
Vina Bakaladi rina Kinubekubere koasa Buka Hie 

Sa buka hie si na iniliri vagura koasa Buka Hope pa Zinama Roviana. Hie sa 
totoso kekenu hokara sapu doduruna sa Buka Hope si koa beto pa keke buka. Sa 
Kinubekubere Hope Koana si soto la koasa Zinama Hiburu sapu koa pa Bibilia 
Hebraica Stuttgartensia, (BHS), meke sa Kinubekubere Hope Vagura pa Zinama 
Roviana si soto koasa zinama Ouriki sapu sa kinubere vina made tanisa United Bible 
Societies pa 1983. 

Sa nati inokoro tadi pu ilirina sa buka hie si pude gotogoto valeana sa iniliri, meke 
pude lopu seu koasa Hiburu babe na Quriki sari na ginuadi ri na zinama, meke pude 
lopu hoqa palae si kaiqa babe sea sari na ginuadi. 

Ele ta viliti valeana sa inilirina sa Buka Hope hie koari na tie pa United Bible 
Societies meke Solomon Islands Translation Advisory Group (SITAG), sarini pu tumae 
tiro vilitia sa iniliri pa Buka Hope. Ele ta viliti tugo si asa koa keke puku tie Roviana 
palabatu na barikaleqe pu hoke pitua babe vilitia sa iniliri pa zinama Roviana. Hata 
ia rini sa sirana pude va tonotia sa zinama Roviana pude avoso lea, tirolea, meke 
bakala. 

Koasa iniliri hie si kote dogoria tugo goi si keke pinopino vinagilagila gugua he * 
koari kaiqa vesi babe na zinama tasunadi. Sa pinopino asa si pude va dogoroni gita 
sapu pa hubina sa elo pepa asa si koa nana si keke vina bakalana sa vesi, babe sa 
zinama sapu koaia pinopino. Koasa vina bakala pa hubina si koa nana sa vesi sapu 
tava muho sisigiti, asa sa vesi sapu koa ia na vina bakala. 

Keke bracket gugua he | | si kote dogoria tugo goi pa iniliri hie. Sa ginuana asa si 
pude va dogoroni gita sapu sari na zinama pa korapana sa bracket asa, si lopu koa 
beto koari doduru Kinubekubere koadi pa zinama Hiburu babe Quriki pukerane, ba 
koari kaiqa mo si koa. 

Ta okorae hola pude sa iniliri hie si pude keke tinokae nomana koari na pastor, na 
tie tarae pa vasileana meke koa sa tie pa nana tinoa soti. Sari na vesi pu varivari 
nonoi si ta veko pa hubina pude toka ni sari na tie pa dia vina nonoga, babe na 
ginilagilanana sa Buka Hope. 

Sari na vesi pu ta veko turanae koasa vesi sapu tava muho sisigiti pa hubi pepa, si 
arini sari kaiqa vesi sapu tozi sari binalabala pu tata kekenono gua sapu zama nia sa 
vesi pu tava muho sisigiti. Kekenono guahe: 

10:40 Mk 9:37; Lk 9:48 

Sa vesi muho hie si tozini gita sapu sa binalabala pu koa pa Matiu hinia 10: vesi 
40 si koa tugo pa Maka hinia 9: vesi 37 meke Luke hinia 9: vesi 48. 

Koari na vesi pu varivari nonoi hire si ta kubere va papaka sari na pozadi rina 
buka koasa Buka Hope, meke sari na kinubere papakadi arini si koadia tugo pana 


beto sa vina bakala hie. , mei o. , 
Koasa iniliri hie si ta veko tugo sari na nati binalabala pa batudi ri hopeke kukurudi 


rina hinia pa Buka Hope, pude tokani gita pude tuturei gilania gua sapu kagu ta tiro 
pa lotu babe pa kaiqa vinarigara. Koari na Kinubekubere koadi pa Quriki si lopu ta 
kubere sari na nati binalabala koari hopeke kukuru tiniro, ba kamahire si ta veko si 
hire pude tokani gita pa nada tinirona sa Buka Hope. 

Keke tinokae pule si koa koasa buka hie koari na tie titiro. Kaiqa nati zinama koasa 
buka hie si koa pa keke dikisinare hitekena pa mudina sa Buka Hope. Koari kaiqa 
vesi si ta kubere si keke vina gilagila sapu guahe' “apositolo?” koari na nati zinama 
pa dikisinare. Sa“ si tozini gita pude dono la koasa dikisinare pude tiroa keke vina 
bakala papakana koasa zinama asa. 

ZENESESI 
Sa Vinabakala 


Sa ginuana sa zinama “Zenesesi” si na pinodalaena. Sa buka hie si tozini gita sa 
kinurikurina sa manauru meke sa pepeso, totoso va podaki Tamasa sari na tinoni, 
meke sa pinodalaena sa kinaleana meke sa tinasigiti pa kasia popoa. Tozini gita tugo 
sa sa sirana gua sapu tavete la nia Tamasa koari na tie. Koanana tugo pa korapana 
sa buka hie sari na vina tatara te Tamasa koe Ebarahami pude va mae ia sa minana 
koari na tie pa kasia popoa. Zenesesi si boka ta paqaha pa karua pukuna: (1) Sa 
kinurikurina sa kasia popoa meke sa guguana sa vinari tetei gore mae tadi na tinoni. 
Koadia sari vivineidi rina tiatamada gugua hire: e Adama meke Ivi, Keni meke Ebolo, 
Noa meke sa naqe, meke sa vetu ululuna pa Babele. (Hinia 1-11) (2) Sa vivineidi 
rina tiatamadia rina tinoni pa Izireli. Kekenu si e Ebarahami sapu ta gilana sa nana 


rinanerane meke sa nana vina tabe koe Tamasa. Meke sa hinodalana sa vivineina sa 
tuna koreo Aisake meke sa tuna sa tuna sapu e Zekopi, sapu ta pozae Izireli. Beto sapu 
gua asa si koa sari vivineidi rina tuna Zekopi, sari ka manege rua koreo; arini sapu 
pododi sari ka manege rua butubutu pa Izireli. Keke vivinei gelena si sa vivineina e 
Zosepa meke sa kinokoa tadi na tuna Zekopi pa popoa Izipi. 

Sa natina sa buka hie si na guguadi ri na tinavete te Tamasa. Podalae koari na vina 
podakadi ri doduru tiņitoņa, meke kamo tu koari na tataru pa vina tatara koari na 
tie pa kasia popoa. Asa tu si pitui na va kilasi sari na tie sea. Turana lani meke tokani 
Sa si arini meke va tonoti sa pa dia tinoa. Korapa kopuni Sa sari doduru sinage na 
sage meke va gorevura ni Sa sari Nana hiniva meke sari na vinariva egoi koari na 
tinoni. 

Sari na Pinaqapaqahana sa Buka 
Sa kinurina sa manauru meke sa pepeso meke sari na tie. Hinia 1:1 kamo hinia 
2:25 

Sa pinodalaena sa sinea meke sa tinasigiti. Hinia 3:1-24 

Sa vivineina Adama meke kamo koasa pinodo te Noa. Hinia 4:1 kamo hinia 5:32 

Sa vivineina sa kinaleana pa kasia popoa meke tinoa te Noa meke sa nage. Hinia 

6:1 kamo hinia 10:32 
Sa vetu ululuna pa Babele. Hinia 11:1-9 


Sa vivineina Semi kamo koe Ebarami. Hinia 11:10-32 
Sa tinoa te Ebarahami, Aisake, meke Zekopi. Hinia 12:1 kamo hinia 35:29 


Sa tutina e Isoa. Hinia 36:1-43 NE o. 
Zosepa meke sari na tasina koreo. Hinia 37:1 kamo hinia 45:28 


Sari na tie Izireli pa popoa Izipi. Hinia 46:1 kamo hinia 50:26 


Va Podakia Tamasa sa Kasia Popoa meke sa Tie 

1 Pa pinodalaena sipu tavetia Tamasa sa maņauru, meke sa pepeso, 2? meke loke 
kinehana meke loketona si koa koasa kasia popoa. Na hinuporo si nobia sa lamana 
peava, meke sa Maqomaqona Tamasa si opo tamunia sa beru kolo. 

3 Meke zama sa Tamasa, “Mani vura mae sa kalalasa!” Meke ta evaņa tugo sa 
kalalasa.” 4Meke dono la ia e Tamasa sapu leana sa kalalasa, ke paqaha pania Tamasa 
sa kalalasa koasa huporo. > Meke poza nia rane Tamasa sa kalalasa meke poza nia 
boni Sa sa huporo. Meke asa tugo sa rane kekenu meke hola taloa sa boni, meke 
kamo mae sa munumunu. 

6 Meke zama pule tugo sa Tamasa, “Sa galegalearane si mani koa pa vari korapadi 
rina kolo, pude pagaha ruai sari na kolo.”” 7 Meke tavetia sa Tamasa sa mamana 


* 1:3 2Kor4:6 * 1:6 2 Pit3:5 

lavata pude pagahia sa kolo panaulu meke pa kauruna sa galegalearane, ke ta evana 
gua tugo asa. $ Meke poza nia galegalearane Tamasa sa mamana lavata; meke asa 
tugo sa rane vina rua. Hola taloa sa boni meke kamo mae sa munumunu. 

9 Zama pule sa Tamasa, “Madi ta kolo varigarae pa keke vasina sari na kolo pa 
kauruna sa galegalearane, pude va vura va bakalia sa pepeso popana!” Meke ta 
evana tugo. 10 Meke poza nia pepeso Tamasa sa popoa popana, meke sari na kolo pu 
ta varigarae, si poza nia lamana Sa. Meke doņo la i Tamasa sapu leadi tugo si arini. 
11 Meke zama pule sa Tamasa, “Mani toqolo vura mae pa pepeso sa muqe meke sa 
hiqohiqo: sari na huda pu vua kiko, meke na votiki huda saripu koai kiko vuadi;” 
meke ta evana tugo. 12 Ke va toqolo vurai sa pepeso sari doduru votivotiki kineha 
huda, meke dono la i Tamasa sapu leadi tugo si arini. 13 Meke asa tugo sa rane vina 
neta meke hola taloa sa boni, meke kamo mae sa munumunu. 

14 Meke zama pule sa Tamasa, “Madi podaka vura mae pa manauru sari na kalalasa 
pude paqahia sa rane koa sa boni, meke kaqu koa na vina gilagila si arini, pude padai 
sari na pinodalaedi ri na totoso, na rane meke na vuaheni. 15 Madi koa na kalalasa 
sarini pa mamanana sa maņauru, pude va kalalasia sa popoa pepeso.” Meke ta evana 
tugo. 16 Meke vizati Tamasa sari karua kalalasa nomadi, sapu nomana si pude totoli 
nia sa rane, meke sapu hitekena si pude totoli nia sa boni, meke sari na pinopino si 
taveti tugo Sa. 17 Meke veko lani Tamasa si arini pa manauru pude va kalalasia sa 
popoa pepeso, 18 meke pude totoli nia sa rane meke sa boni, meke pude pagahia sa 
kalalasa koasa huporo. Meke dono la i Tamasa sapu leadi si arini. 19 Meke asa tugo 
sa rane vina made meke hola taloa sa boni, meke kamo mae sa munumunu. 

20 Meke zama pule tugo sa Tamasa, “Madi tava sini sari na lamana koari na rovana 
igana toadi, meke sari na kurukuru pu tapuru panauluna sa popoa pepeso, koasa 
mamanana sa manauru.” 21 Ke va podaki Tamasa sari na igana nomadi hola pa 
lamana, meke sari doduru hopeke butubutu igana toadi pu tunuru, meke va podaki 
tugo Sa sari doduru votivotiki butubutu kurukuru tapuru. Meke dono la i Tamasa 
sapu leadi tugo si arini. 22 Meke manani Tamasa sarini meke zama, “Mi podopodo va 
sokusoku. Mamu va siņi sari na kolo lamana; madi tapuru lamae pa doduru vasidi 
pa pepeso sari na kurukuru tapuru.” 23 Meke asa tugo sa rane vina lima, meke hola 
taloa sa boni, meke kamo mae sa munumunu. 

24 Meke zama sa Tamasa, “Mani va vurai sa pepeso sari na kurukuru toadi pa dia 
kineha soti: sari na kurukuru name, meke na kurukuru gotolodi.” Meke ta evaņa 
gua tugo si arini. 25 Meke va podaki Tamasa sari doduru kurukuru koari doduru dia 
kineha soti: sari na kurukuru name meke sari na kurukuru gotolo. Meke dono la i 
Tamasa sapu leadi tugo si arini. 

26 Meke zama pule sa Tamasa, “Mada va podaki sari na tinoni pa kinehada soti, pude 
madi baņarani sari na igana pa kolo, meke sari na kurukuru pa galegalearane, meke 
sari na kurukuru made nenedi, meke sari doduru tinitona pu name pa pepeso.”” 27 Ke 
va podaki Tamasa sari na tinoni: va podaka guni ni Sa pa kinehana soti; va podaka 
ni koreo na vineki Sa si arini.” * 28 Meke manani Tamasa si arini meke zamai Sa, 
“Mi podopodo va sokusoku, mamu va siņia sa pepeso, mamu tavetavete vasina. Mi 
nati hiniva ni sari na igana pa kolo, meke sari na kurukuru pa galegalearane, meke 
sari doduru tinitona toadi pule pa pepeso.” 29 Meke zama pule sa Tamasa, “Dotu, 
ele ponini gamu Rau sari doduru linetelete pu ari kikodi saripu toa pa kasia popoa, 
meke sari doduru vua huda pu koai kikodi korapadi. Arini sari na gemi ginani. 30 Sari 
doduru linetelete toadi pa pepeso si ele poni Rau koari doduru tinitona toadi pu sino 
pude na gedi ginani: koari doduru kurukuru made nene na kurukuru tapuru, meke 
na kurukuru hitekedi pu name pa pepeso.” 31 Meke dono la i Tamasa sari doduru 


* 4:26 1 Kor11:7 ” 4:27 Mt 19:4; Mk 10:6 * 1:27 Zen 5:1-2 

tinitona pu ele taveti Sa, meke dotu, leleadi hola si arini. Meke asa tugo sa rane vina 
onomo; meke hola taloa sa boni, meke kamo mae sa munumunu. 


1 Ke gua asa, si tava hokoto beto sa manauru meke sa pepeso, meke sari doduru 
likakalae pu koa koarini. 2 Meke beto tavetavete sa Tamasa meke pa rane vina zuapa 
si magogoso si Asa koari doduru Nana tinavete pu ele taveti Sa.” * 3 Ke, mana 
nia Tamasa sa rane vina zuapa, meke va madia Sa si asa. Koasa totoso asa, si lopu 
tavetavete sa Tamasa sina ele hokoto beto sari doduru Nana tinavetavete. 

Ta Vivinei Pule sa Vina Podaka tadi na Tinoni 

4 Gua hire sari na vina podakadi sa manauru, meke sa pepeso totoso ta tavete si 
arini. 

Pa totosona sipu kuria e Zihova Tamasa sa pepeso meke sa manauru, 5 si lopu ele 
toa pa pepeso si keke huda pa higohigo, meke lopu ele togolo sage si keke linetelete 
pa pepeso, ura lopu ele va hoga nia ruku e Zihova sa pepeso, meke loke tie si koa 
pude uma ia si asa. $ Ba sari na kovele” mo si vura sage mae koa sa pepeso, meke va 
bobosia sa beruna sa pepeso. 

7 Meke tavete nia kavuru pepeso mo e Zihova sa tie, meke sino nuguru nia Sa pa 
gogoro isuna sa tinoa; meke tige toa sa tie.” 


Sa Inuma pa Idini 

8 Ke letea e Zihova Tamasa si keke inuma pa Idini pa kali gasa rimata, meke vasina 
si veko nia Sa sa tie sapu ele tavetia Sa. 9 Meke va toqolo vurai e Zihova vasina sari 
doduru huda pu dono lea pa mata, pu leadi pude henai; meke sa huda tinoa, meke 
sa huda tinumatumae tanisa lineana meke sa kinaleana si toa pa vari korapana puta 
sa inuma.” 

10 Keke ovuku si vura mae gua pa Idini sapu va masuria sa inuma, meke pagaha 
ka made si asa. 11 Sa pozana sa ovuku kekenu si Pisoni, sapu totolo likoho la koasa 
sa doduruna sa popoa Havila, vasina koa sa qolo. 12 Sa qolo pa popoa sana si leana, 
meke koa tugo vasina sa ruqa sapu humana lea, meke sa patu arilaena sapu ta pozae 
onikisi. 13 Sa pozana sa ovuku vina rua si Qihoni, sapu vari dikue nia sa popoa Kusi. 
14 Meke sa pozana sa ovuku vina neta si Taeqarisi, sapu ene la gua pa kali gasa rimata 
koasa popoa Asiria. Meke sa ovuku vina made si Iuparetisi. 

15 Meke vagia e Zihova Tamasa sa tie meke vekoa Sa pa inuma Idini, pude mani 
tavetavete na kopu nia sa inuma sana, gua. 16 Meke zama ia e Zihova Tamasa sa tie, 
“Boka henai goi vuadi sari doduru huda pa inuma, 1” ba namu lopu kagu henaia goi 
sa vuana sa huda tinumatumae tanisa lineana meke sa kinaleana, ura koasa rane 
pana henaia goi si asa, si kaqu mate si agoi.” * 

18 Meke zama se Zihova Tamasa, “Lopu leana si pude koa telena eke sa tie, ba 
kaqu tavetia Rau si keke nana tie varitokae sapu kaqu garona sa.” 19 Ke taveteni 
pepeso e Zihova Tamasa sari doduru kurukuru pa hiqohiqo, meke doduru kurukuru 
tapuru pa galegalearane. Meke turana lani Sa sarini koa sa tie, pude hopeke pozani 
pozapoza sa si arini. Ke gua sapu pozani pozapoza sa tie sari doduru kurukuru 


* 2:2 Hib 4:4,10 * 2:2 Ekd 20:11 * 2:6 Tasuna meke lopu bakala sa zinama Hiburu pa vesi hie. Kaiqa 
iniliri si zama: “Sari na kovele mo si vura sage mae koa sa pepeso,” meke kaiqa pule si, “Sari na bukaha si vura 


sage mae koasa pepeso.” * 2:7 1 Kor 15:45 * 2:9 Rev 2:7; 22:214 * 2:17 Sa minate hie si karua ginuana. 
Sa natina si na sinea sapu kagu toqolo koasa magomagona sa tie, meke sa nana binaere koe Tamasa si kaqu ta 
nonovala. Bakala tugo sapu mate sa tinina. Zama se Zisu sapu sa tie sapu avosi sari na Qua zinama meke va 
hinokaria si Asa sapu garunuqu Rau, si ele vagia sa sa tinoa hola. Lopu kaqu turu pa vinari pitui sa tie sana, sina 
ele hola nia sa sa minate, meke ele karovo la pa tinoa. Mi dono la pa Zone 5:24. 

toadi hire si gua tugo asa ke ari pozadi si arini. 20 Ego, ke vizata poni pozapoza sa 
tie sari doduru kurukuru made nenedi, doduru kurukuru tapuru, meke sari doduru 
kurukuru pinomo pa higohigo, ba lopu ta dogoro si keke sapu pada meke garo pude 
varitokae koasa tie. 

21 Gua asa, ke va puta muliunia e Zihova Tamasa sa tie, meke sipu puta muliunu sa, 


si hena ia Tamasa si keke susuri raqaraqana, meke tuku pule ia Sa sa masana. 22 Meke 
sa susuri raqaraqa sapu vagia e Zihova koasa tie, si va podaka nia keke barikaleqe 
Sa, meke turana la nia Sa koasa tie. 23 Meke zama sa tie, 
“Kamahire tu, sina hie tugo sa susurina sa susuriqu meke sa masana sa masaqu arau. 
Ke kaqu ta pozae barikaleqe si asa, sina ta vagi pa korapa tiniqu rau si asa.” 

24 Gua asa, si luaria sa koreo sa tamana meke sa tinana, meke koa keke koa sa nana 
barikaleqe, meke koa keke tinidia sari karua.” 

25 Dododohodi beto sari Adama meke Ivi, ba lopu kurekure si arini. 


3 


Adama si Sekea sa Tinarae te Tamasa 

1 Ego, sa noki si keke kurukuru sekesekeina, holani sari doduru kurukuru pule, 
saripu ele taveti e Zihova Tamasa. Zama la ia sa noki sa barikaleqe, “Vegua, ele zama 
hinokara nia Tamasa sapu lopu kaqu henai gamu vuadi sari doduru huda koasa 
inuma hie, gua taga?”* 

2 Meke olania sa barikaleqe sa noki, “Boka henai gami sari na vuadi rina huda 
koasa inuma. 3 Ba zama sa Tamasa sapu lopu kaqu hena ia gami sa vuana sa huda 
sapu koa pa vari korapana puta sa inuma, meke namu lopu kaqu tiqua gami si asa, 
pude lopu gua si kaqu mate si gami kara! gua.” 

4 Ba zama la sa noki koasa barikaleqe, “Lokari hokara lopu kaqu mate si gamu 
kara! 5 Ura gilania Tamasa sapu pana hena ia gamu si asa, si kaqu tava vanunu sari 
na matamia, meke kaqu gua tugo sa Tamasa si gamu, pude gilania sapu leana meke 
sapu kaleana.” 

6 Meke sipu dono la ia sa barikalege sa vuana sa huda sapu dono lea pa matana, 
meke leana pude hena ia, meke ta okorae tugo pude gilae, si paketia sa si asa meke 
hena ia. Meke ponia sa sa loana, meke somana hena ia sa si asa. 7 Meke sipu hena ia 
tugo ri kara si asa si hinoqa tava vanunu sari na matadia meke gilania ri kara sapu 
dodoho si arini. Ke piti vari kapaeni ri kara sari na elo piqi pude taveteni dia tivitivi, 
gua. 


8 Pana veluvelu ibibuna sa rane si avosia ri karua tamaloana sa halabutu nenena 
e Zihova Tamasa pa korapa inuma, ke tome nia ri karua tamaloana si Asa pa korapa 


hudahuda koasa inuma. 9 Ba tioko la ia e Zihova Tamasa sa tie, meke nanasia, “Pavei 
koa si goi?” gua. 

10 Meke olana sa tie, “Avosia rau sa halabutu nenemu Goi pa korapa inuma, ke 
matagutu qua sina na dododohogu si rau. Ke tome qua!” 

11 Meke zama sa Tamasa, “Esei tozi nigo sapu dodoho si goi, gua? Vegua, ele hena 
ia goi sa vuana sa huda sapu heki nia Rau koa goi?” 

12 Meke zama sa tie, “Sa barikaleqe sapu poni nau Goi, pude koa koa rau, asa si 
poni nau sa vuana sa huda, ke hena ia rau si asa,” gua si asa. 

13 Meke zama la se Zihova Tamasa koa sa barikaleqe, “Tio, na sa sapu ele tavetia 
goi?” 

Meke olana sa barikaleqe, “Na sekesekei nau sa noki si rau, ke hena ia rau sa vuana 
sa huda,” gua si asa.” 

Ta Tozi Vurae sa Vina Kilasa S , , 
14 Meke zama la ia Zihova Tamasa sa noki, “Sina ele tavete guahe si agoi, ke kaqu 


ta levei si goi. Koari doduru kurukuru made nenedi meke sari doduru kurukuru 
pinomo, ba agoi mo si ta levei. Kaqu gotolo nia goi sa tiamu, meke kaqu hena ia goi 
sa kavuruna sa pepeso doduru rane pa mua tinoa. 15 Kaqu vekoa Rau sa vinarikanai 
pa varikorapamu goi meke sa barikaleqe, meke pa vari korapana sa kikomu goi, 
meke sa kikona sa; kaqu sekea sa” sa batumu meke agoi ba kagu garatia tugo sa 
huhubakuluna sa.”* 

16 Meke koasa barikaleqe ba zama la tugo sa Tamasa, “Kaqu va nomaia Rau sa mua 
tinasigiti pa mua pinodopodo; meke pa tinasigiti tu si kaqu tige podo koburu si goji, 
ba kaqu okoro pule nia tugo goi sa loamu”, ba kagu palabatu nigo sa si goi.” 

17 Meke zama la koe Adama si Asa, “Sina ele va tabea goi sa mua barikaleqe, meke 
hena ia goi sa vuana sa huda, sapu heki nia Rau, pude meke mi hena ia gamu kara, 
gua. Mani ta levei sa pepeso koasa ginugua sapu tavetia goi. Pana gore igo tu 
natanata si kaqu tiqe ari gemu ginani si goi, ninae rane pa mua tinoa.” 18 Meke 
na aroso rakihi, na nobo si kaqu toqolo vura mae, meke kaqu henai gamu sari 
na linetelete pa inuma. 19 Pana tavetavete va ninira meke gorea tu natanata sa 
isumatamu, si kaqu tiqe hena ginani si goi, osolae pule la koasa pepeso si goi. Na 
kavuru mo si goi sina agoi si ta tavetae pa pepeso mo; ke pa kavuru tugo si kaqu 
kekere pule la si goi.” 

20 Ego, poza nia Ivi” sa tie, sa nana barikalege, sina na tinadia ri doduru tie toadi si 
asa. 21 Meke tavete poni nia poko kapu kurukuru e Zihova Tamasa, se Adama meke 
sa nana barikaleqe, meke va pokopokoi Sa sari kara. 


Ta Hitu Taloa koe Tamasa koasa Inuma se Adama meke Ivi 
22 Meke tiqe zama pule se Zihova sa Tamasa, “Dotu, ele ta evanae kekenono gua 


tugo gita sa tie, ke gilania sa sapu leana babe kaleana. Ego, mani lopu tava malumu 
si asa kamahire, pude qaqama la nia sa sa limana, pude vagia sa vuana sa huda 
tinoa meke hena ia, meke toa hola.”* 23 Gua asa, si hitu pania Zihova Tamasa pa 
Inuma Idini si asa, pude mani uma ia sa sa pepeso vasina sapu ta tavete mae guana 
si asa. 24 Meke sipu ele hadu vura nia Sa sa tie si vekoi Sa pa kali gasa rimata koasa 
inuma Idini sari na mateana, meke sa vedara huruhurununa, sapu avana varikali 
pude kopu totoko nia sa sirana la gua koa sa huda tinoa. 


Keni meke Ebolo ji ji o. ji 
1 Sipu koa turania Adama se Ivi, sapu sa nana barikalege, si aritiana si asa, meke 


podoa sa se Keni. Meke zama si asa, “Ele vagia rau si keke tuqu koreo koasa tinokae 
te Zihova,” gua. 2 Meke mudina sa si podo pulea sa sa tasina, sapu se Ebolo. Meke 
sipu noma sage se Keni si ta evaņae na tie uma si asa, meke se Ebolo sina tie kopu 
sipi. 3 Meke sipu hola kaiqa totoso si paleki e Keni si kaiqa vinariponi na vuadi sari na 
nana linetelete pa kenuna Zihova. 4 Meke se Ebolo tugo si turana lani sa sari kaiqa 
tuna sipi podo kenudi koasa nana rovana, va vukivukihi lani sa sari na kukurudi 
sapu leadi na deanadi. Meke qetu nia e Zihova se Ebolo, meke sari nana vinariponi.” 
5 Ba lopu qetu nia Sa se Keni meke sa vinariponi tanisa, ke bugoro hola se Keni, meke 


7 3:15 Sa kikona sa barikalege si zama nia se Zisu sapu kagu va kilasia se Setani. Mi tiroa Rom 16:20 Oal 3:16. 

kaleana sa dinono pa isumatana. $ Ke zama ia Zihova se Keni, “Na vegua ke dono 
bugoro tu si goi, meke kaleana sa isumatamu? 7 Ego, be guana tavete va tonoto si 
goi, si kaqu qetu nigo Rau. Ba be tavete va sea si goi si korapa eko aqa kapae nana 
pa sasada sa sinea, na hiva koimata nigo sa si goi, ba mamu va kilasia si asa.” 

8 Meke zama la ia Keni se Ebolo sa tasina, “Aria, mada la pa inuma.” Meke sipu 
korapa koa ri kara pa inuma, si gasa taliri la ia Keni sa tasina meke seke va matea sa 
si asa. 

9 Meke beto hoirana zama ia e Zihova se Keni, “Avei se Ebolo sa tasimu.” 

Olana si asa, “Lokari, lopu gilania rau. Arau si lopu na tie kopu tanisa tasiqu,” gua 
si asa. 

10 Meke zama se Zihova, “Na sa si ele tavetia goi? Avosia Rau sa mamalainina sa 
eharana sa tasimu sapu korapa titioko mae Au koasa pepeso pude hobea.” 11 Fle ta 
levei si goi meke hitu panigo Rau koa sa pepeso vasina lelete goi, vasina titisae gore sa 
eharana sa tasimu sapu va matea goi. 12 Pana be lelete si goi koasa pepeso, ba namu 
loketona kaqu vagia goi. Kaqu koa na tie kokokimu si goi, meke loke mua vasina soti, 
ba kaqu ene vilorae hoboro mo pa popoa pepeso.” 

13 Meke olana la se Keni koe Zihova, “Namu tolene gua noma hola nia, sapu gua 
boka palekia rau, sa Mua vina kilasa koa rau. 14 Dotu, pa rane ninoroi si ele hituau Goi 
si rau, koasa pepeso masuruna hie, meke lopu kaqu boka ene tata si rau pa kenumu 
Goi ba kaqu govegovete, na enene hoboro mo si rau pa pepeso, meke be dogorau 
keke tie si kaqu va mateau mo sa.” 15 Ke tiqe olania e Zihova si asa, “Lokari! Be seke 
va matego keke tie si goi si kaqu kaleana hola” sa nana vina kilasa hola nia sa vina 
kilasa tamugoi.” Meke vekoa e Zihova si keke vina gilagila koe Keni, pude lopu kaqu 
tava mate hoboro si asa koa keke tie pana tutuvia. 16 Meke taluarae taloa se Keni pa 
kenuna e Zihova meke la koa pa popoa Nodo” si asa, pa kali gasa rimata pa Idini. 


Sa Tututi te Keni , , , , NE , 
17 Meke hola kaiga totoso si koa turania Keni sa nana barikalege. Ke aritiana si asa, 


meke podoa sa se Inoke. Meke kuria Keni si keke vasileana, meke poza luli nia sa 
sa popoa asa koasa pozana sa tuna sapu se Inoke. 18 Meke na tuna e Inoke se Iradi, 
meke na tuna e Iradi se Mehuzaeli, meke na tuna Mehuzaeli se Metusaeli, meke na 
tuna Metusaeli se Lemeki. 19 Meke habai e Lemeki si karua barikaleqe: e Eda pozana 
si keke, meke sapu keke pule si e Zila. 20 Podoa Eda se Zabali; meke se Zabali hie, 
si na tie kekenu sapu tago bulumakao meke na tiatamadia ri pu hoke kokoa pa ipi 
poko. 21 Sa pozana sa tasina si e Zubali; asa sa tamadia ri pu hoke mikemike na ivivu. 
22 Podoa Zila se Tubala Keni; sa nati tie tavetavete tinitona tavetavetena pa boronizi 


meke na aeana. Meke sa vavenena e Tubala Keni si e Neama. l , 
23 Meke zama la i Lemeki sari karu nana barikaleqe, “Eda meke Zila, mi va avoso 


mae au gamu kara na qua barikaleqe; avosia sa qua zinama! Ele va matea rau si 
keke tie vaqura sina na seke va bakorau sa. 
24 Be ka zuapa totoso hola nia sa vina kilasa pude hobea sa minate te Keni, ba 


kaqu ka zuapa navulu zuapa totoso” tu sa vina kilasana sa tie pu va mate au,” gua 
se Lemeki.” 


Seti meke Inosi , ji ji 
25 Meke va tata pulea Adama sa nana barikalege, meke podoa sa barikalege si keke 


tuna koreo. Meke poza nia Seti sa sa pozana, meke zama, “Ele poni hobe nau Tamasa 


i 4:8 Mt 23:35; Lk 11:51; 1 Zn 3:12 * 4:10 Hib 12:24 i 4:15 Sa ginuana ka zuapa totoso si kaleana hola 

si keke koburu pule, sapu na hinobena e Ebolo, sapu ele seke va matea e Keni.” 
26 Meke ta poni nia Seti si keke tuna koreo meke poza nia Inosi sa sa pozana. Pa 
totoso asa si tige podalae varavara rina tie koasa pozana e Zihova.” 


5 
Sa Tuti te Adama 

1 Hire sari na vivineidi ri na tie pu tuti gore mae koe Adama. Sipu taveti Tamasa 
sari na tinoni si va podaka gunini Sa na kinehana soti si arini.” 2 Meke va podaka ni 
koreo na vineki Sa meke mana ni Sa si arini, meke pozani tinoni Sa, sipu ta tavete 
si arini.” 3 Sipu kamoa keke gogoto tolonavulu vuahenina se Adama, si podo mae 
si keke tuna koreo gugua puta tugo asa, ke poza nia Seti sa si asa. 4 Pa mudina sa 
pinodo te Seti, si toa kamoa vesu gogoto vuahenina pule se Adama, meke koadia pule 
kaiqa tuna koreo na vineki si asa. 5 Ego sa vinarigaraedi ri doduru vuaheni pu toai 
Adama, si ka sia gogoto tolonavulu, meke tiqe mate si asa. 

6 Sipu keke gogoto lima vuahenina se Seti, si podo mae se Inosi. 7 Pa mudina sa 
pinodo te Inosi, si toa kamoa vesu gogoto zuapa vuahenina pule se Seti, meke koadia 
pule sari kaiqa tuna koreo na vineki. 8 Gua asa, ke sari doduru vuahenina pu toai 
Seti si ka sia gogoto manege rua, meke tiqe mate si asa. 

9 Sipu kamoa sia navulu vuahenina se Inosi si podoa sa se Kenani. 10 Pa mudina 
sa pinodo te Kenani si toa kamoa vesu gogoto manege lima vuahenina pule se Inosi, 
meke koa dia pule si kaiqa tuna koreo na vineki. 11 Gua asa ke sari doduru vuahenina 
pu toai Inosi si ka sia gogoto lima, meke tiqe mate si asa. 

12 Sipu kamoa zuapa navulu vuahenina se Kenani, si podoa sa se Mahalaleli. 13 Pa 
mudina sa pinodo te Mahalaleli, si toa kamoa vesu gogoto made navulu vuahenina 
pule se Kenani, meke koadia pule si kaiqa tuna koreo na vineki. 14 Gua asa ke, sari 
doduru vuahenina e Kenani si ka sia gogoto manege puta, meke tiqe mate si asa. 

15 Sipu kamoa onomo navulu lima vuahenina se Mahalaleli, si podoa sa se Zaredi. 
16 Pa mudina sa pinodo te Zaredi, si toa kamoa vesu gogoto tolonavulu vuahenina 
pule se Mahalaleli, meke koadia pule si kaiqa tuna koreo na vineki. 17 Gua asa ke, 
sari doduru vuahenina e Mahalaleli si ka vesu gogoto vesu navulu lima, meke tiqe 


mate si asa. 
18 Sipu kamoa keke gogoto onomo navulu rua vuahenina se Zaredi, si podoa sa se 


Inoke. 19 Pa mudina sa pinodo te Inoke si toa kamoa ka vesu gogoto vuahenina pule 
se Zaredi, meke koadia pule si kaiqa tuna koreo na vineki. 20 Gua asa ke, sari doduru 
vuahenina e Zaredi si ka sia gogoto onomo navulu rua, meke tiqe mate si asa. 

21 Sipu ele kamoa onomo navulu lima vuahenina se Inoke, si podo mae se Metusela. 
22 Koa baere koe Tamasa se Inoke meke nabulu nia ka neta gogoto vuaheni pa mudina 
sa pinodo te Metusela, meke koadia pule si kaiqa tuna koreo na vineki. 23 Gua asa ke, 
sari doduru vuahenina e Inoke si ka neta gogoto onomo navulu lima: 24 Koa baere 
koe Tamasa se Inoke, ke lopu ta dogoro, sina ele vagia Tamasa si asa.” 

25 Sipu ele kamoa keke gogoto vesu navulu zuapa vuahenina se Metusela, si podoa 
sa se Lemeki. 26 Meke pa mudina sa pinodo te Lemeki, si toa kamoa zuapa gogoto 
vesu navulu rua vuahenina pule se Metusela, meke koadia pule si kaiqa tuna koreo 
na vineki. 27 Gua asa ke sari doduru vuahenina e Metusela si ka 969, meke tiqe mate 


si asa, 
28 Sipu ele kamoa keke gogoto vesu navulu rua vuahenina se Lemeki, si podo mae 


si keke tuna koreo. 29 Meke zama si asa, “Sa koreo hie si kaqu va manoto gita pa 


* 4:26 “Varavara rina tie koa sa pozana Zihova.” Pa totoso hie si podalae varavara tepa rini koasa pozana Zihova 

nada tinavete koasa pepeso sapu ele leve nia Zihova, meke koasa tinupiti pa limada,” 
meke poza nia Noa sa si asa. 30 Pa mudina sa pinodo te Noa, si toa kamoa lima gogoto 
sia navulu lima vuahenina pule se Lemeki, meke koadia pule si kaiga tuna koreo na 
vineki. 31 Gua asa ke, sari doduru vuahenina e Lemeki, si ka zuapa gogoto zuapa 
navulu zuapa, meke tige mate si asa. 

32 Sipu ele kamoa lima gogoto vuahenina se Noa, si podo sari Semi, e Hami, meke 
e Zapeti. 


6 
Sa Kinaleana tadi Doduru Tie 

1 Meke sipu soku hola lala dia sari na tinoni pa popoa pepeso, meke podoi rini sari 
na tudia vineki,” 2 meke sipu dogori rina tuna Tamasa sapu leleadi sari na tudia 
vineki ri na tinoni pa popoa pepeso, si okoroni rini si arini meke habai saripu vizati 
rini. 3 Meke zama se Zihova, “Lopu kaqu va malumi Rau sari na tinoni pude koa 
seunae hola, sina na ta pusie masa na ehara si arini. Ke kamahire si lopu kaqu koa 
kamoa rini si keke gogoto hiokona puta vuaheni,” gua. 4 Ego, koa rina rane sara 
si koadia sari na tie Nepilimi” pa popoa pepeso, meke gua tugo koari na rane pa 
mudidia. Meke sipu koa turani rina tuna Tamasa sari na tudia vineki rina tie si va 
podoni koburu rini. Meke sipu noma sage rini si ta evaņae tie nomadi hola, na tie 
varane meke ninira hola pa vinaripera si arini.” 

5 Meke sipu dogoria e Zihova sapu nomana hola sa sinea tadi na tinoni pa popoa 
pepeso, meke kaleadi la mo sari na dia binalabala doduru totoso,” $ si talotana hola 
se Zihova sapu ele taveti tu Sa si arini, meke balabala mamata si Asa. 7 Ke zama se 
Zihova, “Kagu sara pani betoni Rau pa popoa pepeso sari na tinoni hire saripu taveti 
Rau, meke gua tugo sari na kurukuru made nene, na kurukuru name na kurukuru 
tapuru pa galegalearane, sina talotana hola nia Rau sapu ele taveti tu Rau.” $ Ba se 
Noa si ta getue koe Zihova. 


Sa Vivineina e Noa 

9-10 Hje sa vivineina e Noa. Ka neta sari na tuna koreo e Noa: ari Semi, e Hami, 
meke e Zapeti. Keke tie tonotona koari na tinoni si asa pa nana totoso, ke lopu ta 
zutu koari na sinea si asa, meke tavetavete na ene luli pa hiniva te Tamasa.” 11 Ego, 
sari na tinoni pa popoa pepeso si tavete va sea pa kenuna sa Tamasa, meke ta sinie 
ninovanovala variva matedi sari doduru vasina. 12 Meke dono la pa popoa pepeso 
sa Tamasa, meke dogoria Sa sapu lopu tonoto sari na hahanana tadi doduru tie, sina 
va kaleana puleni sari doduru tie pa sinea. 

13 Ke zama la ia Tamasa se Noa, “Kaqu sara pani betoni Rau sari na tinoni pa popoa 
pepeso, meke kaqu va kilasa betoi Rau si arini, sina sinia mo na dia tinavete kaleadi 
na variva matedi sa kasia popoa,” gua si Asa. 14 Ego, agoi si mamu tavete nia labete 
niniradi si keke aka. Mamu taveti tugo kaiqa lose pa korapana, beto mamu titani ta 
goi korapadi meke sadadi si arini. 15 Pana tavetia goi si asa si kaqu guahe kinehana. 
Ka keke gogoto tolonavulu neta mita sa gelena, hiokona rua mita sa labena meke 
ka manege neta mita sa ululuna.” 16 Kaqu tavete nia vetu goi sa aka. Sa ululuna sa 
batu vetu koasa aka si keke nava, meke kaqu tavete turanae nia keke vuida goi, pude 

nuguru mae sa kalalasa, padana made navulu made sentimita ulununa sa vuida. 
Mamu taveti tugo ka neta pae voloso hatara pa korapana; mamu vekoa keke sasada 
pa keke kalina. 17 Ura dotu, kagu va hoqa ia Rau sa luturu lavata meke kagu nage sa 
popoa, pude va mate betoi sari doduru tinoni na kurukuru, saripu koai na sinino pa 
kauruna sa manauru. 18 Ba kaqu tavetia Rau koa goi si keke vinariva egoi nabuna, 
meke kaqu nuquru si gamu pa korapa aka, agoi meke sari na tumu koreo, meke 
sari na dia barikaleqe, meke sa mua barikaleqe. 19-20 Meke koari na tinitona toadi 
pa pepeso si kaqu vagi karukarua koa ri doduru hopehopeke kinehadi sari doduru 
kurukuru hitekedi na nomadi pude nuquru pa korapa aka pude va toa somanae i 
sarini koa goi. Kaqu kokoreo na mamagota si arini. 21 Meke kagu va surani goi 
pa aka sari doduru votivotiki ginani pude tamugoi meke tadirini. 22 Meke tavete va 
gorevura betoi Noa sari doduru gua pu garununi Tamasa koasa.” 


7 


Sa Vivineina sa Naqe 

1 Meke zama la koe Noa se Zihova, “La mamu suraņa pa aka, gamu kasa doduru 
tatamana, sina ele dogoria Rau sapu agoi mo telemu sina tie tonoto koari doduru 
tie pu toa pa popoa pepeso kamahire. 2 Mamu turaņa nuquru maeni ka zuapa 
hopehopeke karukarua, kokoreo meke magota koari na kurukuru viadi saripu garodi 
pude va vukivukihini, ba koari pu lopu viadi, keke kokoreo meke keke mamagota. 
3 Meke koari votivotiki puku kurukuru tapuru pa galegalearane, mamu vagi ka zuapa 
hopehopeke karukarua, mamu tavete gua asa pude kaqu ta kopue pude toa, pude 
boka hira pule pa popoa pepeso. “ Sipu hola ka zuapa rane, si kaqu garunia Rau sa 
ruku, sapu kaqu hoqa gore mae koari ka made navulu puta rane na boni, pude va 
mate betoi sari doduru tinitona toadi saripu ele taveti Rau,” gua si Asa. 5 Meke tavete 
betoi Noa sari doduru tinitona saripu garununi e Zihova. 

6 Ka onomo gogoto vuahenina se Noa, sipu ta evana sa nage pa popoa pepeso. 
7 Nuquru la surana se Noa meke sa nana barikaleqe, meke sari na tuna koreo, meke 
sari na dia barikaleqe pa korapa aka, pude ta harupu koa sa nage.” 8-9 Keke kokoreo 
na mamagota koari doduru hopehopeke karukarua kurukuru toadi saripu viadi meke 
lopu viadi, sari na kurukuru tapuru na name, si nuquru surana turaņae koe Noa pa 
korapa aka. 10 Hola ka zuapa rane si ta evana sa naqe pa popoa pepeso. 

11 Meke sipu onomo gogoto vuahenina se Noa, meke koasa vina manege zuapa 
rane pa sidara vina rua, si pusuru vura sa kolo sapu koa pa kauru pepeso meke ta 
tukele sa manauru meke hoqa gore mae sa luturu lavata.” 12 Meke hoqa gore pa 
popoa pepeso sa ruku koari ka made navulu puta rane na boni. 13 Meke koasa rane 
tugo asa, se Noa, meke sa nana barikaleqe, meke sari na tuna koreo sapu sari Semi, 
e Hami, meke e Zapeti, meke sari ka neta dia barikalege si surana pa korapa aka. 
14 Meke somana surana luli koe Noa pa korapa aka sari doduru hopehopeke kineha 
kurukuru, manavasadi meke pinomodi, nomadi meke hitekedi, meke sari doduru 
kineha kurukuru tapuru. 15-16 Meke mae sari doduru kurukuru toadi koe Noa, meke 
somana surana luli pa korapa aka hopehopeke karukarua, kokoreo meke mamagota, 
gua sapu garunu nia Tamasa. Meke tukua Zihova sa sasadana sa aka. 

17 Meke lopu makudo sa naqe koari ka made navulu rane, meke sagesage nana sa 
kolo, meke boka ale sa Aka pa beru kolo. 18 Meke noma sage sa kolo, ululu hola nia sa 
sa pepeso meke ale pa beru kolo sa aka. 19 Meke lodu beto sari doduru toqere ululudi. 
20 Meke sa kolo si padana ka zuapa mita ululuna gua koari na toqere. 21 Meke mate 
beto sari doduru tinitona toadi: sari doduru kurukuru tapuru, na kurukuru name, 

na made nene, meke sari doduru tinoni pa popoa pepeso. 72 Sari doduru tinitona 
saripu sino pa popoa pepeso si mate beto. 23 Meke huara inete pani betoi e Zihova 
sari doduru tinitoņa toadi pa popoa pepeso: sari doduru tinoni, na kurukuru, meke 
sari na kurukuru tapuru. Se Noa mo meke sarini pu koa koa sa pa korapa aka si koa 
hola. 24 Sini eko mo sa kolo koasa kasia popoa koari ka keke gogoto lima navulu rane. 

Sa Vinabetona sa Naqe 

1 Ba balabala ia Tamasa se Noa, meke sari doduru kurukuru saripu koa koa sa pa 
korapa aka, ke va givusia Sa sa popoa pepeso, meke podalae gore sa kolo. 2 Ego, 
sa kolo sapu pusuru vura mae pa kauru pepeso, meke sa luturu lavata sapu hoqa 
mae pa manauru si va betoi Tamasa. 3 Meke koari ka keke gogoto lima navulu rane 
si hitehite gore taloa pa pepeso sa kolo. 4 Meke pa rane vina manege zuapa koasa 
sidara vina zuapa, si hake koa keke rina toqere pa Ararati sa aka. 5 Meke hitehite gore 
luli sa kolo, meke kamoa sa rane vina keke koasa sidara vina manege puta, meke tiqe 
ta dogoro sari na batu minominonodi rina toqere. 

6 Meke sipu hola sari ka made navulu puta rane, si tukelia Noa sa vuida koasa aka. 
7 Meke garunu vura nia sa si keke kurukuru tapuru sapu ta pozae revini; tapuru 
vilovilorae mo si asa, meke lopu pule mae, osolae popa beto sa kolo pa pepeso. $ Beto 
asa si garunia Noa si keke kukuva, pude gilania sapu be ele popa sa popoa pepeso. 
9 Ba sina korapa koa nana sa kolo pa doduru vasina pa pepeso, ke lopu boka dogoria 
sa kukuva si keke vasina pude hake magogoso si asa. Ke tapuru pule lamo pa aka 
si asa, meke qaqama la nia Noa sa limana, meke va nuquria si asa pa korapa aka. 
10 Meke aqa pule koari ka zuapa rane si asa, meke tiqe garunu vura pule nia sa sa 
kukuva. 11 Meke kekere pule mae koe Noa si asa pana veluvelu, meke kumuhia nana 
pa nuzuna si keke elo olive toana, ke gilania e Noa sapu ele gore taloa sa kolo pa 
korapa pepeso. 12 Pa mudina asa, si aqa pule va hola i Noa si ka zuapa rane, meke 
garunu vura pule la nia tugo sa sa kukuva, ba koasa totoso hie si lopu pule hokara 
mae si asa. 

13 Meke sipu kamoa onomo gogoto keke vuahenina se Noa pa rane vina keke koasa 
sidara kekenu pa vuaheni, si ele popa taloa hokara sa kolo pa pepeso, meke kepuhu 
pania Noa sa nobina sa aka meke dono vari likohae, meke dogoria sa sapu ele popa 
sa pepeso. 14 Meke pa rane vina hiokona zuapa koasa sidara vina rua, si namu popa 
hokara sa pepeso. 

15 Meke zama la koe Noa sa Tamasa, 18 “Mu vura koasa aka si agoi meke sa mua 
barikaleqe, meke sari na tumu koreo meke sari na dia barikaleqe. 17 Mamu va vura 
luli tugo koa goi sari doduru kurukuru made nene, kurukuru tapuru na kurukuru 
name, pude boka hira pule si arini, meke koa pa doduruna sa popoa pepeso,” gua 
si Asa. 18 Ke vura turania Noa sa nana barikaleqe, meke sari na tuna koreo, meke 
sari na dia barikaleqe. 19 Meke vura taloa pa doduru hopehopeke dia puku kinehadi 
soti sari doduru kurukuru toadi: kurukuru made nene, kurukuru name na kurukuru 
tapuru koasa aka. 


Tavetia Noa si Keke Vina Vukivukihi 

20 Beto asa, si tavetia Noa si keke hope te Zihova; meke vizati sa sari kurukuru viadi 
pa hahanana vina vukivukihi, kaiqa koari doduru hopehopeke kurukuru name viadi 
na kurukuru tapuru viadi, meke sa dodurudi si va vukivukihi va uququi sa si arini 
pa hope. 2! Meke sa hibi lea tanisa vina vukivukihi va uququ si va qetua se Zihova, ke 
zama guahe si Asa, “Sari na dia binalabala si kaleadi podalae mae gua tu sipu na tie 
vaqura si arini, ba namu lopu kaqu hite leve pule nia Rau sa popoa pepeso koa gua 
koari na tinoni. Ke namu lopu kagu va mate pulei Rau sari doduru tinitona toadi pa 

kasia popoa, kekenono gua sapu ele tavetia Rau kamahire. 22 Be vegugua seunaena 
sa tinoa tanisa kasia popoa, ba sa totoso lelete meke pakepakete, totoso rukuruku 
meke rimata, na manini meke ibu, meke rane na boni si lopu kagu noso.” 

Sa Vinatatara Nabuna te Tamasa Koe Noa 

1 Meke mana nia Tamasa se Noa meke sari na tuna koreo, meke zama si Asa, 
“Podopodo va sokusoku pude sari na tutimia si kagu koa pa doduruna sa kasia 
popoa.” 2 Kagu matagutuni gamu ri doduru kurukuru: na kurukuru tapuru, 
kurukuru name, igana pa kolo. Meke gamu si kagu banara ni si arini. 3 Ego, visoroihe 
si ele ponini gamu linetelete Rau, ba kamahire si vatui Rau koa gamu doduru tinitona 
toadi saripu niu pude mi henai. “Ba keketona mo sapu lopu kaqu hena ia gamu: sa 
masa sapu korapa koa ia na ehara. Lopu va malumia Rau si asa, sina sa tinoa si koa 
koasa ehara.* 5 Be va mate tie si keke tie, si kaqu tava mate tugo si asa. Meke be keke 
kurukuru name si va mate tie si kaqu tava mate tugo si asa. $ Ego, tavetia Tamasa sa 
tie pa kinehana soti, ke asa sapu va matea si keke tie, si kaqu tava mate tugo pa tie 


. * 
si asa. 

7 Mi podopodo va sokusoku, meke sari na tutimia si kaqu koa pa doduruna sa kasia 
popoa.”* 

8 Meke zama la koe Noa meke koari na tuna koreo sa Tamasa, 9? “Kamahire si tavetia 
Rau koa goi meke koari na tutimu, sa Qua vina tatara, 10 meke koari doduru tinitona 
toadi: sari doduru kurukuru made nene, sari doduru kurukuru tapuru, meke sari 
doduru kurukuru name saripu vura turanae koa goi koasa aka. 11 Hire sari na Qua 
zinama saripu taveti Rau koari na Qua vina tatara koa gamu: Zama tokotokoro si Rau 
sapu namu lopu kagu va mate pulei Rau sari doduru tinitona toadi koasa kolo. Namu 
lopu kagu ta evana pule si keke naqe sapu kaqu tavahuara beto sa doduruna sa popoa 
pepeso. 12 Ego, koasa vina gilagila loke vinabetona hie sapu korapa tavetia Rau koa 
gamu meke koari doduru tinitona toadi, 13 si vekoa Rau koari na lei sa Qua bigobigo, 
pude na vina gilagilana sa Qua vina tatara koasa kasia popoa. 14 Pana va opoadumu 
nia lei Rau sa galegalearane meke vura mae sa bigobigo, 15 si kaqu balabala pulea Rau 
sa Qua vina tatara koa gamu, meke koari doduru tinitona toadi, sapu lopu kaqu va 
mate pulei Rau koasa naqe. 16 Pana vura mae sa bigobigo koari na lei, si kaqu dogoria 
Rau meke balabala pulea sa vina tatara, sapu loke vina betona pa vari korapaqu Rau 
meke sari doduru tinitona toadi pa popoa pepeso. 17 Asa sa vina gilagilana sa Qua 
vina tatara sapu tavetia Rau koari doduru tinitona toadi.” 


Noa meke sari na Tuna Koreo 

18 Hire sari na pozadi ri na tuna koreo e Noa saripu vura koasa aka: Ari Semi, e 
Hami, meke e Zapeti. E Hami si na tamana e Kenani. 19 Arini sari na tuna koreo e 
Noa meke na tiatamadia ri doduru tinoni pa popoa pepeso. 

20 Se Noa hie si keke tie uma sapu lete kekenua sa inuma vaeni. 21 Meke sipu ele 
beto napoi sa si kaiqa vaeni, si viviri va hola si asa, meke va gore pani sa sari nana 
poko, meke eko dododohona si asa pa korapa nana ipi poko. 22 Meke se Hami sa 
tamana e Kenani, si dogorona sapu dododohona sa tamana, ke la tozini sa sari karu 
tasina. 23 Ke vagia ri Semi, e Zapeti si keke poko, meke tuqe gunia ri kara pa mudi 
avaradia. Meke ene togotogolo mudi la pa korapana sa ipi, pude lopu dogoria eko 
dododohona meke nobia sa tamadia, gua. ?4 Meke sipu vanunu se Noa meke gilae 


* 9:1 Zen 1:28 * 9:4 Liv 7:26-27, 17:10-14, 19:26; Diut 12:16,23, 15:23 *“ 9:6 Zen 1:26; Ekd 20:13 * 9:7 

pule, si gilania sa sapu gua ele evania sa tuna mudina koa sa. 25 Meke zama si asa, 
“Ta levei se Kenani! Meke kagu koa na dia pinausu ri na tasina si asa. 

26 Mani tavahesi se Zihova sapu sa Tamasa te Semi! Ura kagu nana pinausu e Semi 
se Kenani. 

27 Meke kagu va sokua Tamasa sa tutina Zapeti! Meke sari na tutina si kagu koa 
somanae koari na tinoni te Semi! Meke sari na tutina e Kenani si kagu na pinausu 
tugo te Zapeti.” 

28 Pa mudina sa nage lavata, si hoda la sa tinoa te Noa padana neta gogoto lima 
navulu vuaheni pule. 2? Meke tige mate si asa sipu sia gogoto lima navulu vuahenina. 

Sari na Tudia ri na Tudia Koreo e Noa. 

1 Hire sari na tuna e Noa: ari Semi, e Hami meke e Zapeti; sari ka neta hire sapu 
pa mudina sa naqe si tiqe ari dia koburu. 

2 Sari na tuna e Zapeti si ari Qoma, Magogi, Madai, Zavani, Tubala, Meseki meke e 
Tirasi. Arini sari na tiatamadia ri na tinoni saripu ta pozae luli koari na pozadi. 3 Sari 
na tututi te Qoma si ari na tinoni pa: Asikenazi, Ripati, meke Toqarama. 4 Meke sari 
na tuna sapu gore mae gua koe Zavani si ari na tinoni hire: Elisa, Tasisi, Kitimi, meke 
Rodanimi.” 5 Arini sari na tiatamadia ri na tinoni pu koa pa raratana masa meke 
koari na nunusa. Meke arini tugo sari na tutina e Zapeti saripu hopeke koa koari na 
dia votivotiki butubutu na popoa meke hopekedi sari na dia zinama soti pu zamani 
rini. 

6 Sari na tuna e Hami si ari Itiopia, Izipi, Libia, meke Kenani. Arini sari na 
tiatamadia rina tinoni saripu ta pozae luli koari na pozadi. 7 Sa tutina e Kusi si 
gore la koari na tie pa popoa Siba, Havila, Sabita, Rama meke Sabiteka. Sa tutina 
e Rama si gore la koari na tie pa popoa Seaba meke pa Dedani. 8 E Nimirodi si na 
tuna koreo e Kusi, sapu ta evanae na tie varane kekenu sapu ninirana pude va kilasi 
sari na tinoni. 9 Koasa vinaritokae te Zihova, asa si keke nati tie hukue, meke gua 
asa si zama sari na tinoni, “Mani la e Zihova tavete guni nigo e Nimirodi pude na 
nati tie hukue.” 10 Pa totoso kekenu hokara si somanae pa binanara te Nimirodi pa 
popoa Babiloni sari na tie hire: Babiloni, Ereke, Akadi, meke Kalane meke sari na 
tudia.” 11-12 Koasa popoa asa si taluarae la se Nimirodi pa Siria, meke kuri sa sari 
na vasileana nomadi pa Ninive, Rehoboti, Ire, Kala, meke Resene, sapu koa pa vari 
korapana Ninive meke sa vasileana lavata pa Kala. 

13-14 Sa tututi sapu gore mae gua koe Izipi, si ari na tinoni hire: Lidia, Anami, Lehabi, 
Napituhi, Paturusi, Kasiluhi meke sapu pa nusa Kiriti, vasina tuti gore mae sari na 
tie Pilisitia 1. 

15 Sari na tuna koreo e Kenani, si e Saedoni sa kenuna meke Hitaiti. Arini sari na 
tinoni saripu ta pozae luli koari na pozadi. 16 E Kenani tugo sa tiatamadia ri na tie 
Zebusaiti, Amoraiti, Qeqasaiti, 17 Hivaiti, Arakaiti, meke Sinaiti; 18 Avadaiti, Zemaraiti, 
meke Hamataiti. Sari hopeke butubutu Kenani arini si hurakatae la pude va nomaia 
sa dia popoa. 19 Sa voloso Kenani si podalae mae gua pa Saedoni la gua pa Qerari 
tata pa vasileana Qaza, meke pa kali gasa rimata la gua pa Sodomu, Qomora, Adima, 
meke Zeboimi sapu tata pa Lasa. 20 Hire sari na tutina e Hami pu hopehopeke koa 
koari na dia votivotiki butubutu, na popoa meke hopeke dia zinama soti. 

21 Semi, sa tasina kenuna e Zapeti, si na tiatamadia ri doduru butubutu Hiburu. 
22 Sari na tuna koreo e Semi si ari Elami, Asura, Apakisadi, Ludi meke Arami. Arini 


* 10:4 Gina ari na tinoni Elisa si koa pa Cyprus babe Itali, Tasisi si koa pa popoa Sipeini (Spain), ari Kitimi si koa 
pa Cyprus, meke Rodanimi si koa pa nusa Rhodes. * 10:10 Keke pozapoza pule Babiloni sina popoa Sinara. 

sari na tiatamadia ri na tinoni saripu ta pozae luli koari na pozadi. 23 Sa tututi sapu 
gore mae gua koe Arami si ari na tinoni pa Uzi, Huli, Qetera meke Meseki. ?4 Sa tuna 
e Apakisadi si e Sela, meke se Sela hie sina tamana e Ebera. 25 Karua tuna koreo 
se Ebera: keke si ta pozae Peleqi, sina pa nana totoso, si ta paqaha sari na tinoni 
pa kasia popoa, meke sa tasina si ta pozae Zokitani. 26 Sari na tututi sapu gore mae 
gua koe Zokitani si ari na butubutu tie hire: Alomodadi, Selepi, Hazamaveti, Zera, 
27 Hadoramu, Uzali, Dikila, 28 Obali, Abimaele, Siba, 29 Opira, Havila, meke e Zobabi. 
Doduru arini si gore mae guadi koe Zokitani. 30 Sa popoa sapu koa ia rini si podalae 
mae gua pa Mesa, meke la gua pa Separa koari na vasidi toqetoqeredi pa kali gasa 
rimata. 31 Arini sari na tututi saripu gore mae gua koe Semi, saripu hopeke koa koari 
na dia butubutu na popoa, hopeke pukuna hire si zamani sari dia zinama soti. 


32 Sari doduru tinoni arini si tuti gore mae gua koe Noa, sari hopeke butubutu, luli 
gua koari dia votivotiki puku ginore. Pa mudina sa naqe sari doduru butubutu tie pa 
pepeso si tuti gore mae guadi koari na tudia ri na tuna koreo e Noa. 

Vetu Ululuna pa Babele 


1 Pa totoso pukerane hola sari na tinoni pa kasia popoa si kekeke mo sa dia vinekala 
meke kekenono mo sari na dia pinozapoza. ? Sipu korapa ene vilorae si arini pa kali 
gasa rimata si mae kamoa rini sa pezara pa Babiloni, meke la veko kinoa vasina si 
arini. 3 Meke vari zamai si arini, “Aria, mada tavete biriki, mada motui pude ninira 
si arini,” gua. Ke ari dia biriki si arini pude kurikuri meke titani ta rini pude tuqe 
vari napitini. 4 Meke zama guahe si arini, “Aria mada tavetia si keke vasileana lavata 
meke keke vetu ululuna sapu sage la gua pa galegalearane, pude va lavata puleni gita 
meke lopu kaqu ta hurakatae lamae pa doduruna sa kasia popoa si gita.” 


5 Meke tiqe gore mae dogoria e Zihova sa vasileana lavata meke sa vetu ululuna 
sapu ele va turua ri na tinoni, ë meke zama si Asa, “Dotu, kamahire si koa vari kekei 
sari na tinoni hire, meke kekeke mo sa vinekala sapu zama nia rini. Hie si tiqe na 
pinodalaena sapu gua hiva tavetia rini; lopu kaqu seunae meke kote boka taveti mo 
rini doduru gua pu hiva nia rini! 7 Aria, mada gore la, mada vari henihenie ni sari 
dia zinama pude lopu kaqu vari gilani si arini.” 8 Ke veko va hurakatae ni e Zihova si 
arini pa doduru vasina pa popoa pepeso, meke noso si arini pa kinurina sa vasileana 
lavata. 9 Gua asa ke ta pozae Babele sa vasileana lavata asa, sina vasina si vari nurae 
nia e Zihova sa vinekala tadi doduru tinoni; meke podalae vasina tugo si va hurakatae 
lani Sa si arini pa doduru vasina pa popoa pepeso. 


Sa Tututi te Semi 
(1 Koronikolo 1:24-27) 

10 Hire sari na tututi saripu gore mae guadi koe Semi. Karua vuaheni hola gua pa 
mudina sa naqe, sipu keke gogoto vuahenina se Semi, si tiqe ta podo se Apakisadi sa 
tuna koreo. 11 Beto asa, si koa kamoa sa sa vina lima gogoto vuahenina, meke vagi 
pulei sa si kaiqa koburu. 

12 Meke sipu tolonavulu lima vuahenina se Apakisadi si ta podo si keke tuna koreo; 
pozana sa si e Sela. 13 Beto asa, si koa kamoa sa sa vina made gogoto neta vuahenina, 
meke tiqe vagi pulei sa si kaiqa koburu. 

14 Sipu kamoa tolonavulu vuahenina se Sela, si ta podo si keke tuna koreo, pozana 
sa si e Ebera. 15 Beto asa, si koa kamoa sa sa vina made gogoto neta vuahenina meke 
vagi pulei sa si kaiqa koburu. 

16 Meke sipu ka tolonavulu made vuahenina se Ebera, si ta podo si keke tuna koreo, 
pozana sa si e Pelegi. 17 Beto asa si koa kamoa sa sa vina made gogoto tolonavulu 
vuahenina, meke vagi pulei sa si kaiga koburu. 

18 Meke sipu ka tolonavulu vuahenina se Pelegi si ta podo si keke tuna koreo, 
pozana sa si e Reu. 19 Beto asa, si koa kamoa sa sa vina karua gogoto sia vuahenina 
meke vagi pulei sa si kaiga koburu. 

20 Meke sipu tolonavulu rua vuahenina se Reu, si ta podo si keke tuna koreo, pozana 
sa si e Serugi. 2! Beto asa, si koa kamoa sa sa vina karua gogoto zuapa vuahenina, 
meke vagi pulei sa si kaiga koburu. 

22 Meke sipu tolonavulu vuahenina se Serugi, si ta podo si keke tuna koreo, pozana 
sa si e Nehoa. ?3 Beto asa, si koa kamoa sa sa vina karua gogoto vuahenina, meke 
vagi pulei sa si kaiqa koburu. 

24 Meke sipu hiokona sia vuahenina pule se Nehoa, si ta podo si keke tuna koreo, 
pozana sa si e Tera. ?5 Beto asa, si koa kamoa sa sa vina keke gogoto manege sia 
vuahenina, meke vagi sa si kaiqa koburu. 

26 Pa mudina sipu zuapa navulu vuahenina se Tera, si ta podo sari Ebarami e Nehoa 
meke Harani. 


Sarini pu Tututi Gore Mae koe Tera 

27 Ego, hire si arini pu tututi gore mae gua koe Tera, sapu sa tamadia ri Ebarami, 
Nehoa, meke Harani. Se Harani si na tamana e Loti. 28 Meke mate se Harani koasa 
nana vasileana soti, pa Ura pa popoa Babiloni, sipu korapa toa nana sa tamana. 
29 Meke haba ia Ebarami se Serai, meke se Nehoa si haba ia se Milika, sa tuna vineki 
e Harani, meke na tamana tugo e Isika. 30 Ba tige se Serai, ke loke tuna. 

31 Meke vagia Tera sa tuna koreo, sapu se Ebarami, meke e Loti sa tuna sa tasina 
Ebarami sapu se Harani, meke sa barikaleqe te Ebarami, sapu se Serai, meke turana 
taloani sa si arini koasa vasileana lavata pa Ura pa popoa Babiloni, pude la pa popoa 
Kenani, ba sipu kamoa rini si pa Harani si la koa vasina si arini. 32 Meke vasina si 
mate se Tera sipu karua gogoto lima vuahenina si asa. 

Tiokia Tamasa se Ebarami 
1 Meke zama la koe Ebarami se Zihova, “Mu luaria sa mua popoa, na turanamu, 
meke sa mua tatamana nomana, mamu la koasa popoa sapu kaqu va dogoro nigo 
Rau.” 
2 Meke kaqu va sokui Rau sari na tutimu, 
meke kaqu ta evanae na butubutu nomana lavata, 
meke kaqu mana nigo Rau si goi, 
meke kaqu vata gilania Rau sa pozamu, 
pude tamanae koa goi sari na tinoni. 
3 Kaqu manani Rau si arini pu mana nigo, 
ba kaqu leveni Rau si arini pu leve nigo, 
meke koa goi meke sa tutimu goi si kaqu manani Rau sari doduru butubutu pa kasia 


n* 
popoa. 

4 Sipu ka zuapa navulu lima vuahenina se Ebarami, si taluarae pa popoa Harani si 
asa, gua tugo sapu tozi nia e Zihova pude tavetia Sa, meke luli koasa se Loti. 5 Meke 
turania Ebarami se Serai, sa nana barikaleqe, meke se Loti, sa tuna sa tasina, meke 
sari doduru dia tinagotago saripu ele va qaqiri rini, meke sari doduru pinausu saripu 
vagini rini pa Harani; meke taluarae la pa popoa Kenani si arini. 


* 12:1 TTA 7:2-3; Hib 11:8 * 12:3 Qal 3:8 


Zenesesi 12:6 16 Zenesesi 13:7 


Meke sipu kamo si arini pa popoa Kenani, 9 si enea Ebarami sa korapa popoa osolae 
kamoa sa si keke huda hopena pa More, sa vasina hopena pa Sekemi. Pa totoso asa 
sari na tie Kenanaiti si korapa koadia koasa popoa asa. 7 Meke vura koe Ebarami se 
Zihova, meke zama, “Hiera sa popoa sapu kaqu vatua Rau koasa tutimu,” gua. Beto 
asa si tavete vala nia Ebarami si keke hope te Zihova sapu vura koasa vasina asa.” 
8 Beto hoi si rizu la si asa koari na popoa toqetoqere, meke la va turu nana ipi pa vari 
korapana Betolo pa kali lodu rimata, meke Ai pa kali gasa rimata. Meke vasina tugo 
si tavetia sa si keke hope meke vahesia sa se Zihova. 9 Beto asa si rizu vari tetei la si 
asa koari na vasidi, sapu la gua pa popoa Negevi“ pa popoa Kenani. 


Se Ebarami pa Popoa Izipi 

10 Ba sone si pa Kenani, meke kaleana sisigiti, ke rizu va seu gore la pa popoa Izipi 
si asa, pude koa paki vasina, gua. 11 Meke sipu tata ene karovia sa sa voloso, sapu 
nuquru la gua pa korapa popoa Izipi, si zama ia sa sa nana barikaleqe, sapu se Serai, 
“Agoi si keke barikaleqe tolavaemu hola. 12 Pana dogorigo rina tinoni pa popoa Izipi 
si goi, si kote va hinokaria rini, sapu agoi si na gua barikaleqe, meke kote va mateau 
rini, meke agoi si kote tava toa. 13 Mu tozini sapu na tasiqu vineki si goi, meke pa 
ginuamu goi si kote va toa au rini meke kopu valeanau,” gua si asa.” 14 Meke sipu 
karovia sa sa voloso meke ene la pa korapa popoa Izipi, si dogoria rina tinoni pa 
popoa Izipi, sapu tolavaena hola sa nana barikaleqe. 15 Meke kaiqa rina palabatu, 
si dogoria si asa, meke la tozia koasa banara, sapu tolavaena hola si asa, gua. Ke ta 
turana la si asa, pa vetu tanisa banara. 16 Ego, koasa ginuana e Serai, si ta kopue 
valeana se Ebarami, meke ponia rovana sipi na qoti, na bulumakao, na don'ki, na 
kameli, meke na pinausu tie sa banara si asa. 

17 Ba sina ele vagia sa banara se Serai, ke garunu lani e Zihova sari na minoho 
kaleadi hola koasa, meke koari na tinoni pa nana vetu banara. 18 Ke tiokia sa banara 
se Ebarami meke nanasia, “Nasa si tavete mae nia goi koa rau? Na vegua ke lopu 
tozi nau goi, sapu na mua barikaleqe si asa? 19 Na vegua ke zama nia goi sapu na 
tasimu vineki si asa gua, ke vagia rau pude na qua barikalege? Ego hie sa mua 
barikalege. Vagia! Mamu taloa!” 20 Meke garuni sa banara sari nana tie, meke vagia 
rini se Ebarami, meke va vura taloa ia rini si asa pa popoa, meke gua tugo sa nana 
barikaleqe, meke sari doduru likakalae pu tagoi sa. 

Varipaqahi sari Ebarami e Loti 
1 Meke ene vura taloa gua pa popoa Izipi si asa, meke ene sage la gua pa popoa 


Negevi”, meke luli koasa se Serai sa nana barikalege meke sari doduru dia likakalae 
meke se Loti tugo. 2 Keke tie tagotago hola se Ebarami. Soku hola nana sipi, na qoti, 
meke na bulumakao, meke gua tugo na poata siliva na qolo. 34 Beto hoi, si taluarae 
si asa vasina, meke ririzu vari tetei la gua pa Betolo. Meke kamoa sa sa vasina pa 
vari korapana Betolo meke Ai, vasina sapu ele koa ia meke kuri ia sa si keke hope 
tatasana, meke vahesia sa vasina se Zihova. 

5 E Loti ba ari nana sipi, na qoti, meke na bulumakao tugo, meke sa nana tatamana 
soti, meke sari nana pinausu tie tugo. 6 Meke gua asa, si lopu pada sari na duduli 
meke sari na ginani vasina sapu koa varigara ia ri karua, sina soku hola sari na 
dia kurukuru. 7 Ke vura mae sa vinari kakatorai pa varikorapadia ri na tie kopu 
kurukuru te Ebarami, meke saripu te Loti. Pa totoso hie si korapa koadia pa popoa 
hie sari na tinoni Kenanaiti, meke sari na tinoni Perizaiti. 


* 12:7 TTA 7:5; Qal 3:16 * 12:13 Zen 20:2, 26:7 ü 13:1 Sa popoa Neqevi si sa popoa qega pa kukuruna 
kali mae koasa popoa Kenani kali la gua pa Izipi. 


Zenesesi 13:8 17 Zenesesi 14:10 


8 Meke zama la koe Loti se Ebarami, “Gita kara si keke tiena mo, meke lopu leana 
pude varikakatorai si gita kara meke sari na nada tie tavetavete. 9 Pada mo sa popoa, 
ke mada varipagahi. Kagu vizatia goi sa kukuru pepeso sapu hiva nia goi. Mamu la 
pa keke kalina si goi, meke arau si magu la pa keke kalina,” gua si asa. 

10 Meke dono vari likohae kamo la gua pa doduruna Zoara se Loti, meke dogoria sa 
sa doduruna sa pezara pa Zodani, sapu sokua na kolo, guana inuma te Zihova, babe 
guana pepeso pa Izipi si asa. Sa totoso hie si lopu ele huari e Zihova sari na vasileana 
lavata pa Sodomu meke Oomora.” 11 Ke vizatia e Loti sa doduruna sa pezara pa 
Zodani, pude tanisa gua; meke rizu la gua si asa pa kali gasa rimata. Asa sa guguana 
sa vinari paqahi tadi karua tie hire. 12 Meke koa pa popoa Kenani se Ebarami, meke 
Loti si koa koari na vasivasileana lavata koasa lolomo tata pa Sodomu, 13 vasina sapu 
koa sari na tie kaleadi na tie sea pu lopu lulia sa hiniva te Zihova. 


Rizu La pa Heboroni se Ebarami 

14 Pa mudina sipu ele taloa se Loti, si mae koe Ebarami se Zihova meke zama, 
“Mamu dono valeana la pa doduru vari kalimu. 15 Sari doduru pepeso pu dogori goi 
sara, si kaqu poni betoni Rau koa goi, meke koarini pu tuti gore mae koa goi. Meke 
kagu tamugoi si arini ninae rane.” 16 Sari na tutimu pu kagu ponigo rau, si kaqu soku 
hola, meke loke tie si kaqu boka nae betoi si arini; kekenono gua tugo sapu lopu kaqu 
boka ta nae sari na kavuru pa pepeso. 17 Ego, la mamu ene dogoria sa doduruna sa 
pepeso kamahire, sina sa doduruna sa pepeso asa, si kaqu poni beto nia Rau koa goi.” 
18 Ke va rizua Ebarami sa nana ipi, meke la va turua sa, tata koasa huda hopena te 
Mamere, sapu koa pa Heboroni. Meke vasina si tavetia sa sa hope te Zihova. 

Harupia Ebarami se Loti 

1-2 Koadia koasa totoso asa si ka made baņara: Aramapeli pa Babiloni, se Arioko, sa 
banara pa Elasara, se Kedoleoma, sa banara tadi pa Elami, meke se Tidali, sa banara 
tadi pa Qoimi. Meke somana varipera si arini koari ka lima banara hire: se Bera sa 
banara pa Sodomu, se Birisa sa baņara pa Qomora, se Sinabe sa banara pa Adama, se 
Semeba sa baņara pa Zeboimi, meke sa banara pa Bela sapu ta pozae Zoara kamahire. 
3 Ego, sari ka lima banara hire si varigara nia rini si keke qeto minate koasa pezara 
pa Sidimi, sapu kamahire ta pozae na Kolo Matena. 4 Koari ka manege rua vuaheni 
pu ele hola, si ta kopue pa kauruna sa binanara te Kedoleoma si arini, ba pa vuaheni 
vina manege neta si lopu hiva nia rini si asa. > Pa vuaheni vina manege made, si 
mae se Kedoleoma, meke sari ka neta banara pa kalina tanisa, meke sari na dia tie 
varipera, meke va kilasi sari na tinoni Repaimi koasa vasileana pa Asiteroti Kanaimi, 
meke sari na tinoni Zuzi pa Hami, meke sari na tinoni Emi koasa pezara pa Kiriataimi, 
6 meke sari na tinoni Horaiti saripu koa koari na toqetoqere pa Edomu“. Meke hadu 
zukuru va seu lani rini pa Eliparane, koasa hukihukirina sa qega si arini. 7 Beto asa, 
si kekere pule mae pa Enemisipati si arini sapu pa Kadesi gunia gita kamahire, meke 
va kilasi rini sari doduru popoa tadi na tinoni Amaleki meke Amoraiti saripu koa 
koasa vasileana lavata pa Hazazoni Tamara. 

8 Meke va namanama i ri na banara pa Sodomu, Qomora, Adama, Zeboimi meke 
Bela sari na dia tie varipera koasa pezara pa Sidimi pude varipera meke razai, 9 sari 
na banara tadi pa Elami, Ooimi, Babiloni, meke Elasara. Sari ka lima banara sara si 
razai sari ka made banara hire. 10 Ba sa pezara sana si sokua na pou sapu sini na ta”, 
meke sipu podepodekae govete taloa sari na tie varipera tadi na banara pa Sodomu 


ï 13:10 Zen 2:10 * 13:15 TTA 7:5 j 14:10 Sa ginuana sa “ta” si na tinitona nadi, napiti meke muho sapu 
lagu pa sirana nomana meke sirana vaka tapuru. 

meke Qomora koasa vinaripera, si hoqa voini koari na pou si arini, ba kaiqa pule si 
kakalopuhu taloa dia koari na toqetoqere. 11 Meke vagi betoi ri ka made banara sari 
doduru likakalae na ginani koari na vasileana pa Sodomu meke Qomora, meke taloa 
dia. 12 Se Loti sa tuna sa tasina Ebarami, si koa nana pa Sodomu, ke vagia rini si asa 


meke sari doduru nana likakalae. , , , l 
13 Ba keke tie si govete taloa, meke la tozi sa koe Ebarami sari doduru ginugua. 


Ebarami sapu na tie Hiburu, si koa tata koari na huda hopedi te Mamere sa tie 
Amoraiti. Se Mamere meke sari na tasina, sapu ari Esikolo meke Anera si variva egoi 
pude varipera koa rina kana pa kalina te Ebarami. 14 Meke sipu avosia Ebarami sapu 
ele ta raovo vagi sa buhina, si tioko varigarani sa sari na tie varipera pa korapana sa 
nana puku minate. Ari ka neta gogoto manege vesu sari doduru pu pododi koari na 
ipi te Ebarahami, meke hadu luli sa sari ka made banara, osolae kamo la gua tu tata 
pa vasileana Dani. 15 Meke vasina si paqahi sa sari nana tie, meke rapati sa sari na 
kana pana boni, meke va kilasi sa si arini. Hadu va seu la guni sa pa Hoba, pa kali la 
gua pa Damasikasi. 16 Meke vagi pule ni rini sari doduru likakalae saripu vagi taloa 
ni rina banara. Gua tugo se Loti sapu sa tuna sa tasina, meke sari nana likakalae, 
meke sari na barikaleqe, meke sari kaiqa tie ta pusidi. 


Mana nia e Melekizadeki se Ebarami 
17 Pa mudina sa pinule va mataqara te Ebarami koe Kedoleoma meke sari kaiqa 


baņara pule, si mae tutuvia sa banara Sodomu si asa, koasa lolomo pa Save (sapu ta 
pozae kamahire, Na Lolomo tadi na Banara). 18 Meke se Melekizadeki sa banara pa 
Salema, sapu keke hiama tugo tanisa Tamasa Ululuna Hola, si paleke mae bereti meke 
na kolo vaeni koe Ebarami.” 19 Meke mana nia sa si asa, meke zama, “Mani mana nia 
sa Tamasa Ululuna Hola, sapu tavetena sa manauru na pepeso, se Ebarami! 20 Mani 
tavahesi sa Tamasa Ululuna Hola sapu ponigo sa minataqara koari na mua kana.” 
Meke ponia Ebarami koe Melekizadeki sa keke pa manege koari doduru likakalae 
saripu vagi puleni sa. 

21 Meke zama la koe Ebarami sa banara pa Sodomu, “Mu va naqiti sari na likakalae 
pu vagi goi, ba mamu va pule maei koa rau sari doduru qua tie,” gua si asa. 

22 Meke olana se Ebarami, “Zama tokotokoro si rau pa kenuna e Zihova, sa Tamasa 
Ululuna Hola sapu tavetena sa maņauru meke na pepeso, ?3 sapu lopu kaqu va nagitia 
rau si keke vasi toņa tamugoi, be na lozi sia babe keke sadolo, ba namu lokari tugo. 
Meke pa mudina si namu lopu kaqu boka zama si goi, ‘Arau mo ele va tagotagoa se 
Ebarami,' gua. 24 Namu loketona hokara si kaqu vagia rau. Ba kaqu getuni mo rau, 
sapu gua ele henai rina qua tie. Ba madi vagi rina qua baere, ari Anera, Esikolo meke 
e Mamere sari dia hinia, ura na somana pa qua kalina si arini,” gua si asa. 

(Sa Vinatatara te Tamasa koe Ebarami 
1 Meke sipu hola sapu gua asa, si mae zama koe Ebarami pa keke dinogodogorae 


se Zihova. Meke zama guahe, “Ebarami, mu lopu koa matagutu! Ura kote lavelave 
hukata nigo Rau koari na tinasuna. Meke kote ponigo Rau sa pinia nomana lavata,” 
gua si Asa. 

2 Ba olana se Ebarami, “Ke Zihova, Banara, na sa laena sa Mua vinariponi koa rau, 
sina loke qua koburu si rau? Se Elieza mo, sa tie Damasikasi, si kaqu vagi betoi sari 
doduru qua likakalae. 3 Na lopu poni au koburu Goi si rau, meke keke mo koari kasa 
qua pinausu, si kaqu vagi betoi sari qua likakalae.” 

4 Meke zama pule se Zihova, “Se Elieza, sa mua pinausu hie, si lopu kaqu vagi sari 
na mua likakalae, ba sa koreo, sa tumu soti tu si kaqu vagi betoi si arini,” gua si 


* 14:18 Hib 7:1-10 

Asa. 3 Meke turana la nia e Zihova pa sada si asa, meke zama, “Mu ena sage la pa 
manauru, mamu podekia nae i sari na pinopino. Sarini pu tuti gore mae gua koa goi, 
si kaqu soku holani si arini,” gua si Asa.” 

6 Meke ranea Ebarami se Zihova, meke pa ginua asa, si poza nia na tie tonoto e 
Zihova si asa.” 

7 Meke zama se Zihova koasa, “Arau se Zihova sapu turana vura nigo pa Ura, pa 
popoa Babiloni, meke poninigo sa popoa hie pude tamugoi soti.” 

8 Ba nanasia Ebarami si Asa, “Ke Zihova, Banara, vegugua meke kagu boka gilana 
valeania rau sapu kaqu taqarau soti si asa?” 

9 Meke olana si Asa, “Mu turana mae nia si keke bulumakao, keke qoti, meke keke 
sipi, hopehopeke ka neta vuahenidi, meke keke baruku meke keke kukuva,” gua si 
Asa. 10 Meke paleke lani Ebarami koe Zihova sari na kurukuru, meke magu viqala ruai 
sa meke veko varivarikalini sa pa karua tokele, ba lopu magui sa sari na kurukuru 
tapuru. 11 Meke tapuru gore mae sari na kurukuru nomadi koari na kurukuru matedi, 
ba hadu pani Ebarami si arini. 

12 Meke sipu lodu gore sa rimata, si eko meke puta muliunu se Ebarami; meke 
kamo sa huporo variva matagutuna koasa.” 13 Meke zama koasa se Zihova, “Kaqu 
ta evanae na tie karovodi pa votiki popoa sari na tutimu, meke kote tava pinausu 
vasina si arini, meke koari ka made gogoto vuaheni si kaqu ta nonovala si arini.” 
14 Ba kagu va kilasia Rau sa butubutu sapu va pinausu i si arini, meke pana taluarae 
si arini koasa votiki popoa sana, si kaqu vagi dia tinagotago koa rina tie vasina si 
arini.” 15 Ba agoi si kagu barogoso va gorevura, meke tige mate pa binule, meke ta 
pomunae. 16 Ba kaqu kamo pakia made gogoto vuaheni”, beto tu hoi si kaqu tiqe pule 
mae tani sari na tutimu. Ura lopu kaqu va mate pani Rau sari na tinoni Amoraiti, 
osolae pada mo sa dia sinea, meke kaqu tiqe tava kilasa si arini.” 

17 Meke sipu lodu sa rimata meke huporo sa popoa, si hinoqa vura mae si keke 
vovoina tunaha nika, meke sa zuke huruņuna, meke ene hola gua pa varikorapadi 
rina minagumagu kurukuru name si arini. 18 Meke koasa rane tugo asa, si tavetia 
Zihova si keke vinariva egoi nabuna koe Ebarami. Zama si Asa, “Va tatara nia Rau 
pude ponia koari na tutimu, sa doduruna sa pepeso hie, podalae mae gua koasa 
volosoř pa popoa Izipi meke kamoa sa Ovuku luparetisi.” 19 Sa pepeso tadi na 
butubutu Kenaiti, Kenizaiti, Kadimonaiti, 20 Hitaiti, Perizaiti, Repaimi, 21 Amoraiti, 
Kenanaiti, Qeqasaiti, meke sa butubutu Zebusaiti.” 

Hega meke se Isimeli 
1 Se Serai, sa barikaleqe te Ebarami si loke nana koburu. Ba tagoa sa si keke pinausu 
vineki Izipi, sa pozana si e Hega, ? gua asa ke zama la koe Ebarami se Serai, “Se Zihova 
si hukatau meke lopu poni au koburu kamo kamahire. Mamu la koa turania sa gua 
pinausu vineki. Gina asa si kote boka podo poni au keke koburu si rau.”* 
Meke va egoa Ebarami sapu gua zama nia e Serai. 3 Ke vala Serai koe Ebarami se 
Hega pude koa turana pakia gua. Sa ginugua hie si ta evana pa mudina ka manege 


* 15:5 Rom 4:18; Hib 11:12 * 15:6 Rom 4:3; Qal 3:6; Zem 2:23 * 15:12 Zob 4:13,14 * 15:13 Ekd 1:1-14; 
TTA 7:6 Ë 15:14 Ekd 12:40-41; TTA 7:7 - 15:16 Sa zinama Hiburu si zama “Kaqu kamo pakia ka made sinage” 


ba sa sinage pa binalabala tadi na tie pa totoso te Ebarami si keke gogoto vuaheni pa keke sinage. * 15:18 Sa 
Hiburu si zama “ovuku Izipi” meke lopu bakala sa ginuana be guana zama nia sa sa kolo hitekena ta pozae Wadi 


el-Arish pa rane ninoroi babe keke ovuku tanisa Ovuku Naelo tata pa Kolo Meditareniani. * 15:18 TTA 7:5 


* 16:2 Pa hahanana tadirini sa barikaleqe pu lopu boka vagi koburu si boka vagi koburu koasa pinausu, meke 
kote guana tuna soti si asa. 


Zenesesi 16:4 20 Zenesesi 17:8 


puta vuaheni sipu koa pa Kenani se Ebarami. 4 Meke koa turania Ebarami se Hega, 
ke aritiana si asa, meke sipu gilania sa sapu aritiana si asa, si podalae vahesi pule nia 
meke dono va gorea sa sa nana barikalege koimata. 

5 Meke zama se Serai koe Ebarami, “Na mua sinea ke dono va gore au e Hega si 
rau. Arau soti vatua si asa koa goi, meke seunae gua, sipu gilania sa sapu aritiana si 
asa, si dono va gore au sa si rau. Mani vilasia e Zihova sapu esei gita si tonoto, agoi 
babe arau!” gua se Serai. 

6 Meke olana se Ebarami, “Leana hola, na mua pinausu meke koa kaurae pa mua 
kinopu si asa, ke mamu tavetia sapu gua hiva nia goi koasa.” Meke nonovalia Serai 
se Hega, ke govete taloa si asa. 

7 Meke dogoria sa mateana te Zihova se Hega tata koasa kolo pa korapa qega 
ivuluna, koasa sirana la gua pa Sura. 8 Meke zama la ia sa si asa, “Hega, pinausu 
te Serai, pavei mae guamu, meke pavei si korapa la gua si goi?” 

Meke olana se Hega, “Na korapa govete va seu nia rau sa qua barikaleqe koimata,” 
gua si asa. 

9 Meke zama sa mateana, “Mu kekere pule la, mamu koa na pinausu pule koasa.” 
10 Beto hoi si zama si asa, “Kaqu ponigo rau soku hola tutimu, meke loke tie si kaqu 
boka nae i si arini. 11 Kaqu vagia goi si keke tumu koreo meke kaqu poza nia Isimeli” 
goi sa pozana, sina ele avosia e Zihova sa mua kinabo talotaņa. 12 Ba sa tumu koreo 
si kote koa guana don'ki pinomona si asa. Meke kote kanai sa sari doduru tie, meke 
sari doduru tie ba kote kana ia tugo si asa. Meke kote koa vata kale koari doduru 
turanana si asa.” 

13 Meke poza nia e Hega se Zihova sapu ele zama koasa, sapu guahe: “Agoi sina 
Tamasa sapu dogorau,” gua. Ura zama pule nia se Hega, “Ele dogoro hinokaria 
rau sa Tamasa, sapu korapa dogorau Sa,” gua. 14 Gua asa ke poza nia rina tie, sa 
berukehe pa vari korapana Kadesi meke Beredi, “Na berukehe tanisa Tamasa Toana 
sapu dogorau.” 

15 Meke podoa Hega si keke tuna koreo e Ebarami, meke poza nia Isimeli sa si asa.” 
16 Pa totoso tugo asa, si ka vesu navulu onomo vuahenina se Ebarami. 

Sa Minagu, sapu sa Vinagilagilana sa Vinariva egoi 

1 Meke sipu kamoa sia navulu sia vuahenina se Ebarami, si vura koasa se Zihova 
meke zama: “Arau sa Tamasa pu tagoi sari doduru niniraņira. Mu va tabe Au. Mamu 
tavetia sapu tonoto doduru totoso. 7? Kaqu tavetia Rau sa qua vinariva egoi koa goi, 
meke kagu ponigo soku tutimu.” 3 Meke hoqa oporapaha pa pepeso se Ebarami, meke 
zama sa Tamasa, 1 “Tavetia Rau sa Qua vinariva egoi koa goi, va tatara nia Rau sapu 
agoi si kaqu na tiatamadia ri soku butubutu. 5 Sa pozamu si lopu kaqu e Ebarami”, 
ba e Ebarahami” tu, sina vata evanae nigo Arau na tamadia ri soku butubutu si goi.” 
6 Kaqu ponigo soku tutimu Rau si goi, meke kaiqa arini si kagu na banara. Kaqu 
soku hola sari na tutimu, meke kaqu ta evaņae soku butubutu sokudi si arini. 

7 Kaqu kopu nia Rau sa Qua vina tatara koa goi meke koari na tutimu pude lulia, 
guana vinariva egoi sapu koa holana koari na sinage na sage vugo repere. Meke Arau 
si kaqu na mua Tamasa, meke na Tamasa tadirini pu tututi gore mae gua koa goi.” 
8 Sa pepeso hie sapu korapa koa ia goi na tie karovomu kamahire, si kaqu ponia Rau 


* 16:11 Sa ginuana Isimeli si “Avosia sa Tamasa”. * 16:15 Qal 4:22 * 17:5 Sa pozapoza Ebarami sa ginuana 
pa zinama Hiburu sina tamana tava lavatana. * 17:5 Sa pozapoza Ebarahami pa zinama Hiburu sa ginuana si 
tamadia soku butubutu. i 17:5 Rom 4:17 z 17:7 Lk 1:55 

koa goi, meke koarini pu tututi gore mae gua koa goi. Meke sa doduruna sa pepeso 
pa popoa Kenani, si kagu tadirini ninae rane, meke Arau si kagu na dia Tamasa.”” 

9 Meke zama la koe Ebarahami sa Tamasa, “Agoi ba kagu kopu nia sa vinariva 
egoi koa Rau. Agoi meke saripu tututi gore mae gua koa goi koari na sinage na sage 
vugo repere, 10 si kagu va ego betoa pude ta magu sari doduru koreo koa gamu.” 
11-12 Podalae kamahire, si kaqu magui gamu sari doduru koburu haha koreo sipu ka 
vesu rane seunae gua ta podo si arini, meke sarini pu podo koari na pinausu pa mia 
vetu, meke sari na pinausu saripu ta vagi mae koari na votiki popoa. Sa minagu hie 
si kaqu na vina gilagilana pude vata dogoro nia sapu koa nana si keke vinariva egoi 
pa varikorapa mia gamu meke Arau. 13 Hopeke tie si kaqu ta magu, meke asa sa vina 
gilagila tanisa tini, pude va dogoro nia sapu sa Qua vinariva egoi koa gamu si koa 
hola. 14 Be keke koreo si lopu ta magu, si lopu kaqu ta balabala sapu keke koari na 
Qua tinoni si asa, sina lopu lulia sa sa vinariva egoi koa Rau.” 

15 Meke zama sa Tamasa koe Ebarahami: “Sa mua barikaleqe si lopu kaqu poza nia 
Serai goi; podalae kamahire sa pozana sa si e Sera“ tu. 16 Kaqu mana nia Rau si asa, 
meke kaqu ponigo Rau si keke tumu koreo koasa. Kaqu mana nia Rau meke kaqu ta 
evanae na tinadia ri na butubutu si asa, meke sari na banara si kaqu gore mae gua 


koasa tutina sa.” ji ji ji 
17 Meke hoga oporapaha pa pepeso se Ebarahami, ba podalae hegere si asa sipu 


balabala ia sa sapu lopu kagu boka vagi koburu sa tie sipu ele keke gogoto vuahenina. 
Se Sera ba gua tugo sapu ele sia navulu vuahenina, gua. 18 Meke nanasia Ebarahami 
sa Tamasa, “Be mate si rau, kote boka va egoa Goi se Isimeli pude tagoi sari doduru 
gua pu ele poni nau Goi?” 

19 Ba zama sa Tamasa, “Lokari, sa mua barikaleqe sapu se Sera, si kote podoa si keke 
tumu koreo, meke kaqu poza nia goi e Aisake”. Kaqu kopu nia Rau sa qua vinariva 
egoi koasa, meke koarini pu tututi gore mae gua koasa ninae rane. Kaqu na vinariva 
egoi koa holana si asa ninae rane ka rane. 20 Ele avosi Rau sari na mua tinepa koasa 
guguana e Isimeli. Ke kaqu mana nia Rau si asa, meke kaqu ponia soku koburu meke 
soku tutina Rau si asa, kaqu na tamadia ri ka manege rua baņara si asa, meke kaqu 
vata evanae nia na butubutu lavata Rau sari na tutina. 2t Ba kaqu kopu nia Rau sa 
qua vinariva egoi koe Aisake sapu sa tumu koreo, pu kaqu podoa Sera pa vuaheni 
maehe pa totoso kekenono kamahire.” 22 Sipu beto zama koe Ebarahami sa Tamasa, 


si taluarae si Asa koa sa. 
23 Meke koasa rane tugo sana si va tabea Ebarahami sa Tamasa, meke magua sa sa 


tuna koreo sapu se Isimeli meke sari doduru koreo pule koasa nana puku tatamana, 
meke sari nana pinausu saripu ta podo pa nana vetu, meke sarini pu ele ta holudi. 
24 Ba se Ebarahami si ka sia navulu sia vuahenina meke tiqe ta magu si asa, 25 meke 
se Isimeli sa tuna koreo, si ka manege neta vuahenina. 26 Pa keke rane mo si ta magu 
beto si arini, 27 meke gua tugo sari doduru pinausu te Ebarahami. 


18 


Va Tatara nia Tamasa sa Tuna Koreo Koe Ebarahami , 
1 Meke vura mae koe Ebarahami se Zihova, koari na hudahuda hopedi te Mamere, 


sipu habotu magogoso si asa pa sasadana sa nana ipi kapu kurukuru totoso manini 
hola sa rimata pana korapa rane. 2? Meke sipu dono sage si asa, si dogori sa sari ka 
neta tie korapa turudia vasina. Sipu dogori tugo sa si arini si haqala vura la tutuvi 
sa si arini, meke todono gore pa pepeso si asa,” 3 meke zama, “Kasa palabatu, noso 
paki; lopu ene hola nia sa qua ipi. Arau si koa qua hie pude va toga gamu. 4 Maqu 

paleke poni gamu kolo pude nuzapa va via i sari na nenemia; boka habotu magogoso 
pa kauruna sa huda hie si gamu. > Kagu paleke mae vasi ginani tugo si rau pude va 
ninira gamu, meke hoda la ia sa mia inene. Ele mae dogoria gamu sa mia nabulu 
pa nana vetu, ke magu va toga gamu.” Meke olana si arini, “Leana hola. Mu tavetia 
sapu gua hiva nia goi,” gua si arini. 

6 Meke tuturei nuquru la pa korapa ipi se Ebarahami, meke zama koe Sera, “Mu 
tuturei vagia sa palava sapu ta muzara va leanana, mamu kinai kaiqa bereti.” 7 Beto 
asa, si haqala la koasa rovana bulumakao si asa, meke vizatia sa si keke bulumakao 
vaqurana meke nobonobokona, meke vala nia sa si asa koa keke nabulu, pude tuturei 
va kina ia gua. $ Beto sapu gua asa si paleke lani sa si kaiga bata, na meleke meke na 
miti bulumakao sapu ele tava namanamadi, meke vekoi sa sari na ginani pa kenudia 
rina tie. Meke poni sa si arini pa kauruna sa huda, meke henahena si arini. 

9 Meke nanasia rini si asa, “Avei se Sera, sa mua barikaleqe?” Meke olana si asa, 
“Korapa koa nana pa korapa ipi,” gua si asa. 

10 Meke zama la koasa se Zihova, “Koasa totoso guahe pa vuaheni maehe, si kote 
pule mae si Rau, meke sa mua barikaleqe sapu se Sera si kaqu podoa sa si keke tuna 
koreo.” Ba se Sera si korapa turu nana pa kapa sasada pa mudina sa, meke avavoso 
nana.” 11 Ba sari Ebarahami meke Sera si ele barogoso na kaleqe sisigiti, meke se 
Sera, si ele hola nia nana totoso pude vagi koburu. 12 Ke hegere golomo pa korapa 
bulona se Sera, meke zama, “Kamahire, si ele kaleqe si rau, meke ele viziri sa tiniqu; 
meke lopu kaqu boka va gilagilaia rau sa qinetu pa tiniqu, meke sa qua palabatu ba 
ele barogoso tugo,” gua si asa.” 

13 Meke nanasia e Zihova se Ebarahami, “Na vegua ke hegere se Sera meke zama, 
sapu lopu kaqu boka podo koburu si asa, sina ele kaleqe sisigiti gua. 14 Vegua koadia 
kaiqa tona sapu tasuna sisigiti koe Zihova? Gua sapu zama nia Rau, pa totoso guahe 
pa vuaheni maehe, si kote pule mae si Rau, meke kote podoa e Sera si keke tuna 
koreo.” * 

15 Ba matagutu se Sera, ke oso nia sa sapu lopu hegere si asa, gua. Ba olana sa tie, 
“Hinokara, ele hegere si goi,” gua si asa. 


Tepaia Ebarahami se Zihova 

16 Beto asa si taluarae sari na tie meke ene la koa keke vasina sapu boka dono gore 
la pa Sodomu, meke ene luli turani Ebarahami si arini pude la luari pa dia sirana, 
gua. 17 Meke zama se Zihova, “Maqu lopu tomea koe Ebarahami sapu gua korapa 
hiva tavetia Rau. 18 Meke sarini pu tututi gore mae gua koa sa, si kaqu ta evanae 
keke butubutu lavata meke ninira hola, meke koasa guguana sa si kaqu manani Rau 
sari doduru butubutu. 19 Fle vizatia Rau si asa, pude zamaji sari na tuna koreo, meke 
sarini pu tuti gore luli mae gua koa sa pude va tabeau meke tavetia sapu gua leana 
meke tonoto. Be tavetia rini sapu gua asa, si kaqu tavete vala i Rau, sari doduru gua 
pu ele va tatarani Rau koa sa.” 

20 Meke zama la koe Ebarahami se Zihova, “Sa tinazutudi ri na tinoni pa Sodomu 
meke Qomora si nomana hola; kaleana sisigiti sari na dia sinea. 21 Kaqu gore la hata 
vurani Rau sari guguadi ri na tinazutu saripu ele avosi Rau, be hinokara babe lokari,” 
gua si Asa. 

22 Meke taluarae sari karua tie, meke la gua pa Sodomu ba koa koe Ebarahami se 
Zihova. 23 Meke ene tata la se Ebarahami meke nanasia sa se Zihova, “Vegua, kaqu 


va mate hinokara turanae ni Goi koari na tie seadi sari na tie tonotodi? ?4 Be ari ka 
lima navulu puta tie tonotodi, si koa dia pa korapana sa vasileana lavata, vegua kote 


va mate betoi Goi sari doduru tie koasa vasileana lavata sana? Vegua, lopu kaqu veko 

hola ia Goi sa popoa asa, pude harupi sari ka lima navulu tie tonotodi? 25 Hinokara, 
sapu lopu kagu va mate turanae ni Goi koari pu seadi sari na tie tonoto. Tasuna hola 
sapu gua asa! Pude evania Goi sapu gua asa, si kote tava kilasa turanae koari na tie 
sea sari na tie tonoto. Tasuna hola sapu gua asa. Agoi sa tie varipitui pa doduruna 
sa popoa pepeso si kagu varipitui va tonoto.” 

26 Ke olana se Zihova, “Be dogori Rau koasa vasileana lavata pa Sodomu sari ka 
lima navulu puta tie tonotodi, si kagu harupia Rau sa doduruna sa vasileana lavata 
koasa laedi rini,” gua si Asa. 

27 Meke zama pule se Ebarahami, “Mu tataru nau, mamu taleoso nia sa gua 
vinarane sapu lopu makudo zama atu si rau koa Agoi Zihova. Na tie mo si rau meke 
lopu padaqu pude zama nia keke tona. 28 Ba vegua, be ari ka made navulu lima tie 
tonotodi si koa, lopu ari ka lima navulu, kaqu huara pani betoa Goi sa doduruna sa 
vasileana lavata sina ari ka visavisa mo sari na tie seadi?” 

Meke olana se Zihova, “Lokari, lopu kaqu huara pania Rau sa vasileana lavata, be 
dogori Rau sari ka made navulu lima tie tonotodi,” gua si Asa. 

29 Meke zama pule se Ebarahami, “Vegua, be ari ka made navulu puta tie tonotodi 
si koadia vasina?” Meke olana si Asa, “Be koadia vasina sari ka made navulu puta 
tie tonotodi si lopu kagu huaria Rau si asa.” 

30 Meke zama pule se Ebarahami, “Ke Banara Zihova, Mu lopu bugoro nau, ba 
magu zama pule atu. Vegua be ari ka tolonavulu puta si koa?” Meke zama si Asa, 
“Lopu kagu huaria Rau si asa be ari ka tolonavulu puta si dogori Rau vasina.” 

31 Meke zama pule se Ebarahami, “Kei Banara, Mu taleosoni sari na gua 
hinemohemo lopu ari makudodi, saripu zama atu ni rau koa Goi. Vegua be ari ka 
hiokona puta tie mo si ta dogoro vasina?” Meke zama si Asa, “Be ari ka hiokona puta 
tie mo si dogori Rau vasina ba lopu kagu huaria Rau sa vasileana lavata,” gua si Asa. 

32 Meke zama pule se Ebarahami, “Mu lopu bugoro nau Zihova, magu zama pule atu 
keke totoso. Vegua be ari ka manege puta mo si ta dogoro?” Meke zama si Asa, “Lopu 
kaqu huaria Rau si asa, be ari ka manege puta si koadia.” 33 Meke sipu beto zama 
koe Ebarahami si Asa, si taluarae se Zihova, meke pule la pa nana ipi se Ebarahami. 

Sa Sinea pa Popoa Sodomu 

1 Sipu mae kamo pana veluvelu pa popoa Sodomu sari karua mateana, si korapa 
habotu nana pa nuqunuquruana koasa bara pa vasileana lavata se Loti. Meke sipu 
dogori tugo sa sari karua si gasa turu meke la tutuvi sa si arini, meke todoņo gore 
pa kenudia rini. 2 Meke zama la koarini, “Kasa qua baņara, hiera si rau pude tokani 
gamu. Mae koa paki pa qua vetu koasa boni hie. Mamu nuzapi sari na nenemia; 
mamu tige topue vagavagasa na ene lulia sa mia sirana.” Meke olana la ia rini si asa, 
“Lokari, mami va hola ia mo sa boni hie koasa pavasa pa kokorapana sa vasileana,” 
gua si arini. 

3 Ba ososoni sa si arini, meke mumudi si lulia rini si asa la pa nana vetu. Meke tozini 
Loti sari nana nabulu pude kinai kaiqa bereti loke isitidi, meke va namanama ia si 
keke hinenahena tadi kasa tie enenedi. Sipu beto sari na dia vinatana si henahena si 
arini. 

4 Ba sipu lopu ele puta sarini pa dia teqe si mae vari likohae nia ri doduru tie 
Sodomu koasa vasileana lavata sana sa dia vetu, tie vaguradi na koadi na gua. > Meke 
tiokia rini se Loti meke nanasia, “Avei sari na tie pu mae veluvelu koa goi? Mu turana 


va vura maeni, pude boka va sea i gami.”* 

6 Meke vura la koarini pa sada se Loti, meke tuku gunia sa pa mudina sa sasada. 
7 Meke zama la koa rini si asa, “Kasa qua baere, tepa gamu rau pude mi lopu taveti 
sari na tinavete kalekaleadi gua sara! 8 Dotu, koadia hire si karua tuqu vineki, saripu 
lopu ele eko turanae pa keke tie. Magu turana vura atuni koa gamu; mamu tavetia 
gua sapu hiva taveteni gamu. Ba mu lopu tavete la nia si keketona koari na tie hire, 
sina na tie maedi pa qua vetu si arini, ke korapa kopuni rau si arini.” 

9 Ba zama la koe Loti si arini, “Balau! Na tie karovomu mo si goi, ba omu hiva 
koa tie varipitui koa gami! Taloa! Namu kote novala va kaleanigo gami, holani sapu 
arini sara.” Meke tupele pule nia rini se Loti meke rizu tata la pude huaria gana sa 
tukutuku, gua. 10 Ba qaqama lani ri karua tie pu koadi pa korapa vetu sari limadi 
meke daku nuquru nia pa korapa vetu se Loti meke tukua sa sasada. 11 Meke va 
behui ri karua sari na tie pu turu pa sebesebe vetu, sari na tie vaqura na tie koadi, 


ke lopu boka dogoria rini sa sasada.“ 


Taluarae pa Sodomu se Loti 
12 Meke zama la koe Loti sari karua palabatu, “Be koadia kaiqa tie koa goi tani, tumu 
koreo babe vineki mua roroto babe kaiqa turanamu pu koadi pa korapa vasileana 
lavata hie, mamu turaņa vurani koasa popoa hie. 13 Ura korapa va namanama huaria 
mo gami sa vasileana hie, sina sa tinazutudi rina tinoni pa popoa hie si kaleana sisigiti, 
meke ele avosia tu e Zihova ke garunu gami Sa pude huaria sa popoa Sodomu.” 
14 Ke la zamai Loti sari nana roroto saripu kote habai sari na tuna vineki, “Tuturei! 


Mada luaria sa vasina hie sina kote huaria e Zihova si asa.” Ba hokara na va sisire 
nana mo, balabala gua sari na roroto. 


15 Pana vaqavaqasa hokara si va bebeno ia rina mateana se Loti, meke zama si arini, 
“Tuturei! Tekulu, mamu turaņia sa mua barikaleqe meke sari karua tumu vineki, 
mamu rizu taloa tani, pude lopu kaqu mate pana ta huara sa vasileana lavata hie.” 
16 Ba ruriti se Loti, ke taninia rini limana meke sa nana barikaleqe meke sari karua 
tuna vineki, meke turana vurani rini si arini koasa vasileana lavata sina tataruni e 
Zihova si arini.” 

17 Meke sipu ele turaņa vurani rini sarini si zama la koarini si keke rina mateana, 
“Mi govete taloa! Mi lopu linana pule, mi lopu noso pa pezara. Mi govete sage la 
koari na toqere, pude mi lopu mate!” 

18 Meke zamai Loti sari na mateana, “Kei, lokari, kasa gua banara. 19 Dotu ele ta 
qetue si rau koa gamu, meke ele harupia mo gamu sa qua tinoa. Ba namu lopu boka 
govete la pa seu si rau koari na toqere, na kote hoqa mate nau mo sipu lopu ele kamoi 
rau si arini. 20 Dogoria goi sa vasileana hitekena hoi? Lopu seu si asa. Va malumau 
pude govete la meke kote boka ta harupu si rau vasina.” 

21 Meke olana si asa, “Leana, va egoa rau sa mua tinepa hie, sapu lopu kagu huaria 
rau sa vasileana sapu zama nia goi. 22 Ego, tuturei! Haqala! Lopu kagu tavetia rau si 
keke toņa osolae kamoa goi sa vasina asa.” Na hitekena poza nia Loti sa vasileana, 
gua asa si ta pozae Zoara si asa. 

23 Ele gasa sa rimata, meke tiqe kamo pa Zoara se Loti. 

24 Meke hinoqa va ruku nia patu lera mae guadi pa maņauru e Zihova sari na 
vasileana nomadi pa Sodomu meke Oomora,” 25 meke huara inete betoi Sa si arini, 
meke doduru pezara, na tie pu koadi vasina, meke sari doduru likakalae pu togolo 
pa pepeso. 26 Ba linana pule sa barikalege te Loti, ke ta evanae keke patu soloti si 

x 
asa. 

27 Meke pana munumunu hokara si tuturei la se Ebarahami koasa vasina pu turu si 
asa pa kenuna e Zihova visoroihe. 28 Meke dono gore la pa Sodomu, meke pa Qomora 

meke koasa doduruna sa pezara se Ebarahami meke dogoria sa sapu tunaha beto sa 
popoa, gua tugo na tunaha pa vasina sulusuluana. 

29 Ba sipu huari Tamasa sari na vasivasileana lavata koasa pezara vasina pu koa se 
Loti, si balabala ia Tamasa se Ebarahami ke va govetia Sa se Loti pude di ta harupu. 


Pinodalaedi rina Tie Moabi na tie Amoni o, , 
30 Taluarae pa Zoara se Loti meke sari karua tuna vineki, meke sage la koari na 


toqere. Ura na matagutu koa ia rini si pa Zoara, ke la koa ia rini si keke bae vasina. 
31 Meke zama la ia sa vineki kenuna sapu mudina, “Ele barogoso luli sa tamada meke 
loke koreona sa doduru popoa hie, pude habai gita pudeda ari tuda. 32 Aria mada 
va napo nia vaeni sa tamada; mada eke turania gita kara pude boka vagi tuda koa 
sa tamada pude hodaia sa nana butubutu.” 33 Ke pa boni asa si va napo nia vaeni 
ri karua sa tamadia, meke nuguru la koasa sapu kenuna, meke eko turania sa sa 
tamana. Ba sina napo va hola sa tamadia, ke lopu va nonoga ia sa sapu gua ta evaņa 


koasa. 
34 Meke pa koivugona si zama la sa tuna kenuna koasa tasina mudina, “Ele eko 


turania rau sa tamada. Aria, mada va napo pule nia vaeni kohite boni meke agoi 
pule, mamu la eko turania si asa pude boka ari tuda si gita kara koasa tamada pude 
hoda ia sa nana butubutu.” 35 Ke koasa boni asa, si va napo pule nia vaeni tugo ri 
karua, meke la eko turania sa tuna mudina si asa. Ba lopu va nonoga ia sa sapu gua 
ta evaņa koa sa. 36 Pa ginugua asa si va aritiadi betoi sa sari karua vineki. 37 Meke 
podoa sa tuna vineki kenuna sa tuna koreo, meke poza nia Moabi sa si asa. Asa sa 
tamadia rina tie Moabi kamoa rane ninoroi. 38 Meke gua tugo sa tuna vineki mudina 
si podoa sa si keke tuna koreo, meke poza nia Benami sa si asa. Asa sa tamadia rina 
tie Amoni, kamoa rane ninoroi. 


20 
Ebarahami meke se Abimeleki , , , 
1 Meke taluarae pa Mamere karovo la gua pa kali popoa Kenani se Ebarahami, meke 


la koa pa popoa Neqevi pa vari korapana Kadesi meke Sura si asa. Meke mumudi 
sipu korapa koa si asa pa Qera, ? si zama nia sa sapu se Sera sa nana barikaleqe si na 
tasina vineki gua; ke garuni sa banara sapu se Abimeleki, pa popoa Qera sari nana tie, 
meke la turana vala nia koa sa se Sera.” 3 Meke keke boni si vura koa sa pa pinutagita 
sa Tamasa, meke zama, “Tio, kote mate si goi, sina ele vagia goi sa barikaleqe sana, 
sapu ele varihabana,” gua si Asa. 

4 Ba lopu ele koa turania Abimeleki si asa, ke zama si asa, “Ke Baņara, loke qua 
sinea si rau! Ba vegua, kote va mate au mo Goi si rau meke sari na qua tinoni? 5 Ura 
Ebarahami tu telena si zama nia sapu na tasina si asa, gua; ke zama luli nia mo sa 
barikalege si asa. Lopu tavete va sea si rau; na via si rau,” gua si asa. 

6 Meke olana pa korapa pinutagita sa Tamasa, “Uve, gilania Rau sapu lopu gilania 
goi sapu gua hiva tavetia goi koasa si sea, ke lopu va malumigo Rau pude tavete va 
sea mae koa Rau, meke lopu tiqua goi tinina si asa. 7 Ba kamahire, mamu va pule la 
ia koasa loana sa barikaleqe. Na keke poropita si asa, meke kote varavara nigo sa, 
pude lopu kaqu mate si goi. Ba be lopu va pulea goi koasa si asa, si maqu va balau 
igo, sapu kaqu mate si goi, agoi meke sari na mua tinoni,” gua si asa. 

8 Meke pa koivugona pana munumunu hokara, si tioki Abimeleki sari doduru nana 
palabatu meke tozini sa sapu gua ele ta evana, meke matagutu sisigiti si arini. 9 Meke 
tiokia Abimeleki se Ebarahami meke nanasia sa, “Na sa si ele evania goi koa gami? 
Na sinea sa si ele tavete atu nia rau koa goi, meke evania goi sa tinasuna hie koa rau, 

meke koasa gua butubutu. Lopu tonoto sapu gua tavete nau goi hie. 10 Na vegua ke 
tavetia goi si asa?” 

11 Meke olana se Ebarahami, “Balabala ia rau sapu gina loke tie tani si hite pamana 
nia sa Tamasa, meke kote va mate au, meke vagia sa gua barikalege,” gua si asa. 12 “Ba 
hinokara tugo, sapu na vavenequ tugo si asa, sina na tuna vineki sa tamaqu, lopu sa 
tinaqu; meke haba ia rau si asa,” gua se Ebarahami. 13 Ke sipu garunu taloa nau e 
Tamasa koasa popoa tanisa tamaqu, meke la koari na votiki popoa, si zama ia rau si 
asa, “Kaqu vata dogoro nia goi sa mua tataru koa rau, meke tozini sari doduru tie, 
sapu arau si na tasimu koreo,” gua si asa. 

14 Meke va pule la ia Abimeleki koe Ebarahami se Sera, meke koasa totoso tugo 
asa, si ponia sipi na bulumakao meke na pinausu tie sa si asa. 15 Meke zama la koe 
Ebarahami si asa, “Hie sa doduruna sa qua pepeso; la mamu koa koasa vasina sapu 
hiva nia goi.” 16 Meke zama la koe Sera si asa, “Ponia rau koasa tasimu si keke tina 
poata siliva, pude va sosodea koari doduru pu koa koa goi, sapu lopu sea si goi.” 

17-18 Koa gua sapu ele ta evana koe Sera, sapu sa barikaleqe te Ebarahami, si lopu va 
bokai e Zihova, pude vagi koburu sari na barikalege pa vetu tanisa banara Abimeleki. 
Ke varavara nia Ebarahami se Abimeleki, meke salania Tamasa si asa. Meke salania 
tugo sa sa nana barikaleqe, meke sari nana barikaleqe pinausu, pude boka vagi 
koburu si arini, gua. 


21 
Sa Pinodo te Aisake 7 
1 Meke mana nia e Zihova se Sera, gua tugo sapu ele va tatara vekoa Sa koasa. 


2 Aritiana si asa, meke podoa sa si keke tuna koreo koe Ebarahami, sipu barogoso si 
asa. Ta podo sa koreo koa sa totoso sapu ele mutia Tamasa pude podoa sa.” 3 Meke 
poza nia Aisake e Ebarahami si asa, 4 meke sipu ka vesu ranena podo gua sa, si magua 
Ebarahami si asa, gua puta tugo sapu garunu nia Tamasa koa sa.” 5 Ebarahami si 
keke gogoto vuahenina, sipu podo se Aisake. $ Meke zama se Sera, “Ele va hegere au 
Tamasa si rau, ke sari doduru tie pu avoso nia sapu gua asa si kaqu somana hegere 
turanau,” gua si asa. 7 Meke zama pule si asa, “Loke tie hokara si ele boka tozi nia 
se Ebarahami sapu kaqu va susu koburu se Sera. Ba podoa mo rau sa tuna sipu 
barogoso si asa,” gua si asa. 

8 Meke noma sage sa koburu, meke koasa rane sipu luara susu si asa, si tavetia 
Ebarahami si keke inevana nomana. 

9 Ba pa totoso asa si dogoria e Sera sapu e Isimeli, sa tuna e Hega sa barikaleqe Izipi 
sapu va podo nia e Ebarahami, si va sisire nia na hegere nia sa se Aisake. 10 Ke zama la 
koe Ebarahami si asa, “Mu hitu pania sa barikaleqe pinausu hie meke sa tuna koreo. 
Ura sa tuna koreo sa barikaleqe hie si lopu kaqu tagoa si keke vasi mua tinagotago, 
sapu kaqu tagoa e Aisake sa tuqu koreo.”* 11 Meke lopu qetu nia Ebarahami sa 
ginugua hie, sina na tuna koreo tugo sa se Isimeli. 12 Ba zama la koe Ebarahami sa 
Tamasa, “Mu lopu talotaņa nia sa koreo, meke se Hega sa mua barikaleqe pinausu. 
Ba mamu tavetia mo sapu gua tozi nigo e Sera; ura koe Aisake si kaqu gore mae gua 
sari na tutimu, sapu ele va tatara nia Rau.” 13 Kaqu poni va soku nia koburu Rau, 
sa tuna koreo sa mua barikaleqe pinausu sana, meke kaqu ta evaņae keke butubutu 
lavata. Ura na tumu koreo tugo si asa.” 

14 Ego, pana munumunu hokara pa koivugona, si vala i Ebarahami koe Hega si 
kaiqa ginani meke keke bogu kapu qoti, sapu sinia na kolo, meke va papani sa pa 
mudina meke garunu taloa nia. Meke taluarae si asa, meke ene vilovilorae pa korapa 

gega Biasiba. 15 Meke sipu paho sa kolo, si veko pania sa sa koburu pa kauruna keke 
huda hitekena, 16 meke la habotu nana padana keke gogoto mita seuna. Meke zama 
pa korapa bulona, “Ke, lopu hiva dogoria rau matena sa qua koburu.” Sipu korapa 
habotu si asa vasina, si podalae kabo si asa. 

17 Meke avosia Tamasa korapa kabo sa koburu, meke zama gore mae pa maņauru sa 
mateana te Tamasa koe Hega, “Na sa si talotana nia goi ta Hega? Mu lopu matagutu; 
ele avosia Tamasa sa kabona sa koreo. 18 Turu, mamu la va manotia, mamu va 
mokomokoa; sa tuti sapu kaqu gore mae gua koasa, si kaqu va evanae nia keke 
butubutu lavata Rau si asa.” 19 Va dodogorae i Tamasa sari na matana, meke dogoria 
sa si keke berukehe. Ke la utuvu va sinia sa sa bogu kapu qoti, meke va napoa sa sa 
koreo. 20 Sipu noma sage se Isimeli si koa koasa sa Tamasa. Meke ta evaņae keke tie 
hukue bokabokana, sipu koa pa korapa qega pa Parani si asa. 21 Meke va haba nia 
keke barikaleqe Izipi sa tinana si asa. 


Sa Vinariva Egoi pa Varikorapana Ebarahami meke e Abimeleki 

22 Meke koasa totoso sana, si la sari Abimeleki meke Pikole, sa palabatu varipera 
tanisa nana qeto minate, meke la zama koe Ebarahami, “Sa Tamasa si koa koa goi 
koari doduru mua tinavete.” 23 Ke mamu va tatara nia pa kenuna sa Tamasa tani, 
sapu lopu kaqu sekesekei nau goi, meke sari na qua koburu ba be sari na tutiqu. Ele 
tataru nigo rau, ke mamu va tatara nia sapu agoi ba kaqu tataru nau tugo, meke sa 
popoa sapu korapa koa ia goi.” 

24 Meke zama se Ebarahami; “Kote zama tokotokoro si rau.” 

25 Meke zama nia Ebarahami koe Abimeleki si keke berukehe sapu ele zau vagia ri 
na nabulu te Abimeleki. 26 Meke zama se Abimeleki, “Lopu gilania rau sapu esei ele 
tavetia si asa. Meke agoi ba lopu tozi nau tugo guguana, meke hie sa totoso kekenu 
sapu avosia rau si asa.” 27 Meke vala i Ebarahami si kaiqa sipi na bulumakao, koe 
Abimeleki, beto asa si tavetia ri karua si keke vinariva egoi pa varikorapadia. 28 Meke 
paqaha vagi Ebarahami koasa nana rovana, sari ka zuapa tuna sipi mamagota, 
29 meke nanasia Abimeleki si asa, “Na vegua ke tavete gua sana si goi?” 

30 Meke olana se Ebarahami, “Mu vagi goi sari ka zuapa tuna sipi hire. Tavetia rau 
si hie, pude va egoa goi, sapu arau sa tie si gelia sa berukehe hie.” 31 Gua asa ke, ta 
pozae Biasiba” sa vasina asa, sina koasa vasina asa si zama tokotokoro sari karua. 

32 Meke sipu beto tavetia ri karua sa vinariva egoi hie pa Biasiba, si pule la dia 
pa Pilisitia sari Abimeleki meke se Pikole. 33 Beto asa, si letea Ebarahami si keke 
huda tamarisiki pa popoa Biasiba, meke vahesia sa se Zihova, sa Tamasa toa holana. 
34 Meke koa seunae hola tu pa popoa Pilisitia se Ebarahami. 

Garunia Tamasa se Ebarahami pude Va Vukivukihi nia se Aisake 

1 Meke sipu ele hola saripu gua hire, si podekia Tamasa se Ebarahami; meke tiokia 
Sa si asa, “Ebarahami!” Meke olana se Ebarahami: “Hiera si rau!” gua si asa.” 

2 Meke zama sa Tamasa, “Turania se Aisake, sa tumu koreo titekena, sapu tataru 
hola nia goi; mamu ene la pa popoa Moraia. Meke koasa toqere vasina, sapu kaqu 
va dogoro nigo rau, si mamu va vukivukihi mae nia koa Rau si asa.”” 

3 Ke pa koivugona, pana munumunu hokara, si va namanama i Ebarahami si kaiqa 
huda pude tanisa vina vukivukihi, meke va hakei sa koasa don'ki meke turania sa se 
Aisake, meke sari karua nabulu, meke topue la koasa vasina sapu ele tozi nia Tamasa 
koasa. 4 Meke pa rane vina neta si dono la ia Ebarahami pa seu sa vasina asa. > Meke 

zama la koari nana nabulu si asa, “Mi koa turania tani sa don'ki, arau meke sa koreo 
si kote la panahoi, meke la vahesi; beto asa, si kote pule mae si gami koa gamu.” 

6 Meke va paleke nia Ebarahami koe Aisake sa igoso huda tana va vukivukihi va 
ugugu; meke asa telena palekia sa magu meke sa nika. Meke sipu korapa ene keke 
gua la sari karua, 7 si zama se Aisake, “Tamagu!” Meke olana se Ebarahami, “Hiera 
si rau, tuqu.” Meke nanasa se Aisake, “Sa nika meke sari na huda si koadia, ba avei 
sa lami pude va vukivukihi nia?” 

8 Meke olana se Ebarahami, “Tamasa mo telena kote ponini gita si keke lami,” meke 
ene keke gua la sari karua. 

9 Meke sipu mae kamoa ri karua sa vasina sapu ele tozia Tamasa koa sa, si tavetia 
Ebarahami si keke hope, meke va hake va tonoti sa sari na huda, meke pusia sa se 
Aisake, sa tuna koreo, meke va hakea sa pa hope, koa rina huda.” 10 Meke avanae nia 
Ebarahami sa magu pude va matea si asa gua, 11 si titioko gore mae gua pa manauru 
sa mateana te Zihova koasa, “Ebarahami, Ebarahami!” 

Meke olaņa si asa, “Hiera si rau,” gua si asa. 

12 Meke zama si asa, “Mu lopu va sigitia sa koreo, babe tavete nia keke toņa goi si 
asa. Ele gilania Rau kamahire sapu pamana nia goi sa Tamasa, sina lopu ruritia goi 
sa tumu koreo titekena koa Rau,” gua si Asa. 

13 Meke linana la mae se Ebarahami, meke dogoria sa si keke sipi kokoreo sapu 
soqo nia kikihona pa korapa roga. Meke la vagia sa si asa, meke hobe nia sa koasa 
tuna koreo, pude va vukivukihi va uququ la nia koe Zihova. 14 Meke poza nia “Kaqu 
poni gita e Zihova” Ebarahami sa vasina asa, meke pa rane tugo hie sari na tie si 
zama, “Kaqu va nama poni gita e Zihova koasa Nana toqere, gua.” 

15 Meke titioko gore mae koe Ebarahami sa mateana te Zihova pa manauru pa vina 
rua totoso, 16 zama se Zihova, “Zama tokotokoro pa pozaqu soti si Rau, sapu kaqu 
mana nigo Rau si goi, sina ele tavetia goi si asa, meke lopu ruritia goi sa tumu koreo 
titekena koa Rau.” 17 Va tatara nia Rau sapu kaqu mana nigo meke poni va soku nigo 
tutimu Arau si goi, gua rina pinopino pa galegalearane babe na onone pa masamasa 
kolo. Meke kaqu va kilasi rini sari na dia kana meke vagi sari dia popoa.” 18 Meke 
sari doduru butubutu si kaqu tepa Au pude manani, gua sapu ele mana nia Rau sa 
tutimu, sina ele va tabei goi sari doduru Qua zinama,” gua se Zihova 19 Meke kekere 
pule la koari nana nabulu se Ebarahami, meke keke gua la pa Biasiba si arini, meke 
la koa vasina se Ebarahami. 


Sari na Tututi Gore Mae gua koe Nehoa 

20 Meke sipu hola kaiqa vuaheni, si gilania Ebarahami, sapu ari ka vesu sari na 
koburu te Nehoa sa tasina saripu va podoni sa koe Milika. 21 Se Uzi sa tuna koreo 
kenuna, sa tasina koreo sa se Buzi, meke se Kemueli sa tamana e Arami, 22 Kesedi, 
Hazo, Pilidasi, Zidilape meke Betueli. 23 Betueli sina tamana e Ribeka. Ari ka vesu 
sari na tuna koreo saripu va podoni e Nehoa koe Milika. 24 Meke va podoni Nehoa 
koasa nana barikaleqe pinausu, sapu se Reuma, sari Teba, Qahami, Tahasi, meke e 
Ma'aka. 

Sa Minate te Sera meke sa Hinoluna sa Vasina Popomunuana 
1 Ego, sa tinoa te Sera si kamoa keke gogoto hiokona zuapa vuahenina, 2? meke mate 
si asa pa Heboroni pa popoa Kenani, meke kabo ia Ebarahami si asa. 
3 Beto asa, si taluarae si asa koasa vasina pu korapa eko sa tinina sa nana barikaleqe, 
meke la zama si asa koasa tie Hitaiti, 4 “Arau si na tie karovoqu mo sapu korapa koa 

koa gamu tani. Mi vata holuni kaiga mia pepeso, pude boka pomunu nia rau sa gua 
barikalege,” gua si asa.” 

5 Meke olana sari na tinoni Hitaiti, ë “Mu va avoso mae koa gami, banara. Gami 
si dono atu nigo keke koimata niniramu si agoi. Mu pomunu nia sa mua barikalege 
koasa popomunuana leana hola sapu tagoa gami. Kagu getu nia mo gami pude ponigo 
si keke popomunuana, pude boka pomunia goi si asa,” gua si arini. 

7 Meke todono pa kenudia rini se Ebarahami. 8 Meke zama, “Be hiva nau gamu 
pude pomunu nia rau sa qua barikaleqe tani, si mamu tepa poniau koe Eporoni 
tuna koreo e Zoha, ° pude va holu nau sa sa bae pa Makapela, sapu koa tata pa 
hukihukirina sa nana inuma. Nanasia pude va maea sa koa rau sa doduruna sa 
hinoluna pude boka tabaria rau pa kenumia gamu tani, pude boka tagoa rau si keke 
vasina popomunuana,” gua si asa. 

10 Ba se Eporoni telena, si korapa habotu somanae nana koari kaiqa tie Hitaiti 
koasa vasina pu hoke vivinei rini pa nuqunuquruana koasa barana sa vasileana 
lavata. Ke sipu korapa avosia ri doduru tie vasina, si olana si asa, 11 “Mu avoso 
mae baņara. Kaqu ponigo rau sa doduruna sa inuma, meke sa bae sapu koa vasina. 
Ego, pa kenudia rina qua tinoni soti, si kaqu ponigo rau si asa, pude boka pomunu 
nia goi sa mua barikaleqe,” gua si asa. 

12 Ba todono pule pa kenudia ri na tinoni Hitaiti se Ebarahami, 13 meke zama la 
koe Eporoni, pude boka avosia ri doduru tie gua. “Mu va avoso mae. Kaqu holua 
rau sa doduruna sa inuma. Mamu vagia sa hinoluna, pude maqu pomunu nia sa qua 
barikalege vasina,” gua si asa. 

14 Meke olana se Eporoni, 15 “Qua banara, sa hinoluna sa pepeso si padana mo ka 
made gogoto poata siliva. Vegua sapu gua asa, koa gita karua? La mamu pomunu nia 
sa mua barikalege,” gua si asa. 18 Va ego ia Ebarahami si asa, meke pada vala nia sa 
sa garona sa poata sapu poza ia e Eporoni pu avosia ri na tie, sapu ka made gogoto 
poata siliva, padana gua tugo sapu hoke tavetavete nia ri na tie holuholu. 

17 Gua asa ke tagoa e Ebarahami sa pepeso te Eporoni pa Makapela, sapu koa pa 
kali gasa rimata pa Mamere. Ta vagi turanae beto tugo sa inuma meke sa bae, meke 
sari doduru hudahuda pa korapana sa inuma, kamoa sa hukihukirina sa tinago sana. 
18 Meke sari doduru tie Hitaiti pu habotu turanae koe Eporoni si variva gilana nia 
rini sapu holua Ebarahami sa pepeso. 

19 Beto asa, si tige pomunu nia Ebarahami se Sera, sapu sa nana barikalege, pa 
korapa bae pa popoa Kenani. 20 Ke sa inuma, meke sa bae, pu koa vasina, sapu 


tadi na tie Hitaiti tatasana, si ta evanae na tinago te Ebarahami, pude nana vasina 
popomunuana. 

Sa Barikalege te Aisake 

1 Kamahire si barogoso sisigiti se Ebarahami, meke mana nia e Zihova si asa koari 
doduru tinitona saripu ele taveti sa. 2 Meke zama la koasa nabulu sapu ele koa 
va seunae hola meke kopuni sari doduru pu ele tagoi sa, “Mamu tanini mae ia sa 
nenegu,” pude mamu zama tokotokoro. 3 Hiva nigo rau pude zama tokotokoro si goi 
pa pozana e Zihova, sa Tamasa manauru meke pepeso, sapu lopu kagu vizatia goi, si 
keke barikalege tanisa tuqu koreo, koari na tinoni tani pa Kenani. 4 Ba kaqu pule la 
si goi koasa popoa vasina podo rau, koari na turaņaqu soti; mamu la vagia si keke 
barikalege tanisa tuqu koreo sapu se Aisake.” 

5 Ba nanasa sa nabulu, “Vegua be korona luliau sa vineki meke mae pa popoa hie, 
kaqu turana la nia rau sa tumu koreo koasa popoa vasina mae gua mu?” 


6 Meke olana se Ebarahami, “Lokari, lopu kaqu turana la nia goi sa tuqu koreo 
vasina! 7 Se Zihova, sa Tamasa pa Manauru si turaņa vura nau pa popoa tanisa 
tamaqu, meke pa popoa tadi na turanagu, meke ele va tatara zonazona nau Sa sapu 
kaqu poni nia Sa sa popoa hie koa rini pu tuti gore mae gua koa rau. Kaqu garunu 
va kenue atu nia Sa koa goi sa mateana, pude boka vagia goi sa barikaleqe tanisa 
tuqu koreo vasina. 8 Be korona luli koa goi sa vineki, si kaqu ta rupaha si goi koasa 
vina tatara hie, ba lopu kaqu turana la nia goi sa tuqu koreo hie vasina.” 9 Ke veko la 
nia sa nabulu sa limana, pa nenena sa nana banara, sapu se Ebarahami, meke zama 
tokotokoro gua tugo sapu tepa ia Ebarahami koasa. 


10 Meke vagi sa nabulu pu kopuni sari na tinago te Ebarahami sari ka manege puta 
kameli tanisa nana palabatu, meke topue la koasa vasileana lavata, vasina pu koa 
se Nehoa pa kali la gua, pa popoa Mesopotemia. 11 Meke sipu kamo sa vasina, si 
va habotu gorei sa koasa berukehe pa sadana sa vasileana lavata sari na kameli, na 
ele veluvelu sa popoa na totoso pude vagi kolo sari na barikaleqe. 12 Meke varavara 
guahe si asa, “Ke Zihova, Agoi sa Tamasa tanisa qua palabatu Ebarahami, Mamu va 
boka au pa rane ninoroi, Mamu tataru nia sa qua palabatu Ebarahami. 13 Dotu, hiera 
si rau, korapa turu aqa pa berukehe, vasina sapu kote mae utuvu kolo sari na tudia 
vineki rina tie koasa vasileana nomana hie. 14 Pana be zama gunia he rau si keke 
vineki, ‘Mu va gore maea sa mua zagi kolo, magu napo gequ,’ meke be zama si asa, 
“Ego napo gemu tu ba goi; magu va napoi tugo sari na mua kameli’, be ta evana sapu 
gua asa, si kaqu gilania rau sapu asa tonoto sa barikaleqe tanisa mua nabulu Aisake. 
Meke kaqu gilania rau sapu tataru nia goi se Ebarahami sa qua palabatu.” 


15 Meke sipu lopu ele va hokotia sa sa nana vinaravara si kamo mae mo se Ribeka, 
kokovaria nana pa avarana sa bogu kolo. Meke se Ribeka hie si na tuna vineki e 
Betueli, sapu se Nehoa sa tamana, meke na tasina tugo Ebarahami si asa, meke e 
Milika sa nana barikaleqe. 16 Na vineki tolavaena meke vaqurana hola, sapu namu 
loke tie hokara ele hite tiqua tinina si asa. Gore la pa kolo si asa meke va sinia sa sa 
nana bogu kolo, beto asa si sage pule mae si asa. 17 Meke hagala la tutuvia sa nabulu 
si asa, meke zama, “Mu poni au vasi kolo koasa mua bogu kolo sana.” 


18 Meke zama se Ribeka, “Leana, palabatu, napo tu ba goi,” meke tuture va gorea 
sa pa avarana sa bogu kolo, meke tuqea, sipu napo si asa. 19 Meke sipu beto napo sa 
si zama se Ribeka, “Maqu zoropo poni kolo tugo sari na mua kameli. Madi napo beto 
tugo sari doduru.” 20 Ke tuture zoropo beto nia sa pa naponapoana tadi na kameli sa 
kolo koasa nana bogu, meke haqala pilipule la si asa koasa berukehe, osolae napo va 
dena betoi sa sari doduru kameli. 21 Ba kopu totoko nia sa nabulu si asa, pude gilania 
sapu va bokaia Tamasa si asa babe lokari. 22 Meke sipu beto va napoi sa vineki sari na 
kameli, si hena ia sa tie si keke rini qolo, sapu noma hola hinoluna meke va sotoa sa 
pa isuna e Ribeka. Meke karua pizopizo qolo nomadi si va sageni sa koari na limana. 


23 Meke zama si asa, “Mu tozi nau sa pozana sa tamamu. Meke vegua, pada sa nana 
vetu pude atu puta paki keke boni si rau meke sari na qua tie?” gua si asa. 


24 Meke olana si asa, “Sa tamagu si e Betueli pozana, na tudia koreo ri Nehoa e 
Milika.” 25 Meke olaņa si asa, “Koadia soku duduli popadi meke na ginani tadi na 
kameli; meke koa nana tugo sa vasina pude boka mae puta si gamu,” gua si asa. 


26 Meke kokotunu gore sa tie, meke vahesia sa se Zihova, 27 meke zama, “Tamanae 
se Zihova, sa Tamasa tanisa qua palabatu se Ebarahami, sapu lopu hite malohoro 
kopu nia sa Nana vina tatara koasa qua palabatu. Meke turana tonoto mae nau sa 
koasa turanana soti sa qua palabatu!” gua si asa. 

28 Meke hagala la pa vetu tanisa tinana sa vineki, meke la tozia sa sa doduruna 
sa vivinei. 29 Ego, koa nana tugo si keke tasina koreo e Ribeka, na pozana sa si e 
Lebani; meke hagala vura la si asa koasa berukehe vasina korapa koa sa nabulu te 
Ebarahami. 30 Ele dogoria tu Lebani sa rini pa isuna meke sari na pizopizo koari na 
limana sa tasina vineki, meke ele avosi tu sa koasa, sapu gua zama nia sa tie. Ke 
ene la koasa nabulu te Ebarahami, sapu korapa turu tata koari nana kameli koasa 
berukehe si asa, 31 meke zama, “Mae, mada la pa vetu. Agoi si keke tie sapu ele 
tamanae koe Zihova. Nasa si turu nia goi tani? Ele va namaia rau si keke vasina pa 
qua vetu, meke gua tugo keke vasina pude tadi na mua kameli,” gua si asa. 


32 Ke nuquru la pa vetu sa tie, meke va goregorei e Lebani sari na pinaleke pa 
mudidia rina kameli, meke poni duduli popadi na ginani sa sari na kameli. Meke 
paleke ponia kolo sa sa nabulu te Ebarahami, meke sari nana tie pude nuzapa va 
via i sari na nenedi. 33 Meke sipu ta paleke la sari na ginani, si zama sa tie, “Lopu 
kaqu ture henahena si rau, osolae tozi paki rau sapu gua hiva zamani rau,” gua si 
asa. Meke zama se Lebani, “Ego, mamu zama tu ba goi,” gua si asa. 


34 Meke tiqe podalae zama si asa, “Arau si na nabulu te Ebarahami. 35 Ele tamanae 
hola koe Zihova sa gua banara, meke vata evanae nia keke tie tagotagona sa si asa. 
Ele poni va soku nia rovana sipi, na qoti, na bulumakao, na siliva, na qolo, na pinausu 
koreo na vineki, kameli na don'ki Sa si asa. 36 Meke sipu ele kaleqe se Sera sa nana 
barikalege si va podo nia sa si keke tuna koreo, meke vala betoni sa qua banara 
sari doduru tinitona pu tagoi sa koasa. 37 Meke va tatara nia sa gua banara sa nana 
zinama tokotokoro koa rau pude va tabea sa nana zinama. Zama si asa, 'Lopu kagu 
vizatia goi koari na vineki pa popoa Kenani si keke barikalege pude tanisa tuqu koreo. 
38 Ba kaqu la si goi koari na tinoni tanisa tamaqu, meke koa rina turanagu, mamu 
la vizatia si keke vineki tanisa,’ gua. 39 Meke nanasia rau sa gua banara, ‘Vegua, be 
korona luli koa rau sa vineki? 40 Meke olana si asa, ‘Se Zihova sapu va tabea rau 
doduru totoso, si kaqu garunu luli nia koa goi sa Nana mateana pude va boka igo, 
meke kagu la vagia goi si keke vineki tanisa tuqu koreo koari na turanagu soti, meke 
na butubutu tanisa tamaqu. 41 Ba keke sirana si koa nana sapu boka vata rupahigo 
si goi koasa mua zinama tokotokoro! Be la si goi koari na turanaqu, meke lopu hiva 
nigo rini, si ta rupaha mua mo si goi,’ gua si asa. 


42 Ba sipu kamo si rau koasa berukehe ninoroi, si varavara guahe si rau, ‘Ke Zihova, 
Tamasa tanisa qua baņara e Ebarahami, Mu va bokau koasa tinavete sapu korapa 
tavetia rau. 43 Do, hiera si rau koasa berukehe. Be guana mae si keke vineki vagurana 
pude mae vagi kolo, meke be tepa ia rau pude poniau kolo napo koasa nana zagi, gua; 
44 meke be leana, gua si asa, meke la poni kolo tugo sa sari na qua kameli, si kaqu 
asa tugo si ele vizatia Goi pude na barikaleqe tanisa koreo tanisa qua banara, gua. 
45 Ba sipu lopu ele va hokotia rau sa qua vinaravara, pa korapa buloqu, si mae nana 
mo se Ribeka meke palekia nana pa avarana si keke bogu kolo, meke ene gore koasa 
berukehe pude vagi kolo,’ gua. Meke zama la koasa si rau, ‘Poni au vasi kolo napo! 
gua. 46 Ke hinoqa ovulu gore nia sa sa nana bogu kolo pa avarana meke zama, ‘Ego, 
napo tu ba goi, maqu poni kolo tugo sari na mua kameli.’ Ke napo si rau, meke poni 
kolo tugo sa sari na kameli. 47 Meke nanasia rau si asa, ‘Esei sa pozana sa tamamu?’ 
Meke olana si asa, ‘Sa pozana sa tamagu si e Betueli, na tudia ri Nehoa e Milika;’ 
gua asa ke va soto nia rini rau isuna, meke va sageni pizopizo rau sari na limana, 
48 meke tige kokotunu gore si rau meke vahesia se Zihova. Vahesia rau se Zihova, sa 
Tamasa tanisa qua baņara Ebarahami, sapu turaņa tonoto lani au koasa turaņana 
sa gua banara, meke boka dogoria rau sa tuna vineki pude tanisa tuna koreo sa qua 
banara. 49 Ego, be hiva va gorevura ia goi sa mua tinavete koasa qua banara, si 

mamu tozi nau kamahire; babe lokari gua goi, si mamu tozi nau tugo, pude gilania 
sapu na sa si kaqu boka tavetia rau.” 

50 Meke olana sari Lebani e Betueli, “Va hinokaria gami, sapu mae guana koe Zihova 
sa ginugua hie, ke lopu gita kote vizatia si asa. 5! Ego, hiera se Ribeka, vagia mamu 
turana taloa nia. Mani koa na barikaleqe tanisa tuna koreo sa mua banara, gua 
sapu ele zama nia e Zihova telena,” gua sari karua. 52 Meke sipu avosi sa nabulu te 
Ebarahami sari na dia zinama gua hire, si kokotunu gore si asa, meke vahesia sa se 
Zihova. 53 Meke vagi vurani sa nabulu sari na poko na siliva meke na qolo sapu ele 
tava namadi meke valani sa koe Ribeka; meke ponia vinariponi noma hinoludi tugo 


sa sa tasina koreo meke sa tinana. ; , , 
54 Beto asa si tiqe henahena na napo sa nabulu te Ebarahami, meke sari na tie pu 


luli koasa, meke koa vasina si arini koasa boni asa. Meke sipu vanunu si arini pana 


munumunu, si zama si asa, “Va malumau, magu pule la koasa gua banara,” gua si 
asa. 
55 Ba zama sa tasina koreo e Ribeka meke sa tinana, “Leana pude koa paki koa 


gami se Ribeka pa keke vuiki, babe ka manege puta rane meke tiqe taloa si asa,” gua 
si arini. 

56 Ba zama la koarini sa nabulu, “Mu lopu va koa seunae gami, ura ele va bokaia 
mo e Zihova sa qua inene. Magu pule la gua mo koasa gua banara,” gua si asa. 

57 Ba olana si arini, “Mada tiokia sa vineki, mada gilania sapu nasa si kote zama 
nia sa.” 58 Ke tiokia rini se Ribeka meke nanasia, “Vegua, hiva luli si goi koasa tie 
hie?” Meke olana si asa, “Uve.” 

59 Ke va malumia rini se Ribeka, meke sa nana nabulu pude luli koasa nabulu te 
Ebarahami, meke sari nana tie. 60 Meke hire sari na zinama saripu zamani rini sipu 
ponia minana rini se Ribeka, “Agoi na vavene mami, kaqu na tinadia ri soku vurotina 


tie si goi! Meke kaqu raovo vagi rina tutimu sari na vasileana lavata tadi na dia kana!” 
gua. 


61 Meke tiqe va namanama sari Ribeka meke sari nana vineki vaqura, meke hake 
koari na kameli, pude lulia sa nabulu te Ebarahami, meke podalae ene taloa si arini. 
62 Meke ele mae se Aisake pa korapa qega koasa berukehe sapu ta pozae “Na 


berukehe tanisa Tamasa Toana sapu dogorau””, gua, meke la koa pa qega popana 
ta pozae Neqevi pa Kenani si asa. 63 Meke sipu enene dodogoro nana gua si asa pa 
popoa qega pana veluvelu opokaputu, si dogori sa sari na kameli sapu korapa ene 
mae. 64 Meke sipu dogoria Ribeka se Aisake, si gore koasa nana kameli si asa. 65 Meke 
nanasa la ia sa sa nabulu te Ebarahami, “Esei sa tie sapu korapa ene tonoto mae hoi 
koa gita?” “Asa sa qua baņara,” olana gua sa nabulu. Ke vagia sa si keke nana poko 
nobi, meke nobia sa sa isumatana. 

66 Meke vivineini sa nabulu koe Aisake sari doduru gua pu ele taveti sa. 67 Meke 
turana la nia Aisake se Ribeka pa ipi te Sera, meke ta evanae na nana barikalege si 
asa. Meke tataru nia Aisake se Ribeka, meke tava manoto si asa pa mudina sa minate 
tanisa tinana. 

Kaiga Tutina e Ebarahami 
(1 Koronikolo 1:32-33) 
1 Meke keke pule barikalege pozana si e Ketura si haba ia e Ebarahami. ? Meke va 
podoni sa koe Ketura sari Zimirani, Zokisani, Midiani, Isibaki meke Sua. 3 Meke se 


Zokisani hie sina tamadia ri Siba meke e Dedani. Meke sari na tutina e Dedani si ari 
Asura, Letusi, meke se Liumi. 4 Meke hire sari na tuna koreo e Midiani: ari Epaha, e 


Epera, e Hanoki, e Abida, meke e Eleda. Arini sari doduru tutina e Ketura. 

5 Meke vala betoi Ebarahami koe Aisake sari doduru nana likakalae saripu tagoi 
sa. $ Ba sipu korapa toa nana sa si poni vinariponi sa sari na tuna koreo saripu va 
podoni sa koari kaiqa nana barikaleqe. Beto asa si garunu taloani sa sari na tuna 
koreo hire pa popoa kali gasa rimata, pude koa va seu koe Aisake, gua. 


Mate meke Ta Pomunae se Ebarahami , , 
7-8 Barogoso sisigiti se Ebarahami meke mate, sipu keke gogoto zuapa navulu lima 


vuahenina si asa. 9 Meke pomunu nia ri karua koreo si asa, ari Aisake meke e Isimeli, 
pa korapa bae pa Makapela tata pa Mamere; koasa pepeso sapu tagoa Eporoni tuna 
e Zoha tatasana. 10 Asa sa pepeso sapu holua Ebarahami koari na tie pa butubutu 


Hitaiti. Vasina si ta pomunae beto sari Ebarahami meke e Sera sa nana barikalege.” 
11 Meke pa mudina sa minate te Ebarahami, si mana nia Tamasa sa tuna koreo sapu 
se Aisake. Meke koa tata si asa koasa berukehe sapu ta pozae “Tanisa Tamasa Toana 
sapu dogorau”, gua. 


Sa Tutina e Isimeli 
(1 Koronikolo 1:28-31) 

12 Hie sa vivineina sa tuna Ebarahami, sapu se Isimeli, sapu va podo nia Ebarahami 
koe Hega, sa barikaleqe Izipi, sa pinausu te Sera. 13 Ego, hire sari na pozadi rina tuna 
koreo e Isimeli, meke sari na varilulidi rina dia pinodo: e Nebaioti, e Kedara, e Adibilu, 
e Mibisami, 14 e Misima, e Duma, e Masa, 15 e Hadadi, e Tema, e Zetura, e Napisi, meke 
e Kedema. 16 Arini sari na tiatamadia ri ka manege rua butubutu, meke ta pozae luli 
tugo koari na pozadi sari na dia vasileana, meke sari na vasidi pu koa varigarae rini. 
17 Meke keke gogoto tolonavulu zuapa vuahenina se Isimeli meke tige mate. 18 Meke 
koa pa kali popoa pa vari korapana Havila meke Sura sari na tutina e Isimeli, meke 
kamo la gua tugo pa kali gasa rimata pa popoa Izipi, sapu pa siraņa la gua pa popoa 
Asiria. Koa varipaqapaqahi koari kaiqa tutina pule te Ebarahami si arini. 


Sa Pinodo te Isoa meke e Zekopi 

19 Hiera sa vivineina sa tuna koreo e Ebarahami, sapu se Aisake. 20 Ka made 
navulu puta vuahenina se Aisake, sipu haba ia sa se Ribeka, sa tuna vineki e Betueli. 
Se Betueli hie sina tie Aramea, pa popoa Mesopotemia si asa. Se Ribeka hie si na 
vavenena e Lebani. 21 Meke varavara la nia Aisake koe Zihova sa nana barikaleqe, 
sina tige si asa, meke va egoa e Zihova sa nana tinepa, ke tiqe aritiana se Ribeka. 
22 Meke gilania Ribeka sapu kote karua sari na tuna pa korapa tinina, ba sipu lopu 
ele podo sari karua, si variņazai sari karua pa korapa kokoana koburu. Ke zama si 
asa, “Na vegua ke ta evana tu koa rau sapu guahe?” gua si asa. Ke la nanasa nia 
inolana sa se Zihova. 

23 Meke zama la se Zihova koasa, 

“Karua koburu si kote podoi goi pa korapa tiamu, 
meke kote vura mae si karua butubutu lavata, 

meke kaqu vari pinopinoi sari karua tie arini. 

Sapu keke si kote ninira hola nia si keke, 

meke kaqu nabulu nia sa kenuna sapu mudina.”* 

24 Meke kamo sa totoso tanisa si podoi sa sari karua tuna koreo. 25 Meke sapu 
kenuna si bulabula, meke pulupulu sa tinina. Ke poza nia Isoa rini si asa. 26 Meke 
tanini va nabua sapu vina rua sa huhubakuluna e Isoa totoso podo si asa; ke poza 
nia Zekopi rini si asa. Ka onomo navulu puta vuahenina se Aisake, sipu podo sari 
karua avisi hire. 


Holuholu nia Isoa Koe Zekopi sa Niniranira koasa Nana Pinodo Va Kenue 


* 25:10 Zen 23:3-16 * 25:23 Rom 9:12 


Zenesesi 25:27 34 Zenesesi 26:13 


27 Meke sipu noma sage sari karu koreo, si ta evanae na tie bokabokana pa hukue 
se Isoa. Hoke hiva ene va seu si asa, ba se Zekopi si na tie bule, meke hoke kokoa mo 
tata koari na ipi si asa. 28 Hoke hukue ponia Isoa se Aisake, gua asa ke tataru nia sa 
si asa, ba se Ribeka si tataru nia sa se Zekopi. 

29 Keke rane sipu korapa raro supu bini se Zekopi, si kamo pule beto hukuena se 
Isoa, meke ovia si asa. 30 Meke zama la koe Zekopi se Isoa, “Ke ovia hola qua. Poni 
nau vasi supu ororana valeana sana.” Gua asa ke ta pozae Edomu si asa. 

31 Meke olana se Zekopi, “Leana, magu ponigo, be poni nau goi sa mua niniranira 
koasa mua pinodo koreo va kenue,” gua si asa. 

32 Meke zama se Isoa, “Leana hola! Na tata mate ovia qua si rau; na tinitona leana 
sa si kaqu evania sa qua niniranira pa gua pinodo va kenue?” gua si asa. 

33 Meke olana se Zekopi, “Ego, kekenu si mamu zama tokotokoto mae koa rau, sapu 
kagu poni mae nia goi koa rau sa mua niniranira pa mua pinodo va kenue.” Ke 
zama tokotokoro se Isoa, meke va karovo la nia sa koe Zekopi sa nana niniranira pa 
nana pinodo va kenue.” 34 Meke ponia bereti na supu bini e Zekopi se Isoa, meke 
zomuzomue na hoe va isisuru si asa, meke gasa turu, meke taloa nana. Gua asa sapu 
hiva nia Isoa sa ginani hola nia sa nana niniranira koasa nana pinodo va kenue. 

Koa pa Qera se Aisake 

1 Ego ta evana si keke sone koa sa popoa, gua tugo sa sone sapu ta evana pa totoso 
te Ebarahami. Meke topue la pa Qera se Aisake koe Abimeleki, sa banara tadi na tie 
Pilisitia. 2 Meke vura koe Aisake se Zihova meke zama, “Mu lopu gore la pa Izipi; mu 
koa mo koa sa vasina sapu kaqu tozi nigo Rau pude koa. 3 Mu koa paki koasa popoa 
hie, meke kaqu somana koa koa goi si Rau, meke kaqu mana nigo Rau si goi. Ura 
kaqu poninigo Rau meke sari na tutimu sa doduruna sa popoa hie. Kaqu va gorevura 
ia Rau sa vina tatara, sapu tokoro vekoa Rau koe Ebarahami, sa tamamu. * 4 Kaqu va 
sokui Rau sari na tumu, soku gua rina pinopino pa manauru, meke kaqu ponini Rau 
koari na tutimu goi sari doduru popoa hire. Meke kaqu tepa Au ri doduru butubutu 
si Rau pude manani si arini, gua sapu ele manani Rau sari na tutimu goi. 5 Kaqu 
mana nigo Rau si goi, ura ele va tabe au Ebarahami si Rau, meke kopuni sari doduru 
Qua tinarae na ginarunu.” 

6 Ke koa mo pa Qera se Aisake. 7 Meke nanasa nia rina tie vasina sa nana barikaleqe, 
sina leleana hola si asa. Meke olana se Aisake, “Na vavenequ si asa,” guni sa, sina 
matagutu tozia sa sapu na nana barikaleqe si asa, na hako tava mate nana koari na tie 
vasina, meke vagia rini se Ribeka, gua. 8 Meke sipu ele koa seunae vasina se Aisake, si 
hopikae vura nana keke rane pa vuida gua se Abimeleki, sa baņara, si dogoro pohoa 
sa se Aisake, sapu korapa hapahapa nia sa se Ribeka, sa nana barikaleqe. 9 Ke tiokia 
Abimeleki se Aisake meke zama ia, “Ai, na mua barikaleqe mo goi si asa! Na vegua 
ke zama si goi, ‘Na vavenequ mo si asa,’ gua?” Meke olana se Aisake, “Na balabala ia 
rau, sapu kote tava mate si rau, be zama si rau sapu na qua barikaleqe si asa,” gua. 

10 Meke zama se Abimeleki, “Nasa sapu tavetia goi koa gami? Be guana ele puta 
turania keke tie sa mua barikalege si kote agoi mo natina sa mami sinea,” gua si asa. 
11 Meke zama va balau i Abimeleki sari doduru nana tie, “Be keke tie si nonovalia sa 
tie hie meke sa nana barikaleqe si kaqu tava mate si asa,” gua. 

12 Meke lelete pa popoa sana se Aisake, meke koasa vuaheni tugo sana, si keke 
gogoto totoso si pakepakete si asa, hola nia sapu gua ele letei sa, ura na mana nia 
Tamasa si asa. 13 Meke ta evanae tie tagotago si asa osolae kamoa sapu tagotago va 

hola si asa. 14 Koa gua sapu soku hola sari nana rovana sipi, na bulumakao, meke 
soku tugo sari nana nabulu, si konokono nia rina tie Pilisitia si asa. 15 Ke tamunu 
ni pepeso rini sari doduru berukehe, saripu geli rina nabulu tanisa tamana sapu se 
Ebarahami, totoso toana si asa. 

16 Meke zama ia Abimeleki se Aisake, “Mamu taloa pa mami popoa kamahire; ura 
ele ninira holani gami goi si gami.” 17 Ke taluarae se Aisake, meke la koa paki pa 
pezara pa Qera. 18 Meke geli pule sa sari na berukehe saripu ta gelidi koari na totoso 
te Ebarahami, saripu ele va nosoi rina tie Pilisitia pa mudina sa minate te Ebarahami. 
Meke poza puleni sa sari na pozadi saripu pozani sa tamana koarini. 


19 Meke gelia rina nabulu te Aisake si keke berukehe koasa pezara meke vagi kolo 
vasina sarini. 20 Meke sari na tie kopu sipi tadi pa popoa Qera si varitokei koari na 
tie kopu sipi te Aisake. Zama si arini, “Tamigami sa kolo hie,” gua. Ke poza nia 
“Varitokei,” Aisake sa berukehe. 21 Meke geli pulea rina nabulu te Aisake, si keke 
berukehe, meke varitokei pule nia pule rini si asa, ke poza nia, “Varikanai,” pule sa 
si asa. 22 Meke rizu taloa pule si arini koasa vasina asa, meke la geli pulea pule rini si 
keke berukehe meke loke tie vari nominomi nia si asa; ke poza nia, “Tinarupaha,” sa 
si asa. Meke zama si asa, “Kamahire, si ele ta rupaha koe Zihova pude koa pa popoa 
hie meke kaqu koa valearanei si gita tani,” gua si asa. 


23 Beto asa, si taluarae si asa vasina meke sage la pa Biasiba. ?4 Meke koasa boni 
sana si vura koasa se Zihova meke zama, “Arau tugo sa Tamasa tanisa tamamu e 
Ebarahami, mu lopu koa matagutu, sina koa koa goi si Rau. Kaqu mana nigo Rau 
meke kaqu va sokui Rau sari na tutimu, sina koa gua koasa Qua vina tatara koe 
Ebarahami sa Qua nabulu,” gua si Asa. 25 Meke kuria e Aisake vasina si keke hope, 
meke vahesia sa se Zihova. Meke va turua sa sa nana ipi poko vasina, meke gelia 
pule ri nana nabulu si keke berukehe. 


Sa Vinariva Egoi te Aisake meke Abimeleki 


26 Meke taluarae pa Qera se Abimeleki, meke somana luli koasa se Ahuzati, sa nana 
tie totoli, meke se Pikole sa nana palabatu varipera, pude la dogoria se Aisake, gua. 
27 Meke nanasa la i Aisake si arini, “Na vegua ke hiva mae dogorau gamu kamahire 
si rau, sina ele kukiti nau gamu tatasana, meke ele hitu pani au gamu koasa mia 
popoa?” gua si asa. 

28 Meke olana si arini, “Kamahire tu gilania gami sapu koa koa goi se Zihova; ke 
balabala ia gami sapu kagu ta hivae si keke vinariva egoi pa varikorapada gita. Hiva 
nigo gami pude zama hinokara si goi, 2? sapu lopu kagu kana gami goi kekenono 
gua tugo sapu lopu kana atu igo gami, gua sapu toka nigo gami meke garunu taloa 
nigo pa binule. Meke kamahire si ta gilana va bakala sapu mana nigo e Zihova si 
goi.” 30 Meke tavetia Aisake si keke inevana meke henahena na napo si arini. 31 Meke 
pana munumunu vagavagasa, si taveti rini sari na dia vina tatara nabudi meke zama 
tokotokoro. Beto asa, si luluari Aisake meke varipaqahi koasa dia binaere si arini. 

32 Meke koasa rane sana si mae koe Aisake sari nana nabulu meke tozia koasa sa 
guguana sa berukehe sapu ele gelia rini. Zama si arini, “Ele dogoria gami sa kolo,” 
gua. 33 Meke poza nia, “Zama tokotokoro” sa sa berukehe asa. Meke gua asa ke ta 
pozae, “Biasiba” sa vasileana asa. 


Sari na Barikaleqe Karovodi te Isoa 


34 Sipu ele ka kamo made navulu puta vuahenina se Isoa si haba i sa si karua vineki 
Hitaiti, ari Zuditi, sa tuna vineki e Beri, meke e Basemati, sa tuna vineki e Eloni; 35 ke 
lopu koa qetu sari Aisake e Ribeka. 

Mana nia Aisake se Zekopi 

1 Ego, sipu ele barogoso sisigiti se Aisake meke ele rida sari na matana ke lopu boka 
dodogorae si asa, si tiokia sa se Isoa, sa tuna koreo kenuna meke zama, “Tuqu!” Meke 
olana se Isoa, “Hiera si rau!” gua si asa. 

2 Meke zama la se Aisake, “Ele barogoso si rau, meke lopu gilania rau sa rane sapu 
kaqu mate si rau. 3 Ego, mu vagia sa mua bokala meke sari na mua tupi, mamu la 
hukue pa soloso, mamu va mate poni nau keke kurukuru. 4 Mamu kina poniau sa 
ginani hena lea, gugua sapu hiva nia rau. Mamu paleke mae nia, meke pana beto 
hena ia rau si asa, si kaqu ponigo rau sa qua minana, sipu lopu ele mate si rau,” gua 


si asa. 
5 Ego, sipu korapa zama ia Aisake se Isoa, si avavoso nana mo se Ribeka. Ke sipu 


topue la hukue pa soloso se Isoa, $ si zama la koe Zekopi se Ribeka, “Vaquru avosia 
mo rau sapu zama ia sa tamam u se Isoa, 7 ‘La mamu hata poni nau keke kurukuru, 
mamu kina poniau. Meke pana beto hena ia rau si asa, si maqu mana nigo rau pa 
kenuna e Zihova, sipu lopu ele mate rau,’ gua si asa. 8 Ego tuqu, mamu va avoso mae, 
mamu va tabea sapu gua kaqu garunu nigo rau. 9 Mu la koasa rovana qoti, mamu 
la vizata maeni karua qoti vaquradi na nobonobokodi. Kaqu kinai rau gua puta tugo 
sapu hiva hola nia sa tamamu. 1° Beto asa, mamu la ponia koasa tamamu, meke kagu 
mana nigo sa, sipu lopu ele mate si asa,” gua sa tinana. 

11 Ba zama la koe Ribeka se Zekopi, “Tinaqu, gilania goi se Isoa si pulupulu hola sa 
tinina, ba arau si bulebule tinigu. 12 Meke gina kote tiqu au sa tamaqu meke gilanau, 
sapu na sekeseke nia mo rau si asa; meke koasa ginugua asa si kote leve pule nau 
meke lopu kaqu vagia rau sa minana,” gua si asa. 

13 Meke olana sa tinana, “Mani ta gore nia rau sa linevemu goi tuqu. Mamu la 
tavetia mo sapu gua tozi nigo rau; mamu la vagi maeni koa rau sari na qoti,” gua 
si asa. 14 Ke la vagi Zekopi si arini, meke paleke maeni sa koasa tinana, meke kina 
kekenono guni tugo Ribeka sari na ginani, gua puta tugo sapu hiva nia e Aisake. 
15 Meke henai Ribeka sari na poko leleadi saripu te Isoa sa tuna kenuna, saripu kopuni 
sa pa vetu, meke va sageni sa koasa tuna mudina sapu se Zekopi. 16 Meke va oponi 
kapu qoti sa tinana sari na limana, meke koari vasina sapu loke kaludi pa ruana pude 
guana na ruana meke sari na limana e Isoa. 17 Meke va palekeni sa sari na ginani 
lomosodi koasa, meke sari na bereti saripu kinai sa. 

18 Meke topue la koasa tamana se Zekopi, meke zama, “Tamaqu!” gua si asa. Meke 
olana sa tamana, “Arau. Esei si agoi ta tuqu?” gua si asa. 

19 Meke olana se Zekopi, “Arau Isoa, sa tumu kenuna; ele tavetia rau sapu gua tozi 
nau goi. Ego, tekulu, mamu hena i sari na ginani, saripu paleke maeni rau hire koa 
goi, pude mu poni nau sa mua minana koa rau,” gua si asa. 

20 Ba nanasia Aisake sa tuna, “Vegugua meke lopu sana vagi si goi ta tuqu?” Meke 
olana se Zekopi, “Ura toka nau e Zihova sa mua Tamasa,” gua si asa. 

21 Meke zama la koe Zekopi se Aisake, “Ego, tata mae ko, pude maqu tiqu igo. 
Hinokara sapu e Isoa tugo si goi?” 22 Meke rizu tata la koasa tamana si asa, meke 
tiqua Aisake si asa, meke zama si asa, “Sa mamalainimu si gua puta mamalanina e 
Zekopi, ba sari na limamu si gua rina limana e Isoa,” gua si asa. 23 Ba lopu gilania 
Aisake sapu e Zekopi si asa, sina pulupulu gua tugo rina limana e Isoa si asa, ke hiva 
vala nia mo sa sa nana minana. 24 Ba nanasa pulea sa si asa, “Vegua, hinokara sapu 
e Isoa tugo si goi?” Meke olana se Zekopi, “Uve, arau tugo,” gua si asa. 

25 Meke zama se Aisake, “Paleke maeni sari na ginani. Pana beto henahena rau, 
maqu mana nigo,” gua si asa. Ke paleke lani Zekopi sari na ginani, meke gua tugo 
sari na vaeni pude tana napo. 26 Meke zama la koasa sa tamana, “Tuqu, mu rizu 

tata mae mamu aho au,” gua si asa. 27 Meke sipu rizu tata la si asa pude ahoa gua, 
si va humani Aisake sari na poko te Isoa, ke mana nia sa si asa. Meke zama si asa, 
“Sa hinumana lea tanisa tuqu, si guana humanana sa hiqohiqo sapu ele mana nia 
e Zihova.” 28 Mani va gore ponigo Tamasa sa puni pa manauru, meke va masuri 
sari na mua inuma, meke kaqu vura va sokusoku sari na mua huiti” na huda vaeni. 
29 Meke kagu nabulu nigo rina butubutu si goi, meke sari na tinoni si kaqu kokotunu 
pa kenumu goi. Meke kaqu baņarani goi sari doduru tasimu, meke kaqu kokotunu si 
arini pa kenumu goi. Meke sarini pu leve nigo si kaqu ta levei tugo, meke sarini pu 
mana nigo si kaqu tamanae tugo si arini,” gua si asa.” 


Tepaia Isoa se Aisake pude Mana nia 

30 Meke sipu beto tugo mana nia Aisake se Zekopi meke taluarae, si lopu sana 
nuquru hobe mae mo se Isoa, sa tasina, beto hukuena. 31 Meke kina ginani lomosona 
tugo se Isoa, meke paleke la koasa tamana. Meke zama, “Tamagu, tekulu mamu henai 
sari na ginani sapu paleke maeni rau, pude mamu mana nau,” gua si asa. 32 Meke 
nanasia e Aisake si asa, “Esei si goi?” Meke olana se Isoa, “Arau Isoa sa tumu kenuna,” 
gua si asa. 

33 Meke podalae matagutu sisigiti na nenegara beto tinina se Aisake, ke nanasia sa, 
“Esei tu sapu ele va mate kurukuru meke paleke mae koa rau? Meke tiqe beto mo 
hena ia rau si asa, si mae si goi. Meke ele vala nia tu rau koasa sa qua minana, gua 
asa ke tanisa si asa, ninae rane ke rane,” gua si asa. 

34 Meke sipu avosia Isoa sapu gua asa, si kabo va ululae sisigiti si asa meke zama, 
“Ke tamaqu, mu mana nau tugo!” gua si asa. 

35 Ba olana se Aisake, “Ele mae sekesekei nau sa tasimu, meke ele vagi taloa nia sa 
sa mua minana,” gua si asa. 

36 Meke zama se Isoa, “Hie sa totoso vina rua sapu sekesekei nau sa si rau. Ke 
gotogoto tugo sapu ta pozae Zekopi si asa. Ele vagia sa sa qua hinia koari na tinitona 
saripu tagoi goi saripu tanisa koreo kenuna, meke kamahire si ele vagi taloa nia pule 
sa sa qua minana. Vegua, loke minana sapu koa hola koa goi, pude taqarau?” gua si 

FK 
sa. 

37 Meke olana se Aisake, “Do, ele vata evanae nia rau na banara ululuna koa goi si 
asa, meke ele vata evanaeni nana pinausu rau sari doduru turanana, meke ele ponia 
huiti na vaeni rau si asa. Meke kamahire si loketona si boka poninigo rau si goi na 
tuqu,” gua si asa. 

38 Ba lopu hite makudo tepa ososo nia Isoa sa Tamana, “Ke tamaqu kekeke mo sa 
minana si tagoa goi? Tamaqu, mu mana nau tugo!” Meke podalae kabo va ululae si 

x 
sa. 
39 Ba zama la koe Isoa se Aisake, 
“Kaqu koa va seu pa pepeso masuruna si goi, 
vasina sapu loke puni pa manauru kaqu kamoa.” 
40 Kagu toa pa mua vedara si goj, 
ba kaqu na pinausu tanisa tasimu si goi. 
Meke vugorepere sipu ninira si goi, 
sari na tutimu si kagu paqaha taloa koasa nana kinopu,” gua si asa.” 

41 Meke kukiti nia Isoa se Zekopi, si na ele vala nia sa tamana koe Zekopi sa minana, 
meke balabala guahe pa korapa bulona se isoa, “Tata mae sa totoso mate tanisa 
tamagu meke kagu besu nia gami si asa; meke pa totoso asa si kagu va matea rau se 
Zekopi, sa tasigu,” gua si asa. 

42 Ba sipu gilania Ribeka sa binalabala te Isoa sa tuna kenuna, si tiokia sa se Zekopi 
sa tasina mudina meke zama ia sa, “Sa tasimu Isoa si korapa kuhana nigo pude va 
mate igo. 43 Ego, tuqu, mu va tabea sa gua zinama; mamu govete la koe Lebani, sa 
tasiqu pa Harani. 44 Mamu la koa paki vasina, osolae ibu taloa sa binugoro tanisa 
tasimu. 45 Meke pana mulini nia sa, sapu gua tavete la nia goi koa sa, si kagu garunu 
atuni rau si kaiqa tie pude turana pule nigo. Sina lopu hiva nia rau pude mate beto 
sari na tuqu pa keke rane,” gua si asa. 


Hakohako ni Ribeka sari Barikaleqe te Isoa 
46 Meke zama la koe Aisake se Ribeka, “Ele mabo mateni rau sari na barikaleqe 
karovodi te Isoa. Ego be habai tugo e Zekopi sari na vineki pa popoa Hitaiti hire, si 
be mate qua, ba leana mo!” gua se Ribeka. 

Ta Garunu La koe Lebani se Zekopi 

1 Meke tiokia Aisake se Zekopi meke mana nia, meke tozi nia sa si asa, pude lopu 
kagu haba ia sa si keke vineki pa popoa Kenani, gua. 2 “Ba mamu la pa popoa 
Mesopotemia, pa popoa tanisa tamana sa tamamu sapu se Betueli. Mamu la haba 
ia si keke vineki vasina, sa tuna sa buhimu sapu e Lebani. 3 Meke sa Tamasa pu tagoi 
sari doduru niniranira si kaqu mana nia sa mua vinarihaba meke poni va sokusoku 
nigo tumu Sa, meke kaqu ta evanae na tamadia ri soku butubutu si goi! 4 Meke kagu 
mana nigo Sa meke sari na tutimu kekenono gua sapu mana nia Sa se Ebarahami, 
meke kaqu tagoa goi sa popoa hie, vasina sapu koa ia goi, sapu ele ponia Tamasa koe 
Ebarahami,” gua si asa.” 5 Gua asa, ke garunu taloa nia e Aisake se Zekopi pa popoa 
Mesopotemia, koe Lebani, sapu sa tuna koreo e Betueli, meke na tie Aramea si asa, 
meke na tasina tugo e Ribeka, sa tinadia ri Zekopi e Isoa. 


Vagia Pule Isoa si Keke Barikaleqe 

6 Meke gilania Isoa sapu ele mana nia Aisake se Zekopi, meke garunu la nia sa pa 
popoa Mesopotemia pude la vagia vasina si keke barikaleqe. Meke gilania tugo sa, 
sipu totosona mana nia Aisake se Zekopi si zama ia sa si asa, pude lopu haba ia si 
keke barikaleqe pa popoa Kenani, gua. 7 Meke gilania Isoa sapu ele va tabei Zekopi 
sari karua tiatamana, meke la pa popoa Mesopotemia si asa. 8 Ke ele gilania Isoa 
sapu lopu qetuni Aisake sa tamana sari nana barikalege pa popoa Kenani, ’ ke la si 
asa koe Isimeli sa tuna e Ebarahami, meke la haba ia sa sa tuna vineki e Mahalata, 
sa tasina vineki e Nebaioti. 


Sa Pinutagita te Zekopi pa Betolo 

10 Meke taluarae pa Biasiba se Zekopi meke ene la gua pa Harani. 11 Meke sipu 
opokaputu sa popoa si kamoa sa si keke vasina, ke noso si asa vasina. Meke vagia 
sa si keke patu, meke tarabatu nia sa si asa, meke puta. 12 Meke putagita dogoria 
sa si keke halehaleana sapu podalae pa pepeso meke kamo pa manauru, meke sari 
na mateana te Tamasa si korapa ene sage gore koasa halehaleana asa. 13 Meke turu 
kapae nana pa kalina sa vasina se Zihova, meke zama, “Arau se Zihova, sa Tamasa 
te Ebarahami meke Aisake. Kaqu ponigo Rau meke sari na tutimu sa vasina hie sapu 
korapa ekoa goi.” 14 Meke sari na tutimu si kagu gua ri na kavuru pa pepeso. Meke 
kaqu araha la pa vari kalina sa popoa si arini. Meke koa goi meke koari na tutimu si 
kagu manani Rau sari doduru butubutu.” 15 Mamu balabala ia sapu kaqu koa koa goi 
si Rau, meke kaqu kopu nigo Rau be pavei vasina la goi, meke kaqu turana pulenigo 

tugo Rau koasa popoa hie. Meke lopu kagu luarigo Rau, osolae kagu va gorevuraitu 
Rau sari doduru gua pu va tatara nigo Rau,” gua si Asa. 

16 Meke tige vanunu se Zekopi meke zama, “Hinokara, e Zihova si koa koa sa vasina 
hie, ba lopu gilania rau si asa!” 17 Meke matagutu sisigiti si asa meke zama, “Ke, 
variva matagutu hola sa vasina hie! Gina na vetu tugo te Tamasa, meke na sasadana 
sa manauru,” gua si asa. 

18 Meke tuturei vanunu pana munumunu hokara se Zekopi, meke vagia sa sa patu 
sapu tarabatu nia sa, meke va turua sa guana keke vina gilagila, meke tige zoropo nia 
oela sa, pude va madia koe Tamasa, gua. 19 Meke poza nia Betolo sa sa vasina asa. Sa 
ginuana sa pozapoza Betolo si na “Vetu te Tamasa”, ba sa pozana kekenu sa vasileana 
asa si Luzi. 20 Meke zama tokotokoro koe Zihova se Zekopi, “Be luli somanae koa rau 
si Goi, meke kopu nau Goi koasa qua inene sapu tavetia rau, meke poniau ginani na 
poko Goi, 21 meke be va lesevau Goi pa tinasuna koasa qua pinule mae pa vetu tanisa 
tamaqu, si kaqu na qua Tamasa tugo si Agoi. 22 Ego, sa vina gilagila patu hie sapu ele 
va turu sagea rau si na vasina sapu kaqu tavahesi si Agoi, meke kaqu ponigo rau sa 
keke pa manege koari doduru mua vinariponi koa rau,” gua se Zekopi. 

Kamo pa Vetu te Lebani se Zekopi 

1 Meke topue ene pule se Zekopi meke ene tonoto la koasa popoa tadi na turanana 
pa kali gasa rimata. 2 Meke mae kamo si asa koa keke berukehe koasa vasina asa, 
meke dogori sa sari ka neta rovana sipi korapa eko vari likohae nia rini sa berukehe; 
meke koasa berukehe sana si hoke tava napo sari na rovana sipi. Meke koa ia na 
tukutuku patu lavata si asa. 3 Ba pana mae varigara beto tu sari doduru rovana sipi 
vasina, si hoke va rizua rina sepati sa patu lavata meke va napoi sari na sipi. Beto 
asa si tuku pulea rini sa berukehe. 

4 Meke nanasi Zekopi sari na sepati, “Kasa turanagu? Pavei mae gua mia si gamu?” 

Meke olana si arini, “Gami si mae gua mami pa Harani,” gua si arini. 

5 Meke nanasa si asa, “Vegua, gilania tugo gamu se Lebani, sa tuna e Nehoa?” 

Meke olana si arini, “Uve, gilania gami si asa,” gua si arini. 

6 Meke nanasa pule la si asa, “Vegua, korapa koa valeana si asa?” 

Meke olana si arini, “Uve, meke hoi mo se Reseli, sa tuna vineki; korapa turana 
mae nia sa sa rovana sipi tanisa tamana,” gua si arini. 

7 Meke zama se Zekopi, “Korapa nomana sa rane, meke lopu ele kamo sa totoso 
pude varigara beto mae sari na rovana sipi, na vegua ke lopu va napoi mo gamu si 
hire; mamu turaņa taloani pude va henahenai?” 

8 Ba olana si arini, “Lopu kagu boka tavetia gami sapu gua asa, osolae mae beto tu 
sari doduru rovana sipi tani, meke kaqu tava rizu sa tukutuku patu, meke kaqu boka 
va napoi gami sari na rovana sipi,” gua si arini. 

9 Sipu korapa vivinei la koa rini se Zekopi, si turana kamo ni mo Reseli sari na sipi 
tanisa tamana. 10 Meke sipu dogoria Zekopi se Reseli, sa tuna vineki e Lebani, sapu 
sa buhina, meke sa rovana sipi tanisa, si la pa berukehe si asa, meke topili va rizua 
sa sa tukutuku patu meke va napoi sari na sipi. 11 Beto meke la ahoa sa si asa meke 
kabo pa qinetu. 12 Meke tozi nia sa si asa, “Arau si na turanana sa tamamu, meke na 
tuna koreo e Ribeka si rau.” 

Ke hagala la tozi nia e Reseli sa tamana, 3 meke sipu avosi Lebani sari na vivineina 
tasina buhina hie sapu se Zekopi, si haqala la tutuvia sa si asa, meke naza ia na ahoa 
sa si asa, meke turaņa la nia sa si asa pa vetu. Meke sipu vivinei nia Zekopi koe 
Lebani sari doduru tinitona sapu ta evana, 14 si zama se Lebani, “Ke hinokara hola, 

sapu na masagu meke na eharagu soti rau si goi.” Meke koa vasina se Zekopi, pa 
doduruna sa sidara asa. 


Nabulu nia Zekopi se Lebani 
15 Meke zama la koe Zekopi se Lebani, “Namu lopu leana pude toka hoboro nau goi 
si rau pa mua tinavete, sina na turanagu mo rau si goi. Vegua, na tinabara sa si hiva 
nia goi?” 16 Se Lebani hie si karua sari na tuna vineki; sa pozana sapu kenuna si e 
Lia, meke sapu mudina si e Reseli. 17 E Lia si lopu dogodogorae valeana sari matana, 


ba se Reseli si leleana meke tolavaena hola isumatana. , , 
18 Meke tataru nia e Zekopi se Reseli, ke zama guahe si asa koe Lebani, “Maqu 


tavetavete toka nigo ka zuapa vuaheni, pude mu va malumu mae ia koa rau se Reseli 
pude haba ia,” gua si asa. 

19 Meke olana se Lebani, “Be vatua rau koa goi si leana hola nia sapu be vala nia 
rau koa ke votiki tie si asa. Leana, mamu koa koa rau si goi,” gua se Lebani. 20 Ke 
koa tavetavete toka nia Zekopi se Lebani pa ka zuapa vuaheni, pude ni boka haba ia 
se Reseli, gua; ba sa totoso si guana ka visavisa rane mo koe Zekopi, sina tataru hola 
nia sa se Reseli. 

21 Meke sipu hola saripu gua hire, si zama la koe Lebani se Zekopi, “Ele kamo mo 
hie sa totoso; mamu va malumia sa tumu vineki, magu haba ia,” gua si asa. 22 Ke 
tavetia Lebani si keke inevana vinarihaba, meke ruvati sa sari doduru tie pa popoa 
sana. 23 Ba sipu kamo sa boni, si turana la nia tu Lebani sa tuna vineki kenuna, sapu 
se Lia koe Zekopi, meke eko turania Zekopi si asa. 24 Meke vala nia tugo Lebani sa 
nana nabulu vineki sapu se Zilipa koe Lia, pude na nana nabulu vineki gua. 25 Meke 
pa koivugona, pana munumunu si dono gilania Zekopi sapu e Lia tu si asa. Ke la koe 
Lebani si asa meke zama, “Na vegua ke evania goi koa rau sapu guahe? Tavetavete 
si rau pude vagia se Reseli. Na vegua ke sekesekei nau tu goi si rau?” gua se Zekopi. 

26 Meke olana se Lebani, “Lopu na mami hahanana gami pa popoa hie, si pude 
varihaba kekenu sa vineki mudina sipu lopu ele varihaba sa vineki kenuna. 27 Mamu 
aqa paki, mada va hola pakia sa vuiki vinarihaba hie, meke kote vatua tugo rau se 


Reseli, be guana va egoa goi pude tavetavete poni pule au ka zuapa vuaheni,” gua si 
asa. 
28 Meke va egoa Zekopi sapu gua asa, meke sipu hola sa keke vuiki koasa nana 


vinarihaba, si vala nia Lebani koasa se Reseli sa tuna vineki mudina, pude na nana 
barikaleqe tugo, gua. 29 Meke vala nia tugo Lebani sa nana nabulu vineki, sapu se 
Biliha koe Reseli, pude na nana nabulu vineki, gua. 30 Meke eko turania tugo Zekopi 
se Reseli, meke sa nana tataru koe Reseli si hola nia sa nana tataru koe Lia. Meke ka 
zuapa vuaheni pule si tavetavete toka nia sa se Lebani. 


Sari na Koburu pu Podo Koe Zekopi 

31 Meke sipu dogoria e Zihova sapu e Lia si lopu ta tatarue gua e Reseli, si lopu va 
tasuna ia Sa se Lia pude podo koburu si asa. Ba se Reseli si koa guana lopu boka 
podo koburu si asa. 32 Meke ari tiana se Lia, meke podoa sa si keke tuna koreo, meke 
poza nia Rubeni sa si asa, sina zama si asa, “Ele dogoria Zihova sa qua tinasuna, ke 
kamahire si kote tataru nau sa loaqu si rau,” gua si asa. 33 Meke ari tiana pule si 
asa, meke podoa pule sa si keke tuna koreo, meke zama, “Sina ele avosia e Zihova 
sapu lopu ta tatarue si rau, ke poni nau pule Sa sa koburu koreo hie.” Meke poza nia 
Simione sa si asa. 34 Meke ari tiana pule tugo si asa, meke podoa pule sa si keke tuna 
koreo. Meke zama, “Kamahire si kaqu koa soto va nabu koa rau sa qua palabatu, sina 
ele podoi rau sari ka neta tuqu koreo,” ke poza nia Livae sa si asa. 35 Meke ari tiana 
pule tugo, meke podo pulea sa si keke tuna koreo, meke zama si asa, “Kamahire si 
maqu vahesia se Zihova.” Gua asa ke poza nia Ziuda sa si asa, meke lopu podo pule 
koburu si asa. 

1 Ba sipu gilania Reseli sapu loke tuna koe Zekopi si asa, si kono nia sa sa tasina 
vineki, ke zama la koe Zekopi si asa, “Mu va podo nau tugu, babe lopu gua si kote 
mate gua si rau,” gua si asa. 

2 Meke podalae bugoro nia Zekopi se Reseli, meke zama, “Lopu boka tavetia rau, 
sapu e Tamasa mo telena boka tavetia. Sina Asa tu si hukatigo pude lopu podo koburu 
si goi!” 

3 Meke zama se Reseli, “Ego, hie se Biliha, sa gua nabulu vineki. Mu va tata ia pude 
mani podo mae nia sa si keke koburu tagarau, meke kagu arau sa tinana sa koburu 
asa,” gua si asa. 4 Ke vala nia Reseli se Biliha koe Zekopi, meke va tata ia Zekopi si 
asa. 5 Meke ari tiana se Biliha, meke podoa sa si keke tuna koreo. 6 Meke zama se 
Reseli, “Ele pitua Tamasa sa qua inokoro, meke ele avosia Sa sa qua tinepatepa meke 
poni nau Sa sa tuqu koreo hie,” ke poza nia Dani sa si asa. 7 Meke ari tiana pule se 
Biliha meke podoa sa si keke koburu koreo vina rua te Zekopi. 8 Meke zama se Reseli, 
“Ele varipera sisigiti la si rau koasa tasiqu barikaleqe meke ele mataqara si rau,” ke 
poza nia Napitalai sa sa pozana sa koburu. 

9 Meke sipu gilania Lia sapu ele tava noso si asa pude lopu podo koburu, si turana 
la nia sa koe Zekopi se Zilipa sa nana nabulu vineki pude na nana barikaleqe gua. 
10 Meke va podo nia e Zekopi koe Zilipa si keke tuna koreo. 11 Meke zama se Lia, “Ele 
gulea qua si rau!” Ke poza nia e Qadi sa sa koburu. 12 Meke keke pule tuna koreo si 
va podo nia Zekopi koe Zilipa, 13 meke zama se Lia, “Qetu hola qua! Meke kamahire 
si kote poza nau qetu rina barikaleqe si rau.” Ke poza nia Asa sa sa pozana sa koburu. 

14 Ego, pa totoso ta pakete sari na huiti koari na inuma, si la vagi Rubeni si kaiqa 
karoso madariki” meke paleke lani koe Lia sa tinana. Meke zama la koe Lia se Reseli, 
“Ke tasiqu, poniau kaiqa karoso madariki tanisa tumu koreo isara.” 

15 Ba olana se Lia, “Vegua, lopu ele garona tu sapu hena va seu ia goi sa loaqu? Meke 
kamahire pule si korapa hiva vagi goi sari na karoso madariki tanisa tuqu koreo?” 

Meke olana se Reseli, “Be poniau goi sari na karoso madariki tanisa tumu koreo si 
kote boka vagia goi se Zekopi kohite boni meke va tata ia,” gua si asa. 

16 Meke sipu pule mae pa inuma pana veluvelu se Zekopi si la tutuvia Lia si asa, 
meke zama ia, “Kaqu puta turaņau goi si rau kohite boni sina ele tabara nigo madariki 
tanisa tuqu koreo rau si goi.” Ke puta turania Zekopi se Lia koasa boni sana. 

17 Meke va tabea Tamasa sa vinaravara te Lia meke ari tiana si asa, meke podoa sa 
sa tuna koreo vina lima te Zekopi. 18 Meke zama se Lia, “Ele tabarau Tamasa si rau, 
sina ele vala nia rau koasa qua palabatu sa qua nabulu vineki.” Ke poza nia Isaka 
sa sa pozana sa koburu. 19 Meke ari tiana pule se Lia, meke podoa sa sa tuna koreo 
vina onomo te Zekopi. 20 Meke zama se Lia, “Ele poni nau Tamasa si keke vinariponi 
leana. Kamahire si kaqu tataru nau sa loagu si rau, sina ele podoa pule rau sa tuqu 
koreo vina onomo,” meke poza nia Zeboloni sa si asa. 2! Mumudi si podoa sa si keke 
tuna vineki, meke poza nia Daena sa si asa. 

22 Meke balabala pulea Tamasa se Reseli, ke avosia Sa sa nana vinaravara pude 
boka podo koburu si asa. 23 Meke aritiana si asa, meke podoa sa si keke tuna koreo, 
meke zama, “Ele hena pania Tamasa sa qua kinurekure, ke poniau tuqu koreo Sa si 
rau.” 24 Meke poza nia Zosepa sa si asa, meke zama si asa, “Keke tuqu koreo pule si 
mani poniau e Zihova,” gua si asa. 


Sa Vinariva Egoi Tadi Zekopi e Lebani 


j 30:14 Sa karoso madariki si va ninira ia sa binalabala tanisa palabatu koasa nana barikaleqe, pude va gavoro 
koburu sa barikaleqe be tigena. 

25 Sipu ele podoa Reseli se Zosepa, si zama la koe Lebani se Zekopi, “Va malumau, 
magu taloa, pude magu pule la pa qua popoa,” gua si asa. 26 “Mamu va maei sari 
na qua barikaleqe, meke sari na qua koburu saripu ele nabuluni rau koa goi. Maqu 
taluarae. Gilania goi sapu ele tavete ponigo rau sari doduru tinavete,” gua si asa. 

27 Ba zama la koasa se Lebani, “Magu zama guahe: Ele dono vura nia rau pa gua 
tinavete dogodogorae, sapu vagia rau sa tinamanae te Zihova koa goi. 28 Mu poza 
maeni sari na tinabaramu, maqu tabarigo.” 

29 Meke olana se Zekopi, “Ele gilania goi sapu gua meke tavetavete ponigo rau, meke 
gua meke boka soku sari na mua rovana sipi pa qua kinopu. 30 Sari ka visavisadi pu 
tagoi goi sipu lopu ele mae rau, si ele soku hola kamahire, meke tamanae si goi koe 
Zihova koa ri doduru vasina pu la i rau. Ego, qua totoso kamahire maqu podekia 
pude tavetia sapu gua bokaia rau,” gua si asa. 

31 Meke nanasa la koe Zekopi se Lebani, “Na sa si kaqu tabara nigo rau?” 

Meke olana se Zekopi, “Lopu na tinabara poata si hiva nia rau. Be guana va egoa 
goi, kaqu kopu holani mo rau sari na mua rovana sipi,” gua si asa. 32 “Va malumau, 
magu ene pa korapadi ri doduru mua rovana sipi ninoroi, magu pagaha vagi sari 
doduru tuna sipi mumuhodi meke sari doduru tuna qoti saripu kidakida tinidi. Arini 
sari doduru tinabaraqu pu hivani rau,” gua si asa. 33 “Meke koa ri na rane mae hiroi 
si kagu va sosodea goi sapu be hinokara sa qua zinama. Totoso mae dono viliti goi 
sari na qua tinabara, meke be lopu koa koa rau sari na qoti saripu loke kidakida 
tinidi, ba be sari na sipi loke mumuhodi, si kote gilania goi sapu ta hikodi si arini,” 
gua si asa. 

34 Meke olana se Lebani, “Leana, mada lulia gua sapu vizatia goi,” gua si asa. 35 Ba 
koasa rane sana si va rizu vata kalei Lebani sari na qoti kokoreo saripu koai gasigasi 
tinidi, meke sari na qoti mamaqota saripu kidakida meke kidikodili tinidi, meke gua 
tugo sari na sipi mumuhodi, meke valani sa koa ri na tuna koreo si arini meke kopuni, 
36 meke padana ka neta rane si turana va seu i sa koe Zekopi sari na rovana, ke kopuni 
mo e Zekopi saripu koa hola koari na rovana sipi te Lebani. 

37 Meke maho vagi Zekopi sari na lelana huda toadi, koari na huda popola, olomodi 
meke pelani, meke sio pani sa sari kaiqa kapudi, pude dono guana gasigasi keoro 
sari na lelanadi, gua. 38 Meke veko lani sa sari na lelana huda hire pa kenudia ri 
na rovana sipi, koa ri na vasina naponapoana tadirini. Ta veko si arini vasina, sina 
hoke varipapai sari na kurukuru sipu mae napo si arini vasina. 39 Ke sipu hira sari 
na qoti mamaqota pa kenudi ari na lelana huda si ta evaņae gasigasi na kidakida 
meke korikorizoko tinidi si arini. 

40 Meke paqaha vata kalei Zekopi sari na tuna sipi, meke va dono lani sa koari na 
rovana, pu gasigasi na mumuho tinidia koasa rovana te Lebani pu kopu ni sa. Gua 
asa ke paqahi sa saripu tanisa soti koa ri pu te Lebani. 

41 Sipu varipapapai saripu niniradi si veko va tata lani Zekopi sari na huda koa ri 
na naponapoana pa kenudia ri na kurukuru, pude madi varipapapai koari na lelana 
huda si arini. 42 Ba lopu veko lani Zekopi sari na lelana huda koa ri na kurukuru 
malohorodi, gua asa ke malohoro sari doduru kurukuru te Lebani, sari doduru te 
Zekopi si niniradi. 43 Gua asa ke tagotago sisigiti se Zekopi meke soku hola sari nana 


rovana sipi, meke sari na nabulu vineki na koreo, na kameli, meke sari na don'ki na 
gua. 

Govete Taloa se Zekopi Koe Lebani 
1 Ba avosia Zekopi sapu ele zama nia ri na tuna koreo e Lebani si asa, sapu “Ele vagi 
betoi Zekopi sari doduru tinagotago tanisa tamada, meke koa ri doduru tinagotago 

mo tanisa tamada arini si boka tago va soku si asa,” gua si arini. 2 Meke dono gilania 
tugo Zekopi sapu lopu koa baere se Lebani koasa, kekenono gua tatasana. 3 Meke 
zama la koe Zekopi se Zihova, “Mu kekere pule la pa popoa tadi na tiatamamu meke 
na turanamu meke kaqu koa koa goi si Rau,” gua si Asa. 

4 Ke garunu lani zinama e Zekopi sari Lia e Reseli, pude mae tutuvia si asa pa inuma, 
vasina koa sari na rovana sipi gua. 5 Meke zama koa rini si asa, “Ele dono gilania rau 
sapu lopu koa baere kekenono gua visoroi hire sa tamamia koa rau. Ba koa koa rau 
sa Tamasa tadi na tiatamaqu. 6 Meke ele gilania gamu kara sapu nabulu mate nia rau 
sa tamamia pa doduru gua niniranira. 7 Ba nonovala au sa tamamia meke hobei sa 
sari na gua tinabara ka manege puta totoso, ba lopu va malumia Tamasa si asa pude 
va kaleana au. 8 Sipu zama se Lebani, 'Saripu visovisodi si kagu na tinabaramu,’ 
gua, si podo visoviso beto sari doduru. Sipu zama si asa, 'Saripu gasigasi si kagu na 
tinabaramu,' gua, si podo gasigasi beto sari doduru. 9 Gua asa ke ele vagi va seui 
Tamasa sari na rovana sipi tanisa tamamia, meke poni nau Sa koa rau si arini. 

10 Pa totoso hira sari na rovana, si ele putagita ia tu rau sa pinutagita, meke ele 
dogori tu rau sari na qoti kokoreo pu varipapai si gasigasi na kidakida meke visoviso 
beto si arini. 11 Meke zama mae koa rau pa korapa pinutagita sa mateana te Tamasa, 
'Zekopi!,' gua si asa. ‘Arau!, gua si rau. 12 Meke zama si asa, ‘Dotu, sari doduru qoti 
kokoreo saripu korapa varipapai si gasigasi keoro, kidakida, meke kidikodili tinidi. 
Arau mo vata evania sapu gua asa, ura ele dogoria Rau sapu gua korapa tavete nigo e 
Lebani koa goi. 13 Arau sa Tamasa sapu vura koa goi pa Betolo. Vasina pu zoropo nia 
oela goi si keke patu vinabalabala meke va madia, meke zama tokotokoro koa Rau 
si goi. Ego va qaqiri kamahire, mamu pule la pa popoa, vasina sapu podomu si goi,’ 
gua.”” 

14 Meke olana la ia ri Reseli e Lia se Zekopi, “Namu loke mami hinia si koa sapu 
kote ponini gami sa tamamami. 15 Ele evana guni gami sa na tie karovo mami. Ele 
holuholuni gami sa, meke kamahire si guana ele okipani betoni sa sari na poata 
hinolumami gami karua. 16 Sari doduru tinagotago saripu ele vagi sa Tamasa koasa 
tamamami, si tamigami meke tadi na tumami. Ego, mu tavete la ia mo sapu gua tozi 
nigo sa Tamasa, pude tavetia,” gua si arini. 

17-18 Ke va qaqiri se Zekopi pude pule la pa popoa tanisa tamana pa Kenani. Meke 
va haboti sa sari nana koburu na barikaleqe pa mudidia ri na kameli, meke va enei 
sa pa kenuna sari doduru kurukuru, meke gua tugo sari doduru likakalae saripu vagi 
sa pa Padani Arami. 19 Pa mudina sipu la kotoi Lebani sari nana sipi, totoso lopu koa 
si asa, si la hikoi Reseli sari na tamasa beku tana tatamana saripu tagoi sa tamana. 
20 Sekesekei nia Zekopi se Lebani sina lopu vata gilana nia sa koasa sapu taloa si asa. 
21 Meke vagi betoi sa sari doduru nana likakalae meke tuture taloa, meke karovia sa 
sa Ovuku Iuparetisi, meke ene la gua koari na toqetoqere pa Qileadi si asa. 


Hadu Lulia Lebani se Zekopi 

22 Meke sipu ele hola tu ka neta rane si tozi nia rini se Lebani sapu ele govete taloa 
tu se Zekopi gua. 23 Ke turani Lebani sari nana tie, meke hadu lulia rini se Zekopi ka 
zuapa rane, osolae kamoa rini si asa koari na toqetoqere pa Qileadi. 24 Meke mae koe 
Lebani pa korapa pinutagita sa Tamasa, koasa boni asa meke zama, “Mu balau, pude 
lopu tavete la nia tinasuna se Zekopi,” gua si asa. 25 Meke sipu ele va turu nana ipi 
tu se Zekopi koari na toqere, si kamoa e Lebani se Zekopi, meke e Lebani meke sari 
na turanana ba va turu dia ipi tugo koa ri na toqere pa Qileadi. 

26 Meke zama la ia Lebani se Zekopi, “Na vegua ke sekesekei nau tu goi meke turana 
goveteni goi sari na tuqu kekenono gua ri na barikaleqe ta vagidi pa vinaripera? 27 Na 

vegua ke sekesekei nau goi, meke lopu tozi nau meke govete taloa mua? Be guana 
tozi nau goi, si kote luara getugetu nigo rau, pa minikemike kinerakera, na ivivu si 
goi, 28 Namu lopu hite va aho nau goi sari na tudia ri na tuqu, meke luluari sari na 
tuqu barikaleqedi. Tio, namu duviduvili si goi sapu tavete gua asa. ?9 Arau si ari gua 
niniranira pude tavete nigo tinasuna, ba koasa boņi sapu ele hola sana, si va balau 
au sa mua Tamasa, pude lopu va tasuna igo si goi, gua. 30 Gilania qua sapu hiva taloa 
nia goi, sina hiva pule sisigiti la pa mua popoa si goi, ba vegua ke hikoi tu goi sari na 
qua tamasa beku huda, tana qua tatamana,” gua si asa. 

31 Meke olana se Zekopi, “Na matagutu si rau, sina balabala ia rau sapu kote mae 
saputu vagi va seui goi sari na tumu barikaleqedi, gua. 32 Ego, be dogoria goi tani 
si keke tie, sapu vagi sari na mua tamasa beku, si mani tava mate gana sa tie sana. 
Hire sari nada tie va sosode, pude hatai meke vagi saripu tamugoi.” Na lopu gilania 
Zekopi sapu e Reseli si hikoi sari na tamasa beku te Lebani. 

33 Meke la hata pa korapa ipi te Zekopi se Lebani, meke pa korapa ipi te Lia, 
meke pa korapa ipi tadi karua barikaleqe pinausu, ba lopu boka dogori sa sari nana 
tamasa beku. Beto asa si tiqe nuquru la hata si asa pa korapa ipi te Reseli. 34 Ba se 
Reseli mo vagi sari na tamasa beku, meke voi lani sa pa korapa vovoina tinitona pa 
habohabotuana tie tanisa kameli, meke habotu tamuni sa si arini. Meke hata betoa 
Lebani sa doduruna sa korapa ipi, ba lopu dogori sa si arini. 35 Meke zama la koasa 
tamana se Reseli, “Mu lopu bugoro nau qua baņara, na lopu boka turu pa kenumu 
goi si rau na korapa kamo au na minoho tamigami barikaleqe,” gua si asa. Ke, hata 
ia mo Lebani sa doduru vasina, ba lopu boka dogori sa sari na tamasa beku tanisa 
nana tatamana. 

36 Meke ta naziri sisigiti se Zekopi, meke nanasa va bubugorae la ia sa se Lebani, 
meke zama, “Na tinarae sa si va sea ia rau, ke boka mae hata luliau tu goi si rau tani? 
37 Dotu, ele hata beto koari doduru qua likakalae si goi. Na sa sa tinitona tanisa mua 
tatamana sapu ele dogoria goi? Mu paleke vura mae nia tani, pude boka dogoria 
rina mua tie, meke sari na qua tie si asa, meke pude boka vizatia rini sapu esei koa 
gita si hinokara. 38 Ele koa koa goi si rau ka hiokona puta vuaheni meke lopu hite 
ele hira va kaleana sari na mua sipi na qoti mamaqota, meke lopu hite ele vagia rau 
si keke sipi kokoreo koari na mua rovana sipi. 39 Sipu tava mate si keke sipi koari 
na kurukuru pinomo, si arau mo hoke hobea si asa doduru totoso, meke lopu hoke 
paleke atunia rau si asa koa goi, pude va sosodea sapu lopu na qua sinea si asa. Ba 
hoke tepa nia tinabara goi koa rau, saripu ta hiko pana rane babe pana boni. 40 Meke 
soku totoso si hoke manini sisigitau na rimata pana rane si rau, meke pana boni si 
hoke ibu sisigitau meke lopu hoke puta valeana si rau. 41 Gugua mo asa, sipu koa koa 
goi si rau, koasa doduruna sa hiokona puta vuaheni. Koari ka manege made vuaheni 
si nabulu mate nigo rau, pude habai sari karua tumu vineki gua, meke ka onomo 
vuaheni si pude vagi sari na mua rovana sipi gua. Meke koa rina totoso arini meke 
kamoa kamahire, ka manege puta totoso hobei goi sari na gua tinabara. 42 Be lopu 
sa Tamasa tadi na tiatamaqu sapu sa Tamasa te Ebarahami meke te Aisake si koa koa 
rau, si be ele malamalanagu mo meke hitu taloa nau goi si rau. Ba dogoria Tamasa 
sa qua tinasuna, meke sa qua tinavete sapu ele tavetia rau, gua asa ke nore igo Sa si 
goi koasa boni sapu ele hola,” gua se Zekopi. 


Sa Vinariva Egoi tadi Zekopi e Lebani 
43 Meke olana la ia Lebani se Zekopi, “Sari na barikaleqe hire si na tuqu mo rau, 
meke sari na dia koburu ba taqarau tugo si arini, meke sari na rovana sipi hire 
þa taqarau tugo. Meke sari doduru likakalae saripu dogori goi tani si taqarau tugo 
si arini. Ba koa gua mo sapu lopu kaqu boka kopuni rau kamahire sari na tuqu 
barikaleqe meke sari na dia koburu, 44 ke leana, aria mada tavetia si keke vinariva 

egoi pa varikorapada gita kara. Mada tavetia si keke vinarigarae patu pude va 
balabalani gita sa nada vinariva egoi hie,” gua si asa. 

45 Ke vagia Zekopi si keke patu, meke va turua, guana keke vina gilagila si asa. 
46 Meke zamai Zekopi sari nana tie pude tavetia si keke vinarigarae patu, meke tiqe 
henahena tata koasa vinarigarae patu si arini. 47 Meke poza nia Zeqa Sahaduta Lebani 
si asa, ba Zekopi si poza nia Qalidi si asa. 48 Meke zama la koe Zekopi se Lebani, “Sari 
na vinarigarae patu hire si na vina balabalana sa nada vinariva egoi gita kara,” gua 
asa ke ta pozae Oalidi” sa vasina asa. 49 Meke zama gua tugo he se Lebani, “Mani kopu 
totokoni gita e Zihova si gita karua, pana koa varipaqahi si gita.” Gua asa ke ta pozae 
Mizipař tugo sa vasina asa. 50 Meke zama pule tugo se Lebani, “Be nonovali goi sari 
na tuqu barikaleqe, babe habai goi si kaiqa barikaleqe pule, meke be lopu gilania 
rau si asa, mada balabala ia sapu korapa kopu totokoni gita Tamasa si gita karua. 
51 Hire sari na patu saripu ele varihakehakeni rau pa varikorapada gita karua, meke 
hiera tugo sa patu vina gilagila. 52 Sari karua beto hire, sa vinarihakehakei patu, 
meke sa patu vina gilagila si na vina balabalana sa nada vinariva egoi gita karua. 
Lopu kaqu hola nia rau sa vinarihakehakei patu hie pude kana igo, meke agoi ba 
lopu kaqu hola nia sa vinarihakehakei patu meke sa patu vina gilagila hie. 53 Sa 
Tamasa te Ebarahami meke sa Tamasa te Nehoa, si kaqu pitu gita si gita karua.” Ke 
pa korapa pozana sa Tamasa sapu vahesia e Aisake sa tamana, si zama tokotokoro 
va nabu se Zekopi pude kopu nia sa vina tatara asa. 54 Meke va matea Zekopi si 
keke kurukuru, meke va vukivukihi nia pa batuna sa toqere, meke tioki sa sari na tie 
koasa hinenahena. Meke sipu beto henahena si arini, si puta si arini pana boni koasa 
toqere. 55 Meke pana munumunu hokara si vanunu se Lebani meke ahoi sa sari na 
tudia rina tuna meke sari na tuna barikaleqe meke taluarae pule la si asa pa nana 
popoa soti. 

Va Namanama Tutuvia e Zekopi se Isoa 

1 Meke sipu korapa ene la pa nana siraņa se Zekopi si tutuvia ri na mateana te 
Tamasa si asa. ? Meke sipu dogori sa si arini si zama si asa, “Hiera sa puku vinarigara 
te Tamasa!” gua. Ke poza nia Mahanaimi” sa sa vasina asa. 

3 Meke garunu va kenue lani e Zekopi koe Isoa pa popoa Edomu sari nana tie paleke 
inavoso. 4 Meke totozini sa si arini, pude zama guahe, “Arau Zekopi sa mua nabulu 
si zama: ‘Ele koa va seunae hola koe Lebani si rau kamoa kamahire meke tiqe pule 
mae. 5 Meke ele soku hola sari na rovana bulumakao, na don'ki, na sipi, na qoti meke 
sari na pinausu koreo na vineki, saripu ele tagoi rau, ke totozi atu si rau koa goi na 
qua baņara, pude qu ta qetue qua koa goi, mamu gunia,” gua si asa. 

6 Meke pule mae koe Zekopi sari na tie paleke inavoso meke zama, “Ele kamoa 
gami se Isoa, sa tasimu, meke kamahire si korapa mae si asa pude tutuvigo. Ka made 
gogoto tie si korapa luli mae koa sa,” gua si arini. 7 Meke matagutu na balabala 
mamata sisigiti se Zekopi. Meke paqaha rua i sa sari na tinoni pu luli koa sa, meke 
gua tugo sari na sipi, na qoti, bulumakao na kameli. 8 Balabala ia Zekopi sapu, “Be 
kamo rapatia Isoa sa pukuna kekenu, ba sapu keke si kote boka govete taloa nana 
meke ta harupu,” gua si asa. 

9 Meke varavara se Zekopi, “Ke Tamasa, Tamasa tanisa tamaqu Ebarahami, meke 
sa tamaqu Aisake; Mu avoso mae au! Ele tozi nau Goi Zihova pude pule la pa qua 
popoa meke koa ri na turanagu soti meke kote toka nau guni nau Goi si rau. 10 Arau 

sa Mua nabulu si namu lopu hite garogu rau pude vagi sari doduru tinarutaru nabudi 
na inague nomadi sapu ele va dogoro nau Goi, sina loketona si va karovau si rau pa 
kolo Zodani ba na kolu hodu mo. Meke kamahire si pule mae mo pa karua pukuna tu 
hire si rau. 1! Ke tepaigo rau, Mu harupau pa limana sa tasigu, se Isoa, sina matagutu 
nia rau sapu korapa mae va mate au sa meke gua tugo sari na barikalege na koburu. 
12 Ba Agoi mo sapu ele zama guahe, 'Kagu koa valeana si goi, guni nau Goi, meke 
“kagu va sokui rau sari na tutimu gua ri na onone pa masa sapu lopu boka ta nae, ” 
gua se Zekopi.” 

13-15 Meke sipu hola sa boni vasina, si va namaia sa si keke vinariponi te Isoa, sa 
tasina. Karua gogoto qoti mamaqota meke ka hiokona puta qoti kokoreo, meke karua 
gogoto sipi mamaqota meke ka hiokona puta sipi kokoreo. Ka tolonavulu puta kameli 
va sususu meke sari na tudia, ka made navulu puta bulumakao mamagota meke ka 
manege puta bulumakao kokoreo, meke ka hiokona puta don'ki mamaqota meke ka 
manege puta don'ki kokoreo. 16 Meke paqahi sa si arini koa ri hopeke pukuna, meke 
hopeke vekoni koimata sa sari na hopeke pukuna. Meke zama koa rini si asa, “Mi 
la va kenue koa rau, ba mamu veko lolomo koa ri mia pukuna, pa vari korapana sa 
tie kekenu meke sapu mumudi,” gua si asa. 17 Meke totozi nia sa sa nabulu sapu ele 
kekenu, “Pana tutuvigo sa tasiqu se Isoa meke nanasigo, ‘Esei sa mua banara? Meke 
pavei si korapa la si goi? Meke tesei sari na kurukuru pa kenumu goi sara?’ gua, 18 si 
kaqu olana guahe si goi, 'Tanisa mua nabulu e Zekopi si arini, na garununi sa pude 
nana vinariponi koasa nana banara, e Isoa, gua. Meke korapa luli mumudi mae si 
asa,’ mu gunia.” 19 Zama gunia tugo sa sapu vina rua meke sapu vina neta, meke 
koa ri doduru pule saripu koimatani sari na pukuna, “Gua asa sapu kaqu zama nia 
gamu koe Isoa, pana tutuvia gamu si asa,” gua se Zekopi. 20 “Kaqu zama guahe si 
gamu, ‘Sa mua nabulu se Zekopi si korapa luli mudi mae koa gami,” mamu gunia.” 
Ura balabala ia Zekopi sapu, “Kote va boka au sa si rau koa ri na vinariponi pana 
tutuvia rau si asa, meke gina kote taleoso nau sa,” gua si asa. 21 Meke garunu va 
kenue lani sa koasa sari na vinariponi, meke asa si koa hola nana vasina koasa boni 
sana. 

Ta Naza se Zekopi pa Penieli 

22 Meke koasa boni tugo asa si tekulu se Zekopi, meke turani sa sari karua nana 
barikalege, meke sari karua nana nabulu barikaleqe, meke sari ka manege eke 
koburu tanisa, meke ene karovia rini sa ovuku Zaboki. 23 Pa mudina sipu va karovi 
sa si arini, si va karovi tugo sa sari doduru nana likakalae. 24 Ba koa hola telena eke 
se Zekopi, meke mae si keke tie meke vari nazai sari karua, osolae maraqata mae sa 
rane.” 25 Meke sipu va nonoga ia sa tie sapu lopu bokaia sa se Zekopi, si seke la ia sa 
sa siqena e Zekopi ke varisea i sa susuri siqena. 

26 Meke zama ia sa tie se Zekopi, “Mu luarau, ura korapa mae sa rane.” Ba zama 
se Zekopi, “Lopu kaqu luara igo rau, be lopu mana nau goi,” gua si asa. 

27 Meke nanasa sa tie, “Esei pozamu si goi?” Meke olana si asa, “Arau Zekopi,” gua 


si asa. 
28 Meke zama sa tie, “Lopu kaqu ta pozae pule Zekopi si goi, ura ele toketokea goi 


pa tinanaziri sa Tamasa meke sari na tie, meke ele mataqara si goi, ke kagu ta pozae 
Izireli” sa pozamu,” gua si asa.” 

29 Meke nanasia Zekopi sa tie, “Mu tozi nau sa pozamu.” Ba olana si asa, “Na vegua 
ke hiva gilania tu goi sa pozaqu?” Meke mana nia sa tie se Zekopi.” 


* 32:12 Zen 22:17 * 32:24 Hoz 12:3-4 *“ 32:28 Sa pozana Izireli sa ginuana si “Tinoketokena sa Tamasa” 


sina toketokea sa sa Tamasa meke na tie pude ta manae koe Tamasa si asa. ii 32:28 Zen 35:10 - 32:29 Zaz 
13:17-18 

30 Gua asa ke poza nia Penieli e Zekopi sa pozana sa vasina asa. Zama si asa, “Ele 
dogoro soti nia matagu rau sa Tamasa, meke tava sare sa gua tinoa,” gua si asa. 
31 Meke sipu gasa sa rimata si taluarae pa Penieli se Zekopi. Meke ene sogulu kale si 
asa sina varisea i sa sigena. 32 Meke kamo pa rane ninoroi, sari na tutina e Izireli si 
lopu gania sa masa pa varihodae susuri sige, sina asa sa masa sapu koa pa sigena e 
Zekopi, gua. 

Tutuvia Zekopi se Isoa 

1 Meke dono la se Zekopi, meke dogoria sa se Isoa, meke sari ka made gogoto tie 
saripu korapa luli mae koasa. Ke pagahi sa sari nana tamatina, saripu te Lia meke te 
Reseli, meke gua tugo saripu tadi karua nabulu barikalege. 2 Meke va kekenu isa sari 
na nabulu barikaleqe, meke sari na tudia, beto asa si e Lia meke sari nana koburu 
si pa mudidia, meke ari Reseli e Zosepa si mumudi hokara. 3 Meke ene va kenue se 
Zekopi koa ri doduru meke todono gore si asa ka zuapa totoso pa pepeso, sipu tata 
kamoa sa sa tasina. 4 Ba hagala la tutuvia Isoa si asa, meke naza ia meke ahoa sa si 
asa. Meke vari kaboi sari karua. > Meke sipu dono vari likohae se Isoa meke dogori 
sa sari na barikaleqe na koburu, si nanasa si asa, “Ari sei si luli koa goi hire?” 

Meke olana se Zekopi, “Arini sari na koburu saripu poni moka nau sa Tamasa koa 
rau,” gua si asa. $ Meke tata mae sari na nabulu barikaleqe meke sari na dia koburu 
meke todono, 7 Meke gua tugo se Lia meke sari na tuna, meke mumudi si mae tugo 
sari Zosepa e Reseli meke todono beto sari doduru. 

8 Meke nanasa se Isoa, “Pude vegua sari kaiqa puku vinarigara tie na kurukuru 
saripu ele tutuvi rau? Na sa ginuadi sari?” Meke olaņa se Zekopi, “Pude ta qetue qua 
koa goi,” gua si asa. 

9 Ba olana se Isoa, “Ele pada mo saripu tagoi rau, tasiqu, mamu kopuni mo saripu 
tagoi goi,” gua si asa. 

10 Meke zama se Zekopi, “Lokari, be qetu nau goi si mamu vagi tugo sari na qua 
vinariponi. Pude dogoro nigo mataqu, si kekenono gua tugo arau sapu dogoro nia 
matagu sa Tamasa. Sina ele koa baere si goi koa rau kamahire. 11 Ke mu vagi sari na 
qua vinariponi hire saripu ele paleke vatuni rau koa goi pude tamugoi, ura ele tataru 
nau sa Tamasa si rau, ke poni nau Sa sari doduru likakalae saripu hivani rau,” gua 
si asa. Meke tepa ososo nia Zekopi si asa, osolae vagi tu e Isoa si arini. 

12 “Ego, mada topue! Arau si kote ene kekenu koa gita,” gua se Isoa. 

13 Ba zama ia Zekopi si asa, “Ele gilania goi qua banara sapu lopu ninira sari na 
koburu, meke balabala i tugo rau sari na sipi mamagota, na bulumakao mamagota, 
saripu va susui sari na tudia; meke be tolene gua ta hadu zukuru sisigiti si arini 
pa keke doduru rane, si kote mate beto sa rovana. 14 Leana banara, mamu ene va 
kekenu la koa rau. Maqu ene hitehite turani rau sari na rovana bulumakao, meke 
sari na koburu, osolae kaqu kamo gamu rau pa Edomu,” gua si asa. 

15 Ke zama se Isoa, “Ego, maqu vekoi kaiqa qua tie koa goi.” 

Ba olana se Zekopi, “Lopu ta hivae sapu gua asa, na hiva ta qetue qua mo koa goi 
si rau,” gua si asa. 

16 Ke koasa rane sana si podalae ene pule lamo pa Edomu se Isoa. 17 Ba ene la pa 
Sukoti se Zekopi meke kuria sa si keke nana vetu, meke na ipi aqaqoroana tadi nana 
kurukuru gua asa ke ta pozae Sukoti sa vasina asa. 

18 Meke sipu taluarae se Zekopi pa popoa Mesopotemia, si kamo valeana si asa koasa 
vasileana lavata pa Sekemi pa popoa Kenani, meke noso si asa tata koa sa vasileana 
lavata asa. 19 Meke holu nia keke gogoto poata siliva Zekopi sa kukuru pepeso asa, 
vasina pu va turu nia sa sa nana ipi poko, koa ri na tutina e Hamora, sa tamana e 


Zenesesi 33:20 48 Zenesesi 34:22 


Sekemi.” 20 Meke tavetia sa si keke hope vasina, meke poza nia El Elohe Izireli sa, 
sapu sa ginuana si “Tamasa, sa Tamasa te Izireli*,” gua. 

Sa Vina Seana Daena si Ta Tubehe Hobe o. 
1 Keke rane si ene la baere nana koa ri na vineki pa popoa sana gua, sa tudia vineki 


ri Lia e Zekopi sapu se Daena. 7? Meke sipu dogoria e Sekemi na tie Hivaiti, sapu 
sa tuna Hamora, na baņara pa popoa sana si asa, si naza ososo nia sa si asa meke 
va sea ia sa. 3 Na dogoria sa sapu leleana hola sa vineki meke okoro nia sa, ke va 
lomolomosia sa si asa. 4 Meke zama ia Sekemi sa tamana, “Hiva nia rau pude mamu 
la va tonoto mae nia sa vineki hie pude na qua barikalege,” gua si asa. 

5 Meke gilania Zekopi sapu ele sea sa tuna vineki. Ba sina koa pa seu, pa inuma 
sari na tuna koreo, kopuni rini sari na rovana bulumakao, ke lopu kulu nia sa si asa, 
osolae kamo pule mae tu si arini. 6 Meke la vivinei koe Zekopi se Hamora, sa tamana 
e Sekemi. 7 Meke sipu kamo pule mae tugo pa inuma sari na tuna koreo e Zekopi, si 
hinoqa avoso nia rini sapu gua asa, meke hodahodaka na ta naziri sisigiti nia rini sa 
tinavete gua asa, sapu tavetia e Sekemi, meke loke pinamana koa ri na tinoni Izireli 
koasa tinavete kaleana, sapu tavete la nia sa koasa tuna vineki e Zekopi, gua. 8 Meke 
zama se Hamora koe Zekopi, “Sa tuqu koreo si tataru hola nia sa sa tumu vineki, ke 
tepa gamu rau, mi va malumia pude mani haba ia. 9 Mada variva ego nia, pude ta 
varihabae sari na mami tie koa gamu, meke sari na mia tie koa gami. 10 Meke kaqu 
koa koa gami tani pa mami popoa si gamu. Meke vasina sapu hiva koa ia gamu si 
kaqu koa si gamu, meke hata mia poata na lelete mia, na gua,” gua si asa. 

11 Meke zama la koa sa tamana e Daena meke koa ri na tasina koreo se Sekemi, “Mi 
va malumu au, meke kaqu ponini gamu rau sapu gua hiva nia gamu. 12 Meke mamu 
tozi nau, sapu na sa sari na vinariponi saripu hiva nia gamu; meke kaqu ponini gamu 
rau sapu gua tepa ia gamu, be va malumu mae nia mo gamu si asa, maqu haba ia,” 
gua si asa. 

13 Ba sina ele va sea ia tu e Sekemi sa tasidia vineki sapu se Daena, ke va tabe 
kokohai mo ri na tuna koreo e Zekopi sari Sekemi meke sa tamana sapu se Hamora. 
14 Zamala rini si asa, “Gami lopu boka va malumia sa tasimami vineki koa ke tie, 
sapu lopu ele maguna’ sina variva kurekure hola sapu gua asa koa gami. 15 Boka 
va ego gamu mo gami si gamu pa keke ginugua, be hiva koa kekenono gua gami si 
gamu, si kaqu magu beto sari doduru koreo koa gamu. 16 Beto tu asa si kagu tiqe va 
egoa gami, si pude varihaba mae si gamu meke gami si boka varihaba atu koa gamu. 
Meke kagu koa koa gamu si gami meke kaqu keke tiena mo si gami koa gamu. 17 Ba 
be lopu va egoa gamu si pude magu si gamu, si kaqu vagia gami sa tasimami vineki 
meke taloa,” gua si arini. 

18 Sari na dia zinama si variva qetu koari Hamora meke sa tuna sapu se Sekemi. 
19 Meke lopu sana tavetia sa koreo sapu gua asa, ura tataru hola nia sa sa tuna vineki e 
Zekopi. Meke na tie ta pamanaena hola tugo si asa koasa doduruna sa nana tatamana 


soti. 
20 Ke mae pa sasadana sa vasileana nomana, pa vasina vivineina sari Hamora meke 


sa tuna, sapu se Sekemi, meke zama guahe koa ri na tie koasa vasileana nomana sana, 
21 “Tie leadi sari na tie hire koa gita,” gua si arini. “Mada va koai pa nada popoa, 
madi holudia vasidi sina garo sari na vasidi hire koa rini meke gita si mada habai 
sari na tudia, meke mada vala i tugo koa rini sari na tuda vineki,” gua sari karua. 
22 “Ba gua mo he si hiva nia ri na tie hire pude koa koa gita, meke ta evaņae keke 


* 33:19 Zos 24:32; Zn 4:5 * 33:20 Sa ginuana “El Elohe Izireli” sa Tamasa hinokara si na Tamasa te Zekopi. 
Zekopi si ta pozae Izireli kamahire. 

tie mo si gita koa rini, si pude ta magu mo sari doduru nada koreo, gua tugo sapu 
ta magu si arini, gua. 23 Vegua lopu kagu tadigita sari dia bulumakao na likakalae, 
meke sari doduru dia kurukuru? Leana, mada va egoi pude madi koa koa gita.” 

24 Ego, sari doduru tie pu varigara koa sa vasileana nomana sana si va egoa mo 
sapu gua hiva nia ri Hamora, meke sa tuna, sapu se Sekemi pa dia binalabala. Meke 
magu beto sari doduru koreo. 

25 Pa mudina sa rane vina neta sipu korapa gagaramana sari na dia minagu, si 
harupu vagi ri karu tamatasi, tuna e Zekopi, ari Simione e Livae, karua tasina e 
Daena sari dia vedara, meke la rapatia ri karua sa vasileana lavata, sapu lopu va 
nonoga ia keketona, meke seke va matei ri kara sari doduru koreo. 26 Meke somana 
tava mate tugo sari Hamora, meke sa tuna koreo, sapu se Sekemi, meke vagia rini se 
Daena pa vetu te Sekemi meke taloa dia. 27 Meke sipu ele tava mate sari na tie, si 
mae sari kaiqa tuna koreo e Zekopi meke zalo vagi sari na likakalae koasa vasileana 
lavata, pude pahuku hobea sa sinea sapu ta evana koasa tasidia vineki gua. 28 Meke 
vagi tugo rini sari na dia rovana sipi, na bulumakao meke sari na dia don'ki, meke 
sari dia likakalae pa korapana sa vasileana lavata, meke koari na dia inuma. 29 Meke 
vagi betoi rini sari doduru dia tinagotago marilaedi, meke sari doduru dia koburu 
na barikaleqe, meke sari doduru likakalae saripu koa pa korapa dia vetu, meke taloa 
dia si arini. 

30 Meke zama la i Zekopi sari Simione e Livae, “Ele va tasuna au gamu kara si rau, 
sina kote kanau ri na tiena sa butubutu Kenanaiti meke Perizaiti, meke doduru tie pa 
popoa hie si rau. Lopu soku sari na qua tie, meke be varigara nau rini meke razau, 
si kote mate beto si gita doduru,” gua si asa. 

31 Ba olana sari kara, “Lopu kaqu boka va malumia gami pude gunia na maqota sa 
tasimami vineki,” gua sari karua. 

Mana nia Tamasa se Zekopi pa Betolo 

1 Beto asa si zama sa Tamasa koe Zekopi, “Mu la pa Betolo, mamu la koa vasina, 
mamu la kuria si keke hope vasina sapu vura koa goi si Rau totoso govete nia goi sa 
tasimu, sapu se Isoa,” gua si Asa.” 

2 Ke zama la koa ri nana tatamana soti meke koari doduru pu koa koasa se Zekopi, 
“Mi veko pani sari na tamasa kokohadi tadi pa votiki butubutu saripu tagoi gamu, 
mamu va via puleni gamu, mamu va sagei sari na poko viadi. 3 Sina kote taluarae si 
gita tani meke la pa Betolo, meke vasina si kaqu kuria rau si keke hope te Tamasa. 
Asa tugo sa Tamasa sapu toka nau si rau pa totoso tasuna, meke gua tugo sapu koa 
koa rau koari doduru vasina pu ele la i rau,” gua si asa. 4 Ke vala i rini koe Zekopi 
sari na tamasa beku saripu tagoi rini, meke gua tugo sari na vikulu saripu va sotoi 
rini pa talinadia meke geli tamunu pani sa si arini pa kauruna sa huda oaku tata 
koasa vasileana pa Sekemi. 

5 Meke sipu korapa taluarae rini, si kamo mae koa ri na tinoni pu koa tata koa ri 
na vasileana nomadi sa minatagutu lavata, ke lopu hadu luli rini si arini. € Meke mae 
se Zekopi meke sari doduru nana tie pa Luzi, sapu kamahire si ta pozae Betolo gua, 
pa popoa Kenani. 7 Vasina si kuria sa si keke hope meke poza nia Tamasa pa Betolo 
sa sa vasina asa, ura vasina si va vura pule nia sa Tamasa koasa sipu govete nia sa 
sa tasina. 8 Meke mate se Debora, sa barikaleqe sapu kopu nia se Ribeka, meke ta 
pomunae pa kauruna keke huda oaku pa kali matao” pa Betolo si asa. Gua asa ke ta 
pozae huda oaku tana kabokaboana si asa. 


35:1 Zen 28:11-17 35:8 Kali matao be tia la pa kali gasa rimata. 

9 Ego, sipu pule mae gua pa Mesopotemia se Zekopi, si vura pule mae koa sa sa 
Tamasa meke mana nia Sa si asa. 10 Meke zama la koasa sa Tamasa, “E Zekopi sa 
pozamu agoi, ba kamahire si lopu kagu ta pozae Zekopi si agoi, ba e Izireli,” gua asa 
ke ta pozae Izireli si asa.” 11 Meke zama sa Tamasa koasa, “Arau tugo sa Tamasa, 
Tamasa pu tagoi sari doduru niniranira; mamu podopodo va soku koburu si goi, 
meke sari na butubutu si kaqu vura mae pa korapa tutimu goi. Meke agoi tugo 
sa tiatamadia rina banara.” 12 Kagu ponigo Rau sa popoa sapu poni nia Rau koe 
Ebarahami meke koe Aisake. Meke kaqu vala nia tugo Rau si asa koari na tutimu 
pa mudina sa mua minate.” 13 Beto, meke murimuri taloa sa Tamasa koasa. 14 Meke 
va turu nia patu vina gilagila e Zekopi sa vasina sapu zama sa Tamasa koasa, meke 
zoropo nia vaeni na oela olive sa si asa, meke va madia.” 15 Meke poza nia Betolo sa 
sa vasina asa. 

Sa Minate te Reseli 

16 Meke taluarae pa Betolo se Zekopi meke sa nana tatamana, meke sipu ele seu 
vasinahite pa popoa Eparata si arini, si kamo mo sa totoso te Reseli pude podoa sa 
koburu. 17 Meke sipu tasigiti hola si asa, si zama ia sa barikaleqe va podopodo si asa, 
“Mu lopu matagutu si goi Reseli, sina na keke koburu koreo pule si podoa goi,” gua 
si asa. 18 Ba mate se Reseli. Ba sipu lopu ele luara sino si asa, si poza nia Benoni” sa 
sa tuna koreo, ba la sa tamana meke poza nia Benisimane” si asa. 

19 Meke sipu mate se Reseli, si pomunu nia rini si asa pa kapa sirana pa Eparata, 
sapu pa Betilihema ta gilana kamahire. 20 Meke va turua Zekopi si keke patu vina 
gilagila vasina, meke kamoa pa rane ninoroi, si korapa na vina gilagila lovuna e Reseli 
si asa. 21 Meke ene hola la se Izireli meke va turua sa sa nana ipi poko pa kalina la 
sa vetu ululu ninirana pa Edera. 


Sari na Tuna Koreo e Zekopi 
(1 Koronikolo 2:1-2) 

22 Meke sipu koa koasa popoa sana se Izireli, si la tu e Rubeni meke koa turania si 
keke ri kasa barikalege nabulu tanisa tamana, pozana e Biliha.” Meke bugoro sisigiti 
se Zekopi sipu avoso nia sa si asa. 

Ari ka manege rua sari na tuna koreo e Zekopi. * 23 Sari na tuna e Lia si ari Rubeni 
sapu sa tuna koreo kenuna e Zekopi, e Simione, Livae, Ziuda, Isaka meke e Zeboloni. 
24 Meke saripu te Reseli si ari Zosepa meke e Benisimane. 25 Meke saripu te Biliha (sa 
barikalege nabulu te Reseli) si ari, Dani meke Napitalai. 26 Meke saripu te Zilipa, sapu 
sa nabulu barikaleqe te Lia, si ari Qadi meke e Asa. Arini sari doduru tuna koreo e 
Zekopi, saripu va podoni sa koa ri nana barikaleqe pa Mesopotemia. 


Sa Minate Te Aisake l , 
27 Meke pule la koasa tamana sapu se Aisake se Zekopi pa Mamere, tata pa 


Heboroni, vasina pu koa sari Ebarahami e Aisake tatasana.” 28 Meke kamoa ka keke 
gogoto vesu navulu puta vuahenina se Aisake. 29 Meke mate pa totoso barogoso 
nopele si asa, meke pomunu nia ri karua tuna, ari Isoa e Zekopi si asa. 

Sari na Tutina e Isoa 
(1 Koronikolo 1:34-37) 


* 35:10 Zen 32:28 * 35:11 Zen 17:4-8 * 35:14 Zen 28:18-19 * 35:18 Sa ginuana Benoni si “Na tuqu pa 
qua tinasuna.” * 35:18 Sa ginuana Benisimane si na tuqu tanisa qua niniranira pa limaqu. * 35:22 Gina 


hiva koa guana na hinobena sa tamana pa tatamana se Rubeni sina asa tu sina koburu kenuna koarini. * 35:22 
Zen 49:4 j 35:27 Zen 13:18 

1 Hire sari na tutina e Isoa, sapu ta pozae Edomu. 7? Meke hire sari na barikalege 
Kenani saripu habai e Isoa: e Eda, sa tuna vineki e Eloni, na tie Hitaiti; e Oholibama, sa 
tuna vineki e Anaha, sapu sa tuna koreo e Zibeoni na tie Hivaiti;” 3 meke se Basemati, 
sa tasina vineki e Nebaioti sapu podo koe Isimeli.” 4 Meke Eda podoa se Elipazi, meke 
Basemati podoa se Reueli. 5 Meke se Zeusi, e Zalama meke se Kora saripu podo koe 
Oholibama. Arini sari doduru koreo saripu podo pa tutina e Isoa pa popoa Kenani. 

6 Beto asa si turani sa sari nana barikaleqe na tuna koreo na vineki, meke sari 
doduru tie pa nana vetu, meke sari doduru nana rovana kurukuru, meke sari doduru 
nana likakalae saripu ele vagi sa pa popoa Kenani, meke rizu la si asa pa keke popoa 
sapu seu koe Zekopi sa tasina. 7 Rizu taloa si asa, sina sa vasina sapu koa ia ri karua 
Zekopi si lopu pada koa rini. Soku sari na dia rovana kurukuru, ke lopu kaqu boka 
koa varigara sari karua. 8 Ke la koa pa korapa popoa toqetoqere pa popoa Edomu 
koari na toqetoqere saripu ta pozae Seira se Isoa. 

9 Meke hire sari na tutina e Isoa, sapu sa tamadia ri na tinoni pa popoa Edomu. 
10-13 Se Eda sa barikaleqe te Isoa, si podoa si keke tuna koreo pozana e Elipazi. Meke 
se Elipazi, hie si ari ka lima sari na tuna koreo: pozadi si ari Temani, Omara, Zepo, 
Qatami meke e Kenazi. Meke koasa keke nana barikaleqe pule, sapu se Timina, si va 
podo nia sa koasa si keke tuna koreo pule, sapu se Amaleki. 

Meke koe Basemati sapu keke nana barikaleqe pule, si va podo nia Isoa si keke tuna 
koreo, pozana e Reueli, meke se Reueli hie si ka made tuna koreo: Ari Nahati, Zera, 
Sama, meke e Miza. 14 Meke keke pule barikaleqe te Isoa si e Oholibama. Sa tuna 
vineki e Anaha si asa. Anaha si na tuna koreo e Zebeoni. Meke podoi ri Isoa meke 
Oholibama sari ka neta tudia koreo: ari Zeusi, Zalama, meke e Kora. 

15 Meke hire sari na butubutu saripu tuti gore mae gua koe Isoa. Se Elipazi sapu sa 
tuna kenuna e Isoa, si na tamadia ri na butubutu hire pukerane: ari Temani, Omara, 
Zepo, Kenazi, 16 Kora, Qatami, meke e Amaleki. Arini sari doduru tutina e Isoa saripu 
va podoni sa koe Eda, sapu sa nana barikaleqe. 

17 Ego, se Reueli hie, si na tuna koreo e Isoa, meke asa sa tamadia ri na butubutu 
hire pukerane: ari Nahati, Zera, Sama, meke e Miza. Arini sari doduru tutina e Isoa 
saripu va podoni sa koasa nana barikaleqe, sapu se Basemati. 

18 Ego, hire pule sari na butubutu saripu tuti gore mae gua koe Isoa, saripu va 
podoni sa koe Oholibama, sapu sa nana barikaleqe meke na tuna tugo e Anaha: Ari 
Zeusi, Zalama meke e Kora. 19 Sari doduru butubutu arini si tuti gore beto mae gua 
koe Isoa. 


Sari na Tutina e Seira 
(1 Koronikolo 1:38-42) 

20-21 Sari na tinoni saripu koa kekenu pa popoa Edomu saripu tozia vivineidi rina 
tiatamadia pukerane, si pagaha koa ri na butubutu saripu tuti gore mae gua koe 
Seira sapu na tie Horaiti si hire: Lotani, Sobali, Zibeoni, Anaha, Disoni, Ezera, meke 
e Disani. 

22 Se Lotani hie si na tamadia ri na butubutu Horaiti meke Hemani pukerane meke 
koa nana tugo keke tasina vineki pozana e Timina si asa. 23 Meke se Sobali hie si na 
tamadia ri na butubutu pa Alavani, Manahati, Ebali, Sepo, meke e Onami. 

24 Se Zibeoni hie si karua tuna si asa: ari Aia, meke e Anaha. Se Anaha hie sapu 
dogorona sa kolo sapu manini, sipu kopuni sari na don'ki tanisa tamana pa korapa 
soloso. 25-26 Se Anaha hie si na tamana e Disani, sapu sa tamadia ri na butubutu hire: 
ari Hemidani, Esibani, Itirani, meke Kerani. Keke Oholibama si na tuna vineki tugo 
e Anaha. 

27 Se Ezera hie si na tamadia ri na butubutu hire pukerane: ari Bilihani, Zavani, 
meke se Akani. = — — , as , o. 

28 Meke se Disani hie si na tiatamadia ri na butubutu hire pukerane: ari Uzi meke 
e Arani. 

29-30 Meke hire sari na butubutu Horaiti pa popoa Edomu: ari Lotani, Sobali, 
Zibeoni, Anaha, Disoni, Ezera, meke se Disani. 


Sari na Banara pa Popoa Edomu 
(1 Koronikolo 1:43-54) 
31-39 Sipu lopu ele va turu banara sari na tinoni pa Izireli si hire sari na baņara 
saripu ele boka vari hobehobei mae meke kopu nia sa popoa Edomu: 
E Bela, sa tuna koreo e Beoro, sapu mae guana pa vasileana nomana pa Dinihaba. 
E Zobabi, sa tuna koreo e Zera, sapu mae guana pa vasileana nomana pa Bozira. 
E Husami, sapu mae guana pa popoa Temani. 
E Hadadi, sa tuna koreo e Bedadi, sapu mae guana pa Aviti; sa tie hie si va kilasi 
sari na tinoni pa Midiani koasa vinaripera pa popoa Moabi. 
E Samala, sa tie sapu mae guana pa vasileana nomana pa Masireka, 
E Saulu, sapu mae guana koasa ovuku nomana pa Rehoboti. 


E Beolo Hanani sa tuna koreo e Akabora. 

E Hadadi, sapu mae guana pa vasileana nomana pa Pau. Sa pozana sa nana 
barikaleqe si e Mehetabeli, sa tuna vineki e Materedi, meke sa tuna, sa tuna 
e Mezahabi. 

40-43 Meke hire sari na butubutu saripu gore mae gua koe Isoa sapu sa tamadia 
pukerane pa popoa Edomu: ari Timina, Aliva, Zetehi, Oholibama, Elaha, Pinoni, 
Kenazi, Temani, Mibiza, Maqadieli, meke e Airami. Sari na vasidi saripu hopehopeke 
koai ri na butubutu hire, si ta gilana pa pozana sa butubutu. 

Zosepa meke sari na Tasina 

1 Meke koa mo pa popoa Kenani se Zekopi, vasina sapu ele koa sa tamana. 

2 Ego, hie sa vivineina sa tatamana te Zekopi. Sipu manege zuapa vuahenina se 
Zosepa si somana kopu rovana sipi na qoti koa ri na tasina si asa, koa ri pu podoi 
Biliha meke e Zilipa sapu sari karua nabulu barikalege tanisa tamana. Meke hoke la 
tozi va hakehakeini Zosepa koasa tamadia sari na tasina. 

3 Ego, tataru hola nia Zekopi se Zosepa, holani sari doduru tuna koreo pule, ura 
na podo pa nana totoso barogoso si asa. Meke tavete ponia keke koti gele lima meke 
leleana hola sa si asa. 4 Meke sipu gilania rina tasina sapu tataru hola nia sa tamadia 
se Zosepa, hola nia sa nana tataru koa rini, si kukiti nia rini si asa, meke lopu hoke 
zama valeania na qetu nia rini si asa. 


Sa Pinutagita te Zosepa 

5 Keke totoso si putagita se Zosepa, meke sipu tozia sa koa ri na tasina sa nana 
pinutagita, si gigiri hola latu sa dia kinukiti koasa. $ Zama si asa koa rini, “Mae 
mamu avosia sa pinutagita sapu ele putagitaia rau,” gua si asa. 7 “Gita doduru si koa 
pa inuma meke iqosi sari na huiti, meke turu tonoto sage sapu taqarau, meke mae 
turu vari likohae nia ri na mia iqoso sapu taqarau, meke todoņo nia rini si asa,” gua 
si asa. 

8 Meke zama la ia rina tasina si asa, “Vegua, balabala ia goi sapu kaqu koa baņara 
meke kaqu totolini gami goi si gami, taga?” Ke namu tolene gua kukiti hola nia rini 
si asa, sina koa gua koasa nana pinutagita meke koa ri na zinama saripu zamani sa 
koa rini. 

9 Beto asa, si keke pinutagita pule si putagitaia e Zosepa, meke zama si asa koa ri na 
tasina, “Keke pinutagita pule si ele putagitaia rau, meke dogoria rau sa rimata meke 
sa sidara, meke sari ka manege eke pinopino si todono nau rini si rau,” gua si asa. 

10 Meke mae tozia tugo sa koasa tamana sa nana pinutagita, meke norea sa tamana 
si asa, meke zama ia, “Na pinutagita sa sapu gua sana? Balabalaia goi sapu sa tinamu 
meke sari na tasimu, meke arau si kaqu mae meke todono nigo?” 11 Meke konokono 


nia ri na tasina si asa, ba balabala vekoi mo sa tamana sari doduru ginugua arini.” 


Ta Holuholue se Zosepa 

12 Keke rane sipu la pa Sekemi sari na tasina Zosepa pude kopuni sari na rovana 
sipi tanisa tamadia, gua, 13 si zama la ia Zekopi se Zosepa, “Hiva nigo rau pude la pa 
Sekemi si goi, vasina sapu korapa kopuni ri na tasimu sari na rovana sipi.” 

Meke olana se Zosepa, “Leana, magu la,” gua si asa. 

14 Meke zama ia sa tamana si asa, “La, mamu la dogori sari na tasimu be koa 
valeana si arini, meke gua tugo sari na rovana sipi; mamu pule mae tozi nau.” Gua 
asa, ke garunu la nia sa tamana, meke taluarae pa Heboroni si asa. 

Sipu kamo pa Sekemi se Zosepa, 15 si dogoria keke tie si asa, korapa ene vilovilorae 
nana koasa pezara, ke nanasia sa tie si asa, “Na sa si hata ia goi?” gua si asa. 

16 “Na korapa hatai rau sari na tasiqu, saripu korapa kopuni sari na dia rovana 
sipi,” gua si asa. “Vegua, boka tozi nau goi vasina korapa koa si arini?” 

17 Meke zama sa tie, “Ele taloa tu si arini. Avosia rau sapu pa Dotani si kote la gua 
si arini,” gua si arini. Ke ene luli la i Zosepa sari na tasina, meke la kamoi sa si arini 
pa Dotani. 

18 Ba sipu dogoria rini korapa ene mae gua pa seu si asa, meke lopu ele ene kamo 
mae koa rini, si variva ego golomo nia rini pude va matea gana, gua. 19 Meke varivari 
zamai si arini, “Dotu, korapa maehe sa tie putaputagita,” gua si arini. 20 “Aria mae 
mada seke va matea gana kamahire si asa. Mada oki voi nia sa tinina koa keke 
berukehe popadi hire. Mada zama sapu ele gani va matea keke kurukuru pinomo si 
asa, gua. Beto asa mada dogoria sapu na sa si kaqu ta evaņa koa ri nana pinutagita.” 

21 Ba sipu avosia Rubeni sapu gua asa si podekia sa pude harupia se Zosepa, meke 
zama si asa, “Mada lopu va matea si asa. 22 Mada oki voi nia mo pa korapa berukehe 
pa soloso, mada lopu va bakoraia.” Zama gua si asa, pude harupu pule nia koa rini, 
meke garunu pule la nia koasa tamana gua. 23 Ke sipu kamo koari na tasina se Zosepa, 
si va gore pania rini sa nana poko gele lima. ?4 Meke saputu vagia rini si asa, meke 
oki voi la nia pa korapa berukehe, sapu loke kolona. 

25 Meke sipu korapa henahena rini, si lopu sana dogoria rini si keke puku tie, saripu 
mae guadi koasa butubutu te Isimeli saripu ene mae guadi pa Qileadi meke korapa 
la gua dia pa popoa Izipi. Meke va paleke ni rini koari na kameli sari na oto huda 
na meresena meke na oela humana lea, na gua. 26 Meke zama la koari na tasina se 
Ziuda, “Loke laena si be seke va matea gita sa tasida, meke tomea sa nana minate. 
27 Aria, mada holuholu nia gana si asa, koari na tie Isimeli, mada lopu va matea si 
asa, sina na tasida meke na eharada soti si asa.” Ke va egoa rina tasina si asa. 28 Meke 
sipu tata kamo mae sari na tie holuholu pa butubutu Midiani, si kave vura nia rini 
pa korapa berukehe popana se Zosepa meke vata holu nia hiokona puta siliva rini 
koari na tie Isimeli si asa, meke turana la nia rina tie Isimeli si asa pa popoa Izipi.* 

29 Meke sipu la hopiki nia Rubeni sa berukehe popana si lopu dogoria sa se Zosepa, 
ke daku rikati sa sari nana poko pa tinalotana. 30 Meke kekere pule la koari na tasina 
si asa, meke zama, “Sa koreo si lopu koa, ke sa si kote tavetia rau,” gua si asa. 

31 Meke vagia rini si keke goti kokoreo meke va matea, meke paleke vagia rini sa 
koti te Zosepa meke pona nia pa korapa eharana sa goti. 32 Meke paleke la nia rini 
sa koti gele lima koasa tamadia, meke zama, “Hie si dogoria gami. Mamu vilitia ko; 
mamu gilania sapu be tanisa tumu sia babe lokari,” gua si arini. 


33 Meke dono gilania Zekopi si asa, meke zama, “Uve, tanisa tugo si hie!” gua si asa. 
“Gina kaiga kurukuru pinomo na garata va umumia meke gania se Zosepa, sa tugu 
koreo,” gua si asa. 34 Meke daku rikati Zekopi sari nana poko pa tinalotana, meke 
va sagea sa sa poko baika, meke seunae hola koa besu nia sa sa tuna. 35 Meke mae 
sari doduru tuna koreo na vineki, pude va manotia, ba korona tava manoto si asa. 
Zama si asa, “Kaqu kabo va gore hiteke nia tiniqu pa minate, koasa kasia popoa hie 
sa tuqu koreo, meke lopu kaqu hite ari makudoqu.” Gua asa ke lopu makudo besu 
nia sa se Zosepa, sa tuna koreo. 36 Ego, koasa totoso hie si la holuholu nia ri na tie 
Midiani si asa koa keke tie pa popoa Izipi, pozana si e Potipa. Asa si keke koa ri na 
koimata tanisa baņara pa Izipi, sapu kopuni sari na tie turu varane pa vetu tanisa 
baņara tugo si asa. 

Se Ziuda meke e Tama 

1 Meke pa totoso asa si taluarae koari na tasina se Ziuda meke la koa nana koa keke 
tie pozana e Hira, sapu mae guana koasa vasileana nomana pa Adulamu. 2 Meke 
vasina si tutuvia sa si keke vineki pa butubutu Kenani, meke sa pozana sa tamana si 
e Sua. Meke haba ia sa si asa, 3 meke va podo nia sa koasa barikaleqe hie si keke tuna 
koreo, meke poza nia Fra sa si asa. 4 Meke va aritiana pulea sa si asa, meke va podo 
nia sa si keke koreo pule, meke poza nia Onani sa si asa. > Meke keke tuna koreo pule 
si podoa sa, meke poza nia Sela sa si asa. Ba koa tu pa Akezibi se Ziuda totoso podoa 
sa sa tuna koreo. 

6 Meke vagia e Ziuda si keke barikaleqe meke va haba nia sa koasa tuna koreo 
kenuna, sapu se Era. Meke sa pozana sa barikaleqe hie si e Tama. 7 Ba hoke luli 
hahanana kaleana se Era, sa tuna kenuna e Ziuda, ke lopu tonoto pa dinono te Zihova 
si asa, ke va matea Sa. 8 Beto asa si zama guahe se Ziuda koe Onani, “La mamu va tata 
ia sa nabonaboko barikaleqe tanisa tasimu, mamu va gore vura ia sa mua tinavete 
pude va podo ponia koburu sa tasimu pu ele mate,” gua se Ziuda koasa. 9’ Ba ele 
gilania Onani sapu lopu kaqu tanisa soti sari na koburu gua, ke koa rina totoso sipu 
hoke va tata ia sa si asa, si hoke va honi pani sa sari na kolona pa pepeso, pude meke 
ponia tuna sa tasina, gua. 10 Gua asa, ke lopu qetu nia e Zihova sapu gua tavetia sa, 
ke va matea tugo e Zihova si asa. 11 Beto asa si zama la koasa nana roroto sapu se 
Tama se Ziuda, “Mamu koa pule la pa vetu tanisa tamamu, mamu koa nabonaboko, 
osolae pana noma sage se Sela, sa tuqu koreo,” zama gua si asa, sina balabala ia sa 
sapu e Sela ba hokara kote mate gua tugo sari tasina gua. Ke pule la pa vetu tanisa 
tamana se Tama. 

12 Meke sipu hola kaiqa vuaheni si mate sa barikaleqe te Ziuda, sapu sa tuna e Sua. 
Meke sipu beto sa totoso sapu besu nia sa si asa, si ene la pa Timina si asa meke luli 
koasa sa nana baere sapu se Hira, sa tie pa vasileana Adulamu. Vasina si ta koto sari 
na sipi te Ziuda. 13 Meke sipu tozi nia ri kaiqa tie se Tama, sapu “Ele sage la koto nana 
sipi pa Timina sa roamu,” gua, 14 si hobei sa sari nana poko nabonaboko, saripu hoke 
va sagei sa. Meke nobi nia poko sa sa isumatana, meke habotu nana pa sadana sa 
vasileana Enaimi, koasa sirana sapu la gua pa vasileana Timina si asa, sina ele gilana 
valeania sa sapu ele noma kamahire se Sela, ba lopu hite ta vala si asa koa sa pude 
haba ia gua. 

15 Meke sipu dogoria Ziuda si asa, si balabala ia sa sapu keke magota si asa, gua, 
sina nobia sa sa isumatana. 16 Ke kekere la ia sa pa vale sirana si asa, meke zama, 
“Ka visa kagu tabara nigo rau?” Ba lopu gilania sa sapu na nana roroto mo si asa. 

Meke nanasa se Tama, “Na sa si kagu poni nau goi?” gua si asa. 

17 Meke olana se Ziuda, “Kagu ponigo rau si keke goti tunana koasa gua rovana,” 
gua si asa. Meke zama se Tama, “Ego, leana, ba kagu veko paki vina sosode si goi 
koa rau, osolae poni mae nau goi sa goti,” gua si asa. 

18 Meke nanasa se Ziuda, “Na vina sosode sa si kagu poni nia rau koa goi?” gua si 
asa. Meke olana se Tama, “Sa mua rini vina gilagila soti meke na senina tugo, meke 
sa mua kolu sapu korapa taninia goi,” gua si asa. Beto asa si tige va kapae ia sa si 
asa, meke va aritiana nia sa si asa. 

19 Beto asa, si pule la pa nana vetu se Tama, meke la hobe nana poko, meke va sage 
pulei sa sari nana poko nabonaboko. 

20 Meke garunia Ziuda sa nana baere sapu se Hira pude vagia sa goti, meke paleke 
la nia, pude la vagi puleni sari na tinitona pu ele veko va sosodeni sa koasa, gua; ba 
lopu boka dogoria Hira sa barikaleqe. 21 Meke nanasi Hira si kaiga tie pa vasileana 
Enaimi, “Avei sa magota sapu habotuna tani pa vale sirana visoroihe?” 

Meke olana sari na tie, “Namu loke magota si ele hoke mae tani,” gua si arini. 

22 Meke pule la koe Ziuda si asa meke zama, “Lopu boka dogoria rau sa barikalege, 
ba zamau rina tie vasina sapu namu na loke magota si hoke koa vasina.” 

23 Meke zama se Ziuda, “Leana, mani kopuni mo sa sari na tinitona. Na lopu hiva 
nia gita pude hegereni gita rina tie si gita. Ele podekia rau pude tabaria si asa, ba 
lopu boka dogoria goi si asa,”, gua se Ziuda. 

24 Meke sipu hola ka neta sidara, si mae koe Ziuda sari kaiga tie meke zama, “Sa 
mua roroto sapu se Tama si va magomagotae, meke kamahire si aritiana si asa,” gua 
si arini. Meke zama se Ziuda, “Mi la vagi vura nia pa vetu si asa, mamu sulu va matea 
gana,” gua si asa. 

25 Meke sipu korapa va namanama vagi vura nia rini si asa, si garunu la zinama 
si asa koasa roana, sapu se Ziuda, sapu zama guahe, “Ele va aritiana au sa tie sapu 
tagodi sari na tinitona hire: sa rini, meke sa senina, meke sa kolu hie. Mamu dogoro 
viliti sapu tesei tugo sari na tinitona arini,” gua si asa. 

26 Meke dono gilani Ziuda si arini meke zama, “Tonoto hola nau e Tama, sina lopu 
tavetia rau sa gua tinavete koasa, pude kagu vala nia rau koasa sa tugu koreo sapu 
se Sela pude haba ia.” Meke lopu eko kapae pulea Ziuda si asa. 

27 Meke sipu kamo sa nana totoso pude podopodo, si ta gilana sapu na avisi tu 
si koa pa korapa tiana. 28 Meke sipu podopodo si asa, si keke ri karua si va vura 
ia sa limana, meke tuqe vagia sa barikaleqe va podopodo si asa, meke pusi nia lozi 
ziņara sa sa limana, meke zama, “Hiera si asa sapu podo kekenu,” gua si asa. 29 Ba 
va nuquru pulea sa sa limana, meke sapu keke tasina tu si podo kekenu. Meke zama 
sa barikaleqe va podopodo, “Gua asa, ke tukelia goi sa mua sirana meke vura!” Gua 
asa ke poza nia Perezi sa si asa. 30 Beto asa si podo vura mae sa tasina sapu ta pusie 
lozi ziņara limana, meke ta pozae Zera si asa. 

Se Zosepa meke sa Barikaleqe te Potipa 
1 Ego vagi la nia ri na tie Isimeli se Zosepa pa popoa Izipi, meke la vata holu nia 
rini si asa koe Potipa, sapu keke koari na palabatu nomadi tanisa banara meke keke 
koimata tugo koari na tie turu varane saripu kopu nia sa vetu tanisa baņara. 

2 Meke koa koe Zosepa se Zihova, meke va bokaia Sa si asa koari doduru nana 
tinavete, meke pa vetu tugo tanisa nana palabatu pa popoa Izipi si koa si asa.” 3 Meke 
dogoro gilania tugo sa nana palabatu, sapu koa koe Zosepa se Zihova, ke va bokaia 
Sa koari doduru nana tinavete. 4 Meke qetu nia e Potipa si asa, meke vata evanae 
nia nana nati nabulu soti si asa. Meke va palabatua tugo sa pa nana vetu meke koari 
doduru nana likakalae saripu tagoi sa. 5 Koa gua koe Zosepa pa totoso asa, si manani 
e Zihova sari doduru tie pa vetu tanisa tie Izipi, meke sari doduru likakalae pu tagoi 
sa, meke sari nana inuma. $ Ke va karovo beto lani e Potipa sari doduru likakalae 
pu tagoi sa pa kinopu te Zosepa, meke lopu hite balabala ia sa si keketoņa, ba na 
gana ginani mo sapu hena ia sa si hoke balabala ia sa. Na koreo leleana meke vari 
nonoi tinina se Zosepa, 7 meke sipu hola sari kaiqa totoso si podalae okokoro nia sa 
barikalege tanisa nana palabatu se Zosepa, meke hoke tepa ia sa si asa pude la eko 
turania si asa pa teqe, gua. 

8 Ba korona si asa, meke zama la koasa barikaleqe, “Dotu sa qua palabatu si lopu 
hite balabala pule nia si asa koa keketona pa korapa vetu, sina korapa koa qua si rau 
tani. Ele veko maeni sa pa qua kinopu sari doduru likakalae saripu tagoi sa. 9 Sa 
niniranira sapu tagoa rau si kekenono gua sa niniranira sapu tagoa sa koa sa vetu 
hie, meke lopu hite tuqe pulea sa si keketona koa rau, ba kekeke agoi mo si lokari. Na 
vegua meke kaqu boka tavetia tu rau sa tinavete kaleana hie, meke va sea pa kenuna 
sa Tamasa?” gua si asa. 10 Tepa la ia mo sa se Zosepa koari doduru hopeke rane, ba 
korona la eko turania sa si asa pa nana teqe. 

11 Ba keke rane, sipu lopu koa pa vetu sari na nabulu koreo tana vetu, si nuquru la 
pude taveti sari nana tinavete vasina gua se Zosepa, 12 si harupu tugea sa barikaleqe 
sa nana poko meke zama, “Tio, mae eko turanau pa qua teqe,” gua si asa. Ba va 
kakalopuhia sa si asa meke haqala vura nana pa sada, meke luara pania sa sa nana 
poko pa limana sa barikaleqe. 

13 Meke sipu dogoria sa barikaleqe sapu ele veko pania sa sa nana poko pa limana, 
meke govete vura nana pa vetu, 14 si tioki sa sari nana nabulu koreo meke zama, 
“Dotu si hie! Sa tie Hiburu sapu turana mae nia sa qua palabatu si va kurekure gita. 
Nuguru mae si asa pa qua lose, meke hiva mae naza au gua, ba gagaemana va sisigiti 
palae si rau. 15 Meke sipu gagaemana si rau si haqala vura si asa pa sada meke veko 
pania sa sa nana poko pa kapaqu rau,” gua si asa. 

16 Meke kopu nia sa barikaleqe sa nana poko osolae kamo pule mae sa koimata te 
Zosepa pa vetu. 17 Meke tiqe vivinei nia sa barikaleqe koe Potipa sa vivinei asa, meke 
zama, “Sa nabulu tie Hiburu sana sapu turana mae nia goi tani, si nuguru mae pa 
qua lose meke hiva nazau sa. 18 Ba sipu gagaemana si rau, si haqala vura pa sada si 
asa, meke veko pania sa sa nana poko pa kapaqu,” gua si asa. 

19 Meke bugoro sisigiti sa palabatu te Zosepa, 20 meke garuni sa sari kaiga tie meke 
la tuqe vagia se Zosepa meke vekoa pa korapa vetu varipusi vasina sapu hoke kopuni 
rini sari na tie ta pusidi tanisa banara. 21 Ba koa koe Zosepa se Zihova, meke mana 
nia Sa si asa, ke qetu nia sa tie kopu tie varipusi si asa.” 22 Ke va palabatua sa tie 
kopu se Zosepa koa ri doduru tie ta pusidi pule, meke va nati hiniva ia sa si asa koa 
ri doduru tinitona sapu ta tavete pa korapa vetu varipusi. 23 Ke lopu hite tupiti nia sa 
tie kopu tie varipusi si keketona, sapu koa pa kinopu te Zosepa, sina koa koe Zosepa 
se Zihova meke va bokaia Sa si asa koari doduru nana tinavete. 

Rupahi Zosepa sari na Pinutagita tadi na Tie Ta Pusidi 

1 Meke sipu ele hola sari kaiga rane, si evania sa tie kopu napo vaeni, meke sa nati 
tie kinakina bereti tanisa banara pa popoa Izipi si keketona sapu lopu getu nia sa 
banara. ? Ke bugoroni sa banara sari karua nati tie hire, 3 meke vata pusi sa banara 
sari karua pa vetu tanisa tie kopu, tie ta pusidi, vasina tugo sapu ta kopue se Zosepa. 
4 Meke va kopuni sa tie kopu koe Zosepa sari karua tie, pude tokani, meke koa seunae 
si arini pa vetu varipusi. 

> Keke boni si hopeke putagita sari karua tie pa korapa vetu varipusi, sa tie 
tavetavete kolo vaeni, meke sa nati tie kinakina bereti tanisa banara pa popoa Izipi, 
meke lopu vari kekenonoi tugo ginuadi sari na dia pinutagita. 6 Meke sipu la dogori 
Zosepa si arini pana munumunu si dono talotana si arini. 7 Ke nanasi sa sari karua, 
“Na vegua ke guana dono kuliusu tu si gamu kara ninoroi?” gua si asa. 

8 Meke olana sari karua, “Hopeke putagita si gami karua, meke loke tie tani si boka 
va bakala ponini gami sari mami pinutagita,” gua sari karua. 

Meke zama se Zosepa, “E Tamasa mo boka tozi va bakali sari na pinutagita. Mi tozi 
nau sari na mia pinutagita,” gua si asa. 

9 Ke zama sa tie tavetavete kolo vaeni, “Koasa qua pinutagita si koa nana si keke 
huda vaeni sapu koa pa kenugu. 10 Meke ka neta sari na lelanana sa huda vaeni asa, 
sipu liho si asa, si vura mae sari na havorona meke lopu sana sagana sari na vuana. 
11 Meke taninia qua pa limaqu sa kapa tanisa banara, meke henai rau sari na vua 
vaeni meke mono lani rau pa korapa kapa, meke vala nia rau koasa banara si asa,” 
gua si asa. 

12 Meke zama se Zosepa, “Hie sa rinupahana sa mua pinutagita: Sari ka neta lelana 
huda vaeni si sari ka neta rane tugo,” gua si asa. 13 “Koasa rane vina neta si kaqu 
vata rupahigo sa baņara si goi, meke va turu pulego pa mua tinavete. Meke kaqu 
ade la nia goi pa limana sa nana kapa, gua tugo sapu hoke taveti goi visoroihe, sipu 
koa na tie tavetavete kolo vaeni tanisa si goi. 14 Ba mu tataru nau, mamu balabalau, 
pana koa valeana si goi. Mu toka nau mamu tozi au koasa banara, pude va vurau 
koasa vetu varipusi hie,” gua si asa. 15 “Ura ele ta holuholue taloa si rau pa popoa 
tadi na tie Hiburu, meke gua tugo sapu lopu hite tavetia rau si keketona sapu garoqu 
pude ta veko nia rau pa vetu varipusi tani pa popoa Izipi,” gua si asa. 

16 Meke sipu avosia sa nati tie kinakina bereti, sapu leana sa rinupahana sa 
pinutagita tanisa tie tavetavete kolo vaeni si zama la koe Zosepa si asa, “Arau ba 
putagita tugo, meke kotui rau pa batuqu sari ka neta pili bereti, gua 17 Meke koasa 
pili sapu hake ulue, si koa dia soku votivotiki kinina ginani tanisa banara, ba mae 
sari na kurukuru tapuru meke gani i si arini,” gua si asa. 

18 Meke olana se Zosepa, “Hie sa rinupahana sa mua pinutagita asa. Sari ka neta 
pili si sari ka neta rane tugo. 19 Koari ka neta si kaqu vata rupahigo sa banara si 
goi, meke kupa ia ruamu. Beto asa si kote va sigotia sa sa tinimu koa keke dedegere 
huda, meke kote mae sari na kurukuru tapuru meke gania ri sa tinimu,” gua si asa. 

20 Ego, koasa rane, pa mudidi ri ka neta rane si tavetia sa banara sa nana rane podo, 
pude tadi doduru nana nati palabatu koasa nana binaņara gua, meke vata rupahia 
sa sa tie tavetavete kolo vaeni, meke sa nati tie kinakina bereti, meke turana lani sa 
pa kenudia ri nana nati palabatu si arini, 21 Meke vala pule nia sa banara koa sa tie 
tavetavete kolo vaeni sa nana tinavete koana, pude tavetavete pude kopu kolo vaeni 
tanisa baņara, gua. 2? Ba huqi va matea sa baņara sa nati tie kinakina bereti, gua 
puta tugo sapu zama nia Zosepa koasa. 23 Ba namu mulini hola nia tu sa tie tavetave 
kolo vaeni se Zosepa, meke lopu hite balabala ia sa si asa. 

Rupahia Zosepa sa Pinutagita Tanisa Banara pa Popoa Izipi 


Zenesesi 41:1 58 Zenesesi 41:26 


1 Meke sipu hola karua vuaheni seunae gua ta pusi se Zosepa, si putagita ia sa 
banara sapu turu nana pa taqele Ovuku Naelo si asa, gua. 2 Meke vura mae gedi 
koasa Ovuku Naelo sari ka zuapa bulumakao nobonobokodi saripu via meke bulebule 
tinidi, meke gani gedi duduli koasa tagelena sa Ovuku Naelo si arini. 3 Beto asa, si 
ari ka zuapa pule bulumakao peqepeqedi meke tale susuridi si vura mae, meke mae 
turu tata si arini koa ri kaiqa bulumakao pule pa tagelena sa Ovuku Naelo. 4 Meke 
la rina bulumakao pegepegedi onolo toa betoi sari na bulumakao nobonobokodi. 
Beto asa, si tige vanunu sa banara. Meke puta pule si asa, meke keke pinutagita 
pule si putagitaia sa, meke ka zuapa sari na vua huiti si vura mae pa keke natina, 
saripu leleadi, meke noma valeana. $ Beto asa si vura mae pule sari ka zuapa vua 
huiti haraharadi saripu novali sa givusu maninina sapu mae guana pa korapa soloso 
qega, 7 meke mae saripu haraharadi meke onolo toa betoi saripu toa valeanadi. Meke 
vanunu sa banara meke va nonoga ia sa sapu ele putagita si asa. 8 Meke koasa 
munumunu asa, si kuliusu sisigiti sa banara, meke garuni sa si kaiga tie pude la va 
maei sari na tie vakuvakutae na tie tumatumaedi pa popoa Izipi, meke tozi sa koa rini 
sari nana pinutagita, ba namu loke tie si boka va bakali koasa sari nana pinutagita.” 

9 Meke zama la koasa banara sa tie tavetavete kolo vaeni, “Magu helahelae nia koa 
goi kamahire sa gua sinea sapu ele tavetia rau, 10 Visoroihe sipu bugoro sisigiti nia 
goi sa nati tie kinakina bereti meke arau, meke vata pusi gami goi pa vetu tanisa tie 
kopu tie ta pusidi, 11? meke keke boni, si hopeke putagita si gami karua, meke lopu 
kekenono tugo ginuadi sari na mami pinutagita. 12 Meke koa somanae nana tugo koa 
gami kasa si keke tie Hiburu, na tie vaqurana si asa, meke na nabulu tanisa tie kopu 
tie varipusi tugo si asa. Meke tozi gami karua sari na mami pinutagita koasa. Meke 
rupaha ponini gami sa ginuadi si rini. 13 Meke gua tugo saripu zamani sa si ta evana, 
va turu pule au goi si rau pa qua tinavete, ba vata huqia goi sa nati tie kinakina 
bereti,” gua si asa. 

14 Meke garunu lani sa banara koe Zosepa si kaiqa tie, meke sipu ta turaņa vura mae 
si asa pa vetu varipusi, meke pa mudina sipu ele neri meke hobei sa sari nana poko, 
si mae turu pa kenuna sa baņara si asa. 15 Meke zama sa baņara koasa, “Putagita 
ia rau si keke pinutagita, meke loke tie si boka tozi va bakala poni nau sa ginuana, 
meke tozi nau ri kaiqa tie sapu agoi si boka rupahi sari na pinutagita, gua.” 

16 Meke olana se Zosepa, “Qua baņara, arau si lopu kaqu boka, ba e Tamasa tu si 
kaqu rupaha ponigo sapu gua hiva nia goi,” gua si asa. 

17 Meke zama sa baņara, “Putagita ia rau sapu korapa turu si rau pa taqelena sa 
Ovuku Naelo,. 18 Meke vura mae gedi pa korapa ovuku sari ka zuapa bulumakao 
bulebule tinidi meke nobonobokodi, meke gani gedi duduli pa taqelena sa ovuku si 
arini. 19 Beto asa si ka zuapa bulumakao pule si vura sage mae saripu peqepeqedi 
meke tale susuridi. Namu lopu toa valeana sari na bulumakao arini koa ri doduru pu 
hoke dogori rau pa ninae vasina pa popoa Izipi. 20 Meke la ri ka zuapa bulumakao 
peqepeqedi meke gani betoi saripu nobonobokodi. 21 Ba loke tie gilania, sina dono 
hikare gua tugo visoroi hire si arini. Beto asa si tiqe vanunu si rau. 22 Meke putagita 
dogoria pule rau si ka zuapa vua huiti saripu vura mae pa keke natina, meke katakata 
valeana namudi meke komihadi si arini. 23 Beto asa si toqolo vura mae sari ka zuapa 
huiti, saripu haraharadi, sapu novali na givusu manini mae guana pa korapa qega si 
arini. 24 Meke mae sari ka zuapa huiti haraharadi meke onolo toa betoi saripu toa 
valeanadi. Meke ele tozi rau koa rina tie vakuvakutae sari na pinutagita ba lopu keke 
arini si boka va bakali koa rau sari na pinutagita arini,” gua si asa. 

25 Meke zama la koasa banara se Zosepa, “Kekeke mo ginuadi sari karua pinutagita. 
Ele tozi nigo e Tamasa sapu gua kagu tavetia Sa. 2726 Sari ka zuapa bulumakao 

nobonobokodi si sari ka zuapa vuaheni leadi, meke sari ka zuapa huiti leadi si sari 
ka zuapa vuaheni leadi tugo, meke kekenono mo ginuadi si arini. 27 Meke sari ka 
zuapa bulumakao pegepegedi saripu sage mumudi mae, meke sari ka zuapa huiti 
haraharadi, saripu novali na givusu mae guana pa korapa gega, si sari ka zuapa 
vuaheni sone. 28 Gua puta tugo asa sapu ele tozi nigo rau. Ele va dogoro nigo e 
Tamasa sapu gua kagu tavetia Sa. 29 Koari ka zuapa vuaheni si kaqu toa valeana 
sari doduru linetelete pa doduruna sa popoa Izipi. 30 Meke pana hola sari ka zuapa 
vuaheni sara, si kaqu hobe mae sari ka zuapa vuaheni sone, meke lopu kaqu ta 
balabalae sari doduru vuaheni leadi, ura kote ta novala beto koasa sone sa popoa. 
31 Meke sa totoso sipu toa valeana sari na linetelete si lopu kaqu ta balabalae, sina 
sa soņe sapu luli mudi mae si kaqu kaleana sisigiti. 32 Sa zinama pilipule te Tamasa 
koasa pinutagita ginuana, si ele tava tonoto koe Tamasa si asa, meke kote evania Sa 


si asa koari na rane mae hiroi. —— Nn Sa 
33 Ego, kamahire kaqu vizati goi kaiqa tie gilae, tumatumae, meke lohi dia 


binalabala, mamu va nati hiniva i pa popoa Izipi. 34 Beto asa si kaqu vizati tugo 
goi si kaiqa palabatu, pude vagi sari na ginani padana, keke pa hopeke lima koari ka 
zuapa vuaheni, sipu toa valeana sari doduru linetelete. 35 Kaqu garuni goi si arini 
pude vagi sari na ginani koari na vuaheni leadi saripu korapa mae. Meke kaqu poni 
niniranira goi si arini, pude varigarani rini koari na vasivasileana nomadi, meke 
kaqu kopuni rini si arini. 36 Sari na ginani arini saripu kaqu tava nama veko, si pude 
kagu ta vala koa ri na tie koari ka zuapa vuaheni sipu kaqu ta evana sa sone pa 
popoa Izipi meke pa sirana gua asa si lopu kaqu agoso mate beto sari na tie pa popoa 
Izipi,” gua si asa. 


Tava Qavuna pa Popoa Izipi se Zosepa 

37 Meke variva ego nia sa baņara, meke sari nana palabatu koasa nana qinavuna 
sa palani asa. 38 Meke zama sa banara koa rini, “Namu lopu kaqu boka vagia gita si 
keke tie leana hola, sapu kekenono gua e Zosepa, keke tie sapu koa ia sa maqomaqona 
e Tamasa pa korapa nana tinoa,” gua si asa. 

39 Meke zama sa banara koe Zosepa, “Ele va dogoro nigo Tamasa sari doduru pu 
gua hire, ke ta dogoro va bakala, sapu agoi mo si koa igo na ginilae nomana hola, 
meke na tinumatumae lohina, sapu loke tie pule tagoa. 4 Ke kaqu va nati hiniva igo 
rau pa qua popoa, meke sari doduru tie si kaqu va tabe igo meke kaqu vina rua si agoi 
koa sa qua niniranira.” 41 Ego, kamahire si vizatigo rau, pude qavuna koari doduru 
tinoni pa popoa Izipi,” gua si asa. 42 Meke va gorea sa sa rini pa kakarutuna sapu koa 
ia na kinubekubere tana binaņara korapana, meke va sage nia sa pa kakarutuna e 
Zosepa. Meke va sage nia poko lineni arilaena sa si asa, meke va paku nia seni qolo 
sa ruana si asa.” 43 Meke vala nia sa koe Zosepa sa totopili vina rua tana binanara 
pude surania, meke sari nana tie varipera si ene va kenue koasa. Meke velavela si 
arini, “Mi kokotunu nia si asa,” gua. Gua asa ke ta vizata se Zosepa pude na gavuna 
pa popoa Izipi. 44 Meke zama la koe Zosepa sa banara, “Arau sa banara sapu zama 
atu koa goi. Namu loke tie pa doduruna sa popoa Izipi si kaqu ovulia sa limana babe 
nenena be guana lopu va egoa goi si asa,” gua si asa. 45-46 Meke poza nia pozapoza 
Izipi sa banara se Zosepa sapu se Zapenati Panea, meke vala nia sa koasa si keke 
barikaleqe sapu se Asenati, sa tuna vineki e Potipera, sa hiama koasa vasileana lavata 
pa popoa Heliopolisi. 

Meke ka tolonavulu puta vuahenina se Zosepa, sipu podalae nabulu nia sa sa 
banara pa popoa Izipi. Meke hoke luara vekoa sa sa vetu tanisa banara meke ene 
la i sa sari doduru vasina pa popoa Izipi. 4 Meke koari ka zuapa vuaheni leadi sipu 

masuru sa pepeso, si vua va soku sari doduru linetelete pa popoa Izipi. 48 Meke veko 
varigarani meke kopuni koari na vasivasileana nomadi e Zosepa sari na ginani pu 
mae guadi koari na inuma pa vari likohaena sa popoa. 49 Meke hola sisigiti sa ginani, 
ke noso se Zosepa meke lopu padapada pule ginani si asa. Meke soku guana onone 
keoro pa masamasa kolo sari na ginani. 

50 Meke sipu lopu ele kamo mae sari na vuaheni sone, si podoi e Asenati sari karua 
tudia koreo ri karua Zosepa. 51 Meke zama se Zosepa, “Ele lopu va balabala nau 
sa Tamasa sari doduru qua tinasigiti, meke sari doduru tatamana tanisa tamaqu,” 
gua asa ke poza nia Manase” sa sa tuna koreo kenuna. 52 Meke zama pule tugo se 
Zosepa, “Ele poni nau koburu e Tamasa koasa popoa tinasuna si rau,” gua ke poza 
nia Iparemi” sa sa tuna koreo vina rua. 

53 Meke sipu beto sari ka zuapa vuaheni saripu qetuni rina tie pa popoa Izipi, 
54 si podalae sari ka zuapa vuaheni sone, gua puta tugo sapu ele zama nia e Zosepa. 
Meke kamoi sone sari doduru popoa, ba sa ginani si koa pa doduruna sa popoa Izipi.” 
55 Meke sipu podalae ovia sari doduru tinoni pa popoa Izipi, si la tepa ginani si arini 
koasa banara, ke garunu lani sa banara si arini koe Zosepa, pude tavetia sapu gua 
kaqu tozia e Zosepa koa rini.” 56 Meke ninira va kaleana meke la gua koasa doduruna 
sa popoa sa sone, ke tukeli e Zosepa sari doduru vetu ginani, meke holuholuni sa koa 
ri na tinoni pa popoa Izipi sari na ginani. 57 Meke sari doduru tie pa ninae popoa 
si mae koe Zosepa pa popoa Izipi, pude holu ginani, sina kaleana sisigiti sa sone pa 
ninae popoa. 

La Holu Ginani pa Izipi sari na Tasina e Zosepa 

1 Meke sipu gilania Zekopi sapu koa nana sa ginani pa popoa Izipi, si zamai sa sari 
na tuna, “Na vegua ke lopu boka tavetia gamu si keke toņa?” gua si asa. 2 “Avoso nia 
rau sapu koa nana sa ginani pa popoa Izipi; mi la mamu holu ginani vasina, pude 
lopu kagu ovia agoso mate si gita,” gua si asa.” 3 Ke topue la pa popoa Izipi sari ka 
manege puta tasina karokarovo e Zosepa, pude la holu ginani gua. “Ba lopu garunu 
va lulia e Zekopi koa rini se Benisimane, sa tasina soti Zosepa, sina mala nia sa sapu, 
meke gua, meke tutuvu tinasuna si asa, gua. 

5 Meke somana luli tugo koari na tuna e Zekopi sari kaiqa tie pule, pude holu 
gedi ginani gua, sina kamoa tugo na sone sa popoa Kenani. $ Ego, se Zosepa hie si 
na qavuna si asa pa popoa Izipi. Meke asa tugo si holuholuni sari na ginani koari 
doduru tie pa ninae popoa. Ke mae sari na tasina e Zosepa meke kokotunu gore pa 
pepeso pa kenuna sa. 7 Meke sipu dogori Zosepa sari na tasina si gilani sa si arini, 
ba evana gunini sa na votiki tie si arini pude guana lopu gilani sa, gua. Meke nanasa 
hidahidaka la i sa si arini, “Pavei mae gua mia si gamu?” gua si asa. Meke olana si 
arini, “Na mae gua mami pa Kenani pude holu gemami ginani, gua,” gua si arini. 

8 Gilani nana mo e Zosepa sapu na tasina si arini, ba arini si lopu gilania si asa. 
9 Meke balabala pulei Zosepa sari nana pinutagita, saripu putagita i sa si arini. 
Ke zamai sa si arini, “Na mae piko si gamu, na hiva mae hata vura nia gamu sa 
minalohoro tanisa mami popoa,” gua si asa.” 

10 Meke olana sarini, “Banara, mua nabulu mo si gami na mae pude holu gemami 
ginani gua. 11 Na tamatasi mo si gami doduru, meke lopu na tie piko na tie sekesekei 
na kokoha.” 

12 Ba zama la koa rini se Zosepa, “Lokari! Sapu mae nia gamu si pude hata ia sa 
vasina sapu malohoro sa mami popoa,” gua si asa. 

13 Meke zama si arini, “Banara, gami ka manege rua tamatasi si gami doduru, meke 
na tuna keke tie pa popoa Kenani si gami. Ba keke tasimami si ele mate, meke sapu 
mudina hokara si korapa koa nana koasa tamamami ninoroi,” gua si arini. 

14 Meke olana se Zosepa, “Gua tugo sapu ele zama nia rau, sapu na tie piko tugo si 
gamu. 15 Ego, guahe si kaqu tavetia rau pude va sosode gamu. Pa pozana sa baņara 
pa Izipi si zama tokotokoro si rau, sapu namu lopu kaqu taluarae si gamu, osolae 
kaqu ta turana mae si asa. 16 Meke keke koa gamu si kaqu la turana mae nia si asa, 
meke gamu pu koa hola si kaqu ta kopue pa vetu varipusi tani, osolae tava sosode 
valeana sapu hinokara sa zinama sapu zama nia gamu. Babe kokohamia si gamu pa 
pozana sa banara, si na tie piko tugo si gamu,” gua se Zosepa. 17 Beto asa, si vekoi sa 
pa korapa vetu varipusi si arini ka neta rane. 

18 Meke koasa vina neta rane si zama se Zosepa koa rini, “Arau si keke tie sapu va 
hinokaria sa Tamasa, meke kote boka harupi rau sari na mia tinoa pa keke ginugua. 
19 Pude va sosodea sapu hinokara si gamu, si keke koa gamu si kaqu koa pa vetu 
varipusi, vasina tugo sapu ele ta kopue si gamu, meke gamu saripu koa hola si kaqu 
paleke pule lani koa ri na mia tamatina, saripu korapa koa agoso mate pa inovia, 
sari na ginani saripu ele holui gamu. 20 Beto asa si mamu turana mae nia sa tasimia 
mudina koa rau, pude boka va sosodea sapu gua ele zama nia gamu si hinokara, 
meke lopu kagu va mate gamu rau si gamu,” gua si asa. 

Meke va egoa rini si asa. 21 Meke vari zamai si arini, “Hinokara, kamahire si ta 
sigiti nia gita sa ginugua sapu ele tavete la nia gita koasa tasida, meke ele dogoria 
gita sa tinasuna nomana sapu ta evana koasa, meke tepa ia sa sa tinokae, ba koroda 
avosia gita si asa. Gua asa ke ta gorei nia gita sa tinasuna hie kamahire,” gua si arini. 

22 Ke zama se Rubeni, “Ele tozini gamu tu rau pude lopu va sigitia sa koreo ba 
koromia avosau gamu. Ke kamahire si vagia gita sa hinobena sa nana minate,” gua 
si asa.” 23 Ele gilani nana tu e Zosepa sapu gua zamani rini ba lopu gilania rini si asa, 
sina keke tie tu va karokarovo poni zinama si arini. 24 Meke taluarae se Zosepa meke 
podalae kabo, meke sipu boka zama pule si asa si pule mae, meke vizata vagia sa se 
Simione, meke vata pusia sa si asa pa kenudia rini. 


Pule La pa Kenani sari na Tasina Zosepa 

25 Meke tozini Zosepa sari na nabulu pude va siņini ginani sari na dia baika, meke 
veko vala pulei pa korapa hopeke baika sari na dia poata, meke poni vinabeo pude 
tanisa inene pule. Ke tavete betoi tugo rini saripu gua asa. 26 Ke va surani ri na 
tamatasi sari na ginani saripu holui rini koari na dia don'ki, meke topue taloa si 
arini. 27 Meke sipu noso rini pa keke vasina meke puta pana boni, si keke koari 
kasa si tukelia sa nana baika ginani, pude ponia sa nana don'ki gua, si dogoria sa sa 
nana poata pa korapana sa batuna sa nana baika. 28 “Kara, sa qua poata si pule mae 
nana tu he koa rau,” zama gua si asa koari na tasina. “Hiera koa nana pa korapa qua 
baika!” Meke matagutu na ta duana si arini, meke koasa dia minatagutu si varinanasi 
si arini. “Na sa si tavetia Tamasa koa gita,” gua si arini. 

29 Meke sipu kamo si arini pa Kenani koasa tamadia sapu se Zekopi, si tozi rini 
koasa sari doduru gua pu ta evaņa koa rini. 30 Zama si arini, “Namu lopu hite zama 
hitehiteni gami sa qavuna pa popoa Izipi si gami, meke zutuni gami sa sapu na piko 
nia mo gami sa nana popoa, gua. 31 Ba olana la ia gami si asa, ‘Lopu na tie piko meke 
lopu na tie sekesekei na kokoha si gami. 32 Gami ka manege rua tamatasi mo si gami, 
meke keke mo sa tamamami, ba keke gami kasa tamatasi si ele mate, meke sapu 

mudina hokara si korapa koa nana koasa tamamami pa Kenani,’ gunia gami. 33 Meke 
olana gami sa tie, ‘Guahe si kaqu tavetia rau pude magu gilania sapu be lopu na tie 
sekesekei na kokoha si gamu. Keke koa gamu kasa hire si kaqu koa koa rau, meke 
saripu koa hola si kaqu taluarae, mamu paleke ginani la koari na mia tamatina pu 
korapa agoso mate pa inovia. 34 Ego, kaqu turana mae nia gamu koa rau sa tasimia 
mudina. Beto asa si kaqu tiqe gilania rau sapu lopu na tie piko, ba na tie hinokara 
na nono mia si gamu, meke kagu va pule atua rau sa tasimia koa gamu, meke boka 
koa tani si gamu meke holuholu mia,’ gua,” gua si arini. 

35 Beto asa, si titisini rini sari na dia baika, meke dogori rini sari doduru dia kuru 
poata, meke sipu dogoro betoi rini sari na dia poata, si matagutu beto si arini meke sa 
tamadia sapu se Zekopi. 36 Meke zama la koa rini sa tamadia, “Vegua, hiva nia gamu 
si pude lopu dogori rau sari doduru qua koburu? E Zosepa si ele taloa, e Simione pule 
si ele taloa. Ego, kamahire si hiva vagi va seu ia gamu se Benisimane, meke arau mo 
va razai sari na tinasigiti,” gua si asa. 

37 Meke zama ia Rubeni sa tamana, “Be lopu turana pule mae nia rau koa goi se 
Benisimane, si boka va matei mo goi sari karua tuqu koreo. Ke mamu vekoa koa rau 
sa kinopuna, osolae kaqu turana pule mae nia rau koa goi si asa,” gua si asa. 

38 Ba olana se Zekopi, “Namu lopu kaqu boka va lulia rau koa gamu sa tuqu, ura 
ele mate sa tasina, meke asa mo telena si koa hola. Meke gua meke tutuvu tinasuna 
pule si asa pa sirana. Na barogoso si rau kamahire, meke sa tinalotaņa sapu poni 
nau gamu, si kote va mateau si rau,” gua si asa. 

Pule La pa Izipi sari na Tasina Zosepa; Somana Luli se Benisimane 

1 Meke kaleana hola sa sone pa popoa Kenani, 2 meke sipu ele hena betoi rina 
tatamana te Zekopi sari na ginani pu vagi maeni rini pa popoa Izipi, si zama la koari 
na tuna se Zekopi, “Mi pule la pa popoa Izipi, mamu la holu pule kaiqa ginani tadi 
gita,” gua si asa. 

3 Ba zama se Ziuda, “Sa palabatu pa popoa sana si ele va balau zonazona gami, 
sapu lopu tava malumu si gami pude pule la koa sa, osolae luli sa tasimami koa gami, 
lopu kaqu ta hivae si gami pude dogoria si asa, gua. 4 Be va malumu lulia goi sa 
tasimami koa gami, si kote la holu ginani tamugoi si gami. 5 Ba be lopu va malumu 
lulia goi si asa, si lopu kaqu la si gami, sina ele tozini gami tu sa palabatuna sa popoa, 
sapu lopu kaqu tava malumu si gami pude dogoria si asa, osolae luli sa tasimami koa 
gami,” gua si asa. 

6 Meke zama se Zekopi, “Na vegua ke poniau tinasuna gamu, meke tozi nia sa 
palabatu sapu koa nana si keke tasimia,” gua. 

7 Meke olana si arini, “Ura lopu makudo nanasani gami sa tie meke sari na mami 
tatamana, meke nanasa nia tugo sa sa tamamami, sapu korapa toa sia ba vegua? 
Meke vegua, korapa koa nana keke tasimia koreo? gua. Ke kaqu olani tugo gami sari 
nana ninanasa. Lopu kaqu boka gilania gami sa nana hiniva, be lopu turana la nia 
gami koasa sa tasimami,” gua si arini. 

8 Meke zama la koa sa tamana se Ziuda, “Va lulia sa koreo koa rau, pude topue keke 
gua si gami, meke lopu kaqu agoso mate pa inovia si gita. 9 Kaqu zama tokotokoro 
nia rau sa qua tinoa soti, meke koa rau kaqu va gore mae nia goi si asa. Meke be 
lopu turana pule mae nia rau koa goi si asa si kaqu koa koa rau mo sa tinazutuna 
doduru totoso. 10 Be lopu va sasanae si gami si be ele vina rua totoso tu la vasina si 
gami meke pule mae kamahire,” gua. 

11 Ke zama la koa rini sa tamadia, “Ego, be gua asa sa ginugua, si mi tavete guahe: 
Mi henai sari na likakalae saripu leadi hola pa nada popoa hie, mamu voi i pa korapa 

mia baika, pude na mia vinariponi koasa gavuna, guana, oto huda, na zipale, meke 
na oela humana lea, meke na ginani humana lea sapu hoke heni nia pa supu, meke 
na pisitakio sapu koa ia namuna guana okete, meke sari na vua olomodi. 12 Mi tomoi 
tugo sari na mia poata saripu kaqu paleki gamu, ura kaqu paleke pule lani gamu sari 
na poata saripu va hake uluei rini koa rina mia baika. Na hokara tavete va sea hola 
mo si arini. 13 Mamu turania sa tasimia, mamu tuture pule mae. 14 Mani toka nia sa 
Tamasa pu tagoi sari doduru niniranira sa tie, pude mani tataruni gamu, meke va 
pule mae ia se Benisimane, meke sa keke tasimia pule. Ba sapu arau, si be va muliuni 
rau sari na tuqu, si kaqu va muliuni tugo rau si arini,” gua si asa. 

15 Ke vagi ri na tamatasi sari na vinariponi, meke sari na poata sokudi saripu tomo 
rua meke topue si arini turania rini se Benisimane meke la pa popoa Izipi. Meke 
la tutuvia rini se Zosepa vasina. 16 Meke sipu dogoria Zosepa se Benisimane sapu 
turania rini si zama la koasa nana nabulu kopu vetu si asa, “Mu turana lani pa qua 
vetu sari na tie hire sina hivani rau pude mae henahena pa qua vetu kohite korapa 
rane si arini, ke la mamu va matea si keke kurukuru, mamu va namaia,” gua si asa. 
17 Meke tavete betoi sa nabulu saripu ta garununi sa, meke turana lani sa pa vetu te 
Zosepa sari kasa tamatasi. 

18 Meke sipu ta turana va kamo la si arini pa vetu, si matagutu meke balabala 
guahe si arini, “Koa gua mo koari na poata saripu tavapule koari nada baika pa 
totoso kekenu si ta turana mae nia gita tani. Meke kote raza gita rini, meke vagi sari 
nada don'ki, meke vata evanaeni gita nana nabulu mo sa si gita,” gua si arini. 19 Meke 
sipu kamo rini pa sasadana sa vetu, si zama la koasa nabulu kopu vetu si arini. 20 “Ke 
Banara, ele mae tu si gami tani keke totoso visoroi hire meke holu ginani. 21 Meke 
sipu korapa pule la pa mami popoa gua, si noso paki si gami pa sirana, meke tukeli 
gami sari mami baika, meke hopeke gami si dogori sari mami poata sapu hake ulue 
dia pa korapa hopeke mami baika, namu koa beto dia sari doduru. Meke kamahire 
si paleke pule maeni gami koa goi si arini. 22 Kaiqa poata pule si paleke maeni gami, 
pude holu va soku ginani. Ba lopu gilania gami sapu esei si veko pule lani koari 
hopeke mami baika sari na mami poata,” gua si arini. 

23 Meke zama sa nabulu, “Mu lopu talotana, na balabala mamata si gamu. Sa mia 
Tamasa, sapu sa Tamasa tanisa tamamia, si gina ele vekoi pa korapa hopeke mia 
baika sari na mia poata. Ba arau ele vagi mo sari na hinoludi,” gua si asa. Beto meke 
turana la nia sa koa rini se Simione. 

24 Meke turaņa nuquruni sa nabulu pa korapa vetu sari kasa tamatasi, meke poni 
kolo sa, pude daloi sari na nenedi, meke poni ginani tugo sa sari na dia don'ki. 25 Meke 
va namanama i rini sari na dia vinariponi pude valani koe Zosepa, sipu kamo si asa 
pana korapa rane, ba sina ele ta tozi nia tu rini sapu kote henahena turania rini si 
asa, gua. 26 Meke sipu kamo pa nana vetu se Zosepa, si paleke nuquru lani rini koasa 
sari na vinariponi, meke kokotunu gore pa pepeso pa kenuna sa si arini. 27 Meke 
nanasani e Zosepa koa rini sari na dia tinoa sapu vegua si arini meke nanasa pule, 
“Vegua sa tamamia barogoso sapu vivinei nia gamu koa rau? Korapa toa valeana si 
asa?” 

28 Meke olana si arini, “Sa mua nabulu ta pamanaena, sapu sa tamamami si korapa 
toa valeana nana,” gua si arini, meke kokotunu pa kenuna sa si arini. 

29 Meke sipu dogoria Zosepa sa tasina sapu se Benisimane, si zama si asa, “Hiera 
sa tasimia mudina sapu ele tozi nau gamu. Tuqu, mani mana nigo sa Tamasa,” gua 
si asa. 30 Beto asa, si hinoqa taluarae se Zosepa koa rini, sina tataru hola nia sa 
bulona sa tasina, meke tata kabo vura mo si asa, ke nuquru la si asa pa korapa nana 
lose meke kabo. 31 Meke sipu beto daloa sa sa isumatana, si vura mae si asa, meke 
podeke sisigitia sa pude lopu kabo, meke zamai sa si arini pude va hihia i sari na 

ginani koa rini. 32 Ba se Zosepa si henahena koa keke tevolo meke sari kasa tasina si 
henahena koa keke tevolo votikaena. Meke sari na tie Izipi saripu henahena vasina 
si ta poni vata kale tugo koa keke tevolo, na lopu boka henahena turanae koa ri na 
tie Hiburu si arini, ura na hopena pa hahanana tadirini si pude gua asa. 33 Meke sari 
na dia hinabotu si tava tonoto beto koasa tevolo, pa kenuna sa tevolo te Benisimane, 
si podalae koasa kenuna meke kamo koasa sapu mudina hokara, meke magasa hola 
si arini. 34 Meke tava hia la koa rini sari na ginani koasa tevolo te Zosepa, meke sa 
vinahia ginani la koasa tevolo te Benisimane si ka lima totoso holani saripu tadirini. 
Meke henahena na napo turania rini se Zosepa, meke getugetu hola si arini. 

Sa Kapa Muliununa 

1 Meke garunia e Zosepa sa nana nabulu kopu pa korapa nana vetu, pude “Va sinini 
soku ginani sari na baika tadi kasa sara, pada dia sapu boka paleki rini. Mamu va 
hake ulue pule lani koari hopeke dia baika sari hopeke dia poata. 2 Mamu va hake 
ulue la nia pa korapa baika ginani tanisa koreo mudina hokara sa qua kapa siliva. 
Mamu veko turanae la nia tugo sa poata hinoludi ri na ginani.” Ke tavete betoi tugo 
sa sapu gua ta garunu nia sa koasa. 3 Ke pana munumunu hokara si va garunu taloa 
ni sa si arini, koari na dia don'ki, meke taluarae si arini. 4 Meke sipu lopu ele taloa va 
seu si arini koasa vasileana lavata si zama la se Zosepa koasa nana nabulu kopu vetu, 
“Mu tuture hagala luli la i sari na tie hiroi. Pana kamoi goi si arini, si mamu nanasi, 
“Na vegua ke hobe nia tinavete kaleana tu gamu sa tinavete leana? 5 Na vegua ke 
hikoa tu gamu sa kapa siliva tanisa qua banara? Ura asa sa kapa sapu hoke napo nia 
sa, meke asa tugo si hoke tavetavete nia sa koasa nana tinavete dogodogorae. Namu 
kaleana sisigiti sapu tavetia gamu!’ mamu guni.” 

6 Meke sipu kamoi sa nabulu si arini, si zama puleni tugo sa nabulu koa rini sari na 
zinama arini. 7 Meke olana la ia ri kasa tamatasi si asa, “Banara na vegua ke zama 
gua tu asa si goi. Gami si namu lopu hite tavete gua asa. 8 Nake gilani mua, sapu ele 
paleke pule mae guni gami pa popoa Kenani sari na poata, saripu dogori gami hake 
uluedi pa korapa hopeke mami baika koa goi. Na vegua ke kaqu hikoi tu gami sari 
na siliva na qolo pa vetu tanisa mua banara? ? Banara be keke koa gami si ta poho 
sapu vagia si asa, si mani tava mate si asa, meke gami doduru sapu koa hola, si kaqu 
ta evanae mua nabulu mo”, gua si arini. 

10 Meke zama sa nabulu, “Hinokara mia, ba keke mo koa gamu sapu ele vagia sa 
kapa, si kaqu ta evanae na qua pinausu, meke sapu gamu doduru pu koa hola si 
boka taloa,” gua si asa. 11 Ke tuturei va gorei rini pa pepeso sari na dia baika ginani, 
meke hopehopeke tukeli rini si arini. 12 Meke viliti va hiteki sa nabulu te Zosepa si 
arini, podalae koa sa sapu kenuna meke beto koa sa sapu mudina, meke ta dogoro 
sa kapa pa korapa baika te Benisimane. 13 Meke daku rikati ri kasa tamatasi sari na 
dia poko pa tinalotana, meke va surana pulei rini sari na baika koari na dia don'ki, 
meke kekere pule la si arini koasa vasileana lavata. 

14 Meke sipu la kamo pa vetu te Zosepa se Ziuda meke sari na tasina, si korapa koa 
nana vasina si asa, meke la kokotunu gore pa kenuna sa si arini. 15 Meke zama la 
koa rini se Zosepa, “Na sa sapu ele tavetia gamu? Lopu gilania tu gamu sa tie sapu 
kekenono gua arau, sapu boka dogori sari na tinitona tomedi?” 

16 “Banara, na sa si boka zama nia gami koa goi?” Olana gua se Ziuda, “Vegua 
meke kaqu boka varitokei si gita? Meke vegua meke kaqu boka rupaha puleni gami 
si gami? Ura va vurai Tamasa sari na mami sinea. Ke kamahire si na mua nabulu 


mo si gami doduru, meke lopu asa mo telena sapu ta dogoro sa kapa koa sa,” gua si 
asa. 

17 Ba zama se Zosepa, “Ai, lokari! Namu lopu kagu tavetia rau sapu gua asa! Asa 
mo telena sapu ta poho nia sa kapa si kagu ta evanae na gua nabulu. Ba sapu gamu 
doduru pu koa hola si kagu pule valeana beto lamo koasa tamamia,” gua si asa. 


Tepaia Ziuda se Benisimane 

18 Meke ene tata sage la koe Zosepa se Ziuda meke zama, “Ke banara, va malumau, 
magu va bakalia koa goi. Ba meke bugoro nau, ura na kekenono gua puta tugo sa 
banara si goi. 19 Ke banara, ele nanasa guahe si goi koa gami, 'Vegua, koa nana sa 
tamamia, babe keke tasimia?' gua. 20 Meke olana atugo gami, 'Uve, koa nana sa 
tamamami sapu barogoso, meke sa tasimami mudina hokara, sapu podo pa nana 
binarogoso, ba sa tasina sa koreo mudina hie si ele mate tu, meke telena eke mo sapu 
podo pa keke tinadia soti si koa hola, gua asa ke tataru hola nia sa tamana si asa.’ 
21 Meke ele tozini gami goi si gami, pude turana mae nia tani si asa, 22 Meke olanigo 
gami, sapu lopu kaqu boka luaria sa koreo sa tamana, ba be luaria sa si asa, si kote 
mate mo sa tamana, gua. 23 Meke zama si goi, ‘Namu lopu kaqu tava malumu si gamu 
pude pule mae koa rau tani, osolae luli mae koa gamu sa tasimia mudina,’ gua. 

24 Meke sipu pule la koasa tamamami si gami, si tozi betoni gami koasa sapu gua 
ele zamani goi. 25 Meke sipu tozi puleni gami sa pude pule mae holu vasi ginani, gua, 
26 si olana la ia gami si asa, ‘Lopu kaqu boka tava malumu si gami pude la koasa tie, 
osolae luli koa gami sa tasimami mudina meke boka la si gami,’ gua. 27 Meke zama 
mae koa gami sa tamamami, 'Ele gilania mia gamu, sapu karurua mo sari na koreo 
pu va podoni rau koe Reseli sapu sa qua barikaleqe. 28 Meke keke koari karua si ele 
luara pani au, meke rovea rau sapu gina ele ta garata va umumu koari na kurukuru 
pinomo, sina lopu boka dogoro pulea rau, seunae gua taluarae si asa. 29 Ego, be vagi 
taloa nia gamu si hie kamahire koa rau, meke be ta evana si kaiqa tona koasa, meke 
sa tinalotana sapu tavete mae nia gamu koa rau, si kote va mate au mo koasa qua 
binarogoso?’ gua si asa.” 

30-31 Ba lopu makudo se Ziuda meke zama, “Banara, be lopu koa sa koreo hie meke 
pule la koasa tamaqu si rau, meke be dogoria sa sapu lopu luli koa rau sa koreo, si 
namu kote mate mo si asa, sina sa tinina sa koreo hie si guana tinina soti mo, meke 
ele barogoso hola tugo si asa meke sa tinalotana sapu kaqu vata evania gita koasa, si 
kote va matea si asa. 32 Meke gua pule he, ele va tatara nia rau sa qua tinoa, koasa 
guguana sa koreo hie koasa tamaqu. Ele tozi nia rau sapu be lopu turana pule nia 
rau si asa koasa tamaqu, si kaqu ta zutu nia rau sa sinea ninae rane. 33 Ego, banara, 
kamahire si kaqu koa si rau tani, pude na mua pinausu koasa hinobena sa koreo hie, 
ba sa koreo hie si mani luli pule la koari na tasina. 34 Ve kote gua meke kagu boka 
pule la koasa tamagu si rau, be lopu luli koa rau sa koreo? Namu lopu hiva dogoria 
rau sa tinasuna sapu kaqu ta evana koasa tamaqu,” gua se Ziuda. 

Vata Gilana Pule nia se Zosepa Koari na Tasina 

1 Lopu boka tuqe pule nia se Zosepa pa kenudia ri nana nabulu, ke garuni sa sari 
doduru pude vura taloa koasa lose, meke loke tie hokara si koa koasa ba sari na 
tasina, sipu tozini sa sari na tasina sapu asa mo se Zosepa, gua.” 2 Meke kabo va 
ululae sisigiti si asa, meke avosia ri na tinoni pa popoa Izipi, meke kamo la tu pa 
vetu tanisa banara sa inavoso asa. 3 Meke zama la koa ri na tasina se Zosepa, “Arau 
mo se Zosepa. Vegua, sa tamaqu, korapa toa valeana?” Ba sipu avosia rina tasina 
sapu gua asa, si matagutu sisigiti si arini, meke lopu boka zama hobea rini si asa. 
4 Ke zama la koa rini se Zosepa, “Mi tata mae koa rau.” Meke rizu tata la koasa si 

arini, meke zama si asa, “Arau mo se Zosepa sa tasimia, sapu ele vata holu nia gamu 
pa popoa Izipi. 5 Ego, mu lopu talotana na vari zutui puleni gamu kamahire, sapu 
ele vata holu nau gamu tani. Ura e Tamasa tu ele garunu va kenue mae nau tani, 
pude harupi sari na tinoa tadi na tie, gua. 6 Hiera sina vina rua vuahenina sa soņe 
pa popoa hie. Ka lima vuaheni pule si koa, meke namu loke tie si kaqu boka lelete 
babe pakepakete na gua. 7 Ele garunu va kenue mae nau sa Tamasa si rau koa gamu, 
pa sirana variva magasana guahe, meke pude lopu kaqu mate palae si gamu meke 
sari na tumia, na gua. 8 Ke hinokara sapu lopu gamu garunu mae nau tani si rau, ba 
e Tamasa tu. Asa tu ele vata evanae nau nati koimata arilaequ tanisa banara si rau, 
meke arau palabatu nia sa doduruna sa nana popoa, meke arau tugo sa qavuna tana 
doduruna sa popoa Izipi,” gua si asa. 

9 “Ego, tuturei pule la koasa tamada, mamu tozi nia sapu guahe si zama nia sa tuna 
sapu se Zosepa: 'Ele vata evaņae nau na qavuna e Tamasa si rau pa doduruna sa 
popoa Izipi, ke mamu mae koa rau. Mamu lopu va sasanae, mamu gunia si asa.” 
10 Kote boka la koa ia gamu sa popoa pa Qoseni, pude boka koa tata koa rau vasina 
si gamu: gamu doduru mo, sari na mia koburu, sari na tudia ri na tumia, sari na mia 
sipi na qoti, sari na mia bulumakao meke sari doduru likakalae saripu tagoi gamu. 
11 Be guana koa si gamu pa Qoseni, si kote boka kopuni gamu rau, ura ka lima vuaheni 
pule si koa, sapu kote koa ia sa sone, meke lopu hivani gamu rau si gamu, sari na 
mia tatamana, meke sari na mia rovana sipi pude agoso mate pa inovia. 

12 Ego, boka dogorau gamu doduru meke e Benisimane kamahire, sapu arau Zosepa 
hinokara tugo si rau. 13 La mamu tozia koa sa tamagu sa niniranira lavata sapu tagoa 
rau tani pa popoa Izipi, meke sari doduru tinitona saripu ele dogori gamu. Beto 
mamu tuturei turana mae nia tani si asa.” 

14 Beto asa si naza ia sa se Benisimane sa tasina, meke podalae kabo, meke kabo 
tugo se Benisimane sipu korapa naza ia sa si asa. 15 Meke sipu korapa kabokabo si 
asa, si hopeke nazai sa sari na tasina meke ahoi sa si arini. Beto asa si podalae zama 
koa sa sari na tasina. 

16 Meke sipu kamo la pa vetu tanisa banara sa inavoso, sapu ele mae sari na tasina 
e Zosepa gua, si qetu sa banara meke sari nana nati palabatu koa sa nana binanara. 
17 Meke zama la koe Zosepa sa banara, “Mu tozini sari na tasimu pude va surani 
koari na don'ki sari na ginani meke pule la pa popoa Kenani. 18 Madi la vagia sa 
tamadia meke sari na dia tamatina meke pule mae tani. Meke kaqu poni nia rau koa 
rini sa vasina sapu leana hola pa popoa Izipi, meke kaqu koa tagotago hola si arini. 
19 Mamu tozini tugo, pude vagi kaiqa totopili susuranana pa popoa Izipi, pude surani 
sari na dia barikaleqe na koburu, meke pude turania tugo sa tamadia na gua. 20 Madi 
lopu talotanani rini sari na dia tinagotago saripu veko hola i rini pa popoa Kenani, 
sina sari doduru tinitona saripu leadi hola koasa doduruna sa popoa Izipi, si kagu 
tadirini mo,” gua sa baņara. 

21 Ke tavete betoi ri na tuna e Zekopi sari doduru gua pu ta tozi nia rini. Poni totopili 
susuraņana na ginani vinabeo e Zosepa si arini gua puta tugo sapu ele garunu nia 
sa banara koa rini. 22 Meke hopeke poni poko tugo sa si arini, ba koe Benisimane si 
ka neta gogoto poata siliva, meke ka lima poko si vala i sa koasa. 23 Meke ka manege 
puta don'ki si garunu lani sa koasa tamana, sapu surani soku tinitona leadi hola pa 
popoa Izipi, meke ka manege puta don'ki saripu surani sari na huiti na bereti meke 
kaiqa ginani koasa dia inene. 2? Meke vata luara taloai sa sari na tasina, meke sipu 
taluarae si arini, si zama la koa rini si asa, “Mu lopu varitoketokei tokele pa siraņa si 
gamu,” guni sa. 

25 Meke taluarae pa popoa Izipi si arini, meke pule la pa dia popoa koasa tamadia, 
sapu e Zekopi pa popoa Kenani. 26 Meke tozi nia rini se Zekopi, “Korapa toa nana se 
Zosepa. Meke asa tugo sa qavuna nomana pa doduruna sa popoa Izipi!” gua si arini. 
Meke ta duaņa sa bulona e Zekopi meke lopu boka va hinokari sa si arini. 

27 Ba sipu tozi rini koasa sari doduru gua pu zamani Zosepa koa rini, meke dogori 
sa sari na totopili saripu garunu lani Zosepa pude surana la nia si asa pa Izipi gua, si 
ninira pule sa magomagona. 28 Ke zama si asa, “Sa tuqu Zosepa si korapa toa nana! 
Asa mo sapu hiva nia rau. Maqu la dogoria sipu lopu ele mate si rau,” gua si asa. 

Zekopi meke sari Nana Tatamana si La pa Izipi 

1 Meke va gagiri betoi Zekopi sari doduru nana likakalae meke la pa Biasiba si asa, 
meke vasina si va vukivukihi la si asa koasa Tamasa tanisa tamana sapu se Aisake. 
2 Meke pana boni si zama la koasa sa Tamasa pa keke dinogodogorae, meke titioko, 
“Zekopi, Zekopi!” gua. Meke olana si asa, “Baņara, hiera si rau,” gua. 3 Meke zama 
sa Tamasa, “Arau sa Tamasa, sapu sa Tamasa tanisa tamamu. Mu lopu matagutu la 
pa popoa Izipi si goi, ura kagu va nomaia rau sa mua butubutu vasina. 4 Kaqu luli 
turanigo Rau pude la pa popoa Izipi si goi, meke kaqu turana pule maeni Rau pa 
popoa hie sari na mua butubutu. Kaqu mate pa limana e Zosepa si goi,” gua si Asa. 

5 Meke va surania ri na tuna si asa, meke gua tugo sari na dia koburu na barikaleqe 
koari na totopili pu valani sa baņara pa popoa Izipi, meke taluarae pa Biasiba si arini. 
6 Meke turana betoi rini sari doduru dia rovana sipi na bulumakao, meke sari doduru 
dia likakalae pu vagi rini pa popoa Kenani, meke la pa popoa Izipi si arini. Meke 
turana betoi tugo e Zekopi sari doduru tuna:” 7 sari na tuna koreo, na vineki meke 


sari na tudia. | , , , , 
8 Ego, hire sari doduru tie koasa puku tatamana te Zekopi, saripu luli koasa meke la 


pa popoa Izipi, sapu sari Rubeni sa tuna koreo kenuna. 9 Ego, hire sari na tuna koreo 
Rubeni: Ari Hanoki, Palu, Hezironi meke Kami. 10 E Simione meke sari na tuna koreo: 
Ari Zemuela, Zamini, Ohadi, Zakini, Zohara, meke Saulu sapu sa tuna keke barikaleqe 
Kenani. 11 E Livae meke sari na tuna koreo: Ari Qerisoni, Kohati meke Merari. 12 E 
Ziuda meke sari na tuna koreo: Ari Era, Onani, Sela, Perezi meke Zera, (ba mate pa 
popoa Kenani sari Era e Onani.) Sari na tuna koreo Perezi si Hezironi meke Hamulu. 
13 E Isaka meke sari na tuna koreo: Ari Tola, Pua, Zasubi, meke Simironi. 14 E Zeboloni 
meke sari na tuna koreo: Ari Seredi, Eloni meke Zalili. 15 Hire sari na tuna Zekopi 
saripu va podoni sa koe Lia pa Mesopotemia, meke sa tuna vineki sapu se Daena. Sa 
vinarigaraedi ri doduru, si ari ka tolonavulu neta koreo na vineki. 

16 E Qadi meke sari na tuna: Ari Zepone, Hagi, Suni, Eziboni, Eri, Arodi meke Areli. 
17 E Asa meke sari na tuna koreo: Ari Imina, Iseva, Isivi, Beria meke se Sera sa tasidia 
vineki. Meke hire sari na tuna koreo e Beria: Ari Hebere meke Malakiele. 18 Ego, 
arini sari ka manege onomo tuna e Zekopi koe Zilipa, sa nabulu vineki sapu vala nia 
Lebani koasa tuna vineki sapu se Lia. 19 Se Reseli sa barikaleqe te Zekopi meke sari na 
tuna: Ari Zosepa meke Benisimane. 20 Sipu koa pa popoa Izipi se Zosepa si va podoni 
sa koe Asenati sari karua tuna: Ari Manase meke Iparemi. Se Asenati hie si na tuna 
barikaleqe e Potipera, keke hiama pa Heliopolisi si asa.” 21 E Benisimane meke sari 
na tuna koreo: Ari Bela, Bekera, Asibeli, Qera, Neamani, Ehi, Rosi, Mupimi, Hupimi 
meke Aradi. 22 Arini sari ka manege made tuna koreo Zekopi koe Reseli. 23 Sa tuna 
Dani si e Husimi. ?4 Se Napitalai meke sari na tuna koreo: Ari Zazili, Guni, Zezera 
meke Silemi. 25 Hire sari na tuna koreo e Zekopi koe Biliha: Se Biliha hie, si na nabulu 
vineki, sapu vala nia Lebani koasa tuna barikaleqe, sapu se Reseli. Ari ka zuapa sari 

doduru. 26 Sa vinarigaraedi ri doduru tuna e Zekopi saripu la pa Izipi si ari ka onomo 
navulu onomo. Ba lopu somana ta nae sari na barikaleqe tadi na tuna. ?7 Karua tuna 
koreo e Zosepa si pododi pa popoa Izipi; ke sa vinarigaraedi ri doduru koasa nana 
puku tatamana, si ari ka zuapa navulu lima saripu la vasina.” 


Zekopi meke sa Nana Tatamana si Koa pa Izipi 

28 Meke garunu va kenue la nia Zekopi se Ziuda koe Zosepa, meke tozi nia, pude la 
tutuvia si asa pa Qoseni, totoso kamo rini vasina. ?9 Surana pa nana totopili se Zosepa 
meke la tutuvia sa sa tamana pa Ooseni. Totoso varitutuvi rini, si nazaia Zosepa sa 
ruana sa tamana meke lopu tuture beto kabo si asa. 30 Meke zama la koe Zosepa se 
Zekopi: “Kamahire si maqu mate, sina ele dogoria rau sa isumatamu meke gilania 
sapu korapa toa mua si goi,” gua si asa. 

31 Meke zama la koari na tasina, meke koari na tatamana te Zekopi se Zosepa: “Kaqu 
la meke tozi nia rau sa banara Izipi, sapu sari na tasiqu meke sari doduru tatamana 
tanisa tamagu pu koadi pa Kenani, si ele kamo koa rau, gua. 32 Kaqu la tozi nia rau 
sapu na tie kopu sipi si gamu, meke ele turana maeni gamu sari na mia rovana sipi 
na bulumakao, meke sari doduru mia likakalae pu tagoi gamu. 33 Meke pana tioko 
gamu sa baņara meke nanasani sari na mia tinavete, 34 si mamu olana tonoto la ia 
sapu na tie kopu sipi si gamu pa dodurudi rina mia tinoa, kekenono gua tugo ri na 
tiatamada, mi gunia. Gua asa, si kaqu va koa gamu sa pa Qoseni si gamu.” Zama gua 
se Zosepa, sina sa hahanana tadi na tie Izipi si lopu hoke hiva va tata i rini sari na 
tie kopu sipi, gua. 

Mana nia Zekopi sa Banara 

1 Ke turani Zosepa sari ka lima tasina meke la koasa baņara meke zama, “Sa tamagu 
meke sari na tasiqu si ele kamo, mae guadi pa popoa Kenani. Paleki rini sari doduru 
dia likakalae pu tagoi rini, meke turani tugo rini sari na dia rovana sipi na bulumakao. 
Meke kamahire si korapa koa pa Qoseni si arini,” gua si asa. 2? Meke va turui sa pa 
kenuna sa baņara sari na tasina. 3 Meke nanasi sa banara sari kasa tamatasi, “Na 
tinavete sa si taveti gamu?” “Na tie kopu sipi si gami, baņara, kekenono gua tugo 
ri na tiatamamami pukerane,” gua si arini. 4 “Ele mae si gami pude koa pa popoa 
hie, sina sa sone si kaleana hola pa popoa Kenani, meke loke vasina pude ganigani 
sari na mami rovana sipi. Ke mamu tataruni gami, mamu va koa gami pa kali popoa 
pa Ooseni,” gua si arini. 5 Meke zama la koe Zosepa sa banara, “Ego, ele kamo sa 
tamamu meke sari na tasimu kamahire. $ Sa popoa Izipi si boka koa ia rini kamahire. 
Mu va koa ia sa tamamu meke sari na tasimu koa ke vasina sapu leana hola sa pepeso. 
Madi la koa pa Qoseni, meke be gilani goi si kaiqa tie bokabokadi koa rini, si mamu 
va kopuni sari na qua rovana sipi,” gua sa banara. 

7 Meke turana nuguru nia Zosepa se Zekopi sa tamana, meke va turua sa si asa pa 
kenuna sa baņara, meke mana nia Zekopi sa baņara. 8 Meke nanasia sa banara si 
asa, “Ka visa vuahenimu si goi?” gunia sa. 

9 Meke olana se Zekopi, “Na tie enene mo si rau pa doduruna sa qua tinoa, koari 
ka keke gogoto tolonavulu puta vuaheni. Meke lopu soku sari na vuaheni arini, ba 
tasuna hola si arini. Lopu kekenono gua ri na inene tadi na tiatamagu pukerane,” 
gua si asa. 10 Meke mana nia Zekopi sa baņara meke tige zama luluaria sa si asa 
meke taloa. 11 Meke va koa ia Zosepa sa tamana meke sari na tasina pa popoa Izipi, 
meke poni vasina na pepeso masuruna sa sapu leana hola koasa popoa, tata koasa 
vasileana lavata koasa pinaqaha popoa pa vasileana Ramesesi, gua puta tugo sapu 

garunu nia sa banara koa sa. 12 Meke ponia ginani Zosepa sa tamana, meke sari na 
tasina, meke sari doduru tinoni saripu koa pa kinopu tanisa tamadia, kamo koari pu 
hitekedi. 


Sa Sone 

13 Meke ninira hola sa sone meke loke ginani si koa pa ninae vasina, ke ovia meke 
lopu ninira sari doduru tie pa popoa Izipi meke pa Kenani. 14 Meke varigarani Zosepa 
sari doduru poatadi rina ginani saripu vata holu ni sa koari na tie pa popoa Izipi meke 
pa Kenani, meke paleke lani sa pa vetu tanisa banara. 15 Meke sipu ele holuholu 
betoni ri na tie Izipi na tie Kenani sari na dia poata, si mae koe Zosepa sari na tie 
Izipi meke zama, “Mu poni gami ginani! Lopu leana pude mate pa kenumu goi si 
gami, sina ele upata beto sari doduru mami poata,” gua si arini. 

16 Meke olana se Zosepa, “Mi va maei sari na mia rovana bulumakao, meke kagu 
hobeni ginani rau si arini, be guana beto sari na mia poata,” gua si asa. 17 Ke turana 
vala i rini koe Zosepa sari na dia rovana bulumakao. Hobeni ginani sa sari na dia 
hose, na sipi, na qoti, na bulumakao meke sari na don'ki. Meke koasa vuaheni sana 
si poni ginani sa si arini, koasa hinobedi ri doduru dia rovana kurukuru. 

18 Meke koasa vuaheni sapu luli la, si mae si arini koe Zosepa meke zama, “Banara, 
lopu kaqu boka tomea gami si keketoņa sapu hinokara koa goi. Sari doduru mami 
poata si ele upata beto, meke sari na mami rovana kurukuru si tamugoi beto mo. 
Namu loketona hokara sapu koa hola pude vatui koa goi, ba sari na tinimami meke 
sari na mami pepeso mo si koa. 19 Mu lopu va mate gami, mamu hata ia sa sirana pude 
lopu kaqu ivulu sari na mami pepeso. Mamu holu hobeni ginani sari na tinimami 
meke sari na mami pepeso pude nana nabulu sa banara si gami. Meke asa kagu 
tagoi sari na mami pepeso, ba mamu poni gami ginani pude toa si gami, meke na 
kiko pude mami lelete koari na mami pepeso,” gua si arini. 

20 Meke vata holu ni rina tinoni pa popoa Izipi sari doduru dia pepeso koe Zosepa, 
pude tanisa banara, ura na kaleana hola sa sone pa popoa sana. Ke sari doduru 
pepeso si tanisa banara mo. 2! Meke vata evanae ni nabulu e Zosepa sari doduru tie, 
koari doduru vasidi pa popoa Izipi. 22 Sa titeke pepeso sapu lopu holua sa si na pepeso 
tadi na hiama. Sari na pepeso hire si lopu holuholuni rini, sina tabari sa banara si 
arini koari na dia tinavete, ke boka holu gedi ginani si arini. 23 Meke zama la koari 
na tinoni se Zosepa, “Gilania gamu, sapu ele holu gamu rau si gamu meke sari na mia 
pepeso pude tanisa banara kamahire. Ke hire sari na kiko tamugamu pude mamu 
letei koari na mia inuma. ?4 Ke koa rina totoso pakepakete si kaqu vala ia gamu, sa 
keke pa lima koasa banara, meke sari na kiko saripu koa hola si pude tana lelete na 
henahena tamugamu meke sari na mia tatamana.” 

25 Meke olana sarini, “Ele harupi goi sari na mami tinoa, meke ele tavete valeana 
si goi, banara koa gami, ke kaqu na nabulu tanisa baņara mo si gami,” gua si arini. 
26 Ke vata evaņae nia keke tinarae tanisa popoa Izipi e Zosepa, si pude vala keke 
pa lima, koari na ginani saripu ele ta pakete, pude tanisa banara. Sa tinarae hie si 
korapa koa hola meke tava ninira pa rane ninoroi. Ba sari na pepeso tadi na hiama 
mo, si lopu tagoi sa baņara. 


Sa Tinepa Vina Betobeto te Zekopi 

27 Meke koa pa popoa Izipi pa kali popoa pa Qoseni sari na tie Izireli, meke koa 
tagotago na podo va soku koburu si arini vasina. 28 Meke ka manege zuapa vuaheni 
si koa pa popoa Izipi se Zekopi, osolae kamoa ka keke gogoto made navulu zuapa 
vuahenina si asa. 29 Meke sipu tata kamo sa totoso pude mate si asa si tiokia sa se 
Zosepa sa tuna, meke zama ia sa si asa, “Mu vekoa sa limamu pa varikorapadi ri 
karua pudapudaqu. Mamu zama tokotokoro nia, sapu lopu kaqu pomunu nau goi 

pa popoa Izipi, mu gua.” 30 Ura na hiva ta pomunae si rau vasina sapu ta pomunae 
sari na tamagu. Kagu paleke vura nau gamu si rau pa popoa Izipi, meke kagu la 
pomunu nau vasina sapu ta pomunae si arini,” gua si asa. Meke olana se Zosepa, 
“Kaqu tavetia rau sapu gua zama nia goi,” gua si asa. 

31 Meke zama se Zekopi, “Mu zama tokotokoro nia sapu kaqu tavetia goi si asa.” 
Meke zama tokotokoro se Zosepa koe Zekopi, meke zama leana se Zekopi, sipu korapa 
habotu pa nana teqe si asa. 

Manani Zekopi sari Iparemi e Manase 

1 Sipu hola kaiqa rane si tozi nia rini se Zosepa sapu moho sa tamana, gua. Ke 
turani Zosepa sari karua tuna koreo, sapu sari Manase e Iparemi pude la dogoria se 
Zekopi, gua. 2 Meke sipu tozi nia rini se Zekopi sapu ele mae sa tuna sapu se Zosepa, 
pude dogoria si asa, gua, si va ninirae si asa meke habotu sage pa nana teqe. 3 Meke 
zama la ia Zekopi se Zosepa, “Sa Tamasa sapu tagoi sari doduru niniranira si vura 
koa rau pa Luzi koasa popoa Kenani meke mana nau.” 4 Meke zama guahe si Asa 
koa rau: ‘Kaqu va sokui rau sari na tumu, meke sari na tutimu goi, si kaqu ta evanae 
butubutu sokudi, meke sa pepeso hie, si kaqu poni nia rau koari na tutimu pude tagoa 
rini ninae rane, gua. 

5 Ego, sari karua tumu koreo goi Zosepa, saripu pododi tani pa popoa Izipi, sipu 
lopu ele mae rau, sapu sari Iparemi meke e Manase si taqarau, kekenono gua puta 
tugo mo ari Rubeni e Simione si arini. 6 Sari kaiqa tumu pule saripu podo pa mudidia, 
si lopu kaqu ta pozae taqarau si arini, meke sa tinago na pepeso sapu kaqu ta hia nia 
rini, si kaqu mae gua tu koari Iparemi meke Manase. 7 Tavetia rau sapu gua asa, sina 
sa tinamu sapu se Reseli, sapu talotana hola nia rau si ele mate pa popoa Kenani, lopu 
seu pa Eparata, koasa qua pinule mae pa Mesopotemia. Meke pomunu nia rau si asa 
pa vale sirana la gua pa Eparata.” (Eparata si ta pozae Betilihema pa rane ninoroi.)” 
8 Sipu dogori sa sari karua tuna koreo, “Ari sei si hire?” nanasa gua se Zekopi. 

9 Meke olana la koasa tamana se Zosepa, “Arini sari karua tuqu koreo saripu poni 
nau sa Tamasa tani pa popoa Izipi.” Meke zama la koasa se Zekopi, “Turana maeni 
koa rau pude qu manani,” gua si asa. 10 Ba rida sari na matana Izireli, sina ele 
barogoso sisigiti si asa, meke lopu boka dodogorae valeana. Ke turana lani Zosepa 
koasa sari karua tuna koreo, meke nazai na ahoi sa si arini. 11 Meke zama la koe 
Zosepa se Izireli, “Lopu hite rovea rau sapu kaqu dogoro pulea rau sa isumatamu, 
meke kamahire si namu va dogoro nau Tamasa sari na mua koburu.” 12 Meke daku 
va rizui Zosepa sari kara pa varikorapa nenena e Zekopi meke hoqa todono pa pepeso 
si asa. 3 Meke rizu va tata la i Zosepa sari karua koe Izireli, Iparemi pa kali gedena 
meke Manase pa kali mataona Izireli. 14 Ba qaqama variseani Izireli sari na limana 
koa ri karua. Sa lima mataona si va opo la nia sa pa batuna e Iparemi sapu mudina 
meke sa lima gedena si va opo la nia sa pa batuna e Manase, sapu kenuna. 15 Meke 
mana nia Izireli se Zosepa meke zama guahe: 

“Sa Tamasa sapu nabulu nia ri karua tiatamagu, ari Ebarahami e Aisake, si mani 
manani sari koreo hire! Sa Tamasa sapu turanau pa rane hie si kaqu manani sarini. 
16 Sa mateana sapu harupau koari doduru tinasuna si kaqu manani sari karua koreo 
hire! Meke lopu kaqu ta mulinae sa pozaqu meke sari na pozadia ri na tiatamaqu, 
sapu sari Ebarahami e Aisake pa korapa dia tinoa, meke kaqu soku hola sari na tudia, 
na tudia ri na tudia pa popoa pepeso.” 

17 Meke sipu dogoria Zosepa sapu veko la nia sa tamana sa lima mataona pa batuna 
Iparemi, si lopu qetu si asa, meke tuqea sa sa limana sa tamana pude va rizu pania 
pa batuna Iparemi, meke pude va karovo la nia koe Manase gua. 18 Meke zama ia 
Zosepa sa tamana, “Lopu gua asa tamaqu, ura hiera tu sapu kenuna; mu veko la nia 
pa batuna sa lima mataomu.” 

19 Ba korona sa tamana meke zama, “Gilania qua tuqu, gilania qua. Sari na tuna 
na tudia ri na tuna Manase ba kaqu na butubutu lavata tugo. Ba sa tasina mudina si 
kagu arilaena hola nia si asa meke sari na tuna na tudia ri na tumu si kaqu ta evanae 
sari na butubutu niniradi”, gua si asa. 

20 Meke manani sa koasa rane sana si arini meke zama guahe: “Pa korapa pozamu 
goi si kaqu ta tozi vurae koari na tinoni Izireli sa minana sapu zama guahe: ‘Mani 
vata evanae nigo Tamasa pude gua tugo Iparemi e Manase si goi, gua.” Gua asa ke 
va arilaena hola ia Izireli se Iparemi koe Manase.” 

21 Meke zama la koe Zosepa se Zekopi, “Ele gilania mua sapu tata mate si rau, ba 
sa Tamasa si kaqu koa koa goi, meke kaqu turaņa pule nigo koa sa popoa tadi na 
tiatamamu. 22 Vatu nia rau koa goi ba lopu koari na tasimu si pa Sekemi, sapu sa 
popoa masuruna sapu vagia rau pa vedara na bokala koari na tie Amoraiti,” gua si 


asa. 

Manani meke Leveni Zekopi sari na Tuna Koreo 
1 Meke tioko varigara ni Zekopi sari na tuna koreo meke zama i sa, “Varigara beto 


mae si gamu doduru; magu tozini gamu gua sapu kaqu ta evana koari na rane vugo 
na repere: 


2 Gamu na tuqu, mi varigara mae; 


mamu va avoso mae koa rau. 
Mi avosia sa tamamia Izireli. 


3 Agoi Rubeni, sa qua koburu kenuna, meke na gua niniranira, 
na koburu kekenu pa pinodopodo pa qua pinalabatu, 
arilaemu hola pa vina noma pule nigo 

meke ninira hola ni goi sari na tasimu. 

4 Kekenono guana naqe si goi sapu raza ia sa popoa. 

Gua asa si lopu kaqu boka koimata ni goi sari na tasimu koreo, 
sina eko turania goi sa gua nabulu barikalege pa qua teqe 
meke lopu pamana nau goi si rau. 


5 Ari Simione e Livae si karua tamatasi soti 
meke sari na dia vedara si variva mate. , 
6 Koroqu va egoi rau sari dia kinuhana golomodi. 


Meke lopu kaqu somana ni rau sari dia vivinei. 
Ura koasa dia binugoro si seke va mate tie si arini. 
Qetu si arini pa dia binugoro pude seke kumati sari na pikupikutu makasidi rina 


bulumakao. ... a 
7 Namu ta levei sa dia binugoro, sina ninira sisigiti si asa, 


meke na ninovanovala nomana koari na tie. 
Kaqu vari paqapaqaħa ni rau pa doduru popoa Izireli si arini, 


meke kaqu va hihia i rau koari na tudia rina tuqu. 


8 Agoi Ziuda si kaqu vahesi igo rina tasimu. 

Kagu neti goi ruadi sari na mua kana, 
meke kagu todono pa kenumu govi sari na tasimu. 
9 Kekenono guana laione se Ziuda, sapu va matea sa nana boso meke kekere pule la 
pa nana bae; 
eko magogoso si asa, 
meke loke tie si hiva va tekulia.” 
10 Keke tumu goi si kagu na banara, 
meke sa tutimu si kagu tagoa sa niniranira pude na banara 
osolae kamo mae sa tuna pu garona pude tagona sa niniranira, 
meke kagu todono na va tabea ri na butubutu si Asa. 
11 Pusi nia sa sa nana don'ki koasa huda vaeni, 
meke sa tuna don'ki koasa lelana vaeni toa valeanana; 
sina kote soku hola sari na huda vaeni pa nana popoa sapu soku hola vuadi, 
ke leana hola pude na ginani tadi na kurukuru, 
meke be hiva si kote boka nuzapi sa sari nana poko koasa kolo vaeni zinara. 
12 Sari na matana si zinara koasa ninaponapo vaeni, 
meke sari na livona si keoro koasa ninapona sa meleke. 


13 E Zeboloni si kaqu koa pa masamasa kolo; 
meke kaqu ta evanae na sigotoana vaka si asa; 
meke sa kokoina sa nana popoa si kaqu kamo la gua pa Saedoni. 


14 Isaka si kekenono guana don'ki ninirana, 
sapu eko varikali nia na vovoina likakalae mamatadi. 
15 Ba sipu dogoria sa sapu sa vasina magomagogosoana si leana, meke variva qetu sa 
popoa tanisa, 
si kokopo gore nia sa avarana pude paleki sari na pinaleke mamata, 
meke ta evaņae pinausu pu ta zukuru pa tinavete si asa. 


16 E Dani si kaqu koimata ni na kopu ni na totoli ni sari nana tinoni meke kaqu ta 
evanae keke butubutu pa Izireli. 
17 Kagu kekenono guana noki sapu koa pa kali sirana sapu variva matena, 
meke garatia sa sa nenena sa hose, 
ke sa tie pu hake koasa si hoga gore taloa pa mudina. 


18 Ke Zihova, aga nia rau sa Mua tinaharupu. 


19 Keke puku tie varipera hikohiko si kagu rapatia se Oadi, 
ba kagu va kilasi sa meke hadu va seui sa si arini. 


20 Kaqu masuru valeana sa pepeso te Asa, 
meke kaqu va vura nia sa ginani arilaena hola gua padana keke baņara. 


21 Napitalai si kekenono guana kurukuru sapu ta pozae dia sapu ta rupahana, 
meke sari na tuna pu podoi sa si leleadi. 


22 E Zosepa si guana huda vaeni sapu vua katakata,” 
meke toa valeana tata koasa bukaha, 

meke sari na lelanana si haele sage hola nia sa goba. 
23 Meke rapata va ninira la ia ri nana kana, 
meke gona nia tupi rini si asa. 
24 Ba va totoanae valeana nia sa sa nana bokala, 
meke tava ninira sari na limana, 
koasa niniranira tanisa Tamasa Heheda te Zekopi, 
meke koasa Sepati sapu lavelave kopuna se Izireli guana Patu agoroana. 
25 Sa Tamasa tanisa tamamu si toka nigo, 
meke sa Tamasa pu tagoi sari doduru niniranira si mana nigo, 
meke ponigo sa ruku pa galegalearane, 
meke na bukaha sapu vura mae gua pa kauru pepeso, 
meke kagu soku na mua kurukuru na koburu. 
26 Sa tinamanae tanisa tamamu si noma holani sari na togere koadi, 
holani sari doduru tinitona tolavaedi na togere toa holadi. 
Sari na tinamanae hire si madi koa pa batuna e Zosepa guana toropae banara pa 
batuna sapu ta pagaha pude na koimata koari na tasina. 


27 E Benisimane si kekenono guana siki variva mate na oviana; 
sapu pana munumunu si gania sa sa gana boso sapu ele vagia sa, 
meke pana veluvelu si va hia i sa sari na vinagi pa vinaripera.” 
28 Arini sari ka manege rua butubutu Izireli; meke sari na zinama tinamanae 
gotogotodi pu hopeke zamani sa tamadia koarini. 


Mate meke Ta Pomunae se Zekopi 

29 Meke zamai Zekopi sari na tuna, “Tata mate si rau kamahire. Meke pana mate rau 
si mamu la pomunu turana nau koari na tamaqu koasa bae te Eporoni pa nana inuma, 
sapu na tie Hitaiti, 30 pa Makapela, pa kali gasa rimata pa Mamere pa popoa Kenani. 
Fle holua Ebarahami sa pepeso hie koe Eporoni pude na vasina popomunuana.” 
31 Vasina si ta pomunae se Ebarahami, meke sa nana barikaleqe sapu se Sera, meke 
vasina tugo si ta pomunae se Aisake meke sa nana barikaleqe sapu se Ribeka, meke 
vasina tugo si pomunu nia rau se Lia.” 32 Sa pepeso meke sa bae vasina, si ele ta 
holudi koari na tie Hitaiti, ke mamu pomunau vasina.” 33 Meke sipu beto totozini 
Zekopi sari na tuna koreo sari nana hiniva hire, si poloi sa sari na nenena pa teqe. 
Eko pule, meke tiqe mate si asa.” 


1 Meke nazaia Zosepa sa tamana meke kaboa na ahoa sa si asa. 2? Meke tozini Zosepa 
sari na tie pu va nama tomate pa pinomunaena pude veko nia meresena” sa tinina 
sa tamana. 3 Ka made navulu puta rane si ta kopue koa rina tie va nama tomate 
sa tinina, sina asa tugo sa padana. Meke kaboa ri na tinoni pa Izipi koari ka zuapa 
navulu rane” si asa. 

4 Meke sipu ele hola sari na rane tana besu, si zama la i Zosepa sari kaiga tie nomadi 
tanisa banara, “Be qetu nau gamu, si mamu la tozia koasa banara sa inavoso hie, 
5 ‘Sipu tata mate sa tamaqu, si tozi nau sa pude zama tokotokoro koasa, sapu kaqu 
la pomunu nia rau si asa koasa lovu sapu horea sa telena pa popoa Kenani. Ke tepa 
si rau koa goi, pude mu va malumau, pude maqu la pomunia sa tamaqu, beto asa 

magu pule mae.’ ” * 6 Meke olana sa banara, “Ego, mu sage la, mamu pomunu nia sa 
tamamu gua sapu ele va tatara nia goi koasa.” 

7 Ke sage la pomunu nia Zosepa sa tamana. Meke sari doduru koimata tanisa 
banara, meke sari doduru nati palabatu pa nana qinavuna, meke sari doduru nati 
hiniva pa popoa Izipi, 8 meke sari nana tatamana, na tasina, meke sari doduru puku 
tatamana tanisa tamana, ari doduru si sage beto la. Sari na koburu hitehitekedi mo, 
na dia rovana sipi, qoti, na bulumakao, meke sa dia nabulu kopu si koa hola pa popoa 
Qoseni. 9 Sari na tie pa totopili meke na hose ba luli tugo koasa; kapu na puku tinoni 
lavata si asa. 

10 Meke sipu kamoa rini sa vasina te Atadi tana varipaqahi ni rini sari na kiko huiti 
koari na qaqalotodi, pa kali gasa rimata koasa Ovuku Zodani, si koa va seunae meke 
kabokabo va ulululae sisigiti pa tinaruqoqo si arini. Meke ka zuapa rane besu nia 
Zosepa sa tamana. 11 Meke sipu dogoria rina tiena soti sa popoa Kenani sa tinaruqoqo 
pa Atadi, si zama guahe si arini, “Ke kara, hola sa tinaruqoqo lavata sapu evania ri 
na tie Izipi!” gua. Gua asa ke ta pozae na tinaruqoqo tadi na tie pa Izipi sa vasina 
asa. 

12 Gua asa ke tavetia ri na tuna koreo Zekopi gua sapu tozini sa, 13 meke paleke la 
nia rina tuna koreo sa tinina pa popoa Kenani, meke la pomunu nia pa korapa bae pa 
Makapela pa kalina Mamere, koa sa pepeso sapu ele holua Ebarahami koe Eporoni sa 
tie Hitaiti pude na vasina popomunuana, gua.” 14 Meke sipu beto pomunu nia Zosepa 
sa tamana si pule la pa Izipi turani sa sari na tasina, meke sarini pu luli koasa. 


Zama Va Manoti Zosepa sari na Tasina 

15 Ego pa mudina sa minate tanisa tamadia, si zama guahe sari kasa tasina e Zosepa, 
“Vegua beka, hokara korapa kana gita Zosepa, meke kuhanani gita sa pude hobei sari 
doduru nada sinea saripu tavete lani gita koasa?” gua. 16 Ke garunu la nia zinama 
rini se Zosepa, sapu zama guahe, “Sipu lopu ele mate sa tamada, si zama vekoni sa, 
17 ‘Mamu zama guahe koe Zosepa: Ele tozini gami sa pude tepaigo: mu tataruni, 
mamu taleosoni sari na sinea na tinavete kaleadi saripu tavete atuni ri na tasimu 
koa goi, gua.’ Ke kamahire, mu tataruni gami, mamu taleosoni sari na mami sinea. 
Gami si na nabulu mo te Tamasa tanisa tamamu.” Sipu vagia Zosepa sa inavoso hie 
si kabo si asa. 

18 Ke la hoqa todono pa kenuna sa sari na tasina meke zama, “Hire si gami kasa 
na mua nabulu,” gua si arini. 19 Ba zama la koa rini se Zosepa, “Mi lopu matagutu si 
gamu. Lopu boka hobea rau sa tuturuana te Tamasa,” gua si asa. 20 “Gamu mo si ele 
balabala va kaleanau, ba sa Tamasa si ilirae nia lineana Sa sa kinaleana. Gua sapu 
ta evana pa rane ninoroi, si pude boka harupi sari na tinoa tadi soku tie gua. 21 Ego, 
mi lopu koa matagutu si gamu, kaqu kopuni gamu rau meke gua tugo sari na mia 
koburu.” Ke zama valeana pulei na va manoti sa bulodi si arini. 


Mate se Zosepa 

22 Meke koa turania mo Zosepa pa popoa Izipi sa butubutu tanisa tamana, meke 
kamoa sipu keke gogoto manege puta vuahenina si asa meke tiqe mate. 23 Meke 
dogoro kamoi Zosepa sari na tuna Iparemi koari ka neta sinage, meke sari na tuna 
Makiri sapu sa tuna Manase. Meke va kekenono gunia na tuna mo sa sa tuna Makiri. 
24 Meke zama la koari na tasina si asa, “Tata mate si rau kamahire, ba sa Tamasa si 
kaqu kopu zonazonani gamu meke turana vurani gamu koasa popoa hierana, meke 
valani gamu koasa popoa sapu ele va tatara nia Sa koe Ebarahami, Aisake, meke 
Zekopi.” 25 Meke tepa ia Zosepa si keke vina tatara nabuna koari na tuna Izireli sapu 
guahe, “Pana mae turana vurani gamu sa Tamasa pa Izipi, si mamu paleke taloani 

sari na susurigu,” gua.” 26 Meke sipu keke gogoto manege puta vuahenina se Zosepa 
si mate si asa, meke beto asa si veko nia meresena rini sa tinina, meke tiqe voi ia rini 
pa kesi si asa. 

SA BUKA 
EKISIDASI 
Sa Vinabakala 
Sa pozapoza Ekisidasi ginuana si na “tinaluarae”! Asa sa ginugua arilaena sapu ta 
evana meke ta pozae nia sa buka hie. Tozia sa buka hie sa tinaluarae tadi na tinoni 
Izireli pa popoa Izipi, vasina sapu koa tava pinausu si arini. 


“Ka neta sari na nati binalabala nomadi koasa buka hie: (1) Hinia 1-18 Sa 
tinarupahadi ri na tinoni Hiburu, koasa tinoa pinausu, meke sa dia inene la koasa 


toqere Saenai. (2) Hinia 19-24 Sa Vinariva egoi te Tamasa koari Nana tinoni pa toqere 
Saenai, meke poni nia koa rini sa tinarae pude tavetia, meke sapu pude lopu tavetia; 
meke sa tinarae pude tana doduru tie, meke sapu tana linotu pude toania. (3) Hinia 
25-40 Sa vetu meke sari doduru likakalae tana vasina vahesihesiana tadi na tinoni 
Izireli, meke sari na tinarae tadi na hiama, meke sa vinahesina e Tamasa. 

Ba sapu arilaena hola koari doduru gua sapu zama nia sa buka hie, si gua sapu 
ele tavetia Tamasa totoso vata rupahi Sa sari nana tie pu tava pinausu, meke vata 
evanae ni keke butubutu Sa si arini, pude dono la i sari na dia rane vugo repere pa 


minana te Tamasa. o , l , 
Sa nati tie koasa buka hie si e Mosese. Sa tie ta vizatana koe Tamasa si asa, pude 


turana vurani sari na tie Izireli pa popoa Izipi. Meke sapu ta gilana hola koasa buka 
hie, si sari ka manege puta tinarae saripu ta kubere gore koasa hinia 20: 
Sari na Pinaqapaqahadi 
Ta rupaha sari na tinoni Izireli pa popoa Izipi. Hinia 1:1 kamo hinia 15:21 
a. Tinoa pinausu pa popoa Izipi. Hinia 1:1-22 
b. Sa pinodo te Mosese meke sa nana tinoa. Hinia 2:1 kamo hinia 4:31 
c. Mosese meke Eroni pa kenuna sa baņara pa popoa Izipi. Hinia 5:1 kamo hinia 


11:10 
d. Sa inevaņa Pasova meke sa tinaloa tadi na tinoni Izireli pa popoa Izipi. Hinia 


12:1 kamo hinia 15:21 o. Bp. 
Koasa Kolo Ziņara meke kamoa sa toqere Saenai. Hinia 15:22 kamo hinia 18:27 


Sa tinarae meke sa vinariva egoi. Hinia 19:1 kamo hinia 24:18 
Sa Ipi Hopena te Zihova meke sari na vina tumatumae tana vinahesi. Hinia 25:1 
kamo hinia 40:38 


Ta Nonovala Hola sari na Tinoni Izireli koari na Tinoni pa Popoa Izipi 

1 Hire sari na tuna koreo, meke sari dia hopeke puku tatamana saripu luli koe 
Zekopi meke la pa popoa Izipi:* 2 Ari Rubeni, Simione, Livae, Ziuda, 3 Isaka, Zeboloni, 
Benisimane, 4 Dani, Napitalai, Qadi, meke Asa. 5 Sa vinarigaraedi ri doduru tie saripu 
podo mae gua koe Zekopi, si ari ka zuapa navulu puta. Keke ri kasa tuna koreo, sapu 
se Zosepa si ele koa va kenue nana tu pa popoa Izipi. 6 Mumudi hoi si mate se Zosepa, 
meke sari na tasina, meke gua tugo sari doduru tie saripu koa koasa totoso asa, 7 ba 
sa pinodopodo tadi na tie Izireli si soku hola, meke noma sage sa butubutu, meke koa 
ia rini sa doduruna sa popoa Izipi.” 

8 Beto hoi, keke banara vaqura sapu lopu hite gilana hokaria sa guguana e Zosepa 
si banara hobe pa popoa Izipi.” 9 Meke zama si asa koari nana tie, “Soku meke 
ninira holani gita rina tie Izireli hire si gita. 10 Meke be mae sa vinaripera, si hokara 
kote tokani rini sari nada kana, meke raza gita rini, meke hokara kote govete taloa 
dia koasa popoa hie. Aria, mada hata ia sa sirana, mada kopuni, pude lopu soku si 

arini,” gua si asa.” 11 Ke vizati rina tie Izipi sari na tie kopu niniradi, pude zukuru ni 
tinavete mamatadi, na va mataguti si arini, pude kuri sari na vasileana nomadi hola 
pa Pitomu meke Ramesesi, vasina vekoi sa banara sari doduru ginani na likakalae.” 
* 12 Vatasuna hola i ri na tie Izipi sari na tie Izireli, ba omunu va soku tugo si arini, 
meke koa betoa mo rini sa doduruna sa popoa. Ke podalae matagutuni rina tie Izipi 
sari na tie Izireli. 13-14 Gua asa ke va tasunai rina tie Izipi sari na tie Izireli koari na 
tinavete ninabulu mamatadi hola; meke ososo sisigitini rini si arini, pude tavetavete 
va ninira hola, meke va tavetaveti rini si arini koari na tinavete kurikuri vetu, meke 
koari na dia inuma, meke lopu tataruni rini si arini. 

15 Meke zama la sa banara koari Sipara e Pua, ari karua pu hoke tokani, na 
va podopodoi sari na barikaleqe Izireli, 16 “Pana va podopodoi gamu kara sari na 
barikaleqe Hiburu, si mamu va matea sa haha be guana koreo si asa ba be vineki si 
asa si mamu va toaia,” gua si asa. 17 Ba pamana nia rina barikalege va podopodo 
sa Tamasa, ke lopu va tabea rini sa zinama tanisa baņara, meke lopu va matei rini 
sari na koburu koreo. 18 Ke tioki sa baņara sari karua barikaleqe va podopodo meke 
nanasi, “Na vegua ke tavetia tu gamu kara sapu gua asa? Na vegua ke va toa i tu 
gamu sari na koreo?” gua si asa. 19 Meke olana si arini, “Sari na barikalege Hiburu si 
lopu kekenono rina barikaleqe Izipi. Lopu boka hoke podopodo tasuna si arini. Hoke 
ele podopodo dia tu, sipu lopu ele hopeke kamo la vasina si gami.” 20-21 Sina pamana 
nia rina barikaleqe va podopodo sa Tamasa, ke qetuni Sa si arini, meke varihaba; va 


noma i sa Tamasa sari na dia tatamana soti. Meke soku lala dia meke toa valeana 
sari na tie Izireli. 22 Meke mumudi hokara si va enea sa banara sa nana zinama koari 
doduru nana tie, sapu guahe, “Kaqu ta vagi sari doduru koburu haha koreo tiqe ta 


pododi meke kaqu ta okie la pa korapa Ovuku Naelo, ba sari doduru haha vineki si 
kaqu tava toa,” gua si asa.” 


2 


Sa Pinodo te Mosese | , , KUIA 
1 Koasa totoso tugo hie, sipu tava mate sari na koburu haha koreo tadi na tie Izireli, 


si haba vagia keke tie pa butubutu Livae si keke barikalege koasa nana butubutu soti 
hie. 2 Meke va podo nia sa koasa barikalege hie si keke koburu koreo. Meke sipu 
dogoria sa barikaleqe sapu tolavaena sa koburu hie, si tomea sa si asa pa nana vetu 
ka neta sidara.” 3 Ba sipu lopu boka ta tome hola la ia sa si asa, si vagia sa si keke 
huneke duduli meke tita nia ta sa si asa, pude lopu boka nuquria kolo gua, meke 
va ekoa sa sa koburu haha hie pa korapana sa huneke, beto meke vekoa sa si asa 
pa korapa roga duduli ululudi pa taqelena sa ovuku. 4 Meke turu nana pa seseuna 
vasinahite sa tasina vineki sa koburu haha hie pude dogoria sapu nasa si kote ta 
evana koasa haha, gua. 

5 Meke gore huhuve nana pa ovuku sa tuna vineki sa banara pa popoa Izipi, meke 
enene dia pa taqele ovuku sari nana nabulu vineki. Meke hinoqa dogoria sa sa 
huneke duduli pa korapa roga duduli ululudi, ke garunia sa si keke nabulu vineki 
pude la vagia si asa. $ Meke tukelia sa tuna vineki sa banara sa huneke duduli, meke 
dogoria sa si keke koburu haha koreo. Meke kabo sa koburu haha, ke tataru nia sa 
si asa. “Ai na tudia ri na tie Hiburu sa koburu haha hie,” zama gua si asa. 

7 Meke nanasa la ia sa tasina vineki sa haha si asa, “Maqu la tiokia si keke barikaleqe 
Hiburu pude kopu nia si asa?” 

8 Meke olana sa tuna vineki sa baņara, “Ego latu,” gua si asa. Ke la sa vineki 
meke turana mae nia sa tinana soti sa koburu haha. 9 Meke zama ia sa tuna vineki 

sa banara sa barikalege, “Mamu vagia sa koburu haha hie, mamu kopu mae nia, 
tagarau si asa, meke kote tabarigo rau si goi,” gua si asa. Ke vagia sa barikalege sa 
koburu haha meke kopu nia. !0 Beto asa sipu noma sage sa koburu, si turana la nia 
sa koasa vineki tanisa banara si asa, meke pausu gunia mo sa na tuna koreo soti si 
asa. Meke balabala guahe si asa, “Na ele vagia rau pa kolo si asa, ke kaqu poza nia e 


Mosese” rau si asa,” gua si asa.” 


Govete La pa Popoa Midiani se Mosese 


11 Meke sipu ele tie nomana se Mosese, si ene la hopikini sa sari na tie Hiburu, sapu 
sari na turanana soti, meke la dogoria sa sa dia tinasuna nomana, sapu tavete la nia 
ri na tie Izipi koarini. Meke dogoria tugo sa sapu korapa komitia sa tie Izipi si keke 
tie Hiburu, sapu keke mo ri kasa turanana soti e Mosese. 12 Meke linana la mae se 
Mosese, meke sipu dogoria sa sapu loke tie si dono la koasa, si seke va matea sa sa 
tie Izipi, meke sara tamunia sa sa tinina pa korapa onone. 13 Meke pa koivugona si 
ene pule la si asa, meke dogori sa sari karua tie Hiburu, korapa variperaedi meke 
zama la si asa koasa pu korapa komikomiti, “Na vegua ke sekea tu goi sa tie Hiburu 
turanamu?” gua si asa. 


14 Meke olana sa tie, “Esei va palabatu igo koa gami, pude pitu gami? Vegua hiva 
va mateau gua si goi, kekenono gua sapu ele va matea tu goi sa tie Izipi?” gua. Meke 
matagutu se Mosese, meke zama, “Hinokara, sapu gua evania rau si ele ta gilana koa 
ri na tie,” gua si asa. 15-16 Meke sipu avoso nia sa banara sapu gua ele ta evana, si 
podekia sa pude va matea se Mosese. Ba govete taloa se Mosese meke la koa pa popoa 
Midiani. 

Meke keke rane, sipu korapa habotu kapae nana koa keke berukehe si asa, si mae 
gedi sari ka zuapa tuna vineki e Zetoro sapu sa hiama pa popoa Midiani, pude mae 
kave kolo meke tono va sini sari na vovoina kolo tadi na sipi na qoti tanisa tamadia, 
gua.” 17 Ba mae sari kaiqa sepati meke hadu va seui sari na tuna vineki e Zetoro, 
meke la tokani e Mosese si arini, meke va napoi sari na dia sipi. 18 Meke sipu lopu 
sana pule la si arini koasa tamadia, si nanasi sa si arini, “Na vegua ke lopu sana, 
meke va napoi gamu sari nada kurukuru,” gua si asa. 


19 Meke olana si arini, “Na tokani gami keke tie Izipi si gami, koari na tie kopu sipi 
pu hiva hukatani gami kolo, meke kave ponini gami kolo tugo sa, meke va napoi sari 
nada kurukuru,” gua si arini. 20 Meke nanasi sa sari na tuna vineki, “Avei si asa? Na 
vegua ke veko pania tu gamu vasina si asa? La mamu va mae ia, pude mae henahena 
koa gita,” gua si asa. 

21 Ke malumu koa koarini vasina se Mosese. Meke va haba nia Zetoro koasa sa tuna 
vineki sapu se Zipora. 22 Meke va podo nia sa koe Zipora si keke tuna koreo, meke 
balabala guahe se Mosese, “Na tie karovoqu si rau pa popoa hie, gua asa ke poza nia 
Oesomu” rau sa pozana,” gua si asa. 

23 Meke sipu hola kaiga vuaheni, si mate sa banara pa popoa Izipi, ba lopu hite 
makudo soliņi lamo pa tinoa tava pinausu sari tie Izireli, meke kabo alili nia rini sa 
tinokae. Meke sage la koe Tamasa sa dia kinabo alili. 24 Meke avosi Tamasa sari na 
dia tinepa tinokae pa tinasuna, meke balabala pulea Sa sa Nana vinariva egoi koe 
Ebarahami, Aisake, meke e Zekopi.* 25 Meke gilania Tamasa sa dia tinoa pinausu, 
meke tataruni Sa si arini. 


* 2:10 Sa mamalainina sa pozapoza Mosese pa zinama Hiburu sa ginuana si “vagi vura nia,” gua. * 2:10 
TTA 7:21 * 2:15-16 TTA 7:29; Hip 11:27 * 2:22 Sa mamalainina sa pozapoza Qesomu pa Zinama Hiburu sa 
ginuana si “Na tie karovoqu.” * 2:24 Zen 15:13-14 

Tiokia Tamasa se Mosese , , a P 
1 Keke rane, sipu korapa kopuni Mosese sari na sipi na qoti tanisa nana hopehopena, 


sapu se Zetoro, sa hiama pa popoa Midiani, si turana karovo nia sa sa rovana sipi 
koasa qega, meke mae pa Saenai koasa toqere hopena si asa. 2 Meke dogoria sa vasina 
sa mateana te Tamasa guana hurunu nika, sapu vura mae pa korapa huda, ba lopu 
sulu si asa.” 3 Ke balabala si asa, “Ai, keketona si hie. Na vegua ke lopu sulu sa huda? 
Maqu tata la, maqu dogoria,” gua si asa. 

4 Meke sipu dogoria Tamasa sapu korapa ene tata mae se Mosese, si titioko la koasa 
si Asa pa korapa huda meke zama, “Mosese! Mosese!” gua si Asa. 

Meke olaņa se Mosese, “Hiera si rau,” gua. 

5 Meke zama sa Tamasa, “Mu lopu tata mae. Mamu va gorei sari na mua sadolo, 
sina na hopena sa pepeso vasina pu korapa turua goi,” gua si Asa. 6 “Arau tugo sa 
Tamasa tadi na tiatamamu, sa Tamasa te Ebarahami, Aisake, meke e Zekopi.” Ke 
nobia Mosese sa isumatana, sina matagutu dono la koe Tamasa si asa. 

7 Beto asa si zama la koasa sa Tamasa, “Ele dogoria Rau sa tinasigiti tadi na Qua 
tinoni pa popoa Izipi, meke sa dia kinabokabo, na tinepa tinokae pude ta harupu dia 
koari na koimata pa tinavete. Gilani Rau sari doduru dia tinasuna. 8 Meke gua asa ke 
gore mae si Rau si pude harupi si arini koari na tie Izipi, meke pude turana vurani, 
meke turana lani si arini koasa vasina sokua na pepeso nomana, na masuruna, meke 
toqolo valeania na linetelete, meke vasina sapu koa rina tie Kenani, na tie Hitaiti, na 
tie Amoraiti, na tie Perizaiti, na tie Hivaiti, meke na tie Zebusaiti kamahire. 9 Namu 
ele avosi Rau sari na kinabokabo tadi na Qua tinoni meke ele dogori Rau sari na 
tinavete mamata saripu tavete lani rina tie Izipi koarini. 10 Ego, kamahire si garunu 
lanigo Rau si goi koasa banara pa popoa Izipi, pude mamu turana vurani koasa nana 
popoa sari na Qua tie,” gua si Asa. 

11 Ba zama la koe Tamasa se Mosese, “Lopu garoqu si rau. Vegua meke boka la si 
rau koasa baņara, meke turana vurani pa popoa Izipi sari na tie Izireli?” gua si asa. 

12 Meke olana sa Tamasa, “Meke matagutu, kaqu koa koa goi si Rau, meke hie sa 
vina gilagila sapu garunigo Rau, pana turana vurani goi sari na tinoni pa popoa Izipi 
si kaqu vahesiau gamu si Rau koasa toqere hie,” gua si asa. 

13 Ba olana se Mosese, “Pana la zama guahe si rau koari na tie Izireli, ‘Sa Tamasa 
tadi na tiatamada si garunu mae nau koa gamu si rau,’ gua, si kote nanasau rini si 
rau, ‘Esei pozana sia?’ kote gua si arini. Ke nasa si kote boka tozia rau koa rini,” gua 
si asa. * 

14 Meke zama sa Tamasa, “Arau si Arau” tugo, gua. Meke asa sapu kagu la tozia goi 
koa rini, ‘Asa sapu ta pozae Arau, si ele garunau si rau pude atu koa gamu! mamu 
guni,” gua si Asa.” 15 “Mu la tozini sari na tie Izireli sapu Arau se Zihova, sa Tamasa 
tadi rina tiatamadia, meke sa Tamasa te Ebarahami, Aisake meke Zekopi, si garunu 
la nigo koa rini si goi. Asa sa pozaqu ninae rane ka rane; meke asa sa pozaqu sapu 
kaqu poza nau rini pa doduru sinage na sage. 16 Mu la, mamu varigarani sari na 
koimata pa Izireli, mamu tozini sapu Arau, Zihova, sa Tamasa tadi na tiatamadia 
meke sa Tamasa te Ebarahami, Aisake, meke e Zekopi, sapu ele vura koa gamu. Mu 
tozini sapu ele mae koa rini si Rau, meke ele dogori Rau sapu gua korapa taveti rina 
tie Izipi koa rini. 17 Ele vizatia tu Rau pude kaqu turana vura ni si arini pa popoa 
Izipi, vasina sapu korapa ta nonovala si arini, meke kaqu turana lani Rau si arini 


* 3:2 TTA 7:30-34 * 3:13 Ekd 6:2-3 * 3:14 Sa pozapoza “Arau si Arau”, sa ginuana si na Tamasa sapu koa 
hola ninae rane pude tokani sari na tie. Sa mamalainina sa pozapoza pa zinama Hiburu si “Yahweh” pa zinama 


vaka ba hoke ta kubere Zihova si asa koari kaiga iniliri. 3:14 Rev 1:4,8 

koasa pepeso masuruna, vasina sapu koa ia ri na tie Kenani, tie Hitaiti, tie Amoraiti, 
na tie Perizaiti, na tie Hivaiti, meke na tie Zebusaiti. 

18 Kagu va avosi rina Oua tinoni sari na mua zinama sapu kagu zamani goi koa 
rini. Meke kaqu la turani tugo goi sari na koimata tadi na tinoni Izireli, meke la 
koasa baņara pa popoa Izipi meke la zama guahe koasa: ‘Se Zihova, sa Tamasa tadi 
na tinoni Hiburu si ele mae zama koa gami. Ego mamu va malumu gami pude mami 
taluarae taloa, padana ka neta rane pa korapa qega, mami la vahesia se Zihova, sa 
mami Tamasa.’ 19 Gilania Qua sapu lopu kaqu va malumu taloa gamu sa banara pa 
popoa Izipi si gamu osolae kaqu ta ososo va ninira sisigiti si asa, meke tige kaqu va 
malumu gamu sa pude taloa si gamu. 20 Ba pana va kilasia Rau sa popoa Izipi pa Qua 
niniranira meke va mataguti si arini vasina, si kaqu tiqe va malumu taloa gamu sa si 
gamu. 21 Meke kagu pamanani gamu rina tinoni Izipi si gamu, meke pana taluarae 
sari na Qua tinoni, si lopu kaqu kokobadi meke taloa si arini.* 22 Kaqu la i rina 
barikalege Izireli sari na tie Izipi saripu koa tata koa gamu meke koari na barikaleqe 
Izipi saripu koa pa dia vetu, meke la tepa poko na qolo na siliva meke kaqu va sageni 
rina tinoni Izireli koari na tudia koreo na vineki sari na tinitona arini, meke kagu 
paleke taloa betoni rini sari na tinagotago tadi pa popoa Izipi.” 


4 


Ponia Niniranira Variva Magasana Tamasa se Mosese 

1 Meke olana la ia Mosese, se Zihova, “Vegua, be lopu va hinokarau rina tie Izireli 
si rau meke lopu hiva avosia rini sapu gua zama nia rau. Meke nasa si kaqu boka 
tavetia rau, be zama si arini sapu lopu zama koa rau si Goi, gua?” 

2 Ke nanasia e Zihova si asa, “Nasa si korapa taninia goi pa limamu?” 

Meke olana si asa, “Na kolu hodu,” gua si asa. 

3 Meke zama se Zihova, “Mu oki la nia pa pepeso,” gua si asa. Meke sipu oki gore 
la nia e Mosese pa pepeso, si ta ilirae na noki asa, meke govete nia sa si asa. 4 Meke 
zama la koe Mosese se Zihova, “Qaqama la nia sa limamu, mamu tanini sage nia 
pikutuna,” gua si asa. Ke kokopo gore se Mosese meke taninia sa si asa, meke ta 
ilirae na kolu pule. 5 Meke zama se Zihova, “Mu tavete gua asa, pude va sosodea 
koari na tinoni Izireli, sapu se Zihova, sa Tamasa tadi na tiatamamia, sa Tamasa te 
Ebarahami, Aisake, meke Zekopi si zama koa goi,” gua si Asa. 

6 Meke zama pule la tugo koe Mosese se Zihova, “Mu vekoa pa korapa mua poko sa 
limamu,” Meke va tabea Mosese si Asa, meke sipu va vura pulea sa sa limana, si raza 
ia na minoho popoqu si asa, meke keoro guana sinou sa doduru tinina. 7 Meke zama 
se Zihova, “Mu veko pulea pa korapa poko sa limamu,” gua si Asa. Ke veko pule la 
nia Mosese sa limana pa korapa nana poko, meke sipu va vura pulea sa sa limana, si 
via pule kekenono puta gua tugo rina tinina si asa. 8 Meke zama se Zihova, “Be lopu 
va hinokarigo rini, ba be lopu va nonoga ia rini sa tinavete variva magasana kekenu, 
si hierana si keke sapu kote boka va nonoga ia rini. 9 Be lopu va hinokari rini sari 
karua tinavete variva magasadi hire, meke be korodia avosia rini sari na mua zinama 
saripu zamani goi, si mamu vagi kaiqa kolo pa Ovuku Naelo, mamu titisi gore la nia 
pa pepeso popana, meke kote ta ilirae ehara sa kolo,” gua si Asa. 

10 Ba zama se Mosese, “Lokari, Banara, Mu lopu garunu lani au koa rini. Namu 
lopu na tie bokaboka pa zama si rau, seunae gua tu visoroihe meke kamoa kamahire 
sapu zamau Goi. Mamata na mala meke lopu na tie zama si rau,” gua si asa. 

11 Meke zama la koasa sa Tamasa, “Esei ponia nuzuna sa tie? Meke esei va nulia 
meke va pokaia si asa? Meke esei va dodogorae ia na va behua si asa? Arau Zihova 

mo si Asa. 12 Ego, mu la kamahire! Arau kote toka nigo pude boka zama si goi, meke 
Arau tugo kote tozi nigo sapu kagu zama nia goi,” gua si Asa. 

13 Ba olana la koasa se Mosese, “Ke, lokari Banara, Mu garunia keke votiki tie pude 
tavetia sapu gua asa,” gua si asa. 

14 Meke tige va bugoria Mosese sa Tamasa, meke zama, “Vegua sa tasimu sapu se 
Eroni, sa tie pa butubutu Livae? Gilania Rau sapu na tie bokaboka pa zama si asa. 
Meke ele korapa topue mae si asa, pude tutuvigo, meke kote getu si asa pude dogorigo. 
15 Boka zama koasa si goi, mamu tozi nia sapu gua kagu zama nia sa, meke arau kagu 
toka betoni gamu pude zama, meke tozini gamu sapu kagu tavetia. 18 Asa sa mua tie 
zamazama, sapu kagu zama ponigo koari na tie, meke agoi si guana Tamasa, pude 
tozi nia sapu kagu zama nia sa. 17 Mamu vagia sa kolu hie, sina kote vata evanae nia 
tinavete variva magasadi goi si asa,” gua se Zihova. 


Pule La pa Izipi se Mosese 

18 Meke pule la koasa nana hopehopena, sapu se Zetoro se Mosese meke la tepa 
guahe, “Va malumau, magu pule la koari na turanagu pa popoa Izipi, magu la dogoria 
be guana korapa toa si arini.” Meke va egoa Zetoro si asa, meke zama, “Leana latu,” 
gua si asa. 

19 Sipu korapa koa nana pa Midiani se Mosese si zama la koasa sa Tamasa, “Mu 
pule la pa popoa Izipi, sina sari doduru tie pu hiva va mate igo vasina si ele mate 
beto tu,” gua si asa. 20 Ke turania Mosese sa nana barikalege meke sari na tuna koreo, 
meke va surani sa pa don'ki, meke podalae ene pule la popoa Izipi, meke palekia sa 
sa kolu hodu sapu tozi nia Tamasa koasa pude palekia. 

21 Meke zama pule la koe Mosese se Zihova, “Ego, pule la pa popoa Izipi si goi 
kamahire, meke lopu kaqu mulinae si goi pude vata evani sari doduru tinavete variva 
magasadi koasa niniranira sapu ele poni nigo Rau pude tavetia pa kenuna sa banara. 
Ba kagu va ninira ia Rau sa bulona sa banara, meke lopu kaqu va malumi sa sari 
na tinoni Izireli pude taloa,” gua si Asa. 22 “Meke kaqu tozi nia goi si asa, sapu Arau 
Zihova si zama guahe: ‘Sa butubutu Izireli sina tuqu koreo sapu podo kenuna,’ mu 
gunia. 23 ‘Meke ele tozi nigo Rau pude vata rupahia sa tuqu koreo hie pude taloa, 
pude vahesi Au sa si Rau, ba lopu va malumi goi si arini. Ego, kamahire si kaqu va 
matea Rau sa tumu koreo kenuna,’ mamu gunia,” gua si Asa.” 

24 Koasa inene la te Mosese pa popoa Izipi si noso pa keke vasina magomagogosoana 
si asa, meke tutuvia Zihova vasina meke tata va matea Sa si asa. 25-26 Meke hena 
ia sa nana barikaleqe sapu se Zipora si keke patu naruna meke magu pania sa kapu 
totona sa tuna koreo meke va tiqu la nia sa si asa pa nenena e Mosese. Ba sina koa 
gua koasa vina hinokarana sa minagu si zama la koe Mosese si asa, “Agoi sina loaqu 
pa ehara,” gua. Gua asa ke lopu va matea e Zihova se Mosese. 

27 Meke zama la koe Eroni se Zihova, “Mu la pa korapa qega. Mamu la tutuvia 
vasina se Mosese,” gua si Asa. Ke ene la tutuvia sa koasa toqere hopena. Meke sipu 
tutuvia sa, si ahoa pa qinetuqetu meke pa vinarihapahapai. 28 Meke tozi lani e Mosese 
koe Eroni sari doduru gua pu zamani e Zihova koasa sipu garunu pule la nia sa pa 
Izipi si asa; meke tozi tugo sa koasa sari na tinavete variva magasadi saripu garununi 
e Zihova pude taveti. 29 Ke la varigarani Mosese e Eroni sari doduru koimata tadi na 
tinoni Izireli. 30 Meke vivinei lani e Eroni koa rini sari doduru tinitona saripu tozi 
nia Tamasa koe Mosese. Meke taveti e Mosese sari doduru tinavete variva magasadi 
pa kenudia ri doduru tie. 3! Meke va hinokaria rini si asa. Meke sipu avoso nia rini, 


4:23 Ekd 12:29 4:24 Lopu bakala sa zinama Hiburu be guana tata va matea Zihova se Mosese babe sa 
tuna sapu se Qesomu. Gina zama nia sa sa tuna sina lopu lulia sa tinarae te Zihova pude magua sa tuna sapu ele 
tozia Zihova koe Ebarahami. Sa minagu sina vina gilagila sapu na tie te Tamasa si arini. 

sapu ele mae koa rini se Zihova, meke ele dogori sari na dia tinasuna, gua, si hoga 
todono si arini meke vahesia rini sa Tamasa. 


5 


Mosese meke Eroni si Turu pa Kenuna sa Banara Izipi 

1 Meke sipu beto zama koari na tinoni Izireli sari Mosese e Eroni, si la koasa banara 
pa popoa Izipi sari kara, meke la zama guahe: “Guahe si zamani e Zihova, sa Tamasa 
tadi na tie Izireli: ‘Mu va malumi goi sari na Qua tie pude taloa, pude di la tavetia si 
keke inevana vina lavatagu pa korapa qega, ” gua. 

2 Ba zama sa banara pa Izipi, “Esei se Zihova? Pude vegua ke kagu va tabea tu Rau 
si asa, meke va malumu taloa i sari na tie Izireli? Lopu gilania rau se Zihova, gua asa 
ke lopu kaqu va malumu taloa i rau si arini.” 

3 Meke olana sari Mosese e Eroni, “Sa Tamasa tadi na tie Izireli si ele tutuvu soti 
gami telena. Ke va malumu gami, pude topue ene la pa qega ka neta rane, pude 
mami vahesia se Zihova sa mami Tamasa. Ba be lopu gua asa, si kote va mate gita Sa 
pa minoho babe pa vinaripera,” gua sari karua. 

4 Ba zama la sa banara tadi pa Izipi koari Mosese e Eroni, “Na vegua ke hiva turana 
taloani tu gamu kara sari na tie koari na dia tinavete? Mi pule la koari na mia tinavete. 
5 Ele soku hola ni gamu sari na tie Izipi, meke kamahire si hiva noso si gamu koari 
na mia tinavete.” 

6 Meke koasa rane tugo asa si garuni sa banara sari na palabatu Izipi, saripu totolini 
sari na tie Izireli pa tinavete pinausu meke sari na koimata pa Izireli, pu va enei sari 
na tinavete, 7 pude di lopu poni duduli popadi sari na tinoni pude tavete biriki, ba 
kaqu la hata teledia si arini, gua. 8 Meke zama si asa, “Ta hivae tugo si arini pude 
kaqu tavete va soku biriki kekenono gua tugo tatasana, meke lopu kaqu hite gore 
palae si keke biriki. Ba na lopu pada koa rini sa tinavete, gua asa ke korapa tepa vina 
malumu koa rau si arini, pude taloa dia gua, pude la vahesia sa dia Tamasa, gua. 9 Mi 
la va tavetavete va ninira i sari na tie hire, mamu va tupiti sisigiti gedi, pude di lopu 
va avoso la koari na zinama kokohadi sara,” gua si asa. 

10 Meke topue la sari na palabatu Izipi meke na tie Izireli pu kopu tinavete, meke la 
zama guahe koa rini, “Zama guahe sa baņara, ‘Lopu kaqu ta poni pule duduli popadi 
si gamu, gua. 11 Ba kaqu la hata telemia, vasina boka vagi gamu, ba kaqu soku gua 
tugo rina biriki pu taveti gamu tatasana si kaqu taveti gamu,” gua si arini. 12 Ke la 
pa doduru vasina pa popoa Izipi sari na tie, meke la hata duduli popadi. 13 Ke zama 
ososoni rina palabatu kopu tinavete sari na pinausu Izireli, pude soku gua tugo rina 
biriki pu taveti rini tatasana, si kaqu taveti rini doduru rane, kekenono gua saripu 
taveti rini totoso poni duduli popadi rini. 14 Meke sekei rina palabatu Izipi sari na tie 
Izireli pu ta vizatadi pude kopu pa tinavete meke zama, “Na vegua ke lopu soku gua 
tatasana sari na biriki saripu taveti gamu,” gua si arini. 

15 Meke topue la koasa banara sari na koimata pa Izireli pa tinavete meke zama, 
“Banara, na vegua ke tavetia tu goi koa gami na mua nabulu sapu guahe? 16 Na lopu 
poni gami duduli popadi goi. Ba korapa ta garunu si gami pude tavete va soku biriki. 
Meke kamahire si korapa ta seke si gami. Sa sinea si koari na mua tie tu!” gua si 
arini. 

17 Ba olana la koa rini sa banara, “Na hakohako meke koromia tavetavete si gamu, 
gua asa ke tepau gamu pude va malumu gamu, pude taloa meke pude la vahesia se 
Zihova, gua. 18 Mi pule la pa tinavete kamahire, sina lopu kaqu ta poni pule duduli 
popadi si gamu, ba kaqu soku gua tugo rina biriki pu taveti gamu tatasana, si kaqu 
taveti gamu,” gua si asa. 19 Ego, gilania rina koimata pa Izireli pa tinavete, sapu ele 

koa pa tinasuna si arini, totoso ta tozi nia rini, sapu kagu soku gua tugo tatasana sari 
na biriki saripu kagu taveti rini koari hopeke rane, gua. 

20 Meke sipu taluarae koasa banara si arini, si la dogori rini sari Mosese e Eroni, 
korapa turu agani pa sirana. 21 Meke la zama guahe koari Mosese e Eroni si arini, 
“Ele dogoria e Zihova sapu gua ele tavetia gamu kara, meke kaqu va kilasa gamu Sa, 
sina ele va kukitini gami gamu koasa banara meke sari nana palabatu si gami, meke 
kote tava mate si gita koasa ginugua hie,” gua si arini. 


Zama La Koe Zihova se Mosese 

22 Meke zama pule la pule koe Zihova se Mosese, “Ke Tamasa, na vegua ke va 
tasunai tu Goi sari na tie hire? Meke na vegua ke garunu mae nau Goi tani si rau? 
23 Seunae gua la zama koasa baņara si rau, pude zama ponigo, si va tasuna sisigiti 


sa banara sari na tie meke loke tinokae hokara si tavete la nia Goi koari na tie hire,” 
gua se Mosese. 


1 Beto asa si zama la koe Mosese se Zihova, “Ego, kamahire si kaqu dogoria goi sapu 
kagu tavete la nia Rau koasa banara. Kaqu ososo nia Rau pa Qua niniranira si asa, 
pude va malumi sa sari na Qua tinoni pude taloa. Sina koasa niniranira mo asa si 
kaqu va rizu taloa i sa pa nana popoa,” gua si Asa. 


Tiokia Tamasa se Mosese 

2 Meke zama gua tugo he sa Tamasa koe Mosese, “Arau se Zihova.” 3 Arau, sapu 
zama koe Ebarahami, koe Aisake, meke koe Zekopi sapu Arau sa Tamasa sapu tagoi 
sari doduru niniranira, ba lopu vata gilana nia Rau koa rini sa pozaqu madina, sapu 
se Zihova. 4Meke Arau tugo tavetia sa Qua vinariva egoi koarini, meke sapu va tatara 
nia koa rini sa popoa Kenani, sa popoa sapu ele koa ia rini guana tie karovodi. ï Ego, 
kamahire si ele avosi Rau sari na Qua tinoni Izireli sipu sino manini pa tinasigiti si 
arini, saripu ele va pinausi rina tie Izipi, meke ele balabala pulea Rau sa Qua vinariva 
egoi koarini. $ Ke la mamu tozia koari na tie Izireli, sapu Arau si zama koa rini, meke 
Arau Zihova si kaqu harupu gamu, meke vata rupaha gamu koasa tinava pinausu 
koari na tinoni pa popoa Izipi. Kaqu va sagea Rau sa limaqu sapu ninira hola, pude 
va kilasa va kaleana hola i si arini, meke kaqu vata rupaha gamu Rau si gamu. 7 Meke 
kaqu vata evanaeni gamu na Qua tie soti Rau si gamu. Meke kaqu na mia Tamasa, 
pana vata rupaha gamu Rau koa sa tinava pinausu pa popoa Izipi. 8 Meke kaqu 
turana lani gamu Rau koasa popoa sapu ele va tatara zonazona nia Rau pude vala 
nia koe Ebarahami, Aisake, meke Zekopi. Meke Arau, sa Tamasa Zihova si kaqu vatua 
si asa koa gamu, pude na mia tinago soti,” gua si Asa. 9 Ke la tozia Mosese koari na 
tie Izireli saripu gua asa, ba korodia avosia rini si asa, sina ele tava malohoro sari na 
magomagodi koasa dia tinava pinausu kaleana hola. 

10 Beto asa si zama la koe Mosese se Zihova, 11 “La, mamu tozi nia sa banara pa 
Izipi, pude kaqu va malumi sari na tinoni Izireli pude taluarae koasa nana popoa.” 

12 Ba zama la koe Zihova se Mosese, “Pude la tozini sari na tinoni Izireli ba kote 
korodia avosau rini, ke pude vegua sa banara Izipi, sina na lopu na tie bokaboka pa 
zinama si rau,” gua se Mosese. 

13 Ba zamai e Zihova sari Mosese e Eroni, pude la tozini sari na tinoni Izireli meke 
sa banara pa popoa Izipi, sapu “Arau garunu gamu si gamu pude turana vurani sari 
na tinoni Izireli pa popoa Izipi.” 


Sari na Puku Tatamana tadi Mosese e Eroni 

14 Se Rubeni, sa tuna kenuna e Zekopi, si ka made tuna koreo, sapu ari Hanoki, e 
Palu, e Hezironi meke e Kami; arini sari na tiatamadia rina butubutu sapu ta pozae 
koari na pozadia. 15 Se Simione si ka onomo tuna koreo: Ari Zemuela, e Zamini, e 
Ohadi, e Zakini, e Zohara meke Saulu. E Saulu si va podo nia sa koa keke barikalege 
Kenani. Arini sari na tiatamadia rina butubutu sapu ta pozae luli koari na pozadia. 
16 Se Livae si ka neta tuna koreo: Ari Oerisoni, e Kohati, meke Merari. Arini sari na 
tiatamadia rina butubutu sapu ta pozae luli koari na pozadia. Meke se Livae si keke 
gogoto tolonavulu zuapa vuahenina meke mate si asa.” 17 Se Qerisoni si karua tuna 
koreo: Ari Libini meke Simei, meke sokudi tugo sari na tudia rini. 18 Se Kohati si ka 
made tuna: Ari Amaramu, e Izihara, e Heboroni, meke Uzieli. Meke se Kohati si koa 
keke gogoto tolonavulu neta vuahenina. 19 Se Merari si karua tuna koreo: Ari Mahili, 


meke Musi. Arini sari na butubutu Livae meke sari na tudia rini. , 
20 Ego, haba ia Amaramu sa tasina barikaleqe sa tamana, sapu se Zokebedi. Meke 


va podo nia sa koasa se Eroni meke se Mosese. Meke se Amaramu si toa keke gogoto 
tolonavulu zuapa vuahenina meke mate. 21 Se Izihara si ka neta tuna koreo: Ari Kora, 
e Nepeqi meke Zikiri. 22 Se Uzieli ba ka neta tuna koreo: Ari Misaelo, e Elozapani 
meke e Sitiri. 

23 Haba ia Eroni se Eliseba, sa tuna vineki e Aminadabi sapu sa vavenena e Nasoni; 
meke va podo nia sa koasa se Nadabi, e Abihu, e Eleaza meke e Itamara. 24 Se Kora 
si ka neta tuna koreo: Ari Asire, Elikana, meke Abiasapi. Arini sari na tiatamadia 
koari na pinaqaha butubutu te Kora. 23 Ego se Eleaza, sa tuna koreo e Eroni, si haba 
ia sa si keke tuna vineki e Putiela, meke va podo nia sa koasa se Pinehasi. Arini sari 
na nati palabatu koari na puku tatamana meke sari na butubutu te Livae. 

26 Meke koari Eroni e Mosese si zama guahe se Zihova, “Mi turaņa vurani sari na 
butubutu Izireli pa popoa Izipi,” gua. 27 Meke arini tugo sari na tie sapu tozi nia sa 
banara pa popoa Izipi, pude vata rupahi sari na tinoni Izireli, gua. 


Sa Ginarunu te Zihova Koe Mosese meke Eroni n , , 
28 Meke sipu zama se Zihova koe Mosese pa popoa Izipi, 29 si zama guahe si Asa, 


“Arau se Zihova. Mu la tozi koasa banara pa popoa Izipi sari doduru tinitona saripu 
tozi nigo Rau,” gua. 

30 Ba olana la koasa se Mosese, “Ele gilanau Mua mo, sapu lopu na tie bokaboka pa 
zama si rau, ke lopu boka avosau sa baņara si rau,” gua si asa. 


1 Meke zama la koe Mosese se Zihova, “Kaqu vata evanae gunigo Rau e Tamasa 
koasa banara si goi, meke se Eroni sa tasimu, si kaqu zama ponigo koasa baņara 
guana mua poropita si asa. 2 Mamu tozi koe Eroni sari doduru tinitona saripu zamani 
Rau koa goi meke kagu tozi sa koasa banara, pude va malumu taloai sari na tie Izireli 
pa nana popoa. 34 Kote sokudi sari na tinavete variva matagutudi saripu taveti Rau 
pa popoa Izipi, ba kote va luli nia Rau nana hiniva sa banara, meke lopu kaqu hiva 
avoso gamu sa. Ba kaqu va kilasa sisigitia Rau sa popoa Izipi, beto asa meke kaqu 
turana vurani Rau sari na Qua tinoni koasa popoa asa.” 5 Meke kaqu gilania rina 
tinoni pa popoa Izipi sapu Arau se Zihova, sapu tubehi si arini sipu va sagea Rau sa 
limaqu meke turana vurani sari na tinoni Izireli pa popoa Izipi.” 6 Meke vata evaņa 
betoi Mosese, e Eroni sapu gua zamani e Zihova. 7 Ka vesu navulu puta vuahenina 
se Mosese, meke ka vesu navulu neta vuahenina se Eroni pa totoso sipu zama koe 
Pero sa banara si arini. 


Sa Kolu Hodu te Eroni 

8 Meke zama la koari Mosese e Eroni se Zihova, ? “Be hiva vina sosode sa banara 
pude tavetia si keke tinavete variva magasana, si mamu zama ia se Eroni, pude vagia 
sa nana kolu hodu. Mani oki gore nia pa kenuna sa banara, meke kagu ta ilirae 
noki si asa.” 10 Ke topue la koasa baņara sari Mosese e Eroni, meke taveti saripu gua 
garununi e Zihova. Gona gore nia Eroni sa nana kolu hodu pa kenuna sa baņara 
meke sari nana palabatu, meke ta ilirae noki si asa. 11 Meke tioki tugo sa banara sari 
nana tie tumatumaedi na tie vakuvakutae, meke koasa dia tinavete sekesekei si tavete 
kekenono puta gua tugo asa si arini. 12 Oki goreni rini sari na dia kolu hodu, meke ta 
ilirae noki si arini. Ba la sa kolu hodu te Eroni meke onolo betoi sapu tadirini. 13 Ba 
namu lulia sa banara sa nana hiniva soti, gua puta tugo sapu zama nia e Zihova, 
meke korona avosi sa sari Mosese e Eroni. 


Sari na Oza pu Raza pa Popoa Izipi 

14 Meke zama la koe Mosese se Zihova, “Namu lulia nana hiniva sa banara meke 
korona va taloai sa sari na tinoni Izireli. 15 Ke mamu la munumunu, pude tutuvia si 
asa, pana ene gore la si asa koasa Ovuku Naelo. Mamu palekia sa kolu hodu sapu 
ilirae noki, mamu la aqa nia si asa pa taqelena sa ovuku. 16 Mamu zama guahe koasa 
baņara, ‘Se Zihova, sa Tamasa tadi na tinoni Hiburu, si garunau si rau pude tozi nigo, 
pude va taloa i sari Nana tie, pude la vahesia rini si Asa pa korapa qega. Ba kamoa 
kamahire si lopu ele va malumi goi si arini. 17 Ego, guahe si zama nia e Zihova: Kaqu 
gilania goi kamahire esei si Arau koasa tinavete hie sapu kaqu tavetia Rau. Kaqu 
seke nia kolu hodu Rau sa beruna sa kolo, meke kagu ta ilirae ehara si asa.” 18 Meke 
kaqu mate beto sari na igana, meke kaqu humana hikare sisigiti sa kolo, meke lopu 
kaqu boka napoa rina tinoni pa popoa Izipi si asa.’ ” 

19 Meke zama la koe Mosese se Zihova, “Mu tozi nia se Eroni pude tanini va ululia 
sa nana kolu hodu koari doduru leana, na kolo pa gineli kolo tototolo pepeso, meke 
sari na kopi pa popoa Izipi. Meke sari na vovoina saripu ta tavetae huda, meke sari 
na zagi patu tugo, ba kaqu ta ilirae ehara sa kolo, meke kaqu tale eharana mo sa 
doduruna sa popoa,” gua si asa. 

20 Meke tavetia ri Mosese e Eroni sapu gua garunu nia e Zihova koari kara. Ovulu 
sage nia Eroni sa nana kolu hodu pa kenuna sa banara, meke sari nana palabatu, 
meke sekea sa sa beru kolo koasa ovuku, meke ta ilirae ehara beto sari doduru kolo. 
21 Meke mate beto sari doduru igana pa kolo meke humana hikare sisigiti, meke 
lopu boka napoa rina tinoni pa popoa Izipi sa kolo, meke doduru vasina pa popoa 
Izipi, si tale eharana mo. 22 Beto asa, si tavete kekenono puta gua tugo asa sari na 
tie vakuvakutae koari na dia tinavete sekesekei, ke luli nana hiniva mo sa banara. 
Kekenono gua puta tugo sapu ele zama nia e Zihova, si korona avosi sa baņara sari 
Mosese meke se Eroni. 23 Ba pule la nana pa nana vetu banara, meke lopu hiva va 
gunagunana nia sa gua sapu ta evana. ?4 Meke gelia ri doduru tinoni pa popoa Izipi 
sa taqelena sa ovuku, pude napo gua, sina lopu boka napoa rini sa kolo koasa ovuku. 

25 Ka zuapa rane si ele hola gua sipu sekea e Zihova sa kolo. 


Sari na Bakarao , ,, o 
1 Meke zama la koe Mosese se Zihova, “Mu la koasa banara, mamu tozi nia, sapu 


zama guahe se Zihova, ‘Mu va malumi sari na Qua tinoni pude taloa, pude boka 
vahesiau rini si Rau. 2 Be koromu va malumi goi si arini, si kote va siņi nia bakarao 
Rau sa doduruna sa mua popoa pude va kilasigo. 3 Kaqu sinia na bakarao sa Ovuku 
Naelo, meke kaqu taluarae si arini vasina, meke atu pa korapa mua vetu baņara pa 
korapa mua lose putaputana, pa korapa mua teqe, meke koari na vetu tadi na mua 

palabatu meke sari na mua tinoni, meke koari na mua kinakinana bereti, meke koari 
na vovoina bereti. 4 Meke kagu horu sagego rini si goi, meke sari na mua tinoni, 
meke sari doduru mua palabatu pa qinavuna.’” 

5 Meke zama la koe Mosese se Zihova, “Mu tozi nia se Eroni pude tanini va ululu 
sage nia sa nana kolu, koari na ovuku na kolo tototolo, meke sari na kopi, pude mae 
va sinia rina bakarao sa doduruna sa popoa Izipi.” 6 Ke tanini va ululu sage nia Eroni 
sa nana kolu koari doduru kolo, meke vura mae sari na bakarao meke siņia rini sa 
popoa Izipi. 7 Ba sari na tie vakuvakutae si tavete sekesekei, meke arini ba va vura 
maei tugo pa popoa sari na bakarao. 

8 Meke tioki sa baņara sari Mosese e Eroni meke zama, “Mi tepa la ia se Zihova 
pude vagi va seui sari na bakarao hire, meke kote va malumu taloai rau sari na mia 
tie, pude boka vahesia se Zihova,” gua si asa. 

9 Meke olana se Mosese, “Kote qetu si rau pude varavara toka nigo. Ba kote tozi nau 
goi sa totoso pude maqu varavara toka nigo meke sari na mua palabatu na tinoni. 
Meke kote tava beto sari na bakarao, meke namu loketona hokara si kagu koa hola, 
ba pa Ovuku Naelo mo.” 

10 Meke olana sa banara, “Vugo, mamu varavara toka nau,” gua si asa. 

Meke zama se Mosese, “Ego leana, kote tavetia rau sapu gua tepa ia goi, meke kagu 
gilania goi sapu loke Tamasa pule sapu kekenono gua e Zihova, sa mami Tamasa. 
11 Kagu loke bakarao si kagu koa koa goi, meke koari na mua palabatu na tinoni. 
Meke namu loketona hokara si kagu koa hola, ba pa Ovuku Naelo mo,” gua si asa. 
12 Beto sapu gua asa, si taluarae koasa banara sari Mosese e Eroni, meke varavara 
la koe Zihova se Mosese pude vagi pani sari na bakarao saripu garunu lani Sa koasa 
banara. 13 Meke va tabea e Zihova sa tinepa te Mosese, meke mate beto sari doduru 
bakarao koari na vetu, na vasivasileana, meke koari doduru inuma. 14 Meke sara 
varigarani rina tie Izipi sari na bakarao koari na kobi nomadi, osolae humana hikare 
sa popoa. 15 Meke sipu dogoria sa banara sapu ele mate beto sari doduru bakarao, si 
luli pule nana hiniva si asa, gua puta tugo sapu ele zama nia Zihova, sapu lopu kaqu 
hiva avosi sa sari Mosese e Eroni, gua. 


Sari na Nikuniku , ,, E , 
16 Meke zama la koe Mosese se Zihova, “Mu tozi nia se Eroni pude seke va kavuru 


nia kolu sa sa pepeso, meke kaqu ta ilirae nikuniku sari na kavuru pa doduruna 
sa popoa Izipi,” gua si Asa. 17-18 Ke vagia Eroni sa nana kolu hodu, meke seke va 
kavuria sa sa pepeso, meke ta evanae nikuniku sari na kavuru pa popoa Izipi, meke 
tale nikunikudi sari na tie meke sari na kurukuru name, na gua, pa doduru vasina. 
Meke podepodeki rina tie vakuvakutae sari na dia tinavete sekesekeidi, pude va vura 
maei sari na nikuniku gua, ba lopu boka si arini. 19 Meke zama la koasa baņara 
sari na tie vakuvakutae, “E Tamasa mo tavetia sapu guahe.” Ba lulia nana hiniva sa 
banara, meke kekenono gua tugo sapu ele zama nia e Zihova. Meke lopu hiva avosi 


sa banara sari Mosese e Eroni.” 
Sari na Dodoa 

20 Meke zama la koe Mosese se Zihova, “Vugo munumunu hokara si mamu la 
tutuvia sa baņara, sipu la si asa pa ovuku. Mamu la tozi nia si asa sapu zama guahe se 
Zihova, ‘Mu va malumu taloai sari na Qua tie, pude boka vahesiau rini. 21 Be koromu 
va malumi goi, si kaqu garunu atuni Rau koa goi sari na dodoa meke va kilasigo si 
agoi, meke sari na mua palabatu na mua tinoni. Kaqu sini i na dodoa sari na vetu 
tamugamu pa popoa Izipi, meke sa doduruna sa pepeso tugo. 22 Ba kaqu veko hola 
ia Rau sa kali popoa pa Qoseni, vasina sapu koa sari na Qua tinoni, ke lopu kaqu koa 
vasina sari na dodoa. Gua asa si kaqu tavetia Rau, pude kaqu gilania gamu na tie 

Izipi sapu Arau, e Zihova, sapu korapa tavetavete pa popoa Izipi. 23 Sapu gua kagu 
tavetia Rau si kote votikaena, pa varikorapadi ri na Qua tinoni, meke sari na mua 
tinoni. Sa tinitona variva magasana hie si kaqu ta evana vugo.’” 24 Meke garunu va 
nuquria e Zihova sa rovana dodoa lavata pa korapa vetu lavata tanisa banara meke 
sari na vetu tadi nana palabatu. Meke sa doduruna sa popoa tadi na tie Izipi si ta 
novala koari na dodoa. 

25 Meke tioki sa banara sari Mosese, e Eroni, meke zama, “Mi la mamu vahesia sa 
mia Tamasa pa popoa hie,” gua si asa. 

26 Meke olana se Mosese, “Lopu tonoto pude tavetia gami sapu gua asa, sina lopu 
kaqu hiva nia rina tinoni pa popoa Izipi si pude va vukivukihi lani gami koe Zihova 
sa mami Tamasa sari na kurukuru. Meke be dogoro gami rina tinoni pa popoa Izipi 
sapu va vukivukihi ni gami sari na kurukuru, si kote gona va mateni gami patu rini 
si gami. ?7 Ba kaqu ka neta rane si kaqu enea gami pa korapa qega pude vahesia se 
Zihova sa mami Tamasa, gua puta tugo sapu ele zama nia Sa koa gami,” gua si asa. 

28 Meke zama sa banara, “Leana, kaqu va malumu gamu rau si gamu, pude la 
vahesia se Zihova, sa mua Tamasa pa korapa qega, be guana lopu ene va seu sisigiti 
la si gamu, mamu varavara toka nau,” gua si asa. 

29 Meke olaņa se Mosese, “Pana taluarae si rau, si kaqu varavara la koe Zihova si 
rau, pude pa rane vugo si kaqu va taloai Sa koa goi sari na dodoa, meke koari mua 
palabatu na mua tinoni, ba mamu lopu kokoha pule gami, meke va nosoi sari na 
tinoni pude la vahesia se Zihova,” gua si asa. 

30 Beto asa si taluarae koasa banara se Mosese, meke varavara la koe Zihova. 
31 Meke va tabea Zihova sapu gua tepa ia Mosese koa Sa, meke taluarae koasa banara 
meke koari nana palabatu na tinoni sari na dodoa. Meke namu lopu hite keke dodoa 
si koa hola. 32 Ba koasa totoso hie, si luli nana hiniva tugo sa banara, meke lopu va 
malumu pulei sa sari na tinoni pude taloa. 


9 


Mate sari na Kurukuru Name 

1 Beto asa, si zama la koe Mosese se Zihova, “Mu la koasa banara, mamu zama gua 
he: ‘Se Zihova sa Tamasa tadi na tie Hiburu si zama: Mu va malumi sari na Qua tie 
pude taloa, pude la vahesi Au rini, mu gunia. 2 ʻEgo, be koromu va malumu taloa 
pulei tugo goi si arini, 3 si kaqu garunu atunia Rau si keke minoho kaleana sisigiti 
koari doduru mia kurukuru, koari na hose na don'ki, na kameli, na bulumakao, na 
sipi, meke na qoti pude va kilasigo. 4 Kaqu paqaha vata kalei Rau sari na kurukuru 
tadi na tinoni Izireli, koari pu tadi na tinoni pa popoa Izipi, meke loketona kurukuru 
tadi na tinoni Izireli si kaqu mate. 5 Meke Arau Zihova, ele muti vekoa pa rane vugo 
sa totoso sapu kaqu tavetia Rau sapu gua asa.’ ” 

6 Meke pa koivugona asa, si tavetia e Zihova sapu gua ele zama nia Sa, meke mate 
beto sari doduru kurukuru tadi na tinoni pa popoa Izipi, lopu keke koari na kurukuru 
tadi na tinoni Izireli si mate. 7 Meke nanasa nia sa baņara sapu ta evana, meke tozi 
nia rina tie sapu loke kurukuru tadi na tinoni Izireli si mate, gua. Ba lulia nana hiniva 
sa banara meke lopu va malumi sa sari na tinoni Izireli pude taloa. 


Razai na Moqo sari na Tinoni pa Popoa Izipi 
8 Meke zama la koari Mosese e Eroni se Zihova, “Sara vagi eba pa vasina susuluana, 
meke kaqu taburu sageni e Mosese si arini pa galegalearane pa kenuna sa banara. 
9 Meke kagu tale kavuruna sa doduru popoa Izipi, meke kagu razai na moqo na tubu 
leradi sari na tinoni meke sari na kurukuru.” 10 Ke vagi eba sari karua meke la turu 
pa kenuna sa banara, meke taburuni e Mosese pa galegalearane si arini, meke razai 

na moqo na tubu leradi sari na tinoni meke sari na kurukuru.” 11 Meke lopu vura la 
turu pa kenuna e Mosese sari na tie vakuvakutae, sina raza betoi na moqo, kekenono 
puta gua tugo rina tinoni pa popoa Izipi si arini. 12 Ba va luli nia nana hiniva Zihova 
sa banara, gua tugo sapu ele zama nia Sa tatasana, meke lopu hiva avosi sa banara 
sari Mosese e Eroni. 


Kabukabue Aesi 

13 Beto asa, si zama la koe Mosese se Zihova, “Mu la munumunu hokara, mamu 
tutuvia sa banara, mamu tozi nia sapu se Zihova, sa Tamasa tadi na tinoni Hiburu 
si zama guahe: ‘Mu va malumu taloa i sari na Qua tinoni, pude la vahesi Au rini si 
Arau,’ mamu gunia. 14'Ego, kamahire si lopu tale sari na mua palabatu, meke sari na 
mua tinoni, si kaqu va kilasi Rau, ba agoi tugo si kaqu va kilasigo Rau, pude mamu 
gilania sapu loke Tamasa pa doduruna sa kasia popoa si kekenono gua Arau. 15 Be va 
sagea Rau sa limaqu meke va raza nigo minoho Rau, meke sari na mua tie, si kote ele 
mate beto tu si gamu doduru! 16 Ba pude va dogoroni gamu sa Qua niniranira gua, ke 
va banarigo Rau si goi, pude tavetavete nigo na vata dogoro nia Qua niniranira, meke 
vata gilana nia sa Pozaqu koasa doduruna sa kasia popoa, gua.” 17 Ba sina korapa 
vahesi pulenigo si goi meke koromu va malumu taloai sari na Qua tinoni. 18 Ego 
kamahire pa rane vugo, si kaqu va gorea Rau, guana ruku lavata pa galegalearane, 
sari na kabukabue aesi sapu lopu ele hite ta gilana koari na tie pa popoa Izipi. 19 Ego, 
mamu vatanai sari na mia rovana kurukuru, meke sari doduru mia likakalae, saripu 
koa pa ninae sada. Mamu vekoi pa aqoro. Ura sari na tinoni na kurukuru pu koa 
pa sada meke lopu ta kopue si kaqu hoqa va mate betoi na kabukabue aesi pu hoqa 
mae guana ruku pa galegalearane.’” 20 Meke kaiga ri na palabatu tanisa banara, si 
matagutu nia sa zinama te Zihova ke va aqori rini pa dia vetu sari na dia pinausu 
tie, na kurukuru, na gua. 21 Ba kaiqa arini, si lopu hiva va gunagunana nia sa vina 
balau te Zihova, meke veko pani mo rini pa sada sari na dia pinausu tie meke sari 


na kurukuru. , , 
22 Meke zama la koe Mosese se Zihova, “Mu huhuku sage la nia pa galegalearane sa 


limamu, meke kaqu hoqa gore mae guana ruku pa popoa Izipi, meke koari na tie na 
kurukuru, meke koari doduru linetelete koari na inuma sari na kabukabue aesi,” gua 
si Asa. 23 Ke huhuku sage la nia Mosese pa galegalearane sa nana kolu hodu, meke 
garunia e Zihova sa paka manauru meke hoqa gore sari na kabukabue aesi meke 
hidaia na kapi sa pepeso meke gore mae, 24 guana ruku lavata sari na kabukabue 
aesi, saripu garununi e Zihova, meke hida lamae sari na kapi. Keke raneboni kaleana 
hola si asa hola ni sari doduru raneboni sapu ta gilana pa popoa Izipi.” 25 Meke zalo 
va kaleana i na ruku aesi sari doduru likakalae koari doduru vasina pa popoa Izipi, 
meke gua tugo sari doduru tinoni na kurukuru, meke hoqa beto sari doduru linetelete 
koari na inuma, meke sari doduru elelo huda si hoqa beto pa pepeso. 26 Sa kali popoa 
Qoseni mo telena sapu koa ia rina tinoni Izireli, si lopu raza ia na raneboni aesi. 

27 Meke garunu lani zinama sa banara sari Mosese e Eroni, meke zama, “Kamahire 
si ele gilania rau sapu sea si rau, meke e Zihova mo si tonoto. Arau meke sari na gua 
tinoni si sea. 28 Ele pada mo koa gami sa raneboni aesi na paka manauru, ke mamu 
varavara la koe Zihova! Kaqu zama va hinokara si rau, pude taloa si gamu, meke 
lopu kaqu koa seunae tani si gamu,” gua si asa. 

29 Meke zama la koasa baņara se Mosese, “Pana taloa tugo si rau koasa vasileana 
lavata, si kaqu huhuku sage la nia rau koe Zihova sa limaqu pa vinaravara, meke 
kaqu noso sa paka manauru, meke kote bule sa raneboni aesi, pude kaqu gilania 
gamu sapu te Zihova sa popoa pepeso. 30 Ba gilania rau sapu agoi meke sari na mua 
palabatu, si lopu ele matagutu nia se Zihova, sa Tamasa.” 

31 Sari na linetelete sapu hoke taveteni poko lineni, meke sari na bale si ta novala 
beto, ura na komiha sari na bale, meke sari na linetelete sapu hoke ta tavete ni poko 
lineni si lopu ele poraka havorodi. 32 Ba loketona huiti“ si ta novala, sina lopu tuture 
komiha si asa. 

33 Meke taluarae koasa baņara se Mosese, meke vura taloa koasa vasileana lavata. 
Meke tiqe va sagei sa sari na limana meke varavara la koe Zihova. Meke noso sa paka 
manauru, meke sa hoqadi rina kabukabue aesi, meke sa ruku si noso beto. 34 Meke 
sipu dogoria sa banara sapu gua ta evana, si va sea pule si asa. Meke luli dia hiniva, 
gua tugo doduru totoso. 35 Kekenono gua tugo sapu ele zama nia e Zihova koe Mosese, 
sapu lopu kagu va malumu taloa i sa banara sari na tinoni Izireli, gua. 

Sari na Kupokupo 

1 Beto asa, si zama la koe Mosese se Zihova, “La mamu dogoria sa baņara, ura ele 
va luli nia nana hiniva Rau si asa, meke gua tugo sari nana palabatu pude maqu taveti 
koa rini sari na tinitona variva magasadi hire. 2 Pude boka vivineini gamu koari na 
tumia, na tudia rina tumia, gua meke va duviduvili Rau sari na tie pa popoa Izipi, 
totoso taveti Rau sari na tinitona variva magasadi. Meke kaqu gilania gamu doduru 
sapu Arau se Zihova.” 

3 Ke topue la koasa banara sari Mosese e Eroni, meke zama, “Se Zihova, sa Tamasa 
tadi na tie Hiburu si zama guahe: ‘Ve kote seunae gua meke kagu koromu pude va 
tabe Au goi? Mu va malumu taloai sari na Qua tie, pude kaqu vahesi Au rini, gua. 
4 Ego, be korapa koromu va malumi tugo goi si arini, pude va taloai gua, si kaqu va 
atui Rau vugo pa korapa mua popoa sari na kupokupo. ï Kaqu soku hola si arini, meke 
kaqu opo tamunia sa pepeso, meke gani betoi rini sari na huda saripu koa hola, meke 
sari doduru tinitona saripu lopu va matei rina kabukabue aesi saripu hoqa gore mae 
guana ruku pa galegalearane. $ Meke kagu sini rini sari na vetu tadi na tie nomadi, 
meke sari doduru vetu tadi na mua tinoni. Kaqu kaleana hola nia rini sa tinitona 
sapu ele hoke dogoria ri na tiatamamia pukerane,'” gua si asa. Meke taliri vura taloa 
se Mosese. 

7 Meke zama la koasa banara sari nana palabatu, “Ve seunae gua si kaqu poni gita 
tinasuna sa tie hie si gita? Va taloai mo sari na tie, pude boka vahesia rini se Zihova 
sa dia Tamasa. Vegua lopu gilania goi sapu ele ta novala sisigiti sa popoa Izipi,” gua 
si arini. 

8 Ke ta turana pule la koasa baņara sari Mosese e Eroni, meke zama la koa rini si 
asa, “Boka taloa si gamu, mamu vahesia se Zihova sa mia Tamasa. Mamu tozi nau 
sapu ari sei si boka taloa?” gua si asa. 

9 Meke olana se Mosese, “Gami doduru si kaqu taloa, sari mami koburu, meke sari 
na mami barogoso na kaleqe. Kaqu turaņi tugo gami sari na mami bulumakao, sina 
kote tavetia gami si keke inevaņa pude va lavatia se Zihova,” gua se Mosese. 

10 Meke zama sa baņara, “Zama hinokara si arau koe Zihova, sapu namu lopu 
kaqu va malumigo rau, pude turani sari na mia barikaleqe na koburu! Ele ta gilana 
valeana, sapu korapa kuhana nia gamu si keke hiniva kaleana pude vura taloa beto 
pa popoa Izipi. 11 Namu lokari hokara! Gamu na tie mo si kaqu taloa, meke vahesia 
se Zihova,” gua. Meke tupele vurani rini pa kenuna sa baņara sari Mosese e Eroni. 

12 Beto sapu gua asa, si zama la koe Mosese se Zihova, “Ego, mu ovulu va sage nia 
sa limamu pa popoa Izipi, pude va maei sari na kupokupo. Kaqu mae gani betoi 
rini sari doduru likakalae saripu toqolodi, meke sari doduru likakalae saripu veko 
hola i rina kabukabue aesi saripu hoqa gore mae guana ruku pa galegalearane,” gua 
si Asa. 13 Ke ovulu va sagea e Mosese sa nana kolu hodu, meke va givusu maea 

e Zihova sa givusu gevasa, meke raza koasa popoa koasa doduruna sa rane meke 
boni. Meke pana munumunu si tava mae sari na kupokupo. 14 Meke mae koari na 
rovana si arini, meke koa koasa doduruna sa popoa. Meke nomana lavata sa rovana 
kupokupo asa, sapu lopu ele hite ta dogoro, babe sapu lopu kagu hite ta dogoro pule 
kaiga rane.” 15 Meke opo betoa mo rini sa doduru pepeso, osolae muho toa nana sa 
popoa. Meke gani betoi rini sari doduru likakalae, meke sari doduru vuadi ri na huda, 
saripu veko hola i rina kabukabue aesi, saripu hoqa gore mae guana ruku lavata pa 
galegalearane. Meke namu loke elelo buma hokara si hite koa koa keke huda babe 
linetelete pa doduru vasina pa popoa Izipi. 

16 Meke tuture tioki sa baņara sari Mosese e Eroni meke zama, “Ele tavete va sea 
si rau koe Zihova sa mia Tamasa, meke koa gamu. 17 Ego, mamu taleoso nia sa qua 
sinea kamahire, mamu varavara la koe Zihova sa mia Tamasa, pude vagi va seu ia sa 
vina kilasa lavata hie koa rau,” gua si asa. 18 Meke taluarae koasa banara se Mosese, 
meke varavara la koe Zihova. 19 Meke hobe la nia givusu togarauru, sapu ninira hola 
e Zihova sa givusu gevasa, sapu vagi taloa ni meke paleke lani koasa koqu lavata 
Suezi sari na kupokupo, meke lopu keke kupokupo si koa hola pa doduruna sa popoa 
Izipi. 20 Ba va luli nia nana hiniva e Zihova sa banara, meke lopu va malumi sa sari 
na tinoni Izireli pude taloa. 


Sa Huporo 

21 Beto asa, si zama la koe Mosese se Zihova, “Mamu ovulu sage la nia pa 
galegalearane sa limamu, meke kaqu opo tamunia na hinuporo sa doduruna sa popoa 
Izipi sa moatana gua sa huporo asa si variva matagutu na huporo sisigiti,” gua si asa. 
22 Meke ovulu sage nia e Mosese pa galegalearane sa limana, meke huporo toa nana 
koari ka neta rane sa doduru vasina pa popoa Izipi.” 23 Meke lopu boka varidogori 
sari na tinoni pa popoa Izipi, ke lopu boka vura pa dia vetu koasa totoso asa. Ba sa 
kalalasa si koa nana, vasina sapu koa ri na tinoni Izireli. 

24 Meke tiokia sa banara se Mosese meke zama, “Kaqu taloa beto si gamu doduru; 
mamu la vahesia se Zihova. Kaqu turaņa betoi gamu sari na mia barikalege na 
koburu. Ba sari na mia sipi, na qoti meke sari na mia bulumakao si kaqu veko hola 
i gamu tani,” gua sa baņara. 

25 Meke olaņa se Mosese, “Ego, be gua asa si kaqu poni gami kurukuru goi, si 
gami pude mami va vukivukihi va uququ la koe Zihova, sa mami Tamasa. 26 Namu 
lokari, kaqu turaņa betoi gami sari na mami kurukuru, meke loketoņa si kaqu ta veko 
palae. Sina gami telemami si kaqu vizati sari na kurukuru pude tana mami vinahesi 
koe Zihova, sa mami Tamasa. Lopu kaqu gilania gami, sapu na kurukuru sa si kaqu 
vahesi la nia gami koa Sa, osolae kamo si gami vasina,” gua se Mosese. 

27 Meke va luli nia nana hiniva e Zihova sa baņara, meke lopu va malumu taloai 
sa si arini. 28 Meke zama la koe Mosese si asa, “Mu vura taloa! Lopu hiva dogoro 
puleigo rau! Koasa rane dogorigo rau, si kaqu mate si goi!” gua sa baņara. 

29 Meke olana se Mosese, “Tonoto mate si gunia goi. Lopu kagu dogoro puleau goi,” 
gua si asa. 

Tozi Vura nia Mosese sa Minate tadi na Koburu Kenudi ji ji ji 
1 Beto asa, si zama la koe Mosese se Zihova, “Keke pule mo vina kilasa si kagu 


garunu atu nia Rau koasa banara, meke koari nana tie pa popoa Izipi. Meke pa 
mudina asa si kagu va malumu gamu sa, pude taloa. Kagu hitu taloa zonazonani 
gamu sa si gamu doduru pude taloa tani. 2 Ego, mamu zamai sari na tinoni Izireli, 

mamu tozini sari doduru pude tepa dia qolo na siliva koari na tie Izipi pu koa tata 
koa rini,” gua si Asa. 3 Meke va lavalavata poni lani e Zihova koari na tinoni Izireli, 
sari na tinoni pa popoa Izipi. Meke balabala ia rina palabatu meke sari doduru tie, 
sapu hinokara na tie nomana hola, meke arilaena hola tugo se Mosese, gua. 

4 Beto asa si zama la koasa banara se Mosese, “Guahe si zama nia e Zihova, ‘Pana 
korapa boni si kaqu ene karovia Rau sa korapana sa doduru popoa pa Izipi, 5 meke 
sari doduru koburu podo kenudi pa popoa Izipi si kaqu mate, podalae koasa tuna 
koreo sa banara, sapu kote sogo hobe ia si asa,” meke kamoa sa tuna koreo sa 
barikalege pinausu, sapu hoke munamunala huiti. Meke sari doduru tudia ri na 
bulumakao saripu podo kenudi si kaqu mate tugo. $ Kaqu ta evana sa tinaruqoqo 
lavata pa doduru vasina pa popoa Izipi, gua sapu lopu hite ele ta evana pukerane, 
meke lopu kaqu ta evaņa pule sapu gua asa. 7 Namu lopu keke siki hokara si kaqu 
hohouni sari na tinoni Izireli babe sari na dia kurukuru. Pana hola sapu gua asa, si 
kagu gilania gamu, sapu gua vata evania Rau si kote votikaena, pa varikorapadi ri 
na Qua tinoni, meke ri na tinoni pa popoa Izipi.’” 8 Meke koasa nana zinama vina 
betobeto, si zama guahe se Mosese, “Sari doduru mua palabatu si kaqu mae, meke 
kokotuņu gore pa kenuqu rau, meke kaqu tepa au rini, pude kaqu turani sari doduru 
qua tinoni meke taloa. Pa mudina sapu gua asa, si kaqu taluarae si rau” Meke ta 
naziri sisigiti se Mosese, meke taluarae koasa banara. 

9 Ba ele zama nia tu e Zihova koe Mosese sapu guahe, “Sa banara si lopu kagu beto 
korona avoso gamu, pude soku tinavete variva magasadi si kaqu taveti Rau pa popoa 
Izipi,” gua si Asa. 10 Meke hire sari doduru tinavete variva magasadi, si taveti ri 
Mosese e Eroni pa kenuna sa banara, ba va luli nia nana hiniva e Zihova sa banara, 
meke lopu va malumi sa sari na tinoni Izireli, pude taluarae koasa nana popoa. 

Sa Pasova 

1 Meke zama la koari Mosese e Eroni pa popoa Izipi se Zihova, Sa sidara hie 
si kaqu na sidara kekenu tamugamu koasa vuaheni hie. 3 Mi la tozi sari na vina 
tumatumae hire koasa doduru butubutu Izireli: Pa rane vina manege puta koasa 
sidara hie, si kaqu hopeke vizatia ri na tie, si keke tuna sipi babe keke tuna qoti, pude 
tanisa nana tatamana soti. 4 Ego, be guana sa tatamana tanisa tie si hiteke hola, pude 
hena betoa si keke doduru kurukuru, si leana, be sa tatamana sapu koa tata koasa 
nana tatamana, si kaqu varihena nia si keke kurukuru koasa padana gua sa sinoku 
tie, pu boka hena betoa si asa. > Kaqu vizatia sa tie si keke sipi babe keke goti kokoreo, 
ba kaqu keke vuahenina meke loke ari kisakisana si asa. 6 Meke pana veluveluna sa 
rane vina manege made, koasa sidara asa, si kaqu va matei rina butubutu Izireli, sari 
na kurukuru. 7 Meke kaqu vagi rina tinoni sari kaiqa ehara meke vekoi pa dedegere 
sasada, meke pa batudi rina sasada vetu, vasina sapu kaqu ta hena sari na kurukuru. 
8 Meke koasa boni sana, si kaqu ta kina sa masa kurukuru, meke kaqu ta hena turanae 
kinupi” pasana meke na palava lopu ta henie isitina si asa. 9 Loke tie si kaqu hena 
makata babe rarona, ba kaqu kinaia sa sa doduruna, sa batuna meke sari na nenena 
tugo, meke sari doduru kukuru tini pa korapa tinina. 10 Namu loketona si kaqu veko 
hola ia gamu, osolae vurae munumunu. Be kaiqa tona si koa hola, si kagu ta sulu 
beto palae. 11 Kaqu va namanama va sage poko, na sadolo, meke tanini kolu si gamu, 
beto asa mi tuturei hena betoa si asa. Na Inevaņa Pasova tana vina lavataqu Arau, e 
Zihova si asa. 


X gu 

12 Koasa boni sana, si kagu ene si Rau pa korapa popoa Izipi, meke kagu va matei 
Rau sari doduru koburu koreo podo kenudi tadi na tie, na kurukuru, meke kagu va 
kilasi Arau Zihova sari doduru tamasa tadi na tinoni pa popoa Izipi. 13 Sari na ehara 
koari na dedegere sasada, si kaqu na vina gilagiladi ri na vetu vasina koai gamu. Pana 
dogori Rau sari na ehara, si kaqu ene holani gamu Rau, meke lopu kaqu va tasuna 
gamu Rau, pana va kilasi Rau sari na tinoni pa popoa Izipi. 14 Kaqu balabala nia keke 
rane nomana gamu sa rane asa, guana keke vinarigara nomana lavata pa mia linotu 
koari hopeke vuaheni na sinage na sage, pude va balabalani gamu sa tinavete sapu 
Arau Zihova ele tavetia koa gamu.”* 


Sa Inevana Bereti Loke Isitina 

15 Meke zama se Zihova, “Koari ka zuapa rane, si namu lopu kaqu hite hena bereti 
sapu ta henie isiti si gamu, ba mamu henai mo sari na bereti saripu lopu ta henie 
isiti. Koasa rane kekenu, si mamu okipani betoni sari doduru isiti koari na mia vetu, 
sina be keke tie si hena bereti sapu ta henie isiti koari ka zuapa rane arini, si namu 
lopu kaqu koa hola koari na puku tie Izireli, gua. 16 Koasa rane kekenu, meke koasa 
rane vina zuapa pule, si kaqu varigara si gamu meke vahesia sa Tamasa. Lopu kaqu 
tavetavete si gamu koari na rane arini. Ba na ginani mo si kaqu va namani gamu. 
17 Mi kopu nia sa rane nomana asa, sina koasa rane asa, si turana vurani Rau pa 
popoa Izipi sari na mia butubutu. Sina koari doduru totoso mae hiroi si kaqu tavetia 
gamu sa vinarigara koasa rane asa. 18 Podalae pana veluvelu, pa rane vina manege 
made, koasa sidara kekenu meke kamoa sa veluvelu vina hiokona eke rane, si namu 
lopu kaqu hena gamu sa bereti sapu ta henie isiti. 19-20 Ura koari ka zuapa rane arini, 
si namu loke isiti si kaqu ta dogoro koari na mia vetu. Sina be keke tie, sapu ta podo 
tie Izireli, babe keke tie karovona, si hena ia sa bereti sapu ta henie isiti, si namu 
lopu kaqu koa hola koari na puku tie Izireli,” gua. 


Sa Pasova Kekenu 

21 Meke tioki Mosese sari doduru koimata tadi na tie Izireli, meke zamai sa si arini, 
“Hopeke gamu si kaqu vizatia si keke tuna sipi ba be keke tuna qoti. Mamu va 
matea, pude boka tavetia sa mua tatamana sana sa Inevana Pasova. 22 Mamu vagia 
si keke lelana huda hisope, mamu pona la nia pa besini koa ia na ehara kurukuru, 
beto mamu siburu la nia koari na dedegere sasada, meke koasa huda pilivarata, pa 
batuna sa mua sasada vetu. Beto asa, si namu loke tie koa gamu, si kaqu luaria sa 
nana vetu, osolae kamoa sa munumunu. 23 Pana ene karovia e Zihova sa korapa 
popoa Izipi, pude va matei sari na tie Izipi, gua, si kaqu dogoria Sa sa ehara koari 
na huda pilivarata pa batuna sa sasada, meke koari na dedegere sasada, meke lopu 
kaqu va malumia Sa sa mateana variva mate, pude nuquri sari na mia vetu, meke va 
mate gamu si gamu.” 24 Gamu meke sari na mia koburu si kaqu luli sari na tinarae 
hire ninae rane. 25 Pana nuquria gamu sa popoa, sapu ele va tatara nia e Zihova 
pude vatua koa gamu, si kaqu tavetia gami sa tinavete vinahesi hie. 26 Meke pana 
nanasa guni gamu he rina mia koburu si gamu: ‘Nasa sa ginuana sa tinavete vinahesi 
asa?’ gua, ?7 si kaqu olana guahe si gamu, ‘Sa vina vukivukihi Pasova hie, si na vina 
lavatana e Zihova, sina ele ene hola ni Sa sari na vetu tadi na tinoni Izireli pa korapa 
popoa Izipi. Meke va matei Sa sari na tinoni tadi pa popoa Izipi, ba lopu va mate gita 
Sa si gita,” mu guni,” gua si asa. 

Meke kokotunu gore sari na tinoni Izireli, meke vahesia rini si asa. 28 Beto asa, si 
la taveti rini, sapu gua garununi e Zihova koari Mosese e Eroni, pude taveti. 


Sa Minate Tadirini pu Podo Kenudi 

29 Meke pana korapa boni, si va mate betoi e Zihova sari doduru koburu koreo podo 
kenudi pa popoa Izipi, podalae koasa tuna koreo sa banara, sapu kagu sogo hobea sa 
banara Izipi, meke kamo koasa tie ta pusina pa vetu varipusi. Meke gua tugo koari 
na kurukuru ta podo kenudi, si mate beto tugo.” 30 Meke vanunu koasa boni sana sa 
banara, meke sari nana palabatu meke sari doduru tinoni pule pa popoa Izipi. Meke 
avosia rini sa tarugogo lavata pa doduruna sa popoa Izipi, sina lopu hola nia keke 
vetu tadi na tie Izipi sa vina matedi rina koreo kenudi. 31 Meke koasa boni tugo asa, 
si tioki sa banara sari Mosese e Eroni, meke zama guahe, “La, mi taloa, gamu kara 
meke sari na mia tinoni Izireli. Mi luaria sa gua popoa. Mamu la vahesia se Zihova, 
gua sapu tepa ia gamu koa rau. 32 Mamu turani sari na mia sipi, na goti meke sari 
na bulumakao; mamu taloa. Ba mamu varavara mana nau tugo,” gua sa banara. 

33 Meke hitu nonoi ri na tinoni pa popoa Izipi sari na tie Izireli, pude tuturei taloa 
koasa popoa. Meke zama si arini, “Kote mate beto si gami doduru be lopu taloa si 
gamu,” gua si arini. 34 Ke hadeni poko rina tinoni sari na palava ta henidi, saripu 
loke isitidi, meke voi i rini koari na dia kinakinana, meke paleki rini. 35 Meke evani 
tugo ri na tinoni Izireli gua sapu ele zamani e Mosese koa rini. Ke la tepa dia qolo, na 
siliva nedaladi, meke na poko koari na tie Izipi si arini.” 36 Meke va lavalavata poni 
lani e Zihova koari na tinoni Izireli sari na tinoni pa popoa Izipi. Ke poni rini gua 
sapu tepa ia ri na tie Izireli koarini. Gua asa, ke paleke taloani rini sari na tinagotago 
tadi na tie pa popoa Izipi. 


Taluarae pa Popoa Izipi sari na Tie Izireli 

37 Meke podalae taluarae ene pa vasileana Ramesesi, meke la gua pa Sukoti sari na 
tie Izireli. Ari ka onomo gogoto tina tie, ba lopu ta nae somanae sari na barikaleqe 
na koburu. 38 Meke soku hola tugo sari na votiki tie meke sari na sipi, na qoti meke 
sari na bulumakao, si somana luli tugo koa rini. 39 Meke kinai rini sari na palava 
saripu paleke vura ni rini pa popoa Izipi, saripu ele ta henie kolo, ba lopu ta henie 
isiti, sina tuturei hitu vurani rini si arini pa popoa Izipi. Ke loke dia totoso pude va 
namai sari na gedi ginani babe kinai sari na bereti saripu ele ta henie isiti. 

40 Ka made gogoto tolonavulu puta vuaheni si koa pa popoa Izipi sari na tie Izireli.” 
41 Ego, koasa rane sipu hokoto puta sari ka made gogoto tolonavulu puta vuaheni, si 
taluarae pa popoa Izipi sari doduru butubutu te Zihova. 42 Asa sa boni, sapu kopu 
totokoni e Zihova, pude turana vurani si arini pa popoa Izipi. Meke asa tugo sa boni 
sapu ele va madia e Zihova, pude tana doduru totoso mae hiroi. Meke asa sa boni 
pana kaqu koa kopu sari na tinoni Izireli. 


Sari na Tinarae koasa Guguana sa Pasova 


43 Meke zama la koe Mosese meke Eroni se Zihova: “Hire sari na tinarae koasa 
guguana sa Pasova. Loke tie karovona si kaqu hena ia sa Hinenahena Pasova. 44 Be 


keke pinausu sapu ele holua gamu, si boka hena ia si asa, ba kekenu si kaqu ta magu 
paki si asa. 45 Loke tie karovodi, babe na tie ta tabaradi, si kaqu hena ia sa Hinenahena 
Pasova. 46 Sa doduruna sa hinenahena si kaqu ta hena pa korapa vetu, vasina pu ele 
tava nama si asa; meke loke hinenahena si kaqu ta hena pa sada. Meke lopu kaqu 
hite ta moku palae si keke susuridi ri na kurukuru.” 47 Sa doduruna sa butubutu 
Izireli, si kaqu somana nia sa Hinenahena Pasova hie. 48 Ba loke tie, sapu lopu ele 
ta maguna si kaqu hena. Be keke tie karovona si koa turanae koa gamu, meke hiva 
somana nia sa sa Inevaņa Pasova, pude va lavatia se Zihova, gua, si leana, ba kekenu 
si kaqu ta magu beto sari doduru tie pu koa pa nana vetu. Beto asa, si kaqu tiqe ta 
evanae guana keke tie ta podoe tie Izireli soti si asa meke tiqe kaqu somana nia sa sa 

Inevana Pasova. 49 Kekenono mo sari na tinarae, saripu la gua koari na tie Izireli soti 
meke gua tugo koari na tie karovodi saripu koa koa gamu” 50 Ke va tabei na taveti ri 
doduru tie Izireli gua sapu garununi e Zihova koari Mosese e Eroni. 51 Meke koasa 
rane sana si turana vurani e Zihova pa popoa Izipi, sari na butubutu Izireli. 


13 


Vina Madidi ri pu Podo Kekenudi 
1 Meke zama la koe Mosese se Zihova, 2? “Mi va madi koa Rau sari doduru koburu 
koreo pu podo kekenudi, sina taqarau beto sari doduru koburu koreo Izireli. Meke 


sari doduru kurukuru kokoreo saripu ta hira kenudi,” gua si Asa.” 


Sa Inevana Palava sapu Lopu Ta Henie Isiti 

3 Beto asa, si zama la koari na tinoni se Mosese, “Mi balabala ia sa rane hie sa rane 
sapu taluarae ia gamu pa popoa Izipi, vasina sapu tava pinausu si gamu. Koasa rane 
hie, si ta turana vura taloa si gamu, koasa niniranira lavata te Zihova. Meke loke tie 
si kaqu hena ia sa bereti sapu ta henie Isiti. 4 Pa rane hie, koasa sidara Abibi sapu sa 
sidara kekenu pa vuaheni, si taluarae si gamu pa popoa Izipi. 5 Ele va tatara nia tu 
e Zihova koa rina tiatamamia, si pude vatui koa gamu sari na popoa tadi na tinoni 
Kenani, Hitaiti, Amoraiti, Hivaiti meke Zebusaiti. Pana turana lani gamu Sa koasa 
popoa masuruna sana si gamu, si kaqu tavetia gamu sa Inevaņa Pasova koasa sidara 
kekenu, pa doduru hopeke vuaheni. 6 Ura koari ka zuapa rane, si kaqu henai gamu 
sari na bereti saripu lopu ta henie isiti, meke koasa rane vina zuapa, si kaqu tavetia 
gamu si keke inevana pude va lavatia se Zihova. 7 Meke koari ka zuapa rane tugo 
arini, si lopu kaqu hite henai gamu sari na bereti saripu ta henie isiti. Namu loke isiti 
babe na bereti sapu ta henie isiti, si kaqu koa pa doduruna sa mia popoa. 8 Koasa 
rane sapu podalae sa inevana, si guahe si kagu tozia goi koasa tumu koreo, 'Taveti 
rau si hire, ura e Zihova ele tavete maeni koa rau si arini, sipu taluarae pa popoa 
Izipi si rau,’ mu gunia. 9 Sa tinavete hie, si kagu na vina balabala pule, guana keke 
vina gilagila sapu ta pusi veko pa limamu babe pa raemu. Asa kaqu va balabala pule 
nigo, pude lopu makudo, tozi vura nia meke va nonoga ni goi koari na tie sa tinarae 
te Zihova. Ura e Zihova turana vurani gamu pa nana niniranira pa popoa Izipi, gua. 
10 Mamu balabala ia sa rane asa, koari hopeke vuaheni, koasa totoso ta vizatana.” 


Sapu Ta Podo Kenudi si te Tamasa 

11 “E Zihova kaqu turana lani gamu si gamu koasa popoa tadi na tie pa Kenani, 
sapu ele va tatara zonazona nia Sa koa gamu, meke koari na tiatamamia pukerane. 
Ego, pana vatu nia Sa si asa koa gamu, 12 si kaqu vala betoi gamu koe Zihova sari 
doduru koreo podo kenudi. Meke sari doduru kokoreo pu hira kekenu koari na mia 
kurukuru si te Zihova tugo.” 13 Ba kaqu holu vagi puleni gamu koa Sa sari doduru 
kokoreo pu ta hirae kenudi koari na don'ki, pude hobeni keke tuna sipi si arini. Be 
koromia holu pule nia gamu sa don'ki, si mamu moku i sari na susuri pa ruana pude 
va matea. Ba kaqu hobeni gamu sari doduru tumia koreo podo kenudi. 14 Ego, koari 
na rane vugorepere, pana nanasa gamu rina tumia koreo si gamu, ‘Na sa sa ginuana 
sa rane sapu kopu nia gita? gua, si kaqu olania gamu si asa, 'Koasa niniranira 
lavata sapu tavetavete nia e Zihova, si ta turaņa vura si gita na tie Izireli pa popoa 
Izipi, sa vasina sapu tava pinausu si gita. 15 Totoso va luli nia nana hiniva e Zihova sa 
baņara, meke korona va malumu gita sa pude taloa, si va matei e Zihova sari doduru 
koreo podo kenudi pa popoa Izipi, sari na tie meke na kurukuru. Gua asa ke va 
vukivukihi lani gita koe Zihova sari doduru kurukuru kokoreo pu ta hirae kekenudi, 


ü 13:2 Nab 3:13; Lk 2:23 ” 13:12 Ekd 34:19-20; Lk 2:23 


Ekisidasi 13:16 95 Ekisidasi 14:11 


ba hobe vagi puleni gita kasa sari na tuda koreo podo kenudi. t6 Ke sa rane hie si na 
vinabalabala pule, guana vina gilagila sapu ta pusie pa limada babe pa raeda, meke 
kagu va balabalani gita, sapu turana vurani gita e Zihova si gita pa popoa Izipi, koasa 
Nana niniranira lavata.’ ” 

Sa Lei meke sa Nika 

17 Meke sipu va malumi sa banara pa popoa Izipi sari na tinoni pude taloa, si lopu 
turana lani e Tamasa si arini, koasa sirana sapu sage la gua pa raratana Pilisitia“, na 
sirana papaka si asa. Balabala ia sa Tamasa, sapu lopu leana pude hobe binalabala 
sari na tie, meke pule la pa popoa Izipi, pana gilania rini sapu kote la varipera si 
arini, gua. 18 Ba turana lani Sa si arini, meke va ene viloviloraei Sa pa korapa popoa 
qega, sapu la gua koasa Kolo Zinara. Meke va sage poko varipera sari na tie Izireli. 

19 Meke palekia Mosese sari na susuri tinina e Zosepa, ura ele va tatara zonazona 
nia tu e Zosepa koari na tinoni Izireli, sapu pude gua asa. Guahe si zama nia e Zosepa, 
“Pana harupu gamu e Tamasa si gamu, si kaqu paleke taloani gamu sari na susuri 
tinigu koasa popoa hie,” gua si asa.” 

20 Meke taluarae si arini koa ke vasina pozana Sukoti, meke la va turu dia ipi si 
arini pa Etami, koasa hukihukirina sa popoa gega. 21 Pana rane si hoke ene va kenue 
koarini se Zihova koa keke lei, pude va dogoro nia koa rini sa sirana, meke pana boni 
si ene va kenue si asa koa rini koa keke nika, pude va kalalasi si arini pude boka 
ene si arini pana boni meke pana rane. 22 Doduru totoso sa lei si hoke turu va kenue 
koari na tie pana rane, meke sa nika pana boni. 

Karovia Rini sa Kolo Zinara 

1 Meke zama la koe Mosese se Zihova, 2 “Mu tozini sari na tinoni Izireli pude kekere 
la pa Pi Hahiroti, mi la va turu ipi, pa vari korapana sa vasileana Miqidoli meke sa 
Kolo Zinara, tata pa Beolo Zepone. 3 Meke kote balabala ia sa banara, sapu korapa ene 
vilorae mo pa korapa popoa si gamu tata pa qega, gua. 4Kaqu va luli nia nana hiniva 
Rau sa banara, meke kote hadu luli gamu sa si gamu, meke koasa Qua minataqara 
sapu lopu boka nana kamoa sa banara meke sari nana niha na varane, si kagu va 
lavatau rini si Rau. Meke vasina si kaqu gilania rina tinoni pa popoa Izipi, sapu Arau 
se Zihova.” Meke va tabea ri na tie Izireli sapu gua ele ta tozi nia rini. 

5 Meke sipu ele tozi nia rina tie sa banara pa popoa Izipi sapu ele govete taloa tu 
sari na tinoni Izireli, gua, si hobe binalabala si asa meke sari nana palabatu nomadi 
meke zama: “Lopu leana sapu tavetia gita. Ele va malumi gita meke va govete taloai 
si arini. Meke kamahire si ele siana ni gita sari nada pinausu arini!” gua si arini. 
6 Meke va namanama i sa banara sa nana totopili varipera meke sari nana niha na 
varane. 7 Meke topue la si asa meke sari doduru nana totopili varipera, turanae tugo 
sari ka onomo gogoto tie totopili niniradi pa vinaripera pu koai sari na dia palabatu 
varipera bokabokadi. 8 Meke va luli nia nana hiniva e Zihova sa baņara, meke hadu 
luli sa sari na tinoni Izireli, saripu ele taluarae va mataqara pa kinopu te Zihova. 
9 Meke hadu luli ni hose, na totopili varipera rini sari na tie Izireli, meke la kamoi 
rini si arini pa Kolo Zinara, tata pa Pi Hahiroti meke vasina sapu tia la pa Beolo 
Zepone. 

10 Meke sipu dogoria rina tie Izireli sa banara Izipi meke sari na tie varipera saripu 
korapa ene nono la koa rini, si matagutu sisigiti, meke kabo velavela va ululae na hata 
tinokae koe Zihova si arini. 11 Meke zama la koe Mosese si arini, “Nake soku vasina 
popomunuana pa popoa Izipi. Ba turana hoboro maeni gami goi tani pa korapa qega, 
pude va mate gami. Dotu, sapu tavetia goi meke turana vurani gami pa popoa Izipi! 

12 Ele tozi nigo tu gami, sipu lopu ele taluarae si gita tatasana, sapu kagu ta evana 
sapu guahe. Ele tozi nigo tu gami pude lopu voritini gami, ba mami koa tava pinausu 
nono la mami mo koari na tinoni pa popoa Izipi. Sina leana hola nia si pude koa tava 
pinausu vasina si gami, meke pude tava mate hoboro tani pa korapa popoa qega,” 
gua si arini. 

13 Ba olana se Mosese, “Mi lopu matagutu! Mi turu va ninira, mamu dogoria sa 
tinaharupu, sapu kaqu evania e Zihova koa gamu pa rane ninoroi, ura lopu kaqu 
dogoro pulei gamu sari na tie Izipi hire. 14 E Zihova si kaqu varipera poni gita, meke 
loketona si kaqu ta hivae koa gamu pude tavetia,” gua si asa. 


15 Meke zama la koe Mosese se Zihova, “Na vegua ke kabo vura na hata tinokae si 
goi? Mu tozini sari na tinoni pude ene la. 16 Mu ovulu sage nia sa mua kolu hodu, 
mamu tanini va ululia koasa kolo. Meke kagu boka ene pa pepeso popana, pa vari 
korapana sa kolo sari na tinoni Izireli. 17 Ba kaqu va lulini dia hiniva Rau sari na 
tinoni pa popoa Izipi, meke kaqu hadu luli gamu rini si gamu, meke kaqu vagia Rau 
sa Qua vina lavata nomana, koasa Qua minataqara koasa baņara, meke koari na 
hose na totopili, meke sari doduru tie varipera. 18 Pana va kilasi Rau si arini, si kaqu 
gilania ri na tinoni pa popoa Izipi sapu Arau mo se Zihova.” 


19 Ego, sa mateana te Tamasa sapu turu pa kenuna sa puku tie varipera tadi pa 
Izireli, si rizu la meke turu pa mudidia ri na tie varipera tadi pa Izireli. Sa lei ba rizu 
tugo, osolae la koa, 20 pa varikorapa dia ri na tie Izipi meke sari na tie Izireli. La sa 
lei meke va hupori sari na tie Izipi, ba poni kalalasa sa sari na tie Izireli, gua asa ke 
lopu boka ene varikamoi sari na tie varipera koasa doduruna sa boni sana. 


21 Meke huhuku sage nia Mosese sa limana koasa kolo, meke va tupele pule nia 
givusu gevasa niburuna e Zihova sa kolo. Meke raza lamo sa givusu koasa doduruna 
sa boni, meke ta evanae na pepeso popana sa kolo, sipu paqaha rua si asa. 22 Meke 
ene pa vari korapana sa kolo koasa pepeso sari na tie Izireli. Meke koa varikali, 
guana goba pa karu kalina sa kolo.” 23 Meke hadu lulini hose na totopili, rina tie Izipi 
si arini, meke kamo la gua pa varikorapadi sari karu goba kolo. 24 Meke sipu lopu ele 
kamo sa vaqavaqasa, si koa pa nika meke pa lei se Zihova meke dono gore mae koasa 
qeto minate tadi na tie Izipi, meke va tarazuzui Sa si arini. 25 Meke va soqoi mo e 
Zihova pa pepeso malohorona na napiti sari na totopili varipera, ke rizu mamata la 
si arini. Meke zama sari na tie Izipi, “Ai, e Zihova si varipera tokani sari na tie Izireli. 
Mada luara pania sa vasina hie!” gua si arini. 


26 Meke zama se Zihova koe Mosese, “Huhuku la nia sa limamu koasa kolo, pude 
kaqu varikamoi pule sa kolo, meke va lodu betoi sari na tie Izipi, meke sari na totopili 
varipera, na tie koari na dia hose.” 27 Ke huhuku sage nia Mosese sa limana koasa 
kolo, meke pule mae meke vari kamoi pule sa kolo pana vaqavaqasa. Meke podekia 
rina tie Izipi pude govete nia si asa, ba va lodu betoi e Zihova pa korapa kolo lamana 
si arini. 28 Meke lodu pa korapa kolo lamana sari na totopili varipera, na tie koari na 
hose, meke sari doduru tie varipera tadi pa Izipi saripu luli maei sari na tie Izireli 
koasa kolo, meke lopu hite keke koa rini si koa hola. 29 Ba ene pa pepeso popana sari 
na tie Izireli, pa varikorapadi karua goba kolo. 


30 Koasa rane sapu harupi e Zihova sari na tie Izireli koari na tie Izipi, si dogori ri 
na tie Izireli sari na tinidia ri na tie Izipi eko matedi pa raratana masamasa. 31 Meke 
sipu dogoria rina tie Izireli sa niniraņira lavata te Zihova sapu va kilasadi sari na 
tie Izipi, si magasa na pamana nia rini se Zihova, meke raņea rini si Asa, meke se 
Mosese sapu sa Nana nabulu. 

15 
Sa Kinera te Mosese 
1 Beto asa, si kera vahesi la nia e Mosese meke sari na tinoni Izireli sa kinera hie 
koe Zihova: , , 
“Kaqu kera vahesia rau se Zihova, 


sina matagara si Asa koasa Nana niniranira lavata. 
Fle va lodui Sa pa korapa lamana sari na tie meke sari dia hose.” 
2 E Zihova si va ninirau meke harupau. 
Asa tugo sa qua Tamasa sapu kaqu vahesia rau, 
meke Asa tugo sa Tamasa tadi na tiatamaqu, 
sapu kagu kera vahesia rau guguana sa Nana niniranira.” 
3 E Zihova si na tie varipera; 
meke e Zihova tugo sa pozana. 


4 Meke ipa lani Sa pa kolo sa qeto minate tadi pa Izipi 

meke sari dia totopili varipera. 
Meke lodu pa Kolo Zinara sari na nati palabatu varipera tadirini. 
5 Meke lodu guana patu pa hubi lamana, 

meke kuzu beto pa korapana sa kolo si arini. 


6 Sa lima mataomu Goi Zihova si ninira hola ji 
meke variva magasa, sapu muzara va umumia sa kana. 


7 Meke koasa Mua vinariva magasa Banara, si va kilasi Goi sari na Mua kana; 
meke sa Mua binugoro si hurunu vura guana nika 
sapu sulu betoi si arini guana remoremo popadi. 
8 Va givusia Goi sa lamana, 
meke varitomotomoi sage sari na kolo; 
meke turu tonoto sage guana goba; 
sa pepeso pa lamana lavata si ta evanae guana patu ninira. 
9 Meke zama sa kana, ‘Kaqu hadu luli rau, 
meke saputu vagi si arini; 
meke kaqu lobusu vagia rau sa qua magu, 
meke vagi betoi sari doduru pu tagoi rini; 
meke kaqu variva hia ni rau sari doduru dia likakalae, 
meke vagi sari doduru pu hivani rau,’ gua si asa. 
10 Keke sino lavata mo Goi Zihova, 
si lodu beto mo sari na tie Izipi; 
meke lodu guana aeana pa korapa lamana si arini. 


11 Ke Zihova, esei koari na tamasa sapu kekenono gua Agoi! 
Esei si kekenono gua Agoi sapu hopemu meke variva magasa hola? 
Esei si boka taveti sari na tinavete variva magasadi meke niniradi gugua Tamugoi? 
12 Ovulu sage nia Goi sa lima mataomu, 
meke ta onolo toa pa korapa pepeso sari nada kana. 
13 Koasa Mua tataru lopu ta nana kamona, 
si turani Goi sari na Mua tie saripu ele vata rupahi Goi; 
meke koasa Mua niniranira si turana lani Goi koasa Mua popoa madina si arini. 
14 Soku butubutu si avoso nia, 
meke holoqoru na matagutu si arini, 

meke tarazuzu sari na tie Pilisitia. 
15 Matagutu sisigiti sari na koimata tadi pa Edomu; 


meke sari na tie niniradi pa popoa Moabi si nenegara; 
meke malohoro sari na tinoni pa Kenani. 

16 Meke matagutu sisigiti si arini, 
sapu dogoria rini sa niniranira tamugoi Zihova. 

Meke turu nunala pa minatagutu si arini, 


osolae ene hola sari na muatie | 
saripu vata rupahi Goi pa tinoa pinausu. 


17 Turani Goi sari na Mua tinoni, 

meke la vekoi Goi koasa Mua toqere soti, 

sa vasina sapu kuria Goi telemu, 
pude na Mua vasina kokoana, 

sapu sa vasina hopena sapu kuria Goi Zihova pa limamu soti. 
18 Kagu koa Banara si Goi Zihova ninae rane ka rane.” 


Sa Kinera te Miriami , UA , , 
19 Ene pa varikorapa kolo koasa pepeso popana sari na tie Izireli. Ba sipu ene luli 


la sari na totopili varipera, meke sari na tie Izipi koari na dia hose pa vari korapana 
sa kolo koa sa pepeso popana, si varikamo pule nia e Zihova sa kolo meke kuzu beto 
pa korapa kolo si arini. 

20 Beto asa si tanini vagia poropita Miriami sapu sa tasina barikaleqe e Eroni sa 
tabarini, meke lulia ri doduru barikalege si asa, peka lopilopi turaņi rini sari na 
tabarini. 21 Meke kera se Miriami: 

“Mi kera vahesia se Zihova, 
tava lavata si Asa sina mataqara si Asa pa vinaripera; 
ele ipani Sa pa kolo sari na tie varipera koari na dia hose!” 


Tava Lomoso sa Kolo Pasana ji 
22 Meke turana va seu i e Mosese pa Kolo Zinara meke la gua pa korapa qega sapu 


ta pozae Sura sari na tie Izireli. Ka neta rane si enea rini sa korapa qega, ba loke 
kolo si dogoria rini. 23 Meke sipu kamoa rini si keke vasina pozana Mara, ba sa kolo 
vasina si pasa sisigiti, ke lopu boka napoa rini si asa. Gua asa ke ta pozae Mara sa 
pozana. 24 Meke qumiqumi na nanasia rini se Mosese, “Nasa si kote napoa gita?” gua 
si arini 25 Meke varavara va ninirae la koe Zihova se Mosese, meke va dogoro nia e 
Zihova koasa si keke kukuru huda, meke oki la nia sa si asa pa kolo, pude va lomoso 
ia meke boka ta napo sa kolo. 

Meke ponini tinarae tugo e Zihova vasina si arini, pude luli. Podeki tugo Sa vasina 
si arini, 26 meke zama si Asa, “Arau tugo se Zihova sapu salana gamu si gamu. Be 
va tabe va hinokara si gamu koari na tinavete sapu gua tonoto pa Qua hiniva, meke 
kopuni gamu sari na Qua zinama, si lopu kaqu va kilasa gamu Rau si gamu koari na 
minoho saripu vata razae lani Rau koari na tinoni pa popoa Izipi.” 

27 Beto asa si mae pa vasileana Elimi si arini, meke vasina si dogori rini sari ka 
manege rua bukaha kolo meke sari ka zuapa navulu huda pamu, ke va turu dia ipi 
tata koasa kolo vasina si arini. 


16 


Sa Ginani sapu Ta Pozae Mana meke sari na Kurukuru Tapuru 

1 Meke taluarae pa Elimi sa doduruna sa butubutu Izireli, meke mae koasa soloso 
qega sapu ta pozae Sini si arini, sapu pa vari korapana Elimi meke Saenai. Meke 
kamo vasina pa rane vina manege lima koasa sidara vina rua si arini seunae gua 
taluarae pa popoa Izipi si arini. 2 Meke pa korapana sa qega vasina, si nominomi 

la koari Mosese e Eroni sari doduru tinoni, 3 meke zama guahe koari karua si arini, 
“Leana hola si be ele va mate gami e Zihova pa popoa Izipi si gami vasina sapu ele 
boka koa meke hena gemami miti, meke soku pule ginani gua pu hivani gami, ba 
turana maeni gami gamu kara tani si gami doduru meke va agoso mate gami,” gua 
si arini. 

4 Meke zama la koe Mosese se Zihova, “Ego, kamahire si kaqu va gore gunia na 
ruku Rau pa galegalearane koa gamu doduru sa ginani. Koari doduru rane si kaqu 
vura la sari doduru tie meke pudiki varigarani gua sapu garo koasa rane asa. Pa 
sirana hie si hiva podeki Rau si arini, be va tabei rini sari na Qua vina tumatumae.” 
5 Koasa rane vina onomo si kaqu vagi va soku si gamu, hola nia doduru totoso, mamu 
va namanama i sari na ginani padana karua rane,” gua si Asa. 

6 Ke zama la koari doduru tie Izireli sari Mosese e Eroni, “Koasa veluvelu hie si kaqu 
gilania gamu sapu e Zihova si turana vurani gamu pa popoa Izipi si gamu. 7 Pana 
munumunu si kaqu dogoria gamu sa nedalana sa kalalasa te Zihova. Ura ele avosi Sa 
sari na mia qinumiqumi saripu lopu qetuni Sa. Uve, qumiqumi nia gamu si Asa, sina 
gami karua si tozi vurani mo sari Nana vina tumatumae.” 8 Meke zama se Mosese, 
“Pana veluvelu hie si kote poni gamu miti e Zihova si gamu pude henai, meke sokudi 
hola bereti sapu gua hivani gamu, si kote poni gamu Sa doduru munumunu, sina 
ele avosi Sa sari doduru mia qinumiqumi, sapu lopu qetu nia gamu si Asa. Totoso 
qumiqumini gami gamu, si namu e Zihova mo si qumiqumi nia na lopu qetu nia 
gamu.” 

9 Meke zama la koe Eroni se Mosese, “Mu tozini sari doduru tie pude mae turu pa 
kenuna e Zihova, sina ele avosi Sa sari na dia qinumiqumi,” gua si asa. 10 Meke sipu 
zama la i tugo Eroni sari doduru tie Izireli, si dono la pa qega si arini, meke hinoga 


nedala vura mae koa ke lei sa kalalasa te Zihova. 11-12 Meke zama la koe Mosese se 
Zihova, “Ele avosi Rau sari na qinumiqumi tadi na tie Izireli. Ego, mamu tozini sapu 


pana veluveluna sa popoa si kaqu henai rini sari na miti, meke pana munumunu 
si ve soku gua sari na bereti saripu hivani rini si kaqu henai rini. Beto asa si kaqu 
gilania rini, sapu Arau si e Zihova sa dia Tamasa,” gua si Asa. 

13 Beto asa si tapuru mae gana si keke rovana kurukuru lavata, meke siņia rini sa 
vasina pu koa ia rini, meke sa vasina tugo asa si hoqaia na puni pana munumunu. 
14 Meke sipu murimuri taloa sa kolo, si koa hola pa beru pepeso qega si keke tinitona 
kekeoro hitekena. 15 Meke sipu dogoria ri na tie Izireli, si varinanasa nia rini si asa, 
“Nasa sa tinitona hie?” gua si arini, sina lopu gilania rini si asa.” 

Meke zama la se Mosese koa rini, “Asa sa ginani sapu ponini gamu e Zihova pude 
hena ia,” gua si asa. 16 Meke tozini e Zihova si arini, pude hopeke pudiki varigarani 
sokudi gua sapu hivani rini, padana karua lita hopeke tie pa nana vetu soti. 

17 Meke tavetia rina tie Izireli sapu gua asa. Kaiqa si vagi va soku meke kaiqa si va 
visavisae mo. 18 Meke sipu padai rini si arini, arini sapu vagi va soku si lopu tago va 
soku sisigiti, meke arini sapu vagi va visavisa, si lopu papaka tugo sapu vagia rini, 
ba hopeke vagia rini sapu gua garona koasa nana pada.” 19 Meke zama la koa rini 
se Mosese, “Namu loke tie si kaqu va nagiti hola ia si keketona, pude tana vugo,” 
gua si asa 20 Ba kaiqa arini si lopu hiva avosia se Mosese, meke va nagiti vekoi rini 
si kaiqa meke kamoa munumunu si sini na nokinoki meke humana hikare si arini, 
meke bugoroni e Mosese si arini. 21 Meke doduru munumunu si pudiki varigarani 
rini, sapu gua boka hena betoi rini. Meke sipu manini sage sa rimata, si kolo taloa 
dia saripu koa hola pa pepeso. 

22 Meke koasa rane vina onomo si padana karua totoso hola gua sa ginani sapu 
varigara nia rini hopeke tie si ka made lita padana. Meke tozia ri doduru koimata 

tanisa butubutu sa guguana koe Mosese. 23 Meke zama la koa rini se Mosese, “Guahe 
si zama nia e Zihova, 'Vugo si na rane Sabati, meke na rane magogoso si asa, sapu ele 
tava madi koe Zihova. Kaqu kinai ninoroi sapu gua hivani gamu pude kinai, meke 
kaqu raroi gamu sapu gua hiva raroi gamu. Meke sapu koa hola si kaqu veko vata 
kalei gamu pude tana vugo, ” gua si asa.” 24 Ke veko hola i rini sari na ginani koa 
holadi osolae kamoa munumunu gua sapu zama nia Mosese koa rini, ba lopu muzi 
babe koai nokinoki si arini. 25 Meke zama se Mosese, “Mi henai si hire ninoroi, sina 
na rane Sabati si ninoroi, na rane magogoso sapu ele tava madina koe Zihova, meke 
lopu boka vagi ginani si gamu pa valena sa vasina sapu koa ia gamu hie, sina lopu 
koa vasina si asa. 26 Ka onomo rane si kaqu hata ginani si gamu, ba koasa rane vina 
zuapa, sa rane magogoso, si lopu kaqu hoqa sa ginani.” 

27 Ba kaiga rina tie si la hata ginani koasa rane vina zuapa, ba loketona si dogoria 
rini. 28 Meke zama la koe Mosese se Zihova, “Ve seunae gua si kaqu koromia va tabei 
gamu na tie Izireli sari na Qua zinama? ?9 Dotu, sapu Arau Zihova, si ele poni gamu sa 
rane magogoso; gua asa ke, kaqu garomia sa ginani sapu kaqu ponini gamu doduru 
totoso, meke koasa rane vina onomo pude tana karua rane. Meke doduru tie si kaqu 
koa vasina sapu koa si asa, koasa rane vina zuapa, si lopu kaqu luaria sa sa nana 
vetu.” 30 Ke gua asa si lopu tavetavete sari na tie koasa rane vina zuapa. 

31 Meke poza nia mana ri na tie Izireli sapu kekenono keke kiko keoro hitekena, 
meke linilini gua ri na bisikiti hitekedi saripu ta henie zipale. * 32 Meke zama se 
Mosese, “Ele zama gita e Zihova si gita, pude va naqiti vekoi kaiqa mana, pude tadi 
tudia rina tuda; meke pude boka dogoria rini sa ginani, sapu ponini gita Sa meke hena 
ia gita pa korapa qega, sipu turana vurani gita e Zihova pa popoa Izipi.” 33 Meke tige 
zama la koe Eroni se Mosese, “Vagia keke zagi mamu voi nia mana karua lita padana, 
mamu vekoa pa vetu te Zihova, pude ta kopue tana tudia ri na tuda,” gua si asa.” 34 Ke 
tavetia Eroni sapu gua zamani e Mosese, meke vekoa Eroni sa zagi sapu koa ia na 
mana pa kenuna sa Bokese Vinariva Egoit, pude ta kopue. 35 Ego na mana si hena ia 
ri na tinoni Izireli koari ka made navulu puta vuaheni pule, osolae kamoa arini sa 
popoa Kenani, vasina sapu koa si arini. ” 36 Sa padana sa mana si karua kilo pa keke 
tie. 

Kolo Mae Guana pa Patu 

1 Meke taluarae koasa soloso qega sapu ta pozae Sini sa doduruna sa butubutu 
Izireli, meke ririzu la koari ninae vasina pa zinama te Zihova si arini. Meke mae va 
turu ipi si arini pa Repidimi, ba namu loke kolo napo si koa vasina. 2? Meke podalae 
nominomi nia rini se Mosese, meke zama guahe, “Kei poni gami kolo napo,” gua si 
arini. 

Meke olana se Mosese, “Na vegua ke nominomi nau gamu? Na vegua ke hiva 
podepodekia gamu se Zihova?” gua si asa. 

3 Ba memeha mate sari na tinoni, ke lopu makudo qumiqumi nia mo rini se Mosese. 
Meke zama guahe si arini, “Na vegua ke turana va seu pani gami goi pa popoa Izipi si 
gami? Na pude va memeha mate gami meke sari na mami koburu na mami rovana 
kurukuru gua si goi?” gua si arini. 

4 Meke varavara va ninira la koe Zihova se Mosese meke zama, “Nasa si boka tavetia 
rau koari na tie hire? Na korapa hiva gona nau patu mo rini si rau,” gua si asa. 

5 Meke zama la koe Mosese se Zihova, “Mamu vagi atuni koa goi sari kaiqa koimata 
tadi na tie Izireli. Mamu ene la va kenue koa rina tinoni; mamu vagia sa kolu hodu 

sapu seke nia goi koasa Ovuku Naelo. $ Kagu turu si Rau pa kenuna keke patu koasa 
togere Saenai, kagu sekea goi sa patu asa, meke kagu vura mae koasa sa kolo, pude 


napo sari na tie.” Meke tavetia tugo Mosese pa kenudia rina koimata tadi na tie Izireli 
sapu gua asa. 


7 Ke ta pozae Ma'asa, meke Meriba sa vasina asa, sina nominomi na podepodekia 
rina tinoni Izireli se Zihova, meke nanasa guahe: “Vegua koa Nana koa gita se Zihova 
babe lokari?” gua. 


Sa Vinaripera koari na Tie Amaleki 

8 Meke mae razai rina tie Amaleki“ sari na tie Izireli pa Repidimi. 9 Ke zama koe 
Zosua se Mosese, “Mamu vizata vagi kaiga tie pude la razai sari na tie Amaleki vugo. 
Arau si kote turu pa batuna sa togere meke taninia sa kolu hodu sapu tozi nau e 
Zihova pude palekia,” gua si asa. 10 Meke tavetia tugo Zosua sapu gua garunu nia 
Mosese koasa meke la razai rini sari na tie Amaleki, sipu sage la pa batu togere sari 
Mosese, Eroni meke Huri. 11 Totoso va sage seunae i e Mosese sari limana si matagara 
sari na tie Izireli pa vinaripera, ba sipu gore sari limana si podalae tava kilasa sari 
na tie Izireli koari na tie Amaleki. 12 Meke sipu mabo sa limana e Mosese, si vagi vala 
nia ri Eroni e Huri si keke patu, pude habotu si asa vasina. Meke turu kapae koasa 
si arini meke ovulu sageni sari limana, meke tuqe va nosoi osolae lodu sa rimata. 


13 Gua asa ke va kilasa betoi Zosua sari na tie Amaleki. | , 
14 Beto asa si zama la koe Mosese se Zihova, “Mu kuberia vivineina sa minataqara 


hie, pude ta balabalae si asa. Mamu tozi nia se Zosua sapu kaqu va kilasa betoi Rau 
sari na tie Amaleki pude loke tie pa kasia popoa si boka balabala la i,” gua si Asa.” 
15 Meke tavetia Mosese si keke hope meke poza nia sa, “E Zihova sa qua Pitipiti pude 
turani sari na tie pa minataqara,” gua. 16 Meke zama si Asa, “Mu ovulu sage nia sa 
pitipiti te Zihovař. Meke lopu kagu makudo razai e Zihova sari na tie Amaleki koari 
doduru sinage na sage,” gua si Asa. 


La Tutuvia Zetoro se Mosese ji o. 
1 Ego, avoso nia e Zetoro, sapu sa roana e Mosese, meke na hiama pa Midiani, 


sari doduru ginugua saripu taveti e Tamasa koe Mosese, meke koari na tinoni Izireli, 
sipu turana vurani Sa si arini pa popoa Izipi. 2? Ke turana mae nia sa koe Mosese 
se Zipora sapu sa barikaleqe te Mosese, sapu koa hola koasa.” 3 Meke se Qesomu, 
meke se Elieza, sapu sari karua tuna koreo. Ura ele zama nia tu e Mosese sapu na tie 
karovona si asa pa votiki popoa gua, ke poza nia Qesomu sa sa tuna koreo asa. " 

4 Meke zama nia tugo sa sapu guahe, “Sa Tamasa tanisa tamaqu si ele toka nau 
meke harupau, meke lopu tava mate si rau koasa banara pa popoa Izipi” gua, ke 
poza nia Elieza pule sa si keke tuna koreo.” 

5 Ego, turana mae nia e Zetoro, sa barikaleqe te Mosese, meke sari karua koreo pa 
korapa qega, vasina sapu korapa koa se Mosese koasa toqere hopena. $ Meke garunu 
va kenue la inavoso tu si asa koe Mosese sapu korapa mae si arini, gua. 7 Ke la 
tutuvia Mosese si asa, meke todono pa kenuna, meke ahoa sa si asa, meke nanasani 
ri karua sari na dia tinoa, meke tiqe la pa ipi te Mosese si arini. 8 Meke vivineini e 
Mosese koe Zetoro sari doduru ginugua, saripu evani e Zihova koasa baņara meke 
koari na tinoni pa popoa Izipi, pude harupi sari na tinoni Izireli. Meke vivineini 

tugo Mosese koasa sari na guguadi rina tinasuna saripu tutuvi rini pa inene, meke 
gua meke ele harupi e Zihova si arini. 9 Meke sipu avosi Zetoro sari doduru vivinei 
arini si qetu hola si asa. 10 Meke zama, “Mani tavahesi se Zihova sapu harupu puleni 
gamu koasa baņara, meke koari na tie pa popoa Izipi! Mani tavahesi se Zihova sapu 
harupu puleni sari Nana tie koasa tina pausudia. 11 Ego, kamahire si gilania rau sapu 
e Zihova si ululu holani sari doduru tamasa pule, sina ele evania Sa sapu gua asa, 
totoso dono goreni na nonovali ri na tie Izipi si arini.” 12 Beto hoi si paleke la nia e 
Zetoro si keke kurukuru doduruna pude va vukivukihi va uququa, meke kaiqa pule, 
pude vala ni koe Tamasa. Ari Eroni meke sari doduru koimata tadi na tie Izireli si 
luli koasa, pude henai sari na ginani madidi tana vinahesi. 


Sa Vinizatadi rina Tie Varipitui 
(Diutironomi 1:9-18) 


13 Pa koivugona, si pitu va tonoti e Mosese sari na ninominomi tadi na tinoni Izireli; 
meke tupiti mate si asa, podalae munumunu meke kamoa pana boni. 14 Meke sipu 
dogori e Zetoro sari doduru tinavete saripu taveti e Mosese, si nanasa guahe si asa, 
“Nasa sari doduru tinavete hire, saripu korapa taveti goi tadi na tie? Na vegua ke 
tavete eke betoi goi telemu sari doduru, meke sari na tie si korapa turu tani, meke 
tepa nigo tinokae, podalae munumunu meke kamoa boni?” 


15 Meke olana se Mosese, “Ura mae koa rau sari na tie pude hata ia sa vinatonoto 
te Tamasa. Ke kaqu tavetia rau si asa. 16 Pana varitokei sari karua tie, si mae koa rau 
si arini, meke arau si vizatia sapu esei ri karua si tonoto, meke kagu tozini rau sari 
na zinama na vina tumatumae te Tamasa.” 


17 Meke zama se Zetoro, “Sa sirana sapu tavetia goi sana si lopu tonoto. 18 Agoi 
meke sari doduru tie hire si kote mabo sisigiti sina mamata sisigiti sa tinavete hie 
koa goi meke lopu boka tavete ekea goi si asa. 19 Ego, maqu ponigo kamahire kaiqa 
vinaritokae leadi, meke mani koa koa goi sa Tamasa. Meke kaqu na tie varikarovae 
si agoi koa rina tie pa kenuna sa Tamasa meke paleke maeni sari na dia tinasuna. 
20 Kaqu va tumatumae nia goi koa rini sa tinarae te Tamasa, meke va dogoro nia 
koa rini sa siranana sa tinoa, meke sa tinavete sapu kaqu tavetia rini. 21 Ba guahe si 
kaqu tomo la nia goi koari na mua tinavete. Kaqu vizati goi si kaiqa tie bokabokadi, 
meke kaqu na koimata koari na tinoni si arini. Kaiqa si kaqu koimatani si kaiqa tina, 
kaiqa si kaiqa gogoto, kaiqa si ari ka lima navulu meke kaiqa si ari ka manege puta. 
Kaqu na tie te Tamasa meke ta ronuedi saripu lopu boka ta tabara golomo pude ta 
sekesekei koari na dia tinavete. 22 Madi koa varitokae pa tinavete varipitui si arini 
doduru totoso koari na tie, ba sari na tinasuna nomadi si kaqu paleke mae ni rini 
koa goi. Meke sari na tinasuna hitekedi si kaqu pitui mo rini teledia, gua asa si lopu 
kaqu tasuna koa goi si arini, pude paleke toka nigo rini sa pinaleke mamata. 23 Ego, 
be lulia goi sa zinama te Tamasa sapu gua asa, si lopu kaqu va mabo pule nigo si goi, 
meke sari doduru tie hire si kote ele tava tonoto dia tinasuna, meke pule la pa dia 
vetu,” gua si asa. 


24 Ke avosia Mosese sa roana sapu se Zetoro, meke taveti sa sari doduru ginugua 
saripu zama ni sa koasa. 25 Meke vizati Mosese sari na tie bokabokadi koari doduru 
tie Izireli, meke va koimata i sa koari na tina tie, koari na keke gogoto tie, na lima 
navulu tie, meke manege puta tie. 26 Meke koa varitokae pa tinavete varipitui koari na 
tie si arini doduru totoso, meke paleke lani rini koe Mosese sari na tinasuna nomadi, 
ba pitui mo rini sari na tinasuna hitekedi. 


27 Beto asa, si zama luluaria e Mosese se Zetoro meke pule la pa nana popoa si asa. 

Sari na Tie Izireli pa Togere Saenai 

1-2 Meke taluarae sari na tie Izireli pa Repidimi. Meke pa rane kekenu koasa sidara 
vina neta, pa mudina sipu taluarae rini pa popoa Izipi, si mae koasa qega pa Saenai 
si arini. Meke mae koa varigara vasina pa hubina sa toqere Saenai. 3 Meke sage la 
pa toqere se Mosese, pude la tutuvia sa Tamasa, gua. 

Meke zama sa Tamasa koa sa pa toqere meke tozi nia Sa si asa, pude kaqu zama 
guahe koari na tie Izireli, 4 “Ele dogoria gamu, sapu gua ele tavetia Arau Zihova koari 
na tie pa popoa Izipi, meke turana gamu, kekenono guana atata sapu palekia sa tuna, 
meke turana maeni gamu tani koa Rau. 5 Ego, be va tabei na kopuni gamu kamahire 
sari na Qua vinariva egoi koa gamu, si kaqu na Qua tie soti si gamu. Ura sa doduruna 
sa kasia popoa si Taqarau mo, ba gamu sari na Qua tie ta vizatamia.”” 6 Gua ri na 
butubutu hiama pu va madi Rau telequ pude na butubutu tava madi mia.”” 7 Ke gore 
la se Mosese meke tioko varigarani sari doduru koimata na tinoni, meke tozi koarini 
sari doduru ginugua pu ele zama ni e Zihova koasa. $ Beto asa, si olana keke gua sari 
doduru tie, “Kaqu va tabei gami sari doduru gua pu zamani e Zihova,” gua si arini, 
meke pule la tozi e Mosese koe Zihova sari doduru gua pu zama ni ri na tie koasa. 
9 Meke zama koe Mosese se Zihova, “Kaqu mae si Rau koa goi pa korapa lei moatana, 
pude kaqu avosia rina tie, sapu zama si Rau meke kaqu va hinokarigo rini podalae 


kamahire.” 
Meke la tozia e Mosese koe Zihova sa inolana tadi na tinoni Izireli. 10 Meke zama 
koasa se Zihova, “Mu la tozini sari na tinoni pude va via i dia tinoa podalae pa rane 


ninoroi meke vugo pude vahesi Au si Arau. Kaqu sopu va via i rini sari na dia poko, 
11 pude madi va namanama nia sa rane pana repere. Meke koasa rane sana si kaqu 
gore mae si Rau koasa toqere pa Saenai meke kagu dogoro Au rini vasina. 12 Mamu 
voloso hukatia tugo sa vari likohaena sa toqere, pude lopu kaqu ene karovia rina tie 
si asa. Meke kaqu tozini tugo goi sari na tie, pude lopu kaqu ene sage la pa toqere, 
babe ene tata la koasa hubina. Ego, be keke tie si ene la netia si asa, si kaqu tava 
mate tugo si asa.” 13 Namu loke tie kaqu tiqua si asa, ba kagu ta gona patu babe na 
tupi si asa. Be na tie sia babe na kurukuru ba kaqu tava mate si arini! Ba pana ta ivu 
va gelenae sa buki, si kaqu ene tata la koasa voloso pa toqere sari na tie,” gua si asa. 

14 Meke taluarae gore mae pa toqere se Mosese, meke tozini sa sari na tie pude va 
namanama, pude vahesia sa Tamasa. Ke sopu va via i rini sari na dia poko. 15 Meke 
zama la koa rini se Mosese, “Mi va namanama nia sa rane pana repere, mamu lopu 
va tata i sari na mia barikaleqe,” gua si asa. 

16 Ego, koasa munumununa sa rane vina neta, si kapi na paka sa popoa, meke 
hakea na lei sa batuna sa toqere. Meke ta avoso sa kabona sa buki, meke matagutu na 
nenegara hola sari na tinoni.”” 17 Meke turana vurani Mosese koari na dia ipi sari na 
tinoni Izireli, meke turu pa hubina sa toqere si arini, pude tutuvia sa Tamasa. 18 Meke 
opo tamunia na tunaha sa doduruna sa toqere Saenai, sina mae turanae koasa se 
Zihova pa korapa nika. Meke sage sa tunaha, guana tunaha tana nika lerana, meke 
matagutu na nenegara sisigiti sari doduru tinoni Izireli. 19 Meke ninira lalanana sa 
mamalainina sa buki, meke olania e Tamasa sa zinama te Mosese pa korapana sa 
paka manauru. 20 Meke gore mae pa batuna sa toqere Saenai sa Tamasa, meke tioko 
sage nia Sa se Mosese pa batuna sa toqere. Ke sage la se Mosese, 21 meke zama koasa 
se Zihova, “Mu gore la, mamu va balau i sari na tinoni pude lopu karovia rini sa 
voloso, pude mae dogorau. Be karovia rini si asa, si kaqu soku arini si tava mate. 

22 Meke gua tugo sari na hiama saripu tata mae koa Rau, si kagu va via puleni. Ba 
be lopu gua asa, si kagu tava mate si arini.” 23 Meke zama la koe Zihova se Mosese, 
“Sari na tie si lopu kaqu boka sage atu pa togere Saenai, sina ele tozini gami Goi pude 
va hopea sa toqere, meke ta voloso vari likohae si asa.” 

24 Meke olana la ia Zihova si asa, “Mu gore la, mamu turaņa sage mae nia se Eroni. 
Ba sari na hiama meke sari na tie si lopu kaqu karovia sa voloso pude sage mae koa 
Rau. Ba be karovia rini si asa, si kaqu tava mate si arini,” gua si Asa. 25 Ke tiqe gore 
la koari na tinoni se Mosese, meke tozini sa koarini saripu gua zamani e Zihova. 

Sari ka Manege Puta Tinarae 
(Diutironomi 5:1-21) , , , 
1 Hire sari na zinama te Tamasa, saripu zama ni Sa: 2 “Arau tugo se Zihova sa 


mia Tamasa, sapu turana vurani gamu pa popoa Izipi, vasina pu koa tava pinausu si 
gamu. 


3 Loke Tamasa si kaqu vahesia gamu ba Arau mo. 

4 Lopu kagu taveti gamu kinehadi sari na tinitona pa manauru meke pa pepeso 
babe pa korapa kolo.” 5 Lopu kaqu todono nia na vahesia gamu si keke beku, ura 
Arau se Zihova sa mia Tamasa sina Tamasa kono si Rau, meke lopu va malumu 
gamu Rau pude vahesi sari kaiqa tamasa pule. Kaqu va kilasi Rau si arini pu 
kana Au meke sari na dia pinodopodo kamoa ka neta meke made sinage.”” 6 Ba 
kaqu tataru ni Rau sari na tina sinage na sage saripu tataru Nau na va tabei sari 
na Qua tinarae. 

7 Meke mu poza kokoha nia pa tinokotokoro sa pozaqu, ura kaqu va kilasia Arau 
Zihova, sa mua Tamasa, sa tie sapu poza hoboro nia ginugua seana sa pozagu.” 

8 Mu kopu nia na va madia goi sa rane Sabati.” 9 Koari ka onomo rane si kaqu 
taveti gamu sari na mia tinavete,” 10 ba sa rane vina zuapa, si na rane magogoso 
sapu ele va madia Rau. Koasa rane asa si loke tie si kaqu tavetavete: agoi, sari na 
tumu, sari na mua kurukuru, babe sari na tie karovodi saripu koa pa mua popoa. 
11 Ura koari ka onomo rane si tavetia Arau e Zihova sa pepeso, sa manauru, sa 
lamana, meke sari doduru likakalae koa rini, ba pa rane vina zuapa si magogoso 
si Rau. Gua asa si va hopea Rau sa rane Sabati meke va madia Rau si asa.” 

12 Mu va lavatia sa tamamu meke sa tinamu, gua asa si kote koa va gelenae si goi 
pa popoa sapu kaqu poninigo Rau.” 

13 Meke mu variva mate.” 

14 Meke mu barabarata.” 

15 Meke mu hiko.” 


16 Meke mu zutu kokoha ia si keke tie.” , , , 
17 Meke mu okoro nia goi sa vetu tanisa keke tie, sa nana barikaleqe, sari nana 


pinausu koreo na vineki, sari nana kurukuru, meke sari nana don'ki, babe kaiqa 
toņa pule saripu tagoi sa tie.”” 


Matagutu sari na Tie Izireli 

18 Ego, sipu avosia ri na tinoni sa paka na avolonanana sa buki, meke dogoria rini 
sa malakapina sa kapi, meke sa tunahana sa togere, si matagutu na nenegara sisigiti, 
meke turu pa seu si arini.” 19 Meke zama la koe Mosese si arini, “Mamu zama koa 
gami meke kote va avoso si gami, ba mani lopu zama tonoto mae koa gami sa Tamasa, 
sina kote mate si gami,” gua si arini. 

20 Meke olana se Mosese, “Mi lopu matagutu. Na hiva va sosodea mo Tamasa sapu 
pude pamana nia gamu si Asa, meke lopu makudo va tabea gamu si Asa, meke lopu 
kaqu tavete va sea si gamu,” gua. 21 Ba turu va seu dia tugo sari na tie, meke e Mosese 
mo telena si ene tata la koasa lei muho, vasina koa sa Tamasa. 


Sa Tinaraena sa Hope 

22 Meke tozi nia Zihova se Mosese, pude zamani koari na tie Izireli si hire, “Ele 
dogoria gamu sapu Arau, Zihova si ele zama gore mae guahe pa manauru, koa gamu. 
23 Mi lopu taveti sari na tamasa siliva babe qolo, ba Arau mo si mi vahesi eke Au. 
24 Mamu tavete poni Nau si keke hope pepeso, mamu va vukivukihi ni vasina sari 
na mia sipi, qoti, na bulumakao, pude na vina vukivukihi tava uqudi, meke vina 
vukivukihi pa hinenahena binaere. Kaqu mae si Rau meke manani gamu, pa doduru 
vasina sapu ele va madi poni gamu Rau, pude vahesi Au. 25 Ego, be guana tavete 
poni Nau gamu si keke hope patu, si mamu lopu peqoi sari na patu, ura be guana 
peqoni tinitona tavetaveteana gamu sari na patu, si lopu kaqu qetu nia Rau si asa, 
na lopu garo pa vinahesi si arini.” 26 Mi lopu tavete nia halehaleana sage sa hope. 
Ba be tavetia gamu si asa si kote ta dogoro dodoho mia sipu haele sagea gamu sa 
halehaleana.” 

Sa Tinaraedi rina Pinausu 
(Diutironomi 15:12-18) 

1 Beto asa si zama la koe Mosese sa Tamasa, “Hire sari na tinaraedi rina pinausu 
sapu kagu valani goi koari na tie Izireli: 2 Be guana holua goi si keke pinausu Hiburu, 
si kaqu tavetavete ponigo sa ka onomo vuaheni. Meke koasa vuaheni vina zuapa si 
kagu ta rupaha, meke loke nana lipulipu si asa.” 3 Be na pinausu lelekena meke 
mae si asa, si kaqu lelekena” tugo meke ta rupaha taloa si asa. Ba be na pinausu 
varihabana si asa, si mani turaņa taloa nia sa sa nana barikaleqe. 4 Ba be va haba 
nia sa palabatu pu tagona si keke barikalege koasa tie, meke va podo nia koburu 
koreo babe vineki sa si asa, si kaqu koa hola guana pinausu tugo tanisa sa barikaleqe 
meke sari nana koburu, meke sa tie mo si kaqu ta rupaha taloa nana mo. > Ba be 
zama guahe sa pinausu, ‘Tataru nia rau sa qua palabatu, meke sa qua barikaleqe 
meke sari na tuqu,’ gua, meke lopu hiva ta rupaha taloa si asa, $ si kaqu turana la 
nia sa nana palabatu si asa koari na tie varipitui pa kenuna sa Tamasa. Meke kaqu 
va turu kapae ia sa pa tukutukuna sa sasada babe koasa dedegere sasada meke tiqe 
lopaia sa sa talinana. Beto asa si kagu na nana pinausu si asa pa doduruna sa nana 
tinoa. 7 Be keke tie si holuholu nia sa sa tuna vineki pude na pinausu gua, ba lopu 
kagu ta rupaha taloa kekenono gua ri na pinausu tie. 8 Ego, be ta holuholue si asa koa 
ke tie, pude na barikaleqe pinausu tanisa gua, ba lopu hiva nia sa tie si asa, si kaqu 
vata holu pule la nia sa tie koasa tamana sa barikalege si asa. Lopu kaqu holuholu 
nia sa koari na tie karovodi, sina lopu ronua sa si asa. Kumatia sa sa nana vina tatara 
koasa. 9 Ba be keke tie si holua si keke pinausu vineki pude va haba nia koasa tuna 
koreo gua, si kaqu tataru gunia na tuna vineki soti sa si asa. 10 Be keke tie si vagi 

pulea si keke barikalege pude na nana barikalege vina rua, gua, si mani lopu makudo 
tugo pude tataru nia sa sa barikalege kekenu. Kagu gunia tugo sa sa nana barikalege 
kekenu pa ginani, poko, na koa turania sa, gua tugo pa pinodalaena sa dia kinoa 
keke pa vinarihaba. 11 Ego, be lopu tavete lani sa tie hie sari nana tinavete koasa 
barikalege kekenu, si kaqu vata rupahia sa si asa, meke loke nana gale sa barikaleqe 
koasa. 


Tinaraedi rina Ginugua La gua pa Tinanaziri 

12 Asa sapu sekea si keke tie meke va matea, si kaqu tava mate tugo si asa.” 13 Ba 
be lopu pa nana hiniva pude va matea sa tie, gua, ba na ta evana hola nana mo, gua, 
si kote boka govete la nana koa ke vasina sapu Arau kote vizatia pude la ia sa; meke 
vasina si kaqu tava sare si asa.” 14 Ba pana bugoro sisigiti si keke tie meke kuhana 
nia sa sa tie meke va matea sa, si kaqu tava mate tugo sa tie asa. Be guana hagala la 
si asa koasa Qua hope pude tava sare, ba kaqu tava mate tugo sa tie asa. 

15 Asa sapu sekea sa tamana babe tinana, si kaqu tava mate tugo si asa. 16 Asa 
sapu ososo tuqe taloa nia si keke turaņana, pude holuholu nia, babe korapa kopu nia 
pude nana pinausu gua, si kaqu tava mate tugo si asa.” 17 Asa sapu zama nonovalia 
sa tamana babe sa tinana, si kaqu tava mate tugo si asa.” 18-19 Be ta evana si keke 
vinariperai, meke la si keke tie meke gona nia patu sapu keke babe tupaia, ba lopu 
va matea sa si asa, si lopu kaqu tava mate si asa pu gonana ba be tupana si asa. Ba 
be eko pa nana teqe sa tie bakorana hie, meke mumudi si tekulu si asa meke hodu 
vura la pa sada; sa tie sapu va bakoraia sa tie hie si kaqu here nia sa sa nana totoso 
sapu ta okipalae hoboro, meke kaqu kopu nia sa si asa osolae ibu sa bakorana. 

20 Be keke tie si hena vagia si keke huda meke seke va matea pa totoso tugo asa sa 
nana pinausu koreo babe pinausu vineki, sa tie asa si kaqu tava kilasa tugo. 21 Ba be 
hola keke be karua rane si leana pule nana sa pinausu, si lopu kaqu tava kilasa sa tie, 
sina nana tinago sa tie sa pinausu asa. 22 Be kaiqa tie si variperai meke sekea si keke 
barikalege aritiana, ke ta podo mokoe sa nana koburu, ba loketona bakora nomana 
pule si ta evana koasa; ke sa tie pu va huarana sa si kaqu here nia si asa, padana 
gua, sapu tepa ia sa palabatu tanisa barikaleqe, meke va egoa rina tie varipitui. 23 Ba 
be na tinasuna si kamo koasa barikaleqe; ke sa vina kilasa sapu kaqu vagia sa, si 
hobe nia tinoa sa tinoa. 24 Hobe nia mata sa mata, hobe nia livo sa livo, hobe nia 
lima sa lima, hobe nia nene sa nene,” 25 hobe nia sinulu sa sulu, hobe nia bakora sa 
binakora, hobe nia tebotebo ehara sa tebo ehara. 26 Be sekea keke tie sa matana sa 
nana pinausu koreo babe vineki meke va behua sa si keke kali matana si asa, si kaqu 
vata rupahia sa si asa, pude na hinobena sa matana. ?7 Be tupa pakoa sa sa livona, si 
kaqu vata rupahia sa sa pinausu asa, pude na hinobena sa livona. 


Sari na Tinaraedi rina Tinago tanisa Tie 

28 Be hoata va matea keke bulumakao kokoreo si keke tie, si kaqu ta gona patu sa 
bulumakao kokoreo, meke sa masana si lopu kaqu ta gani; ba sa tie sapu tagona sa 
bulumakao kokoreo hie si lopu kaqu tava kilasa. 29 Ba be asa mo sa hahanana sapu 
hoke tavetia sa bulumakao kokoreo, hoke tava balau tugo, ba lopu ta veko pa bara si 
asa. Ego, mumudi si hoata va matea sa si keke tie, ke kaqu ta gona patu sa bulumakao 
kokoreo, meke sa tie sapu tagona sa bulumakao kokoreo hie si kaqu tava mate tugo. 
30 Ba be tava malumu pude veko hinere sa tie pu tagona sa bulumakao kokoreo, pude 
va sarea sa nana tinoa, gua, si mani here va hokotia sa sa doduruna sapu gua ta hivae. 
31 Be va matea sa bulumakao kokoreo si keke koreo babe vineki, si sa tinarae tugo asa 
si kaqu ta tavetavetae vasina. 32 Be va matea sa bulumakao kokoreo si keke pinausu 

koreo babe pinausu vineki. Sa tie sapu tagona sa bulumakao kokoreo hie, si kaqu 
here nia ka tolonavulu puta poata siliva sa tie sapu tagona sa pinausu. Beto asa si 
kaqu ta gona va mate sa bulumakao kokoreo asa. 

33 Be keke tie si tukelia si keke pou, babe gelia sa si keke meke lopu tukua sa, meke 
hoqa voi vasina si keke bulumakao kokoreo, babe keke don'ki, 34 si kaqu here nia sa 
tie pu tagona sa pou asa, sa tie pu tagona sa kurukuru name sapu mate. Meke kaqu 
vagia sa tie herehere hie sa kurukuru sapu matena. 35 Be va matea sa bulumakao 
kokoreo, tanisa keke tie, si keke bulumakao kokoreo tanisa keke. Sari karua tie hire 
si kaqu holuholu nia sa bulumakao kokoreo toana, meke variva hiani ri karua sari na 
poatana, meke gua tugo sa bulumakao kokoreo matena, kaqu vari va hiani ri karua 
sari na masana. 36 Ba be ta gilana sapu hoke raraza nia kikihona sa bulumakao 
kokoreo hie, meke lopu ta kopue pa korapa bara koasa tie pu tagona sa, si kaqu 
varihobei bulumakao kokoreo sari kara, sapu matena si kaqu ta vala koasa pu tagona 
sa bulumakao toana meke kaqu hobea tugo sa sapu matena. 

Tinaraedi ri na Tinago 

1 Be keke tie si hikoa si keke bulumakao kokoreo ba be keke sipi meke va matea 
babe holuholu nia, si kaqu hobe nia ka lima bulumakao kokoreo sa sa bulumakao 
kokoreo sapu hikoa sa. Meke sa sipi si kaqu hobe nia ka made sipi sa si asa. 2 Ego, 
be ta tuqe si keke tie hikohiko pana boni, meke ta seke va mate, si lopu sea nia sa 
tie sapu tugena sa vina matena sa; 3 Ba be ele rane seunae tu ta evana gua sa hiko, 
si sea nia sa sa vina matena sa tie. Kaqu here nia sa tie hikohiko sa laena sa nana 
hinikohiko, babe lopu gua asa, si kaqu ta holuholue si asa pa tinavete pinausu, pude 
na hinerena sa nana hinikohiko. 4 Be ta dogoro sa kurukuru name sapu ta hikona 
koari nana tinago saripu tagoi sa, be na bulumakao babe don'ki babe sipi sia, si kaqu 
tomo rua sa nana hinere sa tie hikohiko sana. 5 Be keke tie si va ganigani pa nana 
inuma babe pa keke nana inuma vaeni sari nana bulumakao; beto hoi si karovo sea 
latu pa keke inuma tanisa keke tie sari na bulumakao, meke la ganigani. Kaqu hereni 
sa tie pu ari nana bulumakao, sari na ginani leadi, saripu gani ri na nana bulumakao, 
koasa inuma tanisa tie, babe koasa nana inuma vaeni. 

6 Be va katua sa tie si keke nika meke sulu sa hiqohiqo, meke karovo la ia sa 
inuma tanisa keke tie meke ta sulu sari na linetelete saripu tiqe toqolodi, babe sari 
na linetelete saripu turu varigaraedi, ba be sa doduruna mo sa nana inuma sa tie si 
ta sulu beto; ego, sa tie pu va katuna sa nika, si kaqu hereni sari na linetelete pu ta 
sulu koasa inuma tanisa tie sana. 

7 Be keke tie si valani koasa turanana si kaiqa poata siliva babe kaiga tinitona pude 
kopu ponia gua; meke ta hiko si arini koasa vetu tanisa turanana. Meke be ta vagi 
sa tie hikohiko, si kaqu tomo rua sa hinerehere tanisa tie hikohiko sana. 8 Ba be lopu 
ta dogoro sa tie hikohiko, ego, sa tie sapu kopu nia sa tinitona marilaena si kaqu ta 
turana la pa vasina tadi na tie varipitui, meke kagu zama tokotokoro nia sa sapu lopu 
hikoa sa sa tinago tanisa sa tie sana, gua. 7 Ba be sari karua si lopu variva ego nia 
sapu tesei nana si keketona. Be na bulumakao, na don'ki, sipi, poko sia, ba be kaiga 
toņa pule, si ego, sari karua tie hire sapu hopeke zama, ‘Na qua rav’ gua, si kagu ta 
turana la pa vasina vinaripitui. Vasina tu kagu tozi vura nia sa tie varipitui sapu esei 
si sea, meke kaqu tomo rua sa nana hinerehere koasa tie tonoto. 

10 Be keke tie si tepa ia sa turanana pude kopu vala nia sa nana kurukuru name, 
be na don'ki, babe na bulumakao, babe na sipi, babe kaiqa kurukuru name pule, 
meke be mate, babe bakora, babe ta hiko taloa sa kurukuru name asa; meke namu 
loke tie gilania sapu gua ta evaņa koasa kurukuru name asa; 11 sa tie sapu kopuna 

sa kurukuru sana, si kagu la pa vasina vinaripitui, meke zama tokotokoro nia, sapu 
lopu hikoa sa sa kurukuru name tanisa turanana. Be va hinokaria sa turanana pu 
ari nana, sapu lopu hikoa sa tie kopuna sa nana kurukuru name, ba na muliunu 
mo, gua, si lopu ta hivae pude here nia sa tie kopuna sa tie pu ari nana. 12 Ba be ta 
hiko sa kurukuru name koasa tie sapu kopuna si asa, si kagu ta herei sa tie sapu ari 
nana kurukuru name. 13 Babe tava mate si asa koari na kurukuru pinomo. Sa tie 
pu kopuna sa kurukuru, si kaqu paleke la nia koasa tie sapu ari nana kurukuru, sa 
kurukuru asa pude na vina sosode; meke lopu ta hivae pude here nia sapu tava mate 
koari na kurukuru pinomo si asa. 

14 Be keke tie si vagi pakia mo sa si keke kurukuru name koa keke tie, meke bakora 
babe mate si asa, totoso lopu koa sa tie sapu ari nana, ke kaqu holua sa tie pu vagi 
pakina si asa, koasa tie pu ari nana. 15 Ba be ta evana si asa totoso koa nana sa tie 
sapu ari nana kurukuru name si lopu kaqu tabaria sa tie si asa. Be ta tabara poata sa 
tie sapu ari nana kurukuru name koari hopehopeke totoso pa tinavete, sa binakora 
babe minate tanisa kurukuru name sana, si ele ta tabara koasa poata asa. 


Tinarae tana Tinoa Tie 

16 Be keke tie si nonovalia si keke vineki vaqurana toa, sapu lopu ele ta pinirovetu 
vekona, kaqu veko nia poata sa si asa meke haba ia.” 17 Ba be lopu va malumia sa 
tamana“ pude haba ia sa sa tuna vineki, si kaqu here nia kaiqa poata sa sa tamana, 
padana gua sa inivasana sa vineki vaqurana toa, sapu lopu ele hite ta nonovala koa 
ke tie. 

18 Kaqu tava mate sa barikaleqe sapu na tie vakuvakutae.” 

19 Kaqu tava mate sa tie sapu tavete va sea ia si keke kurukuru name.” 

20 Kaqu tava kilasa pa minate si keke tie, sapu va vukivukihi la koa keke tamasa, 
sapu lopu e Zihova, sa Tamasa hinokara.” 

21 Mi lopu nonovalia babe vata sigitia gamu si keke tie karovona. Mi balabala 
ia sapu gamu, ba na tie karovomia tugo pa Izipi.” 22 Mi lopu nonovalia gamu si 
keke nabonaboko babe keke tie eapana. 23 Be nonovalia gamu si asa, si Arau, sapu 
e Zihova, si kaqu avosia pana kabo alili mae ia rini sa Qua tinokae, 24 Meke kaqu 
bugoroni gamu Rau, meke va mate gamu pa vinaripera. Meke kaqu koa nabonaboko 
sari na mia barikaleqe meke sari na tumia si kaqu loke tamadia. 

25 Be vala paki poata si gamu koari na Qua tinoni saripu habahualadi; meke 
tavetavete kekenono sari na tie pu hoke va malumu lipulipu, lopu tepa tomo nia 
gamu gua sapu ele ta poni nia sa koa gamu.” 26 Be vagia goi koa ke tie si keke koti 
pude na vina sosodena sapu kaqu tabarigo sa, gua. Kaqu va pule vala nia goi si asa 
koasa, sipu lopu ele lodu sa rimata,“ 27 sina asa mo sa titeke koti manini sapu tagoia 
sa. Loketoņa pule si boka puta nia sa. Pana kabo alilia sa sa Qua tinokae, si kaqu 
avosia Rau si asa, sina tataru ni Rau sari na tie tasunadi. 

28 Mi lopu zama nonovala ia gamu sa Tamasa, meke lopu zama va kaleania goi sa 
koimata tadi na tinoni.” 

29 Mi lopu hekini koa Rau sari na mia vinariponi, sari na vua kenudi ri na mia 
pinakepakete, sari na huiti, vaeni, na oela olive, na gua. 

Mi poni Nau tugo sari na tumia koreo kenudi. 30 Mi poni Nau tugo sari na mia 
bulumakao na sipi podo kenudi. Ba madi koa paki ka zuapa ranedi sari na tudia 

kokoreo koa ri na tinadia, meke pa rane vina vesu, si kagu ta poni mae koa Rau si 
arini. 

31 Gamu si na Qua tie tava madimia. Ke mi lopu henai sari na masadi rina kurukuru 
name saripu tava mate koari na kurukuru pinomodi; ba mi poni lani koari na siki.” 


23 


Sa Tinarae pa Vinarinonoi pa Tataru Variva Tukana 

1 Mu lopu va ene hoboro inavoso kokohadi, meke lopu toka nia sa tie seana, pude 
helahelae vurani sari na zinama kokohadi.” 

2 Mu lopu somana luli koasa vinarigara tie totoso lulia rini sapu seana babe tozi 
vura nia sapu seana pude huaria sa vinilasa tonotona. 3 Be koa pa vinaripitui si keke 
tie, si mamu lopu toka kale nia, sina na tie habahualana si asa.” 

4 Be ta evana sapu dogoria goi sa bulumakao babe don'ki tanisa mua kana sapu 
ene hoboro, si mamu turana pule la nia koasa pu tagona.” 5 Be hoqa turania sa nana 
don'ki sa nana pinaleke si mamu lopu va talevara hola, ba mamu toka nia sa mua 
kana pude va turu pulea sa don'ki. 

6 Mu lopu oso nia goi koa ke tie habahualana sa tinonoto, pana ta pitu si asa.” 7 Mu 
lopu zutu kokoha ia goi si keke tie meke lopu va mate hoboria goi si keke tie tonoto, 
ura kote zutua Rau sa tie gua asa, sapu tavete va sea. 8 Mu lopu ade vagia goi sa 
poata tanisa tie pu hiva nigo, pude tavete ponia sa kinaleana koasa, ura sa poata gua 
asa si va behui sari na tie koasa tinonoto, meke novali sari na tie hokara pu loke dia 
ginugua. 7 Mi lopu nonovalia gamu si keke tie karovona; na ele gilania mia mo gamu 
si pude na tie karovona, ura gamu ba na tie karovo mia mo pa popoa Izipi.” 


Sari na Tinarae Tanisa Vuaheni meke Sabati 

10 Ura koari ka onomo vuaheni si kaqu lelete na pakepakete si gamu koa ri na mia 
inuma,” 11 ba koasa vuaheni vina zuapa, si mani tava magogoso meke lopu ta lete 
pule sa pepeso. Meke sari na tie malamalanadi saripu koadi koa gamu, si madi vagi 
gedi ginani vasina, meke sari na kurukuru pinomodi si madi gani saripu veko hola i 
rini. Meke gua tugo sari na mia inuma vaeni na linetelete olive. 

12 Ka onomo rane koari hopeke vuiki si kaqu tavetavete si gamu, ba loke tie si kaqu 
tavetavete koasa rane vina zuapa koari hopeke vuiki. Sari na mia pinausu na tie 
karovodi saripu tavetavete poni gamu meke sari na mia kurukuru name ba kagu 
magogoso beto tugo.” 

13 Kaqu avosi na kopu valeani gamu sari na doduru zinama saripu zamani Arau 
Zihova koa gamu. Mu lopu varavara la koari kaiqa tamasa pule; namu lopu hivani 
Rau pude pozai gamu pozadi si arini. 


Ka Neta Inevana Nomadi 

14 Ka neta totoso koari hopeke vuaheni si kagu tavete inevana si gamu, pude va 
lavatau. 15 Koasa sidara Abibi, sapu taluarae ia gamu pa popoa Izipi, si kaqu tavetia 
gamu sa Inevana Bereti Loke Isitina”. Koari ka zuapa rane tanisa inevana, mi hena 
ia gamu sa bereti loke isitina, gua sapu ele tozini gamu Rau. Mu lopu mae somana 
pa vinahesi pana lopu paleke maeni gamu sari na mia vinariponi gua. * 

16 Mi tavetia sa inevana pakepakete, totoso podalae paketi gamu sari na mia vuvua, 
mi vala i koe Tamasa saripu vua kenudi pa mia inuma.” 

Mi tavetia sa Inevana vina balabaladi rina dia ipi pa gega pa totoso paketi gamu 
sari na vua huda na vaeni. 17 Gamu doduru palabatu si kagu mae vahesi Au si Arau, 
Zihova, sa mia Tamasa, koari ka neta inevana, koari hopeke vuaheni. 

18 Totoso va vukivukihi nia ehara kurukuru name koa Rau, si mi lopu tavete turania 
si keke vinariponi sapu henia na isiti, meke lopu kagu va malumia goi si keke vasi 
deana koa holana koasa vina vukivukihi, pude tanisa rane vugo. 

19 Hopeke vuaheni si mi paleke va maei sari na mia pinakepakete huiti kekenu pa 
inuma koa rau pa vetu te Zihova sa mia Tamasa.” 

Keke tuna qoti babe na tuna sipi sapu korapa susu pa tinana, si mi lopu raroia 
gamu koasa meleke tanisa tinana. 


Sari na Vinatatara na Vina tumatumae l , 
20 Kaqu garunu va kenue atu nia Rau si keke mateana pude kopuni gamu koasa mia 


inene, meke pude turana lani gamu koasa vasina sapu ele va nama veko nia Rau, gua. 
21 Kaqu avosia na va tabea gamu si asa. Mu lopu toketokea gamu si asa. Na lopu kaqu 
taleosoni sa sari na mia tinoketoke la koasa, sina pozaqu Rau si koa koasa. 22 Ba be 
va tabei na taveti gamu sari doduru gua pu tozini gamu Rau, si kaqu varipera poni 
gamu Rau koari na mia kana. 23 Sa Qua mateana si kaqu la va kenue koa gamu meke 
va kilasa beto pani sari doduru mia kana sapu sari na butubutu Amoraiti, Hitaiti, 
Perizaiti, Kenanaiti, Hivaiti meke Zebusaiti, meke turana lani gamu koari na popoa 
arini. 24 Mi lopu todononi na vahesi gamu sari na dia tamasa, meke lopu vagi va 
karovi sari na dia hahanana vinahesi beku. Huari gedi sari na dia tamasa, mamu 
seke huhuari gedi sari na dedegere, saripu va hopei rini koari na dia vinahesi. 25 Mi 
vahesi Au si Arau Zihova, sa mia Tamasa. Pana vahesi Au gamu, si kaqu qetuni gamu 
Rau meke poni gamu ginani na kolo, meke lopu kaqu raza gamu minoho. 26 Namu 
loke barikaleqe pa mia popoa si kaqu mate tudia, sipu lopu ele kamo sa nana totoso 
podo, babe tige. Kaqu va toa gelenae i Rau sari na mia tinoa. 

27 Kaqu va tarazuzu kenui Rau sari na tinoni pu kana gamu, meke kaqu va pupuhi 
Rau sarini pu razai gamu, meke kaqu va goveti Rau koa gamu sari doduru mia kana. 
28 Kaqu va tarazuzu kenui Rau sari na mia kana, meke kaqu hadu taloani Rau sari 
na tie Hivaiti, na tie Kenani, meke sari na tie Hitaiti pa seu. 29 Ba lopu kaqu hadu 
taloani Rau sari doduru tie pa keke vuaheni, be gua asa si kote ivulu sa popoa, meke 
kote ta soku holani gamu sari na kurukuru pinomodi. 30 Gua asa ke kaqu kaiqa paki, 
osolae pada pude vagia gamu doduruna sa popoa. 3! Kaqu taveti Rau sari na volosodi 
sari na mia popoa pude na kokoina sa pepeso, sapu kamo mae gua koasa koqu lavata 
pa Aqaba, meke kamo la gua pa kolo Meditareniani, meke topue koasa soloso qega 
tata pa Izipi, meke kamo la gua koasa Ovuku Iuparetisi. Kaqu poni gamu Rau sa 
niniranira sapu holani koari pu koadi koasa popoa, meke kaqu hadu la ni gamu pa 
seu si arini. 32 Mi lopu taveti gamu si kaiqa vinariva egoi koari na tie sara, babe koari 
na dia tamasa. 3? Lopu kaqu va koai gamu pa mia popoa sari na tie arini, be va koai 
gamu, si kote turana va sea gamu rini, meke kana Au si Arau. Meke be vahesi gamu 
sari na dia tamasa, si kote gua tugo sa tie sapu ele soto pa sipata si gamu.” 

Va Egoa ri na Tinoni Izireli sa Vinariva Egoi te Tamasa koa Rini 
1 Meke zama la koe Mosese se Zihova, “Agoi meke Eroni, Nadabi, Abihu, meke ari 
ka zuapa navulu puta koimata tadi na tie Izireli, si kaqu ene sage mae koa Rau pa 
toqere; meke pana lopu ele tata mae gamu, si mi todono na vahesi Au. 2 Loke tie 
pule, ba agoi mo telemu, si kaqu tata mae koa Rau. Sari na Koimata si kaqu ene sage 

meke vahesi Au pa seu, ba sari na tinoni Izireli ba namu lopu kagu ene sage mae pa 
togere,” gua. 

3 Meke la koari doduru tinoni Izireli se Mosese, meke tozi betoni koari doduru sari 
na zinama na tinarae te Zihova, si olana beto sari doduru tinoni, “Kagu va tabei 
gami sari doduru ginugua saripu zamani e Zihova,” gua si arini. 4 Meke kubere gore 
betoni e Mosese sari doduru zinama te Zihova. Meke pa koivugona sa munumunu 
asa, si tavetia e Mosese si keke hope pa hubina sa toqere, meke varihakehake ni 
sa sari ka manege rua patu, keke patu koari hopeke butubutu Izireli. 5 Beto meke 
tiqe garuni sa sari na tie vaqura pude va vukivukihi va uququ la koe Zihova, meke 
kaiga bulumakao si tava vukivukihi pa hinenahena binaere” koe Zihova, pude tanisa 
henahena varigara koari na tinoni Izireli, gua. ë Meke vagia Mosese sa padana sa 
kukuruna sa eharadi ri na kurukuru meke zoropo lani sa koari na besini, meke sapu 
keke kukuruna pule si siburu la nia sa koasa hope. 7 Beto meke tiqe vagia Mosese sa 
buka, vasina ta kubere sa vinariva egoi te Zihova, meke tiro va ululae ia koari na tie. 
Meke olana sari na tie, “Kaqu va tabei na taveti gami sari doduru ginugua pu tozini 
gami e Zihova,” gua si arini. 

8 Beto meke vagia Mosese sa ehara sapu voi koari na besini, siburu la nia sa koari 
na tinoni, meke zama, “Sa ehara hie si na vina gilagilana koasa mia vinariva egoi va 
nabu hie sapu kaqu kopu nia gamu, sapu variva ego nia gamu meke e Zihova, totoso 
vatui Sa sari Nana zinama,” gua.” 

9 Meke sage la pa toqere sari Mosese, Eroni, Abihu, Nadabi, meke sari ka zuapa 
navulu puta koimata tadi na tie Izireli, 10 meke dogoria rini sa Tamasa Izireli. Sa 
kaurudi ri nenena si dono guana keketona sapu leleana hola, sapu balairi guana 
galegalearane meke bakala hola. 11 Meke lopu va matei sa Tamasa sari na koimata 
tadi pa Izireli, ba dogoria mo rini si Asa, meke beto asa si napo na henahena varigara 
mo si arini. 

Mosese pa Toqere Saenai 

12 Meke zama la koe Mosese se Zihova, “Mu sage mae koa Rau pa toqere, mamu aqa 
vasina, meke kote ponigo Rau sari karua patu labelabe, vasina ta kubere sari doduru 
tinarae pude va tumatumae i sari na tie Izireli.” 

13 Meke va namanama se Mosese meke Zosua, sa nana tie vatukana meke podalae 
ene sage la pa toqere hopena se Mosese. 14 Meke zamai Mosese sari na koimata, 
“Gamu si mamu aqani gami tani, osolae kamo pule mae si gami. Ari Eroni e Huri si 
koa turana gamu meke esei sapu ari nana vinaritokei koa ke tie, si mani paleke mae 
nia koari kara,” gua. 

15 Meke sipu ene sage la pa toqere Saenai se Mosese, si nobi tamunia na lei si asa. 
16-17 Meke sa ninedala te Zihova si gore mae pa batuna sa toqere. Meke dogoria rina 
tie Izireli sa kalalasa sapu dono guana nika hurununa pa batuna sa toqere. Meke ka 
onomo rane si nobi tamunia na lei sa toqere, meke koasa rane vina zuapa si titioko 
vura pa lei koe Mosese se Zihova. 18 Meke sage hola latu pa batuna sa toqere koasa 
lei se Mosese. Meke vasina koa ka made navulu puta rane na boni si asa.” 

Sari na Vinariponi La koe Zihova pude Kuria sa Ipi Hopena 
1 Meke zama la koe Mosese se Zihova, 2? “Tozini sari na tie Izireli pude va mae i 
koa Rau sari na vinariponi. Vagia gua sapu boka poni nia sa tie pa nana hiniva soti. 


24:5 Sa vina vukivukihi hinenahena binaere koe Zihova si kukuruna sina vina vukivukihi va uququ meke 
kukuruna si hena ia rina tie pa hinenahena binaere koe Zihova. Kaiga iniliri poza nia na vina vukivukihi binule. 

3 Gua hire sari na vinariponi saripu kaqu ta vagi: qolo, siliva, boronizi; 4 poko lineni 
memelesina; meke vulu bulu, pepolo, meke ziņara; poko sapu ta tavetae kalu qoti; 
5 kapuna keke sipi kokoreo sapu tava ziņara; kapu rumu tava popana; huda akesia; 
6 oela tana zuke; oto huda humana lea tana vina uququ, sari na votiki oto huda 
oela na pauda humana lea tana oela olive tana va madi tie; 7 sari na patu nedala 
na vinasari dono lea, saripu soto koasa poko hiama hopena meke sa poko raqaraqa 


tanisa hiama kenukenue. , , Ka , 
8 Ego, kaqu tavete poni Au ri na tinoni si keke Ipi Hopena, pude kaqu somana koa 


koa rini si Rau. 9 Meke sa tinavetena, meke sari doduru likakalae pa korapana, si 
kaqu gua puta tugo saripu va dogoro nigo Rau. 


Sa Bokese Tanisa Vinariva Egoi te Zihova 

10 Mi tavete nia huda akesia gamu sa Bokese Vinariva Egoi, keke gogoto manege 
puta sentimita sa ginelena, ka onomo navulu onomo sentimita labena, onomo navulu 
onomo sentimita ululuna.” 11 Mamu poko nia qolo pa korapana meke mudina, meke 
gua tugo doduru vari likohaena. 12 Taveti ka made rini qolo palepalekeana; mamu 
va soto lani koari ka made nenena; karua rini koari karua kalina. 13 Mamu tavete 
nia palepalekeana huda akesia; mamu va pokoni qolo si arini, 14 mamu va lopoto lani 
koari na rini, pa karua kalina sa bokese sari na huda. 15 Meke lopu kaqu ta unusu 
vagi pule sari na huda palepalekeana koari na rini. 16 Mamu tiqe vekoi pa korapa 
bokese hopena sari karua patu labelabe vasina ta kubere sari na tinarae, saripu kote 
vatui Rau. 

17 Mamu tavetia pa qolo viana si keke tukutuku, sapu keke gogoto manege puta 
sentimita gelena, meke onomo navulu onomo sentimita labena.” “ 18-19 Mamu 
sekeseke va vurai karua serubimi koasa tukutuku qolo keke pa hopeke kalina.” Mamu 
sekesekei pude kagu ta evanae keke tini sari karua mateana meke sa tukutukuna sa 
bokese. 20 Sari karua serubimi si kaqu vari dono totoi meke sari na tatapurudi si kaqu 
nobia sa tukutuku. 21 Mamu voi i pa korapa bokese sari karua patu labelabe, mamu 
tukua. 22 Beto meke kaqu tutuvu gamu Rau panauluna sa tukutuku bokese hopena, 
pa varikorapadi ri karua mateana serubimi; meke kaqu zama vatuni Rau koa gamu 
na tie Izireli sari doduru Qua tinarae. 


Sa Tevolo Bereti 
(Ekisidasi 37:10-16) 

23 Mamu tavete nia huda akesia si keke tevolo, vesu navulu vesu sentimita 
gelena, made navulu made sentimita labena, meke onomo navulu onomo sentimita 
ululuna.” 24 Mamu tavetia keke poko sekesekeana sapu ta tavetae qolo viana, 
meke pa hukihukirina si ta napitae qolo. 25 Mamu tavetia keke tokatoka sage pa 
hukihukirina sa tevolo. Sa ululuna si kaqu zuapa navulu lima milimita ululuna meke 
sa hukihukirina panaulu si kaqu ta pokoe golo. 26 Mamu taveti ka made golo riņi 
palepalekeana, mamu hopeke va sotoi koari ka made iiona sa tevolo, vasina koa sari 
hopeke nenena. ?7 Sari na rini si kagu ta soto kapae koasa tokatoka sage pude tuqei 
sari na huda palepalekeana tanisa tevolo. 28 Mamu tavete nia karua palepalekeana 
huda akesia, mamu pokoni qolo. 29 Mamu taveti sari na peleta, kapa, zagi, na besini, 
pude tana naponapoana vaeni; kaqu na qolo viana tavete betoni sari doduru hire. 
30 Kaqu ta veko pa kenuna sa Bokese Vinariva Egoi, sa tevolo, meke doduru totoso sa 


bereti madina sapu koa koasa tevolo, si kaqu ta poni mae koa Rau.” 

Sa Tuturuana Zuke 
(Ekisidasi 37:17-24) 

31 Mamu tavete nia qolo viana si keke tuturuana zuke: sekeseke hitehite vura 
nia koasa sa hubina meke dedegerena; mamu tavete vurani kaiqa kineha kapa 
havohavoro, guana vina sari, sari na havoro lopu ele pelaradi, meke na elodi. Kote 
keke tini doduruna si arini. 32 Kaqu ka onomo limana sa tuturuana zuke; ka neta 
pa karua kalina. 33 Hopeke koari ka onomo limana hire, si koadia sari ka neta 
vinasari havoro, sapu dono gua kineha havoro olomodi, sapu koai elodi na havoro 
lopu ele pelaradi. 34 Meke koasa dedegerena sa tuturuana zuke, si kaqu koadia sari ka 
made kapa, sapu dono guari na havoro huda olomodi kinehadi, sapu koai na havoro 
lopu ele pelaradi, meke na elodi. 35 Kaqu koa nana si keke havoro lopu pelarana, 
panapeka koari ka neta hopeke limadia. 36 Sari na limana, meke sari na havoro 
lopu ele pelaradi, meke sa tuturuana zuke si kaqu ta sekeseke meke ta tavete vura 
pa qolo viana. 37 Beto mamu taveti ka zuapa zuke oela hitekedi, mamu vekoi koasa 
tuturuana zuke, pude va kalalasia sa kenuna, sa vasina sapu koa sa tuturuana zuke. 
38 Mamu taveteni qolo sari na nepihina meke sari na vovoina. 39 Kaqu tavetia gamu 
sa tuturuana zuke meke sari na tinitona tanisa koari ka tolonavulu lima kilo qolo 
viana.” 40 Mi tavete valeani, gua puta tugo sa kineha sapu va dogoroni gamu Rau pa 
togere.” 

Sa Ipi Hopena te Zihova 

1 Ego, kagu tavete poni nauri na tinoni si keke Ipi Hopena. Ka manege puta kukuru 
poko lineni arilaedi, sapu ta tigisi vulu bulu, pepolo, meke zinara si kagu tavete nia 
rini sa ipi, mamu tigisi ni mateana serubimi sari na poko. ?Sari na gineledi ri na 
hopeke kukuru poko si ka manege rua mita geledi, meke karua mita labedi.” 3 Piti 
varihodaeni sari ka lima poko, meke gua tugo sari ka lima pule. 4 Mamu piti va sotoni 
kukuru poko bulu bobolokuhae sapu koai lopa pa huhukiridi sari na poko goba, pude 
boka sopele la nia sa labete sisigotoana. 3 Mamu piti va sotoi sari ka lima navulu puta 
poko bulu bobolokuhae sapu koai lopa koari hopeke karua poko goba. $ Beto mamu 
taveti ka lima navulu puta qaqahere pude guana lozo, meke dono guana keke mo 
sari karua goba. 

7 Beto mamu vagi ka manege eke kukuru poko kalu qoti, mamu tavetia keke ipi 
poko. 8 Sari padadi ri doduru si ka manege neta mita geledi meke karua mita labedi.” 
9 Mamu piti varihodaeni sari ka lima, meke gua tugo sari ka onomo pule; mamu tomo 
rua ia, sapu vina onomo kukuruna panaulu, pude nobia kenuna sa Ipi Hopena. 10 Beto 
mamu va soto i pule sari ka lima navulu puta kukuru poko bulu bobolokuhae sapu 
koai lopa, pa hukihukiridi sari karua poko hire. 11 Beto mamu taveti pule ka lima 
navulu puta qaqahere boronizi, mamu va sopele lani koari na kukuru poko bulu 
bobolokuhae sapu koai lopa, pude ta varihodae sari karua kukurudi, meke dono 
guana keke nobinobiana mo. 12 Totosona va turua gamu sa Ipi Hopena si va sigoto 
gorea sa kukuruna sa poko tomo rua meke nobia mudina sa Ipi Hopena. 13 Kaiqa 
lima navulu sentimita pule” saripu sigoto gore pa hopeke vari kalina hola nia sa 
poko lineni arilaena, si pude va paeria sa ipi. 

14 Mamu taveti pule karua nobinobiana tanisa Ipi Hopena. Keke si na kapu sipi 
kokoreo, sapu tava zinarana, meke keke pule si na kapu rumu, pude tana sada. 

15 Mamu va turu varibarani kaiga huda barabara akesia pude tanisa Ipi Hopena. 
16 Kaqu ka made mita geledi” meke onomo navulu onomo sentimita labedi. 17 Hopeke 
karua barabara hire si kagu turu koasa vovoina siliva. 18 Mamu taveti ka hiokona 
puta hopeke karua huda barabara tana kali mataona”. 19 Meke ka made navulu 
puta vovoina siliva vasina tava turu sari na barabara; hopeke karua vovoina pa keke 
huda barabara, pude tuge va nabui sari karua. 20 Mamu taveti pule ka hiokona puta 
hopeke karua huda barabara pude tana kali gede” sa Ipi Hopena, ?! meke ka made 
navulu vovoina siliva, hopeke karua vovoina pa hubina keke barabara huda. 22 Meke 
pa mudina sa ipi pa kali lodu rimata, si mamu taveti ka onomo hopeke karua huda 
barabara; 23 mamu taveti pule karua hopeke barabara huda, koari na iio pa mumudi. 
24 Sari karua barabara huda koari hopeke iiona sa Ipi Hopena, si kaqu ta varihodae 
varigara meke ta tuqe varigarae koa ke rini boronizi, panapeka meke kamo panaulu. 
25 Gua asa, ke kaqu ka vesu sari doduru hopeke karua barabara huda pa mudina sa 
Ipi Hopena, meke kaqu ka manege onomo sari doduru voivoina siliva, karua vovoina 
pa kaurudi ri hopeke karua barabara huda. 

26 Ego, mamu taveti sari na huda akesia, pude tana gaso pilipilivarata, pude va 
ninirai sari na huda tuturu koari na barabara tana Ipi Hopena. Ka lima gaso si 
pude tuqe varigarani sari na barabara pa keke kalina. 27 Meke ka lima pule si pude 
tuqe varigarani sari na barabara pa keke kalina. Meke ka lima pule pilipilivarata, 
pude tuqe varigarani sari na barabara pa mudina sa Ipi Hopena. 28 Sa huda gaso pa 
kokorapadi rina barabara, si kaqu kamo la gua koari karua vina betobeto barabara. 
29 Vekoni rini qolo sari na barabara huda, mamu va lopoto la i sari na gaso koari na 
rini, mamu pokoni qolo sari na barabara, meke sari na huda gaso. 

30 Mamu podalae tavetia meke kuri va hokotia sa Ipi Hopena koasa kineha, sapu 
va dogoro nigo Rau pa batu toqere Saenai. 31 Mamu tavete nia poko lineni arilaena 
si keke goba poko, mamu piti nia lozi bulu, pepolo meke zinara. Beto mamu piti la 
nia kineha mateana serubimi si asa. 32 Beto mamu va sigotia sa poko goba koari na 
qaqahereana qolo saripu sotodi koari ka made dedegere huda akesia saripu turudi 
koari ka made vovoina meke ta pokoe qolo. 33 Va sigotia sa poko goba pa kaurudi 
ri na qaqahereana qolo; mamu vekoa sa bokese tanisa vinariva egoi, sapu koa ia ri 
karua patu labelabe pa mudina sa poko goba pa lose hopena pa hopena. Sa poko goba 
hie si kaqu varipagaha nia sa lose hopena koasa hopena pa hopena.” 34 Mamu tukua 
sa Bokese Vinariva Egoi koasa tukutukuna, vasina pu koa ia tinaleosae na vinulasadi 
sari na sinea. 35 Mamu vekoa sa tevolo pa sadana sa poko goba pa kali gede“ koasa 
Ipi Hopena, meke sa tuturuana zuke pa kali matao. 

36 Ego, koasa nuqunuquruana tanisa Ipi Hopena, si kaqu va sigoto nia poko goba 
ta tavetena pa poko lineni arilaena, sapu ta pitie lozi bulu, pepolo, meke zinara; 
meke kaqu piti nia vinasari tugo gamu si asa. 37 Meke kaqu taveti gamu sari ka 
lima dedegere huda akesia sapu ta pokoe qolo, pude tanisa poko goba asa, mamu va 
sotoi pa qaqahere si arini; mamu taveti tugo ka lima vovoina boronizi, pude tadi na 
dedegere arini. 


27 


Sa Hope Vina Vukivukihi Uququana 
1 Mamu tavete nia huda akesia si keke hope vina vukivukihi uququana. Kaqu 
kekenono puta sari ginelena meke linabena. Kaqu karua gogoto hiokona sentimita 

gelena meke labena, meke keke gogoto tolonavulu sentimita ululuna.” 2 Mamu taveti 
ka made kikiho koari ka made iiona sa hope. Sari na kikiho meke sa hope si kagu 
ta tavetae keke tini meke pokoni boronizi. 3 Mamu taveteni boronizi sari doduru 
tinitona pu tavetavete ni pa tinavete vina vukivukihi, sapu sari na raro boronizi 
pude oki pani sari na eba, sari na besini boronizi pude tana sisiruana ehara, sari 
na poka ililiriana masa, meke sari na raro boronizi pude tana nika. 4 Mamu tavetia 
keke hatara boronizi lopalopana, mamu va soto nia ka made rini boronizi, koari 
hopeke iiona sa hatara. > Mamu veko la nia sa tinitona lopalopa pa korapana sa hope 
uququana, pude koa pa kokorapana sa hope. $ Mamu taveti sari na palepalekeana 
huda akesia, mamu pokoni boronizi. 7 Meke kaqu tava lopoto koari na rini sari na 
palepalekeana, pude koa varikali koari karu kalina sa hope, totoso ta paleke si asa. 
8 Mamu tavete nia labete labedi sa hope, mamu va kokoba vekoa sa korapana; gua 
tugo sa kineha sapu ele va dogoro nigo Rau pa toqere. 


Sa Gobana sa Ipi Hopena te Zihova 
(Ekisidasi 38:9-20) 

9 Mamu tavete nia gobagoba poko lineni arilaena sa vari likohaena sa Qua Ipi 
Hopena. Sa kali mataona” si kagu made navulu made mita gelena. 10 Meke ka 
hiokona puta sari na barabara boronizi, saripu tava turu meke sari na hubidi si 
rokomo koari ka hiokona puta vovoina boronizi, meke sari na qaqaheredi pa hopeke 
barabara meke sa gaso vasina tava sigoto sa goba si ta tavetae siliva. 11 Kote tavete 
gunia tugo sa gobagoba poko pa kali gede*. 

12 Pa kali lodu rimata si kaqu veko nia gobagoba poko, ka hiokona rua mita 
labena”, meke ka manege puta sari na barabara, saripu tava turu meke sari na 
hubidi si rokomo koari ka hiokona puta vovoina boronizi. 13 Sa gobagoba poko koasa 
nugunuguruana pa kali gasa rimata, si kaqu ka hiokona rua mita labena”. 1415 Sa 
gobagoba poko koari hopeke kalina sa nuqunuquruana, si kaqu onomo mita meke 
onomo navulu sentimita”; meke kaqu ka neta sari barabara boronizi meke hopeke 
dia vovoina boronizi. 16 Ka sia mita sa gobagoba poko koasa nuqunuquruana, sapu na 
vina sari si ta pitie lozi bulu, pepolo, meke ziņara, meke ta tavetae koasa poko lineni 
arilaena. Meke kaqu tava sigoto va nabu si arini koari ka made barabara boronizi 
pu tava turudi koari na hopeke vovoina boronizi. 17 Sari doduru barabara pa vari 
likohaena sa gobagoba poko, si kaqu ta vari hodae koari na gaso siliva, meke sari na 
qaqahere si kaqu ta tavetae siliva, meke sari na hubidi ri na barabara si tava turu 
koari na hopeke vovoina boronizi. 18 Sa korapana si kaqu made navulu made mita 
gelena meke hiokona mita labena, meke karua mita kukuruna ululuna”; sa poko goba 
si kaqu ta tavetae na poko lineni arilaena, meke sari na hubi barabara si kaqu tava 
turu koari na vovoina boronizi. 19 Sari doduru likakalae saripu kaqu tavetaveteni 
rini koasa ipi, meke sari doduru tupili pude tuqe va ninira ia sa ipi poko, si kaqu ta 
tavetae na boronizi. 


Kinopuna sa Zuke 
(Livitikasi 24:1-4) 

20 Mamu tozini sari na tie Izireli, pude paleke ponigo sa oela olive, sapu via hola, 
pude tanisa zuke, pude va katui doduru veluvelu. 21 Eroni meke sari na tuna koreo, 
si kaqu kopu nia sa vina katuna sa zuke sapu koa pa sadana sa poko goba sapu pa 
kenuna sa Bokese Vinariva Egoi. Sa tinavete kopuna si podalae veluvelu meke kamoa 

munumunu. Sa tinarae hie si kagu ta kopue koari na tie Izireli meke sari na dia sinage 
na sage, ninae rane ka rane. 


28 


Sari na Poko Tadi na Hiama 

1 Muturana vata kale mae nia se Eroni, meke sari na tuna koreo koa goi: Ari Nadabi, 
Abihu, Eleaza, meke se Itamara, pude madi nabulu Nau rini, pude na hiama. 2? Mamu 
tavete ponia poko madidi goi sa tasimu, sapu se Eroni, pude dono leana na tava 
lavata koari na tie. 3 Mamu zamai sari doduru tie, saripu ele poni binokaboka tana 
piti poko Rau. Mu tozini pude piti sari na poko te Eroni pude va madia pa tinavete 
hiama, sapu nabulu nia sa Qua tinavete. 4 Ego, hire sari na poko saripu kaqu piti 
rini: keke poko raqaraqa, keke poko tana hiama, keke poko gele tana hiama, keke 
poko keoro doduru, keke toropae batu tana hiama, meke keke poko dokoho. Kaqu 
piti gamu sari na poko madidi hire, pude tanisa tasimia sapu se Eroni, meke sari na 
tuna koreo, pude di nabulu Nau rini, guari na hiama. > Kaqu pitipitini ri na tie sari 
na lozi qolo, bulu, pepolo, ziņara, koasa lineni arilaena. 

6 Sa poko tanisa hiama, si kaqu ta pitie lozi bulu, pepolo, ziņara, na qolo, meke 
kaqu ta pitie vinasari si asa. 7 Karua sari na soqosoqoana pa avarana si kaqu ta vari 
sotoi sari na hukihukiridi. 8 Keke poko dokoho arilaena sapu kekenono gua tugo sari 
na tinavetena, si kaqu tava soto la koasa poko tana hiama hie, pude dikuru va nabua 
sa kenuna meke mudina sa poko koasa tinina sa hiama. 9 Mamu vagi karua patu 
arilaedi sapu ta pozae onikisi, mamu kuberi pa korapana sari na pozadi ri ka manege 
rua tuna koreo e Zekopi. 10 Meke sari na pozadi si kaqu luli sari na vinarilulina 
sa pinodopodo; ari ka onomo kenudi pa keke patu meke ari ka onomo mudidi koa 
keke patu. 11 Mamu va kubereni koari na tie bokabokadi, sari na pozadi ri na tuna 
koreo Zekopi, koari karua patu gua tugo hoke tavetia ari na tie bokabokadi koari na 
patu arilaedi; mamu vekoni qolo vari likohaedi sari na patu arini. 12 Mamu vekoi 
pa avarana, koari karua sosotoanana sa poko hiama pude na vina balabaladi ri ka 
manege rua butubutu Izireli. Meke kaqu paleki Eroni pa avarana sari na pozadi rini, 
meke lopu kaqu ta muliņae koa Arau Zihova sari na Qua tinoni, gua. 13 Taveti karua 
sosotoana qolo, pude tuqei sari na patu. 14 Meke karua seni qolo hinokara, sapu 
nokinokie guana aroso, mamu vari sotoini sari karua seni, koari karua sosotoana 
qolo, sapu tuqedi rina patu. 


Sa Poko Raqaraqa 
(Ekisidasi 39:8-21) 

15 Mamu tavetia keke poko raqaraqa tanisa hiama, pude tana vinulasa te Tamasa. 
Kaqu kekenono gua tugo sa pinitina sa vinasari koasa poko lineni arilaena tanisa 
poko hiama sapu ta piti pa lozi qolo, bulu, pepolo, meke zinara. Kaqu tava sigoto pa 
raqaraqana sa hiama si asa. 16 Kagu kekenono mo padadi meke tomo rua, keke pidoko 
gelena, meke keke pidoko tugo labena. 17 Mamu vekoni ka made tokele patu arileadi 
sa poko raqaraqa. Koasa tokele kekenu si kaqu vekoa goi si keke patu sapu zinara 
guana qelasi sapu ta pozae rubi, keke patu sapu meava guana hakua saganana sapu 
ta pozae topazi, meke keke patu sapu guana pepeso ziņara sapu ta pozae qaraneti; 
18 meke koasa tokele vina rua si na patu sapu buma guana elo huda sapu ta pozae 
emerolo, keke patu sapu buma guana lamana peava sapu ta pozae sapira, meke keke 
patu sapu ta pozae daemani. 19 Koasa tokele vina neta si na patu buma gua sa kopi 
pa sagauru pa rane sapu gona rimata sapu ta pozae turakoisi, meke keke patu pepolo 
sapu ta pozae aqate, meke keke patu pepolo guana vua leqata sapu ta pozae ametiseti; 
20 meke koasa tokele vina made, si keke patu buma guana elo kinu sapu ta pozae 

beriolo, keke patu ziņara sapu ta pozae karaneliani, meke keke patu nedala guana 
qelasi viana sapu ta pozae Zasipa. Mamu vekoni qolo vari likohaedi sari na patu 
arini. 21 Meke koari hopeke patu hire, si kaqu ta kubere keke pozadi koari hopeke 
tuna koreo e Zekopi, pude keke pozapoza butubutu Izireli pa hopeke patu. 22 Meke 
koasa poko raqaraqa, si mamu taveti karua seni qolo hinokara, sapu nokinokie guana 
aroso pude sigotia. 23 Beto mamu tavete pulei karua rini qolo, mamu vari sotoni pa 
hukihukiri avara panaulu koasa poko tana raqaraqa. 24 Beto mamu vari soto va nirani 
sari karua seni qolo koari karua rini; 25 beto mamu vari sotoni sari karua seni qolo 
hire koari karua sosotoanana sa poko hiama vasina soto sari karua patu onikisi pa 
avarana. 26 Beto mamu taveti pule karua rini qolo, pude soto la koasa hukihukirina 
gore sa poko raqaraqa. 27 Meke taveti pule karua rini qolo, mamu va soto la i pa 
kenuna sa poko hiama tata koasa poko dokoho. 28 Sari na rini tanisa poko raqaraqa 
si kaqu ta pusie va nabu koari na riņi tata koasa poko dokoho pa kenuna sa poko 
tana hiama koari karua aroso bulu, pude kapae va leana koasa raqaraqa meke lopu 
kepuhu taloa koasa poko hiama. 

29 Meke pa totoso nuquru la koasa lose hopena se Eroni, si kaqu va sagea sa sa poko 
raqaraqa, vasina pu ta kubere sari na pozadi ri na butubutu Izireli, pude doduru 
totoso si kaqu balabala i Arau, Zihova sari na Qua butubutu Izireli. 30 Beto mamu 
vekoi pa korapa poko raqaraqa sari karu tinitona hire, sa Urimi meke Tumimi”; pude 
boka paleke maeni e Eroni totoso nuquru mae pa kenuqu Rau. Koari na totoso gua 
arini si kaqu va sagea Eroni doduru totoso sa poko raqaraqa hie, pude boka vizata 


valeana si asa pa hiniva te Tamasa, koari na tie Izireli.” 


Sari Kaiqa Poko Hiama Pule 
(Ekisidasi 39:22-31) 

31 Sa poko gele sapu koa kaurae koasa poko kukuru, si kaqu ta tavetae zonazona 
poko bulu. 32 Kaqu koa ia keke lopa, pude tanisa batu si asa, meke sa lopa hie, 
si piti vari likohae nia, pude va ninira ia meke lopu kaqu boka rikata si asa. 
33-34 Koasa doduru vari likohaena sa hubina sa poko, si mamu veko nia guana vua 
huda pomeqaraneti, sapu bulu, pepolo, meke zinara meke hopeke belo qolo pa 
varikorapadi. 35 Kaqu va sagea Eroni sa poko hie pa nana totoso tavetavete pa tinavete 
hiama. Pana nuquru mae si asa pa kenuqu Rau koasa lose hopena babe taluarae si 
asa, si kaqu ta avoso sari na mamalainidi rina belo, pude lopu kaqu tava mate si asa. 

36 Beto mamu tavetia si keke tinitona qolo sapu dono lea, mamu kuberia pa 
korapana sa zinama hie, ‘Ele tava madi koe Zihova,' gua. 37 Mamu vagia keke aroso 
bulu, mamu pusi nia pa kenuna sa toropae batu tanisa hiama. 38 Meke kaqu va sagea 
Eroni si asa pa raena, pude kaqu ta qetue koa Arau Zihova, sari doduru vinariponi 
na vina vukivukihi, saripu va madi i ri na tie Izireli koa Rau. Be va sea i ri na tie 
Izireli sari kaiqa toņa koari na dia vinariponi, ba kaqu ta zutu se Eroni koari na dia 


tinavete sea. ONEN , 
39 Mamu piti nia poko lineni arilaena sa poko gele te Eroni, meke sa toropae batu. 


Mamu piti nia vinasari tugo sa poko dokoho. 40 Mamu taveti sari na poko keoro 
doduru, na poko dokoho, meke na toropae hiama tugo tadi na tuna koreo e Eroni 
pude boka dono lea na tava lavata si arini. 41 Mamu va sageni koasa tasimia se Eroni 
meke koari na tuna koreo sari na poko arini. Beto mamu tiqe zoroponi oela olive 
pa batudi pude va madi, pude boka nabulu Nau rini pa tinavete hiama. 42 Mamu 
taveti sari na dia poko korapae, kokoi pa siqe meke kamo la pa pudapuda. 43 Eroni 
meke sari na tuna koreo si kaqu va sagei sari na poko arini, totoso nuquru mae pa 

korapana sa Ipi Hopena pa kenugu Rau, babe tata mae koasa hope, pude nabulu Nau 
pa tinavete hiama pa lose hopena pude lopu ta zutu meke mate. 

Hie si keke tinarae tadi na hiama koe Eroni, meke koari na tudia ri na tuna, sapu 
kaqu koa hola ninae rane ka rane. 


29 
Sa Vina Madidi ri na Hiama , , , 
1 Guahe si kaqu tavetia gamu koe Eroni, meke sari na tuna koreo pana va madi 


gamu, pude nabulu Nau: kaqu hena ia gamu si keke bulumakao kokoreo vaqurana, 
meke karua sipi kokoreo loke ari kisakisadi. 2 Mamu tavetavete nia sa palava huiti 
sapu viana, ba lopu heni nia isiti; mamu kinai kaiqa bereti, na keki saripu ta henie 
oela olive, meke kaiga bisikiti manivisidi, mamu nuzapa ni oela. 3 Beto mamu voi 
i pa keke huneke, mamu paleke maeni koa Rau, mamu va vukivukihi nia gamu sa 
bulumakao kokoreo meke sari karua sipi kokoreo. 4 Beto, mamu turaņa mae nia se 
Eroni, meke sari na tuna koreo pa sasadana sa Ipi Hopena pa kenuqu Rau; mamu 
huveni kolo. 3 Beto mamu vagi sari na poko hiama, mamu va sage nia koe Eroni, sa 
keoro doduru, sa poko gele, sa poko hiama, poko raqaraqa, meke sa poko dokoho. 
6 Mamu va sage nia toropae batu tanisa hiama si asa; mamu pusi nia koasa sa vina 
gilagila madina sapu ta kubere guahe pa korapana: 'Ele tava madi koe Zihova,' gua. 
7 Beto mamu vagia sa oela tana vina madi, mamu zoropo nia pa batuna, mamu va 
madia si asa. 8 Mamu turaņa maeni sari na tuna koreo, mamu va sageni poko keoro 
doduru. 9 Mamu va hakeni toropae batudi, beto mamu va sage ni sari na poko dokoho 
koari kasa. Gua asa meke kaqu va madia gamu se Eroni, meke sari na tuna koreo. 
Meke kaqu nabulu Nau ri na tudia rina tudia pa tinavete hiama si Rau, ninae rane 
ka rane. 

10 Mamu turana la nia pa kenuna sa Ipi Hopena koe Zihova sa bulumakao kokoreo, 
mamu zama ia se Eroni meke sari na tuna koreo, pude va opoi limadia pa batuna. 
11 Mamu va matea sa bulumakao kokoreo pa kenuna e Zihova, tata koasa sasadana 
sa Ipi Hopena. 12 Mamu paleke lani koasa hope sari kaiqa eharana sa bulumakao 
kokoreo; mamu va boboso ni ehara sari na kakarutumu, mamu honi lani koari ka 
made kikihona koari na iiona sa hope. Mamu zoropo la nia sa ehara koa holana 
pa hubina sa hope. 13 Keke pule, mamu vagi sari doduru deana pa korapana, sa 
kukuruna sa bero leanana, meke vagi turanaeni tugo sari karua leleqata meke sa 
deana koarini; mamu va uqu betoi koasa hope, pude na mia vina vukivukihi mae 
koa Rau. 14 Ba sului sari na masana sa bulumakao kokoreo, meke sari na kapuna, 
meke sari na laguna pa sadana sa vasileana. Sa vina vukivukihi asa, si pude vulasa 
pani sari na sinea tadi na hiama. 

15 Beto mamu vagia keke sipi kokoreo, mamu tozi nia se Eroni, meke sari na tuna 
koreo, pude va opoi limadia pa batuna. 16 Mamu va matea, mamu vagia sa eharana, 
mamu siburu beto lani koari ka made kalikalina sa hope. 17 Mamu magumagu va 
hitekia sa sipi kokoreo, mamu nuzapa va via ia sa korapana, meke sari na nenena, 
mamu veko turanae ni koasa batuna, meke na masana. 18 Mamu va uququa sa 
doduruna sa sipi pa hope. Na vina vukivukihi va uququ koa Arau Zihova. Meke 
sa hibi lea tanisa si variva qetu koa Rau.” 

19 Mamu vagi pulea sa sipi kokoreo vina rua, pude tana vina madi. Mamu tozi nia 
se Eroni meke sari na tuna koreo, pude va opoi limadi pa batuna. 20 Mamu va matea, 
mamu vagi kaiqa eharana, mamu vekoi pa kali boboa talina mataodi, meke koari na 
gugulavata lima mataodi, meke koari na gugulavata nene mataodi, ari Eroni meke 
sari na tuna koreo. Meke sari na ehara koa holadi si mamu siburu lani koari ka made 

kalina sa hope. 2t Beto mamu vagi kaiga ehara koasa hope, meke kaiga oela tana va 
madi hiama, mamu siburu la nia koe Eroni meke sari nana poko, meke koari na tuna 
koreo meke sari na dia poko, pude vata dogoro nia sapu Eroni, meke sari na tuna 
koreo, meke sari dia poko, si tava madi koasa ninabuluqu Rau. 

22 Beto mamu magu pani sari na deanana sa sipi kokoreo vina rua hie, sa pikutuna 
sapu moatia deana, doduru deana pa korapana, sa kukuruna sa bero leanana, meke 
vagi turanaeni tugo sari karua leleqata meke sa deana koarini meke sa pudapuda kali 
mataona. 23 Beto asa, mamu hena vagia keke bereti sapu lopu ta henie isiti, keke keki 
sapu ta henie oela, meke keke bisikiti manivisina koasa huneke pa kenuna e Zihova. 
24 Mamu va adeni pa limadia ri Eroni, meke ri na tuna koreo sari doduru ginani arini, 
pude ovulu sageni pude va madi koa Rau, guana vinariponi arilaedi. 25 Beto mamu 
vagi koa rini, mamu veko lani pa batuna sa vina vukivukihi va uququ koasa hope, 
meke sa hibi lea tanisa si variva qetu koa Rau. 

26 Beto mamu hena ia sa masa pa raqaraqana sa sipi kokoreo hie, mamu va madia 
koe Zihova guana vinariponi arilaena. Sa kukuruna asa si kaqu tamugoi. 27 Sipu 
tava madi se Eroni meke sari na tuna, sa masa raqaraqana meke sa pudapudana sa 
sipi kokoreo tanisa vina madidi ri kasa, si kaqu tavamadi koa Rau guana vinariponi 
koa Rau, meke ta veko vata kale pude tadi na hiama pude ta hena. ?8 Sa sirana asa si 
kaqu ta luli tugo pa doduru vina vukivukihi binaere tadi na tie Izireli vugo na repere. 
Keke tinarae si asa pude ta luli doduru totoso sapu va vukivukihi ni rini sari na dia 
vina vukivukihi hinenahena binaere. Kaqu henahena pa binaere koe Zihova meke 
sa susuna meke sa pudapuda si kaqu tavamadi koe Zihova pude Tanisa, ba sari na 
hiama si kaqu hena ia. * 

29 Sari na poko hiama te Eroni si kaqu ta vala koari na tuna koreo pa mudina 
sa nana minate, pude kaqu va sagei, pana tava madi si arini. 30 Sa tuna koreo sapu 
hobena se Eroni, pude na hiama kenukenue, meke nuquru la pa korapa ipi pa kenuqu 
Rau pa lose hopena si kaqu pokoni sari na poko arini koari ka zuapa rane. 

31 Kaqu vagi gamu sa masana sa sipi kokoreo tanisa vina madidi rina hiama; mamu 
raro va gototia pa vasina madina”. 32 Beto asa, meke kagu hena ia ri Eroni meke sari 
na tuna koreo, sa masana sa sipi kokoreo, pa sasadana sa Ipi Hopena; meke kaqu 
hena turanae nia bereti madina sapu koa holana pa huneke rini si asa. 33 Kaqu 
henai rini, sari na ginani arini saripu tana vinavia, tana vinariva taleosae koasa dia 
vina madi. Sari na hiama mo tava madidi arini si boka hena ia sari na ginani arini, 
si na hopedi si arini. 34 Ego, be kaiqa masa babe kaiqa bereti si lopu ta hena koari 
na hiama meke kamoa munumunu, si lopu kaqu henai rini si arini, ba kaqu ta sulu 
palae, si na hopedi si arini. 

35 Mamu taveti sari doduru tinitona saripu tozini gamu Rau hire koe Eroni meke 
sari na tuna koreo, kaqu ka zuapa rane seunae gua sa dia totoso tinava madi. 
36 Koari hopeke rane, si kagu vala nia gamu si keke bulumakao kokoreo, pude na 
vina vukivukihi vinulasa sinea, meke pude va via ia sa hope. Beto mamu zoropo nia 
oela, pude va madia si asa koa Rau. 37 Ka zuapa rane si kaqu tavetia gamu sapu gua 
asa. Beto meke kagu ta va madi sisigiti si asa. Meke be tiqua ke tie babe keketona si 
asa, si kaqu tava madi tugo si asa. 


Sari na Vina Vukivukihi pa Hopeke Rane 
(Ninaedi rina Tinoni 28:1-8) 
38 Koari hopeke rane podalae kamahire, si mamu va vukivukihini koasa hope si 
karua tuna sipi sapu keke vuahenidi. 39 Mamu va vukivukihi nia si keke pana 
munumunu, meke keke pule pana veluvelu. 40 Kaqu vala turaņa nia gamu koasa 

tuna sipi kekenu, si keke kilo palava huiti, sapu ta muzara va leanana; mamu heni 
nia sa palava koa keke lita oela olive sapu via valeanana, beto mamu valani pa hope 
pude na vina vukivukihi va ugugu. Beto mamu zoropo nia keke lita vaeni, pude na 
vinariponi tana napo. 41 Mamu va vukivukihi nia pule sa tuna sipi vina rua pana 
veluvelu; kekenono gua tugo sa padana sa palava, oela olive meke sa vaeni, sapu 
ta vala pana munumunu. Asa sa mia vinariponi ginani koa Rau Zihova, meke sa 
hibi lea tanisa si variva qetu koa Rau. 42 Koari na sinage mae hiroi, sa vina ugugu 
hie, si kaqu ta tavete doduru totoso koasa hope tata koasa sasadana sa Ipi Hopena 
pa kenuna e Zihova, meke vasina si kaqu tutuvu gamu na zama gamu Rau si gamu. 
43 Meke vasina si kaqu tutuvi Rau sari na tie Izireli, meke kaqu tava madi sa vasina 
asa, pa ninedalana sa Qua sinomana. “1 Meke kaqu va madia Rau sa Ipi Hopena, 
meke sa hope, meke kaqu va madia Rau se Eroni meke sari na tuna koreo, pude di 
nabulu Nau pa tinavete hiama. 45 Meke kaqu koa koari na tie Izireli si Rau, meke 
kaqu na dia Tamasa. 46 Meke kaqu gilania rini sapu Arau si e Zihova, sa dia Tamasa, 
sapu turana vurani si arini pa popoa Izipi, pude boka koa koa rini si Rau. Arau si e 
Zihova sa dia Tamasa. 


30 


Sa Hope tana Vina Uququ Humana Lea 

1 Mamu tavete nia huda akesia si keke hope tana vina uququ humana lea. 2 Kaqu 
kekenono puta gelena, meke labena, sapu made navulu lima sentimita labena meke 
gelena, meke sia navulu sentimita ululuna.” Meke sari na kikihona pa hopeke iiona si 
kaqu keke mo koasa tinina. 3 Beto mamu poko nia qolo sa batuna, sari ka made kalina 
beto, meke sari ka made kikihona sa hope. Beto meke sa hukihukirina si kaqu ta 
pokoe golo. 4 Mamu taveti karua palepalekeana rini qolo, mamu va sotoi pa kaurudi 
ri karua kalina sapu ta pokoe qolo, pude tuqei sari na huda palepalekeana. 3 Mamu 
taveteni huda akesia sari na palepalekeana hire, beto mamu pokoni qolo tugo. $ Beto 
mamu vekoa sa hope hie pa sadana sa poko goba, sapu sigoto pa kenuna sa Bokese 
Vinariva Egoi. Vasina si kaqu tutuvu gamu Rau si gamu. 7 Doduru munumunu pana 
mae puripuri Eroni sari na zuke, si kaqu va uqua sa sa oto huda humana lea koasa 
hope hie. 8 Kaqu va uququa tugo sa si asa pana mae va katui sa sari na zuke pana 
veluvelu pude lopu kaqu makudo sa vina uququ doduru rane na boni ninae rane ka 
rane. 7 Lopu kaqu tava uqu koasa hope hie, si keke votiki vina uququ humana lea. 
Lopu na vina uququ kurukuru, babe na huiti, meke lopu zoropo nia keke napo vaeni 
koasa. 10 Keke totoso pa vuaheni, si kaqu va madia Eroni sa hope vina vukivukihiana. 
Kaqu vekoni ehara sa ka made kikiho koari ka made iiona sa hope, pude va madia 
sa hope koe Zihova. Kaqu va madia sa koasa eharana sa bulumakao kokoreo sapu 
sa vinulasadi ri na mia sinea. Kaqu tavetia sa sapu gua asa keke totoso pa hopeke 
vuaheni podalae kamahire, meke sa hope hie si kaqu tavamadi sisigiti si asa koe 
Zihova.” 

Sa Takisi tanisa Ipi Hopena te Zihova 

11 Meke zama la koe Mosese se Zihova, 12 “Totoso naei gamu sari na tie Izireli, pa 
totoso asa, si kaqu here puleni sari doduru hopeke tie koari na dia tinoa koe Zihova, 
pude loke oza, si kaqu ta evana koari na tie pana ta nae si arini. 13 Kaqu tata onomo” 
qaramu poata siliva mamatana gua sapu hoke pada nia pa keke sekeli mamatana pa 
tinavete koasa Ipi Hopena, si kaqu here nia sa tie pu ta nae. Meke kaqu poni mae nia 
koa Rau si asa.” 14 Doduru tie pu somana ta nae, saripu hiokona puta vuaheni meke 

sage la vuahenidi si kagu tabaria sa poata asa. 15 Sa tie tagotagona si lopu kaqu tabara 
va sage sisigiti meke sa tie habahuala si lopu kagu tabara va gore sisigiti padana sapu 
tagoa rini, totoso tabaria rini sa hinerena sa dia tinoa. 16 Kaqu vagi varigarani goi 
sari na poata arini koari na tinoni Izireli, pude na vina enena sa tinavete koasa Qua 
Ipi Hopena. Sa takisi asa, si na hineredi na dia tinoa, meke kaqu balabala i na kopuni 
Rau si arini.” 
Keke Besini Boronizi Nomana 

17 Meke zama la koe Mosese se Zihova: 18 “Mu tavetia keke besini boronizi nomana 
meke gua tugo sa nana tuturuana, mamu la vekoa pa vari korapana sa Ipi Hopena 
meke sa hope va uququana; mamu va sini nia kolo.” 19 Vasina kote nuzapa lima na 
nene se Eroni, meke sari na tuna koreo. 20-21 Sipu lopu ele nuguru la si arini koasa 
ipi, babe ene tata la koasa hope pude va vukivukihi ni sari na kurukuru pa nika, si 
kagu nuzapa paki lima na nene si arini pude lopu kagu mate. Asa sa tinarae sapu 
kaqu kopu nia rini, meke sari na tudia ri na tuna ninae rane ka rane.” 


Sa Oela tana Vina Madi 

22 Meke zama la koe Mosese se Zihova,” 23 “Mu vagi sari hopeke pukudi gua hire: 
Ka onomo kilo kolo oto huda sapu ta pozae moa, neta kilo sinamoni humana lea hola, 
neta kilo keini humana lea,” 24 meke ka onomo kilo kasia sapu humana lea hola. Ta 
pada sari doduru hire koasa mamata sapu hoke pada nia pa keke sekeli mamatana 
pa tinavete koasa Ipi Hopena, meke varigara la ka made lita oela olive pule. 25 Mamu 
tavetia keke oela hopena tana vina madi, sapu ta varihenie guana seda humana lea. 
26 Vagia mamu va madi nia sa Qua Ipi Hopena, meke sa Bokese Vinariva Egoi, 27 sa 
tevolo, sa tuturuana zuke meke sari doduru dia tinitona tavetaveteana tanisa zuke, 
meke sa hope tana vina uququ humana lea, 28 sa hope vina vukivukihi va uguguana, 
meke sari na tinitona tavetaveteana tanisa, meke sa besini boronizi nomana meke sa 
nana tuturuana. 29 Mamu va madi guni arini sari na tinitona hire, pude kaqu tava 
hope hola, meke nasa sapu tiqudi ri, si kaqu evanae hopedi si arini. 30 Beto mamu 
zoropo nia oela se Eroni meke sari na tuna koreo, pude nabulu Nau pa tinavete 
hiama si arini. 3t Mamu zama koari na tie Izireli guahe, 'Hie sa oela hopena pude 
tavetavete nia koasa ninabuluqu Rau, doduru totoso koari na rane mae hiroi. 32 Lopu 
kaqu zoropo nia pa tinidia ri na tie hokara pa vasileana, meke lopu kaqu tavete va 
kekenono gunia gamu koasa si keke oela. Hopena si asa, meke kagu tavetavete nia 
gamu pa siraņa sapu gua hopena si asa. 33 Ba be guana tavetia keke tie si keke nana 
oela sapu kekenono gugua asa sapu sa oela hopena hie, ba be zoropo nia koa keke 
tie, sapu lopu keke hiama, si namu lopu kaqu koa hola koari na puku tie Izireli si 
asa,’ gua.” 


Sa Oto Huda Humana Lea 

34 Meke zama la koe Mosese se Zihova, “Mu vagi sari na oto huda humana lea 
hire: Oto huda moa, qalabanamu, meke parakinisenisi, meke sa onika, pude kaqu 
kekenono sa padadi sapu ta henie pude tana va uququ. 35 Mamu taveteni vina ugugu, 
sapu ta varihenie guana tinitona humana lea, mamu heni nia soloti, pude viana meke 
hopena. 36 Mamu muzara va umumu valeania si keke kukuruna, mamu paleke la 
nia koasa Ipi Hopena pa kenuna sa Bokese tanisa Vinariva Egoi vasina kaqu tutuvu 
gamu Rau si gamu. Hopena si asa, ke mamu va hope sisigitia si asa. 37 Mi lopu tavetia 
gamu si keke vina uququ, sapu kekenono gua asa tinavetena, pude mia mo telemia, 
ba mamu va hopea koe Zihova si asa. 38 Be keke tie si tavetia sapu gua puta asa, pude 
tana vina uququ humana lea, si kagu pagaha koari na tie Izireli si asa.” 

31 
Bezaleli meke Oholiabi 

1 Meke zama la koe Mosese se Zihova, 2 “Ele vizatia Rau se Bezaleli, sa tuna e 
Uri, sapu na tuna e Huri, koasa butubutu pa Ziuda. 3 Meke ele va sini nia Rau sa 
Maqomaqoqu koa sa, meke ele poni nia Rau koasa sa ginilagilana, tinumatumae, na 
binokaboka, koari doduru votivotiki tinavete. 4 Boka taveti sa sari doduru tinitona 
tolavaedi na leleadi pa tinavete, pude tavetavete nia sa qolo, siliva, meke na boronizi. 
5 Boka taveti sa sari na patu arileadi meke boka vekoi sa pa korapa qolo. Boka 
peqopeqo na magumagu huda, meke doduru votivotiki tinavete si boka taveti sa. 
6 Ele vizatia tugo Rau se Oholiabi, sa tuna koreo e Ahisamaka, koasa butubutu te 
Dani, pude tavetavete somanae koasa. Ele ponini binokaboka nomadi tugo Rau sari 
doduru tie bokabokadi pa tinavete, pude boka taveti rini sari doduru tinitona saripu 
garununi Rau koarini pude kaqu taveti sapu gua hire: 7 sa Ipi Hopena, vasina tutuvu 
gamu Rau si gamu, sa Bokese Vinariva Egoi meke sa tukutukuna, vasina pu koa ia 
tinaleosae na vinulasadi sari na sinea, meke sari doduru likakalae tanisa Ipi Hopena; 
8 meke sa tevolo bereti meke sari na tinitona tanisa; sa tuturuana zuke qolo, meke sari 
doduru nana likakalae; sa hope tana vina uququ humana lea; 9 sa hope vukivukihi 
uququana, meke sari doduru nana likakalae; sa besini boronizi nomana meke sa nana 
tuturuana; 10 meke sari na poko hiama hopedi hola te Eroni, meke sari na tuna koreo, 
pude pokoni totoso somana tavetavete pa tinavete hiama si arini; 11 meke sa oela tana 
vina madi, meke sa oto huda humana lea tana vina uququ koasa lose hopena. Kaqu 
taveti ri sari doduru hire gua puta tugo sapu ele garunu nigo Rau pude taveti.” 


Sa Rane Sabati , , , , , 
12 Beto asa si garunia e Zihova se Mosese, 13 pude tozia koari na tinoni Izireli sa 


Nana zinama, sapu zama guahe: “Mi kopuni sari na rane Sabati. Kaqu na vina gilagila 
pa varikorapada, gamu meke Arau, ninoroi, meke doduru totoso sapu korapa mae, 
pude boka gilania gamu, sapu Arau si e Zihova sapu va madi gamu, pude na Qua tie 
soti si gamu. 14 Kaqu kopu nia gamu sa rane Sabati asa, sina madina si asa. Meke asa, 
sapu lopu kopu nia, ba tavetavete nana koasa rane asa, si kaqu tava mate si asa. 15 Ka 
onomo rane si kaqu tavetaveti gamu sari na mia tinavete, ba sa rane vina zuapa si 
na rane magogoso, sapu tava madi koe Zihova. Meke asa sapu tavetavete koasa rane 
sana sapu koari na tie Izireli, si kaqu tava mate si asa.” 16 Kaqu kopu nia ri na tie 
Izireli sa rane Sabati, guana keke vina gilagila tanisa vinariva egoi koe Zihova, meke 
koari na tie Izireli. 17 Keke vina gilagila koa hola si asa pa varikorapada, gamu na 
tie Izireli meke Arau ninae rane, sina Arau Zihova ele tavetia sa manauru meke na 
pepeso koari ka onomo rane, meke koasa rane vina zuapa, si noso si Rau pa tinavete, 
meke magogoso.”” 18 Meke sipu beto zama koe Mosese se Zihova pa batu Toqere 
Saenai, si valani Sa koe Mosese sari karua patu labelabe, vasina pu kuberi sa Tamasa 
telena sari na tinarae. 
32 


Sa Bulumakao Qolo 
(Diutironomi 9:6-29) 

1 Meke sipu dogoria rina tie Izireli, sapu lopu gore pule mae pa toqere se Mosese, 
ba koa seunae nana vasina, si mae varigara, meke zama guahe koe Eroni si arini, 
“Lopu gilania gami sapu ta evana koasa tie hie, sapu se Mosese, sapu turana vurani 
gita pa popoa Izipi; ke hiva nia gami pude tavete poni gami keke tamasa, pude turana 


gami,” gua si arini.” 

2 Meke olana la koa rini se Eroni, “Ego, mamu unusu va gorei sari na vikulu golo 
saripu va sagei rina mia barikaleqe, na tumia koreo, meke ri na tumia vineki pa 
talinadia. Mamu paleke maeni koa rau si arini.” 3 Ke unusu va gorei ri doduru tie 
sari na dia vikulu golo pa talinadia, meke paleke lani rini koe Eroni. 4 Meke vagi 
Eroni sari na dia vikulu qolo, saripu va sotoi rini pa taliņadia, meke va koloi, meke 
zoropo la nia sa koa keke tinitoņa tavetaveteana, meke tavetia sa si keke beku tuna 
bulumakao kokoreo qolo.* Meke zama sarini, “Ke Izireli, hie sa nada tamasa sapu 
turaņa vurani gita pa popoa Izipi,” gua. 

5 Beto hoi, si kuria Eroni si keke hope pa kenuna sa beku bulumakao qolo meke 
zama va ululae guahe: “Vugo si kaqu tavetia gita si keke inevana pude va lavatia se 
Zihova,” gua. 6 Meke vanunu munumunu hokara sari na tie, meke paleke maeni rini 
si kaiqa kurukuru, pude tana vina vukivukihi va uququ, meke na vina vukivukihi 
hinenahena binaere. Meke mumudi si habotu henahena na napo pa keke inevana si 
arini, meke ta evanae naponapo va hola meke hoqa pa sinea koasa hahanana vinari 
riqihi si arini.” 

7 Meke zama la koe Mosese se Zihova, “Mu tuturei gore pule; ura sari na mua tie 
saripu turana vurani goi pa popoa Izipi, si ele tavete va sea, meke vahesi beku si 
arini. 8 Ele luaria rini sa siraņa sapu tozini Rau pude lulia; meke ele tavetia rini si 
keke beku bulumakao, sapu tavete nia qolo tava kolona rini, meke va vukivukihi la 
ia na vahesia rini. Meke zama nia rini, sapu asa sa dia tamasa, sapu turaņa vurani 
si arini pa popoa Izipi, gua.” 9 Meke zama se Zihova koe Mosese, “Na dogoria Rau 
sapu na tie tasunadi sari na tie hire,” gua. 10 “Ego, mamu lopu podekia pude hukatau. 
Ele bugoroni Rau, meke hiva va kilasa va matei Rau si arini. Beto asa si kaqu vata 
evanae nigo keke butubutu lavata Rau si goi.” 

11 Ba tepa ososo nia tugo e Mosese se Zihova, sa nana Tamasa, meke zama, “Ke 
Zihova, na vegua ke kaqu bugoro sisigitini tu Goi sari na Mua tie, saripu ele harupi 
Goi pa popoa Izipi koasa Mua niniranira lavata?” 12 Kote sa gua si zama nia rina tie 
Izipi sapu Agoi turaņa vurani vasina sari na Mua tie, pude va kilasa va mate betoi 
tu Goi si arini koari na toqere? Mu lopu bugoro si Goi, hobea sa Mua binalabala. 
Mamu lopu va tasunai sari na Mua tie? 13 Mu balabala pulei sari na Mua nabulu, 
Ebarahami, Aisake, meke se Zekopi. Mamu balabala pulea sa Mua vina tatara soti 
sapu zama nia Goi koarini pa pozamu soti, sapu guahe: Kaqu va soku kekenono guni 
gamu rina pinopino pa galegalearane Rau sari na tudia ri na tumia, meke kaqu vala 
i Rau koari doduru tudia rina tumia sari doduru pepeso, saripu ele va tatarani Rau, 
pude kagu tamugamu ninae rane ka rane,” gua.” 

14 Ke hobea e Zihova sa Nana binalabala, gua sapu zama kekenu nia Asa, meke lopu 
va matei Sa sari Nana tie Izireli. 15 Meke gore pule pa toqere se Mosese, meke paleki 
nana sari na tinarae te Tamasa, saripu ta kubere pa varikalidi ri karua patu labelabe. 
16 E Tamasa mo telena taveti sari na patu labelabe arini. Meke e Tamasa tugo telena 
kuberi sari na tinarae, koari na patu labelabe arini. 

17 Meke sipu avosi Zosua kukilidi sari na tinoni Izireli, si zama la koe Mosese si asa, 
“Guana mamalaini varipera si avosia rau koari na tie Izireli.” 

18 Meke olana se Mosese, “Lokari, lopu guana mamalaini vinarane babe vina kilasa 
koari na kana, ba guana na mamalaini kinera tu.” 

19 Meke sipu ene tata mae koari na tinoni se Mosese, si dogoria sa sa beku 
bulumakao, meke sa pineka tadi na tinoni Izireli, ke bugoro sisigiti si asa. Meke 
gona goreni sa pa hubi toqere sari na patu labelabe saripu paleki sa, meke ta huara 
si arini. 20 Meke vagia sa sa kineha beku bulumakao sapu tavetia rini, meke va koloa 

pa nika meke huara va umumu pani sa, gua na kavuru si asa, meke heni nia kolo 
lomoso sa. Beto asa, si va naponi sa koari na tie Izireli sa kolo asa. 21 Meke zama la 
koe Eroni si asa, “Nasa si evania ri na tinoni koa goi, meke va taveteni sinea kaleana 
sisigiti goi si arini.” 

22 Meke olana se Eroni, “Mu lopu bugoro nau; gilania mua sapu sari na tie hire, 
si hoke hiva tavete va sea doduru totoso. 23 Mae zama guahe si arini koa rau, 'Ele 
seunae meke lopu gilania gami sapu ta evaņa koasa tie hie, sapu se Mosese, sa tie 
sapu turana vurani gita pa popoa Izipi, ke mamu tavete poni gami keke tamasa pude 
koimatani gita,’ gua si arini. 24 Ke tozini rau, pude va gore maeni sari na dia vinasari 
qolo pa talinadi, meke arini pu ari dia si va gorei tugo meke paleke maeni rini koa 
rau. Meke va koloi rau pa nika sari na vinasari, meke ta evanae kineha bulumakao 
beku si asa!” 

25 Meke tiqe gilania Mosese sapu hiva tavete va sea sari na tinoni, meke lopu boka 
kopu totokoni e Eroni si arini; ke va duviduvilae pa kenudi rina dia kana. 26 Ke turu 
pa sirana nuguru la gua pa vasina koa rina ipi poko tadi na tie Izireli se Mosese, 
meke velavela guahe, “Esei koa gamu hiva lulia sa hiniva te Zihova si mae koa rau.” 
Ke la turu koasa sari doduru tie pa butubutu Livae. 27 Meke zama la koa rini si asa, 
“Se Zihova, sa Tamasa tadi na tie Izireli si zama guahe: ‘Kaqu la si gamu meke vagi 
sari na mia vedara, mamu la koasa vinarigara tie, podalae pa kalina hie, meke kamo 
la pa kalina latu; mamu va matei sari na tasimia koreo, sari na mia baere, meke sari 
na turana mia gamu.” 28 Meke va tabea ri na tie Livae si asa, meke ka neta tina 
tie si seke va matei rini. 29 Meke zama la koari na tie pa butubutu Livae se Mosese, 
“Pa rane ninoroi si va madi puleni gamu si gamu, sina va matei gamu sari na tumia 
koreo, meke sari na tasimia koreo, ke tamanae koe Tamasa si gamu.” 

30 Meke pa koivugona sa rane sana, si zama la koari na tie se Mosese, “Keke sinea 
kaleana sisigiti si tavetia gamu. Ba kamahire si kote sage pule la koe Zihova pa toqere 
si rau; be boka si gina maqu va taleosaeni koe Tamasa sari na mia sinea.” 31 Meke 
sage pule la koe Zihova pa toqere se Mosese meke zama, “Ele tavetia rina tie Izireli 
si keke sinea sapu kaleana sisigiti. Ele tavetia meke vahesia rini si keke tamasa qolo. 
32 Leana tataruni, Mamu taleoso nia sa dia sinea; ba be koromu, si Mamu huaria sa 
pozagu koasa buka, vasina pu kuberi Goi sari na pozadi ri na Mua tie.”” 

33 Meke olana se Zihova, “Arini mo saripu tavete va sea pa kenuqu Rau, si kagu 
huara pani Rau pozadi pa Qua buka. 34 Ke mamu la kamahire, mamu turana lani 
sari na tie koasa popoa sapu ele tozi nigo Rau. Mamu balabala pulea sapu sa Qua 
mateana si kaqu turaņa gamu, ba koa nana sa totoso sapu korapa mae, pana kaqu 
va kilasi Rau sari na tie hire koari na dia sinea,” gua. 

35 Ke garunu la nia e Zihova koari na tie Izireli si keke oza, sina ososo nia rini se 
Eroni, pude tavetia sa beku bulumakao qolo meke vahesia. 


33 


Tozini e Zihova sari na Tie Izireli pude Luaria sa Toqere Saenai 
1 Meke zama la koe Mosese se Zihova, “Luaria sa vasina hie, agoi meke sari na 
tie Izireli, saripu turana vurani goi pa popoa Izipi. Mamu la koasa popoa sapu ele 
va tatara nia Rau koari Ebarahami, Aisake, meke e Zekopi, meke koari na tudia rina 
tudia.“ 2 Kaqu garunia Rau si keke mateana pude va dogoroni gamu sa sirana, meke 
kaqu hadu va seu i Rau sari na tie Kenani, tie Amoraiti, tie Hitaiti, tie Perizaiti, tie 
Hivaiti meke sari na tie Zebusaiti. 3 Mi la koasa popoa masuruna sapu sokua na 


s 32:32 Sam 69:28; Rev 3:5 * 33:1 Zen 12:7, 26:3, 28:13 


Ekisidasi 33:4 125 Ekisidasi 33:23 


ginani na zipale. Ba lopu kagu somana turana gamu Rau si gamu, sina na tie tasuna 
mia si gamu, meke kote va kilasa gamu Rau koasa mia inene la.” 

4 Meke sipu avosia rina tie Izireli sa inavoso variva talotanana gua asa; si podalae 
talotana na kabo meke lopu va sage pulei rini sari na dia vinasari. 5 Ura tozi nia e 
Zihova se Mosese pude zama guahe koarini, “Na tie tasuna mia si gamu, meke be 
somana luli koa gamu si Rau kamahire, si kote va mate beto gamu Rau koasa mia 
inene la. Ego, mi va gore betoi sari na mia vinasari, meke Arau mo kagu vizatia sapu 
kagu taveteni gamu,” gua. $ Ke sipu taluarae rini koasa Togere Saenai, si lopu va 
sagei ri na tie Izireli sari na dia vinasari. 


Sa Ipi Vasina Tutuvia rina Tie se Zihova 

7 Ego, hoke va turua Mosese si keke ipi, pa seseuna vasina hite koari na ipi poko 
tanisa vinarigara tie, meke poza nia na “ipi varivarigarana” sa si asa. Be keke tie si 
hiva nanasa nia si keke ginugua koe Tamasa, si kagu la koasa ipi asa. $ Doduru totoso 
pana la se Mosese koasa ipi, si hoke turu pa sasadadi rina dia ipi sari na tie Izireli, 
meke kopu nia rini se Mosese, osolae nuguru la si asa pa korapana sa ipi. 9 Meke sipu 
ele nuquru hola la sa, si hoke gore mae sa lei, sapu donodono guana dedegere lavata, 
meke turu pa sasadana sa ipi, meke hoke zama vura mae koasa lei asa se Zihova. 
10 Meke sipu dogoria ri na tie Izireli sa lei, sapu donodono guana dedegere lavata, pa 
sasadana sa ipi varivarigarana, si hoke todono si arini pa sasadadi ri na dia ipi. 11 Pa 
totosona asa si hoke vivinei va tia ia Mosese se Zihova, guana keke tamabaerena mo. 
Beto meke hoke pule la koasa vasina koa sari na ipi tadi na tie Izireli se Mosese, ba 
sa koreo vaqura sapu se Zosua sa nana tie varitokae, sapu sa tuna e Nani, si lopu 
taluarae koasa ipi. 


Va Tatara nia Zihova si pude Somana Turani sari Nana Tie 

12 Meke zama la koe Zihova se Mosese, “Ele tozi nau tu Goi pude turaņa lani koasa 
popoa sana sari na tie hire, ba lopu ele va gilana nau Goi sapu esei si kaqu garunu va 
luli maea Goi koa Rau. Ele zama nia Goi sapu gilana valeanau Goi meke qetu nau Goi, 
gua. 13 Ego, be gua asa si Agoi, si mamu tozi nau sa Mua hiniva, na binalabala, pude 
qu gilana valeanigo na nabulu nigo meke lopu makudo va qetu igo. Mamu balabala 
pulea tugo sapu sa butubutu tie hie si Mua mo telemu,” gua. 

14 Meke olana la koe Mosese se Zihova, “Kaqu somana luli turanigo Rau meke kaqu 
somana magogoso turanau goi,” gua si Asa. 

15 Meke olana la ia e Mosese se Zihova, “Be lopu somana luli koa gami si Goi si mu 
lopu vata luarae gami koasa vasina hie. 16 Namu loke tie kaqu gilania, sapu qetuni 
Goi sari na Mua tie meke arau, be lopu somana luli koa gami si Goi. Sa Mua sinomana 
koa gami, si kaqu va votikaena gami koari na tie pa popoa pepeso.” 

17 Meke zama la koe Mosese se Zihova, “Kagu tavetia Rau sapu gua hiva nia goi, 
sina ele gilana valeana nigo meke qetu nigo Rau si goi.” 

18 Beto asa, si tepa ia Mosese se Zihova, pude va dogoro nia koasa sa ninedalana 


sa nana sinomana koa rini. , , 
19 Meke olana se Zihova, “Kaqu vata dogoroni Rau sari doduru Qua hahanana 


leleadi pa kenumu goi. Meke kaqu tozi vura nia Rau sa pozaqu koa goi: Arau si 
e Zihova. Arini pu hiva ni Rau si kaqu tataru ni meke toka ni Rau.” 20 Ba lopu kaqu 
va dogoro nia Rau koa goi sa Isumataqu, sina be dogorau goi si lopu kaqu toa si goi. 

21 Ba koa nana he si keke patu pa kaliqu; vasina si kote boka turu si goi. 22 Meke 
sipu ene hola sa ninedalaqu, si kaqu veko igo Rau koasa ta viqalana sa patu, meke 
kaqu nobi nigo limaqu, osolae hola taloa si Rau. ?3 Beto asa, si kaqu va seu ia Rau sa 
limaqu, meke sa mudiqu mo si kaqu dogoria goi; ba lopu sa Isumataqu.” 

Sari Karua Patu Labelabe Vagura 
(Diutironomi 10:1-5) 

1 Meke zama la koe Mosese se Zihova, “Mu peqoi karua patu labelabe vaguaradi, 
kekenono gua puta tugo rina patu labelabe kekenu. Meke kagu kuberi Rau sari na 
zinama saripu kuberi Rau koari karua patu kekenu saripu ele va hoga huari goi. 
2 Mu va namanama vugo munumunu, mamu sage mae pa batuna sa Togere Saenai, 
mamu tutuvu Au vasina. 3 Namu loke tie si kagu somana luli sage mae koa goi. Meke 
namu loke tie si kagu ta dogoro pa keke vasina koasa togere, meke namu loke sipi na 
bulumakao si kagu ganigani pa hubina sa toqere.” 4 Ke peqoi Mosese si karua patu 
labelabe sapu kekenono gua ri karua pu koa kekenu, meke pana munumunu hokara 
si paleke sage lani sa pa Toqere Saenai, gua puta tugo sapu ele zama nia e Zihova. 

5 Beto asa, si gore mae pa korapa lei se Zihova, meke turu turania Sa se Mosese, 
meke tozi vura nia Sa sa pozana hopena, sapu e Zihova. Meke ene pa kenuna e 
Mosese se Zihova meke zama va ululae, “Arau se Zihova, sa Tamasa sapu ta siņie 
tataru meke tokani na taleosoni Rau sari na tie. Meke lopu hoke tuturei bugoro. 
Meke sa Qua tataru lavata si koa hola doduru totoso, meke kopu ni Rau sari na Qua 
zinama.” 7 Korapa tataruni Rau sari na Qua tie na kopuni Rau sari na Qua vina tatara 
koari soku tina sinage na sage meke taleosoni Rau sari na tie koari na dia sinea, meke 
kinaleana, totoso kilu Au rina tie si Arau; ba lopu kaqu va sasanae si Arau pude va 
kilasi sari na tie koari na dia sinea, kamo tu koari na tudia rina tudia koasa vina neta 
meke vina made sinage.” 

8 Meke hinoga todono gore pa pepeso se Mosese meke vahesia sa sa Tamasa. 9 Meke 
zama, “Baņara, be qetu va hinokara nau Goi, si mamu tataruni gami, mamu luli 
turana gami. Tie tasunadi sari na tie hire, ba mamu taleosoni sari na mami sinea 
saripu taveti gami, mamu kopuni gami guana Mua tie soti mo.” 


Tava Vaqura Pule sa Vinariva Egoi 
(Ekisidasi 23:14-19; Diutironomi 7:1-5, 16:1-17) 

10 Meke zama la koe Mosese se Zihova, “Kamahire si tavetia Rau sa vinariva egoi 
hie koari na tie Izireli. Koarini si kaqu evani Rau sari na ginugua variva magasadi 
saripu lopu ele hite evani Rau pa doduru vasina pa popoa pepeso, koari na butubutu 
tie. Meke kaqu dogori doduru tie sari na tinitoņa variva magasadi, saripu boka taveti 
Arau, Zihova, sina kote taveti Rau sari tinitona variva magasadi koa gamu. 11 Mamu 
va tabei sari na tinarae saripu vatui Rau koa gamu pa rane hie, meke kaqu hadu 
pani Rau sari na tie Amoraiti, Kenani, Hitaiti, Perizaiti, Hivaiti, meke na Zebusaiti 
pa kenumia gamu pa vinaripera. 12 Mu lopu tavete vinariva egoi koari kaiqa tie pa 
popoa vasina la ia gamu sina kote va tasuna gamu rini. 13 Ba mamu huari mo sari na 
dia hope meke sari na dia vina tigono; mamu huara gore nia sa kineha beku tamasa 
barikaleqe, sapu e Asera.” 

14 Mu lopu vahesia gamu si keke tamasa votikaena, sina Arau, Zihova si kote bugoro 
guana tie konokono koari na tie pu luara pani dia vinahesi koa Rau. 15 Mu lopu tavete 
vinariva egoi koari kaiqa tie pa popoa, ura pana la va vukivukihi na vahesi rini sari 
na dia tamasa huporodi, si kote ruvata gamu rini pude la somana, meke kote podeke 
va henani gamu ginani ta poni la koari na dia tamasa si gamu. 16 Meke sari na tumia 
koreo si kote habai sari na barikaleqe karovodi, meke kote turani rini sari na mia 
koreo pude vata luari pa dia vina hinokara koa Rau, meke somana vahesi rini sari 
dia tamasa huporodi. 

17 Mu lopu taveti na vahesi sari na tamasa beku.” 

18 Kaqu kopu nia na tavetia gamu sa Inevana Bereti Loke Isitina. Kekenono gua 
sapu ele tozini gamu Rau, si mi hena ia sa bereti loke isitina koari ka zuapa rane, 
koasa sidara kekenu pa vuaheni sapu ta pozae Abibi. Ura koasa sidara asa tu si 
taluarae si gamu pa popoa Izipi.” 

19 Sari doduru tumia koreo kenudi, meke sari doduru kurukuru pu kopuni gamu 
saripu podo kenudi si Taqarau beto.” 20 Ba boka holu vagi pule nia gamu si keke 
don'ki podo kenuna, koa keke tuna sipi. Ba be lopu holu vagi pule nia gamu si asa, si 
mamu mokua sa susuri ruana pude va matea. Mi holu vagi puleni sari doduru koreo 
podo kenudi. Be loke vina vukivukihi, si namu loke tie si kaqu mae koa Rau.” 

21 Ka onomo rane si kaqu tavetavete si gamu, ba pa rane vina zuapa si kaqu 
magogoso si gamu, ba mi tavete gua tugo asa koari na mia totoso letelete na 
pakepakete.” 

22 Mamu tavetia sa inevana pakepakete totoso podalae paketi gamu sari na vua 
kenudi ri na mia huiti, meke sa inevana vinabalabaladi rina dia Ipi pa gega pa 
vinabetona sa vuaheni. * 

23 Sari doduru mia tie si kagu mae vahesi Au si Arau Zihova, sa Tamasa tadi na 
tie Izireli, ka neta totoso pa keke vuaheni. ?4 Kagu hadu taloani Rau koa gamu sari 
doduru butubutu tie, meke kagu poni va nomani gamu popoa Rau. Meke loke tie 
hokara si kagu podekia pude va kilasia sa mia popoa, totoso taveti gamu sari ka neta 
inevana. 

25 Totosona va vukivukihi mae nia gamu koa Rau sa ehara tana vina vukivukihi, 
mi lopu tavetia na vinariponi sapu koa ia sa isiti. Mamu lopu veko hola ia gamu si 
keke kukuru masa kurukuru sapu tava mate pa totoso Inevana Pasova, osolae kamoa 
munumunu.” 

26 Koari hopeke vuaheni, si mi paleke maeni koasa vetu te Zihova, sari na vua 
kekenu arilaedi saripu paketi gamu. 

Keke tuna goti babe na tuna sipi sapu korapa susu pa tinana, Si mi lopu raro ia 
gamu koasa meleke tanisa tinana.”” 

27 Beto asa, si zama la koe Mosese se Zihova, “Mu kubere goreni sari na zinama 
hire. Sina koari na nati zinama hire, si vata evania Rau sa vinariva egoi koa goi, meke 


koari na tie Izireli.” 28 Meke koa turania Mosese vasina se Zihova ka made navulu 
puta rane na boni, meke lopu hite hena na napo si asa. Meke kubere goreni sa koari 
na patu labelabe sari na zinama vinariva egoi, sapu sari ka manege puta tinarae. 


Ene Gore Pule pa Toqere Saenai se Mosese 

29 Meke sipu paleke goreni Mosese pa toqere Saenai sari ka manege puta tinarae, 
si nedala guana kalalasa sa isumatana, sina ele vivinei turania sa se Zihova, ba lopu 
va nonoga ia sa si asa.” 30 Ari Eroni meke sari doduru tie Izireli si dono la nia koe 
Mosese, sapu nedala guana kalalasa sa isumatana, meke matagutu ene tata la ia rini 
si asa. 31 Ba titioko la i Mosese si arini, ke ene la koasa se Eroni, meke sari doduru 
koimata tadi na tie Izireli; meke vivinei koa rini se Mosese. 32 Beto sapu gua asa, si 
tiqe varigara la koasa sari doduru tie Izireli, meke valani Mosese koarini sari doduru 
tinarae saripu valani e Zihova koasa pa Toqere Saenai. 33 Meke sipu beto vivinei koa 
rini se Mosese, si nobi va paere nia poko sa sa isumatana. 34 Totoso nuguru la koe 
Zihova pa korapa ipi varivarigarana, se Mosese pude vivinei koe Zihova, si hoke va 
gore pania sa sa poko va paerena sa isumatana. Meke totoso vura si asa koasa ipi, 

si hoke tozi ni Mosese koari na tie Izireli, sari doduru pu ta tozi ni sa pude zama ni. 
35 Meke hoke dogoria rini sapu nedala sa isumatana, ke hoke nobi va paere pulea sa 
sa isumatana, osolae mae vivinei pule koe Zihova si asa. 


35 
Sari na Tinaraena sa Rane Sabati | MA 
1 Meke tioko varigarani Mosese sari doduru butubutu tinoni Izireli, meke zama la 


koa rini si asa, “Guahe sapu tozini gamu e Zihova pude tavetia: 2 Ka onomo rane si 
kaqu tavetavete si gamu, ba sa rane vina zuapa si madina, na rane magogoso sapu 
ele tava madina koa Rau, Zihova. Be keke tie si tavetavete koasa rane asa, si kaqu 
tava mate si asa.” 3 Namu loke nika si kaqu tava katu koari na mia popoa koasa rane 
Sabati.” 


Sa Kinurina sa Ipi Hopena 


4 Meke zama la koari doduru tinoni Izireli se Mosese: “Guahe si zama nia e Zihova: 
5 Mi tavetia sa vinariponi te Zihova; doduru tie sapu hiva si kaqu paleke maeni sari na 


qolo, siliva, babe na boronizi; $ na poko lineni memelesina; meke vulu bulu, pepolo, 
meke ziņara; poko sapu ta tavetae kalu qoti; 7 na kapuna sa sipi kokoreo sapu tava 
ziņara; kapu rumu tava popana; huda akesia; 8 oela olive tana zuke; oto huda humana 
lea tana vina uququ, sari na votiki oto huda oela na pauda humana lea tana oela olive 
tana va madi tie; 9 meke sari na patu nedala na vinasari dono lea, saripu soto koasa 
poko hiama hopena meke sa poko raqaraqa tanisa hiama kenukenue. 


Sari na Likakalaena sa Ipi Hopena te Zihova 

10 Gamu doduru tie bokaboka mia si kaqu mae, mamu taveti sari doduru tinitona 
sapu zamani e Zihova: 11 sa Ipi Hopena, sari karua nobinobi tanisa, sari na qaqahere, 
sari na huda barabara, sari na huda tana pilipilivarata, sari na dedegere huda, sari 
na dia vovoina siliva; 12 sa Bokese Tanisa Vinariva Egoi, meke sari na palepalekeana, 
sa tukutukuna, vasina pu koa ia tinaleosae na vinulasadi sari na sinea, meke sa 
poko goba pa vari korapana sa Lose Hopena pa Hopena, meke sa Lose Hopena”; 
13 sa tevolo bereti meke sari na palepalekeana meke sari doduru nana tinitoņa; sa 
bereti ta valana koe Tamasa; 14 sa tuturuana zuke meke sari nana tinitona, sari na 
zuke meke sari na dia oela; 15 sa hope tana vina uququ humana lea, meke sari na 
palepalekeana, sa oela tana vina madi, meke sa oto huda humana lea tana vina 
uququ koasa lose hopena, sa gobagoba poko koasa nugunuguruana; 16 sa hope vina 
vukivukihi va uguguana, hatara lopalopa boronizi tanisa hope, sari na palepalekeana 
meke sari na tinitona tavetavete tanisa, meke sa besini boronizi nomana meke sa 
nana tuturuana; 17 sa gobagoba poko lineni arilaena pu vari likohae nia sa Ipi Hopena, 
sari na barabara boronizi, meke sari na dia vovoina boronizi, meke sa gobagoba poko 
koasa nugunuguruana; 18 meke sari na tupili, meke sari na aroso pusipusiana tana 
ipi, meke sa gobagoba poko vari likohae; 1? meke sari na poko arileadi saripu va sagei 
rina hiama, meke tavetavete ni rini pa korapa Ipi Hopena. Arini sari na poko hopedi 
te Eroni meke sari na tuna koreo.” 


Paleke Maeni rina Tie Izireli sari na Dia Vinariponi 
20 Beto asa, si taluarae koe Mosese sari na tie, 2t meke sari doduru tie pu hiva, si 
paleke maeni sari na dia vinariponi koe Zihova, pude kuria sa Ipi Hopena te Zihova. 
Meke paleke maeni rini sari doduru likakalae pu ta hivaedi pude tavetaveteni koasa 

ipi, meke sari na poko arilaedi tadi na hiama. 2 Meke sari doduru tie na barikalege 
pu hiva si paleke mae vinasari: patu arilaedi, na vikulu, na rini, na pakupaku, meke 
doduru votivotiki vinasari ta tavetedi pa qolo, meke tava madi koe Zihova. 23 Meke 
sari doduru pu tago poko lineni memelesidi, poko bulu, poko pepolo, lozi vulu ziņara, 
poko kalu goti; na kapu sipi kokoreo tava zinara; na kapu rumu tava popana. ?4 Meke 
sari doduru pu boka variponi siliva, babe boronizi, si paleke maeni dia vinariponi 
koe Zihova; meke ari doduru pu tago huda akesia, pude boka ta tavetavetae si ta 
paleke mae tugo. 

25 Sari doduru barikaleqe bokabokadi si paleke mae lozi vulu keoro, bulu, meke 
ziņara, saripu taveti rini. 26 Meke na kalu qoti tugo si tavete nia lozi rini. 27 Meke 
paleke maeni ri na koimata sari na patu onikisi, meke sari votiki patu arilaedi pule, 
pude tava soto koasa poko hiama hopena meke sa poko raqaraqa tanisa nati hiama 
kenukenue. 28 Meke paleke maeni rini sari na tinitona humana lea, na oela tana 
zuke, meke na oela tana vina madi meke oto huda humana lea tana vina uququ. 
29 Sari doduru tinoni Izireli saripu hiva varitokae, si paleke maeni rini koe Zihova 
sari dia vinariponi pude tavetaveteni pa tinavete koasa Ipi Hopena, saripu tozini Sa 
koe Mosese pude taveti. 


Bezaleli meke se Oholiabi 

30 Meke zama la koari na tinoni Izireli se Mosese, “Ele vizatia e Zihova se Bezaleli, 
sa tuna e Uri sapu sa tuna Huri koasa butubutu Ziuda. 31 Ele tava sini nia Sa sa 
Maqomaqona Tamasa, meke ele poni nia Sa koasa sa ginilagilana, tinumatumae, na 
binokaboka pude taveti sari doduru votivotiki tinavete, 32 pude taveti sa sari doduru 
tinitona tolavaedi na leleadi pa tinavete, pude tavetavete nia sa qolo, siliva, meke na 
boronizi. 33 Bokabokana hola koari na tinavete patu arilaedi na huda si asa; meke 
koari doduru pule tinavetavete pude taveteni sari na tinitona tolavaedi na arilaedi. 
34 Ponia Zihova koasa, meke koe Oholiabi sa tuna koreo e Ahisamaka, sapu sa tie pa 
butubutu te Dani, sa binokaboka, pude va tumatumaei sari na tie tavetavete pude 
boka somana pa tinavete si arini. 35 Poni e Zihova koa rini sa binokaboka arilaena 
pude taveti sari doduru votivotiki tinavete: pude boka peqo kineha pa huda, taveteni 
sari na kineha pa poko pude tavetavete ni lozi keoro, bulu, pepolo, meke zinara, 
meke boka tigitigisi tugo si arini. 


36 
1 Ke se Bezaleli meke se Oholiabi, meke sari doduru tie bokabokadi pa tinavete 
lima, saripu ele poni ginilagilana na tinumatumae e Zihova meke gilani gua pude 
taveti sari doduru likakalae, meke na tinitona tana kinurina sa Ipi Hopena, si kaqu 
taveti rini sari doduru gua pu ele garununi e Zihova.” 


Soku Vinariponi si Paleke Maeni ri na Tie Izireli 

2 Meke tioki Mosese sari Bezaleli e Oholiabi, meke sari doduru tie bokabokadi pule, 
saripu poni binokaboka e Zihova meke sarini pu hiva varitokae, meke tozini Mosese 
pude podalae tavetavete. 3 Meke vagi rini koasa sari doduru vinariponi, saripu paleke 
maeni ri na tie Izireli, pude kuria sa Ipi Hopena. Ba lopu beto paleke lani ri na tie 
Izireli koe Mosese sari na dia vinariponi doduru munumunu. “ Ke luara vekoa ri na 
tie bokabokadi sa dia tinavete, sapu korapa tavetia rini koasa Ipi Hopena, ë meke la 
zama koe Mosese, “Sari na tie si korapa paleke va soku sisigiti mae, hola nia sapu ta 
hivae koasa tinavete, sapu ele garunu nia sa Tamasa pude tavetia.” 

6 Ke garunu lani zinama e Mosese sari doduru tinoni, pude loke tie si kaqu vala 
pule vinariponi koasa Ipi Hopena; ke lopu paleke pule la sari na tie. 7 Sapu gua ele 
ta vala, si soku hola nia sa padana, pude va hokotia sa doduruna sa tinavete. 

Kuria Rini sa Ipi Hopena te Tamasa 
(Ekisidasi 26:1-37) 

8 Sari na tie bokabokadi hola pa tinavete koari doduru tie si tavetia sa Ipi Hopena 
te Tamasa. Ka manege puta kukuru poko lineni arilaedi, sapu ta tigisi lozi þulu, 
pepolo, meke zinara si taveti rini; meke tigisi ni mateana serubimi rini sari na poko. 
9 Sari na gineledi ri na hopeke kukuru poko si ka manege rua mita geledi, meke karua 
mita labedi. 10 Meke piti varihodaeni rini sari ka lima poko pa keke kalina, meke gua 
tugo sari ka lima pule pa keke kalina. 11 Beto asa si va sotoni kukuru poko bulu 
bobolokuhae sapu koai na lopa rini hukihukiridi sari na poko pude boka lopoti na 
labete sisigotoana. 12 Meke piti va sotoi rini sari ka lima navulu puta kukuru poko 
bulu bobolokuhae sapu koai na lopa koari hopeke karua kalina sa poko. 13 Beto asa 
si taveti rini si ka lima navulu puta qaqahere pude lozo, meke dono guana keke mo 
sari karua poko. 


14 Beto asa si vagi rini sari ka manege eke kukuru poko sapu ta tavete pa kalu qoti, 
meke tavetia keke ipi poko pude nobia sa Ipi Hopena. 15 Sari padadi ri doduru si 
ka manege neta mita geledi meke karua mita labedi. 16 Piti varihodaeni rini sari 
ka lima poko pude tavetia si keke, meke gua tugo sari ka onomo pule. 17 Meke va 
sotoi pule rini sari ka lima navulu puta kukuru poko bulu bobolokuhae sapu koai na 
lopa, pa hukihukiridi sari karua poko hire. 18 Beto asa si taveti pule rini sari ka lima 
navulu puta qaqahere boronizi, pude ta varihodae sari karua kukurudi, meke dono 
guana keke nobinobi mo. 19 Beto asa si tavete pulei rini si karua nobinobi tanisa Ipi 
Hopena. Keke si na kapu sipi kokoreo, sapu tava zinara, meke keke pule si na kapu 
rumu, pude tana sada. 


20 Beto asa, si va turu varibarani rini sari kaiqa huda barabara akesia pude tanisa 
Ipi Hopena. ?! Hopeke ri na barabara si ka made mita ululuna, meke onomo navulu 
onomo sentimita labena, 22 meke hopeke karua barabara hire si turu koari na vovoina 
siliva. 23 Taveti rini si ka hiokona puta hopeke karua huda barabara tana kali 
mataona”. 24 Meke ka made navulu puta vovoina siliva si koa pa kaurudi ri hopeke 
karua huda barabara. Karua huda barabara si varihodae meke sa hubidi si turu 
pa karua vovoina siliva. 25 Meke taveti pule rini si ka hiokona puta hopeke karua 
huda barabara pude tana kali gedenařsa Ipi Hopena. 26 Meke ka made navulu puta 
vovoina siliva, si koa pa kaurudi ri hopeke karua barabara. 27 Meke pa mudina sa ipi 
pa kali lodu rimata, si taveti rini si ka onomo hopeke karua huda barabara. 28 Tavete 
pulei rini karua hopeke barabara huda, koari karua iiona pa mumudi. 29 Sari karua 
barabara huda koari hopeke iiona sa Ipi Hopena, si ta varihodae varigara si arini 
meke ta tuqe varigarae koa keke rini boronizi, panapeka meke kamo panaulu. 30 Gua 
asa, ke taveti rini si ka vesu sari doduru hopeke karua barabara huda pa mudina sa 
Ipi Hopena, meke kaqu ka manege onomo sari doduru vovoina siliva, karua vovoina 
pa kaurudi ri hopeke karua barabara huda. 


31 Taveti rini sari na huda akesia, pude tana gaso, pude va ninirai sari na huda 
tuturu koari na barabara tana Ipi Hopena. Ka lima gaso si pude tuqe varigarani 
sari na barabara pa keke kalina, 32 meke ka lima pule si pude tuqe varigarani sari 
na barabara pa keke kalina. Meke ka lima pule gaso, pude tuqe varigarani sari na 
barabara pa mudina sa Ipi Hopena. 33 Sa huda gaso pa kokorapadi rina barabara, 
si kamo la gua koari karua vina betobeto barabara. 34 Vekoni riņi qolo rini sari na 
barabara huda, meke va lopoto lani sari na gaso koari na rini, meke pokoni kapu 
qolo sari na barabara, meke sari na huda gaso. 


p 36:23 Kali saoti. ii 36:25 Kali gede be tia la pa kali lodu rimata. 

35 Meke tavete nia poko lineni arilaena rini si keke goba poko, meke pitini lozi bulu, 
pepolo meke zinara. Beto meke piti valani rini sari na kineha mateana serubimi si 
asa. 36 Beto asa si va sigotia rini sa poko goba koari na gagahereana golo saripu 
sotodi koari ka made dedegere huda akesia sapu ta pokoe golo meke saripu turudi 
koari ka made vovoina siliva. 37 Ego, koasa nugunuguruana tanisa Ipi Hopena, si 
va sigoto nia poko goba ta tavetena pa poko lineni arilaena, sapu ta pitie lozi bulu, 
pepolo, meke zinara; meke piti nia vinasari tugo rini si asa. 3? Meke taveti tugo rini 
si ka lima dedegere huda akesia sapu ta pokoe golo, pude tanisa poko goba asa, meke 
va sotoni gagahere rini; meke taveti tugo ka lima vovoina boronizi, pude tadi na 
dedegere arini. 

Sa Tinavetena sa Bokese Vinariva Egoi 
(Ekisidasi 25:10-22) 

1 Tavete nia huda akesia e Bezaleli sa Bokese Vinariva Egoi, ka keke gogoto 
manege puta sentimita sa ginelena, ka onomo navulu onomo sentimita labena, onomo 
navulu onomo sentimita ululuna. 2 Meke va poko nia golo sa pa korapana meke 
mudina, meke gua tugo doduru vari likohaena. 3 Meke taveti sa ka made rini golo 
palepalekeana; meke va soto lani koari ka made nenena; karua rini koari karua 
kalina. 4 Meke taveti sa sari na palepalekeana huda akesia, meke va pokoni golo 
sa si arini. 5 Meke va lopoto lani sa koari na rini, pa karua kalina sa bokese sari 
na huda. 6 Meke tavetia pa qolo viana si keke tukutuku qolo viana, sapu keke gogoto 
manege puta sentimita gelena, meke onomo navulu onomo sentimita labena. 7-8 Meke 
sekeseke va vurai sa sari karua serubimi koasa tukutuku qolo, keke pa hopeke kalina; 


keke tini mo sa tukutuku meke sari karua serubimi. 9 Meke sari karua serubimi si 
vari dono totoi meke sari na tatapurudi si nobia sa tukutuku. 


Sa Tevolo Bereti sapu Ta Poni La Koe Tamasa 
(Ekisidasi 25:23-30) 

10 Meke tavete nia huda akesia e Bezaleli si keke tevolo, vesu navulu vesu sentimita 
gelena, made navulu made sentimita labena, meke onomo navulu onomo sentimita 
ululuna. 11 Meke poko nia qolo viana sa sa tevolo meke va moata nia qolo viana sa 
sa hukihukirina sapu pa vari likohaena sa tevolo. 12 Meke tavetia sa si keke tokatoka 
sage pa hukihukirina sa tevolo. Sa ululuna sa tokatoka sage si ka zuapa ņavulu lima 
milimita, meke sa hukihukirina panaulu koasa tokatoka sage si va moata nia qolo. 
13 Meke taveti sa ka made qolo rini palepalekeana, meke hopeke va sotoi sa koari 
ka made iiona sa tevolo, vasina koa sari hopeke nenena. 14 Sari na rini si va sotoi 
sa kapae koasa tokatoka sage pude tuqei sari na huda palepalekeana tanisa tevolo. 
15 Meke tavete ni sa sari karua palepalekeana huda akesia, meke va poko ni qolo 
sekesekeana. 16 Beto asa si taveti sa sari na peleta, kapa, zagi, na besini, pude tana 
naponapoana vaeni; tavete betoni sa pa qolo viana sari doduru hire. 


Sa Tinavetena sa Tuturuana Zuke 
(Ekisidasi 25:31-40) 

17 Beto asa si tavete nia qolo viana sa si keke tuturuana zuke. Sekeseke hitehitea sa 
hubina meke dedegerena, meke tavete vurani sa si kaiqa kineha kapa havohavoro, 
guana vina sari, sari na havoro lopu ele pelaradi, meke na elodi, meke keke tini 
doduruna mo si arini. 18 Kaqu ka onomo limana sa tuturuana zuke; ka neta pa karu 
kalina. 19 Hopeke koari ka onomo limana hire, si koadia sari ka neta vinasari havoro, 
sapu doņo guana kineha havoro olomodi, sapu koai elodi na havoro lopu ele pelaradi. 
20 Meke koasa dedegerena sa tuturuana zuke, si koadia tugo sari ka made kapa, sapu 

dono guari na havoro huda olomodi kinehadi, sapu koai na havoro lopu ele pelaradi, 
meke na elodi. 21 Koanana si keke havoro lopu pelarana, panapeka koari ka neta 
hopeke limadia. 22 Sari na limana, meke sari na havoro lopu ele pelaradi, meke sa 
tuturuana zuke si ta sekeseke meke ta tavete vura pa qolo viana. 23 Beto taveti sa 
ka zuapa zuke oela hitekedi, meke vekoi koasa tuturuana zuke, meke taveteni qolo 
viana sa sari na nepihina meke sari na vovoina. 24 Tavetia sa sa tuturuana zuke meke 


sari na tinitona tanisa koari ka tolonavulu lima kilo qolo viana.” 


Tinavetena sa Hope Vina Uququana Humana lea 
(Ekisidasi 30:1-5) 

25 Meke tavete nia huda akesia e Bezaleli si keke hope tana vina uququ humana lea. 
Meke kekenono puta gelena, meke labena, sapu made navulu lima sentimita labena 
meke gelena, meke sia navulu sentimita ululuna.” Meke taveti sa sari na kikihona pa 
hopeke iiona sapu keke mo koasa tinina. 26 Beto poko nia qolo sa batuna, sari ka made 
kalina, meke sari ka made kikihona sa hope. Beto asa si tavetia sa sa hukihukirina 
sapu ta pokoe qolo. 27 Meke taveti sa karua palepalekeana rini qolo, meke va sotoi pa 
kaurudi ri karua kalina sapu ta pokoe qolo, pude tuqei sari na huda palepalekeana. 
28 Beto asa si taveteni huda akesia sa sari na palepalekeana, meke pokoni qolo tugo 
sa. 

Ta Tavete sa Oela Tana Vina Madi meke sa Oto Huda Humana Lea 
29 Beto asa si tavetia sa sa oela tana vina madi, meke sa oto huda humana lea.” 

Tavetia Rini sa Hope Vina Vukivukihi Uququana 
(Ekisidasi 27:1-8) 

1 Meke beto asa si tavete nia huda akesia e Bezaleli si keke hope vukivukihi 
uguguana sapu kekenono puta sari ginelena meke linabena. Meke karua gogoto 
hiokona puta sentimita gelena meke labena, meke keke gogoto tolonavulu puta 
sentimita ululuna.” 2 Meke taveti sa si ka made kikiho koari ka made jiona sa 
hope. Sari na kikiho meke sa hope si ta tavetae keke tini meke pokoni boronizi 
sa. 3 Meke taveteni boronizi sa sari doduru tinitona pu kagu ta tavete ni pa tinavete 
vina vukivukihi: sapu sari na raro boronizi pude oki pani sari na eba, sari na besini 
boronizi pude tana sisiruana ehara, sari na poka ililiriana masa, meke sari na raro 
boronizi pude tana nika. 4 Beto asa si tavetia sa si keke hatara lopalopa boronizi 
voivoina eba suludi, meke veko la nia sa tinitona lopalopa pa korapana sa hope 
uququana, pude koa pa kokorapana sa hope, 3 meke va soto nia sa ka made riņi 
boronizi, koari hopeke iiona sa hatara. $ Beto si taveti sa sari na palepalekeana huda 
akesia, meke pokoni boronizi. 7 Meke tava lopoto koari na rini sari na palepalekeana, 
pude koa varikali koari karu kalina sa hope, totoso ta paleke si asa. Meke taveteni 
labete labedi sa sa hope, meke kokobana sa korapana sa hope. 


Tavetia Sa sa Besini Boronizi Nomana 
(Ekisidasi 30:18) 
8 Meke tavetia sa si keke besini boronizi nomana meke gua tugo sa tuturuanana 
koari na tiroana ta tavetae boronizi tadi na barikaleqe saripu tavetavetedi koasa 
nuqunuquruana la koasa Ipi Hopena. 


Sa Tinavetena sa Gobana sa Ipi te Zihova 
(Ekisidasi 27:9-19) 


* 37:24 Ka zuapa navulu lima paoni mamata qolo. * 37:25 Keke kiubiti gelena meke labena. Meke karua 
kiubiti ululuna. Ë 37:29 Ekd 30:22-38 Ë 38:1 7.5 piti gelena meke labena meke 4.5 piti ululuna. 


Ekisidasi 38:9 133 Ekisidasi 38:27 


9 Beto asa si tavetia sa si keke gobagoba poko lineni arilaena pu vari likohaena sa 
Ipi Hopena te Zihova. Sa kali matao” si made navulu made mita gelena, 10 meke ka 
hiokona puta sari na barabara boronizi, saripu turudi koari ka hiokona puta vovoina 
boronizi, meke sari na qaqahereana pa hopeke barabara meke sa gaso vasina tava 
sigoto sa goba si ta tavetae siliva. 11 Meke tavete kekenono puta gua nia tugo sa sa 
gobagoba poko pa kali gede”. 

12 Pa kali lodu rimata si koa nana sa gobagoba poko sapu ka hiokona rua mita 
labena”, meke ka manege puta sari na barabara, pa hopeke dia vovoina boronizi, 
meke sari na qaqahereana pa hopeke barabara meke sa gaso vasina tava sigoto sa 
goba si ta tavetae siliva. 13 Sa gobagoba poko koasa nuqunuquruana pa kali gasa 
rimata, si ka hiokona rua mita labena”. 14-15 Sa gobagoba poko koari hopeke kalina 


sa nuqunuquruana, si onomo mita meke onomo navulu sentimita”; meke ka neta 
sari barabara boronizi meke hopeke dia vovoina boronizi. 16 Sari doduru gobagoba 
poko saripu vari likohae nia sa vasina tanisa Ipi Hopena, si ta tavetae na poko lineni 
arilaena beto. 17 Sari doduru vovoina barabara pa vari likohaena sa gobagoba poko, 
si ta tavetae boronizi, meke sari na qaqahereana pa hopeke barabara meke sa gaso 
vasina tava sigoto sa goba meke sari na nobidi ri na batudi ri na barabara, si ta 
tavetae siliva. Meke vari hodae sari na barabara koari na gaso siliva. 

18 Meke sa gobagoba poko koasa nuqunuquruana si ta tavetae poko lineni arilaena, 
sapu ta pitie lozi vulu bulu, pepolo, meke ziņara; meke piti nia vinasari tugo sa si 
asa. Meke ka sia mita gelena meke karua mita ululuna, kekenono gua sari doduru 
poko goba. 19 Meke sari na qaqahereana pa hopeke barabara meke sa gaso vasina 
tava sigoto sa goba meke sari na nobidi ri na batudi ri na barabara si ta tavetae siliva. 
20 Meke sari na tupili tanisa Ipi Hopena meke sa gobagoba poko pa vari likohaena si 
ta tavetae pa boronizi. 


Sari na Likakalae Arilaedi saripu Ta Tavetavetae koasa Ipi Hopena 

21 Hire sari na likakalae arilaedi saripu tavetaveteni rini koasa Ipi Hopena, vasina 
pu ta kopue sari ka manege puta tinarae saripu ta kubere koari karua patu labelabe. 
Garununi Mosese koarini, pude kubere goreni sari na tinitona arilaedi, ke kubere 
goreni ri na tie pa butubutu Livae, saripu ta totolie pa tinurana te Itamara, tuna 
Eroni sapu sa hiama. 

22 Doduru tinitona saripu garununi e Zihova koe Mosese si tavete betoi e Bezaleli, sa 
tuna koreo e Uri sapu sa tuna e Huri sapu keke tie pa butubutu Ziuda. 23 Se Oholiabi 
sa nana tie varitokae, sapu na tuna koreo e Ahisamaka, koasa butubutu te Dani, si 
na tie bokabokana pa tinavete patu arilaedi, na tinavete pitipiti poko lineni arilaedi, 
meke pitipiti lozi vulu bulu, pepolo, meke ziņara si asa. 

24 Sari doduru qolo saripu ele tava madidi koe Zihova, pude tana Ipi Hopena, si 
keke tina kilo mamatadi. Asa sa pada koasa padapadana hopena tadi na hiama. 
25 Sari na siliva saripu ta vala koe Zihova totoso ta nae sari na tie, si neta tina made 
gogoto tolonavulu puta kilo mamatana. Asa sa pada koasa padapadana hopena tadi 
na hiama.“ 26 Asa sa padana, sa sinokuna, sapu ta tabara koari doduru tie pu somana 
koasa ninae. Hopeke arini si tabaria, sapu gua ta hivae pude tabaria rini sa hinerena 
sa dia tinoa. Sa padana pa doduruna koasa padapadana hopena tadi na hiama. Ari 
ka onomo gogoto neta tina meke lima gogoto lima navulu puta tie, saripu ka hiokona 
vuahenidi babe hola, si somana koasa ninae.” 27 Koari na siliva, ka neta tina made 
gogoto kilo, si tavetavete ni rini koari ka keke gogoto vovoina barabara meke koasa 


* 38:9 Kali matao be tia la pa kali gasa rimata. * 38:11 Kali gede be tia la pa kali lodu rimata * 38:12 25 

poko goba tanisa Ipi Hopena; ka tolonavulu made kilo pa hopeke vovoina barabara. 
28 Meke tolonavulu puta kilo siliva, si tavete nia rini koari na gaso siliva, sari na 
qaqahereana, meke sari na nobidi ri na batudi ri na barabara. 29 Sa boronizi sapu 
ta vala koe Zihova si ka karua tina made gogoto hiokona lima kilo mamatana. 30 Sa 
boronizi hie si taveteni vovoina tana nugunuguruana koasa Ipi Hopena te Zihova, 
meke sa hope boronizi tana vina vukivukihi, meke sa hatara lopalopa boronizi 
meke sari doduru tinitona saripu ta tavetae koasa hope, 31 meke sari na vovoidi 
rina barabara boronizi na tupili tanisa Ipi Hopena, meke tanisa gobagoba poko vari 
likohaena sa meke sa nuqunuquruana kekenu koa sa gobagoba poko asa. 

Tinavetedi ri na Poko tadi na Hiama 
(Ekisidasi 28:1-14) 

1 Pitini lozi vulu bulu, pepolo, na zinara rini sari na poko tadi na hiama. Ta pokoe 
sari na poko hire totoso taveti rini sari na dia tinavete pa korapa Ipi Hopena. Gua puta 
tugo sapu tozia e Zihova koe Mosese, si tavete guni tugo rini sari na poko hiama te 
Eroni. ? Pitipitini ri na tie sari na lozi qolo, bulu, pepolo, zinara, koasa lineni arilaena 
sapu sa poko tanisa hiama. 3 Beto asa si muzara va manivisi gunia na poko rini sa 
qolo; meke resi va gelegele, meke tavete gunia na lozi sa qolo pa vari korapana sari na 
lozi vulu bulu, pepolo, meke zinara rini. 4 Meke taveti rini si karua soqosoqoana pa 
avarana sa poko, meke va sotoi koari karua hukihukirina, pude tana va nabunabuana. 
5 Sa poko dokoho arilaena sapu ta pitie vina sari kekenono gua tugo asa koasa poko 
hiama, si tava soto la koasa poko tana hiama hie, gua tugo sapu ele tozi nia e Zihova 
koe Mosese pude tavetia. $ Meke va namani karua patu arilaedi sapu ta pozae onikisi 
si arini, meke va sotoi koari karua sosotoana qolo, pude tuqei sari na patu; meke 
kuberi rini sari na pozadi ri ka manege rua tuna koreo Zekopi. 7 Meke vekoi rini 
pa avarana, koari karua sosotoanana sa poko hiama pude na vina balabaladi ri ka 
manege rua butubutu Izireli, gua puta tugo asa sapu tozia e Zihova koe Mosese pude 
tavetia. 


Sa Tinavetena sa Poko Raqaraqa 
(Ekisidasi 28:15-30) 

8 Meke tavetia rini sa poko raqaraqa tanisa hiama sapu kekenono gua tugo sa 
pinitina sa vinasari koasa poko lineni arilaena tanisa poko hiama sapu ta piti pa lozi 
qolo, bulu, pepolo, meke ziņara. 9 Tomorua, keke pidoko gelena, meke keke pidoko 
tugo labena si asa. 10 Meke veko nia ka made tokele patu marilaedi sa poko ragaraga. 
Koasa tokele kekenu si vekoa rini si keke patu sapu ziņara guana qelasi sapu ta pozae 
rubi, keke patu sapu meava guana hakua saganana sapu ta pozae topazi, meke keke 
patu sapu guana pepeso zinara sapu ta pozae qaraneti. 11 Meke koasa tokele vina rua 
si na patu sapu buma guana elo huda sapu ta pozae emerolo, keke patu sapu buma 
guana lamana peava sapu ta pozae sapira, meke keke patu sapu ta pozae daemani. 
12 Koasa tokele vina neta si na patu buma gua sa kopi pa sagauru pa rane sapu gona 
rimata sapu ta pozae turakoisi, meke keke patu pepolo sapu ta pozae aqate, meke 
keke patu pepolo guana vua leqata sapu ta pozae ametiseti; 13 meke koasa tokele 
vina made, si keke patu buma guana elo kinu sapu ta pozae beriolo, keke patu zinara 
sapu ta pozae karaneliani, meke keke patu nedala guana qelasi viana sapu ta pozae 
Zasipa. Meke vekoni rini koari na sosotoana qolo sari na patu arini. 14 Koari hopeke 
patu hire, si ta kubere keke pozadi koari hopeke tuna koreo e Zekopi, pude keke 
pozapoza butubutu Izireli pa hopeke patu. 15 Meke koasa poko ragaraga, si taveti 
rini karua seni qolo hinokara, sapu nokinokie guana aroso pude sigoto. 18 Beto meke 
taveti pule rini karua rini qolo, meke vari sotoni pa hukihukiri avara panaulu koasa 

poko tana ragaraga, !” Beto asa si vari soto va nirani sari karua seni golo koari karua 
rini, 18 meke vari sotoni sari karua seni qolo hire koari karua sosotoanana sa poko 
hiama vasina tava soto sari karua patu onikisi pa avarana. 19 Beto meke taveti rini 
karua rini qolo, meke soto lani koasa hukihukirina gore sa poko ragaraga. 20 Meke 
taveti pule rini si karua rini qolo, meke va soto la ni pa kenuna sa poko hiama tata 
koasa poko dokoho. 21 Sari na rini tanisa poko ragaraga si ta pusie va nabu koari na 
rini tata koasa poko dokoho pa kenuna sa poko tana hiama koari karua aroso bulu, 
pude kapae va leana koasa raqaraqa meke lopu kepuhu taloa koasa poko hiama, 
kekenono gua sapu ele tozi nia Zihova se Mosese. 


Ta Tavete sari Kaiqa Poko Hiama Pule 
(Ekisidasi 28:31-43) 

22 Sa poko gele sapu koa kaurae koasa poko kukuru, si ta tavetae poko bulu mo. 
23 Koaia keke lopa, pude tanisa ruana si asa, meke sa lopa tanisa rua hie si ta piti 
vari likohae, pude va ninira ia meke lopu kagu boka rikata si asa. 2426 Koasa doduru 
vari likohaena sa hubina sa poko, si veko nia rini guana vua huda pomegaraneti, 
sapu bulu, pepolo, meke zinara meke hopeke belo qolo pa varikorapadi, kekenono 
gua sapu tozi nia Zihova se Mosese. 27 Meke taveti rini sari na poko keoro doduru, 
te Eroni meke sari na tuna koreo, 28 meke sari na toropae hiama, meke sa pusi batu 
tadi na tuna koreo e Eroni meke te Eroni, meke taveti rini sari na dia poko korapae, 
meke pitini vinasari koasa poko lineni arilaena. 2? Meke piti nia vinasari tugo rini sa 
poko dokoho koasa poko lineni arilaena koari na lozi vulu bulu, pepolo, meke zinara, 
gua tugo sapu ele tozi nia Zihova koe Mosese. 30 Meke tavetia rini si keke tinitona 
qolo viana sapu dono lea, meke kuberia rini pa korapana sa zinama hie, “Ele Tava 
madi koe Zihova,” gua. 3! Meke pusi nia rini pa kenuna sa toropae batu tanisa hiama 
koasa keke aroso bulu, gua sapu ele tozi nia Zihova koe Mosese. 


Sa Vina Hokotona sa Tinavete 
(Ekisidasi 35:10-19) 

32 Beto asa sari doduru tinavete koasa Ipi Hopena te Zihova si hokoto beto. Ele 
tavete betoi ri na tie Izireli sari doduru gua pu tozi e Zihova koe Mosese pude taveti. 
33 Meke paleke la nia rini koe Mosese sa Ipi Hopena, meke sari doduru tinitona 
tanisa: sari na qaqahere, sari na huda barabara, sari na huda tana pilipilivarata, 
sari na dedegere huda, sari na dia vovoina dedegere, 34 sari karua nobinobi tanisa 
Ipi Hopena, sapu sa kapu sipi kokoreo, sapu tava zinara, meke sa kapu rumu, meke 
sa poko goba pa vari korapana sa lose hopena pa hopena meke sa lose hopena; 33 sa 
Bokese Vinariva Egoi, sapu koa ia rina patu labelabe, sari na huda palepalekeana, 
meke sa tukutukuna; 36 sa tevolo meke sari doduru tinitona tanisa, meke sa bereti 
madina sapu ta valana koe Tamasa; 37 sa tuturuana zuke sapu ta tavetae qolo viana, 
sari na zukena, meke sari doduru tinitona pude tavetavete ni, meke sari na oela 
tadi na zuke; 38 sa hope sapu ta tavetae qolo, meke sa oela tana vina madi, sa oto 
huda humana lea tana vina uququ, sa poko goba tana nuqunuquruana la koasa Ipi 
Hopena; 39 sa hope boronizi meke sa hatarana, sari na huda palepalekeana, meke 
sari doduru tinitona pude tavetavete ni koasa; sa besini boronizi nomana meke 
sa nana tuturuana; 40 sari na gobagoba poko lineni pu vari likohae nia sa vasina 
tanisa Ipi Hopena, sari na barabara boronizi, meke sari na vovoina boronizi; sa 
gobagoba poko koasa nuqunuquruana koasa sa gobagoba poko lineni, meke sari 
na aroso pusipusiana; sari na tupili tanisa Ipi Hopena meke sari doduru tinitona 
tavetaveteana tanisa Ipi Hopena; 4! meke sari na poko arileadi tadi na hiama pude 
va sagei rini totoso nuquru rini pa Lose Hopena; meke sari na poko madidi tadi Eroni 
meke sari na tuna koreo. 42 Meke va hokoto betoi ri na tie Izireli sari doduru tinavete, 

gua puta tugo sapu tozi nia e Zihova koe Mosese pude taveti. 43 Meke la dono viliti 
betoi Mosese sari doduru tinavete, meke dogori sa sapu gua puta tugo asa sapu tozi 
nia e Zihova koasa pude taveti. Ke va madi Mosese si arini. 


40 


Sa Vina Turuna meke sa Vina Madina sa Ipi Hopena te Zihova 

1 Meke zama la koe Mosese se Zihova, 2? “Koasa rane vinakeke koasa sidara kekenu, 
si mamu va turua sa Ipi Hopena sapu koa ia e Zihova vasina sapu kaqu tutuvu gamu 
Sa. 3 Mamu vekoa pa korapana sa Ipi Hopena sa Bokese Vinariva Egoi, sapu koa ia 
ri ka manege puta tinarae, mamu vekoa si keke poko goba pa kenuna sa. 4 Mamu 
paleke nuquru nia sa tevolo bereti meke sari na likakalae tana vinariponi napo na 
bereti, meke mamu paleke nuquru nia tugo sa tuturuana zuke, mamu va turui koasa 
sari na zuke. 3 Mamu vekoa sa hope qolo tana vina uququ humana lea pa kenuna sa 
Bokese Vinariva Egoi, beto mamu va sigotia sa poko goba pa vasina nuqunuquruana 
tanisa Ipi Hopena. $ Mamu la vekoa pa kenuna sa Ipi Hopena sa hope vina vukivukihi 
va uququana. 7 Mamu la vekoa sa besini boronizi nomana pa vari korapana sa Ipi 
Hopena meke sa hope, mamu va sini nia kolo. 8 Va turu sagea sa gobagoba poko 
lineni arilaena pa vari likohaena sa Ipi Hopena, mamu va sigotia sa poko goba pa 
nuqunuquruana sa gobagoba poko. 

9 Beto mamu va madi nia oela hopena tana vina madi sa ipi, meke sari doduru 
tinitona tanisa, pude kaqu hopedi. 10 Beto asa, si mamu va madi nia oela tana vina 
madi sa hope vina vukivukihi va uququana meke sari doduru tinitonana pude kaqu 
tava hope sisigiti si asa. 11 Meke gua tugo, mamu va madia sa besini boronizi nomana 


meke sa tuturuanana. , j , 
12 Beto asa mamu turana mae nia se Eroni meke sari na tuna koreo pa sasadana 


sa Ipi Hopena, mamu huve va via i pude va madi. 13 Mamu va sageni koe Eroni sari 
na poko hiama, mamu va madi nia oela batuna, pude mani nabulu Nau pa tinavete 
tana hiama. 14 Mamu turaņa maeni sari na tuna koreo, meke va sageni poko hiama. 
15 Beto, mamu va madi ni oela tana vina madi batudi, kekenono gua tugo sapu va 
madi nia oela goi sa tamadia pude madi nabulu Nau pa tinavete tana hiama. Sa vina 
madidi oela pa batu hie si pude vata evanae ni na tuti hiama koari na sinage ninae 


rane ka rane.” 

16 Meke tavete betoi Mosese sari doduru tinitona saripu tozi nia Zihova pude taveti. 
17 Ke pa rane vina keke koasa sidara kekenu, pa vuaheni vina rua, pa mudina sipu 
taluarae rini pa popoa Izipi, si tava turu sa Ipi Hopena te Zihova. 18 Va haboti Mosese 
sari na vovoina, meke va turui sari na barabara, meke varihodaeni koari na huda 
pilipilivarata, meke tava turu sage sari na dedegere pude tavetia. 19 Meke repahia sa 
sa poko lineni arilaedi koasa Ipi Hopena meke repahia tugo sa nobinobiana pa batuna 
sa Ipi Hopena gua puta tugo sapu ele tozi nia e Zihova koasa pude tavetia. 20 Meke 
tiqe vagi sa sari karua patu labelabe, meke voi lani sa pa korapa Bokese Vinariva 
Egoi. Meke va lopoto lani sa sari na huda palepalekeana koari na rinina sa bokese, 
meke vekoa sa sa tukutukuna koasa. ?1 Beto asa, si vekoa sa sa Bokese Vinariva Egoi 
pa korapa Ipi Hopena, meke va sigotia sa sa poko goba, pude va paeria sa bokese 
hopena, gua puta tugo sapu ele tozi nia e Zihova koasa. 


22 Beto meke va turua sa sa tevolo pa korapa Ipi Hopena pa kali gede”, pa sadana 
sa poko goba pa korapana sa ipi. 23 Meke vekoi sa sari na bereti sapu poni nia rini 
koe Zihova vasina, gua puta tugo sapu tozi nia e Zihova koasa. ?4 Meke la vekoa sa 
pa korapa Ipi Hopena sa tuturuana zuke pa kali mataona”. Sa zuke meke sa tevolo 


ji 40:22 Kali gede be tia la pa kali lodu rimata. * 40:24 Kali saoti. 

pa karu kalina. 25 Meke va katui sa vasina pa kenuna e Zihova sari na zuke gua puta 
tugo sapu tozi nia e Zihova koasa. 26 Beto asa si la vekoa sa pa korapa Ipi sa hope 
golo, pa kenuna sa poko goba, 27 meke va ugua sa sa oto huda humana lea koasa, 
gua puta tugo sapu tozi nia e Zihova koasa. 28 Meke va sigotia sa sa poko goba pa 
sasada nugunuguruana tana Ipi Hopena. 29 Meke pa kenuna sa poko goba vasina, si 
vekoa sa sa hope vina vukivukihi va uququana, meke va vukivukihini sa koasa sari 
na kurukuru meke va uqui sa sari na vinariponi huiti, gua puta tugo sapu tozi nia 
e Zihova koasa. 30 Meke sa besini boronizi nomana si vekoa sa pa vari korapana sa 
ipi meke sa hope, meke va sini nia kolo sa. 3! Mosese, Eroni meke sari na tuna Eroni 
si nuzapi sari limadi na nenedi vasina, 32 totoso nuguru la ri pa korapa Ipi Hopena, 
babe ene tata koasa hope gua puta tugo sapu tozi nia e Zihova koe Mosese pude 
taveti. 33 Beto asa si va turu sagea Mosese sa gobagoba poko pa vari likohaena sa Ipi 
Hopena meke sa hope, meke va sigotia sa sa poko goba pa sasada nuqunuquruana 
tana gobagoba poko. Meke hokoto beto sari doduru tinavete. 


Meke Nobi Tamunia na Lei sa Ipi Hopena te Zihova 
(Ninaedi rina Tinoni 9:15-23) 

34 Beto asa si nobi tamunia na lei sa Ipi Hopena meke nedala vura mae se Zihova 
pa korapana sa Ipi,” 35 ke lopu boka nuquru la koasa Ipi Hopena se Mosese. 36 Meke 
sipu sage taloa sa lei koasa Ipi Hopena si boka rizu taloa sari na tie Izireli pa keke 
vasina. 37 Ba pa totoso sapu koa sa lei vasina, si lopu boka rizu si arini. 38 Koari 
doduru vuaheni saripu ta turana sari na tie Izireli pa korapa qega si dogoria rini sa 
lei te Zihova pa batuna sa Ipi Hopena pana rane, meke na nika toana pa batuna sa 
ipi pana boni. 


* 40:34 1 Ban 8:10-11; Ais 6:4; Izk 43:4-5; Rev 15:8 

LIVITIKASI 


WW Sa Vinabakala ESETERE 
Sa Buka Livitikasi sina guguadi sari na tinarae te Zihova, sa Tamasa tadi na tinoni 


Izireli saripu tozi lani Sa koe Mosese. Sa pozapoza papakana sa buka hie si Livitikasi. 
Gua meke ta pozae Livitikasi sa buka hie, sina koasa buka hie si ta tozi vurae pa 
korapana sari na guguadi sari na tinarae meke sari na tinavete arilaedi sapu ta garunu 
ni rina hiama pude taveti. Gilania gita sapu sari na hiama hire si na tie Izireli meke 
vura maedi pa butubutu Livae. Ke sa pozapoza papakana sapu ta poza nia sa buka 
hie si poza luli koasa pozana sa butubutu Livae. 

Koasa buka tugo hie si ta kubere sari na tinarae guguadi sari na hahanana vinahesi, 
pude kagu via na loketona bonidi sari na tie hire pa dinono te Tamasa, meke gua tugo 
sari na vinahesi nomanomadi koari na totoso arilaedi. Tozi vura nia tugo sa buka hie, 
guguadi sari na kurukuru sapu lopu kaqu pada pude ta hena, meke gua tugo sari na 
kinopudi sari na habahuala, meke sari na pepeso sapu kopu ni rina tie Izireli. Sari 
na tinarae hire si valani Tamasa koari na tie soti tanisa sina tataru holani Sa, pude 
kaqu toa nia rini si keke tinoa via meke tata mae koa Sa. 

Sa guguana sa zinama “Hopena” si tava bakala valeana koasa buka hie. Hoke madi 
sari na hiama pa totoso taveti rini sari na tinavete sapu tozini e Zihova. Kaiga tinitona 
sapu tozi e Zihova pude taveti si votikaedi hola koari na tie pu koa pa vari likohaedi. 

Kaiga tinitona pu ta garunu ni rina tie meke taveti rini pude kopu nia sa tinoa nono 
na gilae pa kenuna e Zihova. Kaiqa tinavete pu tozi Sa sina guguadi rina pepeso, sina 
Nana e Zihova sari doduru likakalae. Kaiqa tinavete si ta garunu ni rini, sina vina 
vukivukihi pude tava madi pude na vinulasadi rina sinea tadirini. Kaiqa tinavete pule 
sapu garunu ni Sa pude taveti rini si na vina lavatana sa pozana e Zihova ululuna. 
Ke sa ginarunu sapu kaqu votikaedi si arini koari na votiki tie, si pude va gilanani 
gita sa tinoa madina sapu ta hivae koa gita pude soto va nabu si gita koasa Tamasa 
Hopena. 

Tata pa vina betona sa buka hie, si tozi nia e Zihova se Mosese sa sirana gua pude 
kaqu va tabea rini si Asa, meke kaqu manani Sa. Ba tozi nia tugo Sa se Mosese 
sapu be guana hakohako nia rini pude va tabea si Asa, si kaqu va kilasi Sa si arini. 
Kaqu tavetia Sa sapu gua asa sina ele koa nana sa vina tatara pa varikorapadi rini 
meke Zihova. Kekenu si tavetia Sa sa vina tatara ninirana koe Ebarahami, meke 
kamahire si tavetia Sa sa vinariva egoi koe Mosese meke koari na tie sapu turaņa 
vurani Sa pa Izipi. Soku sari na zinama na vivinei koasa Buka hie si ta zamae tugo 
pa Kinubekubere Hope Vaqura. Keke zinama sapu ta gilana va leana koari soku tie 
si koa pa Hinia 19 vesi 18 Asa sa zinama sapu hoke zamazama nia e Zisu soku totoso. 
Meke guahe sa zinama asa, “Mamu tataru nia sa turanamu, gua sapu tataru pule 
nigo si goi, sina arau se Zihova.” Sa buka hie tugo si boka tokani gita pude tumae nia 


sa vina tumatumae te Tamasa koasa Leta koari na Tie Hiburu koasa Kinubekubere 
Hope Vaqura. 


Sa beka kote balabala guni ni gamu sari na tinarae tadi na tie Livae pa rane ninoroi? 
Soku hola sari na tinarae hire si garo meke pada koari na tie Izireli pukerane. Ba 
pa rane ninoroi si kaqu tiro viliviliti valeani gita meke dogori sapu nasa sari na 
binalabala arilaedi si koa koari na tinarae hire. Keke vinakalalasa si guahe: sari na 
tinarae pa guguadi rina dia pepeso si va dogoro ni gita sapu sari doduru pepeso si te 
Tamasa meke arilaedi hola meke kaqu ta kopue valeana si arini. Keke vinakalalasa 
pule si guahe: sari na tinaraedi sari na vinukivukihi si va dogoro nia sapu sari na tie 
Izireli si ta hivae pude via na madidi pa dinono te Tamasa. Kaqu kekenono gua tugo 
si gita pa nada tinoa pa dinono te Tamasa. Be guana lopu tonoto sari nada tinoa, si 

kagu tata mae koe Tamasa, meke tepa ia sa tinaleosaedi rina nada sinea. Pude gita 
si kagu koa madi si gita, sina Tamasa si hopena meke madina. (Hinia 19:2) 
Sari na Nati Pinagapagahana sa Buka 
Sari na hopehopeke tinarae pa vina vukivukihi. Hinia 1:1 kamo hinia 7:38 
Sa hahanana vina madidi sari na hiama. Hinia 8:1-36 
Sa vinukivukihi kekenu tanisa nati hiama kenukenue. Hinia 9:1-24 
Mate sari karua tuna e Eroni sa nati hiama kenukenue. Hinia 10:1-20 
Sari na likakalae viadi meke bonidi pa dinogodogorae te Tamasa. Hinia 11:1 kamo 
hinia 15:33 
Na Rane Tinaleosae na Vinulasadi rina sinea tadi na tinoni te Tamasa. Hinia 16:1-34 
Sari na tinarae pa tinoa tonoto tadi na tie Izireli. Hinia 17:1 kamo hinia 20:27 


Sari na tinarae tadi na hiama. Hinia 21:1 kamo hinia 22:33 

Sari na rane na totoso madidi. Hinia 23:1-44 

Kaiqa tinaraena sa Ipi Hopena. Hinia 24:1-9 

Sari na tinaraena be keke tie si zama va kaleania sa pozana e Zihova. Hinia 24:10-23 
aiana sa Vuaheni Rane Sabati meke sa Vuaheni Vina lima navulu. Hinia 


Sari na minana meke na vina kilasa. Hinia 26:1-46 
Sari na tinarae guguadi sari na vina tatara. Hinia 27:1-34 


Vina Vukivukihi Uququ 

1 Titiokia e Zihova se Mosese, meke zama ia Sa pa Ipi Hopena te Zihova, meke valani 
Sa koasa sari na vinarilulidi ri na tinarae, 2 pude kopuni ri na tinoni Izireli, totoso 
taveti rini sari na dia vina vukivukihi. 

Pana paleke la nia sa tie si keke kurukuru name pude tana vina vukivukihi, si 
mani vizatia keke koari nana bulumakao, babe keke koari nana sipi, babe na qoti. 
3 Be keke koari nana bulumakao si vala nia sa pude tana va uququ, si kaqu vala nia 
sa si keke bulumakao kokoreo sapu loke ari kisakisana pa tinina; kaqu la vekoa sa 
si asa pa sasadana sa ipi pa kenuna e Zihova, pude qetu nia e Zihova si asa. 4 Kaqu 
va opoa sa tie pa batuna sa kurukuru name sa limana, meke kagu ta qetue si asa, 
guana vina vukivukihi pude vulasa pani sari nana sinea. 5 Sa bulumakao kokoreo 
si kaqu va matea sa vasina, meke sari na hiama tanisa butubutu te Eroni si kaqu 
paleke la nia sa ehara koe Zihova meke kaqu siburu la nia koari ka made kalikalina 
sa hope vina vukivukihiana sapu koa tata pa sasadana sa ipi. $ Beto hoi si kagu 
kapua sa sa kurukuru, meke tiqe magumagua, 7 meke kaqu vekoveko va tonoti ri na 
hiama sari na huda pa hope meke va katua sa nika. 8 Meke kaqu va hakei rini pa 
nika sari na minagumagu kurukuru, sa batu, meke sa deana. ? Kaqu nuzapa va via 
ja sa korapana, meke sari na nenena, meke sa hiama si kaqu va uqu betoa sa vina 
vukivukihi pa hope. Na vina vukivukihi uququ si asa. Sa hibina sa vina vukivukihi 
hie si ta qetue koe Zihova. 

10 Pana vala nia keke tie si keke nana sipi babe na qoti, si kaqu na kokoreo sapu 
loke ari kisakisana pa tinina si asa. 1! Pa kali gede“ koasa hope pa kenuna e Zihova 
si kaqu va matea sa si asa, meke kaqu siburu nia ri na hiama sa eharana koari ka 
made kalina sa hope. 12 Sipu beto magumagua sa tie si asa, si kagu va hakei sa hiama 
pa nika sari doduru kukurudi pu ele ta magudi, gua tugo sa batu meke sa deana. 
13 Meke kaqu nuzapa va viaia sa korapana, meke sari na nenena, meke kaqu la va 
vukivukihi nia sa hiama koe Zihova, meke kaqu va uqu betoi sa sari doduru pa hope. 
Na vina vukivukihi uququ si asa meke sa hibina sa vina vukivukihi hie si ta qetue 
koe Zihova. 


* 1:11 Sa Ipi Hopena si tia la pa kali gasa rimata meke sa hope si pa kenuna sa sasadana sa ipi. Kali gede be tia 
la pa kali lodu rimata. 

14 Be guana vala kurukuru tapuru si keke tie pude na nana vina vukivukihi va 
ugugu si kaqu keke kukuva babe na baruku. 15 Kaqu paleke la nia sa hiama pa hope 
si asa, liloho dopasia sa ruana, meke sulua sa batuna pa hope. Meke sari na eharana 
si kaqu va totolo vura lani sa pa kalina sa hope. 16 Kaqu magu pania sa sa epepatana 
sapu koa pa ruana meke oki pania pa kali gasa rimata koasa hope, vasina koa sari na 
eba. 17 Kaqu taninia sa tatapuruna meke daku ravania sa tinina, ba lopu daku dopasi 
sari na tatapuruna, beto meke tiqe va uququa pa hope. Na vina vukivukihi va uququ 
si asa, meke sa hibina sa vina vukivukihi hie si ta qetue koe Zihova. 

Sari na Vinariponi Vina Uququ Huiti 

1 Pana vala vinariponi huiti? koe Zihova si keke tie, kekenu si kaqu muzara va 
memehia sa sa huiti pude ta evanae na palava. Kagu titisi vala nia oela olive meke 
taburu la nia sa oto huda humana lea, 2 meke kaqu paleke la nia si keke sinara lima 
sinina koari na hiama tanisa butubutu te Eroni, meke kaqu va uqui rini pa hope pude 
na vina gilagilana sapu ele ta vala beto si arini koe Zihova. Sa tivusuna sa vinariponi 
huiti hie si ta qetue koe Zihova. 3 Sa kukuruna sa vinariponi huiti koa holana si tadi 
na hiama, tava hope hola si asa sina ta vagina koari na vinariponi ginani pu ta vala 
koe Zihova pa nika. 

4 Be na bereti ta kinana pa keke motumotuana, si kaqu loke isitina si asa. Kaqu na 
palava ta muzara va memehena sapu ta henie oela olive, babe bisikiti manivisidi pu 
ta nuzapae oela olive si arini. 

5 Be na vinariponi palava si ta kina koa keke peleta aeana labelabe, si kaqu ta tavete 
koasa palava memehena sapu henia oela olive si asa, meke loke isitina. 6 Mamu va 
umumia sa bereti asa, mamu zoropo nia oela pana vala nia goi sa vinariponi asa. 

7 Be na bereti ta kinana koa keke vovoina bobolokuhae, sa vinariponi asa, si kaqu 
ta tavete pa palava memehena meke na oela olive si asa. 8 Mu paleke la nia sa 
vinariponi hie koe Zihova, mamu la vala nia koasa hiama, meke asa kaqu paleke 
la nia pa hope si asa. 9 Sa kukuruna si kaqu ta hena koasa hiama pude na vina 
balabalana sa vinariponi sapu ta vala beto koe Zihova, meke kaqu va uqua sa koasa 
hope. Sa hibina sa vinariponi ginani asa si ta qetue koe Zihova. 10 Sari na vinariponi 
bereti sapu koa hola si tadi na hiama, tava hope hola si arini, sina ele ta vagi koasa 
ginani sapu ta vala koe Zihova. 

11 Loke vinariponi palava sapu ta vala koe Zihova si kaqu ta henie isiti; namu loke 
isiti na zipale si kaqu heni nia gamu koasa ginani sapu kagu vala nia gamu koe 
Zihova. 12 Sa vinariponi tana vua kekenu sapu paketia gamu koari hopeke vuaheni si 
kaqu heni nia isiti na zipale, meke ta paleke la koe Zihova, ba lopu kaqu tava uqu si 
asa koasa hope pude humana lea variva qetu koe Zihova. 13 Veko ni soloti sari doduru 
vinariponi huiti sina sa soloti si na vina gilagilana sa vinariva egoi pa vari korapamu 
goi meke sa Tamasa. 14 Totoso ta paleke la koe Zihova sari na huiti tana vua kekenu, 
si kaqu valani goi sari na kiko huiti ta kinadi meke tava umumudi. 15 Mamu vala nia 
sa oela olive meke oto huda humana lea koa Sa. Keke vinariponi huiti si asa. 16 Sa 
hiama si kaqu va uqua, kukuruna sa huiti asa, pu koa ia na oela meke na oto huda 
humana lea, pude guana keke vina balabalana sa vinariponi huiti sapu ta vala koe 
Zihova. 


3 


Sa Vina Vukivukihi Hinenahena Binaere , AAA 
1 Be keke tie vala nia si keke nana bulumakao pude na vina vukivukihi hinenahena 


binaere, be kokoreo babe na mamagota ba namu loke ari kisakisana si asa. 2 Kaqu 

va opo nia limana sa tie sa batuna sa kurukuru meke va matea pa sasadana sa Ipi 
Hopena pa kenuna Zihova. Meke sari na hiama pa butubutu te Eroni si kagu siburu ni 
eharana sa vina vukivukihi koari ka made kalina sa hope. 3 Meke kagu va uququ i rini 
sari doduru deana pa korapana sa vina vukivukihi koasa hope, 4 sari karua lelegatana 
meke sari na deana pu koa koarini, meke sa kukuruna sa bero sapu leanana hola. 
5 Kaqu va uqu betoi ri na hiama pa hope sari doduru kukuru tini arini, meke va 
hake ulu lani koasa vina vukivukihi va uququ sapu koa pa hope”, meke sa hibina sa 
vinariponi ginani si qetu nia e Zihova. 

6 Be hiva vala keke tie si keke sipi babe keke qoti pude na vina vukivukihi henahena 
binaere, be kokoreo ba be mamagota si asa, ba kaqu loke ari kisakisana si asa. 7 Be 
vala nia keke tie si keke sipi, si kaqu turana la nia sa pa kenuna e Zihova, 8 meke 
kaqu va opo nia limana sa sa batuna, meke va matea sa pa kenuna sa Ipi Hopena. 
Meke sari na hiama si kaqu siburu ni sari na eharana koari ka made kalina sa hope. 
9 Meke kaqu va vukivukihi va uququ ni sa sari na kukurudi sari na kurukuru sara 
pude na ginani tana vinariponi koe Zihova saripu gua hire: sa deana, sa doduruna sa 
deana pa pikutuna sapu ta moku vagi taloa tata koasa suri mudi, meke sari doduru 
deana pa korapana sa, 10 sari karua leleqatana meke sari na deana pu koa koarini, 
meke sa kukuruna sa bero sapu leanana hola. 11 Meke kaqu va uqui sa hiama pa 
hope sari doduru masa arini, pude na vinari poni ginani koe Zihova. 

12 Be vala nia keke tie si keke qoti koe Zihova, 13 si kaqu va opo nia limana sa sa 
batuna meke va matea pa kenuna sa Ipi Hopena. Sari na hiama si kaqu siburu ni sari 
na eharana koari ka made kalina sa hope. 14 Meke kaqu va vukivukihi va uququ ni sa 
sari na tinitona hire koe Zihova: sari doduru deana pa korapana sa vina vukivukihi, 
15 sari karua leleqatana meke sari na deana pu koa koarini, meke sa kukuruna sa 
bero sapu leanana hola. 16 Kaqu va uqui sa hiama sari doduru ginani arini pa hope, 
guana ginani pude va qetua se Zihova. Sari hibidi si va qetua se Zihova, meke sari 
doduru deana si Tanisa. 17 Namu loke tie Izireli si kaqu hena deana babe na ehara; 
asa sa tinarae sapu kaqu ta kopue ninae rane ka rane koari doduru tie Izireli pa 
doduru vasina. 


4 
Sa Vina Vukivukihi Tana Sinea COPOS SOIA a 
1 Garunia Zihova se Mosese, 2? pude tozini sari na tinoni Izireli, be keke tie si lopu 


gilania sapu sea si asa ba tavete va sea tugo meke lopu va tabea si keke rina tinarae 
te Zihova, si kaqu luli sari na tinarae hire: 

3 Be sa nati hiama kenukenue si tavete va sea, meke ta goregorei nia rina tinoni, 
si kaqu vagia sa si keke bulumakao vaqurana sapu loke ari kisakisana pude na vina 
vukivukihi tana sinea, meke kaqu va vukivukihi la nia sa si asa koe Zihova pude 
taleosae sari nana sinea. 4 Kaqu turaņa la nia sa sa bulumakao pa sasadana sa Ipi 
Hopena pa kenuna e Zihova. Meke kaqu va opo nia limana sa sa batuna, meke va 
matea sa pa kenuna e Zihova. 5 Meke kaqu vagi sa nati hiama kenukenue si kaiqa 
eharana sa bulumakao meke paleke nuguruni pa korapa Ipi Hopena. $ Kaqu pona la 
nia sa si keke kakarutuna pa ehara meke siburu la nia sa pa kenuna sa poko goba 
tukua sa lose hopena pa hopena ka zuapa totoso. 7 Meke kaqu vekoi sa si kaiqa ehara 
koari na kikihona sa hope tana vina uququ humana lea pa kenuna e Zihova. Kaqu 
titisi betoni sa sari na ehara, koa holadi pa hubina sa hope tana vina vukivukihi va 
uququ pa sasadana sa Ipi Hopena. $ Kaqu vagi sa koasa bulumakao hie sari doduru 
deana pa korapana sa vina vukivukihi tana sinea, 9 sari karua leleqatana meke sari 


* 
3:5 Sa vina vukivukihi va uququ pa hope sina vina vukivukihi sapu tavetia rini pa hopeke munumunu meke 
veluvelu. 

na deana pu koa koarini, meke sa kukuruna sa bero sapu leanana hola. 10 Kagu 
vagia sa hiama sa deana meke va ugua koasa hope vina vukivukihi, pude tana vina 
vukivukihi va ugugu, kekenono gua sapu evania sa koasa deana sapu ta vagi koasa 
kurukuru pu tava mate pude tana vina vukivukihi binaere koe Zihova. 11 Ba kagu 
vagia sa sa kapuna, doduru masana, na batuna, sari nenena, meke sa boguna na 
laguna, 12 meke kaqu paleke lani pa sadana sa vasina koa sari na tie koasa vasina 
viana pa dinono te Zihova, vasina ta zoropae sari na eba tana vina vukivukihi. Meke 
vasina si kaqu va uqui sa si arini koasa nika koai na huda katudi. 

13 Be guana pada pude tava kilasa koe Zihova sa doduruna sa butubutu Izireli koasa 
keke sinea sipu sekea sa si keke koa ri na tinarae te Zihova meke lopu va nonoga ia 
rini, 14 be lopu sana ta gilana sa sinea, si kagu paleke mae nia sa butubutu si keke 
bulumakao vaqurana pude na vina vukivukihina sa sinea meke kaqu turana mae nia 
rini pa kenuna e Zihova koasa Ipi Hopena. 15 Kaqu va opo nia limadi ri na koimata 
sa batuna, meke kaqu va matea rini vasina si asa. 16 Sa nati hiama kenukenue si 
kaqu vagia sa eharana sa bulumakao, meke paleke nuquru la nia pa korapana sa 
Ipi Hopena. 17 Meke noti la nia pa ehara sa kakarutuna meke siburu la nia sa pa 
kenuna sa gobagoba poko ka zuapa totoso. 18 Kaqu vekoi sa si kaiqa ehara koari na 
kikihona sa hope tana vina uququ humana lea pa kenuna e Zihova pa korapana sa 
Ipi, meke kaqu titisini sa saripu koa hola pa hubina sa hope tana vina vukivukihi va 
uququ sapu koa pa sadana sa Ipi Hopena. 19 Meke kaqu vagi sa sari doduru deanana 
meke va uqui koasa hope vina vukivukihi. 20 Kaqu tavete va kekenono gunia sa sa 
bulumakao hie, gua sapu tavetia sa koasa bulumakao sapu sa vina vukivukihi tana 
tinaleosaedi rina sinea, meke koasa sirana gua asa si kaqu va vukivukihi ni sa sari 
na sinea tadi na tinoni meke kaqu taleosae si arini. 21 Meke kaqu paleke la nia sa 
hiama sa bulumakao pa sadana sa vasina koa rina tie meke va uqua gua puta tugo 
sapu va uqua sa sa kukuru bulumakao sapu na vina vukivukihina sa nana sinea soti. 
Sa bulumakao hie si na vina vukivukihi pude taleoso nia sa sinea tanisa butubutu. 

22 Be keke koimata si lopu gilania sa sapu sea si asa, ba tavete va sea meke sekea 
sa si keke koari na tinarae te Zihova sa nana Tamasa, si pada tugo si asa pude tava 
kilasa koe Zihova. 23 Totoso sapu gilania sa sa nana sinea, si kaqu paleke mae nia 
sa si keke qoti kokoreo sapu loke ari kisakisana. 24 Kaqu va opoa sa sa limana pa 
batuna meke va matea pa kenuna e Zihova vasina pu hoke va matematei rini sari 
na vina vukivukihi vina uququ. Asa sa hinere pude vagi pania sa sinea. 25 Kaqu 
noti lania sa hiama sa kakarutuna pa eharana sa kurukuru, meke veko lani koari na 
kikihona sa hope vina vukivukihi, meke saripu koa holadi si titisi lani sa pa hubina 
sa hope. 26 Meke kaqu va uqui sa sari doduru deana pa hope, kekenono gua tugo 
sari na kurukuru pu ele tava mate meke tava uqu deanadi pude na vina vukivukihi 
binaere koe Zihova. Pa sirana gua tugo asa si kagu va vukivukihi nia sa hiama sa 
sinea tanisa koimata, meke kaqu taleosae si asa. 

27 Be keke koari na tie hokara si lopu gilania sa sapu tavete va sea si asa meke sekea 
sa si keke koari na tinarae te Zihova, * 28 þa lopu sana si gilania sa sa nana sinea, si 
kaqu turana mae nia sa si keke nana vina vukivukihi qoti mamaqota sapu loke ari 
kisakisana. 29 Kaqu va opo nia limana sa sa batuna, meke kaqu va matea sa si asa 
pa vasina hoke tava mate sa vina vukivukihi va uququ. 30 Kaqu pona ia sa hiama sa 
kakarutuna pa eharana sa kurukuru, meke vekoa sa sa eharana koari na kikihona 
sa hope, meke saripu koa holadi si titisi lani sa pa hubina sa hope. 3t Meke kagu va 
rizu pulei sa hiama sari doduru deanana, kekenono gua sapu tava rizu pule koari na 
kurukuru pu tava mate pude na vinukivukihi tana binaere koe Zihova, meke kaqu 


* 4:27 Nab 15:27-28 

va ugua sa pa hope meke sa hibina si variva getu koe Zihova. Pa sirana gua asa si 
kagu va vukivukihi nia sa hiama sa sinea tanisa tie, meke kagu taleosae si asa. 

32 Be paleke mae nia sa tie si keke sipi pude na hinerena sa sinea, si kagu na 
mamagota sapu loke ari kisakisana si asa. 33 Kagu va opo nia limana sa sa batuna 
meke va matea sa koasa vasina hoke tava mate sa vina vukivukihi va uguguna. 
34 Kagu pona ia sa hiama pa eharana sa kurukuru sari kakarutuna, meke vekoa sa 
koari na kikihona sa hope, meke titisini sa saripu koa hola pa hubina sa hope. 35 Meke 
kagu va rizu pulei sa sari doduru deanana, kekenono gua sapu tavetia sa koasa vina 
vukivukihi binaere sapu ta vala koe Zihova, meke kagu va uqui sa, turanae koasa vina 
vukivukihi ginani sapu ta vala koe Zihova. Pa sirana gua asa si kaqu va vukivukihi 
nia sa hiama sa sinea tanisa tie, meke kaqu ta taleosae si asa. 


5 


Totoso Ta Hivae sa Vina Vukivukihi tana Sinea 

1 Ta hivae sari na vinukivukihi tana sinea pude luli sari na ginugua hire: 

Be keke tie si avosia sa tinioko pude tozi vura nia sa vina sosode pa vinaripitui, 
meke lopu boka tozi vura ni sa sari kaiga ginugua saripu ele dogori sa babe avosi sa, 
si sea mo si asa. 

2 Be keke tie si tigu hola ia si keke tinitona sapu boni pa tinarae, guana keke 
kurukuru matena manavasadi babe pinomodi, meke na kurukuru name matena, si 
boni meke sea tugo si asa. Ba be lopu gilania sa sapu gua tavetia sa sapu tigua sa sa 
kurukuru matena, ba boni tugo si asa pa kenuna Zihova. 

3 Be keke tie si tigu hola ia si keke tie babe na tinitona bonina pa vina hinokara, si 
sea si asa. Sipu lopu sana gilania sa sapu gua ele tavetia sa si boni si asa. 

4 Be keke tie si tavete hoboria si keke zinama tokotokoro pa pozana Zihova, be pa 
ginugua leana babe lopu leana gua sapu zama nia sa, si sea mo si asa. Totoso hinoga 
gilania sa sapu gua ele tavetia sa si pada tugo pude tava kilasa koe Zihova. 

5 Pana gilania keke tie sapu sea si asa pa keke sirana gua arini, si kagu helahelae nia 
sa sa nana sinea, ë meke pude taleosae nana meke loke vina kilasana sa nana sinea, 
si kaqu paleke mae nia sa koe Zihova si keke sipi mamaqota babe na qoti, pude na 
vina vukivukihi tana sinea. Sa hiama si kaqu tavetia sa vina vukivukihi tana sinea. 

7 Be keke tie habahuala si lopu boka holu vagia si keke sipi babe keke qoti pude na 
vina vukivukihi pa nana sinea, si kaqu paleke lani sa koe Zihova karua kukuva babe 
karua baruku. Keke si pude na vina vukivukihi tana sinea, meke keke si na vina 
vukivukihi va uququ. 8 Kaqu paleke lani sa koasa hiama si arini, meke kaqu vala 
kenua sa sa kurukuru pude na vina vukivukihi tana sinea. Kaqu mokua sa hiama sa 
ruana ba lopu kaqu daku dopasia sa sa batuna. 9 Meke kaqu vagi sa si kaiqa ehara 
meke siburu lani pa kalina sa hope, meke sari na ehara koa hola si kaqu tava totolo 
vura la pa hubina sa hope. 10 Beto asa si kaqu ta vala sa kurukuru vina rua pude na 
vina vukivukihi va uququ, gua sapu ta zamae pa tinarae. Meke pa siraņa gua asa, sa 
hiama si kaqu va vukivukihi nia sa sinea tanisa tie, meke kaqu taleosae si asa. 

11 Be guana lopu boka holui sa tie sari karua kukuva babe karua baruku, si kaqu 
paleke la nia sa palava memehena sapu keke kilo mamatana pude na vina vukivukihi 
tana sinea. Ba lopu kaqu heni nia oela olive babe na vina uququ humana lea sina na 
vina vukivukihi tana sinea si asa. 12 Kaqu paleke la nia sa koasa hiama, meke kaqu 
vagia sa hiama si keke sinara lima sinina pude na vina gilagilana sapu ele ta vala beto 
koe Zihova si asa. Meke kaqu va uqua sa koasa hope si asa koari na vina vukivukihi 
vasina. Na vina vukivukihi tana sinea si asa. 13 Pa sirana gua asa si kaqu tavetia sa 
hiama sa vina vukivukihina sa sinea tanisa tie meke kaqu ta taleosae si asa. Meke 
sari na palava koa holadi si tanisa hiama, kekenono gua tugo sari na vinariponi huiti. 

Sari na Vinukivukihidi rina Sinea , o. ON 
14 Meke zama pule la se Zihova koe Mosese, 15 “Be keke koari na tie si lopu gilania 


sa sapu sea si keke tinavete ba tavete va sea meke sekea sa si keke koari na tinarae 
te Zihova, si kaqu turana la nia sa si keke sipi kokoreo babe na qoti, sapu loke ari 
kisakisana. Sa laena si kaqu gua puta tugo sapu gotogoto pa vinizata tadi na hiama 
pa Ipi Hope. 16 Kaqu lipua sa sa gale sapu lopu ele ade vala nia sa, meke kaqu tomo 
la nia sa ka hiokona puta paseniti sa laena sa sipi meke tabaria pa siliva si asa. Kaqu 
vala ni sa sari na poata meke sa kurukuru asa koasa hiama, meke kaqu va vukivukihi 
nia sa hiama sa kurukuru pude tana sinea tanisa tie, meke kaqu taleosae si asa. 

17 Be keke tie si lopu rovea meke vata evania sa sa sinea, meke sekea sa si keke 
koari na tinarae te Zihova, si sea tugo si asa. Kaqu here nia sa sa nana sinea. 18 Kaqu 
paleke mae nia sa tie koasa hiama si keke sipi kokoreo babe na qoti sapu loke ari vasi 
kisakisana pude na vina vukivukihi tinaleosaedi ri nana sinea, meke sa laena si kaqu 
gua puta tugo sapu gotogoto pa vinizata tadi na hiama pa Ipi Hope. Kaqu tavetia sa 
hiama sa vina vukivukihi tana sinea. Be guana lopu rovea meke vata evania sa tie sa 
sinea, ba kaqu tava vukivukihi nia tugo sa meke kaqu tiqe ta taleosae si asa. 19 Asa 
sa hinerena sa sinea sapu evania sa tie meke lopu qetu nia e Zihova.” 


1 Zama koe Mosese se Zihova, * 2 “Keke hinerehere si kaqu ta tavete, be keke tie si va 


karia se Zihova meke korona va pulea sa si keke tinitona tanisa turanana, sapu kopu 
vala nia sa, babe hikoa sa si keke tinitona koasa, babe sekesekei nia sa si asa, 3 babe 
zama kokoha nia sa tie si keketona sapu ele va muliunia sa, meke zama tokotokoro 
nia sa sapu lopu dogoria sa si asa, gua. 45 Pana tavete va sea sa tie koari na sirana 
gua arini, si kaqu lipua sa sapu gua ele vagia sa pa nana hahanana kokoha. Koasa 
rane sapu ta dogoro vura sa nana sinea, si kaqu lipu pulea sa sa doduruna sa nana 
gale koasa tie pu ari nana, meke kaqu tomo nia ka hiokona puta paseniti sa. $ Meke 
kaqu paleke la nia sa koasa hiama si keke sipi kokoreo babe na qoti sapu loke hite 
ari kisakisana pude na nana vina vukivukihi koe Zihova. Sa laena si kaqu gua puta 
tugo sapu gotogoto pa vinizata tadi na hiama pa Ipi Hope. 7 Kaqu va vukivukihi nia 
sa hiama sa sinea tanisa tie, meke kaqu tiqe taleosae si asa. 


Sa Vina Vukivukihi Va Uququ 
8 Tozi nia Zihova se Mosese, 9 pude valani koe Eroni meke sari na tuna koreo sari na 
tinarae hire tana vina uququ. Sa vina uququ si kaqu ta veko pa hope koasa doduruna 
sa boni, meke lopu kaqu tava makudo toa sa nika. 10 Sa hiama sapu va sagena sa nana 
poko lineni doduruna meke sari na poko lineni korapae, si kaqu va rizu pulei sari 
na eba tanisa vina vukivukihi uququna pu koa koasa hope, meke la vekoi pa kalina 
sa hope. 11 Beto asa si kaqu hobei sa sari nana poko, meke la vagi sa sari na eba 
meke paleke lani pa sadana sa vasina sapu koa ia rina tie sapu ele tava madina. 12 Sa 
nika pa hope si lopu kaqu hite ari makudo toana, meke lopu kaqu tava mate si asa. 
Doduru munumunu si kaqu vala nia huda sa hiama si asa, meke veko valeani sari na 
vina vukivukihi uququ vasina, meke va uqui sari na deana tadi na vina vukivukihi 
binaere vasina. 13 Sa nika si lopu kaqu makudo toa koasa hope, meke lopu kaqu tava 
mate. 
Sari na Vinariponi Huiti 
14 Sari na tinarae hire si tadi na vinariponi huiti. Sa hiama sapu tuti gore mae koe 
Eroni si kaqu vala nia sa vinariponi huiti koe Zihova pa kenuna sa hope. 15 Kagu 
tanini va sini nia palava memehena na oela sa sa limana, sapu koa ia na oto huda 
vina uququ humana lea, meke kaqu va uqua sa pa hope; pude na vina gilagilana 

sapu doduruna sa palava asa si ta vala koe Zihova. Sa hibina sa vinariponi hie si 
getu nia e Zihova. 16-17 Sa palava lopu ta suluna sapu koa hola si kagu henai rina 
hiama. Sa bereti loke isitina asa si kagu ta kina meke ta hena pa lose hopena koasa 
pavasa tana Ipi Hopena pa kenuna e Zihova. Sa ginani asa si ta poni nia rina hiama 
koe Zihova, kukuruna sa dia vinariponi ginani si asa. Hopena hola si asa, gua tugo 
rina vina vukivukihi tana sinea, meke hinerena sa sinea. 18 Koari doduru totoso mae 
hiroj, be keke rina koreo pu tuti gore mae gua koe Eroni si boka hena ia si asa, guana 
gedi ginani mo sapu ta poni nia rini koe Zihova doduru rane. Be keke tie pule sapu 
tiqua sa ginani pu ta poni nia rini si kaqu hopena tugo si asa.” 

19 Sari na tinarae hire si valani e Zihova koe Mosese, 20 pude tana vina madina sa 
hiama Eroni meke sari na tuna pu tuti gore mae gua koasa. Koasa rane sapu tava 
madi si arini, si kagu vekoa si keke kilo mamata palava memehena sapu kekenono 
gua sapu na vinariponi huiti hopeke rane koe Zihova; kukuruna tana munumunu 
meke kukuruna tana veluvelu. 21 Kaqu ta qaliri henie oela meke ta kina koa keke 
peleta aeana labelabe, meke tiqe umum u va hitehiteki, meke la vekoa pude sa hibina 
sa vinariponi hie si qetu nia e Zihova. 22 Koari doduru totoso mae hiroi, sa vinari 
poni hie si kaqu ta tavete koari doduru pu tuti gore mae gua koe Eroni, sarini pu 
tavetia sa tinavete tana nati hiama kenukenue. 23 Loke vasi vinariponi sapu tavetia 
sa hiama si kaqu ta hena; sari doduru si kaqu tava uqu upata beto. 


Vina Vukivukihi tana Sinea , l , 
24 Zama ia Zihova se Mosese, 25 pude valani koe Eroni meke sari na tuna koreo 


sari na tinaraedi rina vina vukivukihi tadi na sinea hire: Sa vina vukivukihi tana 
sinea si kaqu tava mate pa kali gedena sa hope, vasina hoke va matei rini sari vina 


vukivukihi va uququ. Na vina vukivukihi hopena hola si asa. 26 Kaqu hena ia sa 
hiama sa vina vukivukihi uququ asa pa keke vasina hopena koasa pavasa tana Ipi 
Hopena pa kenuna e Zihova. 27 Be keke tie babe keketona sapu lopu hopena si tiqua 
sa masana sa kurukuru, si kaqu hopena” tugo si asa. Be kasuria ehara kurukuru si 
keke poko si kaqu ta popaha va via pa keke vasina hopena si asa. 28 Be ta raro va 
qototo sa masana koa keke raro patu, si kaqu ta poraka si asa, babe keke raro aeana 
si ta rararoe, si kaqu ta nuzapa meke va via nia kolo si asa, 2? Doduru koreo koari na 
tatamana hiama si boka hena ia sa masa sana sina hopena si asa. 30 Ba be ta paleke 
nuguru la pa korapa Ipi Hopena sa eharana sa vina vukivukihi tana sinea pude ta 
taleosae sa sinea, si loke tie si boka hena ia sa masana sa kurukuru sana ba kaqu 
tava uqu palae. 


7 


Sa Vukivukihi Vina Tonoto Gale Tana Sinea 

1 Hire sari na tinarae tanisa vina vukivukihi vina tonoto gale tana sinea, sapu 
hopena hola. 2 Sa kurukuru pude tanisa vina vukivukihi vinatonoto gale si kagu 
tava mate pa kali gede” koasa hope, vasina hoke tava mate sa kurukuru tanisa vina 
vukivukihi va uququ. Sari na eharana sa kurukuru tanisa vina vukivukihi vina 
tonoto gale si kaqu ta siburu la koari ka made kalina sa hope. 3 Sari doduru deana si 
kaqu tava uqu beto koasa hope: sari na deana pa pikutuna meke sari doduru deana 
pa korapana, 4 sari karua leleqatana meke sari na deana pu koa koarini, meke sa 
kukuruna sa bero sapu leanana hola. > Kaqu va uqui sa hiama sari doduru deana 
koasa hope pude na vina vukivukihi la koe Zihova. Na vina vukivukihi vina tonoto 


* 6:18 Sa tie sapu lopu hopena sapu tiqua sa tinitona hopena si hoke mate si asa. * 6:27 Sa tie sapu lopu 
* 
hopena sapu tigua sa tinitona hopena si hoke mate si asa. 7:2 Kali gede be tia la pa kali gasa rimata. 

gale tana sinea si asa. $ Doduru koreo pa butubutu hiama si boka hena ia si asa, ba 
kagu ta hena koa keke vasina hopena, sina hopena hola si asa. 

7 Keke tinarae si soto beto la gua koasa vina vukivukihi tana sinea meke sa vina 
vukivukihi tana vina tonoto gale: Sa masa si tanisa hiama sapu tavetena sa vina 
vukivukihi. 8 Sa kapuna sa kurukuru sapu ta vala koasa vina vukivukihi va ugugu si 
tanisa hiama tugo sapu tavetena sa vina vukivukihi. 9 Sari doduru vinariponi huiti 
saripu ta kina koasa kinakinana, babe keke peleta aeana labelabe, si tanisa hiama pu 
palekena si asa, meke la vala nia koe Tamasa. !0 Ba sari doduru vinariponi huiti lopu 
kinadi, be ta henie oela babe popa si kagu tadi doduru hiama pu tuti gore mae gua 
koe Eroni. Kagu tava hia vari nonoi koarini si arini. 


Sa Vina Vukivukihi Binaere koe Zihova 

11 Sari na tinarae hire si tana vina vukivukihi binaere pu ta veko koe Zihova. 12 Be 
keke tie si tavetia sa vina vukivukihi hie pude na zinama valeana koe Tamasa, si kaqu 
veko turana nia bereti loke isitina; kaqu na bereti moatana sapu ta henie oela olive, 
babe na bisikiti manivisidi pu ta nuzapae oela olive, babe na bereti sapu ta tavete pa 
palava sapu ta muzara valeana, henia oela olive. 13 Meke sipu tavetia sa sa nana vina 
vukivukihi binaere pude zama leana koe Zihova si kaqu veko turanae lani sa sari na 
bereti pu ta kina henie isiti. 14 Keke koari hopehopeke ka made bereti arini si kaqu 
vekoa sa pude na nati vinari poni te Zihova, meke tanisa hiama pu siburu la nia sa 
eharana sa vina vukivukihi binaere pa hope. 15 Sa masana sa kurukuru si kaqu ta 
hena koasa rane pu ta tavete sa vina vukivukihi binaere, meke loketona si kagu koa 
hola osolae kamoa munumunu. 

16 Be paleke mae nia keke tie si keke vina vukivukihi binaere, pude na vina 
gorevurana sa zinama tokotokoro koe Zihova, babe sa nana vinariponi moka telena, 
si kaqu ta hena koasa rane sapu ta veko si asa; ba be kaiqa mo si koa hola si boka ta 
hena tugo koasa rane sapu luli mudi mae. 17 Be guana kaiqa masa si koa hola koasa 
rane vina neta si kagu ta sulu palae. 18 Be kaiqa masa tanisa vina vukivukihi binaere 
asa si ta hena koasa rane vina neta si lopu kagu ta qetue koe Tamasa sa vinariponi 
tanisa tie. Sa laena sa nana vinariponi si lopu kaqu ta balabalae, ba kote ta pozae 
lopu viana, meke asa sapu hena ia, si kaqu tava kilasa koe Zihova. 19 Be ta tiqu sa 
masa koa keke tinitona sapu bonina pa dinono te Zihova si lopu kaqu ta hena si asa, 
ba kaqu ta sulu palae. 

Ba asa sapu via pa vina madi tana tinarae te Zihova si kaqu somana henahena si 
asa. 20 Ba be lopu via sa tie meke hena ia sa sa masa tanisa vina vukivukihi binaere 
si namu lopu kaqu koa hola koari na puku tie Izireli si asa. 21 Be keke tie ele tiqua sa 
si keke tinitona bonina pa dinono te Zihova, be keke tie babe keke kurukuru; meke 
mudina sa si hena ia tugo sa sa masa vina vukivukihi binaere koe Zihova, si namu 
lopu kaqu koa hola koari na puku tie Izireli si asa.” 

22 Meke zama pulea Zihova se Mosese, 23 “Loke deana bulumakao na sipi babe na 
qoti si kaqu ta hena. ?4 Sa deanana sa kurukuru sapu ele matena, babe tava mate 
koa keke kurukuru pinomo, si lopu kaqu ta hena, ba kaqu ta tavetavetae pa kaiqa 
ginugua pule. 25 Be keke tie si hena ia sa deanana sa keke kurukuru, sapu hoke ta 
veko pude na vina vukivukihi koe Zihova, si namu lopu kaqu koa hola koari na tie 
Izireli si asa. 26 Pa doduru vasina pu koa gamu na tie Izireli vugo na repere si lopu 
kaqu hena ia gamu sa ehara kurukuru. * 27 Be keke ri na tie si sekea sa tinarae hie, 
si namu lopu kaqu koa hola koari na tie Izireli si asa.” 

28 Meke zama guahe se Zihova koe Mosese, 29 “Mamu tozini sari na tie Izireli, 
“Asa sapu vekoa sa kurukuru vina vukivukihi binaere, si kagu paleke mae nia sa 


- 7:26 Zen 9:4; Liv 17:10-14, 19:26; Diut 12:16,23, 15:23 

sa kukuruna pude keke nati vinariponi arilaena koe Zihova. 30 Kagu palekia sa pa 
limana soti sa vinariponi asa. Kagu palekia sa sa deanana, meke sa masa ragaragana 
sa kurukuru name meke la sipusipu lania sa masa ragaragana sa kurukuru pude 
na nati vinariponi arilaena koe Zihova. 31 Kagu va ugua sa hiama sa deana koasa 
hope, ba sa masa ragaragana si kaqu tadi na hiama. 32 Sa pudapuda nene mataona 
sa kurukuru name si kaqu ta veko pude keke nati vinariponi arilaena 33 koasa hiama 
sapu vekona sa ehara meke sa deana tana vina vukivukihi. 34 Sa masa ragaragana 
meke sa pudapuda nene mataona sa kurukuru name, si na nati vinariponi arilaedi, 
sapu vagi e Zihova koari na tinoni Izireli pude tadi na hiama. Kagu ta vala koari na 
hiama doduru totoso koari na rane mae hiroi.'” 35 Asa sa kukuruna sa ginani tadi 
Eroni meke sari tuna koreo saripu ta vala koe Zihova koasa rane sipu tava madi sari 
na hiama. 36 Koasa rane sana si tozini e Zihova sari na tinoni Izireli pude vala nia 
koarini sa kukuru hinia asa. Asa sa tinarae sapu kaqu va tabea ri na tinoni Izireli 


doduru totoso koari na rane mae hiroi. _ Wa 
37 Arini sari na tinarae tadi na vina vukivukihi va ugugu, na vinariponi huiti, na 


vina vukivukihi tana sinea, na vina vukivukihi vina tonoto gale, na vina vukivukihi 
tana vina madi, na vina vukivukihi binaere. 38 Koasa rane sipu tozini Mosese sari na 
tinoni Izireli pude taveti sari na dia vinariponi na vina vukivukihi, si valani e Zihova 
koe Mosese pa toqere Saenai pa korapa popoa qega sari na tinarae arini. 


8 


Sa Vina Madina e Eroni meke sari na Tuna Koreo 
(Ekisidasi 29:1-37) 

1 Zama koe Mosese se Zihova, ? “Mu turana la nia pa sasadana sa Ipi Hopena pa 
kenuqu Rau se Eroni meke sari na tuna koreo; paleki sari na poko hiama na oela vina 
madi, meke sa bulumakao kokoreo pude na vina vukivukihi tana sinea, karua sipi 
kokoreo meke sa huneke bereti sapu loke isitina; 3 mamu tioko varigara nia vasina 


sa doduru butubutu Izireli.” , , , , 
4 Tavetia Mosese sapu zama nia e Zihova koasa, meke sipu varigara sa butubutu, 


5 si zama koarini si asa, “Kaqu tavetia rau kamahire gua sapu ele tozi nau e Zihova.” 

6 Turana lani e Mosese pa kenudia sari Eroni meke sari na tuna koreo meke huvei 
sa. 7 Va sage nia na poko keoro doduru meke keke poko gele sa se Eroni meke dokoho 
pule nia pule keke poko dokoho, meke keke poko tana hiama sapu ta pitie vinasari 
meke pusi nia pa kopetena. 8 Va sage nia sa sa poko raqaraqa, meke vekoi sa sari 
karua tinitona hitekedi sapu ta pozae Urimi meke Tumimi” pa korapana sa. 9 Va sage 
nia sa sa toropae batu tana hiama pa batuna meke pa kenuna si pusi nia sa sa vina 
gilagila* qolo madina, gua puta tugo sapu tozi nia e Zihova koasa. 

10 Beto asa si vagia Mosese sa oela vina madi, meke la va madia sa Ipi Hopena meke 
sari doduru tinitona pu ele koa pa korapana; meke pa sirana gua asa si va madi sa 
koe Zihova sari doduru. 1t Vagi sa sari kaiqa oela meke siburu lani sa ka zuapa totoso 
koasa hope vina vukivukihi, meke sari na tinitona tavetaveteana meke koasa besini 
boronizi nomana meke sa hubina sa hope ka zuapa totoso. Pa sirana gua asa si va 
madi lani sa koe Zihova si arini. 12 Kaiqa oela si zoroponi sa pa batuna e Eroni meke 


va madia sa si asa. 13 Beto asa si turana lani Mosese sari na tuna koreo e Eroni meke 
va sageni poko keoro doduru sa si arini, dokohoni poko lineni sa, meke va sage ni 


toropae batu tana hiama sa, gua puta tugo sapu zama nia e Zihova. 
14 Beto asa si paleke mae nia e Mosese sa bulumakao vaqurana pude na vina 
vukivukihi tana sinea. Se Eroni meke sari na tuna koreo si va opoi limadi koasa 


8:8 Sa hiama si tavetavete nia sa Urimi meke sa Tumimi pude vagia sa vinizavizata te Zihova. 8:9 Ta 
kubere koasa vina gilagila hie si sa zinama, “Ele tava madi koe Zihova,” gua. Mi tiro Ekd 29:6: 

batuna. 15 Va matea Mosese si asa meke vagi sa si kaiga eharana meke va boboso nia 
ehara sa sa kakarutuna meke va honi lania sa koari ka made kikihona sa hope pude 
va madia. Sari na ehara koa holadi si zoropo ni sa pa hubina sa hope. 16 Vagi Mosese 
sari doduru deana pa korapa tinina, sa kukuruna sa bero sapu leanana hola, sari na 
leleqata meke sari na deana pu koa koa rini, meke va uqu betoi pa hope. 17 Vagi sa 
sari kaiqa tonana sa bulumakao kokoreo koa holadi meke na kapuna, na masana, 
meke sari na laguna, meke va uqui sa pa valena sa vasina pu koa sari na tie, gua 
puta tugo sapu zama nia e Zihova. 

18 Beto asa si turania Mosese sa sipi kokoreo tana vina vukivukihi va ugugu la koe 
Eroni, meke va opoi Eroni meke sari na tuna koreo sari na limadia pa batuna. 19 Va 


matea Mosese si asa meke siburu beto la nia sa sa eharana koari ka made kalina 
sa hope vina vukivukihi. 20-21 Magumagu va hitehitekia sa sa sipi kokoreo, nuzapa 


va via i sa sari na tinitona pa korapana meke sari na nenena, meke va ugua sa sa 
batuna, na deanana meke sari doduru tinina pa hope, gua puta tugo sapu zama nia 
e Zihova. Sa vina vukivukihi va ugugu hie sina vinariponi koe Zihova, meke sa hibi 
lea tanisa si variva getu koa Sa. 

22 Beto asa, si turana mae nia e Mosese sa sipi kokoreo vina rua pude va madi 
sari na hiama; sapu se Eroni, meke sari na tuna koreo si va opoi pa batuna sari na 
limadia. 23 Va matea Mosese si asa meke vagi sa si kaiqa eharana meke vekoi sa 
koasa hubi talina mataona e Eroni, meke koasa gugulavata pa kali lima mataona, 
meke koasa gugulavata pa kali nene mataona. ?4 Beto asa, si turana maeni sa sari 
na tuna koreo e Eroni meke vekoi sa si kaiqa ehara koari na boboa talina mataodi, 
meke koari na gugu lima mataodi, meke gua tugo koari na gugulavata pa kali nene 
mataodi. Beto asa, si siburu beto lani e Mosese sari na ehara koa holadi koari ka 
made kalina sa hope. 25 Vagia sa sa deana, deana pa pikutuna, meke sari doduru 
deana saripu nobi tamuni sari na laguna, meke sa kukuruna sa bero leanana hola, 
meke sari na leleqata meke sari na deana pu koa koarini, meke sa pudapuda nene 
mataona, ?6 beto hoi si vagia sa si keke bereti sapu loke isitina koasa huneke sapu ele 
tava madina koe Zihova, keke keki sapu ta henie oela, meke keke bisikiti manivisina, 
meke va hakei sa koasa pudapuda nene mataona, meke koari na deanana. 7” Beto 


asa si va tanini ni sa koa rina limana Eroni meke koari na tuna koreo sari doduru 
ginani hire, beto asa si ovulu sage ni rini pude na nati vinariponi sapu kaqu vala nia 


rini koe Zihova. 28 Beto asa, si vagi Mosese sari na ginani koa rini, meke va uqui sa 
koasa vina vukivukihi va uququ pa batuna sa hope, na vina madidi ri Eroni meke 
sari na tuna koreo. Meke sa hibi lea tanisa si qetu nia e Zihova. 29 Beto asa, si vagia 
Mosese sa masa raqaraqana meke vala nia pude na vinariponi koe Zihova. Asa tugo 
sa kukuruna sa vinariponi sipi kokoreo sapu te Mosese. Tavete va gorevura betoi 
Mosese sari doduru gua pu zamani e Zihova koasa. 

30 Vagi Mosese sari kaiqa oela meke kaiqa ehara sapu koa pa hope, meke siburu 
lani koe Eroni meke sari na tuna koreo, meke koari na dia poko tugo. Pa sirana gua 


asa si va madi sa si arini koe Zihova. , , 
31 Zama la koe Eroni meke sari na tuna koreo se Mosese, “Mi vagia sa masa meke 


paleke la nia pa sasadana sa Ipi Hopena pa kenuna e Zihova, mamu raro va qototia, 
mi hena turanae nia sa bereti, sapu koana pa huneke, sapu na vinariponi tana vina 
madi, gua puta tugo sapu zama nia e Zihova. 32 Beto asa si mi va uqu pani sari na 
masa babe na bereti saripu koa hola. 33 Lopu kaqu luaria gamu sa sasadana sa Ipi 
Hopena koari ka zuapa rane, osolae hokoto sa mia vina madi koe Zihova. 34 Gua 
sapu tavetia gita pa rane ninoroi, si gua puta tugo sapu ele zama nia e Zihova koa 
gita pude tavetia, pude boka taleosae sari na mia sinea. 35 Kaqu koa mo si gamu pa 
sasadana sa Ipi Hope, pana rane meke boni koari ka zuapa rane, meke taveti mo sapu 
gua zamani e Zihova. Be lopu tavete gua asa si gamu, si kaqu mate si gamu. Ura arini 

tu si zamani e Zihova koa rau.” 36 Gua asa ke taveti Eroni meke sari na tuna koreo 
sari doduru ginugua pu zamani e Zihova koe Mosese. 


Va Vukivukihi se Eroni , Ea aa ; 
1 Koasa rane vina vesu pa mudina sa vina madi hiama, si tiokia Mosese se Eroni, 


meke sari na tuna koreo, meke sari na koimata tadi na tinoni Izireli. 2 Zama si asa koe 
Eroni, “Mu vagia si keke bulumakao kokoreo vaqurana meke keke sipi kokoreo sapu 
loke ari kisakisadi; mamu va vukivukihi ni koe Zihova. Sa vina vukivukihi bulumakao 
kokoreo vaqurana si tana sinea, meke sa sipi kokoreo si tana vina vukivukihi va 
uququ. Beto asa si mamu tozini sari na tinoni Izireli pude vagia si keke vina 
vukivukihi qoti kokoreo pude tana sinea, keke bulumakao keke vuahenina, meke 
keke tuna sipi keke vuahenina, saripu loke ari kisakisadi, pude na vina vukivukihi 
va uququ, 4 meke keke bulumakao kokoreo meke keke sipi kokoreo si pude na vina 
vukivukihi binaere. Kagu va vukivukihi lani rini koe Zihova si arini; turanae koasa 
vinariponi huiti sapu henia na oela. Kaqu tavetia rini sapu gua asa, sina kote vura 
koa rini se Zihova pa rane ninoroi.” 

5 Paleke lani rini pa kenuna sa Ipi Hopena sari doduru pu tozi e Mosese, meke 
varigara vasina sari doduru tinoni pude vahesia se Zihova. 6 Zama se Mosese, “Se 
Zihova tozini gamu pude taveti sari doduru pu gua hire, pude kaqu nedala vura mae 
si Asa koa gamu.” 7 Beto asa si zama koe Eroni si asa, “Mamu la koasa hope, mamu va 
vukivukihi nia sa vina vukivukihi tana sinea, meke sa vina vukivukihi vina uququ, 
pude taleosae sari na mia sinea, meke sari na sinea tadi doduru tie. Mi tavetia sa 
vina vukivukihi hie pude vagi taloa sari na sinea tadi na tinoni, gua puta tugo sapu 
zama nia e Zihova.” * 

8 La pa hope se Eroni, meke va matea sa sa bulumakao kokoreo vaqurana, pude na 


vina vukivukihi tanisa nana sinea soti. 9 Paleke lani ri na tuna koreo sari na eharana 
koe Eroni, poņa ia sa sa kakarutuna pa ehara, meke vekoi sa sari na ehara koari na 


kikihona sa hope, meke zoroponi sa saripu koa hola pa hubina sa hope. 1° Beto asa si 
va uqua sa pa hope sa deanana, sari leleqatana, meke sa kukuruna sa bero leanana 
hola, gua puta tugo sapu tozia e Zihova koe Mosese. 11 Ba va ugua sa sa masa koa 
holana, meke sa kapuna si va uqui sa pa valena sa vasina pu koa sari na tie. 

12 Beto asa si va matea e Eroni sa kurukuru pude tanisa nana vina vukivukihi va 
uququ soti. Sari na tuna koreo si paleke mae nia koasa sa eharana meke siburu lani 
sa koari ka made kalina sa hope. 13 Vala nia rini koasa sa batuna, meke sari kaiqa 
pule kukukuruna sa kurukuru name, meke va uqui sa si arini pa hope. 14 Beto asa 
si nuzapa va via i sa sari na tinitona pa korapa tinina meke sari na nenena meke va 
uqui sa pa hope, va hake ulue i sa si arini koasa vina vukivukihi va uququ pa hope. 

15 Beto sana si valani sa sari na vina vukivukihi tadi na tinoni. Vagia sa sa qoti pude 
na vina vukivukihi, va matea sa, meke vala nia sa si asa, gua puta tugo sapu tavetia sa 
koasa vina vukivukihi tanisa nana sinea soti. 16 Turana mae nia tugo sa sa kurukuru 
name, pude na vina vukivukihi va uququ, meke vala nia sa sa vina vukivukihi gua 
sapu ta tozi pa tinarae. 17 Vagi sa sari na vinariponi huiti, tanini va sini nia palava 
sa sa kali limana, vekoi sa, meke va uqui pa hope. Na tomona sa vina vukivukihi va 
uququ pa hopeke rane sapu ele koa pa hope. 18 Va matea sa sa bulumakao kokoreo 
meke sa sipi kokoreo, pude na vina vukivukihi binaere koe Zihova tadi na tinoni. Sari 
na tuna koreo si paleke mae nia koasa sa ehara meke siburu lani sa koari ka made 
kalina sa hope. * 19 Ba sari na deanana sa bulumakao kokoreo meke sa sipi kokoreo: 
sa deana pa pikutuna, deana saripu nobi sari na lagudi, sari na leleqatadi, meke sa 

kukuruna sa bero leanana, 20 si ta veko hake ulue, koari na masa ragaragadi rina 
kurukuru name, meke paleke beto lani sa koasa hope. Va ugu betoi sa sari na deana 
koasa hope, 21 meke ovulu sage ni sa sari na masa ragaragadi meke sa pudapuda 
nene kali mataona, pude na nati vinariponi arilaedi te Zihova koari na hiama, gua 
puta tugo sapu tozia e Mosese. 

22 Sipu va hokoti Eroni sari doduru vina vukivukihi tana sinea, vina ugugu, meke 
tana binaere koe Zihova, si va sagei sa sari na limana panaulu koari na tinoni meke 


manani sa si arini. Beto asa si gore mae gua koasa hope si asa. ” 23 Mosese meke 
Eroni si nuguru la pa korapa Ipi Hopena pa kenuna e Zihova; meke sipu vura si 
arini, si manani rini sari na tinoni, meke sa ninedalana sa kalalasana e Zihova si 
vura mae koari doduru tie. 24 Hinoga garunia Zihova sa nika meke sulu betoa Sa sa 
vina vukivukihi va uququ, meke sari na kukukuru deana koasa hope. Sipu dogoria 


ri na tinoni sapu gua asa, si velavela beto sari doduru, meke hoqa oporapaha rini pa 
pepeso. 


10 
Sa Sinea tadi Nadabi meke Abihu 

1 Hopeke vagi rina tuna koreo e Eroni, ari Nadabi meke Abihu, sari karua vovoina 
nika meke vekoni motete toadi, tomo lani oto huda humana lea, meke valani koe 
Zihova. Ba sa nika hie si lopu madina, sina lopu tozia e Zihova koarini pude valani. 
2 Hinoga garunia e Zihova sa nika, meke sulu va matei vasina pa kenuna e Zihova si 
arini. 3 Beto sapu gua asa, si zama koe Eroni se Mosese, “Asa sa guguana sapu ele 
zama nia e Zihova, 'Koarini pu nabulu Nau si kaqu vata dogoro nia sapu Hopequ 
si Rau; kaqu tava lavata si Rau koari Qua tinoni! gua.” Ba lopu zama nia Eroni si 
keketona. 

4 Tiokia Mosese se Misaelo meke se Elozapani; sari na tuna koreo e Uzieli, sapu sa 
buhina e Eroni, meke zamai sa si arini, “Mae tani mamu paleke va seui sari na tinidia 
ri na tasimia karokarovo koasa Ipi Hopena, mamu la vekoi pa valena sa vasina koa 
sari na tie.” 5 Ke mae si arini meke paleki sari na tie matedi; paleke turanae ni dia 
poko rini, meke paleke lani pa valena sa vasina koa sari na tie, gua puta tugo sapu 
zama nia e Mosese. 

6 Beto asa, si zama la koe Eroni meke sari karua tuna koreo, ari Eleaza meke Itamara 
se Mosese, “Suti valeani sari na kalumia, mamu lopu sira rikati sari na mia poko 
pude lopu va dogoro nia sa mia tinalotana. Be tavete gua asa si gamu, si kagu mate 
si gamu, meke kaqu bugoro nia e Zihova sa doduruna sa butubutu. Ba sari doduru 
tinoni Izireli pule si tava malumu pude kaboa sa minate sapu evania sa nika, sapu 
garunia e Zihova. 7 Lopu kaqu luara pania gamu sa sasadana sa Ipi Hope. Be luaria 
gamu si asa, si kaqu mate si gamu, sina ele tava madi mia si gamu koasa oela te 


Zihova.*” Ke tavetia rini sapu gua zama nia e Mosese. 


Sari na Tinarae tadi na Hiama , , 
8 Zama se Zihova koe Eroni, 9 “Agoi meke sari na tumu koreo si lopu kaqu nuquru 


mae pa kenuqu Rau pa korapa Ipi Hopena pana beto naponapo si gamu; be tavetia 
gamu sapu gua asa, si kaqu mate si gamu. Sa tinarae asa si kaqu ta kopue koari 
doduru mia sinage na sage. 10 Kaqu gilana valeania gamu sa vinotikaena sapu te 
Tamasa, meke sapu boka tavetavete nia doduru totoso, saripu ele tava via pa kenuqu 
Rau, meke saripu lopu tava viadi. 11 Kaqu va tumatumae ni gamu koari doduru tinoni 
Izireli sari doduru tinarae saripu ponini gamu Rau koe Mosese.” 


9:22 Nab 6:22-26 10:7 Be guana somana pa vinaripomunae meke tata babe tiqua rini sa tie matena si 
kote boni si arini meke kote bugoro se Zihova sina kote va bonia tugo rini sa Ipi hopena. Sa hiama si ta hivae 
pude via doduru totoso. 

12 Zama la koe Eroni meke koari karua tuna koreo pu koa hola, ari Eleaza meke 
Itamara se Mosese, “Vagi sari na vinariponi huiti koari na ginani saripu ta vala koe 
Zihova, mamu kinaia sa bereti sapu lopu ta henie isiti, mamu henaia pa kapana sa 
hope, sina na hopena hola sa vinariponi hie. * 13 Mamu hena ia koasa vasina hopena; 
sa kukuruna asa si tamugamu meke sari na tumia koreo, koasa ginani sapu ta vala koe 
Zihova, gua sapu ele tozia e Zihova koa rau. 14 Ba gamu meke sari na mia tatamana 
si boka henai sari na masa raqaraqa meke sa pudapuda nene kali mataona, sapu ta 
vala pude na nati vinariponi, meke na nati vina hia koe Zihova, pude tadi na hiama. 
Kaqu henai gamu si arini koa keke vasina viana tava madina. Sari na vinariponi 
arini si ta vatu koa gamu meke koari na mia koburu pude tamugamu sapu mae guana 
koasa vina vukivukihi binaere tadi na tinoni Izireli. * 15 Kaqu paleke mae nia rini sa 
nene kali mataona meke sa masa raqaraqa pa totoso sapu ta vala sa deana pude va 
uququa, guana vinariponi ginani la koe Zihova. Hire sari na mia ginani meke tadi 
na mia koburu ninae rane, gua puta tugo sapu tozia e Zihova.” 

16 Nanasa nia Mosese sa vina vukivukihi qoti tana sinea asa, meke tozi nia rini, 
sapu ele tava uqu beto si asa. Bugoroni sa sari Eleaza meke Itamara koasa ginugua 
asa meke nanasi sa si arini, 17 “Na vegua ke lopu hena ia gamu sa vina vukivukihi 
tana sinea koa keke vasina hopena? Hopena hola si asa, meke ele poni nia e Zihova 


koa gamu si asa, pude taleosae sa sinea tanisa butubutu. ” 18 Sina lopu paleke nuguru 
mae nia gamu sa ehara pa korapana sa Ipi Hopena, ba kaqu hena ia gamu sa vina 
vukivukihi asa pa keke vasina hopena, gua puta tugo sapu tozia rau.” 

19 Olana se Eroni, “Be guana hena ia rau sa vina vukivukihi tana sinea ninoroi, ba 
kote qetu nia e Zihova? Pa rane ninoroi tu si paleke maeni tugo rini sari na dia vina 
vukivukihi va uququ, ba sari na tinitona kaleadi hola hire si ta evana tugo koa rau.” 
20 Sipu avosia tugo Mosese sapu gua asa, si valeania mo sa si asa. 

Sari na Ginani Viana meke Bonina 
(Diutironomi 14:3-21) 

1 Zama se Zihova koari Mosese e Eroni, 2 “Mi zama la koari na tinoni Izireli: Boka 
henai gamu sari doduru kurukuru name ° saripu paqaha rua kakarutu nenedi, meke 
hamu va memehe sari ginani pa totoso vina rua. 4+7 Ba gamu si lopu kaqu henai sari 
na kurukuru name pu hamu va memehi sari na ginani pa totoso vina rua, ba lopu 
paqaha rua kakarutu nenedi kekenono guana kameli na rabiti, meke lopu kaqu henai 
gamu sari na kurukuru pu paqaha rua kakarutu nenedi ba lopu hamu va memehi 
sari na ginani pa totoso vina rua, kekenono gua na boko na kurezu”. Lopu via si 
arini pa dinono te Zihova. 8 Mu lopu henai sari na kurukuru name arini, babe tiqui 
mo tomatedi, na bonidi si arini. 

9 Kaqu henai gamu sari na igana pu ari nebenebedi na kapudi, 1° ba sarini pu koa 
pa korapa kolo loke nebenebedi na kapudi si lopu kaqu henai. 1t Sari na tinitona 
toadi hire si kaqu ta pozae bonidi. Namu lopu kaqu henai gamu si arini, babe tiqui 
mo saripu matedi. 12 Namu lopu kaqu henai gamu si keketona sapu koa pa korapa 
kolo, saripu loke nebenebedi na kapudi. Kote kaleadi si arini koa gamu. 

13-19 Hire sari na kurukuru tapuru saripu lopu leadi sisigiti meke namu lopu kaqu 


henai gamu: Sari na atata, duduru, nae, manuvu, nao, senene, soa, meke na veke.” 


* 10:12 Liv 6:14-18 ” 10:14 Liv 7:30-34 ” 10:17 Liv 6:24-26 * 11:47 Sa kurukuru sapu ta pozae Hyrax 


pa zinama English si dono guana keke kurezu nomana. * 11:13-19 Kaiqa votiki kurukuru tapuru, saripu ta 
pozae bonidi si loke zinama Roviana, ke koa sari na pozadi pa zinama English pa kinubekubere hie: na falcon, 
buzzard, vulture, crow, ostrich, stork, pelican, hoopoes. Kaiqa tie si balabala ia sapu bonidi si arini sina gani rini 
sari na tinitona bonidi kekenono sari na tomate meke ehara. 

20 Doduru nokinoki hitehitekedi saripu ari tatapurudi si bonidi, 21 ba lopu sarini pu 
hoke horuhoru. 22 Sari na kupokupo si kote boka henai mo gamu. 23 Ba sari doduru 
pule pu hitehitekedi pu ene pa pepeso pu soku nenedi meke ari tatapurudi meke lopu 
horu si ta pozae bonidi. 

24-28 Esei sa tie sapu tigui sari na nokinoki matedi hire si kagu boni osolae kamo 
totoso lodu sa rimata: Doduru kurukuru name saripu lopu pagaha rua kakarutu 
nenedi meke lopu hamu va memehe sari na ginani pa totoso vina rua, meke sari 
doduru kurukuru name pu ka made nenedi meke ari visuvisudi si bonidi. Sa tie 
sapu paleki saripu matedi, si kagu nuzapa va via i sari nana poko, ba lopu kaqu ture 
via tugo si asa osolae kamo totoso lodu sa rimata. 

29-30 Sari kurukuru name guana kurezu. Meke sari na kurukuru pu dono guana na 
kilikozo, na varilazu, na kive, regu, si ta pozae bonidi. 31 Be esei sa tie sapu tiqui si 
arini babe saripu matedi si kaqu ta pozae bonidi osolae kamo totoso lodu sa rimata. 
32 Meke be hoqa koa keketona saripu matedi, sa tinitona kaqu ta pozae boni si asa, 
gua tugo na tinitona guana huda, poko, na kapu kurukuru ele tava popana, na baika, 
babe sa sa tinitona sapu tavetavete nia koasa. Kaqu tava lodu pa korapa kolo, meke 
kaqu ta pozae boni si asa, osolae kamo totoso lodu sa rimata. 33 Meke be hoqa voi pa 
korapa raro patu sari na tinidi, sari doduru tinitona saripu koa pa korapana si boni 
beto mo, meke kaqu porakia goi sa raro patu sana. 34 Kaiqa ginani saripu hoke boka 
henai, ba tava boboso koasa kolo sapu koa pa korapa raro patu sana sapu bonina, 
si kaqu ta pozae boni tugo. Ba be kaiqa tona saripu hoke ta napo si koa pa korapa 
raro, ba boni tugo si asa. 35 Be sa saripu hoqai ri pu matedi si boni tugo. Be na 
kinakinana sapu ta tavete patu ba kaqu ta poraka tugo. 36 Ba na bukaha babe na 
berukehe popana si lopu kaqu hite ta pozae boni, ba be na tie meke kaiqa tona pule 
tu si tiqui saripu matedi, si boni si arini. 37 Be keke toņa matena si hoqa koasa kiko 
sapu tava namanama pude ta lete, sa kiko asa si korapa viana. 38 Ba be ta pona pa 
korapa kolo sa kiko, meke be keke toņa bonina si hoqa gore koasa, si boni sa kiko. 

39 Be keke kurukuru name sapu boka ta hena si mate, sa tie sapu tiqua si asa, si 
kagu boni osolae kamo totoso lodu sa rimata. 40 Be henaia keke tie sa vasi kukuru 
tinina sa kurukuru name asa, si kaqu nuzapa va via i sa sari nana poko, meke kaqu 
boni tugo si asa osolae lodu sa rimata. Be keke tie palekia sa sa kurukuru matena, si 
kaqu nuzapi sa sari nana poko; meke lopu kaqu tuture via si asa, osolae kamo totoso 
lodu sa rimata. 

41 Namu lopu kaqu henai gamu sari na kurukuru name hitehitekedi saripu ene 
pa pepeso: 42 saripu namename, babe eneneni ka made nenedi, babe arini pu soku 
nenedi. 43 Mu lopu va boni puleni gamu koari na hinenadi rini. 44 Arau tugo se Zihova 
sa mia Tamasa, mamu va madi sari na mia tinoa, sina na Hopequ si Rau. 45 Arau tugo 
se Zihova sapu turaņa vurani gamu pa popoa Izireli. Ke Arau tugo sa mia Tamasa, 
meke gamu si kaqu va madi sari na mia tinoa, sina na Hopegu si Arau.” 

46 Arini tugo sari na tinaraedi rina kurukuru name na kurukuru tapuru, meke 
saripu koa pa korapa kolo, meke sari doduru pu ene pa pepeso. 4 Kaqu kopu sisigiti 
si gamu, pude gilani saripu tava via pa dinono te Zihova, meke saripu boni. Mamu 
gilani sari na kurukuru toadi saripu boka ta hena, meke saripu bonidi pu lopu boka 
ta hena.” 

Sa Tinarae Vina Via tadi na Barikaleqe pa Mudina sipu Koa Ta Holae 
1 Zama se Zihova koe Mosese, 2? “Mu tozini sari na tinoni Izireli: ‘Sipu koa ta holae 
nia keke barikaleqe si keke tuna koreo, si boni si asa osolae kamo sa rane vina zuapa, 


7 11:45 Liv 19:2; 1 Pit 1:16 

kekenono gua tugo sapu boni si asa koasa nana minoho tana barikaleqe. 3 Koasa rane 
vina vesu si kagu ta magu“ sa koburu haha, * 4 meke kagu boni sa barikalege osolae 
kamo pa mudina asa koari ka tolonavulu neta rane hola gua. Koasa rane asa si kagu 
via si asa. Koari na rane tanisa nana binoni mani kopu pule nia pude lopu nuguru la 
koasa Ipi Hopena, babe tigui sari na tinitona hopedi osolae tava hokoto beto sa nana 


totoso vina via. o Wa KA mu 
5 Sa barikalege sapu koa ta holae nia si keke tuna vineki si kaqu boni si asa osolae 


kamo pa mudina ka manege made rane, kekenono gua tugo sapu boni si asa koasa 
nana totoso tanisa nana minoho tana barikalege. Pa mudina sa manege made rane, 
si kagu aga ka onomo navulu onomo rane pule, pude boka via pa hahanana vinavia 
pa dinono te Zihova. 

6 Be na tuna koreo ba be tuna vineki si asa sapu ta holae nia sa barikalege, pana 
hokoto sa nana totoso vina via, si kagu paleke la nia sa koasa hiama pa sasadana sa 
Ipi Hopena, si keke lami kokoreo sapu keke vuahenina pude na vina vukivukihi va 
ugugu meke keke baruku babe na kukuva pude na vina vukivukihi tana sinea. 7 Kagu 
va vukivukihi lani sa hiama koe Zihova sari nana vina vukivukihi pude taleosae si 
asa, meke pude via si asa koasa nana totoso va taloa ehara. Asa sa ginugua koasa 
kinoa ta holae sapu kagu tavetia sa barikalege. 

8 Be habahuala meke loke nana tuna sipi sa barikalege, si kaqu paleki sa si karua 
kukuva babe karua baruku. Keke si pude tana vina vukivukihi va ugugu, meke keke 
si pude na vina vukivukihi tana sinea. Meke sa hiama si kagu tavetia sa hahanana 
vina madi pude taleosae sari nana sinea, meke pude via si asa pa kenuna e Zihova. 


Asa sa ginugua pa mudina sa pinodopodo sapu kagu tavetia sa barikaleqe.’ ” * 

Sari na Tinarae koari na Minoho pa Kapu Tini 

1 Meke zama se Zihova koari Mosese e Eroni, 2 “Be tubu kapuna sa tie, ba be moqo 
þa be kina sapu boka ta evaņae minoho kaleana hola pa kapu, si kaqu ta turaņa la 
koasa hiama sapu se Eroni babe tuna pa tutina sa. 3 Kaqu vilitia sa hiama sa tubu 
meke be ta ilirae keoro sari na pulupulu pa korapana sa tubuna, meke ta dogoro sapu 
lohi hola nia sa tubu sa kapuna, si ta gilana sapu na minoho kaleana hola si asa. Kaqu 
tozi vura nia sa hiama sapu boni sa tie pa dinono te Zihova. 4 Ba be keoro sa tubu, 
meke lopu dono guana lohi hola nia sa sa kapuna pa vari likohaena, meke sari na 
pulupuluna si lopu dono guana keoro, si kote veko va ilolae ia sa hiama sa tie koari 
ka zuapa rane. 5 Sa hiama si kote viliti pulea si asa koasa rane vina zuapa, meke be 
dogoria sa sapu doņo kekenono mo sa tubuna, lopu toa, si kote veko vata kale pulea 
sa ka zuapa rane pule. $ Kaqu viliti pulea sa hiama si asa koasa rane vina zuapa, 
meke be ibu sa tubu, meke lopu toa, si kote tozi vura nia sa sapu via si asa, sapu na 
tubu mo si asa. Kaqu nuzapa va via i sa tie sari nana poko meke kaqu tiqe via si asa 
pa dinono te Zihova. 7 Ba be toa sa tubu pa mudina sapu vilitia sa hiama, meke ta 
tozi vurae sapu via si asa gua, si kaqu ta viliti pule koasa hiama si asa. 8 Kaqu viliti 
pulea sa hiama si asa, meke be toa tugo si asa, si kaqu tozi vura nia sa sapu boni si 
asa; na minoho pa kapu sapu kaleana hola. 

9 Be keke tie si koa ia na minoho kaleana hola pa kapuna, si kaqu ta turana la koasa 
hiama si asa, 10 meke kagu vilitia sa hiama si asa. Be dono keoro sa moqo sapu va 
keori sari na pulupulu meke sinia na muzi, si 11 na minoho pa kapu sapu ele koa 
seunaena hola si asa. Sa hiama si kaqu tozi vura nia sapu boni si asa, meke lopu ta 
hivae pude veko va ilolae ia telena, sina ele bakala mo sapu boni si asa. 12 Be hola 


* 12:3 Zen 17:12; Lk 2:21 * 12:8 Lk 2:24 

la sa minoho kapu hie pa doduru tinina sa tie, podalae pa batuna kamoa nenena, 
13 kagu viliti pulea sa hiama si asa. Be dogoria sa sapu hinokara ene betoa sa sa 
doduruna sa tinina, si kagu tozi vura nia sa sapu via si asa. Be ta ilirae keoro sa 
doduru tinina meke beto sa minoho kapu si via si asa pa dinono te Zihova. 14 Ba be 
koasa totoso tugo asa si lera vura mae sa tubu, si boni si asa. 15 Kagu viliti pulea sa si 
asa, meke be dogoria sa hiama sapu lera sa tubu, si kagu tozi vura nia sa sapu boni 
si asa. Na tubu lerana ginuana si na minoho kaleana hola pa kapu meke boni sa tie. 
16 Ba sipu ibu sa tubu meke keoro pule, si kagu la koasa hiama sa tie, 17 meke kagu 
viliti pulea sa si asa. Be ta ilirae keoro sa tubu, si via si asa pa dinono te Zihova, meke 
kaqu tozi vura nia sa hiama sapu via si asa. 

18 Be keke tie si moqo meke ta salana, 19 meke pa mudina asa si vura mae sapu 
keoro sa moqo, ba be kidakida ziņara keoro sa moqo, kaqu la koasa hiama si asa. 
20 Kaqu vilitia sa hiama si asa, meke be guana lohi hola nia sa tubu sa kapu pa vari 
likohaena, meke sari na pulupuluna si keoro, si kaqu ta tozi vurae sapu boni si asa. 
Na minoho kapu kaleana hola si asa, sapu podalae nia sa moqo. 21 Ba be vilitia sa 
hiama si asa meke sari na pulupulu pa korapana si lopu keoro, meke lopu lohi hola 
nia sa kapuna pa vari likohaena, ba dono guana kaka si asa, si kaqu veko va seu ia sa 
hiama si asa koari ka zuapa rane. 22 Be vari karovi sa kidakida, si kaqu tozi vura nia 
sa hiama sapu boni si asa; na ele seunaena sa nana minoho. 23 Ba be loketona si ta 
evana meke lopu varikarovi sa minoho; ba na kira mo si koa hola koasa pinodalaena 
sa moqo, si kaqu tozi vura nia sa hiama sapu via si asa. 

24 Koasa tie sapu kina, be sa olarana si dono keoro babe zinara, 2 sa hiama si kagu 
vilitia si asa, be keoro sari na pulupuluna pa olarana, meke ta dogoro sapu lohi hola 
nia sa sa kapuna pa vari likohaena, na minoho kaleana hola pa kapu si asa, sapu 
ta podalae koasa kina. Kaqu tozi vura nia sa hiama sapu boni si asa. 26 Ba be sari 
na pulupulu pa olarana si lopu keoro, meke lopu lohi hola nia sa sa kapuna pa vari 
likohaena, ba dono guana kaka mo si asa, si kaqu veko va seu ia sa hiama si asa ka 
zuapa rane. ?7 Kagu viliti pulea sa hiama si asa koasa vina zuapa rane, meke be toa 
si asa, na minoho kaleana hola pa kapu si asa. Kaqu tozi vura nia sa hiama sapu boni 
si asa. 28 Ba be lopu hobe sa dinonona, meke lopu toa tugo, ba dono guana kaka mo 
si lopu na minoho kaleana hola si asa. Kaqu tozi vura nia sa hiama sapu via si asa 
pa dinono te Zihova, sina na kirana mo si asa. 

29 Pana tubu batuna ba be asena si keke tie, ba be keke barikaleqe, 30 si kaqu vilitia 
sa hiama si asa. Be guana lohi hola nia sa sa kapu pa vari likohaena, meke sari na 
pulupulu pa olarana si dono guana meava meke karakara; si na minoho kaleana hola 
si asa. Kagu tozi vura nia sa sapu boni si asa. 3! Ba pana vilitia sa hiama meke dono 
guana lopu lohi hola nia sa tubu sa kapu pa vari likohaena, meke lopu karakara sari 
na pulupulu koasa olarana, si kaqu va koa vata kale ia sa si asa koari ka zuapa rane. 
32 Kaqu viliti pulea sa hiama sa tubuna koasa rane vina zuapa meke be lopu toa si 
asa, meke loke pulupulu meavadi pa olarana, meke lopu dono guana lohi hola nia sa 
sa kapu vari likohaena, 33 si kaqu neria sa tie sa batuna, ba lopu koasa vari likohaena 
sa tubu. Kaqu veko vata kale ia sa hiama si asa koari ka zuapa rane. 34 Koasa rane 
vina zuapa si kaqu viliti pulea sa hiama sa tubuna, meke be lopu toa si asa, meke 
lopu dono guana lohi hola nia sa kapu pa vari likohaena, si kaqu tozi vura nia sa 
sapu via si asa. Kaqu nuzapi sa tie sari nana poko meke kaqu via si asa. 35 Ba be toa 
pa mudina sipu ele ta tozi vurae sapu via si asa gua, 36 si kaqu viliti pulea sa hiama 
si asa. Be toa tugo si asa, si lopu garona pude dono hatai sari na pulupulu meavadi, 
sina bakala mo sapu lopu via sa tie. 37 Ba be ibu sa tubu pa vinizata tanisa hiama, 
meke sari na pulupuluna si toa valeana pa olarana, meke ta salaņa sa tubu, si kaqu 
tozi vura nia sa hiama sapu via si asa. 38 Pana kamoa na kidakida si keke tie babe 

keke barikalege pa tinina, 39 kaqu vilitia sa hiama sa tie sana. Be dono guana rida 
keoro sa kidakidana, si lopu kaleana sisigiti sa minoho, ke via sa tie. 

40-41 Be keke tie si vuvusu taloa kaluna pa kizuna ba be raena, si lopu boni si asa. 
42 Ba be keke tubu si vura mae pa pakana sapu zinara keoro si kaleana hola sa minoho 
asa. 3 Kaqu vilitia sa hiama si asa, meke be zinara keoro si asa, 44 si kaqu tozi vura 
nia sa hiama sapu boni si asa, sina na minoho kaleana hola si koa pa batuna. 

45 Sa tie sapu koa ia na minoho kaleana hola pa kapuna si kaqu va sagea sa poko 
rikarikatana, lopu kaqu sutia sa sa kaluna, kaqu nobia sa sa isumatana, meke zama 
velavela guahe: ‘Boni, boni si rau!’ gua, pude va balau i sari na tie. 46 Sa binoni 
tanisa tie si kaqu lulia sapu ve seunaena gua koa sa tie sa minoho. Kaqu koa vata 
kale pa kinoa tie si asa, pude lopu koa tata pa tie. 


Sari na Tinaraena sa Nokonoko , 
47 Pana karovia sa nokonoko kaleana hola meke toa koasa poko, be na vulu sia, 


ba be na poko lineni sia, 48 þe ta tigisina, babe ta hokena, babe koa pa keke kapu 
sapu tava popana sapu tavete nia rina likakalae, 49 be dono guana buma sia, babe 
zinara, na binoni kaleana hola sapu vari karovi, meke ta hivae pude kagu va dogoro 
nia koasa hiama. 50 Kagu vilitia sa hiama si asa, meke kaqu veko va seu ia sa hiama 
sa tinitona asa koari ka zuapa rane. 5! Kagu viliti pulea sa hiama si asa koasa vina 
zuapa rane, meke be toa sa binoni kaleana asa, si kaqu ta pozae boni sa tinitona asa. 
52 Kaqu sulu pania sa hiama si asa, sina vari karovi sa nokonoko asa, meke ta hivae 
pude kaqu tava murimuri palae pa nika si asa. 

53 Ba be pana vilitia sa si asa, meke dogoria sa hiama sapu lopu toa sa nokonoko 
kaleana asa koasa tinitona asa, 54 si kaqu garunu nia sa sa tie pude nuzapa va via 
ia, meke veko va seu ia ka zuapa rane. 55 Beto asa, si kaqu viliti pulea sa, meke be 
korapa toa si asa ba lopu hobe sa dinonona sa minoho kaleana; meke be lopu vari 
karovi si asa; ba kaqu ta pozae boni tugo si asa. Kaqu sulu pania tugo goi si asa, be 
pa kenuna babe pa mudina si koa sa kinaleana. 56 Ba be pana viliti pulea sa hiama si 
asa, meke murimuri palae sa nokonoko kaleana, si kaqu rikata pania sa sa kukuruna 
sa poko babe na kapu sapu bonina tatasana. 5” Ba be vura pule mae sa nokonoko 
kaleana koasa poko, si toa halala pule si asa; sa tie pu tagona si kaqu sulu pania sa 
tinitona asa. 58 Be ele nuzapa va viaia sa sa poko babe na kapu asa, meke lopu ta 
dogoro sa nokonoko sapu koa koasa poko, si kaqu nuzapa va via pulea sa si asa, meke 
kagu tiqe via si asa pa dinono te Zihova.” 

59 Arini sari na tinarae tanisa nokonoko sapu koa pa poko; be na vulu sia, babe na 
poko lineni, babe keke tinitona ta tavetae pa kapu kurukuru. Gua asa sa hahanana 
vinizata pude tozia be via babe boni si asa pa dinono te Zihova. 

Vina Viadi rina Minoho pa Kapu 

1 Zama se Zihova koe Mosese, 2 “Sa tinarae hie si koasa guguana sa vina via, pana 
ta salaņa sa tie, koasa nana minoho kaleana pa kapuna. Koasa rane sana, si kaqu ta 
turana la koa sa hiama pude tozi vura nia sapu via si asa.” 3 Kaqu ene la sa hiama pa 
vasina sapu koa sa tie bonina pa valena sa vasina koa sari na tie meke vilitia. Be ta 
salana sa minoho, 4 si kaqu garunia sa hiama, pude paleke maeni rina turanana sa 
tie si karua kurukuru tapuru viadi pa dinono te Zihova, meke keke kukuru huda sida, 
keke kukuru lozi ziņara, keke lelana huda hisope. 5 Beto asa, si kagu zama sa hiama 
koasa tie, pude va matea si keke koari karua kurukuru tapuru pa besini patu, sapu 
koa ia na kolo lomoso. 6 Kaqu vagia sa sa kurukuru toana, sa huda sida, sa kukuru 

lozi zinara meke sa hisope, meke pona lani pa kolo pa korapa eharana sa kurukuru, 
sapu ele matena. 7 Ka zuapa totoso si kagu siburu nia sa sa ehara koasa tie, sapu 
kagu tava via koasa nana minoho pa kapuna, beto si kagu tozi vura nia sa, sapu via 
si asa. Kagu va tapuru taloa ia sa sa kurukuru toana koasa vasina asa. $ Kagu nuzapa 
va via i sa tie sari nana poko, meke neri pani sari doduru kaluna, huhuve, beto asa, 
si kaqu tiqe via si asa pa dinoņo te Zihova. Boka somana pule koari na tie si asa, 
ba pa sadana mo sa nana ipi, si kaqu koa si asa, koari ka zuapa rane. 9 Koasa rane 
vina zuapa, si kaqu neri pulea sa sa batuna, gumina, sari na pupudere matana, meke 
doduru pulupulu pa tinina; kagu nuzapa va via i sari nana poko, huhuve, beto asa, 
si kaqu tiqe via si asa. 

10 Koasa rane vina vesu si kaqu paleke maeni sa si hire: Karua tuna sipi kokoreo, 
keke tuna sipi mamagota, saripu tiqe keke vuahenidi pu loke ari kisakisadi, meke na 
palava memehena ka neta kilo mamatana, sapu ta henie oela olive, meke kukuru 
lita oela olive. 11 Kaqu veko lani sa hiama koe Zihova sari na vinariponi arini meke 
sa tie, koasa sasadana sa Ipi Hopena pa kenuna e Zihova. 12 Beto asa, si keke koari 
karua sipi kokoreo, meke sa kapa oela olive si kaqu vagia sa hiama, pude na vina 
vukivukihi vina tonoto gale”. Kaqu ovulu ululu la nia sa si asa, pude na vinariponi 
arilaena koe Zihova. 13 Kaqu va matea sa sa tuna sipi, koasa vasina hopena, vasina 
pu hoke tava mate sari na kurukuru tadi na vina vukivukihi tana sinea, meke na 
vina vukivukihi vina uququ. Kaqu tavetia sa sapu gua asa, sina sa vina vukivukihi 
vina tonoto gale, meke sa vina vukivukihi tana sinea, si tanisa hiama, meke madidi 
hola si arini. 14 Kaqu vagi sa hiama sari kaiga eharana sa tuna sipi sapu sa vina 
vukivukihi vina tonoto gale, meke kagu vekoi sa pa boboa talina mataona, koasa 
gugulavata pa kali lima mataona, meke koasa gugulavata pa kali nene mataona, sa 
tie sapu ta salana pa nana minoho kaleana pa kapuna. 15 Kaqu vagia sa hiama sa oela 
olive, meke zoropo la nia sa pa ola lima gedena soti, 16 noti la nia keke kakarutu lima 
mataona, meke siburu nia sa ka zuapa totoso pa kenuna e Zihova vasina. 1” Kagu 
vagi sa si kaiqa oela pa ola limana, meke vekoa koasa eharana sa tuna sipi, sapu ele 
vekoi sa pa boboa talina mataona, meke pa gugulavata pa kali lima mataona, meke 
pa gugulavata pa kali nene mataona sa tie pu ta tozi vurae sapu via si asa pa nana 
minoho kaleana pa kapuna. 18 Sari na oela pu koa hola pa ola limana si kaqu vekoi 
sa pa batuna sa tie. Pa sirana gua asa si kaqu va via ia sa sa tie pa kenuna e Zihova. 


19 Beto asa si kaqu va vukivukihi la nia sa hiama sa vina vukivukihi tana sinea, 
pude taleosae sa tie. Pa mudina asa si kaqu va matea sa sa kurukuru pude na vina 
vukivukihi va ugugu, 20 meke va uqu turanae nia sa vinariponi huiti koasa hope. 
Koasa sirana gua asa, si kaqu ta tavete sa vina via meke kagu via sa tie pa kenuna e 
Zihova. 

21 Be guana habahualana sa tie, meke lopu boka kamoa sa sapu ta hivae, si kaqu 
turana la nia mo sa si keke tuna sipi kokoreo, pude na vina vukivukihi vina tonoto 
gale la koe Zihova si asa, meke keke kilo palava memehena mo sapu henia na oela 
olive pude na vinariponi huiti, meke kukuru lita oela olive. 22 Kaqu paleke lani tugo sa 
karua kukuva babe karua baruku. Keke si pude na vina vukivukihi tana sinea, meke 
keke pule si pude na vina vukivukihi va ugugu. 23 Koasa rane vina vesu pa nana vina 
via, si kaqu paleke lani sa si arini koasa hiama pa sasadana sa Ipi Hopena pa kenuna 
e Zihova. 24 Kaqu vagia sa hiama sa tuna sipi kokoreo tanisa vina vukivukihi vina 
tonoto gale meke sa oela olive, meke kaqu ovulu va ululu lani sa si arini, pude na 
vinariponi arilaedi koe Zihova. 25 Kaqu va matea sa hiama sa tuna sipi kokoreo meke 
vagi sari kaiqa eharana, meke veko lani pa boboa talina mataona, pa gugulavata kali 

lima mataona, meke pa gugulavata kali nene mataona sa tie. 26 Kaqu zoropo lani sa 
hiama si kaiqa oela pa kali ola lima gedena soti, 27 meke sa kakarutu lima mataona 
si kaqu siburu ni sa si kaiqa ka zuapa totoso pa kenuna e Zihova vasina. 28 Kaqu 
vagia sa si kaiqa oela pa ola limana, meke vekoa koasa eharana sa tuna sipi, sapu ele 
vekoi pa boboa talina mataona, meke pa gugulavata pa kali lima mataona, meke pa 
gugulavata pa kali nene mataona sa tie. 29 Sari na oela saripu koa hola pa ola lima 
mataona soti, si kaqu vekoi sa pa batuna sa tie. Pa sirana gua asa si kaqu va via ia sa 
sa tie pa kenuna e Zihova. 30 Beto asa, si kaqu va vukivukihi nia sa si keke koari karua 
kukuva, babe na baruku, 3! pude na vina vukivukihi tana sinea, meke sapu keke si na 
vina vukivukihi tana vina uququ, turanae nia sa vinariponi huiti. Pa sirana gua asa 
si kaqu va via ia sa sa tie pa kenuna e Zihova.” 32 Arini sari na tinaraena sa minoho 
kaleana hola pa tinina sa tie, pu lopu boka nana kamoa sa padana sa vinariponi sapu 
ta hivae koasa vina vukivukihi vina via. 


Nokonoko Vari Karovi pa Vetu 

33 Tozi ni e Zihova koari Mosese e Eroni si hire, 34 “Pana nuquria gamu sa popoa 
Kenani, sa popoa sapu hiva ponia Rau koa gamu pude tamugamu, sari na tinarae 
hire si tamugamu totoso keke nokonoko kaleana si hoke vari karovi koari na vetu 
meke toa si asa. 35 Be keke tie dogoria sa nokonoko kaleana hola pa nana vetu, si 
kaqu la tozia sa guguana koasa hiama. 36 Kaqu garunia sa hiama si asa, sipu lopu 
ele la vilitia sa sa minoho pude va vura betoi sari doduru likakalae koasa vetu; kote 
gua meke lopu ta tozi vurae sapu na boni beto sa doduruna sa vetu meke sari na 
tinitona. Pa mudina asa, si kaqu tiqe la si asa koasa vetu, 37 meke la vilitia sa sa 
nokonoko kaleana. Be guana koadia sa nokonoko buma, babe ziņara, meke dono 
guana korapa gani va korapa la koasa goba, 38 si kaqu luaria sa sa vetu, meke loka 
vekoa koari ka zuapa rane. 39 Pa rane vina zuapa, si kaqu pule mae viliti pulea sa sa 
vetu. Be toa sa nokonoko kaleana hie, 40 si kagu garunu ni tie sa sari na patu vasina 
ta dogoro sa minoho asa, pude tava rizu pule, meke oki lani koari kaiqa vasina bonidi 
pa sadana sa vasileana lavata. 4! Beto asa, si kagu ta rausu beto sari doduru goba pa 
korapana sa vetu, meke sari na palasita si kaqu ta okie la pa korapana keke vasina 
bonina pa sadana sa vasileana lavata. 4 Beto asa, si kaqu ta vagi si kaiqa patu, meke 
hobe lani koari na patu pu ele tava rizu taloa, meke kagu ta tita keoro vaqura sari 
goba. 

43 Be guana toa pule sa nokonoko kaleana koasa vetu pa mudina sipu tava rizu pule 
sari na patu, meke ele ta rausu va via, meke ele ta tita va keoro beto, 44 si kaqu la 
vilitia sa hiama si asa. Be toa tugo sa nokonoko asa, si lopu via sa vetu. 45 Kaqu ta 
huara gore sa vetu, meke sari na huda na patu, si kaqu ta paleke vura koasa vasileana 
lavata, meke la vekoi koasa vasina bonina. 46 Sa tie sapu nuguru koasa vetu asa, totoso 
ta tuku va nabu sa vetu, si lopu kaqu via si asa, osolae kamo totoso lodu sa rimata. 
47 Asa sapu eko babe henahena koasa vetu asa, si kaqu va via i sa sari na nana poko. 

48 Pa mudina sipu ta tita keoro pule si keke vetu, meke mae vilitia sa hiama, meke 
lopu vura pule mae sa nokonoko kaleana, si kaqu tozi vura nia sa, sapu via sa vetu, 
sina ele ta salana pule beto hokara sa nokonoko kaleana. 49 Pude va via hokaria sa 
vetu pa kenuna Zihova, si kaqu vagi sa hiama si karua kurukuru tapuru, kaiqa huda 
sida, meke keke lozi zinara meke keke linetelete hisope, 50 meke kaqu va matea sa 
si keke koari karua kurukuru tapuru koasa baolo patu, sapu koa ia na kolo lomoso. 
51 Beto asa, si kaqu vagia sa sa huda sida, sa hisope meke sa lozi zinara, meke sa 
kurukuru toana, meke pona lani koasa eharana sa kurukuru tapuru, sapu tava mate 
pa kolo. Meke ka zuapa totoso, si kaqu siburu la nia sa koasa vetu sa ehara. 52 Pa 
siraņa gua asa, si kaqu tava via sa vetu, koasa kolo lomoso, sa kurukuru toana, sa 

huda sida, sa hisope, meke sa lozi zinara, meke sa eharana sa kurukuru tapuru. 
53 Beto asa, si kagu va tapuru taloa ia sa sa kurukuru tapuru toana pa sadana sa 
vasileana lavata pa higohigo. Koasa sirana gua asa, si va via ia sa hiama sa vetu pa 
dinono te Zihova.” 

54 Arini sari na tinaraedi ri na minoho kaleadi pa kapu, 55-56 sari na tubu, moqo, 
meke sari na nokonokodi rina poko na vetu. 57 Sari na tinarae hire, si va dogoroni 
gita, totoso via babe lopu via sari na tinitoņa. 


15 


Sari na Tinaraena sa Kolo Bonina sapu Vura pa Tinina sa Tie 

1 Zama se Zihova koari Mosese e Eroni, 2 “Mamu tozini sari na tinoni Izireli: Pana 
moho sa tie muzi laguna, sa kolo asa si lopu viana, 3 be sa kolo asa si vura pa tinina 
ba be tava noso pa tinina. 4Sa teqe sapu habotia sa babe ekoa sa si lopu via. 5 Sa tie 
sapu tigua sa nana teqe $ babe habotia si keketona sapu habotia sa tie, si kaqu va via 
i sa sari nana poko meke kaqu huhuve tugo si asa, ba lopu kaqu turei via tugo osolae 
kamo totoso lodu sa rimata. 7 Sa tie sapu tiqua sa tie sapu muzi laguna si kaqu va 
via i sari nana poko, meke kaqu huhuve tugo si asa, ba lopu kaqu tuturei via tugo si 
asa osolae kamo totoso lodu sa rimata. $ Be loroa sa tie muzi laguna si keke tie sapu 
viana pa dinoņo te Zihova, si kaqu va via i sa tie sana sari nana poko, meke kaqu 
huhuve tugo si asa, ba lopu kaqu via tugo si asa osolae kamo totoso lodu sa rimata. 
9 Be habotia sa tie muzi laguna, si keke kurukuru babe keke habohabotuana, si boni 
sa kurukuru babe sa habohabotuana. 10 Be tiqua keke tie, si keketona sapu habotia 
sa tie muzi laguna, si boni si asa, osolae kamo totoso lodu sa rimata. Be keke tie si 
palekia si keke toņa sapu habotia sa tie, si kagu va via i sa sari nana poko meke kagu 
huhuve tugo si asa, ba lopu kaqu tuturei via tugo si asa, osolae kamo totoso lodu sa 
rimata. 11 Be keke tie muzi laguna, si lopu pezaku kekenu meke tiqua sa si keke tie, 
si kagu va via i sa sari nana poko meke kagu huhuve si asa, ba lopu kagu tuturei via 
si asa, osolae kamo totoso lodu sa rimata. 12 Be tiqua sa tie muzi laguna si keke raro, 
kagu ta poraka si asa; ba be keke baolo huda si tiqua sa tie, si kaqu tava via pa kolo 
si asa. 

13 Beto hoi sipu ta salaņa sa tie koasa nana minoho, si kaqu nae ka zuapa rane 
si asa, meke kaqu tiqe va via i sa sari nana poko, meke kaqu huhuve tugo pa kolo 
bukaha, meke tiqe via si asa. 14 Pa rane vina vesu si kaqu paleke lani sa sari karua 
kukuva, babe karua baruku pa sasadana sa Ipi Hopena pa kenuna e Zihova meke 
valani sa koasa hiama. 15 Kaqu va vukivukihi ni sa hiama si arini; keke si pude na 
vina vukivukihi tana sinea; meke keke pule si tana vina vukivukihi va uququ. Pa 
sirana gua asa, si kaqu tava via sa tie muzi laguna pa dinono te Zihova. 

16 Pana lulua haru sa tie, si kaqu huvea sa sa doduru tinina pa kolo, ba kote via si 
asa pana kamo totoso lodu sa rimata. 17 Be karovia boboso kolo tanisa palabatu si 
keke poko babe kapu kurukuru si kaqu tava via si asa pa kolo, ba kaqu boni si asa 
osolae kamo totoso lodu sa rimata. 18 Sipu beto tugo vari eko turani sari karua, sa 
barikalege meke sa palabatu, si kaqu huve beto sari karua, ba kaqu boni sari karua 
osolae kamo totoso lodu sa rimata. 

19 Pana kamoa nana minoho barikaleqe sa barikaleqe, si lopu kaqu via si asa pa 
dinono te Zihova koari ka zuapa rane. Asa sapu tiqua si asa, si kaqu boni si asa 
osolae kamo totoso lodu sa rimata. 20 Kagu boni sa tinitona, sapu habotia ba be ekoa 
sa barikaleqe pu kamoa nana minoho. 21-23 Be keke tie si tiqua sa nana poko ba be 
habotia sa tinitona sapu habotia sa, si kaqu va via i sa sari nana poko, meke kagu 
huhuve tugo si asa, ba kaqu boni tugo si asa osolae kamo totoso lodu sa rimata. ?4 Be 
keke tie, si eko turania sa barikaleqe pa totoso sipu kamoa nana minoho barikalege 

si asa, si kagu koa boni koari ka zuapa rane si asa, meke sa tege sapu ekoa sa si kagu 
boni tugo pa dinono te Zihova. 

25 Be keke barikalege si kamoa na minoho barikalege koari kaiga rane, ba lopu pa 
totoso tanisa minoho barikaleqe, meke lopu boka makudo si asa, si kaqu koa boni la 
mo si asa osolae beto sa minoho, gua puta tugo sapu boni si asa koasa totoso kamoa 
minoho barikalege. 26 Na tege babe keketona, sapu ekoa sa babe habotia sa koasa 
totoso sipu ta kamoe nia sa sa minoho asa, si kagu boni tugo. 27 Sa tie pu tigudi si 
kaqu boni tugo; meke kaqu va via i sa sari nana poko, meke kagu huhuve tugo si asa; 
ba kaqu boni si asa osolae kamo totoso lodu sa rimata. 

28 Sipu noso sa nana minoho barikaleqe, si kaqu aqa paki si asa koari ka zuapa 
rane, meke kaqu tiqe via si asa pa dinono te Zihova. 29 Meke koasa rane vina vesu, si 
kaqu vagi sa si karua kukuva babe karua baruku, meke paleke lani koasa hiama pa 
sasadana sa Ipi Hopena pa kenuna e Zihova. 30 Kaqu va vukivukihi nia sa hiama 
si keke koa rini, pude na vina vukivukihi tana sinea, meke sapu keke sina vina 
vukivukihi va uququ; pa sirana gua asa si kaqu ta tavete sa vina via madina koasa. 

31 Kagu va balau i gamu sari na tinoni Izireli koari na tinitona bonidi pude lopu 
kaqu va bonia rini sa Ipi Hopena meke mate pa kenuna e Zihova, sapu turu pa vari 
korapana sa kinoa tie.” 

32 Arini sari na tinarae koasa guguana sa tie muzi laguna meke sa lulua haru, 
33 meke sa barikaleqe pa nana totoso minoho barikaleqe, meke sa tie meke sa 
barikaleqe pu boni sina sa kolo bonina si vura pa tinidia, meke sa tie sapu boni 
sina eko turania sa sa nana barikaleqe totoso kamo sa minoho barikaleqe. 


Sa Rane Tinaleosaena sa Sinea o a , 
1 Pa mudina sa minate tadi karua tuna koreo e Eroni, sipu tata la ia rini se Zihova 


meke mate, si zama la koe Mosese se Zihova: 2 “Mu tozi nia sa tasimu se Eroni pude 
lopu kaqu nuquru hoboro mae pa kenuqu Rau koasa Lose Hopena pa Hopena pa 
mudina sa poko goba pa nana hiniva soti si asa pude lopu mate si asa. Ura vasina 
si vura pa korapa lei si Rau pa batuna sa tukutukuna, vasina pu koa ia tinaleosae 
na vinulasadi sari na sinea koasa Bokese Vinariva Egoi“.” 3 Guahe si kaqu tavetia 
e Eroni pana nuquria sa sa lose hopena pa hopena: Kaqu va vukivukihi nia sa si 
keke bulumakao kokoreo vaqurana pude ta taleosae sari nana sinea, meke keke sipi 
kokoreo tana vina vukivukihi va ugugu.” 

4 Kagu huhuve va via si asa, beto meke va sagea sa nana poko hopedi sapu sa poko 
lineni doduruna meke sa poko lineni korapae, sa poko dokoho, meke sa toropae batu 


tanisa hiama. , , ; , , , o. 
5 Meke karua sari na qoti kokoreo si kaqu vagi Eroni koari na butubutu Izireli 


pude na vina vukivukihi tana sinea, meke keke sipi kokoreo pude na vina vukivukihi 
va uququ. $ Meke kaqu va vukivukihi nia Eroni sa bulumakao kokoreo pude na 


tinaleosaena sa nana sinea soti telena meke sari na sinea tanisa nana tatamana soti. 
7 Beto asa si kaqu vagi sa sari karua qoti kokoreo meke kagu la turani sa pa kenuna e 


Zihova pa sasadana sa Ipi Hope. 8 Meke kaqu mudumudukeda ni karua qoti kokoreo 
si pude te Zihova meke keke pule pude paleke taloa nia sa sinea. 9 Kaqu vagia sa 
qoti sapu la gua koe Zihova meke va vukivukihi nia sa si asa pude na vinulasana sa 
sinea. 10 Meke sa qoti sapu ele ta vizata koasa mudumudukeda pude paleke taloa nia 
sa sinea, si kaqu toana, meke ta turana la pa kenuna e Zihova pude na vinulasana 
sa sinea, meke ta garunu taloa si asa pa korapa qega, pude paleke taloa nia sa sinea 
tadirini. 

11 Pana va vukivukihi nia Eroni sa bulumakao pude na tinaleosaena sa nana sinea 
soti, meke tadi na tie pu koa pa nana tatamana soti, 12 si kagu vagia sa si keke 
palepalekeana nika sapu sinia motete toadi koasa hope vina vukivukihi meke padana 
karua siniovo lima sapu sinia na vina ugugu oto huda humana lea, meke paleke 
nuguru lani pa korapa Lose sapu Hopena pa Hopena. 13 Meke pa kenuna e Zihova 
vasina, si kote ta veko sa vina ugugu oto humana lea pa nika, meke sa tunahana si 
kote va paeria sa sa tukutukuna sa Bokese Vinariva Egoi, ke lopu kagu boka mate si 
asa. 14 Meke sari na kakarutuna si kote va boboso nia ehara bulumakao sa sapu va 
matea sa, meke siburu nia sa koasa tukutukuna sa bokese, meke kaiga pule si kote 
siburu lani sa ka zuapa totoso, pa kenuna sa Bokese Vinariva Egoi. 

15 Meke sipu beto saripu gua arini si kagu tige va matea sa sa goti tana tinaleosaedi 
ri na sinea tadi na tie, meke kagu siburu la nia sa eharana koasa tukutukuna sa Bokese 
Vinariva Egoi, meke gua tugo pa kenuna bokese kekenono gua tugo sapu evania sa 
koasa eharana sa bulumakao.” 16 Koasa ginugua asa si kagu tava hope sa Lose Hopena 
pa Hopena, koa gua koari doduru binoni na sinea tadi na tinoni Izireli, kagu tavetia 
sa sapu gua tugo asa koasa Ipi Hopena, sina koa pa vari korapana sa kinoa tie meke 
sa binoni tadirini. 17 Kaqu loke tie si koa pa korapa Ipi Hope, totoso nuguru la pa 
korapana sa Lose Hopena pa Hopena se Eroni, pude tavetia sa vina via osolae vura 
pule si asa, sipu beto tavetia sa sa vinulasana sa nana sinea soti, sa nana tatamana 
soti, meke sa butubutu Izireli. 18 Beto asa si kagu vura la koasa hope vina vukivukihi 
se Eroni pa kenuna e Zihova meke tavetia sa vina via tanisa. Kagu vagi sa si kaiga 
ehara bulumakao, meke kaiga ehara goti, meke vekoi koari ka made kikiho koari ka 
made iiona sa hope. 19 Meke kagu va boboso ni ehara Eroni sari na kakarutuna, meke 
siburu lani sa koasa hope ka zuapa totoso. Meke pa siraņa gua asa si kaqu va via ia 
Eroni sa hope koari na sinea tadi na tie Izireli meke va madia sa koe Zihova. 


Sa Qoti sapu Paleke Taloa nia sa Sinea 

20 Pana beto tavetia Eroni sa tinavete vina via tanisa Lose Hopena pa Hopena, sa 
Ipi Hopena, meke sa hope vina vukivukihi, si kaqu turana mae nia sa sa qoti toana. 
21 Meke kaqu va oponi limana sa sa qoti toana, meke kaqu helahelae beto ni sa sari 
doduru tinavete kaleadi na sinea tadi na tinoni Izireli, totoso kilua rini se Zihova, 
meke veko lani pa batuna sa qoti. Meke kaqu ta garunu taloa sa qoti pa korapa qega, 
koasa tie ta vizatana pude tavetia sapu gua asa. 22 Meke kagu paleke la nia sa qoti 
koari na vasidi ivuluna sari doduru dia sinea. 

23 Beto asa si kagu nuguru la pa korapa Ipi Hopena se Eroni meke va gorei sa sari 
na poko hiama saripu va sagei sa tatasana sipu lopu ele nuguru la koa sa Lose Hopena 
pa Hopena si asa, meke vekoi sa vasina.” 24 Meke kaqu huve va via si asa pa vasina 
madina meke tige va sagei sari votiki poko hiama, beto asa si kagu vura la si asa 
meke tavetia sa vina vukivukihi va ugugu pude tanisa meke keke vina vukivukihi va 
ugugu tadi na tinoni Izireli pude taleosae sari nana sinea soti, meke tadi na tinoni 
Izireli. 25 Kagu va ugua Eroni pa hope sa deanana sa vina vukivukihi tana sinea. 

26 Sa tie sapu garunu taloa nia sa goti pa korapa gega koasa togere Azazela” si kagu 
popaha va via valeani sari nana poko, meke huve va via, meke tige pule la vasina koa 
sa butubutu tie. 27 Sa ehara koa holadi tanisa bulumakao meke sa qoti pude na vina 
vukivukihi tana sinea, saripu ta paleke nuguru eharadi pude na vina viana sa Lose 
Hopena pa Hopena, si kagu ta paleke vura turanae koari na kapudi, na masadi meke 
sari na lagudi pa valena sa popoa pu koa rina tie meke kagu ta sulu palae vasina.” 

28 Sa tie sapu evania sa vina ugugu si kagu popaha va via i sari nana poko meke huve 
va via tugo meke tiqe pule la koari na tie. 


Sa Kinopuna sa Rane Tinaleosae tana Sinea 

29 Sa tinarae hie si kaqu tamugamu na tinoni Izireli doduru totoso meke sari na 
votiki tie pu karovodi mae pu koa koa gamu. Doduru vuaheni koasa rane vina 
manege puta koasa sidara vina zuapa si kaqu koa madi pa ginani si gamu meke lopu 
tavetavete.” 30 Koasa rane sana si kaqu taleosae sari na mia sinea koasa tinavete 
hiama pa vina vukivukihi meke tinavete vina via, meke kaqu taleosae meke via si 
gamu pa kenuna Zihova. 31 Meke pa doduru vuaheni sa rane asa si kaqu na rane 
hopena hola, meke asa sa rane sapu kaqu va madia gamu pude lopu henahena meke 
lopu kaqu hite tavetia gamu si keke tinavete hokara. 32 Sa nati hiama kenukenue 
sapu ta zoropo oela hopena pa batuna, meke tava madi si asa, sapu kaqu sogo hobea 
sa tamana si kaqu tavetia sa vina vukivukihi tana sinea. Asa tugo si kaqu va sagei 
sari na poko lineni meke sari na poko hopedi, 33 meke kaqu tavetia sa sa tinavete tana 
tinaleosaena sa sinea koa sa Lose Hopena pa Hopena, koa sa Ipi Hopena, koasa hope 
vina vukivukihi, koari na butubutu hiama, meke tadi doduru tinoni koasa butubutu 
Izireli. 34 Sari na tinarae hire si kaqu ta kopue koari doduru vuaheni mae hiroi. Keke 
totoso pa vuaheni si kaqu ta tavete sa tinaleosaedi ri na tinoni Izireli koa ri na dia 
sinea.” 

Ke kekenono gua arini si taveti e Mosese koasa ginarunu te Zihova. 

Sa Minadi Tanisa Ehara 

1 Tozi nia Zihova se Mosese, 2? “Mamu tozi nia koe Eroni meke koari na tuna koreo, 
meke koari doduru tinoni Izireli sari na tinarae hire: 3-4 Lopu boka va matea keke 
tie Izireli si keke bulumakao, keke sipi, babe keke qoti koari doduru vasina, pude 
vina vukivukihi la koe Zihova, ba mamu la koasa sasadana sa Ipi Hopena pa kenuna 
e Zihova. Be va matea keke tie si keke kurukuru pa vasileana babe pa hiqohiqo ba 
sekea sa sa tinarae te Zihova, meke sa tinavete asa si kekenono gua tugo sapu va 
mate tie si asa. Ele zoloro sa eharana, meke namu lopu kaqu koa hola koari na tie 
Izireli si asa. > Sa ginuana sa tinarae hie si pude sari na tinoni Izireli si madi paleke 
maeni kamahire koe Zihova sari na kurukuru saripu hoke va matei rini pa korapa 
hiqohiqo. Kaqu paleke maeni rini si arini kamahire koasa hiama pa sasadana sa Ipi 
Hopena meke va vukivukihi ni pude na vina vukivukihi binaere koe Zihova. 6 Sa 
hiama si kaqu siburu nia sa ehara koasa Hope pa sasadana sa Ipi Hopena meke va 
uqua sa deanana, pude sa hibina si ta qetue koa Zihova. 7 Sari na tinoni Izireli si lopu 
kaqu va karia se Zihova meke mate hobori sari na dia kurukuru pa korapa soloso 
meke va vukivukihi lani koasa tomate qoti pa vinahesi beku. Kaqu kopu nia ri na 
tinoni Izireli sa tinarae hie koari doduru totoso mae hiroi. 

8 Mamu zama nia koari na tinoni Izireli sapu gua hie: Be keke tie Izireli babe keke 
tie karovona saripu korapa koa pa korapa mia gamu, si va vukivukihi va uququ babe 
keke votiki vina vukivukihi, 9 meke lopu va vukivukihi la koe Zihova pa sasadana sa 
Ipi Hopena pa kenuna e Zihova, si namu lopu kaqu koa hola koari na tie Izireli si asa. 

10 Be keke tie Izireli babe keke tie karovona saripu korapa koa pa korapa butubutu, 
si henai masa pu koai eharadi, si kaqu kanai e Zihova si arini, meke kaqu hitu taloani 
Sa koari Nana tinoni si arini.” 11 Ura sa tinoa tadi doduru tinitona toadi si koa koasa 
eharana sa. Meke sa ehara si ta poni koa gamu pude vulasa pani sari na mia sinea 
koasa hope te Zihova. Sari doduru ehara si kaqu zoloro vura koasa hope pude taleosae 

sari na mia sinea meke lopu mate si gamu.” 12 Gua asa ke zama si Rau koari na tinoni 
pa Izireli sapu loke tie koa gamu: sari na tie Izireli babe sari na tie karovodi si kagu 
gania sa masa sapu koa ia na ehara. 

13 Be na tie Izireli babe na tie karovona sapu koa pa korapana sa butubutu, si vagia 
si keke kurukuru name babe keke kurukuru tapuru sapu viana pa dinono te Zihova, 
si kagu va zoloro pania sa sa eharana pa pepeso meke tamunu nia pepeso. 14 Sa 
tinoa tadi doduru tinitona toadi si koa koasa ehara, gua asa ke zamai e Zihova sari 
na tinoni Izireli, pude lopu hena ia rini sa masa sapu korapa koa ia ehara; babe gania 
rini si asa, si kagu ta hitu palae koasa butubutu Izireli. 

15 Be keke tie Izireli babe tie karovona, si dogoria si keke kurukuru matena babe 
sapu tava mate koari na kurukuru pinomodi meke hena ia sa sa masana, si kagu 
sopu i sa sari nana poko, meke huhuve, meke koa aga osolae kamo sa totoso lodu sa 
rimata meke tiqe kagu via pa dinono te Zihova si asa meke boka somana pule koari 
na tie Izireli. 16 Be lopu sopu i sa sari nana poko meke lopu huhuve si asa, si kaqu ta 
goreini tugo sa sari nana sinea.” 

Sari na Hahanana Vinari Riqihi pu Lopu Tava Malumudi 

1 Zama la ia e Zihova se Mosese, 2 “Mamu tozini sari na tinoni Izireli: Arau se 
Zihova sa mia Tamasa. 3 Mi lopu tavete luli gamu sari na tinavete kaleadi pu taveti ri 
na tinoni pa popoa Izipi, vasina pu ele koa ia gamu, babe sari na tinoni pu koadi pa 
popoa Kenani, vasina pu korapa turaņa lani gamu Rau kamahire. 4 Mi va tabei sari 
na Qua tinarae, mamu taveti gua sapu garununi gamu Rau. Arau se Zihova sa mia 
Tamasa. > Mi luli na taveti sari na Qua tinarae saripu ponini gamu Rau; ura sa tie pu 
va tabei sari na Qua tinarae si kaqu toa. Arau se Zihova.” 

6 Loke tie koa gamu si kagu eko turania pa tinavete vinari riqihi si keke turanana 
soti pa pinodo. Arau se Zihova. 7 Mu lopu va kurekurea goi sa tamamu pude eko 
turania sa tinamu. Mu lopu va kurekurea goi sa tinamu soti. 8 Mu lopu va kurekurea 
goi sa tamamu pude eko turania sa nana barikaleqe sapu sa tinamu karokarovo.” 
9 Mu lopu eko turania goi sa vavenemu babe sa tasimu vinatakele tanisa tamamu 
babe tanisa tinamu, be podona koasa mua vetu soti ba be pa votiki vasina.” 10 Mu 
lopu eko turania goi sa tuna sa tumu koreo babe sa tuna sa tumu barikaleqe, ura 
kote kurekure si goi. 11 Mu lopu eko turania goi sa tasimu karokarovo sapu sa tuna 
sa tinamu karokarovo, ura asa ba na tasimu vineki tugo. 12-13 Mu lopu eko turania 
goi sa tasina barikalege sa tamamu babe tinamu. Ura na turanamia soti pa pinodo 
si asa.” 14 Mu lopu eko turania goi sa barikaleqe tanisa tasina koreo sa tamamu, ura 
asa ba na buhimu goi. 15 Mu lopu eko turania goi sa mua roroto. Asa sa barikaleqe 
sina tumu,” 16 babe sa barikaleqe tanisa tasimu koreo.” 17 Mu lopu eko turania goi sa 
tuna vineki sa mua barikaleqe. Meke lopu kaqu eko turania tugo goi sa tuna sa tuna 
vineki sa mua barikaleqe, babe na tuna vineki sa tuna koreo sa mua barikaleqe. Ura 
na turanamu soti mo goi si arini, meke lopu leana sapu gua asa.” 18 Mu lopu haba 
ia goi sa tasina barikaleqe sa mua barikaleqe, sipu korapa toana sa mua barikaleqe 
soti. 

19 Mu lopu eko turania goi pa totoso kamoa na minoho barikaleqe sa barikaleqe. 
Ura na lopu via si asa pa kenugu Rau. “ 20 Mu lopu eko turania goi, si keke barikalege 
tanisa turanamu, sina lopu kagu via si goi pa kenugu Rau. “ 21 Mu lopu va vukivukihi 

lani pa vinahesina sa tamasa Moleki sari kaiga mia koburu, ura kote nonovalia goi 
sa pozagu Rau e Zihova sa mia Tamasa pa sirana gua asa.” 22 Mu lopu eko turania 
goi si keke tie pa tinavete vinari riqihi, guana keke barikalege, namu kaleana hola 
koe Tamasa sapu gua asa.” 23 Loke tie babe keke barikalege si kagu papa ia si keke 


kurukuru name. Ura sa sinea gua asa si boni hola pa kenuqu Rau.” 

24 Mi lopu va boni sari na mia tinoa koari na tinavete gua arini. Ura gugua arini 
sari na tinavete bonidi pu taveti ri na tie huporo, saripu koadi tatasana sipu lopu ele 
mae si gamu pa popoa Kenani, meke Arau e Zihova si kaqu hadu vurani, pude boka 
nuquru la si gamu vasina. ?5 Sari na tinavete kaleadi tadirini si va bonia sa pepeso, 
gua asa ke tava kilasa si asa koe Zihova. Kote ta hitu sari na tinoni pa popoa Kenani 
kekenono gua sapu sa tie si lua vura nia sa ginani kaleana. 26-27 Sari na tie hire si 
taveti sari na tinavete kaleadi gugua arini meke va bonia rini sa popoa; ba gamu 
si lopu kaqu taveti sari na tinavete gugua arini. Gamu doduru mo, be na tie Izireli 
si gamu, babe na tie karovodi pu koa somanae koa gamu, si kaqu va tabei sari na 
tinarae na zinama te Zihova. 28 Be guana taveti gamu sari na tinavete kaleadi sara, si 
kaqu va bonia gamu sa popoa meke kaqu ta hitu vura si gamu koasa popoa kekenono 
gua sapu lua vurani sa tie sa ginani kaleana, meke kekenono gua sapu ta hadu vura 
sari na tinoni pu koadi vasina tatasana, sipu lopu ele mae si gamu. 29 Gilania, mia 
gamu sapu be taveti gamu sari na tinavete kaleadi gugua arini, si kaqu ta hitu palae 
koasa butubutu Izireli si arini. 

30 Mi va tabei gamu sari na tinarae saripu ponini gamu Rau; mamu lopu luli sari 
na tinavete pu tavetaveti ri na tinoni pu ele koadi koasa popoa sana tatasana, sipu 
lopu ele mae gamu. Mamu lopu va boni sari na mia tinoa koari na tinavete kaleadi 
gugua arini. Arau se Zihova sa mia Tamasa.” 

Sa Tinaraena sa Kinoa Viana meke sa Tinavete Tonotona , , 

1 Meke tozi nia e Zihova se Mosese, 2 “mamu tozini sari na tinoni Izireli, ‘Mi koa 
madi, via, meke tonoto si gamu, ura Arau Zihova, sa mia Tamasa sina Tamasa madiqu, 
viaqu, meke tonoto, gua.” 3 Hopeke gamu doduru si kaqu pamana nia sa tinamu meke 
tamamu, meke kopu nia sa rane Sabati, gua puta tugo sapu garununi Rau koa gamu, 
ura Arau tugo se Zihova sa mia Tamasa.” 

4 Mu lopu kekere la na vahesi sari na beku; babe taveti pa aeana na qolo na siliva na 


gua sari na tamasa beku pude tamugamu, ura Arau tugo se Zihova sa mia Tamasa.” 

5 Totosona pu tavetia gamu sa vina vukivukihi tana binaere la koe Zihova si mi 
tavete la nia koa Sa pa sirana gua sapu kaqu ta qetue koa Sa. $ Sa masana sa kurukuru 
sapu tava mate si kaqu ta hena tugo koasa rane asa, babe pa koivugona. Meke be 
koa hola meke kamoa sa vina neta rane si kaqu ta sulu va murimuri beto si arini. 
7 Be ta hena koa keke tie si asa koasa rane vina neta si lopu via si asa, meke lopu 
kaqu ta qetue si asa koe Zihova. 8 Ba be hena ia keke tie si asa si sea mo si asa, sina 
ele tavetavete hoboro nia sa sapu ele tava madina koe Zihova, meke namu lopu kaqu 


koa hola koari na tie Izireli si asa. o. ji 
9 Pana pakepakete si gamu koari na mia inuma, si mamu lopu pakepakete kamo 


la gua pa hukihukiridi ri na inuma, meke lopu kagu pule la si gamu meke seke vagi 
gamu batudi sari na huiti saripu koa holadi vasina.” 10 Mu lopu pule la pa korapana 
sa mua inuma vaeni pude pudiki luli vagi sari na vua gurepi“ saripu lopu vagi goi 

babe tava hoga palae; mamu veko vala i koari na tie malanadi babe na tie karovodi. 
Ura Arau tugo se Zihova sa mia Tamasa. 11 Mu lopu hiko na sekesekei na kokoha.” 
12 Mu lopu zama kokoha pa tinokotokoro koasa pozagu Rau, ura kote ta nonovala sa 
pozagu Rau. Ura Arau se Zihova sa mia Tamasa.” 

13 Mu lopu sekesekei nia na nonovalia goi sa turanamu babe hikoi sari na likakalae 
tanisa. Mamu lopu tuge va seunae nia keke boni goi sa tinabarana keke tie 
tavetavete.” 14 Mu lopu zama va kaleania goi sa tie nulina babe veko nia keketona 
goi sa kenuna sa tie behuna pude vata tubarae nia. Ba mu va tabe Au, ura Arau se 
Zihova sa mia Tamasa.” 

15 Mamu zama va hinokara na balabala va tonoto, pana vizavizata si gamu koari 
na binalabala tana tinarae pa vinaripitui. Mu lopu toka kaleania sa tie habahuala 
babe sa tie tagotagona, ba pa tinonoto si kaqu pitua goi sa tie. * 16 Mu lopu ene 
varikarovae na zama nonovala koari na tie, babe ele ta zutu si keke tie, si mamu 
zama hinokara pude lopu kagu mate si asa pa zinutu kokoha. Ura Arau se Zihova sa 
Mia Tamasa. 

17 Mu lopu kuhana nia pa korapa bulomu sa turanamu. Ba mamu nore va tonotia 
si asa, pude lopu kagu somana nia goi sa nana sinea.” 18 Mu lopu tubehia goi si keke 
tie babe kana la ia mo goi si asa doduru totoso, ba mu tataru nia si asa gua puta tugo 
sapu tataru pule nigo telemu si agoi, ura Arau se Zihova.” 

19 Mu va tabei sari na qua tinarae hire: Mu lopu varivari papani sari na votiki 
kurukuru. Mu lopu letei sari karua votiki kiko pa keke ilaka. Mu lopu va sagea sa 
poko sapu ta piti varisotoi koari karua poko votikaedi.” 

20 Be keke vineki sina pinausu tana keke tie pu pausuna, meke ta vizata vekona si 
asa, ba lopu ele ta veko pinirovetuna si asa, meke va sea ia keke tie si asa sipu lopu 
ele ta rupahana si asa koasa tie pu pausuna, si kaqu tava kilasa si arini; ba lopu kaqu 
tava mate sari karua hire, sa vineki meke sa tie pu va sea ia, sina lopu ele ta rupahana 
sa vineki hie. 21 Kaqu paleke mae nia sa tie si keke sipi kokoreo pa sasadana sa Ipi 
Hope, pude na vina vukivukihi tinaleosae koe Zihova. 22? Kaqu vagia sa hiama sa sipi 
kokoreo meke tavetia sa sa vina vukivukihi tinaleosae pa kenuna e Zihova pude na 
vinulasana sa nana sinea sapu ele tavetia sa, si kaqu tiqe taleosae koe Zihova. 

23 Pana kamoa gamu sa popoa Kenani meke letei sari na vua huda, si kaqu balabala 
ni bonidi gamu sari na vua huda koari ka neta vuaheni kekenu. Koari vuaheni arini 
si lopu kaqu henai gamu sari na vuadi rini. 24 Meke koasa vuaheni vina made si kaqu 
tava madi sari doduru vua huda pude na vinariponi vinahesina e Zihova si arini. 25 Ba 
koasa vuaheni vina lima si boka henai gamu sari na vuadi. Be lulia gamu sapu gua 
asa, si kote vua va sokusoku sari na mia huda. Arau se Zihova sa mia Tamasa. 

26 Mu lopu henai sari na masa saripu koai eharadi. Mu lopu tavetavete potana, 
babe hata tinokae koari na tomate.” 27 Mu lopu koto va kaleani sari na kalu pa karua 
kalina sa batumu meke sari na gumi pa asemu,“ 28 meke lopu kubekubere ia sa tinimu 
babe magumagua pude vata dogoro nia sa tinalotanana sa tie pu matena, ura Arau 


se Zihova. 
29 Mu lopu vata evaņae nia zelepade maqota goi sa tumu vineki. Be ta evaņa 


sapu gua asa si kote sinia na maqota meke na kinaleana pa vinahesi beku sa doduru 
popoa.* 30 Kaqu kopu nia gamu sa rane Sabati, mamu pamana nia sa Qua Zelepade, 
vasina tavahesi si Rau, arau se Zihova.” 

31 Mu lopu la tepa tinokae koari na tie vakuvakutaedi na tie matemateana. Be 
tavete gua asa si goi si kote na tie nerumu si goi. Ura Arau se Zihova sa mia Tamasa.” 

32 Mu pamanani na va lavati sari na barogoso na kalege. Mu pamana Nau si Arau 
sa mua Tamasa; ura Arau se Zihova. 

33 Mu lopu nonovali sari na tie karovodi pu koadi pa mua popoa. 34 Ba mu kopu 
guni mo na turanamu soti pa mua popoa pa Izireli. Mu tataru kekenono guni gua pu 
tataru pulenigo. Mu balabala ia sapu gamu ba gua tugo, na tie karovomia mo totoso 
koa pa Izipi si gamu. Ura Arau se Zihova sa mia Tamasa.” 

35 Mu lopu sekesekei pa pinadapada pa ginele, na minamata meke sinoku.” 36 Kaqu 
gotogoto meke hinokara sari na mia pinadapada pa ginele, na minamata, na sinoku, 
meke na pada kolo. Ura Arau se Zihova sa mia Tamasa. 37 Mamu va tabei gamu sari 
doduru Qua tinarae na zinama. Ura Arau se Zihova.”” 

Vina Kilasadi rina Hahanana Seke Tinarae 
1 Zama la koe Mosese se Zihova, 2? “Mamu tozini sari na tinoni Izireli: be keke koa 
gamu babe keke tie karovona pu va malumu valani sari kaiqa nana koburu pude va 
vukivukihi lani koe tamasa Moleki pa vinahesina, si kaqu ta gona va mate patu koari 


doduru tinoni Izireli si asa. 3 Be keke tie si vala nia koe tamasa Moleki si keke koari 
nana koburu meke tava boni sa Qua Ipi Hope, meke lopu ta pamanae sa Pozaqu, 


si kaqu kanaia Rau si asa, meke kilu pania Rau koari na tie Izireli si asa. 4 Ba be sa 
butubutu lopu va matea si asa, 5 si Arau mo kote kanaia sa tie sana meke sa doduruna 
sa nana tatamana, meke arini tugo pu somana koasa, saripu lopu kalavarae koa Rau, 
meke vahesia tu rini se tamasa Moleki. Kaqu kilu pani Rau si arini koari na tie Izireli. 

6 Be keke tie si la tepa tinokae koari na tie pu tago potana kaleadi, pude tepani 
tinokae sari na tomate pu ele matedi gua. Asa tugo kaqu kanaia Rau, meke kote kilu 
pania Rau koari na tie Izireli si asa. 7 Mi koa madi, via, na tonoto si gamu doduru 
totoso pa mia tinoa sina Arau tugo se Zihova sa mia Tamasa. 8 Mi va tabei sari na Qua 
tinarae sina Arau tugo se Zihova si ele va madi gamu, va via gamu, meke va tonoto 
gamu si gamu. 

9 Asa sapu zama nonovali sari na tiatamadia si kaqu tava mate tugo; sa minate asa 
si nana tugo telena.” 

10 Be keke tie si baratia sa barikaleqe tanisa keke turaņana, sari karua, sa tie meke 
sa barikaleqe, si kaqu tava mate beto; meke sa minate si dia mo ri kara teledia.” 
11 Be keke tie si koa turania sa barikaleqe tanisa tamana, na lopu pamana nia sa sa 
tamana. Sari karua, sa tie meke sa barikaleqe, si kaqu tava mate beto. Sa minate asa 
si dia mo ri karua teledia.” 12 Be keke tie si koa turania sa barikaleqe tanisa nana 
roroto, si kaqu tava mate beto sari karua, sina na kaleana hola sa tinavete asa, meke 
sa dia minate si dia soti mo teledia.” 13 Be karua tie si vari koa turani pa tinavete 
vinari riqihi, si kaleana hola sapu gua tavetia ri karua; sari karua si kaqu tava mate 
beto, meke sa minate asa si dia mo teledia.” 14 Be keke tie si haba varigarani si karua 
tamatina, sa tuna vineki meke sa tinana, sari ka neta si kaqu ta sulu va mate beto pa 
nika, sina kaleana hola gua sapu tavetia rini. Mamu lopu taveti sapu gua asa pude 
lopu ta evaņa pule sa sinea asa pa korapa mia gamu.” 15 Be keke tie si papa ia si keke 
kurukuru name, sa tie meke sa kurukuru name si kaqu tava mate beto.” 16 Be keke 

barikalege babe vineki si podekia pude papa ia si keke kurukuru si kagu tava mate 


beto si arini. Sa minate asa si dia morikaruateledia. | , , 
17 Be haba ia keke tie sa vavenena soti babe sa tasina vinatakele, si kaqu tava 


kurekure pa kenudi ri na tinoni meke kaqu ta hitu palae koasa butubutu si arini. 
Na ele koa turania sa sa tasina ke garodi tugo pude kaqu tava kilasa beto sari kara.” 
18 Be keke tie si koa turania si keke barikaleqe sapu kamoa minoho tadi barikaleqe, 
sari karua arini si kaqu ta hitu vura beto koasa butubutu Izireli, sina va dogoro nia 
rini sa ehara.” 

19 Mu lopu koa turania sa buhimu barikaleqe sina pude gua asa si va kurekurei 
goi sari na turanamu soti, meke kaqu tava kilasa sisigiti beto si gamu kara.” 20 Be 
keke tie si koa turania sa barikaleqe tanisa buhina si va kurekurea sa sa buhina. Sa 
tie meke sa barikaleqe si kaqu tava kilasa. Lopu kaqu vagi koburu sari karua. 21 Be 
keke tie si vagia sa sa barikaleqe tanisa tasina, si lopu kaqu vagi koburu sari karua 
osolae mate, sina na tinavete bonina sapu gua tavetia ri karua, meke va kurekurea 
sa sa tasina.”” 

22 Zama se Zihova, “Mi kopuni na va tabei sari doduru Qua zinama na tinarae, pude 
lopu kaqu ta hitu taloa si gamu koasa popoa Kenani, vasina pu turaņa va kamoni 
gamu Rau. 23 Mi lopu luli sari na hahanana tadi na tinoni pu koadi vasina pu kaqu 
hadu taloani Rau pude mi koa ia sa popoa. Etulu pani Rau si arini sina ele va bugoro 
sisigiti Au rini koari na dia tinavete kaleadi. 24 Ba koa gamu si ele va tatara nia Rau 
sa popoa sana vasina sokua na pepeso masuruna, meke toqolo valeania na linetelete 
pude maqu ponini gamu. Arau se Zihova sa mia Tamasa sapu ele vizata vata kale 
gamu si gamu koari butubutu huporo. 25 Ke kaqu vizavizata valeana si gamu koari na 
vinotikaedi rina kurukuru name na kurukuru tapuru bonidi na viadi. Mi lopu henai 
sari na kurukuru name na kurukuru tapuru saripu lopu viadi. Na ele tozi vurani 
Rau saripu bonidi si arini, meke be henai si kote boni si gamu. 26 Kagu koa na tie 
va madi mia, via, na tonoto si gamu, sina Arau se Zihova si madiqu, via, na tonoto 
tugo si Rau. Ele vizata vata kale gamu tu Rau koari kaiqa butubutu, pude taqarau mo 
telequ si gamu. 

27 Be keke tie babe barikalege sina tie vakuvakutae, na tie matemateana, meke 
tepatepa tinokae la koari na magomagodi ri pu ele matedi, si kagu ta gona va mate 
patu, meke sa nana minate si nana telena soti.” 


21 
Na Tinoa Minadi Tadi na Hiama 

1 Zamaia e Zihova se Mosese, “Mu tozini sari na hiama, sari doduru tuna koreo 
Eroni: Pana mate si keke turanamu, loke tie koa gamu na hiama si kagu ene tata koa 
keke tie matena babe va boni puleni gamu telemia. 2 Be guana lopu na turanamu 
soti mo pa nana pinodo, na tinamu soti, tamamu, tumu koreo, tumu vineki, meke na 
tasimu koreo soti, 3 babe keke tasimu vineki vaqurana pu koa pa mua kinopu pu lopu 
ele varihabana, arini pu tata sisigiti koari na dia pinodo, si boka tiqui goi, pude boka 
va boni puleni gamu telemia koasa hahanana minate. 4 Ba lopu boka va boni puleni 
gamu koa rina tie matedi pu na turanamia pa vinarihaba. 

5 Loke hiama si kaqu neri va pakaia sa batuna, babe neria sa hukihukiri gumina 
babe magu va bakoria tinina pude vata dogoro nia sa nana tinalotanana sa tie 
matena.” 6 Kaqu koa via na madi si asa pa dinono te Zihova, meke lopu kaqu va 
kaleania sa sa pozana sa Tamasa; kaqu koa madi na via si asa, sina va vukivukihi 
nia sa koe Zihova sari na vinariponi pa nika pude na ginani te Tamasa. 7 Sa hiama 

si lopu kaqu haba ia si keke maqota, babe sa tie ta luluarana pa nana palabatu, sina 
kaqu koa via na madi koasa dia Tamasa si asa. $ Kaqu dono gilania ri na tie sapu na 
tie madina sa hiama, sina va vukivukihi nia sa koa Rau Zihova, sa vinariponi ginani. 
Madiqu na viagu si Arau, ke kaqu va madi na va via i tugo Rau sari na Qua tie. 9 Be ta 
evanae guana magota sa tuna vineki sa hiama, si va kurekurea sa sa tamana; kaqu 
ta sulu va mate pa nika si asa. 

10 Sa nati hiama kenukenue sapu ele ta vizatana koari na tasina meke ele ta zoropae 
oela vina madi sa batuna, meke va sagei sari na poko tana hiama si lopu kaqu besu 
nia sa sa tie matena babe rikati sa sari nana poko, ba kaqu suti sa sari na kaluna 
pude va dogoro nia sapu via si asa. 11-12 Be mate si keke tie gugua tugo na tamana 
babe na tinana soti, ba lopu kaqu nuquria sa sa vetu vasina pu koa sa tie matena, sina 
ele tava madina si asa koasa oela hopena te Tamasa. Lopu kaqu vura si asa koasa 
Ipi Hopena te Zihova pude va boni pule nia koasa hahanana minate. 13-14 Lopu kaqu 
haba ia sa sa vineki pu koa turana tie, babe keke nabonaboko, babe keke barikalege 
ta luluarana, babe keke maqota. Kaqu haba ia mo sa sa vineki sapu lopu hite koa 
turana tie sapu mae guana koasa nana butubutu soti. 15 Pude lopu kaqu tava boni 
pa dinono te Zihova sari na tuna koari na tinavete kaleadi gugua arini. Ura Arau se 
Zihova sapu ele va madia si asa pude na nati hiama kenukenue.” 

16 Zamaia e Zihova se Mosese, 17 “Mu tozi nia se Eroni, ‘Namu loke tie pa tutimu 
koari na sinage vugo na repere sapu koa ia binoni si kaqu paleke mae nia sa 
vinariponi ginani koa Rau. 18 Namu loke tie sapu koa ia boni si kaqu somana pa 
tinavete hiama, be na tie behuna, na ike, na tie koele, 19 babe bakora limana babe 
nenena, 20 babe na tie polosuri, na tie mamagoria, na tie kiqo matana, na minoho 
kaleana pa kapuna, babe na tie puzalana. 21 Namu loke tie pa tutina Eroni, sa hiama 
sapu koa ia na binoni si kaqu va vukivukihi mae nia koa Rau sa vinariponi ginani. 
22 Sa tie gua asa si boka hena ia sa sa ginani sapu tava vukivukihi mae koa Rau, sari 
doduru ginani hopedi meke saripu hopedi hola pu va vukivukihi maeni rini, 23 þa 
koa gua sapu koa ia na boni si asa, ke lopu kaqu tata mae koasa poko goba pa Lose 
Hopena si asa, babe tata la ia mo sa sa hope vina vukivukihi. Namu lopu kaqu va 
boni sa sari na tinitona hire. Arau se Zihova sapu va madi gamu pude na hiama.” 

24 Ke tozini e Mosese sari na zinama arini koe Eroni, sari na tuna koreo, meke koari 
doduru tinoni pa popoa Izireli. 


22 


Sari na Vinariponi Hopedi 

1 Zama se Zihova koe Mosese, 2 “Mu tozini sari Eroni meke sari na tuna koreo, 
'Kagu va lavatia gamu sa Pozaqu Hopena. Kagu pamanani gamu sari na vinariponi 
hopedi pu va madini rina tinoni Izireli koa Rau. Ura Arau se Zihova. 3 Be keke tie 
koasa tutimu goi vugo na repere sapu bonina pa dinono te Zihova si ene tata maei 
sari na vinariponi na vina vukivukihi pu va madini ri na tinoni Izireli koa Rau, sa 
tie sana si mani lopu somana pule pa tinavete hiama pa kenuqu Rau, sina Arau se 
Zihova. 

4 Be keke tie koasa tutina Eroni pu koa ia na minoho kaleana pa kapuna, babe muzi 
laguna si lopu boka henai sari na vinariponi hopedi, osolae via si asa meke ta salana 
koasa nana minoho. Sa hiama si boka tava boni be tiqua sa si keke tinitona sapu 
tiqua na tinitona bonina, be na tini matena, babe sa tie lulua haruna, > babe tigua sa 
si keke votiki tinitona bonina babe keke kurukuru bonina, babe keke tie sapu bonina. 
6-7 Sa hiama sapu va bonibonie si kaqu boni hola nana tugo, osolae kamo totoso lodu 
sa rimata. Lopu boka henai sa sari na ginani hopedi osolae lodu sa rimata meke 
huhuve si asa, beto asa si kaqu tiqe henai sa sari na vinariponi ginani madidi. $ Lopu 

kagu hena ia sa sa masana sa kurukuru sapu mate hoboro, babe sapu tava mate koa 
ri na kurukuru pinomodi. Ura kote tava boni si asa koarini. Arau se Zihova. 

9 Gua asa ke kagu kopuni ri na hiama sari na tinarae saripu ponini Rau koa rini, 
pude lopu kagu tava kilasa si arini koa rina dia sinea meke mate, sipu va kari rini 
sari na tinarae madidi. Ura Arau se Zihova pu va madidi rini. 

10 Sa tie sapu podo vura maena mo pa korapana sa tatamana hiama si boka henai 
sari na vinariponi ginani hopedi; loke tie pule si kagu henai si arini. Namu loke 
tie enene pu somana koa koasa hiama babe na tie ta tabaradi koasa hiama si kagu 
somana henai si arini. 11 Ba sari na pinausu mo tanisa hiama pu holuni sa koasa 
nana poata soti babe podona pa nana vetu si boka hena ia sa ginani sapu vagia sa 
hiama. 12 Sa tuna vineki sa hiama sapu haba ia si keke tie, sapu lopu na hiama si 
lopu kaqu henai sa sari na vinariponi ginani hopedi. 13 Ba be naboko sa barikaleqe 
sana, babe sa barikaleqe ta luluarana sapu loke tuna, meke pule la koa pule pa vetu 
tanisa tamana telena eke, si boka hena ia sa sa ginani tanisa tamana sapu sa hiama 
sapu ta vagi koari na vinariponi ginani hopedi tadi na tie. 

14 Be keke votiki tie pu lopu koa koasa tatamana si lopu va nonoga ia meke hena 
hola ia sa si keke koa ri na ginani hopedi sapu ta poni koari na hiama, si kaqu hobe 
pulea sa sa doduruna sa laena meke tomo la nia koa sa si ka hiokona puta paseniti 
padana meke vala nia koasa hiama. 15 Ke sari na ginani hopedi saripu valani ri na 
tinoni Izireli koe Zihova si lopu kaqu sasuru nia ri na hiama, 16 meke va malumu lani 
koari na tie pu lopu na hiama pude hena hobori, na kote va sea meke tava kilasa sa 
tie gua asa. Ura Arau se Zihova sapu va madidi si arini.’ ” 


Sari na Vinariponi na Vina Vukivukihi saripu Qetu ni e Zihova 

17 Zama se Zihova koe Mosese, 18 “Mu la, mamu tozi sari na tinarae hire koe Eroni, 
koari na tuna koreo meke koari doduru tinoni Izireli: ‘Be keke tie pa butubutu Izireli, 
babe keke tie karovona sapu koa pa Izireli, si hiva ponia si keke vinariponi vina 
vukivukihi va uququ pude va gorevura ia gua sapu va tatara nia sa babe na dia 
vinariponi pa nana hiniva soti koe Zihova, 19 si kaqu na kokoreo sa kurukuru asa, 
meke loke ari kisakisana pa tinina. Be lopu gua asa Arau Zihova si lopu kaqu qetu nia. 
20 Be keke tie si ponia si keke kurukuru kaleana si lopu kaqu ta qetue koe Zihova si 
asa.” 21 Be keke tie si ponia sa nana vina vukivukihi binaere koe Zihova, pudena vina 
gorevurana sa nana vina tatara, babe sa nana vina vukivukihi pa nana hiniva soti, 
ba sa kurukuru si kaqu toa va leanana, loke ari kisakisana pude boka ta qetue koe 
Zihova si asa. 22 Mi lopu ponia koe Zihova si keke kurukuru sapu behuna, babe moku 
nenena, na bakorana, tubutubuna, babe votiki minoho pa kapuna. Namu lopu kaqu 
poni nia gamu si keke vinariponi ginani gua arini koasa hope pude te Zihova. 23 Boka 
ponia pa mua hiniva soti si keke bulumakao, babe keke sipi sapu lopu noma vari 
nonoi tinina, ba lopu kaqu ta qetue tugo, pude na vina gorevurana mo sa vina tatara 
si asa. 24 Mu lopu ponia koe Zihova si keke kurukuru sapu ele ta puzalana, bakorana, 
munalana, babe pono sa kikikolona. Na lopu tava malumuna pa mua popoa soti si 


sa. 

25 Mu lopu vari poni nia si keke kurukuru koe Zihova pude na vinariponi ginani, 
sapu ta poni mae guana koasa tie karovona pa votiki popoa. Sari na kurukuru gua 
arini si ele boni, loke laedi meke lopu kaqu ta qetue si arini koe Zihova. 

26-27 Pana podo si keke tuna bulumakao babe keke lami babe keke tuna qoti si kaqu 
koa hola koasa tinana si asa koari ka zuapa rane. Ba pa mudina asa, podalae koasa 
rane vina vesu meke hola la si kote boka tava ego si asa pude poni la nia koe Zihova 
sa vinariponi ginani asa. 28 Mu lopu va matea si keke bulumakao meke sa tuna, 
babe keke sipi meke na tuna pa keke rane mo. 29 Pana va vukivukihi nia goi sa vina 

vukivukihi pude zama valeana koe Zihova, si mamu luli sari na tinarae pude boka 
ta getue si asa koe Zihova; 30 mamu hena betoa koasa rane tugo asa, osolae lopu ele 


kamoa munumunu.’ ” o , , 
31 Zama se Zihova, “Mu va tabei sari na Qua tinarae; ura Arau se Zihova. 32 Mu 


pamana nia sa Pozaqu hopena; kaqu gilania ri doduru tinoni Izireli sapu Arau si kaqu 
tava hope. Ura Arau se Zihova, meke Arau tugo si va via i na va madi gamu si gamu; 
33 meke turana vurani gamu si gamu pa popoa Izipi pude ta evanae na mia Tamasa. 
Ura Arau tugo se Zihova.” 


Sari na Rane Vinahesi , S EE 
1 Meke zama la koe Mosese se Zihova, 2 “Mamu zama guahe koari tinoni Izireli: 


‘Hire sari na inevaņa saripu ele vizati Rau. Arini sari na inevana te Zihova saripu 
kaqu tozi vurani goi koari na tinoni Izireli pude na rane vinarigara hopedi. 


Sa Rane Sabati , l , MO l 
3 Koari ka onomo rane si kaqu taveti gamu sari na mia tinavete, ba koasa rane vina 


zuapa, sapu sa rane Sabati, si na rane magogoso. Kaqu loke tinavete koasa rane sana, 
ba kaqu varigara mo pa vinahesi si gamu. Be pavei vasina koa gamu ba sa Rane 


Sabati si te Zihova.” 


Sa Inevana Pasova meke sa Inevana Bereti Loke Isitina 
(Ninaedi rina Tinoni 28:16-25) 

4 Mu zama vurani koari na totoso ta vizatadi sari na inevaņa hire koari na tinoni 
pa popoa Izireli. 5 Sa Inevaņa Pasova te Zihova si ta tavete pa rane vina manege 
made koasa sidara kekenu, podalae pa totoso lodu sa rimata,” 6 meke koasa rane 
vina manege lima si podalae sa Inevana Bereti Loke Isitina!. Koari ka zuapa rane 
dodurudi si lopu kaqu hena ia gamu si keke bereti sapu ta tavetae isiti. 7 Koasa rane 
kekenu koari na rane hire si kaqu varigara pa vinahesi si gamu meke lopu kaqu taveti 
gamu sari na mia tinavete soti. 8 Mi valani sari gemi ginani na mia vina vukivukihi 
koe Zihova koari ka zuapa rane. Meke koasa rane vina zuapa si kaqu varigara pule 


pa mia vinahesi si gamu, ba lopu kaqu tavetia gamu si keke tinavete soti.” 


Sari na Vua Kenudi o. , , 
9-10 Pana mae kamoa gamu sa popoa sapu ponini gamu e Zihova, meke paketi gamu 


sari na mia vuvua, si mamu paleke la nia koasa hiama sa iqoso huiti kekenu pa mua 
vinagi. 11 Kaqu paleke la nia sa hiama sa iqoso kekenu meke ovulu sage nia sa pa 
kenuna e Zihova, meke kote qetu nia Sa sa mua vinariponi. Kaqu vekoa sa hiama si 
asa koa sa rane pa mudina sa Rane Sabati. 12 Koasa ranena asa sapu vekoa goi sa mua 
vinariponi si kaqu va vukivukihi nia goi si keke tuna sipi kokoreo keke vuahenina 
sapu loke ari kisakisana. 13 Kaqu veko turanae nia tugo goi si karua kilo mamata 
palava sapu ta henie oela olive, pude na vinariponi si asa. Meke sa humana lea 
tanisa vinariponi asa si variva qetu koe Zihova. Meke kaqu veko turaņae nia tugo 
goi si keke vinariponi sapu keke lita vaeni. 14 Lopu kaqu hena ia gamu si keke vasi 
ginani koasa vinua kekenu, be ginani makatana, babe ta kinana pa nika, babe na 
ginani motuna, osolae vala nia goi sa vinariponi hie koe Tamasa. Sa tinarae hie si 
kaqu ta kopue koari doduru sinage na sage koari doduru totoso mae hiroi. 


Sa Inevana Pakepakete 
(Ninaedi rina Tinoni 28:26-31) 

15 Mu naei sari ka zuapa vuiki dodurudi podalae koasa rane pa mudina sa rane 
Sabati, sa rane kekenu pa vuiki sapu paleke la nia goi sa igoso huiti kekenu pa mua 
vinagi pa inuma sapu vala nia goi koe Zihova.” 16 Koasa vina lima navulu puta 
rane, sapu pa mudina sa Sabati vina zuapa si mamu vala nia koe Zihova si keke 
vinariponi huiti vagurana pule koasa mua vinagi pa inuma. 17 Karua botubotu bereti 
si kagu paleke lani ri na hopeke tatamana koe Zihova. Karua kilo mamata palava 
memehedi si kagu ta tavete koa ri hopeke bereti sapu henia isiti, beto asa si kagu 
ta vala koe Zihova pude na vinariponi tana vua kenuna sapu ta pakete pa inuma. 
18 Kagu ta veko turanae koari na bereti sari ka zuapa tuna sipi kokoreo, sapu hopeke 
keke vuahenidi meke loke ari kisakisadi, keke bulumakao kokoreo vagurana meke 
karua sipi kokoreo. Kagu na vina vukivukihi va ugugu koe Zihova si arini, turanae 
koari na dia vinariponi huiti, na vinariponi kolo vaeni. Sa vinariponi asa si kagu tava 
uqu pa nika meke sa hinumana lea tanisa si kagu ta getue koe Zihova. 19 Beto hoi 
si mamu va vukivukihi nia si keke goti kokoreo pude na vina vukivukihi tana sinea, 
meke karua tuna sipi kokoreo sapu keke vuahenidi, pude na vina vukivukihi tana 
binaere koe Zihova. 20 Kagu ovulu sage nia sa hiama sa bereti turanae koari karua 
sipi kokoreo pa kenuna Zihova, pude na vinariponi arilaedi koa Sa pude na ginani 
tadi na hiama. 21 Koasa rane sana si lopu kaqu taveti gamu sari na mia tinavete soti, 
ba kaqu varigara meke vahesia gamu sa Tamasa. Sa tinarae hie si kagu ta kopue 
koari na mia sinage na sage be pavei vasina koa si gamu doduru totoso mae hiroi. 


22 Pa totoso pakepakete si gamu koari na mia inuma, si lopu kaqu koto va kamo la i 
gamu sari na huiti pa hukihukiridi rina mia inuma, meke lopu kaqu pule la si gamu 
meke seke vagi sari na batudi sari na huiti saripu koa holadi vasina; mi veko hola i 
si arini pude tadi na tie habahualadi na tie karovodi pude henai. Ura Arau se Zihova 


sa Mia Tamasa.” * 


Sa Inevana tadi Buki 
(Ninaedi rina Tinoni 29:1-6) 

23 Meke zama la koe Mosese se Zihova, “Mu zama guahe koari na tinoni pa Izireli, 
24 ‘Kaqu kopu nia gamu sa rane kekenu koasa sidara vina zuapa pude magogoso 
koasa nati rane asa, meke kaqu mae varigara pa vinahesi si gamu, pana avosia gamu 
nodolo va gelenaedi sari na buki. 25 Lopu kagu taveti gamu sari na mia tinavete soti, 
ba kagu va vukivukihi la koe Zihova si gamu.’ ” 


Sa Rane Tinaleosae tana Sinea 
(Ninaedi rina Tinoni 29:7-11) 

26 Meke zama la koe Mosese se Zihova, * 27 “Sa rane vina manege puta koasa sidara 
vina zuapa si na rane pude kagu ta taleosae sari na sinea tadi na tinoni Izireli. Koasa 
rane asa si loke tie si kaqu hite hena ginani, ba kaqu varigara mo meke vahesia sa 
Tamasa meke va vukivukihi la koa Sa. 28 Loke tie si kaqu tavetavete koasa rane sana, 
sina asa sa rane sapu tava vulasa na taleosae sari na sinea tadi na tinoni Izireli. 29 Be 
hena ginani si keke tie koasa rane sana, si namu lopu kaqu tava mate palae koari na 
tie Izireli si asa. 30 Meke be keke tie si tavetavete koasa rane sana, sa Tamasa telena 
si kaqu kilasa va matea si asa. 3t Sa tinarae hie si kaqu soto la gua tugo koari na mia 
sinage na sage, be pavei vasina koa rini. 32 Pa rane vina sia koasa sidara vina zuapa 
podalae totoso lodu rimata meke kamo lodu rimata pa rane vina manege puta si na 
rane magogoso sapu ta vizatana pude tava madi si gamu, meke koasa rane asa si lopu 
kagu hena ia gamu si keketona.” 

Sa Inevana Vina Balabaladi rina Dia Ipi pa Qega 
(Ninaedi rina Tinoni 29:12-40) 

33 Meke zama la koe Mosese se Zihova,” 34 “Mu zama guahe koari na tinoni pa Izireli: 
‘Pa rane vina manege lima koasa sidara vina zuapa si kaqu podalae sa Inevana Vina 
Balabaladi rina Ipi pa Oega“, meke ka zuapa rane si kaqu ta evana si asa. 35 Koasa 
rane kekenu si kaqu varigara si gamu meke vahesia gamu sa Tamasa, meke lopu 
kaqu hite taveti gamu sari na mia tinavete soti. 36 Koari hopeke rane koari ka zuapa 
rane si kaqu turana maeni gamu sari na mia vina vukivukihi na vinariponi ginani 
pude na mia vinariponi tana va uququ. Meke koasa rane vina vesu si mamu mae 
varigara pule pa vinahesi; mamu paleke maeni tugo sari na mia vinariponi ginani na 
vina vukivukihi pude tana va uququ. 

37 Arini sari na rane tava hope pude kopuni gamu pude va lavatia se Zihova koari 
na vinarigara vinahesi. Kaqu valani sari na vinariponi na vina vukivukihi va uququ 
pa hope, na vinariponi huiti, na kolo vaeni pa hopeke rane. 38 Kaqu kopuni gamu 
sari na inevana arini pa dia totoso meke gua tugo sari na rane Sabati te Zihova meke 
kaqu valani tugo sari na mia vinariponi saripu ele va tatarani gamu meke gua tugo 
sari doduru mia vinariponi saripu valani gamu pa mia hiniva soti koe Zihova. 

39 Pana beto sa pinakepakete koari na mia inuma, si mi kopu nia sa Inevana Vina 
Balabaladi rina mia Ipi pa Qega koari ka zuapa rane, podalae pa rane vina manege 
lima koasa sidara vina zuapa. Meke sa rane kekenu meke sa rane vina vesu si kaqu 
na rane arilaedi pude magogoso si gamu. 40 Meke koasa rane kekenu si kaqu henai 
gamu si kaiqa vua huda leadi saripu ele ta vizatadi koari na mia vuvua, meke vagi 
tugo kaiqa kava huda pamu na lelana huda saripu koai na elelodi. Mamu tavetia sa 
inevana hope pude va lavatia se Zihova sa mia Tamasa. 41 Mi tavetia sa inevana asa 
pa ka zuapa rane hopeke vuaheni koasa sidara vina zuapa. Sa tinarae hie si kaqu 
ta kopue koari na mia sinage na sage doduru totoso mae hiroi. 42 Meke sari doduru 
tinoni Izireli si kagu koa koari na ipi ka zuapa rane, 43 pude kaqu tumae nia ri na 
tumia koari na sinage mae hiroi sapu tavete guni he e Zihova sari na tinoni Izireli 
pude koa koari na ipi totoso turana vurani Rau si arini pa popoa Izipi. Arau tugo se 


Zihova sa mia Tamasa.” o. , , o , 
44 Koasa sirana gua asa si poni nia Mosese koari na tinoni Izireli sa tinarae pude 


kagu kopuni rini sari na inevana hope. 

Kinopudi ri na Zuke 
(Ekisidasi 27:20-21) 

1 Zama se Zihova koe Mosese, 2 “Mu garuni sari na tinoni Izireli, pude paleke maeni 
sari na oela olive viadi, pude tadi na zuke pa korapa Ipi Hopena, pude lopu kaqu 
makudo hurunu lamo sari na zuke. 3 Doduru boni si kaqu va katui Eroni si arini 
pude toa lamo pa kenuna e Zihova osolae kamoa munumunu. Sa tuturuana zuke 
si koa koasa lose hopena pa sadana sa poko goba pa vari korapana sa Lose Hopena 
meke sa Lose Hopena pa Hopena vasina koa sa Bokese Vinariva Egoi. Sa tinarae hie 
si kagu ta kopue ninae rane ka rane. 4 Kaqu kopuni Eroni sari na zuke hire koari na 
dia tuturuana qolo, meke dogori sapu kaqu toa si arini doduru totoso pa kenuna e 
Zihova. 


Sa Bereti sapu Ta Vala Koe Tamasa 
5 Mu henai kaiqa palava memehedi, sapu ka manege rua kilo mamata padana, 
mamu kinai ka manege rua bereti.” 6 Vekoi pa karua tokele ka onomo pa hopeke 

tokele koasa tevolo golo pa kenuna e Zihova. 7 Mamu vekoi kaiqa oto huda humana 
lea pa batudi ri hopeke tokele, pude va uqua guana vina balabalana sa vinariponi 
la koe Zihova pude na hinobedi ri na bereti. 8 Koari doduru rane Sabati, sa bereti si 
kaqu ta veko pa kenuna e Zihova. Sa tinarae te Zihova hie koari na tinoni Izireli, si 
lopu kaqu makudo ninae rane ka rane. 9 Sa bereti hie si te Eroni meke sari na tuna 
koreo. Kaqu hena ia rini si asa pa vasina hopena, sina sa ginani hie si hopena hola 
sapu ta vala koe Zihova pude tadi na hiama.” * 


Sa Vinakilasa tanisa Tie pu Zama Va Kaleania sa Pozana Zihova 

10-11 Koanana si keke tie sapu na tie Izipi sa tamana, meke na barikaleqe Izireli sa 
tinana. Pozana sa tinana si e Selomiti, na tuna vineki e Dibiri si asa, sapu gore mae 
guana koasa butubutu te Dani. Sa koreo hie si varivaritokei koa keke tie pa korapana 
sa kinoa tie Izireli, meke koasa totoso varitokei asa, si zama va kaleania sa sa pozana 
e Zihova, ke turana la nia rini si asa koe Mosese, 12 pude va kopu nia tie, meke agania 
sapu nasa si kaqu tozini e Zihova, pude tavete la nia koasa. 

13 Zama la koe Mosese se Zihova, 14 “Mu turana vura nia sa tie sana pa sadana sa 
vasina koa tie. Sari doduru pu avosona sapu zama va kaleana si asa, si madi va opo 
nia limadia sa batuna, pude va sosodea sapu sea si asa. Beto asa, si kaqu gona va 
mate nia patu ri doduru tinoni pa butubutu si asa. 15 Beto asa si mamu tozini sari 
na tinoni Izireli, sapu be keke tie si zama va kaleania sa pozana e Zihova, si kaqu 
ta goregore nia sa, 16 meke tava mate nia tugo sa sa nana sinea. Be keke tie Izireli 
babe keke tie karovona sapu koa pa popoa Izireli sapu zama va kaleania sa pozana 
e Zihova, si kaqu ta gona va mate patu koari doduru butubutu tie pa Izireli. 

17 Be va mate tie si keke tie si kaqu tava mate tugo si asa. * 18 Be va matea keke tie 
sa kurukuru tanisa votiki tie, si kaqu hobe nia kurukuru tugo sa tie pu va matena si 


asa. Kote hobe nia tinoa sa tinoa. , , , , 
19 Be keke tie seke va bakora ia si keke tie, be vegugua sa tinavete sapu tavete la nia 


sa tie koasa, si kaqu gua tugo asa si kaqu ta tavete la koasa pu sekena si asa. 20 Be va 
mokua sa si keke susurina sa tie, si kaqu tava moku tugo si keke koari na susurina, be 
lobiti pania sa si keke kali matana sa tie, si keke koari karua matana si kaqu ta lobiti 
palae tugo; be keke tie tupa va pakoa livona si keke tie, keke koari na livona sa tie 
sana si kaqu ta tupa va pako tugo. Be veguguana sa tinasuna sapu vata evania sa tie 
koasa keke votiki tie, si kaqu ta tavete hobe pule la tugo koasa tie sana si asa.” 21 Be 
keke tie va matea si keke kurukuru tanisa keke votiki tie, si kaqu hobe nia kurukuru 
tugo sa tie sana si asa; ba be va matea sa tie si keke votiki tie, si kaqu tava mate sa 
tie pu va matena sa tie asa. 22 Sari na tinarae hire si tamugamu doduru tinoni Izireli 
meke sari na tie karovodi pu koa somanae koa gamu, sina Arau se Zihova sa Mia 
Tamasa.”” 

23 Sipu beto zamani e Mosese koari na tinoni Izireli saripu gua hire, si vagia ri na 
tinoni Izireli sa tie meke turana vura nia pa sadana sa kinoa tie meke gona va mate 
nia patu rini. Tavetia ri na tie Izireli gua pu zamani e Zihova koe Mosese. 

Vuaheni Vina Zuapa si Tava Magogoso sa Pepeso 
(Diutironomi 15:1-11) 
1 Zama la koe Mosese se Zihova pa togere Saenai,” 2 “Mu tozini sari na tinoni Izireli 
sari na tinarae hire: Pana nuguria gamu sa popoa sapu kaqu ponini gamu e Zihova, si 
lopu kagu lelete si gamu koari doduru hopeke vina zuapa vuaheni. Kagu tavete gua 


X 9u 

asa si gamu pude pamana nia se Zihova. 3 Koari ka onomo vuaheni si boka lelete na 
kopu totoko ni meke paketi gamu sari na vuadiri na huda vaeni koari na mia inuma. 
4 Ba koasa vuaheni vina zuapa si kagu va magogoso valeania gamu sa pepeso. Na 
vuaheni tava madina koe Zihova meke lopu kagu lelete babe kopu totokoni gamu 
sari na mia inuma. ë Doduru ginani sapu toa teledia meke lopu ta letedi koasa emata 
koana tamugamu si lopu tava malumu pude vagi gamu meke holuholuni. Meke lopu 
tava malumu tugo si gamu pude paketi sari na vuadi sari na gurepi pa inuma, babe 
la pa mia inuma pude kopu totoko ni vasina meke holuholuni. Sina kagu tavamadi 
sa pepeso asa pa keke vuaheni pude na vina balabalagu Rau, $ Be guana lopu tavete 
inuma si gamu koasa vuaheni asa, ba sa pepeso si kote ponini gamu ginani si gamu 
doduru pa Izireli. Sari na ginani sapu togolo teledia, si arini si tamugamu, meke tadi 
na pinausu, na tie tavetavete, meke tadi na tie karovodi mae sapu koa turanae koa 
gamu. 7 Sari na kurukuru ta pausudi meke sari na kurukuru pinomodi pu koa koari 
na mia inuma, ba kagu henai mo gua sapu ta vagi koasa vuaheni asa. 


Sa Vuaheni Ziubili“ 

8 Be ka zuapa totoso ka zuapa si varigarani gita koari ka zuapa vuaheni, si ka made 
navulu sia vuaheni si vura mae. 9 Ego, koasa Rane Tinaleosae tana Sinea si kaqu 
ta ivu sa buki pa doduruna sa popoa pa rane vina manege puta koasa sidara vina 
zuapa. 10 Sa vuaheni vina lima navulu puta si kagu vata evanae nia na vuaheni 
arilaena gamu si asa. Kagu urahae nia gamu sa tinarupaha koari doduru popoa 
Izireli pu koai ri na tinoni. Koasa vuaheni asa, sari doduru pepeso saripu ele ta 
holuholue si kagu tava pule koari pu tagodi si arini pa pinodalaena, meke sarini pu 
ele ta holuholue guana pinausu si kagu tava pule koari na dia butubutu na tatamana 
soti. 11 Sa vuaheni vina lima navulu puta si kagu na vuaheni ziubili. Lopu kagu 
lelete si gamu koa rina inuma vaguradi, babe pakepakete pa doduruna sa inuma. 
Meke lopu kagu pakepakete si gamu pa doduruna sa inuma vaeni. Meke lopu kagu 
ta koto sari na lelanadi. Boka vagi tugo gamu sa ginani sapu toqolo hoborodi. 12 Kaqu 
va madia gamu sa doduruna sa vuaheni meke kaqu henai mo gamu gua saripu ele 
toa koari na mia inuma. 

13 Koasa vuaheni asa sari doduru pepeso pu ele ta holuholue, si kaqu tava pule la 
koasa pu tagona pa pinodalaena. 14 Ke pana vari holuholue ni gamu na tie Izireli pa 
varikorapa mia sari na mia pepeso, si mi lopu sekesekei. 15 Kaqu ta pada sa hinolu 
pepeso koari na vuahenina sapu boka ta vagi sa vuadi pa pepeso, sipu lopu ele tava 
pule sa tinago koasa butubutu tagona pa pinodalaena. 16 Be guana soku vuaheni sipu 
lopu ele kamo sa ziubili meke boka vagi va soku vua, sa padana sa hinolu si kote sage 
tugo; ba be sari na vuaheni si lopu soku pude vagi sa vuadi si kote ka visavisa mo, sa 
padana sa hinolu, sina kote hitekena tugo vinagidi sari na vuadi. Sina gua sapu ele 
ta holu si koa gua mo koasa sinokuna sa vuadi sapu ta vagi koasa pepeso. 17 Mu lopu 
sekesekei nia goi sa tie Izireli turanamu, ba mu va tabea se Zihova sa mua Tamasa. 


Sa Tinasuna koasa Vuaheni Vina Zuapa 


18 Mu va tabei sari doduru tinarae na ginarunu te Zihova, pude boka tava sare sa 
mua tinoa pa pepeso. 19 Kagu koa ia na vuana sa pepeso, meke lopu kagu qagania 
goi si keketona pude gania meke kagu koa learane sa mua tinoa. 

20 Ba be koadia si kaiqa tie sapu kote nanasa gua hie: ‘Na sa si kote hena ia gita 
pa korapana sa vuaheni vina zuapa, pana loke linetelete na pinakepakete si ta evana 
koasa vuaheni asa?’ 21 Kaqu mana nia e Zihova sa pepeso koasa vina onomo vuaheni, 
pude lopu kaqu qagani gita na ginani koari ka neta vuaheni. 22 Pana lelete pule si 
gamu koasa vuaheni vina vesu, si kote boka henai mo gamu sari na vua kenudi ta 

vagi pa vuaheni vina onomo, osolae kamo sa vuaheni vina sia, sipu komiha mae sari 
na linetelete vagura. 


Sa Vina Pulena sa Tinago koasa Butubutu pu Tagona pa Pinodalaena 

23 Gamu si lopu kagu holuholu taloani sari na pepeso, sina lopu tamugamu sa 
pepeso asa, ba Nana tu e Tamasa; gamu si guana tie karovo mia mo, pu tava malumu 
mia mo pude tavetavete nia meke koa paki mo koa Rau. 

24 Pa doduru ia ka ia koasa pepeso pana ta holu si keke vasi pepeso, si kagu tava 
malumu sa tie pu tagona pa pinodalaena sa pepeso pude ta holu vagi pule sipu lopu 
ele mae sari votiki tie pude holua. 25 Be malana sa tasimu meke holuholu nia sa 
sa kukuruna sa pepeso sapu tagoa sa, si kagu mae sa turanana soti meke holu vagi 
pulea sa pepeso sana sapu holuholu nia sa tasina. 26 Be keke tie si loke turanana 
pude holu vagi pulea sa pepeso asa, ba mumudi si bokaboka si asa, si mani holu vagi 
pulea mo telena. 27 Koasa ginugua asa, si kagu nae varigara ni sa sari na sinokudi 
rina vuaheni koa holadi, podalae sipu ta holuholue koa sa tie sa nana tinago meke 
kamo pa vuaheni ziubili, meke kagu va pulea sa padana sa poata meke tabaria tugo 
sa holana meke kaqu tiqe vagi pulea sa sa nana tinago. 28 Ba be lopu pada sa nana 
poata pude holu pule nia sa pepeso, si korapa koa hola nana mo sa pepeso pa kinopu 
tanisa tie pu holuna si asa, osolae kamo pule si keke vuaheni ziubili koasa vuaheni 
asa si kaqu tiqe tava pule la koasa pu tagona pa pinodalaena si asa. 

29 Be keke tie si holuholu nia, si keke vetu kinoa pa korapana sa bara vasileana 
nomana, si boka holu vagi pulea sa si asa pa korapana sa vuaheni podalae koasa 
totoso sapu holua sa. 30 Ba be lopu holu vagi pulea sa si asa koasa vuaheni kekenu, si 
siana nia sa sa totoso pude holu pule nia, ke sa vetu si ta evanae na nana tinago soti 
sa tie pu holuna meke sari na tutina. Namu lopu kaqu tava pule si asa koasa vuaheni 
ziubili. 3! Ba sari na vetu pu lopu koa pa korapa bara vasileana nomana, si kaqu ta 
holuholue pule pa sirana gua pu taveti gami koari na inuma. Sa tie pu tagona pa 
pinodalaena si boka holu vagi puleni si arini, meke kaqu boka tava pule si arini pa 
korapana sa vuaheni ziubili. 32 Ba sari na tie pa butubutu te Livae si boka holu vagi 
pulei sari na dia vetu koari na vasileana tadirini doduru totoso. 33 Be keke vetu koari 
na vasileana lavata hire si ta holuholue koa keke tie pa butubutu te Livae, meke lopu 
ta holu vagi pule si asa, si kaqu tava pule si asa koasa vuaheni ziubili, sina sari na 
vetu pu tago soti ri na tie pa butubutu te Livae saripu koa koari pa vasileana lavata 
tadi na tinoni Izireli, si na dia soti rini ninae rane. 34 Ba sari na vasidi duduli tadi 
na rovana kurukuru name, saripu koa vari likohae koari na vasileana lavata tadi na 
tinoni pa butubutu te Livae, si namu lopu kaqu ta holuholue. Na dia tinago ninae 
rane si arini. 


Sari na Tinarae La koari na Tie Malana 

35 Be keke tie Izireli turanamia sina tie malanana meke koa tata koa gamu, meke 
lopu boka toka pule nia si asa; ego mamu toka nia gamu si asa. Kekenono gua tugo 
sapu hoke toka nia gamu si keke tie karovona, pude lopu kaqu rizu taloa koa gamu si 
asa.” 36 Mu lopu tepa tomo nia goi kaiqa tona koasa lipulipu sapu vala nia goi koasa 
tie malana, ba mu va tabea sa Tamasa, mamu qetu nia mo sa tie Izireli turanamu hie 
pude koa valeana tata koa goi. 37 Mu lopu tepa nia poata pude tomoa sa poata sapu 
poni nia goi koasa, meke lopu tomo nia poata koasa ginani sapu poni nia gamu koasa. 
* 38 Hije sa tinarae te Zihova sa mia Tamasa. Arau mo sapu turana vurani gamu pa 
popoa Izipi meke ponini gamu sa popoa pa Kenani. Arau tugo sa mia Tamasa. 


Tina Rupaha pa Tinoa Pinausu 

39 Be keke tie Izireli turanamu sapu koa tata koa goi, si malana hola meke holuholu 
pule nia si asa koa goi, pude na pinausu tamugoi, mu lopu va tavetavete guni nia goi 
na pinausu si asa pu tavetavete ba loke tinabara.” 40 Kaqu koa koa goi gua mo na tie 
tavetavete ta tabarana si asa pude toka nigo, osolae kamo pule si keke vuaheni ziubili. 
41 Koasa totoso tugo asa, si kaqu taluarae koa goi si asa meke sari na nana koburu, 
meke pule la koasa nana tatamana soti, meke koasa pepeso tadi na tiatamana, 42 Sari 
na tinoni Izireli hire si na Qua pinausu; turana vurani Rau pa popoa Izipi; meke 
lopu kagu ta holuholue pude na pinausu si arini. 43 Mu lopu tolene gua nonovali, ba 
mamu va tabea sa mua Tamasa. 44 Be guana hivani gamu si kaiqa pinausu, si mamu 
holui si arini koasa votiki butubutu saripu koa pa vari likohae mia. 45 Kote boka holui 
tugo gamu sari na koburu tadi na tie karovodi, saripu koa pa korapa mia popoa. Sari 
na koburu gua hire; saripu podo pa mia popoa, si boka gunini mo na mia tinago si 
arini, 46 meke kaqu veko hola i gamu pude na tinago tadi na tumia koreo, pude kaqu 
nabuluni gamu rini ninae rane pa dia tinoa. Ba mi lopu tolene gua nonovalia si keke 
tie Izireli turanamu. 

47 Be keke tie karovona sapu koa pa korapa mia popoa, si tagotagona, meke keke tie 
Izireli si malamalanana, meke holuholu pule nia sa tie Izireli hie, koasa tie karovona, 
ba be pude vata evanae pule nia keke tie soti koasa tatamana tanisa tie karovona 
gua; 48 pa mudina sipu holuholu pule nia si asa, si tonoto tugo si asa, pude boka holu 
vagi pule nia si asa. Keke koari na tasina, 49 ba be buhina ba be tasina karokarovo, 
ba be kaiqa ri na turanana saripu tata sisigiti koasa, si boka holu vagi pule nia si 
asa; ba be asa telena si ari nana poata, si boka holua sa sa nana tinarupaha soti. 
50 Kaqu la vivinei va tonotia sa sa tie pu holuna si asa; meke kaqu naei rini sari na 
vuaheni, podalae koasa totoso sipu holuholu pule nia si asa, osolae kamoa sa vuaheni 
tanisa ziubili, meke kaqu tiqe ta tabara sa hinoluna sa nana rinupaha koasa laena sa 
tinabara, sapu ele ta tabara nia sa tie tavetavete koari na vuaheni arini. 51-52 Kaqu va 
gore pania sa sa kukuruna sa poata tinabara, koasa padana sa sinoku vuaheni koa 
holadi. 53 Sa tie karovo tagotagona si kaqu tavetavete guni nia sa tie pu holuholu pule 
nia si asa guana na tie tavetavete pu ta tabara hopeke totoso pa vuaheni. Mi lopu va 
malumia sa tie karovona sapu sa nana palabatu pude tolene gua nonovalia si asa. 
54 Be lopu ta rupaha sa tie hie koa ke sirana gua arini, ba kaqu ta rupaha si asa meke 
sari na tuna koasa vuaheni pule tanisa ziubili. 55 Sari na tie Izireli si lopu kaqu koa 
pinausu ninae rane, sina na pinausu te Zihova sarini. Ele ta holu vagi vura pa popoa 
Izipi si arini, sina Arau si e Zihova sa dia Tamasa.” 

Sari na Minana Tanisa Vinatabe 
(Diutironomi 7:12-24, 28:1-14) 

1 Zama se Zihova, “Mu lopu tavete beku, babe va turui sari na vina tigono, dedegere 
patu, babe sari na patu ta peqopeqo kinehadi pude tana vahesihesi, sina Arau se 
Zihova sa mia Tamasa.” 2 Mi kopuni sari na rane sabati, mi pamana nia sa Qua 
vasina hopena, vasina tavahesi si Arau, ura Arau se Zihova. 

3 Be luli gamu sari na Qua tinarae meke va tabei gamu sari na Qua ginarunu, 4 si 
kaqu garunu atunia Rau koa gamu sa ruku pa totoso garona, pude kaqu toa valeana 
pa pepeso sari na linetelete, meke sari na linetelete huda si kaqu vua katakata. 5 Kote 
pakepakete va sokusoku ginani si gamu. Sipu lopu ele hokoto sa tinavete pagaha 
pania sa kapuna sa kiko huiti, si kamo mo sa pinakepakete tanisa vua qurepi. Meke 
sipu lopu ele makudo sa pinakepakete tana vua qurepi, si kamo mo sa totoso lelete 

pule, ke kote dena valeana si gamu doduru totoso, meke sa mia tinoa si kote ta kopue 
va leana pa mia popoa. 

6 Kaqu vatu nia Rau sa binule pa mia popoa, meke totoso puta gamu pana boni, 
lopu kagu matagutu nia gamu si keke tie. Kagu hadu va seui Rau sari na kurukuru 
variva mate pa mia popoa, meke namu loke vinaripera nomana si kagu raza mae 
koa gamu. 7 Kagu va kilasi gamu sari na mia kana; meke kaqu va matei gamu si 
arini. 8 Ari ka lima mo koa gamu, si boka va kilasi si keke gogoto tie; meke ari ka 
keke gogoto mo koa gamu, si boka va kilasi sari ka manege puta tina tie. 9 Kaqu 
manani gamu Rau si gamu, meke kaqu va sokui Rau sari na tumia. Kaqu kopu nia 
Rau sa nada vinariva egoi sapu tavetia Rau koa gamu. 10 Kaqu omunu turana gamu 
na pinakepakete, meke lopu kaqu boka tava beto pa keke vuaheni osolae kaqu ta 
okipalae sari na pinakepakete koadi pude poni lolomo sari na pinakepakete vaqura. 
11 Kaqu koa turana gamu Rau koasa Qua Ipi Hopena, meke namu lopu hite kaqu etulu 
pani gamu Rau. 12 Kaqu koa turaņa gamu Rau; Arau si kaqu na mia Tamasa, meke 
gamu si kagu na Qua tinoni.” 13 Arau Zihova sina na mia Tamasa, pu turana vurani 
gamu pa popoa Izipi, pude lopu kaqu na pinausu pule si gamu. Ele mokua Rau sa 
niniranira sapu va opo gore gamu pa tinavete mamata, meke vata rupaha gamu Rau 
pude va turu tonoto gamu koasa mia inene.” 


Vina Kilasana sa Vina Karikari 
(Diutironomi 28:15-68) 

14 Zama se Zihova, “Be koromia avosau gamu, meke lopu hiva luli gamu sari na 
Qua zinama, si kaqu va kilasa gamu Rau. 15 Be koromia avosi gamu sari na Qua 
tinarae meke sari na Qua zinama, meke sa nada vinariva egoi sapu tavetia Rau koa 
gamu, 16 si kaqu va kilasa gamu Rau, koari na tinasuna gua hire: kaqu va razani gamu 
tinarazuzu variva hodahodakana Rau si gamu, na minoho korokoro na nunuare, sapu 
boka va ridai sari na matamia meke va malohori sari na tinimia. Kaqu lete hobori 
mo gamu sari na mia linetelete, ba lopu kaqu leadi sina sari na mia kana pu kaqu va 
kilasa gamu, si kote gani si arini. 17 Kote tokani Rau sari na mia kana, pude kaqu tava 
kilasa si gamu, meke sari na mia kana, si kote koimatani gamu; meke kote matagutu 
tarazuzu va kaleana si gamu meke kote govete hoboro, pana loke tie hadu gamu. 

18 Pana be hola sari doduru pu gua hire, meke be lopu avoso Au tugo gamu si Arau 
si kaqu ka zuapa totoso va noma hola la ia Rau sa mia vina kilasa. 19 Kaqu mokui Rau 
sari na niniraniradi ri na mia vinahesi pule, loke vasi ruku si kaqu hoqa mae, kagu 
dada sari na mia popoa, meke kaqu ninira guana aeana sa pepeso. 20 Sari doduru mia 
minabo pa tinavete si kote loke laedi, sina kote loke ari ginanidi sari na mia linetelete 
pa pepeso, sari na mia linetelete huda ba kote loke vuadi. 

21 Be lopu makudo kana Au tugo gamu, meke koromia avoso au gamu, si kaqu va 
noma la ia Rau sa mia vina kilasa ka zuapa totoso pule. 22 Kaqu garunu atuni Rau koa 
gamu sari na kurukuru variva mate, meke kaqu va matei rini sari na tumia, meke 
sari na mia rovana kurukuru name; sari na mia sirana si kote ivulu beto, sina lopu 


soku sari na tie si koa hola. , l , , 
23 Be lopu va nonogai tugo gamu sari doduru vina kilasa gua hire, meke lopu avoso 


Au tugo gamu, meke koromia luli Au gamu, 24 si ego, kaqu duta atu gamu Rau, meke 
va kilasa gamu ka zuapa totoso, ninira hola nia sapu pa kekenu. 25 Kaqu turana atu 
nia Rau sa qeto minate, pude va kilasa gamu, ura na va karia gamu sa nada vinariva 
egoi; meke be la si gamu, meke la varigara koari na mia vasileana lavata, pude tava 
sare mia gua; ba kaqu garunu atuni gamu minoho loke sinalanadi Rau si gamu, meke 
kagu valani gamu Rau koari na limadi ri na mia kana. %6 Kaqu va gore hitekia Rau sa 
mia vinagi ginani, ke sari ka manege puta barikaleqe si kaqu motui mo rini pa keke 

motu sari doduru gedi ginani pu vagi rini. Pana variva hiani rini, meke hena betoi, 
si lopu kagu dena si arini. 


27 Be loke totoso si boka avoso Au gamu, meke koromia luli Au, meke pa mudidi 
ri doduru pu gua arini, meke korapa lopu va avoso Au na koromia va tabe Au tugo 
gamu, ?8 si kagu bugoro puleni gamu tugo Rau, meke sa Qua binugoro asa si kaqu ka 
zuapa totoso ka zuapa kaleana hola nia sa vina kilasa visoroi hire. 29 Sa mia inovia si 
kagu kaleana hola, meke kagu henai gamu sari na tumia soti. 30 Sari na mia vasidi va 
hesihesiana beku koari na togere si kagu huara pani Rau, meke kagu huara ilasi tugo 
Rau sari na mia hope tana oto huda humana lea, meke kagu oki varigara lani Rau 
koari na mia beku hogadi sari na tinimia saripu mate pa Qua tinanaziri, 31 si kagu 


ta huara inete va umumu sari na mia vasileana lavata meke sari na mia vasidi va 
hesihesiana beku meke lopu kagu getuni Rau sari na mia vina vukivukihi va ugugu. 


32 Kagu huara va inete betoa Rau sa mia popoa meke sari na mia kana pu mae koa 
ia si kagu hodahodaka nia sa tinahuara asa. 3? Kagu turana atunia Rau koa gamu sa 
vinaripera, meke kagu ta raovo vagi pude la pa votiki popoa si gamu. Sa mia popoa 
si kote ta inapaha beto, meke sari na mia vasileana lavata si kote ta veko palae pa 
tinahuara. 3435 Meke kagu getu beto nia sa popoa pepeso sa minagogoso koari na 
vuaheni sapu koa ta raovo vagi si gamu koari na popoa tadi na mia kana. Kagu vagia 
sa pepeso sa minagogoso sapu lopu kopu nia gamu totoso koa koasa pepeso asa. 


36 Gamu sapu koa pa tinaraovo si kagu va matagutu na tarazuzu gamu Rau, meke 
sa ovanana sa elelo sapu givusia si kagu va govete gamu si gamu. Kagu govete si 
gamu, gua tugo sapu ta hadu nono si gamu pa vinaripera meke kagu hoga hoboroni 
gamu, ba loke kana si hadu gamu. 37 Kagu vari duta pulei telemia pa mia ginovete 
totoso loke tie hadu gamu, meke lopu kaqu boka varipera la ia gamu si keke kana. 
38 Pa tinaraovo si kaqu mate gamu, meke kaqu ta pomunae si gamu koari na pepeso 
tadi na mia kana. 39 Ka visavisa gamu saripu korapa toa pa popoa tadi na mia kana 
si kagu koa hola pa mia minatagutu na tinalotana, koa gua koari na mia sinea meke 
sinea tadi na tiatamamia. 


40 Ba sari na tudia ri na tumia si kagu helahelae ni sari na dia sinea, meke sari 
na sinea tadi na tiatamadia, sarini pu lopu kopuni sari na Oua zinama, meke kana 
Au meke va sea mae koa Rau, 41 meke va bugoro Au meke garunu lani Rau si 
arini pa tinaraovo pa popoa tadi na dia kana. Ba mumudi pana pulepaho meke 
va pepekae puleni sari na tudia rina tumia meke hokoto sa vina kilasadi rina dia 
sinea na vinagugue, 12 si kagu balabala pulea Rau sa Qua vinariva egoi koe Zekopi 
meke koe Aisake meke Ebarahami, meke kaqu balabala pulea Rau sa Qua vina tatara 
pude ponia sa popoa koari na tutidia.” 43 Ba kekenu, si kagu luaria ri na tinoni pu 
koadi vasina koasa popoa, meke kaqu qetu nia sa pepeso sa nana minagogoso sipu 
ivulu si asa; meke kaqu tava hokoto sa vina kilasa tugo tadirini koari na dia sinea, 
sina va kari rini sari na Qua tinarae na Qua zinama. 44 Ba sipu korapa koa si arini 
koari na popoa tadi na dia kana si lopu kaqu luara pani betoni Rau si arini, babe 
va mate betoi; sina lopu kaqu veko pania Rau sa Qua vinariva egoi koa rini. Arau 
mo se Zihova sa dia Tamasa si kopu totoko ni sari na Qua zinama. 45 Kaqu balabala 
pulea mo Rau sa Qua vinariva egoi sapu ele tavetia Rau koari na tiatamadia, sipu va 
dogoroni Rau koari doduru butubutu sa Qua niniranira totoso turana vurani Rau pa 
popoa Izipi pude arini sina Qua tinoni, meke Arau se Zihova sina dia Tamasa.” 


46 Arini sari doduru tinarae na zinama saripu tozi lani e Zihova koe Mosese pa 
togere Saenai, pude tadi na tinoni Izireli. 

27 


Sari na Tinarae koasa Guguadi rina Vinariponi koe Zihova 

1 Zama la koe Mosese se Zihova, ? pude tozi lani koari na tinoni Izireli sari na tinarae 
hire: Pana tava madi la koe Zihova si keke tie pa zinama tokotokoro, sa tie si boka 
ta holu pule koe Zihova koari na padadi ri na poata hire. 37 Koasa padapadana sa 
siliva sapu tavetia sa hiama koasa padapadana hopena tadi na hiama, sa palabatu 
sapu ka hiokona puta meke kamoa onomo navulu puta vuahenina, si kaqu ka lima 
navulu puta poata siliva. Sa barikaleqe na vineki hola hiokona vuahenina si kagu ka 
tolonavulu poata siliva. Sa koreo vaqura podalae ka lima meke kamoa ka hiokona 
puta vuahenina, si kaqu ka hiokona puta poata siliva. Sa vineki vaqura si ka manege 
puta poata siliva. Sa koburu koreo sapu lopu ele ka lima vuahenina, si ka lima poata 
siliva hinoluna. Sa koburu vineki si ka neta poata siliva hinoluna. Sa barogoso hola 
nia onomo navulu vuahenina si manege lima poata siliva, meke sa kaleqe sapu hola 
nia onomo navulu vuahenina si manege puta poata siliva. 

8 Be keke tie malamalanana si lopu boka tabaria sa sa padana sa tie sapu tava 
madina pa zinama tokotokoro, si kaqu ta turana la koasa hiama sa tie madina, meke 
kaqu va gorea sa hiama sa padana sa hinoluna, padana gua sa binokaboka sapu boka 
tabaria sa si asa. 

9 Be na kurukuru sapu garo pude na vina vukivukihi, si mani tokotokoro nia sa 
tie koe Zihova; tava madi tugo si asa, lopu boka holu pule nia koe Zihova. 10 Lopu 
kaqu hobe nia keke votiki kurukuru sa tie sa kurukuru madina. Be podeke evania sa 
sapu gua asa, si kaqu te Zihova beto mo sari karua kurukuru. 11 Be keke tie pa nana 
zinama tokotokoro si vala nia sa si keke kurukuru lopu viana sapu lopu qetu nia sa 
Tamasa, pude va vukivukihi la nia koa Sa, si kaqu turana la nia sa pa kenuna sa 
hiama. 12 Kaqu pada ia sa hiama sa hinoluna gua sapu padana sa laena sa kurukuru, 
meke asa tugo sa hinoluna. 13 Be hiva holu vagi pule nia sa tie sa kurukuru, si kaqu 
holu vagi pule nia sa si asa, koasa padana ta tozi koasa hiama meke tomo pule la nia 
pule ka hiokona puta paseniti. 

14 Be keke tie koa gamu si hiva va madia koe Zihova sa nana vetu; kaqu tavete vura 
nia sa hiama sa hinoluna koasa padana sa laena sa vetu, meke asa tugo sa padana. 
15 Be sa tie sapu va madi la nia koe Zihova sa vetu si hiva holu vagi pule nia sa si 
asa, si kaqu holua sa si asa koasa hinoluna, meke tomo la nia pule ka hiokona puta 
paseniti koasa hinoluna. 

16 Be keke tie si hiva va madi la nia koe Zihova, sa kukuruna sa nana pepeso, sa 
hinoluna si kaqu ta pada koasa sinokudi ri na kiko linetelete, pu kaqu ta lete koasa 
pepeso. Sa hinoluna si kote padana ka manege puta poata siliva pa hopeke hiokona 
kilo kiko bale. 17 Be lopu sana va madia sa sa pepeso pa mudina sa vuaheni ziubili, 
sa doduruna sa hinoluna sa pepeso si ta hivae. 18 Ba be va madia sa tie si asa hola 
kaiqa vuaheni mumudi, si kaqu tavete vura nia sa hiama sa laena sa hinoluna koari 
na vuaheni saripu koa hola osolae kamoa sa vuaheni ziubili meke kaqu tava gore sa 


hinoluna koasa ninaedi rina vuaheni meke kamoa sa vuaheni ziubili. 19 Be hiva holu 
vagi pule nia sa tie sa inuma sapu va madi la nia sa, si kaqu holua sa koasa hinoluna, 


meke tomo la nia pule ka hiokona puta paseniti koasa padana. 20 Be vata holu nia 
sa sa inuma koa keke tie, ba kekenu si lopu holu vagi pule nia sa telena koe Zihova, 
si kote siana nia sa sa niniranira, pude holu vagi pule nia si asa. 21 Koasa vuaheni 
ziubili pule sapu korapa mae hoi, si kaqu Nana soti e Zihova sa tinago asa, gua asa 
ke kaqu tadi na hiama si asa. 

22 Be keke tie si va madi la nia koe Zihova, si keke inuma sapu ele holua sa, 23 sa 
hiama si kaqu tavete vura nia sa laena padadi ri na vuaheni osolae kamoa sa vuaheni 
ziubili, meke kaqu tabaria sa tie sa hinoluna koasa rane tugo asa, meke sa poata si 

kagu Nana e Zihova. 24 Koasa vuaheni ziubili sa inuma si kaqu tava pule la koasa pu 
tagona pa pinodalaena babe pa tutina. 
25 Sari doduru laedi si kagu ta tabara hinoludi koasa padapadana hopena tadi na 


hiama. 
26 Sa tuna kenuna sa kurukuru si ele Nana tu e Zihova; ke loke tie si kagu va madi 


pule la nia koe Zihova, guana nana vinariponi pa nana hiniva soti. Be guana sa tuna 
kenuna sina tuna bulumakao babe na tuna sipi babe na tuna goti si asa si ele nana tu 
e Zihova si asa, ?” ba sa tuna kenuna sa kurukuru sapu lopu viana pa dinogodogorae 
te Zihova pude na vina vukivukihi, si boka ta holu vagi pule koasa laena meke tomo 
la nia ka hiokona puta paseniti koasa hinoluna. Be lopu ta holu vagi pule si asa, sari 
na hiama si boka holua koa keke tie koasa padana sa hinoluna. 

28 Loke tie si boka holuholu nia babe holu vagi pulea, sa vinariponi sapu ele ta poni 
meke tava madi koe Zihova, be na tie, babe na kurukuru, babe na pepeso. Nana mo 
e Zihova si asa ninae rane.” 29 Sa tie sapu pada pude kagu tava mate sina sekea sa 
sa tinarae te Zihova, sa nana tinoa si lopu kagu tava malumu pude ta holu vagi pule, 
ba kagu tava mate tugo si asa. 

30 Keke pa manege koari doduru vinagi pa pepeso be na huiti babe na vua huda si 
asa, si te Zihova si arini.” 31 Be keke tie si hiva holu vagi pulea si keke tona, kagu 
holua sa sa padana sa hinolu meke tomo la nia ka hiokona puta paseniti si asa. 32 Keke 
koari doduru vina manege puta kurukuru, ta pausudi koa gamu si te Zihova. Pana ta 
nae sari na kurukuru, sari doduru vina manege puta si te Zihova. 3? Lopu kagu tavete 
valeania sa tie pu ari nana kurukuru, pude ta vizata si kaiga kurukuru kaleadi, meke 
lopu boka hobei tugo sa sari keke pa manege. Ba be varihobei ni sa sari na kurukuru, 
kaqu te Zihova beto sari karua kurukuru meke lopu kaqu tava malumu pude ta holu 
vagi pule si arini koa Sa. 

34 Arini sari na tinarae saripu tozi lani e Zihova koe Mosese pa toqere Saenai, pude 
tadi na tinoni Izireli. 

SA BUKA NINAEDI RINA TINONI 
NABA 
Sa Vinabakala 


Sa buka “Naba” si tozi vurani sari vivineidi rina tinoni Izireli pa varikorapadi ka 
made navulu puta vuaheni podalae totoso taluarae si arini pa Togere Saenai osolae 
la kamo pa Ovuku Zodani pa volosona sa popoa Kenani vasina sapu va tatara ni 
Tamasa pude tadirini. Sari na vivinei koasa buka hie, si na vivineina sa inene koari 
ka made navulu puta vuaheni pa soloso gega. Karua totoso si ta nae sari na sinokudi 
rina tinoni, gua asa ke ta pozae Naba sa buka hie. Sa ninae kekenu si ta tavete pa 
totosona koa si arini pa Togere Saenai, meke sa ninae vina rua si pa totoso kamoa rini 
sa Ovuku Zodani pa kali gasa rimata pa Kenani, totoso tata kamoa rini sa popoa tava 
tatarana pa Kenani. Pa mudina sa ninae kekenu sapu tavetia e Mosese, si taluarae si 
arini pa Togere Saenai meke la kamo pa Kadesi Banea pa volosona sa popoa Kenani. 
Koasa totosona asa si matagutu sisigiti si arini pude nuguru la koasa popoa asa, ke 
lopu la si arini. Koasa ginugua sapu lopu hite ranea rini se Zihova, sa Tamasa tadirini 
si va kilasi Sa si arini. Ke va enei Sa si arini koasa soloso gega, osolae mate si arini 
pu lopu ranea si Asa. Sari na tudia mo si kamoa pa kali gasa rimata koasa Ovuku 
Zodani. 

Ari kaiga butubutu si vagi va karovi rini sari na pepeso pa kali gasa rimata koasa 
Ovuku Zodani, ba ari kaiga butubutu Izireli pule si va namanama pude karovo koasa 
ovuku pude boka la vagi va karovi rini sari na pepeso pa Kenani gua sapu ele va 
tatara vekoni e Zihova koa rini. 


Sa buka hie si tozi vurani sari na vivineidi rina tie te Tamasa totoso tutuvi rini sari 
na tinasuna mamatadi. Soku totoso si matagutu si arini, meke sari na dia binalabala 
si malohoro gore taloa. Hoke zama va gore ia rini se Mosese sa dia koimata, meke 
lopu hiva nia tugo rini sa Tamasa. Tozi vura nia tugo sa buka hie sari na hahanana te 
Mosese. Ta dogoro sapu sari nana binalabala si niniradi hola pa linulina sa Tamasa. 
Hoke va bugoria rini si asa, ba lopu hite luari sa si arini, ba vahesia sa sa Tamasa 
meke taveti sa sari doduru tinavete gua sapu hivani Tamasa. Sa buka tugo hie si 
tozi vurani sari na hahanana te Zihova meke lopu hite hobe si Asa. Doduru totoso si 
tataruni Sa sari na Nana tinoni. Ba be malohoro si arini, meke kaiga totoso hoke kilu 
ia rini, meke korodia luli rini sari na Nana tinarae, ba kopu totokoni Sa, meke tokani 
Sa. 

Sari na Nati Pinaqapaqahana sa Buka 
Sari na tie Izireli si va namanama pude taluarae pa Togere Saenai. Hinia 1:1 kamo 
hinia 9:23 
a. Sa ninae tie kekenu. Hinia 1:1 kamo hinia 4:49 
b. Hopeke tinarae meke kinopu. Hinia 5:1 kamo hinia 8:26 
c. Sa Pasova vina rua. Hinia 9:1-23 

Toqere Saenai kamo la pa Moabi. Hinia 10:1 kamo hinia 21:35 

Sa inene likohaena sa popoa Moabi. Hinia 22:1 kamo hinia 32:42 

Ta tozi pule sari nati tinitona pu ta evana pa inene podalae Izipi meke kamo Moabi. 

Hinia 33:1-49 
Sari na tinarae totoso va namanama karovo la pa Zodani. Hinia 33:50 kamo hinia 
36:13: 


Sa Ninae Kekenu tadi na Tinoni Izireli 
1 Pa rane kekenuna sa sidara vina rua koasa vuaheni vina rua sipu taluarae pa 
popoa Izipi meke korapa koa pa soloso qega pa popoa Saenai si arini, si zama la 

koe Mosese se Zihova pa korapa Ipi Hopena,” 2 “Agoi meke Eroni si kagu naei sari 
na tie nomadi pa korapana sa butubutu Izireli, koari na dia butubutu meke na dia 
tatamana. Kagu kubere goreni gamu pozadi sari doduru tie, 3 sarini pu ka hiokona 
puta vuahenidi kamo koari na tie komihadi saripu pada pude somana pa vinaripera. 
4 Mi tepai, sari na baņara pude keke koari hopeke butubutu si tokani gamu. > Hire 
sari na pozadi: 

Koasa butubutu Rubeni, si e Elizua, sa tuna e Sedeu; 

6 koasa butubutu Simione, si e Selumieli, sa tuna e Zurisadai; 

7 koasa butubutu Ziuda, si e Nasoni, sa tuna e Aminadabi; 

8 koasa butubutu Isaka, si e Netanela, sa tuna e Zua; 

9 koasa butubutu Zeboloni, si e Eliabi, sa tuna e Heloni; 

10 koasa butubutu Iparemi, si e Elisama, sa tuna e Amihudi; 

koasa butubutu Manase, si e Qamalieli, sa tuna e Pedazu; 

11 koasa butubutu Benisimane, si e Abidani, sa tuna e Qitione; 

12 koasa butubutu Dani, si e Ahieza, sa tuna e Amisadai; 

13 koasa butubutu Asa, si e Paqieli, sa tuna e Okarani; 

14 koasa butubutu Qadi, si e Eliasapi, sa tuna e Dueli; 

15 koasa butubutu Napitalai, si e Ahira, sa tuna e Enani.” 

16 Arini sari na tie ta vizatadi koari hopeke butubutu, na koimata koari na hopeke 
dia butubutu soti. 17-18 Pa rane kekenuna sa sidara vina rua, koasa tinokae tadi 
ka manege rua baņara sara, si tioko varigarani e Mosese meke Eroni sari doduru 
butubutu, meke kubere goreni sari doduru tie, koari na butubutu na dia tatamana. 
Pozadi sari doduru tie saripu ka hiokona puta vuahenidi, meke kamo koari na tie 
komihadi, si ta kubere gore meke ta nae, 19 gua puta tugo sapu tozia Zihova. Pa 
korapa soloso qega, pa popoa Saenai, si kubere goreni Mosese pozadi sari doduru tie. 
20-46 Sari na tie saripu ka hiokona puta vuahenidi, kamo koari na tie komihadi, arini 
pu garo pa vinaripera, si ta kubere gore pozadi, koari na dia butubutu na tatamana, 
podalae koasa butubutu te Rubeni, sa tuna kenuna e Zekopi. Sari na ninaedi ri doduru 
tie si gua hire: 

koasa butubutu Rubeni, sa sinokudi ri na tie varipera si ari ka made navulu onomo 

tina lima gogoto; 

koasa butubutu Simione, sa sinokudi ri na tie varipera si ari ka lima navulu sia 

tina neta gogoto; 

koasa butubutu Qadi, sa sinokudi ri na tie varipera si ari ka made navulu lima tina 

onomo gogoto lima navulu puta; 

koasa butubutu Ziuda, sa sinokudi ri na tie varipera si ari ka zuapa navulu made 

tina onomo gogoto; 

koasa butubutu Isaka, sa sinokudi ri na tie varipera si ari ka lima navulu made 

tina made gogoto; 

koasa butubutu Zeboloni, sa sinokudi ri na tie varipera si ari ka lima navulu zuapa 

tina made gogoto; 

koasa butubutu Iparemi, sa sinokudi ri na tie varipera si ari ka made navulu tina 

lima gogoto; 

koasa butubutu Manase, sa sinokudi ri na tie varipera si ari ka tolonavulu rua tina 

karua gogoto; 

koasa butubutu Benisimane, sa sinokudi ri na tie varipera si ari ka tolonavulu lima 

tina made gogoto; 

koasa butubutu Dani, sa sinokudi ri na tie varipera si ari ka onomo navulu rua tina 

zuapa gogoto; 

koasa butubutu Asa, sa sinokudi ri na tie varipera si ari ka made navulu eke tina 

lima gogoto; 

koasa butubutu Napitalai, sa sinokudi ri na tie varipera si ari ka lima navulu neta 

tina made gogoto; 

Sa vinarigaraedi ri doduru tie varipera si ari ka onomo gogoto neta tina lima gogoto 

lima navulu puta: 

47 Sari na tie pa butubutu Livae mo si lopu ta kubere gore pozadi gua rina votiki 
butubutu, 48 sina zama se Zihova koe Mosese, 49 “Totoso kubere goreni gamu sari 
na pozadi ri na tie pu garodi pude varipera, si lopu kagu va somanae ia gamu sa 
butubutu Livae. 50 Ba kote va kopuni mo gamu koasa Oua Ipi Hopena meke sari 
doduru likakalae tanisa tinavete vasina, meke arini si kagu kopu nia na palekia totoso 
rizu gamu, meke koa vari likohae nia pa korapana sa kinoa tie. 51 Totoso rizu gamu 
koasa mia kinoa varigara, si kaqu pazu goreni ri na tie Livae sari na ipi meke kaqu 
va turu pulei koari na vasidi vaquradi. Be esei sa votiki tie sapu tata mae koasa Ipi 
Hopena, si kaqu tava mate tugo si asa. 52 Sari na tinoni Izireli si kaqu va turui sari 
na dia ipi, koari hopeke dia pukuna. Hopeke tie si kaqu koa koasa nana pukuna, 
pa kauruna sa nana pitipiti soti. 53 Ba sari na tie pa butubutu te Livae si kaqu koa 
kopu vari likohae nia sa Ipi Hope, pude loke tie Izireli si kaqu ene tata mae meke 
tava kilasa koasa binugoro te Zihova.” 54 Gua asa ke tavete betoi ri na tie Izireli sari 
doduru gua pu zamani e Zihova koe Mosese. 


2 


Vina Tonotodi rina Butubutu koasa Kinoa Vinarigara 

1 Zama la se Zihova koa ri Mosese meke Eroni: 2 “Pana va turui rina tinoni Izireli 
sari na dia ipi, hopeke rini si kaqu koa varigara koasa dia puku butubutu pa kauruna 
sa pitipiti tanisa butubutu meke sari na pitipiti tadi hopeke tutidia soti. Meke sari 
doduru hopehopeke pukudi si kaqu koa va seu hite vari likohae nia sa Ipi Hopena.” 

3 Sa butubutu te Ziuda, si kaqu va turui sari na dia ipi pa kali gasa rimata koasa 
Ipi Hopena, pa kauruna sa dia pitipiti. Hopeke puku tatamana si kaqu koa varigara 
pa tutidia. Sa koimata tanisa butubutu te Ziuda si e Nasoni, sa tuna e Aminadabi. 
4Sa ninae tanisa puku tie varipera te Ziuda si ari ka zuapa navulu made tina onomo 
gogoto. 5 Sa butubutu te Isaka si kaqu va turui sari na dia ipi kapae koe Ziuda pa 
kali gasa rimata. Sa koimata tanisa butubutu te Isaka si e Netanela, sa tuna e Zua, 
6 meke sa ninae tanisa puku tie varipera te Isaka si ari ka lima navulu made tina 
made gogoto. 7 Sa butubutu te Zeboloni si kaqu va turui sari na dia ipi kapae koe 
Isaka pa kali gasa rimata. Sa koimata tanisa butubutu te Zeboloni si e Eliabi, na tuna 
e Heloni, $ meke sa ninae tanisa puku tie varipera te Zeboloni si ari ka lima navulu 
zuapa tina made gogoto. ° Sa vinarigaradi ri doduru pu koa pa kali gasa rimata si 
ari ka keke gogoto vesu navulu onomo tina made gogoto tie. Sa butubutu te Ziuda si 
kote ene va kenue koa rini totoso taluarae la pa votiki vasina si arini. 

10 Sa butubutu te Rubeni, si kagu va turui sari na dia ipi pa kali mataonař”sa Ipi 
Hopena, pa kauruna sa dia pitipiti. Hopeke puku tatamana si kaqu koa varigara pa 
tutidia. Sa koimata tanisa butubutu te Rubeni si e Elizua, tuna e Sedeu. 1t Sa ninae 
tanisa puku tie varipera te Rubeni si ari ka made navulu onomo tina lima gogoto. 

12 Sa butubutu te Simione si kaqu va turui sari na dia ipi kapae koe Rubeni pa kali 
mataona sa Ipi Hopena. Sa koimata tanisa butubutu te Simione si e Selumieli, tuna e 
Zurisadai, 13 meke sa ninae tanisa puku tie varipera te Simione si ari ka lima navulu 
sia tina neta gogoto. 

14 Sa butubutu te Qadi si kaqu va turui sari na dia ipi kapae koe Simione pa kali 
mataona sa Ipi Hopena. Sa koimata tanisa butubutu te Oadi si Eliasapi, tuna e Dueli, 
15 meke sa ninae tanisa puku tie varipera te Oadi si ari ka made navulu tina onomo 
gogoto lima navulu. 

16 Sa vinarigaraedi ri doduru pu koa pa kali mataona sa Ipi Hopena si ari ka keke 
gogoto lima navulu eke tina made gogoto lima navulu. Sari ka neta butubutu pa kali 
mataona si kagu ene luli koa ri ka neta butubutu saripu ta turana koe Ziuda, totoso 
taluarae la pa votiki vasina si arini. 

17 Sari na tie pa butubutu te Livae si kagu ene pa varikorapadi ri doduru tie Izireli. 
Kote luli rini sari ka onomo butubutu kekenu meke palekia rini sa Ipi Hopena. Hopeke 
butubutu si kagu ene luli koari hopeke dia pitipiti pa dia inene la. 

18 Sa butubutu te Iparemi si kagu va turui sari na dia ipi pa kali lodu rimata koasa 
Ipi Hopena pa kauruna sa dia pitipiti. Sa koimata tanisa butubutu te Iparemi si e 
Elisama, tuna e Amihudi, 19 meke sa ninae tanisa puku tie varipera te Iparemi si ari 
ka made navulu tina lima gogoto. 

20 Sa butubutu te Manase si kagu va turui sari na dia ipi kapae koe Iparemi pa 
kali lodu rimata koasa Ipi Hopena. Sa koimata tanisa butubutu te Manase si e 
Qamalieli, tuna e Pedazu, 21 meke sa ninae tanisa puku tie varipera te Manase si 
ari ka tolonavulu rua tina karua gogoto. 

22 Sa butubutu te Benisimane si kaqu va turui sari na dia ipi kapae koe Manase pa 
kali lodu rimata koasa Ipi Hopena. Sa koimata tanisa butubutu te Benisimane si e 
Abidani, tuna e Qitione, 23 meke sa ninae tanisa puku tie varipera te Benisimane si 
ari ka tolonavulu lima tina made gogoto. 

24 Sa vinarigaraedi ri doduru pu koa pa kali lodu rimatana sa Ipi Hopena si ari ka 
keke gogoto vesu tina keke gogoto. Sari ka neta butubutu pa kali lodu rimata si kaqu 
ene luli koa sa butubutu te Livae, totoso taluarae la pa votiki vasina si arini. 

25 Sa butubutu te Dani si kaqu va turui sari na dia ipi pa kali gede” sa Ipi Hopena 
pa kauruna sa dia pitipiti. Sa koimata tanisa butubutu te Dani si e Ahieza, tuna e 
Amisadai, 26 meke sa ninae tanisa puku tie varipera te Dani si ari ka onomo navulu 
rua tina zuapa gogoto. 

27 Sa butubutu te Asa si kaqu va turui sari na dia ipi kapae koe Dani pa kali gede 
koasa Ipi Hopena. Sa koimata tanisa butubutu te Asa si e Paqieli, tuna e Okarani, 
28 meko sa ninae tanisa puku tie varipera te Asa si ari ka made navulu eke tina lima 
gogoto. 

29 Sa butubutu te Napitalai si kagu va turui sari na dia ipi kapae koe Asa pa kali 
gede koasa Ipi Hopena. Sa koimata tanisa butubutu te Napitalai si e Ahira, tuna e 
Enani, 30 meke sa ninae tanisa puku tie varipera te Napitalai si ari ka lima navulu 
neta tina made gogoto. 

31 Sa vinarigaraedi ri doduru pu koa pa kali gede koasa Ipi Hopena si ari ka keke 
gogoto lima navulu zuapa tina onomo gogoto. Sari ka neta butubutu pa kali gede 
koasa Ipi Hopena si kagu ene luli koa sa butubutu te Benisimane, totoso taluarae la 
pa votiki vasina si arini. 

32 Sari na vinarigaraedi ri doduru tinoni Izireli koari na dia pinagaha na pukudi si 
ari ka onomo gogoto neta tina lima gogoto lima navulu tie. 33 Gua tugo sapu tozi nia 
e Zihova koe Mosese, si lopu ta kubere gore turanae tugo koari na tinoni Izireli, sari 


na tie koasa butubutu te Livae. | aa , i , 
34 Gua asa, ke taveti ri doduru tinoni Izireli, sari doduru gua pu tozi nia e Zihova 


koe Mosese. Hopeke va turu ipi varigara pa kauruna sa dia pitipiti soti koari hopeke 
dia butubutu, meke koari dia butubutu soti tugo si ene luli varigara tugo si arini. 

Sari na Tuna Koreo e Eroni , , , 
1 Hire sari na tatamana tadi Eroni meke Mosese pa totoso sipu zama la se Zihova 


koe Mosese pa toqere Saenai. 2 Ari ka made sari na tuna koreo e Eroni: e Nadabi sa 
kenuna, e Abihu, e Eleaza meke e Itamara.” 3 Na hiama ta vizatadi meke tava madidi 
si arini, 4 ba se Nadabi meke Abihu si tava mate sipu evania ri karua sa sinea pa 
kenuna e Zihova; na veko turanae motete na oto huda humana lea sapu lopu madina 
pa sirana sapu tozia e Zihova pa korapa popoa qega pa Saenai. Loke tudia sari karua, 
ke ari Eleaza meke Itamara mo si tavetia sa tinavete hiama pa totoso te Eroni.” 


Sari na Tie Livae mo si Ta Vizata pude Tavetia sa Tinavete Hiama 

5 Zama la koe Mosese se Zihova, $ “Mu turana mae nia koe Eroni sa butubutu te 
Livae; mamu va madi si arini pude tavetavete toka nia se Eroni koasa tinavete hiama. 
7 Kaqu toka nia rini si asa meke sari na tinoni Izireli pude taveti sari na tinavete 
hiama, pu ta hivae koasa Ipi Hopena pa kenuna e Zihova. 8 Kaqu kopuni rini sari 
doduru likakalae tanisa Ipi Hopena, meke kaqu tavetaveteni rini pude tokani sari 


doduru tinoni Izireli koari na dia vinatabena sa tinarae te Zihova. 9 Sa tinavete tadi 
na tinoni pa butubutu te Livae, si pude toka nia mo se Eroni meke sari na tuna koreo. 


10 Kaqu vizatia goi se Eroni meke sari na tuna koreo, pude taveti sari na tinavete tana 
hiama, ba sa votiki tie sapu hiva tavete luli sari na tinavete gua arini si kaqu tava 


mate.” 
11 Zama koe Mosese se Zihova, 12-13 “Sari na tie pa butubutu te Livae si Taqarau 


kamahire. Totosona va matei Rau sari doduru tudia koreo kenudi ri na tinoni Izipi, 
si va madi Rau, pude Taqarau soti, sari hopehopeke tudia koreo kenudi ri doduru 
tatamana Izireli, meke sari doduru tudia kenudi ri na kurukuru. Ego, sari na tuna 
koreo e Livae si hobei sari na tuna koreo kenudi rina tie Izireli. Ba kaqu Taqarau 


tugo si arini. Ura, Arau se Zihova.”” 


Sa Ninaedi rina Tie pa Butubutu te Livae 

14 Pa korapa qega pa popoa Saenai, si tozi nia e Zihova se Mosese, 15 pude kubere 
goreni pozadi sari na tuna koreo e Livae, koari hopeke dia butubutu na tatamana. 
Naei sari doduru tudia koreo keke sidaradi podo gua babe hola nia, 16 meke tavetia 
tugo e Mosese sapu gua asa. 17-20 Ẹ Livae si ka neta tuna koreo. Ari Qerisoni, Kohati 
meke Merari. Arini sari na tiatamadia rina butubutu saripu gore mae koari na 
pozadia si hire: Se Qerisoni si karua tuna koreo: Ari Libini meke e Simei. E Kohati si, 
ari ka made sari tuna koreo: Ari Amaramu, Izihara, Heboroni, meke Uzieli; se Merari 
si karua tuna koreo: Ari Mahili meke e Musi. Arini si tuti gore maedi koe Merari pa 


butubutu Livae. SE , , o. o. 
21 Sa butubutu te Qerisoni, si podalae ni sari na tatamana te Libini meke Simei. 


22 Sari vinarigaraedi ri na tuna koreo pu keke sidaradi podo gua meke hola, saripu 
somana ta kubere gore, si ari ka zuapa tina lima gogoto. 23 Sa butubutu hie si kaqu 
koa varigara pa kali lodu rimata, pa mudina sa Ipi Hopena, 24 meke se Eliasapi sa 
tuna e Laela, si na koimata koasa butubutu hie. 25 Sari na tie hire, si kaqu kopu 
nia sa Ipi Hopena, sari na poko nobina pa korapana meke pa sadana, sa goba poko 
nugunuguruana, 26 sari na goba poko pa vari likohaena sa pavasa tanisa Ipi Hopena 
meke sa hope, meke kaqu kopu nia rini sa goba poko koasa nuqunuquruana tanisa 
pavasa meke sari na aroso pusipusiana tana ipi meke sari doduru tinavete la gua 
koasa kinopudi rina tinitona arini. 

27 Sa butubutu te Kohati si podalaeni sari na tatamana te Amaramu, Izihara, 
Heboroni, meke Uzieli. 28 Sa vinarigaraedi rina tuna koreo pu keke sidaradi podo gua 

meke hola, saripu somana ta kubere gore, si ari ka zuapa tina lima gogoto. Sa tinavete 
tadirini si pude kopuni sari doduru tinitona tanisa Ipi Hopena. 2? Sa butubutu hie 
si kaqu koa varigara pa kali mataona” sa Ipi Hopena, 30 meke se Elizapani, sa tuna 
e Uzieli, si na koimata koasa butubutu hie. 31 Sari na tie hire si kaqu kopu nia sa 
Bokese tanisa Vinariva Egoi, sa tevolo, sa tuturuana zuke, sari na hope, sari doduru 
likakalae saripu tavetaveteni rini koasa ipi, meke sa poko goba pa Lose Hopena pa 
Hopena meke sari doduru tinavete la gua pude tavetaveteni meke kopuni rini. 

32 Sa koimata tadi na tie pa butubutu te Livae, si e Eleaza, na tuna koreo e Eroni sa 
hiama. Sa tinavete tanisa, si pude kopuni sarini pu somana pa tinavete pa korapana 
sa vasina Hopena. 

33 Sa butubutu te Merari, si podalaeni sari na tatamana tadi Mahili meke Musi. 
34 Sa vinarigaraedi rina tuna koreo pu keke sidaradi podo gua meke hola, saripu 
somana ta kubere gore pozadi, si ari ka onomo tina karua gogoto. 35 Se Zurieli, sa 
tuna koreo e Abihaili, si na koimata koasa butubutu asa. Sa butubutu hie si kaqu koa 
varigara pa dia ipi pa kali gede” koasa Ipi Hopena. 36 Meke sa tinavete tadirini, si 
pude kopuni sari na hopeke kukuruna sa Ipi Hope, sari na huda barabara, sari na 
gaso pilipilivaratana, sari na dedegerena, sari na vovoina siliva, meke sari doduru 
tinavete la gua pude tavetaveteni meke kopuni rini. 37 Meke kopuni tugo rini sari na 
dedegerena, sari na vovoina, sari na tupili, meke sari na aroso pusipusiana tanisa 
gobagoba poko vari likohaena sa Ipi Hopena. 

38 Mosese, Eroni meke sari na tudia koreo si kaqu va turui sari na dia ipi pa kenuna 
sa Ipi Hopena pa kali gasa rimata. Sa dia tinavete rini si pude va enea sa tinavete, 
sapu ta tozi nia rini koasa vasina hopena, pude tokani sari na tinoni Izireli. Be esei 
sapu mae ene tata ia sa vasina hopena asa si kaqu tava mate. 39 Sa vinarigaraedi 
rina tuna koreo pu keke sidaradi podo gua meke hola, saripu somana ta kubere gore 
pozadi koe Mosese meke Eroni pa hopeke dia puku tatamana gua sapu ele garunu 
nia se Zihova, si ari ka hiokona rua tina. 


Vagi Hobea ri na Tie pa Butubutu te Livae sa Pinodo Kekenu pa Koreo 

40-41 Zama koe Mosese se Zihova, “Sari doduru tumia koreo podo kenudi pa 
butubutu Izireli si Taqarau beto. Ke mamu kubere gore betoi pozadi sari doduru 
koreo Izireli saripu podo kenudi, saripu keke sidaradi podo gua meke hola. Ba sa 
hinobedi rini, si hivani Rau sari na tie pa butubutu te Livae si pude Taqarau. Meke 
gua tugo sari na rovana bulumakao tadi na tie pa butubutu te Livae si kaqu hobeni 
koari na rovana bulumakao tudia kokoreo podo kenudi tadi tie Izireli. Sina Arau se 
Zihova!” 42 Va tabe se Mosese, meke kubere gore betoni sa sari doduru tudia koreo 
kenudi 43 saripu keke sidara pododi gua meke hola; sa vinarigaraedi si ari ka hiokona 
rua tina karua gogoto zuapa navulu neta. 

44 Zama la koe Mosese se Zihova, ^! “Ego, kamahire mamu va madi sari na tie pa 
butubutu te Livae, pude Taqarau na hinobedi ri doduru koburu haha koreo kenudi 
pa butubutu Izireli; mamu va madi tugo sari na rovana bulumakao tadi na tie pa 
butubutu te Livae, na hinobedi ri pu podo kenudi koari na rovana bulumakao tadi 
pa Izireli. 46-47 Ari karua gogoto zuapa navulu neta sinokudi sari na koburu koreo 
haha podo kenudi tadi na tinoni pa butubutu Izireli, si soku holani rini sarini pa 
butubutu te Livae, gua asa ke, mamu holu hobei gamu si arini. Mamu vagi ka lima 
poata siliva padana sa hinoluna pa keke. Kaqu ta pada mamatana sa poata siliva 
sapu hoke pada nia pa keke sekeli mamatana pa tinavete koasa Ipi Hopena. 48 Mamu 
vala nia sa poata hie koe Eroni meke sari na tuna koreo.” 49 Tavete betoi Mosese si 

hire 50 meke vagi sa sari ka keke tina neta gogoto onomo navulu lima poata siliva 
51 meke vala i koe Eroni meke sari na tuna koreo. 


4 


Sari na Tinavete tadi na Tuna Kohati pa Butubutu Livae 

1 Zama la koe Mosese se Zihova, 7 “Mu naei sari na tie pa butubutu te Livae sari 
na tuna koreo Kohati. Pagahi pa butubutu na tatatamana, 3 mamu kubere goreni 
sari doduru pozadi ri na tie, pu ka tolonavulu meke kamoa lima navulu vuahenidi, 
saripu bokabokadi pude tavetavete pa korapa Ipi Hopena pa kenuna e Zihova. 4Kaqu 
tavetavete ni rini sari na likakalae hopedi pa hopedi. 

5 Pana va namanama sa butubutu te Izireli pude taluarae la pa votiki popoa, se 
Eroni meke sari na tuna koreo si kaqu nuquru la pa korapa Ipi Hopena, meke kaqu 
vagi va gorei rini sari na poko goba pa kenuna sa Bokese Vinariva Egoi meke nobi 
nia koasa Bokese. $ Kagu va hake ulue la nia rini sa nobinobi kapu rumu, meke kagu 
ivara la nia rini si keke poko bulu ninirana pa batuna meke kaqu va nuquru lani rini 
sari na huda palepalekeana. 

7 Koasa tevolo pa kenuna e Zihova, si kaqu ivara nia rini sa poko bulu, meke kaqu 
vekoi rini vasina sari na peleta, meke kaiqa vovoina, na baolo, meke sari na zagi 
tana napo vaeni; sari na bereti si lopu kaqu makudo hake dia mo koasa tevolo. 
8 Kaqu repahia rini sa poko ziņara, meke va hake ulue ia koari doduru tinitona 
hire, meke kaqu nobi nia kapu rumu, meke tiqe zukuru nuguru lani sari karua huda 
palepalekeana. 

9 Kaqu vagia rini si keke poko bulu, meke nobia sa tuturuana zuke meke sari 
na zukena, turanae ni sari na nopihi na palepalekeana tinitona meke sari doduru 
vovoina oela olive. 10 Kaqu hadei rini sari doduru likakalae arini koa keke kapu 
rumu meke vekoi rini koa keke tinitona palepalekeana, pude paleki. 

11 Beto asa, si kaqu ivara nia rini si keke poko bulu pa batuna sa hope qolo, meke 
nobi nia keke kapu rumu meke tiqe zukuru nuquru lani sari na huda palepalekeana. 
12 Kaqu vagi rini sari doduru likakalae saripu tavetavete ni rini pa korapa Ipi Hopena, 
meke hadei koa keke poko bulu si arini, meke nobi koa keke kapu rumu si arini, 
meke la vekoi koa keke tinitona palepalekeana. 13 Kagu va vura pani rini sari na eba 
koasa hope boronizi tana vina vukivukihi, meke kaqu nobi nia rini sa poko pepolo 
pa batuna sa hope. 14 Kaqu va hakei rini koasa hope sari doduru likakalae, saripu 
tavetaveteni rini pa vinahesi koasa hope, sapu sari na raro boronizi pude oki pani 
sari na eba, sari na poka ililiriana masa, sari na raro boronizi pude tana nika, meke 
sari na besini boronizi pude tana sisiruana ehara, meke kaqu nobi ni koa keke kapu 
rumu si arini, meke va hakei koa keke tinitona palepalekeana. 15 Meke sipu ele nobi 
ri Eroni meke sari na tuna koreo sari doduru likakalae arini, meke pana kamoa sa 
totoso pude taluarae sa butubutu te Izireli, si kaqu mae sa butubutu te Kohati meke 
paleki sari na tinitona madidi. Sari na tie pa butubutu te Kohati, si lopu kaqu tanini 
sari na tinitona hopedi arini, be lopu gua si kote mate si arini. 

Arini sari na tinavete tadi na tie pa butubutu te Kohati, pana tava rizu sa Ipi Hopena. 

16 Sa tinavete te Eleaza, sa tuna koreo e Eroni sa hiama, si pude kopu nia sa Ipi 
Hopena meke sari na tinitona tanisa meke sa doduruna sa tinavetavete koasa Ipi 
Hopena sapu na oela tadi na zuke, na oto huda humana lea, meke na vinariponi 
huiti sapu kaqu ta vala doduru totoso, na oela hopena tana vina madi, meke sari 
doduru tinitona pa korapa Ipi Hopena saripu ele tava madidi koe Zihova.” 

17 Meke Zama la koe Mosese meke Eroni se Zihova, 18 “Mi kopuni sari na tie pa 
butubutu te Kohati, 19 pude lopu tava mate, pude lopu tata mae koari na tinitona 
hope pa hopedi hire si arini. Pude lopu vata evania sapu gua asa, si lopu kaqu dogori 

rini sari na tinitona hopedi. Se Eroni meke sari na tuna koreo si kagu nuguru la, 
meke hopeke tozia koari na tie, sa tinavete sapu kote tavetia sa. 20 Ba sari na tuna 
Kohati si lopu kagu nuguru la pa korapa Ipi Hope, meke dogori rini sari na hiama 
sipu korapa va namanama i rini sari na tinitona madidi pude ta paleke va rizu,” gua. 


Sari na Tinavete tadi na Tuna Qerisoni pa Butubutu te Livae 


21 Zama la koe Mosese se Zihova, 2 “Mu naei sari na tuna Qerisoni pa butubutu 
te Livae, pa hopeke dia butubutu na tatamana. 23 Mamu kubere goreni sari doduru 
pozadi ri na tie, pu ka tolonavulu puta vuahenidi meke kamoa lima navulu vuahenidi, 
saripu bokabokadi pude tavetavete pa korapa Ipi Hopena pa kenuna e Zihova. 24 Sari 
na dia tinavete si pude paleki sari na tinitona hire: 25 Sa Ipi Hope, sari na poko pa 
korapana, sari na poko pa sadana, sa poko nobi kapu rumu niņirana pa batuna, sa 
poko goba pa sasadana, 26 sari na gobagoba poko, meke sari na aroso pusipusiana vari 
likohaena sa Ipi Hopena meke sa hope, sari na poko goba pa sasadana sa pavasa, 
meke sari doduru tinitona saripu kaqu tavetaveteni rini koari na gobagoba poko. 
Kagu taveti rini sari doduru tinavete saripu ta hivae koari na tinitona arini. 27 Kaqu 
kopuni ri Mosese meke Eroni sapu taveti ri na tuna Qerisoni sari doduru dia tinavete 
meke paleke betoi rini sari doduru likakalae pu va kopuni ri Eroni meke sari na tuna 
koreo koa rini. 28 Arini sari na tinavete koasa butubutu te Qerisoni pa Ipi Hopena. 
Kaqu paleki rini sari na tinitoņa tanisa Ipi Hopena koasa vina tonoto te Itamara sa 
tuna koreo e Eroni sa hiama.” 


Sari na Tinavete tadi na Tuna Merari pa Butubutu te Livae 


29 Zama se Zihova koe Mosese pude naei sari na tuna Merari pa butubutu te Livae, 
podalae koari na dia butubutu hitekedi na tatatamana te Merari, 30 meke kaqu kubere 
goreni rini pozadi sari doduru tie nomadi sapu tolonavulu vuahenidi meke kamoa 
lima navulu vuahenidi, sarini pu bokabokadi pa tinavete pa korapa Ipi Hopena pa 
kenuna e Zihova. 31 Sa dia tinavete si pude paleki sari na huda barabarana sa Ipi, 
sari na gaso pilipilivarata, na dedegere, meke sari na vovoina vasina turu sari na 
barabara tanisa Ipi Hope, 32 meke gua tugo sari na dedegeredi rina gobagoba poko 
vari likohaena sa pavasa, sari na dedegerena, sari na vovoina, meke sari na aroso 
pusipusiana, meke sari na tupili, meke sari doduru vinari hodahodaena pude tana 
vinaturuna. Hopeke tie si kaqu palekia gua sapu tozi nia Eroni koasa. 33 Arini sari 
na tinavete saripu kaqu taveti rina tuna Merari pa butubutu Livae koasa Ipi Hopena; 
kaqu paleki rini si arini pa vina tonoto te Itamara, sa tuna koreo Eroni sa hiama. 


Sa Ninaedi ri na Tuna Livae 

34-48 Lulia Mosese meke Eroni meke sari na koimata pa butubutu Livae sa zinama 
te Zihova, meke naei rini sari ka neta butubutu te Livae, ari Kohati, Qerisoni meke 
Merari. Meke nae va hiteke gorei rini koari hopeke dia butubutu na tatatamana meke 
tige kubere goreni rini pozadi sari doduru tie nomadi podalae tolonavulu vuahenidi 
meke kamoa lima navulu vuahenidi saripu bokabokadi pa tinavete koasa Ipi Hopena 
pa kenuna e Zihova, meke hire sari na sinokudi rini: 

Koasa butubutu Kohati si ari ka karua tina zuapa gogoto lima navulu tie. 

Koasa butubutu Qerisoni si ari ka karua tina onomo gogoto tolonavulu tie. 

Koasa butubutu Merari si ari ka neta tina karua gogoto tie. 

Sa vinarigaraedi ri doduru tie si ari ka vesu tina lima gogoto vesu navulu. 
49 Hopeke tie si ta nae pa ginarunu te Zihova koe Mosese, meke pa ginarunu tugo 
te Zihova koe Mosese si ta poni tinavete sari hopeke tie pude paleki sari na tinitona 
tanisa Ipi Hopena. 

Tinaraena sa Vina Via o Ka 
1 Zama se Zihova koe Mosese, 7 “Mu tozini sari na tinoni Izireli pude va rizu ilolae 


i sari doduru tie pa korapa kinoa tie saripu koai na minoho kaleadi kapudi, babe na 
minoho malea, na vura muzi kukuru tinidi, meke sarini pu tigui sari na tie matedi. 
3 Mu va rizu ilolae i sari na tinoni bonidi koasa hahanana vina madi, pude lopu kaqu 
va bonia rini sa kinoa tie, vasina koa ia Rau.” 4 Va tabe sari na tinoni Izireli meke va 
rizu ilolae i rini sari na tie bonidi pa kinoa tie. 


Tinaraena sa Hinerehere koari na Tinavete Kaleadi 

5 Zama se Zihova koe Mosese,” 6 “Sari na vina tumatumae hire, si pude tadi na 
tinoni Izireli. Pana lopu va tabea sa tie se Zihova meke lopu tavete va leana la koa 
ke tie, 7 si kaqu helahelae nia sa sa nana sinea, meke vala nia sa sa doduruna sa 
hinerehere, meke tomo pule la nia pule ka hiokona puta paseniti la koasa tie pu va 
kaleana la ia sa. 8 Ba be mate sa tie sana meke loke turanana soti si toa pude boka 
vagi sapu gua here nia sa tie pu tavete va kaleana, si kaqu ta vala koe Zihova sa hinere 
asa pude tanisa hiama. Sa hinere asa meke sa sipi kokoreo pude na vina vukivukihi 
hinerehere, si ta vala beto koasa hiama. 9 Sari doduru vinariponi madidi, saripu poni 
lani ri na tinoni Izireli koe Zihova, si tanisa hiama pu ade vagidi si arini. 10 Sari na 
vinariponi saripu ta vala koasa hiama si tanisa hiama mo.” 


Tinaraena sa Vina Potupotu tadi na Palabatu koari na dia Barikaleqe 

11 Zama se Zihova koe Mosese, 12-14 “Tozi koari na tinoni Izireli sari na tinarae hire: 
‘Be ta evana sapu va potupotu nia keke palabatu sa nana barikalege, na lopu kokoa 
noso koasa si asa, meke rovea sa palabatu sapu ele baratia sa si keke votiki tie, meke 
va boni pule nia si asa, gua. Ba lopu gilana valeania sa palabatu, sina hokara tomea 
sa nana barikaleqe sapu gua asa, sina loke tie boka va sosodea, meke lopu ele ta 
poho sapu tavetia sa si asa. Babe ta evana sapu va potupotu nia sa palabatu sa nana 
barikaleqe, ba lopu tavetia sa barikaleqe sapu gua asa. 15 Koari ginugua arini si kaqu 
turana la nia sa palabatu sa nana barikaleqe koasa hiama. Kagu paleki tugo sa sari 
na vinariponi kaqu ta hivaedi, keke kilo palava bale, ba lopu kaqu zoropo nia oela 
olive sa si asa, ba be veko turania oto huda humana lea si asa, sina na vinariponi mae 
guana pa pinotupotu tanisa palabatu si asa, pude va vura va bakalia sapu hinokarana 


ba lokari siasa.” , , 
16 Kaqu turania sa hiama sa barikaleqe, meke va turua pa kenuna sa hope pa 


kenuna Zihova. 17 Kaqu zoropo lani sa si kaiqa kolo hopena, pa korapana keke baolo 
patu, meke kaqu pudiki vagi sa si kaiqa kavuru, saripu koa pa pepeso koasa Ipi 
Hopena, meke vekoi pa kolo, pude va pasa ia si asa. 18 Beto asa si kaqu rupahia sa 
sa kaluna sa, barikaleqe, meke kaqu va tanini nia sa sa vinariponi palava pa limana 
sa barikaleqe. Kaqu taninia nana sa hiama pa limana sa baolo, sapu koa ia na kolo 
pasana tana lineveleve. 19 Kaqu tozi nia sa hiama sa barikaleqe pude va ego ia sa 
sa zinama tokotokoro sapu zama nia sa. “Be lopu barabarata si goi, si lopu kaqu 
novaligo sa lineveleve, sapu kaqu vatua sa kolo pasana hie. 20 Ba be ele barabarata 
si goi, 21 si mani ta levei koe Zihova sa pozamu koari na tie, meke kaqu va viziria sa 
sa kokoana koburu tamugoi meke kaqu moqo sa bogumu. 22 Kaqu nuquru sa kolo 
pasana pa korapa tiamu meke kaqu moqo sa bogumu, meke sa kokoana tana koburu 
si kaqu viziri.” 

Kagu olana sa barikaleqe, “Va egoa rau, mani evania e Zihova sapu gua asa.” 

23 Meke kaqu kubere gore nia sa hiama sa lineveleve meke kaqu nuzapa pania kolo 
pasana sa pa korapa baolo sa kinubekubere. ?4 Ba sipu lopu ele va napo nia sa koasa 

barikalege sa kolo, sapu kote va sigiti hola ia si asa, 53 si kaqu ade vagia sa hiama pa 
limana sa barikalege sa vinariponi palava, meke kaqu ovulu sage nia sa pa kenuna 
Zihova pude va madia koe Zihova, meke tiqe paleke la nia koasa hope. 26 Kaqu tanini 
va siņi nia palava sa sa limana, pude va balabala nia sa vinariponi koe Zihova, meke 
tiqe kaqu la sulua sa pa hope. Beto asa, si kaqu va napo nia sa koasa barikaleqe sa 
kolo pasana. ?7 Be ele barabarata si asa, sa kolo si kaqu va sigiti hola ia si asa, meke 
kaqu moqo sa boguna meke sa kokoana tana koburu si kaqu viziri. Meke sa pozana 
si kaqu ta levei koari nana tinoni. 28 Ba be lopu sea si asa, si lopu kagu ta sigiti nia 
sa sa tinalevei, kote boka podo nana koburu mo si asa. 

29-30 Asa sa tinaraena sa palabatu sapu konokono meke va potupotu nia sa nana 
barikalege sapu be ele barabarata gua. Kaqu tava turu pa kenuna e Zihova sa 
barikaleqe, meke sa hiama si kaqu lulia sa tinaraena sa vinapotupotu hie. 31 Sa 
palabatu si lopu ta pusi nia sa sa sinea, ba sa barikaleqe tu, be guana ele sea si 
asa, si kagu ta sigiti nia sa sa nana sinea.” 

Sari na Tie pu Lulia sa Tinarae tadi na Naziraiti 

1 Tozi nia e Zihova se Mosese, 2 “Mamu tozini sari na tinoni Izireli sari na tinarae 
hire: ‘Be keke tie babe keke barikaleqe, si tavetia si keke nati vina tatara madina, 
pude ta evaņae keke Naziraiti, meke va madi pule nia si asa koe Zihova, 3 si lopu 
kaqu napo ia sa sa napo vaeni meke na bia. Lopu kaqu napoi sa sari na votivotiki 
napo pu ta tavete mae guadi koari na vua qurepi babe henai sari na vua qurepi, 
babe sari na vua qurepi pu ele tava popadi.” 4 Sipu korapa koa na tie Naziraiti si 
asa, si lopu kaqu hena ia sa si keke toņa sapu mae guana koasa vuana sa huda vaeni, 
babe na kikona na kapuna sa qurepi. 

5 Koari na totoso sipu lulia sa sa vina tatara tanisa Naziraiti, si lopu kaqu kotoi sa 
sari na kaluna babe neri pani sari na gumina. Kaqu lulia sa sa vina tatara doduru 
totoso, sipu va madia sa sa nana tinoa koe Zihova, meke kaqu toqolo va nomai sa sari 
na kaluna na gumina. 6-7 Sari na kaluna, si na vina gilagilana sa vina madina koe 
Zihova, meke lopu kaqu tata la ia tugo sa sa tie matena; be guana sa tamana, tinana, 
tasina koreo, babe tasina vineki soti si asa, ba lopu kaqu tata la ia sa sa tie matena. 
8 Sipu koa na tie Naziraiti si asa, si tava madina si asa koe Zihova. 

9 Be tata la ia sa tie Naziraiti si keke tie sapu mate va hodaka, si ele tava boni sa 
kaluna; ka zuapa rane si kaqu aga si asa, meke kagu tiqe neri pani sa sari na kaluna 
na gumina. 1° Koasa rane vina vesu, si kagu paleke maeni sa si karua kukuva, meke 
karua baruku koasa hiama, pa sasadana sa Ipi Hopena pa kenuna e Zihova. 11Sa 
hiama si kaqu va vukivukihi nia si keke koari karua, pude na vina vukivukihi tana 
sinea, meke sa vina rua si tana vina vukivukihi va uququ. Ta tavete sa nana vina via 
madina asa, sina tata la ia sa sa tie matena. Pa rane tugo asa, si kaqu va madi pulei 
sa tie sari na kaluna; 12 meke sa nana totoso, sipu koa na tie Naziraiti si asa si kaqu 
tava madi pule koe Zihova si asa. Sari na totoso ele holadi, si lopu kaqu ta balabalae 
sina sari na kaluna pu tava madidi, si ele tava boni. Kaqu paleke mae nia sa si keke 
tuna sipi keke vuahenina pude na vina vukivukihi vinatonoto gale koasa vina tatara 
kekenu sapu lopu va hokotia sa. 

13 Pana ele hokoto beto sa totoso tanisa vina tatara tanisa tie Naziraiti, si kaqu 
tavetia sa sa vina madi. Kaqu la si asa koasa sasadana sa Ipi Hopena,” 14 meke kaqu 
ponia sa koe Zihova ka neta kurukuru loke ari kisakisadi: keke tuna sipi kokoreo, 
keke vuahenina, pude tana vina vukivukihi va uququ, keke tuna sipi mamagota, keke 

vuahenina, pude na vina vukivukihini tana sinea, meke keke sipi kokoreo, pude tana 
vina vukivukihi binaere, 15 turanae koari na dia vinariponi huiti na vinariponi kolo 
vaeni, meke keke epata bereti sapu loke isitina. Sa bereti asa si kagu ta tavete pa 
palava memehena sapu henia oela olive, meke bisikiti manivisidi sapu ta nuzapae 
oela olive, meke tomo la sari na huiti na vaeni, puta hivae pude tana vina vukivukihi. 

16 Doduru hire si kagu ponia sa hiama koe Zihova: na vina vukivukihi tana sinea 
meke na vina vukivukihi va uququ; 17 beto asa si kaqu va vukivukihi la nia sa koe 
Zihova sa sipi kokoreo, pude na vina vukivukihi binaere koe Zihova, turaņae nia sa 
epata bereti sapu loke isitina meke na vinariponi huiti na napo vaeni. 18 Meke beto 
asa sa tie Naziraiti si kaqu ene la koasa sasadana sa Ipi Hopena, meke kaqu neri pani 
sa tie Naziraiti sari na kaluna, meke veko lani pa korapa nika tanisa vina vukivukihi 
binaere. 

19 Pa mudina, sipu ta raro sa avarana sa sipi kokoreo, si kagu vagia sa hiama 
sa avarana sapu ta rarona, meke ponia koasa tie Naziraiti, turanae nia keke bereti 
nomana, meke keke bisikiti manivisina, sapu koa pa korapana sa epata. 20 Beto asa, sa 
hiama si kote ovulu sageni pude va madi koa Rau Zihova; na vinariponi tava madidi si 
arini tanisa hiama, turanae nia sa ragaragana meke sa pudapudana sa sipi kokoreo. 
Beto tu hoi, si kote boka napo vaeni sa tie Naziraiti. 2! Arini tu sari na tinarae tadi na 
tie Naziraiti totoso va tatara nia rini keke nati vina tatara madina, pude ta evanae na 
tie Naziraiti. Kagu tavete betoi rini sari na tinarae arini turanae ni sari na vinariponi 
na vina vukivukihi gua sapu ele ta tozi ni rini totoso va tatara nia rini sa dia vina 
tatara koe Zihova.”” 


Sa Minana tadi na Hiama 

22 Zama la koe Mosese se Zihova, 23 “Tozi nia se Eroni meke sari kasa tuna koreo 
pude zamani sari na zinama gua hire totoso mana ni gamu sari na tinoni Izireli: 
24 ‘Mani manani gamu na kopuni gamu e Zihova. 
25 Mani va nedala maea e Zihova sa isumatana koa gamu meke vatukana gamu. 
26 Mani ponini gamu Sa sa tataru lopu ta nana kamona pude koa valeana pa binule.”” 

27 Meke zama se Zihova, “Be manani rini sari na tie Izireli pa pozaqu Rau, si kaqu 
manani Rau si arini,” gua si Asa. 

Sari na Vinariponi Tadi na Koimata 

1 Koasa rane sipu va hokotia e Mosese sa kinurina sa Ipi Hopena te Zihova, si va 
madia sa si asa, meke sari doduru tinitona pa korapana, meke sa hope meke sari 
doduru tinitona tavetaveteana tanisa. 2 Meke sari na palabatu pu koimatani sari na 
butubutu Izireli, arini tugo sari na tie saripu kopuni ninaedi sari na tie, 3 si paleke 
maeni sari na dia vinariponi koe Zihova: Ka onomo tinitona susuranana saripu koai 
hopeke made totopilidi, meke ka manege rua bulumakao nomadi, karua koimata pa 
keke totopili susuranana, meke hopeke koimata koari hopeke bulumakao nomadi. 
Sipu beto la vekoi rini pa kenuna sa Ipi Hopena, “si zama koe Mosese se Zihova, 
5 “Mu ade vagi sari na vinariponi pude tana tinavete koasa Ipi Hope; mamu valani 
koari na tie Livae; madi tavetaveteni koari na dia tinavete.” $ Ke valani Mosese koari 
na tie Livae sari na totopili susuranana meke sari na bulumakao nomadi koari na 
tie Livae. 7 Poni sa koari na tuna Qerisoni si karua totopili susuranana meke ka 
made bulumakao nomadi, 8 ka made totopili susuranana meke ka vesu bulumakao 


nomadi si valani sa koari na tuna Merari. Sari doduru dia tinavete si kote ta totolie 
koe Itamara sa tuna koreo e Eroni. 9 Ba loke totopili susuranana babe bulumakao 


nomadi, si valani Mosese koari na tuna Kohati, sina sari na tinitona madidi pu koa 
pa dia kinopu, si kaqu paleki rini pa avaradia. 

10 Sari na koimata si paleke la vinariponi tugo koasa vina madina sa hope. Totoso 
va namanama poni rini sari na vinariponi koasa hope, 11 si zama la koe Mosese se 
Zihova, “Hopeke rane koari ka manege rua rane, si keke koari na koimata si kagu la 
vekoa sa nana vinariponi pude tana vina madina sa hope.” 

12-83 Guahe sari na vinarilulidi rina dia vinariponi: 

Koasa rane vina keke e Nasoni, sa tuna koreo e Aminadabi, sapu na koimata pa 

butubutu Ziuda, si paleke la nia sa nana vinariponi. 

Koasa rane vina rua e Netanela, sa tuna koreo e Zua, sapu na koimata pa butubutu 
Isaka, si paleke la nia sa nana vinariponi. 

Koasa rane vina neta e Eliabi, sa tuna koreo e Heloni, sapu sa koimata pa butubutu 
Zeboloni, si paleke la nia sa nana vinariponi. 

Koasa rane vina made e Elizua, sa tuna koreo e Sedeu, sapu sa koimata pa butubutu 
Rubeni, si paleke la nia sa nana vinariponi. 

Koasa rane vina lima e Selumieli, sa tuna koreo e Zurisadai, sapu sa koimata pa 
butubutu Simione, si paleke la nia sa nana vinariponi. 

Koasa rane Vina onomo e Eliasapi, sa tuna koreo e Dueli, sapu sa koimata pa 
butubutu Qadi, si paleke la nia sa nana vinariponi. 

Koasa rane vina zuapa e Elisama sa tuna koreo e Amihudi, sapu sa koimata pa 
butubutu Iparemi, si paleke la nia sa nana vinariponi. 

Koasa rane vina vesu e Qamalieli, sa tuna koreo e Pedazu, sapu sa koimata pa 
butubutu Manase, si paleke la nia sa nana vinariponi. 

Koasa rane vina sia e Abidani, sa tuna koreo e Qitione, sapu sa koimata pa butubutu 
Benisimane, si paleke la nia sa nana vinariponi. 

Koasa rane vina manege puta e Ahieza, sa tuna koreo e Amisadai, sapu sa koimata 
pa butubutu Dani, si paleke la nia sa nana vinariponi. 

Koasa rane vina manege eke e Paqieli, sa tuna koreo e Okarani, sapu sa koimata 
pa butubutu Asa, si paleke la nia sa nana vinariponi. 

Koasa rane vina manege rua e Ahira, sa tuna koreo e Enani, sapu sa koimata pa 
butubutu Napitalai, si paleke la nia sa nana vinariponi. 

Sari na vinariponi saripu hopeke vekoi ri na koimata tadi na tie Izireli: Keke 
vovoina baolo siliva sapu keke meke kukuru kilo mamatana, meke keke besini siliva 
sapu vesu gogoto qarami mamatana. Tava tonoto koasa Ipi Hopena sari na pada hire, 
ta sinie palava sapu ta henie oela sari doduru, pude na vinariponi huiti si asa; keke 
vovoina qolo sapu padana keke gogoto manege puta qarami sapu siņia na oto huda 
humana lea; keke bulumakao kokoreo vaqura, keke sipi kokoreo, meke keke tuna sipi 
keke vuahenina saripu tana vina vukivukihi va uququ; keke qoti na vina vukivukihi 
tana sinea; meke karua bulumakao kokoreo, ka lima sipi kokoreo, ka lima qoti, meke 
ka lima tuna sipi keke vuahenidi, pude na vina vukivukihi binaere. 

84-88 Sa vinarigaraedi ri doduru vinariponi saripu ta paleke mae koari ka manege 
rua koimata pude tana vina madina sa hope si hire: 

Ka manege rua vovoina siliva meke manege rua baolo siliva, doduruna si padana 

hiokona zuapa kilo meke onomo qaramu mamatadi. 

Ka manege rua vovoina qolo sapu doduruna si padana keke kilo tolonavulu rua 
qaramu mamatadi, sini na oto huda humana lea. 

Ka manege rua bulumakao kokoreo, ka manege rua sipi kokoreo, meke ka manege 
rua tuna sipi keke vuahenidi, meke na vinariponi huiti, pude tana vina vukivukihi 
va uququ. 

Ka manege rua qoti tana sinea. 

Ka hiokona made bulumakao kokoreo, onomo navulu sipi kokoreo, onomo navulu 
goti, meke onomo navulu tuna sipi keke vuahenidi pude tana vina vukivukihi 
binaere. 

89 Totoso nuguru la pa korapa Ipi Hopena se Mosese pude zama la koe Zihova, si 
avosia sa se Zihova zama la koa sa pana uluna sa tukutuku Bokese Vinariva Egoi, pa 
varikorapadi ri karua tatapuru serubimi. 

Vina Vekodi rina Zuke 
1 Zama se Zihova koe Mosese, Mu tozi nia se Eroni, pana vekoi sa sari ka zuapa 
zuke koasa tuturuana zuke, si kagu vekoi sa vasina pude sa gonana sa kalalasa si 
kagu nedala la pa kenuna sa tuturuana zuke.” 3 Va tabea Eroni si asa, meke vekoi sa 
sari na zuke koasa tuturuana zuke pude nedala la pa kenuna. 4Ta sekeseke vurae pa 
golo podalae pa batuna meke kamoa hubina sa tuturuana zuke, lulia sa kineha sapu 
va dogoro nia e Zihova koe Mosese. 


X 9 u 


Sa Vina Viadi na Vina Madidi rina Tuna Livae 

5 Zama se Zihova koe Mosese, $ “Mu veko vata kalei sari na tuna Livae koari doduru 
tie Izireli. Mamu va via i si arini 7 koasa siraņa sapu guahe: Siburu va viani kolo, 
mamu tozi ni pude neri doduru tinidi, meke mamu tozini pude va via i dia poko. 
Meke kagu via si arini pa dinono te Zihova. 8 Beto asa si kaqu vagia rini si keke 
bulumakao kokoreo vaqura, meke sa palava huiti sapu ele ta henie oela olive; meke 
keke pule bulumakao kokoreo pude na vina vukivukihi tana sinea. 9 Beto asa, mamu 
varigara nia sa doduru butubutu Izireli, mamu va turui sari na tuna koreo Livae pa 
kenuna sa Ipi Hopena. 10 Kaqu va opoi rina tie Izireli sari na limadi pa batudi rina tie 
Livae, 11 meke kaqu va madi Eroni sari na tie Livae pa pozaqu Rau, guana vinariponi 
mae guana koari na tie Izireli si arini, pude boka tavetia rini sa tinavete ninabulu 


koe Zihova. , o. o. , , , o. 
12 Beto sapu gua asa, si kaqu va opoi ri na tie Livae sari na limadia pa batudia ri 


karua bulumakao kokoreo; keke sina vina vukivukihi tana sinea, meke keke pule si 
tana vina vukivukihi va uququ, pude na vina viadi rina tie Livae. 

13 Mu va madi sari na tie Livae, guana nati vinariponi sapu ta poni mae koa Rau; 
mamu va palabatua se Eroni meke sari na tuna koreo koa rini. 14 Pa sirana gua asa 
si, mamu veko vata kalei sari na tuna koreo Livae koari na tie Izireli, pude na Qua 
tie soti si arini. 15 Pana hokoto sa vina via na vina madidi rina tie Livae, si kaqu 
boka ene tata mae meke somana tavetia rini sa tinavete koasa Ipi Hopena. 16 Sipu va 
matei Rau sari doduru koburu koreo podo kenudi tadi na tie Izipi si ele zamani tu Rau 
sapu Taqarau sari doduru koburu koreo podo kenudi tadi na tie Izireli. 17 Va madi 
Rau sari doduru koburu koreo podo kenudi tadi na tie Izireli guana tuqu soti, meke 
saripu podo kenudi koari doduru kurukuru, ba va matei Rau sari doduru koburu 
koreo podo kenudi tadi na tie Izipi. * 18 Kamahire si vagi Rau sari na tie Livae, pude 
hobeni sari doduru pu podo kenudi tadi na tie Izireli. 19 Vizati mo Rau sari na tudia 
koreo koasa butubutu te Livae, guana vinariponi tadi na tie Izireli koa Rau, pude 
tavetavete toka nia se Eroni meke sari na tuna koreo pa korapa Ipi Hopena, pude 
kopuni sari na vina vukivukihi tinaleosae pude lopu kaqu raza mae koa ri na tie 
Izireli sari na oza na minoho, be tata mae si arini koasa Vasina Hopena.” 

20 Ke va madi ri Mosese e Eroni, meke sari doduru tie Izireli sari na tie Livae, gua 
tugo sapu garunu nia e Zihova koe Mosese. 21 Va via puleni meke sari na dia poko 
sari na tie Livae; va madi Eroni si arini guana nati vinariponi tadi na tie Izireli pa 
kenuna e Zihova, meke tavetia sa sa vina vukivukihi meke tava via na tava madi 
tugo si arini koe Zihova. 22 Taveti rini sari doduru gua pu garununi e Zihova koe 
Mosese, pa guguadi rina tie Livae. Gua asa ke somana tavetavete sari na tie Livae 

koasa tinavete pa korapana sa Ipi Hopena, koasa kinopu tadi Eroni meke sari na tuna 
koreo. 

23 Zama se Zihova koe Mosese, 24 “Pana kamo hiokona lima vuahenina sa tie Livae, 
si kagu boka somana tavetavete pa korapa Ipi Hopena pa kenuna e Zihova, 25 osolae 
kamoa sa ka lima navulu vuahenina, meke tige kagu magogoso si asa koasa tinavete. 
26 Pa mudina asa si boka somana mo koari na tie kopu sasada ba lopu boka somana 
tokani sa sari na tie Livae turanana koari na tinavetavete pa korapa Ipi Hopena babe 
tokani pa dia tinavete palepaleke. Pa sirana gua asa si kaqu ta luli sari na tinavete 


tadi na tie Livae.” 
9 

Sa Inevana Pasova Vina Rua 

1 Zama guahe se Zihova koe Mosese pa soloso gega pa Saenai pa sidara kekenu 
koasa vina rua vuaheni totosona sapu taluarae sari na tie Izireli pa Izipi. Zama si 
Asa,” 23 “Pa vina manege made rane koasa sidara hie sipu podalae lodu sa rimata, 
sari na tie Izireli si kaqu tavetia sa Inevana Pasova. Kaqu luli rini sari doduru 
tinarae koasa guguana sa Inevana Pasova.” 4 Ke tozini Mosese sari na tinoni pude 
tavetia sa Inevana Pasova, 3 meke pana veluveluna sa rane vina manege made koasa 
sidara kekenu pa soloso qega pa Saenai, si tavete luli betoi rina tie gua sapu tozi nia 


e Zihova se Mosese. ; An ; l a ? . WA 
6 Ba kaiga tie pa varikorapadi rini saripu boni pa dia tinoa sina tigua rini sa 


hadehade tomate meke lopu boka somana kopu nia rini sa Inevana Pasova pa rane 
asa. La si arini koe Mosese meke Eroni 7 meke zama, “Ele boni mami si gami sina 
tiqua gami sa hadehade tomate, ba vegua ke ta paqaha taloa si gami koasa vinariponi 


te Zihova somanae koari na tie Izireli?” , , 
8 Olana se Mosese, “Aqa si gamu, kote hata ia rau sa guguana asa koe Zihova.” 


9 Tozi nia Zihova se Mosese, 10 pude zama la koari na tie Izireli, “Be keke gamu, babe 
sa mia tututi gore mae si lopu via pa ginuguana sapu tiqua rini sa hadehade tomate 
babe ene va gelenae pa inene, ba korapa okoro hola pude kopu nia sa Pasova, 1 si 
tava malumu si gamu pude kopu nia pa keke sidara hola, pana veluveluna sa vina 
manege made pa sidara vina rua. Hena ia gamu sa lami meke sa bereti sapu lopu 
ta henie isiti? meke na elelo pasadi koasa inevana. 12 Lopu veko hola ia kaiqa masa 
kamoa munumunu koivugona, meke lopu mokua keke susuri kurukuru. Tavetia sa 
Inevana Pasova gua sapu koa pa tinarae.” 13 Be keke tie sapu lopu boni si asa pa 
dinono te Zihova meke lopu somana pa inene meke lopu lulia sa tinaraena sa Pasova 
si kaqu ta gilana sapu lopu na Qua tie si asa, sina lopu hite tavetia sa sa vinariponi 
mae koa Rau pa totoso ta huhukuna. Kaqu tava kilasa sa tie asa pa nana sinea. 

14 Be keke tie karovona pa votiki butubutu si hiva somana luli koa gamu meke kopu 
nia sa inevana Pasova, si kaqu lulia sa gua sapu koa pa tinarae. Sa tinarae hie si tadi 
doduru tie, be tie soti pa popoa ba be na tie karovodi pa votiki butubutu.” 


Sa Lei pa Batuna sa Ipi Hopena 
(Ekisidasi 40:34-38) 

15-16 Koasa rane sipu tava turu sa Ipi Hopena, si nobi tamunia na lei si asa. Ba 
podalae pana veluvelu meke kamoa munumunu, si doņo guana nika sa lei pa batuna 
sa Ipi Hopena. 17 Pa totoso ta ovulae sage sa lei koasa Ipi Hopena si rizu luli tugo 
sari na tinoni Izireli, meke koasa vasina sapu gore sa lei si noso tugo vasina sari na 
tinoni Izireli. 18 Lalae koasa ginarunu te Zihova si rizu taloa sari na tinoni Izireli, 
meke koasa ginarunu tugo te Zihova si hoke noso si arini. Totoso koa pa batuna sa 
Ipi Hopena sa lei, si koa noso tugo si arini meke koa hola pa vasina asa. 19 Totoso koa 

va seunae sa lei pa batuna sa Ipi Hopena, ba va tabea mo rini se Zihova, meke lopu 
rizu taloa si arini. 20 Kaiga totoso si hoke ka visavisa rane mo si koa hola ia sa lei pa 
batuna sa Ipi Hopena, pa kaiqa ginugua si hoke koa noso babe rizu taloa si arini, koa 
gua mo koasa ginarunu te Zihova. 21 Kaiqa totoso si koa noso sa lei podalae veluvelu 
meke kamoa munumunu. Ba sipu ta ovulu sage sa lei, si lopu sana rizu taloa si arini. 
22 Be karua rane babe keke sidara, babe keke vuaheni, koa hola gua sa lei pa batuna 
sa Ipi Hopena, ba koa hola tugo vasina sari na tinoni Izireli, meke lopu hite rizu taloa 
si arini. Ba sipu ta ovulae sage tu sa lei si rizu luli taloa si arini. 23 Koasa vina tabena 
mo sa ginarunu te Zihova sapu tozia Sa koe Mosese si boka noso babe rizu taloa si 
arini. 


10 
Sa Tinaraedi sari Karua Buki Siliva , , BOE 
1 Zama koe Mosese se Zihova, 7 “Mu taveti karua buki, mamu seke lani siliva, pude 


tioko varigarani sari na tinoni Izireli, meke pude ene vura. 3 Pana ta ivu beto sari 
buki meke va nodolo va gelenae sari na mamalainidi, sa butubutu lavata si kaqu 
mae varigara pa kenumu goi koasa sasadana sa Ipi Hope. “Ba pana keke mo sa buki 
si ta avoso mamalainina, si kaqu mae varigara vari likohae nigo rina koimata tadi 
na butubutu. ï Pana keke totoso papakana mo ta ivu sari na buki, sari na butubutu 
saripu koa varigara pa kali gasa rimata, si kaqu rizu taloa. $ Pana ta ivu pule keke 
totoso papakana si arini, sari na butubutu saripu koa varigara pa kali mataona”, si 
kaqu rizu taloa. Sa mamalaini si kagu tozini hopeke puku tie koari ka made kalina 
pude rizu taloa. 7 Ba pana ta tioko varigara sa butubutu lavata, si kaqu ta ivu nodolo 
va gelenae sari na buki. 8 Sari na hiama tuna koreo e Eroni, si kagu ivui sari na buki. 

Asa sa tinarae sapu kaqu lulia gamu koari doduru sinage na sage. 9 Pana ta evana 
sa vinaripera pa mia popoa, meke hiva va kilasi gamu sari na kana pu mae rapatani 
gamu, si mamu ivui sari na buki mamalaini tanisa vinaripera. Arau Zihova sa mia 
Tamasa si kagu tokani gamu, meke harupu gamu pa limadia ri na mia kana. 10 Gua 
tugo koari na mia totoso qetuqetu sapu koa gua koari na mia inevaņa pa Sidara 
Vaqura meke kaiga inevana pa mia vinahesi, si kaqu ivui gamu sari na buki. Meke 
kaqu ivui gamu sari na buki totoso poni lani gamu sari na mia vina vukivukihi 
binaere, na vina vukivukihi uququ. Sari na buki si kagu va balabalani gamu koe 
Tamasa. Arau Zihova sa mia Tamasa si kaqu tokani gamu, si gamu.” 


Sari na Tinoni Izireli si Rizu Taloa 
11 Pa rane vina hiokona puta, koasa sidara vina rua koasa vuaheni vina rua, pa 
mudina sipu taluarae sari na tinoni Izireli pa popoa Izipi, si ta ovulae sage sa lei sapu 
opo tamunia sa Ipi Hopena te Zihova, 12 meke podalae topue ene vura la pa soloso 
qega, pa Saenai sari na tinoni Izireli, meke mae noso pa korapa qega pa popoa Parani 


sa lei. 
13 Hie tugo sa dia rinizu kekenu koasa dia inene pa ginarunu te Zihova koe Mosese. 


14 Doduru totoso rizu rini, si kekenono mo sa vinariluli tadi na butubutu Izireli. Arini 
sapu lulia sa pitipiti pa pinaqaha sapu koimata nia sa butubutu te Ziuda si ene kekenu, 
hopehopeke pukuna, meke se Nasoni, sa tuna koreo e Aminadabi sa dia koimata. 15 Se 
Netanela, sa tuna koreo e Zua, si na koimata tanisa butubutu te Isaka, 16 meke se Eliabi 
sapu sa tuna koreo e Heloni, si na koimata tanisa butubutu te Zeboloni. 

17 Beto asa, si tava gore sa Ipi Hopena, meke sari na butubutu tadi Qerisoni meke 
Merari, pu palekena si asa, si rizu taloa. 

18 Sa butubutu te Rubeni si hobe mae, palekia sa sa nana pitipiti, meke ene pa 
hopehopeke pukuna meke se Elizua sapu sa tuna koreo e Sedeu sa dia koimata. 19 Se 

Selumieli, sapu sa tuna koreo e Zurisadai, si na koimata tanisa butubutu te Simione, 
20 meke se Elisapi, sapu sa tuna koreo e Dueli si na koimata tanisa butubutu te Oadi. 

21 Beto asa, si podalae ene sari na tie Livae pa butubutu te Kohati, paleki rini sari 
na tinitona hopedi. Pana kamoa rini sa vasina sapu kagu koa pakia rini, si kagu tige 
tava turu pule sa Ipi Hopena. 

22 Ego, sa pinagaha butubutu te Iparemi si hobe mae, koari hopehopeke dia pukuna, 
meke se Elisama, sapu sa tuna koreo e Amihudi, si na dia koimata. 23 Se Oamalieli, 
sapu sa tuna koreo e Pedazu, si na koimata tanisa butubutu te Manase, 2? meke se 
Abidani, sapu sa tuna koreo e Qitione, si na koimata tanisa butubutu te Benisimane. 

25 Meke vina betobeto, si ene luli si arini pu koa koasa pinaqaha sapu koimata nia sa 
butubutu te Dani saripu luli pa nana pitipiti. Kopu ni rini sari doduru pinaqapaqaha 
butubutu Izireli koari na kana sapu hiva raza mumudi mae. Meke se Ahieza, sapu sa 
tuna koreo e Amisadai, si na dia koimata. 26 Se Paqieli, sapu sa tuna koreo e Okarani 
si na koimata koasa butubutu te Asa. 2?” Meke se Ahira, sapu sa tuna koreo e Enani, 
si na koimata tanisa butubutu te Napitalai. 28 Asa sa vinari lulina sa inene tadi na 
tinoni Izireli, koari hopehopeke pukuna, sipu rizu meke ene taloa si arini. 

29 Hobabi si na tuna koreo e Zetoro” sa tie pa butubutu Midiani si asa. Hobabi si 
na ivana e Mosese, meke zama la koe Hobabi se Mosese, “Tata topue la si gami koasa 
popoa, sapu ele zama nia Zihova pude ponini gami, gua. Mae luli gami. Ele va tatara 
nia Sa sapu kaqu ponini gami Sa sari na tinitona leadi, ke mae pude mami ponigo 
hinia.” 

30 Meke olana se Hobabi, “Lokari, maqu pule la pa qua popoa soti si rau meke koari 
na turanagu soti.” 31 Ba zama se Mosese, “Hiva hola nigo, pude mu lopu luara pani 
gami. Agoi gilania sa vasina, sapu kaqu la noso paki si gami, meke agoi mo sa mami 
tie tuturana. 32 Be luli somana mae koa gami si goi, si kaqu somana vagia goi koa 
gami, sari doduru minana pu kaqu ponini gami e Zihova.” 


Taluarae sari na Tinoni Izireli 

33 Sipu taluarae sari na tinoni pa Saenai, sa toqere hope te Zihova, si ka neta rane 
doduruna si enea rini. Sa Bokese” Vinariva Egoi te Zihova si ta paleke va kenue koa 
rini doduru totoso, pude hata ia sa vasina sapu kaqu noso si arini. 34 Pana rane totoso 
taluarae rini koari hopeke vasidi pu koai rini, si koa panaulu koa rini sa lei te Zihova. 

35 Sipu va namanama taluarae sa Bokese Vinariva Egoi te Zihova doduru totoso, 
si hoke zama guahe se Mosese, “Zihova, Mu la pa kenu mami, pude di ta hurakatae 
sari na Mua kana, meke madi govete pa kenumu Goi si arini pu kukiti nigo.”” 36 Sipu 
noso sa Bokese Vinariva Egoi te Zihova si hoke zama guahe se Mosese, “Kei Zihova, 
Mu pule mae koari vuro tina tinoni pa Izireli,” gua. 


11 


Sa Popoa Ta Pozae Tabera 
1 Meke podalae vari qumiqumi ni rina tinoni Izireli sari na dia tinasuna pa kenuna 
e Zihova, meke sipu avosi e Zihova saripu gua arini, si ta naziri si Asa, meke garunu 
ni nika Sa sari na tinoni. Ke sului nika si arini meke ta huara ilasa sari na dia ipi pa 
hukihukirina sa popoa vasina koa ia rini. 2? Tepa tinokae la koe Mosese sari na tinoni 
Izireli, ke varavara sage la koe Zihova si asa, meke mate gore sa nika. 3 Ke poza nia 


Tabera” rini sa vasina asa, sina sului nika vasina si arini. 


10:29 Keke pozana pule e Zetoro si e Reueli. 10:33 Sa Bokese tanisa Vinariva Egoi te Zihova si na dolu 
hope meke na habohabotuana Banara te Zihova. Pa korapana si koa sari patu vasina ta kubere sari manege 
puta tinarae, meke sa kolu te Eroni, meke sa ginani pa manauru sapu ta pozae mana pa keke vovoina tanisa. 

Vizati Mosese sari ka Zuapa Navulu Puta Koimata te Zihova 

4 Sari na tie huporodi pu luli somanae koari na tinoni Izireli si hiva sisigiti pude 
hena miti, ke podalae va qumiqumi pulei pule sari na tinoni Izireli meke zama guahe: 
“Kei kasa, nake pirinana nada hire! 5 Pa popoa Izipi si hoke hena mokai mo gami sari 
na igana sapu loke hinoludi, gua tugo na kiukaba, na deri napo, na likisi, na siloti, 
meke na pasapasa*. $ Ba kamahire si namuna tasuna sari na mami tinoa, meke namu 
loketona si koa, ba rane ka rane si koba mana mo,” gua si arini. 

7 Sa mana si kekenono gua rina kiko hitekedi, saripu keoro na meava dinonona.” 
8-9 Hoke hoga turanae koa rina puni pana boni si arini koasa vasina sapu koa ia rini. 
Meke hoke ene la varigarani rina tinoni Izireli si arini koari doduru munumunu 
meke munamunali babe nuqari rini koari na tinitona nuganugarana, beto meke 
raroi, meke kina va labelabe guni na keki. Sa linilinina sa si guana bereti sapu ta 
kina henie oela olive.” 10 Sipu turu varivarigarae pa sadadi ri dia hopeke ipi si arini, 
si avosi Mosese dia vinari qumiqumi koari hopeke dia pukuna, meke talotaņa hola 
se Mosese, sina bugoro sisigiti ni e Zihova si arini. 11 Meke zama la koe Zihova se 
Mosese, “Na vegua ke tavete gunia tu Goi sa Mua nabulu? Nake ele va mamata nau 
tu Goi sa pinalekedi rina tinoni hire, ba na vegua tu ke lopu ta qetue tu koa Goi si 
rau? 12 Na lopu arau va podaki na podoi si arini, meke garunu guni nau tu Goi na 
tie kopu koburu, pude kukai kekenono na barikalege pu va sususu tokeli pa sirana 
meke paleke enene la koasa popoa sapu va tatara nia Goi koari na tiatamadia. 13 Pavei 
beka si kaqu boka vagi baso si rau pude boka poni sari doduru tinoni gua hire? Sina 
korapa kabo na tepa ososo, ‘Poni gami baso,’ guni nau rini. 14 Lopu boka va tana 
ekei rau telequ sari doduru tinoni hire sina ta mamata holani rau pinalekedi si arini! 
15 Be tavete guni nau Goi asa, si mamu tataru nau, mamu va mate au mo, pude lopu 
kaqu koa va seunae koa rau sa kinaleana hie.” 

16 Meke zama la koe Mosese se Zihova, “Mu vizata maeni ka zuapa navulu puta 
koimata ta pamanaedi koasa butubutu Izireli arini pu na koimata ele ta gilanadi 
koari na tinoni. Mamu turana mae ni koasa Ipi Hope, mamu somana va turui koa goi 
vasina. 17 Meke kaqu gore atu si Rau meke vivinei koa goi vasina, meke kaqu vagia 
Rau koasa Magomago sapu koa koa goi meke poni gunia tugo koa rini, meke kagu 
somana paleke toka nigo rini, sa vina tanadi rina tinoni, meke lopu kaqu va tana ekei 
goi si arini. 

18 Ego, mu zama guahe koari na tinoni Izireli, ‘Mi va via puleni gamu, sina kaqu 
hena baso si gamu vugo. Ura ele avosi e Zihova sari na mia kinabo alili, meke zama, 
“Hiva baso si gami. Ura, ele koa valeana mami si gami pa Izipi,” gua. Gua asa ke kaqu 
poni gamu baso e Zihova si gamu, pude henahena. 19 Lopu kaqu keke babe karua 
babe ka lima babe ka manege puta babe ka hiokona puta rane mo si kaqu henahena 
si gamu, 20 ba pa keke doduru sidara tu, osolae kaqu eneno meke maledere hena 
pulei gamu. Ura ele kilu ia gamu sapu somanae se Zihova koa gamu meke nominomi 


la ia mo gamu si Asa, sapu leana be lopu taluarae mia mo pa popoa Izipi si gamu, ” 
gua. 


21 Meke zama la koe Zihova se Mosese, “Ka onomo gogoto tina tie varipera Izireli si 
korapa turani rau, meke zama guahe si goi, 'Kagu poni baso rau sari na tinoni Izireli 
pude madi henahena pa keke doduru sidara? gua. 7? Be guana tava mate vala beto 
koa rini sari na rovana bulumakao na sipi ba lopu kaqu garodi ri doduru! Ba be soku 
gua ri na igana pa kolo, ba lopu kaqu pada tugo koa rini!” 

23 Meke olana la koe Mosese se Zihova, “Vegua, lopu garo sa Qua niniranira? Ego, 
kamahire magu va dogoro nigo, sapu gua zama nia Rau koa gamu, si be ta evana 
babe lokari,” gua si Asa. 

24 Meke vura la se Mosese koari na tinoni Izireli meke la tozi sa sari na zinama te 
Zihova, meke tioko varigara ni sa sari ka zuapa navulu puta koimata tadi na tinoni 


Izireli meke va turu vari likohae ni sa koasa Ipi Hopena te Zihova. 25 Beto asa si tige 
gore mae pa korapa lei se Zihova meke zama la koe Mosese. Meke vagia e Zihova sa 
Magomago te Tamasa sapu koa koe Mosese meke poni la nia tugo Sa koa ri ka zuapa 
navulu puta koimata. Meke sipu kamo koa rini sa Magomago, si podalae korokorotae 
gua rina poropita si arini, ba lopu seunae sisigiti. 

26 Ba ari karua koa ri ka zuapa navulu puta koimata, sapu ari Elidadi e Medadi 
pu ta kubere somanae, si koa hola dia koari na dia ipi, meke lopu somana luli la 
gua koasa Ipi Hopena te Zihova. Ba ta gore nia tugo ri kara sa Magomago te Tamasa, 
meke korokorotae gua tugo rina poropita pa korapa dia ipi sari karua. 27 Meke hagala 
vura la koe Mosese si keke tie vaqura meke la tozia sa koasa sapu gua ta evaņa koa 


ri Elidadi e Medadi. l , 
28 Meke zama la koe Mosese se Zosua, sa tuna e Nani sapu toka nia se Mosese 


seunae gua tu podalae tie vaqurana si asa, “Qua banara, va nosoi gedi,” gua si asa. 
29 Ba olana la koasa se Mosese, “Vegua hiva vata evanae nau tie konokonoqu goi si rau, 
taga? Qetu nia rau sipu vekoa e Zihova sa Magomagona koa rini, meke korokorotae 


beto sari doduru tinoni te Zihova.” 
30 Beto asa, si pule la koari na dia ipi sari Mosese, meke sari ka zuapa navulu puta 


koimata tadi na tinoni Izireli. 


Garuni e Zihova sari na Kurukuru Tapuru sapu Ta Pozae Kueli 

31 Ego, lopu seunae hoi si va givusia e Zihova sa popoa, meke paleke mae guni na 
givusu pa lamana sari na kurukuru tapuru ta pozae kueli, meke va tapuru pepeka 
sisigiti Sa padana keke mita ululudi” gua pa pepeso, meke va hoqa nosoi Sa koasa 
vasina lavata sapu koa ia rina tie Izireli padana soku navulu maelo seuna gua pa 
doduru vasina podalae gua koari na dia ipi. 32 Ke koasa doduruna sa rane na boni asa 
meke koasa doduruna sa rane koivugona, si tuqe kurukuru lamo si arini, meke hopeke 
arini si varigara ni meke va sini rini padana hola nia lima navulu puta vovoina. Meke 
va rimata popai rini koasa doduruna sa vasina lavata pa vari likohaedi rina dia ipi si 
arini. 33 Meke sipu korapa zomuzomue masa kurukuru meke lopu ele hena betoi rini, 
si ta naziri sisigiti ni e Zihova, meke va raza ni minoho kaleana Sa si arini. 34 Gua asa 
ke poza nia Kibirote Hatava rini sa popoa sana. Sa ginuana si na lovudi ri na tinoni 
pu nanaluta miti. 35 Meke tiqe taluarae vasina si arini, meke la gua pa Hazeroti, meke 
la noso si arini vasina. 

Zamazama nia ri Miriami e Eroni sa Tasidia , o. 
1 Haba ia Mosese si keke barikalege Itiopia, meke zamazama nia na lopu qetu nia ri 


Miriami e Eroni se Mosese. 2 Meke vari nanasa pulei teledia sari karua, “Vegua, koe 
Mosese eke mo si zama mae se Zihova, ba lopu boka zama mae tugo koa gita kara 
si Asa?” Avosia e Zihova sapu gua zama nia ri karua. 3 Ba se Mosese si keke tie va 
pepekae hola, holani sa sari doduru tie pa popoa pepeso. 

4 Meke hinoqa zama la koari Mosese e Eroni meke e Miriami se Zihova, “Hiva betoni 
gamu Rau si gamu ka neta pude vura mae koa Rau koasa Ipi Hopena,” ke topue la 
sari ka neta. 5 Meke gore mae pa korapa lei se Zihova meke turu Nana pa sasadana 
sa Ipi Hopena meke titioko la koari Eroni e Miriami, ke ene sage la sari karua. 6 Meke 
zama la koari karua se Zihova, “Ego, mi va avoso maei kamahire sari na Qua zinama. 
Totoso koa koa gamu sari na poropita si vata gilana pule Nau koa rina dinogodogorae 


* 11:31 Tapuru mae padana keke mita ululudi babe vari tomotomoi sage pa pepeso padana keke mita. Sa zinama 
hiburu si lopu bakala pa vesi hie. 

tadirini si Rau, meke zama koarini pa pinutagita. 7 Ba koe Mosese sa Oua nabulu si 
votikaena hola totoso zama koa sa si Rau. Ura ele vizatia Rau si asa pude koimata ni 
sari doduru Oua tinoni Izireli.” $ Pa ginugua mo asa si hoke turu variva tia i meke 
vari vivinei va bakali si gami karua, ba lopu koari na zinama vapae. Meke dogoria 
tugo sa sa kinehagu Rau. Ba na vegua tu ke zama panipania tu gamu kara se Mosese 
sa Qua nabulu?” 

9 Bugoro ni e Zihova si arini, ke taluarae si Asa, 10 meke sipu taluarae sa lei koasa 
Ipi Hopena, si hinoqa raza ia keke minoho kaleana se Miriami, keoro toa guana sinou 
sa tinina. Sipu doņo la se Eroni koasa, si dogoria sa sapu raza ia na minoho sa doduru 
tinina, 11 ke zama la koe Mosese si asa, “Kei baņara, tataruni gami, mamu taleosoni 
sari na mami dinuviduvili. 12 Mu lopu gunia keke haha podo va kaleana sapu ta 
novala kukuru tinina si asa.” 

13 Ke zama la koe Zihova se Mosese, “Ke Zihova, Mu salania si asa!” gua. 

14 Olana se Zihova, “Be guana loroa sa tamana sa isumatana, si kote koa kurekure 
ka zuapa rane si asa. Ke va vura taloa ia mo koasa butubutu; beto asa, si kote boka 
tava nuquru pule pa korapa butubutu si asa.” * 15 Ke ta hitu vura paki koasa butubutu 
si asa ka zuapa rane, meke koa noso sari doduru tie, osolae ta vagi nuquru pule pa 
korapa butubutu si asa. 16 Pa mudina asa, si taluarae pa Hazeroti sari na tinoni meke 
la koa pa korapa qega pa Parani. 

Sari ka Manege Rua Tie Piko saripu Ta Garunu La pa Popoa Kenani 
(Diutironomi 1:19-33) 

1 Meke zama la koe Mosese se Zihova, 2 “Mu garunu lani kaiga tie pa Kenani pude 
piko nia sa popoa, sapu korapa vala nia gunia Rau koari na tinoni Izireli. Mu garuni 
ka manege rua koimata, hopeke keke koari ka manege rua butubutu Izireli.” 

3-4 Va tabe se Mosese, meke sipu korapa koa pa soloso pa popoa Parani, si garuni 
sa sari na koimata hire: 

Koasa butubutu Rubeni, sa koimata si e Samua, sa tuna koreo e Zakura. 

5 Koasa butubutu Simione, sa koimata si e Sapati, sa tuna koreo e Hori. 

6 Koasa butubutu Ziuda, sa koimata si e Kelebi, sa tuna koreo e Zepune. 

7 Koasa butubutu Isaka, sa koimata si e Iqala, sa tuna koreo e Zosepa. 

8 Koasa butubutu Iparemi, sa koimata si e Hosea, sa tuna koreo e Nani. 

9 Koasa butubutu Benisimane, sa koimata si e Paleti, sa tuna koreo e Rapu. 

10 Koasa butubutu Zeboloni, sa koimata si e Qadieli, sa tuna koreo e Sodi. 

11 Koasa butubutu Manase, sa koimata si e Qadi, sa tuna koreo e Susi. 

12 Koasa butubutu Dani, sa koimata si e Amieli, sa tuna koreo e Qemali. 

13 Koasa butubutu Asa, sa koimata si e Setura, sa tuna koreo e Mikueli. 

14 Koasa butubutu Napitalai, sa koimata si e Nabi, sa tuna koreo e Vopesi. 

15 Koasa butubutu Qadi, sa koimata si e Qeueli, sa tuna koreo Maki. 

16 Arini sari na koimata, saripu garuni e Mosese pude la dogoria sa popoa. Sa 
pozapoza Hosea, sa tuna koreo e Nani, si hobe nia pozapoza Zosua e Mosese. 

17 Sipu garunu taloani Mosese, si tozini sa si arini, “Mi taluarae tani, mamu ene 
hola la gua pa korapana sa popoa qega meke ene hola la tu pa kali la koari na vasina 
toqetoqeredi. 18 Mamu la vilitia sapu veguguana sa popoa asa, ve sokudi gua sari na 
tinoni pu koa vasina, meke vea ninira gua si arini. 19 Mamu la dogoria be leana babe 
kaleana sa popoa, koa pa bara patu ululudi sari na tinoni pa vasileana babe lokari? 
20 Mamu la vilitia be guana masuruna sa pepeso, babe koa ia na hudahuda sa popoa. 

Lopu mulini nia, mamu paleke pule maeni kaiga vua huda saripu togolo vasina.” 
Koasa totoso asa si podalae komiha sari na vua gurepi. 

21 Ke podalae ene sage la vilitia rini sa popoa, meke la gua koasa soloso gega ta 
pozae Zini pa kalina mae, meke kamo la gua pa Rehobi, sapu tata koasa karovoana 
pa toqere sapu ta pozae Hamati. 22 Kekenu si la paki si arini, koasa kukuruna sa popoa 
qega kalina mae ta pozae Negevi“, meke kamo la pa vasileana Heboroni, vasina pu 
koa sari na butubutu tadi Ahimani, e Sesai meke se Talamai, saripu tuti malivi, pu ta 
pozae Anaki. Ka zuapa vuahenina sipu lopu ele ta kuri gua sa vasileana lavata Zoani 
pa popoa Izipi, si ta kuri sa vasileana Heboroni. 23 Sipu mae kamoa rini sa lolomo pa 
Esikolo, si maho vagia rini si keke kata qurepi, sapu mamata hola, ke sopele nia huda 
rini, meke vari paleke nia ri karua tie. Kaiqa pomeqaraneti na piqi tugo, si paleki 
rini. 24 Poza nia Esikolo” rini sa lolomo asa, sina sa kata qurepi si maho vagia ri na 
tie Izireli vasina. 

25 Sipu hola ka made navulu puta rane piko nia rini sa popoa Kenani, si pule sari 
ka manege rua tie piko. 28 Kamo pule mae koe Mosese e Eroni meke koasa butubutu 
Izireli pa popoa Kadesi pa korapa qega pa Parani si arini. Meke vasina si tozi vurani 
rini koari karua meke koari na butubutu Izireli sa inavosona sa popoa, meke va 
dogoroni tugo rini koarini sari na vuadi rina linetelete koasa popoa sana. 27 Meke 
zama guahe si arini koe Mosese: “Ele kamoa gami sa popoa sapu garununi gami goi, 
meke masuru hola sa pepeso, meke hire sari na vua huda koasa popoa. 28 Ba sari na 
tiena sa popoa si ninira hola, meke noma hola sa popoa meke sari na vasileana si ta 
bara valeana tugo si arini. Ba sapu kaleana hola si dogori gami sari kaiga tie saripu 
tututi gore mae guadi koari na tie Anaki si koadia tugo vasina. 29 Sari na tie Amaleki 
si koa koasa popoa Neqevi, meke sari na tinoni pa Hitaiti, Zebusaiti, meke Amoraiti, si 
koa koari na vasidi toqetoqeredi, meke sa butubutu Kenani si koa pa raratana meke 
taqelena tugo sa Ovuku Zodani,” gua si arini. 

30 Ba zama va mokomokoi e Kelebi sari na tie saripu zamazama sisigiti la koe 
Mosese, meke zama guahe si asa, “Aria mada la vagia sa popoa, kote boka va kilasi 
mo gita si arini,” gua si asa. 

31 Ba zama sari na tie piko saripu luli koasa, “Lopu kaqu boka va kilasi gita sari 
na tie arini, sina ninira holani gita rini si gita,” gua si arini. 32 Meke ene betoa sa 
inavoso kokohana sa doduruna sa butubutu Izireli, koasa guguana sa popoa sapu ele 
piko nia rini. Meke zama si arini, “Sa popoa si va mate betoi saripu hiva koa vasina, 
meke sari na tinoni pu koadi vasina si ululudi hola. 33 Na kobi malivi lavata si dogori 
gami vasina, saripu tuti gore mae guadi koe Anaki, meke sapu gita hire si kote hiteke 
gua mo ri na kupokupo dono guni gita rini,” gua si arini. * 

Qumiqumi sari na Tinoni 

1 Koasa doduruna sa boni sana si kabo va ululae sisigiti sari na tinoni Izireli. 2 Meke 
zamazama va gugue sisigiti la koari Mosese e Eroni sari doduru tie Izireli, meke zama 
guahe si arini: “Be pa Izipi babe pa popoa qega hie, si mate gami ba leana mo! 3 Ba na 
vegua ke turana maeni gami tu e Zihova pa popoa Kenani, meke va mate gami magu 
varipera? Sari na mami barikalege na koburu si kote ta vagi gua mo ri na tinitona 
koari na tie. Vegua lopu leana be kekere pule la mo pa popoa Izipi si gami?” 4 Ke vari 
zamai si arini, “Aria, mada vizatia keke nada koimata, pude turana pule lani gita pa 
popoa Izipi!” gua si arini. 


E 13:24 Sa ginuana Esikolo pa zinama Hiburu si na kata qurepi. 13:33 Zen 6:4 

5 Meke hoqa oporapaha pa pepeso sari Mosese e Eroni pa kenuna sa vinarigara tie 
Izireli pu varigara vasina. 8 Meke sari karua pu somana piko nia sa popoa Kenani, ari 
Zosua tuna e Nani meke se Kelebi sa tuna e Zepune si daku rikati sari na dia poko pa 
tinalotaņa, 7 meke zama la koari na tinoni Izireli, “Sa popoa Kenani, sapu la dogoria 
gami si na popoa leana hola. 8 Be getuni gita e Zihova si gita, si kagu turana nuquruni 
gita Sa koasa popoa sana, na popoa masuruna, sapu sokua na ginani na vua huda, 
meke kaqu ponini gita Sa si asa. 9 Ba mamu lopu zama toketoke la ia se Zihova, meke 
lopu matagutu ni sari na tinoni pu koadi vasina, sina lopu kaqu tasuna hokara vina 
kilasadi si arini. Se Zihova si koa koa gita meke ele va kilasi tu Sa sari na tamasa pu 
kopuni si arini, ke mi lopu matagutu ni si arini,” gua sari karua. * 

10 Ba zama beto sa vinarigara lavata, “Mada gona va mateni patu gedi,” gua si 
arini. Meke hinoqa vura mae pa ipi varivarigarana koari tinoni Izireli sa malakapina 
sa kalalasana e Zihova. 

Varavarani Mosese sari na Tinoni Izireli 

11 Meke zama la koe Mosese se Zihova, “Ve seunae gua si kaqu va karikari Au ri 
na tinoni hire si Rau. Meke vea seunae gua si lopu kaqu va hinokara Au rini si Rau, 
ba koadia tugo sari doduru vina gilagila saripu ele taveti Rau pa varikorapadia rini. 
12 Kaqu va raza ni oza meke kagu va kilasi Rau si arini, ba kaqu vata evanae nigo 
Arau na tamana sa butubutu lavata sapu noma hola meke ninira hola ni si arini,” 
gua se Zihova. 

13 Ba zama la koe Zihova se Mosese, “Kote avoso nia ri na tie pa popoa Izipi sapu ele 
turana vurani Goi koa rini pa Mua niniranira sari na tinoni hire. Meke pana avosia 
ri doduru tie pa popoa Izipi sapu gua evania Goi koari na Mua tie hire, * 14 si kote 
vivinei nia rini koari na tie pu koa koasa popoa hie. Ura ele avoso nia tu ri na tinoni 
arini sapu Agoi Zihova si somana koa koa gami. Meke ta dogoro vura pa matamami, 
totoso noso panaulu koa gami sa Mua lei, meke turana gami sa lei pana rane, meke 
gua tugo pana boni sapu dono gua na nika si asa. 15 Ego, be va mate betoi Goi sari 
na Mua tinoni hire, si kote zama sari na butubutu tie pu ele avoso nigo sapu, 16 na 
lopu boka turana va kamo lani Goi koasa popoa sapu ele zama tokotokoro veko nia 
Goi koarini, gua. Ke va mate betoi Goi pa popoa qega si arini, kote gua si arini. 

17 Ego, Zihova, tepa atu Igo rau kamahire, Mu va dogoroni gami sa Mua niniranira. 
Mamu tavete va gorevura ia sapu gua ele va tatara nia Goi, sapu zama guahe si Goi, 
18 ‘Arau, sapu se Zihova si lopu hoke tuturei bugoro. Meke hoke tataru ni na taleoso 
ni Rau sari na sinea na sineke tinarae tadi na tinoni. Ba lopu kaqu galapani Rau 
saripu tavete va sea koasa Qua ginegese na vina kilasa; kaqu nore va kilasi Rau sari 
na koburu tadi pu tavete va sea kamo tu koari na vina neta meke vina made sinage 
na sage,’ gua.” 19 Ego, Zihova, koasa Mua tataru lavata sapu lopu ta nana kamona 
si tepa Igo rau, Mamu taleosoni sari na sinea tadi na tinoni hire, kekenono gua puta 
tugo, sapu taleosoni Goi seunae gua luaria rini sa popoa Izipi.” 

20 Meke olana la koasa se Zihova, “Leana, kote taleoso ni Rau gua tugo sapu tepa 
ia goi koa Rau,” gua si Asa. 21 “Ele gilania goi sapu Arau si na Tamasa toaqu, meke 
sinia na Qua niniranira lavata sa doduru kasia popoa.” 22 Ego, namu lopu keke ri 
kasa tie hire saripu ele dogoria sa Qua niniranira lavata, meke sari na tinavete variva 
magasadi, saripu ele taveti Rau pa popoa Izipi, meke pa korapa popoa qega, ba va 
kari Au na podepodekau rini ka manege puta totoso meke korodia va tabe Au, 23 si 
kaqu nuquria sa popoa Kenani. Ele va tatara nia na zama tokotokoro nia Rau koari 
tiatamadia si asa. Namu lopu keke ri kasa arini pu ele kilu Au si kaqu nuguria si 
asa. 24 Ba sapu se Kelebi sa Qua nabulu si ele tagoa sa binalabala votikaena, meke 

luli zonazona Au sa. Kagu turana nuguru nia Rau koasa popoa sapu ele dogoria sa, 
meke sari na tudia ri na tuna koari na sinage na sage si kagu koa koasa popoa sana.” 
25 Ego, vugo si mi kekere pule lamo pa korapa gega, koasa sirana sapu pule la gua 
pa Kolo Zinara, ke mi lopu nuguru la koasa popoa vasina korapa koa dia sari na tie 
Amaleki meke Kenani.” 


Va Kilasi e Zihova sari na Tinoni pu Nominomi 

26 Zama la koe Mosese meke Eroni se Zihova, 27 “Vea seunae gua si kagu zamazama 
Nau na va kari Au ri na tinoni kaleadi hire si Rau? Ele hola pa pada sari na 
zinamazama pu avosi Rau hire. 28 Ego, Arau Zihova sa Tamasa toaqu si zama 
tokotokoro atu koa gamu, ke mamu la koarini kamahire meke tozia sa Qua zinama 
sapu guahe: 'Kagu tavete va hinokara vatu nia Rau koa gamu sapu gua tepa ia gamu 
koa Rau, mamu guni. 29 Kaqu mate si gamu meke sari na tinimia si kaqu ta pomunae 
pa korapa popoa qega. Ura va kari Au gamu koari doduru mia zinamazama, ke loke 
tie gamu pu hiokona puta vuahenina meke sage si kaqu nuquria sa popoa Kenani.” 
30 Namu loke tie gamu si kaqu nuquria sa popoa sapu ele va tatara veko nia Rau 
koa gamu pude koa ia, ba ari Kelebi meke Zosua mo. 3! Zama si gamu, sari na mia 
koburu si kote ta vagi guana likakalae pa totoso vinaripera gua. Ba kaqu turaņa 
nuquru lani Rau si arini koasa popoa sapu kilu ia gamu, meke kaqu na dia popoa si 
asa. 32 Ba sapu gamu si kaqu mate tani pa korapa popoa qega. 33 Meke sari na mia 
koburu si kaqu ene lamae meke kopu sipi mo pa korapa popoa qega koari ka made 
navulu puta vuaheni meke kaqu koa ta sigiti si arini, sina lopu ronu Au gamu si Rau, 
osolae kaqu eko meke mate palae pa popoa qega sari na tinimia.” 34 Ka made navulu 
puta vuaheni si kaqu koa ta sigitini gamu sari na mia sinea. Keke rane koari hopeke 
vuaheni koari ka made navulu puta rane sipu piko nia gamu sa popoa Kenani. Meke 
kaqu gilanau gamu sapu koa guana mia kana si Rau. 35 Zama tokotokoro atu si Rau 
koa gamu, na tinoni kaleamia pu ele mae varigara, meke va kari Au. Kaqu mate beto 
si gamu doduru pa korapa popoa qega hie, gua si zama nia Arau Zihova.” 

36-37 Ego, sari kasa tie saripu garunu lani e Mosese pude la piko nia sa popoa Kenani, 
si paleke pule mae inavoso kokohadi koari na tinoni Izireli meke va zamazamai na 
va karia rini se Zihova, gua, asa ke va razani minoho Zihova si arini meke mate. 38 Ba 
koari ka manege rua tie piko, si ari Zosua meke Kelebi mo si toa hola. 


Sa Pinodeke Kekenu Pude Va Kilasia sa Popoa Kenani 
(Diutironomi 1:41-46) 

39 Sipu tozini Mosese koari na tinoni Izireli sapu gua zamani e Zihova, si kabo sisigiti 
si arini. 40 Meke pana munumunu vaqavaqasa si topue ene sage la koari na toqere 
ululudi si arini, meke zama, “Ele tavete va sea si gami, ke kaqu sage la si gami koasa 
popoa sapu ele va tatarani gami e Zihova,” gua si arini. 

41 Ba zama la koa rini se Mosese, “Na vegua ke va karia tu gamu sa zinama te 
Zihova kamahire. Lopu kagu boka va kilasi gamu sari na mia kana,” gua si asa. 42 Mi 
lopu sage la. Lopu koa koa gamu se Zihova. Kote va kilasa gamu ri na mia kana si 
gamu. $3 Ura pana dogoro gamu ri na tinoni Amaleki meke Kenani si kote va mate 
gamu rini pa vinaripera meke lopu kaqu tokani gamu e Zihova, sina lopu lulia gamu 


sa Nana hiniva. ji ji aa ji 
44 Ba ene nono sage la dia tu koari na toqere si arini, ba se Mosese si lopu somana 


luli sage la, meke gua tugo sa Bokese Vinariva Egoi te Zihova si lopu ta paleke luli la 
tugo, ba koa hola dia koasa vasina sapu koa ia rini. 45 Meke gore mae gedi sari na tie 
Amaleki meke sari na tie Kenani saripu koadi pa toqere meke seke va matei na hadu 
zukuri rini meke va kamo la i tu pa Homa. 

15 
Tinaraena sa Vina Vukivukihi 

1-2 Meke zama se Zihova koe Mosese, “Mu tozini sari na tie Izireli sari na tinarae 
hire: ‘Pana nuguru la koasa popoa sapu ponini gamu Rau pude koa vasina, 3 meke 
pana ta vala koe Zihova si keke bulumakao kokoreo, keke sipi kokoreo nomana, keke 
sipi kokoreo hitekena, babe keke qoti kokoreo, pude na vina vukivukihi va uququ, 
babe tana vina vukivukihi vina gorevurana sa vina tatara, babe na vina vukivukihi 
ta poni mokana, babe na vina vukivukihi koari na rane na totoso hopedi, sa hibina sa 
vinariponi hie si qetu nia e Zihova. 4+5 Asa sapu paleke la nia si keke sipi, ba be keke 
qoti kokoreo, pude na vina vukivukihi va uququ la koe Zihova, si kaqu veko turaņae 
nia tugo si keke kilo palava ta muzara va memehena sapu ta henie keke lita oela 
olive, pude na vinariponi huiti si asa. Beto mamu zoropo nia keke lita vaeni, pude 
na vinariponi tana napo. $ Pana ta vala si keke sipi kokoreo nomana, vala turanae 
nia karua kilo palava ta muzara va memehena sapu ta henie keke lita meke kukuru 
lita oela olive pude na vinariponi huiti si asa, 7 meke poni turanae nia keke lita meke 
kukuru lita kolo vaeni. Sa hibidi rina vina vukivukihi hire, si qetuni e Zihova. 8 Pana 
ta vala sa vina vukivukihi bulumakao kokoreo koe Zihova, pude na vina vukivukihi 
va uququ, babe na vina vukivukihi vina gorevurana sa vina tatara, babe na vina 
vukivukihi binaere koe Zihova, 9 si kaqu ta vala sa vinariponi huiti sapu ka neta kilo 
palava sapu ta henie karua lita oela olive, 10 turanae nia karua lita kolo vaeni tugo. 
Sa hibina sa vina vukivukihi hie si qetu nia e Zihova. 

11 Arini sari na hopehopeke vinariponi, saripu kaqu ta vala turanae koari na 
bulumakao kokoreo, sipi kokoreo nomana, na sipi kokoreo hitekena, babe na qoti 
kokoreo. 12 Pana soku sari na kurukuru saripu ta vala, si kaqu soku tugo sari na 
vinariponi huiti na napo padadi sari na vina vukivukihi saripu ta vala. 13 Sari doduru 
tie soti pa butubutu Izireli, si kaqu tavetia sapu gua asa, pana valani rini sari na dia 
vinariponi, sari na hibidi rina vinariponi arini, si qetuni e Zihova. 14 Meke koari 
doduru totoso mae hiroi be hiva tavetia sa tie karovona, sapu koa paki babe koa va 
seunae koa gamu, sa vina vukivukihi va ugugu, si kaqu lulia sa sa tinarae kekenono 
gua sapu lulia tugo gamu. Sa hibina sa si kaqu qetu nia e Zihova. 15 Koari doduru rane 
vugo repere si kaqu kekenono mo sa tinarae koa gamu meke koari na tie karovodi 
saripu koa koa gamu. Gamu meke arini si kekenono mo pa dinono te Zihova; 18 sari 
na vina tumatumae na tinarae si tamugamu beto mo.” * 

17-18 Meke zama se Zihova koe Mosese, “Mu tozini sari na tinoni Izireli, ‘Pana 
nuquru la gamu koasa popoa sapu ponini gamu Rau, 19 meke pana henai gamu sari 
na ginani vasina, kaiqa rina ginani arini si kaqu ta veko vata kale, na hopedi pude 
na vinariponi koe Zihova. 20 Pana kina bereti si gamu koasa palava vaqura sapu vagi 
gamu pa totoso pakepakete, sa bereti kekenu sapu kina ia gamu, si hopena, kaqu ta 
veko pude te Zihova. 21 Doduru totoso koari na vuaheni vugo repere, si kaqu valani 
gamu koe Zihova sa bereti kekenu sapu kina ia gamu koasa palava vaqura pa totoso 
pakepakete. 

22 Be keke koa gamu si lopu gilania sapu sea si keke tinavete ba tavete va sea ia sa, 
meke sekea sa si keke koari na tinarae te Zihova, 23 meke be guana koari na vuaheni 
vugo na repere, mulini ni tugo gamu na butubutu Izireli pude kopu ni sari doduru 
tinarae saripu ponini gamu Mosese, ?4 be guana lopu gilania sa tie sapu sea sa nana 
tinavete si kagu vukivukihi va uququ nia sa butubutu si keke bulumakao kokoreo; sa 
hibina sa vinariponi hie si getu nia e Zihova. Kagu va vukivukihi turanae nia sa sa 
vinariponi huiti meke na vinariponi kolo vaeni. Meke kagu va vukivukihi turanae nia 
tugo sa butubutu si keke goti kokoreo pude na vina vukivukihi tana sinea. 25 Sa hiama 

si kagu tavetia sa vina vukivukihi tinaleosae tanisa butubutu, meke kagu taleosae si 
arini, sina lopu gilania rini sa sinea sapu tavetia rini. Kagu taleosae si arini sina vala 
nia rini sa dia vina vukivukihi va ugugu, meke sa vina vukivukihi tana sinea koe 
Zihova. 26 Kaqu taleosae sa doduruna sa butubutu Izireli meke sari na tie karovodi 
pu koa koa rini, sina doduru mo arini si ele sea beto pa dinono te Zihova. 

27 Be keke tie mo si lopu gilania sa sapu sea si keke tinavete ba tavete va sea meke 
sekea sa si keke koari na tinarae te Zihova, si kagu paleke mae nia sa si keke goti 
mamagota sapu keke vuahenina pude nana vina vukivukihi tana sinea.” 28 Kagu 
tavetia sa hiama sa vina vukivukihi tinaleosae pa kenuna e Zihova tanisa tie pu lopu 
gilania ba tavete va sea, meke kagu taleosae si asa. 29 Kekenono mo sa tinarae sapu 
kagu ta vala koari doduru tie pu lopu gilania sa nana sinea meke tavetia sa, be na tie 


Izireli soti sia babe na tie karovona. n , a 
30 Ba be tavetia sa tie sa sinea pa nana hiniva soti, be na tie Izireli si asa babe keke 


tie karovona, si nonovalia sa se Zihova, ke kaqu tava mate tugo si asa. 31 Ura va karia 
sa sapu gua zama nia e Zihova, meke sekea sa si keke koari Nana tinarae. Telena soti 
mo evania sa nana minate,” gua se Zihova. 


Sa Tie sapu Sekea sa Tinarae tanisa Rane Sabati 

32 Sipu korapa koa pa soloso qega sari na tinoni Izireli, si dogoria rini si keke tie 
korapa vagi nana huda rararo pa Rane Sabati. 33 Turana la nia rini pu dogorona si 
asa koa sa doduruna sa butubutu tie meke koari Mosese e Eroni. 34 Kopu totoko nia 
rini si asa, sina lopu bakala sapu na sa beka si kaqu tavete nia rini si asa, gua. 35 Meke 
zama la koe Mosese se Zihova, “Kaqu tava mate sa tie; sa doduruna sa butubutu tie 
si kaqu gona va mate nia patu si asa pa sadana vasina koa sari na tie pa ipi.” 36 Ke 
turania sa doduruna sa butubutu tie si asa, pa sadana sa kinoa tie meke gona va mate 
nia patu rini si asa, gua tugo sapu zama nia e Zihova. 


Tinarae pa Guguadi ri Kaiqa Pinusi Lozi 

37 Zama la koe Mosese se Zihova 38 pude tozini sari na tinoni Izireli: “Mamu va 
sigoto hola i kaiqa lozi pa hukihukiridi ri na mia poko doduru, mamu vekoa sa lozi 
bulu koari hopeke pukupuku lozi. Kaqu tavetia gamu sapu gua asa koari doduru 
totoso mae hiroi.” 39 Sari na pukupuku lozi arini si kaqu va balabalani gamu pude 
kopu ni sari doduru tinarae te Zihova meke kaqu va tabei gamu si arini, meke lopu 
kaqu va ilolae puleni gamu koa Rau si gamu, meke luli mia hiniva na inokoro soti. 
40 Sari na pukupuku lozi arini si kaqu va balabalani gamu sari doduru Qua tinarae, 
meke kaqu tava madi si gamu koe Zihova. 41 Arau se Zihova sa mia Tamasa; Arau 
sapu turaņa vurani gamu pa popoa Izipi, pude na mia Tamasa. Arau se Zihova sa 
mia Tamasa.” 

Kora, Datani, meke Abirami 

1-2 Kora si na tuna koreo e Izihara, keke koari pu tuti gore mae koe Kohati pa 
butubutu Livae, si lopu qetu nia sa sa pinalabatu te Mosese. Ka neta sari na tie si 
somanae koasa pa butubutu te Rubeni. Ari Datani meke Abirami, si karua tuna e 
Eliabi, meke se Oni si tuna koreo e Peleti, meke ari ka karua gogoto lima navulu tie 
Izireli saripu na koimata ta gilanadi meke ta vizatadi koasa butubutu. ” 3 La vivinei 
si arini koe Mosese meke Eroni meke zama, “Ele hola sisigiti si gamu kara! Koa beto 
mo koa gita doduru se Zihova! Te Zihova beto mo sari doduru tie pa butubutu. Ba 
na vegua si goi Mosese ke va ululae pulenigo koasa butubutu te Zihova?” 

4 Sipu avosia Mosese sapu gua asa, si hoqa oporapaha pa pepeso si asa, meke 
zama la koe Kora meke sarini pu lulia si asa, “Vugo munumunu si kagu va dogoroni 
gita e Zihova sapu esei gita si Tanisa soti; meke esei si tavamadi. Asa mo sa tie pu 
vizatia Sa pude ene tata koa Sa pa hope. 5-7 Vugo munumunu agoi Kora meke sari 
na mua tie si kagu hopeke paleke vovoina nika, mamu vekoni motete nika toadi na 
vina ugugu humana lea, mamu paleke lani koa sa hope. Meke vasina kagu dogoria 
gita, sapu esei si ele vizatia e Zihova. Gamu na tie Livae tu si ele hola sisigiti!” 

8 Zama la tugo koe Kora se Mosese, “Mi va avoso mae gamu na tie Livae! 9 Balabala 
ia gamu sapu na tinitona hite si hie. Gamu si ele tava ilolae koari doduru tie pa 
butubutu, pude gamu si kaqu ene tata koa Sa, meke taveti sari na tinavete pa korapa 
Ipi Hopena te Zihova, meke kopuni na tokani sari na butubutu tie. 10 Ele vekoa Sa 
koa gamu meke koari doduru tie Livae pule sa vina lavata hie, meke kamahire si hiva 
vagia tugo gamu sa tinavete tadi na hiama! 11 Totoso zamazama nia gamu se Eroni, 
gamu meke sarini pu luli koa gamu si va karia se Zihova.” 

12 Ke garunu la nia tie Mosese se Datani meke Abirami pude va maei, ba zama si 
arini, “Lopu kaqu atu si gami! 13 Vegua lopu leana koa goi pude turaņa vurani gami 
koasa pepeso leana pa popoa Izipi, pude va mate gami tani pa korapa popoa qega 
gua? Na hiva va banabanarae mo koa gami si goi. 14 Hinokara sapu lopu turana 
maeni gami goi koasa pepeso masuruna sapu sokua na ginani na zipale, meke lopu 
poni gami vasidi na inuma vaeni, meke kamahire si sekesekeini gami mo goi. Lopu 
kaqu atu si gami!” gua si arini. 

15 Bugoro sisigiti se Mosese meke zama la koe Zihova, “Mu lopu malumu vagi sari 
na vinariponi pu paleke atuni ri na tie hire. Loke qua sinea si tavete la nia rau koa 
rini. Namu lopu keke koari na dia don'ki si hite vagia rau koa rini.” 

16 Zama la koe Kora se Mosese, “Vugo munumunu agoi meke sari ka karua gogoto 
lima navulu tie saripu luli koa gamu si kaqu mae koe Zihova, koasa Ipi Hopena; 
Eroni ba kaqu mae tugo vasina. 17 Hopeke gamu si kaqu palekia nana vovoina nika 
toana, meke veko nia vina uququ humana lea, meke kaqu la vekoa koasa hope.” 18 Ke 
hopeke paleke raro boronizi vovoina nika sari doduru tie; vekoni nika toadi na vina 
uququ humana lea rini, meke la turu koe Mosese e Eroni si arini koasa sasadana sa Ipi 
Hopena. 19 Meke sipu ta varigarae koe Kora doduruna sa puku tie pu luli koasa, meke 
turu pa kenudia ri Mosese e Eroni pa sasadana sa Ipi Hopena, si hinoqa malakapi 


vura mae se Zihova koari doduru koasa butubutu. 20 Meke zama la koe Mosese e 
Eroni se Zihova, ?t “Togolo pule koari na tie hire, Magu va mate betoi gedi kamahire 


si arini,” gua. 

22 Ba hoqa oporapaha pa pepeso sari Mosese meke e Eroni meke zama, “Kei Tamasa, 
Agoi mo natidi sari doduru tinoa. Pana tavete va sea si keke tie, vegua kote bugoro 
nia goi sa doduru butubutu?” 

23 Olana se Zihova, 24 “Tozini sari na tie pude rizu va seu koari na ipi tadi Kora, 
Datani, meke Abirami.” 

25 Meke ene la se Mosese somanae koari na koimata pa Izireli koe Datani meke 
Abirami. 26 Zama la koari na tie se Mosese, “Mi rizu va seu koari na ipi tadi na tie 
kaleadi hire, Lopu tiqua keke toņa tadirini. Be lopu va tabe gua asa si kaqu tava 
mate turanae beto si gamu koari doduru dia sinea.” 27 Ke rizu va seu si arini, koari 
na ipi tadi Kora, Datani, meke Abirami; ele vura pa dia ipi sari Datani meke Abirami 
somanae tugo sari dia barikaleqe na koburu. 28 Zama se Mosese koari na tinoni, 
“Kamahire kaqu gilania gamu sapu ta garunu koe Zihova si rau, pude taveti sari 
doduru tinitona gua hire, meke lopu pa qua hiniva soti meke taveti rau si arini. 29 Be 
mate gua mo ri na tie sapu hoke mate sari na tie hire, meke loke vina kilasa koe 
Zihova, si ta gilana sapu lopu hinokara sapu ta garunuqu koe Zihova si rau. 30 Ba be 

tavetia Tamasa si keke tinitona vagura, meke vigala sa pepeso, ta onolo toa beto sari 
doduru tie meke sari doduru dia likakalae; toadi meke tava gore la koasa popoa tadi 
na tie matedi, si kagu tige gilania gamu sapu sari na tie hire si va dogoro nia rini sa 
tinavete kaleana gua hie koe Zihova.” 

31 Sipu beto tugo zama se Mosese sita vigala rua sa pepeso pa kauruna Datani meke 
e Abirami. 32 Meke ta onolo toa beto sari na dia tatamana, meke sari doduru tie te 
Kora meke sari doduru dia likakalae. 33 Toadi meke tava gore la koasa popoa tadi na 
tie matedi si arini meke sari na dia likakalae tugo; kumuhu sa pepeso meke lopu ta 
dogoro pule si arini. 34 Doduru tie Izireli saripu koa vasina si govete taloa beto, sipu 
avosi ri gagaemanadi. Kukili sarini, “Haqala! Kote onolo toa gita tugo na pepeso!” 
gua si arini. 

35 Hinoga garunia e Zihova sa nika, meke sulu va matei sari ka karua gogoto lima 
navulu tie pu paleke vina ugugu oto huda humana lea. 


Sari na Vovoina Nika 

36 Zama koe Mosese se Zihova, 37 “Tozi nia se Eleaza, sa tuna Eroni sa hiama, pude 
vagi va seui sari na vovoina nika koari na tie saripu ele ta sulu va mate pa nika. 
Mamu paqaha lani pa kaiqa vasina seu sa motete nika koari na vovoina nika, sina 
na hopedi sari na vovoina nika. 38 Tava hope si arini totoso ta vala koe Zihova, ke 
mamu vagi va seui sari na vovoina nika koari na tie pu ele tava mate koari na dia 
sinea, mamu sekeseke va hitehite guni na peleta hitekedi; mamu va napiti lani gunia 
na kapu koasa hope. Kaqu na vina balau tadi na tinoni Izireli si arini.” 39 Ke vagi 
Eleaza, sa hiama, sari na vovoina nika meke ta sekeseke va labelabe meke veko lani 
koasa hope. 40 Na vina balau si hie koari na tinoni Izireli sapu loke tie hoborodi si 
kaqu mae vala nia sa vina uququ humana lea koe Zihova, meke be keke tie hoborona 
si mae si kaqu tava mate guari Kora meke sari nana tie. Sari doduru pu garunu ni e 
Zihova koe Mosese si ta tavete beto koe Elieza. 


Harupi Eroni sari na Tinoni 

41-42 Pa koivugona si varigara sa butubutu Izireli meke nominomi la i ri doduru 
tinoni sari Mosese e Eroni, zama si arini, “Ele va matei gamu si kaiqa tie te Zihova,” 
gua. Meke dono la sarini koasa lei sapu opo tamunia sa Ipi Hope, meke sa malakapina 
sa kalalasana e Zihova si vura mae. 43 Meke la turu pa kenuna sa Ipi Hopena sari 
Mosese e Eroni, 44 meke zama koe Mosese se Zihova, 45 “Rizu va seu koari na tie hire, 
Maqu va matei gedi kamahire!” 

Ke hoqa oporapaha pa pepeso sari karua, 46 meke zama la koe Eroni se Mosese, 
“Vagia sa mua vovoina nika, mamu vagi sari na motete toadi koasa hope, mamu voi 
i na vekoni vina uququ humana lea, mamu tuturei la i sari na tinoni Izireli pude na 
vina vukivukihi tinaleosae. Ura sa binugoro te Zihova si vura mae meke na oza si ele 
raza koa rini.” 47 Va tabe se Eroni, meke vagia sa sa nana vovoina nika meke hagala 
la pa vari korapana sa vinarigara tie. Dogoria sa sapu ele podalae tu sa minoho, ke 
vala nia sa sa vina uququ humana lea koe Zihova meke tavetia sa sa vina vukivukihi 
tinaleosae tadi na tinoni. 48 Turu nana pa varikorapadi ri pu toadi meke na tie matedi 
si asa meke beto sa oza. 49 Sa vinarigaraedi ri na tie pu mate si ari ka manege made 
tina zuapa gogoto tie, ba lopu somana ta nae varigarae saripu mate pa totoso te Kora. 
50 Sipu beto sa oza, si pule la koe Mosese pa sasadana sa Ipi Hopena se Eroni. 

Sa Kolu Hodu te Eroni SETE SSOD TONE o. 
1 Zama sa Tamasa koe Mosese, 2 “Tozi ni sari na tinoni Izireli pude poni nigo 
ka manege rua kolu hodu, keke koari hopeke nati koimata koari ka manege rua 

butubutu. Kuberi pozadi pa hopeke dia kolu hodu, 3 beto asa, mamu kuberia sa 
pozana e Eroni koasa kolu hodu tanisa butubutu Livae. Kagu keke kolu hodu koari 
na hopeke koimata koari hopeke manege rua butubutu. 4 Paleke lani pa Ipi Hopena, 
mamu la vekoi pa kenuna sa Bokese Vinariva Egoi vasina sapu hoke tutuvu nigo Rau. 
5 Sa kolu hodu tanisa tie sapu vizatia Rau si kaqu togolo vura. Koasa sirana hie si 
kote va nosoi Rau sari na ninominomi tadi na tie Izireli sapu atu gua koa goi.” 

6 Ke zama la se Mosese koari na tie Izireli, ke hopeke koimata pa hopeke manege 
rua butubutu si valani dia kolu hodu koasa, meke sa kolu hodu te Eroni ba somanae 
tugo. 7 Meke veko lani Mosese sari doduru kolu hodu pa korapana sa Ipi Hopena pa 
kenuna sa Bokese Vinariva Egoi te Zihova. 

8 Pa koivugona, sipu nuquru pa korapana sa Ipi Hopena si asa, si dogoria Mosese sa 
kolu hodu te Eroni, sapu pa kalina sa butubutu Livae, si ele liho, meke havoro, meke 
ari vuana, sapu ta pozae olomodi!” 9 Vagi e Mosese sari doduru kolu hodu meke va 
dogoro ni sa koari na tie Izireli. Dogori rini gua sapu ta evana, meke vagi pulei ri 
hopeke koimata sari na dia kolu hodu. 10 Zama sa Tamasa koe Mosese, “Veko pule la 
nia sa kolu hodu te Eroni pa kenuna sa Bokese Vinariva Egoi. Ta veko si asa pude na 
vina balau koari na tie Izireli va gugue sapu kote mate be lopu va nosoi rini sari na 
dia ninominomi.” 11 Tavetia e Mosese gua sapu garunu nia e Zihova. 12 Zama sari na 
tie Izireli koe Mosese, “Kote mate si gami,” gua, “Na tie mate mami si gami doduru! 
13 Be keke tie si tata la koasa Ipi Hopena si kote mate si asa; ke gami doduru si kote 
mate beto.” 

„Sari na Tinavete tadi na Hiama meke sari na Tie Livaeti 
1 Zama la koe Eroni se Zihova, “Agoi, meke sari na tumu koreo, meke sari na tie 


Livae, si kaqu tava kilasa nia sa sinea, koari na tinavetavete pa kenuqu Rau pa korapa 
Ipi Hope; ba agoi mo meke sari na tumu koreo, si kaqu tava kilasa nia sa sinea koasa 
tinavete tana hiama. ? Kaqu va somani goi pa tinavete sari na mua butubutu Livae, 
pude toka nigo meke sari na tumu pa tinavete pa korapa Ipi Hopena te Zihova. 3 Kaqu 
totolini goi si arini meke kaqu taveti rini sari na dia tinavete pude toka nigo pa korapa 
Ipi Hopena te Zihova, ba lopu kagu tata la i rini sari na tinitona madidi pa korapana 
sa vasina hope ba be koasa hope. Be lopu gua, si agoi meke arini si kaqu tava mate 
beto. 4 Kaqu somana tavetavete toka nigo rini, pude kopu nia na va tanai sari doduru 
dia tinavete ninabulu koasa Ipi Hopena te Zihova, ba loke votiki tie si kaqu tata mae 
vasina. 5 Agoi meke sari na tumu koreo mo, si kaqu taveti sari na tinavete tana 
vasina hopena meke sa tinavete koasa hope, pude lopu kaqu bugoro puleni Rau sari 


na tinoni Izireli. 6 Arau mo ele vizati sari na tie Livae turanamu koari na butubutu 
Izireli, guana keke vinariponi koa gamu. Ele tava madi koa Rau si arini, pude madi 


taveti rini sari na dia tinavete pa korapana sa Ipi Hopena te Zihova. 7 Ba agoi mo 
meke sari na tumu koreo, si kaqu taveti sari doduru tinavete tana hiama koasa hope, 
meke pa korapana tugo sa Lose Hopena pa Hopena. Ura sari na tinavete tana hiama 
si ele ponini gamu Rau. Ari na tie hoborodi saripu tata mae koari na tinitona hopedi, 
si kaqu tava mate.” 


Sari na Vinariponi tadi na Hiama 
8 Zama koe Eroni se Zihova, “Ele va madi gamu Rau pude kopuni sari doduru vina 
vukivukihi na vinariponi koa Rau. Meke sari doduru vina vukivukihi na vinariponi 
saripu lopu tava uqudi pa nika si ponigamu Rau meke sari na tumia. Kaqu na hinia 
tamugamu meke sari na tudia ri na tumu ninae rane ka rane. 9 Sari na vinariponi na 
vina vukivukihi hopedi hola si tamugamu, sari kukurudi sapu lopu tava uqu koasa 

hope: sari na vinariponi huiti, sari na vina vukivukihi tana sinea na vukivukihi 
tinaleosae. Doduru vinariponi hopedi arini saripu ta poni mae koa Rau si tamugamu 
meke tadi na tumia koreo. 10 Kagu hopedi si arini, meke kagu henai gamu meke sari 
na tumia koreo si arini koasa vasina hopena. 

11 Meke gua pule he: kaiga vinariponi arilaedi saripu vekoi ri na tinoni Izireli pude 
ovulu sageni pude Tagarau, si kagu tamugamu. Kagu tamugamu meke sari na tumia 
koreo na vineki doduru totoso vugo repere. Doduru gamu koasa mia tatamana saripu 
ele via koasa hahanana vina via, si kagu henai si arini. 

12 Doduru vua kenudi sapu sari na vinariponi arilaedi hola saripu poni Nau ri na 
tinoni Izireli koari hopeke vuaheni, si ponini gamu Rau: na oela olive, vaeni, meke 
na huiti. 13 Doduru arini si tamugamu, meke sari doduru tudia rina mia tatamana, 
saripu ele via koasa hahanana vina via si kagu henai si arini. 

14 Doduru tinitona saripu ele tava madidi koe Zihova si tamugamu.” 

15 Doduru koburu podo kenudi babe na kurukuru name podo kenudi, sina 
vinariponi tadi na tinoni Izireli koa Rau. Arini si tamugamu, ba kagu vagi gamu 
tinabaradi, pude holu puleni ri na tie sari doduru koburu podo kenudi, meke kagu 
gua tugo sari na tinabaradi ri na kurukuru name bonidi saripu podo kenudi. 16 Sari 
na koburu keke sidaradi pododi gua, si kaqu ta holu pule koari ka lima poata siliva 
padana sa hinoluna pa keke. Kaqu ta pada sa poata siliva koasa mamatana sapu hoke 
pada nia pa keke poata sapu ta pozae sekeli mamatana pa tinavete koasa Ipi Hopena. 
17 Ba saripu podo kenudi koari na bulumakao, sipi, na qoti, si lopu kaqu ta holu vagi 
pule; na Taqarau mo si arini meke kaqu tava madi si arini pude va vukivukihini. Sa 
eharadi si kaqu ta siburu la koasa hope meke sari na deanadi si kaqu tava uqu koasa 
hope, meke sari na hibidi si qetu nia Rau. 18 Sari na masadi si tamugamu gua tugo sa 
ragaraga meke sa pudapuda nene kali matao sapu ta veko koasa vinariponi arilaena. 

19 Sari na vinariponi madidi saripu ta veko koari na tie Izireli, si Arau Zihova poni 
atuni koa gamu meke koari na tumia koreo na vineki pude na mia hinia, meke lopu 
kaqu makudo doduru totoso vugo na repere. Asa sa vina tatara nabuna sapu tavetia 
Rau koa gamu meke koari na tudia ri na tumia.” 

20 Zama la koe Eroni se Zihova, “Loke tinago si kaqu tagoa gamu, meke loke pepeso 
pa Izireli si kagu tagoa gamu. Arau Zihova mo si tamugamu. Loketoņa pule.” 


Sapu tadi na Tie Livae 

21 Zama se Zihova, “Ele poni nia Rau koari na tie Livae sari doduru keke pa manege. 
Saripu vekoiri na tie Izireli koa Rau. Arini si na tinabaradiri na dia tinavete ninabulu 
pa kenugu Rau koasa Ipi Hopena. 22 Kaiqa tie Izireli pule si lopu kaqu tata la koasa 
Ipi Hope; be ene tata si arini si va tasuna puleni meke garo pude mate si arini. 23 Sari 
na tie Livae mo si kaqu kopu nia sa Ipi Hopena te Zihova meke taveti sari doduru 
tinavete, podalae kamahire meke kaqu ta kopue tugo sa tinarae hie koari na tudia ri 
na tudia. Sari na tie Livae si kaqu loke dia tinago soti pa popoa Izireli, 24 sina Arau 
ele poni sa keke pa manege koa rini. Arini sari na vinariponi madidi pu vekoi ri na 
tie Izireli koa Rau. Asa gua, ke zama si Rau sapu lopu kaqu tago sotia rini si keke vasi 
tinago pa popoa Izireli.” 


Keke pa Manege tadi na Tie Livae 
25 Zamaia Zihova se Mosese, 28 pude tozini sari na tie Livae, “Totoso vagia gamu sa 
keke pa manege koari na tie, sa vinariponi asa si na vinariponi te Zihova koa gamu, 
pude toania. Kaqu ponia gamu sa keke pa manege koari na vinariponi arilaedi arini, 
pude na mia vinariponi pule la koe Zihova. 27 Kaqu qetu ni Rau sari na vinariponi 
arini, gua puta tugo saripu vekoi rina tie sari na vua kenudi gua puta tugo sari na 

huiti na vaeni vaqura pu vekoi ri na tie uma. 28 Gua puta tugo asa si kaqu ponia gamu 
koe Zihova sa vinariponi madina, sapu gua vagi gamu koari na keke pa manege koari 
na tie Izireli. Kaqu vala i gamu sari na vinariponi madidi te Zihova hire koe Eroni 
sa hiama. 29 Mu ponia sapu arilaena hola koari na mua vinagi. 30 Pana ponia gamu 
sapu arilaena hola, mamu kopuni saripu koa hola tamugoi, gua puta tugo sari na tie 
uma pu kopuni saripu koa hola pa mudina sa dia vinariponi vua kenudi na keke pa 
manege. 3t Boka hena ia gamu meke sa mua tatamana pa keke vasina sapu hiva nia 
gamu pa sadadi rina vasidi hopena, sina asa sa tinabaradi rina mia tinavete ninabulu 
koasa Ipi Hopena te Zihova. 32 Lopu kaqu garo pude tava kilasa koe Zihova si gamu 
pana henai gamu si arini, sina ele valani koe Zihova sari na mia vinariponi arilaedi 
mae guadi koasa vinagi koe Zihova. Ba mi balau nia pude lopu henai sari na ginani 
arini sipu lopu ele valani gamu sari na mia vinariponi arilaedi; be lopu gua, si kaqu 
tava mate si gamu.” 


Sa Kolo Vina Via , , , S S 
1 Zamai e Zihova sari Mosese meke Eroni, 2? pude poni koa ri na tie Izireli sari na 


tinarae hire: “Mamu turaņa mae nia gamu na tie Izireli koari Mosese e Eroni si keke 
bulumakao mamagota ziņarana loke ari kisakisana, sapu lopu ele va tavetavetia rini 
pa inuma. 3 Meke kagu la ponia rini koe Eleaza sa hiama si asa. Kaqu ta turana la pa 
valena sa vasina koa sari na tie pa dia ipi, meke kaqu tava mate pa kenuna sa si asa. 
4 Beto asa, si kaqu noti lania Eleaza, sa kakarutu limana pa ehara meke siburu nia sa 
sa ehara koasa Ipi Hopena te Zihova ka zuapa totoso. 3 Doduruna sa kurukuru meke 
sa kapuna, masana, eharana, meke sari na laguna si kaqu tava uqu palae beto pa 
kenuna sa hiama. $ Beto asa si kaqu vagia sa hiama si keke kukuru huda sida, keke 
lelana huda hisope, meke keke kukuru lozi ziņara, meke kaqu oki lani sa pa nika. 
7 Mudina sapu gua asa, si kaqu va via i sa sari nana poko, meke kaqu zoropo nia kolo 
sa sa tinina soti, meke tiqe kaqu somana pule pa vinarigara tie si asa, ba lopu kaqu 
via tugo si asa osolae kamo totoso lodu sa rimata. 8 Sa tie sapu suluna sa bulumakao 
si kaqu va via i tugo sari nana poko, meke zoropo nia kolo tugo sa sa tinina soti, ba 
lopu kagu via tugo si asa osolae kamo totoso lodu sa rimata. ° Beto asa, si keke tie 
sapu via pa dinono te Zihova, si kaqu vagi sari na ebana sa bulumakao, meke kagu 
vekoi koasa vasina viana, pa valena sa vasina koa rina tie, vasina si kaqu ta kopue sa 
eba pude tadi na butubutu Izireli pude tanisa tinavete vina via pa kolo. Sa vina via 
hie si pude tana vinulasana sa sinea.” 10 Sa tie vagi varigarani sari na eba si kaqu va 
via sari nana poko, ba lopu kaqu via tugo si asa osolae kamo totoso lodu sa rimata. 
Sa tinarae hie si kaqu koa hola doduru totoso koari na rane vugo repere koari na tie 
Izireli meke sarini pu lopu na tie Izireli saripu koa koa rini. 


Sari na Tie pu Tiqui sari na Tie Matedi 

11 Sa tie sapu tiqui sari na tie matedi si lopu kaqu via ka zuapa rane. 12 Koasa rane 
vina neta meke vina zuapa si kaqu va via pule nia tinina pa kolo tana vinavia meke 
kagu tiqe via si asa. Ba be lopu va via pule nia si asa, koasa vina neta meke vina 
zuapa rane si lopu kagu via si asa. 13 Asa sapu tiqua sa tie matena, meke lopu va via 
pule nia pa kolo vina via, ura lopu zoropo nia kolo sa sa tinina, si lopu kaqu via tugo 
si asa, ba kaqu koa hola sa bonina, sina lopu ta zoropo kolo vina via si asa. Be ene 
tata si asa pa Ipi Hopena si va bonia sa sa Ipi Hopena te Zihova; namu lopu kaqu hite 


koa hola koari na tie te Tamasa si asa. | , , , 
14 Be guana keke tie si mate pa korapa ipi poko sapu koa ia gamu, sari doduru tie 
pu koa pa korapana sa ipi pa totoso asa si kaqu boni beto si arini. Be keke votiki 

tie si nuguru pa ipi asa si boni tugo si asa, meke kagu ta evanae boni si arini ka 
zuapa rane. 15 Doduru vovoina kolo na raro saripu loke tukutukudi pa korapana sa 
ipi vasina mate sa tie, si kagu boni beto tugo si arini. 16 Be tiqua keke tie sa tie matena, 
sapu tava mate koa keke tie babe keke tie sapu mate hokara nana mo, babe na susuri 
tie matena si tigua sa, babe keke lovu, si kagu boni tugo si asa ka zuapa rane. 

17 Pude tava via pule sari na boni, kaiga ebana sa bulumakao zinara, sapu tava 
ugu pude va via i sari na binoni, si kagu ta vagi meke ta voi pa keke raro, meke 
zoropo tomo nia kolo. 18 Beto asa keke tie sapu viana pa dinono te Zihova, si kagu 
vagia sa lelana huda hisope, pona ia pa korapa kolo tana vina via, meke siburu la 
nia koasa ipi meke koari doduru likakalae pa korapana, meke koari na tie saripu koa 
vasina saripu tava boni sina mate vasina sa tie. Ta hivae tugo pude siburu lani sarini 
pu tigua sa susuri tie matena, sa lovu, sa tini matena pu tava mate pa tie babe mate 
hokara nana mo. 19 Koasa rane vina neta, meke koasa rane vina zuapa, sa tie sapu 
viana, si kaqu siburu la nia sa sa kolo madina koasa tie sapu lopu viana. Koasa rane 
vina zuapa, si kaqu via sa tie, pa mudina sipu va via i sa sari nana poko meke zoropo 
pule nia kolo telena, meke kaqu tiqe via si asa pana lodu sa rimata. 

20 Sa tie sapu boni meke lopu va via pule nia, si koa boni si asa, sina sa kolo tana 
vina via si lopu ta siburu la koasa, meke kaqu tava boni sa Ipi Hopena te Zihova, be 
ene tata si asa ke lopu kaqu koa hola sa tie koari na tie te Tamasa. 21 Kaqu kopuni 
gamu sari na tinarae arini doduru totoso vugo na repere. Sa tie sapu siburu nia sa 
kolo tana vina via, si kaqu va via i tugo sa sari nana poko, be guana tiqua keke tie sa 
kolo sapu tavetavete nia sa tie, si kaqu boni tugo sa tie asa, osolae kamo totoso lodu 
sa rimata. 22 Sa pule sapu tigua sa tie sapu lopu viana, si boni tugo, meke esei pule 
sapu tiqua sa tinitona bonina, si lopu via osolae kamo totoso lodu sa rimata.” 

Sa Kolo sapu Vura Mae pa Patu 
(Ekisidasi 17:1-7) 

1 Pa sidara kekenu si mae kamo koasa popoa qega pozana Zini sa doduruna sa 
butubutu Izireli, meke la koa si arini koa ke vasina pozana Kadesi. Meke vasina si 
mate se Miriami meke ta pomunae tugo vasina si asa. 

2 Meke namu loke kolona sa vasina sapu koa ia rini, ke mae varigara koari Mosese e 
Eroni si arini. 3 Meke la tokea rini se Mosese, meke zama guahe: “Kei, leana hola si be 
mate gua rina tasimami pa kenuna e Zihova si gami,” gua si arini. 4 “Na pude vegua 
ke turana maeni gami tu goi tani pa korapa popoa qega si gami na tinoni te Zihova, 
meke kote mate turani mo gami sari mami kurukuru pa korapa popoa qega hie? 
5 Meke na vegua ke turana vurani gami tu goi pa popoa Izipi meke mae koa pa popoa 
kaleana hola hie, vasina sapu loke linetelete boka toqolia. Namu loke huiti, na pigi, 
na vaeni, meke na pomeqaraneti. Meke namu loke kolo napo na gua,” gua si arini. 
6 Meke taluarae koari na tinoni sari Mosese e Eroni, meke la turu pa sasadana sa Ipi 
Hopena, meke hoqa oporapaha pa pepeso, meke malara mae koarini sa kalalasana e 


Zihova. 
7 Meke zama la koe Mosese se Zihova, 8 “Mu vagia sa kolu sapu koa pa kenuna 


sa Bokese Vinariva Egoi, mamu tiqe tioko varigarani gamu kara Eroni sa doduruna 
sa butubutu Izireli. Mamu zama ia sa patu lavata pa kenudia rina tinoni pana hoi, 
meke kaqu titisi vura mae sa kolo koasa patu lavata, meke kaqu napo sari na tinoni 
Izireli meke sari na dia kurukuru.” 9 Meke ene la vagia Mosese sa kolu koasa Bokese 
Vinariva Egoi sapu tozi nia e Zihova pude la vagia. 

10 Varigarani Mosese meke Eroni sa doduruna sa butubutu pa kenuna sa patu 
lavata, meke zama se Mosese, “Mi va avoso mae ba gamu na tie va gugue. Vegua, 

hivani gami gamu pude va vura poni gamu kolo koasa patu hie?” 11 Meke ovulu sage 
nia Mosese sa limana meke seke nia kolu sa sa patu lavata sana karua totoso. Meke 
titisi vura va ninira mae sa kolo koasa patu lavata, meke tige napo sari doduru tinoni 


meke sari na kurukuru. ji ji ji 
12 Ba zama la koe Mosese meke e Eroni se Zihova, “Sina lopu ronu Au gamu kara 


pude va dogoro nia pa matadi ri na tinoni Izireli sa Oua niniranira madina, gua asa 
si lopu kagu boka va kamoi gamu kara sari na tinoni koasa popoa sapu ele va tatara 
nia Rau pude ponini koa rini.” 

13 Gua asa sapu ta evana pa Meriba, vasina sapu zama va gugue nia ri na tinoni 
Izireli se Zihova, meke vasina tugo si va dogoro nia Sa sapu hopena si Asa koa ri na 
tie Izireli. 


Lopu Hiva Va Hola i sa Banara pa Edomu sari na Tinoni Izireli 

14 Koasa dia kinoa ri na tinoni Izireli pa Kadesi si garunu la tie paleke inavoso koasa 
banara pa Edomu“ se Mosese, meke zama guahe si arini: “Guahe si zama nia rina 
tinoni Izireli tasimu: Ele gilani mua tu goi sari na tinasuna saripu ta evana koa gami, 
15 sipu gore la pa popoa Izipi sari na tiatamamami, meke koa vasina pa soku vuaheni. 
Meke ta nonovala koari na tinoni Izipi si gami meke sari na tiatamamami. 18 Ba sipu 
varavara la koe Zihova si gami, si avosi Sa sari na mami tinepatepa, meke garunia 
Sa si keke mateana, meke turana vurani gami Sa pa popoa Izipi. Kamahire si korapa 
koa pa Kadesi si gami tata koasa volosona sa mua popoa lavata. 17 Tataruni gami, 
mamu va malumu gami pude ene hola la gua pa korapa mua popoa. Gami meke sari 
na mami bulumakao na sipi si lopu kagu ene taluarae koasa sirana nomana. Lopu 
la pa keke inuma, babe na linetelete vaeni, meke lopu kaqu napo kolo koari na mua 
berukehe si gami. Ba kote ene gua mo koasa sirana nomana tanisa banara si gami, 
meke lopu kaqu kekere la gua pa kali matao babe pa kali gede, osolae ene hola nia 
tu gami sa mua kali popoa,” gua si arini. 

18 Ba olana sa banara pa Edomu, “Namu, lopu kaqu ene gua tani si gamu, ba be 
lopu va avoso gamu, si kote vura atu mo si gami meke kote raza gamu,” gua si asa. 

19 Meke olana sari na tinoni Izireli, “Kote koa mo pa sirana panaulu si gami, meke 
be napoi gami meke sari na mami kurukuru sari na mia kolo, si kote vatu poata mo 
si gami. Lopu hiva nia gami keke ginugua pule ba pude va malumu gami mo pude 
ene hola,” gua si arini. 

20 Ba olana pule la tugo si arini, “Namu, lopu kaqu ene gua tugo tani si gamu.” Beto 
hoi si vura mae mo se Edomu meke sari nana kobi tie varipera niniradi pude razai 
sari na tinoni Izireli. 21 Koa gua sapu lopu hivani tugo rina tie Edomu pude ene gua 
pa korapana sa dia popoa, gua, si kekere pule meke ene gua pa votiki sirana si arini. 


Mate se Eroni o , O 
22 Taluarae pa Kadesi sari doduru tinoni Izireli meke mae pa Toqere Horo 23 koasa 


volosona sa popoa Edomu, meke zama guahe koari Mosese e Eroni se Zihova, ?4 “Se 
Eroni si lopu kaqu nuquria sa popoa sapu ele va tatara nia Rau pude vala nia koari 
na tinoni Izireli, ba kote mate si asa, sina gamu kara beto mo va karia sa Qua zinama 
pa Meriba. 25 Mu turana sage lani koasa Toqere Horo sari Eroni meke sa tuna sapu 
se Eleaza. 26 Mamu va gorei vasina sari nana poko hiama, mamu va sage lani koe 
Eleaza. Se Eroni si kote mate vasina.” 27 Meke taveti tugo Mosese sapu gua garunu 
ni e Zihova koasa pude taveti. Sage la si arini pa Toqere Horo sipu korapa dono toto 
la dia mo sari na tinoni Izireli. 28 Meke va gorei Mosese sari na poko hiama te Eroni, 
meke va sage lani sa koe Eleaza. Meke mate vasina pa batuna sa toqere asa se Eroni, 


meke gore pule dia mo koasa togere asa sari Mosese e Eleaza.” 29 Meke sipu gilania 

sa butubutu lavata sapu ele mate se Eroni gua, si kaboia rini si asa ka tolonavulu 
puta rane. 

Tava Kilasa sari na Tinoni pa Kenani 

1 Meke sipu avoso nia sa banara Aradi, na tie Kenani, sapu koa koasa kalina mae pa 
popoa gega pa Kenani, sapu korapa la gua pa sirana Atarima sari na tinoni Izireli gua, 
si rapata la i rini, meke vata pusi rini sari kaiga tie Izireli.” 2 Ke zama tokotokoro la 
guahe koe Zihova sari na tinoni Izireli: “Be va malumia Goi koa gami sa vina kilasadi 
rina tinoni hire, si kaqu huara upata betoi gami sari na dia vasileana lavata,” gua si 
arini. 3 Meke avosi e Zihova sari na dia tinepa, meke va malumu la nia Sa koa rini 
sa vina kilasadi rina tinoni Kenani, meke huara upata betoi rini sari na dia vasileana 
lavata, gua asa ke poza nia Homa rini sa vasina asa. 


Sa Noki Boronizi 

4Topue luaria rini sa Toqere Horo meke ene gua pa sirana la gua koasa Kolo Zinara, 
pude likohae nia sa popoa Edomu gua. Ba lopu koa va nono sari na tinoni koasa dia 
inene.” 5 Meke zama va karikaria rini se Zihova meke se Mosese. Zama guahe si 
arini, “Na vegua ke turana vurani gami tu gamu pa popoa Izipi, pude va mate gami 
pa popoa qega vasina sapu loke ginani na kolo, gua? Ele mabo hena ia gami sa mana 
hie,” gua si arini.” 6 Meke garunu ni noki variva mate e Zihova sari na tinoni Izireli 
meke garati si arini, meke soku rina tinoni Izireli si mate. 7 Meke mae zama guahe 
koe Mosese sari na tinoni Izireli: “Ele tavete va sea si gami sipu zama va karia gami 
se Zihova, meke zama va karigo tugo gami si agoi. Ke mamu tepa la koe Zihova 
kamahire pude va rizu seui sari na noki koa gami.” Meke varavara tokani e Mosese 
sari na tinoni. 8 Meke zama la koe Mosese se Zihova, “Mu tavetia keke noki boronizi, 
mamu va sigotia koa keke dedegere turuna, meke sari doduru pu ta garata si kaqu 
dono sage la koasa meke toa.” 9 Ke tavetia Mosese si keke noki boronizi, meke va 
sigotia sa pa batuna keke dedegere huda, meke be garatia noki si keke tie si kaqu 
dono sage la koasa noki boronizi meke toa si asa.” 


Sa Inene La pa Moabi 

10 Sari na tinoni Izireli si ene la meke koa paki pa Obati. 11 Topue rini pa Obati 
si la koa pule pa Lae Abarimi, koasa soloso qega, sapu koa pa kali gasa rimata, pa 
popoa Moabi. 12 Beto asa si la koa paki pa lolomo Zeredi. 13 Topue vasina, si ene 
pule meke la koa paki pa kali latu koasa ovuku Anoni, pa korapa qega, sapu hola 
la pa kali popoa Amoraiti. Anoni si koasa volosona, pa varikorapa Moabi meke sari 
na tie Amoraiti. 14 Gua asa, ke ta Zamae koari na vinaripera koasa buka te Zihova 
“Sa vasileana nomana pa Vahebi, pa korapa popoa Supa meke sari na lolomo, koasa 
ovuku Anoni, 15 meke koari na lolomo saripu gore la gua koasa vasileana nomana pa 
Are, meke kenuna sa volosona Moabi.” 

16 Taluarae si arini vasina meke ene la pa Bia. Koa nana si keke berukehe, vasina 
zama se Zihova koe Mosese, “Mu varigarani sari na tinoni, maqu poni kolo,” gua. 
17 Koasa totoso hie, si kera nia ri na tinoni Izireli sa kinera hie: 

“Bukaha vura, agoi na berukehe 
Kaqu kera qetu nia gami pa kinerakera. 
18 Ta geli koari na banara sa berukehe, 


‚meke koari na koimata tadi na tinoni. 
Gelinia kolu qolo tana banara rini, 

meke koari na dia kolu hodu.” 
Topue koasa soloso qega meke ene la pa vasileana Matana si arini 19 taluarae vasina, 
si ene la pa Nahalieli meke Bamoti si arini. 20 Topue pa Bamoti si arini meke ene la 
koasa lolomo pa Moabi, pa batuna sa toqere Pisiqa meke dono gore la gua koasa qega. 


Tava Kilasa se Sihoni meke Oqo 
(Diutironomi 2:26 kamo hinia 3:11) 

21 Va garunu la tie paleke inavoso sari na tinoni Izireli koe Sihoni sa banara tadi 
na tie Amoraiti, sapu zama guahe: 22 “Mu va malumu gami pude ene hola gua pa 
mua popoa lopu kaqu taluarae si gami meke sari na mami rovana bulumakao koasa 
sirana, meke la koari na mia inuma huiti ba be inuma vaeni; lopu kaqu napoi gami 
sari na kolo koari na mia berukehe; kote pa sirana mo si koa gami osolae hola taloa 
koasa mua kali popoa.” 

23 Ba lopu va egoi Sihoni sari na tinoni Izireli, pude ene hola gua koasa nana kali 
popoa. Varigara ni sa sari nana qeto minate, meke ene la si arini pa Zahazi pa korapa 
qega meke la varipera koari na tinoni Izireli. 24 Ba sokudi ri na kana si va matei rina 
tinoni Izireli. Vagia rini sa dia popoa, podalae pa Ovuku Anoni pa kali mae meke 
kamo la pa Ovuku Zaboki, duta kamoa volosona sa popoa Amoni’. Sa volosona sa 
popoa Amoni si ta lavelavei va niņira sisigiti. 25 Gua asa, ke vagi betoi ri na tinoni 
Izireli sari doduru vasileana lavata pa popoa tadi na tie Amoraiti, Hesiboni meke sari 
doduru vasileana nomadi pa vari likohaena, meke koa vasina si arini. 26 Hesiboni si 
na nati vasileana lavata te Sihoni pa popoa tadi na tie Amoraiti, sapu varipera koasa 
baņara pa popoa Moabi pukerane meke vagi sa sari doduru nana popoa, kamo la gua 
tu koasa ovuku Anoni. 27 Gua asa ke ta kerae pa kinubekubere; 

“Mae pa Hesiboni, koasa vasileana lavata te Sihoni sa baņara! 
Hiva nia gami pude kuri pulea na va vaqura pulea. 


28 Keke totoso koasa vasileana lavata pa Hesiboni” 

si topue ene la guana nika sari na tie varipera te Sihoni; 
Huara va inetia sa sa vasileana lavata pa Ara pa popoa Moabi 

Va inapahi sa sari doduru toqere pa kali sagena sa Ovuku Anoni. 
29 Malana hola si gamu, tinoni pa popoa Moabi! 

Gamu na tie pu vahesia se Kemosi” si ele tava kilasa! 
Vata raovi sa mia tamasa sari na tie, 

La ta pusi koe Sihoni sa baņara tadi na tie Amoraiti sari na barikalege. 
30 Ba kamahire sari na tutidia si ele tava inapaha beto. 

Doduruna podalae pa Hesiboni kamoa Diboni, 
Taluarae pa Nasimi kamoa Nopa, tata pa Medeba.” 

31 Gua asa ke koa ia ri na tinoni Izireli sa kali popoa tadi na tie Amoraiti, 
32 garuni Mosese sari na tie pude hata ia sa sirana sapu leana hola, pude rapatia sa 
vasileana lavata pa Zazera. Vagi turanae nia ri na tinoni Izireli si asa, meke sari na 
vasivasileana nomadi pa vari likohaena, meke hadu va seu i rini sari na tie Amoraiti 
pu koa vasina. 

33 Ene sage la gua koasa sirana la gua pa Basani sari na tinoni Izireli, ene mae se Oqo 
sa baņara pa Basani, meke sari nana tie varipera, pude varipera koa rini pa Ederei 
gua. 34 Zama koe Mosese se Zihova “Mu lopu matagutu nia si asa sina ele luara vatua 
Rau koa gamu sa baņara, meke sari doduru nana tie, meke sa nana popoa. Mamu 
tavetia koasa gua sapu tavetia gamu koe Sihoni sa banara tadi na tie Amoraiti. Sapu 
sa banara pa popoa Hesiboni.” 35 Ke va matea ri na tinoni Izireli se Oqo, sari na 


ü 21:28 Zer 48:45-46 j 21:29 Sa tamasa beku tadi pa Moabi. 

tuna koreo, meke sari doduru nana tie, loke tie si toa. Beto asa, si koa ia rini sa nana 
popoa. 


1 Meke topue ene la sari na tinoni Izireli, meke la noso koari na pezara pa popoa 
Moabi pa kali gasa rimata pa Ovuku Zodani sapu dono karovo la gua pa Zeriko. 

2 Sipu avoso nia sa banara Moabi sapu se Balaki, tuna koreo e Zipora, sa sinokudi 
rina tinoni Izireli, meke gua sapu tavetia rini koari na tinoni Amoraiti, 3 si matagutu 
sisigiti si asa, meke gua tugo sari na tinoni pa Moabi. 4 Ke zama la koari na koimata 
tadi na tinoni Midiani sari na tinoni Moabi, “Sa kobi tinoni hie si kote novala betoi 
sari doduru tinitona pa vari likohaena kekenono sa bulumakao kokoreo sapu gani 
va upati sari na duduli pa inuma.” Ke garuni sa banara Balaki 5 sari na tie paleke 
inavoso pude tioko mae nia se Belami, sa tuna koreo e Beoro, sapu koa pa Petoro, 
tata pa Ovuku Iuparetisi pa popoa Amau. Guahe sa inavoso sapu paleke mae nia rini 
koe Balaki: “Hiva va gilana nigo rau sa butubutu lavata sapu mae guana pa popoa 
Izipi, sari na tinoni arini si koa betoa mo rini sa doduru vasina, meke variva mala 
pude vagi hobea rini sa nada popoa.” 6 Soku holani gamu rini, ke mae mamu leve 
maeni si arini. Meke gina kote boka va kilasi mo gami, meke hadu va seui pa mami 
popoa. Ura gilania rau sapu sarini pu manani goi si hoke ta manae tugo, meke sarini 
pu leveni goi si hoke ta gorei tugo,” gua si asa. 

7 Meke topue la sari na palabatu Moabi meke Midiani, palekia rini sa tinabarana 
sa lineveleve, meke la kamo koe Belami, meke la tozia rini koasa sa zinama te Balaki. 
8 Meke zama la koa rini se Belami, “Koa paki tani kohite boni, pude qu tozini gamu 
vugo sapu gua tozi nau e Zihova.” Ke koa paki koe Belami koasa boni sana sari na 


koimata tadi na tinoni Moabi. , NOE AI o, 
9 Meke mae pana boni koe Belami sa Tamasa meke nanasa “Ari sei sari na tinoni 


saripu koa koa goi hire?” 

10 Meke olana la koe Tamasa se Belami, “E Balaki, sa banara pa Moabi garunu 
maeni koa rau pude tozi nau, 11 sapu sari na kobi tinoni saripu mae guadi pa Izipi si 
koa betoa rini sa doduruna sa popoa hie. Ke hiva nau sa pude leve ponia gua, pude 
boka va kilasi sa na hadu va seu i pa nana popoa gua.” 

12 Meke zama la koe Belami sa Tamasa, “Mu lopu luli sari na tie sara, mamu lopu 
leveni sari na tinoni Izireli, sina ele mana ni Rau si arini.” 

13 Vanunu munumunu se Belami meke la koari na tie paleke inavoso te Balaki meke 

zama, “Mi pule la pa mia popoa, ele heki nau e Zihova pude luli atu koa gamu.” 14 Ke 
pule la koe Balaki si arini, meke la tozi nia rini si asa sapu korona pude luli koa rini 
si asa. 
15 Meke sokudi pule koimata arilaedi holani saripu ta garunu kekenu, si garunu 
lani pule Balaki. 16 Meke mae si arini koe Belami, meke zama: “Guahe sa zinama 
te Balaki tuna e Zipora: Namu loke ginugua hokara kaqu va karigo si goi pude lopu 
mae koa rau, 17 sina kote va lavatigo rau meke tavete vatua sapu gua zama nia goi, 
gua asa ke mamu leve poniau sari na tinoni hire.” 

18 Ba olana se Belami, “Be poni moka nau sa baņara sari na siliva na qolo pa 
korapa nana vetu banara, ba lopu kaqu boka va karia rau sa zinama te Zihova sa 
qua Tamasa koa ke ginugua hitekena hola,” gua si asa. 19 “Ba leana koa paki tani 
kohite boni, kekenono gua tugo ari kaiqa, magu gilana pakia sapu nasa pule si kote 
zama nia e Zihova koa rau,” gua. 

20 Ego, koasa boni sana si mae koe Belami se Zihova meke zama guahe: “Koa gua 
sapu ele mae koa goi sari na tie hire meke tepa igo pude luli la i gua, ke va namanama, 
mamu la, ba gua mo he: Mamu tavetia mo sapu gua tozi nigo Rau,” gua si Asa. 21 Ke 

pana munumunu si vanunu se Belami meke va namanama ia sa sa nana don'ki meke 
luli sa sari na palabatu tadi na tinoni Moabi. 


Se Belami meke sa Nana Don'ki 

22 Meke bugoro sa Tamasa, sapu luli la koarini se Belami, meke sipu korapa habotu 
nana koasa nana don'ki se Belami meke ene turani sa sari karua nana nabulu pa 
sirana, si turu nana pa korapa sirana sa mateana te Zihova, pude lopu va ene hola ia 
si asa, gua. 23 Meke sipu dogoria sa don'ki sa mateana korapa turu nana pa kokorapa 
sirana, meke taninia nana pa limana si keke magu naruna, ke luaria sa don'ki sa 
sirana meke ene la gua nana pa vale sirana. Ke sekea Belami sa don'ki meke va ene 
pule la ia pa sirana. ?4 Beto asa si turu nana pa nizupuna sa sirana sa mateana pa 
varikorapadi ri karua inuma vaeni, pu koai karua bara patu varikalina. 25 Sipu dogoro 
pulea sa don'ki sa mateana te Zihova sapu korapa turu nana pa sirana nizupuna sana, 
si ene kapae sisigiti si asa koasa kali goba patu meke rausu nia nenena se Belami koasa 
gobagoba patu asa. Ke seke pulea sa sa nana don'ki. 26 Beto asa si rizu hola la pule 
koasa siraņa sapu namu loke hite ari lolomona, pude taliri la gua pa kali matao babe 
kali gede, meke la turu vasina sa mateana te Zihova. 27 Meke sipu dogoria sa don'ki 
sa mateana te Zihova, si opo gore pa pepeso si asa, ke ta naziri sisigiti se Belami, 


meke seke nia kolu sa sa don'ki. 28 Meke va zama ia e Zihova sa don'ki, meke zama 
guahe si asa koe Belami: “Na sa si ele tavete nigo rau? Na vegua ke sekeau tu goi ka 


neta totoso?” 

29 Olana la ia Belami sa don'ki, “Ura ele va duviduvilau goi. Be guana taninia rau 
si keke magu, si be ele va matego tu rau kamahire,” gua si asa. 

30 Zama la koe Belami sa don'ki, “Vegua lopu arau sa mua don'ki sapu hoke 
suranigo si goi pa doduruna sa mua tinoa? Hoke tavete guni nigo tugo rau tatasana?” 

“Lokari,” gua si asa. 

31 Meke tiqe va dogoro nia e Zihova koe Belami sa nana mateana sapu korapa turu 
nana pa sirana meke taninia nana pa limana si keke magu. Ke hoqa oporapaha pa 
pepeso se Belami. 32 Meke zama la sa mateana te Zihova koa sa, “Na vegua ke sekea 
tu goi ka neta totoso sa mua don'ki? Sapu turu nia rau tani si pude hukatigo pude 
lopu ene hola la si goi, si na sapu gua tavetia goi si lopu tonoto. 33 Ba sa mua don'ki 
si dogorau, ke va talevara si asa ka neta totoso. Be lopu va talevara nau sa, si ele tava 
mate tu kamahire si goi, ba sa don'ki si lopu kaqu tava mate,” gua si Asa. 

34 Zama la koasa mateana te Zihova se Belami, “Ele sea mo si rau. Na lopu gilanigo 
rau sapu agoi si korapa turu mua pa korapa sirana pude hukatau. Ego, be lopu qetu 
nau goi kamahire, si maqu pule qua mo.” 35 Ba zama la koasa sa mateana te Zihova, 
“Mu luli la koa ri na tie, ba mamu zamani mo sapu gua tozi nigo Rau pude zamani,” 
ke luli la i mo Belami sari na koimata te Balaki, sa banara pa Moabi. 


Va Kamoa Balaki se Belami , , , 
36 Sipu avoso nia e Balaki sapu ele korapa mae se Belami gua, si ene la tutuvia sa 


si asa koasa vasileana lavata sapu ta pozae Ara tata koasa voloso pa ovuku Anoni, pa 
hukihukirina sa nana kali popoa pa Moabi. 37 Zama la koa sa se Balaki, “Na vegua ke 
lopu tuturei mae si goi pa totoso kekenu sipu tioko atu igo rau pude mae. Balabala 
ia goi sapu lopu kaqu boka pia valeanigo rau, gua si goi?” 

38 Olana se Belami, “Ele mae si rau kamahire. Ba lopu kagu boka zama nia rau si 
keketona, ba gua mo sapu tozi nau sa Tamasa si boka zama vura nia rau,” gua si asa. 
39 Ke luli la koe Balaki meke la koasa vasileana nomana pa Huzoti se Belami. 40 Meke 
va vukivukihi bulumakao na sipi se Balaki, meke valani sa si kaiqa koe Belami meke 
sari na koimata saripu koa koasa. 


Kinorokorotae Kekenu te Belami 


Ninaedi rina Tinoni 22:41 215 Ninaedi rina Tinoni 22:17 


41 Pa koivugona si turana sage la nia Balaki se Belami pa Bamoti Beolo meke vasina 
si boka dono gore la ia sa sa kukuruna sa vasina sapu koa ia rina tinoni Izireli. 


1 Meke zama la koe Balaki se Belami, “Mu tavete maeni ka zuapa hope tani, mamu 
paleke maeni ka zuapa bulumakao kokoreo meke ka zuapa sipi kokoreo,” gua si asa. 

2 Meke taveti tugo e Balaki sapu gua tozi nia e Belami pude taveti, meke hopeke 
va vukivukihi nia ri si keke bulumakao na sipi koari hopehopeke hope. 3 Beto asa si 
zama la koe Balaki se Belami, “Turu tani tata koari na mua vina vukivukihi va ugugu, 
magu la dogoria be tutuvau e Zihova babe lokari. Meke kote boka tozi nigo rau sapu 
gua kagu va dogoro nau Sa koa rau.” Ke ene sage la telena pa batuna keke togere si 
asa, 4 meke mae koasa vasina sa Tamasa. Meke zama la koasa se Belami, “Ka zuapa 
hope si ele taveti rau meke hopeke va vukivukihini rau sari ka zuapa bulumakao 
kokoreo meke ka zuapa sipi kokoreo,” gua si asa. 

5 Meke tozia Zihova koe Belami gua sapu kote zama nia sa, meke garunu pule la 
nia Sa koe Balaki pude la tozi nia. $ Ke pule la si asa meke la dogoria sa se Balaki 
meke sari doduru koimata tadi na tinoni Moabi saripu korapa turu kapae dia koari 
nana vina vukivukihi va uququ. 

7 Zama vura nia Belami sa kinorokorotae hie: 

“Na turana mae nau e Balaki sa banara pa Moabi, 
meke mae gua koari na toqere pa Siria pa kali gasa rimata si rau. 
Meke zama si asa, ‘Mae, mamu leve nia sa butubutu te Zekopi, gua, 
mamu zama nonovali sari na tinoni Izireli, gua. 
8 Meke nanasa si rau: Na vegua ke kaqu boka leveni tu rau saripu lopu leveni e 
Zihova? 
Meke na vegua ke kaqu boka zutui tu rau saripu lopu zutui e Zihova? 
9 Koa pa batu patu pa toqere, meke dono gore lani rau, 
koa panaulu, meke kopu totokoni rau si arini. 
Na butubutu koa vata kaledi si arini, 
meke gilania rini sapu na butubutu tamanaedi holani sari votiki butubutu. 
10 Loke tie boka naei sari na sinokudi ri na tinoni te Zekopi, 
na soku gua tugo na kavuru pa pepeso si arini. 
Ke maqu va hokotia mo sa qua tinoa guari na tinoni te Tamasa, 
magu mate qua pa binule guari na tie tonoto.” 

11 Meke zama la koe Belami se Balaki, “Nasa si tavetia goi koa rau? Ura ele turana 
mae nigo rau pude leveni sari na gua kana, ba loketona si tavetia goi, ba manani tu 
goi si arini,” gua si asa. 

12 Meke olana si asa, “Kaqu zama nia mo rau sapu gua tozi nau e Zihova pude zama 
nia,” gua. 


Sa Kinorokorotae Vina Rua te Belami , , , 
13 Beto asa si zama la koe Belami se Balaki, “Mae luliau, mada la pa keke vasina 


sapu kote boka dogori goi sari kaiga tie Izireli. Mamu leve maeni mo vasina.” 14 Ke 
turana la nia sa koasa inuma Zopimi pa batuna sa toqere Pisiqa si asa. Meke vasina 
si taveti sa si ka zuapa hope, meke va vukivukihi nia sa si keke bulumakao kokoreo 
meke keke sipi kokoreo, koa ri ka zuapa hope. 

15 Meke zama la koe Balaki se Belami, “Turu kapae koari na mua vina vukivukihi 
va uququ, maqu la tutuvia sa Tamasa panahoi,” gua si asa. 

16 Meke mae tutuvia e Zihova se Belami, meke tozi nia sapu gua kote zama nia sa, 
meke garunu pule la nia Sa koe Balaki pude tozi nia koasa sa inavoso. 17 Ke pule la 
dogoria sa se Balaki korapa turu kapae nana koari nana vina vukivukihi, somanae 

koari na koimata tadi na tinoni Moabi. Meke nanasa nia Balaki sapu gua zama nia e 


Zihova koasa. 18 Meke zama vura nia e Belami sa kinorokorotae hie: 
“Balaki, tuna e Zipora, 


mae mamu avosia sapu gua kote zama nia rau. 
19 Sa Tamasa si lopu kekenono guana tie sapu hoke kokoha. 
Lopu guana tie toana si Asa sapu hoke hobehobea Sa sa Nana binalabala. 
Gua sapu va tatara nia Sa si kaqu va gorevura ia tugo Sa, 
Gua sapu zama nia Sa si kaqu tavetia tugo Sa. 
20 Fle garunau Sa pude manani si arini. 
Ele tamanae koe Tamasa si arini, 
ke lopu kaqu boka hobea rau si asa. 
21 Loke minalaņa babe na tinasuna si kaqu ta evana koari na tinoni Izireli. 
E Zihova sa dia Tamasa si korapa koa koa rini, 
meke korapa zama vura nia rini sapu Asa tugo sa dia Banara. 
22 Fle turana vurani Tamasa pa popoa Izipi si arini, 
meke ninira guana bulumakao pinomona si arini. 
23 Loke tinavete potana, meke loke niniranira potana 
sapu boka va kilasia sa butubutu Izireli. 
Ura kote zamani rina tinoni sari na butubutu Izireli, 
‘Dotu, dogoria goi sapu gua ele tavetia Tamasa koarini! gua 
24 Sari na tinoni Izireli si ninira gua tugo na laione, 
meke hoke gasa tekulu guana laione si arini, 
meke lopu hoke eko magogoso osolae gani betoa sa sa nana boso 
meke napoi sa eharadi sarini pu va matei sa,” gua si asa. 
25 Beto asa si zama la se Balaki koe Belami, “Ego, be koromu leveni goi si mu lopu 
manani tugo.” 
26 Ba olana se Belami, “Vegua, lopu ele tozi nigo tu rau, sapu sari doduru gua pu 
zamani e Zihova si kaqu taveti tugo rau?” 


Sa Kinorokorotae Vina Neta te Belami 

27 Beto asa si zama la koe Belami se Balaki, “Leana mae, magu turana lanigo pule 
pa keke vasina. Meke hokara vasina si kote qetu sa Tamasa meke boka va malumigo 
Sa pude leve maeni vasina si arini.” 28 Ke turaņa sage la nia Balaki se Belami pa 
batuna sa toqere Peoro, sapu dono gore la gua koasa popoa qega. ?9 Meke zama la 
koe Belami se Balaki, “Mu tavete maeni ka zuapa hope tani, mamu paleke maeni ka 
zuapa bulumakao kokoreo meke ka zuapa sipi kokoreo.” 30 Meke taveti tugo Balaki 
sapu gua garunu ni e Belami koasa, meke hopeke keke bulumakao kokoreo meke 
keke sipi kokoreo si ta vukivukihi koari ka zuapa hope. 


24 
1 Ego, totoso gilania e Belami sapu qetu nia e Zihova pude mana nia se Izireli gua, 

si lopu hata la koasa liqomo si asa, sapu gua tavetia sa kaiqa totoso, ba dono toto 
la mo si asa pa popoa gega. ? Meke sipu dono la se Belami si dogoria sa se Izireli 
sapu hopehopeke koa koari hopeke dia butubutu. Beto asa si kamo mo koasa sa 
Magomagona sa Tamasa, 3 meke zama vura nia Belami sa kinorokorotae hie: 
“Hie sa inavoso te Belami tuna koreo e Beoro, 
Meke hie tugo sa zinama tanisa tie asa sapu boka dodogorae valeana. 
4 Meke hie tugo sa inavoso tanisa tie sapu avosia sa zinama te Tamasa, 

meke sapu dogorona sa dinogodogorae, sapu mae guana koa Sa sapu tagoi sari 

doduru niniranira, 
sa tie sapu todono gore meke vanunu sari na matana: 

5 Kei butubutu te Zekopi, leleadi hola sari na mia ipi, 
kei Izireli tolavaedi si arini pu koai gamu. 


6 Kekenono guari na huda pamu pu ta lete va tokele, 

babe guari na inuma pa taqelena sa leana, 

meke guari na huda nomadi saripu letei e Zihova, 

meke na huda sida pu toa tata pa kolo. 
7 Meke hoke hoqai ruku 

meke ta kopue valeana pa kolo sari na dia kiko pu letei rini koari na dia inuma. 
Meke sa dia banara si kagu arilaena hola nia se Agaga,” 

meke sa nana binanara si kagu koa hola. 


8 E Tamasa turana vurani pa popoa Izipi si arini. 
Meke varipera poni Sa guana bulumakao pinomona. 
Kaqu va kilasi rini sari na dia kana, 
Kaqu moku betoi rini susuridi, 
meke kaqu gonani tupi rini si arini. 
9 Guana laione opona sapu va namanama rapata, meke loke tie boka hadu vura nia. 
x 


Meke tamanae tugo si arini pu mana nigo; meke ta levei si arini pu leve nigo,” gua si 
asa. 
10 Meke ta naziri sisigiti nia Balaki se Belami, meke pohara limana, meke zama, 


“Ele tiokigo rau pude mae leveni sari na gua kana, ba ka neta totoso tu manani goi 
kamahire si arini. 11 La mu taloa kamahire! Pule la pa mua popoa! Ele zama nia rau 
sapu kote pia nigo tinitona leleadi gunigo rau, ba lopu va malumigo e Zihova pude 
vagi sari na pinia arini.” 

12 Meke olana se Belami, “Ele tozi ni tu rau sarini pu garunu maeni goi, sapu 
gua zama nia rau! 13 Be poni nau goi sari doduru siliva na qolo pa korapa mua 
vetu banara, ba lopu kaqu boka va karia rau sa ginarunu te Zihova, pude tavetia si 
keketona telequ. Gua mo sapu tozi nau e Zihova si kaqu zama nia rau,” gua si asa. 


Sa Kinorokorotae Vina Betobeto te Belami , , 
14 Meke zama la koe Balaki se Belami, “Ego, kamahire maqu pule la koari na qua 


tinoni soti si rau. Ba sipu lopu ele taluarae rau, si maqu va balau nigo sapu gua kote 
tavete atunia ri na tinoni Izireli koari na mua butubutu soti vugo repere.” 
15 Beto hoi si zama vura nia sa sa nana kinorokorotae hie: 
“Hie sa inavoso te Belami sa tuna koreo e Beoro, 
meke hie tugo sa zinama tanisa sapu boka dodogorae valeana. 
16 Sa inavoso tanisa sapu avosona sa zinama te Tamasa, 
sapu vagina sa tinumatumae hinokara sapu mae guana koasa Tamasa Ululuna 
Hola, 
meke dogoria sa sa dinogodogorae sapu mae guana koa Sa sapu tagoi sari doduru 
niniranira, 
sa tie sapu todono gore meke vanunu sari na matana. 
17 Meke dono la si rau koari na rane vugo repere 
meke dogoria rau sa butubutu Izireli. 
Keke banara sapu dono guana pinopino nedalana, 
si kote turu sage pa korapana sa butubutu sana. 
Meke kagu sekei sa batudi sari na tinoni Moabi. 


Meke kagu muzara va umumi sa sari na herahera batudi ri na tuna koreo e Seti.” 


* 24:7 Sa Pozapoza Agaga si na pozapoza tadi na banara tadi na tie Amaleki. * 24:9 Zen 12:3, 49:9 * 24:17 
Sa ginuana Seti si na tie vahesi puleni. 

18 Kagu tava kilasa se Edomu, meke gua tugo rina tinoni pa togere Seira, 
ba se Izireli si kagu koa matagara ninae rane ka rane. 
19 Keke nati hiniva si kote mae koasa butubutu te Zekopi, 
meke kote va mate betoi sa sarini pu koa hola koasa vasileana lavata.” 
20 Meke sipu dono la pa popoa Amaleki se Belami si zama vura nia sa sa 
kinorokorotae hie: 
“Amaleki si keke popoa sapu ninira holani sari doduru butubutu, 
ba mumudi si kagu tava mate beto si arini.” 
21 Beto asa si dono la i sa sari na tinoni Kenaiti, meke zama vura nia sa sa 
kinorokorotae hie: 
“Ta tavete va ninira sa vasina sapu koa ia gamu. 
Koa valeana guana na vori kurukuru panaulu koa sa patu pa tabahoara. 
22 Ba kagu ta vagi taloa si gamu na tinoni pa popoa Kenaiti, 
meke kagu vata pusi gamu sa popoa Asiria.” 
23 Beto asa si zama vura nia e Belami sa kinorokorotae hie: 
“Ke, ari sei si boka toa, pana evania Tamasa sapu gua asa? 
24 Kagu taluarae mae gua koari na raratana Kitimi sari na vaka, 
meke kagu va tasunai sari pa Asura meke Ebera, 
ba kagu ta huara beto tugo si arini.” 
25 Beto saripu gua arini si sage taloa, meke pule la pa nana popoa se Belami, meke 
taloa nana tugo se Balaki. 


25 


Sari na Tinoni Izireli pa Peoro 

1 Sipu koa koasa pezara pa Akasia sari na tinoni, si podalae koa turani ri na tie sari 
na barikaleqe Moabi saripu koa vasina. 2? Hoke ruvati ri na barikalege hire si arini 
koari na inevaņa vina vukivukihi, vasina hoke tavahesi sari na tamasa huporodi tadi 
pa Moabi. Hoke ganigani sari na tie Izireli meke vahesia rini sa tamasa beku 3 Beolo 
pa Peoro. Gua asa ke bugoroni e Zihova si arini, 4 meke zama koe Mosese, “Mu vagi 
sari doduru koimata Izireli, mamu va matei pa korapa kalalasa rane, meke lopu kaqu 
hola la sa Qua binugoro koari na tie.” 5 Zama se Mosese koari na koimata, “Hopeke 
gamu si kaqu va matei sari na tie koari na mia butubutu, saripu vahesia se Beolo pa 
Peoro.” 

6 Keke ri kasa tie Izireli si turana mae nia si keke barikalege Midiani pa nana ipi 
soti, totoso korapa kabo se Mosese meke sari doduru butubutu Izireli pa kenuna sa 
sasadana sa Ipi Hopena te Zihova, meke dogoria rini. 7 Meke sipu dogoria Pinehasi 
sa tuna koreo e Eleaza, sa tuna sa tuna Eroni sa hiama, si gasa turu meke luaria sa 
sa vinarigara. Vagia sa sa nana hopere, 8 meke luli la ia sa pa korapa ipi sa tie meke 
sa barikaleqe, meke hoduni hopere sa sari karua. Gua asa, ke noso sa oza sapu raza 
koari na tinoni Izireli, 9 ba ele mate tu sari ka hiokona made tina tie. 

10 Zama se Zihova koe Mosese, 11 “Koa gua koasa tinavete sapu tavetia e Pinehasi, 
sa tuna e Eleaza, sa tuna Eroni sa hiama, si va bulea sa sa Qua binugoro koari na tie 
Izireli. Tataru Nau sa meke konokono nia sa vinahesiqu Rau gua sapu konokono nia 
Rau sa vina lavataqu koa rini, ke lopu va mate betoi Rau si arini. 12 Ke mamu tozi 
nia sapu kaqu tavetavete turania Rau si asa meke sari na tudia ri na tuna koari na 
sinage na sage, sa Qua vinariva egoi tana binule, sapu kaqu koa hola. 13 Kaqu koa 
hiama sari doduru tutina, sina tataru hola nia sa sa vina lavatana sa nana Tamasa, 
meke va bulea sa sa Qua binugoro koa rina sinea tadi na tinoni.” 

14 Sa pozana sa tie sapu tava mate turanae koasa barikalege Midiani si e Zimiri, 
tuna koreo e Salu, na koimata si asa koa keke tatamana, pa butubutu te Simione. 15 Sa 

pozana sa barikalege Midiani si e Kozibi, e Zuri sa tamana, palabatu koa keke puku 
tie pa butubutu Midiani. 

16 Zama se Zihova koe Mosese, 17 “Mu varipera koari na tinoni Midiani, mamu va 
matei gedi, 18 sina kana igo rini meke sekesekei nigo rini pa Peoro, koasa guguana 
sa minate tanisa barikaleqe, sapu ta pozae Kozibi, sa tuna vineki keke koimata pa 
Midiani, totoso raza sa oza pa Peoro.” 


26 
Sa Ninae Vina Rua 

1 Sipu hola sa oza, si zama la se Zihova koari Mosese e Eleaza tuna koreo Eroni,* 
2 “Mi naei koari na dia puku tatamana sari doduru butubutu Izireli, saripu ka hiokona 
puta vuahenidi meke hola, saripu padadi pude varipera” 34 Va tabea ri Mosese e 
Eleaza si Asa, meke tioko varigara ni ri karua sari doduru tie varipera saripu hola 
hiokona vuahenidi. Varigara si arini koasa pezara pa Moabi, pa kali gasa rimatana 
sa Ovuku Zodani. Zeriko si koa pa kali lodu rimata vasina. 

Hire sari na tinoni Izireli pu taluarae mae guadi pa popoa Izipi: 

5 Sa butubutu te Rubeni (Rubeni si na tuna koreo kenuna e Zekopi): sari na tuna 
Hanoki, Palu, $ Hezironi, meke Kami. 7 Sari na vinarigaraedi si ari ka made navulu 
neta tina zuapa gogoto tolonavulu tie varipera. 8 Sa tuna Palu si e Eliabi, 9 meke sari 
na tuna Eliabi si ari Nemuela, Datani, meke Abirami. (Datani meke Abirami hire sari 
karua pu lopu hiva nia sa tinurana te Mosese meke Eroni, meke somana koasa puku 
tie te Kora. 10 Ta vigala sa pepeso meke ta onolo toa beto si arini, meke mate turanae 
beto koe Kora meke saripu luli koa sa, sipu sulu va mate betoi na nika sari ka karua 
gogoto lima navulu tie. Ta evanae na vina balau koari na tinoni si arini. 11 Ba sari 
na tuna e Kora si lopu mate.) 

12 Sa butubutu te Simione: sari na tuna si ari Nemuela, Zamini, Zakini, 13 Zera, 
meke Saulu. 14 Sari na vinarigaraedi rini si ari ka hiokona rua tina karua gogoto tie 
varipera. 

15 Sa butubutu te Qadi: sari na tuna si ari Zepone, Hagi, Suni, 16 Ozini, Eri, 17 Arodi 
meke Areli. 18 Sari na vinarigaraedi si ari ka made navulu tina lima gogoto tie 
varipera. 

19-21 Sa butubutu te Ziuda: sari na tuna si ari Sela, Perezi, Zera, Hezironi meke 
Hamulu. (Karua tuna Ziuda, ari Eri meke Onani si mate pa popoa Kenani.) 22 Sari na 
vinarigaraedi rini si ari ka zuapa navulu onomo tina lima gogoto tie varipera. 

23 Sa butubutu te Isaka: sari na tuna si ari Tola, Pua, 24 Zasubi meke Simironi. 25 Sa 
vinarigaraedi rini si ari ka onomo navulu made tina neta gogoto tie varipera. 

26 Sa butubutu te Zeboloni: sari na tuna si ari Seredi, Eloni, meke Zalili. 27 Sa 
vinarigaraedi rina butubutu Zeboloni si ari ka onomo navulu tina lima gogoto tie 
varipera. 

28 Sa butubutu te Zosepa: karua sari na tuna koreo, ari Manase meke Iparemi. 

29 Butubutu te Manase: sari na tuna si ari Makiri si na tamana Qileadi. 30 Sari 
na tuna e Qileadi si Iezera, Heleki 31 Asirieli, Sekemi, 32 Semida, meke Hepera. 33 Se 
Zelopehadi sa tuna koreo e Hepera, si loke tuna koreo, ba koba vineki mo; sari pozadi 
si ari Mala, Noa, Hoqola, Milika, meke e Tiriza. 34 Sa vinarigaraedi si ari ka lima 
navulu rua tina zuapa gogoto tie varipera. 

35 Butubutu te Iparemi sari na tuna si ari Sutela, Beka meke Tahani 36 Sa pinodo 
te Erani si gore mae gua koe Sutela. 37 Sa vinarigaraedi si ari ka tolonavulu rua tina 
lima gogoto tie varipera. 

Arini sari na pinodo saripu gore mae gua koe Zosepa. 

38 Sa butubutu te Benisimane: sari na tuna si ari Bela, Asibeli, Ahiramu, 
39 Sepupama, meke Hupami. 40 Sari na tuna e Aradi meke Neamani si gore mae 
gua koe Bela. 11 Sa vinarigaraedi si ari ka made navulu lima tina onomo gogoto tie 
varipera. 42 Sa butubutu te Dani: sari na tuna si e Suhami. £3 Sa vinarigaraedi si ari 
ka onomo navulu made tina made gogoto tie varipera. 

44 Butubutu te Asa: Sari na tuna Imina, Isivi, meke Beria. 45 Sari na tudia ri Hebere 
meke Malakiele si gore mae guadi koe Beria. 46 Asa si keke tuna vineki pozana e Sera. 
47 Vinarigaraedi rini si ari ka lima navulu tina made gogoto tie varipera. 

48 Sa butubutu te Napitalai: sari na tuna si ari Zazili, Guni, 49 Zezera, meke Silemi. 
50 Sa vinarigaraedi si ari ka made navulu lima tina made gogoto tie varipera. 

51 Sa vinarigaraedi ri doduru tie Izireli si ari ka onomo gogoto eke tina zuapa gogoto 
tolonavulu: 

52 Zama se Zihova koe Mosese, * 53 “Mu pagaha poni pepeso sari na butubutu, koari 
hopeke dia pada. 5456 Pana va hia i gamu sari na pepeso si mamu mudumudukeda 
ni. Sari na pepeso nomadi si kaqu poni lani gamu koari na butubutu nomadi, saripu 
hitekedi si koari na butubutu hitekedi.” 

57 Sari na puku tatamana te Qerisoni, Kohati meke Merari si koa pa korapana sa 
butubutu te Livae. 58 Sari na pinodopodo tadi rina puku tatatamana hire, si ari Libini, 
Heboroni, Mahili, Musi, meke Kora si somanae tugo koasa butubutu asa. Meke se 
Kohati hie si na tamana Amaramu, >? pu habana sa tuna vineki e Zokebedi. E Zokebedi 
si podo pa popoa Izipi. Zokebedi meke Amaramu si podoi sari ka neta tuna: karua 
koreo ari Mosese, e Eroni, meke se Miriami, sa tasidia vineki. 60 Se Eroni si ka made 
tuna koreo, ari Nadabi, Abihu, Eleaza, meke Itamara.” 61 Ari Nadabi meke Abihu si 
mate sina va vukivukihi la nia ri karua koe Zihova, sa nika sapu lopu madina. 

62 Sari na tie na koreo saripu podo koasa butubutu Livae, pu keke sidaradi babe hola 
si ari ka hiokona neta tina. Sa ninaedi sari na tie hire si lopu ta nae varihenie koari 
na tinoni Izireli, sina lopu ta paqaha poni pepeso si arini pa popoa Izireli. 

63 Sari na puku tie hire si ta nae gore koari Mosese e Eleaza, totoso naei rini sari 
na tinoni Izireli koasa pezara pa Moabi, sipu mae si arini koasa pezara pa Moabi pa 
kali karovona sa Ovuku Zodani tata pa Zeriko. 6t Namu lopu keke koari na tie hire si 
ta nae totoso ta nae sari na tie Izireli pa popoa qega pa Saenai. 6 Ele zama kenu nia 
tu e Zihova, sapu kaqu mate beto sari doduru pu ta nae pa soloso qega, ba ari Kelebi 
sa tuna koreo e Zepune, meke se Zosua sa tuna koreo e Nani mo si kaqu koa hola. 

Sa Tuna Vineki e Zelopehadi 

1 Se Zelopehadi si na tuna koreo e Hepa sa tuna koreo e Qileadi. Se Qileadi hie si 
na tuna koreo e Makiri sa tuna Manase, sa tuna koreo e Zosepa. Zelopehadi hie si 
loke tuna koreo ba na vineki mo sari na tuna: Ari Mala, Noa, Hoqola, Milika meke 
Tiriza. ? La si arini meke turu pa kenuna e Mosese meke Eleaza sa hiama, meke sari 
na koimata pa doduruna sa butubutu pa sasadana sa Ipi Hopena, meke zama, 3 “Sa 
tamamami si ele mate pa soloso qega meke loke tuna koreo. Na lopu somana nia sa sa 
puku butubutu te Kora, saripu varipera la koe Zihova, nana sinea mo telena si mate 
nia sa. 4 Na loke tuna koreo si asa, na vegua ke kote murimuri taloa tu sa pozana 
sa tamamami koari pa Izireli. Pagaha poni gami pepeso koari na turana mami pa 
tutidia ri na tiatamamami.” 

5 Paleke la nia e Mosese sa ginugua hie koe Zihova, ë meke zama koa sa se Zihova, 
7 “Gua sapu tepa ia rina tuna vineki e Zelopehadi si tonoto; pagaha poni pepeso koari 

na turanadi ri na tiatamadia. Va malumi pude di vari teteini sari na dia tinago koa 
rini.” 8 Tozini sari na tinoni Izireli, pana mate si keke tie meke loke tuna koreo, sa 
tuna vineki si kagu tagoa sa pepeso. 9 Be loke tuna vineki si asa, sa tasina koreo si 
kagu tagoa sa pepeso. 10 Be loke tasina koreo si asa, sa tasina sa tamana, si kagu 
tagoa si asa. 11 Be loke tasina koreo, babe buhina si asa, sa turanana soti sapu tata, si 
kaqu tagoa si asa. Kaqu vagia sa pude nana soti si asa. Sa tinarae hie si kaqu kopuni 
ri na tie Izireli sina Arau Zihova si ele poni gamu si arini.” 


Zosua sa Hinobena e Mosese 
(Diutironomi 31:1-8) 

12 Meke zama la koe Mosese se Zihova, “Mu ene sage la koasa toqere Abarimi, 
mamu la dogoria sa popoa sapu vala nia Rau koari na tinoni Izireli.* 13 Pa mudina 
sapu ele dogoria goi si asa, si kagu mate tugo si goi, kekenono gua tugo se Eroni sa 
tasimu. 14 Ura koa gua sapu gamu kara beto si va karia sa Qua ginarunu pa korapa 
popoa qega pa Zini, sipu nominomi mae Au ri doduru tinoni Izireli koasa kolo pa 
Meriba, meke koromia vata gilana nia koarini sa qua niniranira madina.” Meriba si 
na kolo bukaha pa Kadesi pa korapa popoa qega ta pozae Zini. 

15 Meke varavara la se Mosese koe Zihova, 18 “Zihova Tamasa pu poni tinoa koari 
doduru tie pa pepeso, mamu vizatia si keke tie pude koimatani sari doduru butubutu 
Izireli, 17 pude turu habotu pa kenudia rini pa totoso varipera, meke lopu kaqu 
kekenono gua ri na sipi sapu loke dia sepati.”” 

18 Ke zama la koe Mosese se Zihova, “Mu turana vagia se Zosua tuna e Nani, sapu 
koa ia Magomagogu, mamu va opo nia limamu, mamu va madia. * 19 Mu va turua 
pa kenuna sa hiama Eleaza meke sa doduru butubutu Izireli, mamu va madia pude 
pa kenudia rini pude hobe igo. 20 Mamu ponia koasa sari kaiqa mua niniranira soti, 
pude di va tabea ri doduru butubutu Izireli si asa. 21 Kaqu turu pa kenuna sa hiama 
Eleaza si asa. Meke Eleaza kaqu nananasa ponia si asa sipu tavetavete nia sa sa 
Urimi” pa kenuna e Zihova.” * 22 Meke tavetia tugo Mosese sapu gua garunu nia 
e Zihova koasa. Turania sa se Zosua meke va turua sa pa kenuna sa hiama Eleaza 
meke doduruna sa butubutu Izireli. 23 Beto asa si va opoa sa sa limana koasa, meke 


tozi vura nia sa si asa, gua puta tugo sapu va tumatumae nia e Zihova koasa.” 


28 


Sari na Vina Vukivukihi meke na Vinariponi pa Doduru Rane 

1 Zama guahe se Zihova koe Mosese, 7 “Tozini sari na tinoni Izireli pude taveti sari 
na vinariponi ginani pude ta vala pa hopeke dia totoso pa vina vukivukihi va uququ; 
sa hibina si qetu nia Rau. 3 Hire sari na vinariponi ginani sapu kote ta poni koa Rau 
Zihova: pa hopeke rane sari na vina vukivukihi va uququ, karua tuna sipi kokoreo 
keke vuahenidi, loke ari kisakisadi tinidia. 4 Va vukivukihi nia si keke tuna sipi pana 
munumunu, meke sa tuna sipi vina rua si pana lodu rimata. 5 Hopeke tuna sipi 
turanae keke kilo palava huiti, meke variheni nia keke lita oela olive. 6 Arini sari 
na vina vukivukihi va uququ hopeke rane sapu kekenono na vina ugugu pa Toqere 
Saenai; na vina vukivukihi va uququ, sapu hibi lea koa Rau Zihova. 7 Totoso ta tavete 
sa vina vukivukihi munumunu si zoropo nia si keke lita kolo vaeni koasa hope. 8 Pana 
veluvelu kaqu va vukivukihi nia sa sipi vina rua kekenono gua sapu ta tavete pana 
munumunu. Va vukivukihi nia sa lami turanae nia si keke lita kolo vaeni sapu ta 

zoropo koa sa hope. Arini si na vinariponi ginani sapu sa hibina si getu nia Rau 
Zihova. 


Sa Vina Vukivukihi pa Rane Sabati 
9 Pa hopeke rane Sabati si mamu vagi si karua tuna sipi kokoreo, keke vuahenidi 
sapu loke ari kisakisadi; va ugu turanae ni karua kilo palava sapu varihenie oela 
olive. Asa sa vinariponi huiti meke zoropo turanae nia sa vinariponi kolo vaeni. 
10 Arini sari na vinukivukihi vina ugugu pude ta tavete pa doduru rane Sabati. Kagu 
ta vala si arini pa rane Sabati turanae ni sari na vina vukivukihi sapu ta hivae pa 
hopeke rane. 


Sa Vinariponi pa Rane Kekenu pa Doduru Sidara 

11 Taveti gamu sari na vinariponi vina ugugu koa Rau Zihova pa rane kekenu 
pa hopeke sidara: Karua bulumakao kokoreo vaguradi, keke sipi kokoreo, meke ka 
zuapa tuna sipi kokoreo keke vuahenidi, sari doduru pu loke ari kisakisadi. 12 Koari 
hopeke bulumakao kokoreo si vala turanae nia sa vinariponi huiti, sapu neta kilo 
palava ta henie oela olive. Turanae nia sa lami kokoreo si valani karua kilo palava, 
ta henie oela olive; 13 meke turanae nia hopeke tuna sipi si vala nia keke kilo palava 
ta henie oela olive. Arini sari na vina vukivukihi va ugugu, sapu na vinariponi 
ginani, meke sa hibina si qetu nia Rau Zihova. 14 Sa vinariponi napo vaeni sapu ta 
hivae koari hopeke vina vukivukihi bulumakao kokoreo si karua lita vaeni, keke lita 
meke kukuruna lita koari na sipi kokoreo, meke keke lita koari na tuna sipi kokoreo. 
Arini si na vina vukivukihi na vinari poni va uququ koasa rane kekenu pa hopeke 
sidara vagura. 15 Meke kagu vala nia si keke goti kokoreo pude na vina vukivukihi 
tana sinea; mi lopu mulinini sari na vina vukivukihi hopeke rane meke sari na vina 
vukivukihi sidara vaqura meke sari na dia vinariponi huiti na vaeni. 


Sari na Vina Vukivukihi pa Inevana Pasova 
(Livitikasi 23:5-14) 

16 Sa Inevana Pasova te Zihova si kote ta tavete pa doduru vina manege made 
rane pa doduru sidara kekenu pa vuaheni.” 17 Pa vina manege lima rane, si podalae 
nia sa inevaņa loke isitina, pa korapadi ka zuapa rane koasa inevana si kaqu ta 
hena sa bereti sapu loke isitina.” 18 Pa rane kekenuna sa inevana si kaqu varigarani 
gamu pa vinahesi, meke loke tinavete si kote ta tavete pa rane asa. 19 Taveti sari na 
vina vukivukihi vina uququ pude na vinariponi ginani te Zihova: karua bulumakao 
kokoreo vaqura, keke sipi kokoreo, meke ka zuapa tuna sipi kokoreo keke vuahenidi. 
Sari doduru arini si loke ari kisakisadi pa tinidia. 20 Koari hopeke vina vukivukihi 
kurukuru si mi tavetia sa vinariponi huiti heni turanae nia palava meke oela olive. Sa 
palava pa hopeke vina vukivukihi si guahe: hopeke neta kilo pa hopeke bulumakao 
kokoreo, karua kilo pa keke sipi kokoreo, 21 meke keke kilo pa hopeke tuna sipi 
kokoreo. 22 Vagia keke qoti kokoreo pude na vinulasadi sari na sinea. 23 Taveti sari na 
vina vukivukihi arini keke gua ni koari na vina vukivukihi va uququ tana munumunu 
pa hopeke rane. ?4 Tavete kekenono gua asa, koari ka zuapa rane koari na inevana 
pude vala nia koe Zihova sa vinariponi ginani, sa hibina sa si qetu nia Rau Zihova. 
25 Pa vina zuapa rane si mae varigara pa vinahesi, meke lopu kaqu tavetia gamu si 
keke tinavete pa rane asa. 


Sari na Vina Vukivukihi pa Inevana Pakepakete 
(Livitikasi 23:15-22) 
26 Koasa rane kekenuna sa Inevana Pakepakete, totoso vala nia gamu koa Rau 
Zihova sa huiti vaqura, kaqu varigara si gamu pa vinahesi, meke loke tinavete si 

kote ta tavete.” 27 Valani sari na vina vukivukihi ugugu, pude na vinariponi hibidi 
sapu getu nia Rau Zihova. Karua bulumakao kokoreo vaguradi, keke sipi kokoreo, 
meke ka zuapa tuna sipi kokoreo keke vuahenidi. Sari doduru kurukuru arini si loke 
kisakisadi. 28 Vala nia sa vinariponi huiti sapu ta henie oela olive koari hopeke vina 
vukivukihi: ka neta kilo palava pa hopeke bulumakao kokoreo, karua kilo palava 
koasa sipi kokoreo, 29 meke keke kilo palava pa hopeke tuna sipi kokoreo, 30 mamu 
va vukivukihi nia tugo si keke qoti kokoreo pude na vina vukivukihi tana sinea. 
31 Taveti sari doduru vina vukivukihi arini, meke gua tugo sari na vina vukivukihi 
pa hopeke rane meke gua tugo sari na dia vinariponi huiti na vinariponi napo vaeni 
koari hopeke vina vukivukihi. Doduru arini si kote loke ari kisakisadi. 

Sa Inevana tadi na Buki 
(Livitikasi 23:23-25) 

1 Pa rane kekenu pa vina zuapa sidara kagu varigara pa vinahesi, meke loketona 
tinavete si kote ta tavete pa rane asa. Pa rane asa si kote ta ivu sari na buki siliva. 
2 Taveti sari na vina vukivukihi va uququ la koe Zihova, sa hibina sa si qetu nia 
Rau: keke bulumakao vaqurana, keke sipi kokoreo, meke ka zuapa tuna sipi kokoreo 
vaguradi saripu keke vuahenidi. Sari doduru arini si loke ari kisakisadi. 3 Tavetia sa 
vinariponi huiti, heni nia palava meke oela olive, meke va uqu turanae ni koari na 
vina vukivukihi: hopeke neta kilo palava koari hopeke bulumakao kokoreo, karua 
kilo pa keke sipi kokoreo, 4 meke keke kilo pa hopeke tuna sipi kokoreo, 3 Meke va 
vukivukihi nia tugo keke qoti kokoreo pude na vinulasadi rina sinea. 6 Taveti si arini, 
meke tomo lani koari na vina vukivukihi va uququ tanisa rane kekenu pa sidara, 
meke sari na vina vukivukihi ta hivae pa hopeke rane, meke sari dia vinariponi huiti 
meke napo vaeni. Doduru arini sina vinariponi ginani, sa hibina sa si qetu nia Rau 
Zihova. 

Sa Rane Taleosae sa Sinea 
(Livitikasi 23:26-32) 

7 Mi varigara pa vinahesi koasa vina manege puta rane pa vina zuapa sidara; lopu 
kaqu hena keketoņa meke lopu tavetia keke tinavete. * 8 Vala nia sa vina vukivukihi 
vina uququ, koa Rau Zihova: keke bulumakao kokoreo, keke sipi kokoreo, meke 
ka zuapa tuna sipi keke vuahenidi, saripu loke ari kisakisadi. Sa hibidi si qetu nia 
Rau Zihova. 9 Meke vala turanae ni koari na vina vukivukihi sari na dia vinariponi 
huiti sapu sa palava leleana varihenie oela olive: neta kilo palava koasa bulumakao 
kokoreo, karua kilo koasa sipi kokoreo, 10 meke keke kilo pa hopeke tuna sipi 
kokoreo. 11 Meke va vukivukihi nia tugo keke qoti kokoreo pude na vina vukivukihi 
tinaleosaedi rina sinea tadi na tie, meke va vukivukihi ni sari na vinukivukihi saripu 
ta hivae pa hopeke rane meke sari na dia vinariponi huiti meke napo vaeni. 


Sari na Vina Vukivukihi koasa Inevana Vina Balabaladi rina Ipi pa Qega 
(Livitikasi 23:33-44) 

12 Koasa vina manege lima rane pa vina zuapa sidara, si mi varigara pa vinahesi. 
Tavetia sa inevana hie ka zuapa rane pude va lavatia se Zihova, meke lopu kagu 
tavetia gamu keke tinavete. 13 Koasa rane kekenu si mamu ponia koa Rau Zihova sa 
mia vinariponi ginani, pude sa hibina sa si qetu nia Rau: Manege neta bulumakao 
kokoreo vaquradi, karua sipi kokoreo, meke manege made tuna sipi kokoreo, keke 
vuahenidi, sari doduru arini si loke ari kisakisadi. 14 Tavetia sa vinariponi huiti sapu 
ta henie palava na oela olive koari hopeke vina vukivukihi: Neta kilo palava koa 

ia hopeke bulumakao kokoreo, karua kilo koari na sipi kokoreo, 15 meke keke kilo 
palava koari na tuna sipi kokoreo keke vuahenidi. Vala nia tugo sa vinariponi napo 
vaeni sapu ta hivae pa hopeke vina vukivukihi. 16 Meke gua tugo vala nia keke qoti 
kokoreo pude na vina vukivukihi vinulasadi rina sinea. Valani si arini, somana koari 
na vina vukivukihi ta hivaedi pa hopeke rane meke sari dia vinariponi huiti meke 
napo vaeni. 


17 Pa rane vina rua valani ka manege rua bulumakao vaquradi, karua sipi kokoreo, 
meke ka manege made tuna sipi kokoreo keke vuahenidi, sari doduru arini si loke 
ari kisakisadi. 18-19 Hopeke vala turanani sari dia vinukivukihi vinari poni huiti meke 
napo vaeni. 


20 Pa rane vina neta va vukivukihi lani ka manege eke bulumakao kokoreo, karua 
sipi kokoreo, meke ka manege made tuna sipi kokoreo, keke vuahenidi; doduru arini 
si kaqu loke ari kisakisadi. 21-22 Tavete varigara lani sari doduru vinariponi huiti na 
napo vaeni saripu ta hivaedi, meke gua tugo sa qoti kokoreo vinulasadi rina sinea. 


23 Pa rane vina made, va vukivukihi lani gamu ka manege puta bulumakao 
kokoreo vaquradi, karua sipi kokoreo, meke ka manege made tuna sipi kokoreo keke 
vuahenidi sapu loke ari kisakisadi. 2425 Somana valani sari doduru vinariponi huiti 
na napo vaeni sapu ta hivaedi. 


26 Pa rane vina lima, vagi ka sia bulumakao kokoreo vaquradi, karua sipi kokoreo, 
meke ka manege made tuna sipi kokoreo, keke vuahenidi; sari doduru si loke ari 
kisakisadi beto. 27-28 Somana varigara betoni sari doduru vinariponi huiti na napo 
vaeni saripu ta hivae pa hopeke vinukivukihi. 


29 Pa rane vina onomo, vagi ka vesu bulumakao kokoreo vaquradi, karua sipi 
kokoreo, meke ka manege made tuna sipi kokoreo keke vuahenidi, loke ari kisakisadi 
sari doduru. 30-31 Somana varigara betoni sari doduru vinariponi huiti na napo vaeni 
saripu ta hivae pa hopeke vinukivukihi, meke gua tugo sa qoti kokoreo vinulasadi 
rina sinea. 

32 Pa rane vina zuapa valani ka zuapa bulumakao vaquradi, karua sipi kokoreo, 
meke ka manege made tuna sipi kokoreo, saripu keke vuahenidi, saripu loke ari 
kisakisadi. 33 Somana varigara betoni sari doduru vinariponi huiti na napo vaeni 
padadi saripu ta hivae pa hopeke vinukivukihi, 34 meke gua tugo sa qoti kokoreo 
vinulasadi rina sinea. Mu va somana ni sari na vina vukivukihi ta hivaedi pa hopeke 
rane meke sari dia vinariponi huiti meke napo vaeni. 


35 Pa rane vina vesu si mi varigara pa vinahesi, meke loketona tinavete si kote ta 
tavete. 36 Valani sari na vina vinukivukihi vina uququ, pude na vinariponi ginani koa 
Rau Zihova, pude sa hibina sa si qetu nia Rau: keke bulumakao kokoreo vaqurana, 
keke sipi kokoreo, meke ka zuapa tuna sipi kokoreo, keke vuahenidi! Doduru arini 
si loke ari kisakisadi. 37 Varigara somana lani sari doduru vinariponi huiti na napo 
vaeni padadi saripu ta hivae pa hopeke vinukivukihi, 38 meke gua tugo sa qoti kokoreo 
vinulasadi rina sinea. Va somana ni sari na vina vukivukihi ta hivaedi pa hopeke rane 
meke sari dia vinariponi huiti meke napo vaeni. 


39 Arini sari na vinukivukihi va uququ ta hivaedi pude poni Nau gamu koa Rau 
Zihova koari na mia inevaņa vinarigara. Sari doduru vinukivukihi si kaqu somana 
ni sari votiki vinukivukihi pu taveti gamu, gua sapu sari na vinukivukihi pu taveti 
gamu pude na vina gorevurana keke vina tatara nabuna, na vina vukivukihi ta poni 
mokana, babe na vina vukivukihi va uququ, na vinariponi huiti na napo vaeni, babe 
sari na mia vina vukivukihi binaere koa Rau.” 


40 Ke tozi ni e Mosese sari na tie Izireli guguadi sari doduru ginarunu te Zihova. 

Sari na Tinaraedi sari na Vinatatara Madidi , , 
1 Zama se Mosese koari na koimata pa hopeke butubutu pa Izireli, “Hire sari na 


tinarae sapu ponini gamu e Zihova: 2‘Totoso tavetia keke tie si keke nana vina tatara 
babe zama tokotokoro si asa koa Rau Zihova, si kaqu va gorevura i sa sari doduru 
tinitona gua pu zama ni Sa.” 

3 Totosona korapa koa si keke vineki vagura pa vetu tanisa tamana, meke tavetia 
sa sa nana vina tatara koa Rau Zihova, babe tozia sa sa nana zinama tokotokoro koa 
Rau, 4 si kagu tavete va gorevura i sa sari doduru nana vina tatara, pu ele va tatara ni 
sa koa Rau. Ba be avosia sa tamana sa guguana sa nana vina tatara sapu ele tozia sa, 
ba lopu kilua sa meke tozia sapu lopu qetu nia sa sa vina tatara, si kaqu va gorevura 


ia sa sa vina tatara. > Ba be va nosoa sa tamana sa vineki hie koari nana vina tatara 
sapu avosi sa, si lopu kaqu kopuni sa sari na vina tatara hire; kaqu ta taleosae sa 


vineki koa Rau Zihova sina sa tamana si va nosoa sa vina tatara. , 
6 Be keke vineki si tavetia sa nana vina tatara, meke lopu balabala valeania sa 


sa nana zinama tokotokoro sapu tozia sa koa Rau Zihova, meke pa mudina asa si 
varihaba si asa, 7 meke totoso avosia sa loana sa guguana sa vina tatara ba lopu va 
nosoa sa, si kaqu tavete va gorevura betoi sa sari na nana vina tatara babe nana 
zinama tokotokoro koa Rau. 8 Ba be lopu va malumia sa nana palabatu pude va 
gorevura i sari na vina tatara totoso avosi sa si arini, si lopu kaqu kopuni sa, kote 


taleoso nia Rau si asa. , , o, 
9 Keke naboko babe keke barikaleqe ta luluarana si kaqu kopuni sari doduru nana 


vina tatara, meke sari nana zinama tokotokoro koa Rau. 

10 Be guana keke barikaleqe sapu toana nana palabatu si tavetia si keke vina tatara, 
babe tozia sa nana zinama tokotokoro koa Rau pude tavetia si keketoņa, 11 meke 
totoso avosi sa nana palabatu sari na vina tatara arini, ba lopu hite kilui sa si arini; 
sa barikaleqe hie si kaqu tavete va gorevura i gua sapu ele va tatara ni sa. 12 Ba be 
hukatia sa nana palabatu si asa pude va gorevura i sari na vina tatara totoso avosi sa, 
si lopu kaqu kopuni sa sari na vina tatara, meke kaqu taleosae nia tugo Rau Zihova 
si asa. 13 Sa palabatu tanisa barikaleqe hie, si ari nana niniranira pude va egoi, babe 
lopu va egoi sari na vina tatara arini. 14 Ba be pa korapadi rina rane sapu ele avosi sa 
sari na vina tatara arini, ba lopu kilui sa si arini, si kaqu taveti sa barikaleqe hie sari 
doduru tinitona gua pu ele va tatarani sa. Va egoi sa palabatu sari na vina tatara, 
sina lopu va nosoa sa pa totosona ta avoso. 15 Ba pude ele hola sa rane, meke ta tuku 
koasa loana sa barikaleqe pude lopu kopu nia sa vina tatara, sa palabatu si kote pada 
pude tava kilasa sina tozia sa sa nana barikaleqe pude sekei sari na vina tatara.’ ” 

16 Arini sari na tinarae saripu valani Tamasa koe Mosese guguadi sari na vina tatara 
pude ta kopue koari na vineki lopu varihabadi sapu koa somanae koasa vetu tanisa 
tamadia, babe sa barikaleqe meke sa nana palabatu. 

La Razai rina Tie Varipera Izireli sari na Tie Midiani 
1 Zama se Tamasa koe Mosese, 2 “Va kilasi gedi sari na tie pa Midiani koasa ginugua 
sapu tavetia rini koari na tie Izireli. Pana beto tavetia goi sapu gua asa, si kaqu mate 
si goi.” 
3 Ke zama la i e Mosese sari na tinoni, “Kaqu va namanama nia gamu sa vinaripera, 
pude kaqu rapata la ia gamu sa popoa Midiani meke tavetia sa vina kilasa te Zihova 
koarini. 4 Pa hopeke butubutu Izireli si kaqu ta garunu keke tina tie pude la varipera.” 


* 30:2 Diut 23:21-23; Mt 5:33 


Ninaedi rina Tinoni 31:5 226 Ninaedi rina Tinoni 31:30 


5 Ke ta vizata pa hopeke butubutu si keke tina tie varipera; sa doduruna sa ninaedi 
rini si ari ka manege rua tina tie varipera. $ Va garunu lani e Mosese pa vinaripera 
pa tinuraņa tanisa koimata Pinehasi tuna e Eleaza, sa hiama. Asa sapu kopudi sari 
na tinitona madidi na buki siliva pude tozia sa vina gilagilana sa totoso rinizu pa 
vinaripera. 7 Razai rini sari na tie Midiani gua sapu tozia e Zihova koe Mosese meke 
va mate betoi rini sari na tie. 8 Somanae tava mate sari ka lima banara pa Midiani: 
Evi, Rekemi, Zuri, Huri, meke Reba. Va matea tugo rini se Belami tuna Beoro. 9 Pusi 
vagi rina tie Izireli sari na barikaleqe na koburu pa Midiani, meke vagi rini sari na 
dia sipi na bulumakao, meke sari doduru dia tinagotago. 10 Sulu betoi rini sari na dia 
vetu pa vasileana meke sari na dia vinarigara ipi poko. 11 Meke turana betoi rini sari 
na barikaleqe na koburu ta pusidi meke dia kurukuru, meke sari doduru tinitona pu 
vagi rini, 12 meke turana maeni rini koe Mosese meke Eleaza meke koasa butubutu 
tie Izireli, arini saripu puta koari na dia ipi pa pezara pa Moabi pa kali karovona sa 
Ovuku Zodani pa Zeriko. 


Pule Mae sari na Tie Varipera 

13 Vura la pa dia ipi sari Mosese, Eleaza, meke sari na koimata pa butubutu, meke 
la tutuvi rini sari na tie varipera. 14 Bugoro sisigiti ni e Mosese sari na palabatu, na 
koimata pa vinaripera saripu puledi mae pa vinaripera. 15 Nanasi sa, “Na vegua ke 
kopuni gamu sari na barikalege toadi isara? 16 Mamu gilani sapu sari na barikaleqe 
arini; arini sari na barikalege pu lulidi sari na tinarae te Belami, meke Peoro meke 
turani sari na tie pude somana vahesi beku. Koasa ginugua asa si kamo sa oza koari 
na tie te Zihova. * 17 Ke mamu va mate betoi sari doduru koreo meke gua tugo sari 
doduru barikaleqe saripu ele koa turana tie, 18 ba mamu kopuni na va toai telemia 
sari doduru vineki, saripu lopu ele koa turana tie. 19 Gamu doduru pu ele va matea 
si keke, babe tiqui sari na tinidia rina tie matedi si kaqu koa pa sadana sa vinarigara 
tadi tie Izireli ka zuapa rane. Pa rane vina neta meke pa rane vina zuapa, mamu va 
via puleni gamu, meke gua tugo sari na vineki saripu vagi maeni gamu. 20 Kaqu va 
via i gamu pa dinono Tagarau Zihova sari doduru poko, sari na tinitona ta tavete pa 
kapu kurukuru, meke na kaludi rina qoti, babe na huda.” 

21 Eleaza sa hiama si zama koari na tie saripu pule maedi pa vinaripera, “Hire sari 
na tinarae pu valani e Zihova koe Mosese: 22-23 Sari doduru tinitona saripu lopu boka 
ta sulu, guana qolo, siliva, boronizi, aeana, teni, meke ledi”, si kaqu tava via si arini 
pa vina nadadi pa nika, beto asa si kaqu tava via pule pa kolo vina via. Doduru 
likakalae pule si kaqu tava via pa kolo vina via. ?4 Pa rane vina zuapa, kaqu va via i 
gamu sari na mia poko, meke kaqu tava via si gamu pa dinono te Zihova, meke kote 
tava malumu pude somana si gamu koari na vinarigara tie Izireli pa mia ipi.” 


Vina Hiadi sari na Likakalae Ta Vagidi pa Vinaripera 

25 Zama se Zihova koe Mosese, 26 “Agoi meke Eleaza, meke sari na koimata pa 
butubutu Izireli, si kaqu nae betoi sari doduru likakalae saripu ta vagidi meke gua 
tugo sari na tie ta pusidi meke sari na kurukuru. ?7 Kaqu va hia i gamu si arini 
pa karua pukuna, keke pukuna tadi na tie varipera, meke pa keke pukuna si tanisa 
butubutu tie pu lopu somana varipera. 28 Sa pukuna tadi na tie varipera si kaqu 
ta tabara vura koe Zihova keke pa doduru lima gogoto tie ta pusidi meke gua tugo 
koari na sipi, na bulumakao, don'ki, na qoti. 29 Valani koe Eleaza, sa hiama guana 
vinariponi arilaena koe Zihova. 30 Koasa puku kalina sa butubutu tie pu lopu varipera, 
si vagia keke koari ka lima navulu puta tie ta pusidi, meke gua tugo koari na sipi, 

don'ki, goti, meke na bulumakao. Valani koari na tuna Livae, arini saripu kopu nia 
sa Ipi Hopena te Zihova.” 31 Taveti ri Mosese e Eleaza gua sapu garunu ni e Zihova. 

32-35 Hire sari na ninaedi sari na likakalae sapu vagi rina tie varipera: onomo gogoto 
zuapa navulu lima sipi meke na qoti, zuapa navulu rua tina bulumakao, onomo 
navulu eke tina don'ki, meke tolonavulu rua tina vineki, sapu lopu hite koa turana 
tie. 36-40 Kukuru hinia sapu sa pukuna tadi na tie varipera si ka neta gogoto tolonavulu 
zuapa tina lima gogoto sipi meke na qoti; meke ka onomo gogoto zuapa navulu lima 
sina tinabara vagi koarini pude la koe Zihova; tolonavulu tina lima gogoto bulumakao 
si tadi na tie varipera, meke ka zuapa navulu rua si ta vagi koa rini pude na tinabara 
la koe Zihova; tolonavulu puta tina lima gogoto don'ki si tadi na tie varipera, ka 
onomo navulu eke si ta vagi koarini pude na tinabara la koe Zihova; meke manege 
onomo tina vineki ta pusidi si tadi na tie varipera, ka tolonavulu rua si ta vagi koa 
rini pude na tinabara la koe Zihova. 41 Ke ponia Mosese se Eleaza sa hinia sapu sa 
tinabara koe Zihova, gua sapu tozia e Zihova. 

42-46 Sa hinia tadi na butubutu tie pu lopu somana pa vinaripera si kekenono gua 
sapu ta hia la koari na tie varipera: Neta gogoto tolonavulu zuapa tina lima gogoto 
sipi na qoti, tolonavulu onomo tina bulumakao, tolonavulu puta tina lima gogoto 
don'ki, meke manege onomo tina vineki pu lopu koa turana tie. 47 Mosese si vagi pa 
korapadi rina hinia arini, keke pa doduru lima navulu puta tie ta pusidi, meke na 
kurukuru, gua sapu ele va tatara nia e Zihova si ta vala koari na tie Livae pu kopu 
nia sa Ipi Hopena te Zihova. 

48 Meke la koe Mosese sari na koimata tuturaņa koari na tie varipera, 49 meke tozia 
rini gua sapu ta evana, “Ele naei gami sari doduru tie varipera pa mami kinopu, meke 
lopu keke koarini hire si muliunu. 50 Ke paleke maeni gami sari na vina sari qolo 
hire: hokata qolo, pizopizo, rini, vikulu, pakupaku, saripu hopeke vagi gami. Hiva 
valani gami koe Zihova pude na mami vinariponi la koa Sa, sa hinobedi rina mami 
tinoa sina lopu mate si gami pa vinaripera.” 51 Vagi ri Mosese e Eleaza sari na vina 
sari qolo. 52 Sa vinarigaraedi sari doduru vinariponi mae guadi koari na palabatu 
varipera si tata karua gogoto kilo mamatadi. 53 Arini sapu lopu na koimata si kopuni 
sari na dia vinasari pu vagi teledia. 54 Ke paleke lani ri Mosese e Eleaza sari na qolo 
pa ipi, pude ta kopue sari na tie Izireli pa vinaripera. 

Sari na Butubutu pa Kali Gasa Rimata pa Ovuku Zodani 
(Diutironomi 3:12-22) 

1 Sari na butubutu te Rubeni meke Qadi si soku hola sari na dia kurukuru ta 
pausudi. Totosona dogoria rini sapu garo meke pada sa pepeso pa popoa Zazera 
meke Qileadi pude kopuni dia sipi na bulumakao, ? si la si arini koe Mosese e Eleaza, 
meke sari na koimata pa butubutu Izireli meke zama, 34 “Sa pinaqaha popoa sapu 
ele tokani gita e Zihova pude va kilasia: sa popoa pa Ataroti, Diboni, Zazera, Nimira, 
Hesiboni, Eleale, Sibima, Nebo, meke Beoni, si na pepeso leana pude koa sari mami 
sipi na bulumakao, na sokudi sari na mami kurukuru. 5 Poni gami sa pepeso hie 
pude tamigami, hivani gamu gami pude va malumu gami pude lopu karovia gami sa 


Ovuku Zodani meke la koa vasina.” , , , a 
6 Olana la i Mosese, “Vegua, hiva koa si gamu tani, meke sari na turanamia Izireli 


mo si la pa vinaripera? 7 Kote va malohoro i gamu sari na bulodi rina tie Izireli meke 
balabala ia rini sapu lopu boka karovia rini sa Zodani koasa popoa sapu ele valani 
Zihova koarini. 8 Kekenono puta gua sapu tavetia rina tiatamamia totoso koa si gamu 


pa Kadesi Banea pude vilitia sa popoa.” 9 Kamo si arini pa lolomo Esikolo meke la 

dogoria rini sa popoa, ba totoso kekere pule mae si arini si va mataguti rini sari na 
tinoni pude la nuguria sa popoa sapu ponini Tamasa koa rini. 10 Pa totosona asa si 
bugoro sisigiti se Zihova, ke tozia Sa si keke vina tatara nabuna: * 11 “Tokotokoro 
si Rau, sina lopu koa soto va nabu si arini koa Rau, ke loke tie sapu hiokona puta 
vuahenidi meke hola, totoso vura mae pa Izipi, si kaqu nuquria sa popoa sapu va 
tatara nia Rau koe Ebarahami, Aisake, meke Zekopi. 12 Loke tie koarini, ba e Kelebi, 
sa tuna koreo e Zepune pa tutina Kenazi, meke e Zosua sa tuna e Nani, ura arini mo 
sapu luli zonazona Au,’ gua se Zihova. 13 Bugoro sisigitini e Zihova sari na tinoni, 
meke va ene i Sa pa gega made navulu puta vuaheni, osolae mate beto saripu lopu 


hiva luli valeana koa Sa. , , , , 
14 Meke kamahire si luli gamu koa sa hahanana tadi na tiatamamia, gamu na sinage 


vaqura tadi na tie kaleamia si vagi va karovia pule sa binugoro ninirana te Zihova 
pa Izireli. 15 Be gamu na tie te Rubeni meke Qadi si koromia lulia kamahire, kaqu 
turana pule gamu Sa pa qega si gamu, meke telemia gamu kote va tana i sari na 


minate tadirini.” .. E , 
16 Ene tata la sarini koe Mosese, meke zama pule, “Kekenu, va malumu gami pude 


mami va turui sari na bara patu pude kopuni sari na mami sipi, meke va turui sari 
na bara koari na vasileana pude boka koa valeana vasina sari na mami tamatina. 
17 Meke beto asa si kaqu luli gami sari na turana mami pa vinaripera, meke turana 
lani pude rapati sari na kana osolae va kamoi gami pa dia popoa. Meke sipu koa pa 
seu si gami, sari na mami tamatina si boka koa tani pa korapa vasileana ta barana, 
pude koa ta kopue meke loke kana boka razai. 18 Lopu kaqu kekere pule la pa mami 
popoa soti si gami osolae vagi rina tie Izireli sari na pepeso pu ele tava hia koarini. 
19 Lopu kaqu keke tinagotago si vagia gami koarini pa kali karovona sa Zodani, sina 
ele vagi hinia si gami pa kali gasa rimata pa Zodani.” 

20 Olana se Mosese, “Be hinokara gua sapu zama nia gamu, meke be va namanama 
pude la pa vinaripera, 21 be gamu doduru mia tie varipera si kagu karovia sa Zodani 
pa tinurana te Zihova, meke kaqu razai gamu sari Nana kana, osolae va kilasi tu e 
Zihova si arini, 22 meke sipu tava kilasa sa popoa asa, si kaqu kekere pule si gamu 
pude koa tani. Sina kote ele va gorevura ia gamu gua sapu hiva nia e Zihova, meke 
koari na tinoni Izireli. Meke tiqe va ego se Zihova, sapu sa popoa pa kali gasa rimata 
pa Zodani si na mia gamu. 

23 Ba be lopu kopu nia gamu sa mia vina tatara, maqu va balabala puleni gamu, 
sapu evania gamu si keke kinaleana nomana hola pa kenuna e Zihova, meke kaqu 
tava kilasa ni gamu sari na mia sinea. 24 Ke mamu kuri sari na mia vasileana, meke 
sari na bara patu pude kopuni sari na mia sipi, ba mamu tavetia gua sapu ele va tatara 
nia gamu!” 25 Zama sari na tie pa Qadi meke Rubeni koe Mosese, “Gami si na mua 
nabulu meke kaqu tavetia gami gua sapu tozini gami goi. 26 Sari na mami barikaleqe 
na mami koburu, meke na sipi na bulumakao si kaqu koa pa popoa Qileadi. 27 Ba 
doduru gami na tie si kaqu va namanama pude karovo la pa vinaripera pa tinuraņa 
te Zihova gua sapu ele zama vura nia goi, banara.” 

28 Ke tozini e Mosese sa tinarae hie koari Eleaza, e Zosua, meke koari na koimata 
pa Izireli: * 29 “Totoso karovia rina tie pa Qadi meke Rubeni sa Ovuku Zodani na 
va namanama pude rapata pa ginarunu te Zihova, meke koasa dia vinaritokae si 
kote boka va kilasia gamu sa popoa, ke beto asa si vala nia gamu sa pepeso Qileadi 
koarini pude na dia tinago. 30 Ba be lopu boka karovia rini sa Ovuku Zodani, meke 
lopu somana luli koa gamu pa vinaripera, kote vagia tugo rini kukuruna sa hinia 
tinagotago pa popoa Kenani, kekenono gua tugo gamu doduru pa kali lodu rimata pa 
Zodani.” 

31 Meke olana sari na tie pa Qadi meke Rubeni, “Gami sa mua nabulu si kagu tavetia 
gua sapu ele garunu nia e Zihova. 32 Pa Nana tinuraturaņa si kaqu kamoa gami sa 
popoa Kenani meke varipera, ba kaqu vagi gami sari na mami tinagotago pepeso pa 
kali gasa rimata pa Zodani.” 

33 Ke poni betoni Mosese sari na pepeso hire koari na butubutu Qadi, Rubeni, meke 
kukuruna sa butubutu te Manase, sari doduru pepeso tanisa baņara Sihoni, na tie 
Amoraiti, meke sa popoa tanisa banara Oqo pa Basani meke sari doduru vasileana na 
dia popoa pa kokorapana sa popoa lavata. 34 Tavetia sa butubutu Qadi si keke bara 
pude bara vari likohae ni sari na vasileana Diboni, Ataroti, Aroere, 35 Atoroti Sopana, 
Zazera, Zoqobeha, 36 Beti Nimura, meke Beti Harani. 37 Sa butubutu te Rubeni si 
kurikuri pulei sari na vasileana Hesiboni, Eleale, Kiriataimi, 38 Nebo, Beolo Meoni (Sa 
pozapoza si ele hobe), meke Sibima. Valani pozapoza vaqura rini sari na popoa sapu 
kuri pulei rini. 

39 Sa tuti te Makiri tuna Manase si rapata vagia sa popoa Qileadi pa totoso varipera, 
meke koa ia rini, meke hadu taloa i rini sari na tie Amoraiti saripu koadi vasina. 40 Ke 
vala nia Mosese sa hinia pepeso pa Qileadi koasa tuti te Makiri, meke koa si arini 
vasina. 41 Zaira meke sari nana tie koasa butubutu te Manase, si rapatia rini meke 
vagi rini sari kaiqa vasileana meke pozani, “Vasileana te Zaira.” 42 Noba meke sari 
nana tie si rapatia rini sa popoa Kenati, meke vagia rini si asa meke sari na vasileana 
hitekedi pa vari likohaena, meke poza puleni pozana soti sa sari na vasileana arini. 

Sa Inene Podalae pa Izipi Kamo pa Moabi 

1 Hire sari na vivineidi sari na pozadi sari na vasina vekoveko kinoa tadi na tie 
Izireli pa dia ipi totoso taluarae si arini pa Izipi pa hopeke dia pinaqaha butubutu 
koasa tinurana tadi Mosese meke e Eroni. 2? Pa ginarunu te Zihova si kubere goreni e 
Mosese sari na pozadi rina popoa pa hopeke vasina sipu va turui rini sari na dia ipi. 

3 Taluarae pa Izipi sari na tie Izireli pa vina manege lima rane pa sidara kekenu pa 
vuaheni, sa rane sipu ele hola sa rane Pasova kekenu. Pa kinopu te Zihova si taluarae 
pa vasileana nomana pa Ramesesi. Dono luli mo rina tie Izipi si arini totoso ene vura 
si arini. 4 Korapa pomunu ni ri na tie Izipi sari na koburu podo kenudi saripu tava 
mate koe Zihova. Tavetia Sa sapu gua asa pude va dogoro nia sapu ninira holani 
Sa sari na tamasa beku pa Izipi. > Taluarae sari na tie Izireli pa Ramesesi meke la 
magogoso meke va turu dia ipi pa Sukoti. 6 Sa popoa vina rua vasina la va turu ipi 
si arini si pa Etami sipu kamo rini pa hukihukirina sa qega nomana. 7 Taluarae si 
arini vasina meke kekere pule la pa Pi Hahiroti, pa kali gasa rimata pa Beolo Zepone, 
meke va turu ipi vasina tata pa Miqidoli. 8 Taluarae pule si arini pa Pi Hahiroti meke 
ene nuguru hola gua pa Kolo Zinara, meke ene la pa qega sapu ta pozae Suru; hola 
ka neta rane meke la kamo va turu ipi pa Mara si arini. 9 Topue pule vasina si arini 
meke taluarae la pa Elimi, vasina si la va turu pule ipi si arini, sina koadia vasina si 
ka manege rua bukaha maedi pa korapa pepeso, meke ka zuapa navulu huda pamu. 

10 Taluarae pa Elimi meke mae va turu ipi pule tata pa koqu lavata Suezi. 11 Beto 
asa si la va turu dia ipi pa qega pu ta pozae Sini, 12 meke mae koa pule pa Dopikahi, 
13 meke beto asa si pa Alusi. 14 Beto asa si la pa Repidimi, vasina loketona kolo pude 
napo si arini. 

15-37 Topue pule si arini pa Repidimi la pa toqere Horo, meke va turu dia ipi koari na 
vasidi hire: gega pa Saenai, Kibirote Hatava (sa ginuana si na lovudi ri na tinoni pu 
nanaluta miti), Hazeroti, Ritima, Rimoni Perezi, Libina, Risa, Kehelati, Togere Sepa, 
Harada, Makeheloti Tahati, Tera, Mitika, Hasimona, Moseroti, Bene Zakana, Horo 

Hagigada, Zotibata, Aborona, Eziogeba, sa soloso gega ta pozae Zini (popoa ta pozae 
Kadesi), meke Togere Horo, sapu tata pa hukihukirina sa popoa pa Edomu. 

38-39 Eroni sa hiama si haelia sa Toqere Horo koasa ginarunu te Zihova. Kekegogoto 
hiokona neta vuahenina si asa meke mate pa rane kekenu pa vina lima sidara 
korapana sa made navulu puta vuaheni sipu taluarae pa Izipi sari na tie Izireli.” 

40 Avosia sa banara pa Aradi pa popoa Neqevi koasa popoa Kenani sapu korapa 
mae sari na tie Izireli. * 

41-49 Podalae pa Toqere Horo meke kamo pa pezara pa Moabi, si va turui rina tie 
Izireli sari na dia ipi koari na popoa hire: Zalamona, Punoni, Obati, sa tinahuara pa 
Abarimi pa korapana sa volosona Moabi, Diboni Qadi, Alamoni, Dibilataimi, sari na 
toqere Abarimi tata pa toqere Nebo, meke pa pezara pa Moabi pa kali gasa rimata 
koasa Ovuku Zodani tata pa Zeriko, pa vari korapana Beti Zesimoti, meke sa lolomo 
Akasia, 


Sa Vinabalau Totoso Lopu Ele Karovia sa Zodani 

50 Koasa pezara pa Moabi pa kali gasa rimata koasa Ovuku Zodani tata koasa 
vasileana Zeriko si valani Zihova koe Mosese, 3! sari na tinarae hire: “Totoso karovia 
gamu sa Ovuku Zodani pude la pa popoa Kenani, 5? kaqu hadu taloa ni gamu sari 
na tie pu koadi vasina. Huari sari na dia patu vina tigono, meke na beku aeana, 
meke doduru dia vasina sapu hoke vahesihesi sarini. 53 Mi vagi sari na popoa arini, 
mamu koai sari na vasidi sina ele ponini gamu Rau si arini. 54 Va hia i sari na popoa 
hire pa hopeke butubutu, na tututi pa vinizavizata. Va hia lani soku pepeso koari 
na butubutu nomadi sapu sokudi, meke va hia lani koari na butubutu hitekedi sari 
popoa hitekedi.* 55 Be lopu hadu taloani gamu sari na tie pu korapa koa vasina, arini 
sapu koa hola si kote kekenono gua sari na tinitoņa naru pa korapa matamia, meke 
na aroso rakihi pa kalikali tinimia, meke kote raza gamu rini. 56 Be lopu hadu taloa ni 
gamu, kaqu atu va kilasa gamu Rau, gua sapu va namanama nia Rau pude va kilasi 
si arini,” gua si Asa. 

Volosodi sari na Pepeso tadi na Tie Izireli 

1 Meke zama la koe Mosese se Zihova, 2 “Mu tozini sari na tinoni Izireli: ‘Totoso 
karovo la meke kamo pa popoa Kenani, sa pepeso sapu ponini gamu Rau, sa volosona 
sa pinaqaha popoa si kaqu guahe:” 3 Sa voloso pa kali mataona” sa popoa si kagu 
koa pa korapana sa soloso gega ta pozae Zini meke kamo la pa voloso pa Edomu. 
Kote podalae si asa pa kali gasa rimatana sa popoa tamugamu pa kali gorena sa Kolo 
Matena. 4 Meke sa voloso si taluarae pa Kolo Matena meke la gua pa volosona sa 
popoa Edomu, meke sage hola la pa karovoana koasa togere sapu ta pozae Karovoana 
Akarabimi”, meke gore la pa soloso qega sapu ta pozae Zini, osolae kamo koasa 
vasileana Kadesi Banea. Beto asa si hola latu pa vasileana Haza Ada, meke la kamo 
pa Azimoni. 5 Vasina si kote tonoto la pa ovuku Izipi sa volosona Izipi, meke beto pa 
kali lodu rimata pa Kolo Meditareniani. 

6 Sa voloso pa kali lodu rimata si na kolo Meditareniani. 


7 Sa voloso pa kali gede” si kote taluarae pa Kolo Meditareniani meke la gua pa kali 
gasa rimata osolae kamo la pa Toqere Horo, 8 meke podalae vasina meke kamo la 

Ninaedi rina Tinoni 34:9 231 Ninaedi rina Tinoni 35:7 


pa karovoana pa togere sapu ta poza Hamati. Kote hoda la kamo pa Zedadi meke la 
kamo pa ° Ziporoni, meke la kamo pa kali gasa rimatana sa popoa pa Haza Enani. 

10 Pa kalina sa voloso pa kali gasa rimata si luli sa voloso podalae pa Haza Enani 
kamo pa Sepihama. 11 Meke kote la gua pa kali gasa rimata pa Habele, pa kali gasa 
rimatana sa popoa Aini, meke kamo la koari na toqere pa kali gasa rimata koasa Kopi 
Qaleli, 12 meke luli pa Ovuku Zodani kamo pa Kolo Matena. 

Arini sari ka made volosodi rina mia pepeso.’ ” 

13 Ke zama se Mosese koari na tie Izireli, “Asa tu sa popoa sapu kote ta poni nia 
gamu pa mudumudukeda, sa pepeso sapu vizata vekoi e Zihova koa gamu ka sia meke 
kukuruna butubutu,* 14 Sari na butubutu Rubeni, Qadi, meke kukuruna sa butubutu 
Manase si ele vagi dia tinagotago pepeso pa kali gasa rimata, meke tava hia si arini pa 
hopeke dia tatamana, 15 totoso koa sari doduru pa kali gasa rimata pa Ovuku Zodani 
tata pa Zeriko.” 


Sari na Koimata saripu Ta Huhuku pude Va Hia i sari na Pepeso 
16 Zama sa Tamasa koe Mosese, 17 “Se Eleaza sa hiama meke Zosua sa tuna Nani si 
kote va hia i sari na pepeso tadi na tinoni. 18 Mamu vizata vagia keke koimata koari 
hopeke butubutu pude tokani pa vina hihia.” 19 Hire sari na tie sapu vizati e Zihova: 


Koasa butubutu Ziuda, sa koimata si e Kelebi, sa tuna koreo e Zepune. 

20 Koasa butubutu Simione, sa koimata si e Selumiele, sa tuna koreo e Amihudi. 

21 Koasa butubutu Benisimane, sa koimata si e Elidada, sa tuna koreo e Sisiloni. 

22 Koasa butubutu Dani, sa koimata si e Buki, sa tuna koreo e Zoqili. 

23 Koasa butubutu Manase, sa koimata si e Naniele, sa tuna koreo e Epohodi. 

24 Koasa butubutu Iparemi, sa koimata si e Kemueli, sa tuna koreo e Sipitani. 

25 Koasa butubutu Zeboloni, sa koimata si e Elizapani, sa tuna koreo e Paranaki. 

26 Koasa butubutu Isaka, sa koimata si e Palitieli, sa tuna koreo e Azani. 

27 Koasa butubutu Asa, sa koimata si e Ahihudi, sa tuna koreo e Selomi. 

28 Koasa butubutu Napitalai, sa koimata si e Pedaheli, sa tuna koreo e Amihudi. 

29 Arini sari na tie saripu ta vizatadi koe Zihova pude va hia i sari na pepeso tadi 
na tinoni Izireli pa popoa Kenani. 


35 
Sari na Vasileana Tadi na Tuna Livae 

1 Totosona koa si arini pa pezara pa Moabi, pa kali gasa rimatana sa Ovuku Zodani 
tata pa Zeriko si zama la koe Mosese se Zihova: * 2 “Tozini sari na tinoni Izireli, sapu 
la gua koari na tinago pepeso na vasileana sapu kote vagi rini, si kaqu poni popoa rini 
sari na tuna Livae pude boka koai, meke sa pepeso vari likohaedi rina vasileana pude 
kopuni sari na dia sipi. 3 Sari na vasileana arini si kaqu tadi na tuna Livae, meke kaqu 
koa si arini vasina. Sa pezara duduli si pude tadi na dia sipi na bulumakao, meke 
doduru dia kurukuru pule. 

4Sa ninomana sa pezara koa ia na duduli si kote podalae tata pa gobana sa vasileana 
meke hola nia ka made gogoto lima navulu puta mita pa hopeke kalina, > pude gua 
asa si kote sia gogoto mita pa hopeke ka made kalina sa vasileana, meke sa vasileana 
si kote pa kokorapana puta sa popoa. 

6 Kaqu poni ni gamu koari na tuna Livae sari ka onomo popoa nomadi pude tadi 
na tie govetedi, be va mate tie si keke tie Izireli ba lopu pa nana hiniva soti. Poni 
lani si ka made navulu rua vasileana pule, 7 meke sa pezara duduli pa vari likohaedi 
pude tadi na kurukuru sipi na bulumakao. Sa vinarigaraedi sari na popoa arini si 

ka made navulu vesu vasileana. $ Sa ninaedi sari na popoa tadi na tuna Livae pa 
kokorapana sa popoa tadi hopeke butubutu si kote luli gua koari na ninomadi rina 
butubutu meke na dia pepeso.” 


Sari na Vasileana tadi na Tie Govetedi 
(Diutironomi 19:1-13; Zosua 20:1-9) 

9 Tozi nia e Zihova se Mosese, 10 pude zama koari na tie Izireli: “Totosona karovia 
gamu sa Ovuku Zodani, meke nuguria gamu sa popoa Kenani, 11 kaqu vizati gamu 
sari na vasileana vasina boka govete la koa tome sa tie be va matea sa si keke tie, 
ba lopu evania sa pa nana hiniva. 12 Vasina kote ta harupu si asa koari na turanana 
sa tie sapu tava mate. Loke tie ta zutuna sapu va matea sa tie si kaqu boka tava 
mate osolae ta pitu si asa koari na tinoni pa vasileana. 13 Vizati ka onomo vasileana, 
14 Ka neta pa kali gasa rimatana sa Ovuku Zodani, meke ka neta pa popoa Kenani 
pa kali lodu rimatana sa Ovuku Zodani. 15 Sari na vasileana tadi na tie govetedi hire 
si tamugamu na tie Izireli meke tadi na tie karovodi be koa turana paki gamu babe 
koa hokaradi koa gamu. Be keke tie va matea si keke tie ba lopu pa nana hiniva soti, 
sa tie asa si kote govete la koasa vasileana tadi na tie govetedi sapu tata koasa. 

16-18 Be keke tie si tavetavete nia si keke tinitona aeana, patu, babe na huda pude 
seke va matea sa tie, asa tugo si keke tie sapu va mate tie. 19 Sari na turanana soti 
sapu tata koasa tie sapu tava mate hie, si ari nana niniranira pude va matea sa tie 
sapu va mate tie. Pana dogoria sa sa tie asa, si kaqu va matea sa si asa. 

20 Be keke tie si kana ia si keke tie, meke va hoqa gorea pa pepeso babe gona nia 
tinitona mamatana babe naruna meke va matea sa si asa, ?1 babe tupa nia limana 
sa si asa meke va matea, si na tie va mate tie tugo si asa meke kaqu tava mate tugo. 
Sa turaņana soti sapu tata koasa tie matena si ari nana niniranira pude va matea sa 
tie. Totoso dogoria sa si kaqu va matea sa si asa. 

22 Be keke tie si lopu balabala ia pude nonovalia si keke tie, ba va hoqa gorea, babe 
gonaia sa, 23 ba be oki la nia sa si keke toņa, ba lopu dono va nonoga ia sa sapu gonaia 
sa si keke tie, meke va matea sa si asa, ba lopu pa hiniva soti, meke lopu kanaia sa, 
si lopu kaqu tava mate si asa. 24 Koasa vinilitina sa ginugua hie, sa butubutu pa 
vasileana si kaqu dogoria meke vilitia sa guguana sapu tavetia sa tie va mate tie, 
meke lopu va malumia sa turanana soti pude hobe nia minate. 25 Sa butubutu pa 
vasileana si kote harupia sa tie sapu va matea sa tie, sina lopu pa hiniva soti si ta 
evana si asa. Kote ta harupu si asa koari na turaņana sa tie sapu mate, meke kote 
ta turana pule la sa tie hie meke la koa koasa vasileana tadi na tie govetedi vasina 
koa tome si asa tatasana. Kagu koa si asa vasina osolae kamoa sa minate tanisa nati 


hiama kenukenue. o , , l , 
26 Be sa tie sapu va mate tie si vura taloa koasa vasileana tadi na tie govetedi, 


27 meke be dogoria sa turanana soti sa tie va mate tie, meke va matea sa, sa turanana 
soti si tava malumu pude va matea meke lopu kaqu ta zutu guana tie va mate tie si 
asa. 28 Sa tie sapu ta zutu sapu va matea sa tie ba lopu nana hiniva, si kaqu koa hola 
koasa vasileana vasina govete koa tome si asa, meke lopu vura taloa koasa popoa, 
osolae mate sa nati hiama kenukenue. Pa mudina sapu gua asa si kote tiqe pule la pa 
nana popoa soti si asa. 29 Sari na tinarae arini si tamugamu meke sari na turanamia 
vugo repere pa doduru vasina kote koa si gamu. 

30 Be keke tie ta zutuna sapu na tie va mate tie, si lopu kaqu tava mate si asa be 
guana lopu tava sosode koari karua babe soku tie va sosode pa vinaripitui; sa vivinei 
tanisa keke tie va sosode eke mo si lopu pada pude va matea sa tie va mate tie.” 
31 Lopu kaqu boka ta rupaha sa tie va mate tie be koadia sari na tie va sosode pude 
tozia sa hinokarana sapu va mate tie si asa; lopu kaqu ta vagi tugo sa poata hinerena 

sa nana sinea pude rupahia. 32 Be keke tie si govete la pa keke vasileana tadi na tie 
govetedi, si lopu kagu va malumia pude taveti kaiga vineko poata pude pule la pa 
nana popoa soti, totoso lopu ele mate sa nati hiama kenukenue. 33 Mi lopu va bonia 
sa popoa tamugamu. Be guana ta evana sapu gua asa, si tava boni sa popoa vasina 
korapa koa ia gamu. Sa minate tanisa tie tava matena si va bonia sa popoa. Koasa 
minate tanisa tie va mate tie, si boka tava via sa popoa vasina sapu tava mate si keke 
tie. 34 Lopu va bonia sa popoa vasina koa si gamu, sina Arau se Zihova, si koa turana 
gamu si gamu na tinoni Izireli.” 

Sa Tinago Pepeso tadi na Tuna Vineki e Zelopehadi 

1 Sari na koimata pa pinodopodo te Qileadi, sa tuna e Makiri, sa tuna e Manase, sa 
tuna e Zosepa, si la koe Mosese meke koari na koimata pa butubutu Izireli. 2 Zama si 
arini, “Ele garunigo e Zihova si agoi pude va hia i sari na pepeso koari na tie Izireli 
pa mudumudukeda. Ele garunigo tugo Sa pude va hia i sari na tinagotago tanisa 
turanada Zelopehadi koari na tuna vineki.” 3 Ba meke mulini nia sapu be habai 
rini si kaiqa tie pu lopu na tie pa butubutu Manase, sari na dia tinagotago pepeso si 
karovo la pa votiki butubutu, meke lopu koa hola koa gami na butubutu te Manase. 
4 Pa vuaheni vina lima navulu puta, sari doduru tinagotago saripu ta holuholue si 
tava pule la koari na nati tie pu tututi gore mae koari na tiatamadia pu tago pepeso 
pa pinodalaena. Ba sarini pu tagodi sari na pepeso tadi na tuna vineki e Zelopehadi, 
si kaqu ta kopue meke ta varigara koasa butubutu vasina varihaba la si arini, meke 
kote vura taloa pa butubutu Manase.” 

5 Ke tozini e Mosese sari na tie Izireli gua sapu garununi e Zihova. Zama si asa, 
“Gua sapu zama nia sa butubutu te Manase si tonotona, $ gua asa ke zama se Zihova, 
sapu sari na tuna vineki e Zelopehadi si ta rupaha si arini pude haba vagi gua sapu 
hivani rini, ba kaqu pa dia butubutu soti. 7 Sari na doduru tinago pepeso tadi na tie 
Izireli si lopu tava rizu pa dia butubutu soti. 8 Doduru barikaleqe saripu tago tinago 
pepeso pa butubutu Izireli si kaqu haba tie pa butubutu tugo asa. Pa ginugua asa sari 
doduru tie Izireli si kaqu tagoi sari na tinagotago tadi na tiatamadia, 9 meke sari na 
tinagotago si lopu kaqu ta vala pa votiki butubutu. Hopeke butubutu si kaqu kopuni 
teledia sari na dia tinagotago.” 

10-11 Ke sari Mala, Hoqola, Milika, Tiriza, meke Noa, sari na tuna vineki e Zelopehadi, 
arini si va tabea sa ginarunu te Zihova koe Mosese, meke habai mo ri sari na tasidia 
karokarovo. 12 Varihaba si arini pa korapana sa butubutu te Manase tuna e Zosepa, 
meke sari na dia tinagotago si koa hola pa butubutu tanisa tamadia. 13 Arini sari na 
tinarae, na vinaturu sapu tozi e Zihova koe Mosese pa guguadi rina tie Izireli koasa 
pezara pa Moabi pa kali gasa rimatana sa Ovuku Zodani tata pa Zeriko. 


* 36:2 Nab 27:7 


Diutironomi 1:1 234 Diutironomi 1:4 


DIUTIRONOMI 
Sa Vinabakala 


Sa buka “Diutironomi” si na buka guguadi sari na hopeke zinama pu zama vurani 
e Mosese koari na tinoni Izireli pa popoa Moabi, vasina sapu noso si arini koasa inene 
gelena hola pa korapana sa gega, gua meke nuguria rini pa popoa Kenani. 

Ta pagaha made pukuna sa buka hie: (1) Hinia 1-4 Tozi puleni Mosese gua sapu 


ta evana koari na vuaheni totoso tata hokoto sa made navulu vuaheni. Na inokoro 
tinepa koari na tinoni pude ta balabala gugua meke ta kopue si arini koe Tamasa pa 
gega pa dia vinatabe meke dia pinamana koasa Tamasa. (2) Hinia 5-28 Tozi pulei 
Mosese sari ka manege puta tinarae, meke va kalalasa i tugo sa. Tepai Mosese sari na 
tie pude vala nia sa dia vinahesi, na dia pinamana koe Tamasa mo telena. Meke viliti 
na tiro pulei tugo Mosese sari na hopeke tinarae sapu kopu nia sa tinoa tadi na tie 
Izireli koasa popoa sapu tava tatarana. (3) Hinia 29-30 Vata gilana pule la nia Mosese 
koari na tinoni sa guguana sa vina tatara te Tamasa, meke tozini Sa si arini pude va 
vaqura pulei sari na dia tinoa pa ginugua asa. (4) Hinia 31-34 Ta garunu se Zosua 
pude na koimata meke na tie tuturana koari na tie te Tamasa. Sipu beto kerani rini 
sari na kinera, koa qetuqetu pa tataru meke na kinopu te Tamasa, meke tozi vura nia 
sa sa minana pa butubutu Izireli. Mate se Mosese pa Moabi pa kali gasa rimata koasa 
Ovuku Zodani. 
Sa nati binalabala tanisa buka hie: Harupi na manani Tamasa sari Nana tie ta 
vizatadi saripu tataru sisigiti ni Sa. Pude sari na Nana tie tu si kaqu balabala ia si 
hie: Tataru nia na va tabea sa Tamasa, pude boka kaqu vagia sa tinoa meke kaqu 
tamanae si arini. Sa nati tinarae koasa buka hie si koa pa Hinia 6:4-6 sapu koa ia na 
zinama sapu tozia Zisu, sapu arilaena hola koari doduru tinarae si pude “Tataru nia sa 
Tamasa pa doduru bulomu, meke maqomaqomu meke pa doduru mua niniranira.” 
Hire sari na Nati Pinagapagahana sa Buka 
Sa tinarae kekenu te Mosese. Hinia 1:1 kamo hinia 4:49 
Sa tinarae vina rua te Mosese. Hinia 5:1 kamo hinia 26:19 
a. Sari ka manege puta tinarae te Tamasa. Hinia 5:1 kamo hinia 10:22 
b. Sari kaiqa tinarae, meke na vina balau. Hinia 11:1 kamo hinia 26:19 

Sari na vina tumatumae pude turani sari na tie pa popoa Kenani. Hinia 27:1 kamo 
hinia 28:68 

Tava niniranira pule sa vinariva egoi. Hinia 29:1 kamo hinia 30:20 


Sari na zinama vina betobeto te Mosese. Hinia 31:1 kamo hinia 33:29 
Sa minate te Mosese. Hinia 34:1-12 


Sa Zinama Kekenu te Mosese 

1 Hire sari na zinama saripu zamani e Mosese koari doduru tinoni Izireli pa korapa 
qega, pa kali gasa rimata koasa Ovuku Zodani. Tata pa popoa Supa koasa pezara 
pa Zodani, pa varikorapadi rina vasileana sapu pa Parani si pa keke kalina, meke 
pa Topela, Lebani, Hazeroti, meke Dizahabi pa keke kalina si koa rini. 2 Ka manege 
eke rane si kote boka enea rini, podalae topue gua pa toqere Saenai meke kamo la 
pa Kadesi Banea, tata koasa sirana sapu la gua pa toqere Seira. 3 Pa rane kekenu 
koasa sidara vina manege eke koasa vina made navulu puta vuaheni, pa mudina 
sipu taluarae rini pa popoa Izipi, si tozi ni e Mosese koari doduru tinoni Izireli sari 
doduru ginugua saripu garununi e Zihova koasa. 4 Tozini sa koari na tinoni Izireli 
sari na zinama hire pa mudina sipu va kilasia e Zihova se Sihoni, sa banara tadi na 
tinoni Amoraiti, sapu koa koari na vasileana lavata pa Hesiboni meke pa Ederei, meke 
mudina tugo sipu va kilasia Sa se Oqo sa banara pa Basani sapu koa koasa vasileana 

lavata pa Asitaroti.” 5 Meke sipu koa pa Ovuku Zodani pa kali gasa rimata pa kali 
pinagahana sa popoa Moabi sari na tinoni Izireli, si podalae totozini na va bakalani 
e Mosese sari na tinarae te Tamasa koarini. Meke zama guahe si asa: $ “Totoso koa 
sa butubutu Izireli pa togere Saenai, si zama nia e Zihova koa gita sapu guahe: Ele 
pada mo sa mia kinoa pa togere Saenai. 7 Mi va namanama; mamu topue ene la pa 
popoa tanisa butubutu Amoraiti koari na vasidi togetogeredi, meke koari na popoa 
pu koa vari likohaedi vasina: sapu sa popoa pa pezarana sa Ovuku Zodani, meke sa 
popoa Negevi”, meke sa popoa togetogere, sa popoa pa hubidi rina toqetoqere pa 
kali lodu rimata, meke la gua pa popoa tadi na tie Kenanaiti koasa raratana koasa 
Kolo Meditareniani, meke pa kalina la koari na toqere pa Lebanoni kamo la tu koasa 
ovuku lavata sapu ta pozae Iuparetisi. 

8 Arini sari na, vasidi saripu ele va tatarani Arau Zihova pude ponini koari na 
tiatamamia, sapu ari Ebarahami, Aisake, meke e Zekopi, meke koari na tudia ri na 
tudia. La mamu koai si arini,” gua si Asa. 


Vizati Mosese sari na Koimata 
(Ekisidasi 18:13-27) 

9 Zama se Mosese Koari na tinoni, “Sipu korapa koa si gita koasa toqere Saenai, si 
ele tozini gamu rau, sapu guahe: ‘Sa tinavete pude turana gamu na kopuni gamu, 
si tasuna hola pude tavetia telequ. 10 Ele va soku hola guni gamu rina pinopino pa 
galegalearane e Zihova si gamu. 11 Mani manani gamu e Zihova, keke tina totoso 
kaqu va soku hola gamu, gua puta tugo sapu ele va tatarani gamu sa Tamasa tadi 
na tiatamamia pukerane! 12 Ba arau telequ, lopu kagu boka va tonoto gamu koari 
doduru mia tinasuna na vinari nominomie. 13 Mi vizati kaiqa tie koari hopeke mia 
butubutu, sapu koai na ginilae na tinumatumae hinokara, meke tumae nia sa kinokoa 
tana tie, meke kaqu va koimatai rau koa gamu,’ gua. 14 Ele va egoa gamu sapu asa si 
leana pude tavetia, gua. 15 Ke ele vagi rau sari na koimata gua arini, saripu ele vizati 
gamu koari na mia butubutu, meke va koimatai rau koa gamu. Kaiqa si koimata koari 
keke tina tie, kaiqa si koari keke gogoto, meke kaiqa koari ka lima navulu, meke kaiqa 
pule si koari ka manege puta. 

16 Va tumatumaei rau koasa totoso asa, ‘Va avosi sari na ninominomi mae guadi 
koari na tie. Varipitui va tonotoni gamu sari na tie koari na dia ninominomi, be na 
ginugua koari na turanamia soti babe somanae sari na tie karovodi koadi koa gamu. 
17 Mi lopu toka kale koari na mia vinizavizata pa vinaripitui. Vilavilasa va tonoto be 
guana tie arilaedi babe na tie loketona guguadi. Lopu matagutu nia sa tie, ura mi 
vizati gua sapu tonoto pa dinonodono te Tamasa. Be tasuna hola koa gamu si kaiga 
ginugua, si mamu paleke maeni koa rau, meke arau kote vizati, gua. 18 Ele ponini 
gamu tu rau sari na vina tumatumae, koari doduru tinitona sapu kaqu taveti gamu. 


Sari na Tie Piko si Ta Garunu 
(Ninaedi rina Tinoni 13:3-33) 

19 Lulia gita sapu gua zama nia e Zihova sa nada Tamasa. Taluarae si gita koasa 
togere Saenai, meke ene tonoto la si gita koasa qega lavata, meke variva matagutuna 
pude ene la koasa popoa toqetoqere tadi na tie Amoraiti. Totoso kamoa gita si pa 
Kadesi Banea, 20-21 si zama si rau, 'Kamahire si kamoi gamu sari na togere pa popoa 
tadi na tie Amoraiti sapu korapa poni e Zihova sa nada Tamasa koa gita, sapu sa 
Tamasa tadi na tiatamada pukerane. Isara! Mi dogori si arini. La mamu koa i, gua 
tugo sapu zama nia sa Tamasa. Mi lopu matagutu na malohoro,' gua si rau. 


* 1:4 Nab 21:21-35 ü 1:7 Sa popoa pa vari korapana sa soloso qega pa Saenai meke sa popoa toqetoqere si ta 
pozae Neqevi. 

22 Ba mae koa rau si gamu meke zama, ‘Mada garunu kenu lani kaiga tie pude piko 
paki nia sa popoa, pude pule mae rini si kaqu tozini gita sa sirana sapu kaqu lulia 
gita, meke veguguadi sari na vasileana lavata vasina.’ 

23 Balabala ia rau si leana sapu gua asa. Ke vizati rau sari ka manege rua tie, keke 
koari hopeke butubutu. 24 Ene sagea rini sa popoa toqetoqere, kamo la gua tu pa 
lolomo Esikolo, meke la dogoria rini. 25 Vagi rini si kaiqa vua huda vasina, meke 
paleke gore maeni rini, meke tozia rini sapu sa popoa, sapu poni nia e Zihova sa 
nada Tamasa koa gita si masuru hola, gua. 

26 Ba koromia la si gamu. Lopu lulia gamu sa zinama te Zihova sa mia Tamasa, 
meke lopu boka nuquru la ia gamu sa popoa. * 27 Koa hola si gamu koari na mia ipi, 
meke gumigumi si gamu: ‘Lopu hivani gami e Zihova, sapu turana vurani gami Sa 
pa popoa Izipi pude poni lani gami koari na tie Amoraiti hire, pude va mate gita, gua. 
28 Na vegua ke kaqu la vasina si gita? Sari na tie pu garuni gita si va matagutu gita. 
Zama si arini, “Sari na tie vasina si ninira hola meke ululu hola ni gita, meke koa si 
arini koari na vasileana lavata, sapu ululu kamoa sa galegalearane sari na gobadi ri 
na dia bara. Soku malivi si dogori tugo rini vasina!” gua.’ 

29 Ba zama si rau, ‘Mi lopu matagutuni sari na tie arini. 30 E Zihova sa mia Tamasa 
si kagu koimatani gamu: meke kote varipera tokani gamu Sa, kekenono puta gua 
tugo sapu ele dogori gamu sipu taveti Sa pa popoa Izipi, 31 meke pa popoa qega. 
Ele dogoria gamu sapu turana gamu Sa koari doduru sirana, meke va kamo valeana 
gamu Sa koasa popoa hie, gua tugo sapu va hakea sa tamana sa tuna koreo pa avarana 
meke palekia sa si asa.’ * 32 Zama gua tugo asa si rau, ba gamu si lopu kalavarae koe 
Zihova.” 33 Totoso ene si gamu si hoke ene va kenue si Asa doduru totoso, pude hata 
ia sa vasina sapu kaqu koa ia gamu. Pude va dogoroni gamu sa sirana gua si va enea 
Sa pa kenumia pana boni sa nika, meke sa lei si pana rane. 


Va Kilasia Zihova sa Popoa Izireli 
(Ninaedi rina Tinoni 14:20-45) 

34 Ele avosi e Zihova sari na mia qinumiqumi meke bugoroni gamu Sa, meke va 
tatara va nabu nia Sa, * 35 ‘Namu lopu keke koa gamu koasa sinage kaleana hie, si 
kaqu la kamoa sa popoa masuruna, sapu ele va tatara nia Rau pude ponia koari na 
tiatamamia. 36 E Kelebi mo, sa tuna koreo e Zepune, si kaqu kamoa si asa. Na lopu 
luara pani Au sa si Rau, meke kaqu ponia Rau koasa meke sari na tudia rina tuna 
sa popoa sapu ele ene la ia sa,’ gua. 37 Koa gua koa gamu kasa si bugoro nau tugo e 
Zihova si rau meke zama, ‘Agoi Mosese tugo si lopu kaqu kamoa sa popoa. 38 Ba sa 
mua tie vina rua, se Zosua sa tuna koreo e Nani, si kaqu turania sa butubutu Izireli, 
meke kaqu la koa ia sa popoa. Ke mamu va ninira ia si asa,’ gua si Asa. 

39 Beto hoi, si zama se Zihova koa gita doduru, ‘Sari na mia koburu, saripu vaqura 
sisigiti meke lopu ele gilania sa lineana meke sa kinaleana, arini pu zama ni gamu 
sapu kaqu ta raovo vagi koari na kana, gua; si arini tu si kaqu varipera ososoni sari 
na mia kana, meke kaqu kamoa rini sa popoa. Kaqu ponia Rau koa rini, meke kaqu 
koa ia rini si asa. 40 Ba sapu gamu si kaqu kekere pule hokara meke pule lamo pa 
korapa soloso qega, lulia sa sirana sapu la gua pa raratana Koqu Aqaba, gua si Asa. 

41 Olana si gamu, ‘Mosese, gami si sea meke lopu lulia se Zihova. Ba kamahire si 
kaqu la varipera si gami, gua puta tugo sapu ele zama nia e Zihova koa gami.’ Beto 
asa si va namanama si gamu doduru pude varipera. Balabala ia gamu sapu lopu 
kaqu tasuna koa gamu pude va kilasia sa popoa toqetoqere, gua. 

42 Ba zama se Zihova koa rau, ‘Mu va balaui, pude lopu varipera, sina lopu kaqu 
tokani Rau si arini, meke kote va kilasi ri na dia kana si arini?’ 8 Tozini gamu mo rau 

gua sapu zama nia e Zihova, ba lopu va avoso si gamu. Ba va karia gamu sa zinama 
te Zihova, meke koromia lulia si Asa. Pa mia vinahesi pule si la varipera si gamu 
koasa popoa togetogere. 44 Vura mae gedi guana rovana zipale sari na tie Amoraiti 
saripu koa koasa popoa toqetoqere, meke va kilasa gamu vasina pa Homa meke hadu 
va seu lani gamu kamo koari na popoa toqetoqere pa Edomu. 45 Pule mae si gamu 
meke kabo alili hata tinokae si gamu koe Zihova, ba lopu va avoso gamu Sa babe va 
taliņa atu gamu Sa. 46 Gua asa ke koa va seunae hola si gita pa Kadesi. 


2 


Inene Vilorae tadi na Tie Izireli pa Popoa Qega 

1 Beto tu asa, si tiqe la gua si gita pa korapa qega, sapu koasa sirana la gua pa Kogu 
Akaba, gua puta tugo sapu zama nia e Zihova, meke seunae hola si ene likohae nia 
gita sa hukihukirina sa popoa togere pa Edomu'.” 

2 Meke zama mae koa rau se Zihova, 3 ʻEle pada mo sa totoso sapu ene vilorae i 
gamu koari na toqetoqere hire. Mamu ene kekere la gua pa kalina sa popoa Moabi. 
4 Mu tozini sari na tinarae hire koari na tinoni Izireli: Ele tata ene karovo la i gamu 
sari na togere pa popoa Edomu pa kali popoa tadi na turanamia, sapu sari na tutina 
e Isoa. Kote matagutuni gamu rini,“ 5 ba mi balau. Mi lopu podalae nia sa vinaripera 
koa rini, sina lopu kaqu ponini gamu Rau sari na dia pepeso. Keke kukuruna hite 
mo, ba lokari tugo. Koe Isoa mo meke sari na tuna, si ele ponia Rau sa popoa Edomu. 
6 Ginani na kolo mo si kote boka holui gamu koa rini, gua si Asa. 

7 Mi balabala pulea sapu ele tamanae si gamu koe Zihova, koari doduru tinavete 
saripu taveti gamu. Ele kopu valeanani gamu Sa koari doduru mia inene vilorae 
koasa qega lavata. Ka made navulu puta vuaheni si koa turana gamu Sa, meke lopu 
hite keketona sapu qagania gamu. 

8 Lopu ene la ia gita sa sirana pa lolomo mae gua pa Ezioqeba, Elati, meke la pa 
Kolo Matena, ba likoho la pa kali gasa rimata koasa popoa Edomu meke hola latu 
koasa sirana pa kali gasa rimata koasa popoa Moabi. 

9 Meke zama koa rau se Zihova, ‘Mi lopu nonovali sari na tie pa Moabi babe podalae 
nia sa vinaripera koarini, sina lopu kaqu ponini gamu Rau si keke vasi pepeso koasa 
dia popoa. Ele poni nia Rau koe Loti meke sari na tutina, sa vasileana Ara pude tagoa 
rini, ” gua se Mosese. * 


Sari na Butubutu Pukerane pa Moabi meke Edomu 

10 (Pukerane sari na tuti malivi lavata sapu ta pozae Imimi, si koa pa Are. Ululu hola 
ni rini sari na tie Anaki. Arini si keke tututi malivi tugo. 11 Hoke ta pozae Repaimi si 
arini kekenono gua tugo sari na Anaki, ba hoke pozani tie Imimi, ri na tie Moabi si 
arini. 12 Tatasana si koa pa Edomu sari na tie Horaiti, ba la ri na tutina Isoa, hadui 
meke va mate pani, meke vasina koa si arini, gua puta tugo sapu tavetia ri na tie 
Izireli, sipu hadui meke va mate pani rini sari na dia kana koasa popoa sapu ele 
ponia e Zihova koa rini.) 

13 Meke zama pule se Mosese, “Ele karovia gita sa ovuku Zeredi, gua sapu tozini 
gita e Zihova pude tavetia. 14 Sa totoso hie, si ka tolonavulu vesu vuaheni pa mudina 
sipu taluarae gita pa Kadesi Banea. Sari doduru tie varipera koasa sinage asa si ele 
mate beto gua sapu ele zama nia e Zihova sapu kote ta evana.” 15 Lopu qetuni e 
Zihova si arini, osolae tava mate beto sari doduru. 

16 Pa mudina sipu mate beto sari doduru tie varipera arini, 17 si zama, koa gita se 
Zihova, 18 “Ninoroi tu, si kagu ene hola la gua pa kali popoa Moabi, tata pa vasileana 

Are si gamu. 19 Kote tata kamoa gamu sa popoa tadi na tie Amoni, ari na tutina e 
Loti. Mi lopu nonovali si arini babe podalae nia sa vinaripera koa rini, sina lopu 
kaqu ponini gamu Rau si keke vasi pepeso, sapu ele poni nia Rau koa rini!' gua,” gua 
se Mosese.” 

20 (Ta gilana tugo sapu pa kali popoa asa si koa ia rina tie Repaimi pukerane. Ba 
ta pozae Zamuzumimi koari na tie Amoni si arini. 21 Ululu gua tugo ri na tie Anaki; 
sokudi meke na tie niniradi si arini. Ba va mate betoi e Zihova, totoso va mate pani 
rina tie Amoni si arini meke vagia rini sa dia popoa pude koa vasina. 22 Kekenono 
gua tugo asa si tavete ponini e Zihova koari na tutina Isoa pa Edomu, sipu va mate 
pani rini sari na tie Horaiti koadi pa popoa Edomu meke vagi hobea rini sa dia popoa 
meke koa vasina. Vasina koa si arini kamoa kamahire. 23 Sari na popoa pa raratana 
Meditareniani, si koai ri na tie pa nusa Kiriti. Hadui na va mate pani rini sari na tie 
Avimi, saripu koa kekenudi vasina. Vagi hobei ri na tie Kiriti sari dia popoa, kamoa 
kali la koasa vasileana lavata pa Qaza.) 

24 Meke zama pule se Mosese, “Sipu ele hola gua pa Moabi si gita, si zama guahe koa 
gita se Zihova, 'Kamahire si mamu topue la meke karovia sa Ovuku Anoni. Vekoa Rau 
pa mia niniranira se Sihoni, sa tie Amoraiti, na banara tadi na tinoni pa vasileana 
Hesiboni. Mamu rapatia sa popoa, mamu vagia pude koa ia. 25 Podalae pa rane 
ninoroi si kaqu va matagutu atuni Rau koa gamu sari na tie pa doduru vasina. Doduru 
tie si kagu matagutu ziziziri nia pana avoso nia rini sa pozana sa mia butubutu,’ gua 
si Asa. 


Va Kilasia rina Tinoni Izireli se Sihoni sa Banara 
(Ninaedi rina Tinoni 21:21-30) 

26 Sipu korapa koa pa qega ta pozae Kedemoti si gita, si garunu la tie paleke inavoso 
si rau koe Sihoni, sa banara pa Hesiboni pude tepa ia sa vina malumu koa sa, meke 
tozia rau sa zinama binule hie: 27 ‘Va malumu gami pude ene karovo gua pa mua 
popoa. Lopu kaqu ene paza la mae, ba kagu ene va tonotia gami sa sirana. 28 Kote 
holui gami sari na gemami ginani na kolo. Sapu hiva nia gami si pude ene hola gua 
mo pa mua popoa, 2? osolae karovia gami sa Ovuku Zodani meke kamoa sa popoa 
sapu ponini gami e Zihova sa mami Tamasa. Sari na tutina e Isoa pu koadi pa Edomu, 
meke sari na tinoni pa Moabi, saripu koadi pa Are, si ele va malumu gami rini pude 
ene hola gua pa dia kali popoa,’ gua. 

30 Ba se Sihoni sa banara si lopu va egoa si asa pude ene gua si gami pa nana popoa. 
E Zihova tu evania sapu gua asa koasa, pude boka va kilasia gamu si asa, pude boka 
vagia gamu sa nana kali popoa sapu korapa koa ia gamu pa rane ninoroi. 

31 Zama koa rau se Zihova, ‘Dotu, ele podalae vatu nia Rau se Sihoni meke sa nana 
popoa koa gamu; aria, mi podalae vagia sa popoa, mi koa ia,’ gua. 32 Mae varipera 
koa gita se Sihoni meke sari doduru nana tie varipera, tata koasa vasileana Zahazi, 
33 ba veko mae nia Zihova pa nada niniranira si asa, meke va matea gita si asa, sari 
na tuna koreo, meke doduru nana tie varipera. 34 Koasa totoso tugo asa si va huara 
betoi meke vagi gita sari doduru vasileana nomadi tanisa, meke va mate betoi gita 
sari doduru tie: palabatu, barikaleqe, meke sari na koburu. Loke tie si veko hola i 
gita. 35 Vagi gita sari na rovana bulumakao na sipi meke doduru dia kurukuru pule, 
meke zau vagi gita sari tinitona koari na vasileana. 36 Va malumu gita e Zihova sa 
nada Tamasa pude tuqe vagi sari doduru vasileana, podalae pa Aroere sapu koa pa 
hukihukirina sa lolomo Anoni, meke sa vasileana lavata sapu koa pa korapana sa 
lolomo asa, osolae kamo la gua pa popoa Qileadi. Lopu hite keke koa rina vasileana 
arini si ninira sapu lopu boka vagia gita. 37 Ba lopu hite tata la ia gita sa kali popoa 

tadi na tinoni Amoni, sapu gua koari vasileana tadirini pa Ovuku Zaboki, babe sari 
na dia vasileana koari na toqere gua tugo sapu garununi gita e Zihova pude lopu la i. 


3 


Va Kilasia Izireli se Oqo sa Banara 
(Ninaedi rina Tinoni 21:31-35) 

1 Beto asa si ele rizu la si gita pa siraņa la pa popoa Basani, meke vura mae gua 
vasina se Oqo sa banara, meke gua tugo sari doduru nana tie varipera pude mae 
raza gita pa vasileana Ederei. 2? Ba zama se Zihova koa rau, ‘Lopu matagutu nia gamu 
si asa, sina ele luara vatua Rau koa gamu sa banara, meke sari nana tie, meke sa 
nana popoa. Mi taveti koasa gua sapu tavetia gamu koe Sihoni sa banara tadi na 
tie Amoraiti sapu koa pa vasileana Hesiboni,’ gua. 3 Gua asa ke, ele veko poni gita 
e Zihova se Oqo sa baņara meke sari nana tie varipera pa niniranira tadigita. Ele 
va mate betoi gita sari doduru. “Pa totoso tugo asa si vagi betoi gita sari doduru 
vasileana pa binanara te Oqo. Lopu keke popoa tadirini si lopu ta vagi. Vagi betoi 
gita si ka onomo navulu puta vasileana, sa doduruna sa pinaqaha popoa Aqobi vasina 
sapu koa banara se Oqo pa popoa Basani. 5 Sari doduru vasileana nomadi arini si ta 
tavete bara patu sari na gobadi, sari na bara si ululudi hola pa vari likohaedi; meke 
koadia sari na sasada nomadi saripu koai na rorotoana roza pude tuku beto, meke 
koadia tugo soku vasileana si loketona gobadi. 6 Huara betoi gita sari doduru arini, 
meke va matei gita sari na tie, na barikaleqe, meke na koburu, gua putaputa tugo 
sapu tavete guni gita koari na vasileana tanisa baņara Sihoni pa Hesiboni. 7 Vagi 
betoi gita sari doduru sipi na bulumakao, rovana kurukuru, meke vagi betoi tugo 
gita sari doduru tinitona tadirini. 

8 Pa totoso tugo asa si vagia gita sa popoa koari karua banara Amoraiti pa kali gasa 
rimata pa Ovuku Zodani, podalae pa Ovuku Anoni meke la kamo pa toqere Hemoni,” 
gua se Mosese. 9 (Sa toqere Hemoni si ta pozae Sirione koari na tie pa Saedoni, meke 
Seni si na pozapoza koari na tie Amoraiti.) 10 Meke zama se Mosese, “Vagi betoi gita 
sari doduru popoa tanisa banara Oqo pa Basani: sapu sari na popoa koasa pezara 
panaulu, sari na popoa Qileadi meke Basani, meke kamo la koari na vasileana Saleka 
meke Ederei.” 11 (Sa banara Oqo si na tie mumudi hokara sapu na kineha malivi pa 
butubutu Repaimi. Sa kesi tanisa si ta tavetae patu” Made mita gelena meke karua 
mita labena si asa.” Korapa koa hola sa kesi meke boka ta dogoro koari na tie Amoni 
pa vasileana Raba.) 


Sari na Butubutu pu Koa pa Kali Gasa Rimata pa Ovuku Zodani 
(Ninaedi rina Tinoni 32:1-42) 

12 Zama pule se Mosese, “Totoso vagi va karovi gita sari na pepeso tadirini, si va 
hia lani rau koari ka neta butubutu tadigita. Sa kukuru pepeso nomana si ta vala 
koasa butubutu Rubeni meke Qadi podalae koasa volosona sa vasileana Aroere tata 
pa ovuku Anoni, meke kamo la pa kukuruna sa popoa toqetoqere pa Qileadi, meke 
sari doduru vasileana pa korapana sa popoa asa. 13 Sa kukuruna sa butubutu te 
Manase pa kali gasa rimata Zodani si tava hia la sa popoa pa Qileadi pule, meke sa 
popoa Basani sapu ta pozae popoa Agobi, vasina sapu ele koa banara se Oqo,” gua. 

(Basani si ta gilana sapu na pepeso tadi na butubutu malivi pu ta pozae Repaimi. 
14 Zaira sapu keke tie pa butubutu te Manase si vagia sa popoa Aqobi sapu ta pozae 
Basani kamo la koasa volosona sa popoa tadi na tie pa popoa Qesura, meke Ma'aka. 
Poza luli nia pozana soti Zaira sa popoa Basani, meke kamo pa rane ninoroi si ta 
pozae vasileana te Zaira si arini.) 15 “Sa kukuruna sa pepeso pa popoa Qileadi si 

va hia la nia rau koe Makiri pa butubutu te Manase. 16 Koari na butubutu Rubeni 
meke Qadi, si tava hia la sa popoa podalae pa korapa popoa Qileadi meke kamo koasa 
voloso pa Ovuku Anoni. Sa Ovuku Zaboki si na voloso pa kali gasa rimata koari na tie 
Amoni. 17 Pa kali lodu rimata, sa voloso si na Ovuku Zodani, podalae pa kopi Qaleli 
meke gore la koasa Kolo Matena, meke kamo pa hubina sa Toqere Pisiqa. 18 Koasa 
totosona tugo asa si valani tugo rau sari na tinarae hire: E Zihova sa mia Tamasa si 
ele poni gamu sa pepeso pa kali gasa rimata pa Ovuku Zodani pude koa ia gamu. Ba 
kamahire, mi va namanama pude garunu lani sari na mia tie varipera, pude karovo 
la pa Ovuku Zodani pa kenudi rina tasimia pa butubutu Izireli, pude tokani pude 
vagi sari na pepeso.” 19 Ba sari na mia barikaleqe, na koburu, meke sari na sipi na 
bulumakao saripu ele gilani rau sapu soku hola si arini, si kaqu koa hola si arini koari 
na popoa arini sapu ele va hia atuni rau koa gamu. 20 Mamu tokani sari na tasimia, 
sari tie Izireli, osolae vagi tu rini sari na pepeso sapu poni ni e Zihova koarini pa kali 
lodu rimata pa Ovuku Zodani. Mamu tokani osolae poni ni e Zihova sa binule koari 
na dia kana koasa vasina asa, gua sapu ele evania Sa koa gamu. Beto asa si kote tige 
pule la pa mia popoa soti sapu ele va hia vatuni rau koa gamu. 2t Beto asa si tozi nia 
rau se Zosua: ‘Ele dogoro betoi goi gua sapu tavetia e Zihova, sa mua Tamasa koari 
karua baņara, Sihoni meke Oqo, meke kote ta evaņa gua tugo asa koari doduru tie 
saripu koa pa kali karovona sa Ovuku Zodani vasina korapa la ia gamu. 22 Mamu 
lopu matagutu ni si arini; e Zihova, sa mua Tamasa si kote varipera poni igo.’ 


Lopu Tava Malumu se Mosese pude Kamoa sa Popoa Kenani 


23 Pa totosona asa si tepa sisigiti si rau koe Zihova,” 24 ‘Ke Baņara, Tamasa, gilania 
rau sapu tiqe podalae va dogoro nau Goi sa doduruna sa Mua linavata na niniranira. 
Loke tamasa pule pa manauru babe pa pepeso sapu boka evani sari na tinavete variva 
magasadi saripu evani Goi! 25 Banara, va malumau, magu karovia sa Ovuku Zodani, 
magu dogoria sa popoa masuruna pa kali karovona sa Ovuku Zodani, meke sa popoa 
togetogere na tolavaena, meke sari na togere pa Lebanoni.’ 26 Ba koa gua koa gamu, 
si bugoro nau e Zihova si rau, meke korona va avosau. Ke zama si Asa, 'Ele pada mo! 
Lopu zama pule nia sa tinepa hie! 27 La pa batuna sa toqere Pisiqa, mamu dono la pa 
kali gasa rimata, pa kali mataomu na gedemu, meke pa kali lodu rimata. Mamu dono 
valeana la. Mamu dogoria goi, sina lopu kaqu boka karovia goi sa Zodani. 28 Mamu 
garunia se Zosua; mamu sovutu va ninira ia, sina asa kote turani sari na tinoni hire 
pude karovo la meke vagia sa popoa sapu dogoria goi.’ 29 Ke koa mo si gita pa lolomo 
pa pezara tata pa Betipeoro. 


4 


Tozi ni Mosese sari na Tinoni Izireli pude Madi Va Tabe 

1 Ego, gamu na butubutu Izireli mi va avoso mae koari na tinarae na vina 
tumatumae saripu kaqu va tumatumaeni gamu rau. Mi va tabei meke kaqu toa si 
gamu, mi koai sari na vasidi saripu ponini gamu sa Tamasa koari na tiatamamia. 
2 Mi lopu hodani kaiqa zinama pule sari na tinarae saripu vatuni gamu rau, meke 
lopu veko pani pule gamu si kaiqa zinama. Mi va tabei sari doduru tinarae saripu 
ponini gamu e Zihova sa mia Tamasa.“ 3 Ura ele dogori mia pa matamia soti telemia 
sari doduru gua pu ele taveti e Zihova pa toqere Peoro. Ele va mate betoi Sa pa korapa 
mia gamu sari doduru tinoni saripu vahesia se Beolo vasina,” 4 ba gamu doduru pu 
rane va nabua se Zihova sa mia Tamasa si korapa koamia pa rane ninoroi. 


* 3:18 Zos 1:12-15 * 3:23 Nab 27:12-14; Diut 32:48-52 * 4:2 Rev 22:18,19 * 4:3 Nab 25:1-9 


Diutironomi 4:5 241 Diutironomi 4:24 


5 Fle va tumatumaeni gamu rau sari doduru tinarae saripu tozi nau e Zihova sa gua 
Tamasa pude tavetia. Meke kaqu luli gamu si arini koasa popoa sapu kaqu nuquru 
la ia gamu meke koa ia. 6 Mi va tabe na kopu valeana ni gamu si arini, meke kagu 
dogoria ri na tinoni pa ninae butubutu sa mia ginilae hinokara sapu tagoa gamu, meke 
kaqu zama, 'Hinokara hola sapu sa butubutu hie si tagoa sa tinumatumae meke sa 
ginilae.’ 

7 Loke butubutu pule si holani gita si gita, sina lopu hoke tata koa rini sari na dia 
tamasa. Ba se Zihova sa nada Tamasa si hoke mae tata koa gita, totoso varavara la 
koa Sa si gita. Hoke olana gita Sa sipu tepa la ia gita sa Nana tinokae. 8 Namu loke 
butubutu nomadi, tagoi sari na tinarae gua saripu va tumatumaeni gamu rau pa rane 
ninoroi. 9 Ba mi kopu valeana! Mi lopu mulinini saripu dogori gamu pa matamia soti, 
sipu toa si gamu. Mi totozi vari teteini koari na tumia meke ri na tudia ri na tumia 
si arini. 10 Mi balabala pulea sa rane sipu turu si gamu pa kenuna e Zihova sa mia 
Tamasa pa toqere Horebi, sipu zama guahe si Asa koa rau: ‘Mu varigara maeni sari 
na tinoni pa kenuqu Rau, pude madi avosi sari na Qua zinama, meke kaqu pamana 
Nau rini koasa popoa sapu korapa koa ia rini, meke kaqu va tumatumaeni rini si 
arini koari na tudia.’ 

11 Mi tozini sari na tumia gua sapu ele la turu pa hubina sa toqere Saenai sapu nobi 
tamunia na tunaha lei muho moatana si gamu meke hurunu sage pa galegalearane 
sa nika.” 12 Mi tozini gua meke zama se Zihova koa gamu koasa nika, gua meke boka 
avosia gamu zamana, ba lopu dogoro sotia gamu kinehana si Asa. 13 Meke tozini gamu 
Sa sapu gua kaqu tavetia gamu meke kopu nia sa Nana vinariva egoi sapu tavetia Sa 
koa gamu. Kaqu va tabei gamu sari ka manege puta tinarae saripu kuberi Sa koari 
karua patu labelabe sara.” 14 Meke tozi nau e Zihova pude kagu va tumatumaeni 
gamu rau sari doduru tinarae, meke kaqu va tabei gamu si arini koasa popoa sapu 
kaqu vagia gamu meke koa ia.” 


Tava Balau sa Vinahesi Tamasa Kokoha o. , 
15 Totosona sipu zama koa gamu se Zihova pa toqere Saenai, si lopu boka dogoria 


gamu si keke kineha, ke mi kopu valeana si gamu. 18 Pude lopu kaqu hoqa pa sinea 
meke tavete lulia kinehana si keke tie, babe keke barikalege,” 17 kurukuru name 
babe kurukuru tapuru,” 18 na basioto, meke na igana. 19 Mi lopu podepodekae pude 
vahesi na nabuluni saripu dogori gamu pa galegalearane, guana rimata pana rane 
na sidara meke sari na pinopino pana boni. Ura arini sari doduru tinitoņa saripu 
ele taveti sa Tamasa pude tadi doduru butubutu pa kauruna sa manauru. 20 Ba sapu 
gamu si na tinoni ta harupu mia koe Zihova, meke ta turana vura pa popoa Izipi 
koasa nika lerana. Turana vurani gita e Tamasa si gita pude na Nana tie soti, gua 
tugo pa rane ninoroi.” 21 Bugoro nau e Zihova si rau, sina koa gua koa gamu, meke 
zama tokotokoro nia Sa sapu lopu kaqu karovia rau sa Ovuku Zodani pude nuquria 
sa popoa masuruna sapu ponini gamu e Zihova pude tamugamu.” 22 Kaqu mate mo 
pa popoa hie si rau, meke lopu kaqu karovia rau sa Ovuku Zodani, ba gamu si kaqu 
karovo la pa kalina la meke kaqu vagia gamu sa popoa masuruna pude tamugamu. 
23 Ba kaqu kopu valeana si gamu, pude lopu mulini nia sa vinariva egoi te Zihova 
sa mia Tamasa sapu tavetia Sa koa gamu. Mi va tabea sa Nana tinarae, mamu lopu 
tavetia telemia si keke beku, ?4 Ura se Zihova sa mia Tamasa si na nika hurununa. 
Hoke kononi gamu Sa be vahesi votiki tamasa si gamu.” 

25 Ego, be guana koa seunae si gamu koasa popoa sana meke podoi gamu, sari na 
tumia, meke gua tugo sari na tumia si podoi tugo sari na tudia koasa sinage vina rua, 
si mamu kopu nia pude lopu hoga pa sinea, pude lopu tavetia telemia si keke beku 
koa keke kinehadi ri doduru likakalae. Gua asa si lopu tonoto pa dinono te Zihova 
meke kote ta bugorae tugo koa Sa si gamu. 26 Kaqu tepa la si rau koasa manauru 
na pepeso pude va kari gamu koasa rane sana, meke lopu sana kaqu mate si gamu 
koasa popoa sapu karovo la ia gamu pa Ovuku Zodani meke koa ia. Lopu kaqu koa 
va seunae si gamu vasina meke ta huarae sa popoa. 27 Kaqu ta hurakatae la koari 
doduru butubutu si gamu meke ari ka visavisa mo si kaqu toa hola.” 28 Koari na 
vasidi arini si kaqu vahesi gamu sari na tamasa pu ta tavete pa limadi rina tie. Sari 
na tamasa huda na patu, saripu lopu boka dodogorae na avavosae, meke lopu boka 
ganigani, na va humana teledia. 2? Meke vasina si kaqu tiqe hata ia gamu se Zihova 
sa mia Tamasa, meke pana hata va gigiria gamu pa doduruna sa mia tinoa, si kaqu 
tige dogoria gamu si Asa.” 30 Pana tutuvu tinasuna si gamu meke ta evana koa gamu 
sari doduru pu gua arini, si kaqu tiqe kekere la koe Zihova meke lulia gamu si Asa. 
31 Ura sa tataru te Zihova si variva taleosae; lopu kaqu gala pani gamu Sa babe va 
mate beto gamu Sa, meke lopu kaqu hite mulini nia Sa sa Nana vinariva egoi sapu 


telena tavetia koari na tiatamada. , , 
32 Namu loketona hokara sapu kekenono guahe si ta evana pukerane. Nanasa ni 


kamahire sari na rane pu ele holadi, podalae seunae gua koasa rane sapu tavetia 
Tamasa sa tie pa popoa pepeso, meke kamo koari na mia totoso. Mamu dono la ia 
sa popoa pepeso lavata. Vegua, kaiga ginugua nomadi hola, kekenono gua arini si 
ta evana, babe kaiqa toņa gua arini si hite ta avoso? 33 Hite ele avosia ri kaiqa tie 
sa mamalainina e Tamasa sapu zama vura mae pa korapa nika, kekenono gua gamu 
meke toa? 34 Vegua, keke tamasa si ele podekia pude vagi vura nia si keke nana 
butubutu tie koa keke butubutu tie, pa pinodepodekae, pa tinavete variva magasadi 
na vina gilagila variva magasadi, na vinaripera, koasa lima heheda sapu nadoro la, 
babe koari na tinavete variva magasadi kekenono sari doduru ginugua saripu tavete 
vatuni e Zihova sa mia Tamasa gua sapu dogoro sotia gamu pa popoa Izipi? 35 Vata 
dogoro koa gamu sari na ginugua hire pude mi gilania sapu se Zihova mo sa Tamasa 
meke loketona pule.” 36 Va avosoni gamu Sa sa zamana pa manauru, pude boka 
va tumatumae gamu, meke pa popoa pepeso hie si va dogoroni gamu Sa sa Nana 
nika hopena, meke zama atu si Asa vasina koa gamu. 37 Ura tataruni Sa sari na 
tiatamada, ke vizata gamu Sa, meke koasa Nana niniranira lavata si turana vurani 
gamu Sa telena pa popoa Izipi. 38 Sipu korapa ene nono la gamu, si hadu taloani 
Sa sari na butubutu tie saripu soku holani gamu meke ninira holani gamu, pude 
boka turana nuguruni gamu meke vatu nia sa dia popoa, sa popoa sapu tagoia gamu 
kamahire. 39 Ke mamu balabala pulea, mamu lopu mulini zonazona nia kamahire, 
sapu e Zihova mo sina Tamasa pa Manauru meke pa pepeso. Loketona pule. 40 Mi 
va tabei sari doduru Nana tinarae saripu vatui rau koa gamu pa rane hie, meke kaqu 
koa valeana si gamu meke sari na tudia ri na tumia. Meke kaqu koa hola sa mia 
kinoa koasa popoa sapu ponini gamu e Zihova sa mia Tamasa ninae rane ka rane,” 
gua se Mosese. 


Sari na Vasileana Nomadi pude tadi na Tie Govetedi 
41 Beto asa si vizata vata kalei Mosese sari ka neta vasileana nomadi pa kali gasa 
rimata koasa Ovuku Zodani,” 42 pude boka govete la meke ta harupu sa tie sapu va 
mate hola ia si keke tie sapu lopu kukiti nia sa pa bulona. Kote boka govete la si asa 
koa keke ri ka neta vasileana nomadi hire meke lopu kaqu tava mate. 43 Hire sari na 

vasileana nomadi arini: Bezere si koa koasa pezara ululuna, tanisa butubutu tinoni 
te Rubeni; Ramoti si pa popoa Qileadi, tanisa butubutu tinoni te Qadi; meke Oolani 
si pa Basani, tanisa butubutu tinoni te Manase. 


Sa Vinabakala koasa Tinarae , , , 
44 Meke poni pulei Mosese sari na tinarae na vina tumatumae te Tamasa koari na 


tinoni Izireli. 45-46 Meke pa mudina sipu taluarae mae pa popoa Izipi si arini, meke 
mae koa koasa pezara pa kali gasa rimata koasa Ovuku Zodani, sapu pa kalina sa 
vasileana nomana pa Betipeoro si ponini Sa koarini sari na tinarae hire. Sa kali 
popoa hie si te Sihoni sa baņara tadi na tinoni Amoraiti, sapu koa koasa vasileana 
lavata pa Hesiboni, sapu huaria Mosese meke sari nana tinoni pa Izireli totoso vura 
mae gua rini pa popoa Izipi. 47 Meke koa betoa rini sa nana popoa, meke sa pepeso te 
Oqo sa banara pa Basani; arini si karua banara tadi na tinoni Amoraiti saripu koa pa 
kali gasa rimata pa Zodani. 48 Sa pepeso hie si retese” kamo la gua koasa vasileana 
pa Aroere, sapu koa pa taqelena sa ovuku Anoni, meke kamo la gua koasa toqere 
Sirione sapu sa toqere ta pozae Hemoni. 49 Meke gua tugo pa doduruna sa pezara pa 
lolomo pa kali gasa rimata koasa Ovuku Zodani meke kamo la gua pa vasina koa sa 
kolo matena meke kamo la gua pa hubina sa Toqere Pisiqa. 

Sari ka Manege Puta Tinarae 
(Ekisidasi 20:1-17) 

1 Tioko varigarani Mosese sari doduru tinoni Izireli meke zamai, “Gamu na tinoni 
Izireli, mi va tabei sari doduru tinarae saripu ponini gamu rau pa rane ninoroi. Miva 
nonogai, mamu gilana va hinokari pude luli gamu si arini. ? Koasa togere pa Saenai 
si ele tavetia e Zihova, sa nada Tamasa, si keke vinariva egoi koa gita. 3 Lopu koari 
na tiatamada, ba koa gita doduru pu korapa toa pa rane ninoroi. 4 Koasa toqere sana 
si zama vura mae pa korapa nika pa kenumia gamu se Zihova. 5 Pa varikorapa mia 
gamu meke e Zihova si turu si rau pa totoso asa, pude tozini gamu sapu nasa si zama 
nia Sa, ura na matagutu nia gamu sa nika meke lopu boka sage la pa toqere si gamu. 

6 Meke Zama guahe se Zihova, ‘Arau tugo se Zihova sa mia Tamasa sapu turaņa 
vurani gamu pa popoa Izipi, vasina sapu koa tava pinausu si gamu. 

7 Loke Tamasa si kaqu vahesia gamu ba Arau mo. 

8 Lopu kagu taveti gamu kinehadi sari na tinitona pa manauru meke pa pepeso 
babe pa korapa kolo. * 9 Lopu kaqu todono nia na vahesia gamu si keke beku. Ura 
Arau se Zihova sa mia Tamasa sina Tamasa kono si Rau, meke lopu va malumu gamu 
Rau pude vahesi sari kaiqa tamasa pule. Kaqu va kilasi Rau si arini pu kana Au, meke 
sari na dia pinodopodo kamoa ka neta meke made sinage.” * 10 Ba kaqu tataru ni 
Rau sari na tina sinage na sage saripu tataru nau na va tabei sari na Qua tinarae. 

11 Meke mu poza kokoha nia pa tinokotokoro sa pozaqu, ura kaqu va kilasia Arau 
Zihova, sa mua Tamasa, sa tie sapu poza hoboro nia ginugua seana sa pozagu.” 

12 Mamu kopu nia na va madia sa rane Sabati, gua puta tugo sapu ele tozini gamu 
e Zihova sa mia Tamasa.” 13 Koari ka onomo rane si kaqu taveti gamu, sari na mia 
tinavete,” 14 þa sa rane vina zuapa si keke rane magogoso sapu ele tava madi koa Rau 
Zihova. Koasa rane sana, si loke tie si kaqu tavetavete. Gamu, sari na tumia, sari na 

mia pinausu, meke sari na mia kurukuru name, gua tugo sari na tie karovodi pu koa 
pa mia popoa. Kagu magogoso sari doduru mia pinausu gua tugo sapu tavetia gamu. 
15 Mi balabala pulea sapu ele koa tava pinausu si gamu pa popoa Izipi, meke koasa 
limagu Rau sapu ninira hola, si ele harupu vurani gamu si gamu. Gua asa ke, zama 
gamu Rau pude kopu nia gamu sa rane Sabati. 

16 Mu pamana nia sa tamamu meke tinamu, gua asa sapu tozini gamu e Zihova, sa 
mia Tamasa; meke kagu koa valeana na va gelenae ia gamu sa popoa sapu ponini 
gamu e Zihova sa mia Tamasa.” 17 Meke mu variva mate.” 

18 Meke mu barabarata.” 19 Meke mu hiko.” 

20 Meke mu zutu kokoha ia si keke tie.” 

21 Meke mu okoro nia goi sa vetu tanisa keke tie, sa nana barikaleqe, sari nana 
pinausu koreo na vineki, sari nana kurukuru, meke sari nana don'ki, babe kaiqa 
toņa pule saripu tagoi sa tie.”” 

22 Arini sari na tinarae saripu ponini gamu e Zihova koa gamu doduru, totoso 
varigara si gamu koasa toqere, totoso zama atu nia Sa sa Nana zinama ninirana, 
sapu avoso vura mae gunia gamu mamalainina pa korapa nika meke pa korapadi ri 
na lei moatadi. Arini sari na tinarae saripu ele ponini gamu Sa vasina meke loketona 
pule. Beto asa si kuberi Sa koari karua patu labelabe meke va maei Sa koa rau si 
arini.” 

Matagutu sari na Tinoni 
(Ekisidasi 20:18-21) 

23 Sipu toa pa doduruna sa batu togere sa nika, si avosia gamu sa mamalaini vura 
mae guana pa korapa huporo dudukurumu, meke mae koa rau sari doduru mia 
palabatu na koimata koari na mia butubutu, 24 meke zama, ‘Se Zihova, sa Banara, sa 
nada Tamasa, si va dogoroni gita Sa sa Nana ninedala variva magasana, meke avosia 
gita sa mamalainina sapu zama vura mae gua pa korapa nika! Gilania gami pa rane 
ninoroi totoso sapu zama sa Tamasa koasa, ba lopu kagu mate si asa. 25 Ba matagutu 
si gami sapu be zama pule si Asa si kote mate si gami, ura kote sulu va mate gami sa 
nika hie. Pana avoso pulea gami zamana se Zihova sa nada Tamasa, ba namu kote 
mate hinokara si gami. 26 Loke tie toana si boka toa, pana avosia sa mamalanina sa 
Tamasa toana sapu zama vura mae gua pa korapa nika. 27 Mu pule la si goi Mosese, 
mamu la avosi sari doduru ginugua saripu kaqu zamani e Zihova sa nada Tamasa 
koa goi. Beto asa, si mamu pule mae tozini gami, gua sapu zamani Sa koa goi. Kote 
avosia na va tabei mo gami si arini.’ 

28 Sipu avosia Zihova sapu gua asa, si zama si Asa koa rau, ‘Ele avosi Rau sari na 
zinama tadi na tie hire, meke hinokara dia si arini. 29 Leana hola be guana asa tugo sa 
hahanana tadirini doduru totoso. Gua asa pude pamana Nau rini doduru totoso meke 
va tabei rini sari doduru Qua tinarae. Meke kaqu koa valeana si arini meke sari na 
tudia koari na dia sinage ninae rane ka rane. 30 La mamu tozini pude di kekere pule la 
koari na dia ipi. 31 Ba sapu agoi Mosese si kaqu koa koa Rau tani, maqu poninigo sari 
doduru Qua tinarae na vina tumatumae, mamu la va tumatumaeni koari na tinoni 
pude kaqu va tabei rini, koasa popoa sapu korapa va nama poni nia Rau koa rini,’ 
gua se Zihova. 

32 Gua asa ke, gamu na tinoni Izireli! Mamu tavete va hinokari sari doduru ginugua 
pu va tumatumaeni gamu e Zihova sa mia Tamasa koa gamu. Mamu lopu va karia 

si keketona koari Nana tinarae. 33 Mamu va tabe betoi sari doduru, pude kagu koa 
valeana si gamu, meke kagu gelenaena sa mia kinoa koasa popoa sapu tava nama 
nia gamu pude la koa ia. 

Tataru nia se Zihova sa Mua Tamasa — , 
1 Hire sari doduru tinarae saripu garununi e Zihova sa mia Tamasa koa rau pude va 


tumatumaeni koa gamu. Ke mamu va tabei si arini koasa popoa sapu kaqu nuquria 
meke koa ia gamu. 2 Ke pa doduruna sa mia tinoa gamu, meke sari na tumia meke 
sari na tudia rina tumia si mamu va lavatia se Zihova sa mia Tamasa, mamu va tabei 
sari doduru tinarae sapu ponini gamu rau ninoroi, pude kaqu koa va gelenae sari 
na mia tinoa koasa popoa sapu kaqu koa ia gamu. 3 Gamu na tinoni Izireli, mamu 
avosi na va tabei si arini! Meke kaqu koa valeana si gamu, meke kagu ta evanae na 
butubutu ninira mia meke koa koasa pepeso masuruna, gua puta tugo sapu va tatara 
nia e Zihova sa nada Tamasa koari na tiatamada. 

4 Namu lopu kagu mulini nia Izireli si hie sapu se Zihova mo telena sa nada 
Tamasa.” 5 Kaqu tataru nia goi se Zihova sa mua Tamasa pa doduru bulomu, pa 
doduru maqomaqomu meke pa doduru mua niniranira.* 6 Mu lopu mulinini sari 
doduru tinarae arini sapu ponini gamu rau pa rane hie.” 7 Mamu va tumatumaeni 
koari na tumia, mamu vivinei pilipuleni koarini, totoso koa gamu pa mia vetu, totoso 
eko meke tekulu pa mia teqe, babe ene pa sirana. 8 Mamu kubere goreni, mamu 
pusi kapaeni pa limamia na raemia guana vina gilagila pude lopu ta mulinae doduru 
totoso si arini. 9 Mamu kuberi pa sasadadi ri na mia vetu meke koari na mia bara si 
arini. 

Na Vina Balau koari na Tie pu Lopu Va Tabe 

10 Gua puta tugo sapu ele va tatara nia e Zihova sa mia Tamasa koari na tiatamamia, 
sapu ari Ebarahami, Aisake, meke Zekopi, si kaqu poni gunini gamu Sa sa popoa sapu 
koa ia soku vasivasileana nomadi saripu lopu ta kuri koa gamu.” 11 Sari na vetu si 
kote sini soku likakalae leadi saripu gamu lopu vekoi, gua ri na berukehe saripu lopu 
geli gamu, meke sari na inuma vaeni na olive saripu lopu letei gamu. Totoso turana 
nuquru lani gamu e Zihova koasa popoa meke vagi gamu sari doduru gua pu hiva 
henai gamu, 12 si kaqu kopu valeana nia gamu pude lopu kaqu mulini nia gamu se 
Zihova, sapu harupu gamu pa popoa Izipi, vasina sapu koa pinausu si gamu. 13 Mi 
va lavatia se Zihova sa mia Tamasa, mi vahesia ekea mo, mi zama tokotokoro koasa 
pozana Sa.” 14 Mi lopu vahesi gamu si kaiqa tamasa pule, saripu vahesi ri na tie 
pu koa vari likohae koa gamu. 15 Be vahesi gamu sari na votiki tamasa, si kote tava 
murimuri taloa beto si gamu pa minate koasa popoa pepeso, sina Tamasa kono si 


sa. 

16 Mi lopu podepodekia gamu se Zihova sa mia Tamasa, kekenono gua sapu tavetia 
gamu pa keke vasina pozana Ma'asa.” 17 Mi kopu valeana pude va tabei gamu sari 
doduru tinarae saripu ponini gamu Sa. 18 Mi tavetia sapu gua tonoto meke leana pa 
zinama te Tamasa meke kote koa valearane beto si gamu. 19 Meke kote boka nuquru 
la meke va kilasi gamu sari na mia kana, gua sapu ele va tatarani Sa koa gamu. 

20 Meke koari na rane mae hiroi si kote nanasa gamu ri na tumia, ‘Na vegua ke 
garunu gita e Zihova sa nada Tamasa pude va tabei sari doduru tinarae hire? gua. 
21 Meke kote tozi ni gamu si arini, ‘Gita si tava pinausu koasa banara pa popoa Izipi, 
meke pa niniranira lavata te Zihova si ta harupu si gita. 22 Dogoria gita pa matada soti 

si Asa koari na tinavete variva magasadi na tinavete variva matagutudi saripu tavete 
lani Sa koari na tinoni Izipi meke koasa dia banara meke sari doduru nana koimata 
nomadi koasa nana binanara.” 23 Meke vata rupaha gita Sa pa popoa Izipi meke 
turana maeni gita Sa tani meke ponini gita Sa sa popoa hie. Sapu ele va tatara nia Sa 
koari na tiatamada sapu kote vala nia, gua.” 24 Beto asa si tozini gita e Zihova sa nada 
Tamasa pude va tabei sari doduru tinarae hire, meke va lavatia si Asa. Be tavetia gita 
sapu gua asa, si kaqu kopu nia Sa sa nada butubutu meke kaqu koa valeana tugo si 
gita pa rane ninoroi. 25 Be ta ronue si gita koari doduru nada vinatabe koari doduru 
tinarae saripu tozini gita e Tamasa, si kote qetuni gita Sa si gita meke koa gua na tie 
tonoto si gita.’ 

Sari na Tie Ta Vizatadi te Tamasa 
(Ekisidasi 34:11-16) 

1 Kaqu turana lani gamu e Zihova sa mia Tamasa koasa popoa sapu kaqu koa ia 
gamu, meke soku rina butubutu tie si kaqu hadu taloani Sa vasina. Totoso nuquru 
la gamu, si kote hadu vurani Sa sari ka zuapa butubutu nomadi meke ninira holani 
gamu. Sari na butubutu, Hitaiti, Qeqasaiti, Amoraiti, Kenani, Perizaiti, Hivaiti, meke 
Zebusaiti.” 2 Pana va aqori e Zihova sa mia Tamasa pa mia niniranira meke va kilasi 
gamu sari na tie hire, si kaqu va mate upata betoi gamu si arini. Mu lopu koa bule na 
taleoso ni gamu si arini. 3 Mu lopu habai gamu si arini, mu lopu va malumu zonaia 
si keke tumia pude haba ia si keke koarini. 4 Sina mumudi si kote turana va seui 
rini koe Zihova sari na tumia, meke kote vahesi rini sari na votiki tamasa. Ego, be 
ta evaņa sapu gua asa si kote ta bugorae koe Zihova si gamu, meke kote tava mate 
tugo koasa totoso asa si gamu. ï Gua asa, ke kaqu huari gamu sari na dia hope, meke 
kaqu huara va ineti gamu sari na dia dedegere patu hopedi, meke seke huara gore 
nia gamu sa bekuna sa dia tamasa Asera, mamu sulu betoi pa nika sari na dia beku.” 
6 Kaqu tavetia gamu sapu gua asa sina te Zihova sa mia Tamasa si gamu. Na Nana 
tinoni ta vizatamia si gamu koari doduru tinoni pa popoa pepeso, pude na Nana nati 
tie soti.” 

7 Lopu koa gua sapu soku holani gamu sari kaiqa butubutu tie, ke tataruni gamu 
meke vizata gamu e Zihova si gamu. Ura sa mia butubutu si hiteke hola pa popoa 
pepeso. 8 Ba tataruni gamu e Zihova si gamu, meke hiva kopu nia Sa sa vina tatara 
sapu tavetia Sa koari na tiatamamia. Gua asa, ke pa Nana niniranira lavata si harupu 
gamu Sa koasa popoa tava pinausu gamu pa niniranira tanisa banara pa popoa Izipi. 
9 Gilania mia sapu e Zihova mo sina mia Tamasa sapu lopu hoke va ririunae. Meke 
lopu kaqu gala pania Sa sa Nana vinariva egoi, meke lopu makudo vata dogoro nia 
Sa sa Nana tataru koasa keke tina sinage na sage, koa rini pu tataru nia na va tabei 
sari Nana zinama.” 10 Ba lopu kaqu pamana va kilasi Sa sarini pu kana ia si Asa. 
11 Ego, gua asa, ke mamu va tabei sapu gua ele va tumatumaeni gamu; mamu luli 
sari doduru tinarae saripu ele ponini gamu rau ninoroi. 


Sari na Tinamanae tadi pu Va Tabe 
(Diutironomi 28:1-14) 
12 Be va avosi, va tabei, na va gorevura i gamu sari na tinarae hire, si lopu kaqu 
makudo kopu nia e Zihova sa mia Tamasa sa Nana vinariva egoi koa gamu, meke 
lopu kaqu makudo tugo va dogoroni gamu Sa sa Nana tataru, gua sapu ele va tatara 

nia Sa koari na tiatamamia pukerane.” 13 Kagu tataruni gamu na manani gamu e 
Zihova, meke kagu noma sage sa mia butubutu, meke sari na tumia si kagu soku 
hola. Kagu manani Sa sari na mia linetelete huiti na vaeni meke na huda oela, meke 
kagu poni va sokuni gamu bulumakao na sipi Sa si gamu. Kagu ponini gamu Sa 
sari doduru tinamanae hire koasa pepeso sapu va tatara nia Sa koari na tiatamamia 
pude tamugamu, gua. 14 Namu loke tie pule pa kasia popoa sapu kagu tamanae pa 
tinagotago kekenono gua gamu. Loke tie gamu babe sari na mia bulumakao si kagu 
lopu ari tudia. 15 Kaqu va sare gamu e Zihova koari doduru minoho, meke lopu kagu 
hite va razani gamu minoho kaleadi Sa si gamu, kekenono gua sapu ele gilania gamu 
pa popoa Izipi, ba kaqu va razani Sa koari na mia kana si arini. 16 Kaqu va mate betoi 
gamu sari doduru butubutu tie saripu vatui Tamasa pa mia niniranira. Namu lopu 
kaqu tataruni na taleosoni gamu si arini, sina kote va tasuna gamu rini. 

17 Mi lopu zama guahe pa mia binalabala sapu arini si soku holani gamu, meke lopu 
kaqu boka hadu va taloai gamu si arini, gua. 18 Ba mi lopu matagutuni si arini; mi 
balabala va lohia sapu gua tavetia e Zihova sa mia Tamasa koa sa baņara Izipi meke 
sari doduru nana tie. 19 Mi balabala i sari na oza kaleadi sisigiti, saripu ele dogori 
gamu pa matamia soti, sari na tinavete variva magasadi, na vina gilagila, meke sa 
niniranira lavata sapu vata rupaha gamu e Zihova sa mia Tamasa. Ke koasa sirana 
gua tugo asa sapu va mate betoi Sa sari na tie Izipi, si kaqu va mate betoi tugo Sa sari 
doduru tie hire saripu matagutuni gamu kamahire. 20 Kaqu va razani oza Sa si arini, 
meke kaqu va matei Sa si arini pu govete la tome koari na vasina tometomeana. 21 Ke 
mi lopu matagutuni sari na tie hire; se Zihova sa mia Tamasa si koa koa gamu. Asa 
sa Tamasa lavata sapu kaqu pamana nia gamu. 22 Kote hitehite meke kaqu va rizu 
taloai Sa sari na butubutu hire sipu totosona noma sage si gamu. Lopu kaqu boka 
huari gamu sari na dia popoa pa keke totoso mo, ba be evania gamu sapu gua asa, 
si kote soku hola kurukuru pinomo si koa meke va tasuna gamu si gamu. 23 Kote va 
nunali e Zihova sari na mia kana, meke luara vatuni Sa si arini pa mia niniranira, 
osolae tava kilasa beto si arini. 24 Kaqu vekoi e Zihova pa mia niniranira sari na dia 
baņara. Meke kaqu va matei gamu meke kaqu muliņini gamu si arini, meke namu 
loke tie si kaqu va noso gamu si gamu; kaqu va mate betoi gamu si arini. 25 Kaqu sulu 
pani gamu sari na dia beku, mi lopu okoroni sari na siliva babe qolo sapu taveteni 
beku rini. Mi lopu hiko vagi, be hiko vagi gamu si kote mate pa sipata si gamu, sina 
lopu qetu nia e Zihova sa vinahesi beku. 26 Mi lopu paleke lani koari na mia vetu sari 
na beku hire, be tavete gua asa si gamu, si lopu kaqu votikaena sa tinalevei koa rini 
meke sapu koa gamu. Mi etuli na va kari gedi sari na beku hire, ura koa pa tinalevei 
te Zihova si arini. 

Sa Popoa Masuruna pude Koaia 

1 Mi va tabei na kopu valeana ni gamu sari na tinarae saripu ponini gamu rau 
pa rane ninoroi, pude mi toa valeana meke podopodo va soku si gamu, meke kaqu 
koa ia gamu sa popoa sapu ele va tatara nia e Zihova koari na tiatamamia pukerane. 
2 Mi balabala ia sa tinuraņa te Zihova sa mia Tamasa koasa inene gelena hie koari 
ka made navulu puta vuaheni hire pa korapa popoa qega, meke va tutuvuni gamu 
tinasuna Sa pude podeke gamu, meke pude mi gilania sapu nasa si hiva tavetia gamu 
be guana va tabei gamu sari Nana tinarae. 3 Ele va ovia gamu Sa; beto asa si ponini 
gamu mana Sa pude mi hena ia gamu sa ginani sapu lopu hite hena ia gamu meke 
sari na tiatamamia pukerane. Evania Sa sapu gua asa pude va gilanani gamu sapu 


sa tie si lopu tale toa pa bereti mo, ba koari doduru zinama pu zama ni Tamasa.” 

4 Koari ka made navulu puta vuaheni arini si lopu hite lulutu na popozu sari na mia 
poko, meke lopu hite ozono tugo sari na nenemia. ï Mi gilania sapu se Zihova sa mia 
Tamasa si hoke va tonoto gamu na va kilasa gamu, kekenono gua tugo sapu va tonoti 
sa tamadia sari nana koburu. $ Gua asa, ke mi va tabea si Asa. Mi taveti gua sapu 
zamani e Zihova koa gamu; mi toa koari Nana tinarae. 7 Se Zihova sa mia Tamasa si 
turana lani gamu koasa popoa masuruna, sa popoa sapu koa ia soku leana na bukaha 
na kolo pa kauru pepeso sapu totolo vura koari na lolomo na toqere. 8 Meke na popoa 
sapu toqoli na huiti na bale, meke na vaeni, piqi, pomeqaraneti, olive, meke gua tugo 
na zipale. 9 Namu lopu kaqu ovia na qaga nia gamu si keketona vasina. Sari na 
patu si koai na aeana, meke kote boka gelia gamu sa kopa koari na toqere. 10 Pana 
henahena meke dena si gamu, si mi vahesia se Zihova sa mia Tamasa koasa pepeso 
masuruna sapu ponini gamu Sa. 


Vina Balau pana Mulini nia Gamu se Zihova 

11 Mi kopu nia gamu pude lopu mulini nia se Zihova sa mia Tamasa; kagu va tabei 
gamu sari Nana tinarae sapu ponini gamu rau pa rane hie.” 12 Pana ari gemi gamu, 
meke kuri mia vetu leadi pude koa, 13 meke pana soku lala dia sari na mia bulumakao 
na sipi meke sari na mia poata na qolo, meke sari doduru mia likakalae ba soku 
laladia tugo, 14 si mi lopu vahesi puleni gamu na mulini nia se Zihova sa mia Tamasa 
sapu harupu gamu pa popoa Izipi, vasina pu koa pinausu si gamu. 15 Meke ele turana 
gamu Sa koasa qega lavata meke tasunana, sapu koa ia na noki variva mate meke sari 
na nenege. Meke koasa popoa popana sapu loke kolona si va titisi vura poni gamu 
Sa sa kolo koasa patu lavata. 16 Meke pa korapa qega si poni gamu Sa sa mana pude 
hena ia, sa ginani sapu lopu hite ele henai ri na tiatamamia pukerane. Meke va atui 
Sa sari na tinasuna pude podeke gamu, pude pa vinabetona si kaqu va tamanaeni 
gamu likakalae leadi Sa si gamu. 17 Pude namu lopu kaqu balabala ia gamu sapu 
mia vina gavorodi telemia pa mia niniranira soti si arini. 18 Mi balabala ia sapu e 
Zihova sa mia Tamasa si ponini gamu sa niniranira pude boka tagotago. Evania Sa 
sapu gua asa, sina lopu hobea Sa sa vinariva egoi sapu tavetia Sa koari na tiatamamia 
pukerane osolae kamoa pa rane ninoroi. 19 Lopu kagu mulini nia gamu se Zihova sa 
mia Tamasa babe luli na vahesi gamu sari kaiqa tamasa, meke nabulu ni si arini. Ba 
va balau gamu rau pa rane ninoroi, sapu kaqu mate beto si gamu be tavetia gamu 
sapu gua asa. 20 Meke be lopu va tabea gamu se Zihova si kaqu tava mate beto si 


gamu, kekenono gua ri na butubutu sapu kaqu va matei tugo Sa sipu rapata la si 
gamu. 

Lopu koasa Tinonoto tadi na Tinoni Izireli 
(Ekisidasi 32:1-35) 

1 Ego, mi va avoso mae si gamu na tinoni Izireli! Pa rane ninoroi si kote karovia 
gamu sa Ovuku Zodani, meke kaqu vagia gamu sa popoa tadi na butubutu nomadi, 
meke ninira holani gamu sari na dia vasileana nomadi hola, meke sari na gobadi si 
ululu kamo la gua pa galegalearane. ? Sari na tiena sa popoa si ululudi meke niniradi 
hola, gua rina malivi sapu ele avosoni gamu ta zamae sapu namu loke tie si boka 
va kilasi, gua. 3 Ba kamahire si kote dogoria telemia sapu e Zihova sa mia Tamasa, 
si kaqu ene va kenue koa gamu guana nika halalana. Kaqu va kilasi gamu si arini, 
totoso rapata la si gamu, meke kaqu ta hadu vura taloa si arini, meke lopu kaqu sana 
ta huarae, gua sapu ele va tatara nia Sa. 

4 Meke pana ele hadu va taloa pani e Zihova sa mia Tamasa si arini, si lopu kagu 
zama golomo guahe pa korapa bulomia si gamu, 'Turana maeni gami e Zihova tani 
pude vagia sa popoa hie pa mami tinonoto soti,' gua. Lokari hokara, kagu hadu vura 
vatuni e Zihova sari na tinoni hire, sina tava kilasa si arini koari na dia tinavete 
kaleadi sisigiti. 3 Lopu koa gua sapu na leamia meke tavete va tonoto si gamu meke 
vatu nia e Zihova sa dia popoa. Ba kagu hadu vurani e Zihova si arini, sina kaleana 
hola sa dia tinavete, meke gua tugo sapu hiva kopu nia Sa sa Nana vina tatara sapu 
tavetia Sa koari na tiatamamia, se Ebarahami, Aisake, meke Zekopi. $ Mi gilania sapu 
lopu vatu nia e Zihova sa popoa masuruna hie, sina koa gua sapu na tie tonoto si 
gamu. Lokari hokara, na tie lopu hiva ta totozie na koromia va avoso si gamu. 

7 Kagu balabala ia gamu sapu gua meke bugoroni gamu e Zihova sa mia Tamasa 
pa korapa popoa gega. Koasa rane sipu taluarae si gamu pa popoa Izipi, osolae kamo 
si gamu pa rane hie, si hoke lopu lulia mo gamu si Asa. 8 Meke gua tugo pa togere 
Saenai si va bugoria gamu se Zihova meke hiva va mate gamu Sa. 9 Sipu ene sage la 
si rau pa batu togere pude vagi sari na patu labelabe, vasina sapu ta kubere sari na 
vinariva egoi te Zihova meke tamugamu. Meke ka made navulu puta rane na boni si 
koai rau vasina, meke lopu hite hena ia babe napoa rau si keketona vasina.” 10 Beto 
asa si maeni e Zihova koa rau sari karua patu labelabe pu ele kubereni pa limana soti 
Sa saripu ele zamani Sa koa gamu pa nika, koasa rane sapu varigara si gamu koasa 
togere. 11 Meke sipu hola sari ka made navulu puta rane meke ka made navulu puta 
boni si maeni e Zihova koa rau sari karua patu labelabe vasina sapu kubere goreni 
Sa sari ka manege puta tinarae. 

12 Beto asa si zama mae koa rau se Zihova, 'Mu tuturei gore taloa koasa togere 
hie. Ura sari na mua tinoni saripu ele turana vurani goi pa popoa Izipi, si ele koa pa 
tinasuna meke lopu tonoto sari na dia tinavete. Ele va karia rini sapu gua zama nia 
Rau koa rini pude lulia, meke na beku tu si ele tavetia rini.’ 

13 Meke gua pule he si zama nia e Zihova koa rau, ‘Gilania Rau sapu na tie tasunadi 
sari na tie hire. 14 Ke veko Au tu, Maqu va mate betoi gedi pude lopu kaqu ta gilana 
hokara si arini. Meke agoi mo si kaqu na tamana sa butubutu lavata meke ninira 
holani sarini,' gua. 

15 Ke ene gore pule koasa toqere si rau sipu korapa hurunu sa nika pa toqere. Meke 
paleki qua sari karua patu labelabe sapu koai na kinubekubere vinariva egoi. 16 Meke 
sipu dono atu si rau si ele va karia gamu sa zinama te Zihova sa mia Tamasa sapu ele 
zama nia Sa koa gamu, meke ele tavete va sea si gamu koe Zihova koasa tinavetena 
sa beku qolo sapu keha luli nia gamu koasa bulumakao kokoreo. 17 Ke gua asa si gona 
ilasani rau pa kenumia gamu sari na patu labelabe. 18 Beto asa si eko oporapaha pule 
si rau pa kenuna e Zihova koari ka made navulu puta rane meke boni, meke lopu hite 
hena ia rau si keke vasi ginani na napo kolo na gua. Tavete gua asa si rau, sina ele va 
sea si gamu pa kenuna e Zihova meke va bugoria gamu si Asa. 19 Ura matagutu nia 
rau sa tinanaziri te Zihova sapu kaqu kamo la gua koa Sa koasa ginugua mia gamu 
meke ona hiva va mate beto gamu Sa. Ba ele avosau e Zihova pa totoso asa.” 20 Meke 
ele bugoro nia tugo e Zihova se Eroni meke hiva va matea tugo Sa si asa. Ke varavara 
nia tugo rau se Eroni pa totoso asa. 21 Meke vagia rau sa tinitona kaleana sapu ele 
tavetia gamu, sapu sa bulumakao qolo, meke sulua rau pa nika. Huara va umumu 
pania rau, guana kavuru, meke taburu la nia rau pa leana sapu totolo gore pa toqere. 

22 Totoso koa gamu pa Tabera, meke Ma'asa, meke pa Kibirote Hatava si va bugoria 
tugo gamu se Zihova sa mia Tamasa.” 23 Meke sipu garunu taloani gamu Sa pa Kadesi 
Banea meke zama, ‘La mamu vagia sa popoa sapu ele ponini gamu Rau, gua. Ba va 


* 9:9 Ekd 24:18 * 9:19 Hib 12:21 * 9:22 Nab 11:3,34; Ekd 17:7 


Diutironomi 9:24 250 Diutironomi 10:11 


gugue nia gamu sa zinama te Zihova sa mia Tamasa, meke lopu hite ronua na va 
tabea gamu si Asa.” 24 Ele hoke va gugue nia tu gamu se Zihova pa pinodalaena sipu 
gilana gamu rau. 

25 Ke hoga todono si rau pa kenuna e Zihova koari ka made navulu puta rane na 
boni, sina kote va mate gamu Sa gua sapu zama nia Sa. 26 Meke zama guahe si rau 
koe Zihova pa gua vinaravara, 'Kei Zihova Tamasa, Mu lopu va matei sari na Mua 
tie soti, saripu ele harupi Goi pa Mua niniranira lavata meke turana vurani Goi pa 
popoa Izipi koasa limamu sapu heheda. 27 Mu balabala i sari Mua nabulu Ebarahami, 
Aisake, meke se Zekopi. Mu lopu dono la i sari na vina gugue tadi na tinoni hire, meke 
sari na dia kinaleana na sinea. 28 Kote zama guahe sari na tinoni pa popoa Izipi, “Na 
lopu boka va kamo la i Goi koasa popoa sapu ele va tatara nia Goi koa rini, meke na 
kanai tugo Goi si arini, ke turaņa vura lani Goi pa popoa qega pude va mate betoi 
gedi,” gua. 2? Ba arini sari na Mua tinoni soti, saripu ele turana vurani Goi pa Mua 
niniranira lavata, sapu sa limamu sapu qaqama la nia Goi koa rini.’ 


10 


Sari na Patu Labelabe Kekenono gua sapu Ta Tavete Kekenu 
(Ekisidasi 34:1-10) 

1 Meke zama mae koa rau se Zihova, ‘Mu taveti karua patu labelabe kekenono gua 
puta sapu ta tavete kekenu, mamu tavetia tugo keke bokese huda pude mu vekoi si 
arini pa korapana, mamu ene sage mae pa toqere. 2 Meke kaqu kuberi Rau gua sapu 
ele kuberi Rau tatasana koari na patu labelabe saripu ele va huara ineti goi, beto asa 
si kote voi i goi pa korapa bokese huda si arini.’ 

3 Gua asa, ke tavete nia huda akesia rau si keke bokese, meke peqoi rau si karua 
patu kekenono sapu kekenu meke paleke atuni rau pa toqere. 4 Meke kuberi e Zihova 
koari na patu labelabe sari na zinama gua pu ta kubere kekenu, sapu sari ka manege 
puta tinarae saripu taraeni gamu Sa, sipu zama atu si Asa pa korapa nika koasa rane 
sapu varigara ia gamu pa toqere. Arini sari na patu labelabe saripu va mae i e Zihova 
koa rau. 5 Meke kekere pule si rau meke taluarae gore pule koasa toqere. Meke vekoi 
rau si arini pa korapana sa Bokese Vinariva Egoi? sapu tavetia rau, gua tugo sapu 
garunu nau e Zihova, meke koa si arini vasina podalae koasa totoso asa,” gua se 
Mosese. 

6 Meke taluarae koari na berukehe tadi na tinoni pa Zakana sari na tie Izireli meke 
topue la pa Mosere. Meke vasina si mate meke ta pomunae se Eroni. Meke se Eleaza 
sapu sa tuna koreo si sogo hobea si asa koasa tinavete hiama.” 7 Meke taluarae si arini 
vasina meke la gua pa Gudugoda meke hola la pa Zotibata, keke popoa pu koa ia na 
kolo. 8 Meke koasa toqere vasina si ta vizata vata kale sari na tie koasa butubutu Livae 
pude nati hiniva nia sa Bokese Vinariva Egoi pude nabulu nia guari na hiama meke 
manani sari na tinoni pa korapa pozana Sa, osolae kamoa pa rane ninoroi.” 9 Gua 
asa, ke lopu tago pepeso sari na butubutu Livae. Lopu kekenono ri kaiqa butubutu 
pule sapu tago pepeso, ba e Zihova, mo sa dia tinago gua sapu tozini e Zihova sa mia 
Tamasa. 

10 Meke zama pule se Mosese, “Meke koa mo pa toqere si rau koari ka made navulu 
puta rane na boni, gua tugo pa totoso kekenu. Meke va avosau na va ego pule au 
Zihova si rau pude lopu kaqu va kaleana gamu.” 11 Meke zama koa rau se Zihova, 
‘Mu turana lani goi sari na tie koasa sirana pude ene nuquru la gua koasa popoa 
sapu ele va tatara nia Rau koari na tiatamamia,’ gua si Asa. 

Sapu gua Hiva nia sa Tamasa 

12 Ke gamu na tinoni Izireli, mi avoso mae kamahire, mamu taveti gua sapu hivani 
gamu e Zihova sa mia Tamasa pude taveti. Mi vahesia na va tabei sari doduru gua pu 
zamani e Zihova koa gamu. Mi tataru nia na nabulu nia si Asa pa doduru binalabala 
pa korapa bulomia. 13 Mi va tabei sari doduru Nana tinarae, sapu ponini gamu rau 
pa rane ninoroi pude koa valeana si gamu. 14 Ura te Zihova sa mia Tamasa sari na 
manauru; meke sa pepeso si tanisa tugo meke sari doduru likakalae vasina. 15 Ba sa 
tataru te Zihova koari na tiatamamia si ninira hola, ke vizata gamu Sa ba lopu sari 
kaiqa votiki tie pule. Gamu si Nana tie soti. 16 Gua asa, ke mi va tabea se Zihova 
kamahire, mamu lopu va gugue nia. 17 Ura Zihova sa mia Tamasa si na nati Tamasa 
tadi doduru tamasa, na Baņara tadi na baņara. Na Tamasa lavata meke hehedana, 
meke variva matagutuna, meke garona pude tava tabe tugo si Asa. Meke lopu hoke 
toka kale.” 18 Meke toka va leanani Sa saripu eapadi na nabonabokodi meke tataruni 
na poni poko Sa sari na tie karovodi. 19 Ke gamu ba kaqu tataruni tugo sari na tie 
karovodi, ura gamu ba ele na pinausu mo keke totoso pa popoa Izipi. 20 Kaqu pamana 
nia na vahesi kalea mo gamu se Zihova sa mia Tamasa. Kaqu soto va nabu pa mia 
rinanerane, meke tokotokoro pa korapa pozana Sa si gamu. 71 Asa sa mia Tamasa, 
kaqu vahesia gamu si Asa. Ura ele dogori gamu pa matamia soti sari na tinitona 
variva magasadi saripu tavete vatuni Sa koa gamu. 22 Ari ka zuapa navulu puta mo 
sari na tiatamamia sipu la pa popoa Izipi si arini. Ba kamahire si va soku gamu e 
Zihova sa mia Tamasa si gamu gua ri na pinopino pa manauru.” 


11 
Sa Vina Lavatana e Zihova 

1 Mi tataru nia se Zihova sa mia Tamasa, mi va tabei sari doduru Nana tinarae na 
vina tumatumae. ? Pa rane ninoroi si mi balabala pulei saripu gilani na va nonogai 
gamu gua sapu dogoro soti gamu koa Sa. Lopu sari na tumia si gilani sari na vina 
nonoga hire, ba gamu tu. Dogoria gamu sapu na Tamasa Lavata se Zihova. Dogoria 
gamu sa Nana niniranira, sa Nana vina tukana nomana hola, 3 meke sari Nana 
tinavete variva magasadi. Dogori tugo gamu sari na tinavete pu ele taveti Sa koasa 
banara pa popoa Izipi meke doduruna sa nana popoa lavata. * 4 Dogoria gamu sapu 
gua evaņi Sa koari na tie varipera pa popoa Izipi, sipu hadu luli gamu rini. Sari na 
dia hose na totopili varipera, si lodu mate beto pa korapa Kolo Zinara. * 5 Fle gilania 
gamu sa tinokae sapu tavetia e Zihova koa gamu pa korapa soloso qega, sipu lopu 
ele kamo tani, ë meke gua tugo sapu ele taveti Sa koari karua tuna koreo e Eliabi, ari 
Datani meke e Abirami pa butubutu te Rubeni. Pa kenudia ri doduru tie si viqala 
rua sa pepeso meke onolo toai si arini, meke sari na dia tamatina, dia ipi, meke sari 
doduru dia nabulu, na pinausu kurukuru.” 7 Uve, sari doduru ginugua nomadi arini 
saripu taveti e Zihova si ele dogoro betoi gamu. 


Ta Hivae pude Va Tabei rina Tinoni sari na Tinarae 
8 Mi va tabei sari doduru tinarae saripu va tumatumaeni gamu rau pa rane ninoroi, 
pude boka karovia gamu sa Ovuku Zodani, meke la koa ia sa popoa sapu kaqu nuquru 
la ia gamu. 9 Meke kaqu koa va seunae hola si gamu koasa popoa masuruna, sapu 
sokua na ginani na zipale sapu gua ele va tatara nia e Zihova pude ponia koari na 
tiatamamia meke sari na dia sinage na sage. 10 Sa popoa sapu kagu la koa ia gamu si 
lopu kekenono gua sa popoa Izipi vasina koa gamu pukerane. Pana hiva lelete gamu 

vasina, si valavala kolo na tavetavete va ninira hola si gamu koari na mia inuma, 
11 þa sa popoa sapu kaqu la nuquria gamu si na popoa toqetoqere na pezara sapu 
hoqa ia na ruku mae guana pa manauru. 12 Dono gore na kopu totoko nia e Zihova 
sa mia Tamasa sa popoa asa pa doduruna sa vuaheni. 

13 Gua asa, ke mi va tabei sari doduru tinarae saripu ponini gamu rau pa rane 
ninoroi, mi tataru nia se Zihova sa mia Tamasa, meke nabulu va hinokara nia pa 
doduru bulomia.” 14 Be tavete gua asa si gamu si kote garunia Sa sa ruku pa mia 
popoa, pana hiva nia gamu, koari dia totoso garodi, pude kagu ari gemi huiti, vaeni, 
meke na oela olive si gamu, 15 meke na duduli tadi mia bulumakao. Doduru totoso 
si kagu ari gemi ginani si gamu. 16 Lopu va malumi sari na mia tinoa soti pude 
ta turana va seu koe Zihova koari na ninabuludi ri kaiga tamasa kokohadi. 17 Pana 
evania gamu sapu gua asa, si kote bugoroni gamu e Zihova, meke lopu kaqu va rukua 
Sa sa popoa, meke lopu kote vua sari linetelete. Beto asa, si lopu kaqu sana mate si 
gamu vasina koasa pepeso masuruna sapu ponini gamu e Zihova. 

18 Mi balabala pulei sari na qua zinama pa korapa bulomia meke magomago mia, 
kubere goreni, mamu pusini pa limamia guana pizopizo, meke pa raemia pude va 
balabalani gamu doduru totoso. 19 Mi variva tumatumae ni koari na tumia. Mi 
vari vivinei ni totoso koa pa mia vetu, babe ene pa siraņa, totoso magogoso, ba 
be tavetavete. 20 Mi kubere goreni koari na sasadadi rina barabara pa mia vetu. 

21 Pana gua asa, si kaqu koa va gelenae hola si gamu meke sari na tumia koasa 
popoa, sapu va tatara nia e Zihova sa mia Tamasa, pude ponia koari na tiatamamia. 
Kaqu koa va seunae si gamu kekenono guana manauru si koa panaulu koasa pepeso. 

22 Mi kopuni sari doduru tinarae na vina tumatumae saripu ele poni gamu rau: 
Mi tataru nia se Zihova sa mia Tamasa, mi va tabei sari doduru Nana zinama, mi 
kalavarae va nabu koa Sa. 23 Be tavete gua asa si gami si kaqu hadu va seui Sa pa 
Nana niniranira sari doduru butubutu pa kenumia, meke kagu la koa ia gamu sa 
popoa tadi doduru butubutu lavata saripu ninira holani gamu si gamu. 24 Doduru 
pepeso saripu kote neti kamoi gamu si kaqu tamugamu beto. Sa kokoina sa mia 
kali popoa, si kaqu podalae koasa qega kali la pa Izipi meke kamo la gua koari na 
togetogere Lebanoni, meke retese la gua podalae koasa Ovuku Iuparetisi pa kali gasa 
rimata meke kamo la gua koasa kolo Meditareniani pa kali lodu rimata.” 25 Koari 
doduru popoa pu la nuquri gamu, e Zihova sa mia Tamasa, si kaqu va matagutu beto 
atuni sari na tie koa gamu gua sapu ele va tatara nia Sa, sapu loke tie si kaqu boka 
hukata gamu si gamu. 

26 Mi avoso mae, pa rane ninoroi si poni gamu rau sa totoso pude vizatia sa minana 
babe tinalevei. 27 Kaqu poni gamu rau ninoroi sa minana, be va tabei gamu sari na 
zinama te Zihova sa mia Tamasa. 28 Be lopu va tabei gamu sari na tinarae hire, 
meke kekere latu pa votiki vinahesidi ri kaiqa tamasa, saripu lopu hite vahesi gamu 
pukerane, si kaqu ta levei si gamu. 29 Pana va kamo gamu e Zihova koasa popoa sapu 
kaqu la koa ia gamu, si kaqu la tozi va ululae ni gamu sari na tinamanae koasa toqere 
Qerizimi, meke sa tinalevei koasa toqere Ebali. * 30 Gilania gamu sapu sari karua 
toqere hire, si koa pa kali karovona sa Ovuku Zodani pa kali lodu rimata, vasina koa 
rina tinoni Kenani. Lopu seu si arini koasa huda hopena pa More sa vasina hopena, 
meke koa si arini koasa pezarana sapu lopu seu pa Qiliqali. 31 Lopu seunae meke 
kaqu la karovia gamu sa Ovuku Zodani, meke kaqu la koa ia gamu sa popoa, sapu 
kaqu ponini gamu e Zihova sa mia Tamasa. Pana vagia gamu meke koa vasina si 
gamu, 2 si mi va balau, mi va tabei sari doduru tinarae na vina tumatumae saripu 
ponini gamu rau pa rane ninoroi. 

Kekeke Mo sa Vasina Hopena Tana Vinahesina Zihova 

1 Hire sari na tinarae saripu kagu va tabei gamu pa doduruna sa mia tinoa sipu 
koa si gamu koasa popoa sapu ponini gamu e Zihova sa Tamasa tadi na tiatamamia. 
Kagu luli gamu si arini! 2 Mi huara va ineti sari vasidi pu vahesi ri na tinoni sari 
na dia tamasa beku, koari na toqere na botubotu ululudi meke pa kauru hudahuda 
nomadi. 3 Mamu zuzulu goreni sari na dia hope, na muzara va umumi sari na dia 
dedegere patu hopedi. Mamu sulu pani sari na dia beku Asera, na maho goreni sari 
na dia beku pude lopu kaqu hite vahesi pulei rini koari na dia vasidi arini.” 

4 Mu lopu vahesia se Zihova sa mia Tamasa pa hahanana gua sapu vahesia rina tie 
hire sari na dia tamasa. 5 Ba gamu si kaqu la hata ia si keke vasina sapu kaqu vizatia e 
Zihova sa mia Tamasa pa varikorapadia ri doduru butubutu tinoni, vasina sapu kaqu 
mae sari na tie pa kenuna Sa meke vahesia si Asa. 6 Vasina si kagu taveti gamu sari na 
mia vina vukivukihi va uququ, meke sari na mia keke pa manege, na vinariponi, na 
vinariponi pu va tatarani gamu koe Zihova, meke sari na mia vinariponi moka, meke 
sari na tudia kenudi ri na mia rovana bulumakao meke na sipi. 7 Vasina pa kenuna 
e Zihova sa mia Tamasa si kaqu varigara si gamu somanae koari na mia tatamana 


meke henahena qetuqetu koa gua koasa minana te Tamasa sapu vata evania Sa koa 
gamu. 


8 Pana mae sa totoso, si lopu kaqu taveti sapu gua taveti gita tani pa rane ninoroi. 
Ba gita si korapa tavetia gua sapu garona pa nada binalabala soti, 9 sina lopu ele 
kamoa gamu sa vasina sapu ponini gamu e Zihova sa mia Tamasa, meke vasina si 
kagu koa pa binule si gamu. 10 Ego, pana karovia gamu sa Ovuku Zodani, si kaqu 
ponini gamu e Zihova sa popoa sapu kaqu va sare gamu Sa koari doduru mia kana, 
meke kaqu koa pa binule si gamu. 11 Meke kaqu vizatia e Zihova si keke vasina, pude 
kaqu tavahesi vasina si Asa, meke kaqu paleke maeni gamu koasa vasina sari doduru 
tinitona saripu garununi rau koa gamu. Sari na mia vina vukivukihi va uququ, meke 
kaiqa mia vina vukivukihi pule, sari na mia keke pa manege meke na mia vinariponi, 
meke sari kaiqa mia nati vinariponi pule sapu va tatara veko ni gamu koe Zihova. 
12 Mi koa qetuqetu somanae koari na mia koburu meke sari na mia nabulu pa kenuna 
e Zihova sa mia Tamasa. Meke gua tugo koari na tie Livae saripu koa koari na mia 
vasivasileana. Mi balabala ia sapu sari na tie Livae si kaqu loke dia pepeso soti 
teledia. 13 Kaqu va balau si gamu, pude lopu kaqu tavetia sa mia vina vukivukihi va 
ugugu koa ke vasina sapu vizatia gamu. 14 Vasina mo sapu vizatia e Zihova sa mia 
Tamasa, koa ke butubutu koasa pinaqaha popoa asa si kaqu taveti gamu sari na mia 
vina vukivukihi va uququ meke sari kaiqa toņa pule saripu garununi gamu rau pude 
taveti. 15 Ba gamu si ta rupaha mo pude va matei meke henai sari na kurukuru pavei 
vasina koa gamu. Kaqu sokudi gua sapu ponini gamu Zihova si kaqu henai gamu. 
Koa gamu doduru pu via meke lopu viamia, si kaqu henai gamu si arini. Gua tugo 
sapu ele hoke hena ia gamu sa masa kurukuru dia meke anitelopi”, si boka hena 
i gamu sari masadi ri mia kurukuru koari na mia vasileana soti. 16 Ba lopu kaqu 
napoi gamu eharadi; kaqu zoropo pani guni mo na kolo gamu pa pepeso si arini.” 
17 Meke saripu te Zihova hire si lopu kaqu henai gamu koari na mia vasivasileana 
soti: sari na vina manegedi rina mia huiti, na vaeni, babe sari na oela olive, meke 
sari na tudia kenudi ri na mia bulumakao, na sipi, na mia vinariponi saripu zama 
tokotokoroni gamu koe Zihova, meke sari na mia vinariponi moka, meke kaiqa pule 
mia vinariponi. 18 Ba gamu meke sari na tumia meke sari na mia nabulu meke sari 

na tie Livae saripu koadi koari na mia vasivasileana si boka henai sari na vinariponi 
hire, ba tale pa kenuna mo e Zihova sa mia Tamasa; pa keke vasina vahesihesiana 
sapu vizatia Sa. Meke kagu koa getugetu holani gamu sari doduru likakalae saripu 
taveti gamu. 19 Ba mi lopu gala pani gamu sari na tie Livae saripu koa koa gamu 
ninae rane sipu toa si gamu pa mia popoa. 

20 Pana va nomaia e Zihova sa mia Tamasa sa mia kali popoa sapu gua ele va tatara 
nia Sa koa gamu, si kote boka lalae gamu mo sa hinenadi rina masadi rina kurukuru. 
21 Be seu koa gamu sa vasina vahesihesiana sapu vizatia e Zihova sa mia Tamasa, 
meke be hiva vahesia gamu si Asa, si kote boka va matei gamu sari na bulumakao 
babe na sipi sapu ele zamani gamu rau. 2? Be viadi babe lopu viadi sari na tie, ba boka 
hena mo si arini, gua puta sapu hena ia gamu sa masana sa dia meke sa anitelopi. 
23 Ba va balau si gamu pude lopu hena ia sa ehara, sina na tinoa si asa; meke lopu ta 
hivae pude kagu hena ia gamu sa tinoa meke masana.” 24 Lopu kaqu hena ia gamu sa 
ehara, ba zoropo pania guana kolo pa pepeso. 23 Ego, be va tabea gamu sa tinarae hie 
si kaqu qetuni gamu e Zihova si gamu, meke kaqu koa valeana si gamu doduru, meke 
sari na tudia ri na tumia koari na sinage luli mudi mae koa gamu. 26 Ba mi paleke 
lani sari na tinitona madidi meke sari kaiqa pule, saripu ele zama tokotokoroni pude 
valani, mi la koasa vasina hopena tanisa Ipi Hopena sapu kaqu vizatia e Zihova. 

27 Mi va vukivukihi ni vasina sari na mia vina vukivukihi va uququ koasa hope 
te Zihova. Meke va vukivukihini tugo sari na mia vina vukivukihi, saripu kaqu ta 
zoropo la sa eharana pa hukihukirina sa hope, meke boka hena ia gamu sa masana 
sa kurukuru. 28 Mi kopu na va tabe valeani sari doduru tinarae hire saripu vatui rau 
koa gamu; pude mi koa valeana si gamu, meke sari na tumia saripu kaqu luli mudi 
mae koa gamu, sina asa sa tinavete leana meke tonoto pa kenuna e Zihova sa mia 
Tamasa. 


Sa Binalabala pude Lopu Vahesi Tamasa Huporodi 

29 Pana va kilasi e Zihova sa mia Tamasa sari na butubutu meke hadu va seui gamu 
sari na tinoni si kaqu tiqe la koa ia gamu sa vasina asa. 30 Meke pa mudina sapu ele ta 
huarae si arini pa kenumia gamu, si mi kopu sisigiti nia pude lopu nanasani guguadi 
sari na dia tamasa, 'Vegugua beka sari na vinahesi tadi na butubutu tinoni hire koari 
na dia tamasa? gua. Gami ba hiva luli gua tugo asa,’ gua. 

31 Mi lopu vahesia se Zihova sa mia Tamasa pa hahanana gua sapu vahesi rina tie 
huporo sari na dia tamasa, sina pa doduru dia vinahesidi rina dia tamasa huporodi 
si votikaedi pa vinahesi, sapu kilui e Zihova. Va vukivukihini tugo rini sari na tudia 
pa nika pa hope. 

32 Mi taveti sari doduru tinarae saripu garununi gamu rau pude taveti; ba mi lopu 
hodai babe okipani si kaiqa tona koa rini.” 


1 Be keke poropita babe tie sapu boka ruparupaha pinutagita si turu vura koa gamu, 
meke ponini gamu sari na ginugua vinari va magasadi na vina gilagila, 2 meke be 
tava gorevura sari na tinavete variva magasadi meke sari na vina gilagila saripu 
zama vurani sa meke zama si asa, ‘Aria, mada luli pulei kaiqa tamasa, sari na tamasa 
saripu lopu gilani gamu; mada vahesi si arini,’ gua. 3 Mi lopu va avosi sari na zinama 
tanisa poropita babe tanisa tie putaputagita asa. Na hiva podeke gamu mo e Zihova 
sa mia Tamasa si gamu, pude boka gilana valeania sapu be tataru nia gamu si Asa pa 
doduru bulomia meke pa doduru magomago mia. 4 Kaqu lulia mo se Zihova sa mia 
Tamasa, meke kaqu va lavatia gamu si Asa. Kaqu kopuni na va tabei gami sari Nana 

tinarae. Kagu nabulu nia na soto va nabu koa Sa si gamu pa mia rinanerane. > Ba 
garona pude kagu tava mate palae sa poropita babe sa tie putaputagita, ura zama 
nia sa si pude kekere taloa si gamu koe Zihova sa mia Tamasa, sapu turana vurani 
gamu pa popoa Izipi, meke harupu va seu gamu koasa popoa sapu va pinausu gamu 
si gamu. Podekia sa pude va taloa gamu koasa sirana sapu taraeni gamu e Zihova sa 
mia Tamasa pude lulia, mi va mate pani sari na tie kaleadi gua arini koa gamu. 

6-8 Be kaiga turanamia, guana tasimu soti, babe tumu koreo na tumu vineki, babe sa 
mua barikaleqe sapu tataru hola nia goi babe sa mua baere soti, si zama golomo guahe 
koa goi, ‘Aria mada la vahesi sari kaiqa tamasa, gua, ba mu lopu va gunagunana 
nia na avosia nana zinama. Mu lopu talotaņa nia babe tataru nia, tokatoka nia, na 
lavelave nia. Sari na tamasa huporodi si lopu gilani gamu babe ari na tiatamamia. 
Tavahesi si arini koari na tinoni pu koa tata pa vari likohae mia gamu, babe koa va 
seu koa gamu. 9 Mi va matea gana sa tie pu hiva turaņa va sea gamu; mi gona kenu 
nia patu. Beto hoi si tiqe ari kaiqa pule. 10 Gona va mate nia patu gana, sina hiva 
podekia sa pude turana va seu gamu koe Zihova sa mia Tamasa, pu harupu gamu pa 
popoa Izipi, vasina pu tava pinausu si gamu. 11 Meke kaqu avosia ri na tinoni Izireli 
sapu gua ta evana, si kote matagutu si arini, meke lopu kagu tavete pulei rini sari na 
hahanana kaleadi gua arini. 

12 Pana koa si gamu koari na vasileana nomadi, sapu ponini gamu e Zihova sa mia 
Tamasa, meke be avoso ni gamu, !? sari kaiga tie kaleadi pa mia butubutu, saripu 
kokohai sari na tinoni koari na dia vasileana nomadi, pude vahesi sari na tamasa 
saripu lopu hite ele vahesi gamu pukerane. 14 Be guana avosi gamu sari na inavoso 
hoborodi gua arini, si mi viliti valeani, sapu be hinokara sapu sa kinaleana hie si 
ta evaņa va hinokara. 15 Be hinokara tugo, si mi va mate betoi sari doduru tie pu 
koa koasa vasileana nomana sana, gua tugo sari na dia bulumakao. Mi huaria meke 
va mate betoi sari na tie pa vasileana nomana sana. 16 Mi paleke betoi sari doduru 
likakalae pu tagoi ri doduru tie pu koa vasina, mamu veko varigarani pa sirana pa 
korapana sa vasileana nomana. Mamu tiqe sulua sa vasileana nomana, meke sari 
doduru likakalae pu koa vasina, pude na mia vinahesi la koe Zihova sa mia Tamasa. 
Meke sa tinahuara si kaqu koa hola ninae rane meke loke tie kaqu kuri pulea sa popoa 
sana. 17 Namu lopu keke tinitona pude ta sulu babe tava mate beto koasa tinahuara 
si kaqu kopu nia gamu pude mia soti, gua asa si lopu kaqu bugoro sisigitini gamu e 
Zihova, ba kaqu harupu gamu Sa koasa Nana tataru va tukana. Kaqu tataruni gamu 
Sa pa Nana tataru varivataleosae, meke lopu kaqu boka ta nae sinokudi rina mia 
tinoni, gua sapu ele va tatara nia Sa koari na tiatamada pukerane. 18 Kaqu taveti 
gamu sari doduru Nana hiniva meke va tabei gamu sari doduru Nana zinama na 
vina tumatumae saripu ponini gamu rau pa rane ninoroi. 


14 


Koari na Tie Ta Vizatadi te Tamasa 
1 Gamu si na tinoni ta vizata mia koe Zihova sa mia Tamasa. Ke pana kaboi 
gamu saripu matedi, si mi lopu va bakorai tinimia babe neri va herodaloi batumia, 
kekenono gua sapu tavetia ri kaiga tie huporo.” 2 Gamu si na tinoni te Zihova sa mia 
Tamasa; ele vizata gamu Sa, pude Nana tinoni soti si gamu sapu votikaemia koari 


doduru tinoni sapu koa pa popoa pepeso.” 


Sari na Kurukuru Viadi meke Bonidi 
(Livitikasi 11:1-47) 

3 Mi lopu hena ia gamu si keketona bonina sapu lopu hiva nia Sa pude hena ia 
gamu. 4 Hire sari na kurukuru si boka henai gamu: bulumakao, sipi, qoti, 5 dia, 
sipi pinomona, goti pinomona babe anitelopi. 6 Sari na kurukuru arini si hamu va 
memehi sari na gedi ginani pa totoso vina rua, ba lopu paqaha rua kakarutu nenedi. 
7 Sari na kurukuru pu lopu pagaha rua kakarutu nenedi meke lopu hamu va memehe 
totoso vina rua si lopu kagu ta hena. Hire sari na kurukuru saripu lopu kaqu henai 
gamu: kameli, rabiti meke kurezu”. Lopu via sari na kurukuru hire. 8 Lopu hena 
boko. Na lopu via si arini. Paqaha rua sari kakarutu nenedi rini, ba lopu hamu va 
memehei rini sari na ginani pa totoso vina rua. Sari na kurukuru gugua hire si lopu 
kagu henai gamu, na tigui mo tinidi ba lopu kagu tavetia gamu. 

9 Doduru igana pa kolo pu koai nebenebedi meke koai na kapu igana si boka henai 
gamu, 10 ba saripu kokoadi pa korapa kolo meke loke nebenebedi babe memehe 
kapudi si lopu kaqu henai gamu. Lopu via si arini. 

11 Sari na kurukuru tapuru pu viadi si boka henai gamu. 12-18 Hire sari na kurukuru 
tapuru saripu lopu leadi sisigiti meke namu lopu kaqu henai gamu: Sari na atata, 
duduru, nae, manuvu, nao, senene, soa, meke na veke.” 

19 Doduru nokinoki hitehitekedi saripu ari tatapurudi si bonidi, meke lopu kaqu ta 
hena si arini. 20 Saripu viadi mo si boka ta hena. 

21 Sari na kurukuru matedi si lopu kaqu henai gamu. Koari na tie karovodi pu koadi 
mo koa gamu, boka va malumu lani gamu pude henai, babe la holuholuni gamu koari 
kaiqa tie karovodi, ba gamu na tie ta vizatamia koe Zihova sa mia Tamasa, si lopu 
kaqu henai, ura Nana tinoni Sa si gamu. * 

Keke tuna qoti babe na tuna sipi sapu korapa susu pa tinana, si mi lopu raro turanae 
nia gamu koasa meleke tanisa tinana. 


Vina Tumatumaena sa Keke pa Manege 
22 Koasa mia vineko pa inuma si mi veko vata kalea si keke koari ka manege puta, 


saripu vagi gamu, koari doduru hopeke vuaheni.” 23 Beto asa, mi paleke lani koa sa 
vasina sapu kaqu vizatia Sa pude koa si Asa pude tavahesi; meke vasina, pa kenuna 
e Zihova si kaqu henai gamu sari mia keke pa manege koari na huiti, vaeni, oela 
olive, meke sari na mua bulumakao na sipi ta podo kenudi. Kaqu tavetia gamu sapu 
gua asa, pude kaqu va nonoga ia gamu pude pamana nia se Zihova sa mia Tamasa 
doduru totoso. 2? Be seu hola sa vasina sapu vizatia Zihova pude tavahesi, meke sari 
doduru keke pa manege saripu ponini gamu e Zihova sa mia Tamasa si soku sisigiti 
si mi tavete guahe: 25 mi vata holu betoni sari doduru mia vinagi, mi paleke lani sari 
na poata koasa vasina sapu vizatia e Zihova. 26 Beto, mi holui gua sapu hivani gamu 
koari na poata: bulumakao, sipi, vaeni, na bia. Koasa vasina pa kenuna e Zihova sa 
mia Tamasa, si mi hena qetuqetu ni gamu meke sari doduru mia tatamana si arini. 
27 Ba sari na tie Livae saripu korapa koa koa gamu pa korapa mia vasileana nomana, 
si lopu kagu mulinini gamu; sina loke dia tinago hokara si tagoa rini. 28 Pa vina 
betodi ri doduru vina neta vuaheni, si kaqu paleke varigara lani gamu sari doduru 
mia vuvua keke pa manege, mi la vekoi pa mia vasileana. 29 Sari na ginani hire si 
tadi na tie Livae, na loke dia tinago si tagoa rini, meke gua tugo sari na tie karovodi 
na eapadi meke saripu nabonabokodi pu koa koari na mia vasileana. Kaqu mae si 

arini meke henahena va dena. Mi tavetia sapu gua asa, meke kagu manani gamu e 
Zihova sa mia Tamasa koari doduru mia tinavete pu taveti gamu. 

Sa Vina Zuapa Vuaheni 
(Livitikasi 25:1-7) 

1 Koari doduru vina betobeto zuapa vuaheni, si kagu veko pani gamu sari na gale 
tadirini pu veko gale koa gamu. 2 Guahe si kagu tavetia gamu: Gamu doduru sapu 
ade paki nia poata si keke tie Izireli turanamia, si kagu veko pania sa nana gale. 
Lopu kagu podekia sa pude la vagia sa poata, ura e Zihova tu telena zama nia pude 
veko pania sa gale. 3 Kote boka vagia gamu sa mia poata koasa tie karovona pu veko 
gale koa gamu, ba lopu kaqu boka vagia gamu sa poata koa keke turanamia soti pu 
veko gale koa gamu. 

4 Lopu keke koa gamu Nana tinoni soti si kaqu koa malaņa, ura kaqu manani gamu 
e Zihova sa mia Tamasa si gamu, koasa popoa sapu kaqu ponini gamu Sa, 3 be va tabei 
na kopuni gamu pa korapa bulomia sari doduru tinitona saripu va tumatumaeni 
gamu rau pa rane ninoroi. ë Kaqu manani gamu Sa, gua si va tatara nia e Zihova koa 
gamu, meke sokudi ri na butubutu si kaqu ta adei paki poata koa gamu. Ba lopu kaqu 
keke koari na butubutu sara, si kaqu ade pakini gamu poata. Kaqu banara ni gamu 


pa mia niniranira sari soku butubutu, ba loke butubutu si kagu banarani gamu si 
gamu. 


7 Be koa nana si keke tie Izireli turanamia soti, sapu malamalaņana, meke koa si 
asa pa keke vasileana koasa popoa sapu ponini gamu e Zihova sa mia Tamasa, si 
mi lopu puhi nia keketona koasa, ba mi ponia na toka nia si asa.” 8 Mi poni moka 
va sokusoku nia sa tie malamalanana sana. 7 Lopu hekiheki ba mi variponi, lopu 
kiluna be tata kamo sa totoso pude taleosae sari na gale. Mi lopu va malumi sari na 
binalabala kaleadi gua arini pude nuquru pa mia binalabala. Be lopu va egoa gamu 
pude ponia poata si asa, si kote kebokeboni gamu sa koe Zihova, meke lopu kaqu 
ta qetue koe Zihova si gamu, meke kote ta poho sa mia sinea. 10 Lopu puhi, ba mi 
poni mokaia sa tie malamalanana, meke kagu manani gamu e Zihova koari doduru 
tinitona sapu tavetia gamu. 11 Kagu koadia tugo si kaiqa tie Izireli habahualadi na 
malamalanadi, gua asa ke tozini gamu rau, mi poni mokai sari na tasimia.” 


Tokani sari na Pinausu 
(Ekisidasi 21:1-11) 

12 Be keke tie babe barikaleqe Izireli tasimia, si vata holu pule nia, pude na pinausu 
koa goi, mamu vata rupahia goi si asa sipu va hokotia sa sa nana ninabulu koa goi 
koari ka onomo vuaheni dodurudi, meke koasa sa vina zuapa vuaheni, si kaqu vata 
rupahia goi meke taloa si asa.” 13 Pana vata rupahia goi si lopu kaqu kokobana limana 
meke va taloa ia goi si asa. 14 Ele tamanae hola koe Zihova si goi ke mamu poni moka 
nia, sipi, huiti, meke na vaeni goi si asa. 15 Mi balabala pulea sapu na pinausu mo 
si gamu pa popoa Izipi pukerane, meke e Zihova sa mia Tamasa vata rupaha gamu; 
gua asa ke tozini gamu rau sa vina tumatumae hie kamahire. 

16 Ba be lopu hiva taluarae sa mua pinausu koa goi; gina kote tataru nigo sa meke 
sari na mua tatamana, meke kote hiva koa hola si asa. 17 Pana gua asa, si mamu 
turana la nia pa sasadana sa mua vetu, mamu lopa ia talinana vasina; meke kagu 
na mua pinausu si asa ninae rane. Mu tavete kekenono gunia tugo sa mua pinausu 
vineki. 18 Mu lopu balabala va tasuna ia pana vata rupahia goi si keke pinausu, ura 
ele nabulu nigo sa koari ka onomo vuaheni dodurudi, meke sa poata sapu holu nia 

goi si asa tatasana si kukuruna mo sa tinabarana sa tie tavetavete. Tavetia sapu gua 
asa meke kagu manani gamu e Zihova sa mia Tamasa koari doduru mia tinavete. 


Tinarae koari na Kurukuru Ta Podo Kekenu 
19 Sari na bulumakao na sipi kokoreo podo kenudi si kagu ta vala koe Zihova sa 


mia Tamasa. Kagu ta vizata vata kale si arini. Lopu kagu tavetaveteni gamu sari 
na bulumakao podo kenudi meke lopu kaqu kotoi gamu sari na sipi podo kenudi.” 
20 Koari hopeke vuaheni si kaqu henai gamu, meke sari na mia tatamana pa kenuna 
e Zihova si arini, pa vasina sapu vizatia Zihova pude varigara meke vahesia. 21 Ba 
be kaiqa toņa si sea koari na kurukuru, gina ike va kaleana nenedi, babe behu, si 
lopu kaqu va vukivukihi lani gamu koe Zihova sa mia Tamasa si arini. Ba kaqu 
va vukivukihi lani gamu sarini pu loke ari kisakisa tinidia. 22 Kote boka henai mo 
gamu sari na kurukuru gua arini pa mia vetu. Gamu pu via mia babe lopu via mia 
koasa tinarae te Zihova, si kaqu henai si arini. Kaqu henai kekenono guni gamu sari 
na kurukuru saripu ta pozae dia meke anitelopi. 23 Ba lopu kaqu henai babe napoi 


gamu eharadi, ba zoropo guni mo na kolo pa pepeso.” 

Sa Inevana Pasova 
(Ekisidasi 12:1-20) 

1 Mi va lavatia se Zihova sa mia Tamasa, mi tavetia sa Inevaņa Pasova’ koasa 
sidara Abibi. Pana boni koasa sidara sana, si ele turana vurani gamu Sa pa popoa 
Izipi. “ 2 La koasa vasina vahesihesiana sapu ta vizatana koe Zihova, mi la va matea 
si keke koari na mia sipi babe na bulumakao, tana Inevana Pasova, pude va lavatia 
se Zihova sa mia Tamasa. 3 Pana hena ia gamu sa ginani hie, si lopu kaqu hena ia 
gamu sa palava sapu ta henie isiti. Ura koari ka zuapa rane si kaqu hena ia gamu sa 
bereti sapu lopu ta henie isiti, kekenono gua sapu evania gamu, sipu tuturei taluarae 
pa popoa Izipi si gamu. Kaqu hena ia gamu sa bereti hie, sapu sa bereti sapu ta pozae 
na tinasigiti. Pana be ve seunae gua sari na mia tinoa, si kaqu balabala pulea gamu 
sa rane sapu taluarae ia gamu pa popoa Izipi, sa vasina tana tinasigiti. 4 Ura koari ka 
zuapa rane si namu loke tie pa popoa si kaqu va nagitia si keke isiti pa korapa nana 
vetu; meke sa masana sa kurukuru sapu tava mate koasa veluveluna sa rane kekenu 
asa, si kagu ta hena beto tugo koasa bonina asa. 


5-6 Mi va matei sari na kurukuru tanisa Inevana Pasova koasa vasina vahesihesiana 
sapu vizata poni gamu e Zihova sa mia Tamasa, meke loke vasina pule koasa popoa. 


Mi tavetia pana veluvelu lodu rimata koasa rane, sipu ele taluarae gamu pa popoa 
Izipi. 7 Mi va kina ia sa masa, mi hena ia tugo koasa vasina hopena tana vinahesina 
e Zihova sapu ta vizatana koe Zihova; meke pa koivugona si mi pule la pa vetu. 8 Ura 
koari ka onomo rane dodurudi, si kaqu hena ia gamu sa bereti loke isitina, meke koasa 
rane vina zuapa si kaqu varigara meke vahesia gamu se Zihova sa mia Tamasa, meke 
loke tie si kaqu tavetavete koasa rane sana. 


Sa Inevana Pakepakete 
(Ekisidasi 34:22; Livitikasi 23:15-21) 

9 Naei sari ka zuapa vuiki, podalae koasa totoso sipu podalae ta pakete sari na 
huiti,” 10 beto asa, si mi tavetia sa inevana pakepakete, pude va lavatia se Zihova sa 
mia Tamasa koari na mia vineko vinariponi moka, koasa padana sa Nana minana 
sapu ponini gamu Sa. 1t Mi koa getugetu somanae koari na mia koburu meke sari na 
mia nabulu pa kenuna e Zihova sa mia Tamasa koasa vasina hopena tana vinahesina 

e Zihova sapu vizatia Sa; gamu meke sari na tumia, na mia nabulu, meke sari na 
tie Livae, na tie karovodi, na eapadi, meke saripu nabonabokodi, pu koadi koari mia 
vasileana. 12 Mi kopu totokoni pude va tabei gamu sari doduru vina tumatumae hire: 
Mi balabala pulea doduru totoso sapu na pinausu si gamu pa popoa Izipi pukerane. 


Sa Inevana Vina Balabaladi rina Ipi pa Oega 
(Livitikasi 23:33-43) 

13 Pa mudina sipu ta vagi beto sari na mia kiko huiti koari na vasina pu neti 
varipagahini gamu sari na kiko koari na gagalotodi, meke ta munala beto sari doduru 
mia vua gurepi meke ta vagi sa kolo vaeni meke ta veko pa korapa ipi, si kagu ta 
tavete sa Inevana Vina Balabaladi rina Ipi pa Qega koari ka zuapa rane.” 14 Mi koa 
getugetu koasa Inevana hie turani sari na tumia, na mia nabulu, meke sari tie Livae, 
na tie karovodi, na eapadi, meke saripu nabonabokodi pu koa koari na mia vasileana 
nomadi. t5 Mi va lavatia se Zihova sa mia Tamasa, mi tavetia sa inevana hie koari ka 
zuapa rane koasa vasina vahesihesiana sapu vizatia e Zihova. Mi koa qetuqetu, ura 
kaqu manani gamu e Zihova koari na mia pinakepakete na tinavetavete. 

16 Doduru tiena sa mia butubutu si kaqu varigara mae meke vahesia se Zihova ka 
neta totoso koari hopeke vuaheni, koasa vasina hopena tana vinahesina e Zihova 
sapu vizatia Sa: pa totoso Pasova, na Inevana Pakepakete, meke na Inevana Vina 
Balabaladi rina Ipi pa Qega. Doduru hopeke tie si kaqu paleke mae vinariponi, 
17 koasa padana gua sapu bokaia sa koasa tinamanae sapu ponia e Zihova sa mia 
Tamasa koa sa. 


Sa Vinilasa Tonotona 

18 Kaqu vizati gamu sari na tie varipitui, meke kaiqa koimata na palabatu nomadi, 
koari doduru vasileana, pu ponini gamu e Zihova sa mia Tamasa. Sari na tie arini si 
pude varipitui pa tinonoto koari na tinoni. 19 Sari na tie hire si lopu tozi vura nia sapu 
seana pude huaria sa vinilasa tonotona babe toka kale pa tie pa dia tinavete varipitui, 
meke lopu kaqu va egoa rini sa tinabaradi pude tavete poni vinizata kokohadi. Sari 
na vinariponi gugua arini si hoke va behui matadi rina tie varipitui, sina lopu kaqu 
hinokara sari dia vinizata.” 20 Kaqu na tinonoto mo si zama vura nia gamu doduru 
totoso, pude boka la, koa ia gamu sa popoa sapu kaqu ponini gamu e Zihova sa mia 
Tamasa, meke lopu kaqu kokoi sa mia kinoa vasina. 

21 Pana tavetia gamu sa hope te Zihova sa mia Tamasa, si lopu kaqu turu kapae 
nia koasa si keke huda sapu ta tavete guana kinehana Asera, sa tamasa barikalege.” 
22 Meke lopu va turu sagea si keke dedegere patu sapu ta tavetae beku pude tavahesi; 


ura etuli e Zihova si arini.” 


1 Kaqu va vukivukihi lani gamu koe Zihova sa nada Tamasa sari na bulumakao na 
sipi saripu loke ari kisakisadi tinidi; gua asa si qetu sisigiti nia e Zihova. 

2 Be avoso nia gamu koa keke ri na mia vasileana sari kaiqa tie babe barikaleqe 
sapu lopu lulia se Zihova, meke va karia tu rini sa Nana vinariva egoi, 3 meke vahesia 
na nabulu ni rini si kaiqa tamasa kokohadi, babe na rimata na sidara, babe sari na 
pinopino saripu lopu ta hivae koasa tinarae te Tamasa, gua,” 4 be avosi gamu sari 
na inavoso gua arini, si mi viliti valeani. Meke þe hinokara sa kinaleana hie sapu ta 
evana pa popoa Izireli, 5 si mi tugea sa tie, mi turana la nia pa sadana sa vasileana, 
mi gona va mate nia patu gana. $ Kaqu karua babe soku tie va sosode si kaqu vivinei 
vura nia, sapu sea sa tie, meke kaqu tava mate si asa, ba lopu kaqu tava mate si asa 

be kekeke mo sa tie va sosode si tozia sapu sea si asa.” 7 Sari na tie va sosode, si kagu 
gona kenu nia patu si asa. Meke tige doduru tie; pa sirana gua asa si kagu tava beto 
sa tinavete kaleana pa korapa mia gamu.” 

8 Koari kaiga tinasuna pa vinaripitui si hoke tasuna sisigiti koari na tie varipitui 
pa popoa pude vizatia sa hinokara meke sapu kokoha, sapu guari na tinasuna guana 
tinago pepeso na linetelete, babe na vinari seke va bakorai, babe na vinotikaena 
pa vari korapana sa vina mate tie pa kinuhana, meke sapu lopu rovea ba tava mate 
hoboro. Pana ta evaņa sapu gua asa, si mamu la koasa vasina hopena tana vinahesina 
e Zihova sapu ta vizata koe Zihova sa nada Tamasa; 9 mi paleke la nia sa ginugua koari 
na hiama koasa butubutu Livae. La koasa tie varipitui sapu tavetavete pa totoso sana, 
pude vilitia sa mia ginugua. 1° Kote poni gamu rini sa dia vinizata, meke gamu si kaqu 
tavete kekenono gua puta tugo sapu tozini gamu rini. 11 Gamu si kaqu va tabei sari 
na dia vinizata meke luli betoi sari doduru dia vina tumatumae. 12 Asa sapu va karia 
sa tie varipitui babe sa hiama sapu turu pa kenuna Zihova sa nada Tamasa koasa 
nana tinavete, si kaqu tava mate; pa sirana gua asa si lopu kagu koa sa kinaleana 
hie pa popoa Izireli. 13 Pana avoso nia ri doduru tie sapu gua asa, si kote matagutu 
si arini, meke loke tie pule si kaqu hiva tavete gua asa. 


Vina Tumatumae pa Guguana sa Banara 

14 Pana vagia meke koa ia gamu sa popoa sapu kaqu poni gamu e Zihova sa nada 
Tamasa, si kote okoro hiva vizatia gamu si keke nada banara, kekenono gugua ri 
doduru butubutu pa vari likohaeda.” 15 Kaqu balabala valeania gamu, pude sa tie 
vizatia gamu pude nada banara, si gua putaputa tugo asa sapu ele vizatia Zihova. 
Kaqu na turaņada soti si asa; lopu kaqu keke tie karovona si kaqu va baņaria gamu. 
16 Lopu kaqu vagi va soku hose sa baņara, meke lopu kaqu garunu pule la tie pa 
popoa Izipi si asa pude holu va soku hose. Ura ele zama nia Zihova, sapu namu lopu 
kaqu pule la vasina sari Nana tinoni, gua.” 17 Meke lopu kaqu vagi va soku barikalege 
sa banara, ura koasa hahanana gua asa, si kote paqaha taloa koe Zihova sa bulona 
sa banara; meke lopu kaqu vagi va soku siliva na qolo si asa.” 18 Pana habotu si 
asa koasa nana habotuana banara, si kagu kuberia sa si keke nana buka tinarae te 
Tamasa, sapu koa koari na kinubekubere kekenu sapu ta kopue koari na hiama pa 
butubutu Livae”. 19 Kaqu veko kapae nia sa koasa sa buka meke tiroa sa pa doduru 
nana tinoa, meke kaqu tumae nia sa pude pamana nia se Zihova sa nana Tamasa, 
meke va tabei na kopu valeana ni sari doduru tinarae na vina tumatumae tanisa. 
20 Lopu kaqu balabala ia sa sapu asa si leana holani sari na tie Izireli turanana, meke 
lopu kaqu makudo va tabea sa sa vina tumatumae na tinarae te Zihova. Meke kaqu 
koa banara pa soku vuaheni si asa, meke sari na tutina si kaqu koa banara nia sa 
popoa Izireli koari na sinage na sage. 


18 
Sari na Hinia tadi na Hiama 
1 Sari na hiama, sa butubutu Livae, si lopu kaqu vagi hinia pepeso pa popoa Izireli; 
ba kaqu toa mo koari na vinariponi na vina vukivukihi, sapu ponini rina tinoni koe 
Zihova si arini. 2? Lopu kaqu kekenono gua ri kaiqa butubutu sapu tago pepeso si 
arini. E Zihova mo sa dia tinago. Asa mo sa dia hinia sapu kaqu tagoa rini, pude 


nabulu nia mo si Asa ninae rane ka rane, gua sapu va tatara nia e Zihova koa rini.” 

3 Pana va vukivukihi bulumakao na sipi si gamu, si mamu poni sari na hiama; 
kagu poni avaradi na paparadi meke sari na kukuru tini leanadi pa korapadi, koari 
na hiama pude hena si arini. 4 Sari na mia vinagi kekenu koari na huiti, vaeni, oela 
olive, na vulu, si kagu va hia kenu lani gamu koari na hiama. 5 Ele vizata vagi e 
Zihova sa mia Tamasa koari doduru mia butubutu Izireli sa butubutu Livae, pude 
nabulu nia pa tinavete hiama si Asa ninae rane ka rane. 


6 Be keke tie Livae si hiva mae koa pa keke vasileana pa popoa Izireli, meke la koasa 
vasina hopena tana vinahesina e Zihova sapu ta vizatana koa Sa, 7 meke la nabulu 
nia sa se Zihova sa nana Tamasa, si boka somana koari na hiama koasa butubutu 
Livae pu koa tavetavete vasina si asa. 8 Kaqu vagi hinia koari na ginani kekenono 
gua tugo pu vagi ri kaiqa hiama pule vasina; meke sari na poata saripu poni nia ri 
nana tatamana soti, si kaqu va naqiti vekoi sa. 


Vina Balaudi ri na Tinavete Kaleadi 

9 Pana kamoa gamu sa popoa sapu kaqu ponini gamu e Zihova sa mia Tamasa, si 
mi lopu luli sari na tinavete kaleadi hola tadi na tie huporo pu koadi vasina. 10 Lopu 
kaqu va vukivukihi ni gamu pa nika sari na mia koburu koari na mia hope. Mi 
lopu tavetavete potana, babe hata ia sa tinokae koari na tomate, babe vakuvakutae, 
11 þabe kaiqa toņa pude va okoro tie meke taveti, meke sabusabukae pude nanasi sari 
na magomago tadi pu matedi. 12 Ura hakohako sisigitini e Zihova sa mia Tamasa, sari 
na tie pu taveti sari na tinitona kaleadi hola gugua arini. Koa gua koari na tinavete 
kaleadi arini, si kaqu hadu va taloa va kenue i e Zihova pa popoa, sari na butubutu 
tie pa kenu mia koasa mia inene. 13 Kaqu na tie ta rupaha mia si gamu pa kenuna e 
Zihova,” gua se Mosese. 


Sa Vina Tatara pude Garunu Mae nia si Keke Poropita sapu Gugua e Mosese 


14 Beto asa si zama se Mosese, “Koasa popoa sapu kaqu la koa ia gamu, si hoke va 
avosi na luli rina tie sari na tie korokorotae na tie donodono va kenue. Ba gamu si 
lopu tava malumu koe Zihova sa mia Tamasa pude tavete gua asa. 15 Ba kaqu va turua 
e Zihova sa mia Tamasa si keke poropita gugua arau pa korapana sa mia butubutu 
soti meke kaqu avosia gamu si asa. 


16 Ura asa sapu tepa ia gamu koe Zihova sa mia Tamasa pa toqere Saenai, koasa 
rane sapu varigara gamu meke zama guahe si gamu: ‘Lopu hiva avoso pulea gami sa 
mamalainina e Zihova sa mami Tamasa meke dogoro pulea sa nika lavata, ura hako 
mate nia mami.’ 17 Meke zama mae koa rau se Zihova, ‘Gua sapu zama nia rini koa 
Rau si leana mo. 18 Kaqu garunu la nia Rau koa rini si keke poropita kekenono gua 
agoi, sapu mae guana koari na dia tinoni soti meke kaqu totozi nia Rau koa sa sapu 
gua kote zama nia sa, meke kaqu tozi koari na tinoni sari doduru gua pu zamani 
Rau koasa.” 19 Kaqu zama pa pozaqu Rau si asa meke kaqu va kilasia Rau sa tie sapu 
korona va tabea si asa.” 20 Ba be keke poropita si hiva tozia si keke inavoso pa pozaqu 
Rau, ba lopu tozi nia Rau pude tavete gua asa, si garona pude kaqu tava mate si asa. 
Kekenono gua tugo si asa pu zama pa pozadi ri kaiqa tamasa kokohadi.’ 


21 Kote balabala si gamu, sapu vegua meke kote boka tozi vura nia gamu sapu lopu 
maena koe Zihova sa inavoso asa. 22 Be keke poropita si zama pa korapa pozana e 
Zihova, meke lopu gorevura sapu gua zama nia sa, si lopu mae guana koe Zihova si 
asa, ke ta gilana mo sapu na zama mo pa nana niniranira soti sa poropita asa, ke mi 
lopu matagutu nia.” 

19 


Sari na Vasileana pude Govete La sari Tie Va Mate Tie 
(Ninaedi rina Tinoni 35:9-28; Zosua 20:1-9) 

1 Pana va matei e Zihova sa mia Tamasa sari na tinoni meke ponini gamu sari na 
dia popoa, meke pana vagi gamu sari na vasidi arini, 23 si mi paqaha neta ia sa 
popoa tadi na tie Izireli, meke koari hopeke ka neta si mi vizatia keke vasileana pa 
kokorapana koari hopeke popoa arini. Meke be va mate tie si keke tie, si lopu sana 
kaqu govete kamoa sa tie hie si keke koari ka neta vasileana sara pude boka tava sare 
nana. 4 Be keke tie si va mate hola ia si keke tie sapu lopu kana ia sa, si kaqu govete 
la koa koari keke ri na vasileana sara si asa, pude ta harupu nana. ë Kekenono sapu 
guahe: Be karua tie si la pa hiqohiqo meke maho va hoqaia si keke huda, meke unusu 
sa batuna sa maho, meke la raza koa keke ri karua, meke mate tonoto si asa, sa tie 
hie si boka govete la koa koari keke ri ka neta vasileana sara, pude ta harupu nana. 
6 Be guana kekeke mo sa vasileana nomana, si kote koa va seu sisigiti si asa, meke 
sa turanana sa tie mate sana, si kote tuture la tuqe vagia sa tie sapu va mate hola ia 
sa tie sana. Koasa nana binugoro si kaqu va matea sa sa tie sapu loke nana ginugua, 
sina mumudi tu si kote gilania sa, sapu lopu kana ia sa sa tie meke va mate hoboria 
sa. 7 Gua asa ke, tozini gamu rau pude mi vizata vata kalei sari ka neta vasileana 
nomadi. 

8 Ego, pana va nomaia e Zihova sa mia Tamasa sa mia kali popoa, gua sapu ele 
va tatara nia Sa koari na tiatamamia pukerane, meke poni gamu Sa sa doduruna sa 
pepeso sana, 9 si kaqu vizati gamu ka neta vasileana pule. Kagu poni gamu Sa sa 
doduruna sa pepeso asa, pana va tabei gamu sari doduru tinarae pu va tumatumaeni 
gamu rau pa rane ninoroi, sapu be tataru nia gamu se Zihova sa mia Tamasa, meke 
luli sari Nana vina tumatumae doduru totoso. 10 Mi taveti saripu gua hire pude lopu 
kaqu tava mate hoboro sari na tie, meke agoi ba lopu kaqu sea nia tugo sa minate 
tadirini, koasa popoa sapu ta poni nia gamu koe Zihova. 

11 Be keke tie si kukiti nia meke pequ aqa nia sa sa turanana meke va matea sa 
pa kinuhana, beto hoi si govete la si asa koa keke koari na vasileana sara pude ta 
kopue nana gua, 12 si pa ginugua sana, sari na koimata koasa nana vasileana soti, si 
kaqu garunu la nia tie si asa, meke la tuqe vagia. Kaqu turana la nia rini koari na 
turanana soti sa tie pu va matea sa, pude tubehe hobea meke kaqu tava mate si asa. 
13 Lopu tataru nia na taleoso nia gamu si asa; mamu va murimuri taloa hokaria sa 
tie va mate tie sana pa popoa Izireli, meke kaqu koa valeana si gamu. 


Lopu Rizui sari Voloso Tinago Pepeso 
14 Lopu kagu va rizui gamu sari na volosodi ri na tinago pepeso tadi na turanamia, 
sina sari na tie koadi pukerane si va turui sari na volosodi koari na pepeso sapu 
ponini gamu e Zihova sa mia Tamasa.” 


Guguadi rina Vina Sosode 

15 “Keke tie va sosode si lopu garona pude tozi va sosodea sa sinea tanisa sapu ta 
zutuna. Ba ta hivae karua babe neta pude va sosode valeania sapu hinokara tugo 
sa sinea tanisa keke tie ta zutuna.” 16 Be turu si keke tie va sosode seana meke zutu 
nia sea sa si keke tie, 17 ego, sari karua tie sapu somana nia sa vinari zamazamai si 
kaqu turu pa kenuna e Zihova, meke sari na tie varipitui meke sari na hiama saripu 
tavetavete pa totoso asa. 18 Sari na tie varipitui si kaqu viliti va hitekia sa ginugua 
hie, meke be ta gilana sapu kokoha sa vina sosode, sapu zutu kokoha nia sa sa tasina, 
19 si kaqu vagia sa sa vina kilasa sapu kekenono gua sapu kote vagia sa tie ta gilanana 

be hinokara sapu tavete sea si asa. Pa ginugua asa si boka vagi taloa koa gamu sa 
kinaleana. 20 Beto asa si kote avosia ri na tie sapu gua ta evana, meke kote matagutu 
si arini, meke loke tie kagu boka evana pulei sari na kinaleana gugua asa. 21 Koari na 
ginugua gua arini si namu loke tataru variva taleosae si kaqu ta dogoro koa gamu, ba 
na vinariva kilasi mo, tinoa pa tinoa, mata pa mata, livo pa livo, lima pa lima, meke 


nene pa nene, gua.”* 


20 


Guguana sa Vinaripera 

1 “Pana vura la si gamu meke la varipera koari na mia kana pa votiki butubutu, 
meke dogori gamu sari na totopili varipera na hose, meke gua tugo sa qeto minate 
lavata si soku holani gamu, si mi lopu matagutu ni si arini. E Zihova sa mia Tamasa 
sapu harupu gamu pa popoa Izipi, si koa somana koa gamu. 2 Sipu lopu ele podalae 
varipera si gamu, si kaqu mae pa kekenu sa hiama meke zama koasa qeto minate, 
3 ‘Gamu na tie Izireli, mi va avoso mae! Ninoroi si kaqu la pa vinaripera si gamu. 
Lopu kaqu matagutuni gamu sari na mia kana, babe holoqoru na govete si gamu. 
4 Ura e Zihova sa mia Tamasa si kaqu somana atu koa gamu, meke kaqu ponia Sa koa 
gamu sa minatagara,' gua. 

5 Meke kagu zama la koa sa qeto minate sari na koimata varipera, ‘Esei gamu tani 
si tige kuria sa nana vetu meke lopu ele tava madi? Be gua asa, si kagu pule la pa 
nana vetu si asa. Meke gua meke mate si asa pa vinaripera, meke keke votiki tie si 
kagu va madia sa vetu. $ Esei gamu tani si tige letea sa nana inuma vaeni, meke 
lopu ele vagi totoso pude paketi vuana? Be gua asa, si kagu pule la pa nana vetu si 
asa. Meke gua meke mate si asa pa vinaripera, meke votiki tie tu kote paketi sari na 
vuana. 7 Esei gamu tani si tige veko pinirovetu, pude kaqu varihaba. Be gua asa, si 
kagu pule la pa nana vetu si asa. Meke gua meke mate si asa pa vinaripera, meke 
keke votiki tie tu haba ia sa barikalege sapu tige ta veko pinirovetuna,' gua. 

8 Beto asa, si kagu zama gua tugo he koari na tie sari na koimata tadi na tie varipera, 
‘Esei gamu tani sapu ta duana ziziziri va kaleana pa minatagutu? Be gua asa, si mani 
pule la pa nana vetu si asa. Meke gua meke va tarazuzui pule sa si kaiga,' gua. 
9 Pana beto zama koa sa geto minate sari na koimata varipera, si kagu ta vizata sari 
na koimata tadi hopeke pukuna. 

10 Pana la rapata si gamu koasa vasileana nomana; kekenu si kagu ponini totoso 
gamu sari na tie pude tepa ia sa binule koa gamu. 11 Be tukeli rini sari na sasada 
bara meke va egoa rini sa binule koa gamu, si kaqu ta evaņae na mia pinausu si 
arini, meke kagu tavetavete va ninira si arini koa gamu. 12 Ba be lopu tepa ia ri na 
tie koasa vasileana nomana sana sa binule koa gamu, ba hiva varipera si arini, si kaqu 
vari likohae ni ri na mia tie varipera si arini. 13 Meke pana va kilasa vatua e Zihova 
sa mia Tamasa sa vasileana nomana sana, si mamu va mate betoi sari doduru tie 
vasina. 14 Kote boka vagi betoi gamu sari na koburu na barikaleqe, sari na bulumakao, 
meke doduru likakalae pule koasa vasileana nomana. Kote boka vagi betoi gamu sari 
doduru likakalae tadi na mia kana, saripu ponini gamu e Zihova. 15 Gua tugo asa si 
kaqu tavetia gamu koari na vasileana nomadi saripu koa va seu sisigiti koari na popoa 
sapu kaqu la koai gamu. 

16 Ba pana varipera meke vagi gamu sari na vasileana nomadi saripu ponini gamu 
e Zihova sa mia Tamasa pude na mia tinago soti, si mamu va mate betoi gamu sari 
doduru tie. 17 Sari na tinoni pa popoa hire si kaqu va mate betoi gamu: sari na tie 
Hitaiti, Amoraiti, Kenanaiti, Perizaiti, Hivaiti, meke Zebusaiti. Arini sari na tie na 

popoa saripu garununi gamu e Zihova pude va matei na huara va inete betoi gamu. 
18 Meke be lopu gua si kagu va tumatumaeni gamu rini sari na dia tinavete pu hoke 
taveti rini koari na dia tamasa kokohadi. Meke pana taveti gamu sari na tinavete 
kaleadi sisigiti gua arini, si kote sea ni gamu sari na tinarae te Zihova sa mia Tamasa. 

19 Pana varipera si gamu, meke be seunae hola koa vari likohae nia gamu si keke 
vasileana nomana, meke podeke sisigitia gamu pude vagia, lopu kagu mahoi gamu 
sari na huda pu hoke ari vuadi, sina lopu na mia kana si arini. Ba na gemi ginani si 
arini pude henai. 20 Ba sari na votiki huda pu lopu hoke ta hena vuadi si kagu mahoi 


gamu, mamu tavetaveteni koasa mia vinaripera, osolae vagia gamu sa vasileana 
nomana sana. 


21 


Tie Lopu Ta Gilana Nana Minate 

1 Be dogoria gamu si keke tie matena pa korapana keke inuma koasa popoa sapu 
kaqu ponini gamu e Zihova sa mia Tamasa, meke lopu gilania gamu sapu esei va 
matea si asa, ? sari na mia koimata meke sari na tie varipitui si kaqu la pada ia sa 
vasina asa podalae koasa vasina ta dogoro sa tinina, meke kamo la gua koari na 
vasileana pu hopeke koa tata vasina. 3 Meke sari na koimata koasa vasileana, pu 
tata koasa vasina ta dogoro sa tinina sa tie matena, si kaqu vizatia si keke bulumakao 
mamagota vaqurana, sapu lopu ele tavetavete nia ri na tie pa tinavete. 4 Kaqu turana 
gore la nia rini si asa koasa vasina tata koa keke tototolo kolo sapu lopu hite ari 
popana, meke pepeso sapu lopu hite ta gelina babe ta letena, meke vasina tu si kaqu 
liloho notoa rini ruana. > Sari na hiama koasa butubutu Livae si kaqu la tugo vasina, 
sina ta vizata si arini koe Zihova pude nabulu nia meke zama vura nia sa tinamanae 
pa pozana e Zihova sa mia Tamasa, meke pude vilasia pa tinarae gua sapu evania rina 
tie koasa ninovanovala meke na vinaritokei. 6 Sari doduru koimata saripu mae guadi 
koari na vasileana, sapu tata sisigiti koasa vasina ta dogoro sa tie tava matena, si kaqu 
mae meke pezaku va via i limadia panaulu, koasa ruana sa bulumakao bakorana, 
7 meke kagu zama guahe: ‘Lopu gami va matea sa tie, meke lopu gilania tugo gami 
sapu esei va matea si asa. 8 Ke, Zihova Mu taleosoni sari na Mua tinoni Izireli, saripu 
ele harupi Goi pa popoa Izipi. Mu taleosoni gami, Mamu lopu zutu gami meke va 
kilasa gami Goi koasa vina matena sa tie sapu loke nana ginugua sea hie,’ gua. 9 Meke 
koa gua sapu evania gamu sapu gua si tonoto pa dinono te Zihova, si lopu kaqu ta 
zutu nia gamu sa minate hie. 


Guguadi ri na Barikaleqe Ta Pusidi pa Vinaripera 

10 Pana poni gamu e Zihova sa mia Tamasa sa minataqara pa vinaripera meke vagi 
gamu si kaiqa tie ta pusidi, 1t meke be dogoria keke tie koa gamu si keke vineki 
tolavaena sapu somanae koarini meke okoro hiva haba ia sa, 12 si mani turana la nia 
pa nana vetu, mani tozi nia pude neri va herodalo ia batuna vasina meke pakoi tugo 
visuvisu pa kakarutu limana. 13 Mani hobei tugo sari nana poko meke kaqu koa si 
asa pa vetu koasa tie pu hiva haba ia meke kaqu kaboi sa sari tiatamana pa keke 
sidara; meke pana hokoto sapu gua asa si kaqu haba ia sa tie si asa. 14 Mumudi, be 
lopu hiva nia sa tie si asa, si kaqu vata rupahia sa meke va taloa ia sa si asa pude la 
pa vasina sapu hiva nia sa barikaleqe. Lopu kaqu va pinausu ia pude na barikaleqe 
tavetavete, babe holuholu nia sa si asa koa ke votiki tie, sina ele va kurekurea sa si 


asa. 
Guguana sa Tinago tanisa Koreo Podo Kenuna 

15 Be keke tie si karua nana barikaleqe, meke podoi ri karua sari hopeke tudia 

koreo, ba sa koreo podo kenuna si lopu tuna sa barikaleqe sapu ta tatarue hola koasa 

dia palabatu. 16 Ego, pana va hia ia sa palabatu sa nana tinago koari nana koburu, 
si lopu kagu tomo rua ia sa koasa tuna sa barikalege sapu tataru sisigiti nia sa, sa 
hinia sapu sa nana tinago sapu tanisa tuna kenuna sa barikalege pu lopu tataru nia 
sa. 17 Kaqu tomo rua ia sa sa nana tinago gua sapu padana sa hinia tanisa tuna koreo 
kenuna meke ponia sa koasa tuna sa barikaleqe sapu lopu tataru sisigiti nia sa. Sa 
tuna kenuna si na vina gilagilana sa niniranira tanisa tamana, meke sa hinia tanisa 
tuna kenuna si tanisa tugo. 


Guguana sa Tuna Koreo Va Karikari 
18 Be guana tagoa keke tie si keke tuna koreo sapu va gugue na va karikari. Lopu 
hiva va tabei sa sari tiatamana. Be va kilasia ri ba lopu hoke avosi sa. 19 Kagu turana 
la nia ri tiatamana si asa koari na koimata koasa vasileana vasina koa sa, meke va 
turua pa kenudia pude turu pa vinaripitui. 20 Kaqu zama sari na tiatamana koa rini, 
‘Sa tumami koreo hie si va gugue na va karikari meke korona va tabe gami sa. Na tie 
doa, meke na tie naponapo si asa.’ 21 Meke sipu avosia rina tie pa vasileana sapu gua 
asa si kaqu gona va mate nia patu rini si asa, pude kaqu murimuri taloa sa kinaleana 
asa. Meke kaqu avosia ri doduru tie Izireli sapu ta evana meke kagu matagutu si 
arini. 
Kaiqa Tinarae Pule 
22 Be keke tie si seke tinarae meke hugi va matea rini koa keke dedegere huda, 23 si 
lopu kagu koa hola sa tie hugina pa dedegere kamoa boni si asa. Ba kaqu ta pomunae 
koasa rane tugo asa, sina sa tie sapu tava sigoto gua asa si ta levei koe Tamasa. Mi 
lopu va boni nia koasa tie ta leveina sa pepeso sapu Zihova sa mia Tamasa si ponini 


gamu pude tagoa.” 


22, 

1 Be dogoria goi si keke bulumakao babe keke sipi tanisa keke tie Izireli turanamu 
sapu muliunu, si mamu galagala nia, mamu turana pule la nia koasa tie ari nana.” 
2 Ba be sa tie pu ari nana si lopu koa tata, ba be lopu gilania goi sa tie pu ari nana, 
si mamu vagia goi, mamu turaņa la nia pa mua vetu. Pana mae hata ia sa tie pu ari 
nana si asa, si mamu vala nia goi koasa si asa. 3 Mamu tavete kekenono gunia tugo 
asa, be dogoria goi si keke don'ki, keke poko gele, babe keke toņa pule tanisa keke 
tie Izireli sapu muliunu. “Be dogoria goi si keke don'ki babe keke bulumakao tanisa 
keke tie Izireli si hoqa turana pinaleke mamata pa sirana, si mamu toka nia pude va 
turu pulea. 5 Sari na barikaleqe si lopu kaqu va sagei sari na poko tadi tie, meke sari 
na tie ba lopu kaqu va sagei sari na poko tadi barikaleqe. Se Zihova sa mia Tamasa 
si lopu qetuni sari na tie pu tavete gua asa. 

6 Be ta evaņa sapu dogoria goi si keke vori kurukuru tapuru pa batuna keke huda 
babe pa pepeso, meke korapa opoi sa tinadia sari na vovoto babe sari na tuna, si 
mamu lopu vagia sa tinadia be guana vagi goi sari na tuna. 7 Kote boka vagi goi 
sari na tuna kurukuru, ba kaqu va tapuru taloa ia goi sa tinadia, meke kaqu koa va 
seunae na mamutu sa mua tinoa. 

8 Pana kuria goi sa mua vetu vaqura, si kaqu va balau pude mamu tavete nia 
barabara goi pa hukihukirina sa vari likohaena sa batu vetu, meke lopu kaqu ta zutu 
nia goi, be hoqa vasina si keke tie meke mate. 

9 Lopu kagu lete variheni ni goi koasa mua inuma vaeni sari kaiqa linetelete pule; 
be gua asa, si lopu kaqu tava malumu pude vagi goi vuadi sari na vaeni meke kaiqa 
linetelete pule.” 

10 Lopu pusi varigara nia si keke bulumakao meke keke don'ki pude geli va 
malohoria sa pepeso. 
11 Lopu va sagea sa poko sapu ta piti turanae vulu meke na lineni. 


12 Kagu pitini vina sari gamu sari ka made hukihukiridi ri na mia poko. * 


Guguana sa Kinoa Tamaloana 

13 Be keke tie si haba ia sa si keke vineki, meke mumudi si lopu hiva nia pule sa 
si asa. 14 Ke zutu kokoha nia sa si asa; zutu nia sa, na ele enene hoborona meke koa 
turana tie, sipu lopu ele haba ia sa gua. 

15 Be ta evana sapu gua asa, si kaqu paleke la vina sosode sari na tiatamana sa 
vineki koari na koimata tanisa vasileana sana, pude va sosodea sapu viana sa tudia 
vineki totoso varihaba si asa, meke kaqu va dogoro nia koarini sa poko ivara teqe 
pa bonina sa rane varihaba. 16 Meke kaqu zama la koa rini sa tamana sa vineki, ‘Ele 
ponia rau koasa tie hie sa tuqu vineki pude haba ia, meke lopu hiva nia sa kamahire 
si asa. 17 Namu kokohana sa zinutu sapu zutu nia sa koasa. Zama si asa sapu enene 
hoborona sa vineki, sipu lopu ele haba ia sa gua. Ba hie sa mami vina sosode sapu 
lopu enene hoborona sa tumami vineki hie; mi dogoria koasa poko ivara teqe keoro 
sa vina sosode tana tamaloana hie!” 18 Meke sipu dogoria rini si kaqu tuqe vagia ri 
na koimatana sa vasileana sana sa loana sa barikaleqe meke komitia. 19 Meke kaqu 
va tabara nia keke gogoto poata siliva sa sa vinaripitui, meke ponia sa poata koasa 
tamana sa vineki, sina ele va ene hoboria sa tie hie, sa kinurekurena sa vineki Izireli. 
Meke lopu kaqu luara pania sa sa barikaleqe pa vinariluari pa doduruna sa dia tinoa. 

20 Ba be sa tinazutuna si hinokara, meke loke vina sosode, sapu lopu enene 
hoborona sa vineki, 21 si kaqu mae turana vura nia rini si asa pa sadana sa vetu 
tanisa tamana, meke kaqu gona va mate nia patu ri na tie pa nana vasileana si asa. 
Ura va kurekurei sa sari doduru turanana sipu enene hoboro paki nana, totoso korapa 
koa pa vetu tanisa tamana si asa, meke lopu ele varihaba si asa. Pa sirana gua asa si 
kote boka tava murimuri palae sa kinaleana hie. 

22 Be keke tie si eko turania sa barikaleqe tanisa votiki tie meke ta poho si arini, si 
kaqu tava mate beto sari karua. Pa sirana gua asa si kaqu tava murimuri palae sa 


kinaleana asa.” l l a RSN 
23 Be keke tie koasa vasileana si eko turania si keke vineki sapu ele ta veko 


pinirovetuna koa keke tie meke ta poho, ?4 si kaqu turana lani gamu pa sadana sa 
vasileana nomana, meke gona va mate betoni patu si arini. Tava mate sa vineki sina 
lopu gagaemana hata tinokae si asa. Koanana mo pa korapa vasileana nomana si asa 
meke kote boka ta avoso nana mo. Sa tie si kaqu tava mate tugo sina eko turania sa sa 
vineki sapu ele ta veko pinirovetu vekona. Pa sirana gua asa, si kaqu tava murimuri 
palae sa kinaleana pa kinoa tie. 

25 Be vura la pa sadana sa popoa si keke tie, meke tuqe ososo nia sa si keke vineki, 
sapu ele ta veko pinirovetuna koa keke tie; ego, sa tie mo si kaqu tava mate, 26 þa lopu 
sa vineki, sina lopu tavetia sa si keke sinea sapu padana pude kaqu tava mate si asa. 
Sa tinazutu asa, si tata kekenono gua tugo, pana sekea keke tie sa turanana, meke va 
matea sa si asa, ?7 ura sa tie si tuqe ososo nia si keke vineki sapu ele ta pinirovetu 
vekona pude eko turania pa sadana sa vasileana, meke gagaemana hata tinokae tugo 
sa vineki, ba namu loke tie toka nia. 

28 Ego, be keke tie si ta poho sapu tuqe ososo nia si keke vineki, sapu lopu ta 
pinirovetu vekona,” 29 kaqu here nia lima navulu puta poata siliva sa sa tamana 
sa vineki koasa hinoluna; meke kaqu ta evaņae nana barikaleqe si asa, sina ososo 
nia sa pude va qetu pule nia. Meke lopu kaqu luara pania sa pa doduru dia tinoa. 

30 Loke tie si kagu eko turania babe haba ia sa barikalege tanisa tamana soti, ura 
kote va kurekurea sa sa tamana.” 


23 


Sari na Tie pu Lopu Kagu Somana pa Puku Tie te Zihova 

1 Loke tie ta puzalana babe ta magu palae totona si kagu koa somanae koari na 
tinoni te Zihova. 2 Loke tie sapu podo hoboro pa sirana” babe podo gore mae koasa 
tie gua asa si kaqu koa somanae koari na tinoni te Zihova, be kamoa ka manege 
puta sinage, ba lopu kaqu somanae tugo koari na tinoni te Zihova. 3 Loke tie Amoni 
babe Moabi babe kaiqa pule tutidia, be kamoa ka manege puta sinage, ba lopu kaqu 
somanae koari na tinoni te Zihova.” 4 Ura lopu galagalani gamu rini pude poni gamu 
ginani na kolo, koasa mia inene sipu taluarae si gamu pa popoa Izipi; meke tabaria 
tu rini se Belami sa tuna koreo e Beoro, koasa vasileana lavata pa Petoro pa popoa 
Mesopotemia pude leveni gamu.” 5 Ba korona avosia e Zihova sa mia Tamasa se 
Belami, ba iliri nia tinamanae tu Sa sa tinalevei, ura tataru va sisigitini gamu Sa. 
6 Namu lopu kaqu toka ni gamu sari na butubutu hire pude koa valeana babe vata 
evanae ni na mia baere si arini ninae rane ka rane. 7 Lopu kagu etuli na va kari 
gamu sari na tinoni Edomu. Na turanamia mo si arini, meke gua tugo sari na tinoni 
pa popoa Izipi. Ura koa gua mo na tie karokarovo mia pa dia popoa si gamu. ê Sari na 
dia pinodopodo podalae koasa vina neta sinage meke hola la, si boka koa somanae 
koari na tinoni te Zihova. 


Loke Boni si Kaqu Koa koari na Tie 

9 Pana koa varigara pa keke vasina si gamu pa totoso varipera si lopu kaqu va 
malumia gamu keketona pude va boni puleni gamu pa dinono te Zihova. 10 Be va 
kolo hola sa tie pa nana pinutagita pana boni, meke boni si asa, si kaqu vura taloa 
si asa pa sadana sa vasina koa varigara gamu meke kaqu koa paki vasina. 11 Pana 
veluvelu si kaqu huve va via si asa, meke pa totoso lodu rimata si kaqu pule mae 
vasina koa varigara gamu si asa. 

12 Kaqu koa nana si keke vasina, pa sadana sa vasina sapu koa varigara gamu, 
vasina si boka la turu vale si gamu. 13 Kaqu palekia goi si keke huda tava nagona, 
meke pana hiva turu vale goi si mamu gelia si keke pou, beto asa si mamu tamunia. 
14 Mamu kopu nia pude via sa vasina koa varigara gamu, ura na madina si asa. Se 
Zihova sa mia Tamasa si korapa koa somanae koa gamu koasa vasina asa, meke 
korapa kopuni gamu Sa. Kaqu va kilasi Sa sari na mia kana meke poni gamu sa 
minataqara. Lopu va boni puleni gamu koa keke hahanana kaleana, pude gua asa si 
kote hiva luara pani gamu Zihova si gamu. 


Kaiqa Tinarae Pule 

15 Be govete atu koa gamu si keke pinausu tanisa nana palabatu pude ta kopue nana 
gua, si mi lopu garunu pule nia. 16 Kaqu koa si asa koa keke rina mia vasileana sapu 
vizatia sa. Lopu kagu nonovalia gamu si asa. 

17 Loke tie, barikaleqe, babe vineki Izireli si tava malumu pude holuholuni tinidia 
pude vagi poata koasa inokoro sea pa zelepade tadi na tamasa huporo.” 18 Meke loke 
poata sapu ta vagi koasa sirana gua asa, si kaqu ta paleke la pa korapa Zelepade te 
Zihova sa mia Tamasa, pude va gorevura ia si keke vina tatara nabuna. Hakohako ni 

e Zihova sa mia Tamasa sari na hahanana vagi poata koasa tinavete inokoro sea pa 
vinahesi beku. 

19 Pana ponia poata babe ginani babe kaiqa toņa goi si keke tie Izireli turanamu, 
si lopu tepa tomo nia goi gua sapu ele ta poni nia sa koa goi.” 20 Koasa tie karovona 
tu si kote boka tepa nia goi pude tomoa gua sapu poni nia goi koasa, ba lopu koasa 
tie Izireli sapu ponia goi. Kaqu lulia gamu sa tinarae hie, meke kaqu koa tamanae si 
gamu koe Zihova sa mia Tamasa koari doduru mia tinavete koa sa popoa sapu kaqu 
la koa ia gamu. 

21 Pana va tatara si gamu koe Zihova sa mia Tamasa, si mamu tavete gua sapu ele 
va tatara ni gamu; meke kaqu kopuni gamu Sa koari na mia vina tatara. Be lopu 
taveti gamu, si na mia sinea si asa.” 22 Be lopu va tatara si gamu koe Zihova si lopu 
kagu evania gamu sa sinea. 23 Ba be va tatara si goi pa mua hiniva soti, si mu va 
balau; mamu tavetia si asa. 

24 Pana enea goi sa sirana sapu la gua pa korapa inuma vaeni tadi na turanamia, 
si boka vagi meke henai gua sapu bokaia goi, ba lopu kaqu voi i goi si kaiqa pa mua 
vovoina meke paleke taloani. 25 Pana enea goi si keke sirana sapu la gua pa korapa 
inuma huiti tadi kaiqa tie, si boka rarusu vagi goi si kaiqa vua huiti pa limamu; 
mamu henai gua sapu bokaia goi, ba lopu kaqu kotoa goi pa kotokotoana sa nana 
inuma huiti. 


24 


Sa Vinari Luari meke Vinari Haba Pule ZA ji ji 
1 Be varihaba si keke tie meke mudina sa nana vinarihaba si lopu getu nia sa sa 


nana barikalege, sina kaiga tona si taveti sa sapu variva kurekuredi koasa; ke kubere 
la nia sa koasa si keke pepa vinariluari, meke la vala nia sa koasa, meke hitu taloa 
nia sa pa nana vetu si asa.” 2 Meke pa mudina sipu taluarae si asa koasa nana vetu 
si la vagi hobea pule sa barikalege hie si keke tie meke ta evanae na loana pule sa 
tie hie sa barikalege sana. 3 Beto asa si lopu hiva nia pule sa palabatu vina rua si 
asa, ke kuberia pule sa si keke pepa vinariluari meke la vala nia sa koasa barikalege 
hie, meke tige hitu taloa nia sa koasa nana vetu, babe guana mate sa nana palabatu 
vina rua hie. ? Be ta evana si keke koari karua ginugua hire, si lopu kagu haba pulea 
sa nana palabatu kekenu sa barikalege hie, sina kagu balabala ia sa sapu ele boni si 
asa pa dinono te Zihova. Ba be haba pulea sa si va maledere ia sa se Zihova, meke 
kote tavetia sa si keke sinea kaleana koasa popoa sapu ponini gamu Zihova sa mia 
Tamasa. 


Sari Kaiga Tinarae Pule 

5 Pana tige varihaba vaqura si keke koreo, si lopu kagu ta garunu la pude somana 
pa vinaripera babe va tupitia pa kaiqa tinavete si asa. Ba kaqu ta rupaha pa keke 
vuaheni doduruna si asa pude koa mo pa nana vasileana meke koa qetuqetu turania 
mo sa nana barikaleqe sapu tiqe haba ia sa. 

6 Pana vala nia goi si keketoņa koa ke tie si mamu lopu vagi sari karua patu 
munamunalana ginani tanisa pude na kinopuna sa nana gale koa goi, sina kote ta 
hena palae mo sa tinitona tavetaveteana ginani sapu boka toania sa tatamana. 

7 Be ta poho si keke tie sapu korapa tuqe vagia si keke tie Izireli tasina meke vata 
evanae nia nana pinausu sa babe holuholu nia sa, si garona pude kaqu tava mate si 
asa. Pa sirana gua mo asa si kaqu boka tava beto sa kinaleana asa.” 

8 Pana raza gamu sa minoho popoqu si mamu kopu sisigiti nia pude va tabei sapu 
gua zamani gamu na va tumatumaeni gamu rina hiama pa butubutu Livae, kaqu luli 

va hiteki gamu gua sapu ele zama la nia rau koa rini.” 9 Mi balabala pulea sapu gua 
evania e Zihova sa mia Tamasa koe Miriami koasa mia inene pa mudina sipu ele 
taluarae pa popoa Izipi si gamu.” 

10 Pana vala nia goi si keketona koa ke tie, si mu lopu nuquru la pa nana vetu pude 
vagia sa poko sapu korapa hiva vatu nia sa pude na kinopuna sa nana gale koa goi.” 
11 Kaqu aqa mo pa sada si goi, meke telena kaqu paleke vatu nia koa goi si asa. 12 Be 
na tie habahualana si asa, si mu lopu va hola nia keke boni sa nana tinitona vina 
sosodena sa gale koa goi. 13 Totoso lodu rimata si mamu va pulea sa nana koti pude 
ni va sagea meke puta nia. Beto hoi si kote zama leana nigo sa, meke kaqu qetu nigo 
e Zihova sa mua Tamasa si goi. 

14 Mu lopu nonovalia goi si keke nabulu ta tabarana sapu habahualana na 
malanana, babe keke tasimu babe na tie karovona pu koa turana gamu pa mia 
vasileana.” 15 Koari hopeke rane si mamu tabaria sa nana rane tavetavete sipu lopu 
ele lodu sa rimata. Ura na habahuala si asa, ke ta hivae hola koasa sa poata, pude 
meke mani kebokebo nigo sa koe Zihova, meke ta evanae sea si goi. 

16 Sari na tiatamadia rina koburu si lopu kaqu tava mate koari na sinea tadi na 
tudia meke sari na tudia ba lopu kaqu tava mate koari na sinea tadi na tiatamadia. 


Ba hopeke tie si kaqu tava mate koari nana sinea sapu tavete sotia sa telena.” 

17 Mu lopu nonovali goi sari na tie karovodi meke sari na tie eapadi, mu lopu vagia 
sa koti tanisa nabonaboko meke hobe nia koasa mua gale.” 18 Mi balabala ia sapu 
na pinausu mia si gamu pa popoa Izipi, meke vata rupaha gamu e Zihova sa mia 
Tamasa, gua asa ke ponini gamu rau sa tinarae hie. 

19 Pana paleke varigarani gamu sari na mia iqoso huiti saripu ta pusidi, meke ta 
muliņae si kaiqa iqoso pa mudimia si mu lopu kekere pule la vagi, ba mi veko valani 
koari na tie karovodi, na eapadi, meke na tie nabonabokodi pude di vagi, pude boka 
mana nigo e Zihova si goi koari na tinavete pa limamu.* 20 Pana zoru va hogai goi 
sari na vuana sa huda olive, si mu lopu zoru karua totoso ia. Ba mi vekoi si kaiqa tadi 
na tie karovodi, na tie eapadi, meke na tie nabonabokodi. 21 Pana paleke varigarani 
gamu sari na vua vaeni koari na mia inuma vaeni, si mu lopu kekere pule la i sari 
na vaeni pa vina rua totoso. Veko vala i koari na tie karovodi, na tie eapadi, meke 
na tie nabonabokodi saripu koa hola pa mudimia. 22 Mi balabala ia sapu gamu ba na 
pinausu mia mo pa popoa Izipi. Gua asa ke tozini gamu rau pude tavetia sapu gua 


asa. 
25 


1 Be karua tie si vari nominomie, meke ta turana la pa vinaripitui koasa tie varipitui 
pude vilasa poni sa ginugua asa. Meke ta tozi vurae sapu keke ri kara si hinokara 
meke sapu keke si kokoha, gua. 2 Meke be ta garunu pude ta seke sa tie sapu kokoha, 
meke va eko oporapahia sa tie varipitui si asa, meke va seke nia sa si asa koa ke nana 
tie. Sa sinokuna sa sineke si koa gua mo koasa sinea sapu tavetia sa. 3 Kote boka 
sekea ka made navulu puta sineke, ba lopu hola la, be sari na sineke si hola nia sapu 
ele ta vala si kote ta dono va kari koari na tie si asa.” 

4 Mu lopu pusi kumuhia sa nuzuna sa bulumakao totoso neti sa kapudi sari na 
huiti.” * 

Sa Tinavete Vina Leana tanisa Turanana, sa Tie Matena 

5 Be koa varigara sari na tamatasi, meke keke koari kasa si loke tuna koreo meke 
mate. Ke sa nabokona sa si lopu kaqu haba ia sa si keke tie votikaena koa keke votiki 
tatamana. Ba sa tasina mo sa loana si kaqu vagia sa meke haba ia, pude va gorevura 
i sari na tinavete tana roana koasa.” 6 Meke sa tudia koreo kenuna sapu podoa sa 
si kaqu vagi hobea sa pozana sapu mate, pude lopu kaqu ta busa palae pa Izireli sa 
pozana. 7 Babe lopu hiva haba ia sa tasina sa palabatu sapu mate si asa, si kaqu la 
koari na koimata pa sadana sa vasileana nomana si asa meke zama, ‘Sa tasina sa qua 
palabatu si korona va gorevura i sari na tinavete tana roana koa rau meke gua tugo 
koasa butubutu Izireli, gua.” 8 Meke kaqu tiokia rina koimata koasa vasileana si asa, 
meke zama ia, meke be korona hiva haba ia tugo gua si asa, ’ si kagu ene tata la ia sa 
barikalege tanisa tasina pu mate si asa, pa kenudia meke unusu va taloa ia sa nana 
sadolo, meke loroa sa sa isumatana, meke zama, ‘Guahe sapu kaqu ta evana koasa tie 
sapu korona hodaia sa pinodopodo tanisa tasina,' gua. 10 Meke kagu ta gilana koasa 
butubutu Izireli sa nana tatamana, sapu ele ta unusu taloa sa sadolo. 11 Be karua tie 
si variperai, meke toka nia sa barikaleqe keke ri karua sapu sa loana, meke harupu 
tuqea sa barikaleqe hie sa kikikolona sa keke tie, 12 si lopu kaqu tataru nia gamu 
sa barikaleqe hie; ba mamu seke gomu pania limana. 13-14 Lopu kokoha pana padai 
gamu sari na pada mamata.” 15 Mamu pada va hinokari gamu padadi sari na pada 
mamata, pude kaqu gelenaena sa mia kinoa koasa popoa sapu ponini gamu e Zihova 
sa mia Tamasa. 16 Etuli na va kari e Zihova sari na tie kokoha gua arini. 


Tinarae pude Va Matei sari na Tie Amaleki 

17 Mi balabala pulea gua sapu tavetia ri na tinoni Amaleki“ koasa mia inene sipu 
taluarae mae gua pa popoa Izipi si gamu.” 18 Loke dia rinanerane na kinalavarae 
hinokara koe Tamasa, gua asa ke podalae rapatani tu rini pa mumudi sipu korapa 
nanaha na mabo meke va mate betoi rini sarini pu mazoporo beto pa dia inene. 19 Ke 
gua asa, pana poni gamu e Zihova sa mia Tamasa sa popoa, meke va sare gamu Sa si 
gamu doduru koari na mia kana, pu koa vari likohaeni gamu, si meke mi muliņae, 
mamu va mate betoi sari doduru tie Amaleki, pude loke tie kaqu balabala pulei si 
arini. Mi balabala valeana si gamu! 

Sari na Tinaraena sa Keke pa Manege 

1 Pana kamoa gamu sa popoa sapu ponini gamu e Zihova sa mia Tamasa pude 
tamugamu, meke koa vasina si gamu, 2? si mamu vagi sari kaiqa vua kenuna sa pepeso, 
saripu paketi gamu koasa popoa sapu ponini gamu e Zihova sa mia Tamasa, mamu voi 
i pa pili, mamu paleke lani koasa vasina vahesihesiana sapu kagu vizatia e Zihova.” 
3 Mu la koasa hiama sapu tavetavete koasa totoso asa, mamu la zama guahe: ‘Tozi 
vura nia rau ninoroi koe Zihova sa qua Tamasa sapu ele kamoa rau sa popoa sapu 
ele va tatara nia Sa koari na tiatamada pude tadigita,’ gua. 

4 Meke kaqu ade vagia sa sa pili meke veko gore la nia sa pa kenuna sa hope te 
Zihova sa mua Tamasa. 5 Beto asa si kaqu zama si goi pa kenuna e Zihova sa mua 
Tamasa, ‘Na tie Aramea sa tamaqu, na tie tetepe la mae, meke ari ka visavisa tinoni 
mo si gore la pa Izipi, meke la koa vasina osolae ta evaņae na butubutu lavata meke 
ninira hola na soku hola tugo. $ Ba nonovala gami ri na tinoni Izipi meke garunu 
ososoni gami rini pude tavetavete va ninira gua ri na pinausu. 7 Gua asa ke tepa la 
tinokae koe Zihova sa Tamasa tadi na tiatamamami si gami, meke avosi e Zihova sari 

na mamalaini mami, meke dogori Sa sari na mami tinasuna, na tinavete mamatadi 
meke sari na mami tinasigiti. $ Ke koasa lima heheda te Zihova sapu nadoria sa; meke 
pa hinologoru lavata, na tinavete variva magasadi, meke na vina gilagila si turana 
vurani gami sa pa popoa Izipi. 9 Meke turana maeni gami sa koasa vasina hie meke 
ponini gami sa sa popoa hie, na popoa masuruna sapu sokua na ginani na zipale. 
10 Ego, gua asa ke paleke maeni rau sari na vua kenuna sa pepeso sapu poni nau e 


Zihova.’ 
Mamu vekoa sa eqeqi pa kenuna e Zihova sa mia Tamasa, mamu todono pa kenuna 


Sa. 11 Meke gamu meke sari na mia tatamana, meke sari na tie Livae, meke sari na tie 
karovodi saripu koa paki koa gamu si kaqu qetuqetuni sari doduru likakalae saripu 
ponini gamu e Zihova sa mia Tamasa. 

12 Pana ele beto vekoi gamu sari na mia keke pa manege koari doduru mia vinagi pa 
vina neta vuaheni, sapu sa vuaheni sapu ta vagi sa keke pa manege, si mamu valani 
koa rina tie Livae, na tie karovodi saripu koa paki koa gamu, meke saripu eapadi, na 
nabonabokodi, pude madi henahena va dena si arini koari na mia vasileana.” 13 Beto 
asa, mamu zama guahe pa kenuna Zihova sa mia Tamasa: 'Ele va vura betoi gami 
pa mami vetu, meke valani gami koari na tie Livae, na tie karovodi, na tie eapadi, 
meke sari na naboko, sari doduru gua pu tozini gami Goi pude taveti. Namu lopu hite 
va kari gami sari na Mua zinama, meke lopu hite muliņi nia gami si keke koarini. 
14 Lopu hite hena ia gami sa keke pa manege, totoso besu si gami, babe va rizu taloai 
gami si kaiqa, totoso va bonibonie si gami, babe poni rau koari pu mate si kaiqa. 
Ele va tabego gami si Goi Zihova doduru gua pu ele tozini gami Goi. 15 Mamu dono 
gore mae pa manauru koasa Mua habotuana hopena, mamu manani sari na Mua 
tinoni Izireli, meke sa popoa sapu ele tava tatarana meke ponini gami Goi, koasa 
Mua zinama tokotokoro koari na tiatamamami, sapu sa popoa masuruna sapu sokua 
na ginani na zipale,' gua. 


Va Tabei sari na Tinarae tẹ Zihova , , , , 
16 Pa rane ninoroi si tozini gamu e Zihova sa mia Tamasa pude mi va tabei sari 


doduru Nana tinarae. Ke mamu kopuni na va tabei si arini pa doduru bulomia, meke 
pa doduru maqomaqo mia. 17 Pa rane ninoroi si gilana va sosodea gamu se Zihova 
sa mia Tamasa, meke kagu ene pa Nana sirana si gamu, meke kagu kopuni sari Nana 
zinama na tinarae, meke kaqu va tabea gamu si Asa. 18 Meke pa rane ninoroi si 
zama nia e Zihova sapu gamu sari Nana tie soti, guana Nana tinago gua sapu ele 
va tatara nia Sa, meke kaqu kopuni gamu sari doduru Nana tinarae.” 19 Meke kagu 
ovulu sageni gamu e Zihova, meke ululu hola ni gamu sari doduru butubutu saripu 
taveti Sa pa vinahesi koasa pozana Sa, meke kaqu na tie madi mia koe Zihova sa mia 
Tamasa si gamu, gua tugo sapu ele va tatara nia Sa koa gamu.” 

Tinarae te Tamasa Ta Kubere koari na Patu , o , , 
1 Mosese meke sari na koimata pa Izireli si zama koari na tinoni, “Mi va tabei 


gamu doduru sari na vina tumatumae pu va tumatumaeni gamu rau pa rane ninoroi. 
2-4 Meke sipu karovia gamu sa Ovuku Zodani, meke ele nuquria gamu sa popoa 
masuruna sapu sokua na ginani na zipale, sapu va tatara nia e Zihova, sa Tamasa tadi 
na tiatamamia pukerane; meke sipu ele nuquria gamu sa popoa sapu kaqu ponini 
gamu e Zihova sa mia Tamasa, si mi varihakehakei ni gamu si kaiqa patu lavata pa 
toqere Ebali, mamu tiqe va napiti nia palasita; mi kuberi vasina sari doduru tinarae 


na vina tumatumae hire.” 5 Beto asa, si mamu tavetia keke hope, ba loke aeana si 

kagu tavetavete ni gamu pude pegoi sari na patu.” $ Ura sa hope te Zihova sa mia 
Tamasa, sapu kagu tavetia gamu, si kagu tavete nia patu lopu ta pegodi gamu. Vasina 
si kagu taveti gamu sari na vina vukivukihi va ugugu. 7 Taveti sari na vina vukivukihi 
hinenahena binaere vasina tugo, meke kagu henahena getugetu si gamu pa kenuna 
e Zihova sa mia Tamasa. $ Koari na patu lavata saripu napiti nia gamu sa palasita, si 
mamu kubere va bakali sari doduru tinarae koasa buka hie te Zihova,” gua si arini. 
9 Beto asa si zama se Mosese meke sari na hiama tanisa butubutu Livae koari na tie 
Izireli, “Gamu doduru tinoni Izireli, mi va avoso mae! Pa rane ninoroi si ta evanae 
na tinoni te Zihova sa mia Tamasa si gamu, 1° ke mi va tabea na luli gamu sari na 
tinarae sapu ta poni koa gamu pa rane ninoroi,” gua si arini. 


Sa Tina Levei koari pu Va Karikari 

11 Beto asa si zama se Mosese koari na tinoni Izireli, 12 “Sipu karovia gamu sa Ovuku 
Zodani, sari na tinoni koari na butubutu hire si kaqu turu koasa toqere Qerizimi, 
meke kaqu zama vurani sari na minana koari na tinoni: Simione, Livae, Ziuda, Isaka, 
Zosepa meke Benisimane.” 13 Sari na butubutu tie hire si kaqu turu koasa toqere 
Ebali, meke kaqu zama vurani sari na tinalevei koari na tinoni: Rubeni, Qadi, Asa, 
Zeboloni, Dani, meke Napitalai. 

14 Sari na tie Livae si kaqu velavela va ululae ni koari na tie Izireli sari na zinama 
hire: 15 'Kagu ta levei koe Zihova sa tie sapu tavetia si keke beku patu, huda, babe na 
qolo na siliva na gua, meke vahesi golomia; ura etulia e Zihova sapu gua asa,’ gua. 

Meke kaqu olana sari doduru tie, 'Emeni!'”” 16 'Kagu ta levei koe Zihova sa tie sapu 
lopu va lavatia sa tamana meke tinana.’ Meke kaqu olana sari doduru tie, ‘Emeni! * 
17 “Kagu ta levei koe Zihova sa tie sapu va rizua sa voloso tinago tanisa turaņnana.’ 
Meke kaqu olaņa sari doduru tie, 'Emeni!' 18 '“Kagu ta levei koe Zihova sa tie sapu 
turana va sea ia pa sirana sa tie behuna.’ Meke kaqu olana sari doduru tie, ‘Emeni! * 
19 ‘Kaqu ta levei koe Zihova sa tie sapu nonovalia sa tie karovona, na tie eapana na 
tie nabonabokona koasa nana kinopuna sa tinonoto.' Meke kaqu olaņa sari doduru 
tie, 'Emeni!'” 20 “Kagu ta levei koe Zihova sa tie sapu eko turania sa sa barikaleqe 
tanisa tamana, ura na va kurekurea sa sa tamana.’ Meke kaqu olaņa sari doduru 
tie, 'Emeni!'” 21 'Kagu ta levei koe Zihova sa tie sapu papaia si keke kurukuru made 
nenena.’ Meke kaqu olana sari doduru tie, ‘Fmeni!* 22 “Kagu ta levei koe Zihova sa 
tie sapu eko turania sa tasina vineki sapu votiki tinana, babe votiki tamana.’ Meke 
kaqu olana sari doduru tie, 'Emeni!'” 23 “Kagu ta levei koe Zihova sa tie sapu eko 
turania sa tinana hopehopena.' Meke kaqu olana sari doduru tie, 'Emeni!'” 24 'Kagu 
ta levei koe Zihova sa tie sapu va mate golomia sa turanana.' Meke kaqu olana sari 
doduru tie, ‘Emeni! 25 '“Kagu ta levei koe Zihova sa tie sapu ade vagia sa poata pude 
va matea si keke tie sapu loke nana ginugua sea.’ Meke kaqu olana sari doduru tie, 
‘Emeni!’ 26 “Kaguta levei koe Zihova sa tie sapu lopu va tabei babe taveti sari doduru 
tinarae na vina tumatumae te Zihova.' Meke kaqu olana sari doduru tie, Emeni!” 


28 
Sari na Minana koari pu Va Tabe 
(Livitikasi 26:3-13; Diutironomi 7:12-24) 

1 Be va tabe ia gamu se Zihova sa mia Tamasa meke kopu valeana ni sari nana 
tinarae na vina tumatumae saripu ponini gamu rau pa rane ninoroi, si kaqu ovulu 
sageni gamu Sa holani sari doduru butubutu pa popoa pepeso.” 2 Be guana va tabea 
gamu se Zihova sa mia Tamasa, si kaqu koa tamanae si gamu koari doduru tinamanae 
hire: 

3 Kaqu tamanae koe Zihova sari na mia vasileana na inuma. 

4 Kaqu tamanae koe Zihova si gamu, meke kaqu va sokui Sa sari na mia koburu, 
na va masuri sari na mia linetelete pa inuma, meke sari na mia bulumakao na sipi 
si kaqu soku sisigiti tugo. 

5 Kaqu tamanae koe Zihova sari doduru mia pinakepakete meke sari na ginani pu 
va namai gamu. 

6 Kaqu tamanae koe Zihova si gamu koari doduru mia kinokoa. 

7 Kaqu va kilasi e Zihova sari doduru mia kana, pana mae rapatani gamu rini. Kaqu 
raza mae gua koa gamu pa keke sirana, ba kote talahuarae meke govete si arini koari 
doduru vasina. 

8 Kaqu tamanae koe Zihova sari na mia tinavete, meke sari na mia vetu ginani, 
meke kaqu sini ta luluapae sari na mia vetu vekovekoana huiti. Kaqu manani gamu 
Sa koa sa popoa sapu ponini gamu Sa. 

9 Be va tabea gamu se Zihova sa mia Tamasa meke taveti sari doduru Nana tinarae 
na vina tumatumae, si kaqu Nana tinoni soti madimia si gamu, gua sapu ele va tatara 
nia Sa. 10 Meke kaqu gilania ri doduru tinoni pa popoa pepeso, sapu e Zihova vizata 
gamu pude Nana tinoni soti, meke kote matagutuni gamu rini. 11 Kaqu soku hola 
sari na tumia, na bulumakao, meke na linetelete vuvua, saripu kaqu ponini gamu 
Sa, meke kaqu masuru valeana sa pepeso sapu va tatara nia Sa koari na tiatamamia 
pude tamugamu. 12 Kaqu tukelia Sa sa maņauru sapu ta sinie minana, meke garunu 
gore mae nia Sa pa galegalearane sa ruku pa totoso garona koari doduru mia pepeso, 
meke kaqu manani Sa sari doduru mia tinavete. Sokudi ri na butubutu si kaqu ta 
adei paki poata koa gamu. Ba lopu kaqu keke koari na butubutu sara, si kaqu ade 
pakini gamu poata. 13 Kaqu va koimata gamu e Zihova sa mia Tamasa si gamu koari 
na butubutu, ba lopu pude koa pa mumudi meke lululi. Kaqu na tie ululumia ba 
lopu koa va pepekae si gamu, ba taveti na luli valeani sari Nana zinama na vina 
tumatumae pu ponini gamu rau pa rane ninoroi. 14 Namu lopu kaqu va karia gamu 
si keketona koari na tinarae pu ponini gamu rau pa rane ninoroi, babe vahesia na 
nabulu nia si keke tamasa kokohana. 


Tina Levei pa Vina Karikari 
(Livitikasi 26:14-46) 

15 Ba be lopu va tabea gamu se Zihova sa mia Tamasa, meke lopu kopuni na taveti 
gamu pa mia rinanerane nabudi sari doduru nana zinama na tinarae, saripu ponini 
gamu rau pa rane ninoroi, si kaqu ta levei si gamu koari na tina levei saripu gua 
hire: 

16 Kaqu leveni e Zihova sari na mia vasileana meke sari na mia inuma pa doduruna 
sa popoa. 

17 Kaqu leveni e Zihova sari doduru mia pinakepakete meke sari gemi ginani pu va 
namai gamu. 

18 Kaqu leveni gamu e Zihova meke kaqu visavisa sari na tumia pu podoi gamu, 
meke kaqu ta levei sari na mia linetelete pa inuma meke sari na mia tuna bulumakao 
na sipi ba gua tugo. 

19 Kaqu leveni e Zihova sari doduru mia tinavete na vina tana pu taveti gamu. 

20 Be guana luara pania gamu se Zihova koari doduru mia tinavete kaleadi, si kagu 
vata evanae ni e Zihova koa gamu sari doduru tinasuna koari doduru mia tinavete, 
meke kote nunala si gamu, osolae kamo mae koa gamu sa tinahuara na minate. 
21 Kagu vari tetei mae koa gamu sari na minoho na oza pu garunu maeni Sa koa 
gamu, osolae ivulu taloa si gamu koasa popoa sapu kagu la koa ia gamu. 2 Kaqu va 
razani gamu minoho kaleadi e Zihova, minoho mogomogo, na nunuare. Kagu raza 
koa gamu sa dada na givusu manini meke sari na mia linetelete si kote ta novala 
beto. Sari na tinasuna hire guana sone sapu kagu raza koa gamu osolae mate si 
gamu. 23 Namu loke ruku si kagu hoqa gore pa pepeso meke sari na mia pepeso si 
kagu niņira guana aeana. ?4 Sa kavuru si kagu va hoqa gore mae ia Zihova kekenono 
guana ruku osolae moata hola si asa, meke tava mate beto si gamu. 

25 Kaqu va mataqari e Zihova sari na mia kana pude va kilasa gamu pana mae 
rapata gamu rini. Kaqu raza i gamu si arini pa keke siraņa, ba kote talahuarae meke 
govete koari doduru vasina si gamu. Meke kaqu tarazuzu beto sari doduru tie pa 
popoa pepeso sipu dogoria rini gua sapu ta evana koa gamu. ?6 Sari na tinimia pu 
mate si kaqu na gedi ginani ri na kukukuru tapuru na kurukuru name, meke loke 
tie si kaqu hadu va seui si arini. 27 Kaqu va vurai e Zihova pa tinimia sari na moqo, 
gua sapu evania Sa koari na tinoni pa popoa Izipi. Kote va vurai Sa sari na tubu, na 
minoho pa kapu, meke kote naloso beto sari doduru tinimia, meke lopu kagu boka ta 
salana si gamu. ?8 Kagu va razani gamu pinekipeki, binehu, meke ninunala e Zihova 
si gamu. 29 Meke pana korapa rane si kaqu ene vilovilorae guana tie behuna si gamu, 
meke lopu kaqu boka dogoria gamu sa mia sirana; mia tinavete ba lopu kaqu tonoto 
tugo. Kaqu ta noņovala meke ta hiko si gamu meke loke tie kaqu boka tokani gamu. 

30 Kagu ta pinirovetu veko si keke vineki koa goi, ba keke votiki tie tu kaqu haba ia 
si asa. Kaqu kuria goi si keke vetu, ba namu lopu kaqu koa ia goi si asa. Kaqu letea goi 
si keke inuma vaeni, ba namu lopu kagu napoa goi sa vuana. 3! Kaqu tava mate pa 
kenumu goi sa mua bulumakao, ba lopu kagu hena ia goi vasi masana si asa. Kaqu ta 
vagi taloa sari na mua don'ki pa kenumu pana dono toto la mua mo, meke lopu kaqu 
mae vatu puleni rini koa goi. Kaqu ta poni koari na mua kana sari na mua rovana sipi 
meke namu loke tie si kaqu boka toka nigo. 32 Totoso dono toto la mia mo, si kaqu ta 
vala sari na tumia koreo na vineki koari na tie karovodi, pude na dia pinausu, meke 
kote hakehakei na kopu lamo si gamu doduru rane, ba lopu kaqu boka tava pule mae 
sari na tumia. 33 Kaqu vagi rina votiki butubutu sari na gemi ginani saripu mabo 
sisigiti letei gamu koari na mia tinavete, ba sa ninovanovala si lopu kaqu makudo, 
meke loketona hokara si kaqu vagi gamu ba na ninovanovala meke na tinasuna mo. 
34 Sa tinasigiti sapu ta dogoro si kaqu va duviduvilia sa mia binalabala. 35 Kaqu soku 
hola moqo, na tubu, si kaqu va razani gamu e Zihova, podalae pa batumia kamoa 
nenemia, meke lopu kagu boka ta salana si arini. 

36 Kaqu ta hena taloa la koari na votiki popoa si gamu meke sa mia baņara, koe 
Zihova, vasina sapu loke tiatamamia meke gamu ba lopu ele koai pukerane. Vasina 
kaqu vahesi gamu sari na huda na patu pu taveteni beku gamu. 37 Koari na popoa 
vasina pu kaqu va hurakatae lani gamu e Zihova, si kaqu hodahodakani gamu ri na 
tinoni vasina, totoso dogoria rini gua sapu ta evana koa gamu, meke kagu va sisireni 
gamu rina mia kana si gamu. 

38 Soku hola kiko linetelete sapu kaqu letei gamu koari na mia inuma, ba lopu kaqu 
soku ginani si kaqu vagi gamu, ura sari na kupokupo si kaqu gani betoi sari na mia 
linetelete. 39 Kaqu letei gamu sari na mia inuma vaeni pude kopu tokotokoni, ba 
namu lopu kaqu vagi gamu vuadi babe napoi kolodi, sina kaqu la ri na nokinoki 
gani sari na vuadi. 40 Doduruna sa mia popoa si kaqu toqoli na huda olive, ba namu 
loketona oela olive si kaqu vagini gamu; ura kote lomu taloa beto koasa huda olive 

sari na vuana. 41 Kaqu podoi gamu sari na tumia koreo na vineki, ba kote sianani 
gamu si arini, sina kote ta vagi taloa pa tinapusi pa vinaripera si arini. 42 Sari doduru 
mia linetelete si kaqu ta novala beto koari na nokinoki, kupokupo, pepele, meke soku 
pule. 

43 Sari na tie karovodi pu koa pa mia popoa si kagu bokaboka na ninira laladia, ba 
gamu si kote goregore hitehite meke malohoro lala mia. 44 Kaqu ta ade paki poata 
koa rini si gamu, ba gamu si namu loketona kaqu ade paki lani koa rini, meke kagu 
koimatani gamu rini. 

45 Sari na tina levei gugua arini si kaqu kamo koa gamu, meke lopu kaqu taluarae 
si arini koa gamu, osolae kaqu mate beto si gamu, ura lopu va tabea gamu se Zihova 
sa mia Tamasa, meke lopu tavete luli gamu sari doduru tinarae saripu ponini gamu 
Sa. 46 Sari na tinasuna pu mae guadi koari na tinalevei arini si kaqu guana vina 
gilagila koa gamu, meke sari na mia sinage na sage ninae rane saripu ta pitu ni 
gamu koe Tamasa. 47 Ura kaqu tamanae koe Zihova si gamu koari doduru ginugua, 
ba lopu hiva nabulu va hinokara nia gamu si Asa pa qinetuqetu hinokara. 48 Gua 
asa ke, kaqu nabulu ni gamu sari na mia kana, pu kaqu garunu atuni e Zihova koa 
gamu. Kaqu koa malana, ovia, memeha, dododohomia, meke kaqu ehaka ni gamu 
sari doduru tinitona. Kaqu va palekeni gamu pinaleke mamata e Zihova, osolae 
mate beto si gamu. 49 Kaqu turana atunia e Zihova si keke butubutu sapu kana gamu 
sapu kaqu mae gua pa vina betona sa popoa pepeso; meke lopu kaqu gilania gamu 
nana vinekala. Kagu tedoro gore guana atata si asa. 50 Kaqu variva matagutu na 


variva mate si arini meke loke dia tataru koari na koburu hitekedi meke loke dia 
pinamana koari na tie koadi. 5! Kagu hena betoi rini sari na mia bulumakao na mia 


linetelete, meke kote agoso mate si gamu. Lopu kaqu veko hola i rini si kaiqa ginani: 
huiti, napo vaeni, oela olive, bulumakao, babe na sipi tamugamu osolae kaqu mate si 
gamu. >? Kaqu rapata, meke huara betoi rini sari doduru vasileana koasa popoa sapu 
ponini gamu e Zihova sa mia Tamasa, meke sari na vetu ululudi na bara niniradi 
saripu ranei gamu, si kaqu hoqa ta huara inete beto pa pepeso. 

53 Pana koa vari likohae ni ri na mia kana sari na mia vasileana nomadi si kaqu 
kamo koa gamu sa inovia, meke kaqu henai mo gamu sari na tumia saripu ponini 
gamu e Zihova sa mia Tamasa. 5455 Be na tie nonona na gilaena hola sa tie koa gamu, 
ba kaqu loke nana tataru koari na tasina soti, na nana barikaleqe, meke sari na tuna 
saripu koa hola. Koasa totoso sipu kaqu koa vari likohaeni gamu ri na kana, si namu 
loke vasi masadi ri pu henai sa, si kaqu hite va hia lani sa koa rini. 56-57 Sa barikalege 
nonona na gilaena, tagotagona sapu lopu hite ene pa seu, ba kote kekenono gua tugo 
asa. Pana koa vari likohae nia ri na kana sa nana vasileana, pude ososo vagia gua, si 
kote ovia sisigiti si asa, meke kote hena golomia mo sa sa tuna soti sapu tiqe podoa 
sa, meke sapu luli mudi mae koasa pu podoa sa. Namu lopu kaqu udakia sa sa loana, 
sapu tataru hola nia sa, meke gua tugo sari na tuna soti pu koa hola.” 

58 Be lopu va tabei na kopu valeana ni gamu sari doduru tinarae na vina tumatumae 
te Tamasa, saripu ta kubere koasa buka hie, meke loke mia vina lavata koasa pozana 
e Zihova sa mia Tamasa sapu variva matagutu hola, 59 si kote va razani gamu 
minoho kalekaleadi Sa, saripu lopu boka ta salana; minoho enena, sapu kaleana hola, 
meke lopu kaqu boka tava noso. 60 Sari doduru minoho kaleadi hola saripu variva 
matagutudi gua sapu ele ta kamoe ni gamu pa popoa Izipi, si kaqu va raza puleni 
gamu Sa, meke lopu kagu boka ta salana pule si gamu. 61 Meke gua tugo sari doduru 
minoho, meke sari na minoho enedi, saripu lopu ta tozi koasa buka tinarae na vina 
tumatumae hie, si kaqu garunu atuni tugo Tamasa koa gamu, meke kaqu mate beto 
si gamu. 62 Be soku hola si gamu guari na pinopino pa galegalearane, ba kaqu ari 

ka visavisa mo si kagu koa hola; ura lopu va tabea gamu se Zihova sa mia Tamasa. 
63 Gua puta tugo sapu hiva ponini gamu e Zihova sari doduru ginugua arilaedi meke 
va nomaia sa mia butubutu, si kaqu hiva sisigiti nia Sa pude kaqu tava mate beto si 
gamu, meke kaqu ta huara va inete sa mia popoa. Kaqu ta raovo taloa si gamu koasa 
popoa sapu kaqu la koa ia gamu. 

64 Kaqu ta hurakatae si gamu pa doduruna sa kasia popoa, podalae pa pinodalaena 
meke kamoa vina betona, meke kaqu la koa si gamu koari doduru butubutu tie na 
popoa. Vasina si kaqu vahesi gamu sari na beku pu ta tavete pa huda na patu. Arini 
sari na tamasa saripu lopu hite hoke vahesi gamu meke sari na tiatamamia pukerane. 
65 Loke binule na minagogoso si kaqu koa koa gamu, meke loke mia vasina soti tugo. 
Kote va kuliusi Sa sari na mia binalabala, meke balabala mamata, meke loke mia 
rinanerane, meke sari na magomago mia ba kote moho beto. 66 Kaqu koa pa tinasuna 
si gamu doduru totoso, kaqu matagutu si gamu boni na rane, meke lopu kaqu makudo 
matagutu nia gamu sa minate. 67 Kote ta mamata holani gamu pa korapa bulomia 
sari na minatagutudi ri doduru ginugua saripu dogori gamu pa mata mia. Kote zama 
si gamu doduru veluvelu, ‘Kara, leana be guana munumunu sa popoa’ gua. Doduru 
munumunu si kote zama si gamu, ‘Kara, leana be guana veluvelu sa popoa, gua. 
68 Ele tozini gamu Zihova sapu lopu hite garunu pule lani gamu Sa pa popoa Izipi, 
ba kaqu garunu puleni gamu e Zihova vasina koari na vaka. Vasina si kaqu podekia 
gamu pude vata holu puleni gamu koari na mia kana, ba loke tie kaqu hiva holu 
gamu,” gua se Mosese. 


29 


Sa Vinariva Egoi te Zihova koari na Tie Izireli pa Popoa Moabi 

1 Arini sari na tinarae na vina tumatumaena sa vinariva egoi, sapu tozi nia Zihova 
se Mosese pude tavetia koari na tinoni Izireli pa popoa Moabi. Doduru hire si tomo la 
koa sa vinariva egoi sapu tavetia e Zihova koa rini pa toqere Saenai. 2 Tioko varigara 
ni e Mosese sari doduru tinoni Izireli meke zamai sa, “Ele dogoro valeania mo gamu, 
sapu gua evania e Zihova koasa banara pa popoa Izipi, meke sari nana palabatu 
nomadi, meke koasa popoa lavata. 3 Ele dogoro soti gamu sari na oza kaleadi hola, 
na tinavete variva magasadi, na niniradi, saripu taveti e Zihova. 4 Ba kamo tu pa 
rane ninoroi si lopu ele poni gamu Sa sa binalabala, pude tumae nia gamu gua sapu 
ele dogoria meke avosia gamu. 5 Ura koari ka made navulu puta vuaheni sipu turana 
gamu e Zihova pa korapa qega, sari na mia poko na sadolo si namu loke lulutudi 
hokara. $ Loke gemi bereti na vaeni babe na bia tana napo, ba e Zihova si poni gamu 
pude lopu ehaka nia keketona, pude mi tumae nia sapu Asa tugo sa mia Tamasa. 
7 Meke sipu kamoa gita sa popoa hie, se Sihoni sa banara pa popoa Hesiboni, meke 
se Oqo, sa banara pa popoa Basani si raza mae meke varipera koa gamu. Ba la gita 
meke va kilasi si arini,“ 8 meke vagia gita sa dia popoa, meke variva hia nia koari na 
butubutu te Rubeni, Qadi, meke kukuruna sa butubutu te Manase. 

9 Ego, mi va tabea na kopu valeana nia sa vinariva egoi sapu ta tavete pa rane 
ninoroi pude kagu bokaboka si gamu koari doduru mia tinavete. 10 Pa rane ninoroi 
si turu si gamu pa kenuna e Zihova sa mia Tamasa; gamu doduru, sari na mia koimata, 
na mia palabatu nomadi, sari na mia tie, 11 na barikaleqe, sari na tumia, meke sari 
na tie karovodi saripu koadi koa gamu saripu soko poni huda gamu na paleke poni 
kolo gamu. 12 Mae si gamu pa rane ninoroi pude somana nia sa vinariva egoi hie, 
sapu tavetia e Zihova sa mia Tamasa koa gamu, meke na vina nabuna sa mia zinama 
tokotokoro koa Sa, 13 pude kaqu va nabu valeania e Zihova kamahire koa gamu, sapu 
gamu si Nana tinoni soti meke Asa sa mia Tamasa, gua sapu ele va tatara nia Sa koa 

gamu meke sari na tiatamamia, se Ebarahami, Aisake, meke Zekopi. 14 Ba lopu koa 
gamu mo si tavetia e Zihova sa vinariva egoi tanisa vina tatara hie. 15 Koa gita doduru 
mo, sapu turu pa kenuna Sa pa rane ninoroi, si tavete mae nia Sa, meke gua tugo 
koari nada sinage na sage, saripu lopu ele podo vura mae. 

16 Mi balabala pulea gamu sa nada tinoa, totoso koa si gita pa popoa Izipi, meke 
gua sapu ta evana koa gita totoso ene karovo mae gita koari na popoa tadi na votiki 
butubutu osolae kamo si gita koasa popoa hie. 17 Dogori gamu sari na dia beku saripu 
ta tavete pa huda, patu, siliva, na qolo, saripu lopu qetu sisigiti ni Sa. 18 Mi balau, pude 
loke tie na barikaleqe, tatamana babe na butubutu saripu turu tani pa rane ninoroi, 
si kaqu veko pania se Zihova sa nada Tamasa, meke vahesi sari na tamasa huporodi 
tadi kaiqa butubutu tie. Sa vinahesi beku si kekenono guana dadaga huda variva 
matena sapu toqolo sage pa vari korapa mia gamu.” 19 Mi balau, pude loke tie koa 
gamu pu turu tani pa rane ninoroi meke avosi sari na tinarae niniradi, meke zama va 
hinokara nia sa, sapu doduru si leadi beto mo koasa gua, ba hiva lulia mo sa sa nana 
hiniva soti, lopu sapu te Zihova. Sa tie gua asa si kote vata evania sa ninovanovala 
koa gamu doduru, saripu leadi babe kaleadi. 20 Namu lopu kaqu taleoso nia e Zihova 
sa tie sapu gua asa; ba sa binugoro te Zihova sapu hurunu sage guana nika, si kaqu 
va kilasia si asa, meke sari doduru tina levei saripu ta kubere koasa buka hie, si kaqu 
raza koasa, osolae tava murimuri palae sa pozana pa kauruna sa Manauru. 21 Kaqu 
paqaha vagia e Zihova si asa koari doduru butubutu Izireli, pude ta levei ni sa sari 
doduru tinalevei saripu ele ta kubere koasa buka tinarae hie. 

22 Sari na tudia rina tumia saripu kaqu podo mae vugo repere, meke sari na tie 
karovodi koari na popoa pa seu, si kaqu dogori sari na tinalevei na tinasigiti, arini pu 
garununi e Zihova koasa Nana popoa. 23 Sari na popoa si ta sulu palae pa nika, meke 
ta evaņae na soloti meke na nai beto si arini. Lopu boka ta lete, meke sari duduli ba 
lopu boka toqolo vasina.” 24 Meke sa doduruna sa kasia popoa si kote nanasa, ‘Na 
vegua ke tavetia e Zihova sapu guahe koasa popoa hie? Na sa sa ginuana sa Nana 
binugoro lavata?’ gua. 25 Meke kagu guahe sa inolana, ‘Ura sari na tinoni te Zihova 
si va karia sa vinariva egoi sapu tavetia rini koa Sa, sa Tamasa tadi na tiatamadia 
sapu turana vurani si arini pa popoa Izipi. 26 Vahesi rini sari kaiqa tamasa huporodi 
saripu lopu hoke hite vahesi rini pukerane. Arini sari na tamasa saripu lopu hivani 
e Zihova pude vahesi rini. 27 Gua asa ke bugoroni e Zihova sari Nana tinoni, ke va 
razani tinalevei Sa sa dia popoa, meke sari doduru tinalevei saripu ta kubere koasa 
buka hie. 28 Meke bugoro sisigitini e Zihova si arini, meke koasa Nana binugoro 
lavata, si rabutu sageni Sa koari na dia popoa soti, meke vata raovo lani koari na 
votiki popoa, meke vasina si korapa koa si arini pa rane ninoroi,' gua. 29 Koadia si 
kaiga tinitona sapu lopu vata gilanani e Zihova, ba sa Nana tinarae si vata dogoro 
nia Sa, meke gita meke sari na tudia ri na tuda si kaqu va tabei si arini ninae rane 
ka rane. 


30 


Sari na Tinoa Ravutuna tadirini pu Kekere Pule La koe Zihova 
1 Ego, pana ta evana koa gamu sari doduru ginugua hire: Sa minana meke sa 
tinalevei sapu ele veko va namai rau pa kenumia gamu meke va balabala puleni 
gamu si gamu pa korapadi rina butubutu vasina pu hadu lani gamu e Zihova sa mia 
Tamasa. ? Meke pana kekere pule mae si gamu, meke sari na tumia koe Zihova sa mia 
Tamasa, meke va tabea si Asa pa doduru bulomia meke pa doduru magomago mia, 
gua sapu zama atuni rau koa gamu pa rane ninoroi, ? si kagu tiqe tataruni gamu na 

taleosoni gamu e Zihova sa mia Tamasa si gamu. Meke kagu turana puleni gamu Sa 
koari na butubutu vasina pu hopeke ta hurakatae la gua gamu, meke kote tige valeana 
pulei Sa sari na mia tinoa. “Be guana ta hurakatae va seu la koari na hukihukirina sa 
popoa pepeso si gamu, ba kagu varigara puleni gamu e Zihova sa mia Tamasa meke 
turana puleni gamu Sa si gamu. 5 Meke kagu koa pulea gamu sa popoa sapu koa 
ia ri na tiatamamia pukerane, meke kagu va koa valeana gamu Sa, na va soku hola 
gamu, hola nia sipu koa vasina sari na tiatamamia pukerane. $ Meke kagu poni gamu 
bulomia pude va tabea se Zihova sa mia Tamasa, meke sari na tudia ri na tumia, pude 
tataru nia gamu si Asa pa doduru bulomia, meke pa doduru magomago mia pude 
mamu toa. 7 Meke kagu va gore lani e Zihova sa mia Tamasa sari doduru lineveleve 
hire koari na mia kana sapu nonovala gamu si gamu. $ Beto meke tige kagu va tabea 
gamu si Asa, meke kagu kopu ni gamu sari doduru Nana tinarae saripu ponini gamu 
rau pa rane ninoroi. 9 Kagu manani gamu e Zihova koari doduru mia tinavete pa 
limamia, meke kaqu poni va sokusokuni gamu koburu Sa, meke kaqu sokudi sari na 
mia bulumakao, meke kaqu vua katakata sari na mia linetelete koa rina mia inuma. 
Meke kaqu qetuni gamu Sa, meke va koa valeana gamu gua tugo sapu va koa valeani 
Sa, sari na tiatamamia pukerane. 10 Ba kaqu va tabea gamu si Asa, meke kaqu kopuni 
gamu sari Nana tinarae, sapu ta kubere koasa Nana buka tinarae na vina tumatumae 
hie. Meke kaqu kekere la koa Sa si gamu, pa doduru bulomia, meke pa doduru 
maqomaqo mia. 


Sa Tinoa Babe sa Minate 


11 Ego, gua sapu zamani rau koa gamu kamahire pa rane ninoroi, si lopu tasuna 
koa gamu pude taveti. 12 Na lopu koa panaulu pa galegalearane si asa, pude nanasa 
si gamu, ‘Esei si kaqu sage la meke paleke gore mae nia koa gita sa inavoso pudeda 
avosia na va tabea?' gua.” 13 Meke lopu koa pa kalina la sa hubi lamana lavata meke 
kaqu nanasa nia gamu, ‘Esei kaqu hebala karovia sa lamana meke kaqu vagi mae 
nia koa gita si asa, pudeda avosia na va tabea gita si asa,’ gua. 14 Lokari hokara, sa 
zinama si koa nana mo hie koa gamu. Koanana mo pa korapa nuzumia meke pa 
korapa bulomia, ke mamu va tabea mo gamu si asa. 


15 Dotu, ele ponini gamu rau pa rane ninoroi sa tinoa meke sa lineana, sa minate 
meke sa kinaleana. 16 Be va tabei gamu sari na tinarae te Zihova sa mia Tamasa, 
sapu ponini gamu rau pa rane ninoroi, meke be tataru nia, na lulia gamu si asa, 
meke kopuni gamu sari doduru Nana tinarae, si kaqu koa valeana na podopodo va 
soku si gamu meke kaqu manani gamu e Zihova sa mia Tamasa koasa popoa sapu 
koa ia gamu. 1” Ba be va karia na koromia avosia gamu si Asa, meke vahesi gamu sari 
kaiqa tamasa pule, 18 si magu tozini gamu pa rane ninoroi, sapu kaqu mate hinokara 
si gamu. Namu lopu kaqu koa va gelenae si gamu koasa popoa pana karovia gamu 
sa Ovuku Zodani, meke vagia sa popoa asa. 19 Ego, kamahire si poni gamu totoso 
rau, pude mi vizatia sa tinoa babe sa minate, meke sa minana babe sa tinalevei te 
Tamasa, meke tiokia rau sa manauru meke sa popoa pepeso, pude va sosodea sa mia 
vinizata sapu tavetia gamu. Gua asa ke, mamu vizatia sa tinoa. 20 Mamu tataru nia 
se Zihova sa mia Tamasa, mamu lulia, meke soto va nabuni sari na mia rinanerane 
koa Sa. Ura e Zihova mo sa mia tinoa, meke kaqu koa va gelenae si gamu meke sari 
na tudia ri na tumia koasa popoa sapu ele va tatara nia Sa pude vala nia koari na 


tiatamamia, sapu sari Ebarahami, Aisake, meke e Zekopi.”* 

Zosua sa Hinobena e Mosese 
(Ninaedi rina Tinoni 27:12-23) 

1 Meke sipu beto zamani e Mosese sari doduru zinama hire koari doduru tinoni 
Izireli, 2 si zama guahe si asa koa rini, “Kamahire si keke gogoto hiokona puta 
vuahenigu si rau meke lopu kagu boka koimatani gamu rau si gamu, meke tozi nau 
tugo e Zihova, sapu lopu kagu karovia rau sa Ovuku Zodani! gua.” 3 Se Zihova sa mia 
Tamasa si kagu koimatani gamu meke karovia gamu sa Ovuku Zodani, meke kagu va 
matei Sa sari na tinoni saripu koadi vasina, pude kagu koa ia gamu sa popoa asa, meke 
se Zosua sa mia koimata gua sapu ele zama nia Sa. “Meke kagu evania e Zihova sapu 
gua evania Sa koari Sihoni, e Oqo, sari karua banara tadi na tie Amoraiti, meke koasa 
dia popoa sapu huaria Sa.” 5 Meke kagu vatuni e Zihova koa gamu si arini, meke sari 
doduru si kaqu tavete gunini tugo gamu gua sapu ele tozini gamu rau. 6 Kaqu koa 
ninira meke varane si gamu. Lopu kaqu matagutu babe tarazuzu ni gamu si arini, 
sina e Zihova sa mia Tamasa si kaqu koimatani gamu, lopu kaqu luara pani gamu na 
veko pani gamu Sa si gamu.” 

7 Meke tiokia Mosese se Zosua, meke zama guahe si asa koasa pa kenudia ri na 
tinoni Izireli, “Mu koa va ninira na varane, sina kagu koimatani goi sari na tinoni 
hire koasa popoa sapu ele va tatara nia e Zihova koari na tiatamada pude tadirini; 
meke kaqu va koai goi vasina si arini. 8 E Zihova mo si kaqu koa koa gamu meke 
koimatani gamu si gamu; meke lopu kaqu luara pani gamu na veko pani gamu Sa si 


gamu. Ke mi lopu matagutu na koa kuliusu si gamu. ”” 


Ta Tiro sa Tinarae te Tamasa 

9 Meke kubere goreni Mosese sari na tinarae hire, meke poni sa koari na hiama 
tudia ri na tie Livae pu kopuna sa Bokese Vinariva Egoi te Tamasa, meke gua tugo 
koari doduru koimata tadi na tinoni Izireli. 10 Beto asa si zama guahe se Mosese koa 
rini, “Koari doduru vina betobeto zuapa vuaheni, koasa vuaheni sapu tava maluara 
sari na gale, koasa Inevana Vina Balabaladi rina Dia Ipi pa Oega,” 11 pana mae 
varigara si gamu doduru tinoni Izireli pa kenuna Zihova sa mia Tamasa, koasa vasina 
sapu vizatia e Tamasa, si kaqu tiroa gamu sa tinarae hie pa kenudia ri doduru tinoni 
pude avosia rini. 12 Mi varigarani sari na tinoni: sari na palabatu na barikaleqe 
meke sari na koburu hitehite meke sari na tie karovodi pu koa paki koari na mia 
vasivasileana, pude madi va avoso meke koa manavasa pude pamana nia se Zihova 
sa mia Tamasa, meke luli va hiteki sari doduru zinama tanisa tinarae hie. 13 Meke 
sari na dia koburu pu lopu gilania sa tinarae hie, si madi va avosia na va nonoga ia 
pude pamana nia se Zihova sa mia Tamasa, doduru totoso sapu koa si gamu koasa 
popoa sapu korapa karovo la ia gamu pa kali karovona sa Ovuku Zodani, koasa popoa 
sapu kaqu la koa ia gamu.” 


Sa Vina Tumatumae Vina Betobeto te Zihova koe Mosese 
14 Beto asa si zama la koe Mosese se Zihova, “Kamahire si lopu kagu koa va seunae 


si goi. Mu tiokia se Zosua, mamu la koasa ipi varivarigarana, pude Maqu ponia nana 
vina tumatumae.” Meke topue la koasa ipi varivarigarana sari karua. 15 Meke vura 
somanae koasa lei pa ipi se Zihova, meke turu kapae Nana pa sasadana sa ipi. 

16 Meke zama la koe Mosese se Zihova, “Lopu seunae meke kaqu mate si goi, meke 
pa mudina sa mua minate si kaqu luara pani Au ri na tinoni Izireli si Rau, meke 
kote sekea rini sa Qua vinariva egoi sapu tavetia Rau koa rini, meke vahesi sari na 
tamasa tadi na tie huporodi pu koa vasina. 17 Meke pana ta evaņa sapu gua sara, 

koasa rane sana si kagu bugoro sisigitini Rau si arini; meke kagu veko pani na lopu 
kagu va dogoro nia Rau koarini sa Isumatagu, meke kagu ta huara va inete si arini. 
Kagu razai soku tinasuna kaleadi si arini, osolae kagu tige gilania rini sapu sari na 
tinitona hire si ta evana koa rini, sina lopu koa koa rini si Rau sapu sa dia Tamasa. 
18 Namu lopu kagu hite va dogoro nia Rau sa Isumatagu koarini koasa rane sana, 
sina kaleana hola sa tinavete sapu tavetia rini meke vahesi rini sari na votiki tamasa. 

19 Ego mamu kubere gore nia sa kinera hie kamahire, mamu va tumatumae nia 
koari na tinoni Izireli, mamu va kerani, pude na hinelahelaena sa dia kinukiti koa 
Rau. 20 Kaqu turana lani Rau koasa popoa sapu ele va tatara veko nia Rau koari na 
tiatamadia si arini. Sa popoa sapu sokua ginani na meleke meke kote koa valeana si 
arini. Meke pana henahena valeana si arini si kote kekere la i rini sari kaiqa tamasa 
meke vahesi rini, meke kilu pani Au na va kari rini sari na Qua tinarae. 21 Meke pana 
kamo mae koa rini sari na oza na tinasuna kalekaleadi, sa kinera si kaqu helahelae 
vurani sari na dia kinukiti. Sina lopu kaqu ta muliņae koari na tudia ri na tudia si 
asa. Ura ele gilani Qua tu sapu gua hiva tavetia rini, sipu lopu ele turana lani Rau 
koasa popoa tava tatarana si arini.” 

22 Ke kubere gore nia tugo Mosese koasa rane sana sa kinera asa, meke va 
tumatumae nia tugo sa koari na tinoni Izireli si asa. 

23 Beto asa si tiokia e Zihova se Zosua tuna e Nani meke tozi nia Sa, “Mu turu va 
ninira na koa varane, sina kote turana va kamoi goi sari na tinoni Izireli, koasa popoa 
tava tatarana, meke kagu koa koa gamu si Rau,” gua si Asa.” 

24 Meke sipu beto kubere goreni Mosese sari na zinamana sa tinarae hie koasa buka, 
podalae pa pinodalaena meke kamoa sa vinabetona, 2? si vala nia sa koari na tie Livae 
sa tinarae hie, sarini sapu palekena sa Bokese Vinariva Egoi te Zihova. 28 “Mi vagia 
sa buka tinarae hie, mamu veko kapae nia koasa Bokese Vinariva Egoi te Zihova sa 
mia Tamasa, pude koa na vina sosode koarini vasina si asa. ?” Sina gilania rau sapu 
tolene gua va gugue meke tasuna mia si gamu. Dotu sipu korapa koa qua mo rau 
pa rane hie koa gamu, ba varipera lamo koe Zihova sa mia Tamasa si gamu, vegua 
beka, hokara kote tolene gua lalamia si gamu pa mudina sa qua minate. 28 Mi varigara 
maeni koa rau sari doduru koimata tadi na butubutu, meke sari doduru nati palabatu 
pude magu zamani koarini sari na zinama hire pa taliņadia, meke kaqu tiokia rau 
sa manauru na pepeso, pude koa na vina sosode koa rini. ?9 Sina gilania rau sapu 
pa mudina sa qua minate sari na tinoni si kote taveti rini sari na tinavete kaleadi 
sisigiti meke kote kekere taloa si arini koa sa tinarae sapu ele tozini rau. Meke koari 
na rane saripu mae pa kenudia si kote raza mae sari na oza koa rini, sina kote taveti 
rini sari na tinavete sapu kaleadi hola pa kenuna e Zihova, meke va bugoria gamu si 
Asa koari na tinavetedi ri na beku pa limamia.” 


Sa Kinera te Mosese , , , 
30 Beto asa si zama vura nia e Mosese sa doduruna sa kinera, sipu totosona va avoso 


sari doduru tinoni Izireli. 


32 


1 “Ke gamu na manauru, mi va avoso mae, magu zama si rau, 
ke agoi na pepeso, mamu avavoso koari na zinama pa nuzuqu. 
2 Mani hoqa guana ruku sa qua vina tumatumae, 
meke sari na qua zinama si vura sage guana puni, 
meke guana remiremisi ruku koari na duduli vaqura, 
meke hoqa guana ruku koari na linetelete. 
3 Kaqu tozi vura nia rau sa pozana e Zihova, 

meke kagu tozi vura nia ri na tie sa vina lavatana Sa. 
4 Asa tugo sa patu, meke kotokotopo sari Nana tinavete, 


meke sari doduru Nana tinavete si tonoto beto. 
Meke loke Nana vina ririunae na sinea si Asa, 
ba tonoto meke gotogoto si Asa. 


5 Ba gamu si lopu na tie ta rane mia, 

meke lopu garomia pude Nana tie soti, 

na butubutu va sesea mia na kokoha mia si gamu. 
6 Pa siraņa asa si kaqu tubehia gamu se Zihova? 

Ke gamu na tie duviduvili mia na pekipeki mia, 
ura Asa mo sa Tamamia, sapu tavete gamu 

meke vata evanaeni gamu keke butubutu. 


7 Mi balabala pulei sari na rane saripu ele holadi, 
meke sari na totoso pukerane. 


Mi nanasi sari na tiatamamia 
pude tozini gamu sapu ele ta evana. 


Mi nanasi sari na barogoso 
pude tozini gamu saripu ele holadi. 
8 Sipu poni lani sa Tamasa Ululuna Hola koari na butubutu sari na dia tinago pepeso,” 
meke sipu varipaqahani Sa sari doduru tiena ka tiena, 
si vizata va gotoi Sa sari na voloso tadi na tie 
koasa padadi ri na tuna Izireli. 


9 Ura sa tinago te Zihova si sari Nana tinoni tugo, 
meke se Zekopi tugo sa Nana tinago pepeso ta mizina. 


10 Dogori Sa si arini korapa ene vilorae la mae pa korapa popoa qega, 
koasa vasina popana meke ivuluna. 
Ba kopuni na lavelave hukatani Sa si arini, 
gua puta tugo sapu kopu pule nia si Asa. 
11 Kekenono gua puta tugo sa atata sapu va tumatumaeni tapuru sa sari na tuna, 
meke repahi sa sari na tatapuruna pude halo vagi si arini. 
E Zihova si kopu gunia tugo se Izireli pudeni lopu hoqa mate. 


12 E Zihova mo telena turani sari Nana tinoni Izireli 
loke votiki tamasa pule. 


13 Meke va malumi Sa pude kopuni sari na vasidi, ululudi, 

meke henahena si arini koari na linetelete saripu toqolo pa dia inuma. 
Meke vagi gedi zipale pinomodi koari na patu, 

meke na oela koari na huda olive saripu toqolo koari na pepeso patupatu. 
14 Meke soku meleke vagini rini sari na dia bulumakao na qoti, 

noboko valeana sari na sipi, qoti, meke sari na dia bulumakao, 

meke toa valeana sari na huiti meke sari na vaeni sapu lomoso hola. 


15 Meke koa tagotago, na henahena valeana, 
meke noboko hola sari na tinoni Izireli, 
meke va karia rini se Zihova sapu tavetedi si arini, 
meke kilua rini si Asa sapu kekenono guana Patu ninirana sapu harupudi si arini. 

16 Meke va kono ia rini si Asa koari na dia tamasa karovodi saripu vahesi rini, 
meke va bugoria rini koari na dia tinavete kaleadi saripu evani rini. 

17 Meke va vukivukihi la i rini sari tomate kaleadi sapu sari na tamasa kokohadi, 
sari na tamasa saripu lopu hite ta gilana koari na tiatamadia pukerane,” 
meke saripu lopu hite hoke va tabei rina tinoni Izireli. 

18 Mulini nia rini sa dia Tamasa sapu sa Patu marilaena pu harupudi si arini, 
meke poni nia koarini sa tinoa. 


19 Sipu dogoria e Zihova sapu gua asa, si bugoro sisigiti si Asa, 
meke kilu pani Sa sari na tuna. 
20 Zama se Zihova, ‘Namu lopu kaqu hite tokani Rau si arini. 
Magu dogoro paki, sapu nasa beka si kaqu ta evana koa rini? 
Na tinoni va guguedi, meke loke dia vina hinokara pa dia tinoa. 
21 Fle va bugoro Au na va kono Au rini koari na dia tamasa hoborodi.” 
Ego, ele va bugoro Nau beku rini, 
ke kote va bugoro ni butubutu hoborodi na duviduvilidi Rau si arini. 
22 Sa Qua binugoro si kaqu hurunu sage guana nika, 
meke kaqu sulu va mate betoi sari doduru likakalae pa popoa pepeso, 
meke kaqu kamo la gua pa popoa tana minate pa kauruna sa popoa pepeso, 
pude sului sari na sinokiraedi ri na toqere. 


23 Meke kaqu tomo lani tinasuna na gonani tupi Rau si arini. 
24 Kaqu mate pa inovia na minoho, 
meke kaqu razai na oza variva mate si arini. 
Meke kaqu garunu lani kurukuru pinomo Rau 
pude va matei meke na noki variva mate pude garati si arini. 
25 Kaqu mate pa vinaripera pa ninae siraņa sari na tie, 
meke kaqu matagutu tarazuzu sari doduru tie pa ninae popoa. 
Sari doduru tie na barikaleqe vaquradi si kaqu mate, 
meke kaqu loke haha hitekedi meke barogoso na kaleqe si kaqu koa hola. 
26 Fle zama nia Rau sapu kaqu va hurakatae la i Rau pa ninae vasina, 
meke namu loke tie hokara kaqu balabala pulei si arini. 
27 Ba lopu boka tavete gunini Rau si arini. 
Zama hoboro guni mo Rau he sari na dia kana, 
sina kaqu zama si arini sapu va kilasi rini sari na Qua tinoni, gua; 
ura Arau mo evania koa rini sapu guahe.’ 


28 Pupuhu sisigiti sa butubutu Izireli 


meke namu loke nana tinumatumae hokara. 
29 Be tumae nia rini si kote ele gilania rini sapu gua asa, 


meke kote boka dono gilania mo rini sa vinabetodi rini. 
30 Na vegua meke boka hadua keke tie sari keke tina tie; 
babe va goveti ri karua tie sari ka manege puta tina tie? 
Ura ele holuholu pani e Zihova sa dia Tamasa ninira si arini, 
meke luara veko pani Sa si arini. 
31 Ura ele gilania ri na dia kana sapu lopu ninira sari na dia tamasa, 
lopu ninira gua sa Tamasa tadi na tinoni Izireli. 
32 Ura dia nati vaeni si mae guana pa Sodomu, 
meke sari na dia inuma si kekenono gua pa Qomora; 

gua rina vaeni sapu pasa meke variva mate, 
33 guana vaeni sapu ta tavete koari na lorodi rina noki variva mate. 


34 Kagu balabala pulei e Zihova sapu gua ele tavetia rina dia kana, 
meke kagu agania Sa sa totoso garona pude va kilasi si arini, 
35 meke zama si Asa, ‘Arau si kote tubehi; kote hobei Rau si arini, gua;” 
meke tata sa totoso sapu kagu gulazoro ni nenedia koasa ranena sa dia tinasuna 
sapu ele tata mae; 
meke kagu kamo va hodaka mae koa rini si asa. 


36 Kagu va dogoro nia e Zihova sa tinonoto koari Nana tinoni.” 
Meke tataruni sari Nana nabulu. 
Pana dogoro gilania Sa sapu ele taloa sa dia niniranira. 
Meke loke tie si koa hola, pinausu babe na tie soti. 
37 Meke kagu zama guahe si Asa, 
ʻAi, avei sari na mia tamasa, saripu ranei gamu? 
38 Ele ponini ginani leana na kolo napo vaeni gamu si arini koari na mia vina 
vukivukihi. 
Madi turu mae kamahire pude tokani gamu! 
Madi lavelaveni gamu. 


39 Ura Arau, Arau mo telequ si na Tamasa; 
loke Tamasa pule si hinokara. 
Arau tugo si va mate meke va toa. 
Va bakobakora meke sasalaņa. 
Meke loke tie si va mate na va toa. 
Va bakobakora meke sasalaņa. 
Meke loke tie si boka vagi pania sapu taninia Rau pa Limagu. 
40 Ovulu sage nia Rau pa manauru sa Limaqu meke zama, guahe: 
Hinokara sapu Toaqu si Rau ninae rane ka rane. 
41 Pana ovulia Rau sa Qua magu sapu malakapina 
meke saputu vagia Rau pa limaqu sa tinonoto si kaqu tubehi Rau sari na Qua 
kana, 
meke lipui si arini pu kukiti Nau si Rau. 
42 Babe, kaqu honihoni gore koari na Qua tupi sari na eharadi; 
meke kaqu va mate betoi sa Qua magu sari doduru pu kana Au si Rau 
meke loke tie koa rini pu varipera mae koa Rau si kaqu koa hola, 
kamo koarini pu bakoradi na ta pusidi si kaqu mate.’ 


43 Gamu na butubutu, mi va lavati sari na tinoni te Zihova.” 
Ura va kilasi Sa sari doduru pu va matei si arini. 
Meke tubehi Sa sari Nana kana, 
meke taleosoni Sa sari na sinea tadi Nana tie soti.” 
44 Mae koarini sari Mosese e Zosua tuna Nani, meke zamani koarini sari doduru 
zinamana sa kinera hie pude di avosia ri na tinoni. 


Sari na Vina Tumatumae Vina Betobeto te Mosese , , Oe 
45 Meke sipu beto totozini e Mosese sari na zinama te Tamasa koari na tinoni Izireli, 


46 si zama guahe si asa koa rini, “Kaqu va tabe na kopu valeana ni gamu sari na tinarae 
sapu ponini gamu Rau pa rane ninoroi, pude mi totozi ni sari na tumia, meke kaqu 
va tabei rini sari doduru zinamana sa tinarae hie. 47 Sari na vina tumatumae hire, 

si lopu na zinama kokohadi si arini, ba na tinoa tamugamu si arini. Kagu va tabei 
gamu si arini, pude mi koa va gelenae koasa popoa sapu kagu la koa ia gamu pa kali 
karovona sa Ovuku Zodani.” 

48 Meke koasa ranena tugo asa si zama guahe se Zihova koe Mosese.” 49 “Mu ene 
sage la koasa togere Abarimi pa popoa Moabi, pa kalina sa vasileana lavata pa Zeriko; 
mamu haele sage la koasa togere Nebo, mamu dono hola la koasa popoa Kenani sapu 
kagu ponini Rau koari na tinoni Izireli. 50 Meke kagu mate si goi koasa togere asa, 
kekenono gua tugo sa tasimu Eroni sapu mate pa Toqere Horo. 51t Ura gamu kara 
beto sapu va kari Au si Rau pa kenudia rina tinoni Izireli, sipu koa pa kolo Meriba 
si gamu tata koasa vasileana nomana pa Kadesi, pa korapa qega sapu ta pozae Zini, 
meke loke mia pinamana pa kenudia rina tinoni Izireli si gamu. 52 Kaqu koa pa seu, 
meke dono la ia mo goi sa popoa, ba lopu kaqu la kamo ia goi sa popoa asa, sapu 
kaqu poni nia Rau koari na tinoni Izireli.” 


33 


Manani ẹ Mosese sari na Tinoni Izireli , , 
1 Hire sari na zinama tinamanae saripu zamani e Mosese sa nabulu te Tamasa koari 


na tinoni Izireli sipu lopu ele mate si asa. 2 Meke zama si asa, 


“Gore mae guana pa toqere Saenai se Zihova; 
meke gasa mae koarini pa Seira, 
sapu nedala vura pa toqere Parani; 

meke somana mae koari ka manege puta vuro mateana si Asa. 
Meke taninia Nana pa kali lima mataona, sa nika hurununa. 


3 Tataruni e Zihova sari Nana tinoni 
meke kopuni Sa saripu tanisa. 


Gua asa ke kokotunu pa nenena Sa si gita, 


meke va tabei sari Nana tinarae. 
4 Meke va tabei gami sari na tinarae saripu ponini gami e Mosese, 


sapu sa tinago tanisa mami butubutu Izireli. 
5 Meke va banaria rini se Zihova pa Zesuruni,” 
sipu varigara sari doduru koimata tadi na tinoni koari doduru butubutu Izireli.” 


6 Meke zama guahe koasa butubutu te Rubeni se Mosese: 
“Be guana lopu soku sari nana tinoni, 
mani lopu mate taloa hokara sa butubutu te Rubeni.” 


7 Meke zama guahe koasa butubutu te Ziuda si asa, 
“Ke Zihova Mu avosia goi sa mamalainina e Ziuda Mamu toka nia, 
Mamu va keke pulei Goi sarini koari kaiga votiki butubutu. 
Mamu varipera tokani na lavelave hukatani Goi Zihova si arini koari na dia kana. 


n" 


8 Meke zama guahe koasa butubutu te Livae si asa:” 
“Ele ta poni koe Livae sa Mua Tumimi meke Urimi”. 
Ta podeke si asa koasa popoa sapu ta pozae Ma'asa, 

meke va sosodea Goi pa kolo Meriba. 
9 Meke zamani sa sari na tiatamana, 
‘Namu lopu tataruni rau si arini,’ gua. 

Namu lopu gilani sa sari na tasina koreo 


meke sari na tuna. , , 
Ba sari na Mua zinama mo si kopuni sa 


meke kopu totoli nia sa sa Mua vinariva egoi. 
10 Kaqu totozini rini sari na Mua tinoni 
pude di va tabei sari na Mua tinarae 
meke kaqu va vukivukihi si arini koasa Mua hope. 
11 Zihova, Mu toka nia Goi sa dia butubutu pude toa va ninira, 
Mamu qetuni sari na tinavete saripu taveti rini. 
Mamu huara va inete pani Goi sari na dia kana. 
Mamu lopu va turu pulei Goi si arini.” 


12 Koasa butubutu te Benisimane si zama guahe si asa: 
“Hie sa butubutu te Zihova sapu kopu nia na tataru nia Sa. 
Va tonoti Sa si arini doduru rane, 
meke koa pa varikorapadia rini si Asa.” 


13 Meke koasa butubutu te Zosepa si zama guahe si asa: 
“Mani mana nia e Zihova sa dia popoa koasa ruku, 
meke sa kolo pa kauruna sa pepeso. 
14 Gua tugo sari vua huda saganadi pa korapa rimata pa dia pepeso, 
sapu ta sinie na vua huda leadi koari doduru hopeke totoso pakepakete. 
15 Meke sari na toqetoqere koadi si kaqu ta sinie na vua huda lomosodi. 
16 Meke doduru tinitona leadi mo si kaqu ta omunae sage koari na dia pepeso, 
sapu ta poni mae koe Zihova. 
Asa tugo sapu zama mae pa korapa nika pa popoa qega. 
Sari doduru minana hire si kaqu ta evana koe Zosepa, 


sina keke koimata si asa koari na tasina. 
17 Tolavaena guana bulumakao kokoreo podo kenuna se Zosepa, 


meke sa nana niniraņira si kekenono gua sari karua kikihona sa bulumakao 
pinomona, 
meke kaqu va kilasi sa sari na butubutu pa doduru ia ka ia, 
kekenono gua sapu hoke hoata va mate tie sa bulumakao. 
Gua tugo sari ka manege puta vuro tie te Iparemi, 
meke sari na vuro tie te Manase.” 


18 Meke gua pule hie si zama nia sa koasa butubutu te Zeboloni meke se Isaka: 
“Mani koa mamutu nana se Zeboloni koari doduru ginugua pa sada. 
Meke agoi Isaka si kaqu toqolo sage sa mua tinagotago pa mua popoa soti. 
19 Kaqu tioko sage lani rini pa dia toqere sari na tinoni, 
meke va vukivukihi lani rini sari na vina vukivukihi tonotodi. 
Kote vagia rini sa dia tinagotago pa kolo hokara, 
meke gua tugo pa korapana sa dia popoa soti tata pa raratana onone.” 


20 Meke koasa butubutu te Qadi si zama guahe si asa: 
“Mani tavahesi sa Tamasa sapu poni va noma nia popoa si asa, 
meke koa guana laione se Qadi sapu garata va luraia sa limana babe batuna sa nana 


boso. 
21 Telena mo vizatia sa sa pepeso masuruna 


meke ta kopue sa hinia tanisa koimata pude tanisa. 
Totoso varigara sari na koimata tadi na tinoni, 

si va tabei sa sari na tinarae na hiniva tonotodi te Zihova, o 
meke tiqe ta tavete vura sari na vinari pitui tonotodi koasa butubutu Izireli.” 


22 Meke zama guahe si asa koasa butubutu te Dani: 
“Agoi Dani si guana tuna laione sapu horuhoru vura pa popoa Basani.” 


23 Meke koasa butubutu te Napitalai si zama guahe si asa: 
“Ke agoi Napitalai, mamu getugetu nia sa vinaleana sapu ta sinie minana te Zihova, 
kaqu tagoa goi sa pepeso pa kalina la 
meke kamo la gua koasa kopi Qaleli.” 


24 Meke koasa butubutu te Asa si zama guahe si asa: 
“Agoi Asa si tamanae hola koari kaiqa butubutu; 
kaqu ta qetue hola koari na tasimu, 
meke kaqu toa valeana pa mua popoa sari na huda olive. 
25 Meke sa vari likohaena sa mua vasileana lavata si kaqu ta bara vari likohae aeana, 
meke doduru totoso si kaqu ta kopu totoko valeana si asa. 


26 Ke gamu na tinoni Izireli, 
namu loke tamasa pule si kekenono gua sa mua Tamasa, 
sapu ene mae gua koari na maņauru pude tokani gamu, 
meke pa korapa galegalearane koasa Nana ninedala variva magasa. 
27 Koe Tamasa toa holana sa mua aqoroana, 
kaqu ovulu sage nigo Sa ninae rane ka rane, 
meke kaqu zukuru pania Sa pa kenumu sa mua kana. 
Meke zama, ‘Mu huaria! gua. 
28 Meke kaqu koa valeana sari na tutina e Zekopi, 
meke ta kopue valeana koasa popoa masuruna sapu siņia na huiti na huda vaeni, 
meke hoqa gore mae pa galegalearane sari na puni, meke gua tugo sari na kolo, 
sapu vura mae pa kauruna sa pepeso. 
29 Ke Izireli, tamanae si goi; Esei si kekenono gua agoi pu ta harupu koe Zihova? 
E Zihova mo telena sa mua lave, 
meke na mua magu varipera pude lavelave nigo 
meke vatua koa goi sa minataqara. 
Sari na mua kana si kaqu mae pude tepa ia sa dia tinaleosae koa goi, 
ba kaqu neti va konekonei goi si arini.” 


34 


Sa Minate te Mosese 

1 Beto asa si topue ene la koari na pezara pa Moabi, meke tiqe ene sage la pa batuna 
sa toqere Pisiqa pa kalina sa popoa Zeriko se Mosese; meke vasina si va dogoro nia 
e Zihova koasa sa doduruna sa popoa pa kali pinaqaha popoa pa Qileadi meke kamo 
la gua pa Dani; 2 meke koasa kali pinaqaha popoa lavata te Napitalai, meke sari na 
pinaqaha popoa tadi Iparemi meke se Manase, e Ziuda, meke kamo la gua koasa 
lamana lavata pa Meditareniani sapu koa pa kali lodu rimata. 3 Meke dono kamo 
la gua koasa popoa Neqevi, meke koasa doduruna sa pezara lavata sapu topue gua 
koasa lolomo pa Zeriko, sa vasileana lavata sapu koa ia na hudahuda pamu, meke 
kamo la gua pa Zoara. 4 Beto asa si zama koasa se Zihova, “Asa tugo sa popoa sapu ele 
va tatara nia Rau koasa Qua zinama tokotokoro koe Ebarahami, Aisake, meke Zekopi, 
sipu zama guahe si Arau, ‘Asa sa popoa sapu kaqu poni nia Rau koari na tudia ri na 

tumu.' Ele va dogoro nigo Rau kamahire pa matamu soti, ba lopu kagu kamo la ia 
goi si asa,” gua si Asa.” 

5 Meke mate tugo vasina pa popoa Moabi se Mosese sa nabulu te Zihova, gua puta 
tugo sapu ele zama nia e Zihova koasa. 6 Meke ta pomunae tugo si asa koasa lolomo 
pa popoa Moabi varitotosi pa Betipeoro; ba loke tie gilana sotia sa vasina ta pomunae 
sa, kamoa ninoroi. 7 Keke gogoto hiokona puta vuahenina se Mosese meke tiqe mate 
si asa. Ba sari na matana si namu lopu hite ele rida, meke lopu hite malohoro tugo 
sa tinina. 8 Meke kaboa ri na tinoni Izireli se Mosese pa pezara Moabi koari ka 
tolonavulu puta rane, osolae va hokoti rini sari na rane pu besu nia rini si asa. 

9 Meke ta sinie nia e Zosua, sa tuna e Nani, sa magomago ginilae, sina ele va opo 
nia e Mosese koasa sa limana. Ke va avosia na va tabea ri na tinoni Izireli si asa, 
meke tavetia rini gua sapu zama nia e Zihova koe Mosese. 

10 Seunae gua pa totoso asa, si namu lopu hite keke poropita pa popoa Izireli si turu 
vura mae, sapu kekenono gua Mosese, sapu boka vivinei va tia ia se Zihova.” 11 Meke 
taveti Sa sari doduru vina gilagila na vinariva magasadi saripu garunu nia e Zihova 
koasa pude va gorevura i pa popoa Izipi, koe Pero, sa banara, meke koari doduru 
nana niha na varane koasa nana popoa lavata sana. 12 Namu loke poropita pule sapu 
kekenono asa, sapu boka taveti sari na tinavete nomadi na variva holoqorudi, saripu 
evani Mosese pa matadia ri doduru tinoni Izireli. 

SA BUKA TE 
ZOSUA 
Sa Vinabakala 


Sa buka te Zosua si na vivineidi rina tinavete arilaedi sapu gua rina vinagina sa 
popoa Kenani, na vina hiana sa pepeso la koari hopeke butubutu pu ta evana sipu 
koimatani Zosua sari na tinoni Izireli totoso sipu hobea sa se Mosese. Karovia rini sa 
Ovuku Zodani meke razai rini sari na tie pa vasileana Zeriko, meke ta huara inete si 
asa. Vivinei nia tugo sa buka hie sa vina kilasa tadi na tie Izireli pa vasileana Ai, sina 
sekea rini sa tinaraena sa vinariva egoi te Zihova. Keke koari na kinubekubere sapu 
ta gilana valeana hola si guahe: “Mi vizatia pa rane ninoroi sapu esei si kaqu nabulu 
nia gamu...Ba sapu arau meke sa qua puku tatamana si kaqu nabulu nia se Zihova,” 
gua. (24:15) 

Sari na Nati Pinaqapaqahana sa Buka 

Sa ninuquru pa korapa popoa Kenani. Hinia 1:1 kamo hinia 5:12 

Tava kilasa sari na tinoni pa Kenani. Hinia 5:13 kamo hinia 12:24 

Tava hia sa popoa Kenani koari na butubutu Izireli. Hinia 13:1 kamo hinia 21:45 

Sa pinule tadi ka neta butubutu pa kali gasa rimata koasa Ovuku Zodani. Hinia 

22:1-34 
Sa minate meke sa pinomununa e Zosua. Hinia 23:1 kamo hinia 24:33 


Garunia Tamasa se Zosua Pude La Vagia sa Popoa Kenani 

1 Meke sipu ele mate sa nabulu te Zihova sapu se Mosese, si zama ia e Zihova se 
Zosua sa tuna e Nani, sapu sa tie vari tokae te Mosese. 2 Meke zama guahe si Asa, 
“Ele mate se Mosese sa Qua nabulu, ke mu va namanama kamahire si agoi meke 
sari doduru tie Izireli, mamu karovo la ia sa Ovuku Zodani, mamu la koasa popoa 
sapu korapa ponini gamu Rau kamahire. 3 Sari doduru vasidi pu kote neti kamoi 
gamu, si kaqu ponini gamu Rau, gua sapu ele va tatara nia Rau koe Mosese.” 4 Sari 
na voloso popoa tamugamu si podalae pa soloso qega pa kali Izipi, meke la gua pa 
kalina koari na toqere pa Lebanoni, meke kamo pa ovuku nomana sapu sa Ovuku 
Iuparetisi, meke sa doduruna sa popoa Hitaiti, meke kamo koasa kolo Meditareniani 
pa kali lodu rimata. 5 Zosua! Loke tie kaqu boka va kilasigo si agoi pa doduruna sa 
mua tinoa. Gua sapu koa somana si Rau koe Mosese, si kaqu gua tugo si Rau koa goi. 
Lopu kaqu luara panigo na veko panigo Rau si agoi.” 

6 Mu koa va ninira! Mu koa varane! Ura gua sapu ele va tatara nia Rau koari na 
tiatamamu pukerane pude kaqu tagoa gamu sa popoa Kenani, si kaqu turani goi sari 
na turanamu pude madi la koa ia sa popoa sana.” 7 Mu koa va ninira, na koa varane! 
Mu va tabe valeani sari doduru tinarae pu ele ponigo e Mosese sa Qua nabulu. Mu 
lopu veko pania keke kukuruna sa tinarae, meke kaqu koa mataqara si goi koari 
doduru vasidi pu la i goi. 8 Mu lopu makudo tiroa meke vivinei nia goi sa buka 
Tinarae sapu poni nigo Mosese. Mu balabala va lohi la ia goi si asa rane na boni, 
pude luli valeani sari doduru gua pu ta kubere vasina. Meke kaqu koa mamutu na 
mataqara si goi. 9 Mu lopu muliņi nia gua sapu ele tozi nigo Rau, pude mu koa va 
ninira na varane, gua. Mu lopu matagutu na malohoro, ura Arau Zihova sa mua 
Tamasa si kaqu koa somana koa goi pa doduru vasina pu kaqu la ia goi!” gua sa 
Tamasa. 


Tozi ni Zosua Gua Sapu Kaqu Tavetia rina Tie 

10-11 Ke tozini Zosua sari na koimata pude madi la koari na ipi pude tozini sari na 
tinoni, “Mi va namanama i sari na gemi vinabeo, sina pa vina neta rane hoi si kote 
karovia gamu sa Ovuku Zodani pude la vagia na koa ia sa popoa sapu poni gamu e 
Zihova sa mia Tamasa,” gua. 

12 Meke zama la se Zosua koari na butubutu te Rubeni, Oadi, meke kukuruna sa 
butubutu te Manase,” 13 “Mi balabala ia gua sapu ele tozini gamu e Mosese, sa nabulu 
te Zihova, sapu se Zihova sa mia Tamasa si kagu ponini gamu sa kali gasa rimata pa 
Ovuku Zodani, pude na mia popoa soti. 14 Sari na tumia na loamia na mia pinausu 
kurukuru si kagu koa tani pa kali gasa rimata koasa Ovuku Zodani; ba sari na mia 
tie varipera pu va namanama pude varipera si kagu karovo kekenu la pude toketoke 
hukatani sari na tie Izireli turanadia, 15 osolae kagu koa ia tu rini sa popoa pa kali 
lodu rimata koasa Ovuku Zodani, sapu ele ponini e Zihova sa dia Tamasa. Pana ele 
va koa valeani na va sarei sa Tamasa sari doduru butubutu Izireli, si kaqu tiqe pule 
mae si gamu meke koa soto pa mia popoa soti tani pa kali gasa rimata koasa Ovuku 
Zodani, vasina pu ele ponini gamu e Mosese sa nabulu te Zihova,” gua si asa. 

16 Meke olana la koe Zosua sari na tinoni, “Kagu taveti gami sari doduru gua pu 
tozini gami goi, meke kagu la si gami vasina pu garunu lani gami goi. 17 Kagu va 
tabego gami si goi, gua sapu hoke va tabea gami se Mosese. Ba mani koa koa goi se 
Zihova sa mua Tamasa, gua sapu koa koe Mosese si Asa! 18 Asa sapu dono va gorea 
sa mua niniranira, meke va kari sari na mua ginarunu, si kaqu tava mate. Mu koa 
va ninira, mamu koa varane!” gua si arini. 

Garunu Lani Zosua pa Zeriko sari Nana Tie Piko 

1 Meke tiqe garuni Zosua sari karua tie piko; ke taluarae sari kara pa Akasia, vasina 
va turu ipi meke koa sarini. Tozini sa sari kara pude la dono vilitia sa popoa Kenani, 
meke sa vasileana lavata sapu pa Zeriko. Sipu kamoa ri kara sa vasileana Zeriko, si 
nuguru la sari kara meke puta pa vetu te Rehabi sa barikaleqe tuturue pa Zeriko.” 
2 Avosia sa banara pa Zeriko sapu kaiga tie Izireli si ele mae pana boni pude piko nia 
sa popoa, gua. 3 Ke vala zinama si asa koe Rehabi, “Sari kasa tie pa mua vetu si mae 
pude piko nia sa duduru popoa hie, gua, ke mamu va vurai,” gua si asa. 

46 Meke olaņa se Rehabi, “Kaiqa tie tugo si mae pa qua vetu, ba lopu gilani Rau 
sapu pavei mae guadi. Meke sipu lopu ele ta tuku sa sasadana sa bara pa vasileana, si 
ele taluarae taloa tu si arini pana veluvelu. Lopu gilania tugo rau sapu pavei si la gua 
rini. Be tuturei hadu luli gamu si kote boka la kamoi mo gamu,” gua si asa. Ba sipu 
lopu ele mae sari na tie tanisa banara si turana sage lani Rehabi pa batu vetu sari 
karua tie piko, meke la tomei sa pa kobi vinarigarae kapu huda” saripu ta varigarae 
vekodi vasina. 7 Ke taluarae sari kasa tie tanisa banara pa Zeriko, meke tuku pulea 
rini sa sasada koasa bara pa vasileana. La hata luli rini sari karua tie Izireli meke 
kamo la tu vasina ene gua sa sirana karovo pa Ovuku Zodani. 

8 Sipu lopu ele kamo magogoso sari karua tie piko pana boni, si sage la koari kara 
pa batu vetu se Rehabi. 9 Meke zama la i sa, “Gilania rau sapu ele vatua e Zihova 
koa gamu sa popoa hie. Sari doduru tie si tarazuzuni gamu si gamu. 10 Ele avoso nia 
gami sapu gua evania Zihova sipu taluarae si gamu pa Izipi, meke va popa gunia e 
Zihova sa Kolo Zinara pa kenumia gamu, meke karovo si gamu. Ele avoso nia tugo 
gami sapu gua va mate guni gamu sari Sihoni meke Oqo, sari karua banara tadi na 
butubutu Amoraiti pa kali gasa rimata pa Zodani.” 11 Sipu avoso nia tugo gami sapu 

gua asa, si matagutu si gami. Tarazuzu va kaleanani gamu gami si gamu. Se Zihova 
sa Tamasa tamugamu sina Tamasa pa Manauru meke pa pepeso hie. 12 Ego, mamu 
zama tokotokoro koe Zihova kamahire sapu kaqu harupia gamu sa qua tatamana, 
gua sapu harupu gamu rau si gamu. Mu poni nau keke vina gilagila pude maqu va 
hinokara gamu. 13 Mi va tatara nau sapu kaqu harupia gamu sa tamaqu, tinaqu, sari 
na tasiqu koreo na tasiqu vineki, meke sari doduru tiena sa qua tatamana! Mi va 
sare gami pa minate,” gua si asa. 

14 Meke olana la koa sa sari karua tie piko, “Mani va mate gami tugo sa Tamasa 
pana be lopu tavetia gami gua sapu va tatara nigo gami kara. Be lopu tozia goi pa 
keke tie gua sapu tavetia gami kara, si tozi nigo gami sapu kaqu tavetia gami gua 
sapu va tatara nigo gami kara pana poni gami e Zihova sa popoa hie,” gua si arini. 

15 Rehabi si koana koa ke vetu pa korapana sa bara nomana tanisa vasileana, ke va 
isu gorei sa pa keke iku pa vuida sari karu tie piko. 16 Meke sipu lopu ele taluarae sari 
karua si zama se Rehabi, “Mi la koa tome koari na vasina toqetoqeredi pude meke 
dogoro gamu rina tie tanisa banara. Koa tome vasina padana neta rane, osolae pule 
mae sarini. Beto asa, mamu tiqe hola la vasina koa mia,” gua si asa. 

17 Meke zama sari kara, “Kaqu kopu nia gami sa vina tatara pu garununi gami goi 
pude tavetia koa goi. 18 Guahe si kote tavetia goi. Pana nuquru mae si gami kasa 
pude vagia sa mia popoa, mu va isu gore vekoa sa iku ziņara hie koasa vuida vasina 
va goreni gami goi. Vagia sa tamamu, tinamu, sari na tasimu, meke sari doduru tiena 
sa tatamana tanisa tamamu, mamu varigara ni pa mua vetu. 19 Asa sapu vura taloa 
koasa vetu, si nana sinea telena pana mate sa, meke gami si lopu kaqu ta zutu. Ba 
be keke koa gamu pa mia vetu si tava sigiti, si kaqu ta zutu nia gami si asa. 20 Ba be 
tozia goi pa tie gua sapu evania gami, si lopu kaqu tavetia gami gua sapu tepa ia goi 
koa gami pude tavetia,” gua si arini. 2! Va egoa Rehabi sapu gua asa, meke va taloai 
sa sari kara. Meke sipu ele taloa sari karua, si va sigoto vekoa Rehabi sa iku zinara 
pa vuida. 

22 Meke taluarae sari karua tie piko meke la tome koari na toqere. Ke la hatai ri 
kasa tie tanisa baņara pa Zeriko sari karua pa doduru vasina koari ka neta rane ba 
lopu boka dogori rini, ke kekere pule la dia pa Zeriko sarini. 23 Beto asa, si taluarae 
koari na toqere sari kara, karovia ri kara sa Ovuku Zodani, meke la kamo pule koe 
Zosua. Vivinei ni ri kara sari doduru gua pu ta evana. 2? Beto asa si zama guahe sari 
karua, “Gilana valeania gami karua sapu ele ponini gita Zihova koa gita sa doduruna 
sa popoa. Sari doduru tie pa popoa Zeriko si namu na matagutu holani gita rini,” gua 
sari karua. 

Karovia rina Butubutu Izireli sa Ovuku Zodani 

1 Pana munumunu pa koivugona si vanunu munumunu hokara sari doduru tie 
Izireli, meke taluarae si arini pa Akasia. Meke topue la pa Ovuku Zodani vasina si 
la va turu ipi, meke aqania rini sa totoso pude karovia sa ovuku pude la pa kali 
karovona. 2-3 Sipu hola ka neta rane, si ene betoi ri kasa koimata sari na ipi meke 
tozini rini sari na tinoni, “Pana dogoria gamu sapu palekia rina hiama sa Bokese 
Tanisa Vinariva Egoi te Zihova sa mia Tamasa si mi va gorei sari na mia ipi, mamu 
ene luli la i. 4 Lopu ele la ia gamu sa vasina asa visoroihe, ke arini kote va dogoroni 
gamu sa sirana. Ba mi lopu ene tata koasa Bokese Tanisa Vinariva Egoi. Mi ene va 
seu padana kukuru kilomita seu gua koasa,” gua si arini. 

5 Meke tozini Zosua sari na tie, “Mi va madi puleni gamu. Sina vugo si kote tavetia 
e Zihova koa gamu si keke tinavete variva magasana,” gua si asa. $ Beto asa si tozini 

sa sari na hiama pude palekia sa Bokese Tanisa Vinariva Egoi te Zihova, meke ene va 
kenue la pa kenudi rina tinoni, ke tavetia tugo rina hiama gua sapu tozini e Zosua. 

7 Meke zama la koe Zosua se Zihova, “Gua sapu kaqu evania Rau kamahire, si pude 
podalae va lavatigo rina tie Izireli si agoi, guana tie arilaemu. Meke pude madi gilania 
rini sapu Arau si somana koa koa goi, gua sapu somana koa si Rau koe Mosese. 8 Tozi 
ni sari na hiama pu palekena sa Bokese Tanisa Vinariva Egoi te Zihova, sapu kamoa 
rini sa ovuku, si kaqu gore la si arini meke turu noso pa taqelena.” 

9 Meke zama la koari na tinoni se Zosua, “Mae tani mamu avosia gua sapu kaqu 
zama nia e Zihova sa mia Tamasa. 10-11 Pana rizu la si gamu, si kaqu hadu pani 
Sa sari na tie Kenani, Hitaiti, Hivaiti, Perizaiti, Qeqasaiti, Amoraiti, meke Zebusaiti. 
Meke pana ta paleke karovo kekenu la pa Ovuku Zodani pa kenumia gamu sa Bokese 
Tanisa Vinariva Egoi tanisa Banara tana doduru kasia popoa si kaqu gilania gamu 
sapu sa Tamasa toana si koa koa gamu. 12 Ke kamahire si mi vizati ka manege rua 
tie hokara, keke pa hopeke butubutu. 13 Pana neti kamo tugo pa kolo nenedi sari na 
hiama pu palekena sa Bokese Tanisa Vinariva Egoi te Zihova sa Baņara tana doduru 
kasia popoa, si kaqu noso sa totolona sa Ovuku Zodani. Meke sa kolo sapu totolo gore 
si kaqu ta varigarae pa keke vasina,” gua se Zosua. 


14-15 Na totoso pakepakete” sa totoso asa, meke naqe sa ovuku. Totoso taluarae rina 
tinoni pude la karovia sa Ovuku Zodani gua, si palekia rina hiama sa Bokese Tanisa 
Vinariva Egoi. 

Meke sipu neti gore tugo pa kolo sari na hiama, 18 si noso totolona sa ovuku meke 
varigara eko nana pa keke vasina sa kolo, pa batuna sage sa ovuku vasina ta pozae 
Adama, sa vasileana nomana tata pa Zaretani. Sa totolona sa ovuku sapu la gua pa 
Kolo Matena si ta kumata palae hokara, ke karovo tata mo pa Zeriko sari na tinoni. 
17 Totoso ene karovo pa vasina popana koasa ovuku sari na tinoni, si turu noso koasa 
vasina popana pa kokorapana sa Ovuku Zodani sari na hiama pu palekena sa Bokese 
Tanisa Vinariva Egoi te Zihova, osolae karovo taloa beto tu sari doduru tinoni. 

Ta Veko Varigara sari na Patu Vina Balabala 

1 Sipu ele karovo beto sari doduru butubutu Izireli pa kali karovona sa ovuku, 
si zama la koe Zosua se Zihova, 2 “Mu vizati ka manege rua tie, keke pa hopeke 
butubutu, 3 mamu garuni pude vagi ka manege rua patu pa vari kokorapana puta sa 
Ovuku Zodani vasina puta tugo sapu turu sari na hiama. Tozini pude paleki sari na 
patu pude la vekoi vasina kote la kuri gamu sari na mia ipi pude koa kohite boni,” 
gua si Asa. 

4 Ke tioki Zosua sari ka manege rua tie pu ele vizati sa, 5 meke zamai sa, “Mi topue 
ene la pa Zodani pa kenuna sa Bokese Tanisa Vinariva Egoi te Zihova sa mia Tamasa. 
Hopeke gamu si kaqu kokovara palekia keke patu, keke pa hopehopeke butubutu 
Izireli. 6 Sari na patu arini si pude na vina balabala koari na tie sapu gua evaņia e 
Zihova. Vugo na repere pana nanasa sari na mia koburu, ‘Nasa laedi sari na patu 
hire? 7 si kote tozini gamu, sapu hire sina vina balabalana sipu popa sa kolona sa 
ovuku totosona ta paleke karovo sa Bokese Tanisa Vinariva Egoi te Zihova. Sari na 
patu sara si kaqu va balabala ni koari na tie Izireli doduru totoso gua sapu evania e 
Zihova tani.” 

8 Lulia tugo rini, gua sapu tozi nia e Zihova koe Zosua. Paleki tugo rini sari ka 
manege rua patu pa vari kokorapana sa Ovuku Zodani, keke tana hopeke butubutu 
Izireli. Meke la veko varigarani vasina va turui rini sari na dia ipi. 9 E Zosua ba 

la veko varigarani tugo si ka manege rua patu pa vari kokorapana puta sa Ovuku 
Zodani, vasina turu noso sari na hiama pu palekia sa Bokese Tanisa Vinariva Egoi 
te Zihova. Sari na patu arini si korapa koadia kamoa pa rane ninoroi. 10-11 Tuturei 
karovo la sari na tinoni pa kali karovona sa ovuku. 

Sipu ele karovo beto la sari na tinoni pa kali karovona sa ovuku si tige ene luli la 
koa rini sari na hiama, palekia rini sa Bokese Tanisa Vinariva Egoi te Zihova. 12 Sari 
na tiena sa butubutu te Rubeni meke Oadi, meke kukuruna sa butubutu te Manase si 
va namanama pude varipera. Arini si karovo kekenu koari na tinoni, gua sapu tozini 
e Zosua pude tavetia. 13 Pa kenuna e Zihova, si ari ka made navulu puta tina tie si 
karovo la pa kalina sa Ovuku Zodani meke la koasa pezara tata pa Zeriko pude la 
varipera. 14 Pa rane asa si podalae pamana nia rina tie Izireli se Zosua, sina koa gua 
koasa tinavete pu evania e Zihova koa sa. 

15-16 Meke tozi nia e Zihova se Zosua pude tozini sari na hiama pu palekena sa 
Bokese tanisa Vinariva Egoi te Zihova pude madi taluarae koasa Ovuku Zodani meke 
sage mae. 17-18 Ke tozini Zosua sarini, meke sipu haele sage kamoa rina hiama sa 
taqelena sa ovuku, si podalae totolo pule sa ovuku meke sini sage kamo pule sa kolo 
pa taqelena. 

19 Sa totoso sapu karovia rina tinoni sa Ovuku Zodani si pa rane vina manege puta 
koasa sidara vinakeke, meke la va turui rini sari na dia ipi pa Qiliqali pa kali gasa 
rimata pa Zeriko. 20 Vasina si la varigarani e Zosua sari ka manege rua patu pu 
palekeni rini koasa Ovuku Zodani. ?1 Meke zamai sa sari na tie Izireli, “Vugo na 
repere pana nanasani gamu rina tumia, ‘Nasa laedi sari na patu hire,’ gua, 22 si mi 
tozi ni sa totoso pu popa sa ovuku meke ene karovia rina tie Izireli si asa. 23 Tozini 
sapu e Zihova sa mia Tamasa si va popaia sa kolona sa Ovuku Zodani meke karovo si 
gamu. Gua tugo sapu va popaia Sa sa Kolo Zinara meke enea gita. ?4 Koa gua koasa 
ginugua hie, si madi gilania ri doduru tie pa kasia popoa sapu ninira hola se Zihova 
sa nada Tamasa, meke kaqu va lavatia gamu ninae rane ka rane si Asa,” gua se Zosua. 


1 Avoso nia ri doduru banara tadi na butubutu Amoraiti pa kali lodu rimata 
pa Zodani, meke sari na banara tadi na butubutu Kenani koasa raratana popoa 
Meditareniani, sapu va popaia e Zihova sa Ovuku Zodani osolae karovo beto tu sari 
na tinoni Izireli. Ke matagutu na holoqoru ni rini, sari na tie Izireli. 


Ta Magu sari na Tie Izireli pa Qiliqali 

2 Meke tige tozi nia e Zihova se Zosua, “Mu taveti kaiqa magu patu narudi, mamu 
magui” sari na koreo na palabatu pa butubutu Izireli,” gua si Asa. 3 Gua asa ke tavetia 
tugo Zosua gua sapu tozi nia e Zihova meke magu betoi sa sari doduru koreo Izireli 
pa keke vasina pozana toqere Minagu.” 

46 Totoso taluarae pa Izipi sari na butubutu Izireli, si ele ta magudi' beto tu sari 
doduru koreo. Ba pa korapana sa dia inene pa qega koari ka made navulu vuaheni, 
si lopu ta magu sari na dia koburu koreo tiqe ta pododi. Gua tugo sari doduru tie pu 
ele kamoa sa vuaheni sapu pada somana pa vinaripera totoso taluarae rini pa Izipi 
si mate beto, sina lopu va tabea rini se Zihova. Gua asa ke ele va tatara ni e Zihova 
koari na tiatamadia, sapu lopu tava malumu si arini pude kamoa sa popoa masuruna 
pa Kenani sapu ele va tatara nia Sa koari na tiatamadia pude tadirini.” 7 Sari na tudia 
koreo ri kasa tie arini si lopu ta magudi, ke arini sari na sinage vaqura pu magui e 
Zosua. 

8 Pa mudina sa minagu, si koa noso mo koari na dia ipi sari doduru tie, osolae ibu 
beto tu sari na minagu tadirini. 9 Meke zama la koe Zosua se Zihova, “Pa rane ninoroi 
si ele va rizu pania Rau koa gamu sa kinurekurena sa mia tinoa pinausu pa Izipi,” 
gua si Asa. Gua asa ke ta pozae Qiliqali sa vasina asa osolae kamoa pa rane ninoroi. 

10 Totoso koa rina tie Izireli koari na dia ipi koasa pezara tata pa Zeriko pa Qiliqali, 
si tavetia rini sa Inevana Pasova’ pana veluveluna sa rane vina manege made pa 


sidara asa.” 11 Pa koivugona si na dia rane kekenu sapu henai rini sari na ginani pu 
ta letedi pa Kenani, sari na ginani ta kinadi pa oela na bereti loke isitidi. 12 Totoso 
asa si beto hoqa gore koa rini sa ginani pozana “mana”. Ke tiqe podalae henai rini 
sari na ginani pu ta letedi pa Kenani.” 


Sa Mateana te Zihova pu Koimatani sari na Tie Izireli 

13 Totoso tata kamo la pa Zeriko se Zosua, si dogoro va hodakia sa si keke tie, turu 
nana pa kenuna meke taninia nana si keke magu varipera. Ene la nanasia Zosua si 
asa, “Agoi si mae pude tokani gami, ba pude raza gami?” gua si asa. 

14 Meke olana sa tie, “Arau si mae pude na koimata tanisa qeto minate te Zihova,” 
gua si asa. 

Ke hoqa oporapaha pa pepeso se Zosua. Vahesia sa sa Tamasa meke zama, “Qua 
banara, arau si na mua nabulu. Tozi nau gua sapu hiva nau goi pude tavetia,” gua 


si asa. 
15 Meke zama la koe Zosua sa koimata tanisa qeto minate te Zihova, “Mu va gorei 


sari na mua sadolo, ura na vasina hopena si turua goi,” gua si asa. Ke tavetia tugo 
Zosua gua sapu tozi nia Sa. 


6 


Sa Tina Huara pa Zeriko 

1 Ta tuku veko sari na sasadana sa bara pa Zeriko, pude meke nuquru sari na tie 
Izireli gua. Loke tie si boka vura nuquru koasa vasileana. 2 Meke zama la koe Zosua 
se Zihova, “Veko vatua Rau pa limamu goi sa popoa Zeriko, meke sa dia baņara, meke 
sari doduru nana minate varane. 3 Agoi meke sa mua qeto minate si kaqu ene vari 
likohae nia si pa Zeriko, keke totoso pa keke rane pa korapadi ri ka onomo rane. 4 Ka 
zuapa rina hiama pu hopeke tanini buki, si madi ene va kenue koasa Bokese Tanisa 
Vinariva Egoi. Meke koasa rane vina zuapa sipu ivui rina hiama sari na buki si kagu 
ene vari likohae nia goi meke sari na mua tie varipera sa vasileana Zeriko ka zuapa 
totoso. 3 Beto asa si kagu ivu va nodolo va gele si arini. Pana avosia tugo ri doduru 
sa nodolo va gele asa, si kagu keke gua irana sari doduru, meke kote hoga zuzulu sa 
bara gobana sa vasileana Zeriko. Beto asa si kagu ene nuguru tonoto sari doduru tie 
varipera tanisa butubutu Izireli,” gua se Zihova. 

6 Ke tioki Zosua sari na hiama, “Mi palekia sa Bokese Tanisa Vinariva Egoi, meke 
ari ka zuapa koa gamu si kaqu ene va kenue koasa, meke paleki sari na buki,” gua 
si asa. 7 Beto hoi si tozini sa sari nana tie pude ene vari likohae nia sa vasileana 
lavata, meke sari nana tie varipera bokabokadi pu ene va kenue koasa Bokese Tanisa 
Vinariva Egoi te Zihova. 

8-9 Ke sipu tozini tugo Zosua pude podalae ene, si topue la gedi sari na tinoni, meke 
ene la sari ka zuapa hiama pu ivui sari ka zuapa buki kikiho sipi kokoreo pa kenuna e 
Zihova. Luli mudi la koarini saripu palekia sa Bokese Tanisa Vinariva Egoi te Zihova. 
Meke luli mudi koarini si keke puku tie varipera. Sari na buki si lopu makudo kabo 
pa doduruna sa totoso asa. 10 Ba tozini Zosua sari nana tinoni pude madi lopu kulu va 
kale osolae tozini sa pude kukili. 11 Gua asa, ke sa puku minate hie si paleke likohae 

nia koasa vasileana lavata sa Bokese Tanisa Vinariva Egoi te Zihova keke totoso. Beto 
asa si pule la sarini vasina koadi koari na dia ipi meke puta pa bonina asa. 

12-13 Pa koivugona si vanunu vagavagasa se Zosua, meke garuni sa sari nana tie 
pude la ene vari likohae pule nia sa vasileana lavata pa Zeriko, kekenono gua tugo 
sapu tavetia rini koasa rane kekenu. Kekenu sari na tie varipera, meke luli la sari 
ka zuapa hiama pu ivui sari na buki, meke luli la pule sari na hiama pu palekena 
sa Bokese Tanisa Vinariva Egoi te Zihova, meke tige luli la sari na tie varipera pu 
ene luli pa mudidia. Sari na buki si lopu makudo kabo pa doduruna sa totoso sana. 
14 Koasa rane vina rua hie si la ene vari likohae pule nia tugo rini pa vina rua totoso 
sa vasileana lavata pa Zeriko, meke tige pule la sarini vasina koa sari na dia ipi. Ka 
onomo rane si tavetia rini sapu gua asa. 

15 Meke pa rane vina zuapa si vanunu munumunu hokara sarini, meke pa rane 
asa si ka zuapa totoso ene vari likohae nia rini sa vasileana lavata; lulia tugo rini sa 
inene gugua sapu hoke tavetia rini koari ka onomo rane. Ba koasa rane vina zuapa 
mo hie si ka zuapa totoso ene vari likohae si arini. 16 Koasa inene vina zuapa tadirini 
sipu ene vari likohae nia rini sa vasileana lavata, gua meke kote ivui rina hiama sari 
na buki, si velavela se Zosua, “Ele vatua e Zihova koa gamu sa vasileana lavata pa 
Zeriko! 17 Sa vasileana meke sari doduru tinitona pa korapana sa si kaqu ta huara 
inete beto, pude na vina vukivukihi la koe Zihova. E Rehabi sapu sa tuturue, meke 
sari nana tatamana si kaqu ta harupu, sina asa tomei sari nada tie piko. 18 Ba loke tie 
si kaqu vagia si keke tinitona sapu ele ta huara. Pude tavete gua gamu si kote poni 
tinasuna nomana gamu sari na tinoni Izireli. 19 Doduru tinitona pu taveteni siliva, na 
qolo, na boronizi, babe na aeana, si kaqu ta vizata vata kale pude vala i koe Zihova. 
Kaqu ta kopue si arini koasa vasina hopena pude Nana tinago si arini,” gua se Zosua. 

20 Ke ivui rina hiama sari na buki, sipu avosi tugo rina tinoni sari na buki, si keke 
gua irana va ululae sari doduru tie, meke ta zuzulu sa bara gobana sa vasileana 
Zeriko. Meke ene tonoto la sari na tie varipera tadi na tie Izireli pa korapana, meke 
va kilasia rini sa vasileana lavata.” 21 Seke va mate beto ni vedara rini sari doduru 
tiena sa vasileana, doduru palabatu na barikaleqe, tie vaqura na tie koadi. Va matei 
tugo rini sari na dia bulumakao, na sipi na don'ki. 

22 Beto asa si tozini Zosua sari karua tie piko pu ele la pa Zeriko, meke zamai sa, “Mi 
la pa vetu tanisa barikaleqe tuturue, mamu la turana mae nia si asa meke sari doduru 
nana tatamana, gua sapu ele va tatara nia gamu koasa,” gua si asa. 23 Ke topue la 
sari karua, meke la turana mae nia rini se Rehabi meke sari karua tiatamana, na 
tasina koreo, meke sari kaiqa pule pa nana tatamana, meke sari na nana pinausu, 
meke ta kopue si arini tata vasina koa sari na ipi tadi na tie Izireli. 24 Beto asa si sulu 
pania rina tie varipera tadi na tie Izireli sa vasileana pa Zeriko. Sulu va eba pania 
rini si asa, meke sari doduru likakalae vasina. Ba sari na tinitona qolo, na siliva, na 
boronizi, meke na aeana, si vagi va naqiti rini pude te Zihova. 25 Ba harupia Zosua 
se Rehabi sa tuturue, meke sari doduru tiena sa nana tatamana, sina tomei sa sari 
karua tie piko pu garunu lani sa pa Zeriko. Meke sari na tutina sa si somana koari 
na tie Izireli osolae kamo pa rane ninoroi.” 

26 Sipu beto huaria e Zosua meke ri nana tie sa vasileana Zeriko, si tozia sa koarini si 
keke vina balau sapu guahe: “Asa sapu podekia pude kuri pulea sa vasileana Zeriko, 
si kaqu ta levei koe Zihova.” 

Asa sapu podalae kuri pulea sa vasileana nomana 
si kaqu mate sa tuna koreo kenuna hokara, 

meke asa sapu kuri pulei sari na sasada gobana sa vasileana, 
si kaqu mate sa tuna koreo mudina hokara,” gua. 

27 Gua asa ke somana koe Zosua se Zihova koari doduru gua pu evani Zosua. Meke 


sa inavoso sapu e Zosua si keke tie arilaena hola gua, si ta urahae koasa doduruna sa 
popoa sana. 


7 


Sa Sinea te Ekani 

1 Sa tinarae te Zihova koari na tinoni Izireli pude lopu vagia si keke tinitona pa 
Zeriko sapu ta vizata vata kale pude vala i koe Zihova si lopu tavatabe. Keke tie 
pozana Ekani si sekea sa tinarae, meke gua asa si bugoroni e Zihova sari na tinoni 
Izireli. Ekani sina tuna koreo e Kami sa tuna koreo e Zabadi, meke soto mae guana 
koasa tututi te Zera, kukuruna sa butubutu Ziuda. 

2 Garunu sage lani e Zosua pa Zeriko si kaiga tie pa Ai, keke vasileana pa kali gasa 
rimata pa Betolo, tata pa Beti Aveni, pude la piko nia sa popoa gua. Sipu ele evania 
rini gua sapu ta garunu nia, 3 si pule mae totozi koe Zosua si arini, “Lopu pada pude 
gita doduru si la rapata nia si pa Ai. Garunu lani mo padana karua babe neta tina 
tie. Lopu garunu sage la nia sa doduruna sa qeto minate pude la varipera vasina; 
lopu nomana sa vasileana asa.” 4 Ke padana neta tina tie Izireli mo si la rapata, ba 
ta zuzuku va togolo pule si arini. 5 Hadui ri tinoni Ai pa sasadana sa bara vasileana, 
kamo la gua tu koari vasina geligeliana patu, meke seke va matei rini si padana ka 
tolonavulu onomo tie tadirini koasa dia ginovete gore pa toqere. Koasa ginugua asa 
si malohoro gore meke matagutu sari na tinoni Izireli. 


6 Daku rikatia e Zosua sa nana poko meke gua tugo sari na koimata pa tinalotana 
nomana; hoqa oporapaha pa pepeso pa kenuna sa Bokese Vinariva Egoi te Zihova, 


meke eko mo vasina si arini osolae kamo totoso lodu, sa rimata. Ova ni eba rini 
batudia pude vata dogoro nia sa dia tinalotana, gua. 7 Meke zama se Zosua, “Kei, 


Banara Zihova! Na venagua ke turana karovo ni gami Goi pa Zodani, pude vala 
pani gami koari tinoni Amoraiti pude va mate gami? Vegua ke lopu koa mo pa kali 
karovona sa Ovuku Zodani si gami? 8 Ke Zihova, nasa pule si kote zama nia rau. Ele 
togolo nia Izireli sa kana? 9 Sari na tinoni Kenani meke sari doduru pule koasa popoa 
hie si kote avoso nia. Kote mae vari likohaeni gami rini meke va mate beto gami. 
Meke nasa si kote tavetia Goi pude tava lavata sa pozamu?” 


10 Zama la ia e Zihova se Zosua, “Turu! Na venagua ke eko gua sana pa pepeso 
si goi? 11 Seke tinarae sari na tinoni Izireli! Va karia rini sa vinariva egoi koa Rau, 
sapu tozini Rau pude kopu nia. Ele hiko vagi rini sari kaiqa likakalae saripu ta vizata 
vata kale pude Taqarau, zama kokoha si arini, meke veko turaņae ni rini koari na dia 
likakalae. 12 Gua asa ke, lopu boka va kilasi rina tinoni Izireli sari na dia kana. Togolo 
ni rini, sina vala puleni si arini pa tinahuara pude tava kilasa koari na dia kana. Lopu 
kagu koa turana pule gamu Rau osolae veko vata kalei gamu sari na likakalae sapu 
tozini gamu Rau pude lopu vagi. 13 Turu! Va viai sari na tinoni meke va namanama 
i pude tutuvu Au. Tozini pude va namanama vugo, sina Arau, se Zihova, sa Tamasa 
pa Izireli si tozia sapu guahe: 'Tinoni Izireli, koa turaņae koari na mia tinagotago si 
kaiqa likakalae sapu tozini gamu Rau pude veko vata kalei! Lopu kaqu boka va kilasi 
gamu sari na mia kana osolae veko vata kalei gamu sari na likakalae arini! 14 Ke 
tozini sapu pana munumunu si kaqu hopeke ta tioko vura koari hopeke dia puku 
butubutu nomana. Sa butubutu nomana sapu huhukia Rau, si kaqu ta tioko vura pa 
hopeke dia butubutu hite. Sa butubutu hite sapu ta tioko vura, si kaqu ta tioko pa 
puku tatamana. Sa tatamana sapu ta tioko vura, si kaqu hopeke ta tioko variluli eke 
teledia. 15 Asa sapu ta huhuku meke ta gilana sapu tomei sa sari na likakalae sapu 
pude ta veko vata kale si kaqu ta sulu, turanae la tugo sari nana puku tatamana meke 

doduru tinitona pu tagoi sa, sina va kamo nia kinurekure lavata sa si pa Izireli, meke 
va karia sa sa Qua vinariva egoi.”” 

16 Pana munumunu hokara pa koivugona si turaņa vurani e Zosua sari na tinoni 
Izireli, koari hopeke dia puku butubutu nomadi, meke sa butubutu nomana te Ziuda 
si ta huhuku. 1” Tioko vura nia sa sa butubutu nomana te Ziuda, koari hopeke dia 
butubutu hitehite, meke sa butubutu hite te Zera si ta huhuku. Meke turaņa vura 
nia sa sa butubutu hite te Zera, meke ta tioko pa hopeke puku tatamana, meke sa 
tatamana te Zabidi si ta huhuku. 18 Turaņa vura nia sa sa puku tatamana te Zabidi, 
meke ta tioko ekeke meke se Ekani, sa tuna koreo e Kami sapu sa tuna e Zabidi si 
ta huhuku. 19 Zama la ia Zosua, “Tugu, tozia sa hinokara pa kenuna e Zihova, sa 
Tamasa tadi pa Izireli, mamu helahelae. Tozi nau kamahire gua sapu tavetia goi. 
Lopu podekia pude tomea koa rau.” 

20 Olana se Ekani, “Hinokara, ele va karia rau sa zinama te Zihova, sa Tamasa pa 
Izireli, meke evania rau si guahe: 21 Sipu dogoria rau si keke poko Babiloni leleana, 
tata karua kilo siliva, meke na kukuru qolo hola nia lima gogoto qaramu mamatana. 
Okoro holani rau ke vagi rau. Kote dogori goi ta tamunu dia pa korapa qua ipi, sari 
na siliva si pa hubina hokara.” 

22 Ke garunu lani Zosua si kaiqa tie, meke haqala la koasa ipi meke dogoro hokari 
rini sapu sari na likakalae pude ta veko vata kale si ta tamunu vasina, meke sari na 
siliva si pa hubina hokara. 23 Paleke vurani rini koasa ipi, meke paleke mae ni rini koe 
Zosua meke sari doduru tie Izireli, meke vekoi rini pa kenuna e Zihova. 24 Tuge vagia 
e Zosua meke sari doduru tinoni Izireli se Ekani sa tuna Zera, sari na siliva, sa poko, 
sa kukuru qolo, meke sari na tuna koreo na tuna vineki, sari na nana bulumakao 
na don'ki, na sipi, sa nana ipi, meke doduru pule pu tagoi sa, meke turana lani rini 
koasa vasina sapu ta pozae, Lolomo Tinasuna. 25 Meke zama se Zosua, “Venagua 
ke va tutuvuni gami goi sa tinasuna hie? Kamahire kote va tutuvu nigo tinasuna e 
Zihova si goi!” Gona va matea ri doduru tinoni se Ekani. Ta gona va mate meke ta 
sulu tugo sari nana puku tatamana, meke sari nana tinagotago. 26 Tamunu varihakei 
nia kobi patu rini si asa sapu korapa koa nana pa rane ninoroi. Gua asa ke sa vasina 
asa si korapa ta pozae, Lolomo Tinasuna, meke tiqe noso sa binugoro te Zihova. 


8 


Sa Vina Kilasa meke Tinahuara pa Ai 
1 Zama la koe Zosua se Zihova, “Mu lopu matagutu, na malohoro. Vagi sari doduru 
tie varipera, mamu sage la pa Ai. Ura ele vatu nia Rau pa limamu goi sa baņara 
pa Ai, sari nana tie, sa nana vasileana, meke sa nana pepeso. 2? Kaqu tavete la nia 
goi koasa popoa pa Ai meke sa nana baņara gua sapu ele tavete la nia goi koasa 
popoa pa Zeriko, meke sa dia banara, ba kamahire si boka kopuni mo gamu sari na 
likakalae na kurukuru name. Va namanama pude rapata va hodaka gua pa mudina 


sa vasileana.” , , , PER 
3 Ke topue la se Zosua meke sari doduru nana tie varipera pude sage la pa Ai. Vizata 


vagi sa si ari ka tolonavulu puta tina tie varipera bokabokadi, meke garunu vurani 
sa pana boni. 4 Meke zama guahe koarini si asa, “Mi tome pa kalina la sa vasileana 
lavata, ba lopu tolene gua seu sisigiti, koa va namanama pude rapata. 5 Arau meke 
sari qua tie si kote vura la koasa vasileana lavata. Pana vura mae hadu gami rina 
tinoni Ai si gami, si kote taliri meke govete si gami, kekenono puta gugua sapu tavetia 
gita pa totoso kekenu. $ Kote hadu luli gami rini osolae turana va seu pani tu gami 
koasa vasileana lavata. Kote balabala ia rini sapu na govete ni gami, gua tatasana, 
gua. 7 Meke kote tiqe vura mae vasina tome si gamu, meke tuqe vagia sa vasileana 
lavata. Kaqu vatu nia e Zihova sa mia Tamasa koa gamu si asa. 8 Mudina sipu ele 

vagia gamu sa vasileana lavata, si va katu nia nika. Mi lulia gua sapu garunu nia e 
Zihova. Arini tu sari na mia tinarae.” 9 Ke garunu vurani e Zosua si arini, meke la 
tome aga vasina si arini pa kali lodu rimata pa popoa Ai pa vari korapana Ai meke 
Betolo. Zosua meke sari nana tie si koa hola bonina asa koasa vasina va turu ipi rini. 


10 Munumunu hokara si vanunu se Zosua meke tioko varigara ni sa sari na tie 
varipera. Meke turana lani sa meke sari na koimata pa Izireli si arini sage la pa Ai. 
11 Sari na tie varipera tanisa si ene sage la gua koasa sasada nomana koasa vasileana, 


meke va turu ipi pa kali gede” koasa vasileana. Keke lolomo si koa pa varikorapadia 
rini meke sa popoa Ai. 12 Padana ka lima tina tie si ele garunu lani Zosua meke va 
tomei sa pa kali lodu rimata koasa vasileana lavata pa vari korapana Ai meke Betolo. 
13 Sari na tie varipera si tava namanama veko pude varipera. Sa puku minate lavata 
si koa pa kali gedena” sa vasileana lavata, meke sari doduru pu koa tomedi si pa kali 
lodu rimata. Zosua si koa turania sa puku minate lavata pa bonina asa koasa lolomo. 
14Sipu dogori sa banara pa Ai sari na tie te Zosua, si lopu sana va namanama. Turana 
lani sa sari nana tie varipera la gua koasa vasina sapu boka dono gore la si arini pa 
pezara Zodani, sa vasina tugo sapu rapata ni sa sari na tinoni Izireli tatasana. Lopu 
gilania sa sapu kote ta rapata mudina si asa. !5 Sekesekei ni e Zosua meke sari nana 
tie si arini, togolo pule meke govete la gua koasa vasina qegana si arini. 16 Ta tioko 
vura beto sari doduru tiena sa vasileana pude hadu luli la i, meke sipu hadu lulia rini 
se Zosua, si haqala va seu laladia tu koasa vasileana. 17 Sari doduru tiena sa popoa 
Ai si hadu luli i sari na tinoni Izireli, meke tukele nanara hola nana sa sasadana sa 
vasileana lavata. Loke tie hite koa ia pude lavelave hukata nia. 


18 Meke tiqe zama la koe Zosua se Zihova, “Huhuku la nia pa Ai sa mua hopere. 
Ura vatu nia Rau koa goi si asa.” Lulia Zosua gua sapu ta tozi nia Sa. 19 Meke sipu 
ovulu sage nia sa sa limana, si lopu sana gasa turu sari na tie saripu tome, meke 
haqala nuquru la koasa vasileana lavata, meke vagia rini, meke lopu sana katu nia 
nika meke sulu pania rini. 20 Sipu linana pule sari na tiena sa popoa Ai, si dogoria 
rini sa tulalasana sa tuņaha nika sapu sage la pa galegalearane. Loke dia siraņa si 
arini pude govete, sina sari na tinoni sapu haqala la gua koasa qega si kekere pule 
mae pude razai. 21 Sipu dogoria e Zosua meke sari nana tie sapu ele tuqe vagia ri 
nana tie sa vasileana, meke sulua si asa, si kekere pule si arini meke podalae seke 
va matematei rini sari na tinoni pa Ai. 22 Sari na tinoni Izireli pa korapa vasileana 
lavata pa Ai si gore mae kamahire pude somana nia sa vinaripera. Ke sari na tinoni 
pa Ai si va tasuna puleni. Va korapi rina tinoni Izireli, meke va mate betoi si arini. 
Lopu keke si govete taloa, meke loke tie tugo si hite ta leseve, 23 ba namu telena mo 
sa banara pa Ai. Ta tuqe vagi si asa meke ta turana la koe Zosua. 


24 Va mate betoi rina tinoni Izireli sari doduru kana pa korapa qega vasina vari 
hadui rini. Meke tiqe pule la pa Ai si arini meke va mate betoi rini sari doduru tie 
vasina. 25-26 Huhuku veko la nia mo e Zosua koasa popoa pa Ai sa nana hopere, meke 
lopu hite va gore hokaria tu sa osolae mate beto sari tie vasina. Doduruna mo sa 
butubutu Ai si mate koasa ranena asa, manege rua tina tie na barikaleqe. 27 Kopu ni 
ri na tinoni Izireli sari na dia bulumakao na likakalae ta vagidi koasa vasileana lavata 
lulia gua sapu tozi nia e Zihova koe Zosua. 28 Sulua e Zosua sa vasileana Ai, meke 
huara ilasa. Korapa koa kekenono gua tugo asa kamoa pa rane ninoroi. 29 Huqia 
sa sa banara pa Ai koa keke huda meke vekoa mo sa vasina, koa hola nana osolae 
kamoa tu pana veluvelu. Meke sipu lodu sa rimata si zama se Zosua pude pazu va 
rizua sa tinina, meke la oki veko nia koasa nuqunuquruana la gua koasa sasadana 


i 8:11 Kali gede be tia la pa kali gasa rimata. i 8:13 Kali gedena sa vasileana be tia la pa kali gasa rimata. 


Zosua 8:30 298 Zosua 9:10 


sa vasileana. Tamunu nia kobi patu rini meke sa vinarihakei kobi patu si korapa koa 
hola dia tugo pa rane ninoroi. 


Ta Tiro sa Tinarae pa Togere Ebali 

30 Meke kuria e Zosua pa togere Ebali si keke hope vina vukivukihi la koe Zihova 
sa Tamasa pa Izireli.” 31 Kuri luli gunia tugo sa koasa vina turu tinarae te Mosese, sa 
nabulu te Zihova, sapu ele tozi nia sa koari na tinoni Izireli, meke gua sapu ta kubere 
koasa tinarae te Mosese, “Na hope vina vukivukihi ta kurie patu sapu lopu ta pegodi 
koari na tinitona aeana.” Koasa hope asa si taveti rini sari na vina vukivukihi vina 
ugugu la koe Zihova, meke vala ni tugo rini sari na dia vina vukivukihi binaere.” 
32 Koasa vasina tugo asa, sipu korapa dono la dia tugo sari na tinoni Izireli, si kubere 
lulia Zosua koari na patu sa tinarae sapu kuberia e Mosese. 33 Sari na tinoni Izireli, 
dia koimata, palabatu pa vinaripera, na tie varipitui, gua tugo sari na tie karovodi 
saripu koa turaņae koarini, si turu koari karua kalina sa Bokese Vinariva Egoi te 
Zihova, meke taliri la koari na hiama, meke sari na tie pa butubutu Livae saripu 
palekena sa Bokese. Kukuruna sa butubutu tie si mudi la gua koasa toqere Qerizimi, 
meke kukuruna sa butubutu tie si mudi la gua koasa toqere Ebali. Tavete luli rini 
gua sapu ele tozini e Mosese sa nabulu te Zihova pude tavetia pana kamo sa totoso 
pude vagia sa minana.” 34 Tiro va ululae nia e Zosua sa doduruna sa buka tinarae, 
gua tugo sari na lineveleve na minana sapu ta kubere vasina. 35 Doduruna sa tinarae 
te Mosese si ta tiro koe Zosua koasa doduruna sa vinarigara tinoni, turanae sari na 
barikalege na koburu meke gua tugo sari na tie karovodi saripu koa turanae koa rini. 


9 


Sekesekei nia rina Tinoni Qibione se Zosua 

1 Sari na minataqara tadi na tinoni Izireli pa Zeriko meke Ai si ta gilana koari 
doduru banara pa kali lodu rimata pa Zodani: arini koari na toqetoqere, pa hubidi 
rina toqere, meke doduruna raratana masa koasa kolo Meditareniani, kamo la gua 
tu pa kali la gua pa Lebanoni. Arini sari na banara tadi na tie Hitaiti, Amoraiti, 
Kenanaiti, Perizaiti, Hivaiti, meke Zebusaiti. 2 Mae varigara si ari doduru pude 
varipera la koe Zosua meke sari na tinoni Izireli. 

3 Ba sipu avoso nia rina tinoni pa Qibione, sapu sari na tinoni Hivaiti, sapu gua 
evania e Zosua koari pa Zeriko meke Ai, 4 si va turua rini si keke tinavete sekesekei. 
La varigara ni rini si kaiqa ginani meke va suraņa ni koari na dia don'ki sari na baika 
rikarikatadi meke na vovoina vaeni kapu kurukuru koadi saripu pokatadi meke ta 
titadi. 5 Va sagei rini sari na poko lulutudi meke na sadolo rikarikatadi sapu ta piti 
puledi mo. Sari na bereti saripu paleki rini si popa meke purekedi. 6 Meke tiqe la koe 
Zosua meke sari na tinoni Izireli pa Qiliqali si arini meke la zama koe Zosua, “Gami 
si mae gua pa seu sisigiti. Hiva nigo gami pude tavetia goi si keke vinariva egoi koa 
gami.” 

7 Ba olana sari na tie Izireli, “Venagua tu ke kagu tavete vinariva egoi koa gamu si 
gami? Gina koa tata si gamu koa gami,” gua.” 

8 Zama la koe Zosua si arini, “Gami si na mua nabulu.” Ba nanasi e Zosua, “Ari sei 
si gamu? Pavei mae gua mia?” 

9 Meke tozi nia rini sa vivinei hie, “Gami si mae gua mami pa seu sisigiti sina 
avoso nia gami se Zihova sa mia Tamasa. Ele avosoni gami sari doduru ginugua 
saripu taveti Sa pa popoa Izipi, 10 meke gua sapu tavete lani Sa koari karua banara pa 
butubutu Amoraiti pa kali gasa rimata pa Zodani. Sa baņara Sihoni pa Hesiboni meke 

sa banara Oqo pa Basani, sapu koa pa vasileana Asitaroti.” 11 Sari mami koimata 
meke doduru tinoni saripu koa pa mami popoa si tozini gami pude va namanama i si 
kaiga ginani vinabeo tanisa inene gelena, meke pude mae tutuvu gamu. Tozini gami 
rini pude kagu na mia nabulu gamu si gami, meke tepa gamu tugo pude tavetia si 
keke vinariva egoi koa gami. 12 Dotu sari gemami bereti. Paleki gami sipu taluarae pa 
mami popoa pude mae tutuvu gamu gua si korapa maninidi. Ba dotu! Kamahire si 
popa meke pureke. 13 Totoso va sini gami sari na vovoina vaeni koadi hire si vaguradi 
si arini. Ba dotu! Rikata si arini. Sari mami poko na sadolo ba rikata tugo koasa inene 
gelenaena.” 

14 Va linilini rina tinoni Izireli sari na gedi ginani, ba lopu nanasa nia rini guguana 
sa dia vivinei koe Zihova. 15 Beto asa si tavetia e Zosua si keke vinariva egoi binaere 
koari na tinoni Qibione meke va malumi sa pude koa. Sari na koimata koasa butubutu 
Izireli si vala nia sa dia vina tatara pude kopu nia sa vinariva egoi. 

16 Neta rane hola gua ta evana sa vinariva egoi, si tige gilania rina tinoni Izireli 
sapu hinokara koa kapaedi mo pa popoa Kenani sari na tie hire. 17 Ke taluarae sari 
na tinoni Izireli meke mudina ka neta rane si kamo koari na vasileana lavata pu 
koai rina tie hire: Qibione, Kepira, Biaroti, meke Kiriati Zearimi. 18 Ba lopu boka va 
matei rini sina ele tavetia rina dia koimata sa vina tatara nabuna koarini pa pozana 
e Zihova sa Tamasa pa Izireli. Nominomi ni ri doduru tie koari koimata sa ginugua 
hie, 19 þa olana si arini, “Ele tavetia gami koarini pa pozana e Zihova sa Tamasa pa 
Izireli sa mami vina tatara nabuna. Lopu kote boka va kaleani gami si arini kamahire. 
20 Kaqu va malumi gami pude koa, laena gua sa mami vina tatara; be lopu gua, kote 
va kilasa gami e Zihova. 21 Va koai, ba kagu mamaho huda na palepaleke kolo tadigita 
si arini.” Ke lopu va karia rini sa dia vina tatara koe Zihova. 

22 Beto asa si tioko vagi e Zosua sari na tinoni Qibione, meke nanasi sa, “Venagua ke 
sekesekeini gami gamu, meke tozia koa gami sapu na mae mia gua tu pa seu sisigiti, 
ba na koa kapae mia mo koa gami? 23 Sina evani gamu sapu gua asa, ta levei koe 
Tamasa si gamu. Sari na mia tie si kaqu na pinausu doduru totoso, mamaho huda, 
palepaleke kolo tana vetu tanisa qua Tamasa,” gua si asa. 

24 Olana si arini, “Palabatu, evania gami sapu gua asa, sina avoso nia gami sapu 
hinokara hola sapu se Zihova sa mia Tamasa si garunia sa nabulu se Mosese pude 
ponini gamu sa doduruna sa popoa, meke va matei sari doduru tie pana rizu nuquru 
gamu. Evaņia gami sina matagutu ni gamu gami; ruriti gami sari mami tinoa. 
25 Kamahire si pa mia niniranira si gami; tavetia mo gua sapu hiva taveteni gami 
gamu.” 26 Ke guahe si evania e Zosua: Va sarei sa meke lopu va malumi sa sari na 
tinoni Izireli pude va matei. 27 Ba koasa totoso tugo asa si vata evanae ni pinausu mo 
sa pude mamaho huda meke palepaleke kolo tadi na tinoni Izireli meke tanisa hope 
te Zihova si arini. Kamo pa rane ninoroi korapa tavetia rini sa tinavete hie koasa 
vasina pu ta vizata pude tavahesi se Zihova. 


Tava Kilasa sari na Tie Amoraiti , o. , o. 
1 Sa banara pa Zerusalema, pozana Adonizedeki, si avoso nia sapu ele va kilasia 


Zosua sa vasileana Ai, meke va puzulu hokaria sa, gua tugo sapu tavete nia sa sa 
vasileana Zeriko, meke sa baņara vasina. Avoso nia tugo sa sapu sari na tie pa 
vasileana Qibione si ele koa bule, na koa keke koari na tie Izireli, gua. 2 Ke matagutu 
hola sa baņara meke sari na tie pa popoa Zerusalema, sina sa vasileana Qibione si 
keke vasileana nomana gua tugo ri kaiqa vasileana pu ari dia baņara. Noma hola 
nia Qibione si pa Ai, meke sari nana tie varipera sina tie varane pa vinaripera. 3 Gua 

asa, ke garunu la nia sa banara Adonizedeki sa nana vina ria pa vinaripera koari na 
banara hire: banara Hohamu pa Heboroni, banara Piramu pa Zamuti, banara Zapia 
pa Lakisi, meke koasa baņara Debiri pa Egiloni. “Zama si asa, “Mae, toka nau, mada 
razai sari pa Qibione, sina ele koa bule koe Zosua meke koari na tie Izireli sarini,” 
gua si asa. > Sari qeto minate tadi ka lima banara sara si keke hiniva, meke varigara 
ni rini sari na dia qeto minate, pude la varidikue nia si pa Qibione meke rapatia, gua. 

6 Ke topue la tepa tinokae koe Zosua pa Qiliqali sari pa Qibione, meke zama, 
“Banara, mu lopu muliņini gami na mia nabulu! Mae tokani gami, mamu harupu 
gami! Sari doduru butubutu tadi na baņara koari na popoa tadi na tie Amoraiti koari 
na popoa toqetoqere si keke hiniva, pude mae rapatani gami!” gua si arini. 

7 Ke topue pa Qiliqali se Zosua meke sa nana qeto minate, somana tugo sari nana 
niha na varane. 8 Meke zama la koe Zosua se Zihova, “Mu lopu matagutu va sogoni 
sari na kana. Ele ponigo Rau sa minataqara. Lopu keke arini si kote boka va kilasigo,” 
gua si Asa. 9 Doduruna sa boni si enea sa qeto minate te Zosua, podalae pa Qiliqali 
meke kamo pa Qibione, meke la rapata va hodaki rini sari na tie Amoraiti. 10 Va 
tarazuzui e Zihova sari na tie Amoraiti koasa dinonona la sa qeto minate tadi na tie 
Izireli. Seke va matematei rina tie Izireli sari na tie Amoraiti pu hiva la razai sari pa 
Qibione. Hadu sage ni rini pa hubi taba sarini, meke hola gua pa Beti Horoni, meke 
hadu luli rini meke kamo latu pa Azeka meke Makeda. 11 Totoso govete hola gua 
koari na tie varipera tadi pa Izireli sari na tie Amoraiti, si va hoqani ruku kabukabue 
aesi nomadi e Zihova si arini. Ke soku arini si mate mo pa ruku aesi, hola ni pu va 


matei rina tie Izireli. ji ji ji Wa f 
12 Pa ranena sapu va mataqari e Zihova sari na tie Izireli meke va kilasi rini sari 


na tie Amoraiti, si zama la koe Zihova se Zosua pa kenudi rina tie Izireli, 
“Turu noso goi na rimata pa totosona Qibione! 
Mamu noso goi na sidara pa totosona sa lolomo Aizaloni!” gua si asa. 

13 Ke va turu nosoa e Zihova sa rimata, meke lopu rizu sa sidara, osolae va kilasi 
rina tie Izireli sari na dia kana. Ta kubere si asa pa buka te Zasara. Turu noso sa 
rimata pana korapa rane, meke lopu lodu padana keke doduru rane.” 14 Lopu hite 
ele ta evana pukerane meke koari na rane ninoroi si keke rane sapu gua asa, sapu 
va tabe gunia e Zihova si keke tie. Hinokara varipera tokani tugo e Zihova sari na tie 


Izireli. 
15 Beto sapu gua asa, si kekere pule la dia vasina koadi pa Qiliqali sari na tie Izireli 


meke se Zosua. 


Tuqe Vagi e Zosua sari ka Lima Banara Tadi na Tie Amoraiti 

16 Sari ka lima banara Amoraiti si govete meke la tome koasa bae pa Makeda. 
17 Meke sipu ta dogoro koa keke ri kasa, meke la tozia rini koe Zosua sa vasina pu 
tome rini, 18 si zama si asa, “Topili tuku la nia patu lavata sa sasadana sa bae. Vekoi 
kaiqa tie kopu vasina, 19 þa lopu koa eko mo vasina si gamu doduru. Hadu luli sari 
na kana, mamu rapata ni pa mudidia, lopu va kamo pulei koasa dia vasileana soti! 
Ele veko vatuni e Zihova sa mia Tamasa si arini pa limamia.” 20 Seke va matematei e 
Zosua meke sari tinoni Izireli si arini, ba kaiqa si govete nuquru koari bara vasileana 
meke lopu tava mate. 21 Meke tiqe pule beto mae sari doduru tie te Zosua koa sa pa 
Makeda, vasina sapu va turu ipi si arini. 

Loke tie koasa popoa asa si boka zama va karikari i sari na tinoni Izireli. 

22 Beto asa si tige zama se Zosua, “Mi tukelia sa sasadana sa bae, mi turaņa vura 
maeni koa rau sari ka lima banara.” 23 Ke ta tukele sa bae meke ta turaņa vura 
sari baņara pa Zerusalema, Heboroni, Zamuti, Lakisi, meke Eqiloni. 24 Meke sipu ta 
turana la si arini koe Zosua, si tiqe tioko vagi e Zosua sari doduru tie varipera meke 

nana palabatu nomanomadi pa vinaripera saripu lulidi koa sa pude mae neti ruadi 
sari na banara. Tavetia tugo rini. ?5 Zama la koari nana palabatu nomadi se Zosua, 
“Mi lopu matagutu na balabala mamata. Mi koa varane na mataqara sina gua asa si 


kote evania e Zihova koari doduru mia kana.” 26 Beto asa si va matei e Zosua sari na 
banara meke hugi va sigoti sa koari ka lima huda; koa mo vasina sari tinidia osolae 


kamoa veluvelu hokara. ?7 Sipu lodu sa rimata si garuni e Zosua si arini pude pazu 
goreni, meke la oki nuquru ni koasa bae tugo sapu tome ia rini tatasana. Sari na patu 
lavalavata si ta veko koasa sasadana sa bae, meke korapa koadia tugo vasina. 


Sokudi Voloso Popoa tadi na Tie Amoraiti si Tuqe Vagi e Zosua 
28 Rapatia meke tuqe vagia e Zosua sa vasileana Makeda meke sa nana banara 
koasa rane sana. Va mate betoi sa sari doduru koasa vasileana; lopu keke si tava toa. 
Tavete la nia sa koasa banara pa Makeda gua sapu tavete la nia sa koasa banara pa 


Zeriko. 
29 Pa mudina asa, si taluarae pa Makeda se Zosua meke sa nana qeto minate meke 


la gua pa Libina meke rapatia. 30 Veko vala nia tugo e Zihova pa limadia rina tinoni 
Izireli sa vasileana lavata asa, meke sa nana banara. Lopu keke tie si ta veko hola, 
ba va mate betoi rini si arini. Tavete la nia rini koasa banara gua sapu tavete la nia 
rini koasa banara pa Zeriko. 

31 Mudina sapu gua asa, si taluarae gua pa Libina se Zosua meke sa nana qeto 
minate meke topue hola la pa vasileana Lakisi, meke la vari likohae nia rini meke 
rapatia. 32 Meke koasa rane vina rua si vala nia e Zihova pa limadia rina tinoni Izireli 
sa minataqara koasa vasileana Lakisi. Gua puta tugo sapu evania rini pa Libina si va 
mate betoi rini sari doduru koasa vasileana. 33 Mae toka nia e Horamu sa baņara pa 
Qeza sa vasileana Lakisi, ba va kilasia Zosua si asa, meke sa nana qeto minate meke 
lopu keke koarini si toa. 

34 Beto hoi si taluarae pa Lakisi se Zosua meke sa nana qeto minate, meke la gua 
pule pa Egiloni; vari likohae nia rini meke rapatia. 35 Koasa rane tugo asa si tuqe 
vagia rini, meke va mate betoi sari doduru tie vasina, gua puta tugo sapu evania rini 
pa Lakisi. 

36 Mudina sapu gua asa, si taluarae pa Eqiloni se Zosua meke sa nana qeto minate, 
meke sage la koari na toqere, meke rapatia si pa Heboroni, 37 meke tuqe vagia. Va 
mate ia rini sa banara vasina meke doduru pule koasa vasileana, meke gua tugo sarini 
pu koa koari na vasileana pu koa kapaedi. Huara inete hokaria Zosua sa vasileana 
lavata, gua tugo sapu tavete la nia sa pa Eqiloni. Lopu keke sapu koa vasina si toa. 

38 Meke tiqe kekere pule la pa vasileana Debiri se Zosua meke sa nana qeto minate 
meke rapatia. 39 Tuqe vagia sa meke tuge turanae nia tugo sa sa dia banara meke sari 
na vasileana pu koa kapaedi. Va mate betoi rini sari doduru tinoni vasina. Tavete la 
nia e Zosua pa Debiri meke sa nana banara, gua sapu tavete la nia sa pa Heboroni, 
meke pa Libina, meke sari dia baņara. 

40 Va kilasi e Zosua sari doduru popoa arini: sapu sa popoa toqetoqere, sa popoa 
Negevi“, meke gua tugo sa popoa sapu koa pa kali toqere sapu gore la pa kali lodu 
rimata koari na toqetoqere, meke pa hubidi rina toqere pa kali lodu rimata, meke gua 
tugo sari na banara koarini. Lopu keke si va toaia sa; doduru si tava mate gua puta 
tugo sapu garunu nia e Zihova sa Tamasa pa Izireli. 41 Va kilasi e Zosua sari na kana 
podalae pa Kadesi Banea pa kali mataona sa popoa Kenani kamo la pa Qaza tata pa 
masa kolo hokara, turanae la tugo sari doduru vasileana pa Qoseni meke kamo la gua 
tugo pa Qibione. 42 Doduru popoa arini meke sari na dia banara si va kilasi Zosua 
pa keke nana inene rinapata mo, sina se Zihova sa Tamasa pa Izireli si varipera poni 
sari na tinoni pa Izireli. 43 Mudina sapu gua asa, si pule la koari dia ipi pa Oiligali se 
Zosua meke sa nana qeto minate. 

Tava Kilasa sa Banara Zabini meke sari Nana Baere 

1 Sipu kamo sa inavosona sa minatagara tadi pa Izireli, sa banara Zabini pa Hazo, 
si garunu la zinama koari Zobabi sa banara pa Madoni, koari na banara pa Simironi 
meke Akisapa. 2? Meke garunu la inavoso tugo koari na banara pa kali gede” koasa 
popoa toqetoqere pa kokorapana sa popoa Kenani, meke pa lolomo Zodani podalae 
koasa kopi Qaleli meke la gua pa kolo matena, koari na banara pa hubidi ri na 
toqetoqere, meke pa raratana kolo Meditareniani tata pa Doro. 3 Garunu la zinama 
tugo si asa koari na banara tadi na butubutu Kenanaiti, pu koa koari karua kalina sa 
Ovuku Zodani, meke koari na tie Amoraiti, Hitaiti, Perizaiti, meke sari na tie Zebusaiti 
pu koa koasa popoa toqetoqere, meke koari na tie Hivaiti saripu koadi pa hubi toqere 
Hemoni tata pa popoa Mizipa. 4 Mae beto si arini meke sari na dia tie varipera. Sa 
qeto minate si soku guana onone pa masamasa kolo. Sari na dia hose na totopili 
varipera si soku hola tugo. 5 Varigara beto sari doduru banara hire koasa kolo pa 
Meromi pude varipera koari pa Izireli gua, meke va turu ipi si arini vasina. 

6 Meke zama se Zihova koe Zosua, “Mu lopu matagutu ni si arini. Koasa totoso hie 
pa rane vugo si kaqu tokani gamu Rau pude kaqu tava mate si arini koa gamu pa 
Izireli. Kaqu seke kumati gamu ruruata nenedi sari na hose meke sulu pani gamu 
sari na dia totopili varipera.” 7 Ke vura va hodaki Zosua meke sari doduru nana tie si 
arini meke rapatani koasa kolo pa Meromi. 8 Rapata ni rina tinoni Izireli meke hadu 
va seu lani rini pa Misirepoti Maimi meke Saedoni, meke hadu va seu la guni rini 
koasa lolomo pa Mizipa pa kali gasa rimata, meke va matagari e Zihova si arini. Sa 
vinaripera si lopu makudo osolae lopu toa hola si keke rina kana. 9 Tavetia e Zosua 
sapu gua zama nia e Zihova: Seke kumati sa sari na ruruata nenedi rina dia hose 
meke sului sa sari na dia totopili varipera. 

10 Kekere pule se Zosua meke tuqe vagia sa sa vasileana Hazo, meke va matea sa sa 
banara vasina. Hazo si keke nati vasileana meke ninirana hola koari doduru popoa 
arini pa totoso asa. 11 Va mate betoi rina tie Izireli sari doduru tie vasina; loke tie si 
va toa hola ia rini, meke sulua rini sa vasileana lavata. 

12 Tuqe vagi Zosua sari doduru vasileana lavata arini meke sari na dia banara 
meke va mate betoi, gua puta tugo sapu zama nia e Mosese, sa nabulu te Zihova. 
13 Ba lopu sului ri na tinoni Izireli sari na vasileana pu ta tavetedi koari na botu poni 
vetu koadiř, ba sa vasileana Hazo mo si sulua e Zosua. 14 Vagi rina tinoni Izireli sari 


doduru likakalae votikaedi na rovana kurukuru name koari na vasileana lavata arini 
pude na dia gua. Ba sari doduru tie si va mate betoi rini; lopu keke sapu va toa hola 


ia rini. 15 Gua sapu zama nia e Zihova koe Mosese sa nana nabulu, si tozi la nia sa 
koe Zosua meke va tabe betoa Zosua si asa. Tavete betoi sa sari doduru gua pu ele 
tozi e Zihova koe Mosese. 


Doduru Popoa Ta Vagi koe Zosua 

16 Tuqe vagi Zosua sari doduru popoa hire: sa popoa toqetoqere meke pa hubidi 
rina toqere pa kali lodu rimata, doduruna sa popoa Neqevi, doduru vasina pa 
varikalina sa vasileana Qoseni, meke pa lolomo Zodani. 17-18 Tuqe vagi sa sari na 
popoa, podalae koasa toqere Halaki pa kali sage tata la gua pa Edomu’, meke seu 
kamo la gua pa Beolo Qadi, pa kali la gua koasa lolomo Lebanoni pa hubina sa toqere 
Hemoni. Sa vinaripera te Zosua koari na banara koari na popoa arini si seunae 
hola, ba tuqe vagi betoi sa sari doduru, meke va mate betoi sa sari na tie. 19 Kekeke 

vasileana lavata sapu varibulei koari na tinoni Izireli si pa Oibione, vasina pu koa 
sari kaiga tie pa butubutu Hivaiti. Doduru pule si tava kilasa pa vinaripera. 20 Va 
ninirai e Zihova sari na dia binalabala pude varipera koari na tie Izireli, pude kagu 
va mate betoi Zosua si arini meke lopu tataru ni pude va toa ia si keke koarini gua 
sapu ele garunu nia Zihova koe Mosese.” 

21 Koasa totoso tugo asa, si la va matei e Zosua sari na tututi malivi saripu poza ni 
Anaki rini, saripu koa koari na popoa toqetoqere pa Heboroni, Debiri, Anabi, meke 
doduruna sa popoa toqetoqere pa kinopu Ziuda meke Izireli. Huara va inete betoi 
Zosua si arini meke sari na dia vasileana. 22 Namu loke tie pa butubutu Anaki si koa 
hola pa popoa Izireli, ka visavisa mo si koa hola koari na vasileana Qaza, Qati, meke 


Asidodi. 
23 Ke tuqe vagi Zosua sari doduru popoa, gua puta tugo sapu ele zama nia e Zihova 


koe Mosese. Vala ni e Zosua koari na tinoni Izireli pude tadirini soti, meke variva hihia 
ni koari hopehopeke dia butubutu. Beto asa si koa bule meke beto mo sa vinaripera. 

Sari na Banara pu Ele Tava Kilasadi koe Mosese 

1 Ele va kilasi tu ri na tinoni Izireli sari na tie pu koa ia sa popoa pa kali gasa rimata 
pa Zodani, podalae pa lolomo Anoni meke sage la pa doduruna sa lolomo Zodani, 
meke kamo la gua pa togere Hemoni, gua. Karua Banara si tava kilasa.” 2 Keke si 
e Sihoni, sa banara tadi na tie Amoraiti, sapu koa pa Hesiboni. Sa nana binanara si 
koa la ia sa kukuruna sa popoa Qileadi podalae pa Aroere pa hukihukirina sa lolomo 
Anoni, meke sa vasileana pa vari korapana sa lolomo Anoni, meke seu kamo la gua 
koasa Ovuku Zaboki, sa volosona sa popoa tadi na tie Amoni’. 3 Koa baņara tugo si 
asa pa korapana sa lolomo Zodani, podalae koasa kopi Qaleli meke kamo la gua pa 
Beti Zesemoti pa kali gasa rimata koasa kolo matena meke kamo la gua pa hubina sa 
toqere Pisiqa. 

4 Va kilasia tugo rini se Oqo sa banara pa Basani, sa tie mumudi hokara pa butubutu 
Repaimi; banara si asa pa vasileana Asitaroti meke Ederei. 5 Koa banara tugo koarini 
pa Toqere Hemoni, vasileana Saleka meke doduruna sa popoa Basani, kamo la gua 
tugo koari na volosona sa popoa pa Qesura, meke Ma'aka, meke kukuruna sa popoa 
Qileadi, meke kamo la gua koasa volosona sa popoa te Sihoni sa banara pa Hesiboni. 

6 Sari karua banara hire si tava kilasa koe Mosese meke sari na tie Izireli. Va hia 
valani e Mosese sa nabulu te Zihova sa dia pepeso, koari na butubutu te Rubeni, Qadi, 


meke kukuruna sa butubutu te Manase, pude na dia tinago, gua.” 


Sari na Banara pu Tava Kilasa koe Zosua 

7 Va kilasi Zosua meke sari na tie Izireli sari doduru banara koasa popoa pa kali 
lodu rimata pa Zodani podalae pa Beolo Qadi pa kali la gua koasa lolomo Lebanoni 
kamo la gua pa toqere Halaki tata pa kali sage la gua pa Edomu. Va hia ia Zosua sa 
popoa hie koari na butubutu, meke poni sa koarini pude tagoi rini ninae rane. ê Sa 
doduruna sa popoa hie sapu va hia la nia sa si na popoa toqetoqere, sa hubina sa 
popoa toqetoqere pa kali lodu rimata, doduruna pa lolomo Zodani, sa hubidi rina 
toqere pa kali gasa rimata, meke sa popoa Neqevi. Doduru popoa hire si na popoa 
tadi na tie Hitaiti, Amoraiti, Kenanaiti, Perizaiti, Hivaiti, meke Zebusaiti. 9 Hire sari 
na vasileana tadi na baņara pu va kilasi ri na tinoni Izireli: Zeriko, Ai (tata pa Betolo), 
10 Zerusalema, Heboroni, 11 Zamuti, Lakisi, 12 Eqiloni, Qeza, 13 Debiri, Qeda, 14 Homa, 
Aradi, 15 Libina, Adulamu, 16 Makeda, Betolo, 17 Tapua, Hepa, 18 Apeka, Lasaroni, 
19 Madoni, Hazo, 20 Simironi Meroni, Akisapa, ?1t Tanaka, Megido 22 Kedesi, Zokoneami 


* 11:20 Diut 7:16 * 12:1 Nab 21:21-35; Diut 2:26 kamo hinia 3:11 ” 12:6 Nab 32:33; Diut 3:12 


Zosua 12:23 304 Zosua 13:19 


(pa togere Kameli) 23 Doro (pa raratana kolo Meditareniani), Qoimi (pa popoa Oiligali) 
24 meke Tiriza. Sa ninaedi si ari ka tolonavulu eke banara vinarigaraedi sari doduru. 

Sari na Popoa saripu Lopu Ele Ta Tuge Vagi 

1 Sipu ele barogoso hola se Zosua, si zama ia e Zihova si asa, “Barogoso hola si goi 
ba soku hola sari na popoa saripu lopu ele ta tuqe vagi: 2 Doduru pinagaha popoa 
pa Pilisitia? meke Oesura, 3 gua tugo sari doduru pinaqaha popoa tadi na tie Avimi 
pa kali la gua pa Izipi. (Sa pepeso podalae koasa leana Siho koasa voloso pa Izipi, 
meke kamo la gua tu pa vasileana Ekoroni, sina popoa tanisa butubutu Kenani. Sari 
na banara tadi na tinoni Pilisitia si koa pa Qaza, Asidodi, Asikeloni, Qati, meke pa 
Ekoroni.) 4Sokudi pule sari popoa tadi na tinoni Kenani si korapa koadia, meke Meara 
sapu tadi na tinoni Saedoni, kamo la gua tu pa Apeka koasa voloso tanisa butubutu 
Amoraiti, 5 sa pepeso tadi na tinoni Oebala”; doduruna sa popoa Lebanoni la gua pa 
kali gasa rimata, podalae pa Beolo Qadi pa hubina sa toqere Hemoni koasa siraņa 
sage la gua koasa karovoana pa Hamati. 6 Meke gua tugo doduru pinaqaha popoa 
tadi na tinoni Saedoni, saripu koa koari na popoa toqetoqere pa Lebanoni meke kamo 
pa Misirepoti Maimi. Kaqu hadu vura ni Rau sari na tinoni hire pana ene zukuru la si 
gamu na tinoni Izireli. Kaqu va hihia i goi sari na pepeso pa varikorapadi rina tinoni 
Izireli, gua puta sapu ele tozi nigo Rau pude tavetia.” 7 Ego, mamu va hihia i sari na 
popoa pa varikorapadi ri ka sia butubutu Izireli meke sa kukuruna sa butubutu te 
Manase, pude na dia tinago soti.” 


Vina Hiana sa Pinaqaha Popoa pa Kali Gasa Rimata pa Zodani 

8 Sa butubutu te Rubeni meke e Qadi, meke kukuruna sa butubutu te Manase si ele 
vagia sa dia popoa sapu poni ni e Mosese, sa nabulu te Zihova koarini. Sa vasina asa 
si pa kali gasa rimatana sa Ovuku Zodani.” 9 Sa dia pinaqaha popoa si podalae gua 
tu pa Aroere pa hukihukirina sa lolomo Anoni, meke sa vasileana pa vari korapana 
sa lolomo Anoni, somanae tugo sari doduru vasina koasa pezara panaulu podalae pa 
Medeba kamo pa Diboni, 1° hola kamo la gua tu koasa voloso tadi na tinoni Amoni, 
meke sari na vasileana tadi na tie Amoraiti saripu ta kopue koe baņara Sihoni, sapu 
koa pa Hesiboni. 1t Tadirini tugo sa popoa Qileadi, sa popoa pa Qesura, meke pa 
Ma'aka, doduruna sa toqere Hemoni, meke doduruna sa popoa Basani kamo la gua 
tu pa Saleka. 12 Ta vala koa rini si na sa binaņara te Oqo, sapu sa tie mumudi hokara 
pa butubutu Repaimi. Koa baņara si asa koasa vasileana Asitaroti meke Ederei. Va 
kilasi e Mosese sari na tinoni hire meke hadu vurani. 13 Ba lopu hadu vurani rina 
tinoni Izireli sari na tinoni Qesura meke Ma'aka; korapa koa hola dia pa Izireli. 

14 Lopu vala nia e Mosese koasa butubutu Livae si keke pepeso, gua sapu ele tozi 
nia e Zihova koe Mosese sapu sari na vina vukivukihi va uququ sina dia vinagi, gua.” 


Sari Pinaqaha Popoa saripu Ta Vala koe Rubeni 

15 Vala nia e Mosese sa popoa hie koari hopeke puku tatamana tanisa butubutu te 
Rubeni pude na dia tinago. 16 Sa dia pinaqaha popoa si kamo la gua pa Aroere pa 
hukihukirina sa lolomo Anoni meke sa vasileana pa kokorapana sa lolomo asa, meke 
turanae la tugo sari na vasidi pezapezaradi panaulu vasina sapu koa sa vasileana 
Medeba. 17 Pa korapana sa popoa te Rubeni si koa sari na vasileana Hesiboni meke 
sari doduru vasileana koasa pezara panaulu: Diboni, Bamoti Beolo, Beti Beolo Meoni, 
18 Zahazi, Kedemoti, Mepata, 19 Kiriataimi, Sibima, Zeretisaha pa toqere koasa lolomo, 


* 13:5 Qebala si ta pozae Bibilosi tugo meke koa pa popoa raratana Lebanoni. * 13:6 Nab 33:54 * 13:8 Nab 
32:33; Diut 3212 * 13:14 Diut 18:1 

20 Betipeoro, sari na tabataba pa toqere Pisiqa, meke Beti Zesimoti. 2! Vagi rini sari 
doduru vasileana koasa pezara ululuna meke sa doduruna sa popoa te Sihoni sa 
banara tadi na tinoni Amoraiti, sapu koa banara pa Hesiboni. Va kilasia e Mosese 
si asa meke gua tugo sari na banara pa butubutu Midiani: Evi, Rekemi, Zuri, Huri, 
meke Reba. Sari doduru baņara arini si koa pa kauruna sa niniranira te Sihoni. 
22 Somanae koarini pu tava mate koari na tinoni Izireli si na tie vakuvakutae se 
Belami sa tuna koreo e Beoro. 23 Sa Ovuku Zodani si na voloso pa lodu rimata tanisa 
butubutu te Rubeni. Arini sari na vasileana hitekedi na nomadi saripu ta ponini rina 
puku tatamana koasa butubutu te Rubeni pude na dia tinago. 


Sa Voloso Popoa Ta Paqaha Vala koe Qadi 

24 Vala nia e Mosese sa popoa hie koari hopeke puku tatamana tanisa butubutu te 
Qadi pude na dia tinago. 25 Zazera sina vasileana pa korapana sa dia voloso popoa 
meke sari doduru vasileana pa popoa Qileadi, kukuruna sa pepeso tanisa butubutu 
Amoni si kamo la gua tu pa vasileana Aroere, sapu pa kali gasa rimata koasa vasileana 
Raba. 26 Sa dia pepeso si podalae pa Hesiboni meke kamo la pa Ramati Mizipa meke 
Betonimi, meke topue pa Mahanaimi meke kamo koasa voloso pa Lodeba. 2?” Koasa 
lolomo pa Zodani si tagoi rini sari na vasileana Beti Haramu, Beti Nimira, Sukoti, 
meke Zaponi, meke kukuruna sa binanara tanisa baņara Sihoni pa Hesiboni. Sa 
voloso tadi pa lodu rimata, si na Ovuku Zodani sage kamo la gua tu pa kali la gua 
kamo pa kopi Qaleli. 28 Arini sari na vasileana lavalavata na hitekedi pu ta vala koari 
na tatamana tanisa butubutu te Qadi pude na dia tinago. 


Sa Voloso Popoa Ta Vala koasa Kukuruna sa Butubutu te Manase 

29 Vala nia tugo e Mosese kukuruna sa popoa koari na tatamana koasa kukuruna 
sa butubutu te Manase pude na dia tinago. 30 Sa dia voloso popoa si podalae pa 
Mahanaimi, meke kamo la vagia sa doduruna sa popoa Basani, sapu doduruna sa 
pepeso te Oqo, sa banara pa Basani, gua tugo sari ka onomo navulu puta vasileana te 
Zaira pa Basani. 3t Somana la tugo sa kukuruna sa popoa Qileadi, meke gua tugo sari 
na vasileana Asitaroti meke Ederei, sari karua nati vasileana koasa binanara te Oqo 
pa Basani. Doduru arini si ta vala koasa tatamana sapu podo vura mae koe Makiri 


sa tuna koreo e Manase. | , , , 
32 Gua asa va hihia gunia e Mosese sa popoa pa kali gasa rimata pa Zeriko meke sa 


Ovuku Zodani sipu koa si asa koasa pezara pa Moabi. 33 Ba lopu vala nia e Mosese si 
keke pepeso koasa butubutu te Livae. Tozini sa sapu sa dia tinago si pude vagi sari na 
dia hinia koari na vina vukivukihi na vinariponi la koe Zihova sa Tamasa pa Izireli.* 

Vina Hiana sa Pinaqaha Popoa pa Kali Lodu Rimatana sa Ovuku Zodani 

1 Tava hia guahe pa varikorapadia rina tinoni Izireli sa popoa pa Kenani pa kali 
lodu rimata koasa Ovuku Zodani: Eleaza sa hiama, Zosua tuna koreo e Nani, meke 
sari na koimata koari na puku tatamana tadi na butubutu Izireli si vari va hia nia 
pa varikorapa dia rini sa popoa. 2? Gua sapu tozi nia e Zihova koe Mosese, sapu sa 
voloso popoa tadi ka sia meke kukuruna sa butubutu pa kali lodu rimata pa Zodani, 
si kaqu ta vizata pa vinari mudumudukedai pude va hia i sari na pepeso koari na tie 
Izireli.” 34 Fle vala nia tu e Mosese sa popoa pa kali gasa rimata pa Zodani koari karua 
butubutu meke kukuruna sa butubutu Manase. Sari tutina e Zosepa si ta paqaha rua 
pa karua butubutu, Manase meke Iparemi. Ba lopu ponia e Mosese si keke vasi pepeso 
koasa voloso popoa asa koari na tie pa butubutu Livae. Ba ta poni koa rini pude koai 


* 13:33 Nab 18:20; Diut 18:2 * 14:2 Nab 26:52,56, 34:13 

sari na vasileana lavata turanae koari na dia pezara duduli tana dia bulumakao na 


sipi. * 5 Vari paqahani rina tinoni Izireli sari na popoa gua sapu tozi nia e Zihova koe 
Mosese. 


Heboroni si Ta Vala koe Kelebi = — o 
6 Sipu koa sari na tie Izireli pa Oiligali si mae koe Zosua si kaiqa tie koasa butubutu 


te Ziuda. Keke ari kasa, si e Kelebi tuna koreo e Zepune pa tutina Kenazi, meke zama 
koasa, “Ele gilania goi gua sapu zama nia e Zihova pa Kadesi Banea koasa guguada 
gita kara koe Mosese, sa tie te Tamasa.” 7 Made navulu puta vuahenigu si rau sipu 
garunau e Mosese sa nabulu te Zihova pa Kadesi Banea pude mae piko nia sa popoa 
hie. Paleke pule vala nia rau koasa sa vivinei hinokarana gua sapu koa pa bulogu.” 
8 Ba sari na tie pu luli turanae koa rau, si va tarazuzui sari turanada, ba va tabe 
zonazonaia rau se Zihova sa qua Tamasa. 9 Gua asa ke, va tatara nau e Mosese sapu 
sari na qua koburu meke arau si kaqu vagi zonazona ia sa popoa sapu ene nuguria 
rau pude na mami tinago.” 10 Ego, kamahire ele made navulu lima vuaheni seunae 
gua zama la nia e Zihova koe Mosese totoso sapu ene nuquria rina tinoni Izireli sa 
soloso qega. Meke gua sapu va tatara nia Zihova si va leseve au Sa, osolae kamo 
kamahire. Dono mae au! Ele vesu navulu lima vuaheniqu, 1! meke korapa ninira 
eko gua mo ninoroi, ninira kekenono gua totoso garunu vura nau e Mosese. Korapa 
pada pude somana pa vinaripera kekenono sa qua niniranira tatasana. 12 Ego, poni 
nau sa popoa toqetoqere sapu va tatara nia e Zihova koa rau koasa ranena sipu vivinei 
nia arau koe Mosese. Ele avosia goi sapu sari na butubutu malivi pu ta pozae Anaki 
si koa koari na vasileana lavalavata ta baradi. Ba hinokara tugo sapu kaqu toka nau 
e Zihova meke kote boka hadu taloani rau, gua puta sapu zama nia e Zihova.” 

13 Mana nia e Zosua se Kelebi tuna koreo e Zepune, meke poni nia sa sa vasileana 
Heboroni pude na nana tinago. 14 Ke korapa tagoa ari na tutina e Kelebi sa tuna e 
Zepune pa tutina Kenazi sa popoa Heboroni, sina luli zonazonaia sa se Zihova, sa 
Tamasa pa Izireli. 15 Tatasana hokara, Heboroni si ta pozae Kiriati Aba”. Aba si na 


tie arilaena koari na tie Anaki. 
Beto asa si bule sa popoa. 

Sa Voloso Popoa Ta Poni koasa Butubutu Ziuda 

1 Ta poni pepeso sari na puku tatamana koasa butubutu te Ziuda sapu guahe: 

Sa popoa si kamo koasa voloso pa Edomu sapu kamo la gua tu koasa soloso qega 
sapu ta pozae Zini. 2 Sa voloso pa kali matao hie, si podalae pa kali gasa rimata koasa 
popoa pa kali gorena sa Kolo Matena, 3 meke ene sage hola la gua pa karovoana 
koasa siraņa pa toqere sapu ta pozae Karovoana Akarabimi meke hola la pa soloso 
qega sapu ta pozae Zini. Ene hola latu pa kali la gua pa Izipi koasa vasileana Kadesi 
Banea. Beto asa si hola latu pa vasileana Hezironi meke ene sage la pa Ada, meke 
Karaka, 4la kamo pa Azimoni. Beto asa si ene tonoto la koasa voloso pa Izipi sapu 
sa volosona Izipi, meke beto pa kali lodu rimata pa Kolo Meditareniani. Asa tugo sa 
voloso pa kali mataona sa pepeso tanisa butubutu Ziuda. 

5 Sa voloso pa kali gasa rimata si na Kolo Matena, sage hola la gua tu kamo koasa 
sadana sa Ovuku Zodani. 6 Sa voloso pa kali gede” koasa popoa Ziuda si podalae 
vasina pa sadana sa Ovuku Zodani, meke sage la gua pa Beti Hoqola, meke ene luli 
koasa teqoteqolona sa toqere sapu dono gore la gua pa lolomo Zodani. Meke sage 


* 14:3-4 Nab 32:33, 34:14-15; Diut 3:12-17 ” 14:6 Nab 14:30 ” 14:7 Nab 13:1-30 ” 14:9 Nab 14:24 * 14:15 

la gua koasa patu te Bohani sa tuna koreo e Rubeni. 7 Vasina sa voloso si taluarae 
pa Lolomo Tinasuna meke sage la gua pa Debiri, meke tige kekere tonoto la gua pa 
Oiligali, sapu tia la ia sa Karovoana Adumimi pa kalina la koasa taba varikali. Vasina 
si ene hola la gua tu koasa kolo pa Enisemesi, vura la gua pa Eniroqeli. 8 Meke beto 
asa si nuquru sage gua koasa Lolomo Hinomu, koasa kalina sa toqere vasina koa sa 
vasileana lavata tanisa butubutu Zebusaiti pa Zerusalema. Sa voloso si hola la gua tu 
pa batuna sa toqere koasa kali lodu rimata pa Lolomo Hinomu, koasa hukihukirina 
sa kali gede” koasa Lolomo Repaimi. 9 Topue vasina meke la gua koasa bukaha pa 
Neputoa meke beto asa si la koari na vasileana tata pa toqere Eporoni. Podalae vasina 
si tia la gua pa Ba'ala sapu ta pozae Kiriati Zearimi. 10 Taluarae pa Ba'ala si ene likoho 
gua pa kali lodu rimata la gua koasa toqere Seira, meke ene pa kali lodu rimata koasa 
toqere Zearimi sapu hoke ta pozae Kesaloni. Beto asa si gore la gua pa Beti Semesi 
si asa, meke ene hola gua pa Timina. 11 Beto asa sa voloso si ene la gua koasa toqere 
pa kali gede“ koasa vasileana Fkoroni, meke ene la pa Sikeroni, hola nia sa toqere 
Ba'ala, meke hola la gua pa Zamunia, meke kokoi pa kolo Meditareniani si asa. 12 Sa 
kolo Meditareniani sina voloso pa kali lodu rimata. 

Pa korapadi rina voloso hire si koa sari na tinoni tadi na tatamana tanisa butubutu 
Ziuda. 


Va Kilasi meke Vagi e Kelebi sari na Vasileana pa Heboroni meke pa Debiri 
(Zazi 1:11-15) 

13 Gua sapu ele tozi nia e Zihova koe Zosua, kukuruna hite sa popoa tanisa butubutu 
Ziuda si ta vala koe Kelebi sa tuna koreo e Zepune. Vagia sa sa vasileana Heboroni, 
sa vasileana lavata te Aba, tamana e Anaki,” 14 Hadu vura taloa ni e Kelebi sari tutina 
e Anaki koasa vasileana Heboroni, sari butubutu te Sesai, Ahimani, meke Talamai. 
15 Taluarae vasina si asa meke la rapati sa sari na tinoni pu koa pa Debiri. Pa totoso 
asa si ta pozae Kiriati Sepa sa vasileana lavata asa. 16 Zama se Kelebi, “Kaqu vala nia 
rau sa tuqu vineki se Akasa pude haba ia sa tie bokabokana pa vinaripera pu vagia 
si pa Kiriati Sepa,” gua. 17 Otinieli sa tuna koreo e Kenazi, sa tasina koreo e Kelebi si 
vagina sa vasileana lavata, ke vala nia e Kelebi se Akasa sa tuna vineki meke haba 
ia sa. 18 Koasa rane vinarihaba, si tepa sisigitia e Otinieli se Akasa pude tepa pepeso 
koasa tamana, meke sipu gore koasa nana don'ki si asa si nanasia e Kelebi sapu na 
sa si hiva nia sa. 19 Olana si asa, “Hivani rau si kaiga bukaha kolo tototolo. Sa pepeso 
sapu ele poni nau goi si koa pa popoa popana pa popoa Neqevi.” Ke poni nia e Kelebi 
sa pepeso sapu koa ia na bukaka kolo tototolo, keke pa kali sagena meke keke pa kali 
gorena. 


Sari na Vasileana Tanisa Butubutu Ziuda , , 
20 Hire sari na popoa pu tagoi rina tatamana koasa butubutu Ziuda. ?1 Sari na 


vasileana sapu koa seu la gua pa popoa Neqevi pa kali la gua pa Edomu si Kabuzili, 
Edera, Zaqura, 2? Kina, Dimona, Adada, 23 Kedesi, Hazo, Itinana, 24 Zipi, Telemi, 
Bealoti, 25 Hazo Hadata, Kerioti, Hezironi, (sapu ta pozae Hazo tugo), 26 Amama, Sema, 
Molada, ?” Haza, Qada, Hesimoni, Betipeleti, 28 Haza Suala, Biasiba, Biziotia, 2? Ba'ala, 
Limi, Ezemu, 30 Eletoladi, Kesili, Homa, 3! Zikilaqi, Madimana, Sanisana, 3? Lebaoti, 
Silihimi, Aini, meke Rimoni: sa ninaedi si ka hiokona sia vasileana nomadi, turanae 
la tugo sari na vasivasileana hitekedi pa vari likohaedia. 

33 Sari na vasileana lavata koari na hubi toqere pa kali lodu rimata si Esitaolo, Zora, 
Asana, 34 Zanoa, Eqanimi, Tapua, Enami, 35 Zamuti, Adulamu, Soko, Azeka, 36 Saraimi, 
Aditaimi, Qedera, meke Oederotaimi: ka manege made vasileana lavata, turanae la 
sari na vasileana hitekedi pu koa pa vari likohaedia. 


4 15:8 Kali gede be tia la pa kali gasa rimata. i 15:11 Kali gede be tia la pa kali gasa rimata. * 15:13 Zaz 

37 Somana la dia tugo si pa Zenani, Hadasa, Migidalagadi, 3? Dileani, Mizipa, 
Zokotili, 39 Lakisi, Bozikati, Egiloni, 4 Kaboni, Lamami, Sitilisi, 41t Qederoti, Betidaqoni, 
Neama, meke Makeda: ka manege onomo vasileana lavata, turanae la tugo sari na 
vasileana hitekedi pu koa vari likohae koarini. 42 Somanae tugo sari na vasileana 
Libina, Eta, Asani, %3 Ipita, Asana, Nezibi, 44 Keila, Akizibi, meke pa Maresa: ka sia 
vasileana lavata, turaņae la tugo sari na vasileana hitekedi pa vari likohaedia. 

45 Ekoroni tugo meke sari na vasileana nomadi na hitekedi sapu koa kapae koasa, 
46 meke sari doduru vasileana lavata na hitekedi kapae pa Asidodi, podalae pa 
Ekoroni meke kamo la pa kolo Meditareniani. 

47 Somanae sari vasileana pa Asidodi meke Qaza, turaņae sari na dia vasileana 
nomadi na hitekedi, kamo la gua koasa ovuku koasa voloso pa Izipi meke sa raratana 
pa kolo Meditareniani. 

48 Koasa popoa toqetoqere si koa sari na vasileana Samiri, Zatiri, Soko, 49 Dana, 
Kiriati Sepa sapu ta pozae Debiri tugo. 50 Anabi, Esitemoa, Animi, 51 Qoseni, Holoni, 
meke Qilo: ka manege eke vasileana lavata, turanae la sari na vasileana hitekedi pa 


vari likohaedia. , , , , a , 
52 Somanae tugo sari na vasileana Arabi, Duma, Esani, >? Zanimi, Beti Tapua, Apeka, 


5t Humuta, Heboroni, meke Zioro: ka sia vasileana lavata turanae sari na vasileana 
hitekedi pa vari likohaedia. 

55 Somanae tugo sari na vasileana Maoni, Kameli, Zipi, Zuta, 56 Zezireli, Zokodeami, 
Zanoa, >” Kaini, Qibea, meke Timina: ka manege puta vasileana lavata, turaņae sari 
na vasileana hitekedi pa vari likohaedia. 

58 Somanae la tugo sari na vasileana Halahulu, Betizuru, Qedoro, 59 Ma'arata, 
Betanoti, meke Eletekoni: ka onomo vasileana lavata, turanae sari na vasileana 
hitekedi pu koa pa vari likohaedia. 

60 Somanae tugo sa vasileana Kiriati Beolo sapu ta pozae Kiriati Zearimi meke Raba: 
karua vasileana lavata, turanae sari na vasileana hitekedi pa vari likohaedia. 

6t Koa pa korapa soloso qega sari na vasileana Beti Araba, Midini, Sekaka, 
62 Nibisani, sa vasileana soloti, meke Egedi: ka onomo vasileana lavata turanae sari 
na vasileana hitekedi pa vari likohaedia. 

63 Ba lopu boka hadu vurani rina tinoni pa butubutu Ziuda sari na tinoni Zebusaiti 


pu koadi pa Zerusalema. Ke korapa koa turanae dia koari na tie pa butubutu Ziuda.” 

Sa Voloso Popoa Ta Poni koasa Butubutu Iparemi pa Kali Lodu Rimata pa Zodani 

1 Sa voloso kali matao” kapae koe Benisimane koasa pepeso ta poni koari tutina e 
Zosepa si podalae pa Zodani tata pa Zeriko, meke sage la gua koasa qega. Taluarae 
pa Zeriko nuquru sage la gua koasa popoa toqetoqere, kamo la gua tu pa Betolo. 
2 Taluarae pa Betolo meke la gua pa Luzi meke hola la gua pa Ataroti Ada, vasina koa 
sa butubutu Arakaiti. 3 Meke ene gua pa kali lodu rimata koasa vasina tanisa butubutu 
Zapeleti meke kamo la gua koasa vasileana sapu ta pozae Beti Horoni Panapeka, 
vasina si hola la gua pa Qeza meke kamo hola la kokoi pa kolo Meditareniani. 

4 Sari tutina e Zosepa, sapu sari na butubutu te Iparemi meke sa kukuruna Manase 
pu koa pa kali lodu rimatana sa Ovuku Zodani, si vagia sa dia tinago sapu guahe: 


Sari na Voloso tadi na Tatamana pa Iparemi 


5 Hie sa voloso popoa tadi na tatamana Iparemi: sa dia voloso pa kali mataona” 
sa popoa si podalae ene gua pa kali gasa rimata koasa vasileana Ataroti Ada meke 

ene sage la gua koari na toqere pa lodu rimata, meke la gua koasa vasileana sapu 
ta pozae Beti Horoni Panaulu. 6-9 Vasina si tiqe likoho la gua meke kamo koasa kolo 
Meditareniani. 

Sa voloso pa kali gedena” sa popoa Iparemi si podalae si asa pa kali gasa rimata 
tata pa vasileana Zanoa, meke ene likoho gua pa kali lodu rimata vasinahite koasa 
popoa osolae kamo tata pa Mikimetati meke Tapua, meke hola la gua pa lolomo Kana 
pa kali lodu rimata osolae kamo pa Kolo Meditareniani. 

Sa voloso pa kali gasa rimatana sa popoa Iparemi si podalae pa vasileana Zanoa 
meke ene hola la gua pa vasileana Tanati Saelo, meke ene la kamo pa vasileana 
Ataroti, meke hola la pa Nara osolae kamo pa Ovuku Zodani tata pa vasileana Zeriko. 
Kaiqa vasileana pa kali gasa rimata koasa popoa pa korapana sa voloso Iparemi si koa 
pa korapana sa popoa Manase tatasana, ba Zosua si valani koasa butubutu Iparemi. 
Arini sari na popoa pu ta poni koasa butubutu te Iparemi pude na dia tinago. 10 Ba 
lopu hadu vurani rini sari na tinoni Kenanaiti kokoadi pa Qeza, ke koa turanae mo 
koari na tinoni Iparemi kamo pa rane ninoroi si arini, ba tava zukuru pa tinavete 
ninirana mo si arini pa hiniva tadi na tie pa butubutu Iparemi.” 

Sa Butubutu Manase pa Kali Lodu Rimata pa Zodani 

1 Kukuruna sa pepeso pa kali lodu rimata koasa Ovuku Zodani si ta vala koari 
kaiqa puku tatamana saripu tuti mae guadi koasa tuna koreo kenuna e Zosepa sapu 
se Manase. Makiri, sa Tamana e Qileadi sina tuna koreo kenuna e Manase meke na 
tie varane pa vinaripera, ke ta vala koasa sari na popoa Qileadi meke Basani kali gasa 
rimata pa Zodani. 2 Sa pepeso kali lodu rimata koasa Ovuku Zodani si ta vala koari 
doduru puku tatamana koa holadi pa butubutu te Manase: Abieza, Heleki, Asirieli, 
Sekemi, Hepa, meke Semida. Arini sari na koburu koreo pododi mae gua koe Manase 
sa tuna koreo e Zosepa, meke na koimata si arini koari hopeke dia puku tatamana. 
3 Zelopehadi, tuna koreo e Hepa sa tuna e Qileadi, tuna Makiri, sa tuna e Manase, 
si lopu podo koreo ba koba vineki mo. Sari pozadi si ari Mala, Noa, Hoqola, Milika, 


meke e Tiriza. 4 La si arini koe Eleaza sa hiama meke koe Zosua tuna e Nani meke 
koari na koimata, meke zama, “Ele tozi nia e Zihova se Mosese pude poni nia koa 


gami meke gua tugo koari na tasimami karokarovo koreo, kukuruna sa pepeso pude 
tagoa.” Ke gua sapu ele zama nia e Zihova, ta poni pepeso si arini turanae koari na 
tasidia koreo.” 5 Gua asa ke vagi e Manase ka manege puta hinia, turanae ni sari na 
popoa Qileadi meke Basani pa kali gasa rimata pa Zodani. $ Ta evana sapu gua asa 
sina ta poni pepeso beto sari na tutidia barikaleqe na koreo. Sa pepeso pa Qileadi 
si ele ta poni koasa kukuruna sa butubutu Manase pu koa pa kali gasa rimata koasa 
Ovuku Zodani pude tadirini. 

7 Sa popoa te Manase pa kali lodu rimata koasa Ovuku Zodani si podalae koasa 
voloso pa butubutu te Asa meke kamo koasa vasileana Mikimetati, pa kali gasa rimata 
koasa vasileana Sekemi. Sa voloso si ene gua pa kali matao” koasa popoa pude va 
somani sari na tie Eni Tapua. 8 Sa pepeso pa vari likohaena Tapua si te Manase, ba 
sa vasileana Tapua koasa voloso, si tadi na tie pa tutina e Iparemi. 9 Sa voloso si 
ene gore la gua koasa lolomo Kana osolae kamo pa Kolo Meditareniani pa kali lodu 
rimata. Kaiqa vasileana te Iparemi, ba koa mo pa korapana sa voloso te Manase pa 
kali gedena” sa lolomo. 10 Iparemi si koa la gua pa kali mataona meke Manase pa kali 
gedena, meke sa voloso pa kali lodu rimata sina kolo Meditareniani. Sa butubutu Asa 

si koa la gua pa kali gedena” pa kali lodu rimata, meke sa butubutu Isaka si koa pa 
kali gede tugo pa kali gasa rimata. 11 Pa korapana sa voloso tadi na butubutu Isaka 
meke Asa, si vagi e Manase sari na vasileana Beti Sani meke Ibileami, turanae la tugo 
sari na vasileana pu koa vari likohaedi meke gua tugo Doro sapu koa pa raratana 
masa, Edora, Tanaka, Megido, meke sari na dia vasileana hitekedi pa vari likohaedi. 
12 Sari na tinoni koasa butubutu te Manase si lopu boka hadu pani sari na tinoni 
pu koa koari na vasileana lavata arini, ke koa dia mo vasina sari na tinoni Kenani.” 
13 Meke sipu ninira sari na tinoni Izireli, ba lopu ta hadu taloa sari na tinoni Kenani, 
ba tava zukuru pa tinavete niniradi mo si arini pa hiniva tadi na tie pa butubutu 
Manase. 


Tepa Pepeso Pule sari na Butubutu Iparemi meke Manase 

14 Zama koe Zosua sari na tutina e Zosepa, “Soku hola si gami sina manani gami e 
Zihova. Gua asa ke hiva nigo gami pude ponini gami goi kaiqa pepeso pule.” 

15 Olana se Zosua, “Be soku hola si gamu meke lopu garomia sa popoa toqetoqere 
pa Iparemi, si mi nuquru va korapa la ia sa muqe; mamu ropai telemia kaiqa pepeso 
pa vasina tadi na tie Perizaiti meke Repaimi.” 

16 Olana si arini, “Lopu pada mami gami sa popoa toqetoqere; sari na tinoni Kenani 
pa pezara nomana si ari dia totopili aeana; arini pu koa pa Beti Sani meke sari na 
vasileana pa vari likohaena meke saripu koa pa Lolomo Zezireli.” 

17 Zama la koari butubutu Iparemi meke Manase pa kali lodu rimata se Zosua, 
“Soku hola tugo si gamu meke ninira hola si gamu. Kote boka sokudi sari mia hinia 
pepeso. 18 Sa popoa toqetoqere si kaqu tamugamu. Be muge si asa, ba kagu ropaia 
gamu meke tagoa kamo pa doduru vasina. Meke sari na tinoni Kenani pu tago totopili 
aeana meke niniradi, ba kagu hadu pani gamu si arini.” 

Sari na Voloso Popoa tadi Ka Zuapa Butubutu Izireli Pule 

1 Mudina sipu ele va kilasia rini sa popoa si varigara pa Saelo sa doduruna sa 
butubutu Izireli meke va turua rini sa Ipi Hopena te Zihova vasina. 2 Ka zuapa sari 
na butubutu tie Izireli saripu lopu ele tava hia poni pepeso. 3 Ke zama la koari na tie 
Izireli se Zosua, “Ve seunae gua si kote aqa si gamu meke tiqe kote la vagia sa popoa 
sapu ele ponini gamu e Zihova sa Tamasa tadi na tiatamamia gamu? 4 Vizata mae 
ni ka neta tie koari hopeke butubutu. Kote garunu vura ni rau koasa doduruna sa 
voloso popoa pude la kubere vura nia sa voloso popoa sapu hiva nia rini, pude na 
mia tinago pa hopeke butubutu. Meke kaqu pule mae koa rau si arini. 5 Sa popoa si 
kagu ta pagaha zuapa koa rini. Ziuda si kote koa koasa nana voloso pa kali mataona” 
sa popoa Kenani, meke se Zosepa si koasa nana voloso pa kali gede. 6 Meke sipu ele 
kubere va minaki rini sari ka zuapa pinaqaha popoa, si mamu paleke maeni koa rau. 
Meke kote tiqe vari mudumudukeda ni rau pude tepa poni gamu koe Zihova. 7 Sa 
butubutu Livae si lopu vagi vina hia turanae koa gamu doduru sina sa dia hinia sina 
tinavete hiama si arini pude nabulu nia se Zihova. Sari na butubutu te Qadi, Rubeni, 
meke kukuruna Manase pa kali gasa rimata koasa Ovuku Zodani si ele vagi dia popoa 
saripu ele poni ni e Mosese sa nabulu te Zihova koa rini.” 

8 Sipu korapa topue la sari na tie pude la kubere vurani sari na popoa, si tozia e 
Zosua sa vina kalalasa hie koarini: “Enea sa doduruna sa popoa, mamu kubere vura 
nia, beto asa mamu pule mae koa Rau. Meke kaqu tepa poni gamu Rau koe Zihova 
pa vinari mudumudukedai pa Saelo.” 9 Ke topue la pa doduruna sa popoa sari na tie 

meke kubere goreni sari guguadi ri ka zuapa pinagaha popoa; va hia guni tugo rini 
sari na vasileana hitehite. Meke tige pule la koe Zosua koari vina turu ipi pa Saelo 
si arini. 10 Vari mudumudukeda ni e Zosua pa inoki patu Urimi meke Tumimi pude 
tepa poni koe Zihova, meke hopeke poni sa koari na butubutu Izireli koa holadi sari 
na kukuru popoa. 


Sa Voloso Popoa Ta Vala koe Benisimane 

11 Sa voloso popoa sapu tadi na tatamana koasa butubutu te Benisimane si ta vala 
koa sa kekenu hokara. Sa dia pepeso si pa varikorapadi rina butubutu Ziuda meke 
Zosepa. 12 Sa dia voloso pa kali gedena” sa popoa si podalae pa Ovuku Zodani meke 
ene sage gua pa pezara tata pa Zeriko pa kali seu gua sa Kolo matena meke ene sage 
gua koasa popoa toqetoqere kamo la gua tu koasa gega pa vasileana Beti Aveni. 13 Beto 
asa, sa voloso si ene sage la gua pa kali Zerusalema pa Luzi sapu ta pozae Betolo tugo, 
meke tige gore gua pa Ataroti Ada koasa togere sapu koa pa kali Zerusalema koasa 
vasileana Beti Horoni Panapeka. 14 Ene gore la gua sa voloso koasa togere sapu 
tia la gua koasa vasileana Beti Horoni Panapeka, meke ene la pa kali lodu rimata 
meke likoho la gua pa kali gede koasa kalina sa togere sapu tia la gua pa kali lodu 
rimata meke ene la pa Kiriati Beolo sapu ta pozae Kiriati Zearimi, sa vasileana tanisa 
butubutu Ziuda. Asa tugo sa kokoina sa voloso pa kali lodu rimata. 15 Sa voloso koasa 
popoa Benisimane pa kali matao” si podalae pa kali lodu rimata pa hukihukirina 
Kiriati Zearimi meke hola la gua pa kali gasa rimata koari na bukaha pa Neputoa. 
16 Beto asa si gore la gua si asa koasa hubina sa togere sapu dono karovo la gua koasa 
Lolomo Hinomu, meke sa Lolomo Repaimi si koa pa kali Ziuda. Ene hola gua si asa 
koasa sa Lolomo Hinomu pa kali Ziuda koasa vasileana tadi na tie Zebusaiti meke 
ene la gua pa Enirogeli. 17 Vasina si likoho la gua pa vasileana Enisemesi, meke tige 
hola la gua pa Qeliloti sapu dono la koasa sirana karovoana sapu ta pozae Adumimi. 
Beto asa si gore la gua sa voloso koasa patu te Bohani (Bohani sina tuna koreo e 
Rubeni). 18 Beto asa si ene hola gua koasa tegotegolona pa kali gedena sa togere sapu 
dono gore la gua pa lolomo Zodani. Meke tige ene gore la gua koasa lolomo, 19 hola 
gua pa kali gedena sa teqoteqolona sa toqere Beti Hoqola, meke kokoi koasa sada 
Ovuku Zodani sapu vura la gua pa Kolo Matena. Asa sa voloso pa kali matao” koasa 
popoa Benisimane. 20 Sa Ovuku Zodani sina voloso pa kali gasa rimata. Arini sari na 
volosodi rina popoa saripu ta vagi koari na puku tatamana pa butubutu Benisimane 
pude na dia tinago. 

21 Sari na vasileana tadi na puku tatamana pa butubutu Benisimane si gua hire: 
Zeriko, Beti Hoqola, Emeki Kezizi, 22? Beti Araba, Zemaraimi, Betolo, 23 Avimi, Para 
Opara, 24 Separamoni, Opini, meke Qeba; Ka manege rua vasileana meke turanae la 
tugo sari na vasileana hitekedi pa vari likohaedi. 25 Tagoi tugo rini sari na vasileana 
Qibione, Rama, Biaroti, 26 Mizipa, Sepira, Moza, ?7 Rekemi, Irapeli, Tarala, 28 Zela, 
Haelepi, Kiriati Zearimi; ari ka manege made vasileana, turaņae la sari na vasileana 
hitekedi pu koa pa vari likohaedia. Arini sari na pepeso saripu vagi rina puku 
tatamana koasa butubutu Benisimane pude na dia tinago. 

Sa Voloso Popoa Ta Vala koasa Butubutu Simione 
1Sa pinaqaha vina rua si ta tavete koari na puku tatamana koasa butubutu Simione. 
Sa volosona sa si koa pa korapana tu sa pepeso ta vala koasa butubutu te Ziuda. 
2 Sari na vasileana pu koa koasa popoa tanisa butubutu Simione si gua hire: Biasiba, 

Siba, Molada,” 3 Haza Suala, Bala, Ezemu, 4 Eletoladi, Betulu, Homa, 5 Zikilagi, Beti 
Makaboti, Haza Susa, ê Beti Lebaoti meke Saruheni; ka manege neta vasileana lavata 
meke turanae la sari na vasileana hitekedi pa vari likohaedia. 

7 Turaņae la tugo sari na vasileana Aini, Rimoni, Eta, meke Asani: ka made 
vasileana lavata, meke turanae la sari na vasileana hitekedi pa vari likohaedia. 
8 Somanae sari na vasileana lavata kamo la gua tu pa Balati Bia (babe Rama pa 
popoa Neqevi). Arini sari na popoa saripu vagi rina puku tatamana koasa butubutu 
te Simione pude na dia tinago. 9 Koa gua sapu noma hola sa pinaqaha pepeso te 
Ziuda noma hola nia gua sapu ta hivae, si ta paqaha vala koasa butubutu te Simione 
sa kukuruna sa pepeso. 


Sa Voloso Popoa Ta Vala koasa Butubutu Zeboloni 

10 Sa pinagaha vina neta koasa voloso popoa si ta tavete poni koari na puku 
tatamana tanisa butubutu Zeboloni. Sa voloso pepeso sapu vagia rini si seu kamo 
la gua tu pa Saridi. 11 Vasina si topue sa voloso meke ene lodu rimata la gua pa 
Marala, ene kapae pa Dabeseti, meke sa leana hite pa kali gasa rimata pa Zokoneami. 
12 Pa kali gasa rimata Saridi si ene gua sa meke hola la gua pa Kisiloti Tabora, meke 
hola la gua pa Daberati, meke sage la gua pa Zapia. 13 Hoda hola la pa kali gasa 
rimata vasina, meke la gua pa Qati Hepa meke Etikazini, tonoto la gua pa Nea pa 
sirana la gua pa Rimoni. 14 Pa kali gedena” sa popoa Zeboloni sa voloso si likoho 
la gua pa Hanatoni, meke kamo koasa lolomo Ipitahele. 15 Ta vagi sari na vasileana 
gua hire pa korapana sa popoa: Katata, Nahalala, Simironi, Idala, meke Betilihema; 
ka manege rua vasileana lavata meke turaņae la tugo sari na vasileana hitekedi pa 


vari likohaedia. 16 Sari na vasileana lavata arini meke sari na dia vasileana hitekedi 
si koa koasa popoa sapu vagi rina puku tatamana koasa butubutu Zeboloni pude na 


dia tinago. 


Sa Voloso Popoa Ta Vala koe Isaka 

17 Sa pinaqaha vina made koasa voloso popoa si ta tavete poni la koari na puku 
tatamana tanisa butubutu Isaka. 18 Somana nuquru koasa vasina asa sari na vasileana 
gua hire: Zezireli, Seluloti, Sunemu, 19 Haparaimi, Sioni, Anaharati, 20 Rabiti Kisioni, 
Ebeze, 21 Remete, Eganimi, Enihada meke pa Betipazeze. 22 Meke kamo la gua tugo 
koasa voloso pa Tabora, Sahazuma, meke Beti Semesi, kokoi pa Ovuku Zodani. Pa 
korapana sa popoa Isaka si ka manege onomo vasileana lavata meke turanae la sari 
na vasileana hitekedi pa vari likohaedia. 23 Sari na vasileana lavata arini meke sari na 
vasileana hitekedi si koa koasa pepeso sapu vagi rina puku tatamana tanisa butubutu 
te Isaka pude na dia tinago. 


Sa Voloso Popoa Ta Vala koasa Butubutu Asa 

24 Sa pinaqaha vina lima koasa voloso popoa si ta tavete poni la koari na puku 
tatamana tanisa butubutu Asa. 25 Somana nuguru koasa dia voloso pepeso sari na 
vasileana gua hire: Helekati, Hali Beteni, Akasapu, 26 Alameleki, Amada, meke Misala. 
Pa kali lodu rimata si ta tiqu kamo pa Kameli meke Siho Libinati. 27 Beto asa si ene 
la gua pa kali gasa rimata sa voloso pa Betidaqoni, tiqu la gua koasa popoa Zeboloni 
meke sa lolomo Ipitahele meke pa kali gasa rimata sa butubutu Asa si ene la gua pa 
Betemeke meke Neieli. Beto asa si hola la gua pa Kabulu, 28 Eboroni, Rehobi, Hamoni, 
meke Kana, kamo la gua tugo pa Saedoni. 2? Beto asa kekere la gua pa Rama, meke 
koasa voloso kamo la ia sa vasileana lavata ta barana pa Taea. Beto asa si tiqe kekere 
la gua pa Hosa meke kokoi pa kolo Meditareniani. Somana la tugo sari na vasileana 
Mahalabi, Akizibi, 30 Uma, Apeka, meke Rehobi; ka hiokona rua vasileana lavata meke 

turanae la tugo sari na dia vasileana hitekedi pa vari likohaedi. 31 Sari na vasileana 
lavata meke sari na vasileana hitekedi arini si koa koasa pepeso tadi na tatamana pa 
butubutu Asa. Vagi rini pude na dia tinago. 


Sa Voloso Popoa Ta Vala koasa Butubutu Napitalai 

32 Sa pinagaha vina onomo koasa voloso popoa si ta tavete poni la koari na puku 
tatamana tanisa butubutu Napitalai. 3? Sa voloso si topue gua pa Helepu meke ene la 
koasa huda oaku pa Zananimi, hola la gua tu pa Adaminekebi meke Zamunia, kamo 
la gua tugo pa Lakumu, meke kokoi pa Ovuku Zodani. 4 Vasina si kekere la gua 
pa kali lodu rimata sa voloso meke ene la gua pa Azinoti Tabora, beto asa si topue 
vasina meke la gua pa Hukoko, kamo koasa voloso tugo tanisa butubutu Zeboloni 
pa kali mataona” sa popoa. Sa voloso tanisa butubutu Asa si pa kali lodu rimata, 
meke sa Ovuku Zodani si pa kali gasa rimata. 35 Sari na vasileana lavata ta baradi 
si pa Zidimi, Zere, Hamati, Rakati, Sinereti, 36 Adama Rama, Hazo, 37 Kedesi, Ederei, 
Enihazo, 38 Ironi, Maqidala, Horemu, Betanati, meke Beti Semesi; manege sia sari na 
vasileana lavata meke turanae la sari na vasileana hitekedi pa vari likohaedi. 39 Sari 
vasileana lavata arini meke sari dia vasileana hitekedi si koa koari na popoa sapu ta 
hia ni rina tatamana pa butubutu te Napitalai pude na dia tinago. 


Sa Voloso Popoa Ta Vala koasa Butubutu Dani 

40 Sa pinaqaha vina zuapa koasa voloso popoa si ta tavete poni la koari na puku 
tatamana tanisa butubutu Dani. 41 Sari na vasileana hire si somana koasa popoa: 
Zora, Esitaolo, Isemesi, 42 Salabimi, Aizaloni, Itila, 43 Eloni, Timina, Ekoroni, 44 Eleteke, 
Qibetoni, Balati, 4 Zehudi, Beneberaki, Qatirimoni, 46 Mezakoni, Rakoni, meke gua 
tugo sa popoa sapu vari likohae nia sa vasileana Zopa. 47 Sipu lopu boka vagia rina 
tie pa butubutu te Dani sa popoa pa korapana sa voloso tadirini, si la rapatia rini sa 
vasileana Laisi. Tuqe vagia rini, va matei rini sari na tie, meke vagia rini pude na 
dia tinago. Koa si arini vasina meke hobe nia Dani rini sa pozana sa popoa pa Laisi 
poza luli nia rini koasa tamadia nomana.” 48 Sari vasileana lavata arini meke sari 
dia vasileana hitekedi si koa koasa popoa pu ta vala koari tatamana tanisa butubutu 
Dani pude na dia tinago. 


Sa Pepeso Ta Hia Vala koe Zosua 
49 Sipu va hokotia rina tinoni Izireli sa vina hiana sa pepeso si vala nia rini koe 
Zosua sa tuna koreo e Nani kukuruna sa pepeso pude tanisa soti. 50 Gua sapu tozi ni 
Zihova pude ponia sa vasina gua sapu tepa ia sa: Timinati Sera pa popoa toqetoqere 
pa Iparemi si ta vala koasa. Kuri pulea sa sa vasileana lavata meke koa nana vasina. 


Hokoto sa Vina Hia Pepeso 
51 Sa hiama se Eleaza, Zosua sa tuna koreo e Nani, meke sari na koimata koari 
na puku tatamana koasa butubutu Izireli si va hia i sari na pepeso arini pa vinari 
mudumudukeda pa inoki patu Urimi meke Tumimi pude nanasia se Zihova pa Saelo 
pa kenuna sa sasadana sa Ipi Hopena te Zihova pa sirana gua asa si va hokotia rini 
sa vina hiana sa pepeso. 


20 


Sari na Vasileana Tadi na Tie Govetedi 
1 Meke tozi nia e Zihova se Zosua * 2 pude zama la koari na tinoni Izireli, “Vizati sari 
vasileana tadi na tie govetedi sapu tozia Rau koe Mosese guguadi. 3 Sa tie pu va matea 
si keke tie lopu pa nana hiniva soti, si boka govete la vasina pude ta leseve koasa pu 


* 19:34 Kali mataona be tia la pa kali gasa rimata. * 19:47 Zaz 18:27-29 * 20:1 Nab 35:9-34; Diut 4:41-43, 
19:1-13 

hata ia pude tubehe hobea. “Boka govete la si asa koa keke koari na vasileana lavata 
hire, meke la koasa vasina tana vinaripituina koasa sasadana sa vasileana lavata, 
meke tozi va minaki koari na koimata gua sapu ta evana. Kote va malumia rini pude 
nuquru koasa vasileana lavata meke ponia vasina rini pude koa, pude boka koa hola 
vasina si asa. 5 Be luli la vasina sa tie pu hiva tubehe hobea, lopu kaqu va malumia 
rina tie pa vasileana lavata si asa. Kaqu va sarea rini si asa sina lopu pa nana hiniva 


meke va mate ia sa sa tie. $ Boka koa si asa koasa vasileana lavata osolae turana la 
nia rini si asa pa vinaripitui, meke pana be mate tu sa nati hiama si kote tiqe boka 


pule sa tie koasa nana vasileana pu govete veko pania sa.” 

7 Ke pa kali lodu rimata koasa Ovuku Zodani si veko vata kalei rini sari na vasileana 
Kedesi pa Qaleli koasa popoa toqetoqere pa Napitalai, Sekemi pa popoa toqetoqere pa 
Iparemi, meke Heboroni koasa popoa toqetoqere pa Ziuda. 8 Pa kali gasa rimata pa 
Zodani pa pezara panaulu pa kali gasa rimata pa Zeriko, si vizatia rini sa vasileana 
Bezere koasa voloso popoa te Rubeni; vizatia rini sa vasileana Ramoti pa Qileadi 
pa voloso popoa te Qadi; meke sa vasileana Qolani pa Basani pa voloso popoa te 
Manase. 9 Arini sari na vasileana lavata tadi na tie govetedi pu ta vizata pude tadi 
doduru tinoni Izireli babe na tie karovodi saripu koa turaņae koarini. Be lopu pa 


nana hiniva soti meke va matea keke tie sa turanana, si kote þoka la hata tinokae si 
asa koa keke vasina asa. Boka govete si asa koasa tie pu hata ia pude tubehe hobea; 


lopu kaqu boka tava mate hoboro si asa osolae ta pitu kekenu. 

Sari na Vasileana Lavata Tadi na Tinoni pa Butubutu Livae 

1 Sari na koimata koari na puku tatamana pa butubutu Livae si la koe Eleaza sa 
hiama, meke Zosua tuna koreo e Nani. ? Zama si arini koarini pa Saelo koasa popoa 
Kenani, “Tozi veko nia e Zihova koe Mosese sapu kaqu ta poni vasileana lavata si 
gami pude koa, meke gua tugo sari kaiqa pezara duduli pa vari likohaedi pude boka 
koa sari mami bulumakao na sipi.”” 3 Ke lulia rina tinoni Izireli sa hiniva te Zihova 
meke poni ni rini koari na tinoni pa butubutu Livae si kaiqa pezara dudulidi meke 
na vasileana lavata koari na hopeke dia voloso popoa pude koai rina tie Livae. 

4 Sari na puku tatamana pa butubutu Livae koasa tutina e Kohati si ta hia poni 
kenu vasileana lavata. Sari puku tatamana arini si tuti gore mae gua koe Eroni sa 
hiama, meke ta poni ni rini si ka manege neta vasileana koasa voloso popoa te Ziuda, 
Simione, meke Benisimane. 5 Sari doduru pule koasa butubutu te Kohati si ta poni 
ni si ka manege puta vasileana lavata koasa voloso popoa te Iparemi, Dani, meke sa 
kukuruna Manase pa kali lodu rimata pa Zodani. 

6 Sa butubutu te Qerisoni si ta poni ni si ka manege neta vasileana lavata koasa 
voloso popoa tadi na butubutu Isaka, Asa, Napitalai, meke sa kukuruna Manase pa 
kali gasa rimata. 

7 Sari na puku tatamana koasa butubutu te Merari si ta poni ni si ka manege rua 
vasileana lavata koasa voloso popoa tadi na butubutu Rubeni, Qadi, meke Zeboloni. 

8 Pa vinari mudumudukedai, si poni ni rina tinoni Izireli koari na tinoni pa 
butubutu Livae sari na pezara dudulidi na vasileana lavata gua sapu va tatara nia e 


Zihova koe Mosese. , ; , o. 
9 Hire pozadi sari na vasileana lavata koari na voloso popoa te Ziuda, meke Simione 


saripu ta vala 10 koari tutina e Eroni saripu tuti gore mae guadi koasa butubutu te 
Kohati, pa butubutu Livae. Tadirini vinahia si ta tavete kekenu. 11 Ta poni nia rini sa 
vasileana lavata pa Aba (Aba si na tamana e Anaki), kamahire si ta pozae Heboroni 
si asa, koasa vasina toqetoqere pa Ziuda, turanae la tugo sari na pezara duduli pa 

vari likohaedi. 12 Ba sari na inuma koasa vasileana lavata meke sari na vasileana 
hitekedi pa vari likohaena si ele ta vala koe Kelebi, sa tuna koreo e Zepune pude na 


nana tinago. 
13 Turanae la tugo pa Heboroni (keke koari na vasileana lavata tadi na tie govetedi) 


sari na vasileana lavata hire si somana ta vala koari tutina e Eroni sa hiama: Libina 
14 Zatiri, Esitemoa, 15 Holoni, Debiri, 16 Aini, Zuta, meke Beti Semesi, turanae la tugo 


sari pezara dudulidi; ka sia vasileana lavata pa butubutu te Ziuda meke e Simione. 
17 Pa voloso popoa koasa butubutu Benisimane si ta poni ni tugo rini si ka made 
vasileana lavata: Qibione, Qeba, 18 Anatoti, meke Alamoni, turaņae tugo sari na 
pezara dudulidi. 19 Ka manege neta vasileana lavata vinarigaraedi turanae la tugo 
sari na pezara dudulidi si ta vala koari na hiama koari na tutina e Eroni. 

20 Sari kaiqa puku tatamana pule koari tutina Livae koasa butubutu te Kohati si 
ta poni ni rini si kaiqa vasileana lavata koasa voloso popoa te Iparemi. 21 Ka made 
vasileana lavata si ta poni ni rini: Sekemi meke sari na pezara duduli koasa popoa 
togetogere pa Iparemi (keke vasileana lavata tadi na tie govetedi), Qeza, 22 Kibizaemi, 
meke Beti Horoni, turanae la tugo sari dia pezara duduli. 23 Pa voloso popoa te Dani si 
ta poni ni si ka made vasileana lavata: Eleteke, Qibetoni, ?4 Aizaloni, meke Qatirimoni, 
turanae la tugo sari na dia pezara duduli. 25 Pa voloso popoa pa Manase pa kali 
lodu rimata pa Zodani, karua vasileana lavata tugo si ta poni ni rini: Tanaka meke 
Qatirimoni, turaņae la tugo sari dia pezara duduli. 26 Sari na puku tatamana koasa 
butubutu te Kohati; arini si vagi si ka manege puta vasileana lavata vinarigaraedi, 
turanae la tugo sari na pezara duduli. 

27 Keke puku butubutu Livae pule, pa tutina e Qerisoni si vagi pa voloso popoa te 
Manase pa kali gasa rimata si karua vasileana lavata: Qolani pa Basani (keke koari 
na vasileana lavata tadi na tie govetedi) meke pa Bisitera, turaņae sari na dia pezara 
duduli. 28 Pa voloso popoa pa butubutu Isaka si vagi rini sari ka made vasileana 
lavata: Kisioni, Daberati, 29 Zamuti, meke Eqanimi, turaņae la tugo sari dia pezara 
duduli. 30 Pa voloso popoa tanisa butubutu Asa si vagi tugo rini sari ka made vasileana 
lavata: Misala, Abidoni, 31 Helekati, meke Rehobi, turaņae la tugo sari na pezara 
duduli. 32 Pa voloso popoa te Napitalai si vagi tugo rini sari ka neta vasileana lavata: 
Kedesi pa Qaleli turanae la tugo sari na pezara duduli (keke vasileana lavata tadi 
na tie govetedi), Hamoti Doro meke Katani, turanae la tugo sari na pezara duduli. 
33 Vinarigaraedi ri doduru vasileana lavata meke sari na pezara duduli saripu vagi ri 
hopehopeke puku tatamana koasa tutina Qerisoni si ka manege neta. 

34 Sari doduru tinoni pule pa butubutu Livae pa tutina e Merari si vagi tugo sari 
ka made vasileana lavata koasa voloso popoa tanisa butubutu Zeboloni: Zokoneami, 
Kata, 35 Dimina, meke Nahalala, turanae la tugo sari na pezara duduli. 36 Pa voloso 
popoa pa butubutu Rubeni si ka made vasileana lavata si vagi rini: Bezere, Zahazi, 
37 Kedemoti, meke Mepata, meke turaņae la tugo sari pezara duduli. 38 Pa butubutu 
Qadi si vagi rini si ka made vasileana lavata: Ramoti pa popoa Qileadi, meke turaņae 
la tugo sari pezara dudulidi (keke vasileana lavata tadi na tie govetedi), Mahanaimi, 
39 Hesiboni, meke Zazera, meke turanae la tugo sari pezara duduli. 40 Ke sa tutina e 
Merari si ta hia poni ni si ka manege rua vasileana lavata. 

41-42 Koasa pepeso sapu tagoa rina tinoni Izireli, si ka made navulu vesu vasileana 
lavata vinarigaraedi turanae sari pezara duduli, si vala ni rini koari na tinoni pa 
butubutu Livae. 


Tagoa rina Tinoni Izireli sa Popoa 
43 Ke poni ni Zihova koari na tinoni Izireli sa doduruna sa popoa sapu va tatara 
nia Sa koari na tiatamadia sapu kaqu vala nia Sa, gua. Sipu ele tagoa rini sa popoa 
sana si koa vasina si arini. 44 Vekoa e Zihova sa binule koasa doduruna sa popoa gua 

sapu ele va tatara nia Sa koari na tiatamadia. Lopu hite keke koari doduru dia kana 
si boka va kilasi si arini. Sina poni ni e Zihova koari na tinoni Izireli sa minatagara 
koari doduru dia kana. 45 Kopu beto ni e Zihova sari doduru Nana vina tatara pu va 
tatara ni Sa koari na tinoni Izireli. 

Garunu Puleni e Zosua pa Dia Popoa sari na Butubutu pa Kali Gasa Rimata 

1 Meke tioko varigara ni e Zosua sari na tinoni koari na butubutu te Rubeni, Qadi, 
meke te Manase pa kali gasa rimata. 2 Zama la i sa, “Ele evani gamu sari doduru 
ginugua leadi saripu garununi gamu e Mosese sa nabulu te Zihova, meke ele va tabei 
gamu sari doduru qua ginarunu.” 3 Lopu hite keke totoso si luara pani gamu sari na 
turanamia. Tavetavete va ninira si gamu koasa vina tabena sa hiniva te Zihova sa 
mia Tamasa. 1 Ego, gua sapu va tatara nia e Zihova sa mia Tamasa, si ele poni ni Sa 
koari tinoni Izireli turanamia sa binule. Ke pule la pa mia popoa koasa pepeso sapu 
va rutia gamu pude na mia soti, sa pepeso pa kali gasa rimata pa Zodani sapu vatu 
nia sa nabulu te Zihova sapu se Mosese koa gamu. 5 Mi kopu valeana pude va tabea 
sa tinarae te Zihova sapu tozini gamu e Mosese: tataru nia se Zihova sa mia Tamasa, 
luli sari Nana hiniva, va tabei sari Nana tinarae, soto va nabu koa Sa, mamu nabulu 
va hinokara nia pa doduru bulomia na maqomaqo mia.” 6-8 Manani e Zosua meke 
garunu puleni sa pa dia popoa koari na zinama gua hire: “Kamahire tagotago hola 
si gamu totoso kekere pule la pa mia popoa. Soku hola mia bulumakao na sipi, siliva 
na golo, boronizi, aeana, meke soku hola mia poko. Va hia poni koari na turanamia 
saripu gua vagi gamu koari na mia kana.” Meke tiqe taluarae la pa dia popoa si arini. 

Ele vala nia e Mosese sa popoa Basani pa kali gasa rimata pa Zodani koasa kukuruna 
sa butubutu Manase, ba sa kukuruna pule sa butubutu Manase si poni pepeso e Zosua 
pa kali lodu rimata koasa Ovuku Zodani somanae tugo koari kaiqa butubutu pule. 

9 Ke sari na tinoni tanisa butubutu te Rubeni, Qadi, meke Manase pa kali gasa 
rimata si pule pa dia popoa. Veko pani rini pa Saelo sari doduru butubutu Izireli pa 
popoa Kenani, meke topue la koari dia popoa soti, sa popoa pa Qileadi, sapu ele vagia 
rini gua sapu va tatara nia e Zihova koe Mosese. 


Sa Hope Kapae pa Zodani 

10 Sipu kamo sari na butubutu Rubeni, Qadi, meke kukuruna Manase pa Qeliloti 
sapu koa pa kali lodu rimata pa Ovuku Zodani, si kuria rini si keke hope nomana 
hola koasa kalina sa ovuku vasina. 11 Meke sipu avosia ri doduru tinoni Izireli sapu 
sari na tinoni koari na butubutu te Rubeni, Qadi, meke kukuruna Manase si kuria si 
keke hope pa Qeliloti, pa kali lodu rimata koa sa Ovuku Zodani, 12 si varigara mae beto 
pa Saelo sari na butubutu Izireli pa lodu rimata pude la rapati sari kasa butubutu pa 
kali gasa rimata. 

13 Meke garunu la nia rina tinoni Izireli se Pineasi, tuna koreo e Eleaza sa hiama la 
koari na tinoni pa butubutu Rubeni, Qadi, meke kukuruna Manase pa popoa Qileadi. 
14 Ka manege puta koimata si luli turanae koe Pineasi; hopeke rini sina palabatu koari 
na puku tatamana koari na butubutu pa lodu rimata. 15 La si arini pa popoa Oileadi 
koari tie pa butubutu te Rubeni, Qadi, meke kukuruna Manase, 16 zama la koarini si 
arini, “Doduru tie koasa vinarigarae tie te Zihova si zama atu koa gamu, ‘Na venagua 
ke tavete la nia gamu sa tinavete kaleana hie koasa Tamasa pa Izireli? Kilua gamu se 
Zihova totosona kuria gamu sa hope!* 17 Balabala i sari nada sinea pa Peoro, sipu va 
kilasa ni oza e Zihova sari Nana tie soti? Korapa ta sigiti nia mo gami he sa ginugua 
asa. Vea lopu ele pada sa sinea asa?” 18 Vea kote koromia lulia gamu kamahire si Asa? 

Pude va karia gamu se Zihova ninoroi, kote ta naziri ni Sa sari doduru tinoni Izireli 
vugo. 19 Ego, be lopu garo sa mia popoa pude vahesia se Zihova vasina, karovo mae 
koasa pepeso tamigami; mamu koa vasina. Ba lopu va karia se Zihova babe kilu pani 
gami gamu pa kinurina si keke votiki hope sapu lopu na hope hinokara te Zihova. 
20 Balabala ia gua sapu tavetia e Ekani, sa tuna koreo e Zera, sipu lopu hiva va tabea 
sa tinarae koari na likakalae ta vizata vata kale pude vala ni koe Zihova babe sulu 
pani saripu kaqu ta huara palae. Doduruna mo sa butubutu Izireli si tava kilasa nia, 


lopu mate eke nia Ekani sa nana sinea.” * 


21 Olani rina tie pa butubutu te Rubeni, Qadi, meke kukuruna Manase pa kali gasa 
rimata sari na koimata tadi na puku tatamana koari na butubutu Izireli: 22 “Sa 


Tamasa Heheda! E Zihova si Asa! Sa Tamasa Heheda si ninira! E Zihova si asa! 
Gilania Nana gua sapu tavetia gami, meke hiva vata gilana nia tugo gami koa gamu! 


Be kilua gami meke lopu kopu nia gami sa mami rinanerane koe Zihova, mamu va 
mate pani gami! 23 Be va karia gami se Zihova meke kuria gami si keke mami hope 
soti pude va vukivukihi sari na vina vukivukihi va uququ na vinariponi huiti babe 
vina vukivukihi binaere, si mani telena e Zihova va kilasa gami. ?4 Lokari! Tavetia 
gami si hie sina matagutu nia gami sapu gua meke kote zama sari tutimia gamu koari 
rane mae hiroi, ‘Gamu si loke mia sinomana pa vinahesi koe Zihova sa Tamasa tadi pa 
Izireli. 25 Ele vekoa Sa pa Zodani sa voloso pa varikorapada gita meke gamu na tinoni 
Rubeni, Qadi, si loke toņa hokara mia ginugua pa vinahesina Zihova.’ Meke kote la 
rina tutimia meke hukati sari tutimami pude lopu pamana nia na vahesia se Zihova. 
26 Ke kuria gami sa hope, lopu pude va uququ vina vukivukihi babe tavete vinariponi, 
27 þa pude na vina gilagila koa gita meke koari na tutimia na tutimami vugo repere, 
sapu hinokara vahesia tugo gami se Zihova pa kenuna sa Nana Ipi Hopena koari 
mami vinariponi na vina vukivukihi va uququ meke vina vukivukihi binaere. Hie si 
pude lopu kagu zama nia rina tutimia sapu sari tutimami si lopu boka somana pa 
vinahesina e Zihova. 28 Na mami binalabala gami sapu be ta evana si hie, sari tuti 
mami si kote boka zama, ‘Dotu! Sari tiatamamami si kuria si keke hope gua puta tugo 
sa hope te Zihova. Lopu pude tana vina vukivukihi va uququ babe na vinariponi, ba 
guana vina gilagila tadi mami tie meke sari mia tie;' 29 namu lopu hiva va bugoria 
gami se Zihova babe makudo mami vinahesina Sa koasa kinurina si keke hope pude 
taveti sari na vina vukivukihi va uququ na vinariponi huiti. Lopu kaqu kuria pule 
gami si keke hope hola nia sapu te Zihova sa mami Tamasa sapu turu pa kenuna sa 
Ipi Hopena.” 

30 Meke sipu avosia Pineasi sa hiama meke sari ka manege puta koimata koari na 
tatamana koasa butubutu pa lodu rimata gua pu zamani rina tie koasa butubutu te 
Rubeni, Qadi, meke Manase pa kali gasa rimata, si va egoi rini. 31 Zama la i Pineasi sa 
tuna e Eleaza sa hiama si arini, “Gilania gami kamahire sapu koa koa gita se Zihova 
sina lopu hite va karia gamu se Zihova. Gua asa ke ta harupu si gita na tinoni Izireli 
koasa vina kilasa te Zihova.” 

32 Meke se Pineasi meke sari na koimata si taluarae koari tie pa butubutu Rubeni, 
meke Qadi pa popoa Qileadi meke pule pa Kenani koari na tie Izireli meke la vivinei 
koarini. 33 Qetu sari na tinoni Izireli meke vahesia rini sa Tamasa. Beto mo sa dia 
vivinei pude la rapata na huaria sa popoa vasina koa rina tinoni pa butubutu Rubeni 
meke Qadi. 


34 Zama sari na tinoni pa butubutu Rubeni meke Qadi, “Sa hope hie si na vina 
sosode koa gita doduru sapu se Zihova sina Tamasa.” Ke poza nia, “Vina sosode” 
rini. 

1 Soku vuaheni ele hola gua si tokani e Zihova sari na tie Izireli pude koa pa 


binule koari na dia kana pu koa vari likohaeni sari na tinoni Izireli. Koasa totoso 
asa si ele barogoso hola se Zosua. 7 Ke tioko varigara ni e Zosua sari doduru tinoni 
Izireli, sari na palabatu, koimata, tie varipitui, meke zama, “Ele barogoso hola si rau 
kamahire. 3 Ele dogori mia sari doduru ginugua saripu evani e Zihova sa mia Tamasa 
koari doduru popoa pa laemia gamu. Se Zihova sa mia Tamasa si ele varipera poni 
gamu. 4 Ele ponini gamu rau guana tinago tadi na mia butubutu sari na pepeso tadi 
na popoa pu korapa koa hola, gua tugo sari doduru popoa saripu ele va kilasi rau 
podalae pa Ovuku Zodani pa kali gasa rimata kamo la gua pa lodu rimata koasa Kolo 
Meditareniani. ï Kote la e Zihova sa mia Tamasa meke hadu va seui koa gamu totoso 
zuzuku la gamu. Kote vagi gamu sari dia pepeso gua sapu ele va tatara nia e Zihova 
sa mia Tamasa. $ Ke mi koa va ninira na mi kopu va balau, pude va tabe meke taveti 
sari doduru ginugua saripu ta kubere koasa buka tinarae te Mosese. Lopu veko pania 
si keke vasi kukuruna, 7 meke lopu kaqu somanae koari tinoni huporo pu koa turanae 
koa gamu, babe pozai pozadi sari dia tamasa, babe tavetavete ni sari pozapoza arini 
pa tinavete vinari va tatara na tinokotokoro babe todono ni sari na tamasa arini. $ Ba 
mi soto va nabu koe Zihova, gua sapu tavetia gamu pa pinodalaena kamoa pa rane 
ninoroi. 9 Ele hadu va seui e Zihova sari na popoa nomadi na niņiradi sipu zukuru 
la si gamu meke loke tie si boka va noso gamu. 10 Keke mo koa gamu ba kote boka 
govete nia na tina tie, sina se Zihova sa mia Tamasa si varipera poni gamu, gua sapu 
va tatara nia Sa.” 11 Mi kopu valeana nia pude tataru nia se Zihova sa mia Tamasa. 
12 Be guana kekere taloa si gamu meke somana koari na tinoni huporo pu koa hola 
koa gamu meke varihaba koarini, 13 si mi gilania sapu lopu kaqu hadu pani e Zihova 
sa mia Tamasa sari na tinoni totoso raza la i gamu. Ba kaqu va tasuna gamu rini 
guana sipata babe na pou, meke varisigiti guana sineke hilihiliburuana pa mudi mia, 
babe na huda rakihi pa matamia! Meke kaqu koa hola sa ginugua hie osolae lopu 
keke koa gamu si koa hola koasa popoa leleana sapu ponini gamu e Zihova sa mia 
Tamasa. 

14 Ego, ele kamo sa qua totoso pude mate. Doduru gamu si gilana valeania pa 
bulomia na maqomaqo mia sapu ele vatuni e Zihova sa mia Tamasa sari doduru 
likakalae leadi sapu va tatara ni Sa. Doduru vina tatara taveti Sa si ta kopue; lopu 
keke si lopu tava gorevura. 15 Ba kekenono puta gua tugo sapu kopu ni Sa sari doduru 
Nana vina tatara saripu taveti Sa koa gamu, ke kaqu va gorevura i tugo Sa sari doduru 
Nana zinama pude va kilasa gamu pa binugoro. 16 Pana lopu kopu nia gamu sa 
vinariva egoi sapu garunu nia e Zihova sa mia Tamasa koa gamu pude kopu nia, 
meke be nabulu ni na vahesihesi gamu si kaiga votiki tamasa, si pa Nana tinanaziri 
si kote va kilasa gamu Sa, meke kote lopu sana murimuri taloa si gamu koasa popoa 
leleana sapu ponini gamu Sa.” 

Zamai Zosua pa Sekemi sari na Tie Izireli 
1 Meke tioko varigara ni Zosua sari doduru tie Izireli pa vasileana nomana pozana 
Sekemi. Sipu ele varigara beto si arini vasina, si tioko vagi sa sari na palabatu nomadi 
pa vasileana, na koimata, na tie varipitui, na tie nomanomadi pa butubutu, pude la 
turu pa kenuna sa Tamasa. 
2 Meke tige zamai Zosua sari na tinoni, “Guahe si zama nia e Zihova sa Tamasa 
tadi na tie Izireli: 'Pukerane si koa pa kali karovona sa Ovuku Iuparetisi sari na 

tiatamamia gamu, meke vahesi rini sari na votiki tamasa. Keke koari na tiatamamia 
gamu sara si e Tera, sa tamadia ri Ebarahami e Nehoa.” 3 Meke tiqe tioko vagia Rau se 
Ebarahami sa tamamia nomana gamu, pa kali karovona sa Ovuku Iuparetisi, meke 
turana nuguru nia Rau koasa doduruna sa popoa Kenani. Soku sari na tudia rina 
tuna sapu ponia Rau. Ponia Rau koa sa se Aisake.” 4 Meke poni Rau koe Aisake sari 
Zekopi e Isoa. Valani Rau koe Isoa sari na popoa toqetoqere pa Edomu pude tanisa, 
ba se Zekopi sa tamamia meke sari na tuna si gore la pa Izipi.” 

5 Mumudi si tiqe garunu lani Rau sari Mosese e Eroni, meke va kilasi Rau sari na 
tinoni pa Izipi koari na tinasuna nomadi, meke turana vurani gamu Rau si gamu.” 
6 Ele turana vurani Rau pa Izipi sari na tiatamamia pukerane, meke hadu lulini 
totopili aeana, na tie varipera pa hose rina tie Izipi si arini. Ba sipu kamoa rina 
tiatamamia sa Kolo Zinara,” 7 si tepa mae tinokae koa Rau sarini, ke vekoa Rau si 
keke lei muho pa varikorapadi rini, meke sari na tie Izipi. Va puzaka tamunu ni kolo 
Rau sari na tie Izipi, ke lodu mate si arini. Ke gilania mia gamu gua sapu ele taveteni 
Rau koari na tie Izipi sara. 

Ele koa va seunae si gamu pa soloso qega. 8 Beto meke tiqe turana va kamo gamu 
Rau pa popoa tadi na tie Amoraiti, saripu koa pa kali gasa rimata pa Ovuku Zodani. 
Raza gamu rini si gamu, ba ele va mataqara gamu Rau, ke va kilasi gamu sarini. Vagi 
gamu sari na dia popoa, meke va mate beto i gamu si arini totoso ene zukuru nono 
la si gamu.” 9 Beto asa si e Balaki sa banara pa Moabi, sapu na tuna e Zipora si raza 
gamu pule si gamu. Tepa la ia sa se Belami sa tuna e Beoro pude atu leveni gamu, 
gua.” 10 Ba lopu hiva va avosia Rau se Belami, gua asa ke manani gamu tu sa si gamu. 
Ke pa siraņa gua asa si va sare gamu Rau si gamu koe Balaki. 

11 Karovia gamu sa Ovuku Zodani, meke kamo pa Zeriko. Raza gamu rina tie pa 
Zeriko si gamu, gua tugo ari na butubutu Amoraiti, na Perizaiti, na tie Kenani, na tie 
Hitaiti, na Qeqasaiti, na Hivaiti, meke na Zebusaiti. Ba ele va mataqara gamu Rau 
koari doduru.” 12 Totoso ene zukuru la gamu, si va tarazuzui Rau si arini, pude kaqu 
ta hadu taloa sari karua banara tadi na tie Amoraiti. Ba lopu pa mia niniranira soti 
ta evaņa sapu gua asa.” 13 Poni gamu Rau sa pepeso vasina lopu ele hite tavetavete 
si gamu, meke sari na vasileana pu lopu hite kuri i gamu telemia. Kamahire si koa 
vasina si gamu, meke henai gamu sari na vua vaeni na olive pu lopu letei gamu 
telemia, gua sa Tamasa.”” 

14 Meke zama pule se Zosua, “Ego, kamahire si mi va lavatia se Zihova, mamu 
nabulu va hinokara nia si Asa. Mi veko pani sari na tamasa pu vahesi rina tiatamamia 
pukerane pa Mesopotemia meke pa Izipi, mamu nabulu kale nia mo se Zihova. 15 Be 
lopu hiva nabulu nia gamu se Zihova, si mi vizatia kamahire sapu esei si kaqu nabulu 
nia gamu; sari na tamasa pu vahesi i rina tiatamamia pa Mesopotemia, babe sari na 
tamasa tadi na tie Amoraiti saripu koai gamu dia popoa kamahire. Ba arau meke sari 
na qua tamatina si kaqu nabulu nia gami se Zihova,” gua se Zosua. 

16 Meke olana sari na tinoni, “Lopu kaqu hite luaria gami se Zihova pude nabuluni 
sari kaiga votiki tamasa! 17 E Zihova sa nada Tamasa si turana vurani pa tinoa 
pinausu pa Izipi sari na tiatamamami meke gita. Ele dogori gami sari na tinavete 
variva magasadi pu ta evana vasina. Ele va sare gita Sa si gita totoso ene hola gua 
gita koari na votiki butubutu. 18 Totoso ene nuquru nono la ia gami sa popoa hie, si 
hadu vura pani e Zihova sari doduru tie Amoraiti pu koadi tani. Gua asa, ke gami ba 
kaqu nabulu nia tugo se Zihova! Asa tugo sa mami Tamasa,” gua si arini. 

19 Meke zama la koari na tinoni se Zosua, “Ba tasuna hola pude nabulu nia se 
Zihova. Na Tamasa hopena si Asa. Hoke kononi gamu Sa be vahesi votiki tamasa si 
gamu, meke lopu kagu taleosoni Sa sari na mia tinavete kaleadi. 20 Be veko pania 
gamu si Asa meke nabuluni gamu sari votiki tamasa, si kote va kilasa gamu Sa. 
Visoroihe si ele tavete valeana atu koa gamu si Asa; ba be luara pania gamu si Asa, 
si kote va mate pani gamu Sa si gamu.” 

21 Meke olana la koe Zosua sari na tinoni, “Hinokaramu, ba gami si kaqu nabulu 
nia tugo se Zihova,” gua si arini. 

22 Meke tozini Zosua si arini, “Ego, gamu tugo si va sosode puleni gamu sapu kaqu 
nabulu nia gamu se Zihova,” gua si asa. “Uve, gami tugo si va sosode puleni gami,” 
gua si arini. 

23 Ke zama se Zosua, “Ego, mi luara pani sari na tamasa votikaedi saripu tagoi 
gamu, mamu tavetia sa mia vina tatara sapu kaqu koa soto si gamu koe Zihova, sa 
Tamasa tadi na tie Izireli,” gua si asa. 

24 Meke olana la koe Zosua sari na tinoni, “Kaqu nabulu nia gami se Zihova sa nada 
Tamasa, meke kaqu va tabei gami sari Nana tinarae,” gua si arini. 

25 Meke pa rane asa si tavetia Zosua si keke vinariva egoi koari na tie, meke pa 
vasina tugo asa pa Sekemi si ponini Zosua sari na tinarae, na vinaturu pude madi luli 
rini. 26 Kuberi Zosua sari na tinarae hire koasa buka tinarae te Tamasa. Meke vagia 
Zosua si keke patu lavata meke vekoa sa pa kauruna keke huda oaku sapu tata koasa 
vasina hopena te Zihova. 

27 Meke zamai sa sari doduru tinoni, “Sa patu hie sina na vina balabalana sa totoso 
hie. Ele avosi sa sari doduru zinama pu zamani e Zihova koa gita. Ke asa si kaqu na 
vina balabalana sa totoso koa gamu, pude lopu kaqu va karia gamu sa mia Tamasa,” 
gua se Zosua. ?8 Beto asa si va pulei Zosua sari na tinoni, ke hopeke pule la koari na 
dia vasidi si arini. 

Mate se Zosua meke se Elieza 

29 Hola saripu gua hire, si koa vasinahite se Zosua sa tuna e Nani, meke kamoa sa sa 
vina keke gogoto manege puta vuahenina meke tiqe mate si asa. 30 Pomunu nia rini 
si asa pa nana pepeso soti pa Timinati Sera koari na popoa toqetoqere pa Iparemi, 
pa kali gedena“ sa toqere Qasi.” 

31 Nabulu nia rina tinoni se Zihova pa totoso toana se Zosua meke sari na koimata 
pa Izireli saripu dogoro soti sari na tinavete pu evani e Zihova koari na tie Izireli. 

32 Sa tinina e Zosepa sapu paleke mae gunia tu rina tie Izireli pa Izipi, si pomunu 
nia rini pa Sekemi, koasa vasi pepeso sapu holu nia keke gogoto poata siliva e Zekopi 
koari kasa tuna koreo e Hamo sapu sa tamana Sekemi. Sa vasi pepeso asa si na tinago 
tadi na tutina e Zosepa.” 

33 Sipu mate se Eleaza sapu sa tuna e Eroni, si ta pomunae si asa pa Qibea sapu 
sa vasileana nomana koa keke rina toqere pa Iparemi sapu ta vala koasa tuna koreo, 
sapu e Pineasi. 

SA BUKA 


Buka tadi na Tie Varipitui pa Popoa Izireli 


Sa Vinabakala 

Sa Buka Zazi si na vivineidi rina tinoa tadi na tie Izireli pa kalina sa guguana sa 
Tamasa sipu ta huara sa popoa Kenani, meke kamoa sa totoso sapu va turua rini se 
Saula pude na nati baņara. Koari na vuaheni hire si ta dogoro sari na guguadi rina 
binokaboka tadi kasa tie varane sapu ta pozae zazi meke sokudi arini si na koimata 
tadi na tie varipera pude harupi sari na tie. Na tie vilavilasa koasa butubutu si arini. 
Sa tie sapu ta gilana sisigiti koasa buka Zazi si e Samusoni, meke ta kubere koasa hinia 
vina manege neta meke kamoa koasa hinia vina manege onomo sari nana tinavete. 

Sa vinasare tadi na tinoni Izireli, si koa gua mo koasa dia kinalavarae koe Tamasa. 
Asa sa vina nonoga arilaena koasa buka hie, ba sa vinagugue si hoke turana lani pa 
tinasuna si arini. Ba gua pule he sapu hola nia sapu gua asa: Be guana va gugue la 
koe Tamasa sa butubutu Izireli, meke be kamo sa tinasuna, si hoke koa va namanama 
doduru totoso sa Tamasa pude harupu puleni sari Nana tie, pana kekere pule la koa 
Sa si arini. 
Sari na Nati Pinaqapaqahana sa Buka 

Sari doduru ginugua pu ta evaņa osolae kamoa sa totoso sipu mate se Zosua. Hinia 

1:1 kamo hinia 2:10 
Sari na koimata tadi na tinoni Izireli. Hinia 2:11 kamo hinia 3:31 
Sari na tie varipitui saripu ta pozae Debora, Qitione, Abimeleki, meke sari kaiqa 
pule. Hinia 4:1 kamo hinia 12:15 


Sa vivineina Samusoni. Hinia 13:1 kamo hinia 16:31 ppe 
Sari na votivotiki ginugua pu ta evaņa. Hinia 17:1 kamo hinia 21:25 


Varipera koari na Tie Kenani sari na Tie Izireli 

1 Pa mudina sa minate te Zosua, si nanasia ri na tinoni Izireli se Zihova, “Esei sa 
mami butubutu si kaqu la rapata kekenui sari na tinoni Kenani.” 

2 Olana se Zihova, “Sa butubutu Ziuda si kagu kekenu la. Ele ponia Rau koa rini sa 
niniranira pude vagia sa popoa,” gua si Asa. 

3 Ke zama la koari na tie pa butubutu Simione sari na tie pa butubutu Ziuda, “Mae 
somana luli gami, mada la koasa kali popoa sapu ta poni nia gami, mada la varipera 
koari na tie Kenani vasina; beto asa si kote luli somanae koa gamu si gami koasa 
kali popoa sapu ta poni nia gamu.” Ke sa butubutu Simione 4 si la varitokae pa 
vinaripera. Va mataqari e Zihova si arini, koari na tinoni Kenani meke Perizaiti, 
meke ari ka manege puta tina tie si va matei rini pa Bezeki. > Dogoria rini se Adoni 
Bezeki meke raza ia vasina. 6 Govete si asa, ba hadua rini meke tuqe vagia, meke 
seke gomu betoi rini kakarutu gugulavatana” pa limana meke nenena. 7 Meke zama 
se Adoni Bezeki, “Gomu betoi rau sari kakarutu lima gugulavatadi na nenedi sari 
ka zuapa navulu puta baņara, meke pudipudiki umumu ginani pa kauruna sa qua 
tevolo si arini. Kamahire si tavete nau e Tamasa, gua sapu ele tavete lani rau koa 
rini.” Turana la nia rini pa Zerusalema meke mate vasina si asa. 


Va Kilasi sa Butubutu Ziuda sari pa Zerusalema meke Heboroni 
8 Rapatia ri na tie pa butubutu Ziuda si pa Zerusalema meke vagia rini pa vinaripera 
si asa. Va matei rini sari na tie meke sulua rini sa vasileana lavata. °’ Beto asa, si la 
varipera koari na tie Kenani, saripu koadi koasa popoa toqetoqere, meke pa hubidi 

rina togere pa kali lodu rimata, meke pa popoa ta pozae Neqeviř. 10 La varipera si 
arini koari na tie Kenani saripu koadi koasa vasileana pa Heboroni, sapu ta pozae 
Kiriati Aba pukerane. Vasina pu va kilasi rini sari na butubutu te Sesai, Ahimani, 
meke Talamai. 


Va Kilasia Otinieli sa Vasileana Lavata Ta Pozae Debiri 
(Zosua 15:13-19) 

11 Taluarae vasina sari na tie Ziuda meke la varipera koasa vasileana lavata pa 
Debiri. Pa totoso asa si ta pozae Kiriati Sepa sa vasileana lavata asa. 12 Keke ri kasa, 
pozana e Kelebi si zama, “Kaqu vala nia rau sa tuqu vineki se Akasa, pude haba ia 
sa tie bokabokana pa vinaripera pu vagia si pa Kiriati Sepa pude haba ia,” gua. 13 Se 
Otinieli sa tuna sa tasina mudina e Kelebi sapu se Kenazi, si vagia pa vinaripera sa 
vasileana lavata; ke vala nia Kelebi koasa sa tuna vineki sapu se Akasa pude haba ia. 
14 Koasa rane vinarihaba, si tepa sisigitia Otinieli se Akasa pude tepa ia koasa tamana 
si keke voloso pepeso. Ke gore si asa koasa nana don'ki, meke nanasia Kelebi sapu na 
sa si hiva nia sa. 15 Meke olaņa se Akasa, “Hivani rau si kaiqa bukaha kolo tototolo, 
sina sa vasina sapu ele poni nau goi pa popoa Neqevi si popa hola.” Ke valani Kelebi 
koasa si karua bukaha kolo tototolo, keke pa kali sagena meke keke pa kali gorena. 


Sa Minataqara Tanisa Butubutu Ziuda meke Benisimane 

16 Sari na tutina e Zetoro, sapu sa hopehopena te Mosese, sapu sari na tie Kenaiti, si 
somana koari na tie pa butubutu Ziuda meke taluarae pa popoa Zeriko, sa vasileana 
lavata sapu sokua huda pamu, meke kamo la gua koasa popoa Neqevi koasa qega 
popana pa popoa Ziuda, tata pa vasileana Aradi. La koa si arini pa varikorapadi rina 
tie vasina.” 17 Sari na tie pa butubutu Ziuda si la somanae koari na tie pa butubutu 
Simione meke va kilasa betoi rini sari na tie Kenani, saripu koadi koasa vasileana 
lavata pa Zepata, meke poza nia Homa” rini sa vasileana lavata asa. 18-19 Tokani e 
Zihova sari na tie pa Ziuda, meke vagi rini doduruna sa popoa toqetoqere pa dia 
voloso, ba lopu boka hadu taloani rini sari na tie pa Qaza, Asikeloni, babe Ekoroni, 
meke sari na dia kali popoa pa vari likohaedi. Na tago dia totopili aeana sari na tie 
hire, saripu koadi pa raratana, gua asa ke lopu boka hadu taloani rini si arini. 20 Gua 
tugo sapu va tatara nia e Mosese koe Kelebi, si ta vala koa sa sa vasileana Heboroni, 
meke hadu taloani Kelebi koasa vasileana lavata sana sari ka neta butubutu pu tuti 
gore mae gua koe Anaki. 21 Ba sari na tie pa butubutu Benisimane, si lopu hadu 
taloani sari na tie Zebusaiti, saripu koadi pa Zerusalema, ke lopu rizu sari na tie 
Zebusaiti ba koa hola mo koari na tie pa butubutu Benisimane kamoa kamahire.” 


Va Eono i rina Butubutu Iparemi meke Manase sari na Tie pa Betolo 

22-23 Sari na butubutu te Iparemi meke Manase si la varipera koasa vasileana lavata 
pa Betolo, sapu ta pozae Luzi pa totoso asa. Tokani e Zihova si arini. Garunu la tie 
piko si arini koasa vasileana lavata, 24 meke dogoria rini si keke tie sapu vura mae 
guana vasina, meke zama la ia rini si asa, “Va dogoroni gami sa sirana pude nuquru 
la pa korapana sa vasileana, be gua asa goi, si lopu kaqu nonovaligo gami.” 25 Ke va 
dogoro nia sa koa rini sa sirana, meke va mate betoi ri na tie Iparemi meke Manase 
sari doduru tie pa korapana sa vasileana lavata, ba va sarea rini sa tie asa meke sa 
nana tatamana. 26 Beto sapu gua asa, si la si asa pa popoa tadi na tie Hitaiti, meke 
kuria sa si keke vasileana lavata vasina, meke poza nia Luzi sa si asa. Asa tugo sa 
pozana pa rane ninoroi. 


* 1:9 Sa Negevi si pa vari korapana sa soloso qega meke sa popoa toqetoqere pa Ziuda. * 1:16 Tie pa butubutu 

Sari na Tie saripu Lopu Ta Hadu Taloa koari na Tie Izireli 

27 Sa butubutu te Manase si lopu hadu taloa ni sari na tie pu koadi koari na vasileana 
lavata pa Beti Sani, Tanaka, Doro, Ibileami, Meqido, meke sari na vasileana hitekedi 
saripu lopu koa variseui pa vari likohaedi; meke lopu rizu sari na tie Kenani vasina.” 
28 Sipu podalae ninira sage sari na tie Izireli, si vata zukuru ni tinavete niniradi rini 
sari na tie Kenani koari na dia tinavete, ba lopu hadu taloa betoni rini sari doduru. 

29 Sa butubutu te Iparemi, si lopu hadu taloa ni sari na tie Kenani saripu koadi 
koasa vasileana pa Qeza, gua asa ke koa hola si arini pa varikorapadi rina tie Iparemi 
vasina.” 

30 Sa butubutu te Zeboloni, si lopu hadu taloani sari na tie Kenani, saripu koadi 
koari na vasileana pa Kitironi meke Nahalolo, gua asa ke koa hola sari na tie Kenani 
pa varikorapadi rina tie Zeboloni, ba vata zukuru ni tinavete niniradi mo rini koari 


na dia tinavete. , PON , , , , , 
31 Sa butubutu te Asa, si lopu hadu taloani sari na tie saripu koadi koari na vasileana 


pa Ako, Saedoni, Alabi, Akizibi, Heliba, Apeka, meke Rehobi, 32 Gua asa, ke koa sari 
na tie pa butubutu Asa pa varikorapadi rina tie Kenani. 

33 Sa butubutu te Napitalai, si lopu hadu taloani sari na tie, saripu koadi koari na 
vasileana pa Beti Semesi, meke Beti Anati, ba koa mo sari na tie pa butubutu Napitalai 
pa varikorapadi rina tie Kenani si arini. Ba vata zukuru ni tinavete niniradi mo ri 
na tie Napitalai si arini koari na dia tinavete. 

34 Sari na tie pa butubutu Dani si lopu boka hadu taloani sari na tie Amoraiti pu 
koa pa raratana Meditareniani, ba hadui rina tie Amoraiti sari na tie pa butubutu 
Dani meke koa hola sari na tie Dani koari na toqere. 35 Lopu rizu taloa sari na tie 
Amoraiti pa Aizaloni, Sa'alibimi, meke koasa toqere pa Heresi, ba sipu ninira sage 
rina tie pa butubutu Iparemi meke Manase si va pinausu i rini sari na tie Amoraiti 
meke vata zukuru ni tinavete niniradi rini koari na dia tinavete si arini. 

36 Sa voloso tadi na tie Amoraiti, si podalae koasa sirana pa karovoana sa toqere 


sapu ta pozae Lolomo Akarabimi” meke gore la pa vasileana Sela meke hola latu. 


2 


Sa Mateana te Tamasa pa Bokimi 

1 Taluarae pa Oiligali sa mateana te Zihova meke ene la gua pa Bokimi meke la 
zama guahe koari na tinoni Izireli: “Ele turana vurani gamu Rau si gamu pa popoa 
Izipi, meke turana lani gamu koasa popoa sapu ele va tatara veko nia Rau koari na 
tiatamamia pukerane, zama guahe tugo si Rau, ‘Namu lopu kaqu va karia Rau sa 
Qua vinariva egoi hie koa gamu. 2 Namu lopu kaqu tavetia gamu si keke vinariva 
egoi koari na tinoni saripu koadi koasa popoa asa. Kaqu huara goreni gamu sari na 
dia hope,’ gua, ba lopu tavetia gamu sapu gua tozini gamu Rau. Na vegua ke lopu 
tavetia gamu sapu gua asa? * 3 Ego, Magu tozini gamu kamahire sapu lopu kaqu 
hadu taloani Rau sari na tinoni hire pa kenumia gamu, sipu korapa varipera la si 
gamu. Kaqu koa ta sosoli ni gamu sari na tie hire meke sa vinahesidi rina dia tamasa 
si kote na tinoketoke koa gamu.” 

4 Meke sipu beto zama gua asa sa mateana si podalae kabo sari na tinoni Izireli, 
5 gua asa ke ta pozae Bokimi” sa vasina asa, meke vasina tugo si va vukivukihi la koe 
Zihova si arini. 


Sa Minate te Zosua 


* 14:27 Zos 17:11-13 * 1:29 Zos 16:10 * 1:36 Sa ginuana Lolomo Akarabimi sina siraņa tadi na nenege. 

6 Beto asa si tozini Zosua sari na tinoni Izireli pude hopeke taloa, ke hopeke la vagi 
rini sari na dia vasidi soti pu ele ta hia ni rini. 7 Meke koari doduru vuaheni pu toa 
se Zosua si vahesia rina tinoni Izireli se Zihova, meke pa mudina sa minate te Zosua 
ba lopu makudo tavete gua tugo si arini, meke vari tetei mae koari na koimata pu 
ele dogoro soti teledia sari na tinavete arilaedi saripu evani e Zihova koari na tinoni 
Izireli. 8 Meke sipu kamoa keke gogoto manege puta vuahenina se Zosua tuna e Nani, 
sapu sa nabulu te Zihova, si mate si asa. 9 Meke pomunu nia rini si asa koa keke 
vasi pepeso sapu tagoa sa pa Timinati Sera koari na toqetoqere pa Iparemi, pa kali 


gedena”. * 


Sa Sinage Vaqura si Vahesi Tamasa Kokohadi 

10-11 Meke sipu ele mate beto sa doduruna sa sinage asa, meke hobe sage mae sa 
votiki sinage sapu lopu gilania se Zihova, meke sari Nana tinokae pu taveti Sa koari 
na tinoni Izireli, si tavete va sea pa kenuna e Zihova si arini. Vahesihesi rini sari 
na tamasa Beolo. 12 Meke veko pania rini se Zihova, sa Tamasa tadi na tiatamadia, 
sapu turana vurani si arini pa popoa Izipi, meke luli na vahesi rini sari na votivotiki 
tamasa tadi na tinoni saripu koa vari likohae koarini. Meke todono vahesi rini sari 
na tamasa Beolo, meke va bugoria rini se Zihova. 13 Sina veko pania rini si Asa meke 
vahesia rini se Beolo meke se Asitoreti. 14 Ke bugoro sisigiti ni e Zihova si arini meke 
va maluara lani Sa si arini koari na tie hikohiko, meke mae razai meke hiko vagi 
betoi rini sari na dia tinagotago. Va malumi Sa sari doduru dia kana saripu koa vari 
likohae koa rini pude ninira holani si arini, ke lopu boka toka puleni teledia si arini. 
15 Doduru totoso sipu la si arini pa vinaripera si lopu qetuni e Zihova si arini, gua 
puta tugo sapu ele zama nia Sa koa rini, si gorevura. Ke ta sigiti hola si arini. 

16 Gua asa, ke va turu poni koimata e Zihova si arini pude harupi koari dia kana pu 
razai meke hiko vagi sari na dia tinitona. 17 Ba lopu va avosi rina tinoni Izireli sari 
na dia koimata, sina lopu ranea rini se Zihova, ba vahesi rini sari kaiqa tamasa pule. 
Ba sari na tiatamadia si va tabei sari na tinarae te Zihova, ba sa sinage vaqura hie 
si lopu evania sapu gua asa. 18 Pa totoso sipu tava turu koe Zihova si keke koimata 
tadi na tinoni Izireli, si hoke toka nia e Zihova si asa, meke harupi Sa sari na tinoni 
koari na dia kana. Totoso korapa toa sa koimata asa, si tataruni na taleosoni e Zihova 
si arini sina koa ta sigiti na soliņi pa tinasuna si arini. 19 Ba sipu mate sa koimata, 
si pule la koari na hahanana koadi sari na tinoni meke kaleana holani tu rini sari 
na tiatamadia, meke nabuluni na vahesi rini sari kaiqa tamasa pule, meke lopu hiva 
luara pani rini sari na dia tinavete kaleadi na vinakarikari. 20 Gua asa, ke ta naziri 
sisigiti ni e Zihova sari na tinoni Izireli meke zama, “Sina sekea sa butubutu hie sa 
vinariva egoi sapu ele vekoa Rau koari na tiatamadia pude kopu nia, 21 ke lopu kaqu 
hadu taloani Rau koarini sari na butubutu saripu koa holadi koasa popoa pa mudina 
sa minate te Zosua. 22? Kagu tavetavete ni Rau sari na butubutu arini, pude va sosode 
pakia be guana kaqu luli rina tinoni Izireli hire sari na Qua tinarae kekenono gua 
rina tiatamadia pukerane.” 23 Ke veko hola i e Zihova sari na butubutu arini pude 
koa hola koasa popoa sana, meke lopu valani e Zihova koe Zosua babe hadu taloani 
pa mudina sipu mate se Zosua. 


3 


Sari na Butubutu pu Koa Hola pa Popoa 
1 Gua asa, ke hire sari na popoa saripu veko hola i e Zihova, pude podeki sari na tie 
Izireli, saripu lopu hite ele somana ni sari na vinaripera pa popoa Kenani. 2 Tavetia 
Sa sapu gua asa, pude va tumatumaei sari hopeke sinage tadi na tie Izireli pa ginugua 


i 2:9 Kali gedena sa toqere Qasi be tia la pa kali gasa rimata. E 2:9 Zos 19:49-50 

varipera, koarini pu lopu hite ele somana pa vinaripera. 3 Sari na popoa pu koa hola 
si ari ka lima vasileana lavata pa popoa Pilisitia, doduru tie Kenani, Saedoni, meke 
ari na tie Hivaiti saripu koadi koari na toqere pa Lebanoni podalae koa sa toqere 
Beolo Hemoni meke duta kamo la gua koasa sirana karovoana pa toqere sapu ta 
pozae Hamati. 4 Arini sari na tie pu tavetavete ni e Zihova pude podepodeki sari na 
tie Izireli, pude boka gilania, sapu hiva babe lopu hiva va tabei rini sari na tinarae 
saripu poni ni e Zihova koari na tiatamadia pukerane koe Mosese. > Gua asa ke koa 
varihenie mo sari na tie Izireli koari na tie Kenani, Hitaiti, Amoraiti, Perizaiti, tie 
Hivaiti, meke na tie Zebusaiti. 6 Varivarihaba si arini koarini meke vahesi rini sari 
na dia tamasa kokohadi. 
Se Otinieli 

7 Mulini nia ri na tie Izireli se Zihova dia Tamasa, meke tavetia rini sapu lopu qetu 
nia Sa. Vahesi rini sari na bekuna e Beolo meke se Asera.” 8 Ke bugoro sisigiti ni 
e Zihova sari na tie Izireli, meke va malumia Sa se Kusani Risataimi, sa banara pa 
Mesopotemia, pude mae va kilasi sa si arini. Meke veko lani e Zihova pa niniranira te 


Kusani si arini meke ka vesu vuaheni si banara ni sa. 9 Meke kabo alili la koe Zihova 
sari na tie Izireli, meke garunu la nia Sa si keke tie pude vata rupahi si arini. Asa se 


Otinieli sa tuna e Kenazi, sapu sa tasina mudina e Kelebi. 10 Meke kamo mo koasa sa 
Magomagona e Zihova, meke koimata ni sa sari na tie Izireli. La varipera se Otinieli, 
meke va mataqaria e Zihova si asa, koasa banara pa popoa Mesopotemia. 11 Meke ka 
made navulu puta vuaheni si koa pa binule sa popoa, meke tige mate se Otinieli. 


Se Ehudi 
12 Tavete pulea ri na tie Izireli gua sapu lopu qetu nia e Zihova. Koasa ginugua asa, 


si vala ia e Zihova se Egiloni sa banara pa Moabi sa niniranira holani sari pa Izireli. 
13 La somana koari na tie Amoni“ meke Amaleki’ se Eqiloni, meke va kilasi rini sari 
na tie Izireli meke vagia tugo rini sa vasileana Zeriko, sa vasileana lavata sapu sokua 
na huda pamu. 14 Meke ka manege vesu vuaheni si koa pa niniranira te Eqiloni sari 


na tie Izireli. . , , o , À 
15 Meke kabo alili la koe Zihova sari na tie Izireli, meke garunu la nia Sa si keke 


tie pude vata rupahi si arini. Asa se Ehudi, na tie gedegede meke na tuna koreo 
e Qera, sapu mae guana koasa butubutu te Benisimane. Valani ri na tie Izireli koe 
Ehudi sari na vinariponi, pude garunu lani si arini koe Eqiloni sa banara pa Moabi 
pude la valani koa sa. 16 Tavetia Ehudi telena si keke magu, sapu naru varikali, meke 


lima navulu sentimita gelena.” Meke sopele nia sa pa kali mataona pa korapadi nana 
poko. 17 Meke paleke lani sa koe Egiloni sa tie nobokona hola. 18 Sipu va adeni Ehudi 
koasa sari na vinariponi, si zama la ia sa sa tie pu palekedi rini pude taluarae meke 
pule la pa dia popoa soti. 19 Ba kekere pule koari na patu ta peqodi tata pa Qiliqali se 
Ehudi, meke pule la koe Eqiloni, meke zama, “Qua baņara, hiva tozi nigo rau si keke 
inavoso golomona koa goi.” 

Ke garunu vurani sa banara sari nana nabulu, “Gami karua mo si kaqu koa!” gua 


si asa. Ke vura taloa sari doduru nabulu. a 
20 Meke sipu korapa habotu eke telena pa korapana sa nana lose ibibuana pana 


uluna sa nana vetu sa banara, si nuquru la koa sa se Ehudi meke zama, “Hiva tozi nigo 
rau sa inavoso mae guana koe Tamasa,” gua si asa. Meke turu sage sa banara. 2t Meke 
saputu nia lima gedena Ehudi sa magu naru vari kali sapu koa pa kali mataona, 
meke hova nuquru nia sa pa tiana sa banara. 22 Nuquru pa korapa tiana Egiloni sa 
doduruna sa magu; hola nia tu sa sa tanitaniniana, meke vura karovo pa mudina sa 
batuna sa magu naruna. Ba lopu daku unusu pule nia sa si asa pa tiana sa banara, 


j 3:7 Se Asera si na bekuna sa tamasa barikaleqe sapu sa loana Beolo, keke tamasa huporona pu vahesia rina 
tie Kenani. *“ 3:16 Keke piti meke kukuruna gelena. 

na tukua sa deana. 2 Beto asa, si vura taloa nana se Ehudi; tukui sa sari na sasada 
meke lokai sa si arini 24 meke taloa nana. Pule mae sari na nabulu meke dogori sari 
na sasada si loka tuku beto, ba balabala ia rini sapu korapa koa nana pa korapana sa 
banara, na magogoso nana gua. 25 Aqa va seunae nia rini si asa, ba sipu lopu boka 
ta tukele tugo sari na sasada, si vagia rini sa vidulu meke tukelia sa sasada. Meke 
hodahodaka mate nia rini sapu korapa eko mate nana pa hatara sa dia baņara. 

26 Sipu korapa aqa si arini, si govete taloa nana se Ehudi. Ene holani sa sari na patu 
ta peqodi, meke govete la nana pa Seira. 

27 Meke sipu kamoa sa sa vasina toqetoqere pa popoa Iparemi, si ivua sa sa buki 
pude tioki sari na tie Izireli pude la varipera. Turaņa gore lani sa si arini; taluarae 
mae gua koari na toqere. 28 Meke zamai sa, “Mi luli au! Kaqu poni gamu e Zihova 
sa minataqara koari na mia kana, sapu sari na tie Moabi.” Ke ene gore lulia rini 
se Ehudi meke hukatia rini sa vasina kaqu karovo sari na tie Moabi koasa Ovuku 
Zodani; meke lopu tava malumu si keke tie pude karovo. 29 Koasa rane sana si tata 
kamoa ka manege puta tina tie Moabi, saripu bokabokadi hola pa vinaripera, si va 
mate betoi rini, namu lopu keke arini si govete taloa. 30 Koasa rane sana, si va kilasi 
ri na tie Izireli sari na tie Moabi, meke koari ka vesu navulu puta vuaheni si koa pa 
binule sa popoa. 


Se Samiqara 
31 Pa mudina e Ehudi, si e Samiqara sa tuna koreo e Anati si koimata hobe. Asa 
tugo harupia se Izireli, meke ka onomo gogoto tie Pilisitia, si va mateni huda naruna, 
tana va kekekereana bulumakao sa si arini. 


4 


Debora meke Beraki a , , l 
1 Pa mudina sipu mate se Ehudi, si tavete va sea pule pa dinono te Zihova sari na 


tinoni Izireli. 2 Ke valani e Zihova koe Zabini, sa banara koari na tie Kenani sapu 
kopu nia sa vasileana lavata pa Hazo si arini pude va kilasi. Sa koimata koa sa nana 
qeto minate sana si e Sisera sapu koa pa Haroseti vasina koa sarini pu lopu na tie Ziu. 
3 Ka sia gogoto totopili varipera sapu taveteni aeana rini si tagoi e Zabini, meke koa 
tasuna sisigiti koasa nana kinopu sari na tinoni Izireli koari ka hiokona puta vuaheni. 


Gua asa ke kabo alilia rina tinoni Izireli sa tinokae te Zihova. " DNS , 
4 Se Debora, sa barikaleqe te Lepidoti, sapu keke poropita barikaleqe, si koimatani 


sari na tinoni Izireli koasa totoso asa. > Hoke habotu si asa pa kauruna keke huda 
pamu pa varikorapadi ri karua vasileana pa Rama meke Betolo pa korapa popoa 
toqetoqere pa Iparemi, meke hoke la koasa sari na tinoni Izireli pude avosi sari nana 
vinilasa va tonoto. $ Keke rane si garunia sa se Beraki tuna koreo e Abinoami sapu 
mae guana koasa vasileana lavata pa Kadesi pa popoa Napitalai meke zama koasa si 
asa, “Se Zihova sa Tamasa tadi pa Izireli si garunigo si goi, ‘Mu turani sari ka manege 
puta tina tie koasa butubutu te Napitalai meke Zeboloni, mamu turana lani koasa 
toqere Tabora. 7 Kote garunu atunia Rau se Sisera, sa koimata tadi na tinoni varipera 
te Zabini, pude raza igo koasa Ovuku Kisoni. Na koadia nana totopili varipera meke 
na tie varipera si asa, ba kote vatu nia Rau koa goi sa minatagara,'” gua si asa. 

8 Meke olana la koasa se Beraki, “Be la goi si kote la si rau, babe lopu luliau goi, 
si lopu kagu la tugo si rau,” gua si asa. 9 “Ego,” gua se Debora, “Kaqu luligo rau si 
goi, ba lopu kaqu hite vagia goi si keke vina lavata koasa mua minataqara, sina kote 
vala nia e Zihova se Sisera pa limana keke barikalege,” gua si asa. Ke somana luli 
la koe Beraki pa Kadesi se Debora. 10 Meke tioki e Beraki sarini koasa butubutu te 
Zeboloni meke gua tugo sapu te Napitalai meke la pa Kadesi, ari ka manege puta tina 
tie saripu luli koasa meke somana luli tugo se Debora. 

11 Ego, koasa totoso asa, se Hebere sa tie Kenaiti si pagaha taloa nana koari kaiga 
tie Kenaiti meke la va turua sa nana ipi tata pa Kadesi, lopu seu koasa huda oaku pa 
Zananimi. Na tutina e Hobabi, sapu na tasina hopehopena e Mosese si asa. 

12 Meke sipu gilania e Sisera sapu ele sage la pa togere Tabora se Beraki tuna koreo 
e Abinoami, 13 si tioko varigarani e Sisera sari ka sia gogoto totopili aeana varipera 
meke sari nana tie meke garunu lani sa si arini podalae pa Haroseti sa popoa tadirini 
pu lopu na tie Izireli meke kamo la gua pa Ovuku Kisoni. 

14 Meke zama la koe Beraki se Debora, “Mu la kamahire. E Zihova kagu koimata nia 
sa mua qeto minate. Kaqu va mataqara igo Sa si goi koe Sisera.” Ke taluarae koasa 
toqere Tabora se Beraki meke sari ka manege puta tina tie meke ene gore la. 15 Meke 
sipu podalae rapata se Beraki meke sari nana tie varipera, si va pupuhia e Zihova se 
Sisera meke sari doduru nana totopili na tie varipera, meke horu gore koasa nana 
totopili varipera se Sisera meke govete taloa nana. 16 Meke hadu lani e Beraki sari na 
totopili varipera meke sari na tie varipera pa Haroseti koasa popoa tadirini pu lopu 
na tie Izireli, meke mate beto sari doduru tie varipera te Sisera, meke namu lopu hite 


keke tie si koa hola. , , , Wa 
17 Meke govete la nuguru pa vetu te Zaeli, barikalege te Hebere na tie Kenaiti, 


se Sisera, sina sa banara Zabini pa popoa Hazo, si loke nana kana koasa tatamana 
te Hebere.” 18 Meke vura la tutuvia Zaeli se Sisera meke zama la ia sa, “Nuguru 
mae, banara, mae pa korapa gua ipi. Mu lopu matagutu,” gua, ke nuguru la si asa, 
meke tomea sa barikalege si asa pa mudina sa gobagoba poko. 19 Meke zama koasa 
barikalege si asa, “Kei hiva napo si rau, na memeha gua,” gua si asa. Meke tukele 
ponia bogu kolo meleke sa barikalege si asa meke va napoa, meke tome pulea sa si 
asa. 20 Meke zama la ia sa sa barikalege, “Mu turu kopu pa sasadana sa ipi, meke 
be mae nanasa nia ri kaiga tie koa goi, sapu be koa nana si keke tie tani, gua, si mu 
zama, 'lokari,”” gua si asa. 21 Ba sina mabo sisigiti se Sisera, ke puta muliunu; meke 
hitehite vagia Zaeli si keke hama meke keke tupili tana ipi, meke hitehite ene la koasa 
meke poka turanae nia sa pa pepeso sa kali batuna, meke mate si asa. 22 Meke sipu 
mae hata lulia e Beraki se Sisera, si vura la tutuvia e Zaeli si asa, meke zama la koasa 
si asa, “Mae tani magu va dogoro nigo sa tie sapu korapa hata ia goi.” Ke nuguru 
lulia sa si asa, meke dotu korapa eko mate nana vasina pa pepeso si asa soto nana sa 
tupili pa batuna. 

23 Koasa rane asa, si vala nia Tamasa koari na tinoni Izireli sa minatagara meke 
tava kilasa se Zabini, sa banara tadi na tinoni Kenani. ?4 Meke varipera va ninira 
laladia sari tie Izireli osolae va matea rini se Zabini. 


Sa Kinera tadi Debora e Beraki i , , , , 
1 Koasa rane sana si kera nia ri Debora e Beraki sa tuna e Abinoami sa kinera hie 
sapu zama guahe: 


2 “Mani ta vahesi se Zihova! S o 
Sari na tinoni Izireli si lopu ruriti sari na dia tinoa, 


ba malumu qetuqetu lani rini pude varipera. 
3 Va avoso mae gamu na banara. 

Mi va avoso gamu na gavuna. 
Kagu kera na mikemike la si rau koe Zihova sa Tamasa tadi na tie Izireli. 
4 Ke Zihova, pana taluarae si Goi koari na toqere pa Seira, 

meke vura mae koasa popoa pa Edomu’, 


* 4:17 Heba si na tie pu koa koari na turaņana e Mosese ba kamahire si na baere koari na tie Kenani. Mu dono 
la pa Zazi 1:16; 4:11, meke Nab 24:22: 

si niu sa pepeso, meke hoga gore mae pa galegalearane sa ruku. 
Uve, titisi gore mae gua tugo koari na lei sa kolo. 


5 Sari na toqere si niniu pa kenuna e Zihova sa Tamasa tanisa toqere Saenai. 
Niniu si arini pa kenuna e Zihova sa Tamasa tadi pa Izireli.” 


6 Koari na rane te Samuqa tuna koreo e Anati, 
meke koari na rane te Zaeli, 
sari na tie holuholu si lopu paleke tinitona pa sirana nomana, 
ba ene gua tu koa rina sirana hitehite. 
7 Debora, sari na vasivasileana nomadi pa Izireli si ta veko palae; 
osolae mae si goi guana tinana Izireli. 
8 Sipu vahesi rini sari na tamasa vaqura, 
si ta evana sari na vinaripera nomadi pa popoa meke raza la koari na baradi rina 
vasileana lavata, 
meke lopu keke lave babe na hopere 
si ta dogoro koari ka made navulu puta tina tinoni pa Izireli. 
9 Sa buloqu si somana koari na koimata varipera tadi na tinoni Izireli, 
meke gua tugo koari na tinoni pu lopu ruritia dia tinoa pa vinaripera. 


Mi vahesia se Zihova. 
10 Gamu na palabatu pu hake koari na don'ki kekeoro, 
meke gamu na tie tagotago mia pu habotu koari na habohabotuana arilaedi koari 
na don'ki, 
meke gamu pu ene pa siraņa, mi va avoso mae. 
11 Mamu va avosi sari na tie kerakera koari na berukehe, 
sapu tozi vurani sari na minataqara te Zihova, 
sari na minataqara tadi na tinoni Izireli. 


Meke ene va tokele taluarae gore koari na dia vasileana lavata sari na tinoni te Zihova. 


12 Aria Debora! Aria! . ; 
Aria! Kerania sa kinera! Aria! 
Ene la, Beraki tuna koreo e Abinoami, 


turana taloani sari na mia tie ta raovodi?. 
13 Sari na tie nonodi si gore mae koa gami na nati koimata, 


meke sari na tie te Zihova si mae koa rau somanae sari na tie varane. 
14 Na mae guadi pa butubutu Iparemi vasina koa sari na tie Amaleki pukerane, 


meke luli mae guadi pa butubutu te Benisimane meke sari nana tinoni si arini. 
Meke sari na koimata pa vinaripera si gore mae guadi pa butubutu te Manase pa 
tutina e Maki; 
meke sari na palabatu nomadi si mae guadi pa butubutu Zeboloni. 
15 Sari na koimata varipera pa butubutu te Isaka si luli koe Debora; 
uve, sa butubutu te Isaka meke se Beraki ba mae tugo, 
meke luli la ia rini si asa pa korapana sa lolomo. 
Ba sari na tinoni koasa butubutu te Rubeni si paqaha; 
ura lopu boka vizatia rini pude somana mae. 
16 Na vegua ke koa turaņa hola i rini sari na sipi? 
Pude avavosi sari na sepati titioki sari na dia rovana sipi? 
Uve, paqaha sa butubutu te Rubeni meke lopu boka vizatia rini pude mae. 
17 Sa butubutu te Qadi si koa pa kali gasa rimata koasa Ovuku Zodani. 
Meke sari na tinoni pa butubutu te Dani, 


* 5:5 Ekd 19:18 

si koa hola dia kapae koari na vaka. 
Meke sa butubutu te Asa si koa pa raratana masa tata pa kolo hokara. 
18 Ba sari na tinoni pa butubutu te Zeboloni meke Napitalai si lopu ruriti dia tinoa 
meke somana pa vinaripera. 


19 Sari na banara si mae meke varipera. 
Pa totoso asa si varipera sari na banara Kenani pa Tanaka tata koasa kolo pa 
Megido, 
ba lopu vagi taloani rini sari na siliva na tinagotago tadi na tinoni Izireli. 
20 Sipu ene vari karovi sari na pinopino pa galegalearane si varipera si arini.” 


Meke raza ia rini se Sisera. L. 
21 Meke paleke taloani na naqe pa Ovuku Kisoni si arini, 


meke kaqu ene varane, ene latu pa niniranira si rau! 
22 Beto asa si ene hola la sari na hose; | 
puzapuza pa pepeso sari na nenedia. 


23 ‘Leve nia gana sa vasileana nomana pa Merozi,' zama gua sa mateana te Zihova. 
‘Leveni, leveni gedi sarini pu koa vasina. 
Na korodia mae toka nia rini se Zihova, 
mae guari na tie varipera pude toka nia si Asa.’ 


24 Sa barikaleqe tamanaena hola koari na barikaleqe si e Zaeli, 
sa barikaleqe te Hebere pa Kenaiti. 
Holani sari na barikaleqe saripu koa koari na ipi. 

25 Meke sipu tepa kolo napo se Sisera si ponia meleke e Zaeli si asa; 
meke ponia meleke tugo sa koa keke baolo tolavaena si asa. 

26 Meke vagia sa si keke tupili ipi pa kali limana, 
meke keke hama tanisa tie tavetavete pa keke kali limana, 
meke poka nuquru nia sa pa batuna. 

27 Meke mate si asa, meke eko lopu niu pa nenena sa barikaleqe. 
Hoqa pa pepeso meke mate si asa. 


28 Meke dono vura pa vuida sa tinana e Sisera 
meke kabo va ululae pa mudina sa gobagoba poko, 
meke nanasa vura, ‘Na vegua ke lopu tuturei pule mae sa totopili varipera te 
Sisera? 
Meke na vegua sari nana hose, ke lopu tuture pule mae? gua.’ 
29 Meke olana la ia ri na barikaleqe tumatumaedi hola si asa; 
ba zama pilipule telena si asa, 
30 “Na korapa hata likakalae pude zau vagi,’ gua si arini. 
‘Meke variva hiani, keke babe karua vineki koari hopeke tie varipera. 
Sari na poko leleadi si pude te Sisera, 
meke sari na kukuru pinitipiti poko, 
si pude tana pakupaku pa ruaqu. Ta zau vagi beto si hire pa vinaripera.’ 


31 Kei Zihova, madi mate beto gua asa sari na mia kana, 
ba madi nedala guana rimata gasana sari na mua baere, 
pana gasa sage pa nana niniranira si asa!” 


5:20 Sa ginuana sa vesi hie si lopu bakala. Sari na mateana si varitokae meke va kilasia se Sisera, babe sa 
Tamasa si va kilasia koasa galegalearane, paka manauru, na ruku na gua. 

Meke pa mudina asa si ta evana sa binule koari ka made navulu puta vuaheni. 


6 
Oitione 

1 Meke tavete va sea pule pa dinono te Zihova, sari na tinoni pa Izireli. Ke va 
malumu lani Sa koari na tinoni pa Midiani pude koimatani si arini koari ka zuapa 
vuaheni. ? Meke ninira hola ni ri na tinoni pa Midiani sari na tinoni pa Izireli, gua asa 
ke tome ni rina tinoni Izireli si arini koari na bae meke kaiga vasina tometomeana 
pule koari na togere. 3 Totoso la lelete dia gua pa inuma sari na tinoni Izireli, si hoke 
mae sari na tinoni Midiani, sari na tie Amaleki, meke sari na butubutu tie pule pu 
koa pa korapa qega, meke rapatani si arini. 4 Meke hoke mae varigara si arini koasa 
vasina asa, meke zaloi sari na dia linetelete koasa doduruna sa vasina asa meke kamo 
la gua pa Qaza. Hoke vagi betoi rini sari na dia sipi na bulumakao meke sari na don'ki 
meke loketona hokara si veko hola ia rini pude tagoi ri na tinoni Izireli. 5 Hoke paleki 
rini sari na dia ipi meke turani sari na dia bulumakao, soku guana rovana kupokupo 
sa dia minae. Lopu boka ta nae sari na tie meke sari na dia kameli, meke mae huaria 
rini sa popoa. $ Meke lopu pada pude raza la i ri na tinoni Izireli si arini. 

7 Meke kabo alili la koe Zihova sari na butubutu Izireli pude tokani meke pude 
va kilasi sari na tinoni Midiani, gua. 8 Meke garunu la nia e Zihova koarini si keke 
poropita meke tozia koa rini sa inavoso hie, sapu mae guana koe Zihova sa Tamasa 
tadi na tinoni Izireli meke zama guahe: “Ele turaņa vurani gamu Rau koasa tinoa 
pinausu pa popoa Izipi. 9 Ele harupu gamu Rau koari na tinoni pa popoa Izipi, meke 
koari na tinoni saripu ele varipera atu koa gamu pa popoa Kenani, meke ele hadu 
va seui Rau si arini meke ponini gamu sa popoa hie. 10 Meke ele tozini gamu tu Rau 
sapu Arau mo se Zihova sa mia Tamasa, meke lopu kaqu vahesi pulei gamu sari na 
tamasa tadi na butubutu Amoraiti, koasa popoa sapu koa ia gamu hie kamahire. Ba 
lopu hite va avosau gamu,” 

11 Meke mae gana vasina si keke mateana te Zihova koasa vasileana Opara meke 
habotu nana pa kauru huda oaku te Zoasi, sapu mae guana koasa butubutu te Abieza. 
Meke se Zoasi si na tamana e Qitione. Se Qitione si korapa tome meke seke pani sa 
sari na kapudi rina huiti koasa munamunalana vaeni, pude lopu ta dogoro nana koari 
na tie Midiani, gua. 12 Meke vura la koa sa sa mateana te Zihova meke zama guahe: 
“Se Zihova si koa koa goi, na tie ninira na varane!” 

13 Meke zama la koasa se Qitione, “Banara, be koa koa gami se Zihova. Na vegua tu 
ke ta evaņa koa gami sari na tinasuna hire? Meke na vegua tu sari doduru ginugua 
arilaedi pu ele tozini gami ri na tiatamamami pu taveti e Zihova, gua meke turana 
vurani Sa si arini pa popoa Izipi. Ba kamahire si vata pinausu gami Sa meke veko 
gami Sa pa limadia ri na tinoni Midiani si gami,” gua si asa. 

14 Meke dono la koasa se Zihova meke garunia Sa si asa, “Mu la pa mua niniranira, 
mamu harupi sari na tinoni Izireli koasa butubutu Midiani. Mamu gilania sapu Arau 
garunigo!” 

15 Meke olana se Qitione, “Banara, vegugua meke kaqu boka harupia rau se Izireli? 
Sa qua tatamana si malohoro hola koasa butubutu te Manase. Meke arau tugo si loke 
laegu pa qua tatamana,” gua si asa. 

16 Meke olana la ia e Zihova si asa, “Kote boka si goi, sina Arau kote koa turanigo; 
meke kote dono guana keke tie mo si raza ia goi,” gua si asa. 

17 Meke olaņa la ia Qitione si asa, “Be guana qetu nau Goi si rau, si mamu poni 
nau kaiqa vina sosode sapu hinokara e Zihova tugo si Goi. 18 Leana, tepa igo rau, 
mamu lopu taloa osolae kaqu paleke poni nigo ginani tu rau si Goi,” Meke zama sa 
tie, “Leana, kote aqa nigo Rau osolae pule mae si goi,” gua si Asa. 

19 Ke pule la pa nana vetu se Oitione meke kinaia sa si keke goti vagurana, meke 
kinaia sa sa palava sapu loke isitina; voia sa sa miti pa keke vovoina meke sa supu si 
pa keke raro, meke paleke lani sa koasa mateana te Zihova pa kauruna sa huda oaku 
meke valani sa koasa. 20 Meke zama la ia sa mateana te Tamasa si asa, “Mamu hena 
ia sa miti meke sa bereti sapu lopu ta henie isiti, mamu vekoi pa patu hie, mamu 
zoropo nia pa batudi sa supu,” meke tavete gua tugo se Qitione. 21 Meke huhuku la 
nia sa mateana te Zihova sa kolu sapu taninia sa pa limana, meke tiquni batu kolu 
sa sari miti na bereti. Meke vura mae koasa patu sa nika, meke sulu beto sari miti 
na bereti, meke tiqe murimuri taloa sa mateana. 


22 Meke tiqe gilania e Qitione sapu sa mateana mo te Zihova si dogoria sa, ke 
matagutu na zama guahe si asa: “Ke Zihova, Baņara lavata na ninira hola si Goi! 
Ele dogoria rau pa mataqu soti sa Mua mateana,” 


23 Ba zama la koasa se Zihova, “Koa bule. Mu lopu matagutu. Lopu kaqu mate 
si goj,” gua si Asa. ?4 Ke kuria Qitione si keke hope pude vahesia se Zihova vasina, 
meke poza nia sa, “Zihova si na binule” gua si asa. Korapa koa hola sa hope pa Opara 
vasina koa sari na tutina e Abieza. 

25 Meke koasa boni sana si mae zama koe Qitione se Zihova, “La mamu vagia sa 
bulumakao tanisa tamamu meke keke bulumakao pule sapu ka zuapa vuahenina. 
Mamu huara gore nia sa hope sapu vahesihesi nia sa tamamu se Beolo. Mamu maho 
gore nia tugo sa beku barikaleqe, pozana Asera, sapu koa kapae koasa. 26 Mamu 
tavetia goi si keke hope sapu garona pude vahesia se Zihova sa mua Tamasa pa batuna 
sa toqere tanisa vasileana hie. Beto mamu vagia sa bulumakao vina rua, mamu va 
uqua sa doduruna guana vina vukivukihi, mamu vagia sa beku barikaleqe, pozana 
Asera sapu maho gore nia goi, pude na huda tana nika.” 27 Ke vagi e Qitione sari ka 
manege puta nana nabulu meke tavetia gua sapu garunu nia e Zihova koa sa pude 
tavetia. Ba sina matagutu nia e Qitione sa nana tatamana, meke sari na tiena sa 
vasileana nomana, pude tavetia pana rane, ke tavetia sa si asa pana boni. 


28 Sipu vanunu munumunu hokara sari na tinoni pa korapana sa vasileana nomana 
sana, si dogoria rini sa hope sapu hoke vahesihesi nia rini se Beolo, si ta huara meke 
sa beku barikaleqe, pozana Asera, si ele ta maho va gore tu, meke sa bulumakao vina 
rua si ele tava uqu koasa hope sapu ele ta kuri vasina. 29 Meke varinanasi si arini, 
“Esei evania sapu guahe?” Meke hata vura nia rini sapu e Qitione tuna e Zoasi si 
tavetia sapu gua asa. 30 Meke la zama ia rini se Zoasi, “Mu turaņa vura mae nia koa 
gami tani sa tumu, pude mami va matea si asa! Ele huara gore nia sa sa hope sapu 
vahesihesi nia gami se Beolo, meke maho gore nia tugo sa sa beku barikaleqe, pozana 
Asera pa kalina sa.” 


31 Ba zama la se Zoasi koari doduru pu lopu qetu nia si asa, “Vegua tokatoka nia 
gamu se Beolo? Lavelave nia gamu si asa? Asa sapu zama tokatoka nia si asa, si kaqu 
tava mate sipu lopu ele kamo sa munumunu. Ego, be se Beolo si na tamasa, si mani 
lavelave pule nia si asa, sina tanisa tu sa hope sapu ele ta huara gore.” 


32 Ke koasa rane sana si ta pozae Zerubeolo se Qitione, sina zama se Zoasi, “Mani 
toka pule nia se Beolo, sina tanisa tu sa hope sapu ele ta huara gore,” gua. 


33 Beto asa si varigara sari doduru tinoni Midiani, Amaleki meke sari na butubutu 
pa korapa soloso qega meke karovia rini sa Ovuku Zodani meke mae koa varigara 
koasa pezara pa lolomo Zezireli si arini. 34 Meke sa niniranira magomago te Zihova 
si mae koe Qitione, meke ivua sa sa buki pude tioki sari na tie koasa butubutu te 
Abieza pude lulia si asa. 35 Meke garunu lani tie paleke inavoso sa sa doduruna sa 
popoa tanisa butubutu te Manase, sa butubutu te Asa, te Zeboloni meke te Napitalai 
pude mae lulia, meke mae somana tugo si arini koasa. 

36 Meke zama la koe Tamasa se Qitione, “Ele zama si Goi sapu kagu toka nau Goi 
pude harupia sa butubutu Izireli, gua. 37 Leana, sa kalu sipi si vekoi rau pa pepeso, 
vasina seke pani gami sari na kapudi rina huiti. Pana munumunu be guana koa koasa 
kalu sipi sa puni, ba lopu pa pepeso, si kaqu gilania rau sapu kaqu toka nau Goi si 
rau pude harupia se Izireli.” 38 Meke gua puta tugo asa si ta evana. Sipu vanunu se 
Qitione pana munumunu vaqavaqasa, si mono tata va siņi nia kolo puni sa si keke 
baolo. 

39 Beto asa si zama pule la koe Tamasa se Oitione, “Mu lopu bugoro nau. Kamahire 
si mani popa sa kalu sipi, meke sa pepeso si kagu boboso.” 40 Meke koasa boni asa 
si gua puta tugo asa si tavetia Tamasa. Pana munumunu si popa sa kalu sipi, ba sa 
pepeso si bobosia na puni. 

Va Kilasi E Qitione sari na Tinoni pa Midiani 

1 Pa koivugona si la koa varigara pa kalina sa kolo tototolo te Harodi se Qitione 
meke sari doduru nana tie. Meke sari na tinoni Midiani si koa pa lolomo tata koasa 
toqere Morea pa kali gede”. 

2 Meke zama la koe Qitione se Zihova, “Sari na tinoni tamugoi si soku hola pa Qua 
dinono. Pana vala nia Rau koarini sa minataqara, si kote balabala ia rini sapu teledia 
mo evania sa minataqara koari na tinoni Midiani gua, meke lopu kaqu va qetu Au 
rini si Rau pa dia vinahesi puleni. 3 Mu tozi vura nia koari na tie, ‘Esei arini sapu 
matagutu si mani pule la pa nana vetu, meke gita si kote koa hola tani koasa toqere 
Oileadi!'” Ke ari ka hiokona rua tina si pule la koari na dia vetu, ba ari ka manege 
puta tina si koa hola.* 

4 Beto asa si zama la koe Qitione se Zihova, “Korapa soku hola tugo sari na mua 
tie. Mu turana gore lani pa kolo, maqu vari paqaha ponigo vasina. Meke be tozi nigo 
Rau sa tie sapu kaqu luligo, si kaqu luli si asa, ba be tozi nigo Rau sa tie sapu lopu 
kaqu luligo, si lopu kaqu la tugo si asa.” 5 Meke turaņa gore lani e Qitione pa kolo 
sari na tie. Meke tozi nia e Zihova si asa, “Mamu vizata vata kalei sarini pu naponi 
nuzudi pa kolo guana kurukuru name pa keke pukuna, koarini pu kokotunu gore 
meke napo.” 6 Meke ka neta gogoto tie mo saripu siovoni limadi meke napo guana 
kurukuru name, ba sari doduru pule si kokotuņu gore meke napo. 

7 Meke zama la koe Qitione se Zihova, “Kaqu harupu gamu Rau meke ponini gamu 
sa minataqara, meke va kilasi sari na tinoni Midiani koari ka neta gogoto tie pu 
siovoni limadi pa kolo meke napo. Mu tozini sari doduru pude la pa dia vetu.” 8 Gua 
asa ke hitu puleni e Qitione sari doduru tie Izireli, pude pule la pa dia vetu, ba sari 
ka neta gogoto tie mo si kopuni sa meke vagi va karovi rini sari doduru likakalae pu 
ta ponini rini, sari na buki na ginani na gua. Meke sa minate Midiani si koa varigara 
pa kauruna gore koa rini koasa lolomo. 

9 Meke koasa boni asa si garunia e Zihova se Qitione, “Mu topue la kamahire! Mamu 
rapati sari na tinoni Midiani, sina vatua Rau kamahire koa gamu sa minatagara. 10 Ba 
be guana matagutu la rapata si gamu, si mamu turania sa mua nabulu, sapu se Pura, 
mamu gore la koari na tinoni Midiani saripu koa varigara vasina. 11 Mamu avosia 
sapu gua kote zama nia rini, meke kote tiqe vagia goi sa vinarane pude rapatani.” Gua 
asa, ke ene gore la pa hukihukirina sa vasina sapu koa varigara sa minate Midiani 
se Qitione, meke sa nana nabulu sapu se Pura. 12 Sari na tinoni Midiani, na tinoni 
Amaleki meke saripu mae guadi pa kali gasa rimata pa korapa soloso qega, si koa va 


* * 
7:1 Kali gede koari na tie Izireli, be tia la pa gasa rimata si arini. 7:3 Diut 20:8 

retesia mo rini sa lolomo sapu soku hola gua tugo rina kupokupo, meke sari na dia 
kameli si soku hola meke lopu boka ta nae guana onone sapu koa pa masamasa kolo. 

13 Sipu kamo tugo se Qitione si avosia sa si keke tie sapu korapa vivinei nia koa 
keke tie vasina sa nana pinutagita. Zama si asa, “Keke bereti sapu tavete nia bale rini 
si topili gore mae pa korapana sa nada qeto minate, meke mae hoatia sa si keke ipi, 
meke hoqa oporapaha nia pa pepeso sa ipi,” gua si asa. 

14 Meke olaņa sa nana baere, “Na magu varipera mo tanisa tie Izireli si asa, se 
Qitione tuna mo e Zoasi! Namu loketona pule ginuana! Sa minataqara si vala nia 
Tamasa koe Qitione ba lopu koari na tinoni Midiani meke koasa doduruna sa nada 
qeto minate!” 

15 Meke sipu avosia tugo Qitione sa pinutagita tanisa tie meke sa ginuana, si 
kokotuņu gore si asa, meke vahesia sa se Zihova. Meke tiqe pule la si asa koa sa 
qeto minate tadi na tinoni Izireli meke zama, “Aria, ponini gita e Zihova pude va 
kilasia sa qeto minate tadi na tinoni Midiani.” 16 Meke paqahi sa sari ka neta gogoto 
tie koari ka neta puku qeto minate, meke hopeke tie si ta poni nia si keke buki meke 
keke zagi sapu koa ia keke zuke korapana. 17 Meke tozini sa si arini, “Pana kamoa 
rau sa hukihukirina sa vasina sapu koa ia rini, si mi kopu mae nau, mamu tavetia 
gua sapu tavetia rau. 18 Pana ivui gami sari na mami buki, si kaqu tiqe ivui gamu 
sari na mia buki pa vari likohaena sa vasina sapu koa ia rini, meke kaqu kukili meke 
velavela guahe, ‘Sa vinaripera te Zihova meke te Qitione, gua.” 

19 Meke sipu tata kamo sa korapa boni si kamoa Qitione, meke ari ka keke gogoto 
nana tie varipera sa hukihukirina sa vasina sapu koa ia rina tie Midiani; meke koasa 
totoso asa si tiqe varihobei tugo sari na tie kopu tadi na tie Midiani. Meke tiqe ivui 
rina tie Izireli sari na dia buki meke poraki rini sari na dia zagi saripu taņini rini 
pa limadi. 20 Meke sari karua pukuna ba ivui tugo sari na dia buki. Meke tanini 
sageni rini sari na dia zuke pa kali lima gededia, meke sari na buki pa kali lima 
mataodia, meke kukili guahe: “Sa magu varipera te Zihova meke te Qitione,” gua si 
arini. 21 Meke hopeke tie si turu vari likohae nia sa vasina pu koa ia ri na tinoni 
Midiani, meke kukili na govete taloa sa doduruna sa qeto minate tadirini. 22 Meke 
sipu ivui sa qeto minate te Qitione sari na dia buki, si hopeke varipera pule ni mo 
e Zihova teledia sari na dia kana. Meke govete la si arini pa Zaretani meke Betisita 
meke kamo la gua pa vasileana Ebolo Mehola tata pa Tabati. 

23 Meke sari na tinoni koasa butubutu Napitalai, butubutu Asa, meke pa doduru 
vasina koasa butubutu Manase, si ta tioko vura pude hadui sari na tinoni Midiani, 
gua. 24 Meke garunu la inavoso se Qitione koari doduru toqetoqere pa korapa popoa 
Iparemi meke zama, “Mi gore mae, mamu razai sari na tinoni Midiani. Mamu kopu 
tokotoko nia sa Ovuku Zodani meke sari na leana hitekedi sapu kamo la gua pa 
Betibara, pude lopu kaqu boka karovi rina tinoni Midiani si arini,” Meke varigara 
sari doduru tie pa Iparemi, meke kopu tokotoko nia rini sa Ovuku Zodani, meke sari 
na leana sapu kamo la gua pa Betibara. 25 Meke tuqe vagi rini sari karua banara tadi 
na tinoni Midiani, ari Orebi meke Zebi. Meke va matea rini se Orebi pa patu te Orebi, 
meke se Zebi si va matea rini pa vasina munamunalana vaeni te Zebi. Meke hadu 
nono la i rini sari na tinoni Midiani, meke paleke lani rini sari batudi ri Orebi meke 
Zebi koe Qitione sapu koa nana pa kali gasa rimata pa Zodani. 

Sa Vina Kilasa Vina Betobeto tadi na Tinoni Midiani 

1 Meke zama la koe Qitione sari na tie pa butubutu Iparemi, “Na vegua ke lopu 
tioko gami goi totoso la varipera si gamu koari na tinoni Midiani? Na vegua ke guni 
gami goi?” Meke qumiqumi sisigiti nia rini si asa. 


Zazi 8:2 334 Zazi 8:18 


2 Ba tozini Qitione si arini, “Sapu gua ele boka tavetia rau, si namu loke guguana, 
pude pada la ia sapu gua ele tavetia gamu. Be hitekena mo sapu gua tavetia gamu 
na tie Iparemi, si arilaena hola nia sapu gua ele tavetia sa doduruna sa qua puku 
butubutu te Abieza. 3 Meke koasa niniranira mo te Tamasa si va matei gamu sari 
karua banara tadi na tinoni Midiani, sapu ari Orebi meke e Zebi. Ke na tinavete sa 
pule si ele tavetia rau, pude pada la nia sapu gua asa?” Sipu zama guahe si asa, si 
malohoro gore sa dia binugoro.” 

4 Koasa totoso hie si mae koasa Ovuku Zodani se Qitione meke sari ka neta gogoto 
nana tie meke ene karovo. Malohoro sisigiti si arini, ba korapa hadu luli rini sari 
na dia kana. 5 Meke sipu kamoa rini si pa Sukoti, si zama la koari na tie koasa 
vasileana nomana sana si asa, “Kei, poni ginani sari na qua tie hire na malohoro 
sisigiti si arini, na korapa hadui rau sari Zeba meke Zalamuna, sari karua banara 
tadi na tinoni Midiani,” gua si asa. 

6 Ba zama la koasa sari na koimata tadi pa Sukoti, “Na vegua ke kaqu poni ginani 
tu gami sari na mua tie varipera? Na lopu ele vagi gamu sari Zeba meke Zalamuna,” 
gua si arini. 

7 Ke zama la koa rini se Qitione, “Leana hola! Pana va kilasi rau pa niniranira te 
Zihova sari Zeba meke Zalamuna, si kaqu mae sekeni gamu huda rakirakihi na vari 
bakobakorai sapu ta vagidi pa qega rau si gamu,” gua si asa. 8 Meke hola la gua pa 
Penuela se Qitione meke tepa kekenono la gua tugo koari na tinoni vasina si asa, ba 
olana kekenono gua tugo sari na tinoni pa Sukoti sari na tinoni pa Penuela. 9 Ke zama 
la koa rini si asa, “Pana va kilasia rau sa kana hie, si kaqu pule mae huara gore nia 
rau sa vetu hakehakei ululuna” hie,” gua si asa. 

10 Ego, korapa koa pa Karakora sari Zeba meke Zalamuna meke sari na dia qeto 
minate. Koasa kukuruna sa qeto minate tanisa butubutu pa popoa qega si ka manege 
lima tina mo si koa hola, ba ari ka keke gogoto hiokona puta tina si ele tava mate 
beto. 11 Meke ene hola la se Qitione koasa sirana la gua pa hukihukirina sa soloso 
qega, pa kali gasa rimata pa Noba meke Zagobeha, meke rapata va hodakia sa sa 
qeto minate vasina. 12 Meke govete sari Zeba e Zalamuna, sari karua banara tadi na 
tinoni Midiani, ba hadu nonoi sa meke tuqe vagi sa si arini, meke tava kilasa beto sa 
doduruna sa qeto minate tadirini. 

13 Sipu kekere pule koasa vinaripera se Qitione sa tuna e Zoasi, meke sari nana tie 
varipera, si ene gua pa sirana karovo pa toqere Heresi si arini. 14 Meke tuqe vagia sa 
si keke tie vaqurana sapu mae guana pa Sukoti, meke nanasia sa. Meke kubere goreni 
sa tie vaqurana sari na pozadi ri ka zuapa navulu zuapa koimata tadi na tinoni pa 
Sukoti meke valani sa koe Qitione. 15 Meke ene la koari na tie pa Sukoti se Qitione 
meke zama, “Balabala ia tugo gamu sipu koromia tokani gami? Totoso zama si gamu, 
sapu lopu boka poni ginani gamu sari na qua qeto minate saripu malohoro sisigiti, 
sina lopu ele tuqe vagi rau sari Zeba e Zalamuna, gua? Ego, hire si arini!” 16 Meke vagi 
sa sari na huda saripu vari rakirakihidi saripu vagi sa pa qega meke seke va kilasa 
ni sa sari na koimata pa Sukoti. 17 Meke huara gore nia tugo sa sa vetu hakehakei 
ululuna sapu ninirana pa Penuela, meke va matei tugo sa sari na tie koasa vasileana 
lavata sana. 

18 Beto asa si tiqe nanasi sa sari Zeba meke Zalamuna, “Tie veguguadi sari na tie 
saripu va matei gamu pa toqere Tabora?” gua si asa. Meke olaņa si arini, “Namu 
dono kekenono gua tugo agoi. Doduru arini si namu dono gua tugo rina tuna sa 
banara,” gua. 


8:3 Sam 83:11 8:9 Sa vetu hakehakei ululuna hie sina vetu ninirana vasina hoke tomeni sari na tie pa 
vasileana. 

19 Meke zama se Qitione, “Na tasiqu rau si arini, na tuna mo tinaqu soti si arini. 
Zama hinokara si rau sapu be lopu va matei gamu si arini, si lopu kaqu va mate gamu 
rau si gamu.” 20 Meke zama la koa sa tuna koreo kenuna pozana e Zeta si asa, “La 
mamu va matei!” Ba na koreo vaqura si asa, ke matagutu lobusu vagia sa sa nana 
magu varipera. 

21 Meke zama la koe Qitione sari Zeba meke Zalamuna, “Mae agoi telemu, mamu 
va mate gami, gua asa sa tie varane!” Ke va matei Qitione si arini, meke vagi sa sari 
na vinasari pa ruadi rina dia kameli. 

22 Beto sapu gua asa, si mae zama sari na tinoni Izireli koasa, “Hiva nigo gami pude 
na mami banara si goi meke sari na tutimu saripu luli mudi mae koa goi. Sina ele 
harupu gami goi koari na tinoni Midiani,” gua si arini. 

23 Meke olana la i e Qitione si arini, “Lopu arau meke sa tuqu koreo si kaqu na mia 
Banara. E Zihova tu sa mia baņara.” 24 Ba lopu makudo zama si asa, “Magu tepa ia 
keketona koa gamu. Gamu doduru, mamu poni nau sari na vikulu pa limamia saripu 
vagi gamu pa vinaripera,” gua si asa. Sari na tinoni Midiani meke gua tugo sari na 
tinoni pa popoa qega si hoke va soto vikulu qolo si arini. 

25 Meke olaņa la ia rina tinoni si asa, “Gami si qetu nia pude ponigo si arini.” 
Meke ivara nia rini si keke poko, meke mae vekoi rini sari doduru saripu vagi rini 
pa vinaripera. 26 Meke hola hiokona puta kilo * mamatadi sari na vikulu saripu vagi 
e Qitione, ba lopu somana ta nae sari kaiqa vinariponi pule saripu valani ri na tie 
koasa, guana vinasari, pakupaku, na poko pepolo saripu hoke pokoni rina banara pa 
Midiani, meke sari na poko tolavaedi pu tava paku vari likohae pa ruadi ri na dia 
kameli. 27 Meke vagi Qitione sari na qolo meke tavetia sa si keke poko qolo meke 
kopu nia sa si asa pa korapana sa nana vasileana nomana pozana Opara. Meke veko 
pania rina tinoni Izireli sa Tamasa hinokara, meke la si arini vasina meke vahesia 
rini sa poko qolo. Guana keke pinodeke si hie sapu va hoqaia pa sinea sa tatamana 
Qitione, meke koa tasuna si arini. 

28 Sari na tinoni Midiani si tava kilasa koari na tinoni Izireli, ke lopu koa pa 
minatagutu si arini. Sa popoa si koa pa binule koari ka made navulu puta vuaheni, 
osolae mate se Qitione. 


Mate se Qitione 

29 Meke pule la koasa nana vasileana soti se Qitione meke koa vasina. 30 Ka zuapa 
navulu puta sari na tuna koreo sa sina sokudi sari nana barikalege. 31 Meke koa 
nana tugo si keke nana barikaleqe pinausu pa Sekemi, meke va podo nia sa si keke 
tuna koreo, meke poza nia Abimeleki sa si asa. 32 Qitione sa tuna e Zoasi si mate, 
sipu barogoso nopele va gorevura si asa, meke ta pomunae si asa koasa lovu vasina 
ta pomunae sa tamana sapu e Zoasi pa Opara, sa vasileana nomana koasa butubutu 
te Abieza. 

33 Meke pa mudina sa minate te Qitione, si vahesi rina tinoni Izireli sari na beku 
Beolo, meke luara pania rini sa Tamasa. Meke tavetia rini sa dia vinariva egoi sapu 
se Beolo sina dia tamasa, gua. 34 Meke namu lopu nabulu nia rini se Zihova sa dia 
Tamasa sapu harupi si arini koari doduru dia kana pu koa vari likohaeni si arini. 
35 Meke lopu tataru nia rini sa butubutu te Qitione koari doduru nana tinavete leadi 
saripu ele taveti sa koari na butubutu Izireli. 

Abimeleki 


E 8:26 Ka made navulu puta paoni. 

1 Taluarae la se Abimeleki sa tuna koreo e Oitione koasa vasileana nomana pa 
Sekemi, vasina sapu koa sari doduru turanana sa tinana, meke tozini sa, ? pude nanasi 
sari doduru tie pa Sekemi, “Na sa beka si kote balabala ia gamu? Pude sari doduru 
ari ka zuapa navulu puta tuna koreo e Qitione si kaqu koimatani gamu, babe keke 
mo koa rini? Ba mi balabala ia sapu arau Abimeleki si na masa na ehara mia soti 
mo.” 3 Meke la vivinei nia ri na turanana koari na tinoni pa Sekemi sa ginugua 
tanisa koarini. Meke va egoa ri na tie pa Sekemi, si pude lulia se Abimeleki, sina 
na turanadia mo si asa, gua. 4 Ka zuapa navulu puta poata siliva si ponia rini, sapu 
mae guana koasa zelepade, tanisa dia vinariva egoi koe Beolo sa dia tamasa. Meke 
sa poata hie si tavetavete nia Abimeleki pude tabari sari na tie kaleadi pude lulia si 
asa, gua. 5 Meke topue la si asa koasa vasileana soti tanisa tamana pa Opara, meke va 
matei sa pa batuna koa keke patu vasina sari ka zuapa navulu puta tasina koreo, sari 
na tuna e Qitione. Ba se Zotamu, sa tuna koreo mudina e Qitione si tome meke govete 
taloa nana. $ Meke tiqe varigara sari doduru tie Sekemi meke Betimilo, meke la si 
arini koa ke huda oaku hopena pa Sekemi meke va banaria rini vasina se Abimeleki. 

7 Sipu avosia Zotamu sapu gua asa, si ene sage la turu pa batuna sa toqere Qerizimi 
si asa, meke velavela la koa rini, “Mi avoso mae koa rau gamu na tinoni pa Sekemi, 
meke kote tige va avoso gamu sa Tamasa si gamu! $ Keke totoso si vura la sari na 
huda pude vizatia si keke dia banara teledia. Meke la zama ia rini sa huda olive, ‘Mu 
banarani gami!” 9 Meke olana sa huda Olive, ‘Pude banarani gamu rau, si kote beto 
va vuraia rau sa qua oela sapu tavetavete nia ri na tie pude va lavati sari na tamasa 
meke sari na tinoni.’ 10 Beto asa si zama la koa sa huda pigi“ sari na huda, ‘Agoi mae, 
mamu banarani gami!’ 11 Ba olana la koarini sa huda pigi, ‘Pude banarani gamu 
rau! si kote beto va vurai rau sari na vuaqu leadi saripu lomoso lea.’ 12 Ke zama 
la koa sa huda vaeni sari na huda, ‘Mae agoi, mamu banarani gami! 13 Ba olana la 
koa rini sa huda vaeni, ‘Pude banarani gamu rau, si kote beto va vurai rau sari na 
qua vaeni, saripu va qetui sari na tamasa meke sari na tinoni.' 14 Ke zama la koasa 
huda rakirakihi sari doduru huda, ‘Mae agoi, mamu banarani gami!’ 15 Meke olana 
la koarini sa huda rakirakihi, ‘Be hiva sisigiti nau gamu pude na mia baņara, gua, si 
mae, mamu aqoro koa rau; babe lokari gua gamu, si kote vura mae sa nika koari na 
rakirakihi pa lelanagu meke sulu betoi sari na huda sida pa Lebanoni.’ ” 

16 Meke zama pule la se Zotamu, “Ego, vegua va lavatia na kalavarae va hinokaria 
gamu se Qitione sipu va banara ia gamu se Abimeleki? Pamania tugo gamu sa 
binalabalana Qitione meke sari na tatamana? Meke kopu valeanani gamu si arini, 
gua sa padadi ri nana tinavetavete? 17 Mi balabala pulea sapu se Qitione sa tamaqu 
si varipera tokani gamu si gamu. Lopu ruritia sa sa nana tinoa pude harupu gamu 
koari na tinoni Midiani. 18 Ba pa rane ninoroi si kana ia gamu sa tatamana tanisa 
tamaqu. Meke va matei gamu sari ka zuapa navulu puta tuna koreo tanisa tamaqu 
pa batuna keke patu mo. Koa gua sapu se Abimeleki sa tuna koreo sapu va podo nia 
sa koasa nana barikalege pinausu sapu sa turanamia si va banaria gamu pa Sekemi. 
19 Gua asa ke, be gua sapu tavete la nia gamu koe Qitione pa rane ninoroi meke sa 
nana tatamana si variva qetu meke tonoto koa gamu si mamu qetu nia se Abimeleki 
meke kagu qetuni gamu tugo sa si gamu. 20 Babe lopu tonoto gua sapu tavetia gamu 
si kagu hurunu vura sa nika koasa rakirakihi sapu se Abimeleki, meke kote sulu pani 
sari na tie pa Sekemi meke Betimilo. Meke kote hurunu vura sa nika koari na tie pa 
Sekemi meke Betimilo meke sulu pania se Abimeleki.” 21 Beto asa, sina matagutu nia 
sa se Abimeleki sa tasina, ke govete taloa se Zotamu meke la koa pa Bia. 

22 Meke koa banara nia Abimeleki sa popoa Izireli koari ka neta vuaheni. 23 Meke 
varibugoro ni e Tamasa sari Abimeleki meke sari na tinoni pa Sekemi meke kanaia 
rini se Abimeleki. 24 Ta evaņa sapu guahe pude pahukia sa dia tinavete kaleana, sapu 

evania e Abimeleki meke sari na tinoni Sekemi pu sovutia si asa koasa vina matediri 
ka zuapa navulu puta tuna e Qitione. 25 Meke kanaia ri na tinoni Sekemi se Abimeleki 
meke la vekoi rini pa batudi rina togere sari na tie hikohiko pude nonovali na sekei 
sari na tie pu ene hola pa dia sirana. Meke tozia ri na tie koe Abimeleki sapu gua asa. 
26 Meke se Oala tuna e Ebedi meke sari na tasina si mae koa pa Sekemi, meke ranea 
ri na tinoni Sekemi si asa. 27 Meke vura la pakete gurepi“ koari na dia inuma vaeni si 
arini, meke la neti munali rini sari na gurepi meke vagi gedi napo vaeni koarini. Meke 
nuguru la si arini koasa dia tamasa pa korapa zelepade te Beolo, meke hena na napo 
na va sisire nia rini se Abimeleki vasina. 28 Meke zama se Qala, “Na tie veguguada 
si gita na tie Sekemi? Na vegua tu ke lulia gita se Abimeleki? Na tie savana si asa? 
Na tuna e Oitione, bisa. Meke koasa si ta garunu se Zebule pu korapa koimatani gita! 
Ba vegua ke kagu toka nia tu gita si asa? Gamu si kagu lulia sa tamamia sapu se 
Hamo sapu podalae nia sa mia butubutu! 29 Be koimata ni rau sari na tinoni hire, si 
kagu va matea rau se Abimeleki. Kagu tozi nia rau si asa pude va namanama pulea 
sa nana geto minate pude vura mae varipera!” gua si asa. 3? Meke sipu avosia sapu 
zama gua se Oala, si bugoro sisigiti se Zebule sa tie kopu koasa vasileana lavata asa. 
31 Ke garunu la nia inavoso sa se Abimeleki pa Aruma sapu zama guahe: “Se Oala 
tuna koreo e Ebedi meke sari na tasina si ele mae pa Sekemi, meke lopu kagu hiva 
va nuguru igo rini pa korapana sa vasileana lavata si goi pude na dia koimata, gua. 
32 Ego kamahire agoi meke sari na mua tinoni si mamu taluarae pana boni, mamu la 
tome koari na inuma. 33 Pana gasa mae sa rimata, pana munumunu hokara, si mamu 
rapata va hodakia sa vasileana lavata. Meke pana vura mae se Qala meke sari nana 
tie pude raza gamu, si mamu va kilasa betoi gamu si arini!” 


34 Ke se Abimeleki meke sari doduru koasa nana qeto minate, si topue la pana 
boni meke paqaha made pukuna, meke tome pa sadana sa vasileana lavata pa 
Sekemi. 35 Sipu dogoria Abimeleki meke sari nana tie sapu vura mae se Qala meke 
turu pa sasadana sa vasileana lavata, si gasa vura mae si arini koari na dia vasina 
tometomeana. 36 Meke sipu dogori Qala si arini, si zama la koe Zebule si asa, “Dotu 
sari na tie korapa gore mae pa batudi rina toqere!” gua. “Lopu na tie si hiroi,” olana 
gua se Zebule, “Na opoadumu toqere mo si arini.” 


37 Meke zama pule tugo se Qala, “Dotu korapa ene gore mae pa kokorapana sa 
toqere sari na tie, keke pukuna si korapa ene gore mae pa siraņa sapu taluarae mae 
gua koasa huda oaku tadi na tie pu hoke totozi saripu gua sapu kaqu ta evaņa!” 


38 Meke zama la koasa se Zebule, “Avei sari na mua zinama nomadi kamahire? Agoi 
mo sapu nanasa guahe: ‘Na vegua ke kaqu toka nia tu gita sa tie sana se Abimeleki?’ 
gua. Ego, isara sari na tie pu ele va sisireni goi. Vura la mamu razai kamahire.” 
39 Ke turaņa vurani Qala sari na tinoni pa Sekemi pude raza ia se Abimeleki. 40 Hadui 
Abimeleki meke sari nana qeto minate si arini. Meke sokudi ri na tinoni te Qala 
si mate, sipu lopu ele kamo pulea rini sa sasadana sa vasileana lavata pa Sekemi. 
41 Meke koa pa Aruma se Abimeleki, meke hadu vura nia Zebule se Qala meke sari 
na tasina koreo pa Sekemi, meke lopu koa pule vasina si arini. 


42 Pa koivugona sipu gilania Abimeleki sapu ele mizia ri na tinoni Sekemi sapu kote 
vura la koari na inuma si arini, gua, 43 si vagi Abimeleki sari nana tie, paqaha ni ka 
neta pukuna sa si rini, meke tome va aqai sa koari na inuma. Meke sipu dogori sa 
vuradi koasa vasileana lavata sari na tie, si vura mae si asa pa tometomeana pude 
seke va matei, gua. 44 Meke sipu tuturei zukuru nono la se Abimeleki meke sa nana 
puku minate, pude kopu totoko nia sa sasadana sa vasileana lavata, si sari karua 
puku minate pule si razai sari na tinoni pa inuma, meke va mate betoi. 45 Meke 
lopu hite makudo sa vinaripera koasa doduruna sa rane, osolae vagia tu Abimeleki 

sa vasileana lavata. Meke va mate betoi sa sari na tiena, meke huara gore nia sa sa 
vasileana, meke titisi nia soloti sa sa pepeso.” 

46 Meke sipu avoso nia ri na tinoni koasa vetu hakehakei ululuna pa Sekemi sapu 
gua asa, si la varigara si arini koasa vetu ninirana pude tava sare dia gua koasa 
zelepade vinariva egoi te tamasa Beolo, gua. 47 Meke tozi nia rini se Abimeleki sapu 
vasina si korapa koa varigara sari na tinoni. 48 Ke sage la koasa togere Zalamoni si 
asa meke sari nana tie. Meke vagia sa si keke maho meke maho vagia sa si keke 
lelana huda, meke kokovaria sa pa avarana. Meke tozini sa sari nana tie pude tuture 
tavete gua tugo asa. 49 Ke maho vagi lelana huda sari doduru tie, meke lulia rini se 
Abimeleki, meke la varigarani rini koasa vetu ninirana. Meke sulu turaņaeni rini 
sari na tie pa korapana sa vetu. Meke sulu va mate betoi rini sari doduru tie pa 
korapana sa vetu ninirana. Sa ninaedi rini si tata keke tina palabatu na barikaleqe. 

50 Beto asa, si topue la pa vasileana lavata pa Tebezi se Abimeleki, meke la vari 
likohae nia sa sa vasileana lavata sana meke vagia sa. 51 Meke koa nana tugo si keke 
vetu hakehakei ululuna meke ninirana vasina. Meke sari doduru tie na barikaleqe 
koasa vasileana lavata meke sari na koimata si haqala varigara la koasa vasina asa. 
Meke tuku tamunu dia vasina si arini meke sage la dia pa batuna sa vetu. 52 Totoso 
mae se Abimeleki pude rapatia sa vetu hakehakei ululuna sana gua, si ene sage la 
koasa sasadana sa vetu hakehakei ululuna si asa, pude va katua sa nika. 53 Ba gona 
gore la nia keke barikaleqe si keke patu asasana pa batuna ke poraka si asa.” 54 Ke 
turei tioko vagia sa si keke tie vaqura sapu palekedi sari nana tinitona varivariperana, 
meke zama ia sa si asa, “Vagia sa mua magu varipera, mamu seke va mate au. Na 
lopu hiva nia rau pude ta zamae sapu, keke barikalege si va mate au,” gua. Ke la 
sa meke seke va matea si asa. 55 Meke sipu dogoria rina tinoni Izireli sapu mate se 
Abimeleki, si pule la pa dia popoa si arini. 56 Ke gua asa si tubehe hobea Tamasa se 
Abimeleki koasa tinavete kaleana sapu tavete la nia sa koasa tamana, sapu va mate 
betoi sa sari ka zuapa navulu puta tasina koreo. 57 Ba vata sigiti tugo Tamasa sari 
na tinoni pa Sekemi koari na dia tinavete kaleadi gua puta tugo asa sapu zama nia e 
Zotamu tuna koreo e Qitione sapu kote ta evana, sipu leveni sa si arini. 


10 
E Tola > . ap l 
1 Pa mudina sipu mate sa Abimeleki, si mae se Tola meke harupia sa butubutu 


Izireli. Se Tola hie si na tuna e Pua meke sa tamana e Pua si ẹ Dodo. Se Tola si 
mae guana koasa butubutu Isaka, ba koa si asa pa Samiri koari na toqetoqere pa 


butubutu Iparemi. 2 Na koimata tadi pa Izireli si asa koari ka hiokona neta vuaheni, 
osolae mate meke ta pomunae si asa pa Samiri. 


E Zaira 
3 Pa mudina e Tola si hobe se Zaira sapu mae guana pa Qileadi. Koimata tadi pa 


butubutu Izireli si asa koari ka hiokona rua vuaheni. “Ka tolonavulu puta sari na tuna 
koreo saripu hoke hake koari ka tolonavulu puta don'ki. Ka tolonavulu puta tugo sari 
na vasileana saripu koa koasa popoa Oileadi, meke korapa ta pozae vasileana lavata 
te Zaira si arini. Mate meke ta pomunae pa Kamoni si asa. 


E Zepita 
6 Podalae va kari pulea ri na tinoni Izireli se Zihova meke vahesi rini sari na tamasa 
Beolo meke Asitoreti meke gua tugo sari na tamasa tadi pa Siria, Saedoni, Moabi, 
Amoni, meke Pilisitia. Veko pania rini se Zihova meke vahesi rini sari na tamasa 


* 9:45 Titisi nia sa sa soloti pude na vina gilagilana sapu lopu kaqu toa valeana pule sari na linetelete vasina. 
* 9:53 2 Samuela 11:21 

beku, 7 ke bugoro ni e Zihova sari na tinoni Izireli, meke va malumi e Zihova sari na 
tinoni pa popoa Pilisitia meke Amoni pude va kilasi si arini. $ Koari ka manege vesu 
vuaheni si ta nonovala meke koa ta sigiti sari doduru tinoni Izireli saripu koa pa kali 
gasa rimata pa Ovuku Zodani pa popoa Oileadi sapu sa popoa tadi na tie Amoraiti 


tatasana. 9 Sari na tinoni Amoni ba karovia sa Ovuku Zodani meke razai sari na 
butubutu Ziuda, Benisimane, meke Iparemi. Ke koa pa tinasuna lavata sa butubutu 


Izireli. 

10 Ke kabo alili la koe Zihova sari na tinoni Izireli meke zama, “Ke Zihova mami 
Tamasa, ele tavete va sea atu si gami koa Goi meke va karigo gami, meke vahesi gami 
sari na tamasa Beolo.” 

11 Guahe sa inolana sapu zama nia e Zihova koa rini, “Sari na tinoni Izipi, Amoraiti, 
Amoni, Pilisitia, 12 meke Saedoni, Amaleki, meke sari na tinoni Maonaiti, si nonovala 
sisigiti gamu pa totoso ele hola, meke kabo alili mae koa Rau si gamu meke harupu 
gamu Rau koa rini. 13 Ba korapa va kariau tugo gamu meke vahesi gamu sari na 
votivotiki tamasa, ke lopu kaqu harupu pule gamu Rau si gamu. 14 Mi kabo alili la 
koari na tamasa beku saripu ele vizati gamu. Pude arini kaqu harupu gamu pa totoso 
tinasuna.” 

15 Ba zama koe Zihova sari na tinoni Izireli, “Ele tavete va sea si gami. Ke Mamu 
tavetia, gua sapu hiva nia Goi, ba tepa va tatarue atu si gami koa Goi, Mamu harupu 
gami pa rane ninoroi.” 16 Meke huara pani rini sari na dia tamasa tadi na tie karovodi, 
meke vahesia rini se Zihova, ke tataruni Zihova sari na tinoni Izireli koari na dia 
tnasuna. 

17 Va namanama sa qeto minate tadi na tinoni Amoni meke la varigara si arini 
pa popoa Qileadi. Sa qeto minate tadi pa Izireli si la varigara pa Mizipa pa popoa 
Qileadi. 18 Meke vari nanasi vasina sari na tinoni, meke sari na koimata tadi na 
butubutu Izireli, “Esei kaqu koimatani gita, pude razai sari na tinoni Amoni? Sa tie 
asa, si kaqu na koimata koari doduru tie pa Qileadi,” gua si arini. 

1 Se Zepita, sa tie varane, sapu na tie pa popoa Qileadi, si na tuna koreo keke magota, 
meke se Qileadi sa tamana. 2? Ba koadia pule kaiga tuna koreo sa nana barikaleqe soti 
sa tamadia, meke sipu tie nomadi si arini, si hitu ososo nia rini se Zepita pude taloa 
pa dia vetu meke rizu pa seu. Zama si arini koasa, “Agoi si lopu kaqu vagia keketona 
koari na tinago tanisa tamamami. Na tuna koreo keke votiki barikaleqe si goi,” gunia 
rini. 3 Ke taluarae si asa koari na tasina meke la koa pa popoa Tobi, osolae varigara 
koasa si kaiqa tie golovehodi, meke lulia. 


4 Sipu hola kaiga totoso, si varipera la koari pa Izireli sari tinoni Amoni. 5 Totoso ta 
evana sapu gua asa si la pude turana pule mae nia rina koimata pa Qileadi pa popoa 
Tobi se Zepita. $ Zama si arini koasa, “Mae mamu koimatani gami, pude boka razai 
gami sari na tinoni Amoni,” gua. 7 Olana se Zepita, “Ele kanau meke hitu ososo nau 
gamu pude luaria sa vetu tanisa tamaqu. Na vegua pa totoso kamo gamu na tinasuna 
kamahire si hiva mae vagi au gamu?” gua si asa. 8 Meke zama si arini koe Zepita, 
“Lokari, kekere pule mae igo mo gami si goi kamahire, sina hiva nigo gami, pude luli 
gami, mu razai sari na tinoni pa Amoni. Agoi mo si kaqu na mami koimata koari 
doduru tie pa popoa Qileadi,” gua si arini. 

9 Zama la koa rini se Zepita, “Be turana pule nau gamu pude razai sari na tinoni 
pa Amoni, meke toka nau e Zihova meke tava kilasa si arini, si kaqu na mia koimata 
si rau?” gua. 

10 Olana si arini, “Uve, va egoa gami. E Zihova mo sa nada vina sosode.” 11 Ke luli 
la i Zepita sari na koimata tadi pa popoa Qileadi, meke va koimata ia rina tinoni si 

asa. Zama puleni e Zepita sari na nana zinama, sipu koa si asa pa Mizipa, pa kenuna 
e Zihova. 

12 Beto asa, si garunu la zinama koa sa banara tadi na tie Amoni se Zepita, meke 
zama guahe: “Nasa sari na mua ninominomi mae koa gami? Na vegua ke kana ia goi 
sa mami popoa?” 

13 Olana sa banara pa Amoni, “Totosona sapu mae gua pa popoa Izipi sari na tinoni 
Izireli, si mae vagia rini sa qua pepeso, podalae koasa ovuku Anoni, meke kamo la 
gua koasa Ovuku Zaboki meke Ovuku Zodani. Kamahire tugo mamu va pule maei 
pa binule,” gua si asa. 14 Olana pulea Zepita sa zinama tanisa banara tadi na tinoni 
pa butubutu Amoni, 15 koari na zinama gua hire: “Lopu hinokara sapu vagia Izireli 
sa pepeso tadi pa Moabi babe sa pepeso tamugamu na tie Amoni. 16 Ba gua tu he 
sapu ta evana: Totosona sipu taluarae pa popoa Izipi sari na tinoni Izireli, si ene gua 
pa korapa qega meke la gua pa raratana koqu lavata pa Aqaba meke kamo la gua 
pa Kadesi si arini. 17 Beto asa si garunu la zinama si arini koasa baņara pa Edomu 
meke tepa vina malumu si arini, pude ene karovo la gua pa nana popoa. Ba lopu 
va egoi sa banara pa Edomu si arini. Tepa la tugo koasa banara pa Moabi si arini. 
Ba lopu va malumi tugo sa pude ene karovo la gua pa nana popoa. Gua asa, ke koa 
mo pa Kadesi sari na tinoni Izireli.” 18 Beto asa, si hoda la ia rini sa dia inene pa 
korapa qega, meke ene likohae nia rini sa popoa Edomu meke sa popoa Moabi. Ene 
gua pa kali gasa rimata meke va turu ipi si arini pa kali la koasa Ovuku Anoni. Lopu 
nuquru si arini koasa pinaqaha popoa Moabi sina sa Ovuku Anoni si na volosona sa 
popoa Moabi.” 19 Meke garunu la zinama si arini koe Sihoni, sa banara tadi na tie 
Amoraiti, koasa vasileana Hesiboni, meke tepa vina malumu si arini koasa, pude ene 
karovo la gua pa korapana sa dia popoa soti.” 20 Ba lopu va malumi tugo Sihoni si 
arini. Ba varigara nia tu Sihoni sa nana qeto minate lavata, meke la aqa pa Zahazi 
pude razai sari na tinoni Izireli, gua. 2t Ba se Zihova, sa Tamasa tadi na tinoni Izireli, 
si va mataqari sari na tinoni Izireli meke va kilasi rini sa qeto minate te Sihoni. Gua 
asa, ke vagi ri na tinoni Izireli sari doduru popoa tadi na tinoni Amoraiti pu koadi 
vasina. 22? Meke koa ia rini sa doduruna sa kali popoa Amoraiti, podalae pa ovuku 
Anoni pa kalina tata pa Moabi meke kamo la pa Ovuku Zaboki pa kali la gua pa kopi 
Qaleli, meke podalae koasa qega pa kali gasa rimata meke kamo la gua pa kali lodu 
rimata pa Ovuku Zodani. 23 Ke lopu sari na tinoni Izireli si hadu taloani sari na tinoni 
Amoraiti, ba e Zihova sa Tamasa tadi pa Izireli tu. 24 Lopu kaqu boka vagi pulea gamu 
sa pepeso asa, ba mamu kopuni mo gua sapu ponini gamu sa mia tamasa Kemosi koa 
gamu. Ba gami si kaqu kopu betoni sari doduru tinitoņa sapu vagi ponini gami e 
Zihova sa mami Tamasa. 2? Vegua, balabala ia gamu, sapu leana si gamu hola nia se 
Balaki, tuna koreo Zipora, sa baņara tadi pa Moabi? Koa bule si asa koari na tinoni 
Izireli. Vegua, hite varipera mae si asa koa gami?” 26 Ura ka neta gogoto vuaheni 
si koa ia ri na tinoni Izireli sa popoa Hesiboni meke Aroere, meke sari na vasileana 
nomadi pa vari likohaedi, meke sari doduru vasileana lavata pa taqelena sa ovuku 
Anoni. Na vegua ke lopu vagi puleni goi si arini koari doduru totoso arini? 2?” Lokari, 
lopu tavetia rau si keke sinea koa goi. Sea si goi sapu hiva varipera koa rau. Zihova 
mo kote pitua. Asa mo telena kote vizatia pa varikorapada gami na tinoni Izireli meke 
gamu na tie Amoni.” 28 Ba korona avosia sa banara pa Amoni sa zinama sapu mae 
guana koe Zepita. 

29 Meke sa niniranira magomagona e Zihova si mae koe Zepita. Meke topue ene la 
gua pa korapa popoa Qileadi, meke Manase, meke pule mae gua pa Mizipa pa popoa 
Qileadi, meke hola la gua pude raza la i sari na tinoni Amoni si asa. 30 Meke va tatara 

se Zepita koe Zihova, “Be poni nau Goi Zihova sa minataqara koari na tinoni Amoni, 
31 si kagu va vukivukihi va ugugu nia rau, guana vinariponi, gua sapu kagu vura 
kekenu mae pa gua vetu meke tutuvau, pana pule mae rau koasa vinaripera. Kagu 
ponigo rau si asa koasa vina vukivukihi.” 

32 Ke karovia Zepita sa ovuku, pude la varipera koari na tinoni Amoni, meke va 
matagaria e Zihova si asa. 33 Seke va matematei sa si arini podalae pa Aroere, kamo 
la gua koasa popoa pa vari likohaena Miniti. Ninaedi ri doduru, si ari ka hiokona 
puta vasileana lavata, meke kamo la gua tu pa Ebolo Keramimi. Hola sa vina mate 
tie, meke tava kilasa koari na tinoni Izireli sari na tinoni Amoni. 


Sa Tuna Vineki e Zepita 

34 Sipu pule la pa nana vetu se Zepita pa Mizipa, si pekapeka tabarini sa tuna vineki, 
meke vura mae pa nana vetu meke tutuvia si asa. Asa mo sa tuna titekena. 35 Sipu 
dogoria tugo sa, si daku rikati sa sari nana poko pa tinalotana meke zama, “Kei tuqu! 
Lodu mate sa buloqu! Na vegua ke agoi tu si va sigitau? Ura ele zama nia tu rau sa 
vina tatara nabuna koe Zihova, meke lopu kagu boka va kari pulea rau si asa!”” 

36 Zama sa tuna vineki, “Be ele zama va tatara si goi koe Zihova, si mamu tavetia, 
gua sapu hiva nia goi koa rau. Ele toka nigo e Zihova si goi koari na mua kana, 
sari na tinoni Amoni. 37 Ba tepa igo rau tamaqu, mamu va malumau, magu tavetia 
sapu guahe: Mu poni nau karua sidara, pude magu luli la mae i sari na qua baere 
koari na toqere, pude qu kabo turani pa tinalotana; ura na vineki vaquraqu hola, 
meke kaqu mate si rau sipu lopu ele varihaba si rau,” gua si asa. 38 Meke tozi nia sa 
pude la, meke garunu taloa nia sa koari karua sidara si asa. Meke topue sage turanae 
koari nana baere si asa, koari na toqere meke vari kabokaboi pa tinalotana, ura kagu 
loke loana, meke mate, meke loke tuna tugo si asa. 39 Hola karua sidara si pule mae 
koasa tamana si asa. Va tabea sa gua sapu ele va tatara nia sa koe Zihova; vineki 
vaqura sapu loke tuna meke mate. Asa sa pinodalaena sa hahanana tadi na tinoni 
Izireli, 40 sapu sari na vineki vaqura pa Izireli, si hoke vura taloa ka made rane koari 
doduru vuaheni, pude kabo talotana nia sa tuna vineki e Zepita pa popoa Qileadi. 

Zepita meke Iparemi 

1 Va namanama sari na tinoni pa butubutu Iparemi pude varipera; karovia rini sa 
Ovuku Zodani meke la pa Zaponi meke zama la koe Zepita, “Na vegua ke lopu tepa 
gami goi pude luligo, meke karovia goi sa voloso meke la varipera koari na tinoni 
Amoni? Kaqu sulu gore nia gami pa batumu sa mua vetu!” gua si arini. 

2 Ba zama la koa rini se Zepita, “Na vinari kakatorae lavata si evania ri na qua 
tinoni meke sari na tinoni pa Amoni. Meke ele tepa atu gamu tu rau pude tokani 
gami. 3 Sipu gilania rau sapu lopu boka si gamu, si lopu ruritia rau sa qua tinoa, ba 
karovia mo rau sa voloso meke la varipera koa rini, meke va mataqarau e Zihova 
si rau. Ke pude vegua, ke mae tu si gamu pude mae varipera koa rau kamahire?” 
4 Meke tioko varigarani Zepita sari doduru tie pa popoa Qileadi, meke razai rini sari 
na tie pa butubutu Iparemi, meke va kilasi rini. Zama sari na tie pa popoa Iparemi, 
“Gamu na tinoni Qileadi si na tie karovo mia pa popoa Iparemi meke Manase, na tie 
govete mia mo pa popoa Iparemi si gamu,” gua. > Pude lopu va kakalopuhu taloa i sari 
na tinoni Iparemi gua, si tuqe vagi ri na tinoni Qileadi sari na vasidi karokarovoana 
koasa Ovuku Zodani. Pana hiva govete karovo sari na tinoni Iparemi, si kaqu tepa 
vina malumu si arini pude karovo. Kaqu nanasa guahe koa rini sari na tie Qileadi: 
“Na tie Iparemi si goi?” Be olana guahe si asa, “Lokari”, gua, ê si kagu tozi nia rini si 

asa, pude zama “Shiboleti”. Ba be zama si asa “Siboleti,” gua, si kaqu tuqe vagia rini 
si asa koa keke ri na karokarovoana koasa Ovuku Zodani, meke va matea vasina, ura 
lopu boka poza valeania sa sa pozapoza. Koasa totoso asa, si ari ka made navulu rua 
tina tie pa Iparemi si va matei rini. 

7 Ka onomo vuaheni, si koimata nia Zepita sa butubutu Izireli, osolae mate meke 
ta pomunae si asa pa nana vasileana pa popoa Qileadi. 


Ibizani, Eloni, meke Abidoni 

8 Pa mudina sipu mate se Zepita, si e Ibizani pa popoa Betilihema si koimata nia 
sa popoa Izireli. 9 Ka tolonavulu puta tuna koreo, meke ka tolonavulu puta tuna 
vineki tugo si asa. Va habani sa koari na votivotiki butubutu sari doduru tuna vineki, 
meke gua tugo sari na tuna koreo, meke turana maeni rini sari na vineki maedi koari 
na votivotiki butubutu. Koimata nia Ibizani sa butubutu Izireli ka zuapa vuaheni, 
10 meke mate si asa, meke ta pomunae pa Betilihema. 

11 Pa mudina sipu mate se Ibizani, si e Eloni pa popoa Zeboloni si koimata nia sa 
popoa Izireli, ka manege puta vuaheni. 12 Beto hoi, si mate si asa, meke ta pomunae 
pa Aizaloni koasa kali popoa pa Zeboloni. 

13 Pa mudina Eloni, si e Abidoni, sa tuna koreo e Hileli pa popoa Piratoni, si 
koimata nia sa popoa Izireli. 14 Ka made navulu puta sari na tuna koreo, meke ari 
ka tolonavulu puta sari na tudia ri na tuna koreo hire, meke ka zuapa navulu puta 
don'ki si hoke hakei rini. Ka vesu vuaheni si koimata nia Abidoni sa popoa Izireli. 
15 Mate si asa meke ta pomunae pa Piratoni koasa kali popoa pa Iparemi, koari na 
toqetoqere pa popoa Amaleki si asa. 

Sa Pinodo te Samusoni 

1 Ego, tavete va kaleana pule la koe Zihova sari na tinoni Izireli, ke va malumi e 
Zihova sari na tinoni Pilisitia pude koimatani si arini ka made navulu puta vuaheni. 

2 Koasa totoso asa si koa nana si keke tie pozana e Manoa koasa vasileana pa Zora. 
Na gore mae guana koasa butubutu te Dani si asa. Meke sa nana barikalege si tige, ke 
lopu boka vagi koburu si asa. 3 Mae koasa sa mateana te Zihova meke zama, “Namu 
lopu boka vagi koburu si goi, ba kote lopu sana aritiana nia goi, meke kaqu podoa 
goi si keke koburu koreo. 4 Namu lopu kagu napo vasi vaeni babe na bia, babe henai 
kaiga ginani saripu lopu tava malumudi pude henai, > meke pa mudina sipu ele podo 
sa tumu koreo, si namu lopu kaqu kotoa goi kaluna si asa, ura koasa rane sapu podo 
sa si kaqu tavamadi meke ta vala koe Tamasa si asa, guana Naziraiti. Meke kaqu 
podalae tavetavete si asa pude harupi sari na tie Izireli koari na tinoni Pilisitia.”* 

6 Meke topue sa barikaleqe meke la tozi nia sa sa loana, “Keke tie te Tamasa si ele 
mae koa rau meke variva matagutu sa dinonona guana mateana te Tamasa si asa. 
Meke lopu nanasia tugo rau sapu pavei mae guana, meke lopu tozi nau tugo sa sa 
pozana. 7 Ba tozi nau mo sa sapu kote aritiaqu si rau meke kote podoa rau si keke 
tuqu koreo. Meke tozi nau tugo sa sapu lopu kaqu hite napo vasi vaeni babe na bia 
babe hena vasi ginani sapu lopu tava malumudi¥, sina kaqu tava madi sa tuqu meke 
kaqu ta vala koe Tamasa guana keke Naziraiti* pa doduruna sa nana tinoa sipu toa 
si asa, gua.” 


* 13:5 Nab 6:1-5 * 13:7 Lopu tava malumudi si na ginani bonidi pa tinarae te Tamasa. Mi dono la pa Liv 

8 Meke varavara la koe Zihova se Manoa, meke zama, “Ke Zihova, Mu va malumu 
maea sa tie, sapu ele garunia Goi pude pule mae koa gami, pude mae va tumatumaeni 
gami sapu na sa si kaqu tavetia gami, pana podo sa koreo,” gua. 

9 Va tabea e Tamasa sapu gua tepa ia Manoa, meke pule mae sa nana mateana 
koasa barikaleqe sipu korapa habotu nana si asa pa korapa inuma. Meke sa loana se 
Manoa si lopu koa turanae koasa. 1° Ke tuturei hagala la tozi nia sa si asa, “Dotu! Sa 
tie sapu mae koa rau rane lahe, si ele pule mae nana tugo koa rau.” 

11 Meke gasa turu se Manoa meke lulia sa sa loana, meke la nanasia sa sa tie, “Agoi 
sa tie sapu zama koasa qua barikaleqe?” Meke olana si asa, “Uve, arau mo,” gua si 


sa. 

12 Meke zama la koasa se Manoa, “Ego, pana hinokara sari na mua zinama, si nasa 
si kaqu tavetia sa koreo. Kote vegugua sa nana tinoa, na tinavete?” 

13 Meke olana la koasa sa mateana te Zihova, “Kaqu taveti nana sa loamu sapu gua 
ele tozi nia rau koa sa pude taveti. 14 Namu lopu kaqu hite hena ia sa si keketona 
sapu mae koasa vua vaeni, namu lopu kaqu napoa sa sa vaeni babe na bia, babe 
kaiqa ginani sapu ta hukata pude henai. Kaqu taveti sa mua barikaleqe sari doduru 
gua pu ele tozi nia rau koasa pude taveti.” 

15-16 Lopu gilania sa sapu na mateana te Zihova si asa, ke zama la koasa se Manoa, 
“Hiva nigo gami pude aqa paki, osolae kina ponigo gami si keke qoti vaqurana.” Meke 
olana la ia sa mateana te Zihova si asa, “Be aqa paki si rau, ba lopu kaqu hena ia 
rau sa gemi ginani. Babe hiva va namaia gamu si asa, si mamu va uqua pude tana 
vina vukivukihi la koe Zihova,” gua sa mateana. 17 Meke olana se Manoa, “Mu tozini 
gami sa pozamu, pude mami va lavatigo pana gorevura sari na mua zinama,” gua 
si asa. 18 Meke nanasa la ia sa mateana si asa, “Pude vegua ke hiva gilania tu goi 
sa pozagu? Na pozapoza variva magasana si asa,” gua si asa.” 19 Ke vagia Manoa 
si keke qoti vaqurana meke kaiqa kiko huiti meke va vukivukihi lani sa koe Zihova 
koasa hope patu, meke tavetia Zihova si keke tinavete variva magasa. 20-21 Meke sipu 
hurunu sage sa nika koasa hope, si dogoria ri Manoa meke sa nana barikaleqe sa 
mateana te Zihova sapu sage tonoto la pa manauru pa korapana sa hurunu. Meke 
tige gilania Manoa sapu sa tie hie si na mateana te Zihova meke kokotunu gore pa 
pepeso se Manoa meke sa nana barikaleqe. Beto asa si namu loke mateana si dogoro 
pulea ri karua. 22 Meke zama la koasa nana barikalege se Manoa, “Namu kote mate 
si gita kara, sina dogoria gita sa Tamasa!” gua si asa. 23 Ba olana la koasa sa nana 
barikalege, “Be hiva va mate gita e Zihova si gita, si lopu kaqu vagi sa sari nada 
vinariponi, meke lopu kaqu va dogoroni gita sa sari doduru pu gua hire, babe tozini 
gita sari na tinitona pu avosi gita.” 24 Beto hoi si podoa sa barikalege si keke tuna 
koreo. Meke poza nia Samusoni sa si asa. Meke noma sage sa koburu meke mana nia 
e Zihova si asa. 25 Meke podalae tavetavete sa Magomagona e Zihova koe Samusoni, 
sipu koa si asa koasa vasina koa varigara sari na ipi tadi na tie pa butubutu Dani pa 
vari korapadi ri karua vasileana pa Zora meke Esitaolo. 


Sa Vinarihaba te Samusoni — , , , , 
1 Keke rane si ene gore la pa Timina se Samusoni, meke dogoria sa vasina si keke 


vineki Pilisitia. 2? Meke sipu pule la pa nana vetu si asa, si tozi nia sa sa tamana meke 
sa tinana, “Keke vineki Pilisitia si dogoria rau koa nana pa Timina, meke hiva nia 
rau, la mamu va tonoto mae nia, na hiva haba ia rau si asa.” 

3 Ba nanasia ri karua tiatamana si asa, “Na vegua ke hiva la hata mua barikaleqe 
tu koari na tie huporo pa Pilisitia si goi? Vegua, lopu boka vagia mo goi si keke vineki 

koari na tie pa nada butubutu soti?” Ba olana la koasa tamana se Samusoni, “Asa 
tugo si hiva nia rau pude va tonoto mae nia gamu, sina hiva nia rau si asa.” 


4 Lopu gilania ri karua tiatamana sapu e Zihova tu hiva vata evania koasa sapu 
guahe, sina korapa hata ia e Zihova si keke lolomo leana pude va kilasi sari na tinoni 
Pilisitia. Pa totoso hie si ta kopue mo koari na tinoni Pilisitia sa butubutu Izireli. 


5 Ke luli gore turania ri karua tiatamana se Samusoni meke la pa Timina. Meke 
sipu ene gua pa korapa inuma vaeni sari kasa, si avosia Samusoni sa kurumuna keke 
laione noma vaqurana sapu korapa ene nono mae koasa. 6 Meke hinoga va ninira 
ia e Zihova se Samusoni, meke va matea sa sa laione pa limana soti. Daku luraia sa 
sa tinina gunia mo sa tuna qoti. Ba lopu hite tozi vura nia sa koari karua tiatamana 
sapu gua tavetia sa. 

7 Meke tiqe la vivinei se Samusoni koasa vineki, meke hiva nia sa si asa. 8 Meke 
sipu hola kaiqa rane si pule la se Samusoni pude haba ia sa vineki. Meke koasa nana 
inene la pa sirana si paza la ia sa sa laione sapu ele va matea sa, meke magasa nia 
sa sapu koa ia tu na zipale sa korapana sa laione matena. 9 Meke gepi vura nia sa sa 
zipale meke hena tokelia sa koasa nana inene. Sipu kamo la koari karua tiatamana 
si asa, si poni sa koari karua si kaiqa meke hena i rini. Ba lopu tozini sa sapu vagi 
nia sa pa korapana sa laione matena sa zipale asa. 


10 Meke kamo la pa vetu tanisa vineki sa tamana Samusoni meke va tanaia 
Samusoni sa ginani vasina. Asa sa hahanana tadi na tie varihaba. 11 Meke sipu 
dogoria rina tinoni Pilisitia si asa, si garuni rini sari ka tolonavulu puta tie vagura 
pude koa turania si asa. 12 Meke zama la koa rini se Samusoni, “Magu tozini gamu 
keke zinama va padapadae. Be boka tozi nau gamu sa ginuana koari ka zuapa rane 
koasa totoso inevana si kaqu ponini gamu rau ka tolonavulu puta poko lineni, meke 
ka tolonavulu puta poko doduru. 13 Be lopu boka tozi nau gamu sa ginuana, si gamu 
kaqu poni nau si arini,” meke zama si arini, “Tozini gami sa zinama va padapadae, 
pude mami avosia.” 


14 Meke zama si asa, 
“Koa sa sapu ganigani si vura mae sapu kote gania. 


Koa sa sapu ninira si vura mae sapu lomoso hola.” 
Beto mo sari ka neta rane ba lopu boka zama vura nia rini sa ginuana sa zinama asa. 


15 Koasa vina made rane si zama la koasa barikaleqe te Samusoni si arini. “Mu 
sekesekei nia sa mua palabatu pude tozini gami sa guguana sa zinama. Be lopu 
tavetia goi, si kote sulua gami sa vetu tanisa tamamu, meke kaqu sulu turanaeni 
gamu vasina si gamu! Ruvata gami gamu kara, pude va malaņa gami,” gua? 


16 Ke topue kabokaboa sa barikaleqe meke la koe Samusoni meke zama, “Namu 
lopu tataru nau goi si rau! na kanau mo goi! Tozia goi koari na turanagu si keke 
zinama, meke lopu tozi nau goi sa ginuana!” Meke zama se Samusoni, “Arau ba lopu 
tozini tugo sari na tiatamaqu. Pude vegua ke kote tozi nigo tu rau,” gua si asa. 17 Kabo 
lamo sa barikaleqe pa dodurudi ri ka zuapa rane koasa inevana. Ba koasa rane vina 
zuapa si tozia mo Samusoni koasa sa guguana sa nana zinama sina mabo nia sa si 
asa. Meke tozini sa barikaleqe sari na tinoni Pilisitia. 18 Ke koasa bonina sa rane vina 
zuapa sipu lopu ele puta se Samusoni pa nana lose, si zama la koasa sari na tinoni 
koasa vasileana lavata sana. 

“Nasa sapu boka lomoso hola nia sa zipale? 

Meke nasa sapu ninira hola nia sa laione?” 

Meke olana se Samusoni, “Be lopu vivinei si gamu koasa qua barikaleqe kekenono 
guana ele tavetavete nia gamu sa qua bulumakao mamagota pude lelete, si lopu kaqu 
ele gilania gamu sa inolanana kamahire.” 

19 Meke hinoga mae sa niniranira tanisa Magomagona e Zihova meke va ninira 
ia si asa, meke ene gore la si asa pa Asikeloni, meke la va matei sa vasina sari ka 
tolonavulu puta tie, meke vagi sa sari na dia poko meke valani koari na tie pu tozia 
guguana sa nana zinama. Beto asa si pule nana pa nana vetu, bugoro sisigiti nia sa 
sapu gua ta evaņa. 20 Meke sa tamana sa nana barikaleqe si vala nia sa sa barikaleqe 
koa sa tie pu turu turania se Samusoni pa nana vinarihaba. 

Sa Tinubehe te Samusoni 

1 Ego, sipu ele hola kaiqa rane si ene la hopiki nia Samusoni sa nana barikaleqe pa 
totoso pakepakete huiti. Paleke ponia sa si keke tuna qoti. Meke tozi nia sa sa tamana 
sa barikaleqe, “Hiva la dogoria rau sa qua barikaleqe pa nana lose,” gua. 

Hiva puta turania sa, ba lopu va malumia sa pude nuguru la si asa. 2? Meke zama ia 
sa tamana se Samusoni, “Namu va hinokaria rau sapu etulu pania goi si asa, ke vala 
nia rau koasa mua baere si asa. Ba sa tasina mudina si leleana hola, ke kote boka 
vagia goi si asa, pude na hinobena.” 

3 Meke zama se Samusoni, “Kamahire si namu loke tie boka zutu au koasa tinavete 
sapu kagu tavete la nia rau koari na tinoni Pilisitia.” 4 Tuqe vagi sa si ka neta gogoto 
pokese karukarua koari hopeke totoso. Meke pusi ruruai sa pikutudi meke vekoni 
katukatuana nika sa. 5 Meke tiqe va katuni nika sa si arini, meke va taloa lani sa 
koari na inuma huiti tadi na tinoni Pilisitia. Meke lopu tale sari na huiti saripu ele ta 
paketedi si sului sa, ba sari na huiti saripu korapa toadi koari na inuma. Meke gua 
tugo sari na inuma vaeni na huda olive. 6 Meke sipu nanasa nia rina tinoni Pilisitia 
sapu esei si tavetia sapu gua asa, si gilania rini sapu e Samusoni mo tavetia si asa. 
Sina sa roana, sapu sa tie pa Timina, si vala nia koa ke baere te Samusoni sa nana 
barikaleqe. Gua asa ke la sari na tinoni Pilisitia meke sulu va matea sa barikaleqe 
meke gua tugo sa tamana. 

7 Meke tozini Samusoni si arini, “Koa gua sapu tavete gua asa si gamu koa rau, si 
lopu kaqu betoni gamu rau osolae pahukia rau sa mia gale sapu tavete mae nia gamu 


koa rau.” 8 Meke raza va kalekaleani na va matei sa si sokudi. Beto asa si la koa nana 
koa keke bae patu koasa tabahoara pa Etami si asa. 


Va Kilasi Samusoni sari na Tinoni Pilisitia , , MA 
9 Meke mae varigara pa popoa Ziuda sa geto minate tadi na tinoni Pilisitia, meke 


rapatia rini sa vasileana nomana pa Lehi. 10 Meke nanasi rina tinoni pa Ziuda si 
arini, “Na vegua ke mae rapatani gami tu gamu?” Meke olana si arini, “Mae si gami 
pude pusi vagia se Samusoni, pude mami tavete hobea koasa sapu gua tavetia sa koa 
gami,” gua si arini. 11 Ke topue la pa bae patu koasa tabahoara pa Etami sari ka neta 
tina tinoni pa Ziuda, meke la zama ia rini se Samusoni, “Vegua, lopu gilania tu goi 
sapu sari na tinoni Pilisitia si koimatani gita si gita? Nasa si tavetia goi koa gita?” 
Meke olana se Samusoni, “Arau si tavetia mo koarini sapu gua tavete mae nia rini 
koa rau,” gua si asa. 

12 Meke tozi nia rini, “Sapu mae nia gami tani si pude mae pusi vagigo, pude 
mami vala nigo koa rini si goi,” gua si arini. Meke zama se Samusoni, “Mamu zama 
tokotokoro mae koa rau sapu lopu kagu va mate au gamu si rau,” gua si asa. 

13 “Leana,” gua si arini, “Kote pusigo mo gami meke vala nigo koa rini. Ba lopu 
kagu va matego gami,” gua si arini. Ke pusi nia karua iku vaguradi rini si asa, meke 
turana taloa nia rini koasa bae pa tabahoara si asa. 

14 Meke sipu kamo pa Lehi si asa, si hagala nono mae koasa sari na tinoni 
Pilisitia, meke kukili na irana nia rini si asa. Meke hinoga mae sa niniranira tanisa 
Magomagona e Zihova meke va ninira ia si asa, meke kumata guni mo na lozi ta 

suludi sa sari na iku saripu pusini rini koari na limana. 15 Meke dogoria sa si keke 
susuri ase don'ki; pudiki vagia sa si asa meke seke va mateni sa sari ka keke tina tie 
Pilisitia koasa susuri asa. 16 Meke kera guahe se Samusoni, 

“Koasa susuri ase don'ki si va mateni rau sari ka keke tina tie, 

meke koasa susuri ase don'ki asa si varigarani rau sari na kobi tomate arini.” 

17 Beto asa, si gona pania sa sa susuri asa. Sa pozana sa vasina sapu ta evana sapu 
gua asa si Ramati Lehi. 

18 Meke memeha sisigiti se Samusoni, ke tepa la koe Zihova si asa meke zama, 
“Ele poni nau Goi sa minataqara lavata, meke kamahire si kote memeha mate si rau, 
mamu lopu va malumi sari na tinoni huporodi pa popoa Pilisitia hire pude va kilasau 
kamahire.” 19 Meke va podakia e Tamasa si keke pou pa korapa pepeso pa Lehi, meke 
vura mae sa kolo. Meke napo se Samusoni meke ninira pule si asa. Ke sa bukaha asa 
si ta pozae Hakore, meke korapa koa si asa kamahire pa Lehi. 

20 Meke koimata ni e Samusoni sari na tinoni Izireli koari ka hiokona puta vuaheni 
sipu kopu nia rina tinoni Pilisitia sa popoa. 


16 


La pa Vasileana Lavata pa Qaza se Samusoni 

1 Keke rane si la koasa vasileana lavata tadi na tinoni Pilisitia se Samusoni. Meke 
tutuvia sa vasina si keke maqota, meke koa turania sa pana boni si asa. 2 Gilania 
ri na tie pa Qaza sapu koa nana vasina se Samusoni. Ke la vari likohae nia rini sa 
vasina asa, meke doduruna sa boni sana si pequ aqania rini si asa koasa sasadana 
sa vasileana lavata. Doduruna sa boni si koa golomo na balabala guahe si arini! 
“Mada aqania osolae kamoa vaqavaqasa, mada va matea gana,” gua. 3 Ba kamoa 
mo korapa boni si koa turania sa sa maqota. Beto asa si topue la tuqe vagia sa sa 
sasada barana sa vasileana meke daku sage turaņaeni sari na sasada, dedegere na 
loka, meke doduru pule, meke kokovara paleke lani sa pa seu koasa batuna sa toqere 
sapu tiro gore la pa vasileana lavata pa Heboroni. 


Samusoni meke se Dilaela 

4 Sipu hola sapu gua asa, si hiva hola nia e Samusoni si keke vineki pozana e Dilaela 
sapu koa pa lolomo pa Soreke. 5 Meke topue la koe Dilaela sari ka lima banara pa 
Pilisitia meke zama, “Mamu nanasa sekeseke nia se Samusoni pude tozi nigo sapu na 
vegua meke ninira hola si asa meke vegugua meke kagu boka ninira hola nia gami 
meke va malohoria si asa, meke boka pusia. Kote hopehopeke ponigo gami keke tina 
keke gogoto poata siliva,” gua si arini. 

6 Ke zama la koe Samusoni se Dilaela, “Mu tozi nau ko sapu na sa si va ninira hola 
igo si goi. Be guana hiva va malohorigo ri kaiqa tie pude pusigo, gua. Vegua meke 
kaqu boka tavetia rini sapu gua asa?” 

7 Meke olaņa la ia Samusoni si asa, “Be ka zuapa iku vaquradi saripu lopu ele tava 
popadi si pusi nau rini, si kote malohoro gua tugo rina tie si rau,” gua si asa. 

8 Ke paleke lani rina banara tadi na tinoni Pilisitia koe Dilaela sari ka zuapa iku 
vaquradi toa saripu lopu ele tava popadi, meke pusini sa koe Samusoni si arini. 9 Meke 
kaiga tie si ele va aqa vekoi sa pa keke kali lose, meke velavela si asa, “Samusoni! 
Mae hire sari na tinoni Pilisitia,” gua si asa. Ba guni mo sa na lozi pitipitiana, sapu 
tiqu hitei mo na nika meke kumata sari na iku vaquradi, ke lopu boka gilania tugo 
rini sa niniranira tomena koa sa. 

10 Meke zama la koe Samusoni se Dilaela, “Do guana va evanae nau na tie pekipeki 
mo goi si rau, meke lopu tozi nau goi sa hinokara. Mu tozi nau sapu vegugua meke 
kaqu boka pusigo rina tie si goi,” gua si asa. 

11 Meke zama la koasa si asa, “Be pusi nau iku vaguradi saripu lopu ele tavetaveteni 
rini, si kote malohoro gua tugo rina tie si rau,” gua si asa. 

12 Ke vagi pulei pule Dilaela si kaiga iku vaguradi meke pusia. Meke tige velavela 
si asa, “Samusoni sari na tie Pilisitia si korapa mae hire!” Na tome agadi pa kali lose 
si arini. Ba kumata guni mo na lozi pitipitiana pa limana sa si arini. 

13 Meke zama la koe Samusoni se Dilaela, “Na korapa va evanae nau guana tie 
pekipeki mo goi si rau, meke lopu tozi nau goi sa hinokara. Mu tozi nau sapu vegugua 
meke kaqu boka pusi igo rina tie si goi,” gua. 

Meke zama si asa, “Be ikui goi sari ka zuapa ikikue kaluqu, koa keke pitipitiana 
poko, mamu va nabu nia koa keke pini kalu ninirana, si kote malohoro gua tugo ri 
kaiqa tie si rau,” gua si asa. 

14 Hitehite va putaia Dilaela se Samusoni, vagi sa sari ka zuapa nana pitipitiana kalu, 
meke ikui sa sari na kaluna koa keke pitipitiana poko, meke kukili guahe: “Samusoni! 
Hire sari na tie Pilisitia korapa mae.” Ba vaņunu si asa meke daku rupahi sari na 
kaluna pu ta ilupae koasa pitipitiana poko. 

15 Ke zama la koe Samusoni se Dilaela, “Nake tataru nau goi, gua si goi, ba lopu 
evania goi sapu gua asa. Ka neta totoso si ele vata evana guni nau mo goi na tie 
pekipekiqu meke korapa lopu ele boka tozi nau tugo goi, sapu nasa si va ninira hola 
igo si goi?” gua si asa. 16 Meke lopu makudo nanasa la ia sa doduru rane si asa. 
Ke va duvilia na mabo nia sa sapu gua asa. 17 Ke pa vinabetona si tozi nia mo sa 
koasa barikaleqe sa hinokara. “Seunae gua sipu podo rau si namu lopu hite ta koto 
sa kaluqu. Na tava madiqu koe Tamasa pa hahanana tana Naziraiti si rau. Pana ta 
koto rau si kote taloa sa qua niniranira meke kote malohoro gua tugo ri na tie si rau,” 
gua si asa. 

18 Meke sipu gilania Dilaela sapu tozi nia sa sa hinokara, gua, si garunu la nia sa sa 
inavoso koari na baņara tadi na tinoni Pilisitia, meke zama guahe si asa, “Pule mae 
pule. Na ele tozi nau sa kamahire sa hinokara.” Meke tiqe pule mae si arini. Paleki 
rini sari na poata. 19 Meke va puta ia Dilaela se Samusoni pa pudapudana, meke tige 
tiokia sa si keke tie, meke koto pani sa sari ka zuapa ikikue kaluna Samusoni, meke 
tige boka va malohoria sa si asa, sina lopu koa koasa sa niniranira kamahire. 20 Meke 
tige velavela se Dilaela, “Samusoni! Sari na tinoni Pilisitia si korapa mae hire!” Meke 
vanunu si asa meke balabala, kote ta rupaha mo si asa kekenono gua tugo doduru 
totoso, gua. Ba lopu gilania sa sapu ele taluarae tu koasa se Zihova. 21 Meke mae tuqe 
vagia rina tie Pilisitia si asa meke lobiti rini sari na matana, meke sese la nia rini pa 
Qaza, meke pusi nia seni boronizi, meke va tavetavetia rini pude munamunala huiti 
pude tavete palava sipu koa si asa pa vetu varipusi. 22 Ba pa mudina sipu kotoa rini 
si asa si toqolo pule sari na kaluna. 


Mate se Samusoni 

23 Meke varigara sari doduru banara tadi na tinoni Pilisitia meke tavetia rini sa 
dia vina vukivukihi vinahesi la koasa dia tamasa Daqoni. Zama si arini, “Sa nada 
tamasa si ele va mataqara gita meke ponia koa gita se Samusoni sapu sa nada kana!” 
24 Meke sipu dogoria rina tie si asa, si vahesihesia rini sa dia tamasa, meke zama 
guahe, “Hiera sa tie sapu huaria sa nada popoa, meke soku hola koa gita si ele va 
matei sa. Ba sa nada tamasa si ponia koa gita sa minataqara meke va kilasia gita 
sa nada kana sapu se Samusoni!” gua si arini. 25 Meke sipu qetu va hola si arini, 
si zama si arini, “Mada tiokia se Samusoni pude mae va avavoso na va dodogoro 
gita.” Meke tioko vura nia rini pa vetu varipusi si asa meke vata evanae nia na tie 
va dodogoroana rini si asa, meke va turua rini pa varikorapadi ri karua dedegere 
nomadi. 26 Meke zama ia Samusoni sa koreo sapu turanana sa, “Va tiqu nau sari 
na dedegere nomadi saripu zukana sa doduruna sa zelepade. Hiva turu kalavarae 

koarini si rau,” gua si asa. ?7 Sa vetu lavata si sinia rina tie na barikaleqe. Meke sari 


ka lima banara tadi na tinoni Pilisitia si somana beto. Meke ari ka neta tina tie na 
barikaleqe si koa panaulu pa batu vetu. Korapa dodogoro koari na tinavete saripu 


evani e Samusoni koa rini. 

28 Meke varavara la koe Zihova se Samusoni meke zama, “Kei Banara Zihova. Mu 
tataru nau, mamu balabalau. Mamu va ninira pule au keke totoso pule, pude koasa 
qua tinubehe pule koa rini, si kaqu lipui rau sari karua mataqu saripu ele lobiti pani 
rina tinoni Pilisitia,” gua si asa. 29 Meke tuqe kapae la i sa sari karua dedegere lavata 
saripu turu pa vari korapana sa zelepade. Sari karua dedegere mo hire si tuqe va 
ninira ia sa doduruna sa vetu. Meke nono na tupele varikalini sa sari karua dedegere 
lavata arini. 30 Meke zama guahe si asa, “Mu va mate turanae nau koari na tinoni 
Pilisitia!” Meke podalae nono na tupele vala betoa sa pa nana niniranira sari karua 
dedegere lavata, ke hoqa naqoti na vetu sari ka lima baņara meke sari doduru tinoni 
pule. Meke koasa nana minate si soku hola si va matei sa, hola nia sipu korapa toana 


si asa. 
31 Meke gore la sari na tasina, meke sari doduru turanana, meke paleke vagia si 


asa. Meke la pomunu nia rini pa varikorapadi ri karua vasileana lavata pa Zora meke 
Esitaolo, pa korapa lovuna e Manoa sa tamana. Ka hiokona puta vuaheni si koimatani 
e Samusoni sari na tinoni Izireli. 


17 
Sari na Beku te Maika , , l , 
1 Koanana si keke tie, pozana sa si e Maika, meke koa si asa koari na toqetoqere 


tanisa butubutu Iparemi. 2 Zama si asa, koasa tinana, “Avosia rau zama nia goi, sapu 
keke tie hikoi koa goi, sari ka manege eke gogoto poata siliva, meke leve nia goi sa 
tie hikohiko asa. Hire sari na poata arini. Arau mo vagi si arini.” 

Zama sa tinana, “Mani mana nigo e Zihova si goi tuqu!” gua si asa. 3 Vala puleni 
sa koasa tinana sari na poata, meke zama sa tinana, “Pude lopu ta gorei nia sa tuqu 
koreo sa tinalevei, si maqu va madi lani koe Zihova sari na poata; kaqu taveteni beku 
huda meke poko tamuni siliva. Meke kote vatu pule ni koa goi sari na poata siliva 
sapu ta pokoe koasa beku.” 4 Meke vala pulei sa koasa tinana si arini. Meke vagi sa 
sari ka karua gogoto poata siliva meke valani sa koari na tie tavetavete beku; peqoa 
rini sa huda meke tavete nia beku, meke poko nia siliva. Meke vekoa rini pa vetu te 


Maika. 
5 Se Maika hie, si tagoa keke nana vetu vahesihesiana. Kaiqa beku si taveti sa meke 


na poko hiama hopena. Meke vizatia sa si keke koari na tuna koreo pude nana hiama. 
6 Loketona vina turu banara pa popoa Izireli koasa totoso asa. Doduru tie si tavetia 
mo gua sapu leana pa nana binalabala soti.” 

7 Koasa totoso asa, si koa nana si keke tie vaqura, sapu na tie Livae koasa vasileana 
nomana pa Betilihema pa popoa Ziuda. 8 Meke taluarae si asa pa Betilihema, pude 
hata ia si keke vasina pude koa. Koasa nana inene, si mae koa pa vetu te Maika, 
koari na toqetoqere pa popoa Iparemi si asa. 9 Meke nanasia Maika si asa, “Pavei 
mae guamu si goi?” gua si asa. 

Olaņa si asa, “Arau si keke tie Livae mae guaqu pa Betilihema pa popoa Ziuda. 
Korapa hata ia rau si keke vasina pude koa,” gua si asa. 

10 Zama se Maika, “Mu koa koa rau. Mamu totoli toka nau meke agoi si kaqu na 
qua hiama, meke kaqu ponigo rau ka manege puta poata siliva pa keke vuaheni, 
kaiqa poko, meke gemu ginani tugo.” 11 Meke va egoa sa tie vaqura hie, pude koa 
koe Maika, meke ta evaņae gua mo na tuna koreo si asa. 12 Meke va turua Maika si 
asa, pude nana hiama, meke koa pa vetu tanisa si asa. 13 Zama se Maika, “Kamahire 

si tagoa rau si keke tie Livae pude na gua hiama, meke gilania rau, sapu kagu getu 
nau e Zihova,” gua si asa. 


18 


Maika meke sa Butubutu te Dani 

1 Loke nati banara si koa pa Izireli pa totoso asa. Koari na rane arini, sa butubutu 
te Dani si korapa hata popoa, pude tadirini meke koa ia gua, ura lopu ele vagia rini 
si keke dia popoa soti pude koa ia, koari na butubutu Izireli. 2? Ke vizati ri na tinoni, 
koari doduru tatamana, koasa butubutu te Dani, sari ka lima tie varane. Sari na tie 
hire si topuedi gua koari na vasileana pa Zora meke Esitaolo, meke tozini rini pude 
la piko paki nia sa popoa. Sipu kamoa rini sa popoa toqetoqere pa Iparemi, si la koa 
paki pa vetu te Maika si arini. 3 Sipu koa rini vasina si avoso gilania rini mamalainina 
sa tie Livae vaqura, ke la nanasia rini si asa, “Nasa si tavetia goi tani? Esei turana 
mae nigo tani?” 4 Olaņa si asa, “Ele variva tonoti si gami kara Maika, meke tabarau 
sa koasa tinavete pude nana hiama,” gua. 

5 Meke zama si arini koasa, “Mu tepa ia sa Tamasa be guana boka dogoria gami pa 
mami inene keke popoa pude koa ia,” gua. 

6 Olana sa hiama, “Mamu la pa binule si gamu. Kaqu kopuni gamu e Zihova koasa 
mia inene hie,” gua si asa. 

7 Ke taluarae sari ka lima tie meke la koasa vasileana nomana pa Laisi. La dogoria 
rini gua sa kinokoa tadirini sapu ta kopue va ninira guari na tinoni pa vasileana 
Saedoni. Koa valeana si arini, loke dia vinariperai, na vinari nominomie koari na 
tie; meke lopu ehaka nia rini si keketona. Koa ilolae hola si arini koari na tinoni pa 
Saedoni meke loke dia ginugua koari na votiki tie. 8 Sipu pule la pa Zora meke Esitaolo 
sari ka lima tie, si nanasi ri na turanadia si arini sapu nasa si boka dogoria rini koasa 
dia inene. 9 “Aria,” olana gua si arini. “Mada la raza ia sa popoa pa Laisi. Ele dogoria 
gami sa popoa, meke leana hola si asa. Mada lopu koa hoboro tani meke loketona 
tavetia gita; tuturei la mada vagia sa popoa. 10 Pana la gita vasina, si kote dogoria 
gamu, sapu sari na tie si lopu kaqu va nonoga ia keketona. Sa popoa si nomana hola, 
meke loke tie si kaqu qagania si keketona vasina, meke sa Tamasa si ponini gamu si 
asa.” 

11 Ke taluarae pa Zora meke Esitaolo, sari ka onomo gogoto tie pa butubutu te Dani, 
pude va namanama la pa vinaripera, gua. 12 Ene sage la si arini, meke la varigara pa 
kali lodu rimata pa Kiriati Zearimi pa popoa Ziuda. Gua asa, ke korapa ta pozae na 
vinarigara te Dani sa vasina asa. 13 Meke ene hola nia rini sa vasina asa, meke mae 
pa vetu te Maika, koasa popoa toqetoqere pa Iparemi. 

14 Meke sari ka lima tie pu ele piko nia sa popoa pa vari likohae nia sa vasileana 
Laisi, si zama la koari na turanadia, “Gilania tugo gamu sapu keke koari na vetu hire, 
si koa nana si keke beku huda, sapu ta pokoe siliva? Meke kaiqa beku pule, meke 
na poko hiama hopena, si koadia vasina. Mi balabala ia gamu sapu gua leana pude 
kaqu tavetia gita.” 15 Ke nuquru la si arini pa vetu te Maika, vasina koa sa tie Livae, 
sa tie vaqura, meke nanasia rini, sapu vegua si asa. 16 Ba sari ka onomo gogoto tie 
varipera pa butubutu Dani, saripu korapa kopu meke tanini rini sari na dia tinitona 
varipera, si korapa turu dia pa sasada bara. 17 Nuquru tonoto la pa korapa vetu sari 
ka lima tie piko, meke tanini vagia sa beku huda, sapu poko ia na siliva meke sari 
kaiqa beku pule, meke sa poko hiama hopena. Sa hiama si korapa koa nana tu koari 
ka onomo gogoto tie varipera koasa sasada bara. 

18 Sipu vagi ri na tie pa korapa vetu te Maika sari na tinitona hopedi, si nanasa la 
i sa hiama si arini, “Nasa si tavetia gamu,” gua si asa. 

19 Tozi nia rini si asa, “Mokomoko, lopu zama. Mae luli gami pude na mami hiama 
meke na tamamami si goi. Nasa si leana hola koa goi, pude na hiama tanisa keke 
butubutu pa korapana sa butubutu Izireli, babe tanisa keke tie koasa nana tatamana 
mo?” 20 Oetu hola nia sa hiama sapu gua asa, ke paleki sa sari na tinitona hopedi 
meke luli la koa rini si asa. 

21 Taluarae si arini, meke sari na dia koburu meke sari na dia pinausu kurukuru 
name meke sari doduru dia likakalae, meke ene kekenu la koa rini. 22 Sipu ele ene 
va seu si arini koasa vetu si tioki Maika sari na turanana, pude hadu luli la i, meke 
kamoi rini, meke hiva varipera koari na tinoni pa butubutu Dani, 23 meke kukili la si 
arini koa rini. Linana sari na tie pa butubutu Dani meke nanasa la koe Maika, “Nasa 
si ta evaņa sana? Pude vegua sa minate vinaripera lavata sana?” gua si arini. 

24 Olaņa se Maika, “Pude vegua ke nanasa nia gamu, sapu nasa si gunia gami? Vagia 
gamu sa qua hiama meke sari na tamasa saripu taveti rau meke taloa! Loketona sapu 
koa hola,” gua. 


25 Zama sari na tie pa butubutu Dani koasa, “Padamu goi pude lopu zama pule nia 
si keketoņa, na kote va bugori goi sari na tie hire meke raza gamu. Meke kote mate 
beto si gamu doduru, agoi meke sa mua tatamana.” 26 Meke sari na tie pa Dani si ene 
hola la tu. Gilania Maika sapu lopu ninira holani sa si arini, ke kekere meke pule la 
pa nana vetu si asa. 

27-28 Pa mudina sipu vagia ri na tinoni Dani sa hiama, meke sari doduru tinitona na 
beku saripu taveti Maika, si la raza ia rini si pa Laisi. Sa vasileana nomana sapu loke 
nana kana meke sari na tinoni si koa valeana koa sa pezara pa Betirehobi. Va mate 
betoi rini sari na tie pu koa vasina meke sulua rini sa vasileana nomana. Ba loke tie 
si koa pude harupi si arini, ura sa popoa Laisi si ilolae va seu koasa popoa Saedoni, 
meke loke dia ginugua hokara koari na votiki tie, meke kuri pulea ri na tinoni Dani 
sa vasileana nomana, meke koa koasa vasileana nomana si arini. 29 Meke hobea rini 
sa pozapoza Laisi, meke poza luli nia koe Dani, sa tamadia pukerane, sapu sa tuna e 
Zekopi. 30 Va turua ri na tinoni pa Dani sa beku pude vahesia, meke se Zonatani sa 
tuna Qesomu, sapu sa tuna sa tuna koreo e Mosese, si na dia hiama sapu tavetavete 
tokani sari na tinoni pa Dani. Sari nana sinage, si taveti sari na dia tinavete hiama 
koa rini, osolae ta raovo taloa pa seu sari na tinoni. 31 Sipu koa pa Saelo sa Ipi Hopena 
te Tamasa“, sari na tinoni pa Dani si vahesi sari na beku te Maika. 

Sa Tie Livae meke sa Nana Barikaleqe Nabulu 

1 Koari na rane la hiroi, sipu lopu ele tagoa Izireli si keke nati banara, si koa nana si 
keke tie Livae pa hiqohiqo koasa popoa toqetoqere pa popoa tanisa butubutu Iparemi. 
Vagia sa tie hie si keke vineki pa Betilihema, pa popoa Ziuda, pude nana barikaleqe 
nabulu, gua. 2 Ba luara pania sa barikaleqe si asa meke pule la nana pa vetu tanisa 
tamana pa Betilihema, meke la koa ka made sidarana vasina si asa. 3 Meke luli mudi 
la ia sa nana palabatu si asa, pude tepa ososo nia, pude va pule maea koasa, gua. Sa 
nana nabulu meke karua don'ki si turani sa, meke la kamo pa vetu tanisa tamana sa 
vineki. Turania sa vineki sa tie Livae meke va tukania sa koasa vetu tanisa tamana. 
Sipu dogoria sa tamana si asa, si va kamo qetuqetua sa si asa. 4 Ososo nia sa tamana 
sa barikaleqe nabulu pude koa paki. Ke koa ka neta rane si asa. Koa, henahena, 
na napo koasa bonina asa vasina, sari kara tamaloana. 5 Koasa munumunu rane 
vina made, si vanunu munumunu vaqavaqasa si arini, pude va namanama taloa. Ba 
zama sa tamana sa barikaleqe nabulu koasa tie Livae, “Henahena kekenu paki, pude 
ninira, beto hoi mamu tiqe taloa,” gua si asa. 

6 Ke habotu sari karua tie meke hena na napo varigara. Beto asa, si zama sa tamana 
sa barikaleqe nabulu, “Leana, puta paki kohite boni, mamu magogoso valeana,” gua 


si asa. 
7 Ba turu sa tie Livae pude topue gua, ba zama ososo nia sa tamana sa barikaleqe 


nabulu si asa, pude koa paki, gua, ke keke boni pule si koa ia sa vasina. 8 Koasa 
rane vina lima, pana munumunu hokara, si podalae taluarae gua, si zama sa tamana 
sa barikaleqe nabulu, “Aqa mamu henahena paki, mamu tiqe topue kohite.” Ke 
henahena paki sari karua tie. 

9 Meke sipu hiva topue pule gua, sa tie Livae, meke sa nana barikaleqe nabulu, 
meke sa nabulu gua, si zama sa tamana sa vineki, “Dotu, ele tata boni sa popoa, 
leana pude koa mo si gamu tani koasa boni hie, mamu magogoso valeana. Vanunu 
munumunu hokara vugo, mamu topue la pa mia popoa,” gua si asa. 

10-11 Ba sa tie Livae si korona puta pule vasina. Ke podalae ene si asa, meke sa nana 
barikalege nabulu, sa nana nabulu, meke sari karua don'ki saripu hake varikali rina 
vovoina likakalae. Na ele veluvelu sa popoa meke tata kamoa rini si pa Zebusi sapu 
pa Zerusalema, meke zama la koasa palabatu sa nana nabulu, “Tata boni sa popoa, 
mada noso paki tani, koasa vasileana lavata pa Zebusi,” gua si asa. 

12-13 Ba zama sa nana palabatu, “Lokari, lopu kaqu noso koasa vasileana lavata 
tani si gita; ura lopu na tie Izireli sari na tie tani. Kaqu ene hola si gita, meke ene 
va seu hite la, mada la puta pa vasileana Qibea babe Rama,” gua si asa. 14 Ke ene 
hola nia rini si pa Zebusi meke ene la, meke sipu kamo rini pa Qibea, koasa kali 
popoa sapu tagoa sa butubutu te Benisimane, si lodu sa rimata. 15 Meke luaria rini 
sa sirana, meke nuguru la koasa vasileana pude koa vasina pana boni. La si arini pa 
keke vasina varivarigarana tadi doduru tie, pa korapana sa vasileana meke habotu, 
þa loke tie turana lani pa dia vetu si arini pude puta. 

16 Sipu korapa koa vasina si arini, si ene tata la si keke barogoso sapu beto 
tavetavetena pa inuma koasa rane asa. Na koari na toqetoqere pa popoa Iparemi sa 
nana popoa, ba kamahire, si pa Qibea si koa si asa. Ba sa popoa asa si tanisa butubutu 
Benisimane. 17 Gilania sa barogoso sapu na tie maedi si arini koasa vasileana lavata, 
ke nanasi sa si arini, “Pavei mae gua mia si gamu? Meke pavei la mia gua?” gua si 


sa. 

18 Olana sa tie Livae, “Na ene mae gua mami pa Betilihema pa popoa Ziuda, meke 
korapa pule la pa mami popoa, sapu seu la gua koari na toqetoqere pa popoa Iparemi, 
meke hiva ene paki la si gami pa Ipi Hopena te Zihova, ba loke tie mae va kamo gami 
pa dia vetu. 19 Koadia hire gedi ginani sari na mami don'ki, meke na bereti na vaeni 
tamigami kasa; arau, sa qua nabulu, meke sa qua barikaleqe nabulu. Loketona si 
qagania gami,” gua sa tie Livae. 

20 Zama sa barogoso, “Mae pa qua vetu! Maqu kopuni gamu. Lopu leana pude koa 
pa vasina hie si gamu pana boni.” 21 Ke turana lani sa pa nana vetu si arini meke 
poni sa sari na don'ki, meke dalo va via i rini sari na nenedi meke henahena meke 
napo si arini. 

22 Meke sipu korapa koa valeana dia, si hinoqa mae gedi koasa vasileana lavata sana 
sari na tie kaleadi, meke mae vari likohae nia rini sa vetu. Sekea rini sa sasadana 
sa vetu meke kukili la ia rini sa barogoso sapu ari nana vetu, “Va vura mae ia sa tie, 
sapu mae koa goi pa mua vetu. Hiva eko turania gami si asa,” gua si arini.” 

23 Ba ene vura la pa sada sa barogoso, meke zama la koa rini, “Lokari, gamu kasa na 
qua baere! Lopu tavete va kaleana; na lopu leana sapu gua asa! Na tie maena pa qua 
vetu si asa. 24 Dotu, hie sa nana barikaleqe nabulu meke sa tuqu vineki vaqurana. 
Magu turana vura maeni kamahire, mamu vagi, mamu tavetia gua sapu hivani gamu. 
Ba lopu tavete va kaleana gua asa koasa tie hie!” gua si asa. 25 Ba korodia avosia ri 

na tie si asa. Ke vagi vura la nia pule sa tie Livae sa nana barikalege nabulu koa rini. 


Voriti ososo nia rini meke tavete va kaleania rini doduruna sa boni osolae kamoa 
munumunu, meke tige vata rupahia rini si asa. 


26 Pana munumunu vagavagasa si ene pule mae pa sasadana sa vetu tanisa 
barogoso sa barikalege, vasina koa sa nana palabatu, meke hoga eko vasina si asa. 
Koa mo osolae rane sa popoa. 27 Vanunu munumunu sa nana palabatu meke sipu 
tukelia sa sa sasada pude vura nana gua, si dogoria sa sa nana barikalege nabulu, 
korapa eko nana pa kenuna sa vetu, meke nadoro kamo la gua pa sasada sari limana. 
28 Zama la ia sa si asa, “Tekulu mada taloa” gua si asa. Ba lopu kulu si asa, sina ele 
mate. Ke ovulu vagia sa sa tinina, meke va hake pilivaratia sa pa mudina sa don'ki 
meke podalae ene la pa nana vetu. 29 Sipu kamo si asa, meke la pa vetu, si la vagia sa 
si keke magu, meke magua sa sa tinina sa barikaleqe nabulu. Ka manege rua kukuru 
tinina si magu vagi sa, meke garunu lani, hopeke eke, koari ka manege rua butubutu 
Izireli.” 30 Sipu dogori ri doduru sapu gua asa, si zama si arini, “Namu lopu ele avoso 
nia gami si keke tinitoņa sapu gua sana! Namu lopu ele ta evana si keketona gua 
asa seunae gua taluarae pa popoa Izipi sari na tinoni Izireli! Kaqu tavetia gita si 
keketona! Nasa beka?” gua si arini. 

Va Namanama sari na Tinoni Izireli pude Varipera 

1 Sari doduru tinoni pa popoa Izireli, podalae koasa butubutu Dani pa kalina la tata 
koasa toqere Hemoni meke kamo la gua pa Biasiba, meke gua tugo pa kali la gua pa 
Izipi meke kamo tugo pa popoa Qileadi pa kali gasa rimata, si olania sa vina ria. La 
varigara si arini pa keke hiniva, pa kenuna e Zihova pa Mizipa. 2 Sari na koimata 
tadi doduru butubutu Izireli si koa koasa vinarigara tadi na tinoni te Tamasa, meke 
sa ninaedi rini si ari ka made gogoto tina tie varipera pu tanini dia magu varipera. 
3 Avoso nia ri na tinoni pa Benisimane, sapu doduru pule ri na tinoni Izireli, si ele 
mae varigara pa Mizipa, gua. 

Nanasa sari na tie Izireli, tozini gami, “Vegua meke ta evana sa ginugua kaleana 
hie?” 4 Olana sa tie Livae sapu tava mate nana barikaleqe nabulu, “La pa Qibea si 
rau, meke sa qua barikaleqe nabulu, koasa kali popoa tadi na tinoni pa butubutu 
Benisimane, pude koa paki pana boni gua. 5 Sari na tie Qibea si vura mae, meke 
vari likohae nia sa vetu vasina koa ia gami. Na hiva mae va mateau rini, ba raza 
ososo nia mo rini sa qua barikaleqe nabulu, meke va matea. 6 Meke vagia rau sa 
tinina meke magumagua, meke ka manege rua kukuru tinina si magu vagi rau meke 
hopeke kekeke, si garunu la nia rau koari hopeke butubutu Izireli. Ura sari na tinoni 
hire si evania sa kinaleana sapu lopu leana koa gita. 7 Gita doduru pa popoa hie, si 
na tie Izireli beto. Na sa si kaqu tavetia gita koasa ginugua hie?” 

8 Meke gasa turu sari doduru meke zama, “Be pavei koa sa tie, pa ipi ba be pa vetu, 
namu loke tie koa gita si kaqu pule la pa nana popoa soti. 9 Guahe si kaqu tavetia gita: 
Kaqu variva mudumudukeda nia gita pude vizata poni gita kaiqa tie, pude la varipera 
pa Qibea. 10 Ka manege puta tie koari ka keke gogoto tie, meke ka keke gogoto tie, 
koari ka keke tina tie, meke keke tina tie koari ka manege puta tina tie, koari doduru 
butubutu Izireli, si kaqu vagi gita, pude poni ginani sari doduru tie varipera, meke 
sari doduru pu koa hola si kaqu la varipera meke kaqu va kilasia si pa Qibea, koasa 
dia tinavete kaleana sapu tavetia rini pa popoa Izireli,” gua si arini. 11 Ke varigara 
sari doduru tie Izireli pa keke hiniva pude rapatia sa vasileana nomana. 

12 Ke garunu la zinama pa doduruna sa popoa tanisa butubutu Benisimane, sari na 
butubutu Izireli meke zama guahe: “Nasa sa kinaleana hie sapu ta tavete pa korapa 


* 19:29 1 Samuela 11:7 


Zazi 20:13 353 Zazi 20:33 


mia gamu? 13 Ego, mi va maei koa gami sari na tie kaleadi pa popoa Oibea sara, pude 
mami va matei gedi, meke va murimuri pania sa kinaleana pa popoa Izireli,” gua. 
Ba sari na tinoni pa popoa Benisimane si lopu hite avosi sari kaiqa pule tie Izireli. 
14 Sari na tinoni koari doduru vasileana pa popoa Benisimane, si mae pa Qibea, pude 
varipera koari na tie Izireli. 15-16 Koasa rane tugo sana, si varigarani rini, sari ka 
hiokona onomo tina tie varipera koari na dia vasileana. Gua tugo sari na tie soti 
pa popoa Qibea, si varigara ni ka zuapa gogoto tie gedegede ta vizatadi, saripu hoke 
gotogoto pa gona kurukuru paqala, meke keke kalu mo pa batu tie ba namu lopu kaqu 
hite sea nia rini. 17 Ba lopu ta nae somanae koari na tie Izireli sari pa Benisimane. 
Mae varigara si ka made gogoto tie Izireli bokabokadi pa vinaripera. 


Sa Vinaripera koari pa Izireli meke Benisimane 

18 Topue la koasa vasina vahesihesiana pa Betolo sari na tinoni Izireli, meke nanasia 
rini sa Tamasa vasina, “Na butubutu savana, si kaqu varipera kekenu la koari na 
tinoni Benisimane?” gua si arini. 

Meke olana se Zihova, “Butubutu Ziuda,” gua si Asa. 

19 Ke pa koivugona si topue la meke va turu ipi tata koasa vasileana pa Qibea 
sari na tinoni Izireli, 20 meke la si arini pude varipera koari na tie varipera tadi pa 
Benisimane, meke la turu si arini pa kenuna sa vasileana lavata. 21 Vura mae koasa 
vasileana lavata, sari na tie varipera tadi pa popoa Benisimane. Koasa rane sana, si 
ka hiokona rua tina tie varipera Izireli, si va matei ri na tie varipera tadi pa popoa 


Benisimane. , o. , SO . 
22-23 Meke la pa vasina vahesihesiana sari na tinoni Izireli, meke kabo alili la pa 


kenuna e Zihova, osolae veluvelu sa popoa. Nanasia rini se Zihova, “Kaqu pule la 
varipera si gami koari na tasimami, sapu sari na tinoni pa popoa Benisimane?” 

Olana se Zihova, “Uve,” gua si Asa. 

Ta sovutu va ninira pule sari na tie varipera tadi na tinoni Izireli, ke pule la tugo 
koasa vasina asa, sari na dia tie varipera. 24 Vina rua totoso, si la varipera pule, koa sa 
qeto minate tadi na tinoni Benisimane si arini. 25 Koasa vina rua totoso asa, si vura 
mae sari na tinoni Benisimane pa popoa Qibea, meke pa totoso asa, si ka manege 
vesu tina tie varipera bokabokadi tadi pa popoa Izireli, si va matei rini. 26 Meke la 
kabo alili pa Betolo sari doduru tinoni Izireli. La habotu si arini vasina pa kenuna 
e Zihova, meke lopu henahena, osolae kamoa veluvelu. La va vukivukihi va uququ 
pa keke hiniva pa kenuna e Zihova si arini. 27-28 Koanana tugo vasina pa Betolo, sa 
Bokese Vinariva Egoi te Tamasa koari na rane arini, meke se Pinehasi, sa tuna koreo e 
Eleaza, sapu sa tuna sa tuna e Eroni, si kopu nia si asa. Nanasia ri na tinoni se Zihova, 
“Kaqu pule la varipera si gami koari na tasimami pa popoa Benisimane, babe veko 
pania mo gami?” gua si arini. 

Olana se Zihova, “Mi la varipera. Vugo si kaqu va kilasi gamu si arini,” gua si Asa. 

29 Ke tomei ri na tinoni Izireli, sari kaiqa tie varipera, pa vari likohaena sa vasileana 
Qibea. 30 Koasa vina neta rane tugo asa, si la varipera si arini koa sa qeto minate tadi 
na tinoni Benisimane, meke la turu tugo vasina sari na dia tie varane pude varipera, 
pa kenuna sa popoa Qibea gua tugo tatasana. 3! Sari na tinoni pa popoa Benisimane 
si vura mae varipera, meke vura va ilolae si arini koasa vasileana lavata, gua tugo 
tatasana, podalae va matei rini si kaiqa tinoni Izireli koasa pezarana meke koasa 
sirana la gua pa Betolo, meke pa sirana la gua pa Qibea. Ari ka tolonavulu puta 
tinoni Izireli si va matei rini. 32 Zama sari na tinoni Benisimane, “Korapa va kilasi 
gita si arini, gua tugo tatasana,” gua si arini. Ba sari na tinoni Izireli si ele variva 
tonoti, pude togolo pule, meke turana va seu lani koari na siraņa, koasa vasileana 
lavata si arini. 33 Ke sipu togolo pule sari na tie varipera tadi na tinoni Izireli, meke 
la vari kamoi pa Beolo Tama, si hinoqa vura mae koari na dia vasina tometomeana 


Zazi 20:34 354 Zazi 21:3 


pa korapa patupatu, koasa popoa pa vari likohaena sa vasileana lavata sari na tie 
Izireli. 34 Ka manege puta tina tie bokabokadi meke ta vizatadi koari doduru popoa 
Izireli, si varipera pa Qibea, meke ninira sa vinaripera. Lopu va gilagila ia rina tinoni 
Benisimane sapu tata hokara tava kilasa si arini. 35 Va kilasi e Zihova koari na tinoni 
Izireli sari na tie varipera tadi na tinoni Benisimane. Ka hiokona lima tina keke 
gogoto tie varipera tadi na tinoni Benisimane, si va matei ri na tinoni Izireli koasa 
rane sana, 36 meke tiqe gilania ri na tinoni Benisimane sapu ele tava kilasa si arini. 


Minataqara tadi na Tinoni Izireli 

Ele togolo sa nati puku tie varipera tadi na tinoni Izireli koari na tinoni Benisimane, 
sina ranei rini sari na tie varipera saripu tome vekoi rini pa vari likohaena sa popoa 
Qibea. 37 Sari na tie arini si tuturei haqala la pa popoa Qibea, meke paqaha la si arini 
pa doduruna sa vasileana lavata, meke va mate betoi, rini sari doduru tie vasina. 
38 Sa nati puku tie varipera tadi pa Izireli meke sari na tie pu tome vari likohae, si ele 
variva tonoto nia si keke vina gilagila. Pana dogoria rini sapu sage sa tunaha nika 
koasa vasileana nomana, sapu sage la pa galegalearane, 39 sa nati puku tie varipera 
tadi pa Izireli si kaqu kekere pule mae. Pa totoso asa, si ele va matei tu ri na tinoni 
Benisimane sari ka tolonavulu puta tinoni Izireli. Balabala pa bulodia si arini sapu, 
“Ele va kilasi gami si arini, gua tugo tatasana,” gua si arini. 40 Meke sipu vura mae 
sa vina gilagila, sa tunaha nika, si podalae taluarae sage koasa vasileana nomana si 
arini. Linana pule pa mudidia sari na tinoni Benisimane, meke magasa sapu dogoria 
rini sa doduruna sa vasileana lavata si sagea na hurunu nika. 41 Sari na tinoni Izireli 
si kekere pule, meke sari na tinoni Benisimane si matagutu na tarazuzu sina gilania 
rini sapu ele tava kilasa si arini. 42 Govete ni rini sari na tinoni Izireli, meke haqala 
tonoto la pa qega ivuluna. Ba lopu boka govete taloa si arini, sina ele ta qora pa vari 
korapana sa nati puku tinoni varipera, meke sari na tie pu vura mae koasa vasileana 
lavata si arini meke tava mate beto si arini. 43 Koa pa vari likohaedia rini sari na dia 
kana, meke zukuru nono lani rini pa kali gasa rimata pa popoa Qibea, meke va mate 
tokeli rini, totoso govete si arini. 44 Ka manege vesu tina tie varane tadi na tinoni pa 
popoa Benisimane si va matei rini. 45 Ari kaiqa pule si kekere, meke govete tonoto la 
pa korapa qega ivuluna, kamo la gua pa keke vasina pozana Patu Rimoni. Ka lima tina 
si va matei rini koari na sirana meke ari kaiqa pule si hadu nono lani rini pa Qidomu, 
meke karua tina si va matei rini vasina. 46 Sa vinarigaraedi ri doduru tie varipera 
bokabokadi hola, tadi na tinoni pa butubutu Benisimane, saripu va matei rini koasa 
rane sana si ari ka hiokona lima tina. 47 Ba ari ka onomo gogoto si boka govete la 
gua pa qega ivuluna koasa Patu Rimoni, meke koa vasina ka made sidara. 48 Meke 
kekere pule sari na tinoni Izireli, meke la va mate betoi rini sari na tinoni koari na 
vasileana tadi pa Benisimane: tie, na barikaleqe, na koburu, meke na kurukuru, na 
gua. Sulu betoi rini sari doduru vasileana nomadi. 


21 


Barikaleqe tadi na Butubutu Benisimane 

1 Sipu varigara pa Mizipa sari na tinoni Izireli, si tavetia rini si keke vina tatara 
nabuna koe Zihova: “Namu loke tie koa gita si kaqu va malumia sa tuna vineki, 
pude haba la koari na tie Benisimane,” gua si arini. 2 La varigara pa Betolo sari na 
tinoni Izireli pa kenuna sa Tamasa vasina, osolae kamoa veluvelu kabo alili va ululae 
sisigiti si arini. 3 “Ke Zihova, Tamasa pa Izireli, na vegua ke ta evana sapu guahe? Na 
vegua ke tata murimuri taloa, sa butubutu Benisimane, koasa butubutu Izireli?” gua 
si arini. 

4 Pana munumununa sa koivugona, si tekulu sage sari na tinoni meke kuria rini si 
keke hope vasina. Meke va vukivukihi lani sari na vina vukivukihi va ugugu meke 
sari na vina vukivukihi binaere vasina. 3 Nanasa si arini “Vegua, koa nana tugo si keke 
puku tie koasa doduruna sa butubutu Izireli, sapu lopu somana varigara pa kenuna 
e Zihova pa Mizipa?” gua si arini. Tavetia rini si keke vina tatara nabuna sapu zama 
guahe: Asa sapu lopu somana la pa Mizipa si kaqu tava mate, gua. $ Talotana sisigiti 
ni ri na tinoni Izireli sari na tie Benisimane tasidia meke zama, “Pa rane ninoroi si 
paqaha taloa si keke butubutu Izireli,” gua si arini. 7 “Nasa si kaqu tavetia gita, pude 
poni barikaleqe sari na tie Benisimane koa holadi? Na ele tavetia gita, si keke vina 
tatara nabuna koe Zihova sapu lopu kaqu poni nia gita koa rini, si keke rina tuda 
vineki,” gua. 


8 Totoso nanasa hata nia rini sapu esei koari na butubutu Izireli sapu lopu somana 
pa vinarigara koasa butubutu Izireli pa Mizipa, gua, si hata vura nia rini sapu loke tie 
pa Zabesi pa popoa Qileadi si somana la. 9 Koasa totoso pu titioko pozapoza tadi na tie 
varipera, si loke tie mae guadi pa Zabesi si olaņa. 10 Ke ta garunu koasa vinarigara, 
sari ka manege rua tina dia tie varane, meke zamai rini, “La mamu va mate betoi sari 
doduru tie pa Zabesi, sari na barikaleqe na koburu tugo. 11 Mi va matei sari doduru 
tie, gua tugo sari na barikaleqe saripu ele koa turana loadia, ba lopu sari na vineki 
vaqura.” 12 Meke ari ka made gogoto vineki vaqura si ta vagi, koari na tinoni pa 
Zabesi, ke turana maeni rini koasa vinarigara pa Saelo koasa popoa Kenani si arini. 


13 Garunu la zinama sari na tie Izireli koari na tinoni Benisimane pa Patu Rimoni, 
pude va betoa sa vinari kanai, gua. 14 Ke pule mae sari na tinoni Benisimane, meke 
vala i rina tinoni Izireli koarini sari na vineki Zabesi saripu lopu tava mate. Ba lopu 
pada si arini koa rini. 15 Talotana holani ri na tie Izireli sari na tie Benisimane, 
sina vata evanae nia Zihova keke popoa ivuluna pa korapadi rina butubutu Izireli. 
16 Zama sari na koimata tanisa vinarigara, “Sa butubutu Benisimane si loketona nana 
barikalege. Nasa si kaqu tavetia gita, pude poni barikalege sarini pu koa hola? 
17 Lopu kagu tava murimuri palae si keke koari ka manege rua butubutu tie Izireli. 
Kagu hata ia gita sa sirana pude podo tudia sari na tie pa butubutu Benisimane, 18 ba 
lopu kagu tava malumu koa gita pude habai rina tuda vineki sarini, ura ele va tatara 
va nabu nia gita sa tinalevei koasa tie sapu va malumia sa tie Benisimane pude haba 
ia si keke koari na tuda vineki,” gua si arini. 


19 Ego, balabala ia rini, “Tata kamo si keke inevana vinarigara te Zihova pa Saelo, 
sapu hoke ta tavete koari hopeke vuaheni pa Saelo,” gua si arini. Be guana koa pa 
popoa Betolo meke tia la pa kali gasa rimata, Saelo si koa pa kali gede, meke na 
inevana si pa kali gasa rimata koasa sirana sapu taluarae pa Betolo meke gore la 
pa Sekemi sipu lopu ele kamo pa Lebona. 20 Zamai rini sari na tie Benisimane, “La 
mamu tome koari na inuma vaeni, 21 mamu kopu. Pana vura mae pekapeka sari na 
vineki Saelo koasa inevaņa, si kaqu vura mae si gamu koari na inuma vaeni. Hopeke 
gamu doduru, si kaqu la saputu vagi vineki pude na mia barikaleqe; mamu turaņa 
lani koasa mia kali popoa pa Benisimane. 2? Be mae zama koa gamu sari na tamadia 
babe tasidia koreo si mamu tozini, ‘Va malumu gami pude habai si arini, ura lopu 
vagi gami koa gamu pa vinaripera pude habai. Meke koa gua, sapu lopu gamu ponini 
gami si arini, si lopu sekea gamu sa mia vina tatara,’ kote gua si gamu,” gua si arini. 


23 Tavetia tugo ri na tie Benisimane sapu gua asa. Hopeke vizati rini sari na dia 
barikalege koari na vineki saripu pekapeka pa Saelo meke turana taloani. Pule la si 
arini koari na dia kali popoa soti, meke kuri pulei sari na dia vasileana nomadi meke 
koa vasina. ?4 Pa mudina sa vinaripera meke sa vinarigara pa Betolo si pule la sari 
na tie Izireli koari hopeke dia butubutu soti, na tatamana, meke koari dia tinago soti. 

25 Loke nati banara si pa popoa Izireli koasa totoso asa. Doduru tie si hopeke tavetia 
mo gua sapu leana pa nana binalabala soti.” 

SA BUKA TE 
RUTI 
Sa Vinabakala 


Hie sa vivinei leleana koasa guguana e Ruti. Ruti si koa si asa pa totoso tasuna koari 
na tie varipitui pa Izireli. Se Ruti sapu sa barikalege Moabi si varihaba koa keke tie 
Izireli. Totoso mate sa loana, si koa soto sisigiti se Ruti koasa tinana sa loana, meke 
ponia sa sa nana vina lavata lohina koa sa Tamasa tadi pa Izireli. 

Lala si varihaba pule koa ke tie pa butubutu tugo tanisa loana kekenu si asa. Pa 
hahanana tadi na tie Izireli, sa tie pu haba ia sa naboko barikalege si ta pozae na tie 
kopu tanisa. Sa tinavete tanisa tie kopu si pude ponia sa tie matena si keke koreo pa 
tutina sa. Meke koasa vinarihaba te Ruti, si ta evanae na tinana nomana e Devita 
sapu sa banara nomana tadi na tie Izireli si asa. 

Sari na vivinei koasa buka tadi na tie varipitui pa Izireli, si tozia sa tinasuna sapu 
raza koari na tie totoso luaria rini sa Tamasa. Sa buka te Ruti si tozia sa minana pu 
vagia rina tie karovodi pu lulia sa Tamasa tadi pa Izireli, meke ta evanae na kukuruna 
sa butubutu ranerane te Tamasa si arini. 

Sari na Nati Pinagapagahana sa Buka 
Pule la pa Betilihema se Naomi, turania sa se Ruti. Hinia 1:1-22 


Tutuvia Ruti se Boazi. Hinia 2:1 kamo hinia 3:18 
Haba ia Boazi se Ruti. Hinia 4:1-22 


Elimeleki meke sari Nana Tamatina si Rizu La pa Moabi 

1 Pa korapana sa totoso sipu koa tuturana sari na tie varipitui koari na butubutu 
Izireli, si ta evana si keke sone. Ke keke tie Betilihema koasa pinagaha popoa tanisa 
butubutu Ziuda, si turania sa sa nana barikalege meke sari karu tuna koreo, meke 
la koa paki si arini pa popoa Moabi. 25 Sa pozana sa tie asa si e Elimeleki, sa nana 
barikalege si e Naomi, meke sari karu tudia si ari Maloni e Silione. Arini si mae pa 
tutina e Eparata pa butubutu Ziuda pa Betilihema. 

Totoso koa si arini pa Moabi, si mate se Elimeleki, ke koa eke turani mo e Naomi 
sari karua tuna koreo, pu habai ri karua vineki Moabi, ari Opa e Ruti. Sipu ele koa 
vasina si arini padana ka manege puta vuaheni, si mate sari Maloni e Silione, ke koa 
eke mo telena se Naomi. Loke loana, meke loke tuna tugo pude koa turania. 

6 Totoso korapa koa pa Moabi se Naomi, si avoso nia sa sapu manani e Zihova sari 
Nana tie Izireli, ke va masuri Sa sari na dia inuma. Gua asa, ke va qaqiri si asa pude 
taluarae pa Moabi, meke karua roana barikaleqe, gua. 7 Podalae topue keke gua sari 
kasa, pude ene pule la pa Ziuda, gua. 8 Ba pa korapana sa dia inene la, si zamai 
Naomi sari karua roana barikaleqe: “Mi pule la pa mia popoa soti si gamu karua. 
Mamu la koa turani sari na tinamia. Mani toka valeanani gamu sa Banara, gua sapu 
toka valeana nau gamu kara si rau meke sari kasa pu ele mate. 9 Mani va boka gamu 
e Zihova si gamu kara pude varihaba pule, meke ari mia vetu soti pude koa,” gua 
si asa. Beto asa si ahoi sa sari karua meke tiqe zama luluari sa. Ba podalae kabo 
sari kara, 10 meke zama la koe Naomi: “Lokari! Gami kara si hiva luli mami tugo 
koa goi pude la koa somanae koari na mua butubutu,” gua sari karua. 11 Ba olana se 
Naomi, “Karua tuqu, leana hola si pude pule mo si gamu kara. Na vegua ke hiva luli 
au gamu kara si rau? Namu lopu kaqu boka podo pule koreo si rau pude poni gamu, 
meke haba pulei gamu kara. 12 Ke mi pule la pa mia popoa soti. Ele kaleqe si rau, ke 
lopu kaqu boka varihaba pule. Be guana boka varihaba pule si rau kamahire, meke 
podo pule tuqu koreo, 13 si vegua, kote boka aqa va nono si gamu kara osolae noma 

si arini? Karua tugu, tasuna hola sapu gua asa. Kaleana hola sa tinasuna hie koa rau 
hola nia koa gamu kara, sina ele bugoro nau e Zihova si rau,” gua se Naomi. 

14 Ba podalae kabo pule tugo sari karua. Beto asa si ahoa Opa se Naomi sa roana 
meke tige zama luluaria sa, meke pule nana; ba se Ruti si tuge va nabu koe Naomi. 
15 Ke zama ia Naomi si asa, “Ruti, sa ivamu si ele pule la nana koari nana butubutu 
soti, meke koasa nana tamasa. Mu luli pule la koasa,” gua si asa. 

16 Ba olana se Ruti, “Mu lopu hitu pule nau, ba magu koa turanigo. Ura vasina la 
goi si magu la, vasina koa goi si magu koa. Sa mua butubutu si kagu na gua butubutu, 
meke sa mua Tamasa si kagu na gua Tamasa tugo. 17 Vasina mate goi si magu mate 
tugo, meke kaqu ta pomunae tugo vasina si rau. Sa vina kilasa kaleana hola te Zihova 
si mani kamo koa rau, be lopu na minate tu si varipaqahani gita,” gua si asa. 

18 Sipu gilania e Naomi sapu nabu valeana sa hiniva te Ruti pude luli koasa, si lopu 


kulu mo si asa. , . 
19 Ke ene hola la sari kara osolae kamo pa Betilihema. Meke sipu korapa nuguru 


rini pa vasileana, si vevehe sisigiti sari doduru tinoni, meke zama sari na barikaleqe, 
“Kara, e Naomi hinokara si isa?” 

20 Meke olana se Naomi, “Lopu poza nau ‘Naomi’, sapu sa tie getugetu, ba mi poza 
nau ‘Mara’ sapu sa tie talotanana sisigiti, sina ele va tasuna au Tamasa pu tagodi 
sari doduru niniranira si rau. 2t Totoso taluarae rau tani, si lopu ehaka nia rau si 
keketona, ba kamahire si malamalanagu meke turana pule nau e Zihova. Na vegua 
ke poza nau tie getugetu gamu? Ura se Zihova sapu tagodi sari doduru niniranira si 
va kilasau, meke vatasuna au,” gua si asa. 22 Gua tugo asa sa pinule taluarae mae te 
Naomi pa Moabi, turania sa se Ruti sa barikaleqe Moabi sapu sa nana roroto. Kamo 
pa Betilihema sari kara pa pinodalaena sa totoso pakepakete tana bale. 


2 


Tavetavete se Ruti pa Inuma te Boazi 

1 Koanana si keke turanana e Naomi, pozana e Boazi. Keke tie tagotagona si asa 
meke bokabokana pa zinama na binalabala. Keke tie pa butubutu tanisa palabatu te 
Naomi si asa, sapu se Elimeleki. 2 Meke zama la koe Naomi se Ruti, “Va malumau, 
maqu la pa inuma pude la pudiki kiko bale pu va hoqa hola i rina tie pakepakete. 
Kote la hata ia rau si keke tie sapu boka va malumau pude tavetavete luli pa mudidi 
rina tie pakepakete,” gua si asa.” 

Meke olaņa se Naomi, “Ego tuqu, mu la tavetia gua sapu zama nia goi,” gua. 

3 Ke topue la se Ruti pa inuma meke lululi mudi koari na tie tavetavete. Pudiki 
sa sari na kiko bale pu va hoqa pani rina tie tavetavete. Meke tamanae si asa pa 
nana vinizata sina sa inuma vasina la tavetavete sa si te Boazi, sapu na turanana e 


Elimeleki. | , oo . 
4 Hola kaiqa totoso, si la kamo se Boazi pa inuma, taluaraena mae pa Betilihema. 


Meke zama si asa koari nana tie tavetavete, “Mani koa koa gamu e Zihova,” gua. 

Meke olana hobe la sarini, “Mani mana nigo e Zihova,” gua. 

5 Meke nanasia Boazi sa palabatu tadi na tie tavetavete, “Esei sa barikaleqe vaqura 
sana?” gua. 

6 Meke olana sa tie, “Asa sa barikaleqe karovona sapu lulina mae koe Naomi pa 
Moabi. 7 Tepa si asa koa rau pude pudipudiki luli kiko bale pa mudidi rina tie 
kotokoto. Podalae munumunu hokara si tavetavete sa meke kamoa kamahire, si tiqe 
la magogoso paki si asa pa ipi,” gua sa tie. 

8 Meke tige zama la koe Ruti se Boazi, “Tugu, mu avoso mae koa rau. Mu lopu 
rizu la pa votiki inuma si goi, ba pa gua inuma mo. Tavetavete somana mo koari 

na gua vineki tavetavete. 9 Mamu kopu totoko nia sa vasina pudiki iqoso bale ri na 
tie, mamu luli mo mudidi sari na vineki. Ele tozini rau sari na gua tie tavetavete 
pude lopu hukatigo babe nonovaligo. Meke be memeha goi, si mu la napo koari na 
vovoina kolo pu utuvu va sini vekoi rini,” gua se Boazi. 

10 Meke hoqa todono pa pepeso se Ruti meke zama la koe Boazi, “Na vegua ke hiva 
toka sisigiti nau tu goi si rau? Meke na vegua ke tataru hola nia goi sa tie karovona 
kekenono gua arau?” 

11 Meke olana se Boazi, “Na ele avosoni rau sari na mua tinavete leadi gua pu evani 
goi koe Naomi sa roamu barikaleqe seunae gua mate sa mua palabatu. Gilania rau 
sapu gua veko pani guni goi sari na tiatamamu, na mua popoa soti, meke mae koa 
somanae koari na tie pu lopu hite ele gilani goi visoroihe. 12 Mani pia igo e Zihova 
koari doduru mua tinavete leadi pu taveti goi. Mu vagia sa mua pinia hokotona koe 
Zihova sa Tamasa tadi na tie Izireli. Ele mae aqoro si goi koa Sa pude ta tokae,” gua 


se Boazi. 
13 Meke olana se Ruti, “Banara, noma hola sa mua tataru vatukana koa rau. Lopu 


arilaequ kekenono gua rina mua nabulu soti si rau, ba sari mua zinama bulebuledi 
si va ninira au,” gua se Ruti. 

14 Meke sipu totoso henahena rini, si zama la koe Ruti se Boazi, “Mae mamu 
hena vasi bereti, mamu pona ia pa kolo vaeni.” Ke la habotu somanae koari na 
tie tavetavete se Ruti, meke vagi Boazi si kaiga bale ta kinadi pa oela meke vala ni 
sa koe Ruti. Henahena se Ruti osolae dena zotana meke koa hola si kaiga ginani. 
15 Meke sipu ele taluarae la pa inuma se Ruti pude la pudiki pule bale gua, si tozini 
Boazi sari kasa tie tavetavete pa inuma, meke zama guahe si asa, “Va malumia se 
Ruti pude la vagi bale kamoa vasina tata koa rina igoso bale; ba mi lopu norea. 16 Mi 
lobusu vurani kaiga gagaloto koari na igoso bale mamu va hoga vekoi pa mudi mia, 
pude mani atu pudiki vagi sa, ba mi lopu nore hukatia,” gua si asa. 

17 Gua asa ke pudiki e Ruti sari na bale hogadi, osolae kamoa veluvelu. Ke totoso 
seke va vuvusu vagi sa sari na kikodi, si padana tu hiokona puta kilo mamata si 
kamoa sa. 1? Paleki sa sari na kiko bale, meke pule la pa vasileana, meke va dogoroni 
sa koe Naomi sa sokudi gua sapu pudiki vagi sa. Vala i tugo sa koe Naomi sari na 
ginani koa holadi pa dia hinenahena sapu paleki sa. 19 Meke nanasia Naomi si asa, 
“Pavei si pudiki bale goi ninoroi he? Pa inuma tesei si tavetavete goi? Mani mana 
nia Tamasa sa tie sapu balabala igo!” 

Ke tozi nia Ruti se Naomi sapu pa inuma te Boazi si tavetavete sa. 

20 Meke zama la koe Ruti se Naomi, “Mani ta manae sa tie sana koe Zihova sapu 
lopu makudo va tukana gita si gita pu korapa toa meke sari na loada pu matedi.” 
Meke zama tugo si asa, “Sa tie sana si keke turanada soti mo gita, keke koari na 
turanada sapu ta hivae pude kopuni gita,” gua si asa.” 

21 Meke zama se Ruti, “Pa kaiqa nana zinama pule sa, si tozi nau sa pude tavetavete 


somanae mo koari nana tie tavetavete osolae beto sa tinavete kotokoto bale tanisa,” 
gua. 


22 Meke zama la koe sa se Naomi, “Uve tuqu, be guana la tavetavete goi pa inuma 
tadi kaiqa, si gina kote ta nonovala si goi. Ke leana hola si pude mamu tavetavete 
somanae mo koari na vineki pa inuma te Boazi,” gua si asa. 23 Gua asa ke somana 
tavetavete mo koarini se Ruti, meke pudipudiki osolae hokoto sa totoso kotokoto bale 
meke huiti. Koa hola la mo koe Naomi se Ruti. 


3 


Varihaba se Ruti 

1 Meke keke rane si zama ia Naomi se Ruti, “Leana be va tonoto ponigo rau keke 
koreo pude haba igo, pude boka ari mua vetu kinoa soti. 2 Gilania goi se Boazi, sapu 
sari nana nabulu vineki si tavetavete turani goi? Na turanada si asa. Ego, avoso mae. 
Kohite veluvelu si kote la neti varipagaha ni sa sari na kiko bale koari na gagalotodi. 
3 Ke agoi si mamu la huhuve valeana, na lumulumu, mamu va sagei sari na mua poko 
tolavaedi. Beto asa si mamu la vasina pu korapa neti varipagaha ni sa sari na kiko 
bale koari na gagalotodi, ba mu lopu vata dogoro koasa, osolae beto tu henahena na 
napo si asa. 4 Pana eko sa, si mu dono va nonoga ia sa vasina sapu ekoa sa. Totoso 
puta muliunu sa, si mu la kepuhia sa nana nobi pa nenena, mamu la eko kapae koasa, 
meke kote tozi nigo sa gua sapu kagu tavetia goi,” gua se Naomi. 

5 Meke olana se Ruti, “Leana, kote tavete luli rau sari doduru gua pu tozi nau goi,” 
gua si asa. 

6 Meke topue la se Ruti koasa vasina ta paqaha sari na kiko bale koari na qaqalotodi, 
meke lapu evani tugo sa gua sapu tozi nia Naomi sa roana 7 Totoso beto henahena 
na napo se Boazi si va nonoga ia sa sapu leana si asa, ke la eko puta nana koari kobi 
qaqaloto bale. Ogolo golomo la se Ruti meke kepuhia sa sa nobi pa nenena e Boazi, 
meke la eko kapae nana koasa. $ Pana korapa boni si vanunu va hodaka se Boazi, 
meke taliri nana gua, si eko nana sa barikaleqe pa kapana. 9 “Esei si goi?” gua se 
Boazi, 

“Arau Ruti mo sa mua nabulu tavetavete. Agoi si na turanamami, ke na mua 
tinavete tugo goi si pude kopuni gami si gami, ke tataruni gami, mamu haba au mo,” 
gua se Ruti. 

10 Meke olana se Boazi, “Tugu, mani mana nigo e Zihova. Kamahire si noma 
hola la pule tu sa mua sinoto va nabu na tataru koe Naomi, hola nia gua sapu ele 
tavetia goi tatasana. Ura lopu hata ia goi si keke koreo vagurana pu tagotagona babe 
habahualana. 11 Ego, tuqu, mu lopu matagutu. Doduru ginugua saripu tepai goi, si 
kagu taveti rau. Ura ta gilana valeana koari doduru tie sapu agoi si keke barikalege 
leamu hola. 1? Hinokara tugo sapu arau si keke turanamia soti, meke na gua tinavete 
rau si pude kopuni gamu; ba koa nana si keke tie sapu tata sisigiti koa gamu, hola 
nau si arau.” 13 Ba leana, koa paki tani pa boni hie, meke vugo munumunu kote 
gilania gita sapu kote boka toka nigo sa, babe lokari. Be boka toka nigo sa si leana 
mo, ba be lokari, si ego, pa korapa pozana e Zihova sa Tamasa toana si va tatara nigo 
rau sapu kaqu toka nigo. Kamahire si mamu eko paki mo tani osolae kamoa vugo 
munumunu,” gua se Boazi. 

14 Gua asa ke eko kapae mo koe Boazi si asa osolae kamoa vagavagasa. Ba sipu 
lopu ele rane kalalasa sa popoa, si vanunu meke tekulu si asa, sina lopu hiva nia 
Boazi pude gilania rina tie sapu mae se Ruti koasa. 15 Meke garunia Boazi se Ruti 
pude ivara nia sa nana poko doduru pa hatara, ke tavete gua tugo se Ruti. Meke vagi 
Boazi sari kaiga bale sapu tata padana hiokona puta kilo mamatana, meke titisi lani 
sa koasa poko. Beto asa si ovulu toka nia sa, meke palekia Ruti sa hadehade bale 
meke pule la nana pa vasileana. 18 La kamo pule si asa koe Naomi sa roana. Nanasia 
Naomi se Ruti, “Tugu, vegua sa mua inene?” 

Meke tozi Ruti sari doduru pu tavete ponia Boazi koasa. 17 Meke zama tugo si asa, 
“Tozi nau Boazi sapu lopu kagu pule mae koa goi tale limalimagu si rau, gua. Ke poni 
nau sa sari doduru bale hire,” gua se Ruti. 

18 Ke zama la koe Ruti se Naomi, “Ruti, mamu aga va nono si goi kamahire osolae 
avosia gita kara gua sapu kote ta evana. Ura kamahire si lopu kagu magogoso hokara 
se Boazi osolae kagu va tonotia sa nana ginugua pa rane hie,” gua se Naomi. 

Haba ia Boazi se Ruti | , ji AI KA 
1 Meke topue la se Boazi koasa vasina pu hoke varigara na vivinei sari na palabatu 


pa sasadana sa vasileana, meke la habotu si asa vasina. Meke vura mae sa tie sapu 
sa turanana soti e Elimeleki sapu tozia Boazi, ke tiokia Boazi si asa, “Tio, mae habotu 
turanau tani,” gua si asa. Ke la habotu sa tie. 2 Beto asa si tioki pule Boazi sari ka 
manege puta koimata pa vasileana meke tozini sa pude la somana habotu vasina. 
3 Sipu ele habotu rini, si nanasa la ia sa sa turanana soti pu va habotu kekenua sa, 
“Ego, ele pule mae se Naomi sapu koa pa Moabi, meke hiva holuholu nia sa sa vasi 
pepeso te Elimeleki sa turanada. 4 Meke balabala ia rau si gina leana pude gilania 
gamu sa guguana sa. Ke be guana hiva nia goi, si mamu holu vagia pa kenudi ri 
kasa koimata pu habotu hire. Ba be lopu hiva tavetia goi sa tinavete tanisa tie kopu 
turaņadia, si mu tozia. Sina agoi sa tie kekenu sapu garo pude kopu nia si asa, meke 
kote tiqe arau,” gua se Boazi. 

Meke zama sa tie, “Kote holua rau,” gua si asa. 

5 Meke zama se Boazi, “Ego, be holua goi sa vasi pepeso asa koe Naomi, si kaqu 
vagia tugo goi se Ruti sa nabonaboko Moabi, pude na loamu, pude kaqu koa hola tugo 
koasa tatamana te Elimeleki sa tinagona sa vasi pepeso sana,” gua se Boazi. 

6 Meke olana sa tie, “Ego, pude gua asa, si magu va maluara taloa ia mo sa gua 
tinavete kopuna sa vasi pepeso sana, sina pa ginugua sana si kaqu va tasuna ia rau 
sa tinago tadi na tuqu soti. Ke mu holua mo goi, arau si lopu kaqu,” gua sa tie. 

7 Podalae mae gua tu pukerane si hoke tavetia rina tie Izireli pana hiva va tonotia 
rini sa hinoluna keke pepeso babe keke tinago. Sa tie holuholu pepeso si kote va gore 
vagia sa nana sadolo, meke vala nia koasa tie pu holu vagina sa pepeso. Pa sirana 
gua asa si vata dogoro nia rina tie Izireli sapu ele tava tonoto sa ginugua asa.” 

8 Gua asa ke sipu zama sa tie koe Boazi, “Agoi mo holua,” gua, si va gore vagia sa 
sa nana sadolo meke vala nia sa koe Boazi. 9 Beto asa, si tiqe zama la se Boazi koari 
kasa koimata meke ari kaiqa tie pu varigara vasina, “Gamu doduru hire si va sosodea 
pa rane ninoroi, sapu ele holui rau koe Naomi sari doduru tinago te Elimeleki, meke 
tadi Silione e Maloni sari karua tuna koreo, 10 meke sa hinodana sa qua zinama si 
e Ruti sa barikaleqe Moabi, sa nabokona e Maloni ba ta evanae na qua barikaleqe 
tugo kamahire. Pa sirana hie si kote koa hola koasa tatamana te Maloni sa dia tinago 
pepeso. Meke sari na tutina sa si kaqu hoda la koasa dia sinomana pa butubutu 
meke pa vasileana pa rane ninoroi. Gamu si na tie va sosode pa rane ninoroi,” gua 
se Boazi.” 

11 Meke sari kasa na koimata meke sari kaiga tie pu koa vasina si zama, “Uve, gami 
tugo sari na tie va sosode. Mani vata evania e Zihova sa barikalege hie pu kote nuguru 
atu pa mua vetu pude kekenono gunia e Lia e Reseli saripu podo ponia koburu sa 
butubutu Izireli. Kagu koa mamutu si goi pa tutina e Iparata, meke ta gilana valeana 
si goi pa Betilihema.” 12 Sari na koburu pu kagu ponigo e Zihova koasa barikalege 
vagurana hie, si madi va evanae gunia na tatamana te Perezi sapu sa tudia koreo ri 


Ziuda e Tama.”” 

Boazi meke sa Nana Tututi 

13 Ke turana vagia Boazi se Ruti pude na loana. Mana nia e Zihova se Ruti, meke 
aritiana si asa, meke podoa sa si keke tuna koreo. 14 Zama la koe Naomi sari na 
barikalege, “Mani tava lavata se Zihova! Ele poninigo Sa ninoroi si keke koburu 
koreo na tuna sa tumu sapu kaqu kopu nigo. Mani ta gilana valeana pa Izireli sa 
koburu koreo hie. 15 Tataru nigo sa mua roroto barikalege si goi, meke sapu evania 

sa si hola nia gua sapu boka evania ri ka zuapa tumu koreo. Meke kamahire si ele 
podo ponigo sa si keke koburu koreo na tuna sa tumu, sapu kagu ponigo sa tinoa 
vaqura, meke na tinokae pana kaleqe goi,” gua si arini. 16 Meke kuka va kapae vagia 
e Naomi pa tinina sa koburu, meke kopu nia sa si asa. 

17 Meke poza nia Opeti ri kasa barikaleqe pu koa tata vasina sa koburu. Tozi va 
enea rini koari doduru tie sapu gua he, “Keke koburu koreo si ele tagoa e Naomi,” 
gua. Sa koburu hie si ta evaņae sa tamana e Zese sapu na tamana e Devita. 


Sa Tutina e Devita sa Banara , , 
18-22 Asa tugo sa tututi sapu gore mae koe Perezi meke kamo koe Devita, sapu guahe: 
Perezi, Hezironi, Rami, Aminadabi, Nasoni, Salamoni, Boazi, Opeti, Zese, meke Devita. 


1 Samuela 1:1 363 1 Samuela 1:8 


SA BUKA KEKENU TE 
SAMUELA 
Sa Vinabakala 


Sa buka kekenu te Samuela si tozia sa vinarihobei pa Izireli pa totoso tadi na tie 
varipitui kamo koasa totoso va turu banara si arini. Sa hinobe hie pa tinoa butubutu 
pa Izireli si ta evana mo koari ka neta tie: Samuela, sa tie varipitui mumudi, e Saula, 
sa banara kekenu, meke e Devita. Sa vivineina sa tinoa te Devita sipu lopu ele koa 
banara si asa si ele ta varigara la koasa vivineina sa tinoa tadi Samuela meke Saula. 

Sa natina sa buka hie, si kekenono gua mo koari kaiga kinubekubere tinozi saripu 
ta kubere koari na Kinubekubere Hope Koadi, sapu sa rinanerane nabuna koe 
Tamasa si va mae ia sa minana meke sa minatagara, ba na vina gugue si va mae 
ia sa tinahuara. Ta tozi va bakala si hie koasa zinama te Zihova koasa hiama Ilai pa 
1 Samuela 2:30 “Kaqu va lavati Rau saripu va lavata Au si Arau, ba kaqu kilu i Rau 
si arini pu va gugue mae koa Rau,” gua. 

Ta kubere koasa buka sari na vinarihenie binalabala koasa guguana sa vina turuna 
sa binanara. Ta gilana sapu e Zihova telena si na Banara hinokara pa Izireli si Asa, 
ba koasa Nana inolana koasa tinepa tadi na tinoni, si vizatia Zihova si keke banara. 
Samuela tugo si lopu qetu ni sari na tinoni pu hiva nia meke etulu pania se Zihova. 
Sa ginugua arilaena si pude sa banara meke sari na tinoni Izireli si pude koa kaurae 
koasa niniranira meke na tinolie te Tamasa pude koasa Nana binanara si sari na tie 
tagotago na tie habahuala, si kaqu ta kopue valeana koa Sa. 

Sari na Nati Pinaqapaqahana sa Buka 
Samuela sa tie varipitui pa Izireli. Hinia 1:1 kamo hinia 7:17 


Ta evanae baņara se Saula. Hinia 8:1 kamo hinia 10:27 
Sa vuaheni kekenu pa binaņara te Saula. Hinia 11:1 kamo hinia 15:35 


Devita meke Saula. Hinia 16:1 kamo hinia 30:31 
Sa minate te Saula meke sari na tuna. Hinia 31:1-13 


Elikana meke sa Nana Tatamana pa Saelo 

1 Koanana si keke tie pozana Elikana, sapu na tie pu koa koasa vasileana Rama koari 
na toqere tanisa butubutu Iparemi. Na tuna e Zerohamu si asa sapu sa tuna e Elihu, sa 
tuna e Tohu, sapu sa tuna e Zupa. ? Se Elikana hie si karua nana barikalege, ari Hana 
meke e Penina. E Penina si ari tuna ba e Hana si loke tuna. 3 Ninae vuaheni si hoke 
taluarae pa Rama meke la pa Saelo se Elikana pude la vahesia na va vukivukihi la koe 
Zihova Tadi na Qeto Minate?, * vasina koa sari tuna Ilai, ari Hopini meke Pinehasi, 
sari karua hiama te Zihova. 4 Koari hopeke totoso pu va vukivukihi se Elikana, si 
hoke poni nia sa keke hinia miti koe Penina meke hopeke keke hinia koari hopeke 
nana koburu. 5 Tataru va sisigiti nia sa se Hana, ba hoke keke mo hinia” si poni nia 
sa, sina va tigea e Zihova pude lopu podo koburu. Hoke nonovalia meke zama va 
goregore ia e Penina se Hana, sina va tigea Zihova si asa. 7 Doduru vuaheni sipu sage 
la pa vetu te Zihova si arini, si hoke va talotaņa sisigitia Penina se Hana, ke hoke 
kabo meke lopu hiva henahena si asa. 8 Hoke nanasia Elikana sapu sa nana palabatu 
si asa, “Hana na sa si kabo nia goi? Na vegua ke lopu henahena si goi? Na vegua, ke 
hoke talotana sisigiti si goi? Vegua lopu arilaegu tu si rau koa goi hola ni ka manege 
puta koburu koreo?” 


1:3 Zihova Tadi na Qeto Minate si na inilirina sa zinama Lord of Hosts. Mi tiroa sa vina bakala pa dikisinare 
pa mudina sa Buka Hope. 1:5 Lopu bakala sa vesi hie pa Hiburu. Kaiga si balabala ia sapu tataru nia sa, ke 
vala ia sa si karua hinia, kaiqa tie pule si balabala ia sapu tataru nia e Elikana ba sina tigena ke ponia sa si keke 
hinia mo, gua. 


1 Samuela 1:9-10 364 1 Samuela 1:28 


Hana meke Ilai 

9-10 Keke rane sipu beto henahena si arini pa korapa vetu te Zihova pa Saelo, si gasa 
turu se Hana. Talotana hola, meke kabo sisigiti sipu varavara la koe Zihova si asa. Pa 
totoso tugo asa, si habotu pa nana vasina se Ilai sa hiama tata pa sasada. 11 Tavetia 
Hana si keke vina tatara nabuna, “Zihova Tadi na Oeto Minate, Mu dono mae koa rau 
na Mua nabulu! Mu dono maea sa gua tinasuna, Mamu balabala au! Mu lopu mulini 
nau! Be guana poni nau Goi si keke tugu koreo, si va tatara nia rau si hie sapu kagu 
va madi pule atu nia rau koa Goi si asa pa doduruna sa nana tinoa, meke lopu kagu 
hite ta koto sari na kaluna*.” * 

12 Lopu hite makudo varavara la koe Zihova se Hana, ele seunae nia tu, meke 
donodono la i e Ilai sari na beruna. 13 Varavara golomo mo si asa, gimugimutu 
sari beruna, ba lopu ta avoso sari na mamalainina. Ke balabala ia Ilai sapu na 
naponapona si asa, 14 ke zama la koa sa, “Mamu beto va titie nia sa mua ninaponapo! 
Va betoa sa mua ninaponapo. Mamu koa gilae pule!” 

15 “Lokari, banara, lopu viviri si rau,” gua si asa. “Lopu naponapogu si rau! Na 
talotana qua, meke varavara, va vura lani rau koe Zihova sari qua tinasuna. 16 Mu 
lopu balabala nau keke barikaleqe loke laequ guni nau goi. Na varavara guahe si rau 
sina na kuliusu.” 

17 “Ego, mu taloa va bulei tu,” gua se Ilai. “Mani poni nigo sa Tamasa pa Izireli gua 
sapu tepa ia goi koa Sa.” 

18 “Mani ta evana koa rau sari na mua zinama tataru,” olana gua se Hana. Meke 
tiqe taloa si asa, la henahena, meke lopu balabala mamata pule. 


Sa Pinodo meke sa Vina Madina e Samuela 

19 Pa koivugona si vanunu munumunu hokara se Elikana meke sari nana tamatina, 
meke sipu beto vahesia rini se Zihova si pule la pa dia popoa soti pa Rama si arini. 
Meke va tata ia Elikana sa loana se Hana, meke olania Zihova sa nana vinaravara. 
20 Gua asa, ke aritiana si asa, meke podoa sa si keke tuna koreo. Poza nia Samuela” 
sa si asa, meke tozi va bakalia sa, “Sapu gua tepa ia rau koe Zihova si vagia rau,” gua. 

21 Meke kamo pule si keke totoso te Elikana meke ri kasa nana tamatina pude 
sage pule la pa Saelo pude tavetia sa vina vukivukihi sapu hoke ta tavete pa hopeke 
vuaheni, meke keke vina vukivukihi arilaena sapu ele va tatara veko nia sa. 22 Ba 
koasa totoso hie si lopu somana luli se Hana. Tozi nia sa sa nana palabatu, “Pana 
luara susu tu sa koburu, si kaqu turana la nia rau koasa vetu te Zihova, vasina kaqu 
koa si asa pa doduruna sa nana tinoa.” 

23 Meke olana se Elikana, “Leana mo, tavetia mo gua sapu leana koa goi, mamu 
koa mo pa vetu osolae va luara nia susu goi si asa. Mani va gorevura hinokaria e 
Zihova sa mua vina tatara.” Ke koa hola mo pa vetu se Hana meke kopu nia sa sa 
nana koburu. 

24 Sipu ele va luara nia susu sa, si paleke la nia sa pa Saelo si asa. Paleki sa si ka 
manege puta kilo palava, meke keke bogu kapu kurukuru sinia na kolo vaeni meke 
turana la nia tugo sa keke bulumakao neta vuahenina. Meke turana la nia sa pa vetu 
te Zihova pa Saelo sa koburu Samuela sipu korapa hitekena. 25 Sipu ele va matea rini 
sa bulumakao, si turana la nia rini koe Ilai sa koburu. 26 Zama se Hana, “Banara, 
balabala au tugo goi? Arau mo sa barikaleqe sapu turu tani, meke varavara la koe 
Zihova. ?? Tepa la ia rau koa Sa sa koburu hie, meke poni nau Sa gua sapu tepa ia 
rau. 28 Ke va madi la nia rau koe Zihova si asa. Be ve seunae gua sa nana tinoa, ba 
kaqu te Zihova si asa.” Meke vahesia rini se Zihova vasina. 


* * 

Sa Vinaravara te Hana 
1 Varavara guahe se Hana:” 
“Ele va sini nia ginetugetu e Zihova sa bulogu; 
va ninira au Sa si rau koa gua sapu ele taveti Sa! 
Hegere ni rau sari na gua kana; 
getugetu hola si rau sina ele toka nau sa Tamasa. 


2 Loke tie si hopena na tonoto kekenono gua e Zihova; 
loke tie si kekenono gua Asa, 
loke Patu agoroana sapu kekenono gua sa nada Tamasa. 
3 Mamu beto zama vahesi pule Nigo, 
mamu lopu zama ni sari na mua zinama vinahesi pule. 
Ura e Zihova si na Tamasa gilagilana, 
meke vilasi Sa sari doduru gua pu evani ri na tie. 
4 Sari na bokala tadi na tie varipera niniradi si ele ta moku beto, 
ba saripu malohorodi tu si ninira. 
5 Sari na tinoni pu ta poni valeana ginani tatasana, 
si tavetavete mo kamahire meke vagi ginani, 
ba saripu oviadi si lopu hite ovia pule. 
Sa barikaleqe tigena si ele podoi sa ka zuapa tuna, 
ba sa barikaleqe sapu soku tuna si namu murimuri taloa beto tu. 
6 E Zihova si va mate meke va toa pule tie; 
garunu lani Sa pa popoa tadi na tie matedi sari na tinoni, 
meke turana pule ni Sa si arini. 
7 Hoke va habahuala i Sa si kaiqa tie meke va tagotago i Sa si kaiqa. 
Va pepekae i Sa si kaiqa, meke ovulu sage ni Sa si kaiqa. 
8 Va tekulu pule i Sa sari na tie habahuala pa korapa kavuru, 
meke ovulu sage ni Sa saripu habahuala sisigiti koari na dia minalana. 
Va baere ni koburu tavia Sa si arini; 


meke va lavati Sa si arini. o 
Sa sinokiraena sa pepeso si va podaki e Zihova; 


koa rini si kuri ia Zihova sa kasia popoa. 


9 Kopu totoko ni Sa sari na tie ranerane pa dia tinoa, 

ba sarini pu va guguedi si taluara palae pa hinuporo, 

sina lopu boka koa matagara si keke tie pa nana niniranira soti. 
10 Sari na kana te Zihova si kaqu tava mate beto; 

kaqu velavela gore mae guana paka manauru si Asa koa rini. 
Kaqu varipitui nia e Zihova sa doduruna sa kasia popoa; 

kaqu ponia niniranira Sa sa Nana banara. 
Kaqu va matagaria Sa sa Nana banara ta vizatana.” 

11 Meke tiqe pule la pa nana popoa soti pa Rama se Elikana, ba sa koreo se Samuela 

si koa hola tu pa Saelo, meke nabulu nia sa se Zihova pa tinokae te Ilai sa hiama. 


Sari na Tuna Ilai , , AJ , 
12 Sari na tuna e Ilai si namu kaleadi hola. Lopu hiva va avoso la ia rini se Zihova, 


13 babe kopu ni sari na tinarae gua sapu kaqu tavetia sa hiama koari na tie. Be guana 
korapa va vukivukihi nana si keke tie, si hoke mae sa nabulu tanisa hiama, palekia 
sa si keke poka sapu ka neta livolivona sipu korapa ta raro sa miti, 14 meke hoke suni 

la nia sa sa nana poka pa korapa raro, meke gua sapu vagi vura ni sa poka si tanisa 
hiama tugo si arini. Sari doduru tie Izireli pu mae pa Saelo pude va vukivukihi gua, 
si hoke ta tavete gua la mo asa. 15 Meke gua pule he: sipu lopu ele ta magu pagaha sa 
deana pude ta sulu va vukivukihi la koe Zihova, gua, ba hoke mae sa nabulu tanisa 
hiama meke zama koa sa tie pu korapa va vukivukihi, “Mu poni au kaiga miti pude 
telena sa hiama raroi; lopu kagu hiva ni sa sari na miti pu ele ta rarodi, ba na miti 
makatadi tu, gua.” 

16 Be olana guahe sa tie, “Mada tavetia gua sapu tonoto, mada sulu kenu pania 
sa deana, beto mamu tige vagia gua sapu hiva nia goi.” Ba hoke zama tu sa nabulu 
tanisa hiama, “Lokari! Mamu va maea tugo kamahire! Be lopu gua goi, si kote atu 
saputu vagi mo rau si arini!” 

17 Sa sinea tadi na tuna Ilai hire si kaleana sisigiti pa dinono te Tamasa, sina loke 
dia pinamana koa sa vinariponi la koe Zihova. 


Samuela pa Saelo 

18 Pa totoso hie si podalae nabulu nia sa koreo Samuela se Zihova. Va sagea sa si 
keke poko hiama hopena. 19 Hopeke vuaheni si hoke piti ponia sa tinana si keke poko 
doduru hite tanisa meke paleke la nia sa sipu luli koasa loana, pude la va vukivukihi 
nia sa vina vukivukihi sapu hoke ta tavete pa hopeke vuaheni. 20 Meke hoke mana 
nia Ilai se Elikana meke sa nana barikaleqe, meke zama koe Elikana, “Mani ponigo 
e Zihova kaiqa koburu pule koasa barikaleqe hie pude na hinobena sa koburu sapu 
va madi la nia goi koa Sa.” Sipu hola sapu gua asa si pule la pa dia vasileana soti si 
arini. 

21 Mana nia e Zihova se Hana, ke podoi pule sa si ka neta tuna koreo meke karua 
tuna vineki. Noma sage meke nabulu nia sa koreo Samuela se Zihova pa vetu hopena. 


Ilai meke sari na Tuna Koreo 

22 Namu barogoso nopele kamahire se Ilai. Ele avoso betoi tu sa sari doduru 
hahanana pu taveti rina tuna koari na tie Izireli; hoke puta turani tugo rini sari 
na barikaleqe pu tavetavete pa sasadana sa vetu Hope pa kenuna Zihova. 23 Ke zama 
si asa koa rini, “Na vegua ke evani gamu sari na hahanana gua arini? Doduru tie mo 
tozi nau guguadi sari na hahanana kaleadi pu taveti gamu. 24 Mi noso, ba karu tuqu! 
Hie si keke hahanana lopu leana sisigiti sapu korapa zama nia ri na tinoni te Zihova! 
25 Be guana va sea la koa keke tie si keke tie, si kote toka nia Tamasa si asa; ba esei 
kote boka lavelave hukata nia sa tie sapu tavete va sea la koe Zihova?” Ba lopu hiva 
va avosia ri karua sa tamadia, sina ele balabala ia tu Tamasa pude va matei sarini. 


26 Noma sage sa koreo Samuela” meke ta qetue koe Zihova meke koari na tie.” 


Sa Kinorokorotae Lagua koasa Tatamana te Ilai 

27 Keke poropita si mae koe Ilai na paleke mae nia sa sa inavoso hie te Zihova: “Sipu 
koa tava pinausu se Eroni sa tiatamamu meke sari na nana tatamana koa sa baņara 
pa Izipi, si va vura pule Nau Telequ si Rau koe Eroni. 28 Koari doduru butubutu pa 
Izireli si ele vizatia Rau sa nana puku tatamana pude na Qua hiama, pude tavetavete 
koasa hope, pude va uqua sa vina uququ, meke pude poko nia sa poko tana hiama 
pude zama mae koa Arau. Meke Arau poni nia sa vina malumu pude kopu nia si keke 
kukuruna sa vina vukivukihi sapu tava uquna koa sa hope.” 29 Na vegua, ke dono 
okoro ni tu gamu pa pinuhi sari na vina vukivukihi na vinariponi saripu okoro ni 
Rau koa ri na Qua tie? Ilai, na vegua ke va lavata hola i goi sari na tumu hola nau si 


* 2:26 Sa ginuana sa pozana Samuela si “Sa pozana Sa si El. El sina zinama papakana koasa pozana Elohim. Sa 

Arau, meke va malumi tu goi pude va noboko pule ni koari na kukuru ginani leadi 
saripu va maei ri na tinoni koa Rau? 

30 Arau Zihova, sa Tamasa tadi pa Izireli, sapu ele va tatara nia pukerane sapu sa 
mua tatamana meke na mua butubutu si kagu nabulu Nau guari na hiama doduru 
totoso. Ba, kamahire zama si Rau sapu hobea Rau sa Qua zinama! Kagu va lavati Rau 
saripu va lavatau si Arau, meke kagu kilui Rau si arini pu va gugue mae koa Rau. 
31 Mu avoso mae, korapa mae sa totoso pana kagu va mate betoi Rau sari doduru 
koreo vagura pa mua tatamana na mua butubutu, ke loketona tie pa tutimu goi si 
kagu koa hola kamoa barogoso. 32 Kagu koa tasuna si agoi meke kagu okoro ni goi 
sari doduru minana sapu kagu vala ni Rau koari votiki tie Izireli, ba loke tie pa mua 
butubutu si kagu toa kamoa barogoso. 33 Ba kagu va toaia Rau si keke tie koasa tutimu 
pude na hiama meke nabulu nau si Arau. Ba kagu behu si asa meke malohoro pa 
rinanerane meke sari doduru votiki tie pa tutimu si kagu mate pa vinaripera. 

34 Pana mate beto sari karua tumu koreo sari Hopini meke e Pinehasi koasa rane 
tugo asa, si kagu vata dogoro nigo sapu sari doduru tinitona pu ele zama ni Rau si 
kagu gorevura beto.” 35 Kagu vizatia Rau si keke hiama sapu kagu nabulu zonazona 
Nau meke taveti sari na tinavete saripu hiva ni Rau pude taveti sa. Kagu va malumi 
Rau sari na tutina pude nabulu nia sa banara ta vizatana doduru totoso. 36 Kaiga ri 
na tutimu goi pu toa si kagu la koa sa hiama sana meke tepa poata na ginani, meke 
pude tava malumu pude toka ni sari na hiama, pude boka vagi kaiqa toņa pude hena 
gua.” 


3 
Vura koe Samuela se Zihova , , AA a 
1 Koa ri na rane sara, sipu nabulu nia Samuela se Zihova pa tinolitolie te Ilai, si ka 


visavisa mo sari na inavoso meke sari na dinogodogorae pu mae guadi koe Zihova. 
2 Koasa totoso asa si ele barogoso na podalae behu se Ilai, meke sipu boni sa popoa, si 
korapa puta nana pa nana vasina. 3 Se Samuela si puta nana pa korapa vetu hopena 
te Zihova, meke koa tugo vasina sa Bokese Vinariva Egoi. Sipu lopu ele kamo sa totoso 
vagavagasa, totoso korapa toa dia sari na zuke pa tuturuana zuke, 4 si mae tiokia e 
Zihova se Samuela. Olana si asa, “Hiera si rau banara!” gua. 5 Meke hagala la koe 
Ilai si asa meke zama, “Tioko au goi, ke hiera si rau,” gua si asa. 

Ba olaņa se Ilai, “Lopu tioko igo rau, mu la eko pule,” gunia sa. Ke la eko pule se 


Samuela. , = , , 
6-7 Tioko pulea pule Zihova se Samuela. Lopu gilania sa koreo sapu e Zihova si asa, 


sina lopu hite ele zama koasa tatasana se Zihova. Ke gasa tekulu la koe Ilai si asa, 
meke zama, “Tioko au goi, ke hiera si rau,” gua si asa. 

Ba olana se Ilai, “Tuqu, lopu tioko igo rau; mamu la eko pule.” 

8 Tioko pulea pule Zihova se Samuela pa vina neta totoso, tekulu si asa, meke la 
koe Ilai, meke zama, “Tioko au goi, ke hiera si rau.” Tiqe gilania Ilai sapu e Zihova 
tu si tiokona se Samuela. 7 Ke zama si asa koasa, “Mamu la eko pule, meke be tioko 
pule igo Sa, si mu olana guahe, ‘Mamu zama mae Zihova! Korapa va avoso sa Mua 
nabulu!' mu gunia.” Ke la eko pule se Samuela. 

10 Meke mae turu pule tugo vasina se Zihova, meke titioko pule si Asa gua tugo 
tatasana. “Samuela! Samuela!” gua. Olana se Samuela, “Mamu zama mae, Zihova, 
korapa va avoso sa Mua nabulu.” 

11 Meke zama la koa sa se Zihova, “Kaiqa rane si kaqu tavete la nia Rau koa ri 
na tinoni Izireli si keketona sapu variva holoqoruna hola, meke be avoso nia rini sa 
guguana sa si kote ta duana beto si arini. 12 Pa rane asa si kaqu tavetavete nia Rau sa 

Oua hiniva koasa puku tatamana te Ilai, podalae pa pinodalaena kamo pa vinabetona. 
13 Ele tozi nia tu Rau si asa, sapu kagu va kilasia Rau sa nana puku tatamana ninae 
rane, sina sari na hahanana tadi karua tuna si kaleadi meke lopu pamana Nau rini 
si Arau. Gilania nana Ilai sapu gua asa, ba lopu va noso i sa si arini. 14 Ke tozi va 
bakalia Rau koasa tatamana te Ilai sapu loke vina vukivukihi babe na vinariponi pa 
vinahesi si boka va rizu pania sa sinea kaleana hie.” 

15 Eko pa nana teqe se Samuela osolae rane, meke tiqe tekulu si asa, meke tukeli 
sa sari na sasadana sa vetu te Zihova. Matagutu nia sa pude vivinei nia koe Ilai sa 
guguana sa dinogodogorae. 16 Meke tiokia Ilai si asa, “Tuqu Samuela.” 

Meke olaņa se Samuela, “Hiera si rau,” gua si asa. 

17 “Na sa si ele tozi nigo e Zihova?” Nanasa gua se Ilai. “Mu lopu tomea keketona 
koa rau. Kote va tasuna sisigitigo e Zihova si goi be lopu tozi nau goi sari doduru 
ginugua,” gua si asa. 18 Ke tozi e Samuela koasa sari doduru tinitona. Lopu tome 
hokaria sa si keketona. Zama se Ilai, “E Zihova si Asa; ke mani tavetia Sa gua sapu 


leana koa Sa.” , , , l 
19 Sipu noma sage se Samuela, si koa koasa se Zihova meke va gorevura i Sa sari 


doduru tinitona gua pu zama ni e Samuela. 20 Ke sari doduru tinoni pa doduruna 
sa popoa Izireli, podalae pa vasileana Dani meke kamoa pa Biasiba, si gilania sapu e 
Samuela si na poropita hinokara te Zihova. 21 Hoke vura se Zihova koe Samuela pa 
Saelo meke zama koasa, meke va nonoga pule nia se Zihova koe Samuela pa Nana 
zinama. Ke gua asa sipu zama se Samuela si va avoso sari doduru tie Izireli. 

Ta Saputu Vagi sa Bokese Vinariva Egoi 

1 Koa sa totoso asa si varigara sari na tie Pilisitia pude varipera koari na tie Izireli 
gua, ke topue la sari na tie Izireli pude la varipera koa rini. Va turu i ri na tie Izireli 
sari dia ipi pa Ebeneza meke sari na tie Pilisitia si pa Apeka. ? Rapata sari na tie 
Pilisitia, meke sipu ninira sa vinaripera si va kilasi rini sari na tie Izireli, meke tata 
ka made tina tie si va mate i rini pa vinaripera. 3 Sipu pule mae pa dia vasina sari na 
tie pu toa, si zama sari na koimata tadi na tie Izireli, “Na vegua ke va malumu mae i tu 
Zihova sari na tie Pilisitia pude va kilasa gita pa rane hie? Aria mada la palekia gana 
sa Bokese Vinariva Egoi te Zihova pa Saelo, pude mani luli koa gita pude harupu gita 
koari na nada kana,” gua. 4Ke garunu lani pa Saelo rini kaiqa rina tie meke vagia rini 
sa Bokese Vinariva Egoi te Zihova Tadi na Qeto Minate sapu sa Nana habohabotuana 
Banara panaulu pa varikorapadi rina mateana koasa Bokese. Meke sari karu tuna e 
Ilai, ari Hopini meke Pinehasi si somana lulia tugo sa Bokese Vinariva Egoi.” 

5 Sipu kamo tugo sa Bokese Vinariva Egoi hie, si vala betoa ri na tie Izireli sa kukili 
qetu, ke madidiri tu sa pepeso. ë Avosia ri na tie Pilisitia sa kinukili meke zama, 
“Avoso latu sa kinukili pa vasina tadi na tie Hiburu! Na sa ginuana sia?” Meke sipu 
gilania rini ginuana sapu ele kamo sa Bokese Vinariva Egoi te Zihova koasa vasina 
tadi na tie Hiburu, gua, 7 si matagutu si arini; meke zama, “Keke Tamasa si ele kamo 
koasa dia vasina gua! Tinasuna si kamo koa gita kamahire! Sina loke tinitona si ele 
ta evana guahe koa gita visoroihe! 8 Esei kaqu boka harupu gita koari na tamasa 
niniradi sara? Arini mo sari na tamasa pu seke va matedi sari na tie Izipi pa popoa 
qega! 9 Mi koa varane gamu na tie Pilisitia! Varipera guana tie, sina kote ta evaņae 
pinausu mo tadi na tie Hiburu si gita, kekenono gua sapu ele nada pinausu mo gita 
si arini. Ke varipera va ninira guana tie.” 

10 Ke varipera va ninira sari na tie Pilisitia, meke va kilasi rini sari na tie Izireli, ke 
govete pule la pa dia popoa. Na mate eono si ta evana: ka tolonavulu puta tina tie 

varipera pa Izireli si mate. 11 Ta vagi tugo sa Bokese Vinariva Egoi te Tamasa, meke 
sari karua tuna e Ilai, Hopini meke Pinehasi, ba mate tugo. 


Sa Minate te Ilai 

12 Keke tie pa butubutu te Benisimane si podalae hagala tu pa vasina pu variperai 
rini, meke kamo la tu pa Saelo koasa rane tugo asa. Pude vata dogoro nia sa nana 
tinalotana gua, si rikati sa sari nana poko meke binu nia pepeso sa sa batuna. 13 Se 
Ilai, sapu talotana hola nia sa sa Bokese Vinariva Egoi, si korapa habotu hakehakei 
pa nana habohabotuana pa kali sirana. Urahae nia sa tie sa inavoso koasa vasileana 
nomana, ke kabo beto pa minatagutu sari doduru tie. 14 Avosia Ilai sa ninoveoro, 
ke nanasa si asa, “Na sa ginuana sa ninoveoro hie?” Tuturei la si keke tie koe Ilai 
pude tozi nia sa inavoso. 15 Se Ilai si ka sia navulu vesu vuahenina meke tata lopu 
dodogorae hokara si asa. 16 Zama sa tie, “Arau si govetequ pa vinaripera, meke haqala 
pule tonoto mae mo tani ninoroi.” 

Nanasia Ilai si asa, “Tuqu, nasa si ta evana?” 

17 Olana sa tie paleke inavoso, “Govete ni ri na tie Izireli sari na tie Pilisitia, na 
va kilasa va kaleana gami rini si gami! Keke pule, si sari na tumu koreo sari Hopini 
meke Pinehasi ba mate tugo, meke sa Bokese Vinariva Egoi ba ta saputu vagi tugo!” 
gua si asa. 

18 Sipu poza ia tugo sa tie sa Bokese Vinariva Egoi, si hoqa pule gua pa mudina se 
Ilai pa kapa sasada. Na barogoso sisigiti si asa, meke noboko tugo, ke hoqa noto nia 
meke mate. Koa na koimata pa Izireli si asa ka made navulu puta vuaheni. 


Sa Minate tanisa Nabokona e Pineasi o. 
19 Sa roana e Ilai, sa barikaleqe te Pinehasi si aritiana, meke tata hokara sa nana 


totoso pude podoa sa sa tuna. Sipu avoso nia tugo sa sapu ta saputu vagi sa sa 
Bokese Vinariva Egoi, meke mate tugo sa roana meke sa loana gua, si podalae ta 
sigiti va hodaka mo si asa, meke podopodo. 20 Sipu korapa ta sigiti sa, si zama la ia 
sa barikaleqe sapu toka nia si asa, “Mu varane! Na tumu koreo!” gua. Ba lopu va 
gunagunana pude avosia na olania sa. 21 Poza nia Ikabodi” sa sa koreo, sa ginuana si 
guahe, “Ele taluarae sa Tamasa ninirana pa Izireli gua.” Zama si asa koasa guguana 
sapu ta saputu vagi sa Bokese Vinariva Egoi, meke sa minate tanisa roana meke sa 
loana. 22 Zama si asa, “Taluarae sa Tamasa ninirana koa gita na tie Izireli gua, sina 
ta saputu vagi sa Bokese Vinariva Egoi te Tamasa.” 

Koa Koari na Tie Pilisitia sa Bokese Vinariva Egoi 

1 Sipu ele vagia ri na tie Pilisitia sa Bokese Vinariva Egoi si paleke vagia rini pa 
Ebeneza meke la pa dia vasileana lavata pa Asidodi, 2 paleke nuguru nia rini koasa 
zelepade tanisa dia tamasa Daqoni, meke vekoa rini pa kapana. 3 Pana munumunu 
hokara pa koivugona si dogoria ri na tie pa Asidodi sapu sa beku Daqoni si hoqa 
todono gore pa pepeso pa kenuna sa Bokese Vinariva Egoi te Zihova, ke ovulu va 
turu pulea rini si asa meke veko pule la nia rini si asa pa nana tuturuana. 4 Pana 
munumunu hokara pule pa rane vina rua si hoqa pule gana tugo; batuna meke sari 
karua limana si eko dia tu pa sasada; sa tinina mo si koa hola. 5 Gua asa pa rane 
ninoroi sari na hiama te Daqoni, meke sari doduru pu vahesia si asa pa Asidodi si 
hoke kasopo hola nia mo meke lopu hoke enea sa vasina asa. 

6 Va kilasa va kaleani Zihova sari na tie pa Asidodi, meke va mataguti Sa. Va kilasi 
Sa si arini, meke sari na tie pa ninae pinaqaha popoa pu koa vari likohae si va moqo 

betoi Sa. 7 Sipu gilania rini gua sapu ta evana si zama si arini, “Gita meke sa nada 
tamasa Daqoni si tava kilasa koasa Tamasa tadi pa Izireli. Lopu kaqu va seunae ia gita 
sa Bokese Vinariva Egoi pude koa tani.” 8 Ke garuni rini sari na tie paleke inavoso, 
meke la tioko varigara mae ni sari ka lima banara Pilisitia, meke nanasi rini, “Na sa 
kaqu tavete nia gita sa Bokese Vinariva Egoi tanisa Tamasa pa Izireli hie?” gua si 
arini. 

“Paleke la nia pa Qati,” gua si arini; ke paleke la nia rini pa Qati si asa, keke 
vasileana lavata tugo tadi tie Pilisitia. 9 Ba sipu ele kamo sa vasina, si va kilasia 
tugo Zihova sa vasileana, meke va matagutu i Sa. Va kilasa ni moqo Sa, sapu vura 
koari doduru tie pu koa koasa vasileana lavata, tie vaqura na barogoso tugo. 10 Ke 
garunu la nia pule rini pa Ekoroni sa Bokese Vinariva Egoi, keke vasileana lavata tugo 
pa Pilisitia. Ba sipu kamo tugo si asa vasina, si podalae velavela sari na tie, “Paleke 
mae nia rini tani sa Bokese Vinariva Egoi tanisa Tamasa pa Izireli pude va mate beto 
gami gua!” 11 Ke tioko pulei rini sari na banara tadi na tie Pilisitia meke zamai, “Mi 
garunu pule la nia sa Bokese Vinariva Egoi pa Izireli koa rini pu tagona, pude lopu va 
mate gami Sa meke sari na tumami.” Tarazuzu pule sa doduruna sa vasileana lavata 
sina va kilasa va kaleani Sa si arini. 12 Arini pu lopu mate si vurai moqo pa tinidi, ke 
varavara la koari dia tamasa sarini pude ta tokae gua. 


6 


Sa Pinule Tanisa Bokese Vinariva Egoi 

1 Sipu ele koa pa Pilisitia sa Bokese Vinariva Egoi te Zihova koa ri ka zuapa sidara, 
2 si tioki ri na tinoni sari na hiama na tie vakuvakutae tadirini meke nanasi rini, “Na 
sa kaqu tavete nia gami sa Bokese Vinariva Egoi te Zihova gua? Be garunu pule la 
nia gami koa rini pu tagona, sa si kagu garunu luli turanae nia gami si asa?” 

3 Olana si arini, “Be guana va pulea gamu sa Bokese Vinariva Egoi tanisa Tamasa 
pa Izireli, si kaqu garunu turanae nia si keke vinariponi pude na vinulasadi ri na mia 
sinea. Sa Bokese Vinariva Egoi hie si lopu kaqu tava pule moka, be loke vinariponi 
lulia. Koasa sirana gua mo hie si kagu ta salaņa si gamu, meke kaqu gilania tugo 
gamu sapu na vegua ke lopu makudo va kilasa gamu Sa.” 

4 “Na vinariponi sa si kaqu garunu la nia gita koa Sa?” gua sari na tinoni. 

Olaņa sarini, “Ka lima qolo kineha moqo meke ka lima kurezu qolo, hopeke eke 
koari hopeke banara Pilisitia. Kekeke mo sa oza sapu ta garunu atu koa gamu doduru 
meke koari ka lima banara. 5 Kaqu taveti gamu sari na kinehadi ri na moqo meke na 
kurezu saripu va kaleania sa mia popoa, meke kaqu va lavatia gamu sa Tamasa tadi 
pa Izireli. Gina kote beto va kilasa gamu Sa, meke sari mia tamasa na mia popoa. $ Na 
vegua ke kaqu luli mia hiniva gugua sa banara pa popoa Izipi meke sari nana tie si 
gamu? Mi lopu muliņi nia gua sapu tavete guni ni Tamasa si arini, osolae va malumi 
Pero sari na tie Izireli pude taluarae pa Izipi. 7 Ke mi va namanama ia keke totopili 
vaqurana meke karua bulumakao tugo saripu lopu ele ta tavetavetae. Pusi lani koasa 
totopili, mamu hadu puleni sari na tunadi pa dia bara. $ Vagia sa Bokese Vinariva Egoi 
te Zihova, mamu va suraņia koasa totopili, mamu voi i pa keke bokese pa kapana sa 
sari na kineha qolo saripu korapa garunu lani gamu koasa, na vinariponi pude vulasa 
pani sari na mia sinea. Va topue la ia sa totopili koasa nana inene, mani taloa telena. 
9 Mamu kopu luli nia; be guana ene tonoto la ia sa sa vasileana pa Beti Semesi, sa 
ginuana asa si sa Tamasa tadi pa Izireli garunu mae nia sa oza kaleana hie koa gita. 
Ba be lopu gua asa, si kaqu tiqe gilania gita sapu lopu asa garunu mae nia sa oza; ba 
pude ta evaņa mo si asa.” 

10 Lulia rini sapu gua ta tozi nia rini. Vagi rini si karua bulumakao meke pusi lani 
rini koasa totopili, meke tukui rini pa bara sari na tunadi. 11 Vekoa rini pa totopili 

sa Bokese Vinariva Egoi, meke sa bokese voi ia rina kinehadi rina moqo meke na 
kurezu golo. 12 Topue ene la sari na bulumakao koasa sirana sapu la gua pa Beti 
Semesi, meke ene tonoto lamo vasina; lopu hite taliri lamae pa sirana. Kabokabo 
tokele sipu ene la si arini. Sari ka lima banara Pilisitia si ene luli si arini, kamo tu 
koasa voloso pa Beti Semesi. 

13 Sari na tie pa Beti Semesi si korapa pakete huiti pa lolomo, meke sipu dono va 
hodaka sage rini meke dogoria sa sa Bokese Vinariva Egoi si kapuna qetu si arini. 
14 Ene tonoto mae koasa inuma tana keke tie pozana Zosua, sapu koana pa Beti 
Semesi. Noso vasina sa totopili pa kapana keke patu lavata. Sokoi rina tinoni sari 
na hudana sa totopili meke va matei rini sari na bulumakao, meke vala i rini pude 
na vina vukivukihi vina uququ la koe Zihova. 15 Ovulu va goreia sa hiama sa Bokese 
Vinariva Egoi, meke sa bokese sapu voi ia na qolo, meke va hakei rini pa patu lavata. 
Meke tavetia rina tie pa Beti Semesi sa vina vukivukihi vina uququ meke kaiqa pule 
vina vukivukihi la koe Zihova. 16 Sari ka lima banara Pilisitia si dodogoro dia mo 


koari na tinavete sapu gua tavete i rini, beto meke tiqe pule la dia pa Ekoroni koasa 
rane tugo asa. 


17 Sari na tie Pilisitia si vala i rini koe Zihova sari ka lima kineha moqo qolo guana 
vinariponi pude na vinulasadi rina dia sinea, hopeke eke koari na vasileana lavata pa 
Asidodi, Qaza, Asikeloni, Qati, meke Ekoroni. 18 Garunu lani tugo rini sari na kurezu 
qolo, hopeke eke koari ka lima vasileana pu baņara ni ri ka lima banara Pilisitia, 
koari na vasileana nomadi pu ta bara va nabudi meke sari na vasileana loke baradi. 
Sa patu lavata pa inuma te Zosua pa Beti Semesi vasina va hake nia rini sa Bokese 


Vinariva Egoi te Zihova, si korapa koa nana tugo kamahire na vina gilagilana gua 
sapu ta evana. 


19 Va matei e Zihova sari ka zuapa navulu puta tie Beti Semesi sina dono nuguru la 
si arini pa korapana sa Bokese Vinariva Egoi. Meke koa talotana sari na tinoni sina 
evania Tamasa si keke vina mate tie sapu nomana hola pa vari korapadia rini. 


Sa Bokese Vinariva Egoi pa Kiriati Ziarimi 
20 Ke zama sari na tie pa Beti Semesi, “Esei si kaqu boka turu pa kenua e Zihova, sa 
Tamasa hopena na madina hie? Pavei kaqu garunu la nia gita si Asa pude va seu ia 
koa gita?” 21 Ke garunu la tinoni pa Kiriati Ziarimi si arini pude la zama guahe: “Sari 
na tie Pilisitia si ele va pule mae ia sa Bokese Vinariva Egoi. Ke gore mae, mamu 
vagia.” 


1 Ke la vagia rina tie Kiriati Ziarimi sa Bokese Vinariva Egoi, meke paleke la nia rini 
koasa vetu tana keke tie pozana Abinadabi, sapu koa pa keke toqere. Va madia rini 


sa tuna sapu se Fleaza pude kopu nia si asa.” 


Totoli nia Samuela sa Butubutu Izireli L 
2 Sa Bokese Vinariva Egoi te Zihova si koa seunae hola tu pa Kiriati Ziarimi, kaiqa 


hiokona puta vuaheni tu. Koari na totoso hire si hoke koa tasuna na varavara tepatepa 


tinokae la koe Zihova sari na tie Izireli. , , 
3 Zama se Samuela koari na tinoni Izireli, “Be guana kekere la koe Zihova si gamu 


pa doduru bulomia, si kaqu veko pani gamu sari doduru tamasa votivotikaedi meke 
sari na bekuna sa tamasa magota se Asitoreti. Mi va madi puleni gamu koe Zihova 
pa doduruna sa mia tinoa, meke vahesi ekea mo si Asa telena, meke kaqu harupu 
gamu Sa koasa niniranira tadi na tie Pilisitia.” 4 Ke veko pani rina tie Izireli sari dia 
bekuna e Beolo meke Asitoreti, meke vahesi ekea mo rini se Zihova. 

5 Meke garunu lani Samuela sari na tie Izireli pude varigara pa Mizipa, meke zama 
guahe si asa, “Kagu varavara la koe Zihova si rau, pude tokani gamu.” $ Ke varigara 
beto pa Mizipa sari doduru. Utuvu vagi tugo rini si kaiga kolo meke zoropo ni pude 
guana vinariponi la koe Zihova, meke madi si arini, meke lopu hena ginani koasa 
doduruna sa rane asa. Zama si arini, “Ele tavete va sea la koe Zihova si gami.” Pa 
Mizipa tugo si va tonoti Samuela sari vinari nominomie tadi na tie Izireli. 

7 Sipu avoso nia ri na tie Pilisitia sapu varigara pa Mizipa sari na tinioni Izireli gua, 
si topue la sari ka lima banara Pilisitia meke sari dia tie pude la rapati gua. Avoso 
nia rina tie Izireli sapu gua asa ke matagutu si arini; 8 meke zama la koe Samuela, 
“Mi lopu makudo varavara la koe Zihova sa nada Tamasa pude harupu gita koari 
na tie Pilisitia.” 9 Va matea Samuela si keke tuna lami vaqurana meke va uqua sa 
sa doduruna pude na vina vukivukihi la koe Zihova. Meke varavara la koe Zihova 
si asa pude tokani sari na tie Izireli, ke olania Tamasa sa nana vinaravara. 10 Sipu 
korapa va vukivukihi se Samuela, si rizu mae sari na tie Pilisitia pude rapata gua; ba 
lopu sana raza sa raneboni na paka manauru” kekenono guana velavela gore mae 
se Zihova koa rini. Namuna nunala va kaleana si arini meke govete pa hinoloqoru. 
11 Taluarae pa Mizipa sari na tie Izireli meke hadu luli rini sari na tie Pilisitia, tata 
kamo la gua tu pa Betikara; seke va matemate i rini pa sirana. 

12 Meke vagia Samuela si keke patu, meke va turua sa pa vari korapana Mizipa 
meke Seni, meke zama, “E Zihova si tokani gita doduru totoso,” Beto asa si poza nia 
sa, “Na Patu Tinokae.” 13 Ke tava kilasa sari na tie Pilisitia meke hukati Zihova si 
arini pude nuquria sa dia pinaqaha popoa rina tie Izireli, koari na totoso sapu toa se 
Samuela. 14 Sari doduru vasileana pu vagi ri na tie Pilisitia pa vari korapana Ekoroni 
meke Qati si tava pule beto la koari na tie Izireli, ke vagi pule beto ni Izireli sari 
doduru nana pinaqaha popoa. Meke koa nana sa binule pa vari korapadi ri na tie 
Izireli meke na tie Kenani. 

15 Na koimata na tie tuturana meke vilavilasa se Samuela pa popoa Izireli koari 
na totoso sapu toa si asa. 16 Hopeke vuaheni si hoke ene la gua pa Betolo, Oiligali, 
meke Mizipa si asa, meke koari na vasidi hire si hoke va tonoti sa sari na dia vinari 
nominomie. 17 Beto asa si hoke pule la pa nana vasina soti pa Rama si asa, vasina 
koa na koimata tadi pa Izireli si asa. Tavetia tugo sa si keke hope te Zihova vasina. 

Tepaia rina Tinoni Izireli si Keke Banara 

1 Sipu barogoso se Samuela, si va koimata i sa sari na tuna pude na tie varipitui 
pa Izireli. 2 Sa pozana sa tuna kenuna si e Zoili meke sapu mudina si e Abaeza?. 
Koa palabatu pa Biasiba si arini. 3 Ba lopu lulia rini sa hahanana tanisa tamadia; na 
hinata poata mo si nalinali nia ri kara, ke hoke ta tabara golomo poata sari karua, 
meke lopu hoke vilasa va tonoti ri kara sari na vinaritokei. 

4 Meke varigara sari doduru koimata pa Izireli, meke la koe Samuela pa Rama, 
5 meke zama koasa, “Ego, ele barogoso si goi, meke lopu lulia rina tumu koreo sa 
hahanana tamugoi. Gua asa ke, mamu vizatia keke nati banara pude banarani gami, 
pude ari mami banara si gami, gua rina votiki popoa pu ari dia!”* 6 Lopu qetu nia 
Samuela sa tinepa banara, ke varavara la koe Zihova si asa; 7 meke zama se Zihova, 
“Mu va avosi tu sari doduru tinitona pu zama atu ni ri na tinoni koa goi. Na lopu 
agoi si kilu igo rini. Arau tu sapu lopu hiva Nau rini pude na dia Banara. 8 Podalae tu 
sipu turana vura ni Rau pa Izipi, si luara pani Au rini si Arau meke vahesi rini sari na 
votiki tamasa, meke kamahire si tavete atu nia rini koa goi gua sapu hoke tavetavete 

mae nia rini koa Rau. 9 Ke gua asa, mamu va avoso lamo koa rini, ba mamu va 
balau valeani, mamu va bakala valeania koa rini gua sapu kagu evana guniri na dia 
banara si arini.” 

10 Meke tozi ni Samuela sari na tinoni pu tepa ia si keke banara sari doduru ginugua 
pu zama ni e Zihova. 11 “Gua he si kagu taveteni gamu sa mia banara si gamu.” Va 
bakalia Samuela si asa. “Kagu tavete ni tie varipera sa sari na tumia koreo. Kaiga si 
kagu va tavetaveti sa koari nana totopili varipera, kaiga si kagu koi pa hose varipera, 
meke kaiga si kagu hagala va kenue koari na totopili varipera. 12 Kaiqa arini si kagu 
va palabatu i sa pude kopu ni sari keke tina tie, meke kaiqa si pude va palabatu i pa 
lima navulu tie. Sari na tumia si kaqu lete i sari nana inuma, paketi sari na vuadi, 
meke taveti tugo sari nana tinitona varipera meke sari na tinitona tadi na totopili. 
13 Sari na tumia vineki si kaqu tavetavete lumu tanisa meke tavetavete guana nana 
tie rararo na kinakina bereti. 14 Kaqu vagi sa sari mia inuma leleadi, na inuma 
vaeni, meke na linetelete olive, meke vala ni koari na nana palabatu. 15 Kaqu vagia 
tugo sa sa keke pa manege koari mia huiti meke na mia gurepi“ meke vala i koari 
na palabatu pa nana vetu meke koari kaiqa palabatu pule. 16 Kote vagi sa sari mia 
nabulu, bulumakao, na don'ki, pude tavetavete ponia si asa. 17 Kaqu vagia tugo sa sa 
keke pa manege koari mia rovana. Meke gamu ba kaqu ta evanae na nana nabulu 
tugo sa. 18 Pana mae kamo sa totoso sana, si kote qumiqumi sisigiti si gamu, sina koa 
gua koasa mia baņara sapu vizatia gamu telemia, ba lopu kaqu va avosi Zihova sari 
na mia qinumiqumi.” 

19 Lopu hiva va avoso la ia rini se Samuela, ba zama tu, “Lokari! Hiva nia tugo 
gami si keke banara. 20 Pude kekenono gua ri kaiqa votiki butubutu si gami, pude 
na mami banara soti telemami pude totolini gami meke turana vura lani gami pa 
vinaripera pude razai sari na mami kana.” 21 Va avoso betoi Samuela sari doduru 
ginugua gua pu zama ni rini, meke la si asa meke tozi nia se Zihova. 22 Olaņa se 
Zihova, “Mu tavetia tu gua sapu hiva nia rini, mamu vala nia tu si keke banara.” 
Meke tiqe tozi ni Samuela sari doduru pude pule la pa dia popoa. 


9 


Tutuvia Samuela se Saula 

1 Koa nana si keke tie arilaena meke ninirana pa butubutu te Benisimane, pozana 
si e Kisi; na tuna e Abieli meke na tuna sa tuna koreo e Zero, meke tututi mae gua 
tugo pa tatamana te Bekorati, keke kukuruna sa tuti te Apia. 2 Keke tuna koreo si 
pozana e Saula, na koreo leleana si asa, meke sari na tie si gele kamo mo pa avarana 
e Saula. 

3 Kaiqa don'ki te Kisi si ene taloa, ke zama si asa koe Saula, “Mamu turania keke ri 
na nabulu, mamu la hatai sari na don'ki gua.” 4Ke ene gua tu pa popoa toqetoqere 
pa butubutu Iparemi meke la pa Salisa, ba lopu dogori rini; ke ene hola la gua tu 
pa vasina tadi pa Salimi, ba lopu koa tugo vasina sari na don'ki. Meke ene gua pa 
korapa pinaqaha popoa tadi pa butubutu Benisimane si arini, ba lopu ta dogoro tugo 
vasina. 5 Sipu la si arini pa pinaqaha popoa pa vasileana Zupa, si zama se Saula koa 
sa nana nabulu, “Aria mada pule tonoto la mo pa nada vetu, kote ele mulini ni tu sa 
tamaqu guguadi sari na don'ki meke podalae talotanani gita sa si gita.” 


6 Olana sa nabulu, “Hokara, koa nana koasa vasileana hie si keke tie dodogorae 
te Tamasa sapu ta pamanaena hola sina sari doduru gua pu zama ni sa si gorevura 
beto tugo. Aria mada la koa sa, meke gina asa kote boka tozini gita sa vasina pu kote 
dogori gita sari na don'ki,” gua si asa. 

7 “Be guana la si gita koa sa, na sa si kote boka poni nia gita si asa?” Nanasa gua 
se Saula. “Namu loketona hokara ginani si koa hola pa nada baika, meke loke nada 
tinitona pude ponia si asa.” 

8 Olana sa nabulu, “Keke poata siliva hite mo si koa koa rau hie, kote poni nia rau 
koa sa si asa, meke kote tozini gita sa sa vasina kagu dogori gita si arini.” 

9-11 Va tabe se Saula, “Keke binalabala leana si asa! Aria mada la.” Ke la si arini 
koa sa vasileana sapu koa ia sa tie madina te Tamasa. Sipu korapa haele sagea rini 
sa togere, si tutuvi rini si kaiga vineki saripu vura mae pude utuvu kolo gua. Nanasi 
rini sari na vineki, “Vegua koa nana sa tie dodogorae pa vasileana?” 

Pa totoso asa sa poropita si hoke ta pozae tie dodogorae, meke be guana hiva nanasa 
nia ke tie si keke ninanasa koe Tamasa, si kote zama guahe si asa, “Aria mada la koasa 
tie dodogorae,” gua. 

12-13 “Uve, koa nana,” gua sari na vineki. “Namu tige topue va kenue la mo koa 
gamu si asa. Be guana tuturei gamu, si kote kamoa mo gamu si asa. Ba pana kamo 
tugo gamu pa vasileana si kote dogoria mo gamu. Kote kamo pa vasileana si asa 
ninoroi sina kote la va vukivukihi sari na tinoni koasa hope pa togere. Sari na tie 
pu ta ruvatadi si lopu kagu henahena osolae kamo tu si asa vasina, sina kagu mana 
kenu paki nia tu sa sa vina vukivukihi. Be la si gamu kamahire, si kote dogoria gamu 
si asa totoso lopu ele sage la pa togere si asa pude henahena.” 14 Ke topue hola la 
pa vasileana se Saula meke sa nana nabulu. Meke sipu korapa ene nuguru la tugo 
rini, si dogoria mo rini se Samuela sapu korapa ene la mo koa rini, na topue la koasa 
vasina pude tavetia sa vina vukivukihi, gua. 

15 Ego pa rane norae si zama guahe se Zihova koe Samuela, 18 “Pa rane vugo 
kekenono gua tugo kamahire si kagu garunu atu nia Rau koa goi si keke tie pa 
butubutu te Benisimane; mu va madia pude mani baņara ni sari na Qua tinoni Izireli. 
Asa kaqu harupi si arini koa ri na tie Pilisitia. Ele dogoria Rau sa tinasigiti tadi na 
Qua tinoni meke sa dia kinabo tepa tinokae.” 

17 Sipu dogoria tugo Samuela se Saula, si zama se Zihova koa sa, “Hierana sa tie 
sapu zama nia Rau koa goi. Asa kaqu totolini sari na Qua tinoni.” 18 Meke ene la 
se Saula koe Samuela sapu lopu seu koa sa sasada bara, meke nanasa, “Mu tozi nau 
vasina korapa koa sa tie dodogorae,” gua. 

19 Meke olana se Samuela, “Arau mo sa tie dodogorae. Mamu ene kekenu atu koa sa 
vasina pude tavetia sa vina vukivukihi. Sina kaqu somana henahena koa rau si gamu 
kara kohite. Vugo munumunu tu kote olani rau sari doduru mia ninanasa meke kote 
tige garunu puleni gamu. 20 Sa guguadi rina don'ki saripu muliunu reporoi, si mi 
lopu talotana ni; ele ta dogoro pule tu si arini. Ba savana sa tie sapu okoro hola nia 
rina tie Izireli? Na agoi hokahokara mo si asa. Agoi meke sa puku tatamana tanisa 
tamamu.” 

21 Olana se Saula, “Arau si na tie pa butubutu te Benisimane, na butubutu sapu 
hiteke hola pa Izireli. Meke sa qua tatamana si lopu arilaena tugo pa butubutu. Na 
vegua, ke zama gua tu asa si goi koa rau?” 

22 Meke turana la nia Samuela se Saula meke sa nana nabulu pa keke lose nomana, 
meke va haboti sa pa vasina arileana pa tevolo vasina korapa habotu dia sari ka 
tolonavulu puta tie ta ruvatadi. 23 Zama la se Samuela koa sa tie kinakina, “Paleke 
mae nia sa kukuru miti sapu vatua rau koa goi, sapu tozi nigo rau pude veko vata 
kalea gua.” 24 Ke paleke mae nia sa tie kinakina sa kukuru miti ta vizatana pa 
pudapuda nene meke vekoa sa pa kenuna Saula. Meke zama se Samuela, “Dotu 
hie tugo sa kukuru miti sapu tava nagiti veko pude tamugoi gunia. Ele naqiti vatu 
nia rau koa goi si asa pude mamu hena ia tugo kamahire somanae koari na tinoni pu 
ele ruvati rau.” 

Ke henahena turania Saula se Samuela pa rane sana. ?5 Sipu gore pule si arini 
koasa vinahesi pa vasina hopena pa toqere meke la pa vasileana, si ivara ponia teqe 
rini se Saula panaulu pa batu vetu, 26 meke puta vasina si asa. 


Va Madia Samuela se Saula pude na Banara 
Pana vaqavaqasa si titiokia Samuela se Saula, “Vanunu pude magu garunu puleni 
gamu.” Vanunu se Saula meke ene keke gua la pa sirana. 27 Sipu kamoa rini sa 
hukihukirina sa vasileana, si zama se Samuela koe Saula, “Tozi nia sa mua nabulu 
pude mani ene va kenue atu.” Taluarae sa nabulu, ke zama pule se Samuela, “Mamu 
koa paki tani pa keke totoso hite, maqu tozi nigo gua sapu zama nia Tamasa.” 


10 

1 Meke vagia Samuela si keke vovoina koa ia oela olive meke zoropo nia sa pa 
batuna Saula, ahoa sa, meke zama, “Va madigo Zihova si goi pude baņara ni sari 
na tinoni Izireli. Kaqu totoli ni goi sari Nana tinoni, meke toketoke hukata ni koari 
doduru dia kana. Meke hie tugo sa vina sosode koa goi sapu ele vizatigo e Zihova si 
agoi pude na palabatu tadi Nana tinoni. 2 Pana taluarae koa rau si goi ninoroi he, 
si kaqu tutuvi goi si karua tie tata pa lovuna Reseli pa Zeloza pa popoa Benisimane. 
Kote tozi nigo rini sapu sari na don'ki pu hatai goi si ele ta dogoro pule tu, ke lopu 
talotana ni sa tamam u si arini ba agoi tu, si korapa nananasa nigo sa, ‘Na sa si kaqu 
evania rau koa sa guguana sa tuqu?’ gua. 3 Kaqu ene la si goi panahoi osolae kamoa 
goi sa huda hopena pa Tabora, vasina kaqu tutuvi goi ka neta tie saripu korapa ene 
la pude va vukivukihi la koe Tamasa pa Betolo gua. Keke arini si kaqu turani ka 
neta goti vaqura, keke pule si kaqu paleki ka neta bereti, meke sa vina neta si kaqu 
palekia nana si keke baika kapu kurukuru sinia na vaeni. 4 Kote zama va kamogo rini 
meke ponigo karua kukuru bereti, saripu kaqu vagi goi. 5 Meke kaqu sage la si goi 
koa sa toqere te Zihova pa Qibea, vasina koa si keke puku tie varipera tadi pa Pilisitia. 
Pa sasadana sa vasileana si kaqu tutuvia goi si keke puku poropita gore maedi koasa 
hope pa toqere, mike hapu, seke daramu, ivivu, meke mikemike laera, kaqu peka 
na kukukili si arini. 6 Meke lopu sana kote kamo koa goi sa Magomagona e Zihova, 
meke kaqu somana nia goi sa dia pineka pa vinahesi meke na kinukili meke kote na 
tie votikaemu hola si goi. 7 Pana ta evana saripu gua hire, si mamu tavetia gua sapu 
hiva nia Tamasa koa goi pude tavetia. 8 Kote la va kenue koa rau si goi pa Qiliqali, 
vasina si kaqu tutuvigo rau meke va vukivukihi nia sa vina vukivukihi vina uququ 
meke na vina vukivukihi binaere. Mu aqa vasina ka zuapa rane osolae kamo atu si 
rau meke tozi nigo gua sapu kaqu tavetia goi.” 

9 Sipu taliri se Saula pude luaria se Samuela gua si vala nia Zihova sa binalabala 
na hahanana votivotikaena koe Saula. Meke sari doduru ginugua pu tozi e Samuela 
koa sa si gorevura beto tugo pa rane sana. 10 Sipu kamo pa Qibea se Saula meke 
sa nana nabulu, si tutuvia keke minate poropita si asa, meke hinoqa kamo koasa sa 
Maqomaqona Tamasa, meke somana pa pinekapeka na kinukili tadirini si asa. 11 Sipu 
dogori rina tinoni pu ele gilanana sa tatasana si varivari nanasi si arini, “Na sa si ele 
ta evana koa sa tuna e Kisi hie ta kasa? Ele ta evanae na poropita tugo sia?” gua. 
12 Keke tie sapu koana vasina si nanasa, “Esei tamadia sari na poropita isara?” Gua 
hie sa zinama sapu vura mae pa totoso asa, sapu “Vegua e Saula ba ta evanae na 
poropita tugo?” gua.” 13 Sipu beto peka na kukili se Saula si sage la pa hope pa 
toqere si asa. 

14 Dogoria buhina Saula si asa meke sa nabulu, ke nanasi sa si arini, “Pavei koa si 
gamu kara?” 

“Na hatai mo sari na don'ki,” gua se Saula. “Sipu lopu boka dogori gami, si la 
dogoria gami se Samuela,” gua. 

15 “Meke na sa si tozini gamu sa?” nanasa gua sa buhina e Saula. 

16 “Ele tozini gami sa sapu ele ta dogoro pule tu sari na kurukuru,” olana gua se 
Saula, ba lopu tozia sa koasa buhina gua sapu tozia Samuela koasa sapu asa si kaqu 
ta evanae banara gua. 


Ta Tozi Vurae sapu na Banara se Saula 

17 Tioko varigara ni Samuela sari na tinoni pa keke vinarigara vina vukivukihi pa 
Mizipa, 18 meke zama koa rini, “Zama se Zihova sa Tamasa pa Izireli, 'Ele turana 
vurani gamu Rau pa Izipi meke harupu gamu Rau koari na tie Izipi, meke koari 
doduru tinoni pu nonovala gamu. 19 Arau mo sa mia Tamasa sapu harupu gamu 
koari doduru mia tinasuna na minalana, ba pa rane hie si kilu Au gamu si Arau 
meke ele tepa Au gamu pude poni gamu si keke banara, gua. Ego mi varigara mae 
koe Zihova pa hopeke butubutu na tututi.” ” 

20 Beto asa, hopeke va mae ekekei e Samuela sari doduru butubutu, meke vizata 
vagia Zihova sa butubutu te Benisimane. 21 Meke sari hopeke tatamana pule pa 
butubutu te Benisimane si tioko mae ni sa, meke sa tatamana te Matiri si ta vagi 
vurae. Meke sari na tie pa tatamana te Matiri si ene mae, meke e Saula sa tuna e Kisi 
si ta vagi vurae. Hataia rini si asa, meke sipu lopu boka dogoria rini, 2? si nanasia 
rini se Zihova, “Vegua korapa koa nana sa tie?” 

Olana se Zihova, “E Saula si koa nana panahoi, korapa tome nana mo koari na 
vinarigarae tinitona.” 

23 Ke haqala la si arini meke turaņa vura mae nia se Saula koari na tinoni, meke 
tige dogoria rini sapu na koreo ululuna sapu hola ni pule sa sari doduru. ?4 Zama se 
Samuela koari na tinoni, “Hierana sa tie sapu ele vizatia e Zihova! Namu na loke tie 
gita sapu kekenono gua asa.” 

Velavela sari doduru tinoni, “Mani toa va gelenae sa baņara, gua!” 


25 Tozi va bakalia Samuela sa niniranira meke na tinavete tanisa banara, meke 
tiqe kuberia sa koa keke buka, sapu va nuquru vekoa sa pa vasina hopena. Meke tiqe 


garunu pule ni sa sari doduru tie pa hopeke dia vasileana soti. 26 E Saula ba pule la 
nana tugo pa nana vasina soti pa Qibea. Kaiqa tie varane, saripu ele tiqui Tamasa 
bulodi si somana luli tugo koasa. 27 Ba kaiga tie kaleadi si zama, “Na tinitona leana 
savana si kaqu tavete ponini gita sa tie hie?” Kilua rini se Saula meke lopu hiva ponia 
vinariponi tugo rini si asa. 


11 
Va Kilasi Saula sari na Tie Amoni , , , , 
1 Hola keke sidara si turani sa banara Nahasi pa butubutu te Amoni’ sari nana tie 


varipera meke la raza ia sa vasileana pa Zabesi pa popoa tadi pa Qileadi meke sari 
nana tie varipera si koa pa vari likohaena si asa. Zama sari na tie pa Zabesi koe 
Nahasi, “Mamu tavetia keke vinariva egoi koa gami, meke kaqu va malumigo gami 
pude na mami banara.” 

2 Olana se Nahasi, “Kagu tavetia rau si keke vinariva egoi koa keke vina turu mo. 
Kaqu lobiti pani rau kali mata mataodi sari doduru tie pude va kurekurei sari doduru 


tinoni Izireli.” ji ji a ji ji 
3 Zama sari na koimata pa Zabesi, “Mu ponini gami ka zuapa rane pude mami 


garunu la nia sa inavoso pa doduruna sa popoa Izireli. Be loke tie si tokani gami, si 
tige kagu vatu nia gami sa mami tinoa koa goi.” 

4 La kamo pa Oibea sari na tie paleke inavoso vasina koa se Saula, meke sipu tozia 
tugo rini sa inavoso, si podalae kabo mo sari na tie pa tinalotana. 5 Se Saula si tige 

kamo pulena koa pa inuma meke sari nana bulumakao, meke nanasa si asa, “Na sa si 
sea? Na vegua ke kabo tu sari doduru tie?” Meke tozi nia rini gua sapu mae tozia ri 
na tie paleke inavoso pa Zabesi. $ Sipu avoso nia tugo Saula sapu gua asa si kamo koa 
sa sa Magomagona Tamasa, ke ta naziri hola si asa. 7 Vagi sa si karua bulumakao, 
magu va umumi sa, meke garuni sa sari na tie paleke inavoso pude paleke lani sari 
na umumu miti, pude na vina balau koari doduru popoa pa Izireli. “Arini pu korodia 
luli sari Saula e Samuela la pa vinaripera si kaqu ta magu va umumu sari nana 


bulumakao!” E Di 
Matagutu nia rina tie Izireli sapu gua kote evania Zihova koa rini, ke sari doduru, 


si lopu va ririunae, ba mae varigara beto. 8 Varigarani e Saula pa Bezeki si arini, ka 
neta gogoto tina tie Izireli, meke tolonavulu puta tina tie pa butubutu Ziuda. 9 Tozi 
ni rini sari na tie paleke inavoso pa Zabesi, “Mu la tozi ni sari na mia tinoni sipu lopu 
ele korapa rane vugo si kaqu ta harupu si gamu, gua.” Sipu avosia tugo ri na tinoni 
pa Zabesi sa inavoso si kapuna qetu si arini. 10 Meke tiqe zama koe Nahasi, “Vugo 
si kaqu va maluara atu puleni gami si gami koa gamu, meke boka tavetia gamu koa 
gami gua sapu hiva nia gamu.” 

11 Pana boni si paqahi Saula sari nana tie koari ka neta pukuna, meke pana 
vaqavaqasa si tuturei la ia rini sa vasina tadi na kana meke rapati rini sari na 
tie Amoni. Va matei rini osolae kamo korapa rane si arini. Saripu koa hola si ta 
hurakatae meke hopeke govete taloa dia. 

12 Meke zama sari na tie Izireli koe Samuela, “Avei sari na tie pu zama sapu e Saula 
si lopu kagu na mami banara gua? Va vura mae i pude mami seke va mate i gedi!” 

13 Ba zama se Saula, “Loke tie si kaqu tava mate pa rane hie, ura koasa rane hie si 
ele harupia Zihova sa Izireli.” 14 Meke zama se Samuela koa rini, “Aria mada la pa 
Oiligali si gita doduru. Mada la tozi vura pule nia sapu e Saula si na nada banara.” 
15 Gua asa ke sage beto la pa Qiliqali, meke tozi vura nia rini koasa vasina hopena 
asa sapu e Saula si na baņara. Taveti rini sari na vina vukivukihi binaere, meke se 
Saula meke sari na tinoni Izireli si qetuqetu nia sa totoso asa. 


12 
Sa Zinama Luluara te Samuela , ; , 
1 Meke zama se Samuela koari na tinoni Izireli, “Ele tavetia rau gua sapu tepa ia 


gamu koa rau pude tavetia. Ele ponini gamu rau si keke baņara pude totolini gamu. 
2 Meke kamahire si koa nana koa gamu si asa pude turana gamu. Ba sapu arau, si ele 
barogoso na keo, meke sari na tuqu koreo si koa somanae mo koa gamu sara. Arau si 
koa koa gamu podalae tu sipu korekoreogu osolae kamoa kamahire. 3 Ke hie si arau. 
Be guana tavete va sea ia rau si keketona, si mi zutu au mo pa kenuna e Zihova meke 
sa banara sapu ele vizata ia sa. Vegua ele vagia rau si keke bulumakao tana keke tie 
babe na don'ki tana keke tie? Vegua ele hiko vagia rau si keketona babe nonovalia 
rau si keke tie? Vegua hoke okoro nia rau pude ade vagi golomi sari na poata koa 
keke tie? Be guana ele evaņia rau si keke koari na tinitona hire si magu lipu pulei 
saripu gua pu ele vagi rau.” 

4 Olana sari na tinoni, “Lokari, lopu hite hiko vagia goi keketona babe nonovala 
gami goi si gami; lopu hite vagia goi si keketona koa keke tie.” 

5 Meke olana se Samuela, “E Zihova meke sa baņara sapu ele vizatia Sa si va sosodea 
pa rane hie sapu loke sinea si ele dogoro vura nia gamu koa rau.” 

“Uve, e Zihova si na mami tie va sosode,” gua si arini. 

6 Meke zama se Samuela, “E Zihova tu vizatia se Mosese meke se Eroni sapu turana 


vura ni sari na tiatamamia pa Izipi.” 7 Ke kamahire mamu turu vasina pu korapa koa 

ia gamu, magu zutu gamu pa kenuna e Zihova pa vina balabala pule di rina tinitona 
arilaedi pu taveti e Zihova pude harupu gamu si gamu meke sari na tiatamamia. 
8 Sipu gore la pa Izipi se Zekopi meke sa nana puku tatamana, meke nonovali ri 
na tie Izipi, si varavara tepa tinokae la koe Zihova sari na tiatamamia, ke garuni 
Sa sari Mosese e Eroni, meke turana vura ni pa popoa Izipi meke va koa i koasa 
popoa hie.” 9 Ba mulini nia rini se Zihova sa dia Tamasa, ke va malumi Sa sari na 
tie Pilisitia meke sa banara pa Moabi meke e Sisera, sa koimata koasa qeto minate 
tanisa vasileana nomana pa Hazo, pude razai sari tiatamamia meke va kilasi, gua.” 
10 Meke varavara la koe Zihova si arini na tepa tinokae meke zama, 'Ele sea si gami, 
sina kekere va seu koa Goi, Zihova, meke vahesi sari na beku te Beolo meke Asitoreti. 
Mu harupu puleni gami koari na mami kana, meke kaqu vahesigo gami.’ 11 Meke 
garunia Tamasa se Qitione, meke e Beraki, meke e Zepata, meke mumudi si arau. 
Hopeke gami si ele harupu gamu si gamu koari na mia kana, meke koa valeana si 
gamu.” 12 Ba sipu dogoria gamu se Nahasi sa banara pa butubutu Amoni sapu va 
namanama pude rapatani gamu, si kilua tu gamu se Zihova sa mia Baņara, meke 
zama tu koa rau, ‘Hiva nia gami si keke mami banara pude kopuni gami,’ gua.” 

13 Ego, hie sa banara sapu vizatia gamu, sapu tepa ia gamu, meke ele vatu nia 
Zihova koa gamu. 14 Kote leana mo si gamu doduru be va lavatia gamu se Zihova sa 
mia Tamasa, pude nabulu nia, va avosia, meke va tabei sari Nana tinarae, meke be 
gamu meke sa mia banara si lulia si Asa. 15 Ba be lopu avosia gamu se Zihova ba sekei 
tu sari Nana tinarae, si kaqu etulu pani gamu Sa si gamu meke sa mia banara tugo. 
16 Ke, mamu turu mo vasina pu koa gamu, meke kaqu dogori gamu sari na tinitona 
arileadi pu kaqu taveti e Zihova. 17 Na totoso dada si asa, taga? Ba kaqu varavara 
si rau meke kaqu garunu mae nia Zihova sa paka manauru na ruku. Pana ta evana 
saripu gua hire, si kaqu gilania gamu sapu ele tavete la nia gamu si keke sinea lavata 
koe Zihova totoso tepa ia gamu si keke baņara koa Sa.” 

18 Ke varavara se Samuela, meke koasa rane tugo asa si va mae ia Zihova sa ruku 
na paka. Ke matagutu nia ri doduru tinoni se Zihova meke se Samuela tugo, 19 meke 
zama koe Samuela si arini, “Mu tataruni gami, mu varavara lani gami koe Zihova sa 
mua Tamasa, pude lopu mate si gami. Tiqe gilania gami kamahire sapu, tomo lania 
pule gami koari doduru mami sinea, sa sinea sapu tepaia gami si keke banara.” 

20 “Mi lopu matagutu,” gua se Samuela. “Hinokara sapu ele tavetia tugo gamu si 
keke tinitona kaleana, ba mi lopu taluarae koe Zihova, ba mi nabulu nia mo si Asa pa 
doduru bulomia. ?1 Mi lopu luli sari na tamasa kokohadi, lopu kaqu hite boka tokani 
gamu rini babe harupu gamu rini, ura lopu hinokaradi si arini. 22 Ele tavetia Zihova 
si keke vina tatara nabuna, meke lopu kaqu veko pani gamu Sa, sina ele balabala 
ia Sa pude vata evanaeni gamu na Nana tie soti Sa si gamu. 23 Ba koa rau, si lopu 
kote tavetia rau sa sinea sapu pude makudo varavara tokani gamu rau si gamu la 
koe Zihova. Ba guahe, kaqu va tumatumaeni gamu rau gua sapu leana meke tonoto 
koa gamu pude tavetia. ?4 Mi va tabea se Zihova, mamu nabulu valeana nia si Asa 
pa doduru bulomia. Balabala i sari na tinitona arilaedi pu tavete ponini gamu Sa. 
25 Ba be tavete va sea la mo si gamu, si kaqu tava kilasa si gamu meke sa mia baņara 
tugo.” 


13 


Vinaripera La koari na Tie Pilisitia 

1 Sipu ka tolonavulu puta” vuahenina se Saula si tava banara si asa, meke totoli ni 
sa sari na tinoni ka made navulu rua vuaheni. 2 Vizata vagi Saula sari ka neta tina 
tie, meke karua tina tie si koa turaņi sa pa Mikimasi, koasa popoa toqetoqerena pa 
Betolo, meke garunu luli ni sa koe Zonatani sa tuna si keke tina pude la pa Qibea pa 
popoa tadi na butubutu te Benisimane. Sari doduru tie pule si garunu pule lani Saula 
pa dia popoa. 

3 Razaia Zonatani sa puku tie varipera Pilisitia pa Qeba meke va kilasi sa si arini, 
meke avoso nia ri doduru tie Pilisitia sapu gua asa. Meke garuni Saula sari na tie 
paleke inavoso pude la ivua sa buki pa ninae vasina pude tioko va mae i sari na tie 
Hiburu pude mae varipera, gua. “Ta tozi nia ri doduru tie Izireli sapu va matei Saula 
sari na puku tie varipera tadi na tie Pilisitia, gua asa ke kukiti ni ri na tie Pilisitia si 
arini. Ke va tabea rina tinoni sa tinioko pude somana koe Saula pa Qiliqali. 

5 Varigara sari na tie Pilisitia pude razai sari na tie Izireli, gua; ka tolonavulu puta 
tina totopili varipera si tagoi rini, ka onomo tina tie koi pa hose, meke soku hola sari 
na tie varipera saripu soku gua tugo na onone pa masa. Topue la pa Mikimasi si arini 
pa kali gasa rimata pa Beti Aveni, meke koa vasina. $ Sipu dogoria ri na tie varipera 
tadi na tie Izireli, sapu ele koa pa tinasuna si arini gua, si la tome koa ri na bae, na 
bara patu, meke na berukehe, na raqo si arini. 7 Kaiga arini si ene karovia sa Ovuku 
Zodani meke nuquru la koasa kali popoa tanisa butubutu Qadi meke Qileadi. 

Se Saula si korapa koa nana tu pa Qiliqali, meke sari na tie pu koa somanae koasa 
si matagutu na nenegara. 8 Aga nia sa se Samuela ka zuapa rane, gua sapu ele tozi 
nia Samuela, ba lopu mae si asa pa Qiliqali, ke podalae luara pania rina tinoni se 
Saula. 9 Ke zama si asa koa rini, “Mi paleke mae nia sa vina vukivukihi vina uququ 
meke sa vina vukivukihi binaere.” Meke tavetia Saula sa vina vukivukihi vina uququ. 
10 Sipu beto tugo si asa, si kamo mae mo se Samuela, ke la tutuvia Saula si asa meke 
va kamoa. 11 Ba zama se Samuela, “Na sa si tavetia goi?” 

Olana se Saula, “Na veko pani au rina tinoni si arau, meke agoi ba lopu maea sa 
totoso sapu mutia goi, meke sari na tie Pilisitia si ele varigara pa vasileana Mikimasi. 
12 Ke balabala la ia rau, ‘Sapu kote mae rapata nau mo rina tie Pilisitia si rau tani pa 
Qiliqali, meke lopu ele tepa ia rau sa tinokae koe Zihova.’ Ke balabala ia rau sapu ta 
hivae pude tavetia mo sa vina vukivukihi, gua.” 

13 “Na tinavete pekipeki si pude tavete gua asa,” olana gua se Samuela. “Lopu va 
tabea goi sa tinarae te Zihova sa mua Tamasa sapu vatua Sa. Be va tabe si goi, si kaqu 
va malumigo Sa meke sari na tutimu pude koa banara ninae rane pa popoa Izireli. 
14 Ba kamahire sa mua binaņara si lopu kaqu koa hola. E Zihova si kaqu hata ia sa tie 
sapu kaqu lulia sa hiniva Tanisa pude baņara ni sari Nana tinoni sina lopu va tabea 
goi si Asa.”” 

15 Taluarae pa Qiliqali se Samuela meke taloa nana. Taluarae tugo pa Qiliqali se 
Saula meke sari na tie meke la somana koari na tie varipera pa Qibea pa kali popoa te 
Benisimane. Sipu kamo si arini si vilitia Saula sa nana qeto minate, meke ka onomo 
gogoto tie mo si koa. t6 E Saula, Zonatani sa tuna, meke sari dia tie varipera si koa pa 
dia ipi pa Qeba pa popoa te Benisimane; sari na tie Pilisitia si koa pa Mikimasi. 17 Sa 
qeto minate tadi na tie Pilisitia si vura taloa koari dia ipi koari ka neta pukuna. Keke 
puku minate si ene la gua pa Opira pa popoa Suala. 18 Keke pule si la gua pa Beti 
Horoni, meke keke pule si la gua koasa voloso sapu dono la gua pa lolomo Zeboimi 
meke pa soloso qega. 

19 Loketona tie tavetavete aeana pa si koa pa Izireli, sina hukati rina tie Pilisitia sari 
na tie Hiburu pude lopu tavete magu varipera na hopere na gua. 20 Sari na tie Izireli 

si hoke la mo koari na tie Pilisitia pude va narui sari dia palau, piki, maho, meke na 
magu kotokotoana. ?1 Sa tinabara si keke poata hite pude vilui sari na maho meke 
sari na tinitona pude tuturana bulumakao, meke karua poata si pude va narui sari 
na piki babe na palau tana geli va malohoro pepeso. 22 Meke koa gua asa pa totoso 
varipera si lopu keke ari na tie varipera Izireli si ari dia magu varipera na hopere, 
ba e Saula meke Zonatani mo si ari dia. 

23 Garuni rina tie Pilisitia sari na puku tie varipera pude la kopu nia sa siraņa pa 
Mikimasi gua. 

Sa Vinarane te Zonatani 

1 Keke rane si zama se Zonatani koasa tie vaqura sapu hoke paleki sari nana tinitona 
varipera, “Aria, mada karovo la koari na puku tie varipera Pilisitia,” gua si asa. Ba 
lopu tozi nia Zonatani se Saula sa tamana, ? sapu korapa koa nana pa ipi pa kauruna 
keke huda pomeqaraneti pa Miqoroni, sapu lopu seu pa Qibea. Ari ka onomo gogoto 
sari na tie si luli koa sa. 3 Sa hiama sapu palekia sa poko hopena si e Ahiza. Sa tuna 
sa tasina e Ikabodi si asa sapu se Ahitubi, sapu sa tuna e Pinehasi, sapu sa tuna e Ilai, 
sapu sa hiama te Zihova pa Saelo. Lopu gilania ri na tie sapu ele taluarae la tu se 
Zonatani. 

4 Koasa siraņa pa Mikimasi, vasina pu kaqu ene la gua se Zonatani pude la kamoa 
sa vasina tadi na tie Pilisitia, si koadia vasina karua tabahoara nomadi. Keke si ta 
pozae Bozeze meke keke pule si ta pozae Sene. 5 Keke si koa pa kali gedena sa sirana, 
tia la gua pa Mikimasi, meke keke pule si koa pa kali mataona, sapu tia la gua pa 
Qeba. 

6 Zama se Zonatani koasa tie vaqura, “Aria, mada karovo la koari na ipi tadi na tie 
Pilisitia huporodi sara. Gina kote tokani gita mo Zihova si gita. Be soku babe visavisa 
si gita, ba loketona si boka hukatia si Asa pude ponini gita sa minataqara.” 

7 Zama sa tie vaqura, “Tavetia gua sapu hiva nia goi, maqu luligo mo,” 

8 “Leana,” gua se Zonatani. “Mada karovo la si gita kara pude dogoro gita ri na 
tie Pilisitia. 9 Be tozini gita rini pude aqa ni gua, si kaqu aqa mo si gita pa vasina pu 
korapa koa ia gita. 10 Ba be tozini gita rini pude la koa rini gua, si kaqu la si gita, sina 
asa si kaqu na vina gilagilana sapu ele ponini gita Zihova sa minataqara.” 

11 Ke vata dogoro pule ni koari na tie Pilisitia si arini, meke zama sari kasa tie 
Pilisitia, “Dotu! Kaiqa tie Hiburu si korapa vura mae koari na bae vasina tome rini!” 
12 Meke titiokia rini se Zonatani meke sa tie vaqura, “Mi sage maeni gamu tani! Mami 
va gilanani gamu!” 

Meke zama se Zonatani koasa tie vaqura, “Luli au. Ele poni nia Zihova koari na tie 
Izireli sa minataqara.” 13 Name sage se Zonatani meke luli tugo sa tie vaqura. Rapata 
la i e Zonatani sari na tie Pilisitia meke seke va hoqahoqai sa, meke sa tie vaqura va 
mate i si arini. 14 Koasa vinaripera kekenu si seke va mate i e Zonatani meke sa tie 
vaqura, si guana padana ka hiokona puta tie. Sa ninomana sa vasina asa si padana 
guana keke pavasa hite. 


Sa Vina Kilasa tadi na Tie Pilisitia 

15 Meke matagutu sisigiti meke hiva govete pa hinologoru sari na tie Pilisitia pa 
doduru vasina: arini pa korapa vinarigara tie, meke arini pu ene vura pa seu, sari 
na tie varipera pa vetu kopu, meke sarini pu ene la pude raza la i sari na kana meke 
arini pu hiko tinitona koarini; niu tugo sa pepeso. Tarazuzu va kaleani Zihova si 
arini. 

16 Sari na tie kopu te Saula pa Qibea koasa pinaqaha popoa te Benisimane si dogoria 
sapu hagala hoboro sari na tie Pilisitia pa pinupuhu. 17 Ke zama se Saula koari na 

tie, “Mi nae i sari na tie varipera, mamu gilania sapu esei si lopu koa.” Tavete gua 
tugo asa si arini meke dono gilania rini sapu e Zonatani meke sa tie vaqura, sapu 
hoke paleki sari na tinitona varipera tanisa si lopu koa. 18 “Paleke mae nia sa poko 
hopena tani,” Gua se Saula koe Ahiza sa hiama. Koasa rane asa si paleke la nia Ahiza 
pa kenudi ri na tinoni Izireli si asa.” 19 Sipu korapa zama se Saula koa sa hiama, 
si gigiri lalanana tu sa ninunala tadi na tie Pilisitia, ke zama se Saula, “Loke totoso 
si koa pude hata ia sa hiniva hinokara te Zihova!” gua. 20 Ke topue la si asa meke 
sari nana tie, la koari na tie Pilisitia, saripu korapa varipera pulei pa ninunala lavata. 
21 Kaiqa ari na tie Hiburu pu somana luli na toka ni sari na tie Pilisitia si hobe si 
arini meke toka ni pule rini sari Saula e Zonatani. 22? Kaiqa ri na tie Hiburu pu tome 
koari na toqere pa popoa Iparemi, si avoso nia sapu govete sari na tie Pilisitia gua, ke 
somana razai tugo rini sari na tie Pilisitia, 23 meke varipera nono la gua tu pa kalina 
la pa Beti Aveni si arini, meke harupi Zihova si arini koasa rane sana. 


Gua sapu Ta Evana Sipu Beto sa Vinaripera 

24 Sari na tie Izireli si malohoro na ovia koasa rane sana, sina zama nia Saula koa 
rini, si keke tinokotokoro nabuna. “Kaqu ta levei sa tie sapu henahenai sipu lopu 
ele va kilasi rau sari na qua kana,” gua. Ke loke tie si hite hena ia keketona doduru 
rane. 25 Sipu korapa hadui rina tie Izireli sari na tie Pilisitia si nuquru si arini koa 
keke vasina hudahudana meke dogori rini sari na zipale higohigo vasina. 26 Sini mo 
na zipale sari na huda, ba loke tie si hite hena ia keke vasina hite, sina matagutu 
nia rini sa zinama tokotokoro sapu vekoa Saula. ?7 Ba lopu avosia Zonatani sapu va 
matagutu ni zinama tokotokoro sa tamana sari na tinoni, ke zoti la nia sa sa kolu 
sapu korapa palekia sa koasa namuna sa zipale, meke hena ia sa. Pa totoso tugo asa 
si masiqara pule si asa. 28 Ba zama koa sa si keke tie, “Malohoro beto si gami pa 
inovia, va matagutu gami sa tamamu meke zama sapu guahe! 'Kagu ta levei sa tie 
sapu hena ia keke vasi ginani ņinoroi,’ gua.” 

29 Meke olana se Zonatani, “Tolene gua kaleana hola sa tinitona sapu ele tavete la 
nia sa tamaqu koari nada tie! Dotu, masiqara pule tu si rau sina henai rau si kaiqa 
zipale. 30 Nake leana mo, be pa rane hie si henai ri na tie sari na ginani pu paleki 
rini meke va kilasi sari na kana. Mamu balabala ia sapu ka visa navulu tie Pilisitia 
pule si kaqu va matei rini.” 

31 Koasa rane sana si va kilasi rina tie Izireli sari na tie Pilisitia. Varipera la mo 
podalae tu pa Mikimasi, meke kamo tu pa Aizaloni. Koa sa totoso hie sari na tie Izireli 
si malohoro meke ovia hola dia. 32 Ke haqala la i rini sari na tinitona pu ele vagi rini 
koari dia kana; vagi rini sari na sipi na bulumakao; va matei tugo rini vasina meke 
henai makata turana ni ehara mo rini. 33 Tozi nia rini se Saula, “Dotu, tavete va sea 
la koe Zihova sari na tinoni sina henai makata turana ni ehara mo rini sari na miti.” 

“Na tie seke tinarae si gamu!” Velavela gua se Saula.” “Va topili mae nia keke 
patu nomana koa rau tani,” gua si asa. 34 Meke va pule la ia pule sa si keke tinarae, 
“Mi la koari doduru tinoni, mamu tozini sari doduru pude di turana mae ni sari dia 
bulumakao na sipi tani. Kaqu va matei rini tani meke kaqu henai tugo rini tani. Madi 
lopu va sea pule la koe Zihova, madi lopu hena makati rini sari na miti!” Ke koasa 
boni tugo asa si turana mae ni ri doduru sari dia bulumakao meke va mate i rini 
vasina. 35 Tavetia Saula si keke hope te Zihova, asa mo sa hope kekenu sapu tavetia 


sa, 

36 Zamai Saula sari nana tie, “Aria, mada gore la rapati gedi pa boni hie sari na 
tie Pilisitia, mada la vagi betoi sari doduru dia likakalae osolae kamoa vaqavaqasa, 
meke seke va mate betoi gedi.” 

Zama si arini, “Tavetia gua mo sapu leana pa mua binalabala.” 

Ba zama sa hiama, “Mada nanasa kenu la tu koe Tamasa.” 

37 Ke nanasia Saula se Tamasa, “Vegua kagu la rapati rau sari na tie Pilisitia? Vegua 
kagu va matagara gami Goi?” Ba lopu olana sa Tamasa pa rane sana. 38 Ke zama 
se Saula koari na koimata tadi na tinoni, “Mae tani, mada hata ia sapu esei beka 
si tavete va sea pa rane ninoroi. 39 Va tatara nia rau koasa Tamasa toana, sapu va 
mataqaria Sa se Izireli, asa sapu sea si kaqu tava mate, be guana sa tuqu Zonatani 
mo si asa.” Ba loke tie va kulu. 40 Meke zama la se Saula koa rini, “Gamu doduru si 
mi turu vasina, e Zonatani meke arau si kaqu turu tani.” 

Meke olana si arini, “Tavetia mo gua sapu leana pa mua binalabala.” 

41 Ke zama se Saula koe Zihova, sa Tamasa pa Izireli, “Zihova, na vegua ke lopu 
olanau tu Goi pa rane hie? Zihova Tamasa tadi pa Izireli, Mu olaņau koari na patu 
hopedi hire, be sa sinea hie si te Zonatani babe taqarau, si Mu olana mae pa Urimi 
ba be tadi na Mua tinoni Izireli si asa, si Mamu olaņa pa Tumimi!” Ego sa inolana 
si huhuku tonoto lamo koari Zonatani meke e Saula; ke talevara dia sari na tinoni.” 
42 Meke tiqe zama se Saula, “Mi vizatia pa vari korapana sa tuqu Zonatani hie meke 
arau.” Meke ta huhuku se Zonatani. 43 Meke nanasia Saula se Zonatani, “Na sa si ele 
tavetia goi.” 

Olaņa se Zonatani, “Ele hena ia rau si keke vasi zipale. Ego, hiera si arau, mu va 


mate au.” 
44 Zama se Saula, “Mani seke va mate au Tamasa si rau be lopu tava mate si goi!” 


45 Ba zama sari na tinoni koe Saula, “Vegua kaqu tava mate mo se Zonatani, sapu 
mataqara nia sa vinarane lavata tadi pa Izireli? Lokari! Va tatara nia gami si hie koe 
Zihova pu toana sapu lopu kaqu hite hoqa palae si keke kalu pa batuna. Gua sapu 
tavetia sa ninoroi si ele tavetia sa pa tinokae te Tamasa.” Gua asa ke harupia ri na 
tinoni se Zonatani pa minate. 

46 Hola sapu gua asa, si beto hadu i Saula sari na tie Pilisitia, meke pule beto la mo 
koari dia popoa soti si arini. 


Sa Binanara te Saula meke sa Nana Tatamana 

47 Sipu ele ta evanae banara se Saula pa Izireli, si razai sa sari doduru nana kana 
pa ninae vasina: sari na tie pa Moabi, pa Amoni, meke pa Edomu, sari na baņara pa 
Zoba, meke sari na tie Pilisitia. Ninae vasina pu varipera sa si va kilasi sa sari nana 
kana. 48 Varipera pa vinarane si asa meke va kilasi tugo sa sari na tie Amaleki. Meke 
harupi sa sari na tie Izireli koari na rinapata. 

49 Sari na tuna Saula si ari Zonatani, Isivi, meke e Malakisua. Sa tuna vineki kenuna 
si e Merabi, meke sa mudina si e Maekolo. 50 Sa nana barikalege si e Ahinoami, na 
tuna vineki e Ahimaza; sa nana koimata varipera si na tasina karokarovo e Abana’, 
na tuna e Nere sa buhina. 5! Se Kisi sa tamana e Saula, meke se Nere sa tamana 
Abana. Sari Kisi e Nere si karua tuna koreo e Abieli, 

52 Totosona sipu toa se Saula si varipera va ninira la koari na tie Pilisitia si asa, ke 
pana guana dogoria sa si keke tie sapu ninirana meke varane, si hoke vekoi sa pa 
nana qeto minate. 

Vinaripera La koari na Tie Amaleki 
1 Zama se Samuela koe Saula, “Arau mo sa tie sapu garunu au Zihova pude va 
madigo meke va baņara igo koari Nana tie. Ego mamu va avosia gua sapu zama nia 
e Zihova Tadi na Qeto Minate,” 2 'Kagu va kilasi Rau sari na tie Amaleki? koa gua 

sapu tavetia rina tiatamadia koari na tie Izireli, pa totoso sipu mae gua ri pa Izipi.” 
3 La mamu rapata i sari na tie Amaleki, mamu zalo beto i sari doduru gua pu tagoi 
rini. Lopu veko hokaria keke, ba va mate betoi doduru tie, na barikalege, koburu, na 
haha, na bulumakao, sipi, kameli, meke na don'ki,'” gua. 

4 Tioko varigara ni Saula sari nana tie varipera meke viliti sa si arini pa Telemi; 
koadia karua gogoto tina tie varipera pa Izireli meke manege puta tina pa Ziuda. 
5 Asa meke sari nana tie si la koasa vasileana nomana tadi na Amaleki meke aga pa 
keke lolomo loke kolona pude rapata va hodaka gua. $ Garunu la nia sa sa vina balau 
koari na tie Kenaiti. Sari na tiatamadia si tataru ni sari na tie Izireli sipu mae gua pa 
Izipi si arini. Meke zama si asa, “Mi taloa, mamu veko pani sari na tie Amaleki pude 
mi lopu tava mate turanae koa rini.” Ke taluarae taloa sari na tie Kenaiti. 

7 Va kilasi Saula sari na tie Amaleki. Varipera si arini podalae pa doduruna sa 
vasina pa Havila meke kamo pa Sura sapu pa kali gasa rimata pa Izipi. 8 Va mate 
betoi rini sari doduru tinoni, 9 ba va sarea Saula meke sari nana tie varipera se Agaga 
sa banara. Lopu va matei rini sari na bulumakao na sipi leadi, na tuna bulumakao, 
na tuna sipi tugo, meke gua tugo kaiga tinitona leadi, ba sari na tinitona pu loke 
laedi, na loke dia tinavete si zalao betoi rini. 


Ta Kilu se Saula sapu sa Banara 
10 Zama se Zihova koe Samuela, 11 “Talotana si Rau koa gua sapu va banaria Rau se 
Saula, sina ele kilu pani Au sa si Rau meke sekei sa sari na Qua tinarae.” Ta naziri hola 


se Samuela meke doduru boni si varavara la koe Tamasa si asa. 12 Pana munumunu 
hokara tugo si topue si asa, meke la hata ia sa se Saula. Avoso nia sa sapu ele la si 


asa koasa vasileana pa Kameli gua, vasina pu ele kuria sa si keke nana vina tigono 
telena, meke hola la nana tu pa Oiligali. 13 Ene sage la se Samuela koe Saula, meke 
va kamoa sa si asa, meke zama, “Mani mana nigo e Zihova si goi Samuela! Ele va 


tabea rau sa hiniva te Tamasa.” , o 
14 Nanasa se Samuela, “Na vegua, ke, korapa avosi tu rau kabodi sari na bulumakao 


na sipi?” 

15 Olana se Saula, “Sari na qua tie vagi si arini koa rina tie Amaleki. Va toai rini sari 
na sipi na bulumakao leadi pude tana vina vukivukihi la koe Zihova sa mua Tamasa, 
ba sari doduru pule si ele zalo betoi gami.” 

16 “Noso!” gua se Samuela, “Maqu tozi nigo gua sapu tozi nau e Zihova pana boni.” 

“Tozi nau,” gua se Saula. 

17 Olana se Samuela, “Balabala pule nigo telemu sapu loke laemu gua si goi, ba agoi 
si na koimata pa butubutu Izireli. Ele va madigo e Zihova si agoi pude na banara 
pa Izireli, 18 meke garunigo Sa si goi pude zalo pani sari na tie kaleadi pa butubutu 
Amaleki. Ele tozi nigo Sa pude mu varipera la osolae va mate betoi goi si arini. 19 Na 
vegua ke lopu va tabea goi si Asa? Na vegua ke bebeno vagi tu goi sari na tinitona, 
meke evania sa sinea nomana sapu lopu qetu nia e Zihova?” 

20 “Lokari, ele va tabea mo rau se Zihova,” gua se Saula. “Ele lulia mo rau gua 
sapu tozi nau Sa. Turana pule mae nia rau sa baņara Aqaqa, meke va mate betoi 
sari doduru tie Amaleki. 21 Lopu va matei ri na qua tie sari na sipi na bulumakao pu 
leadi, ba turana mae ni rini tani pa Oiligali pude va vukivukihi lani koe Zihova sa 


mua Tamasa.” : ji ji f i oo ji 
22 Ba zama se Samuela, “Na sa si okoro nia e Zihova, na vinatabe babe na vinariponi 


na vina vukivukihi? Leana hola si pude va tabea si Asa hola nia sa vina vukivukihidi 
rina sipi leadi koa Sa. 23 Na vina karina Sa si kaleana hola kekenono gua puta tugo na 
vinakuvakutae; meke na vinahesi pule si sea hola gua tugo na vinahesi beku. Kilugo 
tugo Sa si goi pude na banara, sina sekea goi sa hiniva te Zihova.” 

24 “Uve, ele sea tugo si rau,” gua se Saula. “Ele sekea rau sa hiniva te Zihova meke 
sari na mua zinama. Na matagutu ni rau sari na qua tie meke lulia mo gua sapu hiva 
nia rini. 25 Ba tepa igo rau kamahire, mu taleoso nau. Mada pule la pa Qiliqali, pude 


boka vahesia rau se Zihova vasina.” , , a 
26 “Lopu kaqu luli pule koa goi si rau,” gua se Samuela. “Kilua goi sa hiniva te 


Zihova, ke kiluigo tugo Sa si goi pude na baņara pa Izireli.” 

27 Meke taliri se Samuela pude taluarae taloa gua, ba tuqe vagia Saula sa nana poko 
meke rikatia sa.” 

28 Meke zama se Samuela koa sa, “Ele rikata pania Zihova koa goi sa binaņara pa 
Izireli pa rane hie meke vala nia Sa koa keke pu leana hola nigo. 29 Se Zihova sa 
Tamasa Lavata pa Izireli si lopu kokoha meke lopu hobe sa Nana binalabala. Lopu 
na tie si asa, ke lopu hobea Sa sa Nana hiniva.” 

30 “Ele sea mo si rau,” gua se Saula. “Ba mamu va lavatau mo pa kenudi rina tie 
tuturaņa koari na qua tinoni. Mamu luli pule somanae koa rau pude maqu vahesia 
rau se Zihova sa mua Tamasa.” 31 Ke luli la koa sa pa Qiliqali se Samuela, meke 


vahesia Saula se Zihova. 
32 “Turana mae nia koa rau sa banara Aqaqa,” gua se Samuela. Mae koa sa se 


Aqaqa, neneqara mate na matagutu. Balabala golomo telena si asa, “Kei, ele hola 
taloa tugo sa totoso kaleana pude mate si rau,” gua. 

33 Zama se Samuela, “Gua sapu ele va matei sa mua vedara sari soku koburu tadi 
na barikaleqe, ke kamahire si kaqu loke tuna tugo sa tinamu.” Meke va matea sa se 
Aqaqa pa kenuna sa hope pa Qiliqali. 

34 Pule la nana pa Rama se Samuela, meke pule pa nana vasileana soti pa Qibea se 
Saula. 35 Podalae pa totoso asa si lopu hite dogoro pule hokaria se Samuela sa banara, 
ba kuliusu nia sa si asa. Talotana nia tugo Zihova sapu va banaria Sa se Saula pa 
butubutu Izireli. 


16 
Devita si Tava Madi Pude na Banara 

1 Zama se Zihova koe Samuela, “Vea seunae gua si kaqu kuliusu nia goi se Saula? 
Ele kilu pania Rau si asa pude na banara pa Izireli. Ba kamahire mu vagi kaiqa oela 
tanisa huda olive, mamu la pa Betilihema koa keke tie pozana Zese. Ura ele vizatia 
Rau si keke ri na tuna pude na banara,” gua. 

2 Meke zama se Samuela, “Vegua meke kote boka tavetia rau sapu gua sana? Be 
guana avoso nia Saula sapu gua asa, si kote va mate au sa!” Meke olana gua se 
Zihova, “Mamu turaņia keke tuna bulumakao. Mamu zama sapu la vasina si goi 
pude va vukivukihi la koe Zihova. 3 Mu ruvatia se Zese pa vina vukivukihi, meke 
kaqu tozi nigo Rau gua sapu kaqu tavetia goi. Kaqu zoropo nia oela goi meke va 
madia pude na banara sa tie sapu kaqu tozi nigo Rau.” 

4 Lulia Samuela gua sapu tozi nia Zihova pude tavetia meke la pa Betilihema. Sipu 
kamo vasina sari na koimata tanisa vasileana lavata si mae tutuvia rini si asa pa 
minatagutu meke nanasia, “Vegua koa ia na binule sa mua minae, taga?” 5 “Uve,” 
olana gua si asa. “Mae si rau pude va vukivukihi la koe Zihova. Mi va via puleni 
gamu, mamu luli au.” Tozi nia tugo sa se Zese meke sari na tuna pude va via pule ni, 
meke ruvati tugo sa pude somana pa vina vukivukihi. 

6 Sipu kamo si arini si dogoria Samuela sa tuna Zese se Eliabi meke zama telena, 
“Sa tie sapu korapa turu hie pa kenuna Zihova si hinokara, sapu asa mo sa tie sapu 
ele vizatia Sa.” 7 Ba zama se Zihova koa sa, “Mu lopu dono la ia sapu vea gelena gua 
meke vea tolavaena gua si asa. Namu kilua Rau si asa, ura lopu vizavizata gua sapu 

vizatia ri na tie si Arau. Sa tie si dono mo pa tinoa vurana, ba Arau si dono pa bulo 
tu.” 

8 Meke tiokia Zese sa tuna se Abinadabi meke turana la nia sa koe Samuela, ba zama 
se Samuela, “Lokari, lopu vizatia tugo Zihova si asa.” 9 Ke turana mae nia pule Zese se 
Sama. Ba “Lokari, lopu vizatia tugo Zihova si asa,” gua se Samuela. 10 Koasa ginugua 
hie si turana beto maei mo Zese sari ka zuapa tuna koreo koe Samuela. Meke zama 
se Samuela koasa, “Lokari, lopu vizatia Zihova si keke arini hire.” 11 Meke nanasia 
sa si asa, “Vegua koa dia pule kaiqa tumu koreo?” 

Olana se Zese, “Koanana si keke sapu mudina hokara, ba taloa si asa na korapa 
kopu sipi.” 

“Tozi nia pude mae tani,” gua se Samuela. “Lopu kaqu va vukivukihi si gita pana 
lopu ele kamo si asa.” 12 Ke garunu tie se Zese meke la hata ia si asa. Keke koreo 
tolavaena na toa valeanana meke mataqara sa nana dinono. Zama se Zihova koe 
Samuela, “Hiera tugo si asa! Va madia!” 13 Vagia Samuela sa oela meke zoropo nia 
sa koe Devita pa kenudi ri na tasina. Meke hinoqa kamo koa sa sa Magomagona e 
Zihova meke koa koa sa podalae tugo pa rane asa. Meke tiqe pule nana pa Rama se 
Samuela. 


Devita pa Vetu te Saula 

14 Sa Maqomaqona e Zihova si ele taluarae koe Saula, meke keke magomago 
kaleana tu sapu garunu la nia Zihova si novalana sa. 15 Zama sari na nabulu koasa, 
“Gilania gami sapu keke magomago kaleana sapu garunia Tamasa si koa koa goi sana. 
16 Ke poni gami sa niniranira, pude mami hata ia si keke tie sapu tumaena mikemike. 
Meke pana mae koa goi sa magomago kaleana, si kaqu mikemike sa tie sana, meke 
kote leana pule mo si agoi.” 

17 Garuni Saula si arini, “Ego, mu hata mae nia sa tie sapu boka mikemike valeana, 
mamu turana mae nia koa rau.” 

18 Keke ari kasa pu koa si zama, “E Zese sa tie pa vasileana Betilihema, si koa nana 
keke tuna koreo sapu tumaena mikemike. Na tie varane meke tolavaena si asa; na 
bokaboka pa vinaripera meke na tie bokana zama tugo. Na koa koa sa se Zihova.” 

19 Ke garunu lani Saula sari na tie paleke inavoso pude la zama guahe koe Zese, 
“Mu garunu mae nia sa tumu koreo se Devita, sapu hoke kopuni sari na sipi,” gua. 
20 Ke garunu la nia Zese se Devita koe Saula meke keke goti vaqura, keke don'ki 
sapu surana nia bereti rini, meke keke baika kapu kurukuru sinia na vaeni. 21 Mae 
se Devita meke podalae tavetia sa nana tinavete. Hiva sisigiti nia Saula si asa meke 
vizatia sa sapu asa sa tie pude paleki sari nana tinitona varipera gua. 22 Meke garunu 
pule la inavoso koe Zese se Saula, “Hiva hola nia rau se Devita. Va malumia pude 
mani tavetavete toka nau mo tani.” 23 Ke koari na totoso, sipu mae kamo tugo sa 
tomate kaleana sapu garunu mae nia Tamasa koe Saula, si hoke vagia Devita sa nana 
mike meke mikea sa. Hoke taluarae sa tomate kaleana, meke hoke leana pule se 
Saula. 


17 


Pesipesi e Qolaea sari na Tinoni Izireli 
1 Varigara sari na tie Pilisitia pa Soko, keke vasileana pa Ziuda, pude varipera gua. 
Va turui rini sari na dia ipi pa keke vasina pozana Epesi Demimu pa vari korapana 
Soko meke Azeka. ? Saula meke sari na tie Izireli si varigara meke va turui sari na 
dia ipi koasa toqere kapae koasa lolomo pa Ela, vasina si va namanama si arini pude 
razai sari tie Pilisitia gua. 3 Turu va tokele pa keke toqere sari na tie Pilisitia, meke 
sari na tie Izireli si pa keke kalina; keke lolomo si koa pa vari korapadi. 

4 Keke tie pozana Oolaea sapu mae guana pa vasileana lavata pa Oati, si vura mae 
koari na tie Pilisitia meke zama pesipesi sa sari na tie Izireli. Tata neta mita ululuna si 
asa, > meke va sagea sa sa poko varipera boronizi sapu mamatana tata ka lima navulu 
zuapa kilo meke toropae boronizi tugo. $Sari nenena ba ta poko hukata boronizi tugo, 
meke palekia tugo sa si keke hopere boronizi sapu sivaria sa pa avarana. 7 Sa nana 
hopere si moata gua tugo na kogana sa tigitigisiana lozi”, meke sa livolivo aeanana 
sa si tata ka zuapa kilo sa mamatana. Keke tie varipera sapu ene pa kenuna sa si 
palekia sa lave tanisa. 8 Turu se Qolaea meke velavela la koari na tie Izireli, “Na sa 
si tavetia gamu vasina, turu va tokele pude varipera gua? Arau si keke tie Pilisitia, 
gamu si na nabulu te Saula! Vizatia keke mia tie pude mae varipera koa rau. 9 Be 
guana ninira si asa meke va mate au si arau, si kaqu na mia pinausu mo gamu si 
gami, babe ninira si rau meke va matea si asa, si kaqu na mami pinausu si gamu. 
10 Kamahire si pesipesi gamu rau si gamu na qeto minate pa Izireli. Be guana boka si 
gamu, si mi vizatia gamu si keke tie pude mae raza au si arau.” 11 Sipu avosia Saula 
meke sari nana tie varipera sapu gua asa, si tarazuzu beto si arini. 


Koa Somana se Devita Koari na Tinoni te Saula , 
12 Devita si na tuna e Zese, sapu na tie pa tutina e Eparata pa butubutu Ziuda pa 


Betilihema. Ka vesu tuna koreo se Zese, meke ele barogoso hola tugo si asa. Pa totoso 
tugo asa si koa banara se Saula. 13 Sari ka neta kenudi si somana luli koe Saula la 
pa vinaripera. Sapu kenuna si e Eliabi, keke pule si e Abinadabi, meke sa vina neta 
si e Sama. 14 E Devita si na tuna koreo mudina hokara, meke sipu koa somanae koe 
Saula sari ka neta tamatasi kenudi, 15 si hoke ene gore la koari na tasina meke pule 
la pa Betilihema se Devita pude kopu ni sari na sipi tanisa tamana. 

16 Hoke tepatepa i meke zama va goregore i e Qolaea sari na tie Izireli doduru 
munumunu na veluvelu koari ka made navulu puta rane. 

17 Keke rane, si zama se Zese koe Devita, “Mamu paleki ka manege puta kilo huiti ta 
kinadi meke ka manege puta bereti, mamu tuturei paleke lani koari na tasimu koasa 
vasina pu koa ia rini. 18 Mamu paleke lani tugo sari ka manege puta sizi“ hire koasa 
palabatu varipera. Hata vurani tugo sari ka neta tasimu meke paleke pule mae sa 
inavosodi be guana korapa koa valeana si arini. 19 Sa baņara Saula, sari na tasimu, 
meke sari doduru tie Izireli si korapa koa pa lolomo pa Ela, meke varipera koari na 
tie Pilisitia.” 

20 Pana munumunu hokara si veko hola ia e Devita si keke tie pude kopu ni sari na 
sipi, topue meke paleki sa sari na ginani, gua tugo sapu tozi nia Zese koasa. La kamoa 
sa sa vasina pu korapa koa ia rini koasa totoso sapu va namanama sari na tie Izireli 
pude la varipera gua. Velavela nia rini sa kinukili varipera. 21 Sa qeto minate tadi 
na tie Pilisitia meke sari na tie Izireli si turu pa vari kalina sa lolomo pude varipera 
gua. 22 Vekoi mo Devita sari na ginani koasa palabatu pu kopu ni sari na likakalae, 
meke hagala la koasa vasina varipera, la koari na tasina, meke nanasi sa si arini, sapu 
vegua si arini, gua. 23 Sipu korapa vari vivinei si arini, si vura mae mo se Qolaea sa 
tie varane ninirana meke pesipesi i sa sari na tie Izireli sapu hoke gugua tugo sapu 
tavetia sa doduru rane. Meke avosia Devita si asa. ?4 Sipu dogoria ri na tie Izireli se 
Qolaea, si tarazuzu beto si arini. 25 “Dotu!” hopeke varigue sarini. “Avoso la i tu sari 
nana zinama nonovala! Va tatara nia sa banara Saula si keke pinia arilaena koasa 
tie pu kaqu va matea si asa gua, meke kaqu ta poni nia tugo sa sa tuna vineki pude 
haba ia meke lopu kaqu ta hivae sa tatamana tanisa tamana pude tabara takisi.” 

26 Nanasi Devita sari na tie pu turu tata koasa, “Na sa si kaqu vagia sa tie sapu kaqu 
va matea sa tie Pilisitia hie meke vata rupahia se Izireli koasa kinurekure. Esei sa 

tie Pilisitia huporona hie zama pesipesia sa geto minate tanisa Tamasa toana?” 27 Ke 
tozi nia rini gua sapu kaqu ta evana koa sa tie sapu kaqu va matea se Qolaea. 

28 Sipu avosia Eliabi, sa tasina kenuna e Devita, sapu korapa zama koa rina tie si 
asa, si ta naziri nia sa se Devita meke zama, “Na sa si tavetia goi tani? Esei korapa 
kopu ni sari na sipi tanisa tamada pa korapa soloso? Na tie vahesi pule nigo si goi. 
Ta gilana valeana koa rau sa kinaleana pa bulomu! Sapu mae nia goi si pude mae 
dodogoro mo pa vinaripera gua!” 

29 “Na sa si tavete va sea ia rau?” Gua se Devita, “Vegua lopu boka nanasa nia 
tu rau si keke ninanasa?” 30 Taliri la koa keke tie pule si asa, meke zama kekenono 
gua tugo tatasana, meke doduru totoso nanasi sa, si kekenono mo sa inolana tadirini 


koasa. 
31 Avosi ri kaiqa koimata varipera gua pu ele zama ni Devita, ke la tozi nia rini se 


Saula, meke tioko mae nia sa si asa. 32 Zama se Devita koe Saula, “Banara, loke tie si 
ta hivae pude matagutu nia sa tie Pilisitia hie. Arau si mua nabulu, si kaqu la raza ia 
gana si asa.” 

33 “Lokari,” gua se Saula. “Lopu kaqu boka raza ia goi si asa! Na koburu mo si goi, 
meke na tie varipera si asa pa doduruna sa nana tinoa!” 

34 Meke olana se Devita, “Baņara, sipu kopu ni rau sari na sipi tanisa tamaqu, totoso 
sipu mae sa laione babe na bea’ meke paleke taloa nia si keke sipi, 35 si hadu luli la 
ia rau si asa, la raza ia, meke harupia rau sa lami. Meke be taliri pule mae au na 
laione babe na bea si rau, si hoke tuqe i rau gumidi meke seke va matei. 36 Arau sa 
mua nabulu si ele va matei sari na laione na bea, ke kaqu tavete gunia tugo rau sa 
tie Pilisitia huporona hie sapu zama pesipesia sa qeto minate tanisa Tamasa toana. 
37 Ele harupau e Zihova koa ri na laione na bea, ke kaqu harupau tugo Sa si rau koasa 
tie Pilisitia hie.” 

Meke olana se Saula, “Leana mo. Mamu la, meke e Zihova si mani koa koa goi.” 
38 Vala ni sa koe Devita sari nana poko varipera pude va sagei sa gua: na toropae 
boronizi, meke na poko raqaraqa varipera boronizi pude lavelave ni sari na aroso. 
39 Sopele nia Devita sa magu varipera koasa belete meke belete kapae nia sa koasa 
poko varipera meke podekia sa pude ene gua ba lopu boka, sina lopu manavasa va 
sagei sa. Meke zama si asa, “Lopu kaqu boka varipera turani rau sari doduru hire.” 
Ke va gore beto pani sa si arini. 40 Palekia mo sa sa nana kolu sepati meke pudiki 
vagi sa sari ka lima patu memehedi koasa leana meke voi sa pa nana huneke. Va 
namanama vekoa sa sa nana kurukuru paqala, meke ene la tutuvia sa se Qolaea. 


Va Kilasia Devita se Qolaea 

41 Sa tie Pilisitia si podalae ene zukuru la koe Devita. Sa nana tie paleke lave si 
ene pa kenuna sa, meke korapa ene tata mae si asa. 42 Meke sipu dono valeana la 
si asa koe Devita, si dono va gorea sa si asa, sina na keke koreo vaqurana mo, na 
tolavaena na doņo leana si asa. 3 Zama si asa koe Devita, “Na pude vegua sa kolu 
sana? Balabala ia goi sapu na siki si arau?” Meke vata leve nia sa se Devita koasa 
nana tamasa. 44 Meke zama si asa, “Mae tu ba goi! Meke kagu poni nia rau sa tinimu 
koari na kurukuru tapuru na kurukuru name pude gania.” 

45 Olana se Devita, “Mae pude varipera si goi koa rau meke paleke magu, na hopere, 
ba arau si mae pude varipera koa goi pa pozana e Zihova Tadi na Qeto Minate, sa 
Tamasa tanisa qeto minate pa Izireli, sapu pesipesia goi. 46 Pa rane ninoroi tugo si 
kaqu veko mae nigo Zihova pa limaqu rau si agoi, meke kaqu va kilasigo rau meke 
kote kupa pania rau batumu. Meke kaqu poni nia rau koari na kurukuru tapuru na 
kurukuru name sari na tinidi ri na tie varipera Pilisitia pude gani rini. Meke tiqe 
kaqu gilania ri doduru tie pa kasia popoa sapu koa nana si keke Tamasa pa Izireli. 
47 Meke sari doduru hire si kaqu dogoria sapu e Zihova si lopu okoro nia sa magu 

varipera babe na hopere pude harupi sari Nana tinoni. Matagara si Asa pa vinaripera 
pa Nana niniranira telena, meke kagu veko maeni gamu Sa si gamu doduru pa mami 
niniranira.” 

48 Sipu korapa ene la koe Devita se Oolaea, si tuturei hagala nono la mo koasa se 
Devita vasina varipera tadi na tie Pilisitia pude raza ia gua. 49 Keru vagia sa pa nana 
huneke si keke patu memehena, meke gona nia kurukuru paqala sa se Qolaea. Meke 
goto pa raena, ke poraka sa herahera batuna, meke hoqa oporapaha nia pa pepeso si 
asa. 50-51 Haqala la koa sa se Devita, meke turu nana koasa. Lobusu vagia sa sa magu 


varipera te Qolaea pa nana vovoina, meke kupa pania sa sa batuna meke va matea.” 

Sipu dogoria ri na tie Pilisitia sapu ele mate sa dia tie varane, si govete beto si arini. 
Meke pa siraņa gua asa, sapu loke nana magu varipera, ba va kilasia na va matea 
Devita se Qolaea koa keke kurukuru paqala meke na patu mo. 

52 Sari na tie Izireli meke na butubutu Ziuda si kukili meke hagala luli rini si arini, 
hadu kamo ni tu rini pa Qati meke kamo koasa sasada bara pa Ekoroni. Sari na tie 
Pilisitia matedi si koa koasa doduruna sa sirana sapu la gua pa Saraimi, meke kamo 
la gua tu pa Qati meke Ekoroni. 53 Sipu pule mae sari na tie Izireli pu hadu lulidi sari 
na tie Pilisitia si vagi rini sari na dia tinitona koari na dia ipi vasina pu ele koa ia 
rini. 54 Vagia Devita sa batuna Qolaea meke sipu hola soku rane si paleke la nia sa 
pa Zerusalema, meke kopu ni sa sari na tinitona varipera te Qolaea pa nana ipi soti. 


Ta Turana La Koe Saula se Devita 

55 Sipu dogoria Saula se Devita totoso la raza ia gunia sa se Qolaea, si nanasia sa se 
Abana, sa koimata pa nana qeto minate, “Abana, tuna esei sia?” 

“Lopu hite gilania rau Baņara,” gua se Abana. 

56 “Ego la mamu hata vura nia,” gua se Saula. 

57 Ke sipu pule mae se Devita koasa vasina pu koa rini, sipu beto va matea sa se 
Qolaea, si turana la nia Abana si asa koe Saula. Korapa palepalekia nana tugo sa 
batuna Qolaea. 58 Meke nanasia Saula si asa, “Koreo vaqura, tuna esei si agoi?” 

“Arau si na tuna sa mua nabulu se Zese pa Betilihema,” olana gua se Devita. 


18 
Sa Tataru te Zonatani | , a WA A 
1 Meke sipu va hokotia ri Saula e Devita sa dia vivinei, si podalae tataru sisigiti nia 


e Zonatani sa tuna Saula se Devita, kekenono gua sapu tataru pule nia si asa telena. 
2 Heki nia Saula se Devita podalae tugo koasa rane asa meke lopu va malumia sa pude 
pule la pa nana vasileana soti. 3 Va tatara va nabu nia Zonatani koe Devita sa nana 
binaere loke vina betona sina koa gua koasa nana tataru lohina koa sa. 4 Va gorea 
sa sa koti sapu va sagea sa meke vala nia sa koe Devita, meke sa nana poko varipera 
meke gua tugo sa nana magu varipera, bokala, meke na belete. 

5 Bokaboka hola se Devita pude taveti sari doduru tinavete pu garunu ni Saula koa 
sa, meke vizatia tugo Saula si asa pude keke palabatu pa nana qeto minate. Qetu nia 
ri doduru tie na palabatu te Saula sa ginugua hie. 


Podalae Konokono nia Saula se Devita 
6 Sipu pule se Devita totoso ele va matea sa se Qolaea meke korapa pule mae tugo 


sari na tie varipera koa rina dia vasileana soti, si vura mae sari doduru barikaleqe 
pa doduru vasivasileana pa Izireli pude tutuvia sa banara Saula gua. Kera ni rini 
sari na kinera qetuqetu, peka meke lopi ni rini sari na tabarini na mike laera. 7 Koa 
sa dia qinetuqetu si kera guahe si arini, “Saula va matei sari na tina tie, ba e Devita 


sari ka manege tina tu.”* 8 Lopu qetu nia Saula sapu gua asa, meke podalae bugoro 

sisigiti si asa. Zama si asa, “Koe Devita kera nia rini sari ka manege tina tu, ba koa 
rau kaiga tina mo. Namu na kote tava banara mo si asa!” 9 Gua asa ke konokono nia 
na kopu tokotoko nia sa se Devita podalae tugo pa totoso asa. 


10 Keke rane si mae nuguru va hodaka koe Saula si keke tomate kaleana mae guana 
koe Tamasa, meke ititu si asa pa nana vetu guana tie pekipekina. Ke sipu korapa 
mikea Devita sa nana mike hapu, gua tugo sapu hoke tavetia sa doduru totoso, si 
tanini vagia Saula si keke hopere. 11 Meke zama guahe telena se Saula, “Magu hopere 
turanae nia gana pa kapagoba,” meke hopere la nia sa koa sa sa hopere karua totoso; 
ba va hola i mo Devita si arini. 

12 Matagutu nia Saula se Devita sina koa koe Devita se Zihova ba kilua Zihova se 
Saula. 13 Ke garunu taloa nia Saula si asa, meke va palabatua sa koari ka keke tina tie 
varipera. Turani Devita pa vinaripera sari nana tie, 14 meke bokabokana si asa koari 
doduru tinavete sina koa koa sa se Zihova. 15 Meke sipu gilania Saula sa binokaboka 
te Devita, si noma lalanana tu sa minatagutu tanisa. 16 Ba sari doduru tie pa Izireli, 


meke butubutu Ziuda si tataru nia se Devita sina na keke tie tuturana bokabokana si 
asa. 


Haba ia Devita sa Tuna Vineki e Saula 

17 Meke zama se Saula koe Devita, “Hie sa tuqu vineki kenuna se Merabi. Kaqu 
vatua rau si asa koa goi pude na loamu koa gua sapu nabulu nau goi guana tie 
varipera varane na ta ranemu, na varipera ni goi sari na vinaripera te Zihova.” 
Balabala ia Saula sapu koasa sirana gua asa si kaqu va matea rina tie Pilisitia se 
Devita gua, meke lopu kaqu tavetia sa telena sapu gua asa. 


18 Olana se Devita, “Esei si arau meke na sa sa gua tatamana pude ta evanae na 
roana sa banara si arau?” 19 Ba sipu kamo sa totoso pude ta vala koe Devita se Merabi, 
si vala nia tu Saula koa ke tie pozana e Adireli pa Mehola si asa. 


20 Ba sa tuna vineki Saula se Maekolo, si hivahiva nia pule sa se Devita, meke sipu 
avoso nia Saula sapu gua asa, si qetu si asa. 21 Zama golomo telena si asa, “Kaqu vala 
nia rau se Maekolo koe Devita. Kaqu tozi nia rau si asa pude sekesekei nia, meke 
kaqu va matea ri na tie Pilisitia si asa, gua.” Ke pa vina rua totoso si zama se Saula 
koe Devita, “Kaqu na qua roroto rau si goi.” 22 Garuni sa sari nana palabatu pude 
zama ekea se Devita meke pude tozi nia tugo sapu, “Qetu nigo sa baņara si goi meke 
sari doduru nana palabatu kekenono gua agoi. Ke hie mo sa totoso leana tamugoi 
pude haba ia sa tuna vineki.” 


23 Ke tozia rini koe Devita sa ginugua hie, meke olana si asa, “Arilaena hola si pude 
ta evanae na roroto tanisa banara, ba lopu garoqu; na tie habahuala meke loke laegu 
si rau.” 

24 Meke tozia rina palabatu koe Saula gua sapu zama nia Devita, 25 meke garuni 
Saula si arini pude tozi nia se Devita, “Sapu doduru pu gua hiva nia sa banara koa 
goi pude na hinoluna sa barikalege si ka keke gogoto kapudi” rina tie Pilisitia matedi, 
pude guana hinobe koari nana kana.” Pa sirana gua asa si va turua Saula pude va 
matea rina tie Pilisitia se Devita gua. 26 La tozia ri na nabulu te Saula koe Devita gua 
sapu ele zama ni Saula, meke qetu nia Devita sa binalabala pude ta evanae na roroto 
tanisa banara si asa, gua. Sipu lopu ele kamo sa rane pude ta muti sa vinarihaba, 
27 si la se Devita meke sari nana tie meke seke va matei si karu gogoto tie Pilisitia. 
Paleke lani sa koa sa baņara sari na kapudia meke nae lani sa koasa si arini, pude 
mani ta evanae na roroto tanisa gua. Ke vala nia Saula sa tuna vineki se Maekolo 
pude haba ia Devita. 

28 Sipu bakala meke gilana valeania Saula sapu se Zihova si koa somana koe Devita 
meke sa tuna tugo ba tataru nia si asa, ?9 si noma hola lalanana tu sa minatagutuna 
e Devita, meke kana ia sa si asa pa doduruna sa nana tinoa. 

30 Hoke mae sa qeto minate tadi na tie Pilisitia pude varipera gua, ba koari doduru 
vinaripera si mataqara hola ni Devita sari na koimata varipera te Saula. Gua asa ke 
ta gilana valeana se Devita koari na tie. 


19 
Ta Kukitae se Devita Koe Saula , 
1 Tozi nia Saula se Zonatani sa tuna meke sari doduru nana nabulu pude va matea 


rini se Devita gua. Ba tataru hola nia Zonatani se Devita, 2? ke zama la si asa koa 
sa, “Sa tamagu si korapa podekia pude va matego si goi. Leana mamu koa va balau 
vugo munumunu; mamu la tome pa keke vasina pu lopu ta gilanana; mamu koa mo 
vasina. 3 Kaqu la turu si rau pa kapaena sa tamaqu pa inuma vasina pu korapa tome 
goi, meke kaqu zama ia rau si asa pa guguamu goi. Be guana vagi rau kaiqa ginugua, 
si kote va gilana nigo rau.” 

4 Vahesihesia Zonatani se Devita koe Saula meke zama, “Banara, mu lopu tavete 
va kaleana la koe Devita sa mua nabulu. Lopu hite tavete va kaleana atu si asa koa 
goi. Sari doduru tinitona pu taveti sa si na vinari tokae lavata koa goi. 5 Vatasuna 
ia sa sa nana tinoa sipu va matea sa se Qolaea, meke va mataqaria Zihova pa keke 
minataqara lavata te Izireli. Sipu dogoria goi si asa, si qetu si goi. Na vegua, ke hiva 
tavete va kaleana la tu si goi koa sa tie pu loke nana sinea, meke hiva va matea goi 
se Devita sapu namu loke nana ginugua hokara?” 

6 Pulepaho nia Saula gua saripu zama ni e Zonatani meke tavetia sa si keke vina 
tatara pa pozana e Zihova, sapu lopu kaqu va matea sa se Devita gua. 7 Ke tiokia 
Zonatani se Devita meke va avoso nia koasa sari doduru ginugua, meke tiqe turana 
la nia sa koe Saula, meke nabulu nia Devita sa banara gua tugo tatasana. 

8 Sa vinaripera koari na tie Pilisitia si puzaka vura pule. Rapati Devita si arini meke 
va kilasa va kaleani sa, ke govete si arini. 

9 Keke rane pule si nuquria keke magomago kaleana sapu mae guana koe Zihova 
se Saula. Habotu pa korapa nana vetu si asa, taninia nana pa limana sa nana 
hopere, meke koa nana tugo vasina se Devita; na korapa mikemikea sa sa nana mike. 
10 Podekia Saula pude hopere turanae nia pa kapagoba se Devita gua, ba va hola ia 
Devita, meke la soto tu pa goba sa hopere. Gua asa ke haqala meke govete taloa nana 


se Devita. 
11 Koasa boni tugo asa si garuni Saula si kaiqa tie pude kopu nia sa vetu te Devita 


pude va matea gana si asa pana munumunu gua. Va balau ia Maekolo, sa nana 
barikaleqe si asa, “Be lopu taloa si goi koasa boni hie, pana munumunu vugo si kaqu 
mate mo si goi.”” 12 Va gorea sa pa keke vuida si asa, meke hagala govete taloa si asa. 
13 Meke vagia sa barikaleqe sa beku pu koana pa vetu, meke va ekoa sa pa teqe, veko 
nia tarabatu sa sapu ta tavetae kalu qoti meke va tarabatu nia sa, meke nobia sa. 

14 Sipu mae sari na tie te Saula pude vagia se Devita gua, si tozi ni Maekolo si arini 
sapu moho si asa gua. 15 Ba garunu pule lani Saula si arini pude la dogoro sotia 
teledia. Tozi ni sa si arini, “Paleke turaņa mae nia pa teqe, pude maqu va matea gana 
tani si asa.” 16 Meke sipu nuquru la si arini si dogoria rini sapu na beku mo si eko 
pa teqe meke na kalu qoti si tarabatu nia sa. 

17 Meke nanasia Saula se Maekolo, “Na vegua ke sekesekei nau tu goi si rau meke 
va govetia goi sa qua kana?” 

Ke olana si asa, “Kote va mate au sa si arau be lopu va govetia rau gua.” 

18 Govete se Devita meke latu koe Samuela pa Rama, meke tozi sa sari doduru 
ginugua pu tavete lani e Saula. Meke tige la pa Naioti se Devita meke Samuela meke 
koa hola vasina sari karua. 19 Tozi nia rini se Saula sapu se Devita si korapa koa 
pa Naioti pa Rama gua, 20 Ke garuni sa si kaiqa tie pude la tuqe vagia si asa gua. 
Dogoria rini si keke puku vinarigara poropita korapa peka na kukili, e Samuela sa 
dia koimata. Meke ta kamoe nia rina tie sa Maqomaqona Tamasa, ke podalae peka 
na kukili si arini. 21 Sipu avoso nia Saula sapu gua asa, si garunu pule lani pule sa 
sari kaiqa tie, meke arini ba podalae peka na kukili tugo. Garunu pule la tie tugo 
si asa pa vina neta totoso, ba kekenono gua tugo si ta evaņa koa rini. 22 Ke topue 
la pa Rama telena si asa. Sipu mae kamo koasa berukehe nomana pa Seku si asa, 
si nanasa nia sa sa vasina koa sari Samuela e Devita meke tozi nia rini sapu korapa 
koa pa Naioti sari kara, gua. 23 Sipu korapa la si asa vasina si ta kamoe nia tugo sa 
sa Maqomaqona Tamasa, meke peka na kukili tokelia sa sa siraņa la gua pa Naioti. 
24 Va gore pania sa sa nana poko meke peka na kukili pa kenuna Samuela, meke eko 
dododohona doduruna sa rane meke doduruna sa boni. Gua asa ke zama nia ri na 
tie sapu, “Vegua e Saula ba ta evanae keke poropita tugo?” gua.” 


20 
Toka nia Zonatani se Devita o. , 
1 Meke taluarae se Devita pa Naioti pa Rama meke govete la koe Zonatani, meke 


zama, “Na sa si tavetia rau? Na tinavete kaleana sa si ele tavetia rau? Na sinea sa si 
tavete va sea la nia rau koasa tamamu, ke hiva va mate au sa?” 

2 Meke olana se Zonatani, “Lokari, lopu va malumigo Tamasa pude kaqu mate si 
agoi! Ele tozi nau sa tamagu sari doduru tinitona pu taveti sa, saripu arilaedi na loke 
laedi, meke lopu hoke tome saripu gua hire. Lopu hinokara sapu gunia goi!” 

3 Ba olaņa se Devita, “Gilana valeania nana sa tamamu sapu gua tataru guni nau 
goi si arau, meke ele balabala ia tu sa pude lopu va gilana nia koa goi gua sapu hiva 
tavetia sa, sina kote kuliusu hola si goi. Zama hinokara si rau koa goi meke koe Zihova 
toana sapu arau hie si keke hinena nene mo seu gua pa minate!” 

4 Zama se Zonatani, “Kaqu taveti rau doduru gua saripu hiva ni goi.” 

5 Olaņa se Devita, “Vugo si na Inevaņa Sidara Vaqura, meke arau si ta hivae pude 
henahena turania sa banara. Ba pude guana leana koa goi, si magu la tome pa 
inuma osolae kamoa veluvelu repere.” $ Be guana dono gilania sa tamamu sapu lopu 
somana henahena si rau, si mamu tozi nia sapu tepa ia rau sa mua vina malumu 
pude tuture la pa qua vasileana soti pa Betilihema, sina hie mo sa totoso pa doduru 
vuaheni pude ta tavete sa vina vukivukihi vasina koari doduru qua tatamana. 7 Be 
zama si asa, ‘Leana mo,’ gua, si kaqu ta harupu si rau; ba be bugoro si asa, si kagu 
gilania goi sapu korapa hiva va mate au sa si rau. 8 Tataru nau, mamu tavete poni 
nau si hie, mamu kopu nia sa vina tatara tomena sapu ele tavetia goi koa rau. Ba be 
guana sea si arau, si mamu va mate au mo goi telemu. Ba lopu turana lani au goi 
koa sa tamamu pude va mate au,” gua. 

9 Meke olana se Zonatani, “Lokari, mu lopu balabala hokari saripu gua sara! Be 
gilana valeania rau sapu hiva novaligo sa tamaqu, si kote va balau igo mo rau.” 

10 Meke nanasa se Devita, “Esei kagu boka va gilana nau sapu be olana va 
bubugorae atu igo sa tamamu si agoi?” 

11 “Aria mada la pa inuma,” gua se Zonatani. Ke la si arini. 12 Meke zama se 
Zonatani koe Devita, “Zihova sa Tamasa pa Izireli sa nada tie va sosode! Pa totoso 
gua tugo he, pa rane vugo meke repere si kaqu nanasia rau sa tamaqu. Be guana qetu 
nigo sa, si kaqu va atu zinama si rau. 13 Ba be hiva sisigiti nia tugo sa pude novaligo 

si goi, si mani seke va mate au mo Zihova si rau, be lopu va gilana nigo rau sa ginugua 
asa, meke va govete taloa igo. Mani koa somanae koa goi se Zihova gua sapu ele koa 
koasa tamaqu si Asa visoroihe. 14 Totoso korapa toaqu rau, si mu tataru nau, mamu 
kopu nia sa mua vina tatara madina. Mamu kopu va tuka nau pude lopu mate si rau. 
15 Mamu va dogoro nia sa tataru va tukana gua tugo asa koasa qua tatamana ninae 
rane ka rane. Mamu soto va nabua sa mua tataru koarau meke sari na turanagu pa 
tutiqu rau na kamo lala gua tu sipu va mate beto ni tugo se Zihova sari doduru kana 
tamugoi pa kasia popoa. 16 Mani lopu ta kumata sa nada vina tatara gita kara. Ba be 
guana ta kumata si asa, si mani va kilasi Tamasa sari na mua kana.” 


17 Ke pa totoso tugo asa si tepa ia Zonatani se Devita pude va tatara pulea pule se 
Zonatani, sapu tataru nia sa si asa, koa gua sapu tataru hola nia Zonatani se Devita, 
hola nia gua sapu tataru pule nia sa sa nana tinoa soti. 18 Meke zama se Zonatani 
koa sa, “Vugo si na Inevaņa Sidara Vaqura, meke kote ta gilana valeana be guana 
lopu somana si goi pa hinenahena. 19 Be lopu somana si goi repere si kote ta balabala 
sisigiti, ke mamu la koasa vasina tome goi visoroihe, mamu tome pa mudina sa kobi 
patu vasina. 20 Kaqu gona lani rau vasina sari ka neta tupi, guana vasina qiriqiriana. 
21 Meke kaqu tozi nia rau sa qua nabulu pude la hatai si arini. Meke be tozi nia rau 
si asa, ‘Dotu, sari na tupi si pa kalimu mae tu hire, mamu vagi;’ sa ginuana si leana 
mo, meke boka vura mae mo si goi. Zama tokotokoro si rau koe Zihova toana sapu 
lopu kagu koa pa tinasuna si goi. 22 Ba be tozi nia rau si asa, ‘Sari na tupi si koa 
tu pa kalina latu,’ si mamu tiqe taluarae, sina e Zihova si garunu va taloa igo si goi. 
23 Koari na vina tatara pu va tatara ni gita kara, si e Zihova si na tie va sosode pa 
varikorapada ninae rane,” gua. 

24 Ke la tome koari na inuma se Devita, meke sipu kamo sa ranena sa Inevaņa 
Sidara Vaqura, si mae pa hinenahena sa banara Saula, 25 meke habotu vasina hoke 
habotia tugo sa pa kapagoba. E Abana si habotu kapae koa sa, meke e Zonatani si 
habotu pa kenuna sa. Ego sa habotuana te Devita si loke tie habotia. 26 Ba loketona 
si zama nia e Saula pa rane asa, sina balabala ia sa, “Keke toņa si ta evana koa sa, 
meke lopu via pa hahanana vina madi pa tinarae si asa.” 27 Koa sa rane sapu luli 
mae koa sa Inevaņa Sidara Vaqura, sa vasina te Devita si loke tie tugo habotia, ke 
nanasia Saula se Zonatani, “Na vegua ke lopu mae pa hinenahena se Devita norae 
meke ninoroi tugo?” 

28 Olana se Zonatani, “Tepa si asa koa rau pude va malumia, mani la nana pa 
Betilihema gua. 29 Zama si asa, ‘Mamu va malumau, pude magu la, sina tavetia sa 
qua puku tatamana sa inevana vina vukivukihi pa vasileana, meke hiva nau sa tasigu 
si rau pude koa pa totoso asa. Ke be guana qetu nau goi, si va malumau, maqu la 
dogori sari na turanagu.' Gua asa ke lopu koa si asa pa nana habohabotuana pa mua 
tevolo.” 

30 Ta naziri nia Saula se Zonatani meke zama la koa sa, “Agoi si na tuna na maqota, 
na barikaleqe va karikarina meke variva kurekurena. Gilania rau kamahire sapu 
toka nia goi se Devita meke va gore pule nigo mo meke sa tinamu tugo! 31 Lopu 
gilania tu goi sapu pana toa se Devita, si lopu kagu banara hokara si goi pa popoa 
hie? Ke tuturei la tugo kamahire, mamu turana mae nia, kaqu tava mate si asa!” 

32 “Pude vegua ke kagu mate si asa?” Olana gua se Zonatani. “Na sinea sa si ele 
tavetia sa?” 

33 Pa totoso tugo asa, si hopere la nia Saula sa nana hopere koe Zonatani pude va 
matea gua, meke tiqe gilana valeania Zonatani sapu hiva va mate hinokaria sa se 
Devita. 34 Gasa turu meke lopu sana taluarae koasa tevolo se Zonatani pa binugoro, 
meke lopu henahena pa rane asa, sa rane vina rua koasa Inevaņa Sidara Vaqura. 
Talotaņa hola nia sa se Devita sina zama va kurekurea Saula si asa. 

35 Pana munumunu si la pa inuma se Zonatani pude tutuvia se Devita, gua sapu 
variva ego nia rini. Turania sa si keke koreo vaqura. 38 Meke zama koa sa, “Hagala 
la, mamu la hatai sari na tupi pu kaqu gona ni rau.” Hagala sa koreo, meke gona 
hola nia Zonatani sa tupi pa kalina la koa sa. 37 Sipu kamo sa koreo vasina pu hoqa 
sa tupi, si kukili se Zonatani, “Sa tupi si pa kali latu. 38 Lopu turu vasina! Tuturei 
la.” Ke pudiki vagia sa koreo sa tupi meke pule la mo koasa nana palabatu. 39 Lopu 
gilania sa sa ginuana, ba ari Zonatani mo e Devita gilania. 40 Vala ni Zonatani koasa 
koreo sari nana tinitona varipera pude paleke pule lani pa vasileana gua. 

41 Sipu ele pule sa koreo, si turu se Devita pa mudina la sa kobi patu, hoqa kokotunu 
meke todono gore ka neta totoso pa pepeso. Asa meke Zonatani si kabo beto pa totoso 
vari ahoi ri kara. Sa tinalotaņa te Devita si noma hola nia tu sapu te Zonatani. 42 Meke 
tiqe zama se Zonatani koe Devita, “Tamasa si koa somanae koa goi pa binule. Kaqu va 
sosodea e Zihova sapu agoi meke arau, meke sari na tutimu goi meke saripu taqarau, 
si kaqu kopu nia sa binaere madina sapu ele va tatara nia gita kara gua.” Meke tiqe 
taluarae taloa se Devita, meke pule la nana pa vasileana se Zonatani. 


21 


Govete nia Devita se Saula 

1 La koasa hiama Ahimeleki pa Nobu se Devita. Vura mae se Ahimeleki nenegara 
totoso tutuvia sa si asa, meke nanasia sa si asa, “Na vegua ke mae eke telemu si goi 
tani?”” 

2 “Arau si mae tani koasa hiniva te Saula,” gua se Devita. “Tozi nau sa pude lopu 
vata gilania koa ke tie gua sapu garunu nau sa pude tavetia. Koari na qua tie, si ele 
tozini rau si arini pude mae tutuvu au koa ke vasina. 3 Ego, na ginani sa si korapa 
koa koa goi? Mu poni nau ka lima bereti babe kaiqa tona pule sapu korapa koa koa 
goi.” 

4 Zama sa hiama, “Loketona koa rau sari na bereti hokara, ba na bereti hopedi mo. 
Boka vagi mo goi si arini be guana lopu vaguru koa turani rini sari na loadi.” 

5 “Hinokara sapu lopu hite gua asa si arini,” olana gua se Devita. “Sari na qua tie 
si hoke va via pule ni koari na dia tinoa pude madi pa tinavete te Tamasa, meke pa 
rane ninoroi ba gua tugo asa.” 

6 Ke vala ni sa hiama koe Devita sari na bereti hopedi, sina loke bereti si koa vasina 
ba sari na bereti saripu vala ni mo rini koe Tamasa. Ele tava rizu koasa tevolo hopena 
si arini meke ta hobei bereti vaguradi.” 

7 Keke koari na nabulu te Saula sapu na nati tie kopu sipi si koa vasina pa ranena 
asa pude va gorevura ia sa hahanana vinavia. Na pozana sa si e Doegi, na tie pa 
butubutu Edomu“ si asa. 

8 Nanasa la koe Ahimeleki se Devita, “Ari mua hopere babe na magu varipera tani 
si goi? Sa ginarunu tanisa banara si va bebenoqu rau, ke loke totoso pude boka tuge 
palekia sa gua magu varipera babe kaiqa tinitona varivariperana.” 

9 Olana se Ahimeleki, “Na magu varipera mo te Qolaea sa tie Pilisitia sapu va matea 
goi koasa lolomo pa Ela si koa tani. Korapa koa nana pa mudina la sa poko hiama 
meke ta hade poko si asa. Pude hiva nia goi si mu vagia. Namu asa hokahokara mo 
si koa tani.”* 

“Vagi mae nia. Loke vasina pule koa sa magu gugua asa.” 

10 Ke taluarae se Devita, govete nia sa se Saula, meke la koa koe banara Akisi pa 
vasileana Qati. 11 Meke zama la koe banara Akisi sari nana nabulu, “Lopu e Devita tu 
sa banara tadi pa Izireli beka sia? Hie mo sa tie sapu kera nia rina barikaleqe totoso 

peka rini, zama si arini, 'Saula va matei sari na tina tie, ba e Devita sari ka manege 
tina tu, gua.”” 

12 Balabala mamata ni e Devita sari na dia zinama, meke matagutu sisigiti nia sa 
sa banara Akisi.” 13 Be guana koa tata koa rini si hoke guana tie pekipeki, meke hoke 
araru hahanana guana tie duviduvilina si asa. Be mae sarini pude tuqe vagia, gua, si 
hoke gasigasi hoboro koari sasada barana sa vasileana lavata, meke va zoloro gore 
loro pa gumina si asa.” 14 Ke zama la koari nana nabulu se Akisi, “Dotu! Duviduvili 
sa tie! Na venagua, ke turana mae nia tu gamu koa rau sia? 15 Vea, lopu ele soku tie 
duviduvili koa tani? Vea ke turana mae nia pule gamu si keke, pude mae va ilipuna 
nau koari na hahanana pekipeki sapu taveti sa koasa qua vetu soti hie, gua?” 


22 
Sa Vina Matedi rina Hiama , , 
1 Taluarae taloa se Devita koasa vasileana lavata pa Qati meke govete la koasa bae 


tata pa vasileana pa Adulamu. Sipu avoso nia ri tasina na turanana sapu koa vasina 
si asa, si la koasa si arini.“ 2 Sokudi rina tinoni si mae somanae koe Devita, ari doduru 
pu ta nonovala na ta veko gale meke lopu koa qetu si mae beto koasa. Padana tata 
ka made gogoto tie doduruna, meke ta evanae na dia koimata rini se Devita. 

3 Taluarae vasina se Devita meke la gua pa Mizipa pa Moabi, meke zama la koasa 
baņara pa Moabi, “Va malumi sari karua tiatamaqu pude mae koa koa goi, osolae 
gilania rau gua sapu hiva tavete poni nau Tamasa.” 4 Ke vekoi e Devita sari karua 
tiatamana koasa banara pa Moabi, koa vasina si arini pa doduruna sa totoso sipu koa 
tome se Devita pa bae. 

5 Meke mae koe Devita sa poropita Qadi meke zama, “Lopu koa tani, mu topue la 
pa popoa Ziuda.” Ke taluarae se Devita meke la pa muqe pa Hereti. 

6 Keke rane si mae pa Qibea se Saula, habotu nana pa kauruna sa huda tamarisiki 
pa toqere, taninia nana pa limana sa nana hopere, meke turu vari likohae nia ri 
doduru nana palabatu varipera. Tozi nia rini sapu ele ta dogoro se Devita meke sari 
doduru nana tie. 7 Ke zama la koari nana palabatu varipera si asa, “Va avoso mae, 
gamu na tinoni koasa butubutu te Benisimane! Balabala ia gamu sapu kote ponini 
gamu pepeso na inuma vaeni e Devita si gamu doduru, meke va palabatu gamu koasa 
nana qeto minate, gua? 8 Asa gua ke kukiti nau gamu? Lopu keke gamu si tozi nau 
sapu sa tuqu soti si kalikali la gua koe Devita. Loke tie hite galagala nau, babe tozi 
nau sapu se Devita, keke koari na qua tie soti, si korapa hata ia kamahire si keke 
lolomo pude va mate au gua, meke sa tuqu soti si sovutuna sa!” 

9 Doegi si turu turanae tugo koari na palabatu varipera te Saula, meke zama si asa, 


“Dogoria rau se Devita totoso la si asa koe Ahimeleki sa tuna e Ahitubi pa Nobu.” 
10 Tepatepa la koe Zihova se Ahimeleki sapu nasa si kote tavetia e Devita pa hiniva 
Tanisa. Meke tiqe ponia vinabeo sa se Devita meke vala nia sa sa magu varipera te 
Qolaea sa tie Pilisitia.” 

11 Ke va garunu la zinama sa baņara Saula koe Ahimeleki sa tuna Ahitubi meke 
sari na turanana, sapu na hiama tugo pa vasileana pa Nobu pude mae, ke mae koasa 
si arini. 12 Zama la se Saula koe Ahimeleki, “Va avoso mae!” 

“Hiera si rau qua banara” gua si asa. 

13 Nanasa la ia Saula, “Venagua ke kukiti nau gamu kara Devita si arau? Vegua ke 
ponia vinabeo na magu varipera meke tepa ponia goi koasa Tamasa sapu nasa si kote 
tavetia Devita? Kamahire si talirau sa si rau meke korapa aga nia sa sa lolomo pude 
va mate au.” 

14 Olana se Ahimeleki, “E Devita si na mua nabulu nonona meke na roamu soti si 
asa, koimata tadi na tie varipera pu kopu nigo, ta pamanae hola koari doduru tie pa 
korapana sa mua vetu banara. 15 Hinokara, nanasa ponia rau koasa Tamasa, meke 
lopu na qua totoso kekenu si hie pude tavete gua asa. Qua banara, mu lopu zutu 
au babe esei pule pa korapana sa qua butubutu. Lopu gilana hokaria rau si keke 
tinitona la gua koasa ginugua hie.” 

16 Zama sa baņara, “Ahimeleki, agoi meke sari doduru mua butubutu si kaqu mate.” 
17 Ke zama la i sa sari na tie kopu saripu turu kapaedi koasa, “Va mate i sari na hiama 
te Zihova! Va kalekale la gua koe Devita si arini, meke lopu hite tozi nau rini sapu 
ele govete si asa, ele tumae nia dia sa doduruna sa vivinei.” Ba korodia va matei rina 
tie kopu sari na hiama te Zihova. 18 Ke zama la koe Doegi se Saula, “Agoi mamu va 
matei!” Meke va mate betoi e Doeqi. Koasa rane sana si va matei sa si ari ka vesu 
navulu lima hiama saripu pada pude va sagei sari na poko hiama. 19 Garunu ni tugo 
Saula sari doduru tinoni pa popoa Nobu, sa vasileana lavata tadi na hiama pude tava 
mate: palabatu, na barikaleqe, koburu hiteke na lavata, bulumakao, don'ki, meke na 
sipi si tava mate beto. 

20 Ba se Abiata’, keke koari kasa tuna Ahimeleki si govete meke la somanae nana 
koe Devita. 21 Tozi nia sa sapu la e Saula meke va matei sari na hiama te Zihova. 
22 Zama la se Devita koasa, “Totoso dogoria rau se Doeqi pa Nobu ranena asa, si 
gilana valeania rau sapu na asa hokara mo si kote tozi nia se Saula. Ke guana arau 
mo si va matedi sari turanamu. 23 Mu koa koa rau, mu lopu matagutu. Gita kara beto 
mo si hiva va mate gita Saula, ba kote tava sare si goi koa rau.” 

Harupia Devita sa Vasileana Nomana pa Keila 

1 Avoso nia Devita sapu rapata ia ri tinoni Pilisitia sa vasileana pa Keila, meke hikoi 
rini sari na kiko huiti tiqe ta paketedi. 2 Ke nanasia sa se Zihova, “Boka la razai rau 
sari na tinoni Pilisitia?” 

“Uve,” gua se Zihova. “Rapati, mamu harupia sa vasileana pa Keila.” 

3 Ba zama la ia ri nana tie se Devita, tani mo pa Ziuda ba korapa matagutu mo si 
gami, namu kote hola latu si pude la pa Keila vasina koa sari tinoni varipera tadi na 
tie Pilisitia. 4 Ke nanasa pulea Devita se Zihova meke zama ia Zihova, “La, mamu la 
rapatia sa vasileana pa Keila sina kote ponini gamu Rau sa minataqara pude va kilasi 
sari na tinoni Pilisitia.” 

5 Ke topue la pa Keila se Devita meke sari nana tie, meke la rapati rini sari na tinoni 
varipera Pilisitia, sokudi si va matei rini meke vagi sari dia bulumakao, na kurukuru 
name. Gua asa harupu gunia e Devita sa vasileana pa Keila. 

6 Sipu govete se Abiata sa tuna e Ahimeleki meke la somanae koe Devita pa Keila, 
si palekia sa sa poko hopena tana nati hiama, sapu hoke varavara nia rini la koe 
Tamasa. 

7 Tozi nia rini se Saula sapu ele la gua pa Keila se Devita, meke zama si asa, “Ele 
vekoa Tamasa pa qua niniranira. Voi pule nia pa sipata se Devita sipu nuguru la ia 
sa sa vasileana koa ia na goba meke na sasada nomana sapu koai na rorotoana roza 
pude tuku betoi.” 8 Ke tiokia Saula sa nana qeto minate, pude ene gore la pa Keila 
pude la koa vari likohae nia sa vasileana meke tuqe vagia se Devita meke sari nana 
tinoni, gua. 

9 Sipu avoso nia e Devita sapu korapa mizimizi hiva rapatia Saula si asa, si zama 
la ia sa se Abiata sa hiama, “Paleke mae nia tani sa poko tana hiama.” 10 Meke zama 
se Devita, “Zihova, Tamasa tadi na tie Izireli, ele avoso nia rau sapu korapa mizimizi 
hiva gore mae huaria e Saula sa vasileana Keila pa guguaqu rau, sa mua nabulu. 

11 Vegua, kote vala au mo rina tie pa vasileana Keila koe Saula si rau? Kote mae 
hinokara se Saula, gua sapu ele avoso nia rau? Zihova Tamasa tadi na tie Izireli, tepa 
Igo rau, mu olanau.” 


Meke olana se Zihova, “Kote mae se Saula.” 


12 Meke nanasa pule guahe se Devita, “Vegua, kote vala pani au mo rina tiena sa 
vasileana Keila si rau, meke sari na qua tie koe Saula?” 


“Kote valani gamu rini,” gua se Zihova. 


13 Ke taluarae se Devita meke sari nana tie pa Keila, meke ririzu tokele la. Tata 
ka onomo gogoto saripu luli koasa. Sipu avoso nia e Saula sapu ele govete se Devita 
meke sari nana tie si malohoro gore pule mo sa hiniva te Saula, meke lopu la pa Keila 
si asa. 


Koa Tome se Devita koari na Toqere pa Qega 


14 Tome lamae se Devita koari na vasina toqetoqereana pa korapa qega tata pa 
popoa ivuluna sapu ta pozae Zipi. Podeke sisigitia tugo e Saula pude dogoria, ba lopu 
va malumia Tamasa pude dogoria Saula si asa. 15 Koa pa Horesi se Devita koasa qega 
tata pa Zipi. Gilania Devita sapu korapa hata ia Saula pude va matea si asa. 18 La va 
manotia Zonatani pa Horesi, se Devita, meke tozi nia sa koasa sa vina sare te Tamasa. 
17 “Mu lopu matagutu,” gunia sa, “Lopu kaqu boka novaligo e Saula sa tamaqu si goi. 
Gilana valeana nia nana sa sapu agoi si kote na banara pa popoa Izireli, meke arau 
si kote na vina ruamu agoi.” 18 Tavetia ri karua si keke vina tatara madina koasa dia 
kinoa binaere pa kenuna e Zihova, meke pule nana se Zonatani pa nana popoa, koa 
hola se Devita pa Horesi.” 

19 Kaiga tie pa popoa qega Zipi si la totozi koe Saula pa Qibea, “Devita si korapa 
tome pa mami kali popoa pa Horesi pa toqere Hakila, pa kali latu pa popoa Zesimoni 
pa popoa ivuluna pa Ziuda.” 20 Mami banara, gilana valeania gami sapu hiva sisigiti 
pude tuqe vagia goi si asa, ke mamu mae pa mami kali popoa, mami toka nigo pude 
mu tuqe vagia si asa.” 


21 Olana se Saula, “Mani manani gamu e Zihova koasa mia tinokae koa rau. 22 Keke 
totoso pule mu la, mamu gilana valeania, pavei zonazona si koa sa meke esei 
dogorona. Fle avoso nia rau sapu tumatumaena hola si asa. 23 Hata vura ni, pavei 
zonazona sari vasidi pu tome si asa, lopu mulini nia pude va kamo pule mae ia sa 
inavoso koa rau, meke kote tiqe luli gamu rau. Be korapa koa nana koasa vasina asa, 
si kaqu hata luli va hitehitekia rau pa korapana sa butubutu Ziuda.” 


24 Ke taluarae va kenue koe Saula meke pule la pa Zipi si arini. Koanana pa qega 
pa Maoni se Devita meke sari nana tie, koa keke lolomo qega ivivuluna, pa kali latu 
pa popoa Zesimoni pa Ziuda. 25 Taluarae se Saula meke sari nana tie pude la hata ia 
se Devita, ba avoso nia Devita si asa ke la koa nana koasa toqere patupatu pa korapa 
qega pa Maoni. Sipu avoso nia e Saula sapu gua asa, si hadu lulia sa se Devita. 26 Koa 
pa keke kalina sa toqere se Saula meke sari nana tie, meke e Devita meke sari nana 
tie, si pa keke kalina. Tuturei sisigiti govete nia rini se Saula meke sari nana tie sapu 
korapa zuzuku nono la pude tuqe vagi si arini. 27 Ba kamo mae koe Saula si keke 
nabulu paleke inavoso meke zama koasa, “Tuturei pule mae! Korapa rapata nia rina 
tinoni varipera tadi na tie Pilisitia sa nada popoa.” 28 Ke noso mo hadua Saula se 
Devita, meke pule la rapati mo sa sari tinoni Pilisitia. Gua asa ke ta pozae na Toqere 
Vinari Pagahi sa vasina asa. 2? Taluarae se Devita meke la gua pa kali popoa pa Eqedi, 
vasina si koa tome sa. 

Harupia Devita sa Tinoa te Saula 

1 Sipu ele beto rapata i Saula sari na tie Pilisitia, si pule mae si asa, meke tozi nia 
rini sapu korapa koa pa soloso se Devita tata pa Egedi gua. 2 Ke turani Saula sari ka 
neta tina tie varipera bokabokadi hola pa Izireli, meke la hata ia rini se Devita meke 
sari nana tie, tata koari na toqere, pa kali gasa rimata koari na patu saripu ta pozae 
Sari na Patu Tadi na Qoti Pinomodi. 3 Mae kamo si asa koa ke bae tata koari kaiqa 
bara sipi pa kapa sirana, la nuguru vasina si asa pude turu vale nana gua. Namuna 
asa tugo mo sa bae sapu tomea Devita meke sari na nana tie pa hubi bukina.” “Zama 
si arini koa sa, “Hie sa totoso tamugoi! Ele tozi nigo Zihova sapu kaqu vekoi Sa pa 
niniranira tamugoi sari na mua kana meke kaqu evania goi gua sapu leana koa goi 
pude tavetia.” Name hitehite la se Devita meke la magu vagia sa kukuruna sa poko 
gele te Saula ba lopu hite va nonoga hokaria tu Saula. 

5 Meke tiqe podalae balabala va tasuna ia Devita pa nana binalabala, 6 meke zama 
si asa koari nana tie, “Mani hukatau e Zihova si rau pude lopu tavete la nia keketona 
koa sa qua baņara, sapu ele vizatia Zihova pude na banara! Magu lopu nonovalia 
rau si asa, sina banara ta vizatana koe Zihova si asa!”* 7 Ke tozi va bakala valeania 
sa koari nana tie si pude lopu raza ia se Saula gua. 

Gasa turu se Saula, meke taluarae pa bae, meke podalae ene taloa nana. 

8 Meke vura luli mudi la se Devita meke titiokia sa si asa. “Qua banara lavata!” 
Taliri pule se Saula, meke todono gore pa pepeso se Devita pa pinamana, 9 meke zama, 
“Pude vegua ke va avosi tu goi sari na tinoni pu zama nia sapu arau si korapa podekia 
pude novaligo si goi, gua? 10 Boka dogoria telemu sapu vaqurana hokara koasa bae 
si veko mae nigo Zihova pa niniranira tagarau si goi. Kaiga ri na qua tie si tozi nau 
pude va matego, gua, ba tataru nigo rau meke zama sapu lopu kaqu novaligo rau si 
goi, sina agoi tugo sapu ele vizatigo e Zihova pude na baņara. 11 Dotu, tamagu, mu 
dono maea sa kukuruna sa mua poko sapu korapa taninia rau hie! Be ele va matego 
tu rau si goi, ba lopu gua meke sa mua poko mo si magu vagia rau. Sa ginugua hie 
si boka va gilana valeana nia koa goi, sapu loke qua binalabala si rau pude kukiti 
nigo babe pude va kaleanigo. Ba korapa hata zonazona au goi si rau pude va mate 
au gua, ba lopu hite tavetia rau si keke sinea atu koa goi. 12 Mani vilasia Zihova sapu 
esei gita kara si sea! Mani va kilasigo Sa si goi koa gua sapu tavete mae nia goi koa 
rau, sina lopu kaqu novaligo rau si goi. 13 Gilania mua goi sa zinama koana sapu, 
“Na tie kaleana mo tavetia sa kinaleana’ gua! Gua asa ke lopu kaqu novaligo rau si 
goi. 14 Dono la tu koa sa sapu korapa hiva va matea sa baņara Izireli! Dono la tu koa 
sa sapu korapa hadu lulia sa! Keke siki matena, babe keke gutu mo!” 15 E Zihova si 
kaqu vari pituini gita, meke asa kote vizatia sapu esei gita kara si sea. Mani dono la 
koa sa ginugua hie si Asa. Mani kopu nau, meke harupau pa limammu goi.” 

16 Sipu ele beto zama se Devita, si zama se Saula, “Agoi hinokara si isa, ta tuqu 
Devita?” meke podalae kabo mo si asa. 17 Meke zama si asa koe Devita, “Tonoto si 
goi, arau mo si sea. Tavete valeana mae koa rau si goi, ba arau mo ele tavete atu 
nia koa goi sa sinea! 18 Pa rane hie si ele veko au tu e Zihova pa mua niniranira si 
rau, ba ele vata dogoro nia goi sapu tolene gua leana hola koa rau si goi sina lopu va 
mate au goi. 19 Vegua hoke saputu vagia keke tie sa nana kana meke va taloa pulea 
madoduraena? Mani mana nigo Zihova si goi gua sapu ele tavete mae nia goi koa 
rau ninoroi he! 20 Gilana valeania rau sapu kaqu na banara pa Izireli si goi, meke 
sa binanara si kaqu koa kaurae pa mua tinolie. 21 Ba mu va tatara mae nia koa rau 
pa pozana e Zihova sapu lopu kaqu va matea goi sa qua butubutu, pude sa pozaqu 

meke sa pozana sa gua puku tatamana si lopu kagu ta mulinae hokara.” 22 Va tatara 
nia Devita sapu kagu tavete gua asa si asa. Meke tige pule la pa nana vasileana se 
Saula, ba e Devita meke sari nana tie si pule la dia mo pa dia vasina tometomeana. 

Sa Minate te Samuela , e a , 

1 Mate se Samuela, ke sari doduru tie Izireli si mae varigara beto, meke kabo 
takatakala koa sa. Beto asa si tiqe pomunu nia rini si asa pa nana vasileana soti 
pa Rama. 


Devita, Nebalo, meke Abiqeli 

Mudina sapu gua asa, si la pa soloso qega pa Parani se Devita. 2-3 Koanana si keke 
tie pozana e Nebalo mae guana koasa butubutu te Kelebi, sapu koa koasa vasileana 
pa Maoni, meke tago pepeso kapae koasa vasileana pa Kameli. Keke tie tagotago hola 
si asa. Tagoi sa si ka neta tina sipi, meke keke tina qoti. Leleana meke tumatumaena 
se Abiqeli sa nana barikaleqe, ba na tie bubugoro haru se Nebalo meke lopu hiva ta 
totolie si asa. 

Korapa koto nana sipi se Nebalo pa Kameli. 4 Meke sipu korapa koa pa soloso qega 
si avoso nia e Devita sapu koto sipi se Nebalo, ke garuni sa sari ka manege puta 
tie vaqura pude la pa Kameli, meke hata ia se Nebalo pude tozi nia sa nana inavoso. 
6 Tozi ni sa pude zama guahe koe Nebalo, “Garunu mae nia Devita koa goi na nana 
baere sa inavoso hie, ‘Mamu koa valeana si goi meke sa mua kinoa tatamana gua 
tugo ri doduru pu koa turaņae koa goi. 7 Avoso nigo rau sapu korapa koto mua sipi 
si goi, meke hiva va gilana nigo rau sapu totoso koa turana gami sari na mua sepati 
pa qega si lopu hite nonovali gami, meke lopu hite keke totoso si ele ta hiko sari dia 
likakalae pa doduruna sa totoso koa turana gami rini pa Kameli. 8 Mu nanasi tu ba 
goi, meke kote tozi nigo rini. Gami si mae pa rane tana inevana, meke tepa igo Devita 
pude va kamo valeana gami goi. Muke gua hokara ba goi poni gami mo gua sapu 
bokaia goi koa gami na mua nabulu, meke koasa mua baere soti se Devita, ” gua si 
arini. 

9 Meke sipu kamo rini, si tozi vala nia rina tie te Devita sa inavoso asa koe Nebalo, 
sapu garunu nia e Devita. Meke aqa vasina si arini. 10 Meke mumudi tige olana se 
Nebalo, “Devita? Savana sia? Namu lopu hite ele avavoso nia rau sia! Sokua na 
nabulu govetedi sa popoa hie kamahire. 11 Lopu kote vagi rau sari na bereti na kolo, 
meke na masadi rina kurukuru name sapu va matei rau pude tadi na tie kotokoto, 
meke poni vala ni koari na tie sapu arau lopu gilana pavei maedi, gua,” 

12 Pule la koe Devita sari nana tie, meke tozi nia rini gua sapu zama ni e Nebalo. 
13 Meke zama se Devita, “Belete va nabu ni sari na mia magu varipera” gua, meke 
va tabe betoa ri doduru. Devita ba belete va nabu nia tugo sa nana magu varipera 
meke taluarae turani sa si tata ka made gogoto nana tie. Karua gogoto si koa turani 
sari na likakalae. 

14 Keke koari na nabulu te Nebalo si zama koe Abiqeli sa barikaleqe te Nebalo, 
“Avoso nia tugo agoi sapu garunu mae ni e Devita pa soloso qega si kaiqa tie paleke 
inavoso? Mae si arini koasa nada palabatu, ba la sa meke zama panipani. 15 Ba leana 
hola koa gami sari tie hire, lopu hite keke tinitona kaleana si evania rini koa gami, 
doduru totoso pu koa turani gami si arini si lopu hite keketona si ele ta hiko. 16 Va 
sare gami rini rane na boni, doduru totoso si koa turani gami si arini, meke kopu 
ni sari na rovana sipi. 17 Meke gua hokara balabala ia sapu gua asa, mamu vizatia 
gua sapu boka tavetia goi. Kote tutuvu nia tinasuna sa nada palabatu, meke sa nana 
kinoa tatamana koasa ginugua hie. Zama hikare hola sa tie hie, na tie bubugoro haru, 
meke lopu hiva va avoso hokaria sa si keke tie.” 

18 Tuturei sisigiti paleke varigara ni e Abigeli si ka karua gogoto botubotu bereti, 
karua kapu kurukuru sini na vaeni, ka lima sipi ta kina va popadi, manege zuapa 
kilo huiti tava popadi, keke gogoto kata gurepi popadi, meke karua gogoto keki pigi“ 
tava popadi, meke va surani sa koari na don'ki. 19 Meke zama la i sa sari na nabulu, 
“Mi ene va kenue la meke kote luli mudi atu si rau.” Ba lopu keketona si zama la nia 
sa koasa nana palabatu. 

20 Surana luli pa nana don'ki si asa, meke sipu korapa likoho nia sa sa polo sirana 
si vura va hodaka mae mo se Devita meke sari nana tie korapa ene nono mae gua 
mo koasa. 2! Tige beto hokara mo zama nia Devita, “Nake kopu totoko ni rau sari 
nana likakalae pa soloso gega, meke lopu hite keke si ta vagi na ta nonovala, ba 
gua tu asa si hobe nia sa koasa lineana sapu tavetia rau koasa! Lopu vagia gita si 
keke tona koasa nada tinavete pude tokani gita 22 Mani seke va mate au sa Tamasa 
si rau, be lopu tava mate beto sari doduru tiena sa tatamana te Nebalo sipu lopu ele 
munumunu sa popoa.” 

23 Sipu dogoria e Abigeli se Devita si tuturei gore si asa koasa nana don'ki meke 
kokotunu gore pa pepeso ?4 pa nenena e Devita, meke zama la ia sa, “Muke gua 
hokara, gua banara. Va avosau! Va gore nia mo koa rau sa tinazutuna. 25 Muke gua 
hokara! Lopu balabala la i saripu gua zama ni e Nebalo, sa tie kaleana sana! Gua 
putaputa tugo sa pozana sapu ta poza nia sa, Na tie duviduvili! Qua banara lopu koa 
si rau vasina totoso mae kamo sari mua nabulu. 26 Lopu va malumu igo e Zihova 
si goi pude tubehi na va matei sari mua kana. Zama tokotokoro atu koa goi si rau 
kamahire, koe Zihova, sa Tamasa toana sapu sari na mua kana meke ari doduru pu 
kukiti nigo, si kaqu tava kilasa, kekenono gua tugo e Nebalo. 27 Muke gua hokara, qua 
baņara. Mu ade vagi sari vinariponi pu paleke mae ni rau koa goi hire, mamu poni 
ni koari mua tie. 28 Muke gua hokara! Be keketona si tavete va sea ia rau si mamu 
taleoso nau mo, qua banara. Kagu va banarigo e Zihova si goi meke sari na tutimu 
þa gua tugo, sina varipera ponia goi si Asa pa Nana vinaripera, meke loke kinaleana 
si kagu evania goi pa doduru mua kinokoa. 2? Be keke tie si rapata igo meke podekia 
pude va mate igo, se Zihova sa mua Tamasa si kaqu va sare igo, kekenono gua na 
tie pu kopu totoko nia sa nana tinagotago arilaena. Sapu sari na mua kana, kaqu 
gona pani Sa, gua tugo sa patu sapu voia na tie pa kurukuru paqala meke gonagona 
va tapuru taloa ni. 30 Meke sipu ele evani e Zihova sari doduru ginugua leadi pu va 
tatara ni Sa koa goi meke va baņarigo sa pa Izireli, 3t si lopu kaqu pulepaho si agoi 
koasa vinariva matei sapu loke guguana babe pa tinubehe sapu agoi mo balabala ia. 
Meke pana ele mana nigo e Zihova si goi, si muke gua hokara qua banara, mu lopu 
mulini nau.” 

32 Olana la ia Devita se Abiqeli, “Mani tava lavata se Zihova sa Tamasa tadi pa Izireli 
sapu garunu mae nigo pa rane hie pude mae tutuvau. 33 Leana hola sa Tamasa sapu 
poni nigo sa ginilae meke gua pu evania goi koa rau pa rane hie, sapu hukatau koasa 
vina mate tie gua tugo koasa tinubehe hobe sapu hiva nia rau. 34 Hukatau e Zihova 
koasa vina kaleanamu goi. Ba tokotokoro va hinokara si rau koasa Tamasa toana 
tadi pa Izireli, sapu be lopu tuturei mae tutuvau goi, sari doduru tie te Nebalo si kote 
mate beto sipu lopu ele kamoa munumunu!” 35 Ke tige ade vagi e Devita saripu gua 
paleke mae ni sa koasa, meke zama la ia sa, “Pule la pa mua vetu pa binule. Mu lopu 
balabala va mamata. Kote evania rau gua sapu hiva nia goi.” 

36 Pule la pa dia vetu koe Nebalo se Abiqeli sapu korapa tavete inevana pada pude 
tana banara. Napo meke viviri va hola se Nebalo, ke lopu tozi nia sa keke tona osolae 
pana munumunu koivugona tu. 37 Meke sipu ele beto viviri si asa, si tozi lani sa sari 
doduru ginugua. Ta kamoe nia sa sa malohoro bulo meke mate beto mo sa tinina. 
38 Hola ka manege puta rane si sekea e Zihova se Nebalo meke mate si asa. 

39 Sipu avoso nia e Devita sapu ele mate se Nebalo, si zama si asa, “Vahesia se 
Zihova! Tubehe hobea Sa se Nebalo koasa ninovanovalagu rau, meke hukatau Sa si 
rau na Nana nabulu pude lopu tavete va sea. Va kilasia e Zihova se Nebalo koasa 
nana kinaleana.” 

Meke garunu la nia inavoso e Devita se Abiqeli, tepa ia sa pude haba ia. 40 La koasa 
pa Kameli sari nana nabulu meke zama koasa, “Garunu maeni gami e Devita pude 
mae turanigo pude na nana barikalege, gua.” 

41 Kokotunu gore pa pepeso se Abiqeli meke zama, “Arau sina nana nabulu, 
qetuqetu tugo si rau pude nuzapi sari nenedia ri nana nabulu.” 42 Lopu sana turu 
meke surana koasa nana don'ki si asa. Luli turania ri ka lima nana nabulu vineki, 
meke luli koari na nabulu te Devita si asa meke ta evaņae na nana barikaleqe. 

43 Ele haba ia Devita se Ahinoami sa barikalege pa Zezireli, meke kamahire si keke 
nana barikaleqe pule sa se Abiqeli. 44 Koasa totoso tugo asa si vala nia e Saula sa 
tuna, se Maekolo, sapu na keke barikalege tugo te Devita, koe Palitieli tuna koreo e 


Laise, sapu mae guana pa vasileana pa Oalimi.” 

Harupia Devita sa Tinoa te Saula pa Vina Rua Totoso 

1 Kaiqa tie pa Zipi si mae koe Saula pa Qibea, meke tozi nia rini sapu se Devita si 
korapa tome pa toqere pa Hakila, koasa hukihukirina sa soloso qega pa Ziuda, gua.” 
2 Ke topue la se Saula meke ari ka neta tina nana tie varipera bokabokadi pa Izireli 
la gua koasa soloso qega pa Zipi pude hata ia se Devita. 3 Ke la koa paki pa kapana 
sa siraņa pa toqere Hakila si arini. Korapa koa nana pa soloso qega se Devita, meke 
avoso nia sapu mae se Saula pude hata ia gua, 4 ke garunu lani sa sari kaiqa tie piko, 
pude gilania sapu hinokara koa nana tugo se Saula vasina. > Taluarae la si asa meke 
la dogoro valeania sa sa vasina pu koa ri Saula meke Abana sa tuna koreo e Nere, sa 
palabatu tanisa qeto minate te Saula. Puta pa kokorapana hokara se Saula meke koa 
vari likohae nia ri nana tie varipera si asa. 

6 Ke nanasia Devita se Ahimeleki sa tie Hitaiti, meke se Abisai sa tasina e Zoabi (Sa 
tinadia ri si e Zeruia), “Esei koa gamu kara si kote luli koa rau pude la koasa vasina 
sapu koa se Saula?” 

“Arau,” olana gua se Abisai. 

7 Ke koasa boni sana si nuquria ari Devita meke Abisai sa vasina koa se Saula, 
meke dogoria ri kara sapu pa vari korapana hokara si puta se Saula; sa nana hopere 
si hodu va turu nia sa pa kapa batuna. Abana meke sari nana qeto minate si puta 
vari likohae koasa. 8 Zama la koe Devita se Abisai, “Koasa boni hie si veko vatu nia 
Tamasa pa mua niniranira sa mua kana. Ego, magu hodu nuquru nia gana koasa sa 
nana hopere telena, meke hodu turanae nia gana pa pepeso pa keke hinodu mo, lopu 
hite kaqu karua hinodu koa rau.” 

9 Ba zama se Devita, “Lokari, lopu va matea! Kaqu va kilasia e Zihova sa tie sapu 
va mate ia sa Nana banara ta vizatana. 10 Koe Zihova pu toa holana, si gilania qua 
rau sapu e Zihova telena kote va matea se Saula, be mate pa barogoso si asa ba be 
pa vinaripera. 11 Lopu va malumau e Zihova pude podekia va matea rau sapu ele 
va banaria Sa! Mada vagia mo sa nana hopere, meke sa vovoina kolo, mada taloa.”” 
12 Ke vagia Devita sa hopere meke sa vovoina kolo sapu koa kapae pa batuna e Saula, 
meke taluarae taloa si asa meke se Abisai. Loke tie dogoria na gilania sapu sa si 
ta evana, babe hite vanunu na gua. Puta muliunu beto sari doduru, sina va puta 
muliunu i e Zihova si arini. 

13 Meke tige karovia e Devita sa kali karovoana sa lolomo, meke la koasa batuna 
sa togere, sapu seu pada koarini, 14 meke kukili pule la koasa geto minate te Saula 
meke Abana, “Abana! Boka avosau goi?” 

“Esei si korapa kukili variva nuli na va vanunia sa banara?” gua se Abana. 

15 Olana se Devita, “Abana, lopu agoi tu sa palabatu lavata pa popoa Izireli? Na 
vegua tu ke lopu kopu nia goi sa mua palabatu sa banara? Vaqurana hokahokara 
mo kaiga tie si mae nuguru koasa vasina koa gamu si kaiga tie pude va matea sa 
mua palabatu. 16 Lopu garo si goi koasa mua tinavete, Abana! Tokotokoro hinokara 
si rau koe Zihova toana sapu pada pude tava mate si gamu doduru, sina lopu kopu 
nia gamu sa mia palabatu sapu ele va baņaria e Zihova. Dotu! Avei sa hopere tanisa 
banara, avei sa vovoina kolo sapu koa kapae pa batuna?” 

17 Avoso gilania e Saula sa mamalainina Devita meke nanasa, “Devita, agoi si isa, 
ta tuqu?” 

“Uve, qua banara,” olana gua se Devita. 18 Meke hoda la si asa, “Qua banara, 
venagua ke korapa hadu luli au tu goi si rau, na mua nabulu? Na sa si tavetia rau? 
Tinavete kaleana sa si evania rau? 19 Qua banara, va avoso mae ia gua sapu kagu 
zama nia rau. Be e Zihova tavete gunigo pude kana au si rau, maqu va vukivukihi la 
koa Sa pude hobea sa Nana binalabala; ba be na tie mo evania, madi ta gorei nia sa 
tinalevei te Zihova. Sina hadu vura nau rini koasa pepeso te Zihova, la koasa popoa 
sapu boka vahesi hoboro nia votiki tamasa rau. 20 Lopu va mate au pa votiki pepeso 
vasina sapu seu koe Zihova. Na vegua ke mae hata ia sa banara pa Izireli pude va 
matea sa dodoa gugua arau? Na vegua ke hukue nau sa guana kurukuru pinomo?” 

21 Olana se Saula, “Tavete va sea si rau. Pule mae, ba tuqu, Devita! Lopu kaqu 
podeke pulea rau pude va mate igo kamahire, sina ele harupia goi sa qua tinoa koasa 
boni hie. Guana tie duviduviliqu si rau! Na hahanana kaleana si tavetia rau!” 

22 Olana se Devita, “Hie sa mua hopere, qua banara. Va karovo mae ia si keke 
mua tie, mani mae vagia. 23 Pia i e Zihova saripu koa va nono na tonoto. Pa rane 
hie si veko igo Sa pa qua niniranira, ba lopu nonovaligo rau, sina ele va banarigo 
e Zihova. ?4 Kekenono gua tugo sapu harupia rau sa mua tinoa ninoroi he, mani 
tavete kekenono gua tugo asa se Zihova koa rau pude vata rupahau koari doduru 
qua tinasuna.” 

25 Zama la koe Devita se Saula, “Tuqu, mani mana nigo sa Tamasa! Kote gorevura 
sari doduru ginugua pu evani goi.” 

Ke ene taloa nana se Devita meke pule la pa nana popoa se Saula. 

Devita koari na Tie Pilisitia 

1 Balabala guahe telena se Devita, “Keke rane si kote va mate au e Saula si rau. Sapu 
leana hola pude tavetia rau si maqu govete lamo pa Pilisitia. Meke kote mabo nana 
mo hatau e Saula pa Izireli, meke kote tava leseve mo si rau.” 2 Ke taluarae se Devita 
meke sari ka onomo gogoto nana tie, meke la koe Akisi sa tuna koreo e Maoko sa 
banara pa vasileana lavata pa Qati. 3 Veko kinoa vasina se Devita meke sari nana tie, 
na dia tatamana koasa vasileana lavata pa Qati. Turani tugo Devita, sari karua nana 
barikaleqe, Ahinoami pa Zezireli, meke e Abiqeli sa nabokona e Nebalo pa vasileana 
Kameli. 4 Sipu avoso nia e Saula sapu ele govete la gua pa vasileana lavata pa Qati 
se Devita si malohoro gore sa nana hiniva pude hata ia. 

5 Zama koe Akisi se Devita, “Be qetu nau goi si mamu va malumau, maqu koa ia si 
keke vasileana hite; lopu garoqu rau si pude koa turanae koa goi koasa nati vasileana 
lavata.” $ Ke vala nia Akisi koasa sa vasileana Zikilaqi, meke koasa ginugua asa si 

podalae tagoa rina banara pa popoa Ziuda sa vasileana pa Zikilagi. 7 Ka manege 
onomo sidara si koa se Devita pa popoa Pilisitia. 

8 Koari na totoso arini si hoke sage la razai e Devita meke sari nana tie sari na tinoni 
pa butubutu Qesura, Qezi, meke Amaleki, saripu ele koa seunaedi koari kukuru popoa 
kamo la gua tu pa Sura meke Izipi. 9 Hoke seke va matemate betoi Devita meke sari 
nana tie varipera sari doduru tie koari na butubutu sara, ba vagi rini sari na sipi, 
bulumakao, doņ'ki, kameli, meke gua tugo sari na poko. Meke hoke pule atu koe 
Akisi. 

10 Meke hoke nanasa guahe se Akisi koasa, “Pavei si la rapata goi koasa totoso 
hie?” Meke hoke tozi nia e Devita sapu pa kukuru kali la gua pa popoa qega pa 
popoa Negevi" sa popoa Ziuda babe pa popoa Negevi kali popoa koasa butubutu te 
Zeramili, babe pa popoa Neqevi pa kali popoa vasina pu koa ia rina tie pa butubutu 
Kenaiti, gua. 11 Hoke va mate betoi Devita sari na tie koari na butubutu arini pude 
loke tie si boka pule la tozia pa Qati sa inavosona sapu gua evania sa, meke sari nana 
tie. Gua mo asa si tavetavetia Devita koasa doduruna sa nana kinokoa pa Pilisitia. 
12 Ba ronua e Akisi se Devita, meke zama golomo telena, “Ta kukitae zonazona koari 
nana tie soti pa Izireli se Devita. Ke mani koa tavetavete mo koa rau pa doduruna sa 
nana tinoa.” 


1 Koari na rane sipu korapa koa pa Zikilaqi se Devita, si varigara ni rina tie Pilisitia 
sari dia qeto minate pude rapatia se Izireli gua, meke zama se Akisi koe Devita, 
“Gilania goi sapu agoi meke sari na mua tie si kaqu varipera pa qua kalina.” 

2 “Leana mo,” gua se Devita, “Na mua nabulu si rau, meke kote dogoria goi telemu 
gua sapu kaqu boka tavetia rau.” Zama se Akisi, “Leana! Agoi si kaqu na qua tie 
varipera pu kopu nau ninae rane.” 


Nanasia Saula si Keke Tie Matemateana PE POE 
3 Ego, visoroihe si mate se Samuela, meke talotaņa nia ri doduru tie Izireli meke 


pomunu nia rini si asa pa nana vasileana soti pa Rama. Meke ele hitu taloa beto 
ni e Saula sari doduru tie vakuvakutae na tie matemateana pa doduruna sa popoa 
Izireli.” 

4 Meke sipu varigara sa geto minate tadi pa Pilisitia, si, mae va turu ipi tata pa 
vasileana pa Sunemu, meke varigara ni Saula sari na tie varipera pa Izireli meke la 
va turu ipi pa Togere Oiliboa. 5 Sipu dogoria Saula sa geto minate tadi pa Pilisitia, si 
tarazuzu si asa, $ ke nanasa la koe Zihova si asa sapu na sa si kagu tavetia sa gua. 
Ba lopu olana hokaria Zihova si asa, lopu pa pinutagita, meke lopu pa Urimi meke 
Tumimi”, babe koari na poropita.” 7 Ke garuni Saula sari nana koimata, “Mi la hata 
mae nia keke barikalege matemateana, meke kagu la nanasia rau si asa.” 

“Koa nana pa Edora si keke,” gua si arini. 

8 Ke va gore pani Saula sari na poko banara; va sagei sa sari na poko votikaedi meke 
sipu ele huporo tu si topue la si asa; luli tugo si karua nana tie, pude la dogoria sa 
barikaleqe gua. Meke sipu kamo vasina si zama si asa, “Mu nanasia si keke tomate 
pude mani tozi nau sapu na sa si kaqu tavetia rau,” gua si asa koasa barikaleqe. 
“Mamu tioko sage nia sa magomagona sa tie sapu poza ia rau.” 

9 Meke olana sa barikaleqe, “Hinokara gilania goi gua sapu ele tavetia sa banara 
Saula, sapu hitui sa sari na tie matemateana meke na tie vakuvakutae pude taloa pa 
Izireli. Na vegua ke podekia goi pude sekesekei nau? Pude va mate au gua?” 

10 Meke tavetia Saula si keke vina tatara madina. “Pa kenuna Zihova sa Tamasa 
Toana si va tatara nia rau sapu lopu kagu tava kilasa si goi pana tavetia goi si hie,” 


gua si asa. 

11 “Esei si kagu tioko sage ponigo arau?” gua sa barikalege. 

“E Samuela,” gua si asa. 

12 Sipu dogoria sa barikalege se Samuela si gagaemana si asa meke zama la koe 
Saula, “Na vegua ke sekesekei nau goi si rau? Agoi mo sa banara Saula!” 

13 “Mu lopu matagutu!” gua sa banara koasa. “Na sa si dogoria goi?” 

“Dogoria rau si keke tomate sapu vura sage mae guana pa pepeso,” gua sa 
barikalege. 

14 “Vea donodono gua si asa?” nanasa gua se Saula. 

“Keke barogoso si vura mae,” gua sa barikaleqe. “Poko nia sa si keke poko gele 
doduru.” 

Meke gilania Saula sapu e Samuela mo si asa, meke kokotuņu pa pepeso si asa pa 
pinamana. 

15 Zama se Samuela koe Saula, “Na pude vegua ke sosoara au goi? Na pude vegua 
ke va pule mae au goi?” 

Meke olana se Saula. “Na koa pa tinasuna lavata si rau! Sari na tie Pilisitia si 
varipera mae koa rau, meke namu ele veko pani au e Tamasa si rau. Lopu hite olana 
hokarau Sa si rau, koa ri na poropita babe koari na pinutagita. Gua asa ke tiokigo 
rau si goi, pude kaqu tozi nau gua sapu kaqu tavetia rau.” 

16 Zama se Samuela, “Na pude vegua ke tiokau goi si rau, sipu ele veko panigo 
Tamasa si goi meke ta evanae na mua kana goi si Asa? 17 Ele tavetia Zihova koa goi 
gua sapu ele tozi nigo Sa koari na qua zinama; ele vagi taloa nia Sa sa binaņara koa 
goi meke vala nia tu Sa koe Devita.” 18 Agoi si ele sekea sa tinarae te Zihova, meke 
lopu va gorevura ia goi gua sapu hiva nia Zihova pa Nana tinanaziri koari na tinoni 
Amaleki, meke lopu va mate betoi goi sari doduru pu tagoi rini. Gua asa ke tavete 
atu nia e Zihova koa goi sapu gua korapa ta evana kamahire.” 19 Kaqu vala nigo Sa 
si goi meke sari na tie Izireli koari na tie Pilisitia, meke vugo agoi meke sari na tumu 
si kaqu koa somanae koa rau, meke kaqu vala ni tugo Zihova pa limadia ri na tie 
Pilisitia sa qeto minate tadi pa Izireli.” 

20 Pa totoso tugo asa si hoqa gore meke eko oporapaha pa pepeso se Saula; holoqoru 
nia sa gua sapu zama nia Samuela. Malohoro si asa, sina lopu hite hena keketona 
pa doduruna sa rane na boni asa. 2t Ene la sa barikaleqe koasa meke dogoria sapu 
matagutu hola si asa, ke zama si asa koa sa, “Mu avoso mae koarau. Vatasuna ia rau 
sa qua tinoa koa gua sapu tepa ia goi. 22 Ke leana, mamu lulia mo gua sapu tepa ia 
rau. Maqu va namanama i kaiqa ginani. Kaqu henahena si goi pude ninira padana 
pude ene pule,” gua. 

23 Ba korona se Saula meke zama sapu lopu kaqu henahena si asa gua. Ba ososo 
nia tugo ri na nana koimata si asa pude henahena. Mumudi hoi si tiqe malumu si 
asa, tekulu si asa pa pepeso meke habotu pa teqe. ?4 Tuturei va matea sa barikaleqe 
si keke tuna bulumakao sapu pausia sa meke vagi sa si kaiqa palava, qaliri sa, meke 
kinai si kaiqa bereti sapu loke isitidi. 25 Vekoi sa barikaleqe pa kenuna e Saula meke 
sari nana koimata sari na ginani, meke henahena si arini. Meke tiqe taluarae tugo 
bonina asa si arini. 

Kilua rina Tie Pilisitia se Devita 

1 Turana va kamo varigara ni rina tinoni Pilisitia pa Apeka sari doduru dia geto 
minate, meke korapa varigara koa keke bukaha pa lolomo pa Zezireli sari na tinoni 
Izireli. 2 Turaņa vura ni ri ka lima banara Pilisitia sari dia geto minate koari hopeke 
pukuna, pukuna keke gogoto meke pukuna keke tina. Luli mae pa mudidi sa baņara 
Akisi turania sa se Devita meke sari nana tie. 3 Dogori rina palabatu nomadi tanisa 
qeto minate tadi pa Pilisitia si arini, meke nanasa, “Na sa si tavetia rina tinoni Hiburu 
tani?” 

Olana se Akisi, “Hie si e Devita, na palabatu nomana te Saula sa baņara pa Izireli. 
Ele hola keke vuaheni si koa koa rau si asa, meke loke ginugua kaleadi si taveti sa 
podalae gua totoso kamo mae sa koa rau?” 

4 Ba bugoro nia rina palabatu nomadi pa Pilisitia se Akisi, meke zama ia rini, “Va 
pule la ia sa tie sana koasa vasileana sapu vala nia goi koasa. Lopu va malumia pude 
luli somanae koa gita pa vinaripera. Na kote taliri gita sa pa korapa vinaripera. Keke 
siraņa leana pude va qetu pulea sa sa nana banara pa vinaribulei si pude va matei sa 
sari nada tie. > Lopu asa tu se Devita sapu kera nia rina barikaleqe totoso pekapeka 


rini? ‘Saula va matei sari na tina tie, ba e Devita sari ka manege tina tu,’ gua.”” 

6 Ke tiokia Akisi se Devita meke zama ia sa, “Zama tokotokoro va hinokara atu koa 
goi si rau koasa pozana Zihova pu Toana, sapu loke kinaleana si tavetia goi koa rau; 
meke qetu hola nigo rau pude va somanigo pa vinaripera. Lopu hite keke sinea si 
dogoria rau koa goi podalae sipu mae koa rau si goi meke kamo kamahire. Ba sari 
kaiqa baņara si lopu qetu nigo si goi. 7 Ke mamu pule pa binule, mamu lopu tavetia 
si keke ginugua sapu lopu kaqu ta qetue koarini.” 

8 Olana se Devita, “Na sa si tavete va sea ia rau, banara? Be gua asa sa mua zinama 
sapu loke sinea si dogoria goi koa rau seunae gua kamo mae rau koa goi gua, si na 
venagua tu ke lopu kagu luligo rau qua palabatu meke na banara, pude la razai sari 


na mua kana?” , , , 
9 Olana se Akisi, “Pa qua binalabala, si dogorigo rau sapu kekenono guana keke 


mateana te Tamasa si agoi. Ba ele zama nia rina banara pule pa Pilisitia sapu lopu 
kaqu luli somanae koa gami pa vinaripera si goi, gua. 10 Ke gua asa, vugo munumunu, 
Devita meke gamu doduru sapu taluarae koe Saula meke karovo mae koa rau, si kaqu 
vanunu vaqavaqasa hokara meke pule.” 

11 Ke vanunu vagavagasa hokara se Devita meke sari nana tie meke topue pule la 
pa Pilisitia, meke hola la pa Zezireli sari na tie Pilisitia. 


30 


Sa Vinaripera koari na Tie pa Butubutu Amaleki 

1 Mudina karua rane si kamo pule se Devita meke sari nana tie pa Zikilaqi. Meke 
dogoria rini sapu ele rapata va hodakia rina tinoni Amaleki si pa kali la gua pa qega 
pa popoa Neqevi pa Ziuda, meke rapatia rini si pa Zikilagi. Sulua rini sa vasileana, 
2 meke tuqe vagi rini sari doduru barikaleqe, lopu keke si va matea rini, ba turaņa 
taloa beto ni rini totoso taluarae. 3 Sipu kamo mae se Devita meke sari doduru nana 
tie si dogoria rini sapu ta sulu sa vasileana, meke sari na dia barikaleqe, tudia koreo 
na vineki si ta vagi taloa. 4 Kabo se Devita meke sari nana tie, meke lopu hite ari 
mokodi osolae mazoporo beto. 53 Sari karua barikaleqe te Devita, sari Ahinoami sa 
barikalege pa Zezireli, meke Abiqeli sa naboko te Nebalo pa Kameli, ba ta vagi taloa 
tugo.” 

6 Balabala mamata sisigiti se Devita, sina ta naziri hola sari nana tie sapu ta vagi 
taloa sari na tudia meke hiva gona nia patu rini si asa, ba va ninira pule nia se Devita 
koe Zihova sa nana Tamasa. 7 Zama la koe Abiata sa nati hiama kenukenue, sapu sa 

tuna e Ahimeleki se Devita, “Paleke mae nia sa poko hiama hopena.” Meke paleke 
vala nia e Abiata.” 8 Nanasa la ia Devita se Zihova, “Magu hadu luli la i sari na kana 
na tie varipera hikohiko? Kote boka kamo razai na tuge vagi rau si arini?” 


Olana se Zihova, “Hadu luli la i, kote kamoi goi meke harupi saripu ta turana taloa,” 
gua. 


9 Ke topue se Devita meke sari ka onomo gogoto nana tie varipera, meke sipu kamoa 
rini sa tabahoara koasa leana pa Beso, kaiga arini si koa hola vasina. 10 Ene hola latu 
se Devita meke sari ka made gogoto tie varipera. Sari karua gogoto tie si lopu boka 
karovia rini sa leana hite na malohoro hola ke koa hola dia. 1t Dogoria ri kasa tie pu 
luli hola koe Devita si keke koreo Izipi pa keke vasina ivuluna, meke turana la nia rini 
koe Devita, meke ponia ginani na kolo rini, 12 kaiqa piqi tava popadi, meke karua kata 
resini. Beto henahena sa si ninira pule. Ka neta rane dodurudi si loketona hokara 
hite hena na napoa si asa. 13 Meke nanasa gunia e Devita, “Esei sa mua palabatu, 
meke pavei maemu gua?” 

“Arau sina tie Izipi na nabulu tana keke tie Amaleki. Veko pani au sa qua palabatu 
ka neta rane hola gua, sina moho si rau. 14 Rapatia gami sa kukuru popoa tadi na tie 
Keretaiti meke gua tugo sa popoa Neqevi pa Ziuda, meke sa popoa Neqevi pa popoa 
qega tanisa butubutu te Kelebi, meke sulua gami sa vasileana Zikilaqi,” gua si asa. 

15 Nanasia Devita, “Boka turana lani au goi koari na tie varipera pu raza hikoi sari 
na popoa sara?” 

Olana si asa, “Boka mo, be va tatara nau goi pa korapa pozana sa mua Tamasa sapu 
lopu kagu va mate au goi babe va pule vala au koasa qua palabatu.” 16 Meke turana 


la nia sa se Devita koarini. , , , l , 
Hopeke hurakatae lamae sari na tie varipera te Amaleki koasa popoa vasina; 


henahena na napo meke qetuqetu nia rini sa ninomana gua sa dia vinagi koari na 
likakalae pu vagi rini pa Pilisitia meke Ziuda. 17 Pana vaqavaqasa koivugona si rapata 
ni e Devita meke sari nana tie. Rapati ri podalae munumunu osolae lodu sa rimata. 
Lopu keke si toa, ba ari ka made gogoto tie vaqura mo saripu surana pa dia kameli 
meke govete. 18 Harupi Devita sari doduru tie meke sari na likakalae saripu vagi rina 
tinoni Amaleki, gua tugo sari karua nana barikaleqe. 19 Doduru si ta vagi pule beto. 
Vagi pule ni Devita sari doduru tudia ri nana tie, meke sari doduru likakalae saripu 
vagi rina tie Amaleki. 20 Vagi pule beto ni Devita sari doduru sipi na bulumakao, meke 
va ene kekenu i ri nana tie sari rovana pinausu pa kenudia meke zama, “Doduru hire 
si te Devita!” gua. 

21 Meke tiqe kekere pule la se Devita koari karua gogoto tie saripu malohoro, meke 
koa hola pa tabahoara koasa leana pa Beso. Vura mae tutuvia rini se Devita meke 
sari nana tie, meke ene sage la tutuvi na hapahapa ni e Devita si arini. 22 Ba kaiqa 
tie kaleadi na loke laedi saripu luli koe Devita si zama, “Lopu luli gita rini, gua asa ke 
lopu kagu va hia poni likakalae gita si arini. Boka vagi mo rini sari na dia barikalege 
na tudia, madi taloa.” 

23 Ba olana se Devita, “Kasa turanagu lopu tavete gua koari na likakalae pu ele 
ponini gita e Zihova! Kopuni gita na va sare gita Sa meke ponini gita Sa sa minataqara 
koari na nada kana. ?4 Loke tie si kote lulia sapu gua balabala ia gamu! Doduru si 
kaqu vari nonoi puta sa vinahia. Arini pu koa hola pude kopu ni sari na likakalae si 
kaqu vagi kekenono gua puta tugo koari pu luli pa vinaripera.” 25 Tavete nia tinarae 
e Devita si hie, meke ta luli si hie pa Izireli podalae koasa totoso asa. 

26 Sipu kamo pule pa Zikilaqi se Devita, si va garunu la nia sa kukuruna sa vinagi 
likakalae koari na turanana, sari na koimata pa Ziuda, meke tozia sa sa inavoso 
guahe koa rini, “Hie sina vinariponi tamugamu koari na vinagi likakalae sapu vagi 

gami koari na kana te Zihova.” 27 Va garunu la tugo koari na tie pa Betolo, koari na tie 
pa Rama pa popoa Negevi pa gega pa popoa Ziuda, meke koari na tie pa vasileana pa 
Zatiri, 28 Aroere, Sipimoti, Esitemoa, 2? meke Rakala; la pa butubutu te Zeramili, koari 
butubutu Kenaiti, 30 meke koari na tie pa vasileana Homa, Borasani, Ataka, 31 meke 
Heboroni. Garunu lani sa koari doduru vasidi pu ene vilorae i sa meke sari nana tie. 


31 


Sa Minate te Saula meke sari na Tuna ai S 
1 Razai ri na tie Pilisitia sari na tie Izireli pa toqere Qiliboa, meke govete ni ri na 


tie Izireli. Sokudi ri na tie Izireli si mate vasina. 2 Zukuru sage luli la sari na tie 
Pilisitia meke va mate i rini sari ka neta tuna Saula: ari Zonatani, Abinadabi, meke 
e Malakisua. 3 Ninira hola sa vinaripera pa vari kalina Saula, meke goto ia na tupi 
tadi na kana si asa meke bakora va kaleana. 4 Zama si asa koasa nana tie paleke 
tinitona varipera, “Mu lobusu vagia sa mua magu varipera, mamu hova va mate 
au, pude madi lopu va sisire nau na va mate au ri na tie Pilisitia huporodi hire si 
rau.” Ba matagutu hola nia sa koreo vaqura sapu gua asa. Ke vagia Saula sa nana 
magu varipera meke hoqa la ia sa meke va mate pule nia. 5 Dogoria sa koreo vaqura 
sapu ele mate se Saula, ke sa koreo ba hoqa va mate pule nia tugo koasa nana magu 
varipera meke mate turania sa se Saula. $ Meke gua asa sa minate te Saula meke 
sari ka neta tuna sa, meke tanisa koreo vaqura pu paleki sari na tinitona varipera te 
Saula; sari doduru tie te Saula si mate beto koasa rane sana. 7 Sipu avoso nia ri na 
tie Izireli pu koa pa kalina sa lolomo pa Zezireli meke pa kali gasa rimata pa Ovuku 
Zodani, sapu govete sa qeto minate Izireli gua, meke e Saula ba mate meke sari ka 
neta tuna tugo gua, si govete veko pani rini sari dia vasileana. Meke mae sari na tie 
Pilisitia meke koai si arini. 

8 Pa koivugona mudina sa vinaripera si la tanini vagi ari na tie Pilisitia sari tinitona 
arilaedi koari na tomatedi ri na tie Izireli, meke dogoria rini sa tinina e Saula meke 
sari ka neta tuna eko dia pa toqere Qiliboa. °’ Kupa ia rini sa batuna Saula, va gorei 
rini sari nana poko varipera meke garunu lani rini pa doduruna sa popoa Pilisitia sari 
na tie paleke inavoso, pude la tozia sa inavoso leana koari na dia beku meke koari na 
tinoni gua. 10 Meke vekoi rini sari nana tinitona varipera pa zelepade tanisa tamasa 
maqota se Asitoreti, meke poka kapa nia rini pa kapagoba sa tinina pa vasileana Beti 


Sani. 
11 Sipu avoso nia ri na tinoni pa Zabesi pa popoa Qileadi gua sapu evania ri na tie 


Pilisitia koe Saula, 12 si topue la sari na tie varane meke enea rini sa doduruna sa 
boni osolae kamo pa Beti Sani. Va gore vagia rini sa tinina Saula meke sari na tuna 
pa goba; paleke pule lani rini pa Zebesi, meke sului rini vasina. 13 Meke vagi rini sari 
na susuridi meke pomunu ni rini si arini pa kauruna sa huda tamarisiki pa korapa 
vasileana Zabesi, meke koa madi na lopu henahena si arini koari ka zuapa rane. 

SA BUKA VINA RUA TE 
SAMUELA 
Sa Vinabakala 


Sa Buka Vina Rua te Samuela, si na vina hokotona sa Buka Vina Keke te Samuela. 
Vivinei nia sa sa totoso sapu e Devita si na Banara, kekenu pa butubutu Ziuda (Hinia 
1-4), meke beto sapu gua asa pa doduruna sa butubutu tie Izireli, (Hinia 5-24). Keke 
vivinei bakalana koasa guguana Devita, pude va nomaia sa nana binanara meke va 
ninira ia sa nana tuturuana, pude razai sari na kana pa korapana sa butubutu Izireli, 
meke gua tugo koari na banara niniradi pa votiki popoa. Ele ta dogoro koe Devita 
sapu keke tie lohi nana rinanerane meke soto va nabu si asa koe Tamasa, meke keke 
tie sapu boka hola nia tu sa vinapepekae tadi na nana tie. Kaiga totoso si vata dogoro 
nia tugo sa sa kinaleana, meke okoro nia tugo sa pude taveti sari na sinea kaleadi 
hola, pude valeania sa nana binalabala meke nana hiniva. Ba sipu vata gilana nia sa 
sa nana sinea, koe Netani sa poropita te Zihova, si helahelae ni sa si arini meke va 
kamoa sa sa vina kilasa sapu garunu la nia Tamasa. 

Hoke getu hola nia rina tie Izireli sa tinoa meke sa hahanana te Devita, ke sipu 
kamoa tinasuna pa soku navulu vuaheni sa butubutu si hoke balabala ia rini si keke 


banara sapu kagu mae gua pa tutina e Devita, meke kagu kekenono puta gua tugo 
asa, gua. 


Sari na Nati Pinagapagahana sa Buka 
Sa binanara te Devita pa butubutu Ziuda. Hinia 1:1 kamo hinia 4:12 
Sa binanara te Devita pa doduruna sa butubutu Izireli. Hinia 5:1 kamo hinia 24:25 


a. Sari na vuaheni tatasana banara se Devita. Hinia 5:1 kamo hinia 10:19 
b. Devita meke Batisiba. Hinia 11:1 kamo hinia 12:25 

c. Sari na tinasuna. Hinia 12:26 kamo hinia 20:26 

d. Sari na vuaheni mumudi. Hinia 21:1 kamo hinia 24:25 


Gilania Devita sa Minate te Saula , , , , ; 
1 Pa mudina sa minate te Saula si varipera se Devita koari na tie Amaleki’. Va 


kilasi sa si arini meke pule mae, meke koa karua rane si asa pa vasileana Zikilagi. 
2 Pa koivugona si mae kamo si keke tie vagura mae guana koari na tie varipera te 
Saula. Pude vata dogoro nia sa nana tinalotana gua, si rikati sa sari nana poko meke 
binu nia pepeso sa sa batuna. La koe Devita si asa meke todono gore pa pepeso pa 
pinamana. 3 Nanasia Devita si asa, “Pavei mae guamu si goi?” gua. 

“Na govete mae guagu vasina koa rina tie Izireli si arau,” gua si asa. 

4 “Mu tozi nau, na sa si ta evana,” gua se Devita. 

“Sa nada geto minate si govete taloa, meke sokudi si ele mate, Saula meke sa tuna 
koreo, se Zonatani si ele mate tugo,” gua si asa. 

5 “Na vegua ke gilania goi sapu ele mate tu se Saula meke Zonatani?” gua se Devita. 

6 Olana sa tie, “Koa gua rau pa togere Oiliboa meke dogoria sapu kokopo la ia Saula 
sa nana hopere, meke sari na totopili varipera na tie koi pa hose si tata la mo koasa.” 
7 Taliri si asa, meke dogorau Sa, meke titioko mae koa rau. Olana si rau, ‘Hiera si rau, 
banara!' 8 Nanasa si asa sapu esei si arau gua, meke tozi nia rau sapu arau si keke tie 
Amaleki, gua. 9 Ke zama si asa, ‘Mae, mamu va mateau tani! Na bakora va kaleana 
si rau, meke tata mate, gua si asa. 10 Ke la si rau meke va matea, sina ele gilania 
tu rau sapu kote mate mo si asa, ura ele bakora va kaleana si asa. Meke vagia rau 
sa toropae banara pa batuna meke na pizopizo pa limana meke paleke maeni rau si 
arini koa goi, banara.” 

11 Ke rikati Devita meke sari nana tie sari na dia poko pa tinalotana. 12 Kuliusu na 
kabo meke madi tugo si arini, osolae kamo totoso lodu sa rimata pa ginuadi ri Saula 
e Zonatani meke sari doduru tie Izireli, sari na tie varipera te Zihova, sina soku hola 
arini si mate. 

13 Meke sipu nanasia e Devita sa tie vaqura sapu paleke mae nia sa inavoso koasa, 
“Pavei mae guamu si goi?” si olana si asa, “Arau si keke tie Amaleki, ba koa pa popoa 
Izireli.” 

14 “Na vegua ke lopu matagutu nia tu goi pude va matea sa banara ta vizatana te 


Zihova?” gua se Devita. 15 Meke tioko vagia Devita si keke ri nana tie meke zama 
ia, “Va matea gana”, ke seke va matea sa tie Izireli sa tie Amaleki. 16 Meke zama 
se Devita koasa tie Amaleki, “Va tasuna pule nigo meke zutu pulenigo telemu, sipu 
helahela nia goi sa vina matena si asa sapu ele vizatia Zihova pude na banara.” 


Sa Kinabo Nanae te Devita koari Saula e Zonatani , 
17 Kerania Devita sa kinera nanaedi ri Saula meke sa tuna koreo sapu e Zonatani, 


18 meke va turua sa sa tinarae pude va tumatumae nia koari na tinoni pa butubutu 
Ziuda. (Ta kubere pa buka te Zasara si asa.)” 
19 “Koari na toqere pa Izireli si mate sari nada koimata! 
Sari na tie varane tadi na nada tie varipera si ele mate. 
20 Mu lopu tozi vura nia si asa pa vasileana Qati 
babe koari na sirana pa Asikeloni. 
Mu lopu va malumi sari na barikaleqe Pilisitia pude koa qetu; 
mu lopu va malumi sari na tudia vineki ri na tie huporo pude koa qetuqetu. 
21 Mani lopu hoqaia ruku babe na puni sa toqere Qiliboa; 
madi lopu masuru doduru totoso sari inuma vasina! 
Sina variva kurekuredi sari na lave tadi na tie varane saripu eko vasina; 
sa lave te Saula si lopu ta oela va nedala pule. 
22 Sa bokala te Zonatani si variva mate, 
meke loke nana tataru sa magu varipera te Saula, 
pu va matei saripu niniradi, 
meke va matei tugo sari na kana. 
23 Saula meke Zonatani, tatarue mia hola meke tataruni gamu tugo ri na tie; 
koa varigara pa tinoa meke mate varigara tugo pa minate; 
rerege holani sari na atata, 
meke ninira holani sari na laione. 


24 Gamu na barikaleqe pa Izireli, mi besu nia se Saula! 

Ele va pokoni gamu poko zinara arileadi sa, 

meke ele va sarisarini gamu patu arilaedi na qolo sa si gamu. 
25 Ele hoqa sari na tie varane pa vinaripera, 


tava mate si arini. l 
Zonatani si eko mate nana koari na toqere. 


26 Kuliusu nigo rau, ke tasiqu Zonatani; 
ve toleņe gua arilaemu hola koa rau si goi! 
Ve tolene gua tolavaena gua sa mua tataru koa rau, 
leana hola nia sa tataru tadi na barikaleqe. 
27 Sari na tie varane pa vinaripera si ele mate, 
meke ta veko palae sari dia tinitoņa varipera meke namu loke laedi.” 

Tava Banara se Devita pa Butubutu Ziuda 

1 Hola sapu gua asa, si nanasia Devita se Zihova, “Vegua kagu la si rau pude koa 
pa keke koari na vasileana hire pa popoa Ziuda?” 

“Uve”, olana gua se Zihova. 

“Vasileana pavei sia?” Gua se Devita. “Pa Heboroni”, gua se Zihova. 2 Ke la pa 
Heboroni se Devita, turani sa sari karua nana barikaleqe ari Ahinoami, sapu na 
barikalege pa Zezireli, meke se Abiqeli, sa nabokona e Nebalo, sapu sa barikalege 
pa Kameli.” 3 Turani tugo sa sari nana tie meke sari dia tamatina, meke koa si arini 
koari na vasileana pa vari likohaena Heboroni. 4 Meke mae sari na palabatu pa 
butubutu Ziuda pa Heboroni meke va madia se Devita pude na banara pa butubutu 
Ziuda gua. 

Sipu avoso nia Devita sapu ele pomunu nia ri na tie pa vasileana Zebesi pa popoa 
Qileadi se Saula gua,” 5 si garunu lani sa vasina si kaiga tie paleke inavoso guahe: 
“Mani manani gamu e Zihova sina vata dogoro nia gamu sa mia tataru nomana koasa 
mia banara sapu pomunia gamu. $ Meke kamahire si mani tataru va nononi gamu 
e Zihova si gamu. Arau ba kaqu tavete valeana atu tugo, sina gua sapu ele tavetia 
gamu. 7 Ego, mi koa va ninira na varane! E Saula sa mia banara si ele mate, meke 
sari na tinoni pa butubutu Ziuda si ele va madi au si arau pude na dia banara gua.” 


Tava Banara pa Izireli se Isiboseti 

8 Sa koimata nomana tanisa qeto minate te Saula, se Abana’, sa tuna koreo e Nere, 
si govete turania sa se Isiboseti, sa tuna koreo e Saula meke karovo la pa Ovuku 
Zodani meke kamo la gua pa vasileana Mahanaimi. 9 Tava banara vasina se Isiboseti 
koe Abana, pude kopuni sa sarini pa pinaqaha popoa pa Qileadi, sa vasileana Zezireli, 
sari butubutu Asa, Iparemi, meke Benisimane, meke gua tugo pa doduruna sa popoa 
Izireli. 10 Made navulu puta vuahenina si asa totoso tava banara pa Izireli, meke 
karua vuaheni si koa tuturana si asa. Ba pamana nia sa butubutu Ziuda se Devita, sa 
banara. 11 Koa tuturana pa Heboroni se Devita, meke kopu nia sa sa butubutu Ziuda 
koari ka Zuapa vuaheni onomo sidara. 


Vinaripera pa Varikorapadi rina Tie pa Izireli meke Ziuda 

12 Taluarae pa Mahanaimi sari na nabulu te Isiboseti meke se Abana, la gua koasa 
vasileana lavata pa Qibione. 13 Zoabi sa tuna sa barikaleqe sapu e Zeruia meke kaiqa 
ri kasa tie te Devita si tutuvudi ri koasa kopi pa Qibione. Habotu beto vasina si 
arini, hopeke pukuna koari karua kalina sa kopi. 14 Zama la koe Zoabi se Abana, 
“Mada vizata vagi kaiga tie vaqura koari karua hopeke pukuna, mada varipodekeni 
pa vinaripera.” 

“Leana mo” gua se Zoabi. 

15 Ke ari ka manege rua tie si turu pa kalina koe Isiboseti koasa sa butubutu 
Benisimane, razai ri sari ka manege rua tie te Devita. 16 Hopeke variharupu tuqe 
batu sari doduru meke varihovai magu pa kali qeleqeledia, ke namu keke gua puta 
tugo hoqa gore meke mate varigara sari ka hiokona made. Gua asa ke ta pozae pepeso 
tana magu sa vasina asa pa Qibione. 

17 Ke sa vinaripera lavata si ta evanae koasa rane sana, meke va kilasi rina tie te 


Devita sari na tie Izireli meke se Abana. 18 Sari ka neta tuna koreo e Zeruia si koadia 
tugo vasina, ari Zoabi, Abisai, meke Asahele. Asahele si hoke boka haqala va rerege 

guana dia” pinomona, 19 meke podalae hadua sa se Abana, hagala totoro la ia sa. 
20 Linana pule se Abana meke zama, “Agoi Asahele si isa?” “Uve,” gua si asa. 

21 “Noso, lopu hadu au!” gua se Abana. “Hadu lulia tu si keke votiki tie varipera. 
Mamu vagi gua sapu tagoi sa?” Ba hadu lululia tugo e Asahele. 22 Zama pule la ia 
tugo Abana, “Noso, lopu hadu au, vea ke sovutau goi pude va mate igo? Vegua meke 
kote boka tutuvu pulea rau se Zoabi sa tasimu?” 23 Ba lopu hiva va avoso tugo se 
Asahele, ke hodu pule la nia Abana sa hubina sa nana hopere pa tiana, meke vura 
karovo pa mudina. Hoqa gore pa pepeso meke mate se Asahele, meke sari doduru 
pu kamo mae koasa vasina pu eko sa si turu noso vasina pa pinamana. 

24 Ba podalae hadu lulia ri Zoabi meke Abisai se Abana, meke sipu lodu gore sa 
rimata si kamo koasa toqere Ama sarini, kali gasa rimata pa Qia, koasa sirana sapu 
la gua koasa soloso qega pa Qibione. 2? Sari na tie pa butubutu Benisimane si mae 
koe Abana meke turu varigara pa batuna sa toqere meke varipera va ninira sisigiti. 
26 Meke kukili vura la koe Zoabi se Abana, “Vegua, lopu kaqu beto varipera si gita? 
Lopu dogoria tu gamu sapu pa vinabetona si loketona, bana vinarikanai mo? Gami 
sina turanamia mo. Vegua ke lopu zamai goi sari na mua tie pude lopu hadu luli 
gami?” 

27 Olana se Zoabi, “Zama hinokara si rau koasa Tamasa toana, be lopu guana zama 
vura mae si goj, si lopu kaqu noso hadu gamu rina qua tie, osolae kamoa munumunu 
vugo.” 28 Ke ivua Zoabi sa buki, na vina gilagila koari nana tie pude noso hadui sari 
na tie Izireli. Ke noso sa vinaripera. 

29 Doduruna sa boni si ene karovo gua koasa lolomo pa Zodani se Abana meke sari 
nana tie, meke karovia rini sa Ovuku Zodani. Sipu ele enea rini sa doduruna sa kali 
munumunu, si mae kamo pule pa Mahanaimi si arini. 

30 Sipu ele beto sa vinarihadui, si tioko varigara ni e Zoabi sari doduru nana tie, 
meke tiqe gilania sa sapu ari ka manege sia si lopu koa, turanae koe Asahele. 31 Ka 
neta gogoto onomo navulu puta sari na tie te Abana koasa butubutu te Benisimane 
sapu va matei rina tie te Devita. 32 Vagia e Zoabi meke sari nana tie sa tinina e Asahele 
meke la pomunu nia koasa lovuna sa tamadia pa Betilihema. Beto asa, doduruna sa 
boni si ene va tokele la meke kamo vaqavaqasa pule pa Heboroni si arini. 


1 Sa vinariperai pa varikorapaedia ri koari pu toka nia sa tatamana te Saula, meke 
koari pu toka nia sa tatamana te Devita si gelenaena hola. Totoso ninira lalanana sa 
kalina te Devita, si malohoro lalanana tugo sa kalina te Saula. 


Sari na Tuna e Devita o , o. 
2 Sipu koa pa Heboroni se Devita si ari ka onomo sari na tuna koreo, Amanoni si 


na tuna koreo kenuna, sapu va podo nia sa koe Ahinoami sa barikaleqe pa Zezireli. 
3 Vina rua si Sileabi, sa tuna e Abigeli, sa nabokona e Nebalo pa Kameli. Abusalamu“ 
si vina neta sa tuna e Ma'aka, sa tuna vineki e Talamai sa banara pa popoa Qesura. 
4 Adonaeza si vina made sapu sa tuna e Hagiti, meke e Sepatia, si vina lima, sa tuna 
e Abitali. 5 Vina onomo si Itureami, tinana sa si e Eqala. 


Karovo La pa Kalina te Devita se Abana 
6 Sipu korapa la sa vinaripera pa varikorapadi ri kalina te Devita meke sa qeto 
minate sapu toka nia sa tutina e Saula, si ninira lalanana se Abana holani sari na tie 
varitokae pa binanara te Saula. 


7 Keke rane si va potu nia Isiboseti sa tuna e Saula koe Abana sapu puta turania¥ sa 

sa barikalege pinausu tanisa tamana, pozana e Rizipa tuna vineki e Aia. $ Ta naziri 
sisigiti se Abana meke zama, “Balabala ia goi sapu osonia rau se Saula, gua? Na lopu 
e Ziuda si toka nia rau. Tatasana gua tu podalae luli va hitehitekia rau se Saula sa 
tamamu, meke sari tasina koreo, na nana baere. Meke ele toka nigo rau pude lopu 
va kilasigo e Devita, ba pa rane ninoroi si va potu nau goi sa barikalege sana! 9-10 Ele 
va tatara nia tu e Zihova koe Devita sapu kaqu vagi pania sa sa binaņara koe Saula 
meke sari na tutina, meke kaqu tava baņara hobe se Devita koari na butubutu pa 
popoa Izireli meke pa Ziuda, podalae pa keke kali kukuru popoa, meke kamo la gua 
pa vinabetona.” 

Ego, mani seke va mate pani au e Tamasa si rau, be lopu va gorevura ia rau sapu 
gua asa!” 11 Matagutu hola nia Isiboseti se Abana, ke namu lopu kulu si asa. 

12 Garunu la tie palepaleke inavoso koe Devita se Abana, sapu korapa koatu pa 
Heboroni pa totoso asa, pude tozi va avoso nia, “Esei si kote baņara nia sa popoa 
hie? Mada tavetia sa vinariva egoi, meke kote toka nigo rau pude vagi karovia sa 
doduruna sa popoa Izireli pa mua kinopu.” 

13 “Leana!” gua se Devita. “Kote tavetia rau sa vinariva egoi pa keke ginugua mo. 
Kaqu turaņa pule mae nia goi se Maekolo sa tuna vineki e Saula, totoso mae dogorau 
goi.” 14 Meke garunu lani tugo e Devita sari nana tie paleke inavoso koe Isiboseti pude 
tozi nia sapu guahe, “Va pule mae ia se Maekolo sa qua barikaleqe. Holu nia keke 
gogoto kapu tie Pilisitia rau si asa meke haba ia!”* 15 Ke turana taloa nia e Isiboseti se 
Maekolo koe Palitieli sa nana palabatu sapu sa tuna e Laisi. 16 Kabo ene lulia Palitieli 
se Maekolo meke kamo la gua tu pa vasileana pa popoa Bahurimi. Ba sipu zama ia e 
Abana pude pule gua, si kekere pule pa popoa si asa. 

17 La koari na tie tuturaņa tadi na tie Izireli se Abana meke zama koarini si asa, 
“Ele seunae hola sapu aqania gamu se Devita pude na mia baņara. 18 Kamahire mo 
sa totoso. Balabala ia gua sapu zama nia e Zihova, 'Kagu tavetavete nia Rau sa gua 
nabulu sapu se Devita, pude harupi sari na tie Izireli koari na tie Pilisitia, meke koari 
doduru dia votivotiki kana pule! ” 19 Zama tugo koari tiena sa butubutu te Benisimane 
se Abana meke tiqe hola la tozi nia sa se Devita pa Heboroni gua sapu va egoa rina 
tie pa popoa Izireli meke pa butubutu te Benisimane pude tavetia. 

20 Sipu kamo mae pa Heboroni koe Devita se Abana meke sari ka hiokona puta 
nana tie, si tavete poni inevaņa e Devita si arini. 2! Tozi nia Abana se Devita, “Magu 
la mo kamahire meke la varigara maeni koa goi na qua banara sari doduru butubutu 
Izireli. Kote va egoa mo rini pude na dia banara si goi, meke tiqe kote boka evania 
goi gua sapu mizia goi, meke kote kopu beto nia goi sa doduruna sa popoa.” Va egoa 
Devita meke tiqe va sarea sa se Abana meke garunu pule nia sa si asa pa binule. 


Tava Mate se Abana 

22 Lopu seunae si kamo pule mae pa vinaripera se Zoabi meke sari kaiqa tie varipera 
te Devita, moatadi sari likakalae sapu paleke pule maeni rini koari na dia kana. Ele 
taluarae koe Devita pa Heboroni se Abana, sina ele va sarea sa meke garunu pule nia 
sa pa binule si asa. 23 Sipu mae kamo se Zoabi meke sari na tie varipera te Devita, 
si avoso nia rini sapu mae koe banara Devita se Abana, meke ele tava sare meke ta 
garunu pule pa binule si asa. 24 Ke la zama koasa banara si asa, “Na sa si tavetia goi? 
Mae se Abana koa goi, venagua ke va pule gunia tu goi sana sia? 25 Sapu mae nia sa 
si pude mae sekesekei nigo meke hata vurani sari doduru ginugua pu taveti goi meke 
sari doduru mua rinizu.” 

26 Sipu taluarae se Zoabi koe Devita si garunu tie paleke inavoso si asa pude la 
turana pule mae nia se Abana, kamoa rini koasa berukehe pa Saera meke turana 

pule mae nia rini, ba lopu hite gilania Devita sapu gua asa. ?7 Sipu kamo pule mae 
pa Heboroni se Abana, si turaņa vata kale la gua nia Zoabi koasa sasada bara, pude 
mani vivinei koasa telena gua, ba sipu ene tata mae se Abana si hovaia sa tiana. Ke 
tava mate se Abana sina va matea sa se Asahele sa tasina, gua. 28 Meke sipu avoso 
nia e Devita sapu mate se Abana, si zama si asa, “Gilania Nana e Zihova sapu sa qua 
binanara meke arau si via koasa vina matena e Abana. 2? Mani ta gorei nia e Zoabi 
meke sari doduru nana tatamana sa vina kilasana. Koari doduru sinage kaiqa rina 
tie koasa nana tatamana si kaqu razai na tubu, popoqu, meke koele, babe mate pa 
vinaripera, na loke gedi ginani na gua.” 30 Koasa linipuna mo sapu va matea e Abana 
pa vinaripera pa Qibione se Asahele, si va matea ri Zoabi e Abisai se Abana. 


Ta Pomunae se Abana 
31 Ke zama ia Devita se Zoabi meke sari nana tie varipera pude sira rikati dia 

poko, va sage poko baika, meke pude kaboa se Abana totoso ene va kenue ri kasa 
koasa vinaripomunae. Meke e Devita sa banara si ene lulia mudina sa tomate. 32 Ta 
pomunae pa Heboroni se Abana, meke kabo va ululae pa lovu sa banara, meke gua 
tugo sari doduru tie. 33 Kera nia e Devita sa kinera lukalukana hie la koe Abana, 
“Na venagua tu ke mate guana tie duviduvili se Abana? 
34 Lopu ta pusi sari limana, 

lopu ta pusi sari nenena, 

mate guana keke tie sapu tava mate hoboro koasa tie kaleana.” 


Meke kabo pule tugo sari na tie. 

35 Beto sapu gua asa si mae ososo nia rina tie se Devita pude hena ginani sipu 
korapa rane nana sa popoa, ba vekoa sa si keke vina tatara ninirana, “Mani va mate 
au e Tamasa si rau be hena ia rau si keke vasi ginani sipu lopu ele hokoto sa rane!” 
36 Avosia ri doduru tie sapu gua asa meke qetu nia rini. Doduru ginugua sapu taveti 
sa banara si qetu betoni rini. 37 Doduru tie te Devita, meke sari doduru tie pa popoa 
Izireli si va hinokara betoa rini sapu lopu somana nia e Devita sa vina matena e 
Abana. 38 Zamai sa baņara sari nana tie nomadi, “Gilania gamu sapu koasa rane hie 
si mate si keke koimata ninirana pa Izireli? 39 Ta vizataqu tu koe Tamasa si rau pude 
na banara, ba lopu ninira koasa rane ninoroi. Ninira hola nau ri tuna koreo e Zeruia 
si rau. Lopu boka hukatia rau sa dia tinavete kaleana hie. Mani va kilasi e Zihova 
sari tie kaleadi hire.” 


4 
Tava mate se Isiboseti , 
1 Sipu avoso nia e Isiboseti sa tuna koreo e Saula sapu tava mate pa Heboroni se 


Abana si matagutu si asa, meke sari doduru tinoni Izireli ba ta duana tugo. 2 Karua 
koimata koasa nana qeto minate e Isiboseti sapu tuturana pa vinaripera si koa pa 
Biaroti pa popoa Benisimane. Ari Bana meke e Rekabi sari karua tuna koreo e Rimoni. 
3 Sari tinoni pu koa kenudi vasina si govete la pa Qitaimi, vasina si koa rini kamo 


kamahire. | , , , , , 
4 Keke tutina pule e Saula si e Mepiboseti sa tuna koreo e Zonatani, sapu lima 


vuahenina mo meke mate sari Saula e Zonatani. Sipu kamo mae gua pa Zezireli 
sa inavosona sa dia minate si palekia sa barikaleqe pu kopuna se Mepiboseti meke 
govete turania, ba va hogaia sa, ke koele sari nenena.” 

5 Taluarae sari Rekabi e Bana pude la pa vetu te Isiboseti, meke la kamo tata korapa 
rane, sipu korapa magogoso si asa. 5-7 Rodoko sa barikaleqe pa sasada sipu korapa 
varipaqaha ni sa sari na kiko huiti koari na qaloqalotodi, meke puta nana, ke nuquru 

hola sari Rekabi e Bana.” Sipu kamoa ri karua pa korapa vetu si tonoto lamo koasa 
teqe te Isiboseti pu korapa puta barono nana vasina meke hovaia ri karua tiana. Kupa 
vagia ri karua batuna meke paleke ene karovo gunia pa lolomo Zodani doduruna sa 
boni. 8 La vala nia ri karua koe baņara Devita pa Heboroni sa batuna meke zama, 
“Hie sa batuna e Isiboseti, sa tuna koreo sa mua kana se Saula, sapu podekia pude va 
matego. Rane ninoroi si va malumigo e Zihova pude tubehe hobea goi se Saula meke 


sari tutina.” 
9 Olana se Devita, “Zama tokotokoro koe Zihova sapu toa holana sapu va sare au 


koari doduru tinasuna si rau! 10 Sipu mae sa tie pude tozia koa rau pa Zikilaqi sa 
inavosona sa minate te Saula, si balabala ia sa sapu paleke mae inavoso leana si asa, 
ba garunia rau sa tie varipera pude tuqe vagia meke va matea. Asa tu sa pinia sapu 
vagia sa koasa nana inavoso leana!” 11 Namu kaleana hola latu saripu va mate tie 
loke nana ginugua sapu putana pa nana vetu! Kaqu tubehe hobe gamu rau kamahire 
koasa vina matena sa, meke kaqu va mate gamu rau koasa kasia popoa hie.” 12 Garuni 
e Devita sari nana tie varipera meke va matei sari Rekabi meke e Bana, meke moku 
pani ri limadi na nenedia, va sigoto vekoi rini tinidia tata koasa kopi pa Heboroni. 
Vagia rini sa batuna e Isiboseti meke la pomunia pa lovu te Abana pa Heboroni. 


5 


Ta Evanae Banara pa Popoa Izireli se Devita 
(1 Koronikolo 11:1-9, 14:1-7) 

1 Meke mae koe Devita sari doduru butubutu Izireli pa Heboroni meke zama, “Gami 
si na masamu na eharamu soti. 2 Pa totoso ele hola, sipu korapa mami banara se 
Saula, si agoi mo turana lani pa vinaripera sari na tinoni Izireli, meke ele va tatara nia 
Zihova sapu agoi kagu turani na kopu ni sari Nana tinoni pude na dia baņara, gua.” 
3 Ke mae koe Devita, sa banara pa Heboroni, sari doduru koimata pa popoa Izireli. 
Ke tavetia sa si keke vinariva egoi madina koa rini pa kenuna e Zihova. Va madia rini 
meke ta evanae na banara pa Izireli si asa. 4 Ka tolonavulu puta vuahenina se Devita 
sipu ta evanae banara, meke koa banara si asa ka made navulu puta vuaheni.” 5 Koa 
baņara pa Heboroni koari na tie Ziuda si asa koari ka zuapa vuaheni kukuruna, meke 
pa Zerusalema koari doduru tie Izireli meke pa Ziuda ka tolonavulu neta vuaheni. 

6 Sa binanara pa Zerusalema si podalae guahe. Ene vura la se Devita meke sari 
nana tie pude rapata nia si pa Zerusalema. Sari na tie Zebusi, saripu koa vasina, 
si balabala ia sapu lopu kaqu boka va kilasia Devita sa vasileana lavata, gua asa ke 
zama si arini koa sa, “Lopu kaqu boka nuquru hokara mae tani si agoi. Ari na behu 
na ike mo ba kote boka hadu panigo si goi.”” 7 Ba zau vagia Devita sa vasileana pa 
korapana sa bara ninirana pa Zaione, meke ta gilana sapu ta evanae na “Vasileana 


Lavata te Devita” si asa. , , SE l PONOT , 
8 Pa rane sana si zama se Devita koari nana tie, “Sa tie pu hiva va kilasi sari na tie 


Zebusi si mani ene nuquru sage lulia sa siraņa tana kolo meke kaqu tiqe kamoi. Mani 
sage lulia sa sirana tanisa kolo pa korapa bae, meke haele koasa berukehe vasina vagi 
kolo rini. Mamu la rapatani gedi sari na gua kana, arini pu zama, ‘Na tie behu na 
ike,’ gua.” Arini pu kana ia se Devita gua asa ke ta pozae, “Na tie behu na tie ike ba 
lopu boka nuguru pa vetu tanisa banara.” 

9 Sipu ele zau vagia sa sa vetu ninirana, si koa vasina se Devita meke poza nia 
sa, “Sa Vasileana Lavata te Devita si asa.” Podalae pa gasa rimata panapeka kamoa 
panaulu si va sini nia patu na pepeso rini meke tavete vari likohae nia vetu niniradi 

sa sa vasileana lavata asa. 10 Ke ninira nono latu se Devita, sina se Zihova Tadi na 
Oeto Minate si somana koa koasa. 

11 Sa Banara Hiramu pa Taea si garunu lani sa sari na tie paleke inavoso koe Devita; 
poni nia dekuru huda sida meke sari na kamada na tie peqo patu sa pude tavetia sa 
vetu banara. 12 Gua asa ke gilania Devita sapu ele va turu va nabua e Zihova si asa 
pude na banara pa Izireli, meke tava ululu sa nana butubutu banara pa laedi rina 
nana tinoni pa Izireli. 

13 Sipu rizu taluarae pa Heboroni meke mae pa Zerusalema si arini, si vagi va soku 
barikaleqe pule se Devita, meke sari na nabulu barikaleqe, meke sokudi nana koburu 
koreo na vineki. 14 Hire sari na pozadi rina tuna Devita pa Zerusalema, ari Samua, 
Sobabu, Netani, Solomone, 15 Ibaha, Elisua, Nepeqi, Zapia, 16 Elisama, Eliada, meke 
Elipeleti. 


Mataqara Holani Devita sari na Tie Pilisitia 
(1 Koronikolo 14:8-17) 

17 Ta tozi nia ri na tie Pilisitia sapu tava banara se Devita pa Izireli gua, ke topue 
sari na tie varipera pude la saputu vagia gana si asa gua. Sipu avoso nia Devita sapu 
gua asa, si gore la si asa koa keke vasina ninirana. 18 Kamo mae pa lolomo Repaemi 
sari na tie Pilisitia meke koa vasina. 19 Tepa la koe Zihova se Devita, “Vea kaqu la 
rapati rau sari na tie Pilisitia hire? Vegua kaqu poni nau Goi sa minataqara?” gua. 

Meke olana se Zihova, “Uve, la mamu rapati, sina kote ponini gamu Rau sa 
minataqara pude va kilasi sari na tinoni Pilisitia.” 

20 Ke la pa Beolo Perazimi se Devita meke vasina si va kilasi sa sari na tie Pilisitia. 
Zama si asa, “E Zihova si ele huara nuquru la i sari na qua kana guana naqe.” Gua 
asa ke ta pozae Beolo Perazimi” sa vasina asa. 2! Sipu govete sari na tie Pilisitia si 
veko pani rini sari dia beku, ke paleke taloa ni Devita meke ari kasa nana tie si arini. 

22 Meke pule la pule pa lolomo Repaemi sari na tie Pilisitia meke la koa vasina. 23 Ke 
nanasa pulea Devita se Zihova meke olana si Asa, “Mu lopu ene tonoto la pude rapata 
ni koasa vasina sana, ba mamu likoho la tu. Mamu rapata ni si arini pa mudidia, tata 
koari na hudahuda balasamu. ?4 Pana avosia gamu sa ene halabutu pa batu huda, si 
mamu tiqe rapata ni, sina Arau si kaqu ene va kenue koa gamu pude va kilasia sa 
qeto minate Pilisitia.” 25 Lulia Devita gua sapu garunu nia e Zihova, meke hadu pule 
ni sa sari na tie Pilisitia podalae pa Qeba meke kamo la tu pa Qeza. 

Ta Paleke La pa Zerusalema sa Bokese Vinariva Egoi te Zihova 
(1 Koronikolo 13:1-14, 15:25 kamo hinia 16:6,43) 

1 Tioko varigarani pule Devita sari doduru tie varipera bokabokadi pa Izireli, meke 
ari ka tolonavulu puta tina tie si mae koasa. 2 Meke turana lani sa pa Ba'ala pa popoa 
Ziuda si arini, pude paleke vagia sa Bokese Vinariva Egoi te Tamasa meke pude sage 
la pa Zerusalema, gua. Sa Habohabotuana Banara te Zihova Tadi na Qeto Minate” si 
Asa sapu koa pa varikorapadi rina mateana ari tatapurudi sapu ta pozae Serubimi.” 
3 Paleke vagia rini si asa koasa vetu te Abinadabi pa toqere, meke surania rini koa keke 
totopili vagurana. Ari Uza e Ahio, sari kara tuna Abinadabi si turanana sa totopili.” 
4E Ahio si ene va kenue, ë meke se Devita meke sari doduru tie Izireli si vala betoi rini 
sari doduru dia niniraņira pa peka na kera, pude va lavatia se Zihova gua. Mikemike 

ni rini sari na mike, hapu, na laera, sari na daramu, tinitona galegaletoro, meke na 
sibolo. 


6 Sipu mae kamo si arini koasa vasina varipagaha ni rini sari kiko huiti koari na 
qaqalotodi te Nekoni, si ta tubarae sa bulumakao, meke qaqama la se Uza meke tuqea 
sa sa Bokese Vinariva Egoi te Zihova. 7 Meke pa totoso tugo asa si bugoro nia Zihova 
Tamasa se Uza, meke seke va matea sa, sina lopu pamana nia sa sapu hopena sa 
bokese. Mate vasina se Uza pa kapana sa Bokese Vinariva Egoi. 8 Ta naziri se Devita 
sina va kilasia Zihova se Uza pa binugoro. Ke ta pozae Perezi Uza sa vasina asa kamoa 
kamahire, sapu sa ginuana sa “Tava kilasa se Uza.” 


9 Meke koasa ranena asa si matagutu nia Devita se Zihova meke zama, “Vegua meke 
kaqu boka paleke mae nia rau sa Bokese Vinariva Egoi kamahire?” 10 Ke balabala ia 
sa si pude lopu paleke la nia pa Zerusalema si asa, ba kekere mokue mo pa sirana 
meke la vekoa sa si asa pa vetu te Opeti Edomu. Keke tie pa vasileana Qati si asa. 
11 Koa mo vasina si asa ka neta sidara, meke mana nia Zihova se Opeti Edomu meke 


sa nana puku tatamana.” 


12 Avoso nia Devita sapu koa gua koasa Bokese Vinariva Egoi si mana nia Zihova 
sa puku tatamana te Opeti Edomu meke sari doduru pu tagoi sa. Ke la vagia sa 
sa Bokese Vinariva Egoi pa vetu te Opeti meke paleke la nia rini koari na huda 
palepalekeana meke sage la pa Zerusalema pa qinetuqetu lavata. 13 Sipu palekia 
rina tie sa Bokese Vinariva Egoi meke ene la ka onomo hinena nene, si va noso paki 
e Devita si arini, meke vala sa koe Zihova si keke vina vukivukihi bulumakao meke 
keke tuna bulumakao nobokona. 14 Tivitivi nia mo Devita si keke poko lineni pa 
kopetena meke peka va ninirae hola pude va lavatia se Zihova, gua. 15 Ke iriraņa na 
buki qetuqetu se Devita meke sari doduru tie Izireli, sipu paleke sage la nia rini pa 
Zerusalema sa Bokese Vinariva Egoi te Zihova. 


16 Sipu ele ta paleke nuquru pa vasileana Zerusalema sa Bokese, si hopiki vura pa 
vuida se Maekolo sa tuna vineki e Saula meke dogoria sa se Devita sapu korapa peka 
na horu pa kenuna e Zihova meke hakohako nia sa si asa. 17 Palekia rini sa Bokese 
meke la vekoa koasa nana vasina pa korapa ipi poko sapu ele tavete va nama vekoa 
Devita. Beto asa si va vukivukihi va uququ se Devita meke va vukivukihi binaere 
la koe Zihova. 18 Sipu ele beto tavetia sa sari na vina vukivukihi va uququ na vina 
vukivukihi binaere, si mana ni sa sari na tie pa korapa pozana Zihova Tadi na Qeto 
Minate. 19 Meke va hia poni ni ginani sa sari doduru. Hopeke poni bereti sa sari na 
palabatu na barikaleqe pa Izireli, meke keke vasi kukuru masa ta kinana meke kaiqa 


gurepi popadi tugo. Meke tiqe hopeke pule la pa dia vetu sari doduru.” 


20 Beto asa, sipu pule la pa nana vetu se Devita pude la tutuvi sari nana tamatina 
gua, si vura mae se Maekolo koa sa, meke zama, “Sa banara pa Izireli si lopu vatanaka 
pule nia pa rane ninoroi! Dodorena guana tie duviduvilina pa kenudi rina vineki tadi 
nana nabulu meke loke nana kinurekure,” gua si asa. 


21 Olaņa se Devita, “Na peka si rau pude va lavatia se Zihova, sapu ele vizatau pude 
na hinobena sa tamamu meke sari nana tatamana, pude vata evanae nau na banara 
koari na tie Izireli. Kaqu peka lamo si rau pude va lavatia se Zihova. 22 Ba lopu kagu 
va arilaena pulenau, meke kote balabala ia goi sapu loke laequ si rau, ba sari na 
vineki sara si kaqu va lavatau si rau!” 


23 Ke namu loke tuna se Maekolo sa tuna vineki e Saula pa doduruna sa nana tinoa 
osolae mate si asa. 


* 6:11 1 Koron 26:4-5 * 6:19 1 Koron 16:43 


2 Samuela 7:1 416 2 Samuela 7:20 

Sa Inavoso te Netani Koe Devita 
(1 Koronikolo 17:1-15) 

1 Koa pa nana vetu banara se Devita, meke lopu kagu varipera nia sari doduru 
nana kana, sina Zihova si ponia sa binule. 2 Meke zama sa banara koe Netani sa 
poropita, “Hiera si rau korapa koa pa keke vetu sapu ta tavetae huda sida, ba sa 
Bokese Vinariva Egoi te Zihova si ta kopue mo pa ipi poko!” 

3 Olana se Netani, “Mu tavetia gua sapu koa pa mua binalabala, sina koa koa goi 
se Zihova.” 4 Ba pa boni tugo asa si zama koe Netani se Zihova, 5 “La mamu tozi 
nia sa qua nabulu Devita sapu Arau si zama guahe koa sa, ‘Lopu agoi kaqu tavetia 
sa Zelepade pude vasina koa si Rau. $ Podalae tu pa totoso sipu harupi Rau sari na 
tinoni pa Izipi kamoa kamahire, si lopu hite koa pa Zelepade si Rau. Ba koa mo pa 
ipi pa doduru vasina pu rizu la ia rina tie Izireli. 7 Koari doduru Qua inene somanae 
koari na tinoni Izireli, si namu lopu hite tepa ia Rau si keke rina koimata saripu ele 
huhuki Rau, sapu “Na vegua ke lopu tavete poni Nau rini si keke Zelepade sapu ta 
tavetae huda sida,” gua! 

8 Ke tozi nia sa Qua nabulu Devita sapu Arau se Zihova Tadi na Qeto Minate si zama 
koa sa, ele vagi igo Rau sipu kopu sipi si goi pa pezara duduli meke va palabatu igo 
Rau koari na qua tinoni Izireli. 9 Ele koa turana igo Rau pa ninae vasina pu la agoi, 
meke ele va kilasi Arau sari na mua kana, sipu raza la i goi. Kaqu va arilaemu igo 
Rau si goi gugua ari na koimata nomadi pa kasia popoa. 10-11 Ele vizatia Rau si keke 
vasina tadi na Qua tie Izireli meke ele va koa i Rau vasina, vasina pu kaqu koa si 
arini meke lopu kaqu ta nonovala pule. Podalae pa totoso sipu nuquria rini sa popoa 
hie, si ta raza lamo koari na tie kaleadi si arini, ba lopu kaqu ta evana pule sapu 
gua asa. Va tatara nia Rau sapu kaqu va sare igo Rau si goi koari doduru mua kana 
meke kagu kuri ponigo e Zihova si keke vetu.” 12 Pana mate si goi meke ta pomunu 
turaņae koari na tiatamamu, si kaqu va baņaria Rau si keke ri na tumu meke kaqu va 
ninira ia Rau sa nana binanara.” 13 Asa sa tie sapu kaqu kuria sa Zelepade taqarau, 
meke kaqu va koa hola ia Arau sa nana binanara ninae rane ka rane,” 14 meke Arau 
si kaqu na Tamana sa, meke kaqu na tuqu koreo Rau si asa. Pana sea si asa, si kaqu 
va kilasia Rau si asa kekenono gua sa tamana sa koburu sapu hoke va kilasia sa sa 
tuna.” 15 Ba lopu kaqu vagi pania Rau koa sa sa Qua tataru gua sapu evania Rau koe 
Saula, sapu va rizu pania Rau pude agoi si kaqu na banara. 16 Kagu ari tutimu si goi 
doduru totoso, meke kaqu va turu va nabua Rau sa mua butubutu ninae rane. Meke 
sa mua binanara si kaqu loke vinabetona.’” * * 

17 Tozi beto lani Netani koe Devita sari doduru gua pu tozi nia Tamasa koa sa. 


Sa Vinaravara Zinama Valeana te Devita 
(1 Koronikolo 17:16-27) 

18 Meke sipu avosia Devita sa zinama te Zihova koe Netani, si nuquru sa banara 
Devita pa korapa ipi pa kenuna Zihova. Habotu si asa meke varavara: “Ke Zihova, 
Banara, lopu garoqu rau gua sapu ele tavete mae ni Goi koa rau, gua tugo koari na 
qua tatamana. 19 Ba sapu tavetia Goi kamahire si arilaena hola nia visoroi hire. Ke 
Zihova Banara! Ele zama nia tugo Goi si asa, sapu koasa tutiqu rau sa Mua nabulu 
vugo repere meke va gilana nia Goi pa tie ke Zihova Banara! 20 Na sa pule si kaqu 


* 7:10-11 Kagu kuri ponigo Rau si keke vetu, sa ginuana si “kaqu ponia koari na tumu sa binanara.” * 712 
Sam 89:3-4, 132:11; Zn 7:42; TTA 2:30 * 7:13 E Zisu sina tuna Devita sapu kuria sa Zelepade hinokara sapu 
sa Nana tinina, sapu sari na tie hinokara te Tamasa. Mu dono la pa vesi 1 Kor 6:19; Epi 2:19-22: * 7:14 Sam 
89:26-27; 2 Kor 6:18; Hib 1:5 * 7:16 Zisu kuria sa Zelepade te Tamasa sapu koa hola ninae rane. Mu dono la 
pa Hiburu 1:5: * 7:16 Sam 89:36-37 


2 Samuela 7:21 417 2 Samuela 8:8 


boka zama nia rau koa Goi! Gilanau Mua mo, na Mua nabulu si rau. 21 Na Mua 
hiniva meke koari na Mua zinama si tavetia Goi si hie. Ele taveti Goi sari doduru 
tinavete arileadi gua hire meke vata dogoro nia koarau sa Mua nabulu. 22 Tolene gua 


arileamu si Agoi, Zihova Baņara. Loke tie pule si kekenono gua Agoi, meke pa talina 
mami avosi gami sapu Agoi mo telemu sa Tamasa. 23 Loke butubutu pule pa pepeso si 
kekenono gua Izireli, sapu ele harupia Goi pa tinoa pinausu, pude vata evanae ni Mua 
tinoni soti Goi. Sari na tinavete arilaedi na variva magasadi pu tavete ponini Goi si 
vata gilana nia sa inavosomu Goi pa kasia popoa. Hadu pani Goi sari votiki butubutu 
meke sari na dia tamasa sipu zukuru nono la sari na Mua tie, pu vata rupaha pule 
mae ni Goi pa popoa Izipi, pude na Mua tinoni soti, gua.” 24 Fle vata evanae ni na 
Mua tie soti Goi sari na tie Izireli ninae rane ka rane, meke Agoi Zihova, si ta evaņae 


na dia Tamasa soti. , , 
25 Meke kamahire, Zihova Tamasa, va gorevura ia doduru totoso sa Mua vina tatara 


sapu ele tavete mae nia Goi koa rau meke koasa tutiqu. Tavetia gua sapu ele zama 
nia Goi pude tavetia. 26 Sa inavosomu Goi si kaqu arilaena hola, meke kaqu zama 
guahe sari na tie ninae rane, ‘Zihova Tadi na Qeto Minate si na Tamasa.’ Meke kaqu 
kopu nia Goi sa qua binanara koari na tutiqu rau doduru totoso. 27 Zihova Tadi na 
Qeto Minate, sa Tamasa tadi pa Izireli! Tava mataqara si rau koasa qua vinaravara 
atu koa Goi, sina ele va bakali tu Goi koa rau sari doduru pu gua hire koasa Mua 
nabulu, meke ele tozi nau Goi sapu kaqu vata evanae ni banara Goi sari na tutiqu. 

28 Meke kamahire, Zihova, Agoi mo sa Tamasa lavata! Hoke kopuni Goi doduru 
totoso sari Mua vina tatara, meke ele tavetia tugo Goi sa vina tatara tolavaena hie 
koa rau. 29 Ele tepa igo rau si Goi pude manani sari na tutiqu pude lopu makudo sa 
binaņara tanisa tutiqu koasa Mua dinono. Agoi, Zihova Tamasa lavata, ele va tatara 
nia si hie, sapu sa Mua minana si kaqu koa koari na tutiqu ninae rane ka rane.” 

Minataqara te Devita koari na Vinaripera 
(1 Koronikolo 18:1-17) 
1 Hola kaiqa totoso si razai pule e Devita sari tinoni Pilisitia, va kilasi sa, meke vagi 
pania sa koarini sa popoa pa vasileana Meteqe Ama. 
2 Va kilasi tugo Devita sari na tinoni Moabi. Va eko tokeli sa pa pepeso sari na tie 
ta pusidi meke va matei sa sari karua tie koari doduru vina neta, ba sa doduru vina 
neta si tava toa. Ke ta evanae na nana nabulu e Devita si arini, meke tabara la takisi 


si arini koasa. , l 
3 Meke va kilasia sa se Hadadeza, tuna e Rehobi sa banarana sa kukuru pinaqaha 


popoa tadi pa Siria sapu pa Zoba. Sipu korapa gore la guana koasa kali pinaqaha 
popoa pa batuna sage sa popoa Ovuku Iuparetisi pude va turu pulea sa nana kinopu 
vasina, 4 si tuqe vagi e Devita sari ka manege zuapa tina tie varipera koari na hose 
tanisa meke ka hiokona puta tina sari nana tie varipera enedi. Kopuni sa sari na hose 
padadi keke gogoto totopili varipera meke seke va ike beto pani sa sari doduru pu 


koa holadi. ji ji A KAAYA E ji 
5 Totoso garunu la tie varipera sari na tie Siria pa Damasikasi pude la toka nia 


se Hadadeza gua, si rapata ni e Devita meke va matei sa sari ka hiokona rua tina 
tie. $ Meke va koa nana puku tie varipera se Devita pude koimatani meke koa pa ipi 
varipera pa korapa dia voloso popoa, meke vata evanae ni nana nabulu, ke tabara 
takisi la koa sa si arini. Va matagaria e Zihova pa doduru vasina sapu la si asa. 7 Tuge 
vagi e Devita sari na lave golo saripu paleki rina palabatu varipera te Hadadeza meke 
paleke lani sa pa Zerusalema. 8 Soku hola tugo sari na boronizi saripu vagi sa pa Beta 
meke pa Berotai, koari na vasileana lavata pu kopu ni e Hadadeza. 


* 7:23 Diut 4:34 


2 Samuela 8:9 418 2 Samuela 9:10 


9 Avoso nia sa banara Tou pa vasileana Hamati sapu va kilasia e Devita sa doduruna 
sa geto minate te Hadadeza. 10 Ke garunia sa sa tuna koreo sapu se Zoramu pude la 
tutuvia meke zama valeana koe banara Devita koasa nana minatagara koe Hadadeza, 
sina soku totoso ele raza ia sa se Toi. Paleke vinariponi ta tavetae golo, siliva, na 
boronizi e Zoramu se Devita. 11 Va madi e Devita sari na vinariponi te Zoramu pude 
ta tavetae pa vinahesina e Zihova, turaņae sari na qolo, siliva pu vagi sa koari na 
butubutu pu razai sa 12 pa Edomu, Moabi, Amoni, Pilisitia, meke Amaleki, gua tugo 
sari kukurudi rina tinagotago saripu vagi sa koe Hadadeza. 

13 Noma hola la pule sa inavosona e Devita sipu va matei sa sari ka manege vesu 
tina tie Edomu koasa Lolomo pa Soloti meke tiqe sage pule la si asa pa Zerusalema.” 
14 Vekoi nana tie varipera si asa pude koimata ni meke koa pa ipi varipera pa 
doduruna sa popoa Edomu, meke ta evanae na nana nabulu sari na tie koasa vasina 
asa. Va mataqaria e Zihova se Devita pa doduru vasina pu la si asa. 

15 Kopu nia e Devita sa doduruna sa popoa Izireli, meke tavetia sa gua sapu garo 
meke gotogoto koari na tie. 16 Zoabi, sapu sa tinana sa si e Zeruia, si na koimata koasa 
qeto minate, meke se Zehosapati tuna koreo e Ahiludi si matamata nia sa kinopudi 
rina kinubekubere. 17 Zedoki, sa tuna koreo e Ahitubi, meke se Ahimeleki sa tuna 
koreo e Abiata, sari karua hiama; Seraea sina tie kubekubere pa binanara te Devita. 
18 Benaea sa tuna koreo e Zehoiada si matamata ni sari na tie kopu tini te Devita, 
meke sari na tuna koreo e Devita si koimata pa binanara. 

Devita meke Mepiboseti 

1 Keke rane si nanasa se Devita, “Vegua koa nana keke tie sapu koa hola pa tatamana 
te Saula? Be guana koa nana, si hiva vata dogoro nia rau sa tataru vatukana koa sa, 
pa pozana e Zonatani.”* 

2 Koa nana si keke nabulu pa tatamana te Saula, pozana Ziba. Ke ta garunu si 
asa pude la koe Devita. Nanasa sa baņara, “Vegua agoi se Ziba?” “Uve, arau tugo 
sa mua nabulu,” gua si asa. 3 Nanasia sa banara si asa. “Vegua koa nana keke tie 
sapu koa hola pa tatamana te Saula, pude maqu va gorevura ia sa qua zinama vina 
tatara sapu vekoa rau koasa qua tataru va tukana, gua sapu ele va tatara nia rau koe 
Tamasa?” Olana se Ziba, “Koa nana si keke rina tuna koreo e Zonatani. Ba na mate 
beto nenena.”* 

4 “Avei si asa?” nanasa gua sa baņara. “Koanana pa vetu te Makiri tuna e Amieli 
pa Lodeba,” olana gua se Ziba. 5 Ke tiokia sa banara Devita si asa. 

6 Sipu mae kamo se Mepiboseti, sa tuna e Zonatani sa tuna sa tuna Saula, si todono 
si asa pa kenuna Devita pa pinamana. Zama se Devita, “Mepiboseti?” Meke olana si 
asa, “Arau sa mua nabulu, banara.” 

7 “Mi lopu matagutu,” gua se Devita. “Pa pozana sa tamamu se Zonatani, si kaqu 
tataru nigo rau si goi. Kaqu va pule atui rau koa goi sari doduru pepeso tanisa sa 
tamana sa tamamu se Saula, meke agoi si kaqu hena na napo pa qua tevolo.” 

8 Todono pule se Mepiboseti meke zama, “Baņara, arau si lopu leana hola nia si 
keke siki matena.” “Na vegua ke tataru hola nau tu goi si rau?” 

9 Meke tiokia sa banara se Ziba, sa nabulu te Saula meke zama ia sa, “Vala pulei 
rau koe Mepiboseti, sa tuna sa mua palabatu sari doduru tinitona saripu te Saula 
meke tadi na nana tatamana. 10 Agoi, meke sari na tumu koreo, meke sari na mua 
nabulu si kaqu letea sa pepeso tanisa mua palabatu pude poni ginani si arini. Ba se 


* 8:13 Sam60 *“ 9:1 1 Samuela 20:15-17 * 9:3 2 Samuela 4:4 


2 Samuela 9:11 419 2 Samuela 10:16 


Mepiboseti mo si kagu hena na napo pa gua tevolo doduru totoso” Se Ziba hie si ka 
manege lima tuna koreo meke ka hiokona puta nana nabulu. 

11 Olana se Ziba, “Doduru tinitona saripu gua garununi sa gua banara si kagu 
taveti rau.” Ke hena na napo pa tevolo tanisa banara se Mepiboseti, gua puta tugo 
mo keke ri na tuna koreo sa banara. 12 Keke tuna koreo vagura se Mepiboseti pozana 
si e Maika. Ego sari doduru tie koasa tatamana te Ziba si ta evanae na nabulu 
mo te Mepiboseti. 13 Ke se Mepiboseti sapu mate beto karua nenena, si koa mo pa 
Zerusalema, henahena doduru totoso pa tevolo tanisa banara. 

Va Kilasi Devita sari na Tie Amoni meke Siria 
(1 Koronikolo 19:1-19) 

1 Hola kaiga totoso si mate sa banara pa Amoni se Nahasi, meke sa tuna koreo sapu 
se Hanunu si banara hobe. 2? Zama se Devita, sa banara, “Kagu va dogoro nia rau sa 
gua binaere nabuna koe Hanunu, kekenono gua sapu evania e Nahasi sa tamana koa 
rau.” Ke garunu la tie paleke inavoso se Devita pude la tozia sa nana tinalotanana. 

Sipu la kamo ri pa Amoni, ? si zama la ia rina koimata vasina sa banara, “Balabala 
la goi sapu pa pinamanana sa tamamu si garunu mae ni e Devita sari na tie hire 
pude mae tozia sa nana tinalotana? Namu lokari hokara! Garunu mae ni sa sari na 
tie piko hire, pude vilitia sa vasileana lavata pude boka va kilasa gita!” gua. 

4 Tuqe vagi Hanunu sari na tie paleke inavoso te Devita, neri pani sa keke kali 
gumidi, magu kumati sa pa totoso kopetedi sari dia poko, meke garunu taloa ni sa. 
5 Kurekure hola dia pude pule la pa dia popoa. Totoso avoso nia Devita sapu gua ta 
evana, si vala inavoso si asa koarini pude koa paki pa Zeriko osolae toqolo pule sari 
gumidi meke tiqe pule. 

6 Gilania rina tinoni Amoni sapu ele vata evanae nia na dia kana rini se Devita, 
ke tabari rini sari ka hiokona puta tina tie varipera pa Siria pa vasileana Betirehobi, 
meke pa Zoba, meke ka manege rua tina tie pa popoa Tobi, meke koasa banara pa 
popoa Ma'aka si keke tina tie. 7 Avoso nia e Devita sapu gua asa, ke garunu la nia sa 
se Zoabi meke sa doduruna sa qeto minate. 8 Ene va tokele vura sari na tinoni Amoni 
meke hopeke la turu tokele pa dia tuturuana koasa sirana sapu la gua pa Raba, sa 
dia nati vasileana lavata. Kaiqa pule, saripu mae guadi pa Siria meke sari na tie pu 
mae guadi pa Tobi, meke Ma'aka, si va namanama pa kalina sa popoa koasa pavasa 
lavata. 

9 Dogoria Zoabi sapu kote rapata mae gua pa kekenu meke pa mumudi sari na kana, 
ke vizata vagi sa sari na tie varipera bokabokadi pa Izireli, meke vekoi sa pa vasina 
kagu mae gua sa qeto minate tadi pa Siria. 10 Sari doduru pule si vekoi sa pa kinopu te 
Abisai sa tasina, pude razai sari na tinoni Amoni. 11 Zama la koasa se Zoabi sa tasina, 
“Pude dogoria goi sapu va kilasau rina tinoni Siria, si mae mamu toka nau, meke be 
va kilasigo rina tinoni Amoni si kote atu toka nigo rau. 12 Koa varane na mataqara! 
Mada varipera va ninirae poni sari nada tie, meke gua tugo sari na vasileana lavata 
te Tamasa. Mani gorevura sa hiniva te Zihova.” 

13 Meke sipu ririzu la se Zoabi meke sari nana tie pude rapata gua, si govete sari na 
tinoni Siria. 14 Sipu dogoria rina tinoni Amoni sapu govete taloa sari na tinoni Siria, 
si govete nia rini se Abisai meke togolo nuquru pule la koasa vasileana lavata. Ke 
kekere pule nana se Zoabi meke pule la nana mo pa Zerusalema. 

15 Gilania rina tinoni Siria sapu tava kilasa si arini koari na tinoni Izireli, ke tioko 
varigara ni rini sari na dia tie varipera. 18 Tioko la i sa banara Hadadeza sari na 
tinoni Siria saripu koa pa kali gasa rimatana koasa Ovuku Iuparetisi, meke mae pa 
Helamu si arini aqorae koasa tinolie te Sobako, sa koimata koasa qeto minate te 


2 Samuela 10:17 420 2 Samuela 11:15 


banara Hadadeza pa Zoba. 17 Sipu avoso nia e Devita sapu gua si varigara ni sa sari 
doduru koasa qeto minate pa Izireli; karovia rini sa Ovuku Zodani, meke ene la gua 
pa Helamu, vasina sapu korapa koa sari na tinoni Siria, meke podalae sa vinaripera. 
18 Meke hadu puleni rina tinoni Izireli sari na tinoni Siria. Va matei e Devita meke 
sari nana tie sari ka zuapa gogoto tie varipera pa totopili, made navulu puta tina tie 
varipera pa hose, meke va bakoraia tugo rini se Sobako sa palabatu varipera tanisa 
dia kana, sapu mate tugo koasa vasina varipera asa. 19 Sipu dogoria ri doduru banara 
pu toka nia se Hadadeza sa baņara sapu tava kilasa si arini koari na tie Izireli, si la 
varibulei si arini koari na tie Izireli meke koa aqorae mo koarini. Ke matagutu toka 
pule ni rina tinoni Siria sari na tinoni Amoni. 


11 
Devita meke Batisiba , , E 
1 Koa sa totoso pa korapa vuaheni sapu noso sa ibu meke podalae pule sa manini, sa 


totoso sapu hoke la pa vinaripera sari na banara, si garunia Devita se Zoabi meke sari 
nana palabatu, meke sa qeto minate pa Izireli pude va kilasia sa butubutu Amoni, 
meke pude zau vagia tugo sa vasileana lavata pa Raba. Ba koa hola nana tu pa 
Zerusalema se Devita.” 

2 Keke rane, pana veluvelu, si vanunu se Devita meke sage la pa batuna sa vetu 
baņara. Sipu ene vilorae si asa panaulu, si dono gore la meke dogoria sa si keke 
barikaleqe korapa huhuve nana pa nana vetu. Tolavaena hola si asa.” 3 Ke garunia 
sa si keke tie pude la hata vura nia sapu esei si asa gua, meke ta gilana sapu e Batisiba 
si asa na tuna e Eliami meke na loana e Uraea na tie pa popoa Hitaiti. 4 Garuni Devita 
sari na tie pude la turana mae nia si asa koa sa meke koa turania sa si asa. Tiqe hokoto 
mo sa nana totoso dogoro sidara. Meke pule la pa nana vetu si asa. 5 Mudina asa si 
gilania sa sapu aritiana si asa ke garunu la nia sa koe Devita sa inavoso pude tozi nia. 

6 Garunu la nia Devita si keke inavoso koe Zoabi. “Mamu garunu pule mae nia 
koa rau se Uraea sa tie pa popoa Hitaiti.” Ke garunu pule la nia Zoabi koe Devita 
si asa. 7 Sipu kamo se Uraea, si nanasa nia Devita koasa se Zoabi meke sari na tie 
varipera meke sa vinaripera. 8 Beto asa, si zama koe Uraea si asa, “Mu la pa mua 
vetu, mamu magogoso paki.” Ke taluarae se Uraea. Meke garunu luli la nia Devita si 
keke vinariponi pa nana vetu. 9 Ba lopu la pa nana vetu se Uraea. Puta somanae mo 
si asa koari na tie kopu pa sasada bara tanisa baņara. 1° Sipu avoso nia Devita sapu 
lopu pule la pa nana vetu se Uraea, si nanasia sa si asa. “Ele seunae hola meke tiqe 
pule mae si goi, na vegua ke lopu la pa mua vetu si goi?” 

11 Olana se Uraea, “Sari na tie Izireli meke Ziuda si la pa vinaripera, meke sa Bokese 
Vinariva Egoi si koa koa rini. Sa qua palabatu se Zoabi meke sari nana koimata si 
puta mo pa sada. Na pude vegua ke kaqu pule la pa qua vetu si arau pude la hena na 
napo, meke puta turania sa qua barikaleqe? Va tatara nia rau pa kenuna sa Tamasa 
toana, sapu lopu kaqu tavetia rau si keketona gua asa.” 

12 Ke zama se Devita, “Ego, mu koa mo tani pa doduruna sa rane, meke vugo si 
kaqu garunu pulenigo rau.” Ke koa karua rane pa Zerusalema se Uraea. 13 Ruvatia 
Devita si asa pa hinenahena meke va naponapo viviria sa. Ba pa bonina asa si lopu 
pule tugo pa nana vetu se Uraea. Puta nana mo koasa nana teqe pa keke lose kokoana 
tadi na tie kopu pa vetu baņara. 

14 Pana munumunu si kuberia Devita si keke leta koe Zoabi meke va paleke nia 
mo sa koe Uraea. 15 Kubere guahe si asa, “Mamu vekoa pa tokele kekenu se Uraea, 
vasina ninira hola sa vinaripera. Beto asa mamu togolo pule pude mani tava mate,” 

gua. 16 Ke pa totoso raza ia Zoabi sa vasileana lavata si garunu la nia sa se Uraea koa 
sa vasina gilania sa sapu ninira sari na kana. 17 Vura mae pa vasileana lavata sari na 
kana meke razai sa geto minate te Zoabi, meke kaiga rina koimata te Devita si mate, 
gua tugo se Uraea. 

18 Meke garunu la nia Zoabi sa inavoso koe Devita meke tozi nia sa sa guguana sa 
vinaripera. 19 Meke zama ia sa sa tie paleke inavoso, “Pana ele tozia goi koasa banara 
sa guguana sa vinaripera, 20 si gina kote bugoro si asa, meke nanasigo, ‘Na vegua ke 
tata sisigiti la koasa vasileana lavata si gamu meke razai si arini? Lopu gilania tu 
gamu sapu kote koa pa goba si arini meke gonani gamu tupi? 21 Lopu balabala ia tu 
gamu se Abimeleki sa tuna koreo e Qitione sapu mate pa Tebezi? Vasina gona gore 
nia keke barikalege si keke patu munamunalana huiti koa sa goba meke va matea 
si asa. Na vegua ke tata sisigiti la tu koa sa goba si gamu?’ Be nanasa gunigo he sa 
banara si goi, si mamu tozi nia, ‘Sapu sa mua nabulu Uraea sa tie Hitaiti ba mate 
tugo,’ mu guni nia.”* 

22 Ke la sa tie paleke inavoso hie koe Devita meke la tozi koasa gua sapu tozi nia 
Zoabi pude zamani. 23 Zama si asa, “Sari na mami kana si ninira holani gami meke 
vura mae pa vasileana si arini meke raza gami rini pa vasina kalalasana, ba hadu 
pule lani gami koasa sasada barana sa vasileana lavata. 24 Meke arini pu koa pa 
goba si gonani gami tupi, meke kaiqa rina koimata tamugoi banara si mate. Sa mua 
palabatu se Uraea ba mate tugo.” 

25 Zama se Devita koa sa tie paleke inavoso, “Mu la sovutu va ninira ia se Zoabi. 
Mamu tozi nia tugo pude lopu balabala mamata, sina lopu boka ta gilana sapu esei si 
kote mate pa vinaripera. Tozi nia si asa pude raza va ninira la pude vagia sa vasileana 


lavata sana.” ji o. ji f ji 
26 Sipu avoso nia Batisiba sapu mate sa nana palabatu gua, si kaboia sa si asa. 


27 Sipu ele hola sa tinalotana, si tioko la ia Devita si asa pude mae koa pa nana vetu 
banara. Ta evanae na loana si asa meke va podo nia sa koasa si keke koburu koreo. 
Ba lopu getu nia Zihova gua sapu tavetia Devita. 


12 


Sa Inavoso te Netani meke sa Kinekere te Devita , o. 
1 Garunu la nia Zihova koe Devita se Netani sa poropita meke zama, “Koadia si 


karua tie saripu koa varigara pa keke vasileana nomana. Keke si tagotagona meke 
keke pule si habahualana.” 2Sa tie tagotagona si soku nana rovana bulumakao meke 
na sipi, 3 ba sa tie habahualana si kekeke mo nana tuna sipi, sapu holua sa. Kopu 
nia sa si asa, meke noma sage turani sa sari nana koburu pa nana vetu. Kaiqa gana 
ginani soti si hoke ponia sa koasa, meke hoke va napoa tugo sa pa nana kapa soti, 
meke hoke kukaia tugo sa si asa. Sa tuna sipi hie, si guana tuna vineki soti. 4 Keke 
rane si mae kamo pa vetu tanisa tie tagotagona si keke tie enene. Lopu hiva va matea 
sa tie tagotago hie si keke ri nana sipi soti pude va namaia sa ginani tanisa, ba vagia 
tu sa sa tuna sipi tanisa tie habahualana meke va nama ia pude ponia sa tie maena.” 

5 Bugoro hola nia Devita sa tie tagotago hie meke zama, “Zama tokotoko nia rau 
koasa Tamasa toana, sa tie sapu evania sa tinavete gua asa si garona pude kaqu tava 
mate! 6 Sina gua asa sa tinavete kaleana sapu ele tavetia sa, ke kaqu hobe pulea sa 
padana ka made totoso soku hola nia sapu gua ele vagia sa.” 

7 “Namu agoi hokara mo sa tie sana,” gua se Netani koe Devita. “Meke guahe sapu 
zama nia e Zihova sa Tamasa tadi pa Izireli. Ele va banarigo Rau pa Izireli meke 
harupu pulenigo koe Saula. 8 Ele vatua Rau koa goi sa nana binaņara meke sari nana 
barikalege. Ele va banarigo Rau koari tinoni Izireli meke Ziuda. Meke kaqu tomo 

pulei tu Rau, be guana lopu garo si arini. 9 Na vegua ke kilui tu goi sari na Oua 
Tinarae? Na vegua ke tavetia goi sa kinaleana hie? Agoi ba va matea se Uraea pa 
vinaripera. Va malumi goi sari na tie Amoni meke va matea si asa, meke vagia goi 
sa nana barikaleqe. 10 Ego, kamahire, koari doduru sinage, kaiqa rina tutimu si kaqu 
tava mate pa minate kaleana hola, sina va kari Au goi si Rau meke vagia sa barikaleqe 
te Uraea. 11 Zama hinokara atu koa goi si Rau, pa mua tatamana soti si kote vura mae 
ia Rau si keke tie pude vatasuna igo. Kaqu dogoria goi si asa, pana ta vagi sari na 
mua barikalege meke ta vala koasa tie, meke kaqu va sea i sa pa korapa kalalasa.” * 
12 Tavete tomea goi sa mua sinea, ba kaqu va vuraia Rau si asa pa kalalasana sa rane 
pude dogoria ri doduru tie Izireli.” 

13 “Kei, ele va sea la koe Zihova si rau,” gua se Devita. Olana se Netani, “Taleoso 
nigo Zihova, meke lopu kaqu mate si goi. 14 Ba sina ele va dogoro nia goi sa tinavete 
kaleana gua hie koe Zihova, ke kaqu mate sa mua koburu,” gua. 15 Meke taluarae 
pule la pa nana vetu se Netani. 


Mate sa Tuna Koreo Devita , , , 
E Zihova tu va moho sisigitia sa koburu tanisa sapu va podo nia e Devita koasa 


barikaleqe te Uraea. 16 Tepa sisigiti la koe Tamasa se Devita pa vinaravara pude 
va magogosia sa koburu gua. Lopu hiva hena ia sa si keketona, meke doduru boni 
si hoke nuquru la pa nana lose si asa meke eko mo pa hatara. 17 Sari na koimata 
si hoke la koa sa, meke podekia pude va tekulia si asa, ba korona meke lopu hiva 
henahena somana tugo koa rini si asa. 18 Hola keke vuiki si mate sa koburu haha, 
meke matagutu tozia rina palabatu koa sa sa inavoso. Zama si arini, “Sipu toa nana 
sa koburu si lopu hoke hiva va avoso gita sa. Vegugua meke kote boka tozi nia gita 
si asa sapu ele mate sa tuna? Meke gua meke kote va kaleana pule nia telena.” 

19 Sipu dogoro pohoi Devita sapu vari manamanasi si arini, si gilania sa sapu ele 
mate sa koburu. Ke nanasi sa si arini, “Ele mate sa koburu?” 

“Uve ele mate,” gua si arini. 

20 Ke tekulu pa hatara se Devita, huve, susuti, meke hobei sa sari na nana poko. 
Meke la vahesi si asa pa vetu te Zihova. Sipu pule la si asa koa sa vetu baņara si tepa 
ginani si asa, ke lopu sana va namai rini, meke henahena si asa. 

21 “Lopu tumae nia gami sa ginugua hie,” zama gua sari nana palabatu koasa. “Sipu 
toana sa koburu, si kaboa goi si asa, meke lopu hiva henahena, ba sipu mate tugo sa, 
si tekulu meke henahena si goi.” 

22 “Uve,” gua se Devita, “Madi na kabo si rau, sipu toana sa koburu. Balabala ia 
rau sapu gina kote tataru nau e Zihova si rau, meke lopu kaqu mate sa koburu,” gua. 
23 Ba ele mate tu si asa kamahire, vegua ke kaqu madi si rau? Boka va toa pulea rau 
si asa? Kaiqa rane si kaqu la ia mo rau sa vasina sapu koa ia sa, ba lopu kaqu pule 
mae koa rau si asa kamahire. 


Podo se Solomone , , o. , 
24 Meke va manotia Devita sa nana barikaleqe se Batisiba. Meke va podo nia sa 


koasa si keke koburu koreo, sapu poza nia e Solomone sa si asa. Tataru nia e Zihova 
sa koreo, 25 meke zama ia Sa se Netani sa poropita pude poza nia Zedidaiař, sina 
tataru nia e Zihova si asa. 


Tuqe Vagia Devita si pa Vasileana Raba 
(1 Koronikolo 20:1-3) 

26 Koasa totoso asa si hoda la ia Zoabi sa nana vinaripera pa Raba sa nati vasileana 
lavata pa Amoni, meke tata hokara mo kote tuqe vagia sa. 27 Garunu la tie paleke 
inavoso koe Devita si asa, “Ele rapata pa Raba si rau meke ele tugea rau sa dia 
vasina vagivagiana kolo. 28 Varigara ni tugo kamahire sa mua geto minate; rapatia sa 
vasileana lavata; mamu vagia telemu. Lopu hiva vagi nia vina lavata rau sa vinagina 
sa.” 29 Ke varigarani e Devita sa geto minate meke la pa Raba. Rapatia sa meke 
tuge vagia sa. 30 Vagia e Devita pa batuna sa beku Moleki sa toropae golo sapu sa 
mamatana si tata tolonavulu lima kilo garamu” meke koa ia na patu nedala si asa. 
Vagi e Devita sari na patu nedaladi meke va sotoi sa koasa nana toropae banara. 
Nomana hola tugo sa vinagi koari na likakalae pu vagi sa koasa vasileana lavata. 
31 Meke va tavetaveti sa sari na tiena sa popoa asa, va tugeni mokumokuana labete 
na piki aeana na maho aeana, meke garunu zukuri sa pude tavete biriki. Tavete 
kekenono guni tugo sa sari na tie Amoni koari doduru vasileana nomadi, meke pule 
si asa meke sari nana tie pa Zerusalema. 


13 
Amanoni meke Tama, COREN , 
1 Koanana si keke tasina vineki leleana sapu lopu ele varihabana se Abusalamu, 


sa tuna koreo e Devita; pozana sa si e Tama. Amanoni sapu keke tuna koreo pule e 
Devita si hivahivana sa. 2 Hiva hola nia sa meke va kamo nia moho tu sa, sina tasuna 
hola pude vagia sa sa vineki vaqura, sapu ta kopue totoko. Ke loke tie boka tata ia. 
3 Ba koa nana keke nana baere sekesekeina se Amanoni; pozana sa si e Zonadabi na 
tuna koreo e Simea, keke tasina koreo e Devita. 4 Zama la koe Amanoni se Zonadabi, 
“Na tuna koreo tu sa banara si goi, ba rane ka rane si dogorigo rau guana dono 
talotana si goi?” gua si asa. Meke olana si asa, “Hiva nia rau se Tama sa tasina vineki 
sa tasiqu koreo karokarovo sapu se Abusalamu,” gua si asa. 

5 Zama koasa se Zonadabi, “Mamu eko guana tie mohomu pa teqe. Totoso mae 
dogorigo sa tamamu si mamu zama guahe, ‘Mu tozi nia sa tasiqu vineki se Tama 
pude mae. Hiva nia rau pude mae vatana poni au ginani sa tani, vasina sapu boka 
dogoria rau, meke telena tugo kaqu va henahena au.'” $ Ke eko guana tie mohona 
se Amanoni pa teqe. La dogoria sa baņara Devita si asa, meke zama la koasa se 
Amanoni, “Mu va malumu mae ia se Tama pude mae taveti kaiqa keki tani koasa 
vasina sapu kote boka dogoria rau, meke telena tugo kaqu va henahena au.” 

7 Ke va garunu inavoso la se Devita koe Tama pa vetu banara, “La pa vetu te 
Amanoni, mamu la tavete poni nia ginani.” 8 La si asa vasina meke la dogoria sa 
korapa eko pa nana teqe. Kaiqa palava si paleki sa, va tanai sa, meke taveti sa si 
kaiqa keki. 9 Meke va vurai sa koasa kinakinana pude henai sa gua, ba korona. 
“Garunu vura taloani sari doduru tie hire,” gua si asa, ke vura taloa beto si arini. 
10 Meke tiqe zama la koe Tama si asa, “Paleke mae nia tani pa qua teqe sari na keki. 
Mamu telemu tugo poni au.” Paleki sa sari na keki, meke ene la koasa. 11 Sipu korapa 
ponia sa, si harupu vagia sa meke zama, “Mae eko turaņau pa teqe.” 

12 “Lokari, tasiqu! Lopu ososo nau pude tavetia sa tinavete vina goregoreiqu na 
variva kurekure. Mu lopu tavetia sa tinavete kaleana hie koa rau. 13 Lopu kaqu boka 
mulini nia rau kinurekurena meke kote ta nonovala si goi guana tie duviduvilimu 
pa popoa Izireli. Mu tepa koasa banara, rovea rau kote va malumau mo sa koa goi.” 
14 Ba lopu hiva va avosia Amanoni, meke sina ninira hola nia sa sa vineki, ke va sea 


ia tu sa. 
15 Mudina sapu gua asa si namu hakohako hola nia tu e Amanoni se Tama, hola 


nia tu sa tatasana, ke zama ia sa, “Mu vura taloa!” guni nia sa. 

16 “Korogu!” olana gua si asa, “Pude garunu taloa guni nau goi he si kaleana hola 
nia gua sapu tige evania goi koarau.” Ba lopu hiva va avosia sa si asa, 17 ke tioko 
nuquru puleni sa sa nana nabulu meke zama ia sa, “Turana taloa nia pa kenuqu rau 
sa vineki hie. Va vura taloa ia, mamu tukua sa sasada!” 18 Turana vura taloa nia sa 
nabulu meke tukua sa sa sasada. Keke poko gelena si va sage ia e Tama, meke gele 
limana, na hahanana pinokopoko tadi na tudia vineki rina banara, sapu lopu ele 
varihabadi koari na totoso arini. 19 Binu nia eba sa sa batuna, sira rikatia sa sa nana 
poko, meke va opo tamunia ola limana sa sa isumatana, meke ene kabokabo taloa 
nana. 20 Sipu dogoria sa tasina koreo se Abusalamu si asa, si nanasia sa, “Nonovaligo 
e Amanoni si goi? Mamu lopu koa talotana sisigiti si goi. Na tasimu karokarovo mo si 
asa. Ke lopu tozia koa keke tie pule.” Ke koa pa vetu te Abusalamu se Tama, talotana 
meke koa eke telena. 

21 Sipu avoso nia e Devita sa banara sapu gua ta evana si ta naziri hola si asa. 
22 Hakohako hola nia e Abusalamu se Amanoni koasa ninovanovalana e Tama, sa 
tasina vineki, meke lopu hiva zama hokaria sa. 


Tubehe Hobe se Abusalamu 

23 Hola karua vuaheni si vagi tie kotokoto sipi se Abusalamu pa Beolo Hazo, tata 
koasa vasileana nomana pa Iparemi, meke ruvati sa sari doduru tuna koreo sa banara 
pude la vasina. ?4 La si asa koe Devita sa banara meke zama, “Banara hivani gamu 
rau pude mae somana koasa qua inevaņa, agoi meke sari mua palabatu. Na koto sipi 
si rau.” 25 “Lokari, tuqu!” olana gua sa banara. “Pude atu beto gami si kote noma 
hola sa mua tinupiti.” Ososo nia tugo Abusalamu, ba lopu hiva sa banara, meke tozi 
nia sa se Abusalamu pude taloa. 26 Ba zama se Abusalamu, “Ego, pude guana lopu 
hiva goi, si va malumu mae ia sa tasiqu se Amanoni pude mae.” “Na vegua tu ke kote 
luli si asa?” nanasa gua sa banara. 27 Ba tepa ososo nia e Abusalamu, ke va malumia 
e Devita se Amanoni, meke sari doduru tuna koreo pude luli koe Abusalamu. Va 
namanama ia e Abusalamu sa hinenahena lavata padadi rina banara. 28 Meke zamai 
sa sari nana nabulu, “Dogoria pude guana napo va viviri se Amanoni, meke pana 
tozini gamu rau sa totoso, si mamu va matea. Lopu matagutu. Arau kote vagia sa 


tinazutuna sa.” 29 Ke lulia ri nana nabulu sa zinama tẹ Abusalamu meke va matea 
rini se Amanoni. Sari doduru tuna koreo pule te Devita si koi pa dia miulu meke 


govete taloa. 

30 Koasa dia inene pule rini, kaiqa tie tozi nia se Devita, “Va mate betoi e Abusalamu 
sari doduru tumu koreo. Lopu keke si koa hola,” gua. 31 Turu sage sa banara, daku 
rikati sa sari nana poko pa tinalotaņa, meke hoqa eke la pa pepeso. Saripu koa 
turanae koasa ba sira rikati tugo rini sari na dia poko. 32 Ba se Zonadabi sa tuna 
koreo e Simea sapu sa tasina e Devita si zama, “Banara, lopu va mate betoi rini sari 
na tumu koreo. Telena mo e Amanoni si mate. Boka tumae nia mo goi sa binalabala 
te Abusalamu sapu na kukiti nia sa podalaena tu koasa totoso nonovalia sa sa tasina 
se Tama. 33 Ke lopu va hinokaria sa inavoso sapu tava mate beto sari na tumu koreo. 
Telena mo e Amanoni si tava mate.” 

34 Koasa totoso asa si ele govete taloa tu se Abusalamu. 

Meke lopu sana dono vagia sa tie kopu sa puku tie gore mae gua tu koasa toqere 
koasa sirana pa Horonaimi. La si asa koasa baņara meke tozia gua sapu dogoria sa. 
35 Zama la koe Devita se Zonadabi, “Dotu, sari na tumu koreo si korapa mae hiroi, 
gua sapu zama nia rau si ta evana.” 36 Meke lopu sana, si kamo mae mo sari na 
tuna koreo e Devita. Podalae kabo mo si arini, meke somana kabo va sisigitae tugo 
se Devita, meke sari nana palabatu nomadi. 

37-38 Govete taloa meke la koa nana se Abusalamu koe Talamai sa banara pa Qesura, 
sapu sa tuna koreo e Amihudi, meke koa vasina ka neta vuaheni si asa. Gelena sa 

totoso sapu kaboa Devita se Amanoni sa tuna koreo.” 39 Ba sipu va hola ia sa sa 
tinalotanana sa minate te Amanoni, si saivi hola ia pule sa se Abusalamu sa tuna 
koreo. 


14 


Va Namanama ia Zoabi sa Pinule Mae te Abusalamu 
1 Ele gilania Zoabi sapu saivi hola ia Devita se Abusalamu, 2 ke tiokia sa si keke 


barikalege bokabokana sapu koa pa vasileana Tekoa. Sipu kamo si asa, si zama ia 
sa sa barikaleqe, “Mamu guana tie sapu talotanana si agoi. Mamu va sagei sari 
mua poko tana besu; mamu lopu susuti. Mamu tavete kekenono puta gua tugo keke 
barikaleqe sapu ele koa besu seunae hola. 3 Mamu tiqe la koa sa banara mamu zama 
nia koasa sapu gua kaqu tozi nigo rau, pude la zama nia.” Meke tiqe tozi nia Zoabi 
sapu gua kaqu la zama nia sa. 

4 Meke la koasa banara sa barikaleqe, meke todono gore si asa pa pepeso pa 
pinamana meke zama, “Banara, toka nau!” 

5 “Na sa si hiva nia goi?” nanasa gunia sa si asa. “Banara, arau si keke nabonaboko 
habahualaqu,” olana gua si asa. “Sa loaqu si ele mate tu. $ Karua tuqu koreo si arau, 
baņara, meke keke rane si variperai si arini pa inuma, vasina pu loke tie pude vari 
ruparupaha ni, meke keke ri kara si mate. 7 Meke kamahire, banara, sari doduru 
turanagu si bugoro nau meke tepau rini pude vala nia sa tuqu koreo, pude madi va 
matea gua, sina va matea sa sa tasina. Be guana evania rini sapu gua hie, si kote loke 
tuqu koreo mo si arau. Kote novalia mo rini sa qua rinoverove vugo repere meke sa 
loaqu si kote loke tuna koreo pude toa hola sa tutina.” 

8 “Ego, mu pule la pa mua vetu,” olana gua sa baņara. “Meke kaqu va tonotia rau 
sa ginugua hie.” 

9 “Qua banara, sapu gua ele tozia goi, mamu tavetia. Arau meke sa qua tatamana 
si kaqu vagia sa tinazutu; sina via si agoi meke sa mua puku tatamana banara.” 

10 Olana sa banara, “Be va matamatagutigo keke tie, si mamu turana mae nia koa 
rau, meke lopu kaqu tavete guni pulenigo sa si goi.” 

11 Zama si asa, “Qua baņara, tataru nau, mamu varavara la koe Zihova sa mua 
Tamasa, pude sari na turanagu pu hiva lipua sa vina matena sa tuqu koreo, si lopu 
kaqu evania si keke tinasuna nomana, pude va matei si kaiqa pule tuqu koreo.” 

Olana se Devita, “Koe Zihova sapu toana si va tatara nia rau, pude mani lopu ta 
novala hokara sa tumu koreo.” 

2 “Ke qua banara mu tataru nau, magu zama nia keke toņa pule,” gua sa 
barikalege. 

“Ego” gua se Devita, 

13 “Na vegua ke tavetia goi sa tinavete kaleana guahe koari na tinoni te Tamasa?” 
gua sa barikalege. “Tataru nau goi, ba heki nia goi sa tumu koreo soti pude taluarae 
mae gua koa sa nana vasina govegoveteana, gua asa ke zutu pulenigo si goi koasa 
mua zinama sapu tige zama nia goi. 14 Kote mate beto si gami, kekenono gua mo 
na kolo sapu ta zoropae pa pepeso, sapu lopu boka ta pudiki varigarae pule. Ke gua 
asa lopu kagu toa pule sari na tie matedi, ke sa banara si boka hata ia si keke sirana 
pude turana pule mae nia sa tie sapu koa pa vasileana govegoveteana. 15 Ego, sa 
ginuana meke mae zama si rau koa goi qua baņara, si na va matamatagutau ri na 
tinoni, gua asa ke zama telequ si arau sapu kaqu tavetia goi gua sapu tepa ia rau. 
16 Ele balabala ia tu rau sapu kaqu avosau goi meke harupau koa sa tie sapu korapa 
podekia pude va matea sa tuqu koreo meke arau tugo. Pude lopu tago hola ia gami 
sa popoa sapu poni nia Tamasa koa ri nana tinoni. 17 Zama si rau pa korapa bulogu 

sapu sa mua vina tatara goi banara, si kagu va sare au, sina sa banara si gua puta 
tugo na mateana sapu boka vilasia sapu leana meke kaleana. Mani koa koa goi se 
Zihova sa mua Tamasa.”” 

18 Olana sa banara, “Magu nanasa pakinigo keke ninanasa, meke kagu tozi nau goi 
sa doduruna sa hinokara.” “Ego nanasa mae au tu, gua banara,” gua si asa. 

19 “Vegua e Zoabi tozi nigo saripu gua hire?” nanasa gunia sa sa barikalege. Olana 
si asa, “Zama hinokara si rau gua banara koari doduru pu hopedi, loke sirana pule 
si koa sapu hukatau pude olania sa mua ninanasa. Namu asa hinokara mo, sa mua 
koimata tugo sapu se Zoabi, sapu tozi nau gua pude tavetia, meke gua pude zama 
nia. 20 Ba tavetavete gua asa si asa pude va tonotia sa doduruna sa ginugua. Sa 
gua banara si tumatumae gua tugo sa mateana te Tamasa meke gilani sari doduru 
tinitona saripu ta evana.” 

21 Mumudi hoi si zama koe Zoabi sa banara, “Ele balabala ia tu rau sapu gua hiva 
nia goi. La mamu turaņa pule mae nia tani se Abusalamu sa tie vaqura.” 

22 Hoqa todono pa kenuna e Devita se Zoabi pa pinamaņa, meke zama, “Tamasa 
mana nigo qua banara. Kamahire gilania rau sapu qetu nau goi, sina va tabea goi sa 
qua tinepa atu.” 23 Ke taluarae si asa meke la gua pa Qesura, meke turana pule mae 
nia sa se Abusalamu pa Zerusalema. ?4 Ba zama sa banara Devita, “Lopu kaqu mae 
koa koasa vetu baņara se Abusalamu, ba kaqu la pa nana vetu soti si asa,” ke la koa 
pa nana vetu soti si asa, meke lopu hite va malaqaiti hokara la koe Devita. 


Varibulei Koe Devita se Abusalamu , , , 
25 Loke tie pa Izireli si hite nana kamoa sa tinolava te Abusalamu, lopu hite ari 


kisakisana podalae pa batu kaluna meke gore kamo pa nenena. 26 Moata valeana sa 
kaluna meke keke totoso pa vuaheni si hoke koto si asa totoso mamata sa kalu. Karua 
kilo garamu mamatana totoso ta pada koasa padapadana tanisa butubutu banara. 
27 Ari ka neta sari na tuna koreo e Abusalamu meke sa pozana sa tuna vineki si e 
Tama, keke vineki leleana si asa. 

28 Karua vuaheni si koa se Abusalamu pa Zerusalema meke lopu hite dogoro 
hokaria sa sa banara. 2? Ke va tatara nia sa se Zoabi, pude la zama ponia koasa 
banara, ba lopu hiva mae se Zoabi. Vina rua totoso va tatara pule nia sa ba korona 
tugo si asa. 30 “Dotu, sa inuma te Zoabi si pa kalina mo sa qua inuma meke toaia 
na bale si asa. La sulu pania.” Ke la vala nia nika rini sa inuma. 3! La pa vetu te 
Abusalamu se Zoabi meke zama ninira laia, “Na venagua ke sulua rina mua nabulu 
sa qua inuma?” 32 Olana se Abusalamu, “Sina koromu mae totoso va tatara nigo rau. 
Hiva nigo rau pude la koasa baņara meke la nanasa guahe, ‘Na venagua ke taluarae 
pa Qesura si rau meke mae koa tani. Leana hola si pude koa vasina, hola nia si pude 
mae tani meke lopu dogoria sa banara.'” Meke zama hoda la tu se Abusalamu, “Hiva 
nia rau pude la va tonotia goi pude la dogoria rau sa banara, meke be sea si rau, si 
mani va mate pani au mo.” 33 Ke la koasa baņara Devita se Zoabi meke la tozi nia 
sa, gua sapu zama nia e Abusalamu, ke la si asa, meke la kokotuņu pa kenuna sa sa 
baņara. Umaia na va kamoa sa baņara si asa. 


15 


Va Namanama se Abusalamu Pude Koa Banara 
1 Hola sapu gua asa, si va namanama ia Abusalamu si keke nana totopili varipera, 
sari na hose meke ka lima navulu tie pude haqala va kenue koa sa, gua. 2 Hoke 
vanunu munumunu hokara se Abusalamu meke la turu pa kapa sirana koa sa sasada 
barana sa vasileana lavata. Pana be mae si keke tie vasina sapu koa pa vinaritokei 
meke hiva nia sa sa vinatonoto tanisa banara gua, si hoke tiokia Abusalamu meke 

nanasia sapu pavei mae guana si asa, gua. Meke pana tozi nia sa tie sa nana vasileana 
vasina sapu maea sa, 3 si hoke zama kokoha guahe se Abusalamu, “Dotu sa tinarae 
si ele koa mo pa kalimu goi sana, ba loke tie ta vizatana koa sa banara si koa, pude 
avosia meke va tonotia sa mua tinasuna.” 4 Meke hoke zama gua tugo he si asa, “Be 
guana arau sa tie varipitui! Meke be arini saripu ari dia vinari nominomi babe kaiqa 
dia hiniva si boka mae mo koa rau, meke arau kaqu vizata ponia koa sa sa tinonoto.” 
5 Be guana la vura koe Abusalamu si keke tie pude todono pa kenuna sa gua, si hoke 
qaqama la se Abusalamu, tuqe vagia sa, meke ahoa si asa. $ Tavete guni e Abusalamu 
sari doduru tie Izireli saripu hoke mae pude dogoria sa banara pa vinatonoto, gua 
asa ke sari doduru tie Izireli si qetu nia se Abusalamu pude guana na dia banara, 
gua. 

7 Sipu hola ka made vuaheni si zama se Abusalamu koe Devita sa baņara, “Banara, 
mu va malumau pude la pa Heboroni, pude magu la tavetia sa vina tatara sapu ele 
va egoa rau koe Tamasa. 8 Sipu korapa koa si rau pa Qesura pa popoa Siria, si va 
tatara nia rau koe Zihova sapu pana turana pule nau Sa si arau pa Zerusalema si 
kaqu vahesia rau si Asa pa Heboroni gua.” 

9 “Ego, mu latu pa binule,” gua sa banara. Ke tiqe la pa Heboroni se Abusalamu. 
10 Ba garunu golomo lani inavoso sa sari doduru butubutu pa Izireli, meke zama 
guahe, “Pana avosi gamu sari na mamalainidi rina buki, si mi kukili guahe: 
'Abusalamu si ele tava banara koari doduru tie Izireli pa Heboroni!' mi gua.” 
11 Karua gogoto tie pu ruvati e Abusalamu sapu taluarae mae guadi pa Zerusalema 
si luli koasa, namu lopu hite gilania rini sa natina sa ginugua. 12 Sipu tavetia sa sa 
vina vukivukihi, si garunu la tie tugo pa vasileana Qailo se Abusalamu pude hata ia 
se Ahitopeli, sapu keke rina tie totoli te Devita. Ba zuka ia sa se Abusalamu kamahire 
meke sa binalabala pude hobea se Devita sa banara gua si ninira lalanana; meke sari 
na tie te Abusalamu si sokudi hola. 


Govete Luaria Devita si pa Zerusalema 

13 Mae si keke tie koe Devita meke tozia sa sa inavoso, sapu sari na tie Izireli si 
podalae va lavatia se Abusalamu pude na dia banara, gua. 

14 Ke zamai Devita sari doduru nana palabatu pu koa turaņi sa pa Zerusalema, 
“Mada tuturei taluarae mo si gita kamahire, be hiva govete nia gita se Abusalamu! 
Tuturei! Sina gina kote lopu sana mae kamo mo tani si asa, meke va kilasa gita na 
va matei sari doduru pa vasileana lavata!” 

15 “Uve, mami banara,” olana gua si arini. “Kaqu tavetia gami gua sapu hiva nia 
goi.” 16 Ke taluarae sa baņara lulia ri doduru nana tamatina meke sari nana koimata, 
ba ari ka manege puta barikalege nabulu mo, si koa hola pude kopu nia sa vetu 
baņara gua. 

17 Sipu taluarae sa banara meke sari doduru nana tie koasa vasileana lavata, si la 


noso si arini koasa vetu vina betobeto. 18 Turu turania ri doduru nana koimata si asa 
totoso ene hola sari na tie kopu tanisa banara pa kenuna sa. Sari ka onomo gogoto 


tie varipera saripu luli koasa totoso taluarae pa Qati si asa, ba ene hola tugo. 19 Meke 
zama sa banara koe Itai, sa dia koimata, “Na vegua ke luli tu koa gami si goi? Pule, 
mamu la koa turania sa mua banara vaqura. Na tie karovomu si goi, na tie govetemu 
pa mua popoa soti. 20 Na koa vasinahite mo si goi tani, ke na vegua ke kaqu ene luli 
lamae koa rau si goi? Arau ba lopu gilana hokaria sa vasina pu korapa la ia rau, 
ke mamu pule, mamu turana puleni sari na turanamu. Mani tataru va nono nigo e 
Zihova si goi.” 

21 Ba olana se Itai, “Banara, tokotokoro atu koa goi si rau pa korapa pozana e Zihova 
sapu kaqu luli koa goi si rau doduru totoso vasina pu la goi, osolae kamoa minate.” 

22 “Leana!” gua se Devita. “Ene atu!” Ke luli se Itai meke sari doduru nana tie 
meke sari dia tamatina tugo. 23 Kabo va ululae sisigiti sari na tie sipu taluarae taloa 
sari na tie te Devita. Karovia sa banara sa lolomo Kidoroni, lulia tugo ri nana tie 
meke tiqe ene varigara taloa si arini la gua tu pa soloso qega. 

24 Zedoki sa hiama si koa nana, meke koa tugo koa sa sari na tie pa butubutu Livae, 
saripu palekia sa Bokese Vinariva Egoi. Va habotu gorea rini si asa, meke lopu ovulu 
sage pule nia rini, osolae taluarae beto tu pa vasileana lavata sari doduru tinoni. Sa 
hiama Abiata ba koa nana tugo. 25 Meke zama sa banara koe Zedoki. “Mu paleke pule 
la nia pa vasileana lavata sa Bokese Vinariva Egoi te Zihova. Be qetu nau Zihova si 
rau si keke rane kote boka va malumau Sa pude pule mae, meke la dogoria sa vasina 
koa ia Sa. 26 Ba be lopu qetu nau Sa si arau, si leana mo, mani evania mo Sa koa rau 
gua sapu balabala ia Sa.” 27 Meke zama la tugo koe Zedoki si asa, “Ego, vagia sa mua 
koburu Ahimaza meke e Abiata meke sa tuna se Zonatani. Mamu pule la pa vasileana 
lavata pa binule. 28 Kamahire si kaqu ene mo si rau koari na karokarovoana ovuku 
pa korapa soloso, osolae vagia rau sa inavoso koa goi.” 29 Ke palekia ri Zedoki e Abiata 
sa Bokese Vinariva Egoi te Zihova, meke pule la pa Zerusalema meke koa vasina. 

30 Kabo meke ene sagea Devita sa Toqere Olive. Lopu va sage sadolo si asa, meke 
nobia tugo sa sa batuna pude va dogoro nia sa nana tinalotaņa. Sari doduru pu luli 
koa sa si nobi betoi tugo rini sari batudia meke kabo. 3t Sipu tozi nia rini se Devita 
sapu somana tu koe Abusalamu se Ahitopeli gua, si varavara si asa, “Tepaigo rau, 
Zihova, mamu iliri la nia pa pinupuhu sa binalabala te Ahitopeli!” 

32 Sipu kamoa Devita sa batuna sa toqere, vasina sapu koa si keke vasina 
vahesihesiana te Tamasa, si mae tutuvia keke nana baere ta ronuna si asa, e Husai 
na tie Arakaiti, rikarikatana sa nana poko, meke tale pepesona batuna. 33 Zama se 
Devita koa sa, “Lopu kaqu boka ta tokae si rau be luli koa rau si goi, 34 ba kaqu toka 
nau goi si rau be pule la pa vasileana nomana si goi meke tozi nia se Abusalamu 
sapu kaqu nabulu va gorevura nia goi si asa, kekenono gua sapu nabulu nia goi sa 
tamana. Mamu podeke sisigitia pude va kari sari kaiqa binalabala pu va turui e 
Ahitopeli. 35 Sa hiama Zedoki meke Abiata si korapa koadia vasina, tozi koarini sari 
doduru tinitona pu avosi goi pa vetu tanisa banara. 36 Koadia sari dia koburu ari 
Ahimaza meke Zonatani, meke kote boka garunu maeni goi si arini koa rau meke 
sari doduru inavoso pu vagi goi.” 

37 Ke pule la koa koasa vasileana lavata se Husai sa baere te Devita, meke totoso 
kamo vasina si asa, si kamo tugo se Abusalamu. 


16 
Devita meke Ziba , o. , , 
1 Sipu ele ene hola hite la gua se Devita koa sa batu toqere si hinoqa tutuvia e Ziba 


si asa, sa nabulu te Mepiboseti. Va paleke ni sa koari kaiqa don'ki, si karua gogoto 
bereti, keke gogoto kata qurepi tava popadi, keke gogoto kata vua huda piqi, meke 
keke baika kapu kurukuru sinia na vaeni.” 2 Meke nanasia Devita si asa, “Na sa kote 
taveteni goi sari doduru sara?” Olana se Ziba, “Sari na don'ki si pude tadi na mua 
tatamana banara pude koi i koarini; sari na bereti meke na vua huda si pude tadi 
na tie pude henahena, meke sa vaeni si pude na napo tadirini pana mabo si arini pa 
soloso qega, gua.” 

3 “Avei se Mepiboseti sa tuna sa tuna e Saula sa mua palabatu?” gua sa banara koa 
sa. “Korapa koa nana pa Zerusalema,” olana gua se Ziba, “Sina ta hoqa nia sa sapu 
kagu ta vala pule koa sa sa binanara tanisa tamana sa tamana e Saula, gua.”* 

4 Zama sa banara koe Ziba, “Sari doduru likakalae te Mepiboseti si tamugoi mo 


kamahire.” 
“Arau si na mua nabulu,” olana gua se Ziba, “Hiva va getua rau doduru totoso sa 


gua banara.” 


Devita meke Simei — , , o. 
5 Sipu kamo pa Bahurimi se Devita, keke rina turanana Saula, e Simei sa tuna Qera, 


si vura mae meke tutuvia si asa; leve nia sa se Devita sipu korapa ene mae sa. $ Koa 
varilikohae nia ri na nana tie meke sari nana tie kopu si asa, ba podalae gona nia 
patu Simei se Devita meke sari nana koimata. 7 Zama panipania Simei si asa, “Taloa! 
Tie va mate tie! Tie kaleamu na loke laemu! ê Ele vagia goi sa binanara te Saula, 
meke kamahire si va kilasigo Zihova si goi pa vina matedi ri soku puku tatamana te 
Saula. Sa binaņara si ta vala koasa tumu Abusalamu, meke namu loke laemu hokara 
si goi kamahire, agoi na tie va mate tie!” 

9 Abisai, sapu sa tuna e Zeruia, si zama koasa banņara, “Banara na pude vegua ke va 
malumia goi sa siki sana pude zama panipanigo? Atu, maqu kupa pania gana batuna 


vasina!” 
10 “Namu loke mua ginugua hokara si goi koasa ginua hie” gua si zama nia sa 


baņara koe Abisai meke sa tasina se Zoabi. “Be zama panipani au sa si rau sina e 
Zihova tu zama ia pude tavete gua asa, si loke tie si boka hukatia sa nana zinama.” 
11 Meke zama se Devita koe Abisai meke koa ri doduru nana koimata, “Sa tuqu soti 
mo si korapa podekia pude va mateau si arau; ke na vegua ke kaqu magasa nia gamu 
sa tie Benisimane hie? E Zihova tu tozi nia si asa pude zama panipani au, ke vekoa 
tu. Mani tavetia, sapu gua asa. 12? Gina kote dono gilania mo Zihova sa qua minalana 
meke poni nau kaiqa minana pude hobea sa nana ninovanovala.” 13 Ke ene hola 
la se Devita meke sari nana tie pa sirana. Luli tugo se Simei koa rini, ene pa kali 
toqere si asa. Zama panipani na gona ni patu na pepeso sa si arini sipu ene luli si 
asa. 14 Mabo sa banara meke sari nana tie sipu kamoa rini si pa Zodani, ke magogoso 
si arini vasina. 


Abusalamu pa Zerusalema 

15 Kamoa Abusalamu meke sari nana tie si pa Zerusalema, meke somana luli 
tugo koa rini se Ahitopeli. 16 Sipu tutuvia Husai, sa baere ta ronuna te Devita, se 
Abusalamu, si kukili si asa, “Mani toa va gelenae sa baņara! Mani toa va gelenae sa 
banara!” gua. 

17 “Na sa si ta evana koa sa mua binaere nonona koe Devita?” Nanasa gunia 
Abusalamu si asa, “Na vegua ke lopu lulia goi si asa?” 

18 Olana se Husai, “Ve kaqu gua si arau? Arau si tanisa tie sapu ele vizatia Zihova, 
koa rina tie hire, meke koari doduru tie Izireli. Kaqu koa turanigo rau si goi. 19 Meke 
gua pule he, esei pule si kaqu nabulu nia rau, lopu sa tuna koreo sa qua palabatu? 
Gua sapu ele nabulu nia rau sa tamamu, si kamahire si kaqu nabulu nigo rau si goi.” 

20 Meke linana la se Abusalamu koe Ahitopeli meke zama, “Kamahire sipu koa si 
gita tani, na sa si kaqu vizata ponini gita goi pude tavetia?” 

21 Olana se Ahitopeli, “La mamu va sea i sari na nabulu barikaleqe tanisa tamamu 
saripu veko hola i sa pude kopu nia sa vetu banara. Meke kote tige ta gilana koari 
doduru tie Izireli sapu na nana kana sa tamamu si goi, meke sari na mua tie si kaqu 
tava nalinali sisigiti.” 22 Ke va turua rini si keke ipi te Abusalamu pa batuna sa vetu 
baņara, vasina sapu boka dogoro betoa ri doduru tie se Abusalamu sapu nuquru la 
meke va sea betoi sari doduru nabulu barikaleqe tanisa tamana.” 

23 Sari vinari tokae pa binalabala sapu vala i e Ahitopeli koari na rane arini si gua 
puta tugo na zinama te Tamasa sapu luli betoi mo ari Devita e Abusalamu. 

17 


Turana Va Sea ia Husai se Abusalamu 

1 Lopu ele seunae sapu gua asa, si zama se Ahitopeli koe Abusalamu, “Magu vizati 
ka manege rua tina tie varipera, meke kohite boni si kagu hadu lulia rau se Devita. 
2 Kagu rapata nia rau si asa pa totoso mabo na malohoro si asa. Kote matagutu si 
asa, meke kote govete taloa sari nana tie, sa banara mo telena si kagu va matea rau, 
3 Meke kote turana pule maeni rau koa goi sari nana tie, gua puta tugo sa barikalege 
sapu pule la koa sa loana. Keke mo tie si hiva va matea goi; sari doduru si kaqu 
tava toa.” 4Sa vinaritokae binalabala hie si guana leana koe Abusalamu meke koa ri 
doduru koimata Izireli. 

5 Zama se Abusalamu, “Tiokia kamahire se Husai, mada avosia gua sapu kagu zama 
nia sa.” 6 Sipu kamo se Husai si zama se Abusalamu koa sa, “Hie sa vinaturu sapu 
ponini gami Ahitopeli. Kaqu lulia gami sia? Be lopu gua, si mamu tozini gami gua 
sapu kaqu tavetia gami.” 

7 Olana se Husai, “Sa vinaturu sapu vatua Ahitopeli koa gamu kamahire hie si 
lopu leana. $ Gilania mua goi sapu sa tamamu se Devita meke sari nana tie si na tie 
niniradi pa vinaripera meke variva matagutudi gua tugo na bea mamagota sipu ta 
hiko sari na tuna. Sa tamamu si na tie tumatumaena pa vinaripera meke lopu hoke 
koa turanae koari nana tie pana boni. 9 Kamahire si gina korapa tome pa keke bae 
si asa, babe kaiqa vasina. Pana be guana podalae rapatani Devita sari na mua tie, 
si kaqu avosia rina tie sapu gua asa meke kaqu zama sapu tava kilasa sari na mua 
tie gua. 10 Meke be keke tie varane sapu loke nana minatagutu gua rina laione, ba 
kote matagutu sina doduru tie pa Izireli si ele gilania sapu sa tamamu goi si keke 
tie varipera va ninira meke sari nana tie si na tie varane pa vinaripera. 11 Sa gua 
vinizata si pude varigara ni sari doduru tie Izireli pa doduru vasina, sapu soku gua 
tugo ri na onone pa masa, meke turana lani goi si arini pa vinaripera. 12 Kaqu hata 
ia gita se Devita be pavei vasina koa si asa, meke rapata nia totoso lopu ele gilania sa 
sapu na sa si ta evana. Namu lopu keke arini si kaqu toa. 13 Be guana togolo pule la 
pa vasileana nomana si asa, si kaqu paleke mae iku sari nada tie meke daku va hoqa 
la nia pa lolomo panapeka sa vasileana lavata sana. Lopu kaqu keke patu si kaqu 
koa hola pa batuna sa toqere.” 

14 Zama se Abusalamu meke sari doduru tie, “Sa vinizata te Husai si leana hola 
nia si te Ahitopeli.” Sa binalabala te Ahitopeli si leana hola pude ta luli, ba e Zihova 
tu si toka nia se Husai pude hukatia sa binalabala te Ahitopeli pude kaqu kamo koe 
Abusalamu sa vina kilasa nomana. 


Tava Balau se Devita meke Govete 
15 Meke tozini Husai sari Zedoki meke Abiata, guguana sa vinizata sapu vala ia sa 
koe Abusalamu meke sari na koimata Izireli, meke sa guguana sa vinizata te Ahitopeli 
sapu ele vala nia sa. 16 Zama guahe se Husai, “Tuturei, kamahire tugo! Mamu garunu 
la nia sa inavoso koe Devita pude lopu puta koasa karovoana sa ovuku pa soloso qega, 
ba pude karovia sa Ovuku Zodani kamahire tugo, pude lopu ta vagi si asa meke sari 


nana tie.” 
17 Sa tuna Abiata se Zonatani meke sa tuna e Zedoki se Ahimaza si korapa aqa dia 


mo pa bukaha pa Eniroqeli, pa hukihukirina Zerusalema sina lopu hiva ta dogoro si 
arini pude nuquru pa vasileana lavata. Keke nabulu vineki si hoke pilipule la meke 
tozini gua sapu ta evana, meke hoke la tozi nia rini se Devita sa banara. 18 Ba keke 
rane si dogoro pohoi keke koreo si arini, meke tozi nia sa se Abusalamu, ke tuturei 
sari kara meke la tome pa vetu tana keke tie pa vasileana Bahurimi. Keke nana 
berukehe si koa tata pa nana vetu, ke gore la vasina sarini pa korapana. 19 Vagia sa 
barikalege tanisa tie si keke tukutuku meke nobia sa sa beruna sa berukehe meke 

titisini sa sari na kiko koasa tukutukuna, pude loke tie dono gilania sapu koa vasina 
si keketona. 20 Sipu mae sari na palabatu te Abusalamu koasa vetu asa, meke nanasia 
sa barikalege “Avei sari Ahimaza e Zonatani” gua si arini? “Ele karovo la tu pa kali 
karovona sa ovuku,” gua si asa. Hatai rina tie sari kara ba lopu dogori rini, ke pule 
la dia mo pa Zerusalema. 21 Sipu ele taloa sari na tie hata, si vura pa berukehe sari 
Ahimaza e Zonatani meke la totozi koe Devita sa banara. Tozi nia rini sapu guahe: 
“E Ahitopeli si ele taveti sari hiniva pa kinukitimu goi. Tuturei karovia sa ovuku,” 
gua. 22 Ke podalae karovia Devita meke sari nana tie sa Ovuku Zodani, meke pana 


munumunu hokara si ele karovo taloa beto si arini., o o. 
23 Sipu gilania Ahitopeli sapu lopu ta luli sa nana hiniva, si koi pa nana don'ki si asa 


meke pule la pa nana vasileana soti. Sipu ele vatana valeani sa sari nana likakalae, 
si hugi pule nia telena si asa. Meke ta pomunae pa popomunuana tadi na tiatamana. 
24 Ele kamoa tu Devita sa vasileana nomana pa Mahanaimi meke tiqe karovia 


Abusalamu meke sari na tie Izireli sa Ovuku Zodani. ?5 Va turua Abusalamu se Amasa 
pude na koimata pa qeto minate pude na hinobena e Zoabi. Sa tuna e Zeta se Amasa 


na tie pa butubutu Isimeli; sa tinana sa si e Abiqeli, sa tuna vineki e Nahasi sapu sa 
tasina sa tinana e Zoabi se Zeruia. 26 Se Abusalamu meke sari na tie si koa pa popoa 
Qileadi. 

27 Sipu kamo pa Mahanaimi se Devita, si tutuvia ri Sobi, Makiri, meke Bazilai. E 
Sobi sina tuna e Nahasi, pa vasileana lavata pa Raba pa popoa Amoni. E Makiri si 
na tuna Amieli, na tie pa Lodeba, meke e Bazilai si na tie pa vasileana Roqelimi pa 
popoa Qileadi. 28-29 Paleke maeni rini sari na besini, na raro patu, na teqe, meke na 
ginani tugo pude te Devita meke tadi na nana tie gua: na huiti, bale, palava, kiko ta 
kinadi, bini”, zipale, sizi, meleke, meke kaiqa sipi tugo. Gilania rini sapu gina ovia, 
memeha, meke mabo se Devita meke sari nana tie pa soloso qega, gua. 


18 


Tava Kilasa meke Tava Mate se Abusalamu , , o. 
1 Varigarani Devita sa baņara sari doduru nana tie. Paqahi sa sarini pa hopeke 


pukuna, keke tina meke keke gogoto, meke vekoni koimata tugo sa si arini. 2 Beto 
asa si garunu taloani sa si arini. Keke pukuna te Zoabi, keke te Abisai, meke keke te 
Itai sa tie pa Qati, hopeke arini si palabatu nia si keke puku minate. Meke zama sa 
baņara koa ri nana tie, “Kaqu luli koa gamu si rau,” gua se Devita. 

3 “Lokari, lopu kaqu luli koa gami si agoi. Lopu votikaena koasa kana, be doduru 
gami si kekere meke govete, babe kukuruna sa sinoku mami gami si tava mate. Ba 
agoi si ka manege puta tina tu arileamu holani gami. Garomu hola pude koa mo tani 
pa vasileana lavata si goi, mamu garunu mae tinokae mo,” gua si arini. 

4 “Kaqu lulia mo rau gua sapu leana hola pa mia binalabala,” olana gua sa banara. 
Meke turu kapae nana pa kali sasada bara si asa sipu va tokele ene vura sari na puku 
minate varipera pa hopeke dia pukuna pa keke tina meke keke gogoto tinoni. 5 Meke 
zama sa baņara koari Zoabi e Abisai, meke Itai, “Tataru nau, mamu lopu va kaleania 
se Abusalamu sa tie vaqura,” gua si asa. Avoso betoa ri doduru tie varipera sapu 


zama nia Devita koari na koimata. l , , f a 
6 Meke taluarae la pa kali popoa sari na tie varipera te Devita, meke razai rini 


sari na tie Izireli pa korapa hiqohiqo pa Iparemi. 7 Tava kilasa sari na tie Izireli koa 
sa qeto minate te Devita, kaleana hola sa vina kilasa asa, sapu ari ka hiokona puta 
tina tie si mate pa rane asa. 8 Meke pa doduruna mo sa kali popoa si ta evana sa 
vinaripera, meke soku hola sari na tie si mate pa korapa hiqohiqo holani saripu mate 
pa vinaripera. 


17:28-29 Pa zinama vaka sa “lentil” si keke bini tugo. 

9-10 Sipu korapa varipera rini si tutuvi mo Abusalamu sari kaiga tie te Devita. Koi 
koa keke miulu si asa, meke sipu hagala kaurae koa keke huda oaku lavata si asa, si 
sogo pa lelana huda sa batuna. Hagala hola taloa nana sa kurukuru, ba se Abusalamu 
si isu hola nana mo. Keke ri na tie te Devita si dogorona si asa meke la tozi nia sa se 
Zoabi. “Palabatu, dogoria rau se Abusalamu si isu hola nana pa lelana huda oaku,” 
gua si asa. 

11 Zama se Zoabi, “Be dogoria goi, na vegua ke lopu va matea goi si asa vasina? 
Kote ponigo rau ka manege puta poata siliva meke keke belete varipera.” 

12 Ba olana sa tie, “Be guana poni au goi keke tina poata siliva, ba lopu kagu va 
mate nia limaqu rau sa tuna sa baņara. Ele avoso betoa mo gita doduru sa zinama 
sapu zama atu nia sa koa goi, meke koe Abisai, meke Itai, ‘Tataru nau, mamu lopu 
va kaleania se Abusalamu sa tie vagura,' gua. 13 Ba be guana va karia rau sa banara 
meke va matea se Abusalamu si kote avoso nia sa banara sa guguana sa meke kote 
avosoni sa sari doduru tinitona meke lopu kaqu boka lavelave hukata nau goi si rau.” 

14 “Magu lopu okipalae hoboro gua totoso koa goi si rau,” gua se Zoabi. Vagi sa si 
ka neta hopere meke la hopereni sa pa raqaraqana Abusalamu sipu korapa toa nana 
meke isu hola nana pa huda oaku. 15 Meke ari ka manege puta tie te Zoabi si kamo 


mae meke va mate hokaria se Abusalamu. — , , 
16 Ivua Zoabi sa buki pude va nosoa sa vinaripera, meke pule mae sari nana tie 


varipera pu hadu lulidi sari na tie Izireli. 17 Vagia rini sa tinina Abusalamu, meke 
gona voi nia rini pa keke pou lohina pa korapa hiqohiqo, meke tamunu nia kobi patu 
rini si asa. Sari doduru tie Izireli si govete pule beto la koa ri hopeke dia vasileana. 

18 Pa totoso sipu korapa toanana se Abusalamu si tavetia sa si keke nana vinatigono 
telena pa Lolomo Tanisa Banara, sina loke tuna koreo si asa pude va toaia sa pozana 
gua. Ke poza nia pozana mo sa si asa, ke pa rane ninoroi si ta gilana sapu na vina 
tigonona e Abusalamu” si asa. 


Ta Tozi nia Devita sa Minate te Abusalamu 
19 Meke zama se Ahimaza tuna Zedoki, “Magu hagala la koasa banara, magu la 


tozi nia sa inavoso sapu e Zihova si harupia si asa koari nana kana, gua.” 

20 “Lokari,” gua se Zoabi, “Ninoroi si lopu kaqu paleke la nia goi si keke inavoso. 
Kaiqa votiki rane tu si kaqu la si goi, lopu kamahire, sina mate sa tuna sa banara.” 
21 Beto asa, si zama la koasa nana nabulu tie pa Itiopia si asa, “La mamu tozia koa sa 
banara gua sapu ele dogoria goi.” Todono sa nabulu meke hagala taloa. 

22 Zama va ninira se Ahimaza, “Lopu talotana nia rau sapu kagu ta evaņa. Va 
malumau mo, maqu paleke la nia tugo sa inavoso.” “Na vegua ke hiva tavetia goi 
sapu gua asa, ta tuqu?” nanasa gua se Zoabi. “Loke pinia kaqu vagi nia goi si asa.” 

23 “Be nasa sapu ta evana,” zama pule gua tugo se Ahimaza, “Na hiva la tugo si 
rau.” “Ego la tu ba goi,” gua se Zoabi. Ke haqala taloa se Ahimaza luli gorea sa sa 
lolomo Zodani, meke lopu sana la hola nia sa sa nabulu Itiopia. 

24 Sa bara labena si koa koasa vasileana. Meke sari na sasada si koa pa vari kalina. 
Devita si korapa habotu nana pa varikorapadi ri karua sasada. Sa tie kopu si haele 
sage pa halehaleana panaulu, meke la turu pa batuna sa bara nomana. Dono gore si 
asa meke dogoria sa si keke tie korapa haqala eke mae. 25 Velavela gore si asa meke 
tozi nia sa sa banara, meke zama sa banara, “Be telena eke sa tie sapu mae, si na 
inavoso leana si paleke mae nia sa.” Meke haqala tata kamo mae nana mo sa tie. 

26 Meke dogoria pule sa tie kopu si keke tie pule sapu korapa haqala luli mae, meke 
velavela gore pule la koa sa tie kopu sasada si asa. “Dotu, keke tie pule si korapa 


hagala mae he!” Olana sa banara, “Asa ba paleke mae inavoso leana tugo,” gua si 
asa. 


* 18:18 Lopu ta gilana sa vasina sapu koa ia sa vina tigono hie. 

27 Zama sa tie kopu, “Sa tie sapu hagala kekenu si dono gua tugo e Ahimaza.” “Na 
tie leana si asa,” gua sa banara, “Na paleke mae inavoso leana si asa.” 

28 Sipu hagala tata mae si asa, si velavela vura nia Ahimaza sa inavoso variva getu 
koasa banara, meke todono gore pa pepeso pa kenuna sa, meke zama, “Vahesia se 
Zihova sa mua Tamasa, sapu ele poninigo sa minatagara koari na tie pu kukiti nia sa 
mua binanara!” 

29 “Vegua se Abusalamu sa tie vagura, leana mo?” nanasa gua sa banara. Olana se 
Ahimaza, “Banara, sipu garunau Zoabi sa mua koimata si rau si dogoria rau si keke 
tinitona lavata sapu variva nunalana hola, ba lopu boka tozia rau sapu na sa si asa.” 

30 “Turu pana hoi,” gua sa banara, ke la turu si asa vasina. 

31 Beto asa si kamo sa nabulu Itiopia meke zama koasa banara, “Paleke mae nia 
rau sa inavoso leana koa goi banara. Pa rane hie si poninigo Zihova sa minatagara 
koari doduru tie pu kana igo,” 

32 “Vegua se Abusalamu sa koreo vagura, leana mo?” nanasa gua sa banara. Olana 
sa nabulu, “Banara, gua sapu ele ta evana koa sa si kagu ta evana tugo koari doduru 
mua kana, meke koari doduru tugo pu kukiti nigo si goi.” 

33 Talotana hola sa banara, ke sage la si asa koa sa lose panaulu pa batuna sa bara 
nugunuguruana pa vasileana meke kabo. Sipu korapa ene sage la si kabo meke zama 
si asa, “Kei tugu! Tugu Abusalamu! Abusalamu, tugu! Be arau mo mate hobego. 


je 


Tugu Abusalamu, tugu! 

Gegesia Zoabi se Devita 

1 Tozi nia rini se Zoabi sapu se Devita sa banara si kabo na kuliusu nia sa se 
Abusalamu gua. ? Ke sa ginetugetuna sa minatagara si ta ilirae na tinalotana tu 
tadi doduru tie varipera te Devita pa rane sana, sina avoso nia rini sapu kabo alilia 
Devita sa tuna. 3 Pule golomo la mo pa dia vasileana lavata sari doduru, gua tugo ri na 
tie varipera pu kurekure, sina govete taloa pa vinaripera si arini. 4 Nobi tamunia sa 
baņara sa isumatana meke kabo va ululae, “Kei tuqu! Tuqu Abusalamu! Abusalamu, 
tuqu!” 

5 La pa vetu tanisa banara se Zoabi meke zama, “Ninoroi si va kurekurei goi sari 
na mua tie pu harupia sa mua tinoa, meke na tinoa tadi na tumu koreo na vineki 
meke tadi na loamu meke sari na mua nabulu barikaleqe. 6 Va kari goi saripu tataru 
nigo meke tokani goi saripu kukiti nigo! Va bakala valeania goi sapu sari na mua 
koimata na mua tie si namu loke laedi koa agoi. Boka gilania rau sapu kote qetu 
si goi be guana toa se Abusalamu ninoroi meke mate beto si gami. 7 Ke la mamu 
valeana pulei dia binalabala sari mua tie. Zama hinokara si rau pa pozana Zihova 
sapu be lopu gua asa si goi, si lopu kaqu keke arini si kaqu koa somanae koa goi 
vugo munumunu. Meke asa sa tinasuna kaleana hola sapu kaqu ta sigiti nia goi pa 


doduruna sa mua tinoa.” 8 Beto asa si turu sa banara meke la habotu tata nana koa 
sa sasada barana sa vasileana lavata. Avoso nia ri nana tie sapu koa vasina si asa, ke 


la varigara koa sa sari doduru tie. 


Pule La pa Zerusalema se Devita 

Pa totoso sana si ele govete pule beto la tu pa hopeke dia vasileana soti sari doduru 
tie Izireli. 9 Meke pa doduruna sa popoa si podalae varinominomie la mo si arini, 
“Sa banara Devita mo si harupu gita si gita koari na nada kana,” hopeke varigue 
si arini. “Ele harupu gita sa koari na tie Pilisitia ba kamahire si govete nia sa se 
Abusalamu meke veko pania sa sa popoa. 1° Ele va madia gita se Abusalamu pude na 
nada baņara gua, ba ele tava mate si asa pa vinaripera. Ke vegua be kaiqa tie si la 
podekia pude turana pule mae nia sa banara Devita?” 

11 Sa inavoso sapu gua vari zama nia ri na tie Izireli si ele kamo tu koe Devita sa 
banara. Ke garuni sa sari karua hiama ari Zedoki e Abiata pude zamai sari na koimata 
pa Ziuda, “Lopu hiva nia rau pude mae mumudi si gamu kasa pude varitokae meke 
turana pulenau si arau koasa vetu banara. 12 Gamu kasa si na turanagu soti, na 
masaqu meke na eharaqu soti. Na vegua ke kaqu gamu kasa tu sari na tie mumudi 
pude turaņa pulenau si arau?” 13 Tozini tugo Devita si arini pude zama guahe koe 
Amasa, “Na turanagu soti mo si goi. Kamahire si va turugo rau pude koimata nia sa 
qeto minate pude hinobena Zoabi. Mani va mate au Tamasa si rau be lopu tavetia rau 
sapu gua asa!” 14Sa zinama te Devita si sovuti va kekere betoi sari doduru tie Ziuda, 
ke garunu la nia zinama rini si asa, pude pule turanae koari doduru nana koimata 
gua. 

15 Koasa nana pinule si tutuvia rina tie Ziuda pa Ovuku Zodani sa banara, saripu 
mae pa Qiliqali pude turana va karovia si asa pa ovuku, gua. 16 Pa totoso tugo asa se 
Simei sa tie Benisimane sa tuna e Qera pa vasileana Bahurimi si tuture la pa Zodani 
pude tutuvia se Devita sa banara, gua.” 17 Somana luli koa sa si keke tina tie pa 
butubutu te Benisimane, meke se Ziba sa nabulu tanisa tatamana te Saula. Somana 
luli mae tugo koasa sari ka manege lima tuna koreo, meke sari ka hiokona puta 
nabulu. Meke kamo si arini pa Zodani, sipu lopu ele kamo sa banara. 18 Karovia rini 
sa ovuku pude turana karovo nia sa puku minate tanisa baņara, pude tavetia gua 
sapu hiva nia sa baņara gua. 


Vata Dogoro nia Devita sa Tataru koe Simei 

Sipu va namanama sa banara pude karovo gua, si mae hoqa todono se Simei pa 
kenuna sa 19 meke zama, “Banara, tepa igo rau mamu mulinini sari na sinea pu ele 
taveti rau koasa rane sipu taluarae pa Zerusalema si goi. Mu lopu va nagiti na puku 
vekoni si arini. 20 Banara gilania rau, sapu ele sea si rau, gua asa ke arau mo sa tie 
kekenu koari na butubutu Izireli sapu mae pude tutuvigo si agoi banara pa rane hie.” 

21 Abisai sa tuna Zeruia si zama nia sapu pada pude tava mate se Simei sina zama 
panipania sa sa tie sapu ele vizatia Zihova pude na banara, gua. 

22 Ba zama la koe Abisai se Devita meke koa sa tasina se Zoabi, “Sa ginugua hie si 
lopu na mia ginugua gamu kara tuna e Zeruia! Na lopu va ego au mo gamu kara pa 
rane ninoroi si rau! Kamahire arau mo sa baņara pa Izireli meke loke tie Izireli si 
kaqu tava mate pa rane hie.” 23 Meke zama tokotokoro la koe Simei se Devita, “Tozi 
nigo rau sapu lopu kaqu tava mate si goi.” 


Va Dogoro nia Devita sa Nana Tataru Va Tukana koe Mepiboseti 

24 Meke gore mae se Mepiboseti sa tuna sa tuna Saula pude tutuvia sa banara gua. 
Lopu daloi sa sari nenena, meke sari na gumina ba lopu kotoi sa. Sari nana poko 
ba lopu va via i tugo sa, seunae gua taluarae pa Zerusalema sa banara osolae kamo 
pule mae pa minatagara si asa.” 25 Sipu kamo se Mepiboseti sapu mae guana pa 
Zerusalema pude tutuvia sa banara gua, si zama sa banara koa sa, “Mepiboseti, na 
vegua ke lopu luli si goi koa rau?” 

26 Olana si asa, “Ele gilania mua mo, banara na ike ba rau, meke ele tozi nia tugo 
rau sa gua nabulu, pude va namanama ia sa qua don'ki pude boka surana luli si rau 
koa goi gua, ba zama goragora au sa. 7” Kokoha au sa si arau koa sa guguamu agoi 
banara, ba agoi si kekenono gua na mateana te Tamasa, ke mamu tavetia mo sapu 
leana koa goi. 28 Sari doduru tatamana tanisa tamaqu si garodi tugo pude tava mate 
koa goi banara ba va dogoro nau goi sa tinoņoto sipu henahena pa tevolo, ke loke 
laena koa rau si pude tepa pulea si keketona arilaena koa goi banara,” gua si asa. 

29 Meke olana sa banara, “Mamu lopu zama pule nia goi si keketona. Ele vizatia 
tu rau sapu gamu karua Ziba kagu varipagahani sari na tinagotago te Saula.” 

30 Ba olana se Mepiboseti, “Mani vagi betoi mo e Ziba si arini. Pada mo koa rau 
sapu agoi sa gua banara si ele pule mae pa nana vetu soti.” 


Va Dogoro nia Devita sa Tataru Va Tukana koe Bazilai 

31 E Bazilai sa tie Qileadi, si somana luli gore mae guana tugo pa Rogelimi pude 
turana va karovo nia pa Ovuku Zodani sa banara, gua.” 32 Na barogosona hola se 
Bazilai, ka vesu navulu puta vuahenina. Tagotagona hola si asa meke ponia ginani 
sa sa banara totoso sipu koa pa Mahanaimi si asa. 33 Zama sa banara koa sa, “Mu 
luli mae koa rau pa Zerusalema, meke kote kopu nigo rau.” 

34 Ba olana se Bazilai, “Lopu kaqu toa va seunae si arau. Na vegua ke kaqu luli la tu 
koa goi banara si rau pa Zerusalema? 35 Ele ka vesu navulu vuahenigu si rau meke 
loketona qinetuqetu pule si garo koa rau kamahire, na ginani na kolo ba lopu boka 
va linilini valeani mo rau, meke lopu boka avoso valeani rau sari na mamalainidi ri 
na tie kerakera. Kote va tupitigo mo rau si goi banara. 36 Lopu hite balabala ia tu 
rau pude vagia sa pinia lavata. Ke maqu ene luli vasinahite atu mo si rau koa goi 
pa kalina la koasa Ovuku Zodani. 37 Beto tu asa, mamu tiqe va malumau pude maqu 
pule qua pa qua vetu. Maqu la mate tata pa popomunuana tadi na tiatamaqu. Hie 
sa tuqu se Kimihamu, sapu kaqu nabulu nigo. Mamu turania si asa, banara; mamu 
va tavete ni koa sa gua sapu balabala ia goi.” 

38 Olana sa banara, “Kaqu turania rau si asa meke kagu evania rau koasa gua sapu 
kaqu qetu nia goi meke gua sapu hiva nia goi si kaqu tavetia tugo rau.” 

39 Meke karovia Devita meke sari doduru tie sa Ovuku Zodani. Ahoa sa se Bazilai, 
beto asa si vala nia sa sa nana minana. Meke pule nana mo pa nana vasileana soti 
se Bazilai. 


Varitokei nia ri na Tie Izireli meke Ziuda sa Banara 

40 Sipu ele va karovia ri doduru tinoni Ziuda meke kaiqa rina tinoni Izireli sa baņara 
si ene la pa Qiliqali si asa, meke luli tugo se Kimihamu koa sa. 41 Meke la koa sa banara 
sari doduru tie Izireli meke zama koa sa, “Baņara na vegua ke balabala gua tu he sari 
kasa tie Ziuda sara, sapu arini mo si pada pude turana taloa nigo meke va karovigo 
si goi meke sari mua tamatina meke sari na mua tie tugo pude karovia sa Zodani?” 
gua. 

42 Zama sari na tie Ziuda, “Tavetia gami sapu gua hie sina sa baņara si keke mo koa 
gami meke na vegua ke kaqu bugoro nia tugo gamu sapu gua asa? Lopu holu ponini 
gami ginani sa meke lopu ponini gami tinitona tugo sa.” 

43 Olaņa sari na tie Izireli, “Gami si ele ka manege totoso holani gamu gami, koasa 
mami tinepa koe Devita sa baņara, ego ba na turanamia gamu si asa. Na vegua ke 
dono va gore gami tu gamu si gami? Mi balabala ia sapu gami mo zama kekenu nia 
guguana pude turaņa pule nia sa banara.” Ba sari na tie Ziuda si ta naziri holani 
sari na tie Izireli. 

Na Vinagugue te Siba Koe Devita 

1 Koanana pa Qiliqali si keke tie kaleana, pozana sa si e Siba, na tuna koreo e Bikiri, 
pa butubutu te Benisimane. Ivua sa sa buki, meke zama vura, “Luara veko pania 
se Devita! Koroda lulia si asa! Tiena sa popoa Izireli, aria mada pule la pa nada 
popoa!”” 2 Ke luara veko pania rina tinoni Izireli se Devita meke lulia rini se Siba, 

ba sari na tinoni Ziuda si koa hola na luli va pepekae ia rini se Devita, podalae sipu 
taluarae tu pa Ovuku Zodani meke kamo la gua tu pa Zerusalema. 

3 Sipu kamo se Devita, koasa nana vetu banara pa Zerusalema, si vagi sa sari ka 
manege puta nana nabulu barikalege saripu va koa hola i sa pude kopu nia sa vetu 
banara, meke vekoi sa pa kinopu tadi na tie kopu, meke kopuni sa si arini. Poniponi 
ginani e Devita ba lopu eko turani sa si arini. Doduruna sa dia kinoa si koa ta kopue 
guana barikalege nabonabokodi mo vasina si arini.” 

4 Zama la koe Amasa sa banara, “Tioko varigarani sari na tinoni Ziuda, mamu 
kamo pule mae tani si gamu pa koivugona.” 3 Topue la se Amasa pude la tioki, ba 
lopu kamo pule mae si asa koasa totoso gua sapu hiva nia sa banara. $ Ke zama la 


koe Abisai sa banara “Kote noma hola nia sa tinasuna te Abusalamu va mae ia e Siba 
koa gita. Vagi sari gua tie, mamu hadu lulia. Kote gua meke tuge vagi sa si kaiga 


vasileana lavata pu ta baradi meke tasuna pude vagia gita.” 7 Ke sari na tie te Zoabi, 
na tie kopu tanisa baņara, meke sari doduru koasa qeto minate si taluara somanae 
koe Abisai pa Zerusalema pude hadu lulia se Siba. 8 Sipu kamoa rini sa patu lavata 
pa Qibione, si tutuvi e Amasa si arini. Va sage poko varipera se Zoabi, voi nana pa 
nana vovoina sa nana magu varipera meke soto nana koasa nana belete. Sipu rizu 
vura sa si hoqa vura sa magu varipera. ? Zama la koe Amasa se Zoabi, “Vegua si goi 
ta qua baere?” guni nia sa. Tuqe vagi nia lima mataona sa sa gumina pude aho ia. 
10 Lopu kopu nia Amasa sa magu varipera sapu tuqea e Zoabi pa kali limana, meke 
hova ia Zoabi sa tiana si asa, ke titisae pa pepeso sari laguna. Lopu sana hinoqa mate, 
ke lopu seke pulea e Zoabi si asa. 


Ke taluarae meke luli la ia e Zoabi meke Abisai sa tasina se Siba. 11 Keke tie te 
Zoabi si turu kapae nana koasa tinina e Amasa meke velavela vura, “Doduru tie sapu 


te Zoabi meke e Devita si lulia se Zoabi!” 12 Tale eharana meke eko nana pa kokorapa 
siraņa sa tinina e Amasa. Dogoria sa tie te Zoabi sapu noso beto sari doduru tie, 
ke ririhi vura nia sa pa sirana meke la nobi nia balegete sa pa kali hiqohiqoana. 
13 Mudina tava rizu sa tinina pa siraņa, si lulia ri doduru se Zoabi koasa hinaduna e 


iba. 

14 Nuquru hola gua koasa kali popoa tadi na tinoni Izireli se Siba, meke mae koasa 
vasileana lavata pa Ebolo Beti Ma'aka, meke varigara sa doduruna sa butubutu te 
Bikiri meke nuguru luli turania rini koasa vasileana lavata. 15 Avoso nia rina tie te 
Zoabi sapu koa vasina se Siba gua, ke mae vari likohae nia rini sa vasileana lavata. 
Tavetia rini si keke buturu pa kali goba pude rapata na haele sage pa gobana sa 
vasileana lavata, pude boka ta huara meke boka nuquria rini sa vasileana asa, gua. 
16 Koanana si keke barikaleqe tumatumaena koasa vasileana lavata sapu kukili vura 
gore mae koasa goba, “Va avoso mae! Va avoso mae! Tozi nia se Zoabi pude mae gua 
tani. Hiva vivinei koasa si rau.” 17 La se Zoabi, meke nanasia sa, “Agoi se Zoabi?” 

“Uve, arau,” gua se Zoabi. 

“Va avoso au qua banara” gua sa barikalege, 

“Korapa va avoso atu si rau,” olana gua se Zoabi. 

18 Meke tiqe zama sa barikaleqe, “Pukerane si zama si arini, ‘La mamu vagia sa 
mua inolana koasa vasileana lavata pa Ebolo,' gua hokara mo asa si hoke tavetia 
rini. 19 Nomana lavata sa vasileana tamigami; keke vasileana sapu bulebulena hola 
meke nonona pa Izireli si asa. Na venagua tu ke hiva huaria tu goi? Hiva novalia goi 


sa vasileana lavata te Zihova?” , , , , 
20 “Lokari hokara!” gua se Zoabi. “Lopu kaqu novalia babe huaria rau sa mia 


vasileana lavata! 21 Lopu asa sa mami binalabala. Keke tie pozana e Siba sa tuna 
koreo e Bikiri, sapu mae guana pa toqere pa Iparemi, si podalae nia sa vinagugue 

la koe Devita sa banara. Tuge mae nia sa tie asa, meke kote rizu taloa mo koasa 
vasileana lavata si rau.” 

“Kote oki karovo atunia gami sa batuna koa goi pa gobagoba,” gua sa barikalege. 
22 Meke la tozia sa barikalege koari tiena sa vasileana lavata sa nana binalabala, meke 
kupa ia rini sa batuna e Siba meke oki karovo la nia rini pa gobagoba koe Zoabi. Ivua 
sa sa buki na vina gilagila koari nana tie pude taluarae koasa vasileana lavata, meke 
pule pa dia popoa si arini, meke pule la koasa baņara pa Zerusalema se Zoabi. 


Sari na Palabatu Te Devita 
23 Koimata ni e Zoabi sari doduru koasa qeto minate pa Izireli. Benaea tuna koreo 
e Zehoiada si nati hiniva koari na tie kopu te Devita. 24 Adoniramu si nati hiniva 
koari na tie ta zukuru tinavete niniradi. Zehosapati tuna koreo e Ahiludi si nati 
hiniva koari na kinopudi rina kinubekubere. 25 Seva si na tie kubekubere koasa vetu 
varipitui. Zedoki meke e Abiata sina hiama, 28 meke e Ira pa vasileana nomana pa 
Zaea ba keke hiama soti tugo te Devita. 

1 Totoso koa banara se Devita si kamo si keke sone nomana hola pa korapadi ri 
ka neta vuaheni. Varavara la nia e Devita sa ginugua asa koe Zihova, meke zama se 
Zihova, “Gilania Rau sapu somana nia Saula meke sa nana tatamana sa vina matedi 
rina tinoni Qibione.” 2 Sari na tie Qibione si lopu na tie Izireli, ba keke puku tie 
Amoraiti sapu lopu sokudi si arini. Ele tava tatara vekodi koari na tinoni Izireli si 
arini pude lopu kaqu tava mate, ba hiva va mate betoi Saula, sina koa gua koasa nana 
binalabala pude va mate pani sari na votiki tie koasa popoa tadi na tinoni Izireli meke 
Ziuda.” 3 Ke tioko vagi e Devita sari na tinoni Qibione meke zamai sa, “Nasa si hiva 
nia gamu pude tavete poni gamu rau? Hiva va murimuria rau sa tinasuna sapu ta 
evana koa gamu pude boka manani gamu sari na tinoni te Zihova.” 4 Olana si arini, 
“Sa mami ninominomi koe Saula meke sa nana tatamana si lopu kaqu boka tava 
tonoto koasa siliva na golo babe tava mate si keke koari na tie Izireli.” “Na sa tu si 
balabala ia gamu sapu hiva ta tokae nia gamu koa rau?” 5 Olana si arini, “Lopu keke 
gami si hiva nia e Saula pude va toa hola ia pa popoa Izireli. 6 Va malumu maeni sari 
ka zuapa tuna koreo pa tutina pude mami la huqi va matei pa kenuna e Zihova pa 
Qibea sa vasileana te Saula sa banara ta vizatana koe Zihova.” 

“Kote turana atuni rau,” gua sa banara. 

7 Ba koa gua koasa vina tatara madina sapu tavetia ari Devita e Zonatani pa 
varikorapadia si va lesevia e Devita se Mepiboseti sa tuna koreo e Zonatani, sapu 
sa tuna e Saula.” 8 Ba vagi sa sari Amoni meke e Mepiboseti sari karua tuna koreo e 
Rizipa sapu sa tuna barikaleqe e Aia. Va podo nia e Saula koe Aia se Rizipa. Vagi tugo 
e Devita sari ka lima tuna koreo e Merabi sa tuna barikaleqe e Saula, sapu va podoni 
e Adireli tuna koreo e Bazilai sapu mae guana pa popoa Mehola.” 9 Turana lani e 
Devita koari na tinoni Qibione si arini, meke la huqi va matei pa toqere pa kenuna 
e Zihova. Meke mate varigara vasina sari ka zuapa. Tava mate si arini koasa rane 
kekenu koasa pinodalaena sa totoso pakepakete tadi ri na kiko bale. 

10 Ke vagi poko baika se Rizipa sa tuna barikaleqe e Aia, meke tavete ipi pa patu, 
vasina koa sari tomatedi ri pu tava mate. Meke koa vasina si asa koasa pinodalaena 
sa totoso tana pakepakete, osolae kamo sa totoso tana rukuruku. Pana rane si hoke 
hakehakei ni sa koari na kurukuru tapuru meke pana boni si toketoke ni sa sari na 
kurukuru pinomo. 

11 Sipu avoso nia e Devita gua sapu evania e Rizipa, 1?si la vagi sa susuridi sari Saula 
meke e Zonatani sa tuna koreo koari na tinoni Zabesi pa Qileadi. Na hiko vagi rini 
koa ke vetu pa Beti Sani, la vasina va sigoto vekoi rina tinoni Pilisitia koasa ranena 
va matea rini se Saula pa toqere Oiliboa.” 13 Vagi Devita sari susuridi ri Saula meke 
e Zonatani, meke varigarani tugo sa susuridi sari ka zuapa tie sapu ta huqi va mate. 
14 Meke tiqe la pomuni rini susuridi sari Saula e Zonatani, koasa lovuna e Kisi sa 
tamana e Saula pa Zela koasa voloso popoa te Benisimane. Doduru gua pu garununi 
sa baņara si ta tavete. Meke mudina asa si olani Tamasa sari na dia vinaravara pa 
popoa. 

Vinariperai La koari na Malivi Pilisitia 

15 Keke vinaripera pule si ta evana pa varikorapadi ri na tie Pilisitia meke Izireli. 
La razai e Devita meke sari nana tie si arini. Meke koasa vinaripera asa si mabo 
hola se Devita. 16 Keke malivi pozana Isibi Benobi sapu palekia keke hopere boronizi 
sapu tata neta meke kukuru kilo qaramu mamatana, meke sigoto nana sa nana magu 
varipera vaqurana. Balabala ia sa sapu kote boka va matea sa se Devita gua. 17 Ba la 
Abisai tuna koreo e Zeruia toka nia se Devita; raza ia sa sa malivi, meke va matea. 
Zama tokotokoro sari na tie te Devita, “Lopu kaqu luli pule pa vinaripera si agoi, 
sina agoi sa Kalalasa” tadi na tinoni Izireli meke lopu hiva siana nigo gami,” gua si 
arini.” 18 Mudina asa si la varipera pule si arini koari na tie Pilisitia pa Qobu. Koasa 
totoso asa si va matea e Sibekai tie pa Husa si keke malivi pozana e Sapa. 19 Koa keke 
vinaripera pule koari tie Pilisitia pa Qobu, si la e Elehanana tuna koreo e Zaira pa 
Betilihema, va matea sa tasina e Qolaea pa popoa Qati, sapu sa nana hopere si moata 
gua tugo na hudana sa heta. 

20 Keke vinaripera pule pa Qati, vasina koa nana si keke malivi sapu qetu hola nia 
sa vinaripera. Hopeke onomo kakarutu limana na nenena. 2! Zama va kaleani sa sari 
na tinoni Izireli meke la e Zonatani sa tuna koreo e Simea, sa tasina e Devita meke 
va matea. 22 Sari ka made hire si tututi mae gua koari na malivi pa Qati meke tava 
mate koari na tie te Devita. 

Sa Kinera Vinarane te Devita 
(Sam 18) 
1 Sipu harupia Zihova se Devita koe Saula meke koari doduru nana kana pule, si 
kera la nia Devita sa kinera hie koe Zihova. 


2 E Zihova sa qua patu aqoroana, 
ke koa tome koa Sa si rau, 
meke loke kana si boka noņovalau. 
3 Sa qua Tamasa si na qua vinasare, 
na qua patu heheda, 
meke koa Sa si aqorae si rau. 
Na qua lave; 
lavelave hukata nau na kopu nau na harupau Sa. 
Na niniranira meke sa natina sa qua tinaharupu si Asa; 
kopu nau Sa meke harupau Sa koari na tie nonovala. 
4 Tepa tinokae si rau koe Zihova, 
sapu garona pude tava lavata 

meke harupau Sa koari na gua kana. 
Vahesia se Zihova! 


5 Tata tava mate hokara si rau, 
gugua rina bogusu variva mate sapu varidikue nau; 
sari na bogusu tinahuara si nobi tamunau si arau. 

6 Sari na tinasuna variva matedi si koa pa vari likohaequ, 
meke sa tinapusi tana minate si soqo au. 

7 Pa korapa qua tinasuna si tepa la koe Zihova si rau; 
tepa la tinokae si rau koa sa qua Tamasa. 

Pa korapa Nana Zelepade si avosia Sa sa mamalainiqu, 
meke toka nau Sa sipu avosia Sa sa qua kinabo. 


8 Meke ziziziri na niniu sa pepeso; 
sa sinokiraedi rina toqere si niniu, 
sina bugoro sa Tamasa! 

9 Na tunaha si vura pa isuna, 


meke na nika huruņuna, 
meke na motete leradi si vura pa nuzuna. 


10 Sira tukelia Sa sa manauru meke gore mae, 
na lei huporona si koa pa kauru nenena. 
11 Koi pa keke mateana tapuruna, meke gore mae si Asa, 
rerege mae si Asa koasa givusu. 
12 Va poko pule nia si Asa koasa huporo; 
meke sari na lei muhodi pu siņia na kolo si koa pa vari likohaena Sa. 
13 Sa malakapina sa kapi si 
hurunu vura mae pa ninedalana Sa. 
14 Beto asa si lulusu guana paka manauru se Zihova, 
meke ta avoso sa mamalainina sa Tamasa Ululuna Hola. 
15 Gona ni Sa sari Nana tupi meke ta hurakatae sari Nana kana; 
sa malakapina sa kapi si va goveti Sa si arini. 
16 Sari na lolomo pa hubi lamana si ta dogoro hokara mo, 
meke sari na sinokiraedi rina pepeso si lopu tava paere, 
sipu norei Zihova sari Nana kana, 
meke va bubugorae lai Sa. 


17 Qaqama gore mae se Zihova panaulu, 
meke harupau Sa, 
meke daku vura nau Sa pa lamana peava. 
18 Harupau Sa si rau koari na qua kana niniradi hola, 
meke koari doduru pu kukiti nau; 
ura ninira hola nau rini si arau. 
19 Sipu korapa koa si rau pa tinasuna, 
si mae rapata nau rini, 


ba va sare au e Zihova. l 
20 Toka nau Sa meke va seu au Sa pa tinasuna; 


harupau Sa sina qetu nau Sa. 


21 Pia au Zihova si arau sina tavete va tonoto si rau; 
mana nau Sa si rau sina viaqu, lopu sea si arau. 
22 Fle va tabea rau sa tinarae te Zihova; 

meke lopu va mudia rau sa gua Tamasa. 
23 Kopu betoni rau sari doduru Nana tinarae; 

lopu hite sekei rau sari Nana ginarunu. 
24 Loke tinazutugu si rau pa kenuna Sa, 

meke ele kopu pule nau si rau pude lopu tavete va sea. 
25 Meke gua asa ke pia au Sa si arau, 

sina tavete va tonoto si rau, 

meke gilania Sa sapu loke gua sinea si arau. 


26 Kei Zihova, ta ronuemu si Goi koarini pu soto va nabu koa Goi, 

meke va dogoro nia Goi sa Mua tinonoto koari na tie tonoto. 
27 Via si Goi koarini pu via, 

ba koari na tie sekesekei si guana tie sekesekei guni Nigo rini. 
28 Harupi Goi saripu va pepekae, 

ba kanai Goi saripu vahesi puleni, 

osolae koa va pepekae si arini. 


29 Zihova, Agoi mo, sa qua kalalasa; 
ele va kalalasa ia Goi sa qua hinuporo. 
30 Ele poni nau Goi sa niniranira 
pude rapati sari na qua kana 
meke sa vinarane pude boka va kilasia rau sa dia vasina varipera ninirana. 


31 E Tamasa si tolene gua tonotodi sari Nana tinavete; 


ta ronu hola sari Nana zinama! 
Guana lave si Asa koa ri doduru 
pu tome koa Sa. 


32 E Zihova mo telena sina Tamasa; 
Asa mo telena sa nada Patu aqoroana. 
33 Asa mo sa Tamasa sapu va ninira au, 
toka nau Sa pa sirana gotogotona. 
34 Va boka au Sa pude ene koari na vasina tasunadi pa togere,” 
meke lopu kaqu hite ta tubarae si arau. 
35 Va tumatumae nau Sa pude varipera, 
ke boka navea rau sa bokala ninirana hola. 


36 Kei Zihova, lavelave hukata nau Agoi meke toka nau pude va kilasi sari na qua 
kana; 
koasa Mua vinapepekae si tava lavata si rau. 
37 Ele va labe poni au Goi sa sirana, 
ke lopu vagi au ri na qua kana, 
meke lopu hite hoqa si arau. 


38 Hadu luli rau sari na qua kana meke va kilasi rau si arini; 
lopu hite noso si rau osolae va mate betoi rau si arini. 
39 Seke va hoqai rau si arini, ke lopu boka turu pule; 
mate eko mo pa kenuqu rau si arini. 
40 Fle poni nau Goi sa niniranira pa vinaripera, 
meke va todoni sari na qua kana pa kenugu rau. 
41 Ele va govete taloai Goi koa rau sari na qua kana; 


* 22:34 Hbk 3:19 


2 Samuela 22:42 441 2 Samuela 23:5 


meke ele va matei rau saripu kukiti nau. 

42 Tepa tinokae, ba loke tie harupi si arini; 
Tepa la koe Zihova si arini, ba lopu olani Sa. 

43 Muzara va umumi rau si arini, meke ta evanae guana kavuru; 
neti va konekonei rau si arini guana kosiri pa sirana. 


44 Ele harupau Goi si rau koari na tie va karikaridi; 
meke ele va banara au Goi koari na butubutu; 
sari na tinoni pu lopu gilani rau ba nabulu nau rini. 
45 Sari na tie karovodi si mae todono pa kenugu rau; 
pana avosau rini si arau, si va tabe mo si arini. 
46 Matagutu hola meke nenegara vura mae gua tu koari na dia vetu varipera ta bara 
va niniradi si arini. 


47 Toana se Zihova! Mani tava lavata sa gua patu agoroana! 
Magu vahesia sa Tamasa, sa patu agoroana, sa gua hinarupu! 
48 Poni nau Sa sa minatagara koari na gua kana; 
toka nau Sa pude va kilasi sari na votiki butubutu, 
49 meke harupau Sa si rau koari na gua kana. 


Ke Zihova, Agoi ele va matagarau si rau koari na gua kana. 
Meke lavelave hukata nau Goi koari na tie nonovala. 
50 Gua asa, ke kote vahesigo rau si Goi pa vari korapadi ri na butubutu huporodi; 
meke kera vahesia rau sa Pozamu Zihova!” 
51 Ponia Tamasa sa minatagara lavata koasa Nana banara; 
vata dogoro nia Sa sa Nana tataru nabuna koasa pu ele vizatia Sa. 
Koe Devita meke koari na tutina ninae rane. 

Sari na Zinama Vina Betobeto te Devita , l 
1 Devita sa tuna Zese si na tie sapu va arilaena ia Tamasa, sapu ele ta vizatana 


koasa Tamasa Ululuna Hola te Zekopi pude na banara, meke asa sapu tavetedi sari 
na kinera arileadi tadi pa Izireli. Hire sari na zinama vina betobeto te Devita: 


2 Sa Maqomaqona e Zihova si zama koa rau; 
sa nana inavoso si koa mo pa beruqu rau. 
3 Ele zama sa Tamasa pa Izireli; 
sa tie kopu pa Izireli si ele zama koa rau: 
“Sa banara sapu koa totoli pa tinonoto 
sapu koa baņara pa vinatabena sa Tamasa, 
4 si kekenono gua tugo sa rimata 
sapu nedala vura mae koa sa vaqavaqasa bulebulena; 
sa rimata sapu lovuru sagea duduli pa pepeso.” 


5 Meke gua asa sapu kaqu mana guni sa Tamasa sari na tutiqu, 
sina ele tavetia Sa si keke vinariva egoi koa holana koa rau, 
na vinariva egoi sapu lopu kaqu boka ta kumata, 
na vina tatara sapu lopu kaqu ta hobe. 

Asa mo sa doduruna sapu okoro nia rau; 
sa qua vinarane, 

sapu kagu va maea Tamasa. 

6 Ba sari na tie huporo si kekenono gua tugo sari na huda rakihi saripu ta oki palae; 
loke tie si boka tanini si arini pa limadi soti. 

7 Kaqu tavetavete nia Goi si keke aeana babe na hopere; 
kaqu ta sulu palae beto si arini. 


Sari na Tie Varane te Devita 
(1 Koronikolo 11:10-41) 

8 Hire pozadi sari na tie varipera bokabokadi te Devita: vina keke si e Zosepa 
Basebeti pa Takemoni, sapu sa koimata koari “Ka Neta”. Hiru nia sa sa nana hopere 
pa vinaripera koari ka vesu gogoto meke va mate betoi sa si arini. 9 Sa vina rua koari 
ka neta tie bokabokadi si e Eleaza tuna koreo e Dodo, pa butubutu te Aho. Keke rane 
si tepatepai ri kara Devita sari na tie Pilisitia sapu mae varipera. Togolo pule sari 
na tie Izireli, 10 þa turu va nabu si asa meke razai sa sari na tinoni Pilisitia, osolae 
gogomo sa limana meke lopu boka taluarae sa magu varipera. Sa minataqara lavata 
si ponini e Zihova koasa rane asa. Mudina sapu hola sapu gua asa si pule la vasina 
koa se Eleaza sari na tinoni Izireli meke la va gore vagi rini sari na poko varipera 
koarini pu matedi. 

11 Sa vina neta koari ke neta tie bokabokadi si e Sama tuna koreo e Agi, pa Hara. 
Varigara pa Lehi sari na tinoni Pilisitia, vasina koa sa inuma lenitili. Goveteni rina 
tinoni Izireli sari na tie Pilisitia, 12 ba turu va nabu se Sama koasa inuma, toketoke 
nia sa, meke va matei sa sari na tie Pilisitia. Sa minataqara lavata si poni nia Zihova 
koasa pa rane asa. 

13 Tata koasa totoso tana pakepakete, ka neta nati palabatu koari ka tolonavulu 
puta tie varipera si gore la koasa bae pa Adulamu, vasina koa se Devita, sipu korapa 
koa pa lolomo Repaemi sari na tie Pilisitia. 14 Koasa totoso asa si koa ia Devita sa 
toqere ta barana, meke koa ia ri puku tie Pilisitia si pa Betilihema. 15 Balabala pule 
se Devita meke zama, “Kei be keke tie mo la utuvu poniau kolo napo koasa berukehe 
pa kali sasada pa Betilihema.” 16 Varipera nuquru la sari ka neta tie varane koari 
na tinoni Pilisitia, meke la utuvu vagi kolo napo koasa berukehe, meke paleke pule 
la vala nia rini koe Devita. Ba korona napo ia sa; meke zoropo nia sa pude guana 
vinariponi la koe Zihova. 17 Meke zama si asa, “Zihova lopu boka napoa rau si hie! 
Kote guana napoi mo rau eharadi sari na tie pu tasuna pa dia tinoa!” Ke korona 
napoa sa. Arini sari na tinavete mataqaradi saripu taveti ri ka neta tie varane. 

18 Abisai sa tasina e Zoabi (sa tinadia si e Zeruia) sina koimata koari ka Tolonavulu 
Puta Tie Varane. Nana hopere si varipera nia sa meke va mate betoi sa sari ka 
neta gogoto tie, meke tava ululu pozana koari ka tolonavulu puta tie varane sara. 
19 Bokaboka holani sa sari ka Tolonavulu Puta meke ta evanae na dia koimata, ba 
lopu bokaboka holani tugo sa sari ka neta. 

20 Benaea tuna koreo e Zehoiada pa Kabuzili, si keke tie bokabokana pa vinaripera. 
Soku tinavete matagaradi si taveti sa, kekenono gua koasa vina matedi ri karua tie 
varane pa Moabi. Keke totoso si nuquru gore la ia sa pa pou sapu koa ia laione koasa 
rane sipu sinou sa popoa meke va matea sa. 21 Keke tie Izipi tugo si va matea sa, na 
tie nomana hola si asa sapu tuqea nana hopere. Na kukuru huda moatana la seke 
nia sa, meke saputu vagia sa pa limana sa nana hopere, meke huma va matea nia 
sa koasa. 22 Arini sari na tinavete mataqaradi te Benaea tuna e Zehoiada, sapu keke 
tugo koari ka tolonavulu puta. 23 Hola koari ka tolonavulu puta sa vina lavata vagia 
sa, ba lopu bokaboka gua tugo ari ka neta. Vekoa Devita si asa, pude na tie matamata 
koari nana tie kopu. 2439 Kaiqa tie pule koari ka tolonavulu puta pu somana si: 

Asahele, tasina Zoabi. 

Elehanana sa tuna koreo e Dodo pa Betilihema, 

Sama meke Elika pa Harodi, 

Helezi pa Peleti, 

Ira tuna koreo e Ikesi pa Tekoa, 

Abieza pa Anatoti, 

Mebunai pa Husa, 

Zalamoni pa Aho, 

Maharai pa Netopa, 

Helebi tuna koreo e Bana pa Netopa, 

Itai tuna koreo e Ribai pa Qibea pa Benisimane, 
Benaea pa Piratoni, 

Hidai pa lolomo tata pa Qasi, 

Abialaboni pa Araba, 

Azamaveti pa Bahurimi, 

Eliaba pa Salaboni, 

sari na tuna koreo e Zaseni, si ari Zonatani sa tuna Sama pa Hava, 
Ahiama tuna koreo e Sara pa Hara, 

Elipeleti tuna koreo e Ahasibai pa popoa Ma'aka, 
Eliami tuna koreo Ahitopeli pa popoa Oilo, 

Hiziro pa Kameli, 

Pa'arai pa Araba, 

Igala tuna koreo e Netani pa Zoba, 

Bani pa Oadi, 

Zeleki pa Amoni, 

Naharai pa Biaroti, tie paleke poko varipera te Zoabi, 
Ira meke Oarebi pa Zatiri, 

Uraea sa tie Hitaiti. 

Ka tolonavulu zuapa vinarigaraedi sari na tie varipera bokabokadi. 


24 


Nae Tie se Devita 
(1 Koronikolo 21:1-27) 

1 Hie si keke totoso pule sapu bugoroni e Zihova sari na tinoni Izireli, meke sovutia 
Sa se Devita pude va tutuvu ni tinasuna sarini. Zama la koasa se Zihova, “La mamu 
nae i sari na tinoni Izireli meke Ziuda.” 2 Ke vala zinama se Devita koe Zoabi sa 
palabatu koasa nana qeto minate, “Mamu ene luli sari mua tie nomadi, mamu enea 
sa doduruna sa butubutu Izireli, podalae pa kali hukihukirina meke duta kamo pa 
vinabetona sa popoa, meke naei sari na tinoni. Hiva gilania rau sapu ka visa si korapa 
koa.” 

3 Ba olania Zoabi sa banara, “Mani va sokui e Zihova sari na tinoni Izireli, keke 
gogoto totoso hola nia sapu korapa koa hire, meke kaqu toa kamoa na dogoria goi 
sapu gua evania Sa.” 4 Ba zama ia sa banara se Zoabi meke sari na nana tie pude 
lulia sa nana ginarunu. Taluarae si arini koasa meke vura la nae i rini sari na tinoni 
Izireli. 

5 Gore karovia rini sa Ovuku Zodani meke puta pa kali mataona sa popoa Aroere, sa 
vasileana lavata pa vari korapana sa lolomo, koasa popoa Qadi. Topue gua vasina si 
arini meke ene sage la pa Zaza, $ meke la gua pa Qileadi meke pa Kadesi koasa popoa 
tadi na tie Hitaiti, tiqe gore la gua pa Dani, meke taluarae pa Dani meke gore lulia rini 
sa lodu rimata la gua pa Saedoni. 7 Meke ene la gua si arini koasa vasileana lavata 
sapu ta barana pa Taea, kamo la gua tu koari doduru vasileana lavata tadi na tie 
Hivaiti meke na tie Kenani, mumudi hokara si pa vasileana Biasiba, pa popoa Neqevi 

pa kali matao” pa popoa Ziuda. $ Ke hola ka sia sidara hiokona puta rane si kekere 
pule la pa Zerusalema si arini, ene va upatia rini sa doduru popoa. 9 La tozia rini 
koasa banara sa doduru ninaedi rina tie sapu garo pude somana koasa geto minate: 
vesu gogoto tina tie pa Izireli meke lima gogoto tina si pa Ziuda. 

10 Sipu ele beto naei e Devita sari na tie, si kurekure pule nia telena si asa, meke 
zama la si asa koe Zihova, “Sinea nomana si tavetia rau koasa ginugua hie! Taleoso 
nau, na dinuviduvili si tavetia rau.” 11-12 Zama la koe Qadi se Zihova, “La mamu 
tozi nia se Devita sapu ka neta vina kilasa si koadia, mani vizatia si keke meke kote 
evania Rau gua sapu vizatia sa.” Pana munumunu sipu vanunu se Devita, 13 Qadi sa 
poropita sapu sa tie dodogorae te Devita, si la koasa meke tozi nia sapu gua tozi nia 
e Zihova, meke nanasia sa, “Avei koari ka neta vina kilasa si kagu vizatia goi? Neta 
vuaheni sone pa mua popoa, ba neta sidara govete koari mua kana, babe neta rane 
oza pa mua popoa? Ego, mamu balabala paki mamu tozi nau sapu na inolana sa si 
kaqu paleke pule la nia rau koe Zihova.” 

14 Olana se Devita, “Tasuna hola sa qua vinizata! Ba lopu hiva tava kilasa pa keke 
tie si rau. Mani telena e Zihova va kilasa gami, sina noma hola tugo sa Nana tataru.” 

15 Ke garunu la nia e Zihova sa oza pa Izireli, podalae pana munumunu meke kamo 
tu koasa totoso pu vizatia Sa pude noso. Podalae pa hukihukirina sa popoa meke 
kamo la koasa kali hukihukirina, ka zuapa navulu puta tina tie Izireli si mate. 16 Sipu 
podalae hiva va matei sa mateana te Zihova si pa Zerusalema, si hobea e Zihova sa 
Nana binalabala koasa vina kilasadi rina tie, meke zama ia Sa sa mateana sapu va 
matedi ri, “Beto! Pada mo!” Turu kapae nana sa mateana koasa vasina te Aruna, sa 
tie Zebusaiti, pa vasina vari paqaha kiko huiti koari na qaqalotodi. 

17 Dogoria e Devita sa mateana sapu va matedi sari na tie, ke zama la koe Zihova 
si asa, “Arau mo si tavetia sa sinea, meke va naei sari na tie varipera. Ba sari na tie 
hire si kekenono gua rina sipi, nasa sa dia sinea? Arau meke sa qua kinoa tatamana 
si pada pude tava kilasa.” 

18 Ranena tugo asa si la se Qadi koe Devita meke tozi nia, “Sage la koasa vasina 
te Aruna sapu varipaqaha ni kiko huiti koari na qaqalotodi, mamu la tavetia si keke 
hope te Zihova.” 

19 Va tabea e Devita sa zinama te Zihova meke sage la, gua sapu tozi nia e Qadi 
koasa. 20 Dono gore se Aruna meke dogoria sa sa banara meke sari nana palabatu 
nomadi korapa sage mae gua koasa. Todono gore pa pepeso pa kenuna e Devita si 
asa, 21 meke nanasa, “Qua banara, nasa si mae nia goi tani?” Olana se Devita, “Mae 
pude holu vagia sa mua vasina vari pagaha kiko huiti koari na qaqalotodi, meke 
tavetia keke hope te Zihova, pude boka va nosoa sa oza.” 

22 “Vagia, gua banara,” gua se Aruna, “mamu ponia koe Zihova gua sapu balabala 
ia goi. Hire sari na bulumakao pude va vukivukihi guana vinariponi koasa hope; 
hire sari na dia ioki * na labelabete hatara pude suna ni nika.” 23 Vala betoni Aruna 
koasa banara meke zama ia sa, “Mani qetu nia e Zihova sa mua Tamasa sa mua vina 
vukivukihi.” 

24 Ba olana sa baņara, “Lokari kote holui rau koa goi. Lopu kaqu valani rau koe 
Zihova sa qua Tamasa sari na vinukivukihi sapu vagi mokai rau.” Ke holua sa sa 
vasina varipaqaha ni kiko huiti koari na qaqalotodi meke sari na bulumakao koari 
ka lima navulu puta poata siliva. 25 Meke tiqe kuria sa sa hope te Zihova meke veko 
vala nia sa sa vinukivukihi vina uququ meke sa vinukivukihi binaere. Olania e Zihova 
sa nana vinaravara, meke tava noso sa oza pa Izireli. 


* 24:7 Kali matao be tia la pa kali gasa rimata. za 24:22 Sa ioki si na labete sapu hake pa ruadi rina bulumakao 
pude dakui sari na hudadi na hatara paqapaqaha kiko koari na qaqaloto. 

SA BUKA KEKENU TADINA 
BANARA 


Sa Vinabakala 

Sa tinozina sa binanara tadi na tinoni Izireli, si vari tetei mae gua koari na binanara 
kekenu pu podalae koari na buka te Samuela, meke boka ta pagaha neta pukuna: 
(1) Sa vina habotuna e Solomone pude na banara tadi na tinoni Izireli meke Ziuda, 
meke sa minate tanisa tamana sapu se Devita. (2) Sa nana ginavuna meke sari nana 
tinavetavete e Solomone. Sapu gua noma hola pa binalabala tadi na tinoni si na 
kinurina sa Zelepade pa Zerusalema. (3) Sa pinagahana sa popoa koari na butubutu 
Izireli pa keke binanara meke koasa binanara Ziuda, meke sa vivineidi ri na banara 
saripu kopudi rini osolae gore kamoa sa vina sia gogoto vuaheni sipu lopu ele podo 
se Karisito. 

Koari karua buka tadi na banara si ta tozi gua sapu leana babe kaleana gua sari 
na tinavete tadi na banara. Sa kinoa valeana koa gua tugo koari hopehopeke dia 
kinalavarae koe Tamasa. Ba sa vinahesi beku na vinakarikari si kamo tugo pa 
tinasuna. Sari na banara koasa butubutu Izireli si seke tinarae beto, meke lopu va 
getua rini sa Tamasa. Meke kaiga ri na banara pa Ziuda si hoga pa sinea meke kaiga 
si tavete valeana pa kenuna sa Tamasa. 

Sari na poropita te Zihova si ta dogoro koasa Buka Kekenu Tadi na Banara. Sari 
na tie hire si hoke tozi va matagara nia sa zinama te Tamasa meke va balaui sari na 
tinoni koari na vinahesi beku meke pude lopu va karia sa Tamasa. Se Ilaiza si arilaena 
koari na poropita meke ta dogoro vivineina meke sa nana vinari podepodeki koari 
na hiama te Beolo pa hinia manege vesu. 

Sari na Nati Pinagapagahana sa Buka 

Sa Vinabetona sa binanara te Devita. Hinia 1:1 kamo hinia 2:12 

Tava turu se Solomone pude na banara. Hinia 2:13-46 

Sa binanara te Solomone. Hinia 3:1 kamo hinia 11:43 

a. Sari na vuaheni kekenu. Hinia 3:1 kamo hinia 4:34 
b. Sa kinurina sa Zelepade. Hinia 5:1 kamo hinia 8:66 
c. Sari na vuaheni vina betobeto te Solomone. Hinia 9:1 Kamo hinia 11:43 
Ta pagaha rua sa binanara. Hinia 12:1 kamo hinia 22:53 
a. Sa vinakarina sa binanara pa Ziuda tadi ka manege puta butubutu pa Izireli. 


Hinia 12:1 kamo hinia 14:20 
b. Sari na banara pa Ziuda meke Izireli. Hinia 14:21 kamo hinia 16:34 


c. Sa poropita Ilaiza. Hinia 17:1 kamo hinia 19:21 
d. Sa banara Ehabi pa Izireli. Hinia 20:1 kamo hinia 22:40 
e. Binanara tadi Zehosapati pa Ziuda meke Ahazaea pa Izireli. Hinia 22:41-53 


Sa Banara Devita meke sa Nana Tinoa Binarogoso 

1 Se Devita sa banara si ele barogoso sisigiti, meke vea soku gua sa baleqete nobi 
nia ri nana nabulu si asa, ba lopu boka manini si asa. 2 Ke zama sari nana nabulu 
koasa, “Baņara, mami hata ia gami si keke vineki vaqura pude kaqu kopu nigo na 
koa turanigo. Kote eko kapae si asa koa goi pude va maninigo,” gua si arini. 3 Ke 
hata ia rini si keke vineki tolavaena pa doduruna sa popoa Izireli, meke pa vasileana 
Sunemu dogoria rini sa vineki sapu gua asa. Pozana sa si e Abisaqa, meke turana la 
nia rini koasa banara si asa. 4 Na tolavaena hola si asa, meke kopu totoko nia sa sa 
banara, ba lopu tavete nia keketona sa banara si asa. 


Hiva nia Adonaeza sa Binanara 

5-6 Ego, se Abusalamu’ si ele mate, meke se Adonaeza sapu sa tudia ari Devita e 
Hagiti sapu podo lulina la koe Abusalamu si hiva nia sa pude asa si kaqu banara. 
Na tie leleana hola tugo si asa. Meke namu lopu hite ele gegese nia keketona Devita 
si asa. Vagi sa sari na totopili varipera na hose, meke sari ka lima navulu puta tie 
kopu pude hagala pa kenuna totoso ene pa totopili varipera si asa.” 7 Meke zama i 
sa sari Zoabi, sapu sa tinana si e Zeruia, meke e Abiata? sa hiama meke va egoa ri 
karua pude toka nia koasa nana hiniva. $ Ba e Zedoki sa hiama, se Benaea sa tuna e 
Zehoiada, Netani sa poropita, e Simi, Rei, meke sari na nati varane te Devita si lopu 
toka nia rini se Adonaeza. 

9 Ego, keke rane si tavetia Adonaeza si keke vinukivukihi sipi, na bulumakao, na 
tuna bulumakao nobonobokodi koasa patu Zoheleti tata koasa kolo pa Eni Rogeli. 
Meke ruvati sa sari doduru tuna sa baņara Devita meke sari nana nabulu koimata 
saripu mae guadi pa Ziuda pude mae koasa nana inevana vina vukivukihi. 10 Ba lopu 
ruvatia sa se Solomone sa tasina, meke se Netani sa poropita, meke se Benaea, meke 
sari na tie turu kopu tanisa banara Devita. 


Solomone si Tava Habotu Pude na Banara 

11 Meke la nanasia Netani se Batisiba sa tinana e Solomone, “Vegua lopu ele avoso 
nia goi sapu ele va habotu pule nia telena pude na banara se Adonaeza tuna e Hagiti? 
Meke se Devita sa banara ba lopu hite gilania sapu gua asa?” 12 Be hiva harupia goi 
sa mua tinoa meke tanisa tumu koreo se Solomone, si maqu tozi nigo pude 13 kaqu la 
koe Devita sa banara si goi kamahire, mamu la nanasa guahe: ‘Ke qua banara, vea 
lopu va tatara zonazona nia tu goi koa rau sapu sa tuqu koreo se Solomone si kagu 
hobego pude na baņara? Ba na vegua ke ele tava banara tu se Adonaeza?” mamu 
gua.” 14 Meke zama se Netani, “Ego, pana korapa zama si goi koe Devita sa baņara, 
si kote nuguru atu si rau meke va sosodei sari na mua vivinei,” gua si asa. 

15 Ke topue la dogoria e Batisiba sa banara pa korapa nana lose putaputana. Na 
ele barogoso sisigiti si asa, meke se Abisaqa, sa barikaleqe pa vasileana Sunemu, si 
korapa kopu nia si asa. 16 Meke kokotuņu pa kenuna sa baņara se Batisiba, meke 
nanasia sa banara si asa, “Nasa si hiva nia goi?” gua si asa. 

17 Meke olana se Batisiba, “Ke gua baņara, ele va tatara zonazona nau tu goi pa 
korapa pozana e Zihova, sa mua Tamasa sapu sa tuqu koreo se Solomone si kaqu 
banara pa mudimu agoi, gua. 18 Ba se Adonaeza si ele tava banara, meke lopu gilania 
tu goi sapu gua asa. 19 Fle vukivukihi bulumakao, soku navulu sipi, meke sari na 
bulumakao nobonobokodi, meke ruvata lani sa sari na tumu koreo, meke se Abiata 
sa hiama, meke se Zoabi sa nati palabatu tanisa mua qeto minate, meke la koasa 
inevana, ba se Solomone sa tumu koreo si lopu ruvatia sa. 20 Ke qua banara, sari 
doduru tie pa popoa Izireli si korapa doņo atu mo koa goi, pude tozini sapu esei si 
kaqu hobego pude na baņara, gua. 21 Be lopu tavetia goi sapu gua asa, pana mate 
goi, sa tuqu koreo se Solomone meke arau si kote guni gami mo rini na kana.” 

22 Sipu korapa zama la se Batisiba koasa baņara si kamo la mo se Netani. 23 Meke 
tozi nia rini sa baņara sapu sa poropita si ele kamo, ke nuquru la se Netani meke 
kokotunu gore pa kenuna sa banara. ?4 Meke zama si asa, “Qua banara, vegua ele 
tozi vura nia goi sapu se Adonaeza si kaqu hobego pude na banara? 25 Pa rane 
ninoroi si la va vukivukihi ni sa sari na bulumakao sokudi, na sipi meke sari na tuna 
bulumakao nobonobokodi. Meke ruvati sa sari doduru tumu koreo, meke se Zoabi sa 
nati palabatu tanisa mua qeto minate, meke se Abiata sa hiama, meke kamahire si 
korapa henahena turania rini si asa pa inevana meke velavela guahe si arini, ‘Mani 
toa va gelenae sa Banara Adonaeza!' gua. 26 Ba lopu ruvata au sa si rau, babe 

sa hiama se Zedoki, babe se Benaea tuna e Zehoiada, meke se Solomone. 27 Vegua 
baņara, va egoi mo goi sari doduru hire ba lopu hite va avoso ni goi sari mua nabulu 
sapu esei kote hobego pude koa banara?” 

28 Meke zama se Devita sa banara, “Tioko nuquru pule mae nia se Batisiba,” meke 
mae turu si asa pa kenuna sa banara. 29 Meke tiqe zama la koasa si asa, “Magu zama 
tokotokoro atu si rau koa goi pa pozana e Zihova sa Tamasa Toana pu ele va sare 
au koari doduru qua tinasuna, 30 sapu pa rane ninoroi si kaqu kopu nia arau sa gua 
vina tatara sapu tavete atunia rau koa goi pa korapa pozana e Zihova sa Tamasa pa 
Izireli sapu sa tumu se Solomone si kaqu hobe au pude na baņara,” gua si asa. 

31 Meke kokotunu gore se Batisiba meke zama, “Mani toa hola ninae rane sa gua 
baņara!” 

32 Meke tioko vagi i e Devita sa banara sari Zedoki, Netani meke se Benaea tuna 
e Zehoiada, meke sipu nuquru la si arini, 33 si zama la koa rini si asa, “Mi turani 
sari na qua nabulu, mamu va habotua pa gua miulu” soti sa tuqu Solomone, mamu 
turana la nia koasa kolo pa Qihoni. 34 Meke vasina si kaqu zoropo nia oela ari Zedoki 
meke e Netani pa vina madina si asa pude na banara tadi na tinoni Izireli. Beto asa 
si mamu ivua sa buki na kukili iraņa, ‘Mani toa va gelenae se Solomone sa banara!' 
gua. 35 Mamu luli maea tani meke kaqu mae habotu si asa koasa qua habohabotuana 
banara. Kaqu hobe au sa pude na banara, ura asa tugo si ele vizatia rau pude kopu 
nia sa popoa Izireli, meke Ziuda.” 

36 Olana se Benaea, “Kaqu ta tavete si asa. Mani va nabua e Zihova sa mua Tamasa 
si asa! 37 Gua sapu ele koa turana igo se Zihova si goi, si kagu gua tugo koe Solomone, 
meke kaqu va mamutia Sa sa nana kinopu hola nia sapu tamugoi.” 

38 Ke la ari Zedoki, Netani, e Benaea, meke sari na tie kopu te Devita va habotia se 
Solomone koasa miulu te Devita sa banara, meke turana gore la nia koasa kolo pa 
Qihoni. 39 Meke vagia Zedoki sa vovoina oela olive sapu vagia sa koasa Ipi Hopena 
pa kenuna e Zihova meke zoropo la nia sa koe Solomone pa vina madina. Meke ivua 
rini sa buki. Meke kukili sari na tie, “Mani toa va gelenae se Solomone sa banara!” 
gua. 40 Beto asa si luli pule ia rini si asa, qetuqetu meke kukili na irana, ivui rini sari 
na dia ivivu, meke vevehe sisigiti si arini ke niu sa pepeso. 

41 Sipu beto tugo henahena pa inevana se Adonaeza meke sari doduru nana tie pu 
somana koasa, si avosia mo rini sa vevehe. Totoso avosia Zoabi sa kabona sa buki si 
nanasa si asa, “Sa sa ginuana sa vinevehe sapu korapa ta evaņa pa korapa vasileana 
lavata?” gua si asa. 42 Sipu korapa zama sa, si kamo mo se Zonatani tuna e Abiata 
sa hiama. Meke zama se Adonaeza, “Nuquru mae. Na tie leamu si goi, gina inavoso 
leana si paleke mae nia goi?” gua si asa. 

43 Olana se Zonatani, “Lokari! Se Devita sa banara si ele va habotia sa se Solomone 
pude na banara. 44 Garuni Devita sari Zedoki, e Netani, meke Benaea, meke sari na tie 
kopu tanisa baņara, meke va hakea si asa koasa miulu tanisa banara, meke turania 
rini si asa. 45 Meke zoropo nia oela ri Zedoki e Netani si asa pa vina madina, meke 
va banaria pa kolo Qihoni. Meke tiqe la si arini koasa vasileana lavata, meke kukili 
getugetu si arini. Asa sa vevehe sapu avosia gamu. 46 Meke kamahire si na banara se 
Solomone. 47 Qetuqetu sari na nati palabatu tavetavete tanisa banara meke la zama 
va leana ia se Devita sa banara meke zama guahe: ‘Sa mua Tamasa agoi si mani va 
enea inavosona sa pozana e Solomone hola nia sa pozamu, meke sa nana binanara 
si mani hola nia sa mua binanara.' Meke kokotunu gore pa nana teqe se Devita sa 
baņara meke vahesia sa sa Tamasa. 48 Meke varavara guahe, ‘Mada vahesia se Zihova 
sa Tamasa tadi pa Izireli, sapu ele vata evania pa rane ninoroi si keke koasa tutigu 


* 1:33 Miulu si na tuna hose meke don'ki. 

meke sogo hobe au pude banara, meke ele va dogoro nau Goi totoso toaqu si rau!” 
gua si asa. 

49 Matagutu beto sari doduru tinoni pu ruvati e Adonaeza, meke gasa turu si arini 
meke hopeke la pa dia vasina. 50 Matagutu hola nia e Adonaeza se Solomone. Ke 
topue la koasa Ipi Hopena si asa pa kenuna e Zihova meke la tuqe va nabu nana koari 
na kikiho pa iiona sa hope. 51 Tozi nia rini se Solomone sa baņara sapu matagutu 
sisigiti nia e Adonaeza si asa, meke korapa tuqe va nabu nana koa rina kikiho pa 
iiona sa hope, meke sapu guahe si zama nia sa, “Kekenu si hiva nia rau se Solomone 
sa banara pude mae zama tokotokoro koa rau sapu lopu kagu va mate au sa si arau,” 
gua. 52 Meke olana se Solomone, “Be koa va pepekae si asa, si namu lopu keke lozi 
kalu pa batuna si kote ta tiqu; ba be lopu gua, si kaqu tava mate si asa,” gua si asa. 
53 Meke garunu la nia tie sa banara Solomone, meke vagi gore mae nia rini koasa hope 
se Adonaeza. Meke la koasa baņara se Adonaeza meke kokotunu gore pa kenuna sa, 
meke zama la koasa sa banara, “Boka pule la mua pa mua vetu,” gunia sa. 


2 


Sari na Vina Tumatumae Vina Betobeto te Devita koe Solomone 
1 Sipu tata kamo sa totoso te Devita pude mate, si tiokia sa se Solomone sa tuna, 


meke ponia sa koasa sari na vina tumatumae vina betobeto. 2 “Sa qua totoso pude 
mate si ele kamo. Mu koa va ninira na varane; 3 mamu taveti saripu gua garunu 
nigo e Zihova sa mua Tamasa pude taveti. Mamu va tabei sari doduru Nana tinarae 
na ginarunu, gua saripu ta kubere koasa buka tinarae te Mosese, pude mu tamanae 
koari doduru mua tinavete be pavei la koa si goi. 4 Be va tabea goi si Asa, si kagu 
kopu nia e Zihova sa Nana vina tatara sapu tavetia Sa, totoso zama nia Sa koa rau, 
sapu sari na tutiqu si kaqu koa banara pa Izireli be guana kopu valeana ni arini meke 
va tabe va gorevura i sari Nana tinarae pa doduru bulodia na magomagodia, gua. 

5 Keke ginugua si hie. Va nonoga ia mua goi gua sapu tavete mae nia e Zoabi koa 
rau, sapu va matei sa sari karua palabatu tanisa qeto minate tadi pa Izireli, sapu ari 
Abana’ tuna Neri meke Amasa tuna Zeta. Va matei sa si arini pa totoso bule, pude 
lipui sari tie va matei rini pa vinaripera. Sa ehara dia rini si ta dogoro pa belete 
dikuru nia sa pa tiana meke koasa sadolo pa nenena.” * 6 Tavetia gua sapu goto pa 
mua ginilagilana ba va matea sipu lopu ele kamo sa nana totoso mate. 

7 Ba mamu tataru ni sari na tuna e Bazilai pa popoa Qileadi, mu va toga i pa mua 
vetu, sina tataru nau rini totosona govete nia rau sa tasimu se Abusalamu.” 

8 Meke gua tugo se Simei tuna e Qera sapu mae guana koasa vasileana pa Bahurimi 
koa sa popoa te Benisimane. Na leveleve va kaleana au sa koasa rane sapu la si arau 
pa Mahanaimi, ba totoso tutuvu au sa pa Ovuku Zodani, si zama tokotokoro si rau 
koasa pa pozana e Zihova sapu lopu kagu va matea arau si asa.” 9 Ba na lopu via 
limana si asa. Gilania mua sapu ta hivae pude tavetia goi. Ele barogoso si asa, ba 
kaqu tava mate si asa.” 


Sa Minate te Devita | ji ji 
10 Meke mate se Devita meke ta pomunu turanae koari na tamana pa vasileana 


lavata pa Zerusalema, sa Vasileana te Devita. 11 Koa banara si asa pa Izireli ka 
made navulu puta vuaheni, ka zuapa vuaheni pa Heboroni meke ka tolonavulu neta 


2:5 Kaiga tie si balabala ia sa ginuana sa vesi hie si, “Mamu balabala pulea sapu va matei sa si arini pa totoso 
bule, na hinobena sa vina mate tie sapu evania rini pa totoso varipera. Va mate hobori sa si arini pu loke dia 
ginugua, meke kamahire si kagu hena va karovia rau sa ginugua sapu tavetia sa koa rini, sina ta sigiti nia rau 

vuaheni pa Zerusalema.” 12 Ke habotu hobea Solomone sa binanara tanisa tamana 
sapu se Devita, meke sa nana binanara si tava turu va nabu.” 


Tava Mate se Adonaeza 

13 Ego, la se Adonaeza sa tuna Hagiti koe Batisiba, sa tinana e Solomone. Meke 
nanasia e Batisiba si asa, “Vegua mae pa binule si goi?” “Uve, pa binule,” gua si asa. 
14 Meke zama se Adonaeza, “Keketona mo si hiva tepa ia arau koa goi.” “Na sa sia?” 
nanasa gua se Batisiba. 

15 Olana si asa, “Gilania mua mo goi sapu tagarau tu sa binanara, meke ele rove va 
hinokaria ri doduru tie Izireli sapu gua asa. Ba ta hobe pule meke sa tasigu si tava 
banara, sina e Zihova si vizatia si asa. 16 Ba kamahire si hiva tepa ia rau si keketona; 
tataru nau mamu lopu va kari au.” “Na sa sia?” gua se Batisiba. 

17 Olana si asa, “Tataru nau, mamu la tepa mae nia si hie koe Solomone sa banara; 
gilania rau sapu lopu kagu va karigo sa, pude va malumu mae nia sa se Abisaga, sa 
barikalege pa Sunemu, pude na gua barikalege.”” 

18 Olana se Batisiba, “Leana. Kote tepa ponigo rau koasa banara,” gua si asa. 

19 Ke la koasa banara se Batisiba pude la tepa ponia se Adonaeza. Turu sa banara, 
meke va kamoa sa sa tinana pa pinamana, meke habotu pule pa nana habohabotuana 
banara, meke paleke mae nia rini si keke habohabotuana tanisa tinana meke habotu 
sa tinana pa kali mataona sa banara. 20 Zama se Batisiba, “Keke tinitona hite si hiva 
tepa ia rau koa goi; mu tataru nau mamu lopu va kari au.” Meke olana sa banara 
“Na sa sia ta tinagu? Lopu kagu va kari igo rau,” gua si asa. 

21 Olana si asa, “Mu va malumia se Abisaga pude vagia sa tasimu se Adonaeza pude 
nana barikalege.” 

22 “Na vegua ke tepa au goi pude vala nia se Abisaga koasa? Pude gua asa si vala 
nia mo sa binanara koasa. Ura na tasigu kenuna bisa meke koadia pa kalina tanisa 


sari Abiata sa hiama meke se Zoabi sa tuna Zeruia.” 23 Meke zama va tokotokoro se 
Solomone pa pozana e Zihova, “Mani va mate au e Zihova si rau, be lopu tava mate 


se Adonaeza koasa nana tinepa hie! ?4 E Zihova ele va habotu va ninira au koasa 
binanara tanisa tamagu Devita; ele kopu nia Sa sa Nana vina tatara meke ele va mae 
ia Sa koa rau meke sari na tutigu sa binanara. Zama va hinokara si rau koe Zihova 
toana sapu se Adonaeza si kagu mate pa rane hie!” 

25 Ke garunia sa banara Solomone se Benaea, meke la va matea sa se Adonaeza. 


Sa Hinituna E Abiata meke sa Vina Matena e Zoabi 
26 Zama se Solomone sa banara, koe Abiata sa hiama, “Pule mua pa mua popoa pa 


Anatoti, na padamu pude tava mate si goi, ba lopu kagu va mate igo arau kamahire, 
sina palekia agoi sa Bokese Vinariva Egoi te Zihova sipu koa turania goi sa tamagu 
Devita, meke somana ni agoi sari doduru nana tinasuna.”” 27 Ke va betoa Solomone 
se Abiata koasa nana tinavete hiama koe Zihova, gua ke tava gorevura sapu zama 
veko nia e Zihova pa Saelo pa laena e Ilai meke sari na tutina.” 

28 Totoso avoso nia Zoabi sapu ta evana koe Abiata si govete la si asa koasa Ipi 
Hopena te Zihova meke la tuqe va nabu nana koari na kikiho pa iiona sa hope, sina 
toka nia sa se Adonaeza, ba lopu se Abusalamu. 2? Sipu avoso nia Solomone sa banara, 
sapu govete la pa Ipi Hopena te Zihova se Zoabi, meke korapa koa kapae nana koasa 
hope, gua, si garunu la nia Solomone se Benaea pude va matea se Zoabi. 30 La pa 
Ipi Hopena te Zihova se Benaea meke zama la koe Zoabi, “Hiva nigo sa baņara pude 
vura mae si goi.” 

Olana se Zoabi, “Lokari, tani mo kagu mate sirau.” Pule la koasa banara se Benaea, 
la tozia koasa, sapu gua zama nia e Zoabi. 

31 Olana se Solomone, “Tavetia gua sapu zama nia sa. Va matea, mamu pomunu 
nia. Meke lopu arau babe kaiga tutina e Devita, si kagu ta zutu nia gua sapu ele 
tavetia e Zoabi, sapu va mate tie loke dia sinea. 32 Kagu va kilasa ia e Zihova se Zoabi 
koari na vina mate tie sapu lopu pa hiniva te Devita sa tamaqu. Karua tie si va matei 
Zoabi, saripu leadi hola nia si asa, se Abana, sa palabatu nomana tadi na qeto minate 
varipera pa Izireli, meke se Amasa, sa palabatu nomana tadi na qeto minate varipera 
pa Ziuda. 33 Sa vina kilasa pa vina matedi si kaqu ta gore nia e Zoabi meke sari na 
tutina ninae rane ka rane. Ba sa binule te Zihova si kaqu koa koari na tutina e Devita 
pu habotu koasa nana binanara ninae rane ka rane.” 

34 Ke topue la koasa Ipi Hopena te Zihova se Benaea meke va matea sa se Zoabi, 
meke ta pomunae si asa pa nana vasileana soti pa qega. 35 Meke va palabatu varipera 
ia oe se Benaea hinobena e Zoabi, meke se Zedoki si na hiama koasa tuturuana 
te Abiata. 


Sa Vina Matena e Simei , , SEREN , , 
36 Garunu la tie sa banara pude tioko mae nia se Simei meke zama ia sa, “Kuria 


keke mua vetu pa Zerusalema mamu koa vasina, mamu lopu taluarae vasina meke 
la pule pa keke vasileana. 37 Be guana rizu si agoi meke hola nia goi sa kolo Kidoroni, 
si kaqu tava mate si goi, meke sa sinea si mua mo agoi.” 

38 Olana se Simei, “Leana hola gua banara. Kaqu lulia rau gua sapu zama nia goi.” 
Ke koa seunae hola tugo si asa pa Zerusalema. 

39 Ba hola ka neta vuaheni, si govete sari karua pinausu te Simei, la koa sa banara 
pa Qati, se Akisi sa tuna e Ma'aka. Sipu avoso nia Simei sapu koa dia pa vasileana 
Qati 4 gua, si va namanama ia sa sa nana don'ki, meke la si asa koasa banara Akisi 
pa popoa Qati pude hatai sari nana pinausu. La se Simei meke turana puleni sa pa 
nana vetu sari nana pinausu. 

41 Sipu avoso nia Solomone sapu gua tavetia e Simei, 42 si tioko vagia sa meke zama 
ia, “Nake zama igo mo arau meke tokotokoro si agoi pa pozana e Zihova, pude lopu 
luara ia goi sa vasileana Zerusalema. Meke va balau igo rau, sapu be sekea goi sa 
tinarae asa si kaqu tava mate si goi. Vegua, lopu va egoa goi si asa, meke zama si goi, 
sapu ‘Kaqu va tabe igo rau,’ gua? 43 Na vegua meke sekea goi sa mua vina tatara, 
meke lopu lulia goi sa qua zinama? 44 Ele gilana valeana betoi goi sari doduru sinea 
saripu ele taveti goi koasa tamaqu se Devita. Kaqu va kilasigo e Zihova si goi koari 
na mua sinea. 5 Ba kaqu mana nau e Zihova si rau, meke kaqu va ninira ia Sa sa 
binaņara te Devita ninae rane ka rane.” 

46 Garunia sa baņara se Benaea meke va matea sa se Simei. Beto sapu gua asa sa 
niniranira tanisa binanara si koa mo koasa limana e Solomone. 

Tepaia Solomone sa Ginilagilana Lohina pa Vinaravara 
(2 Koronikolo 1:3-12) 

1 Meke tavetia Solomone si keke vinariva egoi koasa banara pa Izipi meke haba ia 
Solomone sa tuna vineki sa banara Izipi, meke turana la nia sa si asa pude koa koasa 
vasileana lavata te Devita, osolae tavete va hokotia sa sa nana vetu banara, meke sa 
Zelepade, meke sa vari likohaena sa goba pa Zerusalema. ? Sa Zelepade te Zihova si 
lopu ele ta kuri, ke sari na tie si hoke va vukivukihi koari soku votivotiki hope koari 
na togere. 3 Ura tataru nia Solomone se Zihova meke luli sa sari na vina turu na 
tinarae tanisa tamana sapu se Devita. Ba va mate kurukuru made nene tugo si asa 
pude va vukivukihi va ugugu koari na votivotiki hope pa togere. 

4 Keke totoso si la si asa pa Oibione pude va vukivukihi va ugugu, sina asa sa nati 
vasina vahesihesiana pa togere. Meke vasina si ele keke tina hola vina vukivukihi va 
ugugu si ele taveti sa koasa hope vasina. 5 Pa Qibione si vura koasa se Zihova pana 
boni pa pinutagita, meke nanasia Tamasa si asa, “Nasa si hiva nia goi pude Magu 
ponigo?” gua si Asa. 

6 Meke olana se Solomone, “Doduru totoso si va dogoro nia Agoi sa Mua tataru 
lavata koe Devita sa tamaqu, sa Mua nabulu, sina luli va hinokara igo sa pa tinonoto 
meke pa ninono pa bulona. Meke lopu hite makudo sa Mua tataru lavata koasa, meke 
ele poni nia Goi koasa si keke tuna pude habotu koasa nana habohabotuana baņara. 
7 Ke Zihova qua Tamasa, ele va malumau Goi pude hobea sa tamaqu pude na banara. 
Na tie vaqura sisigiti tugo si rau, meke lopu tumae nia rau sa tinavete tana banara. 
8 Meke hiera si rau sapu koa pa korapadi rina tinoni, saripu ele vizati Goi pude na 
Mua tie soti; soku hola meke lopu boka ta nae si arini. 9 Gua asa, ke mamu poni au 
sa ginilagilana lohina sapu ta hivae pude boka kopu valeana ni arau sari na Mua 
tinoni pa tinonoto, meke tumae gilania rau sa vinotikaena koasa sapu leana meke 


kaleana. Ura na esei kaqu boka banara valeana ni sari na Mua tinoni hire?” gua si 
asa. 


10 Meke qetu nia e Zihova sapu gua tepa ia e Solomone koa Sa. 11 Ke zama la sa 
Tamasa koasa, “Sina tepa ia goi sa ginilagilana lohina pude boka totoli va tonoto, ba 
lopu sa tinoa va gelenae na tinagotago babe na vina matedi ri mua kana, 12 ke kaqu 
tavetia Arau gua sapu tepa ia goi. Kaqu poni nigo ginilagilana lohina Arau, sapu 
namu loke tie pukerane ele tagoa, meke loke tie pule si kote gugua asa. 13 Ba kaqu 
ponigo tugo Arau sapu gua lopu tepa ia goi. Kaqu na tie tagotago na ta pamanaemu 
si goi pa doduruna sa mua tinoa, hola ni sari doduru banara pule. 14 Meke pana va 
tabe Au na kopuni goi sari na Qua tinolitolie na tinarae, kekenono puta gua sapu 
tavetia sa tamamu se Devita, si kaqu ponigo tinoa va gelenae tugo Arau si goi,” gua 
si Asa. 

15 Meke vanunu se Solomone meke gilania sa sapu e Tamasa si zama koasa pa 
pinutagita. 

Beto asa si topue pule la pa Zerusalema si asa, meke la turu pa kenuna sa Bokese 
Vinariva Egoi te Zihova, meke taveti sa sari na vina vukivukihi va uququ meke sari 


na vina vukivukihi hinenahena binaere koe Zihova. Beto asa si tavetia sa si keke 
inevana tadi doduru nana palabatu nomadi koasa nana qinavuna. 


Pitua e Solomone si Keke Ginugua Tasunana 


16 Keke rane si mae vura gedi si karua maqota koe Solomone sa banara. 1” Keke ri 
karua si zama, “Kei qua banara, sa barikaleqe hie meke arau si koa mo pa keke vetu, 
meke podoa rau si keke koburu koreo pa vetu sipu korapa koa nana si asa vasina. 
18 Meke sipu karua ranena sa qua koburu, si podoa tugo sa si keke koburu koreo. 
Meke gami karua mo si koa pa vetu asa meke loke tie pule. 19 Ego, keke boni si topili 
sa barikaleqe meke naqoto va mate hola ia sa sa nana koburu. 20 Korapa boni si 
tekulu si asa, meke ovulu vagia sa sa qua koburu koreo pa kaliqu sipu korapa puta 
si rau, meke paleke la nia sa pa nana teqe; beto asa si mae vekoa sa pa qua teqe 
sa koburu matena. 21 Meke pana munumunu sipu vanunu si rau pude ponia sa gua 
koburu gua, si dogoria rau sapu na mate tu si asa. Ba sipu dono viliti valeania rau si 
dogoro valeania arau sapu lopu asa sa koburu sapu podoa arau.” 


22 Ba zama sapu keke ri karua, “Lokari! Sa koburu toana si taqarau meke sapu 
matena si tamugoi!” gua si asa. Ba olaņa pule la sa barikalege kekenu, “Lokari! 
Sapu matena si tamugoi, ba sapu toana si taqarau!” gua si asa. Gua meke varitokei 
gedi sari karua pa kenuna sa baņara. 

23 Meke tige zama se Solomone sa banara, “Hopeke zama si gamu kara sapu sa 
koburu toana si nana, meke sapu matena si nana tu sapu keke, gua.” 24 Meke garunu 
sa baņara pude vagi la nia si keke magu varipera meke sipu kamo la sa magu varipera, 
25 si zama si asa, “Ego, magu viqala rua ia sa koburu toana sana meke vala nia keke 
kukuruna koasa keke barikaleqe meke sa keke kukuruna koasa keke.” 26 Meke sa 
tinana soti sa koburu si tataru hola nia sa sa koburu, ke zama la koasa baņara si asa, 
“Kei qua banara, vala nia mo koasa sa koburu toana sana, mu lopu va matea!” gua 
si asa. Ba sapu keke ri kara si zama, “Ego tu, viqala rua ia sa koburu, pude lopu keke 
gami karua kote tagoa,” gua si asa. 

27 Meke olaņa se Solomone, “Mu lopu va matea sa koburu! Mamu vala nia koasa 
barikaleqe kekenu; na asa sa tinana soti,” gua si asa. 28 Totoso avoso nia ri na tinoni 
Izireli sa vinilasa sapu tavetia e Solomone, si pamana hola nia rini si asa, sina gilania 
rini sapu ele ponia Tamasa koasa sa ginilagilana lohina pude va tonoto valeani sari 
na ninominomi pa butubutu. 

Sari na Nati Palabatu Nomadi te Solomone 
1 Solomone si na banara pa doduruna sa popoa Izireli, 2? meke hire sari na nati 
palabatu nomadi tanisa: 


Se Azaraea sa tuna koreo Zedoki si na hiama si asa. 
3 Se Elihorepi meke se Ahiza, sari karua tuna koreo e Sisa, arini sari na tie 


kubekubere tanisa baņnara. — PES , 
Se Zehosapati, tuna koreo e Ahiludi, si kopudi sari na kinubekubere. 


4 Se Benaea, tuna koreo e Zehoiada, si na palabatu nomana tadi na tie varipera. 

Sari Zedoki meke Abiata, si na hiama. 

5 Se Azaraea, tuna koreo e Netani, si kopudi sari na palabatu gavuna pa hopeke 

pinaqaha popoa. 

Se Zabudi, tuna koreo e Netani, si na hiama pu hoke totoli toka nia sa baņara. 

6 Se Ahisa, si lalae nia sa vetu lavata tanisa banara. 

Se Adoniramu, tuna koreo e Abuda, si kopudi sari na kobi tie pu ta zukuru la pa 

tinavete niniradi. 

7 Vizati e Solomone si ka manege rua tie pude na gavuna koari na pinagaha popoa 
pa Izireli. Arini dia tinavete si pude garunu la ginani koasa banara meke koari doduru 
nana tatamana. Na hopeke dia sidara pa vuaheni si arini. $ Hire sari na pozadi ri ka 
manege rua gavuna, meke sari hopeke dia popoa pu kopu ni rini: 

E Benihura si koari na togetogere pa Iparemi. 

9 Benideka si koari na vasileana lavata pa Makazi, Sa'alibimi, Beti Semesi, Eloni, 


meke Beti Hanani.. , , , 
10 Benihesedi si koari na vasileana lavata pa Aruboti, Soko, meke koasa kali popoa 


pa Hepa. 

11 Benabinadabi sa tie sapu habana se Tapati, tuna vineki e Solomone, asa kopu nia 
sa doduruna sa popoa pa Doro. 

12 Bana, tuna koreo e Ahiludi si kopu koari na vasileana lavata pa Tanaka, Megido, 
meke doduruna sa popoa tata pa Beti Sani, kapae pa Zaretani, kali gore pa 
Zezireli, meke kamo la gua koasa vasileana lavata pa Abeli Mehola, meke sa 
vasileana lavata pa Zokomeami. 

13 Beniqeba kopu nia sa vasileana lavata pa Ramoti pa popoa Qileadi, meke sari 
na vasileana tadi na butubutu Zaira pa Qileadi, pu tuti gore mae koe Manase, 
meke sa popoa pa Aqobi pa popoa Basani sapu koa i ka onomo navulu vasileana 
nomadi, sapu ta goba meke rorotoana roza boronizi koa i sari na sasadadi. 

14 Ahinadabi, sa tuna koreo e Ido kopu nia sa popoa pa Mahanaimi. 

15 Ahimaza kopu nia sa kali popoa pa Napitalai, asa haba ia se Basemati, keke tuna 
vineki e Solomone. 

16 Bana, tuna koreo e Husai si kopu nia sa popoa pa butubutu Asa, meke sa vasileana 
nomana pa Bealoti. 

17 Zehosapati, tuna koreo e Parua si kopu pa kali popoa pa butubutu Isaka. 

18 Simei, tuna koreo Ela si kopu koasa kali popoa pa butubutu Benisimane. 

19 Qeba, tuna koreo e Uri si kopu koasa popoa pa Qileadi, sapu ta kopue pukerane 
koari banara Sihoni, sa tie Amoraiti, meke banara Ogo, pa popoa Basani. 


Ba koa nana si keke gavuna sapu kopu nia sa doduruna sa popoa. 


Sa Binanara Taguena te Solomone 


20 Sari na tinoni pa Ziuda meke Izireli si soku gua ri na onone pa masamasa; hena na 
napo si arini meke na koa getugetu dia. 21 Banara ni Solomone sari doduru butubutu 
podalae koasa Ovuku Iuparetisi, kamo la pa Pilisitia meke kamo koasa voloso pa 
Izipi. Tabari rini sari na dia takisi koe Solomone, meke na nabulu la koasa si arini pa 
doduruna sa tinoa tanisa.” 22 Sa pada ginani sapu ta vala koe Solomone pa keke rane si 
ka karua gogoto hiokona baika palava nomadi” sapu memehedi valeana, meke made 
gogoto made navulu baika nomadi sa palava sapu lopu memehedi. 23 Ka manege 
puta bulumakao saripu ta poni pa vetu kurukuru, ka hiokona puta bulumakao sapu 
koadi pa pezara duduli, meke keke gogoto sipi na qoti, meke kaiqa votivotiki puku 
kurukuru made nenedi ta pozae diař na gua meke na kokorako leleadi. 24 Doduruna 
sa popoa pa kali lodu rimata koasa Ovuku Iuparetisi, si kopu beto ni e Solomone pa 
nana qinavuna. Asa sa popoa sapu podalae pa Tipisa, meke duta kamo la gua koasa 
vasileana lavata pa Qaza. Koa bule si asa koari doduru votivotiki binanara pa doduru 
popoa. 25 Pa doduruna sa totoso te Solomone, sari na tinoni pa popoa Ziuda meke 
Izireli, podalae pa Dani meke duta kamo la gua pa Biasiba, si koa pa binule. Hopeke 
tatamana si tago dia inuma vaeni na huda piqi. 


26 Tagoi tugo e Solomone si ka made tina vasina kokoadi tadi na hopeke hose tana 
totopili varipera, meke ka manege rua tina hose.” 27 Sari ka manege rua qavuna 
pa hopeke dia sidara, si vala ginani koasa banara Solomone meke sari doduru pu 
somana henahena koasa nana vetu banara. Hoke vala i rini sari doduru gua pu ta 
hivae. 28 Sari qavuna si hopeke vala bale, meke duduli popadi tugo, koari na vasidi 
pu ta hivae si arini, pude tadi na hose tana totopili varipera meke hose tavetavete. 


29 Meke ponia Tamasa koe Solomone sa ginilagilana lohina, na binokaboka meke 
tinumatumae sapu hola pa pada. 30 Sa ginilagilana lohina te Solomone si hola ni sari 
na tie gilagilana pa kali gasa rimata, babe sarini pa popoa Izipi. 3! Gilagilana holani 
sa sari doduru tie. Gilagilana hola nia sa se Etani, sa tie Ezara, meke se Hemani, e 
Kalakoli, meke se Dada, sari na tuna koreo e Maholo, meke sa inavosona si kamo beto 
la pa doduru popoa pa vari kalina.” 32 Ka neta tina zinama gilagilana si zama ni sa, 
meke keke tina hola kinera si taveti sa.” 33 Vivinei ni sa sari na huda na linetelete, 
sari na huda sida pa Lebanoni meke sari na hisope pu toqolo koari na goba. Zamani 
sa sari na kurukuru made nene, na kurukuru tapuru, na noki, meke na igana pa kolo. 
34 Sari doduru banara pa ninae popoa si avoso nia sa nana ginilagilana lohina, meke 
garunu lani rini sari na dia tie pude avosia si asa. 


* 4:21 Zen 15:18; 2 Koron 9:26 * 4:22 Baika nomana si hiokona lima kilo mamatana. * 4:23 Kaiqa kurukuru 
name pule ta pozae gazelle meke roebuck si tata kekenono sa kurukuru name ta pozae dia. * 4:26 1 Ban 10:26; 
2 Koron 1:14, 9:25 i 4:31 Sam 89 i 4:32 ZT 1:1, 10:1, 25:1; KKK 1:1 

Sa Vina Namanama pude Kuria sa Zelepade 
(2 Koronikolo 2:1-18) 

1 Se Hiramu sa banara pa Taea si na baere te Devita doduru totoso. Ke sipu avoso 
nia sa sapu ele hobea e Solomone se Devita pa binanara, si garunu la tie paleke 
inavoso si asa koe Solomone. 2 Meke garunu pule la inavoso se Solomone koe Hiramu: 

3 “Gilania mua sapu sa tamaqu se Devita si ta raza ni sari na vinaripera koari na 
popoa pa vari likohaena pu kana la koasa. Gua ke lopu boka kuria sa sa Zelepade 
pude vahesia se Zihova sa nana Tamasa, osolae va kilasi tu e Zihova sari doduru 
nana kana. 4 Ba kamahire si ele poni nau e Zihova qua Tamasa sa binule koari 
doduru popoa pa vari kaligu. > Kamahire si balabala ia rau pude kuria sa Zelepade 
asa, pude vahesia se Zihova sa qua Tamasa, gua sapu ele va tatara veko nia e Zihova 
koasa tamaqu Devita sapu guahe: ‘Sa tumu koreo sapu kaqu va hobe nigo Rau pude 
banara pa mudimu goi, si kaqu kuria sa Zelepade Taqarau! gua. * 

6 Ke mamu garunu lani pa Lebanoni sari na mua tie pude maho poni au sari 
na huda sida. Sari na qua tie si kote tavetavete somanae koa rini, meke arau kote 
tabari sari na mua tie gua mo sapu tozia goi. Na gilania mua goi sapu sari qua tie 
si lopu tumae maho huda gua rina tie tamugamu pa Taea.” 

7 Qetu hola se Hiramu totoso vagia sa sa inavoso hie koe Solomone meke zama si 
asa, “Mani tavahesi se Zihova pa rane ninoroi sapu boka ta poni koe Devita si keke 
tuna koreo gilagilana sapu hobea si asa pude koa banara koasa butubutu nomana 
asa!” gua si asa. 8 Beto asa si garunu la nia e Hiramu koe Solomone sa inavoso sapu 
guahe: “Ele vagia rau sa mua inavoso meke namanama si rau pude tavetia sapu gua 
tepa ia goi. Kaqu ponigo rau sari na huda sida meke sari na huda paeni. 9 Sari na 
qua tie kote va gore i sari na dekuru podalae pa Lebanoni meke kamo la pa masa 
kolo, meke kote pusi vari kapae ni, tavete ni bana, meke ale rarata la koasa vasina 
sapu vizatia goi. Meke vasina si kote rupahi ri na qua tie sari dekuru, meke sari mua 
tie kote lalae ni. Ego, koasa mua kalina, si hiva nigo rau pude va mae ginani mo si 
agoi koasa qua vetu banara,” gua si asa. 

10 Ke doduru dekuru sida na paeni si poni la nia e Hiramu koe Solomone, gua sapu 
hiva nia sa, 11 meke pa hopeke vuaheni si ponia Solomone koe Hiramu keke gogoto 
onomo navulu tina baika hiokona lima kilo” padana sa huiti, meke ka made gogoto 
tina lita padana sa oela olive sapu via valeanana. 

12 Meke ponia e Zihova koe Solomone sa ginilagilana lohina gua sapu va tatara 
veko nia Sa. Meke sa binule si koa pa vari korapadi ri Hiramu meke Solomone meke 
tavetia ri karua si keke vinariva egoi. 

13 Meke vizata vagi e Solomone sa banara si ka tolonavulu puta tina tie pa doduruna 
sa popoa Izireli pude nana tie sapu kote zukuru ni tinavete niniradi sa. 14 Meke 
garunia sa se Adoniramu pude kopu ni. Paqaha lani sa koari ka neta pukuna sari na 
tie, manege puta tina tie pa keke pukuna meke garunu lani sa pa Lebanoni pude la 
tavetavete vasina, keke sidara pa Lebanoni meke pule koa karua sidara pa dia popoa.” 
15 Tagoi tugo e Solomone si ka vesu navulu puta tina tie pu koa koari na toqere pude 
peqo patu, meke ka zuapa navulu puta tina tie pude paleki sari na patu, 16 meke vekoi 
sa si ka neta tina neta gogoto koimata pude totoli ni sari na dia tinavete. 17 Meke pa 
ginarunu te Solomone sa banara si peqo va memehi rini sari na patu nomadi lavata 
pude va habotu ia sa Zelepade. 18 Ke, sari na tie tavetavete te Solomone meke te 


* 5:5 2 Samuela 7:12-13; 1 Koron 17:11-12 * 5:11 Keke baika nomana padana hiokona lima kilo mamata. 
* 5:14 1 Ban 12:18 

Hiramu, meke sari na tie koasa vasileana lavata pa Bibilosi” si va nama i sari na patu 
meke sari na labete pude kuria sa Zelepade. 

Kuria Solomone sa Zelepade 

1 Pa vina made gogoto vesu navulu puta vuaheni seunae gua sapu taluarae sari na 
tinoni Izireli pa popoa Izipi, pa vina made vuaheni koasa binaņara te Solomone pa 
popoa Izireli, meke pa vina rua sidara sapu sa sidara Zivi, si podalae tavetia Solomone 
sa Zelepade te Zihova. 2? Sa korapana si ka sia mita labena, meke hiokona zuapa 
mita gelena, meke manege neta meke kukuru mita ululuna.* 3 Sa lose koasa sasada 
nuquru si padana sia mita labena meke made meke kukuru mita lohina”, sa labena 
si kekenono gua mo sa labena sa Zelepade. 4 Sari na gobana sa Zelepade si koa i na 
vuida sapu nizupu pa sadana meke noma la gua pa korapana. 5 Beto asa si hoda 
ja e Solomone sa Zelepade pa vari kalina meke pa mudina, pa gobana hoda gua, 
meke lolose ia sa. Sa hoda si ka neta hatarana, hatara panapeka, kokorapa, meke 
hatara panaulu. $ Pa hatara panapeka si karua mita hiokona sentimita labedi *sari 
na hopeke lose, koasa hatara kokorapa si karua mita zuapa navulu sentimita labedi” 
meke sari na lose panaulu si neta mita manege puta sentimita labedi”. Sa gobana 
sa Zelepade si moata hola pa hubina meke hiteke sage la panaulu, gua asa ke sari 
na koqadi rina lose si hake lamo koasa goba ke loke dedegere vetu si ta veko la pa 
korapana sa gobagoba. 

7 Sari na patu sapu kuri nia rini sa Zelepade si tava namanamadi koasa vasina tugo 
sapu vagi ni rini sari na patu, gua asa ke lopu ta avoso sari na sineke hama na maho, 
babe kaiqa aeana tavetaveteana sipu ta kuri sa Zelepade. 

8 Sa nuqunuquruana la gua koari na lose pa hatara panapeka si koa pa kali mataona 
sa Zelepade,” meke na halehaleana si koa nana sapu haele sage la pa hatara kokorapa 
meke topue vasina si sage la pa hatara vina neta. 9 Ke tavetia Solomone sa Zelepade 
meke va hokotia sa, va hatara nia labete sida sa sa silinina. 10 Sari na lose pu taveti 
sa pa vari kalina sa Zelepade si karua mita hiokona sentimita ululudi” meke na soto 
kapae lamo koasa gobana sa Zelepade, na labete sida va soto lana pa goba. 

11 Meke zama la koe Solomone se Zihova, 12 “Be va tabei goi sari na Qua tinarae na 
ginarunu, si kaqu tavete poni nigo Rau gua sapu ele va tatara nia Rau koe Devita sa 
tamamu. 13 Meke kaqu koa somanae si Rau koari na Qua tinoni Izireli koasa Zelepade 
hie, meke lopu kaqu luara pani Rau si arini,” gua si Asa. 


Pa Korapana sa Zelepade 
(2 Koronikolo 3:8-14) 

14 Meke tavete va hokotia Solomone sa Zelepade. 15 Sari doduru goba pa korapana 
sa Zelepade si va gobadi labete sida labelabedi sa, meke sa hatara si opo la nia na 
labete paeni sa. 16 Meke goba vata kale ia sa si keke lose pa mudina sa Zelepade sapu 
ta pozae Lose Hopena pa Hopena, ka sia mita gelena” sa lose asa, meke sa gobagoba 
si na labete sida tavete nia sa, sapu soto podalae koasa hatara meke kamo la koasa 
silinina.” 17 Sa lose pa kenuna sa Lose Hopena pa Hopena si ka manege vesu mita 


* 5:18 Bibilosi si ta pozae Qebala meke koa pa popoa raratana Lebanoni. * 6:2 Ka tolonavulu puta piti labena, 
meke ka sia navulu puta piti gelena, meke ka made navulu lima piti ululuna. * 6:3 Ka tolonavulu puta piti 
labena meke manege lima piti lohina. * 6:6 Onomo mita onomo navulu sentimita si ka zuapa kukuru piti 
labedi. ” 6:6 Ka sia piti labedi. * 6:6 Ka manege puta kukuru piti labedi. * 6:8 Kali mataona be tia la pa 


kali gasa rimata. * 6:10 Ka zuapa kukuru piti ululudi. * 6:16 Ka tolonavulu puta piti gelena. * 6:16 Ekd 
26:33-34 

gelena”. 18 Sa doduru korapana sa Zelepade si tavete ni labete sida rini, meke ta pego 
koari na labete sida sari na kinehadi rina havoro na linetelete pamukeni, ke lopu 
boka ta dogoro sa gobagoba patu. 

19 Pa mudina sa Zelepade si ta kuri pa korapana la si na lose Hopena pa Hopena, 
vasina si ta veko sa Bokese Vinariva Egoi te Zihova. 20 Sa lose pa korapana la asa si 
ka sia mita gelena, meke ka sia mita labena, meke ka sia mita ululuna” ta pokoe golo 
viana sa doduruna. Meke sa hope sapu tavete nia rini pa huda sida, ba ta pokoe golo 
tugo. 21 Sa doduruna sa lose nomana pa korapana sa Zelepade si ta pokoe qolo viana, 
meke na seni qolo si tava sigoto pa kenuna sa goba poko pa Lose Hopena pa Hopena 
sapu ta pokoe qolo tugo. 22 Ke sa doduruna sa korapana sa Zelepade si ta pokoe qolo 
beto meke gua tugo sa hope pa korapana sa Lose Hopena.” 

23 Meke karua kineha mateana, na Serubimi pozadi, si tavete ni huda olive rini“ 
meke ta veko koasa Lose Hopena pa Hopena. Sa ululudi* si hopeke ka made mita 
meke kukuru mita.” 24-26 Kekenono puta kinehadi meke nomadi sari karua. Meke 
hopeke karua tatapurudi. Keke kali tatapuru si ka karua mita hiokona sentimita 
gelena, ke sa vinari seuna pa keke hukihukiri tatapuru meke kamo la gua koa sa 
keke pule si padana ka made mita made navulu sentimita. 27 Ta veko varikali sari 
karua pa korapana sa Lose Hopena pa Hopena. Sari na tatapurudi si repaha. Keke 
kali tatapurudi si varitiqui pa vari korapana sa lose, meke karua tatapurudi pule si 
tiqu la pa goba. 28 Sari karua Serubimi si ta pokoe qolo beto. 

29 Koari doduru gobana sa korapa Zelepade, koasa lose nomana pa sada meke sa 
Lose Hopena pa Hopena, si ta va sari na pineqo serubimi, huda pamu meke havoro 
pelaradi. 30 Meke sa hatara ba ta pokoe qolo beto tugo. 

31 Meke sa sasada sapu nuquru la gua koasa Lose Hopena pa Hopena si karua 
tukutukuna meke na huda olive tavete ni sa. Sa sasada si ta tavete pude ka lima 


kalina”. 32 Sari karua tukutuku si va sari ni na pineqo serubimi, huda pamu, meke 
na havoro pelaradi sa, meke ta pokoe qolo beto si arini. 33 Sa sasada sapu nuquru la 
gua koasa lose nomana pa korapana sa Zelepade si ka made kalina, meke na huda 
olive na tavete nia rini. 34 Meke karua tukutuku sasada sapu boka polopolo si tavete 
nia sa pa huda paeni sa. 33 Meke pegoni kineha serubimi, na huda pamu, meke na 
havoro pelaradi sa meke doduru arini si ta pokoe valeana qolo beto. 

36 Meke koa nana si keke varivarigarana pa kenuna sa Zelepade sapu ta gobana 
koari na patu ta peqodi. Sa goba si na vinari hakei patu na huda tavete nia arini; 
hake la keke hatara huda sida pa hopeke ka neta vinari tomoi patu. 

37 Sa kinurina sa Zelepade si podalae pa vina rua sidara, ta pozae Zivi, koasa vina 
made vuaheni pa binanara te Solomone. 38 Meke koasa sidara vina vesu, pa sidara 
Bulu, pa vina manege eke vuahenina sa binanara te Solomone, si tava hokoto beto sa 
Zelepade, ta kuri gua puta tugo sapu koa koasa palani. Meke zuapa vuaheni si tavetia 
e Solomone sa Zelepade meke hokoto. 

Sa Vetu Banara te Solomone 
1 Kuria tugo Solomone, sa banara, si keke vetu banara tanisa meke manege neta 
vuaheni si tavetia sa meke va hokotia. 23 Keke vetu tanisa sapu kuria sa si ta pozae, sa 
Vetu Hudahuda pa Lebanoni, na tale huda pa Lebanoni mo tavete nia rini. Ka made 


* 6:17 Ka onomo navulu puta piti gelena. * 6:20 Ka tolonavulu puta piti gelena, meke ka tolonavulu puta piti 
labena, meke ka tolonavulu puta piti ululuna. * 6:22 Ekd 30:1-3 ” 6:23 Serubimi si keke mateana hopena 


te Tamasa pa Manauru koai tatapurudi. * 6:23 Ka manege lima piti ululudi. * 6:23 Ekd 25:18-20 *¥ 6:31 

navulu made mita gelena, hiokona rua mita labena, meke manege neta meke kukuru 
mita ululuna.” Ka made sari na tokele dedegere huda sida. Ka manege lima dedegere 
huda sida pa hopeke tokele, meke na huda sida tugo si hake pilivarata panaulu koari 
na dedegere. Silinina si tale huda sida tugo tavete nia arini. 4 Sari karua kali goba si 
koa i na vuida, ka neta tokele vuida pa keke kali goba, sari vuida pa hopeke kali goba 
si vari tia i. 5 Sari na sasada meke sari na vuida si made iiodi, meke sari hopehopeke 
neta tokele vuida koari hopehopeke goba si vari tia i beto. 

6 Kuria sa si keke vetu pule sapu ka hiokona rua meke kukuru mita gelena meke 
ka manege neta meke kukuru mita labena.” Pozana sa si, sa Vetu Tokele Dedegere. 
Pa kenuna sa si na gogoe sapu koa ia rina dedegere pu tuqena. 

7 Meke kuria sa sa vetu tana habohabotuana baņara, sapu ta pozae na Vetu 
Varipitui, vasina vilasi e Solomone sari na vinarigue tadi na tinoni. Podalae koasa 
hatara meke kamo la gua koasa siliņina si tavete nia huda sida sa. 8 Sa nana vetu 
banara vasina koa ia e Solomone, sapu pa mudina sa Vetu Varipitui si keha gua tugo 
asa. Kuria tugo sa si keke vetu arilaena tanisa nana barikaleqe, sa tuna vineki sa 
banara pa popoa Izipi, sapu gugua puta tugo asa sa kinehana.” 

9 Sari doduru vetu arini meke sa pavasa nomana si na patu arilaedi tavete ni arini, 
podalae pa hubidi rina vetu kamo la panaulu. Sari patu si ta peqo namadi mae tu 
koasa vasina ta vagidi; tonoto, memehe varikalidi, meke na nonoto ni so arini. 10 Sari 
na patu pa hubidi rina vetu si ta tavete koari na patu lavata, na patu arilaedi; kaiqa 
arini si ka made meke kukuru mita vari kalidi, meke kaiqa pule si ka neta meke 
kukuru mita vari kalidi*. 1! Panaulu la koa rini si ta hake la sari na patu arilaedi, 
sapu ta nonoto pa dia pada, meke na huda sida. 12 Keke goba si koa vari likohae 
nia sa pavasa koa sa vetu banara. Goba gua tugo asa si pa sadana sa Zelepade te 
Zihova, meke gua tugo koasa lose pa sasada nuquru tanisa Zelepade. Sa goba asa si 
vari solasola i patu meke huda sida; keke hatara huda sida hake koari ka neta vinari 
tomoi patu gua. 


Sa Tinavete te Hurami , , , 
13 Garunu la tie sa banara Solomone pa vasileana Taea meke vagi mae nia sa se 


Hurami. Na matazona si asa pa tinavete boronizi. 14 Sa tamana si ele mate, na tie pa 
Taea si asa, meke na matazona tugo si asa pa tinavete boronizi. Sa tinana Hurami si 
mae guana pa butubutu te Napitalai. Hurami si na tie giligilana meke bokana meke 
ele seunaena koasa tinavete si asa. Va tabe ia sa sa tinepa te Solomone sa baņara, 
pude palabatu ni sari doduru tinavete pa boronizi. 


Sari Karua Dedegere Boronizi tanisa Zelepade 
(2 Koronikolo 3:15-17) 

15 Karua dedegere boronizi si taveti e Hurami, hopeke vesu mita” ululudi meke ka 
lima meke kukuru mita vari likohaena. 16 Karua toropae vina sari boronizi tugo si 
taveti sa sapu hake la pa batudi rina dedegere boronizi, hopeke karua mita tolonavulu 
sentimita” ululudi. 17 Sari toropae vina sari pa batudi ri hopeke dedegere, si tava sari 
tinigisi seni, 18 meke karua tokele vua pomegaraneti. 

19 Sari na toropae vina sari pa batu dedegere boronizi si keha guana havoro lili, 
ka keke mita vesu navulu sentimita” ululudi, 2° meke koadia tugo koasa toropae vina 
sari panaulu koari na tinigisi vina sari seni, si karua gogoto pomeqaraneti koari karua 
tokele pa vari likohaedi ri hopeke dedegere. 


* 7:2-3 Ka 150 piti sa gelena, 75 piti sa labena, meke 45 piti sa ululuna. * 7:6 Vetu lavata si ka 75 piti gelena, 
meke ka 45 piti labedi. * 7:81 Ban 3:1 * 7:10 Kaiqa si manege lima piti vari kalidi, kaiqa pule si ka manege 


rua piti vari kalidi. * 7:15 27 piti ululudi meke ka 18 piti bobolokuhaedi. * 7:16 7 1/2 piti ululudi. * 7:19 
6 piti. 


1 Banara 7:21 458 1 Banara 7:37 


21 Va turu i Hurami sari karua dedegere boronizi hire, koasa nugunuguruana koasa 
sasadana sa Zelepade: Keke si pa kali mataona, pozana Zakini, meke sapu pa kali gede 
si ta pozae Boazi. 22 Pa batudi ri na dedegere si koadia sari na vinasari dono guari 
na havoro lili kinehadi. Pa kinehana gua asa si tava hokoto sari na tinavetedi rina 
dedegere ululudi. 


Besini Boronizi Nomana 
(2 Koronikolo 4:2-5) 

23 Tavetia Hurami si keke besini boronizi bobolokuhae lavata, sapu pada manege 
neta mita lima navulu sentimita” padana sa bobolokuhaena, ka made mita meke 
lima navulu sentimita padana sa labena sa bobolokuhaena, meke karua mita hiokona 
sentimita sa lohina. ?4 Pa kauruna sa beruna sa besini lavata, si koadia karua tokele 
vinasari vua huda pamukeni hitehitekedi. Ka manege eke pamukeni pa doduru 
lolomo sapu lima navulu sentimita labena. Ta tavetae keke tini mo koasa besini 
sari na vina sari arini. 25 Habotu nana sa besini lavata hie pa mudidi ri ka manege 
rua bulumakao kokoreo sapu tia vura beto, ka neta si tia la pa kali gasa rimata, ka 
neta si tia la pa lodu rimata, ka neta si tia la pa kali gede, meke ka neta si tia la 
pa kali matao. 26 Sa tinina sa besini si keke pidoko” moatana. Sa beruna sa besini 
kolo hie si kekenono guana beruna sa kapa sapu polo vura pule, kekenono guana sa 


pelarana sa havoro lili. Sa besini si boka sinia ka made navulu tina lita kolo.” 


Sari ka Manege Puta Tuturuana Boronizi 

27 Ka manege puta tuturuana boronizi koa i na totopili si taveti tugo e Hurami. 
Hopeke keke mita meke vesu navulu sentimita” geledi na labedi, meke keke mita 
meke tolonavulu sentimita” ululudi. 28 Na koa i na goba bokese sapu vari nonoi 
beto labedi meke geledi. Sa goba bokese si tava garo la koasa susurina sa bokese. 
29 Kinehadi rina laione, bulumakao kokoreo, meke serubimi pu ari tatapurudi si 
koadia koari kalidi rina goba bokese. Koa rina susurina sa bokese panauludi meke pa 
kali goredi ri sina laione meke na bulumakao kokoreo si koa sari na vina sari kineha 
havoro ta vizonodi. 30 Sari tuturuana si hopeke koa i ka made totopili boronizi meke 
roza boronizi. Hopeke koai tugo na besini sari na tuturuana. Koari ka made iiodi 


si koai na zuka boronizi vasina hake la sari na besini. Meke sari zuka si koa i na 
vinasari havoro ta vizonodi. 31 Vasina sapu kote habotu la ia sa besini si koa nana 


si keke lolomo bobolokuhaena. Sa lolomo si made navulu lima sentimita ululuna 
vasina hake si asa koasa tuturuana, ba sapu lohi hola la pa korapana si manege vesu 


sentimita. Pa vari likohaena sa tinina si na minagumagu vinasari. 32 Sari ka made 
totopili si koa pa kauruna sa goba bokese meke sari na roza sapu tana totopili si soto 
la koasa tinina sa tuturuana. Sari totopili si ka zuapa navulu puta sentimita ululudi.” 
33 Sari na totopili si ta tavete gua tadi na totopili varipera; sari na roza, na totopili, 
voea pa korapa totopili, sari na hukata tadi na totopili la koasa roza si ta tavete pa 
boronizi beto. 34 Hopeke tuturuana si koa i ka made hadolo, keke pa hopeke iio, soto la 
pa tinina sa tuturuana. 35 Keke zuka bobolokuhae sapu hiokona rua sentimita” labena 
si ilupae vari likohae nia sa batuna sa tuturuana. Sari na hadolo meke na gobana sa 
bokese si ta tavete turanaedi koasa tuturuana. 36 Tavete ni kineha mateana, laione, 
na huda pamu e Hurami sari doduru kali gobadi na barabara, koari na vasi lololomo 
meke na havoro ta vizonodi si pa vari likohaedi. 37 Koa sa sirana gugua asa, si tavete 
ni sa sari ka manege puta tuturuana. Pa keke kineha mo tavete ni sa, kekenono mo 
nomadi meke na kinehadi. 

38 Meke taveti tugo e Hurami si ka manege puta besini, keke pa keke tuturuana. 
Hopeke besini si keke mita meke vesu gogoto sentimita labena meke vesu gogoto lita 
pada sinia.” 39 Pa kali mataona sa Zelepade, si vekoi sa sari ka lima tuturuana. Ka 
lima pule si vekoi sa pa kali gede. Tata la pa kali mataona sa Zelepade koasa iiona 
pa kali gasa rimata si vekoa sa sa Besini Lavata”. 


Sari Doduru Tinavetavete koasa Zelepade 
(2 Koronikolo 4:11 kamo hinia 5:1) 
40-45 Taveti tugo Hurami sari na raro boronizi, sevolo, sari na besini boronizi pude 
tana sisiruana ehara, meke sari na baolo zozoropoana. Tavete va hokoto betoi sa sari 


doduru tinavete te Solomone sa baņara, koasa Zelepade te Zihova. Hire saripu taveti 
sa: 
Karua dedegere boronizi nomadi. 


Karua toropae vina sari pa batudi ri na dedegere boronizi. 
Na tinigisi seni sapu koa koari karua toropae vina sari pa batudi ri na dedegere 


boronizi. 
Karua tokele vua pomegaraneti boronizi, sapu karua gogoto pa hopeke tokele 


pomegaraneti va sari vari likohae koari karua toropae vina sari pa batudi ri 
na dedegere. 
Ka manege puta tuturuana meke sari hopeke dia besini hitekedi. 
Sa Besini boronizi nomana lavata sapu habotu koari ka manege rua bulumakao. 
Sari na raro, sevolo, na baolo. 
Doduru likakalae tanisa Zelepade hire, saripu tavete poni nia Hurami se Solomone 


sa banara, si na boronizi nedala va leanadi tavete ni sa. 46 Pa hiniva tanisa banara 
si ta tavete sari na likakalae hire koari na tavetaveteana kineha pa korapa pepeso 


bupara tata pa Ovuku Zodani, pa vari korapana Sukoti meke Zaretani. 47Sa mamatadi 
ri na likakalae hire si lopu hata vura ni e Solomone sina soku hola, ke sa mamatadi 
rina boronizi si namu lopu ta tumae. 

48 Tavete ni golo tugo Solomone sari na likakalae tana Zelepade: sa hope, sa tevolo 
tana bereti ta vala koe Tamasa,” 49 sari ka manege puta tuturuana zuke saripu turu pa 
kenuna sa Lose Hopena pa Hopena, ka lima pa kali matao, ka lima pule pa kali gede; 
sari na havoro vina sari, na zuke, meke sari na nepihi;” 50 sari na besini golo viadi, 
sari na nepihi tana zuke, sari na besini boronizi pude tana sisiruana ehara, sari na 
baolo, sari na vovoina saripu veko ni oto huda humana lea, tinitona palepalekeana 
motete toana; na hinisi tana sasada tanisa Lose Hopena pa Hopena, meke sari na 
tukutuku koasa sasada nomana pa nuqunuquruana koasa Zelepade. Sari doduru 
likakalae hire si na qolo beto tavete ni e Solomone. 

51 Sipu beto va hokoti Solomone sa baņara sari doduru tinavete koasa Zelepade, 
si paleke mae ni sa sari doduru tinitoņa tanisa tamana, se Devita, sapu sari siliva, 
na qolo, meke sari na likakalae pule pu tava madidi koe Tamasa, meke vekoi sa pa 
Zelepade te Zihova, koari na lose vasina hoke ta kopue sari ginugua arilaedi.” 


8 


Sa Bokese Vinariva Egoi si Ta Paleke La koasa Zelepade 
(2 Koronikolo 5:2 kamo hinia 6:2) 
1 Meke tioko varigara ni e Solomone sari doduru koimata na palabatu pa hopeke 
butubutu na puku butubutu pa Izireli pude mae koa sa pa Zerusalema. Mae si arini 
pude vagia sa Bokese Vinariva Egoi te Zihova pa Zaione, koasa Vasileana Lavata te 

Devita, meke paleke la nia koasa Zelepade.” 2 Ke mae varigara koe Solomone sari 
doduru koasa Inevana Vina Balabaladi rina Dia Ipi pa Qega koasa vina zuapa sidara”, 
pa sidara Etanimi.” 3 Sipu kamo beto sari doduru koimata pa Izireli, si ovulia rina 
hiama sa Bokese Vinariva Egoi te Zihova, 4 meke paleke la nia koasa Zelepade. Meke 
paleke la nia tugo ri na hiama sapu sari na tie Livaeti sa Ipi Varivarigarana te Zihova 
meke sari doduru likakalae hopedi pu koadi pa korapana. 5 Sa banara Solomone 
meke sari doduru tie Izireli si varigara pa kenuna sa Bokese Vinariva Egoi, meke va 
vukivukihi ni rini sari na sipi na bulumakao saripu soku hola ke lopu boka ta nae. 
6 Beto asa si paleke nuquru nia rina hiama sa Bokese Vinariva Egoi te Zihova pa 
Zelepade meke la vekoa rini pa Lose Hopena pa Hopena, meke la vekoa rini pa kauru 
tatapurudi ri na mateana serubimi. 7 Sari na tatapurudi si repaha la panauluna sa 
Bokese meke va aqoria sa Bokese meke sari karua huda palepalekeana. ê Sari na huda 
palepalekeana si gele hola, ke sari hubidi si boka ta dogoro mo koa rini pu turu pa 
karua kalina sa kenuna sa Lose Hopena pa Hopena, ba lopu koarini pa sadana sa Lose 
Hopena. Sari na palepalekeana si korapa koa dia vasina pa rane ninoroi. 9 Loketona 
si koa pa korapana sa Bokese Vinariva Egoi ba sari karua patu labelabe mo sapu veko 
nuquru ni e Mosese vasina pa toqere Saenai, totoso tavetia Tamasa sa Vinariva Egoi 
koa rina tie Izireli pa mudina sapu vura si arini pa Izipi.” 10 Sipu taluarae tugo sari 
na hiama koasa Lose Hopena, si hinoga sinia mo na lei sa Zelepade te Zihova.” 11 Ke 
lopu boka va tana sari na hiama koa gua koasa lei, na keana vura mae sa kalalasana 
e Zihova pu sinia sa korapana sa Zelepade. 12 Meke zama se Solomone, “Zihova, ele 
tozia Agoi sapu kote koa si Agoi pa keke lei huporona.” 13 Ba, kamahire si ele kuri 
poni Igo rau si keke Zelepade tolavaena Tamugoi, na vasina pude kaqu koa ninae 
rane ka rane si Agoi.” 


Sa Zinama te Solomone koari na Tinoni Izireli 
(2 Koronikolo 6:3-11) 

14 Sipu korapa turu beto dia vasina sari doduru pa Izireli pu varigara si taliri la koa 
rini sa banara Solomone meke tepa ia sa sa Tamasa pude mana ni. 15 Meke zama 
guahe si asa, “Mani tavahesi se Zihova sa Tamasa tadi pa Izireli! Na pa limana soti si 
va gorevura ia Sa gua sapu va tatara nia Sa koe Devita sa tamaqu, sipu zama guahe 
si Asa: 16 “Podalae totoso turana vura ni Rau pa Izipi sari na Qua tinoni meke kamo 
pa rane ninoroi si lopu hite vizatia Rau si keke vasileana lavata pa Izireli pude ta 
kuri si keke Zelepade, vasina kote vahesia gamu sa Pozaqu Rau. Ba ele vizatia Arau 
se Devita, pude banara ni sari na Qua tinoni Izireli, gua si Asa.” 

17 Koa pa bulona sa tamaqu, se Devita, pude kuria si keke Zelepade Tanisa Pozana 
Zihova sa Tamasa tadi na tinoni Izireli.* 18 Ba zama se Zihova koasa, 'Tonoto mua 
si goi koasa mua hiniva, sapu korapa hiva kuria goi sa Zelepade pude tavahesi sa 
Pozaqu, 19 ba lopu kaqu agoi kote kuria sa Zelepade, ba sa tumu tu; asa sa eharamu 
soti. Asa sa tie sapu kote kuria sa Zelepade tanisa Pozaqu Rau.”” 

20 Meke ele va gorevura ia e Zihova sa Nana vina tatara. Arau ele sogo hobea se 
Devita sa tamaqu, meke kamahire si habotu ia arau sa habohabotuana binanara pa 
Izireli, gua puta tugo sapu ele va tatara nia e Zihova, meke kuria rau sa Zelepade pude 


va lavatia sa Pozana e Zihova sa Tamasa tadi na tinoni Izireli. 21 Meke va lolomo vekoa 
tugo rau si keke vasina tanisa Bokese Vinariva Egoi sapu koa i rina patu labelabe tana 

Vinariva Egoi sapu tavetia e Zihova koari na tiatamada totoso turana vura ni Sa si 
arini pa popoa Izipi.” 

Sa Vinaravara te Solomone 

(2 Koronikolo 6:12-42) 

22 Meke turu la se Solomone pa kenuna sa hope te Zihova, pa kenuna sa vinarigara 
butubutu tie Izireli, meke repaha va sagei sa sari limana pa manauru, 23 meke 
varavara guahe: “Zihova, Tamasa tadi pa Izireli, namu Agoi mo si na Tamasa pa 
Manauru panaulu meke pa popoa pepeso panapeka. Loke tamasa pule si gugua Agoi. 
Kopu nia Agoi sa Mua Vinariva Egoi pa tataru koari na mua nabulu totoso va tabe 
Igo rini pa doduru bulodia. 24 Kopu nia tugo Agoi sa Mua vina tatara koe Devita sa 
tamaqu, meke ninoroi si gorevura beto sari doduru Mua zinama pa Mua niniranira. 
25 Ego, kamahire Zihova, sa Tamasa tadi pa Izireli, Mamu kopu ni sari Mua vina tatara 
koa sa tamaqu Devita, totoso zama guahe si Goi koasa, ‘Agoi si lopu kaqu makudo va 
habotu tie pa Kenugu koasa binanara pa Izireli, be guana kopu mo sari tumu koari 
doduru ginugua sapu taveti arini pude ene pa Kenugu gua sapu ele taveti agoi.’™ 26 Ke 
kamahire, Tamasa pa Izireli, mamu va gorevura ia sa Mua zinama sapu va tatara nia 
Agoi koasa Mua nabulu Devita sa tamaqu. 

27 Ba vegua, hinokara boka tugo sa Tamasa pude mae koa pa popoa pepeso? Ura 
sa doduruna sa manauru lavata ba lopu noma pada pude va koa Igo mo. Ke vegua 
meke kote garomu Agoi sa Zelepade sapu ele kuri ia arau hie? ” 28 Zihova na qua 
Tamasa, arau sa Mua nabulu. Mamu avosi sari qua vinaravara na tinepa tinaleosae, 
mamu va tabei sari na qua tinepa atu koa Agoi. 29 Mamu kopu totoko nia sa Zelepade 
hie boni na rane. Ele va tatara nia Agoi sapu hierana sa vasina sapu kote ta vahesi 
sa Pozamu; ke mamu va avoso mae au pana tia mae si arau koasa Zelepade hie meke 
varavara. * 30 Mu avosi sari qua vinaravara, meke sari na vinaravara tadi na Mua 
tinoni Izireli pana tia mae si arini koasa vasina hie meke varavara. Mamu avoso gami 
pa manauru vasina sapu koa ia Goi, meke totoso avoso gami Agoi si Mamu taleosoni 
gami. 

31 Pana ta zutu sapu tavete va sea la si keke tie koasa turanana meke ta hivae si asa 
pude mae zama tokotokoro sapu lopu sea si asa pa kenuna sa Mua hope pa korapa 
Zelepade, 32 si Mu avosia pa manauru meke vilasi. Mamu vilasi sari na Mua nabulu. 
Va kilasia si asa pu sea meke va gore la nia pa batuna telena gua sapu va evania sa. 
Mamu tozi vura nia sapu sa tie loke nana ginugua si lopu sea meke kaqu ta rupaha 


si asa. 
33 Be guana tava kilasa sari na Mua tie koari na dia kana, sina ele tavete va sea atu 


si arini koa Goi, meke be kekere pule atu si arini koa Goi, meke varavara atu koa Goi 
pa korapana sa Zelepade hie, 34 si Mamu avoso mae pa manauru, Mamu taleoso ni 
sari na sinea tadi na tie pa Izireli, Mamu turana pule lani koasa popoa sapu ele poni 
ni Goi koari na tiatamadia. 

35 Be guana tuku sa manauru meke loke ruku si hoga sina ele va sea atu sari na tie 
koa Goi, meke be guana varavara atu si arini koasa vasina hie meke vahesia arini sa 
Pozamu meke kekere koari na dia sinea sina ele va kilasi Agoi si arini, 36 si Mamu va 
avoso pa manauru. Mamu taleoso ni sari na sinea tadi na Mua nabulu sapu sari Mua 
tie Izireli. Va tumatumae ni Goi si arini sa sirana pude koa tonoto, Mamu garunu la 
nia sa ruku koasa pepeso sapu ele poni ni Goi koari na Mua tie pude na dia tinago. 

37 Be na sone babe na oza si kamo mae koasa pepeso, babe sa dada na givusu manini 
meke sari na mami linetelete si ta novala beto, babe kamoa na oza kupokupo, babe 
pana keke mami kana si raza ia si keke koari na mami vasileana lavata, be na tinasuna 
nomana babe na minoho sa si kamo koa gami, 38 si Mu avosi sari na dia vinaravara. 

Be kaiga ri Mua tinoni pa Izireli, si va sage i na limadia mae koa sa Zelepade hie pa 
tinalotana na tinasigiti pa bulodia, 39 si Mamu avosi sari na dia vinaravara. Va avosi 
pa manauru, sa Mua kokoana, Mamu taleoso ni na tokani. Agoi mo telemu gilani sari 
na hiniva pa bulo tie. Mu pitui sari hopeke tie gua sapu garodi. 40 Pude gua asa si 
kaqu pamana nigo rini si Agoi, meke va tabego doduru totoso pa dia kinoa pa pepeso 
pu ponini goi koari na tiatamamami. 

41-43 Pana keke votiki tie sapu lopu somanana koasa Mua butubutu tie Izireli ba 
na mae guana pa popoa seu koa sa inavosona sa Pozamu pana mae si asa meke 
varavara atu koa Goi koasa Zelepade hie, si Mamu avoso mae pa manauru sa Mua 


vasina kokoana. Ura sari na tie si kote avoso nia sa vina lavatana sa Pozamu meke sa 
lima ninirana Tamugoi, sapu gua nadoro vura nia Agoi sa limamu. Mamu tavetia gua 


sapu tepa ia sa votiki tie asa koa Goi, pude madi gilania ri doduru tiena sa kasia popoa 
sa Pozamu pude pamana nigo, gugua ari na Mua tie Izireli, meke pude madi tumae 
nia sapu Agoi si koa koasa vetu sapu kuria arau hie. 44 Pana la pa vinaripera sari 
mua tie meke la razai sari dia kana, be pavei garunu lani Agoi, meke pana varavara 
la koa Agoi Zihova si arini, atu koasa vasileana lavata sapu ele vizatia Goi, meke sa 
Zelepade sapu kuri ia rau pude tana Pozamu, 45 si Mamu avosi pa manauru sari na 
dia vinaravara meke na dia tinepatepa, Mamu va tabe i Goi sari na dia hiniva. 

46 Be tavete va sea atu koa Goi si arini, ura loke tie sapu lopu tavete va sea, meke be 
bugoro ni Agoi meke vala ni Goi koari na dia kana, pude raovo vagi lani pa dia popoa 
be seuna babe tata, 4 meke pana guana koa ta pusi si arini koasa popoa tadi na dia 
kana meke hobe sari bulodia meke kekere meke zama, ‘Gami si ele sea, ele taveti gami 
sapu lopu tonoto, meke kaleadi hola si ele evani gami,’ gua; 48 meke be kekere pule 
atu si arini koa Agoi pa doduruna sa bulodia meke sa maqomaqodia koasa popoa tadi 
na dia kana pu raovo vagidi, meke varavara atu si arini mae gua koasa popoa sapu 
ele poni nia Goi koari na tiatamadia, meke koasa vasileana lavata hie sapu ele vizatia 
Goi, meke sa Zelepade sapu ele kuri vatua rau pude tana Pozamu, 49 si Mamu avoso 
mae pa maņauru koasa Mua vasina kokoana; Mamu avosi sari na dia vinaravara 
meke na dia tinepatepa. Mamu va tabe i Goi sari na dia hiniva. 50 Mamu taleosoni 
sari Mua tie pu ele va sea atu koa Goi; poni ni koari na dia kana sa hiniva pude tataru 
ni. 51 Ura arini mo sari Mua tie soti meke Mua tinago, saripu turana vura ni Goi pa 
popoa Izipi, vura taloa koasa tina sigitina sa nika lerana sana. 52? Mamu dono la si 
Agoi, Mamu avosi sari na tinepatepa tadi na Mua nabulu na Mua tie Izireli, meke 
Mamu avoso la koarini pana varavara atu si arini koa Goi. 53 Ura Agoi na vizata vura 
ni si arini koari doduru butubutu pa kasia popoa pude na Mua tinago soti, gua puta 
tugo sapu ele zama vura nia Agoi koasa Mua nabulu se Mosese, totoso turana vura 
ni Agoi Zihova Banara sari na tiatamamami pa popoa Izipi,” gua. 


Sa Tukutuku Vinaravara , , o. , , 
54 Meke sipu beto zama ni Solomone sari na vinaravara na hiniva la koe Zihova, si 


turu si asa pa kenuna sa hope te Zihova, vasina sapu ele koa kokotunu meke va repaha 
sage i sa sari limana. 55 Turu si asa meke mana nia sa sa doduruna sa vinarigara tie 
pa Izireli, meke velavela si asa meke zama guahe: 56 “Mani tavahesi se Zihova sapu 
ele poni nia Sa koari Nana tie sa minagogoso gua tugo sapu ele va tatara veko nia 
Sa. Ura lopu keke zinama sapu lopu gorevura koari doduru Nana vina tatara leleadi 
sapu poni lani sa koasa nana nabulu sapu se Mosese.” 57 Mani koa koa gita se Zihova 
sa nada Tamasa, gugua tugo sapu ele koa turani Sa sari na tiatamada pukerane; mani 
lopu kaqu luara pani gita Sa babe hitu pani gita Sa si gita. 58 Mani va kekere i Sa 
sari buloda pude soto la koa Sa, pude kaqu ene pa korapadi ri doduru Nana hiniva 
meke pude kopu ni sari Nana ginarunu, vina tumatumae, meke na tinarae. 59 Meke 

sari na zinama tagarau hire, sapu ele varavara lani arau koe Zihova, si mani lopu 


mulini ni sa nada Tamasa boni na rane. Pude mani va tukana si Asa koari na hiniva 
tanisa Nana nabulu meke gua tugo sari na hiniva tadi Nana tinoni Izireli, luli gua 


koari doduru gua pu hiva ni rini pa hopehopeke rane, 60 pude madi gilania ri doduru 
tiena sa kasia popoa sapu e Zihova mo si na Tamasa meke sapu lopu koa pule si keke 
gugua Asa. $1 Ba sari bulomia gamu si kaqu soto va nabu koe Zihova sa nada Tamasa, 
pude koa luli i sari Nana vina tumatumae meke va tabei sari Nana tinarae gua tugo 
sapu korapa evania gamu pa rane ninoroi.” 


Sa Vina Madina sa Zelepade 
(2 Koronikolo 7:4-10) 

62 Beto asa si va vukivukihi la koe Zihova se Solomone sa banara meke sari doduru 
tinoni pa Izireli. 63 Meke ka hiokona rua tina bulumakao meke keke gogoto hiokona 
puta tina sipi na qoti si va vukivukihi ni sa pa hinenahena binaere. Meke va madia 
sa banara meke sari doduru tinoni Izireli sa Zelepade te Zihova. 64 Koasa rane tugo 
asa si va madia sa baņara sa kokorapana sa varivarigarana pa kenuna sa Zelepade te 
Zihova. Meke vasina asa si va uqu i sa sari na vina vukivukihi va uququ, sari deanadi 
rina vina vukivukihi binaere, meke sari na vinariponi huiti. Tavetia sa sapu gua asa 
sina sa hope boronizi si lopu pada koari doduru vinukivukihi na vinariponi arini. 
65 Ke pa totoso tugo asa si kopu ni e Solomone sari na rane Inevaņa Vina Balabaladi 
rina Dia Ipi pa Qega. E Solomone meke sari doduru tinoni Izireli, na vinarigara 
lavata, si kopu ni sari na rane arini. Sari na tie si topue mae guadi pa seu podalae 
koasa karovoana pa Hamati pa Lebanoni meke kamo la gua tu koasa volosona Izipi. 
Ka zuapa rane si koa henahena na qetu nia rini sa inevana asa pa kenuna e Zihova 
sa dia Tamasa, meke ka zuapa rane pule si vagia rini, guana manege made rane sa 
doduruna. 66 Meke pa rane vina vesu si garunu pule ni e Solomone sari doduru tie 
pa dia popoa. Mana nia rina tie sa dia banara meke tiqe pule pa dia popoa. Qetu 
hola ni rini pa bulodia sari doduru ginugua leadi sapu ele tavete poni nia e Zihova 
se Devita sa Nana nabulu meke sari doduru Nana tinoni Izireli. 


9 
Vura Pule koe Solomone se Zihova o 
1 Mudina sapu va hokotia Solomone sa kinurina sa Zelepade, meke sa vetu banara 


meke sari doduru vetu saripu hiva ni sa pude taveti, 2 si vura la koasa se Zihova pa 
totoso vina rua, gua sapu pa Qibione tatasana.” 3 Meke zama la koasa se Zihova, “Ele 
avosia Rau sa mua vinaravara meke tinepatepa sapu tavetia goi pa Kenuqu; ke ele va 
madia Rau sa Zelepade hie sapu kuria goi; sa vina madina si veko ia Arau sa Pozaqu 
pude koa vasina ninae rane ka rane. Kaqu kopu totoko nia Arau si asa doduru totoso. 
4 Ba sapu la gua koa goi, be guana nabulu valeana Nau goi pa ninono pa bulomu 
meke pa tinonoto, gua tugo sapu tavetia e Devita sa tamamu, meke be taveti goi sari 
doduru sapu garunu nigo meke luli sari Qua tinozi na tinarae, 5 si kaqu va tana ia Rau 
sa Qua vina tatarana sa mua binanara pa Izireli pude koa hola ninae rane, gua sapu 
ele va tatara nia Rau koasa tamamu se Devita, totoso zama guahe si Rau, ‘Agoi si kote 
lopu makudo va habotu tie pa tutimu koasa binanara pa Izireli, gua.” 6 Ba pude agoi 
babe sari na tumu si kekere taluarae koa Rau meke lopu luli i sari na Qua ginarunu 
na tinarae sapu ele vatu ni Rau, meke taloa mia tu pude la nabulu mia meke vahesi 
gamu sari kaiqa votiki tamasa, 7 si kaqu va ilolae pania Rau sa butubutu Izireli koasa 
popoa sapu ele poni nia Rau koa rini, meke kaqu kilu pania tugo Rau sa Zelepade 
sapu ele va madia Rau pude vasina sapu kaqu ta vahesi sa Pozaqu. Meke Izireli si 
kaqu ta evanae na vina sisireina tadi na votiki butubutu meke na dia nonovalana. 

8 Kamahire si hinokara tolavaena hola sa Zelepade hie, ba pa totosona asa si kote 
magasa nia ri doduru tie pu ene hola meke kote va sisire meke kote zama, ‘Na vegua 
ke tavete guni nia tu e Zihova sa popoa hie meke sa Zelepade hie?’* 9 Meke kote olana 
sari na tinoni, ‘Ura na luara pania rini se Zihova sa dia Tamasa sapu turana vura ni 
sari tiatamadia pa popoa Izipi, meke ele ranei rini sari votiki tamasa meke vahesi na 
nabulu ni, gua asa ke va kamo ni tinahuara e Zihova si arini,’ kote gua.” 


Sa Vinariva Egoi te Solomone koe Hiramu 
(2 Koronikolo 8:1-2) 

10 Kamo koasa vina hiokona puta vuaheni si ele beto sa tinavete te Solomone pude 
kuria sa Zelepade meke sa vetu baņara, 1t si variponi ni e Solomone si ka hiokona 
puta vasileana pa korapana sa popoa Qaleli koe Hiramu sa baņara pa popoa Taea. 
Na e Hiramu vala ni koasa sari doduru huda sida na huda paeni, meke na qolo pu 
hiva ni sa. 12 Ba totoso la dogori Hiramu sari na vasileana arini, si lopu qetu ni sa. 
13 Ke nanasa la koe Solomone se Hiramu, “Tasiqu, na vasileana veguguadi si poni nau 
goi hire?” Meke poza ni Na Popoa Kabulu“ sa sari vasidi arini, asa si ta poza ni rini 
kamo pa rane ninoroi. 14 Ura sa qolo sapu vala ni e Hiramu koe Solomone si hola nia 
ka made tina kilo mamatana. 


Kaiqa Tinavete Pule te Solomone 
(2 Koronikolo 8:3-18) 

15 Hierana vivineina sa puku tie pu zukuru ni tinavete niniradi sa banara Solomone 
pude kuria sa Zelepade te Zihova, sa nana vetu banara, sa vasina tava sini la pepeso 
sage pa kali toqere sapu pa kali gasa rimata Zerusalema, meke sa goba vari likohaena 
sa vasileana Zerusalema. Arini tugo kuri sari na vasileana pa Hazo, Meqido, meke 
Qeza. 16 La sa banara pa popoa Izipi meke la raza ia sa vasileana pa Qeza meke 
vagia nana. Meke na sulua tu sa sa vasileana lavata asa. Va mate betoi sa sari tie 
Kenani saripu koadi vasina, meke variponi nia sa, guana nana vinariponi vinarihaba, 
la koasa tuna vineki sipu haba ia sa se Solomone. 17 Meke la kuri pulea e Solomone 
sa vasileana pa Qeza. Sari na tie pu zukuru ni tinavete niniradi e Solomone, na kuri i 
si pa Beti Horoni Panapeka, !? Balati, Tamara pa soloso gega pa popoa Ziuda, 19 meke 
gua tugo sari na vasileana lavata vasina ta kopue sari na ginani na likakalae, meke 
sari na vasileana pu ta kopue sari na hose na totopili varipera. Tavete va gorevura 
betoi sa sari doduru kinurikuri pu hiva taveti sa pa Zerusalema, Lebanoni, meke pa 
doduruna sa voloso popoa pu koa banara ni sa. 20-21 Sari na tie pu koa hola koari 
na butubutu Amoraiti, Hitaiti, Perizaiti, Hivaiti, meke Zebusaiti, sari na tie arini si 
lopu na tie Izireli. Arini si va pinausu i e Solomone meke zukuru ni tinavete niniradi 
sa kamoa pa rane ninoroi. Tutidia rini sari na tie pu lopu boka va mate i ri na 
butubutu Izireli tatasana, meke koa hola dia pa pepeso. 22 Ba sari na tie Izireli si lopu 
va pinausu i e Solomone; ba arini sari nana tie varipera sa. Na palabatu koari na 
tuturuana pa nana qeto minate, na koimata tadi na totopili varipera meke ari na tie 
pu koi koari na hose si arini. 23 Arini tugo sari na nati palabatu pu koimata ni sari 
na kinurikuri te Solomone; lima gogoto lima navulu puta palabatu si kopudi sari na 
tie pu va tanadi sari na tinavete. 24 Mudina sapu sage sa tuna vineki sa baņara pa 
Izipi, koana pa vasileana lavata te Devita meke la koa pa nana vetu sapu kuri ponia 
e Solomone, si va sini nia pepeso e Solomone si pa kali gasa rimatana sa vasileana 
lavata. 25 Ka neta totoso pa vuaheni si taveti e Solomone sari na vina vukivukihi 
va uququ meke sari na vina vukivukihi binaere koasa hope sapu tavete ponia sa se 

Zihova. Tavete lani tugo sa sari na vina ugugu humana lea koe Zihova. Pa hahanana 
gua asa si va tabea sa sa tinarae pa vinahesi koasa Zelepade.” 

26 Taveti tugo sa banara Solomone sari na vaka pa Eziogeba, tata pa vasileana Elati 
koasa raratana pa koqu lavata pa Aqaba, pa popoa Edomu. 27 Meke garunu lani sa 
banara Hiramu sari nana tie, tie pa vaka pu tumae nia sa hebala pa lamana, pude 
koa koari na vaka meke tavetavete turani sari na tie te Solomone. 28 Tepe si arini la 
pa popoa pa Opira meke suraņa pule mae qolo koe Solomone sapu ka manege made 
tina kilo mamatana. 

10 


Sa Vinarihopi Tanisa Banara Maqota pa Siba 
(2 Koronikolo 9:1-12) 

1 Sipu kamo la koasa banara maqota' pa Siba sa inavosona e Solomone koasa nana 
ginilagilana lohina sapu ele poni nia e Zihova, si topue mae si asa pude podekia 
koari soku nana ninanasa tasunadi.” 2 Meke turana kamo nia sa pa Zerusalema si 
keke tokele nomana, na puku kameli pu paleki sari na oto huda humana lea, na qolo 
sapu sokudi va leana, meke na patu nedala sapu noma hola laedi. Kamo la si asa 
koe Solomone meke zama lani sa sari doduru ginugua sapu koa pa nana binalabala. 
3 Meke olana betoi e Solomone sari doduru nana ninanasa. Loke ninanasa si tasuna 
koasa baņara pude va bakala lania koasa. 4 Meke sipu dogoria sa banara magota 
pa popoa Siba doduruna sa ginilagilana lohina te Solomone, meke sa vetu baņara 
lavata sapu kuria sa, 3 meke sari na ginani pa nana tevolo, sa hinabotu tadi nana 
palabatu nomadi pa binanara, sari na nabulu pa dia poko leadi, sari nana nabulu 
pu tuqedi sari nana kapa napo, meke sari vina vukivukihi va uququ saripu taveti sa 
pa Zelepade te Zihova, si magasa sisigiti si asa. 6 Meke zama la si asa koasa banara, 
“Sa inavoso sapu kamo mae koa rau pa qua popoa soti koasa guguamu goi meke sa 
mua ginilagilana lohina si hinokara tugo. 7 Tatasana si lopu va hinokari tugo rau sari 
inavoso hire, osolae mae telequ meke dogoro soti pa mataqu. Ura, na vasinahite tugo 
mo si ta tozi nia rau. Pa ginilagilana lohina, meke pa tinagotago si namu hola nia 
agoi sa inavoso sapu kamo mae koa rau. 8 Na gulea hola dia sari na mua tinoni!” Na 
gulea hola dia sari na mua koimata saripu koa turanigo doduru totoso pude avosi 
sari na mua zinama ginilagilana! 9 Mani tavahesi se Zihova sa mua Tamasa, sapu ele 
qetu nigo meke veko igo koasa habohabotuana banara pa popoa Izireli. Ura koasa 
tataru loke vina betona te Zihova koari na tinoni Izireli si va banara igo Sa si agoi, 
pude tavete vura nia sa vinaripitui tonotona.” 

10 Meke poni nia golo sa banara magota se Solomone sapu hola nia ka made tina 
kilo mamatadi, meke na kobi oto huda humana lea, na patu nedala tolavaedi na gua. 
Mudina asa loke tie si ele hite variponi nia sa kobi oto huda humana lea sapu soku 
hola gua sapu vari poni nia sa banara magota pa Siba koe Solomone, sa banara. 

11 Sari na vaka te Hiramu si surana mae ni sari na qolo pa Opira, surana mae kobi 
huda zunipa tugo, meke sari na patu nedaladi na tolavaedi na gua. 12 Sari na huda 
zunipa marilaedi si tavete ni na barabara e Solomone pa Zelepade te Zihova meke 
gua tugo pa vetu banara meke gua tugo sari na mike hapu na mikemike laera tadi 
na tie kerakera. Sa sinokuna gua sa huda zunipa sapu ta vagi mae pa popoa Izireli 
pa totoso asa si hola sisigiti meke lopu keke sinoku gugua asa si ele ta dogoro pule 


kamahire. 
13 Meke poni nia sa banara Solomone koasa banara maqota pa Siba sari doduru 


gua pu okoro ni sa na tepai, meke gua tugo saripu va vura lani sa koari na nana 

tinagotago binanara. Beto asa si taluarae si asa, meke sari nana nabulu meke pule 
la pa dia popoa. 


Tinagotago Tanisa Banara Solomone 
(2 Koronikolo 9:13-28) 

14 Doduru vuaheni si hoke vagi golo se Solomone, sa banara, padana hiokona neta 
tina kilo, 15 meke vagi poata tugo si asa koari na takisi saripu tabari ri na tie holuholu, 
na tina qolo pu mae guadi koari na tie holuholu pu mae guadi pa seu, meke pa 
vinariponi saripu mae guadi koari na banara pa popoa Arebia*, meke sari na gavuna 
koari na pinaqaha popoa Izireli. 

16 Taveti sa baņara Solomone si karua gogoto lave nomadi saripu ta pokoe qolo; 
hopeke zuapa kilo qolo mamatana si keke lave. 17 Taveti tugo sa si ka neta gogoto 
lave hitekedi, meke karua kilo qolo si ta pokoe pa keke lave hitekena. Meke vekoi 
sa banara sari doduru lave hire pa keke vetu, pozana sa si na Vetu Hudahuda pa 


Lebanoni. , , 
18 Meke tavetia sa banara si keke habohabotuana banara lavata sapu kadakada 


nia livo elopaniti sa meke poko nia qolo viana sa sari na vasidi lopu ta kadakadadi. 
19-20 Sa habohabotuana banara si ka onomo nenetiana meke kote haele sage kamo 
la ia. Sa batuna sa mudina sa habotuana si keha guana bigobigo. Pa karua kalina 
sa habohabotuana si na hakehakeana lima sapu hopeke turu kapae i na beku laione. 
Ka manege rua beku laione si turu dia koari ka onomo nenetiana, keke pa hopeke 
hukihukiridi rina nenetiana. Loketona sapu gugua asa si ele koa koari na votiki 
binaņara. 

21 Sari doduru kapa naponapoana te Solomone si na qolo beto tavete ni rini, meke 
sari doduru likakalae tanisa vetu tanisa Vetu Hudahuda pa Lebanoni, si na qolo beto 
mo tavete ni rini. Loketona si tavete nia arini pa siliva, sina siliva si lopu noma sigiti 
laena guni nia arini pa totoso te Solomone. 22 Soku vaka tepetepe tana ene meke holu 
varivari hobei likakalae arilaedi si tago i sa banara. Hoke hebala si arini, somanae 
koari na vaka te Hiramu. Doduru vina neta vuaheni si hoke pule mae sari nana vaka 
tepetepe, paleke qolo, siliva, na livo elopaniti, na qorila, meke na maqe. 

23 Ke sa banara Solomone si na tie tagotagona hola meke tago ginilagilana lohina, 
hola ni sa sari doduru banara pule pa kasia popoa. ?4 Gua asa ke sa doduruna sa kasia 
popoa si okoro hiva mae koe Solomone pude avosia sa ginilagilana lohina sapu vekoa 
Tamasa pa bulona. 25 Hopeke vuaheni, doduru tie pu mae si paleke mae vinariponi: 
sari na siliva, na qolo, na poko doduru, na tinitoņa varipera, na oto huda humana 
lea, meke na hose meke na miulu.” 

26 Vagi varigara ni Solomone sari na totopili varipera na hose. Ka keke tina made 
gogoto totopili varipera, meke manege rua tina hose si tanisa. Kaiqa si kopu ni sa pa 
Zerusalema, meke kaiqa si hopeke va hia lani sa koari na vasileana tana kopu totopili 
varipera tugo.” 27 Koasa totoso koa banara si asa si va soku hoboro guni mo na patu 
sa sa siliva pa Zerusalema, meke sa huda sida si soku hola guana huda sikamoa sapu 
toqolo pa hubidi rina toqere pa Ziuda. 28 Sari na tie holuholu te Solomone hoke holu 
vagi sari na hose pa popoa Izipi meke pa Kue.” * 29 Arini tugo si hoke la holu vagi 
totopili varipera pa Izipi. Ka onomo gogoto poata siliva hinoluna si keke, meke keke 
hose si keke gogoto lima navulu puta poata siliva. Meke hoke holuholu taloa ni rini 
koari doduru banara pa butubutu Hitaiti meke pa popoa Siria. 


11 


Solomone si Somana pa Vinahesi koari na Votiki Tamasa 

1 Ba tataru hola ni Solomone sari na barikalege mae guadi pa votivotiki popoa, 
gugua sa tuna vineki sa banara pa Izipi, sari na barikalege Hitaiti, Moabi, Amoni, 
Edomu meke Saedoni.” 2 Arini si mae guadi koa rina butubutu sapu ele zama ni e 
Zihova koari na tinoni Izireli sapu guahe, “Lopu kaqu varihaba la si gamu koa rini, 
sina kote la arini meke va taliri i sari bulomia pude vahesi i sari dia votiki tamasa.” 
Gua ba nabu hokara sa tataru te Solomone koarini.* 3 Ka zuapa gogoto sari na 
barikalege pu habai e Solomone, meke ka neta gogoto sari nana barikaleqe pinausu. 
La ari kasa barikaleqe mo hire meke turana va ilolae ia si asa koasa vinahesina sa 
Tamasa hinokara. 4 Sipu kamo pa binarogoso se Solomone si la ari nana barikaleqe 
meke va kekeria sa bulona meke luli i sari na votiki tamasa. Ke sa bulona si lopu 
soto va nabu koasa vinahesina Zihova sa nana Tamasa, gugua sa bulona e Devita sa 
tamana. 5 Ba vahesia sa sa beku Asitoreti, sapu sa tamasa barikalege tadi pa Saedoni, 
meke Moleki sa tamasa kaleana hola tadi na tinoni pa Amoni. $ Ke tavete va sea pa 
kenuna e Zihova se Solomone; lopu luli zonazona ia sa se Zihova, gua sapu tavetia e 
Devita sa tamana. 

7 Pa kali gasa rimata pa Zerusalema koasa keke batu toqere, si kuria e Solomone si 
keke vasina vahesihesiana te Kemosi, sa tamasa kaleana hola tadi pa Moabi, meke te 
Moleki, sa tamasa kaleana hola tadi pa Amoni. $ Kuri poni vasina vahesihesiana sa 
sari doduru nana barikaleqe karovodi mae, pude la va uququ na va vukivukihi dia 
koari na dia tamasa huporodi. 

9-10 E Zihova si ele vura karua totoso koe Solomone pude hukatia pude lopu luli i 
sari kaiqa tamasa pule, ba lopu va tabea e Solomone sa Nana zinama. Ke bugoro nia 
e Zihova se Solomone sina sa bulona si ele kekere taloa koe Zihova, sa Tamasa tadi 
na tinoni Izireli. 11 Ke zama ia e Zihova se Solomone, “Sina guahe sa mua hahanana 
agoi meke lopu kopu nia agoi sa Qua vinariva egoi meke Qua tinarae sapu zama ni 
Arau koa goi, ke tozi va hinokarigo Rau sapu kote kaqu vagi pania Arau koa goi sa 
binanara meke vala nia koa keke palabatu pa mua ginavuna. 12 Gua ba, koa gua 
koasa qua tataru koe Devita sa tamamu, si lopu kaqu evania Rau si hie sipu toa mua 
goi, ba kote vagi pania Arau pa totoso tanisa tumu koreo. 13 Ba lopu kaqu vagi pania 
Rau koasa tumu koreo sa doduruna sa butubutu lavata, kote keke butubutu si veko 
hola ia Arau koasa, koa gua koasa Qua tataru koe Devita sa Qua nabulu, meke gua 
tugo koasa popoa Zerusalema, sapu ele vizata vagia Arau.” 


Sari na Kana te Solomone 

14 Mudina asa si va turu sage ia e Zihova si keke tie pude kana la ia se Solomone, e 
Hadadi pa tuti binanara pa popoa Edomu. 15-16 Visoroihe, totoso varipera se Devita 
koari pa Edomu, si la se Zoabi sa palabatu tadi na tie varipera pude pomunu ni sari na 
tie Izireli matedi gua. Zoabi meke sari pa Izireli si koa onomo sidara, osolae va matei 
ri sari doduru koreo na palabatu pa popoa Edomu. 1” Ba se Hadadi si govete turani 
sa si kaiqa palabatu pa Edomu pu ele koa nabulu koa sa tamana, meke la pa Izipi. Na 
korapa koreo hitekena si asa pa totosona asa. 18 Taluarae si arini pa Midiani meke la 
pa Parani. Meke turaņa vagi rini si kaiqa tie pa Parani meke la pa Izipi si arini koe 
Pero pa Izipi. Ponia vetu na pepeso meke na ginani e Pero se Hadadi. 19 Qetu hola 
nia e Pero se Hadadi, ke vala nia sa si keke tasina vineki e Tapanesi sa kalaho, pude 
haba ia e Hadadi. 20 Meke podo ia sa tasina vineki e Tapanesi koe Hadadi si keke 
tuna koreo, pozana si e Qenubati sapu va noma sagea e Tapanesi pa vetu banara pa 
Izipi. Vasina si somana koa turani e Qenubati sari na koburu te Pero. 

21 Pa Izipi tu koa si asa meke avoso nia Hadadi sapu ele mate se Devita gua, meke 
se Zoabi, sa palabatu tadi na tie varipera ba ele mate tugo. Meke zama se Hadadi 

koe Pero, “Va malumau, magu taloa, pude magu pule la koasa gua popoa soti,” gua 
si asa. 

22 Ke nanasa se Pero, “Na sa si gaga nia goi tani, ke hiva pule la pa mua popoa 
soti?” Olana se Hadadi, “Loketona, ba va malumau mo pude magu pule,” gua si asa. 


23 Va bokaboka ia pule sa Tamasa se Rezoni, sa tuna koreo e Eliada, pude va 
kanakana la ia se Solomone. Na govetena se Rezoni koasa nana palabatu, sapu se 
Hadadeza sa banara pa Zoba. 24 Varigara ni sa sari na tie pa vari likohaena meke 
turania sa si keke puku tie kaleadi totosona sipu va kilasia e Devita sa geto minate te 
Zoba. Sari tie hire si la pa Damasikasi meke la veko kinoa, meke nati hiniva nia arini 
sa popoa asa. 22 Pa doduruna sa kinoa te Solomone si na kana te Izireli se Rezoni, 
meke hoda la mo koa ri na tinasuna pu evana lani e Hadadi koa sa. Ke e Rezoni si 
banara nia si pa Siria meke kanakana la pa Izireli. 


Sa Vina Tatara te Tamasa koe Zeroboami 
26 Se Zeroboami sa tuna koreo e Nebati ba kanakana la tugo koasa banara. Asa 
si keke koari na palabatu te Solomone, na tie Iparemi pa Zereda. Sa tinana sa si na 
naboko, e Zerua pozana. ?7 Hie sa vivinei gua meke kana la si asa koasa banara. 


Korapa sinisini la pepeso se Solomone pa kali gasa rimata pa Zerusalema, na kuri 
pulea sa sa lolomo pa gobana sa vasileana lavata te Devita sa tamana. 28 Ego se 
Zeroboami si keke tie bokabokana, meke totoso dogoria Solomone sapu tavetavete va 
leana sa tie vaqura hie si veko ia sa pude kopu ni sari doduru tie tavetavete koari 
na butubutu te Manase meke Iparemi. 29 Pa totoso asa si topue vura pa Zerusalema 
se Zeroboami, meke tutuvia sa pa sirana se Ahiza sa poropita pa Saelo; sagea nana 
sa si keke poko hadehade vagura. Teledia mo sari karua si vari tutuvi pa siraņa, 
30 meke tuqe vagia e Ahiza sa poko hadehade vaqura sapu sage ia sa meke sira ia sa 
ka manege rua umumudi. 31 Meke zama si asa koe Zeroboami, “Vagi ka manege puta 
umumudi tamugoi, ura guahe si zama nia e Zihova, sa Tamasa pa Izireli, ‘Isa, kote 
sira pania Arau sa butubutu baņara pa limana e Solomone, meke kote ponigo Arau 
ka manege puta butubutu. 32 Ba pa laena sa qua nabulu se Devita meke sa popoa 
Zerusalema sapu ele vizata vura nia Arau koari doduruna sa butubutu pa Izireli, si 
kote keke butubutu si koa hola koa sa. 33 Kaqu tavetia Arau si hie sina ele luara 
pani au arini si Arau, meke vahesia arini sa beku Asitoreti sa tamasa barikaleqe tadi 
pa Saedoni, se Kemosi sa tamasa tadi pa Moabi, meke se Moleki, sa tamasa tadi pa 
Amoni. Meke lopu ene lulia arini sa Qua sirana, meke taveti gua sapu tonoto pa Qua 
dinono babe kopu ni sari Qua tinolitolie meke tinarae gua sapu ele taveti e Devita, 
sa tamana e Solomone. 4 Ba lopu kote vagi vura nia Arau sa doduruna sa binanara 
pa limana Solomone; ele va baņaria Rau si asa pa doduruna sa nana tinoa pa laena 
e Devita sa Qua nabulu, asa pu ele vizatia Arau meke kopu ni sari Qua ginarunu na 
tinolitolie. 35 Kote vagi vura nia Arau sa binaņara pa limana sa tuna koreo meke vatu 
ni koa goi si ka manege puta butubutu. 36 Kote ponia Arau si keke butubutu koasa 
tuna koreo, pude se Devita sa qua nabulu si kaqu tagoa doduru totoso si keke zuke pa 
kenuqu Arau pa Zerusalema, sa vasileana lavata sapu ele vizatia Rau pude vekoa sa 
Pozagu. 37 Ba sapu koa agoi, kote vagigo Arau, meke kote banara ni agoi sari doduru 
gua sapu okoro nia sa bulomu; agoi kote banara nia sa popoa Izireli. 38 Pana taveti goi 
gua sapu garunu nigo, meke ene pa Qua sirana meke taveti gua sapu tonoto pa Qua 
dinono, koari kinopudi ri na Qua tinolitolie na tinarae gua sapu ele taveti e Devita 
sa Qua nabulu, si kagu koa koa goi si Arau. Kagu kuria Arau sa mua binaņara sapu 
nabuna, gua sapu ele kuri ponia Arau se Devita meke kote vatu nia Arau sa butubutu 
Izireli koa goi. 39 Kaqu va kilasi Rau sari na tie pu tuti gore koe Devita koa gua koa 
sa ginugua hie, ba kote kokoi mo,” gua si Asa. 

40 Ke podekia Solomone pude va matea se Zeroboami, ba govete la nana pa Izipi se 
Zeroboami, koe Sisaka sa banara, meke la koa nana vasina osolae kamo sa minate te 
Solomone. 


Sa Minate te Solomone 
(2 Koronikolo 9:29-31) 


41 Sari doduru ginugua pule pu ta evana pa totoso te Solomone, doduru pu taveti 
sa meke sa ginilagilana lohina pu va vura ia sa, si ta kubere beto koasa Buka Tinozi te 
Solomone. 42 Pa Zerusalema si koa se Solomone meke banara nia sa sa doduruna sa 
popoa Izireli koari ka made navulu puta vuaheni. 43 Meke magogoso si asa somanae 
koari na tamana meke ta pomunae koasa vasileana lavata te Devita sa tamana. Meke 
se Rehoboami sa tuna koreo si banara hobea si asa pa binanara. 

Rehoboami meke se Zeroboami 
(2 Koronikolo 10:1-9) 

1 Meke topue la pa Sekemi se Rehoboami, vasina si varigara sari doduru tinoni 
Izireli pude va banaria si asa. 2 Totoso avoso nia e Zeroboami sa tuna e Nebati 
sapu gua asa, si taluarae pa Izipi si asa meke pule. Pa Izipi tu si korapa koa si asa, 
totoso govete nia sa sa baņara Solomone meke la vasina. 3 Ke tioko mae nia arini se 
Zeroboami, ke asa meke sari doduru tinoni pa butubutu Izireli si la koe Rehoboami 
meke la zama guahe koasa: 4 “Sa tamamu Solomone si va palekeni gami si keke 
minamata nomana hola, ba be kamahire si va mamahelo i goi sari na tinavete variva 
sigitidi meke sa ioki? mamatana sapu vekoa sa tamamu koa gami, pana gua asa si 
kote va nabulu atu koa goi si gami.” 

5 Meke olana se Rehoboami, “Poni nau ka neta rane pude vilitia sa ginugua hie, 
beto asa mamu pule mae.” Ke taluarae sari na tinoni. 

6 Ke kamo la i e Rehoboami sari na koimata pa Izireli pu nabulu nia sa tamana, se 
Solomone, pa korapana sa nana tinoa. Meke nanasi sa, “Kote vegugua toka guni nau 
gamu pude olani sari tie hire?” gua si asa. 

7 Olaņa la ia rini si asa, “Be kamahire si na nabulu si agoi koa rina tie hire meke 
va tana i goi meke poni ni goi keke inolana sapu leana la, si kote na mua nabulu si 
arini doduru totoso,” gua si arini. 

8 Ba kilua e Rehoboami sa zinama vinari tokae ponia rina koimata komihadi, meke 
la hata vinari tokae tu koari na tie vaqura pu noma sage turani sa meke pu korapa 
koa nabulu koasa. °’ Nanasi sa si arini, “Nasa sa mia vinari tokae gamu? Kote vea 
olana guni gita saripu zama guahe koa rau, ‘Va mamahelo ia sa ioki sapu vekoa sa 
tamamu koa gami'?” gua si asa. 

10 Sari tie vaqura pu toqolo sage turania si olana, “Tozi ni sari na tie hire pu ele 
zama koa goi, 'Sa tamamu si vekoa keke ioki mamatana koa gami, ba mamu va 
mamahelo ia sa mami ioki,' gua; tozini, ‘Sa kakarutu guguqu hitekena si moata hola 
nia sa kopetena sa tamaqu. 11Sa tamagu si va palekeni gamu keke ioki mamatana; 
ba arau si kote va mamata hola la ia tu. Sa tamagu si hiliburuni gamu sekesekeana; 
ba sapu arau si kote hiliburuni gamu kukuasa rau.’ ” 

12 Hola neta rane si pule la koe Rehoboami se Zeroboami meke sari doduru tinoni, 
gua sapu ele zama nia sa banara, “Pule mae koa rau pa rane vina neta.” 13 Lopu 
va avoso la i sa banara sari na zinama vinari tokae tadi na koimata komihadi, meke 


olana va hidahidakae ni sa sari na tinoni. 14 Meke sari na ziņama tu tadi na tie 
vaquradi si luli sa meke zama, “Sa tamaqu si va mamata ia sa mia ioki; arau na kote 


va mamata hola la ia tu. Sa tamaqu si hiliburuni gamu sekesekeana; ba arau kote 
hiliburuni gamu kukuasa.” 15 Ke sa banara si lopu avosi sa sari na tie, ura sapu ta 

evana hie si maena gua koe Zihova, pude va gorevura ia sa zinama sapu zama nia 
Sa koe Zeroboami sa tuna koreo e Nebati koasa poropita Ahiza sa tie pa Saelo. 

16 Totoso dogoria ari doduru pa Izireli sapu korona avosi sa banara si arini, si olania 
arini sa banara, “Nasa sa mami hinia koe Devita sa tuna Zese? Mada veko pania se 
Devita; mani kopu pule nia! Tie pa Izireli, mada pule pa nada vetu.”” 

Ke sari na tie Izireli si pule pa dia popoa soti. 17 Ba sarini pu koadi koari na vasileana 
pa Ziuda si korapa baņara ni e Rehoboami. 

18 Beto asa si garunu vura nia banara Rehoboami se Adoniramu, sa tie pu palabatu 
ni sari na tie ta zukuru tinavete, ba gona va mate nia patu ari na tie pa Izireli si 
asa. Meke sa baņara Rehoboami si boka suraņa la pa nana totopili varipera meke 
govete la pa Zerusalema. 19 Podalae koasa totoso asa si lopu koa kaurae pa binanara 
te Devita sari pa Izireli kamo pa rane ninoroi. 

20 Sipu avoso nia ri doduru pa Izireli sapu ele pule mae se Zeroboami, si garunu tie 
paleke inavoso meke tioko la nia arini koasa vinarigara meke va banaria arini koasa 


omina sa Izireli. Telena mo sa butubutu te Ziuda si koa va nabu koasa binanara 
te Devita. 


Sa Kinorokorotae te Semaea sa Poropita 
(2 Koronikolo 11:1-4) 

21 Sipu hogoto kamo pa Zerusalema se Rehoboami, si tioko varigara ni sa sari 
doduru pa butubutu te Ziuda meke gua tugo sa butubutu te Benisimane, keke gogoto 
vesu navulu puta tina tie varipera. Hiva la varipera si asa koa ri pa binanara Izireli 
pude vagi pule lani koasa binaņara te Rehoboami sa tuna koreo e Solomone. 22 Ba 
sa zinama te Tamasa si mae koe Semaea sa poropita te Tamasa: 23 “Zama guahe koe 
Rehoboami sa tuna koreo e Solomone sa banara pa Ziuda, meke koasa doduruna sa 
butubutu te Ziuda meke Benisimane, meke koari doduru tie, 24 "Guahe si zama nia e 
Zihova: Mi lopu la raza i sari na turanamia sari na tinoni Izireli. Mi pule la pa mia 
popoa, gamu doduru, sina gua sapu ta evana si na Qua hiniva.'” Ke va tabea rini sa 
zinama te Zihova meke topue pule la pa dia popoa soti, gua pu garunu ni e Zihova. 


Lopu Lulia Zeroboami se Zihova 

25 Meke tavete va ninira ia Zeroboami sa gobana sa popoa pa Sekemi pa korapana 
sa popoa toqetoqere pa Iparemi meke koa vasina si asa. Beto asa si taluarae vasina 
si asa meke la kuria sa si keke goba pa Penuela. 26-27 Meke roverove guahe telena 
se Zeroboami, “Be guana la sari tie hire meke la vukivukihi pa Zelepade te Zihova 
pa Zerusalema si kote hiva karovo pule la mo sa dia vinatabe koasa dia palabatu, 
se Rehoboami sa baņara pa Ziuda sa tuna Devita. Meke kote va mate au rini meke 
pule la dia koasa banara Rehoboami,” gua si asa. 28 Pa mudina sapu hata tinokae pa 
binalabala si asa, si taveti sa banara si karua beku qolo bulumakao. Meke zama la 
koari na tinoni si asa, “Na seu hola koa gamu sa inene la pa Zerusalema. Kei Izireli, 
hire mo sari mia tamasa, sapu turana vurani gamu pa popoa Izipi!”” 29 Keke si la 
vekoa sa pa Betolo, meke keke pule si pa Dani. 30 Meke sa ginugua hie si evanae na 
sinea nomana, na seu tu si pa Dani ba hoke la sari na tie pude vahesia sa beku sapu 
koa vasina. 31 Kuri e Zeroboami sari na vasidi tana vahesi beku koari na toqere meke 
vizata hoboro tie mo si asa pude na hiama, ba lopu na tie pa butubutu Livae. 


Tava Turu sa Vinahesi pa Betolo 
32 Meke va turua e Zeroboami si keke totoso vinarigara pa vina manege lima rane 
koasa vina vesu sidara, gua tugo sa inevaņa vinarigara sapu hoke ta tavete pa Ziuda. 
Meke va vukivukihi pa hope si asa pa Betolo, vasina vukivukihi la koari na beku 
bulumakao pu taveti sa. Meke pa Betolo tugo si va turu i sa sari na hiama koari na 

vasidi ululudi pu kuri sa.” 33 Ke pa rane vina manege lima koasa sidara vina vesu, sa 
sidara sapu vizatia mo telena, si la va vukivukihi si asa koasa hope sapu tavetia sa 
pa Betolo. Ke va turu ia sa sa totoso vinarigara asa tadi na tie Izireli meke sage la si 
asa koasa hope pude va vukivukihi. 

Keke Poropita sapu Mae Gua pa Ziuda 

1 Koasa ginarunu te Zihova si taluarae mae gua pa Ziuda si keke poropita meke la 
pa Betolo, meke kamo vasina sipu korapa turu kapae nana pa hope se Zeroboami 
pude va vukivukihi, gua. ? Meke velavela si asa meke leve la ia sa sa hope pa zinama 
te Zihova sapu guahe, “Kei agoi na hope! Agoi na hope! Guahe si zama nia e Zihova: 
‘Keke koburu koreo sapu kaqu ta pozae e Zosaea, si kaqu podo koasa tutina Devita. 
Kaqu va vukivukihi ni sa sari na hiama pu tavetavete na va vukivukihi atu koa rina 
vasina vahesihesiana pa toqere, meke kaqu sulu atu ni sa sari na susuridi rina tie 
koa goi.” * 3 Meke zama la nia sa poropita si keke vina gilagila, “Sa hope hie si kagu 
ta viqala rua, meke sari na eba si kaqu titisae gore la pa pepeso. Meke kaqu gilania 
gamu sapu e Zihova si ele zama mae koa rau.” 4 Sipu avosia Zeroboami gua sapu 
velavela vura nia sa tie te Tamasa, si huhuku la si asa koasa meke zama, “Tuqe vagia 
sa tie sana!” Koasa totoso tugo asa si hinoqa mate sa limana sa banara meke lopu 
boka polo pule nia sa si asa. 5 Meke hinoqa viqala vari luari sa hope, meke titisae gore 
pa pepeso sari na eba, gua tugo sapu ele zama va kenue nia sa poropita koasa zinama 
te Zihova. $ Zama la koasa poropita se Zeroboami sa banara, “Kei! Varavara la koe 
Zihova, sa mua Tamasa pude toka nau; mamu tepa ia pude salania sa limaqu!” Ke 
varavara la koe Zihova sa poropita meke ta salana sa limana. 7 Meke zama la koasa 
poropita sa baņara, “Mae mada la pa qua vetu; mada la hena vasi ginani. Maqu poni 
igo keke vinariponi.” 8 Ba olana sa poropita, “Be poni nau goi sa kukuruna sa mua 
tinagotago, ba lopu kaqu luli atu igo rau, babe hena bereti, babe napoa keke vasi kolo 
koasa vasina hie. 9 Ura e Zihova si ele zamau, sapu lopu kaqu hena bereti babe napoa 
rau si keke vasi kolo, meke lopu kaqu kekere pule la ia rau sa sirana sapu luli mae 
gunia rau pa qua vetu.” 10 Ke lopu kekere pule la ia sa sa siraņa, sapu ele luli mae 
gua nia sa, ba keke votiki siraņa tu si lulia sa. 

11 Ba koasa totoso tugo asa, si koa nana si keke poropita barogosona pa Betolo. Mae 
sari na tuna koreo koasa meke tozi nia, gua sapu ele tavetia sa poropita mae guana 
pa Ziuda pa Betolo koasa rane sana, meke gua tugo sapu zama nia sa koe Zeroboami 
sa banara. 12 Meke nanasa la koa rini sa poropita barogosona, “Sirana savana si lulia 
sa sipu taluarae si asa?” Va dogoro nia rini koasa sa sirana, 13 meke tozi ni sa si arini, 
pude va nama ponia sa nana don'ki. Ke tavete ponia rini si asa, meke topue 14 luli 
mudi la ia sa sa poropita pa sirana meke la dogoria sa si asa korapa habotu nana pa 
kauruna keke huda oaku. Meke nanasa la ia sa poropita si asa, “Agoi tugo sa poropita 
sapu mae guana pa Ziuda?” gua si asa. Meke olana sa tie, “Uve, arau tugo,” gua sa tie. 
15 Meke zama sa poropita barogosona, “Mae pa qua vetu, mamu henahena koa rau,” 
gua si asa. 16 Ba olana sa poropita sapu mae guana pa Ziuda, “Lopu kaqu boka atu 
si rau pa mua vetu. Meke lopu kaqu atu henahena babe napo vasi kolo koa goi tani 
si rau. 17 Ura ele zama au e Zihova sapu lopu kaqu henahena si rau, babe napoa rau 
si keke vasi kolo pa korapana sa qua inene, meke lopu kaqu kekere pule la ia rau sa 
sirana sapu luli mae gunia rau pa qua vetu.” 18 Meke zama la sa poropita barogosona 
pa Betolo koasa, “Arau ba na poropita gua tugo agoi. Meke koasa ginarunu te Zihova, 

si mae tozi nau keke mateana pude turana lanigo pa gua vetu pude mamu henahena 
meke napo.” Ba na kokoha mo si asa. 

19 Ke lulia sa poropita pa Ziuda sa poropita barogosona meke la hena na napo 
turania sa pa nana vetu. 20 Sipu korapa habotu dia koasa tevolo, si zama mae se 
Zihova koasa poropita barogosona, 2! meke zama va ululae la koasa poropita pa Ziuda 
si asa, “Gua hie si zama nia e Zihova, ‘Agoi si va karia sa zinama te Zihova, meke 
lopu tavetia goi gua sapu garunu nia Sa. 22 Ba kekere pule si goi, meke henahena na 
napo koasa vasina sapu ele tozi nigo Sa pude lopu henahena na napo. Gua asa ke 
kaqu tava mate si goi, meke sa tinimu si lopu kaqu ta pomunae koari na lovu tadi na 
tamamu.’ ” 

23 Beto henahena rini si va nama ia sa poropita barogosona sa don'ki tanisa poropita 
mae guana pa Ziuda, 24 meke taluarae si asa. Koasa nana inene la pa sirana si tutuvia 
si keke laione pa sirana si asa meke va matea. 25 Meke sipu ene hola sari na tie, si 
dogoria rini sa tinina sa tie matena pa sirana. Sa laione meke sa don'ki si korapa 
turu tata dia vasina. La pa Betolo si arini meke la tozia gua sapu dogoria rini. 

26 Sipu avoso nia sa poropita barogosona, sapu gua asa, si zama si asa, “Asa sa 
poropita sapu lopu va tabea sa zinama te Zihova!” Gua asa, ke garunia e Zihova 
sa laione pude garatia meke va matea si asa, gua sapu ele zama nia e Zihova sapu 
kaqu evania Sa. 27 Meke zama la koa ri na tuna koreo si asa, “Va nama ia sa qua 
don'ki.” Beto tavetia rini, 28 si topue si asa, meke la dogoria sa sa tinina sa poropita 
sapu korapa eko nana pa sirana, meke korapa turu kapae dia pa kalina sa, sa don'ki 
meke sa laione. Ba lopu hite gania sa laione sa tinina babe garatia sa sa don'ki. 29 La 
pudiki vagia sa poropita barogosona sa tinina, va hakea sa pa nana doņ'ki, meke 
paleke pule la nia pa Betolo, pude kabokaboa, meke pomunu nia, gua. 30 Meke va 
ekoa sa sa tinina, pa korapana sa nana lovu soti. Kabokaboa sa meke ri na tuna koreo 
si asa, meke zama, “Kei, tasiqu, tasiqu!” gua si arini. 

31 Sipu beto pomunu nia rini si asa, si zama la koari na tuna koreo si asa, “Pana 
mate rau, si mamu pomunu nau koasa lovu hie, mamu va eko kapae ia sa tiniqu koasa 
susurina. 32 Ura sari na zinama te Zihova, sapu sa tina leveina sa hope pa Betolo meke 
doduru vasina tana vinahesi beku koari na batu toqere pa hopeke vasileana nomadi 
pa korapa popoa Sameria, si kaqu tava gorevura va hinokara.” 


Sa Sinea te Zeroboami 

33 Gua ba pa mudina sapu gua asa se Zeroboami sa baņara pa Izireli si lopu 
pulepaho ni sa sari nana hahanana kaleadi, ba vizata hiama tu koari na tatamana 
pu lopu pa butubutu Livae pude tavetavete koari na hope pu taveti sa. Va madi 
hoboria mo sa sa tie sapu hiva nia sa pude tavetavete pa tinavete hiama koari na 
vasidi vahesihesiana beku koari na batu toqere. 34 Asa sa nana sinea sapu va kamo 
nia mate sa meke sa vina betona sa nana binanara. 

Sa Minate Tanisa Tuna Koreo e Zeroboami 

1 Koasa totoso asa si moho se Abaeza sa tuna koreo e Zeroboami, 2 meke zama 
se Zeroboami koasa nana barikaleqe, “Mu poko va paere pule nigo pude loke tie 
dono gilanigo sapu na barikalege te Zeroboami si agoi. Mamu la pa Saelo, e Ahiza sa 
poropita si vasina; asa na tozi nau sapu kote banara tadi na tie Izireli si arau. 3 Paleki 
ka manege puta bereti, kaiga keki, meke keke zagi sinia zipale; mamu la koasa. Asa 
kote tozi nigo sapu na sa si kote ta evana koasa koreo,” gua si asa. 4 Ke tavetia sa 
barikalege te Zeroboami gua sapu zama nia sa meke topue la pa vetu te Ahiza si asa 
pa Saelo. 

Ego, se Ahiza si lopu dodogorae; ele behu koa gua sapu na barogoso si asa. 5 Ba 
ele tozi nia tu e Zihova se Ahiza, “Sa barikalege te Zeroboami si korapa mae pude 
nanasa nia sa tuna koreo, na moho si asa, meke kote olana guni nia agoi gua sapu 
kote tozi nigo Rau. Pana kamo atu sa si kote dono guana votiki tie tu si asa.” $ Ke 
sipu avosia Ahiza sa inene tanisa pa sasada, si zama la si asa, “Nuguru mae, agoi na 
barikalege te Zeroboami. Na vegua ke guana votiki tie mua tu si agoi? Na inavoso 
kaleana si ta garunu atu koa agoi. 7 La, mamu tozi nia se Zeroboami, sapu guahe si 
zama nia e Zihova sa Tamasa tadi pa Izireli, 'Arau si vizata igo pa korapadi rina tie 
meke va koimata igo koari na gua tinoni Izireli. $ Arau vagi pania sa butubutu banara 
koasa binanara tanisa tuna Devita meke poni nia koa goi, ba agoi si lopu hite gugua 
e Devita sa gua nabulu, pu kopu ni sari Oua ginarunu meke luli Au pa doduruna sa 
bulona meke taveti mo sa gua sapu tonoto pa Qua dinono. 7 Sa kinaleana tavetia agoi 
si noma hola ni tadi doduru pu koa va kenue koa goi. Agoi si ele tavete poni pule 
nigo votiki tamasa, na beku golo pude vahesi i; va bugoro sisigiti AU meke va mudi 
Au goi. 10 Na gua asa, ke kote va kamo nia tinasuna nomana Arau sa puku butubutu 
te Zeroboami. Kote va mate pani Arau pa tutina e Zeroboami sari doduru koreo koa 
holadi pa tutina sa, be na haha babe na barogoso. Kote sulu pania Arau sa tuti te 
Zeroboami, guana sulu palae remoremo osolae beto hokara si asa. 

11 Na siki kote gani sari na tutina e Zeroboami sapu mate pa korapana sa vasileana 
lavata, meke sari na kurukuru tapuru kote dena ni sarini pu mate pa sadana sa 
vasileana. Arau Zihova si ele zama.’ 12 Sapu agoi, si mamu pule pa mua vetu. Pana 
neti nuquru agoi pa korapana sa vasileana lavata, si kote mate sa koreo. 13 Doduru 
tinoni pa Izireli si kote kaboa si asa meke kote pomunu nia si asa. Asa eke mo telena 
koasa tatamana te Zeroboami si kote ta pomunae, sina asa eke mo telena pa tuti 
te Zeroboami si dogoro nia kaiqa lineana e Zihova sa Tamasa tadi pa Izireli. 14 Se 
Zihova si kote va turua si keke Nana baņara pa Izireli, asa si kote va mate pania sa 
tatamana te Zeroboami. Hierana mo sa rane! Ele podalae mo. 15 Meke kote hiru ia 
e Zihova se Izireli, pude mani kote guana kuli sapu niniu pa korapa ovuku si asa. 
Kote rabutu vura pania Sa se Izireli koasa pepeso leanana hie sapu poni nia Sa koari 
na tiatamadia, meke kote va hurakatae lani Sa pa kalina la sa Ovuku Iuparetisi, sina 
va bugoro ia rini si Asa totoso taveti rini sari na beku huda kinehana sa tamasa 
barikalege se Asera. 16 Meke kote luara pania Sa se Izireli koa gua koari na sinea 
sapu evani e Zeroboami meke saripu garunu ni sa koe Izireli pude taveti pa vinahesi 
beku.” 17 Turu meke taluarae sa barikaleqe te Zeroboami meke pule la pa Tiriza. Sipu 
neti la tugo sa pa korapa vetu, si mate mo sa koburu. 18 Pomunu nia rini meke kabo 
ia ri doduru Izireli, gua tugo sapu zama nia e Zihova koasa nana nabulu Ahiza, sa 
poropita. 


Sa Minate te Zeroboami 
19 Sari kaiga ginugua pule pu evani sa banara Zeroboami, sari nana vinaripera, 
sari nana vinatana koasa nana binanara, si ta kubere pa korapa Buka Tinozi tadi 
na Banara pa Ziuda. 20 Ka hiokona rua vuaheni si koa banara se Zeroboami meke 
tiqe tava magogoso si asa turaņae koari na tamana. Meke e Nadabi sa tuna koreo si 
banara hobena. 


Sa Banara Rehoboami pa Ziuda 
21 Rehoboami, sa tuna koreo e Solomone si banara pa Ziuda. Ka made navulu 
eke vuahenina si asa totoso tava baņara si asa, meke ka manege zuapa vuaheni 
si koa baņara si asa pa Zerusalema, sa vasileana lavata sapu ele vizata vura nia e 
Zihova koari doduru butubutu pa Izireli pude koa ia sa Pozana. Sa pozana sa tinana 
e Rehoboami si e Neama, na barikaleqe pu mae gua pa popoa Amoni“. 22 Sari na tinoni 

pa butubutu Ziuda si tavete va kaleana pa dinono te Zihova. Koari na sinea saripu 
evani rini si va bugoria meke va kono ia rini si Asa koari na dia tamasa beku, hola ni 
sari na sinea pu taveti ri na tiatamadia. 23 Kuri rini sari na dia vasidi vahesihesiana, 
va turu i sari na dedegere patu hopedi, meke na beku huda kinehana sa tamasa 
barikalege se Asera pa doduru toqere ululudi meke pa kaurudi ri na doduru huda 
agagoroana. 24 Na koadia tugo koari na vasidi tana vahesi beku sari na palabatu pu 
taveti sari hahanana tadi na magota pa korapa vinahesi; sari tie si tupiti pa doduru 
hahanana variva malederedi tadi na butubutu pu ele hitu pani e Zihova pa kenudia 
ri pa Izireli. 25 Pa korapana sa vina lima vuahenina sa binanara te Rehoboami si 
mae raza ia e Sisaka sa banara pa Izipi si pa Zerusalema. 26 Paleke taloa ni sa sari 
tinagotago arilaedi pa korapa Zelepade te Zihova, meke sari tinagotago arilaedi koasa 
vetu banara. Vagi betoi sa sari doduru likakalae arilaedi meke gua tugo sari na lave 
qolo saripu taveti e Solomone.” 27 Ke tavete lave boronizi sa banara Rehoboami pude 
hobe ni sapu arini, meke va kopu ni sa koari na nati palabatu tadi na tie kopu, saripu 
kopu ni sari na sasada barana sa vetu lavata tanisa banara. 28 Pana la sa banara 
koasa Zelepade te Zihova si hoke paleki ri na tie kopu sari na lave meke mumudi si 
kote la veko pule lani rini koasa lose tadi na tie kopu. 29 Doduru tinavete pule pu evani 
Rehoboami si ta kubere koasa Buka Tinozi tadi na Banara pa Ziuda. 30 Koari na rane 
arini si varivariperai lamo sari Rehoboami meke Zeroboami. 31 Mate se Rehoboami 
meke magogoso si asa somanae koari na tamana meke ta pomunae si asa pa vasileana 
lavata te Devita. Sa pozana sa tinana si e Neama; na barikaleqe pa Amoni. Meke e 
Abaeza, sa tuna koreo si baņara hobena si asa. 

Abaeza sa Banara pa Ziuda 
(2 Koronikolo 13:1 kamo hinia 14:1) 

1 Pa vina manege vesu vuahenina sapu koa banara se Zeroboami pa Izireli, si tava 
banara se Abaeza pa Ziuda, ? meke ka neta vuaheni si koa banara pa Zerusalema si 
asa. Sa tinana si e Ma'aka, sapu sa tuna vineki e Abusalamu. 3 Taveti sa sari doduru 
sinea saripu taveti sa tamana, meke lopu soto va leana sa bulona pa linulina e Zihova 
sa nana Tamasa, gugua sa bulona e Devita sa tamana sa tamana. “Ba sina koa gua 
sa laena e Devita, si lopu huara inetia e Zihova sa popoa Zerusalema meke lopu va 
matea Sa se Abaeza meke sari na tuna, ba va ninira ia Zihova sa Tamasa te Devita 
sa popoa Zerusalema meke ponia Sa koe Abaeza si keke tuna koreo, pude banara 
nia si pa Zerusalema.” 5 Ura tavetia e Devita gua sapu tonoto pa dinono te Zihova 
meke lopu hite sekea sa si keke vasi Nana tinarae pa doduruna sa nana tinoa, ba sa 
sinea si koasa guguana mo e Uraea, sa tie pa butubutu Hitaiti.” 6 Sa vinariperai pa vari 
korapadia ri pa binanara te Rehoboami meke e Zeroboami si lopu hite makudo koasa 
doduruna sa tinoa te Abaeza. 7 Meke doduru ginugua pule saripu taveti e Abaeza, si 
ta kubere pa korapana sa Buka Tinozi Tadi na Banara pa Ziuda. 8 Mate se Abaeza, 
magogoso si asa somanae koari na tamana, meke ta pomunae koasa vasileana lavata 
te Devita, meke se Asa sa tuna koreo, si banara hobena si asa. 


Asa sa Banara pa Ziuda 
(2 Koronikolo 15:16 kamo hinia 16:6) 

9 Koasa vina hiokona puta vuahenina sa binanara te Zeroboami sa baņara pa Izireli, 
si tava banara se Asa pa Ziuda, 10 meke ka made navulu eke vuaheni si koa banara si 
asa pa Zerusalema. Sa pozana sa tinana sa tinana si e Ma'aka, sapu sa tuna vineki e 
Abusalamu. 11 Tavetia e Asa gua sapu tonoto pa dinono te Zihova kekenono gua tugo 

sapu tavetia e Devita, sa tutina. 12 Va rizu taloa betoi sa sari doduru tie pa popoa, 
saripu hoke taveti sari hahanana guana magomagota koari na vasidi vahesihesiana 
tadi na tamasa huporodi, meke va rizu taloa i sa sari doduru beku pu taveti rina 
tamana kenudi pukerane. 13 Va beto pania tugo sa sa tinana sa tinana sapu se 
Ma'aka, koasa nana tuturuana kalaho, sina tavetia sa si keke beku barikaleqe variva 
malederena, sapu se Asera, sapu boka va gavogavoro soku ginugua kaleadi. Maho 
gore nia e Asa sa beku meke sulu pania sa pa lolomo Kidoroni. 14 Lopu huara beto 
i e Asa sari doduru vasidi vahesihesiana beku koari na toqere, ba soto va nabu sa 
bulona koe Zihova pa doduruna sa nana tinoa. 15 Va nuquri sa pa korapa Zelepade, 
sari doduru tinitona arilaedi saripu va madi sa tamana koe Tamasa, sari na qolo na 
siliva, meke sari na tinitona pu va madi sa telena. 

16 Se Asa sa banara pa Ziuda, meke se Basa, sa banara pa Izireli, si hoke vari 
varipera la mo pa varikorapadia, doduru totoso koasa dia binanara. 17 Sage la se 
Basa meke raza ia si pa Ziuda, meke podalae kuri va ninira ia sa sa vasileana pa 
Rama pude hukati sari doduru tie pu rizu nuquru meke vura la gua pa Ziuda, gua. 
18 Ke vagi varigara ni e Asa sa banara sari doduru siliva na qolo saripu koa hola 
koasa lose poata pa Zelepade meke koasa vetu lavata tanisa banara, meke va paleke 
ni koari nana nati palabatu pa qavuna, meke garunu lani pa Damasikasi koe Beni 
Hadadi, sa banara pa Siria, sapu sa tuna koreo e Tabarimoni, meke sa tuna sa tuna 
koreo e Hezioni. Meke zama guahe: 19 “Mada tavetia si keke vinariva egoi tadigita 
kara, gua sapu tavetia rina tiatamada. Sari na siliva na qolo hire si na qua vinariponi 
atu koa goi. Ego, mamu kumatia sa mua vinariva egoi koe Basa sa banara pa Izireli, 
pude kaqu va rizu taloa i sa sari nana tie varipera koasa qua kali popoa,” gua si asa. 

20 Va egoa e Beni Hadadi sa hiniva te Asa, meke garunu lani sa sari nana nati 
palabatu varipera meke sari na nana tie varipera, pude la razai sari na vasileana 
lavata pa Izireli. La vagi rini sari na popoa pa Izoni, Dani, Ebolo Beti Ma'aka, sari 
na popoa tata koa sa kopi Qaleli, meke sa doduruna sa kali popoa tanisa butubutu 
Napitalai. 21 Totoso avoso nia Basa sa baņara gua sapu ta evaņa, si noso si asa pa 
kinurina sa goba pa Rama meke la nana pa Tiriza. 

22 Meke garunu lani e Asa sa banara sari doduru tie pa popoa Ziuda, pude la paleke 
taloa ni pa Rama sari na patu na labete. Sari na tinitona arini si tavetavete ni Asa 
pude kuri va ninira i sari na vasileana pa Mizipa meke pa Qeba, keke vasileana lavata 
pa kali popoa te Benisimane. 

23 Doduru ginugua pule saripu taveti e Asa sa baņara, sari nana tinavete varane, 
meke sari na vasileana nomadi pu ta kuri va ninira, si ta kubere beto pa korapana 
sa Buka Tinozi tadi na Banara pa Ziuda. Koasa nana tinoa binarogoso, si raza ia keke 
minoho pa nenena, ke lopu boka ene va leana si asa. 24 Mate se Asa, meke ta pomunae 
si asa, koari na lovu tadi na banara, pa korapana sa vasileana lavata te Devita, meke 
sa tuna koreo, sapu se Zehosapati si banara hobea si asa. 


Nadabi sa Banara pa Izireli 

25 Koasa vuaheni vina rua sipu koa banara se Asa pa Ziuda, se Nadabi sa tuna koreo 
e Zeroboami sa banara, si tava banara pa Izireli. Meke karua vuaheni si koa banara 
si asa. 26 Tavete va kaleana pa kenuna Zihova gua puta tugo sa tamana tatasana, 
meke turana va sea i tugo sa sari na tinoni Izireli. 

27 Sa tuna koreo e Ahiza, sapu se Basa, koasa butubutu Isaka, si kuhana nia sa se 
Nadabi meke seke va matea sa si asa, sipu korapa raza ia Nadabi meke sari nana 
tie varipera sa vasileana lavata pa Qibetoni pa popoa Pilisitia. 28 Ta evana sapu gua 
asa, koasa vuaheni vina neta sipu koa banara se Asa pa Ziuda. Ke hobea Basa se 
Nadabi meke koa banara pa Izireli si asa. 2? Sipu tava banara tugo si asa, si va mate 
betoi sa sari doduru tiena sa puku tatamana te Zeroboami. Gua puta tugo asa sapu 

ele zama nia e Zihova koe Ahiza, sa poropita pa Saelo, sapu sa Nana nabulu. Sari 
doduru tatamana te Zeroboami si tava mate beto, loke tie si toa hola.” 30 Ta evana 
sapu gua asa, sina va bugoro sisigitia e Zeroboami se Zihova, sa Tamasa pa Izireli, 
koari na sinea saripu taveti sa, meke turana va sea i tugo sa sari na tinoni Izireli. 

31 Doduru ginugua saripu taveti e Nadabi, si ta kubere beto pa korapana sa Buka 
Tinozi tadi na Banara Izireli. 32 Se Asa sa banara Ziuda, meke se Basa, sa banara 
pa Izireli, si lopu makudo variperai pa varikorapadia, pa doduruna sa dia tinoa 
binaņara. 


Basa sa Banara pa Izireli 
33 Koasa vina neta vuaheni sipu koa baņara se Asa pa Ziuda, se Basa sapu sa tuna e 
Ahiza si tava banara pa doduruna sa popoa Izireli. Ka hiokona made vuaheni si koa 
banara si asa pa vasileana Tiriza. 34 Tavete va kaleana pa kenuna Zihova kekenono 
gua puta tugo e Zeroboami tatasana, totoso turana va sea i sa sari na tinoni Izireli. 


1 Meke kamo mae sa zinama te Zihova koe Zehu, sa tuna koreo e Hanani, meke 
garunia Sa pude la tozi nia se Basa sapu guahe: 2 “Arau ovulu sage nigo pa eba meke 
va koimata igo koari na qua tinoni Izireli, ba ene tu si agoi pa hahanana te Zeroboami 
pu turana lani sari na Qua tinoni Izireli pa sinea meke va bugoro sisigiti Au. 3 Ke lopu 
sana kote va mate pania Arau se Basa meke sa nana tatamana, meke kote tavete guni 
ni Arau gua sapu tavetia Rau koe Zeroboami sa tuna koreo e Nebati. 4 Na siki kote 
gani sarini pu te Basa pu mate pa korapana sa vasileana lavata, meke arini pu mate 
pa sadana sa vasileana, si ari na kurukuru pa galegalearane kote gani.” 

> Doduru ginugua pule pu taveti e Basa, meke sari nana tinavete varane sa, si ta 
kubere pa korapana Sa Buka Tinozi tadi na Banara pa Izireli. $ Mate se Basa meke 
magogoso turanae koari na tamana meke ta pomunae pa Tiriza. Meke se Ela sa tuna 
koreo si baņara hobea si asa. 

7 Ke gua asa sa zinama te Zihova, sapu mae gua koasa poropita Zehu sa tuna koreo 
e Hanani, si la koe Basa meke sa nana tatamana, koa gua koari doduru kinaleana pu 
taveti sa pa dinono te Zihova sapu va bugoro sisigitina Sa. Lopu koari nana tinavete 
kaleadi mo si bugoro sisigiti nia e Zihova meke sapu keha lulia sa sa hahanana 
te Zeroboami, ba koa gua tu sapu va mate betoi sa sari doduru puku tatamana te 
Zeroboami. 


Ela sa Banara pa Izireli 

8 Koasa vina hiokona onomo vuahenina sa binanara te Asa pa Ziuda, si tava banara 
pa Izireli se Ela, sa tuna koreo e Basa, meke karua vuaheni si koa banara pa Tiriza si 
asa. 9 E Zimiri sapu keke ri nana nati tie varipera meke na koimata koa sa kukuruna 
sa nana geto totopili varipera, si kuhana nia sa se Ela. Pa totoso asa si koa nana pa 
Tiriza se Ela. Korapa napo va viviri pa vetu te Ariza, sa tie sapu kopu nia sa vetu 
banara pa Tiriza. 10 Nuguru mae mo se Zimiri pa vetu banara te Ela, meke seke va 
matea pa korapana sa vina hiokona zuapa vuahenina sa binanara te Asa pa Ziuda. 
Meke banara hobea sa si asa pa binanara. 

11 Sipu podalae tugo sa nana binanara, si va mate pani hokari sa sari doduru tiena 
sa tatamana te Basa. Namu lopu va toa ia sa si keke koreo, be na turanana babe na 
baere. 12 Ke va mate pania e Zimiri sa doduru tiena sa tatamana te Basa, gua puta 
tugo sapu zama nia e Zihova meke tozia sa poropita Zehu la koe Basa. 13 Koa gua 
koari doduru sinea saripu evani e Basa meke Ela sa tuna koreo meke sapu ta garunu 
ni e Izireli pude taveti, si va bugoro ia rini se Zihova, sa Tamasa tadi pa Izireli koari 

na dia beku. 14 Doduru ginugua pule saripu evani e Ela, si ta kubere beto pa korapana 
sa Buka Tinozi tadi na Banara pa Izireli. 


Zimiri sa Banara pa Izireli 

15 Koasa vina hiokona zuapa vuahenina sa binaņara te Asa pa Ziuda, si koa banara 
pa Tiriza meke pa popoa Izireli ka zuapa rane se Zimiri. Meke guahe si ta evana. 
Sa qeto minate varipera tadi pa Izireli si la koa vari likohae nia sa vasileana lavata 
pa Qibetoni pa popoa Pilisitia, 16 meke sipu avoso nia rini sapu kuhana nia Zimiri 
sa banara meke va matea sa si asa, si velavela vura nia rini vasina se Omiri sa dia 
koimata pa vinaripera pude na banara pa Izireli. 17 Ke taluarae pa Qibetoni se Omiri 
meke sa qeto minate Izireli pu luli koasa meke la koa vari likohae nia rini si pa Tiriza. 
18 Sipu dogoria tugo Zimiri sapu ele ta vagi sa vasileana lavata, si govete nuquru la 
si asa pa korapana hokara sa vetu baņara, meke va katu nia nika sa sa vetu banara, 
pa vari likohaena sa. Mate si asa, 19 koa gua koari na sinea pu evani sa. Tavete 
va kaleana pa dinoņo te Zihova meke luli tugo sa sa hahanana te Zeroboami sapu 
garunu ni sa koe Izireli pude tavete luli. 20 Doduru ginugua saripu evani e Zimiri 
meke sa tinavete sapu tava turu pule nia si asa pa binanara Izireli, si ta kubere beto 
pa korapana sa Buka Tinozi tadi na Banara pa Izireli. 


Omiri sa Banara pa Izireli 

21 Meke paqaha la pa karua pukuna sa tinoni pa Izireli; kukuruna si toka nia pude 
banara se Tibini, sa tuna koreo e Qinata meke sa kali kukuruna si toka la koe Omiri. 
22 Ba arini pu luli koe Omiri si ta dogoro sapu arini si ninira hola ni sarini te Tibini 
sa tuna koreo e Oinata. Ke mate se Tibini meke banara se Omiri. 23 Koasa vina 
tolonavulu eke vuahenina sa binanara te Asa pa Ziuda si tava banara se Omiri pa 
Izireli, meke ka manege rua vuaheni si koa banara si asa, ka onomo vuaheni si pa 
Tiriza si koa si asa. 24 Meke holu ia sa sa toqere pa Sameria; ka onomo tina poata 
siliva holu nia sa koe Semera. Meke kuri ia sa si keke vasileana nomana pa togere, 


meke poza nia Sameria sa si asa, poza luli nia sa koe Semera, sa tie pu tagona sa 
togere tatasana. 


25 Ba se Omiri si tavete va kaleana pa dinono te Zihova meke tavete sinea hola ni 
sari doduru pu banara kekenu koasa. 26 Ene si asa pa doduru hahanana na sinea 
te Zeroboami sa tuna koreo e Nebati saripu tozi sa sari tie Izireli pude tavete luli, 
ke va bugoro ia rini se Zihova, sa Tamasa tadi pa Izireli koa gua koari na dia beku. 
27 Doduru ginugua pule saripu evani e Omiri meke sari doduru nana tinavete nomadi, 
si ta kubere beto pa korapana Sa Buka Tinozi tadi na Banara pa Izireli. 28 Mate se 
Omiri meke magogoso si asa turaņae koari na tamana meke ta pomunae pa Sameria. 
Meke e Ehabi sa tuna koreo si banara hobea si asa. 


Sa Banara Ehabi pa Popoa Izireli 

29 Koasa vina tolonavulu vesu vuahenina sa binanara te Asa pa popoa Ziuda, si 
tava banara pa popoa Izireli se Ehabi sa tuna e Omiri. Pa Sameria si koa si asa meke 
baņara nia sa si pa Izireli ka hiokona rua vuaheni. 30 Se Ehabi sa tuna koreo e Omiri 
si taveti sapu kaleadi hola la tu pa dinono te Zihova, hola ni sarini pu koa kenudi. 
31 Lopu sapu na balabala va hiteki mo sa sari na sinea pu taveti e Zeroboami, sa tuna 
koreo e Nebati, ba na haba ia tugo sa se Zezibelo sa tuna vineki Etibeolo, banara pa 
popoa Saedoni, meke sapu podalae va nabulu nia sa sa beku Beolo meke vahesia sa 
si asa, 32 Meke tavetia sa si keke hope te Beolo pa korapana sa zelepade te Beolo sapu 
kuri ponia sa pa popoa Sameria. 33 Va turua tugo e Ehabi sa beku huda pa kinehana 
sa tamasa barikaleqe se Asera meke kaleadi hola tu si taveti sa pude va bugoro ia se 
Zihova, sa Tamasa tadi Izireli, hola ni sari doduru banara pa Izireli pu koa va kenue 
koasa. 34 Pa totoso te Ehabi si kuri pulea e Hiele, sa tie pa Betolo, sa vasileana nomana 

pa Zeriko. Gua sapu ele tozi va kenue ia e Zihova koe Zosua tuna e Nani, si mate sa 
tuna kenuna se Abirami totoso podalae kuria e Hiele sa vasileana nomana pa Zeriko, 
meke sa tuna koreo mudina sapu se Segubi si mate totoso kuri i sa sari na tukutuku 


koasa sasada koasa gobana sa vasileana.” 

Ilaiza meke sa Totoso Dada sa Popoa 

1 Ego se Ilaiza si na poropita, sapu mae gua pa vasileana Tisibe pa popoa Qileadi, 
si mae zama koasa baņara Ehabi, “Pa korapa pozana e Zihova, sa Tamasa toana 
pa Izireli, sapu nabulu nia arau, kaqu loke vasi puni babe na ruku si koa koari na 
vuaheni mae hiroi osolae Arau tozia.”* 

2 Meke mae sa zinama te Zihova la koe Ilaiza: 3 “Mu taluarae tani, la gua pa kali 
gasa rimata, mamu la tome pa Lolomo Keriti, pa kali gasa rimata koasa Ovuku Zodani. 
4 Kote napo si goi koasa tototolo vasina, meke ele garuni Arau sari na kurukuru tapuru 
ta pozae revini pude atu ponigo ginani vasina.” 

5 Ke tavetia sa gua sapu tozi nia e Zihova. La si asa koasa Lolomo Keriti, pa kali 
gasa rimata koasa Ovuku Zodani, meke koa vasina si asa. 6 Ari na kurukuru si paleke 
ponia bereti na masa kurukuru pana munumunu meke bereti na masa kurukuru 
pana veluvelu meke napo si asa koasa tototolo. 7 Ba hola soku navulu rane si popa 
mo sa tototolo, sina lopu hoqa sa ruku pa popoa. 


Ilaiza meke sa Nabonaboko pa Zarepati 

8 Meke mae sa zinama te Zihova koa sa, 9 “Kamahire tugo la pa Zarepati pa Saedoni, 
mamu koa vasina. Ele garunia rau si keke nabonaboko sapu koa vasina pude ponigo 
ginani.” 10 Ke topue la pa Zarepati si asa. Sipu kamo la si asa koasa sasadana sa 
goba koasa vasileana, si keke barikalege nabonaboko si korapa pudiki rerequtu huda. 
Tioko la ia sa meke nanasia, “Vea koa vasi kolo pude maqu napo?” 11 Sipu korapa 
ene la pude vagi kolo gua sa naboko, si tioko luli la si asa, “Meke gua, vagi mae vasi 
bereti tugo.” 

12 Olana la sa nabonaboko, “Hinokara gua sapu toana gua se Zihova mua Tamasa, 
loke qua vasi bereti si arau. Na palava pada keke siniovo lima mo si koa pa zagi meke 
na vasi kakamele oela mo si pa piga. Na korapa pudiki varigara rerequtu huda mo 
si arau pude paleke la pa vetu, meke tavete vasi ginani tanisa tuqu koreo meke arau, 
pude mami hena ia meke mate,” gua si asa. 

13 Meke zama se Ilaiza koa sa, “Mu lopu matagutu. La pa vetu, mamu taveti gua 
sapu tozi goi. Ba kekenu si mamu tavete poni nau keke bereti hitekena koari na 
palava na oela koa holadi tamugoi, mamu paleke mae nia koa rau, meke tiqe mamu 
tavete pule ponigo meke gua tugo sa tumu koreo. 14 Ura gua hie si zama nia e Zihova 
sa Tamasa pa Izireli: ‘Sa palava pa zagi si lopu kaqu beto, meke sa oela pa piga si 
lopu kaqu paho osolae kamo sa rane sapu poni pule nia ruku e Zihova sa pepeso.’”” 

15 Topue taloa sa naboko meke tavetia gua sapu tozi nia e Ilaiza koasa. Ke koa nana 
mo sa ginani doduru rane te Ilaiza meke tanisa barikaleqe meke nana koburu. 16 Ura 
sa palava pa zagi si lopu tava beto meke sa oela pa piga si lopu paho taloa, gua puta 
mo sa zinama te Zihova sapu zama nia e Ilaiza. 

17 Hola kaiqa totoso si kamoa moho sa tuna koreo sa barikaleqe. Meke ninira 
lalanana tu sa moho tanisa osolae lopu siņo tu. 18 Meke zama la koe Ilaiza sa 
nabonaboko, “Agoi na tie te Tamasa. Nasa koa rau si sea atu koa goi? Na mae nia 
agoi si pude tozi pule mae nau sari qua sinea meke va matea sa tuqu koreo, gua?” 

19 Meke olana se Ilaiza, “Va mae nia sa tumu koreo.” Meke ade vagia Ilaiza sa 
koburu pa limana sa barikaleqe meke paleke sage la nia sa pa lose kali sage vasina 
sapu koa si asa, meke va ekoa sa pa nana teqe. 20 Meke varavara va ululae la koe 
Zihova si asa, “Kei Zihova qua Tamasa, kaqu va kamo mae tinasuna tu si Goi koasa 
nabonaboko hie vasina koa si arau, meke va kamo nia mate tu sa tuna koreo?” 21 Beto 
asa, ka neta totoso si opo la si asa koasa koreo meke varavara la koe Zihova sapu 
gua hie, “Kei Zihova, qua Tamasa, sa tinoa tanisa koburu hie si Mu va pule mae ia 
koa sa!” gua si asa. 22 Avosia e Zihova sa vinaravara te Ilaiza, meke pule la sa sinino 
tanisa koreo koasa meke toa pule si asa. 

23 Meke ovulu vagia Ilaiza sa koburu meke paleke gore nia, topue pa lose pa kali 
sage meke nuquru la pa vetu. Vala nia sa koasa tinana sa koreo meke zama, “Do, sa 
tumu koreo si ele toa pule!” gua si asa. 

24 Meke zama sa barikaleqe koe Ilaiza, “Kamahire tiqe gilania rau sapu agoi si na 
tie te Tamasa meke sapu sa zinama te Zihova sapu tozia goi si hinokara!” gua si asa. 


18 


Ilaiza meke sari na Poropita te Beolo 

1 Meke koasa vuaheni vina neta sipu hola soku navulu rane sapu lopu ruku sa 
popoa, si zama la koe Ilaiza se Zihova, “La mamu tutuvia se Ehabi sa banara, meke 
kaqu va rukua Rau sa popoa,” gua si Asa. 2 Ke taluarae se Ilaiza pude la tutuvia 
se Ehabi. Koasa totoso hie si kaleana hola sa dada pa popoa Sameria. 3 Ke tiokia 
Ehabi se Obadaea, sa tie sapu palabatu nia sa vetu banara. Obadaea si keke tie sapu 
pamana nia meke vahesia se Zihova. 4 Meke sipu ele va matei e Zezibelo sari na 
poropita te Zihova, si ari ka keke gogoto si vagi e Obadaea meke tomei sa koari karua 
bae, hopeke lima navulu puta tie pa keke bae meke ponini ginani na kolo sa si arini. 
5 Meke zama la koe Obadaea se Ehabi, “Aria mada la hatai sari doduru bukaha na 
tototolo pa doduru vasina, mada la dogori be guana boka dogoro vasi duduli pude 
poni sari na hose na miulu na gua, pude lopu kaqu mate sari nada kurukuru,” gua 
si asa. $ Meke variva ego nia rini sari na vasidi pu kote hopeke la dogori ri karua, 
meke topue la koari hopeke vasidi si arini. 

7 Meke sipu korapa ene la se Obadaea, si tutuvu va hodakia mo sa se Ilaiza pa 
sirana. Meke dono gilania sa si asa, meke kokotunu gore pa kenuna sa si asa, meke 
nanasa guahe, “Palabatu. Hinokara, agoi tugo se Ilaiza?” 

8 “Uve, arau Ilaiza mo si hie,” olana gua si asa. “Ego, la mamu tozi nia sa mua 
palabatu se Ehabi sa banara, sapu arau si korapa koa tani, mamu gunia.” 

9 Meke olana se Obadaea, “Nasa si tavetia rau meke hiva vala nau goi sa mua 
nabulu, pa tinasuna, meke kote va mate au sa baņara Ehabi? 10 Gua sapu toana se 
Zihova sa mua Tamasa, si zama va hinokara atu si rau, se Ehabi si hata igo si agoi 
koari doduru popoa na butubutu, meke sipu tozi vura nia sa banara pa popoa sapu 
lopu koa si agoi pa nana popoa, si hoke hiva nia Ehabi si pude zama tokotokoro sa 
banara koasa popoa sana sapu lopu boka dogorigo sa si goi, gua. 11 Ego, kamahire 
si hiva nau goi pude la tozi nia si asa sapu korapa koa mua tani si goi. 12 Ba lopu 
gilania rau be guana mae paleke taloa nigo sa Maqomaqona e Zihova si goi pa keke 
vasina lopu ta gilanana pa mudiqu, sipu taluarae si rau koa goi. Meke be la tozi nia 
rau se Ehabi sapu korapa koa mua tani si goi, meke be lopu mae dogorigo sa, si kote 
va mate au mo sa si arau. Mu balabala ia sapu arau si keke tie sapu vahesia se Zihova 
podalae sipu korapa koreo vaguragu si rau. 13 Vegua lopu ele avoso nia tu goi sapu 
totoso va matei Zezibelo sari na poropita te Zihova, si tomei rau sari ka keke gogoto 
koari na bae, hopeke lima navulu puta tie pa keke bae meke poni ginani na kolo rau 

si arini? 14 Ba na vegua, ke garunau tu goi pude la tozi nia sa banara sapu koa mua 
tani si goi, gua? Na kote va mate au mo sa si rau!” gua si asa. 

15 Meke olana la koasa se Ilaiza, “Gua sapu turu pa kenuna e Zihova Tadi na Oeto 
Minate, sa Tamasa toana sapu nabulu nia arau, si tozi va hinokara igo rau sapu kagu 
turu pa kenuna sa banara si rau pa rane ninoroi,” gua si asa. 

16 Ke topue la meke la tozi nia Obadaea se Ehabi sa banara, ke taluarae sa banara 
Ehabi pude la tutuvia se Ilaiza, gua 17 Meke totoso dogoria Ehabi si asa, si zama si 
asa, “Isa si goi, sa tie sapu tavete tinasuna lamo pa popoa Izireli?” 

18 Meke olana se Ilaiza, “Lokari, lopu arau sa tie sapu vata sunaia sa popoa Izireli, 
ba agoi tu, meke sa tamamu. Gamu tu va kari sari na tinarae te Zihova meke vahesi 
gamu sari na beku te Beolo. 19 Ego, mu la tozi ni sari doduru tie pa popoa Izireli 
pude atu tutuvau pa toqere Kameli. Mamu turana mae ni sari ka made gogoto lima 
navulu puta poropita te Beolo, meke sari ka made gogoto poropita te Asera, sa tamasa 
barikalege, saripu koa pa kinopu te Zezibelo sa kalaho,” gua si asa. 

20 Ke tioki Ehabi sari doduru tinoni pa popoa Izireli meke sari na poropita te Beolo 
pude la varitutuvi pa toqere Kameli, gua. 21 Meke sipu varigara rini si turu pa kenudi 
rina tinoni se Ilaiza meke zama, “Vea seunae gua si kaqu koa rabeke ni gamu sari 
karua binalabala? Be e Zihova si na Tamasa hinokara, si mamu vahesia, ba be se 
Beolo si na Tamasa hinokara si mamu vahesia.” Ba lopu va kulu sari na tinoni. 
22 Beto asa si zama se Ilaiza, “Arau mo telegu sa poropita te Zihova sapu koa hola, 
ba sari na poropita te Beolo si ari ka made gogoto lima navulu puta tie. 23 Ego, mi 
turana maeni karua bulumakao. Madi vizatia ri na poropita te Beolo si keke, madi 
va matea, magumagua, meke va hakei koari na huda, ba lopu va katu nia nika. Arau 
ba kagu tavete gunia tugo si keke bulumakao. 24 Beto asa madi varavara la koasa dia 
tamasa sari na poropita te Beolo, meke arau ba kaqu varavara la tugo koe Zihova. 
Meke asa sapu garunu ia sa nika meke sulu betoi sari na huda si asa tugo sa Tamasa 
hinokara.” Meke va ego betoa ri doduru tie sapu gua asa. 

25 Meke zama la koari na poropita te Beolo se Ilaiza, “Gamu si soku hola, ke mamu 
vizatia keke bulumakao, mamu va nama kenua, mamu varavara la koasa mia tamasa, 
ba lopu va katuni nika sari na huda,” gua si asa. 

26 Meke vagia rini sa bulumakao sapu ta poni nia rini, meke va tana ia rini si 
asa, meke zama va ululae na kukili la koe Beolo si arini podalae munumunu kamo 
pa korapa rane, “Kei Beolo, mu olaņa gami,” gua. Meke peka gasa si arini pa vari 
likohaena sa hope sapu tavetia rini, ba loke inolana si hite kamo mae. 

27 Kamo korapa rane si podalae va sisire ni e Ilaiza si arini, meke zama, “Mi 
varavara va ululae tu! Na tamasa bisa, gina korapa balabala sisigiti si Asa, babe 
tupiti sisigiti, babe korapa enene nana pa kaiqa vasina! Babe korapa puta gana; la 
mamu va vanunia!” 28 Ke varavara va ululae latu sari na poropita te Beolo, meke va 
bakora puleni magu na hopere rini sari na tinidia, sa dia hahanana si gua asa, osolae 
vura i tu ehara sari tinidia. 29 Meke hola sa korapa rane, ba lopu noso sa vevehe 
tadi kasa osolae kamo sa totoso vina vukivukihi veluvelu. Ba namu loke inolana na 
mamalaini si hite ta avoso. 

30 Meke zama la koari na tinoni se Ilaiza, “Mi tata mae gamu,” meke mae varigara 
vari likohae nia rini si asa. Meke kuri pulea Ilaiza sa hope te Zihova sapu ele ta 
huara. 31 Meke vagi sa sari ka manege rua patu, hopeke keke koari ka manege rua 
butubutu saripu ta pozae luli koari tuna koreo e Zekopi, sa tie sapu poza nia Izireli 
e Zihova.” 32 Koari na patu hire si kuri pule nia sa sa hope pude vahesia se Zihova. 
Meke geli vari likohae nia pou sa, sapu tata garona ka manege made lita kolo. 33 Beto 
asa si vekoi sa sari na huda pana uluna pa batuna sa hope, meke magumagua sa sa 

bulumakao meke va hakei sa si arini koari na huda. Meke zama si asa, “Va sinini 
kolo ka made zagi, meke zoropo lani pa korapa hope.” Meke evania tugo rini. 

34 Meke zama si asa, “Mi tavete pulea,” meke tavetia tugo rini. Meke zama pule si 
asa, “Keke totoso pule,” gua, ke tavetia rini pa vina neta totoso. 35 Meke gore la pa 
vari likohaena sa hope sa kolo meke va siņia sa sa gineli pou koasa vari likohaena. 

36 Koasa totoso va vukivukihi pana veluvelu si tata la koasa hope sa poropita Ilaiza 
meke varavara guahe, “Ke Zihova, sa Tamasa te Ebarahami, Aisake, meke te Zekopi, 
mamu va dogoroni kamahire sapu Agoi sa Tamasa tadi pa Izireli, meke arau sa mua 
nabulu sapu taveti sari doduru tinavete hire pa Mua zinama. 37 Mamu va tabe au, ke 
Zihova, Mu olanau, pude madi gilania rina tie hire, sapu Agoi, e Zihova sina Tamasa 
sapu korapa va kekere pule atu ni koa Goi sari bulodi,” gua si asa. 

38 Meke garunu gore mae nia Zihova sa nika, meke sulua sa vina vukivukihi, sari na 
huda na patu, meke na pepeso, meke tava popa sa kolo koasa pou pa vari likohaena 
sa hope. 39 Meke sipu dogoria ri na tinoni sapu gua asa si hoqa oporapaha pa pepeso 
si arini meke zama va ululae guahe: “E Zihova tugo sa Tamasa, e Zihova mo telena 
sa Tamasa!” gua si arini. 

40 Meke garuni e Ilaiza sari na tinoni, “Tuqe vagi sari na poropita te Beolo; meke 
lopu keke arini si kaqu govete taloa!” Ke tuqe varigarani ri doduru tie si arini, meke 
turaņa gore lani Ilaiza koasa kolo pa Kisoni meke va mate betoi sa si arini vasina. 


Sa Vinabetona sa Dada , , 
41 Meke zama la koasa banara Ehabi se Ilaiza, “Ego, mu la henahena na napo 


kamahire. Ele avosia rau sa ovaņana sa luturu sapu korapa tata mae.” 42 Meke 
sipu topue la henahena se Ehabi, si haele sage la pa batuna sa toqere Kameli se 
Ilaiza, vasina si la kokotunu gore pa pepeso si asa, sa batuna si pa vari korapadi 
rina tunutunu nenena.” 43 Beto hoi si zama la koasa nana nabulu si asa, “Ego, la 
mamu dono la pa hubi lamana;” gua si asa. Meke topue la sa nabulu meke pule mae 
meke tozia sapu lopu dogoria sa si keke lei, gua. Meke tozi nia Ilaiza si asa pude la 
hopikae ka zuapa totoso. 44 Meke pa vina zuapa totoso si pule mae koe Ilaiza si asa 
meke zama, “Kamahire si tiqe dogoria rau si keke lei hitekena hite, sapu nomana gua 
limana keke tie, sapu vura sage mae pa hubi lamana,” gua si asa. Meke garunia Ilaiza 
sa nana nabulu, “La tozi nia se Ehabi pude mani va nama nia sa nana totopili pude 
mani pule la pa nana vetu sipu lopu ele hoqa hukata ia na ruku si asa,” gunia Ilaiza 


si asa. 
45 Meke lopu seunae si opoadumu sa popoa, meke podalae hiru sa givusu, meke 


podalae hoqa gore sa ruku nomana. Meke surana pa nana totopili se Ehabi, meke 
topue pule la pa vasileana Zezireli. 46 Meke kamo koe Ilaiza sa niniranira te Zihova 
meke ilupu va nabu nia sa sa nana poko pa tinina, meke haqala va kenue koe Ehabi 
si asa koasa doduruna sa sirana la gua pa Zezireli. 


19 


Ilaiza pa Batuna sa Toqere Saenai 

1 Ego, la vivinei ni e Ehabi koe Zezibelo sari gua pu evani e Ilaiza meke va matei sa 
sari doduru poropita te Beolo pa vedara. 2 Ke garunu tie se Zezibelo pude paleke la 
inavoso koe Ilaiza sapu zama gua he, “Mani tavete mae nia ri na tamasa koa rau sapu 
kaleana hola, be lopu va matego rau pana lopu ele kamo sa totoso hie pa rane vugo, 
gua sapu tavetia goi koari na poropita,” gua si asa. 3 Matagutu sisigiti se Ilaiza meke 
govete turania sa nana nabulu. Kamo la sa pa vasileana Biasiba pa popoa Ziuda si 
luara pania sa vasina sa nana nabulu, 4 meke enea sa si keke doduru rane la gua pa 
korapa popoa qega. Kamo la si asa pa keke huda meke la habotu pa kauruna, meke 

varavara sapu be mate mo si asa, gua meke zama, “Ele pada mo, Zihova,” gua si asa. 
“Vagi pania mo sa gua tinoa; loke laegu si rau gua ri na tamagu kenudi!” gua si asa.” 

5 Meke eko gore mo pa kauruna sa huda si asa, meke puta nana. Meke hinoga 
mae si keke mateana meke tiqu la ia meke zama, “Tekulu, mamu henahena.” 6 Dono 
vari likohae si asa, meke koa nana mo pa kali batuna sa si keke botubotu bereti hite 
korapa ta kina pa patu maninidi, meke keke zagi kolo. Hena meke napo si asa meke 
eko puta pule nana. 7 Pule mae vina rua totoso sa mateana te Zihova meke tiqu la 
ia sa meke zama, “Tekulu, mamu henahena, sina seu sa inene kote enea goi meke 
kote malohoro nia agoi,” gua si asa. 8 Ke tekulu si asa meke hena na napo. Ninira 
tugo sa koasa hinenahena asa si topue hebala si asa ka made navulu puta rane meke 
made navulu puta boni, osolae kamo si asa pa Horebi sa toqere te Tamasa. 7 Vasina si 
nuquru la si asa pa keke bae meke puta keke boni. Meke kamo mae koasa sa zinama 
te Zihova, “Nasa si tavetia goi tani, ta Ilaiza?” 

10 Meke olana si asa, “Arau si ele koa tataru sisigiti nia se Zihova, Tamasa Tadi na 
Qeto Minate. Sari tinoni Izireli si ele etulia rini sa mua vinariva egoi, huara gore ni 
rini sari Mua hope, meke seke va matei rini sari Mua poropita. Arau mo telequ si koa 
hola, meke kamahire si korapa podekia rini pude va mate au tugo!” gua si asa. 

11 Zama se Zihova, “Vura mamu turu pa batuna sa toqere pa kenuqu Arau Zihova. 
Ura Arau se Zihova si lopu sana kote ene hola mo.” Meke keke givusu nomana sapu 
niburu toa si hiru ia sa toqere meke ilasa sari patu pa kenuna e Zihova, ba se Zihova 
si lopu koa koasa givusu. Hola sa givusu, si kamo mo sa niu, ba lopu koa pa niu se 
Zihova. 12 Hola sa niu, si mae sa nika, ba se Zihova si lopu koa koasa nika. Meke pa 
mudina sa nika, si manamanasa si keke mamalaini. 

13 Meke sipu avosia Ilaiza sa mamalaini hite, si vagia sa sa nana poko hade meke 
va paere ia sa sa kenuna meke vura si asa meke la turu pa sadana sa bae. Meke zama 
la sa mamalaini koasa, “Nasa si tavetia goi tani, ta Ilaiza?” gua si Asa. 

14 Olana si asa, “Arau si ele koa tataru sisigiti nigo Zihova, sa Tamasa Tadi na Qeto 
Minate. Sari tinoni Izireli si ele etulia rini sa Mua vinariva egoi, huara gore ni rini 
sari Mua hope, meke seke va mate i rini sari Mua poropita. Arau mo telequ si koa 
hola, meke kamahire si korapa podekia rini pude va mate au tugo!” gua si asa. 

15 Meke zama la koasa se Zihova, “Mu pule la koasa siraņa pu luli mae ia goi meke la 
koasa Qega tata pa Damasikasi. Pana kamo goi vasina, si mamu zoropo nia oela pude 
va madia se Hazaelo pude na banara pa Siria.” 16 Gua tugo se Zehu, sa tuna koreo 
e Nimisi, va madia pude na baņara pa Izireli. Mamu va madia se Ilaisa tuna koreo 
e Sapati, sapu mae guana pa Ebolo Mehola pude na hinobemu goi guana poropita.* 
17 E Zehu kote va matei sarini pu govete nia sa vedara te Hazaelo, meke e Ilaisa kote 
va matei sarini pu govete nia sa vedara te Zehu. 18 Ba Arau si ele va naqiti sari ka 
zuapa tina tie pa popoa Izireli, sari pu lopu kokotunu nia se Beolo meke vahesia sa 
beku,” gua si asa. 


Ta Tioko se Ilaisa 

19 Ke taluarae vasina se Ilaiza meke la kamoa sa se Ilaisa, sa tuna koreo e Sapati. 
Korapa geli pepeso pude lelete pa inuma, turani sa si ka manege rua puku bulumakao, 
karua bulumakao si pa keke pukuna, ta pukue pa huda ioki. Meke asa si korapa geli 
iliri pepeso, turania sa sa vina manege rua pukuna. Ene sage la se Ilaiza koa sa meke 
va sage nia sa koe Ilaisa sa nana poko hade, na vina gilagila sapu ta vizata si asa 
pude na hinobena. 20 Meke luara pani Ilaisa sari nana bulumakao, meke haqala luli 
la si asa koe Ilaiza, meke zama, “Maqu la zama luluara paki sari na tiatamaqu, beto 

asa magu tige luligo,” gua si asa. “Pule la. Nasa si tavete nigo arau si agoi?” gua se 
Ilaiza. 

21 Ke luaria Ilaisa si asa meke pule. Vagi sa sari na puku bulumakao meke va mate 
betoi sa. Sari na likakalae tana geli pepeso si vala ni sa pa nika pude kina i sari na 
masa bulumakao, meke poni sa sari na tinoni meke hena si arini. Beto meke tiqe 
topue si asa pude lulia se Ilaiza meke ta evanae nana tie va tukana. 


20 


Variperai sari Beni Hadadi meke se Ehabi 
1 Ego se Beni Hadadi sa banara pa popoa Siria si va namai sari doduru nana qeto 


minate. Somana la koasa sari ka tolonavulu rua banara meke sari na dia hose na 
totopili varipera. Sage la si asa pa Sameria meke koa vari likohae nia sa sa vasileana 


lavata meke raza ia. 2 Va paleke inavoso pa tie si asa la koasa vasileana lavata, koe 
Ehabi sa banara pa Izireli, meke zama, “Gua hie si zama nia e Beni Hadadi: 3 ‘Mua 
siliva na qolo si taqarau, meke sari mua barikaleqe arilaedi meke koburu si tagarau,”” 
gua. 

4 Olana la sa banara pa Izireli, “Gua mo sapu zama nia agoi, qua baņara. Arau 
meke doduru sapu tagoi rau si tamugoi mo.” 

5 Pule mae sari tie paleke inavoso meke zama, “Gua he si zama nia e Beni Hadadi: 
ʻEle va atu zinama si arau pude va mae i agoi sari mua siliva na qolo, meke sari mua 
barikalege na koburu. $ Ba pa totoso gugua he vugo si kote garunu atu ni rau sari na 
qua palabatu varipera pude atu hata pa mua vetu banara, meke sari na vetu tadi na 
mua palabatu varipera. Kote atu taņini vagi rini sari doduru likakalae pu va arilaena 
i agoi meke kote paleke taloa ni.” 

7 Tioko vagi sa banara pa Izireli sari doduru koimata pa popoa meke zama i sa, 
“Dogoria gamu sa tie hie sapu korapa hata tinasuna! Totoso va garunu mae zinama 
si asa pude vala ni sari na qua barikaleqe, na koburu, qua siliva na qolo, si lopu va 
kari ia rau.” 

8 Olana sari na koimata na tinoni, “Mu lopu avosia na va ego i sari nana hiniva.” 

9 Ke olani Ehabi sari na tie paleke inavoso te Beni Hadadi, “La mamu tozi nia sa 
gua banara, ‘Sa mua nabulu si boka taveti mo doduru pu tepa i goi pa totoso kekenu, 
ba sa tinepa hie si lopu boka va egoa rau.'” Taluarae si arini meke paleke pule nia sa 
inolana la koe Beni Hadadi. 

10 Meke garunu pule nia e Beni Hadadi si keke inavoso la koe Ehabi: “Mani evani 
ri na tamasa koa rau sapu kaleana hola la tu, be lopu huara inete pania rau sa popoa 
Sameria. Sari na qua tie varipera si kote soku hola ke sari na remoremona sa popoa 
si lopu kote soku padadi pude paleke puleni.” 

11 Olana sa banara pa Izireli, “La mamu tozi nia, ‘Sa tie sapu va namanama varipera 
si lopu hoke vahesi pule nia ba pa mudina tu sa vinaripera.’” 

12 Avosia e Beni Hadadi sa inolana hie sipu korapa naponapo turani sa sari na 
banara pa dia ipi poko, meke garuni sa sari nana tie: “Va namanama pude rapata.” 
Ke va nama si arini pude rapatia sa vasileana lavata. 

13 Koasa totoso tugo asa si mae si keke poropita koe Ehabi meke zama vura, “Guahe 
si zama nia e Zihova: 'Dogoria goi sa qeto minate varipera hie? Kote vatu nia Rau pa 
limamu ninoroi, meke kaqu gilana Au goi sapu Arau se Zihova,’ gua.” 

14 Nanasa se Ehabi, “Ba esei kote turania sa rinapata?” 

Olana sa poropita, “Guahe si zama nia e Zihova: ‘Ari na tie varipera vaquradi tadi 
na koimata varipera pa hopeke pinaqaha popoa, arini kote tavetia si hie.’ ” 

“Meke esei kote podalae nia sa vinaripera?” nanasa gua se Ehabi. 

Olana sa poropita, “Agoi mo.” 

15 Ke tioki sa banara sari na tie varipera vaguradi tadi koimata varipera pa hopeke 
pinagaha popoa, ka karua gogoto tolonavulu rua tie. Meke varigara ni sa sari doduru 
tie koasa geto minate varipera pa Izireli, si ka zuapa tina vinarigaraedi. 16 Pa korapa 
rane si topue vura si arini sipu korapa naponapo va viviri se Beni Hadadi meke sari 
ka tolonavulu rua banara koari na dia ipi. 17 Sari na tie varipera vaquradi tadi na 
koimata pa hopeke pinaqaha popoa si vura kekenu la. Ba e Beni Hadadi si ele veko tie 
piko, ke arini la tozia koasa sapu, “Sari na tie si korapa vura mae guadi pa Sameria.” 
18 Ke zama si asa, “Be vura mae si arini pa binule, si tuqe vagi, lopu va matei; be vura 
mae si arini pude varipera, si tuqe vagi, lopu va matei.” 

19 Sari na tie varipera vaquradi tadi na koimata pa hopeke pinaqaha popoa si topue 
vura koasa vasileana lavata turanae la sa qeto minate pa mudi dia, 2° meke hopeke 
seke gore ni rini sarini pu raza la. Tana tu guni ni rini, ke govete taloa sari pa Siria, 
meke hadu luli sari tie Izireli. Ba va kakalopuhia rini se Beni Hadadi meke govete 
koasa nana hose turaņae koari kaiqa nana tie koi hose. 21 Zukuru nono la sa baņara 
pa Izireli meke tuqe vagi sari na hose meke sari na totopili varipera, meke noma hola 
sa vina kilasa si ta tavete la koari na tie pa Siria. 

22 Mudina asa, mae sa poropita koasa banara pa Izireli meke zama, “Va ninira ia 
sa mua qeto minate varipera meke mamu dogoria sa si kaqu ta tavete, ura pa totoso 
sipu lopu ele mae sa ibu si kote mae rapata pule igo sa banara pa Siria,” gua. 


Sa Rinapata Vina rua Tadi pa Siria 

23 Sipu hola sa vinaripera kekenu, sari na koimata varipera tanisa banara pa Siria 
si ponia binalabala se Beni Hadadi, “Dia tamasa si na tamasa pa toqere. Gua asa ke, 
ninira holani gita rini. Ba be guana razai gita si arini koari na pezara si hinokara kote 
gita ninira hola ni si arini. 24 Ego, mu tavetia si gua he: Va rizui sari doduru banara 
koari na dia tuturuana meke hobe ni koari kaiqa koimata tadi na tie varipera. 25 Meke 
mamu varigara mae nia agoi si keke qeto minate varipera sapu noma kekenono 
gua sapu turania agoi visoroihe, hose pa hose meke na totopili varipera pa totopili 
varipera, pude boka raza i gita sari pa Izireli koari na pezara. Meke hinokara gita 
kote ninira hola ni si arini.” Va ego i sa meke tavete luli tugo sa. 26 Sipu lopu ele 
kamo sa totoso manini si varigara ni e Beni Hadadi sari na tie pa Siria meke sage la 
pa Apeka pude la razai sari pa Izireli gua. 27 Meke sipu ele varigara sari pa Izireli 
meke tava nama si arini pa likakalae varipera, si topue vura la si arini pude tutuvi 
sari pa Siria. Va turu ipi sari pa Izireli pa kalikarovo mo koari pa Siria gua na karua 
puku qoti hite ba sari pa Siria si araha betoa mo arini sa doduruna sa kali popoa. 

28 Meke sage mae sa tie te Tamasa meke tozi nia sa sa banara pa Izireli, “Gua 
he si zama nia e Zihova: ‘Sina balabala ia ari na tie pa Siria sapu se Zihova si na 
Tamasa pa toqere meke lopu na Tamasa pa pezara, ke kote va luara vatu nia Arau 
pa limamu agoi sa qeto minate varipera lavata hie, pude mu gilania agoi sapu Arau 
tugo se Zihova.”” 

29 Ka zuapa rane si koa vari tia i mo si arini, meke koasa rane vina zuapa si podalae 
vari kamoi si arini pa vinaripera. La ari pa Izireli meke va matei pa keke rane keke 
gogoto tina tie koari pa Siria, sari tie varipera sapu hoke ene. 30 Saripu koa hola koa 
rini si govete la koasa vasileana lavata pa Apeka, vasina hoqai na gobagoba sari ka 
hiokona zuapa tina. 

Se Beni Hadadi si govete la koasa vasileana lavata sana meke la tome koa keke lose 
sapu pa korapana keke vetu. 31 Sari nana palabatu si zama koasa, “Do, gami ele avoso 
nia sapu na tie tataru sari na baņara pa Izireli. Aria mada la koasa baņara pa Izireli, 
mada dikuru ni sari na poko baika meke ilupu ni iku sari ruada. Gina lopu kaqu va 
mate igo sa.” 32 Ke va sagei rini sari na poko baika meke ilupu ni iku rini ruadia 

meke la gedi koasa banara pa Izireli meke zama, “Sa mua nabulu se Beni Hadadi si 
zama: ‘Tepa si arau pude lopu va mate au, gua.” 

Olana sa banara, “Vea korapa toa nana sia? Na tasiqu si asa.” 

33 Na ginugua leana si hie gua si balabala ia rina tie meke hinoqa harupu vagia rini 
sari nana zinama. “Uve, sa tasimu se Beni Hadadi!” gua si arini. 

“Mi la, mamu turana mae nia,” gua sa banara. Sipu vura mae se Beni Hadadi si 
va surania e Ehabi si asa koasa nana totopili varipera. 34 Meke zama se Beni Hadadi, 
“Kaqu va pulei rau sari na vasileana, saripu vagi sa tamaqu koasa tamamu. Meke 
agoi si boka tavete mua vasina tana maketi pa Damasikasi, gua tugo saripu taveti sa 
tamaqu pa Sameria,” gua si asa. 

Meke zama se Ehabi, “Pa ginuguana asa, si va egoa rau, meke vata rupaha igo arau 
si agoi.” Ke tavetia Ehabi sa vinariva egoi koasa meke va taloa ia sa si asa. 


Lopu Qetu nia sa Poropita se Ehabi 

35 Koasa ginarunu te Zihova, si zama si keke tudia rina poropita koasa nana baere, 
“Seke au koasa mua tinitona varipera sana,” ba sa tie si korona. 36 Ke zama sa 
poropita koa sa, “Sina lopu va tabea agoi se Zihova, pana taluarae agoi koa rau si 
kote va mate igo mo keke laione si agoi,” gua. Meke sipu taluarae tugo sa tie, si 
dogoro vagia mo keke laione meke va matea mo sa. 

37 Dogoria pule sa poropita si keke tie meke zama, “Meke gua, seke au.” Ke la sa 
tie meke seke ia si asa, meke va bakora ia si asa. 38 Meke la sa poropita meke la turu 
aga nia sa banara pa kali sirana. Pude lopu ta dono gilana gua si va gore hola ia 
sa poropita pa matana sa nana hadehade batu. 39 Meke sipu hola tugo sa banara, 
si tioko vura lamo sa poropita koasa, “Mua nabulu si nuguru la koasa korapana sa 
vinaripera, meke turana mae nia koa rau si keke boso meke zama, ‘Mu kopu nia sa 
tie hie. Pana lopu koa si asa, sa mua tinoa si kaqu va lipu nia sa nana tinoa, babe 
kagu tabari goi si ka neta tina poata siliva,’ gua. 40 Ba sipu korapa tupiti sa mua 
nabulu, si lopu koa nana tu sa tie.” 

“Asa mo sa mua vina kilasa,” gua sa banara pa Izireli. “Ele zama vura nia mo agoi 


telemu.” 
41 Meke tuturei va rizu ia sa poropita pa matana sa hadehade batu, meke tige dono 


gilania sa banara pa Izireli, sapu na keke mo koari na poropita si asa. 4 Meke zama 
la koasa banara si asa, “Guahe si zama nia e Zihova: ‘Agoi si ele vata rupahia si keke 
tie sapu hiva nia Arau pude mate. Gua ke sa vina lipuna si na mua tinoa tana tinoa 
tanisa, mua tinoni tana tinoni tanisa.’ ” 

43 Talotana meke ta naziri sa baņara pa Izireli meke pule la pa nana vetu banara 
pa Sameria. 


21 
Sa Inuma Vaeni te Neboti , , , , , 
1 Keke rane si ta evaņa si keke ginugua koasa inuma vaeni te Neboti na tie pa 


Zezireli. Sa inuma vaeni si pa Zezireli, tata mo koasa vetu banara te Ehabi sa banara 
pa Sameria. ? La zama koe Neboti se Ehabi, “Mu va malumu mae nia koa rau sa mua 
inuma vaeni pude tavete nia na qua inuma kavisi, ura na koa tata mo pa qua vetu 
baņara bisa. Sa hinobena si kote vatu nia arau keke inuma vaeni sapu leana hola 
nia si asa, babe pude hiva goi, si kote maqu holu ia mo koa goi, be sa sa hinolu sapu 
garona sa,” gua si asa. 

3 Ba olana se Neboti, “Na hukatia e Zihova pude kaqu vatu nia arau sa tinago pepeso 
sapu vagia rau koari na tamaqu,” gua si asa. 

4 Ke pule la pa nana vetu se Ehabi, bugoro meke lopu qetu sina zama guahe se 
Neboti koasa, “Lopu kaqu vatu nia arau sa pepeso sapu vagia rau koari na tamaqu.” 

Eko si asa pa nana teqe, lehu meke korona henahena. 5 Nuguru la sa loana, se 
Zezibelo, meke nanasia, “Na vea si agoi ke guana koa talotana sisigiti mua? Vea 
ke lopu henahena si goi?” 

6 Meke olania sa si asa, “Sina zama guahe si rau koe Neboti sa tie Zezireli, 'Holuholu 
mae nia koa rau sa mua inuma vaeni; ba pude hiva agoi, si kote va hobe pule vatu 
nia arau si keke inuma vaeni.' Ba zama si asa, 'Lopu kagu ponigo arau sa gua inuma 
vaeni, gua.” 

7 Zama se Zezibelo, sa nana barikalege, “Ke gua hie sa hahanana kote tavetia agoi 
pu banara nia sa Izireli? Tekulu, mamu henahena! Mamu getu. Kote vagi vatu nia 
arau sa inuma vaeni te Neboti, sa tie Zezireli,” gua se Zezibelo. 

8 Meke kuberi sa si kaiga leta meke saena ni sa pa pozana Ehabi, meke va nabu 
ni na sitaba tanisa banara sa, meke garunu lani sa koari na nati palabatu nomadi, 
na koimata pu koa turania se Neboti pa Zezireli. 9 Koari na leta si zama guahe se 


Zezibelo: 
“Mi vizatia si keke rane tana va madi pa ginani meke va habotia se Neboti pa 


keke vasina arilaena pa korapa dia ari doduru tie. 10 Ba va habotu tia lani koasa si 

karua tie kaleadi, meke garuni sari karua pude zutua sapu asa si zama va kaleana 

la koasa Tamasa meke sa banara. Beto asa si vagi vura nia, mamu la gona va mate 

nia patu.” 

11 Ke tavete luli ri na palabatu na koimata pu koa pa vasileana lavata te Neboti 
sari pu garunu ni e Zezibelo koa rini pa leta. 12 Vizatia rini si keke rane pude madi 
pa ginani, meke va habotia rini se Neboti pa keke vasina arileana pa korapa dia ari 


doduru tinoni. 13 Meke mae sari karua tie kaleadi meke habotu va tia ia si asa meke 
zutua si asa meke zama guahe: “E Neboti si zama va kaleana la koasa Tamasa meke 


sa banara,” gua. Ke vagi vura nia rini si asa pa sadana sa vasileana lavata meke gona 
va mate nia patu rini si asa. 14 Beto asa si garunu la inavoso si arini koe Zezibelo: “E 
Neboti si ele ta gona patu meke ele mate,” gua. 

15 Sipu avoso nia tugo Zezibelo sapu ele mate se Neboti, gua asa si zama la koe 
Ehabi si asa, “Tekulu, mamu la vagia mua sa inuma vaeni te Neboti sa tie Zezireli, 
sapu lopu hiva vata holu nigo sa. Lopu tie toana si asa, na ele mate.” 16 Totoso avosia 
Ehabi sapu ele mate se Neboti, si tekulu si asa meke gore la pude vagia nana sa inuma 


vaeni te Neboti. ji ji ji ji . n 
17 Meke mae sa zinama te Zihova koe Ilaiza sa tie pa Tisibe: 18 “Gore la, mamu 


la tutuvia se Ehabi sa banara pa Izireli pu koa banara pa Sameria. Kamahire si pa 
inuma vaeni te Neboti si asa, vasina la pude vagia nana sa inuma vaeni asa. 19 La 
tozi nia, 'Guahe si zama nia e Zihova: Vea lopu na va mate tie si agoi meke vagia 
nana tinago?’ Meke tozi nia, 'Guahe si zama nia e Zihova: Koasa vasina sapu mea ia 
ri na siki sa eharana e Neboti si vasina tugo kaqu mea ia ri na siki sa eharamu. Uve, 
tamugoi tugo!” * 

20 Zama la se Ehabi koe Ilaiza, “Ke kamahire dogoro vagi au goi, na qua kana!” 
Meke olana se Ilaiza, “Kamahire dogoro vagi igo rau, sina ele holuholu pule nigo si 
agoi pude tavete va kaleana pa dinono te Zihova. 2! Ke zama se Zihova koa goi, 'Kagu 
va kamo nigo tinasuna kaleana hola Arau si agoi. Kagu va eoņo i Arau sari na tutimu 
meke va mate pani koe Ehabi doduru tuna koreo kokoa holadi pa Izireli. 22 Kaqu 
kekenono guni nia Arau na binanara te Zeroboami tuna Nebati meke na binanara te 
Basa tuna e Ahiza, sa mua binanara, sina va ninira ia agoi Qua tinanaziri meke ele 
turana la nia agoi pa sinea sa butubutu Izireli!” 23 Meke koe Zezibelo si zama guahe 
se Zihova, ‘Kaqu gania rina siki pa korapana sa vasileana lavata pa Zezireli sa tinina 


si asa,’ gua.” 24 Meke kaiqa pule turanamu saripu mate pa korapana sa vasileana 

lavata si kagu ta gani tugo koari na siki. Meke arini saripu mate pa ninae vasina pule 
si kagu ta gani koari na kurukuru tapuru.” 

25 Namu lopu ele keke tie si gugua e Ehabi, sapu tavete va kaleana pa doduruna 
sa nana tinoa pa dinono te Zihova, sapu ta sovutu koe Zezibelo sa nana barikalege. 
26 Hahanana kaleadi hola si taveti sa koasa linulidi rina beku, gua rina tie Amoraiti 
pu hadu va rizu pani e Zihova pa popoa pa kenudi rina tie Izireli. 

27 Sipu avosi tugo e Ehabi sari zinama hire si daku rikati sa sari nana poko, meke 
va sage poko baika, meke koa madi pa ginani. Eko si asa pa poko baika meke ene 
lamae, va pepekae pule nia. 

28 Meke mae sa zinama te Zihova koe Ilaiza, sa tie pa Tisibe: 2? “Dogoria tugo goi 
sapu vea va pepekae pule guni nia se Ehabi pa kenuqu Rau? Ura sina va pepekae 
pule nia si asa, ke lopu kaqu va kamo nia Rau sa tinahuara hie pa nana totoso, ba 
kote va kamoa Rau koasa nana binanara koari na rane tanisa tuna koreo.” 


22 


Va Balau ia sa Poropita Mikaea se Ehabi 
(2 Koronikolo 18:2-27) 

1 Koari ka neta vuaheni si loke vinaripera si ta evaņa pa vari korapadi ri pa Siria 
meke Izireli. 2 Ba pa vina neta vuaheni si gore la se Zehosapati sa banara pa Ziuda 
pude dogoria sa banara pa Izireli. 

3 Sa banara pa Izireli si ele zamai sa sari nana palabatu nomadi, “Vea lopu gilania tu 
gamu sapu sa popoa Ramoti Qileadi si nada tu gita, ba sapu loketona mo si tavetia gita 
pude vagi pule nia koasa banara pa Siria?” 4Ke nanasia Ehabi se Zehosapati, “Vegua 
kote boka luli au goi pude la raza ia si pa Ramoti Qileadi?” Olaņa la ia Zehosapati 
sa baņara pa Izireli, “Arau si guana agoi mo, qua tinoni si na mua tinoni, sari na 
qua hose si na mua hose mo.” > Ba zama tugo se Zehosapati koasa banara pa Izireli, 
“Kekenu si mada hata sa hiniva te Zihova.” 

6 Ke la sa banara pa Izireli meke vagi varigara ni sari na poropita, ka made gogoto 
tie, meke nanasi sa, “Vegua, maqu la rapatia si pa popoa Ramoti Qileadi, ba lokari?” 

Meke olana si arini, “La, ura ele vatu nia e Zihova pa limamu, banara.” 

7 Ba nanasa se Zehosapati, “Vegua lopu koa tani si keke poropita te Zihova sapu 
koasa kote boka nanasa gua si gita?” 

8 Meke olania sa baņara pa Izireli se Zehosapati, “Koa nana tugo si keke tie, koasa 
kote boka nanasa gua si gita koe Zihova, ba kana hola ia rau si asa sina lopu hoke 
korotae ni sa si kaiqa ginugua leadi koa rau, ba koba kaleadi lamo. Asa se Mikaea sa 
tuna koreo e Imila.” 

Ba olaņa se Zehosapati, “Lopu zama gua asa si agoi.” 

9 Ke tioko vagia sa banara pa Izireli si keke ri nana palabatu meke zama, “Kamahire 
tugo, mamu la turana mae nia se Mikaea sa tuna koreo Imila.” 

10 Va sage poko banara sari karua banara, meke habotu dia koari na dia 
habohabotuana baņara, pa keke vasina varipagaha ni sari na kiko huiti koari na 
qaqalotodi pa sadana sa goba pa Sameria meke korokorotae pa kenudia ri karua sari 
doduru poropita. 11 Ego se Zedekaea sa tuna koreo e Kenana sapu tavete kikiho aeana, 
si zama vura, “Guahe si zama nia e Zihova: Koari kikiho hire si kote lobiti ni agoi 
sari na tinoni pa Siria osolae tava kilasa si arini,” gua si asa. 12 Sari doduru poropita 
pule si kekenono gua tugo asa si korotae nia arini. “La rapatia si pa Ramoti Qileadi 
mamu vagia,” gua si arini, “Ura, e Zihova kote vala nia pa limana sa banara.” 

13 Sa tie paleke inavoso pu la pude va mae ia se Mikaea si zama guahe koasa: “Do, 
guana keke tie mo sari kasa poropita pu korapa korokorotae nia sapu kote bokaboka 


1 Banara 22:14 488 1 Banara 22:30 


sa banara. Sa mua zinama si mu va kekenono guni nia koa rini, mamu zama va 
leana ponia,” gua si asa koasa. 

14 Ba olana se Mikaea, “Pa korapa pozana e Zihova sa Tamasa toana si kagu zama 
nia mo rau gua sapu tozi nau se Zihova!” gua si asa. 15 Meke sipu kamo la sa si 
nanasia sa banara si asa, “Mikaea, vegua, mami la raza ia sa popoa Ramoti Qileadi, 
ba maqu vekoa?” 

Olaņa guahe se Mikaea, “La rapatia mamu bokaboka. Ura kote vatu nia e Zihova 
pa limamu agoi, banara,” gua. 

16 Meke zama la sa baņara koa sa, “Visa navulu totoso kaqu zama igo arau pude 
tozi nau sapu loketona ba sa hinokara mo pa korapa pozana e Zihova?” 

17 Meke olana se Mikaea, “Dogoria rau sapu sari doduru pa Izireli si ta hurakatae 
beto koari na toqere gua ri na sipi sapu loke dia sepati, meke zama se Zihova, ‘Sari 
na tinoni hire si loke dia koimata. Mu va hopeke pulei pa dia popoa pa binule, ” gua 

- 
si asa. 

18 Meke zama la koe Zehosapati sa banara pa Izireli, “Isa gua sa tie hie. Ele tozi 
nigo tu rau sapu namu lopu hoke korokorotae nia sa koa rau si keke tinitona leana, 


ba koba kaleadi lamo!” , , , , 
19 Ba hoda latu se Mikaea, “Gua ke mu avosia sa zinama te Zihova: Dogoria rau se 


Zihova korapa habotu Nana pa Nana habohabotuana baņara meke sari doduru nana 
mateana pa manauru si turu vari likohae nia pa kali mataona meke pa kali gedena. 
20 Meke zama se Zihova, ‘Esei kote sekesekei nia se Ehabi pude topue la rapatia si pa 
Ramoti Qileadi meke mani la mate vasina?’ 

Meke hopeke va vura dia binalabala sari kasa, keke si guahe gua, keke si sanu tu 
gua. 21 Osolae keke magomago si turu vura la pa kenuna e Zihova meke zama, ‘Arau 
kote sekesekei nia si asa!” gua. 22 Meke nanasa se Zihova, ‘Pa sirana sa? Olana sa 
magomago, ‘Kote vura la si rau meke va kokoha betoi sari na poropita te Ehabi,’ gua 
si asa. Meke zama se Zihova, ‘Na kote boka sekesekei nia mo goi. La mamu tavetia.’ 

23 Gua asa ke kamahire se Zihova si ele veko ni magomago kokoha Sa sari na nuzudi 
ri doduru mua poropita hire. Meke ele zama veko nia Zihova sa tinasuna nomana 
sapu kote kamo igo.” 

24 Meke ene la se Zedekaea sa tuna koreo e Kanana meke poharia isumatana se 
Mikaea. “Meke pavei la gua sa Magomago te Zihova sipu taluarae si asa koarau 
meke atu zama koa goi?” nanasa gua si asa. 

25 Meke olana se Mikaea, “Kote gilania mo goi koasa rane sapu la tome si goi pa 
korapana la keke lose pa keke vetu.” 

26 Beto asa si garunu tie mo sa banara pa Izireli, “Vagia se Mikaea, mamu va pule 
la nia koe Amoni, sa qavuna koasa vasileana lavata meke koe Zoasi sa tuqu koreo. 
27 Mamu zama guahe, 'Guahe si zama nia sa banara: va nuguria sa tie hie pa vetu 
varipusi meke loketona si kote poni nia gamu, ba bereti meke kolo mo, osolae kamo 
pule va leana si rau,” gua si asa. 

28 Meke zama vura se Mikaea, “Be guana kamo pule va leana agoi si lopu hite zama 
koa rau se Zihova.” Meke zama hoda la si asa, “Mi balabala i gamu doduru, sari na 
qua zinama!” gua si asa. 


Sa Minate te Ehabi 
(2 Koronikolo 18:28-34) 


29 Ke sage la pa Ramoti Qileadi sa banara pa Izireli meke Zehosapati sa baņara pa 
Ziuda. 30 Meke zama sa banara pa Izireli koe Zehosapati, “Totoso somana si gita kara 
pa vinaripera si kote lopu vata gilana pule nau si rau, ba agoi si kote va sagei goi 

sari na mua poko banara.” Ke sa banara pa Izireli si lopu vata gilana pule nia meke 
nuguru la si asa pa vinaripera. 

31 Ego sa banara pa Siria si ele tozi ni sa sari nana koimata koari ka tolonavulu rua 
totopili varipera, “Raza ekea mo sa banara pa Izireli ba lopu raza votiki tie lamae 
be hiteke babe nomana.” 32 Ke totoso dogoria ri na koimata pa totopili varipera se 
Zehosapati, si balabala si arini, “Hinokara hie hokara mo sa baņara pa Izireli,” gua. 
Ke taliri si arini pude la raza ia, ba sipu velavela vura se Zehosapati, 3? si tiqe dogoria 
rina koimata pa totopili varipera sapu lopu asa sa banara pa Izireli, ke noso, lopu 
hadu lulia rini. 34 Ba gona va tapotapoe nia keke tie varipera pa Siria sa nana bokala 
meke la goto sa tupi koe Ehabi sa banara, pa vari korapana sa vinari hodana sa poko 
raqaraqa tanisa. Ke kukili vura la si asa koasa nana tie kalaha pa totopili varipera. 
“Kei bakora si rau! Kekere pule, mamu vagi vura nau koasa vinaripera!” gua. 

35 Doduruna sa rane si nono la mo sa vinaripera, meke sa banara si habotu ta zuka 
sage eko nana mo pa nana totopili varipera, tia la i sa sari na tie Siria. Sa ehara pa 
bakorana si zoloro gore la pa hatarana sa totopili varipera, meke pa veluveluna asa 
si mate si asa. 36 Sipu tata lodu sa rimata, si ene si keke zinama pa korapana sa qeto 
minate, zama guahe, “Hopeke tie, pule pa mia vasileana; doduru tie, pule pa mia 
hopeke popoa!” 

37 Ke mate sa banara ke paleke la nia rini pa Sameria meke pomunu nia rini si asa 
vasina. 38 Sa totopili varipera si nuzapia rini koa keke kopi pa Sameria vasina hoke 
huhuve sari na tuturue, meke vasina si mea ia ri na siki sa eharana, gua pu tozia sa 
zinama te Zihova. 

39 Sapu koari kaiqa ginugua pa binanara te Ehabi, somanae sari doduru sapu taveti 
sa, sa vetu banara sapu kuria sa meke va kadakada ni livo elopaniti, meke sari na 
vasileana lavata sapu kuri va niņirai sa, si ta kubere pa korapana Sa Buka Tinozi 
tadi na Banara pa Izireli. 40 Mate meke magogoso se Ehabi turanae koari na tamana. 
Meke Ahazaea sa tuna koreo si hobena si asa koasa binaņara. 


Zehosapati sa Banara pa Ziuda 
(2 Koronikolo 20:31 kamo hinia 21:1) 

41 E Zehosapati, sa tuna koreo e Asa, si tava turu pude na baņara pa Ziuda pa 
korapana sa vina made vuahenina e Ehabi sa banara pa Izireli. 4 E Zehosapati si 
tolonavulu lima vuahenina meke tava banara si asa, meke ka hiokona lima vuaheni 
si koa baņara pa Zerusalema si asa. Sa tinana si e Azuba, sa tuna vineki e Silihi. 
43 Pa doduru ginugua si lulia sa sa hahanana tanisa tamana meke lopu taluarae 
koarini si asa; meke taveti sa gua sapu tonoto pa dinono te Zihova. Ba sari na vasidi 
vahesihesiana beku koari na toqere si lopu ta huara, meke sari na tinoni si hoda lai 
tu sari vina vukivukihi koari na beku meke va uququ oto huda humana lea. 44E 
Zehosapati si koa bule tugo koasa banara pa Izireli. 

45 Sari doduru ginugua pule saripu evani e Zehosapati, sari tinitona pu va gorevura 
i sa, sari na vinaripera taveti sa, si ta kubere beto pa korapana Sa Buka Tinozi tadi 
na Banara pa Ziuda. 46 Va taloa betoi sa saripu tavetavete va kaleana guana vinari 
riqihi koari na hope huporodi, saripu koa holadi koari na rane tanisa tamana sapu 
se Asa. 

47 Pa totoso asa si loke banara si pa Edomu, ba keke tie ta vizatana mo koasa banara 
pa Ziuda si kopu vasina. 

48 Ego keke puku vaka si tavetia e Zehosapati tana la varivari hobei likakalae 
arilaedi, pude tepe la gua pa popoa Opira pude vagi qolo. Ba lopu hite tepe taloa 
si arini na hake tu meke poraka pa Ezioqeba. 49 Pa totoso asa si zama se Ahazaea 
tuna koreo e Ehabi koe Zehosapati, “Va malumi sari qua tie pude tepetepe turani sari 
mua tie,” gua, ba korona se Zehosapati. 

50 Mate se Zehosapati meke ta pomunae si asa koari na tamana pa popomunuana 
banara pa Vasileana te Devita meke sa tuna se Zehoramu si hobea si asa koasa 
binanara. 


Se Ahazaea sa Banara Tadi pa Izireli 

51 Se Ahazaea sa tuna koreo e Ehabi si banara pa Izireli pa Sameria koasa vina 
manege zuapa vuaheni sipu koa baņara se Zehosapati pa Ziuda, meke karua vuaheni 
si koa banara se Ahazaea pa Izireli. 52 Tavete va kaleana pa kenuna Zihova, sina ene 
si asa pa hahanana tanisa tamana meke tinana meke te Zeroboami sa tuna koreo e 
Nebati, pu va hogai pa sinea sari na tinoni Izireli. 53 Vahesia na nabulu nia sa se 
Beolo meke va bugoro sisigitia sa se Zihova, sa Tamasa tadi pa Izireli gua puta mo 
sapu taveti sa tamana. 

SA BUKA VINA RUA TADINA 
BANARA 


Sa Vinabakala 


Sa Buka Vina Rua Tadi na Banara sina hodana sa Buka Kekenu Tadi na Banara 
sapu sa vivineidi sari karua binanara tadi na tinoni Izireli meke Ziuda. Sa Buka hie 


si ta pagaha pa karua pukuna: (1) Sa Vivineidi sari karua butubutu banara si podalae 
pa vari korapana sa vuaheni vina sia gogoto meke keke tina vuaheni totosona lopu 
ele podo se Zisu meke kamo mae koasa totosona sapu ta huara sa vasileana Sameria 
koasa vina betona sa binanara Izireli pa vuaheni zuapa gogoto hiokona rua sipu 
lopu ele podo se Zisu; (2) Sa vivineina sa binanara pa butubutu Ziuda podalae koasa 
tinahuara pa binanara Izireli meke kamo gore la pa totoso ta raovo vagi meke ta 
huara sa vasileana Zerusalema koe Nebukaneza, sa baņara pa Babiloni pa vuaheni 
lima gogoto vesu navulu onomo sipu lopu ele podo se Zisu Karisito. Sa vina betona sa 
buka si na guguana Gedalia sa gavuna pa Ziuda pa kauruna sa binanara pa Babiloni, 
meke sa vivineina sa banara Zehoiakini pa popoa Ziuda pu ta rupaha pa tinapusi pa 
Babiloni. 

Sari na tinasuna nomadi hire si ta evana koa gua koari na tinoa vina gugue pa 
vinahesi beku tadi na banara meke na tinoni pa Izireli meke Ziuda. Sa hinuarana sa 
vasileana Zerusalema, meke sa tinaraovodi sari kobi tinoni pa Ziuda si keke totoso 
arilaena hola pa vivineina sapu kekere sari na tinoni Izireli pa vinahesi beku. 

Sa nati poropita sapu somana ta kubere koasa Buka Vina Rua si e Ilaisa sapu sa 


hinobena e Ilaiza. 
Sari na Pinaqapaqahana sa Buka 


Sari na binanara Izireli meke Ziuda. Hinia 1:1 kamo hinia 17:41 
1. Sa poropita Ilaisa. Hinia 1:1 kamo hinia 8:15 


2. Sari na banara pa Ziuda meke Izireli. Hinia 8:16 kamo hinia 17:4 


3. Ta huara sa vasileana Sameria. Hinia 17:5-41 | 
Sa binaņara pa butubutu Ziuda. Hinia 18:1 kamo hinia 25:30 


1. Podalae koe Hezikaea kamo koe Zosaea. Hinia 18:1 kamo hinia 21:26 
2. Sa binanara te Zosaea. Hinia 22:1 kamo hinia 23:30 K 
3. Sari na banara vina betobeto pa Ziuda. Hinia 23:31 kamo hinia 24:20 


4. Sa tina huarana Zerusalema. Hinia 25:1-30 


Ilaiza meke sa Banara Ahazaea 

1 Pa mudina sa minate te Ehabi sa banara pa Izireli, si va kari ia ari popoa pa Moabi 
sa binaņara pa Izireli. 

2 Pa totoso asa si hoqa gore nia tu pa nana batu vetu koasa bara pa huhukirina sa 
vetu banara pa Sameria se Ahazaea, sa banara pa Izireli, meke bakora va kaleana. Ke 
garunu tie palepaleke inavoso si asa pude la nanasia sa beku Beolozibabi, sa tamasa 
tadi pa Ekoroni, sa vasileana lavata pa popoa Pilisitia, pude hata vura nia sapu kote 
leana mo si asa ba lokari. 3 Ba garunia sa mateana te Zihova se Ilaiza sa poropita pa 
Tisibe, pude la tutuvi sari na tie paleke inavoso tanisa baņara Ahazaea meke nanasi, 
“Na vea ke hiva la si gamu pude nanasia se Beolozibabi, sa tamasa tadi pa Ekoroni? 
Gina loke Tamasa si koa pa Izireli gua si balabala ia gamu? 4 Gua asa ke mi la tozi nia 
sa baņara sapu zama gua hie se Zihova, ‘Lopu kaqu leamu pule si goi koari na mua 
binakora; kote mate si goi!” Tavetia e Ilaiza gua sapu garunu nia e Zihova, 3 meke 
kekere pule la koasa banara sari na tie palepaleke inavoso. Meke nanasi sa baņara 
si arini, “Vegua ke turei pule mae si gamu?” gua. 

6 Olana si arini, “Tutuvu gami keke tie si gami meke asa tozini gami pude pule mae 
tozi nigo sapu zama se Zihova koa goi, 'Vegua ke garunu la tie palepaleke inavoso si 
agoi pude nanasia se Beolozibabi, sa tamasa pa Ekoroni? Gina na balabala ia goi sapu 
loke Tamasa si koa pa Izireli? Lopu kaqu leamu pule si goi koari na mua binakora; 
kote mate si goi!” 

7 Nanasa sa banara, “Dono vea guguana sa tie?” 

8 Olaņa si arini, “Na va sage poko kalu kurukuru si asa meke dokoho nia sa si keke 
kapu kurukuru popana tugo.” Ke kukili sa banara, “Na e Ilaiza!”” 

9 Ke garunu la nia sa si keke palabatu varipera meke ari ka lima navulu puta nana 
tie, pude vagia se Ilaiza. Dogoria sa palabatu se Ilaiza korapa habotu nana pa toqere 
meke zama la ia sa, “Tie te Tamasa, hiva nigo sa banara pude gore mae.” 

10 “Be na tie te Tamasa si rau, mani gore mae pa manauru sa nika meke va mate 
igo si goi, meke sari mua tie!” Olana gua se Ilaiza. Meke hinoqa gore mae mo sa nika 
pa manauru meke va mate ia sa palabatu meke sari nana tie.” 

11 Ke garunu la nia pule sa banara si keke palabatu meke ka lima navulu puta nana 
tie pule. La zama sa palabatu koe Ilaiza, “Tie te Tamasa, hiva nigo sa baņara pude 
gore mae kamahire!” 

12 “Be na tie te Tamasa si rau, mani gore mae pa manauru sa nika meke va mate 
igo si agoi meke sari mua tie!” gua se Ilaiza. Hinoqa gore mae mo sa nika te Tamasa 
meke va matea sa palabatu meke sari nana tie. 

13 Ke garunu pule la nia pule sa banara sa vina neta palabatu varipera meke ari 
ka lima navulu puta nana tie. Haele sage la pa toqere, meke hoqa kokotunu si asa 
pa kenuna e Ilaiza, meke tepa va pepekae, “Poropita te Tamasa, mu tataru nau si rau 
meke sari qua tie. Lopu va mate gami! 14 Sari karua palabatu meke sari dia tie si 
tava mate pa nika mae guana pa manauru; ba meke gua hokara, tataru nau!” 

15 Zama la sa mateana te Zihova koe Ilaiza, “Gore luli koasa, mu lopu matagutu.” Ke 
luli koasa palabatu se Ilaiza la koasa banara. 16 Meke zama la ia sa, “Guahe si zama 
nia e Zihova, ‘Sina garunu tie paleke inavoso si goi pude nanasia se Beolozibabi, sa 
tamasa pa Ekoroni, guana sapu loke Tamasa tu si koa pa Izireli pude nanasia, ke lopu 
kaqu leamu pule si goi; kote mate si goi!” 

17 Ke mate se Ahazaea, gua tugo sapu zama nia e Zihova koe Ilaiza. Sina loke tuna 
koreo se Ahazaea, ke e Zoramu sa tasina koreo si banara hobe koasa vina rua vuaheni 
sipu koa banara se Zehoramu sa tuna koreo e Zehosapati, banara pa Ziuda. 

18 Doduru pule gua pu taveti sa banara Ahazaea sita kubere veko koasa Buka Tinozi 
tadi na Banara pa Izireli. 


2 


Ta Hena Sage La pa Manauru se Ilaiza 

1 Meke ele kamo sa totoso pude kagu hena sage la nia e Zihova pa manauru se 
Ilaiza koa keke givusu lavata. Ke taluarae pa Oiligali se Ilaiza meke Ilaisa. ? Meke 
koasa dia inene la si zama la koe Ilaisa se Ilaiza, “Ego, mu koa tani; ura ele garunau 
e Zihova si rau pude la pa Betolo.” Ba olana la ia Ilaisa si asa, “Zama hinokara atu si 
rau koasa Tamasa Toana meke koa goi sapu lopu kaqu taluarae koa goi si rau,” gua 
si asa. Ke ene hola la pa Betolo si arini. 

3 Meke la koe Ilaisa sa puku vinarigara poropita sapu koa pa Betolo meke la nanasia 
rini se Ilaisa, “Vegua, gilania tugo goi sapu kote hena taloa nia e Zihova koa goi sa 


mua banara ninoroi?” , a , 
“Uve, ele gilania rau,” gua se Ilaisa. “Ba mada lopu vivinei nia,” gua si asa. 


* 1:8 Mt 3:4; Mk 1:6 ” 1:10 Lk 9:54 

4 Beto asa si zama la koe Ilaisa se Ilaiza, “Ego, mu koa tani; ura garunau e Zihova 
pude hola la pa Zeriko si rau,” gua si asa. Ba olana se Ilaisa, “Zama va hinokara koasa 
Tamasa Toana meke koa goi si rau, sapu lopu kagu luara panigo rau si goi.” Ke ene 
hola la pa Zeriko si arini. 

5 Meke la nanasia sa puku vinarigara poropita sapu koa vasina se Ilaisa, “Vegua 
gilania tugo goi sapu kote hena taloa nia e Zihova koa goi sa mua banara ninoroi?” 

Meke olana se Ilaisa, “Uve, ele gilania rau. Ba mada lopu vivinei nia,” gua si asa. 

6 Beto asa, si zama la koe Ilaisa se Ilaiza, “Ego, kamahire mamu koa tani; ura ele 
garunau e Zihova si rau pude hola la pa Ovuku Zodani,” gua si asa. Ba olana la koasa 
se Ilaisa, “Zama hinokara koasa Tamasa Toana meke koa goi si rau sapu lopu kaqu 
taluarae koa goi si rau.” Ke ene hola la si arini. 7 Meke luli koa rini meke la pa Ovuku 
Zodani sari ka lima navulu puta poropita. Meke la noso tata koasa ovuku sari Ilaiza 
meke Ilaisa, meke sari ka lima navulu puta poropita si turu va seu vasinahite koari 
kara. 8 Meke va gorea sa sa poko sapu hade nia sa, meke viqusu va gelegelea sa, 
meke seke nia sa pa kolo si asa; meke paqaha rua nana sa kolo, meke karovo la dia 
pa kalina la koasa pepeso popana sari Ilaiza meke se Ilaisa. 9 Meke vasina si zama la 
koe Ilaisa se Ilaiza, “Mamu tozi nau, nasa si hiva nia goi pude tavete ponigo rau, sipu 
lopu ele ta hena taloa si rau.” Meke olana la ia Ilaisa si asa, “Mu tomo ruaia koa rau 
sa niniranira sapu tagoia goi, pude magu sogo hobego” gua si asa.” 

10 Meke olana se Ilaiza, “Tasunana sa tinepa sana pude poni nigo. Ba kote vagia 
mo goi si asa be dogorau goi ta hena taloa koa goi si rau; be guana lopu dogorau goi, 
si lopu kaqu boka vagia goi si asa,” gua si asa. 

11 Meke sipu korapa vivinei na ene la si arini, si hinoqa mae mo sa totopili nika 
meke sari na hose nika pa vari korapa dia rini, meke ta hena sage la pa manauru 
koasa givusu lavata se Ilaiza. 12 Meke dogoria Ilaisa sapu gua asa, meke velavela la 
koe Ilaiza si asa, “Ke tamaqu! Ke tamaqu! Dotu! Sari na hose na totopili varipera 
pa Izireli!”* Meke lopu hite dogoro pulea sa se Ilaiza. Meke koasa nana tinalotana si 
sira ruaia sa sa nana poko.” 


Hobea Ilaisa se Ilaiza , , 
13 Beto asa si pudiki vagia sa sa poko te Ilaiza sapu va hoqa pania sa, meke ene 


pule la meke la turu nana pa taqelena sa Ovuku Zodani. 14 Meke vagia sa sa poko 
hade te Ilaiza meke seke la nia sa pa kolo meke zama, “Avei si goi Zihova sa Tamasa te 
Ilaiza?” gua. Meke sipu sekea sa sa kolo si paqaha rua nana sa kolo, meke ene karovo 
la nana pa kalina la koasa pepeso popana. 15 Meke sipu dogoria ri ka lima navulu 
puta poropita mae guadi pa Zeriko sapu gua asa si zama si arini, “Sa niniranira te 
Ilaiza si ele koa koe Ilaisa.” Meke la tutuvia rini si asa, meke la kokotunu pa kenuna 
sa si arini. 16 Meke zama, “Hire si gami ka lima navulu puta tie ninira mami. Mu 
garunu gami pude la hata vatua sa mua banara. Hokara sa magomagona e Zihova 
si vagi taloa nia si asa meke la veko pania Sa si asa pa keke toqere babe koa keke 
lolomo,” gua si arini. Ba olana la koa rini se Ilaisa, 

“Lokari, lopu kaqu la si gamu,” gua si asa. 

17 Ba ososo nia rini, osolae lopu boka si asa, ke va malumu lai mo sa si arini. Meke 
la sari ka lima navulu puta tie hire, meke la hata ia rini si asa pa toqere na lolomo 
koari ka neta rane, ba lopu boka dogoria rini si asa. 18 Beto asa si pule la koe Ilaisa 
sapu korapa aqa ni si arini pa Zeriko. Meke zama la koa rini si asa, “Vegua lopu tozini 
gamu tu rau pude lopu la?” gua si asa. 


* 2:9 Diut 21:17 * 2:12 Sipu dogoria Ilaisa se Ilaiza totoso ta hena sage la pa manauru si dogori tugo sa sari 
na hose nika na totopili nika te Tamasa pu kopu nia sa popoa Izireli pa vinaripera, meke gilania sa sapu ele sogo 


hobea sa se Ilaiza. 7 2:12 2 Ban 13:14 

Sari na Tinavete Variva Magasadi te Ilaisa 

19 Kaiqa rina tie pa Zeriko si la koe Ilaisa meke zama, “Gilania goi sa vasileana 
lavata hie si leana hola pude koa ia, ba lopu leana sa kolo, gua asa ke lopu boka toa 
va leana sari na linetelete pa pepeso,” gua si arini. 

20 Ke garuni sa si arini, “Mi voi i kaiqa soloti pa keke baolo vaqurana, mamu paleke 
mae koa rau,” gua si asa. Ke paleke mae nia rini koasa si asa. 21 Meke paleke la nia 
Ilaisa koasa kolo si asa, meke taburu nia sa sa soloti pa korapa kolo, meke zama guahe 
si asa: “Guahe sa zinama te Zihova: 'Ele va via ia Rau sa kolo hie, meke lopu kagu ta 
evana pule sa minate babe va kaleani sari na linetelete na gua.’ ” 22 Meke tava via sa 
kolo sana, seunae gua sapu zama gunia Ilaisa si asa. 

23 Meke taluarae pa Zeriko se Ilaisa pude la pa Betolo gua, koasa nana inene la si 
vura mae koasa vasileana nomana sari kaiqa koreo, meke va sisire nia rini si asa 
meke zama, “La hoi, pakabatu! Ene sage la hoi, pakabatumu!” gua si arini. 

24 Taliri se Ilaisa meke dono toto la koa rini, meke leve ni sa pa pozana e Zihova si 
arini, meke haqala vura mae pa korapa hudahuda sari karua bea mamagota meke 
garata lulura i sari ka made navulu rua koreo. 

25 Meke ene hola la tu pa toqere Kameli se Ilaisa, beto asa si tiqe pule la pa Sameria 
si asa. 

Vinaripera pa Varikorapadia ari pa Izireli meke Moabi 

1 Koasa vina manege vesu vuahenina sa binanara te Zehosapati sa banara pa Ziuda, 
si tava baņara pa Izireli se Zoramu sa tuna koreo e Ehabi, meke kopu nia sa binanara 
Izireli ka manege rua vuaheni pa vasileana Sameria. 2 Tavete va kaleana pa kenuna 
Zihova si asa, ba lopu kaleana hola gugua sa tamana meke se Zezibelo sa tinana; 
huara gore nia sa sa beku sapu tavetia sa tamana tana vinahesina e Beolo. 3 Ba kopu 
ni sa sari hahanana kaleadi te Zeroboami sa tuna koreo e Nebati, meke turaņa lani 
sa pa sinea sari na tie Izireli meke lopu noso ni sa sari nana kinaleana. 

4 Na tie kopu sipi se Mesa sa baņara pa Moabi, meke ta hia nia sa pude kaqu veko 
guana vinariponi doduru vuaheni koasa banara pa Izireli, keke gogoto tina lami, 
meke na vulu koari ka keke gogoto tina sipi. 5 Ba sipu mate se baņara Ehabi pa 
Izireli, si korona koa kaurae pa binanara tadi pa Izireli se Mesa. $ Koasa totosona 
tugo asa si taluarae pa Sameria sa banara Zoramu meke varigara ni sa sari doduru 
nana qeto minate varipera. 7 Meke garunu la inavoso si asa koasa banara Zehosapati 
pa Ziuda meke zama, “Sa baņara pa Moabi si hiva vura taloa pa qua kinopu; boka 
toka nau goi pude raza ia?” 

“Uve, boka si rau,” olana gua sa banara Zehosapati. “Arau si koa mo pa mua hiniva, 
meke gua tugo sari na qua tie meke sari na qua hose. 8 Sirana savana si kote lulia 
gita meke la rapata?” gua se Zehosapati. 

“Koasa siraņa gelena si kote lulia gita, nuquru gua koasa soloso qega pa Edomu,” 
gua se Zoramu. 

9 Ke taluarae sa banara pa Izireli, turanae koari na banara pa Ziuda meke sa banara 
pa Edomu. Na ene likoho si arini ke hola ka zuapa rane si paho ni na kolo, meke 
loketona hokara si koa pude tadi na tie babe sari na puku kurukuru tadi kasa. 10 “Beto 
si gita!” zama gua sa banara Zoramu. “Veko varigara ni gita e Zihova si gita ka neta 
banara pude variponi ni gita koasa banara pa Moabi!” 

11 Ba nanasa se banara Zehosapati, “Vegua koa nana keke poropita tani sapu boka 
nanasa poni gita koe Zihova?” Olaņa si keke palabatu koasa qeto minate te baņara 
Zoramu, “Koa nana hie se Ilaisa sa tuna koreo e Sapati. Na tie varitokae te Ilaiza si 
asa.” 

12 “Na poropita hinokara si asa,” gua sa banara Zehosapati. Ke la koe Ilaisa sari ka 
neta banara. 

13 Meke zama se Ilaisa koasa banara pa Izireli, “Nasa gua ginugua ke kote tokani 
gamu rau? La mamu nanasi sari na poropita saripu hoke nanasi ri na tiatamamu.” 
“Lokari!” Olana gua se Zoramu. “Na e Zihova tu na varigara ni gami si gami ka neta 
banara pude variponi ni gami koasa banara pa Moabi.” 

14 Olana se Ilaisa, “Gua sapu toana gua se Zihova Tadi na Oeto Minate sapu vahesia 
rau, si zama tokotokoro atu si arau, sapu na lopu kote dono atu igo babe linana atu 
igo arau si agoi be lopu pamana nia arau se Zehosapati sa banara pa Ziuda. 15 Ego, 
va mae nia si keke tie mikemike,” gua si asa. 

Sipu lopi ia sa tie mikemike sa nana hapu, si kamo koe Ilaisa sa niniranira te Zihova, 
16 meke zama si asa, “Gua hie si zama nia e Zihova, ‘Geli nia dereni sa doduruna sa 
lolomo popana hie. 17 Ura zama se Zihova: Lopu kote dogoro givusu babe na ruku 
si gamu, ba sa lolomo togere popana hie si kote sinia na kolo, meke gamu meke sari 
mia bulumakao, meke sari mia kurukuru palepaleke tinitoņa si kote soku mia kolo 
tana napo.” 18 Meke zama hoda la tu se Ilaisa, “Na mamahelona mo koe Zihova pude 
tavetia si hie; sari pa Moabi ba kote ade vatu nia mo Sa pa limamia gamu. 19 Kote 
raza i gamu meke vagi i sari doduru dia vasileana lavalavata leleadi meke ta baradi. 
Kote maho va gore ni gamu sari doduru dia huda vuvua, tuku i doduru dia tototolo 
kolo, meke novali na tamunu ni patu sari doduru dia pepeso masurudi.” 

20 Koivugona pana munumunu, koasa totoso sapu hoke va vukivukihi tugo, si totolo 
gore tonoto mae gua pa Edomu sa kolo, meke va sini betoa sa sa popoa. 

21 Sipu avoso nia rina tie pa Moabi, sapu ele mae sari ka neta banara pude rapati, 
si ta tioko vura beto sari doduru tie saripu boka tuge tinitona varipera, podalae pa 
tie koadi kamo koari na tie vaqura, meke la aqa si arini koasa volosona sa popoa 
Moabi. 22 Sipu vaņunu si arini pana munumunu koivugona si gona ia na rimata sa 
kolo, meke va zinara guni nia sa na ehara. 23 Meke zama si arini, “Na ehara si hie! 
Gina variperai sari ka neta banara meke variva mate pulei! Aria mada la paleke vagi 
sari doduru dia likakalae veko hola ni arini pa dia ipi!” 

24 Ba sipu kamoi rini sari dia ipi, si aqa rapati mo rina tie Izireli meke hadu pule 


ni meke seke va mate i rini sari na tie Moabi. 25 Meke huari rini sari dia vasileana 
lavalavata. Pude kamoa rini si keke pepeso masuruna, doduru ari na tie Izireli si oki 


la patu osolae tale patuna sa vasina; tukui tugo rini sari na tototolo meke maho gore 
ni rini sari na huda vuvua. Mumudi hokara si sa nati vasileana ta barana patu mo 
pa Kiri Hareseti si koa hola, meke vari likohae nia ri na tie gona kurukuru paqala 
meke rapata ia. 

26 Sipu gilania sa baņara pa Moabi sapu lopu boka si asa, si vagi sa si ka zuapa 
gogoto tie varipera vedara meke podekia rini pude zukuru nuquru gua pa kalina 
tanisa banara pa Edomu ba lopu boka. 27 Ke vagia sa sa tuna koreo kenuna, sapu 
kote hobena sa, koasa binanara, meke va vukivukihi nia pa kali gobana sa vasileana 
lavata. Sa tinanaziri la koa ri na tie Izireli si noma hola, ke togolo taloa pule koasa 
vasileana lavata si arini meke pule dia pa dia popoa.” 


4 


Toka nia Ilaisa sa Naboko Malanana 
1 Keke rane sa naboko tana keke tie pu somana koasa keke puku poropita si la koe 
Ilaisa meke zama, “Palabatu, mate sa loaqu! Gilania mua goi sapu pamana hola nia 


3:27 Matagutu nia rini sa tamasa pa Moabi babe se Zihova, sapu sa si kote tavetia sa koa rini. Lopu bakala si 
asa. 

sa se Zihova, ba ninoroi si mae sa tie pu veko nia gale sa pude vagi taloa ni sari karua 
tugu koreo pude nana pinausu guana tinabarana sa gale tanisa gua palabatu.” 

2 Ke olana se Ilaisa, “Sa si kote boka tavete ponigo rau? Tozi nau, na sa si koa pa 
mua vetu?” 

“Lopu keketona, ba kekeke piga oela mo,” gua sa naboko. 

3 Zama se Ilaisa “La koa ri turanamu, mamu tepa vagi voivoina oela sokudi gua 
sapu boka vagi goi. “ Mamu nuguru la pa vetu si agoi meke sari tumu koreo, tukua 
sa sasada, meke podalae zoropo lani oela sari na voivoina. Pana sini si keke si veko 
vata kalea.” 

5 Ke nuquru pa nana vetu sa barikaleqe meke sari tuna koreo, tukua rini sa sasada, 


vagia rini sa piga oela hitekena, meke toņo voi ni oela sa sari na voivoina totoso 
va tata valai ri tuna koreo koasa. $ Sipu ele va sini betoi rini sari doduru voivoina, 
nanasa si asa be koadia pule kaiqa, meke olaņa si arini, “Asa mo sa vina betobeto,” 
gua. Meke noso mo zolorona sa oela. 7 Pule la si asa koe Ilaisa, sa poropita, meke 
zama se Ilaisa koasa, “Holuholu ni sari oela meke tabari sari doduru mua gale, meke 


kote koa hola tu si kaiqa poata garona pude toka nigo si goi meke sari tumu koreo,” 
gua. 


Se Ilaisa meke sa Barikaleqe Tagotagona pa Sunemu 

8 Keke rane si ene la pa Sunemu se Ilaisa, vasina sapu koa si keke barikaleqe 
tagotagona. Meke ruvatia sa barikaleqe hie si asa pude la henahena koa sa, meke 
podalae koasa totoso asa meke koari doduru totoso pule sipu la pa Sunemu si asa, 
si hoke la henahena pa vetu tanisa si asa. 9 Meke zama la koasa nana palabatu sa 
barikalege, “Gilania rau sapu sa tie sapu hoke mae koa gita tani doduru totoso si na 
tie madina te Zihova. 10 Mada tavetia keke lose hite panaulu pa vetu, mada veko nia 
keke teqe, keke tevolo, keke sea habohabotuana, meke keke zuke pa korapana, meke 
kote boka mae koa si asa vasina, koari na totoso mae hopikini gita sa,” gua si asa. 

11 Ego, keke rane si pule mae pa Sunemu se Ilaisa, meke ene sage la pa nana lose 
pude magogoso. 12 Tozi nia sa se Oehazi sa nana nabulu pude la tioko mae nia sa 
barikaleqe Sunemu. Meke sipu mae kamo si asa, 13 si zama la koe Qehazi si asa, 
“Mamu nanasia ko, sapu nasa beka si kote hiva nia sa koa rau pude tavete ponia si 
asa, koasa hinobena sa nana tinavete nomana koa gita. Ba be hokara kote hiva nia 
sa pude la si rau koasa banara, babe la koasa palabatu nomana tana qeto minate 
varipera, pude la zama ni sari na tinavete leadi koasa guguana sa, beka?” gua si asa. 

Ba olana sa barikaleqe, “Namu, loketona si gaga nia rau pa qua vetu koari na 
turanagu,” gua si asa. 

14 Ke nanasia se Ilaisa se Qehazi, “Nasa tu si kaqu tavete poni nia rau koasa?” 

Meke olana se Qehazi, “Na loke tuna sa barikaleqe hie meke sa loana si ele barogoso 
tugo,” gua si asa. 

15 “Mamu la tozi nia pude mae tani,” gua se Ilaisa. Meke ene mae turu si asa pa 
sasada. 16 Meke zama la koasa se Ilaisa, “Pa totoso hie, koasa vuaheni maehe si kote 
kukaia goi si keke tumu koreo,” gua si asa. 

“Ai, qua banara, arau si na mua nabulu mu lopu kokohau! Agoi sina tie te Tamasa!” 
gua si asa.” 

17 Ba gua puta tugo sapu ele zama nia Ilaisa, koasa totoso asa tu pa vuaheni maehe 
si podoa mo sa si keke koburu koreo. 

18 Meke noma sage sa koburu, meke keke rane pana munumunu si la si asa koasa 
tamana, sapu korapa pakepakete turanae koari na tie pakepakete pa inuma. 19 Meke 
kabo va hodaka la koasa tamana si asa, “Kei sigiti batuqu! Sigiti batuqu!” gua si asa. 


* 4:16 Zen 18:14 

Meke tozi nia sa tamana si keke nabulu, “Paleke la nia koasa tinana sa koburu hie,” 
gua si asa. 20 Meke paleke pule la nia sa nabulu sa koburu koasa tinana, meke va ekoa 
sa tinana si asa pa pudapudana osolae kamoa korapa rane meke tige mate sa koburu. 
21 Meke paleke sage la va ekoa sa pa tege pa korapa lose te Ilaisa si asa, meke vura, 
tukua sa sa sasada meke taloa. 22 Beto asa si tiokia sa sa loana meke zama ia sa si asa, 
“Mu garunu mae nia tani keke koari na nabulu meke sa don'ki, maqu la koe Ilaisa 
sa poropita si rau meke kote lopu sana pule mae,” gua sa barikaleqe. 

23 Meke nanasa la koasa sa nana palabatu, “Na vegua ke hiva latu koasa si goi 
ninoroi? Na lopu na inevana sidara vaqura, babe rane Sabati si kamahire,” gua si 
asa. 

“Leana mo,” gua sa barikaleqe. 24 Beto asa si va hake nia poko sa pude habotu 
koasa don'ki meke tozi nia sa sa nabulu, “Turana va hagala tuturei ia sa don'ki, 
meke lopu hitehite, osolae tozi nigo tu rau,” gua. 25 Meke topue la pa toqere Kameli 
vasina pu koa se Ilaisa si asa. 

Meke sipu dono la ia Ilaisa sapu korapa mae pa seu si asa, si zama la koasa nana 
nabulu sapu se Qehazi si asa, “Dotu, sa barikaleqe pa Sunemu korapa maehe! 26 Mu 
tuturei la tutuvia, mamu gilania sapu vegua beka sari doduru nana tatamana, sa nana 
palabatu, meke sa tuna,” gua si asa. 

Ba tozi nia sa barikalege se Qehazi sapu leana beto sari doduru, gua. ?” Ba sipu mae 
koe Ilaisa si asa, si kokotuņu pa kenuna sa si asa meke harupu tuqea sa sa nenena; 
meke hiva tupele va seu nia Qehazi si asa, ba zama se Ilaisa, “Vekoa tu, vegua, lopu 
boka gilania tu goi sapu talotana sisigiti si asa? Ba e Zihova si lopu tozi va kenue nau 
si keke ginugua koasa.” 

28 Meke zama la koe Ilaisa sa barikaleqe, “Banara, lopu hite tepa ia rau koa goi si 
keke tuqu koreo; meke zama nia tugo rau koa goi sapu guahe, ‘Mu lopu kokoha au, 
meke va qetu sea au, gua?” 

29 Meke dono la koe Qehazi se Ilaisa meke zama, “Ego tuturei! Palekia sa qua kolu, 
mamu hagala la. Mu lopu nonoso tokele na vivinei koari na tie be tutuvi goi pa 
siraņa, ba be hiva vivinei igo ri kaiga tie pa sirana, si mu lopu kulu zama na vivinei 
la i. Mamu ene tonoto lamo koasa vetu, mamu la vekoa sa qua kolu koasa tinina sa 
koreo pa isumatana sa.” 

30 Meke zama la koe Ilaisa sa barikaleqe, “Zama hinokara la koe Zihova sa Tamasa 
Toana meke koa agoi si rau, sapu lopu kaqu luara panigo rau si goi!” Ke keke gua mo 
ene pule la sari karua. 31 Ba se Qehazi si topue va kenue la meke va hakea sa sa kolu 
te Ilaisa pa isumatana sa koburu koreo, ba namu loke vasi vina gilagila si ta dogoro 
sapu toa sa koburu. Ke ene pule la tutuvia sa se Ilaisa meke zama, “Lopu toa pule sa 
koburu,” gua si asa. 

32 Meke sipu kamo pa vetu se Ilaisa, si nuquru eke la telena pa korapa lose si 
asa, meke dogoria sa sa koburu matena eko nana pa teqe. 33 Meke tukua sa sa sasada 
meke varavara la koe Zihova. 34 Beto asa si eko oporapaha lulia sa sa tinina sa koburu 
koreo, nuzuna pa nuzuna, matana pa matana, limana pa limana. Meke koasa totoso 
sipu eko opo nadoro lulia sa sa koburu si podalae manini sa tinina. 35 Meke turu sage 
se Ilaisa meke ene vilorae ia sa sa lose, meke pule la pule, meke eko opo nadoro luli 
pulea sa sa koburu. Meke tihe ka zuapa totoso sa koburu, beto asa si tiqe va vanuni 
sa sari na matana. 36 Meke tiokia Ilaisa se Qehazi, meke tozi nia sa pude la tiokia sa 
tinana sa koburu. Meke sipu nuquru mae sa tinana, si zama la koasa se Ilaisa, “Hie 
sa tumu,” gua si asa. 37 Meke hinoga kokotunu gore pa nenena e Ilaisa sa barikaleqe, 
meke tiqu kamo latu pa pepeso sa isumatana, beto asa si vagia sa sa tuna meke vura 
taloa. 


Karua Tinavete Variva Magasadi Pule 

38 Pule la pa Oiligali se Ilaisa meke totosona asa si raza si keke sone koasa doduruna 
sa popoa. Sipu korapa va tumatumae sa koari keke puku poropita si tozi nia sa sa 
nana nabulu pude va hakea pa nika si keke raro sapu nomana pude poni sari na tie, 
gua. 39 Meke keke rini si vura la pa higohigo pude la hata ginani elelo pude tana 
supu gua. Meke dogoria sa si keke aroso arahana sapu pinomona, ke kupi va soku i 
sa lihodi, padana tugo pude paleki sa. Pule si asa meke magumagu va hitehiteki meke 
voi lani sa pa raro supu, ba lopu gilania sa sapu nasa si arini. 40 Beto asa si siovia 
arini sa supu pude hena sari na tie, gua. Ba sipu va linilinia rina tie si velavela la koe 
Ilaisa si arini, “Poropita te Tamasa, na variva mate sa supu koa pa korapa raro!” gua 
si arini. Meke lopu hiva hena ia rini. 41 Zama se Ilaisa, “Va mae vasi palava.” Meke 
va vuvusu lani sa pa korapa raro supu meke zama, “Ego, siovo poni sari na tie pude 
henahena dia.” Meke loketona si variva mate koasa ginani pa raro. 

42 Keke totoso pule si mae guana pa Beolo Salisa si keke tie sapu paleke mae ni 
koe Ilaisa sari ka hiokona puta bereti pu ta tavete koari na vua kenudi rina bale pu 
ta pakete koasa vuaheni asa, meke kaiqa pule kiko bale saripu tiqe ta vagidi. Meke 
tozi nia Ilaisa sa nana nabulu pude va hena ni koasa puku vinarigara poropita. 43 Ba 
olana la ia sa se Ilaisa, “Balabala ia goi sapu kote pada koari ka keke gogoto tie si 
arini?” 

Meke olana la ia Ilaisa si asa, “Mamu poni mo sina zama nia e Zihova sapu kagu 
henai rini, ba kote koa hola si kaiga ginani,” gua. 44 Ke va namai sa nabulu sari ginani 
pa kenudia rini meke henahena si arini, gua puta tugo sapu ele zama nia e Zihova 
koa rini. Meke kaiqa ginani tugo si koa hola. 

Ta Salana se Neamani 

1 Se Neamani sina koimata lavata sapu ta pamanaena hola koari na geto minate 
varipera pa Siria. Vata kikihi hola ia sa banara, sina koe Neamani mo meke boka 
vala nia e Zihova sa minatagara koari na tie varipera tadi pa Siria. Keke tie varipera 
arilaena hola si asa, ba kamoa minoho popogu sa tinina.” 2 Pa keke dia rinapata va 
hodaka rina geto minate tadi na tinoni pa Siria koari na butubutu Izireli, si vagi taloa 
nia rini si keke vineki hite, meke ta evanae keke nabulu tanisa barikalege te Neamani 
si asa. 3 Keke rane si zama sa vineki hite hie koasa barikalege te Neamani, “Leana 
hola be kote boka la sa gua banara koasa poropita sapu koa nana pa Sameria! Meke 
kote boka salania sa sa nana minoho,” gua si asa. 4 Meke sipu avosia Neamani sapu 
gua asa, si la koasa banara si asa, meke la tozia sa koasa sapu gua zama nia sa vineki. 
5 Meke zama sa banara, “Mu la koasa banara pa Izireli, mamu paleke la nia koasa sa 
leta hie,” gua si asa. Ke topue se Neamani, meke paleke la nia sa sa poata nomana 
hola, padana si ka tolonavulu puta tina poata siliva, ka onomo tina poata golo,” meke 
ka manege puta poko vagura tolavaedi tana tie. $ Sa leta asa sapu paleke la nia sa 
meke la vala nia sa koasa banara pa Izireli si zama guahe: “Garunu atu nia rau koa 
goi sana sa leta hie, koasa gua nabulu sapu se Neamani pude mu salania sa nana 
minoho popogu,” gua. 

7 Meke sipu tiroa tugo sa banara pa Izireli sa leta si daku rikati sa sari nana poko 
meke zama, “Vegua, na Tamasa si rau? Boka va mate tie meke va toa pule tie si rau? 
Na vegua ke garunu mae nia tu sa sa tie hie koa rau, pude salania sa nana minoho 
popogu? Ta gilana mo sapu hiva va gavogavoro binugoro mae mo koa rau si asa 
pude varipera,” gua si asa. 


* 5:1 Lk 4:27 * 5:5 Keke gogoto lima navulu paoni sapu tata zuapa navulu kilo qolo, meke zuapa gogoto lima 
navulu paoni siliva sapu tata neta gogoto made navulu kilo siliva. 

8 Meke sipu avoso nia sa poropita Ilaisa gua sapu ta evana, si garunu la nia sa koasa 
banara pa Izireli sa zinama sapu guahe: “Na vegua ke balabala mamata si goi? Mu 
garunu mae nia koa rau sa tie sana, meke kaqu va gilana nia rau koasa sapu koa 
nana si keke poropita pa Izireli,” gua si asa. 

9 Meke topue la koari nana hose na totopili se Neamani, meke la noso pa sasadana 
sa vetu te Ilaisa. 10 Meke garunu vura la nia e Ilaisa si keke nabulu, meke la tozi 
nia, pude la huve ka zuapa totoso pa Ovuku Zodani, meke kote boka tava via beto sa 
nana minoho, gua si asa. 11 Ba bugoro sisigiti se Neamani meke topue taloa, meke 
zama, “Balabala ia rau sapu kote vura mae mo koa rau si asa, meke kote varavara 
la koe Zihova sa nana Tamasa, meke tavusu nia limana sa sa tiniqu meke salanau” 
gua. 12 Meke kapuna zama si asa, “Vegua, lopu koadia tu sari na leana Abana meke 
Parapara saripu koa pa vasileana Damasikasi, saripu leana hola ni sari na leana pa 


Izireli? Kote boka la huhuve si rau koari na leana arini meke kote boka ta salana mo 
si rau!” gua si asa. Ke bugoro toa meke taliri pude taluarae si asa. 


13 Ba rizu tata la koasa sa sari nana nabulu meke zama, “Banara, be guana ele tozi 
nigo sa poropita pude tavetia si keke tinavete tasunana, si gina kote tavetia gua mo 
goi sapu tozi nia sa. Ba na vegua ke lopu boka la tavetia mo goi gua sapu zama nia 
sa, meke kote ta salana mo si goi?” 14 Ke la gore mo pa Ovuku Zodani, meke suvu ka 
zuapa totoso si asa, gua tugo sapu tozi nia Ilaisa koasa, meke via beto. Via gua tugo 
na tini koburu haha hitekena si asa. 15 Meke kekere pule la koe Ilaisa si asa, meke 
sari doduru nana tie, meke la zama koasa, “Kamahire tu tiqe gilania rau sapu loke 
Tamasa si koa, ba sa Tamasa mo tadi pa Izireli; ke mamu vagi mo sari na vinariponi 
koa rau hire,” gua si asa. 

16 Ba olana se Ilaisa, “Pa pozana e Zihova sa Tamasa Toana, sapu nabulu nia rau, 
si zama hinokara atu si rau, sapu lopu kaqu vagia rau, si keketoņa koari na mua 
vinariponi sara.” Ba ososo nia Neamani, pude vagi tugo gua, ba korona va nabu si 
asa. 17 Ke zama la koasa se Neamani, “Ego, be lopu va egoa goi pude vagia sa qua 
vinariponi, ke mamu poni au mo karua sinuraņa pepeso sinidi pude qu paleke lani 
pa qua popoa, ura podalae kamahire si lopu kaqu va vukivukihi la babe va uququ la 
pa keke tamasa si rau, ba koe Zihova mo. “ 18 Keke ginugua mo si tepa ia rau pude 
kaqu taleoso nau e Zihova si rau. Pana la si rau meke sa qua banara koasa zelepade 
te Rimoni sa tamasa beku, meke kalavarae sa banara pa limaqu meke somana todono 
si rau, si mani taleoso nau e Zihova si rau!” 

19 “Mu pule la pa binule,” gunia Ilaisa si asa. 

Meke taluarae se Neamani. Meke sipu lopu ele seu si asa, 20 si balabala guahe pa 
korapa bulona se Qehazi, “Ele va taloa ia sa qua baņara se Neamani, meke lopu hite 
vagia sa koasa si keketona! Ba lopu kaqu gua si asa. Pa pozana sa Tamasa Toana si 
kagu hagala luli mudia rau si asa, magu la vagi sari kaiqa toņa koasa.” 21 Ke topue 
luli mudi la ia sa se Neamani. Meke sipu dogoria Neamani sapu korapa haqala luli 
mudi mae si keke tie koasa, si gore si asa koasa nana totopili pude tutuvia sa tie gua. 
Meke nanasa la ia sa si asa, “Vegua, keketona si sea?” 

22 “Lokari,” olana gua se Qehazi. “Ba garunau sa gua banara si rau pude tozi nigo 
sapu karua tie koasa puku vinarigara poropita sapu pa korapa popoa pa Iparemi si 
tiqe kamo, ke hiva nigo sa pude valani goi tolonavulu made kilo siliva meke poko 
padana karua tie,” gua. 

23 “Ego, mamu vagi si ka onomo navulu vesu kilo siliva,” gua se Neamani meke 
ososo nia sa se Qehazi pude vagi, meke pusi tuku i sa sari karua baika siliva meke 
gua tugo sari poko padana karua tie. Meke vala ni koari karua nana nabulu pude 


* 5:17 Balabala ia sa sapu somana luli se Zihova koasa pepeso. Ke ta hivae pude vagi pepeso pa Izireli pude 
boka vahesia sa se Zihova koasa totoso pule la si asa pa nana popoa soti. 

paleke ponia se Oehazi, gua. 24 Meke sipu kamoa rini sa togere vasina sapu koa 
se Ilaisa, si vagi Oehazi sari karua baika siliva meke sari poko meke paleke lani pa 
korapa nana vetu. Meke tige garunu pule ni sa sari na nabulu te Neamani. 25 Meke 
pule la si asa pa vetu, meke nanasia Ilaisa si asa, “Pavei koa si goi?” 

“Ai, loke vasina banara,” gua si asa. 

26 Ba zama se Ilaisa, “Ele va gilagila ia tu rau pa magomagogu, sapu gore si keke 
tie pa nana totopili meke tutuvigo. Kamahire si lopu na totoso pude vagi poata na 
poko; sari na inuma huda olive, na vaeni; babe na sipi, bulumakao, meke na nabulu! 
27 Ego, kamahire si kaqu karovigo sa minoho te Neamani si goi, meke agoi meke sari 
na tutimu si kaqu ta raza nia si asa ninae rane!” 

Meke sipu taluarae se Qehazi koasa si karovia mo na minoho popoqu si asa, meke 
sari na kapu pa tinina si keoro gua tugo na sinou. 

Ta Vagi Pule sa Livo Maho 

1 Keke rane, sa puku vinarigara poropita sapu kopu nia Ilaisa si zama nominomi la 
koasa, “Sa vasina sapu koa ia gita he si hiteke hola! 2 Va malumu gami pude la mahoi 
gami sari na huda tata pa Ovuku Zodani pude mami kuria si keke vetu vasina pude 
mada koa vasina,” gua si arini. 

Meke olana se Ilaisa, “Leana,” gua si asa. 

3 Ba keke arini si ria ososo nia se Ilaisa pude luli koa rini; ke va egoi sa, 4 meke 
topue varigara la si arini. Meke sipu kamo rini pa Zodani, si podalae tavetavete si 
arini. 5 Meke sipu korapa maho va hoqa ia keke koa rini si keke huda, si lobusu va 
hodaka meke hoqa lodu nana pa korapa kolo sa livona sa maho, meke velavela la gua 
koe Ilaisa si asa, “Kei, nasa si kote boka tavetia rau! Na vagi pakia mo rau pa keke 
tie sa maho hie!” 

6 “Pavei hoqa si asa?” nanasa gua se Ilaisa, meke va dogoro nia sa tie sa vasina 
sapu hoqaia sa, meke seke vagia Ilaisa si keke huda hite, meke gona la nia sa pa kolo, 
meke va ale vura ia sa pa beru kolo sa livo maho. 7 “Tanini vagia,” gua si asa; meke 
kokopo gore sa tie, meke vagi sage nia. 


Sa Qeto Minate Tadi pa Siria si Tava Kilasa 

8 Meke varipera la koari na tinoni Izireli sa baņara pa Siria. Meke zamai sa sari 
nana palabatu nomadi pa vinaripera pude vizatia si keke vasina pude la koa varigara 
si arini. 9 Ba garunu la zinama koasa banara pa Izireli se Ilaisa, meke va balau ia 
pude lopu tata la koasa vasina asa, sina korapa tome aqa vasina sari na tinoni Siria, 
gua. 10 Ke va balau i sa banara pa Izireli sari na tinoni pu koa koasa vasina asa, meke 
kopu totoko ni rini si arini. Kaiqa totoso si ta evana sapu gua asa. 

11 Meke ta naziri sisigiti nia sa banara tadi na tinoni Siria sapu gua asa, meke tioki 
sa sari nana palabatu nomadi pa vinaripera meke nanasi sa si arini, “Ari sei gamu si 
koa pa kalina sa baņara Izireli?” gua si asa. 

12 Meke olana si keke arini, “Namu loke tie qua baņara. Be guana zama si agoi pa 
korapa mua lose putana, ba e Ilaisa sa poropita si kote tozi nia sa baņara pa Izireli 
sapu gua zama nia goi.” 

13 “La mamu hata ia vasina koa si asa, pude maqu tuqe vagia,” gua sa baņara. 

Ba sipu tozi nia rini sapu pa Dotani tu se Ilaisa, gua, 14 si garunu la nia sa si keke 
qeto minate varipera lavata vasina, sari na hose na totopili na gua. Meke la kamoa 
rini pana boni sa vasileana nomana meke vari likohae nia rini si asa. 15 Meke pana 
munumunu hokara koasa koivugona sipu vanunu sa nabulu te Ilaisa, meke vura 
koasa vetu si dogoria sa sa qeto minate lavata tadi pa Siria, meke sari na dia hose na 

totopili varipera sapu vari likohae nia sa vasileana lavata. Meke zama la koe Ilaisa 
si asa, “Kei banara, nasa si kagu tavetia gita?” 

16 Meke olana se Ilaisa, “Mu lopu matagutu, soku hola si koa pa nada kalina, hola nia 
koasa dia kalina,” gua si asa. 17 Meke varavara si asa, “Kei Zihova, Mu va vanuni sari 
matana, mamu va dodogorae ia si asa!” Meke va tabea e Zihova sa nana vinaravara, 
meke dono sage la sa nabulu te Ilaisa meke dogoria sa sa toqere sapu sinia na hose 
na totopili nika meke koa vari likohae nia rini se Ilaisa. 

18 Meke sipu ene nono gore mae sari na kana si varavara se Ilaisa, “Kei Zihova va 


behui sari na tie hire!” Meke va tabea e Zihova sa nana vinaravara meke va behui 
Sa si arini. 19 Meke ene la koa rini se Ilaisa, meke zama, “Ene sea nia gamu sa sirana. 


Lopu hie sa vasileana nomana sapu hata ia gamu, mae luli au, magu turana lani 
gamu koasa tie sapu hata lulia gamu.” Meke turaņa lani sa si arini pa Sameria. 

20 Meke koasa totoso sipu nuquru la ia tugo rini sa vasileana lavata, si varavara 
gua pule se Ilaisa, “Kei Zihova, Mu va vanuni matadi, pude madi dodogorae si arini,” 
gua. Meke va tabea Tamasa sa nana vinaravara, meke va vaņuni Sa sari na matadi, 
meke gilania rini sapu ele pa korapa popoa Sameria si arini. 

21 Meke sipu dogori sa baņara pa Izireli sari na tinoni Siria, si nanasia sa se Ilaisa, 
“Tamaqu, kaqu va matei rau sari? Kaqu va matei rau sari?” gua si asa. 

22 Meke olana se Ilaisa, “Lokari, sarini mo pu pusi vagi goi pa vinaripera, ba lopu 
kaqu va matei goi. Meke lopu keke arini hire si kaqu tava mate. Poni ginani na napo 
mo goi si arini, beto mamu va pule lani koasa dia banara,” gua si asa. 23 Ke tavete 
poni inevana lavata sa banara si arini, meke pa mudina sipu hena na napo si arini, 
si garunu pule lani sa koasa banara pa Siria si arini. Ke noso hite sa vinaripera la pa 
popoa Izireli tadirini. 


Ovia sari pa Sameria 

24 Meke sipu hola kaiga totoso si turania sa banara Beni Hadadi sa doduruna sa 
nana qeto minate varipera lavata pude la raza ia sa popoa Izireli, meke la vari likohae 
nia rini sa vasileana lavata pa Sameria. 25 Ego koa gua sapu gua asa, si ta evana sa 
inovia pa korapana sa vasileana lavata sapu namu kaleana hola, meke sa hinoluna 
keke batu don'ki si ka vesu navulu puta poata siliva“, meke sa kukuru kilo mamatana 
sa aenani pinomona si ka lima siliva hinoluna. 

26 Keke rane sipu ene hola gua koasa gobana sa vasileana lavata sa banara, si 
velavela la koasa si keke barikaleqe, “Kei toka nau gua banara,” gua si asa. 

27 Meke olana sa banara, “Be lopu toka nigo e Zihova si goi, si nasa si kote boka 
ponigo rau? Na ari gegu huiti na vaeni si rau? 28 Sa sa mua tinasuna?” Meke olana 
sa barikaleqe, “Keke rane si zama koa rau sa barikaleqe hie sapu kote gania gami 
karua sa qua koburu, meke beto asa si kote gania gami sa nana koburu pa koivugona 
gua. 29 Ke kina ia gami sa tuqu koreo meke hena ia. Meke pa koivugona si zama ia 


rau si asa, pude kina ia sa tuna koreo meke hena ia gua, ba tomea sa si asa.”” 

30 Sipu avosia sa baņara sapu gua asa, si daku rikati sa sari nana poko, pude va 
dogoro nia sa nana tinalotana, meke dogoria rina tie sapu koa tata koa sa gobana 
sa vasileana lavata, sapu poko korapae nia sa sa poko baika. 31 Meke zama si asa, 
“Kagu ta kupa ruana se Ilaisa sa tuna e Sapati. Kagu va kilasa zoņazoņau e Zihova 
si rau be lopu tavetia rau sapu gua asa, sipu lopu ele opokaputu, sa popoa!” gua si 
asa. 32 Meke garunia sa si keke tie pude turana mae nia se Ilaisa. Koa sa totoso hie si 
koa turani Ilaisa pa nana vetu sari kaiqa koimata pa vasileana saripu la vari hopikae 
koa sa. Sipu lopu ele la kamo sa tie paleke inavoso tanisa baņara, si zama la koari 
na koimata se Ilaisa, “Sa tie variva mate si korapa garunu mae tie, pude va mate au 

si rau! gua. Ego, pana mae kamo sa tani, si mi tukua sa sasada pude lopu va nuquru 
mae ia si asa. Ura sa banara mo telena si korapa ene luli mae pa mudina.” 33 Meke 
sipu lopu ele va betoa sa sa nana zinama, si mae kamo mo sa banara meke zama, “E 
Zihova mo vata evania sa tinasuna hie koa gita! Na vegua meke kaqu aqa seunae nia 
rau se Zihova?” gua si asa. 

1 Meke olana se Ilaisa, “Mu avosia sapu gua zama nia e Zihova! Koasa totoso hie, 
rane vugo si kote boka holua gamu sa huiti leanana hola, sapu ka neta kilo mamatana, 
babe na bale, sapu ka onomo kilo mamatana pa Sameria, pa keke poata siliva hitekena 
mo,” gua si asa. 

2 Meke zama la koe Ilaisa sa nati palabatu sapu koa tata koasa banara, “Be guana 
e Zihova telena si garunu tonoto mae nia sa huiti, ba lopu kaqu boka ta evana sapu 
gua asa!” Meke olana se Ilaisa, “Leana, kote dogoria goi ta evana si asa, ba namu 
lopu hite kaqu hena ia goi si keke vasi ginani,” gua. 


Taluarae Taloa sari na Qeto Minate Varipera tadi pa Siria 

3 Sari ka made tie saripu razai na minoho popoqu meke koa ta sigiti pa sadana sa 
goba pa Sameria, si vari zamai, “Na vegua ke kaqu aqa si gita tani, osolae kaqu mate? 
4 Loke ginuana si pude la pa korapana sa vasileana lavata, sina kote agoso mate si 
gita vasina, ba be koa tani si gita, ba kote mate tugo. Ke aria, mada la vasina pu koa 
sari na qeto minate tadi pa Siria, ba sapu kaleana hola si pude va mate gita ri, ba 
gina kote boka va toa gita rini,” gua si arini. 5 Ke sipu podalae huporo sa popoa, si 
topue ene la si arini vasina sapu koa rina tinoni Siria, ba sipu kamoa rini sa vasina 
asa, si namu loke tie si koa vasina. 6 Meke va avavosae i e Zihova sari na tinoni Siria, 
meke avosia rini sa mamalaini guana keke qeto minate lavata, meke sari na hose na 
totopili varipera, meke balabala ia rini sapu sa baņara tadi pa Izireli si ele valani 
poata sari karua baņara tadi na tinoni Hitaiti meke tadi pa Izipi, pude mae razai si 
arini, gua 7 Ke koasa veluveluna tugo asa, si govete taloa dia sari na tinoni Siria. Veko 
pani rini sari na dia ipi, sari na hose na doņ'ki, meke doduru likakalae si veko pani 
guni tugo rini koasa vasina sapu koa ia rini. 

8 Meke sipu kamoa ri ka made sa hukihukirina sa vasina sapu ele koa ia rina tie 
Siria, si nuquru la si arini koa keke ipi, meke henai na napoi rini saripu koa vasina, 
meke vagi rini sari na siliva, na qolo meke na poko saripu dogori rini, meke ene taloa 
meke la tomei rini; beto asa, si pule la pule meke la nuquru pa keke ipi, gua mo asa 
si tavetia rini. 9 Ba mumudi si vari zamai si arini, “Mada lopu tavetia sapu guahe! Na 
inavoso leana si koa koa gita, meke lopu kaqu kopu nia gita pude nada teleda. Meke 
be aqa nia gita, osolae kamoa munumunu meke tozia, si namu kote tava kilasa si gita. 
Aria, mada la kamahire, mada la tozi ni sari na palabatu nomadi tanisa banara!” gua 
si arini. 10 Ke taluarae taloa si arini vasina sapu koa sari na tie Siria, meke pule la pa 
Sameria, meke la tioki rini sari na tie kopu pa sasada, “Ele la vasina pu koa sari na 
tinoni Siria si gami, meke lopu dogoria na avosia gami si keke tie, meke sari na hose 
na don'ki si korapa sidolo eko dia mo, meke veko pani guni tugo rini sari na ipi,” gua 
si arini. 

11 Meke zama vura nia ri na tie kopu sa inavoso, meke ta tozi vurae koasa vetu 
tanisa banara. 12 Sipu lopu ele kalalasa sa popoa, si tekulu pa nana teqe sa banara 
meke zama i sa sari nana nati palabatu, “Magu tozini gamu sa hiniva tadi na tinoni 
Siria! Gilania rini sapu ovia si gita, ke gua asa si sekesekei nia rini, meke veko pania 
sa vasina sapu koa ia rini, meke la tome koari na toqere. Meke balabala ia rini sapu 
kote luaria gita sa vasileana lavata, meke hata ginani, meke kote tuqe vagi gita rini, 
meke kote vagi karovia rini sa vasileana lavata pa dia kinopu,” gua si asa. 

13 Ba keke koari nana nati palabatu si zama, “Sari na tie hire pa vasileana si tata 
mate mo, gua mo rini pu ele ovia na mate. Aria mada garunu lani kaiqa tie turani sari 
ka lima hose saripu koa hola koasa vasileana lavata hie, mada la dogoria sapu nasa 
si ta evana,” gua si asa. 14 Meke vizati rini si kaiga tie meke garunu lani sa banara 
koari karua totopili varipera meke tozi ni sa pude la dogoria sapu gua ta evana, koari 
na geto minate varipera tadi na tinoni Siria. 15 Meke ene luli mudi la i rini, meke 
kamo la gua tu pa Ovuku Zodani si arini. Meke pa doduru sirana la gua, si dogori rini 
sari na poko, meke sari na likakalae saripu veko pani rina tinoni Siria, sipu govete si 
arini. Beto asa, si pule mae koasa baņara si arini, meke tozi nia. 16 Meke topue haqala 
vura sari na tinoni, meke la vagi rini sari na likakalae vasina pu koa rina tinoni Siria. 
Gua puta tugo sapu ele zama nia e Zihova, sapu sari na kiko huiti leanadi hola sapu 
ka neta kilo mamatadi meke na kiko bale sapu ka onomo kilo mamatadi si kote keke 
poata siliva mo hinoludi, gua. 

17 Ego koasa totoso asa si vekoa sa banara pa Izireli si keke nati palabatu tadi na 
qeto minate varipera, sapu hoke koa tata koasa pude kopu nia sa gobana sa vasileana 
lavata, ba puza nia nenedi rina tie vasina meke mate si asa, gua puta tugo sapu zama 
nia e Ilaisa, totosona la dogoria sa banara si asa. 18 Pa totoso asa si tozi nia Ilaisa 
sa banara, sapu pa koivugona si kote ta holuholue pa Sameria sa huiti leanadi hola 
sapu ka neta kilo mamatadi babe bale sapu ka onomo kilo mamatadi pa keke poata 
siliva mo hinoludi, gua. 19 Meke olaņia sa nati palabatu pa vinaripera, “Be guana e 
Zihova telena si garunu tonoto mae nia sa huiti, ba lopu kagu boka ta evaņa sapu 
gua asa!” meke olana se Ilaisa, “Leana kote dogoria goi ta evana si asa, ba namu lopu 
kote hite hena ia goi si keke vasi ginani,” gua. 20 Meke kekenono puta gua tugo asa 
si ta evaņa koasa, sapu puza va mate nia nenedia ri na tie koasa gobana sa vasileana 
lavata sana si asa, gua. 

Kekere Pule sa Barikaleqe Kokoana pa Sunemu 

1 Ego ele tozi nia Ilaisa sa barikaleqe pu kokoana pa Sunemu, sapu va toa pule ia 
sa sa tuna koreo, sapu na sone si korapa garunu mae nia e Zihova koasa popoa, pa 
korapana ka zuapa vuaheni, ke pude kaqu taluarae meke la koa pa kaiqa vasina pule 
si asa meke sa nana kinoa tatamana.” 2 Va tabea sa barikalege sa nana tinozi meke 
taluarae; turaņi sa sari nana tatamana meke la koa ka zuapa vuaheni pa Pilisitia. 

3 Pa vina betona sa zuapa vuaheni si kekere pule la pa Izireli si asa, meke la koasa 
banara pude tepa vagi pulea sa nana vetu meke na pepeso. 4 Sipu kamo la sa, si 
korapa vivinei koe Oehazi, sa nabulu te Ilaisa sa banara; hiva gilani sa baņara sari 
na tinavete variva magasadi te Ilaisa. 5 Na totoso korapa vivinei nia e Qehazi sa 
totoso sapu va toa pule ia e Ilaisa si keke tie, si zama vura mae mo koasa baņara 
sa barikaleqe. Meke zama se Qehazi, “Qua baņara, hie hokara mo sa barikaleqe 
meke hie mo sa tuna koreo sapu va toa pulea e Ilaisa!” $ Ke nanasa nia sa banara 
koa sa barikaleqe sa vivinei meke va sosode ia sa, ke tiokia sa banara si keke ri kasa 
nana palabatu, meke tozi nia sa pude va pule i sari doduru gua pu tagoi sa barikaleqe, 
somanae la sari doduru laedi gua ri doduru nana vuvua sapu vura koa ri nana inuma 
pa korapadi ri ka zuapa vuaheni pu taloa va seu si asa. 


Sa Banara Beni Hadadi pa Siria meke se Ilaisa 
7 La pa Damasikasi se Ilaisa koasa totoso sapu moho se Beni Hadadi sa baņara 
pa Siria. Sipu avoso nia sa baņara sapu koa nana vasina se Ilaisa, 8 si zama la koe 
Hazaelo, keke koari nana palabatu si asa, “Paleke la vinariponi koasa poropita, mamu 

tozi nia pude nanasia se Zihova pude gilania sapu vea kote magogoso tugo si rau koasa 
minoho hie ba vea?” 9 Ke surani e Hazaelo koari ka made navulu puta kameli sari 
doduru likakalae leleadi ta tavetedi pa Damasikasi meke la koe Ilaisa. Kamo la se 
Hazaelo meke zama, “Sa baņara Beni Hadadi sa mua nabulu si garunu mae ni au 
pude nanasigo sapu kote magogoso koasa nana minoho si asa ba lokari?” 

10 Olana se Ilaisa, “Ele va dogoro nau e Zihova sapu kote mate si asa; ba la mamu la 
tozi nia sapu kote magogoso si asa.” 11 Meke dono totoa e Ilaisa si asa meke pelara nia 
mata osolae kurekure tu se Hazaelo, beto si podalae kabo nana mo sa tie te Tamasa. 
12 Ke nanasia e Hazaelo, “Palabatu, na venagua ke kabo si goi?” Meke olana se Ilaisa, 
“Sina tumae ni qua sari doduru ginugua kaleadi saripu kote tavete lani goi koa rina 
tinoni Izireli. Kote sulu pani goi dia bara niniradi pa vasileana, seke va matei sari 
dia tie vaqura pa vedara, gona va mate ni sari dia koburu, meke kote hovai goi sari 
dia barikaleqe ari tiadi.” 

13 Meke zama se Hazaelo, “Vegua meke kote boka niņira gua asa si rau? Sina loke 
laegu si rau.” Meke olana se Ilaisa, “Ele vata dogoro nau e Zihova sapu kote na 
banara pa Siria si agoi,” gua si asa.” 

14 Beto asa, pule la koe Beni Hadadi se Hazaelo, meke nanasia sa banara, “Sa gua 


si tozia Ilaisa?” o 
“Tozi nau sa sapu kote magogoso mo si goi,” olana gua se Hazaelo. 15 Ba pa 


koivugona si vagia e Hazaelo si keke nobi, pona va boboso nia kolo sa, meke nobi va 
nanaha mate pania sa sa banara. Meke e Hazaelo si banara hobea se Beni Hadadi 
pa Siria. 


Zehoramu sa Banara pa Ziuda 
(2 Koronikolo 21:1-20) 

16 Pa vina lima vuaheni koasa binanara te Zoramu sa tuna koreo e Ehabi sa banara 
pa Izireli, si tava banara pa Ziuda se Zehoramu sa tuna koreo e Zehosapati. 17 Totoso 
tava banara si asa si tolonavulu rua vuahenina, meke ka vesu vuaheni si koa baņara 
si asa pa Zerusalema. 18 Lulia sa sa hahanana kaleana tanisa banara Ehabi, meke 
gua tugo sari na banara pule pa Izireli, sina haba ia sa sa tuna vineki e Ehabi. Tavete 
va kaleana si asa pa kenuna Zihova, 19 ba lopu hiva huaria e Zihova si pa Ziuda, sina 
va tatara nia Sa koasa Nana nabulu se Devita, sapu sa tutina sa si kagu koa banara 


ninae rane ka rane.” f ji ji f 
20 Totosona koa banara se Zehoramu, si kana ia Edomu se Ziuda, meke etulu pania 


rini sa binanara Ziuda meke va turua rini sa dia banara.” 21 Ke taluarae se Zehoramu 
meke la pa Zaira, turaņi sa sari doduru nana totopili varipera. Pa Zaira, si la ari pa 
Edomu meke vari dikue nia vasina si asa meke sari nana totopili varipera. Bonina asa 
si podepodekae sisigiti meke boka govete vura si asa meke sari nana koimata koari 
na totopili varipera, meke hurakatae lamae sari nana qeto minate la pa hopeke dia 
vetuvetu. 22 Podalae tugo pa totoso asa si turu eke se Edomu koari pa Ziuda. Koasa 
totoso tugo asa si varipera la tugo sa vasileana lavata pa Libina pude lopu koa pa 
kauruna sa binanara Ziuda. 

23 Doduru ginugua pule saripu evani e Zehoramu si ta kubere koasa Buka Tinozi 
tadi na Banara pa Ziuda. ?4 Mate se Zehoramu meke ta pomunae koasa popomunuana 
anao koasa vasileana lavata te Devita, meke e Ahazaea sa tuna koreo si banara 

obea si asa. 


Ahazaea sa Banara pa Ziuda 
(2 Koronikolo 22:1-6) 
25 Pa vina manege rua vuahenina sa binanara te Zoramu sa tuna koreo e Ehabi 
sapu banara pa Izireli, si tava banara pa Ziuda se Ahazaea sa tuna koreo e Zehoramu. 

26 Hiokona rua vuahenina se Ahazaea totoso tava banara si asa pa Ziuda, meke keke 
vuaheni si koa banara si asa pa Zerusalema. Atalaea sa tinana sa, sina tuna vineki 
sa banara Ehabi meke e Ehabi si na tuna e Omiri, sa banara pa Izireli. 27 Koa gua 
sapu haba ia sa si keke tuna vineki pa tutina Ehabi si lulia Ahazaea sa hahanana 
kaleana tanisa, meke tavete va kaleana pa kenuna e Zihova, gua tugo sapu tavetia 


rina tatamana te Ehabi. l AA 
28 Somana se Ahazaea sa banara pa Ziuda koe Zoramu sa banara pa Izireli pude 


raza ia sa banara Hazaelo pa Siria. Sari qeto minate hire si kamo varipera pa Ramoti 
Qileadi meke bakora se Zoramu. 2? Kekere pule la pa vasileana lavata pa Zezireli si 
asa pude va ibua sa bakorana, meke la hopiki nia e Ahazaea vasina. 

Tava Madi se Zehu Pude na Banara pa Izireli 

1 Koasa totoso asa si tioko vagi ia e poropita Ilaisa si keke poropita vaqurana meke 
zama ia sa, “Va namanama mamu la pa Ramoti Qileadi. Palekia sa piga oela hie, 
2 meke pana kamo goi vasina dono hata ia se Zehu, sa tuna koreo e Zehosapati sa 
tuna e Nimisi. Vagi la nia pa keke lose ekeina seu koari nana baere, 3 mamu zoropo 
la nia pa batuna sa oela hie, mamu zama, ‘Gua hie si zama nia e Zihova: va madi igo 
Arau, pude na banara pa Izireli.’ Beto asa si mamu tukelia sa sasada, mamu hagala 
taloa, lopu aqa.” 

4 Ke la pa Ramoti Qileadi sa poropita vaqura. 5 Vasina dogori sa sari na palabatu 
tana qeto minate varipera, korapa vivinei dia si arini. Zama si asa, “Palabatu, hiva 
tozi nigo rau si keke inavoso tamugoi.” 

Nanasa se Zehu, “Esei koa gami si gunia goi?” 

“Koa goi palabatu,” olana gua si asa. $ Ke nuguru pa lose sari karua meke la sa 
poropita vaqurana meke zoropo nia oela sa batuna e Zehu meke zama ia sa, “Gua 
hie si zama nia e Zihova, sa Tamasa pa Izireli, ‘Va madigo Rau pude na banara tadi 
na Qua tinoni pa Izireli.* 7 Kaqu huara pania agoi sa vetu te Ehabi, sa mua palabatu, 
pude Maqu va kilasia Rau se Zezibelo sapu va matedi sari na Qua poropita meke ari 
kaiqa Qua nabulu pule. 8 Sa doduruna sa vetu te Ehabi si kaqu puzulu. Kaqu vagi 
pani Arau koe Ehabi doduru koburu koreo pa nana tatamana, vaquradi babe koadi. 
9 Sa tuti tanisa si kote tavete gunia Rau sa tuti tanisa banara Zeroboami pa Izireli 
meke Basa sa banara pa Izireli. 10 Lopu kaqu ta pomunae se Zezibelo; kote gania 
rina siki koasa popoa Zezireli sa tinina sa,” gua si asa. Beto asa si taluarae pa lose 
meke govete taloa sa poropita vagurana.” 

11 Pule la koari nana palabatu varipera se Zehu, meke nanasa ia arini, “Leana mo 
sari doduru ginugua? Na sa si hiva nia sa tie ilipunanana sana koa goi?” 

“Gilania mia gamu sapu hiva nia sa,” olana gua se Zehu. 

12 “Lokari, lopu gilania gami!” gua si arini. “Tozini gami na sa si zama nia sa!” 

“Tozi nau sa sapu tozi vura nia e Zihova, ‘Va madi igo Rau na banara pa Izireli,” 
gua.” 

13 Lopu sana ivara ni rina palabatu sari na dia poko koari na halehaleana pude 
turu koari na poko se Zehu. Meke Ivui rini sari na buki, meke kukili, “Banara, se 
Zehu!” gua si arini. 


Tava Mate se Zoramu sa Banara pa Izireli 
14-15 Kuhana nia Zehu se Zoramu sa banara, sapu koa pa Zezireli vasina sapu la koa 
sa pude va ibui sari na bakorana saripu vagi sa koasa vinaripera pa Ramoti Qileadi 
koe Hazaelo sa banara pa Siria. Ke zamai Zehu sari nana palabatu pa vinaripera, 

“Be pa kalina tagarau si gamu, si kopu nia pude loke tie si lopoto vura taloa pude la 
totozi koarini pa Zezireli.” 16 Meke surana si asa koasa nana totopili varipera meke 
topue la pa Zezireli. Se Zoramu si lopu ele tata magogoso, meke koa nana tugo vasina 
sa banara Ahazaea pa Ziuda pu la hopiki nia. 

17 Dodogorae sa tie kopu koasa vetu kopu pa Zezireli sipu korapa mae pa seu se 
Zehu meke sari nana tie, meke kukili vura si asa, “Kaiga tie si dogori rau korapa mae 
pa hose!” gua. 

Olana hobe la se Zoramu, “Garunu la nia si keke tie pa hose pude gilania sapu mae 
pa binule sari, ba vegua?” gua. 18 Vura la sa tie koi hose meke la tutuvia sa se Zehu 
meke zama, “Hiva gilania sa banara sapu mae pa binule si agoi, ba vegua?” 

Olana se Zehu, “Lopu mua ginugua goi si asa! Luli mae pa mudigu.” 

Meke totozi sa tie kopu pa Zezireli sapu sa tie paleke inavoso ele kamo la ba lopu 
kekere pule. 19 Ke garunu la nia sa banara sa vina rua tie pule pa hose, sapu la nanasa 
pule tugo, “Zama sa banara, ‘Mae pa binule si goi, ba vegua? ” 

Olana se Zehu, “Lopu mua ginugua goi si asa! Luli mae pa mudigu.” 

20 Meke totozi pule tugo sa tie kopu sapu sa tie paleke inavoso si la tutuvia sa puku 
tie ba lopu kekere pule tugo. Meke zama pule si asa, “Sa koimata tanisa puku tie si 
koi pa nana totopili varipera guana tie ilipunanana, namu gua puta e Zehu!” 

21 “Va namanama ia sa qua totopili varipera,” garunu gua sa baņara Zoramu. 
Tavetia rini, meke hopeke koi vura sari karua baņara Ahazaea, pa dia totopili 
varipera, pude tutuvia se Zehu. Tutuvia rini koasa boku pepeso te Neboti. 22 Meke 
sipu tutuvia Zoramu se Zehu, si zama se Zoramu, “Mae pa binule si agoi ba vegua?” 

Meke olaņa si asa, “Loke binule si kaqu ta evaņa. Koa gua koasa vina hinokara 
pa tomate meke vinahesi beku sapu korapa ta evana sapu podalae ni e Zezibelo sa 


tinamu.” 
23 Kukili se Zoramu, “Ahazaea, na sinekesekei!” meke va kekere pulea sa sa nana 


totopili varipera meke govete. 24 Vagia Zehu sa nana bokala, meke pa doduru nana 
niniranira si gona nia sa sa tupi meke la soto pa mudina e Zoramu meke nuquru pa 
bulona. Hoqa mate pa nana totopili varipera se Zoramu. ?5 Meke zama la se Zehu koe 
Bidika sa nana palabatu varitokae, “Vagia sa tinina, mamu oki la nia koasa inuma 
vaeni sapu te Neboti. Mu balabala ia sipu koi lulia gita kara pa totopili se Ehabi sa 
tamana e Zoramu, meke zama lani e Zihova sari na zinama hire koe Ehabi: 26 “Norae 
dogoria Rau sa vina matena e Neboti meke sari na tuna koreo sa. Meke va tatara nigo 
Rau sapu pa nana inuma tugo tani si kote va kilasigo Rau.’ ” Tozi nia e Zehu sa nana 
palabatu varitokae, “Vagia sa tinina e Zoramu, mamu oki la nia pude va gorevura ia 


sa vina tatara te Zihova.”* 


Tava Mate se Ahazaea sa Banara pa Ziuda 

27 Dogoria Ahazaea sa baņara gua sapu ta evana ke govete pa nana totopili varipera 
si asa la gua koasa vasileana nomana pa Beti Haqani. Meke hadu lulia e Zehu, meke 
zama si asa, “Va matea tugo!” guni Zehu sari nana tie, meke va bakora ia rini sipu 
korapa koi sage la nia sa sa nana totopili varipera koasa sirana sage la gua pa Quru, 
tata koasa vasileana nomana pa Ibileami. Ba bokaboka meke hola la si asa osolae 
kamoa sa sa vasileana lavata pa Megido; vasina si mate sa. 28 Paleke pule la nia ri 
nana palabatu pa Zerusalema sa tinina sa meke pomunu nia koasa popomunuana 
baņara koasa vasileana lavata te Devita. 

29 Tava banara pa Ziuda se Ahazaea pa vina manege eke vuahenina sa binanara te 
Zoramu pa Izireli sapu sa tuna Ehabi. 


Tava Mate sa Kalaho Zezibelo 

30 Meke la kamo pa Zezireli se Zehu. Na ele avoso ni tu e Zezibelo gua sapu ta 
evana ke va tana isumata meke suti sa sari kaluna, meke turu titiro gore pa sirana 
koasa vuidana sa vetu banara. 31 Sipu nuguru pa sasada se Zehu, si zama la si asa, 
“Agoi Zimiri!” Agoi pu va matea sa mua banara! Sa si mae nia goi tani?” 

32 Dono sage la se Zehu meke kukili, “Esei si pa gua kalina?” Karua babe ka neta 
palabatu koari na tie kopu koasa vetu banara si dono gore la koasa pa vuida, 33 meke 
zama la i e Zehu, “Oki gore nia se Zezibelo!” Ke oki gore nia rini, meke kaiga eharana 
sa si kasuru la pa goba meke koari na hose totoso netia rina totopili varipera te Zehu 
sa tinina. 34 Meke nuguru se Zehu pa vetu banara meke la hena na napo nana. Beto 
si zama si asa, “Palekia sa barikaleqe ta leveina sana, mamu la pomunu nia; ura na 
tuna na baņara si asa.” 35 Ba sari na tie pu vura la pude pomunia si lopu dogoria 
keke vasi tinina, ba na herahera batuna mo, meke sari na susuri kakarutu limana 
na susuri petapetala nenena. 36 Pule la meke tozi nia rini sapu gua asa koe Zehu, 
meke zama si asa, “Hiera sa vina gorevurana sa zinama te Zihova, sapu zama nia 
Sa koe Ilaiza sa nana nabulu, 'Kagu gania rina siki koasa popoa pa Zezireli sa tinina 
e Zezibelo,' gua.” 37 Sari na kukuru tinina sa pu koa hola si kote guana bonidi rina 
kurukuru name, pude kaqu loke tie kote boka dono gilana ni,” gua. 


10 
Tava Mate sari na Tutina e Ehabi , , 
1 Ka zuapa navulu puta sari tuna koreo e Ehabi sa banara saripu koa koasa 


vasileana lavata pa Sameria. Kuberi Zehu sari leta la koari doduru koimata koasa 
vasileana lavata, koa rina tie koadi, meke koa rini pu kopu ni sari na tuna e Ehabi. 
Gua hie sa kinubekubere: 2 “Pana vagia gamu sa leta hie, gamu pu lalae ni sari na 
tuna sa banara, meke koa pa mia niniranira sari na totopili varipera, sari na hose, 
tinitona varipera, meke sari na vasileana lavata pu ta baradi, 3 si mamu vizatia sa tie 
pu garona koa rina tuna sa baņara, mamu va baņaria, mamu varipera pude lavelave 
nia.” 

4 Tarazuzu sari na koimata pa Sameria, “Ari banara Zoramu meke banara Ahazaea 
ba lopu boka ia se Zehu, si vea meke kote boka tu si gita?” gua si arini. Ke sari na 
palabatu nomadi koasa vetu baņara meke sari na koimata koasa vasileana lavata, 
turanae sari na tie koadi meke sari na tie pu kopu ni sari na tuna Zoramu, si garunu 
la nia koe Zehu sa inavoso hie, “Na mua nabulu si gami meke namanama si gami 
pude tavetia gua sapu zama nia goi, ba lopu kaqu va baņaria gami si keke tie. Mu 
tavetia goi gua sapu leana pa mua binalabala.” 

6 Kuberia Zehu sa leta vina rua la koa rini, “Be pa kalina taqarau si gamu, meke 
kote luli gamu sari qua hiniva, si mi paleke mae ni koa rau pa Zezireli sari batudi 
rina tuna e Ehabi pa totoso gua tugo hie pa rane vugo.” Koa pa kinopu tadi na tie 
koadi pa Sameria, si ka zuapa navulu puta tuna e Ehabi, pu va nomai rini. 7 Sipu 
vagia rini sa leta te Zehu, si va matei rina koimata sari ka zuapa navulu puta tuna e 
Ehabi. Voi i rini sari batudi koari na huneke meke garunu lani koe Zehu pa Zezireli. 

8 Sipu tozi nia rini se Zehu sapu ele ta paleke mae sari na batudi ri na tuna e Ehabi, 
si tozi ni sa pude veko paqaha ni pa karua kobi pa sasadana sa vasileana lavata meke 
pude ta veko vasina osolae kamoa munumunu koivugona. 7 Pana munumunu si vura 
la pa sasada si asa meke zama koa rina tie pu koadi vasina, “Arau sa tie pu kuhana 
nia meke va matea se Zoramu sa banara. Lopu kaqu ta zutu nia gamu sapu asa. 
Ba esei va matei sari doduru hire? 10 Mi gilania sapu sari doduru zinama te Zihova, 
koari guguadi rina tuna e Ehabi si kote gorevura. Ele evania e Zihova gua sapu va 

tatara nia sa koe Ilaiza sa Nana poropita.” 11 Meke va mate i tugo e Zehu sari doduru 
turanana e Ehabi saripu koadi pa Zezireli, meke sari doduru nana palabatu, baere 


soti, meke sari na hiama; lopu keke si tava toa.” 


Tava Mate sari Turanana Ahazaea sa Banara 

12 Taluarae pa Zezireli se Zehu pude la pa Sameria. Koasa inene la koasa vasina 
sapu ta pozae “Putaputana Tadi na Sepati,” 13 si tutuvi sa si kaiqa turanana Ahazaea 
sa banara pa Ziuda meke nanasi sa, “Ari sei si gamu?” 

Meke olana si arini, “Turaņana e Ahazaea. Korapa la gua pa Zezireli si gami pude 
vata dogoro nia sa mami pinamana koa ri na koburu te Zezibelo sa Kalaho meke 
koari doduru tatamana banara.” 14 Tozi ni Zehu sari nana tie, “Tuqe vagi!” Harupu 
vagi rini, meke va mate i rini tata koasa pou vasina. Ari ka made navulu rua tie 
vinarigaraedi meke lopu keke si toa. 


Sari Doduru Turanana Koa Holadi e Ehabi si Tava Mate 

15 Topue pule se Zehu, meke pa nana inene la si tutuvu ia sa se Zonadabi sa tuna 
koreo e Rekabi. Hapahapa nia e Zehu si asa meke zama si asa, “Gita kara si keke 
nada binalabala, ba vegua kote zuka au goi?” gunia sa. 

Olana se Zonadabi, “Kote zuka igo rau,” 

“Mae nia limamu pude gua,” olaņa la gua se Zehu. Vari tuqei lima sari karua meke 
ovulu va suraņia e Zehu si asa koasa nana totopili varipera, 16 meke zama, “Mae 
luli au, mamu dogoria telemu gua sapu pamana guni nia rau se Zihova.” Meke koi 
varigara la sari karua pa Sameria. 17 Sipu kamo ri kara vasina si va matei e Zehu 
sari doduru turanana e Ehabi, lopu keke si tava toa. Hiera gua sapu ele zama nia e 
Zihova koe Ilaiza sapu kote ta evaņa. 


Mate saripu Vahesihesi La koasa Tamasa Beolo 

18 Tioko varigara ni e Zehu sari na tinoni pa Sameria meke zama, “Sa baņara Ehabi 
si vasina hite mo sa nana ninabulu la koasa tamasa Beolo, ba arau si kote hola la tu. 
19 Tioko varigara ni sari doduru poropita te Beolo, sari doduru pu arona meke sari 
doduru nana hiama. Loke tie si kaqu koa hola; kaqu tavetia arau si keke vinukivukihi 
nomana la koe Beolo, meke asa pu lopu somana si kaqu tava mate.” Ba hie sina 
sinekesekei te Zehu pa siraņa gua pude va matei sari doduru tie pu arona se Beolo. 
20 Meke zamai e Zehu, “Vizatia si keke rane tana vahesina e Beolo!” Meke ta tozi vura 
si hie, 21 meke va ene zinama se Zehu koari doduru popoa pa Izireli. Mae beto sari 
doduru pu vahesia se Beolo; lopu keke arini si va sasanae pude mae. Nuquru beto si 
arini koasa zelepade te Beolo, podalae pa keke hukihukirina duta la pa keke kalina. 
22 Meke tozi ni e Zehu sari na hiama pu kopudi rina poko hopedi pude paleke vura ni 
meke valani koa ri na tie vahesi. 23 Beto asa, si nuquru la telena pa zelepade se Zehu 
turania sa se Zonadabi, tuna koreo e Rekabi, meke zama koa ri na tie vasina, “Kopu 
nia pude sari na tie arona mo e Beolo si koa tani meke loke tie pu vahesina se Zihova 
si somana.” 24 Meke nuguru la si ari karua Zonadabi pude la veko vina vukivukihi va 
ugugu la koe Beolo. Ka vesu navulu puta sari na tie kopu pu va turui sa pa sadana 
sa zelepade, meke ele zamai sa, “Kaqu va matei gamu sari doduru tie hire; be keke 
koa gamu si va taloa ia si keke si kote nana tinoa lipu nia sa!” 

25 Beto tugo va hokotia e Zehu sa nana vina vukivukihi, si zama la koa ri na tie kopu 
meke na palabatu si asa, “Nuquru la mamu va mate betoi; lopu va govete hokaria si 
keke!” Tuqei ri dia magu varipera meke nuquru la meke va mate betoi rini, meke 
ririhi vura ni rini pa sada sari na tinidia. Meke tiqe nuquru hola la tu pa korapana 
hokara sa lose hopena tanisa zelepade, 26 meke paleke vura nia sa vina tigono hope 

sapu koa vasina, meke sulua. ?7 Ke huaria rini sa vina tigono hope meke sa zelepade, 
meke ilirae nia na vetu eneneana rini sa zelepade kamo pa rane ninoroi. 

28 Ke va mate pania e Zehu sa vinahesina e Beolo pa Izireli. 29 Ba sapu asa telena 
si keha lulia sa sa sinea te Zeroboami sa banara, sapu turana nuguru nia pa sinea 
sa popoa Izireli pa vinahesina sa bulumakao golo tunana sapu va turua sa pa Betolo 
meke pa Dani.” 30 Zama se Zihova koe Zehu, “Ele tavete lani goi koari tuna e Ehabi 
sari doduru gua pu hiva nigo Rau pude taveti. Ke zama atu si Rau sapu sari na tutimu, 
kamo pa vina made sinage, si kote baņara pa Izireli.” 31 Ba lopu va tabei e Zehu pa 
doduru bulona sari na tinarae te Zihova, sa Tamasa pa Izireli; ba lulia tu sa sa kineha 
te Zeroboami, sapu turana lani sari na tie pa popoa Izireli pa sinea. 


Sa Minate te Zehu . , i o 
32 Koasa totoso asa si podalae va hiteke gorea e Zihova sa volosona sa popoa Izireli. 


E Hazaelo sa banara pa Siria si raza vagi sari doduru voloso popoa te Izireli, 33 pa kali 
gasa rimatana sa Zodani, kamo la gua tu pa kali la gua koasa vasileana nomana pa 
Aroere pa Ovuku Anoni. Somana voi sari na popoa pa Qileadi meke Basani, vasina 
koa sari na butubutu te Qadi, Rubeni, meke Manase pa kali gasa rimata Zodani. 

34 Doduru pule gua pu taveti e Zehu, turanae la sari nana tinavete mataqaradi, si ta 
kubere pa Buka Tinozi tadi na Banara pa Izireli. 35 Mate meke ta pomunae pa Sameria 
si asa, meke se Zehoehazi baņara hobea si asa. 36 Koa banara pa Sameria se Zehu pa 
popoa Izireli ka hiokona puta vuaheni. 


11 
Atalaea sa Banara Magota pa Ziuda 
(2 Koronikolo 22:10 kamo hinia 23:15) 

1 Totoso gilania e Atalaea sapu ele mate sa tuna, si garuni sa sari nana tie pude va 
matei sari doduru tie koasa tatamana binanara pa Ziuda. 2? Telena mo e Zoasi sa tuna 
e Ahazaea si lopu tava mate. Tata hokara tava mate turanae koari kaiqa, ba harupia e 
Zehosiba, sa vavenena, sapu na tuna barikalege sa banara Zehoramu, meke na tasina 
karokarovo e Ahazaea. Vagia sa si asa meke sa nana tie kopu meke la va koa i pa 
lose putaputana pa Zelepade, vasina va tome ia sa se Zoasi koe Atalaea, pude mani 
lopu tava mate. 3 Kopu nia e Zehosiba sa koreo pa korapana ka onomo vuaheni meke 
tome ekoa mo sa pa korapa Zelepade, totoso korapa tuturana sa banara magota?, se 
Atalaea, pa binanara Ziuda. 

4 Ba pa vina zuapa vuaheni si tioki e Zehoiada, sa hiama, sari na nati palabatu 
tanisa puku tie kopu tanisa banara meke na tie kopu tana vetu baņara, meke tozi ni 
sa pude mae pa Zelepade, vasina variva ego nia rini meke tokotokoro koasa hiniva 
pu mizia sa pude tavetia. Beto asa si va dogoro ni sa se Zoasi sa tuna e Ahazaea sa 
banara, 3 meke poni ni sa sari vina turu hire: “Pana mae gamu pude kopu pa rane 
Sabati, keke pukuna gamu si kaqu kopu nia sa vetu banara; $ keke pukuna si kote 
turu kopu koasa sasada Sure, meke keke pukuna pule si kote turu kopu koasa sasada 
pa mudina sa pukuna vina rua pu kopu pa Zelepade. 7 Sari karua pukuna saripu 
magogoso pa rane Sabati si kaqu turu kopu pa Zelepade pude va sareia sa banara. 
8 Kagu tuqe magu varipera si gamu meke koa kapae koe Zoasi sa banara be pavei si 
ene la sa. Asa pu tata atu koa gamu si kaqu tava mate.” 

9 Va tabea rina palabatu sa vina turu te Zehoiada meke turana mae ni ri koasa sari 
dia tie, arini pu kote magogoso meke arini pu mae podalae tavetavete pa rane Sabati. 
10 Vala ni Zehoiada koari na koimata sari na hopere na lave te Devita saripu ta kopue 
koasa Zelepade, 11 meke va koa ni tie tuqe vedara sa sa vari kalina meke pa kenuna sa 

Zelepade pude lavelave nia sa banara. 12 Meke turana vura nia e Zehoiada se Zoasi, 
va hake nia toropae baņara sa si asa, meke vala nia sa sa buka kinubekubere tana 
tinarae te Zihova. Beto si tiqe tava madi meke ta velavela vurae sapu banara se Zoasi. 
Sari tie si popohara ni limadia meke velavela, “Mani toa va gelenae sa banara!” gua. 

13 Avosia Atalaea sa banara maqota sa vevehe pu tavetia rina tie kopu meke sari na 
tie, ke tuturei sigiti la si asa pa Zelepade te Zihova, vasina koa sa vinarigara. 14 Vasina 
dogoria sa sa baņara vaqura, turu nana pa vari korapadi rina tie kopu koasa sasada 
nuquru pa Zelepade, lulia tugo sa hahanana pu hoke ta tavete. Vari likohae nia rina 
palabatu na tie ivu buki, meke kukili qetuqetu sari na tie, meke ivui rini sari na buki. 
Ta naziri se Atalaea meke sira rikati sa sari nana poko meke kukili, “Sinekesekei! 
Sinekesekei!” gua.” 

15 Lopu hiva nia e Zehoiada pude va matea se Atalaea pa korapana sa varivari- 
garana pa Zelepade, ke tioko la i sa sari na koimata tie varipera meke zama, “Turana 
vura nia pa vari korapadi ri na tokele tie kopu, meke sarini pu hiva toka nia si mamu 
va matei.” 16 Tuqe vagia rini, meke turana la nia rini koasa vetu banara, meke pa 
Sasada Hose, vasina si va matea rini si asa. 


Vina Turu Vaqurana te Zehoiada 
(2 Koronikolo 23:16-21) 


17 Tavetia e Zehoiada sa hiama koa sa banara Zoasi meke sari na tinoni si keke 
vinariva egoi koe Zihova pude na tinoni te Zihova si arini; tavetia tugo sa sa vinariva 


egoi pa vari korapadi rina tinoni meke sa baņara. 18 Meke tige la huara gore nia rina 
tinoni sa Zelepade te Beolo; seke va umumia rini sa hope meke sari na beku, meke 
va mate ia rini se Matani, sa hiama te Beolo pa kenudi ri na hope. 

Beto si vekoi e Zehoiada pa Zelepade te Zihova sari na tie kopu, 19 meke tiqe turania 
sa, meke sari na palabatu nomadi, sari na tie kopu tanisa banara, meke sari na tie 
kopu koasa Zelepade, se Zoasi sa banara. Turana la nia rini koasa vetu banara meke 
tokele luli sari doduru tinoni. Nuquru gua koasa Sasada Tie Kopu tanisa banara se 
Zoasi meke la vagia nana lolomo koasa habohabotuana banara. 20 Qetuqetu hola sari 
doduru tinoni, meke noso sa vasileana, sina ele tava mate pa vetu banara se Atalaea. 

21 Zuapa vuahenina se Zoasi totoso tava baņara si asa pa Ziuda. 


12 


Zoasi sa Banara pa Ziuda 
(2 Koronikolo 24:1-16) 

1 Pa vina zuapa vuaheni sa binanara te Zehu pa Izireli si tava banara pa Ziuda se 
Zoasi, meke koa tuturaņa ka made navulu puta vuaheni pa Zerusalema si asa. Sa 
tinana sa si e Zibia koasa vasileana lavata pa Biasiba. 2? Taveti sa gua sapu tonoto pa 
dinono te Zihova pa doduruna sa nana tinoa, sina totoli nia e Zehoiada sa hiama. 3 Ba 
lopu ta huara sari na vasidi tana vahesi tamasa huporodi koari na toqere, ke korapa 
la sari na tie pude va vukivukihi na va uququ oto huda humana lea vasina. 

4 Tioki e Zoasi sari na hiama meke tozi ni sa pude va nagiti sari na vinariponi poata 
pu ta paleke mae pa Zelepade: sari na takisi tanisa Ipi Hopena tana hopeke tie, sa 
poata pude holu va gorevura ia gua sapu tokotokoro vekoa sa tie, meke gua tugo 
saripu ta veko pa hiniva soti tanisa tie.” 5 Sari hopeke hiama si kagu va tanai sari 
doduru poata pu ta paleke mae koa rini pu va tana i sa, meke kote ta tavetavetae sari 
na poata pa tinuvaka pulena sa Zelepade. 

6 Ba koasa vina hiokona neta vuahenina sa binanara te Zoasi si loke tinavete si 
tavetia rina hiama koasa Zelepade. 7 Ke tioko vagia sa se Zehoiada meke sari kaiqa 

hiama pule meke nanasi sa, “Na vegua ke lopu tuvakia gamu sa Zelepade? Podalae 
kamahire si lopu kagu vagi na kopuni gamu sari na poata pu vagi gamu koari na 
tie kopu vinariponi poata; kagu va mae i gamu saripu ele ta vagidi, pude boka ta 
tavete sa tinuvakana sa Zelepade.” 8 Va egoa rina hiama sapu gua asa meke va egoa 
tugo rini sapu pude lopu kaqu tuvakia rini teledia sa Zelepade, ba va karovo la nia 
sa poata koari na tie tavetavete pude taveti sari na tinuvaka pa Zelepade. 

9 Meke vagia e Zehoiada si keke bokese nomana, tavete nia lopa sa sa tukutukuna, 
meke veko kapae nia sa pa hope sa bokese; pa kali matao pana ene nuquru sari na tie 
pa Zelepade. Sa hiama pu kopu pa totoso asa si kote voi i pa bokese sari na vinariponi 
pu vekoi rina tie pu mae vahesi koasa Zelepade te Zihova. 10 Pana be soku sari poata 
pa bokese, si kote mae vagi meke varigara ni na nae i sa tie kubekubere tanisa banara 
meke sa nati hiama, meke voi i pa bokese. 11 Mudina ta kubere gore sa padana sa 
poata, si kote vala ni rini koari na koimata pa tinavete koasa Zelepade sari na siliva. 
Sari na poata arini si kote tabara ni rini koari na kamada, na tie kurikuri, 12 sari 
na tie va namanama patu, meke sari na tie peqopeqo patu na holu ni labelabete na 
patu tana tuvatuvaka, meke holu i sari doduru ginugua pule pu ta hivae. 13 Loke 
poata arini si ta vala pude tabari sari na tinavete besini siliva, sari na besini boronizi 
pude tana sisiruana ehara, meke sari na buki, babe sari na nepihina sa zuke, babe 
kaiqa likakalae pule tanisa Zelepade pu ta tavete siliva babe na qolo. 14 Doduru si ta 
vala beto pude tabari sari na tie tavetavete meke holu ni likakalae pu ta hivae pude 
tavetavete ni koasa tinuvatuvaka. 15 Sari na koimata pa tinavete si ta ronuedi, ke 
lopu ta okorae si pude hata ia vea ene gua sa poata.” 16 Sari na poata ta vagi koa rina 
lipulipu meke vina vukivukihi tana sinea na hinerehere si lopu ta voi koasa bokese; 
na dia rina hiama.” 

17 Pa totoso asa si rapatia Hazaelo sa banara pa Siria sa vasileana lavata pa Qati 
meke vagia sa; beto si balabala ia sa pude rapatia si pa Zerusalema. 18 Vagi e Zoasi 
sa banara pa Ziuda sari doduru vinariponi pu vekoi ari Zehosapati, Zehoramu, meke 
e Ahazaea koe Zihova, gua tugo sari nana vinariponi telena meke sari doduru qolo 
koari na vekovekoana poata koasa Zelepade meke sa vetu banara, meke garunu vala 
betoi sa guana nana vinariponi koe banara Hazaelo, ke turana taloa nia Hazaelo sa 
nana qeto minate varipera, taluarae pa Zerusalema. 

19 Doduru pule pu evani e Zoasi sa baņara si ta kubere veko pa Buka Tinozi tadi na 
Banara pa Ziuda. 

20-21 Kuhana nia ri na palabatu nomadi te Zoasi si asa, meke karua koari kasa, 
ari Zozaka sa tuna koreo e Simeati meke e Zehozabadi sa tuna koreo e Soma, si va 
matea si asa pa Betimilo koasa sirana gore la gua pa Sila. Ta pomunae se Zoasi 
koasa popomunuana banara koasa vasileana lavata te Devita, meke banara hobe se 
Amazaea sa tuna koreo. 

13 


Zehoehazi sa Banara pa Izireli 


1 Pa vina hiokona neta vuahenina sa binaņara te Zoasi sa tuna koreo e Ahazaea 
sapu banara pa Ziuda, si tava baņara pa Izireli se Zehoehazi sa tuna koreo e Zehu, 


meke ka manege zuapa vuaheni si koa si asa pa Sameria meke tuturana pa Izireli. 
2 Tavete va kaleana pa kenuna e Zihova si asa, gugua tugo e Zeroboami sa tuna Nebati 
pu turana lani sari na tie Izireli pa sinea; lopu boka luara pani Zehoehazi sari nana 
hahanana kaleadi. 3 Ke bugoro ni e Zihova sari na tie Izireli, meke va malumia Sa 
se Hazaelo sa banara pa Siria meke se Beni Hadadi sa tuna koreo pude va kilasa 
pilipule i. 4 Meke tiqe varavara la koe Zihova se Zehoehazi, meke olania e Zihova sa 

nana vinaravara na dogoria Sa sapu guana kaleana hola saripu tavete lani sa banara 
pa Siria koari na tie Izireli. 5 Garunu la nia e Zihova si keke koimata pa Izireli, pu vata 
rupahi koari na tie Siria, meke koa va bulebulei sari na tie Izireli, gugua tatasana. 
6 Ba lopu hite luara pani tugo arini sari na tinavete kaleadi te Zeroboami sa banara 
pu turana la nia sa butubutu Izireli pa sinea; ba tavete nono la i mo rini. Sa beku 
kinehana sa tamasa barikalege se Asera? ba koa eko nana mo pa Sameria. 

7 Se Zehoehazi si loke nana geto minate si asa sapu koa hola, ba ari ka lima navulu 
puta tie koi hose mo, manege puta totopili varipera meke ka manege puta tina tie 
varipera ene hokara, sina va mate betoi sa banara pa Siria sari doduru, neti gore ni 
sa guana kavuru. 

8 Doduru ginugua saripu taveti e Zehoehazi meke sari doduru nana vinarane si ta 
kubere koasa Buka Tinozi tadi na Banara Izireli. 9 Mate meke ta pomunae pa vasileana 
Sameria si asa, meke banara hobea e Zehoasi sa tuna koreo si asa. 


Zehoasi sa Banara pa Izireli 

10 Pa vina tolonavulu zuapa vuahenina sa binanara te Zoasi banara pa Ziuda, si 
tava banara pa Izireli se Zehoasi sa tuna koreo e Zehoehazi, meke koa tuturana pa 
Sameria si asa ka manege onomo vuaheni. 11 Tavete va kaleana pa kenuna e Zihova 
meke luli sa sari na tinavete kaleadi tanisa banara Zeroboami, sapu turana lani sa 
sari na tie Izireli pa vinahesi beku. 12 Doduru ginugua pule saripu taveti e Zehoasi, 
turanae la tugo sari nana vinaripera la koe Amazaea sa banara pa Ziuda, si ta kubere 
pa Buka Tinozi tadi na Banara Izireli. 13 Mate meke ta pomunae se Zehoasi koasa 
popomunuana banara pa Sameria, meke banara hobea sa tuna koreo e Zeroboami 
vina rua si asa. 

Sa Minate te Ilaisa 

14 Meke kamoa minoho nomana se Ilaisa, sa minoho sapu mate nia tugo sa. Sipu 
korapa moho sa si ene la hopiki nia sa banara Zehoasi pa Izireli si asa. Meke 
kabokaboa si asa, “Ke tamaqu! Ke tamaqu! Sari na totopili vinaripera na tie koi 
hose pa Izireli!” gua si asa.” 

15 Meke zama se Ilaisa, “La vagia si keke bokala meke kaiqa tupi,” meke la vagi sa. 
16 Meke tozi nia Ilaisa si asa pude va namanama gona, ke va namanama sa banara 
meke va hake lani e Ilaisa sari na limana pa limana sa. 17 Zama se Ilaisa, “Mu tukelia 
sa vuida,” meke tukelia sa banara sa vuida sapu dono la gua pa popoa Siria. Meke 
garunia Ilaisa si asa, “Gona nia sa tupi,” Meke sipu gona nia tugo sa banara sa tupi, 
si zama va ululae sa poropita, “Na tupi te Zihova si agoi sapu kaqu va kilasi sari na 
kana pa popoa Siria. Kaqu razai goi sari na tinoni Siria pa Apeka osolae kaqu va 
kilasi goi si arini.” 

18 Beto asa si tozi nia Ilaisa sa banara pude vagi sari tupi koa holadi meke seke ni 
pa pepeso. Meke seke ni sa banara pa pepeso ka neta totoso, meke beto. 19 Bugoro sa 
poropita te Tamasa meke zama la koasa banara, “Na vegua ke lopu seke ni agoi pa 
pepeso ka lima babe ka onomo totoso, be gua be kote va hokotia agoi sa vina kilasana 
sa popoa Siria; ba kamahire kote ka neta totoso mo va kilasia goi si asa,” gua se Ilaisa. 

20 Meke mate se Ilaisa meke ta pomunae. Doduru vuaheni si hoke nuquru mae 
raparapata kumana sari na tie pa Moabi pa popoa Izireli meke vagi likakalae. 21 Keke 
totoso sipu korapa namanama vari pomunae gua sari na tinoni Izireli si ta dogoro 
va hodaka si keke puku tie Moabi, ke ipa veko nia mo rini koasa lovuna Ilaisa sa tie 
matena meke govete taloa dia. Sipu hoqa kamo la sa tinina sa tie matena koari na 
susurina e Ilaisa, si toa pule hokara nana sa tie meke turu sage nana. 


Vinaripera pa Vari Korapadia rina tie Izireli meke Siria 

22 Koasa doduruna sa tinurana te Zehoehazi, si koa ta nono gore eko mo sari na 
tie Izireli koe Hazaelo sa banara pa Siria, 23 þa qetu ni na tataru ni e Zihova si arini. 
Lopu va malumi Sa pude ta huara taloa hokara ba toka ni sa, koa gua koasa nana 
vina tatara koe Ebarahami, Aisake, meke e Zekopi. Lopu hite mulini hokara ni Sa sari 
nana tie. 

24 Meke mate se Hazaelo sa banara pa Siria meke banara hobe se Beni Hadadi sa 
tuna koreo. 25 Meke ka neta totoso va kilasia sa baņara Zehoasi pa Izireli se Beni 
Hadadi meke tuqe vagi pulei sa sari na vasileana lavalavata saripu ta vagi koe Beni 
Hadadi pa totoso pu koa baņara se Zehoehazi, sa tamana e Zehoasi. 

Amazaea sa Banara pa Ziuda 
(2 Koronikolo 25:1-24) 

1 Pa vina rua vuaheni koasa binanara te Zehoasi sa banara pa Izireli sapu sa 
tuna koreo e Zehoehazi, si tava baņara pa Ziuda se Amazaea sa tuna koreo e Zoasi. 
2 Hiokona lima vuahenina totoso tava baņara si asa, meke koa baņara si asa pa 
Zerusalema ka hiokona sia vuaheni. Sa tinana sa si e Zehoadina, mae guana pa 
popoa Zerusalema. 3 Taveti sa gua sapu tonoto pa dinono te Zihova, ba lopu gugua e 
Devita, sa tamana kenuna; taveti tu sa saripu gua tavetaveti e Zoasi sa tamana. 4Lopu 
huara gore ni sa sari na vasidi tana vinahesi tomate koari na toqere, ke sari na tie si 
lamo sa vina vukivukihi na va uququ oto huda humana lea koa rina vasidi arini. 

5 Sipu ele turu va nabu pa nana niniranira se Amazaea koasa binanara, si va matei 
sa sari na koimata saripu va matena sa tamana, sapu sa baņara, ê ba lopu va matei sa 
sari na tudia. Lulia mo sa gua sapu zama nia e Zihova koasa Tinarae te Mosese, “Sari 
na tiatamadia rina koburu si lopu kaqu tava mate koari na sinea tadi na tudia meke 
sari na tudia ba lopu kaqu tava mate koari na sinea tadi na tiatamadia. Ba hopeke 
tie si kaqu tava mate koari nana sinea sapu tavete sotia sa telena.”* 

7 Va matei e Amazaea si ka manege puta tina tie varipera pa Edomu koasa Lolomo 
Soloti; tuqe vagia sa pa vinaripera sa vasileana lavata pa Sela meke poza nia Zokohili, 
korapa asa tugo si ta pozae nia sa kamahire. 

8 Meke garunu la tie palepaleke inavoso se Amazaea koe Zehoasi sa banara pa 
Izireli, tepatepa ia sa pude varipera. 9 Ba garunu pule la nia Zehoasi sa banara sa 
inolaņa hie: “Keke huda rakihi pa toqere Lebanoni si garunu la inavoso koa keke 
huda sida pa Lebanoni meke zama, ‘Va haba nia sa tumu vineki koasa tuqu koreo,’ 
gua. Meke ene hola si keke kurukuru pinomo meke neti va nozo gore nia sa huda 
rakihi asa. 10 Ego, Amazaea, ele va kilasi goi sari na tie pa Edomu, meke ta sinie 
vinahesi pule si goi. Mamu qetu nia mo sa mua inavoso leana asa, mamu koa mo pa 
mua vetu. Na venagua ke hata tinasuna sapu kote va kaleana pule nigo si goi meke 
sari na mua tie pa Ziuda?” 

11 Ba korona va avosia Amazaea si asa, ke vura la raza ia e Zehoasi sa banara pa 
Izireli meke sari nana tie, meke pa Beti Semesi pa Ziuda si vari tia i sari karua. 12 Tava 
kilasa sa qeto minate te Amazaea, meke govete pule pa dia vetu si arini. 13 Vagia meke 
pusia e Zehoasi se Amazaea. Beto asa si hola la pa Zerusalema, meke huara gore nia 
sa sa gobana sa vasileana lavata pa Zerusalema podalae pa sasada ta pozae Iparemi 
kamo koasa sasada bara ta pozae na Sasada iio, pada karua gogoto mita gelena si asa. 
14 Vagi betoi sa sari na siliva na qolo saripu boka dogori sa, sari doduru likakalae tana 
Zelepade meke sari doduru tinagotago tanisa vetu banara, meke paleke pule lani sa 
pa Sameria. Turani tugo sa si kaiqa tie ta pusidi. 

15 Doduru pule saripu evani e Zehoasi, somanae la sari nana vina rane pa vinaripera 
la koe banara Amazaea pa Ziuda, si ta kubere koasa Buka Tinozi tadi na Banara Izireli. 
16 Mate meke ta pomunae koasa popomunuana banara pa Sameria se Zehoasi, meke 
e Zeroboami vina rua sa tuna koreo sa si banara hobea sa si asa. 


Sa Minate te Amazaea sa Banara pa Ziuda 
(2 Koronikolo 25:25-28) 

17 Mudina sa minate te Zehoasi sa banara pa Izireli si toa hola la tu sa banara 
Amazaea ka manege lima vuaheni pa Ziuda. 18 Doduru ginugua pule saripu taveti e 
Amazaea si ta kubere koasa Buka Tinozi tadi na Banara pa Ziuda. 

19 Kuhana nia rina tie pa Zerusalema pude va matea se Amazaea, ke govete la si 
asa koasa vasileana lavata pa Lakisi, ba luli la ia tugo ri nana kana meke va matea 
vasina. 20 Ta surana pule pa hose sa tomatena meke ta pomunae koasa popomunuana 
banara koasa vasileana lavata te Devita. 2! Beto si va hake nia toropae banara rina 
tie pa Ziuda se Uzaea sa tuna koreo sapu manege onomo vuahenina pude na banara. 
22 Mudina sa minate tanisa tamana si la raza ia e Uzaea meke vagi pulea si pa Elati 
meke kuri pulea sa sa vasileana asa. 


Se Zeroboami Vina Rua sa Banara pa Izireli 

23 Pa vina manege lima vuahenina sa binanara te Amazaea sa tuna koreo e Zoasi 
sa banara pa Ziuda, si tava banara pa Izireli se Zeroboami vina rua sa tuna koreo e 
Zehoasi, meke koa banara ka made navulu eke vuaheni pa Sameria si asa. 24 Tavete 
va kaleana pa kenuna e Zihova si asa, lulia sa sa hahanana te Zeroboami sa tuna 
koreo e Nebati, sapu turana lani sari na tie Izireli pa sinea koari na vinahesi beku. 
25 Asa la raza i meke vagi pule ni sari doduru popoa pu tagoi Izireli tatasana meke va 
tonoto pule ia sa sa voloso te Izireli, podalae koasa karovoana pa toqere sapu ta poza 
Hamati kamo la gua koasa kolo matena. Hiera gua sapu ele va tatara nia e Zihova, sa 
Tamasa pa Izireli, koasa poropita Zona sa nana nabulu, sapu sa tuna koreo e Amitai 
pa Qati Hepa.* 

26 Dogoria e Zihova sa tina sigiti lavata tadi doduru tie Izireli; loke tie hokara boka 
tokani. 27 Ba lopu Nana hiniva e Zihova pude huara pani hokara nia sa popoa Izireli, 
ke tavetavete nia Sa se Zeroboami vina rua sa baņara, pude harupi sari pa Izireli. 

28 Doduru pule saripu taveti e Zeroboami vina rua, sari nana vinarane pa 
vinaripera, meke sa vinagi puledi rina vasileana pa Damasikasi meke Hamati pule 
la pa Izireli, si ta kubere beto koasa Buka Tinozi tadi na Banara pa Izireli. 29 Mate 
meke ta pomunae koasa popomunuana baņara se Zeroboami, meke baņara hobea e 
Zakaraea sa tuna koreo si asa. 

Se Uzaea sa Banara pa Ziuda 
(2 Koronikolo 26:1-23) 

1 Koasa vina hiokona zuapa vuahenina sa binanara te Zeroboami vina rua pa Izireli, 
si tava banara pa Ziuda se Uzaea” sa tuna koreo e Amazaea 7 totoso manege onomo 
vuahenina, meke tava banara pa Zerusalema si asa meke koa banara ka lima navulu 
rua vuaheni. Sa tinana sa si e Zekolia na barikaleqe pu mae guana pa Zerusalema. 
3 Lulia sa sa hahanana tanisa tamana, meke taveti sa gua sapu tonoto pa dinono te 
Zihova. 4Ba lopu huara pani sa sari na vasidi tana vahesi beku koari na toqere, ke sari 
na tie si lopu makudo koa rina dia vina vukivukihi na va uququ oto huda humana lea 
koari na vasidi arini. 5 La e Zihova meke va kamo nia koe Uzaea sa minoho popogu 
sapu koa hola koasa osolae mate si asa. Ta veko vata kale telena si asa pa keke vetu, 

meke sari doduru nana tinavete si ta vagi palae koa sa, meke e Zotamu, sa tuna koreo 
tu si kopuna sa doduru popoa. 

6 Doduru ginugua pule saripu taveti e Uzaea si ta kubere koasa na Buka Tinozi tadi 
na Banara pa Ziuda. 7 Mate se Uzaea meke ta pomunae si asa koasa popomunuana 
banara koasa vasileana lavata te Devita, meke banara hobea e Zotamu sa tuna koreo 
si asa. 


Se Zakaraea sa Banara pa Izireli 
8 Koasa vina tolonavulu vesu vuahenina sa binanara te Uzaea pa Ziuda, si tava 
banara pa Izireli se Zakaraea sa tuna koreo e Zeroboami vina rua, meke koa tuturana 
ka onomo sidara si asa pa Sameria. ° Tavete va kaleana pa kenuna e Zihova gugua 
tugo ri kasa tamana si asa. Keha luli sa sari na hahanana kaleadi te Zeroboami sa 
tuna koreo e Nebati, sapu turana lani pa sinea sari na tie Izireli pa vinahesi beku. 
10 Kuhana nia e Salumu sa tuna koreo e Zabesi se Zakaraea, meke va matea sa pa 
Ibileami, meke banara hobe si asa. 
11 Doduru ginugua pule pu taveti e Zakaraea si ta kubere koasa Buka Tinozi tadi na 
Banara pa Izireli. 
12 Ke sa vina tatara te Zihova pu tavetia sa koe banara Zehu si tava gorevura: “Sari 


tutimu goi si kote banara pa Izireli, gore kamo koasa vina made sinage.”” 


Se Salumu sa Banara pa Izireli 

13 Koasa vina tolonavulu sia vuahenina sa binanara te Uzaea pa Ziuda, si tava 
baņara pa Izireli se Salumu sa tuna koreo e Zabesi, meke keke sidara koa tuturana 
si asa pa Sameria. 

14 Topue pa Tiriza se Menahemu sa tuna koreo e Qadi, meke la va matea sa se 
Salumu pa Sameria, meke banara hobea sa. 15 Doduru ginugua pule pu taveti e 
Salumu, somanae la tugo sapu qoraqora si asa, si ta kubere gore koa sa Buka Tinozi 
tadi na Banara pa Izireli. 16 Pa totoso asa si topue mae na gua pa Tiriza se Menahemu 
meke huara inetia sa sa vasileana lavata pa Tapuař, sari tiena, meke sari na popoa 
pa vari likohaena, sina lopu hiva tukeli rini sari na dia sasada bara. Pa vinaripera si 
magu tukeli tugo sa sari tiadi rina barikaleqe molumoludi. 


Se Menahemu sa banara pa Izireli 

17 Koasa vina tolonavulu sia vuahenina sa binanara te Uzaea pa Ziuda, si banara 
pa Izireli se Menahemu sa tuna koreo e Oadi, meke koa banara manege puta vuaheni 
pa Sameria si asa. 18 Tavete va kaleana pa kenuna e Zihova si asa, pa doduruna sa 
nana tinoa. Lopu makudo si asa koari na hahanana kaleadi te banara Zeroboami sa 
tuna koreo e Nebati pu turana lani sari na tie Izireli pa sinea. 19 Se Tigalati Pilesa 
sa baņara pa Asiria si nuquru la pa popoa Izireli, meke ponia e Menahemu si ka 
tolonavulu made tina kilo siliva pude vagi tinokae koasa pa vina nabuna sa nana 
binaņara. 20 Vagi e Menahemu koari na tie tagotago pa Izireli sari na poata, tepa 
ososo ni sa pude hopeke veko lima navulu puta poata siliva si arini. Ke pule nana pa 
nana popoa soti se Tiqalati Pilesa. 

21 Doduru tinitona pule pu taveti e Menahemu si ta kubere koasa Buka Tinozi tadi 
na Banara pa Izireli. 22 Mate si asa meke ta pomunae, meke banara hobea e Pekahaea 
sa tuna koreo si asa. 


Se Pekahaea sa Banara pa Izireli 
23 Koasa vina lima navulu puta vuahenina sa binanara te Uzaea pa Ziuda, si banara 
pa Izireli se Pekahaea sa tuna koreo e Menahemu, meke koa tuturana pa Sameria 
karua vuaheni si asa. 24 Tavete va sea si asa pa dinono te Zihova, luli sa sari na 

hahanana kaleadi tanisa banara Zeroboami sa tuna koreo e Nebati, sapu turana lani 
sari na tie Izireli pa sinea koari na vinahesi beku. 2? Peka, sa tuna koreo e Remalia si 
keke palabatu nomana koasa qeto minate varipera te Pekahaea si asa. Vagi varigara 
ni sa sari ka lima navulu puta tie pa Qileadi, meke va matea rini se Pekahaea pa 
korapana sa vetu baņara pa Sameria meke baņara hobe nana si asa. 26 Doduru 
ginugua pule koasa binaņara te Pekahaea si ta kubere koasa Buka Tinozi tadi na 
Banara pa Izireli. 


Se Peka sa Banara pa Izireli 

27 Koasa vina lima navulu rua vuahenina sa binanara te Uzaea pa Ziuda, si turu 
banara nana pa Izireli se Peka sa tuna koreo e Remalia, meke koa tuturana pa Sameria 
si asa ka hiokona puta vuaheni. 28 Tavete va kaleana pa kenuna e Zihova si asa, meke 
luli sa sari na hahanana kaleadi te banara Zeroboami, sa tuna koreo e Nebati, pu 
turana lani sari na tie Izireli pa sinea koari na vinahesi beku. 

29 Pa totoso sipu korapa banara se Peka, si la tuqe vagi e Tiqalati Pilesa, sa banara pa 
Asiria, sari na vasileana lavalavata pa Izoni, Ebolo Beti Ma'aka, Zanoa, Kedesi, meke 
pa Hazo, meke sari doduru popoa pa Qileadi, Qaleli, meke Napitalai, meke raovo vagi 
lani sa pa popoa Asiria sari na tie Izireli. 

30 Koasa vina hiokona vuahenina sa binanara te Zotamu sa tuna koreo e Uzaea sapu 
sa banara pa Ziuda, si kuhana nia e Hosea sa tuna koreo e Ela se Peka sa banara pa 
Izireli, meke va matea sa meke banara hobe nana si asa. 31 Doduru ginugua pule 
saripu taveti e Peka si ta kubere koasa Buka Tinozi tadi na Banara pa Izireli. 


Se Zotamu sa Banara pa Ziuda 
(2 Koronikolo 27:1-9) 

32 Koasa vina rua vuahenina sa binaņara te Peka pa Izireli sa tuna koreo e Remalia 
si tava banara pa Ziuda se Zotamu sa tuna koreo e Uzaea. 53 Sipu hiokona lima 
vuahenina si asa, si koa tuturaņa pa Zerusalema ka manege onomo vuaheni si asa. 
Sa tinana sa si e Zerusa, sa tuna e Zedoki. 34 Luli sa sari na hahanana te Uzaea sa 
tamana, meke taveti e Zotamu gua saripu tonoto pa dinono te Zihova. 35 Ba lopu 
huara pani sa sari na vasidi tana vahesi beku koari na toqere, ke sari na tie si lopu 
makudo koa rina dia vina vukivukihi na va uququ oto huda humana lea koari na 
vasidi arini. E Zotamu sa tie pu kuri pulena sa sasada pa kali sagena koasa Zelepade 
te Zihova. 

36 Doduru ginugua pule saripu taveti e Zotamu si ta kubere koasa Buka Tinozi tadi 


na Banara pa Ziuda. >” Koasa nana totoso banara sa si garunu kekenu la nia e Zihova 
sa banara Rezini pa Siria meke banara Peka pa Izireli pude rapata ia si pa Ziuda. 
38 Mate se Zotamu meke ta pomunae koasa popomunuana banara koasa vasileana 
lavata te Devita, meke banara hobea e Ehazi, sa tuna koreo si asa. 


16 


Ehazi sa Banara pa Ziuda 
(2 Koronikolo 28:1-27) 

1 Pa vina manege zuapa vuahenina sa binanara te Peka, sa tuna koreo e Remalia, 
sa banara pa Izireli, si tava banara pa Ziuda se Ehazi sa tuna koreo Zotamu. 2 Totoso 
tava baņara sa si hiokona puta vuahenina si asa, meke koa baņara pa Zerusalema 
si asa ka manege onomo vuaheni. Lopu luli sa sari na hahanana leadi te Devita 
sa tutina, ba taveti sa sari tinavete sapu lopu tonoto pa dinono te Zihova sa nana 
Tamasa. 3 Tavete luli sa sari na hahanana kaleadi tadi na banara pa Izireli. Sa tuna 
koreo soti mo ba va matea sa meke va vukivukihi va ugugu la nia sa koari na beku, 
gugua puta rina tinavete variva malederedi tadi na tie saripu hadu vura ni e Zihova 

koari na popoa totoso nuguru la sari na tinoni Izireli.* 4 Koari na hope tadi na beku, 
koari na batu toqere meke pa kaurudi ri ninae huda aqaqoro si va vukivukihi meke 
va uququ oto huda humana lea se Ehazi. 


5 La rapata pa Zerusalema sari Rezini, sa baņara pa Siria, meke e Peka, sa banara pa 
Izireli, meke raza seunae ia rini, ba lopu boka va kilasia ari karua se Ehazi.” 6 Koasa 
totoso asa si vagi pule nia sa banara pa Edomu sa vasileana nomana pa Elati, meke 
hadu vura ni sa sari na tie pa Ziuda saripu koadi vasina, meke va koa nuquru lani 
sa sari na tie Edomu, arini si koa vasina kamoa rane ninoroi. 7 Garunu tie paleke 
inavoso se Ehazi la koe Tiqalati Pilesa sa banara pa Asiria, meke zama si asa, “Na mua 
nabulu meke na tumu si rau. Mae mamu harupau koari na limadia rina banara pa 
Siria meke Izireli saripu korapa raza au.” 8 Garunu vala ni e Ehazi gua na vinari poni 
sari na qolo na siliva saripu vagi ni sa pa Zelepade meke pa lose kopu poata koasa 
vetu banara. °’ Koasa inolanana sa tinepa te Ehazi, si taluarae vura la se Tiqalati 
Pilesa meke sari nana qeto minate varipera meke raza ia si pa Damasikasi meke tuqe 
vagia. Va mate ia sa se Rezini sa banara, meke sari tiedi si raovo lani sa pa popoa 
Kiri. 

10 Sipu la pa Damasikasi sa baņara Ehazi pude la tutuvia se Tiqalati Pilesa, si dogoria 
sa sa hope vasina meke garunu pule la nia sa koe Uraea, sa hiama, si keke kinehana sa 
hope asa, sapu minaminaka gugua puta tugo asa. 11 Gua puta tugo mo sapu kubere 
goreni e Ehazi sa banara si tavete luli ia e Uraea, sa hiama, koasa hope, meke va 
hokotia sa sipu lopu ele kamo pule la se Ehazi. 12 Totoso taluarae pa Damasikasi 
meke kamo pule sa banara Ehazi si dogoria sa sapu ele hokoto sa hope. 13 Ke la vala 
nana vina vukivukihi vina uququ, na palava huiti, meke zoropo nia nana vinariponi 
tana napo vaeni meke siburu ni sa sari na eharana sa kurukuru ta vukivukihi pa 
hinenahena binaere. 14 Sa hope boronizi sapu tava madi la koe Zihova sapu koa 
pa vari korapana sa hope vaqura meke sa Zelepade, si va rizu la nia e Ehazi pa 
kali gede“ koasa nana hope vagurana.” 15 Meke garunia e Ehazi se Uraea sa hiama, 
“Tavetia sa vina vukivukihi vina uququ kurukuru pana munumunu, meke sa vina 
uququ huiti pana veluvelu koasa qua hope vaqura, meke tavete guni ni tugo sari na 
vina vukivukihi va uququ kurukuru meke sa vina ugugu huiti tanisa banara meke 
tadi na tie, meke gua tugo sa dia vinariponi napo vaeni. Zoropo lani sari na eharadi 
ri doduru kurukuru name saripu tava vukivukihi koasa hope vaqura. Ba sa hope 
boronizi si veko mae nia pude na qua vasina pude hata ia sa hiniva te Tamasa,” gua 
si asa. 16 Tavetia Uraea gua sapu tozi nia sa baņara. 


17 Ruparupaha pani sa banara Ehazi sari na tuturuana boronizi saripu tavetetavete 
ni arini pa Zelepade meke va rizu pani sa sari na besini saripu hakedi koarini. Meke 
vagi gore nia tugo sa sa besini boronizi lavata sapu hake pa mudidi ri ka manege rua 
bulumakao boronizi meke va habotu ia sa pa keke hatara patu,“ 18 pude va qetu ia 
sa banara pa Asiria, gua se Ehazi. Ke va rizua tugo sa koasa Zelepade sa hatarana 
sa habohabotuana banara, meke tuku pania sa sa siraņa tanisa baņara sapu ene 
nuquru la pa Zelepade. 


19 Sari doduru ginugua saripu taveti sa baņara Ehazi si ta kubere gore koasa 
Buka Tinozi tadi na Banara pa Ziuda. 20 Mate meke ta pomunae se Ehazi koasa 
popomunuana banara pa vasileana lavata te Devita, meke e Hezikaea, sa tuna koreo 


si banara hobe koasa.” 


* 16:3 Diut 12:31 * 16:5 Ais 7:1 ” 16:14 Kali gede be tia la pa kali gasa rimata. ” 16:14 Ekd 27:1-2; 2 
Koron 4:1 * 16:17 1 Ban 7:23-39; 2 Koron 4:2-6 i 16:20 Ais 14:28 


2 Banara 17:1 518 2 Banara 17:16 


17 


Hosea sa Banara Vina Betobeto pa Binanara Izireli 

1 Koasa vina manege rua vuaheni na sa binanara te Ehazi pa Ziuda, si tava banara 
se Hosea, sa tuna koreo e Ela, pa Izireli, meke tuturana si asa pa Sameria ka sia 
vuaheni. 2 Tavete va kaleana pa kenuna Zihova, ba lopu kaleana hola ni sa sari na 
banara kekenudi pa Izireli. 3 La se Salamanesa sa banara pa Asiria meke la rapata 
ia se Hosea meke doduru vuaheni si tabatabara la poata se Hosea koasa. 4 Ba keke 
vuaheni si garunu la zinama koe So, sa banara pa Izipi, se Hosea. Tepaia sa sa nana 
tinokae, pude va nosoa sa tinabara la poata pa Asiria koari hopeke vuaheni. Sipu 
gilania Salamanesa sapu gua asa, si la tuge vagi ia sa se Hosea meke vekoa pa vetu 
varipusi. 


Ta Huarae sa Vasileana pa Sameria 

5 La varipera meke va kilasia Salamanesa, sa banara pa Asiria, sa doduruna sa 
popoa Izireli meke kamo la pa Sameria meke ka neta vuaheni si koa vari likohae 
nia sa sa popoa asa. $ Pa vina sia vuahenina sa binaņara te Hosea, si tuqe vagia sa 
baņara pa Asiria sa popoa Sameria. Vagi sa sari na tie Izireli meke raovo lani sa pa 
Asiria, meke la vekoi sa si kaiqa koasa vasileana lavata pa Hala. Kaiqa si veko lani 
tata koasa ovuku Habora pa vasileana Qozani, meke kaiqa pule si koari na vasileana 
lavata pa Media. 

7 Ta huara si pa Sameria, sina sari na tie Izireli si tavete va sea la koe Zihova sa dia 
Tamasa pu harupudi si arini koasa banara Izipi meke turana vura ni pa popoa Izipi. 
Meke vahesi tu rini sari kaiqa votiki tamasa, 8 meke luli i rini sari na hahanana 
tadi na tie saripu ele hadu vura ni e Zihova sipu nuquru sa butubutu Izireli pa 
Kenani. Meke pausu vagi rini sari tinavete kaleadi pu va vurai rina banara pa popoa 
Izireli. 9 Taveti rina tie Izireli sari na tinitona saripu lopu tonoto na lopu va egoi e 
Zihova sa dia Tamasa koa rini. Kuri rini koari doduru dia vasileana nomadi, sari na 
vasina vahesi tamasa kokohadi, podalae koari na vasileana hitekedi kamoa koari na 
vasileana lavata. 10 Pa batudi ri doduru toqere meke pa kaurudi rina aqaqoroana 
huda, si va turui rini sari na dedegere patu meke sari na beku kinehana sa tamasa 
barikaleqe sapu se Asera.” 11 Koari na hope hire si va vukivukihi va uququ oto huda 
humana lea la si arini koari na tamasa kokohadi, meke luli rini sari na tinavete 
kaleadi tadi na tie saripu ele hadu vura ni e Zihova koasa popoa. Sari na tinavete 
kaleadi hire si va bugoro sisigitina se Zihova. 12 Vahesi rini sari na beku meke seke 


tinarae te Zihova si arini. l , , , 
13 Ele garunu la tie paleke inavoso na poropita se Zihova meke ele va balaui Sa sari 


na tie Ziuda meke Izireli meke zama si Asa, “Veko pani sari na mia tinavete kaleadi, 
mamu va tabei mo sari na Qua zinama, sapu koa koasa tinarae, sapu poni ni Rau 
koari na tiatamamia, meke poni ni tugo Rau koa gamu, koari na Qua nabulu sari 
na poropita.” 14 Ba namu lopu hite avosia rini se Zihova, meke lululi dia hiniva gua 
tugo rina tiatamadia pukerane, pu loke dia kinalavarae koe Zihova sa dia Tamasa. 
15 Korodia luli arini sari Nana vina tumatumae, meke lopu kopu nia rini sa vinariva 
egoi sapu tavetia Sa pa vari korapana sa Tamasa meke sari na tiatamadia, meke 
lopu va gunagunana ni rini sari na vina balau. Vahesi rini sari na beku loke laedi 
meke va loke laedi pule ni si arini. Luli rini sari na hahanana tadi na butubutu 
pa vari likohaedi, saripu lopu va egoi e Zihova pa Nana zinama pude tavete luli 


rini. 16 Ele sekei rini sari doduru tinarae te Zihova sa dia Tamasa meke taveti rini si 
karua bulumakao pu vahesi rini. Tavetia tugo rini sa beku pa kinehana sa tamasa 


barikaleqe, Asera pozana. Vahesi tugo rini sari na pinopino pa galegalearane meke 

nabulu nia rini sa tamasa Beolo.” 17 Va vukivukihi va ugugu lani rini pa nika sari 
na tudia koreo na vineki koari na tamasa kokohadi, meke tavetavete potana, na 
vakuvakutae, meke hata hiniva tadi na tomate. Soto va nabui rini sari na tinavete 
seadi pa dinono te Zihova. Gua asa ke va gevuria rini si Asa pude bugoro.” 18 Bugoro 
ni e Zihova sari na tinoni Izireli meke va rizu taloa va seu i Sa si arini pa kenuna, ba 
sa binaņara pa Ziuda mo si veko hola ia Sa. 

19 Ba sari na tie Ziuda ba lopu lulia tugo sa tinarae te Zihova sa dia Tamasa. Tavete 
luli i mo rini sari hahanana sapu va podoi ri na tie Izireli. 20 Kilu pani e Zihova sari 
doduru tie Izireli; va kilasi Sa, meke poni lani Sa koari na tie kaleadi sarini pu vagi 
pani sari doduru dia likakalae, osolae hadu vura ni Sa si arini pa kenuna. 

21 Sipu vari paqaha ni e Zihova sari pa Izireli koasa binaņara te Devita, si va baņaria 
ri na tie Izireli se Zeroboami sa tuna koreo e Nebati. Turana va sea i Zeroboami meke 


taveti rini sari na sinea kaleadi hola. 22 Luli va nabu i rini sari na sinea te Zeroboami 
meke lopu makudo taveti rini sari doduru sinea saripu taveti sa, 23 osolae va vura 


taloa i e Zihova si arini pa kenuna, gua puta tugo sapu ele va balau ni Sa si arini koari 
Nana nabulu sapu sari na poropita. Gua asa ke ta raovo la pa Asiria sari na tinoni 
Izireli meke vasina si korapa koa rini. 


Koa pa Izireli sari na Tie Asiria 

24 Vagi sa banara pa Asiria sari na tie koari na vasileana lavata pa Babiloni, Kuta, 
Ava, Hamati, meke Separaimi, meke la va koai sa si arini koari na vasileana lavata pa 
Sameria vasina pu koa sari na tie Izireli. Vagi rini sari na pepeso koari na vasileana 
lavata arini meke koa dia pa vasidi arini. 25 Kekenu sipu koa rini vasina, si lopu 
vahesia rini se Zihova, ke garunu ni laione Sa si arini meke va matei Sa si kaiqa arini. 
26 Ta tozi nia sa banara pa Asiria, sapu sari na tie pu va koa i sa koari na vasileana 
lavata pa Sameria, si lopu gilania sa tinarae tanisa Tamasa koasa popoa sana, gua 
asa ke garunu ni laione sa Tamasa, meke va matei si arini. 27 Ke zama sa banara, 
“Mi garunu pule la nia keke koari na hiama saripu koa ta pusi koa gita. Mamu va 
pule la ia vasina pude asa mani va tumatumae ni sari na tinarae tanisa Tamasa tadi 
na tie koasa popoa sana.” 28 Ke keke hiama Izireli sapu ele ta garunu taloa pa popoa 
Sameria, si pule la meke koa pa Betolo, meke va tumatumae ni sari na tie gua pude 
vahesia se Zihova. 

29 Ba saripu koa pa Sameria si lopu makudo tavete tamasa beku sapu dia soti meke 
va turui rini koari na hope saripu kuri rina tie Izireli koari na toqere. Sari hopeke 
pukuna si tavete beku koari na vasileana lavata sapu koa i rini. 30 Taveti ri pa Babiloni 
sari na beku tanisa tamasa Sukoti Benoti; ari na tie pa Kuta si taveti sari na beku tanisa 
tamasa Neqali; sari na tie pa Hamati si taveti sari na beku tanisa tamasa Asima; 3! sari 
na tie pa Ava, si taveti sari na beku tanisa tamasa Nibahazi meke Tataki; meke sari 
na tie pa Separaimi, si va vukivukihi va ugugu lani rini sari na dia koburu koari na 
tamasa Adarameleki meke Anami Meleki. 32 Sari na tie hire si vahesia tugo rini se 
Zihova, meke vizati tugo rini pa korapa dia butubutu soti, sari doduru tie pu hiva 
ni rini pude taveti sari na tinavete hiama koari na vasidi tana vahesi pa toqere. 
33 Vahesia rini se Zihova, ba vahesi tugo rini sari na dia tamasa huporodi koari na 
hahanana koari na popoa vasina mae guadi. 

34 Lopu luari rini sari na dia hahanana koadi kamoa rane ninoroi. Lopu vahesi 
va hinokaria rini se Zihova meke lopu va tabei rini sari na tinarae na zinama, sapu 
ele poni nia Sa koari na tuna na tudia rina tuna Zekopi, sapu ele poza ni Izireli Sa.” 
35 Totoso tavetia Zihova sa Nana vinariva egoi koarini, meke zamai Sa si arini, “Meke 
mi vahesi sari kaiqa tamasa pule, meke mi todono ni na vahesi si arini, babe va 

vukivukihi la koa rini.” 36 Mi vahesi Au si Arau Zihova, sapu turana gamu koasa 
Oua niniranira lavata pa popoa Izipi, kagu todono na va vukivukihi mae koa Rau 
si gamu.” 37 Kagu va tabe i gamu doduru totoso sari na tinarae na zinama saripu 
kuberi Rau pude tamugamu. Lopu kagu luli gamu sari kaiga tamasa pule, 38 meke 
lopu kaqu mulini nia gamu sa vinariva egoi sapu tavetia Rau koa gamu. 3? Kaqu va 
tabe Au gamu si Arau Zihova sa mia Tamasa, meke kaqu harupu gamu Rau koari na 
mia kana.” 40 Ba lopu avosia rina tinoni, meke lopu hite makudo luli i rini sari na 


dia hahanana koadi. , , Ma , 
41 Vahesia rini se Zihova, ba vahesi tugo rini sari na dia tamasa kokohadi; pa rane 


ninoroi ba sari na tudia rina tudia si tavete kekenono gua tugo asa. 


18 


Hezikaea sa Banara pa Ziuda 
(2 Koronikolo 29:1-2, 31:1) 

1 Koasa vina neta vuaheni, sapu koa banara se Hosea sa tuna koreo e Ela, sa banara 
pa Izireli, si tava baņara se Hezikaea sa tuna koreo e Ehazi pa Ziuda. 2 Ka hiokona 
lima vuahenina se Hezikaea koasa totoso asa. Ka hiokona sia vuaheni si koa baņara 
si asa pa Zerusalema. Sa tinana si e Abaeza, sa tuna vineki e Zakaraea. 3 Taveti sa 
gua sapu tonoto pa dinono te Zihova gugua sa tutina se Devita sa banara. 4 Huari sa 
sari na vasidi tana vahesi tamasa kokohadi, va hoqa moku i sa sari na dedegere patu, 
maho va gore i sa sari na beku barikaleqe, Asera pozana. Huara va umumu inetia 
tugo sa sa noki boronizi, sapu tavetia e Mosese, sapu ta pozae Nehusitani. Podalae 
pukerane kamo koasa totoso asa, sari na tinoni Izireli si va uququ oto huda humana 
lea la koasa.” 5 Kalavarae koe Zihova sa Tamasa tadi pa Izireli se Hezikaea. Namu 
lopu keke banara pule koari doduru banara pa Ziuda sapu kekenono gua asa. ê Soto 
va nabu pa rinanerane koe Zihova si asa meke lopu hite va karia sa si Asa. Kopu ni 
sa sari doduru tinarae saripu poni nia e Zihova koe Mosese, 7 ke koa turania e Zihova 
meke bokabokana si asa koari doduru ginugua saripu taveti sa. Hiva luara pania 
sa sa binanara pa Asiria meke lopu hiva koa va kaurae pa nana niniranira si asa. 
8 Va kilasi sa sari na tinoni Pilisitia pa vinaripera, podalae koari na vasileana hitekedi 
kamoa koari na vasileana lavata, gua tugo sapu pa Qaza meke koari na vasileana pa 
vari likohaena. 


Vagia Rina Tinoni Siria sa Popoa Sameria 

9 Koasa vuaheni vina made sipu koa banara se Hezikaea, meke sa vina zuapa 
vuahenina sa binanara te Hosea pa popoa Izireli, si va kilasia banara Salamanesa 
pa Asiria si pa Izireli meke koa vari likohae nia sa si pa Sameria. 10 Meke koasa vina 
neta vuaheni si vagia Salamanesa sa vasileana Sameria. Ta vagi si asa pa vina onomo 
vuahenina sa binanara te Hezikaea, koasa vina sia vuahenina sa binaņara te Hosea. 
11 Meke raovo lani sa banara pa Asiria sari na tinoni Izireli, guana tie ta pusidi, meke 
la va koai pa vasileana lavata pa Hala si kaiqa, kaiqa si tata koasa ovuku Habora 
pa korapa vasileana pa Gozana, meke kaiqa pule si koari kaiqa vasileana lavata pa 
popoa Media. 

12 Ta huara sa popoa Sameria, sina lopu va tabea rina tinoni Izireli se Zihova sa dia 
Tamasa. Sekea rini sa vinariva egoi, sapu ele tavetia Sa koa rini, meke va kari rini 
sari doduru tinarae saripu poni ni e Mosese, sa nabulu te Zihova. Lopu hiva avosi na 
va tabe i rini si arini. 

Rapatia rina Tinoni Asiria sa Popoa Zerusalema 
(2 Koronikolo 32:1-19; Aisea 36:1-22) 

13 Pa vina manege made vuahenina sa binanara te Hezikaea pa Ziuda, si la rapati e 
Senakeribi, sa banara lavata pa Asiria, sari na vasileana ta gobadi pa Ziuda meke zau 
vagi sa. 14 Meke garunu la nia zinama Hezikaea se Senakeribi sapu koa pa vasileana 
Lakisi, meke zama guahe si asa, “Ele tavete va sea si rau, ke mamu beto varipera 
mae, magu ponigo sapu gua tepa ia goi.” Meke guahe sa inolana tanisa banara 
sapu la koe Hezikaea, “Kagu garunu mae ni agoi Hezikaea sari ka manege puta 
tina kilo poata siliva meke keke tina kilo poata qolo koa rau,” gua si asa. 15 Meke 
garunu lani Hezikaea koasa sari doduru siliva sapu koa pa Zelepade, meke sapu pa 
lose kopu poata pa vetu tanisa baņara. 16 Meke kapolo vagi tugo sa sari na qolo 
koari na sasadana sa Zelepade, meke sari na qolo sapu veko ni sa telena koari na 
dedegeredi rina sasada Zelepade, meke garunu beto lani sa si arini koe Senakeribi sa 
banara pa Asiria. 17 Meke garunu la nia sa banara pa Asiria koe banara Hezikaea pa 
Zerusalema si ka neta nana nati palabatu varipera; turania rini sa nana qeto minate 
lavata pa Lakisi. Kamo rini pa Zerusalema si la noso si arini kapae koasa kolo totolo, 
sapu va karovo vagi kolo pa kopi sapu Kopi Kali Sage pozana, koasa siraņa la gua 
vasina hoke nuna poko sari na tinoni. 18 Totoso titioko si arini pude zama koasa sa 
banara Hezikaea, si vura la sari ka neta palabatu te Hezikaea pude tutuvi si arini: 
Se Eliakimi sa tuna koreo e Hilikaea sapu kopu nia sa vetu tanisa banara; se Sebana, 
sa tie kubekubere; meke se Zoa sa tuna Asapa, sa tie kubekubere va karovo pa buka. 
19 Zama sa palabatu varipera pa Asiria koa rini, “La tozi nia se Hezikaea: 

Hie si zama nia sa banara lavata, sa baņara pa Asiria: Koe sei si rane la si 
goi? 20 Zama si agoi sapu tumaemu varipera meke na niniramu si agoi, gua, ba na 
zinama kokohadi si arini. Koe sei si kalavarae la agoi, ke va kanakana mae koa rau 
si agoi? 21 Ego, agoi kamahire si kalavarae la pa Izipi, sa kuli, pude na mua kolu 
ene, gua. Ba pana kalavarae ia goi si kote moku sia meke va bakora ia sa limamu. 
Gua asa se Pero sa banara pa Izipi koa rini pu kalavarae la koasa. 

22 Meke pude zama si agoi koa rau, ‘Gami si kalavarae koe Zihova sa mami Tamasa,’ 
gua, si vea, lopu tanisa tu sari hope na vasidi ululudi sapu rizu pani e Hezikaea meke 
zama koari pa Ziuda meke Zerusalema, ‘Gamu si kaqu vahesi mo koasa hope hie, pa 
Zerusalemař, gua? 23 Ego, mae mamu variva ego ni si kaiga binalabala koa sa gua 
banara pa Asiria: Arau kote poni gamu si ka karua tina hose sapu pude boka vekoni 
tie gamu pude koi i!. 

24 Vea meke kote boka va kilasia gamu si keke qua palabatu sapu hitekena hola 
koari na qua palabatu varipera, be vea kalavarae la gua si gamu pa Izipi pude vagi 
totopili varipera meke na tie koi hose? 25 Gua pule hie, lopu vagi zinama si arau koe 
Zihova pude mae rapatia meke huara ia sa vasina hie gua si gamu? Ura e Zihova mo 
telena na garunu au pude ene halabutu mae ia sa kali popoa hie meke huara ia.” 

26 Ba zama la sari Eliakimi sa tuna Hilikaea, e Sebana, meke e Zoa koasa palabatu, 
“Palabatu, mu zama mae koa gami pa zinama Arameiki. Kote boka avoso igo mo 
gami. Ba lopu zama pa zinama Hiburu; ura korapa va avoso mae sari doduru tie pa 
batu goba hire,” gua si arini. 

27 Meke olana la koa rini si asa, “Balabala ia gamu sapu koa gamu meke sa mia 
banara mo si garunu nau sa qua baņara pude zama ni sari doduru zinama hire? 
Lokari hokara! Na korapa zama la tugo si arau koari tie pu korapa habotu dia pa 
batu gobagoba, na gamu doduru, si kote gani sari na boni mia meke napoi sari na 
bilana mia,” gua si asa. 

28 Beto si turu sage sa palabatu meke velavela vura pa zinama Hiburu, “Mi va 
avosi sari zinama tanisa baņara lavata, sa baņara pa Asiria! 29 Hiera gua si zama nia 

sa banara: Mi lopu va malumia se Hezikaea pude koha gamu. Na lopu kagu boka 
harupu gamu sa! 30 Mi lopu va malumia se Hezikaea pude ososoni gamu pude ranea 
se Zihova pana zama guahe si asa, 'Hinokara kote harupu gita e Zihova si gita. Sa 
vasileana nomana hie si lopu kagu ta vagi koasa geto minate varipera tanisa banara 
pa Asiria,’ gua. 31 Mi lopu va avosia se Hezikaea. Ura guahe si zama nia sa banara 
pa Asiria: Mi variva bulei mae koa rau. Mi vura mae koasa vasileana lavata. Pana 
gua asa si kote henahena mo si gamu doduru koari na mia gurepi koari na mia huda 
vaeni meke koari mia huda piqi soti, meke napo pa mia berukehe soti, 32 osolae pule 
mae si arau meke turana lani gamu pa keke popoa gugua puta mo sapu tamugamu 
hie. Na popoa vuvua meke vaeni vaqura, na popoa koa ia na bereti meke inuma 
vaeni, na popoa koa ia na huda olive meke zipale si asa. Mi vizatia sa tinoa meke 
lopu na minate! 

Mi lopu va avoso ia se Hezikaea pana zama guahe si asa, ʻE Zihova kote harupu 
gami,’ gua. 33 Vea, hite harupi na dia tamasa sari butubutu koasa limana sa banara 
pa Asiria? 34 Avei sari na tamasa tadi pa Hamati meke Arapadi? Avei sari tamasa tadi 
pa Sepavaimi? Vea, harupia tugo rini pa limaqu si pa Sameria? 35 Esei koari doduru 
tamasa tadi popoa hire si ele boka harupu ia sa nana popoa koa rau? Ke vea meke 
kote boka harupia Zihova sa popoa Zerusalema koasa limaqu?” 

36 Ba sari tie si koa lopu kulu meke lopu olaņa hobe la, sina ele zama i sa banara, 
“Lopu olana la ia,” gua. 37 Meke daku sira i ri Eliakimi sa tuna e Hilikaea, Sebana sa 
tie kubekubere, meke e Zoa sa tuna Asapa sa tie kubekubere va karovo pa buka, sari 
dia poko pa tinalotana meke la koe Hezikaea, meke tozi nia rini sari doduru pu zama 
ni sa palabatu varipera tadi pa Asiria. 

Tepaia sa Banara sa Tinolitolie te Aisea 
(Aisea 37:1-7) 

1 Sipu avosia tugo Hezikaea, sa banara, sa inavoso, si daku rikatia sa sa nana poko 
meke va sage poko baika, meke nuquru la pa Zelepade te Zihova si asa. 2 Garunu lani 
sa sari Eliakimi sa palabatu kopu pa vetu banara, Sebana sa tie kubekubere, meke 
sari nati hiama pude la koe Aisea sa poropita tuna Emosi. Va sage poko baika beto 
sari doduru. 3 La tozi nia rini se Aisea, “Guahe si zama nia e Hezikaea: Sa rane hie 
si na rane tinasuna, vinakilasa meke na kinurekure, gua puta totoso va namanama 
podo sa koburu, ba loke niniranira si koa pude podo si asa. 4 Hokara ele avosi tu 
e Zihova sa mua Tamasa sari doduru zinama pu zama ni sa palabatu varipera sapu 
garunu mae nia sa banara pa Asiria, pude mae va sisire nia sa Tamasa toana. Mani 
va kilasi Sa sarini pu zama ni sari zinama pu avosi e Zihova sa mua Tamasa. Mu 
varavara poni gami sapu gami ka visavisa mami pu korapa koa hola.” 

5 Totoso kamo la sari palabatu te Hezikaea sa banara koe Aisea, $ si zama la i Aisea 
si arini, “Tozi nia sa mia banara, ‘Hiera gua si zama nia e Zihova: Mu lopu matagutu 
nia sa inavoso sapu avoso nia goi, sari zinama pu zama ni sa nabulu tanisa banara 
pa Asiria sapu va paraparana mae koa Rau. 7 Mu avoso mae! Kote vekoa Rau si keke 
binalabala koa sa pude totoso vagia sa si keke inavoso, si kote kekere pule mo si asa 
pa nana popoa soti, meke vasina kote vari poni nia Rau pude ta seke va mate si asa 
pa vedara.”” 


Keke Inavoso Variva Matagutu Pule sapu Evania sa Banara pa Asiria 
(Aisea 37:8-20) 
8 Totoso avoso nia sa palabatu varipera sapu ele taluarae pa Lakisi sa banara pa 
Asiria, si kekere pule si asa meke la dogoria sa sa nana baņara korapa varipera pa 
Libina. 9 Ego, vagia Senakeribi si keke inavoso sapu sa qeto minate pa Izipi, sapu 

turani sa banara Tirihaka pa Itiopia, si korapa mae pude raza ia si asa, gua. Totoso 
avosia sa sapu gua asa, si garunu la zinama si asa koe Hezikaea sapu zama guahe: 
10 “La zama guahe koe Hezikaea sa banara pa Ziuda: Mu lopu va malumia sa mua 
tamasa sapu rane ia goi pude koha igo pana zama si asa, 'Zerusalema si lopu kagu ta 
vala koasa banara pa Asiria,’ gua. 11 Ele avoso ni mo goi gua sapu taveti rina banara 
pa Asiria koari doduru popoa, sapu huara beto pani rini. Meke gamu si vea, kote 
ta harupu tu? 12 Vea, harupi tugo ri na dia tamasa sari na butubutu sapu ta huara 
koari na tamaqu kenudi sapu sari tamasa tadi pa Qozani, Harani, Rezepi, meke sari 
tie pa Idini sapu koa pa Telasa? 13 Avei sa banara pa Hamati, sa banara pa Arapadi, 
sa banara koasa vasileana lavata pa Sepavaimi, babe pa Hena meke pa Iva?” 

14 Meke vagia Hezikaea sa leta koari tie paleke inavoso meke tiro ia sa. Beto si 
sage la si asa pa Zelepade te Zihova, meke la repahia sa pa kenuna e Zihova, 15 Meke 
varavara la koe Zihova se Hezikaea: “Kei Zihova, Tamasa pa Izireli, habotu Mua 
koasa Mua habohabotuana Banara pa vari korapadi rina mateana serubimi. Agoi mo 
telemu sa Tamasa pa doduru butubutu pa popoa pepeso. Agoi tavetia sa manauru 
meke sa pepeso.” 16 Mu va talina mae, kei Zihova, Mamu va avoso mae: tukeli 
matamu, kei Zihova, Mamu dogoro gami; avosi sari doduru zinama pu garunu mae 
ni e Senakeribi pude zama nonovala igo si Agoi sa Tamasa toana. 17 Kei Zihova, na 
hinokara tugo bisa, sapu sari baņara pa Asiria si huara inete i sari doduru tie arini 
meke sari dia popoa. Zihova, gilania mami gami doduru sapu sokudi rina butubutu 
na popoa si va kilasi rina baņara pa popoa Asiria. 18 Meke gona pani rini sari na 
tamasa tadi na butubutu arini pa nika meke sulu pani, sina lopu na tamasa si arini, 
ba na huda mo meke na patu, sapu peqoi mo ri na tie pa limadia. 19 Ke Zihova mami 
Tamasa, harupu gami pa limana sa, pude madi gilania ari doduru butubutu pa popoa 
pepeso sapu agoi Zihova eke mo, sa Tamasa.” 


Sa Inavoso te Aisea koasa Banara 
(Aisea 37:21-38) 
20 Meke garunu la inavoso se Aisea, sa tuna Emosi, koe Hezikaea; “Hiera gua si 
zama nia e Zihova, sa Tamasa pa Izireli: Ele avosia Rau sa mua vinaravara mae koa 
Rau pa guguana e Senakeribi sa banara pa Asiria, 2t Hiera sa zinama sapu zama la 


nia e Zihova koasa: a 
‘Sa Vasileana Zaione sapu guana vineki vagura 


si doņo gore nigo meke va sisire nigo sa. 
Sa vasileana Zerusalema, guana tuna vineki, 
si hiruhiru nia sa batuna totoso govete taloa si agoi. 
22 Esei si va karikari ia meke paraparana la ia agoi? 
Na koe sei si kukukili va noma la si agoi 
meke va enena sage la matamu pa vina titie? 
Na koa Sa pu Hopena pa Izireli mo! 
23 Koari na mua tie paleke inavoso 
si soku zinama va karikari la koe Zihova si ipa ni goi. 
Meke zama guahe si agoi, 
“Koari na qua totopili varipera sokudi 
si kamoa rau sa vasina sapu ululu gua ri na toqere, 
kamo pa batu toqere pa Lebanoni. 
Sari na huda sida ululudi vasina si maho gore ni rau, 
gua tugo sari na huda paeni ta okoraedi. 
Kamoa rau sa vasina sapu seu hola la, 
koari na hudahuda sapu leleadi hola. 

24 Fle geli berukehe si rau pa popoa seu 
meke napoa sa kolo vasina. 
Koari ola nenegu 
si ene va popa pani rau sari doduru tototolo pa Izipi.” 
25 Vea, lopu ele avosia tu goi? 
Nake pukerane tu zama veko nia Rau. 
Koari na rane ele hola la tu si balabala i Rau sari tinavete, 
meke kamahire va gorevura i Rau, 
pude agoi kote huari sari na vasileana ta gobadi 
meke vata evanae ni na kobi remoremo patu. 26 Gua ke sari dia tinoni si loke dia 
niniranira, 
matagutu si arini meke kurekure. 
Guana linetelete si arini pa inuma, 
guana liho buma vaqura, 
guana duduli sapu toa vura pa batu vetu, 
sapu harahara mate sipu raza i na givusu manini. 
27 Ba tumae nia Qua sa vasina koa si agoi 
meke totoso mae meke taloa si goi 
meke gua sapu hoke ta naziri guni Nau goi si Arau. 28 Sina ta naziri Nau goi si 


Arau 
meke sina ele kamo mae pa talinaqu sari na mua vinahesi pule, 


ke kote va rita nia Rau sa Qua vinetunu pa isumu 

meke vekoa Rau pa nuzumu sa Qua aeana kalakalahana hose, 
meke kote va ene pule igo Rau 

koasa sirana tugo sapu ene mae ia goi.’ ” 

29 Meke zama se Aisea koe Hezikaea, “Hezikaea, hie sa vina sosode tamugoi: 

Vuaheni hie si kote henai gamu sari linetelete sapu toa sage teledia, 
meke pa vuaheni vina rua si kote henai gamu sapu tuvulu sage koari na linetelete 
arini. 
Ba pa vuaheni vina neta si kote lelete meke pakepakete si gamu, 
kote lete inuma vaeni meke henai gamu sari vuadi. 30 Ka visavisa tie pa butubutu 
Ziuda si keke totoso pule 
si kote va gore karoso pana gore meke vua katakata panaulu. 
31 Ura kote koa hola pa Zerusalema si ka visavisa tie, 
meke kote vura pa toqere Zaione sa puku tie saripu lopu tava mate. 
Sa inokoro ninirana te Zihova Tadi na Oeto Minate 
si kote va gorevura ia si asa. 
32 Hiera gua si zama nia e Zihova pa guguana sa baņara lavata pa Asiria: 
‘Lopu kote nuquru ia sa sa vasileana lavata hie 
babe gona nia si keke tupi tani. 
Lopu kote paleke kamo mae nia lave sa si tani 
babe mae tavete buturu pa kali goba pude rapata na haele sage. 
33 Sa sirana sapu ene mae ia sa si asa tugo si kote pule ia sa; 
na lopu kote nuquru ia sa sa vasileana lavata hie, 
zama vura gua si Arau Zihova. 
34 Arau kote lavelave nia sa vasileana lavata hie meke harupu ia, 
pa laequ Arau meke pa laena e Devita sa Qua nabulu! ” 

35 Meke vura la sa mateana te Zihova meke va matei sa si ka keke gogoto vesu 
navulu lima tina tie koari na ipi tadi pa Asiria. Totoso tekulu sari na tie pa koivugona 
si na tie matedi mo si eko doduru vasina. 36 Ke qaqiri mo se Senakeribi, sa banara 
lavata pa Asiria, meke haqi taloa. Pule la mo pa Ninive si asa meke koa vasina. 

37 Keke rane, totoso korapa vahesi si asa pa zelepade te Nisiroki sa nana tamasa, si 
la sari karua tuna koreo, sari Adarameleki meke Sareza meke seke va mate ia pa dia 
vedara beto meke govete la dia pa popoa pa Ararata. Meke sa tuna koreo pule, se 
Esarahadoni si hobena si asa koasa binanara. 

Moho se Hezikaea sa Banara meke Magogoso Pule 
(Aisea 38:1-8,21-22; 2 Koronikolo 32:24-26) 

1 Koari na totoso tugo arini si moho se Hezikaea meke tata mate. La vari hopikae 
koa sa sa poropita Aisea tuna Emosi, meke zama, “Hiera gua si zama nia e Zihova: 
Mu va tonotia sa mua kinoa vetu, sina kote mate si goi; na lopu kote magogoso pule 
si agoi,” gua si asa. 

2 Taliri la pa kapagoba se Hezikaea meke varavara la koe Zihova: 3 “Zihova, Mu 
balabala ia sapu vea rane guni Nigo arau meke soto va nabu pa gua inene pa kenumu 
Goi meke pa doduruna sa buloqu si vahesi Igo arau meke taveti rau gua sapu leana 
atu koa Goi,” gua, meke kabo sisigiti si asa. 

4 Ba sipu lopu ele ene hola nia Aisea sa pavasa kokorapa, si kamo la mo sa zinama te 
Zihova koa sa.: > “Pule la mamu la tozi nia se Hezikaea, sa koimata tadi na Qua tinoni 
sapu guahe, ‘Hiera gua si zama nia e Zihova, sa Tamasa te Devita sa tamamu: Ele 
avosia Rau sa mua vinaravara meke ele dogori Rau sari kolomatamu; ke kote salana 
igo Rau. Pa vina neta rane si kote sage la si agoi koasa Zelepade te Zihova. $ Ke kote 
poni pule nigo Rau si ka manege lima vuaheni pa mua tinoa. Meke kote harupu igo 
Rau meke sa vasileana lavata hie koasa limana sa baņara pa Asiria. Kote lavelave 
nia Rau sa vasileana lavata hie pa laequ Arau meke se Devita sa Qua nabulu.’ ” 

7 Meke tozini Aisea si arini, “Munala ia sa vua piqi” gua. Tavetia rini sapu gua asa 
meke veko la nia koasa moqo, meke ta salana si asa. 8 Nanasia e Hezikaea se Aisea, 
“Nasa sa vina gilagila pude va sosodea sapu kote salanau e Zihova si rau, meke kote 
la si rau pa Zelepade te Zihova koasa vina neta rane?” 

9 Olana se Aisea, “Kote poni nigo Zihova sa vina gilagila sapu guahe pude va sosodea 
sapu kaqu hinokara sa Nana vina tatara koa goi. Vegua, hiva nia goi sa maqomaqo 
pa halehaleana pude rizu sage la ka manege puta nenetiana koasa halehaleana, ba 
hiva nia goi pude rizu gore pule sa maqomaqo ka manege puta nenetiana koasa 
halehaleana?” gua. 

10 Olana se Hezikaea, “Lopu tasuna pude rizu sage sa maqomaqo ka manege puta 
nenetiana koasa halehaleana! Ba mani va rizu gore pule ia tu ka manege puta 
nenetiana koa sa.” 

11 Varavara la koe Zihova se Aisea, meke va kekere gore pulea e Zihova sa 
maqomaqo, ka manege puta nenetiana koasa halehaleana sapu kuria e Ehazi sa 
baņara. 


Sari na Tie Paleke Inavoso Mae guadi pa Babiloni 
(Aisea 39:1-8) 
12 Tata koa sa totoso asa se Merodaka Baladani sa baņara pa Babiloni, sa tuna koreo 
e Baladani, si avosia sapu moho se Hezikaea sa banara, ke garunu la nia sa si keke 
leta meke na vinariponi. 13 Va kamo va leani e Hezikaea sari tie paleke inavoso meke 
va dogoro ni sa sari doduru nana tinagotago, sari na siliva na qolo meke sari na oto 
huda humana lea, na oela humana lea, meke sari doduru tinitona varipera. Lopu 
keketona pa nana vetu banara, sari na lose vekovekoana likakalae pa binaņara sapu 
lopu va dogoro ni sa koari kasa. 14 Beto sapu gua asa, si la se Aisea sa poropita koe 
Hezikaea sa baņara meke nanasa guahe, “Pavei mae guadi sari na tie sara meke sa 

gua si zama nia rini koa goi?” Olana se Hezikaea, “Mae guadi pa popoa seu si arini, 
pa Babiloni,” gua si asa. 

15 Nanasa sa poropita, “Na sa si dogoria rini pa mua vetu banara?” 

Meke olana si asa, “Dogoro betoi rini sari doduru tinitona pa gua vetu banara. 
Lopu keke tinitona pa gua tinagotago si lopu va dogoro ni rau koa rini,” gua si asa. 

16 Ke zama se Aisea koasa banara, “E Zihova si zama guahe: 17 ʻHinokara korapa 
mae sa totoso sapu sari doduru likakalae pa korapana sa mua vetu baņara, doduru 
likakalae saripu va naqiti rina tiatamamia osolae kamoa pa rane ninoroi, si kagu ta 
paleke beto la pa Babiloni. Namu loketona si kagu koa hola.” 18 Meke kaiqa rina 
tutimu, na masa na eharamu soti, pu podo gore koa goi, si kote ta zau taloa. Kote ta 
puzala si arini meke tavetavete pa vetu banara pa Babiloni,’ gua se Zihova.”” * 

19 Meke olana se Hezikaea “Sa zinama te Zihova sapu zama nia goi si leanana,” Ura 
balabala si asa, “Ba pa qua totoso si kote koa ia binule meke kinoa va leana,” gua. 


Sa Vina Betona sa Binanara te Hezikaea 
(2 Koronikolo 32:32-33) 

20 Doduru ginugua pule saripu taveti e Hezikaea, sari nana tinavete vinarane, meke 
sa vivineina gua meke gobaia sa sa kopi, meke sa kolona sa kopi si geli ene kaurae 
la nia sa pa kauru pepeso, meke va kamo la ia sa kolo koasa vasileana lavata, si ta 
kubere beto koasa Buka Tinozi tadi na Banara pa Ziuda. 21 Mate se Hezikaea, meke e 
Manase sa tuna koreo, si hobena si asa koasa binanara. 

Manase sa Banara pa Ziuda 
(2 Koronikolo 33:1-20) 

1 Ka manege rua vuahenina se Manase totoso tava banara si asa pa popoa Ziuda, 
meke koa banara si asa pa Zerusalema ka lima navulu lima vuaheni. Sa tinana sa si e 
Hepiziba. ? Tavete va kaleana pa kenuna Zihova, luli sa sari hahanana lopu leadi tadi 
na butubutu saripu hadu taloa ni Zihova totoso nuguru sari tie Izireli.” 3 Tavete pule 
i sa sari na vasidi tana vahesi tamasa kokohadi koari na toqere saripu ele huara gore 
ni e Hezikaea. Kuri sa sari na hope vasina tavahesi se Beolo, meke va turu ia sa sa 
beku barikaleqe, se Asera, gua tugo sapu tavetia e Ehabi sa banara pa Izireli. Sari na 
pinopino ba vahesi tugo e Manase. 4 Kuri sa sari na hope tadi na tamasa kokohadi pa 
korapana sa Zelepade, sa vasina sapu zama nia e Zihova sapu kaqu tavahesi si Asa.” 
5 Koari karua vasina varivarigarana pa Zelepade si kuri hope si asa pude vahesi sari 
na pinopino. $ Va vukivukihi va ugugu nia sa sa tuna koreo. Tavetavete potana, na 
vakuvakutae, na nananasa koari na tomate na hata tinokae koari na tie tago potana. 
Kaleana hola sa sinea sapu tavetia sa pa dinono te Zihova meke va gevuru ia sa sa 
Nana binugoro. 7 Vekoa sa sa beku tanisa tamasa barikaleqe se Asera meke va turu 
ia sa pa korapana sa Zelepade, sa vasina sapu ele zama nia e Zihova koe Devita meke 
se Solomone sa tuna koreo sapu zama guahe: “Koasa Zelepade hie pa Zerusalema, sa 
vasina sapu ele ta vizata koari doduru popoa tadi ka manege rua butubutu pa popoa 
Izireli, si kaqu tavahesi si Arau.” 8 Be lulia rina tinoni Izireli sari doduru Qua zinama 
meke kopu ni sari doduru Qua tinarae, saripu ele poni ni e Mosese sa Qua nabulu si 
arini, si lopu kaqu va malumi Rau si arini pude tava rizu taloa koasa popoa sapu ele 
poni nia Rau koari na tiatamadia pukerane,” gua si Asa. 9 Ba sari na tinoni pa Ziuda 
si lopu va tabea se Zihova, meke turaņa va sea i e Manase si arini, ke taveti rini sari 

na sinea nomadi, hola ni saripu taveti rina butubutu saripu hadu vura ni e Zihova 
koasa popoa totoso nuquru sari Nana tie Izireli. 

10 Zama i e Zihova sari nana nabulu, ari na poropita, 11 “Taveti e Manase sa banara 
sari na ginugua sapu vari va maledere hola, kaleadi hola ni tu saripu gua ele taveti 
rina butubutu Amoraiti pu koa kekenu koasa pepeso, meke koari nana tamasa beku 
kokohadi si turana va sea i sa sari na tinoni pa Ziuda. 12 Gua asa, ke Arau se Zihova, 
sa Tamasa tadi pa Izireli, si kaqu ponia tinasuna lavata si pa Zerusalema meke 
Ziuda, meke arini sapu avosia si kote hodahodaka. 13 Kaqu va kilasia Rau sa popoa 
Zerusalema, gua puta tugo sapu ele tavetia Rau pa Sameria, koe Ehabi sa banara pa 
Izireli, meke koari na tuna. Kaqu va via ia Rau sa vasileana Zerusalema meke sari 
nana tinoni, gua puta tugo sa peleta, sapu tava via meke tava opo gore. 14 Kaqu veko 
pani Rau sari na tinoni pu koa hola, meke kaqu poni vala ni Rau koari na dia kana, 
arini kote va kilasi si arini, meke hiko vagi sari doduru dia likakalae. 15 Kaqu tavetia 
Rau sapu gua asa koari na Qua tinoni, sina tavete va sea meke lopu luli Au rini, ke 
va bugoro sisigiti Au rini, podalae mae gua tu koari na tiatamadia saripu vura mae 
pa popoa Izipi kamoa pa rane ninoroi.” 

16 Soku hola tie loke dia ginugua sea si va mate i e Manase meke sari na sirana pa 
Zerusalema si tale eharadi mo. Tomo la nia sa sa vinahesidi rina tamasa kokohadi 
koari na tie pa Ziuda meke turana va sea i sa si arini pa dinono te Zihova. 

17 Doduru ginugua pule pu taveti e Manase, sari nana sinea pu taveti sa, si ta kubere 
beto koasa Buka Tinozi tadi na Banara pa Ziuda. 18 Mate se Manase meke ta pomunae 
pa inuma tana vetu baņara sapu sa inuma te Uza. Meke se Amoni sa tuna koreo si 
baņara hobea si asa. 


Amoni sa Banara pa Ziuda 
(2 Koronikolo 33:21-25) 

19 Ka hiokona rua vuahenina se Amoni totoso tava banara si asa pa popoa Ziuda, 
meke karua vuaheni si koa banara si asa pa Zerusalema. Sa tinana si e Mesulemeti, 
na tuna vineki e Haruzi, meke mae guana koasa vasileana nomana pa Zotiba sa 
tinana. 20 Gua puta e Manase sa tamana si asa. Tavete va kaleana pa kenuna e 
Zihova se Amoni. 21 Tavete luli sa sari na tinavete tanisa tamana, meke vahesi sa sari 
na tamasa kokohadi saripu vahesi sa tamana. 22 Korona lulia sa se Zihova, sa Tamasa 
tadi na tiatamana pukerane, meke lopu va tabe i sa sari na tinarae te Zihova. 

23 Kuhana nia ri nana palabatu si asa, meke va mate ia rini si asa pa korapa nana 
vetu banara. 24 Meke la ari na tie pa Ziuda meke va mate betoi sarini pu va matena 
se Amoni, meke va baņara hobe ia rini sa tuna koreo, se Zosaea. 

25 Doduru ginugua pule saripu taveti Amoni si ta kubere beto koa sa Buka Tinozi 
tadi na Banara pa Ziuda. 26 Ta pomunae si asa koa sa lovu pa korapa inuma te Uza. 
Meke se Zosaea sa tuna koreo si baņara hobea si asa. 

Zosaea sa Banara pa Popoa Ziuda 
(2 Koronikolo 34:1-20) 

1 Ka vesu vuahenina se Zosaea totoso tava banara si asa pa Ziuda, meke koa banara 
si asa pa Zerusalema ka toloņavulu eke vuaheni. Sa pozana sa tinana si e Zedida, 
tuna e Adaia pa vasileana nomana pa Bozikati.” 2 Meke taveti Zosaea saripu tonoto 
pa kenuna e Zihova, meke tavete luli sa sari na tinavete leadi tanisa tamana se Devita, 
meke kopu totoko ni sa sari na tinarae te Tamasa. 

Ta Dogoro sa Buka Tinarae te Tamasa 
(2 Koronikolo 34:8-28) 


3 Koasa vina manege vesu vuahenina sa nana binanara si garunu la nia sa banara 
Zosaea pa Zelepade te Tamasa sa tie kubekubere sapu se Sapani, sa tuna e Azalia, 
sapu sa tuna Mesulama, meke zama guahe si asa: 4 “Mu la koe Hilikaea sa nati 
hiama, mamu la vagia sa doduruna sa poata, sapu vagia ri na hiama koari na tie pa 
dia totoso tavetavete koasa sasadana sa Zelepade. > Tozi nia pude la vala ni sa sari na 
poata koa rina tie saripu koimata pa tinavete, meke arini kote tabari sari na tie pu 
korapa tuvatuvaka pa Zelepade, $ sari na tie saripu kurikuri na pegopego patu, meke 
holu i sari na labelabete na patu, saripu tana tinavete koa sa Zelepade. 7 Na koimata 
ta ronuedi hola koari na tinavete sari na tie hire. Ke lopu ta hivae si pude hata luli 


vegua tavetavete guni ni rini sari poata,” gua.” 


8 La tozi nia Hilikaea se Sapani sapu ele dogoria sa sa Buka Tinarae te Zihova pa 
korapa Zelepade, gua. Meke vala nia Hilikaea sa buka koasa meke tiroa Sapani si 
asa. 9 Beto asa, si kekere pule la koasa banara si asa meke zama, “Ele vagia rina mua 
nabulu sa poata, sapu koa pa korapa Zelepade, meke ele la vala nia rini koari na tie 
tavetavete, meke koari na koimata pa tinavete kurikuri na peqopeqo pa Zelepade.” 
10 Beto asa si zama si asa, “Hiera sa buka sapu va mae ia e Hilikaea.” Meke tiro va 
ululae la nia sa si asa koasa baņara. 


11 Meke sipu avosi sa banara sari zinama koasa buka, si daku rikati sa sari nana 
poko pa tinalotaņa. 12 Meke garuni sa sari Hilikaea sa nati hiama, Ahikama tuna 
e Sapani, Akabora tuna Makaea, Sapani sa tie kubekubere, meke Asaea sa nabulu 
tanisa banara: 13 “La mamu tepa poni au tinokae koe Zihova, meke gua tugo tadi 
doduru tie pa popoa Ziuda, koari na ginuadi rina vina tumatumae na tinarae koasa 
buka hie. Na bugoro sisigitini gita e Zihova si gita, sina sari na tiatamada pukerane, 
si lopu taveti sapu gua zama ni sa buka hie,” gua si asa. 


14 Meke la zama koasa barikaleqe e Huluda pozana sari Hilikaea, Ahikama, 
Akabora, Sapani, meke se Asaea. Sa barikaleqe hie si keke poropita sapu koa pa 
vasina vaqurana pa Zerusalema. Sa nana palabatu si e Salumu, tuna e Tikiva, sapu 
sa tuna e Hahasi, sapu kopu ni sari na poko hopedi tadi na hiama pa Zelepade. Meke 
vivinei si arini koasa poropita, 15 meke zama i sa si arini, pude pule la koasa baņara, 
meke la tozi nia koasa 16 sa inavoso, sapu mae guana koe Zihova, sapu guahe: “Kagu 
va kilasia Arau sa vasileana Zerusalema meke sari doduru tie pu koa vasina, gua 
putaputa tugo sapu ta kubere koa sa buka sapu ta tiro koasa baņara. 17 Ele kilu pani 
Au rini si Arau, meke ele va vukivukihi la koari na votiki tamasa si arini, gua asa 
ke va bugoro sisigiti Au rini koari doduru beku saripu taveti rini. Ele ta naziri nia 
Arau sa popoa Zerusalema, meke lopu kaqu beto sa Qua binugoro. 18 La tozi nia sa 
banara pa Ziuda pu garunu maeni gamu pude nanasa la koe Zihova, ‘Guahe si zama 
nia e Zihova sa Tamasa pa Izireli pa guguadi sari zinama pu avosi goi: 19 Koa gua 
sapu talotana sa bulomu, meke va pepekae pule nigo pa kenuqu Arau, meke daku 
rikatia agoi sa mua poko, meke kabo si agoi, totoso avosia agoi sa zinama sapu kote 
ta levei meke ta huara, sa popoa Zerusalema meke sari na nana tie, si avosia Rau sa 
mua vinaravara. 20 Gua asa, ke lopu kagu dogoria goi sa tina huara, sapu kaqu va 
raza nia Arau pa Zerusalema. Lopu kaqu ta evana si asa osolae pa mudina tu sa mua 
minate. Kaqu mate pa binule si goi, gua.” 


Meke paleke pule la nia ri na tie koe Zosaea sa banara, sa inavoso asa. 

Sari na Tinarae Gotogotodi te Zosaea 
(2 Koronikolo 34:3-7,29-33) 

1 Meke tioko varigara ni e Zosaea sa banara sari doduru koimata pa Ziuda meke 
Zerusalema, ? meke keke gua ene la si arini pa Zelepade gua tugo sari na hiama na 
poropita, meke sari doduru tinoni pule, tagotagodi na habahualadi, na gua. Meke tiro 
va ululae nia sa banara pa kenudia ri doduru sa doduruna sa Buka Vinariva Egoi, 
sapu ele ta vagi pa korapana sa Zelepade te Zihova. 3 Meke turu kapae koasa dedegere 
lavata si asa, meke tavetia sa si keke vina tatara pude kopu nia sa si keke vinariva 
egoi pa kenuna e Zihova, pude va tabea si Asa, meke pude kopu ni sari Nana tinarae, 
meke na ginarunu pa doduru bulona, meke maqomaqona, pude tavete va gorevura 
i sari na zinamana sa vinariva egoi, saripu ta kubere koasa buka tinarae te Zihova. 
Meke somana va ego beto sari doduru tie koasa vinariva egoi asa. 

4 Beto asa, si garunia sa banara se Hilikaea sa nati hiama, meke sari na hiama 
varitokae, meke sari na tie kopu sasada pa Zelepade, pude va vurai koasa Zelepade 
te Zihova, sari doduru tinitona, saripu tavetavete ni rini pa vinahesina e Beolo, 
meke sa beku kinehana sa tamasa barikaleqe se Asera, meke saripu tadi na pinopino 
pa manauru. Meke sulu betoi sa baņara sari doduru tinitona hire, pa sadana sa 
vasileana lavata pa Zerusalema, tata koasa lolomo pa Kidoroni, meke tiqe paleke 
lani sa pa Betolo sari na ebadi.” 5 Meke va gore pani sa sari na hiama pu vahesi 
beku, saripu va madi i rina banara pa Ziuda, pude va vukivukihi koari na hope 
tadi na tamasa huporodi koari na vasidi tana vahesi pa toqere pa popoa Ziuda, 
meke koari na vasidi tata koari na vasileana nomadi pa Zerusalema. Arini sari na 
hiama pu va vukivukihi la koe Beolo, koasa rimata na sidara, meke sari na puku 
pinopino pa manauru, na gua. 6 Meke paleke vura nia tugo sa sa beku kinehana 
sa tamasa barikaleqe se Asera koasa Zelepade te Zihova, meke paleke la nia sa pa 
sadana Zerusalema, koasa lolomo Kidoroni, meke sulua sa vasina, meke vagia sa 
sa ebana meke taburu nia sa koasa vasina popomunuana tie matedi tadi doduru 
tie.” 7 Meke huara pani sa sari na vetu tadi na maqota na tuturue koreo vasina pu 
hoke koa si arini pa korapana sa Zelepade. Asa tugo sa vasina sapu hoke piti rina 
barikalege sari na poko meke hoke va sagei rini pude vahesia sa beku kinehana sa 
tamasa barikalege se Asera. 8 Meke turana lani sa pa Zerusalema sari doduru hiama, 
saripu koa koari doduru vasileana lavata pa Ziuda, meke va boni i“ sa sari na hope pa 
hopeke vasileana, saripu hoke tavete ni vina vukivukihi rini pa doduruna sa popoa. 
Meke huara gore ni tugo sa sari na hope, saripu tava madi lani koari na vinahesi beku 
tata koasa sasada, sapu kuria e Zosua, sa qavuna koasa vasileana lavata, sapu la gua 
pa kali gede koasa sasada nomana pana nuguru la koasa vasileana lavata. 9 Sari na 
hiama arini, si lopu tava malumu pude tavetavete pa korapa Zelepade te Zihova, ba 
kote boka henai rini sari na bereti, saripu lopu ta henie isiti saripu ta vala koari na 
hiama turanadia. 

10 Beto asa si va boni ia tugo sa baņara Zosaea sa vasina hopena pa Topeti, vasina 
hoke vahesi sari na tie huporo, koasa Lolomo Hinomu, pude loke tie si kaqu va 
vukivukihi va uququ ni sari na tudia koreo babe na vineki koasa tamasa Moleki.” 
11 Meke va rizu pani tugo sa sari na hose saripu va madi lani rina banara Ziuda pa 
vinahesina sa rimata, meke sului sa sari na totopili varipera tanisa rimata. Sari na 
tinitona hire si ta kopue koasa pavasa pa Zelepade, tata koasa sasada sapu kapae 
koasa lose te Netani Meleki, keke nati palabatu sapu koa vasina. 12 Meke sari na 

hope koasa batu vetu lavata saripu koa koasa batuna sa lose panaulu tanisa banara 
Ehazi, saripu ele kuri ari na banara Ziuda, meke sari na hope pu ele kuri sa banara 
Manase koari karua pavasa pa korapana sa Zelepade te Zihova, si huara umum u inete 
gore beto ni sa, meke oki lani sa pa korapa lolomo Kidoroni.” 13 Meke va kaleani sa 
banara Zosaea sari na hope, saripu ele kuri sa banara Solomone pa kali gasa rimata 
pa Zerusalema, sapu koa pa kali mataona” sa toqere Olive, vasina ta vahesi sari na 
tamasa kaleadi sisigiti, se Asitoreti sa tamasa barikalege kaleana tadi na tie Saedoni, 
meke se Kemosi sa tomate kaleana tadi pa Moabi, meke se Moleki sa tomate kaleana 
pa Amoni.” 14 Meke huara va umumi sa banara Zosaea sari na dedegere patu, meke 
maho gore ni sa sari na beku kinehana sa tamasa barikaleqe se Asera, meke sa vasina 
pu va turu i rini sari na beku arini, si tamunu ni susuri tie matedi sa si arini.” 

15 Meke huara gore nia tugo Zosaea sa vasina vahesihesiana pa Betolo, sapu ele 
ta kuri koasa banara Zeroboami tuna e Nebati; asa turaņa lani pa sinea sari na tie 
Izireli. Huara gore nia sa sa hope te Beolo, meke muzara va umumu i sa sari na patu, 
gunia na eba; meke sulu betoa tugo sa se Asera sa beku vina roro.” 16 Meke sipu 
linana se Zosaea meke dono sage la si asa, si dogori sa sari na lovu pa toqere asa. 
Meke garunu tie si asa meke paleke vura ni sa sari na susuri meke sului sa si arini 
koasa hope vasina pude boni sa hope. Meke va gorevura ia sa gua sapu ele korotae 
nia sa tie te Tamasa.” 17 Beto asa si nanasa si asa, “Tesei sa lovu isa?” gua si asa. 
Meke olana sari na tie pa Betolo, “Na lovuna sa poropita sapu mae guana pa Ziuda, 
pu tozi vura ni saripu gua tavete lani goi koasa hope hie,” gua si arini.” 

18 Meke zama se Zosaea, “Leana, vekoa nana si asa. Loke tie kaqu va rizu i sari na 
susurina,” gua si asa. 

Ke lopu va rizui rini sari na susurina, meke gua tugo sari na susurina sa poropita 
sapu mae guana pa popoa Sameria. 

19 Meke sari doduru hope tadi na tamasa huporodi saripu koa koari doduru 
vasileana nomadi tadi pa popoa Izireli, saripu ele ta kuri koari na banara pa Izireli 
sapu bugoro ni e Zihova, si ta huara va gore koe Zosaea sa banara. Tavete guni ni 
sa sari doduru hope, gua puta tugo sapu ele tavetia sa pa Betolo. 20 Meke va mate 
betoi sa sari doduru hiama huporodi saripu nabulu ni, na vahesi sari na beku koari 
na hope, meke sulu beto i sa sari doduru susuridi rina tie matedi koari doduru hope. 
Beto meke tiqe pule la pa Zerusalema si asa. 


Tavetia Zosaea sa Inevana Pasova 
(2 Koronikolo 35:1-19) 

21 Meke tozi ni sa banara Zosaea sari doduru tinoni, pude tavetia sa Inevana 
Pasova, pude va lavatia se Zihova sa dia Tamasa, gua sapu ta kubere koa sa Buka 
Vinariva Egoi te Tamasa. 2? Loke Inevaņa Pasova gugua asa, sapu ele hoke ta tavete 
koari na baņara tadi pa Izireli, babe tadi pa Ziuda, seunae gua tu koari na rane pu ta 
kopue koari na tie varipitui pukerane tadi na butubutu Izireli. 23 Ba kamahire, koasa 
vina manege vesu vuahenina sa binanara te Zosaea, si ta tavete pa Zerusalema sa 
Inevana Pasova la koe Zihova. 


Kaiqa Hinobe pu Taveti e Zosaea 
24 Pude kopu ni sari na tinarae saripu ta kubere pa korapana sa Tinarae te Mosese, 
sapu dogoro vura nia e Hilikaea sa nati hiama pa korapa Zelepade te Zihova, si 
tava rizu taloa pa Zerusalema meke pa Ziuda sari doduru tie vakuvakutae, na tie 

matemateana, meke sari doduru tamasa beku pu va nagiti ri hopeke tatamana pa 
hopeke dia vetu, sari na beku meke sari doduru tinitona tana vinahesi beku. 25 Namu 
lopu keke baņara sapu gugua asa pukerane, pu nabulu nia se Zihova pa doduru 
bulona, na maqomaqona meke pa doduru nana niniranira, pude va tabe i sari doduru 
tinarae te Mosese, namu loke banara hokara sapu gugua asa koari na rane pa mudina 
asa. 

26 Ba sa tinanaziri te Zihova la koasa popoa Ziuda koasa tinavete kaleana, sapu 
tavetia sa banara Manase si lopu boka murimuri taloa si asa. 27 Meke zama guahe se 
Zihova: “Kaqu tavete la nia Rau koe Ziuda, sapu gua ele tavete la nia Rau koasa popoa 
Izireli. Kaqu etulu pani Rau sari na tinoni pa popoa Ziuda, meke pa Zerusalema, sa 


vasileana lavata sapu ele vizatia Rau, meke sa Zelepade, sa vasina pu tavahesi si Rau,” 
gua. 


Sa Vina Betona sa Binanara te Zosaea sa Banara 
(2 Koronikolo 35:20 kamo hinia 36:1) 

28 Sari doduru ginugua saripu evani sa baņara Zosaea, si ele ta kubere beto koasa 
Buka Tinozi tadi na Banara pa Popoa Ziuda. 2? Pa totoso sipu koa baņara se Zosaea, 
si turania Neko sa banara pa popoa Izipi si keke qeto minate varipera lavata meke 
ene la gua koasa Ovuku Iuparetisi pude toka nia sa banara pa Asiria, gua. Meke 
podeke sisigitia Zosaea sa baņara, pude hukatia sa qeto minate varipera tadi pa Izipi 
pa Megido, meke tava mate si asa pa korapa vinaripera asa. 30 Meke surania ri 
nana palabatu nomadi sa tinina pa keke totopili varipera, meke paleke pule la nia pa 
Zerusalema, meke ta pomunae si asa, koari na popomunuana tadi na banara vasina. 
Meke vizatia rina tinoni pa Ziuda se Zehoehazi sa tuna Zosaea meke va madia, meke 
va banaria, pude na hinobena sa tamana. 


Sa Banara Zehoehazi pa Ziuda 
(2 Koronikolo 36:2-4) 

31 Tava banara se Zehoehazi, sipu ka hiokona neta vuahenina si asa, meke koa 
banara si asa pa Zerusalema ka neta sidara. Sa tinana si e Hamutali, na tuna vineki e 
Zeremaea koasa vasileana lavata pa Libina. 32 Tavete va kaleana pa kenuna e Zihova 
si asa meke keha luli i sa sari na hahanana kaleana tadi na tiatamana pukerane. 
33 Tuqe vagia Neko, sa banara pa popoa Izipi si asa pa Ribila koasa popoa pa Hamati 
pude va beto ia sa nana binaņara. Meke tozi ni sa sari pa Ziuda pude tabara lani 
koasa si ka neta tina made gogoto kilo mamatana sa siliva, meke ka tolonavulu made 
kilo mamatana sa qolo, na vina bulena sa, gua. 34 Va banaria Neko, sa banara pa 
popoa Izipi, se Eliakimi sa tuna koreo e Zosaea pude hobea si asa, meke hobe nia 
Zehoiakimi sa sa pozana. Ta turaņa koe Neko sa banara se Zehoehazi la pa popoa 


Izipi meke vasina mate si asa.” 


Sa Banara Zehoiakimi pa Ziuda 
(2 Koronikolo 36:5-8) 

35 Vagi takisi se Zehoiakimi sa banara, koari na tie pa Izireli, pude vagia sa poata 
meke tabaria sa padana gua sapu hiva nia e Neko, sa banara pa popoa Izipi. 

36 Se Zehoiakimi si ka hiokona lima vuahenina totoso tava banara si asa pa Ziuda, 
meke koa banara si asa pa Zerusalema ka manege eke vuaheni. Pozana sa tinana 
si e Zebida, sa tuna vineki e Pedaia koasa vasileana nomana pa Ruma.” 37 Keha luli 
sa sari na tinavete kaleadi tadi na tiatamana pukerane, meke tavete va kaleana pa 
kenuna e Zihova si asa. 


i 23:34 Zer 22:11-12 Ë 23:36 Zer 22:18-19, 26:1-6, 35:1-19 


2 Banara 24:1 532 2 Banara 24:16 


24 


Sa Banara Zehotakimi pa Ziuda 

1 Sipu koa banara se Zehoiakimi, si rapata ia e Nebukaneza sa banara pa popoa 
Babiloni si pa Ziuda, meke ka neta vuaheni si koa nabulu nia Zehoiakimi se 
Nebukaneza. Ba beto asa si korona pude tabara la takisi koasa.” 2 Ke garuni e 
Zihova sari na qeto minate varipera tadi pa Babiloni, Siria, Moabi, meke Amoni pude 
varipera la koe Zehoiakimi meke pude huara pania si pa Ziuda. Asa tugo sapu zama 
nia e Zihova, koari na poropita, sari Nana nabulu gua sapu kagu tavetia Sa. 3 Pa 
zinama te Zihova meke ta evana sapu gua asa, pude va rizu taloa va seu i koa Sa sari 
na tinoni pa Ziuda koa gua sari na tinavete kaleadi pu tavete betoi Manase sa banara, 
sari doduru sinea saripu lopu hiva ni e Zihova, 4 meke gua tugo sapu va mate i sa sari 
soku tie loke dia ginugua sea. Lopu taleosae nia e Zihova gua sapu tavetia e Manase. 

5 Doduru ginugua saripu taveti Zehoiakimi si ta kubere beto koasa Buka Tinozi tadi 
na Banara pa Ziuda. $ Mate se Zehoiakimi, meke se Zehoiakini sa tuna koreo si sogo 
hobea si asa pa binanara. 

7 Namu lopu hite ene vura pule sa banara pa popoa Izipi, meke sari nana geto 
minate varipera, sina sa banarana sa popoa Babiloni si tuge vagi betoi pa nana 
kinopu sari doduru popoa tanisa popoa Izipi tatasana, podalae koasa Ovuku luparetisi 
kamo koasa voloso pa popoa Izipi. 


Se Zehoiakini sa Banara pa Ziuda 
(2 Koronikolo 36:5-8) 

8 Se Zehoiakini si ka manege vesu vuahenina, totoso tava banara si asa pa popoa 
Ziuda, meke koa banara koari ka neta sidara pa Zerusalema si asa. Sa pozana 
sa tinana si e Nehusita, tuna vineki e Elinetani pa Zerusalema. 9 Meke lulia sa sa 
hahanana kaleana tanisa tamana, meke tavete va kaleana pa kenuna Zihova. 

10 Meke koasa totoso sipu koa banara si asa, si tozi ni sa banara Nebukaneza sari 
nana palabatu nomadi koasa nana geto minate varipera, pude la koa vari likohae nia 
meke rapatia sa popoa Zerusalema, gua. 11 Meke sipu korapa koa vari likohae nia 
pude varipera si arini, si mae pa Zerusalema se Nebukaneza, 12 meke va malumia sa 
banara Zehoiakini meke gua tugo sa tinana, meke sari na tudia koreo, meke sari nana 
palabatu nomadi, na palabatu koasa vetu tanisa banara, pude vagia Nebukaneza 
sa popoa Ziuda meke va malumu puleni si arini koari na tinoni Babiloni. Meke 
koasa vina vesu vuahenina sa binanara te Nebukaneza, si ta vagi taloa pa tinapusi 
se Zehoiakini.” 13 Meke paleke taloa ni Nebukaneza sari doduru tinagotago arilaedi 
koasa Zelepade te Zihova, meke gua tugo koasa vetu lavata tanisa banara, gua puta 
tugo sapu ele zama nia e Zihova. Vagi beto i Nebukaneza sari doduru tinitona 
sapu koa i na qolo saripu taveti Solomone sa banara, sapu ta tavetavetae pa korapa 
Zelepade.” 14 Meke raovo vagi taloa ni Nebukaneza, sari doduru tinoni pu koa pa 
Zerusalema, sari doduru koimata tanisa binanara meke doduru tie varane, meke 
sari doduru tie bokabokadi pa tinavete, meke sarini pu boka tavete tinitoņa arilaedi. 
Ari ka manege puta tina vinarigaraedi sari doduru tie ta pusidi; meke sari na tie 
malanadi hokara mo si koa hola pa popoa. 

15 Meke vata pusi la nia Nebukaneza pa Babiloni se Zehoiakini, meke gua tugo sa 
tinana, sari nana barikaleqe, nana palabatu nomadi, meke sari na niha na varane pa 
popoa Ziuda.” 16 Meke turana lani sa banara Nebukaneza pa Babiloni sari ka zuapa 
tina tie varane saripu hoke varipera va ninira, meke lopu hoke balabala pule, meke 

keke tina tie bokabokadi pa tinavete, na tumae tavete tinitona arileadi. Sari doduru 
tie hire si bokabokadi meke garogarodi beto pa vinaripera. 
17 Meke va turua sa banara Babiloni se Matanaea sa buhina e Zehoiakini, pude sogo 


hobea sa binanara pa Ziuda, meke hobe nia Zedekaea sa sa pozana.” 


Sa Banara Zedekaea pa Popoa Ziuda 
(2 Koronikolo 36:11-12; Zeremaea 52:1-3) 
18 E Zedekaea si ka hiokona eke vuahenina, totoso tava banara si asa pa Ziuda, meke 
koa banara si asa pa Zerusalema ka manege eke vuaheni. Sa pozana sa tinana si e 


Hamutali sa tuna barikaleqe e Zeremaea sa tie pa vasileana Libina.” 19 Meke tavete 
va kaleana pa kenuna e Zihova se Zedekaea, gua tugo mo sapu tavetia sa banara 
Zehoiakimi. 20 Meke bugoro sisigiti ni e Zihova sari na tinoni pa Zerusalema meke 
Ziuda meke hitu pani Sa si arini pa Kenuna.” 


Tava Huara Inete sa Kali Goba pa Zerusalema 


(2 Koronikolo 36:13-21; Zeremaea 52:3-11) oo. 
Ego se Zedekaea si va gugue la koasa banara Nebukaneza pa Babiloni si asa. 


1 Gua asa, ke turana mae ni e Nebukaneza, sari doduru nana qeto minate varipera, 
meke pa rane vina manege puta, koasa sidara vina manege puta koasa vina sia 
vuahenina sa binanara te Zedekaea, si mae kamo se Nebukaneza pa Zerusalema pude 
raza ia. Meke koa varigara si arini pa sadana sa vasileana lavata pa Zerusalema, meke 
kuri rini sari na vasina vari variperana pa vari likohaena sa gobana sa vasileana 
lavata sana, pude raza ia gua.” 2 Ke koa vari likohae nia rini sa vasileana pa 
Zerusalema osolae kamo sa vina manege eke vuahenina sa binanara te Zedekaea. 
3 Kamo pa vina sia rane koasa vina made sidara si namu lopu leana sa sone pa 
korapa Zerusalema; sari tie si loke gedi ginani hokara. 4 Pa totoso asa si huaria ari 
pa Babiloni si keke kali goba pude nuquru la gua pa korapana sa vasileana lavata, 
meke govete vura sari doduru tie varipera te Zedekaea. Pana boni si ta luarae si arini 
pa sasada sapu pa vari korapadi ri karua goba tata koasa inuma tanisa baņara sipu 
korapa koa vari likohae nia mo ri tie Babiloni sa vasileana nomana. Govete la gua 
si arini pa lolomo Zodani,” 5 þa hadu lulia sa qeto minate pa Babiloni se Zedekaea, 
meke kamoa rini si asa koasa pezara tata pa Zeriko. Govete veko pania ri doduru 
nana tie varipera se Zedekaea. 6 Ke tuqe vagia rini se Zedekaea meke turana la nia 
koasa baņara pa Babiloni pa vasileana Ribila koasa popoa pa Hamati. Vasina si ta 
pitu si asa koasa banara pa Babiloni. 7 Pa Ribila si va matei sa banara pa Babiloni 
sari tuna koreo e Zedekaea sipu korapa dono la mo se Zedekaea; beto si va behu i sa 


sari matana e Zedekaea, pusi nia seni boronizi sa meke turana la nia sa pa Babiloni.” 


Ta Huara sa Popoa Zerusalema meke sa Zelepade 
(Zeremaea 52:12-33) 

8 Koasa vina zuapa rane pa vina lima sidara koa sa vina manege sia vuahenina 
sa binanara te Nebukaneza pa Babiloni, si mae pa Zerusalema se Nebuzaradani sa 
koimata koari tie kopu tanisa banara, meke na nabulu tanisa banara pa Babiloni. 
9 Meke sulua Nebuzaradani sa Zelepade te Zihova, sa vetu banara, meke sari doduru 
vetu arilaedi pa Zerusalema. 10 Meke la ari doduru tie varipera pa Babiloni pu koa 
turania sa koimata koari tie kopu tanisa banara meke huara goreni sari doduru 
goba pa vari kalina sa popoa Zerusalema. 11 Meke raovo taloa ni e Nebuzaradani, 

sa koimata koari tie kopu tanisa banara, sarini pu koa hola pa Zerusalema, turanae 
sari na tie pu karovodi la koasa banara pa Babiloni. Turana beto lani sa pa Babiloni 
si arini. 12 Ba veko hola i e Nebuzaradani sari tie malanadi pude kopu ni sari na 
inuma vaeni meke sari kaiga inuma linetelete pule. 

13 La ari kasa pa Babiloni meke huara va umumu i sari karua dedegere boronizi 
pa kenuna sa Zelepade, meke sari tuturuana koa i na totopili meke sa besini boronizi 
lavata pa Zelepade te Zihova meke paleke taloa beto lani rini pa Babiloni sari na 
boronizi.” 14 Paleke lani tugo rini pa Babiloni sari na raro, sevolo, puripuriana 
zuke, raro na besini pude tana sisiruana ehara, meke doduru likakalae boronizi sapu 
tavetavete ni rini pa tinavete vukivukihi pa Zelepade.” 15 Meke paleke taloa ni tugo 
sa koimata koari na tie kopu tanisa banara sari doduru likakalae saripu ta tavetae 
qolo babe na siliva, meke gua tugo sari na vovoina saripu veko ni oto huda humaņa 
lea, meke sari na besini boronizi pude tana sisiruana ehara, t6 meke sari na tinitona 
saripu tavete ni boronizi e Solomone sa banara koasa Zelepade te Zihova, gua tugo 
sari karua dedegere lavata, sari na tuturuanana besini boronizi sapu koai na totopili, 
meke sa besini boronizi lavata. Sari doduru hire si mamata hola meke lopu boka ta 
pada. 17 Sari karua dedegere lavata si kekenonodi, meke hopeke ri kara si ka vesu 
mita ululudi”, meke sari hadehade boronizi sapu hake pa batudi ri karua dedegere si 


hopeke keke mita meke tolonavulu sentimita” sa ululudi. Meke sari doduru hopeke 
dedegere lavata si tava sarie hubehube seni meke na vua pomeqaraneti pu ta tavete 
vari likohae pa boronizi. 


Ta Raovo La pa Babiloni sa Butubutu Ziuda 
(Zeremaea 52:24-27) 

18 Meke turana vagi tugo e Nebuzaradani, sa koimata koari na tie kopu tanisa 
banara, sari Seraea sa nati hiama kenukenue, Zepanaea sa nati hiama vina rua, meke 
sari ka neta tie kopu sasada. 19 Meke vagia tugo sa koa rini pu koa hola pa korapana 
sa vasileana lavata sa palabatu, sapu sa koimata koari na qeto minate varipera, meke 
sari ka lima nabulu vari tokae tanisa banara, meke sa tie kubekubere sapu palabatu 
nia tugo sa kinubere vagidi sari na tie varipera, meke sari ka onomo navulu puta tie 
arilaedi tugo. 20 Vagi betoi e Nebuzaradani si arini meke turana lani sa koasa banara 
pa Babiloni sapu koa nana pa Ribila, ?t sapu koa pa korapana sa popoa Hamati. Meke 
seke va matei sa banara vasina si arini. Gua asa ke, ta turana taloa sari na tinoni pa 
Ziuda meke ta raovo la pa votiki popoa pa seu. 


Se Qedalaea, sa Qavuna pa Ziuda 
(Zeremaea 40:7-9, 41:1-3) 

22 Meke va turua e Nebukaneza sa banara Babiloni se Qedalaea tuna e Ahikama, 
sapu sa tuna e Sapani pa popoa Ziuda, meke va kopu ni sa koasa sari doduru tie 
pu lopu ta raovo va seu la pa Babiloni. 23 Meke sipu avoso nia rina nati palabatu 
tadina tie varipera tadi na tinoni Ziuda, pu lopu va maluara puleni koasa baņara 
pa Babiloni, si mae toka nia rini se Qedalaea pa Mizipa. Sari na nati palabatu hire 
si ari Isimeli tuna koreo e Netanaea, e Zohanana tuna e Karea, se Seraea tuna e 
Tanahumeti sapu mae guana koasa vasileana nomana pa Netopa, meke se Zezanaea 
sapu mae guana pa Ma'aka. 24 Meke zama tokotokoro se Qedalaea pude va manoti 
sari dia binalabala, “Maqu tozini gamu, mi lopu matagutu hoboro ni gamu sari na 
nati palabatu pa Babiloni. Mamu koa mia mo pa popoa hie, mamu nabulu nia mo sa 
banara pa Babiloni, meke kote koa valeana mia mo si gamu doduru,” gua si asa. 

25 Pa sidara vina zuapa koasa vuaheni asa, si turani e Isimeli sa tuna e Netanaea 
sapu sa tuna Elisama, sapu keke tugo koasa pinodo banara, si ka manege puta tie 
meke la pa Mizipa, meke la raza ia se Oedalaea meke va matea. Meke va matei tugo 
sa sari na tinoni Izireli meke sari na tinoni Babiloni saripu koadi koasa vasina asa. 
26 Ke pa mudina sapu gua asa si govete beto la dia pa Izipi sari doduru tinoni Izireli, 
saripu tagotagodi na malamalanadi, hiteke na lavata. Somanae tugo sari na palabatu 


nomadi pa vinaripera, sina matagutu ni rini sari na tinoni pa popoa Babiloni.” 


Ta Rupaha pa Tinapusi se Zehoiakini 
(Zeremaea 52:31-34) 

27 Pa vina tolonavulu zuapa vuahenina sa tinaraovo te Zehoiakini sa banara pa 
Ziuda, koasa vuaheni sapu tava banara pa Babiloni se Ivolomerodaki, si rupahia e 
Ivolomerodaki se Zehoiakini sa banara pa Ziuda, meke va vura ia sa pa vetu varipusi 
si asa koasa vina hiokona zuapa rane pa vina manege rua sidara. 28 Zama va leana 
la ia sa se Zehoiakini meke ponia sa si keke habohabotuana sapu koa ia vina lavata 
ululuna hola ni si tadi kaiqa baņara pule sapu somana koa turani sa pa Babiloni. 
29 Ke va gore pani e Zehojiakini sari na poko tadi tie ta pusidi meke habotu henahena 
si asa pa tevolo tanisa baņara pa doduruna sa nana tinoa. 30 Ninae rane si ponia vasi 
poata sa banara pa Babiloni si asa pa doduruna sa nana tinoa osolae mate si asa. 

SA BUKA KORONIKOLO VINA KEKE 


Sa Vinabakala 

Sari buka Keke meke Karua Koronikolo si vivinei pule ni mo sari ginugua pu ele ta 
kubere koari na buka te Samuela meke buka tadi na Banara pa kalina sa binalabala 
pude tokani sarini pu pule mae koasa tinaraovo pa Babiloni. Karua nati ginugua 
koasa kinokoa tadi na tie pa Izireli si ta kubere koari na Buka Koronikolo. 

Vina keke si sa tinahuara sapu ta evana koari karua binanara pa Ziuda meke pa 
Izireli, ba kopu totoko ni Tamasa sari Nana vina tatara koarini, meke tavete vura 
nia tugo sa Tamasa sa Nana binalabala nomana koari na tie pu koa pa Ziuda. Sa 
vina sosode sapu va gorevura ia Tamasa koasa Nana hiniva nomana koari na tie si 
ta dogoro koari na guguadi ri na tinavete tadi Devita, e Solomone, koari na tinavete 
kinekere tadi Zehosapati, Hezikaea, meke Zosaea pude lulia sa hiniva te Zihova. Meke 
gua tugo koari doduru tie pu soto va nabu koasa linulina sa Tamasa. 

Vina rua, si sa vina bakala koasa guguana sa pinodalaena sa hahanana vinahesina 
sa Tamasa koasa Zelepade pa Zerusalema. Ta dogoro si asa koa sa tinolitolie te Devita 
meke sa vinaturu pude pagahi sari na tinavete tadi na Hiama na tie Livaeti pude va 
tana ia sa vinahesi. E Devita si na tie sapu sa natina meke pinodalaena sa vinahesi 
pa korapa Zelepade, ba e Solomone tu si kurina sa Zelepade. 

Sari na Nati Pinagapagahana sa Buka 
Tututi meke sari na pozapoza. Hinia 1:1 kamo hinia 9:44 


Minate te Saula. Hinia 10:1-14 
Sa Binanara te Devita. Hinia 11:1 kamo hinia 29:30 
a. Tinasuna meke tinavete arilaedi. Hinia 11:1 kamo hinia 22:1 
b. Vina namanamana sa kinurina sa Zelepade. Hinia 22:2 kamo hinia 29:30 


Podalae koe Adama Kamo koe Ebarahami 
(Zenesesi 5:1-32, 10:1-32, 11:10-26) 

1 Adama si na tamana e Seti, Seti si na tamana e Inosi, Inosi si na tamana Kenani. 
2 Kenani si na tamana e Mahalaleli, Mahalaleli si na tamana e Zaredi. 3 Zaredi si na 
tamana e Inoke, sapu sa tamana e Metusela; Metusela si na tamana e Lemeki, 4 sapu 
sa tamana e Noa. Ka neta sari na tuna koreo e Noa: Semi, Hami, meke e Zapeti. 

5 Sari na tuna koreo e Zapeti: Qoma, Maqoqi, Madai, Zavani, Tubala, Meseki, meke 
e Tirasi. Arini sari na tiatamadia ri na tinoni saripu ta pozae luli koari na pozadi. 
6 Sari na tutina e Qoma si gore mae koari na tuna sapu e Asikenazi, Ripati, meke 
Toqarama. 7 Sari na tuna sapu gore mae gua koe Zavani si arini hire: Elisa, Tasisi, 
Kitimi, meke Rodanimi.” 

8 Sari na tuna koreo e Hami: Itiopia, Izipi, Libia, meke Kenani. Sari tudia si poza luli 
tugo koa rini. 9 Sa tutina e Kusi si gore la koari na tie pa popoa Seaba, Havila, Sabita, 
Rama, meke Sabiteka. Sa tutina e Rama si gore la koari na tie pa popoa Siba meke 
pa Dedani. 10 Keke koreo te Kusi si e Nimirodi, sapu ta evanae na tie varane kekenu 
sapu ninirana pude va kilasi sari na tinoni. 11 Sa tutina e Izipi si gore la gua koari na 
tie pa popoa Lidia, Anami, Lehabi, Napituhi, 12 Paturusi, Kasiluhi, meke Kiriti. Koasa 
si podo vura mae sari na tie Pilisitia. 13 Sari na tuna koreo e Kenani si ari Saedoni, 
sa kenuna, meke Hitaiti. Arini sari na tinoni saripu ta pozae luli koari na pozadi. 
14 Tututi te Kenani si gore la gua koari na butubutu Zebusaiti, Amoraiti, Qeqasaiti, 
15 Hivaiti, Arakaiti, Sinaiti, 16 Avadaiti, sari Zemaraiti, meke ari na Hamataiti. 


1:7 Sari na popoa pu koai rini si ta pozae Elisa, Sipeini, nusa Saeparasi, meke nusa Rodesi pa rane ninoroi. 

17 Sari na tuna koreo e Semi si ari Elami, Asura, Apakisadi, Ludi, Arami, Uzi, Huli, 
Oetera, meke Meseki. Arini sari na tamadia ri na tinoni saripu ta pozae luli koari na 
pozadia. 18 Apakisadi sina tamana e Sela, sapu sa tamana e Ebera. ?E Ebera podoi si 
karua koreo: keke si ta pozae Pelegi, sina pa nana totoso si ta paqaha sari na tinoni 
pa kasia popoa, meke sa tasina si ta pozae Zokitani. 20 Sari na tututi sapu gore mae 
gua koe Zokitani si ari na butubutu tie hire: Alomodadi, Selepi, Hazamaveti, Zera, 
21 Hadoramu, Uzali, Dikila, 22? Obali, Abimaele, Siba, 23 Opira, Havila, meke e Zobabi. 

24 Sa tututi sapu podalae koe Semi meke gore kamo koe Ebarahami si gua hie: Semi, 
Apakisadi, Sela, 25 Ebera, Peleqi, Reu, 26 Seruqi, Nehoa, Tera, 27 meke Ebarami sapu ta 
pozae Ebarahami. 


Sa Ginore Tuti te Isimeli 

28 Ebarahami si podo i si karua koreo, Aisake meke e Isimeli. 29 Koari na tuna koreo 
e Isimeli si vura ka manege rua butubutu: Nebaioti sa tuna kenuna e Isimeli, Kedara, 
Adibilu, Mibisami, 30 Misima, Duma, Masa, Hadadi, Tema, 3! Zetura, Napisi, meke e 
Kedema. 

32 Sari tuna koreo sa nabulu barikalege te Ebarahami, sapu e Ketura pozana si ari: 
Zimirani, Zokisani, Medani, Midiani, Isibaki meke Sua. E Zokisani si podoi si karua 
koreo: Siba meke e Dedani. 33 Midiani podoi si ka lima koreo: Epaha, Epera, Hanoki, 
Abida, meke e Eleda. 


Sa Ginore Tuti te Isoa 
34 E Ebarahami si na tamana e Aisake. Meke e Aisake podoi si karua koreo: Isoa 
meke Zekopi. 35 Sari tuna koreo Isoa si Elipazi, Reueli, Zeusi, Zalama, meke Kora. 
36 Koe Elipazi vura mae sari na butubutu hire: Temani, Omara, Zepo, Qatami, Kenazi, 
Timina, meke se Amaleki. 37 Koe Reueli vura mae sari butubutu tadi Nahati, Zera, 
Sama, meke e Miza. 


Sari na Butubutu pa Edomu 


38-42 Sari na butubutu tie pa Edomu sina butubutu mae guadi koasa tuna koreo e 
Seira: 

Lotani, Sobali, Zibeoni, Anaha, Disoni, Ezera, meke e Disani. 

Sari tuna koreo Lotani si ari: Hori meke e Homami. Na tasina vineki e Lotani si e 
Timina pozana. 

Sari tuna koreo e Sobali si ari: Alavani, Manahati, Ebali, Sepo, meke e Onami. 

Sari tuna koreo e Zibeoni si ari Aia, meke e Anaha. Anaha sina tamana e Disoni, 
meke sari na tuna e Disoni si ari Hamarana, Esibani, Itirani, meke Kerani. 

Sari na tuna e Ezera si ari Bilihani, Zavani, meke Zakana. 

Sari na tuna koreo e Disani si ari Uzi meke e Arani. 


Sari na Banara pa Edomu 
(Zenesesi 36:31-43) 
43-50 Hire sari na banara pu kopu vari luli koasa butubutu pa Edomu sipu lopu ele 
tava habotu si keke banara pa Izireli: 
E Bela, sa tuna koreo e Beoro, sapu mae guana pa vasileana nomana pa Dinihaba. 
E Zobabi, sa tuna koreo e Zera, sapu mae guana pa vasileana nomana pa Bozira. 
E Husami, sapu mae guana pa popoa Temani. 
E Hadadi, sa tuna koreo e Bedadi, sapu mae guana pa Aviti. Sa tie hie si va kilasi 
sari na tinoni pa Midiani koasa vinaripera pa popoa Moabi. 
E Samala, sa tie sapu mae guana pa vasileana nomana pa Masireka, 
E Saulu, sapu mae guana koasa ovuku nomana pa Rehoboti. 
E Beolo Hanani sa tuna koreo e Akabora. 

E Hadadi, sapu mae guana pa vasileana nomana pa Pau. Sa pozana sa nana 
barikalege si e Mehetabeli, sa tuna vineki e Materedi, sapu sa tuna vineki e 


Mezahabi. Aa 
51 Sari na butubutu tie pa popoa pa Edomu si gua hire: Timina, Aliva, Zetehi, 


52 Oholibama, Elaha, Pinoni, 53 Kenazi, Temani, Mibiza, 54 Maqadieli meke Airami. 


2 
Sa Ginore Tuti te Ziuda , aa , , 
1 Hire sari ka manege rua tuna koreo e Zekopi: Rubeni, Simione, Livae, Ziuda, Isaka, 


Zeboloni, 2 Dani, Zosepa, Benisimane, Napitalai, Qadi, meke Asa. 

3 Ka lima sari na tuna koreo e Ziuda. Ka neta tuna koreo si koasa barikaleqe 
pozana si e Batisua, na barikaleqe Kenani: Era, Onani, meke Sela. Kaleana hola nana 
hahanana se Era pa dinono te Zihova, sa tuna kenuna e Ziuda, ke la va matea e Zihova 
si asa. 4 Koasa nana roroto barikaleqe, sapu e Tama, si va podo nia e Ziuda si karua 
koreo pule, ari Perezi e Zera. 

5 Podoi Perezi si karua koreo: Hezironi meke e Hamulu. $ Sa tasina koreo sapu 
e Zera si podo i ka lima koreo: Zimiri, Etani, Hemani, Kalakoli, meke e Dada. 7 Se 
Ekani sa tuna koreo e Kami, si keke tie tuti gore maena koe Zera; asa sapu va kamo 
ni tinasuna sari pa Izireli totoso seke tinarae si asa meke tomei sari na tinitona sapu 


tava madidi la koe Tamasa.” 
8 Etani si keke tuna koreo sapu se Azaraea. 


Sa Tututi sapu Gore La koe Devita, sa Banara 

9 E Hezironi podoi si ka neta koreo: Zeramili, Rami, meke Kelebi. 

10 Sa tuti gore, podalae koe Rami meke kamo koe Zese si guahe: Rami podoa se 
Aminadabi, Aminadabi podoa se Nahasoni sapu keke koimata pa butubutu te Ziuda, 
11 Nahasoni podoa se Salamoni, Salamoni podoa se Boazi, 12 Boazi podoa se Opeti, 
meke Opeti podoa se Zese. 

13 E Zese si ka zuapa sari tuna koreo; guahe sa dia vinariluli pa pinodo: Eliabi, 
Abinadabi, Simea, 14 Netanela, Radai, 15 Ozeme, meke Devita. 16 Ari karua sari na 
tuna vineki: Zeruia meke Abiqeli. 

Sa tuna vineki e Zese se Zeruia si ka neta tuna koreo: Abisai, Zoabi, meke Asahele. 
17 Keke tuna vineki pule sapu, se Abiqeli, si haba ia sa se Zeta, pa butubutu te Isimeli, 
meke kekeke mo sa tudia koreo, e Amasa pozana. 


Sa Ginore Tuti te Hezironi o. , L 
18 Sa tuna koreo e Hezironi, sapu e Kelebi si haba ia sa se Azuba; keke tudia vineki 


si e Zerioti pozana. Zerioti podoi si ka neta koreo: Zesa, Sobabu, meke Adoni. 19 Sipu 
mate se Azuba, si haba ia Kelebi se Eparata, meke keke sa tudia koreo sapu e Huri. 
20 Sa tuna koreo e Huri si e Uri, meke sa tuna koreo e Uri si e Bezaleli. 

21 Sipu onomo navulu vuahenina se Hezironi, si haba ia sa sa tuna vineki e Makiri, 
sapu sa tasina vineki e Qileadi. Keke mo sa tudia koreo, e Segubi. 22 E Segubi si keke 
tuna koreo si tanisa, sapu e Zaira. Koa baņarani e Zaira si ka hiokona neta vasileana 
koasa volosona sa popoa Qileadi. 23 Tava kilasa meke ta vagi koari na binanara pa 
Qesura meke pa Siria sari ka onomo navulu vasileana nomadi, meke ta vagi turanae 
tugo sari na vasileana pa Zaira meke Kenati, meke sari na vasileana pu koa tata 
vasina. Sari doduru tinoni pu koa koari na vasileana arini sina butubutu te Makiri, 
sa tamana e Qileadi. 24 Sipu mate se Hezironi, si haba vagi ia tu sa tuna koreo mo, 
sapu e Kelebi, se Eparata, na nabokona sa tamana. Meke podoa ri karua si keke 
koburu koreo, pozana sa si e Asura. Asa koa ia tatasana sa vasileana pa Tekoa. 


* 
2:7 Zos 7:1 

Sa Ginore Tuti te Zeramili 

25 Zeramili, sa koreo kenuna te Hezironi si ka lima tuna koreo: Rami sa kenuna, 
Buna, Oreni, Ozemi, meke Ahiza. 26-27 Rami si ka neta tuna koreo: Maza, Zamini, 
meke Ekera. Haba pulea e Zeramili si keke barikalege, e Atara pozana, meke podoa 
ri karua si keke tudia koreo, e Onama pozana. 28 Onama podoi si karua koreo: ari 
Samai meke Zada, meke Samai podoi si karua koreo pule, Nadabi meke Abisura. 

29 Haba ia e Abisura si keke barikaleqe, e Abihaili pozana, meke podoi ri karua si 
karua koburu koreo, Ahabana meke Molida. 30 Tasina koreo e Abisura, sapu e Nadabi 
si podoi si karua koreo, ari Seleidi meke Apaimu, ba mate se Seleidi, meke loke tuna. 
31 Apaimu si na tamana e Isi. Isi si na tamana e Sesana, meke Sesana si na tamana e 
Ahalai. 

32 Zada, sa tasina e Samai, si podoi karua tuna koreo, e Zeta meke e Zonatani, ba 
mate se Zeta meke loke tuna. 33 Zonatani si karua tuna koreo, ari Peleti e Zaza. Hire 
sari doduru pu tuti goredi gua koe Zeramili. 

34 Sesana si loke tuna koreo, ba na vineki mo si podoi sa. Ba keke nabulu tanisa si na 
tie Izipi, e Zaha pozana, 35 meke vala nia sa si keke tuna vineki pude haba ia sa, meke 
podoa ri karua si keke koreo, pozana sa si e Atai. 36 Sa pinodopodo sapu podalae 
koe Atai meke gore kamo la koe Elisama si gua hie: Atai podoa se Netani, Netani 
podoa se Zabada, 37 Zabada podoa se Epalala, Epalala podoa se Opeti 38 Opeti podoa 
se Zehu, Zehu podoa se Azaraea 39 Azaraea podoa se Helezi, Helezi podoa se Eleasa, 
40 Eleasa podoa se Sisimai, Sisimai podoa se Salumu, 41 Salumu podoa se Zekamaea, 
meke Zekamaea podoa se Elisama. 


Sari Kaiqa Ginore Tututi te Kelebi 


42 Sa koburu kenuna te Kelebi, sa tasina koreo e Zeramili, si e Mesa pozana. Mesa 
sa tamana e Zipa, sapu sa tamana e Maresa, sapu sa tamana e Heboroni. 43 Podoi 
Heboroni si ka made tuna koreo: ari Kora, Tapua, Rekemi, meke Sema. 44 Sema si na 
tamana e Rahama, meke sa tamana sa tamana e Zokeami. Rekemi, sa tasina koreo 
e Sema, sa tamana e Samai. 45 Samai si na tamana e Maona, Maona sa tamana e 
Betizuru. 

46 Koa turania e Kelebi sa nana barikaleqe nabulu, e Epaha pozana, meke va podo 
ni sa koasa sari ka neta koreo: Harani, Moza, meke Qazezi. Harani si na tamana e 
Qazezi. 

47 Keke tie pozana e Zahadai si ka onomo tuna koreo: Regemu, Zotamu, Qesana, 
Peleti, Epaha, meke Sapa. 

48 Keke barikaleqe nabulu pule te Kelebi, e Ma'aka, si va podo nia koburu sa; ari 
Sibara meke Tihana sari karua koreo podoi sa. 49 Mumudi si karua koburu koreo 
pule si podoi sa: e Sapa, sapu koa pa vasileana nomana pa Madamanaha, meke e 
Seva sapu koa koa rina vasileana pa Makabena, meke Qibea. Sa tuna vineki e Kelebi 
si e Akasa pozana. 

50 Hie sa pinodopodo te Kelebi. 

Huri si na koburu kenuna tadi Kelebi meke Eparata sa nana barikaleqe. Sa tuna 
koreo e Huri, se Sobali, si koa ia sa vasileana pa Kiriati Zearimi. 51 Sa tuna koreo vina 
rua, se Salama, asa koa ia sa vasileana pa Betilihema, meke sa tuna koreo vina neta, 
se Harepa, koa ia sa vasileana pa Betiqada. 

52 Sobali, asa sapu koa ia sa vasileana pa Kiriati Zearimi, si na tamadia rina tie 
pa Haroe, meke sa kukuruna sa butubutu tie pu koa pa Menuhoti, 33 meke gua tugo 
sari na butubutu tie hire, pu koa pa vasileana Kiriati Zearimi: ari Itiraeti, Putaeti, 
Sumataeti, meke Misiraeti. Turaņadia soti rini sari tie pa popoa Zora meke Esitaolo. 

54 Salama, sapu koa pa popoa pa Betilihema, sina tamadia rina tie pa Netopata pa 
popoa Ataroti Beti Zoabi, meke sari na tie Zoraiti. Sa kukuruna sa butubutu tie pa 
Manahati si ari tie Zoraiti. 

55 Sari butubutu tie hire sapu bokabokadi hola pa kubekubere, si koa pa vasileana 
Zabezi: sari Tirataiti, Simeataiti, meke Sukataiti. Sari na tie hire, sina tie Kenaiti sapu 
varivarihaba la koari na tie Rekabaiti. 


3 


Sari na Tuna e Devita 

1-3 Hire sari na vinarilulidi sari na tuna koreo e Devita saripu podo totoso koa si 
asa pa popoa Heboroni: 

Amanoni, sa tinana si e Ahinoami pa popoa Zezireli. 

Daniela, sa tinana si e Abiqeli pa popoa Kameli. 

Abusalamu, sa tinana si e Ma'aka, na tuna e Talamai sa banara pa popoa Qesura. 

Adonaeza, sa tinana si e Hagiti. 

Sepatia, sa tinana si e Abitali, 

Itureami, sa tinana si e Eqala. 
4 Sari ka onomo koburu arini si podo totoso koa banara se Devita pa Heboroni pa 
korapana ka zuapa vuaheni kukuruna.* 

Pa Zerusalema si koa banara si asa ka tolonavulu neta vuaheni. 3 Soku tuna koreo 
si podo vasina. 

Sa nana barikalege sapu se Batisiba, sa tuna e Amieli, si podoi sari ka made tuna 
koreo: Simea, Sobabu, Netani, meke Solomone.” 

6 Ka sia tuna koreo pule si koa dia: Ibaha, Elisua, Elipeleti, 7 Noga, Nepegi, Zapia 
8 Elisama, Eliada meke Elipeleti. 9 Arini sari tuna koreo e Devita, ba koadia pule tu 
saripu va podoni sa koari nana barikaleqe nabulu, meke sa tasidia vineki arini si e 
Tama. 


Sa Ginore Tuti te Solomone sa Banara 

10 Hierana sa tokele pinodopodo sapu podalae koe Solomone sa baņara, meke sari 
na tuna na tuna. Solomone, Rehoboami, Abaeza, Asa, Zehosapati. 11 Zehoramu, 
Ahazaea, Zoasi, 12 Amazaea, Uzaea, Zotamu, 13 Ehazi, Hezikaea, Manase, 14 Amoni, 
meke Zosaea. 15 Podoi Zosaea si ka made tuna koreo: Zohanana, Zehoiakimi, 
n Zehoehazi. 16 Se Zehoiakimi si karua tuna koreo: Zehoiakini, meke 
Zedekaea. 


Sa Ginore Tuti te Zehoiakini, sa Banara 
17 Hire sari na ginore tututi sapu podalae koasa banara Zehoiakini, asa sapu ta 
pusi koari na tie pa Babiloni. Ari ka zuapa sari na tuna koreo e Zehoiakini: Silitili, 
18 Malokiramu, Pedaia, Senaza, Zekamaea, Hosama, meke Nedabaea. 19 Pedaia si 
karua tuna koreo, Zerubabele, meke Simei. Zerubabele sina tamadia ri karua koreo, 
Mesulama, meke Hananaea, meke keke sa tuna vineki e Selomiti. 20 Koadia tugo ka 
lima tuna koreo si asa: Hasuba, Ohele, Berekaea, Hasadaea, meke Zusabi Heseda. 


21 Podoi e Hananaea si karua tuna koreo: Pelataea meke Zesaea. E Zesaea sina 
tamana e Repahaia, sa Tamana e Anana, sa tamana e Obadaea, sa tamana Sekanaea. 


22 E Sekanaea si keke mo tuna koreo, e Semaea, meke ka lima sari tuna e Semaea: 
Hatusi, Iqala, Baria, Nearaea, meke Sepati. 23 E Nearaea si podoi si ka neta tuna 
koreo: Elionae, Hizikaea, Azirikama. ?4 Elionae si ka zuapa tuna koreo: Hodavaea, 
Eliasibi, Pelaea, Akubo, Zohanana, Delaea, meke Anani. 


* 3:4 2 Samuela 5:4-5; 1 Ban 2:11; 1 Koron 29:27 * 3:5 2 Samuela 11:3 

4 
Sa Ginore Tuti te Ziuda , o, , , , , 
1 Sari na pinodopodo te Ziuda: Perezi, Hezironi, Kami, Huri, meke Sobali. 2 Sobali 


si na tamana e Reaia, sapu sa tamana e Zahata, sa tamana e Ahumai, meke e Lahada; 
arini sari tamadia rina tie pu koadi pa Zora. 

3-4 Huri si na koburu kenuna tanisa tamana koasa barikaleqe te Kelebi sapu e 
Eparata, meke sa nana butubutu sapu koa ia sa popoa lavata pa Betilihema. Ka neta 
sari na koreo te Huri: Etama, Penuela, meke Ezera. Etama si ka neta sari tuna koreo: 
Zezireli, Isima, meke Idibasi, meke keke tuna vineki, e Hazileloponi. Penuela si koa 
ia sa popoa lavata meke koa pa Qedoro, meke e Ezera koa ia sa vasileana pa Husa. 

5 Se Asura, sapu koa ia sa popoa lavata pa Tekoa, si karua nana barikaleqe: e 
Hela meke Na'ara. $ Va podo ni sa koe Na'ara si ka made koreo: Ahuzama, Hepera, 
Temeni, meke Hahasitari. 7 Asura meke e Hela si ka neta dia Koreo: Zereti, Izihara, 


meke Etinana. oo , l , 
8 Kozo si na tamadia ari Anubu, e Zobeba, meke sa pinodopodo tanisa butubutu tie 


sapu gore maena koe Ahahelo, sa tuna e Haruma. 

9 Koa nana si keke tie pozana si e Zabeze. Tie ta pamaņaena hola si asa, hola ni 
sari doduru tasina. Poza nia Zabeze sa tinana si asa, sina ta sigiti hola si asa totoso 
podoa sa si asa. 10 Varavara se Zabeze, la koasa Tamasa tadi pa Izireli, “Mana nau qua 
Tamasa, mamu poni va soku nau pepeso. Mamu somana koa koa rau; mamu hukati 
koa rau sari doduru tinitona kaleadi sapu kote va sigiti au,” gua. Meke va tabea sa 
Tamasa sa nana vinaravara. 

Sari Votivotiki Tatamana 

11 Kelebi, sa tasina e Suhaha, si keke nana koreo, e Mehiri; e Mehiri si na tamana e 
Esitoni. 12 Ka neta tuna koreo si asa: Betirapa, Pasea, meke Tehina. Tehina si koa ia 
sa vasileana Nahasi. Sarini pu podoi ri kasa hire si koadi pa Reka. 

13 Karua tuna koreo se Kenazi: Otinieli meke Seraea. Otinieli si karua koreo tugo 
si tanisa, ari Hatati meke Meonotai. 14 Meonotai si na tamana e Opara. 

Seraea sina tamana e Zoabi, sa tie sapu koa ia sa vasileana pa lolomo sapu ta pozae 
Qe Harasimi. Doduru tie pu koa vasina sina tie matazoņa pa tinavete pa lima. 

15 Se Kelebi, sa tuna koreo e Zepune si ka neta nana koburu koreo: Iru, Ela, meke 


Na'ama. Fla si na tamana e Kenazi. OP o. 
16 Ka made koburu koreo si te Zehalele: Zipi, Zipaha, Tiria, meke Asarele. 


17-18 Ezara si ka made koburu koreo tanisa: Zeta, Meredi, Epera, meke Zaloni. 
Meredi si haba ia se Bitia, sa tuna vineki sa baņara pa Izipi, meke keke sa dia koburu 
vineki, se Miriami, meke karua tudia koreo: Samai meke e Isiba. Isiba podalae nia 
sa popoa lavata pa Esitemoa. Haba ia tugo Meredi si keke barikaleqe pa butubutu 
Ziuda, meke ka neta sari dia koburu koreo: Zeredi, pu podalae nia sa popoa lavata 
pa Qedoro. Hebere, pu koa ia sa popoa lavata pa Soko; meke e Zekutieli, pu koa ia sa 
popoa lavata pa Zanoa. 

19 Hodaea si haba ia sa tasina vineki e Nahami. Sari tudia podalae nia sa butubutu 
tie pododi koe Qamu, pu koa pa vasileana Keila, meke sa butubutu tie pododi koe 
Ma'aka pu koa pa vasileana pa Esitemoa.” 

20 Simoni si ka made nana koburu koreo: Amanoni, Rina, Benihana meke Tiloni. 

Isi si karua nana koburu: Zoheti meke Benizoheti. 

Sa Tutina e Sela 

21 Sela si na tuna koreo e Ziuda. Sari na tie pu tuti gore koe Sela si ari Era, La'ada, 

Zokimi, Zoasi, meke Sarapa. Sela sina tamadia ri pu koa koasa vasileana pa Leka; 


3 4:19 Sa zinama Hiburu pa vesi hie si lopu bakala. Kaiga iniliri si zama, “Hodaea si haba ia sa tasina vineki e 
Nahami, meke podoi ri kara sari Oarami pu koa pa Keila meke se Esitemoa pu koa pa Ma'aka.” 

La'ada si na tamadia ri pu koa koa sa vasileana pa Maresa, meke sa butubutu tie 
tigisi poko pu koa pa vasileana lavata pa Beti Asibea; 22 Zokimi meke sari na nana 
tinoni pu koa pa popoa nomana pa Kozeba, meke Zoasi meke Sarapa, arini si haba 
barikalege Moabi meke koa pa Betilihema. Sari na tututi hire si vagidi koari na 
kinubekubere sapu koadi hola. 23 Arini si na tie tavetavete raro patu tanisa banara, 
meke koa mo pa vasileana nomana pa Netaimi meke Oedera. 


Sa Ginore Tuti te Simione 

24 Simione si ka lima tuna koreo: Nemuela Zamini, Zaribi, Zera, meke Saulu. 25 Sa 
tuna Saulu si e Salumu, sa tuna Salumu si e Mibisami, meke sa tuna Mibisami si 
Misima. 26 Meke e Misima podoa se Hamuele, Hamuele podoa se Zakura, meke 
Zakura podoa se Simei. 27 Podoi Simei si ka manege onomo koburu koreo, meke 
onomo vineki, ba sari na turaņana soti si lopu podopodo va soku, meke sa butubutu 
te Simione si lopu guana toqolo valeana, gugua sa butubutu te Ziuda. 

28 Gore kamo koasa totoso te Devita sa banara, sa butubutu te Simione si koa betoi 
mo rini sari na vasileana nomadi hire: Biasiba, Molada, Haza Suala,” 29 Biliha, Ezemu, 
Tolade, 30 Betueli, Homa, Zikilagi. 31 Beti Makaboti, Hazasusimi, Betibiri, meke pa 
Saraimi. 32 Koai tugo rini sari ka lima vasileana hire: Etama, Aini, Rimoni, Tokeni 
meke pa Asani, 33 meke sari na vasivasileana pa varikalidi, seu kamo la pa Balati. 
Arini sari na popoa koa i rini meke na kuberi rini sari na dia tututi meke kopu ni 
rini. 

34-38 Hire sari na pozapozadi sari na koimata pa dia puku butubutu: 

Mesahobaba, Zamuleki, Zosa sa tuna koreo e Amazaea, Zoili, 

Zehu sa tuna koreo e Zosibaea, sa tuna e Seraea, sa tuna e Asiele, 

Elionae, Zakoba. Zesohaea, Asaea, Adieli, Zesimieli, Benaea, 

Ziza sa tuna e Sipi, sa tuna e Aloni, pa tuti dia ri Zedaia, Simiri, meke Semaea. 

Sina podopodo va soku sari na tatatamana, 3? ke koa betoa mo rini sa doduruna sa 
kali lodu rimata tata pa Qera, meke kopu ni rini sari na dia sipi pa kali gasa rimata 
koasa lolomo vasina koa sa vasileana Qera. 40 Masuru hola sa pepeso asa meke koa 
va leana ia na duduli, meke noso, loke ilipunana. Pukerane si na dia popoa ari tie pa 
butubutu Hami. 

41 Pa totoso te Hezikaea sa banara pa Ziuda, sari na tie ta kubere pozadi hire pa 
tutina Simione si la pa popoa Qera meke huara pani sari na ipi na vetu tadi na tie pa 
butubutu Hami pu koadi vasina. Hadu taloa ni rini sari na tie koadi vasina meke koa 
hokara dia vasina, sina masuru meke sokua duduli tadi na sipi. 42 Ari ka lima gogoto 
tie pa butubutu te Simione si la koa pa kali gasa rimata pa Edomu. Ari tuna koreo 
e Isi na turaņi: Pelataea, Nearaea, Repahaia meke Uzieli. 43 La va mate betoi rini 
vasina sari na tinoni Amaleki pu govetedi pukerane pa vinaripera, meke koa hobe 
dia vasina kamo pa rane ninoroi. 


5 


Sa Ginore Tuti te Rubeni 
1 Hire sari na pinodopodo te Rubeni sa tuna kenuna e Zekopi. Koasa ginuguana 
sapu eko turania sa sa barikalege nabulu tanisa tamana, si siana nia sa sa hinia sapu 
tadi na koburu koreo kenudi, meke sari doduru hinia arini si ta vala koe Zosepa.” 
2 Sa butubutu te Ziuda si ninirana koari na tasina meke keke palabatu si vura mae 
koa sa, gua ba sa hinia tanisa koburu koreo kenuna si te Zosepa.” 3E Rubeni sa koreo 
kenuna te Zekopi, si ka made sari tuna koreo: Ari Hanoki, Palu, Hezironi, meke Kami. 


* 4:28 Zos 19:2-8 “5:1 Zen 35:22, 49:3-4 * 5:2 Zen 49:8-10 


1 Koronikolo 5:4-6 543 1 Koronikolo 5:24 


46 Hire sari na pinodopodo te Zoili, koari na sinage na sage: Semaea, Oogi, Simei, 
Maika, Reaia, Beolo, meke Bera. La sa banara pa Asiria, Tigalati Pilesa, saputu vagia 
se Bera, sa koimata tanisa butubutu asa, meke raovof taloa nia.” 

7 Hire sari na pozadi rina koimata pa hopeke pinodopodo koasa butubutu te Rubeni: 
Zeieli, Zakaraea, $ meke Bela sapu sa tuna koreo e Azaza, sa tuna koreo sa tuna e 
Sema, sapu sa tuna e Zoili. Sa puku butubutu hie si koa pa vasileana Aroere meke 
koasa solosona asa kamo la pa togere Nebo meke Beolo Meoni. 9 Na soku hola sari 
na bulumakao tadirini pa popoa Qileadi, ke koa betoa mo rini sa pepeso seu latu pa 
qega sapu pa kali gasa rimata sapu la kamo gua pa Ovuku Iuparetisi. 

10 Pa totoso sapu banara se Saula, la sa butubutu te Rubeni meke rapati sari pa 
butubutu Haqiraiti, meke va mate betoi rini si arini, meke koa hobei rini sa popoa pa 
kali gasa rimatana sa popoa Qileadi. 


Sa Ginore Tuti te Qadi 

11 Sa butubutu te Qadi si koa kapae koe Rubeni koasa pepeso pa popoa Basani pa 
kali gasa rimata kamo la gua pa Saleka. 12 Zoili sina nati palabatu koasa butubutu 
asa, meke e Sapama si vina rua la koasa. Ari Zanai meke Sapahati si na palabatu 
tugo pa butubutu Qadi pa Basani. 13 Sari kaiqa tie pule koasa butubutu si somanadi 
koari ka zuapa puku butubutu hire: Maekolo, Mesulama, Siba, Zorai, Zakana, Zia, 
meke Ebera. 14 Na goredi mae koasa tuti te Abihaili, sa tuna koreo e Huri sapu sa 
tutina si boka ta pitu pule la koari kasa hire: Abihaili, Huri, Zaroa, Qileadi, Maekolo, 
Zesisai, Zahado, Buzi. 15 Ahi, sapu sa tuna e Abidieli sapu sa tuna koreo e Guni, sina 
palabatu koari na puku butubutu hire. 16 Koa i rini sari na vasidi pa popoa Basani 
meke Qileadi koari na vasileana vasina meke koasa doduruna sa pezara duduli pa 
Saroni. 17 Sari na kinubekubere hire si ta tavete pa totoso te banara Zotamu pa Ziuda 
meke te banara Zeroboami vina rua pa Izireli. 


Sari na Puku Tie Varipera tadi na Butubutu pu Koa pa Kali Gasa Rimata koasa 


Ovuku Zodani , , 
18 Koari na butubutu te Rubeni, Qadi, meke sa kukuruna sa butubutu Manase pa 


kali gasa rimata si koadia si ka made navulu made tina zuapa gogoto onomo navulu 
puta tie varipera, sapu bokabokadi hola pa belanana sa lave, sekena sa vedara, meke 
gonana sa bokala. 19 Razai rini sa butubutu Hagiraiti, sapu gore maedi koe Zetura, 
Napisi, meke Nodaba. 20 Vekoa rini sa dia rinanerane koasa Tamasa, meke varavara 
si arini meke tepa ia rini sa tinokae koasa Tamasa. Olani Tamasa meke va mataqara i 
Sa si arini koari na tie pa butubutu Haqiraiti meke koari na butubutu pu varitokae la 
koa rini. 21 Vagi rini koari na dia kana sari ka lima navulu tina kameli, karua gogoto 
lima navulu tina sipi, meke karua tina don'ki, meke vagi tugo rini sari ka keke gogoto 
tina tie ta pusidi pa vinaripera. 22 Soku hola sari na dia kana si va matei rini, sina 
ta tokae si arini koasa Tamasa. La koa ia rini sa popoa asa osolae kamo sa totoso 
tinaraovo. 


Sari na Tie Koasa Kukuruna sa Butubutu Manase pa Kali Gasa Rimata Zodani 
23 Sari na tie pa kukuruna sa butubutu Manase pa kali gasa rimata si la koa i sari 
na vasidi pa popoa Basani kamo la gua tu pa Beolo Hemoni, meke pa Seni, sapu 
sa togere Hemoni sina podopodo va soku hola si arini. ?4 Hire sari na palabatu 
koari na hopeke puku butubutu: Epera, Isi, Elieli, Azarieli, Zeremaea, Hodavaea, 
meke Zahadieli. Doduru arini sina tie bokabokadi pa vinaripera, meke na koimata ta 
gilanadi koari na dia puku butubutu. 


Ta Raovo Taloa sari Butubutu pa Kali Gasa Rimata Zodani 

25 Sari na tie si lopu soto va nabu koasa Tamasa tadi na tiatamadia, ba etulia rini 
si Asa meke vahesi rini sari na tamasa tadi na butubutu tie huporo saripu hadu vura 
ni sa Tamasa koasa popoa asa. 26 Ke vata evania Tamasa pude la sa banara Pulu pa 
Asiria sapu e Tiqalati Pilesa meke vagia sa dia popoa. Raovo vagi sa sari butubutu te 
Rubeni, Qadi, meke sa kukuruna sa butubutu Manase meke la va koa i sa si arini pa 


Hala, Habora, meke Hara, meke pa kapana sa Ovuku Gozana.” 


6 
Sa Ginore Tuti te Livae , o , , 
1 Livae si ka neta tuna koreo: Ari Qerisoni, Kohati meke Merari. 


2 Kohati si ka made tuna koreo: Ari Amaramu, e Izihara, Heboroni, meke Uzieli. 

3 Amaramu si karua tuna koreo: Eroni meke Mosese, meke keke tuna vineki, 
Miriami. 

Eroni si ka made tuna koreo: Nadabi, e Abihu, e Eleaza meke e Itamara. 

4 Sa tuti gore te Eleaza si gua hie: Pinehasi podoa se Abisua, 5 Abisua podoa 
se Buki, Buki podoa se Uzi, 6 Uzi podoa se Zerahia, Zerahia podoa se Meraioti, 
7 Meraioti podoa se Amaraea, Amaraea podoa se Ahitubi, 8 Ahitubi podoa se Zedoki, 
Zedoki podoa se Ahimaza, 9 Ahimaza podoa se Azaraea, Azaraea podoa se Zohanana, 
10 Zohanana podoa se Azaraea, asa sapu tavetavete koasa Zelepade sapu kuria e 
Solomone pa Zerusalema, 1! Azaraea podoa se Amaraea, Amaraea podoa se Ahitubi, 
12 Ahitubi podoa se Zedoki, Zedoki podoa se Salumu, 13 Salumu podoa se Hilikaea, 
Hilikaea podoa se Azaraea, 14 Azaraea podoa se Seraea, Seraea podoa se Zehozadaki. 
15 Zehozadaki si ta raovo vagi koe Nebukaneza, turaņae koari na tie Ziuda meke 
Zerusalema totoso garunu taloa ni e Zihova si arini la pa popoa seu. 


Kaiqa Ginore Tuti te Livae 

16 Livae si ka neta tuna koreo: Qerisoni, Kohati, meke Merari.” 17 Ari tudia koreo 
beto sari ka neta. Qerisoni sina tamadia ari Libini e Simei. 18 Kohati sina tamadia ri 
Amaramu, Izihara, Heboroni, meke Uzieli, 19 meke e Merari sina tamadia ri Mahili, 


meke Musi. ; P . ie oi aaa Eaa 
20 Sa ginore tuti te Qerisoni si gua hie: Qerisoni podoa se Libini, Libini podoa se 


Zahata, Zahata podoa se Zima, 2! Zima podoa se Zoa, Zoa podoa se Ido, Ido podoa se 
Zera, Zera podoa se Zeaterai. 

22 Sa ginore tuti te Kohati: Kohati podoa se Aminadabi, Aminadabi podoa se Kora, 
Kora podoa se Asire, 23 Asire podoa se Elikana, Elikana podoa se Ebiasapa, Ebiasapa 
podoa se Asire, ?4 Asire podoa se Tahati, Tahati podoa se Urieli, Urieli podoa se Uzaea, 
meke Uzaea podoa se Saulu. 

25 Elikana si karua tuna koreo: Amasai, meke Ahimoti, 26 Ahimoti podoa se Elikana, 
Elikana podoa se Zopai, Zopai podoa se Nahati, 27 Nahati podoa se Eliabi, Eliabi podoa 
se Zerohamu, Zerohamu podoa se Elikana meke Elikana podoa se Samuela. 

28 Samuela si karua tuna koreo: Zoili sapu kenuna, meke Abaeza sapu mudina. 

29 Sa ginore tuti te Merari si gua hie: Merari podoa se Mahili, Mahili podoa se Libini, 
Libini podoa se Simei, Simei podoa se Uza, 30 Uza podoa se Simea, Simea podoa se 
Hagia, meke Hagia podoa se Asaea. 


Sari Tuti Tadi Tie Kerakera pa Zelepade 
31 Hire sari na tie kerakera sapu vizati e Devita sa banara pude kopu nia sa vinahesi 
koasa Zelepade pa Zerusalema sipu la koa magogoso vasina sa Bokese Vinariva Egoi. 
32 Hopeke dia totoso si arini pude la kera vahesi koasa Ipi Hopena sipu lopu ele kuria 

banara Solomone sa Zelepade te Zihova. 33 Hire sari na tutidia rina tie tugedi rina 
tinavete kerakera: 

Pa butubutu te Kohati: Hemani tuna Zoili si na tie tuturana koasa koea kekenu. Sa 
tutina sapu kamo pule la koe Zekopi si gua hie: Hemani si tuna Zoili, Zoili si tuna 
Samuela, 34 Samuela si tuna Elikana, Elikana si tuna Zerohamu, Zerohamu si tuna 
Elieli, Elieli si tuna Toaha, 35 Toaha si tuna Zupa, Zupa si tuna Elikana, Elikana si tuna 
Mahata, Mahata si tuna Amasai. 36 Amasai si tuna Elikana, Elikana si tuna Zoili, Zoili 
si tuna Azaraea, Azaraea si tuna Zepanaea 37 Zepanaea si tuna Tahati, Tahati si tuna 
Asire, Asire si tuna Ebiasapa, Ebiasapa si tuna Kora. 38 Kora si tuna Izihara, Izihara 
si tuna Kohati, Kohati si tuna Livae, Livae si tuna Zekopi. 

39 Asapa si na tie tuturaņa koasa koea vina rua. Sa tutina sapu kamo pule la koe 
Livae si gua hie: Asapa si tuna Berekaea, Berekaea si tuna Simea, 4 Simea si tuna 
Maekolo, Maekolo si tuna Basea, Basea si tuna Malikiza, 41 Malikiza si tuna Etini, Etini 
si tuna Zera, Zera si tuna Adaia, 42 Adaia si tuna Etani, Etani si tuna Zima, Zima si 
tuna Simei. 43 Simei si tuna Zahata, Zahata si tuna Qerisoni, meke Qerisoni si tuna 
Livae. 

44 E Etani si na tie tuturana koasa koea vina neta. Sa tutina sapu kamo pule la koe 
Livae si gua hie: Etani si tuna Kisi, Kisi si tuna Abidi, Abidi si tuna Maluki, 45 Maluki 
si tuna Hasabia, Hasabia si tuna Amazaea, Amazaea si tuna Hilikaea, 46 Hilikaea si 
tuna Amazi, Amazi si tuna Bani, Bani si tuna Semera, 47 Semera si tuna Mahili, Mahili 
si tuna Musi, Musi si tuna Merari, Merari si tuna Livae. 

48 Sari doduru tie pule pa butubutu te Livae si ta poni ni rini sari doduru tinavete 
koa holadi koasa Zelepade te Tamasa. 


Sa Ginore Tuti te Eroni 

49 Ba Eroni meke sari na tutina si kopu ni sari na vina ugugu oto huda humana 
lea meke sari na vina vukivukihi koasa Lose Hopena pa Hopena. Meke sari na vina 
vukivukihi arini sina vina vukivukihi tana sinea pude taleosae koe Tamasa sari na 
sinea tadi na tie Izireli. Tavete luli rini gua sapu garunu ni e Mosese, sa nabulu te 
Tamasa. 50 Hire sarini pu tuti goredi koe Eroni: Eroni podoa se Eleaza, Elieza podoa 
se Pinehasi, Pinehasi podoa se Abisua, 5! Abisua podoa se Buki, Buki podoa se Uzi, Uzi 
podoa se Zerahia 52 Zerahia podoa se Meraioti, Meraioti podoa se Amaraea, Amaraea 
podoa se Ahitubi, 53 Ahitubi podoa se Zedoki, meke Zedoki podoa se Ahimaza. 


Vasina Koa sari na Tie pa Butubutu te Livae 

54 Hire sari na vasidi pu ta hia ni ri na tie pa puku butubutu te Eroni: arini pu goredi 
koasa tutina e Kohati si vagia sa hinia kekenu koari na tuna Livae. 55 Koa rini si ta 
vala si pa Heboroni pa popoa Ziuda meke sari pezara koa i na duduli tana bulumakao 
na sipi pa vari likohaena. 56 Ba sari na pezara na vasileana hitekedi pa Heboroni si 
tava hia la koe Kelebi tuna koreo e Zepune. 57-59 Sari na vasileana nomadi hire si 
tava hia la koasa tuti te Eroni: Heboroni, sapu keke vasileana ta vizata pude tadi na 
tie govetedi”, Zatiri meke sari na vasileana pa Libina, Esitemoa, Hileni, Debiri, Asani, 
meke Beti Semesi, meke turanae sari na dia pezara koa i duduli tana bulumakao 
na sipi. 60 Pa voloso te Benisimane si tava hia la koari na tutina e Eroni sari na 
vasileana hire turanae sari na dia pezara koa i na duduli tana bulumakao na sipi: 
Qeba, Alemeti, meke Anatoti. Ka manege neta ninaedi sari na vasileana saripu tava 
hia la koari na hopeke tatamana pa tutina e Kohati pude koai. 6t Koari na puku tutina 
e Kohati sapu koa holadi si ta vala koari hopeke tatamana si ka manege puta vasileana 
nomadi pa korapana sa popoa tanisa butubutu te Manase pa kali lodu rimata pa 
Zodani. 62 Koari na puku tutina e Qerisoni,, si tava hia la pa hopeke tatamana sari 


6:57-59 Sarini pu va mate tie ba lopu pa nana hiniva soti, si boka govete la vasina meke tava sare. 

ka manege neta vasileana nomadi pa popoa tadi na butubutu Isaka, Asa, Napitalai, 
meke sa kukuruna sa butubutu Manase pa popoa Basani pa kali gasa rimata Zodani. 
63 Gua tugo asa sari tutina e Merari, sapu tava hia la koari hopeke dia tatamana sari 
ka manege rua vasileana nomadi pa korapana sa popoa tadi na butubutu Rubeni, 
Qadi, meke Zeboloni. 64 Ke la ri na tie Izireli meke poni lani koari na tie pa butubutu 
Livae sari na vasileana nomadi turanae koari na dia pezara pu koa i na duduli tana 
bulumakao na sipi. 6 Sari na vasileana nomadi sapu ta poza meke ta hia la koari na 
tie Livae si koa pa korapadi rina voloso pa popoa Ziuda, Simione, meke Benisimane. 

66 Kaiqa tatamana pa tutina e Kohati si tava hia ni sari na vasileana nomadi meke 
turaņae sari dia pezara koai na duduli tana bulumakao na sipi pa korapana sa voloso 
popoa te Iparemi. Hire sari vasileana nomadi arini: 67 Sekemi, sa popoa pa toqetoqere 
pa Iparemi tadi na tie govetedi, Qeza, 6 Zokomeami, Beti Horoni, 69 Aizaloni meke 
Qati Rimoni. 70 Pa korapana sa voloso popoa te Manase pa kali lodu rimata Zodani si 
ta hia poni ni rini sari na vasileana nomadi pa Anera meke Bileama turanae sari na 
dia pezara koa i na duduli tana bulumakao na sipi. 

71 Koa rina tutina e Qerisoni si ta vala sari vasileana hire, turanae sari dia pezara 
koai na duduli tana bulumakao na sipi: pa korapa voloso popoa te Manase pa kali 
gasa rimata Zodani: Qolani pa Basani meke Asitaroti. 

72 Pa korapa voloso popoa te Isaka: Kedesi, Daberati, 73 Ramoti meke Aneme. 

74 Pa korapa voloso popoa te Asa: Masalo, Abidoni, 75 Hukoku, meke Rehobi. 

76 Pa korapa voloso popoa te Napitalai: Kadesi pa Qaleli, Hamoni, meke Kiriataimi. 

77 Sari na tatamana koa holadi pa tutina e Merari si tava hia la koarini sari na 
vasileana hire, turanae sari na dia pezara pu koai na duduli tana bulumakao na sipi: 
pa korapa voloso popoa te Zeboloni: Rimoni, meke Tabora. 

78 Pa voloso popoa te Rubeni, pa kali gasa rimata pa Ovuku Zodani pa Zeriko: Bezere 
koasa pezara nomana panaulu, Zazaha, 79 Kedemoti, meke Mepata. 

80 Pa voloso popoa te Qadi: Ramoti pa popoa Qileadi, meke Mahanaimi, 8t Hesiboni, 
meke Zazera. 


7 
Sa Ginore Tuti te Isaka 

1 Isaka si ka made tuna koreo: Tola, Pua, Zasubi, meke Simironi. 

2 Tola si ka onomo tuna koreo: Uzi, Repahaia, Zerieli, Zamai, Ibisamu, meke 
Samuela. Sari kasa arini sina koimata koa rina tatamana pa puku butubutu te Tola, 
meke ta avosaedi sapu na tie varipera. Pa totoso te Devita, sa banara, sa ninae tanisa 
dia butubutu si hiokona rua tina onomo gogoto. 

3 Keke mo tuna koreo se Uzi, e Izirahia, sapu ka made tuna koreo: Maekolo, 
Obadaea, Zoili, meke Isia, arini saripu palabatu ni sari na tutidia. 4 Soku dia 
barikalege meke dia koburu, meke pa dia tututi si boka kamoa rini tolonavulu onomo 
tina pu somana nia sa tinavete vinaripera. 

5 Sa ninaedi hinokara sapu ta kubere gore koasa butubutu te Isaka si ari ka vesu 
navulu zuapa tina tie pu somanadi pa tinavete vinaripera. 


Sa Ginore Tuti tadi Benisimane 

6 Ari ka neta sari tuna koreo e Benisimane: Bela, Bekera, meke Zediale. 

7 Bela si ka lima tuna koreo: Eziboni, Uzi, Uzieli, Zerimoti, meke Iri. Sari kasa 
arini sina koimata koari na tatamana pa puku butubutu te Bela meke ta avosodi beto 
sapu na tie varipera bokabokadi. Somana ta nae pa ninaena sa dia butubutu sari ka 
hiokona rua tina, tolonavulu made tie varipera. 

8 Ari ka sia sari tuna koreo e Bekera: Zemira, Zoasi, Elieza, Elionae, Omiri, Zeremoti, 
Abaeza, Anatoti, meke Alemeti. 9 Koasa ninae hinokara tanisa tutidia pa tatatamana 

si somana ta nae sari ka hiokona puta tina karua gogoto tie saripu somanadi pude la 
pa vinaripera. 

10 Zediale si keke tuna koreo: e Bilihani, meke Bilihani si ka zuapa tuna koreo: Zeusi, 
Benisimane, Ehudi, Seanana, Zetani, Tasisi, meke Ahisaha. 11 Arini si na koimata 
koari na tatatamana pa dia puku butubutu, meke doduru si ta avosaedi sapu na tie 
bokabokadi pa varipera. Somana ta nae pa dia butubutu si ka manege zuapa tina 
karua gogoto tie tava namadi pude la pa vinaripera. 12 Sari na tie Supimi meke 
Hupimi si somanadi tugo pa butubutu te Iri. Meke podo goredi pa tuti te Ahea sari 
kasa tie Husaeti. 


Sa Ginore Tuti te Napitalai 
13 Napitalai si ka made tuna koreo: Zahazieli, Guni, Zezera, meke Salumu. Na 
pinodopodo te Biliha koe Zekopi si arini. 


Sa Ginore Tuti te Manase , E 
14 Karua sari koreo te Manase koasa barikaleqe Aramea: ari Asirieli, meke e Makiri. 


Makiri sa tamana e Qileadi. 15 Makiri si vagi barikaleqe koasa butubutu Hupimi meke 
Supimi.” Sa tasina vineki Makiri si e Ma'aka. Sa tuna koreo vina rua e Makiri si e 
Zelopehadi; koba vineki mo si podo i sa. 

16 Podoi e Ma'aka, sa barikaleqe te Makiri si karua koreo, meke la arini poza ni 


Peresi meke Seresi. Se Peresi si karua tuna koreo: ari Ulama meke e Rakeme. 17 Meke 
e Ulama si keke tuna koreo, e Bedana pozana. Arini sari na tutina e Qileadi sa tuna 


koreo e Makiri, sa tuna koreo e Manase. 
18 Sa tasina vineki e Qileadi, se Hamoleketi si podoi si ka neta koreo: Isodi, Abieza, 
meke Mahala. 19 Semida si ka made tuna koreo: Ahiani, Sekemi, Likehi meke Aniami. 


Sa Ginore Tuti te Iparemi 

20 Hire sari na tie pa tuti te Iparemi pa hopeke sinage: Iparemi podoa se Sutela, 
Sutela podoa se Beredi, Beredi podoa se Tahati, Tahati podoa se Eleada, Eleada podoa 
se Tahati, 21 Tahati podoa se Zabada, Zabada podoa se Sutela. Koadia karua tuna koreo 
pule se Iparemi, ari Ezera meke Eleada. Tava mate koari na tie pa Qati sari karua 
totoso hiva la hiko bulumakao na sipi vasina. 22 Meke talotana hola ni sa tamadia, 
se Iparemi, meke koa kuliusu si asa soku navulu rane, ke la va manotia ri na tasina 
si asa. 23 Beto asa si eko turania e Iparemi sa nana barikaleqe meke aritiana si asa 
meke podoa sa si keke koburu koreo. Beria poza nia sa, sina ele kamoa tinasuna sa 
dia vetu. 

24 Keke tuna vineki se Iparemi, e Siara. Asa kuri i sari na vasileana pa Beti Horoni 
panaulu meke Beti Horoni panapeka, meke sa vasileana Uzeni Siara. 

25 Koa nana tugo si keke tuna koreo e Iparemi, e Repaha pozana, meke sa 
pinodopodo tanisa si gua hie: Repaha podoa se Resepa, Resepa podoa se Tela, Tela 
podoa se Tahana, 26 Tahana podoa se Ladana, Ladana podoa se Amihudi, Amihudi 
podoa se Elisama, ?” Elisama podoa se Nani, meke Nani podoa se Zosua. 

28 Meke sari na vasidi sapu vagi arini meke koa i si pa Betolo meke sari na vasileana 
hitekedi pa vari likohaena, kamo tata pa Narana pa kali gasa rimata meke pa Qeza pa 
kali lodu rimata meke sari na vasileana hitekedi pa vari likohaena. Vagi tugo rini sari 
na vasileana pa Sekemi meke Aia meke sari na vasileana hitekedi pa vari likohaedi. 

29 Sari na tutina e Manase tagoi sari na popoa lavata pa Beti Sani, Tanaka, Meqido, 
Doro, meke sari na vasileana hitekedi pa vari likohaedi. 

Arini sari na popoa vasina koa sari tutina e Zosepa sa tuna Izireli. 


Sa Ginore Tuti te Asa 


ü 7:15 Koasa butubutu Hupimi meke Supimi, babe tadi Hupimi meke Supimi. Sa zinama Hiburu si lopu bakala. 

30 E Asa si ka made tuna koreo: Imina, Iseva, Isivi, meke Beria, meke keke tuna 
vineki, e Sera. 

31 Meke sari tuna koreo e Beria si Hebere meke Malakiele. Malakiele podalae nia 
sa vasileana pa Birizaiti. 

32 Meke ka neta tuna koreo se Hebere: Zapeleti, Soma, meke Hotamu meke Sua sa 
tuna vineki. 

33 Ka neta tugo sari tuna koreo e Zapeleti: e Pasako, Bimihala, meke Azavati. 

34 Sa tasina koreo e Zapeleti, se Soma si ka neta tuna koreo: Roga, Zehuba, meke 
Arami. 

35 E Hotahamu sa tasina si ka made tuna koreo: Zopa, Imina, Selesi meke Amala. 

36 Sari na tuna koreo e Zopa si ari Sua, Harinepa, Suala, Beri, Imira, 37 Bezere, Hodi, 
Sama, Silisa, Itirani, meke Bera. 

38 Sari na tuna koreo e Zeta si ari Zepune, Pisipa, meke Ara, 39 meke sari na tuna 
koreo e Ula si ari Araha, Haniele, meke Rizia. 

40 Doduru arini si na tie pa butubutu te Asa, palabatudi pa hopeke puku tuti. Na 
koimata tava egodi, na ta avosaedi sapu na tie varane bokabokadi pa vinaripera. Sa 
ninaedi rina tie pa hopeke dia puku tuti pude somana pa vinaripera si ari ka hiokona 
onomo tina tie. 

Sa Tuti te Saula pa Butubutu te Benisimane 

1 Benisimane si ka lima tuna koreo: Sari na vinarilulidi pa pinodo si guahe: Bela, 
Asibeli, Ahara, 2 Noha, meke Rapaha. 

3 Tutina Bela sari Ada, Qera, Abihudi, 4 Abisua, Neamani, Ahoa, 5 Qera, Sepupana, 
meke Hurami. 

6-7 Sa tuti te Ehudi si ari Neamani, Ahiza meke Qera: Arini si na koimata pa dia 
hopeke puku tatamana saripu koadi pa Qeba, ba tava raovo vura la pa Manahati si 
arini. Qera si na tamadia ari Uza meke Ahihudi. 

8-9 Mudina tu sapu luara pani e Saharaimi sari karua nana barikaleqe, Husimi, meke 
e Ba'ara si tiqe podo koreo si asa pa popoa pa Moabi. Haba ia sa se Hodesi meke 
podoi sa si ka zuapa koreo: Zobabi, Zibia, Mesa, meke Malakamu, 1° Zeuzi, Sakia, 
meke Mirama. Sari tuna koreo arini sina palabatu pa hopeke dia puku tatamana. 

11 Podo koreo tugo si asa koe Husimi: ari Abitubu, meke e Elopala. 

12 Elopala si ka neta tuna koreo: Ebera, Misihama meke Semedi. Semedi si kuri i 
sari vasileana nomadi pa Ono meke Lodi, meke gua tugo sari na popoa hitekedi pa 
vari kalidia. 


Sari na Tie Benisimane pa Qati meke Aizaloni 
13 Beria meke Sema si na koimata koari na puku tatamana saripu la veko kinoa pa 
popoa lavata pa Aizaloni, meke la va rizu taloa i rini sari tie koadi koasa popoa lavata 
pa Qati. 14 Sari tuna koreo e Beria si ari Ahio, Sasaka, Zeremoti, 15 Zebadaea, Aradi, 
Edera, 16 Maekolo, Isipa, meke Zoha. 


Sari na Tie Benisimane pa Zerusalema 

17 Sari tuna koreo e Elopala si ari Zebadaea, Mesulama, Hiziki, Hebere, 18 Isimerai, 
Izilia, meke Zobabi. 

19 Sari tuna koreo e Simei si ari Zakimi, Zikiri, Zabadi, 20 Elienai, Ziletai, Elieli 
21 Adaia, Beraia, Simarati. 

22 Sari tuna koreo e Sasaka si ari Isipani, Ebera, Flieli 23 Abidoni, Zikiri, Hanani 
24 Hananaea, Elami, Anatotiza 25 Ipideia, meke Penuela. 

26 Sari tuna koreo e Zerohamu si ari Samaserai, Siharia, Atalaea, 2?” Zaresia, Ilaiza, 
meke Zikiri. 

28 Arini sari na koimata koari na tatamana, na palabatu koari dia tuti meke na 
koadi pa Zerusalema. 


Sari na Tie Benisimane pa Oibione meke Zerusalema 
29 E Zeieli si koa pa vasileana pa Qibione. E Ma'aka sa nana barikalege. 30 Sa tuna 
koreo kenuna si e Abidoni. Kaiga koreo pule tanisa si ari Zuri, Kisi, Beolo, Neri, 
Nadabi, 3t Qedoro, Ahio, Zekera, 32 meke Mikiloti, sapu sa tamana e Simea. Sari na 
tutidia si pa Zerusalema mo koadi tata koari na tatamana sapu turaņadia, pa dia 
puku butubutu. 


Sa Tatamana te Saula sa Banara 
33 E Neri si na tamana e Kisi, meke Kisi si na tamana sa banara Saula. Saula si ka 
made tuna koreo: Zonatani, Malakisua, Abinadabi, meke Esibeolo. 34 Zonatani si na 
tamana e Meribeolo, sa tamana e Maika. 
35 Ka made sari na tuna koreo Maika: Pitoni, Meleki, Tarea, meke Ehazi. 36 Ehazi si 
na tamana e Zehoada, sapu sa tamadia ri ka neta koreo: Alemeti, Azamaveti, meke 


Zimiri. E Zimiri sina tamana e Moza. 37 Moza sa tamana e Binea. Binea si na tamana 
Rapaha, Rapaha si na tamana Eleasa, meke e Eleasa si na tamana e Azelo. 


38 Azelo si ka onomo tuna koreo: Azirikama, Bokeru, Isimeli, Searia, Obadaea, meke 
Hanani. 39 Tasina koreo e Azelo se Eseka si ka neta tuna koreo: Ulama, Zeusi, meke 
Elipeleti. 

40 Sari na tuna koreo e Ulama, si na tie bokabokadi hola pa vinaripera meke pa 
gona tupi pa bokala. Sa ninaedi rina tuna meke tudia rina tuna si keke gogoto lima 
navulu puta. Doduru hire si na butubutu te Benisimane. 

Sari na Tinoni pu Pule Koasa Tinaraovo pa Babiloni 

1 Doduru tinoni Izireli si ta kubere gore beto pozadi pa hopeke dia tatamana na 
tututi pa Buka Tadi na Banara Izireli. 

Sari na tinoni pa butubutu Ziuda si ta raovo taloa la pa Babiloni sina sekea rini sa 
dia vinariva egoi pa rinanerane koasa dia Tamasa. 

2 Ego, sarini pu pule la koa kekenu koari na dia tinago pa dia vasileana soti si ari 
kaiga tie Izireli, meke ari na tie Livaeti, na hiama, meke sari na nabulu pa Zelepade.” 
3 Kaiqa rina tinoni pa butubutu te Ziuda, Benisimane, Iparemi, meke Manase si la 
koa pa Zerusalema. 

4-6 Ari ka onomo gogoto sia navulu puta pa butubutu te Ziuda si koa pa Zerusalema. 

Hire sari na tututi sapu goredi koari ka neta tuna koreo e Ziuda: ari Perezi, Sela, 
meke Zera. E Utai sa tuna koreo e Amihudi, Amihudi sa tuna koreo e Omiri, Omiri si 
na tuna koreo Imiri sapu sa tuna koreo e Bani sapu na tutina e Perezi sa tuna koreo 
e Ziuda. 

i - Asaea sa tuna koreo e Sela sapu sa tuna koreo e Ziuda, si na koimata pa nana 
atamana. 

E Zeuele sa tuna koreo e Zera, sa tuna koreo e Ziuda, si na koimata pa nana 
tatamana. 

7-8 Hire sari na tinoni pa butubutu te Benisimane sapu koa pa Zerusalema: 

E Salu sa tuna koreo Mesulama, Mesulama sa tuna koreo e Hodavaea, Hodavaea sa 

tuna koreo e Hasenua; 

E Ibeneia si na tuna koreo e Zerohamu. 

E Ela si na tuna koreo e Uzi, Uzi sa tuna koreo e Mikiri. 

E Mesulama si na tuna koreo e Sepatia, Sepatia sa tuna koreo e Reueli, Reueli sa 

tuna koreo e Ibiniza. 


* 9:2 Ezr 2:27; Nehe 7:73 

9 Ari ka sia gogoto lima navulu onomo koasa butubutu te Benisimane sapu pule mae 
meke koa vasina. Sari doduru tie pu ta poza hire si na koimatadi pa dia tatamana. 


Sari na Hiama pu Koa pa Zerusalema 

10-12 Hire sari na Hiama sapu koadi pa Zerusalema: 

E Zedaia, Zehoiaribi, meke e Zakini, 

e Azaraea, sa palabatu nomana pa Zelepade, si na tuna koreo e Hilikaea, Hilikaea 
si na tuna koreo e Mesulama, Mesulama si na tuna koreo e Zedoki, Zedoki si na 
tuna koreo e Meraioti, Meraioti si na tuna koreo e Ahitubi. 

E Adaia si na tuna koreo e Zerohamu, Zeroham u si na tuna koreo e Pasahuru meke 
Pasahuru si na tuna koreo e Malikiza. 

E Masae si na tuna koreo e Adieli, Adieli si na tuna koreo e Zazera, Zazera si na 
tuna koreo e Mesulama, Mesulama si na tuna koreo e Mesilemiti meke Mesilemiti 
si na tuna koreo e Ima. 

13 Keke tina zuapa gogoto onomo navulu puta sari na hiama. Arini tugo si koimata 

ni sari na dia tatamana. Na tie bokabokadi hola koari na vinatana pa Zelepade sari 
na hiama hire. 


Sari na Tie Livaeti pu Koa pa Zerusalema 

14-16 Hire sari na tie Livaeti koadi pa Zerusalema. 

E Semaea si na tuna koreo e Hasubu, Hasubu si na tuna koreo e Azirikama, 
Azirikama si na tuna koreo e Hasabia pa puku butubutu te Merari. 

E Bakabaka, Heresi, Qalala, 

meke Matanaea sa tuna koreo e Maika, sapu sa tuna koreo e Zikiri, sapu sa tuna 
koreo e Asapa. 

E Obadaea si na tuna koreo e Semaea, Semaea si na tuna koreo e Qalala, meke 
Qalala si na tuna koreo e Zedutuni. 

E Berekaea, si na tuna koreo e Asa, Asa si na tuna koreo e Elikana, sapu koa koari 
na popoa tadi na tie pa Netopata. 


Sari na Tie Kopu Zelepade pu Koa pa Zerusalema 

17 Hire sari na tie kopu Zelepade pu koa pa Zerusalema: E Salumu, Akubo, Talamoni, 
meke e Ahimani meke sari na tasidia. E Salumu si sa dia koimata. 18 Podalae pa 
totosona asa meke kamo kamahire si kopu nia rini sa sasada pa kali gasa rimata 
koasa Zelepade sapu ta pozae Sasada Banara. Tatasana si hoke turu kopu si arini 
koasa sasada bara pa kalina koari na ipi tadi na tie Livaeti. 

19 E Salumu sa tuna koreo e Kore, meke Kore sa tuna koreo e Ebiasapa, meke gua 
tugo sari na turanana sa tamana pa butubutu Kora si kopu pa Zelepade koasa sasada 
tanisa lose hopena te Zihova. Asa tugo mo sa tinavete tadi na tamadia totoso kopu 
nia rini sa Ipi Hopena. 20 E Pinehasi sa tuna koreo e Eleaza si na tie totoli koari na 
tie kopu pa Ipi Hopena pukerane meke koa koasa se Zihova. 

21 Zakaraea tuna koreo e Meselemia si keke koari na tie kopu pa sasada koasa Ipi 
Hopena vasina koa se Zihova. 

22 Vinarigaraedi ri na tie ta vizatadi pude kopu ni sari na sasada si karua gogoto 
manege rua tie. Sari na tie kopu si somana ta kubere pozadi pa dia hopeke tututi 
koari na vasileana pu koa i rini. E Devita, sa baņnara, meke Samuela sa poropita si 
ronu i, ke vizati rini sari na tamadia koasa tuturuana asa. 23 Ke arini meke sari na 
tutidia si na tie kopu koari na sasadana sa vetu hope te Zihova. 24 Sari tie hire si kopu 
koari ka made kalina koasa vetu hope: pa kali gasa rimata, lodu rimata, kali gede 
meke kali mataona sa Ipi Hopena te Zihova. 25 Ta tokae sari na tie kopu hire koari na 
turanadia saripu koa pa dia vasivasileana. Hoke kopu si arini zuapa rane pa hopeke 
totoso. 268 Sari ka made nati palabatu tadi na tie kopu sasada, sapu tie Livaeti tugo, 
si ta poni tinavete pude kopu ni tugo sari na lose poata na lose likakalae arilaedi pa 

Zelepade. ?” Koa tata mo si arini pa Zelepade, sina sa dia tinavete si pude kopu meke 
tukeli sari na sasada doduru munumunu. 


Votiki Tinavete Tadi na Tie Livaeti 

28 Kaiqa ri na tie Livaeti si kopu ni sari na likakalae tana tinavete pa vina vukivukihi. 
Doduru totoso si hoke nae i rini pa totoso tava vura, meke ta nae pule totoso tava 
nuquru pule. 29 Kaiqa arini si kopu ni sari na likakalae madidi, meke na palava, 
vaeni, oela olive, na oto huda humana lea tana vina uququ, meke sari na votiki oto 
huda oela na pauda humana lea. 30 Kaiqa rina hiama si taveti sari henidi rina vina 
uququ oto huda humana lea. 

31 Keke tie Livaeti, pozana si e Matitia, na tuna koreo kenuna e Salumu, pa butubutu 
Kora, si ta poni nia sa tinavete pude va nama i sari na bisikiti palava manivisidi tana 
vukivukihi la koe Tamasa. ?2 Kaiqa turanadia pa tutina Kohati si ta hia nia sa tinavete 
pude nama nia doduru rane Sabati sa bereti tava madina tanisa tevolo pa Zelepade. 

33 Ego kaiqa tatamana pa butubutu Livaeti si ta hia nia sa tinavete kerakera pa 
Zelepade. Sari na tie tuturaņa koa rina tatamana arini si koadi koari kaiqa lose pa 
Zelepade, pude kote boka kera si arini ninae totoso ta hivae rini, rane na boni. Ke ta 
rupahadi si arini pa kaiqa tinavete pule. 

34 Sari na tie ta poza hire si na koimata pa dia tatamana, na palabatu pa dia tuti 
meke na koadi pa Zerusalema. 


Sa Pinodopodo Tadi na Tamana Saula sa Banara, meke sa Ginore Tuti Tanisa 
(1 Koronikolo 8:29-38) 

35 E Zeieli si koa pa vasileana pa Qibione. E Ma'aka sa pozana sa nana barikaleqe. 
36 Sa tuna koreo kenuna e Zeieli si e Abidoni, meke sari kaiqa tuna koreo pule si ari 
Zuri, Kisi, Beolo, Neri, Nadabi, 37 Qedoro, Ahio, Zakaraea, meke Mikiloti. 38 E Mikiloti 
si na tamana e Simea. Sari na tutidi si koadi pa Zerusalema tata koari kaiqa tatamana 
pa dia puku butubutu. 

39 E Neri si na tamana e Kisi, meke Kisi si na tamana sa banara Saula. Saula si ka 
made tuna koreo: Zonatani, Malakisua, Abinadabi, meke Esibeolo. 40 E Zonatani si 
na tamana e Meribeolo, Meribeolo sa tamana e Maika. 41 E Maika si ka made tuna 
koreo: Pitoni, Meleki, Tarea, meke Ehazi. 42 E Ehazi sa tamana e Zaraha, sa tamadia 
ri ka neta koburu koreo: Alemeti, Azamaveti, meke Zimiri. Zimiri si na tamana e 
Moza. 4% E Moza si na tamana e Binea, Binea si na tamana Repahaia, Repahaia si na 
tamana e Eleasa, meke Eleasa si na tamana e Azelo. 

44 E Azelo si ka onomo tuna koreo: Azirikama, Bokeru, Isimeli, Searia, Obadaea, 
meke e Hanani. 

10 


Sa Minate te Saula sa Banara 
(1 Samuela 31:1-13) 

1 Razai ri na tie Pilisitia sari na tie Izireli pa toqere Qiliboa, meke govete ni ri na 
tie Izireli. Sokudi ri na tie Izireli si mate vasina. 2 Zukuru sage luli la sari na tie 
Pilisitia meke va mate i rini sari ka neta tuna Saula: ari Zonatani, Abinadabi, meke 
e Malakisua. 3 Ninira hola sa vinaripera pa vari kalina Saula, meke goto ia na tupi 
tadi na kana si asa meke bakora va kaleana. “Zama ia sa sa nana tie paleke tinitona 
varipera, “Mu lobusu vagia sa mua magu varipera, mamu hova va mate au, pude 
madi lopu va sisire nau ri na tie Pilisitia huporodi hire si rau.” Ba matagutu hola nia 
sa koreo vaqura sapu gua asa. Ke vagia Saula sa nana magu varipera meke hoqa la 
ia sa meke va mate pule nia. > Dogoria sa koreo vaqura sapu ele mate se Saula, ke asa 
ba hoqa va mate pule nia tugo koasa nana magu varipera. ë Ke e Saula, meke ka neta 
tuna koreo si mate keke gua koasa rane asa, meke loketona pule keke tututina si koa 

banara. 7 Sipu avoso nia ri na tie Izireli pu koa pa lolomo pa Zezireli sapu govete sa 
qeto minate pa Izireli gua, meke sapu e Saula ba mate meke sari ka neta tuna tugo 
gua, si govete veko pani rini sari dia vasileana. Meke mae sari na tie Pilisitia meke 
koai si arini. 

8 Pa koivugona, mudina sa vinaripera, si la sari na tie Pilisitia pude tanini vagi 
sari tinitona arilaedi koari na tomatedi rina tie Izireli, meke dogoria rini sa tinina e 
Saula meke sari na tuna, eko dia pa toqere Qiliboa. 9 Kupa ia rini sa batuna Saula, va 
gorei rini sari nana poko varipera meke garunu lani rini sari na tie paleke inavoso pa 
doduruna sa popoa Pilisitia, pude la tozia sa inavoso leana koari na dia beku meke 
koari na tinoni gua. 10 Vekoi rini sari na nana poko varipera pa korapana sa vetu tadi 
na dia tamasa, meke va sigotia rini sa batuna pa korapana sa zelepade tanisa tamasa 
Daqoni. 11 Sipu avoso nia ri na tinoni pa Zabesi pa popoa Qileadi sari doduru gua pu 
evania ri na tie Pilisitia koe Saula, 12 si topue la sari na tie varane meke kamo la pa 
Beti Sani. Va gore vagia rini sa tinina Saula meke sari na tuna, meke paleke pule lani 
rini pa Zabesi. Pomunu ni rini vasina pa kauruna keke huda nomana, meke madi pa 
ginani si arini ka zuapa rane. 

13 Mate se Saula sina lopu koa va tabe si asa koe Zihova; lopu luli sa sari Nana 
tinarae. Hata tinokae se Saula koari na magomagodi rina tie matedi,” 14 meke lopu 
hata tinokae koe Zihova. Ke va matea e Zihova si asa, meke vala nia Sa sa binaņara 
koe Devita sa tuna Zese. 

Tava Banara se Devita pa Popoa Izireli meke Ziuda 
(2 Samuela 5:1-10) 

1 Meke mae koe Devita pa Heboroni sari doduru butubutu Izireli meke zama, “Gami 
si na masamu na eharamu soti. 2 Pa totoso ele hola, sipu korapa koa banara se Saula, 
ba agoi mo si turana lani pa vinaripera sari na tinoni Izireli, meke ele va tatara nia 
Zihova sa mua Tamasa sapu agoi kaqu turani na kopu ni sari Nana tinoni meke na 
dia banara, gua.” 3 Ke mae pa Heboroni koe Devita, sa banara, sari doduru koimata 
pa popoa Izireli. Ke tavetia sa si keke vinariva egoi madina koa rini pa kenuna e 
Zihova. Va madia rini meke ta evanae na banara pa Izireli si asa gua sapu ele va 
tatara nia Zihova koe Samuela. 

4 Beto sapu gua asa si topue la se Devita meke sari na tie Izireli pa Zerusalema; na 
Zebusi sa pozana pa totosona asa. * 5 Tozi nia ri na tie pa Zebusi se Devita, “Lopu 
kaqu nuquru hokara mae si agoi tani,” gua. Ba zau vagia Devita sa vasileana asa pa 
korapana sa bara ninirana pa Zaione, meke podalae ta pozae na “Vasileana Lavata 
te Devita” si asa. 6 Sipu lopu ele ta vagi sa vasileana, si zama se Devita, “Sa tie pu 
rapata kekenu i sari tie Zebusaiti si kaqu na koimata koari na tie varipera.” E Zoabi, 
sa tuna e Zeruia, si turania sa vinaripera, ke asa tugo sa koimata koasa qeto minate 
varipera tadi Izireli. 7 Sina vasina si veko kinoa sa banara Devita, ke ta pozae na 
“Vasileana Lavata te Devita”. 8 Kuri hoda pulea e Devita sa popoa asa. Podalae pa 
gasa rimata panapeka kamoa panaulu si va sini nia patu na pepeso sa pude va ninira 
ia sa goba vari likohaena sa vasileana lavata asa, meke e Zoabi si kuri va vaqura pule 
ia sa kukuruna sa vasileana. 9’ Ke ninira nono latu se Devita, sina se Zihova Tadi na 
Qeto Minate si somana koa koasa. 


Sari na Tie Varane pa Vinaripera te Devita 
(2 Samuela 23:8-39) 


* 10:13 Liv 19:31, 20:6; 1 Samuela 13:8-14, 15:1-24, 28:7-8 * 11:4 Zos 15:63; Zaz 1:21 

10 Hire pozadi sari na tie varipera bokabokadi te Devita. Arini meke sari doduru 
tie pa Izireli na zuka ia meke va baņaria, gua pu va tatara nia se Zihova pa guguana 
Izireli. 

11 Kekenu si e Zasobeami pa tutina e Hakemoni, na koimata koari “Ka Neta”. Hiru 
nia sa sa nana hopere pa vinaripera koari Ka Neta gogoto tie, meke va mate betoi sa 
pa keke rinapata. 12 Vina rua koari Ka Neta tie bokabokadi si e Eleaza, tuna koreo 
e Dodo, pa puku butubutu te Aho. 13 Varipera turania sa se Devita pa Pasi Damimi 
meke razai sari na tinoni Pilisitia sapu varigaradi vasina pude varipera. Pa inuma 
linetelete bale si koa si asa totoso govete sari na tinoni Izireli. 14 Ba se Elieza meke 
sari na nana tie si turu va nabu pa korapana sa inuma bale meke toketoke nia rini 
meke seke va mate i rini sari na tie Pilisitia. Vala nia Zihova koasa sa minataqara 
nomana. 

15 Keke rane, Ka Neta koari ka tolonavulu puta nati koimata tie varipera si gore la 
koe Devita koasa patu tata pa bae pa Adulamu, sipu korapa koa pa lolomo Repaemi 
sari na tie Pilisitia. 16 Koasa totoso asa si koa ia Devita sa toqere ta barana, meke 
ari keke puku tie Pilisitia ele vagia meke koa ia si pa Betilihema. 17 Balabala pule se 
Devita meke zama, “Kei be keke tie mo si la utuvu poniau kolo napo koasa berukehe 
pa kali sasada pa Betilihema.” 18 Varipera nuquru la sari Ka Neta tie varane koari 
na tinoni Pilisitia, meke la utuvu vagi kolo napo koasa berukehe, meke paleke pule 
la vala nia rini koe Devita. Ba korona napo ia sa; meke zoropo nia sa pude guana 
vinariponi la koe Zihova. 19 Meke zama si asa, “Zihova, lopu boka napoa rau si hie! 
Kote guana napoi mo rau eharadi sari na tie pu tasuna pa dia tinoa totoso la vagi 
kolo!” Ke korona napoa sa. Arini sari na tinavete mataqaradi saripu taveti ri Ka 
Neta tie varane. 

20 E Abisai sa tasina e Zoabi sina koimata koari ka Tolonavulu Puta Tie Varane. Hiru 
nia sa sa nana hopere koari ka neta gogoto tie meke va mate betoi sa, meke noma 


pozana si asa koari ka tolonavulu puta tie varane. ?1 Asa si ta avosae hola koari ka 
Tolonavulu Puta meke evaņae na dia koimata, ba lopu kamoi tugo sa sari “Ka Neta”. 

22 E Benaea, sa tuna koreo e Zehoiada pa Kabuzili, si keke tie bokabokana pa 
vinaripera. Soku tinavete varane si taveti sa, kekenono gua koasa vina matedi ri 
karua nati tie varane pa Moabi. Keke rane, totoso sinou sa popoa, si nuquru gore 
la pa pou lohina si asa meke seke va matea sa si keke laione. 23 Keke tie Izipi tugo 
si va matea sa, na tie nomana hola si asa sapu karua mita gelena. Sa nana hopere 
sapu tuqea sa si moata hola gua tugo na hudana sa heta. Na kukuru huda moatana 
si la seke nia e Benaea koasa, meke saputu vagia e Benaea pa limana sa nana hopere, 
meke huma va mate nia sa koasa. ?4 Arini sari na tinavete mataqaradi te Benaea tuna 
e Zehoiada, sapu keke tugo koari ka “Tolonavulu puta”. 25 Ta avosaena si asa koari 
ka “Tolonavulu puta”, ba lopu hola ni sa sari “Ka Neta”. Meke vekoa Devita si asa, 
pude na koimata koari nana tie kopu. 

26-47 Hire pule sari kaiqa tie varane: 

Asahele, tasina e Zoabi, 

Elehanana tuna koreo e Dodo pa Betilihema, 

Samoti pa Harodi, 

Helezi pa Peleti, 

Ira tuna koreo Ikesi pa Tekoa, 

Abieza pa Anatoti, 

Sibekai tie pa Husa, 

Ilai pa Aho, 

Maharai pa Netopa, 

Helebi tuna Bana pa Netopa, 

Itai tuna koreo e Ribai pa Oibea pa Benisimane, 

Benaea pa Piratoni, 

Hurai koari na lolomo tata pa Oasi, 

Abieli pa Araba, 

Azamaveti pa Bahurimi, 

Eliaba pa Salaboni, 

Hasema” pa Oizoni, 

Zonatani tuna e Sagi pa Hara, 

Ahiama tuna koreo e Sakara pa Hara 

Elipali tuna koreo e Uri, 

Hepera pa Mekera, 

Ahiza pa Peloni, 

Heziro pa Kameli 

Narai tuna koreo e Ezibai, 

Zoili tasina Netani, 

Mibiha tuna koreo Hagira, 

Zeleki pa Amoni, 

Naharai pa Biroti, tie paleke poko varipera te Zoabi, 

Ira meke Oarebi pa Zatiri, 

Uraea sa tie Hitaiti, 

Zabada tuna koreo e Ahalai, 

Adina tuna koreo e Siza, si keke tie tuturana pa butubutu te Rubeni; koimata ni sa 
si keke puku tolonavulu puta tie varipera, 

Hanani tuna koreo Ma'aka, 

Zosapati pa Mitana, 

Uzia pa Asitera, 

Sama meke Zeieli, karua koreo te Hotahamu pa Aroere, 

Zediale meke Zoha tuna Simiri pa Tizi, 

Elieli pa Mahava, 

Zeribai meke Zosavia, karua koreo te Elenamu, 

Itamara pa Moabi, 

Elieli, Opeti, meke Zasiele pa Zoba. 

Sari na Tie Varipera pu Lulidi koe Devita pa Tututi te Benisimane 

1 Koa pa popoa Zikilagi se Devita, vasina sapu govete la si asa totoso kanaia e Saula 
si asa. La somana koasa vasina soku rina tie varipera bokabokadi pu toka nia si asa 
pa vinaripera. 2 Sari na tie hire sina tie pa butubutu te Benisimane, na turanana 
Saula. Tie bokabokadi hola pa gona tupi, meke kurukuru pagala pa lima gede babe 
mataodi. 3-7 Sa dia palabatu si e Ahieza meke Zoasi tuna koreo e Semaha pa Qibea. 

Hire sari na tie varipera: 

E Zezieli meke Peleti tuna koreo e Azamaveti, 

e Beraka meke Zehu pa Anatoti, 

e Isimaea pa Qibione, keke tie varipera ta gilanana meke na koimata koasa 

“Tolonavulu puta.” 

E Zeremaea, Zahazieli, Zohanana, meke Zozabada pa Qedera, 

e Eluzai, Zerimoti, Bealia, Semaria, meke e Sepatia pa Haripi, 

e Elikana, Isia, Azareli, Zoeza meke e Zasobeami pa puku butubutu te Kora, 

e Zoela, meke e Zebadaea, karua koreo te Zerohamu pa Qedoro. 


Sari na Tie Varipera pu Luli koe Devita pa Butubutu Qadi 


11:26-47 Hiburu “Sari na tuna koreo Hasema.” 

8 Hire sari pozadi sari na tie varipera bokabokadi pa butubutu te Qadi saripu la 
somana koasa puku tie te Devita koasa nana vasina ninirana pa qega. Tumatumae 
hola pa lave na hopere, kinehadi si guana na laione isumatadi, meke reregedi 
hola guana kurukuru. 9-13 Sari na pozadi si guahe vinarilulidi: E Ezera, Obadaea, 
Eliabi. Misimana, Zeremaea, Atai, Elieli, Zohanana, Elozabada, Zeremaea, meke e 


Makabanai. . EEE N EOR wa 
14 Kaiga ari kasa tie arini pa butubutu Oadi si na keke tina tie si kopuni arini, meke 


kaiga koarini si keke gogoto tie. 15 Pa sidara kekenu pa keke vuaheni, totoso sini vura 
sa nage koasa Ovuku Zodani si karovo si arini, meke hadu va rizu pani rini sari na 
tie saripu koa pa lolomo pa kali gasa rimata meke kali lodu rimata koasa ovuku. 


Sari na Tie Benisimane meke Ziuda , , , 
16 Kaiqa tie pa Benisimane meke Ziuda si mae tugo koe Devita koasa nana vasina 


ninirana pa qega. 17 La tutuvi e Devita si arini meke zamai sa, “Be mae si gamu pa 
binule na binaere meke hiva toka nau gamu si leana hola. Va kamo gamu rau; mae 
somana koa rau. Ba be guana hiva mae sekesekei nau gamu meke la tozi au koari na 
qua kana, totoso loke qua tinavete sea atu koa gamu, si sa Tamasa tadi na tamada si 
kote gilania Nana meke kote va kilasa gamu Sa.” 

18 Keke koari kasa si ta kamoe nia sa Magomagona sa Tamasa, e Amasai, sa koimata 
koari ka Tolonavulu puta meke zama vura si asa, 
“Devita tuna Zese, gami si hiva somana koa goi meke toka nigo. 
Mu koa pa binule! Mu koa matagara! 
Madi koa pa binule, madi koa mataqara si arini pa kalimu goi! 
Ura sa Tamasa tamugoi si toka nigo.” 
Va kamoi Devita si arini meke evanae ni nana palabatu koari nana puku tie varipera. 


Ari na Tie pa Manase 

19 Kaiqa tie varipera pa butubutu te Manase, si karovo la pa kalina te Devita sipu 
korapa topue ene vura turani sa sari na tinoni Pilisitia pude la raza ia sa baņara 
Saula. Ba lopu tokani sa sari na tinoni Pilisitia, sina matagutu sari na banara, sapu 
meke gua meke sekesekei ni sa si arini meke karovo la pa kalina te Saula, ke garunu 
pule la nia rini si asa pa Zikilagi. 20 Hire sari na tie varipera mae guadi pa Manase 
saripu karovo la pa kalina koe Devita totoso pule si asa: E Adana, Zozabada, Zediale, 
Maekolo, Zozabada, Elihu, meke e Ziletai. Hopeke arini sina koimatadi pa keke tina 
tie varipera koasa dia butubutu Manase. 21 Toka nia rini se Devita koari na hopeke 
puku tie varipera pu mae hikohiko likakalae”, sina na tie varipera bokabokadi si 
arini. Hola soku rane si ta evaņae na palabatu pa vinaripera si arini koari na tie 
Izireli. 22 Tata doduru rane mo si mae sari na tie pude somana koe Devita osolae 
nomana hola sa nana qeto minate varipera, guana qeto minate varipera te Tamasa. 


Sari na Pozadi rina Tie Varipera te Devita 
23-37 Totoso korapa koa se Devita pa popoa Heboroni, si soku hola sari na tie varipera 
sapu mae somana koasa nana puku tie varipera, pude toka nia pude vagi hobea sa 
binanara koe Saula, gua sapu ele va tatara veko nia e Zihova. 
Ziuda: ka onomo tina vesu gogoto tie varipera nabudi, tuqe lave na hopere, 
Simione: zuapa tina keke gogoto tie namadi pude varipera. 
Livae: made tina onomo gogoto tie varipera; 
Somana koarini si e Zehoiada, na tie tuturana pa puku butubutu te Eroni, neta tina 
zuapa gogoto tie; 
Somana tugo se Zedoki, na tie varane vagurana, pu ari hiokona rua tie turanana 
saripu na koimata pa vinaripera; 

Benisimane, sa butubutu soti te Saula: neta tina tie. Soku ari na tie te Benisimane 
si korapa pamana meke koa hola koe Saula. 

Iparemi: Hiokona puta tina vesu gogoto tie varane pa vinaripera ta avosaedi pa dia 
puku tuti. 

Kukuruna sa butubutu te Manase: Manege vesu tina tinoni ta vinizatadi pude la 
va banaria se Devita. 

Isaka: Karua gogoto koimata, turanae sari dia puku tie varipera. Sari na koimata 
arini si tumae ni rini gua sapu goto pa butubutu Izireli meke sa totoso garona. 

Zeboloni: Lima navulu puta tina tie ta ronudi meke ta ranedi pude varipera. Tava 
tumatumaedi pude tavetavete ni sari doduru likakalae tana varipera. 

Napitalai: Keke tina koimata turanae sari ka tolonavulu zuapa tina tie varipera pu 
tuge lave meke na hopere; 

Dani: Hiokona vesu tina onomo gogoto tie tava namadi pude somana pa vinaripera. 

Asa: Made navulu puta tina tie namadi pude la varipera; 

Sari na butubutu pa kali gasa rimata pa Zodani, ari pa Rubeni, Oadi, meke kukuruna 
Manase: Keke gogoto hiokona puta tina tie tava tumatumaedi pude tavetavete ni 
sari doduru likakalae tana varipera. 

38 Sari doduru tie varipera hire, sapu tava namadi pude varipera, si taluarae la pa 
Heboroni pude va turua se Devita pude na banara pa doduruna sa popoa Izireli. Sari 
doduru tinoni pa Izireli si koa keke hiniva beto pude va banaria. 3? Koa turania rini 
se Devita, ka neta rane, hena na napo koari na ginani na kolo pu va namanama ni 
rina turanadia pa Izireli. 40 Seu kamo la gua tu pa butubutu Isaka, Zeboloni, meke 
Napitalai, ba surana mae ginani: palava, kata gurepi“ na piqi tava popadi, vaeni, oela 
olive, koari na don'ki, kameli, na miulu meke na bulumakao, meke turana maeni rina 
tinoni. Turani tugo rini sari kaiga bulumakao na sipi pude va matei pude henahena. 
Sari doduru ginugua arini si pude na dia ginetugetu sapu vura mae koasa popoa 


lavata. 
13 


Tava Rizu La pa Zerusalema sa Bokese Vinariva Egoi 
(2 Samuela 6:1-11) 

1 Vivinei i sa banara Devita sari doduru nana koimata pu kopu koari na pukuna 
keke tina, meke koarini pa pukuna keke gogoto pude avosi dia binalabala. 2 Beto asa 
si tozi vura nia sa koari doduru tinoni Izireli, “Be va egoa gamu sa ginarunu hie, 
meke be asa sa Nana hiniva e Zihova sa nada Tamasa, si mada garuni sari na tie 
paleke inavoso la koari doduru turanada, meke gua tugo koari na hiama meke na 
tie Livaeti pu koa turani, meke tozi ni pude varigara mae koa gita tani, 3 pude mada 
la paleke mae nia sa Bokese Vinariva Egoi te Tamasa, sina lopu hata tinokae si gita 
koari na totoso te Saula.” 4 Qetu nia rina tinoni sa hiniva asa, meke va egoa rini sina 
tonoto si asa pa dinono tadirini. 

5 Ke varigara ni Devita sari doduru tinoni pa Izireli, podalae pa volosona sa popoa 
Izipi kamo pa karovoana pa togere sapu ta pozae Hamati, pude va rizua sa Bokese 
Vinariva Egoi pa Kiriati Zearimi, la pa Zerusalema.” $ Meke sage la pa vasileana 
Ba'ala pa popoa Ziuda, sapu ta pozae Kiriati Zearimi, se Devita meke sari na tinoni 
pude paleke vagia sa Bokese Vinariva Egoi te Zihova, pu habotu pa uluna sage koa 
rina mateana Serubimi vasina sapu koa sa pozana se Zihova.” 7 Paleke vagia rini si 
asa koasa vetu te Abinadabi, meke surania rini koa keke totopili vagurana. Ari Uza 
e Ahio si turanana sa totopili. 8 Meke se Devita meke sari doduru tie Izireli si vala 
i rini sari doduru dia niniranira pa peka na kera pa qinetuqetu, pude va lavatia sa 

Tamasa gua. Kera meke mikei rini sari na hapu, na laera, lopi i rini sari na daramu, 
buki, meke na sibolo. 

9 Sipu mae kamo si arini koasa vasina varipagaha ni kiko huiti koari na qaqalotodi 
te Kidoni, si ta tubarae sa bulumakao, ke qaqama la se Uza pude tuqea sa Bokese 
Vinariva Egoi te Zihova. 10 Meke pa totoso tugo asa si bugoro nia e Zihova se Uza, 
meke seke va matea Sa, sina lopu pamana nia sa sapu hopena sa bokese. Mate vasina 
se Uza pa kenuna Tamasa sina qaqama la meke tugea sa sa Bokese Vinariva Egoi. 11 Ta 
naziri se Devita sina va kilasia Zihova se Uza pa binugoro. Ke ta pozae Perezi Uza sa 
vasina asa kamoa kamahire, sapu sa ginuana sa “Tava kilasa se Uza.” 

12 Meke koasa ranena asa si matagutu nia Devita sa Tamasa meke zama, “Vegua 
meke kaqu boka paleke mae nia rau sa Bokese Vinariva Egoi kamahire?” 13 Ke lopu 
paleke la nia sa pa Zerusalema si asa, ba kekere mokue mo pa siraņa, meke la vekoa 
sa pa vetu te Opeti Edomu. Keke tie pa vasileana Qati si asa. 14 Koa mo vasina si 
asa ka neta sidara, meke mana nia Zihova se Opeti Edomu, sa nana puku tatamana, 


meke doduru sapu tagoi sa.” 


14 


Sari na Tinavete te Devita pa Zerusalema 
(2 Samuela 5:11-16) 

1E Hiramu sa banara pa Taea si garunu la tie paleke inavoso koe Devita; poni nia 
dekuru huda sida sa si asa meke sari na kamada na tie peqo patu sa pude tavetia sa 
vetu banara. 2 Gua asa ke gilania Devita sapu ele va turu va nabua e Zihova si asa 
pude na banara pa Izireli, meke tava ululu sa nana butubutu banara pa laedi rina 
nana tinoni pa Izireli. 

3 Vagi va soku barikaleqe pule se Devita pa Zerusalema, meke soku la tu sari 
tuna koreo meke tuna vineki. 4 Hire sari na pozadi rina tuna Devita pu podo pa 
Zerusalema: ari Samua, Sobabu, Netani, Solomone, > Ibaha, Elisua, Elipeleti, 6 Noga, 
Nepegi, Zapia, 7 Elisama, Beliada, meke e Elipeleti. 


Va Kilasi Devita sari na Tie Pilisitia 
(2 Samuela 5:17-25) 

8 Ta tozi nia ri na tie Pilisitia sapu tava banara se Devita pa Izireli gua, ke topue 
sari na tie varipera pude la saputu vagia si asa gua. Sipu avoso nia Devita sapu gua 
asa, si gore la si asa pude razai. 9 Ura sari tie Pilisitia si ele kamo la tu pa lolomo 
Repaemi meke zau vagi dia likakalae. 10 Ke nanasa la koe Tamasa se Devita, “Vea, 


kaqu la rapati rau sari na tie Pilisitia hire? Vegua kaqu poni nau Goi sa minataqara?” 
gua. 


Meke olaņa se Zihova, “Uve, la mamu rapati, sina kote ponini gamu Rau sa 
minataqara pude va kilasi sari na tinoni Pilisitia.” 

11 Ke la pa Beolo Perazimi se Devita meke vasina si va kilasi sa sari na tie Pilisitia. 
Zama si asa, “E Zihova si ele huara nuquru la i sari na qua kana guana naqe.” Gua 
asa ke ta pozae Beolo Perazimi” sa vasina asa. 12 Sipu govete sari na tie Pilisitia si 
veko pani rini sari dia beku, meke garuni Devita sari na nana tie pude sulu pani sari 


na beku. 
13 Lopu seunae si pule la tu pa lolomo Repaemi sari na tie Pilisitia meke zau pule 


vagi dia likakalae. 14 Ke nanasa pule la koasa Tamasa se Devita meke olana si Asa, 
“Mu lopu ene tonoto la i, ba mamu ene likoho ni. Mamu rapata i pa mudidia, tata 
koari na hudahuda balasamu. t5 Pana avosia gamu sa ene halabutu pa batu huda, si 
mamu tiqe rapata ni, sina Arau si kaqu ene va kenue koa gamu pude va kilasia sa qeto 

minate Pilisitia.” 16 Lulia Devita gua sapu garunu nia sa Tamasa, meke hadu pule ni 
sa sari na tie Pilisitia podalae pa Qibione meke kamo la tu pa Qeza. 17 Sa inavosona 
e Devita si ene beto koari doduru popoa, meke va matagutu betoi sa Tamasa sari 
doduru butubutu. 


15 


Vina Namanama pude Tava Rizu sa Bokese Vinariva Egoi 

1 Totoso beto kuri Devita sari nana vetu soti pa Zerusalema, sa popoa te Devita, si 
va namanama nia tugo Devita si keke vasina tanisa Bokese Vinariva Egoi te Tamasa, 
meke va turu ponia sa si keke ipi pude ipi nia. 2? Meke zama si asa, “Ari na tie Livaeti 
mo si garo pude palekia sa Bokese Vinariva Egoi te Tamasa sina arini mo si vizati 
e Zihova pude palekia meke nabulu nia pa tinavete vina vukivukihi si Asa doduru 
rane ka rane.”” 3 Meke garuni Devita sari na tinoni Izireli pude mae pa Zerusalema 
pude paleke mae nia sa Bokese Vinariva Egoi pa vasina sapu ele va namanama nia 
sa. 4 Beto si tioko varigara ni Devita sari na tutina e Eroni meke sari doduru tie 
Livaeti. 5 Pa tutina Kohati pa butubutu Livae si e Urieli; palabatu ni sa si ka keke 
gogoto hiokona puta ari na turanana soti. 6 Pa tutina e Merari si e Asaea; palabatu 
ni sa si ka karua gogoto hiokona puta turanana soti. 7 Pa tutina e Oerisoni si e Zoili; 
palabatu ni sa si ka keke gogoto tolonavulu puta turanana soti. 8 Pa tutina e Elizapani 
si e Semaea; palabatu ni sa si ka karua gogoto turaņana soti. 9 Pa tutina e Heboroni, 
si e Elieli: palabatu ni sa sari ka vesu navulu puta turaņana soti. 10 Meke pa tutina e 
Uzieli si e Aminadabi: palabatu ni sa sari ka keke gogoto manege rua turaņana soti. 

11 Tioko varigara ni e Devita sari na hiama, e Zedoki meke Abiata? meke ka onomo 
tie pule pa butubutu Livae: Urieli, Asaea, Zoili, Semaea, Elieli, meke Aminadabi. 
12 Zama si asa koarini, “Gamu sina palabatu koari na tuti mia pa butubutu Livae. 
Va madi puleni gamu meke gua tugo sari na tasimia, pude mi boka palekia gamu sa 
Bokese Vinariva Egoi te Zihova, sa Tamasa pa Izireli, la koasa vasina sapu ele va nama 
nia rau. 13 Sina lopu gamu na palekia pa totoso kekenu ke va kilasa gita e Zihova, sa 
nada Tamasa, pa Nana binugoro. Na lopu nanasa la si gita koa Sa pude luli gua sapu 
garo pude paleke va rizu ia gita.” 

14 Ke sari na Hiama na tie Livaeti si va madi pule ni pude boka paleke va rizu ia sa 
Bokese Vinariva Egoi te Zihova, sa Tamasa pa Izireli. 15 Meke va hakea rina tie Livaeti 
pa avaradia sari na palepalekeana huda pa varikalina sa Bokese meke kokovaria rini, 
gua sapu ele ta tozi koasa zinama te Zihova koe Mosese.” 

16 Garuni tugo e Devita sari na koimata tadi na tie Livaeti pude poni tinavete sari 
kaiqa tasidia pude kera qetuqetu na lopi va ululae ni sari na mike, hapu, meke na 
sibolo. 17-21 Koari na puku tie kerakera si ta vizata sari na tie hire pude lopi ni sari na 
sibolo boronizi: E Hemani tuna e Zoili, e Asapa tuna koreo e Berekaea, meke Etani 
tuna e Kusaia, pa tutina e Merari. Vizati pule rini si kaiqa tie Livaeti pude toka ni 
pude lopi ni sari na mike hapu tana mamalaini sage: E Zakaraea, Azieli, Semiramoti, 
Zehieli, Uni, Eliabi, Maseia, meke e Benaea. 

Pude mike ni sari na hapu tana mamalaini gore, si vizati rini sari na tie Livaeti 
hire: E Matitia, Elipelehu, Mikineia, Azazia, meke sari karua tie kopu pa Zelepade, 
ari Opeti Edomu, meke e Zeieli. 

22 Ta vizata si e Kenania pude palabatu nia sa kinerakera, sina bokabokana na 
tumatumaena pa kinera. 23-24 Ari Berekaea e Elikana, meke gua tugo sari Opeti 
Edomu, meke e Zehia si ta vizata pude na tie kopu koa sa Bokese Vinariva Egoi. 
Sari na hiama si e Sebanaea, Zosapati, Netanela, Amasai, Zakaraea, Benaea, meke e 
Elieza si ta vizata pude ivui sari na buki pa kenuna sa Bokese Vinariva Egoi. 

Tava Rizu La pa Zerusalema sa Bokese Vinariva Egoi 
(2 Samuela 6:12-22) 

25 Ke topue qetuqetu la sari Devita sa banara meke sari na koimata tadi pa Izireli, 
meke gua tugo sari na koimata tadi na tie varipera, la pa vetu te Opeti Edomu pude 
vagia sa Bokese Vinariva Egoi. 26 Va vukivukihi ni rini si ka zuapa bulumakao meke 
ka zuapa sipi pude va soti ia sapu kote toka ni e Zihova sari na tie Livaeti saripu 
kote palekena sa Bokese Vinariva Egoi. 27 Va sagea Devita si keke poko doduru, na 
poko lineni arilaena, meke gua tugo sari doduru tie Livaeti saripu palekena sa Bokese 
Vinariva Egoi, sarini pu kerakera na mikemike, meke gua tugo sa koimata tadi na tie 
kerakera, se Kenania. Va sagea tugo Devita si keke poko hiama. 28 Ke ene turania ri 
doduru tie Izireli sa Bokese Vinariva Egoi te Zihova sage la kamo pa Zerusalema. Luli 
nia kukili na irana rini pa qinetuqetu, ivui rini sari na ivivu na buki meke vari seke 
ni rini sari na sibolo, meke lopi i rini sari na mike hapu. 

29 Totosona pu kamo la sa Bokese Vinariva Egoi koasa vasileana te Devita, si hopiki 
vura pa vuida se Maekolo, sa tuna vineki e Saula, meke dogoria sa se Devita, sa 
baņara, korapa qetu peka na horu, si hakohako nia mo sa se Devita pa bulona. 


1 Palekia rini sa Bokese Vinariva Egoi meke la vekoa pa korapa ipi sapu ele tavete 
va nama nia e Devita. Beto asa si va vukivukihi va uququ la koe Tamasa si arini, 
meke va vukivukihi binaere. 2 Sipu beto taveti sa sari na vina vukivukihi va ugugu 
na vina vukivukihi binaere si mana ni Devita sari na tie pa korapa pozana e Zihova. 
3 Meke va hia poni ni ginani sa sari doduru. Hopeke poni ni bereti sa sari na palabatu 
na barikaleqe pa Izireli, meke keke vasi kukuru masa ta kinana meke kaiqa qurepi 
popadi tugo. 

4 Beto si vizati Devita si kaiqa tie Livaeti pude tuturana pa kenuna sa Bokese 
Vinariva Egoi pa vinahesina e Zihova, sa Tamasa tadi pa Izireli, pude varavara tepa 
tinokae, na zama leana, meke vahesia. 3 E Asapa sa koimata, meke se Zakaraea si 
vina rua tanisa, meke somana tugo sari Zeieli, Semiramoti, Zehieli, Matitihia, Eliabi, 
Benaea, Opeti Edomu, meke Zeieli si pude mike ni sari hapu. Asapa si pude seke ni 
sari na sibolo, ë meke sari karua hiama, e Benaea meke Zahazieli, si pude ivivui sari 
na buki pa kenuna sa Bokese Vinariva Egoi pa hopeke totoso garona. 7 Asa sa totoso 
kekenu sapu vala nia Devita koe Asapa, meke sari na tie Livaeti sa tinavete pude 
turania sa kinera vinahesi pude zama leana koe Zihova. 


Kinera pude Zama Leana koe Zihova 
(Sam 105:1-15, 96:1-13, 106:1,47-48) 
8 Mi vahesia se Zihova, mi tozi vura nia sa Nana vina lavata, 
tozi koari doduru butubutu sari Nana tinavete. 
9 Kera vahesi la koe Zihova; 
tozi vura ni sari doduru Nana tinavete variva magasadi! 
10 Mada qetu nia sapu Tanisa si gita, 
madi koa qetu sarini pu vahesia si Asa. 
11 La hata ia sa tinokae koe Zihova, 
hata lamo ia sa minana Tanisa. 
12-13 Mi balabala i sari na tinavete marilaedi pu taveti Sa, 
meke sari Nana tinavete variva magasadi, na vinaripitui pu evani Sa. 
Gamu na tutina e Izireli, sa Nana nabulu; 
meke gamu na tuna e Zekopi, sapu ta vizata mia, 
14 E Zihova si na nada Tamasa si Asa, 
sari na Nana tinarae si tana doduru kasia popoa. 
15 Lopu mulini nia sa Nana vinariva egoi nabuna ninae rane. 

Sari na Nana vina tatara si tadi na tina sinage. 

16 Kagu kopu nia Sa sa Nana vinariva egoi koe Ebarahami, 
meke sa Nana vina tatara koe Aisake.” 

17 Ele va tatara nia e Zihova koe Zekopi si keke vinariva egoi, 
sapu kagu koa hola ninae rane.” 

18 Zama si Asa, “Kaqu ponigo Rau sa popoa Kenani, 
kaqu na mua tinago soti si asa,” gua sa Tamasa. 


19 Lopu soku sari na tinoni te Tamasa, 
meke na tie karovodi si arini pa popoa Kenani. 
20 Ene varikarovae popoa mo si arini, 
taluarae pa keke popoa, meke la pa keke popoa pule, gua mo. 
21 Ba lopu va malumi Tamasa sari na votiki butubutu pude nonovali si arini.” 
Kopu ni Sa si arini, meke va balau i Sa sari na baņara. 
22 “Mu lopu tiqu la i sari na Qua nabulu ta vizatadi, 
lopu tanini sari na Qua poropita!” gua si Asa. 


23 Mi kera la koe Zihova, gamu doduru pa kasia popoa. 
Mi tozi vura nia pa hopeke rane sa inavoso leana sapu ele harupu gita Sa si gita. 
24 Tozi vura nia koari doduru butubutu sa Nana linavata, 
meke sari Nana tinavete marilaedi pu evani Sa. 
25 Ura nomana lavata se Zihova meke garona tugo pude tavahesi, 
kaqu ta pamanae si Asa, hola ni sari na tamasa huporodi. 
26 Ura sari doduru tamasa pu vahesi rina votiki butubutu si na beku mo, 
ba e Zihova tavetia sa doduruna sa manauru. 
27 Sa ninedala meke na vina lavata si koa koa Sa, 
sa niniranira na qinetuqetu si sinia sa vasina koa Sa. 
28 Mi vahesia se Zihova, gamu na tinoni pa kasia popoa, 
vahesia sa Nana linavata na niniranira. 
29 Vahesia se Zihova koasa pozana marilaena, 
paleke mae nia pa kenuna Sa sa mua vinariponi. 
Vahesia se Zihova sa Tamasa Hopena, tolavaena si Asa, 
30 mi koa mala pa kenuna Sa, gamu doduru pa kasia popoa. 
Sa kasia popoa si ele ta sokirae va nabu, meke lopu kagu tava rizu; 
31 Madi koa getugetu sari na manauru meke na pepeso, 
madi tozi ni sari na butubutu, “E Zihova si na Banara!” 
32 Mani ovana sa lamana, meke sari doduru tinitona pu koa vasina. 
Mi koa getugetu gamu na pepeso, meke doduru tinitona pu koadi vasina. 
33 Meke kagu kera getugetu sari na hudahuda pa soloso, pa kenuna e Zihova, 
ura na mae varipitui nia Sa sa kasia popoa. 
34 Mi zama leana la koe Zihova, ura leana si Asa, 
meke koa hola ninae rane sa Nana tataru nabuna.” 
35 Mada zama la gua hie koa Sa, “Ke Tamasa, mami Hinarupu, Mu harupu gami. 
Varigara ni gami Mu vata rupaha gami koari na butubutu huporodi, 
pude mami boka zama leana meke vahesia sa Pozamu hopena.” 
36 Mani tavahesi se Zihova, sa Tamasa tadi na tie Izireli, 
mada vahesia kamahire, meke gua tugo ninae rane ka rane. 
Meke sari doduru tie si zama, 

“Emeni! Vahesia se Zihova!” 


Vinahesi pa Zerusalema meke Oibione 
37 Va turui sa banara Devita se Asapa meke sari na turanana pa butubutu Livae 
pude kopu nia sa vinahesi pa kenuna sa Bokese Vinariva Egoi te Zihova, gua sapu ta 
hivae koari na hopeke rane. 38 Va turui tugo sa sari Opeti Edomu sa tuna e Zedutuni 
meke ari ka onomo navulu vesu turanana pude toka nia si asa. Ari Hosa meke e 
Opeti Edomu si kopu koari na sasada. 


39 Meke vekoa Devita se Zedoki sa nati hiama kenukenue meke sari na turanana 
pa butubutu hiama pa Oibione pude kopu nia sa vinahesi koasa Ipi Hopena te 


Zihova koasa vasina vahesihesiana pa toqere. 40 Doduru munumunu na veluvelu 
si vukivukihi va ugugu si arini koa sa hope gua sapu ta kubere pa tinarae, sapu ele 
poni ni Zihova koari na tie Izireli. 41 Somanae koarini sari Hemani meke Zedutuni 
meke sari kaiqa pule saripu ta vizatadi pude kera vahesi meke zama leana la koe 
Zihova, ura sa Nana tataru nabuna si koa hola ninae rane! 42 Koa koari Hemani 
meke Zedutuni sari na buki meke sibolo boronizi meke kaiga tinitona kerakera pule 
tana kinera vahesi. Sari na tuna Zedutuni si kopu ni sari na sasada. 

43 Meke pule beto sari doduru tie pa dia vetu soti, e Devita ba pule tugo pa nana 
vetu pude mana ni sari nana tamatina.” 

Inavoso te Netani koe Devita 
(2 Samuela 7:1-17) 

1 Sipu ele koa pa nana vetu banara se Devita, si zama si asa koe Netani sa poropita, 
“Hiera si arau korapa koa pa keke vetu sapu ta tavetae huda sida, ba sa Bokese 
Vinariva Egoi te Zihova si ta kopue pa keke ipi mo!” 

2 Olaņa se Netani, “Mu tavetia gua sapu koa pa mua binalabala, sina sa Tamasa si 
koa Nana koa goi.” 

3 Ba pa boni tugo asa si zama koe Netani se Zihova, 4 “La mamu tozi nia sa qua 
nabulu Devita sapu Arau si zama guahe koa sa, ‘Lopu agoi kaqu tavetia sa Zelepade 
pude vasina koa si Rau. 5 Podalae tu pa totoso sipu harupi Rau sari na tinoni pa Izipi 
kamoa kamahire, si lopu hite koa pa Zelepade si Rau, ba koa mo pa ipi sapu rizu pa 
keke vasina la pa keke vasina. 6 Koari doduru Qua inene somanae koari na tinoni 
Izireli, si namu lopu hite tepa ia Arau si keke rina koimata saripu ele huhuki Rau, 
sapu “Na vegua ke lopu tavete poni Nau gamu si keke Zelepade sapu ta tavetae huda 
sida?” ' gua! 

7 Ke tozi nia sa Qua nabulu Devita sapu Arau se Zihova Tadi na Qeto Minate si 
zama koa sa: ‘Arau si vagi igo sipu korapa kopu sipi si goi pa pezara duduli meke va 
palabatu igo Arau koari na qua tinoni Izireli. 8 Meke koa turana igo Arau pa ninae 
vasina pu la agoi, meke va kilasi Arau sari na mua kana, sipu raza la i goi. Kaqu va 
arilaemu igo Rau si goi gugua ari na koimata nomadi pa kasia popoa. 9-10 Ele vizatia 
Rau si keke vasina tadi na Qua tie Izireli meke ele va koa i Rau vasina, vasina pu 
kagu koa si arini meke lopu kaqu ta nonovala pule. Podalae pa totoso sipu nuquria 
rini sa popoa hie, si ta raza lamo koari na tie kaleadi si arini, ba lopu kagu ta evana 
pule sapu gua asa. Va tatara nia Rau sapu kaqu va sare igo Rau si goi koari doduru 
mua kana meke kaqu kuri ponigo e Zihova si keke vetu.” 11 Pana mate si goi meke ta 
pomunu turaņae koari na tiatamamia, si kaqu va banaria Rau si keke rina tumu meke 
kaqu va koa hola ia Rau sa nana binaņara. 12 Asa kaqu kuria sa Zelepade Taqarau, 
meke kagu va koa hola ia Arau sa nana binanara ninae rane ka rane. 13 Arau si kaqu 


* 16:43 2 Samuela 6:19-20 *” 17:9-10 Meke kaqu kuri ponigo Rau si keke vetu, sa ginuana si “kaqu ponia koari 
na tumu sa binanara.” 

na Tamana sa, meke kagu na Tugu koreo Rau si asa. Lopu kagu vagi pania Rau koasa 
sa Qua tataru gua sapu evania Rau koasa pu va banara kekenu ia Rau koa goi.” 14 Ba 
kagu va banaria Rau pude kopu nia sa Oua vetu meke sa Oua binanara ninae rane; 


meke sa nana binanara si loke vinabetona.’ ” o. 
15 Tozi beto lani Netani koe Devita sari doduru gua pu tozi nia Tamasa koa sa. 


Vinaravara Zinama Leana te Devita 
(2 Samuela 7:18-29) 

16 Meke sipu avosia Devita sa zinama te Zihova koe Netani, si nuquru sa banara 
Devita pa korapa ipi pa kenuna e Zihova. Habotu si asa meke varavara: “Ke Zihova, 
Tamasa, lopu garoqu rau gua sapu ele tavete mae ni Goi koa rau, gua tugo koari na 
qua tatamana. 17 Ba sapu tavetia Goi kamahire si noma hola latu Zihova Tamasa. Ke 
Zihova Banara, na va tatara nia Goi sa tutiqu rau, sa Mua nabulu, koari na vuaheni 
na sinage pu korapa mae tu! 18 Na sa si kote boka zama nia pule arau? Gilanau Mua 
mo, na Mua nabulu si rau, ba va lavata au tu Agoi. 19 Na Mua hiniva meke pa laena 
sa Mua nabulu Goi pude tavete mae nia si hie koa rau, meke pude vata gilana nia koa 
rau sari na Mua vina tatara nomadi hire. 20 Loke tamasa pule si gugua Agoi, Zihova; 
meke pa talina mami avosi gami sapu Agoi mo telemu sa Tamasa. 21 Loke butubutu 
pule pa pepeso si gugua Izireli, sapu vata rupahi Goi pa tinoa pinausu, pude vata 
evanae ni na Mua tinoni soti. Sari na tinavete arilaedi na variva magasadi pu tavete 
poni ni Goi si vata gilana nia sa inavosomu Goi pa kasia popoa. Harupi Goi pa Izipi 
sari Mua tie meke hadu pani Goi sari kaiqa butubutu sipu korapa ene la sari na Mua 


tinoni. 22 Meke vata evanae ni na Mua tie soti Goi sari na tie Izireli ninae rane ka 
rane, meke Agoi Zihova, si ta evaņae na dia Tamasa soti. 


23 Meke kamahire, Zihova, va gorevura ia ninae rane ka rane sa Mua vina tatara 
sapu ele tavete mae nia Goi koa rau meke koasa tutiqu. Tavetia gua sapu ele zama 
nia Goi. 24 Sa inavosomu Goi si kaqu arilaena hola, meke kaqu zama guahe sari na 
tie ninae rane, 'Zihova Tadi na Qeto Minate, sa Tamasa, si na Tamasa tadi pa Izireli.’ 
Meke sa tutiqu sa Mua nabulu, arau se Devita, si kaqu kopu nia Goi pa ninae totoso. 
25 Agoi qua Tamasa, va mataqara au si rau pude varavara atu koa Goi, sina ele va 
bakali tu Goi koa rau, na Mua nabulu, sapu kaqu na banara sari na tutiqu. 26 Zihova, 
Agoi mo sa Tamasa, meke ele va tatara nia Goi sa ginugua tolavaena hie koa rau. 
27 Ego, ele mana nia Goi sa tutina sa Mua nabulu pude lopu makudo sa binanara 
tanisa tutiqu. Ura Agoi, Zihova, ele mana nia, ke ele koa ta manae si asa ninae rane 
ka rane.” 

Sari na Minataqara tadi na Tie Varipera te Devita 
(2 Samuela 8:1-18) 
1 Hola kaiqa rane si rapati Devita sari na tinoni Pilisitia meke va kilasi sa. Vagi 
pania sa koarini sa popoa pa Qati meke sari na vasivasileana pa vari kalina. 2 Va 
kilasi tugo sa sari na tinoni Moabi meke va evaņae ni nana nabulu sa ke tabara takisi 


la koe Devita si arini. mi , , 
3 Sipu korapa la pa Ovuku luparetisi se Devita pude va turu pulea sa nana kinopu 


vasina, si va kilasia sa se Hadadeza, sa banara pa Zoba kamo la pa Hamati. 4 Tuge 
vagi Devita si ka keke tina totopili varipera meke zuapa tina tie koi hose tanisa meke 
ka hiokona puta tina sari nana tie varipera enedi. Kopuni sa sari na hose padadi keke 
gogoto totopili varipera meke sari doduru pule si seke va ike betoi sa. 

5 Totoso garunu la tie varipera sari na tie Siria pa Damasikasi pude la toka nia se 
Hadadeza gua, si va matei Devita si ka hiokona rua tina tie. 6 Meke va koa nana puku 


* 17:13 2 Kor 6:18; Hib 1:5 

tie varipera se Devita pude koimatani meke koa pa ipi varipera pa korapa dia voloso 
popoa, meke vata evanae ni nana nabulu si arini, ke tabara takisi la koa sa si arini. 
Va matagaria e Zihova se Devita pa doduru vasina sapu la si asa. 7 Tuge vagi e Devita 
sari na lave golo saripu paleki rina palabatu varipera te Hadadeza meke paleke lani 
sa pa Zerusalema. 8 Soku hola boronizi si vagi tugo sa pa popoa Tibihati meke pa 
Kuni, koari na vasileana lavata pu kopu ni e Hadadeza. Arini sapu tavete ni besini 
boronizi lavata meke sari karua dedegere lavata e Solomone, meke sari na tinitona 
boronizi pu tavetavete ni rina hiama pa korapana sa Zelepade.* 

9 Avoso nia sa banara Tou pa vasileana Hamati, sapu va kilasia Devita sa doduruna 
sa qeto minate varipera te Hadadeza, 1° ke garunu la nia sa koe Devita sa tuna koreo 
sapu se Hadoramu pude la zama valeana koe banara Devita koasa nana minataqara 
koe Hadadeza, sina soku totoso ele raza ia sa se Tou. Paleke ponia vinariponi ta 
tavetae qolo, siliva, na boronizi e Hadoramu se Devita. 11 Va madi Devita sa banara 
sari na vinariponi te Hadoramu pude tavetavete ni pa vinahesina e Zihova, turanae 
sari na qolo, siliva pu vagi sa koari na butubutu pu razai sa pa Edomu, Moabi, Amoni, 
Pilisitia, meke Amaleki. 

12 E Abisai, sapu sa tinana si e Zeruia, si va kilasi sa sari na tinoni pa Edomu koasa 
lolomo pa Soloti meke va matei rini sari ka manege vesu tina tie varipera vasina.” 
13 Meke veko nana tie varipera si asa pude koimata ni meke koa pa ipi varipera pa 
doduruna sa popoa Edomu, meke ta evaņae na nana nabulu sari na tie vasina. Va 
mataqaria e Zihova se Devita pa doduru vasina pu la si asa. 

14 Ke kopu nia e Devita sa doduruna sa popoa Izireli, meke tavetia sa gua sapu garo 
meke gotogoto koari na tie. 15 Zoabi, sapu sa tinana sa si e Zeruia, si na koimata koasa 
qeto minate, meke se Zehosapati, tuna koreo e Ahiludi, si matamata nia sa kinopudi 
rina kinubekubere. 16 Karua sari na hiama, ari Zedoki, sa tuna koreo e Ahitubi, meke 
se Ahimeleki sa tuna koreo e Abiata; Savasa” si na tie kubekubere pa binanara te 
Devita. 17 Benaea, sa tuna koreo e Zehoiada si matamata ni sari na tie kopu tini te 
Devita, meke sari na tuna koreo e Devita si na nati palabatu koa sa nana binanara. 

Va Kilasi Devita sari na Tie Amoni meke sari na Tie Siria 
(2 Samuela 10:1-19) 

1 Hola kaiqa totoso si mate sa banara pa Amoni se Nahasi, meke sa tuna koreo si 
banara hobea. 2 Zama se Devita, sa banara, “Kagu va dogoro nia rau sa qua binaere 
nabuna koe Hanunu, kekenono gua sapu evania e Nahasi sa tamana koa rau.” Ke 
garunu la tie paleke inavoso se Devita pude la tozia sa nana tinalotana. 

3 Sipu la kamo ri pa Amoni, si zama la ia rina koimata vasina sa baņara, “Balabala 
ia goi sapu pa pinamanana sa tamamu si garunu mae nia tie e Devita pude mae tozia 
sa nana tinalotana? Namu lokari hokara! Na tie piko si garunu mae ni sa hire, pude 
vilitia sa vasileana lavata pude boka va kilasa gita!” gua. 

4 Ke tuqe vagi Hanunu sari na tie paleke inavoso te Devita, neri pani gumidi, meke 
magu pani sa pa totoso kopetedi sari dia poko, meke garunu taloa ni sa. 3 Kurekure 
hola dia pude pule la pa dia popoa. Totoso avoso nia Devita sapu gua ta evaņa, si 
vala inavoso si asa koarini pude koa paki pa Zeriko osolae toqolo pule sari gumidi 
meke tiqe pule. 

6 Sipu rovea sa banara Hanunu meke sari na tinoni Amoni sapu ele va sea la tu 
koe Devita si arini, si veko ni poata ka tolonavulu made tina kilo mamatadi sari na 
siliva, pude tabara vagi paki sari na totopili varipera meke sari na tie koidi. Vagi rini 


* 18:8 1 Ban 7:40-47; 2 Koron 4:11-18 b 18:12 Sam 60 : 18:16 Pa zinama Hiburu si ta kubere Savasa, ba 
2 Samuela 8:17 si zama Seraea. 

pa batuna sage sa popoa Mesopotemia meke koari na pinagaha popoa Ma'aka meke 
Zoba pa Siria. 7 Sari ka tolonavulu rua tina totopili varipera sapu tabara ni rini meke 
sari na tie koidi, meke sari na tie varipera tanisa banara pa Ma'aka si mae koa pa ipi 
tata pa Medeba. Vura mae tugo sari na tie pa Amoni pa hopeke dia vasileana, mae 
va namanama pude varipera. 

8 Avoso nia e Devita sapu gua asa, ke garunu la nia sa se Zoabi meke sa doduruna sa 
qeto minate. 9 Ene va tokele vura sari na tinoni Amoni meke hopeke la turu tokele pa 
dia tuturuana koasa sirana sapu la gua pa Raba, sa dia nati vasileana lavata. Meke 
sari banara pu mae guadi pa Siria pude vari tokae si va namanama pa kalina sa 
popoa koasa pavasa lavata. 

10 Dogoria Zoabi sapu kote rapata mae gua pa kekenu meke pa mumudi sari na 
kana, ke vizata vagi sa sari na tie varipera bokabokadi pa Izireli, meke vekoi sa pa 
vasina kaqu mae gua sa qeto minate tadi pa Siria. 11 Sari doduru pule si vekoi sa pa 
kinopu te Abisai sa tasina, pude razai sari na tinoni Amoni. 12 Zama la koasa se Zoabi, 
“Pude dogoria goi sapu va kilasau rina tinoni Siria, si mae mamu toka nau, meke be 
va kilasigo rina tinoni Amoni si kote atu toka nigo rau. 13 Koa varane na mataqara! 
Mada varipera va ninirae poni sari nada tie, meke gua tugo sari na vasileana lavata 
te Tamasa. Mani gorevura sa hiniva te Zihova.” 

14 Ke rizu la se Zoabi meke sari nana tie pude varipera gua, meke govete sari na 
tinoni Siria. 15 Sipu dogoria rina tinoni Amoni sapu govete taloa sari na tinoni Siria, 
si govete nia rini se Abisai sa tasina Zoabi, meke togolo nuquru pule la tu koasa 
vasileana lavata. Ke kekere pule la pa Zerusalema se Zoabi. 

16 Totoso gilania rina tinoni Siria sapu tava kilasa si arini koari na tinoni Izireli, si 
garunu tie paleke inavoso si arini pude tioko la i sari na tinoni Siria saripu koa pa 
kali gasa rimata koasa Ovuku Iuparetisi. Koa si arini pa kinopu te Sopako, sa koimata 
koasa qeto minate varipera te banara Hadadeza pa Zoba. 17 Sipu avoso nia Devita 
sapu gua asa si varigara ni sa sari doduru qeto minate varipera pa Izireli. Karovia 
rini sa Ovuku Zodani, meke la turu va tia i rini sari na tinoni Siria, meke podalae 
sa vinaripera. 18 Meke hadu puleni rina tinoni Izireli sari na tinoni Siria. Va matei 
e Devita meke sari nana tie si ka zuapa tina tie varipera pa totopili, made navulu 
puta tina tie varipera enedi, meke va matea tugo sa se Sopako sa koimata pa dia 
qeto minate varipera. 19 Sipu dogoria ri doduru banara pu toka nia se Hadadeza sa 
banara sapu tava kilasa si arini koari na tie Izireli, si la varibulei si arini koe Devita 
meke koa aqorae mo koasa. Ke korodia toka pule ni rina tinoni Siria sari na tinoni 
Amoni. 

Va Kilasia Devita sa Vasileana Lavata pa Raba 
(2 Samuela 12:26-31) 

1 Koa sa totoso pa korapa vuaheni sapu noso sa ibu meke podalae pule sa manini, sa 
totoso sapu hoke la pa vinaripera sari na banara, si turaņa vura lani e Zoabi sa qeto 
minate varipera tadi Izireli meke la ilasia sa sa popoa tadi na butubutu Amoni, meke 
la vari likohae nia rini sa vasileana nomana pa Raba; ba koa hola pa Zerusalema se 


Devita. Meke raza ia Zoabi si pa Raba meke huara pania sa. * 2 Vagia e Devita pa 
batuna sa beku Moleki” sa toropae qolo sapu sa mamatana si tata tolonavulu lima 


kilo garamu” meke na koa ia na patu nedala si asa. Vagia e Devita sa patu nedala 
meke va sotoa sa koasa nana toropae banara. Nomana hola tugo sa vinagi koari na 
likakalae pu vagi vura ni e Devita koasa vasileana lavata. 3 Meke vagi vurani sa sari 


* 20:1 2Samuela 11:1 * 20:2 Sa batuna sa beku Moleki babe sa toropae tanisa banara Moabi. * 20:2 Zuapa 
navulu lima paoni. 

na tiena sa popoa asa meke va tavetaveti sa, va tuge ni so na piki aeana na maho 
aeana sa. Tavete kekenono guni tugo sa sari na tie Amoni koari doduru vasileana 
nomadi. Beto si kekere pule si asa meke sari nana tie pa Zerusalema. 


Vinaripera koari na Malivi pa Pilisitia 
(2 Samuela 21:15-22) 

4 Mudina asa si varipera pule si arini koari na tie Pilisitia pa Oeza. Koasa totoso 
asa si va matea e Sibekai, na tie pa Husa, si keke malivi pozana si e Sipai, meke tava 
kilasa sa popoa Pilisitia. 

5 Pa keke vinaripera pule koari tie Pilisitia, si la e Elehanana, tuna koreo Zaira, 
meke seke va matea se Lahimi tasina e Qolaea pa popoa Qati, sapu sa nana hopere 
si moata gua tugo na hudana sa heta. * 

6 Keke vinaripera pule si ta evaņa pa Qati, vasina koa nana si keke malivi sapu 
onomo sari kakarutu limana na nenena. Na tuti maena koari na malivi pukerane. 
7 Zama va kaleani sa sari na tinoni Izireli meke la Zonatani, sa tuna koreo e Simea, 
sa tasina Devita, meke seke va matea. 

8 Sari kasa tie arini sapu tava mate koe Devita meke sari na nana tie, si na tututi 
mae guadi koari na malivi pa Qati. 

Nae i Devita sari Tie Varipera 
(2 Samuela 24:1-25) 

1 Hiva va kamo ni tinasuna e Setani sari na tinoni Izireli, ke poni nia binalabala sa 
se Devita pude nae i sari na tie pa Izireli. 2 Ke zama ia Devita se Zoabi meke sari na 
koimata koari na tie varipera, “Mi la nae i sari na tie Izireli, podalae pa Biasiba kamo 
pa Dani, meke pule mae tozi nau pude boka gilania rau ka visa sinokudi sari na tie.” 

3 Olana se Zoabi, “Mani va sokui e Zihova sari na tinoni Izireli, keke gogoto totoso 
hola nia sapu korapa koa kamahire! Qua baņara, vegua na lopu na mua nabulu tu 
sari doduru? Na vegua ke hiva tavetia agoi sa ginugua hie? Vegua, ke hiva va kamo ni 
sinea agoi sari na tie Izireli?”* 4 Ba sa zinama tanisa banara si turu hola ke taluarae 
se Zoabi meke vura la nae i sa sari na tie Izireli pa doduruna sa popoa Izireli meke 
kekere pule mae si asa pa Zerusalema. 5 La tozia Zoabi koe Devita sa doduruna sa 
ninaedi rina tie sapu garo pude somana koasa qeto minate: keke vuro keke gogoto 
tina tie pa Izireli, somanadi koasa ninae asa si ka made gogoto zuapa navulu tina tie 
pa butubutu Ziuda. $ Ba lopu vagi sa sari na ninaedi ri na butubutu te Benisimane 
meke Livae sina sea la koe Zoabi sa ginarunu tanisa banara. 

7 Lopu qetu nia sa Tamasa sapu gua ele ta tavete, ke va kilasia Sa sa butubutu Izireli. 
8 Meke zama la se Devita koasa Tamasa, “Ele tavetia rau si keke sinea nomana hola! 
Mamu taleoso nau, na dinuviduvili si tavetia rau.” 

9 Ke zama se Zihova koe Qadi, sa poropita te Devita, 19 “La mamu tozi nia se Devita, 
sapu ka neta ginugua si poni nia Arau koasa, meke pude vizatia sa si keke. Asa sapu 
vizatia sa si kaqu tavetia Arau.” 

11 La tozi nia Qadi se Devita, “Zama guahe sa Tamasa, 'Vizatia sapu hiva nia goi: 


12 Ka neta vuaheni soņe, babe ka neta sidara ta hadu luli koari na mua kana meke 
ta raza pilipule koari na dia tie varipera, babe ka neta rane koasa vedara te Zihova 


sapu na oza. Kote garunu atu nia Sa pa popoa Izireli turanae sa Nana mateana sapu 
kaqu vata evania sa minate pa doduruna sa popoa Izireli.' Ego, mamu vizatia sa sa 
inolana kagu paleke pule la nia rau koe Zihova.” 


j 20:5 1 Samuela 17:4-7 E 21:3 Sa tinarae te Tamasa pa Ekisidasi 30:12 si tozia sapu be ta nae sari na tie 
Izireli si ta hivae pude tabara poata pude holu hobe ni sari na dia tinoa. 

13 Olana se Devita koe Oadi, “Tasuna hola si arau koasa ginugua hie! Ba lopu hiva 
tava kilasa pa keke tie si rau. Mani telena e Zihova va kilasa au, sina noma hola tugo 
sa Nana tataru.” 

14 Ke garunu la nia e Zihova sa oza pa Izireli, meke ka zuapa navulu puta tina tie 
Izireli si mate. 15 Sipu podalae hiva va matei sa mateana te Zihova si pa Zerusalema, 
si hobea e Zihova sa nana binalabala koasa vina kilasadi rina tie, meke zama ia 
Sa sa mateana sapu va matedi ri, “Beto! Pada mo!” Turu kapae nana sa mateana 
koasa vasina te Aruna sa tie Zebusaiti vasina tana vari pagaha kiko huiti koari na 
qaqalotodi. 

16 Meke ena sage se Devita meke dogoria sa sa mateana korapa turu nana pa 
galegalearane pa vari korapana sa kasia popoa meke manauru, taņinia nana sa 
vedara pude huhuara pa Zerusalema. Ke hoqa oporapaha la pa pepeso se Devita 
meke sari na koimata pa Izireli, poko ni rini sari na poko baika. 17 Meke varavara la 
koe Tamasa se Devita, “Kei Tamasa, arau mo si tavetia sa sinea. Arau mo tozi ni pude 
naei sari na tie varipera. Ba sari na tie hire si kekenono gua rina sipi. Nasa sa sinea 
tadi na tie hire? Kei Zihova qua Tamasa, Mu va kilasau mo meke sari qua tatamana. 
Mamu va rizu pania sa vina kilasa hie koari na Mua tinoni.” 

18 Meke tozi nia sa mateana te Tamasa se Qadi pude la tozi nia se Devita pude sage 
la meke kuria keke hope te Zihova koasa vasina te Aruna sa tie Zebusaiti vasina tana 
vari paqaha kiko huiti koari na qaqalotodi. 19 Va tabea Devita sa zinama te Tamasa 
meke sage la, gua sapu tozi nia Qadi koasa. 20 Sipu korapa varipaqahi ni Aruna sari 
na kiko huiti koari na qaqalotodi si taliri si asa meke dogoria sa sa mateana; sari ka 
made tuna koreo pu koa turania si govete meke la tome dia. 2! Totoso dogoria Aruna 
se Devita sa banara korapa ene mae, si taluarae si asa koasa vasina tana vari pagaha 
kiko huiti koari na qaqalotodi, meke todoņo gore pa kenuna e Devita, sa isumatana si 
tiqu la pa pepeso. 22 Zama la se Devita koasa, “Mu holuholu mae nia koa rau sa mua 
vasina tana vari paqaha kiko huiti koari na qaqalotodi, pude maqu kuria sa hope te 
Zihova, pude va nosoa sa oza sapu raza koari na tie. Kaqu vatu nia rau sa doduruna 
sa hinoluna sa.” 

23 Olana se Aruna, “Qua baņara, mamu vagia, mamu tavetavete nia gua sapu hiva 
tavetia goi. Hire sari na bulumakao pude va vukivukihi va uququ ni koasa hope, 
meke hire sari labelabetena sa munamunalana pude sa hudana sa nika meke na 
huiti, pude tana vinariponi huiti. Poni beto atu ni rau koa goi sari doduru hire.” 

24 Ba olana sa banara Devita, “Lokari, na kaqu tabaria rau sa doduruna sa hinoluna. 
Lopu kaqu vagi moka ponia rau se Zihova koari na likakalae sapu tamugoi meke 


tavetia sa vinukivukihi.” 25 Ke tabaria Devita koe Aruna sa hinoluna sa vasina tana 
vari paqaha kiko huiti koari na qaqalotodi ka onomo gogoto poata qolo. 26 Meke tiqe 


kuria Devita sa hope te Zihova meke veko vala nia sa sa vinukivukihi vina uququ 
meke sa vinukivukihi binaere. Varavara si asa meke olania Zihova ke garunu gore la 
nia Sa sa nika mae gua pa manauru pude sului sari na vinukivukihi koasa hope. 

27 Meke tozi nia Zihova sa mateana pude vekoa pa nana vovoina sa nana vedara, 
ke va tabea sa mateana. 28 Dogoria Devita sapu olania Zihova sa nana vinaravara, ke 
va vukivukihi si asa koasa hope pa vasina te Aruna, sa tie Zebusaiti. 29 Pa totoso asa 
si sa Ipi Hopena te Zihova sapu kuria e Mosese pa soloso gega, meke sa hope vasina 
hoke ta tavete sari na vina vukivukihi va ugugu si korapa koa dia tu koasa vasina 
vahesihesiana pa Oibione. 30 Ba na lopu boka la se Devita vasina pude tepatepa koasa 
Tamasa, sina matagutu nia sa sa vedara tanisa mateana te Zihova. 

1 Meke zama se Devita, “Tani sa vasina sapu kagu koa sa Zelepade te Zihova sa 
Tamasa, meke gua tugo sa hope tadi pa Izireli pude vukivukihi va ugugu.” 

Vina Namanamana sa Kinurina sa Zelepade 


2 Ke tioko varigara ni Devita sari doduru tie karovodi pu koa somana koari na tie 
Izireli, meke koa rini si vizati sa si kaiga pude na tie pego patu meke nama ni sari 
na patu tana kinurina sa Zelepade. 3 Vala ni tugo sa sari kobi aeana pude tavete ni 
poka meke kaiga tinitona aeana pude tadi tukutukudi rina sasada, meke na boronizi 
sapu lopu boka ta gilana sa mamatadi. 4 Vala ni tugo Devita sari huda sida pu lopu 
boka ta nae ura na ari na tie pa Taea meke pa Saedoni na paleke va soku mae ni sari 
na dekuru huda sida. > Sina zama se Devita, “Sa Zelepade te Zihova sapu kagu kuria 
sa tuqu se Solomone si kaqu tolavaena hola si asa, meke leleana hola pude ta gilana 
valeana koari na tie pa kasia popoa. Ba na tie vaqura si asa, meke lopu ele boka taveti 
sa sari na tinavete gugua arini, ke arau kaqu taveti sari na vina namanama hire.” Ke 
na gerigeri veko nia e Devita sa Zelepade sipu lopu ele mate si asa. 


6 Meke tiokia sa se Solomone sa tuna meke tozi nia sa pude kuria sa Zelepade te 
Zihova sa Tamasa pa Izireli. 7 Zama se Devita koe Solomone, “Tuqu, pa buloqu koa 
sa hiniva pude kuria rau sa Zelepade pa vina lavatana sa pozana e Zihova, sa qua 
Tamasa.“ 8 Ba tozi nau Zihova, ‘Somana pa soku vinaripera si goi meke va mate soku 
tie. Koa gua sapu soku ehara si ele va zolori goi gua ke lopu hiva nigo Arau pude kuria 
agoi sa Qua Zelepade. 9 Ba kaqu podoa goi si keke koburu koreo, meke sa koburu asa 
si kote na tie bule. Na binule pa vinaripera si kote ponia Arau. Ura sa pozana sa si 
kote e Solomone, meke kaqu ponia Arau sa binule pa Izireli pa nana totoso binanara. 
10 Asa kaqu kuria sa Zelepade pude va lavatia sa Pozaqu. Kaqu na tuqu si asa, meke 
Arau si kaqu na tamana sa, meke kaqu va turua Arau sa nana binanara pa Izireli 
ninae rane ka rane.” 


11 Meke zama hola la se Devita, “Tuqu, kaqu koa turanigo e Zihova si goi, meke 
kaqu gorevura sa Nana vina tatara pude va boka igo pude kuria sa Zelepade te Zihova. 
12 Mani poni igo e Zihova sa ginilae meke sa ginilagilana pude boka turani goi sari 
pa Izireli pa kinopudi ri Nana tinarae. 13 Gua meke kote ta manae si goi pana kopu 
valeani goi sari doduru tinarae pu ele garunu ni e Zihova koe Mosese pude tadi pa 
Izireli. Mu koa va ninira meke varane. Mu lopu matagutu na malohoro si goi.” 14 Ele 
noma hola sa vinoriti taqarau pude va namanama nia sa Zelepade te Zihova, hola nia 
neta vuro made gogoto tina kilo qolo, meke hola nia tolonavulu made vuro tina kilo 
siliva. Na boronizi meke aeana si soku hola lopu boka ta pada mamatadi, gua tugo 
sari na huda na patu. Ba kaqu vagi va tomo la tu si agoi. 15 Soku hola sari na mua 
tie tavetavete si agoi. Koadia sari na tie peqo patu, tavete biriki, meke na kamada, 
meke gua tugo sari na tie, pu lopu boka ta nae, pu tumatumaedi na bokabokadi pa 
tinavete lima 16 pa qolo, siliva, boronizi, meke na aeana. Ego podalae nia sa tinavete, 
mani koa turanigo e Zihova.” 


17 Meke garuni tugo e Devita sari na koimata pa Izireli pude toka nia se Solomone. 
18 Zama si asa, “Se Zihova sa mia Tamasa si koana koa gamu meke ele poni gamu 
Sa sa binule pa doduru vari kali mia. Va boka au Sa si arau meke va kilasi rau 
sari doduru tie pu koadi kekenu koasa pepeso hie, meke kamahire si koa si arini pa 
kinopu te Zihova meke sari Nana tinoni Izireli. 19 Ke mamu nabulu nia se Zihova, sa 
mia Tamasa, pa doduru bulomia na magomago mia. Mi podalae kuria sa Zelepade 
te Zihova sa mia Tamasa, pude boka veko ia gamu pa Zelepade sa Bokese Vinariva 
Egoi te Zihova, meke gua tugo sari doduru likakalae tava madidi pu tavetavete ni ri 
na hiama koasa vinahesina sa pozana Zihova.” 

1 Sipu barogoso va gorevura se Devita si va banaria sa pa doduruna Izireli se 
Solomone sa tuna.” 

Sa Tinavete Tadi na Tie Livaeti 

2 Varigara ni sa banara Devita sari doduru koimata pa Izireli, meke sari na hiama 
meke ari tie Livaeti. 3 Nae betoi Devita sari doduru tie Livaeti, koreo na palabatu, 
sapu tolonavulu puta vuahenidi meke hola sage. Sa vinarigaradi si tolonavulu vesu 
tina. 4Ka hiokona made tina tie si va hia i sa banara pude kopu nia sa tinavete pa 
korapa Zelepade; onomo tina si pude kopu ni sari na vinaripitui. 5 Made tina tie si na 
tie kopu koari na sasadana sa Zelepade, made tina tie si kote vala vinahesi koe Zihova, 
kote tavetavete ni rini sari na likakalae tana va avoso lea kinera sapu va nama vekoi 
e Devita sa baņara pude tana vinahesi. 6 Meke va hia i Devita sari na tie Livaeti koari 
ka neta tuti, keke pa hopeke tuna e Livae: Qerisoni, Kohati, meke Merari. 

7 Oerisoni si karua tuna koreo: Ladana, meke Simei. 8 Ladana si ka neta tuna 
koreo: Zehieli, Zetamu meke Zoili. 9 Arini sari natidi sari na tuti te Ladana. Simei 
si ka neta tuna koreo: Selomoti, Hazielo, meke Harani. 10-11 Simei si ka made tuna 
koreo: Zahata si kenuna; Zina si luli la, Zeusi, meke Beria. Zeusi meke Beria si lopu 
podopodo va soku, ke ta nae guana keke puku tatamana mo. 

12 Kohati si ka made tuna koreo: Amaramu, Izihara, Heboroni, meke Uzieli. 13 Sa 
nana koreo kenuna, se Amaramu si na tamadia ari Eroni e Mosese. Eroni meke sari 
na tuna si ninae rane ta veko vata kale pude va madi ni sari na likakalae madidi, 
pude va vukivukihi pa kenuna e Zihova, pude nabulu nia, meke pude mana ni sari 
na tinoni pa pozana Sa.” 14 Ba sari na tuna Mosese sa nabulu te Tamasa si somana 
ta nae mo pa butubutu Livae. 15 Mosese si karua tuna koreo: Qesomu meke Elieza. 
16 Sa koimata koari na tuna e Qesomu si e Sebuele. 17 Elieza si keke mo sa tuna koreo: 
e Rehabia, ba se Rehabia si podopodo va soku hola si asa. 

18 Sa tuna koreo vina rua e Kohati sapu se Izihara si keke koreo mo si tanisa, 
e Selomiti; asa sa natina sa tuti Izihara. 19 Sa koreo vina neta te Kohati sapu se 
Heboroni si ka made sari tuna koreo: Zeria, Amaraea, Zahazieli, meke Zekameamu. 
20 ya kordo vina made te Kohati si e Uzieli meke karua tuna koreo si asa: e Maika 
meke Isia. 

21 Merari si karua tuna koreo: Ari Mahili, meke Musi. Mahili si karua tuna: Eleaza 
meke Kisi. 22 Ba e Eleaza si mate meke lopu podo tuna koreo si asa, ba na vineki mo si 
podoi sa; habai rini sari tasidia karokarovo; na tuna e Kisi sari na vineki arini. 23 Sa 
tuna koreo vina rua e Merari, se Musi, si ka neta tuna koreo: Mahili, Edera, meke 
Zerimoti. 

24 Hire sari na pinodopodo pa butubutu Livae, pa hopeke puku tuti meke pa 


tatamana, doduru puku tuti si ta kubere beto pozadi, arini sapu hiokona puta 
vuahenidi meke sage pu tavetavetedi koasa Zelepade te Zihova. 

25 Ura na zama se Devita, “Se Zihova sa Tamasa tadi na tie Izireli si ele vekoa sa 
binule koari na Nana tie, meke koa pa Zerusalema si Asa ninae rane. 26 Ke lopu ta 
hivae pude kaqu ta paleke pule koari na tie Livaeti sa Ipi Hopena te Zihova meke 
gua tugo sari na likakalae pu hoke tavetavete ni pa vinahesi.”” 27 Koari na ginarunu 
vina betobeto te Devita si ta nae sari na tie Livaeti saripu podalae pa hiokona puta 
vuahenidi meke hola. 28 Dia tinavete si pude tokani sarini pa tutina Eroni koa rina 
vinahesi pa Zelepade, kopu ni sari na vasina varivariganana pa Zelepade meke sari 
na lose vekovekoana, kinopudi rina vinavia koari na likakalae tava madidi pa vina 
vukivukihi na vinahesi, meke kaiga tinavete pule pa korapa Zelepade.” 29 Dia tinavete 
tugo si pude va tana ia sa bereti pude vala nia pa tevolo, sari na palava na huiti tana 

vina vukivukihi va ugugu, meke sari na bereti na bisikiti manivisidi loke isitidi, sa 
tinavete kinakina tadi na vinariponi, sa palava ta henie oela olive, meke pude kopu 
ni sari na tinavete pinada mamata meke ninae vinariponi pa kinopudi rina tinarae 
pa Zelepade. 30 Arini tugo si kaqu turu doduru munumunu na veluvelu meke zama 
leana na vahesia se Zihova, 3t meke koari na totoso sapu vukivukihi va uququ la 
koe Zihova pa rane Sabati, meke pa Sidara Vaqura, meke sari na inevaņa koari na 
rane hopedi. Na tinarae si ta tavete sapu tozia visa tie si ta hivae pude taveti sari na 
tinavete hire pa hopeke totoso. 32 Gua ke ta poni koari na tie Livae sa tinavete pude 
kopu nia sa Ipi Hopena meke sa Lose Hopena, meke pa tinolitolie tadi na tuti te Eroni 
si kopu nia arini sa vinahesi koasa Zelepade te Zihova. 

Sari na Tinavete pu Ta Poni koari na Hiama 

1 Hire sari na puku tuti sapu gore mae guadi koe Eroni. Ka made tuna koreo 
se Eroni: Nadabi, Abihu, Eleaza, meke Itamara. 2 Nadabi, Abihu si mate kekenu, 
sipu lopu ele mate sa tamadia, meke loke tudia, ke sari karua tasidia, e Eleaza meke 
Itamara si vagi hobena sa tinavete tana hiama.” 3 Ke va tana i Devita saripu podo mae 
guadi koe Eroni, luli gua koari na dia hopeke tinavete pu ta hiani rini. E Zedoki meke 
Ahimeleki si toka nia se Devita; Zedoki pu tuti maena koe Eleaza, meke Ahimeleki pu 
tuti gore maena koe Itamara. “Sa butubutu te Eleaza si tava paqaha la pa manege 
onomo pukuna. Sa butubutu te Itamara tava hia pa ka vesu pukuna. Ta evaņa si 
hie sina soku hola palabatu pu koimata ni sari na tatamana pu gore mae guadi pa 
tututi te Eleaza. 5 Koa gua sapu soku beto mo pa kalina te Eleaza meke Itamara sari 
na palabatu na hiama pu kopu nia sa tinavete pa Zelepade, si mudumudukeda ni 
rini meke vari paqaha ni sari na tie la pa hopeke dia tinavete koari na hopeke dia 
totoso. 6 Kubere goreni Semaea sa tuna Netanela sari na pozadi. Na tie kubekubere 
pa butubutu Livae si asa. Ta vizata si arini pa hopeke dia totoso tavetavete; keke 
puku tatamana pa kalina te Eleaza beto si keke pa kalina te Itamara gua. Sa banara 
meke Zedoki sa hiama, e Ahimeleki tuna e Abiata meke sari na palabatu pa butubutu 
hiama si koa dia pa totoso asa pude va sosodea sa vina tana. 

7 Hire sari na vina tonotodi ri ka hiokona made puku tatamana pude ta hia poni 
tinavete pa Zelepade. 

Kekenu si sa puku tatamana te Zehoiaribi, 

vina rua si te Zedaia, 

8 vina neta si te Harimi, 

vina made te Seorimi, 

9 vina lima si te Malikiza, 

vina onomo si te Mizamini, 

10 vina zuapa si te Hakakozi, 

vina vesu si te Abaeza, 

11 vina sia si te Zesua, 

vina manege puta si te Sekanaea, 

12 vina manege eke si te Eliasibi, 

vina manege rua si te Zakimi, 

13 vina manege neta si te Hupa, 

vina manege made si te Zesebiabi, 

14 vina manege lima si te Biliqa, 

vina manege onomo si te Ima, 

15 vina manege zuapa si te Hezira, 

vina manege vesu si te Hapizeze, 

16 vina manege sia si te Petahia, 

vina hiokona puta si te Zehesikeli, 

17 vina hiokona eke si te Zakini, 

vina hiokona rua si te Oamulu, 

18 vina hiokona neta si te Delaea, 

vina hiokona made si sa puku tatamana te Ma'azia. 

19 Sari na tie arini si ta vizatadi luli gua koari na dia tinavete pu ta poni ni arini 
pude taveti pana nuguru arini pa Zelepade. Sari na hahananadi rina tinavete hire si 
ele va turu veko poni nitu e Eroni sa tamadia pa vina tabena sa ginarunu te Zihova, 
sa Tamasa pa Izireli. 


Pozadi rina Palabatu pa Butubutu Livae 
20 Hire si kaiga palabatu pule pu tuti goredi koe Livae: 
E Zehedeia, pa tutina Amaramu koe Subaele. 
21 E Isia pa tutina e Rehabia; 
22 e Zahata, pa tutina e Izihara koe Selomoti. 
23 Sari na tuna koreo e Heboroni: E Zeria si kenuna, Amaraea si vina rua, Zahazieli 
si luli la, meke e Zekameamu si mudina. 
24 E Samiri pa tutina e Uzieli koe Maika. 
25 E Zakaraea pa tutina e Uzieli koe Isia, tasina Maika. 
26 Mahili, Musi, meke Zazia pa tutina e Merari. 
27 E Zazia si ka neta tuna koreo: Sohama, Zakura, meke e Ibiri. 
28-29 E Mahili si karua tuna: E Eleaza, meke e Kisi. E Eleaza si loketona tuna koreo, 
ba e Kisi si keke tuna koreo, e Zeramili. 
30 E Musi si ka neta tuna koreo: E Mahili, Edera, meke e Zeremoti. 
Arini sari na tatamana pa butubutu Livae. 
31 Ke mudumudukeda tugo si arini gua pu tavetia ari tasidia pa tutina Eroni. Sa 
baņara Devita, Zedoki, Ahimeleki, meke sari na palabatu pa hopeke tuti hiama na 


tie Livaeti si va sosodea sa tinavete. Sari na tatamana tadi na tamatasi kenudi meke 
mudidi si kekenono beto mo vina tanadi. 

Sari Tie Kerakera pa Zelepade 

1 Vizata vata kale i tugo sa banara Devita meke sari na koimata pa butubutu Livae si 
kaiqa tie pa puku tuti te Asapa, Hemani, meke Zedutuni pude kera nia rini sa inavoso 
te Tamasa, turaņae na tinitona kerakera, na mikemike, hapu, meke na sibolo. Hire 
sari na pozadi rina tie sapu ta vizata pude turania sa vinahesi. 

2 Sari ka made tuna koreo Asapa: E Zakura, Zosepa, Netanaea, meke e Asarela. 
Arini si ta turana koe Asapa, asa sapu zama vura nia sa inavoso te Tamasa totoso ta 
garunu koasa banara. 

3 Sari ka onomo tuna e Zedutuni: E Oedalaea, Zeri, Zesaea, Simei, Hasabia, meke e 
Matitia. Arini si ta turana koasa tamadia, pu tozi vura nia sa inavoso te Tamasa pa 
kinerakera koari na hapu pa vinahesi, meke zama leana koe Zihova. 

4 Sari ka manege made tuna koreo e Hemani: E Bukia, Matania, Uzieli, Subaele, 
Zerimoti, Hananaea, Hanani, Eliata, Qidalati, Romati Eza, Zosibekasa, Maloti, Hotira, 
meke e Mahazioti. 5 Doduru arini sari na tuna Hemani, sa tie dodogorae tanisa 
baņara, gua pu ele va tatara nia sa Tamasa pude va lavatia meke va ninira ia sa 
pozana. Ponia Tamasa koasa si ka manege made koreo meke ka neta vineki. 6 Sari 
doduru koreo arini si ta totolie beto koasa tamadia koari na kinerakera luli mikemike, 

sibolo, meke hapu pude turania sa vinahesi pa Zelepade. Meke sari Asapa, Zedutuni, 
meke Hemani si koa pa ginarunu tanisa banara. 

7 Sari ka hiokona made tie hire meke sari na turanadia, sari tie Livaeti, sina tie 
bokabokadi beto, pu tava tumatumaedi pa kinerakera. Doduru arini si ari ka karua 
gogoto vesu navulu vesu ninaedi. 

8 Pude tumaeni sari dia hopeke hinia pa tinavete si tavetia rini sa mudumudukeda, 
tie vagura babe tie koadi, bokabokadi babe tige podalaedi mo pa tinavete, si tava 


mudumudukeda beto mo si arini. o, , , 
9-31 Sari karua gogoto vesu navulu vesu tie hire si tava hia luli gua pa tatamana la 


pa ka hiokona made pukuna meke pa keke pukuna si ka manege rua tie; koa i na 
koimata sari hopeke pukuna. Meke hie sa vinarilulidi sari dia totoso tavetavete: 

Kekenu si koe Zosepa, sari na tuna meke na turaņana koasa butubutu te Asapa; 
manege rua tie. 

Vina rua si koe Qedalaea, sari na tuna meke na turanana; manege rua tie. 

Vina neta si koe Zakura, sari na tuna meke na turanana; manege rua tie. 

Vina made si koe Zeri, sari na tuna meke na turanana; manege rua tie. 

Vina lima si koe Netanaea, sari na tuna meke na turanana; manege rua tie. 

Vina onomo si koe Bukia, sari na tuna meke na turanana; manege rua tie. 

Vina zuapa si koe Asarela, sari na tuna meke na turanana; manege rua tie. 

Vina vesu si koe Zesaea, sari na tuna meke na turanana; manege rua tie. 

Vina sia si koe Matania, sari na tuna meke na turanana; manege rua tie. 

Vina manege puta si koe Simei, sari na tuna meke na turanana; manege rua tie. 

Vina manege eke si koe Uzieli, sari na tuna meke na turaņana; manege rua tie. 

Vina manege rua si koe Hasabia, sari na tuna meke na turanana; manege rua tie. 

Vina manege neta si koe Subaele, sari na tuna meke na turanana; manege rua tie. 

Vina manege made si koe Matitia, sari na tuna meke na turaņana; manege rua tie. 

Vina manege lima si koe Zerimoti, sari na tuna meke na turanana; manege rua tie. 

Vina manege onomo si koe Hananaea, sari na tuna meke na turanana; manege rua 
tie. 

Vina manege zuapa si koe Zosibekasa, sari na tuna meke na turaņana; manege rua 
tie. 

Vina manege vesu si koe Hanani, sari na tuna meke na turanana; manege rua tie. 

Vina manege sia si koe Maloti, sari na tuna meke na turanana; manege rua tie. 

Vina hiokona puta si koe Eliata, sari na tuna meke na turaņana; manege rua tie. 

Vina hiokona eke si koe Hotira, sari na tuna meke na turaņana; manege rua tie. 

Vina hiokona rua si koe Qidalati, sari na tuna meke na turanana; manege rua tie. 

Vina hiokona neta si koe Mahazioti, sari na tuna meke na turanana; manege rua 


tle. 
Vina hiokona made si koe Romati Eza, sari na tuna meke na turanana; manege rua 


tie. 
26 
Sari na Tie Kopu Tanisa Zelepade 

1 Hire sari na pinaqahadi rina tie Livaeti pu turu kopu koari na sasadana sa 
Zelepade. Koasa puku butubutu te Kora, si e Meselemia tuna e Kore, pa pinodopodo 
te Asapa. 2 Ka zuapa koreo si tanisa, ta kubere luli gua pa dia vuaheni: E Zakaraea, 
Zediale, Zebadaea, Zatinieli. 3 Elami, Zehohanani, meke e Eliehoenai. 

4 Se Opeti Edomu ba podo koreo tugo, ura mana nia Tamasa si asa meke ka vesu sari 
tuna koreo, ta kubere luli gua pa dia vuaheni: E Semaea, Zehozabadi, Zoa, Sakara, 
Netanela.” 5 Amieli, Isaka, meke e Peuletai. 

6-7 Sa koreo kenuna te Opeti Edomu, se Semaea si ka onomo tuna koreo: E Oteni, 
Repaeli, Opeti, Elizabada, Elihu meke e Semakia. Tie arilaedi hola si hire pa dia puku 
butubutu koa gua pa dia binokaboka; sari karua mudidi si hinokara bokaboka hola. 

8 Doduru arini si ta pododi koe Opeti Edomu, arini meke sari na tudia koreo meke 
sari turanadia; ka onomo navulu rua tie bokabokadi hola pa dia tinavete. 

9 Meke se Meselemia si koadia tuna koreo meke sari turanadia; ka manege vesu tie 
bokabokadi pa dia tinavete. 

10 Koasa tatamana te Merari koa nana se Hosa, sapu ka made tuna koreo: Simiri, 
sapu vizatia sa tamana si asa pude tuturaņa, ba lopu na koburu kenuna si asa. 11 E 
Hilikaea, Tebalia, meke e Zakaraea. Ka manege neta pa pinodopodo te Hosa sina tie 
turu kopu pa Zelepade. 

12 Sari na tie kopu pa Zelepade si tava hia luli gua pa hopeke puku tatamana 
meke ta poni tinavete si arini pa Zelepade, kekenono gua mo ri kasa tasidia pule 
sari na tie Livaeti. 13 Meke hopeke tatamana, hiteke na lavata, si tavetavete nia 
sa mudumudukeda pude dogori sari na dia hopeke sasada kote kopu ni rini. 14 Se 
Selemaea vagia sa sasada pa kali gasa rimata, meke sa tuna koreo se Zakaraea, keke 
tie vari tokae hola pa binalabala leadi si kopu nia sa sasada pa kali gede*. 15 E Opeti 
Edomu ta hia nia sa sasada pa kali matao, meke sari na tuna si ta hia nia pude kopu ni 
sari na lose vekovekoana likakalae. 16 Ari Supimi meke Hosa si kopu nia sa sasada pa 
kali lodu rimata meke sa sasada Saleketi pa sirana kali sage. Sari na tie kopu hire si 
varivarihobei pa hopeke dia totoso tavetavete. 17 Pa kali gasa rimata, si ari ka onomo 
tie kopu si tavetavete pa hopeke rane. Pa kali matao si ari ka made pa keke rane, 
meke pa kali gede si ari ka made si kopu pa keke rane. Ka made si kopuni sari na lose 
vekovekoana likakalae pa hopeke rane, hopeke karua pa keke lose. 18 Koasa gogoena 
pa kali lodu rimata si ka made si kopu pa kali sirana, meke karua si pa korapana 
sa zokozokoroana. 19 Arini sari na pinaqahadi sari na tie kopu sasada koari na puku 
tatamana te Kora meke puku tatamana te Merari. 


Kaiqa Tinavete Pule pa Zelepade 

20 Kaiqa pule koari na turanadia rina tie Livaeti si palabatu ni sari na lose poata 
pa Zelepade, meke sari na lose vasina ta veko sari na vinariponi tava madidi la koe 
Tamasa. ?1 Sarini pu podo goredi koe Ladana, keke tuna e Qerisoni, meke tuturana 
koari na tatamana te Ladana si ari: E Zehiele, 22 karua tuna koreo e Zehieli, ari 
Zetamu meke e Zoili sa tasina koreo. Arini kopu ni sari na lose tadi na qolo na siliva 
na poata na gua pa Zelepade. 

23 Ta poni tinavete tugo sarini pu podo goredi koari Amaramu, Izihara, Heboroni, 
meke Uzieli. 

24 Se Subaele sapu tututi mae guana koasa tuna e Mosese, sapu e Qerisoni, si na 
palabatu nomana pa kinopudi rina poata pa Zelepade. 25-26 Sari na turanana Subaele 
pa tuti te Elieza si guahe: e Selomiti sina tuna e Zikiri, sa tuna e Zoramu, sa tuna e 
Zesia, sa tuna e Rehabia, sa tuna e Elieza sa tasina e Qerisoni. E Selomiti meke sari 
turaņana si na tie kopu koari doduru vinariponi sapu va madi lani Devita sa baņara 
koe Tamasa. Arini tugo kopu ni sari na vinariponi tava madi la koe Tamasa tadi 
na palabatu koari na tatamana, meke sari na koimata pu kopu koari na pukuna keke 
tina, meke koari na pukuna keke gogoto, meke sari kaiqa koimata pule pa vinaripera. 
27 Kaiqa rina likakalae ta vagidi pa vinaripera si tava madi la koasa tinuvakana sa 
Zelepade. 28 Na kopu ni e Selomiti meke sari na turanana sa sari doduru tinitona 
sapu tava madi pude tavetavete ni pa Zelepade, gua tugo sari na vinariponi sapu 

vekoi sa poropita Samuela, e Saula sa banara, e Abana’ sa tuna e Neri, meke e Zoabi 
sa tuna e Zeruia. 


Kaiqa Tinavete Pule tadi Kaiqa Tie Livaeti 

29 Koari na tie pa tuti te Izihara si ta vizata se Kenania meke sari na tuna pude 
taveti sari na kinubekubere, meke va tonoti sari na vinari toketokei tadi na tie Izireli. 

30 Koari na tie pa tuti te Heboroni si e Hasabia meke ari ka keke tina zuapa gogoto 
turanana, si kopu pa Izireli pa kali lodu rimata pa Ovuku Zodani. Arini kopu ni 
sari doduru tinavete te Zihova pa vinahesi, meke gua tugo sari na tinavete tanisa 
binanara. 31 E Zeria sina koimata pa butubutu te Heboroni. Koasa vina made navulu 
puta vuahenina sa binanara te Devita, si viliti hata tie se Devita pa butubutu te 
Heboroni, meke ta dogoro sari na tie varipera niniradi na bokabokadi pa tatamana 
asa pu korapa koa pa Zazera, pa popoa Qileadi. 32 Vizati sa banara Devita si karua 
tina zuapa gogoto koimata pa tatamana koari na turanana e Zeria sapu bokabokadi 
hola meke vekoi sa pa kali lodu rimata pa Ovuku Zodani koari na popoa te Rubeni, 
Oadi, meke sa kukuru butubutu te Manase pude kopu ni sari doduru vina tana sapu 
la gua koe Tamasa meke sapu la gua koasa vina tanana sa binanara. 


27 


Pinagahadi rina Oeto Tie Varipera 

1 Hire sari na pozadi rina tie pa Izireli sapu sari na palabatu pa tatamana, koimata 
koari ka keke tina meke na koimata koari pa ka keke gogoto tie varipera, meke sari dia 
palabatu. Arini si nabulu nia sa banara koari doduru ginugua sapu soto la koari na 
geto minate varipera. Hopeke pukuna si taluarae koari hopeke sidara pa doduruna 
sa vuaheni. Ka hiokona made tina tie varipera si koa pa hopeke pukuna. 

2-15 Hire sari na palabatu pa hopeke sidara: 

Sidara kekenu: E Zasobeami tuna Zabudiele; tuti gore maena koe Perezi, meke 


"turania sa sa kukuruna sa butubutu te Ziuda. a. , 
Sidara vina rua: E Dodai; tuti gore maena koe Aho; E Mikiloti si nana vina rua pa 


tinavete. 
Sidara vina neta: E Benaea tuna e Zehoiada sa hiama. Keke tie varipera 


bokabokana meke na koimata koasa “Tolonavulu Puta.” Se Amizabada sa tuna 
koreo e Benaea si kopuna sa nana puku tie. 


Sidara vina made: E Asahele tasina Zoabi; E Zebadaea sa tuna Asahele hobena si 
asa. 

Sidara vina lima: E Samahuti, pa tutina e Izihara. 

Sidara vina onomo: E Ira tuna koreo e Ikesi pa Tekoa. 

Sidara vina zuapa: E Helezi, na tie Iparemi pa Peloni. 

Sidara vina vesu: E Sibekai na tie pa Husa; gorena koasa puku butubutu te Zera, 
pa butubutu Ziuda. 

Sidara vina sia: E Abieza pa Anatoti pa pinaqaha popoa tanisa butubutu 
Benisimane. 

Sidara vina manege puta: E Maharai pa Netopa; gorena koasa puku butubutu te 
Zera. 

Sidara vina manege eke: E Benaea pa Piratoni pa pinaqaha popoa tanisa butubutu 


Iparemi. 
Sidara Vina Manege rua: E Heledai maena pa popoa Netopa; podo gorena koe 
Otinieli. 
Sari na Koimata pa Hopeke Butubutu Izireli 
16-22 Hire sari na pozadi sari na koimata pa butubutu Izireli. 


Pa butubutu Rubeni: E Elieza tuna e Zikiri. 
Pa butubutu Simione: E Sepatia tuna Ma'aka. 

Pa butubutu Livae: E Hasabia tuna Kemueli. , 

Koari na tie pu tuti gore mae koe Eroni: e Zedoki. 

Pa butubutu Ziuda: E Elihu, keke koari na tasina e Devita sa baņara. 
Pa butubutu Isaka: E Omiri tuna Maekolo. 

Pa butubutu Zeboloni: E Isimaea tuna Obadaea. 

Pa butubutu Napitalai: E Zeremoti tuna Azarieli. 


Pa butubutu Iparemi: E Hosea tuna e Azazia. 

Pa butubutu te Manase pa kali lodu rimata pa Zodani: E Zoili tuna Pedaia. 

Pa butubutu te Manase pa kali gasa rimata pa Zodani pa popoa Qileadi: E Ido tuna 

Zakaraea. 

Pa butubutu Benisimane: E Zasiele tuna Abana. 

Pa butubutu Dani: E Azareli tuna Zerohamu. 

23 Lopu somana nae i e Devita sari na tie saripu lopu ele kamo hiokona puta 
vuahenidi totosona pu nae tie si asa, sina ele va tatara veko nia e Zihova pude va 
soku va omuni sari na tinoni Izireli pude gua rina pinopino pa manauru, gua.” 24 F 
Zoabi, sapu sa tinana si e Zeruia si podalae nae i sari na tie, ba lopu va hokotia sa. 
Va gore nia tinasuna sa Tamasa sa butubutu Izireli pa laena sa ninae tie ke sa ninae 


si lopu ta kubere gore pa Buka Tinozi Tanisa banara Devita.” 


Sari na Palabatu Kopu Tinavete pa Binanara 
25-31 Hire sari na pozadi sari na tie pu kopu ni sari na likakalae tanisa baņara. 
Sari na lose kopu likakalae tanisa baņara pa Zerusalema: Azamaveti tuna e Adieli. 
Sari na lose kopu likakalae koari na vasileana pa sadana sa vasileana Zerusalema: 


Zonatani tuna e Uzaea. . , 
Sari na tie tavetavete pa Inuma: E Eziri tuna Kelebi. 


Sari na inuma vaeni: E Simei pa popoa Rama. 

Sari na lose vekovekoana vaeni: E Zabadi pa popoa Sepihama. 

Sari na huda olive meke sikamoa pa hubidi rina toqere pa kali lodu rimata: E Beolo 
Hanani pa Qeda. 


Sari na vovoina oela olive: E Zoasi. , UKI , 
Sari na rovana bulumakao pa pezara pa Saroni: E Sitirai pa Saroni. 


Sari na rovana bulumakao koari na lolomo: E Sapati tuna Adilai. 
Sari na kameli: E Obili, na tie pa butubutu Isimeli. 

Sari na don'ki: E Zehedeia pa Meronoti. 

Sari na rovana sipi meke qoti: E Zazizi, na tie pa butubutu Haqiraiti. 


Sari na Tie Totoli te Devita 
32 E Zonatani, sa buhina Devita si keke tie totoli sapu tumaena hola na tie vari tokae 
koari na binalabala meke na tie sikuluna. Asa meke Zehieli tuna Hakemoni si kopudi 
sari na sinikulu tadi na tuna banara. 33 Ahitopeli sina tie vari tokae pa binalabala te 
Devita, meke Husai sa tie Arakaiti si na baere tanisa baņara meke sa tie vari tokae pa 
binalabala. 34 Mudina mate se Ahitopeli si ari Zehoiada tuna e Benaea meke e Abiata 
si hobena sa. Zoabi sina palabatu koasa qeto minate varipera tanisa banara. 


28 


Sari na Tinarae te Devita pa Guguana sa Zelepade 
1 Tioko varigara ni Devita, sa baņara, sari doduru nana palabatu tinavete pa Izireli 
pude varigara pa Zerusalema. Ke sari doduru palabatu tinavete pa butubutu, koimata 
koari na tie varipera pa keke tina meke pa keke gogoto, meke sari palabatu pu kopu 
ni sari na likakalae na bulumakao na sipi tanisa baņara, meke sari na likakalae na 

bulumakao na sipi tadi na tuna, meke sari na palabatu pa vetu banara, meke sari na 
tie varane si varigara mae koe Devita. 

2 Meke turu sage se Devita, sa banara, pa kenudia meke zama la koa rini si 
asa, “Gamu na turanagu, mu avoso mae koa rau. Koa pa bulogu rau pude kuria 
si keke vetu pude vasina koa noso sa Bokese Vinariva Egoi te Zihova, pude na 
magomagogosoana nene te Zihova, sa nada Tamasa. Ele va namanama nia rau pude 


kuria.” 3 Ba zama sa Tamasa koa rau, ‘Lopu kaqu agoi kuri ia sa vetu pude tanisa 
Pozaqu, sina agoi si na tie varipera, meke ele va zoloro ehara, gua si Asa. 4 Ba e 
Zihova, sa Tamasa pa Izireli, ele vizata au koa rini pa qua tatamana pude na banara 
pa Izireli ninae rane. Ura vizatia Sa se Ziuda pude tuturaņa meke koasa butubutu te 
Ziuda si vizatia Sa sa tatamana tanisa tamagu. Koasa doduruna sa tatamana tanisa 
tamaqu si qetu si Asa pude vagi au pude na baņara pa doduruna sa Izireli. 5 Soku 
hola koburu koreo si poni nau Sa, meke koari na tuqu hire si vizatia Sa se Solomone 
pude banara nia sa binanara te Zihova pa Izireli. 

6 Zama se Zihova koa rau, ‘Sa tumu se Solomone, asa kagu kuria sa Qua Zelepade. 
Ele vizatia Arau si asa pude na tuqu, meke Arau si na Tamana sa. 7 Kagu va ninira ia 
Rau sa binanara tanisa ninae rane be va tabe Au sa koari doduru Qua tinarae meke 
ginarunu gua sapu evani sa kamahire.” 

8 Ke kamahire, gamu na qua tinoni, pa kenuna sa Tamasa meke koasa vinarigara 
tadi doduru tinoni Izireli, sa vinarigara te Zihova, si zama zukuru gamu rau, pude 
mi va tabe va minaminaki gamu sari doduru gua pu taraeni gita Sa, pude kaqu tagoa 
gamu sa pepeso leana hie, pude boka tagoa rina sinage na sage ninae rane.” 

9 Meke koe Solomone si zama se Devita, “Tuqu, zama zonazona atu si rau koa 
goi, mamu va tabea sa Tamasa tanisa tamamu, mamu nabulu nia pa doduruna sa 
bulomu meke pa hiniva malumuna. Ura gilana betoi Sa sari doduru nada binalabala 
na hiniva. Pana agoi hata ia si Asa, si kote ta dogoro mo si Asa koa goi, ba pana luara 
pania goi si Asa, ba be taliri, linana va seu si goi koa Sa si kote veko pani igo Sa si 
agoi. 10 Mamu gilana valeania agoi sapu ele vizata igo Sa si agoi pude kuria sa Nana 
Zelepade hopena. Ego va ninirae si goi, mamu tavetavete.” 

11 Beto asa si valani e Devita koe Solomone sa tuna sari doduru palani vetu tanisa 
Zelepade, sa tinina sa vetu, sa nuqunuquruana koasa sasadana sa Zelepade, sari na 
lose vekovekoana, meke sari kaiqa lose panaulu, sari na lose pa korapana la meke sa 
lose Hopena pa Hopena, vasina sapu kote taleosae sari na sinea. 12 Valani tugo sa sari 
na palani tadi doduru gua vekoa sa Maqomaqo Hope pa nana binalabala pude ta kuri 
sari na vasina varivarigarana tana vinahesi pa korapa Zelepade, sari na lose pa vari 
likohaena, sari na lose vasina kote ta kopue sari na likakalae tanisa Zelepade, meke 
sari na vinariponi tava madidi koe Tamasa. 13 Meke ponia binalabala tugo e Devita se 
Solomone koari na vina hiadi sari na hiama meke na tie Livaeti pude taveti sari na dia 
tinavete pa Zelepade te Zihova, meke pude kopu ni sari doduru likakalae tava madidi 
saripu tavetavete ni rina hiama pa Zelepade. 14 Tozia tugo sa visa mamatadi sari na 
siliva na qolo sapu kote tavete ni likakalae tadi na votivotiki vinatana pa Zelepade, 
15 sari mamatadi rina zuke qolo meke sari na dia tuturuana qolo, sari mamatadi 
rina zuke siliva meke sari dia tuturuana siliva, luli gua koari na hopeke dia tinavete. 
16 Gua tugo sari pada mamatadi ri na siliva tadi na tevolo, meke sari hopeke tevolo 
qolo vasina hoke ta veko sari botubotu bereti sapu ta vala koe Tamasa. 17 Tozia tugo 
sa visa mamatadi sari na qolo viadi sapu kote tavete ni poka, sari na besini boronizi 
pude tana sisiruana ehara, meke na zagi, meke visa siliva na qolo kote tavete ni 
vovoina, 18 meke visa qolo viana kote tavete nia sa hope tana va uququ humana lea. 
Ponia tugo sa sa palani tadi na serubimi qolo saripu repahi tatapuru dia panaulu 

koasa Bokese Vinariva Egoi te Tamasa. 19 Zama sa banara Devita, “Doduru hire si 
koa beto koasa palani sapu ta kubere gore gua puta tugo sapu garunu nau e Zihova 
pude taveti.” 

20 Zama sa banara Devita koasa tuna sapu se Solomone, “Mu va ninirae na varane. 
Podalae nia sa tinavete, mamu lopu va malumia keke tinitona pude va noso igo. Se 
Zihova sa Tamasa sapu nabulu nia rau, si kaqu koa somanae koa goi. Lopu kaqu luara 
igo na veko pani igo Sa, ba kote koa turana igo Sa osolae va hokoto ia goi sari doduru 
tinavetena sa Zelepade te Zihova. 21 Sari doduru pinaqaha hiama na tie Livaeti si ele 
tava namanamadi pude taveti sari doduru vina tana koasa Zelepade. Meke sari tie 
tavetavete pa soku navulu binokaboka si nama pude toka nigo, meke sari doduru tie 
meke dia koimata si nama pude va tabei mo sari mua ginarunu.” 


29 


Sari na Vinariponi pude Kuria sa Zelepade 

1 Meke zama la se Devita, sa banara koasa doduruna sa vinarigara tinoni, “Sa tuqu, 
Solomone, asa sapu ele vizatia sa Tamasa, si na tie vaqura meke lopu ele gilagilana. 
Sa tinavete si noma hola, sina sa vetu hie si lopu na vetu banara tana tie, ba na 
Zelepade te Zihova sa Tamasa.“ 2 Ura ele podeke sisigitia rau pude gerigeri veko nia 
sa Zelepade: qolo, siliva, boronizi, aeana, labete, patu tolavaedi meke na patu arilaedi 
sapu hoke varivari sotoni pude ta evanae votiki kineha na visoviso, meke sokudi pule 
sari patu mabolo. 3 Arini sapu ele va nama ni arau pude tanisa Zelepade, ba koari 
na qua tinago soti si vala qolo na siliva tugo si arau koa gua koasa qua tataru koasa 
Zelepade te Tamasa: 1 keke gogoto tina kilo qolo viana, meke karua gogoto made 
navulu tina kilo siliva viadi pude va sari i sari gobana sa Zelepade, ë meke kobi 
likakalae saripu kote taveti rina tie bokabokadi pa tinavete lima. Ke, esei pule koa 
gamu si hiva vala nana vinariponi koe Zihova?” 

6 Qetuqetu sari na palabatu pa tatamana, sari na koimata pa butubutu, sari na 
koimata pa keke tina na keke gogoto tie varipera, sari na palabatu pu kopu nia sa 
tinavete tanisa baņara, meke valani sari na dia vinariponi. 7 Vala ni rini pude tana 
tinavete pa Zelepade si ka keke gogoto zuapa navulu tina kilo qolo, manege puta tina 
qolo poata, neta gogoto made navulu lima tina kilo siliva, onomo gogoto manege 
puta tina kilo sa boronizi, meke hola nia neta vuro made gogoto lima navulu tina 
kilo sa aeana. $ Arini sapu ari dia patu nedaladi na arilaedi si vala ni rini koasa 
lose vekovekoana vinariponi pa Zelepade, sapu e Zehieli na kopu nia, na tie pa tutina 
Qerisoni pa butubutu Livae. 9 Qetuqetu hola sari na tie sina malumu sari bulo dia 
pude variponi la koe Zihova, meke qetu sisigiti nia arini sapu soku hola si ta veko. 
Sa baņara Devita ba qetu sisigiti tugo. 


Vahesia Devita se Zihova , , o, , , 
10 Meke vahesia sa banara Devita se Zihova pa kenuna sa vinarigara tinoni, meke 


zama, “Zihova Tamasa tadi na tamamami Zekopi, Mani tavahesi si Goi ninae rane 
ka rane! 11 Tamugoi Zihova sa vina lavata, niniranira, sa ninedala, tinolava meke 
binaņara. Ura sari doduru pa Manauru meke pepeso si Tamugoi, meke Agoi si na 
Nati Baņara koari doduru.” 12 Sari doduru tinagotago na linavata si mae guadi koa 
Goi, na banara ni Goi sari doduru pa mua niniranira, meke boka va ninirai na va 
lavati Goi sari na tie. 13 Kamahire, mami Tamasa, vatua gami sa mami zinama leana, 
mami vinahesi koasa pozapoza tolavaena Tamugoi. 

14 Ba arau meke sari na qua tie, si loke laemami si gami pude boka ponigo soku 
likakalae gua hire, sina doduru likakalae si mae guadi koa Goi; meke kamahire ba 

poni pule atu ni gami koa Goi sari na likakalae saripu ele ponigami Goi. 15 Gilania 
mua Goi, Zihova, guana keke tie karovo mami si gami sapu loke mami pepeso soti 
kekenono gua sapu ele ta evaņa koari na tiatamamami. Sari na rane koa gami pa 
pepeso si papaka guana keke opoadumu tapuru holana mo meke lopu boka govete 
nia gami sa minate. 16 Kei, Zihova, mami Tamasa, paleke varigara ni gami sari doduru 
vinariponi hire pude na kinurina sa Zelepade pude pamana nia sa Pozamu hopena, 
ba doduru hire si mae guadi pa limamu Goi, meke mua Goi si arini. 17 Gilania rau sapu 
podeki Goi sari na bulo tie meke qetu nia Agoi sa ninoņo pana dogoria Goi. Koasa 
ninono pa bulogu si qetu si arau pude vatu ni rau koa Goi sari doduru hire. Meke 
kamahire dogori rau sari na Mua tie saripu varigara hire, si paleke maeni sari na 
dia vinariponi koa Goi pa dia qinetuqetu. 18 Zihova, Tamasa tadi Ebarahami, Aisake, 


meke Zekopiř, Mamu kopu nia pude sa vina tabe hie si kaqu koa ninira pa bulodi 
rina tie, meke kopu ni pude kaqu rane Igo arini doduru totoso. 19 Mu vala nia koasa 
tuqu, Solomone sa hiniva pa doduruna sa bulona pude va tabei sa sari doduru gua 
sapu garunu ni Goi meke pude kuria sa sa Zelepade sapu ele gerigeri veko nia arau 
hie.” 

20 Beto si tozi ni Devita sari doduru tinoni, “Vahesia se Zihova sa mia Tamasa!” Ke 
vahesia sa vinarigara tinoni se Zihova sa Tamasa tadi na tamadia meke kokotunu si 
arini meke va lavatia rini se Zihova meke gua tugo sa baņara Devita. 

21 Pa koivugona si va matei rini sari na kurukuru meke vukivukihi va uququ la si 
arini koe Zihova: keke tina bulumakao, keke tina sipi kokoreo, meke keke tina tuna 
sipi kokoreo turaņae na vinariponi napo vaeni meke soku vinukivukihi pule tana 
doduruna sa Izireli. 22 Koasa rane asa si qetuqetu hola si arini meke henahena na 
napo si arini pa kenuna e Zihova. Meke pa vina rua totoso pule si va tabea rina tie 
sapu e Solomone si na baņara. Va madia rini si asa pude na dia banara, meke va 
madia arini se Zedoki pa tinavete hiama. 23 Ke hobea Solomone sa tamana, se Devita, 
pa habohabotuana banara te Zihova. Meke na ta manae sa binaņara tanisa, ke va 
tabea ri doduru tie Izireli si asa.” 24 Doduru palabatu pa butubutu, sari doduru tie 
varane pa vinaripera, meke sari doduru tuna koreo Devita si tokotokoro sapu kaqu 
vala nia arini sa dia vinatabe koe Solomone, sa baņara. 25 Meke va lavatia e Zihova 
se Solomone pa doduruna sa butubutu Izireli meke vala nia Sa koa sa sa binanara 
sapu tagotago meke variva dogoro sapu loke banara pule pa Izireli si ele hite gua asa. 


Sa Minate te Devita ESN 
26 Ke baņara nia Devita, sa tuna koreo e Zese, sa doduruna sa popoa Izireli. 27 Koa 


banara si asa pa Izireli ka made navulu puta vuaheni, ka zuapa vuaheni pa Heboroni 
meke ka tolonavulu neta vuaheni pa Zerusalema. * 28 Barogoso va gorevura si 
asa meke tige mate, na tie tagotagona meke ta pamanaena, meke e Solomone sa 
tuna, si banara hobena si asa. 2? Sari doduru tinavete nomadi pu ta evana pa 
binanara te Devita pa podalaena meke kamo pa vina betona si ta kubere beto koari 
na kinubekubere te Samuela sa poropita, meke sari na kinubekubere te Netani sa 
hiama, meke Qadi sa tie dodogorae. 30 Koari na kinubekubere si ta tozi sari hahanana 
binanara tanisa, meke sa nana niniraņira, meke sari doduru ginugua pu ta evana 
koa sa, koasa butubutu Izireli, meke koari doduru binanara pa vari kalina Izireli. 

SA BUKA KORONIKOLO VINA RUA 


Sa Vinabakala 


„Sa Buka Vina Rua Koronikolo si na hinodana sa Buka Koronikolo Vina Keke. Vivinei 
nia sa buka hie sa binanara te Solomone kamo pa nana minate meke sari na banara 


pa mudina sa pa binanara Ziuda kamo koasa tina huara pa Zerusalema totoso ta 
raovo vagi la pa Babiloni sari na tinoni pa butubutu Ziuda sapu ta evana pa vuaheni 
lima gogoto vesu navulu onomo sipu lopu ele podo se Zisu Karisito. Tozia tugo sa 
buka sa vivineina sa vinari paqahi sari na butubutu totoso turana taloa ni Zeroboami 
sari ka manege puta butubutu Izireli. Rehoboami sa tuna Solomone si kopu nia sa 


butubutu Ziuda, 
Sari na Nati Pinaqapaqahana sa Buka 


Sa Binaņara te Solomone. Hinia 1:1 kamo hinia 9:31 
a. Sari na vuaheni kekenu pa binanara te Solomone. Hinia 1:1-17 


b. Sa kinurina sa Zelepade. Hinia 2:1 kamo hinia 7:10 

c. Sari na vuaheni mumudi pa binanara te Solomone. Hinia 7:11 kamo hinia 9:31 
Turu eke sari na butubutu ta pozae Izireli. Hinia 10:1-19 
Sari na banara pa butubutu Ziuda. Hinia 11:1 kamo hinia 36:12 
Sa tinahuara pa Zerusalema, Hinia 36:13-23 


Tepaia Solomone sa Tinumatumae koe Zihova 
(1 Banara 3:1-15) 

1 Solomone sa tuna koreo e Devita, si va nabua sa sa nana tinuru koasa binanara 
pa Izireli, ura e Zihova sa nana Tamasa si mana nia na toka nia si asa, meke va ninira 
ia Sa si asa. 

2 Vala ni zinama sa banara Solomone sari na koimata tadi na tie varipera pu kopu 
pa hopeke puku tie, puku keke tina tie, keke gogoto tie, meke sari doduru nana tie 
varipitui, hopeke koimata pa tatamana, meke gua tugo koari doduru palabatu pule, 
3 pude luli koa sa meke la koasa vasina vahesihesiana pa toqere pa Qibione. La si 
arini vasina, sina vasina koa sa Ipi Hopena, sapu tavetia e Mosese sa nabulu te Zihova 
pa soloso gega. 4 Sa Bokese Vinariva Egoi te Tamasa si ele vagi mae nia tu e Devita; 
taluarae mae gua pa Kiriati Zearimi meke kamo pa Zerusalema meke vekoa sa pa keke 
ipi sapu ele va nama veko nia tu sa.” 5 Ba sa hope boronizi sapu tavetia e Bezaleli, 
sa tuna koreo e Uri, sa tuna e Huri, si koa tu pa Qibione pa kenuna sa Ipi Hopena te 
Zihova; ke hoke vahesi se Solomone meke sari na tinoni te Tamasa vasina.” 6 Ene la 
se Solomone koasa hope boronizi pa kenuna sa Ipi Hopena te Zihova meke vala ni 
koari na hiama si keke tina kurukuru name pude va vukivukihi va uququ lani koasa 
hope. 

7 Koasa boni asa si vura la koa sa sa Tamasa, meke nanasia Sa si asa, “Nasa si hiva 
nia goi pude Maqu ponigo?” gua si Asa. 

8 Meke olana se Solomone koe Tamasa, “Doduru totoso si hoke va dogoro nia Agoi 
sa Mua tataru lavata koe Devita sa tamaqu, meke ele va mae ia Agoi koa rau sa nana 
habohabotuana banara. °’ Ke, Zihova Tamasa, Mu va gorevura ia sa Mua vina tatara 
koasa tamaqu. Ura ele vizatau Goi si arau pude na banara koari na tinoni sapu soku 
hola meke lopu boka ta nae.” 10 Mu poni nau sa tinumatumae na ginilagilana lohina" 
pude maqu boka kopu ni rau sari na tinoni hire. Be lopu gua si vegua meke kaqu 
boka banara ni rau sari na Mua tinoni.” 

11 Olania Tamasa se Solomone, “Ele vizata va gotogoto si goi. Lopu tepa si goi pude 
tago poata, babe tago likakalae, na vina lavata pa tie, babe na minate tadi na mua 
kana, babe toa va gelenae, ba tepa ia goi sa tinumatumae na ginilagilana gua sapu 
kote boka kopu ni goi sari na tinoni pu va turu nigo Rau si goi pude banara ni. 12 Gua 
ke sa tinumatumae meke na ginilagilana si kaqu poni nigo Rau, meke kaqu poni tomo 
nigo tugo Arau sa tinagotago pa poata, tinagotago pa likakalae, meke na vina lavata 
koari na tie, sapu gua lopu ele hite tagoi rina banara pukerane, meke lopu kaqu boka 
tagoi tugo rina baņara vugo na repere.” 


Sa Niniranira meke sa Tinagotago te Solomone, sa Banara 
(1 Banara 10:26-29) 

13 Taluarae se Solomone, sa banara, koasa vasina vahesihesiana pa Oibione vasina 
sapu va vukivukihi sa koasa hope pa kenuna sa Ipi Hopena te Tamasa, meke kekere 
pule la pa Zerusalema si asa. Vasina si koa banara si asa pa doduruna sa Izireli. 
14 Vagi varigara ni Solomone sari na totopili varipera na hose. Ka keke tina made 
gogoto totopili varipera, meke manege rua tina hose si tanisa. Kaiqa si kopu ni sa 
pa Zerusalema, meke kaiqa si hopeke va hia lani sa koari na vasileana tana kopu 
totopili varipera tugo.” 15 Koasa totoso banara si asa, si va soku hoboro guni mo na 
patu sa sa siliva na qolo pa Zerusalema, meke sa huda sida si soku hola guana huda 
sikamoa sapu toqolo hoboro pa hubidi rina toqere pa Ziuda. 16 Sari na tie holuholu 
te Solomone hoke holu vagi sari na hose pa popoa Izipi meke pa Kue.” 17 Meke holui 
rini sari na totopili varipera pa Izipi, ka onomo gogoto poata siliva hinoluna si keke” 
meke sari na hose si keke gogoto lima navulu puta poata siliva, meke holuholu taloa 
ni rini koari doduru banara pa butubutu Hitaiti meke pa popoa Siria. 

Vina Namanamana sa Kinurina sa Zelepade 
(1 Banara 5:1-18) 

1 Balabala se Solomone pude kuria si keke Zelepade pude vasina kote tavahesi sa 
Pozana e Zihova, meke keke vetu banara tugo tanisa telena. 2 Vagi sa si ka zuapa 
navulu puta tina tie pude paleki sari na ginerigeri, meke ari ka vesu navulu puta tie 
si pude peqo patu koari na toqere. Ari ka neta tina onomo gogoto tie si pude koimata 
ni sari tinavete. 

3 Garunu la nia e Solomone koe banara Hiramu pa Taea sa inavoso hie, 


“Mu tavete toka nau gua sapu toka guni nia goi sa tamaqu, e Devita, totoso 
holuholu ni goi koasa sari na huda sida pude tavetia sa nana vetu banara. 4 Va 
namanama pude kuria rau si keke Zelepade pude va lavatia sa Pozana e Zihova sa 
qua Tamasa. Sa vasina asa si kaqu na vasina madina sapu kote taveti gami sari 
na vina uququ oto huda humana lea pa Kenuna, vasina kote veko ni gami sari na 
bereti hopedi, meke taveti sari na vina vukivukihi va uququ doduru munumunu 
na veluvelu, meke gua tugo koari na rane Sabati, koari na sidara vaqura, meke gua 
tugo sari na inevaņa koari na rane sapu tava madi pude na vina lavatana e Zihova 
sa mami Tamasa. Na garunu nia Tamasa koa gami na tie Izireli pude taveti si hire 
ninae rane ka rane. 

5 Sa Zelepade sapu kaqu kuria rau si kote tolavaena hola laena, sina sa mami 


Tamasa si lavata hola ni sari doduru tamasa pule. $ Loke tie si boka kuria si keke 
Zelepade te Zihova, sina sa doduruna sa maņauru ba lopu kaqu boka garona Sa. 

Ke vegua meke kote boka kuria rau si keke Zelepade tanisa? Sapu kote na vasina 


tana va vukivukihi va uququ la mo koa sa Tamasa si asa.” 

7 Mamu garunu mae nia koa rau si keke tie sapu bokaboka pa tinavete qolo, siliva, 
boronizi, meke na aeana, meke tumaena tigisi lineni arilaedi pa kala buma, pepolo, 
meke zinara. Sa tie asa si kote tavetavete turanae koari na tie tavetavete pu kuria 
sa Zelepade pa Zerusalema saripu ele vizati sa tamagu, e Devita. 

8 Gilania rau sapu bokabokadi hola pa maho huda sari na mua tie, ke mamu 
garunu poni nau huda sida, paeni, meke huda zunipa maedi pa Lebanoni. Ele va 
namanama si arau pude garuni sari na qua tie tavetavete pude tokani sari na mua 
tie. 9 Soku hola sari na labete si kote tava namanama, sina sa Zelepade sapu hiva 
kuria rau si kaqu nomana va leana meke tolavaena. 10 Kote tabara i rau sari na 
mua tie tavetavete padana keke gogoto made navulu lima tina baika huiti*, keke 
gogoto made navulu lima tina baika bale, made gogoto made navulu tina lita kolo 
vaeni, meke made gogoto made navulu tina lita oela olive,” gua. 

11 Va garunu pule la nia Hiramu si keke leta koe Solomone sapu guahe, 

“Sina tataru ni e Zihova sari na Nana tinoni ke va turu igo Sa si agoi pude 
na dia banara. 12 Vahesia se Zihova sa Tamasa tadi pa Izireli, sapu kurina sa 
manauru meke sa pepeso! Ele vala nia sa Tamasa koe Devita si keke nana 
koburu tumatumaena, sapu sinia na binokaboka meke na ginilagilana pude kuria 
sa Zelepade te Zihova meke sa nana vetu banara. 

13 Va garunu atu nia rau si keke tie matazona bokabokana, pozana si e Hurami. 
14 Sa tinana sa si mae guana pa tututi te Dani meke sa tamana si na tie soti pa Taea. 
Bokabokana pa tinavete qolo, siliva, boronizi, aeana, patu, meke huda. Bokabokana 
si asa pude tigisi poko lineni kala buma, pepolo, meke zinara. Bokabokana pude 


va evanae ni vina sari leleadi sari na aeana na boronizi meke boka va tinoni i sa 
sari na binalabala pu koa pa pepa. Kote tavetavete turanae si asa koari na mua 


tie tavetavete meke gua tugo koari na tie tavetavete tanisa tamamu, se Devita, sa 
banara. 

15 Ke mamu va garunu mae ni sari na huiti, bale, vaeni, meke oela olive, gua 
sapu ele va tatara nia goi. 16 Meke kote mahoi gami sari sida sapu hiva ni goi koari 
na toqere pa Lebanoni, meke tavete ni bana meke va ale rarata atuni gami pa kolo 
kamo atu pa Zopa vasina mamu vagi lani pa Zerusalema.” 


Podalae sa Kinurikurina sa Zelepade 
(1 Banara 6:1-38) 

17 Tavetia sa banara, Solomone si keke ninae tie koari doduru tie karovodi pu koa 
pa Izireli, gua sapu tavetia e Devita, sa tamana. Sari na tie karovodi si ari ka keke 
gogoto lima navulu neta tina, onomo gogoto tie. 18 Vizati sa si ka zuapa navulu tina 
tie pude va kamoi sari na patu, meke ari ka vesu navulu tina tie si peqo patu pa 
toqere, meke ari ka neta tina onomo gogoto palabatu pude na koimata pude kopu ni 
na va ene va leani sari na tinavete. 


1 Podalae kuria Solomone sa Zelepade te Zihova pa Zerusalema koasa Toqere 
Moraia, vasina sapu la vura se Zihova koe Devita sa tamana. Asa tugo sa vasina 
sapu huhuku vekoa e Devita, sa vasina te Aruna, sa tie Zebusaiti vasina tana vari 
pagaha kiko huiti koari na gagalotodi.” 2 Pa rane vina rua koasa sidara vina rua 
pa vina made vuaheni sapu koa banara si asa si podalae kuria sa sa Zelepade. 3 Sa 
Zelepade te Tamasa sapu tavetia Solomone sa baņara, si hiokona zuapa mita gelena 

meke sia mita labena. “Sa nugunuguruana koasa sasada pa Zelepade si padana sia 
mita labena meke lima navulu made mita ululuna.” Sari na goba pa korapana si 
ta pokoe qolo viana. 5 Sa lose nomana si goba nia huda sida sa, meke sa huda sida 
si poko nia qolo viana sa, meke tava sarie na kineha huda pamu na seni. 6 Va sari 
nia patu nedala noma laedi sa sa Zelepade. Sa qolo sapu tavetavete nia sa si maena 
gua pa popoa Pavaemi. 7 Poko ni golo sa banara sari na koga, sari tukutukuna, na 
barabarana sa sasada, meke sari gobana sa Zelepade. Meke peqo ni kineha mateana 
serubimi sa sari na gobana sa Zelepade. 8 Meke kuria sa sa Lose Hopena pa Hopena. 
Sa gelena sa si ka sia mita meke ka sia mita tugo labena. Padana hiokona eke tina 
kilo sa qolo sapu tavetavete nia rini pude poko nia sa Lose Hopena pa Hopena.* 9 Sa 
mamatana sa qolo sapu tavete nia poka rini si kukuru kilo meke sari doduru goba 
panaulu si ta pokoe qolo beto. 

10 Garuni tugo sa baņara sari nana tie pude taveti karua mateana serubimi, meke 
poko ni qolo, meke vekoi koasa Lose Hopena pa Hopena.* 11-13 Turu vari kali sari 
karua serubimi meke tia la ia sa nuqunuquruana. Sari tatapurudia si repaha meke 
keke kali tatapuru si padana 2 mita hiokona sentimita gelena. Pude repaha beto sari 
karua tatapuru dia meke vari tiqui pa kokorapana sa lose meke la duta pa vari kali 
goba si repaha betoa mo rini sa lose sapu sia mita labena. 14Sa poko sapu gobana sa 
Lose Hopena pa Hopena si na lozi arilaena tavete ni arini meke sari kaladi rina lozi si 
buma, pepolo, meke zinara, meke na kineha serubimi si ta tavete vura pa korapana.” 


Sari Karua Dedegere Boronizi tanisa Zelepade 
(1 Banara 7:15-22) 

15 Taveti sa banara si karua dedegere, sapu hopeke manege lima meke kukuru 
mita ululudi, meke tava turu pa kenuna sa Zelepade si arini. Sari na toropaedi ri na 
hopeke batu dedegere si karua mita meke karua gogoto sentimita ululudi. 16 Panaulu 
pa vari likohaedi rina toropaedi ri hopehopeke dedegere si na tinigisi seni pu va sari 
ni rini, meke keke gogoto vua pomeqaraneti si sigoto dia koari na seni. 17 Sari karua 
dedegere hire si tava turu pa vari kalina sa nuqunuquruana: keke sapu turu pa kali 


matao si ta pozae Zakini, meke asa sapu turu pa kali gede si Boazi pozana.” 

Sari na Ginerigerina sa Zelepade 
(1 Banara 7:23-51) 

1 Tavetia Solomone si keke hope boronizi sapu ka sia mita labena pa hopeke kalina 
meke padana made mita kukuruna sa ululuna.” 2 Tavetia tugo sa si keke besini 
boronizi bobolokuhae lavata, sapu pada manege neta mita lima navulu sentimita” 
padana sa bobolokuhaena, ka made mita meke lima navulu sentimita padana labena 
sa bobolokuhaena, meke karua mita hiokona sentimita sa lohina. 3 Pa vari likohaena 
sa besini lavata, pa kauruna sa beruna sa besini, si koadia si karua tokele vina sari. 
Sari vina sari arini si guana kineha bulumakao kokoreo. Ta tavetae keke tini mo 
koasa besini sari na vina sari arini. 4 Habotu nana sa besini lavata hie pa mudidi ri 
ka manege rua bulumakao kokoreo sapu tia vura beto, ka neta si tia la pa kali gasa 
rimata, ka neta si tia la pa lodu rimata, ka neta si tia la pa kali gede, meke ka neta 
si tia la pa kali matao. > Sa tinina sa besini si keke pidoko moatana, meke sa beruna 
sa besini kolo hie si kekenono guana beruna sa kapa sapu polo vura pule, kekenono 


* 3:4 Ka tolonavulu puta piti labena meke keke gogoto vesu navulu piti ululuna. * 3:8 Ekd 26:33-34 *“ 3:10 

guana pelarana sa havoro lili. Sa besini asa si padana onomo navulu puta tina lita 
kolo boka voi la pa korapana. ë Taveti tugo rini si ka manege puta besini hite, ka 
lima si ta veko pa kali gede, meke ka lima si ta veko pa kali mataona sa Zelepade. 
Koarini hoke ta nuzapa sari na tinitona pu tavetavete ni koari na vinukivukihi. Sa 
besini nomana lavata si vasina kote vagi kolo sari na hiama pude huve na pezaku 
pana beto sa vina ugugu.” 

7-8 Taveti tugo sa si ka manege puta tuturuana zuke golo lulia sa kineha sapu ta 
poni nia sa, meke ka manege puta tevolo, meke ta veko si hire koasa korapana sa 
lose hopena pa Zelepade, ka lima tuturuana zuke, meke ka lima tevolo pa hopeke vari 
kalina sa lose. Taveti tugo sa si ka keke gogoto besini boronizi pude tana sisiruana 
ehara.” 

9 Kuria tugo sa si keke varivarigarana tadi na hiama pa kenuna sa Zelepade meke 
keke varivarigarana nomana pa sadana sa varivarigarana tadi na hiama. Sari na 
sasada pa varikorapadi ri na varivarigarana si tavete ni sa pa boronizi. 10 Tata la pa 
kali mataona sa Zelepade koasa iiona pa kali gasa rimata si vekoa sa sa besini lavata. 

11-16 Taveti tugo e Hurami si kaiga raro boronizi, na sevolo, meke besini boronizi 
pude tana sisiruana ehara, meke sari na baolo zozoropoana. Tavete va hokoto betoi 
e Hurami sari doduru tinitona sapu hiva ni e Solomone, sa banara, pude tavete poni 
nia koasa Zelepade: 

Karua dedegere boronizi nomadi. 

Karua toropae vina sari pa batudi ri na dedegere boronizi. 

Na tinigisi seni sapu koa koari karua toropae pa batudi ri na dedegere boronizi. 

Karua tokele vua pomegaraneti boronizi, sapu karua gogoto pa hopeke tokele 

pomegaraneti sapu va sari vari likohae koari karua toropae pa batudi ri na 
dedegere. 

Ka manege puta tuturuana meke sari hopeke dia besini hitekedi. 

Sa besini boronizi nomana lavata sapu habotu koari ka manege rua bulumakao. 

Sari na raro, sevolo, na poka ililiriana masa. 


Va nedala ni boronizi e Hurami sari doduru likakalae tanisa Zelepade te Tamasa gua 
sapu garunu ni e Solomone, sa baņara, pude taveti. 

17 Pa hiniva tanisa banara si ta tavete sari na likakalae hire koari na tavetaveteana 
kineha pa korapa pepeso bupara tata pa Ovuku Zodani, pa vari korapana Sukoti meke 
Zaretani. 18 Sa mamatadi ri na likakalae hire si lopu hata vura ni e Solomone sina 
soku hola, ke sa mamatadi rina boronizi si namu lopu ta tumae. 

19 Tavete ni qolo tugo e Solomone, sa banara, sari na likakalae tana Zelepade: sa 
hope, meke sari na tevolo pude veko nia sa bereti sapu ta poni la koe Tamasa; 2? sari 
na tuturuana zuke, meke na zuke qolo sapu hoke tava katu pa kenuna sa Lose Hopena 
pa Hopena. Doduru si ta tavete luli gua sapu ta tozi. 21 Sari na havoro vina sari, na 
zuke, meke sari na nepihi, 2? sari na nepihi tana zuke, na besini boronizi pude tana 
sisiruana ehara, sari na vovoina saripu veko ni oto huda humana lea, sari na tinitona 
palepalekeana motete toana. Doduru likakalae hire si ta tavetae pa qolo viana. Sari 
na tukutuku koasa sasada nomana pa nuqunuquruana koasa Zelepade meke sari na 
tukutuku sasada tanisa Lose Hopena pa Hopena si ta pokoe qolo si arini. 


1 Sipu beto va hokoti Solomone sa banara sari doduru tinavete koasa Zelepade, si 
paleke mae ni sa sari doduru tinitona tanisa tamana, se Devita, sapu sari siliva, na 

qolo, meke sari na likakalae sapu tava madidi koe Tamasa, meke vekoi sa koari na 
lose vasina hoke ta kopue sari ginugua arilaedi.” 


Ta Paleke La koasa Zelepade sa Bokese Vinariva Egoi 
(1 Banara 8:1-9) 

2 Tioko varigara ni e Solomone sari doduru koimata na palabatu pa hopeke 
butubutu na puku butubutu pa Izireli, pude mae koa sa pa Zerusalema. Mae si arini 
pude vagia sa Bokese Vinariva Egoi te Zihova pa Zaione koasa Vasileana Lavata te 
Devita meke paleke la nia koasa Zelepade.” 3 Ke mae varigara sari doduru koasa 
inevana vina balabaladi rina dia Ipi pa qega koasa vina zuapa sidara. 4 Sipu kamo 
beto sari doduru koimata si ovulia rina tie Livaeti sa Bokese Vinariva Egoi, 5 meke 
paleke la nia rini koasa Zelepade. Meke paleke la nia tugo ri na hiama sapu sari na tie 
Livaeti sa Ipi Varivarigarana meke sari doduru likakalae hopedi pu koadi pa Zelepade. 
6 Sa banara Solomone meke sari doduru tie Izireli si varigara pa kenuna sa Bokese 
Vinariva Egoi, meke va vukivukihi ni rini sari na sipi na bulumakao saripu soku hola 
ke lopu boka ta nae. 7 Beto asa si paleke nuquru nia rina hiama sa Bokese Vinariva 
Egoi te Zihova pa Zelepade meke la vekoa rini pa Lose Hopena pa Hopena pa kauru 
tatapurudi ri na mateana serubimi. 8 Sari na tatapurudi si repaha la panauluna sa 
Bokese meke va aqoria sa Bokese meke sari na karua huda palepalekeana. 9 Sari na 
huda palepalekeana si gele hola, ke sari hubidi si boka ta dogoro mo koa rini pu turu 
pa karua kalina sa kenuna sa Lose Hopena pa Hopena, ba lopu koarini pa sadana 
sa Lose Hopena. Sari na palepalekeana si korapa koa dia vasina pa rane ninoroi. 
10 Loketona si koa pa korapana sa Bokese Vinariva Egoi ba sari karua patu labelabe 
mo sapu veko nuguru ni e Mosese vasina pa toqere Saenai, totoso tavetia Tamasa sa 


Vinariva Egoi koa rina tie Izireli pa mudina sapu vura si arini pa Izipi.” 


Sa Tinolava te Zihova , l , , 
11-14 Sari doduru hiama pa hopeke pukuna pu somana la si va madi pule ni. Sari 


na tie Livaeti sapu na tie kerakera: Asapa, Hemani, meke Zedutuni, meke sari na 
turanadia pa puku tutidia si va sagei rini sari na dia poko lineni arilaedi. Sari na tie 
Livaeti si turu pa kali gasa rimatana sa Hope meke tuqei rini sari na dia sibolo na 
hapu, meke na mike, meke somanae dia koarini sari ka keke gogoto hiokona hiama 
pu ivui sari na dia buki. Sari na tie ivivu meke ari na tie kera si guana keke mamalaini 


mo totoso vahesia rini meke zama leana la koe Zihova. Somana la sari na sibolo na 
buki meke kaiga tinitona lopilopi totoso vahesia rini sa Tamasa, meke kera nia rini 
sa kinera vinahesi: 
“Vahesia se Zihova, ura na leana si Asa, 
meke sa Nana tataru nabuna si koa hola ninae rane.”” 
Meke sini va hodaka ia mo na lei sapu variva keana hola sa korapana sa Zelepade; 
na nedala vura mae se Zihova, ke lopu boka nuquru la sari na hiama pude taveti sari 


dia tinavete pa korapana sa Zelepade.” 

Zinama te Solomone koari na Tinoni 
(1 Banara 8:12-21) 
1 Meke varavara se Solomone, sa banara, 
“Zihova, ele tozia Agoi sapu kote koa pa keke lei huporona. 
2 Kamahire si ele kuri poni Igo rau si keke Zelepade tolavaena Tamugoi, 
na vasina pude kaqu koa si Agoi ninae rane ka rane.” 

3 Sipu korapa turu beto dia vasina sari doduru pa Izireli pu varigara si taliri la koa 
rini sa banara Solomone meke tepa ia sa sa Tamasa pude mana ni. 4 Meke zama 
guahe si asa, “Mani tavahesi se Zihova, sa Tamasa tadi pa Izireli! Na pa limana soti si 
va gorevura ia Sa gua sapu va tatara nia Sa koe Devita sa tamaqu, sipu zama guahe si 
Asa,” 5 'Podalae totoso turana vura ni Rau pa Izipi sari na Qua tinoni meke kamo pa 
rane ninoroi si lopu hite vizatia Rau si keke vasileana lavata pa Izireli pude ta kuri si 
keke Zelepade, vasina kote vahesia gamu sa Pozaqu Rau, meke lopu hite vizatia tugo 
Arau si keke tie pude turani sari na tinoni pa Izireli. 6 Ba kamahire vizatia Rau sa 
popoa Zerusalema, pude vasina kote ta vahesi si Arau meke vizatia Arau se Devita 
pude banara ni sari na Qua tinoni pa Izireli,’ gua si Asa. 

7 Koa pa bulona sa tamaqu, se Devita, pude kuria si keke Zelepade tanisa Pozana 
Zihova sa Tamasa tadi na tinoni Izireli. 8 Ba zama se Zihova koasa, 'Tonoto mua si goi 
koasa mua hiniva, sapu korapa hiva kuria goi sa Zelepade pude tavahesi sa Pozaqu. 
9 Ba lopu kaqu agoi kote kuria sa Zelepade, ba sa tumu tu; asa sa eharamu soti. Asa 
sa tie sapu kote kuria sa Zelepade tanisa Pozaqu Rau.’ 

10 Meke ele va gorevura ia e Zihova sa Nana vina tatara. Arau ele sogo hobea se 
Devita sa tamaqu, meke kamahire si habotu ia arau sa habohabotuana binanara pa 
Izireli, gua puta tugo sapu ele va tatara nia e Zihova, meke kuria rau sa Zelepade 
pude va lavatia sa Pozana e Zihova sa Tamasa tadi na tinoni Izireli. 11 Ele vekoa rau 
sa Bokese Vinariva Egoi pa korapana sa Zelepade, sapu koa i rina patu labelabe tana 
Vinariva Egoi te Zihova koari na tinoni Izireli.” 


Vinaravara te Solomone 
(1 Banara 8:22-53) 

12 Meke turu la se Solomone pa kenuna sa hope te Zihova pa kenuna sa vinarigara 
butubutu tie Izireli, meke repaha va sage ni sa sari limana pa vinaravara. 13 Na ele 
tavete vekoa e Solomone si keke hatara boronizi, meke vekoa sa pa vari korapana 
sa varivarigarana lavata pa sadana. Padana karua mita hiokona sentimita sa gelena 
meke labena, meke keke mita meke neta gogoto sentimita ululuna. Totoso haele 
sage la si asa koa sa hatara si kokotuņu si asa vasina boka dogoria ri doduru tie, 
meke repaha va sagei sa sari limana pa manauru, 14 meke varavara guahe, “Zihova, 
Tamasa tadi pa Izireli, namu Agoi mo si na Tamasa pa Manauru meke pa pepeso. 
Loke tamasa pule si gugua Agoi. Kopu nia Agoi sa Mua Vinariva Egoi pa tataru koari 
na Mua nabulu, totoso va tabe Igo rini pa doduru bulodia. t5 Kopu nia tugo Agoi sa 
Mua vina tatara koe Devita sa tamaqu, meke ninoroi si gorevura beto sari doduru 
Mua zinama pa Mua niniranira. 16 Ego, kamahire Zihova, sa Tamasa tadi pa Izireli, 
Mamu kopu ni sari Mua vina tatara koa sa tamaqu Devita, totoso zama guahe si Goi 
koasa, ‘Agoi si lopu kagu makudo va habotu tie pa Kenugu koasa binaņara pa Izireli, 
be guana va tabe va leani arini sari na Qua tinarae, gua sapu tavetia agoi.’* 17 Ke 
kamahire, Zihova, Tamasa pa Izireli, Mamu va gorevura ia sa Mua zinama sapu ele 


va tatara nia Goi koasa Mua nabulu Devita. , 
18 Ba vegua, hinokara boka tugo sa Tamasa pude mae koa pa popoa pepeso turani 


sari na palabatu na barikaleqe? Ura, sa doduruna sa manauru lavata ba lopu noma 
pada pude va koa Igo. Ke vegua meke kote garomu Agoi sa Zelepade sapu ele kuri 
ia arau hie?” 19 Zihova na qua Tamasa, arau sa Mua nabulu. Mamu avosi sari qua 
vinaravara na tinepa tinaleosae, Mamu va tabei sari na qua tinepa atu koa Agoi. 
20 Mamu kopu totoko nia sa Zelepade hie boni na rane. Ele va tatara nia Agoi sapu 
hierana sa vasina sapu kote ta vahesi sa Pozamu; ke mamu va avoso mae au pana 
tia mae si arau koasa Zelepade hie meke varavara.” 21 Mu avosi sari qua vinaravara, 

meke sari na vinaravara tadi na Mua tinoni Izireli pana tia mae si arini koasa vasina 
hie meke varavara. Mamu avoso gami pa Maņauru vasina sapu koa ia Goi, meke 
totoso avoso gami Agoi mamu taleosoni gami. 

22 Pana ta zutu sapu tavete va sea la si keke tie koasa turanana meke ta hivae si asa 
pude mae zama tokotokoro sapu lopu sea si asa pa kenuna sa Mua hope pa korapa 
Zelepade, 23 si Mu avosia pa Manauru meke vilasi. Mamu vilasi sari na Mua nabulu. 
Va kilasia si asa pu sea meke mani ta gore nia telena gua sapu evaņia sa. Mamu tozi 
vura nia sapu sa tie loke nana ginugua si lopu sea meke kaqu ta rupaha si asa. 

24 Be guana tava kilasa sari na Mua tie koari na dia kana, sina ele tavete va sea atu 
si arini koa Goi, meke be kekere pule atu si arini koa Goi, meke varavara atu koa Goi 
pa korapana sa Zelepade hie, 25 si Mamu avoso mae pa Manauru. Mamu taleoso ni 
sari na sinea tadi na tie pa Izireli, Mamu turana pule lani koasa popoa sapu poni ni 
Goi koarini meke koari na tiatamadia. 

26 Be guana tuku sa manauru meke loke ruku si hoqa sina ele va sea atu sari na tie 
koa Goi, meke be guana varavara atu si arini koasa vasina hie meke vahesia arini sa 
Pozamu meke kekere koari na dia sinea sina ele va kilasi Agoi si arini, 27 si Mamu va 
avoso pa Manauru. Mamu taleoso ni sari na sinea tadi na Mua nabulu sapu sari Mua 
tie Izireli. Va tumatumae ni Goi si arini sa sirana pude koa tonoto, Mamu garunu la 
nia sa ruku koasa pepeso sapu ele poni ni Goi koari na Mua tie pude na dia tinago. 

28 Be na sone babe na oza si kamo mae koasa pepeso, babe sa dada na givusu manini 
meke sari na mami linetelete si ta novala beto, babe kamoa na oza kupokupo, babe 
pana keke mami kana si raza ia si keke koari na mami vasileana lavata, be na tinasuna 
nomana babe na minoho sa si kamo koa gami, 2? si avosi sari na dia vinaravara. Be 
kaiqa ri Mua tinoni pa Izireli, si va sage i na limadia mae koa sa Zelepade hie pa 
tinalotana na tinasigiti pa bulodia; 309 si Mamu avosi sari na dia vinaravara. Va avosi 
pa Manauru, sa Mua kokoana, Mamu taleoso ni. Agoi mo Telemu gilani sari na hiniva 
pa bulo tie. Mu pitui sari hopeke tie gua sapu garodi, 3! pude kaqu pamana nigo rini 
si Agoi, meke va tabego doduru totoso pa dia kinoa pa pepeso pu ponini Goi koari na 
tiatamamami. 

32-33 Pana keke votiki tie sapu lopu somanana koasa Mua butubutu tie Izireli ba 
na mae guana pa popoa seu koa sa inavosona sa Pozamu pana mae si asa meke 
varavara atu koa Goi koasa Zelepade hie, si Mamu avoso mae pa Manauru sa Mua 


vasina kokoana. Ura sari na tie si kote avoso nia sa vina lavatana sa Pozamu meke sa 
lima ninirana Tamugoi, sapu gua nadoro vura gunia Agoi sa limamu. Mamu tavetia 


gua sapu tepa ia sa votiki tie asa koa Goi, pude madi gilania ri doduru tiena sa kasia 
popoa sa Pozamu pude pamana Nigo, gugua ari na Mua tie Izireli, meke pude madi 
tumae nia sapu Agoi si koa koasa vetu sapu kuria arau hie. 

34 Pana la pa vinaripera sari Mua tie meke la razai sari dia kana, be pavei garunu 
lani Agoi, meke pana varavara la koa Agoi si arini, atu koasa vasileana lavata sapu ele 
vizatia Goi, meke sa Zelepade sapu kuri ia rau pude tana Pozamu, 33 si Mamu avosi 
pa Manauru sari na dia vinaravara meke na dia tinepatepa. Mamu va tabe i Goi sari 
na dia hiniva. 

36 Be tavete va sea atu koa Goi si arini, ura loke tie sapu lopu tavete va sea, meke 
be bugoro ni Agoi meke vala ni Goi koari na dia kana, pude raovo vagi lani pa dia 
popoa be seuna babe tata, 37 meke pana guana koa ta pusi si arini koasa popoa tadi 
na dia kana meke hobe sari bulodia meke kekere meke zama, ‘Gami si ele sea, ele 
taveti gami sapu lopu tonoto, meke kaleadi hola si ele evani gami,’ gua; 38 meke be 
kekere pule atu si arini koa Agoi pa doduruna sa bulodia meke sa maqomaqodia 
koasa popoa tadi na dia kana pu raovo vagidi, meke varavara atu si arini mae gua 
koasa popoa sapu ele poni nia Goi koari na tiatamadia, meke koasa vasileana lavata 
hie sapu ele vizatia Goi, meke sa Zelepade sapu ele kuri vatua rau pude tana Pozamu, 

39 si Mamu avoso mae pa Manauru koasa Mua vasina kokoana; Mamu avosi sari na 
dia vinaravara meke na dia tinepatepa. Mamu va tabe i Goi sari na dia hiniva. Mamu 
taleosoni sari Mua tie pu ele va sea atu koa Goi. 

40 Kamahire, qua Tamasa, dono mae gami, Mamu avosi sari doduru vinaravara pu 
va sage atu ni gami koasa vasina hie. 41 Ke Zihova Tamasa, Mamu mae kamahire, 
Mamu nuquru la koasa Mua Zelepade, Agoi meke sa Bokese Vinariva Egoi, sa vina 
gilagilana sa Mua niniranira. Kei, Zihova Tamasa, Mu mana ni sari na Mua hiama 
pude vata dogoro nia sa Mua hinarupu, meke madi qetu sari doduru Mua tinoni koa 
gua koari na Mua lineana la koa rini. * 42 Zihova Tamasa, Mu lopu etulia sa banara 
sapu ele vizatia Agoi. Mu balabala ia sa tataru tamugoi koasa Mua nabulu Devita.” 

Sa Vina Madina sa Zelepade 
(1 Banara 8:62-66) 

1 Sipu hokoto tugo sa vinaravara te Solomone, si gore mae gana mo sa nika pa 
manauru meke sulu pania mo sa vinukivukihi sapu tava namanama, meke ta sinia 
nia sa korapana sa Zelepade sa ninedala te Zihova.” 2 Lopu boka nuquru la sari 
na hiama vasina sina sinia nia sa kalasa variva keana sa korapana sa Zelepade. 
3 Totoso dogoria ri doduru tinoni Izireli sa nika gore maena pa manauru meke sinia 
sa kalalasa variva keana sa Zelepade, si hoqa todoņo gore pa pepeso si arini meke 
vahesia na zama leana si arini koe Zihova, 

“Leana si Asa, 
meke sa Nana tataru nabuna si koa hola ninae rane.”” 


4 Meke va vukivukihi se Solomone meke sari doduru tinoni la koe Zihova. 5 Va 
vukivukihi lani e Solomone sari ka hiokona rua tina bulumakao, meke keke gogoto 
hiokona puta tina sipi. Ke va madia Solomone meke sari na tinoni sa Zelepade. 6 Sari 
na hiama si turu vasina sapu ele ta hia nia rini pude turu, meke tia la koari na hiama 
si turu dia sari na tie Livaeti, tugei dia sari na tinitona kerakera sapu valani e Devita 
pude tana vinahesina sa Tamasa. Arini si hoke tavetavete ni totoso zama leana si asa 
koasa kinera, “Sa tataru tanisa si turu hola ninae rane.” Sari na hiama si ivui sari na 
dia buki meke sari doduru tinoni Izireli si turu. 

7 Va madia Solomone sa kokorapana sa varivarigarana pa kenuna sa Zelepade te 
Zihova. Meke vasina asa si va uqu i sa sari na vina vukivukihi va uququ, sari deanadi 
rina vina vukivukihi binaere meke sari na vinariponi huiti. Tavetia sa sapu gua asa 
sina sa hope boronizi si lopu pada koari doduru vinukivukihi arini. 

8 E Solomone meke sari doduru tinoni Izireli, si kopu nia sa Inevana Vina Balabaladi 
rina Dia Ipi pa Qega ka zuapa rane. Na vinarigara nomana meke sari na tinoni si 
topue mae guadi pa seu podalae koasa karovoana pa toqere sapu la gua pa Hamati 
pa Lebanoni meke kamo la gua tu koasa volosona Izipi. 9 Ka zuapa rane si koa si 
arini koasa vina madina sa hope meke ka zuapa rane pule koasa inevana, meke pa 
vina betona sari na rane inevaņa si tukua rini sa vinarigara. 10 Meke pa koivugona, 
koasa vina hiokona neta rane pa vina zuapa sidara si garunu pule ni Solomone pa dia 
hopeke popoa sari na tinoni. Qetu hola ni rini pa bulodia sari doduru ginugua leadi 
sapu ele tavete poni ni Tamasa koe Devita, koe Solomone, meke koari Nana tinoni 
Izireli. 


Vina Rua Totoso Vura sa Tamasa koe Solomone 
(1 Banara 9:1-9) 

11 Mudina sapu va hokotia Solomone sa Zelepade, meke sa vetu baņara, meke va 
gorevura i sari doduru nana binalabala koarini, 12 si vura se Zihova pana boni koasa, 
meke zama ia Sa “Ele avosia Arau sa mua vinaravara; meke ele va egoa Arau sa 
Zelepade hie pude na vasina sapu kote vukivukihi mae koa Rau si gamu. 13 Pana 
va nosoa Arau sa ruku, babe garuni Arau sari na kupokupo pude gani pani sari na 
linetelete, babe garunu la oza koari na Qua tinoni, 14 þe pa totoso arini si varavara 
mae sari Qua tinoni, pu ta pozae na tie te Zihova si arini, meke pepekae puleni meke 
taliri va seu koari na tinavete kaleadi gua sapu ele evani rini, meke hata Au rini, 
si kaqu avosi Arau pa Maņauru, meke taleoso ni sari dia sinea, meke kaqu masuru 
pule sa dia pepeso. 15 Kaqu kopu totoko nia Rau sa Zelepade hie, meke sari doduru 
vinaravara sapu ta zamae koasa Zelepade hie si kagu nama avosi Arau, 16 sina ele 
vizatia Arau sa vasina hie, meke ele va madia Arau pude na vasina sapu kote ta vahesi 
sa Pozaqu ninae rane. Sari na mataqu meke sa buloqu si kote kopu totoko nia doduru 
totoso. 17 Ba sapu koa goi Solomone, be nabulu valeana Nau goi gua sapu tavetia e 
Devita sa tamamu, meke be taveti goi sari doduru sapu garunu nigo meke luli sari 
Qua tinozi na tinarae, 18 si kaqu kopu nia Arau sa vina tatara sapu tavetia Arau koe 
Devita sa tamamu totoso tozi nia Rau, ‘Agoi si kote lopu makudo va habotu tie pa 
tutimu koasa binanara pa Izireli, gua.” 19 Ba be lopu va tabei agoi meke sari na tie 
Izireli sari na Qua tinarae na Qua ginarunu sapu ele vatu ni Arau koa gamu, meke 
nabulu ni meke vahesi gamu sari kaiqa votiki tamasa, 20 si kaqu va rizu taloa gamu 
Arau koasa popoa sapu ele ponini gamu Arau, meke kaqu kilu pania Arau sa Zelepade 
sapu ele va madia Arau pude na vasina sapu kaqu ta vahesi sa Pozaqu. Kagu guni 
nia Rau na vina sisireana meke na pozapoza variva hegere tadi doduru tinoni. 

21 Ke be vea tolavaena gua sa Zelepade hie kamahire, ba pa totosona asa si kote 
magasa nia ri doduru tie pu ene holadi meke kote nanasa si arini, ‘Na vegua ke tavete 
guni nia tu e Zihova koasa popoa hie meke sa Zelepade hie? 22 Kote olana sari na 
tinoni, ‘Ura na luara pania rini se Zihova sa Tamasa tadi na tamadia, Asa sapu turana 
vura ni sari na tiatamadia pa Izipi, meke ele ranei rini sari na votiki tamasa meke 
i na nabulu ni. Gua asa ke va kamo ni Sa sari doduru tinahuara hire koa rini,’ 

ote gua.” 

Sari Kaiqa Tinavete te Solomone 
(1 Banara 9:10-28) 

1 Kamo koasa vina hiokona puta vuaheni si ele beto sa tinavete te Solomone pude 
kuria sa Zelepade meke sa vetu banara. ? Beto asa si kuri pule i sa sari popoa lavata 
pu ta poni ni sa koasa banara Hiramu, meke veko ni tie Izireli Solomone pude koa 
i. 3 Meke la zau vagi sa pa vinaripera sari na popoa Hamati meke Zoba, 4 meke la 
kuri va ninira ia sa sa gobana sa popoa pa Tamara pa soloso qega. Kuri pulei sa sari 
vasileana pa Hamati, sari vasidi sapu hoke ta kopue sari na ginani na likakalae. 5 Kuri 
pulei tugo e Solomone sari popoa lavata pa Beti Horoni Panaulu meke sa Beti Horoni 
Panapeka, veko ni bara na sasada sotoi na roza aeana sa. $ Gua tugo sa vasileana pa 
Balati, meke sari doduru vasileana vasina ta kopue sari na ginani na likakalae, meke 
sari na vasileana pu ta kopue sari nana hose meke na totopili varipera. Tavete va 
gorevura betoi sa sari doduru kinurikuri pu hiva taveti sa pa Zerusalema, Lebanoni, 
meke pa doduruna sa voloso popoa pu koa baņara ni sa. 7-8 Va zukuru ni tinavete 
niniradi e Solomone sari doduru tinoni tuti maedi koari na butubutu Hitaiti, Amoraiti, 
Perizaiti, Hivaiti, meke Zebusaiti, koari tie pu lopu tava mate koari pa Izireli totoso 
vagia rini tatasana sa popoa Kenani. Koa hola si arini meke tava zukuru tinavete sari 

na tinoni hire kamo pa rane ninoroi. ? Ba lopu va pinausu i e Solomone sari na tinoni 
Izireli pude zukuru ni pa tinavete, ba arini si nana tie varipera, na palabatu koari na 
tuturuana pa nana qeto minate, na koimata tadi na totopili varipera meke ari na tie 
pu koi koari na hose. 10 Arini tugo sari nati palabatu kopu tinavete te Solomone, ari 
ka karua gogoto lima navulu puta palabatu pu kopu ni sari tie tavetavete koari na 
hopeke puku tinavete. 

11 Va rizua Solomone sa nana barikalege, sa tuna sa banara pa Izipi, sage mae gua 
koasa vasileana te Devita, koasa vetu sapu kuria sa pude tanisa nana barikaleqe Izipi. 
Zama si asa “Lopu kagu koa ia sa sa vetu baņara te Devita, sa banara pa Izireli, sina 
sari na vasina pu kamoi sa Bokese Vinariva Egoi sina madidi.” 

12 Va vukivukihi va uququ la koe Zihova se Solomone koasa hope sapu kuria sa 
pa kenuna sa Zelepade. 13 Taveti sa sari vinukivukihi va ugugu pa hopeke rane tava 
madidi, gua sapu va turu i e Mosese: rane Sabati, Inevana Sidara Vaqura, meke sari 
ka neta inevana sapu hoke ta tavete pa doduru vuaheni: Inevana Bereti loke Isitina 4, 
Inevana Pakepakete, meke sa Inevana Vina Balabaladi rina Dia Ipi pa Qega.* 14 Luli 
sa sari na tinarae sapu vekoi sa tamana, se Devita, meke hia i sa pa hopehopeke 
rane sari na tinavete koari na hiama, meke gua tugo sari na tie Livaeti, sari na tie 
pu tokani sari na hiama pa kinera meke na tinavete vukivukihi. Va turui tugo sa, pa 
hopeke pukuna, sari na tie kopu koari na hopeke sasada nuqunuquruana la koasa 
varivarigarana tie meke pa Zelepade, gua sapu ele va tatara nia e Devita sa tie te 
Tamasa. 15 Luli va hiteki rini sari na tinaraedi rina tinavete sapu zama veko ni e 
Devita koari na hiama na tie Livaeti, pa doduru ginugua mo meke gua tugo sari na 
vetu vasina ta kopue sari likakalae arilaedi. 

16 Ke hokoto beto sari doduru tinavete te Solomone pu taveti sa. Podalae koari na 
patu qaedi pu va habotu i sa pa Zelepade te Zihova kamo la pa vina hokotona. Gore 
vura beto sari doduru tinavete sapu ta hivae. 

17 Beto asa si taluarae la pa Ezioqeba meke Elati se Solomone, koasa raratana 
pa koqu lavata pa Aqaba, pa popoa Edomu. 18 Garunu la vaka se banara Hiramu 
koe Solomone. Ari na nana palabatu matamata ni sari na vaka meke ari nana tie 
bokabokadi tugo si tavetavete pa vaka. Luli sari na tie te Solomone meke tepe la 
koasa popoa pa Opira meke va suraņa pule ni rini koe Solomone si ka manege lima 
tina kilo qolo. 

La Tutuvia sa Banara Magota pa Siba se Solomone 
(1 Banara 10:1-13) 

1 Kamo la koasa banara maqota pa Siba sa inavosona e Solomone koasa nana 
ginilagilana lohina sapu ele poni nia e Zihova, ke taluarae mae kamo pa Zerusalema 
si asa pude la podekia se Solomone koari na ninanasa tasunadi. Turana nana tie si asa 
meke na keke tokele nomana; na puku kameli pu paleki sari na oto huda humana 
lea, na qolo sapu sokudi va leana, meke na patu nedaladi sapu noma hola laedi. 
Totoso tutuvia sa se Solomone, si nanasa ni sa soku ninanasa gua sapu koa pa nana 
binalabala.” 2 Olana betoi Solomone sari doduru nana ninanasa. Loke ninanasa si 
tasuna koa sa pude va bakala la nia koasa. 3 Avosia sa banara maqota pa popoa Siba 
sa ginilagilana lohina sapu ta poni nia Solomone, meke dogoria tugo sa sa vetu banara 
sapu kuria Solomone. 4 Dogori tugo sa banara maqota sari na ginani pa nana tevolo, 
sa hinabotu tadi nana palabatu nomadi pa binaņara, sari na nabulu pa dia poko 

leadi, sari nana nabulu pu tuqedi sari nana kapa napo, meke sari vina vukivukihi va 
uququ saripu taveti sa pa Zelepade te Zihova, meke magasa sisigiti si asa. 

5 Zama la si asa koasa banara, “Sa inavoso sapu kamo mae koa rau pa qua popoa 
soti koasa guguamu goi meke sa mua ginilagilana lohina si hinokara! $ Ba lopu hite 
va hinokari rau sari na dia vivinei osolae mae telequ meke dogoro soti pa mataqu. 
Hinokara lopu doduruna tugo si avoso nia rau, kukuruna sa mua ginilagilana lohina 
si lopu ta tozi nia arau; hola ni goi sari na vivinei sapu kamo mae koa rau. 7 Na 
gulea hola dia sari na mua tinoni! Na gulea hola dia sari na mua koimata saripu koa 
turanigo doduru totoso pude avosi sari na mua zinama ginilagilana! 8 Mani tavahesi 
se Zihova sa mua Tamasa, asa sapu qetu nigo si agoi, meke va banara igo pude nabulu 
nia meke totoli ni sari na tinoni. Sina tataru ni Sa sari Nana tinoni pa Izireli meke 
ninae rane si hiva kopu ni Sa, ke va baņara igo Sa si agoi pude tavete vura nia sa 
vinaripitui tonotona.” 

9 Meke valani sa koe Solomone, sa baņara, sari nana vinariponi sapu paleke mae 
ni sa: padana made tina kilo mamatadi sa qolo, meke na kobi oto huda humana lea, 
na patu nedala na tolavaedi na gua. Mudina asa loke tie si ele hite variponi nia sa 
kobi oto huda humana lea sapu soku hola gua sapu vari poni nia sa banara maqota 
pa Siba koe Solomone, sa banara. 

10 Sari na tie tavetavete pa vaka tanisa banara Hiramu, meke te Solomone si surana 
qolo mae gua pa Opira, meke vagi mae huda zunipa tugo si arini meke sari na patu 
nedaladi na tolavaedi. 11 Sari na huda zunipa si tavete ni halehaleana e Solomone 
tanisa Zelepade te Zihova meke tanisa vetu baņara. Meke tavete ni hapu na mikemike 
laera tugo sa tadi na tie kerakera. Lopu ele hoke ta dogoro pukerane sapu guagua 
arini pa popoa Ziuda. 

12 Poni nia sa baņara Solomone koasa banara maqota pa Siba sari doduru likakalae 
gua sapu okoro ni na tepa i sa. Sapu poni lani Solomone si soku hola ni sari na 
vinariponi pu paleke mae ni sa banara magota koasa. Beto asa si taluarae sa banara 
magota meke sari nana nabulu, meke pule la pa dia popoa pa Siba. 


Tinagotago te Solomone, sa Banara 
(1 Banara 10:14-25) 

13 Doduru vuaheni si hoke vagi golo se Solomone, sa banara, padana hiokona neta 
tina kilo, 14 meke lopu somana ta nae sari na poata pu ta vagi koari na takisi saripu 
tabari ri na tie holuholu, na tina golo pu mae guadi koari na tie holuholu pu mae 
guadi pa seu, meke sa golo na siliva saripu mae guadi koari na banara pa popoa 
Arebia“, meke sari na gavuna koari na pinaqaha popoa Izireli. 15 Taveti sa banara 
Solomone si karua gogoto lave nomadi saripu ta pokoe golo; hopeke zuapa kilo golo 
mamatana si pa hopeke lave. 16 Taveti tugo sa si ka neta gogoto lave hitekedi, meke 
padana neta kilo golo si ta pokoe pa keke lave hitekena. Meke vekoi sa banara sari 
doduru lave hire pa keke vetu, pozana sa si na Vetu Hudahuda pa Lebanoni. 

17 Meke tavetia sa banara si keke habohabotuana banara lavata sapu kadakada nia 
livo elopaniti sa meke poko nia qolo viana sa sari na vasidi lopu ta kadakadadi. 18 Sa 
habohabotuana baņara si ka onomo nenetiana meke kote haele sage kamo la ia, meke 
soto koasa si keke hakehakeana nene qolo. Pa karua kalina sa habohabotuana si na 
hakehakeana lima sapu hopeke turu kapae i na beku laione kalidia. 19 Ka manege 
rua beku laione si turu dia koari ka onomo nenetiana, keke pa hopeke hukihukiridi 
rina nenetiana. Loketona sapu gugua asa si ele koa koari na votiki binanara. 

20 Sari doduru kapa naponapoana te Solomone si na qolo beto tavete ni rini, meke 
sari doduru likakalae tanisa Vetu Hudahuda pa Lebanoni, si na qolo beto mo tavete 
ni rini. Loketona si tavete nia arini pa siliva, sina siliva si lopu noma sigiti laena 
guni nia arini pa totoso te Solomone. 21 Tago vaka tugo sa baņara Solomone, sapu 

hebala va seu. Ari na tie te Hiramu na matamata ni. Doduru vina neta vuaheni si 
hoke kekere pule sari na vaka paleke qolo, siliva, na livo elopaniti, na qorila, meke 
na maqe. 

22 Ke sa banara Solomone si na tie tagotagona hola meke tago ginilagilana lohina, 
hola ni sa sari doduru banara pule pa kasia popoa. 23 Gua asa ke sari doduru banara 
pa kasia popoa si okoro hiva mae koe Solomone pude avosia sa ginilagilana lohina 
sapu vekoa Tamasa pa bulona. 24 Hopeke vuaheni, doduru tie pu mae si paleke mae 
vinariponi: sari na siliva, na qolo, na poko doduru, na tinitona varipera, na oto huda 
humana lea, meke na hose na miulu.” 

25 Tagoi Solomone, sa banara si ka made tina vetu vasina ta kopue sari na hose meke 
totopili varipera, meke ka manege rua tina hose varipera. Hire si ta kopue koari na 
popoa lavata tana kopu hose meke kaiga si ta kopue tugo pa Zerusalema.” 26 Koimata 
ni sa sari doduru vasidi podalae pa Ovuku Iuparetisi meke kamo pa Pilisitia meke 
koasa volosona sa popoa Izipi. * 27 Koasa totoso koa banara si asa si va soku hoboro 
guni mo na patu sa sa siliva pa Zerusalema, meke sa huda sida si soku hola guana 
huda sikamoa sapu toqolo hoboro pa hubidi rina toqere pa Ziuda. 28 E Solomone si 


holu vagi va karovo hose pa popoa Izipi meke pa kaiqa popoa pule. * 


Sa Minate te Solomone 
(1 Banara 11:41-43) 


29 Doduru ginugua pule pu ta evana pa totoso te Solomone, podalae pa pinodalaena 
meke kamo pa vina betona si ta kubere gore beto pa Vivinei Tinozitozi te Netani 
sa poropita, meke koasa Kinorokorotae te Ahiza sa tie pa Saelo, meke koari na 
Dinogodogorae te Ido sa tie dodogorae, vasina somana ta tozi sa guguana sa binanara 


te Zeroboami sa tuna koreo e Nebati. 30 Pa Zerusalema si koa se Solomone meke 
banara nia sa sa doduruna sa popoa Izireli koari ka made navulu puta vuaheni. 


31 Meke magogoso si asa somanae koari na tamana meke ta pomunae koasa vasileana 


lavata te Devita sa tamana. Meke se Rehoboami sa tuna koreo si banara hobea sa si 
asa pa binaņara. 

Lopu Hiva nia Izireli se Rehoboami 
(1 Banara 12:1-20) 

1 Topue la pa Sekemi se Rehoboami, vasina si varigara sari doduru tinoni Izireli 
pude va banaria si asa. 2 Totoso avoso nia e Zeroboami, sa tuna e Nebati, sapu gua 
asa si taluarae pa Izipi si asa meke pule. Pa Izipi tu si korapa koa si asa, sina ele govete 
nia sa se Solomone, sa banara, meke la vasina. 3 Ke tioko mae nia rina tie Izireli se 
Zeroboami, meke topue la si asa meke sari butubutu Izireli koe Rehoboami meke 
la zama guahe koasa, 4 “Sa tamamu si va palekeni gami si keke minamata nomana 
hola. Ba be kamahire si va mamahelo i goi sari na tinavete variva sigitidi meke sa 
ioki mamatana sapu vekoa sa tamamu koa gami, pana gua asa si kote va nabulu atu 
koa goi si gami.” 

5 Meke olana se Rehoboami, “Poni nau ka neta rane pude vilitia sa ginugua hie, 
beto asa mamu pule mae.” Ke taluarae sari na tinoni. 

6 Ke kamo la i e Rehoboami sari na koimata pa Izireli pu nabulu nia sa tamana, se 
Solomone, pa korapana sa nana tinoa. Meke nanasi sa, “Kote vegugua toka guni nau 
gamu pude olani rau sari tie hire?” gua si asa. 

7 Olana si arini, “Pana tataru ni goi sari na tinoni hire meke va qetui goi, meke 
poni ni goi si keke inolaņa sapu leana la koarini si kaqu koa nabulu si arini koa goi 
doduru totoso.” 

8 Ba kilua sa sa zinama vinari tokae tadi na koimata komihadi, meke la hata vinari 
tokae tu koari na tie vagura pu noma sage turani sa, meke pu korapa koa nabulu 
koasa. 9 Nanasi sa si arini, “Nasa sa mia vinari tokae gamu? Kote vea olana guni 
gita saripu zama guahe koa rau, ‘Va mamahelo ia sa ioki sapu vekoa sa tamamu koa 
gami'?” gua si asa. 

10 Sari tie vaqura pu toqolo sage turania si olana, “Tozi ni sari na tie hire pu ele 
zama koa goi, ‘Sa tamamu si vekoa keke ioki mamatana koa gami, ba mamu va 
mamahelo ia sa mami ioki,' gua; tozini, ‘Sa kakarutu guguqu hitekena si moata hola 
nia sa kopetena sa tamaqu. 11 Sa tamaqu si va palekeni gamu keke ioki mamatana; 
ba arau si kote va mamata hola la ia tu. Sa tamaqu si hiliburuni gamu sekesekeana; 
ba sapu arau si kote hiliburuni gamu kukuasa rau.’ ” 

12 Hola neta rane si pule la koe Rehoboami se Zeroboami meke sari doduru tinoni, 
gua sapu ele zama nia sa baņara, “Pule mae koa rau pa rane vina neta.” 13 Lopu 
va avoso la i sa baņara sari na zinama vinari tokae tadi na koimata komihadi, meke 
olaņa va hidahidakae ni sa sari na tinoni, 14 gua sapu ele tozi la nia rina tie vaquradi. 
Zama si asa, “Sa tamagu si va mamata ia sa mia ioki; arau na kote va mamata hola 
la ia tu. Sa tamaqu si hiliburuni gamu sekesekeana; ba arau kote hiliburuni gamu 
kukuasa.” 15 Ke sa banara si lopu avosi sa sari na tie, ura sapu ta evana hie si maena 
gua koe Tamasa, pude va gorevura ia sa zinama sapu zama nia Zihova koe Zeroboami 
sa tuna e Nebati, pu zama vura nia e Ahiza sa poropita pa popoa Saelo. 

16 Sipu dogoria rina tinoni sapu lopu hiva va avosi sa baņara sari na dia hiniva si 
olana si arini, “Nasa sa mami hinia koe Devita sa tuna Zese? Mada veko pania se 
Devita; mani kopu pule nia! Tie pa Izireli, mada pule pa nada vetu!”* 

Ke sari na tie Izireli si pule la koari hopeke dia popoa soti. 17 Ba sarini pu koadi 
koari na vasileana pa Ziuda si korapa banara ni e Rehoboami. 

18 Beto asa si garunu vura nia banara Rehoboami se Adoniramu, sa tie pu palabatu 
ni sari na tie ta zukuru tinavete, ba gona va mate nia patu ari na tie pa Izireli si asa. 
Meke sa banara Rehoboami si boka surana pa nana totopili varipera meke govete la 
pa Zerusalema. 19 Podalae koasa totoso asa si lopu koa kaurae pa binanara te Devita 
sari pa Izireli kamo pa rane ninoroi. 

Sa Kinorokorotae te Semaea 
(1 Banara 12:21-24) 

1 Totoso kamo sa banara, se Rehoboami, pa Zerusalema, si tioko varigara ni sa 
sari ka keke gogoto vesu navulu puta tina tie varipera bokabokadi pa butubutu te 
Benisimane meke Ziuda. Hiva la varipera si asa koa ri pa binaņara Izireli pude vagi 
pule lani koasa binaņara te Rehoboami. 2 Ba zama koe poropita Semaea sa Tamasa 
3 pude va kamo la nia sa inavoso koe Rehoboami, sa banara, meke koari na butubutu 
te Ziuda meke Benisimane: 4 “Mi lopu la raza i sari na turanamia. Mi pule la pa mia 
popoa, gamu doduru. Gua sapu ta evana si na pa Qua hiniva.” Ke va tabea rini sa 
zinama te Zihova, meke lopu la raza ia rini se Zeroboami. 


Kuri Va Ninira i Rehoboami sari na Vasileana Nomadi 
5 Koa pa Zerusalema se Rehoboami meke kuri va ninirai sa sari na vasileana pa 
Ziuda meke Benisimane: $ Betilihema, Etama, Tekoa 7 Betizuru, Soko, Adulamu 8 Qati, 
Maresa, Zipi ° Adoraemi, Lakisi, Azeka 1° Zora, Aizaloni, meke Heboroni. 11 Va nabu 

va leani sa sari gobagobadi meke vekoni hopeke koimata sa, meke va hia ponini 
ginani, na oela olive, meke vaeni sa, 12 meke na hopere na lave tugo. Gua asa meke 
boka koa pa nana kinopu sari pa Ziuda meke Benisimane. 


Mae pa Popoa Ziuda sari na Hiama na Tie Livaeti 
13 Sari na hiama meke sari na tie Livaeti pa doduruna sa popoa Izireli si mae koa 
beto pa popoa Ziuda. 14 Luara pani ri na tie Livaeti sari na dia pepeso sapu koai 
na duduli tana dia sipi na bulumakao meke sari na dia vasileana meke rizu la pa 
Ziuda meke Zerusalema, sina lopu hivani sa banara Zeroboami, pa Izireli, meke sari 
na tuna, pude na hiama meke nabulu nia se Zihova. 15 Vizata nana hiama telena se 
Zeroboami pude tavetavete koari na hope pa toqere meke pude vahesi pa kenudia 
rina beku qoti na tuna bulumakao pu taveti sa.” 16 Ari doduru butubutu pa Izireli pu 
okoro nia pude vahesia se Zihova, sa Tamasa pa Izireli, si luli rini sari na tie Livaeti 
meke la pa Zerusalema, pude boka va vukivukihi la koe Zihova, sa Tamasa tadi na 
tiatamadia. 17 Va ninira ia rini sa binanara pa Ziuda, meke pa korapana neta vuaheni 
si zuka ia rini se Rehoboami sa tuna Solomone, meke koa aqorae si arini koasa nana 

kinopu gugua pa totoso tadi Devita meke Solomone. 


Tatamana te Rehoboami 

18 Haba ia e Rehoboami se Mahalata, sa tamana sa si e Zerimoti, tuna Devita, sa 
tinana sa si e Abihaili, na tuna vineki e Eliabi, sa tuna koreo e Zese. 19 Ka neta 
tudia koreo; Zeusi, Semaria meke Zahama. 20 Mumudi si haba ia pule sa se Ma'aka, 
na tuna vineki e Abusalamu, meke podoi ri si ka made koreo: Abaeza, Atai, Ziza, 
meke Selomiti. 2t Doduruna sa tatamana te Rehoboami, si ka manege vesu sari nana 
barikalege, ka onomo navulu puta barikalege pinausu, meke ari ka hiokona vesu 
tuna koreo, meke onomo navulu puta tuna vineki. Koari na nana barikaleqe meke 
sari na barikaleqe pinausu, si e Ma'aka si tataru hola nia sa. 22-23 Meke vizatia e 
Rehoboami se Abaeza?, sa tuna koreo e Ma'aka, pude nana nati koreo tavia, holani 
sari doduru nana koburu; meke asa si hiva va banaria sa. Tavete va gotogoto si asa 
meke poni tinavete sa sari na tuna koreo; vekoi sa koari na vasileana lavata ta gobadi 
pa Ziuda meke Benisimane. Poni valeani sa meke vagi va soku poni barikaleqe tugo 


sa. 

Va Kilasia Keke Tie Izipi sa Popoa Ziuda 
(1 Banara 14:25-28) 

1 Pa mudina sapu turu va nabu sa binanara te Rehoboami, si luara pania sa meke 
sari kasa nana tie sa tinarae te Zihova. ? Gua asa ke pa korapana sa vina lima vuaheni 
sapu koa banara se Rehoboami, si la e Sisaka, sa banara pa Izipi meke rapatia sa 
popoa Zerusalema. 3 Sa qeto minate te Sisaka si ka keke tina karua gogoto totopili 
varipera meke onomo navulu puta tina tie koi pa hose, meke kobi tie varipera, saripu 
soku hola ke lopu boka ta nae, somanae sari pu mae guadi pa Libia, pa Sukaiti, meke 
pa Itiopia. 4 La zau vagi sa sari na vasileana lavata ta gobadi pa Ziuda meke kamo 
latu pa Zerusalema. 

5 La se Semaea sa poropita koe banara Rehoboami, meke koari na koimata pa Ziuda, 
saripu ele varigara pa Zerusalema sina matagutu nia rini se Sisaka, meke zama si asa 
koa rini, “Hie si zama nia e Zihova koa gamu, ‘Gamu si ele luara pani Au, ke kamahire 
si luara lani gamu Rau koe Sisaka.'” 

6 Helahelae sa banara meke sari na koimata sapu ele sea si arini meke zama, 
“Tonoto nana sapu tavetia e Zihova.” 

7 Sipu dogoria Zihova sapu gua asa, si zama pulea Sa se Semaea, “Sina helahelae 
ni gamu sari na mia sinea, ke lopu kaqu ta huara beto taloa si gamu, ba kote harupu 
hite gamu Arau. Sa doduruna sa Qua tinaņaziri si lopu kote va nonoga ia ari pa 
Zerusalema. 8 Ba kagu na nabulu te Sisaka si gamu, pude gilania gamu sa vinotikaena 
koasa linuligu Arau meke linulidi ri na binanara pa kasia popoa.” 

9 Kamo mae pa Zerusalema se Sisaka, sa banara pa Izipi, meke paleke taloa ni sa 
sari na tinagotago arilaedi pa korapa Zelepade te Zihova meke koasa vetu banara. 
Vagi betoi sa sari doduru likakalae arilaedi meke sari na lave golo tugo saripu taveti 
e Solomone, sa banara. * 10 Ke tavete lave boronizi sa banara Rehoboami pude hobe 
ni sapu arini, meke va kopu ni sa koari na nati palabatu tadi na tie kopu, saripu 
kopu ni sari na sasada barana sa vetu lavata tanisa baņara. 11 Pana la sa banara 
koasa Zelepade te Zihova si hoke paleki ri na tie kopu sari na lave meke mumudi si 
kote la veko pule lani rini koasa lose tadi na tie kopu. 12 Sina va pepekae pule nia se 
Rehoboami, ke sa tinaņaziri te Zihova si rizu koasa ke lopu tava mate si asa. Meke 
leana tu sa tinoa pa Ziuda. 


Sa Vivineina sa Binanara te Rehoboami 

13 Koa banara pa Zerusalema se Rehoboami meke ninira nono latu sa binanara 
tanisa. Turu banara si asa totoso made navulu eke vuahenina, meke ka manege 
zuapa vuaheni si koa banara si asa pa Zerusalema, sa popoa lavata sapu vizatia e 
Zihova koari doduru popoa pa Izireli pude vasina si kote ta vahesi si Asa. Sa pozana 
sa tinana e Rehoboami si e Neama, maena gua pa popoa Amoni. 14 Tavete va sesea 
tugo si asa sina lopu podekia sa pude lulia sa hiniva te Zihova. 

15 Sari tinavete te Rehoboami podalae pa pinodalaena meke kamo pa vina betona 
sa nana binanara, si ta kubere koasa Kinubekubere te Semaea sa Poropita meke sa 
Kinubekubere te Ido sa Poropita. Ari Rehoboami meke Zeroboami si varipera la dia mo 
sari karua. 16 Mate se Rehoboami meke magogoso si asa somanae koari na tamana 
meke ta pomunae koasa vasileana lavata te Devita sa tamana, meke se Abaeza, sa 
tuna, si hobena si asa koasa binanara. 


13 


Sa Vinaripera te Abaeza koe Zeroboami 
1 Pa vina manege vesu vuahenina sa binanara te Zeroboami pa Izireli si tava banara 
se Abaeza pa Ziuda, 2 meke ka neta vuaheni si koa baņara si asa pa Zerusalema. Sa 


tinana sa si e Ma'aka”, sa tuna e Urieli, tie pa vasileana Qibea. Meke ta evana si keke 
vinaripera pa varikorapadi ari Abaeza meke Zeroboami. 3 Topue la pa vinaripera se 
Abaeza, turani sa si ka made gogoto tina tie varipera, meke va tia i e Zeroboami meke 
sa nana qeto minate sapu ka vesu gogoto tina tie varipera. 

4 La vari tutuvi sari karua qeto minate hire pa popoa toqetoqere pa Iparemi. Sage la 
pa toqere Zemaraimi se Abaeza meke velavela la koe Zeroboami meke sari na tinoni 
Izireli: “Va avoso mae koa rau! 5 Lopu gilania tu gamu sapu se Zihova, sa mia Tamasa, 
pa Izireli, si tavetia sa vinariva egoi sapu lopu boka ta huara koe Devita meke koari na 
tutina, pude kaqu koa koarini sa binanara pa Izireli ninae rane? $ Ba se Zeroboami, sa 
tuna koreo e Nebati, si kanakana la koe Solomone, sa nana banara. 7 Varigara ni sa si 
kaiqa tie sekeseke tinaraedi, meke la zukuru ni rini sari na dia hiniva koe Rehoboami, 
sa tuna Solomone, sipu korapa na tie vaqura hola si asa, meke lopu ele giligilana va 
leana, ke lopu ele ninira pada pude tokei sa. 8 Meke kamahire si hiva mae raza ia 
gamu sa binanara te Zihova sapu ponia Sa koasa limana sa tutina e Devita. Sa Qeto 

minate varipera tamugamu si hinokara noma hola, meke koadia koa gamu sari na 
mia tuna bulumakao qolo, saripu taveti e Zeroboami pude na mia tamasa. ? Ba ele 
hitu taloa ni gamu sari na hiama te Zihova, sari tuna Eroni, meke hadui tugo gamu 
sari doduru tie Livaeti meke vizata mia hiama gugua ari pa votiki popoa. Pana atu 
si keke tie meke turaņa nana bulumakao, ba be ka zuapa sipi si boka va madi pule 
nia mo si asa pude na hiama koarini pu poza ni na mia tamasa gamu. 

10 Ba gami si kaqu nabulu nia se Zihova sa mami Tamasa, na lopu ele etulia gami 
si Asa. Sari na hiama pu va tana koasa si tuti goredi mae koe Eroni meke ari na tie 
Livaeti tokani. 11 Doduru munumunu na veluvelu si va vukivukihi va uququ meke 
va uqui rini sari na oto huda humana lea koe Zihova. Vekoi rini sari na bereti koasa 


tevolo tava madina meke doduru veluvelu va katui rini sari na zuke koasa tuturuana 
zuke qolo. Gami si korapa kopu ni sari na tinarae tana vinahesi te Zihova ba gamu si 


ele luara pania si Asa. 12 Telena e Zihova sa mami koimata na koa turana gami, meke 
sari na Nana hiama si hire, tanini sari na dia buki, nama pude ivui meke tioko gami 
pude atu raza gamu. Gamu na tinoni pa Izireli, mi lopu raza ia se Zihova, sa Tamasa 
tadi na tiatamamia! Na lopu kaqu boka si gamu!” 

13 Ego, ele garuni Zeroboami sari kaiqa nana tie varipera pude likoho la pa mudidia 
rina tie varipera pa Ziuda, pude korapa koadia sari nana tie varipera pa kenudia 
gua, si kote rapata si arini pa mudidia. 14 Dono vari likohaedia gua sari na tie pa 
Ziuda, meke dogoria rini sapu ele koa vari likohaeni rini si arini. Kabo la si arini koe 
Zihova pude tokani, meke ivui rina hiama sari na buki. 15 Keke gua irana va ululae 
sari na tie Ziuda meke turani e Abaeza meke rapata, meke va kilasia sa Tamasa se 
Zeroboami, meke sari na tie Izireli. 16 Sari na tie Izireli si govete ni rini sari na tie 
Ziuda, meke va mataqari Tamasa sari na tie pa Ziuda. 17 La Abaeza meke sari na 
nana tie varipera meke va kilasa va kaleana pani sari pa Izireli; lima gogoto tina tie 
varipera bokabokadi tadi pa Izireli si mate. 18 Ke pa totoso asa si va kilasi rina tie 
Ziuda sari pa Izireli sina kalavarae si arini koe Zihova, sa Tamasa tadi na tiatamadia. 

19 Hadu lulia Abaeza sa qeto minate te Zeroboami, meke vagi pani sa sari vasileana 
pa Betolo, Zesana, meke Eporoni, meke gua tugo sari na vasileana tata koari na popoa 
arini. 20 Lopu boka vagi pule nia Zeroboami sa nana niniranira pa totoso sapu koa 
baņara se Abaeza, meke seke ia e Zihova, meke mate si asa. 

21 Ba se Abaeza si ninira nono latu si asa. Ka manege made sari nana barikaleqe, 
meke sari koburu tanisa si ka hiokona rua koreo, meke manege onomo sari vineki. 
22 Sari kaiqa vivinei pa binanara te Abaeza, gua sapu taveti na zama ni sa, si ta kubere 
pa Kinubekubere te Ido sa Poropita. 

Va Kilasi Banara Asa sari na Tinoni Itiopia 

1 Mate sa Baņara Abaeza, magogoso si asa somanae koari na tamana, meke ta 
pomunae koasa vasileana lavata te Devita sa tamana. Sa tuna koreo, se Asa, si hobena 
koasa binanara, meke pa nana totoso si koa pa binule ka manege puta vuaheni sa 
popoa. 7? Tavetia e Asa gua sapu leana na tonoto pa dinono te Zihova. 3 Huara pani 
sa sari na hope tadi na tamasa karovodi, meke sari na vasidi tana vinahesi pa toqere; 
huara umumu betoi sa sari na patu tana vinahesi beku, meke seke goreni tugo sa sari 
na beku huda tanisa tamasa barikaleqe se Asera. 4 Zamai sa sari na tie pa popoa Ziuda 
pude hata ia se Zihova sa Tamasa tadi na tiatamadia, meke va tabei sari na Nana vina 
tumatumae na tinarae. 5 Pa nana binaņara si koa bule koari na kana sa butubutu, 
sina huara pani sa sari na hope tana vinahesi huporodi, meke sari hope va uququ 
humana lea pa doduruna sa popoa Ziuda. $ Kuri sa sari na gobadi rina vasileana 
nomadi pa Ziuda pa nana totoso, meke pa korapana sa totoso asa si loke vinaripera si 

ta evaņa, sina ponia binule e Zihova si asa. 7 Zamai sa sari pa Ziuda, “Mada kuri va 
ninira i sari popoa hire, mada goba vari likohaeni, meke vekoni na vetu hakehakei 
ululudi, meke sari sasada bara sapu boka ta tuku meke ta roto. Korapa koa hola si 
gita koasa pepeso sapu tagoa gita sina hata ia gita gua sapu hiva nia se Zihova, sa 
nada Tamasa. Asa na kopuni gita, meke lavelave ni gita pa doduru varikalida.” Ke 
kurikuri si arini meke mamutu sa popoa. $ Sa qeto minate te Asa sa baņara si ka neta 
gogoto tina tie varipera pa Ziuda, sapu ari dia lave nomadi na hopere, meke karua 
gogoto vesu navulu tina tie pa Benisimane sapu tanini bokala meke lave. Doduru 
hire si na tie varane. 

9 Keke tie Itiopia, pozana e Zera, si topue pude la raza i gua, lopu na qeto minate 
hite si tanisa, keke vuro tie meke neta gogoto totopili varipera, meke kamo mae gedi 
koasa vasileana Maresa. 10 Topue la se Asa pude raza ia, meke hopeke vagi rini sari 
dia tuturuana varipera koasa lolomo pa Zepata, tata pa Maresa. 11 Meke varavara la 
koe Zihova, sa nana Tamasa se Asa, “Ke Zihova, loke Tamasa pule si koa sapu boka 
tokani gami, na malohoro si gami meke Agoi mo boka va ninira gami. Ke, Zihova 
mami Tamasa, tokani gami kamahire, sina koa Agoi mo si kalavarae si gami, meke 
pa Pozamu Agoi, si mae si gami pude raza ia sa qeto minate lavata hie. Zihova, Agoi 
sa mami Tamasa, mu lopu va malumia sa qeto minate hie pude boka va kilasigo si 
Agoi.” 

12 Ke va kilasia Zihova sa qeto minate pa Itiopia, totoso la rapata se Asa meke sa 
qeto minate pa Ziuda. Govete si arini 13 meke hadu luli i e Asa meke sari nana puku 
tie varipera, seu kamo la tu pa Qera. Hola toa sa tie Itiopia sapu mate, ke lopu boka 
varivarigara pule si arini pude raza hobei. Tava kilasa nia rini sa niniranira te Zihova, 
meke sa nana qeto minate, meke soku hola sari na likakalae koasa vinaripera sapu 
paleke pule ni rina tie varipera pa Ziuda. 14 Huari rini sari na vasileana pa vari kalina 
sa popoa Qera, sina sari na tie vasina si tarazuzu nia rini se Zihova. Soku likakalae 
si vagi rina tie varipera koari na popoa arini. 15 La rapati tugo rini sari na ipi tadi 
kaiqa sepati, meke kobi na sipi, kameli, na qoti si zau vagi rini meke pule la dia pa 
Zerusalema. 

Tinavete Leadi te Asa 

1 Sa Maqomaqona sa Tamasa si kamo la koe Azaraea, sa tuna Odedi, 2 meke topue 
la tutuvia sa se Asa, meke zama si asa koasa, “Avoso mae koa rau, banara Asa, meke 
gamu doduru tiena sa popoa Ziuda meke Benisimane! Se Zihova si koa koa gamu, 
pana koa koa Sa si gamu. Pana hata ia gamu si Asa, si kote ta dogoro nana mo si Asa 
koa gamu, ba pana etulia gamu si Asa, si kaqu luara pani gamu Sa. 3 Seunae hola si 
lopu koa turania Izireli sa Tamasa hinokara, loke hiama pude va tumatumaei, meke 
loketona tinarae Tanisa. 4 Ba pude kamoi na tinasuna, si taliri la si arini koe Zihova, 
sa Tamasa pa Izireli. Hata ia rini, meke va dogoro pule nia si Asa koa rini. 5 Koari 
na rane arini si loke tie si boka vura nuquru na ene lamae, sina tinasuna meke sa 
kinolura si koa pa doduru popoa. $ Keke butubutu la huara ia si keke butubutu. Keke 
popoa koasa keke popoa, sina e Zihova va tasunai si arini koa ri doduru hahanana 
tinasuna. 7 Ba gamu si kaqu koa varane, meke lopu va malomalohorae, sina kote ta 
pia sari na mia tinavete.” 

8 Totoso avosia Asa sa kinorokorotae te Azaraea, sa tuna e Odedi, si tava ninira si 
asa. Huara pani sa sari doduru beku pa popoa Ziuda meke Benisimane, meke koa rina 
vasileana pu zau vagi sa koa rina toqere pa Iparemi. Meke tuvaka pule ia tugo sa sa 
hope te Zihova sapu koa pa kenuna sa nuqunuquruana koasa sasadana sa Zelepade 
te Zihova. 

9 Soku hola tie si karovo la pa kalina te Asa, taluaraedi pa Iparemi, Manase, meke 
Simione, meke veko kinoa pa nana binaņara, sina dogoria rini sapu se Zihova si 
somana koasa. Meke tioko varigara ni e Asa si arini meke sari na tiena sa popoa Ziuda 
meke Benisimane. 10 Varigara si arini pa popoa Zerusalema pa vina neta sidara, pa 
vina manege lima vuaheni sapu koa banara se Asa. 11 Pa rane asa si va vukivukihi 
la koe Zihova si arini koari na kurukuru sapu vagi mae ni rini pa vinaripera, zuapa 
gogoto bulumakao meke zuapa tina sipi na qoti. 12 Meke tavetia rini si keke vinariva 
egoi pude hata ia se Zihova sa Tamasa tadi na tiatamadia, pa doduru bulodia meke 
pa magomagodia. 13 Doduru pu lopu hiva hata ia, be tie vagura ba be tie koadi, 
palabatu ba be barikaleqe, si kaqu tava mate. 14 Tokotokoro si arini pa pozana e 
Zihova pude kopu nia sa Nana vinariva egoi meke kukili na irana meke ivui rini sari 
na buki. 15 Doduru tiena sa popoa pa Ziuda si qetu sina sa vinariva egoi si tavetia 
rini pa doduru bulodia. Hataia rini sa Tamasa pa doduru bulodia meke va dogoro 
pule nia si Asa koa rini, ke va bule poni Sa sari doduru dia kana. 

16 Va beto pania tugo sa sa tinana sa tinana sapu se Ma'aka, koasa nana tuturuana 
kalaho, sina tavetia sa si keke beku barikaleqe variva malederena, sapu se Asera, 
sapu boka va gavogavoro soku ginugua kaleadi. Maho gore nia e Asa sa beku, soko 
viqalia sa, meke sulu pania sa pa lolomo Kidoroni. 17 Lopu huara beto i e Asa sari 
doduru vasidi vahesihesiana beku koari na toqere pa popoa Izireli, ba soto va nabu 
sa bulona koe Zihova pa doduruna sa nana tinoa. 18 Va nuquri sa pa korapa Zelepade, 
sari doduru tiņitoņa arilaedi saripu va madi sa tamana Abaeza koe Tamasa, sari na 
golo na siliva, meke sari na tinitona pu va madi sa telena. 19 Meke loke vinaripera si 
ta evana osolae kamo sa vina tolonavulu lima vuahenina sa binanara te Asa. 

Tinasuna Koari pa Izireli 
(1 Banara 15:17-22) 

1 Koasa vina tolonavulu onomo vuahenina sa binanara te Asa, si sage la se Basa 
meke raza ia si pa Ziuda, meke podalae kuri va ninira ia sa sa vasileana pa Rama pude 
hukati sari doduru tie pu rizu nuquru meke vura la gua pa Ziuda, gua. 2 Ke vagi e Asa 
sari na siliva meke na qolo koari na lose vekovekoana poata pa Zelepade te Zihova 
meke pa vetu banara meke va garunu lani sa pa Damasikasi, koe Beni Hadadi, sa 
banara pa Siria, meke zama la guahe si asa: 3 “Mada tavetia si keke vinariva egoi 
tadigita kara, gua sapu tavetia rina tiatamada. Sari na siliva na qolo hire si na qua 
vinariponi atu koa goi. Ego, mamu kumatia sa mua vinariva egoi koe Basa, sa banara 
pa Izireli, pude kaqu va rizu taloa i sa sari nana tie varipera koasa qua kali popoa,” 
gua si asa. 

4 Va egoa e Beni Hadadi sa hiniva te Asa, meke garunu lani sa sari nana nati 
palabatu varipera meke sari na nana tie varipera pude la razai sari na vasileana 
pa Izireli. La vagi rini sari pa Izoni, Dani, Ebolo Beti Ma'aka, sari doduru popoa pa 
butubutu Napitalai meke sari na vasileana lavata vasina si ta kopue sari na ginani na 
likakalae. 5 Totoso avoso nia e Basa sapu gua asa, si noso si asa pa kinurina sa goba 
pa Rama, meke noso tugo sa nana tinavete. 6 Meke tiqe varigara ni e Asa, sa banara, 
sari doduru tie pa doduruna sa popoa Ziuda, meke tozi ni sa pude paleke rizu taloa 
ni sari na patu meke na labete sapu tavetavete ni e Basa, pa Rama. Arini si tavetavete 
ni sa pude kuri sagei sari na vasileana pa Qeba meke Mizipa. 


Sa Poropita Hanani 
7 Pa totoso asa si la se Hanani, sa poropita, koe Asa, sa banara, meke zama gua 
hie koasa, “Sina kalavarae ia agoi sa banara pa Siria meke lopu kalavarae ia goi 


2 Koronikolo 16:8 597 2 Koronikolo 17:12 


se Zihova, sa mua Tamasa, ke sa geto minate tanisa banara pa Siria si govete taloa 
koa goi. $ Vea sari pa Itiopia meke Libia, lopu nomana lavata tu sa dia geto minate, 
meke soku dia totopili varipera meke na tie koidi pa hose? Ba sipu kalavarae si goi 
koe Zihova, si poni nigo vinarane mo Sa, meke va kilasi goi si arini. 9 Sa Tamasa 
kopu totoko nia sa doduruna sa kasia popoa, pude va ninira i sarini pu soto va nabu 
bulodia koe Tamasa. Ele tavete va kaleana hola si agoi, ke podalae kamahire si kote 
koa varipera lamo si agoi.” 10 Koasa ginugua hie si bugoro nia Asa sa poropita, ke 
veko ia sa pa vetu varipusi. Podalae pa totosona asa si nonovali e Asa sari kaiqa 
tinoni. 


Sa Vina Betona sa Binanara te Asa 
(1 Banara 15:23-24) 


11 Sari doduru tinavete sapu evani Asa totosona sapu banara si asa, podalae pa 
pinodalaena kamo pa vina betona si ta kubere beto pa korapana sa Buka Tinozi tadi 
na Banara pa Ziuda meke Izireli. 12 Pa vina tolonavulu sia vuaheni sipu koa banara 
si asa, si kamoa keke minoho kaleana sa nenena. Gua asa ba lopu hite hata tinokae 
la tugo si asa koe Zihova, ba koari na dokita mo. 13 Meke pa vina made navulu eke 
vuaheni pa nana binanara si mate si asa, 14 meke ta pomunae si asa pa lovu patu, 
sapu ta peqo nama vekona, pa vasileana te Devita. Na pauda humana lea na oto huda 
humana lea meke na oela humana lea si vala i rini pude nama ia sa tinina pude ta 
pomunae, meke tavetia rini si keke nika nomana pude besu nia sa nana minate. 

Tava Banara se Zehosapati 

1 Sa tuna koreo, se Zehosapati si baņara hobea si asa, meke va nabu ia sa sa nana 
niniranira, meke va nama ni sari pa Izireli. 2 Veko ni nana puku tie varipera sa koari 
na vasileana pa Ziuda sapu ta goba patu, meke koa ri kaiqa vasina ta vizatadi pule pa 
Ziuda, meke koari na popoa pa Iparemi saripu vagi e Asa sa tamana. 3 Koa turania 
e Zihova se Zehosapati sina tatasana si lulia sa sa hahanana tanisa tamana sapu e 
Devita, meke lopu vahesia sa sa beku Beolo. 4 Hataia sa sa Tamasa tanisa tamana, 
meke va tabei sa sari tinarae te Tamasa, meke lopu taveti sa sari na hahanana tadi 
na banara pa Izireli. 5 Va nabua e Zihova sa niniranira te Zehosapati koasa binanara 
pa Ziuda, meke doduru tie pa Ziuda si paleke la vinariponi koasa, ke tagotago sisigiti 
si asa meke tava lavata. $ Sa hiniva tanisa si ninira hola pa linulina se Zihova, meke 
huara betoi sa sari doduru vasidi tana vahesi beku koari na toqere, meke sari na 
beku te Asera sa tamasa barikaleqe, pa Ziuda. 

7 Pa vina neta vuahenina sa nana binanara si garunu vura taloa ni sa sari na 
nana palabatu pude va tumatumae koari na vasileana pa Ziuda: Benihaili, Obadaea, 
Zakaraea, Netanela, meke Mikaea. 8 Somana luli turaņae koa rini sari ka sia tie 
Livaeti meke karua hiama. Sari na tie Livae si ari Semaea, Nataniela, Zebadaea, 
Asahele, Semiramoti, Zehonatani, Adonaeza, Tobiza, meke Tobadonaeza; meke sari 
na hiama si ari Elisama, meke Zehoramu. 9 Palekia rini sa buka tinarae te Zihova 
meke ene va tumatumae si arini pa doduruna sa popoa pa Ziuda. 


Sa Vinarane te Zehosapati 
10 Sa minatagutuna e Zihova si kamo koari doduru binanara pa vari likohaena 
Ziuda, ke lopu la raza ia rini sa banara Zehosapati. 11 Kaiqa ari na tie Pilisitia si 
paleke la dia vinariponi meke na siliva, guana dia vina lavata, koe Zehosapati, meke 
ari na tie Arebia si paleke lani koasa si ka zuapa tina zuapa gogoto sipi, meke zuapa 
tina zuapa gogoto qoti. 12 Ke ninira nono latu se Zehosapati. Pa doduruna sa popoa 

pa Ziuda si kuri i sa sari popoa goba patu tana vinaripera, 13 meke sari na vasileana 
lavata vasina ta kopue sari na ginani na likakalae. 

Meke vekoi sa pa Zerusalema sari na tie bokabokadi pa vinaripera. 14 Ta vagi si 
arini koari na hopeke puku butubutu. Adana sina koimata koari na tie varipera tadi 
na puku butubutu pa Ziuda, meke ka neta gogoto tina tie varipera si koa pa nana 
kinopu. 15 Sa koimata vina rua si e Zehohanani; karua gogoto vesu navulu puta 
tina tie varipera si kopu ni sa, 16 Sa koimata vina neta si e Amasia tuna e Zikiri; 
karua gogoto tina tie varipera si kopu ni sa. Telena vala pule nia se Amasia pude 
nabulu nia se Zihova. 17 Sa koimata tanisa puku tie varipera pa butubutu Benisimane 
si e Eliada; na keke tie varipera bokabokana si asa. Kopu ni sa si karua gogoto 
tina tie varipera pu paleke lave na bokala. 18 Sa koimata vina rua koasa butubutu 
Benisimane si e Zehozabadi meke kopu ni sa si ka keke gogoto vesu navulu tina tie; 
na tie namanamadi va leana koari na likakalae vinaripera. 19 Arini sari na tie pu 
nabulu nia sa baņara pa Zerusalema, meke veko va nama ni tie varipera tugo sa sari 
na popoa ta goba patu pa binanara Ziuda. 

Va Balau ia sa Poropita Mikaea se Ehabi 
(1 Banara 22:1-28) 

1 Totoso tagotago meke tava lavata sa pozana sa baņara pa Ziuda, se Zehosapati, 
si va tonotia sa sa tuna koreo pude haba ia sa tuna vineki e Ehabi, sa baņara pa 
Izireli, pude lopu vari kanai sari karua binaņara arini. 2 Hola kaiga vuaheni si gore 
la se Zehosapati pa vasileana Sameria pude la varihopikae koe Ehabi. Koasa nana 
pinamana Ehabi koe Zehosapati meke ari kasa pu luli koasa, si va mate soku navulu 
bulumakao na sipi se Ehabi meke tavete poni inevana sa. Tepa sisigitia e Ehabi se 
Zehosapati pude lulia si asa pude la rapatia sa popoa pa Ramoti Qileadi. 3 Tepa si asa, 
“Vegua kote boka luli si goi koa rau pude la rapatia sa vasileana Ramoti Qileadi?” 

Olana se Zehosapati, “Uve boka mo, arau si guana agoi mo, qua tinoni si na mua 
tinoni. Kote somana si gami koa goi pa vinaripera.” 4 Ba zama tugo se Zehosapati 
koasa baņara pa Izireli, “Kekenu si mada hata sa hiniva te Zihova.” 

5 Ke tioko varigara ni e Ehabi sari na poropita, ari ka made gogoto, meke nanasi sa, 
“Vegua, maqu la rapatia si pa Ramoti Qileadi, ba lokari?” 

Meke olana si arini, “La, ura ele vala nia e Zihova pa limamu, banara.” 

6 Ba nanasa se Zehosapati, “Vegua lopu koa tani si keke poropita te Zihova sapu 
koasa kote boka nanasa gua si gita?” 

7 Olana se Ehabi, “Koa nana tugo si keke tie, e Mikaea tuna e Imila. Koasa si kote 
boka nanasa gua si gita koe Zihova, ba kana hola ia rau si asa sina lopu hoke korotae 
ni sa si kaiqa ginugua leadi koa rau, ba koba kaleadi lamo.” 

“Lopu zama gua asa si agoi!” gua se Zehosapati. 

8 Ke tioko vagia banara Ehabi si keke ri nana palabatu meke zama, “Kamahire tugo, 
mamu la turana mae nia se Mikaea sa tuna koreo Imila.” 

9 Va sage poko banara sari karua baņara, meke habotu dia koari na dia 
habohabotuana banara, pa keke vasina tana vari pagaha kiko huiti koari na 
qaqalotodi pa sadana sa goba pa Sameria, meke korokorotae pa kenudia ri karua sari 
doduru poropita. 10 Ego se Zedekaea sa tuna koreo e Kenana pu tavete kikiho aeana, 
si zama vura, “Guahe si zama nia e Zihova: Koari kikiho hire si kote lobiti ni agoi 
sari na tinoni pa Siria osolae tava kilasa si arini,” gua si asa. 11 Sari doduru poropita 
pule si kekenono gua tugo asa si korotae nia arini. “La rapatia si pa Ramoti Qileadi; 
mamu vagia,” gua si arini, “Ura, e Zihova si kote vala nia pa limana sa baņara.” 

12 Ego, sa tie paleke inavoso pu la pude va mae ia se Mikaea si zama guahe koasa: 
“Do, guana keke tie mo sari kasa poropita pu korapa korokorotae nia sapu kote 
bokaboka sa banara. Ke mamu zama va kekenono gua arini, mamu zama va leana 
ponia sa banara,” gua si asa koasa. 

13 Ba olana se Mikaea, “Pa korapa pozana e Zihova sa Tamasa toana si kagu zama 
nia mo rau gua sapu tozi nau sa gua Tamasa!” 

14 Meke sipu kamo la si asa koe Ehabi si nanasia sa banara si asa, “Mikaea, vegua, 
mami la raza ia sa popoa Ramoti Qileadi, ba magu vekoa?” 

Olana gua se Mikaea, “La rapatia, mamu bokaboka. Ura kote vatu nia e Zihova pa 
limamu agoi, baņara.” 

15 Meke zama la sa baņara koa sa, “Visa navulu totoso kagu zama igo arau pude 
tozi nau sapu loketona ba sa hinokara mo pa korapa pozana e Zihova?” 

16 Meke olana se Mikaea, “Dogoria rau sapu sari doduru pa Izireli si ta hurakatae 
beto koari na toqere gua ri na sipi sapu loke dia sepati, meke zama se Zihova, ‘Sari 
na tinoni hire si loke dia koimata. Mu va hopeke pulei pa dia popoa pa binule, ” gua 

- FK 
si asa. 

17 Meke zama la koe Zehosapati sa banara pa Izireli, “Isa gua sa tie hie. Ele tozi 
nigo tu rau sapu namu lopu hoke korokorotae nia sa koa rau si keke tinitona leana, 


ba koba kaleadi lamo!” , , , , 
18 Ba hoda latu se Mikaea, “Gua ke mu avosia sa zinama te Zihova: Dogoria rau se 


Zihova korapa habotu Nana pa Nana habohabotuana Banara meke sari doduru nana 
mateana pa manauru si turu vari likohae nia pa kali mataona meke pa kali gedena. 
19 Meke zama se Zihova, ‘Esei kote sekesekei nia se Ehabi pude topue la rapatia si pa 
Ramoti Qileadi, meke mani la mate vasina? Meke hopeke va vura dia binalabala sari 
kasa, keke si guahe gua, keke si sanu tu gua, 20 osolae keke magomago si turu vura 
la pa kenuna e Zihova meke zama, ‘Arau kote sekesekei nia si asa!” gua. 

Nanasa se Zihova, ‘Pa sirana sa?” gua. 21 Olana sa magomago, ‘Kote vura la si rau 
meke va kokoha betoi sari na poropita te Ehabi,’ gua si asa. Meke zama se Zihova, 
“Na kote boka sekesekei nia mo goi. La mamu tavetia.’ ” 

22 “Gua asa ke kamahire se Zihova si ele veko ni maqomaqo kokoha Sa sari na 
nuzudi ri doduru mua poropita hire. Meke ele zama veko nia Zihova sa tinasuna 
nomana sapu kote kamo igo.” 

23 Meke ene la se Zedekaea sa tuna koreo e Kanana meke poharia isumatana se 
Mikaea. “Meke pavei la gua sa Magomago te Zihova sipu taluarae si Asa koarau 
meke atu zama koa goi?” nanasa gua si asa. 

24 Meke olana se Mikaea, “Kote gilania mo goi koasa rane sapu la tome si goi pa 
korapana la keke lose pa keke vetu.” 

25 Beto asa si garunu tie mo sa baņara pa Izireli, “Vagia se Mikaea, mamu va pule 
la nia koe Amoni, sa qavuna koasa vasileana lavata, meke koe Zoasi sa tuqu koreo. 
26 Mamu zama guahe, 'Guahe si zama nia sa banara: va nuguria sa tie hie pa vetu 
varipusi meke loketoņa si kote poni nia gamu, ba bereti meke kolo mo, osolae kamo 
pule mae va leana si rau,” gua si asa. 

27 Meke zama vura se Mikaea, “Be guana kamo pule va leana agoi si lopu hite zama 
koa rau se Zihova.” Meke zama hoda la si asa, “Mi balabala i gamu doduru, sari na 
qua zinama!” gua si asa. 


Sa Minate te Ehabi 
(1 Banara 22:29-35) 
28 Ke sage la rapatia ari banara Ehabi meke Zehosapati, sa baņara pa Ziuda, sa 


popoa Ramoti Qileadi. 29 Meke zama sa banara pa Izireli koe Zehosapati, “Totoso 

somana si gita kara pa vinaripera si kote lopu vata gilana pule nau si rau, ba agoi 
si kote va sagei goi sari na mua poko banara.” Ke sa banara pa Izireli si lopu vata 
gilana pule nia meke nuquru la si asa pa vinaripera. 

30 Ego sa banara pa Siria si ele tozi ni sa sari nana koimata koari ka tolonavulu rua 
totopili varipera, “Raza ekea mo sa banara pa Izireli ba lopu raza votiki tie lamae 
be hiteke babe nomana.” 31 Ke totoso dogoria ri na koimata pa totopili varipera se 
Zehosapati, si balabala si arini, “Hinokara hie hokara mo sa baņara pa Izireli,” gua. 
Ke taliri si arini pude la raza ia, ba sipu velavela vura se Zehosapati, si harupia e 
Zihova si asa meke rizu va seu i Sa koa sa. 32 Dogoria ri na koimata koari na totopili 
varipera, sapu lopu sa banara pa Izireli si asa, ke noso, lopu hadu lulia rini. 33 Ba 
gona va tapotapoe nia keke tie varipera pa Siria sa nana bokala meke la goto sa tupi 
koe Ehabi sa baņara, pa vari korapana sa vinari hodana sa poko raqaraqa tanisa. Ke 
kukili vura la si asa koasa nana tie kalaha pa totopili varipera. “Kei bakora si rau! 
Kekere pule, vura taloa koasa vinaripera!” gua. 34 Doduruna sa rane si nono la mo 
sa vinaripera, meke sa banara Ehabi si habotu ta zuka sage eko nana mo pa nana 
totopili varipera; tia la i sa sari na tie Siria. Meke sipu kamo sa veluvelu, si mate si 
asa totoso lodu gore sa rimata. 

Zutu Va Kaleania sa Poropita se Zehosapati 

1 Sa banara Zehosapati pa Ziuda si kamo pule va leana nana pa nana vetu banara 
pa Zerusalema. ?Ba si la tutuvia sa poropita, e Zehu, sa tuna Hanani, sa banara meke 
zama la ia sa, “Balabala ia agoi sapu tonoto si pude tokani sari na tie kaleadi, meke 
tataru ni sarini pu kana ia se Zihova? Sa binugoro te Zihova si ele atu koa goi, koa gua 
koasa ginugua sapu ele evaņia goi. 3 Gua ba, koadia kaiqa lineana koa goi. Ura agoi 
huara pani sari na beku huda barikaleqe, sapu se Asera, sapu vahesia rina tinoni, 
meke podepodekae si agoi pude lulia sa hiniva te Tamasa,” gua. 


Sari na Vinaturu Taveti e Zehosapati 

4 Pa Zerusalema mo si koa sa banara Zehosapati, ba hoke ene hopiki ni sa sari na 
tinoni, podalae pa Biasiba kamo la koari na toqetoqere pa popoa Iparemi. La pude 
tozini pude kekere pule la koe Zihova, sa Tamasa tadi na tiatamadia. 5 Vizata tie 
varipitui si asa koari hopeke popoa lavata pa Ziuda saripu ta goba patu, ë meke tozi 
ni sa si arini, “Kopu valeana totoso varipitui ni gamu sari na tie; na lopu varipitui 
si gamu pa hiniva tana tie, ba pa hiniva te Zihova, meke somana si Asa totoso tozi 
vura ni gamu sapu esei si hinokara meke esei si sea. 7 Mamu va lavatia se Zihova, 
mamu va balau, sina e Zihova sa nada Tamasa si lopu qetuni sari na tinavete koha, 
na sekesekei, tokatoka kale, babe tabari sari na tie varipitui.” 

8 Pa Zerusalema si vizati e Zehosapati kaiqa ri na tie Livaeti, na hiama, meke na 
koimata pa puku tatamana pude na tie varipitui koari na tie pa linulina sa tinarae 
te Tamasa, meke pude va tonoti sari na ninominomi tadi na tie pa popoa. 7 Vala ni 
sa sari na tinarae hire koa rini: “Kaqu va tana i gamu sari na mia tinavete pa vina 
pepekae la koe Zihova pa doduru bulomia, va tabe va hinokaria si Asa pa doduru 
mia vinatana. 10 Pana atu si keke turanamu maena gua koari na vasileana lavata, 
meke vatu nia si keke vinari nominomi pa vina mate tie, babe seke tinarae, na seke 
ginarunu, si kaqu va balau i gamu si arini pude lopu tavete va sea la koe Zihova. Be 
lopu va balau i gamu si arini, sa tinanaziri te Tamasa si kote raza koa gamu meke 
sari na tinoni. Va tanai saripu gua arini pude mi lopu ta zutu si gamu pa sinea. 11 Se 
Amaraea, sa nati hiama, si kote totoli koa gamu koari doduru ginugua la koe Zihova, 
meke se Zebadaea, tuna Isimeli, sa koimata pa Ziuda, si kote totoli koari doduru 

ginugua sapu la gua koasa binaņara Ziuda. Meke sa tinavete tadi na tie Livaeti si 
pude dogoria sapu sari na vina turu koari na vinaripitui si tava gorevura. Mi koa 
varane, mamu tavete vura ni sari na ginarunu hire, meke Mani somana se Zihova 
koa rini pu tonoto pa dia tinavete.” 

Vinaripera Koari pa Edomu 

1 Mudina asa si mae sari pa Moabi meke Amoni, meke kaiqa ri na Meunaiti, meke 
rapatia sa popoa Ziuda. ? Kaiga tie paleke inavoso si mae tozi nia se Zehosapati, sa 
baņara, “Na qeto minate nomana, si korapa mae gua pa kali Edomu, mae guana pa 
kali karovo koasa Kolo Matena, pude raza igo. Ele zau vagia rini sa popoa Hazazoni 
Tama.” Asa tugo si keke pozana sa popoa Egedi. 3 Matagutu va kaleana se Zehosapati 
meke varavara la si asa koe Zihova pude ta tokae nana. Meke garunu la inavoso si 
asa pa doduruna sa popoa Ziuda pude koa madi pa ginani. 4 Doduru tie koari na 
popoa lavata pa Ziuda si tuturei varigara la pa Zerusalema pude tepatepa tinokae 
la koe Zihova, meke arini pu la meke sari na tie pa Zerusalema si varigara koasa 
varivarigarana vaqurana pa Zelepade. La turu pa kenudia sa banara Zehosapati 
6 meke varavara va ululae si asa, “Kei, Zihova, Tamasa tadi na tiatamamami; pa 
manauru si koa Agoi meke banara ni sari doduru butubutu pa kasia popoa. Niniramu 
hola si Agoi, meke loke tie kote boka va tia igo si Agoi. 7 Agoi sa mami Tamasa. Totoso 
rizu nuquru sari na Mua tie Izireli koasa popoa hie, si va rizu taloa i Goi sari na 
tie pu koadi koasa pepeso hie, meke poni nia goi sa pepeso hie koari na koburu te 
Ebarahami, sa Mua baere, pude tadirini ninae rane.” 8 Meke ele koa si arini tani meke 
ele kuria rini si keke Zelepade pude va lavatia sa Pozamu, meke zama si arini, 9 ‘Be 
guana kamo mae si kaiqa tinasuna pude va kilasa gami, be na vinaripera, oza, na 
sone, babe keke vinaripitui pule Tamugoi, si kote boka mae turu si arini pa kenuna 
sa Zelepade vasina sapu hoke ta vahesi si Agoi. Kote boka varavara atu si arini koa 
Goi pa totoso tinasuna, meke kote avosi Agoi meke harupi.’ 

10 Sapu kamahire si dotu, ele mae raza gami rina tie pa Amoni, Moabi, meke Edomu 
si gami. Totosona taluarae sari na tiatamamami gami pa Izipi, si lopu va malumi Goi 
pude nuquru koari popoa arini, ke sari na tiatamamami si ene likoho ni rini, ke lopu 
tava mate si arini.” 11 Mu dogoria sapu lipu nia arini sa mami tinavete leana koa rini, 
ke mae si arini pude hadu vura taloani gami koasa popoa sapu poni ni gami Agoi. 
12 Agoi sa mami Tamasa! Va kilasi gedi, sina loke mami niniranira si gami pa kenuna 
sa qeto minate lavata hie sapu korapa mae raza gami. Lopu gilania gami sa si kote 
boka tavetia gami, ba dono atu si gami koa Goi pude tokani gami.” 

13 Doduru tiena sa popoa Ziuda meke sari na dia barikaleqe na koburu si turu 
pa kenuna sa Zelepade. 14 Meke kamo la koasa keke tie Livaeti koasa vinarigara 
sa Maqomaqona e Zihova, pozana sa si e Zahazieli sa tuna Zakaraea sapu sa tuna 
Benaea, sapu sa tuna Zeieli, sapu sa tuna Matania, sapu sa tie pa butubutu Livae 
pa tuti te Asapa. 15 Zama se Zahazieli, “Agoi na banara meke gamu na tie pa Ziuda 
meke Zerusalema, zama se Zihova, ‘Mi lopu malohoro na matagutu nia gamu sa 
qeto minate lavata hie. Ura, sa vinaripera hie si lopu tamugamu, ba te Tamasa tu.” 
16 Vugo, mi la rapati totoso sage mae si arini koasa siraņa pa Zizi. Kote la tutuvi gamu 
pa hukihukirina sa lolomo sapu la gua koasa popoa qega ivuluna pa Zeruele. 17 Lopu 
kaqu somana si gamu koasa vinaripera hie. Ba mi ene la turu va nama si gamu, mi 
aqa; mamu dogoria sa hinarupu sapu kote ta poni nia gamu koe Zihova. Gamu na 

tiena sa popoa Ziuda meke Zerusalema, mamu lopu holoqoru na matagutu. Vura la 
pude vinaripera, meke se Zihova si kaqu koa koa gamu! ” * 

18 Kokotunu gore pa pepeso se Zehosapati, sa banara, kamo pa pepeso sa isumatana, 
meke sari doduru tie pule si kokotunu lulia rini si asa, meke vahesia se Zihova. 19 Sari 
kaiqa tie Livaeti pa puku butubutu tadi Kohati meke Kora si turu sage meke velavela 
va ululae, vahesia rini se Zihova, sa Tamasa tadi pa Izireli. 

20 Pana munumunu hokara pa koivugona si vura la si arini koasa popoa qega pa 
Tekoa. Sipu podalae topue si arini si zama guahe se Zehosapati koarini, “Gamu na 
tiena sa popoa Ziuda meke Zerusalema! Mi ranea se Zihova, sa mia Tamasa, meke 
kote turu va nabu si gamu. Va hinokaria gua sapu tozia sa Nana poropita, meke kote 
mataqara si gamu.” 2! Beto vivinei turani sa sari na tie si garuni sa banara sari kaiga 
tie kerakera pude ene va kenue koa rina tie varipera pude kerakera nia rini sa Nana 
tinoa nedalana na hopena, meke zama, “Mi Vahesia se Zihova! Sa Nana tataru si koa 


hola ninae rane!” o o. l , o 
22 Totoso podalae kera si arini meke vahesi, si nama rapata se Zihova koari na tinoni 


pa Amoni, Moabi, meke pa toqere Seira. 23 Razai rina tie Amoni meke na tie Moabi 
sari na tie Edomu, osolae va mate betoi rini, beto si vari taliri teledia meke variva 
matei dia. 24 Totoso ene kamo la ia sa qeto minate varipera pa Ziuda sa vasina sapu 
tiro gore la pa qega, si dono la koari dia kana gua, si na tie matedi sapu ekodi pa 
pepeso mo si dogori rini. Lopu keke si hite govete taloa. 

25 Ke kamo la se Zehosapati meke sari nana tie varipera meke la pudiki vagi rini 
sari na likakalae arilaedi tadi na tie matedi, kobi sipi na bulumakao, kobi poko, meke 
kobi tinitona arilaedi. Ka neta rane si koa si arini pude pudiki sari na likakalae, ba 
lopu boka ta paleke taloa beto. 26 Pa rane vina made si la varigara si arini pa Lolomo 
Beraka* meke vahesia rini se Zihova koari doduru ginugua pu evani Sa. Gua asa ke ta 
pozae Lolomo Beraka sa vasina asa. ?7 Meke kapu na qetuqetu sari nana tie varipera 
sipu turani e Zehosapati meke pule la pa Zerusalema, sina ele va kilasi e Zihova sari 
dia kana. 28 Sipu kamo la si arini pa Zerusalema, si mikemike ni rini sari na hapu, na 
ivui rini sari na buki totoso ene tonoto la si arini pa Zelepade. 29 Doduru butubutu 
pu avoso nia gua meke va kilasa guni ni e Zihova sari na kana te Izireli si matagutu 
beto. 30 Ke koa banara se Zehosapati pa binule sina va bule i sa Tamasa sari popoa 
pa vari likohaena. 


Sa Vina Betona sa Binanara te Zehosapati 
(1 Banara 22:41-50) 

31 Tolonavulu lima vuahenina se Zehosapati totoso tava turu pude na banara pa 
Ziuda meke pa Zerusalema; koa si asa meke banara nia si pa Ziuda ka hiokona lima 
vuaheni. Sa tinana sa si e Azuba, na tuna vineki e Silihi. 32 Pa doduru ginugua si lulia 
sa sa hahanana tanisa tamana se Asa meke lopu taluarae koarini si asa; meke taveti 
sa gua sapu tonoto pa dinono te Zihova, 33 ba sari na vasidi vahesihesiana beku koari 
na togere si lopu ta huara. Sari na bulodi rina tie si lopu soto va nabu pa vinahesina 
sa Tamasa tadi na tiatamadia. 

34 Doduru ginugua pule saripu evani e Zehosapati podalae pa pinodalaena sa nana 
binanara meke kamo pa vina betona si ta kubere gore beto pa Vivineina e Zehu, sa 
tuna e Hanani, sapu ta kubere koa sa Buka Tadi na Banara Izireli. 

35 Pa keke totoso si tavetia sa baņara Zehosapati pa Ziuda si keke vinariva egoi koe 
Ahazaea sa banara pa Izireli, asa sapu taveti soku ginugua kaleanadi hola. 36 Koasa 
hogotoana vaka pa Ezioqeba si tavete vaka si arini pude hebala va seu, meke la vari 
hobei likakalae. 37 Ba la e Elieza sa tuna koreo e Dodavahu, na tie pa vasileana 

Maresa, meke korokorotae nia sa se Zehosapati, “Sina tavetia goi si keke vinariva 
egoi koe Ahazaea, ke kote huari e Zihova sari na vaka pu ele kuri i gamu kara.” Ke 
sari na vaka si hake tu meke lopu hite boka ene hokara la pa seu. 

1 Mate se Zehosapati meke ta pomunae si asa koari na tamana pa popomunuana 
baņara pa Vasileana te Devita meke sa tuna se Zehoramu si hobea si asa koasa 
binaņara. 


Sa Banara Zehoramu pa Ziuda 
(2 Banara 8:7-24) 

2 Se Zehoramu sa tuna sa baņara Zehosapati pa Ziuda si ka onomo sari tasina koreo: 
Azaraea, Zehieli, Zakaraea, Azariahu, Maekolo, meke Sepatia. 3 Poni ni qolo, na siliva, 
sa tamadia si arini meke na likakalae arilaedi, meke hopeke va kopu ni sa koari na 
vasileana pa Ziuda sapu ta goba patu. Ba sina se Zehoramu si kenuna, ke vizatia 
e Zehosapati pude asa kote hobena pa tuturuana binanara. 4 Totosona koa ninira 


se Zehoramu koasa nana hinabotu binaņara si va mate betoi sa sari doduru tasina 
koreo, meke gua tugo kaiqa palabatu Izireli. 


5 Tolonavulu rua vuahenina se Zehoramu totoso tava banara si asa, meke koa 
banara si asa pa Zerusalema ka vesu vuaheni. 6 Lulia sa sa hahanana kaleana tanisa 
baņara Ehabi, meke gua tugo sari na banara pule pa Izireli, sina haba ia sa sa tuna 
vineki e Ehabi. Tavete va kaleana si asa pa kenuna e Zihova, 7 ba lopu hiva huaria e 
Zihova sa tutina e Devita, sina ele tavetia Sa sa vina tatara koe Devita meke va tatara 
si Asa sapu sa tutina sa si lopu kagu kokoi ba kaqu hoda la tu ninae rane.” 

8 Totosona koa banara se Zehoramu, si kana ia Edomu se Ziuda, meke etulu pania 
rini sa binanara Ziuda meke va turua rini sa dia banara.” 9 Kẹ se Zehoramu meke 
sari na koimata pa nana qeto minate si surana pa dia totopili varipera meke la rapatia 
rini si pa Edomu. Koa vari dikue ni rina tie varipera pa Edomu sari Zehoramu meke 
sari na koimata pa totopili varipera pa Ziuda, ba pana boni si podepodekae sisigiti 
si arini meke govete vura taloa. 10 Podalae tugo pa totoso asa si turu eke se Edomu 
koari pa Ziuda. Koasa totoso tugo asa sa vasileana Libina si varipera la tugo koasa 
binanara Ziuda, meke lopu koa pa kauruna sa, sina sea se Zehoramu meke lopu lulia 
sa se Zihova sa Tamasa tadi na tiatamana. 11 Kuri tugo sa sari na vasidi saripu ta veko 
sari na tamasa huporodi tana vahesihesiana pa batu toqere pa Ziuda, meke turani sa 
sari na tie Ziuda meke Zerusalema pude vahesi beku, meke rizu seu koe Zihova. 

12 Garunu la nia sa poropita Ilaiza si keke leta koe Zehoramu sapu zama guahe: 
“Zama se Zihova, sa Tamasa te Devita, sa tutimu, ‘Lopu qetu nigo Rau sina lopu lulia 
goi sa hahanana leana tanisa tamamu, se Zehosapati sa banara, babe sa tamana sa 
tamamu, se Asa sa banara. 13 Ba lopu gua tu, luli i tu goi sari na hahanana kaleadi tadi 
na banara pa Izireli, meke turani goi sari na tie Ziuda meke Zerusalema pa vinahesidi 
rina tamasa beku, gua sapu evaņia e Ehabi meke sari na banara pa mudina sa, sapu 
turani sari tie Izireli pude lopu ranea sa Tamasa. Sari na tasimu ba va matei tu agoi, 
arini sapu tie leadi hola nigo si agoi. 14 Gua asa ke kote la e Zihova meke va kilasi sari 
na mua tie, sari mua koburu, na barikaleqe, meke kote huara pani Sa sari na mua 
tinagotago. 15 Kote kamo koa goi telemu si keke minoho pa lagumu sapu vari sigiti 
hola meke doduru rane si kote noma latu sa minoho osolae vura tu lagumu,' gua.” 

16 Kaiqa tie Pilisitia meke Arebia si koa tata vasina koa sari kaiqa tie Itiopia. Va 
gevuri e Zihova si arini pude la raza ia se Zehoramu. 1” La rapatia rini si pa Ziuda. 
Vagi taloa ni rini sari na likakalaena sa vetu baņara, gua tugo sari nana barikaleqe 


na tuna koreo, ba veko hola ia rini se Ahazaea”, sa koreo mudina. 

18 Mudina asa si va kamo nia e Zihova koasa baņara sa minoho pa lagu sapu vari 
sigiti meke lopu boka magogoso. 19 Tata kamoa karua vuaheni sa minoho, noma 
latu sa kinaleana osolae vura sa laguna meke mate si asa pa tinasigiti. Lopu tavetia 
ri nana tie si keke nika pude na vina lavatana sa gua sapu hoke ta tavete koari na 
minate tadi na tamana. 

20 Se Zehoramu si tolonavulu rua vuahenina totoso tava baņara si asa, meke koa 
banara si asa pa popoa Zerusalema ka vesu vuaheni. Loke tie si hite talotana totoso 
mate si asa. Pomunu nia rini pa Vasileana te Devita, ba lopu pa popomunuana tadi 
na banara. 

Banara Ahazaea pa Ziuda 
(2 Banara 8:25-29, 9:21-28) 

1 Kaiga tie pa Arebia si la rapata meke va matei sari doduru tuna koreo sa banara 
Zehoramu, e Ahazaea sa tuna mudina mo si toa hola. Ke vizatia mo ari na tie pa 
Zerusalema se Ahazaea pude banara hobena sa tamana. 2-3 Hiokona rua vuahenina 
se Ahazaea totoso tava baņara si asa, meke keke vuaheni si koa banara si asa pa 
Zerusalema. Sa tinana si e Atalaea, sa tuna vineki e Ehabi, meke Ehabi si tuna koreo 
e Omiri sapu banara pa Izireli pukerane. Luli Ahazaea sari tinuraturaņa kaleadi 
tanisa tinana pa hahanana te Ehabi. 4 Tavete va kaleana pa kenuna e Zihova, sina 
mudina mate sa tamana si mae totoli ponia ari kaiga turanana sa baņara Ehabi si 
asa, gua meke hoqa si asa pa dia tinolitolie sea. 5 Pa dia tinolitolie si somana si asa 
koe Zoramu, sa banara pa Izireli, pude raza ia sa banara Hazaelo pa Siria. Sari qeto 
minate hire si kamo varipera pa Ramoti Qileadi, meke bakora se Zoramu. $ Ke kekere 
pule la si asa koasa vasileana lavata pa Zezireli pude va ibua sa bakorana, meke la 
hopiki nia e Ahazaea vasina. 


7 Koasa vinari hopikae hie si va gorevura ia sa Tamasa sa hinoga te Zoramu. Sipu 
korapa koa nana se Ahazaea vasina, si tutuvia ri karua Zoramu si keke tie, pozana si 
e Zehu, na tuna e Nimisi, asa sapu vizatia Tamasa pude va mate pania sa tuti te Ehabi. 
8 Sipu korapa va gorevura ia e Zehu sa vina kilasa te Tamasa koe banara Ehabi, si 
tutuvi sa si kaiqa rina koimata pa Ziuda, meke sari buhina e Ahazaea pu somana 
lulidi koe Ahazaea koasa vinari hopikae. Va mate betoi Zehu si arini. 9 Beto si la hata 
ia sa se Ahazaea, meke saputu vagia rini si asa sipu korapa koa tome nana pa popoa 
Sameria. Vagia rini meke turana la nia koe Zehu meke va mate ia sa. Ba pomunu nia 
rini sa tinina, sina pamana nia rini se Zehosapati sa baņara, sa tamana sa tamana, 
pu taveti sari doduru gua pu bokai sa pa linulina e Zihova. Ke loke koburu nomana 
si koa hola pa tatamana te Ahazaea sapu garo pude banara hobe pa butubutu. 


Kalaho Atalaea pa Ziuda 
(2 Banara 11:1-3) 

10 Totoso gilania sa tinana sa banara Ahazaea sapu ele mate sa tuna, si garuni 
sa sari nana tie pude va matei sari doduru tie koasa tatamana binaņara pa Ziuda. 
11 E Ahazaea si koa nana keke tuna vineki, e Zehosiba, sapu habana si keke hiama, 
pozana si e Zehoiada. Keke tuna koreo e Ahazaea si vagi tomea sa, e Zoasi pozana 
sapu votiki tinana. Vagi pania sa koari na tuna koreo sa baņara saripu kote tava 
mate, meke tome ia sa meke keke nana vineki kopu, pa lose putaputana pa Zelepade. 
Ta tome koe Atalaea si asa ke lopu boka tava mate. 12 Ka onomo vuaheni, si koa tome 
si asa vasina, sipu koa na banara maqota se Atalaea pa Ziuda. 

Vina Matena Atalaea sa Banara Magota pa Ziuda 
(2 Banara 11:4-16) 

1 Pa vina zuapa vuaheni si kamo sa totoso pa binalabala te Zehoiada, sa hiama, 
pude tavete vinariva egoi si asa koari ka lima koimata koari tie varipera: Azaraea 
tuna e Zerohamu, Isimeli tuna e Zehohanani, Azaraea tuna e Opeti, Maseia tuna 
Adaia, meke Elisapate tuna e Zikiri. 2 Topue enea rini sa doduruna sa popoa Ziuda, 
meke varigara puleni rini sari na tie Livaeti meke sari doduru palabatu koari hopeke 
puku butubutu. 

3 Varigara si arini pa Zelepade, meke vasina si tavetia rini si keke vinariva egoi 
koe Zoasi sa tuna sa baņara. Zama se Zehoiada koa rini, “Hierana sa tuna koreo sa 
banara sapu ele mate! Asa si kote banara kamahire, gua sapu va tatara nia Zihova 
koe Devita pa ginuguadi rina tutina sa.” 4 Ego, gua hie si kote tavetia gita. Totoso 
mae gamu na hiama meke na tie Livaeti pa rane Sabati pude tavetavete, keke koari 
hopeke ka neta koa gamu si kote kopu koari na sasadana sa Zelepade, ë meke keke 
koari hopeke ka neta si kote kopu koasa vetu banara, meke sari doduru pu koa hola 
si kote kopu nia sa Sasada pa Halehaleana Korapae. Doduru tie si kote varigara koasa 
varivarigarana pa Zelepade. 6 Loke tie si kote tava malumu pude nuquru koari na 
vasidi hopedi koasa Zelepade te Zihova ba ari na hiama na tie Livaeti mo sina arini si 
tava madidi, ba sari doduru tie pule si kaqu va tabei sari na tinarae te Zihova meke 
koa mo pa sadana sa vetu hopena. 7 Sari na tie Livaeti si kaqu turu kopu vari likohae 
nia sa banara, tanini na dia vedara, meke kaqu koa kapae koasa banara pa doduru 
nana rinizu. Sari na tie pu podekia pude nuguru koasa varivarigarana pa Zelepade 
si kagu tava mate.” 

8 Sari na tie Livaeti meke sari tiena sa popoa Ziuda si lulia mo rini gua sapu garunu 
ni e Zehoiada. Lopu tava magogoso sari na tie pu hokoto ni na tinavete pa rane Sabati, 
ke soku sari na tie si koa pude kopu meke luli i sari na koimata, sari kasa pu tiqe 
magogoso meke sari kasa pu tiqe nuquru maedi pude podalae tavetavete. 9 Vala ni e 
Zehoiada koari na koimata sari na hopere na lave nomadi meke hitekedi te Devita sa 
baņara saripu ta kopue koasa Zelepade. 10 Va koa ni tie tuqe vedara sa sa vari kalina 
meke pa kenuna sa Zelepade pude lavelave nia sa baņara. 11 Meke turana vura nia 
e Zehoiada se Zoasi meke va hake nia toropae baņara sa si asa, meke vala nia sa 
sa buka Tinarae te Zihova. Beto si tiqe tava madi pa oela si asa, meke doduru tie si 
kukili na velavela, “Mani toa va gelenae sa banara!” gua. 

12 Sipu avosia Atalaea sapu haqala meke kukili sari na tie, haro ia rini sa banara, 
si tuturei la si asa pa Zelepade vasina korapa varigara sari na tinoni. 13 Dono la nana 
gua, meke hoi sa baņara vaqura, turu kapae nana koasa dedegere tadi na baņara 
pa sasada nuquru pa Zelepade. Turu kapae koasa baņara sari na palabatu varipera 
meke sari na tie ivu buki. Doduru tie si qetuqetu meke ivui rini sari na buki. Sari 


na tie kerakera na mikemike si turania sa vina lavata. Ta naziri se Atalaea meke sira 
rikati sa sari nana poko meke kukili, “Sinekesekei! Sinekesekei!” gua. 


14 Lopu hiva nia e Zehoiada pude va matea se Atalaea pa korapana sa varivari- 
garana pa Zelepade, ke tioko la i sa sari na koimata tie varipera meke zama, “Turaņa 
vura nia pa vari korapadi ri na tokele tie kopu, meke gua tugo sarini pu hiva toka nia 
si mamu va matei.” 

15 Tuqe vagia rini, meke turana la nia rini koasa vetu baņara, meke pa Sasada Hose, 
vasina si va matea rini si asa. 


Vina Turu Vaqurana te Zehoiada 
(2 Banara 11:17-20) 

16 Tavetia e Zehoiada, sa hiama, si keke vinariva egoi, koe Zihova, sapu asa se 
Zehoiada, sari na tinoni, meke Zoasi si na tinoni te Zihova si arini. 17 Ke la sari 
doduru tie koasa Zelepade te Beolo meke huara gore nia rini. Seke va umumi rini 
sari na beku meke na hope, meke va matea rini se Matani, sa hiama te Beolo pa 
kenudia rina hope. 18 Vekoi e Zehoiada sari na hiama na tie Livaeti pude arini kopu 
ni sari na tinavete pa Zelepade. Arini kaqu va tana i sari na tinavete saripu ta garunu 
ni rini koe Devita meke pude vukivukihi va uququ la koe Zihova meke kerakera pa 
qinetuqetu gua sapu koa pa Tinarae te Mosese. 19 Veko ni tie kopu tugo e Zehoiada 
sari na sasada pa Zelepade pude lopu tava malumu pude nuquru sari na tie saripu 
lopu viadi. 

20 Sari na koimata pa vinaripera, sari na tie tuturana pa butubutu, na koimata pa 
binanara, meke sari doduru tinoni si somana tokele koe Zehoiada pude turana vura 
nia sa baņara pa Zelepade meke kamo la ia pa vetu banara. Nuquru la si arini koasa 
Sasada Panaulu, meke va habotia rini sa banara pa nana habohabotuana banara. 
21 Qetuqetu hola sari doduru tinoni, meke noso sa vasileana, sina tava mate pa vedara 
se Atalaea. 

Sa Banara Zoasi pa Ziuda 
(2 Banara 12:1-16) 

1 Zuapa vuahenina se Zoasi totoso tava banara si asa pa Ziuda, meke koa banara si 
asa pa Zerusalema ka made navulu puta vuaheni. Sa tinana sa si e Zibia pa vasileana 
Biasiba. 2 Taveti Zoasi gua sapu tonoto pa dinono te Zihova koari na totoso sipu 
korapa toa nana se Zehoiada sa hiama. 3 Karua barikalege si vizata ponia e Zehoiada 
se Zoasi, meke va podo ni na koburu koreo na vineki sa. 

4 Hola kaiga totoso, si balabala se Zoasi pude tuvaka pulea sa Zelepade te Zihova. 
5 Garuni sa sari na hiama na tie Livaeti pude la koari na vasileana nomadi pa Ziuda 
meke vagi sari poata sapu hoke ta tabara doduru vuaheni koari na tie, pude boka 
tuvaka pule ia sa Zelepade. Tozi ni sa pude tuturei nia sa tinavete, ba va sasanae sari 
na tie Livaeti, $ ke tiokia sa banara se Zehoiada, sa nati hiama, meke zama ia sa, “Na 
vegua ke lopu kopu totoko nia goi meke garunu lani sari na tie Livaeti pude vagi sari 
vinarigara poata takisi koari pa Ziuda meke Zerusalema? Asa sa poata takisi garunu 
veko nia Mosese, sa nabulu te Zihova, koari doduru tie Izireli pude tabaria sa vina 
tanana sa Ipi Hopena.”” 

7 Ura sari na tie pu lulina se Atalaea, sa barikaleqe kaleana, si kakele nuquru dia 
pa Zelepade te Zihova, meke vagi sari na tinitona tava madidi pa vinahesi meke 
tavetavete ni pa vinahesina e Beolo. 

8 Tozi ni sa baņara sari na tie Livae pude tavetia si keke bokese tana vinariponi 
pude ta veko pa sadana sa sasada Zelepade te Zihova. 9 Meke garunu la zinama si asa 
pa doduruna sa popoa Ziuda meke Zerusalema pude ta paleke mae koe Zihova sari 
na poata takisi sapu tozi vekoi e Mosese, sa nabulu te Tamasa, totoso pukerane pa 
qega. 10 Qetu nia rina tie meke sari na koimata sa hiniva, ke paleke lani rini sari na 
poata takisi meke voi lani pa bokese, osolae sini si asa. 11 Doduru rane si hoke palekia 
rina tie Livaeti sa bokese la koari na pinalabatu pu kopuna sa tinavete asa. Pude sini 


sa bokese si la sa tie kubekubere tanisa banara meke sa tie tavetavete tanisa nati 
hiama, meke vagi vurani sari na poata pa bokese, beto meke va pule la nia rini sa 


bokese pa nana kokoana. Gua ke soku hola sa poata sapu ta vagi. 
12 Valani sa banara meke se Zehoiada sari na poata koari na tie kopudi sari 
na tinavete tuvatuvaka koasa Zelepade te Zihova. Ke vagi rini meke tabari sari 

na tie tavetavete pa patu, na kamada, meke sari na tie tavete aeana na boronizi 
pude tuvatuvaka. 13 Tavetavete va ninira si arini, meke va vaqura pulea rini sa 
Zelepade gugua pule tatasana, meke tava nabu va leana. 14Totoso hokoto sa tinavete 
tuvatuvaka si vala pulei rini koasa baņara meke koe Zehoiada, sari na qolo na siliva 
sapu koa holadi pa tinavete. Arini si la ri karua meke taveteni na vovoina meke kaiqa 
likakalae tanisa Zelepade. 


Lopu Ta Luli sari na Tinarae te Zehoiada 

Sipu korapa toanana se Zehoiada, si ta tavete lamo sari na vinukivukihi va uququ 
pa Zelepade koari na hopeke dia totoso. 15 Ba barogoso va gorevura si asa, kamoa 
keke gogoto tolonavulu puta vuahenina, meke mate si asa. 16 Pomunu nia rini pa 
popomunuana tadi banara, pa Vasileana te Devita, koa gua koa sa laena sa nana 
tinavete leana koari na tie Izireli, la koe Tamasa meke koasa Zelepade. 

17 Mudina mate se Zehoiada, si la ari na koimata pa Ziuda zama va lomolomosia 
sa baņara Zoasi pude kaqu va avoso la koarini si asa. 18 Ke noso si arini pa vinahesi 
pa Zelepade te Zihova, sa Tamasa tadi na tiatamadia ri na tie, meke podalae vahesi 
i rini sari na beku, meke sa beku kinehana sa tamasa barikaleqe se Asera. Koa gua 
koari na dia tinavete kaleadi hire si bugoro ni sa Tamasa sari na tinoni pa Ziuda 
meke Zerusalema. 19 Va garunu la poropita se Zihova pude va balau i si arini pude 
madi kekere pule la koa Sa, ba korodia va avoso sari na tie. 20 Meke kamo la sa 
Maqomaqona sa Tamasa koe Zakaraea, tuna e Zehoiada sa hiama. Turu la si asa 
pa keke vasina sapu kote boka dogoro betoa rina tie meke velavela vura si asa, “Sa 
Tamasa si nanasa nia sapu na vegua ke koromia va tabei sari na tinarae te Zihova 
meke kote va kamo i gamu sari na tinasuna! Kilua gamu si Asa, ke kilu gamu tugo Sa 
si gamu!”” 21 Ba kuhana nia arini si asa, meke pa ginarunu te banara Zoasi si la ri 
na tie meke gona va mate ia se Zakaraea pa korapana sa varivarigarana pa Zelepade. 
22 Mulini ni sa baņara sari na tinavete leadi sapu tavete lani e Zehoiada koasa, sa 
tamana Zakaraea, meke va matea sa se Zakaraea. Gua meke mate se Zakaraea si 
zama vura si asa, “Mani dogoria e Zihova gua sapu tavetia goi; Mani va kilasigo!” 


Sa Vinabetona sa Binanara te Zoasi 

23 Pa vina betona sa vuaheni asa, si la rapata pa Ziuda meke pa Zerusalema sa qeto 
minate tadi pa Siria. Va mate betoi rini sari na koimata, meke kobi likakalae arilaedi 
si paleke pule lani rini koasa dia banara pa Damasikasi. 24 Lopu sokudi sari na tie 
varipera tadi pa Siria, ba va malumi e Zihova pude va kilasia sa qeto minate lavata 
tadi pa Ziuda koa gua sapu kilua ari pa Ziuda se Zihova, sa Tamasa tadi na tiatamadia. 
Koasa ginugua asa si tava kilasa se Zoasi, sa banara. 25 Sipu taluarae pule sa qeto 
minate tadi pa Siria, si bakora malamalana se Zoasi. Kuhana nia ri nana palabatu si 
asa koa gua koasa vina matena sa tuna e Zehoiada, sa hiama, meke va matea rini si 
asa pa nana teqe. Ta pomunae si asa pa Vasileana te Devita, ba lopu pa popomunuana 
tadi na banara. 26 Arini pu kuhana nia si ari Zabada, sa tuna e Simeati na barikalege 
pa Amoni, meke e Zehozabadi sa tuna e Simiriti na barikaleqe pa Moabi. 27 Koasa 
Buka Vina Bakalana sa Buka tadi na Banara, vasina koa sari doduru vivineidi rina 
tuna koreo e Zoasi, sari na kinorokorotae sapu ta zamae la koasa, meke sa vivineina 
sa tinuvakana sa Zelepade te Tamasa sapu tavetia sa. Meke e Amazaea, sa tuna koreo, 
si hobena si asa koasa binanara. 

Sa Banara Amazaea pa Ziuda 
(2 Banara 14:2-6) 

1 Hiokona lima vuahenina se Amazaea totoso tava banara si asa, meke koa banara 
si asa pa Zerusalema ka hiokona sia vuaheni. Sa tinana sa si e Zehoadina, mae guana 
pa popoa Zerusalema. 2 Taveti sa gua sapu tonoto pa dinono te Zihova, ba lopu 
pa doduru bulona. 3 Mudina sapu turu va nabu pa nana niniranira si asa pa nana 
binanara, si va matei sa sari na koimata saripu va matena sa tamana, “ba lopu va 
matei sa sari na tudia. Lulia mo sa gua sapu zama nia e Zihova koasa Tinarae te 
Mosese: “Sari na tiatamadia rina koburu si lopu kagu tava mate koari na sinea tadi 
na tudia, meke sari na tudia si lopu kagu tava mate koari na sinea tadi na tiatamadia. 


Ba hopeke tie si kagu tava mate koari nana sinea sapu tavete sotia sa telena.”” 


Vinaripera La koari pa Edomu 
(2 Banara 14:7) 

5 Varigara ni e Amazaea, sa banara, sari na tiena sa butubutu Ziuda meke 
Benisimane pa hopeke puku tie varipera, luli gua koari na dia puku tatamana, meke 
veko ni koimata sa pude palabatu ni sari pukuna pa keke tina, meke pukuna pa keke 
gogoto tie. Tava somana sari doduru tie sapu hiokona puta vuahenidi meke sage, 
vinarigaraedi si ari ka neta gogoto tina. Tie ta vizatadi sari na tie varipera hire, 
namanamadi pude varipera, meke bokabokadi pa hopere meke lave. 6 Varigara la 
pule sari ka keke gogoto tina tie varipera pa Izireli sapu ta tabaradi; sa tinabaradi si 
na siliva padana neta tina made gogoto kilo mamatana. 7 Ba la si keke poropita meke 
la zama ia sa baņara, “Lopu vagi sari na tie varipera pa Izireli hire. Se Zihova si lopu 
somana koari pa Izireli, lopu koari tie Iparemi hire. 8 Kote balabala si agoi sapu arini 
kote va ninira igo si agoi pa vinaripera, gua, ba e Tamasa mo tagoa sa niniraņira 
pude tava kilasa ba be tava mataqara, meke kote va malumia Sa sa mua kana pude 
va kilasa igo.” 

9 Nanasia Amazaea sa poropita, “Ba vegua sari doduru siliva sapu ele tabara ni 
arau?” 

Olana sa poropita, “E Zihova boka poni pule nigo hola ni tu sapu arini!” 10 Ke 
garunu taloa ni e Amazaea sari na tie varipera ta tabaradi meke tozi ni sa pude pule 
la pa dia popoa. Ta naziri hola dia meke pule pa dia popoa; bugoro ni rini sari na tie 
pa Ziuda. 

11 Sipu kamo sa totoso si qaqiri se Amazaea pa nana binalabala meke turania sa 
sa nana qeto minate la pa Lolomo Soloti. Vasina si varipera si arini, meke va matei 
rini si ka manege puta tina tie varipera tadi pa Edomu, 12 meke tuqe vagi rini si ka 
manege puta tina tie varipera. Turaņa sage lani rini sari na tie ta tuqe vagidi arini 
la pa keke toqere ululuna pa keke tabahoara meke vasina gona gore ni rini, ke hoqa 
mateni koari na patupatu pa hubi toqere. 

13 Korapa gua asa, sari na tie varipera pa Izireli sapu lopu va malumi e Amazaea 
pude somana luli koasa pa vinaripera, si la rapati rini sari na vasileana pa Ziuda pa 
vari korapana Sameria meke Beti Horoni, meke va matei rini si ka neta tina tie, meke 
soku likakalae si paleke taloa ni rini. 

14 Mudina va kilasi e Amazaea sari na tie Edomu, si paleke puleni sa sari na dia 
beku. Va turu i sa, na vahesihesi la i sa, meke va uququ oto huda humana lea la si 
asa koa rini. 15 Gua asa ke ta naziri nia e Zihova se Amazaea, ke garunu la nia sa si 
keke poropita koasa. Meke zama sa poropita, “Na vegua ke vahesi goi sari na tamasa 
tadi na tie karovodi? Na lopu hite boka harupi tu rina tamasa hire sari mua kana 
koasa mua niniranira.” 

16 Ba sipu korapa zama sa poropita, si zama hukata la sa banara, “Totoso sa, vizatigo 
gami si agoi pude na tie totoli tanisa banara? Beto zama! Kote va mate igo rau pana 
lopu noso si goi!” 

Ke noso sa poropita, ba zama hite pule tugo si asa, “Kamahire gilania rau sapu e 
Tamasa tu hiva nia pude va kilasa igo, sina vata evaņi goi si gua hire meke lopu hiva 
avosi sari na qua vinaritokae.” 


Vinaripera La koari pa Izireli 
(2 Banara 14:8-20) 

17 Sa banara Amazaea pa Ziuda meke sari nana tie totoli si kuhana ni arini sari 
pa Izireli. Meke garunu la inavoso si asa koe Zehoasi, sa banara pa Izireli, sa tuna 
e Zehoehazi sapu sa tuna e Zehu, meke zama, “Mae mada varitutuvi pa vinaripera.” 
18 Ba garunu la nia e Zehoasi koe Amazaea sa inolaņa sapu zama guahe: “Keke huda 
rakihi pa toqere Lebanoni si garunu la inavoso koa keke huda sida pa Lebanoni meke 
zama, ‘Va haba nia sa tumu vineki koasa tuqu koreo,’ gua. Meke ene hola si keke 
kurukuru pinomo meke neti va nozo gore nia sa huda rakihi asa. 19 Ego Amazaea, 
ele va kilasi goi sari na tie pa Edomu, meke vahesi pule nigo, ba kamahire si mamu 
koa mo pa mua vetu. Na venagua ke hata tinasuna sapu kote va kaleana pule nigo si 
goi meke sari na mua tie pa Ziuda?” 

20 Ba korona va avosia Amazaea si asa. Ura na hiniva tanisa Tamasa bisa pude 
tava kilasa se Amazaea sina vahesi sa sari tamasa beku tadi pa Edomu. 21 Ke topue 
la sa banara pa Izireli, se Zehoasi, la raza ia sa se Amazaea, sa banara pa Ziuda. 
Vari tia i si arini pa vasileana Beti Semesi pa popoa Ziuda. 22 Tava kilasa sa geto 
minate te Amazaea, meke govete pule pa dia vetu si arini. 23 Tuqe vagia Zehoasi 
se Amazaea meke turaņa la nia sa pa Zerusalema. Vasina si huara gore nia sa sa 
gobana sa vasileana podalae pa Sasada Iparemi kamo la pa Sasada iio, pada karua 
gogoto mita gelena gua. 24 Paleke pule lani sa pa Sameria sari doduru qolo, na siliva 
pa korapa Zelepade, gua tugo sari na likakalae pa korapa Zelepade saripu ta kopue 
koari na tutina e Opeti Edomu, meke sari na likakalae arilaedi koasa vetu banara. 
Tuqe vagi tie tugo si asa meke pule. 

25 Mudina sa minate te Zehoasi sa banara pa Izireli si toa hola la tu sa banara 
Amazaea ka manege lima vuaheni pa Ziuda. 26 Sari doduru tinavete pu taveti e 
Amazaea pa podalaena meke kamo pa vinabetona sa nana binaņara si ta kubere gore 
beto koa Sa Buka Tinozi Tadi na Banara pa Ziuda meke Izireli. 27 Podalae pa totosona 
sapu lopu lulia sa se Zihova, si kuhana nia rina tie pa Zerusalema pude va matea 
se Amazaea, ke govete la si asa koasa vasileana lavata pa Lakisi, ba luli la ia tugo ri 
nana kana meke va matea vasina. 28 Sa tinina si ta paleke pule la pa Zerusalema pa 
keke hose, meke ta pomunae si asa pa popomunuana banara pa Vasileana te Devita. 

Sa Banara Uzaea pa Ziuda 

(2 Banara 14:21-22, 15:1-7) 
1 Sari doduru tiena sa popoa Ziuda si vizatia sa tuna e Amazaea, se Uzaea, sapu 
manege onomo vuahenina pude banara, hobena sa tamana. 2 Pa mudina sa minate 


te Amazaea, si zau vagi pule nia e Uzaea sa vasileana Elati meke kuri pulea sa sa 
popoa asa. 


3 Uzaea si manege onomo vuahenina totoso tava banara si asa meke koa banara 
si asa pa Zerusalema ka lima navulu rua vuaheni. Sa tinana sa si e Zekolia; na 
barikalege pu mae guana pa Zerusalema. #4 Lulia sa sa hahanana tanisa tamana, 
meke taveti sa gua sapu tonoto pa dinono te Zihova. Koari na totoso sipu korapa 
toa nana se Zakaraea, si totoli nia e Zakaraea sa baņara pa pinamanana se Zihova, 
ke nabulu va leana la koe Zihova si asa, meke mana nia sa Tamasa si asa. 

6 La raza i Uzaea sari pa Pilisitia meke huara gore nia sa sari na gobadi ri na 
vasileana lavata pa Qati, Zamunia, meke Asidodi. Meke kuri pule ia sa sa goba patu 

ululuna koari kaiqa vasileana vaqura tata pa Asidodi meke pa kaiqa vasina pule 
pa korapana sa popoa Pilisitia. 7 Toka nia sa Tamasa si asa pude va kilasi sari pa 
Pilisitia, sari na tie Arebia saripu koadi pa Qurabeolo, meke sari tie Meunaiti. 8 Sari 
na tie Amoni si hoke vala vinari poni koe Uzaea, meke podalae ta avoso sa niniranira 
tanisa, kamo latu pa Izipi. 


9 Pude va nabu i sari na goba ululudi pa Zerusalema gua si taveti Uzaea sari na vetu 
hakehakei ululudi tadi na tie kopu pa Sasada iio, pa Sasada Lolomo meke pa vasina 
kekere sa goba. 10 Taveti tugo sa sari na vetu hakehakei ululudi tadi na tie kopu pa 
soloso qega, meke geli ni pou pude va nagiti kolo sa pa kauru pepeso, sina soku hola 
nana sipi na bulumakao pa popoa toqetoqere na pezara duduli. Tie pa lelete si asa, 
ke sovuti sa sari na tie pude tavetavete meke lete inuma vaeni koari na toqere na 
inuma huiti na gua koari na pepeso masurudi. 


11 Koa nana sa qeto minate lavata te Uzaea, sapu namanama pude la pa vinaripera. 
Sari doduru vivineina si ta kopue koari karua nana tie kubekubere, e Zeieli meke 
Maseia pa kinopu te Hananaea, na keke nati tie tavetavete tanisa banara. 12 Sa qeto 
minate si ta totolie koari ka karua tina onomo gogoto tie tuturana. 13 Pa dia kinopu si 
ari ka neta gogoto zuapa tina lima gogoto tie varipera, bokabokadi pa vinaripera pude 
varipera ponia sa banara koari na nana kana. 14 Meke e Uzaea poni ni lave, hopere, 
toropae, poko varipera, bokala na tupi meke sari na patu pude tana kurukuru pagala. 
15 Taveti rina tie matazoņa pa Zerusalema sari na tinitona tana gonagona tupi meke 
tana bulini patu nomadi. Hire si tava hake koari na vetu hakehakei ululudi meke 
pa iiodi na bara koasa popoa nomana. Sa inavosona si kamo pa doduru vasina, sina 
toka nia sa Tamasa si asa osolae na keke baņara ninira hola si asa. 


Tava Kilasa se Uzaea pa Nana Vinahesi Pule 


16 Ba totosona sipu ninira se Uzaea, si podalae vahesi pule nia meke vasina si tutuvu 
tinasuna si asa. Seke tinarae si asa te Tamasa totoso nuquru la pa Zelepade pude la 
va uququ oto huda humana lea pa hope. 1” Ba luli mudi la ia e Azaraea sa hiama, 
meke sari ka vesu navulu puta hiama sapu varanedi 18 pude hukatia si asa. Zama si 
arini, “Uzaea! Lopu mua tinavete agoi si pude tavetia sa vina uququ humana lea la 
koe Zihova. Sari na hiama mo saripu na tutina e Eroni si tava madidi pude tavetia 
sa tinavete asa. Vura koasa vasina madina hie. Ele va sea la si agoi koe Zihova sa 


Tamasa meke kote noso sa Nana minana atu koa goi.”* 


19 Turu nana pa Zelepade se Uzaea pa kalina sa hope tana va uququ, taninia nana 
sa susuluana oto huda humana lea. Sipu ta naziri ni sa sari na hiama si vura va 
hodaka mo pa raena sa sa minoho popoqu. 20 Se Azaraea meke sari kasa hiama si 
dono toto la ia arini sa raena sa baņara sapu ele popoqu, ke sese vura nia arini si 
asa. Asa telena ba bebeno hiva vura taloa tugo, sina ele va kilasia e Zihova si asa. 


21 Ke pa doduruna sa nana tinoa sa banara Uzaea si koa ia mo na minoho popoqu 
si asa. Lopu boka nuquru pule la si asa pa Zelepade, sina na popoqu ke koa vata kale 
si asa pa nana vetu. Ta rupaha pa doduru nana tinavete, ke kopu hobe nia sa tuna 
koreo, e Zotamu, sa popoa. 

22 Sa poropita Aisea, sa tuna Emosi, si kubere gore betoni sari doduru vivinei 
guguana sa banara Uzaea totoso koa banara si asa. 23 Mate se Uzaea, meke ta 
pomunae si asa koasa popomunuana banara, ba koa gua koasa nana minoho si lopu 
ta pomunae si asa koasa bae tadi na banara. Meke e Zotamu, sa tuna koreo, si hobena 
si asa koasa binanara.” 


* 26:18 Ekd 30:7-8; Nab 3:10 ” 26:23 Ais 6:1 

Zotamu sa Banara pa Ziuda 
(2 Banara 15:32-38) 

1 Zotamu si hiokona lima vuahenina totoso tava banara si asa, meke manege onomo 
vuaheni si koa baņara si asa pa Zerusalema. Sa tinana si e Zerusa, na tuna e Zedoki. 
2 Taveti sa gua sapu tonoto pa dinono te Zihova, gua sapu taveti sa tamana, ba lopu 
nuquru pa korapana sa Zelepade gua sa tamana. Ba sari na tie si korapa tavete la i mo 
sari dia tinavete kaleadi. 3 E Zotamu na kuria sa sasada kalina sage koasa Zelepade 
te Zihova, meke hodai sa sari na tinavete koasa goba pa Zerusalema pa toqere Opeli. 
4 Kuri vasileana si asa koari na toqetoqere pa Ziuda, meke koari na soloso hudahuda 
si tavete vetu patu niniradi tadi na tie varipera meke na vetu hakehakei ululudi si 
asa. > La raza ia sa sa banara pa Amoni meke sa nana qeto minate, meke va kilasi sa. 
Meke garunu zukuri sa sari pa Amoni pude tabara lani koasa si ka neta tina made 
gogoto kilo siliva, zuapa navulu rua tina, lima gogoto baika huiti nomadi*, meke 
zuapa navulu rua tina, lima gogoto baika bale nomadi. Ka neta vuaheni si tabara 
lani ari pa Amoni si hire koasa. $ Ninira nono la tu se Zotamu, sina va tabe zonazona 
ia sa se Zihova sa nana Tamasa. 7 Sari kaiga vivinei koari na tinavete nomadi pa 
binanara te Zotamu, sari na vinaripera meke na tinavete sapu taveti sa, si ta kubere 
gore beto koa sa Buka Tadi na Banara Izireli meke Ziuda. 8 Zotamu si hiokona lima 
vuahenina totoso tava banara si asa, meke ka manege onomo vuaheni si koa banara 
si asa pa Zerusalema. 9 Mate si asa meke ta pomunae pa vasileana lavata te Devita, 
meke sa tuna koreo, sapu se Ehazi, si hobena si asa koasa binanara. 

Sa Banara Ehazi pa Ziuda 
(2 Banara 16:1-4) 

1 E Ehazi si hiokona puta vuahenina totoso tava banara si asa, meke koa banara si 
asa pa Zerusalema ka manege onomo vuaheni. Lopu luli sa sari na hahanana leadi te 
Devita sa tutina; ba taveti sa sari na tinavete sapu lopu tonoto pa dinono te Zihova. 
2 Luli sa sari na hahanana kaleadi tadi na baņara pa Izireli. Na taveti sa sari na 
bekuna e Beolo pa qolo. 3 Va uququ oto huda humana lea pa Lolomo Hinomu si asa, 
meke va vukivukihi ni sa sari na tuna koreo soti, pa vinukivukihi la koari na beku. 
Tavete luli sa sari na tinavete variva malederedi tadi na tie pu hadu vura ni e Zihova 
totoso nuquru sari na tinoni Izireli pa popoa Kenani. 4 Koari na hope tadi na beku 
koari na batu toqere, meke pa kaurudi ri ninae huda aqaqoro si va vukivukihi meke 
va uququ oto huda humana lea se Ehazi. 


Vinaripera pa Varikorapadi Ari pa Siria meke Izireli 
(2 Banara 16:5) 

5-6 Gua asa ke va malumia e Zihova sa Tamasa te Ehazi, sa banara pa Siria pude va 
kilasia se Ehazi. Meke soku tie Ziuda si zau vagi sa banara pa Siria meke turaņa pule 
lani pa Damasikasi, na tie ta pusidi. Va malumia tugo e Zihova sa banara pa Izireli, 
se Peka, sa tuna e Remalia, pude va kilasia se Ehazi, ke va matei sa banara Izireli si 
ka keke gogoto hiokona puta tina tie varanedi pa Ziuda, pa kekeke rane mo. E Zihova, 
sa Tamasa tadi na tiatamadia, si va malumia sa ginugua hie pude ta evana, sina sari 
na tinoni pa Ziuda si kilu ia si Asa.” 7 Keke tie varipera pa Izireli, pozana si e Zikiri, si 
va matedi sari Maseia sa tuna sa baņara Ehazi, e Azirikama sa palabatu koasa vetu 
banara, meke e Elikana sa koimata vina rua tanisa banara. 8 Na turanadia tugo sari 


* 27:5 Keke baika nomana si hiokona lima kilo mamatana. * 28:5-6 Ais 7:1 

na tie Ziuda, ba la ari pa Izireli meke zau vagi si ka karua gogoto tina barikaleqe na 
koburu pude na dia tie ta pusidi meke turaņa la ni pa popoa Sameria, meke paleke 
vagi dia soku likakalae tugo. 


Sa Poropita Odedi 

9 Ba keke poropita te Zihova, pozana si e Odedi, si koana pa Sameria. La tutuvi sa 
sari na tie varipera tadi pa Izireli sipu puledi la pa Sameria turani rini sari na tie ta 
pusidi, meke zama la si asa, “Se Zihova sa Tamasa tadi na tiatamamia si bugoro ni 
sarini pa Ziuda ke va malumu gamu Sa pude va kilasi si arini, ba kamahire si avoso 
nia Sa, sapu tolene gua hola sa vina kilasa tavetia gamu. 10 Meke kamahire si hiva 
va pinausu i gamu sari na tie, na barikaleqe pa Zerusalema meke pa Ziuda. Vea lopu 
gilania tu gamu, sapu gamu ba tavete va kaleana la koe Zihova sa mia Tamasa? 11 Ego 
avoso mae koa rau! Sari na tie ta pusidi hire sina tasimia koreo na tasimia vineki si 
arini. Mamu va pule i, pude lopu gua asa si kote va kilasa gamu sa Tamasa pa Nana 
tinanaziri.” 

12 Ka made tie tuturana koari pa butubutu Izireli, Azaria sa tuna e Zehohanani, e 
Berekaea sa tuna e Melesimoti, Zehizekia sa tuna e Salumu, meke e Amasa sa tuna e 
Hadalai, si lopu getu nia tugo sa tinavete sapu tavetia ri na tie varipera. 13 Ke zama 
si arini, “Lopu turana maeni tani sari na tie ta pusidi isara! Ele tavete va sea si gita 
koe Zihova, meke ele ta naziri si Asa pada pude tava kilasa si gita. Kamahire si hiva 
taveti pule gamu si kaiga tinavete saripu kote tomoi sari nada sinea.” 14 Ke la ri na 
tie varipera meke va malumu lani koari na koimata sari na tie ta pusidi, meke sari 
na likakalae pu paleke maeni rini. 15 Ke sari ka made tie arini si ta vizata pude poni 
ni poko na sadolo sari na tie ta pusidi arini koari na likakalae saripu ta paleke maedi. 
Ke poni ni poko na sadolo rini pude va sagei, poni ni ginani na kolo napo tugo rini, 
meke nuzapa ni oela olive rini sari bakoradi. Saripu malohoro sisigiti meke lopu 
boka ene, si va hakei rini pa don'ki, meke ta turana pule sari doduru tie ta pusidi, 
kamo la pa Zeriko, sa popoa huda pamu. Meke vasina si tiqe kekere pule la pa dia 
popoa pa Vasileana Sameria sari na tie Izireli. 


Tepa Tinokae se Ehazi koari pa Asiria 
(2 Banara 16:7-9) 

16-17 Pa totoso asa si podalae rapatia ari pa Edomu sa popoa Ziuda, meke soku hola 
sari na tie ta pusidi si vagi rini, ke tepa la tinokae sa banara Ehazi koe Tiqalati Pilesa, 
sa baņara pa Asiria. 18 Korapa gua asa si la rapata tugo sari pa Pilisitia koari na popoa 
pa hubi toqetoqere pa kali lodu rimata, meke pa Negevi“ pa popoa Ziuda. Zau vagi 
rini sari na vasileana pa Beti Semesi, Aizaloni meke Qederoti, meke sari na popoa pa 
Soko, Timina, meke Gimizo turaņae na dia vasileana hitekedi pa vari likohaedi tugo, 
meke la va soto kinoa si arini vasina. 19 Koa gua sapu turaņa va sea i e Ehazi, sa 
banara pa Ziuda, sari na tinoni meke kilua rini se Zihova, ke poni ni tinasuna Sa sari 
pa Ziuda. 20 Sa banara pa Asiria si mae, ba lopu toka nia sa se Ehazi; la poni nono 
nia tinasuna tu sa si asa. 21 Ke vagi qolo se Ehazi pa Zelepade, pa vetu baņara, meke 
koari na koimata pa butubutu, meke vala ni koasa baņara pa Asiria, ba lopu ta tokae 
nia tugo sa sapu gua asa. 


Sa Sinea te Ehazi , , , , 
22 Totosona sapu kaleana hola sa tinasuna tanisa, si tavete nono latu pa tinavete 


kaleadi si asa pa kenuna e Zihova. 23 Va vukivukihi la si asa koari na tamasa tadi pa 
Siria, arini pu tiqe va kilasana si asa. Zama si asa, “Sari na tamasa beku tadi pa Siria 
si toka nia sa baņara pa Siria, ke be va vukivukihi la si rau koa rini, si kote toka nau 
tugo rini,” gua. Koa sa ginugua asa si va kamo tinasuna si asa meke sari pa nana 
popoa. ?4 Meke vagi tugo sa sari na tinitona tavetaveteana pa korapa Zelepade, meke 

seke poraka va umumi sa. Tukua sa sa Zelepade, meke taveti sa sari na hope pa ninae 
vasina mo pa Zerusalema. 25 Pa doduru popoa, hiteke na lavata, pa Ziuda, si kuri i 
sa sari na hope vinahesihesi huporo, pude va uququ oto huda humana lea la koari 
na tamasa tadi na tie karovodi. Pa ginugua hie si raza la koasa telena sa tinanaziri 
te Zihova, sa Tamasa tadi na tiatamana. 

26 Sari kaiqa ginugua pule pu ta evana pa nana binanara, podalae pa podalaena 
kamo pa vina betona, si ta kubere gore beto koa Sa Buka Tinozi tadi na Banara pa 
Ziuda meke Izireli. 27 Mate sa banara Ehazi meke ta pomunae si asa pa Zerusalema, 
ba lopu koasa popomunuana banara. Sa tuna koreo, se Hezikaea, si hobena si asa pa 


binanara.” 

Sa Banara Hezikaea pa Ziuda 
(2 Banara 18:1-3) 

1 Hezikaea si hiokona lima vuahenina totoso tava banara si asa, meke koa banara 
si asa pa Zerusalema ka hiokona sia vuaheni. Sa tinana si e Abaeza, sa tuna vineki e 
Zakaraea. ? Taveti sa gua sapu tonoto pa dinono te Zihova, gugua sa tutina se Devita 
sa banara. 


Sa Vina Viana sa Zelepade 

3 Koasa vuaheni kekenu sapu tava banara se Hezikaea, koasa sidara kekenu, si 
tukele pule i sa sari na tukutukuna sa sasadana pa Zelepade meke tuvaka pule i sa. 
4 Varigara ni sa sari na puku hiama meke sari na tie Livaeti koasa varivarigarana pa 
kali gasa rimatana sa Zelepade, 3 meke zama i sa vasina, “Avoso mae, gamu na tie 
Livaeti; mamu va madi puleni gamu kamahire, mamu va via ia sa Zelepade te Zihova, 
sa Tamasa tadi na tiatamamia. Va rizu taloai sari doduru likakalae pa korapana sa 
Zelepade sapu va bonina. 6 Sari na tiatamada si vahesi votiki tamasa, meke tavete 
va kaleana pa kenuna e Zihova sa nada Tamasa. Kilua rini si Asa, meke va mudi 
la ia arini sa vasina pu koa si Asa. 7 Tukui rini sari na sasadana sa Zelepade, meke 
va matei rini sari na zuke. Meke lopu la va uququ oto huda humana lea babe va 
vukivukihi si arini koasa Zelepade te Tamasa pa Izireli. 8 Gua asa ke sa tinanaziri te 
Zihova si gore koari pa Ziuda meke Zerusalema, meke gua sapu tavete la nia Sa koa 
rini si va hodahodaki meke va mataguti sa sari doduru tie. Gilana va leana ia gamu 
sapu gua asa. ’ Sari tamada si mate pa vinaripera, meke sari nada barikaleqe meke 
na koburu si ta vagi taloa, na tie ta pusidi. 

10 Qua hiniva kamahire si pude tavetia si keke vinariva egoi koe Zihova, sa Tamasa 
pa Izireli, pude noso sa tinaņaziri Tanisa koa gita. 11 Gamu na tuqu, mamu lopu avoso 
pania si hie. Ele ta vizata si gamu koe Zihova pude turu pa kenuna meke va uququ 
oto huda humana lea la koa Sa, taveti sari na vina vukivukihi, meke turani sari na 
tie pa vinahesina.” 

12-14 Hire sari na tie pa butubutu Livaeti sapu podalae tavetavete: 

Pa tuti te Kohati: Mahata tuna e Amasai meke Zoili tuna e Azaraea, 


Pa tuti te Merari: Kisi tuna e Abidi meke Azaraea tuna e Zehalele. 
Pa tuti te Qerisoni: Zoaha tuna e Zimanaha meke Idini tuna Zoaha, 


Pa tuti te Elizapani: Simiri meke Zeieli, 
Pa tuti te Asapa: Zakaraea meke Matanaea, 
Pa tuti te Hemani: Zehieli meke Simei, 


Pa tuti te Zedutuni: Semaea meke Uzieli. aa , , 
15 Sari na puku tie hire si varigara ni rini sari na tie Livaeti turanadia meke huve va 


via meke va madi puleni si arini. Meke nuquru si arini pa Zelepade, gua sapu garunu 

ni sa dia banara, meke podalae va madia sa Zelepade, gua sapu koa pa tinarae te 
Zihova. 16 Nuquru la sari na hiama pa korapana la sa Zelepade pude va via ia, meke 
paleke vura lani arini pa varivarigarana pa Zelepade sari doduru tinitona bonidi. 
Paleki ri na tie Livaeti si arini la pa sadana sa vasileana, koasa Lolomo pa Kidoroni. 

17 Sa tinavete si podalae pa rane kekenu koasa sidara kekenu, meke pa vina vesu 
rane si kamoa arini si pa gogoe koasa sasada nuquru koasa Zelepade. Ka vesu rane 
pule si tavetavete si arini pude va madi ia sa Zelepade te Zihova meke pa vina manege 
onomo rane pa sidara asa, si tava madi sa Zelepade. 


Tava Madi Pule sa Zelepade 

18 Meke la sari na tie Livaeti koe Hezikaea sa banara meke totozi: “Ele va hokotia 
gami sa vina madina sa doduruna sa Zelepade te Zihova, kamo koasa hope tana 
vinukivukihi va ugugu, sa tevolo tanisa bereti madina, meke sari doduru tinitona 
madidi pu tavetavete ni pa Zelepade. 19 Paleke pule beto ni tugo gami sari na tinitona 
madidi tanisa Zelepade saripu vagi taloa ni e Ehazi, sa baņara, totosona sapu seke 
tinarae sa meke vahesi sa sari na beku. Ele va madi beto pulei gami si arini, meke 
kamahire si koa dia pa kenuna sa hope te Zihova.” 

20 Munumunu hokara, pa koivugona, si varigara ni e Hezikaea sa banara sari na tie 
tuturana koasa vasileana Zerusalema, meke la pa Zelepade si arini. 21 Meke turana 
mae ni rini si ka zuapa bulumakao kokoreo, ka zuapa sipi, zuapa tuna sipi, meke 
zuapa qoti pude va vukivukihi vulasa pani sari na sinea tanisa tatamana banara, 
tadi na tinoni pa Ziuda, meke pude va madia tugo sa Zelepade. Tozi ni sa baņara 
sari na hiama pa tutina e Eroni, pude va vukivukihi ni sari na kurukuru pa hope. 
22 Ke va mate kekenu i rini sari na bulumakao, meke vagi ri na hiama sari eharadi 
meke siburu lani koasa hope; beto si va matei rini sari na sipi meke vagi ari na hiama 
sari eharadi meke siburu lani koasa hope; beto asa si va matei rini sari na tuna sipi, 
meke vagi ri na hiama sari eharadi meke siburu lani koasa hope. 23 Vina betona si 
tiqe turana lani rini sari na qoti koasa banara meke koari na tie sapu somana pa 
vinahesi, meke va opo ni limadia rini. 24 Meke tava mate sari na qoti meke zoropo 
lani rini sari eharadi pa hope pude na vinukivukihi vinulasadi sari na sinea tadi na 
tinoni pa Izireli, sina ele garunu nia sa banara pude sa vinukivukihi va uququ meke 
sa vina vukivukihi vinulasa sinea si pude tadi na tinoni pa doduruna sa popoa Izireli. 

25 Meke vekoi sa baņara sari na tie Livaeti pa Zelepade te Zihova pude tuqei sari 
na hapu, mike, meke na sibolo, gua sapu ele tozi veko ni e Zihova koe baņara Devita, 
e Qadi sa tie dodogorae tanisa banara, meke koe poropita Netani. 26 Ke sari na tie 
Livaeti si turu nama turani sari na tinitona mikemike te Devita sa banara meke sari 
na hiama si turu tugo, tuqei rini sari na buki. 27 Vala Hezikaea sa zinama pude 
tavetia sa vinukivukihi vina ugugu koasa hope; meke totoso podalae sa vinukivukihi, 
si podalae kera vahesia rini se Zihova, meke podalae ivui rini sari na buki meke lopi 
rini sari na tinitona tana kerakera te Devita sa banara pa Izireli. 28 Doduruna sa 
vinarigara si somana pa vinahesi, meke lamo sari na kinerakera meke lopidi sari na 
tinitona kerakera osolae hokoto sa vinukivukihi vina uququ. ?? Sipu ele beto sari 
na vinukivukihi si kokotuņu gore sa baņara Hezikaea meke sari doduru tie meke 


vahesia rini sa Tamasa. 30 Sa banara Hezikaea meke sari na koimata si tozi ni sari 
na tie Livae pude kera lani koe Zihova sari na kinera vinahesi sapu kuberi e Devita, 


meke e Asapa sa poropita. Ke doduru tinoni si kera qetuqetu meke kokotunu si arini 
meke vahesia rini sa Tamasa. 

31 Meke zama la i e Hezikaea sari na tinoni, “Kamahire si ele va madi puleni gamu 
si gamu, ke paleke mae ni sari na vinukivukihi vinariponi na zinama leana la koasa 
Zelepade te Zihova.” Ke paleke lani rina tinoni sari na vina vukivukihi meke sari 
vinukivukihi zinama leana meke arini sapu malumu bulodia si paleke la vinukivukihi 

va uququ. 32 Paleke lani rini si ka zuapa navulu puta bulumakao kokoreo, keke gogoto 
sipi kokoreo, meke karua gogoto tuna sipi kokoreo pude tana vukivukihi va uququ 
la koe Zihova. 33 Paleki tugo rini si ka onomo gogoto bulumakao kokoreo meke ka 
neta tina sipi pude na vinukivukihi henahena tadi na tie. 34 Sina lopu soku sari 
na hiama pude va matei sari doduru kurukuru, ke la toka ni ari na tie Livaeti si 
arini osolae hokoto sari na tinavete. Soku pule ari na hiama si va via puleni pa 
totoso asa. Ari na tie Livaeti si kopu va leana nia arini sa hahanana vina via pule ni, 
holani sari na hiama. 35 Hola toa sari na vinukivukihi va uququ, gua tugo sa deana 
tanisa vinukivukihi binaere meke sari na vinari poni napo sapu ta vala turaņae koasa 
vinukivukihi va uququ. 

Pa sirana gua asa si podalae pule sa vinahesi pa Zelepade. 36 Qetu sa banara 
Hezikaea meke sari doduru tinoni, sina e Tamasa tokani pude tavete tuturei i sari 
na vina tana hire. 

Sa Vina Namanamana sa Inevana Pasova 

1-3 Garunu taloa inavoso se Hezikaea la pa doduruna sa popoa Izireli meke Ziuda 
meke kubere leta la tugo si asa koari pa Iparemi meke Manase, ruvati sa pude mae 
pa Zerusalema pude tavetia sa Inevaņa Pasova’ te Zihova, sa Tamasa pa Izireli. Sa 
banara meke sari nana koimata pa butubutu meke sa doduruna sa vinarigara pa 
Zerusalema si va egoa pude tavetia sa Inevana Pasova pa vina rua sidara. Lopu boka 
tavetia arini sa Inevaņa pa nana totoso garona sina sari na hiama sapu ele va via 
puleni si lopu soku, meke sari na tie si lopu ele varigara pa Zerusalema.” 4 Qetu 
nia sa banara meke sari na tie sa hiniva hie, > ke ruvati rini sari doduru tie Izireli 
podalae pa Dani kamo pa Biasiba, pude mae varigara pa Zerusalema meke somana 
koasa Inevana Pasova gua sapu ta kubere pa tinarae te Tamasa. Lopu ele ta evana 
pukerane sapu soku hola tie somana nia sa inevana asa. $ Koasa ginarunu tanisa 
banara si taloa sari na tie paleke inavoso, la pa doduru vasina pa Ziuda meke Izireli, 
palekia rini sa rinuvata sapu guahe: 

“Gamu na tinoni pa Izireli, gamu pu koa hola koasa rinapata tadi na baņara 
pa Asiria, mi kekere pule la koe Zihova, sa Tamasa te Ebarahami, Aisake, meke te 
Zekopi pude gua si kote somana pule atu si Asa koa gamu. 7 Mi lopu gua ari na 
tamamia na tasimia, saripu lopu hiva va tabea se Zihova, sa dia Tamasa, ke la si Asa 
meke huara ilasi, gua sapu dogoria mia gamu. 8 Mi lopu va ririunae gugua arini, 
ba mamu va tabea se Zihova. Mae pa Zelepade pa Zerusalema sapu ele va madia e 
Zihova, sa mia Tamasa koasa vina madi sapu koa hola ninae rane; mamu vahesia 
si Asa, pude lopu bugoro ni gamu Sa. 9 Pana kekere pule la si gamu koe Zihova, 
si sari kasa tasimia na tumia sapu ta raovo taloa si kote tataru ni arini pu vagidi 
meke va malumu i pude pule mae pa dia popoa. Ura e Zihova sa mia Tamasa si 
na Tamasa variva taleosae, na tataru, meke be kekere pule la si gamu si kaqu va 
kamo gamu Sa.” 

10 Sari na tie paleke inavoso si la pa doduru popoa na vasileana pa Iparemi meke 
Manase, meke seu kamo latu pa Zeboloni, ba va sisire ni rina tie, meke zama nonovala 
i rini. 11 Gua ba kaiqa pa butubutu te Asa, Manase, meke Zeboloni si va pepekae 
puleni meke la pa Zerusalema. 12 Sa Tamasa si tavetavete tugo pa Ziuda meke va 
keke hiniva i sa sari na tie koasa dia binalabala pude va gorevura ia sa ginarunu 
tanisa dia banara meke sari nana koimata pa butubutu koasa zinama te Zihova. 


Ta Tavete sa Inevana Pasova 


* 30:1-3 Nab 9:9-11 

13 Soku hola tinoni si varigara pa Zerusalema pa sidara vina rua pude kopu nia sa 
Inevana Bereti Loke Isitina. 14 Vagi rini sari doduru hope huporodi pa Zerusalema, 
meke va rizu i rini sari na hope tana vina uququ oto huda humana lea, meke la oki 
pani rini pa Lolomo Kidoroni. 15 Meke pa vina manege made rane pa sidara vina rua 
si va matei rini sari na tuna sipi tanisa Vinukivukihi Pasova. Sari na hiama meke 
na tie Livaeti saripu lopu va via puleni si kurekure meke va madi puleni si arini koe 
Zihova, pude boka somana va vukivukihi va uququ pa Zelepade si arini. 16 Meke 
la vagi pulei rini sari na dia tinavete pa Zelepade gua sapu ta garunu nia rini pa 
Tinarae te Mosese, sa tie te Tamasa. Vagi rina tie Livaeti sari na ehara vinukivukihi 
meke valani koari na hiama, meke arini la siburu lani pa hope. 17 Sina soku tie 
koasa vinarigara si lopu va madi puleni ke lopu boka va mate tuna sipi si arini tana 
Inevaņa Pasova, ke ari na tie Livaeti na tavete poni ni, meke va madi i koe Zihova 
sari na tuna sipi. 18 Meke soku arini saripu mae guadi pa butubutu Iparemi, Manase, 
Isaka, meke Zeboloni si lopu va via puleni, ba somana henahena pa Inevana Pasova. 
Na varavara poni e Hezikaea si arini, zama guahe si asa: 19 “Kei Zihova, sa Tamasa 
tadi na tiatamamami, pa Mua lineana mamu taleosoni saripu vahesigo pa doduruna 
sa bulodia, lopu via si arini ba taleoso ni mo.” 20 Olania e Zihova sa vinaravara 
te Hezikaea; taleoso ni Sa meke lopu va kilasi Sa. 21 Sari na tie Izireli pu koa pa 
Zerusalema si somana koasa Inevaņa Bereti Loke Isitina ka zuapa rane. Qetuqetu 
hola si arini, meke sari na tie Livaeti na hiama si vahesia rini se Zihova pa hopeke 
rane; kera vala beto si arini. 22 Ta qetue hola koe Hezikaea sari na tie Livaeti, arini 
pu va hokotia sa dia tinavete koasa dia binokaboka pa vina enena sa vinahesina e 
Zihova. 


Sa Inevana Vina Rua, S ES OESE ; PA 
Koari ka zuapa rane si henai rini sari dia hinia meke taveti rini sari na vinukivukihi 


binaere meke zama leana koe Zihova, sa Tamasa tadi na tiatamadia. 23 Beto si variva 
ego nia sa vinarigara pude hoda la ka zuapa rane pule sa inevana. Ke ka zuapa rane 
pule si inevana qetuqetu si arini. 24 Sa Banara Hezikaea si varitokae nia keke tina 
bulumakao kokoreo meke ka zuapa tina sipi pude va matei pa vinukivukihi tadi na tie 
pude henai, meke sari na koimata pa butubutu si vala ni si ka keke tina bulumakao 
kokoreo meke ka manege puta tina sipi. Soku ari na hiama si va madi puleni. 25 Qetu 
beto sari doduru, sari na tie Ziuda, na hiama, na tie Livaeti, ari na tie sapu mae guadi 
pa Izireli, meke sari na tie karovodi sapu mae koa pa Izireli meke Ziuda. 76 Sinia na 
qinetuqetu sa popoa lavata pa Zerusalema sina seunae gua tu pa totoso te Solomone 
sa baņara, sa tuna Devita, si lopu ele evana si keke gugua asa pa Zerusalema. ?” Sari 
na hiama na tie Livaeti si tepa ia se Zihova pude mana ni sari na tie. Pa Nana popoa 
pa Manauru si avosi sa Tamasa sari dia vinaravara meke va tabei Sa. 

Va Tonoti sa Banara Hezikaea sari na Hahanana Vinahesi 

1 Sipu ele hokoto sa inevana, sari tie Izireli pu somana si la pa doduru popoa pa 
Ziuda meke seke huara pani sari na dedegere patu hopedi, meke maho gore ni sari 
na beku huda kinehana sa barikaleqe se Asera. Huari rini sari na hope koari na 
vasina pu vahesi tomate koari na toqere. Gua asa si tavetia rini koari doduru popoa 
pa Ziuda meke Benisimane meke Iparemi meke Manase; beto si tiqe kekere pule la 
pa hopeke dia popoa. 

2 Meke va turu pule i Hezikaea sa banara sari na tinavete tadi na hiama meke 
na tie Livaeti, luli gua pa dia hopeke puku tinavete, pa vukivukihi va uququ, pa 
vukivukihi binaere, somana vahesi pa Zelepade, meke vala zinama leana na vina 
lavata pa hopeke vasidi pa Zelepade. 3 Koari nana tinago si variponi ni sa banara 

Hezikaea sari na kurukuru pude tana vukivukihi va uququ pana munumunu meke 
veluvelu, meke tana vukivukihi pa Sabati, pa Inevaņa sidara vaqura, meke pa kaiqa 
inevana pule saripu koa pa tinarae te Zihova.” 

4 Meke garuni tugo sa baņara sari na tinoni pa Zerusalema pude paleke valani koari 
na hiama na tie Livaeti sari dia hinia, pude boka valani rini sari doduru dia totoso 
koari na tinavete tanisa tinarae te Zihova.” 5 Sipu kamo la tugo sa ginarunu hie, si 
paleke lani ni mo rina tie Izireli sari dia vinariponi, vua kenudi ri na huiti, vaeni, 
oela olive, zipale, meke koari na vuvua maedi pa inuma, meke paleke lani tugo rini 
sari na dia keke pa manege koari na dia vinagi sapu tagoi rini. 6 Doduru tie koari na 
popoa pa Ziuda si paleke lani rini sari na dia keke pa manege koari na dia sipi na 
bulumakao, gua tugo sari na dia vinariponi saripu tava madidi la koe Zihova, sa dia 
Tamasa, meke vekoi rini pa hopeke kobi. 7 Sari na vinariponi hire si podalae kamo 
la pa vina neta sidara meke hokoto pa vina zuapa sidara. 8 Totoso dogori Hezikaea 
sa baņara, meke sari nana tie tavetavete sapu vea noma gua sari na vinariponi si 
vahesia rini se Zihova, meke mana ni rini sari tie Izireli. 9 Meke la nanasi sa banara 
sari na hiama na tie Livaeti guguadi sari na vinariponi, 10 meke olana se Azaria sa 
nati hiama, pa tutina e Zedoki, “Podalae totoso paleke mae ni rina tie sari na dia 
vinariponi pa Zelepade te Zihova, si henahena va leana hola si gami meke sokudi tu 
si koa hola. Doduru hire si koa hola sina mana ni Zihova sari Nana tinoni,” gua. 

11 Pa ginarunu tanisa baņara si va nama ni rini sari na lose pa Zelepade te Zihova, 
12 meke vekoi rini sari doduru dia vinariponi meke sari na keke pa manege pude 
tava naqiti vasina. Vekoa rini si keke tie Livaeti pozana si e Konania pude kopu nia 
sa Vasina asa, meke sa tasina e Simei sa nana tie vina rua. 13 Ari ka manege puta tie 
Livaeti si ta vizata pude zukai sari karua: Zehiele, Azazia, Nahati, Asahele, Zerimoti, 
Zozabada, Elieli, Isimakia, Mahata, meke Benaea. Doduru hire si ta vizatadi koasa 
banara Hezikaea, meke Azaraea sa nati hiama kenukenue. 14 Kore, tuna e Imina, 
na tie Livaeti, sapu sa nati tie kopu pa sasada pa kali gasa rimata koasa Zelepade, 
asa kopu ni sari na vinariponi la koe Zihova meke sa vina hiadi la koari na hiama 
na tie Livaeti. 15 Ari kasa tie Livaeti hire na toka nia si asa, koari na popoa tadi 
na hiama, pude hia va tonoti sari na ginani koari na tasidia, luli gua koari na dia 
tinavete: Idini, Miniamini, Zesua, Semaea, Amaraea, meke Sekanaea. 16 Lopu hia 
luli gua pa dia tatamana. Poni ni hinia arini sari doduru koreo na palabatu sapu 
tolonavulu puta vuahenidi meke sage, saripu ari dia tinavete pa Zelepade, luli gua pa 
dia tuturuana. 17 Sari na hiama si ta hia tinavete luli gua koari na dia tuti, meke sari 
na tie Livaeti sapu hiokona puta vuahenidi meke sage si tavetavete luli gua pa dia 
tuturuana meke dia puku tinavete. 18 Ta kubere gore beto sari doduru, turanae sari 
na dia barikaleqe, koburu, meke sarini pu kopu ni rini, sina ta hivae si arini pude 
koa va namanama doduru totoso pude taveti sari na tinavete hopedi. 19 Ego sari na 
hiama pu koa koari na vasileana meke sari na pezara duduli vari likohaedi koari na 
popoa tadi na hiama pa tutina Eroni, si koadia kaiqa tie ta vizatadi pude va hihia 
ginani la koari doduru koreo na palabatu, koari na tatamana tadi na hiama, meke 
koari doduru pu koa pozadi pa tuti te Livae. 

20 Pa doduruna sa popoa Ziuda si tavete va leana na va tonoto se Hezikaea sa 
banara, pa kenuna e Zihova sa nana Tamasa. 21 Nalinali meke bokaboka si asa pa 
doduru nana tinavete saripu taveti sa tanisa Zelepade te Tamasa meke sa vina tabena 
sa tinarae te Zihova, sina taveti sa pa doduruna sa bulona. 

Va Mataguti rina Tie Asiria sari pa Zerusalema 
(2 Banara 18:13-37, 19:14-19,35-37; Aisea 36:1-22, 37:8-38) 

1 Mudidi ri doduru ginugua leadi hire saripu evani Hezikaea sa baņara koasa nana 
rinanerane koe Zihova, si mae se Senakeribi, sa banara pa Asiria, meke rapatia si 
pa Ziuda. Vari likohae ni sa sari na vasileana ta gobadi pa Ziuda. Na hiva huara 
nuquri sa sari na goba. 2 Totoso dogoria Hezikaea sapu hiva rapatia Senakeribi sa 
vasileana Zerusalema, 3-4 si vivinei si asa koari nana koimata pa butubutu pude va 
noso i sari kolo pa sadana sa vasileana Zerusalema pude lopu poni kolo sari tie Asiria 
pana kamo la sarini pa Zerusalema. Kobi tinoni si turaņi rina koimata meke la tukui 
sari na bukaha kolo meke na tototolo, pude kaqu loke kolo si kaqu boka vagi arini. 
5 Tuvaka pule ia sa banara sa gobana sa popoa pude hukati sari na kana, meke kuri 
sa sari na vetu ululu panaulu koasa goba asa. Meke tavete pule ia sa si keke goba pa 
sadana sa goba asa. Meke va ninira pulea sa si keke kalina sa goba pa Zerusalema 
sapu tava sinie pepeso. Tavete va soku hopere na lave tugo si asa. $ Vekoi sa sari 
doduru tie koasa popoa pa kinopu tadi na koimata varipera, meke tozi ni sa pude 
varigara pa varivarigarana koasa sasada pa Zerusalema. Zama si asa koa rini, 7 “Mi 
koa va ninira na varane. Lopu matagutu nia sa banara pa Asiria ba be sa qeto minate 
sapu turana mae nia sa. Ura sa niniranira sapu koa pa nada kalina si hola nia sapu 
koa pa nana kalina. 8 Na niniranira tana tie si tago ia sa, ba Zihova sa nada Tamasa 
koa turana gita, pude tokani gita meke varipera poni gita.” Sari tie si tava ninira 
koari na zinama te Hezikaea. 

9 Hola kaiqa rane, sipu korapa koa se Senakeribi meke sa nana qeto minate pa 
Lakisi, si va paleke zinama si asa la koe Hezikaea meke koari na tie pa Ziuda saripu 
koa turania si asa pa Zerusalema: 


10 “Arau, Senakeribi, banara pa Asiria, si nanasa gamu sapu nasa si kalavarae 
ia gamu na tie ke koa hola mia tu pa korapa Zerusalema totoso koa vari likohaeni 
gamu ri na qeto minate taqarau. 11 Totoso tozini gamu e Hezikaea sapu se Zihova 
sa mia Tamasa kote harupu gamu pa mami niniranira, gua, si na koha gamu sa 
meke kote va ovia meke memeha va mate gamu sa. 12 Asa sa tie sapu huari sari na 
hope te Zihova koari na toqere meke tozini sari na tie pa Ziuda meke Zerusalema 
pude vahesi pa keke hope mo meke va uququ oto huda humana lea koasa. 

13 Lopu gilania tu gamu gua sapu ele evani ari na tiatamaqu meke arau koari na 
tie pa votiki popoa? Vegua, harupi tugo rina tamasa tadi popoa arini sari na dia 
tie koasa baņara pa Asiria? 14 Esei koari doduru tamasa tadi popoa hire sapu ele 
huari ari na tamaqu si ele boka harupu i sari nana tinoni koa rau? Ke vea meke 
kote boka harupu gamu sa mia tamasa koasa limaqu rau? 15 Ego, lopu va malumia 
se Hezikaea pude koha gamu ba be turana va sea gamu. Mi lopu va hinokaria! Ura, 
loke tamasa pa ninae popoa si ele boka harupi sari dia tie koasa limana sa banara 
pa Asiria, babe pa lima dia ri tamana sa. Ke hinokara lopu kaqu boka harupu gamu 
sa mia tamasa si gamu pa limana sa!” 


16 Meke sari na koimata pa vinaripera te Senakeribi si zama va kaleana hola latu 
koe Zihova sa Tamasa meke koe Hezikaea, sa Nana nabulu. 17 Sa leta sapu kuberia 
sa baņara pa Asiria si zama va goregore ia se Zihova, sa Tamasa pa Izireli. Zama 
guahe si asa, “Sa tamasa tadi votiki popoa si lopu harupi sari na dia tie koasa qua 
niniranira, meke sa tamasa te Hezikaea ba lopu kaqu boka harupi tugo sari nana tie 
koa rau.” 18 Kukili nia ari na koimata varipera te Senakeribi si gua asa pa zinama 
Hiburu pude va holoqoru i sari na tie pa Zerusalema saripu korapa koa pa batu 
gobana sa vasileana, pude va malohoro i, meke boka vagia rini sa popoa lavata. 

19 Zama nia rini sa Tamasa pa Zerusalema, gua sapu zama guni ni tugo arini sari na 
tamasa tadi votiki tie, sari beku sapu na lima tie mo na taveti. 

20 Sa Banara Hezikaea meke sa poropita Aisea, tuna koreo e Emosi, si varavara la 
koe Tamasa meke kabo hata tinokae koa Sa. 21 Meke garunu la nia e Zihova si keke 
mateana meke la va mate i sa sari na tie varipera na koimata na palabatu varipera 
koari na ipi tanisa banara pa Asiria. Ke kurekure sa banara pa Asiria meke kekere 
pule la pa nana popoa soti. Totoso la si asa koasa zelepade tanisa nana tamasa, si la 
sari kaiga ri na tuna koreo meke seke va mate nia vedara. 

22 Koasa ginugua asa si harupia e Zihova se Hezikaea meke sari na tie pa Zerusalema 
koasa niniranira te Senakeribi, sa banara pa Asiria, meke koari kaiqa dia kana tugo. 
Va koai e Zihova sari na tie pa binule, turanae koari doduru popoa pa vari kalina. 
23 Soku tie si mae pa Zerusalema, paleke vinariponi la koe Zihova meke sari na 
vinariponi arilaedi koe Hezikaea. Podalae pa totoso asa si va lavatia ri doduru popoa 
se Hezikaea. 


Sa Minoho meke sa Vinahesi Pule te Hezikaea 
(2 Banara 20:1-3,12-19; Aisea 38:1-3, 39:1-8) 

24 Koari na totoso tugo arini si moho se Hezikaea meke tata mate. Varavara la si asa 
koe Zihova meke olaņia Sa meke ponia sa si keke vina gilagila variva magasa, sapu 
kote magogoso si asa, gua. ?5 Ba vahesi pule nia sa banara Hezikaea meke lopu va 
dogoro nia sa koa rina tie sapu ta tokae si asa koe Zihova, ke sa tinaņaziri te Zihova 
si raza koasa meke koari na tie pa Zerusalema meke Ziuda. 26 Meke helahelae se 
Hezikaea sapu ele sea si asa koasa vinahesi pule, meke gua tugo sari na tie pa Ziuda 
meke Zerusalema, ke lopu va kilasi e Zihova sari na tie koari na rane sapu toa nana 
se Hezikaea. 


Sari na Tinagotago meke na Tinolava te Hezikaea 

27 Tagotago hola se Hezikaea sa banara, ke va lavatia ri doduru tie si asa. Kaiqa 
vetu si taveti sa pude vekoi sari nana qolo, siliva, patu arilaedi, oto huda humana 
lea, lave, meke kaiqa likakalae arilaedi pule. 28 Meke kaiqa vetu si pude kopu ni sari 
na huiti, vaeni, meke na oela olive, na vetu na bara tana sipi na bulumakao. 29 Kuri 
vasileana tugo si asa sina tago va soku bulumakao, sipi, meke kaiqa tinago pule, sina 
va tagotago ia sa Tamasa si asa. 30 Hezikaea si tukuna sa vasina totolo vura gua sa 
kolo pa Qihoni meke va ene kaurae ia pa goba meke va nuquru la nia pa korapa 
popoa Zerusalema. Koba gorevura sari doduru nana tinavete e Hezikaea, 31 meke 
kamo latu sapu totoso mae sari palabatu pa Babiloni pude nanasa nia sa ginugua 
vari va magasana pu ta evaņa pa Ziuda, si va malumia Tamasa se Hezikaea pude 
lulia nana hiniva soti meke podekia Sa pude vata dogoro nia sapu na sa si koa pa 
bulona. 


Sa Vinabetona sa Binanara te Hezikaea 
(2 Banara 20:20-21) 


32 Doduru tinavete pule sapu evani Hezikaea meke sa nana vina lavatana e Zihova 
si ta kubere gore beto pa Dinogodogorae te Aisea sa Poropita sa tuna Emosi meke 
pa Buka Tinozi tadi na Banara pa Ziuda meke Izireli. 33 Mate se Hezikaea meke ta 
pomunae pa kali sage koasa popomunuana banara. Doduru tiena sa popoa Ziuda 
meke Zerusalema si va lavatia si asa koasa nana minate. Sa tuna koreo sapu se 
Manase, si hobena si asa koasa binaņara. 

Manase sa Banara pa Ziuda 
(2 Banara 21:1-9) 

1 Ka manege rua vuahenina se Manase totoso tava banara si asa pa popoa Ziuda, 
meke koa banara si asa pa Zerusalema ka lima navulu lima vuaheni. 2 Tavete va 
kaleana pa kenuna e Zihova, luli sa sari hahanana lopu leadi tadi na butubutu saripu 
hadu taloa ni e Zihova totoso nuquru sari na tie Izireli.* 3 Kuri pulei sa sari vasidi 
tana vahesi beku pa toqere saripu huari sa tamana, se Hezikaea. Taveti sa sari hope 
te Beolo meke va turu i sa sari na beku barikaleqe, se Asera, meke vahesi sa sari na 
pinopino. 4 Kuri sa sari na hope tadi na tamasa kokohadi pa korapana sa Zelepade 
te Zihova, sa vasina sapu zama nia e Zihova sapu pa vasina asa si kaqu ta vahesi 
si Asa ninae rane.” 5 Koari karua vasina varivarigarana pa Zelepade si kuri hope 
si asa pude vahesi sari na pinopino. $ Va vukivukihi ni sa sari na tuna koreo soti 
pa Lolomo Hinomu, na vinukivukihi va uququ. Hoke tavetavete potana, meke hata 
tinokae koari na tomate, meke koari na tie vakuvakutae; na nanasa koari na ligomo 
na hata tinokae tugo koari na tie tago potana. Noma hola sa nana sinea; tavete va 
kaleana si asa pa kenuna e Zihova, ke va gevuria sa pude bugoro. 7 Vekoa sa si keke 
beku pa korapana sa Zelepade, sa vasina sapu zama nia Tamasa koari Devita meke 
Solomone sa tuna: “Koasa Zelepade hie pa Zerusalema, sa vasina sapu ele ta vizata 
koari doduru popoa tadi ka manege rua butubutu pa popoa Izireli, si kaqu tavahesi si 
Arau.” 8 Be lulia rina tinoni Izireli sari doduru Qua zinama meke kopu ni sari doduru 
Qua tinarae, saripu ele poni ni e Mosese sa Qua nabulu, si lopu kagu va malumi Rau 
si arini pude tava rizu taloa koasa popoa sapu ele poni nia Rau koari na tiatamadia 
pukerane,” gua si Asa. 9 Turana va kaleani e Manase sari na tie pa Ziuda meke taveti 
rini sari na sinea sapu kaleadi holani tu sari na sinea sapu taveti rina butubutu sapu 
hadu vura ni e Zihova koasa popoa totoso nuquru la sa butubutu Izireli. 


Kekere se Manase 

10 Zamai Zihova sari Manase meke sari nana tie ba lopu avoso si arini. 11 Ke va 
malumia Zihova sari koimata pa vinaripera tadi pa Asiria pude rapatia sa popoa 
Ziuda. Saputu vagia rini se Manase, qahere nia vinetuņu, pusi nia seni, meke turana 
la nia rini pa Babiloni. 12 Koasa nana tinasuna nomana si va pepekae pule nia si asa, 
meke kekere la koe Zihova sa Tamasa tadi na tiatamana si asa meke tepa la tinokae. 
13 Va egoa sa Tamasa sa vinaravara te Manase, meke olania Sa. Va malumia Sa pude 
pule la pa Zerusalema meke la koa banara pule. Koasa ginugua asa si va sosodea e 
Manase sapu e Zihova si na Tamasa. 

14 Mudina asa si tuvaka va ululu sage ia e Manase sa goba vina rua pa sadana 
sa vasileana, pa kali gasa rimata koasa vasileana te Devita, podalae pa mihona sa 
lolomo tata koasa tototolo pa Qihoni kamo la koasa Sasada Igana, meke pa sadana sa 
vasina pa vasileana sapu ta pozae Opeli. Veko ni hopeke koimata pa vinaripera sa, 
meke dia puku tie varipera, koari na hopeke vasileana pa Ziuda sapu ta bara patu 
vari likohaedi. 15 Va rizu pani sa sari na tamasa karovodi meke sari na dia beku, 
sapu asa tugo vekoi, pa korapa Zelepade meke sari na hope huporodi sapu koa koasa 
toqere vasina habotu sa Zelepade, meke pa kaiqa vasidi pa Zerusalema; vagi vura ni 
sa pa sadana sa vasileana meke gona pani. 16 Tuvaka pule ia tugo sa sa hope vasina 
tavahesi se Zihova, meke va vukivukihi tana binaere meke tana zinama leana koa 
sa hope si asa. Zama i sa sari doduru tie pa Ziuda pude kaqu vahesia se Zihova, sa 
Tamasa pa Izireli. 17 Sari na tie si va vukivukihi lamo koari na vasidi vahesihesiana 
pa toqere, ba vala i mo rini koe Zihova sa dia Tamasa sa vinahesi. 


Sa Vina Betona sa Binanara te Manase 
(2 Banara 21:17-18) 

18 Doduru tinavete pule saripu taveti e Manase, sa nana vinaravara la koa sa nana 
Tamasa, meke sari na zinama tadi na poropita la koa sa pa pozana e Zihova, sa 
Tamasa pa Izireli, si ta kubere gore beto pa Buka Tinozi tadi na Banara pa Izireli. 
19 Sa vinaravara tanisa banara meke sa inolana te Tamasa, meke sari na nana tinavete 
kaleadi pu taveti sa sipu lopu ele kekere si asa, gua sari na vasidi vinahesi beku koari 
na toqere, meke sari na beku huda kinehana sa barikaleqe se Asera pu taveti sa, meke 
sari na beku sapu vahesi sa, si ta kubere gore beto pa Buka Vivineidi rina Poropita. 
20 Mate se Manase meke ta pomunae pa nana vetu banara, meke sa tuna koreo se 
Amoni hobena si asa koasa binanara. 


Amoni sa Banara pa Ziuda 
(2 Banara 21:19-26) 

21 Ka hiokona rua vuahenina se Amoni totoso tava baņara si asa pa popoa Ziuda, 
meke karua vuaheni si koa banara si asa pa Zerusalema. 22 Gua puta e Manase sa 
tamana si asa, si tavete va kaleana pa kenuna e Zihova, meke vahesi sa sari na beku, 
saripu vahesi sa tamana. 23 Ba lopu gua sa tamana si asa pu va pepekae pule nia 
a kekere pule la koe Zihova; sari kinaleana pu evani sa si hola ni tu saripu taveti 
sa tamana. 

24 Kuhana nia ri nana koimata pa binaņara se Amoni, meke va matea rini si asa 


pa nana vetu banara. 25 Meke la ari na tie pa Ziuda meke va mate betoi sarini pu va 
matena se Amoni, meke va banara hobe ia rini sa tuna koreo, se Zosaea. 

Zosaea sa Banara pa Ziuda 
(2 Banara 22:1-2) 

1 Ka vesu vuahenina se Zosaea totoso tava banara si asa pa Ziuda meke koa banara 
si asa pa Zerusalema ka tolonavulu eke vuaheni.” 2 Taveti sa saripu tonoto pa kenuna 
e Zihova, tavete luli sa sari na tinavete leadi tanisa tamana se Devita, kopu totoko ni 
sa sari na tinarae te Tamasa. 


Huara Pani e Zosaea sari na Vinahesi Huporodi 

3 Pa vina vesu vuaheni sapu koa banara se Zosaea, sipu korapa tie vagurana si 
asa, si podalae vahesia sa sa Tamasa tanisa tutina sa banara Devita. Pa vina manege 
rua vuaheni si podalae huara pani sa sari na vasina vahesihesi beku pa togere, sari 
na beku huda kinehana sa barikaleqe, se Asera, meke sari doduru beku pule. 4 Pa 
nana ginarunu sa si ta huara umumu sari doduru hope vasina vahesia rini se Beolo 
meke sari na hope va uququ oto huda humana lea si tava huara gore beto. Va 
umumu guni ni na kavuru arini sari na bekuna Asera meke gua tugo sari doduru 
beku pule, meke taburu lani arini koari na lovudi ari na tie pu hoke va vukivukihi 
la koarini.” 5 Sului sa sari susuridi rina hiama huporodi koari na hope vasina hoke 
vahesi rini. Koasa tinavete sapu tavetia sa si tava via pule sa Ziuda meke Zerusalema.” 
6 Tavete kekenono gua tugo si asa koari popoa ta huaradi pa Manase, Iparemi, meke 
Simione, meke seu kamo la gua tu pa Napitalai. 7 Huara goreni sa sari na hope, 
meke sari na beku huda kinehana sa barikaleqe se Asera, va umumu guni ni sa na 
kavuru pa pepeso sari na beku, meke seke va umum u i sa sari na hope va uququ oto 
huda humana lea, pa doduruna sa popoa Izireli. Beto asa si tiqe kekere pule la pa 
Zerusalema si asa. 


Ta Dogoro sa Buka Tinarae te Tamasa 
(2 Banara 22:3-20) 

8 Pa vina manege vesu vuahenina sa nana binanara, mudina sipu va via ia sa pa 
vinahesi huporo sa popoa meke sa Zelepade, si garuni sa si ka neta tie pude tuvakia 
sa Zelepade te Zihova sa nana Tamasa: Sapani sa tuna Azalia, Maseia sa qavuna pa 
Zerusalema, meke e Zoa tuna Zehoehazi, keke palabatu nomana. 9’ Sari na poata sapu 
ari na tie Livaeti sapu kopu sasada na vagi pa Zelepade si la vala ni rini koe Hilikaea sa 
nati hiama kenukenue. Ta vagidi koari na tie pa Iparemi, Manase, meke sari kasa koa 
holadi pa Izireli, meke koari na tie pa Ziuda, Benisimane, meke Zerusalema. 10 Sari na 
poata si vala i rini koa rina tie saripu koimata pa tinavete, meke arini kote tabari sari 
na tie pu korapa tuvatuvaka pa Zelepade 1! koari na kamada na tie tavetavete pude 
holui sari na patu na labete pude tuvaki sari na vetu saripu va malumi ari na baņara 
pa Ziuda pude kaleadi palae. 12 Saripu tavetedi sari na tinavete si tavetavete va leana 
hola. Ka made tie Livaeti na totoli ni si arini, ari Zahata meke Obadaea pa tuti te 
Merari, meke Zakaraea meke Mesulama pa tuti te Kohati. Sari na tie Livaeti hire sina 
tie bokabokadi pa kinerakera meke na mikemike. 13 Kaiqa tie Livaeti si kopudi sari 
vina surana kamodi sari na likakalae, meke totoli ni sari na tie tavetavete pa hopeke 
dia tinavete, meke kaiqa si kubekubere babe na tie kopu sasada. 


14 Sipu korapa vagi mae ni rini sari na poata pa keke lose pa Zelepade, si dogoria 
Hilikaea sa buka Tinarae te Zihova, sa Tinarae sapu vala nia sa Tamasa koe Mosese. 
15 Zama si asa koe Sapani, “Dogoria rau sa Buka Tinarae pa korapana sa Zelepade te 
Zihova.” Vala nia sa koe Sapani sa buka. 16 Meke paleke la nia Sapani sa buka koasa 
banara, meke tozi nia sa si asa, “Ele taveti gami sari doduru tinavete gua pu garununi 
gami goi. 17 Ele vagi gami sari na poata sapu ta veko pa Zelepade meke ele vala ni 
gami koari na tie tuturaņa pa tinavete meke sari na tie tavetavete.” 18 Meke zama 
hoda la si asa, “Hie si keke buka, va mae ia e Hilikaea sapu dogoria sa pa Zelepade.” 
Meke tiro vura la nia sa koasa banara. 

19 Totoso avosi sa sa banara sari zinama koasa buka, si daku rikatia sa sa nana 
poko, 20 meke garuni sa sari Hilikaea, Ahikama tuna Sapani, Abidoni tuna Maika, 
Sapani sa tie kubekubere koari na vinaripitui, meke Asaea sa nabulu tanisa baņara: 
21 “La mamu nanasa poni au koe Zihova, meke nanasa poni tugo sari na tie pu koa 
hola pa Izireli meke Ziuda. Hata ia sa gua sa vina tumatumae na tinarae sapu koa 
koasa buka hie. Ele bugoro sisigitini gita e Zihova si gita sina sari na tiatamada si 
lopu va tabei sari na zinama Tanisa, meke lopu luli rini gua sapu zama ni sa buka 
hie.” 

22 Pa ginarunu tanisa banara, si topue se Hilikaea meke ari kasa pu ta poza meke 
la dogoria si keke barikalege poropita, e Huluda, koana pa keke vasina vaqura pa 
Zerusalema. Sa nana palabatu si e Salumu, na tuna e Tikiva, sa tuna e Harahasi. E 
Salumu si kopu ni sari na poko hopedi tadi na hiama pa Zelepade. Vivinei nia arini 
koe Huluda gua sapu ta evana, 23 meke zama i sa si arini, pude pule la koasa banara 
meke tozi nia ?4 sa zinama te Zihova sapu guahe: “Kagu va kilasia Arau sa vasileana 
Zerusalema meke sari doduru nana tie koari na lineveleve saripu ta kubere koasa 
buka sapu ele ta tiro la koasa banara. 25 Ele kilu pani Au rini si Arau meke ele va 
vukivukihi la koari na votiki tamasa si arini, gua asa ke va bugoro sisigiti Au rini 
koari doduru beku saripu taveti rini. Ele ta naziri nia Arau sa popoa Zerusalema 
meke lopu kaqu beto sa Qua binugoro. 26 La tozi nia sa banara pa Ziuda pu garunu 
maeni gamu pude nanasa la koe Zihova, ‘Guahe si zama nia e Zihova sa Tamasa pa 
Izireli pa guguadi sari zinama pu avosi goi: 27 Koa gua sapu talotana sa bulomu, meke 
va pepekae pule nigo pa kenuqu Arau, meke daku rikatia agoi sa mua poko, meke 
kabo si agoi, totoso avosia agoi sa zinama sapu kote ta levei meke ta huara, sa popoa 
Zerusalema meke sari na nana tie, si avosia Rau sa mua vinaravara, 28 meke lopu 
kaqu dogoria goi sa tina huara sapu kaqu va raza nia Arau pa Zerusalema. Lopu 

kagu ta evana si asa osolae pa mudina tu sa mua minate. Kagu mate pa binule si 
goi,' gua.” Meke paleke pule la nia ri na tie sa inavoso koe Zosaea sa banara. 


Tavetia Zosaea sa Vina Tatara pude Va Tabea se Zihova 
(2 Banara 23:1-20) 

29 Tioko varigara ni e Zosaea sa banara sari doduru koimata pa Ziuda meke 
Zerusalema, 3? meke keke gua ene la si arini pa Zelepade, gua tugo sari na hiama 
meke na tie Livaeti meke sari doduru tinoni pule, tagotagodi na habahualadi. Meke 
tiro va ululae nia sa banara pa kenudia ri doduru sa doduruna sa buka vinariva egoi, 
sapu ele ta vagi pa korapana sa Zelepade te Zihova. 31 Meke turu kapae si asa koasa 
dedegere lavata, meke tavetia sa si keke vina tatara pude kopu nia sa vinariva egoi 
pa kenuna e Zihova pude va tabea, na kopu nia sa Nana tinarae meke na ginarunu pa 
doduru bulona meke maqomaqona, meke pude tavete vura ni sari na hiniva pu koa 
koasa vinariva egoi sapu ta kubere pa buka. 3? Beto si tozi ni sa sari na tie Benisimane 
meke sari doduru tie pule pu koa pa Zerusalema pude zama tokotokoro pude kopu nia 
sa vinariva egoi asa. Ke sari doduru tie pa Zerusalema si va egoi sari na hiniva tanisa 
vinariva egoi sapu tiqe tavetia arini koasa Tamasa tadi na tiatamadia. 33 Huara betoi 
Zosaea sa banara sari doduru beku variva malederedi tadi na tie pu koa pa korapana 
sa voloso tadi na tie pa Izireli. Koari na totosona sapu toa si asa si lopu rizu si arini 
koasa linulina e Zihova, sa Tamasa tadi na tiatamadia. 

Tavetia Zosaea sa Inevana Pasova 
(2 Banara 23:21-23) 

1 Tavetia Zosaea sa banara sa Pasova te Zihova pa Zerusalema pa vina manege 
made rane pa sidara kekenu meke va matei rini sari na lami tanisa inevana asa. 2 Va 
turu i sa sari na hiama koari na tinavete tadirini koasa Zelepade te Zihova, meke 
sovutu i tugo sa pude madi tavete va leana. 3 Zamai tugo sa sari na tie Livaeti, arini 
pu hoke va tumatumae pa Izireli, saripu ele va madi puleni koe Zihova: “Vekoa sa 
Bokese Vinariva Egoi pa korapa Zelepade sapu kuria Solomone sa baņara, sa tuna 
Devita. Lopu pude paleke lamae nia gamu pa avara mia, ba kaqu nabulu nia gamu se 
Zihova sa mia Tamasa meke sari Nana tie pa Izireli. 4 La vagi sari mia tuturuana pa 
Zelepade, luli pa hopeke puku tuti, koari na tinavete pu ta poni ni gamu koe Devita sa 
banara, meke sa tuna se Solomone.” 5 Mamu va tana pule ni gamu pude kaiqa gamu 
si kote boka va nama pude toka ni sari hopeke puku tatamana pa Izireli. 6 Gamu 
si kaqu va matei sari na tuna sipi na qoti tanisa Pasova. Ego, va via puleni gamu, 
mamu va nama ni sari na lami pude sari na tasimia pa Izireli si kote boka luli sari 
na tinarae sapu valani e Zihova koe Mosese.” 

7 Vala ni Zosaea sa banara si ka tolonavulu puta tina sipi, na lami, meke qoti 
vaquradi, meke ka neta tina bulumakao kokoreo pude tadi na tie koasa Inevana 
Pasova. 8 Sari na nana koimata pa binanara ba varitokae la tugo koari na tie, hiama, 
meke koari na tie Livaeti pude tavetavete ni. Meke sari na nati tie pu kopu nia sa 
Zelepade, Hilikaea, sa nati hiama kenukenue, Zakaraea, meke Zehieli si vekoi karua 
tina onomo gogoto tuna sipi, na qoti vaquradi, meke neta gogoto bulumakao kokoreo 
pude tanisa inevana pa totoso vukivukihi. 9 Sari na koimata tadi na tie Livaeti: 
Konania, Semaea sa tasina Netanela, Hasabia, Zeieli, meke Zozabada, si varitokae 
nia ka lima tina lami, na qoti vaquradi, meke ka lima gogoto bulumakao kokoreo tadi 
na tie Livaeti pude vukivukihi ni. 

10 Totoso hokoto sari doduru vina namanama tanisa Inevana Pasova, sari na hiama 
na tie Livaeti si la pa dia puku tuturuana, gua sapu garunu ni sa banara. 11 Beto va 

matei rini sari na lami na qoti, si vagi rina tie Livaeti meke vagi pani kapudi, meke 
sari eharadi si vagi rina hiama meke siburu lani koasa hope. 12 Meke vari hia ni 
rini pa vari korapa dia, pa puku tatamana, sari na kurukuru pude tana vukivukihi 
va uququ, pude boka va vukivukihi la koe Zihova lulia gua sa vina turu sapu koa 
pa Tinarae te Mosese. 13 Va kinai rina tie Livaeti sari na kurukuru tana vukivukihi 
pa nika, lulia sa tinarae, meke va qototi sari na vinariponi madidi pa raro hite, raro 
nomadi, meke raro labelabedi, meke tuturei va hia lani rini koari na tie sari masadi.” 
14 Beto asa si vagi masa sipi sari na tie Livaeti pude dia teledia, meke nama poni 
tugo sari na hiama sapu tuti goredi koe Eroni, sina sari hiama si tupiti osolae kamo 
lodu rimata, vukivukihi va uququ meke vukivukihi ni rini sari na deana. 15 Sari na 
tie kerakera pa butubutu Livaeti pa tuti te Asapa si koa pa dia vasidi sapu ta tozi 
ni arini koe Devita, Asapa, Hemani, meke Zedutuni sa poropita tanisa baņara. Sari 
na tie kopu pa sasada si lopu kilu taluarae pa dia tinavete sina ari na tie Livaeti si 
va nama poni Pasova si arini.” 16 Ke, gua sapu garunu nia Zosaea sa banara, sari 
doduru tinavete si ta tavete beto koasa rane asa pa vina gorevurana sa tinarae te 
Zihova pa kinopuna sa Inevaņa Pasova, meke sa vinukivukihi va uququ pa hope. 
17 Ka zuapa rane si koa qetuqetu nia ari na tie Izireli pu koa pa totoso asa sa Pasova 
meke sa Inevana Bereti Loke Isitina.” 18 Podalae tu totoso te poropita Samuela meke 
kamo koa sa totoso te Zosaea si lopu hite ta tavete si keke Inevana Pasova kekenono 
gua sapu ta evana kamahire. Loke baņara tugo ele tavetia sa Inevana Pasova gugua 
asa pu tavetia Zosaea sa baņara, sari hiama, sari na tie Livaeti, meke sari na tie pa 
Ziuda, Izireli, meke Zerusalema. 19 Sa Pasova hie si ta evana pa vina manege vesu 
vuahenina sa binanara te Zosaea. 


Sa Vina Betona sa Binanara te Zosaea 
(2 Banara 23:28-30) 


20 Sipu beto taveti Zosaea sa banara sari na tinavete arini koasa Zelepade, si se 
Neko sa banara pa Izipi si turania sa nana geto minate pude la varipera pa Kasemisi 
pa Ovuku luparetisi. Topue vura la se Zosaea pude la raza i, 2t ba garunu la zinama 
se Neko koe Zosaea: “Sa vinaripera sapu korapa nia arau hie si lopu soto atu koa goi, 
na banara pa Ziuda. Lopu mae si arau pude raza igo, ba sari na gua kana tu, ura tozi 
nau sa Tamasa pude tuturei. Sa Tamasa si koa pa qua kalina, ke mamu lopu mae raza 
au, sina kote va kilasigo sa Tamasa.” 22 Ba hiva varipera tugo se Zosaea. Ke korona 
avosia sa sa zinama te Tamasa sapu tozi vura nia banara Neko, meke poko va paere 
pule nia si asa, meke la somana pa vinaripera pa pezara pa Megido. 

23 Pa korapana sa vinaripera si gotoa na tupi se Zosaea, sa banara. Zamai sa 
sari nana nabulu, “Vagi taloa nau, bakora va kaleana si rau!” 24 Ke ovulu vura nia 
rini pa nana totopili varipera, meke va surana la nia pa keke totopili varipera pule 
tanisa meke surana pule la nia rini pa Zerusalema. Vasina si la mate si asa, meke ta 
pomunae pa popomunuana tadi na banara. Meke besu nia ri doduru tie pa Ziuda 
meke Zerusalema sa nana minate. 

25 Taveti poropita Zeremaea si kaiqa kinera va lukalukana la koe Zosaea sa banara. 
Hoke ta kerae sari kinera lukalukana hire koari na tie kerakera pa Izireli, palabatu 
na barikalege totosona balabala ia rini si asa. Sari na kinera hire si ta kubere gore 
pa buka kera lukalukana. 

26 Doduru tinavete pule pu taveti e Zosaea meke sa nana vina tabena sa tinarae te 
Zihova, 27 meke sari na tinavete pu taveti sa podalae pa pinodalaena meke kamo pa 
vinabetona sa nana binanara si ta kubere gore beto pa Buka Tadi na Banara Izireli 
meke Ziuda. 

Zehoehazi sa Banara pa Ziuda 
(2 Banara 23:30-35) 

1 Vizatia ari tie pa Zerusalema se Zehoehazi sa tuna Zosaea meke va banaria rini 
pa Zerusalema. 2 Zehoehazi si hiokona neta vuahenina meke tava banara si asa pa 
Ziuda, meke koa banara si asa ka neta sidara pa Zerusalema. 3 Mae se Neko sa banara 
pa Izipi meke pusi vagia si asa meke tozi ni sa sari pa Ziuda pude tabara lani koasa 
si ka neta tina made gogoto kilo mamatana sa siliva, meke ka tolonavulu made kilo 
mamatana sa qolo, na vina bulena sa, gua. 4 Meke va banaria e Neko pa Ziuda sa 
tasina Zehoehazi se Eliakimi, hobe ia sa sa pozana, meke poza nia Zehoiakimi sa. Se 


Zehoehazi si turana taloa nia Neko la pa Izipi.” 


Zehoiakimi sa Banara pa Ziuda 
(2 Banara 23:36 kamo hinia 24:7) 

5 Se Zehoiakimi si ka hiokona lima vuahenina totoso tava banara si asa pa Ziuda, 
meke koa banara si asa pa Zerusalema ka manege eke vuaheni. Tavete va kaleana 
pa kenuna e Zihova sa nana Tamasa.” 6 Rapatia e Nebukaneza, sa banara pa Babiloni 
si pa Ziuda, meke saputu vagia sa se Zehoiakimi, pusi nia seni sa meke turana la nia 
sa pa Babiloni.” 7 Paleke taloa ni e Nebukaneza si kaiga tinagotago arilaedi tanisa 
Zelepade te Zihova, meke la vekoi sa pa nana vetu banara pa Babiloni. 8 Doduru gua 
pu taveti e Zehoiakimi, sari tinavete kaleadi meke sari sinea pu evani sa si ta kubere 
gore beto koasa Buka Tadi na Banara Izireli meke Ziuda. Sa tuna koreo, e Zehoiakini 
si sogo hobea si asa pa binanara. 


Zehoiakini sa Banara pa Ziuda 
(2 Banara 24:9-17) 

9 Se Zehoiakini si ka manege vesu vuahenina totoso tava banara si asa pa Ziuda, 
meke koa banara si asa pa Zerusalema ka neta sidara meke manege puta rane. Asa 
ba tavete va kaleana pa kenuna e Zihova. 10 Sipu kamo sa totoso sapu elo pule sari na 
linetelete na huda, si tuqe vagia Nebukaneza sa banara se Zehoiakini meke turana la 
nia pa Babiloni, meke paleke taloa ni sa sari na tinagotago tanisa Zelepade te Zihova. 
Meke va banaria e Nebukaneza sa buhina e Zehoiakini, se Zedekaea, pude na banara 


pa Ziuda meke pa Zerusalema.” 


Zedekaea sa Banara pa Ziuda 
(2 Banara 24:18-20; Zeremaea 52:1-3) 

11 E Zedekaea si ka hiokona eke vuahenina totoso tava banara si asa pa Ziuda, meke 
koa banara si asa pa Zerusalema ka manege eke vuaheni.” 12 Tavete va kaleana 
pa kenuna e Zihova si asa, meke lopu va pepekae meke va avoso la koe poropita 
Zeremaea, sapu zama nia sa zinama te Zihova. 


Sa Hinoqa Tanisa Popoa Zerusalema 
(2 Banara 25:1-21; Zeremaea 52:3-11) 

13 Korona lulia tugo Zedekaea se Nebukaneza sa banara; na zukuria Nebukaneza si 
asa pude zama tokotokoro pa pozana sa Tamasa sapu pude koa va tabe si asa koa sa. 
Namu korona hokara si asa pude hobe meke kekere pule la koe Zihova, sa Tamasa pa 
Izireli.” 14 Meke sari na koimata pa Ziuda, na hiama, meke sari na tie ba gua tugo, luli 
rini sari na hahanana kaleadi tadi na popoa pa vari likohaedi koasa vinahesidi rina 
beku. Ke va bonia rini sa Zelepade te Zihova, sapu ele va madia Sa pa Zerusalema. 

15 Se Zihova, sa Tamasa tadi na tiatamadia, si garunu la poropita lamo si Asa pude 
va balau i, sina tataru ni Sa sari na tie meke sa Nana Zelepade. 16 Ba va sisire ni rini 
sari na tie paleke inavoso Tanisa; korodia va avosi sari Nana zinama, meke hegere 
ni rini sari Nana poropita, osolae sa tinanaziri te Zihova koari Nana tie si noma hola 
meke loke tie boka govete nia. 

17 Ke vagi mae nia Zihova sa banara pa Babiloni pude la raza i. Va matei sa banara 
pa Babiloni sari na tie vaqura pa Ziuda pa korapa Zelepade. Loke nana tataru koari 
na tie, vaqura babe koana, palabatu babe na barikaleqe, mohodi babe lopu mohodi. 
Luara beto lani sa Tamasa koa sa.” 18 Vagi betoi sa banara pa Babiloni sari doduru 
likakalae hopedi pa korapana sa Zelepade, koasa lose poata, meke sari na tinagotago 
tanisa banara meke sari nana tie tavetavete, vagi beto lani sa pa Babiloni. 19 Meke 
sulu pania sa sa Zelepade te Tamasa meke sa doduruna sa popoa lavata, sari na vetu 
baņara, meke sari doduru likakalae arilaedi, meke ta huara sa gobana sa vasileana. 
20 Vagi lani sa pa Babiloni sari na tie pu lopu ta seke va mate, meke vasina si koa 
nabulu si arini koa sa meke koari na tuna osolae kamo sa binanara pa Pesia. 21 Ke 
gua sapu zama nia e Zihova koasa poropita Zeremaea si gorevura: “Sa pepeso si 
kagu magogoso, lopu kagu ta lete ka zuapa navulu puta vuaheni, na hinobena sa 
minagogoso Sabati tanisa pepeso sapu lopu ta luli.”* 


Va Malumi e Saerasi sari na Tie Ziu pude Pule 
(Ezara 1:1-4) 

22 Pa vuaheni kekenu sipu koa banara se Saerasi pa Pesia, si va gorevura ia e Zihova 
gua sapu zama nia Sa koasa poropita Zeremaea. Va gevuru ia Sa sa bulona e Saerasi 
pude tozi vura nia si keke tinarae ninirana; kubere gore nia meke garunu vura nia 
sa pude ta tiro pa doduru vasina koasa nana binaņara: 

23 “Hierana sa zinama te Saerasi, sa banara pa Pesia: ʻE Zihova, sa Tamasa pa 

Manauru, si va banara au si arau pa doduruna sa kasia popoa, meke vizatau Sa si 

arau pude kuri ponia si keke Zelepade Tanisa pa Zerusalema pa Ziuda. Ego, gamu 


doduru tie te Tamasa, si mi topue la, meke e Zihova sa mia Tamasa si mani koa koa 


gamu.” ” 

SA BUKA TE 
EZARA 
Sa Vinabakala 


Sa buka te Ezara si na hinodadi ri karua buka Koronikolo, sapu tozia sa pinule 
tadi kaiga rina tie Ziu ta raovodi pa Zerusalema. Sari na tinitona saripu ta evana 
si ta veko variluli gua hire: (1) Sa puku tie Ziu kekenu ta raovodi saripu taluarae pa 
Pinagaha popoa Babiloni pa ginarunu te Saerasi, sa banara lavata pa Pesia. (2) Ta 
kuri pule sa Zelepade meke tava madi, meke tava leana pule sa vinahesina Tamasa 
pa Zerusalema. (3) Hola kaiga vuaheni si keke puku tie Ziu si pule la pa Zerusalema 
pa tinurana te Ezara. Keke tie tumatumaena pa tinarae te Tamasa si asa, sapu toka 
ni sari na tie pude tavete pulea sa hahanana linotu meke sa kinokoa pa korapana sa 
butubutu pude kopu nia sa lotu pa linulina sa Tinarae te Tamasa. 

Sari na Nati Pinagapagahana sa Buka 

Sa pinule kekenu pa tinaraovo. Hinia 1:1 kamo hinia 2:70 

Ta kuri pule sa Zelepade meke tava madi. Hinia 3:1 kamo hinia 6:22 

Pule turani Ezara sari kaiga tie ta raovodi. Hinia 7:1 kamo hinia 10:44 


Va Turua Saerasi sa Tinarae Pude Pule sari na Tie Ziu 

1 Pa vuaheni kekenu sipu koa banara se Saerasi pa Pesia, si va gorevura ia e Zihova 
gua sapu zama nia Sa koasa poropita Zeremaea.” Ke va gevuru ia Sa sa bulona e 
Saerasi pude tozi vura nia si keke tinarae ninirana; kubere gore nia meke garunu 
vura nia sa pude ta tiro pa doduru vasina pa nana binanara, sapu guahe:* 

2 “Hie sa tinarae te Saerasi, sa baņara lavata pa Pesia: ʻE Zihova sa Tamasa pa 
Manauru, si va baņara au si arau pa doduruna sa kasia popoa, meke vizatau Sa 
pude kuri ponia si keke Zelepade Tanisa pa Zerusalema pa Ziuda.” 3 Mani koa koa 
gamu doduru na tinoni se Zihova. Mamu pule la pa Zerusalema pa Ziuda si gamu; 
mamu kuri pulea sa Zelepade te Zihova, sa Tamasa tadi na tie Izireli, sa Tamasa 
sapu tavahesi pa Zerusalema. 4 Be kaiqa rina tinoni Ziu ta raovodi si hiva pude 
pule gua, si kaqu poni ni rina turaņadia pu koa kapae sari na vinari tokae hire: 
arini pu koa hola pa kaiqa popoa, si kaqu va namanama poni siliva, na qolo, na 
vinabeo, meke na kurukuru made nenedi, meke na vinariponi si arini, pude tana 
Zelepade te Tamasa pa Zerusalema,’ gua si asa.” 

5 Meke sari na palabatu pa butubutu Ziuda, meke Benisimane, sari na hiama, sari 
na tie Livaeti, meke sari doduru pu sovuti Tamasa bulodi, si va namanama pude pule 
meke kuri pulea sa Zelepade te Zihova pa Zerusalema. 6 Sari na turaņadia si toka ni 
si arini sapu ponini soku tinitona guahe: guana tinitona saripu ta tavetae siliva na 
qolo, meke kaiga tinitoņa pule, na bulumakao na sipi, meke kaiga tinitona arilaedi 
tugo, meke na vinariponi saripu variponi moka lani rini koasa Zelepade. 

7 Va pule la i e Saerasi sari na vovoina meke na kapa, saripu vagi sa baņara 
Nebukaneza koasa Zelepade pa Zerusalema, saripu vekoi sa koasa zelepade tadi nana 
tamasa. $ Valani Saerasi si arini koe Mitiredati, sa palabatu kopu poata tanisa banara 
sapu kubere goreni sa sari na vinarigaraedi rina tinitona meke vala i sa koe Sesebaza 
sa gavuna pa Ziuda. 710 Sa ninaedi rini si hire: sari na vovoina saripu ta tavetae qolo 
koasa vinariponi si ka tolonavulu puta. Sari na vovoina saripu ta tavetae siliva koasa 
vinariponi si ka keke tina. Kaiqa pule vovoina si ka hiokona sia. Sari na vovoina 


* 4:1 Zeremaea si tozia sapu kote pule maedi rina tie Izireli hola zuapa navulu vuaheni. * 1:1 Zer 25:11, 29:10 

golo hitekedi si ka tolonavulu puta. Sari na vovoina siliva hitekedi si ka made gogoto 
manege puta. Kaiga votiki vovoina pule si ka keke tina. 

11 Sa ninaedi ri doduru hire si ka lima tina made gogoto puta vovoina pu ta tavetae 
qolo na siliva meke kaiga tinitona pule saripu paleki e Sesebaza, sipu taluarae si asa 
meke sari kaiqa tie ta raovodi pa vasileana Babiloni pude pule la pa Zerusalema, gua. 


2 


Sari na Ninaedi rina Tututi Tie pu Kekere Pule koari na Dia Tinaraovo 
(Nehemaea 7:4-73) 

1 Sokudi rina tie ta raovodi si taluarae koasa pinaqaha popoa pa Babiloni meke 
pule la pa Zerusalema pa popoa Ziuda, meke hopeke la koa koari dia vasileana soti. 
Sari na dia tatamana si na ta raovodi meke koa pa popoa Babiloni, sipu turaņa lani 
sa banara Nebukaneza si arini vasina, guana tie ta pusidi. 2? Sari na dia koimata si 
ari Zerubabele, Zosua, Nehemaea, Seraea, Relaia, Modekae, Bilisani, Misipa, Bigivai, 
Rehumi, meke Bana. 

Hire sari na pozadi rina hopeke butubutu tie pa Izireli, meke na ninaedi rina hopeke 
tututi saripu kekere pule koa sa tinaraovo: 

3-20 Sari na tuna e Parosi si karua tina keke gogoto zuapa navulu rua, 

sari na tuna e Sepatia si neta gogoto zuapa navulu rua, 

sari na tuna e Araha si zuapa gogoto zuapa navulu lima, 


sari na tuna e Pahati Moabi (Sa butubutu te Zesua meke Zoabi) si karua tina vesu 
gogoto manege rua, 


sari na tuna e Elami si keke tina karua gogoto lima navulu made, 

sari na tuna e Zatu si sia gogoto made navulu lima, 

sari na tuna e Zakai si zuapa gogoto onomo navulu puta, 

sari na tuna e Bani si onomo gogoto made navulu rua, 

sari na tuna e Bebai si onomo gogoto hiokona neta, 

sari na tuna e Azaqadi si keke tina karua gogoto hiokona rua, 

sari na tuna e Adonikami si onomo gogoto onomo navulu onomo, 

sari na tuna e Biqivai si karua tina lima navulu onomo, 

sari na tuna e Adini si made gogoto lima navulu made, 

sari na tuna e Atera pa tututi te Hezikaea si sia navulu vesu, 

sari na tuna e Bezai si neta gogoto hiokona neta, 

sari na tuna e Zora si keke gogoto manege rua, 

sari na tuna e Hasumi si karua gogoto hiokona neta, 

sari na tuna e Qibara si sia navulu lima. 
21-35 Sari na tinoni pu ari tiatamadia koa koari na vasileana nomadi hire si pule tugo 
pa tina raovo pa Babiloni: 

pa Betilihema si keke gogoto hiokona neta, 

pa Netopa si lima navulu onomo, 

pa Anatoti si keke gogoto hiokona vesu, 

pa Azamaveti si made navulu rua, 

pa Kiriati Zearimi, Kepira, meke Biaroti si zuapa gogoto made navulu neta, 

pa Rama meke Qeba si onomo gogoto hiokona eke, 

pa Mikimasi si keke gogoto hiokona rua, 

pa Betolo meke Ai si karua gogoto hiokona neta, 

pa Nebo si lima navulu rua, 

pa Maqabisi si keke gogoto lima navulu onomo, 

koasa keke votiki Elami pule si keke tina karua gogoto lima navulu made, 

pa Harimi si neta gogoto hiokona puta, 


Ezara 2:36-39 629 Ezara 2:63 


pa Lodi, Hadidi, meke Ono si zuapa gogoto hiokona lima, 
pa Zeriko si neta gogoto made navulu lima, 
pa Sena si neta tina onomo gogoto tolonavulu puta. 
36-39 Hire sari na pozadi rina tututi hiama saripu kekere puledi koa sa tinaraovo: 
sari na tuna Zedaia sa tututi te Zosua si sia gogoto zuapa navulu neta, 
sari na tuna Ima si keke tina lima navulu rua, 
sari na tuna Pasahuru si keke tina karua gogoto made navulu zuapa, 
sari na tuna Harimi si keke tina manege zuapa, 
40-42 Sari na tututi pa butubutu Livae saripu vura pule koasa tinaraovo: 
Zesua meke Kedimieli pa tututi te Hodavaea si zuapa navulu made, 
sari na tie kerakera pa Zelepade, 
sarini pu tuti gore mae koe Asapa si keke gogoto hiokona vesu, 
sari na tie kopu pa Zelepade saripu tuti gore mae koe Salumu, Atera, Talamoni, 
Akubo, Hatita, meke Sobai si keke gogoto tolonavulu sia. 
43 Sari na tie tavetavete pa Zelepade saripu kekere pule koasa tinaraovo: 
arini pu tuti gore mae koe Ziha, Hasupa, Tabaoti, 
44 Kerosi, Siaha, Padoni, 
45 Lebana, Haqaba, Akubo, 
46 Haqaba, Salamae, Hanani, 
47 Qideli, Qaha, Reaia, 
48 Rezini, Nekoda, Qazamu, 
49 Uza, Pasea, Besai, 
50 Asina, Meunimu, Nepusimi, 
51 Bakubuki, Hakupa Harahura, 
52 Baziluti, Mehida, Harasa, 
53 Barakosi, Sisera, Tema, 
54 Nezia meke e Hatipa. 
55 Sari na tie pu tuti gore mae koa rina nabulu te Solomone saripu pule koa sa 


tinaraovo: , , 
sari na tuna e Sotai, Hasopereti, Peruda, 


56 Zala, Darakoni, Qideli, 

57 Sepatia, Hatili, Pokereti Hazabaimi, meke Ami. 

58 Sa doduruna sa ninaedi rina tie pu tuti gore maedi koa rina tie tavetavete pa 

Zelepade meke sari na nabulu te Solomone, arini pu pule maedi koa sa tinaraovo si 
ari ka neta gogoto sia navulu rua. 
59-60 Koa dia si ka onomo gogoto lima navulu rua pu tuti gore mae koe Delaea, Tobaia, 
meke Nekoda saripu kekere pule koasa tinaraovo, arini pu koa koari na vasileana 
nomadi pa Tele Mela, Tele Harasa, Kerubi, Adoni, meke Ima, ba lopu boka va sosodei 
rini sari na tuti dia koasa butubutu Izireli. 

61-62 Kaiqa rina tie pa tututi hiama si lopu boka ta dogoro sari dia tututi ta kuberedi 
pude va sosodea sa dia ginore mae: Ari Hobaia, Hakozi, meke e Bazilai. Keke ri kasa 
koasa tututi hiama te Bazilai sa hiama si haba ia sa si keke barikalege pa tututi te 
Bazilai tie pa Qileadi meke vagia sa sa pozana sa tututi tanisa roana. Sina lopu boka 
va sosodei rini sapu pae soto gua si arini koasa dia tuti, ke lopu tava malumu si arini 
pude somana pa tinavete hiama. 63 Tozi ni sa qavuna tadi na tie Ziu si arini sapu 
lopu kaqu somana koari na hiama pude henahena si arini koa rina ginani sapu tava 
vukivukihi la koe Tamasa osolae pana koa nana tu si keke hiama sapu boka nanasia 


sa Tamasa koari na Urimi meke na Tumimi?.” 


2:63 Sa hiama si tavetavete nia sa Urimi meke sa Tumimi pude vagia sa vinizavizata te Zihova. Mi tiroa 
Ekisidasi 28:30. 

64-67 Sa ninaedi ri doduru tie ta raovodi pu ele pule mae si ari ka made navulu rua 
tina, neta gogoto onomo navulu puta: 

sari na nabulu koreo na vineki si ari ka zuapa tina neta gogoto tolonavulu zuapa, 

sari na tie kerakera, tie na barikalege, si ari ka karua gogoto puta, 

sari na hose si ka zuapa gogoto tolonavulu onomo, 

sari na miulu si karua gogoto made navulu lima, 

sari na kameli si made gogoto tolonavulu lima, 

meke sari na don'ki si onomo tina zuapa gogoto hiokona puta. 

68 Meke sipu kamo sari na tie ta raovodi koasa vasina tanisa Zelepade te Zihova 
pa Zerusalema, si kaiga rina koimata koari na butubutu, si vala moka ni sari na 
vinariponi, pude toka nia sa kinuri pulena sa Zelepade koasa vasina koana. 69 Vala 
beto ni rini sapu gua boka ia rini koasa tinavete asa, meke sa vinarigarana sa 
vinariponi, si kamoa ka lima gogoto kilo mamatana sa golo, meke karua tina vesu 
gogoto kilo mamatana sa siliva, meke keke gogoto poko hiama. 70 Sari na hiama, 
na tie Livaeti, meke kaiga rina tie kerakera, na tie kopu Zelepade, meke sari na tie 
tavetavete pa Zelepade si koa koari na dia vasileana soti. Sari doduru tie Izireli pule 


si la koa koari na vasivasileana vasina pu mae guadi tatasana.” 


Podalae Pule sa Vinahesi , o , l 
1 Koasa sidara vina zuapa si ele koa beto pa dia vasivasileana soti sari doduru 


tie Izireli saripu pule maedi koasa tinaraovo. Varigara pa Zerusalema sari doduru, 
2 meke se Zosua sa tuna e Zozadaki, meke sari hiama turanana, meke e Zerubabele sa 
tuna e Silitili, meke sari na turanana, meke tavete pulea rini sa hope tanisa Tamasa 
tadi na tie Izireli, pude boka va uququ pulei rini sari na vina vukivukihi pa korapa 
vina turu, sapu ta kubere koasa tinarae te Mosese, sa tie te Tamasa.” 3 Sari na tie ta 
raovodi pu kekere puledi si matagutu ni rini sari na tie pu koadi koasa popoa sana, 
þa tavete pulea tugo rini sa hope vasina pu koa kekenu sa. Meke tiqe podalae va 
uqu pule i rini sari na vina vukivukihi vasina, munumunu na veluvelu.” 4 Tavetia 
tugo rini sa Inevaņa Vina Balabaladi rina Dia Ipi pa Qega pa guguana sa tinarae. 
Hopeke rane si taveti rini sari na vina vukivukihi saripu ta hivae koasa rane sana. 
* 5 Sipu ele hola sa Inevana Vina Balabaladi rina Dia Ipi pa Qega si taveti tugo rini 
sari na vina vukivukihi doduru rane, meke taveti sari na vina vukivukihi va uququ 
pa hopeke Inevana Sidara Vaqura, meke koari hopeke vinarigara koari na totoso 
tavahesi se Zihova koari na inevana hopedi, gua tugo sari doduru vinariponi na vina 
vukivukihi saripu ta vala moka koe Zihova.” 6 Lopu ele podalae kuri pulea rina tinoni 
sa Zelepade, ba ele podalae va vukivukihi la tu koe Zihova si arini pa rane kekenu 
koasa sidara vina zuapa. 


Podalae Ta Kuri Pule sa Zelepade 

7 Sari na tinoni si vala ni sari na poata pude tabari sari na tie peqo patu meke na 
kamada. Meke poni ginani na vaeni meke sari na oela olive pude ta garunu la koari 
na vasileana nomadi pa Taea meke Saedoni, pude varihobei huda sida pa Lebanoni 
gua, saripu kaqu ta babana mae pa kolo kamo pa vasileana Zopa. Sari doduru pu 
gua hire si ta tavete pa vina malumu te Saerasi, sa banara lavata pa Pesia. 

8 Ke, koasa sidara vina rua, koasa vuaheni pa mudina sapu pule mae si arini koasa 
vasina tanisa Zelepade pa Zerusalema, si podalae tavetavete si arini. E Zerubabele 
sa tuna Silitili, Zosua na tuna Zozadaki, meke sari doduru turanadia, sari na hiama, 

meke sari na tie Livaeti, meke gua tugo sari doduru pu ta raovodi, saripu pule mae pa 
Zerusalema, si somana pa tinavete. Sari doduru tie Livaeti, saripu hiokona vuahenidi 
meke sage, si va palabatu i rini pa tinavete kinuri pulena sa Zelepade. 9 Hire sari na 
tie pa butubutu te Livae saripu kopu nia sa kinurina sa Zelepade te Tamasa: E Zesua 
meke sari na tuna meke turanana, meke e Kedimieli meke sari na tuna saripu mae 
guadi pa tutina e Hodavaea, meke sari na tuna e Henadadi, meke sari na turanadia. 
10 Sipu podalae nia rina tinoni sa kinurina sa Zelepade, sari na hiama pu pokopoko ni 
sari na poko tana hiama, si turu tanini dia sari na buki, meke sari na tie Livaeti, pu 
tuti gore maedi koe Asapa si turu tugo vasina, tanini dia sari na sibolo. Vahesia rini 
se Zihova koasa guguana sa vinaturu sapu gore mae pa totoso tanisa banara Devita.” 
11 Kera nia rini sa vinahesina e Zihova, meke kera pilipule nia rini sa kinera sapu 
guahe: 

“Leana se Zihova, sa Nana tataru nabuna koe Izireli, si koa hola ninae rane.” 

Meke kukili va niņirae sari na tinoni. Vahesia rini se Zihova, sina ele podalae veko 
ni rini sari na patu kekenu koasa Zelepade.” 12 Sokudi sari na hiama barogosodi, 
na tie Livaeti, meke sari na palabatu koari hopehopeke butubutu saripu ele dogoria 
sa Zelepade kekenu, si kabo na talotana. Ba sari kaiga tie pu koadi vasina si kukili 
qetuqetu. 13 Loke tie si boka avoso paqahia sa kinukili qetuqetu meke sa kinabo, sina 
sa vinevehe sapu tavetia rini si niņira sisigiti meke ta avoso pa doduru vasina pa seu. 

Naqui rina Kana sari na Tie koasa Kinurina sa Zelepade 

1 Meke sipu avoso gilania rina kana tadi na tie pa butubutu Ziuda meke Benisimane 
sapu korapa kuria rina tie puledi pa tinaraovo sa Zelepade te Zihova, sa Tamasa pa 
Izireli, 2 si la si arini koari Zerubabele meke sari na palabatu tadi na hopeke tututi pa 
butubutu meke zama i rini, “Mami somana koa gamu pa kinurina sa Zelepade, ura 
vahesi ia tugo gami sa mia Tamasa gua tugo sapu tavetia gamu, meke ele hoke va 
vukivukihi la ia gami si Asa podalae koari na rane te Esarahadoni, sa banara Asiria 
sapu turana va kamo gami tani”,” gua si arini.“ 3 Ba olana la i ari Zerubabele, e 
Zosua, meke sari doduru palabatu koari na hopeke tututi pa butubutu, “Loke mia 
tinavete koa gami si gamu koasa kinurina sa Zelepade tanisa mami Tamasa, ba gami 
mo telemami si kaqu kuri ponia se Zihova, sa Tamasa pa Izireli, gua sapu garununi 
gami e Saerasi, sa nati banara pa Pesia.” 

4 Meke nagu i ri tiena sa popoa sari tinoni Ziuda, meke va mataguti rini koasa 
kinurina sa vetu. ë Meke tabari rini sari na koimata pa qavuna pa Pesia pude hukatia 
sa tinavete koari doduru rane te Saerasi, sa banara pa Pesia, osolae kamo pa binanara 
te Dariasi. 


Hukatia ri na Kana sa Kinuri Pulena sa Popoa Zerusalema 

6 Meke mumudi koasa binanara te Zekisi, pa pinodalaena sa nana binanara, 
si kubere va hakehakei nia rini si keke tinazutu koari na tinoni pa Ziuda meke 
Zerusalema.” 7 Meke koari na rane te Zekisi* sa banara pa Pesia, si kubere la sari 
Bisilamo, e Mitiredati, meke e Tabeli, meke sarini pu zukadi, la koe Atazekisesi sa 
banara pa Pesia; ta kubere pa zinama Arameiki, meke ta iliri sa leta asa. 8 Guahe 
sapu kuberia e Rehumi, sa qavuna, meke e Simisai sa tie kubekubere pa qinavuna, 
la koe Atazekisesi pude zutu la i sari tie pa Zerusalema: 

9 “Arau Rehumi, sa gavuna pa pinagaha popoa pa kali lodu rimata koasa Ovuku 
Iuparetisi, e Simisai sa tie kubekubere pa ginavuna, meke sari doduru koimata 
varitokae koa gami kara, sapu sari na tie varipitui meke na koimata na palabatu 
koari na tie ta raovo maedi pa Tiripolisi, Pesia, Ereke, Babiloni, meke na tie Susa 
saripu na tie pa Elami, 10 meke sari doduru butubutu pule pu raovo i sa nati banara 
lavata se Osibanipala, meke vekoi sa koasa vasileana pa Sameria meke Koari na 
pinagaha vasivasileana pa kali lodu rimatana sa Ovuku Iuparetisi, gami kasa si 
kubere atu koa goi. 11 Nati banara Atazekisesi, zama valeana atu koa goi si gami 
na mua nabulu, gami na tie pa pinaqaha vasivasileana pa kali lodu rimatana sa 
Ovuku Iuparetisi. 

12 Mamu gilania kamahire, banara, sapu sari na tie Ziu pu ele luara igo meke 
mae koa gami pa Zerusalema, si korapa kuri pule ia sa vasileana sapu hoke va 
gugue la koa rina banara lavata. Korapa va hokoti rini sari na barana meke ele 
podalae kuri pulei sari na vetu. 13 Ego, mamu gilania banara sapu be ta kuri pule sa 
vasileana hierana meke be tava hokoto sari na barana, si kote korodia tabari sari na 
takisi meke kagu ta novala sa vinagi poata tanisa banara. 14 Sina na nabulu tanisa 
banara si gami meke lopu leana si pude dogoro gilania gami sa vina kaleanana sa 
banara, ke totozi atunia gami sa baņara, 15 pude boka tiro i goi sari na mua buka 
tinozi, vivineidi rina baņara kekenu. Kaqu dogori goi koari na kinubekuberedi 
rina tinavete meke va nonoga ia sapu na vasileana va karikarina sa vasileana hie, 
tasunana hola koa rina binanara meke na ginavuna pukerane. Gua mo asa si ta 
raza va inete nia sa vasileana hie. 16 Tozi nigo gami sa banara sapu be ta kuri pule 
sa vasileana hie meke be tava hokoto sari na barana si kaqu loke mua kinopu si 


kagu koa hola koasa popoa hie pa kali lodu rimata koasa Ovuku Iuparetisi si goi,” 
gua. 


17 Meke olana la sa banara, DOSS ! , 
“Koe Rehumi, sa qavuna meke koe Simisai, sa tie kubekubere pa qinavuna, meke 


sari doduru koimata varitokae koa gamu kara, meke sari doduru koimata pule pu 
koa pa Sameria meke Pinagaha Popoa pa Kali Lodu Rimata Koasa Ovuku Iuparetisi. 

18 Ego, kamahire si ele ta tiro meke ta iliri va bakala pa kenuqu rau sa leta sapu 
garunu mae nia gamu koa gami. 19 Meke tavetia rau si keke tinarae pude hata ia 
sa guguana sa hahanana sekesekei tanisa popoa Zerusalema, meke ele tava nonoga 
sapu podalae pukerane si ele varipera koari na banara sa vasileana asa meke sapu 
ele ta evaņa vasina sa vinaripera meke sa sineke tinarae. 20 Meke pukerane si koa 
banara pa Zerusalema sari na baņara niniradi saripu totoli beto nia sa doduru 
popoa pa kali lodu rimata koasa Ovuku Iuparetisi, meke koarini si ta tabara sari 
na doduru votiki takisi, na gua. 21 Ego, mi tavetia si keke tinarae pude kaqu tava 
noso sa tinavete tadi na tie hire, meke pude lopu kaqu ta kuri pule sa vasileana hie 
osolae tozi vura nia rau si keke tinarae. 22 Mamu kopu pude lopu va mamamatae 
koasa ginugua hie! Pude vegua ke kaqu gigiri hoboro tu sa ninovanovalana sa 
banara?” 

23 Meke sipu ta tiro pa kenudia ri Rehumi meke e Simisai sa tie kubekubere meke 
sari na koimata varitokae sa leta tanisa Nati banara Atazekisesi, si tuturei la i rini 
sari na tie Ziu pa Zerusalema meke koasa niniranira na binokaboka si va nosoi rini 
si arini. 

Noso sa Tinavete pa Zerusalema 

24 Gua asa, ke noso sa tinavete koa sa Zelepade te Tamasa sapu koa pa Zerusalema. 
Noso si asa osolae kamoa sa vuaheni vina ruana sa binanara te Dariasi, sa banara 
pa Pesia. 

Podalae Pule sa Kinurina sa Zelepade 
1 Meke korokorotae koari na tie Ziu pu koadi pa Ziuda meke pa Zerusalema sari 
karua poropita, ari Hagai meke e Zakaraea, sa tuna e Ido. Korokorotae sari kara 
poropita pa korapa pozana sa Tamasa pa Izireli pu korapa kopu ni si arini. 2 Meke sipu 
avosi ari Zerubabele, na tuna Silitili meke Zosua, sa tuna e Zozadaki sa inavoso tadi 
na poropita si podalae kuri pulea rini sa Zelepade te Tamasa sapu koa pa Zerusalema 


meke koa varitokae koarini sari na poropita te Tamasa.” 


La Sosoara sa Qavuna Sameria 

3 Pa totosona asa si la koarini se Tatenai, sa qavuna pa Pinaqaha Popoa pa Kali 
Lodu Rimatana sa Ovuku Iuparetisi meke e Setabozenai meke sari na dia koimata 
pa qinavuna meke zama gua hie koarini, “Esei ponini gamu sa vina malumu pude 
kuria sa Zelepade hie meke pude va hokotia sa vetu hie?” 4 Meke nanasa ni tugo 
rini si hire, “Ari sei sari na pozadi rina tie pu korapa totoli pa tinavete?” gua. 5 Ba 
korapa kopu totoko ni sa dia Tamasa sari na koimata tadi na tie Ziu, ke lopu va noso 
i rini osolae kamo koe Dariasi si keke tinozi meke pule koarini sa hinobena sa leta 
asa. 6 Hie tugo sa leta sapu garunu la nia e Tatenai, sa qavuna pa Pinaqaha Popoa pa 
Kali Lodu Rimata koasa Ovuku Iuparetisi meke se Setabozenai meke sari kaiqa nana 
koimata pa qinavuna, la koe Dariasi sa banara. 7 Garunu la nia rini koasa sa leta 
sapu ta kubere guahe: 

“Koa goi Dariasi, sa banara, mu koa pa binule. 8 Mamu gilania banara sapu ele 
la si gami koasa pinaqaha popoa pa Ziuda, vasina koa sa Zelepade tanisa Tamasa 
lavata. Korapa ta kuri si asa koari na patu nomadi meke ele ta veko pa goba sari na 
labelabete. Korapa ene valeana sa tinavete pa dia tinolitolie. 9 Meke nanasi gami 
sari na koimata vasina meke zama guahe si gami, ‘Esei na poni gamu vina malumu 
pude kuria sa Zelepade hie meke pude va hokotia?' 10 Nanasa ni tugo gami sari 
na pozadia pude boka gilani goi, pude boka kubere vagi gami sari na pozadi rina 
palabatu pu koimata nia sa tinavete. 

11 Meke gua mo hie sa dia inolana koa gami, ‘Gami sina nabulu te Tamasa pa 
Manauru meke na pepeso, meke korapa kuri pulea gami sa vetu sapu ta kuri 
pukerane, sapu kuria na va betoa keke banara Izireli nomana. 12 Ba sina va bugoria 
ri tamamami sa Tamasa lavata pa Manauru, ke veko vala i Sa sarini pa limana 
Nebukaneza, sa banara pa Babiloni, pa butubutu Kaladea pude huaria sa Zelepade 
hie meke raovo lani pa popoa Babiloni sari na tiena.” 13 Ba pa vuaheni kekenu te 
Saerasi, sa banara Babiloni, si va vuraia Saerasi sa banara si keke tinarae pude 
kagu ta kuri pule sa Zelepade te Tamasa hierana, gua.” 14 Meke ele va vura pule 
mae ni tugo Saerasi sa banara pa Babiloni sari na tinitona tana vinahesi, qolo na 
siliva tanisa Zelepade te Tamasa saripu zau vagi Nebukaneza koasa Zelepade pu 
koa pa Zerusalema meke paleke veko mae ni koe Sesebaza sa tie sapu va turua sa 
pude na gavuna pa pinaqaha popoa Ziuda. 15 Meke garunu la nia sa si asa meke 
zama, “Mamu vagi sari na likakalae hopedi hire, mamu la veko pule ni pa Zelepade 
sapu kaqu kuri pulea goi pa Zerusalema koasa nana poni vetu pukerane,” gua. 16 Ke 
mae se Sesebaza meke veko lani sari na patu nomadi pude podalae kuri pulea sa 
Zelepade te Tamasa. Meke kamo kamahire si korapa ta kuri si asa meke lopu ele 
beto! gua si arini. 

17 Gua asa, be leana koasa banara si mani ta hata si asa koari na buka tinozi sapu 
tozia sa tinavete tanisa banara pa Babiloni pude dogoro va sosodea be tava vura si 

keke tinarae koe Saerasi sa banara. Sa tinarae asa si pude kuri pulea sa Zelepade 
hierana te Tamasa pa Zerusalema, meke sa banara si mani tozi mae nia sa nana 
hiniva koasa tinavete hie,” gua si arini. 

Ta Dogoro Pule sa Tinarae te Saerasi 
1 Ke va turua Dariasi sa banara lavata si keke vina turu pude hata ia sa 
kinubekubere tadi na banara saripu ta kopue pa Babiloni gua. 2? Meke koa tu pa 
vasileana nomana pa Ekebatana si asa pa pinagaha popoa Media, vasina tu si ta 
dogoro sa pepa ta vigusuna, vasina koa sa kinubekubere sapu guahe: 

3 “Koasa vuaheni kekenu sipu koa banara se Saerasi sa banara lavata, si garunu 
nia sa si keke tinarae, sapu sa Zelepade pa Zerusalema si kagu ta kuri pule, gua. 
Meke vasina tu kagu ta tavete sari na vina vukivukihi va ugugu. Sa Zelepade si 
kagu ka hiokona zuapa mita labena, meke ululuna. 4 Sari na goba si pude ta tavetae 
huda pana uludi ri ka neta vinari hakehakei patu. Sari doduru hinoluholu si kagu 
ta tabara koasa tie kopu poata tanisa banara. 3 Gua tugo sari na tinitona ta tavetae 
pa qolo na siliva saripu paleke lani sa banara Nebukaneza pa Babiloni, saripu ta 
vagidi koasa Zelepade pa Zerusalema, si pude tava pule la koasa vasina pu ele koadi 
rini, pa korapa Zelepade te Tamasa pa Zerusalema.” 


Ta Zamae koe Dariasi sa Tinavete pude Lopu Makudo 
6 Meke garunu la nia Dariasi sa inolana guahe: 

“Koe Tatenai, sa qavuna pa Kali Lodu Rimata pa Iuparetisi, Setabozenai, meke 
sari doduru mua palabatu pa qinavuna pa Kali Lodu Rimata pa Iuparetisi, mi rizu 
va seu koasa Zelepade pa Zerusalema. 

7 Mamu lopu la sosoaria sa tinavetena sa Zelepade, mani tavetia sa qavuna pa 
Ziuda, meke sari na koimata tadi na tie Ziu sa Zelepade te Tamasa, vasina tugo sapu 
ele turu si asa tatasana. 8 Garunu gamu rau si gamu, pude mamu tokani sarini pu 
kuri pulea si asa. Sari na dia lipulipu si kaqu tuturei ta tabara koasa poata tana 
banara, saripu ta vagidi pa takisi pa kali lodu rimata pa Iuparetisi. Ke lopu ta 
sosoara sa tinavete. 9 Doduru rane si lopu kaqu makudo vala ni gamu koari na 
hiama pa Zerusalema gua sapu hiva ni rini: sari na tuna bulumakao kokoreo, na 
sipi kokoreo babe na lami kokoreo pude na vina uququ la koe Tamasa pa Maņauru; 
na huiti, soloti, vaeni, meke na oela olive tugo. 10 Guahe si kaqu ta tavete, pude 
boka vala i rini sari na vina vukivukihi saripu qetu ni Tamasa pa Manauru, meke 
tepa ia sa Nana minana, pude mana nau, meke gua tugo sari na tuqu koreo. 

11 Gua pule hie, be keke tie si sekea sa tinarae hie, si kaqu ta daku vura 
si keke huda pa nana vetu, meke kaqu tava naru sa kukuruna, meke kaqu ta 
hopere nuguru pa tinina sa, meke sa nana vetu si kagu ta evanae na vinarigarae 
remoremo. 12 Sa Tamasa sapu ele vizatia sa vasina sapu kaqu tavahesi si Asa pa 
Zerusalema, si mani va kilasi sari na banara, babe na butubutu saripu hobea sa 
tinarae hie, mi lopu podekia pude huaria sa Zelepade vasina. Arau, Dariasi si 
kuberia sa tinarae hie. Kagu tava tabe zonazona si asa.” 


Hokoto meke Tava Madi sa Zelepade 

13 Meke gua puta tugo sapu garunu nia sa banara lavata, si tavete lulia ri Tatenai 
sa qavuna, e Setabozenai meke sari dia palabatu pa qinavuna. 14 Sari na koimata 
tadi na tie Ziu si tavetavete nalinali koasa kinurina sa Zelepade. Va hokotia rini sa 
Zelepade, gua sapu garunu nia sa Tamasa pa Izireli meke ari Saerasi, e Dariasi, meke 
Atazekisesi, sari na baņara lavata pa Pesia. Tava nalinali si arini koari na poropita 

Hagai meke Zakaraea.” 15 Va hokotia rini sa Zelepade pa rane vina neta pa sidara 
Ada” koasa vina onomo vuaheni sipu banara se Dariasi, sa banara lavata. 

16 Ego, sari na tie Izireli: sari na hiama, na tie Livaeti, meke sari doduru pu pule 
maedi pa tinaraovo, si va madi qetuqetu nia rini sa Zelepade. 17 Meke keke gogoto 
bulumakao, karua gogoto sipi, meke ka made gogoto tuna sipi kokoreo, si valani rini 
koasa vina madina sa Zelepade, pude tana vina vukivukihi, meke ka manege rua sari 
na qoti, pude sa vina vukivukihi tana tinaleosaedi rina sinea, hopeke eke koari ka 
manege rua butubutu Izireli. 18 Va madi i tugo rini sari na hiama meke sari na tie 
Livaeti koa rina dia tinavete koasa Zelepade pa Zerusalema, koasa guguana sa vina 
turu sapu koa pa buka te Mosese. 


Sa Inevana Pasova 

19 Sari na tinoni pu puledi pa tinaraovo si tavete qetuqetu nia rini sa Inevaņa 
Pasova? koasa rane vina manege made pa sidara kekenu koasa vuaheni, sipu ele 
hola sa vina madina sa Zelepade.” 20 Sari doduru hiama na tie Livaeti, si va via pule 
ni si arini, meke tava via beto koasa hahanana vina vukivukihi. Sari na tie Livaeti 
si va matei sari na kurukuru vina vukivukihi Inevana Pasova, pude tadi doduru tie 
puledi, meke tadi na hiama, meke tadirini tugo, gua. ?1 Sa vina vukivukihi hie si hena 
ia ri doduru tie, pu pule maedi koasa tinaraovo, meke ari doduru pu mae vahesia se 
Zihova sa Tamasa pa Izireli, meke arini pu ele veko pani sari na hahanana huporodi 
tadi na tinoni pu koadi koasa popoa sana. 22 Ka zuapa rane tu si tavete getugetu 
nia rini sa Inevana Bereti Loke Isitina“. Ta sinie qinetuqetu si arini, sina sa banara 
lavata pa Asiria si tataru ni, ke zukai sa koasa dia tinavete kinuri pulena sa Zelepade 
te Tamasa pa popoa Izireli. 

Kamo pa Zerusalema se Ezara 

1 Soku vuaheni hola gua, sipu banara lavata se Atazekisesi pa Pesia, si koa nana 
si keke tie pozana Ezara. Pitu luli pulea sa sa nana tututi sapu pule la koe Eroni, sa 
nati hiama kenukenue sapu guahe: Se Ezara si na tuna e Seraea, sa tuna e Azaraea, 
sa tuna e Hilikaea, 2? sa tuna e Salumu, sa tuna e Zedoki, sa tuna e Ahitubi, 3 sa tuna e 
Amaraea, sa tuna e Azaraea, sa tuna e Meraioti, 4 sa tuna e Zerahia, sa tuna e Uzi, sa 
tuna e Buki, 5 sa tuna e Abisua, sa tuna e Pinehasi, sa tuna e Eleaza, sa tuna e Eroni. 

6-7 Se Ezara hie si keke tie sikulu valeanana meke tumae valeania sa ginuana sa 
tinarae sapu vala nia e Zihova, sa Tamasa pa Izireli koe Mosese. Meke ponia sa banara 
lavata se Atazekisesi koa sa sari doduru tiņitona saripu tepai sa, sina ele vagia Ezara 
sa minana te Zihova sa nana Tamasa. Meke koasa vina zuapa vuahenina sa hinabotu 
binanara te Atazekisesi, si taluarae pa Babiloni se Ezara meke la pa Zerusalema. Meke 
luli koa sa si keke puku tie Izireli, sapu luli somania rina hiama, na tie pa butubutu 
te Livae, na tie kerakera pa Zelepade, meke na tie kopu pa Zelepade, meke sari na tie 
tavetavete. 8-9 Taluarae si arini pa Babiloni koasa rane vina keke pa sidara kekenu, 
meke koasa tinokae te Tamasa, si kamo pa Zerusalema si arini, koasa rane kekenu pa 
sidara vina lima. 10 Vala beto nia Ezara sa nana tinoa koasa vina nonogana meke na 
tinirona sa tinarae te Zihova, pude tavetavete nia, meke pude va tumatumae ni sari 
doduru tinarae meke na vina turu tanisa koari na tie Izireli. 


Sa Leta sapu Vala nia Atazekisesi Koe Ezara 
11 Vala nia Atazekisesi sa leta hie koe Ezara, sa hiama, meke na tie tumatumaena, 
sapu gilana valeani sari na vina turu saripu ele vala ni e Zihova koari na tie Izireli: 

12 “Sa leta hie si mae guana koa rau, Atazekisesi sa banara lavata, meke atu koa 
goi Ezara, sa hiama, meke na tie pu va tumatumae nia sa tinarae te Tamasa pa 
Manauru. 

13 Hie sa qua zinama sapu zama nia rau koari doduru tinoni Izireli, na hiama, na 
tinoni pa butubutu te Livae, saripu koa pa doduruna sa gua binanara pu hiva pule, 
si kaqu tava malumu pude luli koa goi meke la pa Zerusalema. 14 Ta garunu si goi 
koa rau meke koari ka zuapa qua tie totoli varitokae, pude dono viliti sari na tinoa 
tadi na tinoni pa Zerusalema, meke Ziuda, pude dogori sapu vegugua luli valeana 
gunia rini sa tinarae tanisa mua Tamasa, sapu ele ronu atu nia Sa koa goi, si be 
korapa tava tabe valeana koa rini. 15 Kaqu paleki goi sari na vinariponi qolo, na 
siliva sapu arau meke sari na qua tie totoli varitokae okoro nia pude poni nia koasa 
Tamasa pa Izireli, sapu koa pa Nana Zelepade pa Zerusalema. t6 Kaqu paleki tugo 
goi, sari na siliva meke na qolo sapu vagi varigara ni goi pa doduruna sa pinaqaha 
popoa pa Babiloni, meke sari na vinariponi sapu sari na tie Izireli, meke sari na 
hiama pu vala moka ni koasa Zelepade tanisa dia Tamasa pa Zerusalema. 

17 Kaqu kopu valeana nia goi sa mua hinoluholu koasa poata, pude holui sari na 
bulumakao kokoreo, na sipi kokoreo, na lami, meke na vaeni, mamu va vukivukihi 
ni koasa hope pa Zelepade tanisa mua Tamasa pa Zerusalema. 18 Kaqu tavetavete 
ni goi sari na qolo na siliva koa holadi pa tinavete gua sapu okoro nia goi, meke sari 
na turanamu pa korapa hiniva tanisa mia Tamasa. 19 Kaqu vala ni goi koe Tamasa 
pa Zerusalema sari doduru tinitona saripu ele ta vatu koa goi pude tavetavete ni 
pa korapa Zelepade, koasa hahanana vinahesi. 20 Meke kaiga tinitona pule pu hiva 
ni goi pude tana Zelepade, si boka vagi goi koasa tie kopu poata tanisa banara. 

21 Arau Atazekisesi sa baņara, si garunu atu nia sa zinama hie koari doduru 
palabatu kopu poata, saripu koa koari doduru Pinaqaha Popoa pa Kali Lodu Rimata 
pa Iuparetisi. Mamu tuturei vala ni koe Ezara sari na tinitona sapu gua tepai sa. Sa 
tie hie, si na hiama, meke na tie sapu variva tumatumae nia sa tinarae te Tamasa 
pa Manauru. 22? Kaqu ponia gamu podalae ka neta tina made gogoto kilo siliva ka 
manege puta tina kilo huiti, karua tina lita vaeni, karua tina lita oela olive, meke 
soloti sokudi gua sapu ta hivae. 23 Kaqu kopu valeana si gamu, pude va hia i sari 
doduru tinitona sapu hiva ni sa Tamasa pa Manauru pude tana Zelepade. Ke mamu 
kopu sisigiti nia, pude lopu kagu bugoro nau Sa si arau, babe arini pu kagu banara 
luli mae pa mudiqu rau. 24 Lopu tava malumu hokara si gamu, pude vagia si keke 
vasi takisi koari na hiama, meke koari na tie Livaeti, na tie kerakera, na tie kopu 
pa Zelepade, na tie tavetavete pa Zelepade, babe keke tie sapu ari nana ginugua pu 
soto la gua koasa Zelepade hie. 

25 Agoi Ezara, si mamu tavetavete nia sa tinumatumae sapu ponigo sa mua 
Tamasa, pude vizati sari na palabatu va ene tinavete, na tie varipitui, pude totoli 
ni sari doduru tie pa tinonoto, saripu koa pa kali lodu rimata pa Iuparetisi saripu 
toa koasa Tinarae tanisa mua Tamasa. Kaqu va tumatumae nia goi sa Tinarae te 
Tamasa isa koari na tie, pu lopu ele tumae nia sa Tinarae. 26 Be sekea keke tie 
sa Tinarae tanisa mua Tamasa babe sa tinarae tanisa binanara taqarau, si kaqu 
tuturei tava kilasa si asa pa minate, babe ta raovo la pa votiki popoa, babe ta zau 
vagi sari nana tinagotago, babe ta veko pa vetu varipusi si asa,” gua sa leta. 


Vahesia Ezara sa Tamasa 
27 Zama se Ezara, “Mani tavahesi se Zihova, sa Tamasa tadi na tiatamada! Ele ponia 
se Zihova sa inokoro koasa baņara lavata, pude va lavatia se Zihova koasa Zelepade 
pa Zerusalema. 28 Koasa minana te Tamasa, si ele tataru nau sa banara lavata si arau, 
meke sari na nana tie totoli varitokae, meke sari doduru nana palabatu arilaedi. Se 
Zihova sa qua Tamasa si ele poni nau sa minataqara, meke boka zama ososo ni rau 

sari na palabatu koari hopeke butubutu pa Izireli, pude somana luli pule koa rau,” 
gua. 

Sari Puku Pozadi ri Nati Palabatu Ziu pu Luli La koe Ezara pa Zerusalema 
1 Hire sari na palabatudi rina butubutu tadi na tamadia pu koa pa tinaraovo pa 
Babiloni pu pule mae turanae koe Ezara pa Zerusalema pa totoso sipu koa banara se 


Atazekisesi: , , , 
2 Qesomu pu tuti gore mae koe Pinehasi, 


se Daniela pu tuti gore mae koe Itamara, 

Hatusi sa tuna Sekanaea pu tuti gore mae koe Devita, 

3 Zakaraea pu tuti gore mae koe Parosi. Somana nia sari keke gogoto lima navulu 
tie turanana pa tutina e Parosi. 

4 Eliehoenai sa tuna e Zerahia pu tuti gore mae koe Pahati Moabi, meke koasa si 
luli sari karua gogoto tie; 

5 Sekanaea sa tuna Zahazieli pu tuti gore mae koe Zatu. Somana nia neta gogoto 


tle. 

6 Ebedi sa tuna Zonatani pu tuti gore mae koe Aidini. Somana nia lima navulu tie. 

7 Zesaea tuna Atalaea pu tuti gore mae koe Elami. Somana nia vesu navulu tie. 

8 Zebadaea sa tuna Maekolo pu tuti gore mae koe Sepatia. Somana nia karua gogoto 
manege vesu tie. 

9 Obadaea sa tuna Zehieli pu tuti gore mae koe Zoabi. Somana nia karua gogoto 
manege vesu tie; 

10 Selomiti sa tuna Zosipia pu tuti gore mae koe Bani. Somana nia keke gogoto 
onomo navulu puta tie. 

11 Zakaraea sa tuna Bebai pu tuti gore mae koe Bebai. Somana nia hiokona vesu 


tle. 
12 Zohanana sa tuna Hakatani pu tuti gore mae koe Azaqadi. Somana nia keke 


gogoto manege puta tie. 

13 Elipeleti, e Zeueli, meke e Semaea pu tuti gore mae koe Adonikami. Somana koa 
arini si onomo navulu tie. 

14 Ari Utai, e Zakura, pu tuti gore mae koe Biqivai. Somana koarini si ka zuapa 
navulu puta tie. 


Hatai Ezara sari na Tie pa Butubutu Livae 

15 Varigara ni rau si arini pa kalina sa kolo sapu la gua pa Ahava, meke vasina si 
koa ka neta rane si gami pa ipi. Sipu hopiki ni rau sari na tinoni meke sari na hiama 
si lopu dogori rau koa rini sari na tie Livaeti. 16 Ke tioko va mae i rau sari Elieza, 
e Arieli, e Semaea, e Elinetani, e Zaribi, e Elinetani, e Netani, e Zakaraea, meke e 
Mesulama sapu sari na nati palabatu, meke sari Zoiaribi, e Elinetani saripu na tie 
gilagilana pa kinubekubere hope. 17 Garunu lani rau koe Ido sarini, pude tozi nia rini 
meke sari na turanana saripu tuti gore maedi koari na tie tavetavete pa Zelepade pu 
korapa koa pa Kasipia, pude garunu maeni koa gami sari kaiqa tie tavetavete tanisa 
Zelepade te Tamasa. 18 Meke pa korapa tataru varitokae tanisa Tamasa pu somana 
koa gami si ta garunu mae koa gami si keke tie gilagilana pa butubutu Livae pu tuti 
gore maena koe Mahili, sapu ta pozae Serebia meke ari ka manege vesu tuna na 
turanana. 19 Meke garunu mae nia tugo rini se Hasabia meke se Zesaea saripu tuti 
gore mae koe Merari, meke ka hiokona tasina na turanadia. 20 Garunu maeni tugo 
arini si karua gogoto hiokona puta tie tavetavete pa Zelepade saripu vizata veko vata 
kalei e Devita meke sari nana koimata pude somanae varitokae koari na tie Livae. 
Ta kubere sari na pozadi sarini pude boka somana pa tinavete pa Zelepade. 

Varavara Va Madia Rini sa Inene pude Ta Leseve pa Tinasuna 


21 Meke tozi vura nia rau pa tagelena sa kolo Ahava si keke totoso vina madi, pude 
kagu va pepekae puleni gami si gami pa kenuna sa mami Tamasa meke pude tepa 
koa Sa pude turana gami meke tokani gami meke sari na tumami na mami likakalae 
koari na kana pa mami inene. 22 Sina variva kurekure si pude tepa ia koasa banara 
si keke geto minate varipera meke na tie koi hose pude varipera ponini gami koasa 
kana pa mami inene, sina ele tozi nia gami sa banara sapu sa limana sa mami Tamasa 
si varitokae koari doduru pu hata ia si Asa, meke sa niniranirana sa Nana binugoro 
si raza la koari doduru pu etulia si Asa. 23 Ke koa va madi pa ginani si gami meke 
tepatepa nia gami sa tinokae te Tamasa meke ele avosia Sa sa mami tinepatepa. 


Sari na Vinariponi tanisa Zelepade 


24 Meke vizata vata kalei rau si kaiga koimata koari na hiama, ari Serebia, e Hasabia, 
meke ka manege puta turanadia. ?5 Meke pada ponini siliva na qolo rau sarini 
meke sari na tinitona sapu na vinariponi tanisa Zelepade tanisa mami Tamasa, sapu 
variponi ni sa baņara meke sari na nana nabulu varitokae, meke na koimata pa 
qinavuna, meke sari doduru tie Izireli. 26 Pada vala i rau pa limadia rini si guahe: 

Sa poata siliva si ka hiokona rua tina keke gogoto kilo. 

Sari na tinitona ta tavetae pa siliva si neta tina made gogoto kilo. 

Sa poata qolo si neta tina made gogoto kilo mamatana. 

27 Ka hiokona besini qolo pu vesu kilo meke lima gogoto qarami. 

Karua vovoina boronizi nedaladi saripu arilaedi guana qolo. 


28 Meke tozi ni rau sarini, “Madimia koe Zihova si gamu meke tava madidi tugo sari 
na likakalae guana vinariponi koe Zihova na Tamasa tadi na tiatamamia. 29 Mi kopu 
ni na va naqiti gamu sarini osolae pana padai gamu sarini pa kenudia rina hiama 
meke na tie Livaeti meke sari na palabatudi rina butubutu Izireli pa Zerusalema, pa 
korapa lose tanisa Zelepade te Zihova,” gua si rau. 30 Ke vagia ri hiama na tie Livaeti 
sa kinopudi ri doduru siliva na qolo, meke sari na likakalae, pude paleke lani pa 
Zerusalema koasa Zelepade tanisa nada Tamasa. 


Topue Taloa si Arini Pude Pule La pa Zerusalema 


31 Meke taluarae si gami koasa kolo Ahava koasa rane vina manege rua pa sidara 
kekenu, pude la gua pa Zerusalema. Koa va tukana koa gami sa limana sa mami 
Tamasa meke va sare gami Sa si gami koari na kana meke koari na tie hikohiko pa 
sirana. 32 Sipu mae kamo pa Zerusalema si gami si koa ka neta rane vasina. 33 Koasa 
rane vina made, pa korapa Zelepade tanisa mami Tamasa si ta pada vala sari na 
siliva na qolo meke sari na likakalae pa korapa limana Meremoti sa hiama sapu sa 
tuna e Uraea. Koa turanae koasa se Eleaza sapu sa tuna Pinehasi, meke somana koa 
koarini tugo sari na tie Livaeti: ari Zozabada, sapu sa tuna e Zesua, meke e Noadia 
sapu sa tuna e Binui. 34 Ta nae beto meke ta pada sari doduru meke ta kubere tugo 
sa mamatadi ri doduru. 

35 Pa totosona asa, arini pu pule maedi pa tinapusi pa Babiloni si vala i rini sari na 
dia vina vukivukihi vina uququ koasa Tamasa pa Izireli: Manege rua bulumakao keke 
pa hopeke butubutu Izireli, sia navulu onomo sipi kokoreo, zuapa navulu zuapa lami 
kokoreo vaquradi, meke ka manege rua qoti kokoreo pude na vina vukivukihi tana 
sinea. Sari doduru hirerana sina vina vukivukihi vina uququ pa kenuna e Zihova. 
36 Meke veko vala nia tugo rini sa leta vasina ta kubere sari na ginarunu tanisa banara 
koari na qavuna meke sari na koimata pa Pinaqaha Popoa pa Kali Lodu Rimata pa 
Ovuku Iuparetisi. Meke toka ni rini sari na tinoni meke sa Zelepade te Tamasa. 

Habai ri na Tie Ziu sari Tie Huporo 

1 Sipu ele ta tavete sari na ginugua hire, si mae koa rau sari na koimata meke zama 
guahe, “Sari na tinoni Izireli meke gua tugo rina hiama meke na tie Livaeti si lopu hite 
pagaha pule ni si arini koari na tiedi rina popoa pu ari dia hahanana kaleadi, sari tie 
Kenani, na tie Hitaiti, na tie Perizaiti, na tie Zebusaiti, na tie Amoni, na tie Moabi, na 
tie Izipi, meke na tie Amoraiti. 2 Sina ele haba vagi i rini sari dia vineki pude na dia 
barikaleqe meke va haba ni tugo rini sari tudia koreo. Ke ele varihenie sa butubutu 
hope koari na tiedi rina popoa pu koa vari likohae. Meke koasa sineke tinarae hierana 
si namu ele koa va kenue tugo sari na koimata meke na nati palabatu,” gua si arini. 
3 Sipu avoso nia rau si hie si rikati rau sari na qua poko meke puki rau sari kalu 
pa batuqu meke sari na gumiqu meke habotu hodahodaka meke talotana gua mo. 
4 Meke sari doduru pu mala ni sari na zinama tanisa Tamasa pa Izireli koasa vina 
gugue tadi na tie ta raovodi sapu tiqe pule, si varigara vari likohae nau rini sipu 
habotu talotana si rau, meke osolae kamoa tu sa totoso vukivukihi veluvelu. 3 Meke 
koasa vinukivukihi veluvelu si tiqe tekulu si rau koasa qua tinalotaņa. Ele ta rikatadi 
tu sari na qua poko meke kokotunu gore si rau meke va sage lani rau sari na limaqu 
koe Zihova sa qua Tamasa. 


Varavara Helahelae se Ezara sa Hiama 

6 Meke zama si rau, “Kei qua Tamasa, namu kurekure si rau, pamana va ena ia 
rau sa isumataqu koa Goi na qua Tamasa, sina ele sage va ululae hola sari na mami 
kinaleana holani sari batu mami, meke ele kamo atu pa manauru sari mami sinea. 
7 Podalae koari na rane tadi na tiatamamami meke kamoa sa rane hie si ele koa pa 
sinea nomana si gami, meke ele tava kilasa la pa limadi rina banara huporodi si 
gami, meke sari na mami banara, meke na mami hiama, si ta sekei vedara, ta raovo 
vagi pa tinapusi, pa zinalozalo meke pa kinurekure, kamo gua tugo pa rane ninoroi. 
8 Ba kamahire, pa keke totoso papakana, si ele tataru vasinahite ni gami Goi Zihova, 
na mami Tamasa, pude veko hola gami si gami kaiqa pu toa hola, pude tava sare 
si gami meke koa va leana si gami koasa Nana vasina hopena. Koa gua asa si va 
nedali Goi mami Tamasa sari na matamami meke va toa pule na vata rupaha gami 
Goi si gami pa mami tinapusi. 9 Na tie ta pusimami si gami! Ba lopu veko pani gami 
Goi mami Tamasa si gami pa mami tinapusi, ba ele va kamoa Goi koa gami sa Mua 
tataru nabuna pa kenudi rina banara Pesia, pude va toa vasinahite gami pude kuria 
sa Zelepade Tamugoi na mami Tamasa, pude tuvakia sapu zuzuluna meke pude koa 
pule sa bara pa vasileana hie pude kopuni gami pa Ziuda meke pa Zerusalema. 

10 Kei mami Tamasa, na sa pule si boka zama nia gami kamahire? Ura ele veko 
pani gami sari na Mua tinarae, 1! saripu garunu vura ni Goi koari na mua nabulu na 
poropita totoso zama si Goi, ‘Sa popoa sapu nuguria gamu si koa ia rina tie huporo. 
Tava bonina koasa tinavete kaleadi hola tadi ninae butubutu huporo meke koari na 
dia hahanana pu sinia na boni si asa! 12 Koa gua asa si mi lopu vala i sari na tumia 
vineki koari na tudia koreo, meke lopu vagi sari na tudia vineki pude va haba ni sari 
na tumia koreo, meke lopu hata ia sa dia binule na binaere, pude boka koa ninira 
si gamu. Pude gua asa si kote hena ia gamu sa vuana sa popoa meke veko hola 
ia si asa koa rina mia koburu ninae rane ka rane.’* 13 Meke sari doduru pu ele ta 
evana mae koa gami si pude lipui sari na mami tinavete kaleadi meke sa mami sinea 
nomana, sina Agoi, na mami Tamasa, si lopu nomana sa vina kilasa sapu poni gami 
Goi gua sapu garo koari na mami sinea, ba ponini gami Goi si kaiqa tie pude koa 
hola kamoa sa rane ninoroi. 14 Vegua, kaqu seke pulei gami sari na Mua ginarunu 

meke varivarihaba la koa rina tinoni pu hoke tavetaveti sari na hahanana kalekaleadi 
hirerana? Vegua, lopu kagu bugoroni gami Goi, osolae ta huara si gami, osolae kote 
loke tie si hite koa hola? 15 Kei, Zihova, Tamasa pa Izireli, Tonotomu si Agoi! Kaiga 
gami si ta harupu, meke korapa koa kamo pa rane ninoroi. Dotu, ele koa pa kenumu 
Goi si gami koari na mami sinea, ba koasa ginugua hie si lopu hite keke sapu boka 
turu pa kenumu Goi.” 

Helahelae nia Rini sa Vinarihaba Sea 

1 Sipu korapa varavara se Ezara meke helahelae ni sari na sinea; kabo, meke 
kokotuņu gore pule nia telena si asa pa kenuna sa Zelepade te Tamasa si varigara 
mae koa sa sari palabatu na barikaleqe meke na koburu pa Izireli, meke kabo sisigiti 
si arini. 2 Meke zama la koe Ezara se Sekanaea, sa tuna koreo e Zehieli pa tutina e 
Elami, “Ele tavete va sea la koasa mami Tamasa si gami, na haba i gami sari barikaleqe 
huporodi tadi na butubutu pu koa varilikohae ni gami. Gua ba korapa koa nana si 
keke vasi sirana pude kote leana sa butubutu Izireli. 3 Gua asa ke mada tavetia si 
keke vina tatara koasa nada Tamasa, pude veko pani gami sari doduru barikaleqe 
hire meke sari na dia koburu. Kaqu tavetia gami gua sapu tozini gami agoi meke 
sari doduru pu pamana ni sari na ginarunu te Tamasa. Kaqu lulia gami gua sapu ta 
kubere koa sa Tinarae te Tamasa. 4 Mu turu, ura na mua tinavete goi si hie! Meke 
gami si kote zuka igo, gua asa ke koa ninira, mamu tavetia!” 

5 Meke gasa turu se Ezara, meke va tokotokori sa sari na koimata tadi na hiama, na 
tie Livaeti, meke sari doduru koimata pa Izireli pude kaqu tavete va gorevura ia rini 
gua sapu ta zamae. Ke somana tokotokoro si arini. 

6 Vura pa kenuna sa Zelepade te Tamasa se Ezara meke la koa pa lose te Zehohanani, 
sa tuna Eliasibi vasina va hola ia sa sa boni, meke lopu hena ginani na napo kolo si 
asa, sina besu nia sa sa vina gugue tadi na tie pu pule maedi pa tinaraovo. 7 Meke ta 
garunu vura si keke inavoso pa doduruna sa popoa Ziuda meke pa Zerusalema koari 
doduru tie ta raovodi pu ele pule, pude kaqu varigara pa Zerusalema si arini. 8 Meke 
pa ginarunu tadi na koimata tadi na tinoni, be ari sei si lopu mae sipu ele hola ka 
neta rane, si kaqu ta vagi sari dia pepeso meke likakalae, meke arini si kaqu ta hitu 
taloa koasa vinarigaraedi rina tie pule maedi. 9 Meke varigara beto pa Zerusalema, 
koari ka neta rane sari doduru tie pa butubutu Ziuda meke Benisimane. Na sidara 
vina sia si asa koasa rane vina hiokona puta. Meke habotu beto sari doduru tie koasa 
pavasa nomana pa kenuna sa Zelepade te Tamasa meke neneqara nia rini sa ginugua 
hie meke sina na lovua lavata tugo si korapa hoqa koasa totoso asa. 

10 Meke turu se Ezara sa hiama, meke gegesi sa si arini, “Ele seke tinarae si gamu 
meke habai sari na barikaleqe tadi na butubutu huporodi, meke gua asa ke va nomaia 
gamu sa sinea pa Izireli. 11 Ego, mi helahelae la koe Zihova sa Tamasa tadi na 
tiatamamia, mamu tavetia sa Nana hiniva. Mi paqaha puleni gamu si gamu koari 
na tinoni huporo tatadi meke koari na barikaleqe karovodi.” 

12 Meke olana va ululae sari doduru, “Leana, kaqu tavete lulia mo gami gua sapu 
zama nia goi. 13 Ba soku si arini meke na totoso rukuruku bisa, ke lopu boka turu 
pa sada si gami. Meke lopu tana keke babe karua rane mo sa tinavete hie, ura ele 
tavete va sea hola si gami pa ginugua hierana. 14 Madi turu habotu nia rina koimata sa 
butubutu lavata. Sarini pu haba barikaleqe karovodi si madi mae pa totoso ta mutina 
meke tutuvi sari na koimata na tie varipitui pa hopeke vasileana, osolae pana tava 
hola koa gami sa tinanaziri maninina tanisa mami Tamasa.” 15 Teledia ari Zonatani 
sa tuna e Asahele meke e Zahazia sa tuna Tikiva si lopu hiva nia si hie meke tokani 
ari Mesulama, e Sabetai, sa tie Livaeti sari kara. 

16 Gua asa ke taveti sari na tie pule maedi gua sapu tava ego. Vizati Ezara, sa hiama, 
saripu koa palabatu ni sari na butubutu tadi na tamadia pa hopeke puku tututi tadi 
na tamadia meke hopeke ta poza si arini. Koasa rane kekenu pa sidara vina manege 
puta si habotu pude vilavilasa sari hopeke tamaloana pu haba tie karovodi. 17 Meke 
koasa rane kekenu pa sidara kekenu si vilasa betoi rini sari doduru palabatu pu habai 
sari na barikaleqe karovodi. 


Ta Veko Palae sari Barikaleqe Huporodi meke sari na Tudia 

18 Saripu haba barikaleqe karovodi koarini si gua hire: 

Arini pu tuti gore mae koe Zosua sa tuna Zozadaki meke sari na tasina: Maseia, e 
Elieza, e Zaribi meke e Qedalaea. 19 Va tatara si arini pude veko pani sari na dia 
barikaleqe meke sa dia vina vukivukihi tana sinea si keke sipi kokoreo. 

20 Arini pu tuti gore mae koe Ima, si ari Hanani, e Zebadaea. 

21 Arini pu tuti gore mae koe Harimi: Maseia, e Ilaiza, e Semaea, e Zehieli meke e 


Uzaea. 

22 Arini pu tuti gore mae koe Pasahuru: Elionae, e Maseia, e Isimeli, e Netanela, e 
Zozabada, meke e Elasa. 

23 Sari na tie Livaeti: 

Ari Zozabada, e Simei, e Kelaia (asa sapu ta pozae Kelita tugo), e Petahia, e Ziuda, 


meke e Elieza. 

24 Sari na tie kerakera na mikemike pa Zelepade: 

Eliasibi. 

Sari na tie kopu pa Zelepade: 

Salumu, e Telemi, meke e Uri. 

25 Kaiga pule: 

Sarini pu tuti gore mae koe Parosi: Ramia, e Izia, e Malikiza, e Mizamini, e Eleaza, 
e Malikiza, meke e Benaea. 

26 Sarini pu tuti gore mae koe Elami: Matania, e Zakaraea, e Zehieli, e Abidi, e 
Zeremoti, meke e Ilaiza. 

27 Arini pu tuti gore mae koe Zatu: Elionae, e Eliasibi, e Matania, e Zeremoti, e 


Zabadi meke e Aziza. , , , 
28 Arini pu tuti gore mae koe Bebai: Zehohanani, e Hananaea, e Zabai, meke e 


Atalai. 
29 Arini pu tuti gore mae koe Bani: Mesulama, e Maluki, e Adaia, e Zasubi, e Seali, 


meke e Zeremoti. 

30 Arini pu tuti gore mae koe Pahati Moabi: Adina, e Kelali, e Benaea, e Maseia, e 
Matania, e Bezaleli, e Binui, meke e Manase. 

31 Arini pu tuti gore mae koe Harimi: Elieza, e Isiza, e Malikiza, e Semaea, e Simione, 
32 e Benisimane, e Maluki, meke e Semaria. 

33 Arini pu tuti gore mae koe Hasumi: Matenai, e Matata, e Zabadi, e Elipeleti, e 
Zeremai, e Manase, meke e Simei. 

34 Arini pu tuti gore mae koe Bani: Madai, e Amaramu, e Ueli, 35 e Benaea, e Bedeia, 
e Keluhi, 36 e Vania, e Meremoti, e Eliasibi, 37 e Matania, e Matenai, meke e Zasu. 

38 Arini pu tuti gore mae koe Binui: Simei, 39 e Selemaea, e Netani, e Adaia, 4 e 
Makenadebai, e Sasae, e Sarai, 41 e Azareli, e Selemaea, e Semaria, 42 e Salumu, e 
Amaraea, meke e Zosepa. 

43 Arini pu tuti gore mae koe Nebo: Zeieli, e Matitia, e Zabadi, e Zebina, e Zadai, e 
Zoili, meke e Benaea. 

44 Sari doduru hire si haba barikaleqe karovodi meke kaiqa arini si ari dia 

barikalege pu ele podo koburu. Ke luara pani turanae ni rini sari na dia koburu. 

SA BUKA TE 
NEHEMAEA 
Sa Vinabakala 

Sa Buka te Nehemaea si ka made pinagahana: (1) Sa pinule te Nehemaea pa 
Zerusalema, sapu garunia sa banara lavata pa Pesia pude la gavuna si asa pa Ziuda. 
(2) Sa kinuri puledi rina goba pa Zerusalema. (3) Tiro va nabua e Ezara sa Tinarae 
te Tamasa, meke na hinelahelae tadi na tinoni koari na dia sinea. (4) Meke kaiga 
tinavete pule te Nehemaea sa gavuna pa Ziuda. 

Keke nati ginugua arilaena sapu ta dogoro koasa buka, si na kinuberena sa 
kinalavarae lohina te Nehemaea koe Tamasa, meke sari nana vinaravara la koa Sa 
doduru totoso. 

Sari na Nati Pinagapagahana sa Buka 

Sa pinule te Nehemaea pa Zerusalema. Hinia 1:1 kamo Hinia 2:20 

Ta kuri pule sari na goba pa Zerusalema. Hinia 3:1 kamo Hinia 7:73 

Ta tiro sa Tinarae te Tamasa, meke tava vagura pule sa vinariva egoi. Hinia 8:1 

kamo Hinia 10:39 
Kaiga Tinavete Pule te Nehemaea. Hinia 11:1 kamo hinia 13:31 


1 Hie sa vivinei te Nehemaea sa tuna Hakalaea. 


Balabala Sigitia Nehemaea sa Popoa Zerusalema 


Pa sidara Kesileve”, koasa vina hiokona puta vuaheni sipu koa banara lavata se 
Atazekisesi pa Pesia, si koa si arau Nehemaea pa Susa, sa nati vasileana lavata. 2? Se 
Hanani sapu keke koari na tasiqu, si kamo mae koa rau. Asa meke kaiqa tie pule si 
tiqe kamodi, mae guadi pa Ziuda. Meke nanasi rau si arini sapu vea gugua sari tie Ziu 
saripu koa pa tina raovo* meke tiqe pule ladi, meke vea gugua sa popoa Zerusalema. 

3 Zama si arini koa rau sapu sarini pu tiqe pule la pa Ziuda si lopu koa va leana. 
Noma hola sa dia tinasuna meke dono va gorei dia kana. Sa goba pa Zerusalema si 
ta huara gore, meke sari na sasadana si ta sulu pa nika. 

4 Totoso avosi rau si hire si hoga habotu si rau meke kabo. Koari kaiga rane si 
kuliusu si rau, koa madi pa ginani meke varavara la koasa Tamasa pa Manauru. 
Zama si rau, 

> “Zihova Tamasa pa Manauru! Agoi si na Tamasa Lavata, meke matagutu nigo 
gami si Goi. Lopu hite sekea Goi sa Mua vinariva egoi nabuna pa Mua tataru, 
koa rini pu tataru nigo meke kopu ni sari na Mua tinarae. 6 Avoso mae koasa 
qua vinaravara, Mamu dono gore mae meke dogorau varavaraqu rane na boni, 
varavara poni sari na Mua nabulu, sari tie Izireli. Helahelae atu si rau, sapu gami 
na tie Izireli si ele va sea atu koa Goi. Uve, arau meke sa qua tatamana ba ele 
sea tugo. 7 Ele tavete kinaleana si gami koa Goi, na lopu va tabei gami sari Mua 
ginarunu, vina turu, na tinarae saripu ponini gami Goi koe Mosese sa Mua nabulu. 

8 Mamu balabala ia gua sapu tozi nia Goi se Mosese, ‘Be lopu soto va nabu si 
gamu na tie Izireli pa linuliqu Rau, si kaqu talahuaraeni gamu Rau koari na votiki 
butubutu.” 9 Ba be kekere pule mae koa Rau si gamu, meke tavetia sapu gua 
garununi gamu Rau, si kaqu turana puleni gamu Rau. Be guana ele talahuarae 
lamae si gamu pa ninae vasina seudi pa kasia popoa, ba kaqu va pule maeni gamu 

Rau koasa vasina sapu ele vizatia Rau pude vahesi Au gamu.’* 


1:1 Sa sidara Kesileve si tata la pa sidara Ok'toba kamahire. > 1:8 Liv 26:33 ji 1:9 Diut 30:1-5 

10 Kei Zihova, hire sari na Mua nabulu, sari na Mua tie soti. Agoi vata rupahi 
pa tinapusi si arini koasa Mua niniranira lavata. 11 Mamu avoso mae koasa gua 
vinaravara, meke koari na vinaravara tugo tadi kaiga Mua nabulu pu hiva va 
lavatigo si Agoi. Mamu va matagarau pa rane ninoroi, mamu sovutia sa banara 
lavata, pude tataru nau.” 


Koari na rane arini si na tie tuge na kopu kapa napo vaeni tanisa banara lavata si 
arau. 


La pa Zerusalema se Nehemaea 

1 Pa sidara Nisani” koasa vina hiokona vuahenina sa binanara te Atazekisesi, si 
kamo sa totoso pude napo vaeni sa banara lavata, ke paleke la nia rau koasa sa nana 
vaeni. Na lopu ele hite dogorau sa dono talotanagu si rau. 2 Ke nanasau sa banara, 
“Na vegua ke dono talotaņa si goi? Na lopu mohomu si goi, gina kaiqa ginugua 
nomadi si tasuna ni goi,” gua si asa. 

Matagutu sisigiti si rau, 3 meke olana, “Mani toa hola sa mua binanara ninae rane! 
Vea meke kote lopu talotana si rau? Ura sa vasileana nomana vasina ta pomunae 
sari na tiatamaqu si korapa koa ta huara eko nana, meke sari na sasadana si sului na 
nika.” * 

4 Meke nanasa sa banara lavata, “Nasa si hiva nia goi?” Varavara golomo la si rau 
koasa Tamasa pa Manauru, > meke tige zama la koasa banara lavata, “Be guana qetu 
sa banara, meke leana atu koa goi sa qua tinepa, si va malumu au magu pule la pa 
popoa Ziuda, koasa vasileana tadi na lovudi rina tiatamaqu, pude magu la kuri pulea 


sa vasileana lavata asa.” , 
6 Meke va egoa sa banara lavata sa qua tinepa. Totoso habotu kapae nana koasa sa 


nana kalaho si nanasau sa banara si arau sapu vea seunae gua si kaqu taloa si rau, 
meke panavisa si kote pule mae gua, meke tozi nia rau si asa. 

7 Zama tugo si rau koasa banara, “Be guana leana koasa banara si mani va malumu 
maeni sari na leta la gua koari na qavuna pa kali lodu rimatana sa Ovuku Iuparetisi, 
pude tozi ni si arini pude va malumau pude ene hola la pa popoa Ziuda, meke lopu 
ta soara. 8 Meke va mae ia tugo sa si keke leta la koe Asapa, sa tie sapu kopu ni 
sari na hudahuda tanisa binanara, pude mani poni nau labete tana barabara tadi na 
sasadana sa vetu hakehakei ululuna tadi na tie varipera sapu tata pa Zelepade, tana 
gobana sa popoa Zerusalema, meke sa vetu sapu kote la koa ia rau.” Meke va malumu 


maeni sa baņara lavata sari doduru pu tepai rau koasa, sina sa limana Tamasa si toka 
nau. 
9 Garunu luli ni sa banara lavata koa rau si kaiga palabatu varipera, meke keke 


qeto minate varipera koi hose, meke la gua koari na qavuna pa Pinaqaha Popoa pa 
Kali Lodu Rimata koasa Ovuku Iuparetisi si rau. Vasina si vala ni rau sari leta tanisa 
banara lavata koari na gavuna. 10 Ba totoso avoso nia e Sanibalati, sa tie pa Beti 
Horoni, meke se Tobaia, keke koimata pa popoa Amoni’, sapu keke tie si mae pude 
tokani sari na tie Izireli gua, si lopu qetu hokara si sari karua. 

11 Ke kamo la pa Zerusalema si rau, meke hola ka neta rane, 12 si topue vura si 
rau pana boni; kaiqa tie si luli koa rau. Lopu tozi nia rau si keke tie koasa hiniva 
sapu poni nau Tamasa pude tavetia pa Zerusalema. Keke kurukuru koi mo si turaņia 
gami; asa mo sapu koi ia rau. 13 La gua si rau koasa Sasada Lolomo, hola nia sa 
Bukaha Noki, meke kamo la koasa Sasada Remoremo pude viliti sari goba ta huaradi 
meke sasada ta suludi. 14 Meke la si rau koasa Sasada Berukehe, meke sa Kopi Tanisa 
Banara. Vasina si lopu boka hola sa kurukuru sapu koi ia rau, t5 ke luli sagea rau sa 


* 2:1 Sa sidara Nisani si tata la koasa sidara Epirili kamahire. * 2:3 2 Ban 25:8-10; 2 Koron 36:19; Zer 52:12-14 

Lolomo Kidoroni meke vilitia sa goba. Beto si ene kekere pule si rau meke nuguru 
pule gua koasa Sasada Lolomo. 

16 Sari palabatu koasa vasileana nomana si lopu gilania pavei si la gua arau ba be 
nasa si tavetia rau. Sina lopu ele tozia rau si keketona koari na tie Ziu turanagu, ari 
na hiama, na koimata, sari palabatu, babe sari kaiga tie pule pu kote somana koasa 
tinavete. 17 Beto asa si zama koa rini si rau, “Gilana valeania mia gamu sa tinasuna 
sapu koa ia gita, sa popoa Zerusalema si ta huara meke koa eko gua mo asa, meke 
sari sasadana si sului na nika. Ke aria, mae mada kuri pulea sa gobana sa vasileana 
Zerusalema, pude va kokoi ia sa nada kinurekure.” 18 Meke vivinei nia rau koa rini 
sa tinurana tanisa limana Tamasa koa rau, meke gua tugo sa zinama sapu zama mae 
nia sa banara lavata koa rau. 

Meke olana si arini, “Aria mada podalae kurikuri pule!” Gua meke podalae si arini 


koasatinaveteleana. | , KI , , , , , 
19 Ba sipu avoso nia ri Sanibalati sa tie pa Beti Horoni, se Tobaia sa tie Amoni, meke 


se Qesemi sa tie Arabi, sa mami binalabala si va sisireni gami, na dono va gore gami 
rini, meke zama, “Na sa si korapa tavetia gamu? Hiva va gugue la si gamu koasa 
baņara lavata?” gua si arini. 

20 Olana si arau, “Sa Tamasa pa Manauru kote tokani gami pude boka va hokotia 
gami sa kinurina sa goba. Na gami si na nabulu Tanisa meke kote podalae kuri pulea 
gami sa goba hie. Ba gamu si loke mia hinia pa Zerusalema meke lopu boka zama 
nia tugo gamu podalae pukerane.” 

Sa Kinuri Pulena sa Goba pa Zerusalema 
1 Guahe sa kinuri pulena sa goba koasa vasileana lavata. Se Eliasibi, sa nati hiama, 
meke sari hiama turaņana, si kuri pulea sa Sasada Tana Sipi. Va madia rini si asa, 
meke tavete nia tukutukuana rini. Sa goba sapu tuvakia rini si kamo la gua koasa Vetu 
Hakehakei Ululuna Tadi Keke Gogoto meke sa Vetu Hakehakei Ululuna Te Hananelo. 
2 Sari tie pa Zeriko si hodana la sa tinavete, meke e Zakura, sa tuna koreo e Imiri, 
si tuvakia sa goba pa kali dia rini. 3 Sari na tinoni pa tutina e Hasena si kuri pulea sa 
Sasada Igana. Va garo lani rini sari na huda nomadi meke veko lani sari tukutukuna 


meke va soto i sari na roto koari na tukutuku. o. , 
4 Meremoti, sa tuna koreo e Uraea, sapu sa tuna sa tuna e Hakozi, si tuvakia sa 


kukuru goba pa kalidia. Hoda la si tuvakia e Mesulama, sa tuna koreo e Berekaea, 
sapu sa tuna koreo e Mesezabeli meke kalina sa si tuvakia e Zedoki, sa tuna koreo e 
Bana. 

5 Meke ari tie pa Tekoa si tavetia sapu kukuruna la pule, ba sari dia palabatu koasa 
vasileana asa si korodia tavetavete kaurae koari na tie tuturana. 

6 Ari Zoiada, sa tuna koreo e Pasea, meke Mesulama, sa tuna koreo e Besodea, si 
kuri pulena sa Sasada Zesana. Va garo lani rini sari na huda nomadi meke veko lani 


sari tukutukuna meke va soto i sari na roto koasa tukutuku. o , 
7 Pa kali dia rini si tuvakia ari Melatia sa tie pa Qibione, e Zadoni sa tie pa Meronoti, 


meke sari na tie pa Qibione meke Mizipa. Pa Mizipa koa sa vetu tanisa qavuna pa 
Pinaqaha Popoa pa Kali Lodu Rimata koasa Ovuku Iuparetisi. 

8 Hoda la si tuvakia e Uzieli, sa tuna koreo e Haraea, asa sapu hoke tavete tinitona 
qolo. Meke hoda la koasa si tuvakia e Hananaea, sa tie tavetavete lumu humana lea. 
Tadi rini tinavete si kamo la gua koasa Goba Marepaha. 

9 Repaia, sa tuna koreo e Huri, sa koimata pa keke kukuruna sa popoa pa 
Zerusalema si tuvakana sa kukuruna la pule. 

10 Hoda la si tuvakia e Zedaia sa tuna koreo e Harumapu, na tata koasa nana vetu, 
meke e Hatusi sa tuna koreo e Hasabinea si tuvakia sapu hoda koasa. 

11 Ari Malikiza sa tuna koreo e Harimi, meke e Hasubu sa tuna koreo e Pahati Moabi 
si tavetia si keke kukuruna pule meke arini tugo tavetia sa Vetu Hakehakei Ululuna 
tana Oputu. 

12 E Salumu sa tuna koreo e Halohesi, sa koimata pa keke kukuruna pule pa 
Zerusalema, si tuvakia si keke kukuruna sa goba. Ari na tuna vineki na toka nia 


koasa tinavete. o. , , , 
13 Hanunu meke sari tie pa Zanoa si kuria sa Sasada Lolomo. Tavete vaqura pule ia 


rini meke veko nia tukutuku meke va soto lani rini sari na rorotoana. Tuvaka pulea 
tugo rini sa goba sapu made gogoto made navulu mita gelena gua, kamo la gua koasa 


Sasada Remoremo. , , o. , 
14 Sa Sasada Remoremo si tuvakia e Malikiza sa tuna koreo e Rekabi, sa palabatu 


koasa vasileana pa Beti Hakeremi. Asa kuri pulea meke tavete nia tukutukuna meke 


soto lani sari na rorotoana. , 
15 Sa Sasada Bukaha si e Salumu na tuvaka pulea. Asa si tuna koreo e Kolohoze, sa 


palabatu koasa vasileana pa Mizipa. Va aqoro nia ipi sa sa sasada, veko lani sa sari 
na tukutukuna, meke va soto lani rorotoana sa. Asa tugo tuvakia sa gobana sa Kopi 
Sailomi, sapu tata koasa Inuma tanisa Banara, kamo la gua koasa halehaleana sapu 
gore la koasa vasileana lavata te Devita. 

16 E Nehemaea sa tuna koreo e Azubuki, sapu palabatu nia sa vasileana pa Betizuru, 
si kuri pulena sa kukuru goba sapu kamo la koasa lovu te Devita, sa kopi naqiti kolo, 
meke sa vetu tadi na tie varane. 


Sari na Tie Livaeti saripu Tavetavete koasa Goba 

17 Hoda la si ari na tie Livaeti si tuvatuvaka koasa goba pa tinuraņa te Rehumi, 
sa tuna koreo e Bani. Beto asa si e Hasabia sa palabatu pa vasileana pa Keila, si 
tavetavete poni sari kasa pa nana vasileana. 

18 Hoda la koasa si tuvakia e Binui sa tuna koreo e Henadadi, sa palabatu pa 
kukuruna sa vasileana pa Keila. 

19 Hoda la pule si e Ezera sa tuna koreo e Zesua, sa palabatu pa Mizipa, si tuvakia 
sapu podalae pa kenuna sa vetu kopu tinitona varipera, kamo la gua koasa iiona sa 
goba. 20 Hoda la koasa si e Baruku sa tuna koreo e Zabai, si nalinali tuvakia sa kukuru 
goba podalae koasa polona meke kamo la gua pa sadana sa sasada vetu tanisa nati 
hiama kenukenue se Eliasibi. 21 Hoda la koasa si e Meremoti, sa tuna koreo e Uraea 
meke na tuna sa tuna koreo e Hakozi, si tuvakia sa kukuruna sa goba podalae pa 
sadana sa sasada vetu te Eliasibi kamo pa hukihukirina sa nana vetu. 


Sari na Hiama pu Tavetavete koasa Goba 

22 Hoda la pule si ari na hiama pu maedi gua koari na vasileana pa vari kalina 
Zerusalema na tuvakia sa kukuruna sa goba. 23 Pa kali dia arini si ari Benisimane 
meke Hasubu si tuvakia sapu pa kenuna sa dia vetu. Meke e Azaraea sa tuna koreo 
e Maseia, sa tuna koreo e Ananaea, si tuvakia sapu pa kenuna sa nana vetu. 24 Hoda 
la si e Binui sa tuna koreo e Henadadi, si tuvakia sapu podalae koasa vetu te Azaraea 
meke kamo la gua koa sa iiona sa goba. 25-26 Meke e Palalo sa tuna koreo e Uzai si 
tuvakia sapu podalae koasa iiona sa goba, meke kamo koasa vetu hakehakei ululuna 
pa kalina sage sa vetu baņara tata koasa vasina kokoana tadi na tie kopu. 

E Pedaia sa tuna koreo e Parosi meke sari na nabulu pa Zelepade sapu koadi koasa 
toqere pa Opeli si tuvakia sapu kamo la pa keke vasina tata koasa Sasada Kolo pa kali 
gasa rimata meke sa vetu hakehakei ululuna sapu tata koa sa Zelepade. 


Kaiqa Votiki Tie Tavetavete 
27 Hoda la koarini si ari na tie pa Tekoa tuvakia keke kukuru goba pule, sapu podalae 
koasa vetu hakehakei ululuna kamo koasa goba pa Opeli. 28 Kali sage koasa Sasada 
Hose si ari na hiama si tuvatuvaka vasina, hopeke tuvakia rini sa goba sapu totoso 

pa kenudia vetu. 2? Hoda la koarini si tuvakia e Zedoki sa tuna koreo Ima pa kenuna 
sa nana vetu. Pa kalina la koasa si e Semaea sa tuna koreo e Sekanaea, sa tie kopu pa 
Sasada Kali Gasa Rimata, si tuvakia sa goba. 3? Hoda la si e Hananaea sa tuna koreo 
e Selemaea meke e Hanunu, sa tuna koreo vina onomo e Zalapa, si tuvatuvaka. Hoda 
la si tuvakia e Mesulama sa tuna koreo e Berekaea pa kenuna sa nana vetu. 

31 Hoda la koasa si e Malikiza, sa tie hoke tavete tinitona qolo, si tuvaka kamo la 
gua koari na vetu tadi na tie tavetavete pa Zelepade, meke sari na tie holuholu, pa 
kali karovo koasa Sasada Viliviliti meke seu kamo la koasa lose pa kali sage koasa 
iio“ tata koasa lose panauluna sa iiona sa goba. 

32 Meke ari na tie hoke tavete tinitona qolo meke sari na tie holuholu likakalae si 
tuvakia sa kukuruna sa goba vina betobeto, podalae koasa lose pa iio meke kamo la 
gua koa sa Sasada Sipi. 

Va Kilasi e Nehemaea saripu Va Karia sa Nana Tinavete 

1 Sipu avoso nia Sanibalati sapu korapa kuri pulea gami na tie Ziu sa goba, si ta 
naziri hola si asa, meke podalae va sisireni gami na nonovala gami sa si gami. 2 Pa 
kenudia ri nana baere, meke sari na tie varipera pa Sameria si zama si asa, “Nasa si 
korapa hiva tavetia ri na tie Ziu malomalohorodi hire? Vegua, kote boka kuri pulea 
rini sa goba? Vegua, kote boka vukivukihi sari? Boka va hokotia rini sia pa keke 
rane? Kaqu boka kurikuri pule ni rini sari patu sapu ele ta suludi meke ele koa koari 
na remoremo?” 

3 Se Tobaia sapu turu kapaena pa kalina Sanibalati si zama guahe, “Na sa si korapa 
kuria rini? Be na pokese” ene lulia pana uluna ba kote huara mo sa goba.” 

4 Ke varavara si rau, “Kei mami Tamasa, Mu avoso mae gami. Va tia pule lani sari 
dia ninovanovala pa batudia teledia. Madi ta raovo si arini la pa votiki popoa. > Lopu 
va paere i sari kinaleana sapu taveti rini, lopu mulini ni sari dia sinea, ura ele zama 
nonovala gami rini si gami pu korapa tavetavete.” 

6 Ke kurikuri pule si gami koasa goba osolae kamoa gami kukuruna sa ululuna sa 
goba, sina tavetavete nalinali hola sari na tinoni. 

7 Ba sipu avoso nia ri Sanibalati, e Tobaia, sari na tinoni pa Arebia, na Amoni, meke 
Asidodi, sapu korapa latu sa kinurina sa goba pa Zerusalema, meke sari na lolomo 
pa goba si ta tuvaka tuku, si ta naziri hola dia. 8 Vari vivinei sari kasa doduru meke 
kuhana nia arini pude mae raza ia sa popoa Zerusalema, pude va nunala gami, gua. 
9 Ba varavara la si gami koasa mami Tamasa, meke veko tie pude kopu koari na kana, 
rane na boni. 

10 Ba koa nana pa Ziuda si keke kinera kebokebo sapu zama gua hie, 

“Ele malohoro luli sa niniranira tadi na tie tavetavete, 
meke soku sari na remoremo patu huaradi pude va rizu pani, 
ke lopu kaqu boka kuri pulea gita sa goba,” gua. 

11 Meke zama tugo sari mami kana, “Kote lopu nonoga ia rini si ele pa vari 
korapadia tu si gita meke seke va matei, meke va noso pania sa tinavete,” gua. 12 Meke 
sari na tie Ziu, saripu koa tatadi koari na mami kana si mae pilipule meke va balau 
gami, “Mi luara pania sa popoa Zerusalema, mamu pule mae pa vasileana,” gua. 13 Ke 
veko tie si rau koari na vasidi pepekadi koasa goba pude ta dogoro si arini. Veko tie 
luli gua koari dia puku tatamana si arau, tuqei na dia vedara, hopere na bokala. 

14 Dono viliti si arau meke gasa turu meke zama koari na palabatu, koimata meke 
sari doduru tie, “Lopu matagutu ni sari tie hire. Mi balabala ia sa Banara lavata sapu 


3:31 Sa Sasada Varigara lopu bakala, gina na vasina varigara sari na tie tavetavete. 4:3 Sa pokese si noma 
guana pusi. 

variva hologoruna; mamu varipera poni sari na tasimia, mia koburu koreo na vineki, 
mia barikaleqe, meke mia kinoa tatamana.” 15 Totoso avoso nia rina mami kana sapu 
ele tumae nia gami sa dia kinuhana, meke sapu ele huara pani Tamasa sari na dia 
hiniva tomedi, si pule beto la koasa goba si gami, hopeke la koari na mami tinavete. 

16 Podalae koa sa rane asa si kukuruna sa qua tie si tavetavete meke kukuruna 
si turu kopu, sagei na dia poko varipera meke tuqe hopere, lave meke na bokala. 
Ari na koimata si zukai sari na tie Ziuda 17 pu korapa kurikuri pa goba. Arini pu 
palepaleke mae ginerigeri, si palepaleke pa kali lima, meke kali limadia si tuqei rini 
sari na tinitona varipera. 18 Doduru tie tavetavete si dikuru nia pa kali kopetedia sa 
magu varipera. Ba sa tie ivu buki si koa mo pa kaliqu rau. 

19 Zamai rau sari na palabatu na koimata meke sari na tinoni, “Noma hola sa 
tinavete meke koa vari seui sisigiti si gita koasa goba. 20 Ke pana avosia gamu vasina 
kabo sa buki, si mi varigara mae koa gami vasina. Sa nada Tamasa kote varipera 
poni gita.” 21 Ke doduru rane, podalae munumunu vaqavaqasa kamo sapu vura sari 
pinopino pana boni, si kaiqa ri na tinoni si tavetavete koasa goba, meke kaiqa si 
tanini hopere meke turu kopu. 

22 Pa totoso asa si tozi ni rau sari na palabatu pa tinavete, sapu arini meke sari 
dia tie tavetavete si kaqu koa hola mo pa Zerusalema pana boni, pude boka kopu 
nia rini sa vasileana nomana pana boni, meke pana rane si kote tavetavete si arini. 
23 Arau si pana boni ba lopu hite va gorei rau sari qua poko, meke gua tugo sari 
na turanagu, qua nabulu, meke qua tie kopu tini. Meke doduru gami si tanini beto 
tinitona varipera doduru totoso. 


5 
Sa Ninovaladi ri na Tie Habahuala 

1 Ego, sari na tie meke dia barikalege, va vura ia si keke ginumigumi nomana koa 
keke dia tinasigiti koari na tasidia, tie Ziu. 2 Zama si kaiqa, “Gami meke sari mami 
koburu koreo na vineki si soku hola, ke na ginani si kaqu vagia gami pude toa si 
gami,” gua.” 3 Kaiqa pule si zama, “Totoso kamo sa sone si lopu boka hobei gami 
sari mami lipulipu ke vagi gamu sari mami pepeso, na inuma vaeni meke mami vetu 
kinoa pude boka vagi ginani si gami,” gua. 

4 Ba zama pule sari kaiqa, “Vagi paki poata si gami pude boka tabaria sa takisi tanisa 
banara pa Pesia, takisi koa ri na mami inuma huiti na inuma vaeni. 5 Gita si keke 
mo pa masa na ehara, meke pa keke butubutu mo, meke sari mami koburu si leadi 
kekenono gugua mo tadi kasa. Ba va pinausu i tu gami sari na mami koburu. Kaiqa 
ri na tumami vineki si ele ta holuholue pude na pinausu. Ba loke mami niniranira si 
gami, sina sari na mami pepeso, na mami inuma vaeni si ele ta vagi taloa koa gami.”” 

6 Totoso avosi arau sari dia vinevehe si ta naziri hola si arau. 7 Koa balabala paki si 
arau meke tiqe la vura zinama koari na palabatu na koimata. Tozi ni arau, “Vagi tomo 
poata si gamu koari na lipulipu tadi na tasimia!” Ke tioko ia rau si keke vinarigara 
tadi doduru tie pude va tonotia sa tinasuna hie,” 8 meke zama, “Gami si ele podeke 
sisigitia pude vagi pule ni gami sari tasida tie Ziu pu ta holuholue la koari na butubutu 
huporodi. Ba kamahire gamu si holuholu ni sari na tasimia meke koa gita mo teleda 
si tava holuholu sari tasida!” Lopu kulu sari na koimata meke loketona boka zama 
nia. 9 Ke zama hola la tu si arau, “Gua sapu tavetia gamu si lopu tonoto. Vegua, lopu 
kaqu ene tu si gamu koasa minatagutuna sa Tamasa? Lopu leana sisigiti pude poni 


* 5:2 Tavetavete si arini pa Zerusalema meke lopu boka kopu valeani rini sari na dia inuma, ke papaka sa ginani 
babe ta evana sa sone tugo. ü 5:5 Sari na tie tagotago si vagi sari na koburu na inuma sina lopu boka tabari 
ri na habahuala sari na dia lipulipu koari na tie tagotago. * 5:7 Ekd 22:25; Liv 25:35-37; Diut 23:19-20 

lolomo sari nada kana, sari butubutu huporodi pude va kurekure gita. 10 Arau meke 
sari tasigu meke sari gua tie ba poni lipulipu tugo sari tie pa poata meke ginani. Ba 
kamahire si mada veko pani sari na gale, mani lopu kilu ta lipu. 11 Kamahire tugo 
va pulei sari dia pepeso na inuma vaeni, hudahuda olive na dia vetu meke loketona 
pule si kote ta tabara.” 

12 Meke olana sari na koimata, “Kote va pulei gami. Kote tavetia gami gua sapu 
tozia goi.” 

Meke tioko vagi rau sari na hiama, meke zama tokotokoro pa kenudia sari na 
palabatu na koimata pude tavetia rini gua sapu ele va egoa rini. 13 Meke siburu 
nia rau sa poko sapu dokoho nia arau meke zama, “Kagu siburu gunia hie sa Tamasa 
sa vetu meke na tinago tanisa tie pu lopu kopu nia sa vina tatara hie. Ke mani ta 
siburae sa tie meke tava kokoba si asa.” Sari doduru tie pu koa koasa totoso asa si 


zama, “Emeni,” meke vahesia rini se Zihova. Meke kopu nia ri na koimata sa dia vina 
tatara. 


Sa Hahanana Leana te Nehemaea , , 
14 Koari ka manege rua vuaheni sipu koa na qavuna si arau pa popoa Ziuda, podalae 


pa vina hiokona puta vuaheni sipu koa banara se Atazekisesi pa Pesia, kamoa sa vina 
tolonavulu rua vuaheni tanisa, si lopu hite henai arau meke sari na turaņaqu sari 
na ginani pu ta tozi ni pude tanisa qavuna. 15 Ba sari qavuna pu koa kekenu koa rau 
si va palekeni koari tie sari hiniva mamatadi hola meke vagi ginani na vaeni tugo 
koarini meke made navulu puta poata siliva pa hopeke rane si arini. Sari dia nabulu 
ba somana nonovali tugo sari na tie. Ba arau si lopu gua asa sina pamana nia rau 
sa Tamasa. 16 Ba veko pule nau si rau koasa kinurina sa goba. Sari doduru qua tie 
si varigara beto vasina pude tavetavete; lopu keke pepeso si vagia gami. 17 Doduru 
totoso si poni rau pa qua tevolo si ka keke gogoto lima navulu puta tie Ziu meke sari 
na dia palabatu, gua tugo sari votiki butubutu tie pa vari likohaena sa popoa Ziuda 
pu mae koa rau. 18 Doduru rane si keke bulumakao, onomo sipi bonabonadi, meke 
kobi na kokorako si va nama poni rau si arini, meke pa doduru vina manege puta 
rane si hoke va hia vaeni vaguradi si rau. Gua ba lopu hoke hatai rau sari ginani 
sapu ta hia nia sa qavuna sina lopu boka sari na tie pude poni au. 

19 Keij qua Tamasa, Mu balabala au koasa Mua tataru, koari doduru tinavete pu 
tavete poni ni rau sari na tinoni hire. 


6 
Kuhana nia Rini se Nehemaea 

1 Ego, avoso nia ri Sanibalati, Tobaia, e Qesemi meke sari mami kana sapu ele va 
hokotia gami sa kinurina sa goba meke loke lolomo si koa hola, ba pa totoso asa 
si lopu ele va sotoi gami sari na tukutuku koa ri na sasada. 2? Ke garunu mae nia ri 
Sanibalati e Qesemi si keke inavoso koa rau, pude la tutuvi sari kara pa keke vasileana 
koasa pezara pa Ono. Hie si na dia sinekesekei mo pude novalau si arau. 3 Garunu 
la inavoso si rau koa rini sapu zama guahe, “Korapa tavetia rau si keke tinavete 
nomana, ke lopu boka luaria rau meke atu vasina. Na vea ke kote noso veko pania tu 
arau sa tinavete meke gore atu tu koa gamu?” 4 Ka made totoso garunu mae nia rini 
koa rau sa tinepa pude tutuvi gua, meke kekenono lamo sa qua inolana la koa rini. 

5 Ba pa vina lima totoso si garunu mae nia Sanibalati koa rau sa nana nabulu meke 
sa inavoso si koa pa keke leta sapu tukele ekona mo. $ Guahe si ta kubere, 

“Na vivinei si ene koari na votiki butubutu pa vari likohaena sa popoa, meke 
tozia tugo e Qesemi sapu agoi meke sari na tie Ziu si korapa kuhana nia pude kilua 
sa qinavuna nomana, gua ke korapa kuri pule ia gamu sa goba. Meke zama tugo 
sa vivinei sapu agoi si korapa hiva banara gua, 7 ke ele vizata mua poropita si agoi 

pude tozi vura nia pa Zerusalema sapu agoi si na banara pa popoa Ziuda, gua. Na 

kote avoso nia sa baņara pa Pesia si hie. Gua ke mae mada vari vivinei nia gita 

kara si hie.” 

8 Olaņa pule la gua he si arau koasa, “Loketona sapu gua zama nia goi sana si 
korapa ta evana. Telemu mo va podoi pa mua binalabala sapu arini.” 

9 Podekia rini pude va matamatagutu gami. Balabala ia rini sapu kote malohoro 
si gami meke lopu boka va hokotia gami sa tinavete. Ba varavara guahe si rau: 
“Kamahire, Tamasa Mu va ninira au!” 

10 Keke rane si la si rau pa vetu te Semaea, sa tuna koreo e Delaea, sa tuna koreo e 
Mehetabeli, sapu lopu boka vura pa nana vetu. Zama mae si asa koa rau, “Aria mada 
vari tutuvi pa vetu te Tamasa, pa korapa Zelepade, mada roto va nabui sari sasada, 
sina korapa mae sari pude va mate igo, pana boni kote mae si arini pude va mate 
igo.” 

11 Ba olaņa si arau, “Vea, sa tie gugua arau si garoqu pude govete meke tome? Meke 
sa tie gugua arau si boka nuquru pa Zelepade meke ta harupu? Koroqu, lopu kaqu 
la si arau.” 

12 Vilitia rau pa qua binalabala meke dogoria rau sapu lopu ta garununa koe Tamasa 
si asa, ba ari Tobaia mo e Sanibalati tabaria se Semaea pude mae zama nia sa zinama 
te Tamasa pa guguaqu rau. 13 Tabaria mo rini si asa pude va matagutau meke tavete 
va sea, pude novalia sa pozaqu meke va kurekure au koari na tie. 14 Varavara si 
arau, “Tamasa Mu balabala ia gua sapu tavetia ri Tobaia e Sanibalati, Mamu va kilasi 
si arini. Mamu balabala ia tugo sa barikaleqe poropita se Noadia meke sari doduru 
poropita pule pu podekia pude va matagutau si arau.” 


Sa Vina Hokotona sa Tinavete koasa Goba , , , 
15 Hola lima navulu rua rane si hokoto sa tinavete koasa goba pa vina hiokona lima 


rane koasa sidara Eluli. 16 Sipu avoso nia ri na mami kana na votiki butubutu pa vari 
likohae mami sapu gua asa, si matagutu meke kurekure si arini. Gilania rini sapu sa 
tinavete si tava hokoto pa tinokae tanisa mami Tamasa. 

17 Koari na totoso arini si garugarunu la leta sari na koimata pa Ziuda koe Tobaia 
meke sari nana inolana si kamokamo pule la tugo koarini. 18 Sokudi ari na tinoni pa 
Ziuda si koa pa kalina te Tobaia, sina na roroto si asa te Sekanaea, sa tuna koreo e Ara, 
na tie Ziu. Meke sa tuna koreo e Tobaia sapu se Zehohanani si haba ia sa tuna vineki 
e Mesulama, sapu sa tuna koreo e Berekaea. 19 Meke sari tie si hoke mae vivinei ni 
koa rau sari na tinavete leadi te Tobaia, meke hoke paleke pule lani rini koa sa sari 
na qua zinama. Meke kubere pilipule mae si asa koa rau pude va matagutu au gua. 


1 Sipu ele ta kuri va hokoto sa goba, meke ele tava soto sari na tukutuku koari na 
sasada, si ta vizata vagi sari na tie kopu pa Zelepade, sari tie kerakera, meke sari 
kaiqa tie Livaeti pule. 2 Vala nia rau sa kinopuna sa vasileana lavata pa Zerusalema 
koasa tasiqu koreo se Hanani meke gua tugo se Hananaea sa tie sapu palabatudi 
ri na tie varipera pu kopu pa goba. Na tie tonoto meke ta ronuna se Hananaea, 
meke sa Tamasa si pamana hola nia sa. 3 Tozi ni rau sari karua sapu sari sasada 
pa Zerusalema, si lopu kaqu tava tukele osolae ele manini sage sa rimata, meke sipu 
korapa koa na kopu dia sari tie kopu pa sasada totoso lodu sa rimata si tukui meke 
roto i sari sasada. Tozi ni tugo rau sari karua pude vizata tie kopu koa rini pu koadi 
pa Zerusalema, kaiqa pude kopu pa vasidi ta vizatadi meke kaiqa pude kopu tata 
koari na dia vetu. 


Sari Pozadi ri na Tie pu Pule Maedi koasa Tinaraovo 
(Ezara 2:1-70) 

4 Zerusalema si na vasileana lavata ba lopu soku tie si koa vasina, meke lopu soku 
vetu tugo si ele ta kuri pule. 5 Poni au binalabala sa Tamasa pude varigara ni sari 
na palabatu, koimata, meke sari na tie pude ta kubere gore, luli gua pa dia tuti. Na 
dogoria rau sa buka vasina ta kubere sari pozadi meke tuti dia saripu pule kenu mae 
koasa tinaraovo, meke gua hire si ta kubere pa korapana: 

6 Hire sari na tie ta raovodi sapu ta luraedi pa Babiloni meke pule mae pa 
Zerusalema meke pa popoa Ziuda, meke hopeke la pa dia vasileana soti. 7 Sari 
na dia koimata si ari Zerubabele, Zosua, Nehemaea, Azaraea, Ramaea, Nahamani, 
Modekae, Bilisani, Misipereti, Biqivai, Nehumu, meke e Bana. 

8-25 Hire sari pozadi, luli gua pa dia puku tuti meke sari ninaedi rini: 

ari pa tuti te Parosi si ari karua tina keke gogoto hiokona rua, 

te Sepatia, neta gogoto zuapa navulu rua, 

te Araha, onomo gogoto lima navulu rua, 

te Pahati Moabi (ari tuti te Zesua meke te Zoabi), karua tina vesu gogoto manege 

vesu, 

te Elami, keke tina karua gogoto lima navulu made, 

te Zatu, vesu gogoto made navulu lima, 

te Zakai, zuapa gogoto onomo navulu puta, 

te Binui, onomo gogoto made navulu vesu, 

te Bebai, onomo gogoto hiokona vesu, 

te Azaqadi, karua tina neta gogoto hiokona rua, 

te Adonikami, onomo gogoto onomo navulu zuapa, 

te Bigivai, karua tina onomo navulu zuapa, 

te Adini, onomo gogoto lima navulu lima, 

te Atera (sapu ta pozae Hezikaea), sia navulu vesu, 

te Hasumi, neta gogoto hiokona vesu, 

te Bezai, neta gogoto hiokona made, 

te Haripi, keke gogoto manege rua, 

te Oibione, sia navulu lima. 

26-38 Sari tie sapu tiatamadia koa i sari vasileana nomadi hire si pule mae tugo: 

pa Betilihema meke Netopa, keke gogoto vesu navulu vesu, 

pa Anatoti, keke gogoto hiokona vesu, 

pa Beti Azamaveti, made navulu rua, 

pa Kiriati Zearimi, Kepira, meke Biaroti, zuapa gogoto made navulu neta, 

pa Rama meke Oeba, onomo gogoto hiokona eke, 

pa Mikimasi, keke gogoto hiokona rua, 

pa Betolo meke Ai, keke gogoto hiokona neta, 

pa keke Nebo pule si ari ka lima navulu rua, 

pa keke Ilami pule, keke tina karua gogoto lima navulu made, 

pa Harimi, neta gogoto hiokona puta, 

pa Zeriko, neta gogoto made navulu lima, 

pa Lodi, Hadidi, meke Ono, zuapa gogoto hiokona eke, 

meke pa Sena, neta tina sia gogoto tolonavulu puta. 

39-42 Hire sari na tuti hiama saripu pule mae guadi koa sa tinaraovo: 

Sari na tuna Zedaia sa tututi te Zosua, sia gogoto zuapa navulu neta, 

sari na tuna Ima, keke tina lima navulu rua, 

sari na tuna Pasahuru, keke tina karua gogoto made navulu zuapa, 

sari na tuna Harimi, keke tina manege zuapa. 

43-45 Sa tututi pa butubutu Livae saripu kekere puledi mae koa sa tina raovo: 

Sari na tuna Zosua meke Kedimieli (tututi te Hodavaea), zuapa navulu made, 

sari na tie kerakera pa Zelepade (tututi te Asapa), keke gogoto made navulu vesu, 

sari na tie kopu sasada pa Zelepade (tuti tadi Salumu, Atera, Talamoni, Akubo, 
Hatita, meke Sobai), keke gogoto tolonavulu vesu. 
46-56 Sari na tie tavetavete pa Zelepade pu puledi mae pa tinaraovo si ari na tie pu 
tuti gore mae: 

koe Ziha, Hasupa, Tabaoti, 

koe Kerosi, Sia, Padoni, 

koe Lebana, Hagaba, Salamae, 

koe Hanani, Qideli, Qahara, 

koe Reaia, Rezini, Nekoda, 

koe Qazamu, Uza, Pasea, 

koe Besai, Meunimu, Nepusimi, 

koe Bakubuki, Hakupa, Harahura, 

koe Baziluti, Mehida, Harasa, 

koe Barakosi, Sisera, Tema, 

koe Nezia, meke e Hatipa. 

57-59 Sari na tututi pu gore mae gua koari na nabulu te Solomone saripu pule maedi 
gua koa sa tinaraovo si ari: 

Sotai, Sopereti, Perida, 

Zala, Darakoni, Qideli, 

Sepatia, Hatili, Pokereti Hazabaimi, meke e Amoni. 

60 Sa doduruna sa ninaedi ri na tie pu tuti gore maedi koa rina tie tavetavete pa 
Zelepade meke sari na nabulu te Solomone saripu pule maedi pa tinaraovo si ari ka 
neta gogoto sia navulu rua: 

61-62 Koa dia si ari ka onomo gogoto made navulu rua tinoni saripu tuti gore mae 
guadi koe Delaea, Tobaia, meke Nekoda saripu kekere pule maedi gua koa ri na 
vasileana nomadi pa Tele Mela, Tele Harasa, Kerubi, Adoni, meke Imera, ba lopu 
boka va sosodea rini sapu arini si tuti gore mae gua koe Izireli. 

63-64 Sari na butubutu hiama saripu loke dia kinubekubere pude va sosodei sari tuti 
dia si ari: Hobaia, Hakozi, meke Bazilai, sa tie sapu koa pa Qileadi, meke haba ia sa 
si keke barikalege pa tuti te Bazilaiř ke ta poza luli mo koa sa. Sina lopu boka va 
sosodei rini sapu pae soto gua si arini koasa dia tuti, ke lopu tava malumu si arini 
pude somana pa tinavete hiama. 65 Tozi ni sa qavuna tadi na tie Ziu si arini sapu 
lopu kaqu henai rini sari na ginani saripu tava vukivukihi la koe Tamasa osolae koa 
nana si keke hiama sapu boka nanasia sa Tamasa koari na Urimi meke na Tumimi.” 

66-69 Sa doduruna sa ninaedi ri na tie ta raovodi pu ele pule mae si ari ka made 

navulu rua tina, neta gogoto onomo navulu: 

Sari na dia nabulu, koreo na vineki si ari ka keke tina neta gogoto tolonavulu zuapa, 

sari na tie mikemike, koreo na vineki si ari ka karua gogoto made navulu lima, 

sari na dia hose si ka zuapa gogoto tolonavulu onomo, 

sari na miulu si ka karua gogoto made navulu lima, 

sari na kameli si ka made gogoto tolonavulu lima, 

sari na don'ki si ka onomo tina zuapa gogoto hiokona puta. 

70-72 Kaiga palabatu koari tatatamana si variponi la koasa tinavete kinurina sa 
Zelepade. Sa gavuna si variponi nia si vesu kilo golo, lima navulu baolo, lima gogoto 
tolonavulu poko doduru tadi hiama. Sari na palabatu koari na puku tuti si vari poni 
nia si keke gogoto onomo navulu vesu kilo golo, meke keke tina karua gogoto lima 
navulu kilo siliva. Meke sari doduru tie pule si vala nia keke gogoto onomo navulu 
vesu kilo golo, keke gogoto made navulu kilo siliva, meke onomo navulu zuapa poko 
hiama. 


* 7:63-64 Sa pozapoza Bazilai si lopu na pozapoza tadi pa butubutu hiama. : 7:65 Ekd 28:30; Diut 33:8 

73 Ke sari hiama, sari na tie Livaeti, sari na tie kopu pa Zelepade, sari tie kerakera, 
sari na tie tavetavete pa Zelepade, meke sari tie Izireli si la koa pa dia vasileana soti 


pa popoa Ziuda.* 


8 


Tiroa Ezara sa Tinarae te Tamasa koari na Tie , Ma 
1 Koasa sidara vina zuapa si koa koari dia vasileana sari doduru tie Izireli. Meke 


koasa rane kekenu pa sidara asa si varigara pa Zerusalema sari doduru koasa pavasa 
tata koasa Sasada Kolo. Meke tepa ia rini se Ezara sa hiama, na tie va tumatumae 
pa Tinarae te Tamasa pude vagi vura nia sa buka Tinarae te Mosese sapu vala nia e 
Zihova pude lulia ari na tie Izireli. 

2 Ke paleke la nia Ezara sa buka koasa vasina sapu varigara rina palabatu, 
barikalege na koburu, arini pu boka va nonoga. 3 Tia la ia Ezara sa pavasa tata 
koasa Sasada Kolo, meke tiro va ululae ia sa sa Tinarae te Mosese podalae totoso 
gasa sa rimata, kamo pa korapa rane, la koari doduru pu boka va nonoga. Va avoso 


valeana sari doduru tie koasa Buka Tinarae. 
4 Turu se Ezara pa keke tuturuana huda ululuna, sapu ta tavete va nama pude 


tana totoso asa. Meke pa kali mataona, si turu sari Matitia, Sema, Anaia, Uraea, 
Hilikaea, meke e Maseia, meke pa kali gedena si ari Pedaia, Misaelo, Malikiza, Hasumi, 
Hasabadana, Zakaraea, meke e Mesulama. 

5 Totoso turu se Ezara koasa tuturuana ululuna si dogoro betoa mo ri doduru tie si 
asa. Meke totoso tukelia tugo sa sa buka, si turu beto sari doduru tinoni. $ Zama se 
Ezara, “Vahesia se Zihova, sa Tamasa lavata!” 

Meke va sage betoi ri doduru tinoni sari na limadia meke olaņa, “Emeni! Emeni!” 
Meke todono vahesia rini si Asa, sa isumatadia si kamo pa pepeso. 

7 Meke turu pule koari dia vasina si arini, meke va bakalia ri na tie Livaeti hire sa 
Tinarae te Tamasa: ari Zesua, Bani, Serebia, Zamini, Akubo, Sabetai, Hodaea, Maseia, 
Kelita, Azaraea, Zozabada, Hanani, meke Pelaea. 8 Meke iliri va bakala* lani rini pa 
dia zinama sari na tinarae te Tamasa, pude boka gilana valeania rina tie si asa. 

9 Meke sipu avosia rina tinoni sapu gua hiva nia sa Tinarae te Tamasa, si ta tiqu nia 
arini pa bulodia, meke podalae kabo si arini. Ke tozi ni ri Nehemaea, sa qavuna, e 
Ezara sa hiama meke na tie va tumatumae pa Tinarae te Tamasa, meke sari doduru tie 
Livaeti pu hoke va bakalia sa Tinarae te Tamasa koari na tie, “Sa rane hie si madina 
koe Zihova sa mia Tamasa, ke lopu kaqu talotana babe kabo si gamu. 10 Mi pule la pa 
mia vetu kamahire si gamu, mamu la tavetia si keke inevana, mamu la henahena na 
napo turani si arini pu qagani na ginani. Na madina koe Zihova sa nada Banara sa 
rane ninoroi. Ke mi lopu talotana si gamu. Sa qinetuqetu sapu ponini gamu e Zihova 
si kagu va ninira gamu si gamu. Ke lopu kagu talotana babe kabo si gamu.” 

11 Meke va mokomokoi ri na tie Livaeti sari na tie, meke tozi ni pude lopu talotana 
koasa rane madina gugua he. 12 Ke pule la henahena na napo qetuqetu pa dia vetu 
sari na tie, meke va hia i rini koari na votiki tie sari gedi ginani, sina ele gilania rini 
sapu gua ele ta tiro vurae koa rini. 


Sa Inevana Vina Balabaladi rina Ipi pa Soloso Qega 
13 Meke pa koivugona, sari doduru koimata koari na butubutu meke sari na hiama, 
na tie Livaeti, si la koe Ezara, pude tava tumatumae dia koasa Tinarae te Tamasa, 
gua. 14 Meke dogoro vura nia rini koasa Tinarae sapu vala nia e Zihova koe Mosese 
sapu ta tozi sari na tinoni Izireli si pude va turu ipi meke koai, pa totoso Inevaņa Vina 

Balabaladi rina Ipi pa Soloso Oega.” 15 Ke vala ni rini sari na vina tumatumae gua 
hire koari doduru vasileana nomadi na hitekedi, “Mi la koari na togere, mamu vagi 
lelanadi sari na huda paeni, na huda olive, na huda metolo, na huda pamu, meke 
kaiga huda pule, pude tavete ni ipi, gua sa vina tumatumae sapu ta kubere koasa 
Tinarae te Tamasa.” 

16 Ke vagi lelana huda sari na tinoni, meke taveti sari na ipi pa batudi ri na dia 
vetu, meke pa pavasa pa sada vetu, na varivarigarana pa Zelepade, meke koari na 
pavasa vasina varigara sari na tie tata koasa Sasada Kolo, meke koasa Sasada Iparemi. 
17 Doduru tie saripu puledi koasa tinaraovo si tavete ipi beto, meke koa paki si arini 
koa rini. Hie tugo sa totoso kekenu sapu ta tavete si gua asa, seunae gua tu koari na 
rane te Zosua, sa tuna e Nani. 1? Podalae koasa sa rane kekenu koasa inevana, meke 
kamo koasa rane vina betobeto, si ta tiro sa Tinarae te Tamasa koari doduru rane. 
Tavetia rini sa inevana koari ka zuapa rane, meke koasa rane vina vesu si tavetia rini 
sa vinarigara tinukuna, gugua tugo sapu ta hivae koasa Tinarae te Tamasa. 


1-2 Koasa vina hiokona made rane pa sidara tugo asa, si varigara sari na tie Izireli, 
meke madi pa ginani, pude vata dogoro nia sa dia tinalotana koari dia sinea, gua. 
Ele paqaha pule ni teledia si arini koari na tie pa votiki popoa. Va sage poko baika 
si arini, meke vekoni kavuru rini sari na batudi, pude vata dogoro ni sari na dia 
tinalotaņa. Turu si arini meke podalae helahelae ni sari na dia sinea saripu ele evaņi 
rini, meke sari na tiatamadia tatasana. 3 Padana ka neta aoa si ta tiro vala koa rini 
sa Tinarae te Zihova, sa dia Tamasa. Meke padana ka neta aoa pule si helahelae ni 
rini sari na dia sinea, meke vahesia rini se Zihova sa dia Tamasa. 

4 Koa nana si keke hatara ululu tadi na tie Livaeti, turu vasina sari Zesua, Bani, 
Kedimieli, Sebanaea, Buni, Serebia, Bani, meke Kenani, meke varavara va ululae la 
koe Zihova sa dia Tamasa si arini. 

5 Hire sari na tie Livaeti pu podalae nia sa vinahesi: ari Zesua, Kedimieli, Bani, 
Hasabinea, Serebia, Hodaea, Sebanaea, meke e Petahia. Zama si arini, 

“Turu gamu, mamu vahesia se Zihova sa mia Tamasa, 
mi vahesia si Asa pu koa ninae rane ka rane! 
Madi vahesia ri doduru tie sa Pozana lavata, 
sapu loke vinahesi tana tie boka nana kamoa.” 


Sa Vinaravara Hinelahelae 
6 Beto asa, si varavara sari na tie Izireli sapu guahe: 

“Agoi mo telemu se Zihova; 

Agoi mo tavetia sa Manauru meke sari na pinopino. 
Agoi mo tavetia sa pepeso meke sa lamana, 

meke doduru likakalae pu koadi koarini; 

meke Agoi tugo poni ni tinoa sari doduru. 
Sari soku tinoni pa Manauru si todono gore meke vahesigo si Agoi. 
7 Agoi, Zihova Tamasa mo, si vizatia se Ebarami, 

meke turana vura ia pa vasileana Ura pa popoa Babiloni; 

meke Agoi tugo hobe nia Ebarahami sa pozana.” 
8 Fle gilania Goi sapu rane va hinokarigo sa si Agoi, " 

meke tavetia Goi si keke vinariva egoi koasa. 
Ele va tatara nia Goi sapu kaqu ponia koasa sa pepeso tadi na tie pa butubutu Kenani, 

Hitaiti, Amoraiti, 
Perizaiti, Zebusaiti, meke Qeqasaiti, 

koasa pepeso vasina kagu koa sari na tutina. 
Lopu hobea Goi sa Mua vina tatara, 
sina tonoto si Agoi meke soto va nabu si Goi pa Mua binalabala. 


9 Dogoria Goi sa tinasigiti tadi na tiatamamami pa popoa Izipi;* 
meke olania Goi sa dia tinepa tinokae pa Kolo Zinara. 
10 Meke taveti Goi sari na tinavete variva magasadi koasa banara,” 
meke koari na nana palabatu, na tinoni pa popoa Izipi, 
sina gilania Goi sapu noņovali rini sari na Mua tie. 
Sa inavosona sa pozamu Goi si koa hola kamoa pa rane ninoroi. 
11 Vari pagaha nia Goi sa kolo pa kenudia pa korapa lamana,” 
meke turana vura lani Goi pa pepeso popana si arini. 
Arini pu hadu lulidi, si lodu mate pa lamana peava, 
gua puta tugo na patu loduna totoso nakili sa kolo. 
12 Turani Goi si arini pa keke lei pana rane,“ 
meke pana boni si va kalalasa nia nika Goi sa dia sirana. 
13 Gore mae gua pa manauru si Agoi,” 
meke gore mae pa Toqere Saenai; 
zama koa rina Mua tie, 
meke ponini tinarae leadi na vina tumatumae hinokara Goi si arini. 
14 Va tumatumae nia Goi koa rini pude va madia sa Mua Rane Sabati, 
meke koe Mosese sa Mua nabulu, si vala ni Goi sari na Mua Tinarae. 


15 Sipu ovia rini, si poni ni bereti mae guana pa manauru Goi si arini,” 
meke sipu memeha rini, si va napo ni kolo mae guana koa keke patu Goi si arini. 
Ele tozi ni Goi si arini pude la vagia sa pepeso, 
sapu ele va tatara nia Goi. 
16 Ba sari na tiatamamami si na tie tasunadi, meke luli dia hiniva,” 
meke korodia va tabei sari na Mua tinarae. 
17 Korodia va tabe si arini,” 
meke mulini ni tugo rini, sari na tinitona pu taveti Goji; 
mulini ni tugo rini sari na tinitona variva magasadi pu evaņi Goi. 
Korodia va avoso meke vizatia rini si keke dia koimata, 
pude turaņa pule lani pa tinoa pinausu pa popoa Izipi, gua. 
Ba Agoi si keke Tamasa, sapu variva taleosae; 
harupu tie pa tataru si Goi, 
meke lopu tuture bugoro; 
kopu valeani Goi sari na Mua vina tatara na vinariva egoi nabuna, 
ke lopu luara pani Goi sari na tie Izireli. 


18 Meke tavetia rini si keke beku pa kinehana keke bulumakao,” 


meke zama si arini, sapu asa sa tamasa pu turana vurani pa popoa Izipi si arini, 
gua. 


Nonovala sisigitigo rini si Agoi Zihova. 
19 Ba lopu veko pani Goi pa popoa qega si arini,” 
ura sa Mua tataru variva taleosae si noma hola. 
Lopu hena pania Goi sa lei babe sa nika, 
sapu vata dogoro nia koa rini sa sirana pana rane meke pana boni. 

20 Pa korapana sa Mua Magomago leana si tozia Goi koa rini sapu gua kagu tavetia 
rini. 
Poni ni mana meke na kolo Goi si arini pude napo. 
21 Pa korapadi ri ka made navulu puta vuaheni pa popoa gega 
si poni ni Goi sapu gua hiva nia rini; 
lopu hite popozu sari dia poko, 
meke lopu hite ozono sari nenedi pa tinasigiti. 


22 Fle va malumi Goi si arini pude va kilasi sari na butubutu na binanara,” 
meke sari na popoa pa vari likohaena sa popoa tadirini. 
Va kilasia rini sa popoa Hesiboni, vasina banara se Sihoni, 
meke sa popoa Basani, vasina banara se Oqo. 
23 Ele poni va soku ni koburu Goi si arini, saripu soku gua tugo rina pinopino pa 
manauru,” 
saripu ele va malumi meke va kilasi rini, 
meke koa koasa popoa, sapu ele va tatara nia Goi pude vala nia koari na 
tiatamadia. 
24 Vagi va karovia rini sa popoa Kenani;” 
ba Agoi va kilasi sari na tie pu koadi vasina. 
Poni nia Goi sa niniranira koari na Mua tie, 
pude tavetia sapu gua qetu nia rina tinoni meke sari na banara pa Kenani. 
25 Meke zau vagi rina Mua tie varipera sari na vasileana niniradi, na pepeso 
masurudi,” 
na vetu saripu sini na tinagotago, na berukehe pu ele ta gelidi, na huda olive, 
vua huda, meke sari na inuma vaeni. 
Meke henai rini sari doduru gua pu hiva ni rini, 
meke noboko, na getu ni rini sari doduru tinitona leadi saripu poni ni Goi koa 
rini. 
26 Ba lopu hiva va avoso meke korodia va tabe Igo rina Mua tie si Goi,” 
meke kilu pani rini sari na Mua tinarae. 
Va matei rini sari Mua poropita pu va balaui, 
pu tozini pude kekere pule atu koa Goi. 
Meke zama nonovala Igo rini ninae totoso, 
27 ke va malumi Goi sari na dia kana, pude va kilasi na banara ni si arini. 
Pa korapa dia tinasuna si tepa tinokae si arini koa Goi, 
meke olaņa gore mae guni Goi pa Manauru si arini. 
Pa korapa Mua tataru variva taleosae lavata si garunu lani Goi sari na koimata, 
pude harupu pule ni si arini koari na dia kana. 
28 Sipu pule mae koa rini sa binule, si tavete va sea pule tugo si arini, 
meke va malumu pulei Goi sari na dia kana pude va kilasi si arini. 
Ba sipu kekere pule meke tepa Igo rini si Agoi pude harupi si arini, 
si avosi Goi pa Manauru ninae totoso, 
meke harupi Goi si arini pa korapa Mua tataru variva taleosae lavata. 
29 Va balaui Goi si arini pude va tabei sari na Mua vina tumatumae,” 
ba koari na dia vinahesi pule si kilui rini sari na Mua tinarae, 
ba sa kinopuna sa tinarae te Tamasa si la gua koasa sirana tinoa. 
Ba korodia va nabu, luli dia hiniva, meke lopu hiva va tabe si arini. 
30 Ninae vuaheni si va balau va nono ni Goi si arini.” 

Meke poni Goi sa Mua niniranira koari na Mua poropita pude zamai, 
ba nuli sari na Mua tinoni, 
ke va malumi mo Goi pude tava kilasa si arini koari votiki butubutu tie. 
31 Ba sina sa Mua tataru variva taleosae si noma hola, 
ke lopu veko pani na va matei Goi pude tava kilasa si arini koari votiki butubutu 
tie. 


32 Ke Tamasa, mami Tamasa, marilaemu hola si Goi!” 
Variva hologorumu hola na ninira hola si Goi! 
Kopu zonazona ni Goi sari na Mua vina tatara tava egodi, 
koari na totoso sipu nonovala gami rina banara pa Asiria si gami, 
meke kamoa tugo kamahire, si ta novala ni tugo gami si arini! 
Sari na mami banara, na mami koimata, na mami hiama, meke sari na mami 
poropita, 
na tiatamamami, meke sari doduru mami tie, si tasuna hola dia. 
Mu balabala pulea sa tina sigiti lavata sapu ta evana koa gami! 
33 Tonoto hola sa Mua tinavete sapu va kilasa gami; 
meke lopu sekea Goi sa Mua vina tatara, sipu tavete va sea si gami. 
34 Sari na tiatamamami, na mami banara, mami koimata, meke sari na hiama, 
si lopu kopu nia sa Mua Tinarae. 
Lopu hite va avoso atui rini sari na Mua Tinarae meke sari na Mua vina balau. 
35 Koasa Mua minana, si totoli ni rina banara sari na Mua tinoni, 
sipu koa si arini koasa popoa lavata meke masuruna sapu poni nia Goi koa rini; 
þa korodia kekere pule meke luara pani sari na dia sinea meke nabulu nigo si 
Agoi. 
36 Meke ponini gami ginani Goi si gami koasa pepeso masuruna hie. 
Ba kamahire si na pinausu mo si gami koasa popoa sapu ponini gami Goi. 
37 Sari na ginani sapu paketi gami koasa pepeso, 
si ta vala mo koari na banara saripu banarani gami, 
sina ele tavete va sea si gami. 
Tavete mae nia rini, meke koari na mami rovana bulumakao sapu gua qetu nia rini 
koa gami, 
meke kamahire si koa pa tinasuna nomana hola si gami.” 


Kuberi ri na Tie sari na Pozadi koa sa Vinariva Egoi. 

38 Ura koa gua koa ri doduru ginugua pu ta evaņa, gami na tinoni pa popoa Izireli 
si tavetia si keke kinubere vinariva egoi nabuna pude lulia sa Tinarae te Tamasa. Sari 
na mami koimata, mami tie Livaeti, meke sari na mami hiama, si kuberi sari pozadi 
koasa vinariva egoi asa. 

1 Sa tie kekenu sapu kuberia sa pozana si e Nehemaea sa qavuna, sa tuna koreo e 
Hakalaea, meke luli la si e Zedekaea. Sari tie hire si somana kuberi tugo pozadi: 


Sari na Hiama: 

2-8 Seraea, Azaraea, Zeremaea, 
Pasahuru, Amaraea, Malikiza, 
Hatusi, Sebanaea, Maluki, 
Harimi, Meremoti, Obadaea, 
Daniela, Qinetoni, Baruki, 
Mesulama, Abaeza, Mizamini. 
Ma'azia, Biliqai, meke Semaea. 

Sari na Tie Livaeti: 
9-13 Zesua sa tuna koreo e Azanaea, 
Binui sa tie pa butubutu te Henadadi, 
Kedimieli, Sebanaea, Hodaea, 
Kelita, Pelaea, Hanani, 
Maika, Rehobi, Hasabia, 
Zakura, Serebia, Sebanaea, 
Hodaea, Bani, meke e Binui. 


Sari na Koimata tadi na Tinoni: 
14-27 Parosi, Pahati Moabi, 
Elami, Zatu, Bani, 

Buni, Azaqadi, Bebai, 
Adonaeza, Biqivai, Adini, 
Atera, Hezikaea, Azura, 
Hodaea, Hasumi, Bezai, 
Haripi, Anatoti, Nebai, 
Magapiasi, Mesulama, Hezira, 
Mesezabeli, Zedoki, Zadua, 
Pelataea, Hanani, Anaia, 
Hosea, Hananaea, Hasubu, 
Halohesi, Piliha, Sobeki, 
Rehumi, Hasabana, Maseia, 
Ahaea, Hanani, Anani, 
Maluki, Harimi, meke e Bana. 


Sa Vinariva Egoi 

28 Meke gua tugo gami kasa tie hire: sari hiama, sari kasa tie Livae, tie kopu pa 
Zelepade, tie kerakera pa Zelepade, sari nabulu pa Zelepade meke sari doduru tie 
pu va pagaha pule ni koari na tie huporo pa vari kalidi, pude va tabea sa Tinarae 
te Tamasa, turanae koari na dia barikalege na koburu meke doduru pu ele boka va 
nonoga. 29 Gami si somana kamahire koa ri na palabatu koa sa vina tatara, sapu koa 
ia na tinalevei, pude lulia sa tinarae te Tamasa sapu vala nia sa koasa Nana nabulu 
se Mosese, pude va tabe va hitehiteki sari doduru ginarunu, vina turu, meke hiniva 
te Zihova sa mami Baņara. 

30 “Va tatara nia gami sapu lopu kaqu va malumi gami sari mami vineki pude 
habai sari tie huporo pa varikali mami, ba be vagi sari dia vineki pude valani koari 
na mami koreo.” 31 Va tatara tugo si gami pude paleke mae likakalae ba be ginani 
sari tie huporo pa varikali mami pude mae holuholu ni koa gami pa rane Sabati babe 
pa keke rane hopena, si kagu koromami holui gami si arini.” 

Doduru vina zuapa vuaheni si lopu kaqu lelete si gami koasa pepeso, meke kote va 
mate pani gami sari doduru gale. 

32 Vagia tugo gami sa hiniva pude lulia sa ginarunu meke vekoa sa lima qaramu 
siliva doduru vuaheni pude toka nia sa kinopuna sa Zelepade te Tamasa.” 

33 Gami kote zuka ia sa vinahesi pa Zelepade koari na tinitona hire: bereti sapu 
tava hake pa tevolo; vinariponi huiti, na vinukivukihi koari hopeke rane; meke sari na 
vinukivukihi koari na Sabati, na Sidara Vaqura, meke kaiqa Inevana pule; vinariponi 
madidi; na vinukivukihi pude taleoso ni sari sinea tadi na tinoni pa Izireli; meke 
doduru vinatana pule koasa Zelepade. 

34 Gami na tinoni, hiama, meke tie Livaeti, si ele mudumudukeda nia sa vinizatadi 
rina tatamana pude paleke la huda koasa Zelepade pude katua sa nika tana va 

vukivukihi la koe Zihova sa mami Tamasa. Sari huda si kagu ta paleke la pa hopeke 
totoso doduru vuaheni, gua sapu ta kubere koasa Tinarae. 

35 Mami tugo gami sa tinavete pude paleke lani koasa Zelepade te Zihova, koa ri 
hopeke vuaheni, sari vua kekenu tana linetelete, meke sari na vua kekenu tadi doduru 
vua huda.” 

36 Meke kote turana lani gami koasa hiama pa Zelepade, sari mami koburu koreo 
kenudi, meke sari kenudi tadi na bulumakao, sipi, goti pude holu pule ni koasa 
Tamasa babe na vinukivukihi.” 

37 Kagu paleke lani gami koa rina hiama pa Zelepade sari na palava saripu ta 
tavete koa ri na huiti sapu ta pakete kenudi pa hopeke vuaheni, meke sari na mami 
vinariponi pa vaeni, oela olive, meke doduru hopehopeke vua huda pule.” 

Meke kagu paleke lani gami koari na tie Livaeti, sari na vinagi keke pa manege 
koari mami inuma, ura arini kagu vagi sari na keke pa manege koari na linetelete 
pu togolo pa mami pepeso. 38 Keke hiama pa tuti te Eroni si kagu somana koa sa 
totoso vagia ari na tie Livaeti sari keke pa manege. Meke keke pa manege koari na 
vinariponi arini si kagu paleke lani ri na tie Livaeti koari na lose vekovekoana pa 
Zelepade pude tava nagiti.” 39 Sari tie Izireli meke sari tie Livaeti si kagu paleke lani 
sari dia hinia huiti, vaeni, meke oela olive koari na lose vekovekoana pa Zelepade, 
vasina ta kopue sari na tinitona tavetaveteana tanisa Zelepade, meke vasina hoke 
koa sari na hiama, na tie kopu, meke sari na tie kerakera pa Zelepade. 

Lopu kagu beto taveti gami gua sapu ta hivae koasa Zelepade tanisa mami Tamasa.” 

Sari na Tinoni pu Koa pa Zerusalema 

1 Sari na koimata tadi na tie si koa pa Zerusalema. Sari doduruna sa tinoni si 
mudumudukeda si arini pude vizatia si keke tie koari hopeke manege puta puku 
tatamana, pude la koa pa Zerusalema, sa popoa hopena. Saripu koa hola si pude la 
koa pa dia vasileana soti. 2 Qetu ni rina tie sari kasa pu gagiri pa dia hiniva soti 
pude la koa pa Zerusalema. 3 Hire sari na palabatu koari na vasivasileana pa Izireli 
saripu la koa pa Zerusalema, ura kaiga tie Izireli, hiama, na tie Livaeti, sari nabulu pa 
Zelepade, meke sari tie pa tuti te Solomone si koa dia koari dia popoa soti pa Ziuda, 
hopeke la koa koari dia pepeso soti, ba kaiqa tie koari na butubutu Ziuda meke e 
Benisimane si rizu la koa dia pa Zerusalema.” 


Sari na tie hire pa butubutu Ziuda si koa pa Zerusalema: 

4 Ataia, sa tuna koreo e Uzaea, sapu sa tuna koreo e Zakaraea, sapu sa tuna koreo 
e Amaraea, sa tuna koreo e Sepatia, sa tuna koreo e Mahalaleli, sapu tuti gore 
maena koe Perezi sa tuna koreo e Ziuda. 

5 Maseia si tuna koreo e Baruki, sa tuna koreo e Kolohoze, sa tuna koreo e Hazaea, 
sa tuna koreo e Adaia, sa tuna koreo e Zoiaribi, sa tuna koreo e Zakaraea, sapu 
tuti gore maena koe Sela sa tuna koreo e Ziuda. 

6 Sari na tie pa tutina e Perezi saripu koadi pa Zerusalema si ari ka made gogoto 

onomo navulu vesu tie matagaradi pu koa pa Zerusalema. 


Sari na tie pa butubutu te Benisimane: 
7 Salu si tuna koreo e Mesulama, sa tuna koreo e Zoedi, sa tuna koreo e Pedaia, sa 


ama koreo e Kolaia, sa tuna koreo e Maseia, sa tuna koreo e Itieli, sa tuna koreo 
e Zesaea. 

$ Oabai meke e Salai si na turanana e Salu. Sa ninaedi, si ari ka sia gogoto hiokona 
vesu tie pa butubutu te Benisimane si koa pa Zerusalema. 9 Zoili sa dia nati 
koimata si na tuna koreo e Zikiri, meke e Ziuda sa tuna koreo e Hasenua si na 
dia palabatu vina rua koasa vasileana lavata pa Zerusalema. 


Sari na Hiama pu Koa pa Zerusalema: 

10 Zedaia sa tuna koreo e Zoiaribi, meke e Zakini, 

11 Seraea, sa tuna koreo Hilikaea, sa tuna koreo e Mesulama, sa tuna koreo Zedoki, 
sa tuna koreo Meraioti, sa tuna koreo e Ahitubi, sapu sa nati hiama kenukenue. 
12 Sa ninaedi ri doduru turanana pa tutina sa saripu tavetavete pa Zelepade, si 
ka vesu gogoto hiokona rua tie. 

Meke e Adaia, sa tuna koreo e Zerohamu, sa tuna koreo e Pelalia, sa tuna koreo 
e Amizi, sa tuna koreo e Zakaraea, sa tuna koreo e Pasahuru, sapu sa tutina e 
Malikiza. 13 Sa ninaedi ri doduru turanana pu palabatudi koari dia tatatamana, 
si ari ka karua gogoto made navulu rua tie. 

Meke e Amasai sa tuna koreo e Azareli, sa tuna koreo Ahazai, sa tuna koreo e 
Mesilemoti, sapu sa tutina e Ima. 14Sa ninaedi ri na turaņana si ari ka keke 
gogoto hiokona vesu tie mataqaradi. Sa dia koimata si e Zabidieli, tuna koreo e 
Haqedolima. 


Sari na Tie Livaeti pu Koa pa Zerusalema: 

15 Semaea sa tuna koreo e Hasubu, sa tuna koreo e Azirikama, sa tuna koreo e 
Hasabia, sa tutina e Buni. 

16 Ari Sabetai meke e Zozabada, si karua palabatu koari na tie Livaeti meke ari 
karua kopu nia sa tinavete pa sadana sa Zelepade te Tamasa. 

17 Matanaea, sa tuna koreo e Maika, sa tuna koreo e Zabadi, si keke tutina tugo 
e Asapa. Matanaea si tuturana pa kinerakera zama leana meke vinaravara pa 
Zelepade. 


Bakubukia sa nana vina rua e Matanaea 
Meke Abida sa tuna koreo e Samua, sa tuna koreo e Qalala, si na tutina tugo e 
Zedutuni. 
18 Sa ninaedi ri doduru tie Livaeti si ka karua gogoto vesu navulu made tie si koa 
koasa vasileana hopena pa Zerusalema. 


Sari na tie kopu pa Zelepade pu koa pa Zerusalema: 

19 Akubo, Talamoni, meke sari na turanadia pu kopu ni sari na sasada, si ari ka 

keke gogoto zuapa navulu rua tie. 

20 Sari doduru tinoni Izireli pule, na hiama, meke tie Livaeti pule si koadia koari na 
dia vasileana soti pu tagoi rini pa tuti dia pa popoa Ziuda. 21 Ba sari na tie tavetavete 
pa Zelepade si koa pa Zerusalema pa popoa Opeli, meke ari Ziha e Qisipa si kopuni 
pa tinavete. 

22 Sa tie nomana hokara tadi na tie Livaeti koarini pu koa pa Zerusalema si e Uzi, 
sa tuna koreo e Bani, sa tuna koreo e Hasabia, sa tuna koreo e Matanaea, sa tuna 
koreo e Maika, pa tuti te Asapa, sa puku butubutu sapu kopu nia sa kinerakera koasa 
vinahesi pa Zelepade te Tamasa. ?3 Sari tie kerakera hire si koa mo pa ginarunu tanisa 
banara, asa tozia sa dia vinari luli tinavete pa hopeke rane koasa Zelepade. 

24 Petahia sa tuna koreo e Mesezabeli, sapu tuti gorena koe Zera, sa tuna koreo e 
Ziuda, si hoke zama poni sari na tinoni pa Izireli koasa baņara pa Pesia. 


Sari na Tinoni koari Kaiqa Vasileana Nomadi na Hitekedi Pule 


25 Sokudi ari na tinoni si koa koari na vasileana tata koa ri na dia inuma. Sari 
tie pa butubutu te Ziuda si koa pa Kiriati Aba, Diboni, meke Zekabuzeli, meke koari 


na popoa hitekedi tata koari na vasileana nomadi arini. 26 Koa tugo si arini koa ri 

na vasileana nomadi pa Zesua, Molada, Betipeleti, 27 Haza Suala, Biasiba meke koari 
na popoa hitekedi pa vari kalina. 28 Koa si arini pa Zikilaqi, Mekona, meke koari na 
popoa hitekedi vari kalina, 29 pa Enirimoni, Zora, Zamuti, 30 Zanoa, meke Adulamu 
meke koari na popoa hitekedi tata koa rina vasileana arini. Koa tugo si arini pa Lakisi 
meke koari na inuma tata vasina, meke pa Azeka meke sari na popoa hitekedi tata 
koasa. Ke sari na tinoni pa popoa Ziuda si koa koa sa pinaqaha popoa podalae pa 
Biasiba meke kamo tu pa Lolomo Hinomu tata pa Zerusalema. 

31 Sari tie pa butubutu te Benisimane pa Qeba si koa pa Mikimasi, Ai, Betolo, meke 
koa ri na popoa hitekedi pu koa tata koa rini, 32 pa Anatoti, Nobu, Ananaea, 33 pa 
Hazo, Rama, Qitaimi, 34 pa Hadidi, Zeboimi, Nabalati, 35 pa Lodi, Ono, meke koasa 
Lolomo tadi na tie matazona pa tinavete pa lima. 36 Kaiqa tuti tie Livaeti pu koadi pa 
pinaqaha popoa tadi Ziuda si ta garunu pude la koa turani sari na tie pa Benisimane. 

Sari na Pozadi ri na Hiama meke na Tie Livaeti pu Pule Maedi 
1 Hire sari na hiama meke na tie Livaeti saripu pule mae koasa tina raovo, turanae 
koe Zerubabele sa tuna koreo e Silitili, meke Zosua, sa nati hiama kenukenue: 


Sari na Hiama: 
2-7 Seraea, Zeremaea, Ezara, 
Amaraea, Maluki, Hatusi, 
Sekanaea, Rehumi, Meremoti, 
Ido, Qinetoni, Abaeza, 
Mizamini, Moadia, Biliqa, 
Semaea, Zoiaribi, Zedaia, 
Salu, Amoki, Hilikaea meke Zedaia. 
Ari na koimata tadi na hiama si arini meke sari na turanadia pa totoso te Zosua. 


Sari na Tie Livaeti: SEOS , , o. 
8 Hire sari na tie pu turani sari na tie pude zama leana pa kinerakera: Zesua, Binui, 


Kedimieli, Serebia, Ziuda, meke e Matanaea meke ari kasa turaņana. 
9 Bakubukia, Uni, meke sari na turanadia pa butubutu Livae si turu tia i si arini pa 
keke kalina meke kera vari olaolani pa totoso kera. 


Tututi sapu Gore Mae koe Zosua sa Nati Hiama Kenukenue 
10 Zosua si na tamana e Zoiakimi, e Zoiakimi si na tamana e Eliasibi, e Eliasibi si na 
tamana e Zoiada. 11 E Zoiada si na tamana e Zonatani, meke e Zonatani si na tamana 
e Zadua. 


Sari na Palabatu pa Butubutu Hiama 
12-21 Totoso Zoiakimi si na nati hiama kenukenue, sari na hiama sapu tuturana 
koari na puku butubutu hiama si gua hire: 
Meraia pa puku butubutu te Seraea. 
Hananaea pa puku butubutu te Zeremaea. 
Mesulama pa puku butubutu te Ezara. 
Zehohanani pa puku butubutu te Amaraea. 
Zonatani pa puku butubutu te Maluki. 
Zosepa pa puku butubutu te Sebanaea. 
Adana pa puku butubutu te Harimi. 
Helikai pa puku butubutu te Meraioti. 
Zakaraea pa puku butubutu te Ido. 
Mesulama pa puku butubutu te Qinetoni. 
Zikiri pa puku butubutu te Abaeza. 

Pilitai pa puku butubutu tadi Miniamini meke Moadia. 
Samua pa puku butubutu te Biliga. 

Zehonatani pa puku butubutu te Semaea. 

Matenai pa puku butubutu te Zoiaribi. 

Uzi pa puku butubutu te Zedaia. 

Kalai pa puku butubutu te Salu. 

Ebera pa puku butubutu te Amoki. 

Hasabia pa puku butubutu te Hilikaea. 

Netanela pa puku butubutu te Zedaia. 


Sa Kinuberedi rina Butubutu Hiama meke sari na Puku Tatamana Livaeti 
22 Sari palabatu koari na tatamana hiama meke na tie Livaeti pa totoso tadi na nati 
hiama kenukenue si hire: ari Eliasibi, Zoiada, Zonatani, meke e Zadua. Ta kubere 
gore sari na pozadi arini pa totoso te Dariasi sa banara pa Pesia. 
23 Sari na palabatu koari na tatamana tadi na tie Livaeti si ta kubere gore koari na 
buka tututi, kamo pa totoso te Zohanana sa tuna sa tuna koreo e Eliasibi. 


Sari na Pinagaha Tie Livaeti pa Korapa Zelepade 

24 Sari na tie tuturana koari na tie Livaeti si ari Hasabia, Serebia, Zesua, Binui, 
Kedimieli, meke sari turanadia. Arini hire si turu pa keke kalina, va tia iri sari puku 
tie kerakera vahesi meke zama va leana, meke kera vari olaolani sari karua pukuna 
hire, lulia rini sa vina turu te Devita sa banara, sa tie te Tamasa. 

25 Matanaea, Bakubukia, meke Obadaea, Mesulama, Talamoni, meke Akubo sari 
na tie kopu pu kopuni sari na lose vekovekoana likakalae tata koari na sasada pa 
Zelepade. 

26 Arini si tavetavete pa totoso te Zoiakimi, sa tuna koreo e Zosua, sa tuna koreo e 
Zozadaki, totosona sipu koa gavuna se Nehemaea, meke e Ezara si na hiama meke sa 
tie va tumatumae te Tamasa. 


Vina Madina sa Goba pa Zerusalema 

27 Totoso tava madi sa goba pa Zerusalema, si ta hata vagi sari na tie Livaeti koari 
na vasidi pu koai rini meke ta turana la pa Zerusalema pude somana ni rini sari 
kinerakera zinama leana meke vari seke ni rini sari na sibolo, meke lopi i rini sari 
na mike hapu. 28-29 Sari na tie Livaeti pu kerakera si ta vagi varigara mae tugo koari 
na dia popoa pa vari likohaena Zerusalema meke koari na popoa hitekedi pa vari 
likohaena Netopa, pa Betiqiliqali, Qeba, meke pa Azamaveti. 30 Sari na hiama meke 
sari tie Livaeti si va via puleni, meke va via i tugo rini sari tinoni, sari na sasada, 
meke sa goba pa Zerusalema. 31 Turaņa sage lani rau sari na koimata tadi pa Ziuda 
panaulu koasa goba, meke taveti rau si karua puku koea pude zama leana. Keke 
puku koea si tokele ene gua pa kali matao, ene luli pa batuna sa goba, topue la gua 
pa Sasada Remoremo meke kera nia rini sa zinama leana la koe Tamasa. 32 Hosaea 
meke kukuruna sa pinalabatu pa Ziuda si ene luli pa mudidia ri na tie kerakera. 
33-35 Luli la sari hiama sapu ivu buki meke ene luli sari Azaraea, Ezara, Mesulama, 
Ziuda, Benisimane, Semaea, meke e Zeremaea. Meke luli la se Zakaraea, sa tuna 
koreo e Zonatani, sa tuna koreo e Semaea, sa tuna koreo e Matanaea, sa tuna koreo 
e Mikaea, sa tuna koreo e Zakura, sa tuna koreo e Asapa. 36 Luli koasa sari turanana 
sa, ari Semaea, Azareli, Milalai, Qilalai, Mai, Netanela, Ziuda, meke e Hanani; paleki 
rini sari na mike, hapu, na sibolo sapu ta garunu ni rini pa tinarae te Devita, sa tie 
te Tamasa. Ezara sa tie va tumatumae te Tamasa si turania sa tokele vinahesi hie. 
37 Koasa Sasada Bukaha si ene sagea rini sa halehaleana koasa Vasileana te Devita, 
ene hola ia rini sa vetu banara te Devita, meke pule la gua panaulu pa goba koasa 
Sasada Kolo pa kali gasa rimata koasa vasileana lavata. 


Nehemaea 12:38 662 Nehemaea 13:5 


38 Sa keke puku koea zama leana vina rua si ene la gua pa kali gede pa batuna sa 
goba. Arau meke sa keke kali tinoni pule si lulia sa tokele hie. Ene hola nia gami 
sa Vetu Hakehakei Ululuna Tana Oputu sapu la gua koasa Goba Marepahana, 39 hola 
nia sa Sasada te Iparemi, Sasada Zesana, Sasada Igana, sa Vetu Hakehakei Ululuna te 
Hananelo, meke sa Vetu Kopu Ululuna tana Gogoto, meke kamo la koasa Sasada Sipi. 
Va hokotia gami sa mami inene koasa Sasada Tie Kopu. 

40 Ke sari karua puku koea zama leana si kamo la koasa varivarigarana pa Zelepade 
te Tamasa. Arau meke sari kasa palabatu saripu luli koa rau ba kamo la tugo, 41 gua 
tugo sari na hiama pu ivui sari na buki, ari Eliakimi, Maseia, Miniamini, Mikaea, 
Elionae, Zakaraea, meke e Hananaea; 42 meke luli koa rini sari Maseia, Semaea, 
Eleaza, Uzi, Zehohanani, Malikiza, Elami, meke e Ezera. Sari koea si kera pa tinurana 
te Zezarahaea, meke kera va ululae sisigiti si arini. 

43 Koasa rane asa si hola toa sa vinukivukihi tavetia arini. Qetu hola si arini sina sa 
Tamasa ponini sa qinetuqetu. Sari koburu na barikaleqe ba somana qetuqetu tugo 
koasa inevana. Sa vinevehe koasa ginetugetu pa Zerusalema si boka ta avoso tu pa 
seu. 

Tava Namanama sa Vinahesi pa Zelepade 

44 Koasa totoso asa si vizata tie si arini pude kopu ni sari na lose vekovekoana 
vinariponi tana Zelepade; sari na keke pa manege, na vua kekenu pa inuma, meke 
na vua huda. Sa tinavete tadi na tie hire si pude varigara mae ni pa Zelepade sari na 
vinariponi koari na inuma tata koa ri na vasileana tadi na tie Livaeti. Na vinariponi 
arini si tadi na hiama meke tadi na tie Livaeti gua sapu tava turu koasa tinarae te 
Tamasa. Ura na qetu ni rina tie pa popoa Ziuda sari na tinavete tadi na hiama meke 
sari na tie Livaeti, 45 sina taveti rini sari na vina tana pa Zelepade meke sari vina 
via gua sapu tozi vekoi sa Tamasa. Sari na tie kerakera meke sari na tie kopu pa 
Zelepade ba va gorevura i tugo sari dia tinavete gua sapu va turui sa baņara Devita 
meke Solomone sa tuna.” 46 Ura pukerane, pa totoso tadi Devita sa banara meke 
e Asapa si sari na tie kerakera si turania sa vinahesi meke na zinama leana la koe 
Tamasa. 47 Ke koari na totoso tadi Zerubabele meke Nehemaea si doduru mo pa Izireli 
si vala vinariponi pa hopeke rane koari tie kerakera meke ari na tie kopu pa Zelepade. 
Veko vata kale tugo arini sari na vinariponi madidi tadi na tie Livaeti, meke sari kasa 
tie Livaeti arini si veko vata kale sa hinia tadi na hiama. 

Sa Vinari Paqahi koari na Tie Karovodi 

1 Koasa rane tugo asa si ta tiro vura meke ululae sa Tinarae te Mosese koa ri na 
tinoni, meke tiro kamoa rini sa tinarae sapu zama sapu loke tie Amoni babe na tie 
Moabi si tava malumu pude somana koa koari na tie te Tamasa gua.” 2 Sina sari tie 
Amoni meke Moabi si korodia poni ni ginani na kolo sari na tie Izireli totoso taluarae 
mae gua pa Izipi si arini. Ba tabara nia poata tu rini se Belami’ pude leveni sari na 
tie Izireli gua, ba ilirae nia minana tu nada Tamasa sa lineveleve.” 3 Totoso avosia 
tugo ri na tinoni Izireli sa tinarae asa, si hitu pani rini koasa dia vinarigara sari na 
tie sapu karovo dia tuti. 


Sa Kinopu Tinarae Va Turu Pulei e Nehemaea 
4 Visoroihe, Eliasibi sa hiama, si palabatu ni sari na lose tana vinariponi koa sa 
Zelepade, meke na baere te Tobaia si asa, 5 ke malumu vala nia sa koe Tobaia sa tie 
Amoni, si keke lose nomana vasina hoke ta veko sari na vinariponi huiti meke na 
oto huda humana lea, sari na tinitona tavetaveteana pa Zelepade, sari na vinariponi 

tadi na hiama, sari keke pa manege koari na huiti, vaeni vagura, meke oela olive 
tadi na tie Livaeti, na tie kerakera, meke ari tie kopu pa Zelepade. $ Ba sipu korapa 
ta evana sari ginugua arini, si lopu koa pa Zerusalema si arau. Koasa vuaheni vina 
tolonavulu rua sapu koa banara se Atazekisesi pa Babiloni si pule la si rau koasa 
banara pude la vivinei ni gua sapu ta evana pa Zerusalema. Hola kaiga totoso si vagi 
vina malumu si rau koa sa pude pule 7 la pa Zerusalema. Gua, meke hodahodaka 
nia arau sa kinaleana sapu va malumia tu e Eliasibi koe Tobaia si keke lose koasa 
Zelepade pude tavetavete nia sa. $ Ta naziri sisigiti si arau meke gona vura ni rau 
koasa lose sari doduru likakalae te Tobaia. ? Meke tozi ni rau sari na hiama pude va 
via i meke va madi i sari na lose, meke paleke nuquru pule ni rau sari na tinitona 
tavetaveteana pa Zelepade, na vinariponi huiti, meke na oto huda humana lea. 


10 Meke ta tozi nia tugo rau sapu lopu ta poni ni ari na tie Livaeti sari dia hinia, 
meke sapu ele pule la pa dia inuma sari na tie Livaeti meke sari na tie kerakera pa 
Zelepade.” 11 Ke gegesi rau sari na koimata sina lopu galagala nia rini sa Zelepade. 
Vagi pule mae ni rau pa Zelepade sari na tie Livaeti meke sari na tie kerakera, meke 
veko pule lani rau pa dia tinavete. 12 Meke sari doduru tie pa Ziuda si podalae paleke 
pule mae ni rini sari na dia keke pa manege koa ri na huiti, vaeni, meke na oela olive.” 
13 Meke vekoi rau sari kasa tie hire pude kopu ni sari lose vekovekoana vinariponi: 
E Selemaea, na hiama; e Zedoki sa tie va tumatumae; meke Pedaia, na tie Livaeti. E 
Hanani sa tuna koreo e Zakura sapu tuna koreo e Matanaea, si pude varitokae koa 
rini. Gilania rau sapu ta ronudi sari tie hire. Dia tinavete si pude hia i sari na ginani 
la koari na turaņadia. 


14 Ke qua Tamasa, Mu balabala au koari na tinavete leadi hire, lopu huara pani 
saripu taveti rau tanisa Mua Zelepade meke sa vinahesi. 


15 Koari na totoso arini si dogori rau sari na tie pa Ziuda sapu munala vagi kolo 
gurepi“ pa rane Sabati meke surana vagi huiti koari na don'ki, turanae vaeni, qurepi, 
piqi, meke kaiqa pinaleke pule. Meke surana nuguru mae ni rini pa Zerusalema pa 
rane Sabati. Ke va balau i rau pude lopu holuholu ginani pa rane Sabati.” 16 Kaiqa tie 
mae guadi koasa vasileana lavata pa Taea si koadi pa Zerusalema. Arini si hoke paleke 
nuquru mae igana meke doduru votiki likakalae meke holuholu ni pa Zerusalema pa 
korapa rane Sabati koari na tie Ziuda. 17 Gegesi rau sari na palabatu pa Ziuda meke 
zamai, “Nasa sa tinavete kaleana korapa tavetia gamu hie? Lopu va madia gamu 
sa rane Sabati. 18 Vea, lopu asa tu si tavetia ari na tiatamada, ke tava kilasa si gita 
meke sa nada popoa lavata hie? Meke kamahire si korapa va gevuru pule ia gamu 
sa tinaņaziri te Tamasa pude raza mae ia sa popoa Izireli, sina lopu va madia gamu 
sa rane Sabati.” 

19 Ke garunu zinama si rau pude tukui sari sasada pa Zerusalema pana kamo sa 
huporo pa veluvelu rane Poraede meke lopu kaqu ta tukele osolae hola tu sa rane 
Sabati. Vekoi rau sari kaiqa qua tie kopu koari na sasada pude loke likakalae si ta 
surana nuguru mae koasa vasileana lavata pa rane Sabati. 20 Keke babe karua totoso 
si va hola boni sari tie vata holuholu likakalae pa sadana sa goba. 21 Ba la gegesi rau 
si arini, “Na vea ke va hola boni si gamu pa kalina sa goba? Pana tavete pule ia gamu 
si hie, si kote mae tuqe vagi gamu rau.” Podalae pa totoso asa si lopu pule mae si 
arini pa rane Sabati. 22 Garuni rau sari na tie Livaeti pude va via meke va madi pule 
ni meke la kopu koari na sasada pude va sosodea sapu tava madi sa rane Sabati. 


Ke qua Tamasa, Mu balabala au koasa ginugua hie, Mamu toka nau koa sa Mua 
tataru nabuna. 

23 Koa sa totoso tugo asa si dogoria rau sapu sari tie pa popoa Ziuda si haba i sari 
barikalege pa Asidodi, Amoni, meke Moabi.” 24 Meke kukuruna ari dia koburu si 
zama pa zinama Asidodi, babe pa zinama tadi kaiqa votiki tie, ba lopu tumae zama 
nia sa mami vinekala soti. 25 La va tia i arau sari tie arini, leveni, komiti, meke puki 
rau kaludia. Zama nonoi rau pude tokotokoro pa pozana Tamasa sapu arini, babe sari 
tudia si lopu kaqu varihaba pule la koari na tie karovodi, gua! 26 Zama si arau, “Sari 
na barikalege karovodi na turana va seana se Solomone sa banara. Loke banara pa 
kasia popoa si tava lavata gugua asa. Na tataru nia Tamasa si asa meke va banaria 
Sa pa Izireli, ba hoqa si asa koa sa sinea hie.” 27 Vegua kaqu lulia gami sa sirana 
tamugamu meke va karia sa nada Tamasa pude habai sari na barikaleqe karovodi?” 

28 Keke tuna koreo e Zoiada, sa tuna koreo e Eliasibi sapu sa nati hiama kenukenue, 
si haba ia sa si keke tuna vineki e Sanibalati sa tie pa Beti Horoni, ke hitu pania rau 
si asa pa Zerusalema.” 

29 Kei Tamasa, Mu balabala i gua sapu va boni gunia ri na tinoni sara sa tinavete 
Tamugoi koari na tuturuana tadi na hiama, meke na vinariva egoi nabuna pu tavetia 


Goi koari na hiama meke na tie Livaeti. o , , , 
30 Ke va via i rau meke va madi sari na tinoni koari doduru ginugua karovodi. 


Taveti rau sari na tinarae tadi na hiama meke tadi na tie Livaeti pude kaqu hopeke 
gilani arini sari dia tinavete. 31 Meke va namai tugo rau sari vinariponi huda pude 
mae pa hopeke dia totoso, gua tugo sari na vua kekenu rina huiti na vua huda. 

Ke Tamasa, Mu balabala i sari doduru hire; Mamu mana nau. 


* 13:23 Ekd 34:11-16; Diut 7:1-5 s 13:26 2 Samuela 12:24-25; 1 Ban 11:1-8 * 13:28 Nehe 4:1 

SA BUKA TE 
ESITA 
Sa Vinabakala 


Sa buka hie si na vivineina sa tinoa tanisa keke barikalege varane sapu ta pozae 
Esita. Esita si koa koasa totoso sapu koa banara se Zekisi, pa popoa Pesia podalae pa 
made gogoto vesu navulu lima vuaheni meke kamo la gua pa made gogoto onomo 
navulu lima vuaheni sipu lopu ele podo se Zisu Karisito. 

Pa totoso asa si soku sari na kana tadi na tie Izireli sapu hiva va matei si arini. Esita 
si tataru ni sari na turanana pa Izireli, meke be guana tava mate si asa, ba podekia 
sa pude va sarei sari na tie Izireli koari na dia kana. Sa vivineina sa buka hie si na 
vina balabalana sa totoso sapu harupi Tamasa koari na dia kana meke ta pozae sa 
rane, “Sa Inevana Purimi.” Korapa kopu nia ri na tie Izireli sa totoso hie kamo tu pa 
rane ninoroi. 

Sari na Nati Pinaqapaqahana sa Buka 
Tava kalaho se Esita. Hinia 1:1 kamo hinia 2:23 
Binalabala te Hamani pude va matea se Modekae. Hinia 3:1 kamo hinia 5:14 


Tava mate se Hamani. Hinia 6:1 kamo hinia 7:10 o. 
Tava kilasa sari na kana koari na tie Ziu. Hinia 8:1 kamo hinia 10:3 


Va Gore Pania Zekisi sa Banara se Vasiti sa Kalaho 

1-2 Koa nati banara se Zekisi koasa popoa Pesia koari ka keke gogoto hiokona zuapa 
pinaqaha popoa, podalae tu pa Idia meke kamo la gua pa Itiopia. Sa nana nati 
vasileana lavata si ta pozae Susa, vasina tu si koa sa nana habotuana banara.” 

3 Pa vuaheni vina neta sipu koa banara si asa, si tavetia sa si keke inevana nomana 
tadi na nana tie tavetavete. Sari na koimata na tie nomadi pa qinavuna, meke sari 
na koimata pa vinaripera pa Pesia meke pa Media si somana tugo koasa inevana asa, 
meke gua tugo sari na palabatu pu kopu koari hopeke qinavuna koari na pinaqaha 
popoa. 4 Koari ka onomo sidara tanisa inevana lavata hie si vata dogoro ni sa koari 
na tie sa banara sari na nana tinagotago arilaedi pa nana binanara, meke sa nana 
vina lavata soti pa tinoa binanara. 

5 Sipu beto sari na nana vina dodogoro pa tie, meke va dogoro ni sa sari na nana 
tinagotago, si ruvati sa sari na tiena sa vasileana nomana pa Susa, sari na habahuala 
na tie tagotago. Padana keke vuiki si henahena si arini koasa inevaņa pu ta tavete 
pa korapana sa pavasa pa sadana sa vetu banara. $ Sa vasina varivarigarana, si 
tava sarie poko lineni buma meke keoro, meke ta pusie keke resi poko pepolo soto 
la koari na rini siliva koari na dedegere patu saripu ta tavete pa mabolo keoro. Sari 
na habohabotuana si ta tavetavetae qolo na siliva meke sa pavasa si ta tavetae patu 
mabolo keoro, meke sari na patu arilaedi sapu ta pozae pelisipara, meke na kala 
tanisa si zinara. Meke na davi nedaladi na patu buma si somana tavetavete nia.” 
7 Va hihia i rini sari na napo koari na sisiovona qolo. Sari na sisiovona hire si lopu 
vari kekenonoi. Oetugetu sisigiti sa banara sipu napoi rini sari na kolo vaeni tadi na 
baņara. 8 Loke vinabetona sa ninaponapo tavetia rini pa totosona asa, sina ele tozi va 
bakala la nia sa baņara koari nana nabulu, pude tozi va avoso ni sari doduru tie pude 
kaqu naponapo valeana si arini. Be hiva napo va soku, babe naponapo vasinahite si 
madi lulia gua sapu hiva nia rini. 


1:1-2 Ezr 4:6 1:6 Patu turquoise pa zinama vaka. Turquoise si na kala tanisa kolo hokara vasina koa sa 
avasa tata pa nusa pa totoso ninira sa rimata. 

9 Pa korapana sa vetu banara si tava namanama tugo si keke inevana pu va 
namanama nia sa Kalaho Vasiti pude tadi na barikalege pu koa vasina. 

10 Koasa rane vina zuapa ranena sa inevana, getugetu sa banara meke naponapo 
sisigiti si asa. Ke tioko varigara ni sa sari ka zuapa nana koimata saripu nana nabulu 
soti: Mehumani, Bizata, Habona, Bikitana, Abagata, Zeta, meke Kakasa. 11 Garuni 
sa banara sari kasa nana nabulu soti hire pude turana mae nia koasa se Vasiti sa 
kalaho. Kaqu va sagea sa sari na nana poko vinasari meke sa nana toropae kalaho, 
meke tige mae koasa banara. Vasiti sa kalaho si keke barikalege tolavaena, gua asa 
ke hiva nia sa baņara pude la vata dogoro pule nia si asa gua, meke gua tugo koari 
na nana baere meke koari na tie saripu ta ruvatadi koasa inevana asa. 12 Ba sipu la 
kamo koasa kalaho sa inavosona sa rinuvata, si korona se Vasiti. Bugoro sisigiti sa 
banara, sapu lopu va tabea sa kalaho sa nana zinama. 

13 Pa hahanana tanisa banara si hoke ta nanasa sari nana tie, na tie tumatumaedi 
pa tinarae pa qavuna, sapu nasa si kote boka tavetia sa koari na ginuguadi kaiqa 
hahanana sapu gua pu evania sa kalaho koasa banara, gua. 14 Sari na tie saripu hoke 
nanasi sa banara sina nana tie tumatumaedi, sapu hoke boka olani sari na ninanasa 
tadi na banara gua pu hiva ni sa koari na banara pa kalina sa tinarae. Ke hire sari 
na nati tie tanisa pu ululu hola ni sari na palabatu na tie tumatumaedi pu nanasi sa: 
Kasena, Seta, Adamata, Tasisi, Meresi, meke Memukana. Ka zuapa tie arilaedi hire si 
na tie pa popoa Pesia meke Media, meke arini tugo hire si tuqedi sari na tuturuana 
arilaedi tanisa banara, pa nana binanara. 15 Meke zama la i sa banara si arini, “Arau, 
baņara Zekisi si garunudi sari na qua nabulu pude la tozi nia se Vasiti sa kalaho pude 
mae, ba korona sa kalaho; lopu hiva va tabea sa sa qua zinama. Ke na sa si kote tavete 
nia gita sa kalaho pa nada tinarae koasa ginugua sapu korona sa kalaho?” 

16 Zama se Memukana koasa baņara meke koari na nabulu tanisa, “Ta zutu se 
Vasiti sa kalaho sina tavete va kaleana si asa meke sea si asa, lopu koasa banara eke 
mo, ba koari na palabatu nomadi, meke koasa butubutu tinoni pa mua binanara. 
17 Doduru barikaleqe koasa binanara hie si kaqu podalae dono va gorei rini sari na 
dia palabatu totoso avosia rini gua sapu tavetia sa kalaho. Kote zama sari doduru 
tie, ‘Banara Zekisi si tiokia se Vasiti sa kalaho pude mae koasa, ba korona si asa,’ 
gua. 18 Totoso avosia rina barikalege tadi na butubutu pu tavetavete koasa binanara 
pa Pesia meke Media gua sapu evania sa kalaho, si kote zama nia tugo rini koari na 
dia palabatu sipu lopu ele boni sa popoa. Kagu podalae sa hahanana pa kasia popoa 
sapu loke pinamana koari na dia palabatu, meke sari na palabatu si kagu bugoro ni 
sari na dia barikaleqe. 19 Banara ululumu, mamu tavetia keke tinarae arilaena pude 
va avoso ni sari doduru tie, sapu se Vasiti sa kalaho si lopu keke totoso pule si kaqu 
ta dogoro koasa banara. Sa mua tinarae pu ta kuberena hie si kaqu ta kubere koasa 
tinarae pa Pesia meke pa Media pude lopu kaqu ta hobe pule. Mamu vala nia pa 
keke votiki barikaleqe sa tuturuana kalaho. 20 Pana ta gilana sa mua kinubekubere 
pa doduruna sa mua binanara, pude sari doduru barikalege si kaqu tataru ni sari na 
dia palabatu, pa dia pinamana, be tagotagodi babe habahualadi.” 

21 Va egoa sa baņara meke sari na nana tie tumatumae pa kalina sa tinarae pa 
qavuna sa binalabala asa, gua sapu balabala ia e Memukana. 2? Va garunu la nia sa 
baņara koari na hopeke qinavuna hitekedi pa pinaqaha popoa sa inavoso asa. Ta 
kubere pa hopeke vinekala, pude sari doduru palabatu si kaqu na batuna sa kinoa 
tatamana. Meke kagu ta luli sari na dia zinama gua pu ta vizata koasa palabatu. 

Esita si Ta Evanae na Kalaho 

1 Hola kaiqa rane sipu ele ibu sa nana binugoro sa baņara koasa guguana sapu 
tavetia Vasiti sa kalaho, meke sa nana kinukiti la koa sa, 2 si mae sari kaiqa nana tie 
tumatumaedi pu varitokae koe Zekisi sa baņara, meke zama guahe si arini, “Leana be 
podekia agoi na banara pude hatai kaiqa vineki pu lopu koa turana tie. 3 Mamu vala 
ni inavoso sari hopeke pinaqaha popoa pa mua binanara pa hopeke puku ginavuna 
pude kaqu turana mae ni koa agoi sari hopeke vineki tolavaedi koa sa nati vasileana 
pa Susa. Pude mae sari na vineki vaqura hire kote ta kopue koe Hegai, sa koimata 
pu kopu ni sari na barikaleqe tanisa banara. Pana mae sari na vineki hire si kaqu ta 
kopue valeana si arini meke ta vala sari na meresena pude dono lea meke tolavaedi 
si arini. 4 Mamu vizatia si keke barikaleqe koari kasa hire, pude na kalaho vaqura 
hobea se Vasiti sa kalaho,” gua si arini. 

Va egoa sa baņara sa binalabala asa, meke podalae tavete lulia sa. 

5 Koasa nati popoa pa Susa koa nana si keke tie pozana sa si e Modekae, na tie 
Ziu si asa, tuna e Zaira, vura maena pa tututi te Benisimane, na vuluvuluna koasa 
butubutu Kisi meke Simei. 6 Totoso ta raovo taloa pa Zerusalema sa banara Ziuda, 
se Zehoiakini koe Nebukaneza sa banara pa Babiloni, si ta vagi turanae se Modekae 
koari kaiga tie ta raovodi.” 7 Koanana pa totoso asa si keke tasina karokarovo sapu e 
Esita, pozana sa si e Hadasa pa zinama Hiburu. Na vineki tolavaena meke noma vari 
nonoina tinina. Pausia Modekae sa vineki hie totosona mate sari tiatamana, ke poza 


nia tuna soti sa si asa. , , , , , 
8 Totosona tava ene la sa inavoso tanisa banara si ta turana mae pa nati vasileana 


pa Susa sari na vineki, meke somanae koa ri na vineki hire se Esita. Ta kopue sari 
na vineki hire meke se Esita pa vetu banara pa kinopu te Hegai. 9 Qetu nia Hegai se 
Esita, koa gua koasa nana tinolava. Ta kopue sisigiti sa nana tinolava e Esita, ta poni 
oela si asa tana nuzapa tini, meke ta kopue gua tugo pa ginani arilaedi. Sa vasina 
pu koa se Esita si keke vasina leleana hola, na vasina sapu hoke veko ni rini sari na 
barikaleqe. Koasa vasina asa si koadia si ka zuapa vineki ta vizatadi pu kopu nia se 


Esita. 
10 Koasa kinopu meke tinarae te Modekae sapu tozi nia sa se Esita, si kopu ni e Esita 


si hire, pude lopu ta gilana koa ri na tie, sapu tie Ziu si asa. 11 Doduru rane si ene 
vilorae mo se Modekae pa sadana sa vetu vasina koa sari na barikaleqe, sina hiva 
gilania sa, sapu vegua sa tinoa te Esita. 

12 Padana keke vuaheni si hoke ta tavete sari na tini tadi na barikaleqe pude ta 
kopue sa dia tinolava pa tinidia. Mono ni oela, henia kaiqa lumu humana lea meke 
keke votiki oela humana lea pule si hoke ta nuzapae pa tinidia pa korapana onomo 
sidara. Sipu beto sa tinavete gua asa, si ta garunu sari na vineki pude hopeke la vata 
dogoro ni koe Zekisi sa banara. 13 Pude kamo sa totoso vata dogoro koasa banara sari 
na vineki hire, kaqu taluarae si arini pa vasina pu koa si arini, meke kaqu la koa pa 
vetu banara, va sagei rini sari na dia poko gua sapu okoro va sage i rini. 14 Kaqu la 
koasa banara sari na vineki hire pana veluvelu, meke pana munumunu koivugona si 
kote la turana pule ni rini, meke la koa pule pa keke vasina pule vasina kote ta kopue 
koasa keke tie kopu sapu ta pozae Sasagazi na keke palabatu sapu hoke kopu ni sari 
na barikaleqe tana banara. Lopu kaqu ta dogoro pule la koasa banara sa barikalege, 
osolae qetu nia meke ta tioko sa pozana pude pule la koasa banara si asa. 

15-16 E Esita hie si na tuna Abihaili na tasina karokarovo e Modekae sapu pausuna 
si asa, meke poza nia tuna sa si asa. Hoke qetuqetu sisigiti nia rina tie se Esita pude 
dogoria si asa. Kamo tugo sa totoso tanisa pude la vata dogoro si asa koasa baņara pa 
korapana sa vina zuapa vuahenina sa binaņara te Zekisi pa korapana vina manege 
puta sidara, na sidara Tebeti. 


* 2:6 2 Ban 24:10-16; 2 Koron 36:10 

Ego, sipu kamo tugo sa totoso te Esita pude la vata dogoro si asa koasa banara, si 
va sagei Esita sari na nana poko gua sapu goto koasa, gua sapu ele tozi nia e Hegai 
pude taveti, meke ta turana la se Esita koasa banara. 

17 Okoro hola nia sa banara se Esita, hola ni sari kaiga barikalege pule, meke va 
getua sa sa banara meke tataru nia sa si asa hola ni sari doduru barikalege pule. 
Koasa ginugua asa si va hake nia toropae kalaho sa se Esita pude na hinobena se 


Vasiti sa kalaho. 18 Meke tavetia sa banara si keke inevana lavata koasa nana vina 
lavatana e Esita, meke ruvati sa banara sari doduru nana tie tavetavete na palabatu 


pa qavuna. Koasa rane tugo asa si tava gilana koa rina tie sapu sa rane asa sina rane 
sapu kaqu magogoso sari doduru tie pa tinavete, meke gua tugo sari na banara. Pa 
totosona tugo asa si ta poni koari na tie sari na vinariponi mae guadi koe Zekisi sa 
baņara. 


Harupia Modekae sa Tinoa tanisa Banara 

19 Koasa totoso asa si varigara pule sari na barikaleqe tanisa banara, meke se 
Modekae si habotu pa sasadana sa vetu baņara sina palabatu si asa koa ri na tinavete 
pa vetu banara. 20 Korapa kopu nia e Esita sa zinama te Modekae, meke lopu vata 
gilana pule nia se Esita koari na tie, sapu na vineki Ziu si asa. Va tabea Esita sa zinama 
tanisa gua sapu hoke tavetia sa podalae tu totoso hitekena meke kamoa kamahire. * 

21 Totoso korapa habotu e Modekae pa sadana sa vetu banara, Bikitana meke e 
Teresi, karua tie varipera kopuna sa sasada sapu nuguru la gua koari na lose banara, 
si ta naziri sisigiti nia ri karua sa banara pude va matea gana gua. 22 Avoso gilania 
Modekae sa tinasuna hie, ke tozi va avoso nia sa sa Kalaho Esita. Ke vata gilana nia 
tugo e Esita sa ginugua hie koasa banara, sina ele gilania meke dogoria e Modekae 
sa tinasuna hie. 23 Ta viliti sa ginugua hie meke ta gilana sapu hinokara tugo si asa 
sapu hiva va matea ri karua sa banara, gua. Ke tava mate sari karua tie hire koasa 
vasina hugihugiana. Ke va turua sa banara, sapu sa minate hie si kaqu ta kubere 
gore si asa pude ta kopue koari na buka vivineidi ri na baņara. 

Tavetia Hamani sa Nana Hiniva pude Nonovali sari na Tie Ziu 
1 Hola kaiqa rane si va turua Zekisi sa banara se Hamani pude na palabatu pa 
Qinavuna. Hamani sina tuna e Hamedata, vura mae pa butubutu banara te Agaga.” 
2 Va vuraia sa banara si keke tinarae meke ta tozi vurae koa ri na nati palabatu pa 
tinavete pude kagu va dogoro nia rini sa dia pinamana meke kokotunu nia rini se 


Hamani. Ke sari doduru nana tie tavetavete sa banara si va lavatia rini meke vala 
nia rini sa dia pinamana koasa. E Modekae mo si korona pude tavetia gua sapu va 


turua sa banara, korona kokotunu nia sa se Hamani. 3 Hopeke rane kaiga ri na tie 
tavetavete pa vetu banara si nanasia rini se Modekae sapu na vegua ke lopu hiva 
lulia sa gua sapu zama nia sa banara. 4 Podeke sisigitia ri na tie tavetavete tanisa 
banara pude tozi nia se Modekae pude kagu hobea sa nana binalabala pude kagu 
todono nia sa se Hamani. Korona va talina la i Modekae si arini. Zama se Modekae, 
“Arau si na tie Ziu, meke lopu kagu kokotunu nia rau se Hamani.” Ke tozi nia rini 
se Hamani pude dono gilania gua sapu kagu tavetia sa koasa guguana sapu tavetia e 
Modekae. > Bugoro sisigiti se Hamani totoso gilania sa sapu lopu hiva todono nia na 
kokotunu nia e Modekae si asa. $ Totoso gilania Hamani sapu na tie Ziu se Modekae, 
si hata ia pule e Hamani si keke sirana pude kagu va kilasia sa se Modekae, meke 


ji 2:20 Poza nia tamana sa se Modekae, sina pausia sa podalae koburuna. * 3:1 Sa butubutu Amaleki sina 
kana tadi na tie Ziu. Mi tiroa Ekd 17:8-16; Diut 25:17-19. 

gua tugo pude kagu tava mate beto sari doduru tie Ziu pa korapana sa binanara pa 


Pesia. 
7 Koa ri ka hiokona puta vuahenina sa binanara te Zekisi, pa korapana sa sidara 


kekenu, sapu ta pozae Nisani pude kagu ta vizata si keke rane meke na sidara pude ta 
tavete sa binalabala gua sapu hiva nia e Hamani. Ke sa vinizata pa totoso vizavizata 
asa si pa rane vina manege neta pa vina hiokona puta sidara, na sidara Ada. Na 
“purimi” si poza nia rini sa hahanana vizavizata sapu tavetavete nia Hamani. 

8 Beto asa si zama se Hamani koe Zekisi sa banara, “Koadia si kaiga tie pu korapa 
koa pa ninae ia ka ia pa mua binanara. Sari na dia hahanana si votivotikaedi, meke 
lopu luli rini sari na tinarae gua sapu va turui agoi. Ke gua asa, lopu leana koa goi 
pude va malumi pude gua asa, meke lopu va kilasi goi si arini koari na dia sineke 
tinarae,” gua se Hamani. ? “Be guana qetu nia sa banara si mamu vala nia pule si keke 
mua tinarae ninirana pude sari doduru tie hire si kaqu tava mate beto. Be guana va 
egoa goi sa binalabala hie, kaqu vekoa rau hola nia neta gogoto made navulu tina kilo 
mamatana sa siliva koasa kinopuna sa poata pa mua binaņara pude ta tavetavetae,” 
gua se Hamani.” 

10 Ego, totoso hiva va turua sa banara si keke tinarae vaqurana si hoke va noti la 
nia sa pa pepa sa nana rini sapu koa ia sa vina gilagilana tanisa pude bakala koari na 
tinoni sapu sa inavoso asa sina nana tinarae soti meke koa ia tugo nana niniranira 


si asa. 
Ke va gorea sa banara sa nana rini meke vala nia sa koe Hamani sa kana tadi na 


tie Ziu, Hamani sapu na tuna Hamedata sapu vura maena pa butubutu banara te 
Aqaqa. 11 Meke zama sa banara, “Sari doduru tie meke sari na dia poata si tamugoi, 
mamu tavetia gua sapu hiva tavetia agoi koa ri na tie sara,” gua sa banara. 

12 Meke sipu kamo sa vina manege neta rane pa sidara kekenu si tioko varigara ni 


Hamani sari doduru tie kubekubere tanisa banara, meke tozi vura la nia sa koa rini 
si keke tinarae ninirana meke kuberia rini, meke ta iliri la sa tinarae asa pa doduru 


vinekala pa binaņara, meke ta garunu la si asa koari doduru koimata pa vinaripera, 
qavuna, meke sari na palabatu pa qinavuna pa hopeke pinaqapaqaha popoa. Sa 
tinarae asa si koa ia na vina gilagilana sa rini tanisa baņara. Tava turu meke tava 
ninira, koasa pozana Zekisi sa banara sa tinarae asa. 13 Ta paleke vari likohae pa 
ninae vasina sa tinarae hie koari na tie hagala. Hagala la nia rini koa ri na puku 
ginavuna pa hopeke pinagaha popoa, pa korapana sa kinopu te Zekisi sa banara. Sa 
tinarae hie si koa ia zinama sapu pa vina manege neta rane koasa sidara Ada, sari 
doduru tie Ziu, sari na tie koadi na tie vaguradi, barikalege na koburu si kagu tava 
mate beto pa totosona asa. Kagu tava eono, meke sari na dia tinagotago si kagu ta 
vagi palae koa rini meke lopu kagu koa sa tataru koa rini. 14 Sa tinarae hie si kagu 
tava gilana koa ri hopeke puku ginavuna koari na pinagaha popoa pa binanara pude 
kagu va namanama beto si arini pude kamo sa totoso ta vizatana asa. 

15 Sa ginarunu tanisa banara koasa nana tinarae hie si ta gilana koari na tinoni pa 
Susa, meke ta paleke la koari doduru pinagaha popoa. Ke nunala meke lopu gilania 
ri na tie pa Susa gua meke ta kubere sa tinarae hie, ba habotu sari kara Hamani meke 
sa banara pude napo meke koa baere. 

Tepaia Modekae sa Tinokae koe Esita 
1 Meke sipu avosia Modekae gua sapu kote ta evaņa si kuliusu nia sa sa ginugua 
asa, ke daku rikatia sa sa nana poko, binubinue eba pa batuna, na va sage poko baika 
si asa, pude vata dogoro nia sa nana tinalotaņa na vina madi koe Tamasa, meke topue 


3:9 Sa poata hie si kote vagia sa koari na tie matedi. 

ene si asa pa kokorapana sa popoa; na kabokabo ululae sisigiti si asa. 2 Ba sipu mae 
kamo si asa pa sasadana sa vetu banara, si lopu nuguru. Lopu tava malumu si asa 
pude nuguru vasina be binubinue eba na va sage poko baika sa tie. 3 Meke koari 
doduru pinagaha popoa pa korapana sa kinopu tanisa banara, vasina sapu kamo la 
meke ta avoso sa nana tinarae, si ta avoso sari na tinarugogo na kinabokabo tadi na 
tie Ziu. Madi pa ginani si arini, va sage poko baika meke binubinue eba si arini. 

4 Totoso mae tozi nia ri na barikalege nabulu meke sa palabatu kopu tadi na 
barikalege tanisa banara se Esita gua sapu ta evana koe Modekae si talotana se Esita. 
Va garunu lani e Esita si kaiga poko arilaedi koe Modekae pude kagu va sagei sa, 
hinobedi sari na poko kaleadi, ba korona se Modekae. 5 Tiokia Esita se Hatasi, keke 
ari kasa na koimata pa nana tie kopu. Garunia e Esita si asa pude la nanasia se 
Modekae sapu sa si ta evana koasa, meke na sa sa guguana. $ La se Hatasi la kamoa 
sa se Modekae pa sasadana sa vetu banara. 7 Tozi va bakala beto nia Modekae koe 
Hatasi gua sapu ta evaņa, meke sa guguana sa poata sapu ele va tatara nia e Hamani 
koasa baņara pude kaqu tabara nia sa koasa qinavuna totoso tava mate beto sari na 
tie Ziu. 8 Vala nia e Modekae koe Hatasi si keke elo pepana sa tinarae sapu ta tavete 
pa doduruna pa nati popoa pa Susa, guguadi sari na tie Ziu sapu kote tava mate beto. 
Garunia Modekae sa tie paleke inavoso hie pude paleke vala nia koe Esita meke kaqu 
va kalalasia tugo sa koasa kalaho. Tozi nia tugo Modekae sa tie paleke inavoso pude 
tepa ia se Esita pude la koa sa baņara pude tepa ia sa tinokae pude tataru ni sari 
na turanana e Esita. 9 Tavetia Hatasi gua sapu ta garunu nia sa. 10 Va garunu pule 
la nia Kalaho Esita sa inavoso koe Modekae sapu zama guahe, 11 “Be keke tie babe 
barikalege si la nuguru pa korapana sa vasina tanisa banara meke hiva dogoria sa 
banara, be guana lopu ta tioko paki si asa koa sa baņara, sa tie asa si kaqu tava mate. 
Asa sa tinarae, meke doduru tie podalae koa ri na tie varitokae tanisa banara kamo 
tu koa ri na tie pa hopeke puku ginavuna si gilania. Kekeke mo sa sirana gua meke 
boka ta harupu sa tie pu nuquru la. Be guana vagia sa banara sa nana kolu banara 
meke huhuku la nia sa koasa tie, si lopu kaqu tava mate si asa. Ele keke sidara hola 
gua kamahire sapu lopu ta tioko pude la koa sa baņara si arau,” gua se Esita. 

12 Sipu vagia Modekae sa inavoso mae guana koe Esita, 13 si va garunu la nia 
Modekae sa vina balau hie, “Mamu lopu balabala ia agoi sapu telemu pa korapana sa 
binanara si kote ta harupu, sina koa si goi pa vetu banara. 14 Be koa noso meke lopu 
hite kulu si agoi koa sa ginugua hie, sa tinokae te Tamasa koa ri na tie Ziu si kote mae 
koari na votiki tie. Arini si kote ta harupu, ba agoi meke sari na tuna sa tamam u si 
kote tava mate. Lopu gilania gita, hokara tava habotu si agoi pude na kalaho, pude 
harupi tugo sari na tie Ziu,” gua se Modekae. 

15 Meke sipu beto vagia sa meke tiroa sa sa inavoso mae gua koe Modekae, si va 
garunu pule la nia e Esita si keke hinobena sa inavoso, 16 “La pa Susa, mamu varigara 
ni sari doduru tie Ziu, mi madi na varavara toka nau. Mi lopu hena keke ginani, na 
napoa vasi kolo pa neta rane meke boni. Sari na qua nabulu vineki meke arau ba 
kote tavete kekenono gua tugo sapu kote tavetia gamu. Pana beto sapu gua asa si 
kote la si arau meke dogoria sa baņara. Gilania qua rau sapu lopu tava malumu pa 
tinarae tanisa baņara pude la, ba kaqu tavetia rau. Be tava mate si arau ba leana 
mo,” gua se Esita. 

17 Ke taluarae se Modekae, meke la tavetia sa gua sapu garunu nia Esita sa kalaho 
koa sa. 

Ruvati Esita sa kalaho sari Hamani meke Zekisi sa Banara 

1 Pa rane vina neta koasa nana kinoa madi, si va sagei e Esita sari nana poko kalaho, 
meke taluarae la si asa, meke turu pa pavasa pa korapana sa vetu banara. Turu tia 
la ia sa sa lose sapu koa ia sa habohabotuana banara. Habotu sa banara pa nana 
habotuana banara, tia la ia sa sa sasadana sa nugunuguruana. 7 Totoso dogoria sa se 
Esita sa kalaho turu pa pavasa, si getu nia sa pude va malumia pude nuguru la koasa. 
Ke taninia sa pa limana sa kolu golo meke huhuku la nia sa koasa. Meke ene sage la 
se Esita, meke tigua sa sa batuna hokara sa kolu golo tanisa banara. 3 “Kalaho Esita, 
na sa si guahe?” gua sa baņara. “Tozi nau na sa si hiva nia goi pude kaqu poni igo 
rau, be sa kukuruna sa qua binanara ba kote poni nigo tugo rau.” 

4 Olana se Esita sa kalaho, “Qua baņara, be guana qetu nia agoi, hiva nigo rau si 
agoi meke se Hamani pude mae koasa qua inevana. Kohite boni sa inevaņa asa pu 
tava namanama pude somana nia gamu kara.” 

5 Tozi nia se Hamani sa banara pude tuturei mae pude somana koasa inevana sapu 
tava namanama. Ke mae somana nia sa baņara meke Hamani sa inevana te Esita sa 
kalaho. $ Totoso korapa napo vaeni sarini, si nanasia sa banara se Esita sa kalaho, 
“Tozi nau na sa si hiva nia agoi, meke gua sapu tepa ia goi koa arau si kaqu vagia goi. 
Be hiva nia goi sa kukuruna sa qua binanara ba kote poni nigo tugo arau koa agoi,” 
gua sa baņara. 

7 Olaņa sa kalaho, “Sa qua tinepa na inokoro si hie: 8 Be guana koa sa tataru koasa 
mua binanara si mamu olaņia sa qua tinepa. Hiva nia rau, agoi meke se Hamani 
pude mae koasa qua inevana vugo, meke pa totosona asa kagu tozi vura nia rau gua 
sapu hiva nia rau.” 


Tavetia Hamani si Keke Sirana pude Va Matea se Modekae 

9 Qetuqetu hola se Hamani sipu beto sa hinenahena pa inevana. Ba sipu vura si asa 
meke dogoria sa se Modekae pa sasadana sa vetu banara, si bugoro sisigiti si asa sina 
lopu ta pamaņae si asa koe Modekae. 10 Ba tuqe pule nia se Hamani koasa ginugua 
asa, meke la kamo si asa pa nana vetu. Sipu la kamo si asa pa nana vetu si tioko vagi 
sa sari na nana baere, meke sa nana barikaleqe e Zeresi pude somana koasa binaere 
hie. 11 Vahesi pule nia Hamani koa ri na nana baere, sapu na tie tagotagona sisigiti si 
asa, soku nana koburu koreo, meke gua tugo sapu ele ta vizata si asa koasa banara 
koasa tuturuana sapu koa ia sa, meke na tie arilaena si asa hola beto ni sa sari na 
tie tavetavete tanisa banara. 12 Meke zama se Hamani, “Meke lopu arini mo, ba ele 
ruvata gami Esita sa kalaho si gami kara banara Zekisi, meke ele la somana nia gami 
sa nana inevana, meke keke inevana pule si kote la somana nia gami kara vugo. 13 Ba 
sari doduru tinitona hire si guana loke guguadi koa rau, koa gua sapu dogoria rau se 
Modekae pa sasadana sa nugunuguruana pa vetu banara.” 

14 Ke mae sa binalabala tanisa nana barikaleqe meke sari na nana baere meke tozia 
rini si guahe: “Vegua be tavetia goi si keke vasina tana hugihugi tie? Sa vasina asa si 
padana manege rua nava” ululuna. Meke vugo mamu tepa ia sa banara pude kaqu 
tava hugi se Modekae koasa vasina hugihugiana tie, meke tige kote boka getugetu 
si agoi totoso la si goi koasa inevana.” Balabala ia Hamani sa binalabala hie si leana 
hola, ke va turua sa sa vasina hugihugiana tie. 


6 
Sa Banara si Va Lavatia se Modekae 
1 Lopu boka puta doduru rane na boni sa banara, ke tiokia sa sa nana palabatu 
pa tinavete pude paleke beto mae ni koasa sari doduru kinubekubere tanisa vina 
balabala puledi sari na tinavete nomadi koasa nana binanara pude ta tiro pule pa 

kenuna. ? Tiro kamoa tugo rini sa kinubekuberena sa guguana sa hiniva tadi Bikitana 
e Teresi, sari karua koimata pa vinaripera sapu kopu nia sa sasadana sa lose tanisa 
banara sapu hiva va matea ri karua sa banara. Ba se Modekae tu si dogoro gilania sa 
hiniva tadirini, meke la ta tozi koasa banara, gua.” 3 Meke nanasa guahe sa banara, 
“Vegua meke kaqu boka vala nia gita sa vina lavata koe Modekae?” 

Meke olana sari na nana nabulu, “Loketona si ele ta evana.” 

4 Nanasa la sa banara koa ri na nabulu, “Kaiqa qua tie tavetavete si korapa koa pa 
pavasa pa sadana sa vetu banara kamahire?” 

Pa totoso korapa nanasa sa banara si nuguru mae se Hamani koasa pavasa tanisa 
banara pude mae nanasia sa banara pude kaqu tava huqi ruana se Modekae pa 
vasina hugihugiana pu tava namanama vekona. 5 “E Hamani mo si hie, na hiva 
dogorigo sa, meke vivinei si asa koa agoi.” 

Ke zama sa banara, “Va nuguru mae ia,” gua si asa. 

6 Meke sipu mae kamo koasa banara se Hamani, si zama sa banara koasa, “Koanana 
keke tie, pa korapa mia gamu sapu hiva ponia vina lavata arau. Na sa si boka tavete 
poni nia rau koa sa tie hie?” 

Balabala ia Hamani sapu asa telena si guni nia sa banara sapu guahe, “Esei si hiva 
nia sa baņara pude vala nia sa vina lavata? Arau mo si pada,” gua. 

7-8 Ke tozi nia Hamani sa banara, “Mamu va namanama nia keke poko baņara pude 
tanisa tie sapu ta vizata. Sa poko banara asa si ele hoke va sagesagea goi banara, 
mamu va hake sagea pa mua hose soti, meke sa toropae banara si ta vala koasa 
batuna sa hose pude bakala sapu na hose tamugoi si asa. 7 Vagia keke tie sapu ele ta 
ranena meke na koimata pude va pokopokoa sa tie sapu kote tava lavata, va hakea 
pa hose meke tiqe turana ene nia pa korapana sa sirana nomana koasa vasileana. Sa 
koimata arilaena pu turaņana sa tie hie, si kaqu velavela nia pa totoso korapa ene pa 
sirana, sapu gua he: ‘Mamu dogoria kamahire sapu gua tavetia sa banara koasa tie 
pu hiva va lavatia sa!” 

10 Ke zama sa baņara koe Hamani, “Ego, tuturei la kamahire, mamu va namanama 
nia sa poko banara meke sa hose, mamu vala nia sa vina lavata koe Modekae, sa tie 
Ziu. Mamu tavete vala ni koasa sari doduru binalabala gua sapu balabala ia goi. Kote 
dogoria goi si asa habotu nana pa sasada nugunuguruana sa vetu banara.” 

11 Ke vagia Hamani sa poko banara, sa hose, meke va sari nia poko baņara sa 
se Modekae. Surana pa hose si asa meke turana ene nia sa pa sirana nomana pa 
vasileana banara, meke velavela nia sa koa ri na tie totoso korapa ene, “Mamu 
dogoria kamahire sapu gua tavetia sa banara koasa tie pu hiva va lavatia sa!” 

12 Beto asa si kekere pule la se Modekae meke la kamo koasa sasadana sa vetu 
banara, meke tuturei pule la pa nana vetu soti se Hamani, nobi va paeria sa sa 
isumatana sina kurekure si asa. 13 Meke tozi nia Hamani sa nana barikaleqe meke 
sari nana baere doduru gua sapu ta evana koasa. Ke zama ia sa nana barikaleqe meke 
ari nana baere si asa, “Koa gua sapu Modekae sina tie Ziu, sari na mua niniranira 
si ele podalae tava gore palae koe Modekae. Meke lopu kaqu boka koa mataqara 
hola nia goi si asa. Hinokara kote va kilasigo sa si goi.” 14 Meke sipu korapa zama si 
arini, sari na tie kopu tanisa banara, si mae kamo meke hinoga turana la nia rini se 
Hamani la pa inevana sapu va namanama nia e Esita. 


7 
Tava Mate se Hamani ji ji 
1 Ke la henahena koe Esita sa banara meke se Hamani. 2 Meke sipu korapa 


naponapo vaeni si arini pa vina rua rane, nanasia sa banara sa kalaho, “Kalaho 

Esita, na sa si hiva nia goi? Mu tozi nau gua sapu hiva nia goi, meke kagu poni nigo 
rau. Kukuruna sa gua binanara ba kote va malumia rau pude vagia goi.” 

3 Olana se Esita, sa kalaho, “Qua banara, be qetu nau, meke qetu nia goi pude poni 
au gua sapu tepa ia rau, mamu va malumau pude kaqu toa si arau meke gua tugo 
sari na qua butubutu tie. 4 Ura arau meke sari na qua tinoni si ele ta holuholue pude 
tava mate beto si gami, be guana ele ta holu si gami pude koana pinausu, si lopu kaqu 
va vura ia rau sa ginugua hie. Ba tata kamo tugo sa totoso pude kaqu tava mate beto 
si gami.” 

5 Meke nanasia Zekisi sa banara se Esita sa kalaho, “Esei sa tie sapu lopu matagutu 


tavetia sa tinavete asa? Pavei koa si asa?” , 
6 Olana se Esita, “Sa mami kana si na tie kaleana sapu se Hamani!” Neneqara na 


tarazuzu se Hamani pa kenuna sa banara meke koasa kalaho. 7 Naziri sisigiti meke 
gasa turu sa banara, meke vura koasa lose, meke la pa sada koasa inuma havoro 
tanisa baņara. Ele gilania meke va nonoga ia e Hamani gua sapu kote tavetia sa 
banara koasa, ke koa hola si asa meke tepa ia sa sa nana tinoa koe Esita, sa kalaho. 
8 Sipu korapa kokotunu gore kapae koasa habohabotuana te Esita se Hamani, pude 
tepa ia sa tataru pude ta harupu si asa, si nuguru mae sa banara taluarae pule mae 
pa inuma havoro. Dogoria sa gua sapu ta evana ke kukili vura sa banara, “Kasao! 
Sa tie hie si hiva tavetia sa kinaleana koasa kalaho pa kenuqu rau, meke gua tugo pa 
korapana sa qua vetu baņara?” Sipu lopu ele va hokotia sa banara sa nana zinama 
si mae sari na koimata varipera meke nobi tamunia rini batuna se Hamani. 

9 Keke ri kasa koimata pa vinaripera, pozana si e Habona, si zama, “Keke vasina 
huqihuqiana si tavete vekoa e Hamani manege rua nava ululuna, pude kaqu vasina 
kote tava hugi se Modekae, sa tie sapu harupia sa mua tinoa, qua banara!” 

Olana sa banara. “Hugia vasina se Hamani!” 10 Ke tava hugi va mate se Hamani 
koasa vasina huqihuqiana sapu tavetia telena pude te Modekae. Meke tiqe ibu sa 
binugoro tanisa baņara. 

Ta Tozi nia rina Tie Ziu pude Lavelave Puleni pa Tinasuna 

1 Koasa rane tugo asa si luara vala beto ni e Zekisi, sa banara sari doduru tinagotago 
te Hamani sa kana tadi na tie Ziu koe Esita, sa kalaho. Vata gilana nia e Esita koasa 
banara sapu se Modekae sina turanana soti, ke podalae pa totoso asa si tava malumu 
se Modekae pude nuquru pa kenuna sa baņara pa nana habotuana banara. 2 Vagi 
vura nia sa banara sa nana rini sapu koa ia sa vina gilagilana sa nana binanara na 
niniranira sapu vagi pule nia sa koe Hamani, meke va sage nia sa koe Modekae pude 
tavetavete nia. Vala nia niniraņira Esita sa kalaho se Modekae pude kopu ni sari 
doduru tinagotago te Hamani. 

3 Beto asa si hoqa todono se Esita pa nenena sa baņara meke kabo si asa, tepa ia sa 
koasa banara pude kaqu tava beto sa tinavete kaleana gua sapu tavetia Hamani sa 
tie pa butubutu banara Agaga pa guguadi sari na tie Ziu. 4 Huhuku la nia sa banara 
sa kolu qolo koe Esita, ke turu sage si asa meke zama, > “Qua banara, be qetu nia 
goi na tataru nau goi, meke tonoto koa goi, si mamu kubere pulea goi si keke tinarae 
hinobena sa tinarae sapu tavetia e Hamani sapu ele tava ene pa doduru popoa. Sa 
tinavete asa sina tinarae mae gua koe Hamani na tuna e Hamedata pu podo mae koasa 
butubutu baņara Aqaqa koasa guguana sa tina huaradi na vina matedi ri doduru tie 
Ziu pa mua binanara. 6 Ura lopu kaqu boka va manoto ni arau sari na tinasuna sapu 
kote mae nonovali sari na qua tie, meke sari na turanagu si kote tava mate.” 

7 Zama la ia Zekisi sa banara, sari Esita, sa kalaho, meke se Modekae sapu na tie 
Ziu, “Ele ta huqi va mate se Hamani koasa guguana sa tinavete kaleana sapu tavetia 

Hamani pa guguadi sari na tie Ziu, meke ele poni ni rau sari na tinagotago tanisa koe 
Esita. 8 Ba sa tinarae sapu ta garunu la pa doduru vasina pa pozaqu rau sa banara, 
sapu koa ia sa vina gilagilana sa gua rini si koa ia tugo sa gua niniranira meke lopu 
boka ta hobe. Ba agoi kote boka kubere la koari doduru tie Ziu gua sapu hiva tozi 
lani goi. Boka kuberia goi pa korapana sa pozagu sapu koa ia sa vina gilagila sa gua 
rini meke sa gua niniranira, doduru gua pu hiva nia gamu.” 

9 Ta evana si hie pa sidara vina neta pa vina rua rane koasa sidara Sivani. Tioki 
Modekae sari na tie kubekubere tanisa banara meke tiro vura la nia sa koa rini sapu 
kote ta kubere koasa leta, pude ta garunu la pa doduru tie Ziu, doduru koimata pa 
vinaripera, qavuna, meke sari na palabatu pa qinavuna tadi ka keke gogoto hiokona 
zuapa pinaqaha popoa podalae pa popoa Idia meke kamo pa Itiopia. Sa leta hie si 
ta kubere pa hopeke dia vinekala soti pa hopeke kinopu qinavuna, meke pa hopeke 
dia kinubekubere. 10 Vagi Modekae sari doduru leta hire saripu ta kubere pa pozana 
Zekisi sa banara, meke va soto ni sa na vina gilagila tanisa baņara. Sari na leta hire 
si ta paleke koa rina tie paleke inavoso pu koi pa hose reregedi tanisa banara. 

11 Koari na leta hire si ta kubere sapu tava malumu koasa banara sari doduru tie 
Ziu pude madi kopu pule ni pa tinasuna. Be guana keke puku tie pa votiki butubutu 
si mae raza i sari na tie Ziu, sari dia koburu, babe dia barikalege si kaqu varipera 
hobe sari na tie Ziu meke podekia pude va mate i sari na kana. Kaqu tava mate 
beto sari na kana hire meke kaqu ta vagi sari na dia tinagotago. 12 Sa tinarae hie 
si kaqu podalae ta luli pa korapana sa binaņara pa Pesia pa rane sapu ta huhuku 
kekenu pude tava mate sari na tie Ziu, sa rane asa sina vina manege neta pa Ada 
sa vina manege rua sidara. 13 Kagu podalae tava gilana pa doduru qinavuna koari 
hopeke pinaqaha popoa pude kaqu koa va namanama sari doduru tie Ziu koasa rane 
ta vizatana. 14 Pa ginarunu tanisa banara si ta surana koa ri na hose reregedi tanisa 
banara meke hagala lani rini sa inavoso. Sa tinarae hie si ta tozi vura koari na tie pa 
nati vasileana pa Susa. 

15 Taluarae se Modekae pa vetu baņara pokopoko nia sa sa poko baņara, pu koa ia 
buma na keoro, meke va hakea tugo sa sa toropae banara ta tavetae pa qolo, meke 
keke poko pepolo arilaena pa avarana. Kukili na irana sari na tie pa siraņa pa Susa. 
16 Koa gua koasa vina lavatana e Modekae, si tava manoto na tava lavata, meke koa 
qetu sari na tie Ziu. 17 Meke koari doduru vasileana nomadi meke pinaqaha popoa 
koasa binanara, vasina pu ta tiro vura sa inavoso tanisa banara si koa qetuqetu meke 
magogoso pa tinavete, meke tavete inevana na gua sari na tie Ziu. Koasa ginugua asa 
si soku sari na tie si poza pule ni tie Ziu si arini, sina matagutu ni rini sari na tie Ziu. 

Va Kilasi ri na Tie Ziu sari na Dia Kana 

1 Meke kamo sa vina manege neta rane koasa sidara Ada, sa rane sapu ta mutina 
koasa inavoso tanisa baņara Zekisi pude kaqu tava kilasa sari na tie Ziu koari na 
dia kana, ba koasa totoso asa si va kilasi ri na tie Ziu sari na dia kana meke koa 
mataqara si arini. 2 Pa hopehopeke vasina pu koa sari na tie Ziu si varigara meke koa 
va namanama beto sari na tie Ziu pude varipera koa rina kana pu hiva mae razai 
si arini. Ke matagutu beto sari doduru vasivasileana, meke lopu boka va kilasi rini 
sari na tie Ziu. 3 Ke sari doduru qavuna na koimata na palabatu pa qinavuna, pa 
hopeke pinaqapaqaha popoa, si somana toka ni rini sari na tie Ziu, sina matagutu 
nia rini se Modekae. 4 Ta gilana pa doduru vasina sapu se Modekae si ta evanae na 
koimata nomana pa binanara meke korapa noma sage tugo sa nana niniranira. 5 Ke 
pa ginugua asa, ari na tie Ziu si boka luli dia hiniva mo gua sapu hiva tavete ni rini 
sari na dia kana. Seke va mate ni dia vedara rini sari na kana. 

6 Koasa nati vasileana nomana pa Susa si va matei ri na tie Ziu si ari ka lima gogoto 
tie. 7-10 Koari kasa pu tava mate hire si tava mate turanae sari ka manege puta tuna 
koreo e Hamani, sa tuna e Hamedata, sa kana tadi na tie Ziu sapu gua ari Pasadata, 
Daponi, Asipata, Porata, Adalia, Aridata, Pamasata, Arisae, Aridai, meke Vaizata. Ba 
lopu vagi ri na tie Ziu si keketoņa tadirini pu mate hire. 

11 Pa rane tugo asa si ta paleke la sa inavoso koasa banara sa guguadi sari na tie 
pu mate pa Susa. 12 Ke zama si asa koe Esita, sa kalaho, “Koasa nati popoa pa Susa 
si ari ka lima gogoto si tava mate, meke gua tugo sari ka manege puta tuna koreo e 
Hamani. Na sa beka si ele ta evana koa ri na hopeke pinaqaha popoa? Na sa pule si 
hiva nia goi kamahire? Kote vagia mo goi; kote poni nigo mo rau.” 

13 Olana se Esita, “Qua baņara! Va malumi sari na tie Ziu pu koa pa Susa pude 
gua sapu ele tavetia ri pa rane ninoroi si madi tavetia tugo vugo. Meke mamu tozi 
ni si arini pude vagi sari ka manege puta tinidia ri kasa tuna koreo e Hamani pude 
va sigoti koasa vasina huqihuqiana,” gua. 14 Meke tozi vura nia sa baņara sa inavoso 
koari na tie pa Susa, pude sari na tinidia ri ka manege puta tuna koreo e Hamani si 
kaqu tava sigoto pude na vina dodogoro koari na tie. 15 Pa vina manege made rane 
pa sidara Ada si varigara sari na tie Ziu, meke va matei ri sari ka neta gogoto tie pa 
Susa, ba lopu vagi ri na tie Ziu si keke tinitona tadirini. 

16 Pa rane tugo asa sari na tie Ziu pu koa pa hopeke pinaqaha popoa pa binaņara 
si varigara pule meke kopu pule ni tugo koari na dia kana. Ka zuapa navulu lima 
tina tie pu kanai sari na tie Ziu si tava mate, ba lopu vagi rini sari na tinitona tadirini 
pu mate. 17 Ta evaņa sa ginugua asa koasa vina manege neta rane pa sidara Ada. 
Pa koivugona sa vina manege made rane si loketoņa vinari va matei si ta evana, ke 
tavetia rini si keke inevana meke getugetu si arini. 18 Sari na tie Ziu pa Susa, si va 
turua si keke rane magogoso koasa rane vina manege lima, sina pa rane vina manege 
neta meke vina manege made si va matei rini sari na dia kana, ba pa vina manege 
lima rane si magogoso si arini. 19 Gua asa ke pa vina manege made rane pa sidara 
Ada si vizatia ri na tie Ziu pu koa koari na vasivasileana hitekedi, pude sa rane asa 
sina rane qetuqetu, na rane inevana, meke na rane veko vinariponi pa korapa dia 
rini. 

Sa Inevana Qetuqetu sapu Ta Pozae Purimi 

20 Kubere gore ni Modekae sari doduru ginugua sapu ta evaņa, meke va garunu 
taloa ni sa sari doduru leta koa ri doduru tie Ziu pu koa tatadi na koa va seudi koasa 
binanara pa Pesia. 21 Tozi ni Modekae sa rane vina manege made meke sa rane vina 
manege lima pa sidara Ada si kaqu ta kopue pude na rane tanisa inevaņa variva qetu 
pa hopeke vuaheni. 22 Koari karua rane arini si tava kilasa sari na kana tadi na tie 
Ziu. Sa sidara asa sina sidara sapu hola taloa sa tinasuna nomana tadirini meke vagia 
rini sa qinetuqetu. Koasa rane hie pa hopeke vuaheni si kaqu na rane sapu ta tavete 
sa inevaņa, sa vinarigara qetuqetu, varihobei vinariponi pa vari korapadi arini meke 
koa ri na tie habahuala. 2? Ke lulia ri na tie Ziu sa tinarae gua sapu va turua Modekae, 
ke sa rane qetuqetu hie si ta tavete pa doduru vuaheni. 

24 Hamani tuna koreo e Hamedata pa butubutu banara te Aqaqa sapu na kana tadi 
na tie Ziu si tavetia sa sa mudumudukeda pude vizatia sa rane pude tava mate sari 
na tie Ziu, sapu ta pozae “Purimi”, sa ginuana si pude mudumudukeda, meke lopu 
kaqu keke tie Ziu si koa hola.” 25 Ba la se Esita koasa banara, meke va garunia sa 
baņara si keke tinarae pude kaqu va kekere pule la nia koe Hamani sa tina sigiti asa, 
gua sapu hiva tavetia sa pude va matei sari doduru tie Ziu, ke ta huqi va mate sari 
ka manege puta tuna koreo pa vasina hugihugiana. 26 Gua asa ke ta pozae “Purimi” 
sa rane vina balabalana asa. Meke koa gua koasa guguana sa leta te Modekae meke 

gua sapu ta evana pa totoso asa koa rini, ?7 si va turua ri na tie Ziu sa tinarae asa, 
pude tadi na dia butubutu meke tadi na tie pu hiva lulia sa vinahesi tadirini. Sa rane 
asa si kaqu na rane vina balabalana pa hopeke vuaheni, meke lulia rini koa gua sapu 
kubere goreni e Modekae koa rini. 28 Tava ego si asa sapu doduru tatamana Ziu koa 
ri na sinage na sage pa doduru vasina, si kaqu kopu nia sa totoso meke balabala ia 
sa rane Purimi sa rane inevana doduru totoso. 

29 Sa kalaho, se Esita, tuna vineki e Abihaili si va egoa sa sapu tavetia e Modekae, 
ke kuberia sa si keke leta vina rua pa guguana Purimi. Meke vekoa sa pa korapana 
sa leta sa nana niniranira guguana sa inevana gua sapu kuberia e Modekae. 30 Sa 
leta hie si ta garunu la koa ri doduru tie Ziu pu koa koari ka keke gogoto hiokona 
zuapa pinaqaha popoa pa binanara Pesia. Meke garunia tugo rini pa korapana sa 
leta sa binule meke sa minana pude koa valeana. 3t Tozi va bakala ni sa pude kaqu 
ta balabala sari karua rane hire koa ri na sinage na sage koasa guguadi sari rane 
vina balabalana saripu ta pozae Purimi. Pana totoso kamo sari na rane si kaqu madi 
pa ginani sari na tie, kabo si arini koari na rane sara, gua sapu ta garunu koarini 
koe Modekae meke Esita, sa kalaho. 3? Tinarae te Esita, sa kalaho, si va egoi sari na 
tinaraena sa rane inevana sapu ta kubere gore koasa pepa viqusuna. 

Sa Vina Lavatana e Zekisi meke Modekae o. , 
1 Tavetia e Zekisi sa banara si keke tinabara takisi pa doduruna sa nana binanara 


kamo tu koari na raratana pa popoa seu gua. 2 Doduru nana tinavete arilaedi pu 
vata dogoro nia sa nana niniranira sapu taveti sa, meke sari na vivinei gugua meke 
poni nia tuturuana sa se Modekae si ele ta kubere gore beto koari na buka vivinei 
tadi na baņara pa Pesia meke pa Media. 3 Modekae sa tie Ziu si na tie vina rua pa 
binanara tanisa banara. Ta pamanaena si asa meke na nati hiniva tugo koari na tie 
Ziu. Tavetavete poni sa sari na nana tie soti pa tinavete leadi, pa kinopudi rini. 

SA BUKA TE 
ZOBI 
Sa Vinabakala 


Sa Buka te Zobi si na vivineina keke tie, e Zobi pozana, sapu na tie leanana meke 
na tie tagotago tugo. 

Vahesia Zobi sa Tamasa meke kalavarae ia sa se Zihova. Ba tepa ia Setani sa Tamasa 
pude podekia sa rinanerane te Zobi la koasa Tamasa, ke va malumia Tamasa se Setani 
pude podekia se Zobi. Vagi pani e Setani sari doduru tuna Zobi, sari nana tinagotago 
meke va raza nia minoho pa tini sa sapu variva maledere, na tale tubuna beto sa 
tinina e Zobi. Ba ronua Zobi sa nana Tamasa pa doduruna sa totoso asa. Koasa 
totoso sapu koa pa tinasigiti se Zobi si mae sari nana baere meke vari zama nia rini 
sa tinasuna te Zobi. Tozia ri nana baere sapu pa dia ginilagilana si e Tamasa hoke 
pia i sari tinavete leanadi meke va kilasi sarini pu tavete va kaleana, ke sa tinasigiti 
te Zobi si laena sapu e Zobi si tomei kaiqa nana hahanana kaleadi. Ba tumae nia 
Zobi sapu lopu garona pude tava kilasa si asa sina sari tinavete leadi pu taveti sa si 
leadi hola meke koa nono hola si asa. Lopu boka va bakalia sa sapu na vea ke va 
kamo nia Tamasa koa sa sari tinasuna sapu raza koa sa, ke va mataqara si asa meke 
nananasa sisigiti la koe Tamasa. Tepa ia Zobi koasa Tamasa pude veko vari tonoto 
pule ni sari doduru ginugua pude leana pule sa pozana sa. Lopu olani Tamasa sari 
ninanasa te Zobi ba pa rinanerane mo te Zobi si zama la si Asa. Sa Nana niniranira 
meke ginilagilana lohina mo si va dogoro nia Sa koe Zobi. Gua ke va pepekae se Zobi 
koasa Tamasa sapu tagoi sari doduru niniranira meke helahelae tugo sapu lopu garo 
tugo si asa pude zama ni sari soku zinama hoborodi pa kenuna sa Tamasa. 

Pa vina betona sa vivinei si vura bakala sapu qetu nia Tamasa se Zobi, meke mana 
nia Sa hola nia tu sapu tatasana, meke tagotago hola tu si asa. Ba sari baere te Zobi si 
hidaki Tamasa sina lopu boka va bakalia rini sa laena sa tinasuna sapu ta raza nia e 
Zobi. Telena mo e Zobi tumae nia sapu vea ululu gua sa ginilagilana te Tamasa hola 
nia sa hahanana vina lavata tadi na tie pa totoso asa. 

Sari na Nati Pinagapagahana sa Buka 

Pinodalaena sa vivinei. Hinia 1:1 kamo hinia 2:13 

Zobi meke sari na nana baere. Hinia 3:1 kamo hinia 31:40 
a. Ninominomi te Zobi. Hinia 3:1-26 
b. Sa vinari zamae kekenu. Hinia 4:1 kamo hinia 14:22 
c. Sa vinari zamae vina rua. Hinia 15:1 kamo hinia 21:34 
d. Sa vinari zamae vina neta. Hinia 22:1 kamo hinia 27:23 
e. Sa vinahesina sa ginilagilana lohina. Hinia 28:1-28 


f. Sa zinama vina betobeto te Zobi. Hinia 29:1 kamo hinia 31:40 
Sari na zinama te Elihu. Hinia 32:1 kamo hinia 37:24 
Sa inolana te Tamasa koe Zobi. Hinia 38:1 kamo hinia 42:6 
Sa vina betona sa vivinei. Hinia 42:7-17 


Podekia Setani se Zobi 

1 Koa nana si keke tie, pozana si e Zobi, sapu koa pa popoa Uzi. Na tie tonoto si 
asa meke loke nana tinazutu; pamana nia sa sa Tamasa meke kopu si asa pude lopu 
tavete va sea. 2? Ka zuapa tuna koreo si asa meke ka neta tuna vineki, 3 meke tagoi 
sa si ka zuapa tina sipi, neta tina kameli, keke tina bulumakao, meke ka lima gogoto 
don'ki. Soku hola tugo nana nabulu si asa, meke na tie tagotago hola ni sa sari doduru 
tie pa kali gasa rimata. 

4 Sari na tuna koreo Zobi si hoke varivari hobei nia rini sa tinavete inevaņa pa 
hopeke dia vetu, vasina hoke la si arini, meke hoke ruvati rini sari ka neta tasidia 

vineki pude la somana hena na napo turani. 5 Pa vina betodi rina hopeke inevana, 
si hoke vanunu munumunu hokara se Zobi meke vukivukihi va ugugu poni sa sari 
hopeke nana koburu pude va via i, gua. Hoke tavete gua si asa sina balabala ia sa 
sapu meke gua, meke zama va kaleana hola si arini la koasa Tamasa pa bulodia, gua. 

6 Sipu kamo sa rane pude kamo la pa kenuna e Zihova sari na mateana pa Manauru, 
si e Setani tugo si somana la. 7 Nanasia Zihova si asa, “Pa totoso ele hola, pavei si koa 
mae gua agoi?” 

Olana se Setani, “Arau si ene la mae mo pa korapana mo sa kasia popoa,” gua. 

8 “Vegua dogoria tugo goi sa Qua nabulu se Zobi? Loke tie pa pepeso sapu tonoto 
na leana gua asa. Vahesi Au sa si Arau, meke sapu pamana Nau sa meke kopu sisigiti 
nia sa pude lopu tavete va sea.” 

9 Olana se Setani, “Vea, kote boka pamana nigo Zobi si Agoi pana loke nana likakalae 
si asa?” 10 Na Agoi mo kopu nia doduru totoso si asa meke sari nana tamatina meke 
sari doduru tinitona pu tagoi sa. Agoi mo mana ni sari doduru tinitona pu taveti 
sa, meke Agoi poni va soku nia bulumakao pude va sinia rini sa pepeso, gua. 11 Ba 
kamahire pana vagi pani beto ni Goi sari doduru tiņitona pu tagoi sa si kote zama va 
kaleana Igo sa pa Kenumu!” 

12 Meke olana se Zihova koe Setani, “Leana mo. Sari doduru pu tagoi sa si koa pa 
mua niniraņira agoi, ba se Zobi mo telena si mu lopu tiqu la ia.” 

Ke taluarae taloa se Setani. 


Sari na Tuna Zobi meke na Tinagotago si Ta Novala Beto 

13 Keke rane sipu korapa henahena na napo vaeni sari na tuna Zobi pa vetu tanisa 
tasidia kenuna, 14 si kamo la si keke tie paleke inavoso koe Zobi meke zama, “Sipu 
korapa geli pepeso pude lelete sari na bulumakao pa inuma, meke sari na don'ki si 
korapa gani duduli pa vasina lopu seu koa rini, 15 si rapata va hodaka mo sari na 


tie Sabeani meke hiko taloa beto ni sari doduru. Va mate betoi rini sari doduru mua 
nabulu. Arau mo telequ si govete pude mae tozi nigo si agoi!” 


16 Sipu lopu ele beto zama si asa, si mae gana pule si keke nabulu meke zama, “Na 
nika te Tamasa si hoqa gore mae pa manauru meke sulu va matei sari na sipi meke 
sari na tie kopu sipi. Arau mo telequ si govete pude mae tozi nigo si agoi,” gua. 

17 Sipu lopu ele beto zama si asa, si mae gana pule si keke nabulu meke zama, 
“Ka neta puku tie Babiloni, pu ene la pude raza la i sari na kana meke hiko tinitona 
koarini, si mae rapata meke vagi taloa ni sari na kameli, meke va mate betoi sari mua 
nabulu. Arau mo telequ si govete pude mae tozi nigo si agoi,” gua si asa. 

18 Sipu lopu ele beto zama si asa, si mae gana pule si keke nabulu meke zama, 
“Sari na tumu si korapa henahena na napo vaeni pa vetu tanisa tumu koreo kenuna, 
19 meke raza va hodaka mae si keke givusu ninira, mae guana pa qega, meke hiru va 
hoqa ia sa sa vetu meke mate beto sari doduru. Arau mo telequ si govete pude mae 
tozi nigo si agoi,” gua. 

20 Sipu avosi Zobi si arini si turu sage meke daku rikatia sa sa nana poko pa 
tinalotaņa. Neri va golugolua sa sa batuna meke hoqa gore pa pepeso pa vinahesina 
sa Tamasa. 21 Zama si asa, “Dododohoqu totoso podo si arau, meke kote dododohoqu 
totoso mate si rau. E Zihova mo poni au, meke kamahire si e Zihova tugo vagi pani. 


Mani tavahesi sa Pozana e Zihova!” o. , 
22 Pa korapadi ri doduru tinasuna pu raza koe Zobi, si lopu hite tavete va sea meke 


lopu zutua sa sa Tamasa. 

Podeke Pulea Setani se Zobi 

1 Sipu kamo sa rane pude vata dogoro pule ni pule pa kenuna Zihova sari na 
mateana pa Manauru, si somanae nana tugo se Setani koa rini. 2? Nanasia Zihova 
si asa, “Pavei si koa mae gua agoi?” 

Meke olana se Setani, “Arau si ene lamae mo, vilorae ia mo sa kasia popoa,” gua si 


asa. 

3 “Vegua dogoria tugo goi sa Qua nabulu, se Zobi?” nanasa gua se Zihova. “Loke 
tie pa pepeso sapu tonoto na leana gua asa. Vahesi Au sa si Arau, meke sapu pamana 
Nau sa meke kopu sisigiti nia sa pude lopu tavete va sea. Sovutu Au goi pude va 
malumu igo pude la raza ia, pa ginugua hoboro, na loke nana sinea, ba e Zobi si koa 
va nono eko nana mo.” 

4 Olana se Setani, “Boka veko pani na tie sari nana likakalae pude kopu nia sa nana 
tinoa soti. 5 Ba mu va sigitia tu sa tinina ba Goi, kote hinokara zama va kaleana Igo 
sa pa Kenumu si Goi!” 

6 Ke zama se Zihova koe Setani “Leana, koa pa limamu si asa, ba mu lopu va matea 
mo.” 

7 Ke taluarae se Setani koe Zihova, meke la va raza nia minoho tubu sa sa doduru 
tinina e Zobi. 8 La habotu pa eba se Zobi meke vagia sa si keke kukuru vide raro patu 
meke repi nia sa koari na tubuna. 9 Zama la sa nana barikaleqe koa sa, “Na korapa 
koa va nono eko la mua tu si agoi? Vea ke lopu zama va kaleana ia mo goi sa Tamasa, 
mamu mate mua?” 

10 Olana se Zobi, “Zamazama gua tugo na barikalege duviduvili si agoi! Be garunu 


mae ni Tamasa sari ginugua leadi, si va kamo i gita. Vea ke kaqu qumiqumi tu si gita 
totoso garunu mae tinasuna si Asa?” Pa korapadi ri doduru tinasuna pu raza koe 
Zobi, si lopu hite zutua Zobi sa Tamasa. 


Mae sari na Baere te Zobi 

11 Ka neta baere te Zobi si ari Elipazi na tie pa vasileana nomana pa Temani, e 
Bilidadi, sa tie mae guana pa popoa Sua, meke e Zopara sapu mae guana pa popoa 
Neama. Totoso avoso nia arini sari doduru tinasuna sapu raza koe Zobi, si variva 
ego nia rini pude topue la meke va manotia si asa. 12 Sipu korapa ene mae tu pa seu 
si arini si dogoria rini se Zobi, ba lopu dono gilania tu rini si asa. Ba totoso gilania 
arini si podalae kabo va ululae si arini, daku rikati rini sari dia poko pa tinalotana, 
meke va vuvusu la kavuru pa batudia. 13 Meke tiqe habotu turania rini si asa vasina 
pa pepeso koari ka zuapa rane meke zuapa boni. Loke tie hite zama la nia si keke 
zinama koasa, sina dogoria arini sapu noma hola sa tinasigiti tanisa. 

Sa Kinebokebo te Zobi La koe Tamasa 
1 Beto si zama vura se Zobi meke leve nia sa sa rane sapu podo si asa.” 2 Zama se 
Zobi, 
3 “Kei Tamasa, Mu leve nia sa boni sapu tava gavoro si arau; 
Mamu leve nia sa rane sapu podo si rau. 
4Sa rane asa si Mamu va huporo ia, Tamasa; 
Mamu lopu balabala pule hokara ia sa rane asa, 


mani loke kalalasa kamo la ia. 
5 Mani vagia na huporo dudukurum u sa rane asa, 


meke va moata nia hinuporo; 
va opoadumu nia lei, 
pude va muho tamunia sa rimata. 
6 Va rizu ia sa boni asa koasa vuaheni, 
meke lopu va somana ia koari na sidara. 

7 Va tige ia sa boni asa, 
mani loke vevehe qinetuqetu si ta avoso koasa. 
8 Madi leve nia ri na matemateana sa rane asa, 
arini pu boka va tekulu pule mae ia sa kurukuru Leviatani.” 
9 Mani lopu kalalasa mae sa pinopino habia; 
mani aqa nia sa rane, 
ba lopu va kamo nia vagavagasa. 
10 Leve nia sa boni asa sapu va malumu au pude ta podo, 
sapu va dogoro nau sari tinasuna na tinalotana. 


11 Leana si be mate qua mo pa tiana sa tinaqu, 
babe podo mate qua mo. 
12 Vea ke kuka au tu sa tinagu pa tunutununa, 


meke va susu au tu sa? , 
13 Be mate si rau, si kote ele eko vata bulebulei qua, 


be ele puta meke magogoso qua tu. 
14 Puta gua ari na banara na nati hiniva, 
arini pu kuridi sari na vetu banara koadi pukerane. 
15 Be ele mate qua, be kamahire puta gua rina koburu tavia si rau, 
arini pu va siņi ni qolo na siliva sari na dia vetu, 
16 babe gua rina koburu pu mate mae pa tia meke podo, 
meke lopu dogoria sa kalalasa. 
17 Pa lovu si noso sari na tie kaleadi, 
meke magogoso koari na dia tinalotana. 
18 Sari na tie ta pusidi ba qetu nia sa binule, 
ta rupaha koari na hidaka na ginegese. 
19 Hiteke na lavata si koa vasina, 
tie arilaedi na tie loke guguadi, 
meke ari na pinausu si ta rupaha vasina. 


20 Na vea ke va kuliusu ekoi mo sari na tie? 
Na vea ke poni kalalasa saripu koa talotana? 


21 Aqa nia rini sa minate, ba lopu kamo mae; 

na lovu si okoro nia rini, hola nia sa tinagotago.” 
22 Lopu qetu si arini osolae mate meke ta pomunae. 
23 Na vea ke ta poni pa tie sa tinoa, 

beto si tomea tu Tamasa koasa sa sirana vugo repere, 

meke ta kopu totoko pule tu koe Tamasa? 
24 Na kinabo mo si guana hena ia rau, 

meke lopu boka beto hilala si rau. 
25 Sapu matagutu nia rau si raza mo koa rau, 

sapu mala nia rau si ta evana nana mo koa rau. 
26 Loke qua binule, loke minagogoso, 

meke sari qua tinasuna si loke vina betodi.” 


Sa Vinari Zamai Kekenu 


Zobi 1:1 kamo hinia Zobi 14:22 
Elipazi 

1 Zama se Elipazi, 
2 “Zobi, vegua kote bugoro si agoi, be zama si arau? 
Lopu boka koa kae kulu si rau, na kagu zama. 
3 Ele soku tie si va tumatumae i goi 
meke soku lima malohorodi si va ninira i goi. 
4 Totoso ta tubarae si keke tie na malohoro meke mabo, 
si sari mua zinama hoke va ninira i pude turu. 
5 Ba kamahire sipu kamo koa goi sa tinasuna, 
si ta duana nia tu goi meke lopu boka va tia ia. 
6 Vahesia goi sa Tamasa, meke loke tinazutuna sa mua tinoa; 
ke leana pude kalavarae si agoi meke ranerane. 
7 Mu balabala pule paki. 
Vea, esei keke tie tonoto sapu ele kamoa tinasuna kaleana hola? 
Pavei si ele ta novala saripu koa va noņo? 
8 Ele dogori arau sarini pu lelete pa kinaleana, 
meke ponapona pa tinasuna; 
si paketi tugo rini sari kinolura na tinasuna. 


3 Pa siniņo te Tamasa si ta huara inete si arini., | | 
Pa hiruna sa Nana tinaņaziri si tava mate si arini. 
10 Sa mamalainidi rina tie kaleadi si guana kurukurum u laione! 


Ba Tamasa va noso i meke moku i Sa livodi. 
11 Guana laione pu loketona gana ginani, 


mate si asa, meke sari tuna si ta hurakatae lamae. 


12 Na inavoso si kamo golomo mae, 
na manamanasa si avosia sa talinagu. 
13 Pa korapa qua pinutagita pana boni, 
pa totoso hoke puta muliunu sari tie,” 
14 si matagutu meke nenegara si arau, 
meke niu beto doduru tiniqu. 
15 Sipu givusu hola pa isumataqu si keke magomago, 
si turu bukekequ pa minatagutu. 
16 Boka dogoria rau si keke toņa turu nana; 
dono toto la si rau ba lopu boka gilania rau. 
Meke tiqe avosia rau si keke mamalaini: 
17 ‘Vea, boka tonoto sa tie, hola nia sa Tamasa, 
babe nono hola nia se Zihova pu tavetena si asa?’ 
18 Be e Tamasa lopu ronui sari nana nabulu pa maņauru, 
meke pitui Sa sari na sinea tadi Nana mateana, 
19 si vea, kote boka ronua Sa si keke tie ta tavetena pa pepeso, 
sapu ta kuri pa kavuru sapu boka ta munala guana kikiti? 
20 Kote boka toa pana munumunu si asa, 
ba pana veluvelu si lopu nonoga matena. 
21 Doduru sapu tagoi sa si ta vagi palae; 
mate si asa, ba lopu tagoa sa sa ginilagilana lohina“. 


1 Zobi, titioko ko? Ba esei na kote olana igo. 
Na mateana savana kote boka toka nigo? 
2 Tinaņaziri si mate nia rina tie duvili, 

meke sa binugoro si nonovali sari na tie va gugue. 
3 Ele dogoria rau sa tie duviduvili sapu dono guana loke nana tinasuna, 
ba hinoga ta levei sa nana vetu. 
4 Sari tuna si lopu boka ta harupu, 
sina loke tie hiva lavelave ni pa vinaripitui. 
5 Sari na tie ovia kote hena betoi sari na linetelete tanisa tie duvili, 
koari na hilibubuku ba kote vagi luli rini, 
meke sa tie memehana ba kote hata luli sari nana tinagotago. 
6 Na kinaleana si lopu mae guana pa kavuru, 
meke na tinasuna ba lopu toqolo vurana pa pepeso. 
7 Ba na tie si podo pude kamo ia tugo tinasuna, 
gua sa pidalana sa nika sapu kaqu tapuru sage. 


8 Be arau, ba kote tepa sisigiti si arau koa sa Tamasa, 
meke kote vala nia rau sa qua hiniva koa Sa. 

9 Asa hoke taveti sari na tinavete nomadi sapu lopu boka ta balabala kamo, 
sari na tinavete variva magasa sapu lopu boka ta nae. 

10 Ponia ruku Sa sa pepeso 
meke poni kolo sari na inuma. 

11 Sarini pu va pepekae si ovulu sage ni Tamasa 
meke saripu kuliusu si va qetui Sa. 

12 Huari Sa sari hiniva tadi na tie sekesekeidi, 
pude lopu gorevura sari dia tinavete. 

13 Poho i Sa sari na sinekesekei tadi na tie pu vahesi puleni sapu gilagilanadi, 
meke va kokoi i Sa sari dia hiniva tomedi.” 

14 Kamo i na hinuporo pana rane, 
meke korapa rane si ene tapotapoe si arini guana boni tu. 

15 Ba harupi Tamasa saripu habahuala koari na dia zinamazama variva mate; 
harupi Sa pa limadi rina tie nomadi. 

16 Ke saripu malana si aqa nia sa Tamasa pude tokani, 
meke va noso i Sa sari na tie kaleadi pu hiva nonovali. 


17 Tamanae sa tie pu va tonotia Tamasa! 
Gua asa ke mu lopu kilu ia sa ginegese tanisa Tamasa pu tagoi sari doduru 
niniranira.” 
18 Va bakora igo Sa, ba Asa tugo kote pusia, 
va sigitigo Sa, ba sa Limana tugo Sa kote salanigo.” 
19 Ninae totoso si kagu harupigo Sa si goi pa tinasigiti na tinasuna. 
20 Pana raza sa sone, si kagu kopu nia Sa sa mua tinoa, 
meke pa vinaripera si kagu lavelave nigo Sa pude lopu ta seke pa vedara. 
21 Tamasa kote lavelave nigo koari na zinamazama variva sigitidi; 
meke lopu kagu matagutu si goi pana kamo sa tinahuara. 
22 Kote hegere ni goi sari tinahuara na sone 
meke lopu kote matagutu ni goi sari na kurukuru variva mate. 
23 Sa vasina tavete nia inuma goi si kote loke patuna, 
meke lopu kagu raza igo ri kurukuru pinomo. 
24 Kagu koa va bulei pa mua ipi si agoi; 
pana nae i goi sari mua sipi, 
si kote koa beto dia mo. 

25 Kote gilania tugo goi sapu kote soku sari mua koburu, 
saripu podoi goi si kote guana dudulina sa popoa. 

26 Kote barogoso va gorevura si goi meke kamo la pa lovu, 
guana huiti sapu sagana pa totoso pakepakete. 

27 Zobi, gami si ele vilitia meke va hinokaria si hie, 
ke mu avosi, mamu lopu kilui sari zinama hire.” 


6 


Zobi 
1 Zama se Zobi, 
2 “Be ta veko sari na qua tinasigiti koari na padapadana mamata, 
3 si kote mamata hola ni rini sari na onone pa masa, 
gua ke bebeno sari qua zinama. 
4 Sari na tupi tanisa Tamasa pu tagoi sari doduru niniranira si soto dia koa rau, 
meke sari na pasapasa tadirini si herere pa doduru tiniqu. 
Va nama i Tamasa sari na ginugua variva matagutudi pude va raza ni pa qua tinoa. 
5 Vea, hoke kabo sa don'ki pana gani duduli si asa, 
babe kabo sa bulumakao totoso gani duduli si asa? 
6 Ba esei boka hena sa ginani sapu lopu ta vala soloti ke loke linilinina? 
Vea, koa ia liņiliņi sa keorona sa vovoto? 
7 Lopu equ henai sari ginani gua arini, 
arini ginani si sea mae koa rau. 
8 Kei, be vagia mo rau gua sapu tepa ia rau, 
be poni au mo Tamasa gua sapu hiva nia rau, 
9 be malumu sa Tamasa be va mate au mo, 
be lopu aga ba va mate au mo Sa kamahire pa Limana. 
10 Be gua asa sa Tamasa, be kote getu hola si rau pa korapana sa gua tinasigiti, 
ba gilania rau sapu sa Tamasa si hopena. 
Na lopu ele hoke toke i arau sari Nana zinama. 
11 Na niniraņira savana si tagoa rau, ke kote boka toa nono la tu? 
Na sa sari kaiqa hiniva leadi sapu kote ta evana koa rau ke kaqu aqa tu si rau? 
12 Vea, ninira guana patu si rau? 
Meke, na boronizi sa tiniqu? 
13 Loke qua niniranira si arau pude harupu pule nau; 
loke tie si koa pude toka nau. 


14 Pa totoso tasuna gua hie, be guana veko pania rau sa vina tabena sa Tamasa pu 
tagoi sari doduru niniranira babe lokari, 
ba na tataru tadi qua baere si okoro nia rau. 
15 Ba gamu na qua baere, si sekesekei nau gamu, 
guana tototolo sapu popa totoso dada sa popoa, 
16 meke pa totoso ibu si sini sage sari na ovuku na tukui na aesi na sinou. 
17 Ba totoso mae sa manini si murimuri taloa, 
meke popa sari na taqele. 
18 Sari na tokele kameli pu paleke likakalae si ene karovo pa qega; 
pa hinata kolo si hoke muliunu si arini osolae mate pa soloso qega. 
19 Sari na tokele kameli tadi na tie holuholu pu mae guadi pa Siba meke Tema si hata 
kolo, 
20 ba balabala mamata totoso kamo si rini koari na tototolo popadi. 
21 Gamu si kekenono gua tugo rina tototolo, 

dogoria gamu sa gua tinasuna meke matagutu si gamu. 
22 Vea, ele tepa gamu rau pude poni au vinariponi, 

babe holu vagia sa qua tinoa, 
23 babe pude harupau koari na qua kana, 

babe holu vura nau pa limadi rina tie kaleadi? 


24 Leana, mi va tumatumae au, maqu noso; 
va dogoro nau pavei si sea si rau. 
25 Variva sigiti pana hinokara sari na zinama, 
ba gamu hire si zama hoboro sisigiti. 
26 Hiva va tonoti gamu sari na gua zinama, 
meke va guni ni na givusu sari na zinama tanisa tie talotanana? 
27 Gamu boka mudumudukeda ni mo sari koburu loke tamadia, 
meke holuholu pania sa mia baere soti. 
28 Ba kamahire, si mi dono toto mae au, 
na lopu kote koha gamu rau. 
29 Noso si gamu. Mi lopu nonovalau; 
Lopu zutu au, sina korapa tonoto gua si rau. 
30 Ba balabala ia gamu sapu kokohagu si rau. 
Balabala ia gamu sapu lopu boka gilania tu rau sapu ta nonovala si rau? 


1 Na tinoa tie si gua tugo na geto tie pu ta zukuru tinavete tasunadi, 

gua sa tie tavetavete pa limana doduru rane, 

2 gua sa pinausu pu aga nia sa puluvelu, 

babe gua tugo sa tie tavetavete pu aga nia sa nana tinabara. 
3 Vari luli sidara ba loke laena si toa nia rau; 

vari luli boni si koa talotana mo si rau. 
4 Totoso eko rau pude puta si hitehite hola sa totoso: 

doduru boni si taliri mo si rau, osolae kamo sa vagavagasa. 
5 Sa tinigu si sinia na nokinoki, 

meke tale tubuna, 

sapu puzaka meke vura i na muzi. 


6 Sari qua rane si tuturei hola taloa dia, 
pa vina betodi si loketona sapu leadi si ta evana. 

7 Mu balabala ia Tamasa, sapu sa qua tinoa si guana keke sinino mo; 
sari qua qinetuqetu si ele murimuri palae. 

8 Kamahire si dogorau sa tie, meke lopu kaqu dogoro pule au sa. 


Totoso hatau sa si kote ele taloa tu si rau. 
9-10 Kekenono guana lei sapu murimuri taloa, 


sa tie sapu la pa lovu si lopu pule mae, 
meke ta muliņae koari pu gilania. 


11 Gua ke kagu zama si rau, lopu va mokomoko au; 
kaqu zama vura si rau koasa tina sigiti pa maqomaqoqu. 
12 Na vegua ke kopu totoko nau tu Goi? 
Nasa guni nau Goi si rau, na kurukuru malivi pa lamana? 
13 Eko si rau meke podekia pude magogoso, 
hata ia rau pude va mamaheloa sa tina sigiti. 
14 Gua ba hoke la tu Goi meke va matagutau koari na pinutagita, 

hoke puta dogori rau saripu variva matagutudi, 
15 osolae egu hiva ta kunele si rau, magu mate. 

Korogu koa ia rau sa tiniqu hie. 

16 Beto nia rau sa tinoa hie; ele mabo nia rau. 

Veko pani au. Sa qua tinoa si loke guguana. 

17 Mua sa sa tie ke va arilaena hola ia tu Goi?” 
Na vea ke kopu totoko nia tu Goi? 

18 Ke vilitia tu Goi doduru munumunu, 
meke podekia Goi doduruna sa rane. 

19 Vea, lopu kaqu hite dono va seu paki Mua 
pude magu hite onolo loro si rau? 

20 Agoi pu kopu tie, vea ta sigiti ni Mua sari na qua sinea? 
Na vegua ke arau si guni nau Agoi na Mua gonagonana? 
Vea, va tasuna Igo rau? 

21 Vea ke lopu taleoso nau mo koari qua sinea? 

Ura, kote tata mate mo si arau, 
meke kote hata au Goi ba lopu kote koa si arau.” 


8 
Bilidadi 
1 Zama se Bilidadi, sa tie mae guana pa popoa Sua, 
2 “Vea seunae gua kote zama ni goi sari zinama gua arini, 
sapu hiru gua tugo na givusu? 
3 Sa ninono si lopu hite va sire ia sa Tamasa pu tagoi sari doduru niniranira, 
meke sa tinonoto si lopu hite va koqi ia Sa. 
4 Sari na tumu si gina va sea la koe Tamasa, 
ke va kilasi Sa gua sapu garodi. 
5 Ba be dono la si goi koasa Tamasa, 
meke tepa zonazona la si agoi koa Sa pu tagoi sari doduru niniranira, 
6 þe tonotomu meke viamu si goi, 
si kote mae sa Tamasa meke toka nigo 
meke va pule vatu ni Sa koa goi saripu tagoi goi tatasana. 
7 Doduru mua tinago pu ta vagi palae si hiteke, 
ba noma hola tu sapu kote poni pule nigo sa Tamasa. 
8 Hata ia sa ginilagilana tadi tie pukerane, 
mamu viliti gua sapu tumae nia ri tiatamada. 
9 Ura norae mo si podo gita, meke loketona gilania; 
meke sari rane toa ni gita pa kasia popoa si hola taloa gua tugo na magomago. 
10 Ba va malumi goi sari na tie pukerane pude tozi nigo, 
va avoso la koari na dia zinama. 


11 Na kuli si toa vasina koa sa kolo, 
lopu hoke ta dogoro vasina sapu loke kolona. 
12 Totoso popa sa kolo, lopu sana mate kekenu hokara, 


kote harahara tuturei hola si arini. , 
13 Arini pu muliņi nia sa Tamasa si gua tugo na kuli; 


sari dia hiniva si murimuri taloa, totoso mulini nia rini sa Tamasa. 
14 Sapu kalavarae ia rini si malohoro meke huara, 

guana aba tanisa kaqa. 
15 Pana kalavarae ia rini sa aba si vegua kote tuqe sia? 

Pana saputu la i rini sari na lozina si kote ta tokae pude turu si arini? 
16 Sari tie kaleadi si togolo vura guana duduli pa rimata, 
guana duduli sapu araha pa inuma. 
17 Sari na karosodi si ilupae koari na patu, 
meke tuge va nabu koari na patu. 
18 Ba totoso ta rabutu palae si arini, 
sari vasidi arini si kote zama, ‘Gami lopu gilana gamu.’ 
19 Uve, gua mo arini sari qinetuqetu tadi na tie kaleadi; 
meke toqolo hobe mo si kaiqa koari dia vasidi. 


20 Ba sa Tamasa si lopu kote kilu pania si keke tie tonoto 


babe tokani sari tie kaleadi. 
21 Kote va hegere igo Sa si goi, 


na va kukili pule igo Sa. 
22 Ba kote va kurekure i Sa saripu kana igo, 
meke sari vetu tadi na tie kaleadi si kaqu tava murimuri palae.’ 

, 


Zobi ji 
1 Meke olana se Zobi, 
2 “Hinokara, gilania qua rau si arini visoroihe. 
Ba vegua meke boka tonoto sa tie pa kenuna sa Tamasa?” 


3 Vea meke kote boka tokea keke tie si Asa? 

Kote nanasa ni Tamasa si ka tina ninanasa 

sapu lopu keke tie kaqu boka olani. 
4Sa Tamasa si tumatumaena meke ninirana hola; 

loke tie si boka kilu ia sa Nana hiniva meke koa bule eko nana. 
5 Va rizui Sa sari na toqere meke lopu va nonoga ia rini, 


meke pa Nana tinanaziri si huara pani Sa. 

6 Va niu ia Tamasa sa kasia popoa meke va rizua Sa pa nana kokoana, 
meke madidiri sari dedegerena sapu tuqena. 

7 Zama si Asa meke va nosoa Sa sa rimata pude loke kalalasa pana rane, 
meke sari na pinopino pude lopu kalalasa pana boni. 

8 Loke tie toka nia sa Tamasa pude repahia sa manauru, 
meke neti va nosoi sari na bogusu nomadi. 

9 Tamasa va podaki pa manauru sari na vinarigarae pinopino nomadi, guari na mola 

valusa, sagauru, habia, na toropae banara.” 

10 Lopu kaqu boka tumaeni gita sari tinavete nomadi saripu taveti Sa, 

meke sari nana tinavete variva magasadi si loke vina betodi. 


11 Ene hola sa Tamasa, ba lopu boka dogoria rau, 
hola mo si Asa, ba lopu gilania rau. 

12 Be tanini vagi Sa gua sapu hivani Sa, esei boka heki nia? 
Esei kote boka nanasia, ‘Na sa si tavetia goi? gua. 

13 E Tamasa si lopu kaqu tuqe pule Nana binugoro. 


Se Rehabi sa noki variva mate pa lamana meke sari nana minate ba kokotunu 
pa nenena. 


14 Vea meke kote olania rau sa Tamasa? 
Pae kote vagi ni rau sari zinama pude tokea? 

15 Be tonotogu si rau ba lopu boka olania arau, 
sapu boka ia arau si pude tepa ia mo sa tataru tanisa gua Tie Varipitui. 
16 Be tioko la ia arau meke olanau Sa, 
ba lopu rovea rau sapu kote va avoso au sa gua Tie Varipitui. 
17 Kote va kilasa nau raneboni Sa pa ginugua loke laedi, 
meke va sokui sari tubugu pa ginugua hoborodi. 
18 Lopu kote poni au totoso Sa pude sino paki, 
ba kote va sini nia tinasigiti Sa sa gua tinoa. 
19 Pa niniranira, si Asa si ninira hola. 
Pa vinari pitui, si esei kote boka pitu ia si Asa? 
20 Be tonoto gua si rau, ba sa nuzugu kote zutu au, 
be loke tinazutugu, ba Tamasa kote va sosodea sapu tie kaleagu si rau. 


21-22 Loke tinazutugu si rau, ba ele lopu kiluna. 
Ele mabo nia rau sa tinoa hie, loketona si leana. 
Be sea babe tonoto, ba kote tava kilasa beto mo koasa Tamasa. 
23 Totoso raza sa oza meke mate va hodaka sari tie loke dia sinea, 
si va sisire ni tu sa Tamasa. 
24 Sa doduruna sa kasia popoa si ta vala pa limadia ari tie kaleadi. 


Meke va behu i sa Tamasa sari na tie varipitui. 
Pude lopu Asa si tavete gua hie, si esei pule tavetia? 


25 Sari na rane pa qua tinoa si rerege taloa, 
lopu keke si leadi pude qetu ni. 
26 Nipulu taloa guana vaka rerege, 
guana atata sapu sopata vagi dia kokorako. 
27-28 Be balabala si arau pude mulinini sari qua ginumigumi, 
meke komolo va paere pani sari tinalotaņa; 
ba kote korapa mala ni rau sari qua tinasigiti. 
Na gilania rau sapu korapa zutu au Tamasa si arau. 
29 Sina ele ta zutu mo si rau, 
ke na tinokae sa pule si hiva hata ia rau? 
30 Be guana nuzapa ni sopu rau sari na qua sinea, 
meke nuzapi rau sari na limagu, 
31 þa kote voi lani au mo Tamasa pa pou nelaka 
meke qua poko ba kote maledere nau mo. 
32 Be sa Tamasa si na tie si kote olaņia rau si Asa, 


Zobi 10:2 


be kote boka la si gami karua pa vetu varipitui meke variva tonoti vasina. 


33 Leana hola be koa nana si keke tie pu boka mae pa vari korapa mami, 
na tie pu boka vari pitu ni gami. 

34 Be boka va rizu pania sa linipulipu te Tamasa koa rau, 
pude qu beto koa matagutu ni sari na vina kilasa Tanisa. 

35 Be gua asa, si kote lopu matagutu si rau pude zama, 
ba pa qua niniranira soti telequ, si lopu boka si arau. 


10 
1 Ele hakohako nia rau sa qua tinoa, 
ke veko au maqu nominomi la qua mo, 
kaqu tozi vura ni arau sari qua tina sigiti pa maqomaqoqu. 
2 Kote tozi nia rau sa Tamasa: Mu lopu veko lani au pa kalina sinea, 
ba Mu tozi nau, nasa si tavete va sea atuni arau koa Goi? 

3 Vea, leana hola koa Goi pude nonovala au, 
pude etulu au, sa tie pu tavetia Agoi pa Limamu, 
totoso qetu ni Goi sari sinekesekei tadi na tie kaleadi? 
4 Vegua, tago mata gua tugo tadi na tie si Agoi? 
Dono viliti gua tugo na tie si Goi? 
5 Vegua, sa Mua totoso si gelenaena gua mo sa tinoa tamigami? 
Ba be sa Mua tinoa si papakana mo, 
6 ke dono hata i Agoi sari qua sinea, 
meke viliti luli sari qua tinavete sapu sea? 
7 Gilania mua Agoi sapu loke qua sinea si arau, 
meke sapu loke tie kote boka harupu au pa Limamu. 
8 Sari Limamu mo tavete au meke keha vura nau, 
ba kamahire sari lima tugo arini si nonovala au. 
9 Mu balabala ia sapu pa pepeso si tavete nau Agoi, 
ba kamahire hiva va mate au na pule lani au Agoi pa kavuru. 
10 Agoi va boka ia sa tamaqu pude gavoro si rau, 
meke Agoi va toqolo au pa tiana sa tinaqu. 
11 Agoi va poko nia kapu sa tiniqu, 
meke piti vari kapae ni sari susuri na masa. 
12 Agoi poni nau sa tinoa meke va dogoro nau sa Mua tataru, 
meke sa Mua kinopu si va nagitina sa qua tinoa. 


13 Ba kamahire tiqe gilania rau, 
sapu golomaena sa Mua hiniva pude va kilasa au. 
14 Kopu totoko nau Goi, pana visa ene sea si rau gua, 
si kote va kilasau meke lopu taleoso nau. 
15 Pana ene sea tugo arau, si tinasuna mo si rau koa Goi, 
Lopu tavete va sea si rau, ba lopu qetu tugo si rau, 
sina ta sinie nia rau sa tinalotaņna meke na kinurekure. 
16 Be hite bokaboka si arau, 
si hukue vagi au tu Goi guana laione, 
meke vata dogoro Mua niniraņira pude va kilasa au. 
17 Koba turana nau vina sosode vaquradi mo Agoi si arau, 
meke va gevuru nono ia sa Mua tinanaziri mae koa rau, 
koba hatai Goi kaiqa ginugua vaquradi pude va raza ni koa rau. 


18 Tamasa, vegua ke va malumau Goi pude podo si rau? 
Padaqu be mate sipu lopu ele ta dogoro si rau koari tie. 
19 Pude topue koasa tinaqu meke tonoto la mo pa lovu, 
si kote leana be guana lopu hite podo mo si arau. 
20 Visavisa rane mo si koa hola pa qua tinoa. Veko au! 
Maqu qetuqetu hite qua koari totoso koa holadi, 
21 sipu lopu ele la si rau pa lovu, meke lopu kaqu pule mae. 
Kote la koasa popoa hupohuporona meke koa ia tinalotaņa. 
22 Popoa sapu huporo meke opoadumu ia na kinolura, 
vasina sapu dudukurumu sa kalalasa.” 

Zopara 
1 Meke zama se Zopara sapu mae guana pa popoa Neama, 


Zobi 11:2 689 Zobi 12:2 


2 “Vea, loke tie kote olani sari zinama hoboro hire? 
Meke sa tie sapu zama va soku si hinokarana mo? 
3 Kaqu va noso tie tu sari mua zinama loke guguadi? 
Sari mua zinama nonovala si lopu kagu ta gegese ni tu agoi? 
4 Gua pu zama ni agoi si hinokaradi, gua si agoi; 
meke via si agoi pa kenuna sa Tamasa, gua si agoi. 
5 Kei, leana hola be olanigo mo sa Tamasa, 
meke zama vura atu igo mo Sa. 
6 Be gua asa kote tozi nigo Sa sapu soku vari kali sa gilinagilana, 
meke soku ginugua si lohi hola, sapu lopu kaqu boka tumae ni na tie. 
Avoso mae: lopu va kilasigo sa Tamasa padana sa sinokudi ri na mua sinea. 


7 Boka hata vura ni goi sari ginugua lohidi te Tamasa? 
Boka hata vura nia goi sa pada tanisa Tamasa pu tagodi sari doduru niniranira? 
8 Sa ginilagilana asa si ululu hola nia sa maņauru; 
sa si boka evania goi? 
Meke lohi hola nia sa sa lovu; 
sa si boka gilania goi? 
9 Sa Tamasa si noma hola nia sa kasia popoa, 


meke labe hola nia sa lamana. | o 
10 Pana mae sa Tamasa meke veko igo Sa pa vetu varipusi, 


meke tavetia Sa sa vinaripitui, esei boka va noso ia si Asa? 
11 Ura, gilani Nana sa Tamasa sari tie sekesekeidi; 

dogoro betoi Nana Sa sari doduru dia tinavete kaleadi. 
12 Ba lopu kaqu gilae sa tie pekipeki, 

osolae podo va manavasa tuna sa don'ki pinomona. 


13 Ba mu va totoanae la ia sa bulomu koasa Tamasa, 
mamu ovulu sage ni limamu la koa Sa. 
14 Mu rizu pani sari doduru mua sinea, 
mamu lopu va koa i pa mua vetu sari kinaleana. 
15 Pude gua, kote mataqara si goi meke lopu kurekure, 
kote varane si agoi meke lopu matagutu. 
16 Meke kote murimuri pa mua binalabala sari mua tinasuna, 
guana kolo sapu totolo taloa. 
17 Sa mua tinoa si kote bakala guana rimata pana korapa rane; 
na huporo ba kote kalalasa guana rimata pana munumunu. 
18 Kote koa valeana si agoi meke sini igo na hiniva leana tana vugo repere. 
Tamasa kote lavelave nigo, meke ponigo sa minagogoso. 
19 Lopu kaqu matagutu ni goi sari mua kana, 
meke soku tie kote atu tepa tinokae koa goi. 
20 Ba sari tie kaleadi si kote nunala meke dolina lamae, 
þa loke vasina kote boka govete gua. 
Sa sirana sapu koa hola koarini si na minate mo.” 

Zobi 
1 Olana se Zobi, 
2 “Hokara, gamu tu si tagoa sa ginilagilana lohina. 
Doduru ginugua si tumae beto ni gamu. 
Pana mate gamu si kote mate turania gamu sa tinumatumae. 

3 Arau ba koadia gua ginilagilana gugua tugo gamu, 
lopu na tumae hola nau gamu. 
Esei na lopu gilani sapu zama ni gamu? 


4 Ba va sisire nau ri qua baere, 
ba pana varavara la si arau koe Tamasa visoroihe si hoke olana au Sa. 
Gua ke hegere nau rini, ba na tie nono na tonoto si rau. 
5 Gamu si loke mia tinasuna, ba va sisire nau gamu; 
tupelia gamu sa tie sapu tata hoqana. 
6 Ba sari tie hikohiko si koa va bulei dia, 
meke arini pu va bugoro ia sa Tamasa si koa valeana dia, 
ba paleki mo rini sari dia tamasa beku pa limadia. 


7 Nanasi mo sari kurukuru made nenedi meke kote va tumatumae gamu rini, 
babe sari kurukuru tapuru pa galegalearane meke kote tozini gamu rini, 
8 babe sari linetelete pa pepeso meke kote va tumatumae gamu rini, 
meke sari na igana pa kolo ba kote va gilana gamu mo rini. 

9 Ari doduru ele gilana betoa, 
sapu sa tinasuna taqarau si mae guana koasa limana e Zihova. 

10 Ura sa tinoa tadi doduru kurukuru si koa mo pa limana Sa, 
meke sa sinino tadi na tie si koa pa Nana niniranira. 

11 Gua sa mea sapu hiva hola va linilinia sa ginani, 
si sa talina ba hiva avoso sigiti zinama tugo. 


12-13 Sari tie koadi tagoa sa gilinagilana lohina, 
ba Tamasa tagoi sari gilinagilana meke niniranira. 
Sari tie koadi boka dogoro va bakalia sa tinoa, 
ba sa Tamasa si boka dogoro va bakalia sa tinoa meke tago niniraņira tugo. 
14 Pude huhuara sa Tamasa si esei kote boka kurikuri pule, 
meke pude va nuquru tie si Asa pa vetu varipusi si esei kote boka va rupaha 
pulei?. 
15 Pude va nosoa Tamasa sa ruku si kamo mo sa sone. 
Pude va mae ia Sa sa ruku si naqe mo sa popoa. 
16 Uve, sa Tamasa si ninira hola meke tagoa Sa minataqara, 
sari tie sekesekei meke arini pu ta turana va sea si koa beto pa limana Sa. 
17 Vagi pani Sa sari ginilagilana tadi tie tuturana, 
meke guni ni Sa na tie pekipekidi sari tie varipitui. 
18 Sari banara si va gore pani Sa, 
ta pusi meke ta turana taloa si arini.” 
19 Sari na hiama si ta vagi palae pa dia tuturuana meke ta turana taloa pa kinurekure, 
meke va gore pani Sa saripu koa seunae pa tuturuana pa Zelepade. 
20 Va nosoi Sa pude lopu zama sari tie ta ranedi, 
meke vagi pani Sa sari gilinagilana tadi tie koadi. 
21 Va kurekure i Sa saripu tago niniranira pa popoa, 
meke vagi pani Sa sari niniranira tadi na koimata. 
22 Va vura i Sa sari hiniva kaleadi sapu ta tome pa huporo; 
meke sa huporo dudukurumu si turana la nia Sa pa kalalasa. 
23 Kuri Sa sari na butubutu, meke huara pani tugo Sa, 


12:18 Sa vesi hie pa Zinama Hiburu si lopu bakala. Va gore pani Sa sari banara, babe rupahi Sa sari na tie pu 
vata pusi i rina banara, meke va guni ni Sa sari na banara gua ri na pinausu. 

va noma i Sa sari na butubutu, meke veko pani Sa. 
24 Va pupuhi Sa sari na dia koimata, 
meke va ene i Sa lamae, nunala meke muliunu. 
25 Ene tapotapoe si arini pa huporo, na loke zuke, 
meke va hoqa i Sa lamae guana tie naponapodi. 

1-2 Doduru ginugua sapu zamani rau si ele dogori na avosi tu rau meke tumaeni. 
Sapu gilani gamu, si gilani tugo arau. 
Lopu hola nau gamu si arau, kekenono mo si gita. 
3 Ba hiva zama si arau koa sa Tamasa sapu tagoi sari doduru niniranira, lopu koa 
gamu; 
sa qua ginugua si hiva toke nia arau koa Sa. 
4 Na koha mo si mae tozi gamu koa rau; 
gua rina dokita sapu lopu tumae salana tie. 
5 Be lopu zama gamu, 
si kote na tie gilae mia guni gamu ri na tie. 
6 Va avoso totoso va bakali arau sari qua binalabala, 
avosi sari tinepatepa pa beruqu. 
7 Na vegua ke kokoha si gamu? 
Na koha ponia sa Tamasa, gua si gamu? 
8 Na hiva lavelave nia gamu sa Tamasa? 
Hiva zama ponia gamu si Asa pa vetu varipitui? 
9 Be dono viliti gamu sa Tamasa, si vea, kote dogoro kaiqa lineana tugo si Asa? 
Rovea gamu si kote boka sekesekei nia gamu sa Tamasa, gua sapu hoke tavete la 
nia gamu pa tie? 
10 Lokari, na kote gegese gamu Sa, 
be lopu hinokaradi sari mia zinama vinari tokae la koa Sa. 
11 Vea, lopu kote matagutu nia mia sa niniranira Tanisa? 
Babe hologoru nia sa minatagutuna Sa?. 
12 Sari mia zinama tumatumae si loke laedi gua tugo na eba; 
meke sari mia zinamazama si malohorodi mo gua na nelaka. 


13 Mi noso paki, poni paki nau totoso pude zama, 
meke kote va tia ia rau nasa si kote ta evana. 
14 Uve, va nama si rau, be sa si raza mae, 
sa gua tinoa si va nama nia arau. 
15 Be va mate au sa Tamasa, 
ba kagu lavelave nia rau sa gua tinoa koa Sa, 
sina ranea rau si Asa. 
16 Hokara sa gua minatagara si kote ta harupu nia rau, 
sina loke tie kaleana si kote balabala sapu boka turu pa kenuna sa Tamasa. 
17 Ego avoso va leana mae koari gua zinama, 
sari gua vina bakala, mamu avosi. 
18 Ele va namanama si rau pude tozi nia rau sa Tamasa sa gua ginugua, 
sina gilania gua rau sapu tonoto si rau pa kenuna Sa. 
19 Esei hiva toke au koasa ginugua hie? 
Pude gua sa Tamasa, si nama si rau pude noso meke mate. 


20 Ba karua tinitona mo si hiva ni rau Tamasa, va malumu mae ni koa rau, 
meke lopu kote tome nigo rau si Agoi: 

21 Va noso ia sa Mua vina kilasa, 
meke beto, Mu lopu va matagutu au. 
22 Mu zama mae Tamasa, magu olana si rau: 
babe magu zama si rau meke Agoi kote olanau. 
23 Sa sari qua sinea? Sa si tavete va sea i arau? 
Na tinavete kaleadi sa si ta pitu ni arau? 
24 Na vea ke linana va seu Mua, 
meke etulu guni nau na Mua kana? 
25 Hiva va matagutu au Goi? Ba na elelo mo si rau. 
Guana raza duduli popana si Agoi. 
26 Ura kubere i Goi sari na tinavete pasadi pude va pitu nau, 
na sinea totoso vaquraqu tu ba vagi mae ni Goi. 
27 Guana pusi nau seni Goi nenegu;” 
kopu tototoko ni Goi sari qua rinizu, 
viliti Goi sari doduru qua tinavete na inene. 
28 Gua asa ke, vuvusu palae guana popozu huda mo si rau, 
guana poko sapu gania na kikiti. 

1 Gita doduru si podo pa barikaleqe, 

nada tinoa si papakana mo, meke siņia tinasuna. 
2 Noma sage si gita meke tuturei harahara guana havoro; 

meke murimuri palae guana magomago ene holana. 
3 Vea kaqu kopu totoko ni tu Agoi sari tie gugua arini, 

babe turana vagi i pude Agoi na pitu i? 
4 Esei boka vagi vura nia si keke tinitona viana koasa tinitona sapu lopu viana? 


Loke tie! PON , 
5 Agoi ele pada vekoi sari rane tana tie, 


Agoi gilania visa sidara si kote toa si asa. 
Ele pada i Goi meke lopu boka ta hobe. 
6 Ke Mu dono va seu koa gami; Mamu veko gami; 
mami qetuqetu be boka si gami koasa tinoa tasunana hie. 


7 Na huda ba rovea gita sapu kote toa si asa; 
be ta maho gore, ba kote tuvulu sage pule nana. 
8 Sari karosona si kote podalae mate luli, 
meke sari dadagana si kote popozu, 
9 ba pana tiqu la ia na kolo si kote liho vura nana mo, 
meke tuvulu sage guana linete vaqura. 
10 Ba gita na tie pude mate, 
si asa mo sa vina betobeto tadigita; 
mate si gita meke beto mo. 
11 Guana ovuku sapu beto totolo, 
meke na kopi sapu popa, 
12 sari tie sapu mate si lopu tekulu sage pule. 
Lopu kaqu vanunu pule si arini sipu korapa koa nana sa manauru; 
lopu kaqu hite niu si arini pa dia pinuta. 


13 Leana be tome paki au mo Agoi pa lovu; 

tome paki au mo vasina, osolae hola sa Mua tinanaziri. 
Leana be va nonoga vekoa Agoi sa totoso 

pude balabala pule au. 
14 Be mate sa tie, si vegua, boka toa pule mae si asa? 

Be gua asa, ba kote aga gua si rau, 

aga, osolae hokoto sa tinasuna hie. 
15 Meke kote titioko si Goi meke kote olana si rau, 

na kote getu nau Goi, arau pu tavetau Goi pa Limamu. 
16 Meke kote kopu luli ni Goi sari gua inene, 

ba lopu kote kopu luli ni Goi sari gua sinea. 
17 Sari gua sinea si kote voi tomei Goi pa huneke; 

kote nobi tamunu i Goi sari gua tinavete kaleadi. 


18 Ba lopu gua tu, sari na toqere si kote zuzulu, 

meke sari na toa si kote tava rizu taloa, 
19 Guana kolo sapu va murimuri pani sari na patu, 

meke na ruku sapu paleke taloa ni sari pepeso; 

si Agoi Tamasa sipu huara pani Goi sari lolomo tamigami pude koa va leana. 
20 Ninira holani gami Goi ke lopu boka si gami meke mate; 

pa minate hobei Goi kineha mami meke garunu taloani gami. 
21 Sari tumami si vagi vina lavata ba lopu gilania gami, 

meke lopu ta tozini gami totoso variva kurekure si arini. 
22 Va nonoga i mo gami sari tinasigiti pa tini mami, 

meke talotana ni gami sari tinasuna pa mami tinoa.” 

Vinari Zamai Vina rua 

Elipazi 
1 Zama se Elipazi na tie pa vasileana nomana pa Temani, 

2 “Be na tie gilagilana si goi si lopu kote olaņa ni sari zinama kokobadi; 

agoi si sini igo mo na givusu. 
3 Na tie gilagilana si lopu kote zama hoboro gugua agoi, 

babe lavelave pule nia koari na zinama loke ginuadi. 
4 Be ta luli si agoi, si loke tie kote pamana nia sa Tamasa, 

meke loke tie si kote varavara la koa Sa. 
5Sa mua sinea si bakala nana koari na mua zinama, 

podekia goi pude tome koari na sinekesekeidi ri na zinama. 
6 Arau lopu kilu zutu igo si agoi, 

sari berumu telemu na zutu igo. 


7 Vea, agoi sa tie kekenu pude podo? 
Ele koa mua tu totoso taveti Tamasa sari na toqere? 
8 Vea, avosi mua sari na vivinei te Tamasa? 
Meke sari ginilagilana si mua eke mo? 
9 Na sa si tumae nia goi, sapu gami lopu tumae nia? 
Na sa si gilania goi, sapu gami lopu gilania? 
10 Gami si vagi ginilagilana koari na tie koadi meke na tie ele keodi, 
ari tie sapu kenudi hola nia sa tamamu. 
11 Sari na vina manoto te Tamasa si zama atu ni gami, vea ke koromu ni tu? 

Zama ponia gami si Asa, zinama sapu bule meke nono. 
12 Na sa si turana va seu ia sa mua binalabala, 

ke dono va bubugoro mae gami goi? 
13 Na vegua ke bugoro nia goi sa Tamasa, 

meke zama lani goi soku zinama sapu lopu leadi? 


14 Vea, boka koa via sa tie?” 
Boka sa tie pude koa tonoto gugua sa Tamasa? 

15 Ura, sari Nana mateana ba lopu ranei mo sa Tamasa; 
arini ba lopu via mo pa Nana dinono. 

16 Napoa gita sa kinaleana, guana kolo. 
Uve, kaleada si gita meke loke laeda. 


17 Avoso mae, maqu va bakalia koa goi, 
maqu tozi nigo sapu gilania rau. 
18 Saripu gilagilana ele tozi nau sari hinokara, 
saripu ta totozi ni rini koari na tamadia, 
meke loketoņa si tomea rini. 
19 Loke tie karovodi si koa pa dia popoa; 
loke votiki tie si koa pude turaņa va seu i koe Tamasa. 


20 Sari tie kaleadi si kote koa ta sigiti doduruna sa dia tinoa, 
doduru vuaheni pa dia tinoa si kote kamoi tinasuna si arini. 
21 Mamalaini variva hologorudi si gagaemana pa talinadi; 
balabala sapu koa valeana si arini, ba raza i mo rina tie hikohiko. 
22 Lopu rovea arini sapu kote boka govete nia rini sa hinuporo, 
ura, gilania dia sapu korapa aqani rini pude seke va matei. 
23 Sari kurukuru gani tomate si korapa aqa pude gani sari tomatedi; 
gilania dia sapu sa rane tasunana si tata kamo. 
24 Sa rane huporona asa si matagutu hola nia rini, 
tarazuzu si arini, guana keke banara ninirana si namanama pude la rapata i. 


25 Asa sa vina betodi rina tie pu nadoro lani limadia koasa Tamasa pu tagoi sari 


doduru niniranira, , 
arini pu hiva raza ia meke kana ia sa Tamasa. 


26-27 Vahesi puleni sari tie arini meke va kanakana la koasa Tamasa, 

tanini sage ni rini dia lave, 

korodia matagutu meke haqala la pude raza ia sa Tamasa. 
28 Ba sari na tie arini si kote koa koari na popoa lavata, 

saripu lopu sana kote ta huara pa vinaripera, 

sari na vetu pu ta veko palaedi si kote koa i rini. 
29 Kote kokoi mo sari dia tinagotago, 

meke doduru pu tagoi rini si lopu kote koa hola; 

sari dia likakalae ba kote murimuri palae. 

30 Lopu kaqu boka govete nia rini sa hinuporo pa minate. 
Kote guana huda si arini, 

sapu ta sulu lelanadi pa nika, 

meke ta givusu palae pa sinino te Tamasa. 

31 Pana pupuhu sisigiti si arini si kote ranea rini sa kinaleana, 
meke sa kinaleana si kote na dia pinia. 
32 Sipu lopu ele kamo sari dia totoso si kote mate vata kenue si arini, 
kote harahara guana lelana huda, 
meke lopu kaqu buma pule. 
33 Guana huda vaeni sapu udo va kenue vuana, sipu lopu ele komiha, 
guana huda olive sapu hoqa havorona ke lopu boka vua. 
34 Kote tige saripu lopu vahesia sa Tamasa; 
na nika kote sului sari dia vetu saripu ta kuri pa poata tinabara golomo. 
35 Hire sari na tie saripu balabala hata tinasuna meke tavete va kaleana, 
sari bulodi si sini i na binalabala sekesekei.” 

Zobi 
1 Olana se Zobi, 

2 “Ele avosi qua sari zinama gugua arini; 

sari minanoto tamugamu si vari sigiti hola i. 
3 Vea, kote loke vina betona sa zinama tamugamu? 

Na sa kamo gamu ke toke la au mo gamu? 
4 Be guana gamu si tasuna meke arau si atu va manoto, 

si kote zama va gelenae gugua tugo gamu si arau. 

Kote nuke ia rau sa batuqu koari na qua zinama leleadi. 
5 Kote va ninira gamu rau koari na qua zinama variva manoto, 

meke vagi pani sari mia tinalotana. 


6 Ba pana zama rau kamahire si lopu beto sa sigiti, 
meke pude lopu zama gua si koa eko nana tugo sa sigiti. 

7 Kei Tamasa, ele va mabo au Goi, 
Qua tatamana si huara pania Agoi. 

8 Guana hiva va sosode ia Agoi sapu arau tugo si sea, 
ke va viviqe au Goi; na kapu meke susuriqu mo si koa. 
Ari tie si dono la ia mo sa tiniqu meke zutu au mo. 

93 Gina ta naziri nau sa Tamasa si arau, 
ke daku lulura pani au Sa, 
garata livo meke dono va bubugorae mae au Sa. 

10 Va sisire meke hegere nau ri tie, 
vari likohae nau rini meke poharau rini isumataqu. 

11 Luara vala nau sa Tamasa koari tie pu lopu vahesina si Asa, 
oki vala nau Sa pa limadia rina tie kaleadi. 

12 Korapa koa va leanaqu meke mae huara pania Sa qua tinoa, 
kunele vagi au Sa meke seke va munala pani au Sa, 
meke va turu veko au Sa pude Nana gonagonana tupi. 

13 Gona nau tupi rini pa doduru vari kaliqu, 
gona goto i Sa sari na leleqataqu, namu loke Nana tataru; 
sa pepeso si boboso mo pa eharagu. 

14 Va bakora pilipule au Sa, 
komitau Sa guana keke varane sapu hiva va mate tie hola. 


15 Kuliusu si rau ke va sage poko baika, 
meke habotu qua pa kavuru. 

16 Zinara nia matagu sa kinabo, 

meke mogo sari matagu guana huporo vari likohaedi. 
17 Ba loketona si tavete va sea ia arau, 

meke tonotona sa gua vinaravara la koasa Tamasa. 


18 Kei pepeso, mu lopu tomea sa sinea sapu ta evana mae koa rau, 
mu lopu va nosoa sa gua tinepa pude harupau pa tinonoto. 

19 Koanana pa Manauru sa tie sapu kote zama poni au,” 
asa kote toketoke hukata nau pa Manauru. 

20 Zama poni au sa gua baere, 
sipu korapa zoloro la koe Tamasa sa kolo matagu. 

21 Na hiva nia rau si keke tie pude tepatepa poni au koe Tamasa, 
gua sa tie sapu tepa sisigiti koari nana baere. 

22 Sari gua vuaheni si korapa hola taloa, 
meke kote ene taloa si rau meke lopu kekere pule mae. 


1 Sa vina betona sa gua tinoa si tata kamo, 
na lopu boka sino va leana si rau. 
Loketona pule si koa ba sa lovu mo. 
2 Vari likohae nau ri tie nonovala si rau, 
meke dogoria rau sapu kana hola au rini si rau. 
3 Kei Tamasa, mu lavelave nau, na viaqu si rau. 
Na loke tie pule kote zuka i sari qua zinama. 
4 Ele va nosoi Goi dia binalabala pude lopu giligilana si arini, 
mu lopu va malumi pude va kilasa au rini. 


5 Be keke tie si ta tabara poata pude novali sari nana baere, 
si kote ari nana koburu vagia sa vina kilasa. 
6 E Tamasa ele va sisire nia pozaqu koari na tie, 
meke mae loroa rini sa isumataqu. 
7 Moqo sari mataqu pa kinabo, 
meke sa tiniqu si viviqe guana maqomaqo mo. 
8 Sari na tie tonoto si hodahodaka nau rini, 
meke zutu au rini kekenono gua sapu lopu vahesia rau sa Tamasa, gua. 
9 Ba sari tie tonoto si kote tuqe va nabu koari na dia hahanana, 
meke sarini pu via limadia si kaqu koa ninira hola la tu. 
10 Be doduru arini si mae turu pa kenuqu, 
si lopu keke si kaqu dogoria rau sapu kote gilagilana. 


11 Sari qua rane si ele hola, sari qua hiniva si lopu ta evana, 
meke gua tugo sapu okoro ni sa buloqu. 
12 Ba sari qua baere si rane guni nia rini sa boni, 
meke sa huporo si kalalasa guni nia rini. 
13 Be guana sa qua sirana sapu koa hola si sa popoa mo tadi tie matedi, 
si vasina kote eko si rau meke puta pa hinuporo. 
14 Kote na tamaqu guni nia rau sa lovu, 
meke sari uloso si na tinaqu meke na tasiqu vineki. 
15 Pavei pule kaiga siraņa sapu koa hola koa rau? 

Esei boka va dogoro poni au keke lolomo? 
16 Lokari, sa lineana te Tamasa sapu gua rovea rau si kote gore turania mo rau la pa 
lovu, 
kote magogoso varigara pa pepeso.” 

Bilidadi 
1 Meke olana se Bilidadi, sa tie mae guana pa popoa Sua, 
2 “Zobi, totoso sa kote beto zama si goi? 
Be va avoso goi si kote boka vivinei igo gami si goi. 

3 Na vegua ke balabala guni ni gami goi na bulumakao? 
Na pekipeki mami si gami gua si goi? 

4 Na korapa va sigiti pule nigo si goi koasa mua binugoro. 
Vegua, kaqu taluarae si gami pa kasia popoa sina bugoro si goi? 
Vegua, kote va rizui Tamasa sari na toqere pude va qetu igo? 

5 Uve, sa zuke tadi na tie kaleadi si kote tava mate, 
meke lopu kaqu tava hurunu pule.” 

6 Sa kalalasa pa dia ipi si kaqu evaņae huporo, 
meke sa zuke pa kali dia si kote mate. 

7 Sari dia inene bebeno si kote malohoro gore, 
kote hoqa puleni teledia koari na dia binalabala kaleadi. 

8 Sari nenedia kote turana lani pa korapa vaqara, 
meke kote ta tuqe vagi si arini. 

9 Na sipata kote saputi nenedia, 
meke kote tuqe vekoi. 

10 Na aroso si tava nadoro pa sirana, 
meke na sipata si tava tome pa pepeso. 


11 Doduru varikali dia si variva matagutu beto mo, 
meke tasuna ni rini pa doduru inene. 

12 Na ovia si malohoro nia rini, 
meke na tinasuna aqani pana hoqa rini. 

13 Na minoho variva mate si gani luli kapudia, 


meke va muzi i limadia na nenedia. URI 
14 Ke ta daku palae koari na dia kinoa va leana pa dia ipi, 


meke ta ririhi la pa minate variva hologoruna. 
15 Kamahire sa tie hiva la koa pa nana ipi si boka mo, 
ba na ebana sa nai si kaqu tava vuvusu paki pa korapana pude va via ia. 
16 Sari karosodi pa kauru pepeso si popa 
meke sari lelanadi panaulu si harahara. 
17 Sari inavosodi si hokoto mo pa kasia popoa, 
meke loke tie balabala pule i pozadi. 
18 Kaqu ta hadu vura taloa koasa popoa tadi na tie toadi, 
hadu vura ni pa kalalasa, la pa hinuporo. 
19 Kaqu loke tuti dia si koa, 
loke tie sapu podoi rini si kaqu koa hola koari dia vasidi. 
20 Ari tie pa kali lodu rimata si magasa nia sa minate tadirini, 
meke ari pa gasa rimata si matagutu mate dia. 
21 Gugua asa sa tinoa tadi na tie kaleadi, 

sa tinoa tadi na tie pu lopu gilania sa Tamasa.” 


19 


Zobi ji 
1 Meke olana se Zobi, 
2 “Vea seunae gua kote vata sigiti au gamu si arau, 


. meke va soku nau zinama? , 
3 Ninae totoso si zama va kaleanau mo gamu si arau, 


meke lopu kurekure nia gamu sa ninovaņovalaqu rau. 
4 Be hinokara tavete va sea si arau, 
sari sinea si qua ginugua eke mo telequ. 
5 Balabala ia gamu sapu leana hola nau gamu si arau, gua, 
meke sari qua tinasuna va sosodena sapu sea si rau, gua? 
6 Lopu boka dogoria tu gamu sapu e Tamasa tavetia si hie? 
Sa Nana sipata si vekoa Sa pude saputu vagi au. 
7 Velavela vura si arau, ‘Toka nau, ta sigiti hoboro qua!’ Ba loke tie si olana; 
tioko hata tinokae si rau, ba loke tie si mae pude va tonotia sa qua tinasuna. 
8 E Tamasa hukatia sa siraņa, ke lopu boka hola si arau, 
na tomea Sa sa qua sirana pa korapa hinuporo. 
9 Ele vagi pani Sa sari doduru vina lavataqu, 
meke sa qua pozapoza leanana si huara pania Sa. 
10 Seke va sisigiti au Sa pa doduru vari kaliqu, 
Sari na qua hiniva leadi si rabutu pani Sa guana huda hoqana. 
11 Sa binugoro te Tamasa si nada mae koa rau; 
nae turana nau Sa koari Nana kana. 
12 Garuni Sa sari Nana varane pude mae raza au; 
koa vari likohae nia rini sa qua ipi, meke varipera mae au rini. 
13 Qua tatamana ba va seu i Tamasa koa rau; 
sari na tie pu gilani rau ba lopu hiva gilanau tu. 
14 Sari qua tatamana si ele taloa beto, 
meke sari qua baere si ele mulini nau rini. 
15 Sari nabulu vineki tavetavete pa qua vetu ba mulini nau tugo; 
na tie karovoqu guni nau rini si arau. 
16 Tiokia rau si keke qua nabulu ba lopu olanau sa, 
tepa sisigiti ia rau pude toka nau ba korona. 
17 Lopu leana koasa qua barikaleqe sa humanana sa nuzugu, 
meke sari tasiqu koreo ba lopu boka tata mae au. 
18 Sari koburu ba hakohako nau rini, 
pude turu zama rau si taliri taloa dia. 
19 Sari qua baere soti si korodia nau; 
meke sarini pu tataru hola ni rau ba ele kana mae au. 
20 Loketoņa si rau ba na kapu meke susuri mo; 


boka mo ke toa si rau. | 
21 Gamu si na qua baere! Mi tataru nau! 


Ura ele seke au Tamasa si arau koasa limana, 
22 Vea ke kaqu novala au tu gamu gua sapu evania Tamasa? 


Vegua lopu ele novala va kaleana au tu gamu si rau? 
23 Kei, be kaiqa tie boka va nonoga i sari qua zinama, 
mani ta kubere gore ni pa buka! 
24 Uve, be ta peqo sari na qua zinama pa patu, 
meke kuberi pude madi koa hola, 

25 ba gilania rau sapu toana sa gua Tie pu kote valeana pule au, 
meke pa vina betona, Asa kote mae lavelave nau. 
26 Pa mudina ta gani beto sa kapugu koasa minoho, 
sipu korapa koa gua koasa tini hie, si kagu dogoria rau sa Tamasa. 
27 Kagu dogoria rau si Asa pa matagu soti; 
kei, okoro sigiti sa bulogu! 
28 Be zama si gamu, 'Vegua meke kote va sigitia gita sia?” 
Hata kaiga sirana si gamu pude raza au. 
29 Ba kamahire, si mi matagutu nia sa vedara, 
sa vedara sapu turania sa tinanaziri te Tamasa koa sa sinea, 
pude mi tumae nia sapu koa Nana si Asa pu pitui sari doduru tie.” 

Zopara 
1 Meke olana se Zopara sapu mae guana pa popoa Neama, 
2 “Zobi, va talotana au goi. 
Gua asa ke kaqu olaņa igo rau. 
3 Zama nonovala au goi si rau, 
ba tumae nia qua gua sapu kote olana guni nigo. 


4 Vegua lopu gilania tu goi sapu pa pinodalaena sa kasia popoa, 
sipu podalae ta veko sa tie pa popoa pepeso, 
5 si papaka mo sa totoso sapu hegere na komolo sari tie kaleadi, 
meke pa totoso hite mo si koa qetu sari na tie huporo? 
6 Be ululu kamo la pa manauru sa vinahesi pule tanisa, 
meke tiqu la koari na lei sa batuna, 
7 ba kote ta givusu palae guana kavuru si asa, 
meke arini pu gilania, si kote nanasa, ‘Avei si asa?’ gua. 
8 Kote murimuri guana pinutagita meke lopu ta dogoro pule, 
kote ta hadu taloa si asa guana keke dinogodogorae pana boni. 
9 Arini pu dogoria ba lopu kote dogoro pulea, 
sa nana vasina ba lopu kote va kamo pulea si asa. 
10 Sari nana koburu si kote va pule la i sari na likakalae koari na tie malana, 
meke kaqu va pulei rini sari na tinagotago hinikodi. 
11 Be korapa vaqurana sa, 
ba sa susurina si kaqu eko pa kavuru. 


12-13 Sari na kinaleadi si lomoso koasa, 
ke veko seunae i sa pa nuzuna pude koa hola sari linilinidi. 
14 Ba hoke iliri pasa sari na ginani, 
guana poizini noki pa tiana. 
15 Kote lua vurani sa sari tinagotago pu onoli sa, 
e Tamasa kote vagi vura puleni pa tiana. 
16 Kote onolo vagia sa tie kaleana sa poizini tanisa noki; 
sari livona sa noki si kote va matena sa. 
17 Lopu kaqu dogoro pulea sa sari oela olive sapu totolo guana ovuku, 
ba be na zipale na meleke sapu totolo guana leana. 
18 Kaqu va pule i sa sari doduru likakalae pu mabo ni sa, 
lopu kaqu ta poni lolomo pude qetu si asa koari na nana tinagotago. 
19 Sina nonovali sa sari na tie malana meke va habahuala i sa, 

meke vagi sa sari na vetu sapu votiki tie taveti. 
20 Sa puhi tanisa si loke kokoina; 

doduru nana tinagotago si lopu boka va sarea pa minate. 
21 Lopu hoke koa hola sa ginani pana henahena si asa, 

ke sa nana tinagotago si lopu kagu koa hola. 


22 Pana tagotago va hola si asa si kote kamoa na tinasuna, 
na tinalotana nomana si kote raza la koasa. 
23 Vekoa, mani henai doduru gua sapu hiva ni sa! 


Kote va kilasia Tamasa si asa pa Nana tinanaziri na binugoro. 


24 Be boka govete nia sa sa vinaripera, 

ba na tupi boronizi si kote nuguru karovo pa tinina. 
25 Kote daku vura nia sa sa tupi pa mudina, 

meke va vura ia pa berona sa batu tupi nedalana, 

meke sa minatagutuna sa minate si kote kamo la koa sa. 
26 Doduru tinagotago tanisa si ta huara palae beto, 

kote sulu pani na nika, sapu lopu na tie va katua, 

kote ta sulu tugo si asa meke sari na nana tatamana. 
27 Gua na tie va sosode, sa manauru 

meke sa pepeso si kote tozi vura ni sari nana sinea. 
28 Na nage kote paleke taloa nia sa nana vetu, 

guana totolo ninira pana raza sa tinanaziri te Tamasa. 
29 Asa sa hinia poni ni Tamasa sari na tie kaleadi, 

sa pinia sapu va nama ni Tamasa koa rini.” 

Zobi 
1 Olana se Zobi, 
2 “Avoso va leana mae koari na qua zinama; 
asa sa vina manoto sapu tepa ia rau koa gamu. 
3 Va malumau; magu zama, 
meke pana beto zama rau, mamu va sisire nono la. 


4Sa gua ninominomi si lopu koari na tie; 
koa nana tu, gua ke soliņi si rau. 

5 Mu dono vilitia sa qua ginugua, mamu magasa nia; 
kumuhia sa nuzumu, mamu hodahodaka. 

6 Pana balabala ia rau sapu guahe, si matagutu qua tu; 
nenegara tu sa tiniqu. 


7 Na vegua sari na tie kaleadi ke toa va gelenae tu, 
barogoso gorevura meke bokaboka nono latu? 
8 Sari tudia si dogori rini noma sage meke toa va leana, 
sari na koburu tadi na tudia ba dogori rini. 
9 Koa va leana si arini pa dia vetu, meke lopu matagutu, 
sa kolu sekesekeana te Tamasa si lopu raza koa rini. 
10 Sari dia bulumakao si lopu makudo hira; 
hoke podopodo va leana meke loke tinasuna kamoi. 
11 Sari dia koburu si haqala na horu guana lami; 
sari tudia hitekedi si peka lamae. 

12 Kera turanae koari na mike si arini, 
meke peka getugetu koasa mamalainina sa ivivu. 

13 Tiatamadia sapu kaleadi, ba koa va leana na tagotago dia, 
meke mate va bulebulei dia. 


14 Zama ia rini sa Tamasa, 'Lopu sosoara gami; 
gami lopu emami hiva gilani sari Mua tinarae.’ 

15 Esei sa Tamasa pu tagoi sari doduru niniranira? 
Na vea ke kote nabulu nia tu gami? 

Na loke lineana kote vagi nia gami pana varavara la ia. 

16 Turua rini sapu sa dia tinagotago si vurana pa dia binokaboka soti, 
ba arau si koroqu tagoa sa binalabala gua asa. 


17 Ba sa zuke” tanisa tie kaleana si lopu hoke tava mate? 
Vegua, hoke kamoi tugo tinasuna sari? 
Totoso sa, hite bugoro ni Tamasa sari meke va kilasi? 
18 Hoke ta givusu palae tugo sari, guana duduli? 
Babe ta paleke taloa guana kavuru pa totoso hiru? 


19 Sa vina kilasadi si kote vala Tamasa koari na dia koburu, gua si goi; 

ba lokari, leana be va kilasi tugo Sa sarini pu tavete va sea, pude madi gilania; 
20 madi dogoria sa tina huara pa matadia soti; 

madi va nonoga ia sa tinanaziri tanisa Tamasa pu tagoi sari doduru niniranira. 
21 Lopu kote hiva gilania rini sa si ta evana koari na dia koburu, 

ura pa mudidia mate si lopu kote ari dia binalabala. 
22 Ba esei boka va tumatumae ia sa Tamasa, 

sina sa Tamasa ba pitui mo sari tie arilaedi? 


23-24 Keke tie si lopu momoho meke kamo sa totoso mate; 
mate va leana pa binule, 


noboko meke toa va leana sa tinina. 
25 Keke pule si mate pa minalaņa, 


lopu hite va linilinia sa sa kinoa va leana. 
26 Karua arini si ta pomunae beto mo pa kavuru, 
meke gani na uloso tinidia. 


27 Fle tumae nia tu rau sa mia binalabala, 
sapu vegua kote novala guni nau gamu. 
28 Kote nanasa si gamu, ‘Avei sa vetu tanisa palabatu lavata kamahire? 
Avei sari ipi tadi na tie kaleadi?’ 
29-30 Na vegua ke lopu hoke nanasi gamu sarini pu ene sage gorea sa sirana? 
Lopu hoke tozini gamu tu rini sa hinokara? 
Sapu pana raza sari tinasuna si lopu hoke kamoi sari tie kaleadi. 
31 Loke tie boka la zutui sari tie kaleadi, 
babe tavete hobe lani gua sapu evani rini. 
32 Totoso ta paleke la rini pa popomunuana, 
si na tie kopu tu si koa kopu ni sari lovu. 
33 Noma hola sa tokele tie pu la koasa popomunuana, 
soku si vata dogoro ni sari dia pinamaņa, 
sa pepeso ba noso meke va kamo valeani sari tinidia. 


21:17 Sa zuke si na tinoa tanisa tie. 

34 Ke sari mia zinama vina manoto si loke namudi! 
Doduru mia vina bakala si kokohadi beto!” 


Sa Vina Neta Vinari Vivinei 


Ja 22 
Zobi 22:1 kamo hinia 27:23 


Elipazi 
1 Meke zama se Elipazi na tie pa vasileana nomana pa Temani, 

2 “Sa si boka tavetia sa tie pude toka nia sa Tamasa? 

Vegua, boka arilaena koe Tamasa sa tie tumatumaena?” 
3 Vea pude na tie tonoto si agoi, kote boka va qetua goi sa Tamasa pu tagoi sari doduru 

niniranira? 

Be na tie leamu si agoi, sa si kote ta tokae nia Tamasa? 
4 Vea, na pamana nia goi si Asa, ke zutu igo Sa, 

meke turana lani igo Sa pa vinaripitui? 
5 Lokari! Na tie kaleamu hola si agoi; 

na loke kokoina sa hahanana kaleana tamugoi. 


6 Vagi paki poata sari tasimu koa goi, 
si vagi pani tu goi dia poko, osolae hobei rini sari dia gale, 
meke dododohodi mo meke koa. 

7 Saripu memehadi si gina lopu va napoi goi, 
meke saripu oviadi si koromu poni ginani. 

8 Gina balabala ia goi sapu sa pepeso si dia rina tie niniradi, 
meke ari na tie bokabokadi mo boka koa ia. 

9 Ba koromu poni goi sari nabonaboko, totoso tepa tinokae sarini. 
Hiko si goi koari na koburu eapadi, meke hitu pani. 

10 Gua ke vari likohae nigo na sipata si goi, 
meke matagutu totoso raza va hodaka sari tinasuna. 

11 Gua ke lopu boka dodogorae si agoi pa huporo, 
meke lodu taloa totoso kamo sa naqe. 


12 Ura koa panaulu sa Tamasa, ululu hola pa Maņauru, 
ululu hola ni sari na pinopino saripu nipuludi hola la tu. 

13 Ba nanasa si goi, ‘Sa si gilania sa Tamasa? 
Na paeria na lei si Asa, ke vea meke kote pitu gita Sa? 

14 Opo adumia na lei huporona, ke lopu boka dogoro gita Sa, 
hoi tu si Asa, enene Nana panaulu pa manauru,' gua si goi. 


15 Vegua, kaqu luli tu goi sari sirana pukeranedi, 
vasina ene sari na tie kaleadi? , 
16 Arini si ta paleke taloa, sipu lopu ele kamo dia totoso mate, 


guana vetu sapu paleke taloa nia na naqe. 
17 Zama si arini koe Tamasa, ‘Veko gami! 
Nasa kote boka taveteni gami sa Tamasa pu tagoi sari doduru niniraņira?’ 
18 Gua asa, ba va sini ni likakalae arilaedi Sa sari dia vetu, 
gua ke lopu hiva ni arau sari binalabala gugua arini. 
19 Sari tie nono si kote qetu pana va kilasi Tamasa sari na tie kaleadi, 
meke sari tie tonoto si kote hegere meke va sisire ni. 
20 Doduru pu tagoi ri tie kaleadi si ta huara ilasa, 

meke saripu koa hola si kote ta sulu palae pa nika. 


21 Ke mu va pepekae la koe Tamasa, pude tagoa goi sa binule, 
meke kote mana nigo Sa si agoi. 

22 Va avosi sari Nana vina turu, 
mamu va nagiti pa bulomu. 

23 Pana kekere pule la si goi koasa Tamasa pu tagoi sari doduru niniranira, 
si kote leamu pule si goi gugua tatasana; 
pana va rizu pani goi sari kinaleana pa mua vetu; 

24 pana luara pani goi sari mua inokoro poata, 
meke gona pani goi sari mua qolo arilaedi pa lolomo popana, 

25 si na Tamasa pu tagoi sari doduru niniranira telena si kote na mua qolo, 
Asa si kote na mua siliva arilaena. 

26 Gua meke kote ranea goi doduru totoso sa Tamasa pu tagoi sari doduru niniranira, 


meke kote dogoria goi sapu Asa sa mua qinetuqetu, 
meke lopu kote kurekure si goi pa kenuna. 
27 Kote varavara la si goi koa Sa meke kote olanigo Sa, 
meke kaqu kopu ni goi sari na mua vina tatara la koa Sa. 
28 Kagu gorevura sari doduru pu hiva taveti goi, 
ura na zuke si kote kalalasa koasa siraņa pa kenumu. 
29 Be kamoi na tinasuna sari na tie meke zama si goi, ‘Toka ni,’ 
si kote harupi sa Tamasa. 
30 Sari na tie kaleadi pu kekere, 
ba kote harupi mo Sa; 
kote ta harupu si arini sina via sari na limamu goi.” 

Zobi E 
1 Olana se Zobi, 
2 “Korapa ta sigiti nia mo rau sa qua ninominomi kamo ninoroi, 


hilala si rau ba sa lima Tanisa si mamata eko mo. 
3 Be gilania mo rau pavei kote boka dogoria rau si Asa; 


be boka rau, maqu kamo la vasina koa si Asa! 
4 Kote tozia rau sa qua ginugua pa kenuna Sa. 
Kagu va bakalia rau guguana sa qua tinoa. 
5 Kaqu vagi vura nia rau sa Nana inolaņa, 
meke boka gilani sari Nana zinama mae koa rau. 


6 Be toke au Sa si kote tavetavete nia Sa sa Nana niniranira nomana beka? 
Lokari, kote va avoso si Asa totoso zama si rau, meke lopu zutu au. 


7 Arau na tie nono si boka va vura binalabala koa Sa, | o. 
meke kote koa ta rupaha ninae rane si rau koasa tie varipitui. 


8 Ba pude la hata ia rau pa kali gasa rimata, si lopu koa si Asa vasina, 
meke pude la arau pa kali lodu rimata si lopu dogoria tugo rau. 
9 Hata ia rau pa kali gede meke kali matao vasina sapu tavetavete si Asa, 
ba lopu boka ta dogoro si Asa. 
10 Ba gilania Sa sa sirana korapa enea rau, 
meke pana ele podekau Sa si kote vura mae guana qolo viana si rau. 
11 Sari nenequ si ene luli valeani sapu tanisa; 
kopu nia rau sa Nana sirana meke lopu paza. 
12 Lopu hite rizu taloa si rau koari Nana ginarunu; 

va nagiti rau sari Nana zinama, hola nia sa qua hinia ginani. 


13 Asanana mo si Asa; a 
esei boka hobea Nana hiniva? 
Tavetia Sa gua sapu hiva tavetia Sa. 


14 Korapa va hokotia Sa gua sapu vizata poni nau Sa, 
meke soku sari Nana hiniva mae gua koa rau. 
15 Gua asa ke matagutu nia rau si Asa, 
totoso balabala ia rau si holoqoru si rau. 
16-17 Sa Tamasa pu tagoi sari doduru niniranira si va malohoro ia Sa sa buloqu. 
E Tamasa, lopu sa huporo, si va matagutuqu rau, 
ba sa hinuporo si moata hola, meke lopu boka dodogorae si arau. 


1 Vegua ke lopu va nama vekoi Tamasa pu tagoi sari doduru niniranira sari totoso 
varipitui? 
Vegua ke aqa ni saripu gilania si Asa ba lopu kamoi tu sari rane arini? 
2 Va rizui rini sari na voloso pepeso pude boka vagi va noma dia, 
pausi rini sari na rovana sipi sapu hikoi rini. 
3 Vagi pani rini sari na don'ki tadi na koburu eapadi, 
meke kopu ni sari bulumakao tadi na barikaleqe nabokodi, osolae ta hobe sari 
na dia gale. 
4 Sari na tie malana si tupele pani rini pa siraņa, 
meke zukuri sari na habahuala pude la tome. 


5 Ke guana don'ki pinomodi pa soloso, 
pudiki hata ginani pa ninae vasina sari na malana; 
pa qega ba hata poni ginani rini sari dia koburu. 
6 La vagi gedi ginani tana kurukuru pa inuma sapu lopu dia, 
meke varigara qurepi pa inuma vaeni tadi na tie kaleadi. 
7 Doduruna sa boni si dododohodi meke puta, na loke poko, 
loke nobi pude hukatia sa ibu. 
8 Teteroko nia rini sa ruku gorena pa soloso, 
ke la nuziki kapae koari na patu nomadi pude aqoro. 
9 Sari koburu loke tamadia si ta vagi palae koari tinadia; 
vagi ri na tie kaleadi sari koburu tadi pu malana pude hobe gale. 
10 Ba sari na malana si ene vura dodohodi na loke dia poko; 
oviadi mo totoso paleke huiti tadi na tie. 
11 La munala olive pude va vura oela, na qurepi pude vagi vaeni; 


ba arini teledia si koa memeha eko mo. 
12 Sagesage nana koasa popoa lavata sa kabo alili; 


saripu bakora na tata mate si kabo hata tinokae, meke lopu ta harupu; 
ba lopu zutui Tamasa saripu nonovali sarini. 


13 Sari tie kaleadi si kana ia sa kalalasa; 
korodia gilania sa nana sirana, 
ba be pude ene luli valeania. 
14 Sipu tata rane sa popoa si gasa turu sa tie variva mate, 
meke va matei saripu habahuala, 
meke panaboni si hiko si asa. 
15 Sa matana sa tie barabarata si aqa nia sa opokaputu; 

zama si asa, ‘Loke mata kote dogorau,' gua. 
Va paeria sa isumatana pude loke tie gilania. 

16 Totoso huporo si haele nuguru pa vetu sari tie hiko, 
pana rane si puta si arini. 

Lopu manavasa nia rini sa kalalasa. 

17 Sa huporo dudukurumu si guana munumunu koa rini; 
na baeri rini saripu variva matagutu pa huporo. 

18 Guana elelo pa beru kolo si ta paleke taloa si arini, 
sari dia kukuru pepeso si ta levei koe Tamasa; 
ke loke tie si la pude kopu ni sari na dia inuma vaeni. 

19 Sa maninina sa dada si nono vagia sa kolona sa sinou; 
si gua tugo sa lovu sapu saputu vagidi sari tie kaleadi. 

20 Ari tinadia ba kote mulini ni, 
ke hena va kamoi rina uloso; 
sari tie kaleadi si loke tie kote balabala pulei, 
ba guana huda ta maho goredi si arini. 

21 Na nonovali rini sari barikalege sapu tige meke loke dia koburu, 
meke lopu tataru ni rini sari na naboko. 

22 Sa Tamasa pa Nana niniranira si daku pani Sa saripu niniradi; 
be ele sokirae, ba sa tinoa si lopu dia pude lalae nia. 

23 Boka va malumi Tamasa pude koa manoto pa dia tinoa, 
ba sari matana si korapa kopu totoko eko lamo koarini. 

24 Pa totoso hite si kote ta ovulu sage si arini, meke kote lopu koa, 
kote tava pepekae meke ta vagi varigara gua ari kasa doduru, 
kote guana kiko huiti sapu ta seke palae. 

25 Pude lopu hinokara si hire, si esei kote boka va sosodea sapu kohaqu si rau? 

Esei kote boka tozia sapu sea si rau?” 


25 
Bilidadi 
1 Olana se Bilidadi, sa tie mae guana pa popoa Sua, 

2 “Doduru niniranira tana binanara si Nana sa Tamasa, 
doduru si kaqu magasa na pamana nia si Asa; 
tavetia Sa sa binule pa Maņauru. 

3 Esei boka nae i sari Nana qeto minate varipera? 


Sa kalalasa te Tamasa si kamo koari doduru vasina. 
4 Vea, kote boka tonoto sa tie pa kenuna sa Tamasa? 


Boka via sa tie pu podo pa barikaleqe? 
5 Pude sa sidara ba lopu ninira sa kalalasana, 

meke sari pinopino si lopu via pa Nana dinogodogorae, 
6 si vegua sa tie, sa uloso sana, sa nikuniku? 

Na tie mo bisa, sapu gua mo na uloso!” 


26 


Zobi 
1 Olana se Zobi, 
2 “Tolavaena hola sa tinokae tamugoi koa rau, 
na tie malana meke malohoro gua arau! 
3 Leleadi hola sari mua vina balau koa rau pu loketona gilania, 
noma hola sa tinumatumae va dogoro nau goi. 

4 Esei toka nigo pude balabala i sari zinama hire? 
Magomago savana si zama vura koa goi?” 
Kera se Zobi 


> “Sari magomagodi ri pu mate si matagutu; 
sarini pa kauru kolo meke doduru pu koa vasina. 
6 Sa minate si lopu boka paere koe Tamasa, 
sa tinahuara si loke nobi boka va paere ia koa Sa. 
7 Repahia Sa sa manauru pa kali togarauru pa vasina sapu loketona koa ia, 
meke sa kasia popoa si vekoa Sa pa vasina sapu loketona zuka ia. 
8 Va sini ni kolo Sa sari na lei, 
ba lopu puzaka sari na lei koasa mamatana sa kolo ruku. 
9 Va paere ia Sa sa sidara, 
na lei nobi nia Sa. 
10 Tavetia Sa sa hubi lamana pude vari pagaha nia sa kalalasa meke sa huporo, 
meke gasia Sa sa voloso pa vari korapadi ri na rane meke na boni. 
11 Niu sari tokele dedegere pu tugena sa manauru, 
neneqara totoso gegese si Asa. 
12 Pa Nana niniranira si va kilasia Sa sa kolo lamana, 
pa Nana tinumatumae si va matea Sa sa kurukuru Rehabi pa lamana.” 


13 Pa sinino te Tamasa si bule learane sa manauru, 
meke sa limana Sa suti va matena sa noki gotolo. 


14 Ba vasi puritina mo sari Nana tinavete si hire, 
guana manamanasa mo si avosi gita. 
Ke, esei kote tumae hinokara nia sapu vea ninira gua sa Tamasa?” beto sa kinera. 


1 Sa hinodana sa vivinei te Zobi. Zama si asa, 
2 “Zama hinokara si rau koasa Tamasa toana, 
sa Tamasa pu tagoi sari doduru niniranira, pu vata lotana au pa tinasigiti. Asa 
va kilasa au si rau pu loke qua ginugua sea. 
3-4 Sa berugu si lopu kaqu zama nia si keke tinitona kaleana, 
meke sa meaqu si lopu kaqu kokoha, 
sipu korapa toa qua si arau, 
meke sa sinino te Tamasa si koa nana pa isuqu, 
5 Lopu kaqu zama nia rau, sapu tonoto sa vivinei tamugamu; 
kaqu toketoke nia rau sa gua tinonoto osolae mate si rau. 
6 Sa gua tinonoto si kaqu kopu eko nia rau meke lopu kote beto nia rau, 


loketona kaiqa ginugua sea si gilania rau sapu kote pada pude zutu pule nau si 
rau. 


7 Sari qua kana si madi gua ari na tie kaleadi, 
saripu raza au si madi gua arini pu lopu tavetia sa tinonoto. 
8 Na sa si boka tavetia sa tie sapu lopu ranea sa Tamasa, 
be vagi pania Tamasa sa nana tinoa? 
3 Lopu kagu avosia Tamasa sa kinabo tanisa, 
pana raza sa tinasuna koasa. 
10 Lopu kote dogoria tugo sa sa qinetuqetu pa vinahesina sa Tamasa pu tagoi sari 


doduru niniranira. ji 
Lopu kote varavara la tugo si asa koasa Tamasa doduru totoso. 


* 26:12 Sam 89:10 

11 Magu va tumatumaeni gamu sa niniranira te Tamasa; 


sari na tinavete te Tamasa pu tagoi sari doduru niniranira si magu va bakali koa 
gamu. 


12 Ba lokari, gamu ele dogori mia si hire, 
na vea ke zama hoboro mae si gamu koa rau? 
13 Hie sa hinia tadi tie kaleadi kote poni ni sa Tamasa, 
sa tinago kote vala nia Tamasa pu tagoi sari doduru niniranira koasa tie sapu 


loke nana tataru. a 
14 Vea soku gua sari nana koburu ba kote mate beto mo pa vinaripera, 


sari tuna si kote mate mo pa inovia. 
15 Arini pu boka toa hola si kote mate pa oza, 
meke sari dia naboko ba lopu kaqu kaboi. 
16 Sari tie kaleadi si kote tago poata soku guana onone, 
meke kobi poko sapu soku hola nia sapu ta hivae, 
17 þa sari tie tonoto kote va sagei sari poko arini, 
meke sari tie leadi kote variva hia ni sari poata. 
18 Sa vetu kuria sa si guana aba tanisa kaqa, 
guana ipi pa soloso tadi tie hukue. 
19 Na tie tagotagona totoso la puta si asa, 
ba totoso tukeli sa matana si loketona tu si koa. 
20 Tarazuzu paleke vagina si asa guana naqe, 
na vivirua ovulu taloa nia pana boni. 
21 Sa givusu pa gasa rimata si paleke taloa nia si asa meke lopu koa, 
la sa meke saputu pania pa nana vetu. 
22 Hiru la raza koasa; loke nana tataru, 
sipu korapa hiva govete nia sa sa niburuna sa givusu. 
23 Sa givusu ninirana si guana popohara lima meke va sisire, 
meke pavei govete gua sa ba hihiovo luli la tugo. 


28 


1 Na koa nana sa pou hoke ta geli vagi sa siliva, 
meke sa vasina hoke tava via sa qolo. 
2 Aeana si ta vagi vurana pa pepeso, 
meke kopa si ta vagi vurana pa patu niniradi. 
3 Sa tie si zukea sa vasina hupohuporona; 
hata si asa pa korapana sa pepeso koari na pou lohidi, 
hata ia sa sa patu sapu koa ia kopa pa korapa huporo. 
4 Gelia sa sa pou pa vasina sapu seu pa kinoa tie, 
vasina sapu lopu hoke ene kamoa tie; 
na iku si tuqea sa meke isu gore pa pou. 
5 Na ginani si toqolo vura koari linetelete panaulu, 
ba pa kauruna si tava umumu sari pepeso pa gineli. 
6 Vura koari na patu vasina si ari na patu buma nedaladi, 
meke pa kavurudi koa sa qolo. 
7 Loke kurukuru tapuru va ululu ele poho ia sa sirana la vasina, 
na atata ba lopu ele dogoria. 
8 Na kurukuru name nomadi ba lopu ele neti kamoa, 
na laione ba lopu ene luli i sari siraņa arini. 
9 Seke pani rina tie sari patu niniradi, 
pa hubi toqere si geli veko palae si arini. 
10 Geli nuquri rini sari patu niniradi, 

meke kamoi sari na patu arilaedi. 
11 Hata vura nia sa vasina bukaha vura sa kolo, 
meke va vurai pa kalalasa sari tinitona tomedi. 


12 Ba pavei kote boka ta vagi sa ginilagilana lohina? 
Pavei koa sa ginilagilana? 
13 Lopu tumae nia rina tie sa laena hinokara, 
sina loke tie boka dogoria koasa popoa pepeso. 
14 Sa kolo pa hebalana si zama, ‘Lopu koa koa rau si asa.’ 
Sa lamana peava si zama, ‘Lopu koa koa rau si asa.’ 
15 Na qolo viana lopu kote boka holu vagi nia, 
na siliva si lopu tata kamo pa hinoluna. 
16 Sa qolo pa Opira ba lopu tata kamoa sa laena sa, 
lopu tata tugo sari na patu arilaedi pu zinara na buma leleadi. * 
17 Lopu boka vari pada la nia koari na qolo babe na qelasi nedaladi, 
meke lopu boka kapae la nia tugo koari na vinasari nedaladi sapu na qolo tavete 
ni rini. 
18 Arilaena hola nia sa tugo sari na patu binu na patu zinara; 
sa laena sa ginilagilana lohina si lopu boka ta kamo. 
19 Sa patu topazi memehena” meke sa qolo viana, 
ba lopu kaqu boka vari pada la nia koasa laena sa. 
20 Ke pavei mae guana sa ginilagilana lohina? 
Pavei kokoana sa ginilagilana? 
21 Na ta tome sia pa matadi rina tie, 
koari na kurukuru pa galegalearane ba paere si asa. 
22 Sa minate meke lovu si zama, 
“Na inavoso hoborodi mo si kamo pa talina mami.’ 
23 E Tamasa mo telena tumae nia sa sirana pude kamo la koa sa; 
Asa mo gilania pavei koana si asa. 
24 Ura Asa boka dogoro kamoa sa vina betona sa kasia popoa; 
doduru pa kauruna sa maņauru ba dogori Sa. 
25 Totoso ponia niniranira sa Tamasa sa givusu, 
meke tavete vura nia Sa sa padana sa kolo koari na lei, 
26 meke totoso vizatia Sa pavei kote hoqa sa ruku, 
meke sa siraņa tanisa lei tana paka manauru, 
27 si tiqe dono la si Asa koasa ginilagilana lohina meke vilitia Sa, 
meke va sosodea Sa meke podekia Sa. 
28 Meke zama sa Tamasa koari na tie,” 
‘Sa pinamanana sa Tamasa, asa tu si na ginilagilana lohina, 
meke pude luara pania sa hahanana kaleana si na ginilae.”” 


29 
1 Zama hoda la se Zobi, 
2 “Va gulea i rau sari na sidara visoroihe, 
sari na rane na totoso pu kopu nau sa Tamasa, 
3 totoso zuke va bakalia sa Tamasa sa qua tinoa, 
meke pa Nana kalalasa si enea rau sa huporo. 
4 Arini sari na rane leadi pa qua tinoa, 


* 28:16 Sari na patu ta pozae onikisi babe sapaera. * 28:19 Topazi si na patu sapu meava guana hakua 
saganana. s 28:28 Sam 111:10; ZT 1:7, 9:10 

totoso baere au sa Tamasa meke mana nia Sa sa gua vetu, 
5 totoso koa turanau sa Tamasa pu tagoi sari doduru niniranira, 
meke koa vari likohae nau ri gua koburu, 
6 totoso tamanae sari qua goti meke bulumakao 
meke poni va soku nau meleke pa qua siraņa, 
meke bukaha vura koari na patupatu sa oela olive, 


7 totoso la si rau pa sasada koasa vasileana, 
meke vagia qua habohabotuana pa vasina varivarigarana, 
8 sari na tie vaqura si hoke va talevara totoso dogorau rini, 
sari tie komihadi si hoke turu pa pinamana pana kamo rau. 
9 Sari na koimata si hoke noso paki zama, 
vekoi ri limadia pa nuzudia pude lopu zama. 
10 Sari nati palabatu si turu noso; 
lopu kulu na pamana dia. 


11 Be esei avosia zamaqu ba hoke qetu hola nau rini, 
arini pu dogorau si hoke zama valeana mae, 
12 sina harupi rau sari na malana pu kabo hata tinokae, 
meke saripu loke tamadia. 
13 Sari na habahuala ba hoke mana nau, 
sari naboko si va qetu pulei rau. 
14 Sa tinonoto si va sage ia rau guana qua poko; 
ninono si hadehade nia rau pa tiniqu meke na qua toropae. 
15 Sari pu behu si turani rau, 
meke tokani rau saripu ike. 
16 Na tamadia ri na tie malaņa si rau, 
meke toka ni rau sari na tie karovodi pa vinaripitui. 
17 Huari rau sari niniranira tadi tie kaleadi, 
meke harupi rau sari tie koa rini pu nonovali si arini. 


18 Meke balabala si arau, ‘Kote mate si rau pa qua vetu soti, 
sari qua rane si kote sokudi guana onone. 
19 Guana huda si rau sapu sari karosoqu si kamo la pa kolo, 
meke sari lelanagu si bobosi na puni pana boni. 
20 Doduru tie si hoke vahesi au rini si arau, 
meke hoke tava ninira lamo si rau.’ 
21 Sari tie si edi hiva va avosau rini, 
aqa va avosia rini sa si kote zama nia rau. 
22 Mudina zama arau si loke dia zinama pule, 
sari qua zinama si va manoti si arini. 
23 Aqa nau rini pude zama guana aqa dia ruku, 
qua zinama si napoi rini guana inuma sapu va kamo ruku. 
24 Totoso komolo la i rau si lopu va hinokara si arini, 
sa dinono va bakala pa isumataqu si arilaena hola koa rini. 


25 Arau vizata poni sari binalabala meke habotu guana dia palabatu, 


turani rau guana baņara sapu turana nana qeto minate, 
meke totoso talotana si arini si va manoti rau. 


1 Ba kamahire si va sisire nau rini, sari tie mudidi koa rau, 

ba sari tamadia si lopu pada pude hagala turani sari gua siki pude varitokae 
kopu sipi. 
2 Na sa laedi koa rau sari tie gua arini? 
Ele malohoro meke loke tinavete boka tavetia rini 
3 Dono ovia meke malana si arini, 
ene lamae ia rini sa pepeso popana, 
pana boni enea rini sa pepeso vasina loketona boka toa ia. 
4 Pa qega si hata ginani na kupi vagi elo huda, 
meke hena karoso sapu pasa hola koasa huda ta pozae huda sasara. 
5 Hitu taloa ni rina turanadia pa kinoa tie, 
kukili ni rini guana tie hikohiko. 
6 Hata vasina pude puta koari na taqele ovuku popadi, 
koari na bae pa kali toqere, na pou pa pepeso. 
7 Kabokabo guana kurukuru pinomo, 
meke nunuzikae pa korapa hiqohiqo raqoraqona. 
8 Sari na tie arini si gua sapu loke pozadi meke lopu ta gilanadi! 
Na tie ta hitu vuradi si arini pa popoa. 


9 Ba kamahire si kera va sisire nau ari tudia, 
meke arau si na dia nonovalana mo. 
10 Maledere nau rini meke lopu boka tata mae, 
meke lopu matagutu loroa rini sa isumataqu. 
11 Kamahire sapu vagi pania Tamasa sa qua niniranira meke va malohorau Sa, 
si kana au meke nonovala au, lopu pamana nau rini. 
12 Pa kali mataoqu si raza mae sari tie vaqura; 
veko sipata si arini pa siraņa sapu enea rau, 


meke edi hiva va mate hola au rini. , 
13 Tukua rini sa qua sirana ke lopu boka govete si rau, 


loke tie si tokani totoso podekia rini pude novalau, 
na gilania dia sapu loke tie kote hiva toka nau. 
14 Raza koa rau guana qeto minate nuquru gua pa goba ta huarana pa vasileana, 
meke hoqa mae au rina patu pa goba totoso haqala mae gua si arini koa rau. 
15 Koa mo pa minatagutu si rau, 
sa laequ rau si paleke taloa nia na givusu, 
meke sari qua tinagotago si murimuri guana lei. 


16 Kamahire si goregore hikare sa qua tinoa, 
loke sinalanana sa gua minoho. 
17 Pana boni si sigiti beto susuriqu, 
meke loke kokoina sa tinasigiti pa tiniqu. 
18 Pa lima ninirana te Tamasa si tuqe vagia sa ruaqu, 
meke liloho vagia Sa sa kolana sa qua poko. 
19 Gona gore lani au sa Tamasa pa nelaka, 
meke guana kavuru na eba mo si rau. 
20 Kabo atu si rau koa goi Tamasa, ba lopu olana si Goi, 
turu atu pa Kenumu si rau ba lopu linana mae au Goi. 
21 Kamahire vata sigitau tu Goi si arau, 
sa lima ninirana Tamugoi si va raza nau Goi. 
22 Saputu vagi au Goi meke va paleke nau pa givusu, 
meke hiru lamae nau Goi koari na raneboni. 
23 Gilania rau sapu pa minate paleke lani au Goi, 

24 Hokara, loke tie hoke raza ia sa tie pu ele koa pa tinasuna, 
sipu korapa kabo hata tinokae si asa. 
25 Vea, lopu hoke kabo turani tu rau sarini pu tasuna? 
meke tataru ni sarini pu habahuala? 
26 Ba totoso hata ia rau sa lineana si kinaleana tu si mae, 
totoso hata ia rau sa kalalasa si hinuporo tu si kamo mae. 
27 Sa bulogu si tasuna meke lopu boka magogoso, 
doduru rane si tasigiti mo si rau. 
28 Koa pa hinuporo si rau, loke rimata pude hite kalalasa; 
turu si rau pa vinarigara meke tepa tinokae. 
29 Sa mamalainigu si kuliusu meke talotana, 
guana kabodi ri na kurukuru nae na omehe. 
30 Sa kapugu si ta iliri muho, na kore palae, 
sa tinigu si manini, na moho. 
31 Sa gua mike si koba kera talotanadi mo si lopi ni sa, 
meke sa gua ivivu si turani sa sarini pu tarugogo. 


1 Tavetia rau si keke vinariva egoi koe Tamasa, 
pude lopu dono roro la koa sa keke vineki. 
2 Nasa sa hinia tana tie koa sa Tamasa panaulu? 
Sa sa nana tinago koe Tamasa pu tagoi sari doduru niniranira? 
3 Na tinahuara si tadi na tie kaleadi tu, 
meke sa tinasuna si tadi pu tavete va sea. 
4 Gilani Tamasa sari doduru pu taveti rau; 
dogori Nana sari doduru qua rinizu. 


5 Be ele ene si rau pa kinohakoha, 
babe hoke bebeno sa nenequ pude la sekesekei, 

6 si mani pada au Tamasa pa Nana padapadana mamata, 
mani gilania sapu arau si loke tinazutuqu. 

7 Be sari qua inene si ele taluarae koa sa Mua sirana, 
meke okoro nia rau gua sapu dogoria rau pa mataqu, 
babe sa limaqu si ele boni pa sinea, 

8 si madi henai ri na votiki tie sari ginani pu letei rau, 
meke madi ta rabutu palae sari doduru qua linetelete. 


9 Be sa buloqu si roro karovo pa keke barikalege, 
ba be ogolo si rau koasa barikalege pa kali vetu, 


10 si mani la raro ginani sa qua barikaleqe koasa vetu raro tana votiki tie, 


mani la puta pa teqe tana votiki tie. 
11 Ura sa sinea asa si variva kurekurena hola, 
na kinaleana sapu kaqu ta pitu nia. 
12 Guana nika si asa sapu sulu va inete, 
meke kote vagi pani sa doduru pu tagoi arau. 


13 Be guana koroqu poni lolomo pude ta avoso sari qua nabulu, 
totoso sea la koa rini sari kaiqa qua hahanana, 
14 sa kote gua si arau be kamo mae au sa Tamasa? 

Sa kote gua sa gua inolana pana ta nanasa si rau? 
15 Ura sa keke Tamasa mo asa tavete au si rau meke sari gua nabulu, 
tavete au Sa pa tiana sa tinagu, arini pa tinadia. 


16 Be korogu va tana ia rau sa hiniva tanisa tie malana; 
babe lopu va egoa rau sa tinepa tanisa barikalege naboko, 
17 babe heki nia rau sa bereti pude gegu eke mo, 
meke lopu hia poni ia rau sa koburu loke tamana, si mani ta daku palae pa 
avaragu sari limagu. 
18 Sa koburu asa si pausu ia rau podalae hitekena guana tamana soti, 
meke sari barikalege nabokodi ba hoke kopu ni rau. 
19 Ba be dogoria rau si keke tie sapu malana meke loke nana poko, 
sapu hiva tinokae meke loke nana nobi, 
20 be guana lopu getu sa bulona meke mana nau sa sina ponia poko vulu rau si asa, 
vulu sipi sapu vagi rau koari na gua rovana sipi, 
21 be nonovali rau sari na koburu loke tamadia, 
totoso habotu turani rau sari na palabatu pa vinari pitui, gua, 
22 si madi ta daku palae pa avaragu sari limagu, 
madi ta dopasa pa vinari hodae si arini. 
23 Ura, na matagutu nia rau sa tinahuara mae guana koe Tamasa, 
na pamana nia rau ke lopu boka taveti rau saripu gua hire. 


24 Be guana vekoa rau sa gua rinanerane koasa golo, 
babe zama si rau koasa qolo, ‘Koa goi si kalavarae si rau,’ gua, 25 babe getugetu 
hola ni rau sari gua tinagotago, 
sari tinago pu va gavori telegu pa limagu, 
26 ba be dono la ia sa kalalasana sa rimata, 
babe sa tinolava tanisa sidara, 
27 meke pa bulogu si vahesi golomi rau, 
meke va sage la i rau limagu koa rini pa vinahesi, 
28 si kote arini tugo si kaiqa sinea pude ta pitu ni; 
sina lopu luli valeania rau sa Tamasa panaulu pa Manauru. 


29 Lopu hoke qetu si rau koari na kinaleana pu ta evana koasa qua kana, 


ba be komolo sina kamoa tinasuna si asa. — 
30 Lopu va malumia rau sa nuzugu pude leve nia si asa, 


babe pahukia sa kinaleana pu tavete mae nia sa. 
31 Doduru rina tie pu tavetavete poni au si gilania, 
sapu hoke va kamoi rau sari doduru tie pude henahena turana au. 
32 Loke tie karovodi mae si pada puta pa sisiraņa, 
sina sa sasada vetu taqarau si tukelena eko mo koa rini. 
33 Lopu tomei rau sari qua sinea gua ri kaiqa tie; 
lopu tomei rau pa buloqu, 
34 sina matagutu ni rau sari na tie; 
lopu koa noso si rau, lopu vura pa sada, 
koa gua sari na zinamazama tadi na puku butubutu, 


35 Kei, be keke tie mo mae va avoso au! 
Tokotokoro si rau sapu doduru qua zinama si hinokaradi. 
Mani olanau sa Tamasa pu tagoi sari doduru niniranira; 
meke Asa pu zutu au si mani kubere gore ni sari qua sinea pude maqu dogori. 

36 Magu va sagei si arini pa avaragu, 

meke va hakei pa batugu guana toropae banara, pude dogori na tie. 
37 Magu tozi la ni koa Sa sari doduru ginugua pu taveti rau, 

kagu kamo la si rau koa Sa guana koburu tavia. 


38-39 Be ta zutu totoso pakepakete si rau koari na vuvua ba lopu tabari rau sari na tie 
tavetavete, 


babe novali rau magomagodi sari na tie pu tavetavete, 
meke be guana boboso sa pepeso koari na kolomata tadi na qua nabulu pu ta 
nonovala pa qua sinea, 
meke totoso kabo nia rini sa qua sinea, 
40 si mani toqolo vura sari na higohigo rakirakihi meke lopu na huiti, 
na duduli meke lopu na bale.” 


Hokoto sari zinama te Zobi. , ji - 
Elihu si Gegesi sari ka Neta Baere te Zobi 


32 

1 Ke sari ka neta hire, Elipazi, Bilidadi, meke Zopara, si noso; lopu olana pule la 
koe Zobi, sina tonoto nana si asa pa nana binalabala soti. 2 Ba se Elihu, sa tuna 
Barakele na tie pa tuti te Buzi pa tatamana te Rami, si bugoro sisigiti nia sa se Zobi, 
sina tonoto nana si asa gua, meke zutua sa sa Tamasa. 3 Bugoro ni tugo e Elihu sari 
ka neta baere te Zobi, sina zutu ia rini ba lopu boka va sosodea rini sapu sea se Zobi, 
ke guana somana zutua rini sapu sea sa Tamasa. 4 Sipu korapa zama si arini si aga 
se Elihu, sina na tie vaqura si asa. > Ba totoso dogoria sa sapu hokoto ni zinama si 
arini si bugoro mo si asa. 


Elihu 
6 Ke olana se Elihu sa tuna Barakele na tie pa tuti te Buzi, 
“Arau si na tie vaqura meke gamu si na barogoso mia, 
ke matagutu si rau pude tozini gamu gua sapu gilania rau. 
7 Balabala si rau, ‘Ari kasa tie koadi si pada zama, 
sina sa ginilagilana lohina si luli gua pa vuaheni.’ 
8 Ba sa hinokarana si sa Maqomaqona tu Tamasa pa tie, 
meke sa sinino tanisa Tamasa pu tagoi sari doduru niniranira 
sapu ponia ginilagilana lohina si asa. 
3 Lopu ari na barogoso mo si gilagilana, 
lopu arini pu kokoadi mo gilania na sa si tonoto. 
10 Gua asa ke zama si arau: ‘Mi avoso mae; 
arau ba hiva tozini gamu sapu balabala ia rau.’ 


11 Aga si rau totoso zama si gamu, 
avosi rau sari mia zinama tumatumae; 
totoso hatai gamu sari na zinama pu gotogoto. 
12 Va avoso atu si arau, 
ba loke tie boka va dogoro nia koe Zobi sapu sea si asa, 
lopu keke gamu olani sari nana vina vura binalabala. 
13 Mi lopu zama, ‘Gami ele dogoria sa ginilagilana hinokara; 
Tamasa mani tozi nia sapu sea si asa, ba lopu gami na tie,’ gua. 
14 Lopu koa rau gonagona mae ni Zobi sari nana zinama, 
meke lopu kaqu olaņia rau koa rina mia zinama. 

15 Zobi, ele nunala sari ka neta, loke dia inolana, 
meke loke zinama pule si koa. 
16 Ba vea, na lopu kulu si arini ke kagu aga tu si rau, 
sipu korapa loke dia inolana? 
17 Lokari, sari gua inolana si kote zama ni rau; 
arau ba kote tozi vura ni sapu gilani rau. 
18 Ura sini au na zinama si arau, 
meke sa magomago pa korapagu si lopu boka tuge pule. 
19 Guana sini au na vaeni sapu hata sirana pude vura, 
guana vovoina vaeni vagura sapu ona hiva puzaka. 
20 Kagu zama si rau na lopu boka tuge pule ia rau, 
uve, kagu zama vura si rau. 
21 Lopu kote va kalekale si rau, 


babe va lomolomoso ia si keke tie. , 
22 Sina be bokabokaqu pa va lomolomoso tie, 


si kote la sa Tamasa meke va kilasa au. 


33 


1 Ba kamahire Zobi, mamu avosi sari qua zinama, 
avoso valeani doduru pu kote zama ni arau. 
2 Namanama si rau pude zama; 
ele pa meaqu rau sari zinama. 
3 Sa buloqu tozi nau sapu zama si rau pa tinonoto, 
meke sa beruqu si zama pa hinokara. 
4Sa Maqomaqona sa Tamasa tavete au, 
sa Tamasa pu tagoi sari doduru niniranira, meke Asa sino mae nia sa qua tinoa. 


5 Olanau, be boka goj; 
va namanama pule nigo, mamu toke au. 

6 Na pa kenuna sa Tamasa si na tie gugua mo agoi si arau; 
arau ba ta tavetequ pa pepeso. 

7 Gua ke, mu lopu matagutu nau; 
sa limaqu si lopu kaqu osonigo. 


8 Ba ele zama pa talinagu si agoi, 
avoso valeani rau sari mua zinama. , , l 
9 Zama guahe si agoi, ‘Loke tina zutuqu si rau meke loke qua sinea. Na viaqu. 


10 Ba sa Tamasa si hatahata sirana pude bugoro nau, 
meke balabala nau guana keke Nana kana Sa si arau. 
11 Pusi nia seni sa sari nenequ; 
meke kopu totoko ni Sa sari doduru qua inene.” 


12 Ba magu tozi nigo, Zobi, lopu tonoto sari na mua zinama, 


ura sa Tamasa si noma hola nia sa tie. 
13 Na vegua ke nominomi la ia goi sa Tamasa 


sapu lopu olani Sa sari mua ninanasa? 

14 Ura, sa Tamasa si zama lamo, ba pa soku siraņa, 
na tie mo si lopu va avoso la pude vagi. 

15-16 Pa pinutagita meke dinogodogorae pana boni,” 
totoso puta muliunu sa tie pa nana tege, 

si boka zama sa Tamasa koari na tie, 
meke va mataguti koari na vina balau, 
17 pude va kekeria sa tie koari nana tinavete kaleadi, 
meke hukatia pa vinahesi pule, 
18 pude harupia sa nana tinoa koasa lovu, 
pude lopu mate pa vinaripera. 
19 Boka va tonoti Tamasa sari na tie pa tinasigiti koasa minoho, 
na tinasigiti pa susuri sapu lopu boka beto, 
20 ke sa ginani ba kilu ia mo sa, 
sari ginani hoke okoro ni sa si hakohako ni sa. 
21 Meke goregore nana sa tini osolae vivige va kaleana tu, 
sari na susuri sapu tomedi, si boka ta dogoro beto. 
22 Sa magomagona si rizu tata la mo koasa lovu, 
meke sa nana tinoa si aqa nia rini pu mae pude va matea. 


23 Ba be koa nana si keke mateana pa nana kalina guana tie vari karovae, 
keke koari tina mateana te Tamasa, 
pude tozia sa tinonoto tana tie, 
24 pude toka nia sa tie meke zama: 
‘Vata rupahia, lopu va gore vala nia pa lovu; 
ele koa nana sa hinolu pulena sa.’ 
25-26 Pana varavara la si asa koasa Tamasa meke va tabea Sa, 
si kaqu dogoria sa sa Isumatana Tamasa meke kukili na qetu, 
meke doduru nana ginugua si va tonoto pulei Tamasa gua tatasana, 
meke kaqu tava vaqura pule sa tinina guana tini koburu, 
toa va leana meke ninira guana tie vaqura. 
27 Meke pa totoso asa si mae si asa koari tie meke zama, 
ʻEle sea si rau, lopu tavetia rau gua sapu tonoto, 
ba harupau sa Tamasa. 
28 Vagi pule nau Sa pa minate, 
ke kamahire toa si rau pude qetu nia rau sa kalalasa.’ 


29 Uve, gua asa si hoke tavetia sa Tamasa koasa tie. 
Tavete pilipule ponia Sa sa tie, 
30 pude vagi pule nia sa magomagona koasa lovu, 
meke pude sa zuke tanisa tinoa si boka kalalasa la koasa. 
31 Kopu nia si hie, Zobi, mamu avoso mae, 
mokomoko, sina kote zama si rau. 
32 Ba be guana hiva zama si agoi, si mu olanau; 
zama vura, sina hiva dogoria arau sapu toņoto si agoi. 
33 Ba pude lopu gua, si mamu avoso mae koa rau; 
koa noso, maqu va tumatumae nigo sa ginilagilana lohina.” 


34 
1-2 Zama pule se Elihu, 
“Gamu na tie gilagilana, mi avosi sari qua zinama; 
avoso mae koa rau gamu na tie tumatumae. 
3 Ura sa talina podeki sari na zinama,“ 
gua sa mea sapu va linilini sari ginani. 

4 Ke mada viliti vagia sapu tonotona. 
Mada tumae varigara nia sapu leanana. 


5 Zama se Zobi, ‘Arau si loke tinazutugu, 
ba lopu poni nau lolomo sa Tamasa pude avosau. 
6 Na tonotogu guahe ba ta nae turanae koari tie kokoha; 
loke gua sinea, ba sari tupi Tanisa si va bakorau meke lopu boka ibu.” 
7 Na tie vea guguana se Zobi, 
ke getu nia sa sa tinazutu guana tie memehana hiva napo kolo? 
8 Ene turani sa sari tie tavete va kaleana, 


meke taveti sa sari hahanana tadi tie kaleadi. 
9 Ura zama tugo si asa, ‘Sa sa laena sa linulina sa Tamasa?’ 


10 Ke mi avoso mae koa rau, gamu na tie pu gilagilana. 
Na kinaleana si lopu kaqu balabala tavetia sa Tamasa! 
Sa Tamasa pu tagoi sari doduru niniranira si lopu boka tavetia Sa sapu sea. 
11 Kote tabara pule lani Sa pa tie gua sapu tavetia sa.” 
Nana hahanana la pa tie si kote gua sapu garona sa tie. 
12 Sa hinokara si, sa Tamasa pu tagoi sari doduru niniranira si lopu kagu novalia sa 


tie tonoto, , , 
na lopu kaqu tavetia Sa sapu sea si Asa. 


13 Esei poni nia niniranira si Asa koa sa popoa pepeso? 
Esei vekoa si Asa pude kopu nia sa kasia popoa? 
14-15 Be hiva vagi pule nia Sa sa maqomaqona pa tie, 
meke sa sinino tinoa, 
si kote mate mo sari doduru pu sino, 
meke pule la pa pepeso. 
16 Pude gilagilana agoi si mu avosia si hie, 
mamu avoso valeana mae koari qua zinama. 
17 Boka kopu butubutu sa tie sapu kana ia sa tinonoto? 
Boka zutua goi sa Tamasa ninira meke nono? 
18-19 E Tamasa mo hoke zamai sari banara, ‘Loke laemia si gamu,’ 
meke koari na koimata, ‘Tie kaleamia si gamu,’ gua. 
Lopu va kalekale si Asa koari na tie tagotago hola ni sari na habahuala, 
sina tavete betoi Sa pa limana. 
20 Mate va hodaka si arini pana boni, 
sari na tie si kamo dia totoso meke mate; 
lopu tasuna koa Sa sa vina matedi rina tie niniradi. 


21 Kopu totoko ni Sa sari hahanana tadi na tie, 
meke dogoro betoi Sa sari doduru inene tadirini. 

22 Loke vasina sapu huporo dudukurum u si koa, 
vasina sapu boka tome sari tie kaleadi. 

23 Lopu ta hivae si keke totoso pude pule la si gita koa Sa pude ta pitu, 
ele gilania Sa sa Nana vinilasa. 

24 Sipu lopu ele ta viliti koasa Tamasa sa tie ninira pu tavete va sea si va gorea Sa, 
meke hobe la nia Sa si keke tie pa nana tuturuana. 

25 Pana boni si va mate pani Sa si arini, 
sina gilania Sa doduru gua sapu taveti rini. 

26-27 Va kilasi Sa koari na dia tinavete kaleadi, 

pa vasina sapu doduru tie boka dogori, 
sina kekere si arini meke lopu hiva lulia rini si Asa, 
meke korodia luli rini sari Nana sirana. 
28 Va kaboi rini sari na tie malana meke avosi Tamasa, 
ke kamo la koa Sa sari dia tinepatepa hata tinokae. 
29-30 Ba pude lopu kulu sa Tamasa, esei kote zutu ia? 
Pude tomea Sa sa isumatana, esei kote boka dogoria? 
Loketona si kote boka tavetia rina tie babe na butubutu, 
pude hukatia sa tie kaleana pude kopu butubutu 
babe veko sipata meke nonovala koari na tie. 


31-32 Be zama sa tie koe Tamasa. , 
‘Arau si ele sea ba lopu kote va sea pule si arau, 


Sari sinea taveti rau meke lopu gilani rau si tozi nau, 
pude lopu kote tavete pulei arau.’ 


33 Vegua, kaqu pia igo Tamasa si goi pa mua hiniva, 
sipu koromu kekere koari na mua sinea? 
Vizavizata agoi, lopu arau; 
ego mamu tozi nau sapu gilania agoi. 

34-35 Sari tie gilagilana tozi nau, 
ari tie pu gilagilana va lohi pu avosau si zama koa rau, 
‘Zobi si zama hoboro, zama ni sa saripu lopu gilani sa, 
sari zinama tanisa si lopu koai na ginilagilana.’ 

36 Sa qua binalabala si leana be kaqu ta podeke se Zobi, 
sina olaolana guana keke tie kaleana si asa. 

37 Sea si asa meke va gugue tugo, 
pa kenuda si va ekeki hola si asa, 
meke zama va soku la koe Tamasa.” 


35 


1 Meke zama pule se Elihu, 
2 “Balabala ia goi sapu tonoto si guahe? 
Zama si agoi, ‘Kote tava kalalasa qua koe Tamasa.’ 
3 Ba nanasa tu si goi, ‘Nasa sa lineana vagi nia rau, 
meke nasa si kote vagi nia rau koasa kinoa tonoto?” 


4 Hiva olana atu gamu rau, agoi, 
meke sari na mua baere. , 
5 Ena sage la pa manauru, mamu dogoria, 


dono la koari na lei panaulu. 

6 Be guana sea si goj, si lopu kote ta sigiti nia Tamasa;” 
be soku sari mua sinea, si lopu kote ta ene ni Sa. 

7 Ba be na tie tonoto si goi, na sa kote poni nia goi si Asa? 
Na sa si kote vagia Sa pa limamu goi? 

8 Sari mua kinaleana si kote raza koari tie gugua agoi, 
meke sari mua lineana si kote kamo mo koari tie. 


9 Ari na tie si hoke kabo vura totoso noma sa ninovanovala, 


tioko hata tinokae si arini pude harupi koa ri na tie niniradi. 


10 Ba loke tie si nanasa, ‘Avei sa Tamasa pu tavetequ, 

pu boka va kera i sari tie pa totoso tinasuna, 
11 pu va tumatumae gita hola ni sari na kurukuru pinomo, 
meke va gilae gita hola ni sari na kurukuru tapuru?’ 
12 Gua ke lopu olaņa si Asa pana kabo vura sari tie, 
sina tie kaleadi si arini meke vahesi puleni. 
13 Ura, loke ginugua pude avosi Tamasa sari dia kinabo; 
sa Tamasa pu tagoi sari doduru niniranira si lopu kote hite linana lai. 
14 Pude gua asa si kote vegua meke avoso igo Tamasa 
totoso zama si goi sapu lopu boka dogoria goi si Asa? 
Ba kote ponigo lolomo Sa pude avosigo pana aqa hite si agoi. 
15-16 Meke zama si goi sapu sa Tamasa si lopu hoke va kilakilasa tie, 
meke lopu va gunagunana nia Sa sa sinea, gua. 
Ke e Zobi si zama hoboro sisigiti, 
zama va soku si asa ba lopu koa ia ginilagilana.” 


36 
1 Hoda la sa zinama te Elihu: 

2 “Va avoso hite mae, maqu va bakalani gamu 

sari zinama pa kalina te Tamasa sapu kote zama ni rau. 
3 Pa seu vagi mae nia rau sa qua ginilagilana; 

magu va sosodea sapu Asa pu tavete au si tonoto. 
4 Ura hinokara sapu sari qua zinama si lopu koha; 

na keke tie lohina pa ginilagilana si zama gua hie. 


5 Ninira sa Tamasa meke lopu etulu tie si Asa, 

Ninira hola si Asa meke nabu koari Nana hiniva. 
6 Lopu va toa seunae i Sa sari na tie kaleadi, 

meke lopu nonovali Sa sari na tie pu koa tasuna, ba harupi Sa. 
7 Sari matana si kopu totoko ni mo sari tie tonoto, 


va habotu turana ni Sa koari na banara, 
meke ninae rane si va lavati Sa. 
8 Ba pude sari tie si ta pusi pa seni, 


meke ta sipata vagi koasa kinoa va kaleana, 
9 si tozi ni Sa sari na dia tinavete kaleadi pu evani rini. 
10 Tozi ni Sa pude avosi sari nana vina balau, 

meke zama i pude hobe meke kekere koari hahanana kaleadi. 
11-12 Be va tabea meke nabulu nia rini sa Tamasa, 

si kote koa valeana si arini doduru rane pa dia tinoa, 

meke doduru vuaheni si kote koa qetu si arini. 


13 Arini pu lopu ranea sa Tamasa si bugoro golomo pa bulodia, 
totoso pusi Sa nenedi ba lopu kabo hata tinokae si arini. 
14 Tie vaquradi si lopu toa gelenae meke mate, 
mate turaņae koari na tie pu variva kurekure dia hahanana. 
15 Ba arini pu ta sigiti si harupi Sa koari dia tinasigiti; 
zama i Sa sipu korapa koa pa dia tinasuna. 


16 Tioko vura nigo Sa pa korapana sa mua tinasuna; 
la pa vasina seu koari na ninoveoro, 
la pa mua tevolo sapu sinia ginani arilaedi. 
17 Ba kamahire si ta mamata nia goi sa vinari pitui sapu kote kamo koari tie kaleadi; 

na vinari pitui meke vina kilasa padana koari na mua tinavete si ele kamo atu 
koa goi. 
18 Mu kopu pude mu lopu ta poni golomo pa poata; 
babe ta tabara golomo pude tavetavete va sea. 
19 Vegua boka sa mua tinagotago 
babe doduruna sa mua binokaboka 
pude toka nigo pude lopu tutuvu tinasuna si agoi? 
20 Mu lopu okoro nia sa boni pude kamo, 


na asa sa totoso hoke mate va hodaka sari tie. 
21 Mu kopu pude lopu kekere la koari tinavete kaleadi, 
ura qetu si goi pude zutua sa Tamasa hola nia pude helahela ni sari na mua sinea. 


22 Na Tamasa si ululu hola koasa Nana niniranira. 
Esei boka va tumatumae gugua Asa? 


23 Esei tozi lani koa Sa sari Nana sirana? 
Babe zama koa Sa, ‘Sea si tavetia Agoi.’ 
24 Lopu mulini nia pude va lavati sari Nana tinavete, 
pu kera ni sari kinera vinahesi. 
25 Doduru tinoni ele dogoria si hie, 
pa seu tu dogoro mae nia ri na tie. 
26 Marilaena hola sa Tamasa, hola nia sapu gua gilana gunia gita! 
Sari vuahenina si lopu pada ta hata vura. 


27-28 Na vuga sagena sa kolo pa pepeso si vagi Sa, 
meke va kolo i Sa pude va gavoro mae ruku koari na lei, 
meke va ruku gore pule lani koari doduru tinoni. 

29 Esei boka gilania sa sirana gua sapu repaha guni ni Sa sari na lei, 
meke sa paka sapu lulusu gore gua pa manauru. 

30 Variva dogoro sa kapi pa vari likohaena Sa, 


va kalalasia Sa sa kolo lamana. 
31 Gua asa poni guni ni Sa sari na butubutu, 


meke va gavoro soku poni ni ginani Sa. 
32 Va siņi ni kapi Sa sari limana 
meke taburu lani koari na vasidi pu garunu lani Sa. 
33 Sa paka manauru tozia sapu raneboni si tata kamo, 
sari na bulumakao ba tumae nia sapu gua asa. 


37 
1 Mamata sa buloqu, 
meke ta duana. 
2 Avoso la! Avosia sa tubilina sa mamalaini te Tamasa, 
koasa dugalana sa paka sapu vura koe Zihova. 
3 Rupahi Sa sari Nana kapi pa kauruna sa manauru, 
meke garunu lani Sa koari na hukihukirina sa kasia popoa. 
4 Mudina asa si mae sa tubilina sa paka manauru, 
sa kurumuna sa mamalaini te Tamasa, 
totoso zama si Asa, 
si lopu tuqe pule sa mamalainina. 
5 Variva avoso sa dugaladi rina paka manauru te Tamasa, 
variva magasa sari na tinavete te Tamasa, hola nia sapu gua gilana gunia gita! 
6 Zama ia Tamasa sa sinou, ‘Hoqa gore la pa pepeso,’ 

meke koasa ruku, ‘Hoqa goi na luturu.’ 
7 Pude gilania doduru tie sa tinavete te Tamasa, 

si va magogosi Sa sari doduru tie koari dia tinupiti, 
8 meke sari na kurukuru si hata aqoro; 


la koa si arini koari na dia bae. 
? Sa raneboni si mae gua pa kolo lamana, 


meke ibu hola sari na tie pa givusu ninirana. 
10 Sa sinino te Tamasa si tavete aesi, 
meke sa beru kolo si evanae aesi nirana. 
11-12 Va mamata ni kolo Sa sari na lei; 
meke vura vasina sari malakapi. 
Pa ginarunu te Tamasa si viloro lamae sari lei 
meke ale beto ia rini sa doduruna sa kasia popoa, 
13 Garunu gore nia Tamasa sa ruku pude va kilasi sari na tie, 
babe va bobosia sa pepeso koasa Nana tataru. 


14 Va avosia si hie, Zobi; 
noso mamu balabala i i sari tinolava te Tamasa. 
15 Tumae nia tugo goi vea kopu gunia Tamasa sa raneboni, 


meke va kalalasa va hodakia Sa sa kapi? 
16 Tumae nia goi vea meke ale sari lei, 

sari tinavete variva magasa Tanisa pu gotogoto pa ginilagilana? 
17 Agoi pu gorego na natanata koasa manini, 

totoso raza pa popoa sa givusu maninina meke rimata hola; 
18 boka somania goi sa Tamasa pude repahia sa manauru, 

meke tavete va nira ia guana aeana nedalana? 


19 Tozini gami sapu gua kote zama la nia gami koa Sa, 
lopu boka tavete vura ni gami sari mami zinama na nunala si gami. 
20 Kaqu ta tozi paki sa Tamasa, sapu hiva zama si rau? 
Esei hiva tepa mate koe Tamasa? 
21 Kamahire si loke tie boka dono la koasa rimata, 
na keana hola si asa pa manauru, 
mudina sapu va rizu pani givusu sari na lei. 
22 Pa kali gede“ si vura mae si Asa pa tinolava qolo, 
sa Tamasa pa korapa Nana ninedala variva magasana. 
23 Sa Tamasa pu tagoi sari doduru niniranira si lopu boka ta nana kamo, na ululu pa 
Nana niniranira, 
pa nana ninono meke tinonoto 
si lopu hoke nonovala si Asa koari na tie. 
24 Gua asa ke turu pamana nia ri doduru tinoni, 
meke lopu galagala ni Sa si arini pu gilagilana gua, pa dia binalabala.” 


38 
Olania Zihova se Zobi 
1 Meke pa korapa raneboni si olana mae koe Zobi se Zihova. Zama si Asa: 
2 “Esei si agoi pude zama sapu lopu tonoto sari na Qua tinavete, 
koari na mua zinama sapu hoborodi? 
3 Turu va nama guana tie; 

Magu nanasa atu ni kaiga ninanasa, 
meke kagu olana Au agoi. 


4 Pavei koa goi totoso podalae kuria Rau sa kasia popoa? 
Tozi Nau be guana ele gilania goi. 
5 Esei pada vura nia sa ululuna, labena, meke gelena? 


Esei va nadoro karovo nia sa iku koa sa? 
Tumae ni goi sari doduru inolana? 


6 Pavei turu sari dedegerena? 
Esei va hokotia sa vasina sapu podalae hake sa, 

7 sipu korapa kera sari na pinopino pana munumunu, 
meke sari na mateana si kukili qetuqetu? 


8 Esei kopu nia sa kolo hokara pa nana voloso,” 
totoso puzaka vura si asa pa pinodalaena, 
9 totoso va pokoa Rau sa kolo koari na lei 
meke hade nia hinuporo moatana, 
10 totoso vekoi Rau sari voloso tanisa, 

gua sa goba ululuna pa vasileana sapu soto ni tukutuku meke rorotoana rini? 


11 Totoso zama si Rau, ‘Tani si kote kamo goi meke lopu hola; 
tani kaqu noso sari na mua bogusu niniradi.’ 


12 Vegua, ele hoke garunia goi sa munumunu pude mae, 
babe tozi nia sa vaqavaqasa sa nana totoso, 

13 pude va kalalasa i sari hukihukirina sa kasia popoa 
meke va govete i sari na tie kaleadi koasa kalalasa? 

14 Sa kalalasa si va vura maei sari na toqere na lolomo, 
va bakala ia sa kinehana sa kasia popoa; 
guana polodi rina poko si asa. 

15 Sa minate si hukatia sa kalalasa koari na tie kaleadi, 
sa limadia sapu avana ni pude seke si noso. 


16 Ele hebala kamoa goi sa vasina totolo vura mae sa kolo hokara pa lamana? 
babe vilitia goi sa lohina gua sa lamana peava? 

17 Vea ele tava dogoro nia goi sa sasada la pa minate? 
Ele dogoria goi sa sasada la pa hinuporo? 

18 Ele balabala kamoa goi vea noma gua sa kasia popoa? 
Tozi Nau be guana ele gilani goi sari doduru hire. 


19 Vegua gilania goi sa sirana la pa vasina koa sa kalalasa, 
meke sa vasina koana sa huporo? 

20 Boka turana vura ni goi pude la pa dia vasina, 
meke va dogoro ni sa siraņa pule la pa dia vetu? 

21 Hokara ele gilania goi, sina ele podo si agoi totoso asa! 
Ele koa seunae mua tu si goi soku vuaheni kamahire! 

22 Vegua ele kamoi goi sari vasidi hoke tava nagiti sa sinou 
babe dogori sari losedi rina ruku aesi? 

23 Ele va nama vekoi Rau si arini tana totoso tasuna, 
pude tadi na totoso vinaripera. 

24 Avei sa sirana la koasa vasina hoke garunu taloa ni Arau sari na kapi, 
babe sa vasina tanisa givusu mae gua pa kali gasa rimata? 
25 Esei gelia sa lolomo pude nama nia sa ruku lovua, 
meke sa siraņa tanisa ruku nomana meke na paka manauru, 
26 pude va bobosia sa pepeso vasina loke tie koa ia, 
na popoa qega sapu loke tiena, 
27 pude ponia kolo sa pepeso popana meke kaleanana, 
meke va toqolo nia duduli? 
28 Vea koa nana si Asa pu va hoqana sa ruku? 
Vea koa nana tu si Asa pu va boboso nia puni sa pepeso? 
29 Esei tavetia sa aesi, gua sa barikaleqe sapu podo koburu? 
Esei podoa sa ibu sapu mae guana pa maņauru, 
30 totoso nira guana patu sa kolo, 
meke totoso nira sa beru kolo pa lamana? 


31 Boka pusi varigara ni goi sari ka zuapa pinopino ta pozae Peliadesi,” 
babe rupahi sari iku pu pusidi sari na pinopino ta pozae Orioni? 
32 Boka turani goi sari pinopino pa dia sirana pude vura, 
babe turani sari pinopino Bea Nomana”meke Bea Hitekena? 
33 Vea boka kopu nia goi sa popoa pepeso 
gua sapu kopu nia Tamasa sa galegalearane? 


34 Boka kukili meke garunu la i goi sari na lei, 
pude ruku va boboso igo? 
35 Vea, garuni agoi sari na kapi pude malakapi, 
meke hoke pule mae koa goi sarini pude nanasa, ‘Pavei pule, ta palabatu,' gua? 
36 Esei taveti sari na lei, ke gilania rini sa totoso pude va hoqa sa ruku, 
meke esei va tumatumae i sari rovu pude sage?” 
37 Esei tagoa sa ginilagilana pude naei sari na lei, 
meke esei boka zoropo ni pude va hoqa ia sa ruku; 
38 totoso popa na nira sa kosiri, 
meke va kabukabue ia sa pepeso? 


39 Agoi boka hukue ponia ginani sa laione mamagota, 
meke va denai sari na tuna laione, 
40 totoso koa tome sari pa bae, 
babe opo aqa koari na duduli nomadi? 
41 Esei ponia ginani sa kurukuru tapuru pozana Raveni, 
totoso ene lamae ari tuna pa inovia meke kabo vura mae koa Rau? 


1 Gilania tugo goi totoso hoke hira sari na qoti pinomodi? 

Ele dogoria goi totoso sa kote podoi sa kurukuru ta pozae ‘dia’ sari tudia? 
2 Gilania goi visa sidara meke tiqe hira si arini? 

Gilania tugo goi sa totoso pu kaqu podopodo rini? 
3 Gilania tugo goi sa totoso sapu kaqu horodidi si arini 

meke hira vura ni sari tudia pa kasia popoa? 

4 Togolo sari tudia, ninira meke toa va leana; 
taluarae si arini meke lopu hite pule mae. 


5 Esei va taloai sari na don'ki pinomodi? 
Esei na rupahi sari ikudi? 
6 Ele ponini Rau sa qega koa rini pude na dia popoa, 
sa lolomo koa ia na soloti meke loke duduli boka toa ia pude dia kokoana. 
7 Hegere ni rini sari noveoro pa vasileana nomadi; 
lopu avosi rini sari kukili tadi na tie kopu. 
8 Pa toqere si ene hata nia ginani rini, 
meke henai mo rini sari vasi elo buma. 


9 Kote malumu tavetavete ponigo sa bulumakao pinomona si agoi? 
Kote hiva va hola boni si asa pa mua vetu hose? 
10 Boka tuqe nia iku goi sia meke va tavetavetia pa inuma? 
Boka geli iliri pepeso sia pa mua inuma? 
11 Boka kalavarae ia goi sa nana niniranira lavata? 
Boka vala nia goi sa doduruna sa mua tinavete pude tavete ponigo sa? 
12 Boka ronu ia goi si asa pude pakepakete meke paleke ponigo, 
meke la vekoi koasa vasina tana vari paqaha kiko huiti koari na qaqalotodi? 


13 Sari tatapuruna sa ositiriki, sa kurukuru nomana si qetu meke nebe! 
Ba lopu boka ta padapada la koasa kurukuru sitoko.” 

14 Hira ni sa ositiriki pa pepeso sari vovoto, 
pude sa pepeso kote va manini, gua. 

15 Lopu balabala ia sa sapu kote boka ta neti poraka sari, 
koari kaiqa kurukuru pinomo. 

16 Kopu va kaleani sa sari tuna, guana lopu tanisa tu, 
lopu tupiti balabala i sa sapu mate sari ba vea, 

17 sina lopu ponia ginilagilana sa Tamasa 
babe poni vala nana hinia koasa binalabala leadi. 

18 Ba pana repahi sa sari tatapuruna meke haqala, 
si hegere nia sa sa hose meke sa tie koina. 


19 Vea, agoi Zobi vala ni sari niniranira koari na hose 
meke poni ni sari na kalu gele pa kizudi? 
20 Agoi va boka i pude horu gua rina kupokupo 
meke va mataguti sari na tie koa ri na sitonodi? 
21 Nenedi si puza pa pepeso, qetu na niniradi; 
meke qeto taloa dia mo pa vinaripera. 
22 Hegere nia rini sa minatagutu, na loketona dia minatagutu; 
na vedara si lopu govete nia rini. 
23 Sa vovoina tupi si hake pa kalidia 
meke gua tugo sari na hopere. 
24 Kamoi na malagigiri meke rerege taloa si arini; 
lopu boka koa noso si arini totoso kabo sa buki. 
25 Koasa kabona sa buki, 
si sino vagia rini sa hibina sa vinaripera pa seu. 
Meke avosi rini sari kukili tadi na koimata. 

26 Vegua agoi va tumatumae ni tapuru sari nae, 
tia la pa kali matao meke repahi rini tatapurudia? 
27 Vegua agoi tozi ni sari atata pude tapuru sage, 
pude taveti pana uluna sage sari dia vori? 
28 Pa kali togere koadi, vasina va hola boni; 
koari na popoa pa kali togere patupatu, vasina sa dia nati kokoana. 
29 Vasina koa meke kote dono hata ginani; 
pa seu tu, ba kote poho vagi rini. 
30 Sari tuna atata si hoke inevana ni sari ehara, 


meke vari likohae ni rini sari tomatedi rina tie matedi.”” 


1 Meke zama pule se Zihova koe Zobi: 
2 “Vea, korapa hiva toke Au goi si Arau, sa Tamasa pu tagoi sari doduru niniranira? 
Mani olana sa tie pu hiva tokea sa Tamasa!” 
3 Meke olania Zobi se Zihova: 
4 “Na lopu garoqu. Vea meke kote boka olana atu si arau koa Goi? 
Maqu va opo nia limaqu sa nuzuqu, maqu lopu kulu. 
5 Ele zama va soku hola si arau, 
Ke sapu loketona pule si boka zama nia arau.” 
6 Meke zama vura pa raneboni la koe Zobi se Zihova: 
7 “Mu turu va namanama guana tie. 
Kote nanasa igo Arau si agoj, 
meke kaqu olana Au goi si Arau. 
8 Vea, Lopu tonoto sari na Qua tinavete, gua si goi? 
Ke sea si Arau meke agoi si tonoto, gua? 
9 Vegua, sa limamu si ninira gua te Tamasa, 
meke sa mamalainimu si boka kurumu gua tugo Tanisa? 
10 Pude gua, si mamu va sari nia sa ninedala meke na tinolava, 
mamu poko nia sa vina lavata na vinahesi pule tana binaņara. 
11 Mamu va puzaka vura nia sa mua tinaņaziri, 
zoropo la nia koa rini pu vahesi puleni. 
12 Uve, dono la i sarini pu va ari laedi puleni, 
mamu va pepekae i, 
neti gore ni sari na tie kaleadi pa vasina pu koa rini. 
13 Mamu pomunu varigara ni pa lovu; 
pusi vekoi pa popoa tadi na tie matedi. 
14 Pude gua si tiqe kote helahelae si Arau koa goi, 
sapu sa lima mataomu si boka harupigo si agoi. 


15 Mu balabala ia sa kurukuru nomana variva matagutuna; 
sapu tavetia Rau gua tugo sapu tavete igo Arau si agoi, 
meke sapu hena duduli gua tugo na bulumakao. 

16 Sa niniranira pa tinina si hola toa, 
gua tugo sa masa pa tiana! 

17 Sa pikutuna si ninira gua tugo na huda sida 
meke sari masa pa pudapudana si ninira tugo. 

18 Sari susurina sa si ninira gua tugo na boronizi 
meke sari nenena si gua tugo na aeana, 

19 Asa si keke koa rini pu ta tavete kekenu! 
Arau pu tavetena mo boka va kilasia si asa. 
20 Pa togetogere vagi ni sa sari gana ginani 
vasina koadi sari na kurukuru pinomodi. 
21 Pa kauru hiqohiqo rakirakihina si eko sa, 
na duduli nobi tomea pa zemizemi. 
22 Va paere ia sa maqomaqona sa huda rakirakihi; 
vari likohae nia na tukituki pa kali tototolo. 
23 Totoso naqe sa ovuku loketona si va nonoga ia sa; 
koa va leana nana mo si asa totoso ololobagea sa kolo Zodani meke raza lamae 
pa isumatana. 
24 Vegua, boka harupu vagia goi meke va behu ia matana? 
Boka sipata vagia goi meke va lopa ia isuna si asa? 

1 Boka rigihi nia vinetunu goi sa leviatani,” 
babe pusi nia iku goi meana si asa? 
2 Boka va nuquru nia iku goi sa isuna 
babe rita nia vinetunu sa asena? 
3 Vea, kote tepa sisigiti igo sa pude tataru nia, gua? 
Kote zama va memehe atu igo sa si agoi? 
4 Vea kote hiva tavete vinariva egoi si asa koa goi, 
pude na nabulu tamugoi si asa ninae rane, gua? 
5 Boka pausia goi si asa guana kurukuru tapuru, 
babe pusia nenena pude na lopilopiana tadi na mua nabulu vineki? 
6 Kote hiva vari hobe nia tugo ri na tie habu sia? 
Kote hiva magumagua ri na tie holuholu sia meke vari hia nia? 
7 Boka gona nia soloro goi sa tinina 
babe goto va soku nia hopere sa batuna? 
8 Pana tiqu la nia lima goi, 
si lopu kaqu mulini nia goi sa vinariperai pa mudina asa. 


9 Sa binalabala pude saputu vagia si kokoha; 
na dinogorona mo sa ba mabubulu mo sa tie. 
10 Pude loke tie boka soara ia si asa, 
si esei kote hiva turu va tia Au si Arau? 
11 Koe sei si kaiqa Qua gale pude kaqu lipui Arau? 
Nake, doduru likakalae pa kauruna sa manauru si Qua beto mo Arau. 


12 Arau boka vivinei nia mo sa tinina sa leviatani”, 
sa nana niniranira meke sa rinizu tanisa. 
13 Esei boka daku pania sa kapuna sapu ninira guana aeana, 
Esei kote boka gona nia tupi sa kapu moatana? 
14 Esei kote boka kakele tukelia sa nuzuna sapu gua ri na sasada niniradi, 
ura, sari livona si variva matagutu pa vari kalina? 
15 Sa mudina si na tokele vinari hakei lave, 
saripu napiti varigara meke ninira gua tugo na patu. 
16 Sari lave si vari kapae sisigiti 
ke sa givusu si lopu boka ene pa vari korapadi. 

17 Nabu toa sari vinari hodai tadirini; 
na vari sotoi si arini meke lopu boka ta pagaha. 
18 Totoso tihe sa si vura ia na kapi si asa, 
meke sari matana si guana gonana sa kalalasa pana vagavagasa. 


19 Na vura ia na nika sa nuzuna, 
meke pidaladi na kapi si tapuru vura. 


20 Vura i na tunaha sari gogoro isuna 

guana duduli hurunudi pa kauru raro gototona. 
21 Sa sinino tanisa si va hurunu motete, 

sa nika si hurunu vura pa nuzuna. 


22 Pa ruana koa sa nana niniranira, , 
meke minatagutu mo si koa pa doduru vasina pu la sa. 


23 Sa masana si ninira meke nabu; 
loketona boka nuguru la ia. 
24 Sa raqaraqana si ninira guana patu, 
ninira guana patu tana munamunala kiko huiti. 
25 Pana tekulu sage sa si matagutu mo sarini pu niniradi; 
togolo mo si arini na lopu boka. 
26 Sari na vedara pu kamo la si loketona evania; 
meke gua tugo sari na hopere, tupi, na dive. 
27 Na aeana si na duduli guni nia sa, 
meke sa boronizi si guana huda popozuna. 
28 Na tupi si lopu boka va rizuna sa; 
patu pa kurukuru paqala si guana elelo sapu palekia givusu. 
29 Na vedara si guana elo duduli koasa, meke hegere si asa pana hopere nia soloro 
ari tie. 
30 Sa tiana sa si guana vinarigara umumu qelasi narudi, 
gelia sa sa pepeso totoso name karovia sa sa nelaka. 
31 Evulu ia sa sa kolo lamana guana raro qototona, 
meke nikinakili sa kolo guana raro oela nohara. 
32 Pana hola sa si vosusu sa kolo, 
meke keoro kaluna sa lamana kote gua si arini. 
33 Loketoņa pa kasia popoa si boka tava padapada la koasa; 
na kurukuru sapu lopu matagutu nia keketona. 
34 Dono va gore betoi sa sari doduru pu vahesi puleni; 
na baņara ni sa sari doduru kurukuru pinomo.” 

Zobi 
1 Olania Zobi se Zihova, 

2 “Gilania rau, sapu Agoi tagoa sa niniranira; 

Agoi boka taveti doduru sapu koa pa Mua hiniva. 

3 Nanasa si Agoi, ‘Esei si agoi pude zama sapu lopu tonoto sari na Qua tinavete?”” 
Hinokara sapu zama ni rau sari ginugua sapu lopu gilani arau, 
sari ginugua sapu tolava hola ke lopu boka tumae ni rau. 

4 Zama si Agoi, 'Kamahire mamu va avoso, pude Magu zama si Arau:” 
Magu nanasa igo si agoi, 
meke agoi kaqu olaņau si Arau.’ 

5 Na avoso nigo mo arau pa vivinei tadi na tie, 

ba kamahire si dogoro soti Nigo mataqu rau si Agoi. 
6 Ke kurekure ni rau sari qua zinama, equ hiva vagi pule ni; 
gua ke maqu habotu pa korapa eba na kavuru pude qu vata dogoro nia sa qua 
tinalotaņa sapu sea si arau.” 


Vina betona , o. , SOES , 
7 Mudina sapu zama se Zihova koe Zobi, si zama la si Asa koe Elipazi na tie pa 


vasileana nomana pa Temani, “Bugoro hola nigo Rau si agoi meke sari karua mua 
baere, sina lopu zama nia gamu sa hinokara pa guguaqu Rau, gua sa hinokara sapu 
zama ni e Zobi sa Qua nabulu. 8 Ke kamahire si mamu vagi lani koe Zobi ka zuapa 
bulumakao meke ka zuapa sipi kokoreo, mamu la va vukivukihi ni pude na mia 
vinukivukihi. E Zobi, sa Qua nabulu, kote varavarani gamu, meke kote va tabea 
Rau sa nana vinaravara meke lopu kaqu tavete atu ni Rau gua sapu garodi ri na 
mia zinama hoboro. Sina lopu hinokara si zama ni gamu pa guguaqu Arau, gua sa 
hinokara sapu zama ni e Zobi, sa qua nabulu.” 

9 Ke lulia ari Elipazi sa tie pa vasileana nomana pa Temani, e Bilidadi, sa tie mae 
guana pa popoa Sua, meke e Zopara sapu mae guana pa popoa Neama gua sapu zama 
nia e Zihova, meke va tabea e Zihova sa vinaravara te Zobi. 

10 Sipu beto varavara ni Zobi sari ka neta nana baere, si mana pule nia e Zihova 
si asa, meke poni pule nia tinagotago Tamasa si asa karua totoso hola nia sapu tagoi 
sa tatasana.” 11 Sari doduru tasina koreo, vineki, meke sari nana baere meke sari 
doduru pu gilania si asa si mae pa vetu te Zobi meke henahena turania si asa. Va 
manotia rini si asa meke tozi dia tinalotana koari na kinaleana pu vata raza ni e 
Zihova koasa. Meke hopeke ponia poata meke keke rini qolo arini si asa. 

12 Mana nia e Zihova sa kukuru tinoa te Zobi hola nia sa minana pa totoso kekenu. 
Tagoi Zobi si ka manege made tina sipi, ka onomo tina kameli, karua tina bulumakao, 
meke keke tina don'ki. 13 Meke ka zuapa tuna koreo meke ka neta tuna vineki si asa. 
14 Sa tuna vineki kenuna si e Zimaema pozana, sa vina rua si e Kezaia, meke sa mudina 
hokara si e Kereni Hapuku pozana. 15 Lopu ta dogoro pa ninae popoa pule sari vineki 
sapu tolavaedi hola gugua sari vineki te Zobi. Meke poni ni hinia tinagotago tugo sa 
si arini turanae koa ri na tasidia koreo. 

16 Mudina asa si ka keke gogoto made navulu puta vuaheni pule si toa se Zobi; 
dogori sa sari tuna meke sari tudia rina tuna kamo ka made sinage si toa kamoi sa. 
17 Toa seunae meke barogoso va gorevura meke tiqe mate si asa. 

SA BUKA SAM 
Sari na Kinera tadi na Tie Ziu Pukerane 
Sa Vinabakala 

Sa Buka Sam sina Buka Kinerakera, meke na Buka varavara tanisa Buka Hope. 
Ta kubere na ta iliridi koari na hopeke tie kubekubere koari soku vuaheni sapu ele 
holadi, sari na kinera na vinaravara hire si ta tavetavetae koari na tie Izireli pa dia 
vinahesi, meke gua tugo sapu sari na kinubekubere hire si somanadi rini pa buka 
hope. 

Sari na kinerakera sapu ta varigara pa Buka Sam si hoke kerani rini pa vinahesi, 
na vina lavatana e Tamasa, vinaravara tinokae, kinopu, meke tinaharupu, na tinepa 
tinaleosae, kinera vinariponi na minana la koe Tamasa, meke na tinepatepa vina 
kilasadi sari na kana. Sari na vinaravara hire si ta tavete pa tinoa soti pa tie, meke 
la gua tugo koari na tinoni pa kasia popoa, kaiga si helahelae nia sa tinoa pa korapa 
magomago tie, kaiga si va nonoga ia sa tinoa magomago tadi na tie te Tamasa pa 
binalabala golomona. Sa Buka Sam si tavetavete nia Zisu, sapu hoke ta dogoro tugo 
koasa Buka Kinubekubere Hope Vagura sapu kuberi rina tie kubekubere, meke ta 
kopue hola sa buka na tinagotago arilaena hola pa vinahesi koasa ekelesia tadi na tie 
te Karisito pa pinodalaena. 

Sari Nati Pinagapagahana sa Buka 


Sa Buka Kekenu. Hinia 1-41 

Sa Buka Vina Rua. Hinia 42-72 

Sa Buka Vina Neta. Hinia 73-89 
Sa Buka Vina Made. Hinia 90-106 
Sa Buka Vina Lima. Hinia 107-150 


Buka Kekenu 


1 
Sam 1 kamo Sam 41 


Sa Oinetu Hinokara 
1 Tamanae tugo sa tie 
pu lopu lulia sa tinolie tadi na tie kaleadi, 
meke lopu tavete lulia sa hahanana tadi na tie seadi, 
meke lopu koa somanae koari na tie va gugue. 
2 Ba qetu nia sa sa tinarae te Zihova, 
meke balabala va lohi la ia sa si asa rane na boni. 
3 Kekenono gua tugo na huda 
pu ta lete pa tagele ovuku si arini,” 
sapu vua valeana pa dia totoso, 


na buma valeana sari na elelona. | 
Na tie ravutudi si arini koari doduru dia tinavete. 
4 Lopu gua asa sari na tie kaleadi, 


ba gua tugo na hikahika huiti 

sapu ta givusu palae si arini. 
5 Sari na tie kaleadi si kaqu ta zutu 

na tava kilasa koe Tamasa, 

meke kaqu tava ilolo taloa koari na vinarigarae tadi na tie soti tanisa. 
6 Ura lavelaveni na kopuni e Zihova sari na tie tonoto, 

ba sari na tie kaleadi si kaqu tava mate palae. 

Sa Banara Ta Vizatana koe Zihova 
1 Na vegua ke hiva veko pania rina butubutu huporodi sa binanara te Zihova?* 
Meke vegua ke balabala vekoa rini si pude luara pania sa Nana tinolitolie? 
2 Sari na baņara pa popoa pepeso si ele varigara, 
meke va namanama pude varipera la koasa Tamasa meke sa Nana Banara sapu 


vizatia Sa. 
3 Meke zama guahe si arini, “Aria mada va kari gedi sari na dia tinarae, 


mada vata rupaha puleni gita koari na dia vinaturu pu pusi gita,” gua. 
4 Ba sa Banara Lavata sapu koa pa Manauru, 

si hegere ni na va sisire ni si arini. 
5 Beto asa si zama va bubugorae la i Sa si arini, 

meke va tarazuzu i Sa pa Nana ginegese sapu guahe: 
6 “Ba Arau, si ele va turua sa Qua Banara, 

pa Qua toqere hope sapu pa Zaione.” 
7 Zama sa Baņara, “Kaqu tozi vura nia rau 

gua sapu zama nia e Zihova,” sapu guahe: 

“Na Tuqu soti si Agoi, 

ninoroi si ta evanae 


na Tamamu Goi si Arau. 
8 Mu tepa mae koa Arau, 


meke kagu ponigo Rau sa niniranira, 
pude totolini sari na butubutu, 
meke doduruna sa kasia popoa 
si pude koa pa Mua kinopu, na Mua vinagi Goi! 
9 Kagu tagoa Goi sa niniranira lavata pude va kilasi, 
meke kagu huara va ineti Goi si arini.’ ”* 
10 Ego, mi koa gilae kamahire ba gamu na banara, 
mi koa tava balau gamu na tie totoli pa pepeso. 
11 Mi nabulu nia se Zihova pa korapa mia pinamaņana Sa, 
mamu qetu na pamana nia. 
12 Mi todono pa kenuna sa Banara, pude mi lopu ta bugorae koa Sa, 
meke tava mate palae si gamu, 
ura lopu sana kaqu hurunu sa Nana binugoro. 
Ba tamanae zonazona tugo sari doduru 


pu aqorae koa Sa.” 

Vinaravara Tinepa Tinokae pana Munumunu 
(Kinera te Devita sipu govete nia sa se Abusalamu?, sa tuna koreo) 
1 Ke Zihova, soku lala dia tu saripu kukiti nau, 
sokudi tugo saripu varipera mae koa rau. 
2 Sokudi rina tie pu zamazama nau si zama, 
“Lopu kaqu toka nia Tamasa si asa,” gua! 


3 Ba Agoi Zihova, si na qua lave doduru totoso pa tinasuna; 
meke poni nau sa minataqara na vina lavata. 
4 Tepa va ululae la ia rau sa tinokae koe Zihova, 

meke va avosau Sa pa Nana togere hope pa Zaione. 


5 Eko si rau meke puta, meke vanunu si rau, 
ba korapa kopu nau e Zihova! 

6 Lopu kaqu matagutu ni rau sari na tina na tina qua kana 
pu koa pa vari likohaequ. 

7 Ke Zihova qua Tamasa, tuturei mae, mamu harupau! 

Mu sekei isumatadi sari na qua kana, 
Mu pako pani livodi sari na tie kaleadi. 

8 Sa vinasare si Tamugoi Zihova tugo, 

sa tinamanae Tamugoi si mani koa koari na Mua tie! 

Vinaravara Tinepa Tinokae pana Veluvelu 
(Keke kinera te Devita) 
1 Va tabeau pana varavara atu si rau, 
ke, Tamasa pu harupau pa tinonoto. 
Sipu koa pa tinasuna na tinalotana si rau, si mae va sare au Goji, 
tataru nau, mamu avosia sa qua vinaravara. 


2 Ke gamu na tinoni, ve seunae gua si kagu koromia pamana nau gamu? 
Ve seunae gua si kaqu okoroni gamu sari na ginugua hoborodi, 


meke sari na tamasa kokohadi? o , , 
3 Ba mi gilania sapu ele vizata paqaha vagi e Zihova sari na tie tonoto pude na Nana 


tie soti; , , 
kaqu va avosau e Zihova pana tepa la koa Sa si rau. 
4 Mu lopu va malumia sa mua binugoro pude turana la nigo pa sinea.” 
Mamu balabala va lohi pa bulomu totoso eko magogoso pa mua teqe, 


mamu koa noso! . ; ya f ; 
5 Va vukivukihi ni sari na vina vukivukihi gotogotodi pa bulomia. 


Mi va sotoa sa mia kinalavarae koe Zihova! 


6 Sokudi tugo saripu nanasa guahe, 
“Esei beka si boka va dogoro ni gami sa tinoa leana? 
Ke Zihova, Mu ponini gami sa minana lavata!” gua. 
7 Sa qinetuqetu sapu poni nau Goi 
si noma hola nia gua sapu tagoi rini pa dia vuvua huiti na vaeni. 
8 Maqu eko va bulebulei qua, 
magu puta gequ, 
ura telemu Agoi Zihova si kaqu toketoke hukata nau. 

Vinaravara Tinepa Vina Sare 

(Keke kinera te Devita pude kera nia pa ivivu) 
1 Kei Zihova, mu avoso maei sari na qua zinama, 

mamu balabala i sari na qua tinaduana. 
2 Mu avoso mae ia sa mamalainina sa qua kinabo, 

qua Baņara, meke qua Tamasa. 

Ura Zihova, koa Goi mo si varavara atu si rau. 
3 Zihova, avosia Goi sa mamalainigu pana munumunu hokara. 

Totoso gasa sa rimata si varavara atu Si rau, 
meke agania rau sa Mua inolana. 


4 Agoi si na Tamasa sapu lopu qetu nia sa kinaleana, 
meke lopu boka koa turanigo rina tie kaleadi. 

5 Sarini pu vahesi puleni si lopu kaqu vata dogoro pa kenumu Agoi, 
ura etuli Goi sari doduru pu tavetavete va kaleana. 

6 Kaqu va puzulu naepi Goi sari doduru pu zama kokoha, 
meke kukiti ni Goi sari na tie sekesekei na variva mate. 


7 Ba arau si kaqu mae pa Mua Zelepade, 
koa gua koasa Mua tataru nabuna. 
Kaqu vahesigo rau pa korapana sa Mua Zelepade, 
kagu todono si rau pa korapa pinamana Mu. 
8 Kei Zihova, Mu turanau pa korapa Mua tinonoto, 
sina sokudi saripu kukiti nau; 
va bakalia koa rau sa Mua hiniva, pude magu lulia. 
9 Ura loke vasi hinokara si zama vura nia rini;” 


„ta sinie kinaleadi mo sari na bulodi. , 
Sari na leodi si ta sinie sinekesekei pu variva mate. 


Zamazama va mememehe kokoha pa meadi si arini. 
10 Kej Tamasa, va kilasi gedi si arini, 

va hoqai gedi si arini koari na dia zinama soti teledia. 
Mu hitu pani gedi si arini pa kenumu Agoi, 

ura soku hola sari na dia sinea meke kana Igo rini. 


11 Ba madi qetuqetu sarini pu kalavarae koa Goji; 
madi kera pa qinetuqetu, 
sina lavelave hukatani Goi si arini. 
Madi koa qetuqetu sarini pu tataru nigo. 


12 Ura mana zonazona ni Goi sarini pu koa va tonoto. 
Kei Zihova, bara vari likohae ni na Mua tataru Goi si arini, guana lave! 

Vinaravara Tinepa Tinokae te Devita pa Totoso Tasuna 
1 Kei Zihova, Mu lopu noreau pa Mua binugoro,” 
Mu lopu tubehau pa Mua ginegese. 
2 Mu tataru nau Zihova, 
ura malohoro si rau. 
Kei Zihova, Mu tataru nau, Mamu salanau na va ninira au, 
sina malohoro meke ta sigiti sari na susurigu. 


3 Talotana hola si rau! o. 
Kei Zihova! Vegua ke aqa seunae si Goi? 


4Ke mae Mu tataru nau doduru totoso. 
Kei Zihova, harupau! 


Va sare au pa minate. 
5 Ura pa popoa tadi na tie matedi si loke tie boka balabala pule Igo. 
Meke loke tie si boka poni Nigo vinahesi vasina. 

6 Mabo qua kabo si rau pa kinuliusu, 
doduru boni si kabo pa tinalotana si rau, 
meke bobosia kolomata sa qua teqe. 
7 Pa korapa qua kinabo pa tina lovoho 
si tava rida sari na mataqu, 
sina koa gua koari na qua kana. 


8 Mi taloa koa rau gamu doduru pu tavetavete va kaleana,” 
ura ele avosia e Zihova mamalaiņina sa qua kinabo. 

9 Avosia e Zihova sa qua kinabo alili la koa Sa, 
meke kaqu olania Sa sa qua vinaravara. 

10 Sari doduru qua kana si kaqu kurekure nia sa vina kilasadi, 
kaqu hinoqa kekere pule taloa pa kinurekure si arini. 

Kerania Devita se Saula sapu pa Butubutu Benisimane 
1 Ke Zihova, qua Tamasa, 
koa Agoi mo si kalavarae si arau. 


Mu harupau koari doduru qua kana pu hata au na rapata nau, 
mamu va sare au. De 
2 Pudedi lopu va mate au rini, 


gua sapu hoke garata luraia na laione sa tie, 
meke hoke ririhi taloa nia sa vasina loke tie pude va sare au. 


3 Ke Zihova, qua Tamasa, 
be ele evania rau si keke kinaleana koa keke tie, 
be ele tavete va sea si rau, 
4 ba be ele tavete va kaleana la si rau koasa pu koa baere koa rau, 
meke be ele hobe la nia kinaleana sapu lopu tonoto koasa pu kukiti nau, 
5 be guana arini si evani rau, 
si ego, leana, maqu govete ni sari na qua kana, 
madi tuqe vagi au meke neti va konekone au rina qua kana si rau. 
Madi va mate au rini meke pomunu nia sa tiniqu pa pepeso. 


6 Ke Zihova, tuturei mae, mamu toka nau pa Mua tinanaziri; 
Mamu toketoke hukata nau koari na binugoro tadi na qua kana. 
Ke Zihova, tuturei mae, mamu toka nau, 
Mu va vura nia Goi gua sapu tonoto. 
7 Mu varigara ni sari doduru tinoni pa vari likohaemu, 
Mamu koa banara ululu hola koa rini si Agoi. 
8 E Zihova, Mu varipitui ni sari na tinoni. 
Mu varipitui nau Zihova, koasa gua tinonoto, 
ura gilania Mua Goi sapu loke qua kinaleana si rau. 
Agoi sina Tamasa Ululumu Hola koari doduru. 
9 Na Tamasa tonoto si Goi,” 
meke varipitui ni Goi sari na mami binalabala na hiniva, 
Mu va betoi Goi sari na kinaleadi tadi na tie kaleadi, 
ba Mamu piai Goi sari na tie tonoto. 

10 Sa Tamasa Ululuna Hola si na gua lave, 
harupi Sa saripu tonoto pa bulodi. 
11 Varipitui va tonoto sa Tamasa, 
doduru totoso si va kilasi Sa sari na tie kaleadi. 
12 Be lopu kekere si arini, 
si kagu vilu va narua Tamasa sa Nana magu varipera, 
meke va namanama malosia meke navea Sa sa Nana bokala. 
13 Ele va namanama i Sa sari Nana tinitona varipera variva matedi; 
ele va narui Sa sari Nana tupi hurunudi. 


14 Dotu! Sari na tie kaleadi si va podoi rini sari na kinaleadi; 

va namanama i rini sari na tinavete pude nonovali na sekeseke ni sari na tie. 
15 Taveti rini sari na pou lohidi pude va hogani votiki tie gua, 

þa teledia tugo hoqa pulei si arini. 
16 Sari na dia kinaleadi si hoqa pule pa batudia; 

meke sa dia ninovanovala pa tie si kaqu vata sigiti pulei teledia. 


17 Zama leana si rau koe Zihova koasa Nana tinonoto, 
meke kaqu kera vahesia rau se Zihova, 


sapu Ululuna Hola koari doduru. 

Sa Tamasa si Ululu Hola nia sa Tie 
(Keke kinera te Devita) 
1 Ke Zihova, mami Banara, 
sa Mua vina lavata si ta dogoro pa doduruna sa kasia popoa, 
meke tavahesi si Goi koari na Manauru. 


2 Fle kera vahesi Igo rina koburu na haha koasa Mua niniranira.” 
Koa gua koari na Mua kana si hukati na va nosoi Goi si arini pu hiva va kilasa 
hobe Igo. 


3 Sipu dono la i na balabala i rau sari na Mua manauru pu kuri Goi pa limamu, 
meke sari na sidara na pinopino pu ele va turui Goi, 

4 nasa sa tie ke balabala sisigitia Goi,” 
meke na tie hokara ba kopu nia Goi? 

5 Ura ele tavetia Goi sa tie pa kinehamu Goi, 
pude koa pa kauruna sa Mua niniranira, pa kaurudi sari na mateana. 
Meke ele ponia niniranira na vina lavata Goi koa rina tie pude koa totoli. 


6 Ele vekoa Goi pa kinopudi rini sari doduru Mua vina podaka pu kuri Goi pa limamu.” 
Ele vekoa Goi pa kinopudi sari doduru likakalae, 

7 doduru sipi, na bulumakao, meke doduru kurukuru name pa pepeso, 

8 sari na kurukuru tapuru, meke na igana pa kolo, 

meke sari doduru tinitona pule pu koa koari na lamana peava. 


? Ke Zihova, mami Baņara, , 
sa Mua linavata si ta dogoro pa doduruna sa kasia popoa. 

Sa Zinama Leana koe Tamasa koasa Nana Vinilasa Va Tonoto 
(Keke kinera te Devita) 
1 (Aleph)” Kaqu vahesi zonazona Igo rau si Agoi Zihova pa doduru bulogu. 
Kagu tozi vurani rau sari doduru Mua tinavete variva magasadi. 
2 Kagu getugetu si rau meke va lavata Igo, 
kagu kera vahesia rau sa Pozamu, ke Zihova Ululumu Hola! 
3 (Bet) Sipu vura mae si Agoi si govete pule taloa sari na qua kana, 
meke hoqa mate pa kenumu Goi si arini. 
4 Vilavilasa va tonoto si Agoi koa rina Mua vinaripitui, 
meke sipu korapa koa pa Mua habohabotuana Banara 
si ele varipitui toka nau Goi koasa Mua vinizata toņotona. 
5 (Gimel) Ele norei Goi sari na butubutu huporodi, 
meke ele va mate pani Goi sari na tie kaleadi. 
Loke tutidia si koa ninae rane ka rane. 
6 Ele tava mate palae pa tinahuara sari na kana ninae rane. 
Ele huara pani Goi sari na dia vasivasileana, 
meke ele ta muliņae hokara sa binalabaladi rini. 


7 (He) Ba se Zihova si koa Banara ninae rane ka rane, 
ele va turua Sa sa Nana habohabotuana varipituina. 
8 Meke varipitui va tonoto nia Sa sa kasia popoa. 
Kaqu vilavilasa va tonoto si Asa koari doduru tie. 
9 (Vav) E Zihova si na agoroana tadi doduru pu koa ta nonovala, 
meke na bara patu ululuna pa vasileana pa totoso tasuna. 
10 Meke sarini pu gilania sa Pozamu si kaqu kalavarae zonazona koa Agoi, 
ura Agoi Zihova si lopu kilui sarini pu hata Igo. 


11 (Zain) Mi kera vahesia se Zihova sapu koa Banara pa Zaione; 
tozi vurani koari doduru tie sari Nana tinavete. 
12 Ura balabala i sa Tamasa sarini pu koa ta sigiti meke mate, 


meke lopu mulini nia Sa sa dia kinabo. 
Meke va kilasi Sa sarini pu nonovala la koarini. 
13 (Het) Ke, Zihova, Mu tataru nau, 
dogoria Goi sa qua tinasigiti pu evana nau rina qua kana. 
Mu va sare au pa minate, 
14 pude maqu tozi vurani rau pa vinarigara tie pa Zerusalema sari doduru 
vinahesimu Goi, 
meke kaqu qetuqetu nia rau sa Mua hinarupu. 
15 (Tet) Sari na butubutu si gelia rini si keke pou pude va hoqa au, gua, 
meke novala puleni teledia, 
tavetia rini si keke sipata pude vagi au, 
ke koari na dia binalabala kaleadi pu tavete tomei rini si ta vagi tugo si arini. 
16 Ele vata gilana pule nia telena koa gita se Zihova pa Nana vinaripitui tonotona. 
Ele novala puleni teledia sari na tie kaleadi koari na dia tinavete kaleadi pu va 
pada ni rini pa votiki tie. 
17 (Yod) Kaqu kekere la pa minate sari na tie kaleadi, 
meke sari na tie huporo pu hoke mulini nia sa Tamasa. 
18 (Kaph) Sari na habahuala si lopu kaqu ta mulinae koe Zihova, 

meke sa inokoro nabuna tadi na habahuala pude tava sare, 
si kagu koa hola ninae rane ka rane. 


19 Kei Zihova, mae toka nau pude madi lopu koa va matagara sari na tie. 
Madi ta pitu gedi pa kenumu Goi sari na butubutu huporodi. 

20 Kei Zihova, va mataguti gedi si arini, 
pude madi gilania sapu na tie mo si arini. 

Vinaravara pude Tepa ia sa Tinonoto 
1 (Lamed) Kei Zihova, na vegua ke koa va seu si Goi? 
Na vegua ke tome Mua si Goi pa totoso tasuna si gami? 


2 Pa dia vinahesi pule si nonovali rina tie kaleadi sari na habahuala. 
Padadi pude va kilasa puleni koari na kinaleadi pu kuhana vekoni rini. 
3 (Mem) Sa tie kaleana si vahesi pule nia koari nana inokoro kaleadi pa bulona, 
meke va lavatia sa sa tie puhina ba va karia sa se Zihova. 
4 (Nun) Sa tie kaleana si lopu hite hata ia sa minana te Tamasa. 
Pa nana vinahesi pule si balabala ia sa sapu loke Tamasa si koa, gua. 
5 Ravutu sa nana kinoa doduru totoso, gua si asa. 
Lopu hite tata pa nana ginilagilana sa guguana sa Mua vinaripitui. 
Dono va kari sa saripu norena sa. 
6 Balabala ia sa sapu lopu kaqu hite tava rizu si asa, 
meke lopu kaqu hite tutuvu tinasuna koari doduru sinage na sage, gua. 
7 Koba zama leveleve na sekesekei na nonovala si asa koari na tie. 
(Pe) Bebeno zamani sa sari na zinama pu vari sigiti, na kaleadi pa tie. 
8 Opo tomeni sa pa vasivasileana pude va matei sari na tie leadi, 
meke seke tomei sa si arini. 
(Ain) Dono hatahatai sa saripu malamalanadi. 
9 Tome agani sa sarini guana laione pa nana gogoro, 
meke saputu vagi sa saripu malamalanadi, 
meke ta nonovala si arini koari nana tinavete sekesekeidi. 
10 (Zade) Va kilasi sa si arini pa nana niniranira, 
meke nagoto goreni sa si arini pu loke dia tinokae. 
11 Balabala ia sa sapu “Mulini nia Tamasa,” gua, 
“Lopu dono mae au Tamasa, ke lopu dogorau Sa,” gua si asa. 
12 (Qoph) Kei Zihova, qua Tamasa, 
Mu mae va sarei pa Limamu sari na tie ta nonovaladi. 
Mu lopu mulini ni Goi sari kinabo tadirini pu koa malana. 
13 Na venagua ke dono va karia sa tie va gugue sa Tamasa? 
Meke zama golomo pa bulona, sapu “Lopu kaqu tubehau Sa,” gua? 
14 (Resh) Ba ele dogori Mua Goi sari na tinasuna na tinasigiti gua hire, 
meke kaqu tubehi Goi si arini. 


Kalavarae koa Goi sari na tie ta nonovaladi, 
sina Agoi mo sa tinokae tadi na tie eapa. 


15 (Shin) Mu va beto pania Goi sa niniranira tanisa tie kaleana. 
Mu va kilasia Goi si asa koari nana tinavete kaleadi, 
pude lopu kaqu tavete pulea sa si asa. 

16 Zihova tugo si na Banara, ninae rane ka rane! 
Sari na butubutu huporodi si kagu tava mate palae koasa pepeso. 

17 (Tav) Kei Zihova, avosi Goi sari na vinaravara tadi pu ta nonovala, 
meke kaqu va ninirai Goi si arini. 

18 Kagu tavetia Goi sa Mua vina sare va tonoto koari pu ta nonovala na eapa, 
pude lopu kaqu tava matagutu pule si arini koari na tie pa pepeso. 

Sa Rinanerane Hinokara koe Zihova 

(Keke kinera te Devita) 
1 Koe Zihova si aqorae si rau. 

Na vegua ke zama si gamu, 
“Mu govete guana kurukuru tapuru la koari na toqere, 

2 ura dotu, malosi rina tie kaleadi sari na dia bokala, 

meke nave va totoanae ni rini sari na dia tupi, 

pude gona golomi pa hupohuporona saripu tonoto pa bulodia. 
3 Be ta huara palae sari na sinokirae nabudi pa tinoa, 

si loketona si kaqu boka evania rina tie tonoto,” gua? 


4 Ba se Zihova si koa Nana pa Nana Zelepade Hope, 
meke pa Nana habohabotuana baņara pa Maņauru. 
Hakehakei ni Sa sari na tinoni pa doduru vasina 
meke gilani Sa gua sapu korapa taveti rini pa pepeso. 
5 Podeki e Zihova sari na tie tonoto na tie kaleadi, 
meke etuli Sa sari na tie kaleadi pu hoke seke tinarae. 
6 Kaqu va rukuni motete na patu leradi Sa sari na tinoni kaleadi, 
meke kaqu va kilasa ni givusu maninina Sa si arini. 


7 Ura na tonoto se Zihova, 
meke qetu ni Sa sari na tinavete tonoto, 
ke tale saripu tonoto mo si kaqu dogoria sa Isumatana Sa! 

Vinaravara Tinepa Tinokae 

(Keke kinera te Devita) 
1 Ke Zihova, mae Mamu tokani gami, 

sina ele murimuri palae sari na tie tonoto, 

meke lopu ta dogoro sari na tie ta ronuedi pa pepeso. 
2 Hoke varikokohai sari doduru tinoni, 

zama vura ni rini sari na zinama lomosodi, 

pude sekesekei ni sari na turanadia. 


3 Ke Zihova, Mamu va mate pani sarini pu zama va lomolomoso, 
Mamu va betoi sarini pu vahesihesi puleni, 
4 saripu zama guahe: 

“Kaqu vagi gami sapu gua hiva ni gami koari na mami zinama lomosodi, 
kaqu mataqara sari na mami zinama. 

Loke tie si kaqu boka va noso gami,” gua. 


5 “Ba kagu mae si Rau kamahire 

pude tokani saripu habahuala na ta nonovala, 

meke sarini pu silava na ta sigiti pa tinoketoke. 
Kagu kopu ni Rau si arini koari na tie nonovala,” gua se Zihova. 
6 Sari na vina tatara te Zihova si hinokara tugo, 

guana siliva sapu ta kina va via ka zuapa totoso koasa nika. 


78 Koa vari likohaeni gami ri na tie kaleadi, 


ari doduru si okoro nia sa kinaleana. 
Kei Zihova, mu kopuni gami, 


Mamu va sare gami koasa sinage kaleana hie! 

Vinaravara Tinepa Tinokae 
(Keke kinera te Devita) 
1 Kei Zihova, ve seunae gua si kagu mulini nau Goi si arau? Ninae rane? 
Ve seunae gua si kagu va paere pule Nigo koa rau si Goi? 
2 Ve seunae gua si kagu koa ta sigiti si rau pa magomagogu, 
meke koa talotana pa bulogu doduru rane? 
Ve seunae gua si kagu koa matagara hola koa rau sari na gua kana? 


3 Kei Zihova, gua Tamasa, Mu balabala au, Mamu toka nau. 
Mamu turanau pa Mua kalalasa, 
pude gu lopu puta pa minate. 

4 Madi lopu zama sari na qua kana, “Ele va kilasia gami si asa,” gua. 
Madi lopu getu nia rini sa gua tinasuna. 


5 Ba ranea rau sa Mua tataru nabuna, 

meke qetuqetu sa buloqu sina kaqu harupau Goi. 
6 Kaqu kera vahesi Igo rau si Goi Zihova, 

sina tavete valeana mae koa rau si Goi. 

Sa Kinaleana tadi na Tie 
(Keke kinera te Devita) 


1 Sa tie duvili si na tie pu zama guahe pa bulona,“ 
“Loke Tamasa si koa,” gua. 

Sari na tie gugua arini si kaleadi pa dia tinoa; 
tavete va kaleana sisigiti si arini, 
meke lopu keke arini si lulia sa tinonoto. 


2 Dono gore mae pa Manauru koari na tinoni pa pepeso se Zihova, 
pude hatai be koadia kaiqa tie saripu tumatumae na gilae, 
pu hata ia sa Tamasa meke va lavatia si Asa. 

3 Lopu keke koa rini sapu soto va nabu koe Tamasa, 
ba sea beto sari doduru, 


kaleadi beto mo si arini. 
Lopu keke arini si tavetia gua sapu leana, 


namu loketona hokara. 


4 Loke dia ginilagilana sari na tie kaleadi hire 

pu nonovali sari na tie taqarau, kekenono gua 
sapu hena va murimuri rini sari gedi ginani, 
meke lopu hite varavara la si arini koe Zihova! 
5 Ba lopu sana matagutu sisigiti si arini, 
sina sa Tamasa si koa koari na vinarigara tadi na tie tonoto. 
6 Hiva va nunali rina tie kaleadi sari na hiniva tadi pu malaņa, 
ba e Zihova tugo sa aqoroana tadirini. 


7 Kei, mani vura mae mo pa Zaione sa tinaharupu tadi na butubutu Izireli, 
pana va mamutu pulei Tamasa sari na Nana tie Izireli 
si kaqu qetuqetu hola si arini. 

Gua sapu Hiva nia sa Tamasa 
(Keke kinera te Devita) 
1 Kei Zihova, esei si boka nuquru pa Mua Zelepade hopena? 
Esei si boka vahesigo koasa Mua toqere hope sapu pa Zaione? 


2 Asa mo sapu va tabea sa zinama te Tamasa koari doduru ginugua, 
meke evania gua sapu tonoto doduru totoso, 
meke zama nia sa hinokara mae gua pa bulona. 
3 Asa mo sapu lopu nanae pa zinama, 
meke lopu tavete va kaleana la koari na nana baere, 
na lopu zuzutu la koari na turanana! 
4 Ftuli sa saripu kilua sa Tamasa, 
ba va lavati sa saripu pamana nia se Zihova! 
Be tasuna pa nana kinokoa, 
ba va gorevura i sa sari nana vina tatara doduru totoso. 
5 Va malumia sa sa nana poata, pude toka ni saripu hiva nia, 

ba lopu tomo la nia sa sa tinoqolona totoso hobe pulea rini sa nana poata, 


meke lopu hite ade vagia sa sa tinabara sekesekeina 
pude nonovali sari na tie loke dia sinea. 


Asa sapu evani sari na hahanana arini, 
si lopu boka tava rizu ba turu hola. 

Sa Vinaravara pa Rinanerane Nabuna 
(Keke kinera te Devita) 
1 Kei Tamasa, Mu kopu nau pude lopu ta nonovala, 
ura koa Agoi mo si aqorae rau. 
2 Ele zama la koe Zihova si rau, 
“Agoi mo sa qua Banara, 
Doduru tinitona pu tagoi rau 
si mae guadi mo koa Goi.” 


3 Sari na tie tonoto pa popoa pepeso 
si na tie ta ronuedi koe Zihova, 
ke qetu hola ni rau si arini. 

4 Sarini pu vizata pulea si keke votiki tamasa, 


si va soku lala i rini sari na dia tinalotana. 
Lopu kaqu hiva somana zoropo ni rau sari na dia ehara tana vina vukivukihi, 


meke lopu kaqu pozai rau pa vinahesi pozadi sari na dia tamasa. 


5 Kei Zihova, Agoi mo sa qua hinia pu vizatigo rau, 
meke na qua tinagotago. 

Sa qua tinoa vugo na repere 
si koa mo pa Limamu Goi. 

6 Ele pada valeana poni nau Goi sari na Mua vinariponi koa rau, 
meke taguedi hola si arini. 


7 Vahesia rau se Zihova, 

sina totoli nau Sa, na turanau Sa. 
Pana boni ba va balau pule nau tugo si rau pa qua binalabala. 
8 Doduru totoso si balabala ia rau se Zihova,* 

sina koa tata si Asa koa rau, 

ke lopu kaqu matagutu si rau. 


9 Gua asa ke qetu sa buloqu, 

meke qetuqetu tugo sa qua tinoa, 

ke koa tava sare si rau, 
10 sina lopu kaqu veko hola au Goi si rau pa lovu,” 

meke lopu kaqu va malumia Goi sa mua Nabulu Hopena pude muzi tinina. 
11 Va dogoro nau Goi sa siranana sa tinoa, 

meke va sini nau ginetugetu Goi pa kenumu, 

meke pa kali mataomu Goi si vagia rau sa qinetuqetu sapu loke vinabetona. 

Keke Vinaravara tanisa Tie Tonoto 
(Keke vinaravara te Devita) 
1 Kei Zihova, mu avoso mae ia sa qua tinepa koa Goi pude harupau pa Mua tinonoto. 
Mu va avosia sa qua tinepa tinokae. 
Mu va talina mae ia sa gua vinaravara hinokara. 
2 Mu vilasa poni nau sa tinonoto; 
sina Agoi gilania gua sapu tonoto. 


3 Gilania Goi sa buloqu, 
ele mae koa rau si Goi pana boni, 
meke ele viliti betoa Goi sa doduruna sa qua tinoa, 
ba loke inokoro kaleadi si ta dogoro koa rau. 
Loke zinama kaleadi si ta zamae pa berugu gua, 
4 sapu hoke evania ri kaiqa. 
Ele va tabei rau sari na Mua tinarae, 
meke lopu luli rau sari na hahanana tadi na tie variva mate. 


5 Ele ene luli valeania rau sa Mua siraņa, 
meke lopu hite va karia rau si keketona. 


6 Kei Tamasa, varavara atu si rau, 
sina avosau Goi. 

Mu va talina mae au, 
Mamu avosi sari na gua zinama. 

7 Mamu vata dogoro nia sa Mua tataru nabuna, 
Mamu harupau. 

Koa Goi si tava sare si rau koari na gua kana, 
sina kalavarae si rau koa Goi. 


8 Mamu kopu totoko nau gua sapu kopu totoko pule Nigo, 
Mamu tomeau pa kaurudi ri na tatapurumu, 
9 pude gu tava sare koari na tie kaleadi pu nonovalau, 
na tie variva mate pu koa vari likohae nau. 


10 Loke dia tataru si arini, 
meke vahesi puleni pa dia zinama. 
11 Pitu lulia rini sa gua inene, 
meke mae kamo au rini. 
Hatahata luliau rini, 
pude va mateau, gua. 
12 Kekenono gua na laione si arini, 
sapu tome aqa pude garata va mate au, gua. 


13 Kei Zihova, mae toka nau! 
Mu turu varipera koari na qua kana, 
Mamu harupau koari na tie kaleadi koasa Mua magu varipera. 
14 Kei Zihova, harupau koari na tie kaleadi. 
Ele vagi rini doduru gua pu kaqu vagi rini koasa kasia popoa hie. 
Mu va kilasi gedi pa tinasigiti sapu ele va nama veko poni Goi pude tadirini. 
Va hia i tugo sari na tinasigiti koari na tudia meke rina tudia rina tudia. 
15 Ba arau si kaqu dogoro Igo pa tinonoto, 


sina loke kinaleana si evania rau. 
Pana vanunu rau si magu qetu qua, 


sina toa koa Goi si rau. 

Sa Kinera Minataqara te Devita 


(2 Samuela 22:1-51) , , , , , l 
(Devita sa nabulu te Zihova si kera nia sa kinera hie koasa rane sapu harupia e Zihova 


se Devita koe Saula meke sari doduru nana kana.) 
1 Kei Zihova, tataru nigo rau si Goi, 
Agoi mo sa qua niniranira. 
2 Zihova tugo si na qua patu aqoroana. 
Koa tome koa Sa si rau, 
ke loke kana si boka nonovalau. 
Asa si na qua vinasare, 


na qua Tamasa, na qua patu heheda. 
Koa Sa si aqorae si rau, na qua lave, 

na niniranira meke sa natina sa qua tinaharupu! 
3 Tepa tinokae si rau koe Zihova, 

sapu garona pude tava lavata, 

meke harupau Sa koari na qua kana. 


4 Sa tinasuna tana minate si koa pa vari likohaegu, 

sari na bogusu tinahuara si nobi tamunau si arau. 

5 Sari na tinasuna variva matedi si koa pa vari likohaegu, 
meke sa tinapusi tana minate si soqo au. 

6 Pa korapa qua tinasuna si tepa la si rau koe Zihova. 
Tepaia rau sa tinokae koa sa qua Tamasa, 

pa korapana sa Nana Zelepade si avosia Sa sa mamalainigu, 
meke sa qua kinabo si ele avosia Sa. 


7 Ke ziziziri sa pepeso meke niniu, 
meke madidiri hubidi sari na toqere, 
sina ta naziri sa Tamasa. 
8 Na tunaha si vura pa isuna 
meke na nika huruņuna 
meke na motete leradi si vura pa nuzuna. 
9 Sira tukelia Sa sa manauru, 
meke gore mae, 
na lei huporona si koa pa kauru Nenena. 
10 Koi pa keke mateana tapuruna meke gore mae si Asa, 
rerege mae si Asa koasa givusu. 
11 Va poko pule nia si Asa koasa huporo, 
meke sari na lei muhodi pu siņia na kolo si koa pa vari likohaena. 
12 Sari na ruku kabukabue aesi 
meke na malara nika, 
si vura mae pa ninedalana Sa. 


13 Meke lulusu guana paka manauru se Zihova, 
meke ta avoso sa mamalainina sa Tamasa Ululuna Hola. 
14 Gonani Sa sari Nana tupi 
pude va talahuaraei sari Nana kana. 
Sa malakapina sa kapi, 
si va goveti Sa si arini. 
15 Kei Zihova, sipu ta naziri ni na norei Goi sari na Mua kana, 
sari na lolomo pa hubi lamana, 
meke sari na sinokiraena sa pepeso si ta dogoro, 
koasa givusuna sa sininomu Goi. 


16 Qaqama gore mae pa Manauru sa Tamasa meke harupau Sa, 
meke daku vura nau Sa pa lamana peava. 

17 Harupau Sa si rau koari na qua kana niniradi, 
meke koari doduru pu kukiti nau, 
ura ninira hola nau rini si rau. 

18 Sipu korapa koa si rau pa tinasuna, si mae rapata nau rini, 


ba va sare au e Zihova. , 
19 Toka nau Sa meke va seu au Sa pa tinasuna, 


harupau Sa sina qetu nau Sa. 


20 Pia au e Zihova si arau, 
sina tavete va tonoto si rau. 
Mana nau Sa, sina viaqu, 
lopu sea si rau. 
21 Fle va tabei rau sari na tinarae te Zihova, 
meke lopu va mudia rau sa qua Tamasa. 

22 Kopu beto ni rau sari doduru Nana tinarae, 

meke lopu hite va kari rau sari na Nana ginarunu. 
23 Loke tinazutugu si rau pa kenuna Sa, 

meke ele kopu pulenau si rau pude lopu tavete va sea. 
24 Gua asa ke pia au Sa si arau, 

sina tavete va tonoto si rau, 

meke gilania Sa sapu loke gua sinea si rau. 


25 Kei Zihova, ta ronuemu si Goi koarini pu soto va nabu koa Goi, 
meke va dogoro nia Goi sa Mua tinonoto koari na tie tonoto. 
26 Via si Goi koarini pu via, 
ba koari na tie sekesekei si guana tie sekesekei guni Nigo rini. 
27 Ura harupi Goi saripu va pepekae, 
ba va hogai Goi sarini pu vahesi puleni. 
28 Kei Zihova, va toa ekoa Goi sa gua kalalasa, 
ke Tamasa, va kalalasa ia Goi sa gua hinuporo. 
29 Poni nau Goi sa niniranira pude rapati sari na gua kana, 
meke sa vinarane pude boka va kilasia rau sa dia vasina varipera ninirana. 


30 E Tamasa si tolene gua tonotodi sari Nana tinavete; 


ta ronu hola sari Nana zinama! 
Guana lave si Asa koa ri doduru 
pu tome koa Sa. 


31 E Zihova mo telena si na Tamasa, 
Asa mo telena sa nada Patu agoroana. 
32 Asa mo sa Tamasa sapu va ninira au, 
toka nau Sa pa sirana gotogotona. 
33 Va boka au Sa pude ene koari na vasina tasunadi pa togere,” 
meke lopu kagu hite ta tubarae si arau. 
34 Va tumatumae nau Sa pude varipera, 
ke boka navea rau sa bokala ninirana hola. 
35 Kei Zihova, lavelave hukata nau Agoi. 
Pa Mua niniranira si kopu nau Agoi, 
meke koasa Mua vina pepekae si tava lavata si rau. 
36 Ele va labe poni au Goi sa siraņa, 
ke lopu vagi au ri na qua kana, 
meke lopu hite hoqa si arau. 
37 Hadu luli rau sari na qua kana meke va kilasi rau si arini, 
lopu hite noso si rau osolae va mate betoi rau si arini. 
38 Seke va hoqai rau si arini, 
ke lopu boka turu pule. 
Mate eko mo pa kenuqu rau si arini. 
39 Ele poni nau Goi sa niniranira pa vinaripera, 
meke va todoni sari na gua kana pa kenugu rau. 
40 Fle va govete taloai Goi koa rau sari na qua kana, 
meke ele va matei rau saripu kukiti nau. 
41 Tepa tinokae, 
ba loke tie harupi si arini. 
Tepa la si arini koe Zihova, 
ba lopu olani Sa. 

42 Muzara va umumi rau si arini, 
guana kavuru pu givusu pani. 


Neti va konekonei rau si arini 
guana kosiri pa sirana. 


43 Ele harupau Goi si rau koari na tie va karikaridi; 
meke ele va banara au Goi koari na butubutu, 

sari na tinoni pu lopu gilani rau, 

ba nabulu nau rini. 
44 Sipu avoso nau rini si va tabe au rini. 


Sari na tie karovodi ba mae hoqa todono pa kenuqu rau. 
45 Matagutu hola meke neneqara mae si arini pa kenuqu rau. 
Tarazuzu meke vura mae si arini koari na dia vasina varipera ta bara va niņiradi. 


46 Toana se Zihova! 
Mani tava lavata sa qua patu aqoroana! 


Maqu vahesia sa Tamasa, 
sa qua hinarupu! 
47 Poni nau Sa sa minataqara koari na qua kana, 
toka nau Sa pude va kilasi sari na votiki butubutu. 
48 Meke harupau Sa si rau koari na qua kana. 
Ke Zihova, Agoi va mataqarau si rau koari na qua kana. 
Meke lavelave hukata nau Goi koari na tie nonovala. 
49 Gua asa ke kote vahesigo rau si Goi pa vari korapadi ri na butubutu huporodi;* 


meke kera vahesia rau sa Pozamu Zihova! 
50 Ponia Tamasa sa minataqara lavata koasa Nana baņara. 


Va dogoro nia Sa sa Nana tataru nabuna koasa pu ele vizatia Sa, 
Koa rau Devita meke koari na tutiqu ninae rane ka rane. 

Sa Niniranira Lavata te Tamasa koari Nana Vinapodaka 
(Keke kinera te Devita) 
1 Sa manauru si va dogoroni gita sa niniranira tanisa Tamasa, 
meke va dogoro va bakalani gita sari na tinavete tana limana. 
2 Hopeke rane si tozi vura nia sa vina lavatana Sa, 
meke hopeke boni si tozi vura nia sa tinumatumae Tanisa. 
3 Lopu vivinei na zama vura si Asa, 
meke lopu ta avoso sa mamalainina Sa, 
4 ba sa Nana inavoso si vura la pa doduruna sa kasia popoa,” 
meke sa vevehena Sa si ta avoso pa doduru vasina pa popoa pepeso. 


Ele kuria e Zihova pa manauru sa vasina tanisa rimata. 

5 Vasina gasa mae gua si asa, 

gua na tie qetuqetu pu la pude varihaba, 

meke guana tie lopilopi pu va gagiri la pa vinarivose haqala. 
6 Gasa mae pa keke hukihukirina sa manauru si asa, 

meke ene karovo la gua pa keke kalina pule. 

Loketona si boka tome pa minanini tanisa. 


Sa Tinarae te Zihova 

7 Sari na tinarae te Zihova si gotogoto, 
pude va ninira ia sa tinoa. 

Sari na ginarunu te Zihova si ta ronuedi tugo, 
pude va tumatumaei saripu pupuhu. 


8 Sari na tinarae te Zihova si tonoto, 
pude va qetui sari na bulo tie. 


Sari na ginarunu te Zihova si hinokara, 


va kalalasia sa binalabala. 
9 Sa pinamanana e Zihova si via, 


ninae rane ka rane. 
Sa vinilasa te Zihova si gotogoto, 


meke tonoto doduru totoso! 

10 Sa inokorodi rini si noma hola nia sa inokorona sa golo taguena, 
lomoso hola nia rini sa zipale sapu viana hola! 

11 Va tumatumae au rini si arau, sa Mua nabulu, 
meke koasa vinatabedi rini si vagia rau sa pinia nomana. 


12 Esei si boka gilana puleni sari nana sinea tomedi soti telena? 
Kei Zihova, Mu taleoso nau koari na qua sinea, 
pu lopu va nonogai rau! 
13 Mu va sare au koari na qua sinea pu evani rau pa qua hiniva soti. 
Toka nau pude madi lopu va pinausu au rini, 
ba pude magu koa va gilae si arau, 
meke tava leseve pa sinea. 


14 Sari na zinama pa nuzugu, 
meke sari na binalabala pa buloqu, 
si madi va qetu Igo. 

Kei Zihova, qua Patu aqoroana, 
meke na qua tie kopu! 

Vinaravara pude Koa Mataqara 

(Keke kinera te Devita) 
1 Mani olania e Zihova sa mua tinepa koa Sa pa totoso tasuna. 

Mani va aqorigo sa Tamasa te Zekopi. 
2 Mani garunu la nia Sa sa tinokae, 

mae guana koasa Nana Zelepade hope. 

Mani garunu atunia Sa sa tinokae mae guana pa toqere Zaione. 
3 Mani lopu mulini ni Sa sari doduru mua vinariponi, 

meke kaqu qetu ni Sa sari doduru mua vina vukivukihi uququ. 
4 Mani ponigo Sa sari doduru gua pu hivani goi, 

meke kaqu va gorevura i Sa sari doduru mua minizimizi 
5 Meke kaqu velavela qetuqetu nia gami sa Mua minataqara, 

meke varigara qetuqetu pa vinahesina sa nada Tamasa. 

Mani olani e Zihova sari doduru mua tinepatepa. 
6 Kamahire tu gilania rau, 

sapu e Zihova si va mataqara ia sa Nana banara ta vizatana. 
Olana gore mae ia Sa si asa pa Nana Manauru hopena, 

meke pa korapa Nana niniraņira si tava mataqara hola si asa. 
7 Kaiqa si raņei sari na dia totopili na hose varipera, 

ba gita si kalavarae koa sa Pozana e Zihova sa nada Tamasa. 
8 Kagu tava kilasa si arini, 
ba gita si kaqu koa mataqara. 


9 Kei Zihova, Mu va matagaria sa baņara, 
Mu olaņa mae gami, 
pana varavara atu si gami. 

Vinahesi pa Minataqara 
(Keke kinera te Devita) 
1 Ke Zihova, getugetu nia sa banara 
sa Mua niniranira, 
sina ele va matagaria goi 


meke tava lavata si asa. 
2 Ele ponia Goi sa nana hiniva pa korapa bulona. 


Ke lopu heki nia Goi gua sapu tepa ia sa. 
3 Ele mae vekoi Goi koasa sari na minana taguedi, 
meke ele va hake nia toropae qolo Goi sa batuna. 
4 Tepaia sa koa Goi sa tinoa, 
ke poni nia Agoi koasa, 
sa tinoa gelenaena sapu 
koa hola ninae rane ka rane. 
5 Mataqara hola si asa koari nana kana, 
sina va sarea goi. 
Ele ponia goi koasa sa vina lavata na tinolava. 
6 Ele ponini Goi koasa sari na Mua minana ninae rane, 
meke va qetuqetua Goi si asa pa kenumu Goi. 


7 Kalavarae sa banara koe Zihova 
sapu Ululu Hola koari doduru, 


sina koa gua koasa Nana tataru nabuna 
si koa tava sare si asa doduru totoso. 


8 Kaqu tuqe vagi Goi pa Mua niniranira sari doduru Mua kana, 
kaqu tuqe vagi Goi sari doduru pu kukiti Nigo. 

9 Pana vura mae si Asa si kaqu huruņu guana nika; 
meke pa Nana binugoro si sulu va ineti Sa, 
guana nika sapu gani va upati si arini. 

10 Lopu keke koari na tutidi rini si kaqu toa hola; 
kaqu va mate beto pani Sa sarini. 

11 Be mizi vekoi rini sari na dia tinavete kaleadi na sinekesekei, 
ba lopu kaqu boka mataqara si arini. 

12 Pana va totoanae ni Goi sari na Mua tupi, 
si kaqu tarazuzu meke govete taloa si arini. 

13 Vahesi Igo gami si Agoi Zihova koasa Mua niniranira lavata. 
Kagu kera vahesia gami sa Mua niniranira! 

Kinabo pa Tinasigiti meke na Vinahesi 
(Keke kinera te Devita) 

1 Qua Tamasa, gua Tamasa,” 
na vegua ke veko pani au tu Goi? 
Tepa hata sisigitia rau sa tinokae, 
ba lopu vagia rau. 
2 Qua Tamasa, pana rane si varavara atu si rau, 
ba lopu olaņau Goi. 
Tepatepa atu si rau pana boni, 
ba loke minanoto si vagia rau. 


3 Ba na Banara Hopemu si Goi, 
pu tavahesi koari na tinoni Izireli. 

4 Sari na tamamami pukerane si kalavarae koa Goi; 
rane Igo rini si Goi, ke ele harupi Goi si arini. 

5 Tepa atu koa Goi si arini, meke tava sare pa tinasuna, 
kalavarae koa Goi si arini, ke lopu tava kurekure. 


6 Na loke laequ hokara guana uloso mo si rau, 
ta nonovala meke ta hakohakoe si rau koari na qua kana. 
7 Sari doduru pu dogorau si va sisire nau,“ 
na pesipesi va kaleanau rini na qenoqeno batudi. 
8 “Dotu, kalavarae si asa koe Zihova,” gua si arini.” 
“Ba venagua ke lopu harupia tu e Zihova si asa? 
Be guana qetuqetu nia e Zihova si asa si mani va sarea tu,” gua si arini! 


9 Ba Agoi tugo si va podo vura au pa tiana sa tinaqu, 

meke Agoi tugo kopu nau na va sare au totoso haha si rau. 
10 Podalae guatu podo rau si kalavarae atu mo koa Goji, 

meke Agoi mo sa qua Tamasa doduru totoso. 
11 Mu lopu koa va seu koa rau, 

ura tata mae sa tinasuna koa rau, 

meke loke tie si koa pude toka nau. 


12 Soku sari na kana pu koa varidikue nau, 
guana bulumakao kokoreo, 
kekenono gua na bulumakao variva matedi pa popoa Basani. 
13 Zama nonovala au rini guana laione pu va nanari rini sari na nuzudi, 
pu kurumu aqa pude garatau. 
14 Malohoro sa tiniqu, ta zoropo palae sa qua niniranira guana kolo, 
sari doduru vinari hodae susuriqu si zokezoke beto, 
lodu mate pa tinalotaņa sa buloqu. 
15 Loke qua niniranira guana keke bele raro patu popana, 
sa meaqu si napiti pa damaqu; 
veko pani au Goi pa vasina tana minate. 
16 Mae vari likohae nau na puku tie kaleadi; 
kekenono guana rovana siki variva matedi si arini. 
Pokai rini sari na limaqu meke nenequ. 
17 Boka naei mo rau sari doduru susuriqu; 
dono toto mae au rina qua kana. 

18 Vari hiani meke vari mudumudukeda ni rini sari qua poko.” 


19 Kei, Zihova, Mu lopu koa va seu koa rau; 


Mu tuturei mae va sareau. , 
20 Kei, Zihova, Mu va sareau koasa magu varipera, 


Mu harupia sa qua tinoa koasa niniranira tadi na tie kaleadi, 
pu guana siki variva matedi. 

21 Mu va sareau koasa niniranira tadi na qua kana pu guana laione, 
meke gua ri na kikihodi rina bulumakao kokoreo. 


22 Kaqu tozi vura nia rau sa Pozamu koari na turanagu,” 
kaqu vahesigo rau pa vari korapana sa vinarigara tadi na tinoni. 
23 Mi vahesia si Asa, gamu pu pamana nia se Zihova. 
Mi va lavatia si Asa, gamu na tutina e Zekopi. 
Mi va ululia sa pozana Sa, gamu na tutina Izireli! 
24 Lopu etuli Sa sari na habahuala, 
babe muliņini sari na dia tinasigiti. 
Meke lopu va mudi pani Sa, 
ba olani Sa sari na dia tinepatepa la koa Sa. 


25 Pa korapana sa vinarigara vinahesi tadi doduru tie te Tamasa si kaqu vahesigo rau 
koa gua rina Mua tinavete. 
Pa kenudi rina tinoni pu va tabe igo si kaqu taveti rau sari doduru pu ele va 
tatara nigo rau. 
26 Sari na habahuala si kaqu tava dena valeana, 
arini pu hata ia se Zihova si madi vahesi zonazona ia, 


madi toa hola ninae rane ka rane. 
27 Doduru butubutu si kagu balabala ia se Zihova, 


arini pa hopeke kukuruna sa kasia popoa si kagu kekere la koa Sa, 
meke sari doduru votivotiki butubutu tie si kagu vahesia si Asa. 

28 Sa niniranira tana binanara si te Zihova tugo. 
Banara ni Sa sari doduru butubutu. 


29 Sari doduru tie ravutudi pa kasia popoa si kagu todono meke vahesia si Asa. 
Sari doduru pu gore la pa minate si kagu hoga todono pa kenuna Sa, 
sari doduru pu lopu boka toa hola pa pepeso. 
30 Sari na sinage vugo repere si kagu nabulu nia se Zihova. 
Meke kagu totozia rina tie guguana sa Banara koasa sinage pu luli mae. 
31 Sarini pu lopu ele podo ba kagu ta totozi nia tugo pana podo rini 
sapu e Zihova sina tinaharupu tadi na tie! 

Zihova tugo sa Qua Sepati 
(Keke kinera te Devita) 
1 Zihova tugo sa qua Sepati, 
lopu kagu ehaka nia rau si keketoņa. 
2 Va eko au Sa pa duduli buma,” 
meke turanau Sa pa kolo bulebulena. 
3 Va ninira ia Sa sa magomagogu, 

turanau Sa koari na sirana tana tinonoto 
pa vina lavatana sa Pozana Sa. 


4 Be ene si rau pa korapa lolomo hupohuporona vasina tata sa minate, 
ba lopu kagu matagutu si rau sina koa turaņau Goi. 


Sa Mua hodu meke na tinokae si va manotau koari na totoso tasuna. 
5 Va nama poni nau Goi sa gequ ginani 


pa kenudi rina qua kana. 
Lumulumua Goi sa batuqu, 
sini ta luluapae sa qua kapa. 
6 Gilania rau sapu sa Mua lineana na tinokae mo 
si kaqu luli au ninae rane pa qua tinoa, 
meke kaqu koa si rau pa vetu te Zihova ninae rane ka rane. 

Sa Banara Lavata 
(Keke kinera te Devita) 
1 Sa popoa pepeso meke sari doduru likakalae vasina si te Zihova, 
sa kasia popoa meke sari doduru pu koa vasina si Tanisa tugo. 
2 Ura ele sokirae nia Sa si asa koasa kolo lamana, 
meke ele kuria sa si asa koasa lamana peava. 
3 Esei si garo pude sage la koasa toqere te Zihova? 
Esei si kaqu nuquru pa Nana Zelepade hope? 
4 Asa mo sapu lopu tavete va sea pa limana meke via bulona,“ 
lopu vahesi beku sa meke lopu sekea sa sa nana vina tatara. 
5 Kaqu mana nia e Zihova si asa meke harupia, 
meke sa Tamasa kaqu poza nia, tie pu lopu tavete va sea. 
6 Gua asa si arini pu hata ia si Asa, 
arini pu hiva nia sa minana ke mae si arini pa kenuna sa Tamasa te Zekopi. 


7 Mi tukele gamu na sasada, 
mi tukele va noma gamu na tukutuku koamia pukerane, 
pude Mani nuquru mae sa Baņara lavata niņirana. 


8 Esei sa Banara lavata ninirana? 
E Zihova tu sa Banara lavata ninirana, 
E Zihova sapu mataqara pa vinaripera! 


9 Mi tukele gamu na sasadana sa bara pa vasileana, 
mi tukele va noma gamu na sasada koa mia pukerane, 
pude mani nuguru mae sa Banara lavata ninirana. 10 Esei sa Banara Lavata Asa? 
E Zihova Tadi na Qeto Minate si Asa, 
Asa sa Banara Lavata ninirana! 

Tinepa Tinokae na Vinasare 
(Keke kinera te Devita) 
1 (Aleph)” Ke Zihova, koa Agoi mo si varavara atu si rau; 
2 (Bet) kei qua Tamasa, koa Agoi mo si kalavarae si rau. 
Magu lopu koa tava kurekure pa vina kilasa, 
Mu lopu va malumi sari na gua kana pude koa matagara hola nau. 
3 (Gimel) Sarini pu kalavarae koa Goi si lopu kagu tava kurekure, 

ba sari na tie va guguedi pa dia rinanerane koa Goi si madi tava kurekure tugo. 
4 (Dalet) Ke Zihova, Mu va gilana nau sari na Mua hiniva, 
Mamu va tumatumae nau sari na Mua sirana. 
5 (He) Mu va tumatumae nau sa Mua hinokara, 
ura Agoi mo sa Tamasa, sa qua Hinarupu. 
(Vav) Koa Agoi mo si kalavarae si rau doduru totoso. 
6 (Zain) Kei Zihova, Mu balabala ia sa Mua tataru variva tukana, 
meke sa Mua tataru nabuna sapu ele vata dogoro nia Goi podalae mae gua 
pukerane. 
7 (Het) Mu taleoso nau koari na qua sinea na kinaleadi, 
pu evani rau totoso tie vaqura si rau. 
Kei Zihova, Mu balabala au pa Mua tataru nabuna, 
sina leana si Goi koari na tie. 


8 (Tet) Tonoto na nono se Zihova, 
gua asa ke va tumatumae ni Sa koari na tie sea sari Nana sirana vasina kaqu ene 
si arini. 
9 (Yod) Turani Sa si arini pu va pepekae koasa sirana tonotona; 
va tumatumae nia Sa koa rini sa Nana hiniva pude lulia rini. 
10 (Kaph) Doduru totoso si turani Zihova sari na tie koari Nana tataru nabuna meke 
na hinokara; 
ta ronuena si Asa koarini pu kopuni sari Nana vinariva egoi na tinarae. 
11 (Lamed) Kei Zihova, Mu taleoso nau koari na qua sinea, 
koa gua koasa laena sa Pozamu,” 
sina soku hola tugo sari na qua sinea. 
12 (Mem) Sarini pu pamana nia se Zihova, 
si kaqu va tumatumaeni Sa sa Nana hiniva pude lulia rini. 
13 (Nun) Kaqu marevutu si arini doduru totoso, 
meke sari na tudia rina tudia si kaqu tagoa sa popoa pepeso. 
14 (Samek) E Zihova sina baere tadirini pu va tabea si Asa, 
meke vata dogoro nia Sa sa nana vinariva egoi nabuna koa rini. 
15 (Ain) Kalavarae si rau koe Zihova doduru totoso, 
meke va sare au Sa pa tinasuna. 


16 (Pe) Mu dono mae au, ba Zihova, Mamu tataru nau, 
sina loke tie si toka nau, meke koa pa tinasuna si rau. 
17 (Zade) Mu va maluarau koari doduru gua tinalotaņa, 
Mamu harupau koari doduru qua tinasuna. 
18 (Qoph) Mu balabala ia sa qua tinasigiti, 
Mu taleosoni sari na qua sinea. 
19 (Resh) Mu dono la ia sa sinokudi rina qua kana; 
Mamu dogoria sa ninirana gua sa dia kinukiti koa rau. 
20 (Shin) Toketoke hukata nau, Mamu harupau; 
kopu nau pude qu lopu tava kurekure si rau, 
sina koa Agoi mo si aqorae si rau. 
21 (Tav) Sa qua tinonoto meke sa hinokara si madi kopu hukata nau pa kinaleana, 
sina kalavarae zonazona koa Goi si rau. 

22 Ke Tamasa, Mu harupi sari na Mua butubutu Izireli, 
koari doduru tinasuna. 

Sa Vinaravara tanisa Keke Tie Leana 

(Keke kinera te Devita) 
1 Kei Zihova, Mu tozia sapu loke gua sinea, gua, 

sina evania rau gua sapu tonoto, 

meke rane zonazona Igo rau si Goi. 
2 Podeke au, Mamu gilanau ba Zihova, 

Mamu viliti sari na qua inokoro na qua binalabala golomodi. 
3 Ura doduru totoso si gilania rau sa Mua tataru nabuna, 

meke kopu ni Goi sari na Mua zinama, 


ke koa soto koa Goi si rau. | l 
4 Lopu somana si rau koari na tie kokohadi, 


meke namu loke qua ginugua hokara koari na tie sekesekeidi si rau. 
> Hakohako hola ni rau sari na tie va sesea, 
meke va ilolo pule nau koarini si rau. 

6 Kei Zihova, nuzapi rau sari limaqu pude vata dogoro nia sapu lopu tavete va sea si 


rau. 
Meke kera vari likohae nia rau sa Mua hope pa vinahesimu Goi! 


7 Kera zama leana atu koa Goi si rau, 

meke tozi vura ni rau sari doduru Mua tinavete variva magasadi. 
8 Kei Zihova, qetu nia rau sa Mua Zelepade hope, 

vasina pu koa sa Mua ninedala. 


9 Mu lopu va mate turana nau koari na tie kaleadi, 
ba va sare ia sa qua tinoa koasa ninovanovala tadi na tie variva mate, 
10 pu tavete va kaleana doduru totoso, 
meke hoke ade vagi rini sari na tinabaradi ri na dia tinavete kaleadi. 
11 Ba arau he si evania gua sapu tonoto, 
ke Mu tataru nau, Mamu harupau. 
12 Tava sare si rau koari doduru tinasuna, 
ke maqu vahesia rau se Zihova pa vinarigaraedi ri Nana tinoni! 


27 


Keke Vinaravara Vinahesi te Devita , 
1 Zihova tugo sa qua kalalasa meke na qua hinarupu, 


esei si kaqu matagutu nia rau? 
Lavelave hukata nau e Zihova koari doduru tinasuna; 
lopu kaqu hite matagutu si rau. 
2 Pana mae raza au na hiva va mate au rina tie kaleadi, 
si kaqu tava kilasa meke hoqa mate si arini. 
3 Pana mae varidikue nau rina qua kana ba lopu matagutu si rau; 
be mae rapata nau sa qeto minate varipera, 
ba kagu ranea rau sa Tamasa. 


4 Keketoņa mo si tepa ia rau koe Zihova, 
asa tugo si kaqu hata zonazona ia rau; 


pude maqu somana koa si rau pa Zelepade te Zihova ninae rane pa qua tinoa, 


pude maqu dogoria, na magasa nia sa Nana tinolava meke lulia sa nana hiniva. 

5 Ura pa korapa totoso tasuna si kagu va agorau Sa, 
kagu tome au Sa pa korapa Nana Zelepade, 
meke kagu va hake au Sa pa patu hihiu. 
6 Gua asa, ke kaqu koa matagara holani rau sari na gua kana pa vari likohaequ. 
Meke kaqu va vukivukihi nia rau sa vinukivukihi vinahesi meke kaqu velavela 
pa qinetuqetu pa Nana Zelepade hope, 
Kaqu kera vahesia rau se Zihova! 


7 Mu avoso mae au, Zihova, pana varavara atu rau! 
Tataru nau, Mamu olaņia sa qua tinepatepa! 
8 Sipu zama si Agoi, “Mu hata Au,” 
si olana atu sa buloqu, “Korapa hata Igo rau, Zihova.” 
9 Mu lopu va paere pule nigo koa rau! 
Lopu bugoro nau! 
Mu lopu gala pani au sa Mua nabulu. 
Visoroihe si ele toka nau tugo Goi, 
ke Mu lopu kilu au na luara pani au, 
Mu lopu koa va seu koa rau, ke Tamasa, qua Hinarupu! 
10 Be veko pani au rina tiatamaqu, 
ba Agoi Zihova mo si kaqu kopu nau si rau! 
11 Zihova, va tumatumae nau sa Mua hiniva koa rau, 
Mamu turanau pa sirana tonoto, 
sina sokudi sari na qua kana! 
12 Mu lopu vala au koari na qua kana, 
ura na tie sekesekei si arini pu zutu kokoha au pa dia ninovanovala. 


13 Gilania rau sapu kaqu dogoro sotia rau sa learane te Zihova koasa popoa tadi na 
tie toadi. 
14 Mu ranea se Zihova, koa varane, 
mu lopu koa malohoro pa rinanerane. 
Mu kalavarae koe Zihova! 

Vinaravara Tinepa Tinokae te Devita 
1 Kei Zihova, qua patu aqorae na qua lave, 
koa Goi mo si varavara atu rau. 
Mu avoso mae au; 
be lopu va tabe mae au Goi, 
si kote somana gore la si rau pa vasina tadi na tie matedi. 
2 Mu avoso mae au pana tepa atu tinokae si rau, 
totoso va sagei rau sari na limaqu koasa Mua Zelepade hope pa korapa 
vinaravara. 


3 Mu lopu va kilasa turanae nau koari na tie kaleadi, na tie sekesekeidi. 
Arini pu baere pa berudi mo ba bulodi si ta sinie na kinukiti. 
4 Va kilasi koari na tinavete pu taveti rini, 
koari na dia tinavete kaleadi; 
Mu tabara ni koari na tinavete pu evaņa ni rini pa limadia, 
poni pule lani gua sapu garodi. 
5 Lopu hite dono la ia rini gua sapu evania e Zihova, 
babe gua saripu ele va podaki Sa; 

ke kaqu va kilasi Sa si arini, 
meke va eono hokari Sa. 


6 Vahesia se Zihova, 
ura ele avosia Sa sa qua tinepatepa tinokae. 
7 E Zihova si na qua niniranira, 
lavelave hukata nau na harupau Sa, 
Kalavarae koa Sa sa buloqu, 
toka nau Sa, ke qetu nia rau. 
Ke vahesia rau si Asa pa kinera. 
8 E Zihova si na niniranira tadi na tinoni Tanisa, 
meke lavelave hukata nia sa sa banara sapu vizatia Sa. 
9 Zihova, Mu harupi sari na Mua tie, 


Mu mana ni sari na Mua butubutu. 
Mamu koa na dia Sepati si Agoi, 


Mamu kopu ni si arini ninae rane ka rane. 

Mamalainina sa Banara pa Korapa Raneboni 


1 Mi vahesia se Zihova gamu pa manauru,” 
vahesia sa Nana niniranira na linavata. 
2 Mi vahesia se Zihova gua sapu padana sa pozana marilaena. 
Hoqa todono pa kenuna Sa pu vura mae pa tinoa nedalana meke hopena. 


3 Sa mamalainina e Zihova si avolonana la koari na lamana, 
meke lulusu gua na paka manauru lavata pa hebalana. 


4Sa mamalainina e Zihova si koa ia sa niniranira; 
sa mamalainina si koa ia na binanara lavata. 


5Sa mamalainina e Zihova koasa raneboni, 
si va mokui sari na huda sida, 
gua tugo sari na huda sida pa Lebanoni. 

6 Va horuhoru guni na tuna bulumakao pinomodi Sa sari na toqere pa Lebanoni, 
meke horuhoru gunia na tuna bulumakao kokoreo Sa sa togere pa Hemoni. 


7 Sa mamalainina e Zihova si ta avoso 
meke ta dogoro koasa malarana sa kapi. 

8 Sa mamalainina e Zihova si va niu ia sa qega; 
niu ia Sa sa soloso qega pa Kadesi. 

9 Pa mamalainina e Zihova si niu sari na huda oaku, 
meke rabuti tugo sari na hiqohiqo na muge, 
ba pa Nana Zelepade si velavela sari na tie, 
“Vahesia, vahesia se Zihova!” gua. 


10 E Zihova si nati hiniva ni sari na kolo na naqe, 
meke koa Banara ninae rane ka rane. 

11 Va ninirai e Zihova sari Nana tie, 
meke mana ni Sa si arini pa binule. 

30 
Vinaravara Zama Leana ji 
(Keke kinera te Devita pude va madia sa Zelepade) 


1 Zihova, va lavatigo rau si Goi, 


sina ele va sare au Goi, 
meke lopu va kilasau rina qua kana. 


2 Kei Zihova, qua Tamasa, 
ele varavara atu si rau koa Agoi, 
meke ele salanau Goi. 
3 Zihova, ele harupu pule nau Goi koa sa lovu, 
ele va sare au Goi koa rini pu hiva va mate au. 


4 Mi kera vahesia se Zihova, ke gamu na tie ranerane; 
mi va lavatia sa pozana hopena. 
5 Ura sa Nana binugoro si pa totoso papakana mo, 
ba sa Nana minana koa rini pu qetu ni Sa si koa hola ninae rane. 
Sa kinabokabo si pa keke boni holana mo, 
ba pana munumunu si na qinetuqetu marilaena. 


6 Meke zama si rau, “Ba lopu kaqu tava kilasa si rau,” gua, 
ura sokirae nia rau koe Zihova sa qua rinanerane. 
7 Ele toka nau Goi Zihova pa Mua tataru, 
ke lopu tava rizu sa qua tinoa guana toqere, 
ba pana lopu olaņau Goi pa tinasuna si tarazuzu pa minatagutu si rau. 


8 Koa Goi Zihova mo si varavara atu rau, 

koa Goi Banara si tepa atua rau sa tinokae. 
9 Nasa sa laequ rau be mate sa tiniqu? 

Nasa laena sa tina pomunaegu pa lovu? 

Kagu boka vahesigo rina tie matedi si goi? 

Kagu boka tarae vura nia rini sa Mua tina ronuemu? 
10 Kei Zihova, Mu avoso mae au pa Mua tataru, 

Kei Zihova, Mamu toka nau. 


11 Ele hobe nia pinekapeka pa qinetuqetu Goi sa gua tinalotana; 
Ele va murimuri pania Goi sa qua kinuliusu, 
meke poni nau Goi sa qinetu guana qua poko. 
12 Gua asa ke, lopu kaqu makudo si rau pude kera vahesigo si Agoi, 
kei Zihova, qua Tamasa, maqu zama leana koa Goi, ninae rane ka rane. 

Na Vinaravara Kinalavarae koe Tamasa 
(Keke kinera te Devita) 
1 Kei Zihova, koa Goi mo si kalavarae si rau; 
Mu lopu vala pani au koari na qua kana pude tava kilasa. 
Ba Mu harupau, ura na Tamasa tonoto si Goi. 
2 Mu avoso mae au, Mamu tuturei va sare au! 
Na qua patu aqoroana si Goi, 
na qua bara heheda meke na qua hinarupu. 
3 Uve, Agoi sina qua patu, na bara heheda. 
Mu turanau gua sapu ele va tatara nau Goi. 

4Mu va sare au koasa sinekesekei tadi na gua kana pu hiva sipata vagi au. 
Mu va leseve au pa tinasuna. 

5 Pa limamu Goi si luara vatu nia rau sa gua tinoa.” 
Kei Zihova, Mu harupau Goi si rau, Tamasa ta ronuemu. 

6 Kukiti ni Goi saripu vahesi tamasa beku, 
ba arau si kalavarae koa Agoi. 


7 Kaqu qetu zoņazona nia rau sa Mua tataru nabuna, 
sina ele dogori Goi sari na qua tinasigiti, 
meke ele gilani Goi sari na qua tinasuna. 
8 Meke lopu luara pani au Goi pa limadia rina qua kana; 
ba poni nau Goi sa tinarupaha pude la vasina pu hiva la rau. 


9 Mu tataru nau, kei Zihova, 
ura koa pa tinasuna si rau. 
Sari na mataqu si ele mabo hola kabo, 
meke gua tugo sa doduruna sa qua tinoa. 
10 Sa qua tinoa si koa mo pa tinalotana, 
meke sari na vuaheniqu si korapa hola taloa pa kinuliusu. 
Malohoro sa tiniqu pa qua tinasuna, 
kamo koari na susuriqu. 
11 Sari doduru qua kana meke saripu koa tata koa rau 
si va loke laequ au si arau. 
Sarini pu gilanau ba etulu pani au, 
meke pana dogorau rini pa sirana si govete nau rini. 
12 Fle ta mulinae si rau guana tie ele matequ. 
Ele ta kilu palae guana raro lopaqu si rau. 
13 Avosia rau sa vevehedi rina qua kana; 
na tinasuna variva matagutuna si koa pa vari likohaequ. 
Mizi vekoa rini sa kinuhanaqu pude va mate au gua. 


14 Ba kalavarae si rau koa Goi Zihova, 
Agoi mo sa qua Tamasa. 
15 Sari na qua totoso si koa pa Limamu Agoi. 
Mu va sare au pa limadi rina qua kana, 
meke koarini pu hadu luli au pude va mate au. 
16 Mu kopu nia sa Mua nabulu pa Mua tataru variva tukana. 
Mu harupau pa Mua tataru nabuna. 
17 Kei Zihova, maqu lopu tava kurekure si rau, 
ura koa Goi si kalavarae atu rau. 
Madi tava kilasa sari na tie kaleadi, 
madi lopu zama pule, ba mate palae gedi. 
18 Madi tava mokomoko sari na tie kokoha, 
ura vahesi puleni meke zutui rini sari na tie tonotodi. 


19 Kei, nake sokudi hola sari na Mua lineana, 

saripu va nama veko ni Goi koarini pu pamana Nigo! 
Gilana betoa ri doduru tie sa Mua tataru, 

meke gua sapu ele kopu guni ni Goi sarini pu kalavarae koa Goi. 
20 Tomei Goi si arini pude tava sare pa kenumu Goi, 

koari na ninovanovala tadi na tie. 
Va agori Goi si arini pa keke vasina tometomeana kapae koa Goi, 


meke tava ilolo koari na zinama nonovala tadi na kana. 


21 Mani tava lavata se Zihova, ura ele va sare au Sa 
sipu mae rapata vari likohae nau rina qua kana. 
22 Pa qua minatagutu si balabala si rau, 
sapu ele tava seu si rau pa kenumu Goi, gua. 
Ba ele avosi tu Goi sari na qua tinepatepa, 
totoso tepa atu tinokae si rau koa Goi. 


23 Mi tataru nia se Zihova, gamu doduru Nana tie ranerane! 
Ura va sarei e Zihova sarini pu rane zonazona ia, 
ba va kilasi Sa saripu vahesi puleni. 

24 Mi koa va ninira na varane, 
gamu doduru pu ranea se Zihova. 

Hinelahelae meke na Tinaleosae 
(Keke kinera te Devita) 


1 Tamanae tugo si asa sapu taleosae sari nana hahanana kaleadi,” 


meke tava murimuri koe Zihova sari nana sinea. 


2 Tamanae tugo sa tie sapu lopu ta zutu koe Zihova koari nana kinaleadi, 


meke loke sinekesekei pa magomagona. 


3 Sipu tomei rau sari na gua sinea, 
si malohoro sa tinigu pa gua kinabokabo doduru rane. 
4 Kei Zihova, rane na boni si va kilasau Goi si rau. 
Gore taloa sa gua niniranira, 
guana natanata sapu vura taloa pa totoso rimata. 
5 Ke tiqe helahelae atu ni rau koa Goi sari na qua sinea, 
meke lopu tomei rau koa Goi sari na qua tinavete kaleadi. 
Vizatia rau si pude helahelae atu ni koa Goi si arini, 
meke ele taleoso ni Goi sari doduru qua sinea. 


6 Gua asa ke sari na Mua tie madidi 
si madi varavara atu koa Goi pa totoso tasuna. 


Ke pana be raza mae sa tinasuna pu guana naqe, 
ba lopu kamo koarini. 

7 Agoi si na qua aqoroana, 
kaqu va sare au Goi pa tinasuna. 

Kera va ululae nia rau sa Mua tinaharupu, 
sina aqoro si rau koa Goi! 

8 Zama se Zihova, “Kaqu totoli nigo na va tumatumae nigo Rau sa sirana sapu leana 


pude lulia goi, 
kaqu kopu totoko nigo Rau. 
9 Mu lopu lulia mua hiniva soti guana hose, 
babe na miulu sapu loke nana binalabala, 
ba ta totolie mo koa keke iku sapu ta pusie pa nuzuna! 

Be guana koromu pude luliau si lopu kagu luli seunae koa Rau si goi.” 
10 Sa tie kaleana si kagu koa ta sigiti, 
ba sarini pu kalavarae koe Zihova si kagu ta kopue pa Nana tataru nabuna. 


11 Gamu na tie tonoto, mi koa getugetu koe Zihova. 
Mi velavela pa ginetugetu, gamu doduru tie tonoto! 

Kinera Vinahesi 
1Gamudodurutietonoto, , 
mi velavela vahesia se Zihova pa qinetuqetu. 


Sa vinahesi si garo koari pu va tabea si Asa. 
2 Mi mikemike vahesia se Zihova, 


‚Mmi kera va lobere la koa Sa koari na mike soku madorodi! 
3 Mi kera la nia koa Sa si keke kinera vaqura, 


mikemike pa mia binokaboka, 
mamu velavela va ululae la koa Sa pa qinetuqetu! 


4 Ura sa zinama te Zihova si hinokara na tonoto, 
meke ta ronuena si Asa koari doduru Nana tinavete. 
5 Oetu nia e Zihova sa tinonoto meke sa vinilasa va tonoto. 


Sa nana tataru nabuna si koa pa doduruna sa kasia popoa. 


6 Pa zinama te Zihova si tava podaka sari na maņauru, 

sa rimata, na sidara, na pinopino, meke doduru likakalae pu koa vasina. 
7 Varigara ni Sa sari na kolo lamana pa keke vasina, 

va nagiti Sa si arini pa vasina lohidi, guana kopu ni Sa pa keke lose. 
8 Sari doduru pa kasia popoa si madi pamana nia se Zihova; 

madi va lavatia ri doduru tinoni pa kasia popoa si Asa. 
9 Ura zama si Asa meke ta kuri sa kasia popoa, 

pa Nana zinama si podaka vura mae sari doduru likakalae. 
10 Huara pani e Zihova sari na hiniva kaleadi tadi na butubutu 

meke hukati Sa si arini, 

pude di lopu gorevura gua saripu kuhana veko ni rini! 


11 Ba sari Nana minizimizi na Nana nati hiniva 
si turu hola ninae rane ka rane. 


12 Tamanae tugo sa butubutu sapu e Zihova sa dia Tamasa, 
meke sari na tinoni pu vizati Sa pude Nana telena soti. 
13 Dono gore mae gua pa Maņauru sa Tamasa, 
meke dogoro betoi Sa sari doduru tinoni pa kasia popoa. 
14 Na Banara lavata si Asa, 
meke dono gore mae koari doduru tinoni pu koa pa pepeso. 
15 Va podaki Sa sari bulodi rina tie, 


meke tumae valeana beto ni Sa sari na dia tinavete. , , , 
16 Lopu tava sare koari na kana sa banara koari na sinokudi gua rina tie pa nana 


qeto minate varipera, 
meke na tie varipera si lopu mataqara pa nana niniranira soti telena. 
17 Sari na hose varipera si lopu boka mataqara ni goi pa vinaripera, 
sari na dia niniranira si lopu boka harupigo. 
18 Kopu totoko ni e Zihova sarini pu pamana nia si Asa, 
meke sarini pu kalavarae koasa Nana tataru nabuna. 

19 Harupi Sa si arini pa minate. 
Kopu ni Sa si arini pude lopu mate pa totoso soņe. 


20 Ranea gita se Zihova, 
Asa sa nada lave, meke nada tinokae. 
21 Qetuqetu nia gita se Zihova, 
ura ranea gita sa Pozana hopena Sa. 
22 Koa Goi mo si rane atu gami, 
kei Zihova Mu tataru ni gami koasa Mua tataru nabuna. 

Tavahesi sari na Tinavete Leadi te Tamasa* , 
(Keke kinera te Devita totoso pekipeki si asa meke tavasare si asa koasa banara 


Abimeleki.) 

1 Kaqu va lavatia rau se Zihova doduru totoso. 
Lopu kaqu makudo sa qua vinahesi la koa Sa. 

2 Kaqu va lavatia rau se Zihova, koari doduru Nana tinavete, 
sarini pu ta nonovala si kagu avosia meke koa qetu. 

3 Aria mada tozi vura nia sa vina lavatana e Zihova; 
mada keke gua vahesia sa pozana Sa! 


4 Tepa la ia rau se Zihova meke olania Sa sa qua vinaravara; 
vata rupahau Sa koari doduru qua minatagutu. 

5 Sarini pu ta nonovala si kalavarae koa Sa meke koa qetu, 
lopu kaqu hite tava kurekure si arini. 

6 Koa pa tinasuna nomana si rau meke tepa la koe Zihova, 


meke avosau Sa si rau. , , 
Harupau Sa si rau koari doduru qua tinasuna. 


7 Sa mateana te Zihova si koa kapae meke kopu ni sarini pu pamana nia si Asa, 
meke harupi Sa pa dia tinasuna. 


8 Podekia mamu tumae nia, sapu leana sa hahanana te Zihova.” 

Qetu tugo si asa sapu kalavarae koa Sa. 
9 Mi pamana nia se Zihova, gamu na tie tonoto, 

ura sa tie sapu va tabea se Zihova si lopu kaqu ehaka nia keke tinitona. 
10 Sari na laione si hoke malohoro na ovia, 

ba arini pu va tabea se Zihova si lopu ehaka nia si keketona leana. 


11 Ke gamu kasa na koburu, mi avoso mae au, 
magu va tumatumaeni gamu sa pinamaņana e Zihova. 
12 Esei gamu si okoro nia sa tinoa gelenaena meke sa kinoa learane,” 
pude toa va gelenae nana pa qinetuqetu? 
13 Mamu kopu nia sa meamu, meke sa berumu, 
pude lopu zama va kaleana na zama kokoha. 
14 Luaria sa kinaleana, 
mamu tavetia gua sapu leana, 
mamu lopu makudo hata sisigitia sa binule koari na tie. 


15 Kopu ni e Zihova sari na tie tonoto, 

meke va avosi Sa sari na dia tinepatepa. 
16 Ba kana i e Zihova sarini pu tavete va sea, 

pude va mate pani si arini 

meke lopu sana ta mulinae palae si arini. 


17 Sari na tie tonoto si tepa la koe Zihova, meke avosi Sa. 


Va sarei Sa koari doduru dia tinasuna. o 
18 Koa tata se Zihova koarini pu koa talotana sisigiti nia sa dia sinea, 


meke harupi Sa sarini pu lopu kalavarae pa dia binokaboka soti. 


19 Sa tie tonoto si koa ta sigiti koari soku tinasuna, 
ba tava leseve koe Zihova si asa koari doduru. 
20 Kopu nia e Zihova si asa, 


meke lopu keke ri na susurina si ta moku.” 


21 Kaqu tava mate koari na dia kinaleadi sari na tie va gugue, 
meke sarini pu kukiti ni sari na tie tonoto si kaqu tava kilasa. 
22 Harupi e Zihova sari Nana nabulu, 
meke sarini pu aqorae koa Sa si kaqu tava sare tugo! 

Tinepa Tinokae koe Tamasa 
(Keke kinera te Devita) 
1 Kei Zihova, Mu kanai gedi saripu kanaqu rau, 
Mamu varipera koari pu varipera mae koa rau. 
2 Mu palekia sa Mua lave na tinitona varipera, 


Mamu mae va sare au. 
3 Mamu hoperi, na seke ni, 


karamaho gedi sarini pu korapa hadu luli au. 
Mu tozi nau sapu kaqu va sare au Goi si rau. 

4 Madi tava kilasa gedi sarini pa kinurekure, sarini pu hatau pude va mate au gua. 


Madi tava kekere pule pa ninunala si arini pu kukiti nau. 
5 Madi ta givusu palae gua na hikahika huiti, 

sipu hadu taloa ni sa mateana te Zihova si arini. 
6 Mani tava huporo na gulazoro sa dia sirana 

sipu hadui sa mateana te Zihova si arini. 


7 Ura tavete hobori rini sari na binalabala kaleadi 
meke va padapada mae ni koa rau. 


Kekenono guana gelia rini sa pou pude va hoqau gua. 
8 Mani raza pule koarini sa tinahuara totoso lopu hite rovea rini. 
Sari na binalabala kaleadi pu va pada ni rini koa rau 
si madi raza pule tugo koarini, 
madi ta huarae gedi vasina. 
9 Meke kaqu qetuqetu nia sa buloqu se Zihova, 
sina ele harupau Sa koari na qua kana. 
10 Pa doduruna sa qua tinoa si kaqu zama la si rau koe Zihova, 
“Kei Zihova, loke tie si kekenono gua Agoi. 
Va sarei Goi saripu malohoro koari pu ninira, 
meke saripu malana si harupi Goi koarini pu nonovali si arini.” 

11 Sari na tie va sosode kokohadi si turu mae meke zutu au, 
koari na tinavete pu lopu hite gilani rau. 

12 Hobe nia kinaleana rini sa gua tinavete leana, 
ke lodu mate sa magomagogu pa tinalotana. 

13 Ba totoso moho rini si hoke va sagei rau sari na poko baika, 
meke koa madi pa ginani si rau pa tinalotana. 

Todono si rau pa vinaravara, 
14 guana varavara nia rau si keke qua baere, babe keke tasiqu. 
Ene totodono si rau pa tinalotana nomana 
kekenono gua sapu talotana nia sa tie sa tinana matena. 


15 Ba sipu koa tasuna rau si qetu si arini, 
meke habotu varivarigarae na va sisire nau rini. 
Sarini pu lopu hite gilanau ba lopu makudo nanae nau. 
16 Pesipesi hoborau rini sipu loke dia ginugua koarau. 
Garata livodi si arini sipu dono mae au rini. 
17 Kei Banara, vea seunae gua si kote dodogoro Mua mo koa rau pa tinasuna si Goi? 
Mu va sare au koari pu nonovalau. 
Harupau koari na qua kana pu ninira guana laione. 
18 Meke kaqu zama leana koa Goi si rau pa varikorapadi ri na Mua puku tie. 
Kaqu vahesigo rau pa kenudi ri doduru. 


19 Mu lopu va malumi sari kasa tie kokohadi pu kanau” 
pude qetu nia sa qua kinilasa. 
Madi lopu vari matamatapuri nau rini pu kukiti hoboro nau. 
20 Ura lopu koa baere si arini koari na tie, 
ba va podopodoe ni koha tu rini sarini pu koa bule. 
21 Velavela nau rini meke zama, 
“Ele pohoa gami gua sapu tavetia goi!” gua si arini. 
22 Kei Zihova, ele dogoria tu Goi gua sapu ta evana. 
Ke Mu norei gedi sari na qua kana. 
Mu lopu koa va seu koa rau. 
23 Kei Zihova, 
Mu tuturei mae, Mamu lavelave hukata nau. 
Mu tuturei mae, Mamu toka nau Tamasa, qua Banara. 
24 Mu tozi vura nia sapu viaqu si rau, kei Zihova, qua Tamasa; 
madi lopu qetu nia rina qua kana sa qua tinasuna. 
25 Madi lopu zama si arini, “Ele gorevura sapu gua hiva nia gita.” 
Madi lopu zama “Ele voi pa nada sipata gita si asa,” gua. 


26 Madi tava kilasa na tava nunala sarini pu qetu nia sa qua tinasuna. 
Madi koa kurekure na talotana si arini pu va lavata puleni. 
27 Madi velavela pa qinetuqetu sarini pu okoro dogoria sapu lopu sea si rau. 
Madi zama pilipule nia sapu guahe, “Marilaena se Zihova, 
qetu nia Sa sa vinasare tanisa Nana nabulu,” gua. 
28 Meke kagu tozi vura nia rau sa Mua tinonoto, 
meke sa vinahesimu doduru rane. 

Kaleana sari na Tie Ba Leana sa Tamasa 
(Keke kinera te Devita) 
1 Na sineke tinarae si solere pa bulodia rina tie va gugue,” 
gua asa ke etulia meke loke dia pinamana koe Zihova. 
2 Ura va lavata pule nia si asa, 
meke balabala ia sa sapu lopu kaqu pohoi e Zihova sari na kinaleadi meke va 
kilasia, gua. 
3 Tale kaleadi na kokoha mo sari na nana zinama, 
lopu boka vilavilasa valeana na tavete valeana si asa. 
4 Pana eko magogoso sa si kuhana nia mo sa si pude nonovala. 
Loke nana tinavete si hite leadi, 
meke lopu hite hakohako nia sa sa kinaleana. 


5 Kei Zihova, sa Mua tataru nabuna si lopu boka ta pada, 
meke sa kinopudi rina Mua vina tatara si loke kokoina. 
6 Sa Mua tinonoto si turu va nabu na ululu gua rina toqere, 
meke lopu boka ta pada sa Mua vinilasa guana lamana peava. 
Kei Zihova, na tie meke na kurukuru ba koa pa Mua kinopu. 
7 Kei Tamasa, nake arilaena tu sa Mua tataru nabuna. 
Va aqoro gami Goi si gami, 
guana kurukuru pu va aqori sari na tuna pa kauru tatapuruna. 
8 Henahena valeana si gami sina soku sari na ginani pu ponini gami Goi. 
Va napo gami Goi koari na Mua lineana guana ovuku. 
9 Agoi mo sa natina sa tinoa, 
sina na kalalasa si Goi, 
ke boka dogoria gami sa kalalasa. 


10 Mu lopu va makudoa sa Mua tataru nabuna koarini pu gilanigo, 
meke sa Mua tinaharupu koarini pu va tabei sari na Mua tinarae. 
11 Madi lopu rapata nau rini pu vahesi pule ni, 
madi lopu hadu pani au rina tie kaleadi si rau. 
12 Dotu sari na tie kaleadi pu tava kilasa. 
Hoqa mate ni meke lopu kaqu boka turu pule si arini. 


37 


Kalavarae koe Zihova 
(Keke kinera te Devita) 
1 Mu lopu va talotana pule nigo pa tinoa leana tadi na tie kaleadi. 
Mu lopu okoro ni sari na tinoa tadi pu tavete va kaleana. 
2 Lopu seunae meke kote mate gua mo na duduli si arini, 
meke harahara gua rina hiqohiqo hitehite. 


3 Kalavarae koe Zihova, mamu tavete valeana, 
pude mu koa tava sare koasa popoa sapu ponigo Sa. 
4 Mu koa qetu nia se Zihova meke kaqu poni nigo Sa, 
gua sapu okoro nia sa bulomu. 
5 Mu ponia sa mua tinoa koe Zihova, 
mu kalavarae koa Sa, meke kaqu toka nigo Sa. 

6 Kaqu malara vura sa mua tinonoto 
guana kalalasana sa rimata pana korapa rane. 
7 Mu aqa va nono pa kenuna e Zihova, 


mamu nabulu va noņo nia si Asa. | , SA , 
Mu lopu okoro ni na va talotana pule nigo pa binalabaladi ri pu koa ravutu pa dia 


tinoa, 
meke sarini pu vagi tinagotago koari na dia tinavete na hahanana sea. 


8 Mu lopu puku hola nia sa binugoro, 
meke talotana nia goi sa dia tinavete kaleadi 
sina kote va kamo nigo sa pa kinaleana. 
9 Ura sari na tie kaleadi si kaqu tava mate palae, 
ba arini pu kalavarae koe Zihova si kaqu tago hola ia rini sa popoa sapu poni ni 
Sa. 


10 Lopu sana kaqu tava murimuri palae sari na tie kaleadi, 
meke be hatai goi ba lopu kaqu ta dogoro pule. 

11 Ba saripu va pepekae pule ni 
si kaqu tago hola ia rini sa popoa sapu poni ni e Zihova.” 
Meke kaqu koa va learane sa dia kinoa. 


12 Sa tie kaleana si balabala ia sa sirana pude nonovalia sa tie tonoto. 
Sipu dono la ia mo sa ba garata livona na ta naziri nia sa. 

13 Ba hegere nia e Zihova sa tie kaleana, 
sina gilania Sa sapu lopu sana kaqu tava kilasa mo si asa koe Tamasa. 


14 Lobusu vagi rina tie va gugue sari na dia magu varipera, 
meke navei rini sari na dia bokala pude va matei sari na tie malana na 
habahualadi, 
meke va matei sarini pu tonoto sari na dia tinavete. 
15 Kaqu tava mate pule pa dia magu varipera soti teledia si arini, 
meke kagu ta moku va umumu sari na dia bokala. 


16 Sa vasi tinago hitekena tanisa tie tonoto, 
si arilaena hola nia sa tinagotago nomana tadi na tie kaleadi. 
17 Kaqu va murimuria e Zihova sa niniranira tadi na tie kaleadi, 
ba kagu va sarei Sa sari na tie tonoto. 


18 Tataru ni e Zihova sarini pu va tabea si Asa, 

meke kagu tagoa rina tudia sa popoa sapu ele poni ni Sa ninae rane ka rane. 
19 Koari totoso kaleadi si lopu kagu koa tasuna si arini, 

meke pa totoso sone ba kagu ari gedi ginani. 


20 Sari na tie kaleadi si kagu mate palae, 
meke saripu kanaia se Zihova si kagu guana havoro pu harahara meke mate, 
kagu kekenono guana tunaha sapu murimuri si arini. 


21 Sa tie kaleana si vagivagi paki meke lopu boka hobehobe pule. 
Ba sa tie tonoto si na tie variponi, 
meke na ari gana ke variponi moka va soku. 

22 Sarini pu tamanae koe Zihova si kagu tagoa sa pepeso pu poni ni Sa, 
ba arini pu leve ni Sa si kagu ta hadu taloa. 


23 Turani e Zihova sari tie vasina pu kagu ene la ia sa, 
meke va sarei Sa sarini pu va getua si Asa. 
24 Be ta tubarae si arini, ba lopu kagu hoga, 
sina tugei e Zihova sari na limadia. 
25 Ele gelenaena sa gua tinoa, meke kamahire na barogoso si rau, 
ba lopu ele dogoria rau sapu mulini nia e Zihova si keke tie tonoto, 
babe tepa lamae ginani pa tie sari na tuna. 
26 Doduru totoso si variponi pa nana hiniva soti si asa, 
meke kagu mana ni e Tamasa sari na tuna. 


27 Luaria sa kinaleana, mamu tavetia gua sapu leana, 
pude kagu koa hola ninae rane koasa popoa sari na tutimu. 
28 Ura getu nia e Zihova gua sapu tonoto, 
meke lopu hite mulini ni Sa sari Nana tinoni pu soto va nabu koa Sa pa 
rinanerane, 
aguni Sa si arini ninae rane, 
ba sari na tutidi rina tie kaleadi si kagu ta hadu palae koasa pepeso. 
29 Sari na tie tonoto si kagu tagoa sa popoa pu poni ni sa Tamasa, 
meke kagu koa vasina sarini ninae rane ka rane. 


30 Sa tie tonoto si zama ni sari na zinama tumatumae, 
meke tozia sa sapu gua leana meke nono. 

31 Va nagiti sa pa bulona sari na tinarae te Tamasa, 
meke lopu hite luari sa si arini. 


32 Sa tie kaleana si pegu nia sa sa tie tonoto pude va matea gana gua. 
33 Ba lopu kagu veko pania e Zihova si asa pa limadia ri nana kana, 
babe va malumia pude tava kilasa pa minate pana ta pitu si asa. 


34 Kalavarae koe Zihova mamu kopu ni sari Nana tinarae, 
meke kagu va lavatigo Sa si goi meke ponigo Sa sa popoa! 
Meke kagu dogoro sotia goi sa minate tadi na tie kaleadi. 


35 Ele dogoria rau si keke tie kaleana sapu toa va mataqara, 
ululu hola ni sa sari na tie, gua tugo na nati ivili lavata. 

36 Ba hola kaiqa vuaheni meke ene hola gua vasina si rau, 
hata ia rau si asa ba lopu ta dogoro si asa. 


37 Mamu dono gilania sa tie tonoto, 

ura kagu koa valeana sari na tutina sa tie bule koasa pepeso. 
38 Sari na tie kaleadi si tava puzulu, 

meke sari na tutidia si tava murimuri palae. 


39 Harupi e Zihova sari na tie tonoto, 
meke va sarei Sa pa tinasuna. 

40 Toka ni e Zihova sarini, 
meke lavelave ni na harupi Sa koari na tie kaleadi, 
sina koa agorae koa Sa si arini. 

Vinaravara Tanisa Tie sapu Koa Ta Sigiti 
(Keke kinera te Devita) 
1 Ke Zihova, Mu lopu nore au pa Mua binugoro, 
Mu lopu va kilasau pa Mua tinanaziri. 
2 Ele tava bakora si rau koari na Mua tupi, 


meke ele seke nau limamu Goi. , 
3 Ta sigiti hola si rau, sina koa gua koasa Mua binugoro, 


moho sa doduru tiniqu koari na qua sinea. 
4 Lodu mate si rau koari na qua sinea, 
guana keke pinaleke mamatana hola si arini koa rau, 
sapu lopu boka paleki rau. 
5 Muzi meke humana hikare sari na bakoraqu, 
ura kaleana hola sa qua dinuviduvili. 
6 Ene koqoho si rau sina gigiri sa qua tinasigiti, 
kabo alili si rau doduru rane. 
7 Manini hola sa tiniqu meke tata mate qua. 
8 Ta naqoto gore si rau meke loke qua niniranira hokara; 
silava si rau sina koa pa tinasuna sa maqomaqoqu. 
9 Ke Banara, sa qua inokoro nomana 
pude ta salaņa si gilania Goi. 
Bakala koa Goi sa qua tinasigiti. 
10 Dunadunana sa buloqu, na malohoro si rau, 
meke rida tugo sari na mataqu. 
11 Sari na qua baere na turanagu si lopu hiva tata mae au, 
sina koa gua koari na tubuqu, 
meke sari na turanaqu soti ba turu va seu dia koa rau. 
12 Arini pu hata au pude va mate au si sekesekei nau rini. 
Arini pu hiva vata sigitau si sekesekei nau pude nonovalau, 
meke lopu makudo hatihati au rini pude raza au gua. 


13 Ba guana tie nuliqu si rau, sapu lopu boka avavosae, 
meke guana tie pokaqu si rau sapu lopu boka zama. 
14 Uve, guana tie nuliqu si rau, 
ke lopu boka olaņa sina lopu avavosaequ. 
15 Ba koa Goi Zihova mo si kalavarae si rau; 
ke Banara, qua Tamasa, Agoi mo si kaqu harupau pa qua tinasuna. 
16 Tepa atu si rau, mu lopu va malumi Goi sari na qua kana 
pude eri nia sa qua tinasuna, 
madi lopu qetu nia rini sa qua hinoqa. 
17 Ura tata mate si rau, 
meke koa ta sigiti doduru rane. 
18 Helahelae ni rau sari na qua tinavete kaleadi; 
meke pulepaho ni rau sari na qua sinea. 
19 Ba ninira sarini pu kana hoboro nau; 
meke sokudi sarini pu kukiti sea nau. 
20 Sarini pu hobe nia kinaleana sa qua tinavete leana, 
si kukiti nau rini sina tavete valeana si rau. 


21 Ke Zihova, Mu lopu veko pani au; 
Mu lopu koa va seu koa rau, ke qua Tamasa. 

22 Tuturei mae toka nau, 
ke Banara, gua Hinarupu! 

Hinelahelae tanisa Tie Ta Sigitina 
(Keke kinera te Devita pude te Zedutuni na koimata pa puku tie kerakera) 
1 Kagu kopu pulenau si rau pa gua hahanana, 
pude gu lopu zamani sari na zinama pu boka va hoga au pa sinea. 
Lopu kagu kulu si rau pana koa tata koa rau sari na tie kaleadi. 
2 Guana poka meke lopu kulu si rau; 
tinitona leadi ba lopu zama ni tugo rau, 
ba noma lala nana tu sa qua tinalotana. 
3 Mamata hola sa buloqu koari na qua tinalotana, 
totoso balabala sisigiti i rau si noma lala nana tu sa qua tinasuna, 
ke zama vura si rau, 


4 “Zihova, Mu va gilana nau sa rane pana mate si rau. 
Vea gele gua sa qua tinoa? 
Mu va gilana nau Goi sa vinabetona sa qua tinoa. 
5 Tavete va visavisa hola i Goi sari na qua rane, 
sa ginelena sa qua tinoa si guana loketona mo koa Goi, 


meke sari hopeke tinoa tadi na tie si guana padana keke sinino mo koa Goi, 


6 guana magomago pa rimata mo doduru nana tinoa. 


Loke laedi sari nana tinavete. l 
Omunu varigara ni sa sari na tinagotago, 


ba lopu gilania sa sapu esei kote tago hobei. 


7 Ego, Banara, na sa pule si kote aqa nia rau? 
Koa Agoi mo si raņe atu rau. 
8 Mu va sare au koa ri doduru qua sineke tinarae, 
madi lopu va sisire nau rina tie duviduvilidi. 
9 Maqu lopu kulu si rau guana tie pokaqu, 
ura Agoi tu vata evania sa qua tinasigiti hie. 
10 Mu lopu va kilasa pule au, 
ura tata mabubulu ni rau sari na Mua kinomiti. 
11 Pana tubehia Goi sa tie pa Mua ginegese koari nana sinea, 
si guana kikiti pu gani pani saripu gua qetu hola ni na tie. 
Hinokara, sa tinoa tana tie si guana keke sinino mo. 


12 Zihova, Mu avosia sa qua vinaravara, 
mamu mae toka nau pana tepa atu Igo rau; 
mamu avosia sa qua kinabo. 
Ura guana tie karovogu mo si rau kekenono gua rina tiatamaqu, 
sapu va toga au Goi pa keke totoso papakana mo. 
13 Mu lopu dono mae au pa Mua ginegese, 
pude qu boka qetu si rau totoso lopu ele muliunu si rau pa minate.” 

Keke Kinera Vinahesi 
(Keke kinera te Devita) 

1 Aga va nono nia rau se Zihova, meke toka nau Sa. 
Dono mae au Sa meke avosia Sa sa gua tinepatepa. 
2 Va vura pule au Sa koasa pou gulazorona, 
meke koasa kopi kosikosirina. 
Va turu au Sa si rau pa keke vasina ninirana, 
ke lopu matagutu si rau pude hoqa pa tinasuna. 
3 Va tumatumae nau Sa si keke kinera vaqurana, 


na kinera vinahesina sa nada Tamasa. 
Pana avosia na dogoria rina tie si matagutu meke kekere, 


meke kalavarae koe Zihova. 


4 Tamanae tugo sa tie pu kalavarae koe Zihova, 
meke lopu luli rini saripu vahesi pule ni, 
meke sarini pu vahesi sari na tamasa kokohadi. 

5 Ke Zihova, mami Tamasa, soku hola sari na Mua tinavete pu tavete ponini gami Goi. 
Agoi mo sina Tamasa hinokara. 
Be hiva tozi rau sari na Mua tinavete koa gami, ba lopu boka tozi betoi rau, 
sina lopu boka ta nae si arini. 


6 Ba poni nau Goi sa talinagu pude va avosigo, ke kamahire si gilania rau, 
sapu lopu hiva nia Goi sa vina vukivukihi na vinariponi pa hope, 
sa vina vukivukihi vina uququ 
babe na vina vukivukihi vinulasa sinea si lopu qetu nia Goi.” 
7 Meke tiqe zama si rau, “Hiera si rau Qua Tamasa, 
gua sapu ta kubere sa guguaqu rau koasa buka ta vigusuna.” 
8 Kei, qetu nia rau pude tavetia sapu gua hiva nia Goi. 
Gilana valeania na va nagitia rau sa Mua tinarae pa bulogu!” 


9 Ke Zihova, ele tozia rau pa vinarigara tinoni, 
sa inavoso leana sapu harupu gami Goi, 
meke gilania Goi sapu lopu makudo tozia rau si asa. 
10 Lopu tomea rau pa buloqu sa Mua tataru variharupi, 
ba tozi helahelae nia rau sa Mua tataru nabuna meke sa Mua hinarupu. 
Lopu tomea rau koari na tie pa vinarigara nomana sa Mua tataru nabuna na 
tinaharupu! 


11 Zihova, hiva nia rau sapu lopu hite makudo sa Mua tataru variva taleosae koa rau. 
Mamu kopu nau na va sare au koasa Mua tataru nabuna ninae rane. 
12 Sari na tinasuna si varidikue nau, 
soku hola si arini meke lopu boka ta nae. 
Ta pusi si rau koari na qua sinea, 
ke lopu boka gilania rau sapu pavei si kote govete la gua rau. 
Soku hola ni rini sari na kalu pa batuqu, 
meke tava malohoro si rau. 


13 Ke Zihova, Mu harupau, Mamu va sare au, 
Mu tuturei toka nau, ba Zihova. 
14 Madi tava kilasa na tava nunala gedi sarini 
pu korapa podekia pude va mate au. 
Madi tava kekere pule taloa na talotaņa gedi sarini 

pu hiva vata sigitau. 
15 Zama sarini, “Dotu, isara, sari na mua sinea!” gua, 

si madi tava nunala gedi pa dia kinurekure. 
16 Ba sari doduru pu hata igo si kaqu koa qetu koa Goi, 
Meke sarini pu qetu nia sa Mua tinaharupu, 

si madi zama, “Tava lavata sa Tamasa!” gua. 
17 Habahuala na malana si rau, ba lopu mulini nau Goi. 
Agoi si na qua tinokae na qua vinasare, 

ke, qua Tamasa Mu tuturei mae toka nau. 

Vinaravara Tana Keke Tie Mohona 

(Keke vinaravara te Devita) 
1 Tamanae tugo saripu galagala ni sari na habahuala, 

ura kaqu va sarei e Zihova si arini pa totoso tasuna. 
2 Kaqu va aqori sa Tamasa si arini, 

meke va sarei Sa pa dia tinoa. 

Kaqu va qetui e Zihova si arini pa dia popoa soti, 

meke lopu kaqu vata luari Sa si arini koari na dia kana. 
3 Kaqu kopu ni e Zihova si arini pana moho rini, 

meke kaqu salani Sa si arini. 


4 Ba arau si maqu zama guahe, 
“Kei Zihova, Mu tataru nau, na taleoso nau, Mamu salanau, 


sina ele sekei rau sari na Mua tinarae.” 
5 Sari na qua kana si zama nonovalau. 


Hiva nia rini pude turei mate si rau meke ta mulinae palae. 

6 Totoso mae si arini koa rau si zama qetuqetu kokoha, 
ba pa bulodi si varigara ni rini sari na inavoso nonovala koasa guguaqu rau, 
beto meke la tozi urahae ni rini pa doduru vasina. 


7 Sari doduru pu kukiti nau si vari manamanasa nau rini, 

balabala hata ia rini vegugua sapu kaleana hola pude tavete nau gua. 
8 Zama si arini, “Tata mate si asa, 

ke lopu kagu boka magogoso pa nana minoho,” gua. 
9 Sa qua baere soti sapu rane hola ia rau,“ 

asa sapu somana henahena pa qua tevolo, 

ba kukiti nau tugo. 


10 Mu tataru nau na taleoso nau ba Zihova. 
Salanau, Mamu va mataqara pule au, 


pude maqu hobea sa dia kinaleana koa rau. 
11 Lopu boka va kilasau rina qua kana si rau, 

vasina gilana gunia rau sapu qetuqetu nau Goi si rau. 
12 Kaqu toka nau Goi si rau, 

sina tavetia rau gua sapu tonoto, 

meke kaqu koa tata pa kenumu Goi ninae rane ka rane. 


13 Mi vahesia se Zihova, sa Tamasa tadi na tie Izireli,” 

mada vahesia si Asa kamahire, , 
meke ninae rane ka rane, Emeni! Emeni! 


Buka Vina Karua 

Sa Vinaravara Tana Keke Tie Ta Raovona* 
(Keke kinera tadi na Livaeti pa tutina Kora) 
1 Kei qua Tamasa, guana “dia”” sapu memeha nia sa kolo pa leana, 
si gua tugo si arau sapu hata sisigitigo. 
2 Okoro hola nia rau sa Tamasa, sa Tamasa toana. 
Panavisa kaqu mae si rau pa kenuna Sa pude vahesia si Asa! 
3 Lopu hite va manotau rini si rau, 
sipu va sisire nau rina qua kana doduru totoso, 
“Sa mua Tamasa, ba lopu kaqu toka nigo!” gua. 
4 Talotana hola sa buloqu sipu balabala pulei rau sari na totoso 
pu hoke luli si rau koari na tinoni, 
meke turana nuguru ni rau pa Zelepade te Zihova, 
meke kera na velavela pa qinetuqetu si arini, 
pa vinahesina sa Tamasa. 


5 Na vegua ke talotana na balabala mamata si rau? 
Kaqu raņea rau se Zihova, 
meke kaqu vahesi pulea rau sa qua Hinarupu meke sa qua Tamasa. 


6-7 Lodu mate sa buloqu pa tinaraovo, 

gua asa ke balabala ia rau sa Tamasa. 

Va maei Sa sari na tinalotana pu vari tomotomoi guana bogusu pa qua tinoa. 
Sa tinahuara si totolo mae guana naqe koarau. 

Guana titisi pa toqere Hemoni meke pa toqere Miza, 

sapu zoloro gore la pa Ovuku Zodani. 
8 Pana rane si tataru nau Sa pa Nana tataru nabuna, 

gua asa ke kera vahesia rau se Zihova pana boni. 

Asa sa qua vinaravara la koe Tamasa pu poni nau sa tinoa. 


9 Zama la si rau koe Tamasa sa qua Patu Aqoroana, 
“Na vegua ke veko pani au Goi? 
Na venagua, ke kagu koa ta sigiti lani mo rau sari na ninovanovala tadi na qua 


kana?” 
10 Guana ta muzara va umumu sa tiniqu sipu lopu makudo, 


zama au rini, “Avei tu sa mua Tamasa,” gua. 


11 Na vegua ke talotana na balabala mamata si rau? 
Kaqu raņea rau sa Tamasa, 
sina kaqu vahesi pulea rau sa qua Hinarupu meke sa qua Tamasa. 

Sa Vinaravara tana Keke Tie Ta Raovona 
(Sa vinari hodaena Sam 42) 


€ 42: Sari Sam 42 meke 43 pa zinama Hiburu si kekeke Sam mo. * 42:1 Keke kurukuru made nene si ta 
pozae “dia” si asa. 

1 Kei Tamasa, Mu tozi vura nia sa gua tinonoto, 
mamu lavelave hukata nau koari na tie huporo. 
Va sare au koari na tie sekesekeidi na tie kaleadi. 
2 Agoi mo sa gua Agoroana, na vegua ke veko pani au Goi? 
Na venagua ke lopu makudo koa tasigiti si rau pa ninovanovala tadi na gua kana? 


3 Va dogoro nau sa Mua kalalasa meke na hinokara pude di turanau! 
Madi turana pule lani au koasa Mua togere hope pa Zaione, 
meke koasa Mua Zelepade, vasina koa si Goi. 
4 Meke kaqu nuquru la si rau koasa Zelepade hopena te Zihova, 
ura Agoi si na natina sa qua ginetugetu. 
Kaqu mikemike si rau pude kera vahesigo, Ke Zihova, qua Tamasa! 
5 Na vegua ke talotana na balabala mamata si rau? 
Kaqu raņea rau sa Tamasa, 
meke kaqu vahesi pulea rau sa qua Hinarupu meke sa qua Tamasa. 

Tinepa Tinokae Koe Tamasa 
(Keke kinera tadi na Livaeti pa tutina Kora) 
1 Kei Tamasa, ele avoso soti gami pa talina mami koari na tiatamamami, 
sari na ginugua nomadi pu evani Goi koari na dia totoso pukerane. 
2 Pa Mua niniranira soti si hadu pani Goi sari na butubutu huporo, 
ba sari na Mua tinoni si kopu ni Goi pude di koa valeana. 
Sari na votiki butubutu si va kilasi Goi, 
ba sari na Mua tie si vata rupahi Goi. 
3 Lopu koari na dia magu varipera 
si boka vagia rini sa popoa pu koa ia rini, 
meke lopu pa dia niniranira soti teledia, 
ba pa Mua niniranira si koa va mataqara si arini, 
sina vata dogoro nia Goi sa Mua tataru lavata, sipu toka ni Goi si arini. 


4 Agoi sina qua Banara meke na qua Tamasa. 
Meke Agoi si va mataqari sari na Mua tie, 
> Pa Mua niniranira Goi si va kilasi gami sari na mami kana, 
meke huara va ineti gami sarini pu nonovala gami. 
6 Lopu ranea rau sa qua bokala, 
meke lopu boka harupau sa qua magu varipera si rau. 
7 Ba Agoi mo si harupu gami koari na mami kana, 
meke va kilasi Goi sarini pu kukitini gami. 
8 Ke kaqu vahesigo gami si Goi doduru totoso, 
meke kaqu zama leana si gami koa Goi ninae rane. 


9 Ba ele etulu pani gami tu Goi si gami, 

ke tava kilasa si gami koari mami kana, 

meke lopu somana ene luli si Goi koari na mami tie varipera. 
10 Ele va tarazuzu gami Goi, 

ke goveteni gami sari na mami kana, 

meke la rini meke zau vagi sari na mami likakalae. 
11 Ele valani gami Goi si gami koari na mami kana, 

guana sipi pu ele ta vizata pude tava mate meke ta hena. 

Ele vata hurakatae lani gami Goi si gami pa seu koari na votiki butubutu. 
12 Ele holuholu ni Goi sari na Mua tie soti pa hinolu gorena 
sapu guana loke laemami si gami. 


13 Sari na tie pa votiki butubutu pu koa tata koa gami, 
si dogori rini gua sapu taveti Goi koa gami, 
meke va sisireni gami. 
14 Ele va evanaeni gami na vina sisireana Goi si gami koari na tie pa votiki butubutu. 
Hoke hiruhirue batudi si arini pana nonovala gami rini. 
15 Doduru rane si koa variva taru, na kurekure si rau, 
16 sipu avosi rau sari na zinama nonovalagu koari na gua kana, 
meke koarini pu hiva tube au. 


17 Sari doduru tinasuna hire si ta evana koa gami, 
ba lopu luara panigo gami si Goi, 
meke lopu va kari pania gami sa Mua vinariva egoi koa gami. 
18 Lopu hite etuligo gami si Goi, 
meke lopu hite sekea gami sa Mua tinarae. 
19 Ba ele veko pani gami tu Goi pa varikorapadi rina kurukuru pinomo, 
meke va opo tamununi gami Goi sa adumuna sa minate! 


20 Be mulini nia gami, sapu Agoi Zihova sina mami Tamasa, 
babe vahesi gami si kaiga tamasa votikaedi pule, 
21 ba kote ta gilana mo koa Goi. 
Ura na gilani Goi sari na binalabala tomedi pa bulomami. 
22 Koasa laemu Goi, si tata tava mate nia gami doduru totoso, 


gua tugo rina sipi si gami pu ta turana va namanama, pude tava mate.” 


23 Banara, Mu tuturei mae harupau! 

Na vegua ke aga si Goi? 

Mu tuturei mae, Mu lopu veko pani gami ninae rane. 
24 Na vegua ke tome Mua si Goi? 

Mu lopu mulinini gami koari mami tinasuna. 


25 Ele tava hoga si gami pa pepeso, 
meke lopu boka turu pule, 
ele tava kilasa si gami. 
26 Mu tuturei mae harupu gami, 
Mu va sare gami koa gua koasa Mua tataru lopu ta nana kamona. 

Keke Kinera Varihaba Tanisa Banara , , E 
(Keke kinera tadi na tie pa butubutu Livae pa tutina e Kora: Na Kinera Vinarihaba) 


1 Sa buloqu si sinia na zinama leleadi, 
sipu tavetia rau sa kinera hie pude tanisa Banara. 
Sa meaqu si gua tugo na peni kubekubereana 
tanisa tie bokabokana kubekubere. 


2 Agoi mo si tolavaemu hola koari doduru tie, 

sari na Mua zinama si sini i na tataru, 

gua asa ke mana nigo Tamasa si goi ninae rane ka rane. 
3 Mu palekia sa mua magu varipera, 

ke agoi na tie varane pa vinaripera. 

Agoi si na banara lavata niniramu, 

meke poko nia goi sa tinolava variva magasana. 
4 Mamu ene la pa mua tinolava, 


mamu lavelave hukata nia sa hinokara meke na tinonoto. 
Mamu mataqara koasa mua niniranira 


koari doduru Mua tinavete pa lima mataomu. 
5 Narudi sari na mua tupi, 
ke qaha nuquru si arini pa bulodi ri na mua kana. 
Hoqa todono pa kenumu Goi sari na butubutu pa kasia popoa. 


6 Ke Tamasa, sa Mua habohabotuana Banara 

si koa hola ninae rane ka rane. 

Koa totoli ni Goi sari na Mua tinoni pa tinonoto.” 
7 Tataru nia goi sa tinonoto, 

þa kukiti nia goi sa kinaleana. 

Gua asa ke vizatigo, 

meke va madigo sa mua Tamasa si goi, 

pude poni nigo sa qinetuqetu nomana, 

hola ni sari doduru turanamu. 


8 Tava humana lea sari na mua poko koa sa moa, na aloesi, meke na kasia, 


sari na tie mikemike si va qetuqetu igo koasa mua vetu banara 
sapu tava sarie kadakada livo elopaniti. 
9 Sari na tudia vineki rina banara 
si koa somanae koari na barikalege pu ta pamanaedi, 
meke pa kali mataomu si turu nana sa kalaho 
sapu tava sarie golo nedala. 


10 Tugu vineki, mu avoso valeana mae koa rau. 
Mamu veko pani sari na mua butubutu soti, 


meke sa mua tatamana soti. 
11 Okoro nia sa banara sa mua tinolava, 
asa tu sa mua banara, 
ke mamu va lavatia. 
12 Sari na tie koasa vasileana nomana pa Taera, 


si kagu paleke ponigo vinariponi, 
sari na tie tagotagodi hola ba kagu paleke ponigo 
soku votivotiki vinariponi arilaedi. 


13 Tolavaena hola sa vineki tavia 
sapu sa kalaho tanisa banara. 


Ta piti turanae golo sari nana poko 
sipu koa si asa koasa vetu banara. 
14 Visoviso va leleana sari nana poko 


totoso turana la nia rini si asa koasa banara, 
meke luli la koasa sari kasa vineki 
pu turu turania sa kalaho, 


meke turana lani tugo rini si arini koasa banara. 

15 Pa ginetugetu si ta turana nuguru la sarini koasa vetu banara. 


16 Agoi na gua banara, 
kagu soku sari na tumu koreo 
pude hodaia sa binanara tadi kasa tiatamamia pukerane, 
meke kagu va evanae ni na tie totoli goi si arini pa doduruna sa popoa! 
17 Kagu vata evania rau sa vina balabalana sa pozamu pa doduru sinage na sage. 
Gua asa ke kagu vahesigo rina tinoni si agoi ninae rane ka rane. 

Sa Tamasa si Koa Somana Koa Gita , , 
(Keke kinera tadi na tie pa butubutu Livae pa tutina e Kora) 


1 Tamasa sa nada aqoroana, 


meke sa nada niniranira, 
sa nada tinokae pa totoso tasuna. 


2 Gua asa ke be tava niu sa pepeso, 
meke soru sari na toqere, 
meke lodu pa lamana peava, 
3 meke be puzaka sari na tovovo na ovaņa sa lamana, 
meke tava rizu sari na toqere pa tinanaziri tanisa lamana, 
ba lopu kaqu matagutu si gita. 


4 Koanana si keke ovuku sapu sa totolona sa kolona 
si va qetui sari na tiena sa vasileana nomana tanisa Tamasa lavata, 
sa vasina hopena sapu koa ia sa Tamasa Ululuna Hola. 
5 Tamasa si koa koasa vasileana nomana sana, 
ke lopu kaqu boka ta novala si asa. 
Kaqu tuturei mae pana munumunu vaqasa sa Tamasa 
pude toka nia sa vasileana lavata sana. 
6 Noveoro pa minatagutu sari na butubutu. 


Zama si Asa, ke tarazuzu sari na tie koa sa kasia popoa.” 


7 E Zihova Tadi na Qeto Minate si somana koa gita. 
Sa Tamasa te Zekopi sa nada Aqoroana. 


8 Mae mamu dogori sari na tinavete variva matagutudi, 
pu evani e Zihova pa kasia popoa. 

9 Va nosoi Sa sari na vinaripera pa kasia popoa, 
moku pani Sa sari na bokala tadi na tie varane, 
moku va umumi Sa sari na dia hopere, 
meke sulu pani Sa sari na dia lave varipera. 

10 “Beto varipera, 
mamu gilania sapu Arau sa Tamasa. 


Arau si koa tava lavata koa ri doduru butubutu. , 
Tava lavata si Rau pa kasia popoa,” zama gua asa se Zihova! 


11 E Zihova Tadi na Qeto Minate 
si somana koa gita. 
Sa Tamasa te Zekopi, sa nada Aqoroana ninirana. 

Zihova sa Nati Banara Lavata 

(Keke kinera tadi na tie pa butubutu Livae pa tutina e Kora) 
1 Mi popohara ni limamia gamu doduru tinoni! 

Mi kera velavela va ululae pa ginetugetu koasa Tamasa. 
2 Mani ta pamanae se Zihova, sa Tamasa Ululuna Hola, 

na Banara Lavata si Asa, 

nati hiniva nia Sa sa doduru kasia popoa. 
3 Pa Nana tinokae si koa matagara holani gita sari na votiki butubutu, 

meke va boka gita Sa pude koa totoli ni si arini. 
4 Vizata poni ni gita Sa sa nada popoa soti, 

sa ginetugetu tadigita na butubutu te Zekopi, 

sapu tataru hola nia sa Tamasa. 


5 Sipu korapa sage la pa Nana habohabotuana Banara se Zihova, 
si irana pa ginetugetu sari na tinoni, 
meke ivui rini sari na buki. 
6 Mada kera vahesia sa Tamasa! 
Mada kera vahesia! 
Kera vahesia sa nada Banara! 
Kera vahesia! 


7 Ura Tamasa si na Baņarana sa doduru kasia popoa. 
Mada kera vahesia! 

8 Habotu sa Tamasa pa Nana habohabotuana Banara madina, 
meke totoli ni Sa sari na butubutu. 

9 Sari doduru nati hiniva pa kasia popoa 


si somana varigara koari na butubutu tanisa Tamasa te Ebarahami. 


Ninira hola ni sa Tamasa sari doduru qeto minate varipera. 
Asa sa Nati hiniva lavata, 
ninira hola sa Nana tinolie! 

Zaione sa Vasileana Lavata te Tamasa , 
(Keke kinera tadi na tie pa butubutu Livae pa tutina e Kora) 


1 Nomana lavata se Zihova, , 
meke garona tugo si pude tavahesi va ululae 
koasa vasileana lavata tanisa nada Tamasa, 
koasa Nana toqere hopena. 

2 Na tolavaena meke ululuna sa toqere Zaione,” 


sa vasileana lavata tanisa Banara Lavata. 
Variva qetu si asa pa doduru kasia popoa, 


sa toqere Zaione te Tamasa. 
3 Ele vata dogoro nia Tamasa 
sapu Asa tu sa vinasare 
sapu koa pa korapana sa Nana vasileana lavata. 


4 Ura dotu, ele varigara sari na banara, 
pude rapatia sa toqere Zaione, gua. 

5 Ba sipu dogoria rini si magasa, 
meke tarazuzu na govete taloa si arini. 

6 Matagutu na neneqara si arini, 

gua tugo na barikaleqe pu ta sigiti koburu. 
7 Gua tugo na vaka si arini 

pu hena lamae ni na raneboni. 


8 Ele avoso nia gami gua sapu ele evania e Zihova, 
meke kamahire si dogoro sotia gami koasa vasileana lavata tanisa nada Tamasa, 
sapu e Zihova Tadi na Qeto Minate, 


meke kaqu kopu nia na va sare ia Sa sa Nana vasileana lavata ninae rane ka 
rane. 


9 Kei Tamasa, balabala va lohi la ia gami sa Mua tataru nabuna 
pa korapana sa Mua Zelepade. 
10 Kei Tamasa, tavahesi si Goi koari na tie pa doduruna sa kasia popoa, 
meke avoso gilania rini sa Pozamu. 
Banara ni Goi sari na tie pa tinonoto; 
11 madi koa qetu sari na tie pa Toqere Zaione! 
Madi koa qetuqetu sari na tinoni pa Ziuda, 
sina koa gua koasa Mua vinaripitui tonotona. 


12 Mi ene vari likohae nia si pa Zaione, 
mamu naei sari na vasina varipera ululudi koasa barana. 
13 Dono va nonogai sari na gobana, 
mamu viliti valeani sari na vasina niniradi koasa sasada, 
pude mu boka vivinei nia koasa sinage vaqura sapu korapa ta podo mae, 
14 sapu e Zihova tugo sa nada Tamasa ninae rane ka rane. 
Asa si kaqu na nada koimata koari na rane mae hiroi. 

Mu Lopu Kalavarae pa Mua Tinagotago 
(Keke kinera tadi na tie pa butubutu Livae pa tutina e Kora) 
1 Mi avoso mae ia si hie gamu doduru tinoni! 
Mi va talina mae gamu doduru pa kasia popoa, 2 gamu na tie hiteke na lavata, tagotago 


na habahuala! , 
3 Kaqu zama vura nia rau sa tinumatumae pa buloqu, 


meke kaqu koa ia na ginilae sa qua binalabala. 
4 Kaqu va talina la i rau sari na zinama tumatumae, 

kaqu va bakali rau ginuadi si arini, 

totoso mikemike si rau. 


5 Lopu kaqu matagutu si rau pa totoso tinasuna, 
pana vari dikue nau rina qua kana, 
6 sapu sari na tie kaleadi pu kalavarae puleni koari na dia tinagotago, 
meke va lavata puleni koari na dia likakalae sokudi. 
7 Lopu boka holu pule nia telena sa tie, 
lopu boka tabaria sa koe Tamasa sa hinoluna sa nana tinoa. 
8-9 Ura sa hinoluna sa tinoa tana tie si noma sisigiti, 


meke gua sapu boka tabaria sa pude boka toa hola si asa pa pepeso si lopu 
garogaro. 


10 Gilania gita sapu sari na tie tumatumaedi ba mate tu, 

kekenono gua tugo mo ari na tie duviduvilidi na tie pekipekidi. 
Mate luara vekoi mo rini koari na turanadia sari na dia tinagotago. 
11 Be guana ari dia pepeso soti si arini pa kasia popoa hie, gua si arini, 
ba sari na lovudi mo si na dia vasina soti, 
vasina si kagu koa rini osolae kamoa na kamoa. 
12 Lopu boka govete nia keke tie sa minate, 
ura kagu mate gua tugo ri na kurukuru si asa. 


13 Ba be va lavati ri kaiga si arini koari na dia zinama vinahesi puleni, 
ba sa lovu tu sa vinabetona sa tinoa tadirini pu kalavarae puleni pa dia 
tinagotago. 
14 Guana sipi tava nama pude mate sa dia tinoa, 
meke na minate tugo sa dia sepati kagu gore tonoto la pa lovu sarini, 
meke lopu sana kagu muzi palae sa tinidia. 
Kote koa si arini pa popoa tadi na tie matedi seu koari na dia vetu, 
ba sari na tie tonoto si kagu koa matagara hola koa rini. 
15 Ba kagu harupu pule nia Tamasa sa gua tinoa koasa niniranira tanisa minate. 


16 Mu lopu talotana nia be ta evanae tagotago si keke tie, 
meke be noma hola lala nana sa nana tinagotago! 

17 Ura pana mate sa loketona si kagu paleke taloa nia sa pa lovu. 
Loke tinagotago si kagu paleke la nia sa pa lovu. 

18 Be guana getugetu sa tie pa nana tinoa soti, 
meke tava lavata si asa sina koa valeana, 

19 ba kagu luli la i tugo sa sari kasa tiatamana pukerane pa minate. 
Vasina lopu hite ta dogoro sa kalalasa. 

20 Lopu boka govete nia keke tie sa minate, 
ura kagu mate gua tugo ri na kurukuru si asa! 

Sa Vinahesi Hinokara Koe Tamasa 
(Keke kinera te Asapa’) 
1Sa Tamasa ninira hola, 
e Zihova si tioki sari na tie pa popoa pepeso, 
podalae pa gasa rimata meke kamo pa lodu rimata! 
2 Sa Tamasa si nedala vura mae pa Zaione, 
sa vasileana lavata sapu gotogoto mate pa Nana tinolava! 


3 Korapa mae sa nada Tamasa, 
ba lopu mae golomo, 
keke nika huruņuna si koa pa kenuna Sa, 
meke na raneboni niburuna si koa pa vari likohaena Sa. 
4 Tiokia Tamasa sa Manauru panaulu meke sa pepeso, 
pude kekenono Nana tie va sosode pana varipitui ni Sa sari Nana tie. 
5 “Mi varigara mae koa Rau, 
gamu doduru qua tie tava madimia. 
Gamu sapu somana tavetia sa vinariva egoi koa Rau pa vina vukivukihi.” 


6 Sa manauru si tozi vura nia sa Nana tinonoto, 
ura telena e Zihova sina tie varipitui. 

7 “Kei Izireli, gamu na Qua tinoni, 
Mi avoso mae, meke kagu zama si Rau, 
kagu tozi vura ni Rau sari na mia sinea. 
Arau se Zihova, sa mia Tamasa. 
8 Lopu nore gamu Rau pa ginuadi rina mia vina vukivukihi, 
meke koari na mia vinariponi vina uququ pu paleke mae ni gamu doduru totoso! 
9 Ba lopu okoro nia Rau si pude paleke mae nia gamu si keke bulumakao kokoreo, 
babe keke qoti pa mia bara. 
10 Ura sari doduru kurukuru pa hiqohiqo si Taqarau, 
meke sari na rovana bulumakao koari na tina toqere. 
11 Sari doduru kurukuru tapuru pa galegalearane, 
meke sari doduru kurukuru name pu koa pa pepeso si Taqarau! 


12 Be ovia si Rau, 
lopu kaqu tepa koa gamu! 
Ura sa kasia popoa meke sari doduru pu koa vasina si Taqarau! 
13 Vegua, hoke hena masa bulumakao na napo ehara qoti si Rau? 
Lokari! 
14 Mu ponia koe Zihova sa vina vukivukihi zinama leana, 
mu va gorevura i sari na mua vina tatara koasa Tamasa Ululuna Hola! 
15 Mu tepa mae koa Rau pa rane tinasuna, 
meke kaqu va sare igo Rau, 
pude boka va lavatau,” gua se Zihova. 


16 Ba koari na tie kaleadi si zama guahe sa Tamasa, 
“Lopu garo si pude zama ni gamu sari na Qua tinarae, 
babe vivinei nia sa Qua vinariva egoi. 

17 Ura lopu hiva tava tumatumae si gamu, 
meke kilui gamu sari na Qua tinarae. 

18 Pana dogoria gamu si keke tie hikohiko si baeria gamu si asa, 
meke koa somanae si gamu koari na tie barabaratadi. 


19 Doduru totoso si tupiti nia mo gamu si pude zama ni sari na zinama kaleadi, 
meke lopu hite pamana nia gamu si pude zama kokoha. 
20 Tupiti nia mo gamu si pude zutui sari kasa tasimia, 
meke pude hata vura ni sari na dia sinea. 
21 Evani mo gamu sari doduru pu gua sara, 
ba lopu kulu si Rau. 
Gua asa ke balabala ia gamu, 
sapu gugua mo gamu si Rau, gua. 
Ba kamahire tu si Maqu gegesi gamu, 
Maqu va bakala atuni gamu sari na mia sinea. 


22 Mu avoso mae ia si hie, 
agoi pu mulini Nau, 
be lopu avoso goi si kote va kilasigo Rau, 
meke loke tie kaqu harupigo. 
23 Asa sapu ponia sa vina vukivukihi zinama leana koa Rau, 
si va lavata Au; 
ke kaqu vata dogoro nia Rau sa qua hinarupu koari doduru pu va tabe Au!” 

Tinepa Tinaleosae te Devita Koe Tamasa 

(Sa vinaravara te Devita sipu barabarata si asa koe Batisiba meke zutua sa Poropita 
Netani si asa koasa nana sinea.)” 
1 Ke Tamasa, Mu tataru nau pa korapa Mua tataru nabuna. 

Pa korapana sa Mua tataru variva taleosae 

si Mu va via au koari doduru gua sineke tinarae. 
2 Mu va mate pani sari doduru gua kinaleadi, 

Mamu va via au koari doduru qua sinea. 


3 Ura gilani rau sari na qua sineke tinarae, 
meke sari na qua sinea si ta dogoro va bakala koa rau. 
4 Koa Agoi mo, uve, koa Agoi mo 
si ele tavete va sea si rau,” 
meke ele tavete va kaleana si rau pa kenumu Agoi. 
Ke tonoto sa Mua zinutu koa arau, 
meke lopu sea sa Mua vinilasa. 
5 Sipu podo rau si ele koa nana koarau sa kinaleana. 
Pa tiana sa tinaqu ba koa nana koa rau sa sinea. 


6 Na hinokara mo si hiva nia Goi pa bulo tie, 

ke Mamu va dogoro nau sa Mua tinumatumae pa korapa buloqu. 
7 Mu va mate pani sari na qua sinea, 

meke kaqu koa via si rau. 

Mu va via au, meke kaqu keoro hola nia rau sa sinou. 
8 Mu va sini nau ginetugetu; 

pa mudina sa qua tinahuara 

sapu ele evaņa nau Goi 

pude maqu koa qetuqetu pule qua. 
9 Mu lopu dono la i sari na qua sinea, 

ba Mu va mate pani sari doduru qua kinaleadi. 


10 Kei Tamasa, Mu poni nau sa bulo viana, 

Mamu vekoa koa rau sa magomago nono sapu soto va nabu koa Agoi. 
11 Mu lopu hitu pani au koa Goi, 

Mamu lopu vagi pania sa Mua Magomago Hope koa rau. 
12 Mu poni pule nau sa qinetuqetuna sa Mua tinaharupu, 

Mamu toka nau pude qu okoro va tabe hinokarigo. 


13 Meke kaqu tiqe va tumatumae ni rau koari na tie sea sari na Mua tinarae, 
pude madi kekere pule atu koa Goi si arini. 


14 Kei Tamasa, Mu harupau koasa sinea vina mate tie; 
sina Agoi sa Tamasa tana qua hinarupu. 
Meke kaqu kera vura nia rau sa Mua tinonoto. 


15 Ke Banara, Mu toka nau | , , 
pude maqu zama vura nia sa vinahesimu Goi! 


16 Lopu okoro nia Goi sa vina vukivukihi meke na vinukivukihi vina uququ, 

þa be hiva nia Goi ba ele tavete vatu nia tu rau, 
ba lopu kaqu qetu nia Goi. 

17 Sa qua vina vukivukihi sapu variva qetu koe Zihova, 
si na magomago va pepekae. 

Lopu kaqu kilua Goi sa bulo 
sapu kekere na va pulepaho. 


18 Kej Tamasa, 
Mu tataru nia na toka nia sa popoa Zaione. 
Mu kuri pulei sari na bara na gobana sa vasileana Zerusalema. 
19 Meke kaqu tiqe qetu ni Goi sari na vina vukivukihi tana tinonoto, 
meke sari na vina vukivukihi vina uququ vasina. 
Meke kaqu tava vukivukihi sari na bulumakao kokoreo koasa Mua hope. 

Vinaripitui meke sa Tataru Variharupi te Tamasa 
(Keke kinera te Devita si hie sipu la koe Saula se Doegi sa tie Edomu meke tozi nia sa 
sapu e Devita si la koe Ahimeleki sa hiama pa Ipi Hopena.)” 
(1 Samuela 22:9,10) 
1 Kei, agoi na tie varane, 
na vegua ke vahesi pule nigo si goi koari na mua tinavete kaleadi, 
Sa tataru nabuna te Tamasa si koa hola ninae rane. 
2 Doduru rane si balabala ia goi si pude nonovala la koari kaiqa. 
Sa meamu si naru guana reza, 
va podopodoe koha si goi doduru rane. 
3 Qetu nia goi sa kinaleana hola nia sa lineana, 
sa kinohakoha hola nia sa hinokara. 
4 Agoi na tie marikokohamu, 
qetu nia goi si pude va sigiti i bulodi sari na tie koari na mua zinama. 


5 Ba kaqu huara ilasigo e Zihova si goi ninae rane. 
Kaqu vagi panigo sa Tamasa si goi koasa mua popoa soti, 
meke kaqu vala nigo Sa koasa vasina tadi na magomagodi rina tie matedi. 
6 Kaqu dogoria rina tie tonoto sapu gua asa, 
meke matagutu dia, 
meke kaqu hegere nigo rini si goi, meke zama, 
7 “Ai, dotu sa tie sapu lopu hiva kalavarae koe Tamasa pude tava sare, 
ba ranei sa sari nana tinagotago sokudi. 
Sa nana niniranira si mae guana koasa nana ninovanovala pa tie,” gua si arini. 


8 Ba arau si toa valeana pa vetu te Zihova, 
guana huda olive sapu buma valeana. 
Kalavarae si rau koasa tataru nabuna te Tamasa ninae rane. 
9 Kaqu zama leana koa Goi ninae rane si rau, 
koari na tinavete saripu ele taveti Goi. 
Koa Goi mo Zihova si kaqu kalavarae si rau sina Agoi mo si leana. 
Kaqu tozi vura nia rau koari na tie nonodi sa Mua lineana Goi. 

Sa Kinaleana tana Tie 
(Keke kinera te Devita) 


1 Na tie duvili si zama guahe pa bulona,” 
“Loke Tamasa si koa,” gua. 
Sarini pu zama gua asa si na tie kaleadi. 
Tavete va sea sisigiti si arini, 
meke lopu keke arini si evania gua sapu leana. 


2 Dono gore mae pa Manauru koari na tie pa pepeso sa Tamasa, 
pude dono hata ia keke sapu gilae meke hata ia sa Tamasa. 
3 Ba ele ene sea meke burene beto sari doduru, 
meke lopu hite keke arini si tavetia gua sapu leana, 


namu loketona hokara!” 


4 Zama sa Tamasa, “Loke dia ginilagilana sari kasa tie kaleadi hire, 
pu va murimuri pani sari na tie Tagarau, 

Kekenono gua sapu gani va murimuri rini sari gedi ginani, 
meke lopu hite varavara la si arini koa Rau,” gua si asa. 


5 Ba kaqu tava tarazuzu va kaleana si arini, 

sapu lopu ele hoke gugua visoroihe. 
Kaqu va hurakataei Sa sari na susuridi rina kana tadi nana tie. 
Kaqu va kurekurei goi si arini, 

ura ele etulu pani Tamasa si arini. 


6 Mani vura mae mo pa Zaione sa tinaharupu tadi na butubutu Izireli. 
Pana va mamutu pulei e Zihova sari na Nana tinoni Izireli, 
si kaqu qetuqetu hola si arini. 

Vinaravara pude Ta Harupu koari na Kana 

(Vinaravara te Devita sipu goraia rina tie pa Zipi totoso koa tome si asa pa dia popoa.)* 
1 Ke Tamasa, Mu harupau, 

Zihova, Mamu vata rupahau pa korapa Mua niniranira. 
2 Ke Tamasa, Mu avosia sa qua vinaravara, 

Mu va taliņa maei sari na qua zinama. 
3 Sari na tie karovodi si korapa mae pude rapata au; 

sari na tie variva mate pu lopu korapa pamana nia sa Tamasa si korapa podekia 

pude va mate au. 


4 Ba sa Tamasa si na qua tinokae, 
Asa si na qua Banara meke na qua lave. 
5 Mani tavetavete ni Tamasa sari na dia kinaleana soti teledia pude va kilasi sari na 
qua kana. 
Kaqu va huara ineti Sa si arini, sina ta ronuena si Asa. 


6 Ke Zihova, kaqu poni moka nigo rau si keke vina vukivukihi. 

Kagu vahesigo rau, sina na Tamasa leamu si Goi. 
7 Ura ele va sare au Goi si rau koari doduru gua tinasuna, 
meke dogori rau sapu ele tava kilasa sari na qua kana. 

Vinaravara te Devita pu Ta Nonovala Koa Keke Nana Baere 
1 Ke Tamasa, Mu avosia sa gua vinaravara, 
Mu lopu kiluia sa gua tinepatepa. 
2 Mu va avoso mae au. Mamu olana mae au, 
sina ele tava malana si rau pa qua tinasuna, 
3 koasa halabutudi ri na qua kana. 


Ura na ta nonovala si rau koari na tie kaleadi. 
Meke bugoro nau na kukiti nau rini. 


4 Matagutu na tarazuzu sa buloqu, 
meke sa tinasuna tanisa minate si naqotau. 
5 Minatagutu na ziziziri si rau, 
tava kilasa pa tinaduana sa tiniqu. 
6 Kei, be ari tatapuruqu gua mo na kukuva, 
magu tapuru taloa qua pa seu, 
maqu la koa magogoso qua. 
7 Uve, maqu tapuru va seu la qua pa soloso qega, 
magu la koa qua vasina. 
8 Maqu tuturei la hata ia si keke qua aqoroana 
pude qu tome koari na qua kana, 
arini pu guana givusu pa raneboni. 


9 Kei Banara, Mu huara pani gedi sari na dia minizimizi, 

sina dogoria rau sa vinari kakatorae na ninovanovala pa korapana sa vasileana 


lavata. 


10 Rane na boni si ene vari likohae si arini panaulu koari na gobana sa vasileana, 


evani rini pa korapana sa vasileana sari na tinasuna na ninovanovala. 
11 Na tinahuara si koa pa korapana sa vasileana; 


soku hola sari na ninovanovala na sinekesekei koari na sirana koa sa vasileana. 


12 Be guana gua kana si nonovalau na va sisire nau, 


si boka va kamoi rau. , 
Be na kana sapu kukiti nau meke varipera koa rau, 


si kaqu tome nia rau si asa. 
13 Ba agoi mo, na qua baere soti, 
na turanagu, meke na tie gua mo arau. 
14 Gita mo sapu hoke baere valeana, 
meke hoke ene varigara la pa vinahesi pa vetu te Tamasa. 


15 Madi mate makamakata gedi sari na qua kana, 
madi gore la gedi pa vasina tadi na tie matedi sipu lopu ele mate rini. 
Na kinaleana si koa koa ri na dia vetu soti meke pa bulodi. 


16 Ba tepa la si rau koe Zihova sa Tamasa, 
meke kaqu harupau Sa. 
17 Sari na qua tinalotana si va sage la i rau koa Sa, 

pana munumunu, korapa rane, na veluvelu; 
meke kagu avosia Sa sa mamalainigu. 
18 Rapata varikali nau rina gua kana si rau, 
ba kagu va sare au Sa, meke lopu kagu ari bakoragu. 
19 Sa Tamasa sapu koa totoli ninae rane ka rane, 
si kagu avosau si rau meke kagu va kilasi Sa sari na gua kana; 


sina korodia hobei rini sari na dia tinoa 
meke korodia pamana nia rini si Asa. 


20 Sa gua baere koana mo si rapata ni sari nana baere, 
ke kumatia sa sa nana vina tatara. 

21 Sa nana vivinei si memehe hola nia sa bata, 
ba sa bulona si sinia na kinukiti, 

sari nana zinama si lomoso guana oela olive, 
ba variva bakora guari na magu ta avanana si arini. 


22 Mu vala i koe Zihova sari na mua tinasuna, 
meke kagu toka nigo Sa; 
lopu kagu va malumia Sa pude tava kilasa sa tie tonoto. 


23 Ba kagu va mate makati Agoi Tamasa sari na tie variva mate na kokohadi sara, 
pude gore la pa vasina tadi na tie matedi, 
sipu korapa tie vaguradi si arini. 

Ba arau si kagu kalavarae koa Agoi. 

Sa Vinaravara Kinalavarae Koe Tamasa” , 
(Totoso tuqea rina tie Pilisitia se Devita pa vasileana Qati) 


(1 Samuela 21:13-15) 

1 Kei Tamasa, Mu tataru nau, ura rapata nau rini; 

ta nonovala si rau koari na qua kana doduru totoso. 
2 Doduru rane si rapata nau rini si rau. 

Sokudi arini si varipera mae koa rau. 
3 Kei Tamasa, pana matagutu rau, 

si kalavarae si rau koa Agoi. 
4 Koe Tamasa mo si kalavarae rau, ke lopu kaqu matagutu si rau. 
Vahesi Igo meke raņei rau sari na Mua zinama; 

loketona si kaqu boka tavete nau keke tie pa pepeso, 


5 Sari na qua kana si va tasunau ri doduru totoso, 
doduru totoso balabala hatai rini si kaiqa sirana pude va sigitau. 
6 Varigara si arini meke tome nau rini koari na vasidi tometomeana. 
Kopukopu nau rini koari doduru qua tinavete. 
Hiva nia rini pude va mate au. 


7 Kei Tamasa, va kilasi gedi koari na dia kinaleadi, 
va gore pani sari na tie sara pa Mua tinanaziri. 


8 Gilani Goi sari na qua tinasuna, 
balabala i Goi sari na kolomataqu. 

Kuberi Goi si arini pa mua buka. 
9 Koasa rane pu tioko atugo rau, 
si kaqu kekere pule sari na qua kana. 
Gilania rau si hie, 
ura na somana koarau sa Tamasa. 
10 E Zihova sa Tamasa si vahesia rau 
koari Nana vina tatara. 
11 Koa Sa si kalavarae rau ke lopu hite matagutu. 
Nasa si kote boka tavete nau rina tie? 


12 Kei Tamasa, magu evana vura ni sari na qua tinokotokoro. 

Maqu ponigo sari na qua vina vukivukihi zinama leana koa Goi. 
13 Ura ele va sare au Goi si rau pa minate, 

meke kopu ni Goi sari na nenequ pude lopu hoqa, 

pude qu ene pa kenumu Goi Tamasa pa korapa kalalasa. 

Tinepa Tinokae Koe Tamasa* 

(Keke vinaravara te Devita sipu govete nia sa se Saula koasa bae.) 
(1 Samuela 22:1, 24:3) 

1 Mu taleoso nau pa Mua tataru, Kei Tamasa, 


Mu taleoso nau. | , 
Ura koa Goi mo si aqorae si rau kekenono guana kurukuru 


pu va aqori sari na tuna pa kauru tatapuruna 
si gua tugo sapu aqorae si rau koa Goi, 
osolae hola sa tinasuna pa tinoa. 


2 Tepa la si rau koasa Tamasa pu Ululu Hola koari doduru, 
koasa Tamasa pu va gorevura i sari doduru qua hiniva. 
3 Kaqu olana mae si Asa pa Maņauru pude harupau. 
Kaqu va kilasi Sa sarini pu kukiti nau. 
Kaqu va dogoro nau Sa sa Nana tataru nabuna, 
meke kopu ni Sa sari Nana zinama. 


4 Koa si rau pa varikorapadi ri na kana, pu guana laione variva matedi, 
sari na livodi si naru guana tupi na hopere, 
sari na meadi si naru guana magu varipera. 


5 Kei Tamasa, Mu koa tavalavata si Goi panaulu pa Manauru! 
Sa Mua minataqara si mani ta dogoro pa doduru kasia popoa. 


6 Sari na qua kana si tavetia si keke sipata pude vagi au, 
'talotana hola si rau. 
Gelia rini si keke pou pude va hoqa au, gua, 


ba hoqa pule tugo teledia koasa pou asa. 


7 Kei Tamasa, ranerane valeana qua si rau, 
ke kaqu kera vahesi Igo rau si Goi. 

8 Magu vanunu meke kera, 
maqu kera vahesia pa mike, 

9 Kei Banara, kaqu zama leana si rau koa Goi pa varikorapadi rina butubutu, 
ke magu kera vahesi Igo rau si Goi pa vasina koa sari na tinoni. 


10 Ura sa Mua tataru nabuna si kamo la koari na Manauru, 
meke sa tina ronuemu si kamo la koari na lei. 
11 Kei Tamasa, Mu vata dogoro nia sa Mua linavata koa sa Manauru, 


meke sa Mua niniranira pa doduru kasia popoa. 

Tinepatepa te Devita koe Tamasa pude Va Kilasi sari na Tie Kaleadi 
1 Vegua, vilavilasa valeana tugo si gamu na tie varipitui? 
Varipitui va tonoto ni tugo gamu sari na tie? 
2 Lokari! Tale na kinaleadi mo pu boka taveti gamu si balabala i gamu, 
meke variva mate si gamu pa popoa pu koa ia gamu. 
3 Sari na tie kaleadi si tale tavete va sea mo doduru totoso pa dia tinoa, 
sipu podo rini si podalae kokoha dia mo. 
4 Gua tugo na noki poizini si arini. 
Lopu va tabea rini sa Tamasa 
gua tugo sari na noki pu tukui sari na talinadia, 
5 pude lopu va avosia sa kinera tanisa tie pu kopu ni. 


6 Kei Tamasa, Mu pako pani livodi sari na tie kaleadi sara, saripu guana laione. 


Zihova, Mu unusu pani sari na livo nomadi pa nuzudi sarini pu guana laione 
vaqura. 


7 Madi totolo palae guana kolo pu murimuri palae si arini. 
Madi ta neti va munala umumu gedi si arini guana duduli pa sirana. 
8 Madi popa meke murimuri taloa gua tugo na suloko si arini, 
madi mate va kenue gua tugo na koburu haha pu podo mate sapu lopu hite 
dogoria sa kalalasana sa rimata. 


9 Totoso lopu ele hite gilania keke toņa rini, 
si ta seke palae guana duduli si arini. 
Kaqu ivu pani Tamasa si arini pa Nana tinanaziri, 
sipu korapa toadi rini! 
10 Sari na tie tonoto si kaqu getugetu 
pana dogori rini sapu tava kilasa sari na tie kaleadi. 
Kaqu la neti si arini koari na eharadi rina tie kaleadi. 
11 Kaqu zama sari na tie, “Uve, hinokara, na koa nana tugo sa pinia tadi na tie tonoto, 
meke hinokara sapu koa nana tugo si keke Tamasa sapu varipitui nia sa kasia 
popoa,” gua. 

Vinaravara Vinasare koari na Kana” 
(Totoso garunu lani e Saula sari nana tie pana boni pude kopukopu nia koasa nana 
vetu se Devita pude tuqe vagia meke va matea.) 
(1 Samuela 19:11) 
1 Kei qua Tamasa, Mu va sare au koari na qua kana, 
Mu toketoke hukata nau koarini pu varipera mae koa rau. 

2 Va sare au koarini pu tavete va kaleana, 
Mu harupu va seu au koari na tie variva mate sara. 


3 Ura dotu, korapa pequ aqa nau rini si rau, 
sari na tie kaleadi si varigara pude varipera mae koa rau. 
Kei Zihova, lopu tavete gua asa sina lopu seke tinarae na sea si rau. 
4 Loke qua sinea si rau sapu pada pude varigara mae pequ nau rini. 
Mu tuturei mae dogorau, Mamu toka nau! 


5 Zihova Tadi na Oeto Minate, 
Agoi mo sa Tamasa tadi na tie Izireli. 
Mu tuturei mae, Mamu va kilasi sari na butubutu huporodi; 
lopu veko hola ia keke koari na tie kaleadi pu tavetavete va kaleana. 


6 Doduru veluvelu si pule mae si arini, 
kurumu variva nuli guana siki, 
meke ene vari likohae nia rini sa vasileana nomana. 
7 Avoso latu sari na dia zinama nonovala, na vina matagutu. 


Sari na dia zinama pa nuzudi si naru guana magu varipera. 
Balabala ia rini sapu lopu kaqu ta avoso pa tie, gua. 

8 Ba hegere ni Goi Zihova si arini, 
meke va sisire ni Goi sari doduru butubutu huporo. 


9 Kei Tamasa, ranea rau sa Mua niniranira, 
Agoi mo sa qua Aqoroana. 

10 Koasa Nana tataru nabuna si kaqu mae harupau sa qua Tamasa, 
meke kaqu va dogoro nau Sa sapu va kilasi Sa sari na qua kana. 


11 Kei Banara, mami lave, 
Mu lopu tuturei va matei sari na kana hire, 
ba Mamu vata hurakatae i gedi pa doduru vasina pude di kilasa, 
pude madi lopu mulini nia rina qua tinoni sa Mua niniranira. 
12 Tale kaleadi mo si zama vura ni rini pa nuzudi na berudi. 
Madi ta sipata gedi koari na dia vinahesi pule teledia, 
sina leveleve na kokoha si arini! 
13 Mu va puzuli pa Mua binugoro, 
Mu va puzulu hokari gedi 
pude madi gilania ri doduru tie 
sapu Tamasa si koa totoli pa Izireli, 
meke sa Nana tinolie si repaha la pa doduru kasia popoa. 


14 Hopeke veluvelu si pule mae si arini, 

mae variva nuli guana siki si arini. 

Ene vinohae ia rini sa vasileana nomana, 
15 guana siki sapu hata ginani, 

hohou si arini be lopu dena. 


16 Ba arau si kaqu kera nia sa Mua niniranira, 


pana munumunu kaqu kera va ululae nia rau sa Mua tataru nabuna. 


Ura Agoi mo sa qua Aqoroana, 
meke na qua tinokae pa totoso tasuna. 

17 Kei Tamasa, vahesi Igo rau si Goi, 


ranea rau sa Mua niniranira. 
Agoi mo sa qua Aqoroana, 


sapu va dogoro nau sa tataru nabuna. 

Tinepa La Vinasare Koe Tamasa* 
(Sa kinera te Devita totoso la razai sa sari na tie varipera pa Siria pu mae pa popoa 
Mesopotemia meke Zoba, meke va matei Zoabi sari ka manege rua tina tie Edomu pa 
Lolomo Solo.) 
(2 Samuela 8:13; 1 Koronikolo 18:12) 
1 Kei Tamasa, ele etulu gami Goi, 
meke ele va kilasa gami Goi si gami. 
Ele bugoroni gami Goi 
ba Mamu poni puleni gami sa niniranira. 
2 Agoi, si va niu ia sa pepeso, 
meke ta vigala si asa. 


Mu salani Goi sari na Mua tie 
pu ele ta huara guana pepeso. 


3 Ele vata sigiti i Goi sari na Mua tie koari na tinitona tasunadi, 
ele guana va naponi gami vaeni Goi, 
ke viviri si gami meke ene tedeve lamae. 

4 Ele va balaui Goi sarini pu pamana nigo, 
pude di va talevara koasa tinahuara. 


5 Mu harupu gami pa Mua niniranira, 
Mamu olania sa mami vinaravara, gami pu tataru nigo, 
pude tava mataqara si gami pa Mua niniranira. 


6 Ele zama sa Tamasa pa Nana vasina hopena, 
“Pa korapa minataqara si kaqu paqapaqaha si pa vasileana Sekemi, 
meke kaqu paqahia rau sa Lolomo pa Sukoti koari na Qua tie. 
7 Taqarau sa popoa Qileadi, 
Taqarau tugo sa butubutu Manase. 
Sa butubutu Iparemi si na butubutu tadi na tie varipera, 
meke sa butubutu Ziuda si tadi na baņara. 
8 Moabi si kote guni nia Rau Qua besini pezapezakuana koasa popoa. 
Pa Edomu si kaqu gona la nia Rau sa Qua sadolo, 
pude na vina gilagilana sapu Tagarau si asa. 
Koari na tie Pilisitia si kaqu velavela la nia Rau sa Qua minataqara.” 


9 Kei Tamasa, esei si kaqu turana gami pude la nuquria gami sa vasileana lavata ta 


barana? , l 
Esei si kaqu turana lani gami pa Edomu? 


10 Kei Tamasa, kilu gami mo Goi si gami? 

Lopu kaqu luli somanae tu si Goi koasa mami qeto minate? 
11 Kei Tamasa, mae tokani gami pude razai sari na kana, 

ura sa tinokae tana tie si loke guguana. 
12 Pude somana si Goi koa gami si kaqu mataqara si gami, 

Agoi mo si boka va kilasi sari na mami kana. 


5 60: 2 Samuela 8:13; 1 Koron 18:12 


Sam 61:1 785 Sam 62:7 


61 


Vinaravara pude Ta Kopue 

(Kinera te Devita pude mikemike nia) 
1 Ke Tamasa, mu avosia sa gua kinabo, 

mamu va avoso mae ia sa gua vinaravara. 
2 Koa va seu si rau pa qua popoa soti, 

ke malohoro sa buloqu, 
Tepatepa atu koa Goi si rau, 

turanau la koasa patu hihiu. 


3 Mu turana lani au pa Mua aqoroana, 
ura Agoi sina qua vetu ninirana, 
sa qua lave pu hukati sari na qua kana. 


4 Va malumau, magu koa pa Mua vetu hopena ninae rane! 

Va malumau, maqu koa aqoro koa Goi, 

guana kurukuru pu va aqori sari na tuna pa kauru tatapuruna. 
5 Ura Agoi Tamasa, ele avosi sari na qua vina tatara, 

meke ele poni nau Goi sa minana gua 

sapu tagoa rini pu pamana nia sa Pozamu. 


6 Mu tomo lani sari na vuaheni sokudi koasa tinoa tanisa baņara. 
Mu va toa va gelenae ia si asa. 


7 Mani koa baņara va gelenae si asa pa kenumu Goi Tamasa. 
Mu va aqoria si asa koasa Mua tataru nabuna, 
meke kopu nia gua sapu ele tozi nia Goi koari na Mua zinama. 


8 Gua asa ke kaqu kera vahesi Igo rau si Goi doduru totoso, 
totoso ponigo rau hopeke rane gua saripu va tatara ni rau. 

Ranea sa Kinopu te Tamasa 
1 Ura e Tamasa mo telena si aqa va nono nia rau mae guana koa Sa sa qua tinaharupu. 
2 Asa mo telena sa qua patu aqoroana meke na qua tinaharupu. 
Lopu kaqu hite tava kilasa si rau. 


3 Vea seunae gua si kaqu rapata nia gamu sa tie 
sapu malohoro gua na bara ta huarana? 

4 Hiva va gore pania mo gamu si asa pa nana tuturuana ta pamanaena, 
qetu nia gamu sa kinohakoha. 

Zama ni gamu sari na zinama tamanaedi, 
ba pa korapa bulomia si leve nia gamu si asa. 


5 Koe Tamasa mo telena si kalavarae rau 
va sotoa rau koa Sa sa qua rinoverove. 


6 Asa mo sa qua patu aqoroana meke na qua tinaharupu. 
Asa si na qua bara heheda, 
ke lopu kaqu tava kilasa si rau. 
7 Şa qua tinaharupu meke na qua vina lavata si koa mo koasa Tamasa. 

8 Ke gamu na gua tinoni, 


Mi kalavarae koe Tamasa doduru totoso. 
Mi tozi lani koa Sa sari doduru mia tinasuna, 
Ura Asa mo sa nada agoroana. 


9 Doduru tie si guana keke sinino mo, 
hiteke na lavata si loke laedi, 
Veko lani koasa padapadana mamata, 
mamu dogoria sapu namu loke hite vasi mamatadi si arini, 
mamahelo hola nia rini sa sinino. 
10 Mi lopu kalavarae koasa ninovanovaladi; 
mi lopu rovea sapu kagu vagi nia keketona gamu sa hinikohiko na huhuara. 
Be guana soku sari mia tinagotago, 
ba mi lopu va sotoa sa mia kinalavarae koa rini. 


11 Ele avoso pilipulea rau zama nia Tamasa si hie, 
sapu sa niniranira si Tanisa tugo, 
12 meke Tamugoi Banara tugo sa tataru nabuna, gua.” 
Meke Agoi tugo telemu piai sari hopeke tie koa gua koari hopeke dia tinavete. 

Saivi Hataia Sa sa Tamasa” , , 
(Keke vinaravara te Devita sipu koa si asa pa soloso qega pa Ziuda.) 


1 Ke Tamasa, Agoi mo sa qua Tamasa; 
saivi hataigo rau si Goi. 
Doduruna sa qua tinoa si okoro pude dogorigo; 
kekenono gua sapu memeha nia rau sa kolo pa popoa popana 
si gua tugo sa maqomaqoqu si memeha nigo. 
2 Mu vata dogoro koa rau pa Mua vasina hopena, 
Mu va dogoro nau sa Mua niniranira meke sa Mua tinolava soti. 
3 Sina sa Mua tataru nabuna si leana hola nia sa tinoa; 
ke maqu vahesi Igo. 
4 Kagu zama leana si rau koa Goi pa doduruna sa qua tinoa, 
kaqu va sagei rau sari na limaqu na vinaravara pude vahesi Igo. 
> Sa magomagogu si kaqu qetu na qetu guana tie sapu dena pa ginani, 
kaqu vahesi Igo rau si Goi koari na kinera qetuqetu. 


6 Sipu eko si rau pa qua teqe, 
si balabala pulei rau sari na Mua tinokae koa rau; 
doduru boni si va nonoga Igo rau si Goi pa buloqu. 
7 Ura Agoi mo sa qua tinokae doduru totoso. 
Ke kaqu kera qetuqetu Nigo rau koasa Mua kinopu koa rau pa kauru tatapurumu 
Goi ta kopue si rau. 
8 Koa soto va nabu koa Goi si rau, 
sa Mua niniranira si tuqe au na va sare au. 


9 Ba arini pu hata au pude va mate au gua, 
si kaqu gore la pa vasina tadi na tie matedi. 
10 Kaqu tava mate si arini pa vinaripera, 

Meke kagu gani rina kurukuru pinomo sari na tinidia. 

11 Ba sa banara si kagu koa getugetu koe Tamasa pu va matagaria si asa. 
Sari doduru pu veko vina tatara koa sa pozana e Zihova si kagu vahesia si Asa, 
ba sari na tie kokoha si kagu tava noso. 

Vinaravara pude Ta Kopue 
(Keke vinaravara te Devita) 
1 Tamasa, koa pa tinasuna si rau, 
Mu avosia sa gua vinaravara. 
Matagutu ni rau sari na gua kana, 
Mu harupia sa gua tinoa! 
2 Mu kopu nau, mamu va seu pani au koari hiniva kaleadi tadi na tie, 


koa sa kobi tinoni variva matedi. 
3 Va narui rini sari na meadi guana magu varipera, 
meke va totoanae ni rini sari na zinama nonovala, guana tupi. 
4 Tuturei hola si arini pude tozi va enei, 
sari na dia sinekesekei na zinama kohakoha variva kurekuredi. 
Lopu matagutu si arini pude nonovali sari na tie leadi. 
5 Varizuka va ninirai si arini koari na dia nati binalabala seadi. 
Varivivinei nia rini vasina kagu vekoi rini sari na dia sipata. 
“Loke tie kote dogoro gita,” gua si arini. 


6“Eseisibokahatavuranisarinanadatinavete kaleadi? — 
Ele pada tome valeani gita sari nada binalabala,” gua si arini. 


Ura sari na binalabala pa bulona tie si tava paere. 
7 Ba kagu gona ni tupi Tamasa si arini, 
meke kagu hinoga mate si arini. 
8 Kagu tava kilasa si arini pa guguadi sari na dia zinama, 
meke ari doduru pu dogorodi si kote va qenoqeno batudi meke zama va sisire 
ni; 
9 Kaqu matagutu sari doduru tie, 
meke kaqu balabala ia rini gua sapu evania sa Tamasa, 
meke kaqu totozia rini koari na tie sari nana tinavete. 
10 Sari na tie tonoto si madi koa qetuqetu koe Zihova, 
Madi koa aqorae koa Sa. 
Madi vahesia rina tie tonoto si Asa. 

Vinahesi meke na Zinama Leana 
(Keke kinera te Devita) 
1 Kei Tamasa, garo tugo pude vahesi Igo gami si Goi pa Zaione, 
meke kopu ni sari mami vina tatara koa Goji, 
2 sina hoke olani Goi sari na vinaravara. 
Ke sari doduru tinoni pa kasia popoa si kaqu mae koa Goi, 
3 koa gua koari na dia sinea. 
Tava kilasa si gami koa gua koari na mami sineke tinarae, 
ba taleosaeni gami Goi. 
4 Tamanae tugo sa tie pu vizatia Goi pude koa tata koa Goi pa Mua vasina hopena. 
Kaqu qetu nia gami sa lineana koasa Mua vetu hopena sapu sa Mua Zelepade 
hope. 


Sam 65:5 788 Sam 66:7 


> Pa Mua inolana si poni gami Goi sa minatagara, 
meke variva magasa sari na Mua tinavete pude harupu gami. 
Sari doduru tie pa kasia popoa meke pa kali karovodi rina kolo si kalavarae Igo si 
Goi. 
6 Agoi sapu va turui sari na togere pa Mua niniranira, 
meke vata dogoro nia Goi sapu na patutokaemu si Agoi. 
7 Va bulei Goi sari na ovanadi rina kolo lamana, 
meke sa puzakadi rina tovovo, 


va nosoa Goi sa vinari kakatorai tadi na tinoni. 
8 Sa doduruna sa kasia popoa 


si magasa hola ni sari na tinitona pu evani Goi, 
meke velavela nia rini pa kinera vinahesi na qinetuqetu. 


9 Va hoqa ia Goi sa ruku pude kopu nia sa kasia popoa meke va masuria. 


Va sini ni kolo Goi sari na ovuku. 
Ponia linetelete Goi sa pepeso. 


Gua asa kopu gunia Goi sa pepeso. 
10 Va gorea Goi sa luturu” koari na ilaka pepeso pu ta gelidi pude va bobosi. 
Va malohori Goi sari na pepeso koasa ruku remiremisi, 
meke va toqoli Goi sari na linetelete. 
11 Va masuria Goi sa vuaheni, 
ke soku sa pinakepakete pa inuma. 
Vasina la Goi si koa tugo sa minamutu. 
12 Sari na ilaka duduli si sini na rovana sipi, 
meke doduru tinitona si guana tie pu kera qetuqetu pa dia zinama leana koe 


„Tamasa. . . . . . . . 
13 Sari doduru vasidi si sini na rovana sipi. 


Sari na lolomo si sini na huiti. aa 
Kekenono gua na tie sapu kera pa qinetuqetu si arini. 

Kinera Vinaravara meke Zama Leana Koe Tamasa 
1 Mi velavela vahesia sa Tamasa pa qinetuqetu, 


gamu doduru tinoni pa kasia popoa. 


2 Mi kera vahesia se Zihova. 
„Mi vala sa vinahesi na vina lavata koa Sa. 
3 Mi zama la guahe koe Tamasa, 


“Variva magasa hola sari na Mua tinavete! 


Nomana hola sa Mua niniranira, , 
ke matagutu sari Mua kana meke todono pa kenumu Goi. 


4 Sari doduru tinoni pa kasia popoa si vahesigo. 
Kera atu ni rini sari na kinera vinahesi, 
meke kera va lavatigo rini si Agoi Zihova.” 
5 Mae mamu dogori gua sapu taveti sa Tamasa. 
Variva magasa sari na Nana tinavete pu poni ni Sa koari na tie. 
6 Va popa ia Sa sa kolo, meke ene karovo koa sa ovuku popana sari na tie.” 
Qetuqetu si gita, sina koa gua koari Nana tinavete Sa. 
7 Koa Banara si Asa ninae rane ka rane; 
meke kopu totoko ni Sa sari doduru butubutu. 
Sari na tie va guguedi si madi lopu koa ululu hola koa Sa. 

8 Vahesia sa Tamasa, gamu na tinoni; 
mani ta avoso sari mamalaini vinahesina Sa. 
9 Kopu ni gita Sa si gita pude toa, 
meke lopu va malumu gita Sa pude gulazoro hoqani gita. 
10 Tamasa, ele podeke gami Goi si gami, 
kekenono sa siliva sapu ta kina pude tava via pa nika. 
11 Ele guana voi gami Goi si gami pa korapana sa Mua vaqara, 
meke veko gami Goi pa tinasigiti. 
12 Ele va malumi Goi sari na mami kana pude neti kasopi sari na tinimami, 
ene nuquru hola i gami sari na nika, na naqe, 
ba ele turana va kamo gami Goi pa keke vasina pu koa tavasare si gami. 


13 Kaqu paleke mae ni rau sari na vina vukivukihi va uququ pa korapana sa Mua 
Zelepade; 
kaqu poni Igo rau gua saripu ele va tatara Nigo rau. 
14 Kaqu ponigo rau kamahire gua saripu ele tozi Nigo rau 
totoso koa si rau pa tinasuna. 
15 Kaqu vukivukihi atu ni rau pa hope sari na kurukuru nobonobokodi, 
sari na sipi kokoreo, na bulumakao kokoreo, meke na qoti, 
meke kaqu vuga sage pa galegalearane sari na tunahadi rini. 


16 Mi mae, mamu va avoso, 
gamu doduru pu pamana nia sa Tamasa; 
Magu tozini gamu gua saripu ele evani Sa koa rau. 
17 Velavela va ululae la si rau koa Sa pa qua tinepatepa tinokae, 


vahesia rau si Asa koari na kinera. 
18 Be tomei rau sari na qua sinea pa buloqu, 


si lopu kaqu avosau sa Banara. 
19 Ba ele va avoso hinokarau sa Tamasa si rau; 
ele avosia Sa sa qua vinaravara. 
20 Vahesia rau sa Tamasa, 
sina lopu kilu ia Sa sa qua vinaravara, 
meke lopu heki nia Sa sa Nana tataru nabuna koa rau. 

Kinera Zama Leana Koe Tamasa 
(Sa kinera pude mikemike nia) 


1 Tamasa, Mamu tataruni gami na manani gami si gami. 
Mu dono mae gami pa Mua tataru, 

2 pude madi gilania rina tiena sa kasia popoa sa Mua hiniva; 
meke pude di gilania ri doduru butubutu 
sapu harupu gami Goi pa Mua niniranira. 


3 Kei Tamasa, madi vahesigo rina tinoni si Agoi, 
madi vahesigo ri doduru tinoni. 
4 Madi kera qetuqetu sari doduru butubutu, 
ura varipitui ni Goi pa tinonoto, 
meke turani sari na butubutu pa pepeso. 
5 Kei Tamasa, madi vahesigo rina tinoni si Agoi. 
Madi vahesigo ri doduru tinoni, 
6 meke kaqu masuru sa pepeso, meke vua katakata sari na vuvua, 

meke kagu manani gita sa nada Tamasa si gita. 
7 Uve kagu manani gita sa Tamasa si gita, 
kaqu va lavatia rina tinoni pa doduru kasia popoa si Asa. 

Kinera Minataqara Tanisa Butubutu Izireli 

(Keke kinera te Devita) 
1 Mani mae va talahuarae i e Tamasa sari Nana kana; 

madi govete taloa pa kenuna Sa saripu kukiti nia si Asa! 
2 gua sapu ta givusu palae sa tunaha, 

si mani hadu taloa ni Sa, 

guana deana sapu tava kolo pa nika, 

si mani va matei Sa si arini pa kenuna. 
3 Ba sari na tie tonoto si koa getugetu pa kenumu Goji; 

madi koa qetuqetu sisigiti tugo si arini. 


4 Mi kera la koe Tamasa, 
kera vahesia sa pozana Sa. 
Mi kera va ululae la koa Sa pu mae habotu koari na lei. 
Sa Pozana Sa si e Zihova; 
mi koa qetu pa kenuna Sa. 
> Sa Tamasa pu koana pa Nana vetu hopena, 
sina tinokae tadi na eapa meke na naboko. 
6 Poni ni vasina kokoana Sa saripu eapa na naboko, 
meke vata rupahi Sa saripu ta pusidi; 
ba sari na tie va guguedi si kaqu koa koasa rimata ninirana pa vasina ivuluna. 


7 Kei Tamasa, totoso turani Goi sari na Mua tie, 
sipu ene hola nia rini sa soloso qega, 
8 si niu sa pepeso, 
meke gore sa luturu pa kenuna sa Tamasa tadi na tie Izireli,” 
pa kenuna sa Tamasa pa toqere Saenai. 
9 Kei Tamasa, na luturu lavata si va gorea Goi, 
pude va masuru pulea sa pepeso tava tatarana. 
10 Sari na Mua tie si kuri sari dia vetu koasa popoa sana; 
pa korapa Mua lineana si poni Goi sari na habahuala. 


11 Tozia Tamasa sa Nana zinama, 
meke soku hola barikaleqe si palekia sa inavosona. 
12 Sari na banara meke sa qeto minate si govete, 
ke vagi rina barikaleqe pa popoa sari na dia likakalae pu ta novala, 
meke va hihia i rini sari na tinitona ta vagidi, 
13 sari na tatapurudi rina kukuva si ta tavetae siliva, 


meke sari na kaludi si nedala 
meke ta tavetae qolo tolavaena. 


Arini tugo sari na vinagi tadi pu koa hola tata pa nika koa sa vasina pu koa ia rini. 
14 Sipu va hurakatae i sa Tamasa pu tagoi sari doduru niniranira sari na banara, 
si va gorea Sa sa sinou pa toqere Zalamoni. 


15 Kei Basani! Toqere lavata, 

sapu soku batu minominona! 
16 Na vegua ke donodono ta naziri nia tu goi sa togere 
sapu vizatia Tamasa pude koa ia Sa? 
Kagu koa Banara vasina sa Tamasa ninae rane ka rane. 
17 Sa Banara si gore mae guana pa togere Saenai koari vurotina na tina totopili 
varipera, 
meke nuguru la pa vasina hopena. 
18 Totoso sage la pa vasina ululuna hola si Asa,” 
si turani Sa sari kobi tie ta raovodi, 
meke vagi vinariponi si asa koari na tie, 
kamo koarini pu varipera la koa Sa, 
pude kagu koa vasina se Zihova sa Tamasa. 


19 Mani tavahesi sa Tamasa sa nada Banara, 
sapu palekedi sari na nada pinaleke doduru rane. 


Asa sa nada Hinarupu. 
20 Sa nada Tamasa si na Tamasa variharupi. 
Asa tugo se Zihova sa nada Banara sapu va sare gita pa minate. 


21 Ba kagu va puzulu naepi Tamasa sari Nana kana, 
saripu lulidi sari na hahanana seadi. 
22 Zama sa Banara, “Kagu turana pule maeni Rau sarini pu koadi pa Basani; 
kagu va pule maei Rau saripu koadi pa hubi lamana, 
23 pude mu ovovae ni sari na eharadi; 
pude sari na mia siki ba kagu vagi gedi hinia tugo pude meai sari na eharadi 
rini,” gua si Asa. 
24 Ke Tamasa, sa Mua inene va matagara si ta dogoro koari doduru tie, 
sa puku vinarigara tie te Tamasa sa gua Banara sapu ene nuguru pa Nana vasina 
hopena. 
25 Sari na tie kerakera si luli pa mudimu Goi, 
meke sari na vineki pu kizai sari na tabarini si pa kokorapana, 


meke sari na tie mikemike si luli mumudi mae. | 
26 Mi Vahesia sa Tamasa koari Nana vinarigarae tinoni, 


gamu na tutina e Zekopi, 


mi vahesia se Zihova. , , ; 
27 Sa butubutu Benisimane sapu hitekena koari doduru si kekenu, 


meke luli la sari na koimata pa butubutu Ziuda koasa dia pukuna, 
meke luli mudi la sari na koimata pa Zeboloni meke Napitalai. 


28 Ke Tamasa, Mu vata dogoro nia sa Mua niniranira; 
sa Mua niniranira gua sapu tavetavete nia Goi koa gami totoso lahe, 
29 koasa Mua Zelepade pa Zerusalema, 
vasina atu luari rina banara sari na dia vinariponi koa Goi. 
30 Mu norea sa banara pa Izipi 
sapu gua tugo na basioto pa korapa ovuku, 
Mu norei sari na butubutu huporo, 
saripu gua tugo na bulumakao kokoreo pu turana tudia 
osolae kagu todono Nigo rini, 
meke ponigo sari na dia siliva. 
Mu va talahuarae i sarini pu okoro nia sa vinaripera. 
31 Kagu vura mae pa Izipi sari na turuhabotu, 

meke sari na tiena sa Itiopia 
si kagu va sagei rini sari na limadia pa vinaravara la koe Tamasa. 


32 Mi kera la koe Tamasa, 
ke gamu na butubutu pa kasia popoa; 
mi kera vahesia sa Banara; 
33 vahesia si Asa sapu ene mae pa korapa manauru pukeranedi hola. 
Dotu, va vuraia sa sa mamalainina koari na paka manauru. 
34 Mi tozi vura nia sa niniranira tanisa Tamasa; 
Asa sa banara tolavaena pa Izireli, 
sa Nana niniranira si koa koari vina podaka pa Manauru. 
35 Variva matagutuna sa Tamasa koasa Nana vasina hopena; 
Asa sa Tamasa pa Izireli! 
Ponia Sa koari Nana tie sa niniranira. 


Mi vahesia sa Tamasa! 


69 


Tinepa Tinokae Koe Tamasa 
(Keke kinera te Devita) 
1 Kei Tamasa, Mu harupau, 
ura ele sage kamo pa ruagu sa kolo. 
2 Lodu si rau pa zemizemi, 
vasina loke pepeso nirana. 
Kamo la si rau pa kolo lamana, 
meke palekau na naqe si rau. 
3 Mabo qua kabo si rau, 
meke ele popa sisigiti sa leoqu. 
Podalae rida sari na mataqu pa inaqana sa qua Tamasa. 
4 Sarini pu kukiti hoboro nau si soku hola,” 
hola ni sari na kalu pa batuqu. 
Sari na qua kana si zutu au koari na dia zinama kokoha, 
ninira hola sarini pu hiva va mate au. 
Loketona si hikoa rau, 
ba ososo nau rini pude vala pulei sari dia tinitona pu hikoi rau, gua si arini. 
5 Kei Tamasa, gilana betoi Goi sari na qua kinaleadi, 
meke sari na qua dinuviduvili si lopu hite paere koa Goi. 
6 Kei Banara, Zihova Tadi na Qeto Minate, 
madi lopu tava kurekure pa ginuaqu rau sarini pu raņe igo. 
Agoi Tamasa tadi pa Izireli, 
maqu lopu va kurekurei sarini pu va lavatigo. 
7 Koa gua pa vinahesimu Goi si ta zama nonovala na tava kurekure si rau. 
8 Guana tie karovogu si rau koari na turanagu soti, 
meke guana votiki tie si rau koari na qua tatamana soti. 
9 Tataru sisigiti nia rau sa Mua Zelepade, ta naziri nia rau gua na nika pa buloqu; 
meke sipu zama va kaleanigo rini si zama kaleanau tugo rini si arau.” 
10 Sipu koa va pepekae si rau pa minadi pa ginani, 
si ta nonovala si rau koari na tie. 
11 Pana va sagei rau sari na poko tinalotana sapu luluradi, 

si va sisire nau tu rini. l 
12 Arau mo sa batu vivinei tadi pu habotu pa kapa siraņa, 


sarini pu napo va viviri si tavete nau kera vina sisire rini. 


13 Ba arau si kaqu varavara atu koa Goi, kei Zihova. 
Kei Tamasa, pa totoso garona si mamu va tabe au 
koasa moatana gua sa Mua tataru nabuna, 
si Mu va gorevura ia sa Mua vina tatara meke harupau. 
14 Mu va sare au koasa pepeso kosirina, 
pude qu lopu mate. 
Mu va sare au koari na qua kana, 
meke koasa minate pa lamana. 
15 Mu lopu va malumi sari na tinasuna pude mae kuzu tamunau guana naqe; 
Mu lopu va malumau Goi pude lodu pa lamana, 
babe sa minate pude mae onolau, guana lovu. 
16 Kei Zihova, Mu olaņau pa Mua tataru nabuna, 
pa korapa Mua tataru variva taleosae si Mamu mae toka nau. 
17 Mu lopu va paere pule Nigo koa sa Mua nabulu; 
Ura koa pa tinasuna si rau, 
ke Mu tuturei olana mae au mo kamahire. 
18 Mu tuturei mae harupau, 
Mamu va sare au koari na qua kana. 


19 Gilani Goi sari na ninovanovalaqu, 
meke sa qua kinurekure na vina goregorequ, 
sari na qua kana si gilana betoi Goi. 
20 Sari na ninovanovala si va talotania sa buloqu, 
ke lopu toa valeana si rau. 
Ronua rau sa Mua tataru, ba loketona. 
Hataia rau sa minanoto, ba loketona tugo. 
21 Poni nau rini na ginani variva mate pude hena ia, 
meke sipu memeha rau si poni nau rini sa vaeni pasana.” 
22 Madi novala pule ni teledia koari na gedi ginani, 
madi ta sekesekei pule ni teledia koari na dia inevana vina vukivukihi.” 
23 Madi tava behu sari na matadi, 
pude di lopu dodogorae. 
Madi tavasigiti sari na mudidi! 
24 Mu titisi la nia sa Mua binugoro koa rini, 
Mamu hadui gedi koasa Mua binugoro maninina osolae kamoi Goi si arini. 
25 Madi tava ivulu sa dia vasina pu koa ia rini;” 
madi mate eono beto sarini pu koa koari na dia ipi. 
26 Nonovali rini sarini pu va kilasi Goji, 
meke zama pesipesi rini sari na tinasigiti tadirini pu va bakorai Goi. 
27 Mu varitomotomoi ni Goi sari na vina kilasadi, 
madi lopu somana vagia rini si keke hinia koasa Mua tinaharupu. 
28 Madi ta huara palae pozadi si arini koasa buka tinoa; 


madi lopu ta kubere somana pozadi si arini koari na tie tonoto.” 
29 Ba arau si koa ta sigiti, meke balabala mamata, 

kei Tamasa, Mu toka nau, Mamu harupau. 


30 Kagu kera la nia rau si keke kinera vinahesi koasa pozana sa Tamasa. 
Kagu va lavatia rau si Asa pa gua zinama leana koa Sa. 
31 Gua asa si variva getu koasa Tamasa, 


hola nia sa vina vukivukihi bulumakao 
babe keke bulumakao kokoreo nomana valeana. 
32 Sarini pu ta nonovala si kagu dogoria sapu gua asa, 


meke kagu koa getu; 

gamu pu hata ia sa Tamasa si kagu ta sovutu va ninira. 
33 Ura avosi e Zihova sarini pu koa pa tinasuna, 

meke lopu mulini ni Sa sari nana tie pu ta pusidi. 


34 Madi vahesia rina manauru na pepeso sa Tamasa, 
meke gua tugo sari na kolo lamana, 
meke sari doduru tinitona toadi pu koa koarini. 
35 Ura kaqu harupia Tamasa se Zaione, 
meke kaqu kuri pulei Sa sari na vasileana nomadi pa Ziuda. 
Kaqu koa vasina sari na Nana tie pude tagoa sa pepeso vasina. 
36 Sari na tutidi ri Nana nabulu si kaqu tagoa sa vasina asa, 
meke sarini pu tataru nia sa Tamasa si kaqu koa vasina. 

Vinaravara Tinepa Tinokae 
(Keke vinaravara te Devita) 
1 Kei Tamasa, Mu harupau, 
Mamu va sare au. 
Mu tuturei toka nau, kei Zihova. 
2 Madi tava kilasa na tava nunala gedi sarini pu korapa podekia pude va mate au. 
Madi tava kekere pule taloa na talotana gedi saripu hiva va tasuna au. 
3 Sarini pu zama mae au, “Dotu, isara, sari na mua sinea!” gua, 
si madi tava nunala gedi pa dia kinurekure. 
4 Ba sari doduru pu hata Igo si kaqu koa qetu koa Goi, 
Meke sarini pu qetu nia sa Mua tinaharupu, 
si madi zama, “Tava lavata sa Tamasa!” gua. 


5 Habahuala na malana si rau; 

tuturei mae koa rau qua Tamasa, 
Agoi si na qua Hinarupu; 

kei Zihova, Mu tuturei mae toka nau. 

Vinaravara Tana Keke Barogoso 
1 Kei Zihova, koa Goi mo aqorae si rau. 
Mu lopu vala nau koa ri na qua kana pude tava kilasa. 
2 Mu harupau, ura na Tamasa tonoto si Goi. 
Mu avoso mae au, Mamu tuturei va sare au. 
3 Tamasa hiva Nigo rau, pude na qua patu aqoroana si Goi 
na qua bara ninira pude harupau. 
Mu zama mae meke harupau, 
ura Agoi mo sa qua patu na bara aqoroana. 

1Kei qua Tamasa, mu va sare au koasa niniranira tadi na tie nonovala na tie kaleadi. 
5 Kei Banara, Agoi mo si aqa Nigo rau, 
Podalae sipu tie vaquraqu rau, si raņe Igo rau Zihova. 
6 Kalavarae si rau koa Goi pa doduruna sa qua tinoa; 
podalae totoso podo rau, si koa Goi mo si ta kopue rau, 
kaqu vahesigo rau doduru totoso. 
7 Şa qua tinoa si na vina titila koari sokudi, 
sina Agoi tugo sa qua aqoroana. 
8 Doduru totoso si vahesigo rau, 


meke tozi vura nia rau sa Mua tinolava. 
9 Mu lopu etulu pani au, totoso barogoso si rau 


Mu lopu veko pani au, totoso malohoro si rau. 
10 Sari na qua kana si vari vivinei nau, 


na hiva va mate au rini i , , 
11 Zama si arini “Lopu koa turania Tamasa si asa kamahire, 


ke aria, mada hadu lulia, mada la tuqe vagia gana; 
loke tie si koa pude toka nia,” gua si arini. 


12 Kei Tamasa, Mu lopu koa va seu koa rau. 
Mu tuturei mae toka nau. Kei qua Tamasa! 
13 Madi tava kilasa, na tava nunala gedi sarini pu korapa podekia pude va mate au; 
madi tava kurekure, na talotaņa gedi sarini pu korapa podekia pude va sigitau. 
14 Ba arau si lopu kaqu makudo sa qua rinoverove koa Goi, 
meke kaqu gigiri lala nana tu sa qua vinahesimu Goi. 
15 Kaqu tozi vura ni rau pa nuzugu sari na Mua tinavete tonotodi, 
ura na soku hola si arini, hola ni gua saripu boka gilani rau, 
ba kaqu zama vura ni rau doduru totoso sari na Mua tinavete variharupi. 
16 Zihova Tamasa; kaqu mae si rau pa Mua Zelepade pude vahesigo koari na Mua 
tinavete niniradi. 
Kagu vahesigo rau koasa Mua tinonoto soti telemu. 
17 Kei Tamasa, ele va tumatumae au Goi podalae sipu kobukoburugu si rau. 
Ke lopu kagu makudo tozi vura ni rau sari na Mua tinavete marilaedi na variva 
magasadi. 
18 Kei Tamasa, Mu lopu mulini nau sipu kamoa rau sa binarogoso meke keo sari na 
kalugu. 
Mu koa koa rau osolae tozi vura nia rau sa Mua niniranira koari na sinage na 
sage mae hiroi. 


19 Tamasa, sa Mua tinonoto si kamo la koari doduru vina podaka pa Manauru, 


ele taveti Goi sari na tinavete nomadi hola. 
Loke tie si hite pada kamo Igo si Agoi. 


20 Agoi va maei sari doduru tinasuna na tinasigiti pu raza koa rau, 
ba Agoi si kaqu toka nau pude koa valeana pule, 
ba Agoi tugo kaqu va sare au pa minate. 

21 Agoi tugo si kaqu va noma ia sa vina lavataqu, 
meke va manoto pule au. 


22 Kei qua Tamasa, kaqu vahesi zonazona Igo rau koasa gua mike, 
kaqu vahesigo rau si Agoi pu kopu ni sari na Mua zinama. 
Kaqu kera vahesigo rau pa qua mike; 
kei Agoi sapu na Tamasa Hopemu pa Izireli. 

23 Kagu kera va ululae pa ginetugetu si rau sipu vahesigo rau pa gua mike; 
Kagu kera vahesigo rau pa doduruna sa gua tinoa, 
sina ele harupau Goi si rau. 

24 Kagu tozi vura nia rau sa Mua tinonoto doduru totoso, 
sina ele tava kilasa na kurekure sarini pu podekia pude va mate au. 

Keke Vinaravara pude Toka nia sa Banara 
(Keke vinaravara te Solomone) 
1 Kei Tamasa, Mu va tumatumae nia koasa banara, 
gua pude varipitui ni sari na tie pa Mua tinonoto. 
Mu ponia sa mua tinonoto koasa banara. 
2 Mani banara ni sa sari na Mua tinoni pa tinonoto, 
meke toka ni sari na habahuala pa Mua vinilasa va tonoto. 
3 Mani ravutu sa popoa, 
meke mani gilania rina tie sa tinoņoto. 
4 Mani varipitui va tonoto ni sa baņara sari na habahuala, 
mani toka ni sarini pu malana, 
meke mani va kilasi sa sarini pu nonovali si arini. 
5 Mani koa hola sa mia baņara ninae rane, 
osolae lopu koa sa rimata meke sa sidara. 
6 Sa tinolitolie tanisa banara si mani kekenono na ruku pu va toai sari na duduli. 
Guana ruku remiremisi pu hoqa pude va bobosia sa pepeso 
7 Mani lovuru valeana la pa doduru vasina sa tinonoto tadi na tie koasa nana 
binanara; 
madi koa tie mamutu si arini ninae rane ka rane koa sa binule. 


8 Sa nana binanara si mani kamo la pa doduru popoa pa kalidi rina lamana,* 
meke podalae pa Ovuku Iuparetisi meke kamo la koari na hukihukirina sa kasia 
popoa. 
9 Madi hoqa todono pa kenuna Sa sari nana kana, 
meke madi tava kilasa gedi sarini pu kukiti nia. 
10 Sari na baņara pa Sipeini meke koari na nunusa pa seu si kaqu la veko dia 
vinariponi koa sa, 
meke sari na banara pa Siba meke pa Seaba” si kaqu paleke la dia vinariponi 


koa sa. 
11 Madi todono pa kenuna sa sari doduru banara, 


madi nabulu nia ri doduru butubutu si asa. 


12 Ura ele harupi sa saripu malana meke tepa la tinokae koasa, 
meke sari na habahuala pu loke dia tinokae. 

13 Tataru ni sa saripu malohoro na habahuala, 
meke harupi sa sari na tinoa tadi pu koa pa tinasuna. 

14 Va sarei sa si arini pu ta nagoto gore meke ta nonovala pa dia tinoa; 
sari na dia tinoa si marilaedi hola koa sa. 


15 Mani toa va gelenae sa banara, 
mani ta poni koa sa sari na golo pa Siba. 
Madi lopu makudo la varavara nia rini si asa, 

meke mani ta manae si asa koe Tamasa doduru totoso. 
16 Madi soku palapalae vuadi sari na linetelete pu toa pa pepeso, 


kamo koari na togere ba madi opotamuni na linetelete, 

madi vua katakata si arini, gua tugo pa Lebanoni. 
Madi koa va soku koari na vasivasileana nomadi sari na tinoni, 

gua tugo rina ilaka pu opotamuni na duduli. 
17 Mani lopu ta mulinae sa pozana sa banara, 

mani koa hola ninae rane sa pozana sa, gua tugo sa seunaena gua sa rimata. 
Madi tamanae tugo sari doduru butubutu pa kasia popoa koasa, 

meke sari doduru butubutu si kagu poza ia rini, “Na tie tamanaena si asa,” gua. 


18 Vahesia se Zihova, sa Tamasa tadi pa Izireli, 
telena sa taveti sari doduru tinitona variva magasadi. 
19 Mada vahesia sa pozana; marilaena sa Tamasa ninae rane. 
Mani sinia Nana niniranira na ninedalana sa doduru kasia popoa. 
Hinokara, Emeni.” 


20 Hie sa vinabetodi rina vinaravara te Devita, sa tuna Zese. 


Buka Vina Neta 

Sam 73 kamo Sam 89 
(Kinera te Asapa) 


Sa Hahanana Tonoto te Tamasa 
1 Leana hola sa Tamasa koari na tie Izireli, 
meke koa rini pu via pa bulodi meke lulia sa hiniva te Tamasa pa doduru bulodia. 


2-3 Totoso kono ni rau saripu vahesi pule ni, 
meke dogoria rau sa rinavutu tadi na tie kaleadi, 
si tata hokara malohoro taloa sa gua sinoto koe Tamasa. 
Sa gua rinanerane si tata mate taloa hokara. 


4 Ura na lopu hoke koa ta sigiti si arini, 
ba toa valeana, meke ninira pa tinidia. 
5 Lopu koa ta sigiti gua ri kaiqa tie si arini. 
Lopu tutuvi rini sari na tinasuna sapu gua tutuvi ari kaiqa tie. 
6 Ke sa vinahesi pule si guana dia pakupaku vinasari pa ruadia, 
meke sa ninovaņovala si guana dia poko doduru. 
7 Sari na bulodia si ta sinie kinaleadi, 


meke sa kinaleana koari na dia binalabala si loke kokoina. , 
8 Hegehegere ni rini sari na votiki tie, meke zama ni rini sari na zinama kaleadi; 


vahesi pule ni meke va namanama pude balabala vekoa rini pude nonovali sari 


na votiki tie. — 
9 Zama va kaleana nia rini sa Tamasa pa Maņauru, 


ke pa dia zinama si hiva koimata ni rini sari na tie pa kasia popoa. 
10 Gua asa, ke luli i rina tie te Tamasa sari na dia hahanana, 
meke okoro va hinokari rini gua saripu zama ni rini. 
11 “Uve, lopu kagu gilania Tamasa gua sapu ta evana. 
Sa Tamasa Ululuna Hola si lopu kaqu gilania gua sapu evania gita,” gua si arini. 
12 Gugua asa sari na tie kaleadi. 


* 72:19 Keke zinama pukerane si koroto mana. 

Soku hola dia likakalae si arini, meke vagi va soku hola doduru totoso. 


13 Ke loke gua pinia mo si pude kopu pule nau si rau meke koa via pa bulogu, 
meke pezaku i rau sari na limaqu, pude lopu tavete va kaleana pa tie. 

14 Ura doduru totoso si vata sigitau Goi, 
meke doduru munumunu si va kilasau Goi si arau. 


15 Be zama ni rau saripu gua sara si va ilolo pule nau si rau koari na hahanana leadi 
tadi na Mua tinoni. 
16 Podekia rau balabala ia sa tinasuna hie, 
ba tasuna hola koa rau, 
17 osolae nuquru la si rau koasa vasina hopena te Tamasa, 
meke tiqe gilania rau gua sapu kaqu ta evana koa ri na tie kaleadi. 
18 Kaqu va turui Goi si arini pa vasina gulazorona, 
meke va hoqa huara ineti Goi si arini. 
19 Hinoqa ta huarae si arini pa keke totoso papakana mo. 
Tava mate si arini pa keke minate kalekaleana hola. 
20 Guana pinutagita mo si arini sapu tapuru taloa pana munumunu, 
kei Baņara, sipu vanunu Goi, si murimuri taloa si arini. 


21 Sipu ta naziri sari na qua binalabala, 
meke va gilagila ia rau sa tinasigiti, 
22 si duviduvili guana kurukuru name si rau, 
ke lopu gilanigo rau si Goi. 
23 Gugua asa, ba koa tata koa Goi si rau doduru totoso, 
meke tuge au Goi si rau pa kali lima mataogu. 
24 Turanau Goi si rau koari na Mua vina tumatumae, 
meke pa vinabetona si va kamo au Goi pa vina lavataqu. 
25 Loketoņa pule si tagoa rau pa Manauru, ba Agoi mo; 
meke koa gua sapu tago igo rau si Goi, 
si loketona pule si kagu ehaka nia rau pa pepeso. 
26 Be goregore hikare sa qua binalabala meke sa tiniqu, 
ba sa Tamasa si na qua niniranira. 
Asa mo si ta hivae koa rau, meke loketona pule. 


27 Arini pu koa va seu koa Goi, si kaqu mate palae pa vina kilasa, 

kaqu huara pani Goi sarini pu lopu soto va nabu pa dia linuli koa Goi. 
28 Ba sapu koa rau, si leana hola pude qu koa tata koa Goi Tamasa, 

vizatia rau pude koa aqorae koe Zihova sa Banara Lavata, 

meke pude tozi vura ni sari doduru Mua tinavete. 

Vinaravara pude Harupi sari na Tinoni te Tamasa 
(Keke vinaravara te Asapa) 
1 Kei Tamasa, na vegua ke kilu pani gami tu Goi? 
Kote bugoro ni gami Goi si gami na Mua tie ninae rane? 
2 Mu balabala i sari na Mua tinoni saripu ele vizati Goi pukerane pude na Mua tie, 
saripu ele vata rupahi Goi pa tinoa pinausu, pude na Mua butubutu soti. 
Mu balabala ia sa Toqere Zaione, vasina pu ele koa ia Goi. 
3 Mu ene la hopiki ni sari na tinahuara 

pu evani rina kana koa sa Mua Zelepade. 


4Sari na Mua kana si kukukili pa minataqara pa vari korapana sa Mua Zelepade; 
va turui rini sari na dia pitipiti vasina, 
pude na vina gilagilana sa dia minataqara. 
5 Gua tugo na tie mamaho si arini pu hoke maho va hogai sari na huda. 
6 Seke huhuara ni maho na hama rini sari doduru labete ta peqodi koari na goba pa 
korapana. 
7 Huara ilasia rini sa Zelepade meke sulu pania rini; 
va bonia rini sa vetu hopena vasina tava lavata sa Pozamu. 
8 Varizamai teledia sarini, “Kaqu huara ilasa hokari gita sarini,” gua. 
Ke sulu beto pani rini sari doduru vasina hopedi te Tamasa pa popoa. 


9 Sari doduru tinavete variva magasa si tava taloa beto; 
loke poropita si hite koa hola, 
meke loke tie tugo gilania sapu kote vea seunae gua sa tinasuna hie. 
10 Kei Tamasa, ve seunae gua si kaqu hegere Nigo rina Mua kana si Goi? 
Kote ninae rane mo si zama nonovala Igo rini si Goi? 
11 Na vegua ke koromu tokani gami tu Goi? 
Na vegua ke poloi tu Goi sari na limamu totoso hiva ta tokae si gami? 


12 Ba Agoi Tamasa mo sa mami Banara podalae pa pinodalaena, 
meke soku totoso si ele harupu gami Goi. 
13 Pa Mua niniranira nomana si ele paqahia Goi sa kolo,” 
meke ele muzara pani Goi batudi sari kurukuru variva mate koari na kolo 
lamana. 
14 Ele muzara pani Goi sari na batuna sa kurukuru variva mate pozana Leviatani 
sapu koa pa lamana.* 
Meke ele ponia Goi koari na kurukuru pinomo pa soloso qega sa tinina, pude 
madi gania. 
15 Va totolo vurai Goi sari na kolo lomoso koari na vasidi popadi, 
meke va popai Goi sari na ovuku pu totolo ninae rane. 
16 Tamugoi sa rane meke na boni, 
Agoi vekoi pa dia vasina sari na rimata na sidara. 
17 Agoi pada vekoa sa pepeso popana, 
meke Agoi tugo tavetia sa totoso manini na totoso ibu. 


18 Kei Zihova, Mu balabala ia sapu hegere nigo rina Mua kana si Goi, 

na tie huporo pu loke dia Tamasa si arini, meke zama nonovaligo rini. 
19 Mu lopu luara lani koari na kana pu variva mate sari na Mua tie, 

Mu lopu mulinini gami pu koa tasuna meke tasigiti. 


20 Mu balabala ia sa Mua vinariva egoi nabuna pu ele tavetia Goi koa gami; 
ura na vinariva mate si koa pa doduru hukihukirina sa popoa. 

21 Mu lopu va kurekurei sarini pu ta naqoto va gore na ta nonovala; 
madi vahesi Igo rina habahuala meke sarini pu ta nonovala. 


22 Kei Tamasa, meke va malumi Goi sari na kana pude nonovala Igo! 

Mu balabala ia sapu sari na tie huporo pu loke dia Tamasa si hegehegere Nigo 


doduru totoso. ; ; e i ; Sa SA 
23 Mu lopu mulini nia sapu sari na tie pu kukiti nigo si velavela pa dia tinanaziri, 


meke lopu makudo sa vinevehe tadi na Mua kana. 

Tamasa sa Tie Varipitui 

(Keke kinera te Asapa) 
1 Zama leana koa Goi si gami, 

kei Tamasa, zama leana koa Goi si gami, 

sina koa tata si Goi koa gami, 

meke tozi vura nia gami sari na Mua tinavete variva magasadi. 
2 “Ele pada vekoa Rau sa totoso varipitui,” gua sa Tamasa, 

“Meke kaqu varipitui va tonoto ni Rau sari na tie. 
3 Be tava holoqoru sari tinitona toadi pa pepeso, 

meke tava niniu sa popoa pepeso, 


ba Arau sina vina nabuna sa sinokirae. , , 
4 Tozi ni Rau saripu vahesi pule ni, ‘Mu lopu vahesi pule ni gamu,’ 


meke koari na tie kaleadi si zama si Rau, 
5 “Mu lopu vahesi puleni gamu koari na mia niniranira.”” 


6 Sa vinaripitui si lopu mae guana pa kali gasa rimata ba be pa lodu rimata; 
lopu pa kali gede ba be pa kali matao. 
7E Tamasa tu si varipitui ni sari na tie, 
meke Asa tu vizatia sapu esei si tava lavata, meke esei si tava gore palae, 
8 Taninia e Zihova pa Limana si keke kapa 
sapu sinia vaeni ninirana sapu sa Nana binugoro. 
Zoropo nia Sa si asa, meke napoa rina tie kaleadi, 
meke va paho hokaria rini si asa. 


9 Ba arau si lopu kaqu makudo kera vahesia sa Tamasa te Zekopi 
qetuqetu nia si Asa ninae rane. 

10 Kaqu huaria Sa sa niniranira tadi na tie kaleadi, 
ba sa niniranira tadi na tie tonoto si kaqu ta ovulu sage. 

Sa Tamasa si Koa Mataqara 

(Keke kinera te Asapa) 
1 Sa Tamasa si ta gilanana pa Ziuda, 

meke sa Pozana si tava lavata pa Izireli. 
2 Sa Nana vasina soti si pa Zerusalema, 

meke koa si Asa pa Toqere Zaione. 
3 Vasina si moku panipani Sa sari na tupi, na lave, 

meke na magu varipera tadi na Nana kana. 
Uve, moku panipani Sa sari doduru dia tinitona varipera. 


4Sa Mua ninedala si marilaena hola Tamasa, 
variva magasa si Goi Banara sipu pule va mataqara mae koari na toqere, 
sipu ele va kilasi Goi sari na Mua kana. 

5 Ele va mate betoi Goi sari na tie varipera niniradi, 

meke vagi betoi sari na dia tinitona. 
Meke kamahire si mate beto si arini guana puta pa minate, 
lopu boka ovuli rini sari na limadia. 
6 Kei Tamasa te Zekopi, sipu norei Goi si arini, 
si hoqa mate beto sari na dia hose, na tie varipera pu koi koari na hose. 


7 Ba Agoi Zihova si variva matagutu, 
pana bugoro si Goi, si loke tie si boka turu pa kenumu Goi. 
8 Sa Mua vinaripitui si ta gilanana mae gua tu pa Manauru; 
matagutu sari na tinoni pa pepeso, 
ke lopu hite nudu va nada, 
9 totoso vura mae sa Tamasa meke tavetia Sa sa vinaripitui, 
pude harupi saripu ta nonovala pa popoa pepeso. 


10 Sa binugoro tana tie si va ninira ia tu sa vinahesimu Goi; 
meke sari na Mua tie pu tava sare koasa qeto minate varipera si kaqu kopuni 
sari na Mua rane hopedi. 


11 Mu poni koe Zihova sa Mua Tamasa gua sapu ele va tatara ni goi koa Sa; 
mi paleke lani koa Sa sari na mia vinariponi gamu kasa na votiki butubutu pu 
koa tata pa varikalina sa popoa Izireli, 
ta hivae tugo pude pamana nia gamu si Asa. 
12 Va mataguti Sa sari na tie nomadi, 
meke va tarazuzui Sa sari na baņara. 

Na Minanoto koe Tamasa pa Totoso Tasuna 
(Keke kinera te Asapa sapu va nama ponia sa se Zedutuni sa palabatu kerakera) 
1 Kabo va ululae la si rau koe Tamasa; 
kabo va ululae si rau, meke avosau Sa. 
2 Koari na totoso tasuna, si tepa la si rau koasa Baņara; 
doduru boni si lopu hite mabo ovulu sage ni rau sari limaqu pa vinaravara, 
ba lopu hite boka koa manoto si rau. 


3 Totoso balabala ia rau sa Tamasa, ba lopu manoto si rau; 
totoso koa noso meke balabala si rau, si malohoro sari na qua binalabala. 


4 Peqa si rau doduru boni, talotaņa hola si rau, 
pa qua tinalotana si lopu gilania rau sapu sa si kagu zama nia rau. 
5 Balabala i rau sari na rane pu ele hola, 
meke sari na vuaheni pukerane. 
6 Pana boni si balabala sisigiti pa buloqu si rau; 
noso meke balabala si rau, meke guahe si balabala ia rau: 
7 “Vea, kaqu etulu pani gami sa Banara si gami? 
Vea, lopu kaqu qetu pule hokara ni gami Sa si gami? 
8 Vea kokoi mo Sa Nana tataru nabuna koa gami? 
Vea sari nana vina tatara koa gami doduru totoso si beto mo? 
9 Vegua, ele mulini nia tu Tamasa si pude koa tataru na taleosae? 
Vegua, ele hobe nia tinanaziri tu Sa sa ninono?” 
10 Meke zama si rau pa qua binalabala soti, 

“Sa ta sigiti hola nia rau si hie mo, 
sapu dono guana sa Tamasa Ululuna Hola si lopu tokani gami kamahire.” 


11 Kei Zihova, kagu balabala i rau sari na Mua tinavete marilaedi, 
kaqu balabala pule la i rau sari na tinavete variva magasadi pu ele evani Goi 
pukerane. 
12 Kaqu koa noso meke balabala va lohi la i rau sari doduru Mua tinavete, 
meke kaqu balabala i rau sari na Mua tinavete niniradi variva magasadi. 


13 Kei Tamasa, hopedi meke viadi sari doduru Mua tinavete; 
loke tamasa pule si koa sapu noma hola kekenono gua Agoi. 

14 Agoi mo sa Tamasa sapu taveti sari doduru tinavete variva magasadi, 
sapu vata dogoro nia sa Mua niniranira koari na butubutu. 

15 Pa Mua niniranira si harupi Goi sari na Mua tie, 
sari na tie te Zekopi meke na tutina e Zosepa. 


16 Kei Tamasa, sipu dogoro Igo rina kolo lamana si Goi, si guana tie matagutudi si 
arini. 
Uve sa lamana peava si holoqoru na neneqara. 
17 Va hoqa ruku sari na lei, 
meke ta avoso sa paka manauru pa galegalearane; 
meke malakapi varikali. 
18 Totoso lulusu sa paka manauru, 
meke malakapi pa kasia popoa, 
si neneqara na niniu sa popoa, guana tie tarazuzuna. 
19 Ene gua pa kolo si Goi koari na bogusu, 
karovia Goi sa lamana, 
ba lopu ta dogoro sari na pou Nenemu. 
20 Turani Goi sari na Mua tie guana dia sepati pa limadia ari Mosese meke Eroni. 

Sa Tamasa meke sari Nana Tinoni 
(Keke kinera te Asapa) 


1 Mi avoso maei sari na qua vina tumatumae, ke gamu na qua tinoni, 
mi va talina maei sari na qua zinama pu zama vura ni rau. 
2 Kagu zama vura ni rau koari na vivinei vina tumatumae,” 
pude va bakali ginuadi sari na tinitona pu ele hola; 
3 Sari na tinitona pu ele avosi gita, meke ele gilani gita, 
saripu ele totozini gita rina tamada. 
4 Lopu kaqu tomei gita si arini koari na nada koburu, 
ba kagu totozi gita koari na sinage mae hire meke koari na tudia sari na tinitona 
marilaedi, 
pu evani e Zihova koasa Nana niniranira lavata, 
meke sari na tinitona variva magasadi pu evani Sa. 
5 Poni ni Sa sari Nana tinarae koari na tie Izireli, 
meke sari na Nana Zinama koari na tutina e Zekopi. 


Totozi ni Sa sari kasa tiatamada, , 
pude di va tumatumae i sari na tudia, 


6 pude sa sinage luli mae sapu sari na koburu pu lopu podo si pude madi va 
nonogai, 

meke pude di totozi ni sari na tudia, 

7 pude madi boka va sotoa ri koe Tamasa sa dia rinanerane, 
meke madi lopu mulini ni sari na tinavete te Tamasa, 
ba pude madi kopu ni sari na Nana tinarae, 

8 pude madi lopu gugua rina tamadia, 
na sinage va gugue na va karikari, 

sapu lopu soto va nabu sari na bulodia koe Tamasa, 
ke lopu ta ronu koe Tamasa sari na magomagodia. 


9 Sari na tie pa butubutu Iparemi sapu va namanamadi pude varipera meke paleke 
dia bokala na tupi 
si govete taloa pa vinaripera. 
10 Lopu kopu nia rini sa vinariva egoi te Tamasa; 


korodia va tabea rini sa Nana tinarae. 
11 Mulini nia rini sapu gua tavetia sa Tamasa, 


meke sari na tinavete variva magasadi pu ele va dogoro ni Sa koa rini. 
12 Dogori ri na tiatamadia sari na tinavete variva magasadi 
pu evani Sa pa popoa Izipi, pa pezara pozana Zoani.* 
13 Varipagaha nia Sa sa kolo, meke va ene karovi Sa si arini,” 
meke va goba vekoa Sa sa kolo pa varikalidi. 
14 Pana rane si turani Sa si arini koasa lei,” 
meke pana boni si turani Sa koasa nika hurununa. 
15 Vigali Sa sari na patu pa soloso gega,” 
meke va totolo vura poni Sa sa kolo pa korapa pepeso. 
16 Va vura maei Sa pa patu sari na bukaha, 
meke va totolo gorei Sa guana ovuku. 


17 Gua asa, ba tavete nono la i tu rini sari na dia sinea koa Sa, 
meke pa soloso qega si bugoro nia rini si Asa sapu Ululuna Hola. 
18 Vizatia rini pa bulodia pude podekia sa Tamasa,” 
koari na dia inokorodi rina ginani pu hiva ni rini. 
19 Zama nonovalia rini sa Tamasa, meke zama guahe si arini, 
“Vegua, boka ponini gita ginani sa Tamasa si gita pa korapa soloso qegana hie? 
20 Gilania gami sapu ele sekea Sa sa patu meke puzaka vura mae sa kolo, meke totolo 
palapalae. 
Ba vegua, boka ponini ginani na masa kurukuru tugo Sa sari Nana tie?” gua si arini. 


21 Gua asa ke sipu avosia e Zihova sapu gua asa, si ta naziri si Asa, 
ke hurunu vura sa nikana sa Nana binugoro koari na tutina e Zekopi, 
meke sa Nana tinanaziri koe Izireli. 
22 Sina lopu raņea rini sa Tamasa, 
meke lopu kalavarae si arini koasa Nana niniranira variharupi. 
23 Ba zama ia Sa sa maņauru meke ta tukele sari na sasadana, 
meke va gore maei Sa sari na ginani. 
24 Meke va titisi gore la nia sa koa rini sa mana pude di henahena si arini.” 
25 Gua asa ke henai rini sari na ginani tana mateana. 
26 Vata evania Sa sa givusu pa kali gasa rimata pude hiru mae gua pa galegalearane, 
meke pa Nana niniranira si va mae ia Sa sa givusu pa kali mae gua pa Izipi. 

27 Va hoqa mae ni Sa pa manauru sari na kurukuru tapuru, gua tugo na kavuru, 
meke sari na kurukuru tapuru pu soku gua tugo na onone pa masa. 
28 Va hoga gorei Sa si arini pa varikorapadi rina dia ipi koasa vasina pu koa ia rini. 


29 Henahena si arini meke dena utono; 
ura poni ni Sa gua sapu okoro nia rini. 


30 Ba sipu korapa henahena rini, 
meke lopu ele henahena beto ri, 
31 si ta naziri ni sa Tamasa si arini, 
ke va mate pani Sa sari na dia tie niniradi, 
meke va gore pani Sa sari na tie vaqura ta vizatadi pa Izireli. 


32 Gua arini si ta evana, ba tavete va sea nono latu si rini, 
dogori rini sari Nana tinavete variva magasadi, 
ba lopu hite ranea rini si Asa. 
33 Gua asa, ke va kokoi i mo Sa sari na ranedi, guana keke sinino mo, 
meke va raza va hodaka ni Sa sari na dia tinoa pa minate. 
34 Totoso va matei sa Tamasa sari kaiga, 
si tiqe kekere saripu koa hola, 
meke hata sisigitia rini si Asa. 
35 Tiqe balabala ia rini sapu Asa sa dia Patutokaena, 
meke sa Tamasa Ululuna Hola, sa dia tinokae pude koa valeana pule. 
36 Ba sari na dia zinama si tale kokohadi mo, 


meke loke hite vasi hinokara si koa koari na dia zinama. 
37 Lopu hite koa soto koa Sa si arini, 


lopu hite va tabea rini sa Nana vinariva egoi sapu ele tavetia Sa koa rini. 


38 Ba tataru ni na taleoso ni Tamasa sari Nana tinoni. 
Taleoso ni Sa sari na dia sinea, 
meke lopu va mate pani Sa si arini. 
Soku totoso si tuqe pulea Sa sa Nana binugoro, 
meke lopu va niņira ia Sa sa Nana tinaņaziri, 
39 sina balabala pulea Sa sapu na tie mo si arini, 
sapu gua mo na givusu sapu raza meke hola taloa. 


40 Soku totoso si lopu va egoa rini sa Tamasa pa soloso qega 
meke va talotania rini si Asa pa qega. 
41 Podeke pilipulea rini si Asa, 
meke vata sigitia rini sa Tamasa Hopena tadi na tie Izireli. 
42 Mulini nia rini sa Nana niniranira lavata, 
meke sa totoso pu rupahi Sa si arini koa rina dia kana, 
43 sipu tavetia Sa sari Nana vina gilagila pa Izipi 
meke sari Nana tinavete variva magasadi pa pezara pa Zoani. 
4 Va iliri ni ehara Sa sari na dia ovuku, 
pude di lopu boka napoi rini sari na kolodi.* 
45 Garunu lani Sa koari na tie Izipi sari na dodoa vari sigiti,” 
meke sari na bakarao pu novalia sa popoa. 
46 Va ganini kupokupo Sa sari na dia linetelete,” 
meke sari na vuvua si va gani ni kupokupo Sa. 
47 Novala ni ruku aesi Sa sari na dia huda vaeni, 

meke sari na dia huda sikamoa si va tamunu novala ni aesi Sa. 
48 Va hoqa mate ni ruku aesi Sa sari na dia bulumakao, 
meke va mate ni kapi Sa sari na dia rovana sipi.” 
49 Vata dogoro nia Sa koa rini sa Nana tinanaziri ninirana, 
sa Nana binugoro na tinahuara si va raza lani Sa, 
sipu garunu lani Sa sari na mateana variva mate. 
50 Lopu tuge pulea Sa sa Nana binugoro, 
meke lopu hite ruriti Sa sari na dia tinoa, 
ba va matei Sa si arini koasa oza. 
51 Va mate pani Sa sari doduru koburu koreo kenudi 


tadi doduru tatamana pa Izipi.” 


52 Beto asa, si turana vura ni Sa pa Izipi sari Nana tie guana sepati,” 
meke turana ene guni ni na rovana sipi Sa pa gega si arini. 
53 Turana va sarei Sa si arini, ke lopu matagutu si arini,” 
ba sari na dia kana si va lodu matei Sa pa kolo. 
54 Turana va kamoi Sa si arini koasa Nana popoa madina,” 
koasa toqere sapu ele vagia Sa pa vinaripera. 
55 Hadu pani Sa sari na butubutu huporodi pa kenudi rina tie varipera Izireli,” 
meke paqaha va hia poni Sa koari na butubutu tie sa popoa, 
meke sari na dia vetuvetu si poni ni Sa koari na Nana tie. 


56 Ba bugoro nia ri Nana tie sa Tamasa Ululuna Hola,” 
meke podepodekia rini si Asa. 
Lopu va tabei rini sari Nana tinarae, 
57 ba bugoro nia rini meke lopu koa soto koa Sa si arini, 
gua tugo rina tamadia pukerane, 
lopu ta rane si arini kekenono gua tugo na tupi kokogina. 
58 Va bugoria rini si Asa koari na dia vasina hopena pa toqere, 
meke vata naziria rini si Asa koari na dia beku. 
59 Sipu dogoria Tamasa sa dia tamasa huporona si ta naziri si Asa, 
meke kilu pani hokari Sa sari Nana tie Izireli. 
60 Mulini pani hokaria Sa sa dia vasina vina vukivukihi sapu pozana Saelo,” 
sapu sa vasina pu koa ia Sa pa Ipi Hopena pa varikorapadi ri Nana tinoni. 
61 Va malumi Sa sari nada kana pude raovo vagia sa Bokese Tanisa Vinariva Egoi,” 
sapu sa vina gilagilana sa Nana niniranira na tinolava. 
62 Bugoro ni Sa sari nana tie soti, 
meke va malumi Sa si arini pude tava mate koari na dia kana. 
63 Sari na tie vaqura si tava mate pa vinaripera, 
ke lopu boka varihaba sari na tudia vineki. 
64 Sari na hiama si tava mate, 
meke lopu tava malumu sari na nabokodi rini pude kabo pa tinalotaņa. 


65 Mumudi si turu mae gana sa Baņara, guana tie vanununa, 
meke guana tie ninira sapu va nalinali ia pa ninapo vaeni. 
66 Zukuru pule ni Sa sari Nana kana, 
meke va kilasa hokari Sa pa kinurekure loke vinabetona. 

67 Ba etulu pani Sa sari na tutina e Zosepa; 
meke lopu vizati Sa sari na butubutu te Iparemi. 


68 Ba vizatia tu Sa sa butubutu te Ziuda , 
meke sa Toqere Zaione sapu qetu hola nia Sa. 


69 Vasina si kuria Sa sa Nana Zelepade Hopena, 
kekenono sa Nana vasina kokoana pa Manauru; 
sokirae va nabu nia Sa si asa, 
gua tugo na kasia popoa sapu koa hola ninae rane. 


70 Vizatia Sa sa Nana nabulu Devita;” 

vagi pania Sa si asa pa kinopudi rina sipi. 

71 Va betoa Sa si asa pa tinavete kopu sipi, 

pude Mani banara ni Sa sari Nana tinoni, 

pude Mani koa na Sepati si Asa koari na tie Izireli. 
72 Kopu ni Devita sari na tinoni pa tinonoto, 

meke turani Sa si arini pa nana binokaboka. 

Vinaravara pude Va Sarea sa Butubutu Izireli 
(Keke vinaravara te Asapa) 
1 Kei Tamasa, sari na butubutu huporo si mae pude vagi pania sa Mua pepeso pu 
ponia Goi koari na Mua tie.” 
Ele va bonia rini sa Mua Zelepade hope, 
meke ele huara ilasia rini sa popoa Zerusalema. 
2 Ele a pani rini sari na tinidi rina Mua tinoni pu mate, pude gani rina kurukuru 
apuru; 
meke veko pani tugo rini sari na tinidi rina Mua nabulu pu tava mate, pude gani 
rina kurukuru name pinomodi. 
3 Ele va matei rini sari na Mua tie, 
meke zoloro guana kolo sari na eharadi rini pa korapana sa popoa Zerusalema; 
meke loke tie si koa hola vasina pude pomunu ni sari na tinidi. 
4 Ele ta evanae na vina sisireana si gami koari butubutu huporo, 
zama nonovala gami na hegehegere ni gami rini. 


5 Kei Zihova; vea seunae gua si kaqu koa hola sa Mua tinanaziri? 
Kaqu bugoro seunae ni gami Goi guana nika hurununa ninae rane? 

6 Mu bugoro ni, Mamu ta naziri ni sari na butubutu huporo pu lopu vahesi Igo, 
meke sari na butubutu pu lopu varavara na raņego rini si Goi. 

7 Ura ele va matei rini sari na tutina e Zekopi, 
meke huaria rini sa popoa pu poni ni Goi. 


8 Mu lopu vata goregore ni koa gami sari na sinea tadi na tiatamamami pukerane. 
Mu tuturei tataru ni gami; 
ura ele malohoro si gami pa rinanerane. 
9 Kei Tamasa, Mu tokani gami, Mamu harupu gami, 
Mu va sare gami, Mamu taleosoni gami, 
pude boka tava lavata si Goi koari na tinoni. 
10 Na vegua ke zama sari na butubutu tie huporo, 

“Avei tu sa Mua Tamasa,” gua. 
Mani ta dogoro koa gami pa matamami sa vina kilasadi rina butubutu huporo 
pu va matedi sari na Mua nabulu. 


11 Mani ta avoso koa Goi sa sinilava tadi na Mua tie pu ta pusidi pa vinaripera, 
Pa Mua niniranira nomana si Mu vata rupahi saripu ta pitu pude tava mate. 
12 Kei Banara, Mu hobe la nia padana zuapa totoso koari na butubutu huporo 
sa ninovanovala gua sapu tavete atu nia rini koa Goi. 
13 Meke gami na Mua tinoni, gami na Mua rovana sipi, 
si kaqu zama leana atu koa Goi, 
meke lopu kaqu hite makudo vahesi igo ninae rane ka rane. 

Keke Vinaravara pude Valeana Pulea sa Butubutu Izireli 

(Keke vinaravara te Asapa) 
1 Kei Agoi na Sepati tana butubutu Izireli, Mu avoso mae gami,” 

Mu turana gami Goi, Agoi na koimata tadi na Mua tinoni pu guana rovana sipi. 
Habotu si Goi pana uludi ri na mateana serubimi, 

2 Mu vata dogoro pule Nigo koari butubutu Iparemi, Benisimane, meke Manase! 
Vata dogoro vura nia Goi sa Mua niniranira, 

mae pude harupu gami! 


3 Mu valeana pule gami Tamasa, 
Mu va dogoro ni gami sa Mua tataru variva taleosae, meke kaqu ta harupu si 
gami. 


4 Kei Zihova Tamasa, sa koimata pa vinaripera. 
Vea seunae gua si kaqu bugoro nia Goi sa vinaravara tadi na Mua tinoni? 

5 Ele va ganini gami Goi sari na tinalotaņa, 
meke va napo va sokuni gami Goi Sa kapa kolomata mami. 

6 Ele va malumi Goi sari na votiki butubutu pude mae varipera nia sa mami popoa; 
sari na mami kana si hegehegere ni gami. 


7 Kei Tamasa tanisa Qeto Minate, Mu valeana pule gami, 
mu va dogoroni gami sa Mua tataru variva taleosae, 
meke kaqu ta harupu si gami! 


8 Ele turana vura nia Goi sa butubutu Izireli pa Izipi, 
meke hadu pani Goi sari na votiki butubutu meke veko hobe lani gami Goi. 
9 Guana huda qurepi ta letena si gami koasa pepeso sapu ele va kalalasia Goi. 
Meke toqolo sage si gami osolae sinia gami sa doduruna sa popoa. 
10 Guana huda nomana hola si gami sapu va aqori sari na toqere, 
meke aqoro pa kaurudi sari na lelanana sa huda vaeni sari na huda sida ululudi 
koari na toqere pa Lebanoni. 
11 Sari na lelanana sa huda si repaha la pa volosodi rina popoa, podalae pa kolo 


Meditareniani o. 
meke kamo latu pa Ovuku Iuparetisi. 


12 Na vegua ke vata huari Goi sari na gobana sa popoa, 
ke sari na tie karovodi pu ene gua vasina si hikoi sari na vua qurepi. 

13 Kekenono guana boko pinomo sapu neti va konekonea, 
meke guana kurukuru pinomo si arini sapu nonovala koasa linetelete asa. 


14 Kei Tamasa, Patutokaemu, Mu pule mae koa gami! 
Mu dono gore mae pa Maņauru, 
Mamu mae harupi sari na Mua tie! 
15 Mae harupia sa Mua butubutu tie; 
harupu gami na huda qurepi sapu ele letea Goi, 
gami na tumu sapu ele va toqolo gami Goi pa Mua niniranira. 


16 Ele mae maho pania rina kana sa Mua huda, na sulu pania rini. 

Mu dono va bubugorae la i sari na kana sara, Mamu va mate pani gedi. 
17 Mu kopu valeana ni na va aqori sari na Mua tinoni pu ele vizati Goi, 

sa Mua butubutu tie sapu va ninira ia Goi. 
18 Lopu kaqu taluarae si gami koa Goi, 

Mu kopu ni gami meke kaqu vahesigo gami si Goi. 


19 Kei Zihova, Tamasa Patutokaemu, Mu valeana pule gami, 
vata dogoro nia koa gami sa Mua tataru lopu ta nana kamona pude mami ta 
harupu. 

Kinerana sa Inevana 
(Keke kinera te Asapa) 


1 Mada kera va ululae la koa sa Tamasa, sa nada niniranira. 
Mada velavela getugetu la koasa Tamasa te Zekopi! 
2 Podalae nia sa kinera, kizai sari na belo, 
ivui sari na ivivu, na mikei sari na mike. 
3 Ivui sari na buki pa totoso tada sa sidara,” 
meke pa totoso hobe rimata koasa rane inevana. 
4 Na vinaturu tadi na tie Izireli si hie, 
meke na ginarunu tanisa Tamasa te Zekopi. 


5 Ponia Tamasa sa tinarae hie koari na tie Izireli 
totoso va kilasia Sa sa popoa Izipi. 


Avosia rau si keke mamalaini sapu lopu bakala koa rau sapu zama guahe: 
6 “Va gore pani Rau sari na pinaleke pa avaramu, 
meke vata rupahi Rau sari na limamu koari na pinaleke patu mamatadi. 
7 Totoso koa tasuna si gamu, si hata Au gamu, ke harupu gamu Rau.” 
Pa Qua vasina tomena pa korapa raneboni si olaņa atu gamu Rau. 
Podeke gamu Rau si gamu pa Meriba, vasina loketona kolo. 


8 Gamu na Qua tinoni, mi avoso mae ia sa Qua vina balau. 
Kei Izireli, okoro hola nigo rau pude va avoso mae Au. 
9 Mu lopu vahesia si keke tamasa votikaena pa korapa mia gamu.” 
10 Arau se Zihova sa mia Tamasa, 
sapu turaņa vura ni gamu pa popoa Izipi. 
Tukeli sari na nuzumia, meke kaqu poni gamu Rau. 

11 Ba sari na Oua tinoni si lopu hiva va avosau rini, 
lopu hiva va tabe au rina Oua tie Izireli si Rau. 

12 Gua asa ke va maluara lani mo Rau pude luli rini sari na bulodi pu tasunadi, 
pude madi luli sari na dia hiniva soti. 

13 Okoro hola ni Rau pude va avoso Au rini, 
meke okoro hola ni Rau pude va tabe Au rini! 

14 Meke kaqu tuturei va kilasi Rau sari na dia kana, 
meke kote seke la nia Rau sa Limaqu koarini. 

15 Arini pu kukiti Nau, si kaqu hoqa todono pa minatagutu pa kenugu Rau, 
meke sa dia vina kilasa si kaqu koa hola ninae rane ka rane. 

16 Ba kaqu poni gamu Rau sa huiti sapu tava memehena valeana, 
meke kagu poni va dena ni gamu zipale pinomo Rau si gamu.” 

Tamasa sa Nati Hiniva pu Ululu Holani sari Doduru Tamasa 

(Keke kinera te Asapa) 
1 Tamasa si vata evanae nia si keke vinaripitui hopena, 

meke gegesi Sa sari na banara pu varigara vasina.” 
2 “Vea seunae gua sapu kaqu lopu tonoto sari na mia vinaripitui, 

meke toka kale ni gamu sari na tie kaleadi? 
3 Mi toka ni sari pu malohoro, na eapa; 

mi tavete valeana la koari pu malana meke saripu ta dono palaedi. 
4 Mi va sarei saripu malohoro na malana, 

mi harupi koasa niniranira tadi na tie kaleadi. 


5 Na tie pupuhu mia, 
meke kaleamia hola si gamu, 
meke sa tinonoto si ele murimuri taloa hokara pa kasia popoa. 
6 Zama si Rau, ‘Sapu na tamasa si gamu,” 
gamu doduru si na tuna sa Tamasa sapu Ululuna Hola.’ 
7 Ba kaqu mate guana tie mo si gamu; 
sari na mia tinoa si kagu mate kekenono gua mo ari na tie nomadi.” 
8 Kei Tamasa, Mu mae, Mamu koa banara nia sa kasia popoa, 
Ura Tamugoi sari na butubutu! 

Tinepatepa pude Va kilasi sari na Kana te Izireli 

(Keke kinera te Asapa) 
1 Kei Tamasa, Mu lopu makudo zama, meke lopu kulu; 

Mu lopu koa noso si Goi! 
2 Ura dotu, korapa noveoro pa tinanaziri sari na Mua kana, 

meke sarini pu kukiti Nigo si korapa varipera atu koa Goi. 
3 Korapa tavete tomei rini sari na dia minizimizi golomodi pude va kilasi sari na Mua 

tinoni. 
Korapa kuhana ni rini sari na Mua tie pu lavelave hukata ni Goi. 


82:1 Sa ginuana sa zinama pa Hiburu sapu ta iliri “banara” si lopu bakala. Kaiga tie si balabala ia sapu zama 
ni sa sari na mateana, babe sari na tie pu tavahesi gua rina tamasa koarini pu lopu na tie Ziu. Kaiqa pule si 

4Zama si arini, “Mae, aria mada va puzulu ia gana sa dia butubutu, 
pude kagu ta mulinae palae hokara gana sa butubutu Izireli ninae rane ka rane,” 
gua si arini. 


5 Ele variva egoi si arini koasa dia binalabala kineke hie, 
meke tavetia rini si keke vinariva egoi tadi na kana pude varipera atu koa Goji; 
6 sari na butubutu Edomu na Isimeli; 
sari na butubutu Moabi meke Hagiraiti, 
7 sari na tie Qebala, Amoni, meke Amaleki, 
meke ari na Pilisitia, meke Taea. 
8 Ari na tie pa Asiria ba somana la tugo koa rini. 
Na tie varipera niniradi si arini 
pude koa turani sari na butubutu Moabi meke Amoni pa tutina e Loti. 


9 Mu va kilasa guni ni gedi ari na tie Midiani pu va kilasi e Oitione,” 
meke gua tugo ari Sisera e Zabini pa Ovuku Kisoni. 
10 Ele va kilasi Goi sarini pa popoa Edora, 
meke muzi ta huara vasina sari na tinidia. 
11 Mu evania koari na dia koimata gua sapu tavete ni Goi sari Orebi meke Zebi.” 
Mu va kilasi sari doduru dia tie koimata gua sapu va kilasa guni ni Goi sari Zeba 
meke Zalamuna 
12 saripu zama guahe: “Kaqu zau vagia pude na nada, 
sa pepeso te Tamasa,” gua. 


13 Kei qua Tamasa, Mu va talahuarae guni gedi na kavuru pa givusu, 
Mu guni gedi na hikahika huiti pu givusu pani. 
14 Kekenono guana nika sapu sulu betoa sa hiqohiqo, 
meke sa halalana sa nika pu sului sari na toqere, 
15 si Mamu hadu va tarazuzui gedi si arini guana raneboni. 
Va holoqoru i gedi si arini guana givusu niburuna. 
16 Mu va kurekurei gedi si arini, 
pude madi gilania rini sa Mua niniranira. 
17 Madi tava kilasa, na matagutu si arini ninae rane. 
Madi mate palae gedi si arini pa kinurekure kaleadi hola. 
18 Madi gilania rini sapu Agoi mo telemu se Zihova, 
sapu Ululuna Hola koari doduru pa kasia popoa. 


84 


Okoro Hola nia sa Vetu Hopena te Tamasa 
(Keke kinera tanisa butubutu te Kora) 
1 Nake tolavaena hola sa Mua Zelepade, kei Zihova Tadi na Qeto Minate! 
2 Okoro la somana hola si rau vasina! 
Balabala hola ia rau si pude la nuquru somana pa Zelepade te Zihova. 
Pa doduru buloqu si kera vahesia pa qinetuqetu, 
koasa Tamasa Toana. 
3 Kamo tu koari na pitikole, ba tavete dia vori, 
meke sari na hiuheze ba ari dia kokoana tugo. 
Vasina kopu ni rini sari na tunadi tata pa Mua hope, 
kei Zihova Tadi na Qeto Minate; qua Banara meke na qua Tamasa. 

4 Tamanae tugo sarini pu koa koasa Mua Zelepade, 
meke kera vahesi Igo doduru totoso! 


5 Tamanae tugo sarini pu tava ninira koa Goi, 

sapu okoro ene sagea sa sirana la pa toqere Zaione. 
6 Totoso ene hola gua rini koasa lolomo pa Baka, 

si ta evaņae na vasina koa ia na bukaha kolo lomosodi, 

meke kamo sa totoso ruku si sini sari na kopi koasa vasina asa. 
7 Ninira lala dia si arini pa dia inene, 

osolae ta dogoro sa Tamasa tadi na tamasa koa rini pa Zaione. 


8 Kei Zihova, Tamasa Tanisa Qeto Minate, 
Mu avoso mae au, | 
kei Tamasa te Zekopi. 


9 Mu mana nia sa mami banara 
pu ele vizatia Goi, kei Tamasa. 


10 Kekeke rane pa Mua Zelepade 
si leana hola ni sari na tina rane pa votiki vasidi. 
Leana hola koa rau si pude turu mo pa sasadana sa vetu Tanisa qua Tamasa; 
hola nia si pude nuquru pa vetu tadi na tie kaleadi. 
11 E Zihova Tamasa sa nada kalalasa, meke na nada lave ninirana, 
manani gita Sa pa Nana tataru na vina lavata. 
Lopu korona poni ni tinitona leadi Sa sari na tie tonoto. 
12 Kei Zihova Tadi na Qeto Minate, 
ta manae tugo sarini pu kalavarae koa Goi. 


85 


Vinaravarana sa Minamutu tanisa Butubutu 
(Keke kinera tanisa butubutu Kora) 
1 Zihova, ele tataru ni na taleoso ni Goi sari na Mua tie pa Mua popoa; 
ele va mamutu pulea Goi sa butubutu Zekopi. 
2 Ele va mate pani Goi sari na kinaleadi tadi na Mua tinoni, 


meke ele taleoso ni Goi sari na dia sinea. 
3 Ele beto bugoro ni Goi sarini, 


meke veko pania sa Mua tinaņaziri koa rini. 


4 Kei Tamasa mami Hinarupu, 
Mu valeana puleni gami; 
Mu lopu bugoro ni gami. 

5 Kagu bugoro lani gami mo Goi si gami ninae rane? 
Lopu kaqu hite beto tu sa Mua binugoro? 

6 Mu va ninira pule gami, 
meke kaqu vahesigo gami na Mua tinoni si Goi. 

7 Kei Zihova, Mu tataruni gami pa Mua tataru nabuna, 
Mamu harupu gami. 


8 Magu va avosia kamahire gua sapu kagu zama nia e Zihova sa Tamasa. 
Ele va tatarani gita na Nana tie pude koa pa binule, 
be lopu pule la tavete pulei gita sari na nada sinea. 

9 Hinokara hola sapu kagu harupi Sa sarini pu va lavatia si Asa, 

meke kagu koa turani Sa sari Nana tie pa Nana popoa. 


10 Sa tataru nabuna meke sa kinopuna sa zinama te Tamasa si kagu varigotoi, 
meke sa tinonoto na binule si kagu vari hapahapai guana tie. 

11 Kagu noma sage sa kinopuna sa zinama te Tamasa koari na tie pa pepeso, 
meke sa Tamasa tonotona si kagu dono gore mae pa manauru. 

12 Kagu va mamutu gita e Zihova si gita, 
meke kagu masuru sari na nada inuma. 

13 Sa tinonoto si kagu mae va kenue koe Zihova 
meke va nama nia Sa sa Nana sirana. 

Vinaravara Tinepa Tinokae 
(Keke kinera te Devita) 
1 Kei Zihova, Mu avoso mae, Mamu olana mae au, 
ura na malana na malohoro si rau. 
2 Mu harupau pa minate, 


sina koa soto koa Goi si rau. , 
Mu harupau, ura na Mua nabulu si rau, 


meke kalavarae si rau koa Goi. 


3 Kei Banara, Mu tataru nau na taleoso nau, 
ura koa Goi mo si varavara atu rau doduru totoso. 
4 Mu va getua sa buloqu, na Mua nabulu si rau, 


sina koa Goi mo si varavara atu rau pa doduruna sa buloqu. 
5 Kei Banara leamu hola si Goi koa gami, meke ele taleosoni gami Goi. 
Va sini ni tataru nabuna Goi sarini pu varavara atu. 


6 Kei Zihova, Mu va avosia sa qua vinaravara, 
Mu toka nau pa qua tinepa atu koa Goi. 

7 Pa totoso tasuna si tepa atu Igo rau, 
sina hoke olani Goi sari na qua vinaravara. 


8 Loketona tamasa pule si kekenono gua Agoi, 
kei Baņara, loke tinavete pule si kekenono gua rina Mua tinavete. 
9 Sari doduru butubutu pu taveti Goi,” 
si kagu mae hoqa todono meke vahesi Igo si Goi, Banara, 
meke kaqu va lavatia sa Pozamu Goi. 
10 Ura na Tamasa lavata si Goi, meke variva magasa sari na Mua tinavete, 
Agoi mo Telemu sa Tamasa. 


11 Kei Zihova, va tumatumae nau sa Mua siraņa, 
magu lulia sa Mua hinokara; 
va tumatumae nau gua pude nabulu Nigo pa doduruna sa buloqu. 
12 Kei Banara qua Tamasa, kaqu vahesi Igo rau pa doduruna sa buloqu, 
kaqu va lavatia rau sa Pozamu ninae rane ka rane. 


13 Nomana lavata sa Mua tataru nabuna koa rau! 
Ele harupu au Goi si rau koasa lovu. 


14 Kei Tamasa, sari na tie vahesi pule ni si korapa varipera mae koa rau; 
keke puku minate kaleana si korapa hiva va mate au, 

sari na tie pu lopu pamana nia sa Tamasa. 

15 Ba Agoi Banara si ta sinie tataru meke tokani na taleosoni sari na tie, 
meke lopu hoke tuturei bugoro. 

Meke sa Mua tataru lavata si koa hola doduru totoso, 
meke kopu ni Goi sari na Mua zinama. 

16 Mu dono mae au, Mamu tataru nau, 
Mu va ninira au, Mamu harupau, 
sina nabulu Nigo rau, gua sapu tavetia sa tinagu. 

17 Zihova, Mu va dogoro nau sa vina sosodena sa Mua lineana; 
pude saripu kukiti nau si madi dogoria meke kagu kurekure, 
sina Agoi Zihova si ele toka nau meke va manotau si rau. 

Vinahesina sa Popoa Zerusalema 
(Keke kinera tanisa butubutu Kora) 
1 Kuria e Zihova sa Nana vasileana nomana koasa togere hopena. 
2 Tataru sisigiti nia Sa sa popoa Zerusalema, 
hola ni sari kaiga vasidi pule pa Izireli. 
3 Gamu na tiena sa vasileana te Tamasa; 


mi va avosi sari na tinitona variva magasadi pu zama ni Sa koa sa ginugua mia 
gamu. 


4 “Kagu nae turanae ni rau sari pa Izipi meke Babiloni, 
koari na butubutu pu va tabei sari na Oua zinama; 
meke sari na tiedi rina popoa Pilisitia, Taea, meke Itiopia 
si kagu nae somana ni Rau koari na tiena sa popoa Zerusalema,” gua si Asa. 


5 Koasa guguana sa popoa Zaione, si kote ta zamae si asa, 
“Tanisa sari doduru butubutu, 
meke Asa sapu Ululuna Hola si kaqu va ninira ia si asa.” 
6 Kagu kubere gore ni e Zihova sari na tinoni meke zama, 
“Sa tie hie si ta podo pa Zaione tugo,” gua. 
7 Peka, na kera si arini. 
“Koa pa Zaione sa nati di ri doduru minana,” gua si arini. 


88 
Kinabo Hata Tinokae l , , l l 
(Keke kinera tanisa butubutu Kora. Hemani sa tie pa tutina e Ezara si kuberia.) 


1 Kei Zihova qua Tamasa pu va sare au, 
pana rane si tepa atu si arau, 

meke pana boni si kabo atu si rau pa kenumu Goi. 
2 Mu avosia sa qua vinaravara, 

Mu va talina mae au pa qua kinabo. 


3 Ura soku hola sari na qua tinasuna, 
meke ele tata pa minate si rau. 
4 Gua ari doduru si rau sapu tata pa minate, 
ele beto mo sa qua niniranira. 
5 Somanae tava muliunu si rau koari na tie matedi, 
kekenono gua ri pu ta seke va mate, sapu eko pa dia lovu. 

Kekenono gua arini pu ele mulini ni Goi, 
ura ele taluarae pa Mua kinopu si arini. 
6 Ele vala nau Goi pa minate si rau, 
pa korapana sa lovu hupohuporona, 
vasina sapu huporo dudukurumu. 
7 Şa Mua binugoro si guana bogusu 
sapu opo tamunau meke kuzu au rini. 


8 Sari na qua baere si va taliri Goi pude hakohako nau si rau; 

ele vata evanae nau Goi na keke tinitona bonina si rau koarini; 
guana ta tuku veko si rau, ke lopu boka govete. 

9 Tava rida sari na mataqu koari na tinasigiti. 
Kei Zihova, doduru rane si va sagei rau 

sari na limaqu koa Goi pa vinaravara. 


10 Lopu hoke tavete tinavete variva magasadi si Goi koari na tie matedi, 
meke lopu hoke toa pule sarini pude vahesi Igo. 

11 Lopu boka ta tarae pa lovu sa Mua tataru nabuna koari na tie matedi, 
babe ta tozi koarini, sapu kopu ni Goi sari na Mua vina tatara. 

12 Lopu ta dogoro tugo pa korapa hinuporo sari na Mua tinavete variva magasadi, 
babe sari na Mua lineana pa vasina pu ele ta mulinae palae. 


13 Kei Zihova, arau si kabo atu koa Goi; 
pana munumunu si varavara atu si rau. 
14 Kei Zihova, na vegua ke veko pani au Goi? 
Na vegua ke va paere pule Nigo koa rau si Goi? 
15 Podalae sipu tie vaquraqu rau si koa ta sigiti ni rau sari na Mua vina kilasa koa 
rau. 
Ele nazulau si rau meke loke tie toka nau. 


16 Sa Mua tinanaziri si naqotau, 
meke sa Mua ginegese si va mate hokarau Goi. 

17 Sari na Mua vina kilasa si guana nage pa vari likohaegu doduru rane, 
mae vari kali nau rini. 

18 Sari na qua baere sapu tata sisigiti koa rau, si va seui Goi koa rau, 
sa hinuporo mo si luli koa rau. 

Sa Vina Tatara te Tamasa koe Devita 
(Keke kinera te Etani keke tie pa tutina e Ezara) 


1 Kei Zihova, kagu kera nia rau doduru totoso sa Mua tataru nabuna; 
kaqu tozi vura nia rau koari doduru sinage na sage sapu ta ronuemu si Goi. 
2 Gilania rau sapu sa Mua tataru si koa hola ninae rane, 
meke sa tina ronuemu Goi si koa va nabu hola guana manauru. 
3 Ele zama si Goi, “Ele tavetia Rau si keke vinariva egoi koasa tie pu vizatia Rau, 
ele va tatara nia Rau se Devita, 
4 ‘Sari na tutimu goi si kaqu koa banara doduru totoso.” 
Kagu kuria Rau sa mua habohabotuana baņara koari doduru sinage.”” 
5 Kei Zihova madi kera vahesi Igo ri doduru pa Manauru, 

kera nia rini pa dia vinarigara rina tie madidi sapu va gorevura i Goi sari na Mua 
Zinama, 


6 Ura esej koari na Manauru si boka nana kamoa se Zihova? 
Esei koari na tinoni pa Manauru si kekenono gua e Zihova? 


7 Ta pamanae Mu si Goi koari na vinarigara tadi na magomago madidi pa Manauru 
meke turu matagutu hola sarini pa kenumu Goi. 


8 Kei Zihova, na Tamasa Patutokaemu, 
Esei si ninira kekenono gua Agoi Zihova, 
ta ronuemu si Goi koari doduru Mua tinavete. 

9 Koa nati hiniva nia Goi sa kolo raneboni ninirana, 
meke va bulei Goi sari na ololobagea lavalavata. 


10 Ele muzara va mate pania Goi se Rehabi sa noki variva mate pa lamana; 


ele va kilasi Goi sari na Mua kana. 
11 Tamugoi sari na manauru, meke sa pepeso. 


Va podakia Goi sa kasia popoa, meke sari doduru likakalae pu koa vasina. 
12 Sari doduru popoa pa kali gede meke pa kali matao, si na Mua tinavetedi Goi. 
Sa toqere Tabora meke sa toqere Hemoni si kera vahesi Igo pa dia qinetuqetu, 
gua tugo ri na tinoni. 
13 Na Tamasa ninira hola si Goi, 
patuarana” sa lima mataomu. 
14 Sa Mua binanara si ta sokirae pa tinonoto na vinilavilasa va tonoto. 
Sa tataru na tinaronue si ta dogoro koari doduru Mua tinavete. 


15 Ta manae tugo sari na tie pu kera vahesi Igo, 
saripu toa pa korapa kalalasana sa Mua tataru vatukana! 
16 Pa guguamu Agoi si koa qetuqetu doduru rane si arini, 
meke vahesi Igo rini koari na Mua tinonoto. 
17 Agoi poni gami sa niniranira pude va kilasi sari mami kana, 
pa korapa Mua tataru si va mataqara gami Goi. 
18 Kei Zihova, Agoi tugo vizatia sa mami tie kopu; 
Agoi tugo sa Tamasa Hopemu pa Izireli, 
sapu vizata poni gami sa mami banara. 


Sa Vina Tatara Koe Devita a , 
19 Ele vata dogoro pule nigo, meke ele zama guahe si Goi koari na Mua nabulu ta 


ronuedi pukerane, 
“Ele va baņaria Rau sa tie varane pa vinaripera, 
Ele ponia Rau sa binaņara koa sa sapu ele vizata vagia Rau koari nana tinoni. 
20 Fle va banaria Rau se Devita sa Qua nabulu;” 
ele zoropo nia oela Rau si asa pa vina madina. 
21 Sa Qua niniranira nabuna si kaqu koa koasa ninae rane 
sa Qua niniranira si kaqu va ninira ia si asa. 
22 Sari na nana kana si lopu kaqu boka koa mataqara hola nia, 
lopu boka va kilasia rina tie kaleadi si asa. 
23 Kaqu va huara ineti Rau sari nana kana, 
meke kaqu va mate pani Rau sarini pu kukiti nia si asa. 
24 Kaqu tataru nia Rau meke koa turania Rau, 
meke pa pozaqu Rau si kaqu koa mataqara si asa. 
25 Kagu va noma la ia Rau sa nana binanara, 

kamoa pa kolo Meditareniani 
meke sa nana niniranira si kagu kamo la pa Ovuku luparetisi. 
26 Kagu poza Nau, ‘Qua Tamasa, Tamagu, 
na qua Patu agoroana, na gua Hinarupu,' gua. 
27 Kagu va evanae nia na tuqu koreo kenuna Rau si asa;” 
meke na banara pu noma hola ni sari doduru banara pa pepeso. 
28 Kagu kopu nia Rau sa Oua tataru nabuna koa sa doduru totoso. 
Sa Qua vinariva egoi koasa si kagu koa hola ninae rane. 
29 Sa nana habotuana banara si kagu koa hola gua tugo sa mamana lavata, 
meke sari na tutina sa si kagu koa banara doduru totoso. 


30 Ba pude sekei ri na tutina sa sari na Oua tinarae, 
meke lopu luli sari na Oua zinama, 
31 meke be lopu luli rini sari na Qua vina tumatumae, 
meke lopu taveti rini gua saripu garunu ni Rau, 
32 si kaqu va kilasi Rau sarini koari na dia sinea; 
kaqu va sigiti Rau si arini koari na dia tinavete seadi. 
33 Ba lopu kaqu beto sa Qua tataru koe Devita, 
meke lopu kaqu va karia Rau sa Qua vina tatara koasa. 
34 Lopu kaqu hite kumatia Rau sa Qua vinariva egoi koasa, 
babe vagi pania si keke Qua vina tatara koasa. 


35 Kekeke totoso mo tavetia Rau pa Pozaqu Hopena 
sa Qua vina tatara koe Devita. 
Lopu kaqu kokoha si Rau koe Devita. 
36 Lopu kaqu tava murimuri palae sa tutina sa, 
kagu koa banara ninae rane ka rane. 
Gua sapu koa hola ninae rane sa rimata, 
si kaqu koa hola gua tugo asa sa nana binaņara. 
37 Kaqu ta sokirae va nabu gua tugo sa sidara sapu koa ninae rane si asa. 
Kaqu turu va ninira gua tugo sa mamana lavata si asa, sapu koa hola ninae rane,” 
gua si Goi. 


Kabo nia sa sa Vina Kilasana sa Banara 
38 Ba kamahire si bugoro nia tu Goi sa banara pu ele vizatia Goi; 
ele etulu pania, na veko pania tugo Goi si asa, 
39 ele kumatia Goi sa Mua vina tatara koasa Mua nabulu, 
ele va gore pania Goi sa nana binaņara, guana gona la nia Goi pa kosiri sa nana 
toropae baņara. 
40 Ele huari Goi sari na gobana sa nana vasileana nomana, 
meke huara pani Goi sari na dia vasina varipera niniradi. 
41 Sari doduru tie ene holadi vasina si hiko vagi sari nana likakalae, 
sari doduru butubutu pu koa tata koa sa si hegehegere nia si asa. 
42 Ele va mataqari Goi sari nana kana, 
meke va qetuqetu i Goi si arini. 
43 Sari nana tinitona varipera si va lokelaedi i Goi, 
meke ele va kilasia Goi si asa pa vinaripera. 
44 Ele vagi pania Goi sa nana niniranira, 
meke va gore pania Goi si asa pa nana binanara. 
45 Lopu sana va kamo ia Goi sa nana binarogoso, 

meke va kurekurea Goi si asa. 


Vinaravara pude Ta Harupu pa Tinasuna 
46 Kei Zihova, ve seunae gua si kagu va paere pule Nigo si Goi, ninae rane? 
Ve seunae gua si kagu hurunu gua na nika sa Mua binugoro? 
47 Kei Zihova, Mu balabala ia sapu papakana mo sa gua tinoa; 
Mu balabala ia sapu Agoi tu tavete gami si gami pude lopu kagu toa hola pa tinoa 


hie. 
48 Doduru tie si kagu kamo pa minate, 
loke tie si boka va sare pule nia sa nana tinoa koasa lovu. 


49 Banara,aveisaMuatatarunabuna | , 
sapu na Mua vina tatara pu tozia Goi koe Devita? 


50 Kei Baņara, Mu balabala i sari na zinama nonovala pu evana ni rini koa rau, 
meke sa qua tinuru va nabu koari na lineveleve tadi na tie huporo koa rau. 

51 Kei Zihova, sari na Mua kana si nonovalia sa Mua banara pu ele vizatia Goi, 
pa doduru nana inene si ta nonovala si asa. 


52 Mani tavahesi se Zihova ninae rane ka rane! 


Emeni. Emeni. 


Buka Vina Made 


90 
Sam 90 kamo Sam 106 
(Keke vinaravara te Mosese sa tie madina te Tamasa) 
Sa Tamasa Koa Hola meke sa Tie pu Lopu Koa Hola 

1 Kei Baņara, Agoi si na mami Aqoroana koari na sinage na sage. 
2 Totoso lopu ele koa sari na toqere, 

babe lopu ele va podakia Goi sa pepeso meke sa kasia popoa, 

si Agoi mo sa Tamasa ninae rane ka rane. 


3 Ele zama ia Goi sa tie pude pule la vasina koana, 
meke tozi nia Goi si asa pude pule la pa pepeso. 

4 Sa keke tina vuaheni si guana keke rane mo koa Goi,” 
guana norae mo si arini totoso hola rini, 
babe guana keke totoso papakana mo pana boni. 

5 Lopu sana vagi pani Goi sari na mami tinoa; 
guana pinutagita mo sa mami tinoa, 
na duduli mo sapu lovuru pana munumunu, 

6 toa valeana meke havoro valeana, 
ba mate harahara pana veluvelu. 


7 Tava mate palae si gami pa Mua binugoro, 
meke va tarazuzu gami Goi pa Mua tinanaziri. 

8 Ele vata dogoro vura ni Goi pa kenumu sari na mami sinea, 
meke sari na mami sinea tomedi si va vurai Goi pa kalalasa. 


9 Sa mami tinoa si tava papaka pa Mua binugoro, 

meke sari na vuaheni mami si tava hola taloa guana keke sinino mo. 
10 Pada zuapa navulu vuaheni mo sari na mami tinoa, 

ba be ninira si gami, si kamoa vesu navulu, 

ba koai na ninarezo, na tinasuna Si arini, 
lopu sana murimuri taloa si gami. 
11 Loke tie si boka va nonoga ia sa doduruna sa niniranirana sa Mua binugoro, 
loke tie boka gilania sa minatagutu sapu padana sa Mua tinanaziri. 
12 Mu va tumatumaeni gami sapu papakadi gua rina mami tinoa, 
pude mami tumatumae pa bulomami. 
13 Ve seunae gua kagu koa hola sa Mua binugoro? 
Kei Zihova, Mu tataru ni na va manoti sari na Mua nabulu. 
14 Mu va sinini gami sa Mua tataru nabuna doduru munumunu, 
pude mami kera getugetu pa doduru mami tinoa. 
15 Mu va getugetu gami, koari na totoso geledi gua tugo sapu va talotana gami Goi 


koari na mami vuaheni tasunadi. , SONOS 
16 Mu vata dogoro ni koa gami sari na Mua tinavete niniradi, 


va dogoro ni koari na tumami vugo na repere sa Mua niniranira. 
17 Zihova mami Tamasa, Mu manani gami, 
Mamu va bokaboka gami koari doduru mami tinavete! 

Tamasa sa Nada Aqoroana 
1 Asa sapu koa aqoro koe Zihova Ululuna Hola, 
sapu koa hola pa kinopu tanisa sapu tagoi sari doduru niniranira 
2 si boka zama guahe koa Sa: 
“Agoi si na qua tinokae meke na qua Aqoroana. 
Agoi si na qua Tamasa, koa Goi mo si kalavarae si rau,” gua. 
3 Kaqu va sare igo Sa koari na sipata tomedi, 
meke koari doduru minoho variva mate. 
4 Kaqu va aqorigo Sa, guana kurukuru pu va aqori sari na tuna pa kauru tatapuruna, 
meke kaqu tava sare si goi pa Nana kinopu; 
meke kaqu kopu ni Sa sari Nana vina tatara pude va aqorigo meke va sare igo. 
5 Ke lopu kaqu matagutu nia goi sa tinasuna pana boni, 
meke sa rinapata mu pana rane, 
6 babe sari na oza pu raza pana boni, 
babe sari na kinaleadi variva mate pana rane. 


7 Be guana ka keke tina si hoqa mate pa kapamu, 
meke ari ka manege puta tina si pa vari likohaemu, 
ba lopu kaqu hite tava sigiti si goi. 

8 Kaqu dogoroni matamu goi 
sa vina kilasadi rina tie kaleadi. 


9 Sina va evanae nia mua aqoroana goi se Zihova, 
meke Asa sapu Ululuna Hola sina mua vasina kokoana si Asa sapu tagoi sari 
doduru niniranira, 
10 ke loke tinahuara si kaqu raza koa goi, 
meke loke ninovanovala si kaqu kamo pa mua vetu soti. 
11 Kagu garuni Tamasa sari Nana mateana pude kopu nigo,” 
pude va aqorigo vasina la si goi. 
12 Kaqu ovuligo rini pa limadia” 
pude lopu kaqu hite raza nia sa nenemu pa patu. 

13 Kaqu neti goi sari na laione na noki;” 
sari na laione variva matagutudi meke na noki variva mate. 


14 Zama sa Tamasa, “Kaqu harupi Rau sarini pu tataru Nau, 

meke kaqu va aqori Rau sarini pu gilanau sapu Arau se Zihova. 
15 Pana tepa mae sarini, si kaqu olani Rau, 

kaqu koa turani Rau si arini pa tinasuna, 

kaqu va sarei na va lavati Rau si arini. 
16 Kaqu pia ni Rau koarini sa tinoa gelenaena, 

meke kaqu harupi Rau si arini.” 


92 


Keke Kinera Vinahesi 
(Keke kinera pude kera nia pa rane Sabati) 
1 Kei Zihova, leana hola si pude zama leana atu koa Goi, 
pude kera va lavata Igo, kei Tamasa pu Ululuna Hola. 
2 Pude tozi vura nia sa Mua tataru nabuna doduru munumunu, 
meke sapu kopu ni Goi sari na Mua vina tatara pa doduru boni. 
3 Kaqu ta kerae koari na mike, 
meke pa loberena sa hapu. 
4 Kei Zihova, Agoi si va qetu au koari na Mua tinavete, 
kera qetuqetu si rau koari na tinavete pa Limamu Goi. 


5 Kei Zihova, nomadi hola sari na Mua tinavete, 
meke lohidi hola sari na Mua binalabala! 

6 Sa ginugua hie si lopu boka gilania rina tie duvili, 
meke ari na tie pu lopu gilania sa Tamasa si lopu boka tumae nia, 
7 sapu sari na tie kaleadi si gina kote toa valeana guana duduli, 
meke sarini pu va kalekaleana si boka mamutu, 

ba kote ta huarae beto taloa hokara si arini, 
8 sina Agoi Zihova si koa na nati hiniva ninae rane. 


9 Gilania gami sapu kaqu tava mate sari na Mua kana, 
meke sari doduru tie kaleadi si kaqu tava kilasa. 

10 Ba ele va ninira au Goi si rau, kekenono na bulumakao kokoreo pinomona; 
ele mana nau Goi si rau pa qinetuqetu. 

11 Ele dogoroni mataqu rau sa vina kilasadi rina qua kana, 
meke ele avosia rau sa kinabo tadi na tie kaleadi. 


12 Sari na tie tonoto si kaqu toa na vua valeana guana huda pamu, 
meke kaqu toqolo guana huda sida pa Lebanoni. 

13 Kaqu koa hola pa vetu hopena te Zihova si arini, 
meke koa valeana pa Zelepade te Tamasa. 

14 Pana ele koadi, ba vua valeana, 
meke buma valeana na toqolo valeana doduru totoso. 

15 Sa dia tinoa valeana si vata dogoro nia sapu tonoto se Zihova, 
meke loke sinea si ta dogoro koasa Tamasa sa qua Patu aqoroana. 

Tamasa sa Banara 
1E Zihova si koa Banara, l MOOSI 
meke tagoa Sa sa tinolava variva magasana meke sa niniranira. 


Ele tava turu va nabu sa pepeso, 
meke lopu kaqu tava rizu si asa. 
2 Kei Zihova, sa Mua habohabotuana Banara si tava tana va ninira mae tu pa 
pinodalaena, 
meke Agoi si ele koa tu, sipu ta evana sa totoso. 


3 Kei Zihova, ninira sa ovaņadi rina kolo lamana 
pa totoso nakili na bogusu sa kolo. 

4E Zihova si koa Banara panaulu pa Manauru, 
meke ninira hola ni Sa sari na kolo ololobagea niniradi, 
meke na podaladi rina tovovo. 


> Kei Zihova, sari na Mua tinarae si koa hola ninae rane, 
meke sa Mua Zelepade si hopena ninae rane. 

Tamasa sa Tie Varipitui Koari Doduru Tie 
1 Kei Zihova, Agoi sa Tamasa sapu tubehe”, 
Mu vata dogoro vura nia sa Mua binugoro. 
2 Agoi sa Tie Varipitui koari doduru tie, 
Mu poni koari pu vahesi pule ni gua sapu garodi rini. 
3 Kei Zihova, vea seunae gua 
si kaqu koa tava lavata sari na tie kaleadi? 
4 Vea seunae gua si kaqu vahesi pule ni sari na tie variva mate, 
meke vahesi pule ni koari na dia tinavete kaleadi? 


5 Kei Zihova, ele novala pani hokari rini sari na Mua tie. 
6 Va matei rini sari na naboko, na koburu eapadi, 

meke va mate pani tugo rini sari na tie karovodi pu koadi pa mami popoa. 
7 Zama si arini, “Lopu dogoro gita e Zihova, 

meke sa Tamasa te Zekopi si lopu gilania gua sapu evania gita,” gua. 


8 Kei, gamu pu tutaka, mi gilagilana tu ba gamu. 
Gamu na tie duvili, panavisa kote tumatumae si gamu? 
9Sa Tamasa pu taveti sari na talinada si vegua, lopu avavosae si Asa? 
Asa sapu taveti sari na matada si vegua, lopu dodogorae tu? 
10 Asa sapu norei sari na butubutu huporodi, si vegua, 
lopu kaqu va kilasi tugo Sa sari kasa nada tie kaleadi? 
Asa si na Tie Va Tumatumae pa doduru tie; ke vegua, lopu tumatumae si Asa? 
11 Gilani e Zihova sari na dia binalabala;* 
gilania Sa sapu loke laedi si arini. 


12 Kei Zihova, tamanae tugo sa tie pu nore va tonotia Goi, 
meke sa tie pu va tumatumae nia Goi sa Mua tinarae. 


* 
> 94:1 Lipua sa tinavete sea sapu tavete atu nia sari na tie. 94:11 1 Kor 3:20 


Sam 94:13 821 Sam 95:9 


13 Kopu nia Goi si asa koari na rane tinasuna, 
osolae ta pomunae sari na tie kaleadi. 

14 Ura e Zihova si lopu kaqu mulini ni sari Nana tie, 
meke lopu kaqu veko pani Sa sarini pu Tanisa. 

15 Sa tinonoto si kaqu ta dogoro pule koa rina vinaripitui, 
meke sari na tie tonoto si kaqu zuka ia si asa. 


16 Esei si turu toka nau koari na tie kaleadi?. , 
Esei si turu turanau pude varipera koari na tie pu tavetavete va sea? 


17 Be lopu toka nau e Zihova si rau, 

si be lopu sana ele mate tu si rau. 
18 Totoso zama si rau, “Hoqa nau,” gua, 

si ovulu sage nau Goi Zihova si rau koasa Mua tataru nabuna. 
19 Totoso ta duana na talotana si rau, 

si va manotau na va qetu au Goi. 


20 Lopu boka somanae koa Goi sari na tie varipitui kaleadi, 
sapu va evanae nia guana hinokara sa vinilasa seana. 
21 Sapu vari aria ni pude razai sari na tie tonotodi, 
meke zutui pude va matei sari na tie viadi. 
22 Ba e Zihova si varipera poni au; 
meke sa qua Tamasa sina qua Patu vasina va aqorau Sa. 
23 Kaqu va kilasa i Sa si arini koari na dia kinaleadi, 
meke va mate pani koari na dia sinea. 
E Zihova sa nada Tamasa si kaqu va mate pani si arini. 

Keke Kinera Vinahesi , 
1 Mae mada kera vahesia se Zihova! o. , 
Mada velavela vahesia pa qinetuqetu sa Patu hihiu tana nada Hinarupu! 


2 Mada nuquru mae pa kenuna Sa pa kinera vinahesi, 
mada kera qetuqetu Nia koari na kinera vinahesi. 
3 Ura e Zihova sina Tamasa lavata, 
Asa si na Baņara lavata sapu nati hiniva ni sari doduru tamasa. 
4 Nati hiniva nia Sa sa doduruna sa kasia popoa, 
podalae koari na vasidi lohidi meke kamo koari na toqere ululudi hola. 
5 Nati hiniva nia Sa sa kolo lamana sapu ele tavetia Sa; 
meke gua tugo sa pepeso sapu ele kuria Sa. 


6 Mae todono mada vahesia, , , 
mada kokotunu pa kenuna e Zihova sapu tavete gita. 
7 Ura Asa sa nada Tamasa,” 
gita si na Nana tie pu ta kopue koa Sa, 
meke guana Nana rovana sipi pu kopu ni gita Sa. 


Mi va avosia kamahire gua sapu zama nia Sa. 

8 “Mi lopu va ninirai sari na bulomia, gua sapu tavetia rina tiatamamia pa Meriba,” 
sapu va ninirai rini sari na bulodia totoso koa rini pa qega pa Ma'asa. 

9 Podepodekau rini si Arau vasina, 

ba ele dogori dia mo gua saripu evani Rau koa rini. 
10 Ura ka made navulu vuaheni si lopu getu ni Rau sari na tinoni sara, 
zama si Rau sapu na tie va gugue si arini! 
Lopu hiva va tabei rini sari na Oua tinarae! 
11 Bugoro si Rau, ke tavetia Rau si keke vina tatara sapu guahe:” 
‘Lopu kaqu kamo ia rini sa Qua vasina magomagogosoana.’ ” 

Tamasa sa Banara Lavata 
(1 Koronikolo 16:23-33) 
1 Mi kera la nia si keke kinera vaqura koe Zihova, 
mi kera la koe Zihova, gamu doduru pa kasia popoa. 
2 Mi kera la koe Zihova, mi vahesia! 

Mi tozi vura nia hopeke rane sa inavoso leana sapu ele harupu gita Sa si gita. 


3 Tozi vura nia koari doduru butubutu sa Nana linavata, 
meke sari Nana tinavete marilaedi pu evani Sa. 


4 Ura nomana lavata se Zihova meke garona tugo pude tavahesi, 
pude pamana nia, hola ni sari na tamasa huporodi. 

5 Ura sari doduru tamasa pu vahesi rina votiki butubutu si na beku mo, 
ba e Zihova si tavetia sa doduruna sa manauru. 

6 Sa ninedala variva magasana si koa koa Sa, 
sa niniranira na tinolava si koa koasa Nana vasina hopena. 


7 Mi vahesia se Zihova, gamu na tinoni pa kasia popoa,” 
vahesia sa Nana linavata na niniranira. 

8 Vahesia se Zihova koasa Pozana marilaena, 
paleke mae ni pa Nana Zelepade sari na vinariponi. 

9 Vahesia se Zihova sa Tamasa Hopena, tolavaena si Asa, 
mi koa mala pa kenuna Sa, gamu doduru pa kasia popoa. 


10 Mi zama guahe koari doduru butubutu, “E Zihova si na Banara!” 
Sa kasia popoa si ele ta sokirae va nabu, meke lopu kagu tava rizu; 
kagu varipitui va tonoto ni Sa sari na tinoni. 
11 Madi koa getugetu sari na manauru meke na pepeso, 
Mani ovana sa lamana, meke sari doduru tinitona pu koa vasina. 
12 Gamu na pepeso, meke doduru tinitona pu koadi vasina, mi getugetu. 
Madi velavela pa ginetugetu sari na hudahuda, gua tugo ri na tinoni. 
13 Ura na mae varipitui nia e Zihova sa kasia popoa, 
meke kagu varipitu ni Sa sari na tinoni pa korapa tinonoto, 
meke lopu kagu toka kale si Asa. 

Tamasa sa Nati Banara tadi na Banara 
1E Zihova si koa Banara, madi koa qetu sari na tinoni pa kasia popoa, 
mi koa getu gamu pu koa koa rina nunusa koari na lamana. 
2 Na lei muho si koa pa vari likohaena, 
koa Banara si Asa pa tinonoto meke pa vinilasa tonotona. 
3 Garunu va kenue la nia Sa sa nika, 

pude sulu pani sari Nana kana pa vari likohaena. 
14Sari na Nana kapi si malara pa kasia popoa, 

dogoria rina tinoni pa pepeso si asa meke neneqara pa minatagutu. 
5 Sari na toqere si noloro guana oto huda pa kenuna e Zihova, 

pa kenuna sa Banara tana doduruna sa popoa pepeso. 


6 Sari na manauru si tozi vura nia sa Nana tinonoto, 
meke sari doduru butubutu si dogoria sa Nana ninedala. 


7 Sari doduru pu vahesi beku si tava kurekure, 
sari doduru tamasa si hoqa todono pa kenuna e Zihova. 
8 Qetu sari na tinoni pa Zaione, 
meke qetuqetu sari na vasivasileana pa Ziuda, 
sina koa gua koari na Mua vinilasa Goi Zihova. 
9 Zihova, Tamasa Ululuna Hola, Agoi mo sa Nati Banara pa doduruna sa kasia popoa. 
Agoi mo si noma hola koari doduru tamasa. 


10 Tataru ni e Zihova sarini pu lopu qetu nia sa kinaleana, 
kopu ni Sa sari na tinoa tadi na Nana tie pu soto va nabu koa Sa, 


meke va sarei Sa si arini koari na tie kaleadi. 
11 Sa lineana te Tamasa si guana kalalasa pu malara la koari na tie tonoto, 


meke na qinetuqetu koari pu lulia sa Nana hiniva doduru totoso. 
12 Mi koa qetu nia gamu se Zihova! 


Gamu na tie tonoto, 
mi vahesia se Zihova sa Tamasa Hopena. 

Tamasa sa Tie Totoli pa Kasia Popoa 

1 Mi kera vahesia se Zihova pa keke kinera vaqurana, 

ura ele taveti Sa sari na tinavete variva magasadi. 
Ele koa mataqara si Asa 

koasa Nana niniranira meke koa sa lima madina Tanisa. 
2 Ele tozi vura nia e Zihova sa Nana minataqara, 

ele vata gilana nia Sa koari doduru butubutu sa Nana tinavete variharupi. 
3 Ele kopu nia Sa sa Nana vina tatara koari na tie Izireli, 

pa Nana tataru nabuna koasa Nana vinariva egoi. 
Sari na tinoni pa doduru ia ka ia si kaqu dogoria sa Nana tinaharupu. 


4 Mi kera qetuqetu hola koe Zihova, gamu doduru pa popoa pepeso; 
mi vahesia si Asa koari na kinera, mi velavela pa qinetuqetu! 

5 Kera vahesia se Zihova, 
mi vahesia koari na mike. 

6 Mi ivui sari na ivivu meke na buki, 
mi velavela pa qinetuqetu pa kenuna e Zihova sa nada Baņara. 


7 Mani ovana sa kolo lamana meke kera sari doduru tinitona pu koadi vasina, 
sa pepeso, meke sari doduru pu koadi vasina. 

8 Gamu na ovuku, mi koa qetuqetu gua rina tinoni pu popohara ni limadia, 
sari na toqere si madi keke gua kera qetuqetu pa kenuna. 
9 Madi kera pa kenuna e Zihova, 
ura Asa si mae varipitui nia sa kasia popoa pa tinonoto, 
meke lopu toka kale si Asa. 

E Tamasa sa Banara Lavata 


1E Zihova si koa Baņara,* 
madi tarazuzu sari na tinoni! , SA 
Habotu si Asa pa Nana habohabotuana Banara pa varikorapadi rina mateana 


serubimi, 
ke niniu sa popoa pepeso. 
2 Nomana lavata se Zihova sapu koana pa Zaione; 
Asa si koa na nati Baņara koari doduru butubutu. 
3 Madi vahesia sa Pozana e Zihova, sapu marilaena hola! 
Variva matagutuna meke Hopena si Asa! 


4 Banara heheda, qetu nia Goi gua sapu tonoto; 
ele va tana va tonotia Goi gua sapu garo koari na tie Izireli. 
Ele evania Goi sa tinonoto meke sa lineana koarini. 

5 Vahesia se Zihova sa nada Tamasa; 
mi hoqa vahesia pa kenuna Sa Nana habohabotuana banara! 
Na hopena si Asa. 


6 Ari Mosese, e Eroni, meke sari tudia si na hiama te Tamasa, 
meke e Samuela si na tie pu varavara la koa Sa; 
sari kasa hire si hoke tepatepa la koa Sa, meke avosi Sa si arini. 
7 Zama la koa rini sa Tamasa pa korapana sa lei sapu turu sage guana dedegere 
lavata,” 
va tabei rini sari na tinarae na ginarunu pu poni ni na tozi ni Sa. 


8 Kei Zihova mami Tamasa, ele olani Goi sari na dia tinepatepa; 
na Tamasa taleosae si Goi koa rini, 
ba va kilasi tu Goi sarini koari na dia sinea. 

9 Mada va lavatia se Zihova sa nada Tamasa, 
mada vahesia si Asa pa Nana toqere hopena. 

Ura na hopena na viana se Zihova sa nada Tamasa. 

Keke Kinera Zama Leana , , , 
1 Mi kera qetuqetu la koe Zihova gamu doduru tinoni pa kasia popoa! 


2 Vahesia se Zihova pa qinetuqetu, 
mae kera qetuqetu pa kenuna Sa. 


3 Mi gilania sapu se Zihova si na Tamasa. 
Asa tavete gita si gita, ke tanisa tu si gita. 
Gita si na Nana tie, meke na sipi pu ta kopue koa Sa. 


4 Nuquru mae pa sasadana sa Nana Zelepade pa vinahesina, 
mi zama leana koa Sa, mi vahesia. 


5 j t 
Ura na leana se Zihova, , 
sa Nana tataru nabuna si loke kokoina, 
meke kopuni Sa sari Nana zinama ninae rane ka rane. 

Vina Tatara tana Keke Banara 
(Keke kinera te Devita) 


1 Kei Zihova, kagu kera atu nia rau koa Goi sa gua sinoto va nabu koa Goi, 


meke sa gua vinilasa va tonoto koari na tie. 

Zihova magu kera vahesi Igo. 

2 Sari na gua tinavete na hahanana si kagu loke tinazutudi. 
Kei, panavisa kagu mae koa rau si Goi? 


Kagu toa nia rau sa tinoa viana vasina koa si rau. 
3 Sa kinaleana si lopu kagu hite getu nia rau. 

Kukiti ni rau sari na tinavete tadirini pu luara pania sa Tamasa; 
lopu kagu hite galagala ni rau si arini. 

4 Kagu tozia rau sa hinokara pa qua tinoa; 
lopu kagu somana nia rau si keke kinaleana tadi na tie. 


5 Kaqu va nosoi rau sarini pu nanae na nonovali sari na turanana. 

Lopu kaqu hite qetu nia rau sa tie pu vahesihesi pule nia, na dono va goregore tie. 


6 Kaqu qetu ni rau sarini pu kalavarae zonazona koe Tamasa, 
meke kaqu mae tavetavete pa qua vetu banara. 

Arini pu hinokara pa dia tinoa, 
si kaqu va malumi rau pude nabulu nau. 


7 Loke tie kokoha si kaqu koa pa qua vetu banara; 
loke tie sekesekei si kaqu koa hola pa kenugu rau. 
8 Lopu kaqu makudo va mate pani rau 
sari na tie kaleadi pu koa pa popoa. 
Kaqu va vura pani rau sari na tie kaleadi 
koa sa vasileana nomana te Zihova. 

Vinaravara tana Keke Tie pu Koa Ta sigiti 
1 Kei Zihova, Mu avosia sa qua vinaravara, 
Mu avoso mae ia sa qua kinabo na tinepa atu koa Goi. 
2 Mu lopu koa va seu koa rau pana tasuna rau! 
Mu va talina mae au, 
Mamu tuturei olanau pana tepa atu si rau. 
3 Ura korapa hola taloa guana tunaha sari na gua rane, 
meke sari na susurigu si guana ta sulu palae pa nika. 
4 Ta seke va gore palae si rau, meke guana duduli sapu harahara, 
na hinenahena ba mulini nia tu rau. 
5 Silava sisigiti si rau, 
goregore hikare sa tiniqu. 
6 Gua tugo na kurukuru tapuru pinomodi pa qega si rau, 
gua tugo na duduru pa vasileana ta huarana. 
7 Peqa si rau, 
guana kurukuru pu koa eke pa batu vetu. 
8 Doduru totoso si ta zama nonovala si rau koari na qua kana, 


sarini pu va sisire nau si leve nau rini pana poza ia rini sa pozaqu. 

9-10 Pa Mua binugoro na tinanaziri si gania rau sa eba, 
napo heni nia kolomataqu mo rau sa gequ kolo napo. 
Ta kilu palae koa Goi si rau, meke ta veko palae hokara. 
11 Sa qua tinoa si guana veluvelu huporo, 
meke harahara guana duduli si rau. 


12 Ba Agoi Zihova si koa Banara ninae rane, 
meke sari doduru sinage si kaqu balabala Igo. 
13 Kagu mae si Goi pude qetu nia na talotana nia sa popoa Zaione, 
ele kamoa sa totoso pude taleoso nia si asa, 
hie tugo sa totoso garona. 
14 Ta huara si asa, 
ba tataru nia rina Mua nabulu sa popoa Zaione. 
Ta huara va inete si asa, 
ba talotana nia rini si asa. 


15 Kaqu pamana nia rina butubutu se Zihova, 

meke sari doduru banara pa pepeso si kaqu matagutu nia sa Mua niniranira. 
16 Ura kaqu kuria e Zihova sa popoa Zaione, 

meke kaqu vata dogoro si Asa pa Nana ninedalana. 
17 Kaqu avosi Sa sari na Nana tie malanadi, 

meke kaqu va avosi Sa sari na dia vinaravara. 


18 Mamu kubere gore ni gua sapu evani e Zihova pude tadi na sinage mae hire, 
pude saripu lopu ele podo ba kaqu vahesia se Zihova pana podo si arini meke 
tiroi. 
19 Dono gore mae se Zihova pa Nana vasina hopena panaulu; 
koa pa Manauru si Asa meke dono gore mae pa pepeso, 
20 pude avosia sa sinilava tadi na tie ta pusidi, 
pude vata rupahi saripu ta pitu pude mate. 
21 Meke sa Pozana e Zihova si kaqu ta tozi vura pa Zaione; 
meke kaqu tavahesi si Asa pa Zerusalema, 
22 pana varigara sari na binaņara na butubutu 


meke vahesia se Zihova. , , 
23 Tava malohoro si rau koe Zihova totosona korapa na tie vaqura si rau; 


va papakia Sa sa qua tinoa. 
24 Gua asa ke zama si rau, “Kei Zihova, Mu lopu vagi pania sa qua tinoa sipu korapa 
ninira si rau. 


Kei Zihova, Agoi si toa hola ninae rane. 
25 Pukerane hola tu ele kuria Goi sa kasia popoa,“ 
meke pa Limam u soti si ele kuria Goi sa manauru. 
26 Kote murimuri palae si arini, ba Agoi si koa hola ninae rane; 
kagu norenore guana poko si arini. 
Kaqu hobei Goi guana hobe poko, 
meke kaqu murimuri palae si arini. 
27 Ba Agoi si koa kekenono mo ninae rane, 


meke loke kokoina sa Mua tinoa. 
28 Sari na tumami si kaqu koa tava sare, 

meke sari na tudia si kagu koa tava sare pa kauruna sa Mua kinopu pa kenumu 


Goi.” 

Sa Tataru te Tamasa 

(Keke kinera te Devita) 
1 Magu vahesia se Zihova! 

Pa doduruna sa gua tinoa si magu vahesia sa Pozana hopena! 
2 Magu vahesia se Zihova pa doduruna sa bulogu! 

Meke magu lopu mulini nia sa ninomana sa Nana tataru vatukana. 
3 Asa taleosoni sari doduru mia tinavete kaleadi, 

meke salani Sa sari doduru mia minoho. 
4 Harupau Sa si rau pa minate, 

meke mana nau Sa pa Nana tataru, na tataru variva taleosae. 
5 Poni va soku nau Sa sari na tinitona leadi totoso toaqu si rau, 

pude qu koa vaqura na ninira guana atata si rau. 


6 E Zihova si vilavilasa va tonoto poni saripu ta nonovala, 
meke poni Sa gua sapu goto koa rini. 
7 Vata dogoro ni Sa koe Mosese sari Nana hiniva, 
meke vata dogoro ni Sa koari na tie Izireli sari Nana tinavete. 
8 E Zihova, si ta sinie na tataru meke tokani na taleoso ni Sa sari na tie, 
meke lopu hoke tuturei bugoro si Asa, 
meke sa tataru lavata tanisa si koa hola doduru totoso.” 
? Lopu hoke zuzutu sisigiti si Asa, 
meke lopu kopu nia Sa sa Nana binugoro ninae rane ka rane. 
10 Lopu poni gita Sa sa vina kilasa sapu gua garodi ri nada sinea, 
babe hobe ni sari na tinavete kaleadi pu taveti gita. 
11 Gua sapu ululu hola nia sa Maņauru sa kasia popoa, 
si gua tugo asa nomana gua sa Nana tataru koa rini pu pamana nia si Asa. 
12 Nomana gua sa vinari seuna sa kali gasa rimata pa kali lodu rimata, 
si seu gua tugo asa nomana gua vasina vekoni Sa sari na nada sinea. 
13 Gua sapu tataru ni na va tuka ni sa tamana sari nana koburu, 
si gua tugo tataru guni na va tukana guni e Zihova sarini pu pamania si Asa. 
14 Ura gilania Sa sa kinurida gita, 
lopu mulini nia Sa sapu ta tavetae pa pepeso mo si gita. 


15 Ura sa tinoa tadi na tie si guana duduli mo; 
toa meke pelara valeana guana havoro, 
16 þa sipu givusia si nolo taloa si asa, 
meke lopu ta dogoro pule vasina sotona. 
17 Ba sarini pu pamana nia se Zihova, si tataru ni Sa ninae rane, 
meke sa Nana tinonoto si koa koari na sinage na sage, 
18 koa rini pu kopu nia sa Nana vinariva egoi nabuna, 
meke lopu mulini ni na va tabei sari Nana tinarae. 


19 E Zihova si va turua sa Nana habohabotuana Banara pa Manauru, 
meke Banara ni Sa sari doduru Nana vina podaka. 

20 Mi vahesia se Zihova, gamu doduru mateana niniramia, 
pu va tabei sari Nana tinarae, 

meke va avosi sari Nana zinama. a 
21 Mi vahesia se Zihova, gamu doduru pu tago niniranira pa Manauru; 


gamu na Nana nabulu pu evani sari Nana hiniva! 
22 Mi vahesia se Zihova, 

gamu doduru Nana tinitona toadi pa doduru vasina pu banara ni Sa. 
Magu vahesia rau se Zihova pa doduruna sa bulogu. 

Vinahesina sa Tamasa Kurikuri 
1 Kei, magu vahesia se Zihova pa doduruna sa bulogu! 


Kei Zihova gua Tamasa, lavatamu hola si Agoi; 
guana poko nia Goi sa tinolava variva magasana. 
2 Sa kalalasa si guana Mua poko Goi, 
repahia Goi sa manauru lavata, guana ipi. 
3 Kuria Goi sa Mua vasina kokoana koari na kolo panaulu; 
sari na lei si guana Mua totopili si arini. 
Meke surana si Goi pa givusu, meke paleke Igo sa pa tatapuruna. 
4 Evana guni na Mua tie paleke inavoso Goi sari na givusu,” 
meke sari na Mua nabulu si guari na hinurunu nika. 


5 Ele va sotoa Goi sa kasia popoa koari na sinokirae nabudi, 
gua asa ke lopu kaqu hite boka tava rizu si asa. 
6 Ele va nobi tamunu nia kolo lamana Goi si asa, guana poko, 
meke sa kolo si ululu hola ni sari na toqere. 
7 Totoso zamai Goi sari na kolo, rizu taloa si arini; 
totolo taloa si arini totoso avosia rini sa Mua zinama ninira. 
8 Ululu hola ni rini sari na toqere, meke totolo gore la koari na pezara, 
vasina sapu ta vizata poni nia rini. 
9 Ele pada vekoa Goi sa voloso sapu lopu kaqu hola nia rini, 
pude di lopu kaqu nobi tamunu pulea rini sa kasia popoa. 


10 Va totolo gorei Goi koari na pezara sari na bukaha kolo, 

meke sari na ovuku si totolo gore pa varikorapadi rina toqere. 
11 Va napoi rini sari na kurukuru pinomo, 

tava beto sa memeha tadi na doņ'ki pinomodi. 
12 Sari na kurukuru si tavete dia vori, 

meke kerakera dia koari na hudahuda vasina. 


13 Va gore mae ia Goi koari na toqere sa ruku pa manauru, 
meke sinia na Mua minana Goi sa kasia popoa. 

14 Va toqolo poni ni duduli Goi sari na bulumakao, 
meke ponini linetelete Goi sari na tie, 

pude boka lelete si arini. 
15 Meke pude boka tavete napo vaeni si arini meke qetuqetu. 
Tavete oela olive si arini pude lumu va nedali sari kenudia, 
meke na bereti, pude boka henahena meke ninira. 


16 Sari na huda sida pa Lebanoni si vagi valeana kolo ruku; 
arini sari na huda pu va toqoli e Zihova telena. 
17 Vasina si tavete dia vori sari na kurukuru, 

meke sari na hidoko si tavete dia vori pa huda nomadi. 
18 Sari na togere si na vasina tadi na goti pinomodi, 
meke sari na vasina patupatu si na vasina tometomeana tadi na kurukuru pu 
hoke hore gogoro. 
19 Tavetia Goi sa sidara pude padai sari na totoso pa hopeke sidara, 
meke sa rimata si lulia sa sa nana totoso pude lodu. 


20 Ele tavetia Goi sa boni, o. 
meke sari na kurukuru pinomodi si vura mae pana huporo sa popoa. 


21 Sari na laione si kurumu hata gedi ginani, 

hata ia rini sa ginani pu va nama veko poni sa Tamasa. 
22 Sipu gasa sa rimata, si pule la eko pa dia bae si arini. 
23 Sari na tie si la koari na dia tinavete pana rane, 

osolae kamo sa veluvelu. 


24 Kei Zihova, soku hola sari na tinitona pu taveti Goji, 
tumatumae hola si Goi pa kinuridi ri doduru. 
Sa kasia popoa si ta sinie kurukuru toadi pu taveti Goi. 


25 Dotu sa hebalana lavata, nomana hola, meke labena, 
vasina si koa sari na tinitona pu lopu boka ta nae, hitekedi na nomadi. 


26 Meke vasina tugo si ene lamae sari na vaka, 


meke vasina tugo si lopilopi sa kurukuru variva matagutuna pozana Leviatani,” 
asa sa kurukuru variva mate pa kolo pu tavetia Goi. 


27 Sari doduru sara si kalavarae mo koa Goi 
pude poni ni sari gedi ginani pana ovia rini. 

28 Poni Goi sari gedi ginani, ke ganigani si arini. 
Va nago ni Goi sari gedi ginani, ke dena si arini. 

29 Pana taluarae Goi koa rini, si matagutu si arini, 
totoso vagi pania Goi sa dia sinino, si mate si arini, 
meke pule la pa pepeso vasina mae guadi. 

30 Ba sipu sino la nia Goi sa Maqomaqomu, si toa si arini, 
meke va toa pulea Goi sa popoa pepeso. 


31 Mani koa hola ninae rane sa Nana niniranira na vina lavata e Zihova. 
Mani qetu ni e Zihova sari Nana tinavete. 


32 Totoso dono la ia mo Sa sa kasia popoa, ba tarazuzu sa pepeso, 
tiqui mo Sa sari na toqere ba puzaka sari na nai! 


33 Kaqu kera vahesia rau se Zihova pa doduruna sa qua tinoa; 
pana korapa toaqu rau, si kaqu kera vahesia rau sa Tamasa. 
34 Sari na qua binalabala si madi va qetua si Asa, 
ura qetuqetu nia rau se Zihova. 


35 Sari na tie sea si madi tava mate palae pa kasia popoa, 
meke sari na tie kaleadi si madi tava murimuri palae gedi. 

Magu vahesia rau se Zihova pa doduruna sa buloqu. 

Mi vahesia se Zihova. 

Sa Tamasa meke Nana Tie 
(1 Koronikolo 16:8-22) 
1 Mi vahesia se Zihova, mi tozi vura nia sa Nana vina lavata, 
tozi koari doduru butubutu sari Nana tinavete. 
2 Kera la koe Zihova, mi kera vahesia si Asa; 
tozi vura ni sari doduru Nana tinavete variva magasadi! 
3 Mada getu nia sapu Tanisa si gita, 
madi koa getu sarini pu vahesia si Asa. 
4 La hata ia sa tinokae koe Zihova, 
hata lamo ia sa minana Tanisa. 
5 Mi balabala i sari na tinavete marilaedi pu taveti Sa, 
meke sari Nana tinavete variva magasadi, na vinaripitui pu evani Sa. 
6 Gamu na tutina e Ebarahami, sa Nana nabulu; 
meke gamu na tuna e Zekopi, sapu ta vizata mia, 
7e Zihova sa nada Tamasa si Asa, 
sari na Nana tinarae si tana doduru kasia popoa. 
8 Kaqu kopu nia Sa sa Nana vinariva egoi nabuna ninae rane. 
Sari na Nana vina tatara si tadi na tina sinage. 
9 Kaqu kopu nia Sa sa Nana vinariva egoi koe Ebarahami,” 
meke sa Nana vina tatara koe Aisake. 
10 Fle va tatara nia Zihova si keke vinariva egoi koe Zekopi,” 
sapu kaqu koa hola ninae rane. 
11 Zama si Asa, “Kaqu ponigo Rau sa popoa Kenani, 
kaqu na mua tinago soti si asa,” gua sa Tamasa. 


12 Lopu soku sari na tinoni te Tamasa, 
meke na tie karovodi si arini pa popoa Kenani. 
13 Ene varikarovae popoa mo si arini, 
taluarae pa keke popoa, meke la pa keke popoa pule, gua mo. 
14 Ba lopu va malumi Tamasa sari na votiki butubutu pude nonovali si arini.“ 
Kopu ni Sa si arini, meke va balau i Sa sari na baņara. 
15 “Mu lopu tiqu la i sari na Qua nabulu ta vizatadi, 
lopu tanini sari na Qua poropita!” gua si Asa. 


16 Va mae ia e Zihova sa sone pa popoa,” 
meke va papakia Sa sa ginani. 
17 Ba ele garunu va kenue la nia Sa si keke tie,” 
se Zosepa, sapu ta holuholue pude na pinausu. 
18 Ta pusie seni sari na nenena,” 
meke ta paku aeana sa ruana, 
19 osolae tava gorevura sapu gua koroto nia sa, 
tava sosode pa Nana zinama e Zihova sapu toņoto se Zosepa. 
20 Ke va vuraia sa banara pa Izipi si asa pa vetu varipusi,” 
meke vata rupahia sa. 
21 Vata evanae nia koimata sa si asa pa nana ginavuna,” 
meke ponia sa sa niniranira pude koa totoli nia sa doduruna sa popoa Izipi, 

22 meke sari nana nati tie tavetavete, | , 
meke pude va tumatumaei sari nana tie totoli. 


23 Meke rizu la pa Izipi se Zekopi,” 
meke koa vasina. 

24 Meke va sokui lala nana e Zihova sari Nana tie,* 
meke va ninirai Sa, hola ni sari na dia kana. 

25 Hobei e Zihova bulodi sari na tie Izipi, 
pude kukiti ni sari Nana tie pu nabulu nia si Asa, 
ke nonovali rini sari na tie Izireli. 


26 Beto asa si garunu la nia Sa se Mosese sa Nana nabulu,” 
meke se Eroni sapu ele vizatia Sa. 
27 Tavete vura ni rini sari na vina gilagila pa varikorapadi rina tinoni, 
meke sari na tinavete variva magasadi pa popoa Izipi. 
28 Va huporo dudukukuru mia Tamasa sa popoa,“ 
ba korodia va tabea tugo rina tie Izipi sa Nana zinama. 
29 Iliri ni ehara Sa sari na dia ovuku,” 
meke va mate betoi Sa sari na dia igana. 
30 Va sini nia bakarao Sa sa doduruna sa dia popoa,” 
kamo tu pa korapana sa vetu banara ba koa ia tugo bakarao. 
31 Zama mo sa Tamasa meke omunu la mo sari doduru dodoa* 
na nikuniku pa doduruna sa popoa Izipi. 
32 Va raza la i tugo Sa sari na ruku aesi,” 
meke na kapi si malara la pa doduruna sa popoa. 
33 Va mate pani Sa sari na dia nati vaeni meke sari na vuadi, 
meke sari na dia huda piqi, meke va kaleana betoi Sa sari doduru dia hudahuda. 
34 Zamai Sa sari na kupokupo, ke omunu la si arini,” 
soku vuro tina meke lopu boka ta nae. 
35 Gani rini sari doduru linetelete pa pepeso; 
gani rini vuadi sari doduru vuvua pa inuma. 
36 Va mate pani Sa sari na tudia koreo kenudi* 
rina tatamana pa popoa Izipi, 
saripu podo kekenudi koarini. 


37 Beto asa si turana vura ni Sa pa Izipi sari na tie Izireli;” 
paleki rini sari na dia siliva na golo, 
toa valeana na ninira si arini. 
38 Matagutu ni rina tinoni pa Izipi sari na tie Izireli, 
ke totoso taluarae taloa rini, si qetu sari na tie Izipi. 
39 Va aqori Sa si arini pa opo adumuna keke lei,” 
meke turani Sa si arini panaboni pa kalalasana keke nika. 
40 Tepa ginani si arini, ke ponini Sa sari na kurukuru tapuru, pozana kueli,” 
meke na ginani pu hoqa gore mae pa manauru ke dena si arini. 
41 Va puzaka vura ia Sa pa patu sa kolo,” 

meke totolo guana leana pa gega. 
42 Balabala pulea Sa sa Nana vina tatara madina 
koe Ebarahami, sa Nana nabulu. 


43 Gua asa ke turana vura ni Sa pa Izipi sari Nana tie ta vizatadi, 
meke kera na kukili si arini pa dia ginetugetu. 
44 Poni Sa koarini sari na pepeso tadi na votiki butubutu,” 
meke vala i Sa koa rini sari na inuma na vuvua tadi na votiki tie, 
45 pude madi va tabei ri Nana tie sari Nana tinarae, 
meke sari doduru Nana ginarunu. 


Mi vahesia se Zihova! 

Sa Lineana te Zihova koari Nana Tie 
1 F h Š ih 1* 
Mi vahesia se Zihova! 


Mi zama leana la koa Sa, ura leana si Asa, 
meke koa hola ninae rane sa Nana tataru nabuna. 

2 Loke tie boka tozi vura betoni sari doduru tinavete niniradi, 
loke tie boka vala nia sa vinahesi sapu garona. 


3 Tamanae si arini pu kopu nia sa lineana pa doduru tie, 
meke sarini pu evania sa tinonoto doduru totoso. 


4 Kei Zihova, Mu balabala au pana qetu ni Goi sari na Mua tie; 
Mu va sare au pana harupi Goi sarini. 

5 Mu va malumau pude qu dogoria sa minamutu tadi na Mua tie ta vizatadi, 
meke maqu somana nia sa qinetuqetu tadi na Mua tinoni, 
pude qu somana qetu nia sapu Tanisa si gita. 


6 Gita si na tie sea gua tugo ri na tiatamada pukerane, 
meke na tie kaleada si gita. 
7 Sari na tiatamada pukerane sapu koa pa Izipi si lopu gilani rini sari na tinavete 
variva magasadi pu evani sa Tamasa,“ 
meke mulini ni tugo rini sari na totoso sokudi pu vata dogoro ni sa Tamasa koa 
rini sa Nana tataru; 
ba matagutu na lopu ranea rini sa Tamasa pu tagoi sari doduru niniranira pa 
Kolo Ziņara. 
8 Gua asa sarini, ba harupi Sa si arini koasa laena sa Pozana Sa, 
pude kaqu vata dogoro vura sa Nana niniraņira lavata. 
9 Zama ia Sa sa Kolo Zinara,” 
meke popa si asa, 
meke turana guni Sa vasina sarini, guana enedia pa qega. 
10 Ke harupi Sa si arini pa limadi rina kana, 
meke vata rupahi Sa si arini koa sa niniranira tadi na tie varikanai. 
11 Meke kuzu va matei na kolo sari na dia kana; 
lopu keke arini si toa. 
12 Ke tige va hinokaria rini sari Nana zinama,” 
meke kera vahesia rini si Asa. 

13 Ba lopu sana mulini ni rini sari Nana tinavete, 

tuturei taveti rini gua sapu hiva ni rini totoso lopu ele tozi ni Sa. 
14 Okoro ginani leleadi si arini pa gega,” 

meke podepodekia rini sa Tamasa. 
15 Poni Sa gua sapu tepa ia rini, 

ba va raza ni Sa koa rini si keke minoho kaleana. 
16 Konokono ni rina tinoni pa gega sari Mosese” 

e Eroni, sari nabulu madidi te Zihova. 
17 Ke ta vigala rua sa pepeso, 

meke hoga lodu beto vasina sari Datani e Abirami meke sari na dia butubutu. 
18 Meke gore mae sa nika pa manauru, 

meke sulu pani sari na tie kaleadi pu lulidi sari kara. 


19 Tavetia rini si keke beku bulumakao pa Saenai* 


meke vahesia rini si asa. 
20 Lopu vahesia rini sa Tamasa tolavaena na nedalana, 


ba vahesia tu rini sa bekuna sa bulumakao sapu gani duduli. 
21 Mulini nia rini sa Tamasa pu harupudi si arini, 
sapu ele taveti sari na tinavete nomadi hola pa Izipi. 
22 Ba variva magasadi tu sari Nana tinavete vasina, 
meke variva matagutudi tu gua saripu evani Sa pa Kolo Zinara. 
23 Gua asa, ke zama sa Tamasa, sapu kote va mate pani Sa si arini, gua. 
Ba sipu gilania Mosese sapu gua asa, si toketoke hukata ni sa koe Tamasa si arini, 
pude lopu va matei Sa si arini pa Nana binugoro. 


24 i 3 YA nii, %* 
Beto asa si kilua rini sa popoa leleana, 
sina lopu va hinokaria rini sa vina tatara te Tamasa. 
25 Qumiqumi si arini koari na dia ipi, 
meke lopu va tabea rini sa zinama te Zihova. 
26 Gua asa ke poni Sa sa vina balau 
sapu kaqu va mate pani Sa si arini pa qega. 
27 . á . X a .* 
Kaqu va talahuarae i Sa sari na tudia pa korapadi rina butubutu huporodi, 
pude di la mate palae koari na votiki popoa. 


28 Meke beto asa pa toqere Peoro, si la somana nia rini sa vinahesina e Beolo”” 
meke henai rini sari na ginani pu tava vukivukihi la koari na tamasa pu loke dia 


tinoa. 
29 Va bugoria rini se Zihova koari na dia tinavete kaleadi, 
ke puzaka vura koa rini si keke oza. 
30 Ke turu vura se Pinehasi meke va matei sa sari karua tie seadi, * 
ke tiqe noso sa minoho. 
31 Podalae pa totoso asa si ta balabala sapu na tie tonoto si asa, 
meke kaqu ta balabala tugo ninae rane si asa. 


32 Koasa kolo pa Meriba si va bugoria rini se Zihova,” 
ke pa ginugua tadirini si va tasuna ia rini se Mosese. 

33 Ura vata naziria arini si asa, 
ke lopu balabala paki se Mosese meke zama. 
34 Lopu va matei rini sari na tie huporo” 
saripu garunu ni e Zihova pude va matei. 
35 Ba varihaba la tu koa rini sarini, 
meke luli tu rini sari na dia hahanana huporodi. 
36 Sari na tie te Tamasa si vahesi beku, 
gua asa ke ta evaņa sa dia vina kilasa. 
37 Va vukivukihi lani rini koari na tomate kaleadi 
sari na tudia” koreo na tudia vineki. 
38 Va matei rini sari na koburu pu loke dia ginugua seadi,” 
meke va bonia rini sa popoa pa dia vina mate tie. 
39 Va boni puleni teledia si arini koari na dia tinavete seadi, 
meke lopu soto va nabu si arini koe Tamasa. 


40 Ke ta naziri hola ni e Zihova sari Nana tinoni,* 
ke etulu pani Sa sari Nana tinoni soti. 

41 Luara lani Sa si arini pa limadi rina butubutu huporodi, 
pude madi koa totoli ni rina dia kana. 

42 Ta nonovala si arini koari na dia kana, 
meke koa pa dia niniranira si arini. 

43 Soku totoso si va sarei e Zihova sari Nana tie, 
ba vizatia rini si pude lopu va avoso la koa Sa, 
meke lodu mate pa dia sinea si arini. 

44 Ba avosi e Zihova si arini pana kabo la koa Sa sarini, 
meke balabala i Sa pa dia tinasuna. 

45 Pa ginuadi rini si balabala ia Sa Nana vinariva egoi nabuna koa rini, 
meke pa Nana tataru lavata si toka ni Sa si arini. 


46 Va kekeri sa bulodi sari na dia kana 
pude tataru ni si arini. 


47 Kei Zihova, mami Tamasa, Mu harupu gami, 
Mamu turana vata luarae pule mae gami koari na butubutu huporodi,* 
pude boka zama leana hola si gami koa Goji, 
meke boka vahesia gami sa Pozamu Goi. 
48 Mani tavahesi se Zihova, sa Tamasa tadi na tie Izireli, 
mada vahesia kamahire, meke ninae rane. 


Madi zama “Emeni!” sari doduru tie! 


Mi vahesia se Zihova. . . 
Buka Vina Lima 


107 
Sam 107 kamo Sam 150 


Vinahesina sa Lineana te Tamasa 
1 Mi zama leana la koe Zihova, ura leana si Asa, 
na koa hola ninae rane” sa Nana tataru nabuna. 
2 Madi zama leana pule la koe Tamasa sarini pu vata rupahi Sa pa tinasuna, 
gamu doduru pu ele harupu gamu Sa. 
Ele harupu gamu Sa si gamu koari na mia kana, 

3 meke turana puleni gamu Sa koari popoa huporodi pa kali gasa rimata, 
lodu rimata, pa kali gede meke kali matao. 


4 Kaiga si muliunu koari na vasidi kalekaleadi pa gega, 
meke lopu boka dogoria rini sa sirana la pa popoa pude la koa. 
5 Ovia na memeha, ke malohoro sari na dia binalabala 
pude koa valeana pule si arini. 
6 Ke tepa la koe Zihova si arini, 
meke va sarei Sa si arini pa dia tinasuna. 
7 Turani Sa si arini pa keke sirana tonoto, 
osolae kamoa rini si keke vasileana nomana pude la koa vasina. 
8 Madi zama leana koe Tamasa sarini, koasa Nana tataru nabuna koa rini, 
meke koari na tinitona arileadi pu tavete poni ni Sa koa rini. 
9 Ura va napoi Sa saripu memeha, 
meke va dena ni ginani leadi Sa saripu ovia. 


10 Kaiqa arini si koa pa hinuporo sapu dudukurumu, 
ta pusi meke koa ta sigiti ni rini sari na seni. 
11 Koa gugua asa sina va kari rini sari na tinarae tanisa Tamasa pu Ululuna Hola, 
meke kilui rini sari Nana vina tumatumae. 
12 Ele va maboi Sa sarini koari na tinavete niniradi; 
hoqa si arini meke loke tie toka ni. 
13 Ke tiqe tepa la si arini koe Zihova koari na dia tinasuna, 
meke va sarei Sa si arini. 
14 Turaņa vura pule ni Sa si arini pa hinuporo sapu dudukurumuna, 
meke vata rupahi Sa pa dia tinapusi. 
15 Madi zama leana koe Zihova koasa Nana tataru nabuna, 
meke koari na tinitona marilaedi pu tavete poni ni Sa koa rini. 
16 Ura ele huari Sa sari na sasada boronizi, 
meke ele mokui Sa sari na roza aeana. 


17 Kaiqa rini si duvili, sina koa gua koari na dia sinea na tinavete kaleadi. 
18 Lopu boka henai rini sari na ginani, 
meke tata mo pa minate si arini. 
19 Ke pa korapa dia tinasuna si tepa la koe Zihova si arini, 
meke harupi Sa pa dia tinasigiti. 
20 Salani Sa si arini koari Nana zinama, 
meke va sare i Sa pa minate. 


21 Madi zama leana koe Tamasa si arini koasa Nana tataru nabuna koa rini, 
meke koari na tinitona marilaedi pu tavete poni ni Sa koa rini. 


22 Madi zama leana la koa Sa koari na dia vina vukivukihi; 
madi tozi vura ni sari Nana tinavete pa kinera qetuqetu. 


23 Kaiqa arini pu tavetavete koari na vaka pa kolo, 
pa tinavete holuholu pa seu, 
24 si dogori rini sari na tinavete te Zihova, 
sari Nana tinavete variva magasadi koari na lamana peava. 


25 Ura zama mo si Asa meke ta evana sa raneboni, 
sapu va puzaki sari na ololobagea pa lamana. 


26 Sage na gore sari na vaka koari na bogusu, 
gua asa ke hoke malohoro sari na dia binalabala. 

27 Duta ni lamae, guana tie naponapodi si arini, 
meke lopu hite gilania rini sa si boka tavetia rini. 
28 Ke tepa la koe Zihova si arini pa dia tinasuna, 
meke harupi Sa si arini. 
29 Va bulea Sa sa raneboni, 
meke va memehia sa sa kolo nakili. 
30 Qetu si arini, sina bule sa popoa, 
meke turana va kamo ni Sa si arini pa hogotoana pu hiva nia rini. 
31 Madi zama leana koe Tamasa sarini, koasa Nana tataru nabuna koa rini, 
meke koari na tinitona marilaedi pu tavete poni ni Sa koa rini. 
32 Madi tozi vura nia koari na kobi tinoni Sa Nana vina lavata, 
meke madi vahesia si Asa pa vinarigara tadi na koimata. 


33 Va popai Sa sari na ovuku, 


meke va matei Sa sari na bukaha. 
34 Sa popoa masuruna si iliri nia pepeso matena Sa, 


sina koa gua koari na kinaleadi tadi na tie pu koa vasina. 
35 Sa pepeso gegana si iliri nia kopi kolo Sa, 

meke sa pepeso popana si va vura ni bukaha. 
36 Vasina si veko ni Sa sari na tie oviadi, 


meke kuria rini sa dia vasileana. 
37 Lelete sarini koari na pepeso na huda vaeni, 


meke vua katakata si arini. Wa 
38 Mana ni Sa sari Nana tie, ke podopodo va soku si arini, 


meke lopu hite va goregore hikare i Sa sari na dia bulumakao. 


39 Totoso tava kilasa, na tava kurekure sari na tie te Tamasa koarini pu nonovali, 
na va tasuna i, na va talotani, 

40 si vata dogoro nia sa Tamasa sapu lopu qetu ni Sa sarini pu nonovaladi si arini, 
ke va muliunu pani Sa si arini pa qega loke siranana, 

41 ba ovulu sage ni Sa sarini pu ta nonovala, 
meke va toqolo va sokui Sa sari na dia tatamana guana rovana sipi. 

42 Dogoria rina tie tonoto sapu gua asa meke qetu nia rini, 
ba sari doduru tie kaleadi si lopu hite boka zama. 


43 Sarini pu tumatumae si madi balabala i sari na ginugua arini, 
meke sa tataru nabuna te Zihova. 

Vinaravara Tinepa Tinokae pa Vina Kilasadi rina Kana 

(Keke kinera te Devita) 
1 Kei Tamasa, turu va nabu si rau; 

kaqu kera vahesigo rau si Goi pa doduru buloqu! 
2 Kaqu vanunu vagavagasa si rau, 

meke va namanama i sari na qua mike. 
3 Kei Zihova, kaqu kera vahesigo rau si Goi 

pa varikorapadi rina votiki butubutu. 


4 Ura sa Mua tataru nabuna si noma hola nia sa sa manauru; 
meke sa Mua tinaronue, loke tie si pada kamoa; 


sage ululu hola nia sa sa maņauru. 
5 Kei Tamasa, Mu vata dogoro vura nia sa Mua linavata pa manauru, 
meke sa Mua niniranira pa kasia popoa. 

6 Mu va sare gami pa Mua niniranira, Mamu olania sa gua vinaravara, 
pude di tava sare sari na Mua tie pu tataru ni Goi. 

7 Ele zama sa Tamasa pa Nana vasina hopena, 
“Pa Qua minataqara si kote va hia ia Rau sa vasileana Sekemi koari na Qua tinoni, 
kaqu paqaha va hia ia Rau sa pezara Sukoti koari na Qua tie. 

8 Taqarau se Qileadi, Taqarau tugo se Manase, 
sa butubutu Iparemi si na Qua tie varane pa vinaripera. 
Sa butubutu Ziuda si kaqu banara ni sari na butubutu. 

9 Moabi si kaqu guni nia Rau na Qua besini nunuzapana, 
koa sa popoa Edomu si kaqu gona la nia Rau sari na Qua sadolo, 
pude na vina gilagilana sapu Taqarau si asa. 

Kaqu velavela la nia Rau sa Qua minataqara koari na tie Pilisitia.” 


10 Kei Tamasa, esei si kaqu turana gami pude la nuquria sa vasileana ta barana? 
Esei si kaqu turana lani gami pa Edomu? 
11 Kei Tamasa, etulu pani gami mo Goi si gami? 
Lopu kaqu koa turanae tu si Goi koari mami qeto minate varipera? 
12 Keij, mae tokani gami pude razai sari na kana; 
ura sa tinokae tana tie si loke guguana. 
13 Be koa turana gami Goi si kaqu koa mataqara si gami, 
Agoi mo si boka va kilasi sari na mami kana. 

Qinumiqumi tana Keke Tie pu Koa pa Tinasuna 
(Keke kinera te Devita) 
1 Kei Tamasa, vahesi Igo rau si Agoi, 
Mu lopu koromu pude kulu au. 
2 Sari na tie kaleadi, na tie kokohadi si ele rapata nau, 
tozi rini sari na zinama kokohadi koasa guguaqu rau. 
3 Soku ginugua kaleadi si tozi rini koasa guguaqu rau, 
meke rapata hoboro nau rini si rau pa loke ginugua. 
4 Tataru ni na varavara toka ni rau si arini, 
ba kanau tu rini. 
5 Sa gua lineana koa rini si hobe nia kinaleana tu rini, 
meke sa qua tataru si hobe nia kinukiti tu rini. 


6 Mu vizatia keke tie varipitui kaleanana pude varipitui nia, 
Mu vizatia keke nana kana telena pude zutua gana. 
7 Pana ta pitu sa, si mani sea gana; 
sa nana vinaravara ba mani ta balabalae sinea tugo. 
8 Mani papaka gana sa nana tinoa,” 
meke mani vagi hobea gana keke votiki tie sa nana tinavete! 
9 Madi eapa gedi sari nana koburu, 
mani naboko gana sa nana barikaleqe! 
10 Madi loke dia vasina, meke madi koa malana gedi sari na tuna. 
Madi ta hadu taloa gedi koari na vetu huhuaradi pu koai rini! 
11 Koarini pu vagi paki sa sa dia poata meke lopu boka hobe pulei sa, 
si madi la vagi beto pani sari doduru nana likakalae. 

Madi la vagi beto pani rina tie karovodi sari doduru nana vinagi koari nana 
tinavete! 
12 Mani loke tie va tukania si asa, 
meke mani loke tie tataru ni na kopuni sari na tuna pu eapadi! 
13 Madi puzulu sari doduru tutina, 
mani ta mulinae palae sa pozana koasa sinage pu luli mae koa sa. 
14 Mani balabala vekoi e Zihova sari na kinaleadi tadi na tiatamana pukerane, 
meke mani lopu taleosae ni Tamasa sari na sinea tanisa tinana. 
15 Mani lopu mulini ni e Zihova sari na dia sinea, 
ba sari na tiedi si madi ta mulini palae hokara. 


16 Ura lopu hite koa pa nana binalabala sa tinavete tataru na vinatukana, 
ba nonovali sa sari na habahuala, 
na malana, meke saripu lopu ta galagalaedi. 
17 Hiva hola nia sa sa lineveleve, ke mani ta levei gana tugo si asa! 
Lopu hiva mana ni sa sari na tie, ke mani lopu ta manae tugo si asa. 
18 Sa nana hahanana lineveleve si guana nana pinokopoko sa. 
Mani guana kolo sa lineveleve sapu nuguru pa tinina, 
meke guana oela sapu nuguru pa susurina! 
19 Mani nobia na lineveleve si asa guana poko pu va sagea sa, 
meke guana belete sapu dokoho nia sa hopeke rane. 


20 Madi gua arini sari na linipulipu kaleadi pu poni ni e Zihova koarini pu va kaleanau, 
koarini pu zutu nau koari na zinama kaleadi. 

21 Ba Zihova qua Banara lavata, Mu toka nau gua sapu ele va tatara nau Goji, 
Mamu va sare au, sina koa gua koasa Mua lineana na tataru. 

22 Ura habahuala na malana si rau, 
meke koa ta sigiti pa korapa bulogu si rau. 

23 Tata mate taloa mo si rau, guana opoadumu pana veluvelu; 
ta givusu palae guana kupokupo hakena pa elelo si rau. 

24 Malohoro sari na tunutunu nenequ, sina lopu henahena si rau; 
tale susuriqu mo si rau. 

25 Na dia sisireana rina tie si rau pana dogorau rini;” 
meke hiruhirue batudi si arini. 


26 Mu toka nau, kei Zihova qua Tamasa; 
Mu harupau pa Mua tataru nabuna! 
27 Va gilana nia koari na qua kana, 
sapu Agoi sa Tamasa sapu harupuqu rau. 
28 Arini si leve nau, ba Agoi si mana nau tu. 
Madi tava kilasa sarini pu nonovalau, 
ba arau na Mua nabulu si maqu qetuqetu qua. 
29 Madi tava malamalana gedi sari na qua kana, 
meke madi guana pokopoko nia rini sa kinurekure. 


30 Kaqu velavela nia rau sa qua zinama leana koe Zihova. 
Kaqu vahesia rau koari na vinarigarae tinoni, 
31 sina lavelave nia Sa sa tie habahuala, 
meke va sarea Sa si asa koarini pu zutuna pude va matea gua. 

Zihova meke sa Nana Banara Ta Vizatana 
(Keke Kinorokorotae te Devita) 


1 Zama se Zihova koasa gua Banara,” 
“Mu habotu pa kali Mataogu, 
osolae vekoi Rau sari Mua kana pa kauru Nenemu,” gua.” 
2 Kaqu va repaha la ia e Zihova sa Mua niniranira, podalae pa Zaione. 


Mu koa totoli ni sari na Mua kana. 
3 Pana razai Goi sari na Mua kana, , , , , , 
kaqu somana qetuqetu koari na tie varipera Tamugoi sari na Mua tie vaqura. 


Kagu somana mae koa Goi guana puni munumunu koari na toqere hopedi.” 


4 Keke vina tatara nabuna si tavetia e Zihova, meke lopu kaqu hobea Sa si asa, sapu 
guahe:” 
“Agoi si na hiama ninae rane ka rane, 
pa kinehana e Melekizadeki“,” gua. 


5 Kagu somana pa Mua niniranira sa Tamasa. 
Pana bugoro Sa, si kagu va kilasi Sa sari na banara. 

6 Kagu pitui Sa sari na butubutu. 
Kagu va sini ni tie matedi Sa sari doduru vasidi varipera. 
Kagu va kilasi Sa sari na banara pa kasia popoa. 

7 Kagu napoa sa banara sa berukehe pa kapa sirana meke ninira, 
meke kagu turu va matagara si asa. 

Vinahesina e Zihova 
1 Magu vahesia se Zihova! 


(Aleph)" Kagu zama leana la si rau koe Zihova pa doduru buloqu, 
(Bet) somanae koasa vinarigarae tie tonoto te Tamasa. 

2 (Gimel) Variva magasa sari na tinavete te Zihova, 
(Dalet) ari doduru pu qetu ni si odi tumani si arini. 

3 (He) Sini na vina lavata, na niniranira sari Nana tinavete, 
(Vav) meke sa Nana tinonoto si koa hola ninae rane. 


4 (Zain) Va balabala ni Sa pa tie sari Nana tinavete variva magasadi; 
(Het) tataru na taleosae se Zihova. 

5 (Tet) Poni ginani Sa sari pu pamana nia si Asa. 
(Yod) Lopu hite mulini nia Sa sa Nana vinariva egoi nabuna. 

6 (Kaph) Vata dogoro nia Sa koari na tie sa Nana niniranira, 
(Lamed) sipu poni Sa koarini sari na pepeso tadi na votiki butubutu. 


7 (Mem) Ta ronuedi na tonoto sari na tinavete tana Limana; 

(Nun) sari doduru Nana zinama si boka ta ranedi. 
8 (Samek) Koa hola ninae rane si arini, 
(Ain) meke ta poni nia rini sa hinokara na tinonoto. 
9 (Pe) Vata rupahi Sa sari Nana tie, 
(Zade) meke tavetia Sa si keke vinariva egoi koa rini sapu koa hola ninae rane. 
(Qoph) Hopena na ninira si Asa. 
10 (Resh) Na pinamanana e Zihova si na natina sa tinumatumae.” 
(Shin) Koa va gilae si arini pu va evania si asa. 
(Tav) Mani tavahesi si Asa ninae rane ka rane. 

Sa Qinetuqetu tanisa Tie Leana 
1 Mi vahesia se Zihova! 


(Aleph) Tamanae tugo sa tie pu pamana nia se Zihova, 
(Bet) meke qetu sisigiti pude va tabei sari na tinarae Tanisa! 

2 (Gime) Kaqu tago niniranira sari na tuna koasa popoa sapu ponia sa Tamasa koarini, 
(Dalet) meke sari na tutina sa tie tonoto si kaqu koa tamanae. 

3 (He) Kaqu koa mamutu sa nana kinoa, 
(Vav) meke sa nana tinonoto si kagu koa hola ninae rane ka rane. 


4 (Zain) Kaqu nedala vura pa hinuporo, sa kalalasa koari na tie tonoto, 
(Het) koarini pu tataruni na tokani na va tukani sari na tie. 

5 (Tet) Kaqu koa valeana tugo sa tie sapu vala poata koarini pu vagi paki poata koasa, 
(Yod) meke tavete valeana pa doduru tie koasa nana tinavete holuholu. 

6 (Kaph) Sa tie leana si lopu kaqu boka tava kilasa; 
(Lamed) kaqu ta balabala si asa ninae rane. 


7 (Mem) Lopu kaqu matagutu ni sa sari na inavoso kaleadi. 
(Nun) Turu va nabu si asa pa bulona pa nana kinalavarae koe Zihova. 
8 (Samek) Soto va nabu si asa pa bulona, ke lopu kaqu matagutu, 
(Ain) osolae kaqu dogoro sotia sa vina kilasadi ri na nana kana. 
9 (Pe) Variponi va soku si asa koari pu malana,” 
(Zade) kagu koa hola ninae rane sa nana tinonoto, 
(Qoph) kagu koa ninira si asa, meke ta pamanae pa tie. 
10 (Resh) Sari na tie kaleadi si kaqu dogoria sapu gua asa, meke ta naziri, 
(Shin) kaqu garata livodi si arini meke mate palae, 
(Tav) sa inokoro tadirini si kaqu murimuri palae. 

Vinahesina e Zihova pa Nana Lineana 
1 Mi vahesia se Zihova! 


Kei gamu na nabulu te Zihova, 
mi vahesia si Asa. 
Mi vahesia sa Pozana e Zihova! 
2 Tamanae sa Pozana e Zihova, 
podalae kamahire meke kamoa na kamoa. 
3 Mani tavahesi se Zihova, podalae pa gasa rimata, meke kamoa pa lodu rimata; 

mani tava lavata sa Pozana e Zihova! 
4 Koa banara ni e Zihova sari doduru butubutu, 
meke sa vina lavatana Sa si hola ni sari na manauru! 


5 Loketona pule keke sapu gugua e Zihova sa nada Tamasa! 
Koa Banara si Asa panaulu pa manauru. 

6 Dono gore si Asa 
meke dogoria Sa sa manauru meke sa pepeso. 

7 Va rizu sage i Sa sari na tie malaņa pu koa pa eba na kavuru pepeso; 
ovuli Sa sari na habahuala pa dia minalana, 

8 pude somana koari na koburu tavia, 


koari na koimata tadi na tie. 
9 Va lavatia Sa sa barikaleqe tigena pa nana vetu, 


va qetua Sa si asa, sina va bokaia Sa pude ari Nana koburu. 


Mi vahesia se Zihova! 

Keke Kinera pa Totoso Pasova* 
1 Totoso taluarae pa Izipi sari na tie Izireli, 
sari na tutina e Zekopi koasa popoa tadi na votiki tie, 
2 si ta evanae na tie madidi tanisa Banara sa butubutu Ziuda, 
meke ta evanae na Binanara te Tamasa sari na butubutu Izireli hire. 


3 Dogoria sa Kolo Zinara sa minae te Zihova, ke ta paqaha rua nana,” 
meke sa Ovuku Zodani si noso paki sa totolona sa. 

4 Kapikapidolo guana qoti sari na toqere pa minataqara, 
meke sari na toa si horuhoru guana tuna sipi. 

5 Na sa si ta evana ke ta pagaha rua tu si agoi na Kolo Zinara? 
Meke na vegua ke noso tu totolomu si agoi na Ovuku Zodani? 

6 Gamu na toqere, na vegua ke kapikapidolo guana qoti si gamu? 
Meke na vegua ke horuhoru guana tuna sipi tu si gamu na toa? 


7 Mamu tarazuzu si agoi na kasia popoa pana mae se Zihova, 
meke pa kenuna sa Tamasa te Zekopi, 

8 sapu vata evanae nia kopi kolo sa patu;” 
meke koasa patu hihiu si va vura nia bukaha kolo ibu Sa. 

Sa Kekeke Tamasa Hinokara 
1 Kei Zihova, koa Goi mo si kaqu ta vatu sa vina lavata na vinahesi; 


koa Goi mo, ba lopu koa gami, 
sina koa gua koasa Mua tataru meke kopu ni Goi sari na Mua zinama. 


2 Na vegua ke zama sari na butubutu huporo, 
“Avei sa mia Tamasa?” gua. 

3 Sa nada Tamasa si koa pa maņauru, 
meke taveti Sa gua saripu hiva ni Sa. 


4 Sari na tamasa tadi na butubutu huporo si ta tavetae siliva na golo,” 

sapu ta tavete pa limadi rina tie mo. 
5 Ari nuzudi si arini, ba lopu boka zama, 
ari matadi, ba lopu dodogorae. 
6 Koa dia talinadi, ba lopu boka avavosae, 
koa dia isudi, ba lopu boka va humana. 
7 Ari limadi, ba lopu boka tanitanini, 
koadia nenedi, ba lopu boka ene, 
meke lopu boka va vura mamalaini si arini. 
8 Madi koa gua tugo asa sarini pu tavetedi sarini, 
meke sari doduru pu kalavarae koa rini. 


9 Kei, gamu na tie Izireli, mi kalavarae koe Zihova! 
Asa sa mia lave meke na mia tinokae. 

10 Gamu na hiama na butubutu te Eroni, mi kalavarae koe Zihova! 
Asa sa mia lave meke na mia tinokae. 

11 Gamu pu pamana nia se Zihova, mi kalavarae koa Sa! 
Asa sa mia lave meke na mia tinokae. 


12 Lopu kaqu hite mulini ni gita e Zihova si gita na tie Izireli, 
meke kaqu manani gita Sa, 
meke sari doduru hiama te Tamasa. 

13 Kaqu mana ni Sa sari doduru pu pamana nia si Asa,” 
hiteke na lavata. 


14 Kaqu va soku lala i Nana E Zihova sari na tumia, 
gamu meke sari na tutimia. 

15 Mani manani gamu e Zihova, 
Asa sapu tavetena sa Maņauru meke sa pepeso. 


16 Sa Manauru si te Zihova, 
ba sa kasia popoa si ele vala nia Sa pa tie. 
17 Sari na tie matedi si lopu boka vahesia se Zihova, 
meke sarini pu ta pomunae. 
18 Ba gita na tie toada si mada vahesia se Zihova, 
podalae kamahire meke lopu makudo ninae rane ka rane! 


Vahesia se Zihova! 

Vinahesi Tana Keke Tie pu Harupia Tamasa pa Minate 

1 Tataru nia rau se Zihova, sina avosia Sa sa mamalainigu, 

meke olania Sa sa gua tinepatepa. 
2 Ura ele avosau Sa si rau totoso tepa la koa Sa si rau, 

gua asa ke kaqu tepatepa la mo koa Sa pa doduruna sa qua tinoa. 
3 Sari na tinasuna tanisa minate si koa pa vari likohaequ, 

meke sa minatagutuna sa lovu si koa tata koa rau. 

Ele hologoru na talotana si rau. 
4 Ke tiqe tepa la guahe si rau koasa Pozana e Zihova, 

“Ke Zihova, tepa Igo rau si Goi, Mu harupia sa qua tinoa,” 

> Tataru meke tonoto se Zihova, 

meke sinia na tataru variva taleosae si Asa. 
6 Kopu ni e Zihova sari pu malohoro; 

totoso tasuna rau, si harupau Sa. 
7 Magu rane va hinokaria se Zihova, 

sina tavete valeana mae koa rau si Asa. 


8 Ele harupau e Zihova si rau pa minate, 
va moko au Sa pa qua kinabo, 
meke harupau Sa pa vina kilasa koari na qua kana. 
9 Ke kaqu ene si rau pa kenuna e Zihova, 
pa popoa tadi na tie toadi. 
10 Va hinokara si rau, ke magu zama,” 
“Ta novala hokara si rau,” gua. 
11 Meke koasa qua tinalotaņa si zama si rau, 
“Lopu boka ranea gita si keke tie,” gua. 


12 Na sa si kaqu boka ponia rau koe Zihova 
koari doduru Nana lineana koa rau? 

13 Gua sapu ponia rau sa vaeni koe Zihova, si kaqu va lavatia rau koasa tinaharupu, 


pude zama leana nia koa Sa sapu harupau Sa si rau. 
14 Pa korapadi ri kobi tinoni 


si kaqu ponia rau koa Sa gua sapu ele va tatara nia rau pude vala ia koa Sa. 


15 Talotaņa hola se Zihova 
pude dogoria sa minate tadi Nana tie tonoto. 
16 Kei Zihova, hinokara na Mua nabulu si rau; 
kaqu nabulu nigo rau, gua tugo sa tinaqu. 
Ele rupahau Goi si rau pa minate. 
17 Kaqu ponigo rau sa vina vukivukihi zama leana, 
meke varavara atu koa Goi Zihova. 
18 Pa korapadi ri kobi tinoni si kaqu ponia rau koa Sa 
gua sapu ele va tatara nia rau pude vala ia koa Sa, 
19 pa korapadi rina pavasa koasa Zelepade te Zihova, 
sapu koa pa kokorapana sa vasileana Zerusalema. 


Mi vahesia se Zihova! 

Vinahesina e Zihova 
1 Mi vahesia se Zihova, gamu doduru butubutu!” 
Mi vahesia si Asa, gamu doduru tinoni. 
2 Ura nomana hola sa Nana tataru nabuna koa gita, 
meke kopu ni Sa sari Nana zinama ninae rane ka rane. 


Mi vahesia se Zihova! 


118 


Vinaravara Zama Leana koasa Minataqara 

1 Aria mada zama leana la koe Zihova, ura na leana si Asa;” 
meke sa Nana tataru nabuna si koa hola ninae rane! 
2 Madi zama guahe sari na tie Izireli, 


“Sa Nana tataru nabuna si koa roni aS rane.” 
3 Madi zama guahe sa butubutu te Eroni, 


“Sa Nana tataru si koa hola ninae rane.’ 
4 Sarini pu pamana nia se Zihova si madi zama guahe, 


“Sa Nana tataru nabuna si koa hola ninae rane.’ 


5 Pa korapa qua tinasuna si tepa la si rau koe Zihova; 
olania Sa sa qua tinepatepa meke vata rupahau Sa. 
6 Koa somana koa rau se Zihova, ke lopu matagutu si rau,“ 
gua asa, ke loke tie si boka va tasuna au. 
7 Koa tata koa rau se Zihova pude toka nau, 
ke kaqu koa mataqara si rau koa rini pu kukiti nau. 
8 Leana hola si pude koa aqorae koe Zihova, 
ba lopu pude ranerane la pa tie mo. 
9 Leana hola si pude koa aqorae koe Zihova, 
ba lopu pude ranerane la koari na koimata mo pa pepeso. 


10 Soku koari na qua kana pa votiki butubutu si mae varidikue nau, 

ba pa korapa niniranira te Zihova si ele va mate betoi rau si arini. 
11 Koa pa vari likohaequ rau si arini, 

ba pa korapa niniranira te Zihova si ele va mate betoi rau si arini! 
12 Rovana mae au rini si rau, guana zipale, 

guana nika hurununa sapu sulu pani sari na duduli popadi, 

ba pa korapa niniranira te Zihova si ele va mate betoi rau si arini! 
13 Ele ta zukuru va kaleana si rau meke tata tava kilasa, 

ba toka nau e Zihova. 
14 E Zihova si poni nau sa niniranira, ke kerakera si rau,” 

ele harupau Sa si rau. 


15 Avoso la tu pa ipi tadi na tie te Tamasa, korapa irana qetuqetu guahe: 


“Sa lima heheda te Zihova si va mataqara gita. 
16 Tava ovulu sage sa lima mataona e Zihova, 
sa Nana niniranira lavata pa vinaripera!” 


17 Lopu kaqu mate si rau, ba kaqu toa 

meke tozi vura nia gua sapu evania e Zihova. 
18 Ele va kilasau e Zihova si rau, 

ba lopu va mate au Sa. 


19 Tukele poni nau sari na sasadana sa Zelepade, 
pude qu nuquru la, maqu zama leana koe Zihova. 


20 Hiera tugo sa sasada te Zihova; 
ari na tie tonoto mo si boka nuquria si asa. 


21 Zama leana si rau koa Goi Zihova, sina ele avosau Goi, 

sina ele harupau Goi. 


22 Sa patu sapu kilua rina tie kuri vetu,” 
si asa tugo si arileana hola koari doduru patu. 


23 Sa tinavete te Zihova hie 
si variva magasa hola tugo koa gita! 


24 Hie tugo sa rane mataqara te Zihova, 
aria mada varigara qetuqetu nia. 
25 Mu harupu gami Zihova, Mu harupu gami!* 
Kei Zihova, Mu va boka gami pa mami tinavete! 


26 Mani mana nia Tamasa si asa pu nuquru mae pa korapa pozana e Zihova!* 
Gami pu koa pa Zelepade te Zihova si manani gamu si gamu. 

27 E Zihova sa Tamasa, 
ele tavete valeana mae koa gita si Asa. 

Tanini pa limamia sari na lelana huda, 
mamu ene va tokele sage la koasa hope pa Zelepade. 


28 Agoi sa qua Tamasa, ke maqu zama leana atu koa Goi. 
Agoi sa qua Tamasa, ke maqu va lavatigo. 

29 Aria mada zama leana la koe Zihova, ura na leana si Asa, 
meke sa Nana tataru nabuna si koa hola ninae rane ka rane! 

(Aleph)” Sa Tinarae Te Zihova 
1 Tamanae tugo si arini pu lopu hite ta zutu pa dia tinoa, 


meke luli i sari na tinarae te Zihova. 
2 Tamanae tugo sarini pu kopu ni sari Nana vina totolie, 


meke va tabea si Asa pa doduru bulodia; 
3 sapu lopu tavete va sea, 


ba lulia rini sa hiniva te Tamasa. 
4 Zihova, ele ponini gami Goi sari na Mua vina tumatumae, 


meke ele tozi ni Goi pude va tabe valeani. 


5 Okoro nia rau l , , 
sapu kaqu kopu valeana ni rau sari na Mua ginarunu! 


6 Be kopu totoko ni rau sari na Mua tinarae 
si lopu kaqu tava kurekure si rau. 

7 Pana va nonoga i rau sari na mua vinilasa tonotodi, 
si kaqu vahesi Igo rau pa bulo viana. 

8 Kaqu va tabei rau sari na Mua ginarunu, 
ke Mu lopu luara pani au! 


(Bet) Vina Tabena sa Tinarae te Zihova 
9 Vegua meke kote boka koa via pa nana tinoa si keke tie vaqura? 
Pa kinopudi mo sari na Mua zinama. 
10 Pa doduru buloqu si hata Igo rau si Goi, 
ke Mu kopu nau pude lopu luara pani rau sari na Mua tinarae. 
11 Ele va nonogai na kopu ni rau pa buloqu sari na Mua zinama, 

pude gu lopu tavete va sea atu koa Goi si rau. 
12 Kei Zihova, vahesigo rau si Goi, 
Mu va tumatumae nau sari na Mua ginarunu. 
13 Kagu tozi vura ni rau 
sari doduru Mua tinarae pu tozi nau Goi. 
14 Qetu nia rau si pude va tabei sari na Mua vina totolie, 
hola nia si pude soku gua likakalae. 
15 Balabala va lohi i rau sari na Mua vina tumatumae, 
meke kagu kopu totoko ni rau sari na Mua hiniva. 
16 Kagu getu ni rau sari na Mua ginarunu, 
meke lopu kagu mulini ni rau sari na Mua zinama. 


(Gimel) Oinetugetuna sa Tinarae Te Zihova 
17 Mamu va leana au si rau na Mua nabulu, 
pude qu toa si rau meke va tabei sari na Mua zinama. 
18 Mu toka nau pude doņo gilani na tumae ni 
sari na hinokara tolavaedi koari na Mua tinarae. 
19 Lopu koa seunae si rau pa kasia popoa hie, 
Mu va bakali koa rau sari na Mua tinarae. 
20 Okoro sigiti nia rau pa buloqu 
pude tumae ni sari na Mua tinarae doduru totoso. 
21 Norei Goi saripu vahesi pule ni, 
madi ta levei gedi sarini pu sekei sari na Mua tinarae. 
22 Mu lopu va malumi si arini pude zama nonovala au na va sisire nau, 
sina ele kopu ni rau sari na Mua vina totolie. 
23 Be kuhana nau rina koimata si rau, 


ba arau sa Mua nabulu si kaqu balabala va lohi i sari na Mua ginarunu. 


24 Sari na Mua vina tumatumae si na qua qinetuqetu; 
arini si totoli nau. 


(Dalet) Inokoro Nabuna pude Va Tabea sa Tinarae te Zihova 
25 Namu ele tata pa minate si rau, 
Mu va toa pule au gua sapu ele va tatara nia Goi! 
26 Sipu tozi helahelae ni rau gua saripu evani rau, si olaņnau Goji; 


Mu va tumatumae nau sari na Mua tinarae! 
27 Toka nau pude tumae ni sari na Mua tinarae, 

meke kaqu balabala va lohi la i rau sari na Mua vina tumatumae tolavaedi. 


28 Lodu mate si rau pa tinalotaņa, 
Mu va ninira au, gua sapu ele va tatara nia Goi! 
29 Mu va leseve au koari na hahanana sekesekeidi, 
Mamu va tumatumae nau sa Mua tinarae. 
30 Ele vizatia rau si pude koa na tie ta ronuequ, 
meke ele va avosi rau sari na Mua vinilasa. 
31 Kei Zihova, ele luli i rau sari na Mua vina totolie, 
ke Mu lopu va malumi sari na tie pude va kurekure au. 
32 Kaqu va tabe qetuqetu ni rau sari na Mua tinarae, 
sina kaqu va noma ia Goi sa qua ginalagilanadi rini. 


(He) Tinepatepana sa Ginilagilana 
33 Kei Zihova, Mu va tumatumae nau sari na ginuadi rina Mua ginarunu, 
meke kaqu va tabei rau si arini doduru totoso. 
34 Mu va bakalia koa rau sa Mua tinarae meke kaqu va tabea rau si asa; 
kaqu kopu nia rau si asa pa doduru buloqu. 

35 Mu kopu nau pude va tabei sari na Mua tinarae, 
sina koarini si vagia rau sa qinetuqetu. 
36 Mu va okorau pude va tabei sari na Mua vina totolie, 
ba lopu pude koa tagotago. 
37 Kopu nau pude qu lopu va sotoa sa qua binalabala koari na tinitona pu lokelaedi; 
Mu valeana au, gua sapu ele zama nia Goi. 
38 Mu kopu nia sa Mua vina tatara koa rau sa Mua nabulu, 
gua sapu ele va tatara nia Goi koarini pu va tabe Igo. 
39 Mu harupau koari na zinama nonovala pu matagutu ni rau, 


nake tolavaedi sari na Mua vinilasa. 
40 Okoro va tabei rau sari na Mua vina tumatumae; | 
Mu poni nau sa tinoa vaqura, ura na tonoto si Goi. 


(Vav) Kinalavarae koasa Tinarae te Zihova 
41 Kei Zihova, Mu tataru nau pa Mua tataru nabuna, 
Mu va sare au koari na qua kana gua sapu ele va tatara nia Goi. 
42 Pude qu boka olani rau sarini pu zama nonovalau, 


sina kalavarae si rau koari na Mua Zinama. 
43 Va boka au pude tozi vura nia sa hinokara doduru totoso, 
sina ranei rau sari na Mua vinilasa. 
44 Kaqu va tabei rau sari na Mua tinarae 
ninae rane ka rane, 
45 meke kaqu koa ta rupaha si rau, 
sina podekia rau pude va tabei sari na Mua vina tumatumae. 
46 Kaqu tozi vura ni rau sari na Mua vina totolie koari na baņara, 
meke lopu kaqu tava kurekure si rau. 
47 Na vagi nia qinetuqetu rau sa vina tabedi rina Mua tinarae, 
sina tataru ni rau si arini. 
48 Pamana ni na tataru ni rau sari na Mua tinarae, 
kaqu balabala va lohi la i rau sari na Mua ginarunu. 


(Zain) Rinanena sa Tinarae te Zihova 
49 Mu lopu mulini nia sa Mua vina tatara koa rau sa Mua nabulu, 
ura ranego rau pude poni nau gua sapu va tatara nia Goi. 
50 Sa Mua vina tatara asa si va manotau pa qua totoso tasuna, 


sina ele va tatara nau Goi sa tinoa. 
51 Saripu vahesi pule ni si pesipesi au doduru totoso, 


ba arau si lopu hite luaria sa Mua tinarae. 
52 Kei Zihova, sipu balabala i rau sari na Mua vinilasa pukeranedi, 


si koa manoto si rau. | , 
53 Ta naziri hola ni rau sari na tie huporo 


pu sekei sari na Mua tinarae. 
54 Pa qua tinoa papakana pa pepeso 

si kerakera ni rau sari na Mua ginarunu. 
55 Pana boni si balabala Igo rau Zihova, 

meke hoke balabala i tugo rau sari na Mua tinarae. 
56 Vagi nia qinetuqetu rau 

sa vinatabedi rina Mua vina tumatumae. 


(Het) Vala Pule nia koasa Tinarae te Zihova 
57 Zihova, Agoi mo si okoro nigo rau pa doduruna sa qua tinoa; 
va tatara nia rau si pude va tabei sari na Mua zinama. 
58 Pa doduruna sa buloqu si hata ia rau sa Mua tinamanae, 

gua sapu ele va tatara nia Goi. 

59 Sipu balabala i rau sari na gua hahanana na tinavete, 
kekere la si rau pude kaqu luli i sari na Mua vina totolie. 

60 Lopu aqa si rau, 
ba va tabe i mo rau sari na Mua tinarae. 

61 Sekesekei nau rina tie kaleadi si rau pude tavete va sea, 
ba lopu muliņi ni rau sari na Mua tinarae. 

62 Pana korapa boni si vanunu si rau meke vahesigo, 
sina tonoto sari na Mua tinarae. 

63 Arau si na dia baere arini pu pamana nigo, 


meke luli i sari na Mua viņa tumatumae. 
64 Kei Zihova, sa kasia popoa si sinia na Mua tataru nabuna, 


Mu va tumatumae nau sari na Mua ginarunu. 


(Tet) Sa Laena sa Tinarae te Zihova 
65 Kei Zihova, ele kopu nia Goi sa Mua vina tatara, 


meke ele tavete va leana si Goi koa rau sa Mua nabulu. 
66 Mu poni nau sa vinilavilasa va tonoto meke sa tinumatumae. 


„Ura va hinokari rau sari na Mua tinarae. , 
67 Sipu lopu ele va kilasa au Goi si hoke ene sea si rau, 


ba kamahire si va tabe i rau sari na Mua zinama. 
68 Tavete valeana, meke tataru na vatukana si Goi, 

Mu va tumatumae nau sari na Mua ginarunu. 
69 Saripu vahesi pule ni si totozi va hakehakei nau si rau, 

ba pa doduruna sa buloqu si va tabe i rau sari na Mua vina tumatumae. 
70 Sari kasa tie sara si loke dia ginilagilana; 

ba arau si qetuqetu ni sari na Mua tinarae. 
71 Leana koa rau sa vina kilasaqu, 

sina gua asa meke boka va nonoga i rau sari na Mua ginarunu. 
72 Leana hola koa rau sari na Mua tinarae, 

hola ni sari na tina qolo na siliva. 


(Yod) Sa Tinonotona sa Tinarae te Zihova 
73 Agoi tavete au si rau, meke kopu nau Goji; 
Mu va tumatumae au pude qu tumae ni sari na Mua tinarae. 
74 Sarini pu pamana Nigo si kaqu qetu pana dogorau ri, 
sina kalavarae si rau koari na Mua zinama. 
75 Kei Zihova, gilania rau sapu tonoto sari na Mua vinilavilasa. 


Meke ta ronuena sa Mua vina kilasa koa rau. 
76 Maqu koa manoto si rau koasa Mua tataru nabuna, 


gua sapu ele va tatara nia Goi koa rau sa Mua nabulu. 
77 Mu tataru nau na taleoso nau, meke kaqu toa si rau, 
sina qetu ni rau sari na Mua tinarae. 
78 Saripu vahesi pule ni si madi koa kurekure ni sari na dia zinutu kokoha koa rau; 
ba arau si kaqu balabala va lohi la i rau sari na Mua vina tumatumae. 
79 Sarini pu pamana Nigo si madi mae koa rau, 
pude madi gilani sari na Mua vina totolie. 
80 Maqu va tabe valeana i sari na Mua ginarunu, 
pude qu lopu tava kurekure si rau! 


(Kaph) Tinepana sa Vinasare 
81 Kei Zihova ele mabo sa qua tinoa pa inaqamu Goi pude harupau; 
ba ranea rau sa Mua zinama. 

82 Ele mabo sari na matagu na hakehakei Nigo rau koasa Mua vina tatara; 
nanasa guahe si rau, “Panavisa kagu va manoto au e Zihova,” gua si rau. 
83 Ele loke laegu mo si rau, gua tugo na ututuvuana kolo lulurana, 
ba lopu hite mulini ni rau sari na Mua ginarunu. 
84 Ve seunae gua si kagu aga si rau? 
Panavisa kagu va kilasi Goi saripu nonovalau? 
85 Sari na tie vahesi puleni pu sekei sari na Mua tinarae si sekesekei nau, 
pude va hoga au, gua. 
86 Sari na Mua tinarae si ta ronuedi; 
sari na tie kaleadi si nonovala au pa kinohakoha, ke Mamu toka nau! 
87 Tata hokara va mate au rini si rau, 


ba soto va nabu si rau koari na Mua vina tumatumae. 
88 Koa sa Mua tataru nabuna si Mu va sare au pa gua tinoa, 


pude magu va tabei sari na Mua vina totolie. 


(Lamed) Rinanena sa Tinarae te Zihova 

89 Kei Zihova sa Mua zinama si koa hola ninae rane; 

koa hola si asa pa manauru. 
90 Kopu ni Goi sari na Mua zinama koari doduru sinage na sage, 

ele sokirae nia Goi sa pepeso meke koa hola si asa. 
91 Sari doduru tinitona si koa hola kamoa pa rane ninoroi, 

sina koa gua koasa Mua zinama, meke sina na Mua nabulu sari doduru. 
92 Be guana lopu sa Mua tinarae si na natina sa qua ginetugetu, 

si ele mate tu si rau koari na qua tinasigiti. 
93 Lopu kaqu hite mulini ni rau sari na Mua vina tumatumae, 

ura koarini mo si poni nau Goi sa tinoa. 
94 Tamugoi mo si rau, ke Mu harupau! 

Ura podekia rau pude kopu ni sari na Mua vina tumatumae. 
95 Sari na tie kaleadi si korapa opo aqa nau pude va mate au, 

ba arau si korapa balabala va lohi la i rau sari na Mua vina totolie. 
96 Ele gilania rau sapu sari doduru tinitona si koa dia kokoidi, 

ba sa Mua tinarae si gotogoto puta. 


(Mem) Tataru nia Rau sa Tinarae te Zihova 
97 Kei, tataru hola nia rau sa Mua tinarae! 
Balabala va lohi la ia rau si asa doduru totoso. 
98 Sa Mua tinarae si koa koa rau doduru totoso, 
meke toka nau sa pude tumatumae hola ni sari na qua kana. 
99 Gilagilana hola ni rau sari doduru qua tie va tumatumae, 
sina balabala va lohi la i rau sari na Mua vina tumatumae. 
100 Tumatumae hola ni rau sari na tie koadi, 
sina va tabei rau sari na Mua tinarae. 
101 Va talevara ni rau sari doduru hahanana kaleadi, 
pude maqu boka kopu ni sari na Mua zinama. 
102 Lopu hite kilu i rau sari na Mua tinarae. 
Ura na Agoi mo telemu sa qua tie va tumatumae. 
103 Avoso lea koa rau sari na Mua zinama, 
lomoso hola nia sa sa namu zipale. 
104 Vagi ni tinumatumae rau sari na Mua tinarae, 
gua asa ke hakohako ni rau sari doduru hahanana seadi. 


(Nun) Kalalasa koasa Tinarae te Zihova 
105 Sa Mua zinama si na zuke pa nenegu, 

meke na kalalasa pa gua sirana. 
106 EFle tokotokoro nia rau sa qua vina tatara, 

pude va tabe i sari na Mua tinarae tonotodi. 
107 Kei Zihova, ta sigiti hola si rau, 

Mu va sare au pa minate, gua sapu ele va tatara nia Goi. 
108 Mu va egoa sa qua vinahesi pu poni Igo rau, kei Zihova, 


Mamu va tumatumae nau sari na Mua tinarae. 
109 Vala ia rau pa tinasuna sa qua tinoa doduru totoso, 


ba lopu mulini nia rau sa Mua tinarae. 
110 Sekesekei nau rina tie kaleadi pude va mate au, gua; 
ba lopu hite sekei rau sari na Mua vina tumatumae. 
111 Sari na Mua vina totolie si na qua vinagi ninae rane ka rane, 
arini tugo si na qua qinetuqetu pa buloqu. 
112 Fle vizatia rau si pude va tabei sari na Mua ginarunu osolae beto sa gua tinoa. 


(Samek) Koa Valeana pa Kinopudi rina Tinarae te Zihova 
113 Kukiti ni rau sarini pu ruarabeke pa dia sinoto koa Goi, 


ba tataru nia rau sa Mua tinarae. 
114 Agoi si na qua tinokae meke na qua lave. 


Ranei rau sari na Mua zinama. 
115 Mi taloa koa rau gamu doduru pu tavete va kaleana. 
Arau si kaqu va tabe i sari na tinarae tanisa qua Tamasa. 
116 Mu poni nau sa niniranira, gua sapu ele va tatara nia Goi, pude magu toa; 
Mu lopu va kurekure au pa qua rinanerane! 
117 Mu tuqe au, pude maqu koa tava sare, 
pude maqu koa va avosi sari na Mua ginarunu doduru totoso. 
118 Kilu pani Goi sari doduru pu sekei sari na Mua vina totolie; 
sari na dia tinavete sekesekeidi si loke laedi. 
119 Tavete guni na remoremo Goi sari na tie kaleadi, 
gua asa ke tataru ni rau sari na Mua vina totolie. 
120 Matagutu Nigo rau si Goji; 
matagutu sisigiti si rau, sina koa gua koari na Mua vinaripitui. 


(Ain) Vina Tabena sa Tinarae te Zihova 
121 Fle evania rau gua sapu tonoto meke leana, 
Mu lopu luara vala au koarini pu noņovalau. 
122 Mu va tatara nau sapu kaqu toka nau Goi si rau sa Mua nabulu; 
Mu lopu va malumi sari na tie huporo pude nonovalau. 
123 Mabo sari na mataqu na hakehakei nia sa Mua tinaharupu, 
meke sa vina gorevurana sa Mua vina tatara tonotona. 
124 Mu toka nau, arau sa Mua nabulu koasa Mua tataru nabuna, 
Mu va tumatumae nau sari na Mua ginarunu. 
125 Arau si na Mua nabulu, Mu poni nau sa ginilagilana, 
pude maqu tumani sari na Mua vina totolie. 
126 Kei Zihova, hie sa Mua totoso pude va kilakilasa, 
sina korapa sekea rina tie sa Mua tinarae. 
127 Tataru ni rau sari na Mua tinarae hola nia sa qolo, 
meke sa qolo sapu ele tava viana. 


128 Gua asa ke luli i rau sari doduru Mua vina tumatumae. 
Hakohako ni rau sari doduru hahanana seadi. 


(Pe) Inokoro pude Va Tabea sa Tinarae te Zihova 
129 Marilaedi hola sari na Mua vina totolie, 

gua asa ke kopu ni rau si arini. 


130 Sa vina bakaladi rina Mua vina tumatumae si va mae ia sa kalalasa. 
Meke ponia sa sa ginilagilana koari pu pupuhu. 


131 Popa leo si rau, 
ura memeha ni rau sari na Mua tinarae. 
132 Mu mae koa rau, Mamu tataru nau, Mamu taleoso nau, 
gua sapu tavete ni Goi saripu tataru nia sa Pozamu. 
133 Kopu nau pude magu lopu hoga pa sinekedi sari na Mua tinarae, 
Mu lopu va malumau pude tava kilasa koa sa kinaleana. 
134 Mu va sare au koari pu nonovalau, 
pude magu va tabei sari na Mua tinarae. 
135 Mu mana nau pa Mua sinomana koa rau, 


Mamu va tumatumae nau sari na Mua vina totolie. 
136 Guana titisi sari na kolomataqu, 


sina kilui rina tie sari na Mua tinarae. 


(Zade) Sa Tinonotona sa Tinarae te Zihova 

137 Kei Zihova, tonoto si Goi, 

meke sari na Mua tinarae si tonoto tugo. 
138 Sari na Mua vina totolie pu taveti Goi, 

si leadi hola pa doduru tie. 
139 Sa qua binugoro si manini pa buloqu guana nika, 

sina kilu i rina qua kana sari na Mua zinama. 
140 Hinokara hola sa Mua vina tatara, 

meke qetu hola nia rau na Mua nabulu si asa. 
141 Lopu arilaequ, meke ta kiluqu si rau, 

ba lopu hite mulini ni rau sari na Mua tinarae. 
142 Sa Mua tinonoto si tonoto ninae rane, 

meke sa Mua tinarae si hinokara doduru totoso. 
143 Tinasuna na tinalotana si raza koa rau, 

ba sari na Mua tinarae si variva qetu koa rau. 


144 Sari na Mua vina totolie si tonoto ninae rane, 
Mu poni au sa ginilagilana pude maqu toa si rau. 


(Qoph) Sa Tinepa Vinasare koe Zihova 
145 Kei Zihova, tepa atu si rau koa Goi pa doduruna sa buloqu! 
Mu va tabe au, meke kaqu kopu ni rau sari na Mua ginarunu. 
146 Tepa atu si rau, Mu harupau, 
meke kaqu va tabei rau sari na Mua vina totolie. 
147 Pana vagavagasa si vanunu si rau, meke tepa atua sa tinokae; 
ranei rau sari na Mua zinama. 
148 Peqa nia rau doduru boni 
hoke balabala va lohi la i rau sari na Mua vina tatara. 
149 Kei Zihova, sa Mua tataru si nabuna, ke Mu avoso mae au, 
Mu kopu nia sa qua tinoa, pa Mua tinonoto 
150 Korapa nono mae sarini pu nonovalau, 
sarini pu lopu kopukopu ni sari na Mua tinarae. 
151 Ba korapa koa tata si Goi koa rau, Kei Zihova, 


sari doduru Mua tinarae si hinokara. 
152 Pukerane tu si ele va nonoga i rau sari na Mua vina totolie, 


meke gilania rau sapu ele va turu i Goi ninae rane. 


(Resh) Keke Tinepa Tinokae 
153 Mu dono mae au koasa qua tinasigiti, Mamu va sare au, 

ura na lopu kilu pani rau sari na Mua tinarae. 
154 Mu lavelave hukata nau pa gua tinoa, Mamu vata rupahau pa tinasuna, 
na harupau gua sapu ele va tatara nia Goi. 
155 Sari na tie kaleadi si lopu kagu ta harupu, 
sina lopu kopu ni rini sari na Mua ginarunu. 
156 Ba noma hola sa Mua tataru va tukana Goi Zihova, 
Mu harupau pa Mua vinilasa tonotona. 
157 Soku hola sari na gua kana pu nonovala au, 
ba lopu hite malohoro si rau pa kinopudi rina Mua tinarae. 
158 Etulu pani rau sari kasa tie nonovala sara, 
sina lopu kopu ni rini sari na Mua tinarae. 
159 Mu balabala ia sapu gua getu guni rau sari na Mua vina totolie! 
Mu kopu nia sa gua tinoa koasa Mua tataru nabuna. 
160 Sari doduru zinama Tamugoi si hinokara, 
meke sari doduru mua tinarae tonotodi si koa hola ninae rane. 


(Sin meke Shin) Kinopuna sa Tinarae te Zihova 
161 Sari na koimata si nonovala hoborau rini, 
ba pamana nia rau sa Mua zinama. 
162 Qetuqetu hola gua tu, sina koa gua koari na Mua vina tatara. 
Sa qua qinetuqetu si gua tugo tadi pu vagia si keke tinago leleana. 
163 Hakohako hola ni rau sari na kinohakoha, 
þa qetu nia rau sa Mua tinarae. 
164 Ka zuapa totoso pa keke rane si vahesigo rau, 
koari na Mua tinarae tonotodi. 
165 Sarini pu qetu nia sa Mua tinarae si koa va bulebulei; 
meke loketoņa si kaqu boka va hoqai si arini. 
166 Kei Zihova, ranea rau sa Mua tinaharupu, 
meke va tabe i rau sari na Mua tinarae. 
167 Va tabe i rau sari na Mua vina totolie, 
sina qetu ni rau si arini pa doduru buloqu. 
168 Va tabe i rau sari na Mua tinarae na vina totolie, 
ura gilani Mua Goi sari doduru qua hahanana na tinavete. 


(Tav) Keke Tinepa Tinokae 
169 Kei Zihova, mani kamo atu koa Goi sa qua tinepa tinokae; 
Mu va tumatumae au, gua sapu ele va tatara nia Goi. 
170 Mamu va avosia sa qua vinaravara, 
gua sapu ele va tatara nia Goi. 
171 Kaqu vahesigo rau si Goi doduru totoso, 
sina va tumatumae nau Goi sari na Mua ginarunu. 
172 Kaqu kera ni rau sari na Mua zinama, 
sina tonoto sari na Mua tinarae. 
173 Mu koa va namanama doduru totoso pude toka nau, 
ura ele vizatia rau pude luli sari na Mua vina tumatumae. 
174 Kei Zihova, hakehakei nia rau sa tinaharupu, 
meke qetuqetu nia rau sa Mua tinarae. 
175 Mu va toa au, pude maqu vahesi Igo, 


madi toka nau rina Mua tinarae si arau, 
176 Ene hoboro lamae si rau, guana sipi muliunu, 


gua asa ke mae, Mamu hata pule nau si arau sa Mua nabulu, 
ura na lopu kilu i rau sari na Mua tinarae. 

Keke Tinepa Tinokae 
(Sari na Sam 120-134 si hoke kerani rini totoso sage la pa Zerusalema si arini pude 
somana pa vinahesi.) 
1 Pa gua tinasuna si tepa la tinokae si rau koe Zihova, 


ke toka nau Sa. 
2 Mu harupau Zihova, 


koari na tie marikokohadi, na sekesekeidi. 


3 Gamu kasa na tie marikokoha mia, 
na sa si kaqu taveteni gamu Sa si gamu? 

4 Kaqu ta gonae tupi narudi tadi na tie varipera, 
meke ta kina motete leradi si gamu! 


5 Pude koa somanae koa gami, si kaleana hola nia pude koa turanae koari na tie pa 
Meseki”, l 
babe koari na tie pa Kedara. 


6 Ele seunae hola koa somanae si rau 
koari na tie pu kukiti nia sa binule. 


7 Sipu tozi ni rau sari na tie pude koa bule, 
sa vinaripera tu si hiva nia rini. 

E Zihova mo sa Nada Tie Kopu 
1 Ena sage la koari na toqere si rau meke balabala, 
“Pavei si kaqu mae gua sa qua tinokae?” 
2 Sa qua tinokae si kaqu mae gua koe Zihova 
sapu tavetena sa manauru meke na pepeso. 


3 Kaqu kopu nigo Sa si goi pude lopu gulazoro hoqa nigo. 
Asa sapu kopu nigo si kote koa vaņunu la mo. 

4 Dotu, Asa sapu kopu nia se Izireli 
si lopu kaqu rorodoko, na puta. 


5 E Zihova si na mua Tie Kopu; 
koa tata koa goi si Asa pude kopu nigo. 

6 Sa rimata si lopu kaqu va sigitigo pana rane, 
meke gua tugo sa sidara pana boni. 


7 E Zihova si kaqu kopu nigo pa doduru tinasuna; 
kaqu va sare igo Sa si goi. 

8 Kaqu kopu nigo e Zihova si goi koari doduru mua inene, 
kamahire meke ninae rane ka rane. 

Vina Lavatana sa Popoa Zerusalema 
(Keke kinera te Devita) 
1 Oetu si rau sipu zamau rina qua baere, 
“Aria mada la pa vetu hope te Zihova.” 


j 120:5 Sari na tie huporo kaleadi si koa pa seu pa Meseki meke Kedara. 

2 Kei Zerusalema, , i 
kamahire si turu si gami pa sasadana sa mua bara. 


3 Zerusalema si keke vasileana nomana, . | , 
sapu ta kuri valeana na varitata sisigiti sari na vetu pa vari korapana. 


4 Vasina si la sari na butubutu Izireli, 
meke sari na tinoni te Zihova, 

pude la vahesia si Asa, 
gua sapu ta zamae pa Nana tinarae. 

5 Vasina si koa sari na habohabotuana varipitui tadi na baņara Izireli, 
pude varipitui ni sari na dia tie. 


6 Mi varavara nia sa binule pa Zerusalema, mi zama guahe: 

“Madi koa valeana sarini pu tataru nigo si goi. 

7 Sa binule si mani koa pa korapana sa mua bara, 

meke na vinasare koari na tie nomadi pa dia vetu!” 
8 Pa ginuadi ri kasa turanagu na qua butubutu pu koa vasina, 

si zama si rau koasa popoa Zerusalema, “Na binule si mani koa koa goi!” 
9 Pa ginuana sa vetu hope te Zihova sa nada Tamasa, 

si varavara nia rau sa kinoa valeana tamugamu pu koa vasina. 

Keke Vinaravarana sa Tataru Variva Taleosae 
1 Kei Zihova, koa Goi mo si dono atu si rau, 
Agoi sapu koa nati hiniva pa Manauru. 
2 Gua sapu sa nabulu si kalavarae mo koasa tie pu nati hiniva nia, 
meke sa nabulu vineki si kalavarae mo koasa barikaleqe pu nati hiniva nia, 
si gua tugo asa si gami koa Goi Zihova sa mami Tamasa, 
osolae tataru ni gami na tokani gami Goi. 


3 Kei Zihova, Mu tataruni gami na harupu gami, 
ura lopu makudo dono va gore gami rini. 

4 Ele seunae hola sapu ta nonovala si gami koari na tie tagotago, 
meke tava sisirei koari pu nonovala gami si gami, 
arini pu vahesi puleni. 

Tamasa si na Tie Kopu tadi Nana Tie 
(Keke kinera te Devita) 
1 Vegua, be lopu tokani gita e Zihova? 
Mada olana guahe, 


2 “Be lopu tokani gita e Zihova si gita, 
totoso rapatani gita rina nada kana, 
3 si gina kote ele va mate beto gita tu rini 
pa dia tinanazirida, 
4 meke sa tinahuara pu guana totolo sapu taveteni gita rina nada kana, si be ele paleke 
taloani gita tu, 
meke nobi tamunu gita, guana kolo, 
5 þe ele lodu mate tu si gita pa tinasuna guana nage.” 

6 Mada vahesia se Zihova sapu kopuni gita, 
pude lopu ta nonovala koari na nada kana. 
7 Tava sare si gita, guana kurukuru tava vura taloana koasa sipata tadi na tie hata 
kurukuru, 
ta rupaha si gita koasa sipata ta huarana. 


8 Sa nada tinokae si mae guana koe Zihova 
sapu tavetena sa maņauru na pepeso. 

Sa Vinasare tadi na Tie te Tamasa , 
1 Sarini pu kalavarae koe Zihova si gua tugo sa toqere Zaione, 


sapu lopu kaqu boka tava rizu, ba turu hola ninae rane. 

2 Gua sapu koa vari likohae nia rina toqere sa popoa Zerusalema, 
si gua tugo sapu koa vari likohae ni e Zihova sari Nana tie, 
podalae kamahire meke kamoa na kamoa. 


3 Sari na tie kaleadi si lopu kaqu koa nati hiniva hola la pa popoa tadi na tie tonoto; 
pude gua asa, si kote tavete va sea tugo sari na tie tonoto. 

4 Kei Zihova, Mu valeana la koari na tie leadi, 
sarini pu va tabei sari na Mua tinarae. 

5 Ba pana va kilasi Goi sari na tie kaleadi, 
si Mu va kilasa i tugo sarini pu luara pani sari na Mua hahanana leadi. 


Gamu na tinoni Izireli mi koa bule! 

Keke Tinepatepa Vinasare 
1 Sipu turana pule lani gita e Zihova si gita pa Zerusalema, 
si guana putagita si gita. 
2 Hegere na kera qetuqetu si gita, 
meke vari zamae sari na votiki butubutu, 
“E Zihova si evani sari na tinitona variva magasadi koarini,” gua. 
3 Meke hinokara tugo, evani tugo e Zihova sari na tinitona nomanomadi koa gita, 
ke ele qetuqetu hola si gita! 


4 Kei Zihova, Mu va koa valeana pule gami, 

guana ruku pu vala puleni kolo sari na ovuku popadi. 
5 Sarini pu lelete pa kolomata, 

si madi pakepakete pa qinetuqetu! 


6 Sarini pu paleki sari na kiko pa kinabokabo pude la lelete, 
si kaqu kera qetuqetu pa dia pinule mae; 
totoso paleki rini sari na vuadi. 

Vinahesina sa Lineana te Tamasa 
(Keke kinera te Solomone) 
1 Be lopu kuria e Zihova sa vetu, 
si kote loke laena sa tinavete tadi na tie kuri vetu. 
Be lopu kopu nia e Zihova sa vasileana, 
si loke laena pude kopu nia ari na tie varane si asa. 

2 Loke laena pude vanunu munumunu hokara, 

meke pule boni pa tinavete ninirana pude hata ia sa kinoa valeana. 
Ura e Zihova tu poni sarini pu tataru ni Sa, 

meke poni totoso puta Sa si arini. 


3 Sari na koburu si na vinariponi te Zihova, 


na minana hinokara si arini. 
4 Sari na tuna koreo sa tie totoso vaqurana sa, 


si kekenono guana tupi pa limana sa tie varane. 

5 Qetu tugo sa tie pu soku tuna guana tie pu sini sa nana voivoina tupi, 
sina lopu kaqu boka tava kilasa si asa, 
pana tutuvi sa sari nana kana pude varitokei pa sasadana sa vasileana. 

Piniana sa Vina Tabe Koe Zihova , 
1 Tamanae tugo sarini pu pamana nia se Zihova, 


meke luli sari Nana hiniva! 


2 Kaqu henai gamu vuadi sari na tinavete pa limamia; 
kaqu qetuqetu si gamu, meke learane sa mia kinoa. 
3 Kaqu podopodo va soku sa mua barikaleqe, 
guana huda vaeni pu vua katakata pa mua kali vetu, 
meke sari na tumu si kaqu guana huda olive vaqura pu toa vari likohae nia sa 


mua vasina henahenana. , , 
4 Kaqu tamanae gua asa sa tie pu pamana nia se Zihova. 


5 Kaqu mana nigo e Zihova pa Zaione! 
meke kaqu dogoria goi sa learane pa Zerusalema 
doduru rane pa mua kinoa! 

6 Kaqu dogori goi sari na tudia rina tumu! 


Mani koa pa Izireli sa binule! 

Tinepatepa Vina Kilasadi Ri pu Kana La pa Izireli 
1 Gamu na tie Izireli, mi tozi vura nia sa ninovanovala sapu taveteni gamu rina mia 
kana, 
podalae sipu ta evanae na keke butubutu vagura si gamu, 


2 “Podalae sipu na butubutu vaqura si gami 
si nonovala va kaleana gami rina mami kana, 
ba lopu hite va kilasa gami rini. 


3 Sari na dia hilihiliburuana si va bakorai sari na mudi mami. , 
Lohi sari na bakora guana geligeliana pa inuma pu geli va lohi pa pepeso. 


4 Ba se Zihova sapu tonoto si vata rupaha gami pa tinoa pinausu,” gua. 


5 Sarini pu kukiti nia sa popoa Zaione 

si madi tava kilasa meke govete pule. 
6 Madi guana duduli pu toa pa batu vetu si arini, 

sapu lopu ele ta rabutu palae ba ele harahara kenu tu; 
7 meke loke tie pakepakete kote pudiki vagi, 

na igoso varigara ni si arini. 
8 Mani loke tie ene holadi si kote zama guahe koarini, 
“Mani manani gamu Tamasa! 
Manani gamu gami si gamu pa korapa Pozana e Zihova,” gua. 


130 


Keke Vinaravara Tinepa Tinokae 

1 Kei Zihova, pa korapadi rina gua tinasuna si kabo atu koa Goi si rau! 
2 Kei Zihova, Mu avosia sa gua kinabo, 

Mu va avoso mae ia sa gua tinepatepa! 
3 Kei Zihova, be lopu mulini pani Goi sari na mami sinea, 

si esei si kagu boka govete nia sa tinazutu? 
4 Ba taleosoni gami Goi, 

pude mami pamana Nigo gami si Goi. 


5 Aga zonazona nia rau sa tinokae koe Zihova, 
meke ranea rau sa Nana zinama. 
6 Aga zonazona nia rau se Zihova, 
hola ni sari na tie kopu pana boni pu okoro turei kamoa sa munumunu; 


Uve hinokara, hola ni sari na tie kopu pana boni pu okoro turei kamoa sa 
munumunu. 


7 Kei gamu na butubutu Izireli, mi kalavarae koe Zihova! 
Ura koa koa Sa sa tataru nabuna, 
meke doduru totoso si hiva si Asa pude harupu gita. 
8 Kagu harupi Sa sari Nana tie Izireli* 
koari doduru dia sinea. 

Vinaravara Vina Pepekae na Kinalavarae 
(Keke kinera te Devita) 
1 Kei Zihova, va pepekae pule nau si rau, 
meke lopu balabala va arilaegu pule nau si rau koari na tinitona nomadi hola 
ba be sapu variva magasa hola koa rau. 
2 Ba koa bule na noso si rau, 
guana koburu haha pu eko noso pa limana sa tinana, 
si gua tugo sa bulogu sapu noso pa korapagu rau. 
3 Kei Izireli, mu kalavarae koe Zihova, 
kamahire, meke ninae rane ka rane! 

Vinahesina sa Zelepade 
1 Kei Zihova, Mu balabala ia se Devita , , 
meke sapu koa si asa koari soku nana tinasuna kaleadi. 


2 Mu balabala ia Zihova, sa nana vina tatara koa Goi, 
pu tokotokoro nia sa koasa Tamasa Patutokaena te Zekopi, 

3 “Lopu kaqu pule la pa qua vetu si rau, babe la eko pa qua teqe. 
4 Lopu kaqu magogoso babe la puta si rau, 

5 osolae kaqu ponia rau si keke Nana vasina pude koa se Zihova; 
sapu keke Nana vetu soti sa Tamasa Patutokaena te Zekopi.” 


6 Ele avoso nia gami pa Betilihema sa Bokese Vinariva Egoi Tanisa,” 
meke ele dogoria gami si asa pa keke vasina pa Kiriati Ziarimi.” 


7 “Aria mada la koasa vetu te Zihova, , 
mada la kokotuņu pa nenena meke vahesia.” 


8 Kei Zihova, Mu mae koa pa Mua vasina hopena koasa Mua Bokese Vinariva Egoi, 
sapu sa vina gilagilana sa Mua niniranira, 
Mamu koa vasina ninae rane. 

9 Sari na Mua hiama si madi evania ninae rane gua sapu tonoto. 
Madi kera qetuqetu sari na Mua tinoni. 


10 Ele vekoa Goi sa Mua vina tatara koe Devita, sa Mua nabulu; 
ke Mu lopu kilu ia sa banara pu ele vizatia na va madia Goi. 

11 Ele vekoa Goi Zihova sa Mua vina tatara hinokara koe Devita;” 
sa vina tatara sapu lopu kaqu hobea Goi. 

Zama si Goi, “Keke koari na tumu koreo si kaqu va banaria Rau, 
meke kaqu koa totoli pa mudimu goi. 

12 Be kopu ni ri kasa tumu koreo goi sari na qua vinariva egoi nabuna 
meke kopu ni rini sari na Qua tinarae pu va tumatumae ni Rau, 
si kaqu koa banara tugo sari na tudia ninae rane,” gua. 


13 Ura ele vizatia e Zihova sa popoa Zaione, 
hiva nia Sa si asa pude na Nana vasina kokoana, meke zama si Asa, 
14 “Hie si na Qua vasina kokoana ninae rane ka rane. 
Tani si kagu koa Banara si Rau. Ura asa tugo si hiva nia Rau. 
15 Kaqu poni Rau koari na tinoni pa Zaione sa kinoa valeana. 
Kagu poni va dena ni ginani Rau saripu malanadi vasina. 
16 Kagu mana ni Rau sari doduru dia hiama koari doduru dia tinavete, 
meke kagu kera velavela pa ginetugetu sari na tiena sa popoa Zaione. 
17 Vasina si kagu va banaria Rau si keke ri na tutina e Devita.” 
Vasina si ele va namanama ia Rau pude toa hola sa binanara tanisa qua baņara 


ta vizatana. , 
18 Kaqu koa kurekure sari nana kana, 


ba sa nana binanara si kaqu toa valeana meke koa valeana.” 

Kineke Koe Tamasa ji 
1 Nake tolava tu, meke variva getu 


pude koa keke sari na tie te Tamasa. 
2 Gua tugo na oela marilaena si asa, 
sapu ta zoropae pa batu pa vina madi gua sapu koe Eroni, 
zoloro gore pa kaluna na gumina 
koasa kolana sa nana poko doduru! 
3 Guana puni sapu hoqa pa toqere Hemoni, 
si gua tugo sapu hoqa gore koari na toqere pa Zaione! 

Ura vasina si garunu la nia Tamasa sa Nana minana, 
sa tinoa sapu loke kokoina. 

Tinioko pa Vinahesina Tamasa 
1 Mae mamu vahesia se Zihova, 
gamu doduru Nana nabulu, 
sapu nabulu nia si Asa pa Nana Zelepade pana boni. 
2 Mi va sagei limamia pa korapana sa Nana Zelepade, 
mamu vahesia se Zihova pa vinaravara. 


3 Mani manani gamu e Zihova pa Zaione! 
Asa sapu tavetena sa Manauru meke sa pepeso. 

Kinera Vinahesi 
1 Mi vahesia se Zihova! 


Gamu na Nana nabulu. Vahesia sa Pozana e Zihova. 
2 Gamu pu turu vahesia se Zihova pa korapa Nana Zelepade, 
koari na vasina hopedi pa korapa Nana vetu. 
3 Vahesia se Zihova, ura na leana si Asa, 
kera vahesia sa Pozana, ura na tataru na vatukana si Asa. 
4 Ura ele vizatia e Zihova se Zekopi pude Nana telena, 
meke sa butubutu Izireli si pude na Nana tinago. 


5 Ura gilania rau sapu nomana lavata se Zihova, 
meke ululu hola ni Sa sari kaiqa tamasa pule. 
6 Gua sapu qetu nia e Zihova si tavetia Sa, 
pa maņauru meke pa pepeso; 
pa lamana, meke pa hubina sa lamana. 
7 Va vura mae i Sa sari na lei raneboni pa hukihukirina sa pepeso, 
vata evani Sa sari na kapi pa raneboni, 
va vura mae ia Sa sa givusu pa keke lose vasina kopu nia Sa. 


8 Asa tugo va matei sari na koburu kenudi 
meke na tudia kenudi rina kurukuru name pa Izipi. 
9 Vasina si evani Sa sari na tinavete variva magasadi, 


na variva nunaladi koe Pero meke ri nana nabulu. 
10 Asa tugo va matei sari soku butubutu huporodi, 


meke sari na dia banara niniradi, 
11 sapu ari Sihoni, sa banara tanisa butubutu Amoraiti, 
meke Ogo sa banara pa Basani, 
meke sari doduru banara pa popoa Kenani. 
12 Poni Sa koari na tie Izireli sa dia popoa 
pude na dia tinago. 


13 Kei Zihova, kagu ta tozi vurae doduru totoso sapu Agoi mo sa Tamasa, 
sari doduru sinage si kagu balabala Igo si Goi. 

14 Kagu lavelave hukata ni e Zihova sari Nana tie; 
kagu tataru ni na toka ni Sa sari Nana nabulu. 


Sam 135:15 860 


15 Sari na beku tadi na butubutu huporodi si na siliva na golo;” 
ta tavete mo pa limadi rina tie. 

16 Koadia nuzudi, ba lopu boka zama, 
koadia matadi, ba lopu boka dodogorae. 

17 Koa dia talinadi ba lopu boka avavosae, 

meke lopu boka sino si arini. 

18 Madi koa gua tugo arini saripu tavetedi sarini, 
meke sari doduru pu kalavarae koa rini. 


19 Ke gamu na butubutu Izireli, mi vahesia se Zihova. 
Ke gamu na butubutu te Eroni, mi vahesia se Zihova. 
20 Ke gamu na butubutu te Livae, mi vahesia se Zihova. 
Gamu pu pamana nia se Zihova, mi vahesia si Asa. 
21 Mi vahesia se Zihova pa Zaione, 
Koanana si Asa pa Zerusalema, mi vahesia se Zihova! 

Kinerana sa Vinariponi Zama Leana 


1 Mi vahesia se Zihova, ura na leana si Asa,” 
„meke sa Nana tataru nabuna si koa hola ninae rane. 
2 Mi vahesia sa Tamasa tadi na tamasa, 


ura sa Nana tataru nabuna si koa hola ninae rane. 
3 Mi vahesia sa Banara tadi na baņara, 
ura sa Nana tataru nabuna si koa hola ninae rane. 


4 Asa mo telena si taveti sari na tinavete variva magasadi, 
ura sa Nana tataru nabuna si koa hola ninae rane. 


5 Pa Nana tinumatumae si taveti Sa sari doduru tinitona pa manauru,” 


ura sa Nana tataru nabuna si koa hola ninae rane. 
6 Kuria Sa sa kasia popoa koasa kolo lamana” 

ura sa Nana tataru nabuna si koa hola ninae rane. 
7 Taveti Sa sari na rimata na sidara, 


ura sa Nana tataru nabuna si koa hola ninae rane. 
8 Sa rimata si va kalalasia sa rane, 


ura sa Nana tataru nabuna si koa hola ninae rane. 
9 Sari na sidara na pinopino si va kalalasia sa boni, 


ura sa Nana tataru nabuna si koa hola ninae rane. 


10 Asa tugo sapu va matedi sari na tudia koreo kenudi ri pa Izipi,” 
ura sa Nana tataru nabuna si koa hola ninae rane. 

11 Turaņa vura ni Sa pa Izipi sari na tie Izireli, 
ura sa Nana tataru nabuna si koa hola ninae rane. 

12 Koari na lima heheda Tanisa si qaqama lani sa pude harupi, 
ura sa Nana tataru nabuna si koa hola ninae rane. 

13 Asa tugo vari paqaha nia sa Kolo Zinara,” 
ura sa Nana tataru nabuna si koa hola ninae rane. 

14 Meke turana va karovi Sa sari Nana tie, 
ura sa Nana tataru nabuna si koa hola ninae rane. 

15 Va lodu matea Sa pa kolo se Pero meke sari nana tie varipera, 


ura sa Nana tataru nabuna si koa hola ninae rane. 

16 Turani Sa pa korapa gega sari Nana tie, 
ura sa Nana tataru nabuna si koa hola ninae rane. 

17 Va matei Sa sari na banara niniradi 
ura sa Nana tataru nabuna si koa hola ninae rane. 

18 Seke va matei Sa sari na baņara ta gilanadi pa doduru tie, 
ura sa Nana tataru nabuna si koa hola ninae rane. 

19 Sihoni, sa banara tanisa butubutu Amoraiti si keke koa rini,“ 
ura sa Nana tataru nabuna si koa hola ninae rane, 

20 meke e Oqo tugo, sa banara pa Basani;* 
ura sa Nana tataru nabuna si koa hola ninae rane. 

21 Poni sa koari Nana tie sari na dia popoa, 


ura sa Nana tataru nabuna si koa hola ninae rane. 
22 Vala ni Sa si arini koari na tie Izireli sari Nana nabulu, 
ura sa Nana tataru nabuna si koa hola ninae rane. 


23 Lopu mulinini gita Sa totoso tava kilasa si gita, 
ura sa Nana tataru nabuna si koa hola ninae rane. 
24 Vata rupaha gita Sa si gita koari na nada kana, 
ura sa Nana tataru nabuna si koa hola ninae rane. 
25 Asa poni ni sari doduru tinitona toadi, 


ura sa Nana tataru nabuna si koa hola ninae rane. 


26 Kei, mi zama leana koasa Tamasa pa Manauru, 
ura sa Nana tataru nabuna si koa hola ninae rane ka rane. 

Kinabokabo tadi na Tie Izireli pa Korapa Tinaraovo 
1 Pa taqeledi rina ovuku pa Babiloni si habotu kabokabo si gami, 
sipu balabala ia gami sa popoa Zaione. 
2 Va sigoto veko ni gami koari na huda vasina sari na mami mike, 
meke kabokabo si gami. 
3 Sarini pu raovo vagi gami si tepa gami pude kera, 
meke sarini pu va sisireni gami si hivani gami pude kerakera poni pa ginetugetu, 
meke zama, “Kera poni gami kaiqa kinerana sa popoa Zaione!” gua. 


4 Ba vegua meke boka kera ni gami pa votiki popoa 
sari na kinerana e Zihova? 


5 Kei Zihova, be mulini Nigo rau, si lea gequ mani mate sa lima mataoqu, 
pude maqu lopu boka mike vahesi Igo rau. 

6 Mani napiti sage pa damaqu sa meaqu, pude maqu lopu boka kera pule, 
be muliņi nigo rau si goi Zerusalema, 
meke be lopu balabala ia rau sapu agoi sa qua qinetuqetu nomana hola. 


7 Kei Zihova, Mu balabala ia gua sapu evania ri na tie Edomu, 
totoso vagia ri na kana sa popoa Zerusalema. 

Balabala ia sapu gua zama pilipule nia rini, sapu guahe: 
“Huaria! Huaria! Huara va kamoa koari na sinokiraena! gua.” 


8 Kei, gamu na tiena sa popoa Babiloni, gamu na tie zazalo,” 
qetu tugo si arini pu seke hobea sa mia ninovanovala koa gami. 

9 Mani qetu si asa pu oki gore lani pa patu 
sari na mia koburu haha! 

Vinaravara Zama Leana 
(Keke kinera te Devita) 
1 Kei Zihova, zama leana si rau koa Goi pa doduruna sa buloqu, 
kera vahesi Igo rau si Goi pa kenudi ri doduru tamasa pule. 
2 Tia la ia rau sa Mua Zelepade hopena 
meke hoqa todono si rau, meke vahesia rau sa Pozamu, 
sina koa gua koasa Mua tataru nabuna, meke sa Mua kinopudi rina Mua zinama, 
ura ele vata dogoro nia Goi sapu sa Pozamu meke sari na Mua zinama si nati 


hiniva ni sari doduru. , l 
3 Totoso tepa atua rau sa tinokae, si va tabe au Goi, 


meke pa Mua niniranira si va ninira au Goi. 


4 Sari doduru banara pa kasia popoa si kaqu vahesi Igo, ke Zihova, 


sina ele avosi rini sari na Mua vina tatara. — | 
5 Kagu kera vura ni rini sari doduru gua pu evani Goi, 


meke sa guguana sa Mua niniranira lavata. 
6 Ululumu hola si Goi Zihova, 

ba kopu ni Goi saripu koa va pepekae, 
meke saripu vahesi pule ni 

si lopu boka paere pa Mua dinono Goi. 


7 Sipu koa varidikue nau ri na tinasuna, 


ba va sare au Goi. 
Raza la i Goi sari na qua kana pu bugoro nau, 


meke va sare au Goi pa Mua niniranira. 

8 Kaqu taveti e Zihova sari doduru gua pu va tatara ni Sa, 
kei Zihova, koa hola ninae rane sa Mua tataru. 
Mu va gorevura ia sa tinavete pu ele podalae nia Goi. 

Sa Tamasa Kopu na Tumatumaena 
(Keke kinera te Devita) 
1 Kei Zihova, ele podekau Goi si rau, 
meke gilana valeana au Goi! 
2 Gilanau Goi totoso habotu, meke totoso turu si rau; 
pa seu tu koa Goi ba gilani Goi sari na qua binalabala. 
3 Be tavetavete, ba be zokoro si rau, ba dogoro au Goi, 
meke gilana betoi Goi sari doduru qua rinizu. 
4 Sipu lopu ele zama rau, 
ba ele gilania tu Goi gua sapu kote zama nia rau. 
5 Koa pa vari likohaequ rau si Goi, 
meke lavelave hukata nau Goi pa Mua niniranira. 
6 Sa Mua ginilanaqu rau, si lohi sisigiti, 
lopu boka tumae nia rau si asa. 


7 Pavei si kaqu la rau pude govete Nigo si Goi? 
Pavei si kagu va ilolo la si rau pude paere koa Goi? 

8 Be sage la si rau pa manauru, ba koa Mua vasina si Goi! 
Be eko puta si rau pa popoa tadi na tie matedi koa Mua tugo vasina si Goi. 
9 Be tapuru la si rau pa kalina la sa gasa rimata, 
babe koa si rau pa kalina la sa lodu rimata, 
10 ba koa Mua vasina si Goi pude turanau, 
meke koa Mua vasina si Goi pude toka nau. 
11 Be zama si rau, “Kagu va paere au sa hinuporo, 
meke mani ta evanae huporo sa kalalasa pa vari likohaegu,” gua. 
12 Ba sa hinuporo si lopu huporo koa Goi. 
Meke sa boni meke sa rane si kalalasa beto mo koa Goi. 


13 Ele va tana va tonoti Goi sari doduru kukuru tinigu, 
ele varihodae valeana au Goi pa korapa tiana sa tinaqu. 
14 Vahesi Igo rau, sina garo pude ta pamanae si Goi. 
Sari doduru Mua tinavete si votikaedi hola, meke variva magasa. 
Gilana valeana au Goi si rau pa doduruna sa qua tinoa. 
15 Sipu ta varihodae valeana sari na susuriqu pa tiana sa tinaqu, 
meke sipu noma sage si rau pa vasina tomena, 
si ele gilanau tu Goi sapu koa si rau vasina. 
16 Sipu lopu ele podo rau, si ele dogorau tu Goi. 
Sari na ranena sa qua tinoa sapu poni nau Goji, 
si ele kubere betoi tu Goi pa Mua buka 
sipu lopu ele kamo si keke arini. 
17 Kei Tamasa, lopu boka tuma ni rau sari na Mua binalabala arilaedi, 
soku hola, lopu boka ta nae si arini. 
18 Be naei rau si arini, si soku hola ni rini sari na onone. 
Sipu vanunu rau, si korapa koa koa Goi si rau. 


19 Kei Tamasa, hiva hola nia rau si pude va mate pani Goi sari na tie kaleadi, 


meke sari na tie variva mate si madi taloa koa rau! , 
20 Soku tinitona kaleadi si zama ni rini koasa guguamu Agoj; 


zama va kaleania rini şa Pozamu Goi. 
21 Kei Zihova, kukiti hola ni rau saripu kukiti Nigo! 


Etulu pani rau saripu varipera atu koa Goi! 
22 Doduruna sa qua kinukiti si vala rau koa rini; 
balabala guni na qua kana rau si arini. 


23 Kei Tamasa, Mu hata vura nia, Mamu gilana betoa sa buloqu! 
Mu podekau, Mamu gilani sari na qua binalabala! 

24 Dogoria, be koa nana koa rau si keke kinaleana, 
Mamu turanau pa siranana sa tinoa hola. 

Tinepatepa pude Ta Toketoke Hukata 
(Keke kinera te Devita) 
1 Kei Zihova, Mu harupau koari na tie kaleadi, 


Mamu va sare au koari na tie variva mate. MA 
2 Doduru totoso si pada vekoi rini sari na kinaleana pu hiva taveti rini, 


meke lopu makudo sovuti rini sari na vinari kakatorae. 
3 Sari na meadi si naru, guana noki variva mate,” 

sari na dia zinama si variva mate guana noki varigarati. 


4 Kei Zihova, Mu kopu nau pa limadia rina tie kaleadi, 
va sare au koari na tie variva mate pu hata luli au. 
5 Sari na tie vahesi pule ni si sekesekei nau, 


taveti rini sari na sirana sinekesekei 
na dia sipata pude boka va hoqau gua. 


6 Zama si rau koe Zihova, “Agoi si na qua Tamasa,” 
Kei Zihova, Mu avosia sa qua tinepatepa tinokae! 

7 Kei Zihova qua Banara, meke na qua hinarupu, 
ele va sare au Goi si rau pa korapa vinaripera. 

8 Kei Zihova, Mu lopu poni ni koari na tie kaleadi gua saripu hiva ni rini, 
Mu lopu va malumi pude va gorevura i gua saripu mizi veko i rini! 


9 Mu lopu va mataqari sari na qua kana, 

va hoqa pule lani koarini gua saripu hiva taveti rini koa rau. 
10 Madi hoqa gore koa rini sari na motete leradi! 

madi ta gonagona la si arini koasa pou meke lopu vura pule mae. 
11 Madi lopu koa matagara saripu zutu kokoha i sari kaiga, 


Sa kinaleana si mani hoqa pule la meke va mate pani gedi sari na tie kaleadi 
sara. 


12 Zihova, gilania rau sapu toka ni Goi sari na habahuala pa dia tinasuna, 
meke sa vina sare tadi pu malana. 

13 Kagu vahesi zonazona Igo rina tie tonoto si Goi, 
meke kaqu koa pa kenumu Goi sarini. 

Keke Vinaravara Veluvelu 
(Keke kinera te Devita) 
1 Kei Zihova, tepa atu si rau, Mu tuturei toka nau! 
Mu avoso mae au pana tepa atu rau! 
2 Mu balabala gunia na vina vukivukihi humana lea sa qua vinaravara,” 
meke sari na limaqu pu ovulu sage ni rau si Mu guni na vina vukivukihi veluvelu. 


3 Kei Zihova, Mu kopu nia sa nuzuqu, 
Mu guana tie kopu sasada pa beruqu, 
pude lopu tozi vura nia rau sa sinea, 
4 Mu va ilolo au koari na inokorodi rina tinavete kaleadi, 
meke pa sinomana koa rina tie kaleadi pa dia tinavete kaleadi, 
maqu lopu hite somana nia si keke dia inevaņa. 


5 Keke tie leana si mani va tonoto au pa tataru, 
ba sa vina lavataqu koari na tie kaleadi si namu lopu kaqu va ego hokaria rau, 
sina hoke varavara va kari i rau sari na dia tinavete kaleadi. 
6 Pana ta vala sari na dia koimata pude ta zutu pa minate koari pu zutudi, 
si kaqu gilania rina tie sapu hinokara sari na qua zinama. 
7 Kekenono guana huda sapu ta viqala meke ta soko va umumu, 
si kaqu gua tugo sari na susuridi pa hukihukiridi rina lovudi. 

8 Kei Zihova Tamasa, koa Goi mo si dono atu rau, 
koa Goi mo si hata ia rau sa aqoroana, 
Mu lopu luarau pa minate. 
9 Mu va sare au koari na sinekesekei tadi na qua kana, 
meke koari na sipata tadi na tie kaledi. 
10 Madi hoqa pule pa dia sinekesekei teledia sari na tie kaleadi pana tava sare si rau. 

Tinepa Tinokae Koe Tamasa 
(Keke vinaravara te Devita totoso sapu koa tome pa bae si asa) 
1 Tepa va ululae la si rau koe Zihova, 
koasa mamalainigu si tepatepa la si rau koa Sa. 
2 Tozi beto la nia rau koa Sa sari doduru gua pu lopu qetu ni rau. 
Tozi beto lani rau koa Sa sari doduru qua tinasuna. 
3 Pana malohoro si rau, 
si gilania Sa gua sapu garo koa rau pude tavetia. 
Vasina ene gua rau, 
si vekoa rina qua kana si keke sipata pude va mate au. 
4 Totoso linana varikali si rau, 
si loke tie si koa pude toka nau, 
na lavelave nau, 
meke loke tie si hite tataru nau. 


5 Kei Zihova, tepa va ululae atu si rau pude toka nau, 
Agoi Zihova mo sa qua lave, 
Agoi mo si hiva Nigo rau pa doduruna sa qua tinoa hiera. 
6 Mu va avosia sa qua tinepatepa, 
ura na lodu mate si rau pa tinalotana. 
Mu harupu au koari na qua kana, 
ura na ninira hola nau rini si arau. 
7 Mu rupaha au pa qua tinasuna, 
meke kaqu vahesigo rau pa varikorapadi Mua kobi tinoni, 
sina koa gua koasa Mua lineana koa rau. 

Tinepa Tinokae Koe Tamasa 
(Keke kinera te Devita) 
1 Kei Zihova, Mu avoso mae ia sa qua tinepatepa! 
Gua sapu ele tozia Goi pa Mua Zinama, 
Mu olaņau pa Mua tinonoto! 
2 Mu lopu turanau pa vinaripitui si arau na Mua nabulu,” 
ura loke tie si tonoto pa Mua dinono Goi. 


3 Ura korapa hadu luli au sa qua kana si arau, 


meke va kilasa hokarau sa. , 
Namu ele va gore hokarau sa si rau pa hinuporo, 


gua ri pu ele matedi pukerane tu. 
4 Gua asa ke mabubulu sa maqomaqoqu; 
namu ele nunala sa magomagogu. 

5 Lopu mulini ni rau sari na totoso pukerane. 
Balabala sisigiti i rau sari doduru gua pu ele evani Goi. 


Balabala la i rau sari doduru Mua tinavete. “| 
6 Va sage i rau koa Goi sari na limaqu pa korapa vinaravara. 


Ta hivae hola si Goi koa rau. , 
Kekenono gua sa pepeso popana si hiva hola nia sa ruku, 


si na memeha Nigo sa maqomaqoqu. 


7 Kei Zihova, Mu tuturei olana mae au, 
ura ele nunala hola si rau! 
Mu lopu va paere pule Nigo koa rau; 


be lopu gua si kote mate palae si rau pa popoa tadi na tie matedi. 
8 Maqu va avosia pana munumunu sa Mua tataru nabuna, 


ura koa Goi mo si kalavarae rau. , 
Mu va dogoro nau sa siraņa sapu garo pude la ia rau, 
ura koa Goi mo si varavara atu rau pa doduru qua tinoa. 


9 Kei Zihova, Mu va sare au koari na qua kana, 
ura koa Goi mo si govete atu rau pude aqorae. 

10 Mu va tumatumae nau gua pude evania sa Mua hiniva, 
ura Agoi mo sa qua Tamasa! 


Sa Maqomaqo leana Tamugoi si mani turanau pa sirana vasina kaqu tava sare nia 
rau. 


11 Koa gua sa guguamu Goi, Kei Zihova, Mu va sare au gua sapu ele va tatara nia Goi. 
Pa korapa Mua tinonoto si Mu va sare au pa tinasuna. 

12 Koasa Mua tataru nabuna koa rau, si Mu va mate pani sari na qua kana; 
Mu va mate beto pani sari doduru pu nonovala au, 
ura na Mua nabulu si rau. 

Keke Banara si Zama Leana koe Tamasa koasa Minataqara 
(Keke vinaravara te Devita) 
1 Mani tava lavata se Zihova sa qua Patu aqoroana, 


Ura va tumatumae nau Sa sa binokaboka 
pude rapata na varipera. 


2 Asa sapu ta ronuena pa Nana tataru koarau, na qua bara patu ninirana. 
Qua tinaharupu ninirana meke na qua tuturuana nabuna. 
Koa Sa si kalavarae si rau pude tava sare. 

Va kilasi Sa sari na votiki butubutu pude koa kaurae pa qua niniranira. 


3 Kei Zihova, na sa sa tie ke balabala va arileana ia Goi,“ 
meke sa tuna na tie pu emu va talina la ia Goi? 
4 Sa tie si guana keke sinino mo. 
Sari na rane pu toa sa, si guana keke opoadumu tapuru holana mo. 


5 Kei Zihova, Mu tukelia sa maņauru, Mamu gore mae! 
Mu tugei sari na toqere pude di puzaka vura tunaha. 
6 Mu va malara la ia sa kapi, pude di ta hurakatae. 
Mu gona ni tupi, pude di govete! 
7 Mu gagama gore mae pa Manauru, 

Mamu harupau pa korapa gua tinasuna pu guana lamana peava. 
Mu harupau pa limadi ri na tie karovodi, 

8 saripu mari kokohadi, 

meke gua saripu ele tokotokoro ni rini, 


9 Kei Tamasa, kagu kera atu nia rau si keke kinera vagura, 
kagu mike na kera atu nia rau koa Goi si keke mike hapu sapu ka manege puta 
madorona, 
10 Agoi pu va matagari sari na banara, 
meke sapu va sarea se Devita sa Mua nabulu pa vinaripera. 
11 Mu harupau koari na gua kana nonovaladi, 
Mamu va sare au pa niniranira tadi na votiki tie 
pu hola mari kokohadi, 
meke gua saripu ele tokotokoro ni rini, ba kokoha ni tugo rini. 


12 Sari na tuda koreo vagura, 
si madi koa guana linetelete pu togolo va noma, 
meke sari na tuda vineki si madi koa guana sinokirae tolavaedi, 
sapu ta tavete pude na vinasari na sa vetu banara. 

13 Sari nada lose vekovekoana ginani, 


„si madi sini na vuadi ri votivotiki linetelete. 
Sari na nada sipi si madi podopodo va soku, 


kamoa tina na tina, meke kamoa manege puta tina koari na dia bara. 
14 Sari na nada bulumakao si madi podopodo va soku, 
sari gobagoba si madi lopu ta huara koari na kana. 
Mani lopu ta avoso si keke kinabo tinalotana koari na kinaleadi pu taveti rina kana 
pa korapana sa nada vasileana nomana. 


15 Madi koa getu sarini vasina ta evana saripu gua sara! 
Madi koa getu sari na tie pu na dia Tamasa se Zihova. 

Keke Kinera Vinahesi 
(Keke kinera te Devita) 


1 (Aleph)* Qua Banara meke gua Tamasa, 
kaqu tozi helahelae nia rau koari doduru tie sa Mua Linavata. 
Zihova kaqu vahesigo rau ninae rane ka rane. 
2 (Bet) Koari hopeke rane si kaqu zama leana atu si rau koa Goi, 
meke kaqu vahesigo rau si Goi ninae rane. 
3 (Gimel) Nomana lavata se Zihova, meke garona tugo pude tava lavata va ululae, 
meke sa Nana linavata si lopu boka ta gilana beto. 


4 (Dalet) Madi tozi vari tetei nia rina sinage na sage sari na Mua tinavete, 
meke kaqu tozi vura ni rini sari na Mua tinavete marilaedi. 

5 (He) Kagu tozi vura nia rini sa Mua tinolava variva magasana, 
meke arau kaqu balabala va lohi sari na Mua tinavete marilaedi. 

6 (Vav) Sari na tinoni si kaqu tozi vura ni sari na Mua tinavete niniradi, 
meke arau si kaqu tozi vura nia sa Mua linavata. 

7 (Zain) Kaqu zama vura ni rini sari doduru Mua lineana, 


* 145:1 Hopeke vesi koasa Sam 145 si podalae koa keke leta pa “A Ba Da” pa Vinekala Hiburu. 


Sam 145:8 868 Sam 146:5 


meke kera vura nia sa Mua tataru vatukana. 
8 (Het) Tataru na variva taleosae se Zihova, 

lopu tuturei bugoro si Asa, meke nomana sa Nana tataru nabuna. 
9 (Tet) Leana se Zihova koari doduru tie, 

meke sa Nana tataru nonona si la koari doduru Nana vina podaka. 


10 (Yod) Kei Zihova, sari doduru Mua vina podaka toadi si kagu vahesigo si Agoi, 
meke sari doduru mua tie tonoto si zama leana koa Goi. 
11 (Kaph) Kagu tozi vura nia rini sa vina lavatana sa Mua Binanara, 
meke kagu tozi vura nia rini sa Mua niniranira, 
12 (Lamed) pude doduru tie si madi gilani sari na Mua tinavete niniradi, 
meke sari na rinavutuna gua sa Mua Binanara. 
13 (Mem) Koa hola ninae rane sa Mua tinolitolie, 
meke koa Banara si Goi ninae rane. 


(Nun) Zihova si kopu ni sari doduru Nana zinama, 


meke tataru koari doduru Nana tinavete. 
14 (Samek) Toka ni Sa sarini pu koa pa tinasuna, 


ovulu sage ni Sa saripu hoqa. 


15 (Ain) Sari doduru tinitona toadi si dono atu mo koa Goi, 
pude poni ni Goi sari na gedi ginani pa dia totoso garodi. 
16 (Pe) Pada saripu gua poni Goi koa rini, 
meke va garogaroi Goi sari na dia inokoro ri doduru. 


17 (Zade) Tonoto se Zihova koari doduru Nana siraņa, 
meke tataru na vatukana koari doduru Nana tinavete. 
18 (Qoph) Koa tata si Asa koarini pu tepa la koa Sa, 


sarini pu tepa va hinokara la koa Sa. 

19 (Resh) Poni Sa gua sapu ta hivae koarini pu va lavatia si Asa. 
Avosi Sa sari na dia kinabo, meke harupi Sa sarini. 

20 (Shin) Va aqori Sa sarini pu tataru nia si Asa, 
ba kaqu va mate pani Sa sari na tie kaleadi. 


21 (Tav) Kaqu zama vura nia rau pa nuzuqu sa vinahesina e Zihova. 
Madi va lavatia ri doduru kurukuru sa Pozapoza Madina sapu e Zihova ninae 
rane ka rane. 

Vinahesina e Tamasa sa Hinarupu 


1 Vahesia se Zihova! , 
Kei maqu vahesia se Zihova pa maqomaqoqu! 


2 Kaqu kera vahesia rau se Zihova pa doduruna sa qua tinoa. 
Kaqu kera vahesia rau sa qua Tamasa sipu korapa toaqu rau. 


3 Mu lopu kalavarae koari na koimata pa pepeso, 
loke tie pa pepeso si boka harupigo. 
4 Pana mate rini si pule la mo pa pepeso si arini, 
meke pa rane tugo asa si ta huarae sari doduru dia minizimizi veko. 


5 Tamanae tugo si asa pu ta tokae koasa Tamasa te Zekopi, 
sapu kalavarae koe Zihova sa nana Tamasa, 


Sam 146:6 869 Sam 147:11 


6 Sapu tavetena sa manauru, na pepeso,” 

na kolo lamana, meke sari doduru tinitona pu koadi vasina, 
Asa sapu kopu ni sari Nana zinama ninae rane ka rane. 
7 Vilasa va tonoto si Asa pude tokani saripu ta nonovala, 

meke poni ni ginani Sa saripu oviadi. 


Vata rupahi e Zihova saripu ta pusidi, 
8 meke va dodogorae i Sa saripu behu. 
Ovulu sage ni Sa saripu hoqa. 
Tataru ni e Zihova sari na tie tonoto. 
9 Va aqori e Zihova sari na tie karovodi pu koa pa nada popoa; 
toka ni Sa sari na nabonaboko na eapadi; 
ba va tasuna ia Sa sa sirana tadi na tie kaleadi. 


10 Kei Zaione, kaqu koa Baņara ninae rane 
se Zihova sa mua Tamasa, koari na sinage na sage. 


Mi vahesia se Zihova! 

Vinahesina sa Tamasa Ninira Hola 
1 Mi vahesia se Zihova! 


Ura leana si pude kera vahesia sa nada Tamasa, 

ura na variva qetu meke tonoto si pude vahesia si Asa. 
2 Kuri pulea e Zihova sa popoa Zerusalema. 

Turaņa pule ni Sa saripu ta raovodi. 
3 Salani Sa saripu talotana pa bulodia, 

meke pusi i sa sari na bakoradi. 


4 Padai Sa sinokudi sari na pinopino, 

meke hopeke vala ni pozadi Sa si arini. 
5 Ululuna lavata na ninira hola se Zihova, 

meke loke tie boka pada ia sa Nana tinumatumae. 
6 Ovulu sage ni Sa saripu koa va pepekae puleni, 

ba va gore pani Sa sari na tie kaleadi. 


7 Mada kera vahesia se Zihova, 
vahesia sa nada Tamasa koari na kinera pa mike. 
8 Va neve i Sa pa manauru sari na lei, 
meke ponia ruku Sa sa pepeso, 
meke va toqoli Sa sari na duduli koari na toqere. 
9 Poni ni gedi ginani Sa sari na kurukuru name, 
meke sari na tuna kurukuru tapuru totoso kabo ovia si arini. 


10 Sa Nana ginetugetu si lopu koa koari na hose niniradi, 

meke lopu variva qetu koa Sa sari na tie varipera varanedi, 
11 þa qetu ni e Zihova sarini pu pamana nia si Asa, 

meke sarini pu ranea sa Nana tataru nabuna. 

12 Mi vahesia se Zihova, ke gamu na tinoni pa Zerusalema, 
mi vahesia sa mia Tamasa, ke gamu kasa pa Zaione. 
13 Va ninira i Sa sari na rorotoana koari na mia sasada bara, 


meke mana ni Sa sari na mia tinoni. 
14 Kopu nia Sa sa volosona sa mia popoa, 


meke poni va dena ni gamu huiti leadi hola Sa. 


15 Zama si Asa koa sa popoa pepeso, 
meke lopu sana ta evana gua saripu zama ni Sa. 
16 Taburu nia sinou Sa sa pepeso guana poko, 
guana kavuru pu paleki na givusu. 
17 Va gorea Sa sa ruku aesi, guana zalekoro, 
meke lopu boka ta koa sa ibuna sa. 
18 Sipu zama Sa si murimuri sa aesi, 
va hirua Sa sa givusu, ke totolo sa kolo. 


19 Tozia sa sa Nana inavoso koari Nana vina tumatumae 
na tinarae koari na tie Izireli. 

20 Lopu evania Sa sapu gua asa koari na votiki butubutu, 
sina lopu gilani rini sari Nana tinarae. 


Mi vahesia se Zihova! 

Tinioko koasa Doduruna sa Vinapodaka pude Vahesia sa Tamasa 


1 Mi vahesia se Zihova! 
Mi vahesia se Zihova, gamu na manauru. 


Vahesia si Asa koari na vasidi ululudi. 
2 Mi vahesia si Asa, gamu doduru Nana mateana. 


Mi vahesia si Asa, Gamu doduru Nana geto minate varipera pa manauru! 


3 Mi vahesia si Asa gamu na rimata na sidara. 

Mi vahesia si Asa, gamu doduru pinopino nedala mia! 
4 Mi vahesia si Asa, gamu na manauru ululu mia. 

Meke gamu na kolo panaulu pa manauru. 


5 Mi vahesi gamu sa Pozana e Zihova! 
Ura zama mo Sa meke ta evana sari doduru. 
6 Pa Nana zinama mo si ta veko si arini pa dia vasina ninae rane ka rane, 
meke lopu boka va karia rini si Asa. 
7 Gamu pa pepeso, mi vahesia se Zihova! 
Gamu na kurukuru nomanoma mia pa lamana, meke koari na lamana peava; 
8 gamu na kapi, na ruku aesi, na sinou, na lei, 
na givusu raneboni pu va tabei sari na Nana zinama! 


9 Gamu na toa, na toqere; 
gamu na vuvua, na huda pa hiqohiqo! 

10 Gamu na kurukuru pinomo, na bulumakao; 
doduru kurukuru name, na kurukuru tapuru! 


11 Gamu na banara pa pepeso, meke sari doduru tinoni, 

sari na koimata, na tie totoli pa pepeso; 
12 Gamu na koreo vagura, na vineki vaqura, 
barogoso, na koburu hitehite! 


13 Mi vahesia gamu sa Pozana e Zihova, 
ura sa Pozana mo Sa si tava lavata koari doduru pozapoza. 
Sa Nana tinolava si ululu hola nia sa manauru na pepeso. 
14 Va ninirai Sa sari na Nana tinoni, 
pude sari doduru Nana tinoni si kaqu vahesia si Asa. 
Tataru ni Sa sari Nana tie Izireli. 


Mi vahesia se Zihova! 

Keke Kinera Vinahesi 
1 Mi vahesia se Zihova! 


Mi kera la nia koe Zihova si keke kinera vaqura. 

Vahesia si Asa pa korapa vinarigarae tie ranerane! 
2 Mi koa qetuqetu nia gamu na tie Izireli si Asa pu tavete gamu. 

Mi koa qetuqetu nia sa mia Banara, gamu pu koa pa popoa Zaione! 
3 Mi peka pa vinahesina sa Pozana, 

mi kera vahesia koari na mike na kizakizana. 


4 Ura qetu ni e Zihova sari na Nana tie, 
va lavati Sa sari na tie va pepekae pa tinaharupu. 

5 Madi koa qetuqetu pa minataqara sari na tie te Tamasa, 
madi kera getugetu doduru boni. 

6 Madi kera va ululae si arini pa vinahesina sa Tamasa, 
meke tanini sari na vedara pa limadia, 

7 pude va kilasi sari na votiki butubutu, 


meke sari na dia tinoni. 
8 Pude pusi vagi sari na dia banara, 


meke sari na dia koimata pa seni aeana. 


9 Pude va kilasi sari na votiki butubutu, gua sapu ele garunu nia sa Tamasa. 


Gua asa sa minatagara tadi na tie te Tamasa. 


Mi vahesia se Zihova. 

Vinahesina e Zihova 
1 Mi vahesia se Zihova! 


Mi vahesia sa Tamasa pa Nana Zelepade, 
vahesia si Asa koasa Nana niniranira pa manauru! 


2 Vahesia si Asa koari Nana tinavete niniradi. 
Vahesia si Asa, si na arilaena hola ni Sa sari doduru. 


3 Vahesia si Asa koari na ivivu, 
vahesia si Asa koari na mike!. 

4 Vahesia si Asa koari na kizakizana, meke pa pinekapeka, 
vahesia si Asa koari na ivivu, na mike. 

5 Vahesia si Asa koari na kabodi rina kizakizana, 

pu ta kiza va ululae. 
6 Madi vahesia se Zihova ri doduru pu siņo! 


Mi vahesia se Zihova. 

SA BUKA 
ZINAMA TUMATUMAE 
Sa Vinabakala 


Sa buka hie si koa ia na zinama tumatumae sapu variva tumatumae ni ri na tie te 
Tamasa pa Izireli pude tumae nia sa hahanana gua pude koa va leana. Soku ri na 
zinama si mae guadi koe Solomone sa baņara; kaiqa si koari Aqura meke Lemueli 
(hinia 30 meke 31). Na pude vagi valeania sa lohina gua sa tinumatumae, ke papakadi 
mo meke bakala meke niniradi sari zinama, meke lopu tasuna pude va nonoga i. Sari 
zinama hire si ta poni ni gita koasa Tamasa pude tokani gita pa nada tinoa pa pepeso, 
tinoa tatamana, pa sikulu, pa tinavete, pa qavuna, pa butubutu, meke pa linotu. Sapu 
tonoto pa kenuna sa Tamasa si kaqu tonoto tugo koa gita na tie. Na papakadi mo 
sari zinama hire meke paqapaqaha sari na binalabala, ke sari na hopeke pinaqaha si 
hopeke dia binalabala tugo. Ba kaiga pinagaha si vari luli sari dia vina tumatumae, 
gugua pa hinia 26:1-12 sapu vivinei nia sa tie duviduvilina meke pa hinia 31 sapu 
vivinei nia sa barikaleqe bokabokana. 

Sari na Nati Pinaqapaqahana sa Buka 

Sa tinioko tanisa ginilagilana lohina. Hinia 1:1 kamo hinia 9:18 

Sari na zinama tumatumae te Solomone. Hinia 10:1 kamo hinia 29:27 

Sari zinama te Aqura. Hinia 30:1-33 

Sari hopehopeke zinama tumatumae. Hinia 31:1-31 


Sari Laedi ri na Zinama Tumatumae 
1 Hire sari na zinama tumatumae te Solomone sa baņara pa Izireli, sa tuna koreo 
Devita,” 
2 pude toka nigo pude dogoro vagia sa ginilagilana lohina? meke lulia sa tinarae pa 
mua tinoa; 

pude va bakali sari na zinama gilaedi. 
3 Pude boka lulia sa tinarae te Tamasa pa hahanana tinoa meke sa kinoa va leana, 

pude taveti gua sapu tonoto, nono, meke sapu leana la pa tie. 
4 Pude va tumatumae ia sa tie sapu pupuhu, 

meke ponia ginilagilana na tinumatumae koasa tie vaqura. 
5 Mani va avoso sa tie gilagilana pude mani gilagilana nono latu, 

meke mani ta turana sa tie tumaena. 
6 Pude boka ta rupaha koa rini sari na zinama tumatumae na vina padapadae, 

sari zinama tadi na tie gilagilana sapu tome ginuadi. 


7 Sa pinamanana e Zihova si na pinodalaena sa tinumatumae hinokara, 
ba sa tie duduvilina si kilua sa ginilagilana lohina meke sa linulina sa tinarae pa 
hahanana tinoa.” 
8 Tuqu, mu va avosia sa vina tumatumae tanisa tamamu, 
mu lopu kilu pania gua sapu totozi nigo sa tinamu. 
9 Na havoro si arini pude va sari ia sa batumu, 
na pakupaku pude va leleana ia sa ruamu. 


10 Tuqu, pude toketoke igo ri na tie kaleadi, 


si koromu va tabei si arini. , 
11 Pana zama si arini, “Mae luli gami; 

mada tome, mada seke va mate ia si keke tie, 
mada va mate hoboria keke sapu loke nana ginugua. 
12 Sipu korapa toadi meke leadi, si mada garunu lani pa lovu, 
mada onolo toa i, guari pu gore la pa popoa tadi tie matedi! 
13 Kote vagi gita soku likakalae arilaedi, 
meke va sini ni tinitoņa hinikodi sari nada vetu. 
14 Mae, somana koa gami, 
mada variva hia ni sari tinago kote hikoi gita!” 
15 Tuqu, mu lopu ene luli sari tie arini; 
lopu neti nia nenemu koari na dia sirana. 
16 Ura sari nenedia si bebeno la pa sinea; 


hiva tuturei variva mate. , 
17 Namu loke laena pude vekoa sa sipata 


sipu korapa dono toto atu dia mo sari na kurukuru tapuru! 
18 Sari tie arini si tome sipata meke ta saputu ni teledia; 

vekoi rini pude va mate pule ni. 
19 Gua asa sa vina betodi ri na tie hikohiko; 

sa dia tinavete sea si hoke hiko pani sari dia tinoa. 


Titioko sa Ginilagilana Lohina 
20 Sa ginilagilana lohina si titioko ululae koari na sisirana; 
korapa kukili vura pa vasina varivarigarana meke pa maketi,” 
21 koa rini pa sirana nomana si velavela vala beto sa, 
meke pa sasada nuquru pa vasileana si zama si asa: 


22 “Gamu pu pupuhu, 
vea seunae gua si hiva koa pupuhu si gamu? 
Vea seunae gua si kote koa va sisire nia gamu sa ginilagilana? 
Gamu na tie duviduvili, vegua ke kana ia gamu sa tinumatumae? 
23 Be va avosi gamu sari qua ginegese atu, 
si kote tozi va bakala ia rau sa buloqu koa gamu, 
meke vata gilana ni gamu sari qua binalabala. 
24 Ba sipu etulau gamu totoso titioko si rau, 
meke loke tie si va avoso totoso sipusipu gamu rau, 
25 sipu kilui gamu sari qua vinari tokae pa binalabala, 
meke lopu va tabei sari qua ginegese atu, 
26 si kote hobequ meke hegere totoso kamo gamu tinasuna, 
kote va sisire si rau totoso holoqoru si gamu, 
27 totoso tarazuzu sa popoa guana totoso raneboni, 
totoso raza sa kinolura guana vivirua, 
totoso opoadumu gamu na tinasigiti na sinolini. 


28 Totoso asa si tiqe kote tioko mae au gamu ba kote koroqu olaņa; 
kote hata sisigiti au gamu, ba lopu kaqu dogoro au gamu. 

29 Sipu kana ia gamu sa ginilagilana, 
meke lopu vizatia gamu pude pamana nia se Zihova, 

30 sipu lopu hiva va tabei gamu sari qua vinari tokae pa binalabala, 
lopu linana la i gamu sari qua ginegese, 

31 si kaqu henai gamu sari na vuadi rina mia tinavete; 
sari vuadi sari mia sinekesekei si kaqu denani gamu. 

32 Sa hinakohako tadi pu lopu goto si kote mate nia rini, 
meke pana lopu galagala ri na tie duviduvili si kote ta gore nia rini. 
33 Ba asa pu va avoso mae koa rau si kote toa va bulebulei, 
kagu koa va leana si asa meke loketona kote matagutu nia,” gua sa ginilagilana 
lohina. 

Sa Laena sa Ginilagilana Lohina 
1 Tugu, be va tabei goi sari qua zinama 
meke va nagiti sari gua ginarunu, 
2 meke va talina la koasa ginilagilana lohina si goi, 
podekia pude vagia sa ginilagilana lohina, 
3 meke be tioko la si goi pude vagia sa binokaboka pude tumae nia 
meke kaboa agoi sa ginilagilana, 
4 meke be hata ia goi guana hata siliva 
meke pitu lulia guana tinagotago tomena, 
5 si kote gilania goi sa pinamanana e Zihova 
meke kote boka tumae nia sa Tamasa. 
6 Ura e Zihova si vari poni nia sa ginilagilana lohina, 
meke koa Sa vura mae sa tinumatumae meke ginilagilana. 
7 Na minatagara si poni ni Sa koarini pu koa va nono, 
na lave si Asa koarini pu ene pa tinonoto, 
8 ura toketoke ni Sa sarini pu tavete va leana 
meke kopu totoko ni sa sarini pu luli va leana ia si Asa. 
9 Meke kote gilania goi gua sapu tonoto meke gotogoto, 
meke kote dogoria goi sa sirana tonotona pude lulia. 
10 Ura sa ginilagilana lohina si kote nuguru pa bulomu, 
meke sa tinumatumae si kote lomoso pa magomagomu. 
11 Sa binalabala leanadi kote kopu nigo si agoi, 
meke ginilagilana kote lavelave nigo. 
12 Ginilagilana lohina kote harupu igo koari na hahanana tadi na tie kaleadi, 
meke koari tie sapu boni dia zinama, 
13 saripu veko pani sari na sirana tonotodi, 
meke ene pa hahanana huporodi, 
14 sarini pu hapahapa nia sa tinavete kaleana, 
meke getu nia sa boni pa korapana sa kinaleana, 
15 saripu kogi dia sirana, 
meke dia hahanana sekesekei si lopu tonoto. 


16 Kote harupu igo tugo sa pa binarabarata, 
koari na zinama variva hogadi tanisa barikalege magota, 
17 pu veko pania sa loana, 
meke mulini nia sa vinariva egoi ta tavete koe Tamasa. 
18 Ura sa vetu tanisa si turana tie la pa minate, 
meke sa sirana tanisa si la koari na magomagodi ri na tie matedi. 
19 Loke tie pu la koa sa si hoke pule mae, 
babe vagi pulea sa sirana tanisa tinoa. 


20 Gua ke kaqu lulia goi sa hahanana tadi tie leadi, 
meke enea sa sirana tadi tie tonoto. 

21 Ura saripu tonoto si kote koa ia sa pepeso, 
meke sarini pu loke tinazutudi si kote koa hola vasina. 
22 Ba sari tie kaleadi si kote ta vagi palae koasa pepeso, 
meke saripu lopu va tabe si kagu ta rabutu taloa guana linetelete pa pepeso. 

Tinarae koari na Tie Vagura 
1 Tugu, mu lopu mulini ni sari gua vina tumatumae, 
ba kopu ni sari gua tinarae pa bulomu. 
2 Ura kote toa soku vuaheni meke gelenae sa mua tinoa, 
meke kote toa va leana si goi meke bokaboka. 
3 Mani lopu ta luarae koa goi sa tataru nabuna meke rinanerane; 
paku i pa ruamu, 
mamu kuberi pa bulomu. 
4 Gua asa si kote leana sa pozamu meke ta qetuqetue 
koasa Tamasa meke koari na tie si goi.” 
5 Ranea se Zihova pa doduruna sa bulomu, 
mu lopu kalavarae ia sa mua ginilagilana soti telemu, 
6 pa doduru vinizata pa mua tinoa si mu balabala ia sa Tamasa, 
meke kote turanigo Sa pa sirana tonotona. 


7 Mu balabala ia telemu sapu tie gilagilana si agoi; 
ba mu va tabea se Zihova mamu kilu pania sa kinaleana.” 


8 Be gua asa si kote ta salana sa tinimu, 
meke ninira sari susurimu. 


9 Va lavatia se Zihova koari mua tinagotago, 
meke koari na vua kenudi ri na mua linetelete; 
10 kagu sini ta luluapae sari mua vetu kopu ginani, 
meke sari mua vovoina vaeni si kote sini hola. 


11 Tuqu, mu lopu hakohako totoso va tonotigo e Zihova 
meke lopu kilua sa Nana ginegese,”” 

12 sina e Zihova si va tonoti mo sarini pu tataru ni Sa, 
gua sa tamana sapu gegesia sa tuna sina qetu nia sa.” 


13 Ta manae sa tie sapu vagia sa ginilagilana lohina, 
asa sapu ta poni ginilagilana. 
14 Ura sa vinagi asa si hola nia sa siliva 
meke vua katakata, hola nia sa qolo. 
15 Sa ginilagilana lohina si arilaena hola ni sari na patu nedala; 
loketona pu okoro nia goi si boka ta padapada la koa sa. 
16 Na tinoa va gelenaena si koa pa kali mataona, 
meke pa kali gedena si na tinagotago meke vina lavata. 
17 Sari siraņa tanisa si na siraņa variva qetu, 


meke bule sari doduru nana inene. , 
18 Guana huda tinoa si asa koa rini pu hapahapa nia; 


arini pu harupu vagia si kote ta manae. 


* 3:4 Lk2:52 ” 3:7 Rom 12:16 ” 3:11 Zob 5:17 ” 3:11 Hib 12:5-6 ” 3:12 Rev 3:19 


Zinama Tinumatumae 3:19 877 Zinama Tinumatumae 4:4 


19 Kuria e Zihova sa pepeso koasa Nana tinumatumae; 
koasa nana ginilagilana si vekoa Sa sa manauru pa nana vasina. 
20 Pa Nana ginilagilana si va hoga kolo sari na lei, 
meke varipagaha ni Sa sari na kolo pa lamana na ovuku. 
21 Tugu, mu va nagitia sa ginilae meke sa binokaboka pude mu balabala valeana, 
lopu va seu i pa matamu. 
22 Kote toa ni agoi si arini, 
na vina sari pude va dono lea ia sa ruamu. 
23 Gua si kote tige topue ene va bulei si agoi pa mua inene, 
meke lopu kagu ta tubarae sa nenemu. 
24 Pana eko goi si lopu kote matagutu; 
pa mua teqe si kote lomoso sa mua pinuta. 
25 Mu lopu matagutu pana raza va hodaka sa tinasuna 
babe sa tinahuara pu kamo koari na tie kaleadi. 
26 Ura kote ranea agoi se Zihova, 
meke kote kopu nia Sa sa nenemu pude lopu neti pa sipata. 


27 Tavete valeana la koa rini pu garo pude ta tokae, 
pana koa koa goi sa niniranira pude tavete va leana. 
28 Mamu lopu zama koasa turanamu, 
“Pule mae vugo; meke kote ponigo,” 
totoso koa nana mo kamahire koa goi. 


29 Mu lopu kuhana nia sa turanamu, 

pu ranego meke koa kapae mo koa goi. 
30 Lopu zutu hoboria si keke tie 

totoso loke sinea si tavete atu nia sa. 


31 Lopu okoro nia sa hahanana tanisa tie ninira, 
babe hiva tavete luli sari ginugua tanisa. 

32 Ura sea hola koe Zihova sa tie sapu boni nana hahanana, 
ba ranea Sa sa tie sapu tonoto. 


33 Sa lineveleve te Zihova si koa koasa vetu tanisa tie kaleana, 

ba mana nia Sa sa vetu tanisa tie tonoto. 
34 Va sisire ni Sa sari na tie va sisire pu vahesi pule ni, 

ba va mae ia Sa sa tataru lopu ta nana kamona koa rini pu va pepekae pule ni.” 
35 Sa tie gilae si kote tava lavata, 

ba sari tie pekipeki si kote tava kurekure. 

Sa Vuana sa Ginilagilana Lohina 
1 Tugu, mu va avosi sari tinarae tanisa tamamu, 
va taliņa pude mu vagia sa ginilagilana. 
2 Na vina tumatumae leanana si ponigo rau, 
ke lopu veko pani sari qua zinama. 
3 Totosona koburu si arau pa vetu tanisa tamaqu, 
hitekequ si rau meke na koburu ekei tanisa tinaqu, 
4 si va tumatumae au sa meke zama, 

“Mu tuqe va nabu i sari qua zinama pa doduruna sa bulomu; 
kopu ni sapu tozi nigo rau pude mu toa. 
5 Vagia sa ginilagilana lohina pude balabala valeana; 
mu lopu muliņi ni sari qua zinama babe kilui. 
6 Mu lopu veko pania sa ginilagilana lohina, na kote lavelave nigo sa, 
tataru nia meke kote kopu nigo sa. 
7 Sa ginilagilana lohina si arilaena hola ni sari doduru, ke mu vagia sa ginilagilana 


lohina. , 
Be sage hola hinoluna sa ba holu vagia. 


8 Tataru nia, meke kaqu ovulu igo sa; 
hapahapa nia, meke kote va lavata igo sa. 

9 Kote ta tatarue koe Tamasa si goi, guana va sage nigo havoro sa pude va leleana ia 

sa batumu; 

meke ponigo na toropae tolavaena sa si agoi.” 

10 Tuqu, avoso mae koa rau, va tabei sapu zama ni rau, 
meke sari vuaheni pa mua tinoa si kote sokudi. 

11 Magu tozi nigo sa sirana tanisa ginilagilana lohina, 
meke turanigo koasa sirana tonotona. 

12 Pana ene goi, si lopu kaqu soqo sari nenemu; 
totoso haqala goi si lopu kaqu ta tubarae si agoi. 

13 Tuqe va nabua sa tinarae, lopu luara pania; 
kopu nia, na asa mo sa mua tinoa. 

14 Lopu neti la vasina hoke ene gua sari tie kaleadi 


babe ene luli koa rini. , 
15 Veko pania, lopu ene hokara la ia; 


mu taliri va seu koasa, mamu ene taloa mua. 

16 Ura lopu kagu puta si isara laelae pu kaiga tinavete kaleadi si taveti rini; 
lopu boka magogoso osolae kaiqa tie si va hoqai rini. 

17 Na kinaleana sa gedi ginani 
meke na vinaripera variva mate si na dia napo vaeni. 


18 Sa sirana tadi tie tonoto si guana kalalasa pana vagavagasa, 
sapu bakala hitehite vura osolae kamo sa rane. 
19 Sa sirana tadi tie kaleadi si huporo dudukurumu; 
lopu gilania rini sa si ta tubarae nia rini. 
20 Tuqu, va avosi sapu zama ni rau, 
va avoso va leana koari na qua zinama. 
21 Mu lopu va rizui pa matamu, 
kopu ni pa korapa bulomu. 
22 Ura na tinoa si arini koari tie pu va bakali, 
meke na minagogoso pa tini tie. 
23 Lavelave nia sa bulomu; 


ura vasina bukaha vura sa mua tinoa. 
24 Veko pani sari zinama sapu lopu hinokara, 


va seu i sari zinama sinekesekeidi. 
25 Sari matamu si madi dono tonoto la pa kekenu, 


mu dono la vasina pu korapa ene la ia goi. 
26 Mu vilitia sa sirana, mamu tiqe ene la, 
mu vagia sa siraņa sapu tonotona. 
27 Lopu taliri la pa kali matao babe kali gede, 
kopu nia sa nenemu pude lopu neti vura koasa siraņa tonotona. 


Zinama Tinumatumae 5:1 879 Zinama Tinumatumae 5:21 


5 


Vina Balau koasa Binarabarata 
1 Tugu, va avoso mae koasa gua ginilagilana lohina, 
avoso va leana mae koari gua zinama sapu lohidi meke arilaedi, 
2 pude mu boka kopu pule nigo pa binalabala leadi, 
meke boka nagitia sa tinumatumae. 
3 Sina sa mamalainina sa barikalege barabaratana si lomoso guana zipale, 
meke sa zinama tanisa si memehe guana oela. 
4 Ba pa vina betona si pasa guana sile, 
meke naru guana magu sapu naru vari kali. 
5 Sa nenena si neti gore la pa minate, 
meke sari inene tanisa si tuturana tonoto la pa lovu. 
6 Asa lopu balabala hokaria sa hahanana tinoa, 
sari siraņa tanisa si kogi, ba lopu gilania sa. 
7 Ego tuqu, mu avoso mae koa rau; 
mu lopu muliņi ni gua sapu zama ni rau. 
8 Mu enea sa sirana sapu seu koa sa barikaleqe asa, 
lopu ene tata la ia sa sasada vetu tanisa, 
9 kote gua meke vari poni nia goi sa mua niniranira arilaena koari kaiga, 
meke mate mokue pa limana sa palabatu tanisa barikaleqe barabaratana. 
10 Uve, sari votiki tie kote dena ni sari mua tinagotago, 
meke sa mua minabo si kote votiki tie tu na tagoi. 
11 Pa vina betona sa mua tinoa si kote soliņi si agoi, 
totoso hokoto ni na tinoa sari tini, masa, na ehara. 
12 Kote zama si agoi, “Vegua ke hako ta totoli si arau pa votiki tie? 
Vegua ke kilua tu rau sa sirana tonotona? 
13 Na vea ke lopu va tabei rau sari tie va tumatumae 
babe va avosi sari qua tie tarae? 
14 Ele kamoa rau sa vina betona sa kinaleana; 
meke dono hikare si rau pa kenudia ri na butubutu.” 


15 Mu napo mo pa mua vovoina kolo soti, 
mu lopu zoropo hoboro nia mo pa sisirana sa kolo pa mua berukehe.” 
16 Sari mua bukaha si kaqu zoropo la tu pa sisirana? 
Meke sari mua tototolo si kamo latu koari na varivarigarana? 
17 Na kaqu na mia eke mo sapu asa, 
lopu pude somana nia ari votiki barikaleqe. 
18 Mani na bukaha minana sa mua barikalege koa goi; 
mamu qetu nia sa barikaleqe haba ia goi totoso vaquramu, 
19 sapu leleana meke tolavaena guana kurukuru dia. 
Mamu qetu nia doduru totoso sa nana tinolava; 
mamu qetuqetu nia doduru totoso sa nana tataru. 
20 Tuqu, vea ke kote ta turana va sea tu koasa barikaleqe barabaratana? 
Vea ke kote hiva naza ia tu goi sa barikaleqe tana votiki tie? 


21 Ura sari na tinavete tana tie si dogoro betoi mo e Zihova, 
meke tumae ni Sa sari doduru nana inene. 


5:15 Sa Hiburu pa vesi hie si zama, “Vea ke zoropo hoboro nia mo pa sisirana sa kolo pa mua berukehe,” ba 
sa ginuana si mu puta turania sa mua barikaleqe eke mo, mu lopu puta turana hoboro votiki barikaleqe. 

22 Sa tie kaleana si sipata pule nia mo koari nana sinea; 

ta pusi ni sa sari iku tadi na tinavete kaleadi pu taveti sa. 
23 Kote mate nia sa sapu loke tinarae boka lulia; 

ta turana va seu koari nana dinuviduvili. 

Kaiga Vina Balau 
1 Tugu, be va tatara si goi pude hobea sa gale tana keke votiki tie pana lopu boka si 
asa, 
be va egoa goi pude lipu ponia si asa, 
2 meke veko pule nigo pa sipata si goi koari mua zinama, 
tasuna ni goi sapu ele zama veko ni goi pa nuzumu, 
3 si mu tavete gua hie, tuqu, pude va rupaha pule nigo, 
ura ele veko pule nigo pa niniranira tanisa keke tie sana. 
Va pepekae pule nigo, mamu la koasa tie asa; 
mamu tepa sisigiti pude vata rupahigo koasa gale. 
4 Mu lopu puta, 
lopu la va opo paki mata si agoi. 
5 Vata rupaha pule nigo, guana igana koasa vagara tana tie habu; 
guana kurukuru tapuru koasa sipata. 
6 Mu dono la koari na menemene, agoi na tie hakohako; 
mu tumae ni sari dia hahanana, mamu gilae! 
7 Loke dia koimata, 
loke tie tuturana babe na palabatu, 
8 ba hata varigara ginani si arini totoso manini sa popoa, 
meke qireqire nia arini sa totoso ibu. 


9 Agoi na tie hakohako, vea seunae gua si kote puta goi? 
Totoso sa si kote tekulu goi? 

10 Na puta hite, opo hite mata, 
polo hitei sari lima pude magogoso,” 

11 gua hoi si raza mo sa hinabahuala, guana tie hikohikona, 
minalana si rapata guana keke kana. 


12 Keke tie loke laena meke na tie kaleana 
si ene vilorae lamae meke zama hoboro nia nuzuna, 
13 meke putaputa kale mata pude turana va sea igo, 
zozoti nene na sipusipu lamae, 
14 pa dia binalabala si pude taveti kaiqa ginugua sinekesekei gua, 
doduru totoso si na tinasuna mo si hiva evani rini. 
15 Gua asa ke kote hinoqa kamoi na kinolura si arini; 
hodahodaki si raza mo sa tinahuara sapu loke hinarupu koa ia. 


16 Koa dia si ka onomo ginugua sapu kana hola i e Zihova, ka zuapa tinitona sapu 
lopu qetu sisigiti ni Sa: 
17 sa dinono vahesi pule, 
na mea sapu kokoha, 
na lima sapu va mate tie loke nana sinea, 
18 na bulo sapu hatahata ginugua kaleadi, 

sa nene sapu tuturei hagala la pa kinaleana, 
19 sa tie va sosode sapu kokohana, 
meke sa tie sapu sovutu tinasuna koari tasina. 


Na Vina Balau koasa Binarabarata 
20 Tugu, mu kopu ni gua sapu tozi nigo sa tamamu, 
lopu kilui sari vina tumatumae tanisa tinamu. 
21 Pusi ni ninae rane pa bulomu; 
mamu pakui pa ruamu. 
22 Totoso ene goi si kote turanigo rini; 
totoso puta goi, si kote kopu nigo rini; 
totoso vaņunu goi si kote zama igo rini. 
23 Ura sari tinozi hire si na zuke, 
sa vina tumatumae hie si na kalalasa, 
sari na ginegese pa tinarae te Tamasa 
si na sirana la pa tinoa, 
24 sapu va balau igo koa rina barikaleqe barabaratadi, 
koari na zinama lomosodi tadi na votiki barikaleqe. 
25 Mu lopu roro ia sa dinono lea tanisa 
babe ta sipata vagi koari na matana, 
26 ura na tinabarana sa maqota si pada keke botubotu bereti; 
ba sa pinuta turanana sa barikaleqe tana votiki tie si na mua tinoa mo si holuholu 
nia goi. 
27 Boka paleke kapae nia goi pa ragaragamu sa nika 
meke lopu ta sulu mua poko? 
28 Boka enei goi sari patu leradi, 
meke lopu ta kina sari ola nenemu? 
29 Gua asa sa tie pu puta turania sa barikalege tana votiki tie; 
asa pu tiqu la ia sa barikaleqe asa si kaqu tava kilasa. 


30 Na tie hikohiko si lopu ta hakohakoe 
pana hiko si asa sina na ovia nana. 

31 Ba pana ta poho sa, si kaqu lipulipu zuapa totoso laena sapu hikoa sa, 
kote padana doduru likakalae pa nana vetu. 

32 Ba sa tie sapu barabarata si loke nana binalabala leadi, 
asa sapu tavete gua asa si novala pule nia mo. 

33 Kaqu ta seke va bakora meke ta hakohakoe si asa, 


sa kinurekure tanisa si loke kokoina. 
34 Ura na kono va gevuruna sa tinaņaziri tanisa nana palabatu, 


ke kote lopu balabala pule si asa pana la varipera si asa koasa. 
35 Lopu kaqu vagia sa sa hinerehere; 
na vinariponi, vea soku gua, ba lopu kote va ibua sa binugoro tanisa. 


7 

1 Tuqu, mu kopu ni sari qua zinama 

meke va nagiti pa bulomu saripu ele tozi nigo. 
2 Kopu ni sapu ele tozi nigo pude mu toa; 

lavelave ni sari qua vina tumatumae guana keke tinagotago arilaena. 
3 Pusi ni pa kakarutu limamu; 

kuberi pa bulomu. 
4 Mamu guni nia na tasimu vineki, sa ginilagilana lohina, 

meke poza nia turanamu sa ginilae. 
5 Arini kote kopu va seu igo koasa barikalege barabaratana, 
koari na zinama lomolomosodi tanisa votiki barikalege. 


Sa Barikaleqe Kaleanana 
6 Koasa vuida pa qua vetu 
si hopiki vura si rau. 
7 Dogoria rau koari na tie pu lopu ele gilagilana, 
va nonoga ia rau koari na tie tiqe toqolo sagedi, 
si keke tie vaqura sapu lopu tumae balabala valeana. 
8 Ene lulia sa sa sirana, tata la koasa vasina koa sa barikaleqe asa, 
ene la gua pa sirana la koasa vetu tanisa, 
9 pana veluvelu sipu podalae ibu sa rane, 
totoso podalae huporo sa popoa. 


10 Totoso asa si vura si keke barikaleqe pude tutuvia, 
pokopoko guana keke maqota meke koa ia na hiniva pude vorivoriti. 
11 Na mataqarana si asa meke loke nana kinurekure, 
meke lopu nosona pa vetu si asa; 
12 ele koa aqa pa sisirana, ele pa maketi tu, 
ele pa kaiqa hukihukiridi, gua mo si asa. 
13 Naza vagia sa sa koreo meke aho ia, 
meke dono toņoto la ia sa isumatana meke zama: 


14 “Vukivukihi binaere si tavetia rau ninoroi, | , 
meke sari masa kurukuru koasa vinukivukihi si koa dia pa vetu; 


ele va hokoti rau sari qua tinokotokoro nabudi koe Tamasa! 
15 Ke vura mae si arau pude tutuvu igo; 
hata igo rau meke kamahire dogoro vagi igo! 
16 Ele ivaria rau sa qua teqe 
pa poko visoviso mae guana pa Izipi. 
17 Va humana lea ia rau sa qua teqe 
koari na oto huda moa, na huda humana lea na sinamoni na aloesi na gua. 
18 Aria mada hata ia sa tataru kamoa munumunu; 
mada vari qetuqetue nada mo. 
19 Sa qua palabatu si lopu koa pa vetu; 
taloa si asa pa keke inene gelena. 
20 Paleke va soku poata si asa 
meke totoso hobe rimata tu si kote pule mae si asa.” 


21 Zama va malohoria sa barikaleqe meke turaņa vagia; 
koari nana zinama vina lomolomoso si saputu vagia sa. 
22 Meke hinoga lulia mo sa sa barikaleqe 
guana bulumakao sapu ta turaņa pude la tava mate, 
guana dia sapu netia sa iku tana sipata; 
23 aga nia sa tupi pude goto pa bulona, 
guana kurukuru sapu tapuru nuquru pa sipata, 
sapu lopu rovea sa kote voi pule nia pa minate si asa. 


24 Ego gamu na tuqu, va avoso mae koa rau, 
mi kopu va leana ni sari zinama pu zama ni rau. 

25 Lopu va malumi bulomia pude kekere la pa sirana tanisa barikalege sana 
babe muliunu meke ene la gua pa nana sirana. 

26 Na soku sari nana boso pu ele va hogai sa; 
saripu ele va matei sa si lopu boka ta nae. 

27 Labena sa sirana pa vetu tanisa sapu la gua pa lovu; 
nuguru la pa vasina tadi na tie matedi. 

Sa Tinioko Tanisa Ginilagilana Lohina 
1 Va avoso! Sa ginilagilana lohina si korapa titioko! 


Korapa hiva ta avoso sa ginilae.” 
2 Koari na sirana pa batu toqere, 
meke turu nana koari na vari pazadi. 
3 Tata pa sasada nuquru koari na vasileana nomadi; 
koari na siraņa la pa vasileana si kukili vura si asa: 
4 “Koa gamu doduru tie si titioko vura si rau; 
zama va ululae si arau koa gamu doduru tinoni, 
5 Gamu pu pupuhu, mi vagia sa ginilae; 
gamu na pekipeki si mi vagia sa ginilagilana. 
6 Avoso mae, ura na ginugua arilaedi si kote zama ni rau; 
na tonotodi si kote zama ni sa beruqu. 
7 Şa nuzuqu si zama va hinokara, 
meke na kokoha si kaleana pude tozia pa beruqu. 
8 Doduru zinama pa nuzugu si tonoto, 
lopu keke si kaleana babe turana va sea tie. 
9 Koa rini pu vizavizata va tonoto si tonotodi mo sari qua zinama, 
meke kalalasa koarini pu gilagilana. 
10 Sa qua tinarae si mamu vizata vagia lopu sa siliva; 
na tinumatumae lopu sa qolo arilaena. 
11 Ura sa ginilagilana lohina si arilaena hola nia sa patu nedala, 
meke loketona sapu okoro nia goi si boka va padapada la nia goi koa sa. 


12 Arau, sa ginilagilana lohina si koa turania sa ginilae pude vizata valeana; 
arau tagoa sa tinumatumae meke sa vinilasa tonotona. 
13 Pude pamana nia se Zihova si na hinakohakona sa kinaleana; 
arau kana ia sa vinahesi pule meke sa vina titie, 
gua tugo sa hahanana kaleana meke sa kokoha. 
14 Sa variponi binalabala meke sa vinizata tonoto si taqarau; 
arau tagoa sa ginilagilana meke sa niniranira. 


15 Koa rau si tuturana sari na baņara 
meke sari koimata si tavete tinarae sapu nono; 


16 koa rau si totoli sari palabatu, 
meke sari doduru koimata pu kopu nia sa kasia popoa. 
17 Tataru ni rau sarini pu tataru nau, 
meke arini pu hata au si dogoro au tugo. 
18 Koa rau koa sari tinagotago meke vina lavata, 
sa tinago sapu koa hola meke sa kinoa valeana. 
19 Sa vuaqu rau si leana hola nia sa qolo viana, 
sapu podaka vura koa rau si hola nia sa siliva arilaena. 

20 Arau si lulia sa hahanana sapu nono, 
meke ene pa sirana sapu tonoto, 
21 ya tago i sarini pu tataru nau, 
meke va sini ni likakalae arilaedi rau sari dia vetu. 


22 Se Zihova va podaka kekenu au si rau koari Nana tinavete, 
sipu lopu ele sari doduru pule.” 

23 Arau si ta vizata pukerane latu, 
pa pinodalaena sipu lopu ele podaka sa kasia popoa. 

24 Sipu lopu ele koa sari na kolo lamana, 
meke lopu ele koa sari bukaha sapu gavoro va soku kolo si podo si rau. 

25 Sipu lopu ele tava garo la pa dia vasidi sari na toa, 
meke lopu ele koa sari na toqere, si podo si rau. 

26 Sipu lopu ele tavetia Sa sa kasia popoa meke sa pepesona, 
babe sa kavuruna sa kasia popoa si podo si rau. 

27 Arau si koa qua totoso va garo la nia Sa sa manauru pa nana vasina, 
totoso gasi vura nia Sa sa hubi lamana, 

28 totoso vekoa Sa sa galegalearane meke sari na lei panaulu 
meke tukeli sari bukaha pa lamana peava, 

29 totoso vekoa Sa vasina kote kokoi sa kolo hokara, 
meke volosi Sa sari na kolo pude kopu ni dia boku, 
meke totoso podalae kuria Sa sa kasia popoa. 

30 Arau mo sa Nana tie tavetavete pu koa pa kalina Sa. 

Sini au na qinetuqetu ninae rane, 
qetuqetu lamo si rau pa kenuna Sa. 

31 Qetuqetu nia rau sa kasia popoa Tanisa 
meke qetu ni rau sari tiena sa kasia popoa. 


32 Ego gamu na tuqu, mi avoso mae koa rau; 
ta manae si arini pu kopu ni sari qua tinarae. 

33 Va avoso mae koasa qua vina tumatumae pude mu gilae; 
mi lopu kilu ia. 

34 Ta manae sa tie pu va avoso mae koa rau, 
pu kopu totoko nia sa qua sasada, 
pu koa aqa pa qua sasada vetu. 

35 Ura asa pu dogoro vagi au si vagia tugo sa sa tinoa, 
meke kaqu qetu nia tugo e Zihova si asa. 

36 Ba asa pu lopu boka dogoro vagi au si novala pule nia; 
meke doduru pu kana au si tataru nia rini sa minate.” 

Sa Ginilagilana Lohina meke sa Dinuviduvili 
1 Sa ginilagilana lohina si ele kuri ia sa nana vetu; 
meke ka zuapa dedegerena. 
2 Na inevana si nama nia sa meke heni nia kolo sa sa vaeni; 


meke sa tevolo si va nama ia sa. | 
3 Sari nana nabulu vineki si ele garuni sa pude ruvaruvata, 


meke titioko si asa pa vasina ululuna koasa vasileana, 
4 meke zama, “Mi mae gamu doduru pu lopu goto, nuguru mae tani!” 

gua si asa koarini pu lopu tumae balabala. 

5 “Mae mamu henai sari ginani hire 
mamu napoa sa vaeni sapu ele heni vekoa rau. 

6 Veko pani sari mia hahanana pupuhudi pude mi toa; 
pude mi ene pa sirana tadi tie gilaedi. 


7 Asa pu norea sa tie pesipesi hoboro si aga ta ruba mo; 
asa pu la tokea sa tie kaleana si aga ta novala mo. 
8 Mu lopu norea sa tie pesipesi hoboro, na kote kana igo sa; 
ba tokea sa tie gilagilana, meke kote tataru nigo sa. 
9 Tarae nia sa tie gilaena, mani gilae nono latu si asa; 
va tumatumae ia sa tie tonoto meke kote tumae lala nana si asa. 


10 Sa pinamanana e Zihova si na pinodalaena sa ginilagilana lohina, 
meke pude tumae nia sa Tamasa Hopena si na ginilae.” 

11 Ura mi ene gua koa rau, pude soku sari mia rane, 
meke soku vuaheni si kaqu ta tomo atu pa mia tinoa. 

12 Be gilae si goi, sa mua ginilagilana lohina kote pia igo; 
ba pana kilu au goi, si telemu mo kote novala pule nigo.” 


13 Sa barikaleqe, sapu e Duvili pozana si vevehe hola; 
na lopu tumae balabala si asa meke loketona gilania. 
14 Habotu si asa pa sasada koasa nana vetu, 
babe pa keke vasina ululuna koasa vasileana, 
15 meke kukili vura la koa rini pu ene hola; 
pu korapa ene pa dia siraņa. 
16 “Gamu pu pupuhu si mi nuquru mae tani!” 
gua si asa koarini pu lopu tumae balabala. 
17 “Na kolo ta hikona si lomoso; 
meke na ginani ta hena tomena si hena lea hola!” 
18 Ba lopu gilania rini sapu koa ia minate sa vasina asa; 
na popoa tadi tie matedi sa vetu tanisa. 

Sari na Zinama Tumatumae te Solomone 
1 Hire sari na zinama tumatumae te Solomone: 
Na koreo gilaena si qetu nia sa tamana si asa; 


ba sa koreo pekipekina si na tinalotaņa tanisa tinana. 
2 Na tinagotago ta hikodi si loke laedi, 
ba sa tinoņoto si kote harupigo pa minate. 
3 Zihova si lopu kaqu va malumi sarini pu tonoto pude ovia, 


ba korona nia Sa sa inokoro tadi na tie kaleadi. 
4 Na lima hakohakona si va kamo minalana, , 
ba sa lima sapu naliņali pa tinavete si va tagotago tie. 


5 Asa pu vagi ginani pa inuma pa totoso komiha si na koreo gilaena, 

ba asa pu puta pa totoso pakepakete si na koreo variva kurekurena. 
6 Na minana si toropae nia sa tie tonoto, 

ba sari tie kaleadi si na nonovala mo si zama ni rini. 
7 Pude balabala pule la i sari tie tonoto si na minana, 

ba sari pozadi ari tie kaleadi si kote popozu taloa. 
8 Sa tie sapu gilae pa bulona si va tabei sari na tinarae, 
ba sa tie memeakala si pekipeki meke kote kamoa tinasuna. 
9 Sa tie nonona si kote ene vata bulei si asa, 
ba asa pu lulia sa sirana koqina si kote ta poho vura. 
10 Asa pu putaputa kale mata si va gavoro tinalotana, 
ba asa pu tozia sa hinokara si okoro nia sa binule. 
11 Sari na zinama tanisa tie tonoto si na bukaha tanisa tinoa, 
ba sari tie kaleadi si na nonovala mo si zama ni rini. 
12 Na vinari kanai si va gevuru vinaripera, 
ba sa tataru si taleoso ni sari doduru sinea.” 
13 Sa ginilagilana lohina si ta dogoro koa ri na zinama tadi pu bakaladi, 
ba sa kolu si pude sekea mudina sa tie sapu lopu gilae. 
14 Sari tie gilagilana si hata ia sa tinumatumae, 


ba sari na zinama tanisa tie duvili si hata tinasuna. 

15 Na tinago si na niha na varane pa totoso tinasuna tadi na tie tagotago, 
ba na hinabahuala si novaladi sari tie malana. 

16 Sa tinabara tadi tie tonoto si na tinoa, 
ba sa hinia tadi tie kaleadi si na vina kilasa. 

17 Asa pu va talina la ia sa tinarae si dogoria sa sirana la pa tinoa, 


ba arini pu lopu hiva tava tonoto si turana va sea tie. 
18 Asa pu tomea sa kinukiti si na tie kokoha, 
meke asa pu zama va kaleana ia si keke tie si na tie duvili. 
19 Pana soku sari zinama, si kamo mo sa kinaleana, 
ba gilae sa tie pu kopu nia sa meana. 
20 Sa meana sa tie tonoto si guana siliva viana, 
ba sa bulona sa tie kaleana si loke laena. 
21 Sa beruna sa tie tonoto si na minana koari soku tie, 
ba sa tie duvili si loke nana binalabala leadi. 
22 Sa minana te Zihova si va tagotago tie, 


meke lopu va somana nia tinasuna Sa. 

23 Na tie duvili mo si getu ni sari na tinavete kaleadi, 
ba sa tie sapu gilae si getu nia sa ginilagilana lohina. 

24 Sapu matagutu nia sa tie kaleana si kote raza nana mo koasa; 
ba sapu okoro nia sa tie tonoto si kote ta poni nia sa. 

25 Totoso hola taloa sa raneboni, si taloa tugo sari tie kaleadi, 
ba sari pu tonoto dia si turu va nabu ninae rane. 

26 Sa tie hakohakona koa rini pu garunia, 
si guana sile pa livo meke tunaha pa mata tie. 

27 Sa pinamanana e Zihova si va gele tinoa, 


ba sari na tie kaleadi si tuturei mate. 
28 Sa tie tonoto si koa qetuqetu nana sina ronua sa sapu kote evana, 


ba sa inokoro tadi na tie kaleadi si lopu kaqu tava gorevura. 
29 Koa bule sari na tie tonoto pa sirana te Zihova, 
ba sa sirana asa si na tinasuna koari na tie kaleadi. 
30 Sari tie tonoto si lopu kaqu ta rabutu palae, 
ba sari tie kaleadi si lopu kaqu koa hola koasa popoa. 
31 Na zinama tanisa tie tonoto si vura ia ginilagilana lohina, 
þa sa mea sapu zama va kaleana si kaqu ta magu palae. 
32 Sari na beru tadi tie tonoto si gilania sa si leana pude zama nia, 

ba sari na tie kaleadi si tale zinama bonidi mo si zama ni rini. 


1E Zihova lopu hiva hokara ni sari na sikele sapu hikohiko, 
ba qetu nia Sa sa padapadana mamata sapu tonoto. 
2 Pana vahesi pule ni sari na tie, si lopu sana mae sa kinurekure, 
na vina pepekae si lulia na ginilagilana lohina. 
3 Sa tie tonoto si ta turana koasa nana kinoa va nono, 
ba na sinekesekei si novalana sa tie kokoha. 
4 Na tinagotago si loke laena totoso tia ia goi sa minate, 
ba kinoa va leana kote harupigo pa minate. 
5 Sa tinonoto tanisa tie sapu loke tinazutuna si turana va leanana si asa, 


ba sa tie kaleana si tasuna ni sari nana kinaleana. 
6 Sa tinonoto tanisa tie nonona si harupia si asa, 


ba sa tie lopu ta ranena si ta sipata koari nana pinuhi. 

7 Pana mate sa tie kaleana, si beto tugo sari doduru nana inoko'okoro; 
doduru pu hiva ni sa pa nana niniranira si loketona mo. 

8 Sa tie tonoto si ta harupu koari na tinasuna, 


ta kasie meke raza la tu koari na tie kaleadi. , 
9 Koari nana zinama sa tie sapu lopu gilania sa Tamasa si boka novalia sa sa turanana, 


ba pa ginilagilana si boka ta harupu sa tie tonoto. 
10 Totoso koa va leana sari tie tonoto, si qetu sari pa vasileana, 
totoso mate sari tie kaleadi si kukili qetuqetu si arini. 
11 Koari na minana tanisa tie nono si ta ovulu sa vasileana, 
ba koari na zinama tanisa tie kaleana si ta huara sa popoa. 
12 Sa tie pu lopu tumae balabala si zama va gore turanana, 
ba sa tie gilagilana si kopu nia sa sa meana. 
13 Na nanae si hoke tozi vura ginugua tomedi, 
ba sa tie ta ronuna si kopu ni sari vivinei tadi votiki tie. 
14 Pude lopu ta turana, si hoqa tugo sa butubutu, 
ba pana soku tie si vari tokae pa binalabala si koa sa minataqara. 
15 Asa pu va egoa pude hobea sa gale tana keke tie si kaqu kaleana nia tugo sa, 
ba asa pu korona tabaria sa lipulipu tana votiki tie si gulea nana. 
16 Sa barikalege pu koa ia tataru bulona si ta pamanae, 
ba sari na tie nonovala si na tinagotago mo si vagia sa. 
17 Sa tie tataru si na lineana si vagia sa, 
ba sa tie noņovala si va tinasuna pule nia. 
18 Sa tie kaleana si hoke vagi tinabara sapu kokohadi, 
ba asa pu letea sa tinonoto si kaqu paketia sa vua hinokarana. 
19 Sa tie sapu turu va nabu pa tinonoto si kaqu vagia sa tinoa, 
ba sa tie sapu luli sari tinavete kaleadi si hata mate. 
20 E Zihova si etuli na va kari saripu boni bulodi, 
ba qetu hola ni Sa saripu tavete va leana. 
21 Mi gilana valeania sapu hie: Sari tie kaleadi si kaqu tava kilasa, 
ba arini pu tonoto si kagu ta rupaha. 
22 Guana rini qolo pa isuna sa boko, 
sa barikaleqe leleana sapu lopu tumae balabala. 
23 Sari inokoro tadi tie tonoto si hoke gorevura va leana, 
ba sari rinoverove tadi tie kaleadi si va bugori sari doduru tie. 
24 Keke tie si tataru meke vari poni, ba va gavoro soku si asa, 
keke si korokorona poni, si kamoa tu minalaņa. 

25 Sa tie sapu variponi, si kote toa va leana meke bokaboka, 
meke asa pu toka ni sari tie si kote ta tokae tugo. 
26 Hoke ta levei sa tie pu puhi ni sari ginani, 
ba ta manae si asa pu va malumu pude holuholu ni. 
27 Asa pu hata ia pude leana si vagia tugo sa lineana, 
ba sa tinasuna si kote raza koasa pu hata ia. 
28 Asa pu ranei sari nana tinagotago si kagu hoga guana elelo matena, 
ba sari tie tonoto si kote toa va leana gua na linetelete vagura. 
29 Asa pu vata tasuna i sari nana tatamana, si na givusu mo si kote tagoa sa, 
meke sa tie duvili si kote nabulu koasa tie gilae. 
30 Sa vua tanisa tie tonoto, si na huda tinoa, 
meke asa pu harupi sari magomago tie si na tie gilae. 
31 Pude ta pia pa popoa pepeso sari tie tonoto, 
si nasa si kote kamo i sarini pu kaleadi?” 


12 


1 Asa pu tataru nia sa tinarae pa tinoa si tataru nia sa tinumatumae, 
ba asa pu hako ta gegese si pekipeki. 
2 Sa tie leana si ta tokae koe Zihova, 


ba va kilasi Sa sari tie sekesekei. , , 
3 Sa tie si tasuna pude turu va nabu koari na hahanana kaleadi, 


ba sa tie tonoto si lopu kagu ta rabutu palae. 
4 Sa barikaleqe sapu taguena nana hahanana si na toropae binanara tanisa nana 
palabatu*, 
ba sa barikaleqe sapu va kamo kinurekure si guana popozu pa susurina sa 
palabatu. 
5 Sari hiniva tadi tie tonoto si gotogoto, 
ba sari binalabala vari tokae tadi tie kaleadi si na sinekesekei. 
6 Sari zinama tadi na tie kaleadi si variva mate, 
ba sari na zinama tadi tie tonoto si variharupi. 
7 Sari tie kaleadi si kamoi tinasuna meke lopu ta dogoro pule, 
ba sa vetu tadi tie tonoto si turu va nabu. 
8 Na tie si ta vahesi, luli gua koari nana ginilagilana lohidi, 
ba sarini pu kaleana dia binalabala si ta hakohakoe. 
9 Leana hola si pude lopu ta gilana ba tago mua nabulu, 
hola nia pude va sagesage pule nia ba loke gana ginani. 
10 Sa tie tonoto si kopu va leana ni sari nana kurukuru, 
ba sari tataru tadi tie kaleadi si na ninovaņovala. 
11 Asa pu tavetavete nia sa nana pepeso si kote soku gana ginani, 
ba asa pu koa va gulegulea si lopu tumae balabala. 
12 Sari tie kaleadi si okoro ni sari tinitona tadi na tie hikohiko, 
ba sa karoso tadi tie tonoto si toa va leana. 
13 Sa tie kaleana si sipata pule nia koari nana zinama, 
ba sa tie tonoto si ilolae taloa nana koa sa tinasuna. 
14 Na vua tadi nana zinama leadi si kamo koa sa, 
gua tugo sari tinavete leadi pa limana si ta pia ni sa. 
15 Sa hahanana tanisa tie duvili si tonoto pa nana binalabala, 
ba sa tie gilae si va avoso la pa vina balau. 
16 Sa tie duvili si tuturei bugoro, 


ü 11:31 1 Pit 4:18 * 12:4 Sa barikaleqe taguena si na vinahesi tanisa nana palabatu. 

ba sa tie gilae si avoso pani sari zinama nonovala. 
17 Sa tie va sosode hinokarana si tozi sa gua sapu hinokara, 
ba sa tie va sosode sekesekeina si koha tugo si tozi sa. 
18 Na zinama haluhalue si suvulu guana hopere, 
ba sa mea tanisa tie gilae si ibu nia sa bakora. 
19 Zinama hinokaradi si koa hola, 
ba sa mea kokohana si pa totoso papakana mo. 
20 Na koai sinekesekei bulodi saripu balabala pude tavete va kaleana, 
ba na ginetugetu si tadirini pu zama nia sa binule. 
21 Loke ginugua kaleadi si kote ta evana koa rini pu tonoto, 
ba sari tie kaleadi si kote sini i na tinasuna. 
22 Zihova si kilu hola i sari beru sapu kokoha, 
ba getugetu ni Sa sari na tie pu zama pa hinokara. 
23 Sa tie gilae si lopu tozi lamae ni sari nana tinumatumae, 
ba sa tie duvili si va titie ni sari nana pinupuhu. 
24 Sa lima sapu tavetavete va ninira si kote na tie tuturana, 
ba sa vina betona sa hinakohako si kote ta garunu zuzuku tinavete mo. 
25 Na tinalotana si hoke ta mamata nia na tie, 
ba na zinama koa ia tataru si hoke va matagara tie. 
26 Sa tie tonoto si hoke va balau koari nana baere, 
ba sa sirana tadi na tie kaleadi si turana va sea tie. 
27 Sa tie hakohako si lopu va kinai tugo sari gana hinabu, 
ba sa tie nalinali si va ari laena i sari nana vinagi. 
28 Pa hahanana tinonoto koa sa tinoa, 
pa sirana asa sa tinoa hola. 


13 


1 Na koburu gilaena va avosia sa tinarae tanisa tamana, 
ba sa tie va sisire lulia nonovala si lopu hiva avoso ginegese. 
2 Koari vuadi ri nana zinama si qetuqetu sa tie leanana, 
ba sari tie sekesekei si odi hiva huhuara. 
3 Asa pu lavelave nia sa beruna si kopu nia sa nana tinoa, 
ba asa pu memeakala si novala pule nia. 
4Sa tie udapelu si ovia ba lopu ta poni, 
ba sari hiniva tadi tie nalinali si gorevura beto. 
5 Sa tie tonoto kana hola ia sa kokoha; 
ba sa tie kaleana si taveti sapu variva kurekure hola. 
6 Na tinonoto lavelave nia sa tie sapu loke nana tinazutu, 
ba na kinaleana si na hinoga tadi na tie seadi. 
7 Keke tie si va gulegulea sapu tagotagona gua, ba si loketona tu tagoa; 
keke pule si habahualana gua, ba si tagotagona tu. 
8 Na tie tagotagona si boka tabaria sa kana pude harupu pule nia, 
ba sa tie malana si loke tie okoro hiva novalia. 
9 Sa zuke tanisa tie tonoto si kalalasa va leana hola, 
ba tanisa tie kaleana si lamo pa mate. 
10 Na vinahesi pule si va gavogavoro vinari tokei, 
ba sa ginilagilana lohina si ta dogoro koarini pu vagi vina balau. 
11 Poata sapu tuturei ta vagi, si lopu sana murimuri palae tugo, 
ba asa pu va nagiti tatasa poata si va toqoli sa. 
12 Pude seunae aga nia si keketona leanana si hoke lehu sa tie, 
ba pana gorevura gua sapu ta hivae si na qinetuqetu lavata. 

13 Asa pu lopu va ari laena ia sa tinarae si vata tasuna pule nia, 
ba asa pu pamana nia sa ginarunu si kote ta pia. 
14 Sa vina tumatumae tanisa tie gilagilana si na bukaha pa tinoa, 
va kekeria sa sa tie koasa sipata tanisa minate. 
15 Na ginilagilana sapu bakala si ta pamanae, 
ba sa tie sekesekei si ene la pa tinasuna. 
16 Sari tie gilaedi si balabala paki meke tige tavetavete, 
ba sa tie duvili si va dogoro nia sa nana pinupuhu. 
17 Pana paleke inavoso sa tie kaleana si na tinasuna si kote vura, 
ba sa tie ta ronuna si kote turana sinalana. 
18 Asa pu lopu luli tinarae si kote kamoa na minalana meke kinurekure, 
ba asa pu va talina ia sa ginegese si kote ta pamanae. 
19 Sa hiniva sapu gorevura si lomoso pa magomago, 
ba sa tie duvili si korona kekere koari na hahanana kaleadi. 
20 Asa pu ene turani saripu gilagilana si kote gilagilana tugo, 
ba asa pu baeri sari na tie duvili si novala pule nia. 
21 Na tinasuna luli i sarini pu tavete va sea, 
ba kinoa va leana si na pinia tadi pu tonoto. 
22 Na tie leana si veko hola tinago tadi nana koburu pu podoi na tuna, 
ba sari tinagotago tadi na tie kaleadi si dia ri na tie tonoto. 
23 Na inuma tanisa tie habahuala si kote boka namu va leana, 
ba sari hahanana kaleadi tadi na tie kaleadi si kote sara pani. 
24 Asa pu lopu sekeseke nia sa kolu si lopu tataru nia sa tuna, 
ba asa pu tataru nia sa tuna si kote gegesia sa si asa. 
25 Sari tie tonoto si henahena pude dena sari bulodia, 
ba sa tiadi rina tie kaleadi si koba ovia mo. 

1 Sa barikaleqe gilaena si kuria sa nana vetu, 
ba sa barikaleqe pupuhuna si pa limana soti mo huara gore nia sapu tanisa. 
2 Asa pu tonoto nana inene si pamana nia sa se Zihova, 
þa asa pu kaleana nana hahanana si korona nia sa si Asa. 
3 Sa zinama tanisa tie pekipeki si ta seke nia sa mudina, 
ba sa beruna sa tie gilae si hukatana si asa. 
4 Pana loke bulumakao pude dakua sa geligeliana pepeso si kokoba sa mua vetu 
vekovekoana ginani, 
ba pa niniranira tanisa bulumakao si soku sa vua. 
5 Sa tie va sosode hinokarana si tozia sa hinokara, 
ba asa pu kokohana si sekesekei tugo. 
6 Sa tie nonovala si hata ia sa ginilagilana lohina ba lopu dogoria sa, 
ba sa tinumatumae si kamo tuturei koasa tie pu gilagilana. 
7 Mu koa va seu koa sa tie pekipekina, 
na loke ginilagilana si kote vagia goi koari nana zinama. 
8 Sa ginilagilana tanisa tie gilae si pude tumae nia sa nana sirana, 
ba sari hahanana kaleadi tadi na tie pekipeki si tuturana va sea. 
9 Va sisire nia ari tie pekipeki sa hinerehere tana sinea, 
ba sari tie leadi si qetu nia meke hata vinariva taleosae. 
10 Hopeke bulo si tumae ni sari hopeke dia tinalotana, 
meke votiki tie lopu kote boka tumae ni sari dia hopeke qinetuqetu. 
11 Sa vetu tanisa tie kaleana si kote ta huara, 
ba sa ipi tanisa tie nono si kote turu hola. 

12 Koa nana sa sirana sapu dono guana tonoto pa tie, 
ba pa vina betona si kamo la tu pa minate.” 
13 Na hinegere si boka tomea sa tinasigiti pa bulo, 
meke sipu hola sa ginetugetu si koa hola sa tinalotana. 
14 Sari tie kaleadi si kagu vagi vuadi sari dia hahanana, 
meke sa tie leanana si kagu ta pia. 
15 Sa tie sapu lopu goto si hoke va hinokara hoboro mo, 
ba sa tie gilae si kote vizata va leana koari nana inene. 
16 Sa tie gilagilana si pamana nia se Zihova meke kilua sa kinaleana, 
ba sa tie pekipeki si pupuhu meke sasurae hoboro lamae. 
17 Sa tie bubugoro haru si tavete hoboro, 
meke sa tie sekesekei si ta hakohakoe. 
18 Saripu lopu goto si hoke va kamo pupuhu tugo, 
ba sa tie gilae si toropae nia sa tinumatumae. 
19 Sari tie kaleadi si hoke todono ni sari tie leadi, 
meke sari tie koluradi si tepatepa tinokae koari tie tonoto. 
20 Sari tie malana si ta hakohakoe tugo koari turanadia, 
ba sari tie tagotago si soku sari na dia baere. 
21 Asa pu hakohako nia sa turanana si sea, 
ba tamanae si asa pu tataru ni saripu loke gedi. 
22 Sarini pu kuhana ni si kaiga hiniva kaleadi si hoke muliunu taloa tugo, 
ba arini pu balabala pude tavete va leana si kote vagia sa tataru nabuna meke 
sa sinoto va nabu koe Tamasa. 
23 Doduru tinavete mamatadi si koai na lineana, 
ba sa zama palae si na minalana kamoa. 
24 Sari na tinagotago tadi na tie gilaedi si na dia toropae banara, 
ba sa dinuviduvili si na pakupaku tadi tie pekipeki. 
25 Na tie va sosode hinokara si harupu tie, 
ba sa tie va sosode kokoha si sekesekei. 
26 Asa pu pamana nia se Zihova, si ta kopue koa Sa, 
meke sari nana koburu kote boka la tome vasina. 
27 Na pinamanana e Zihova si na bukaha tanisa tinoa, 


va kekere taloa ia sa tie koasa sipata tanisa minate. 


28 Na butubutu nomana si na niniranira tanisa banara, ” 
ba pana loketona tie si loke laena mo sa koburu tavia. 


29 Sa tie sapu lopu bugoro si tagoa sa ginilagilana, 
ba asa pu bubugoro haru si va vura ia sa nana pinekipeki. 
30 Na bulo sapu koa bule si ponia tinoa sa tini, 
ba sa kinonokono si va popozu susuri. 
31 Asa pu nonovali saripu malana si va sisire nia sa sa Tamasa pu tavetedi, 
ba asa pu tataru nia sa tie loke gana si pamana nia sa Tamasa. 
32 Totoso kamo sa tinasuna si hoga gore sari tie kaleadi, 
ba totoso kamo sa minate si ta rupaha dia sari tie tonoto. 
33 Na ginilagilana lohina si koa pa bulona sa tie gilaena, 
meke koari pu pekipeki ba vata gilana pule nia si asa. 
34 Na tinonoto si ovulia sa butubutu, 
ba na sinea si variva kurekure koari na tie. 
35 Na banara si getu nia sa nabulu gilaena, 
ba sa nabulu variva kurekurena si ta naziri nia sa. 

1 Na inolana va mamamana si va noso binugoro, 
ba sa zinama vari sigiti si variva bugoro. 
2 Pa mea tanisa tie gilae si avoso lea sa tinumatumae, 
ba totolo vura pa nuzu tanisa tie pekipeki si na zinama loke laedi. 
3 Sari matana e Zihova si pa doduru vasina, 
dogori Nana sari tie kaleadi meke leanadi. 
4Sa mea sapu va kamo sinalana si na huda tinoa, 
ba sa mea sapu sekesekei si va mate magomago. 
5 Na duviduvili si asa pu etulia sa tinarae tanisa tamana, 
ba asa pu va egoi sari na ginegese si kote gilae. 
6 Sa vetu tanisa tie tonoto si koa ia na tinagotago ari laedi, 
ba sari tinago tadi tie kaleadi si va kamo tinasuna. 
7 Sari na beru tadi na tie gilae si va enea sa tinumatumae, 
ba sari na bulo tadi na tie pekipeki si loketona boka vari poni nia. 
8 Zihova lopu qetu hokara ni sari vinukivukihi tadi tie kaleadi, 
ba sa vinaravara tanisa tie nono si qetu nia Sa. 
9 Zihova kana i sari hahanana tadi tie kaleadi, 
ba tataru ni Sa saripu lulia sa tinonoto. 
10 Na zinama ninirana si kote ta vala koasa tie pu taluarae koasa tinonoto, 
asa pu hako ta gegese si kote mate. 
11 Minate meke sa popoa tadi na tie matedi si lopu paere koe Zihova, 
ke sari doduru bulo tie si dogoro betoi mo Sa. 
12 Na tie va karikari si lopu hiva nia sa ginegese, 
lopu kote tata la i rini sari tie giligilana. 
13 Pude qetuqetu sa bulo si komolo sa isumata, 
ba sa bulo ta sigitina si va mate magomago. 
14 Sa bulo sapu dodogorae si hata tinumatumae, 
ba sa nuzu tanisa duviduvili si henai sari zinama pekipeki. 
15 Sari doduru rane tadi pu malana si voriti pude boka, 
ba sa bulo sapu qetuqetu si inevana lamo. 
16 Leana be tago vasina hite pa korapa pinamaņana e Zihova, 
hola nia sa tinagotago sapu koa ia kinolura. 
17 Leana sa hena neka pa vasina koa ia tataru, 
hola nia sa inevana bulumakao pa korapa vinari kanai. 
18 Na tie bubugoro haru si va gevugevuru vinari zamai, 


ba sa tie nosona si va bule vinari tokei. o. 
19 Sa sirana tanisa tie hakohako si tukua na hiqohiqo rakihi, 


ba sa tie nono si ene pa sirana kalalasana. 

20 Na koburu gilaena si na qinetuqetu tanisa tamana, 
ba sa tie pekipeki si hakohako nia sa tinana. 

21 Na pinekipeki si na qinetuqetu tanisa tie pu lopu tumae balabala, 
ba sa tie gilagilana si kopu nia sa siraņa tonotona, 

22 Sari hiniva si lopu gorevura sina loke vinari tokae pa binalabala, 
ba pana soku tie si roverove vari tokae si kote leana mo. 

23 Leana pa tie sa olana va gotogoto, 
na arilaena sa zinama sapu goto pa nana totoso. 

24 Sa sirana enea sa tie gilae si sage la pa tinoa, 
pude kopu nia meke lopu gore la pa lovu si asa. 

25 E Zihova huara gore nia sa vetu tanisa tie vahesi pule nia, 

ba kopu nia Sa sa voloso tanisa nabonaboko. 
26 E Zihova kana hola i sari binalabala tadi tie kaleadi, 
ba sarini pu via bulodi si qetu ni Sa. 
27 Na tie puhi si va kamo tinasuna koari nana tatamana, 
ba asa pu kana ia sa tabara golomo si kote toa. 
28 Sa bulona sa tie tonoto si hoke balabala paki meke tiqe olaņa, 


ba sa meana sa tie kaleana si totolo vura ia na zinama hoboro. 
2 E Zihova si seu hola koari tie kaleadi, 

ba avosi Sa sari vinaravara tadi tie leadi. 
30 Na dinono sapu komokomolo si na qinetu pa bulo, 


meke na inavoso leana si masiqara nia sa tini. 
31 Asa pu va avoso koasa ginegese sapu variva toa, 
si kote koa turani sari na tie gilae. 
32 Asa pu korona tava tonoto si kilua sa nana tinoa, 
ba asa pu va tabei sari na ginegese si vagi ginilagilana. 
33 Sa pinamanana e Zihova si va tumatumae nia sa ginilagilana lohina koasa tie, 
meke na vina pepekae si kekenu, mumudi sa vina lavata. 


1 Sari hiniva pa bulona si tanisa tie, 
ba koe Zihova si mae sa inolana hinokarana. 
2 Doduru tinavete tanisa tie si tonoto pa matana, 


ba e Zihova si viliti sari nana hiniva. , 
3 Veko lani koe Zihova sari doduru tinavete tamugoi, 


meke kote gorevura sari mua hiniva. 
4 Doduru pu va podaki Sa si pude Tanisa sari laedi rini, 


„ sari tie kaleadi ba koa nana dia rane tinahuara. 
5 Zihova si hakohako ni sari bulo pu vahesi puleni, 


mi tumae nia si hie: ura kaqu tava kilasa si arini. 

6 Pa tataru nabuna meke rinanerane si ta leosae sa sinea; 
pa pinamanana e Zihova si lopu ene sea sa tie. 

7 Pana leana sa hahanana tanisa tie koe Zihova, 


si sari nana kana ba va bulei Sa. 
8 Leana sa tie tonoto sapu tagotago vasinahite, 


hola nia sa tago va soku pa sinekesekei. 
9 Pa bulona si tavetia sa tie sa nana inene, 
ba e Zihova si vizatia sa siraņa pude enea sa. 
10 Sa beruna sa banara si zama ni sari inavoso hopedi, 
nana vinilasa si tonoto pana vari pitui sa. 
11 Na sikele tonotona si mae guana koe Zihova, 
va pada vekoi Sa sari mamamata pude gotogoto. 
12 Sari banara si etuli sari tinavete kaleadi, 
sina sari binanara si tava turu pa tinonoto. 
13 Sari banara qetuni sari na beru sapu lopu kokoha, 
va arilaena i rini saripu zama pa hinokara. 
14 Na binugoro tanisa banara si na inavoso mate, 
ba na tie gilaena boka va ibu ia mo. 
15 Koasa kinomolo pa isumatana sa banara si toa sari na tie, 
pana qetuqetu si asa si guana lei paleke ruku totoso dada. 
16 Pude vagi ginilagilana lohina si leana hola nia sa qolo, 
pude vizatia sa ginilagilana si hola nia sa siliva. 
17 Sa hinebala tanisa tie nono si seu pa kinaleana; 

asa pu kopu nia sa nana inene si lavelave nia sa nana tinoa. 
18 Na vinahesi pule si va kamoa sa tinahuara, 
na magomago va titie si lopu sana hoga. 
19 Leana si pude va pepekae pa magomago meke koa turani saripu ta novala, 
hola nia pude somana vagi tinitona ta hikodi koa rini pu vahesi puleni. 
20 Asa pu va tabei sari ginarunu si kote toa va leana, 
meke ta manae tugo sarini pu ranea se Zihova. 
21 Saripu gilae pa bulodia si ta pozae na tie gilaedi, 


zinama avoso lea si va lomosia sa tinarae.” 
22 Ginilagilana si na bukaha tana tinoa koa rini pu tagoa, 


ba na dinuviduvili si na linipulipu tadi na tie pekipeki. 
23 Sa bulona sa tie gilae si turani sari nana zinama, 


meke sa beruna sa si va arilaena ia sa tinarae. 
24 Zinama qetuqetu si guana namu zipale, 


lomoso pa maqomaqo meke salania sa sa tini. 
25 Koa nana sa sirana sapu dono guana tonoto pa tie, 
ba pa vina betona si kamo la pa minate.” 
26 Na tie si tavetavete pude boka henahena; 
sa inovia garunu la nia pude tavetavete. 
27 Sa tie loke laena si tavete binalabala pude nonovala, 
meke sari nana zinama si huhuara guana hurunu nika. 
28 Sa tie kaleana si va gevugevuru vinari tokei, 


meke na ninanae si vari luara ni sari baere soti. 
29 Sa tie varipera si toketoke ia sa turanana, 


meke turana gore nia sa pa sirana sapu lopu leana. 
30 Asa pu matamata puri nia matana si korapa balabala hatai kaiqa kinaleana, 
meke asa pu garata beruna si korapa la tavete kinaleana. 
31 Na kalu keo si na toropae tolavaena, 
ta vagi si asa koa rini pu koa va toņoto. 
32 Na tie lopu tuturei bugoro si leana hola nia sa tie varane, 
asa sapu boka tuqe pule nia si leana hola nia si asa pu rapata vagia sa popoa. 
33 Boka mudumudukeda si gita, 
ba e Zihova tozia sa inolaņa. 


1 Na leana tu sa hena bereti popana pa binule, 
hola nia sa vetu sapu inevaņa lamo, turanae ninominomi. 
2 Na nabulu gilaena kote kopu nia sa koburu tavia sapu variva kurekurena, 
meke kote vagi nana hinia guana keke mo koari kasa tamatasi koreo. 
3 Na nika va kolo i sari siliva na qolo pude va via i, 
ba e Zihova podeki sari na bulo. 
4 Na tie kaleana si va avoso la koarini pu kaleana berudi; 
na tie kokoha va talina la i sarini pu sekesekei meadi. 
5 Asa pu va sisire nia sa tie malana si zama va gorea si Asa pu tavetena, 
meke asa pu qetu totoso kamo sa tinasuna koari kaiqa si kaqu tava kilasa. 
6 Sari tudia ri na tuna si na qinetuqetu tanisa barogoso, 
meke sari na kaleqe na barogoso si na vinahesi tadi koburu. 
7 Na tie bokaboka pa zama si lopu goto la koasa pu pekipeki, 
gua tugo sa beru kokoha koasa banara. 
8 Na tinabara golomo si na tinitona arilaena koasa pu tavetia; 


* 16:25 ZT 14:12 

be pavei si la gua sa ba bokaboka nana. 
9 Asa pu taleoso nia sa sinea si tozi vura nia sa tataru, 
ba asa pu tavete pulea sa sinea si vari pagaha ni sari na baere soti. 
10 Na ginegese si leana la koasa tie pu balabala valeana, 
hola nia sa sineke keke gogoto totoso pa mudina sa tie pekipeki. 
11 Sa tie va gugue si hata ia pude va gore ia sa binanara; 
ba na tie variva mate si kote ta garunu la pude va kilasia. 
12 Leana hola si pude tutuvia sa tinadia rina tuna bea, 
hola nia sa tie duviduvili totoso ilipunana sa. 
13 Be lipu nia kinaleana sa tie sa lineana, 
si sa kinaleana si lopu kagu taluarae pa nana vetu. 
14 Pude podalae varitokei si guana pinodalaena sa nage, 
ke va nosoa sa vivinei sipu lopu ele kamo sa vinari velavelai. 
15 Pude rupahia sa tie sea meke pusia sa tie tonoto 
si lopu leana beto mo koe Zihova. 
16 Nasa sa laena sa poata pa limana sa tie pupuhu, 
sipu loke nana hiniva pude tava tumatumae. 
17 Na baere si koa ia tataru doduru totoso, 
meke sa tasimu si podo pude toka nigo pa totoso tasuna. 
18 Na tie lopu tumae balabala mo si va egoa pude tabaria sa gale pana lopu boka si 
keke, 
meke vekoa sa si keke nana tinago pude zuka ia sa gale tanisa turanana. 
19 Asa pu getu nia sa vinari tokei si getu nia sa sinea; 
asa pu zama ni sari nana tinago doduru totoso si tepa tinasuna. 
20 Sa tie pu boni bulona si lopu koa va leana; 
asa pu sekesekei meana si hoga pa tinasuna. 
21 Pude na tie pekipeki sa tumu si variva talotana; 
loke nana ginetugetu sa tamana sa koburu duviduvilina. 
22 Na bulo getugetu si na meresena leana, 
ba sa magomago talotanana si va popa i sari susuri. 
23 Na tie kaleana si ade vagi tinabara golomo, 
pude va sea ia sa hahanana sapu tonoto. 
24 Sa tie bakabakala si kopu nia sa ginilagilana pa kenuna, 
ba sari matana sa tie pekipeki si ene betoa sa kasia popoa pa ninunala. 
25 Na koburu pekipekina si va kamo tinalotaņa koasa tamana, 
meke tinasigiti koasa pu podona. 
26 Lopu leana si pude va kilasia sa tie tonoto, 
babe sekei sari koimata koari na dia tinoņoto. 
27 Na tie gilagilana si hoke visavisa nana zinama, 
meke sa tie gilae si kopu pule nia. 
28 Ura na tie pekipeki si guana tie gilaena pana noso si asa, 
meke guana tie balabala va leanana pana lopu kulu si asa. 


1 Sa tie sapu lopu hoke baere si hata ia mo sa sapu leana koasa telena, 
meke lopu va egoi sa sari doduru binalabala leadi. 

2 Na tie duviduvili si lopu galagala ni sari ginilagilana, 
tale nana binalabala mo si okoro hiva tozi sa. 

3 Pana kamo sa kinaleana si kamo tugo sa kinurekure, 
meke koasa kinurekure si kamo sapu tava sisirei. 

4 Sari zinama pa nuzuna sa tie gilae si guana lamana peava, 
ba sa bukahana sa ginilagilana si guana tototolo. 

5 Lopu leana pude va kalekale la koasa tie kaleana 
babe ponia vinilasa seana sa tie tonotona. 

6 Na beru tanisa tie duviduvili si va kamo pule nia tinasuna sa, 
meke sa nuzuna si ta seke nia sa. 

7 Şa nuzuna sa tie pekipeki va kamoa sa nana tinahuara, 
meke sa beruna sa si na sipata tanisa. 

8 Sari zinama nanae si guana ginani lomosodi, 
ta onolo gore kamo la pa korapa tinina sa tie. 

9 Asa pu malohoro pa nana tinavete 


si na tasina sa tie huhuara. P 
10 Sa pozana e Zihova si na vetu ululuna na ninirana, 


saripu tonoto si haqala la vasina pude tome koari kana. 
11 Sa tie tagotago si hiva ta harupu koari nana tinagotago; 

balabala guni nia sa na goba sapu lopu boka ta haele. 
12 Sipu lopu ele hoqa sa si vahesi pule nia pa bulona, 

ba vina pepekae si kekenu meke tiqe sa vina lavata. 
13 Pude olana va kenue sipu lopu ele va avoso 


si na dinuviduvili meke variva kurekure. 
14 Sa magomagona sa tie si toka nia si asa totoso moho, 


ba esei kote boka ia sa maqomaqo sapu malohoro gore? 

15 Sa bulona sa tie balabala valeana si kote vagi vina tumatumae; 
sari talinana sa tie gilaena si hata vura nia sa ginilagilana. 

16 Na vinariponi tukelia sa siraņa tanisa tie variponi, 
meke turana la nia si asa pa kenudi ri na tie nomadi. 

17 Sa tie kekenu pude zama nia sa ginugua si dono guana tonotona, 
osolae kamo tu si keke pule meke nananasia si asa. 

18 Na mudumudukeda boka va nosoa sa vinari tokei, 
meke vari seu ni sari karua kalina. 

19 Na tasimu koreo sapu bugorona si kote korona variva ta leosae guana vasileana ta 

gobana, 

meke na vinari tokei si guana sasada sapu ta roto tukuna. 

20 Sari vua pa nuzuna sa tie si va denana sa tiana, 
saripu paketi sa beruna si leana ni sa. 

21 Sa mea si koa ia niniranira pude ponia sa tinoa meke minate, 
meke arini pu kopu nia si kote hena ia sa vuana. 

22 Asa pu dogoro vagia sa nana barikaleqe si vagia si keke ginugua arilaena, 
meke vagia tugo sa sa minana te Zihova. 

23 Na tie malana si tepa ia sa tataru, 
ba sa tie tagotago si olana va bubugorae. 

24 Koa dia kaiqa baere sapu baere kokoha, 
ba koa dia kaiqa baere sapu koa kapae sisigiti hola nia sa tasimu. 


1 Leana tu sa tie malana sapu loke tinazutu pa nana tinoa, 
hola nia sa tie pekipeki sapu boni beruna. 

2 Lopu leana si be nalinali hoboro sa tie ba loketona gilania, 
babe bebeno si asa meke sea nia sa sa siraņa. 

3 Sa pinekipeki tanisa telena si novalia sa nana tinoa, 
gua ke pa bulona si ta naziri nia sa se Zihova. 

4 Na tinagotago si va kamo soku baere, 
ba sa tie malana si veko pania ri nana baere. 
5 Sa tie va sosode kokoha si kaqu tava kilasa, 
meke asa pu va vura koha si lopu kaqu govete. 
6 Soku tie si hiva baeri sari na nati hiniva, 
meke doduru tie si na baere tadirini pu varivariponi. 
7 Sa tie malana si ta dono palae koari doduru turanana, 
meke gua tugo sari doduru nana baere! 
Hata luli tugo sa pude zamai, 
ba lopu ta dogoro sari nana baere. 
8 Asa pu vagi tinumatumae si toka nia sa magomagona; 
asa pu qetu nia sa ginilagilana si koa va leana. 
9 Sa tie va sosode kokoha si kaqu tava kilasa, 
meke asa pu va vura koha si kote mate. 
10 Lopu dono pada pude sa tie pekipeki si koa guana tie tagotago, 
babe pude sa pinausu si baņara nia sa koburu tavia. 
11 Na tie gilae si lopu bubugoro; 
na nana vina lavata sa si pude dono pania sa sinea. 
12 Sa tinanaziri tanisa banara si guana kurumu tanisa laione, 
ba sa lineana tanisa si guana puni pa duduli. 
13 Sa koburu pekipekina si na tinasuna tanisa tamana, 
meke sa barikaleqe nominomi si guana honi ruku loke betona pa vetu. 
14 Vetu meke poata si na tinago maedi koari tiatamadia ri koburu, 
ba sa barikaleqe gilaena si mae guana koe Zihova. 
15 Na hinakohako si variva puta muliuņuna, 
meke sa tie sapu udapelu si va kamo ovia. 
16 Asa pu va tabei sari tinarae te Tamasa si lavelave nia sa nana tinoa, 
ba asa pu kilui si kote mate. 
17 Asa pu toka ni sari tie malana si variponi koe Zihova, 
meke kote pia ia Sa koasa lineana tavetia sa. 
18 Tarae nia na va tonotia sa tumu koreo, vasina mo koa sa hinarupu, 
be lopu gua si kote vari tokae si goi koasa nana minate. 
19 Sa tie bubugoro haru si kaqu vagia sa laena, 
pana harupia goi, si kaqu harupu pilipule ia tugo goi. 
20 Avosi sari na vina balau mamu va tabei sari na tinarae, 
meke pa vina betona si kote gilae si goi. 
21 Soku sari na hiniva pa bulona sa tie, 
ba sa hiniva te Zihova si kote gorevura. 
22 Sapu okoro nia sa tie si na tataru nabuna, 
leana si be malana ba lopu na tie kokoha. 
23 Sa pinamanana e Zihova si variva toa; 
kote koa va leana sa tie, meke tava leseve pa tinasuna. 
24 Sa tie sapu udapelu si tanini la pa ginani, 
ba hakohako si asa pude vala nia sa ginani pa nuzuna. 
25 Sekea sa tie va sisire va kaleana pude gilae sa tie pupuhu, 
gegesia sa tie bokana balabala ba kote leana mo koasa. 
26 Asa pu hiko koasa tamana meke hadu vura nia sa tinana 
si variva kurekurena meke dono hikare. 
27 Tuqu, pana noso va avosi goi sari na tinarae, 
si kote va seu pule nigo koari na zinama va tumatumae. 

28 Na tie va sosode kokohana si va sisire nia sa tinonoto, 
meke sa nuzu tanisa tie kaleana si onolo kinaleana. 


29 Sa vina kilasa pa vinari pitui si aga ni sari na tie va gugue, 
meke sari mudi dia rina tie pekipeki si aga ta seke. 


20 


1 Na vaeni si hoke nonovala meke na bia si varivaripera; 
asa pu ta turana koa rini si lopu na tie gilaena. 

2 Sa tinanaziri tanisa banara si guana kurumuna sa laione; 
asa pu va bugoria si ene la pa minate. 

3 Na vina lavata pa tie sapu pude lopu somana koari na vinaripera, 
ba doduru tie duviduvili si lopu sana vari tokei. 

4 Na tie hakohako sapu lopu tavete inuma pa totoso, 
ke pa totoso pakepakete si loketona dogoria. 

5 Sari hiniva tanisa bulo tie si guana lamana peava, 
ba sa tie gilagilana mo boka siovo vurani. 

6 Soku rina tie va rutia sa tataru loke kokoina; 
ba avei sa tie sapu boka ta ronu? 

7 Şa tie tonoto si koa ia sa tinoa sapu loke tinazutuna; 


mani tamanae sari tuna meke sari dia koburu. 
8 Totoso habotu sa banara pude varipitui, 


si pa matana mo dono gilania sa sa kinaleana. 

9 Esei si boka zama guahe, “Ele kopu nia rau sa buloqu pude loke tinazutugu; 
ke via si rau meke loke qua sinea?” 

10 Sari padapada mamata meke pada ginele kokohadi 


si hakohako beto ni e Zihova. , , 
11 Ura boka tumae nia goi sa koburu koari nana tinavete, 


be sari nana hahanana si tonoto meke leadi. 
12 Talina sapu avavosae meke mata sapu dodogorae, 
si tavete betoi e Zihova. 
13 Kakala puta, na kote malana nia goj; 
tavetavete nalinali, meke kote soku nigo ginani. 
14 “Lopu leanadi, lopu leanadi!” gua sa tie hiva holu vagidi; 
meke la vivinei nia sa sapu leanadi sapu holu vagi sa. 
15 Qolo si koa mo, meke patu nedala si soku hola, 
ba sa beru pude zama nia sa tinumatumae si arilaena hola ni. 
16 Vagia sa poko tanisa tie pu va egoa pude lipua sa gale tanisa votiki tie; 
tuqe vekoa osolae lipua sa sa gale tanisa tie karovona. 
17 Na ginani ta hikona si lomoso pa tie, 
ba pa vina betona si kote guana sinia onone sa nuzuna. 
18 Taveti sari na hiniva koari na binalabala ta tokae ni goi; 
pana la pa vinaripera goi si hata paki tinokae. 
19 Pa nanae hoke ta tozi vura sari vivinei ta tomedi, 
ke lopu va tata i saripu zamazama sisigiti. 
20 Be leve nia keke tie sa tamana babe sa tinana; 
si sa zuke tanisa si kote mate pa korapa huporo dudukurumu. 
21 Sa tinago sapu tuturei ta vagi tatasana, 
si lopu na minana pa vina betona. 
22 Mu lopu zama guahe, “Kote hobea rau sa sinea hie!” 
Mu aqa nia se Zihova meke Asa kote harupigo. 
23 Zihova si hakohako ni sari padapada mamata seadi, 

meke na sikele kokohadi si lopu getu ni Sa. 

24 Sari inene tana tie si ta turana koe Zihova, 
ke loke tie gilania pavei kote la gua sa sirana Tanisa. 

25 Lopu leana si pude bebeno va madi la nia koe Tamasa si keke tona; 
meke mumudi si talotana ni. 

26 Na banara gilaena kote pagaha pani sari tie kaleadi; 


meke kote va kilasa hokari sa. , 
27 Sa zuke te Zihova si kalalasa nuquru la pa magomago tie; 


la hatahata vura ni Sa pa korapa tinoa tanisa tie. 


28 Tataru meke sinoto va nabu koe Tamasa si lavelave nia sa banara; 
pa tataru si tava nabu sa hinabotu binanara tanisa. 


29 Sa niniranira si na vina lavata tadi tie vaqura; 


meke na kalu keo si na vina sari tadi tie koadi. 
30 Na sineke va bakora si va via kinaleana; , 
na tinasigiti si va via kamo pa korapa bulona sa tie. 


21 
1 Sa bulona sa banara si pa limana e Zihova; 
totoli nia pavei kote va ene la nia Sa, guana inene tanisa ovuku. 
2 Doduru hahanana tanisa tie si tonoto dia koasa, 
ba e Zihova si pitua sa bulona. 
3 Pude tavetia sapu tonoto meke nono 


si leana koe Zihova hola nia sa vinukivukihi. | 
4 Na mata va titie meke sa bulo vahesi pule si na sinea, 


na tinoa tadi na tie kaleadi. , , , 
5 Sari hiniva leadi pu ta tavete valeana si vurai na lineana, 


ba asa pu bebeno pude va hokoti si kamo tugo pa minalana. 
6 Sa tinago sapu ta vagina pa mea kokohana, 
si tuturei vuga palae meke na sipata variva mate si asa. 
7 Sa tinavete variva mate tadi tie kaleadi kote turana va seu ni, 
ura korodia tavetia gua sapu tonoto. 
8 Sa sirana tadi pu ele sea si kogi, 
ba sa hahanana tadi pu lopu tavete sea si tonoto. 
9 Leana hola si pude koa pa keke hukihukirina sa batu vetu, 
hola nia pude koa turania pa keke vetu sa barikalege nominomina. 
10 Sa tie kaleana si ovia nia sa kinaleana; 
lopu hite tataru nia sa sa turanana. 
11 Totoso tava kilasa sa tie va gugue, si vagi ginilagilana sa tie pupuhu; 
ba pana ta tarae sa tie gilae, si tumatumae si asa. 
12 Sa Tamasa eke mo si tonotona meke dogoro vagi sari na vetu tadi na tie kaleadi; 


meke va kamo ni tinasuna Sa. 
13 Pana tuku talina sa tie koasa kinabo tana tie malana, 
si asa ba kote kabo vura meke loke tie kote avosia. 
14 Na vinariponi tomena si va ibu binugoro, 


na poata ta vala golomona si va bule tinanaziri. 
15 Pana ta evana sa tinonoto si getu sari tie tonoto, 
ba sari tie kaleadi si matagutu. 
16 Sa tie sapu rizu koasa sirana tanisa ginilagilana, 
si kote kamo la koa sa vinarigara tadi tie matedi. 
17 Asa pu okoro nia sa kinoa leleana si kote malana; 
asa pu okoro nia sa vaeni meke sa ginani arilaedi si lopu kagu tagotago. 
18 Sa kinaleana si ta kasie koasa tie leanana meke la koasa tie kaleana, 

meke sapu koasa tie tonotona si la koasa tie lopu ta ranena. 
19 Leana si be koa pa popoa gega, 
hola nia si be koa turana barikalege nominomi meke bubugorona. 
20 Pa vetu tanisa tie gilae si kobi ginani na oela leanadi, 
ba sa tie pekipeki si va betoi sa sari doduru pu tagoi sa. 
21 Asa pu hata lulia sa tinonoto meke tataru, 
kagu dogoria sa tinoa, kinoa va leana, meke vina lavata. 
22 Na tie gilagilana boka raza ia sa vasileana lavata tadi tie ninira, 
meke huara gore nia sa goba sapu raneranea rini. 
23 Asa pu lavelave nia sa nuzuna meke meana, 
si kopu pule nia pa tinasuna. 
24 “Tie va gugue” pozana sa tie vahesi pule nia meke va titie; 
balabala va gore tie si asa koari nana tinavete. 
25 Sa inoko'okoro tanisa tie hakohako si kote va matena sa, 
sina lopu hiva tavetavete sari limana. 
26 Doduruna sa rane si soku hola pule si koa okoro ni sa, 
ba sa tie tonoto si variponi meke lopu tuge pule. 
27 Sa vinukivukihi tanisa tie kaleana si variva maledere, 
meke pana lulia pule kaiga hiniva kaleadi si kote vea beka? 
28 Sa tie va sosode kokoha si kaqu mate, 
ba sa zinama tanisa pu ta ronu si kote ta avoso. 
29 Sa tie kaleana si kote va matamatagarae kokoha, 
ba sa tie tonoto si kote balabala paki meke tige zama pa hinokara. 
30 Loke ginilagilana lohina, loke tinumatumae, loke hiniva, 


si kote bokaboka hola nia se Zihova. 
31 Sa hose si tava namanama nia sa rane pude varipera, 


ba sa minatagara si mae guana koe Zihova. 


1 Na pozapoza leana si ta okoraena hola, hola nia sa tinagotago nomana; 
meke pude ta pamanae si leana hola nia sa siliva na golo. 
2 Sa tie tagotago meke tie malana si kekenono nia rini sapu guahe: 


Zihova mo si tavete beto i sari karua. 
3 Sa tie balabala valeana si dogoria sa tinasuna meke tome; 


ba sa tie pupuhuna si totoro la meke ta raza nia sa. 
4 Na vina pepekae meke pinamana la koe Zihova 
si va kamo tinago, vina lavata, meke na tinoa gelenae. 
5 Sari siraņa tadi tie kaleadi si koa i na duduli rakihi meke na sipata; 
ba asa pu lavelave nia sa nana tinoa si koa va seu koarini. 
6 Va tumatumae ia sa koburu pa sirana sapu kote enea sa, 
pana noma sa si lopu kaqu kekere lamae si asa; 
7 Sari tie tagotago si banara ni sari pu malana, 
sa tie lipulipu si na nabulu tanisa pu veko nia gale sa. 
8 Asa pu letea sa kinaleana si kaqu paketia sa tinasuna, 
meke sa nana ninovanovala la pa tie si kote noso. 
9 Sa tie tataru si kote tamanae tugo si asa, 
ura sari gana ginani si hia lani sa koari na tie malana. 
10 Hitu taloa nia sa tie va sisire novanovala meke kote vura taloa sa vinaripera; 


vinari tokei meke vinari kukili si kote noso. l 
11 Asa pu tataru nia sa bulo viana meke memehe nana zinama 


si kote hiva baere ia sa banara si asa. 

12 E Zihova si kopu totoko nia sa tinumatumae, 
ba soara i Sa sari zinama tadi pu kokoha. 
13 Sa tie hakohako si zama, “Na laione si koa pa sada!” 
ba be, “Kote tava mate si rau pa sisirana!” gua. 
14 Sa barikaleqe barabaratana si na pou lohina; 
asa pu koa pa tinanaziri te Zihova si kote hoqa voi vasina. 
15 Na koana pa koburu sa pinekipekie, 
ba sa kolu tinarae boka seke va seu pania mo koasa. 
16 Asa pu nonovali sari na malaņadi pude vagi va soku nana, gua; 
meke asa pu vala vinariponi koari na tie tagotagodi si kote habahuala beto mo. 


Sari ka Tolonavulu Zinama Tumatumae 
17 Mu va avosi sari na zinama tadi na tie gilagilana; 
vekoi pa bulomu sari na qua vina tumatumae. 
18 Ura kote qetu si goi pana kopu ni goi pa bulomu, 
meke va namanama ni goi pa berumu. 
19 Pude sa mua rinanerane si koa koe Zihova, 
ke va tumatumae igo arau ninoroi, si agoi. 
20 Na ka tolonavulu puta zinama tumatumae si kubere ponigo rau, 
zinama sapu koa i na binalabala leadi na varitokae, 
21 pude va tumatumae nigo sa hinokara meke sa rinanerane, 
pude boka olana pa hinokara si goi koa rini pu garunigo. 


Sa Zinama Kekenu 
22 Mu lopu hikoi saripu malana sina niniramu, sapu gua; 
babe nonovali sari tie habahuala pa totoso vari pitui, 
23 sina kote turu turani Zihova si arini, 
meke kote saputu vagi pule ni Sa sari likakalae koarini pu nonovali saripu 
habahuala. 


Sa Zinama Vina Rua 
24 Mu lopu la baeria sa tie bubugoro haruna, 


lopu koa turania sa tie sapu lopu sana hoke bugoro, 
25 na kote gua meke gugua asa si agoi 
meke ta hebae nia goi. 


Sa Zinama Vina Neta 
26 Mu lopu va egoa pude tabaria sa gale tana votiki tie, 
babe vekoa si keke mua tinago pude zuka ia sa lipulipu. 
27 Sina be lopu boka tabaria goi sa gale, 
si sa mua teqe si kote atu saputu vagia rini sipu korapa eko ia goi. 


Sa Zinama Vina Made 
28 Mu lopu va rizua sa patu tana voloso, 


sapu vekoa ri na tie pukerane. 


Sa Zinama Vina Lima l 
29 Dogoria goi sa tie bokabokana pa nana tinavete? 


Kote tavetavete poni sa sari na baņara; 
na lopu kote tavetavete poni sa sari tie hoborodi. 

Sa Zinama Vina Onomo , 
1 Pana habotu si goi pude henahena turania sa banara, 

si mu viliti sari ginani pa kenumu; 
2 mamu vekoa sa magu pa leomu 
pana keke tie nanaluta si agoi. 
3 Lopu okoro ni sari gana ginani leleadi, 
ura na sinekesekei koai sari ginani arini. 


Sa Zinama Vina Zuapa 
4 Lopu va sigiti pule nigo koasa hinatana sa tinagotago; 
gilae mamu noso. 
5 Mata puri mo goi si taloa dia mo sari tinagotago, 
na kote ari tatapurudi 
meke tapuru la dia pa galegalearane guana atata. 


Sa Zinama Vina Vesu, ` , 
6 Mu lopu hena sa ginani tanisa tie pubi, 


mu lopu okoro ni sari gana ginani leleadi; 
7 Ura arini sari tie sapu balabala sisigiti pa poata. 
“Hena mamu napo,” kote guni nigo sa, 
þa sa bulona si lopu gua tu asa. 
8 Kote lua vura ni goi sari vasina hite pu ele henai goi, 
meke loke laedi mo sari mua zinama leadi. 
Sa Zinama Vina Sia 
9 Lopu norea sa tie pekipeki, 
na kote va sisire ni sa sari zinama ginilagilana tamugoi. 


Sa Zinama Vina Manege Puta 
10 Mu lopu va rizua sa patu voloso pukeranena 
babe vagi pania sa pepeso tanisa pu loke tamana. 
11 Ura Asa pu lavelave ni si ninirana; 
meke Asa kote turana la nigo pa vinari pitui. 


Sa Zinama Vina Manege Eke 
12 Va naqiti pa bulomu sari na tinarae 
mamu va talina la koari na zinama tumatumae. 


Sa Zinama Vina Manege Rua 
13 Mu lopu tuqe pule nia sa ginegese koasa koburu; 
pana seke nia kolu goi, si lopu kaqu mate nia sa. 
14 Mu seke nia kolu, 
mamu harupia sa nana tinoa pa minate. 


Sa Zinama Vina Manege Neta 
15 Tuqu, be gilae sa bulomu, 
si kote qetu hola sa buloqu; 
16 sa magomagogu si kote qetu 
pana zama va gotogoto sari na berumu. 


Sa Zinama Vina Manege Made 
17 Lopu va malumia sa bulomu pude va gulea i sari tie tavete va sea, 
ba mu pamana nia doduru totoso se Zihova. 
18 Hinokara, koa nana sa lineana tamugoi vugo repere, 
meke sa mua lineana asa si lopu kaqu ta kumata palae. 


Sa Zinama Vina Manege Lima 
19 Tuqu, va avoso mae, mamu koa gilae, 

mamu kopu nia sa bulomu koasa sirana tonotona. 

20 Mu lopu somana ni si arini pu napo sisigiti vaeni, 
babe inevana turani sari na tie mari henahenadi, 

21 ura sari tie naponapo meke saripu mari henahenadi si kote kamo malana, 
meke sa puta si kote sage ni poko rikarikatadi rini. 


Sa Zinama Vina Manege Onomo 

22 Mu avosia sa tamamu pu ponigo sa tinoa, 

meke lopu hakohako nia sa tinamu pana kaleqe si asa. 
23 Mu holu vagia sa hinokara meke lopu holuholu pania; 

vagia sa ginilagilana lohina, vina tumatumae, meke ginilae. 
24 Sa tamana sa tie tonoto si kote qetu hola; 

qetu si asa pu tagoa si keke koburu gilaena. 
25 Mani qetu sari tiatamamu; 

mani qetu sa barikaleqe pu podo igo. 


Sa Zinama Vina Manege Zuapa 
26 Tuqu va mae ia sa bulomu, 
meke sari matamu si mani dono luli sari gua hahanana. 
27 Ura na maqota si na pou lohina, 
meke na barikaleqe barabaratana si na berukehe variva mate. 
28 Tome aqa guana tie hikohiko si asa, 
meke va soku i sa sari na tie pu loke dia rinanerane. 


Sa Zinama Vina Manege Vesu 
29 Esei si ta sigiti? Esei si talotana? 
Esei si tasuna? Esei si nominomi? 
Esei si bakora hoboro? Esei si zinara matana? 
30 Arini pu qetuqetu nia sa napo vaeni, 
pu la podeki sari soku votivotiki vaeni. 
31 Mu lopu dono totoa sa vaeni pana Zinara si asa, 
totoso pinoro sa pa korapa kapa, 
meke totoso onolo gore sa. 
32 Pa vina betona si kote garata guana noki 
meke hilili guana kukuasa si asa. 
33 Sari matamu si kote dogoro hoboro tinitona variva pupuhudi, 
meke kote zama ni ginugua bonidi pa bulomu. 
34 Kote guana keke tie putamu pa lamana si goi, 
puta panaulu koari na iku pa dedegere vaka tepetepe. 
35 “Tupa au rini,” kote gua si goi; “ba lopu sigitau! 
Komitau rini, ba lopu va nonoga ia rau! 


Totoso sa si kote vanunu rau 
pude gu hata pule napo?” kote gua. 

Sa Zinama Vina Manege Sia 
1 Mu lopu va gulea i sari tie kaleadi, 
lopu okoro la baere i; 
2 ura sari bulodi si balabala hata vinaripera mo, 
meke sari berudia si vivinei hata tinasuna. 


Sa Zinama Vina Hiokona , 
3 Pa ginilagilana lohina si ta kuri sa vetu, 

meke pa ginilae si tava nabu si asa; 
4 pa tinumatumae si tava sini sari losena, 
koari na tinago leleadi meke arilaedi. 


Sa Zinama Vina Hiokona Eke 
5 Na tie gilae si nomana nana niniranira, 
meke sa tie tumatumae si ninira hola la tu; 
6 pude la pa vinaripera si kagu ta totolie si agoi, 
ba pana soku tie si vari tokae pa binalabala si koa sa minataqara. 


Sa Zinama Vina Hiokona Rua , o 
7 Şa ginilagilana lohina si ululu hola koasa tie pekipeki; 


ke pa vinarigara palabatu si loke nana zinama si asa. 


Sa Zinama Vina Hiokona Neta 
8 Asa pu balabala hata kinaleana 
si kote ta pozae na tie sekesekei. 
9 Sari hiniva tomedi pude tavete va kaleana si na sinea, 
meke na tie va gugue si ta hakohakoedi pa tie. 


Sa Zinama Vina Hiokona Made 
10 Pana malohoro si goi pa totoso tasuna, 


si hitekena mo sa mua niniranira. 


Sa Zinama Vina Hiokona Lima , 
11 Harupi si arini pu korapa ta turana la pa minate; 


tuqe pule vagi sarini pu korapa tedeve la pude ta seke va mate. 
12 Pana zama si goi, “Ba lopu na qua ginugua si hie,” gua. 

Ba Tamasa tumae ni sari bulo tie meke dogorigo Nana. 

Asa pu kopu nia sa mua tinoa si gilanigo tugo Nana. 

Kote pia igo Sa luli gua koari na mua tinavete. 


Sa Zinama Vina Hiokona Onomo | 
13 Tuqu, mu hena zipale sina leana si asa; 


na namu zipale si lomoso pa mea. 

14 Mamu gilania tugo sapu sa ginilagilana lohina si lomoso pa maqomaqomu; 
pana dogoria goi, si na mua lineana vugo repere si asa, 
meke sa mua lineana asa si lopu kaqu ta kumata palae. 


Sa Zinama Vina Hiokona Zuapa 
15 Mu lopu la opo tome pa kali vetu tanisa tie tonoto, 
lopu la hiko ia sa vasina tanisa; 
16 ura be ka zuapa totoso si hoqa sa tie tonoto, ba kote turu sage pule nana, 
ba sa tie kaleana si lopu kote tekulu pule mudina sa tinasuna. 


Sa Zinama Vina Hiokona Vesu 
17 Mu lopu qetu pana hoqa sa mua kana; 


pana ta tubarae si asa, si mu lopu va qetua sa bulomu, 
18 na kote dogoria e Zihova meke lopu va egoa 
meke kote rizua Sa sa Nana tinaņaziri koasa. 


Sa Zinama Vina Hiokona Sia 
19 Mu lopu balabala mamata ni sari na tie pu tavete va kaleana 
babe okoro ni sari dia tinago, 
20 ura sari tie kaleadi si loke dia lineana pa vugo na repere, 
meke sa zuke tadirini si kote tava mate. 

Sa Zinama Vina Tolonavulu Puta 
21 Tugu, mu pamana nia se Zihova meke sa banara, 
meke lopu somana ni saripu lopu hiva va tabe la koa rini, 
22 ura ari karua boka garunu va hodaka la tinahuara koari kasa. 
Na esei kote boka gilania sa tinasuna kote va kamo la nia ri karua koa rini? 


Kaiga Zinama Ginilae Pule 
23 Hire tugo si kaiga zinama ginilae: 
Pude tokatoka kale pa totoso vari pitui si lopu leana. 
24 Asa pu zama koasa tie koa ia sinea, “Agoi si tonoto mua” 


si kote leve nia rina tie si asa meke kilua rina butubutu. 
25 Ba kote ta getue si arini pu va kilasi sarini pu tavete sea, 


meke na minana si kote kamo la koa rini. 
26 Na inolana hinokarana 
si variva getu hola. 


27 Va hokotia sa mua tinavete pa sada, 
meke va nama ni sari na mua inuma; 


beto asa si mu kuria sa mua vetu. 
28 Mu lopu va sosode hoboro la koasa turanamu, 


babe kokoha nia sa berumu. | , 
29 Mu lopu zama, “Kaqu tavete la nia rau koasa gua sapu tavete mae nia sa koa rau; 


kagu hobegu si arau.” 
30 Ene hola nia rau sa inuma tanisa udapelu, 
hola nia sa inuma vaeni tanisa tie sapu lopu tumae balabala; 
31 na hiqohiqo rakihi si sage doduru vasina, 
sa pepeso si ele arahia na hilibubuku, 
meke sari gobana si ele huara gore. 
32 Dono la si rau meke vilitia, 
si keke tinumatumae si dogoria rau: 
33 Na puta hola hite mo, opo hite mata mo, 
va polo hitei mo sari lima pude magogoso,” 
34 gua si raza mo sa hinabahuala, guana tie hikohikona, 
meke sa minalana si rapata guana keke kana. 

Kaiga Zinama Tumatumae Pule te Solomone 
1 Hire pule sari kaiga zinama tumatumae te Solomone, 
ta kubere vagi koari na tie te Hezikaea sa banara pa Ziuda: 
2 Na vina lavata te Tamasa si pude va paere i si kaiqa ginugua; 
ba pude hata vura ni sari ginugua si na vina lavata tadi na baņara. 
3 Gua sapu ululu gua sa manauru meke lohi sa lamana, 
sari bulodia rina banara si lopu boka ta hata vura. 
4 Via pani pakia sapu rida koasa siliva, 
pude vura sapu boka tavete vura nia tinitona tolavaena; 
5 gua tugo sa tie totoli kaleana koasa banara si va rizu taloa ia sa, 
pude sa hinabotu banara tanisa si kote nabu meke tonoto. 
6 Mu lopu va ululu pule nigo si goi pa kenuna sa banara, 
lopu zukuru pule la nigo koari na tie nomadi.” 
7 Leana hola si pude zama igo sa, “Sage mae tani,” 
hola nia sapu pude ta gegese pa kenudia rina palabatu. 

8 Sapu dogoro nia agoi pa matamu 

si lopu tuturei paleke la nia pa vetu varipitui, 
ura sa si kote boka tavetia goi pa vina betona 

be va sosodea sa turanamu sapu sea si goi, meke va kurekure igo? 
9 Be tokea goi sa turanamu pa keke ginugua, 

si lopu va vura ia si keketona ta tomena tana votiki tie, 
10 ba be kote avoso nia sa tie meke kote va kurekure igo, 

meke sa pozapoza kaleana tamugoi si kote koa hola. 
11 Na zinama pa totoso gotona si tolava 

guana vinasari qolo pa peleta siliva. 
12 Guana vikuvikulu qolo babe na pakupaku qolo 

sa ginegese tanisa tie gilae la koasa talina sapu okoro va avoso. 
13 Guana ibuna sa tototolo totoso pakepakete 

si sa tie ta ronuna sapu paleke inavoso, koa rini pu garununa. 
14 Guana givusu meke lei loke rukuna, 

si sa tie sapu vevehe nia sa vinariponi sapu lopu vala nia sa. 
15 Pana hitehite agoi si kote boka va hinokara igo mo sa banara, 


na zinama va mamamana si boka va moku susuri. 
16 Pana dogoro zipale goi, si hena vasinahite mo, 


lopu hena va hola, na kote lua mo si goi. 
17 Kaiqa totoso mo mamu neti pa vetu tanisa turanamu 
pana soku totoso, si kote hakohako nigo mo sa. 
18 Guana vedara, na magu, babe na tupi naruna 
sa tie sapu va sosode kokoha la koasa turaņana. 
19 Guana sigiti livo babe na nene ikena 
sa kinalavarae la koasa tie lopu ta ronuna pa totoso tasuna. 
20 Guana ta vagi palae sa nobi totoso ibu, 
babe na sile ta veko la pa bakora, 
sa tie pu kera qetuqetu la koasa pu korapa talotana. 
21 Pana ovia sa mua kana, si mu ponia ginani; 
be memeha si asa, si mu ponia kolo pude napo.” 
22 Pana gua asa goi, si kote va kurekure ia goi si asa, 
meke kote pia igo e Zihova si agoi. 
23 Gua sa givusu togarauru sapu paleke mae ruku, 
si gua tugo sa mea nanaena sapu va gevuru binugoro. 
24 Leana hola si pude koa pa keke hukihukirina sa batu vetu, 
hola nia pude koa turaņia pa keke vetu sa barikaleqe nominomina. 
25 Guana kolo ibu koasa tie memehana, 
sa inavoso leana sapu mae guana pa seu. 


26 Guana ovuku mulakana babe na berukehe bonina 
sa tie tonoto pu va tabe la koasa tie kaleana. 


27 Pude hena sigiti zipale si lopu leana, 
babe hata vina lavata si lopu dono lea. 

28 Gua sa vasileana lavata pu huara gore gobana 
sa tie sapu lopu boka tuqea sa binugoro. 

1 Guana sinou pa totoso manini meke ruku pa totoso pakepakete, 
sa vina lavata si lopu garona sa tie pekipeki. 

2 Guana omehe na kakia sapu tapuru holadi 


sa lineveleve hoborona si kote hola taloa nana. 
3 Guana sekesekeana hose meke kalakalahana don'ki, 
sa kolu pa mudina sa tie pekipekina! 


4 Mu lopu olania sa tie pekipekina koasa nana zinama hoboro, 
na kote meke gugua mo asa si agoi. 
5 Olania sa tie pekipeki gua sapu garona sa zinama hoboro tanisa, 
pude lopu kote balabala ia sa sapu gilaena si asa, gua. 
6 Guana gomu palae kali nene babe napo nelaka, 
si pude va garunu inavoso pa limana sa tie pekipeki. 
7 Guana nenena sa tie mate nene, 
sa zinama tumatumae pa nuzuna sa tie pekipeki. 
8 Guana patu sapu ta pusi koasa kurukuru paqala, 
sa vina lavata sapu ta vala koasa tie pekipeki. 
9 Guana duduli rakihi pa limana sa tie vivirina 
sa zinama tumatumae pa nuzuna sa tie pekipeki. 
10 Guana tie gona tupi sapu gona hoboro mo, 
sa tie pu tabara hoboro tie pekipeki babe tie ene holadi. 
11 Gua sa siki sapu taliri pule la ia sa luana, 
sa tie pekipeki sapu tavete pulei sari nana pinekipeki. 
12 Dogoria goi keke tie sapu gilaena, gua telena? 
Na tie pekipeki si boka tava tumatumae hola nia sapu asa. 
13 Na tie hakohako si zama, “Na laione si pa siraņa, 
na laione variva matagutuna si ene pa sirana nomana!” 
14 Guana tukutuku sasada sapu sigoto koari na hinisi, 
sa tie hakohako sapu taliri pa nana teqe. 
15 Sa tie hakohako si tanini la pa ginani, 
ba hakohako si asa pude vala nia sa ginani pa nuzuna. 
16 Sa tie hakohako si gilaena, gua si asa telena 
hola ni ka zuapa tie bokabokadi balabala. 
17 Guana tie sapu saputu vagia sa siki pa talinana 
sa tie sapu la somana pa vinari tokei sapu lopu nana. 
18 Guana tie duviduvilina sapu gona tupi variva mate 
19 sa tie pu sekesekei nia sa turanana meke zama, “Na va sisire qua mo!” 
20 Pude loke huda si kote mate sa nika; 
pude lopu nanae si loke vinari tokei. 
21 Guana motete sapu la pa eba, meke na huda pa nika, 
sa tie bubugorona sapu podalae varitokei. 
22 Sari zinama nanae si guana ginani lomosodi; 
ta onolo gore kamo la pa korapa tinina sa tie. 
23 Guana raro patu sapu tavasari na 


sa beru avoso lea koasa bulo kaleanana. 
24 Sa tie nonovala si tome pule nia koasa beruna, 


ba pa bulona si nobi sa sari hiniva kaleadi. 
25 Ve avoso lea gua sari nana zinama, ba lopu va hinokaria, 
ura sa bulona si sinia na kinukiti. 
26 Sa kinuhana si va paere ia sa koari nana kinohakoha, 
ba sari nana hiniva kaleadi si kote ta poho mo koari na tie. 
27 Asa pu gelia sa pou, si kote hoga voi ia mo sa; 
sa patu sapu topili sage nia sa tie, si kote topili gore pule la mo koasa. 
28 Sa mea kokohana si kanai saripu va sigiti sa, 

meke sa nuzu sapu zama va lomolomoso si va kamo vinari huari. 

1 Mu lopu haro ia sa rane vugo, 

sina lopu gilania goi sa si kote ta evana pa rane asa.” 
2 Mani votiki tie vahesi igo, lopu sa nuzumu telemu; 

votiki tie tu, lopu sa berumu telemu. 
3 Na patu si mamata, meke na onone si gua tugo, 

ba sa vina karikari tanisa tie pekipeki si mamata hola ni sari karua. 
4 Binugoro si nonovala meke tinanaziri si huhuara, 


ba esei boka va tia ia sa kono? 
5 Leana hola sa vari gegese vurai, 
hola nia sa tataru tomena. 
6 Na bakora koasa mua baere si leanana, 
þa balau ni sari hinapahapa sokudi tanisa mua kana. 
7 Asa pu ele deņa si lopu kote hiva hena zipale, 
ba koasa tie oviana si sa pasana ba kote lomoso gunia sa. 
8 Guana kurukuru sapu koa va seu koasa nana vori 
sa tie sapu ene va seu pa nana vetu. 
3 Na lumu meke na oela humana lea si va getuna sa bulo, 
meke sa lineana tanisa mua baere si guana ginani lomosona. 
10 Mu lopu luara pania sa mua baere meke sa baere tanisa tamamu, 
meke lopu la pa vetu tanisa tasimu pana raza igo tinasuna, 
sa turanamu pa kalimu si leana hola nia sa tasimu pa seu. 
11 Tuqu, mu gilae, mamu va qetua sa buloqu; 
pude qu olani sarini pu zama va gore au. 
12 Sa tie balabala valeana si dogoria sa tinasuna meke tome; 
ba sa tie pupuhu si totoro la meke ta raza nia sa. 
13 Vagia sa poko tanisa tie pu va egoa pude lipua sa gale tanisa votiki tie; 


tuge vekoa osolae lipua sa sa gale tanisa tie karovona.” 
14 Be pana munumunu hokara si mana nia sa tie si keke turanana, meke velavela nia 
sa, 
si kote ta avoso guana lineveleve mo. 
15 Na barikaleqe nominomi si guana 
honihoni pa vetu totoso rukuruku. 
16 Sa vina nosona si guana vina nosona sa givusu, 
babe guana tanini vagi oela pa lima. 
17 Gua sapu sa aeana va narua sa aeana, 
sa tie va tumatumae ia sa si keke tie pule. 
18 Asa pu kopu nia sa huda piqi si kote hena ia tugo sa vuana, 
meke sa nabulu pu kopu nia sa nana palabatu si kaqu tava lavata. 
19 Gua sapu dogoria goi sa isumatamu pa kolo, 
sa bulona sa tie si ta dogoro koasa tie. 
20 Na minate meke na tinahuara si lopu boka deņa, 
meke gua tugo sa matana sa tie. 
21 Na siliva meke qolo si tava via pa nika, 
ba sa tie si ta podeke koari na vinahesi pu vagi sa. 
22 Be nuqaria goi sa tie pekipeki pa hao, 
guana talo sapu nugara nia tutu goi, 


u 27:1 Zem 4:13-16 7 27:13 Sa tie karovona babe sa barikalege barabaratana. 

ba lopu kote boka vari pagaha nia goi si asa koasa nana dinuviduvili. 
23 Kagu tumae nia goi vegua sari mua sipi na goti, 
mamu kopu valeanani sari mua bulumakao; 
24 ura sa tinagotago si lopu koa hola ninae rane, 
meke sa binanara si lopu koa hola koari na sinage na sage. 
25 Mudina sapu ta koto vagi sa duduli bulumakao, meke toqolo vura sari vaquradi, 
meke ta koto vagi tugo sari duduli koari na toqere, 
26 si sari na lami kote boka ponigo poko, 
meke sari na qoti boka holu pule ponigo pepeso. 
27 Kote soku nigo na meleke qoti 
pude tamugoi meke sa mua tatamana, 
gua tugo sari mua nabulu vineki. 

1 Govete sa tie kaleana ba loke tie hadua, 
ba sari tie tonoto si koa mataqara guana laione. 
2 Pana va gugue sa butubutu la koasa Tamasa, kote soku sari na koimata, 
ba sa tie gilagilana meke tumatumaena si kote kopu nia sa binanara pa binule. 
3 Sa baņara sapu nonovali sari tie malana 
si guana ruku kokoreo sapu huari sari na linetelete. 
4 Arini pu kilua sa tinarae si qetuni sari tie kaleadi, 
ba sarini pu kopu nia sa tinarae si lopu ta qetue koa rini. 
5 Sari tie kaleadi si lopu tumae nia sa tinonoto, 
ba arini pu lulia sa hiniva te Zihova si gilana valeania. 
6 Leana be na tie malana, sapu lopu ta zutu nana tinoa, 
hola nia sa tie tagotago sapu kaleana nana hahanana. 
7 Asa pu kopu nia sa tinarae si na koburu gilaena, 
ba na baere tadi na nanaluta si na kinurekure tanisa tamana. 
8 Asa pu va tomotomo la koa sa lipulipu pude tagotago, 
si va naqiti ponia si keke pu kote tataru ni sari tie malana. 
9 Be keke tie si va talina va seu koasa tinarae, 


sari nana vinaravara ba kote avoso hikare koe Zihova. 
10 Asa pu turania sa tie tonoto pa sirana kaleana 


si kote hoqa la pa nana sipata telena, 
ba sa tie loke tina zutuna si kote ta pia va leana. 
11 Sa tie tagotago si gilaena, gua si asa, 
ba sa tie malana pu gilagilana boka dogoro vagia mo gua sapu hinokara. 
12 Totoso bokaboka sa tie tonoto si qetuqetu sari na tie; 
ba totoso vagi niniranira sari na tie kaleadi, si la tome sari tie. 
13 Asa pu tomei sari nana sinea si lopu koa va leana, 
ba asa pu helahelae ni meke veko pani si ta taleosae koe Tamasa. 
14 Mani tamanae sa tie pu pamana nia doduru totoso se Zihova, 
ba asa pu korona pa bulona si kamo la pa tinasuna. 


15 Guana laione kurumuna babe na totorona sa bea 
sa tie kaleana pu banara ni sari tie si nonovala. 


16 Na banara sapu nonovala si loke nana ginilagilana, 
ba asa pu kilui sari tinago hinikodi si kote toa va seunae. 
17 Asa pu va mate tie si ta sigiti nia sa sinea pa nana binalabala 
meke kote koa gua lamo asa osolae mate; 


mani loke tie la toka nia. 
18 Asa pu ene pa tinonoto si kote ta kopue, 

ba asa pu lopu leana sa nana hahanana si kote lopu sana hoga. 
19 Asa pu tavetavete nia sa nana pepeso si kote soku gana ginani, 
ba asa pu koa va gulegulea si kote kamo habahuala. 
20 Sa tie raneranena si kote soku nia minana, 
ba asa pu hiva tuturei tagotago si kote kamoa tinasuna. 
21 Pude va kalekale pa totoso varipitui si lopu leana, 
ba pa vasi bereti mo si boka tavete va sea sa tie. 
22 Sa tie puhi si bebeno hiva tagotago 
ba paere koasa sapu aqa nia na hinabahuala si asa. 
23 Asa pu gegesia sa tie si pa vina betona ta qetue hola, 
hola nia sapu asa pu zama va lomolomoso. 
24 Asa pu hiko koasa tamana babe tinana 
meke zama, “Loketona si tavete va sea ia rau” 
si na baere tanisa pu va huhuara. 
25 Sa tie puhina si va gevugevuru vinari zamai, 
ba asa pu ranea se Zihova si kote koa valeana. 
26 Asa pu rane pule nia si na tie pekipeki, 
ba asa pu ene pa ginilagilana si lopu kote kamoa tinasuna. 
27 Asa pu vari poni la koari na malana si lopu kote qaga nia keketoņa, 
ba asa pu korona linana la i si arini si kote ta levei. 
28 Totoso vagi niniraņira sa tie kaleana, si la tome sari tie; 
ba totoso mate sari tie kaleadi si bokaboka pule sari tie tonoto. 

1 Asa pu ta gegese pilipule ba korona va avoso 
si kote kamo va hodakia na tinahuara sapu loke tinaleosaena. 
2 Totoso tuge niniranira sari tie tonoto, si getu sari tie; 
totoso kopu binanara sari tie kaleadi, si gumigumi sari tie. 
3 Sa tie pu tataru nia sa ginilagilana lohina si getu nia sa tamana; 
ba sa baere tadi na magota si va murimuria sa nana poata. 
4 Pa tinavete tonoto si va turu va nabu ia sa banara sa butubutu, 
ba sa puhi sapu vagi tinabara golomodi si huara gorena sa. 
5 Asa pu zama va lomolomosia sa turanana 
si ivara veko pule nia sipata telena. 
6 Sa tie kaleana si sipata pule nia koari nana sinea, 
ba sa tie tonoto si boka kera meke getugetu. 
7 Sa tie tonoto si hiva tavete va leana la koari pu malana, 
ba sa tie kaleana si korona galagala. 
8 Sari tie va karikaridi si va gevuru vinevehe pa vasileana, 
ba sari tie gilae si va bulea sa ninoveoro. 
9 Be turana la nia sa tie gilaena sa tie pekipeki pa vinaripitui, 
sa tie pekipeki si kote turu meke zama hoboro meke loketona si boka tonoto. 


10 Sari tie va matemate tiedi si kana hola i rini sari tie tonoto, 
meke hata ginugua pude va matei sari tie nono. 


11 Sa tie pekipeki si zama vura ni sari nana tinanaziri, 

ba sa tie gilagilana si kopu pule nia meke lopu bugoro. 
12 Be sa banara si va avoso la koari na koha, 

si sari nana tie tavetave varitokae si na tie kaleadi mo. 


13 Guahe si vari kekenono nia ri tie malana meke ri tie nonovala, 
sapu e Zihova va dodogorae i matadi. 


14 Be pitui sa banara sari tie malana pa tinonoto, 

sa nana binanara si kote habotu va nabu doduru totoso. 
15 Sa kolu ginegese si va karovo ginilagilana, 
ba totoso lopu hoke ta gegese sa koburu si va kurekure ia sa sa tinana. 
16 Totoso vagi niniranira sari tie kaleadi, si gigiri sa sinea, 
ba sari tie tonoto si kopu aga nia sa dia hinoga. 
17 Pana tarae nia goi sa tumu, si kote ponigo binule sa; 
kote va getua sa sa magomagomu. 
18 Vasina lopu koa sari zinama te Tamasa si luara pania rina tie sa tinarae; 
ba tamanae si asa pu kopu nia. 
19 Na zinama moka si lopu kagu va tonotia sa nabulu; 
kote tumae nia nana ba lopu kote va tabe si asa. 
20 Dogoria goi sa tie sapu lopu balabala paki meke tuturei zama? 
Na tie pekipeki ba boka tava tumatumae, hola nia sa tie asa. 
21 Pana ta tatarue va hola sa nabulu podalae hitekena, 
pa vina betona si kote va talotaņigo sa. 
22 Sa tie bubugorona si va gevugevuru vinari zamai, 
meke sa tie tuturei ta naziri si vata evani soku sinea. 
23 Sa tie vahesi pule nia si kamo kurekure, 
ba sa tie tago magomago vina pepekae si tava lavata. 
24 Sa baere tanisa tie hikohiko si kana pule nia sa nana tinoa soti; 
pa vinaripitui si lopu boka tozia sa sa hinokara, ba koe Tamasa si ta levei si asa. 
25 Na pude matagutu nia sa tie si guana sipata, 
ba asa pu raņea se Zihova si ta kopue. 
26 Soku tie si hiva tepatepa tinokae koa sa baņara, 
ba koe Zihova mo boka ta vagi sa tinonoto. 
27 Sari tie tonoto si korodi ni sari tie kokohadi, 
meke sari tie kaleadi hakohako ni sari tie tonotodi. 

Sari Zinama te Aqura 
1 Na zinama tumatumae te Aqura sa tuna koreo e Zake si guahe: 

Kei Tamasa, mabo si rau! 
Kei Tamasa, mabo meke malohoro si rau!* 
2 Arau si na tie pekipekiqu hola koari doduru tinoni; 

sa ginilagilana tana tie si lopu tagoa rau. 
3 Lopu ele va nonoga ia rau sa ginilagilana lohina, 

babe tumae nia sa Tamasa Hopena. 
4 Esei si ele sage la pa manauru meke gore pule mae? 

Esei ele boka varigara ni pa ola limana sa givusu? 
Esei ele hadeni pa keke kukuru poko sari na kolo? 

Esei ele taveti sari doduru hukihukirina sa kasia popoa? 
Esei sa pozana, meke sa pozana sa tuna koreo? 

Tozi nau be gilania goi! 


5 Doduru zinama te Tamasa si tava sosodedi sapu hinokara; 
na lave si Asa koari pu la koa aqorae koa Sa. 

6 Mu lopu hodai sari Nana zinama, 
na kote gegese igo Sa meke va sosodea sapu koha si goi. 


7 30:1 Sa vesi hie si tasuna meke lopu bakala pa zinama Hiburu. Keke iniliri pule si guahe: Na zinama tumatumae 
te Aqura sa tuna Zake si guahe: Ta tozi koe Itieli, meke Itieli si tozia koe Ukali: 

7 Kei Zihova, karua ginugua mo si tepai rau koa Goi: 
lopu heki ni koa rau sipu lopu ele mate si rau: 
8 Va seu i koa rau sari zinama lopu hinokara meke kokohadi; 
lopu va malana au ba lopu va tagotago au tugo, 
ba poni au sa gegu ginani doduru rane. 
9 Na be soku gequ si kote lopu rane Igo rau, 
meke kote zama, “Esei se Zihova?” 
Ba be pana malana si rau meke hikohiko, 
si kote nonovala ia rau sa pozana e Zihova sa qua Tamasa. 
10 Mu lopu nanae na zutu nonovalia sa nabulu koasa nana palabatu; 
na kote leve nigo sa meke kote tinasuna si goi. 


11 Koadia sarini pu leve ni sari tamadia 
meke lopu mana ni sari tinadia; 
12 sarini pu via, gua pa dia binalabala 
ba sari na kinaleadi si lopu ele tava via; 
13 sari matadia si dono va gore tie, 
meke linalinana va titie; 
14 sari livodia si guana vedara 
meke sari asedi si guana sotoi kobi magu 
pude novali saripu malana pa popoa pepeso, 
meke saripu loke gedi pa vari korapadi rina tinoni. 


15 Sa tie puhi si karua tuna vineki, 
“Poni au! Poni au!” gua sari karua. 


Koadia sari ka neta tinitona sapu lopu boka dena, 
ka made sapu lopu hoke zama, “Pada mo!” 
16 Sa lovu, 
sa barikaleqe sapu tige, 
sa pepeso qega, sapu lopu boka beto napo kolo, 
meke sa nika, sapu lopu hoke zama, “Pada mo!” 


17 Sa tie sapu va sisire nia sa tamana, 
sapu kilua sa vina tabe la koasa tinana, 

si kote gani i rina kurukuru pu hoke gani tie matedi, 
meke sari matadi si kote ta lobiti vagi koarini. 


18 Koadia sari ka neta tinitona sapu lopu boka beto magasa ni rau, 
ka made sapu lopu boka va bakali arau: 

19 sapu vea tedoro gua sa atata pa galegalearane, 
sapu vea gotolo gua sa noki koari na patu nomadi, 

sapu vea kalaha gua sa vaka koari na ololobagea, 
meke vea tataru gunia sa koreo sa vineki. 


20 Gua hie sa hahanana tanisa barikaleqe barabaratana: 
Ganigani si asa meke nuzapia sa nuzuna 
meke zama, “Arau si loketoņa sinea tavetia.” 


21 Ka neta tinitona hire si hoke niu nia sa popoa pepeso, 
ka made sapu lopu boka va tana i sa: 

22 sa nabulu sapu evanae na banara, 
sa tie pekipeki sapu soku nia ginani, 
23 sa barikalege variva hakohakona sapu varihaba, 
meke sa nabulu vineki sapu hobea sa barikalege nati hiniva. 


24 Ka made tinitona pa popoa pepeso sapu hiteke, 
ba tumatumaedi hola: 
25 Sari menemene sapu hiteke hola dia niniranira, 
ba hata vekoi rini sari gedi ginani pa totoso manini; 
26 Sa horakisi sapu guana kurezu si lopu ninirana, 
ba tavete nana gogoro koari na patupatu” 
27 na kupokupo sapu loke dia banara 
ba ene pa hopeke dia tokele; 
28 na varilazu sapu boka saputu vagia mo pa lima, 
ba koa nana pa vetu tadi na banara. 
29 Koadia si ka neta tinitona sapu ene va banabanarae, 
ka made sapu rizu guana tie arilaedi: 
30 na laione, sapu ninirana koari doduru kurukuru name, 
sapu lopu keke si togolo nia sa; 
31 sa enena sa kokorako kokoreo, 
sa goti kokoreo, 
meke sa banara pa kenuna sa nana geto minate. 


32 Be ele tie pekipekimu si goi meke vahesi pule nigo 
babe ele balabala si goi pude tavete kaiga sinea, 
si va opo nia lima sa nuzumu, mamu balabala! 

33 Ura gua sapu sa galirina sa meleke si va vura bata, 
meke pude sekea sa isu si va vura ehara, 
pude va gevuru tinanaziri si va gavoro tinasuna tugo. 

Na Tinokae La koe Banara Lemueli 
1 Na zinama tumatumae te banara Lemueli sapu tarae nia sa tinana koa sa: 
2 Kei tugu, kei tugu koreo sapu podo soti igo rau, 
kei tugu, sa inolana pa gua vinaravara. 
3 Mu lopu oki pania koari na barikalege sa mua niniranira, 
na mua totoso arilaedi koarini pu nonovali sari na banara. 


4 Lemueli, na lopu tadi banara sapu hire: 
lopu tadi na banara si pude napo vaeni, 
lopu tadi tie tuturana si pude ehaka nia sa bia, 
5 ura, be guana naponapo si kote mulini nia rini sapu sa gua sa tinarae, 
meke sekei sari vina tonoto koari tie ta nonovaladi. 
6 Poni bia sarini pu korapa tata mate, 
na vaeni koarini pu kuliusu; 
7 Madi napo pude mulini ni rini sari dia hinabahuala 
meke lopu balabala i sari dia tinasigiti. 


ji 30:26 Sa kurukuru sapu ta pozae Hyrax pa zinama English si dono guana keke kurezu nomana. 

$ Zama poni sari habahuala pu lopu boka zama puleni, 
zama ni sari tinonoto tadi kasa pu loke dia poata. 
9 Zama vura, mamu lopu va kalekale pa vinaripitui; 
toketoke nia sa tinonoto tadi pu malaņa meke saripu loke gedi. 


Sa Barikaleqe Bokabokana 
10 Esei boka dogoria sa barikaleqe sapu gotogoto nana hahanana? 
Na arilaena si asa, holani sari na patu nedala. 
11 Sa nana palabatu si rane hola ia si asa 
meke loketona si papaka nia sa. 
12 Na lineana si va kamo lani sa barikaleqe koasa, loke tina sigiti, 
pa doduruna sa nana tinoa. 
13 Sa barikalege si vizata vulu meke lineni 
meke tupiti sari lima nalinalidi tanisa. 
14 Guana vaka sapu la holuholu si asa, 
meke pa seu suraņa pule mae ginani. 
15 Tekulu si asa sipu korapa huporo; 
meke tavete ginani si asa tadi nana tatamana 


meke hia tinavete si asa koari nana nabulu vineki. 
16 La vilitia sa si keke pepeso meke holua sa; 


koari poata va gavori sa si letea sa sa inuma vaeni. 
17 Na barikaleqe tavetavetena hola si asa; 
sari limana si ninira gua tugo sari nana hiniva. 
18 Dogoria sa sapu va vura poata sari nana hinoluholu, 
meke sa nana zuke si lopu hoke mate pana boni. 
19 Pa limana soti si tavete vura lozi si asa, 
meke koari kakarutuna si tigisi vura nia sa sa poko. 
20 Tukeli sa sari limana koari pu malaņa, 
meke huhuki sa saripu loke gedi. 
21 Totoso kamo sa ibu, si lopu talotana ni sa sari nana tatamana; 
ura doduru si ele va sage poko arilaedi tu. 
22 Taveti sa sari poko ivara tana nana teqe; 
meke asa si va sage poko lineni meke pepolo. 
23 Sa nana palabatu si ta pamanaena pa vasina varivarigarana koasa vasileana; 
hoke la habotu si asa pa varikorapadi rina palabatu koasa popoa. 
24 Tavete poko lineni sa barikaleqe bokabokana meke holuholu ni sa, 
na belete si la holuholu ni sa pa sitoa. 
25 Na niniranira meke pinamana si pokopoko ni sa; 
boka hegere ni sa sari na rane pa kenuna. 
26 Zama si asa pa ginilagilana lohina, 
meke na vina tumatumae si hoke tozi sa pa meana. 
27 Doduru ginugua pa nana kinoa tatamana si kopu ni sa 
meke lopu hoke hakohako si asa. 
28 Tekulu sari nana koburu meke poza nia, “Tamanaena,” rini; 
sa nana palabatu ba va lavatia tugo: 
29 “Soku barikaleqe si taveti tugo sari ginugua sapu arilaedi, 
ba hola beto ni agoi.” 
30 Dinono lea si kokoha meke tinolava si tuturei hola taloa; 
þa sa barikaleqe sapu pamana nia se Zihova si kote ta vahesi. 
31 Pia ia si asa koari doduru pu taveti sa. 
Sari nana tinavete va lavatia si asa koari na tie. 

SA BUKA 
EKELEZIASITI 
Sa Vinabakala 


Sa buka Ekeleziasiti si koa ia na binalabala tanisa “tie va tumatumae.” La sa tie asa 
meke viliti va hitekia vea papaka gua meke vea hadu luli givusu gua sa tinoa tana tie. 


“Loke laena sa tinoa,” gua si kamo ia sa, sina lopu tonoto meke variva nunala sari 
soku ginugua pa tinoa. Lopu va bakalia sa sari hahanana te Tamasa, asa pu lalae nia 
sa tinoa tana tie. Be vea gugua ba tozi ni sa sari pude tavetavete va ninira meke koa 
getu ni rini sari na vinariponi te Tamasa pa dia tinoa. 

Soku ri na binalabala tanisa si guana ene kale tugo, meke variva malohorodi. Ba 
koasa laena sapu somana pa Buka Hope sa buka hie, si vata dogoro nia sapu sa 
rinanerane tadi kasa pukerane si repaha ke boka ta tokae si gita koari na binalabala 
variva rabekedi. Kaiga tie si manoto nia sapu guana dia tinoa si vivinei nia sa buka 
hie, gua. Dogoria tugo rini sapu sari binalabala hire si koa koasa Buka Hope sapu 
tagoi tugo sari binalabala variharupi te Tamasa. 

Sari na Nati Pinagapagahana sa Buka 

Vegua koa nana tu sa natina sa tinoa tie pa pepeso? 1:1, 2:26 

Kaiga zinama tumatumaedi. 3:1, 11:8 

Sari na binalabala varitokae pa tinoa. 11:9, 12:8 

Sari na zinama vina betobeto. 12:9-14 


Sa Tinoa si Loke Laena — 
1 Hire sari na zinama tanisa tie va tumatumae, sa banara pa Zerusalema, sa tuna 


koreo e Devita: , , 
2 “Loke laena! Loke laena!” gua si rau, sa tie va tumatumae. 


“Namu loke laena hokara! , 
Doduru ginugua si loke laedi.” 


3 Na sa si vagia sa tie koari doduru nana minabo 
sapu natanata nia sa pa kauruna sa rimata? 
4 Na sinage si mae meke taloa, 
ba sa kasia popoa si asa nana eko mo. 
5 Sa rimata si gasa sage meke lodu gore pule, 
meke bebeno pule la vasina kote gasa pule si asa. 
6 Sa givusu si mae gua pa kali gevasa, 
meke taliri mae gua pa kali togarauru; 
viloro meke vilorae si asa, 
meke pule mae gua mo vasina mae guana tatasana. 
7 Doduru tototolo si gore beto la pa kolo hokara, 
ba sa lamana si lopu boka sini. 
Pa vasina mae guadi sari na tototolo 
si vasina tugo pule la sa kolo. 
8 Doduru ginugua si na loke vina betodi, variva mabodi, 
lopu boka zama ni na tie. 
Sa mata si dono lamo ba lopu boka dena, 
meke sa talina si lopu boka beto avavoso. 
9 Sapu ele ta evana si kote ta evana pule, 
sapu ele ta tavete si kote ta tavete pule tugo; 
namu loketona si vaqura pa kauruna sa rimata. 


Ekeleziasiti 1:10 916 Ekeleziasiti 2:11 


10 Koa nana beka keke tona sapu boka zama guni nia keke tie, “Dotu! Hie keke tona 
si vagura”? 
Lokari, na pukerane hola tu ele koa nana; ele koa nana tu sipu lopu ele podo si 
gita. 
11 Loke tie si kote balabala i saripu ele mate, 
meke arini pu lopu ele podo si lopu kote balabala i arini pu korapa mumudi mae 
koa rini. 


Sa Vina Nonoga Tanisa Tie Va Tumatumae 

12 Arau sa tie va tumatumae, si koa pa Zerusalema meke banara nia sa binanara 
Izireli. 13 Voriti nia rau telequ pude vilitia meke hata ia pa ginilagilana sari doduru 
ginugua pu ta tavete pa kauruna sa manauru. Hinokara mamatana sa pinaleke sapu 
vala nia Tamasa koari na tie! 14 Arau ele dogori sari doduru ginugua pu ta evana pa 
kauruna sa rimata; doduru si loke laedi beto, na guana hadu luli givusu mo. 

15 Sapu kogi si lopu kote boka tava tonoto; 
meke sapu loketona si lopu kote boka ta nae. 

16 Balabala si arau, “Dotu, arau si ele tie nomagu meke ele soku nau ginilagilana 
lohidi, hola ni sari doduru pu ele koa banara pa Zerusalema; ele soku totoso nonoga 
ia rau sa ginilagilana meke tinumatumae.”” 17 Meke voriti nia rau pude va bakalia 
sa ginilagilana lohina“, meke sa dinuviduvili meke pinekipeki, ba dono gilania rau 
sapu na hinata hie si guana hadu luli givusu mo. 

18 Ura pa ginilagilana sokudi si mae sa tinalotana mamatadi; 
meke pa tinumatumae sokudi si na tinasigiti nomadi. 


1 Balabala si arau, “Ego, maqu podekia sa qinetuqetu pa kasia popoa pude tumae 
nia nasa si leana koasa.” Ba va sosodea rau sapu asa ba loke laena tugo. 2 Meke 
zama si rau, “Hegehegere si na pinekipeki. Ke nasa si ta vagi koasa qinetuqetu pa 
kasia popoa?” 3 Podekia rau pude qetuqetu pa kali napo vaeni, ke va kapae ia rau 
sa pinekipeki, ba sa qua binalabala si korapa ta turana koasa ginilagilana. Hiva hata 
vagia rau nasa si leana koari na tie pude tavetia pa kauruna sa manauru koari na 
visavisa rane pa dia tinoa. 

4 Va tupiti pule nau koari na tinavete nomadi. Taveti rau sari qua vetu meke sari 
na inuma vaeni nomadi.” 5 Tavete inuma meke na linetelete huda si rau, na kobi 
votivotiki huda vuvua si lete i rau. 6 Taveti rau si kaiqa kopi pude poni kolo sari na 
kobi hudahuda. 7 Holu va soku pinausu si rau meke koadia sari pinausu sapu pododi 
pa qua vetu. Tagoi rau sari bulumakao na sipi sapu soku hola, hola ni tadi doduru 
banara pukerane pa Zerusalema.” 8 Va omunu vekoi rau sari siliva na qolo, meke 
vagi si rau koari na baņara pa votiki butubutu na popoa. Vagi tie kerakera si rau, 
koreo na vineki, meke soku qua barikaleqe pinausu leleadi gua sapu hoke qetu ni 
ri na hiniva tadi tie.” 9 Meke noma hola tu sa laequ hola ni doduru pu ele koadi 
pa Zerusalema pukerane. Ba doduru totoso si koa turanau mo sa qua ginilagilana 
lohina.” 

10 Lopu hukata pule nau si rau koari doduru pu okoro ni sa matagu. 

Lopu korogu ni rau sari na hahanana ginetugetu. 
Oetu beto ni rau sari doduru gua tinavete, 
meke asa sa gua pinia koari doduru gua ninatanata. 
11 Gua, ba totoso viliti rau sari doduru pu taveti sari limagu 

meke saripu voriti ni rau pude va evani, 

si doduru si loke laedi beto mo, na hadu luli givusu mo; 
loketona si gavoria rau pa kauruna sa rimata. 

12 Meke podalae vilitia rau sa ginilagilana, 
meke gua tugo sa dinuviduvili meke sa pinekipeki. 


Ura sa si boka tavetia sa tuna sa banara? 
Loketona ba arini mo sapu ele taveti ari na banara pa kenuna. 


13 Dogoria rau sapu sa ginilagilana si leana hola nia sa pinekipeki, 
gua sapu leana hola nia kalalasa sa huporo. 
14 Sa tie gilagilana si koa ia mata batuna, 
ba sa tie pekipeki si ene pa huporo; 
ba vagia rau sa binalabala 
sapu kamo beto mo pa keke ginugua sari karua. 
15 Meke balabala pa bulogu si rau, 
“Sa ginugua sapu kamo koari tie pekipeki si kote kamo la ia tugo rau. 
Ke sa si va gavoria rau koasa gua ginilae?” 
Zama si rau pa bulogu, 
“Hie ba loketona tugo laena.” 
16 Ura sari tie gilagilana si kote gua mo ari tie pekipekidi, 
sapu loke tie kote balabala va nonoga vekoi; 
koari na rane pu korapa mae si kote ta muliņae beto mo sari karua. 
Sa tie gilagilana ba kaqu mate gua tugo sa tie pekipeki! 

17 Ke hakohako hola nia rau sa tinoa, sina sa tinavete pa kauruna sa rimata si kamo 
la mo pa tinasuna. Dodurudi si loketona laedi, na hadu luli givusu mo. 

18 Kamo sapu hakohako ni mo rau sari doduru ginugua sapu tavetaveti rau pa 
kauruna sa rimata, sina kote veko hola lani mo rau koa sa pu luli mudi mae koa rau. 

19 Meke kote vea beka, kote tie gilaena sia ba na pekipekina? Gua, ba kote asa na 
kopu ni sari doduru pu tavetaveti na va evani rau pa qua binokaboka pa kauruna sa 
rimata. Hie tugo ba loke laena. 

20 Ke podalae balabala mamata ni arau sari doduru qua tinavete sapu natanata ni 
arau pa kauruna sa rimata. 

21 Ura sa tie si kote tavetavete pa nana ginilagilana, tinumatumae, meke binok- 
aboka, meke kote luara beto lani sa koasa pu lopu hite natanata ni. Hie tugo si 
loketona laena meke na tinasuna nomana. 

22 Na sa si vagia sa tie koari doduru nana minabo, meke balabala mamata ni sapu 
taveti sa pa kauruna sa rimata? 

23 Doduruna sa nana tinoa si ta sigiti meke voriti hola si asa koari nana tinavete; 
pana boni ba lopu magogoso sa nana binalabala. Hie ba loketona laena tugo.” 

24 Loketona si boka tavete valeania sa tie, ba na hena meke napo meke getuni mo 
sari nana tinavete. Ba hie dogoria rau si maena pa limana sa Tamasa,” 25 ura pude 
lopu tavetavete pude va qetua si Asa, si esei si boka hena na napo meke qetuqetu? 

26 Asa pu va qetuna, si ponia ginilagilana, tinumatumae, meke qinetuqetu sa 
Tamasa, ba koasa tie pu tavete va sea si ponia Sa sa tinavete pude varivarigara meke 
nagiti tinagotago pude vala ni koarini pu va getuna sa Tamasa. Hie tugo si loke laena, 


na hadu luli givusu mo.” 

Hopeke Totoso tadi Hopeke Ginugua 

1 Sari doduru ginugua si koadia hopeke dia totoso, 
na totoso tadi hopeke tinavete pa kauruna sa manauru: 


2 Na totoso pude podo meke na totoso pude mate, 
na totoso pude lelete meke na totoso pude pakepakete, 
3 na totoso pude variva matei meke na totoso pude sasalaņa, 
na totoso pude huhuara meke na totoso pude kurikuri, 
4 na totoso pude kabo meke na totoso pude hegere, 
na totoso pude talotana meke na totoso pude peka, 
5 na totoso pude taburu palae patu meke na totoso pude varigara ni, 
na totoso pude vari kapae meke na totoso pude vari seu i, 
6 na totoso pude hata meke na totoso pude muliunu, 
na totoso pude va naqiti meke na totoso pude okipalae, 
7 na totoso pude rikata meke na totoso pude tuvaka, 
na totoso pude lopu kulu meke na totoso pude zama, 
8 na totoso pude vari tatarue meke na totoso pude vari kanai, 
na totoso pude varipera meke na totoso pude varibulei. 


9 Na sa si vagia sa tie tavetavete koari nana minabo? 10 Ele dogoria rau sa minamata 
vekoa sa Tamasa koari na tie. 11 Tavete va leleani Sa sari doduru ginugua pa dia 
totoso. Meke padai Sa sari gineledi rina totoso pa bulo tie; gua, ba lopu boka dogoria 
na tie sa doduruna sa tinavete te Tamasa pa pinodalaena kamo vina betona. 12 Gilania 
rau sapu loketona si leana la koasa tie, ba pude qetuqetu mo meke tavete va leana 
sipu korapa toa nana. 13 Pude mani hena na napo sari doduru tie, meke mani qetu ni 
sari nana minabo pa tinavete, arini si na vinariponi te Tamasa. 14 Gilania rau sapu 
doduru ginugua pu taveti sa Tamasa si kote koa hola; loketona si boka ta hoda la, 
meke loketona si boka ta vagi palae koasa. Tavetia sa Tamasa pude va lavatia ri na 
tie si Asa. 

15 Doduru sapu ta evana kamahire si ele ta evana tu pukerane, 
meke sapu kote ta evana si ele ta evana tu; 
meke sapu ele ta evana tugo asa si kote va evana pilipule i sa Tamasa. 


16 Meke dogoria rau si keketona pule pa kauruna sa rimata: 


Pa vasina varipitui, si na kinaleana si ele koa nana, 
pa vasina vari tonoti, si na kinaleana si ele koa nana. 


17 Balabala si rau pa buloqu, 


“Kote turaņa lani Tamasa pa vinaripitui 
saripu tonoto meke arini pu kaleadi, 


ura kote koa dia sari hopeke totoso tana doduru vina tana, 
hopeke dia totoso sari doduru tinavete.” 


18 Meke balabala tugo si rau, “Sari tie si podeki sa Tamasa pude di gilania sapu 
arini si kekenono gua mo rina kurukuru name. 19 Sa vina betona sa tinoa tana tie, si 
gua mo tadi na kurukuru; kekenono mo sari karua; pana mate si keke si mate tugo 
si keke. Sa tinoa tanisa tie si lopu hola nia sapu tanisa kurukuru. Doduru ginugua si 
loke laedi beto. 20 Doduru si la mo pa keke vasina; pa kavuru vura maedi, meke pa 
kavuru mo pule la. 21 Lopu ta gilana, be sa magomagona sa tie si sage taloa meke sa 
magomagona sa kurukuru name si gore la pa korapa pepeso.” 

22 Ke dogoria rau sapu loketona si leana koasa tie, ba pude qetu nia mo sa sa nana 
tinavete, sina asa sa nana hinia. Ura, esei kote boka va dogoro nia koasa sapu gua 
kote ta evana pa mudina sa? 

1 Meke dono pule la si rau meke dogori rau sari doduru ninovanovala saripu korapa 
ta evana pa kauruna sa rimata: 
Dogori rau sari na kolomata tadi na tie ta novaladi, 
meke loke tie va manoti. 
Loke tie va manoti sina sa niniranira si pa kalina tadi na tie nonovala. 
2 Meke zama si rau sapu arini pu ele mate, 
si qetu hola ni sarini pu toadi. 
3 Ba sapu leana holani sari karua 
si asa pu lopu ele podo, 
asa pu lopu ele dogoria sa kinaleana 
sapu ta tavete pa kauruna sa rimata. 

4 Meke dogoria rau sapu doduru minabo pa tinavete meke doduru binokaboka si 
vuradi koasa inokoro tanisa tie pude tagoa gua sapu tagoa sa turanana. Meke hie 
tugo si loketoņa laena, na hadu luli givusu mo. 

5 Sa tie pekipeki si poloi sari limana, ovia si asa, 

meke novala pule nia, sina korona tavetavete. 
6 Leana si be tagoa goi si keke sinara lima pa binule 
hola nia sapu be karua sinara lima ba pa minabo meke hadu lulia sa givusu. 
7 Dogoria pule rau si keketona sapu loke laena pa kauruna sa rimata: 
8 Koa nana si keke tie koa ekeina; 
loke tuna koreo babe tasina koreo si asa. 
Loke vina betona sa tinavetavete tanisa, 
ba sari na matana si lopu manoto ni sari nana tinagotago. 
“Ura, esei si korapa tavetavete ponia rau,” gua si asa, 
“meke na vea ke hukata pule nau pude qetuqetu qua?” 
Hie tugo ba loketona laena, 
keke ginugua sapu variva hakohakona. 


9 Karua si leana hola nia sapu keke, 
sina kote noma laena sa dia tinavete. 
10 Be hoga si keke, 
ba sa nana baere kote ovulu sage pule nia! 
11 Meke be karua si eko varigara, si kote vari manini. 
Ba vea meke kote boka koa manini si keke tie telena? 
12 Ura keke tie si kote boka ta komiti, 
ba karua si kote boka lavelave pule ni. 
Na iku sapu ta tavete koari ka neta aroso 
si lopu kote boka tuturei kumata. 

13 Leana be sa tie vagura si malanana ba gilaena hola nia sa banara sapu barogoso 
meke pekipeki sapu lopu boka vagi vina balau. 14 Sa tie vagura si gina koa maena pa 
vetu varipusi meke evanae banara nana, babe podo maena pa minalana koasa nana 
butubutu. 15 Dogoria rau sapu doduru pu toa meke ene pa kauruna sa rimata si lulia 
sa tie vaqura, sa hinobe tanisa banara. 16 Soku hola saripu totoli ni sa banara, ba sa 
sinage pu sage luli mae si kilua sa hinobena sa banara. Hie tugo si loketoņa laena, 
na hadu luli givusu mo. 

Lopu Bebeno Tavete Vina Tatara 

1 Mu kopu pule nigo totoso la si agoi pa Zelepade te Tamasa. Leana pude mu tata 
la pude va avoso meke va tabe, hola nia si be vukivukihi gua tadi tie pekipeki. Lopu 
gilania rini sapu tavete va sea si arini. 


2 Mu lopu tuturei zama nia sa nuzumu, 
lopu bebeno zama ni sapu pa bulomu 
pude va tatara pa kenuna sa Tamasa. 
Ura sa Tamasa si pa manauru, 
meke agoi si pa pepeso 
ke va pada i sari mua zinama pa kenuna Sa. 
3 Na putagita si kamo pana soku sari na tinasuna na tinalotana, 
meke sa zinama pekipeki si ta tozi vura be guana zama va soku sa tie. 

4 Pana zama va tokotokoro goi koe Tamasa, si mu tuturei va gorevura ia. Tamasa 
lopu qetu ni sari tie pekipeki; va gorevura ia sapu tokotokoro nia agoi.” 5 Leana hola 
si be lopu va tokotokoro, hola nia si pude tokotokoro meke lopu tava gorevura. $ Lopu 
va malumia sa nuzumu pude turana va sea igo. Lopu la koasa hiama meke tozi nia 
sapu lopu boka gorevura i goi sari mua zinama. Na vevelaso si gua asa. Lopu leana 
be kote bugoro ni Tamasa sari mua zinama meke huara pani Sa sari doduru pu taveti 
goi pa limamu. 7 Soku pinutagita meke soku zinama si loke laedi. Gua ke mu noso 
mamu koa pamana nia sa Tamasa. 


Tinoa si Loke Laena , l , 
8 Pana dogoria goi sapu ta nonovala sa tie malaņa, sapu sa ninono meke tinonoto 


si lopu ta poni nia sa, si mu lopu magasa nia. Ura sa tie qavuna si ta kopue koasa 
pu kali sage koasa, meke ari karua si ta kopu koasa pu ululuna sage la tu. 9 Sapu ta 
gavoro koasa pepeso si hia betoa mo ri doduru, meke sa banara ba vagi tugo koari 


na inuma. 
10 Asa pu tataru nia sa poata si lopu qetu nia gua sapu gavoro va soku si asa; 


asa pu okoro hiva tagotago si lopu boka qetuni sapu ele tagoi sa. 
Hie tugo si loke laena. 


11 Pana soku sari likakalae pu tagoi goi, 

si kote soku tugo sarini pu kote vagi pani. 
Ke sa sa laedi koa goi pu tagodi? 

Na pude dono lani mata meke beto mo? 


12 Sa pinuta tanisa tie tavetavete si lomoso hola, 
lopu kiluna be hena va soku si asa ba vasinahite mo, 
ba sa tago va soku tanisa tie tagotago, 
si lopu boka puta va leana nia sa. 
13 Dogoria rau si keke tinitona kaleana hola pa kauruna sa rimata: 
Sa tinagotago sapu ta nagiti meke tinasuna nia sa, 
14 meke sa tinagotago sapu ta novala pa kaiga tinasuna, 
meke totoso vagi tuna koreo sa, 
si loketona boka veko hola ponia. 
15 Dodohona sa koburu totoso vura si asa pa tiana sa tinana; 
mae gua asa si asa, ke mani pule gua tugo asa. 
Loketona koasa nana minabo sapu ele vagia sa 
si kote boka paleke taloa nia sa pa limana.” 
16 Hije tugo si keke ginugua kaleana hola: 

Limalimana sa tie totoso mae, si gua tugo pana taloa si asa, 
ke sa mo si va gavoria sa? 
Na guana tavetavete ponia mo sa sa givusu. 

17 Doduruna sa nana tinoa si henahena mo si asa pa huporo, 
pa korapa tinasuna, tinasigiti, meke binugoro. 

18 Meke tige tumae nia rau sapu na leana tu meke gotogoto pude hena na napo sa 
tie, meke pude vagi kaiga lineana koari na tinavete pu mabo ni sa pa kauruna sa 
rimata koari ka visavisa rane pu ponia sa Tamasa koasa. Ura asa mo sa nana hinia. 
19 Ura, pana ponia tinagotago sa Tamasa si keke tie, meke va boka ia Sa pude getu ni 
sari nana vinagi pa tinavete, si leana pude va egoa sa sa nana hinia, meke tavetavete 
getugetu si asa pa nana tinavete. Ura arini mo sari na vinariponi te Tamasa. 

20 Lopu hoke balabala sisigitia sa sapu vea papakana gua sa nana tinoa, sina va 
tupitia Tamasa si asa koasa ginetugetu pa bulona. 

1 Keke kinaleana pule si dogoria rau pa kauruna sa rimata, meke lopu goto la pa 
tinoa tana tie: 2? Ponia tinagotago Tamasa si keke tie, meke na likakalae meke vina 
lavata tugo, pude saripu okoro ni sa bulona si koa betodia, ba lopu ponia lolomo Sa 
pude linilini i sa pa magomagona sari nana tinago, ba na votiki tie tu mae qetu ni. 
Hie si namu loketona laena, na kinaleana nomana. 

3 Be tagoa sa tie si keke gogoto koburu meke toa soku navulu vuaheni; be vea 
seunae gua sa nana tinoa ba lopu linilinia sa nana tinago meke lopu ta pomunae va 
leana si asa, si na koburu sapu mate pa tiana sa tinana si leana hola nia si asa. 

4 Na loke laena sa pinodo tanisa koburu; pa hinuporo si mate si asa, meke loke 
pozana. 5 Be lopu dogoria sa sa rimata meke loketona gilania, ba magogoso nana si 
asa, hola nia sa sa tie asa; $ na kote boka toa karua tina vuaheni tugo sa tie, ba sina 
lopu linilini i sa pa magomagona sari nana tinagotago, si sa koburu si leana hola nia. 
Vea, lopu mate beto mo sari karua? Ke sa mo sa laena? 

7 Doduru tinavete tanisa tie si pude henahena na napo mo, 
ba sa tiana si lopu boka dena. 
8 Na sa si leana koasa tie gilae, hola nia sa tie pekipeki? 
Na sa sa laena koa sa tie malana pude gilagilana, 
meke pude pamana pa tie? 
9 Pude qetu nia sapu dogoro soti matana, 
si leana hola nia si pude okoro tago va soku. 
Hie tugo si loketoņa laena, 
na hadu luli givusu mo. 


10 Doduru pu ele va podaki Tamasa si ele koa beto pozadi, 

meke sa guguana sa tie si ele ta tumaena; 
loke tie kote hiva toke ia sa tie sapu ninira hola nia si asa. 
11 Pana soku sari zinama si visavisa mo laedi, 

ke nasa laena koari na tie pude gua asa? 

12 Ura esei gilania sapu leana pa tinoa tanisa tie koari na visavisa rane sapu loke 

laedi, meke sapu ene hola guana magomago? Esei kote boka tozi nia si asa, sapu sa 
si kote ta evana pa kauruna sa rimata pa mudina sapu mate si asa? 

Binalabala koasa Tinoa 
1 Na pozapoza leana si hola nia sa lumu humana lea, 

meke na rane mate si leana hola nia sa rane podo.” 
2 Leana si pude la pa vetu hagohagoana 

hola nia si pude la inevana pa keke vetu, 
ura na mate si na dudutana tadi doduru tie; 

arini pu korapa toa si pada pude kopu nia si hie pa bulodia. 
3 Talotana si leana hola nia sa hegere, 


sina na isumata kuliusuna si leana koasa bulo. 
4Sa bulona sa tie giligilana si la koasa haqohaqoana, 


ba sa bulona sa tie pekipeki si hatai sari na tinitona getugetu. 
5 Leana si be avosia sa ginegese tanisa tie gilae 

hola nia si be avosi sari kinera tadi na tie pekipeki. 
6 Gua sa pidaladi rina rerequtu huda rakihi pa kauru raro, 

sa hegerena sa tie pekipeki. 

Hie tugo si loketona laena. 
7 Sa hiniko poata si boka pekipeki nia sa tie gilae, 

meke sa tabara golomo poata si novalia sa bulo. 


8 Sa vina betona sa ginugua si leana hola nia sa pinodalaena, 
meke sa aqa va nono si leana hola nia sa vinahesi pule. 

9 Lopu tuturei ta naziri pa magomagomu, 
ura sa binugoro si koa ekona mo pa bulona sa tie pekipeki.” 

10 Mu lopu zama, “Vea ke pukerane si leana hola nia sapu kamahire?” 
Na lopu na ninanasa gilae sapu asa. 


11 Ginilagilana lohina, si na tinitona leana, guana tinago 
meke vagi nia lineana arini pu dogoria sa rimata. 
12 Ginilagilana lohina si guana vetu, 
gua tugo sa poata si guana vetu, 
ba sapu leana nia sa ginilagilana si hie: 
sa ginilagilana si kopu nia sa tinoa tanisa tie pu tagona. 
13 Mu vilitia gua sapu tavetia sa Tamasa: 


Esei boka va tonotia 
sapu ele va koqi ia Sa? 


14 Pana leadi sari na totoso, si mu qetu; 
ba pana kaleadi sari na totoso, si balabala ia si hie: 


E Tamasa tu si tavete betoi sari karua. | , 
Gua ke sa tie si lopu boka tumae nia nasa si kote ta evana pa kenuna sa. 


15 Koasa qua tinoa sapu loke laena hie si dogoro betoi rau sari karua ginugua hire: 

sa tie tonoto sapu mate pa nana tinonoto, 

meke sa tie kaleana sapu toa va gelenae pa nana kinaleana. 
16 Ke lopu koa va tonotonotae sisigiti, 

babe va gilagilae va hola; 

vea ke kote novala pule nigo tu? 
17 Lopu va hola ia sa mua hahanana kaleana, 

meke lopu va pekipekie; 

vea ke kote mate tu sipu lopu ele kamo mua totoso? 
18 Leana si pude tuqe vagia si keke 

meke lopu va taloa ia sapu vina rua. 

Sina sa tie pu pamana nia sa Tamasa si kote va seu koari karua beto. 


* * 
7:1: ZI 221 7:9 Zem 1:19 


Ekeleziasiti 7:19 923 Ekeleziasiti 8:6 


19 Sa ginilagilana lohina si va ninira ia si asa pu gilae 
hola ni sari ka manege puta tie tuturana pa keke popoa. 


20 Lopu keke tie tonoto pa popoa pepeso 
si tavete va tonoto meke loke nana sinea. 


21 Mu lopu va talina la i sari doduru zinama pu zama ni rina tie, 
na kote avoso hola ia goi sa mua nabulu pana leve nigo sa; 
22 ura gilania mua pa bulomu 
sapu soku totoso si leve ni goi sari kaiga. 
23 Doduru hire si podeki rau pa ginilagilana, meke zama si arau, 
“Na ninirana sa gua hiniva pude gilagilana,” 
ba hie si hola sisigiti, lopu boka ia rau. 
24 Be vea guguana sa ginilagilana lohina, 
ba seu hola si asa meke lopu boka ta vagi; 
esei boka dogoria? 
25 Ke va sotoa rau sa gua binalabala pude tumae nia, 
pude vilitia meke hata va hitekia sa ginilagilana lohina meke sari ginugua tanisa 
meke pude tumae nia sa dinuviduvili tanisa kinaleana 
meke sa pinupuhu tanisa pinekipeki. 


26 Ba sapu variva sigiti, hola nia sa minate si 
sa barikalege sekesekeina, 

sapu sa bulona si na sipata 
meke sari limana si guana seni. 

Sa tie pu va getua sa Tamasa si boka govete nia si asa, 
ba sari tie seadi si kote saputu vagi sa. 

27 “Dotu,” gua si rau, sa tie va tumatumae, “Hie si dogoro vagia rau totoso varigara 
ni rau sari doduru ginugua: 

28 Sipu korapa hatahata si rau meke lopu vagia keketona, 
si dogoria rau si keke tie tonoto koari ka keke tina, 
ba lopu keke barikalege si tonotona koarini! 

29 Hie mo si dogoria rau: 

Taveti Tamasa sari na tie pude tonoto 
ba sari na tie si la hata va soku dia ginugua.” 


8 
1 Esei si guana tie gilagilana? 
Esei tumae va bakali sari ginugua? 
Na ginilagilana va komolo ia tugo sa isumatana sa tie 
meke va komolia sa kenuna. 


Va Tabea sa Banara 
2 Mu va tabea sa ginarunu tanisa banara, gua si rau, sina va tokotokoro si goi pa 

kenuna sa Tamasa. 3 Lopu bebeno vura taloa pa kenuna sa banara. Lopu turu turani 
sarini pu tavete va kaleana, ura sa banara boka tavetia mo gua sapu hiva nia sa. 
4 Sina sa zinama tanisa banara si koa ia niniranira, 

esei boka tozi nia si asa, “Na sa si tavetia goi?” gua. 
5 Asa pu va tabei sari nana ginarunu si lopu kaqu tava kilasa, 

meke saripu gilae pa bulodia si kote tumae nia sa totoso gotona meke sa 

hahanana. 

6 Ura koa dia sari totoso gotodi meke hahanana tadi doduru ginugua, 

be vea mamata gua sari tinasuna tana tie. 


7 Sina loke tie si tumae nia sa totoso vugo na repere, 

esei boka tozia sa si korapa mae? 
8 Loke tie tagoa sa niniranira pude lalae nia sa givusu; 

ke loke tie tugo tagoa sa niniranira pude va nosoa sa nana rane mate. 
Gua sapu loke tie si tava malumu pude pule pa totoso varipera, 

sa kinaleana tugo ba lopu vata rupahi sarini pu tavetavete koasa. 


Na Tie Duviduvili meke na Tie Tonoto 

9 Doduru hire si dogori rau totoso balabala la i rau sari doduru ginugua pu evana 
pa kauruna sa rimata. Koa nana sa totoso sapu lalae ni sa tie sari kaiga, meke ta sigiti 
ni sa. 10 Meke dogori tugo rau sari tie kaleadi ta pomunae, arini pu pilipule koasa 
Zelepade meke vagi vinahesi pa vasileana vasina hoke nonovali arini sari na tie. Hie 
tugo si loketona laena. 

11 Totoso lopu tuturei ta kilasa sa tie koasa kinaleana tavetia sa, si sari bulodi rina 
tie si sini na hiniva pude tavete va kaleana. 12 Na tie kaleana si kote boka tavete 
va sea keke gogoto totoso meke toa va gelenae nana, ba gilania rau sapu sarini pu 
pamana nia sa Tamasa si kote bokaboka hola la tu. 13 Ba sina sa tie kaleana si lopu 
pamana nia sa Tamasa, ke lopu kote bokaboka si asa, meke sari nana rane si lopu 
kote gele. 

14 Koa nana pule sapu loke laena pa popoa pepeso: Sari na tie tonoto sapu vagia 
sa vina kilasa tadi na tie kaleadi, meke sari na tie kaleadi sapu vagi sari na lineana 
tadi na tie tonoto. Hie tugo si loke laena, guni nia arau. 

15 Ke arau va egoa sa kinoa getugetu, sina loketona si leana pa tie pa kauruna sa 
rimata ba sapu hena, napo meke koa getugetu mo. Meke kote lulia qinetu si asa koari 
nana tinavete koari doduru rane pa nana tinoa pu ponia sa Tamasa pa kauruna sa 
rimata. 

16 Totoso hiva tumae nia rau sa ginilagilana meke dogori rau sari na tinavete na 
minabo tanisa tie pa popoa pepeso, sapu lopu va puta i sari matana boni na rane, 
17 si tiqe dogori rau sari doduru pu evani sa Tamasa. Loke tie kote boka tumae nia 
sa si korapa ta evaņa pa kauruna sa rimata. Vea voriti gua sa tie pude hata vura nia, 
ba lopu kote boka dogoro vagi ia tugo sa sa laena. Sa tie gilagilana kote tozia sapu 
tumae nia sa gua, ba lokari, lopu dogoria tugo sa sa laena. 


1 Ke balabala i rau sari doduru hire meke kamoa rau sapu sari tie tonoto meke tie 
gilae meke sari dia tinavete, arini si pa limana sa Tamasa, ba loke tie gilania nasa si 
kote ta kamo nia rini, be na tataru sia babe na vinari kanai. 2 Doduru si kote kamo la 
pa keke vasina mo, sari tie tonoto meke tie seadi, saripu leana meke kaleana, saripu 
viadi meke bonidi, arini pu la vukivukihi meke arini pu lopu la. 

Gua sapu ta evana koari tie leadi 
si asa tugo si koari na tie seadi; 

gua sapu ta evaņa koari tie pu tokotokoro pa Pozana sa Tamasa 
si gua tugo saripu korodia. 

3 Hie tugo sa kinaleana koari doduru pu ta evana pa kauruna sa rimata: Keke vasina 
mo kote kamo la sari doduru. Gua ke sari bulodi rina tie si sini na kinaleana, meke 
koai na dinuviduvili sari bulodia sipu korapa toa rini, meke mumudi si la somani mo 
sarini pu matedi. 4 Arini pu toadi si boka hata ia sa lineana koe Tamasa, ura na siki 
toana si leana hola nia sa laione matena! 

5 Ura sarini pu toadi gilania sapu kote mate si arini, 

ba sarini pu matedi si loketona pule gilania; 
loketona dia pinia, 

meke ta mulini palae tu si arini. 
6 Dia tataru, dia kinukiti, dia kinonokono si pukerane tu murimuri taloa; 
lopu kagu somana pulei rini 

sari ginugua pu ta evana pa kauruna sa rimata. 

7 Ke getugetu mu la henai gemu ginani, meke napo gemu vaeni mamu getu mua, 
ura va malumu igo Tamasa pude taveti. $ Mu pokopoko keoro doduru totoso, meke 
doduru totoso mu lumu nia oela sa batumu. 9 Mu koa qetu turania sa mua barikaleqe, 
asa pu tataru nia goi, koari doduru rane koasa tinoa sapu loke guguana. Asa tugo sa 
tinoa sapu ponigo e Tamasa pa kauruna sa rimata, koari doduru mua rane sapu loke 
laedi. Ura asa sa laena sa mua tinoa meke sa mua ninatanata sapu mabo nia goi pa 
kauruna sa rimata. 1° Be sa si tavetia ri na limamu, si mu tavetia pa doduruna sa mua 
binokaboka, ura pa lovu, vasina pu korapa la ia goi, si loke tinavete, loke binalabala, 
loke tinumatumae, na loke ginilagilana koa ia. 

11 Keke tinitona pule si dogoria rau pa kauruna sa rimata: 

Sa hinagala si lopu tadirini pu rerege 
sa vinaripera si lopu tadirini pu ninira, 
meke sa ginani si lopu la koari pu gilae, 
sa tinagotago si lopu la koari pu bokaboka, 
meke na vina lavata si lopu la koarini pu tumatumae; 
ba evana goto mo pa dia totoso meke lolomo sari doduru arini. 
12 Beto meke, loke tie si tumae nia panavisa kote kamo sa nana totoso. 
Gua sa igana sapu ta vagi pa vagara, 
babe na kurukuru tapuru sapu ta sipata vagi, 
si sari na tie si ta saputu vagi koari na totoso kaleadi sapu kamo va hodaka koa rini. 


Na Binalabala pa Ginilagilana meke Dinuviduvili 

13 Dogoria tugo rau pa kauruna sa rimata sa vina padapada koasa ginilagilana 
sapu goto mae koa rau: 14 Koa nana si keke vasileana hite sapu visavisa tie koa 
ia. Meke mae si keke banara ninirana meke mae raza ia, koa vari likohae nia rini 
meke nama pude huari sari gobana. 15 Ego koa nana pa popoa asa si keke tie sapu 
malana ba gilagilana, meke asa harupia sa popoa koasa nana ginilagilana. Ba loke 
tie si balabala ia sa tie malanana asa. 16 Ke zama si rau, “Ginilagilana si leana hola 
nia sa niniranira.” Ba loke tie si hiva avosia sa ginilagilana tanisa tie malana, meke 
loke tie kote va tabea. 


17 Sari zinama hitehite tadi na tie gilagilana si mu avosi 

hola ni sari na kinukili tadi na banara koari na tie pekipekidi. 
18 Ginilagilana si leana hola ni sari na tinitona varipera, 

ba keke tie kaleana boka huari soku ginugua sapu leanadi. 


10 

1 Sari na dodoa matedi boka va humana hikare ia sa lumu, 

gua sapu sa pinekipeki hitekena boka huara pania sa ginilagilana meke sa vina 

lavata. 

2 Sa bulona sa tie gilae si vizatia sa sirana tonoto, 

ba sa bulona sa tie pekipeki si vizatia sa sirana sapu seana. 
3 Nonoga hola pana ene pa siraņa sa tie pekipeki, 

na kote dogoria mo ri na tie sapu na pekipekina si asa. 
4 Be guana bugoro nigo sa banara si goi, 

si lopu veko pania sa mua tuturuana; 
na binule boka va noso i mo sari na sinea nomadi. , 
5 Koa nana si keke kinaleana sapu dogoria rau pa kauruna sa rimata, 


sa sinea gua sapu hoke vura koari na koimata. 
6 Sari na tie pekipeki si ta veko pa tuturuana nomadi, 
meke sari tie tagotago si koa pa vasina pepekadi. 
7 Ele dogori rau sari na pinausu sapu habotu pa hose, 
meke sari koburu tavia si ene guana pinausu. 


8 Asa pu gelia sa pou si kote hoqa pule nia mo sa; 
asa pu lopoto nuguru pa goba si kote ta garata noki.” 
9 Asa pu la geli patu si kote ta bakora patu; 
asa pu soko huda si kote boka bakora maho. 
10 Pude tutu sa maho meke pako sa livona, 
si na niniranira si kote ta hivae, 
ba na ginilagilana si va kamo binokaboka. 


11 Be guana garata sa noki sipu lopu ele va mamania sa tie kopu, 
si loke laena mo sa tie kopu. 
12 Sari zinama pa nuzuna sa tie gilagilana si avoso lea, 
ba sa tie pekipeki si novala pule nia koari nana zinama. 
13 Pa pinodalaena si avoso hikare sari nana zinama; 
ba pa vina betona si duviduvili va kaleana sari nana binalabala, 
14 meke sa tie pekipeki si zama hoboro lamo. 


Loke tie si tumae nia nasa si korapa mae pa kenuna, 
meke esei boka tozia na sa si kote evana pa mudina sa? 
15 Sa tie pekipeki si mabo nia sa sa nana tinavete; 
ke lopu gilania sa sa sirana pule la pa nana vetu. 
16 Tasuna sa butubutu sapu na koburu mo si banara nia, 
meke sari koburu tavia si inevana pana munumunu. 
17 Tamanae sa butubutu sapu sa nana banara si pa tuti binanara, 
meke sari koburu tavia si henahena luli pa totoso, 
pude ninira, lopu pude viviri. 


18 Pana hakohako sa tie, sa ropoto vetu si kote hoga; 
pana lopu boka tavetavete sa limana, si kote honi sa vetu. 


19 Pa inevana si hegere sari na tie, 
meke sa napo vaeni si variva getu koa rini, 
ba na poata mo sa inolana koari doduru. 


20 Lopu nanae nia sa banara, lopu zama golomo nia tugo, 
babe leve nia pa mua lose sa tie tagotago, 

sina sa kurukuru pa galegalearane kote paleki sari mua zinama, 
meke na kurukuru tapuru kote la tozi sapu zama ni goi. 


11 


Sa Tinavete Tanisa Tie Gilaena 


p 10:8 Sam 7:15; ZT 26:27 

1 Sari mua vuvua si mu holuholu ni pa popoa seu, 
meke pa totoso si kote vagia goi laena. 
2 Mu lelete veko pa zuapa babe vesu vasidi, 
ura lopu ta gilana totoso sa kote raza sa tinasuna. 
3 Pana sini na kolo sari na lei, 
si zoropo la pa pepeso sa ruku. 
Be hoga la pa kali mataona sa huda baba pa kali gedena, 
si pa vasina pu hoga la sa, si vasina tugo si kote eko si sa. 
4 Asa pu kopu eko nia sa givusu si lopu kote lelete, 
meke asa pu dono viliti sari na lei si lopu kote pakepakete. 


5 Gua mo sapu lopu tumae nia goi sa sirana tanisa givusu, 
babe vea meke podaka sa koburu pa tiana sa tinana, 
si lopu tumae nia tugo goi sa tinavete te Tamasa, 
Asa pu taveti sari doduru likakalae. 


6 Mu lelete pana munumunu, 
meke pana veluvelu si mu lopu noso, 
ura lopu gilania goi sapu kiko veguguana si kote toa, 


babe doduru mo si kote leadi beto. 
7 Kalalasa si variva getu, 


meke valeana ia sa mata pude dogoria sa rimata. 
8 Be soku sari vuaheni toani sa tie, 

si mani koa getugetu nana koari doduru. 
Ba mani gilania sapu sari rane huporodi si koadia, 


ura na kote sokudi. , , 
Doduru pu korapa mae si loke laedi. 


Tinarae Tadi na Tie Vaqura 
9 Mu qetu, agoi na tie vaqura, sipu korapa vaqura mua, 
meke mani va qetu igo sa bulomu koari na mua totoso vaqura. 


Lulia sa hiniva tanisa bulomu 
meke be sa si dogori sari matamu, 


ba mu gilania sapu doduru hire si kote ta pitu ni goi koe Tamasa. 
10 Gua ke, saripu talotana sisigiti ni goi si mu rizui pa bulomu 

meke sari tinasuna pa tinimu si mu oki pani, 

ura sa tie vaqura meke sa niniranira si lopu kote koa hola. 


12 
1 Mu balabala ia si Asa pu tavetigo, 
koari na rane pu korapa vaquramu, 
sipu lopu ele kamo sari na rane tasunadi 
meke sipu lopu ele barogoso si goi, meke kote zama, 
“Namu loke qinetu si vagi nia rau koasa qua tinoa,” 
2 sipu lopu ele huporo sari na kalalasa rimata, 
meke sari sidara na pinopino, 
meke sipu lopu ele pule sari lei mudi ruku; 
3 totoso neneqara sari tie kopu vetu, 
meke koqoho sari tie ninira, 
totoso visavisa sari na livo 
meke sari mata si rida. 
4 Mu balabala ia si Asa pu tavetigo totoso nuli sari talinamu, 

meke lopu ta avoso sari vevehe pa sirana, 

totoso vanunu sari tie koari na kabodi rina kurukuru tapuru, 
ba sari na vevehe hire ba guana seu tu; 

5totoso matagutu ni rina tie sari vasidi ululudi 
meke sari tinasuna pa sirana; 


totoso keo beto sari kau — | 
meke rizu mamata sari na inene 
meke soku hiniva si lopu ta boka mo, 


meke la pa nana popoa pa lovu sa tie, 
totoso taruqoqo si arini pa siraņa. 
6 Mu balabala ia sa Tamasa, sipu lopu ele mate si goi, guana ta kumata sa seni siliva, 
babe poraka sa baolo qolo; 
sipu lopu ele ilasa sa palepalekeana kolo pa tototolo, 
babe kaleana sa iku pa berukehe, 
7 meke sipu lopu ele pule la pa pepeso sa tini, 
meke sa magomago si pule la koe Tamasa pu poni vatua. 


8 “Loke laena, loke laena!” gua si rau, sa tie va tumatumae. 
“Doduru tinitona si loke laedi!” 


Zinama Hokohokoto Binalabala 

9 Arau sa tie va tumatumae si gilaena, meke va karovo tinumatumae si rau la pa 
tie. Balabala, viliviliti, meke va tonotonoti rau sari na zinama tumatumae. 10 Hatai 
rau, sa tie va tumatumae, sari zinama sapu gotogoto, meke sapu kuberi rau si tonoto 
meke hinokara. 

11 Sari zinama tumatumae si guana kolu sekeseke, sari vinarigara zinama 
ginilagilana si guana poka pa hubina sa kolu pude kalaha sipi sa Sepati tadigita, sa 
nada Tamasa. 

12 Tuqu, keke ginugua pule si maqu va balau nigo. Sa kubere va soku buka si loke 
vina betona, meke sa voriti pude va nonoga si variva mabona. 

13 Ego, doduru si ele ta avoso; 
sapu hiera mo sa vina betona sa ginugua: 

Pamana nia sa Tamasa, mamu kopu ni sari Nana tinarae, 
ura asa sa nati tinavete ta hia nia sa tie. 

14 Ura kote pitui Tamasa sari doduru ginugua pu taveti gita, 
doduru pu ta tomedi ba gua tugo, 
be kaleadi sari ba leanadi. 

SA KINERA KOARI NA KINERAKERA 


Sa Vinabakala 

Sa Kinera koari na Kinerakera si na vivinei sapu ta kerae meke kera vari olaolana 
nia rini. Ta vivinei la si asa koari karua tie pa dia totoso varihaba. Sari tie varihaba 
hire si tava tonotodi ba lopu vari gilanadi. Ke hiva la sa kinera meke tokani pude 
lopu vari kurekurei, pude vari hivae meke vari tatarue podalae koasa vinarihaba. Ke 
na hahanana babaere si kera vari olaolana nia rini, gua ke ta tozi la koari karua sari 
tinidia. 

Ta kera pilipule tugo sa vina balau sapu pude lopu bebeno sari vineki na koreo 
pude vari koa turani ba pude aga va nono nia sa totoso, sa totoso varihaba. 

Sari puku tie kera si sa koreo, sa vineki, sari barikalege pa Zerusalema, sari tasina 
koreo sa vineki, meke sa tie kopu vasileana. Arini pu lopu somana kera ba ta poza 
koasa vivinei si sa tinana meke sa tamana sa vineki, ari vineki vagura pa Zerusalema 
meke sa banara pa vasileana. Kaiga tie balabala ia sapu ta kerae si hie pa totoso 


varihaba sẹ Solomone. —— | , 
Sari na kinera gugua hire si hoke ta kerae pa totoso varihaba meke na dia hahanana 


ari na butubutu pa Izireli si hie, gua tugo sari soku butubutu pa vari likohaena sa. 
Sari Nati Pinagapagahana sa Buka 


Kinera kekenu. Hinia 1:1-23 o. 
Kinera vina rua. Hinia 2:8 kamo hinia 3:5 
Kinera vina neta. Hinia 3:6 kamo hinia 5:1 
Kinera vina made. Hinia 5:2 kamo hinia 6:3 
Kinera vina lima. Hinia 6:4 kamo hinia 8:4 
Kinera vina onomo. Hinia 8:5-14 


Sa Kinera Kekenu 
1 Sa Kinera te Solomone sapu leleana hola koari na kinerakera.” 
Sa Vineki 
2 Mani aho au sa si arau, sari beruna madi aho au, 
ura sa mua tataru si lomoso hola nia sa vaeni. 
3 Sa humana lea sapu dalo nia goi si lomoso; 


sa pozamu si guana lumu humana lea sapu ta zoropaena. 
Garo gua ke roro igo rina vineki vaqura si agoi! 
4 Mae mamu turana taloa nau; aria mada tuturei! 
Mani turana nuquru nau sa banara koari nana lose. 
Sari Barikaleqe pa Zerusalema 
Qetu hola nigo gami si goi. 
Meke qetu nia gami sa mua tataru hola nia sa vaeni. 


Sa Vineki S , , , 
Zona gua ke roro igo rina barikalege si agoi! 


5 Gamu na vineki pa Zerusalema, 

muho si rau, ba na leleaqu, 

sapu muho gua rina ipi mumuhodi tadi na tie pa Kedara, 

ba leleana gua rina poko pu sigoto pa Zelepade te Solomone. 
6 Mu lopu dono toto au sina muho si rau, 


ura na rimata au ke muho. 
Bugoro nau ri kasa tasiqu koreo, 


meke va tavetave au rini pa inuma vaeni, 
ke sa qua inuma vaeni si lopu boka va tana valeania rau. 


* 
1:1 1 Ban 4:32 

7 Tozi nau, agoi pu roro igo rau, pae korapa turana lani goi sari mua sipi? 
Pavei kote va agori goi sari mua sipi koasa rimata korapa rane hie? 
Na vegua ke kote va paere ia tu rau sa isumatagu 
koari na mua baere meke sari dia sipi? 


Sa Koreo . l AOTER ; 
8 Agoi pu tolavaemu hola koari na barikalege, be lopu gilania goi sa vasina, 


si mamu luli sari na pou nenedi rina sipi, 
mamu va hena ni duduli sari mua qoti 
pa kali ipi tadi na sepati. 
9 Qua babaere, guana hose mamagota koari na hose kokoreo tadi na totopili varipera 
te Pero, guni nigo rau. 
10 Sari paparamu si dono lea, sapu tava saridi koa rina vikulu, 
gua tugo sa ruamu koa rina pakupaku patu nedala. 
11 Kote tavete ponigo vikulu qolo gami, 
meke na pakupaku sapu siliva. 
Sa Vineki 
12 Sipu korapa eko pa nana teqe sa banara, 
si kamo la sa tivusuna sa qua lumu humana lea. 
13 Sa qua babaere si guana kuru hite, sini ia na lumu humana lea, 
sapu eko pa vari korapadi rina susuqu. 
14 Guana vinarigara havoro humana lea si asa koa rau, 
sapu havoro pa korapa inuma vaeni pa Eqedi. 
Sa Koreo 
15 Keij! Nake tolava hola si agoi, qua babaere! 


Na leleamu hola tugo! 
Sari matamu si gua rina kukuva. 


Sa Vineki , , 
16 Dono lea hola si agoi na qua babaere! 


Va qetu hola au goi! 
Meke sa duduli mo sa nada teqe. 

17 Sari na labete pa nada vetu si na huda sida, 
meke sari koqana si na huda paeni. 


Sa Vineki , , 
1 Arau si na havoro pinomona pa pezara pa Saroni, 


na havoro lili koari na lolomo. 
Sa Koreo 
2 Guana havoro lili pa korapa hiqohiqo rakihi 


sa qua babaere pa korapa puku vineki. 


Sa Vineki , na 
3 Guana huda apolo pa vari korapa hudahuda pa hiqohiqo 


sa qua babaere pa vari korapadi rina koreo vaqura. 

Leana hola koa rau si pude habotu aqoro pa magomagona sa, 
meke linilinia sa lomosona sa vuana sa. 

4 Turana lani au sa koasa nana vetu lavata tana inevana varihaba, 
meke va tokoro nau pitipiti sa pa nana tataru. 

5 Mu va ninira au koari na vua qurepi tava popadi, 
mu va masiqara au koari na vua apolo, 
ura na ele malohoro nia rau sa qua tataru koa goi. 

6 Sa kali lima gedena si pa kauru batuqu, 
meke sa lima mataona si naza nau sa. 


Kinera Koari na Kinerakera 2:7 931 Kinera Koari na Kinerakera 2:17 


7 Gamu na tudia vineki ri pa Zerusalema, tepa gamu rau: 
Mi zama tokotokoro pa pozadi rina kurukuru made nene, na qazele meke na dia 


pa soloso,” 
pude lopu okoro nia sa puta turana koreo osolae kamo atu sa mia totoso varihaba. 


Sa Kinera Vina Rua 
Sa Vineki o. 
8 Va avoso! Sa mamalainina sa qua babaere! 


Dono la! Isa, mae sana! 
Horu kasopo ni sa sari na toa, 
haqala karovi sa sari na toqere. 
9 Qua babaere si haqala tuturei guana kurukuru qazele, 
meke dono lea gua rina kurukuru dia kokoreo vaquradi. 
Dotu! Turu nana sana pa mudina sa goba, 
dono nuquru mae nana pa vuida, 
hopiki nuquru nana pa lose. 
10 Sa qua babaere si zama mae koa rau, 


Sa Koreo |. 
“Tekulu, agoi na qua babaere, 


qua vineki leleamu, mae luli au. 
11 Do! Sa totoso ibu si ele hola; 


sari ruku ba ele noso. 
12 Ele pelara sari havoro pa pepeso; 
na totoso kerakera si ele kamo, 
na vinari titioki tadi na kukuva 
si avoso lea koari na hudahuda. 
13 Sari huda piqi' si ele va sagana kenu vuadi; 


meke sa humana lea tanisa havoro vaeni si ele kamo. 
Tekulu mae, qua babaere; 


qua vineki leleamu, mae luli au!” 
14 Sa qua kukuva si pa korapa qoqoro patupatu, 
koari na tometomeana pa kali toqere. 
Va dogoro nau sa isumatamu, 
magu avosia sa mamalainimu. 
Ura sa mamalainimu si lomoso, 
meke tolavaena sa isumatamu. 
15 Tuge vagi sari na pokese hitekedi, 
pu mae novali sari na inuma vaeni, 
sari nada inuma vaeni pu korapa va vura havoro. 
Sa Vineki 
16 Sa gua babaere si tagarau meke arau si tanisa; 
asa eke mo si henahena koari na havoro lili” 
17 osolae kamo sa rane, 
meke murimuri taloa sa huporo. 
Mu taliri, gua babaere, 
mu hagala guana kurukuru made nene gazele, 
babe na kurukuru ta pozae dia vagurana 
koari na batu togere patupatu. 


2:7 Sa mamalainina sa zinama Hiburu, “Mi zama tokotokoro pa pozana sa gazele,” si tata kekenono sa 
mamalaini, “Mi zama tokotokoro pa pozana Zihova Tadi na Oeto Minate.” Meke sa zinama, “mi zama tokotokoro 
pa pozadi rina kurukuru dia” si mamalaini kekenono, “Mi zama tokotokoro pa pozana Tamasa pu tagoi sari 

doduru niniranira,” gua. 2:16 Sari na zinama henahena koari na havoro lili, si lopu bakala, kaiqa tie si 
balabala ia sapu zama nia sa sapu sa koreo si eko pa vari korapadi ri karua susuna. 

3 
Sa Vineki 
1 Pa gua tege pana boni vari luli, 
si dono hata ia rau si asa sapu tataru nia sa bulogu; 
dono hata ia rau, ba lopu boka dogoria rau. 
2 Magu vura pude gu ene ia sa vasileana lavata, 
koari na sirana na pavasa; 
magu dono hata ia si asa sapu tataru nia sa bulogu. 
Ke la hata ia rau, ba lopu boka dogoria rau. 
3 Sari tie kopu pana boni si dogoro au 
sipu korapa ene pa dia tinavete. 
Ke nanasi rau, “Vea, dogoria gamu si asa sapu tataru nia sa bulogu?” 
4 Hola ni tugo rau sari kasa 
si dogoria mo rau si asa sapu tataru nia sa bulogu. 
Tuge vagia mo rau meke korogu vata luara pule ia 
osolae turana kamo la nia rau koasa vetu tanisa tinagu, 
koasa tege sapu ta gavoro si rau koasa tinagu. 
5 Gamu na tudia vineki ri pa Zerusalema, tepa gamu rau: 
Mi zama tokotokoro pa pozadi rina kurukuru made nene na qazele meke na dia 
pa soloso. 
Mi lopu okoro nia sa puta turaņa koreo osolae kamo atu sa mia totoso varihaba. 


Sa Kinera Vina Neta 
Sa Vineki 
6 Esei si korapa mae gua pa soloso qega sana, 
sa kavuruna si vura sage meke dono guana tuņaha nika, 
lumu humana lea si asa koari na oto huda ta pozae moa na pauda na gua 
sapu ta holu mae guadi pa seu? 
7 Dotu! E Solomone tu bisa, ta paleke pa nana habohabotuana sana, 
ka onomo navulu puta tie varane si ene turanana, 
sari na nati varane pa doduruna sa popoa Izireli. 
8 Doduru si tago vedara; 
na varane ravutudi beto pa vinaripera. 
Hopeke dia vedara pa kali dia, 
va nama ni sari tinasuna pu hoke raza pana boni. 
9 E Solomone, sa banara, telena tavetia sa nana ekekoana; 
na huda pa Lebanoni tavete nia sa. 
10 Sari dedegerena si ta pokoe siliva, 
meke sa poko sapu ipi nia sa si tava sarie qolo. 
Sari tarabatu si na poko pepolo 
sapu ta tigisi va leleana koari na vineki Zerusalema. 
11 Gamu na vineki pa Zaione, mi vura mae, 
mi dogoria sa banara Solomone; va sagea sa sa nana toropae banara. 
Asa sa toropae sapu va banara nia sa tinana, 
koasa rane sapu varihaba se Solomone, 
sa rane sapu qetuqetu hola nia sa bulona sa. 


4 


Sa Koreo ji ji 
1 Kei! Nake tolava si agoi, gua babaere! 


Na leleamu hola tugo! 
Sari matamu si gua rina kukuva koasa mua poko paere isumata. 

Sari kalumu si niu gua rina rovana goti mumuhodi 
pu gotolo gore koasa kali togere pa Oileadi. 
2 Sari livomu si keoro guana rovana sipi tige ta kotodi, 
meke tiqe beto ta huve va via. 
Sari kali vivi di si koa dia, 
lopu keke sapu lopu koa. 
3 Sari berumu si zinara va leleana; 
sa nuzumu si dono lea pana zama si agoi. 
Sari paparamu si ziņara guana pomeqaraneti, pa mudi poko paere isumata. 
4Sa ruamu si dono lea gua tugo sa vetu hakehakei te Devita, 
pakui nana sari tina na tina lave, 


doduru si na lave tadi na varane. 
5 Sari karua susumu si guana karua tuna qazele, 


na karua vivi tanisa kurukuru name qazele 
sapu korapa henahena dia koari na havoro lili. 
6 Sipu lopu ele kamo sa rane, 
meke murimuri taloa sa huporo, 
si maqu sage la i sari karua botu toqere pu humana lea guana oto huda moa, 
meke na vina uququ oto huda. 
7 Na lua nigo kusui si agoi, gua babaere, 
loke vasi kisakisamu si goi! 
8 Loaqu, luli taloa koa rau koari na toqere Lebanoni, 
mae, luli taloa koa rau pa Lebanoni. 
Gore mae gua pa batu toqere Amana, 
panaulu pa Seni, sapu sa toqere Hemoni, 


koari na bae tadi na laione , 
meke na toqetoqere tadi na leopadi. 


9 Ele hikoa goi sa buloqu, agoi na qua babaere, na loagu; 
ele hikoa goi sa buloqu 
koasa vasi kevena sa matamu, 
meke sa patu nedala pa mua pakupaku. 
10 Agoi na loaqu na qua babaere, variva qetu hola sa mua tataru; 
sa mua tataru si linilini lea hola nia sa vaeni, 
sa lumu humana lea koa goi si hola ni sari doduru pule! 
11 Sari berumu, loaqu, si lomoso guana namu zipale; 
sa meamu si guana koa ia meleke na kolo zipale. 
Sari mua poko si humana lea guana huda sida pa Lebanoni. 
12 Loaqu, na qua babaere, agoi si guana inuma ta bara tukuna; 
na inuma tomena, meke na bukaha ta hukatana. 
13 Sari mua linetelete si na inuma pomegaraneti 
sinia na vuvua lomosodi, 
meke na havoro naqarita meke na oela nadi”; 
14 na humana lea tadi na havoro saparoni, na oela kalamusu, meke na huda sinamoni. 
Na oto huda moa si togolo vasina meke na aloesi 
meke doduru lumu humana lea pule. 
15 Agoi si na bukaha sapu va bobosia sa inuma, 
meke na tototolo kolo lomoso, 
sapu zoloro maena pa toqere Lebanoni. 
Sa Vineki 


* 4:13 Sa oela nadi hie si kekenono sa oela humana lea sapu ta zoropo pa nenena Zisu. Mi dono la pa Maka 
14:3. 

16 Vanunu, agoi givusu togarauru, 
mu mae, agoi givusu pa kali gevasa! 

Mi givusu mae ia sa gua inuma, 
pude paleke vura nia sa humana lea tanisa. 

Va malumu mae ia sa gua babaere koasa nana inuma, 
mani va linilini i sari na vuvua lomosodi. 


Sa Koreo ai ji 
1 Qua babaere, gua lomoso, atu koa goi si rau koasa gua inuma; 


sari gua oto huda na lumu humana lea si ele vagi rau. 
Meke ele henai rau sari qua namu zipale meke na kolo zipale; 
ele napoi rau sari qua vaeni meke meleke. 


Sari na Barikaleqe pa Zerusalema 
Mi hena, gamu mami baere, mi napo mia; 
uve, napo va sini nia sa tataru! 


Sa Kinera Vina Made 
Sa Vineki , 
2 Puta si arau ba sa buloqu si vanunu eko mo. 


Avoso la! Sa qua babaere si korapa kikia; 
zama si asa, “Loaqu, tukele mae koa rau, 
qua kukuva leleamu hola. 
Sa batuqu si va boboso ia na puni, 
meke sa kaluqu si teteroko koasa rovu,” gua si asa. 
3 Ba ele va gore poko si arau; 
vea, kaqu va sage pulei tu rau? 
Ele nuzapi rau sari nenequ; 
vea, kaqu va boni pulei tu rau? 
4Sa qua babaere si va nuquru mae ia sa limana koasa sasada; 
meke qetu hola si rau ke ta duana buloqu. 
5 Gasa turu si rau pude tukele poni ia sa qua babaere, 
na lumu humana lea si honi pa limaqu, 
pa kakarutu limaqu si zoloro si asa, 
totoso tuqea rau sa roto koasa sasada. 
6 Tukele ponia rau sa qua babaere, 
ba sa gua babaere si ele taloa tu; ele ta luarae nana tu. 
Ta lotaņa sa buloqu sapu taloa si asa! 
Dono hata ia rau, ba lopu boka dogoria rau. 
Titioko si rau, ba lopu olaņa si asa. 
7 Sari tie kopu pana boni si dogoro au 
sipu korapa ene pa dia tinavete. 
Seke au meke va bakora au rini; 
vagi pani ia rini sa qua hade batu, 
gua asa sari tie kopu pana boni. 
8 Gamu na tudia vineki ri pa Zerusalema, si tepa gamu rau, 
pana dogoria gamu sa qua babaere: 
Tozi nia sapu kuliusu nia rau sa binalabalana sa. 
Sari Barikaleqe pa Zerusalema 
9 Agoi sapu leleamu hola ni sari doduru vineki, 
vea meke votikaena sa mua babaere koari doduru pule? 

Vea meke votikaena hola ni sa sari doduru, 
ke kaqu garunu guni gami tu goi? 
Na sa si ari laena nia sa? 
Sa Vineki 
10 Sa qua babaere si leleana meke toa va leana tinina; 


be manege puta tina tie koa ba kote bakala vura nana. 
11 Sa isumatana si dono lea guana qolo; 
sa kaluna si bogusu toa 
meke muho guana pitikole. 
12 Sari matana si gua rina kukuva pa kali tototolo, 
ta huve va keoro pa meleke, 
meke tava garo gua rina patu nedala. 
13 Sari paparana si leleadi guana inuma havoro 
sapu va tivusu humana lea. 
Sari beruna si guana havoro lili 
sapu boboso ia na lumu humana lea. 
14 Sari limana si ta tavetedi valeana guana qolo, 
meke tava sarie patu buma nedaladi. 
Sa tinina si memehe guana livo elopaniti 
sapu kadakada patu nedala. 
15 Sari nenena si gua rina dedegere patu mabolo, 
na petapetala nenena si na qolo. 
Sa kinehana sa si variva dogoro gua ri na toqere pa Lebanoni, 
na ululu gua rina huda sida. 
16 Sa nuzuna si lomoso; 
sari doduru ginuana sa si hiva betoni mo arau. 
Gamu na barikalege pa Zerusalema, 
gua asa sa gua babaere. 


6 
Sari Barikalege pa Zerusalema 
1 Agoi sapu leleamu hola koari doduru vineki, 
pavei la gua sa mua babaere? 
Pavei ene la gua sa mua babaere, 
pude mami hata toka nigo? 


Sa Vineki , , 
2 Sa qua babaere si gore la koasa nana inuma, 


vasina toqolo sari na naqarita humana lea 

pude ene dogori sari linetelete 
meke pudiki vagi havoro lili vasina. 

3 Arau si tanisa qua babaere meke sa qua babaere si taqarau; 
asa si la dogori sari na havoro lili. 


Sa Kinera Vina Lima 
Sa Koreo 


Kinera Koari na Kinerakera 6:5 


4 Qua babaere, agoi si leleamu hola, gugua sa popoa banara pa Tiriza, 


tolavaemu hola, gugua sa vasileana pa Zerusalema, 
variva dogoro, gua rina varane meke sari dia pitipiti. 
5 Sari matamu si va keve va seu i koa rau; 
na va kaleana ia rini qua binalabala. 
Sari kalumu si niu gua rina rovana qoti mumuhodi 
pu gotolo gore koasa kali toqere pa Qileadi. 

6 Sari livomu si keoro guana rovana sipi, 
sapu tiqe beto ta huve va via. 
Sari kali vivi si koa beto dia; 
lopu keke sapu lopu koa. 
7 Sari paparamu pa mudi poko paere isumata 
si guana kukuru vua pomeqaraneti. 
8 Kote koa dia si ka onomo navulu puta kalaho, 
meke ka vesu navulu puta barikaleqe nabulu, 
meke na vineki vaquradi sapu lopu boka ta nae; 
9 ba sa qua kukuva si votikaena hola, loke vasi kisakisana si asa, 
sa tuna vineki ekei tanisa tinana, 
sa katakikihi tanisa pu podona. 
Dogoria rina vineki si asa meke poza nia tamanaena si asa; 
sari na kalaho na barikaleqe nabulu ba va lavatia. 
10 Esei si hie, sapu malara mae guana munumunu vaqasa, 
bulebule guana sidara, nedala guana rimata, 
meke variva dogoro gua rina tokele pinopino? 
11 Gore la si arau koasa qua hudahuda okete, 
pude dogoria sa tinoqolo vaqura koasa lolomo, 
þe ele liho sa vaeni, 
babe ele havoro sa pomeqaraneti. 
12 Sipu korapa gua si rau, si turaņau sa qua hiniva roro, 
meke veko au gua rina totopili varipera sapu bebeno la pa vinaripera.” 
Sari Barikaleqe pa Zerusalema 
13 Pule mae, pule mae, agoi na vineki pa Sulami; 
pule mae, pude maqu dogoro igo. 


Sa Koreo | f EN ji 
Na vea ke hiva dono toto ia gamu sa vineki pa Sulami, 


kekenono gugua sa totoso pekapeka sari na vineki pa kenudi rina geto minate 
varipera? 


7 
Sa Koreo 
1 Tolavaena hola sari na nenemu koari na sadolo, 
agoi na tuna vineki sa banara! 
Sari pudapuda labedi tamugoi si gua rina patu nedala, 
guana tinavete tadi na tie matazona. 
2 Sa dokemu pa tiamu si ta tavetena va leana, 
guana kapa sapu sinia na vaeni ta henina. 
Pa hubi tiamu si guana botu bereti 
sapu vari kali nia na havoro lili. 
3 Sari karua susumu si guari na karua tuna dia, 
na karua vivi tanisa kurukuru gazele. 
4Sa ruamu si guana vetu ululu keorona sapu ta tavetena pa livo elopaniti. 
Sari matamu si gua rina kopi pa Hesiboni, 
pa kali sasadana sa goba pa Bati Rabimi. 
Sa isumu si guana vetu ululu pa Lebanoni, 
vasina koa sari tie kopu meke tiro karovo la pa Damasikasi. 
5 Sa batumu si na mua toropae banara, 
ululu gugua sa toqere Kameli. 


* 6:12 Sa vesi hie si lopu bakala pa zinama Hiburu. 

Sari kalu gele tamugoi si muho meke nedala; 
na banara ba boka saputu vagia sa. 
6 Kei! Nake bulebule meke leleamu hola si agoi! 
Agoi gua tataru, agoi poni nau ginetugetu si arau! 
7 Sa tinimu si guana huda manioko, 
meke sari susumu si guana karua vua manioko. 
8 Zama si rau, “Maqu haele ia sa manioko; 
magu tanini vagi sari na vuana.” 
Sari susumu si madi gua rina katakata qurepi. 
Sa sinino tamugoi si humana lea guana apolo, 
9 meke sa nuzumu si guana vaeni ta tavete va leanana. 


Sa Vineki , 
Mani totolo la sa vaeni koasa qua babaere, 


gotolo hola ni sa sari beruna na livona. 
10 Arau si tanisa qua babaere, 


meke sa nana hiniva si arau mo, 
11 Mae, qua babaere, mada la pa kali popoa, 


mada la va hola boni koari na vasileana hitekedi. 
12 Mada topue vaqavaqasa la koasa inuma vaeni 

pude mada dogoria be ele liho sari na vaeni, 
babe ele pelara sari havorodi, 

meke be ele havoro sa pomegaraneti. 
Vasina kote vatu nia rau sa qua tataru koa goi. 
13 Sari karoso madariki” si tivusu humana lea, 

meke sari vuvua lomosodi si pa nada sasada, 
sari vua vaquradi meke vua koadi, 

sapu va naqiti ponigo rau si agoi, qua babaere. 


aF 8 
Sa Vineki , , , 
1 Kei! Be na tasiqu koreo mo si agoi, 


sapu susu koasa tinaqu! 
Si, be dogorigo rau pa sada, 

si kote atu naza igo rau, 

meke loke tie kote zamani gita. 
2 Kote turana igo rau, 


meke la pa vetu tanisa tinaqu, 
asa pu va tumatumae au. 
Kote ponigo vaeni rau, sapu tava lomosona, pude napoa; 
napoa sa kolo lomoso tadi na qua pomeqaraneti. 
3 Sa kali lima gedena si pa kauru batuqu, 
meke sa lima mataona si va naza nau sa. 
4 Gamu na tudia vineki ri pa Zerusalema, si tepa gamu rau: 
Mi zama tokotokoro 
pude lopu okoro nia sa puta turana koreo osolae kamo atu sa mia totoso 


varihaba.” 


Sa Kinera Vina Onomo 
Sari Barikalege pa Zerusalema 


5 Esei si mae gua pa qega sana, 


* 7:13 Sa karoso madariki si va ninira ia sa binalabala tanisa barikaleqe, pude va gavoro koburu. Mi tiro la pa 
Zen 30:14. *” 8:4 Mi tiroa sa vina bakala pa vesi 2:7 pa hubina elo pepa. 

sapu kalavarae la koasa nana babaere? 


Sa Vineki 
Va vanunu igo rau pa kauruna sa huda apolo; 


vasina pu podo igo sa tinamu, 
pa tinasigiti nomana meke podo igo sa. 
6 Mu kuberia pozaqu koasa bulomu, 
guana vinagilagila pa limamu sapu tamugoi si rau; 
ura sa tataru si ninira hola guana minate, 
meke sa kono tanisa si nabu guana lovu. 
Boka sulu guana nika hurununa, 
guana keke nika lavata. 
7 Na kolo lopu kote boka va matea sa tataru; 
sari na ovuku lopu kote boka kuzu ia. 
Be keke tie hiva holua sa tataru, 
pa doduruna sa tinagotago pa nana vetu 
ba kote ta kilu mo sa nana tinepa. 
Sari Tasina Koreo sa Vineki 
8 Gita si koa nana si keke tasida vineki mudina, 
meke sari susuna si tiqe totu mo. 
Na sa kote tavete ponia gita sa tasida vineki 
pana mae tepa ia rini pude varihaba? 
9 Be guana na gobagoba si asa, 
si na vetu hakehakei ululuna, sapu tale tava sarie siliva, si kote tavete ponia gita 
pude va leleania. 
Ba be na sasada si asa, 
si kote bara nia gita koari na huda sida pude kopu totoko nia. 


Sa Vineki 
10 Arau si na gobagoba, 


meke sari susuqu si gua rina vetu hakehakei. 
Gua asa ke pa matana sa qua babaere 
si paleke mae inavoso leana si arau koasa. 
11 E Solomone si koa nana keke nana inuma vaeni pa Beolo Hamoni, 
sapu va kopu nia tie sa pude va vura nia poata. 
Hopeke tie si kote tabaria keke tina poata siliva, 
koari na laedi rina vuvua koasa vaeni. 
12 Ba sa qua inuma vaeni si qua telequ, qua pude lalae eke nia; 
kei Solomone, tamugoi sari keke tina poata siliva, 
meke karua gogoto si tadi na tie kopu inuma. 
Sa Koreo 
13 Agoi pu koa koari na inuma, 


turanae koari na mua baere pu kopu nigo, 
oqu avoso hola ia sa mamalainimu. 


Sa Vineki 
14 Aria, mae, qua babaere, 


mu haqala mae guana kurukuru qazele, 
babe na kurukuru dia vaqurana 
koari na toqetoqere koa i na havoro humana lea. 

SA BUKA TE 
AISEA 
Sa Vinabakala 


Sa Buka te Aisea si ta pozae luli koasa nati poropita sapu koa pa Zerusalema pa 
vina betona sa vesu gogoto vuaheni sipu lopu ele podo se Zisu. Ta pagaha neta sa 
buka hie. 

1. Sari na hinia 1-39 si mae pa totoso sipu sa butubutu Ziuda, si tava matagutu 
koa keke butubutu ninirana; pozana si Asiria. Dogoria Aisea sapu sa minatagutu 
hinokara koasa tinoa tadi na tie Ziuda si lopu sa butubutu ninirana tadi na tie Asiria, 
ba na sinea soti mo tanisa butubutu Ziuda meke na vina karina mo sa Tamasa, meke 
loke dia kinalavarae koa Sa. Koari na zinama na tinavete bakaladi si tioki sa poropita 
hie sari na tinoni meke sari dia koimata koa keke tinoa pa tinonoto meke na ninono 
meke va balau i pude asa sapu korona va avosia sa Tamasa si kagu ta levei meke ta 
huarae. Tozi va kenue ia tugo Aisea sa binule pa kasia popoa pana mae si keke tie pa 
tutina Devita sapu kaqu koa banara. 

2. Sari na hinia 40-55 si na kinorokorotae te Aisea pa totoso sipu soku ari na 
tinoni pa Ziuda si ta raovo la pa Babiloni, meke ta naqoto meke loke dia rinoverove. 
Tarae vura nia sa poropita koa rini sapu kaqu vata rupahi Tamasa sari Nana tinoni 
meke turana pule lani pa dia popoa pa Zerusalema, pude podalae nia si keke tinoa 
vaqura. Keke nati binalabala arilaena koari na hinia hire si e Tamasa si na natidi 
ri doduru tinozi koari na sinage sapu ele hola meke saripu kote mae, meke sa Nana 
hiniva koari Nana tinoni si pude turaņa mae ni sari doduru butubutu pude somana 
vahesia sa Tamasa meke kaqu ta manae koari pa Izireli si arini. Sari na pinagaha 
koa sa guguana sa “Nabulu te Tamasa” si koa somanae mo koa ri na vivinei ta gilana 
valeanadi koari na Kinubekubere Hope Koadi. 

3. Sari na hinia 56-66 si na zinama arilaedi saripu ta tozi vurae koari na tinoni pu 
ele pule mae pa Zerusalema, meke saripu okoro hola nia sa binule te Tamasa sapu va 
gorevura i Sa sari Nana vina tatara koa sa butubutu Izireli. Pa nana kinorokorotae 
si ta hivae sa tinonoto na ninono pa tie, gua tugo sa kinopuna sa Rane Sabati, sari 
na vina vukivukihi meke na vinaravara. Keke vivinei arilaena si 61:1-2, sapu zama 
ni Zisu sari zinama hire pa pinodalaena sa Nana tinavete tarae pude tozi va vuraia 
sa Nana tinioko. 

Sari na Nati Pinagapagahana sa Buka 


Vina balau meke na vina tatara. Hinia 1:1 kamo hinia 12:6 

Vina kilasadi rina butubutu. Hinia 13:1 kamo hinia 23:18 

Sa vinaripitui te Tamasa pa kasia popoa. Hinia 24:1 kamo hinia 27:13 

Kaiga vina balau pule meke sari na vina tatara. Hinia 28:1 kamo hinia 35:10 
Banara Hezikaea pa Ziuda meke sari tie Asiria. Hinia 36:1 kamo hinia 39:8 


Sari na inavosodi rina vina tatara meke na rinoverove. Hinia 40:1 kamo hinia 55:13 
Sari na vina balau meke na vina tatara. Hinia 56:1 kamo hinia 66:24 


Zinama Tuketukele , , , 
1 Sa dinogodogorae te Aisea sa tuna koreo e Emosi pa guguana butubutu Ziuda 
meke sa popoa Zerusalema sapu va dogoro nia sa Tamasa koa sa pa totoso sipu koa 


banara pa Ziuda sari Uzaea, Zotamu, Ehazi, meke Hezikaea.” 


Gegesi Tamasa sari Nana Tinoni 
2 Ke gamu na manauru, mi va avoso mae! 


1:1 2 Ban 15:1-7, 15:32 kamo hinia 16:20, 18:1 kamo hinia 20:21; 2 Koron 26:1 kamo hinia 32:33 

Ke agoi na pepeso, mamu avavoso! 
Ura e Zihova si ele zama: , 
“Arau si kopu koburu meke va noma sage i Rau, 


ba kamahire si korodia va tabe Au rini si Arau. 
3 Sa bulumakao si gilania sa tie pu tagona sa, 
meke sa don'ki tumae nia sa vasina pu hoke ganigani si asa pa vetu tanisa nana 
palabatu, 
ba sa butubutu Izireli lopu tumae nia, 
meke sari Qua tinoni lopu hite gilana Au.” 
4 Kej, na butubutu kaleana, 
na tinoni sini i na sinea, 
na kobi tie tavetavete va kaleana, 
kobi koburu sekesekeidi! 
Ele kilua arini se Zihova; 
veko pania rini sa Tamasa Hopena pa Izireli 
meke va mudi ia rini si Asa. 


5 Na vea ke kaqu ta seke nono la tu si gamu? 

Na vea ke va karikari nono la tu? 
Sa doduruna sa batumia si ele bakora, 

meke sa doduruna sa bulomia si ele ta sigiti. 
6 Podalae pa ola nenemia meke kamo pa batumia 


si tale bakoradi beto mo. 
Na bakora hite meke na tubu 
meke bakora nomadi si koa; 
lopu tava viadi babe ta hade 


babe tava magogoso pa oela. 


7 Şa mia popoa si ele ta huara va kaleana 
sari mia vasileana si ta sulu pa nika; 
sari mia pepeso si vagi pani rina tie pa votiki popoa 
sipu korapa dono toto mia mo, 
meke doduru likakalae si ta huara palae koa rini. 
8 E Zerusalema leleana mo telena si turu hola, 
guana keke ipi pa inuma vaeni, 
na ipikale pa inuma deri, 
guana keke vasileana nomana sapu vari likohae nia na kana. 
9 Be lopu va toa hola i e Zihova Tadi na Qeto Minate si ka visavisa tie pa butubutu 


Izireli, si kote ele ta huara gua tu Sodomu meke Qomora si gita,” 


10 Mi avosia sa zinama te Zihova, 
gamu na tie tuturana pa Sodomu; 
va taliņa la koari na tinarae tanisa Tamasa, 
gamu na tinoni pa Qomora! 
11 Zama guahe se Zihova, “Sari soku navulu vinukivukihi tamugamu, 
si nasa si arini koa Rau? 
Ele pada mo sari mia vinukivukihi va uququ, 
sari vinukivukihi sipi kokoreo na deana kurukuru nobokodi;* 
Arau lopu qetu ni sari na vinukuvukihi 
ehara bulumakao, lami, na qoti. 
12 Totoso mae si gamu pa kenuqu pude vahesi Au, 


* 1:9 Zen 19:24; Rom 9:29 * 1:11 Em 5:21-22 

esei garunu gamu pude taveti saripu gua arini, 
pude va enei pa korapa Qua Zelepade sari kurukuru? 
13 Beto, mamu lopu paleke mae ni sari na vinariponi loke laedi! 
Sari mia vina uququ oto huda si humana hikare hola Au. 
Meke sari mia Inevana Sidara Vaqura, Sabati, meke sari na mia vinarigara koari na 
rane arilaedi, 
si koroqu ni Rau sari mia vinarigara kaleanadi arini. 
14 Kana hola i Arau sari mia Inevana Sidara Vaqura meke sari na rane hopedi. 
Guana keke pinaleke mamatana si arini koa Rau; 


ele mabo ni Rau. | o. l , 
15 Totoso repaha sage ni gamu sari limamia pa vinaravara, 


si va paere i Rau sari mataqu koa gamu; 
be vea varavara va soku gua si gamu, 
ba lopu kote va avoso si Rau. 


Ura sari limamia si tale eharadi. 
16 La huve, mi va via puleni gamu. 


Paleke taloa ni pa kenuqu sari mia tinavete kaleadi! 
Mamu beto, lopu tavete va kaleana pule. 
17 Podalae tumae nia pude tavetavete va leana! 


Hata ia sa vinilasa toņotona, 
mamu tokani saripu ta nonovala. 


Mi lavelave ni sarini pu eapa 
meke toketoke ni sari na hiniva tadi na naboko. 


18 Kamahire mae, mada vari vivinei nia sa binalabala. 
Vea ziņara gua sari mia sinea, 
ba kote tava via guana sinou. 
Vea ziņara sisigiti gua si arini, 
ba kaqu tava keoro guana vulu. 
19 Be kekere si gamu meke va tabe Au, 
si kaqu hena i gamu sari ginani leadi koasa pepeso; 
20 ba be koromia pude va tabe Au gamu, 
si kaqu tava mate si gamu koasa vedara tanisa mia kana,’ 


J 


zama gua se Zihova. 


Lopu Va Tabe sari Tie pa Zerusalema 
21 Dotu, sa vasileana nomana sapu ta ronuna 
si ta evaņae na maqota! 
Tatasana si na popoa omunia na vinilasa tonotona; 
tie tonotodi mo si koa vasina, 
ba kamahire si na tie va mate tie mo si koa. 
22 Zerusalema, mua siliva si evanae remoremo mo, 
sa mua vaeni ninirana si henia na kolo. 
23 Sari mua koimata si na tie va guguedi la koe Zihova, 
na baere tadi na tie hikohiko; 
doduru arini si vagi golomo poata koari tie kaleadi, 
meke hoke tepa vinariponi, 
ba korodia lavelave ni sari koburu pu eapa, 
meke lopu hiva va avosi rini pa vinaripitui sari ginugua tadi na naboko. 
24 Gua ke, zama se Zihova, sa Tamasa tadi na Qeto Minate pa Manauru, 
sa Tamasa Ninirana tadi pa Izireli, 

“Ego, kagu hobegu si Rau koari na Qua kana, 
meke kaqu noso sari tinasuna evani ri na tie va gugue mae koa Rau. 
25 Sa Limaqu si kaqu va taliri atu nia Rau koa gamu; 
kaqu va via pani Rau sari na remoremo, 
kaqu va via gamu Rau guana va via siliva pa nika. 
26 Kaqu veko pule i Rau sari mia koimata gugua pukerane, 
mia tie totoli gilaedi gua tatasana. 
Mudina asa si kote ta pozae 
na vasileana tonotona sa Zerusalema, 


na vasileana ta ronuna.” |, 
27 Zaione si kote ta harupu pa vinilasa tonotona; 


arini pu kekere pule si kagu sino va gorevura pa tinonoto. 
28 Ba arini pu korodia va tabea si Asa meke tavete va kaleana si kagu tava huara 
inete; 
meke arini pu kilua se Zihova si kagu tava mate. 
29 Kote kurekure ni gamu sari mia vinahesi beku 
sapu ele getugetu ni gamu; 
kote talotana ni gamu sari na inuma tava madidi koari na beku. 
30 Kote gua keke huda nomana sapu harahara elona si gamu, 
guana inuma sapu loke kolona. 
31 Sa tie ninira koa gamu si guana remoremo huda popadi, 
meke sari nana tinavete si guana pidala nika; 
sari karua beto si kote sulu varigara, 
meke loke tie kote boka va matea sa nika. 

Sa Binule Loke Vina Betona 
(Maika 4:1-3) 
1 Hie si va dogoro nia sa Tamasa koe Aisea sa tuna Emosi pa guguana sa butubutu 
Ziuda meke sa popoa Zerusalema: 
2 Koari na rane mumudi, 
sa toqere vasina turu sa Zelepade te Zihova si kote ta evanae, 
na nati toqere si asa koari doduru; 
na kote ululu holani sa sari na togere. 
Soku butubutu si kote totolo la vasina, pude la vahesi. 
3 Soku tie si kote la vasina meke zama, 
“Aria, mae mada sage la koasa togere te Zihova, 
koasa vetu tanisa Tamasa te Zekopi. 
Kote va tumatumaeni gita Sa sari Nana hiniva, 
pude mada ene luli sari Nana sirana.” 
Sa tinarae si kagu vura gua pa Zaione, 
meke sa zinama te Zihova si kagu mae gua pa Zerusalema. 
4 Kaqu varipitui ni Sa sari na butubutu lavata, 
meke kaqu variva tonoto ni Sa sari na ninominomi tadi soku navulu tie.” 
Kote tavetavete ni rini sari dia vedara pude geli ni pepeso rini pude lelete, 
meke sari dia hopere si pude evanae na magu kotokotoana lelana huda vaeni. 
Na butubutu si lopu kaqu varipera la koasa keke butubutu, 
babe padaraku aqa nia sa vinaripera. 


5 Mae, gamu na tutina e Zekopi, 


* 
2:4 Zol 3:10 

mada ene pa korapana sa kalalasa te Zihova! 


Saripu Vahesi Puleni si Kagu Tava Kilasa 

6 Ura e Zihova si ele veko pani sari Nana tinoni, 
sari na tie pa tutina Zekopi! 

Na sini i na vina hinokara tadi pa kali gasa rimata; 
hoke tavetavete potana, babe hata tinokae koari na tomate gugua ari pa Pilisitia, 
meke baere i rini sari tie vahesi þeku. 

7 Şa dia popoa pa Izireli si sinia na siliva meke qolo, 
loke vina betona sa dia tinagotago. 

Sa dia popoa si sinia na hose, 
meke loke vinabetodi sari na dia totopili varipera. 

8 Sa dia popoa si sinia na beku; 
vahesi rini sari tinitona taveti rini pa limadia, 
pa kakarutudi tavete ni rini. 

9 Ke sa tie si kaqu tava pepekae 
meke sari tinoni si kaqu kurekure; 

Mu lopu taleosoni. 


10 Kote name nuquru la pa bae koari na toqere, 
la tome pa korapa pepeso si arini, 
pude tome nia sa tinanaziri te Zihova 
meke sa ninedala variva magasana tanisa Banara.” 
11 Sari matana sa tie dono pule nia si kote tava kurekure 
meke sa vinahesi pule tanisa si kote tava pepekae; 
e Zihova eke mo si kaqu tava lavata pa rane asa. 


12 Koa nana sa rane te Tamasa Tadi na Qeto Minate 
pude va kilasi sarini pu vahesi puleni meke dono va sage puleni, 
meke va pepekae i sarini pu va ululu puleni. 

13 Kote maho goreni Sa sari doduru huda sida ululudi pa Lebanoni, 
meke sari doduru huda oaku nomadi pa Basani. 

14 Kote va memehi Sa sari doduru toqere, 


meke sari na toa ululudi. , , 
15 Kote daku goreni Sa sari doduru vetu hakehakeina ululudi 


meke sari doduru goba vari likohae pa vasileana. 
16 Kote va lodu pani Sa sari doduru vaka ene holuholu, 


meke doduru vaka leleadi. 
17 Sa vina titie tana tie si kote tava gore palae, 


meke sa vinahesi pule tana tie si kote tava pepekae. 
E Zihova eke mo si kote tava ovulu sage koasa rane asa, 
18 meke sari doduru beku si kote lopu koa beto. 


19 Pana kamo se Zihova pude niu ia sa popoa pepeso, 
si kote name nuquru pa pou pa korapa pepeso sari Nana kana. 


Kote tome nia rini sa tinanaziri te Zihova 
pa korapa bae pa kali toqere, 


pa minatagutu si kote tome nia rini sa ninedala variva magasana tanisa Baņara. 
20 Koasa rane vinaripitui asa si kote gona pani rini 
la koari na kurezu na veke 


* 2:10 Rev 6:15; 2 Tes 1:9 

sari dia beku siliva na golo 
saripu taveti rini teledia pude vahesi i. 

21 Kote govete nuquru la pa korapa bae si arini, 
la tome koari na patupatu pa kali toqere. 

Kote podekia rini pude tome nia sa tinanaziri te Zihova 
meke sa ninedala variva magasana tanisa Baņara 
pana gasa si Asa pude niu ia sa popoa pepeso. 


22 Noso, lopu veko la nia sa mua rinanerane pa tie, 
ura na tie mo si asa pu sino nia mo isuna. 
Na sa sa laena sa tie? 

Sa Tinahuara pa Zerusalema 

1 Kamahire dono la, se Zihova, 

sa Tamasa Tadi na Qeto Minate, 
si nama pude vagi pania koe Zerusalema meke Ziuda 

sari vinari tokae meke vinari poni tadi na tie, 
doduru vasina pu mae guadi sari ginani meke kolo, 

2 sari dia varane meke dia tie varipera, 
dia tie varipitui meke dia poropita, 

dia tie matemateana meke dia tie totoli, 
3 dia palabatu koasa qeto minate meke palabatu vasileana, 

dia palabatu qavuna, matazona pa tinavete lima, meke tie vakuvakutae. 
4 Zama se Zihova, “Na koburu kote poni ni Arau pude na dia koimata; 

na koburu mo pude qavuna ni.” 
5 Sari tinoni si kote vari nonovali teledia, 

keke tie kote novalia si keke tie, na turanana kote novalia si keke turanana. 
Sari tie vagura kote razai sari tie koadi, 

sari tie kaleadi kote korodia luli sari dia palabatu. 


6 Keke tie si kote harupu vagia si keke ari tasina 
pa vetu tanisa tamadia, meke zama, 
“Agoi si ari mua poko hade, agoi mamu tuturana koa gita; 
mamu kopu nia sa vasileana ta huarana hie!” 
7 Ba koasa rane asa si kote olana si asa, 
“Arau lopu boka salania sa ginugua hie. 
Arau loke gua poko na ginani pa gua vetu. 
Lopu va koimata au koari na tie hire.” 


8 Ura, Zerusalema si tubarae nia, 
meke Ziuda si hoga nia. 
Sari dia zinama si va karikari la koe Zihova, 
va ekeki si arini pa Kenuna. 
9 Sa dinono mo pa isumatadia si va sosode puleni; 
va dodogoro ni rini sari dia sinea gua ari tie pa Sodomu; 
lopu podekia rini pude tomei. 


Ke kote kamoi tinasuna si arini! 
Teledia mo va tutuvu puleni sa tinasuna. 


10 Tozi ni sarini pu tonoto sapu kote leana mo si arini, 

ura, kote hena valeani rini sari vuadi ri dia tinavete. 
11 Ba sari tie kaleadi si kote kamoi tinasuna! —— 
Kaqu vagia rini vuana sapu tavete lani rini koari votiki tie. 


12 Ari na tie vaqura novali sari Qua tie, 
meke ari barikaleqe na koimata ni si arini. 

Gamu na qua tinoni, ari mia tie tuturana, si ta turana va seu gamu; 
garunu gamu rini pude lulia sa sirana seana. 


13 Zihova si habotu pa Nana habohabotuana pa vetu varipitui; 
gasa turu si Asa pude pitui sari Nana tinoni. 
14 Zihova si podalae pitui 
sari na palabatu na koimata koari Nana tinoni; 
“Gamu na novalia sa Qua inuma vaeni; 
na likakalae tadi na habahuala si sini pa mia vetu. 
15 Na sa gua ke nonovali gamu sari Qua tinoni 
meke luli mia hiniva koa rini pu habahuala?” isana gua si zama vura nia sa 
Banara, Zihova Tadi na Qeto Minate. 


16 Zama se Zihova, 
“Va titie hola sari na barikaleqe pa Zaione, 
va gelegele rua pana ene lamae si arini, 
sari mata dia si linana hata tie pude roroi gua, 
sari inene si vari tatai meke va donodono lea gua, 
meke sari na hokata vinasari pa tunutunu nene si vevevehe kumana. 
17 Gua ke kote la se Zihova meke va kamo ni tubu sari batudi rina barikaleqe pa 
Zaione; 
kote la se Zihova meke va golu beo i sari batu dia.” 

18 Koasa rane vinari pitui asa si kaqu saputu pani e Zihova sari doduru tinitona vina 
titie tadirini: sari hokata pa tunutunu, pusi batu, paku sivara; 19 sari vikulu talina, 
hokata pa lima, meke poko paere isumata; 20 sari poko vinasari pa batu meke seni 
pa nene, poko pusi pa kopete, lumu humana lea, na dia vina roro; 2! sari na rini pa 
kakarutudi meke pa isudi; 22 doduru poko tolavaedi, poko gele, poko korapae, poko 
hake ulue, meke huneke vovoina poata; 23 meke sari qelasi tiroana, poko maramara, 
haqese, toropae patu nedala, meke sari hadehade batu. 

24 Kote humana hikare si arini, meke lopu humana lea; 
na iku si pusi pa kopete meke lopu na poko; 
na golu batu meke lopu na kalu dono lea; 
na poko baika meke lopu na poko tolavaedi; 
na kinurekure meke lopu na dinono lea. 
25 Sari mua tie si kote mate pa vedara, 
sari mua varane si kote mate pa vinaripera. 
26 Sari na sasada koasa goba pa Zaione si kote lukalukana meke kuliusu; 
kote guana barikaleqe dododohona meke habotu pa pepeso sa vasileana. 

1 Koasa rane asa, 
ka zuapa barikaleqe kote tuqe vagia si keke tie 
meke zama, “Haba gami! 
Telemami kote hata ginani meke poko; 
malumu gami mo pude ta poza nia sa pozamu. 

Mu vagi pania sa mami kinurekure!” 


Kagu Tava Vagura Pule sa Popoa Zerusalema 

2 Koasa rane asa, sa Lelanana e Zihova si kote tolavaena meke marilaena; meke 
sa vuana sa pepeso si kote na qinetuqetu meke tinolava tadi pu koa hola pa Izireli. 
3 Arini pu koa hola pa Zaione, pu lopu taluarae pa Zerusalema, si kote ta pozae hopedi, 
arini pu ta kubere pozadi meke korapa koa pa Zerusalema. 4 Meke kote vulasa pani 
e Zihova sari na sinea tadi na barikaleqe pa Zaione, kote va via pani Sa sari ehara 
pa Zerusalema pa korapa Magomagona Sa pa vinaripitui meke pa nika. 3 Meke kote 
tavetia e Zihova koarini pa toqere Zaione, meke koari doduru pu varigara vasina, si 
keke lei pana rane meke na hurunu nika pana boni, meke sa ninedala te Tamasa si 
kaqu nobia sa doduruna sa vasileana nomana.* 6 Kote na ipi si asa pude agoro koasa 
nada pana rane meke na vasina pude tome koari na ruku na raneboni. 

Sa Kinerana sa Inuma Vaeni 
1 Magu kera ponia si asa pu tataru nia rau,” 
na kerana sa nana inuma vaeni: 
Asa pu tataru nia rau si tagoa si keke nana inuma vaeni pa keke kali togere masuruna. 
2 Gelia sa sa pepeso meke okipani sa sari patu, 


meke letei sa sari vaeni ta vizatadi. 
Kuria sa si keke vetu hakehakei ululuna pa korapana 


meke tavetia sa sa patu munamunala vaeni. 
Beto si aqa ni sari gurepi“ pude sagana, 
ba sari doduru gurepi si pasa beto. 
3 Ke zama sa qua baere, “Kamahire gamu pu koa pa Zerusalema meke pa Ziuda, 
mi varipitui ni gami, sa Qua inuma vaeni meke Arau. 
4Sa beka si lopu tavete ponia Rau sa Qua inuma vaeni? 
Na doduru si ele tavete ponia mo Rau. 
Ba totoso hata qurepi leanadi Rau, 
si na vea ke poni Au qurepi kaleanadi tu sa? 
5 Ke Magu tozini gamu 
sapu kote tavetia Rau koasa Qua inuma vaeni: 
kote vagi pania Rau sa bara pa vari likohaena sa, 
pude mani ta novala palae; 
meke kote huara pani Rau sari gobana sa, 
pude mae sari kurukuru meke neti va gore pania. 
6 Kote va emata pania Rau si asa, 
lopu kaqu va tana pulei Rau sari na vaeni babe geli pulea sa pepeso; 
ba na hiqohiqo rakihi si kote toqolo vasina. 


Meke kote tozini Rau sari na lei 
pude lopu kaqu va hoqa nia ruku.” 


7 Sa inuma vaeni te Zihova Tadi na Oeto Minate, 


asa sa butubutu Izireli 
meke sari tiena sa popoa Ziuda, 


arini sa inuma sapu getugetu nia Sa. 
Ke na vinilasa tonotona si dono hata ia Sa, ba na ehara tu si dogoria Sa; 
hata tinonoto gua, ba na kabodi ri na tie sigitidi mo si avosi Sa. 

Sa Kinaleana Tavetia ri na Tie 
3 Mi talotana gemi si gamu pu holu va sokua sa vetu 


meke vari hoda lamo sa vinagi pepeso, 


osolae loke lolomo si koa 
meke telemia mo si koa pa pepeso. 


9 Zihova Tadi na Oeto Minate si zama vura nia meke avosia rau sapu guahe: 
“Hinokara sapu sari vetu nomadi si kote kokoba, 


sari vetu leleadi si kote loke tie koai. , ; 
10 Sa inuma vaeni sapu pa pepeso manege puta eka nomana si kote vesu lita vaeni 


mo va vura ia. , aaa l . 
Ka manege puta tela kiko huiti si kote va vura keke tela vua kiko huiti mo.” 


11 Mi talotana gamu pu tekulu vaqavaqasa 
pude hata vaeni meke naponapo 
pu koa kamo korapa boni 


osolae va viviri i na vaeni. a o. 
12 Tago mike, na likakalae kerakera si arini tana totoso pa dia inevana, 


na tabarini, ivivu, meke na vaeni, 
þa loke dia binalabala la koari na vina tana te Zihova, 
loke pinamana koari Nana tinavete. 
13 Gua ke sari na Qua tinoni si kaqu ta raovo vagi la pa votiki popoa, 
sina lopu tumae Nau rini; 
sari dia niha si kote mate pa inovia 
meke sari na tie hoborodi si kote mate pa memeha. 
14 Gua ke sa lovu si kote ena hiva gani hola, 


‚meke kote va nanara va labea sa sa nuzuna; 
vasina kote gore beto la sari hiteke na lavata 


meke saripu viviri na noveorodi tugo. 


15 Ke sari tie si kote tava kurekure 
meke sari na tinoni si kote tava pepekae, 


meke sari matadi ri pu vahesi pule ni si kote tava kurekure. 
16 Ba e Zihova Tadi na Qeto Minate si kaqu tava lavata koasa Nana vinilasa tonotona, 
meke sa Tamasa Hopena si kote va bakalia sa Nana minadi koasa Nana tinoņoto. 
17 Sari na sipi si kote ganigani pa dia pepeso duduli; 
meke sari na lami si kote deņa koari na vasidi ta huaradi tadi na tie tagotago. 


18 Madi talotana si arini pu ririhia sa dia sinea koari na iku kokoha, 
sari kinaleana koari na aroso nomadi. 

19 Madi talotana sarini pu zama, “Va bebeno ia sa Tamasa, 
va tuturei ia sa Nana tinavete pude mada dogoria. 

Va kamo mae ia, 
va kamo mae ia sa hiniva tanisa Tamasa Hopena pa Izireli, 
pude mada tumae nia.” 


20 Madi talotana sarini pu poza nia leana sapu kaleana 
meke va kaleana ia sapu leana, 

sarini pu va huporo ia sapu kalalasa 
meke va kalalasa ia sapu huporo, 

sarini pu va lomoso ia sapu pasa 
meke va pasa ia sapu lomoso. 


21 Madi talotaņa sarini pu gilae pa matadia teledia 


Aisea 5:22 948 Aisea 6:3 
meke tumatumae gua pa dia binalabala teledia. 


22 Madi talotana sarini pu varane pa napo vaeni 
meke bokaboka hola pa heni napo niniradi, 
23 sarini pu vagi tinabara golomo meke rupahi sari pu sea, 
meke korodia poni tinonoto sari pu hinokaradi. 
24 Ke gua sapu gani na nika sari reregutu popadi 
meke sari duduli popadi si ta onolo toa pa nika, 
si kagu gugua rina huda sapu popozu karosodi si arini, 
meke ta givusu taloa havorodi guana kavuru; 
sina ele kilua rini sa tinarae te Zihova Tadi na Oeto Minate, 
meke korodia nia rini sa zinama tanisa Tamasa Hopena pa Izireli. 
25 Gua ke sa tinanaziri te Zihova la koari Nana tinoni si halala; 
sa Limana si ovulu sage meke nama pude seke goreni. 
Sari togere si niu, 
meke sari tini tie matedi si guana remoremo pa sisirana. 


Gua ba sa tinaņaziri te Zihova si lopu rizu taloa, 
sa Limana si ovulu sage eko mo, nama pude seke. 


26 Ovulu sage nia Sa sa pitipiti varipera pude titioko va mae i sari na popoa pa seu, 
meke hiovo la i Sa sarini pa vina betona sa popoa pepeso. 
Ke taluarae mae gedi hire, 
rerege meke tuturei hola! 
27 Lopu keke arini si mabo babe ta tubarae, 
lopu keke si rodoko babe puta; 
lopu keke iku sapu dokoho nia pa kopete si lozoko, 
lopu keke aroso sadolo si kumata. 
28 Sari dia tupi si naru, 
meke sari dia bokala si nama pude gona; 
sari ola nenedi ri dia hose si ninira guana patu, 
meke sari totopilidi ri na dia totopili varipera si viloro gua na vivirua. 
29 Kurumu guana laione si arini, 
guana kurumu tadi na laione vaquradi; 


kurumu si arini totoso va matea rini si keke kurukuru 
meke paleke taloa nia, ura loke tie kote harupia. 


30 Koasa rane asa si kote kurumu nia rini sa dia boso, 
guana ovanana sa lamana. 

Meke be dono karovo la pa Izireli sari tie, 
kote dogoria rini sa huporo meke tinasuna; 
sa kalalasa ba kote opo adumia na lei huporona. 

Tiokia Tamasa se Aisea Pude na Poropita 
1 Koasa vuaheni sapu mate se Uzaea sa banara, si dogoria rau sa Banara habotu 
pa Nana habohabotuana banara, ululu meke tolavaena, meke sa poko gele tanisa si 
sinia sa sa Zelepade.” 2 Pa kali sage koa Sa si koa dia sari mateana serapimi, sapu 
hopeke onomo tatapurudi: karua si nobi ni isumata rini, karua si nobi ni tinidia, 
meke karua si tapuru ni rini. 3 Meke vari titioki si arini,* 

“Hopena, hopena, hopena se Zihova Tadi na Qeto Minate! 

Sa Nana tinolava madina si sini koasa popoa pepeso.” 
4 Pa mamalainidi si niu sari dedegere sasada meke sa nugunuguruana meke sinia 
tunaha sa Zelepade.” 

5 Meke zama si rau, “Tinalotana si kamo koa rau! Kote mate mo si rau! Ura na 
tie mo si rau, sapu boni berugu, meke koa turani rau sari tie sapu boni berudi, ba 
dogoro nia matagu tu arau sa Banara, e Zihova Tadi na Oeto Minate.” 

6 Meke tapuru mae koa rau si keke mateana serapimi, na motete lerana koasa hope 
si nepihi vagia sa meke paleke mae nia. 7 Mae noti nia sa koari beruqu sa motete 
lerana meke zama, “Isana, ele tiqui sa motete lerana hie sari berumu; ke sari mua 
sinea si ele ta vagi palae, meke ele ta leosae si agoi koari na mua tinavete kaleadi.” 

8 Meke avosia rau sa mamalaini tanisa Banara sapu nanasa guahe: “Esei si kote 
garunia Rau? Meke esei si kote na mami tie paleke inavoso?” 

Meke olaņa si arau, “Hiera si arau! Garunu lani au!” 

9 Zama si Asa, “La mamu tozi ni sari tie hire: 

'Kagu avosia na avosia mo gamu ba lopu kaqu gilania, 

kaqu dogoria na dogoria mo gamu ba lopu kagu va hinokara,”” 
10 Sari bulodia ri tie hire si mu va nabui; 

va nuli sari talinadi, 


meke va behui matadi. , , 
Be lopu gua si kote dodogorae ni matadia, 


avavosae ni na talinadia, 
gilagilana ni na bulodia, 


meke kekere pule mae meke ta salana,” gua si Asa. 
11 Meke nanasa si rau, “Vea seunae gua, ta Banara?” 


Olana si Asa: 
“Osolae huara palae sari vasileana nomadi 
meke loke tie koa i, 
osolae ivulu sari na vetu 
meke sa popoa si kaleana meke ta novala, 


12 osolae garunu taloa ni e Zihova Tadi na Qeto Minate pa seu sari doduru tie, 
meke sa pepeso pa Izireli si namu loke tie si koa ia. 
13 Meke be keke pa manege koari tie si koa hola koasa pepeso, 
ba kagu ta rapata meke ta sulu. 
Ba gugua ari na huda terebiniti meke oaku 
sapu koa hola dadagadi mudidi ta maho gore, 
si sa kiko hopena si kote guana dadaga te Izireli koasa pepeso,” gua. 

Sa Inavoso te Ehazi sa Banara pa Ziuda 

1 Sipu koa baņara pa Ziuda se Ehazi sa tuna e Zotamu sapu sa tuna e Uzaea, si 
topue la pude raza ia sa sa vasileana Zerusalema se Rezini sa baņara pa Siria, meke 
e Peka sa tuna e Remalia, sa banara pa Izireli, ba lopu boka va kilasia rini si asa.” 

2 Ego sa banara pa Ziuda si ta tozi sapu, “Sa qeto minate te Siria si ele variva egoi la 
koari pa Iparemi,” gua. Ke sa bulona e Ehazi meke tadi kasa nana tinoni si neneqara, 
na matagutu, gua ri na huda sapu niniu totoso givusi. 

3 Ke zama se Zihova koe Aisea, “Mu la, agoi meke sa tumu koreo se Seara Zasubi”, 
mamu tutuvia se Ehazi pa siraņa la pa vasina nuzapa va popa poko vulu vaquradi 

sari tie, tata koasa gineli kolo sapu vagi kolo koasa Kopi Kali Sage. 4 Mamu tozi nia 
si asa, ‘Mu kopu, mamu lopu matagutu. Lopu talotana nia sa tinanaziri tadi Rezini 
meke Peka, sari karua huda itito matedi arini. > Uve, sari banara pa Siria meke Izireli 
si ele kuhana nigo rini, meke zama, $ “Aria mada la rapatia si pa Ziuda; mada la teuru 
pania meke vari paqaha rua nia pude na nada, meke mada va baņaria sa tuna e Tabili 
vasina,” gua.’ 7 Ba gua hie si zama nia e Zihova Banara: 
‘Sa rinapata si lopu kagu gorevura, 

lopu kaqu ta evana si asa. 
8 Ura sa niniranira te Siria si pa Damasikasi mo, sa nana vasileana nomana, 

meke sa niniraņira te Damasikasi si koe Rezini, sa nana banara. 
Meke pa korapana onomo navulu lima vuaheni, 

si kote ta huara inete se Izireli, meke lopu kote koa hola guana butubutu tinoni. 
9 Sa niniranira te Izireli si koe Sameria, sa nana vasileana nomana, 

meke sa niniranira te Sameria si koasa nana banara, se Peka sa tuna koreo e 


Remalia. o, , , 
Be lopu turu va ninira si agoi koasa mua rinanerane, 


si lopu kagu boka va turu va nabu igo Arau,’ gua si Asa.” 


Sa Vina Gilagilana sa Pozana Imanuela 

10 Meke zama pule se Zihova koe Ehazi, 11 “Mu tepa la nia koe Zihova si keke vina 
gilagila, be lohi hola nia sa sa popoa tadi tie matedi, babe ululu hola nia sa manauru.” 

12 Ba olana se Ehazi, “Lopu kaqu tepa si rau; na korogu podekia rau se Zihova.” 

13 Ke zama se Aisea: Va avoso, agoi sa tuna Devita! Vegua, lopu ele pada mo sapu 
hoke va maboi goi sari tie? Vegua kagu va maboa tugo goi sa Tamasa? 14 Ego, e Zihova 
telena kote poni igo si keke vina gilagila: Keke vineki vagura” si kote aritiana meke 
kote podoa sa si keke tuna koreo, meke kote poza nia Imanuela” sa si Asa.” 15 Kote 
napo meleke meke hena zipale” si asa pana ele tumae nia sa pude veko pania sapu 
seana meke vizatia sapu tonoto. 16 Ba sipu lopu ele tumae nia sa koreo pude veko 
pania sapu seana meke vizatia sapu tonoto, si sari pepeso tadi karua baņara saripu 
matagutu ni goi si kote ta huara ilasa. 17 “Meke kote va kamo nia e Zihova koa goi, 
mua butubutu, meke koasa mua tatamana, si keke totoso sapu lopu ele gua, seunae 
gua pagaha se Iparemi koe Ziuda. Kote garunu mae nia Sa sa banara pa Asiria.” 

18 Koasa rane asa si kote hiovo la se Zihova, meke tioki sari dodoa pa kali tototolo pa 
Izipi meke sari na zipale pa popoa Asiria. 19 Kote rovana mae si arini meke koa koari 
na tabahoara, na bae patu, na hiqohiqo rakihi, meke tata koari na kopi. 20 Koasa rane 
asa si kote tabaria e Zihova si keke tie kotokoto kalu pa kali la pa Ovuku Iuparetisi, sa 
banara pa Asiria, pude neri ia sa batumu meke sari kalu pa nenemu, meke pude pana 
pania sa gumimu tugo. ?1 Koasa rane asa si pude bokaboka keke tie, meke kote boka 
kopu nia na va toa hola ia si keke bulumakao meke karua qoti. 22 Gua ba kote soku 
pada mo sa meleke ta vagi koa rini, meke kote hena meleke nadina si asa. Arini pu 
koa hola pa pepeso si kote hena meleke nadina meke zipale. 23 Koasa rane asa, koari 
na inuma vaeni taguedi, sapu koa i na tina vaeni sapu pada keke tina siliva hinoludi, 
si kote toqolo sini na higohigo rakihi. 24 Na tie hukue si kote la vasina, tanini na dia 
bokala na tupi, ura sa pepeso si kote tale higohigo rakihina. 25 Sari na toqere sapu 

vineki vaqura tugo. Sa ginuana vineki tavilolosona si mae gua pa zinama Quriki koari na Kinubekubere Hope 

masurudi meke hoke koa i na inuma si kote koa i na higohigo rakihi; kote na vasina 
tadi na bulumakao, sipi, meke qoti pude koa gani duduli. 

Sa Tuna Aisea si na Vina Gilagila Koari na Tie 

1 Zama se Zihova koa rau, “Mu vagia keke pepa tana kubekubere ta viqusuna, 
nomana, mamu kubere va bakalia vasina sa pozapoza hie: ‘Mahea-Salala-Hasi-Bazi,’ 
gua. 2 Meke kote tioki Rau sari Uraea sa hiama meke Zakaraea sa tuna e Zeberekaea, 
karua tie ta ronudi, pude va sosode poni Au.” 

3 Meke la puta turania rau sa qua barikaleqe, meke aritiana si asa meke podoa sa 
si keke tuna koreo. Meke zama se Zihova koa rau, “Mu poza nia 'Mahea-Salala-Hasi- 
Bazi.™ 4 Sipu lopu ele tumae nia sa koburu pude zama ‘Papa’ meke ‘Mama’, si sari 
tinagotago pa Damasikasi meke sari tinitoņa ta hikodi pa Sameria si kote ta paleke 
taloa beto koasa banara pa Asiria,” gua. 


Sa Banara pa Asiria si Korapa Mae 
5 Zama pule mae koa rau se Zihova: 
6 “Sina kilua ri na tie pa Ziuda 


sa tototolo bulebulena pa Saelo,” 
meke getugetu nia rini sa banara Rezini 
meke sa banara Peka. 
7 Ke kote la se Zihova meke va raza ni koa rini sa banara pa Asiria, meke sa nana 
geto minate, 
sapu kekenono guana na nage ninirana pa ovuku. 
Kote sage sa nage 
meke holani sari tagelena, 
8 meke kote totolo ninira meke nuguru la pa Ziuda, 
kote sini sage vasina osolae kamo pa asedi rina tie. 
Kote repahi sa nage sari tatapuruna meke nobi betoa mo sa sa doduruna sa popoa 


Ziuda. 
Kei Imanuela! Tamasa, Mu koa turana gami.” 


9 Mi matagutu, gamu pa votiki butubutu! 
Mi va avoso, gamu pa popoa seu. 
Mi va gagiri pude varipera, ba mi matagutu! 
Uve, gagiri pude varipera, ba mi matagutu, 
sina kagu tava kilasa si gamu. 
10 Mi rove valeania kote vegua sa rinapata, ba kote loke laena; 
mi tavete vura nia sa hiniva pude varipera, ba lopu kote boka tugo; 
ura sa Tamasa si koa turana gami. 


Va Balau ia e Zihova sa Poropita 


11 Meke zama se Zihova koa rau, meke sa limana ninirana si va hake mae nia Sa 
koa rau; va balau au Sa si arau pude lopu lulia sa hahanana tadi na tinoni. Zama si 


Asa: 

12 “Lopu poza nia vinariva egoi koari na kana pude huaria sa binanara 
sari doduru ginugua sapu ta pozae vinariva egoi koari na kana; 

mu lopu matagutu ni gua sapu matagutu ni ari kasa, 


meke lopu hologoru ni si arini.” 

13 E Zihova Tadi na Qeto Minate eke mo si kote va hope ia goi, 
Asa eke mo si kote pamaņa nia goi, 
Asa eke mo si kote matagutu nia goi, 
14 meke Asa si kote na tometomeana; 
ba koari na tie Izireli meke Ziuda si kote na 
patu si Asa sapu kote va tubarae i sari na tie, 
meke na patu sapu va hoqai sari na tie, 
meke koari tie pa Zerusalema si kote 
na sipata meke na sipele si Asa.” 
15 Soku arini si kote ta tubarae; 
kote hoqani meke lopu boka gasa turu pule 
kote ta sipata vagi meke ta raovo taloa.” 


Na Vina Balau koasa Tinepa Tinokae koari na Tie Matemateana 


16 Kopu nia sa Inavoso te Tamasa, 

meke va naqitia sa Qua kinorokorotae, gamu na qua disaepeli. 
17 Arau kaqu aqa nia se Zihova, 

sapu taliri va seu koari na tuna Zekopi. 
Koa Sa si kaqu vekoa rau sa qua rinanerane.” 

18 Hiera si arau, meke sari na koburu pu poni au e Zihova. Gami sari na vina gilagila 
meke na vina nonoga pa Izireli ta garunu mae gua koe Zihova Tadi na Qeto Minate, 
Asa pu koa pa togere Zaione.” 

19 Pana tozi nigo ri tie pude nanasi sari na tie matemateana na tie sabusabukae, 
saripu hoke manamanasa na gimugimutu sapu vea, lopu kote nanasa la tu sari tie 
koasa dia Tamasa? Na vegua ke kagu nanasa poni tu sari tie toadi koari tie matedi? 
20 Mu dono la koasa tinarae meke inavoso te Tamasa! Pana lopu luli rini sari Nana 
zinama, si na loke dia kalalasa si arini. 


Na Totoso Tasuna si Kamo 
21 Nunala meke ovia, ke kote ene vilorae ia rini sa popoa; totoso ovia mate, si kote 
bugoro si arini meke ta naziri, meke kote dono sage si arini meke leve nia rini sa 
dia banara meke sa dia Tamasa. 22 Meke kote tiro gore ia rini sa pepeso, meke na 
tinasuna, na hinuporo variva matagutu mo si kote dogoria rini. Meke kote ta oki la 
si arini koasa vasina sapu huporo dudukurumuna, 


1 ba sa totoso huporo meke talotana si lopu kagu koa hola. 


Sa Banara sapu Korapa Mae 
Pukerane si va kurekure i Tamasa sari butubutu Zeboloni meke Napitalai, ba koari 
na rane vugo repere si kote va lavatia Sa sa popoa Oaleli tadi na tie Zenitailo“. Sa 
popoa sapu koa ia sa sirana mae gua koasa kolo Meditareniani karovo la pa kali 
Ovuku Zodani.” 
2 Saripu ene pa hinuporo” 
si dogoria si keke kalalasa nomana; 
sarini pa popoa hupohuporona vasina tata sa minate 
si pelara vura i na kalalasa. 
3 Agoi va noma ia sa butubutu Izireli 
meke hoda ia Agoi sa dia ginetugetu; 

getugetu si arini pa Kenumu 
getu gua ari tie totoso pakepakete pa inuma, 
qetu gua ari na varane totoso vari hia ni ri sari vinagi pa mudi vinaripera. 
4 Gua sapu tavetia Goi koasa totoso va kilasia Goi sa qeto minate tadi pa Midiani, 
si huara pania Goi sa ioki“ sapu ta mamata nia arini, 
sa huda sapu pilivarata pa avaradi, 
meke sa kolu sekesekeana tanisa tie nonovala. 
5 Sari buti tadi na varane sapu ene lani rini pa vinaripera, 
meke sari doduru dia poko sapu tale eharadi 
si kaqu ta sulu palae, 
kaqu ta sutunu la pa nika. 
6 Ura, koa gita si podo si keke koburu, 
keke koburu koreo si ta poni koa gita! 
Meke sa qinavuna si kote koa pa avarana Sa, 
meke kaqu ta pozae, 
Tie Varitokae Valeana pa Binalabala, Tamasa Heheda, 
Tamada Koa Hola, Koburu Tavia tana Binule. 
7 Sa tinoqolona sa Nana qinavuna meke sa Nana binule si loke kokoina.” 
Kagu koa banara si Asa pa habohabotuana banara te Devita 


meke koasa nana binanara, , , 
kagu kuria Sa meke zuka ia Sa pa ninono meke tinonoto 


podalae pa totoso asa meke kamoa na kamoa. 
Sa hiniva ninirana te Zihova Tadi na Qeto Minate 
kote va gorevura ia si asa. 


Kote Va Kilasia e Zihova sa Binanara Izireli 
8 E Zihova si zama vura la koe Zekopi; 
sa vinilasa hie tanisa si hoqa la koa sa popoa Izireli. 
9 Doduru tie Izireli kote tumae nia, 
sa butubutu Iparemi meke arini pu koa pa Sameria, 
arini pu vahesi puleni meke dono gore tie 
si zama, 
10 “Sari biriki si ele hoqa gore, 
ba kote kurikuri pule si gami koari na patu ta pegodi; 
sari huda piqi si ele ta maho beto, 
ba kote hobeni huda sida gami.” 
11 Ba ele la e Zihova meke turani sari kana te Rezini pude la rapata pa Izireli, 
meke garunu nono lani Sa sari doduru kana te Izireli koa rini. 
12 Ari pa Siria pa kali gasa rimata meke ari pa Pilisitia pa kali lodu rimata, 
si ele va puzulu pania sa popoa Izireli; 
gua ba sa tinaņaziri te Zihova si lopu rizu taloa, 
sa Limana si ovulu sage eko mo, nama pude seke. 


13 Ba sari tie pa Izireli si lopu kekere pule la koa Sa pu va kilasadi, 
meke lopu hata ia tugo rini se Zihova Tadi na Qeto Minate. 

14 Ke kote la e Zihova meke seke kumatia koe Izireli sa batuna meke sa pikutuna, 
sari na kava nohara meke sa kuli pa kolo, pa keke rane mo; 

15 Sa batu si ari kasa palabatu na koimata, 
meke sa pikutu si ari na poropita sapu hoke kokoha pa dia zinama. 

16 Sarini pu totoli ni sari tie hire si turaņa va sea i, 

meke sarini pu ta totoli si ta turana va seu. 
17 Gua asa ke e Zihova si lopu kagu getu ni sari tie vagura, 
meke lopu kagu tataru ni Sa sari pu eapa na naboko, 
sina doduru si lopu gilania sa Tamasa meke kaleadi beto si arini, 
tale zinama bonidi si tozi rini pa nuzudia; 
gua ba, sa tinanaziri te Zihova si lopu rizu taloa, 
sa Limana si ovulu sage eko mo, nama pude seke. 


18 Hinokara hurunu gua tugo na nika sa kinaleana; 
gani sa sari na higohigo rakihi, 

sulu pania sa sa higohigo pa soloso, 
meke sa tunahana sa si ale va toketokele sage. 

19 Koasa tinanaziri te Zihova Tadi na Oeto Minate, 
si sa popoa si kagu ta sulu, 

meke sari tie mo si na hudana sa nika; 


meke loke tie kote toka nia sa tasina. 
20 Kote raza ia rini sa turana dia pa kali matao, 


ba kote korapa ovia tugo; 
kote vagi koasa turanadia pa kali gede, 
ba kote lopu dena tugo. 


Sari tudia soti ba kote kamo henai mo rini! l 
21 Sari tie pa Manase kote henai sari pa Iparemi, 


ari pa Iparemi kote henai sari pa Manase; 

meke kote taliri sari karua meke raza ia si pa Ziuda; 
gua ba, sa tinanaziri te Zihova si lopu hite rizu taloa, 

sa Limana si ovulu sage eko mo, nama pude seke. 


10 


1 Madi talotana sarini pu tavete tinarae ba lopu pa tinonoto, 
sarini pu vilavilasa toka kale meke nonovali sari tie pa vinaripitui. 
2 Korodia tokani pa vinilasa tonotodi sari na malana 
meke sa tinokae si lopu ta vala koari na Qua tinoni. 
Hiko vagi rini sari na tinago tadi na naboko, 
meke gua tugo koari koburu eapadi. 
3 Na sa si kote tavetia gamu koasa rane va kilasa gamu sa Tamasa, 
sipu korapa mae gua pa seu sa tinahuara? 
Koe sei si kote haqala la hata tinokae gamu? 
Pavei kote la va nagiti gamu sari mia tinagotago? 
4 Loketona pule ba kote mate si gamu pa vinaripera 
babe matagutu turani sari pu ta tuqe vagi. 
Gua ba, sa tinanaziri te Zihova si lopu hite rizu taloa, 
sa limana si ovulu sage eko mo, nama pude seke. 
5 Zama se Zihova, “Mi talotana gamu pa Asiria, 
Gamu pu tavetavete ni gamu Rau pa Qua tinanaziri guana na Qua vedara!” 
6 Garunu la nia Rau se Asiria pude rapatia sa butubutu sapu loke dia tamasa, 
va tia la nia Rau si asa koari na tinoni pu ta naziri ni Rau, 
pude saputu meke hiko vagi dia tinagotago, 
pude neti goreni si arini guana nelaka pa sisiraņa. 
7 Ba lopu gua asa si hiva tavetia Asiria, 

lopu gua asa si koa pa nana binalabala, 
sa nana hiniva si pude huhuara, 
pude seke va mate betoi soku butubutu. 
8 Zama si asa, 'Vea lopu na banara tu sari doduru gua niha? 
9 Huara pania gami sa popoa Kalono gugua mo pa Kasemisi. 
Hamati si hoga pa kenu mami gua mo pa Arapadi. 
Meke Sameria si huara gunia tugo gami pa Damasikasi. 
10 Tuge vagi sa Limagu sari butubutu pu vahesi sari na beku, 
sari binanara sapu tago beku sapu ari laedi hola ni saripu tadi pa Zerusalema 
meke Sameria. 
11 Ke kote va kilasia gami sa popoa Zerusalema meke sari nana beku pa patu na huda, 
gua mo sapu tavete nia gami si pa Sameria meke sari nana beku.”” 

12 Pana va hokoti e Zihova sari doduru Nana tinavete la koasa togere Zaione meke 
Zerusalema, si kote tige zama si Asa, “Kamahire kote va kilasia Rau sa banara pa 
Asiria koasa nana vinahesi pule meke sa vina titie pa matana. !3 Ura zama si Asa, 
‘Pa niniranira tanisa Limagu si vata evani Arau si hire, 

meke pa Qua ginilagilana si 
va rizui Rau sari na voloso tadi na butubutu, 
meke la tuqe vagi Rau sari dia tinagotago; 
guana tie ninira si Rau totoso seke goreni rau sari dia banara. 
14 Guana tie sapu qaqama la pa vori, 
sa Limaqu sapu qaqama la koari na tinagotago tadi na butubutu; 
guana tie sapu vagi varigara vovoto ta veko palaedi si Arau, 
totoso varigara ni Rau sari na popoa nomadi; 
loke tie hite nebe nia sa tatapuruna 
babe tukelia nuzuna pude kabo vura.’ ” 
15 Boka ovulu sage pule nia sa maho, ululu hola nia si asa pu korapa sokosoko? 
Babe boka vahesi pule nia sa so, hola nia si asa pu korapa tugena? 
Boka sekea sa kolu si asa pu taninina, 
babe na vedara boka ovulia sa tie tuqena? 
16 Gua ke, sa Baņara, Zihova Tadi na Qeto Minate, 
si kote garunu la nia si keke minoho koari nana varane sapu toa valeana tinidi; 
pa korapana sa nana tinolava si kote pidala vura sa nika 
meke kote hurunu si asa. 
17 Tamasa sa zuke pa Izireli si kote ta evaņae na nika, 
Asa pu hopena si kote hurunu; 
pa korapana keke rane si kote sulu 
meke gani pani Sa sari nana hiqohiqo rakihi. 
18 Sa tinolava tadi nana hiqohiqo na pepeso masurudi 
si kote ta huara palae, 
guana tie mohona sapu gore hiteke tinina. 
19 Meke sari na huda koa holadi pa nana soloso si kote visavisa, 
meke na koburu hite ba kote boka kubere goreni mo. 


Ka Visavisa Tie Izireli si Kote Pule Mae 
20 Koasa rane asa sari ka visavisa tinoni pa Izireli, 
sarini pa butubutu te Zekopi pu lopu mate, 
si lopu kote kalavarae la koe Asiria pu seke goreni 
þa kote hinokara kalavarae la si arini koe Zihova, 
Asa sapu Hopena pa Izireli. 
21 Ari ka visavisa tinoni si kote kekere pule, 

arini pu koa hola pa butubutu te Zekopi 
si kote pule la koasa dia Tamasa Ninirana. 
22 Kei Izireli, ve soku guana onone pa masa sari mua tinoni, 
ba kote ari ka visavisa mo si kote pule. 
Na tinahuara si ele ta zamae vura, 
sapu garogaro meke tonoto.” 
23 Uve, sa Banara, Zihova Tadi na Oeto Minate kote va gorevura ia, 
sa tinahuara sapu ta zama vura la koasa doduruna sa pepeso. 


Kagu Va Kilasia Zihova se Asiria 
24 Gua ke, hie si zama nia sa Banara, e Zihova Tadi na Qeto Minate: 
“Kei gamu na Qua tinoni pu koa pa Zaione, 
mi lopu matagutu ni sari pa Asiria, 
pu sekeni gamu kolu 
meke avanani gamu vedara, gua ari pa Izipi. 
25 Lopu seunae si kote ibu mo sa Qua binugoro atu koa gamu, 
meke sa Qua tinanaziri si kote taliri la pa tinahuara tadi pa Asiria.” 
26 Kote hiliburu ni iku sekesekeana e Zihova Tadi na Qeto Minate si arini, 
gua pa totoso seke goreni Sa sari pa Midiani pa patu pa Orebi; 
meke kote huhuku nia kolu Sa sa kolo 
gua totoso va kilasi Sa sari pa Izipi. 
27 Koasa rane asa si kaqu vagi pani Rau pa avara mia sa minamata tadi kasa, 
gua tugo sa ioki pa rua mia; 
sa ioki si kaqu tava moku 
sina ele noboko si gamu. 
28 La nuquru koasa vasileana lavata pa Aiata sari kana; 
meke hola gua pa Miqoroni; 
veko paki dia pinaleke pa Mikimasi. 
29 Ene gua koasa karokarovoana pa toqere si arini, meke zama, 
“Kote hola boni si gita pa Qeba.” 
Neneqara sari pa Rama; 
meke govete sari pa Qibea, sa popoa te Saula. 
30 Kabo vura, gamu tudia vineki ri pa Qalimi! 
Va avoso, gamu pa Laisa! 
Olana, gamu tie pa Anatoti! 
31 Sari tie pa Madimena si govete beto; 
sari pa Qebimi si tome. 
32 Pa rane ninoroi si kote noso sari Asiria pa Nobi; 
kote hiru ni limadia la koasa toqere pa Zaione, 
koasa toqere pa Zerusalema. 
33 Dono la, sa Baņara, e Zihova Tadi na Oeto Minate, 
pa Nana niniranira si kote koku pani Sa sari lelana huda nomadi. 
Sari huda ululudi si kote ta maho gore, 
saripu gele hola si kote tava pepeka. 
34 Kote maho goreni Sa sari higohigo muge; 
sari huda pa Lebanoni si kote hoqa pa kenuna Asa pu Ninira Hola. 


11 
Sa Binanara Bulebulena 
1 Na lelaņa si kote tuvulu vura koasa dadagana e Zese; 

koasa karosona si kote ari vuana si keke Lelanana sa.” 
2Sa Magomagona e Zihova si kote kamo koasa, 

sa Magomago ginilagilana meke binokaboka, 

sa Magomago vinari tokae pa binalabala meke niniranira, 

sa Magomago tinumatumae meke pinamanana e Zihova, 
3 meke kote getu nia Sa sa vina tabena e Zihova. 
Lopu kote vilavilasa si Asa luli gua pa dinogoro pa mata, 

babe varipitui pa inavoso pa talinana, 


4 ba pa tinonoto si kote pitui Sa saripu loke dia,” 
pa vinilasa tonotona si kote tavete valeana la si Asa koari pu malana pa popoa 
pepeso. 
Sa kolu pa nuzuna si kote seke nia Sa koasa popoa pepeso, 
koasa sinino pa beruna kote seke va mateni Sa sari tie kaleadi. 
5 Sa tinonoto si kote dokoho nia Sa 
meke sa ninono si kote ilupu nia Sa pa kopetena.” 
6 Sari siki variva mate kote koa turani sari tuna sipi, 
sari leopadi kote eko turani sari na goti. 
Sari na tuna bulumakao, tuna laione, si kote koa varigara meke ganigani;” 
meke na koburu hite kote kopuni si arini. 
7 Na bulumakao kote ganigani turania sa bea, 
sari tudia si kote eko varigara, 
meke sa laione si kote gani duduli gua na bulumakao. 
8 Na koburu si kote lopilopi tata meke gagama la pa pou tanisa noki variva mate. 
9 Lopu kote variva mate babe vari komiti si arini 
koasa doduruna sa Qua toqere hopena, 
ura sa popoa pepeso si kote sinia na ginilagilanana e Zihova 
gua sapu sinia kolo sa lamana.” 


Kote Pule saripu Ta Raovo Taloa 
10 Koasa rane asa sa Karoso te Zese” si kote turu guana pitipiti tadi na tinoni; 
sari butubutu si kote varigara la koa Sa 


meke sa vasina koa si Asa si kote tolavaena. , , 
11 Koasa rane asa si kote qaqama vura nia e Zihova sa Limana vina rua totoso 


pude vagi pule ni sari ka visavisa tie pu koa holadi koari Nana tinoni: 
pa Asiria, pa Izipi Peka, pa Izipi Ulu, pa Itiopia, pa Elami, pa Babiloni, pa Hamati, 
meke koari na nunusa pa kolo lamana. 
12 Kote kave sage pitipiti si Asa pude dogoria ri kaiqa butubutu, 
meke varigara ni sari tie Izireli saripu ta raovo taloa; 
kote vagi puleni Sa sari tie Ziuda saripu hurakatae lamae koari na hopeke vasidi 
koasa kasia popoa. 
13 Sa kinonokono te Iparemi si kote murimuri 
meke sa kinuhana te Ziuda si kote noso; 
Iparemi si lopu kote kono nia se Ziuda, 
meke se Ziuda si lopu kote kana ia se Iparemi. 
14 Kote varigara sari karua meke rapatia si pa Pilisitia pa kali lodu rimata; 
meke zau vagi koari tie pa kali gasa rimata. 
Kote la va kilasi rini sari pa Edomu meke Moabi, 
meke sari tie Amoni si kote va tabe la koa rini. 

15 E Zihova si kote va popa ia 
sa kogu pa Izipi; 

pa limana kote nebe la nia Sa sa givusu maninina 
koasa Ovuku pa Iuparetisi. 

Kote pagaha nia zuapa tototolo hitekedi Sa sa ovuku nomana 
pude boka ene karovo vasina pa nenedia sari na tie.” 


16 Kote tavetia Sa si keke sirana nomana , an 
pude tadi Nana visavisa tie pu koa holadi pa Asiria, 


gua sapu tavete poni Sa sari pa Izireli pukerane 
totoso topue vura si arini pa Izipi. 


12 


Na Kinera Vinahesi 
1 Koasa rane asa si kote zama si agoi: 
“Zihova, maqu vahesi Igo. 
Na bugoro nau Goi si arau, 
ba ele rizu taloa sa Mua tinaņaziri 
meke kamahire si va manotau Goi si arau. 
2 Hinokara na qua hinarupu sa Tamasa;” 
Kote ranea arau meke lopu kote koa matagutu. 
E Zihova, e Zihova, sa qua niniraņira meke sa qua kinera; 
Asa si na qua hinarupu.” 
3 Pa qinetuqetu si kote kave vagi kolo napo si goi 
koasa berukehe tinaharupu! 
4 Koasa rane asa si kote zama si agoi: 
“Zama leana la koe Zihova, tepa tinokae koasa Pozana; 
tozi va avoso lani koari na butubutu sari Nana tinavete, 
mamu va lavatia sa Pozana. 
5 Mi kera la koe Zihova, sina sari na tinavete variva magasadi si taveti Sa; 


vata gilana nia koasa doduruna sa kasia popoa sa inavoso hie. 
6 Mi kukili vala beto na kera qetuqetu, gamu tie pa Zaione, 
ura tava lavata si Asa pu Hopena pa Izireli pu koa pa vari korapa mia.” 


13 
Sa Vina Kilasa te Babiloni 
1 Hie sa kinorokorotae pa guguana Babiloni sapu vagia Aisea tuna Emosi koe 
Tamasa:” 
2 Zama vura guahe se Zihova, “Va sagea sa pitipiti pa batu toqere sapu loke hudana, 
mi kukili la i; tioko la i 
pude nuquru pa sasada tadi na palabatu. 
3 Arau ele garuni sari qua tie hopedi; 
ele tioki Rau sari Qua varane pude va gorevura ia sa Qua tinanaziri, 
arini pu kote qetu nia sa vina lavataqu Rau,” gua. 
4 Va avoso, na vevehe si koari na toqere, 
guana tadi na kobi tinoni! 
Va avoso, na noveoro si koari na butubutu, 
guana kobi butubutu si vari kamoi! 
E Zihova Tadi na Qeto Minate 
si va nama i sari Nana tie varipera. 

5 Na maedi pa popoa seu si arini, 
pa vina betona sa kasia popoa, 
e Zihova meke sari likakalae varipera pude gorevura ia sa Nana tinanaziri, 
pude huara ia sa doduruna sa popoa. 
6 Mi kabo gamu, ura sa rane te Zihova si tata kamo; 
kote kamo guana tinahuara tanisa Tamasa pu tagoi sari doduru niniranira.” 
7 Koasa ginugua hie, si kote mate beto sari doduru lima, 
sari bulodia ri doduru tie si kote malohoro gore. 
8 Na holoqoru si kote kamo koa rini, 
tinasigiti meke tinalotana si kote koa koa rini; 
kote ta sigiti guana barikaleqe podopodona. 
Kote vari donoi pa ninunala si arini, 
sari isumatadia si kote kurekure sisigiti. 
9 Dono la, sa rane te Zihova si korapa mae, 
na rane kaleana sapu koa ia sa tinanaziri na binugoro ninirana, 
pude huara pania sa popoa meke va mate pani sari na tie kaleadi. 
10 Sari pinopino pa manauru, 
si lopu kaqu va vura i sari dia kalalasa. 
Sa rimata sapu gasa si kote tava huporo 
meke sa sidara si lopu kalalasa.” 
11 Kaqu va kilasia Rau sa kasia popoa koasa nana kinaleana, 


sari na tie kaleadi koari na dia tinavete sea. a 
Kaqu va kokoi ia Rau sa vinahesi pule tadi na tie va titiedi, 


meke kote va kurekure i Rau sari tie loke dia tataru. 
12 Sari tie koa holadi si kote visavisa guana qolo viana, 


kote lopu ta dodogoro sigiti si arini, hola nia sa qolo pa Opira. 
13 Gua ke, kote niu ia Rau sa manauru, 
meke kote matagutu si asa gua na tie, 
meke sa kasia popoa si kote niu na rizu pa nana vasina; 
koasa tinanaziri te Zihova Tadi na Qeto Minate, 
koasa rane sapu huruņu vura sa Nana binugoro. 
14 Kote guana kurukuru dia ta hukuena, 
guana sipi sapu loke nana sepati, 
kote hopeke hatai rini sari dia butubutu, 
hopeke govete pule pa dia popoa. 
15 Asa pu ta saputu vagi si kaqu ta hova va mate; 
doduru pu ta raovo vagi si kote mate pa vedara. 
16 Sari dia koburu si kote seke muzari rini sipu korapa dono dia mo; 
kote ta vagi palae sari dia tinago pa vetu meke tavete va sea koari na dia 
barikalege. 
17 Dono la, kote turana mae ni Rau sari pa Media, 
sarini pu lopu galagala nia sa laena sa siliva 
meke lopu boka getu nia sa golo. 
18 Pa dia bokala kote seke goreni rini sari tie vagura; 


kote loke dia tataru koari na haha a 
meke lopu kaqu balabala pule pana sekei rini sari koburu. 


19 Babiloni, sa patu nedala koari na binanara, 
sa tinolava meke vinahesi pule tadi tie Babiloni, 
kote gona gore nia sa Tamasa si asa, 

gua ri pa Sodomu meke Qomora.” 
20 Babiloni si lopu kote ta koa pule hokara 
babe ta veko kinoa koari na sinage na sage; 
loke tie Arebia? si kote la turu ipi vasina, 
loke sepati kote la va magogoso sipi vasina. 
21 Ba sari kurukuru pa qega si kote la koa vasina, 
sari na siki kote la sini sari vetu; 
vasina kote koa sari duduru, 
meke vasina kote horu lamae sari na qoti pinomodi.” 


22 Na siki ene boni si kote kabo koari na vetu niniradi, 
na siki si kote koa koari na vetu banara. 

Sa totoso te Babiloni si ele kamo, 
meke sari nana rane si tata hola dia mo. 


14 


Sa Pinule Tadi pu Ta Raovo 
1 Kote tataru nia Zihova se Zekopi; 
kote vizata pule ia Sa se Izireli, 
meke la va koa pule i koasa dia pepeso. 
Sari tie karovodi si kote la somana koa rini, 
meke koa keke turani sari pa tutina e Zekopi. 


2 Soku butubutu kote tokani 
pude turana pule lani sari tie Izireli pa dia popoa. 


Meke sari votiki butubutu si kote nabulu la koari na tie Izireli, pa pepeso te Zihova. 
Sarini pu raovo vagia se Izireli si kote ta raovo vagi, 
meke kote baņara ni ri na tie Izireli sarini pu nonovala i. 


Sa Banara pa Babiloni pa Popoa Tadi Tie Matedi 
3 Koasa rane pu harupu gamu e Zihova 
pa tinasigiti, tinalotana, meke minatagutu, 
4 si kote va sisire nia gamu sa banara pa Babiloni meke zama: 


“Sa tie nonovala si ele beto! 
Sa tinavete kaleana sapu hurununa tanisa si beto! 


5 E Zihova ele moku pania sa kolu niniranira tadi na tie kaleadi, 
sa kolu pinalabatu tadi na banara, 
6 sapu pa tinanaziri si ele seke gore tie 
sapu loke vinabetona, 
meke pa binugoro si ele huari sari na butubutu 
meke nonovala va kaleana. 
7 Kamahire si magogoso sa kasia popoa pa binule; 
meke podalae kerakera. 
8 Sari huda sida meke huda paeni pa Lebanoni 
ba qetu meke zama, 
‘Kamahire sapu hoqa gore si agoi, 
si loke tie mamaho huda kote mae maho goreni gami.’ 
3 Sa lovu si ele va namanama 
pude va kamo igo pa mua inene la; 
va vanuni sa sari na magomago vasina pude va kamo igo, 
doduru ari kasa koimata pa kasia popoa pu ele mate; 
va tekuli sa koari na dia habohabotuana banara, 

sari doduru banara koari na butubutu pu koa pa lovu kamahire. 
10 Kote olana sari doduru, 
kote zama si arini koa goi, 
“Agoi si ele malohoro gua mo gami; 
ele gua mo gami si agoi.’ 
11 Doduru vina lavatamu si ele gore beto la pa lovu, 
turanae koari na vevehedi ri na mike; 
na uloso si ele ivara pa kaurumu 
meke na uloso kote nobi igo. 
12 Nomana sa hinoqa gore tamugoi pa Manauru, 
agoi na pinopino habia, tuna koreo sa vaqavaqasa! 
Ele ta gona gore la pa pepeso si agoi, 
agoi pu ele va goredi pa pepeso sari na butubutu!” 
13 Zama si agoi pa bulomu, 
‘Kote sage la pa Manauru si arau; 
kote va ululu ia rau sa qua habohabotuana baņara 
holani sari na pinopino te Tamasa; 
kote habotu tava baņara si rau pa kenudia rina vinarigara tamasa, 
koasa togere hopena sapu ululuna hola.” 
14 Kote sage ululu holani rau sari batudi rina lei; 
kote guni pule nau sa Tamasa Ululuna Hola.’ 
15 Ba ta vagi gore la pa lovu si agoi, 
la pa pou sapu lohi hola. 16 Sarini pu dogorigo si dono toto sisigiti igo rini, 
meke nanasa: 
“Asa tugo sa tie pu niu ia sa popoa pepeso 
meke va matagutu neneqarai sari na butubutu? 
17 Asa tugo sa tie sapu iliri nia qega sa kasia popoa, 
pu huara goreni sari vasileana lavata 
meke lopu va malumi sari pu ta raovo vagidi pude pule pa dia popoa?’ 
18 Doduru banara matedi koari na butubutu si eko noso, 
hopeke koa pa dia lovu tolavaedi. 
19 Ba agoi si ta gona vura pa mua lovu 
guana keke lelana ta kiluna; 
opo tamunu igo rina tie ta seke va matedi, 
koari na tie ta hova va matedi, 
koarini pu tava gore la koari na patu pa pou. 
Tava neti gore pa nene si agoj, 
20 ke lopu ta pomunu va leana si agoi, 
sina huaria goi sa mua popoa soti, 
meke va matei goi sari turanamu. 


Sari tuti dia ri na tie kaleadi gugua arini 
si lopu hoke ta avoso pule. 

21 Va nama ia si keke vasina pude va matei sari tuna koreo 
koasa sinea tanisa tamadia; 

lopu kaqu baņara nia rini sa kasia popoa 
babe va sokui sari dia vasileana lavata koasa pepeso.” 


Kaqu Huaria Tamasa sa Popoa Babiloni 
22 Zama se Zihova Tadi na Qeto Minate, 

“Kaqu raza i Rau si arini. 
Kaqu seke pania Rau koe Babiloni sa pozana meke sarini pu koa vasina, 
sari tuna meke tutina,” gua se Zihova. 
23 “Kote iliria Rau pude na vasina tadi na duduru 
meke kote tale zemizemina; 
kote sara nia sasarana tinahuara Rau,” 
gua se Zihova Tadi na Qeto Minate. 


Kote Huaria Tamasa si pa Asiria 
24 Se Zihova Tadi na Qeto Minate si va tokotokoro, 
“Hinokara, gua sapu ele balabala ia Rau, asa tugo si kaqu gorevura, 
meke gua sapu hiva tavetia Rau, asa si kaqu ta evana.” 
25 Kaqu va kilasi Rau sari na tie Asiria pa Qua pepeso pa Izireli; 
koari na Qua toqere kote neti gore ni Rau. 
Kote vagi pania Rau sa ioki te Asiria koari Qua tinoni, 
meke sari nana pinaleke mamata si kote va rizui Rau pa avara dia,” gua. 
26 Sa Nana hiniva asa si tana doduruna sa kasia popoa; 
sa Limana si ele nadoro vura pude va kilasi sari na butubutu. 
27 Ura se Zihova Tadi na Qeto Minate si ele zama, ke esei kote boka va kari ia? 
Sa Limana si ele nadoro vura, ke esei boka va noso ia? 


Sa Kinorokorotae te Tamasa sapu Kote Ta Huara sa Popoa Pilisitia 
28 Inavoso hie si kamo pa vuaheni sapu mate sa banara Ehazi:* 
29 Mi lopu koa qetuqetu, gamu doduru pa Pilisitia, 
sina moku sa kolu tanisa banara sapu ta seke nia gamu; 
ura koasa karosona” sa noki matena asa si kote vura mae si keke noki variva mate, 
pude va mate gamu!” 
30 Saripu malana sisigiti si kote poni Rau gua rina Qua sipi, 
meke kote koa va bulebulei dia. 
Ba sapu gamu pa Pilisitia si kaqu huara pani gamu Rau pa sone; 
lopu keke si kote toa hola. 
31 Kabo gamu pa sasada! Gagaemana gamu pa vasileana nomana! 
Mi holoqoru, gamu doduru pa Pilisitia! 
Ta dogoro pa seu sari tunahadi rina vasileana ta suludi. 
Na qeto minate ninirana si mae gua pa kali gede“. 
Tale tie varane si arini, bebeno mae, na variva mate hola. 
32 Na sa sa inolana kagu poni ni gita 
saripu paleke inavoso tadi pa Pilisitia? 
“E Zihova si ele kuria sa popoa Zaione, 
meke vasina si kaqu tava sare sari Nana tinoni pu ele tava nonovala.” 

Kote Huaria Tamasa si pa Moabi 
1 Hie sa kinorokorotae pa guguana Moabi:* 
Sa vasileana Ara pa Moabi si ta huara; 
ta huara pa keke boni mo! 
Sa vasileana Kira pa Moabi si ta huara; 


5 14:24 Ais 10:5-34; Nehu 1:1 kamo hinia 3:19; Zepa 2:13-15 : 14:28 2 Ban 16:20; 2 Koron 28:27 ya 14:29 Sa 
karoso hie si na popoa Babiloni sapu hobena sa binanara Asiria. * 14:29 Zer 47:1-7; Izk 25:15-17; Zol 3:4-8; Em 
1:6-8; Zepa 2:4-7; Zak 9:5-7 * 14:31 Kali gede be tia la pa kali gasa rimata. * 15:1 Ais 25:10-12; Zer 48:1-47; 

ta huara pa keke boni mo! 
2 Sari tie pa Diboni si sage la pa dia zelepade, 
pude la kabo koari na dia vasina hopedi. 
Kote kaboi rini sari pa Nebo meke Medeba. 
Neri va golu sari batu dia pa tinalotana 
meke koto palae sari gumi dia. 
3 Pa sisirana si va sage poko baika si arini; 
pa batu vetu meke koari na varivarigarana pa vasileana si kabo si arini, 


meke lukalukana si arini. , 
4 Sari tie pa Hesiboni meke Eleale si kabo vura, 


sa mamalainidi si ta avoso kamo latu pa Zahazi. 
Sari na varane pa Moabi ba kabo vura, 
na matagutu sari bulodia. 
5 Kaboa buloqu si pa Moabi; 
sari tiena si govete kamo latu pa Zoara”, 
seu kamo latu pa Eqalati Selisia. 
Ene sagea rini sa sirana la pa Luhiti, 
kabokaboi meke ene la; 
meke pa siraņa la pa Horonaimi, 


si lukalukana nia rini sa tinasuna tadirini. 
6 Sari kolo pa Nimirimi si popa taloa, 


meke harahara sari duduli, 
sari linetelete si lopu koa, 
meke loketoņa sapu buma si koa hola. 
7 Ke sari tinagotago sapu vagi rini meke veko va nagiti 
si paleke karovoni rini koasa lolomo tadi na huda Popola. 
8 Sa dia kinabo si kokodala lulia sa sa voloso pa Moabi; 
sa uui tadirini si kamo latu pa Eqilaimi, 
sa dia lukalukana si kamo latu pa Bia Elimi. 
9 Sari kolo pa Diboni si sini na ehara, 
ba lopu ele beto nia Arau sa tinasuna pa Diboni. 
Na laione kote hata vagi sari tie pa Moabi sapu govete 
meke gua tugo sarini pu koa hola pa popoa. 

Nunala sari pa Moabi 
1 Mi garunu la ni sari na tuna lami guana vinariponi la koasa banara pa popoa, 
gamu pa vasileana pa Sela pa kali qega, 
mi garunu lani sari na lami koasa toqere pa Zaione. 
2 Guana kurukuru sapu taputapuru sage 
na ta zuzu vura pa vori, 
sari barikaleqe pa Moabi koasa ovuku Anoni. 
3 Zama sari barikaleqe Moabi, “Poni gami binalabala, 
tozini gami, na sa si kote tavetia gami. 
Lavelaveni gami koari mami kana. 
Va paere gami na tie govete mami si gami, 
meke lopu tozi vurani sari vasidi pu korapa tome gami. 
4 Va koa gami mo na tie Moabi pu govete atu koa gamu; 
lopu va dogoroni gami koari mami kana.” 


> 15:5 Loti si govete la pa Zoara pukerane. 

Na kote kokoi mo sa tie nonovala, 
meke sa tinahuara si kote noso; , , 
sarini pu mae raraza si kote murimuri taloa. 


5 Pa tataru si kote ta tavete si keke habohabotuana banara; 
sa tie pu va gorevura i sari nana zinama si kote habotu vasina, 


keke pa tutina e Devita 
keke sapu varipitui pa ninono 
meke tuturei taveti sa sari na tinavete pa tinonoto. 
6 Ele avoso nia gami sa vinahesi pule te Moabi, 
sa nana vina lavata pule meke sapu dono pule nia, 
loke nana pinamana pa tie meke dono va gore tie si asa, 
ba sari nana zinamazama vinahesi pule si kokobadi. 
7 Gua ke sari tie pa Moabi si kaqu lukalukana, 
doduru si kaqu lukalukana nia rini sa popoa pa Moabi. 
Kagu talotana meke kaboi rini 
sari tie pa Kiri Hareseti. 
8 Sari na inuma pa Hesiboni si harahara, 
meke sari na inuma vaeni pa Sibima si kaleadi. 
Sari na koimata koari na butubutu 
si neti novali sari vaeni arilaedi, 
saripu hoke kamo la pa Zazera 
meke araha la gua koasa soloso qega. 
Sari liho dia si repaha vura, 
meke kamo la gua tu koasa Kolo Matena. 
9 Ke kabo si rau, kabo gua ari pa Zazera; 
kaboi rau sari na vaeni pa Sibima. 
Agoi Hesiboni, agoi Eleale, 
totolo sa kolo mataqu na kabo gamu rau! 
Sa kukili qetuqetu totoso sagana sari vua huda, 
meke totoso pakepakete si noso. 
10 Na qinetuqetu si ta vagi palae koari na inuma; 
loke tie si kera na kukili koari na inuma vaeni; 
loke tie si munamunala qurepi pude vagi napo vaeni, 
ura na va nosoa Zihova sa kinukili qetuqetu. 
11 Pa buloqu si kaboa rau sa popoa Moabi guana mike, 
meke talotana nia magomagogu si pa Kiri Haresi. 
12 Totoso la vahesi ri na tie Moabi koari dia vasina hopedi pa togere, 
si na va mabo pule ni mo si arini; 
totoso la si arini koari dia beku pude varavara, 


si na tinavete hoboro si arini. , l , 
13 Arini sari na zinama sapu zama va kenue nia e Zihova pa guguana Moabi. 


14 Ba kamahire si zama guahe se Zihova, 
“Kamo sa vina betona sa vina neta vuaheni, , , , , 
ta nae gua sapu hoke nae gunia sa tie ta pusina pa vinariva egoi, 


si sa tinolava te Moabi meke sari doduru nana tinoni si kote murimuri. 
Ka visavisa tie mo si kote koa hola meke kaqu malohorodi mo.” 

Kaqu Va Kilasi Tamasa sari pa Siria meke Izireli 
1 Hie sa kinorokorotae te Zihova pa guguana Damasikasi: 
“Dono la, Damasikasi si lopu kote na vasileana nomana pule 

ba kote ta evanae na vinarigarae remoremo.” 
2 Sari vasileana nomadi pa Siria si kote ivulu 
kote ari na sipi si eko muliunu dia vasina, 
loke tie kote va mataguti. 
3 Sari goba koari na vasileana nomadi pa Izireli si kote ta huara, 
meke sa niniranira tanisa binanara pa Damasikasi si kote murimuri; 
sari visavisa tie pu lopu mate pa Siria si kote kurekure 
kekenono gua ari pa Izireli,” 
gua se Zihova Tadi na Qeto Minate. 
4 “Koasa rane asa si sa tinolava te Izireli si kote beto; 
sari tinagotago tanisa si kote ta vagi palae. 
5 Kote guana totoso ele pakepakete sa tie pa inuma 
meke pakete vagi betoi sa sari vuvua pa limana, 
kote ta huara gua sa totoso ta vagi palae sari na kiko huiti 
koari na inuma pa lolomo Repaemi. 
6 Ba kaiqa huiti si kote koa hola dia, 
gua sa huda olive totoso ta zoru, 
si karua babe neta vua olive si koa hola dia koari na lelana panaulu, 
made babe lima si koari na lelana pepekadi,” 
gua se Zihova Tadi na Oeto Minate. 
7 Koasa rane asa si kote dono la si arini koa Sa pu va podakadi, 
meke kote linana sari matadia la koa Sa pu Hopena pa Izireli. 
8 Lopu kote dono la i rini sari na hope, 
saripu taveti rini pa limadia, 
meke lopu kote vahesi rini sari na beku barikaleqe, pozana Asera’, 
babe la vahesi koari na hope tana vina uququ oto huda humana lea pu taveti 
rini pa kakarutu dia. 
9 Koasa rane asa, sari na vasileana nomadi pu niniradi si kote guana soloso hudahuda 
sapu ivulu palae, 
guari na vasileana nomadi tadi na tie Hivaiti na Amoraiti sapu luara pani rini 
totoso rapata i ari pa Izireli meke govete si arini. 
10 Ura Izireli, mulini nia gamu sa Tamasa, mia Hinarupu; 
lopu balabala ia gamu sa Patu ninirana, sa mia vetu ninira pude lave ni sari na 


kana. 
Gua ke be va namai gamu sari linetelete ta vizatadi 


meke letei gamu sari vaeni sapu ta paleke maedi, 
11 meke be va toqoli gamu koasa rane ta lete rini, 
meke be koasa munumunu letei gamu si liho dia, 
gua ba loketona si kote paketia gamu. 
Na minoho meke na tinasigiti loke vina betona mo si kote ta pakete. 
12 Kej, sa tinanaziri tadi na butubutu 
si guana ololobagea ta nazirina! 
Kei, sa noveoro tadi na tie 
si vevehe guana puzakana sa tovovo pa lamana! 
13 Vea vevehe guana puzakadi rina kolo pa lamana sari na tie, 
ba pana gegesi sa Tamasa si govete dia mo, 
paleki na givusu guana elelo pa toqere, 
guana kavuru pa vivirua. 
14 Pana veluvelu si holoqoru sari pa Izireli 

ba pana munumunu si loke kana si koa! 
Asa sa hinia tadi kasa pu mae hiko vagi likakalae koa gita, 
Asa si kote ta evana koa rini pu mae varipera pude vagi va soku koa gita. 

Kagu Va Kilasia Tamasa si pa Itiopia 
1 Mani talotana sa popoa soku ia na vaka tepe koari na ovuku pa Itiopia,” 
2 sapu garunu la tie pa votiki popoa 
gore lulia sa ovuku pa vaka sapu taveteni kuli rini. 
La, gamu pu hoke tuturei paleke inavoso, 
la koari tie geledi meke memehe kapudi, 
koari tie ta matagutaedi koarini pa seu na tata, 
na butubutu niniradi sapu lopu ta tumae dia zinama, 
meke dia pepeso si ta pagapagaha koari na ovuku. 
3 Gamu doduru tinoni pa kasia popoa, 
gamu pu koa koasa popoa pepeso, 
pana tava sage sa pitipiti koari na toqere, 
si kote dogoria mo gamu, 
meke pana ta ivu sa buki, 
si kote avosia mo gamu. 
4 Hiera gua si zama nia e Zihova koa rau: 
“Kote koa lopu kulu si Arau pa Qua vasina pa Manauru meke dodogoro Qua, 
guana manini sapu vuga pa totoso rimata dada, 
babe na puni pana munumunu pa totoso pakepakete.” 
5 Ura, sipu lopu ele pakepakete, totoso nolo sari havoro 
meke podalae sagana sari qurepi, 
si kote seke pani rina kana sari liho vaqura koasa magu kotokotoana, 
kote seke pani meke vagi pani rini sari lelana sapu araha va seu. 
6 Sari tomatedi ri na mia varane si kote ta veko la koari na kurukuru tapuru 
meke koari na kurukuru pinomo; 
sari kurukuru tapuru kote henai pa totoso dada, 
meke sari kurukuru pinomo kote henai pa totoso ibu. 
7 Pa totoso asa sari na vinariponi si kote ta paleke la koe Zihova Tadi na Qeto Minate 
koari na tie sapu geledi meke memehe kapudi, 
koari tie ta matagutaedi koarini pa seu na tata, 
na butubutu niniradi meke lopu ta tumae dia zinama, 
meke dia pepeso si ta paqapaqaha koari na ovuku, 
sari vinariponi si kote ta paleke la pa toqere Zaione, sa vasina tavahesi Pozana e 
Zihova Tadi na Qeto Minate. 

Kaqu Va Kilasia Tamasa si pa Izipi 
1 Hie sa kinorokorotae pa guguana Izipi:” 
Dono la, se Zihova si koi koari na lei reregedi 
meke korapa la pa Izipi. 
Sari beku pa Izipi si nenegara pa kenuna Sa, 
meke sari bulodia ri na tie Izipi si matagutu. 
2 “Kote vari kana ni Rau sari na tie Izipi, 


* 18:1 Zepa 2:12 *“ 19:1 Zer 4:2-26; Izk 29:1 kamo hinia 32:32 


Aisea 19:3 967 Aisea 19:16 


sari koreo kote razai sari tasidia koreo, 
sari tie si kote razai sari turanadia 
vasileana nomadi kote razai sari vasileana nomadi, 
meke butubutu kote razai sari na butubutu 
3 Kote va malohoro i Rau sari bulodi ri pa Izipi, 
meke kote va nosoi Rau sari dia hiniva; 
kote la tepa tinokae si arini koari dia beku, meke koari na magomagodi rina tie 
matedi, 
koari na tie vakuvakutae na tie matemateana. 
4 Kote vala ni Rau sari pa Izipi, 
koa keke banara nonovala, 
meke na baņara kaleana pude nati hiniva ni,” 


isana gua si zama vura nia sa Baņara, Zihova Tadi na Qeto Minate. 
5 Sari kolo koasa ovuku si kote popa taloa, 
meke sa pepeso pa kauruna sa ovuku si kote kaqi meke popa. 
6 Sari na gineli kolo koasa ovuku la koari na inuma si kote popa meke humana hikare; 
sari tototolo si kote hitehite gore meke popa taloa. 
Sari kuli na kinahe si kote harahara, 
7 gua tugo sari linetelete pa taqele Ovuku Naelo, 
meke pa sadana sa ovuku. 
Doduru inuma pa taqelena sa Ovuku Naelo 
si kote kaqi sa pepeso meke na linetelete si kote ta givusu taloa. 
8 Sari na tie habu si kote qumiqumi meke talotaņa, 
doduru pu tutusa pa Ovuku Naelo; 
arini pu ipa vaqara koasa kolo 
si kote talotana na nunala. 
9 Arini pu va tana lozi si kote kuliusu, 
sari tie tigisi poko memelesina si kote nunala. 
10 Sari tie tavetavete pa kali poko si kote malohoro mate dia, 


meke doduru tie ta tabaradi si kote balabala mamata. 
11 Sari na koimata pa vasileana Zoani si na pekipekidi! 


Sari tie gilagilana te Pero si vala binalabala seadi koasa. 
Vea ke boka zama si agoi koe Pero, 
“Arau si keke koari na tie gilagilana, 
na tava tumatumae si rau koari na banara pukerane,” gua? 
12 Avei sari mua tie gilagilana kamahire? 
Madi va dogoroni gamu arini meke tozini gamu 
gua sapu korapa tozia e Zihova Tadi na Oeto Minate 
sapu va namanama vekoa Sa kote kamo la koasa popoa Izipi. 
13 Sari na palabatu tadi pa Zoani si ele pekipeki, 
sari koimata pa Memipisi si kokoha; 
arini sari nati tie tuturana pa Izipi 
meke turana va sea i sari tie. 
14 Va kamo ni viviri e Zihova sari magomagodi; 
meke la sarini meke va tedeve i sari pa Izipi pa doduru dia tinavete, 
guana tie vivirina sapu tedeve likoho nia sa sa nana lua telena. 
15 Loketona si boka tavetia Izipi, 
sa batu babe sa pikutu, 
sari koimata babe sari tie kumakumana. 


Kote Vahesia Izipi se Zihova 
16 Koasa rane tugo asa si sari tie Izipi si kote guana barikaleqe. 

Kote nenegara meke matagutu nia rini sa Limana e Zihova Tadi na Oeto Minate 
sapu ta ovulu sage pude seke la koa rini. 
17 Meke sa popoa Ziuda si kote matagutu nia ari pa Izipi, 
meke sa pozana mo Ziuda ba kote hologoru nia mo arini 
koa gua koasa ginugua sapu kote tavete la nia e Zihova Tadi na Oeto Minate koa 
rini. 
18 Koasa rane asa si ka lima vasileana pa Izipi si kote zama pa vinekala tadi pa popoa 
Kenani, 
meke kote tokotokoro pa Pozana e Zihova Tadi na Oeto Minate. 
Keke arini si kote ta pozae, 
“Vasileana nomana tana Rimata.” 
19 Koasa rane asa, keke hope te Zihova si kote koana pa kokorapana Izipi, 
meke keke vina tigono te Zihova si kote pa voloso te Izipi. 
20 Asa si kote na vina nonoga meke na vina sosode 
sapu tavahesi se Zihova Tadi na Qeto Minate koasa pepeso Izipi. 
Pana kabo la si arini koe Zihova sina razai ri na tie kaleadi, 
si kote garunu la nia Sa si keke hinarupu, 
meke asa kote la lavelave ni na harupi. 
21 Ke se Zihova kote vata gilana pule nia koa rini pa Izipi, 
meke koasa rane asa si kote gilania rini se Zihova. 
Kote vahesia rini meke paleke la vina vukivukihi na vinariponi la koa Sa; 
kote va tatara si arini koe Zihova 
meke kote kopu nia rini sa dia vina tatara. 
22 Kote va raza nia oza e Zihova si pa Izipi; 
beto va raza ni Sa, meke kote salani Sa. 
Kote kekere la koe Zihova si arini, 
meke kote olani Sa sari dia tinepa meke salani. 
23 Koasa rane asa si kote koa nana si keke sirana nomana podalae pa Izipi meke kamo 
pa Asiria. 
Sari pa Asiria si kote ene la pa Izipi meke ari pa Izipi si kote la pa Asiria. 
Sari pa Izipi meke sari pa Asiria si kote vahesi varigara. 
24 Koasa rane asa si se Izireli si kote vina neta koari karua, 
sari Izireli, Izipi, meke Asiria si kote na minana koasa popoa pepeso. 
25 Kote mana ni e Zihova Tadi na Qeto Minate, 
meke zama, “Mani ta manae se Izipi na Qua tinoni, se Asiria na Qua tinavetena, 
meke Izireli sa Qua tinago.” 

Sa Vina Gilagila Tanisa Poropita Dodohona 

1 Koasa vuaheni sapu garunu la nia e Saqoni, sa banara pa Asiria, sa nana nati 
palabatu pa vinaripera meke rapatia meke zau vagia sa sa vasileana Asidodi pa 
Pilisitia, 2 si zama ia Zihova se Aisea tuna e Emosi, “Va gore pania sa poko baika pa 
tinimu meke sari sadolo pa nenemu.” Meke va tabea sa se Zihova meke ene lamae 
dodohona meke nene moka. 

3 Meke zama se Zihova, “Sa qua nabulu se Aisea si ene dododohona meke nene 
moka padana ka neta vuaheni. Na vina gilagila si asa gua sapu ta evaņa koa 
rini pa Izipi meke Itiopia, 4 sapu kote la sa banara pa Asiria meke turana taloani, 
dododohodi meke nene moka, sari pa Izipi meke Itiopia. 5 Arini pu ranea se Itiopia 
meke vahesihesia se Izipi si kote matagutu meke kurekure. 6 Koasa rane asa si ari 
kasa pu koa pa raratana Pilisitia si kote zama, 'Dono la, dogoria gua sapu ta evana 

koari tie pu ranei gita, arini pu la tepani tinokae gita pude harupu gita koasa banara 
pa Asiria, gua! Kote vea meke leada si gita?”” 

Sa Kinorokorotae pa Guguana Babiloni 
1 Hie sa kinorokorotae pa guguana Babiloni, sa popoa qega tata pa raratana masa: 

Gua ri na vivirua pu sara mae gua pa kali gevasa, 

na qeto minate si mae gua pa qega, 

mae gua pa popoa variva matagutuna. 
2 Keke dinogodogorae variva matagutuna si tava dogoro nia arau: 

Na tie qoraqora si qoraqora, tie huhuara si huhuara. 
Gamu pa Elami, la rapata! Gamu pa Media, la koa vari likohae nia sa vasileana lavata 


meke raza ia! o SA 
Kote va kokoi i Rau sari doduru tinasigiti sapu evani Babiloni. 


3 Sipu dogoria rau sapu gua asa, si sigiti tu sa tiniqu, 
keke sigiti kaleana hola kamo au, guana sinigiti podopodo tadi barikaleqe; 
na viviri nia rau sa inavoso sapu kamo mae, 
matagutu nia rau sapu vaquru dogoria rau. 
4 Duana sa buloqu, 
sa minatagutu si neneqara nia rau; 
hiva nia rau pude tuturei boni sa popoa 
ba sa huporo pule tu si matagutu nia rau. 
5 Va nama ni rini sari na tevolo, 
ivara ni rini sari na habohabotuana, 
hena si arini, meke napo si arini! 
Sipu korapa gua si kamo sa zinama! “Tuturei gamu na koimata, 
va namai mia lave!” 
6 Hie sa zinama te Zihova koa rau: 
“La va turu vekoa sa tie hakehakei 
tozi nia pude kukili pana dogoria sa si keke toņa. 
7 Pana dogoro totopili varipera si asa 
ta turana koari na hose, 
kaiga tie si koi don'ki 
babe tie koi kameli, 
si kagu turu nama si asa, 


turu nama eko mo.” ; 
8 Meke kukili vura gana sa tie hakehakei, 


“Oua palabatu, hopeke rane si turu hakehakei si rau; 
doduru boni si koa si rau koasa gua tuturuana. 
9 Dono la, hiera si keke tie pa totopili varipera, 


ta turana koari na hose.” 
Tozia mo sa tie kopu sa inavoso: 


“Babiloni si hoga, hoga si asa! 
Doduru beku te Babiloni 
si hoqa ilasa pa pepeso!”” 
10 Kei, gamu na qua tie pa Izireli, ele munala si gamu pa vasina vari paqaha kiko 
huiti koari na qaqalotodi, 
na tozini gamu rau gua sapu avosia rau 
koe Zihova Tadi na Qeto Minate 
koasa Tamasa pa Izireli. 

Sa Kinorokorotae pa Guguana Edomu 
11 Hje sa kinorokorotae pa guguana Edomu’. 
Keke tie pa Edomu si titioko mae koa rau, 
“Tie kopu, vea seunae gua meke kote hola sa boni? 
Tie kopu, vea seunae gua meke kote hola sa boni?” 
12 Olaņa sa tie kopu, 


“Korapa mae sa munumunu, ba sa boni si kote pule mae tugo. 


Be hiva nanasa si agoi, si mu nanasa; 
mamu pule mae; mamu nanasa pule tugo.” 


Keke Kinorokorotae pa Guguana Arebia 
13 Hie sa kinorokorotae pa guguana Arebia: 

Gamu kasa na tinoni pa Dedani, 

pu ene koari na tokele kameli tadi na tie holuholu 

meke turu ipi koasa popoa qega pa Arebia, 

14 mamu paleke poni kolo saripu memeha; 
gamu tie pa vasileana Tema, 

paleke poni ginani saripu govete mae tome. 
15 Ura, na govete nia rini sa vedara, 

sa vedara ta lobusu vekona, 
govete nia rini sa bokala ta nave vekona, 

koasa maninina sa vinaripera. 


16 Hie si zama nia e Zihova koa rau: 
“Sipu lopu ele hola keke vuaheni, 

gua puta pa totoso gua sapu hoke va nae ia sa nabulu sapu ta pusi pa vinariva 


egoi pa tinavete, 
doduru tinolava pa butubutu Kedara si kote beto. 
17 Sari tie varane te Keda si kote visavisa, 
arini mo pu hoke navei sari bokala.” 
E Zihova, sa Tamasa pa Izireli si ele zama. 

Sa Kinorokorotae pa Guguana Zerusalema 


1 Hiera sa kinorokorotae pa guguana Zerusalema, sa Lolomo Tanisa Dinogodogorae. 


Na sa si korapa ta evaņa? 

Na vegua ke haqala la pa batu vetu sari doduru tie? 
2 Agoi na vasileana sapu sokua na vevehe, 

agoi na vasileana nomana sapu sinia na noveoro. 
Sari na mua tie matedi si eko doduru vasina, 

ba lopu mate pa vedara babe pa vinaripera si arini. 
3 Doduru mia koimata si govete pa keke totoso; 

ta zau vagi si arini sipu lopu ele ta gonae pa keke tupi. 
Doduru si ta vagi varigara, na dia boso, 

na govetedi sipu korapa mae tu pa seu sari kana. 
4 Gua ke zama si rau, “Mi taliri va seu koa rau; 

pude maqu kabo na kuliusu ni. 
Lopu podekia pude va manotau 

koasa tinasuna tadi na qua tinoni.” 
5 Sa Banara, se Zihova Tadi na Qeto Minate, 


si koa keke Nana rane sapu variva matagutu, variva nunala meke 


holoqoruna 


variva 

koasa Lolomo Tanisa Dinogodogorae, 
na rane pude ta huara gore sari goba 
meke pude kabo va ululae koari na togetogere. 
6 Sari tie pa Elami si vagi sari dia vovoina tupi, 
meke sari dia totopili varipera na hose; 
sari tie pa Kiri si namai sari dia lave. 
7 Sari na lolomo masurudi pa Ziuda si sini na totopili varipera, 
meke sari tie koi pa hose si turu nama koari na sasada koasa goba pa Zerusalema. 
8 Sa niniranira te Ziuda pude toketoke nia sa popoa si ta vagi palae. 
Koasa rane asa si dono hata si gamu 
hata tinitona varipera pa vetu banara ta pozae na Vetu Hudahuda pa Lebanoni; 
9 dogoria gamu sapu sa vasileana nomana te Devita 
si ta hivae pude ta tuvaka sa goba pa soku vasidi; 
meke va nagiti kolo koasa Kopi Kali Gore si gamu. 
10 Ele nae i gamu sari na vetuvetu pa Zerusalema 
meke huara pani gamu si kaiga vetu pude tuvakia sa goba koari na patu arini. 
11 Tavetia gamu sa kopi pude va nagiti kolo pa vari korapadi ri karua goba 
pude tanisa kolo sapu mae guana koasa kopi koana, 
ba gamu si lopu hite dono la koasa Tamasa pu tavetena, 
babe tepa tinokae koa Sa pu balabala va namai si hire pukerane la tu. 
12 Sa Banara, se Zihova Tadi na Oeto Minate, 
si tioko gamu koasa rane asa 
pude mi kabo na lukalukana, 
pude neri sari batu mia meke va sage poko baika. 
13 Ba dono la, na hegehegere meke getugetu tu si arini, 
va mate bulumakao na sipi, 
meke korapa henahena meke napo vaeni! 
Zama si gamu, “Mada henahena meke napo, 
ura na kote mate mo si gita vugo!”” 
14 E Zihova Tadi na Geto Minate telena va avoso nau si hie pa talinagu: “Sa sinea 
hie si lopu kaqu ta leoso nia gamu osolae kamo sa rane sapu mate si gamu,” gua sa 
Banara, se Zihova Tadi na Qeto Minate. 


Na Vina Balau te Sebana , , , 
15 Hie si zama nia sa Baņara, se Zihova Tadi na Qeto Minate: 


“La, mamu tozi nia sa tie kopu, 
se Sebana, pu kopu nia sa vetu baņara: 
16 Na sa si tavetia goi tani meke esei poni nigo vina malumu 
pude gelia sa mua lovu, 
meke tavetia sa mua magomagogosoana koasa patu pa kali toqere hie? 
17 Mu va balau, na tie arilaemu si goi, ba nama saputu vagi igo e Zihova si agoi 
meke buli taloa nigo. 
18 Kote molomoloe nigo Sa guana bolo 
meke gona la nigo Sa pa keke popoa lavata. 
Vasina kote la mate si goi 
meke vasina kote la koa sari mua totopili varipera arilaedi, 
na variva kurekuremu si goi koari na nabulu tanisa baņara. 
19 Kaqu va rizu igo Arau koasa mua tuturuana, 
meke kote tava beto si agoi koasa mua tinavete. 

20 Koasa rane asa si kote tiokia Rau sa Oua nabulu, se Eliakimi sa tuna koreo e 
Hilikaea. 21 Kote va poko nia Rau sa mua poko tinavete 


meke vala nia koasa sa mua tinavete meke niniranira. ji 
Kote na tamadia rini si asa, arini pu koa pa Zerusalema meke koasa binanara pa 


Ziuda. 
22 Kote va hakea Rau pa avarana sa vidulu” pa binanara te Devita; 
sapu tukelia sa si loke tie kote boka tuku pule ia, 
meke sapu tukua sa si loke tie kote boka tukelia. 
23 Kote va soto la nia Rau pa keke vasina nabuna si asa, guana poka pa gobagoba, 
kote na habohabotuana variva pamanana pa vetu tanisa tamana. 
24 Doduru inarilaena tanisa nana tatamana si kote ta dogoro koasa; 
kote sigoto koa sa, guana raro na besini sapu sigoto koasa poka.” 
25 Zama se Zihova Tadi na Oeto Minate, 
“Koasa rane asa, sa poka sapu tava soto va nabu koasa goba si kote ta lobusu 
vura; 
si kote ta daku vura si asa meke kote hoga, 
meke doduru pu sigoto koasa si kote hoga ilasa ni,” gua se Zihova. 

Sa Kinorokorotae pa Guguana Taea 


1 Hie sa kinorokorotae pa guguana Taea:” 
Mi tarugogo gamu na tie pu koa pa vaka pa Tasisi! 
Ura ta huara sa vasileana pa Taea 
meke sa popoa tana vaka si ta huara meke lopu keke vetu si koa hola, 
meke loke sigotoana si koa hola. 
Totoso kekere pule maedi pa nusa Saeparasi sari vaka si kamo sa inavoso. 
2 Mi lopu kulu, gamu pu koa pa nusa 
meke gamu tie holuholu pa Saedoni, 
pu va tagotago gamu ari na tie ene holuholu pa vaka. 
3 Koari na kolo lamana 
mae gua sari kiko huiti pa Izipi; 
saripu ta pakete vagi pa tagele Ovuku Naelo si na poata tadi pa Taea, 
meke ta evanae na vasina holuholuana si asa tadi soku butubutu. 
4 Kei Saedoni, mu kurekure. 
Sa kolo lamana sapu poza luli koasa tamasa ninira tamugamu 
sapu ranea gamu guana tamamia meke tinamia, 
si hakohakoni gamu sa, 


,. Urasa kolo lamana asa si ele zama: 
Arau si loke tugu, 


loke tuqu koreo babe vineki.” 
5 Pana kamo sa inavoso pa Izipi pa guguana Taea, 
si kote hodahodaka si arini meke talotana. 
6 Mi karovo la pa Tasisi; 
mi taruqoqo gamu na tinoni pa nusa. 
7 Vea, Taea tugo sa vasileana nomana sapu koa qetuqetu lamo, 
sa vasileana pukeranena hola, 
sapu garunu taloa tie pa seu, 
meke la veko kinoa pa popoa seudi? 

8 Tesei sa hiniva hie si pude huaria si pa Taea, 
sa popoa sapu va turui sari soku butubutu binanara, 

sapu sari nana tie holuholu pa popoa seu si guana koburu tavia, 
ta gilanadi koari na popoa pa pepeso? 

9 E Zihova Tadi na Qeto Minate va nama nia si hie, 
pude va kokoi ia sa tinolava tanisa vinahesi pule, 
meke pude va pepekae i sarini pu ta gilanadi pa popoa pepeso. 

10 Gamu pa Tasisi, la mamu tavete inuma nomadi gua ari inuma pa Izipi, 
sina sari na vaka si lopu kaqu surana mae ni sari ginani koa gamu. 
Ura ele ta huara si pa Taea. 


11 E Zihova si nadoro vura la nia Sa sa limana koasa kolo lamana 
meke va matagutu neneqara i Sa sari na butubutu koasa popoa pepeso. 


Ele vala nia Sa sa zinama pa guguana Ponisia, 

sapu sari nana vasileana ta gobadi na niniradi si kote ta huara beto! 
12 Zama si Asa, “Kokoi mo sa mia qinetuqetu, 

kei, na vasileana lavata pa Saedoni, kamahire si hoqa huara inete nigo! 
Tekulu sage, mi karovo la pa Saeparasi, 

ba vasina ba loke binule si kote vagia gamu.” 
13 Mi dono la koasa popoa tadi na tie pa Babiloni, 

sari tie sapu kamahire lopu koa beto! 
Ari pa Asiria tavete guni nia asa, 

na vasina tadi na kurukuru pa qega; 
va turu i rini sari dia rogaroga ululudi tana rapata karovo goba, 

meke huari sari dia goba niniradi, 


meke iliri nia remoremo rini sa vasileana lavata. 
14 Mi taruqoqo gamu pa vaka pa Tasisi; 


sa mia vasileana ta gobana si ele huara! 

15 Pa totoso asa si sa popoa Taea si kote ta mulinae ka zuapa navulu puta vuaheni. 
Padana sa doduru tinoa tanisa keke banara si asa. Ba pa vina betona ka zuapa navulu 
puta vuaheni, si kote ta evana koe Taea, gua sapu pa kinera tanisa barikaleqe tuturue: 
16 “Mu tanini vagia sa mike, mamu ene nuguria sa vasileana lavata, 

agoi sa maqota ta mulinaemu; 
mu lopilopi valeana nia sa mike, mamu kerani soku kinera, 
pude ta balabala vagi pule si agoi.” 

17 Pa vina betona ka zuapa navulu puta vuaheni, si kote va tana va leana pule 
ia Zihova sa Taea. Kote la holuholu pule nia si asa koasa nana tinavete holuholu 
likakalae sapu dono guana tinavete tana maqota meke kote na tuturue si asa koari 
doduru butubutu pa popoa pepeso. 18 Gua ba, sari poata vagi sa meke sari nana 
tinabara si kote ta veko vata kale pude te Zihova. Lopu kaqu tava naqiti si arini babe 
ta tome. Sari poata taveti sa si kote ta vala koarini pu koa pa kenuna e Zihova, pude 
holuni ginani rini meke poko arilaedi. 

Kote Va Kilasia Zihova sa Popoa Pepeso 
1 Dotu, kote huara pania e Zihova sa popoa pepeso 
meke va kaleana pania Sa; 
kote hobea Sa sa dinonona sa popoa pepeso, 


meke kote va hurakatae lamae i Sa sari tie. 

2 Kote kekeņono mo sa tinasuna tutuvia ri doduru: 
sari na hiama meke sari tinoni, 
sari na pinausu meke sari palabatu, 

sari na tie holu vagi meke arini pu vata holu, 
saripu va malumu lipulipu meke sarini pu ari dia lipulipu, 
sari na tie tagotago meke sari tie habahuala. 
3 Sa popoa pepeso si kote ta huara palae hokara 
meke kote ta hiko vagi sari na likakalae, kote loketona hokara si koa hola. 


, E Zihova si ele zama ni sari zinama arini. 
4Sa popoa pepeso si popa meke harahara, 


sa kasia popoa si mate gore meke harahara, 
sari tie nomadi ba lopu goto meke mate palapalae. 
5 Sa popoa pepeso si tava boni koari na tie; 
na lopu lulia rini sa tinarae, 
lopu luli rini sari na vina turu 
meke sekea rini sa vinariva egoi sapu koa ninae rane 
6 Gua ke na lineveleve onolo toa ia sa popoa pepeso: 
sari tiena kaqu ta sigiti ni sari dia sinea. 
Gua ke saripu koa ia sa popoa pepeso si ta sulu palae, 
meke visavisa hokara mo si koa hola. 
7 Sari vaeni vagura si beto meke sari huda vaeni si popa meke harahara; 
sarini pu qetuqetu visoroihe si nominomi sina loke napo vaeni. 
8 Sa mamalaini avoso lea tanisa tabarini si noso, 
meke sa vevehe qetuqetu tadi tie si lopu ta avoso, 
sa mike si lopu ta seke pule. 
9 Lopu napo vaeni meke kera pule sari tie; 
meke sa bia si pasa koarini pu napona. 
10 Sa vasileana nomana si kaleana beto sari doduru tinitona; 


sari sasada koari na vetu si bara tuku beto. 
11 Kukili hata vaeni si arini pa sisirana; 


sari doduru ginetugetu si iliri la pa tinalotana, 
doduru vevehe getu si ta hitu taloa pa popoa pepeso. 
12 Sa vasileana nomana si ta huara va kaleana, 
meke sari sasada koasa goba si ta seke va umumu beto. 
13 Ke kote gua asa sa doduruna sa popoa pepeso 
meke koari doduru butubutu, 
ka visavisa mo si kote koa hola, 
gua totoso ta zoru sa huda olive, 
meke totoso koa hola si kaiga gurepi mudina sa totoso pudiki. 
14 Va ululi rini sari mamalaini dia meke kukili getugetu; 
pa kali lodu rimata si va lavatia rini se Zihova, sa Baņara tolavaena. 
15 Gua ke pa kali gasa rimata si vahesia rini se Zihova; 
gamu pu koa koari na nunusa pa lamana, 
mi va ululia sa pozana e Zihova, sa Tamasa tadi pa Izireli. 
16 Koari pa vina betona sa popoa pepeso si avosia gita sa kera: 
“Vahesia si Asa pu Tonotona.” 


Ba zama si rau, “Arau si gore hiteke, gore hiteke sa tiniqu! 
Na tinalotaņa si taqarau! 

Na tie qoraqora si korapa koa! 
Na vinari qoraqorai si doduru vasina!” 

17 Na kinoa matagutu, na pou meke na sipata si aqani gamu, 
kei gamu na tiena sa popoa pepeso. 

18 Asa sapu matagutu meke govete 

si kote hoga nuguru pa pou; 
asa sapu haele vura pa pou 
si kote ta saputu vagi pa sipata. 


Sa nage pa manauru si nama pude titisae, 
meke sa vasina pu ta sokirae sa popoa pepeso si niu. 
19 Sa popoa pepeso si viqala, 
sa popoa pepeso si tukele, 
sa popoa pepeso si ta niu va kaleana. 
20 Sa popoa pepeso si tedeve guana tie vivirina, 
niu guana vetu pa givusu raneboni; 
ta mamata ni sa sari nana sinea sapu korona luli zinama, 
ke kote hoqa si asa meke lopu boka tekulu pule. 
21 Koasa rane asa si kote va kilasi e Zihova 
sari niniranira tadi tomate pa galegalearane panaulu”, 
meke sari na banara pa popoa pepeso panapeka. 
22 Kote ta veko varigara si arini 
guari na boso sapu ta veko pa pou; 
kote ta tuku tamunu pa vetu varipusi 
meke aqa nia sa dia rane pude tava kilasa. 
23 Sa sidara si kote tava paere, sa rimata ba lopu kaqu bakala; 
ura se Zihova Tadi na Qeto Minate si kote koa banara pa Nana tinolava 
koasa Toqere Zaione meke pa Zerusalema, 
pa kenu dia ri na koimata tadi Nana tinoni. 

Na Kinera Vinahesi 
1 Zihova, Agoi sa qua Tamasa; 


kote va lavata Igo rau meke vahesia sa Pozamu, 
ura tavete vura ni Goi sari doduru tinavete variva magasadi, 
sari ginugua sapu pukerane tu ta balabala pude va gorevura i Goi. 
2 Sari na vasileana nomana si ta evanae na remoremo, 
sari vasileana ta gobana si huara i Goi, 
sari vasileana niniradi sapu koai na vetu banara tadi na kana si lopu koa; 
meke lopu kaqu boka ta kuri pule. 
3 Gua ke sari butubutu niniradi kote pamana Nigo; 
sari vasileana nomadi tadi na butubutu kaleadi kote matagutu Nigo. 
4 Koa Goi si govete atu sari na habahuala meke koa valeana, 
na hinarupu tadi na tie sapu loke dia meke tasuna, 
na tometomeana pa totoso raneboni 
meke na aqoroana koasa rimata si Goi. 


Ura sari hiniva tadi tie kaleadi 
si guana raneboni sapu raza la pa gobagoba, 


5 meke guana manini pa popoa qega. 

Agoi va noso i sari ninoveoro tadi na butubutu karovodi; 
gua sa opoadumuna sa lei sapu va ibuna sa manini, 
ke sari kinera va kinakinai tadi tie nonovala si lopu koa. 


Va Namanama ia Tamasa si Keke Inevana , , 
6 Koasa toqere Zaione si kote va nama ia e Zihova Tadi na Qeto Minate 


*¥ 24:21 Epi 6:12; Kol 2:15 


Aisea 25:6 


Aisea 25:7 976 Aisea 26:5 


sa inevana sapu tale ginani arilaedi mo si koa pude tadi doduru tiena sa kasia 
popoa, 
na inevana vaeni taguena, 
na inevana masa kurukuru ta vizatadi. 
7 Koasa togere asa si kote va rizu pania Sa 
sa opoadumu tanisa minate sapu gore koari doduru tie, 
sa poko sapu nobidi sari doduru butubutu; 
8 meke sa minate si kote onolo pania Sa pude kaqu beto hokara. 
E Zihova Tadi na Qeto Minate si kote puha pani sari kolomata 
koari doduru isumata; 
kote va rizu pani Sa sari na kinurekure tadi Nana tinoni 
koasa doduruna sa popoa pepeso, 
gua si zama vura nia e Zihova.” 
9 Koasa rane asa si kote zama si arini, 
“Hinokara, Asa tu sa nada Tamasa; 
ranea gita si Asa, meke harupu gita Sa. 
E Zihova tu si raņea gita; 
mada qetu nia sa Nana tinaharupu.” 


Kaqu Va Kilasia Tamasa si pa Moabi 

10 Sa Limana e Zihova si kote lavelave nia sa toqere Zaione; 

ba sari tie pa Moabi si kote ta neti gore. 

Kote guana duduli sapu ta neti gore pa ebasadi rina kurukuru.” 
11 Kote repaha sagei rini limadia 

guana tie huhuvena sapu repahi sari limana pude tunuru. 
Kaqu vagi pania sa Tamasa sa dia vinahesi pule 

be vea tumatumae gua si arini pa limadia. 
12 Kote va gore pani Sa sari goba ululudi te Moabi, 

kote va eko goreni Sa; 
kote va gore lani sa pa pepeso, 

gore kamo hokara la pa kavuru. 


26 
Na Kinera Vina Lavata 
1 Koasa rane asa si kote kera nia ari pa Ziuda sa kinera hie: 

Gami si ninirana mami vasileana nomana; 

sa tinaharupu te Tamasa asa si na gobana sa. 
2 Mi tukeli sari sasadana sa goba 

pude nuguru sa butubutu tonotona, 
sa butubutu sapu soto va nabu pa rinanerane. 
3 Kote kopu nia Goi pa binule nonona 

si asa sapu nabu nana binalabala koa Goi, 

sina rane Igo sa si Agoi Zihova. 
4 Mi raņea se Zihova ninae rane, 

ura e Zihova sa Patu toa holana. 
5 Va pepekae i Sa sarini pu va ululae, 


va eko gore ia Sa sa vasileana nomana sapu va sage pule nia; 
va gore la nia Sa koasa pepeso 
meke va kamo la nia pa kavuru. 

6 Ta neti gore si asa; 

pa nenedia ri na tie ta nonovaladi meke na tie malanadi. 
7 Sa sirana tadi na tie tonoto si memehe; 

Agoi pu tonotomu, Agoi tavetia sa inene tanisa tie tonoto pude bule nodolo. 
8 Uve, Zihova, gami si ene pa sirana tanisa Mua tinarae, 

meke koa aqa koa Goji; 


sa Pozamu ta avosaena , 
si sa inokoro pa bulo mami. 


3 Sa buloqu si ehaka Nigo pana boni; 
pana munumunu si aqa Nigo sa maqomaqoqu si Agoi. 
Totoso mae pitua Goi sa popoa pepeso, 
si tiqe tumae nia ri tie pa kasia popoa sa tinoņoto. 
10 Vea ta tatarue koa Goi sari tie kaleadi, 
ba lopu kaqu tumae nia rini sa tinonoto; 
ura pa popoa tadi tie tonoto ba tavete va kaleana lamo sari kasa, 
meke korodia gilanigo rini si Agoi Zihova sa Banara Tolavaemu. 
11 Zihova, sa Limamu si ta ovulu sage pude seke, 
ba lopu hite dogoria rini.” 
Mu va dogoro ni sa tataru Tamugoi koari Mua tinoni 
pude va kurekure i; 
Mu va sulu i koasa nika pu va nama nia Agoi pude tadi Mua kana. 
12 Zihova, Agoi tavete poni gami sa binule; 
doduru pu vata evani gami si Agoi tavete poni gami. 
13 Zihova, mami Tamasa, ari kaiqa tie banarani gami si gami 
ba sa Pozamu mo si va lavatia gami. 
14 Kamahire si ele mate si arini, na lopu kaqu toa pule; 
sari maqomaqodi sapu ele taloa si lopu kaqu pule mae. 
Agoi raza i meke va kilasi, 
meke va murimuri pani Goi sari doduru binalabaladi. 
15 Zihova, Agoi ele va toqolia sa butubutu; 
Agoi ele va toqolia sa binaņara. 
Sa vina lavata si ele vagia Goi telemu; 
Agoi hoda ia sa volosona sa pepeso pa doduru vari kalina. 
16 Zihova, mae si arini koa Goi pa dia tinalotaņa; 
totoso va kilasi Agoi si arini 
si varavara atu si arini pa korapana sa dia tinasigiti. 
17 Kei Zihova, guana barikaleqe aritiana sapu nama pude vagi koburu, 
sapu kabo vura pa nana tinasigiti, 
si gua asa si gami pa kenumu Goi. 
18 Gami si aritiamami, gami si ta sigiti meke hani lamae, 
ba na givusu mo si podo vura nia gami. 
Lopu hite paleke mae nia gami sa tinaharupu pa popoa pepeso; 
lopu hite va podo tie si gami koasa kasia popoa. 


19 Ba sari na Mua tie pu mate si kote toa pule;” 
sari tinidia si kote tekulu sage pule. 

Gamu pu koa koasa kavuru pa lovu, 
mu vanunu, mamu kukili qetuqetu. 

Sa Mua puni kote va masiqara ia sa popoa pepeso; 

meke kote va toa pulei Agoi sarini pu ele mate. 


Vinaripitui meke Va Vaqura Pulea sa Tinoa 

20 Mi nuquru la pa mia lose, gamu na qua tinoni, 

mamu rotoi sari mia sasada! 
Mi tome pule ni gamu pa totoso hite mo 

osolae hola sa tinanaziri te Zihova. 
21 Dono la, se Zihova si vura pa Nana vasina pa Manauru 

pude mae va kilasi sari na tie pa popoa pepeso koari na dia sinea. 
Sa popoa pepeso, si kagu vata gilana vurani saripu tava mate; 

kote vata gilana nia sa ehara sapu ele zoloro pa pepeso. 


27 
1 Koasa rane asa, 
kote va kilasa nia Zihova pa Nana vedara, 
sa Nana vedara variva mate, nomana meke, ninirana, 
se Leviatani, sa noki gotolo, 
Leviatani sapu ene va nokinokie; 


kote seke va matea e Zihova sa noki asa pa lamana.” 
2 Koasa rane asa kote zama se Zihova, 
“Maqu kera nia sa inuma vaeni sapu vuvua hola: 
3 Arau, e Zihova na kopu totoko nia; 
Arau na zoropo lamo nia kolo. 
Arau lavelave nia, boni na rane 
pude loke tie mae novalia. 
4 Arau si lopu bugoro. 
Be koa dia mo kaiqa hiqohiqo rakihi pa kenuqu, 
pude Qu topue la raza i, 
si kote la sulu beto pani mo Rau pa nika si arini. 
5 Be lopu gua si va mae i koa Rau pude madi koa aqorae; 
madi variva bulei koa Rau, 
uve, madi variva bulei koa Rau.” 
6 Koari na rane mae arini si kote va gore karoso se Zekopi, 
Kote liho se Izireli meke havohavoro 
meke sari vuana si kote va sini ia sa kasia popoa. 
7 Vea, ele hite komitia e Zihova se Izireli 
gua sapu komiti guni ni Sa sari na kana tanisa? 
Vea, ele va matea Sa se Izireli 
gua va mate guni ni Sa sari nana kana? 


8 Lokari, garunu taloa nia mo Sa se Izireli pa popoa seu pude va kilasia, 


na vivirua garunu la nia Sa meke raovo taloa nia, 
guana givusu niburuna pu mae gua pa kali gasa rimata. 

9 Ba koasa ginugua hie si kote ta leosae se Zekopi koari nana tinavete kaleadi, 


meke kote ta vulasa palae sa doduruna sa nana sinea: 
pana tava umumu guana motete sari doduru patu koari na hope, 


meke sari na beku barikaleqe pozana Asera meke sari na hope vina uququ oto huda 


. humana lea 
si tava huara palae beto. 


10 Sa vasileana nomana ta gobana si ta huara meke koa ivulu, 
na kinoa ta veko palaena, ivuluna guana qega; 
vasina si hena duduli sari tuna bulumakao, 

vasina si eko magogoso si arini; 

hamu pani rini sari na elelo koari na lelana. 
11 Sari lelana matedi si ta moku palae, 

meke mae pudiki vagi rina barikalege pude sutunu ni pa nika. 
Ura sa puku tie hie si lopu gilagilana; 

ke Asa pu tavetedi si lopu talotana ni Sa si arini, 

meke Asa pu va podakadi si lopu tataru hokara ni. 

12 Koasa rane asa, si kote pudiki vizavizata vagi puleni e Zihova sari Nana tinoni 
podalae pa Ovuku Iuparetisi meke kamo koasa voloso pa Izipi, 13 meke koasa rane 
asa, sa buki nomana si kote ta ivu. Sarini pu korapa tasuna pa Asiria meke sarini pu 
korapa koa pinausu pa Izipi si kote mae meke vahesia se Zihova koasa toqere hopena 
pa Zerusalema. 

Na Vina Balau koasa Butubutu Iparemi 
1 Mani talotaņa sa vina sari havoro isa, sa vina lavata pule tadi na tie viviridi sara pa 
butubutu Iparemi, 
koasa havoro sapu ele pureke nana tinolava isa, 
sapu hake pa batuna sa lolomo masuruna, 
koasa vasileana nomana asa, sa dia vina lavata ari kasa pu eko puta pa vaeni! 
2 Dono la, se Zihova si tagoa si keke tie mataqarana meke ninirana. 
Sa tie asa si guana ruku kabukabue aesi meke na givusu vivirua, 
guana ruku sapu lulia na givusu meke zoropae guana naqe, 
sapu kote buli gore la pa pepeso sa vasileana nomana. 
3 Sa vina sari havoro isa, sa vina lavata pule tadi na butubutu Iparemi, sari tie viviridi 
sara, 
si kote ta neti gore la pa pepeso. 
4Sa havoro sapu ele pureke nana tinolava isa, 
sapu hake pa batuna sa lolomo masuruna 
si kote guana vua piqi sapu sagana kekenu, 
totoso dogoria ri na tie si kote saputu vagia, 


meke hena ia. , , , 
5 Koasa rane asa si se Zihova Tadi na Qeto Minate 


si kote guana toropae banara tolavaena, 
na piribatu leleana tadi kasa Nana visavisa tinoni pu koa hola. 
6 Kote na Magomago pude viliviliti va tonoto si Asa 

koa sa pu habotu tavetena sa vinari pitui, 


na niniranira si Asa koa rini , 
pu va tia ia sa vinaripera pa sasadana sa goba pa vasileana. 


Aisea meke sari na Poropita Viviridi pa Ziuda 
7 Meke arini tugo si tedeve pa vaeni 
meke viviri pa napo bia: 
Sari hiama meke poropita si tedeve pa bia 
meke va pupuhi na vaeni; 
viviri pa napo bia, 
tedeve totoso va dogoroni Tamasa sari kaiqa dinogodogorae, 
ta tubarae ni totoso vilavilasa pa vinaripitui. 
8 Sari na tevolo pu haboti rini si tale luadi mo, 


meke loke vasina si hite via. , 
9 “Ke esei si podekia sa pude va tumatumae ia? 

Koe sei si korapa va bakabakala la inavoso sa? 
Koari na haha pu tige podalae hena ginani, 
koa rini pu tige luara susu? 
10 Keke nonodi mo sari vina tumatumae zama pilipuleni sa: 
Hie si keke, isana si keke, 
beto keke tokele zinama si keke pule, 
vasinahite tani, vasinahite tana.” 
11 Ba leana, pa beru karovodi meke pa votiki vinekala 
si kote zama la sa Tamasa koari Nana tinoni,” 
12 koa rini sapu ele zama la guahe si Asa, 
“Hie sa vasina magomagogosoana, 
madi mae magogoso tani sarini pu mabo,” meke, “Tani sa vasina pude koa noso,” 
ba lopu hiva avoso si arini. 
13 Gua asa ke sa zinama te Zihova la koa rini si kote: Hie si keke, isana si keke, 
beto keke tokele zinama si keke pule, 
vasinahite tani, vasinahite tana; 
pude madi ene la meke ta tubarae ni, 
madi bakora meke ta sipata vagi meke ta zau taloa. 


Na Inavoso tadi pa Zaione 
14 Ke mi avosia sa zinama te Zihova, gamu pu lopu rane ia si Asa, 
meke gamu pu banara ni sari na tie pa Zerusalema. 
15 Zama va titie guahe si gamu, “Gami si ele tavetia sa vinariva egoi koasa minate, 
koasa lovu si ele variva egoi gami. 
Pana kamo mae si keke vinaripera nomana, 
si lopu kaqu tiqu gami sa si gami, 
ura ele vekoa gami sa koha pude koa sa kote la aqoro, 


meke na sinekesekei sa mami tometomeana.” 
16 Ke guahe sa zinama te Zihova sa Banara: 


“Dono la, va ekoa Rau si keke patu pa Zaione, 
na patu sapu ele ta podekena, 

na patu arilaena pude va sokirae nia vetu. 

Asa pu ranea si lopu kaqu bebeno hiva govete.” 

17 Sa vinilasa tonotona si kote tavetavete nia Rau pude nava ia sa vetu, 
meke sa tinonoto guana aroso sapu koa ia mamamata; 

na ruku kabukabue aesi kote paleke taloa nia sa mia aqoro, sapu sa kokoha, 
meke na naqe kote huara pania sa mia tometomeana. 

18 Sa mia vinariva egoi koasa minate si kote tava noso; 
sa mia vinariva egoi koasa lovu si kote kokoi. 

Pana raza atu sa vinaripera nomana 
si kaqu ta ene nia gamu. 

19 Meke doduru totoso sapu kamo atu sa si kote paleke taloa ni gamu sa; 
kamo keke munumunu, hola keke munumunu, pana rane meke pana boni, 
kote paleke taloani gamu sa.” 

Sa ginilagilanana sa inavoso asa 


si kote variva tarazuzuna! , 
20 Sa teqe si papaka hola pude eko nadoro sa tie, 


sa nobi si lopu labe pude hade nia. 
21 Se Zihova si kote varipera, gua sapu tavetia Sa pa toqere Perazimi, 
meke gua sapu tavetia Sa pa Lolomo Qibione, 

pude tavetia sa Nana tinavete, sa Nana tinavete variva magasa, 
meke evania sa Nana hiniva, na tinavete karovona.” 

22 Ego, noso gamu! Lopu va sisire, 
be lopu gua si kote mamata nono la sa mia tinasuna; 

e Zihova Tadi na Qeto Minate si ele tozi nau 
sa tinahuara sapu ele ta korotae koasa doduruna sa popoa. 


Sa Ginilagilana Maena Koe Tamasa 

23 Va avoso, mamu avosia sa mamalainiqu; 

noso, mamu avosi sari qua zinama. 
24 Pana la piki sa tie pude lelete, si vea kote piki lamo si asa? 

Vea, kote geli lamo ia sa sa pepeso meke lopu lelete? 
25 Pana va nama ia sa sa pepeso, 

si vea, lopu lete ia sa sa kiko dili meke taburu nia sa sa kiko kumini? 
Vea, lopu lete ia sa sa huiti pa nana ilaka, 

na bale pa nana lolomo, 

meke kaiqa kiko pule si pa hukihukiri inuma? 


26 Sa nana Tamasa na va tumatumae ia si asa 
meke tozi nia Sa sa hahanana tavetavete. , 
27 Sa dili si lopu kote ta pagaha kiko koari na qaqalotodi pa hatara huda nomana, 


meke sa totopili munamunalana si lopu kote topili va munala nia koasa kumini; 
na dili si kote seke nia pa huda hite pude paqahia, 
meke na kumini si pa kolu. 
28 Na kiko huiti si tana bereti meke kote muzara lea mo; 
ke lopu paqapaqaha lamo kiko si arini koari na qaqalotodi. 
Tumae nia sa pude lopu neti va muzari na hose meke na totopili sari na kiko, 
ba koa dia sari patu muzamuzarana. 
29 Doduru hire si mae guadi koe Zihova Tadi na Qeto Minate, 
na titisa leana hola meke tolavaedi sari Nana ginilagilana. 

Sa Kinorokorotae Tadi pa Zerusalema 
1 Mamu talotana si agoi, Arieli, Arieli, 
sa vasileana nomana te Devita! 
Vuaheni na vuaheni 
si tavete pilipulei agoi sari na totoso inevaņa. 
2 Ba kote la Arau meke va kamo nia tinasuna sa popoa Zerusalema; 
kote kabo si asa meke lukalukana, 
kote na hope si asa sapu tale eharana. 
3 Meke Arau si kote na mua kana, 
kote vari likohae nigo Arau meke raza igo, 
meke huari sari mua goba. 
4 Na ta huara gore, ke pa pepeso kote koa meke zama mae; 
sari mua zinama si kote qumiqumi mae gua pa kavuru. 
Sa mamalainimu si kote vura guana tomate pa pepeso; 
pa kavuru mae gua sari mua zinama sapu manamanasa toa. 
5 Ba sari mua kana si kote ta evanae na kavuru, 
sari dia tie varipera variva matagutudi si kote paleke taloani na givusu. 
Kote hodahodaka mo, pa totoso hite, 
6 si kote kamo mae se Zihova Tadi na Qeto Minate, 

turanae paka manauru, niu, meke na mamalaini lavata, 
turanae givusu, raneboni meke na nika halalana. 
7 Ke sari doduru geto minate tadi hopeke butubutu pu razana se Arieli, 
pu rapatana si asa meke sari nana popoa ta gobadi, 
si kote guana pinutagita mo, 
guana keke dinogodogorae pana boni. 
8 Gua na tie oviana sapu putagita nia sapu henahena si asa gua, 
ba sipu vanunu sa si ovia eko mo si asa; 
gua na tie memehana sapu putagita nia sapu napo si asa gua, 
ba malohoro tu totoso vanunu sa, sina memeha eko mo si asa. 
Ke kote gua asa sari na geto minate, 
pu mae raza ia sa Togere Zaione. 


Lopu Ta Galagalae sari na Vina Balau 
9 Mi magasa mate si gamu, mi duvili mia, 
koromia va hinokaria, mi behu mia; 
mi viviri, ba lopu pa napo vaeni, 
mi tedeve, ba lopu pa napo bia. 
10 E Zihova si va rorodoko gamu pude mi puta muliunu: 
Ele va opoi Sa sari mata mia, sapu sari poropita. 
Ele hadei Sa sari batu mia, sapu sari na tie dodogorae.” 

11 Sapu koa gamu si sari ginuadi ri na dinogodogorae si loketoņa ba na zinama 
mo sapu ta tokoro va nabudi pa pepa ta viqusuna. Meke be vala nia gamu sa pepa 
pa keke tie tumaena tiro meke zama si gamu koasa, “Tiro ia si hie,” si kote olana si 
asa, “Lopu boka si rau sina ta tokoro va nabuna.” 12 Babe vala nia gamu sa pepa ta 
vigusuna koa sa pu lopu tumaena tiro, meke zama, “Tiro ia si hie,” si kote olana si 
asa, “Na lopu tumae tiro si rau.” 

13 Zama se Zihova, 

“Sari tie hire si mae tata koa Rau pa nuzu dia mo, 
va lavata Au rini pa beru dia, 
ba sari bulo dia si seu hola koa Rau. 
Sa dia vinahesiqu Arau 
si luli gua mo koari na vina turu sapu taveti na tie.” 
14 Gua ke kaqu va hodahodaka pulei Rau sari tie hire 
koari na vinari va magasa, pude madi magasa; 
sa ginilagilana tadi tie gilae si kote ta huara, 
meke sa tinumatumae tadi tie tumatumae si kote murimuri. ”* 


Rinoverove sapu Kote Leana Vugo Repere 
15 Mani talotaņa sarini pu va tasuna puleni 
pude tomei sari dia hiniva koe Zihova, 
sarini pu tavetavete pa totoso huporo meke balabala guahe, 
“Esei dogoro gita? Esei gilania?” 
16 Gamu pu va iliri eņai sari ginugua, 
sapu sa raro patu si gua tugo sa tie tavetena! 
Vea, pada pude zama sa tie koasa pu va podakana, 
“Lopu asa tavete au,” gua? 
Vea, boka zama sa raro patu koasa pu tavetena, 


“Loketona si tumae nia sa,” gua?” 

17 Pa vasi totoso hite mo sa soloso higohigo pa Lebanoni si kote ta evanae na pepeso 
masuruna tana inuma, 
meke sari inuma masurudi si kote higohigo soloso pule. 
18 Koasa rane asa si sari tie nuli si kote avosi sari zinama koasa buka, 
meke sari tie behu pu koa koasa opoadumu meke hinuporo si kote dodogorae. 
19 Saripu va pepekae si kote getu pule koe Zihova; 
Saripu loke dia si kote qetu pule nia si Asa pu Hopena pa Izireli. 
20 Sari tie nonovala si kote lopu koa, 
sari tie va sisire si kote murimuri, 
meke doduru pu dono hata ia sa kinaleana si kote tava mate. 
21 Sarini pu vekoa pa sinea sa tie tonoto pa dia zinama, 
pu va sosode kokoha pa vinari pitui, 
meke sarini pu tavete sinekesekei pude sosoara ia sa hinokara pa vinaripitui. 
22 Gua asa ke, se Zihova pu harupu vagia se Ebarahami, si zama guahe koasa tutina 
e Zekopi, 
“Se Zekopi si lopu kote koa kurekure kamahire; 
sari isumata dia si lopu kote dono matagutu kamahire. 
23 Pana dogori rini sari na dia koburu, 
sarini pu taveti Rau pa Limagu, 
si kote vahesia rini sa Pozagu Hopena; 
kote vahesia rini si Asa pu Hopena pa Izireli, 
meke pamana nia sa Tamasa te Zekopi. 
24 Sari tie duviduvili pa magomago dia si kote vagia rini sa ginilagilana; 
sarini pu nominomi si kote va tabea sa vina tumatumae.” 

Sa Vinariva Egoi Loke Laena koari pa Izipi 
1 Zama vura guahe se Zihova, 
“Madi talotana sari koburu tasunadi, 
koa rini pu tavete vurani sari dia binalabala pu lopu Tagarau, 
pu tavete vinariva egoi sapu lopu goto pa Magomagogu, 
meke vari tomotomoe ni sari dia sinea; 
2 pu gore la pa Izipi 
meke lopu nanasa nia rini sa Qua hiniva; 
pu hata tinokae koe Pero pude lavelave ni, 
la aqorae koe Izipi pude ta tokae. 
3 Ba sa lave te Pero si na kinurekure tamugamu, 
sa aqoro te Izipi si na vina goremia gamu. 
4 Ele la koa dia pa Zoani sari mia palabatu paleke inavoso 
meke tiqe hogoto la pa Hanesi si keke puku tie vivinei tamugamu, 
5 ba doduru tie Ziuda si kote tava kurekure beto 
sina loke laedi sari na tie Izipi koa gamu 
loketona si kote paleke mae nia rini pude tokani gamu. 
Ke kote tava kurekure meke va gore puleni gamu si gamu.” 
6 Hie sa kinorokorotae te Tamasa pa guguadi rina kurukuru name pa Neqevi:* 
“Ene nuquru gua pa popoa tasunana meke koa ia tinasuna, 
sini ia na laione, 
vasina koa ia soku votivotiki noki variva mate, 
si keke puku tie, paleke tinagotago pa mudi don'ki, 


* 30:6 Sa Neqevi si pa vari korapana sa soloso qega meke sa popoa toqetoqere pa Ziuda. 


Aisea 30:7 984 Aisea 30:17 


dia tinagotago vinariponi si pa podu mudidi rina kameli, 
la koasa butubutu sapu lopu kote ta tokae nia rini, 

7 la pa Izipi, sapu loke laena sa nana tinokae. 
Gua ke poza nia, 

'Rehabi Udapelv’ Arau si asa. 


Na Tinoni Seke Tinarae 
8 Mu la, mamu kubere goreni sari zinama hire, 
gasi goreni pa pepa ta viqusuna, 
pude koari na rane pu korapa mae 


„Si kote na vina sosode loke vina betona si asa. 
9 Hire sari tie lopu luli zinamadi, na koburu sekesekeidi, 


koburu sapu korodia va avoso la koari na vina turu te Zihova. 
10 Zama i arini sari na tie dodogorae, 

‘Mi lopu dodogoro pule!’ 
meke koari na poropita si, 

‘Mi lopu mae totoli va tonoto puleni gami! 
Tozini gami mo sari tinitona leanadi, 

mi tozini gami mo sari sinekesekei gua pu hiva avosi gami. 
11 Rizu taloa, 

vura taloa koasa sirana hie, 
meke lopu mae zama nia koa gami 

si Asa sapu Hopena pa Izireli!.”” 

12 Gua asa ke, hie si zama nia sa Tamasa Hopena pa Izireli: 

“Sina kilua gamu sa inavoso hie, 

meke na ninovanovala si kalavarae ia gamu, 

na kinohakoha si ronua gamu, 


13 ke sa sinea hie , 
si kote guana goba ululuna, sapu viqala meke potele, 


meke ilasa gore va hodaka, pa totoso hite mo. 
14 Kote poraka umumu guana raro patu, 
sapu ta inete lopu ta tatarue hokara, 
meke sari na videvidena si lopu noma 
pude boka paleke ni motete pa nika 
babe pude siovo ni kolo pa berukehe.” 
15 Ke hie si zama nia sa Banara Zihova, sa Tamasa Hopena pa Izireli: 
“Pana kekere pule mae mo gamu koa Rau, meke magogoso koa Rau si kote ta harupu 
si gamu, 
sa mia niniranira si pa kinoa noso mo meke pa rinanerane, 
ba lopu hiva tagoi gamu si arini. 
16 Zama si gamu, ‘Lokari, kote koi mami pa hose meke govete mami.’ 
Ke kote govete mia tu! 
Zama si gamu, ‘Kote koi taloa mami pa hose reregedi.’ 
Ba sari tie hadu luli si kote rerege hola la tu! 
17 Keke tina si kote govete 
sapu keke tie mo hadu i; 
pana ka lima tie hadu gamu 
si kote doduru mo si govete, 
osolae sapu koa hola koa gamu si 
guana keke pitipiti pa batu toqere, 
guana poko koa ia kubekubere pa toqere.” 

18 Gua ba okoro sisigiti nia e Zihova pude vata dogoro nia sa Nana tataru koa gamu; 
ke gasa turu si Asa pude va dogoro ni gamu sa Nana tataru variva tukana. 
Ura se Zihova si na Tamasa vilavilasa pa tinonoto. 
Tamanae sari doduru pu koa aga koa Sa! 


Kagu Mana ni Tamasa sari Nana Tinoni 

19 Gamu na tiena sa popoa Zaione, pu koa pa Zerusalema, kote noso kabo si gamu. 
Na kote tataru hola si Asa pana kabo hata tinokae si gamu! Pana avoso gamu Sa si 
kote olana mo si Asa. 20 Na bereti tinasuna tugo si vatu nia e Zihova meke na kolo 
tinasigiti, gua ba kamahire si lopu kote ta tome sari na mia tie va tumatumae; kote 
dogoroni mata mia soti gamu si arini. 

21 Be taliri la si gamu pa kali matao babe pa kali gede ba sari talina mia si kote 
avosia mo si keke mamalaini pa mudimia sapu zama guahe, “Hie tu sa sirana; mae 
ene gua tani.” 

22 Totoso asa si kote huara pani gamu sari na mia beku sapu ta pokoe siliva meke 
sari mia kineha ta peqodi sapu ta pokoe golo; kote gona pani gamu, guana oki palae 
poko variva malederedi, meke kote zama, “Taloa koa rau!” 

23 Kote garunu poni gamu ruku Sa pude tadi na kiko pu letei gamu pa pepeso, meke 
sari ginani pu vura pa pepeso si kote tolavaedi meke soku. Koasa rane asa si kote 
nomana sa pavasa duduli tadi na bulumakao. 2? Sari na bulumakao meke na don'ki 
pu geli pepeso pa inuma si kote hena va leana duduli sapu tava tanadi va leana. 
25 Koasa rane sapu tava mate sari na mia kana, totoso ta huara gore sari dia vetu 
hakehakei ululudi, si kote totolo gore sari na kolo koari doduru toa na doduru toqere 
ululudi. 26 Sa sidara si kote keana guana rimata, meke sa rimata si kote zuapa totoso 
bakala, gua tugo sa kalalasadi ka zuapa rane dodurudi. Hie si kote evana totoso pusi 
e Zihova sari bakora tadi Nana tinoni, meke salani Sa sari dia tinasigiti. 


Kaqu Va Kilasia Tamasa sa Popoa Asiria 
27 Dono la, sa pozana e Zihova si mae gua pa seu, 
turanae tinanaziri maņinina meke moatana sa tunaha korapa sage; 
sari beruna si sini na binugoro, 
meke sa meana si na nika halalana. 
28 Sa sinino Tanisa si guana naqe sapu ninira sigiti gorena, 
meke odu sage kamo pa rua. 
Niu i Sa sari na butubutu meke vizata vagi Sa sarini pu kote tava kilasa; 
va soto ni Sa pa nuzudi rina tie 
sari iku meke turana taloa ni la pa tina huara. 
29 Meke kote kera si gamu 
gua koasa boni sapu qetuqetu nia gamu si keke inevana hopena; 
kote getu sari bulomia 
gua totoso ivivu meke sage sari na tie 
la koasa togere te Zihova, 


koasa Patu heheda te Izireli. , o. 
30 E Zihova kote va avosoni koari na tie sa Nana mamalaini pa paka manauru, 


meke kote va dogoro ni Sa sa sekena sa Limana 
turanae tinanaziri meke na nika halalana, 
turanae na paka manauru, na lovua meke na ruku kokoreo. 
31 Sa mamalaini te Zihova kote va matagutu ia sa popoa Asiria; 
koasa Nana kolu binanara kote seke goreni Sa. 
32 Pana ta seke va bakora sari pa Asiria 


._ koasa Nana kolu vari kilasi , o. , 
si kote peka sari Nana tinoni koari na dia tabarini meke na mike, 

totoso raza i Sa meke seke ni Limana Sa. 
33 Pukerane si ele tava nama sa vasina, sapu halala ia na nika, 
pude sulu ia sa banara tadi pa Asiria; 
sa pou sapu koa ia nika si labe meke lohi, 
na katu va leana hola sina soku sa hudana; 
sa sinino te Zihova, 
sapu guana zoloro gorena sa patu lera pa nai, 
kote va hurununa. 

Tamasa Kagu Lavelave nia sa Popoa Zerusalema 
1 Madi talotana sarini pu la hata tinokae koari pa Izipi, 
pu kalavarae koari na hose pa vinaripera, 
pu ranei sari soku tina totopili varipera tadi kasa 
meke sa niniranira tadi na dia tie koi hose, 
meke lopu dono la koasa Tamasa Hopena pa Izireli, 


babe hata ia sa tinokae te Zihova. , , 
2 Ba na gilae tugo si Asa meke boka va kamo tinasuna tugo si Asa; 


meke lopu hite va pulei Sa sari Nana zinama. 
Kote gasa turu varipera ni Sa sari tie kaleadi, 
sarini pu zukai sari tie tavete va kaleana. 
3 Ba sari pa Izipi si na tie mo meke lopu Tamasa; 
sari dia hose si na masa mo meke lopu maqomaqo. 
Pana repaha vura ni e Zihova sari limana, 
si asa pu vari tokae si kote ta tubarae nia, 
meke asa pu ta tokae si kote hoqa; 
ari karua beto si kote kaleadi varigara. 
4 Hiera gua si zama nia e Zihova koa rau, 
“Pana kurumu sa laione, 
sa laione nomana, totoso va matea sa sa gana ginani, 
meke be vea soku gua sari sepati 
pu varigara pude va govete ia, 
ba lopu kote matagutu ni sa sari na kukili 


babe ta sosoara ni sari na vevehe. | 
Kote gua tugo se Zihova Tadi na Qeto Minate pu kote gore mae 


pude mae varipera pa Toqere Zaione. 
> Kekenono gua rina kurukuru tapuru sapu alale dia panaulu, 

se Zihova Tadi na Qeto Minate si kote lavelave nia sa popoa Zerusalema; 
kote lavelave nia Sa meke va sare ia Sa, 

kote ene hola nia Sa meke harupia Sa.” 
6 Izireli, mi kekere pule la koa Sa, 

ele sea tugo si gamu meke va karikari la koa Sa. 


7 Ura koasa rane asa o. mi 
si kote kilui gamu doduru sari mia beku siliva meke golo, 


sari pu taveti gamu pa lima mia, sari lima kaleadi sara. 
8 “Sa popoa Asiria si kote hoqa mate pa vedara sapu lopu tana tie; 


na vedara te Tamasa kote va mate i. 
9 Sa dia nati vasileana ninirana si kote hoqa pa minatagutu; 


totoso dogoria mo rina koimata tadi pa Asiria sa niniranira tanisa geto minate 
varipera tadi kana si kote ta duana si arini,” 
gua si zama vura nia e Zihova, 

Asa pu koa Nana nika pa Zaione, 
Asa pu halala Nana nika lerana pa Zerusalema.” 

Sa Banara pa Nana Tinonoto 
1 Dono la, na banara si kote banara ni sari na tie pa tinonoto 
meke sari na palabatu si kote tuturana pa ninono. 
2 Hopeke tie si kote guana keke vasina pude paere pa givusu 
meke na tometomeana pa raneboni, 
guana kolo tototolo pa popoa gega 
meke na magomago tanisa patu lavata pa popoa loke kolona. 
3 Meke sari matadi ri na tinoni pu dodogorae si kagu dodogoro, 
meke sari talina dia rini pu avavosae si kagu avavoso. 
4 Sa binalabala sapu haluhalue si kote tumae meke gilagilana, 
meke sa mea sapu zama nira si kote zama va leana pule meke bakala. 
5 Sarini pu duviduvili si lopu kaqu ta pozae palabatu, 
meke sari tie sekesekei si lopu kaqu ta pamanae pule. 
6 Ura sa tie duviduvili si zama va pekipekie tugo, 
meke nana binalabala si tupiti mo pa ginugua kaleanadi. 
Na hahanana kaleadi seu pa kinehana sa Tamasa si tavetaveti sa, 
meke na binalabala seadi si tozi sa pa guguana e Zihova; 
saripu ovia si lopu poni sa 
saripu memeha si hekini kolo sa. 
7 Sari hahanana tadi tie pekipeki si kaleanadi, 
meke taveti rini sari tinavete sekesekeidi; 
pude novali sari tie malana pa koha, 
be vea leanadi gua sari dia tinepa. 


8 Ba sa tie tonotona si taveti sari na binalabala tonotodi 
meke pa binalabala tonotodi si turu si asa. 


Vinaripitui meke na Vinaleana Pule 
9 Gamu barikaleqe pu koa valeana mia, 
tekulu, mamu va avoso mae koa Rau; 
gamu na tudia vineki pu koa loketona matagutu nia, 
mi avosia sapu kote zama nia Rau! 
10 Pa vasi totoso hite mo, hola nia mo keke vuaheni, 
gamu pu kokoa va leana si kote nenegara; 
sari vua huda qurepi si lopu kote vua, 
meke sa totoso pakepakete si lopu kote ta evana. 

11 Mi matagutu sisigiti na neneqara, gamu na barikaleqe pu koa valeana mia; 


mi matagutu, gamu na tudia vineki pu lopu matagutu! 
Gore pani sari mia poko leleadi, 
mamu va sagei pa kopete mia sari poko baika. 
12 Mi pohari raqaraqa mia pa tinalotaņa, 
balabala i sari inuma vaeni sapu vua katakata, 
13 meke sari na pepeso tadi Qua tinoni, 
pepeso sapu ele toqolo sagea na hudahuda rakihi, 
uve lukalukana ni sari doduru vetuvetu sapu hoke vevehe qetuqetu, 
meke koasa vasileana lavata hie sapu hoke sinia na qinetuqetu. 
14 Sari vasidi sapu ta gobadi si kote ta veko palae, 

sa vasileana lavata sapu vevevehena si kote ivulu; 
sari goba vari likohae meke na vetu hakehakei ululudi si kote ta evanae na pepeso 
kaleanadi ninae rane, 
vasina kote horu getu sari don'ki meke toa ia duduli tadi na sipi, 
15 osolae ta zoropae mae panaulu koa gita sa Magomago te Tamasa, 
meke sa gega si ta evanae na inuma masuruna, 
meke sa inuma masuruna si ta evanae na higohigo. 
16 Sa ninono si kote veko kinoa pa gega 
meke sa tinonoto si kote koa la koasa inuma masuruna. 
17 Sa vuana sa tinonoto si na binule; 
sa laena sa tinonoto si na kinoa noso meke na kinalavarae koe Tamasa ninae 


ane. 
18 Sari Oua tinoni si kote koa pa vasidi sapu koa ia binule, 
pa vetu sapu lopu boka ta raza kamo la, 
pa vasina sapu kote magogoso meke lopu ta sosoara. 
19 Be la sa ruku kabukabue aesi meke hoga gore betoi sari hudahuda pa soloso, 
meke sa vasileana lavata si ta huara inete taloa, 
20 ba mi koa tamanae si gamu, 
totoso letei gamu sari mia kiko pa kalidi rina tototolo, 
meke sari bulumakao na don'ki si va henahena i gamu koasa pezara duduli 
lavata. 

Vinaravara Tepa Tinokae 
1 Mi talotana si gamu pa Asiria, na tie huhuara si gamu; 
gamu pu lopu ele ta huara! 
Mi talotana si gamu, na tie goragora si gamu; 
gamu pu lopu ele ta goragora! 
Pana noso huhuara si gamu, 
si kote ta huara si gamu; 
pana noso goragora si gamu, 
si kote ta qoraqora si gamu. 
2 Zihova, Mu tataruni gami; 
Agoi mo si aqa Nigo gami. 
Na niniranira tamigami si Agoi doduru munumunu, 
na mami hinarupu pa totoso tasuna. 
3 Pana avosia rini sa mamalainimu Goi si govete sari na kana; 
totoso gasa turu Goi, si talahuarae sari na butubutu. 
4 Sari na vinagi tadina kana si ta pudiki vagi guana hinenahena tadi na kupokupo; 
ta saputu vagi rini gua ri na rovana kupokupo. 
5 Tava lavata se Zihova, na pa Manauru si koa si Asa; 
kote va sini nia ninono meke tinonoto Sa sa popoa Zaione. 
6 Koa Sa si kote sokirae si agoi koari na mua totoso, 
tagotago si Asa pa hinarupu meke ginilagilana lohina meke tinumatumae; 
na pinamanana e Zihova si na vidulu pude vagia sa tinagotago asa. 
7 Dono la, sari dia tie varane si korapa kabo va ululae koari na sirana; 
sari palabatu ta garunu la koari na kana pu hiva vari bulei si kabo sisigiti. 
8 Sari sirana vari karovae popoa si ivulu, 


loke tie si ene koari na sirana. 
Sa vinariva egoi si ta kumata, 


saripu va sosodena si ta etulu, 

loke tie si ta pamanae. 
9 Sa pepeso si kuliusu meke gore hiteke, 
Lebanoni si kurekure meke harahara; 
sa pezara duduli pa Saroni si na gega gua, 
meke Basani meke Kameli si hoga elodi. 


Va Balaui e Zihova sari Nana Kana o , 
10 Ba zama se Zihova koa rina kana, “Kamahire si kote gasa turu si Arau. 


Kamahire si kote tava lavata si Arau; 
kamahire si kote ta ovulu sage si Arau. 
11 Gamu pa Asiria si na duduli popadi si hira vura ni gamu; 
sa mia sinino mo si guana nika sapu kote sulu pani gamu. 
12 Sari tie huporo si kote ta sulu palae hokara; 
gua sapu halalia sa nika sa hiqohiqo rakihi. 
13 Gamu pu koa va seu, mi avosi gua sapu ele evani Rau; 
gamu pu koa tata, mi gilania sa Qua niniranira!” 
14 Sari tie kaleadi pa Zaione si matagutu sisigiti; 
kamoi na neneqara sari tie sapu loke dia tamasa meke zama si arini: 
“Esei koa gita si kote boka koa turania sa nika susulu? 
Esei koa gita si kote boka koa turania sa nika sapu halala ninae rane?” 
15 Sa tie sapu ene pa tinonoto 
meke zama ni sapu gotogoto, 
asa sapu lopu tavetavete nia sa nana niniraņira pude hiko poata, 
meke kopu ni sari limana pude lopu vagi sari tinabara golomodi, 
asa sapu tukui talinana koari na hiniva pude va mate tie 
meke tukui matana koari na binalabala kaleadi, 
16 asa tugo sa tie sapu kote koa pa vasidi ululudi, 
sa nana tometomeana si panaulu pa toa. 
Nana bereti si kote ta poni nia sa, 
meke na kolo napo si lopu kote qaga nia sa. 


Sa Popoa Tolavaena Vugo Repere 
17 Kote dogoria gamu pa matamia sa tinolava tanisa Banara 
meke kote tiro gorea gamu sa popoa sapu nipulu la tu pa seu. 
18 Pa mia binalabala si kote balabala pulei gamu sari tinasuna holadi: 
“Avei sa tie pu tavete vura takisi? 
Avei sa tie vagivagi takisi? 
Avei sa tie pu naei sari vetu hakehakei ululudi?” 
19 Lopu kote dogoro pulei gamu sari tie kaleadi arini, 
sari tie sapu votikaena dia zinama, 
meke dia vinekala si tasuna pude tumae nia. 

20 Mi dono la pa Zaione, sa vasileana lavata vasina hoke ta tavete sari nada inevana 


qetuqetu; 
sari matamia kote dogoria sa popoa Zerusalema, 
na kinoa bulebulena, na ipi sapu lopu kote tava rizu; 
sari doduru tupili tanisa si lopu kaqu ta daku vura, 
sari ikuna si lopu kote tava kumata. 


21 Vasina si kote koa sa nada Tie Ninirana se Zihova. 
Kote guana vasina sapu koa ia na ovuku labedi meke na tototolo. 


Loke vaka sapu koa i na qelu si kote ale koa rini, 
loke vaka nomadi si kote tepe sage koa rini. 
22 Ura e Zihova sa nada tie varipitui, 

e Zihova sa nada tie tavete tinarae, 
e Zihova sa nada Banara, , 
meke Asa tu kote harupu gita. 


23 Sari ikudi rina tepe si sigoto hoboro dia: 
Sa dedegerena sa tepe si lopu soto va nabu, 
meke sa tepe si lopu repaha. 

Sari vinagi sokudi pa mudi vinaripera si kote tava hia koari na tie te Tamasa 
meke ari na ike ba kote paleke dia hinia. 

24 Lopu keke koa rini pu koa pa Zaione si kote zama, “Kei, moho qua,” gua; 
ura, arini pu koa vasina si kote ta leosae koari na dia sinea. 

Kaqu Va Kilasi Zihova sari Nana Kana 
1 Rizu tata mae, gamu doduru butubutu, mamu va avoso mae; 
Noso mamu va talina mae, gamu na tinoni! 
Mani avoso mae sa popoa pepeso, meke doduru pu koa koasa, 
sa kasia popoa meke doduru tie pu koa koasa! 
2 Ura bugoro ni e Zihova sari doduru butubutu, 
sa tinaņaziri Tanisa si kamo la koari doduru dia qeto minate. 
Na kote va kilasa beto pani Sa, 
kote vala ni Sa pude ta seke va mate. 
3 Sari tinidia si kote ta gona palae, 
meke kote humana hikare sa muzi pa tinidia; 
sari toqere si kote tale eharadi. 
4 Doduru pinopino pa manauru si kote murimuri, 
kote huporo podalae pa keke kali hukihukirina kamo la pa keke kalina; 
gua sa pepa sapu hitehite ta viqusu sage, 
doduru pinopino si kote hoqa 
guana elelo haraharadi pa huda vaeni, 
guana vua pigi saganana koasa huda pigi.” 


5 Sa Qua vedara si va kilasi sari na pinopino pa manauru.” 
Dotu, kamahire si kote gore la va kilasi Rau sari pa Edomu, 
sa butubutu pu ele ta vizata pude va kilasa beto pania Arau.” 
6 Sa vedara te Zihova si ta poņa pa ehara, 
meke tale deanana, 
pa eharadi rina lami na qoti, 
meke pa deanadi rina leleqata bulumakao. 
Ura se Zihova si vukivukihi pa Bozira 
meke na eono si pa Edomu. 
7 Meke kote mate turani na bulumakao pinomodi, 


„sari tuna bulumakao meke bulumakao niniradi. 
Sari dia popoa si kote bobosi na ehara, 


meke sa kavuru si kote heni pa deana. 
8 Ura koa nana si keke rane te Zihova sapu kote tubehe hobena si Asa, 


na vuaheni vinariva kilasi koa ri na kana te Zaione. 
9 Sari na patu lera si kote totolo gore pa Edomu, 


sari kavuru si kote lera 

meke sa pepeso si kote tale nikana mo! 
10 Lopu kagu tava mate si asa boni na rane; 
sa tunahana si kote sage ninae rane. 
Koari na sinage na sage si kote koa ivulu eko mo si asa; 


loke tie kote ene nuguru pule gua vasina.” 
11 Sari na duduru pa gega meke na nao kote koa hobea; 


sari na duduru nomadi meke na raveni si kote tavete vori vasina. 
Kote nava ia Tamasa sa popoa Edomu, 


na aroso padapadana meke sa aroso koa ia na mamamata, 
pude pada vura nia sa kinolura meke sa tinahuara tanisa popoa asa. 
12 Sari nana palabatu si kote loke butubutu pude totoli nia 


meke sari nana koburu tavia si kote murimuri beto. , 
13 Na huda rakihi si kote toqolia sa doduru korapana sa goba vasileana, 


na hilibubuku si kote koa pa korapa vetu banara. 

Na tometomeana tadi siki pinomo, 
na popoa tadi na duduru si asa. 

14 Sari kurukuru pa qega si kote ene lamae vasina turani sari siki pinomo, 
sari qoti pinomodi si kote vari tioki; 

sari kurukuru ene boni si kote hiva magogoso 


meke la hata lolomo vasina. 
15 Sa duduru si kote tavete vori meke opo nana, 


kote hira vovoto meke kopuni sa sari tuna, va aqori sa pa kauru tatapuruna; 
vasina tugo kote varigara sari na atata, 

kote na tamatamaloana si vari kamoi. 

16 Dono la koasa buka te Zihova mamu tiro ia: 

kote koa beto sari na kurukuru hire, 

lopu keke si kote loke loana. 
Ura Telena zama nia sa tinozi hie, 

meke pa Maqomaqona Sa kote varigara ni Sa. 
17 Sari dia hinia koasa popoa si poni ni Sa; 

sa limana hihia poni gua sapu garodi. 
Kote tagoa rini sa popoa ninae rane, 

meke kote koa si arini vasina pa sinage na sage. 


35 


Sa Sirana sapu Madina 

1Sa qega meke sa pepeso popana si kote qetu; 

sa soloso qega si kote komokomolia meke pelaria na havoro. 
2 Kote toa vura si asa meke havohavoro toa; 

kote kera meke kukili si asa pa qinetu. 
Sa tinolava pa Lebanoni si kote ta poni nia sa, 

meke kote dono lea gua sa pezara pa Saroni meke sa toqere Kameli. 
Kote dogoria sa qega sa ninedala te Zihova, 

sa tinolava tanisa nada Tamasa. 
3 Va ninira i sari na lima malohorodi,* 

meke va nabu i sari tunutunu sapu zokezoke; 
4 zama guahe koa rini pu malohoro bulodi, 

“Mi ninira, mi lopu matagutu; 
sa mia Tamasa si kote mae, 

na tinanaziri pude hobena si paleke mae nia Sa; 

turanae Nana hiniva pude kilasi sari kana 
meke kote harupu gamu Sa si gamu.” 
5 Meke kote tukeli Sa sari matadi rini pu behu 
meke sari talinadi pu nuli si kote avavosae.” 
6 Meke kote horu na peka sarini pu ike, 
meke saripu poka na meadi si kote kukili qetu. 
Na kolo si kote puzaka vura pa soloso popadi 
meke na tototolo si kote ene pa qega. 
7 Sa onone vari kinai si kote ta evanae na kopi, 
meke sa pepeso memehana si kote bukahia na kolo. 
Sari vasidi pu hoke eko magogoso sari na siki pinomodi, 
si kote toqoli na duduli meke na kuli. 
8 Meke na sirana vari karovae popoa si kote koa nana, 
kote ta pozae na Sirana Madina si asa. 
Sari tie bonidi si lopu kote ene gua vasina. 
Ari na tie madidi koe Tamasa kote ene ia; 
ari tie pekipekidi na kaleadi si lopu kote ene gua vasina. 
9 Loke laione si kote koa vasina, 
kurukuru variva matena lopu kote enea; 
lopu kote ta dogoro vasina si arini. 
Ba arini mo pu ta harupu si kote ta dogoro vasina. 
10 Sarini pu holu vagi puleni e Zihova si kote pule. 
Kote kerakera si arini meke nuquru pa Zaione; 
na qinetuqetu loke kokoina si kote toropae nia rini pa batudia. 
Kote sini i na qinetuqetu meke na kinomolo, 
meke sa tinalotaņa na tinarugogo si kote murimuri taloa. 

Va Matamataguti Asiria sari pa Zerusalema 
(2 Banara 18:13-27; 2 Koronikolo 32:1-19) 

1 Pa vina manege made vuahenina sa binanara te Hezikaea pa Ziuda, si la rapati 
e Senakeribi, sa banara lavata pa Asiria, sari na vasileana ta gobadi pa Ziuda meke 
zau vagi sa. 2 Meke garunu la nia sa banara pa Asiria sa nana nati palabatu varipera 
la koe Hezikaea, sa banara pa Zerusalema; taluarae si asa pa Lakisi turania sa qeto 
minate lavata. Sipu la noso sa palabatu Asiria kapae koasa kolo totolo sapu va karovo 
vagi kolo pa kopi sapu Kopi Kali Sage pozana koasa siraņa la gua vasina hoke nuna 
poko ri na tinoni, 3 si vura la sari ka neta palabatu te Hezikaea pude tutuvi si arini: 
Se Eliakimi sa tuna koreo e Hilikaea sapu kopu nia sa vetu tanisa banara; se Sebana, 
sa tie kubekubere; meke se Zoa sa tuna Asapa, sa tie kubekubere va karovo pa buka. 

4 Zama sa palabatu varipera pa Asiria koa rini, “La tozi nia se Hezikaea, 
“Hie si zama nia sa banara lavata, sa baņara pa Asiria: Koe sei si rane la si goi? 
5 Zama si agoi sapu tumaemu varipera meke na niniramu si agoi, gua, ba na zinama 
kokohadi si arini. Koe sei si kalavarae la agoi, ke va kanakana mae koa rau si agoi? 
6 Hokara, agoi kamahire si kalavarae la pa Izipi, sa kuli, pude na mua kolu ene, gua. 
Ba pana kalavarae ia goi si kote moku sia meke va bakora ia sa limamu. Gua asa se 
Pero sa banara pa Izipi koa rini pu kalavarae la koasa.” 7 Meke pude zama si agoi 
koa rau, “Gami si kalavarae koe Zihova sa mami Tamasa,” gua, si vea, lopu tanisa 
tu sari hope na vasidi ululudi sapu rizu pani e Hezikaea meke zama koari pa Ziuda 
meke Zerusalema, “Gamu si kaqu vahesi mo koasa hope hie, pa Zerusalema,” gua? 

8 Ego mae mamu variva ego ni si kaiga binalabala koa sa gua banara pa Asiria. 

Arau kote poni gamu si karua tina hose, be guana boka vekoni tie gamu pude koi 

i! 9 Vea meke kote boka va kilasia gamu si keke gua palabatu sapu hitekena hola 

koari na gua palabatu varipera, be vea kalavarae la gua si gamu pa Izipi pude vagi 

totopili varipera meke na tie koi hose? 10 Gua pule hie, balabala ia gamu sapu lopu 
toka nau e Zihova pude mae rapatia meke huara ia sa vasina hie? Ura e Zihova mo 
telena na garunu au pude ene halabutu mae ia sa kali popoa hie meke huara ia.”” 

11 Ba zama la sari Eliakimi, e Sebana, meke e Zoa koasa palabatu, “Palabatu, mu 
zama mae koa gami pa zinama Arameiki. Kote boka avoso igo mo gami. Ba lopu zama 
pa zinama Hiburu; ura korapa va avoso mae sari doduru tie pa batu goba hire,” gua 
si arini. 

12 Meke olana la koa rini si asa, “Balabala ia gamu sapu koa gamu meke sa mia 
banara mo si garunu nau sa gua baņara pude zama ni sari doduru zinama hire? 
Lokari hokara! Na korapa zama la tugo si arau koari tie pu korapa habotu dia pa 
batu gobagoba. Na gamu doduru, si kote gani sari na boni mia meke napoi sari na 
bilana mia,” gua si asa. 

13 Beto si turu sage sa palabatu meke velavela vura pa zinama Hiburu, “Mi va 
avosi sari zinama tanisa baņara lavata, sa banara pa Asiria! 14 Hiera gua si zama nia 
sa banara: Mi lopu va malumia se Hezikaea pude koha gamu. Na lopu kaqu boka 
harupu gamu sa! 15 Mi lopu va malumia se Hezikaea pude ososoni gamu pude ranea 
se Zihova pana zama guahe si asa, 'Hinokara kote harupu gita e Zihova si gita; sa 
vasileana nomana hie si lopu kaqu ta vagi koasa qeto minate varipera tanisa baņara 
pa Asiria, gua.’ 

16 Mi lopu va avosia se Hezikaea! Ura guahe si zama nia sa baņara pa Asiria: Mi 
variva bulei mae koa rau; mi vura mae koasa vasileana lavata. Pana gua asa si kote 
henahena mo si gamu doduru koari na mia qurepi koari na mia huda vaeni meke 
koari na mia huda piqi soti, meke napo pa mia berukehe soti, 17 osolae pule mae si 
arau meke turana lani gamu pa keke popoa gugua puta mo sapu tamugamu hie, na 
popoa vuvua meke vaeni vaqura, na popoa koa ia na bereti meke inuma vaeni. 

18 Lopu va malumia se Hezikaea pude turaņa va sea gamu pana zama guahe si 
asa, ʻE Zihova kote harupu gita.’ Vea, hite harupi na dia tamasa sari butubutu koasa 
limana sa banara pa Asiria? 19 Avei sari na tamasa tadi pa Hamati meke Arapadi? 
Avei sari tamasa tadi pa Sepavaimi? Vea, harupia tugo rini pa limaqu si pa Sameria? 
20 Esei koari doduru tamasa tadi popoa arini ele boka harupu ia sa nana popoa koa 
rau? Ke vea meke kote boka harupia e Zihova sa popoa Zerusalema koasa limaqu?” 

21 Ba sari tie si koa lopu kulu meke lopu olaņa hobe la, sina ele zama i sa banara, 
“Lopu olana la ia,” gua. 

22 Meke daku sira i ri Eliakimi sa tuna e Hilikaea, Sebana sa tie kubekubere, meke 
e Zoa sa tuna Asapa sa tie kubekubere va karovo pa buka, sari dia poko pa tinalotana 
meke la koe Hezikaea, meke tozi nia rini sari doduru pu zama ni sa palabatu varipera 
tadi pa Asiria. 

Tepaia sa Banara sa Tinokae te Aisea 
(2 Banara 19:1-7) 

1 Sipu avosia tugo Hezikaea, sa banara, sa inavoso, si daku rikatia sa sa nana poko 
meke va sage poko baika, meke nuquru la pa Zelepade te Zihova si asa. 2 Garunu lani 
sa sari Eliakimi sa palabatu kopu pa vetu banara, Sebana sa tie kubekubere, meke 
sari nati hiama pude la koe Aisea sa poropita tuna Emosi. Va sage poko baika beto 
sari doduru. ? La tozi nia rini se Aisea, “Guahe si zama nia e Hezikaea: Sa rane hie 

si na rane tinasuna, vinakilasa meke na kinurekure, gua puta totoso va namanama 
podo sa koburu, ba loke niniranira si koa pude podo si asa. 4 Hokara ele avosi tu 
e Zihova sa mua Tamasa sari doduru zinama pu zama ni sa palabatu varipera sapu 
garunu mae nia sa banara pa Asiria, pude mae va sisire nia sa Tamasa toana. Mani 
va kilasi Sa sarini pu zama ni sari zinama pu avosi e Zihova sa mua Tamasa. Mu 
varavara poni gami sapu gami ka visavisa mami pu korapa koa hola.” 

5 Totoso kamo la sari palabatu te Hezikaea sa banara koe Aisea, 6 si zama la i Aisea 
si arini, “Tozi nia sa mia banara, ‘Hiera gua si zama nia e Zihova: Mu lopu matagutu 
nia sa inavoso sapu avoso nia goi. Sari zinama pu zama ni sa nabulu tanisa baņara 
pa Asiria sapu va paraparana mae koa Rau. 7 Mu avoso mae! Kote vekoa Rau si keke 
binalabala koa sa pude totoso vagia sa si keke inavoso, si kote kekere pule mo si asa 
pa nana popoa soti, meke vasina kote vari poni nia rau pude ta seke va mate si asa 
pa vedara.”” 


Va Balau Pule La sari pa Asiria koe Hezikaea 

8 Totoso avoso nia sa palabatu varipera sapu ele taluarae pa Lakisi sa banara pa 
Asiria, si kekere pule si asa meke la dogoria sa sa nana banara korapa varipera pa 
Libina. 9 Ego, vagia Senakeribi si keke inavoso sapu sa qeto minate pa Izipi, sapu 
turani sa banara Tirihaka pa Itiopia, si korapa mae pude raza ia si asa, gua. Totoso 
avosia sa sapu gua asa, si garunu la zinama si asa koe Hezikaea sapu zama guahe: 
10 “La zama guahe koe Hezikaea sa banara pa Ziuda: Mu lopu va malumia sa mua 
tamasa sapu rane ia goi pude koha igo pana zama si asa, 'Zerusalema si lopu kaqu ta 
vala koasa banara pa Asiria,’ gua. 11 Ele avoso ni mo goi gua sapu taveti rina banara 
pa Asiria koari doduru popoa, sapu huara beto pani rini. Meke gamu si vea, kote ta 
harupu tugo? 12 Vea, harupi tugo ri na dia tamasa sari na butubutu sapu ta huara 
koari na tamaqu kenudi, sapu sari tamasa tadi pa Qozani, Harani, Rezepi, meke sari 
tie pa Idini sapu koa pa Telasa? 13 Avei sa banara pa Hamati, sa banara pa Arapadi, 
sa banara koasa vasileana lavata pa Sepavaimi, babe pa Hena meke pa Iva?” 

14 Meke vagia Hezikaea sa leta koari tie paleke inavoso meke tiro ia sa. Beto si 
sage la si asa pa Zelepade te Zihova, meke la repahia sa pa kenuna e Zihova, 15 Meke 
varavara la koe Zihova se Hezikaea: 16 “Kei, Zihova Tadi na Qeto Minate, Tamasa pa 
Izireli, habotu Mua koasa Mua habohabotuana Banara pa vari korapadi rina mateana 
serubimi. Agoi mo telemu sa Tamasa pa doduru butubutu pa popoa pepeso. Agoi mo 
tavetia sa manauru meke sa pepeso.” 17 Mu va talina mae, Zihova, Mamu va avoso 
mae: tukeli Matamu, kei Zihova, Mamu dogoro gami; avosi sari doduru zinama pu 
garunu mae ni e Senakeribi pude zama nonovala Igo si Agoi sa Tamasa toana. 18 Kei 
Zihova, na hinokara tugo bisa, sapu sari baņara pa Asiria si huara inete i sari doduru 
tie arini meke sari dia popoa. 19 Meke gona pani rini sari na tamasa tadi na butubutu 
arini pa nika meke sulu pani, sina lopu na tamasa si arini, ba na huda mo meke na 
patu, sapu peqoi mo ri na tie pa limadia. 20 Zihova mami Tamasa, harupu gami pa 
limana sa, pude madi gilania ari doduru butubutu pa popoa pepeso sapu Agoi Zihova 
eke mo, sa Tamasa,” gua si asa. 


Sa Inavoso te Aisea La koa sa Banara 
(2 Banara 19:20-37) 
21 Meke garunu la inavoso se Aisea, sa tuna Emosi, koe Hezikaea, “Hiera gua si 
zama nia e Zihova, sa Tamasa pa Izireli: Ele avosia Rau sa mua vinaravara mae koa 
Rau pa guguana e Senakeribi, sa banara pa Asiria, 22 hiera sa zinama sapu zama la 


nia e Zihova koasa: — 
‘Zaione sapu guana vineki vaqura, 

si dono gore nigo meke va sisire nigo sa. 
Sa vasileana Zerusalema, guana tuna vineki, 
si hiruhiru nia sa batuna totoso govete taloa si agoi. 
23 Esei si va karikari ia meke paraparana la ia agoi? 
Na koe sei si kukukili va noma la si agoi 
meke va enena sage la matamu pa vina titie? 
Na koa Sa pu Hopena pa Izireli mo! 
24 Koari na mua tie paleke inavoso 
si soku zinama va karikari la koe Zihova si ipa ni goi. 
Meke zama guahe si agoi, 
“Koari na qua totopili varipera sokudi 
si kamoa rau sa vasina sapu ululu gua ri na toqere, 
kamo pa batu toqere pa Lebanoni. 
Sari na huda sida ululudi vasina si maho gore ni rau, 
gua tugo sari na huda paeni ta okoraedi. 
Kamoji rau sari vasidi sapu ululu pa ululu, 
koari na hudahuda sapu leleadi hola. 
25 Ele geli berukehe si rau pa popoa seu 
meke napoa sa kolo vasina. 
Koari ola nenequ 
si ene va popa pani rau sari doduru tototolo pa Izipi,” gua. 
26 Vea, lopu ele avosia tu goi? 
Nake pukerane tu zama veko nia Rau. 
Koari na rane ele hola la tu si balabala i Rau sari na tinavete, 
meke kamahire va gorevura i Rau, 
pude agoi kote huari sari na vasileana ta gobadi 
meke vata evaņae ni na kobi remoremo patu. 


27 Gua ke sari dia tinoni si loke dia niniranira, 
matagutu si arini meke kurekure. 


Guana linetelete si arini pa inuma, 
guana liho buma vaqura, 
guana duduli sapu toa vura pa batu vetu, 
sapu harahara mate sipu raza i na givusu manini. 
28 Ba tumae nia Qua sa vasina koa si agoi, 
meke totoso mae meke taloa si goi, 
meke gua sapu hoke ta naziri guni nau goi si Arau. 
29 Sina ta naziri nau goi si Arau 
meke sina ele kamo mae pa talinaqu sari na mua vinahesi pule, 
ke kote va rita nia Rau sa Qua vinetunu pa isumu 
meke kote vekoa Rau pa nuzumu sa Qua aeana kalakalahana hose, 
meke kote va ene pule igo Rau 
koasa sirana tugo sapu ene mae ia goi.” 
30 Meke zama se Aisea koe Hezikaea, “Hezikaea, hie sa vina sosode tamugoi: 
Vuaheni hie si kote henai gamu sari linetelete sapu toa sage teledia, 
meke pa vuaheni vina rua si kote henai sapu tuvulu sage koari na linetelete arini. 
Ba pa vuaheni vina neta si kote lelete meke pakepakete si gamu, 
kote lete inuma vaeni meke henai gamu sari vuadi. 
31 Keke totoso pule ka visavisa tie pa butubutu Ziuda si 
kote va gore karoso pana gore meke vua katakata panaulu. 
32 Ura kote koa hola pa Zerusalema si ka visavisa tie, 

meke kote vura pa togere Zaione sa puku tie saripu lopu tava mate. 
Sa inokoro ninirana te Zihova Tadi na Oeto Minate si kote va gorevura ia si asa. 

33 Gua ke hiera gua si zama nia e Zihova pa guguana sa banara lavata pa Asiria: 
‘Lopu kote nuguru ia sa sa vasileana lavata hie 

babe gona nia si keke tupi tani. 
Lopu kote paleke kamo mae nia lave sa si tani, 

babe mae tavete buturu pa kali goba pude rapata na haele sage. 
34 Sa sirana sapu ene mae ia sa si asa tugo si kote pule ia sa; 

na lopu kote nuguru ia sa sa vasileana lavata hie, 

Arau Zihova si zama vura gua. 

35 Arau kote lavelave nia sa vasileana lavata hie meke harupu ia, 

pa laegu Arau meke pa laena e Devita sa Qua nabulu! ” 

36 Meke vura la sa mateana te Zihova meke va matei sa si ka keke gogoto vesu 
navulu lima tina tie koari na ipi tadi pa Asiria. Totoso tekulu sari na tie pa koivugona 
si na tie matedi mo si eko doduru vasina. 37 Ke qaqiri mo se Senakeribi, sa banara 
lavata pa Asiria, meke hagi taloa. Pule la mo pa Ninive si asa meke koa vasina. 
38 Keke rane, totoso korapa vahesi si asa pa zelepade te Nisiroki sa nana tamasa, si 
la sari karua tuna koreo, sari Adarameleki meke Sareza meke seke va mate ia pa dia 
vedara, beto meke govete la dia pa popoa pa Ararata. Meke sa tuna koreo pule, se 
Esarahadoni, si hobena si asa koasa binanara. 

Moho meke Magogoso Pule se Hezikaea 
(2 Banara 20:1-11; 2 Koronikolo 32:24-26) 

1 Koari na totoso tugo arini si moho se Hezikaea meke tata mate. La vari hopikae 
koa sa sa poropita Aisea tuna Emosi, meke zama, “Hiera gua si zama nia e Zihova: 
Mu va tonotia sa mua kinoa vetu, sina kote mate si goi; na lopu kote magogoso pule 
si agoi,” gua si asa. 

2 Taliri la pa kapagoba se Hezikaea meke varavara la koe Zihova: 

3 “Zihova, Mu balabala ia sapu vea rane guni Nigo arau, meke soto va nabu pa gua 
inene pa kenumu Goi, meke pa doduruna sa bulogu si vahesi Igo arau, meke taveti 
rau gua sapu leana atu koa Goi,” gua, meke kabo sisigiti si asa. 

4 Beto sapu gua asa si kamo la mo sa zinama te Zihova koe Aisea: 

5 “La mamu tozi nia se Hezikaea, sapu guahe, ‘Hiera gua si zama nia e Zihova, sa 
Tamasa te Devita sa tamamu: Ele avosia Rau sa mua vinaravara meke ele dogori Rau 
sari kolomatamu. Ke kote poni pule nigo Rau si ka manege lima vuaheni pa mua 


tinoa. 
6 Meke kote harupu igo Rau meke sa vasileana lavata hie koasa limana sa baņara 


pa Asiria. Na kote lavelave nia Rau sa vasileana lavata hie. 

7 Meke hie sa vina gilagila te Zihova atu koa goi sapu kote hinokara taveti Sa gua 
sapu va tatara ni Sa: $ Kote va togolo pulea Rau sa magomagona sa rimata ka manege 
puta nenetiana koasa halehaleana te banara Ehazi.'” Ke sa magomagona sa rimata 
si togolo pule ka manege puta nenetiana koasa halehaleana. 

9 Totoso magogoso se Hezikaea pa nana minoho si kuberia sa sa kinera vinahesi 
hie: 

10 Zama si rau, “Koari totoso sapu ninira si rau pa gua tinoa, 
si kagu nuguru la ia tu rau sa vasina tadi tie matedi? 
Kagu ta vagi palae tu koa rau sari kaiga gua vuaheni?” 

11 Zama si rau, “Lopu kagu dogoro pulea rau se Zihova, 
se Zihova pa popoa tadi tie toadi; 

lopu kote dogoro pulei rau sari na tie, 
babe koa turani sarini pu korapa koa koasa kasia popoa hie. 
12 Gua tugo na ipi tadi na sepati sa gua vetu, 
sapu ta daku gore meke ta paleke taloa koa rau. 
Gua ari tie tavete poko, si polo sage ia rau sa gua tinoa, 
meke ta pagaha palae si rau koari na lozi; 
meke taloa va hodaka mo sa gua tinoa. 
13 Aga va nono si rau osolae kamo sa vagavagasa, 
ba guana laione sapu moku betoi tu Sa sari doduru susurigu; 
meke taloa va hodaka mo sa gua tinoa. 
14 Kabo si rau guana pitikole babe na kitikete, 
meke kunikunisi si rau guana kukuva. 
Sari matagu si mabo dono sage pa manauru, hata tinokae. 
Tasuna si rau; kei Zihova, mae toka nau!” 


15 Ba sa si boka zama nia rau? , , 
Na ele zama mo si Asa koa rau, meke Asa telena evania sapu gua hie. 


Maqu ene va pepekae mo si rau koari doduru vuaheni taqarau koa gua koari na 
tinasigiti pa maqomaqoqu. 

16 “Banara, koa gua pa Mua vina tatara si toa sari na tie; 

meke koasa tugo si vagi tinoa sa maqomaqoqu rau. 
Agoi salanau koasa gua minoho 

meke va malumau pude toa. 
17 Hinokara pa gua lineana mo 

si kamoi rau sari tinasigiti arini. 
Pa Mua tataru si kopu nau Goi 

pude lopu la koasa pou tinahuara; 
meke ele vekoi Goi sari doduru qua sinea 

la pa mudimu. 
18 Ura sa lovu si lopu kote boka vahesi Igo, 

sa minate lopu kote kera vahesi atu koa Goi; 
arini pu gore la koasa pou 

lopu kote raņea sapu kote va evaņi Goi sari Mua vina tatara. 
19 Saripu toa, arini tu kote vahesi Igo, 

gua sapu tavetia arau ninoroi hie; 
ari na tamadia si kote tozini sari dia koburu, 

sapu kopu ni Tamasa sari Nana zinama.” 
20 E Zihova kote harupu au si arau, 

meke kote kera si gami meke mikemike 

doduru rane pa mami tinoa 

pa korapa Zelepade te Zihova. 

21 Na ele zama veko nia e Aisea pude “Munala ia sa vua piqi, mamu veko la nia 
koasa moqo, meke kote ta salana si asa,” gua. 
22 Na ele nanasia e Hezikaea se Aisea, “Nasa sa vina gilagila pude va sosodea sapu 

kote boka la vahesi si rau pa Zelepade te Zihova?” gua. 

Tie Paleke Inavoso pa Babiloni 
(2 Banara 20:12-19) 
1 Tata koa sa totoso asa, se Merodaka Baladani, sa tuna koreo e Baladani sa banara 
pa Babiloni si avosia sapu moho se Hezikaea sa baņara meke ele magogoso pule, 

gua, ke garunu la nia sa si keke leta meke na vinariponi koe Hezikaea. 2 Va kamo 
va leani e Hezikaea sari tie paleke inavoso meke va dogoro ni sa sari doduru nana 
tinagotago, sari na siliva na qolo meke sari na oto huda humana lea, na oela humana 
lea, meke sari doduru tinitona varipera. Lopu keketona pa nana vetu banara, sari 
na lose vekovekoana likakalae pa binanara sapu lopu va dogoro ni sa koari kasa. 

3 Beto sapu gua asa si la se Aisea sa poropita koe Hezikaea, sa baņara, meke nanasa 
guahe, “Pavei mae guadi sari na tie sara meke sa gua si zama nia rini koa goi?” 

Olana se Hezikaea, “Mae guadi pa popoa seu si arini, pa Babiloni,” gua si asa. 

4 Nanasa sa poropita, “Na sa si dogoria rini pa mua vetu banara?” 

Meke olana si asa, “Dogoro betoi rini sari doduru tinitona pa qua vetu banara. 
Lopu keke tinitona pa qua tinagotago si lopu va dogoro ni rau koa rini,” gua si asa. 

5 Meke zama se Aisea koe Hezikaea, “Mu avosia sa zinama te Zihova Tadi na Qeto 
Minate: 6 ʻHinokara korapa mae sa totoso sapu sari doduru likakalae pa korapana sa 
mua vetu banara, doduru likakalae saripu va nagiti rina tiatamamia osolae kamoa 
pa rane ninoroi, si kagu ta paleke beto la pa Babiloni. Namu loketona si kagu koa 
hola. 7 Meke kaiga rina tutimu, na masa na eharamu soti, pu podo gore koa goi, si 
kote ta zau taloa. Kote ta puzala si arini meke tavetavete pa vetu banara pa Babiloni,” 
gua se Zihova.” 

8 Meke olana se Hezikaea, “Sa zinama te Zihova sapu zama nia goi si leanana,” Ura 
balabala si asa, “Ba pa qua totoso si kote koa ia binule meke kinoa va leana,” gua. 

Na Vina Manoto tadi na Tie te Tamasa 
1 “Manoto, manoto gamu na Qua tinoni,” 


gua sa mia Tamasa. 
2 “Zama va manoto la i sari pa Zerusalema, 


mamu zama vura la nia koarini 
sapu sari totoso tasunadi tadirini si ele hola 
sapu sari dia sinea si ele ta leosoni Sa, 
sapu sari vina kilasa pu vagi sari pa Zerusalema pa limana e Zihova 
si karua totoso hola ni sari dia sinea.” 
3 Na mamalainina keke tie si korapa titioko:** 
“Mi va namanama nia pa qega 
sa sirana te Zihova; 
mi va tonotia pa korapa soloso qega 
sa siraņa tanisa nada Tamasa. 
4 Doduru lolomo si kote tava sini sage, 
doduru toqere na toa si kote tava pepeka; 
meke sari na lolora si kote tava pezara, 
sapu koluradi si kaqu tava memehe. 
5 Keana vura mae sa kalalasana e Zihova, 
meke doduru butubutu kaqu dogoria si Asa. 
Ura Arau se Zihova si ele zama!” 
6 Keke mamalaini si zama, “Velavela vura.”* 
Ke nanasa si rau, “Sa si kote velavela vura nia rau?” gua si rau. 
“Sari doduru tie si guana duduli; 
meke doduru dia tinolava si guana havoro pa pezarana. 
7 Harahara sari duduli meke hoga sari havoro, 
sina givusu kamo la koa rini sa sinino te Zihova. 

Hinokara sari tie si gua mo na duduli. 
8 Uve, harahara sari duduli meke hoqa sari havoro, 


ba sa zinama te Tamasa si turu hola ninae rane.’ 
9 Agoi pu paleke inavoso leana la pa Zaione, 


mu sage la pa keke toqere ululuna. 
Agoi pu paleke inavoso leana la pa Zerusalema, 
mu kukili va ululae, 
mu lopu matagutu, kukili vala beto; 
zama koari na vasileana pa Ziuda, 
“Hierana sa mia Tamasa!” gua. 
10 Dono la, se Zihova Banara si mae sana pa korapa Nana niniranira, 
meke koasa lima ninirana Tanisa si kote banara ni Sa.” 
Dono la, sari Nana pinia si turani Sa, 
meke luli koa Sa sari Nana tinoni ta harupudi. 
11 Kopu ni Sa sari nana sipi guana sepati: 
varigara ni Sa sari na lami pa limana 
meke paleki Sa tata la pa bulona; 


turana hitehite ni Sa saripu ari tudia.” 


Sa Tamasa Lopu Ta Nana Kamona tadi pa Izireli 
12 Vea, esei ele pada ia sa kolo lamana pa ola limana, 
babe nava ia sa manauru pa limana? 
Vea, esei ele tugea sa kavuruna sa popoa pepeso pa keke huneke, 
babe pada i sari na togere pa sikele, 
meke sari na toa pa padapadana mamata? 
13 Vea, esei ele tumae nia sa binalabala te Zihova,” 
babe totoli nia si Asa guana Nana tie va tumatumae? 
14 Koe sei si la nananasa se Zihova pude va bakabakala ponia si Asa, 


meke esei totozi nia si Asa koasa sirana tonotona? 
Esei sia sapu va tumatumae ia si Asa 


babe va dogoro nia si Asa koasa sirana gilagilana? 
15 Hinokara sari na butubutu si guana keke honi kolo hite mo pa bakete; 
dono guni ni Sa na kavuru mo pa sikele; 
Asa pada i pa padapadana mamata sari na nunusa meke guana kavuru memehedi 


mo. 
16 Doduru hudahuda pa Lebanoni si soku, ba lopu pada pude sunani pa hope, 
meke sari doduru kurukuru name vasina si soku, ba lopu pada pude vukivukihi 


ni. 
17 Pa kenuna Sa si sari doduru butubutu si loke guguadi; 
dono guni ni Sa sapu loke laedi mo 
meke na kali gore la tu pa loketona. 
18 Gua ke, koe sei mo kote boka padapada la nia goi sa Tamasa? 
Pa kineha sa beka kote boka padapada la nia goi si Asa?” 
19 Ura sa beku si na tie pegopego mo tavetia, 
meke sa tie tavetavete pa golo mo va poko nia golo 


meke va sari nia seni siliva sa. , a 
20 Ba sa tie sapu malana sisigiti meke lopu boka i sa sapu gua arini, 


si vizatia mo sa si keke huda sapu lopu kote popozu, 
meke hata ia sa si keke tie bokana peqopeqo 
pude peqo va turu ponia si keke beku sapu lopu kote boka hoqa. 

21 Vea, lopu gilania tu gamu? 
Lopu hite avoso nia tu gamu? 
Lopu hite ta tozi nia tu gamu pa pinodalaena sia? 
Lopu hite gilania tu gamu sia, podalae sipu ta kuri sa popoa pepeso? 
22 Habotu si Asa pa Nana habohabotuana banara pa kali sage koasa bobolokuhaena 
sa popoa pepeso, 
meke sari tinoni pa pepeso si dono guana kupokupo mo. 
Repahia Sa sa manauru guana nava poko, 
meke ivara vura nia Sa guana ipi pude koa ia. 
23 Sari na koburu tavia si va loke laedi i Sa, 
meke sari na banara pa kasia popoa si va loketona i mo Sa. 
24 Lopu seunae ta lete rini, 
lopu seunae ta pona rini, 
lopu seunae va gore karoso rini pa korapa pepeso, 
si garunu lani givusu Sa meke harahara dia mo, 
meke mae mo sa vivirua meke sara pani mo guana duduli popana. 
25 “Ke koe sei va padapada nau gamu si Arau? 
Babe esei si kekenono gua Arau?” gua si Asa pu Hopena. 
26 Ena sageni mata mia, mamu dono la pa manauru: 
Esei va podaki sari doduru pinopino vasina? 
Asa sapu turana tatasa vura ni sari na pinopino, 
meke hopeke poni ni pozapoza. 
Koa gua koasa Nana niniranira lavata, 
ke doduru arini si koa. Lopu keke si muliunu. 
27 Agoi Zekopi, na vea ke zama si goj, 
Agoi Izireli, na vea ke nominomi si goi, 
“Sa qua siraņa si tome koe Zihova; 
koari na qua tinasuna si lopu tataru nau na toka nau sa qua Tamasa,” gua? 
28 Vea, lopu gilania tu gamu? 
Vea, lopu hite avoso nia tu gamu? 
Se Zihova, asa sa Tamasa koa hola, 
sapu kuri ia sa doduruna sa popoa pepeso. 
Lopu kote mabo si Asa babe malohoro, 
meke sa Nana ginilagilana si loke tie kote boka nana kamoa. 
29 Poni ni niniranira Sa sarini pu mabo 
meke va ninira i Sa sarini pu malohoro. 
30 Sari tie vaqura ba mabo mo meke malohoro, 
meke sari palabatu vaqura si tubaraeni meke hoqa; 
31 þa arini pu rane la koe Zihova 
si kote tava vaqura pule sa dia niniranira. 
Kote tedoro si arini guana atata; 
kote hagala si arini ba lopu mabo, 
kote ene si arini ba lopu malohoro. 

Sa Hinarupu te Tamasa koari na Tie Izireli 
1 “Mi lopu kulu pa Kenuqu, gamu na tie pa nunusa! 
Va malumi sari na butubutu pude va vaqura pulei sari dia niniranira! 
Va sage mae i pude madi zama; 
mada vari tutuvi pa vasina tana vinaripitui. 

2 Esei na va gevuria sa tie mae guana pa kali gasa rimata, 
sapu pa tinonoto si ta tioko mae si asa pude tavetavete ponia sa Tamasa? 
Koa sa vala ni Tamasa sari na butubutu 
meke va malumia Sa pude va kilasi sari na banara. 
Pa nana vedara si iliri lani sa pa kavuru, 
meke pa nana bokala va givusu taloa ni sa guana duduli popana. 
3 Hadu luli sa, loke vasi kisakisana meke rizu nono la, 
koasa sirana sapu asa ba lopu ele enea pukerane. 
4 Esei taveti si gua arini, meke va gorevura i? 
Esei tioko vagi sari hopeke sinage vaguradi pa pinodalaena? 
Arau, e Zihova, si koa Oua pa pinodalaena, 
meke kote koa Qua pa vinabetona. Arau si Asa.” 
5 Sari nunusa ele dogoria meke matagutu; 
sari hukihukirina sa popoa pepeso si neneqara. 
Varigara si arini meke ene sage mae; 
6 hopeke vari zukai teledia 
meke vari zamai, “Koa va ninirae!” 
7 Şa tie peqopeqo si zuka ia sa tie tavetavete pa qolo, 
meke asa pu seke va memehia sa beku 
si toka nia si asa pu poka vari hodana. 
Zama si asa koasa tie va kolo aeana, “Asa si leana,” gua, 
meke poka gore nia sa sa beku pude lopu hoqa. 
8 Ba agoj, Izireli, sa Qua nabulu, 
Zekopi, sapu Arau vizata igo, 
gamu na tutina Ebarahami, sa Qua baere,” 
9 Arau vagi gamu koari hukihukirina sa popoa pepeso, 
koari iiona sapu seu latu si tioko vagi gamu Arau. 
Zama si Rau, “Agoi si na Qua nabulu,” 
Arau ele vizata igo meke lopu ele kilu igo Arau. 
10 Ke mu lopu matagutu, na korapa koa turanigo Rau; 
mu lopu talotaņa, ura Arau sa mua Tamasa. 
Kote va niņira igo Arau meke toka nigo; 
pa Lima mataoqu kote va ninira igo Rau. 
11 “Doduru pu bugoro nigo 
si hinokara kote kurekure; 
arini pu kana igo, 
si kote guana loketona meke mate. 
12 Be hata i goi sari mua kana, 
si kote lopu dogori goi. 
Arini pu atu rapata igo 
si kote ta evanae loketona dia mo. 
13 Ura Arau e Zihova, sa mua Tamasa, 
si tuge vagi igo pa lima mataomu 
meke zama koa goi, mu lopu matagutu; 
Arau kote toka nigo. 
14 Agoi Zekopi, mu lopu matagutu, agoi na nokinoki tunamu, 
agoi Izireli hitekemu, 
ura Arau telegu kote harupu igo,” zama vura gua se Zihova, 
sa mua Hinarupu, si Asa pu Hopena pa Izireli. 

15 “Dono la, kote tavetaveteni gamu Rau guana tinitona va muzara umumu gagaloto 
huiti si gamu, 
sapu vagura, naru, meke soku livona. 
Kote seke pani gamu sari na togere meke huara gore ni, 
meke ilasa gunini na gagaloto huiti sari na toa. 
16 Kote gona sage ni meke na givusu kote mae paleke taloani; 
na givusu gevasa kote talahuara ni. 
Ba gamu si kote koa getu koe Zihova 
meke vahesia si Asa pu Hopena pa Izireli. 
17 Saripu malana meke loke gedi si hata kolo, 
ba loketona si koa; 
sari meadi si popa, na memeha. 
Ba Arau se Zihova kote olani si arini; 
Arau, sa Tamasa pa Izireli, lopu kote veko pani. 
18 Kote va tukele poni ovuku Rau koari na batu togere vasina loke hudana, 


meke sari na bukaha koari na lolomo. 
Kote iliria Rau sa qega pude koa i na kopi kolo, 


meke sari pepeso popadi si kote vura i na bukaha. 
19 Kote letei Rau pa qega 
sari huda sida, akesia, olive, meke metolo. 
Kote lete huda paeni si Rau koari na pepeso kaleanadi, 
meke na huda zunipa na saeparasi, 
20 pude dogoria ri na tie meke tumae nia, 
pude balabala ia meke gilania, 
sapu sa limana e Zihova na tavetedi si hire, 
sapu Asa pu Hopena pa Izireli si va podaki.” 


Va Tia i Zihova sari Tamasa Kokohadi 
21 “Ego, vurai sari mia binalabala,” gua se Zihova. 


“Zama toketoke ni,” gua sa Banara te Zekopi. 
22 “Paleke maeni sari doduru mia beku pude tozini gita 
sapu sa si kote ta evaņa. 
Pude tozini gita sari ginugua sapu ta evana pukerane, 
pude mada viliti 
meke tumae nia pae kote kamo la sari. 
Babe tozi vura ni koa gita sari ginugua sapu kote kamo mae pule. 
23 Tozini gami sa si kote ta evaņa vugo repere, 
pude boka gilania gita sapu hinokara na tamasa si gamu ba vea. 
Taveti si kaiqa ginugua, be leana babe kaleana, 
pude kote magasa si gami meke matagutu. 
24 Ba hola nia loketona si gamu na beku, 
meke sari mia tinavete si loke laedi hokara; 
asa pu vizata gamu si variva malederena. 
25 Ele va gevuria Rau si keke tie pa kali gede”, meke mae hie sia. 
Keke pa kali gasa rimata pu tepa tinokae koa sa Pozaqu. 
Neti nana sari na baņara, guana neti Nana pa onone, 
guana tie peqopeqo sapu neti koari na kesikesi huda. 
26 Esei tozia si hie pa pinodalaena, pude mada tumae nia, 
babe tozi va kenue nia, pude boka zama si gita, ‘Uve, na hinokarana’? 
Loke tie tozia si hie, 

loke tie tozi va kenue nia, 
loke tie avosia keke zinama koa gamu. 
27 Arau mo la tozi kenue nia pa Zaione, ‘Dono mae, hire si arini! 
Garunu la nia Rau pa Zerusalema sa tie sapu palekena sa inavoso leana. 
28 Dono la si Arau ba loke beku tu si koa, 
lopu keke koari kasa si boka zama, 
lopu keke si boka olana totoso nanasa si Rau. 
29 Isa, na kokohadi beto, na beku bari! 
Sari dia tinavete si lopu hite evania keke tona; 
doduru dia kineha si kokohadi guana givusu meke variva pupuhu,” gua se Zihova. 

Sa Nabulu te Zihova 
1 Zama vura pule se Zihova. “Hie sa Oua nabulu, sapu Arau toka nia,” 
na Oua vinizatana sapu getu nia Rau; 
kote vekoa Rau sa Magomagogu koa Sa 
meke Asa kote va vura ia sa vinilasa tonotona koari doduru butubutu. 
2 Lopu kote kukili si Asa babe velavela vura, 
babe va sage ia mamalainina koari na sirana. 
3 Na kuli sapu ta sirana ba lopu kote moku ia sa, 
na zuke matamata purina, ba lopu kote va mate ia sa. 
Kote va gorevura ia sa sa vinilasa tonotona doduru totoso; 
14 lopu kaqu mala si Asa babe ta dokoe, 
osolae va turu ia Sa sa tinonoto pa popoa pepeso. 
Pa korapa Nana tinarae si kote vekoa ri na nunusa sa dia rinanerane.” 
5 Hie si zama nia sa Tamasa se Zihova, 
Asa pu tavetena sa manauru meke repaha vura nia, 
Asa pu va podakia sa popoa pepeso meke doduru pu vura koasa, 
pu poni ni sa sinino koari na tiena, 
meke sa tinoa koa rini pu ene vasina:” 
6 “Arau se Zihova, si tioko Igo pa Qua tinonoto;* 
Arau kote tuqea sa limamu Agoi. 
Arau kote kopu nigo meke evana Nigo 
na vinariva egoi koari na tie 
meke na zuke koari na tie Zenitailo, 
7 pude tukeli matadi sarini pu behu, 
pude rupahi saripu ta pusi pa vetu vari pusi 
meke pude va vurai pa tinapusi sarini pu habotu pa hupohuporona. 
8 Arau se Zihova; asa sa Pozaqu! 
Lopu kote vala nia Rau sa Qua vina lavata pa keke tie pule 
babe Qua vinahesi koari na beku. 
9 Dono la, doduru pu koroto ni Rau si gorevura beto, 
meke vaquradi si kote tozi vurani pule Rau; 
sipu lopu ele evana rini 
si Maqu zama atuni koa gamu.” 


Na Kinera Vinahesi koe Zihova 
10 Mi kera la nia koe Zihova si keke kinera vaqura; 


mi kera vahesia, gamu doduru pa popoa pepeso, 

gamu pu tepe pa lamana, meke doduru pa korapa kolo, 
gamu na nunusa, meke doduru pu koai. 

11 Madi kera va ululae sa qega meke sari nana vasileana nomadi, 
madi qetu sari popoa pa Kedara. 

Sari tie pa Sela si madi kera qetuqetu; 
madi kukili koari na batu toqere. 

12 Madi va lavatia se Zihova 
madi tozi vura nia sa Nana vinahesi koari na nunusa. 

13 Se Zihova si kote ene mataqara vura guana keke tie ninirana; 
guana varane sapu hiva hola pude la pa vinaripera; 

kote iraņa si Asa meke topue la varipera 
meke la va kilasi sari Nana kana. 


Va Tatara nia Tamasa Pude Tokani sari Nana Tie 
14 “Seunae hola si koa lopu kulu si Rau, 
tuqe pule nau mo si Rau meke noso Qua mo. 
Ba kamahire, guana barikaleqe nama podopodo. 
Kote kabo vura si Rau, sino kukuru, meke nanaha 
15 totoso huara goreni Rau sari na toqere meke na toa 
meke va popai sari na duduli na hudahuda; 
sari ovuku si kote va popai Rau, 
meke va popai sari na kopi. 
16 Kote turani Rau sari na behu koari na siraņa sapu lopu ele enei rini, 
koari na vasidi sapu lopu ta gilanadi kote kalaha lani Rau; 
sa huporo si kote va kalalasia Rau pa kenudia 
meke va memehi sari vasidi sapu lolora. 
Arini sari tinitona sapu kote taveti Rau; 
na lopu kaqu veko pani Rau si arini. 
17 Ba arini pu ranei sari na beku, 
meke zama, ‘Gamu sari mami tamasa,’ gua, 
si kote tava kekere pule pa kinurekure lavata.” 


Nuli meke Behu sari pa Izireli 
18 “Va avoso, gamu na tie nuli! 
Dono, gamu na behu, mamu dodogorae! 
19 Esei si behu, ba sari Qua nabulu mo, 
meke esei si nuli gua ari na tie paleke inavoso sapu garuni Arau? 
Esei si behu gua asa pu soto va nabu pa vinariva egoi koa Rau, 
behu gua sa nabulu te Zihova? 
20 Gamu ele dogori soku hola ginugua, ba lopu hite gilania gua sapu korapa ta evaņa; 
talina mia si tukele, ba lopu hite avosia ke toņa.” 
21 Qetu se Zihova pa laena sa Nana tinonoto 
pude va lavatia meke va arilaena ia sa Nana Tinarae. 
22 Ba sari Nana tinoni Izireli hire si ta hiko meke ta vagi palae dia likakalae, 
doduru si ta kolo vagi meke ta veko pa pou 
babe ta tome la pa vetu varipusi. 
Ele guana likakalae ta vagi palaedi, 
sapu loke tie kote la saputu vagi puleni; 
ele ta hiko vagi, 
sapu loke tie pude zama, “Garunu puleni,” gua. 
23 Esei koa gamu kote va avoso mae ia si hie 
babe kopu totoko nia koari na totoso pu korapa mae? 

24 Esei si vari poni nia se Zekopi pude ta hiko, 
meke se Izireli pude ta vagi palae? 
Vea lopu e Zihova tu Sia, 
sapu koa Sa si tavete va sea la si gita? 
Ura lopu hiva luli rini sari Nana vina tumatumae; 
lopu va tabei rini sari Nana tinarae. 
25 Ke va nonoga nia Sa koa rini sa Nana tinanaziri maninina; 
sapu sa tinasigiti tanisa vinaripera nomadi. 
Tava mate si arini pa Nana binugoro guana ta voi pa nika ba lopu boka gilae; 
ta sulu palae pa nika ba lopu va nonoga ia rini sa dia tinasuna sapu maena koe 
Tamasa koa gua koari na dia sinea. 

Va Tatara nia Tamasa pude Harupu Puleni sari Nana Tie 

1 Agoi Zekopi, e Zihova pu tavete igo si agoi si zama vura, 

agoi Izireli, Asa pu va podaka igo si agoi si kamahire zama vura guahe: 
“Mi lopu matagutu, ura Arau harupu vagi pule nigo si agoi; 

Arau na tioko vagi igo pa pozamu, na Tagarau si agoi. 
2 Pana ene nuquru gua si goi koari na kolo lamana, 

si kote koa turana igo Arau; 
meke pana ene nuquru gua si goi koari na ovuku, 

si lopu kaqu lodu si agoi. 
Pana ene nuquru gua si goi pa nika, 

si lopu kote kina si agoj; 

sa halalana si lopu kote hurunu koa goi. 
3 Ura Arau se Zihova, sa mua Tamasa, 

Arau si Asa sapu Hopena pa Izireli, sa mua Hinarupu; 
variponi nia Rau si pa Izipi pude holu vagi pule nigo, 

gua tugo sari Kusi meke Siba pude vagi pule nigo. 
4 Sina arilaemu si goi koa Rau, 

meke sina tataru nigo meke va lavatigo Rau, 
ke kote variponi ni Arau sari pude harupia sa mua tinoa. 
5 Ke mi lopu matagutu, ura Arau korapa koa turanigo; 

kote turana maeni Rau sari mua koburu pa kali gasa rimata 
meke varigara pule ni pa kali lodu rimata. 
6 Kote zama si Rau koari pa kali gede, ‘Va vura mae i! 

meke koari pa kali matao, ‘Lopu tuqe puleni, gua. 
Turana mae ni sari tuqu koreo pa seu, 

meke sari tuqu vineki pa vina betona sa popoa pepeso, 
7 doduru pu ta pozae na tie te Zihova si arini, 

arini pu taveti Arau pude na vinahesiqu, 

arini pu va podaki Arau meke va evani.” 
8 Turana vurani sarini pu koa matadia ba behu, 

pu koa talinadia ba nuli. 
9 Varigara mae ni sari doduru butubutu, 

meke madi koa pa keke vasina sari tie. 


Esei koari dia beku na korotae ni si hire 
meke tozi va kenue nia gua sapu kote ta evana vugo? 


Va mae i sari dia tie va sosode pude tozia sapu tonoto dia, sapu gua, 
pude boka avosia ri kaiqa meke zama, “Uve, hinokara dia.” 

10 Zama vura se Zihova, “Gamu sari Oua tie va sosode, 
Gua na gua nabulu si gamu sapu vizatia Rau, 
pude mi gilana Au meke va hinokara Au, 
pude mi gilania sapu Arau mo telegu sa Tamasa. 
Pa kenugu si loke Tamasa si koa, 
meke lopu kote koa tugo si keke pa mudigu. 
11 Arau, uve Arau, mo se Zihova, 
meke loketona pule sa Hinarupu ba Arau mo. 
12 Arau korotae nia sapu kote ta evana, meke atu harupu igo meke helahelae vura 
nia, 
Arau, meke lopu kaiga tamasa karovodi pule pa vari korapa mia.” 
Zama vura guahe se Zihova, “Gamu sari Oua tie va sosode, sapu Arau eke mo sa 


Tamasa. ji ji 
13 Uve, podalae koari na totoso pukerane si Arau mo sa Tamasa. 
Loke tie si kote boka harupu pania si keke tie pa limagu. 
Sapu tavetia Rau, si loke tie kagu boka hobe ia,” gua. 


Ta Rupaha pa Babiloni sari Tie Izireli 

14 Hiera si zama nia e Zihova, 
sa mia Hinarupu, Asa mo sapu Hopena pa Izireli: 

“Pa laemia gamu, si kote na qeto minate si garunu la nia Rau pa Babiloni, 
meke turana goreni sari doduru tie pa Babiloni guana tie govetedi, 
koari na vaka sapu va titie hola ni rini. 

15 Arau se Zihova, sa mia Tamasa Hopena, 
sapu va podakana sa Izireli, Arau sa mia Baņara.” 

16 Hiera gua si zama nia e Zihova, 

Asa pu tavetena sa sirana sapu karovo, ene lulia gamu gua pa kolo lamana, 
sapu ene gua pa korapadi rina kolo nomadi, 

17 pu turana vurani sari na totopili varipera tadi pa Izipi, 
sa qeto minate meke sari doduru nana tie varipera, 

meke la eko dia vasina, lopu pude tekulu pule hokara, 
ta ivu va mate guana zuke vaka. 

18 “Ba mi mulinini sari vivinei koadi; 
mamu lopu vivinei lamo ni sari ginugua ele holadi. 

19 Dono la, na tinitona vaqurana si tavetia Rau kamahire! 

Isa, ele podalae sia; vea, lopu dogoria gamu? 

Na siraņa si tavetia Rau pa qega 
meke na tototolo koari na pepeso kaleanadi. 

20 Ari na kurukuru pinomo pa soloso va lavata Au, 
sari siki pinomo meke na duduru si kote va lavata Au, 

sina va vura poni kolo Rau pa qega 
meke na tototolo koasa pepeso kaleanana, 

pude poni napo sari Qua tinoni ta vizatadi, 

21 saripu taveti Rau pude Qua telequ 
pude arini kote zama vura nia sa vinahesiqu. 


Sa Tinavete Sea Tadi na Tie Izireli , l 
22 Agoi Zekopi, ba lopu hite tioko hata tinokae si agoi koa Rau, 


agoi Izireli, lopu hite mabo hokara si gamu pa laequ Rau. 
23 Lopu paleke mae ni gamu sari na mia vinukivukihi uququ sipi 
babe va lavata Au gamu koa ri kaiqa vinukivukihi pule. 
Lopu va mamata ni gamu vinariponi huiti Rau 

babe va mabo gamu koari na tinepa oto huda humahumana lea Rau. 
24 Lopu hite holu poni Nau oela humana lea gamu si Arau 
babe va getu Au koa ri na vina ugugu deanadi rina mia kurukuru sapu ta 


vukivukihi. , aa 
Ba va mamata Au gamu koari na mia sinea; 


meke va malohoro Au koari na mia tinavete kaleadi. 
25 Arau, uve Arau eke si Asa pu vulasa pani 


sari mia sinea, koasa laequ mo Telequ, 
meke lopu balabala pule hokari Arau sari mia sinea. 
26 Aria mada viliti varigara nia sa ginugua hie, 
mada varipitu nia; 
ego va sosodea sapu tonoto mia si gamu. 
27 Sa tamamia kenuna tavetena sa sinea; 
sari na mia tie tuturana si hoqa pa sinea tugo. 
28 Ke kote va kurekure i Rau sari mia hiama koasa Zelepade, 
meke kote vala nia Rau se Zekopi pa tinahuara 
meke se Izireli si kote tava sisirei. 


Telena Zihova mo sa Tamasa , 
1 Ba kamahire si mu avoso mae, Zekopi, Qua nabulu, 


agoi Izireli, sapu vizata igo Arau. 
2 Hiera gua si zama nia Arau e Zihova, pu tavete igo si agoi, pu va podakigo pa tiana 
sa tinamu, 
meke Arau kote toka nigo si agoi: 
Mu lopu matagutu, Zekopi, Qua nabulu, 
agoi Izireli sapu vizata igo Arau. 
3 Ura kote zoropo nia kolo Rau sa pepeso memehana, 
meke sari tototolo si kote ene pa pepeso popana; 
kote zoropo vura nia Rau sa Magomagogu koari na mua koburu, 
meke sa Qua minana si kote koari na tutimu. 
4 Kote toa va leana si arini guana duduli pa pepeso masuruna, 
guana huda pa taqele leana. 
5 Keke tie si kote zama, ‘Arau si te Zihova’; 
keke pule si na tutina e Zekopi si asa kote guni pule nia; 
meke keke pule si kote kuberia pa limana, ‘Te Zihova’, 
meke vagia sa pozana e Izireli. 
6 Hiera gua si zama nia Arau Zihova, 
sa Baņara pa Izireli meke sa Tie Vata Rupaha Tie, se Zihova Tadi na Qeto Minate: 
Arau sa kekenu meke sa mumudi; 
loketona pule Tamasa si koa ba Arau mo.” 
7 Ke esei pule si gugua Arau? Mani tozi vura nia. 
Mani zama vura nia meke va dogoro nia pa Kenuqu 
sa si ta evaņa seunae gua vizati Rau sari na Qua tie pa pukerane la, 
meke na sa si kote mae pule, 
uve, mani tozi vura nia sa si kote ta evana vugo repere. 
8 Mi lopu nenegara; mi lopu matagutu. 
Vea lopu Arau tu na tozi vura nia si hie meke zama va kenue nia pukerane sia? 
Gamu sari Qua tie va sosode. Vea, koa nana pule keke Tamasa gugua Arau? 
Lokari, loketona pule si keke Patu Hihiu; lopu gilania pule Arau si keke.” 

Tava Sisire sa Vinahesi Beku l 
9 Doduru pu tavete beku si loke laedi beto, 


meke sari tinitona va arilaena i rini si loke laedi. 
Arini pu hoke zama poni si behu; 


loketona gilania si arini, na variva kurekuredi. 

10 Esei ponia kineha sa tamasa huporona meke tavetia sa beku, 
sapu loketona vagi nia sa? 

11 Asa meke sari tie gugua asa si kote tava kurekure; 
saripu pegopego si loketona ba na tie mo. 

Vekoi madi mae varigara beto madi tozia sa dia vina hinokara; 
na kote kamo matagutu meke kurekure mo. 

12 Sa tie tavetavete pa aeana si vagia sa si keke kukuru aeana 
meke vala nia sa koari na patu leradi; 

meke podalae sekea sa meke va vura nia kineha sa, 
lilohia sa lamae pa doduru nana niniranira. 

Sa tinavete si kamo nia ovia tu sa meke malohoro; 
lopu napo kolo si asa meke podalae mabo. 

13 Sa kamada si pada ia sa sa huda. 
Kuberia sa koasa huda sa kineha; 

beto si pego ia sa meke rausu ia 


meke va vura ia sa sa kineha tie. 
Va tolavaena ia sa sa kineha tie 
pude mani ta veko pa nana hope. 


14 Maho gore nia sa sa huda sida, 
babe vizata vagia sa huda saeparasi na oaku. 
Va toa ia sa koari na huda pa hiqohiqo, 
babe letea sa sa huda paeni meke sa ruku va toqolia. 


15 Na huda si sutunu nia nika na tie: 
kukuruna si pude maliha nana, 


meke pude kina nana bereti tugo. 
Ba kukuruna si peqo nia tamasa tu sa, meke vahesi ia; 
tavetia sa si keke beku meke kokotunu la tu koa sa. 
16 Kukuruna sa huda si halala pa korapa nika; 
vasina si tavete gana ginani si asa, 
kina ia sa sa gana masa kurukuru meke hena va dena. 
Meke maliha nana tugo si asa meke zama, 
“Kei, manini va leana; toa va leana hola sa nika.” 
17 Koasa huda koa holana si peqoa sa sa tamasa, sa nana beku; 
kokotunu gore si asa koa sa meke vahesi ia. 
Varavara la si asa koasa meke zama, 
“Harupu au, agoi sa qua tamasa.” 
18 Loketona si tumae nia rini, loketona si gilania rini; 
sari mata dia si tuku, ke lopu boka dodogorae, 
sari monana dia si tuku ke lopu boka gilagilana. 
19 Loke tie si noso paki meke balabala, 
loke tie si tumatumae meke gilagilana pude zama, 
“Kukuruna si suņa nia nika rau; 
sapu tavete nia bereti arau, 
meke kina nia masa kurukuru sapu hena ia rau. 
Vea, kaqu tavete nia keke tinitona kaleana hola tu arau koasa kukuru huda sapu koa 
holana? 
Kagu kokotunu gore la ia tu rau si keke kukuru huda?” 

20 Dena pa ginani sapu ta kina pa eba sa tie, na bulo kokohana si turana va sea ia; 
lopu boka harupu pule nia, babe zama, 
“Vea, lopu na koha mo sa beku pa limagu hie?” 


Zihova, sa Tie Kurikuri, meke sa Hinarupu 

21 “Mu balabala i si hire, agoi Zekopi, 

ura, agoi Izireli sa Qua nabulu. 
Arau tavete igo, meke agoi sa Qua nabulu; 

agoi Izireli, si lopu kaqu mulini nigo Rau. 
22 Fle givusu pani Rau sari mia sinea guana lei, 

sari mia sinea sapu murimuri guana kovele pana munumunu. 
Mi kekere pule mae koa Rau, 

ura Arau harupu vagi gamu.” 
23 Agoi na manauru, mu kera qetuqetu, 

mi kukili vala beto gamu na pepeso, sina rupahi e Zihova sari pa Izireli. 
Mi poraka vura mae pa kinera, gamu na toqere, 

gamu na hiqohiqo meke doduru mia hudahuda, 
ura e Zihova ele harupia se Zekopi, 

meke nedala vura mae si Asa pa Izireli. 
24 Hiera gua si zama nia e Zihova, 

sa mua hinarupu, pu va podaka igo koasa tiana sa tinamu: 

“Arau se Zihova, 

Arau tavetedi sari doduru tinitona, 


Arau nadoro vura nia sa maņauru, 
Arau repaha vura eke nia sa popoa pepeso. 


25 Arau va kokoha i sari na vina gilagila tadi na poropita kokohadi, pude lopu gorevura 
vugo na repere, 
meke va dono guni ni na tie pekipekidi sari tie matemateana. 
Arau huari sari na vina nonoga tadi na tie gilagilana, 
meke iliri lani pa dinuviduvili.” 
26 Arau tavete vura ni sari zinama tadi na Qua nabulu, 
meke va gorevura i sari na kinorokorotae tadi na Qua tie paleke inavoso, 
pu zama nia sa popoa Zerusalema, ‘Kote koa pule ia tie,’ 
koari na vasileana pa Ziuda si, ‘Kote ta kuri pule,’ 
meke sari na vasina ta huaradi si, ‘Arau kote tavete pulei,’ 
27 pu zama koari na kolo lamana, ‘Mi popa, 
meke kote va popa i Arau sari mia tototolo.’ 
28 Arau zama nia se Saerasi, ‘Asa sa Qua sepati, 
asa kote va gorevura i sari doduru pu hiva ni Arau, 
kote zama guni nia sa sa vasileana pa Zerusalema, “Mani ta kuri pule si asa,” 
kote gua, 
meke koasa Zelepade, “Mani ta kuri pule sa Zelepade, 


Vizatia Zihova se Saerasi 
1 “Hiera gua si zama nia Arau Zihova koa sa pu ele vizatia Rau, 


koe Saerasi, sapu tuqe vagia Arau lima mataona 
pude va kilasi sari na banara koari na butubutu pa kenuna sa, 
meke pude va gorei koari na banara sari dia poko varipera, 
pude tukeli sari sasada pa kenuna sa 


nain 


gua se Zihova. 

pude sari sasada si lopu tuku: 
2 Arau si kote ene pa kenumu 
meke va pezara i sari togere; 
kote huara goreni Rau sari sasada boronizi 


meke seke huari sari na rorotoana aeana. o. , 
3 Kote poni igo Rau sari na tinagotago koadi pa vasidi huporodi, 


tinagotago sapu ta kopu pa vasidi tomedi, 
pude mamu gilania sapu Arau se Zihova, 
sa Tamasa pa Izireli, pu tioko vagi igo pa pozamu. 
4 Pa laena e Zekopi sa Qua nabulu, 
e Izireli sa Qua vinizatana, 
si tioko vagi igo Rau pa pozamu 
meke va hake nia koa goi si keke pozapoza nomana hola, 
gua ba Arau si lopu gilana Au goi. 
5 Arau se Zihova, meke loketona pule si kekenono gugua Arau; 
Arau mo sa Tamasa, lopu keke tamasa pule si koa. 
Arau kote va ninira igo si agoi, 
gua ba lopu gilana Au goi, 
6 pude podalae pa vasina gasa sa rimata 
meke kamo pa vasina lodu sa, 
si boka tumae nia ari tie sapu Arau mo sa Tamasa. 
Arau se Zihova, meke lopu keke pule si koa. 
7 Arau va podakia sa kalalasa meke sa huporo; 
Arau si turana kamo minana meke tinahuara; 
Arau, se Zihova, pu taveti sari doduru arini. 
8 Agoi na galegalearane panaulu, mu zoropo mae nia sa tinonoto; 
vekoi sari na lei pude zoropo gore mae nia. 
Vekoa sa popoa pepeso pude tukele va nanara veko, 
vekoa sa hinarupu pude tuvulu sage, 
vekoa sa tinonoto pude toqolo turania; 
Arau, se Zihova, ele va podaki si arini. 
9 Mani ta lotana sa tie pu tokea si Asa pu tavetena, 
sa tie sapu na keke koari na bele raro patu pa pepeso. 
Vea boka zama sa pepeso bupara koasa tie tavete raro patu, 
“Na sa si korapa tavetia goi,’ gua? 
Boka zama sa raro patu koasa tie tavetena, 
‘Lopu tumaemu,' gua?” 
10 Mani talotana sa tie pu zama koasa tamana, 
“Na sa si podoa goi hie?’ 
babe koasa tinana, 
“Na sa si podo vura nia goi hie?’ 
11 Hiera gua si zama nia Arau Zihova, 
Asa mo sapu Hopena pa Izireli, asa pu Tavetena: 
Guguadi ri na ginugua pu kote kamo mae, 
si vea, kaqu nanasa ni tu goi koa Rau sari Qua koburu 
babe totozi Nau koari na Qua tinavete? 
12 Nake Arau mo tavetia sa popoa pepeso 
meke podaki saripu koa vasina. 
Pa limaqu telegu repaha vura nia Rau sa manauru; 

meke vekoi pa dia vasidi sari na pinopino. 

13 Kote va ovulu sagea Rau se Saerasi pa korapa Qua tinonoto: 
Arau kote taveti sari doduru nana inene pude tonoto. 
Kote kuri pule ia sa sa Qua vasileana nomana pa Zerusalema, 

meke rupahi sa sari na Qua tie pu ta zau vagi, 
ba lopu pude ta tabara babe ta pia,” 
zama gua se Zihova Tadi na Qeto Minate. 
14 Hiera gua si zama nia e Zihova: 
“Sari tinagotago tadi pa Izipi meke hinoluholu tadi pa Sudani, 
meke sari tie geledi pa Sabeani, 
si kote karovo atu koa goi 
meke kote tamugoi si arini; 
kote ene luli si arini pa mudimu agoi, 
ta pusi seni meke kote luli atu koa goi. 
Kote kokotunu si arini pa kenumu 
meke kote helahelae atu, meke zama guahe, 
‘Hinokara koa turaņa igo tugo sa Tamasa si agoi, meke loke Tamasa pule si koa, ba 
Asa mo Telena; 
ura loketona pule sa Tamasa,” 
15 Hinokara Agoi sa Tamasa sapu tome pule Nigo, 
kei Tamasa sa Hinarupu pa Izireli. 
16 Doduru tie tavete beku si kote tava kurekure meke dono guana tie pekipekidi; 
kote topue taloa varigara guana tie pekipekidi. 
17 Ba sa Izireli si kote ta harupu koe Zihova, 
pa hinarupu loke vina betona; 
agoi si lopu kote tava kurekure kamoa na kamoa. 
18 Ura hiera gua si zama nia e Zihova, 
Asa pu tavetena sa manauru, 
Asa sa Tamasa; 
Asa pu tavetia sa popoa pepeso, 
Asa va podakana bisa; 
lopu tavetia Sa pude kokoba, 
ba kuria Sa pude koa ia tie. 
Zama si Asa: 
“Arau se Zihova, 
meke loketoņa pule gugua Arau si koa. 
19 Lopu tome si Arau meke zama, 
lopu tome pa kaiqa vasina hupohuporona; 
lopu ele hite zama si Rau koari tutina Zekopi, 
“Hata Au be boka dogoro Au tu gamu,’ 
Arau, e Zihova, si zama pa hinokara; 
Arau zama vura nia mo gua sapu tonoto. 
20 Varigara, mamu mae; 
varigara gamu na votiki tie pu govete koari na kana. 
Na pupuhudi si arini pu paleke viloraeni sari dia beku huda, 
pu varavara la koari na tamasa pu lopu variharupi. 
21 Zama vura nia sapu koa koa gamu, mamu toketoke geso nia, 
vekoi, madi vari vivinei dia. 
Esei tozi va kenue nia si hie pukerane la, 
esei zama vura nia pa totoso latu hoi? 
Vea, lopu Arau e Zihova tu sia? 

Meke Arau mo meke loketona pule sa Tamasa, 
sa Tamasa tonotona meke sa Hinarupu; 

loketona pule si koa ba Arau mo. 
22 Kekere mae koa Rau mamu ta harupu, 

gamu doduru pa vina betona sa popoa pepeso; 

ura Arau mo sa Tamasa meke loketona pule si koa. 
23 Koa Rau telegu ele va tatara nia Rau, 

sa nuzugu ele zama nia pa ninono 

sa zinama sapu lopu kagu ta hobe: 
Pa kenugu si kote kokotunu sari doduru tie, 

meke doduru mea si kote helahelae vura Nau.” 
24 Guahe kote zama nau rini, 'Koe Zihova eke mo 


sa tinonoto meke niniranira, di 
Doduru pu kana la koa Sa 


si kote mae koa Sa meke tava kurekure. 
25 Ba koe Zihova, sa doduru tutina Izireli — 
si kaqu tava tonoto meke kote vahesia rini si Asa. 


46 


Sari Tamasa Kokohadi tadi pa Babiloni 
1 Belo si kokotunu, Nebo si todono gore; 
sari tamasa arini tadi pa Babiloni si ta paleke koari na kurukuru. 
Sari na beku sapu ta paleke lamae si mamata, 
na mamata koa rini pu mabo. 
2 Todono meke kokotunu gore varigara sari karua; 
lopu boka harupu puleni koasa tinasuna, 
ke somana ta paleke taloa pa tinaraovo. 
3 Zama se Zihova, “Va avoso mae koa Rau, gamu pa tutina e Zekopi, 
gamu doduru pu koa hola koari na butubutu Izireli, 
gamu pu kopuni gamu Rau podalae totoso podo gamu, 
meke paleke gamu Rau podalae tu haha mia. 
4 Kagu kopuni gamu Rau osolae barogoso na keo tu kalu mia. 
Arau mo si Asa, Arau si asa pu kote kopu ni gamu. 
Arau tavete gamu meke Arau kote paleke gamu; 
Arau kote kopuni gamu meke Arau kote harupu gamu. 
5 Koe sei kote vari padapada Nau gamu sapu kekenono gua Arau? 
Koe sei kote va tata lani Au gamu pude vari padapadani gami? 
6 Kaiqa si va vura qolo pa dia huneke 
meke padai sari dia siliva pa sikele; 


tabaria rini si keke tie tavetavete pa qolo meke tavetia sa si keke dia tamasa, 


meke todono si arini meke vahesia rini si asa. 
7 Ovulu sage nia rini pa avaradia meke paleke ia; 


vekoa rini si asa pa nana vasina, meke vasina tugo turu eko nana. 


Meke lopu boka rizu si asa koasa vasina asa. 
Be kabo la si keke tie koa sa, ba lopu kaqu olaņa si asa; 
lopu kaqu boka harupia sa si asa koari nana tinasuna. 
8 Mi balabala ia si hie, veko va nabu ia pa mia binalabala; 
va naqitia pa bulomia, gamu na tie kaleamia. 
9 Mi balabala i sari ginugua koadi, sapu taveti Rau pukerane la; 

Arau sa Tamasa, meke loketona pule si koa; 
Arau sa Tamasa, meke loketona pule si gugua Arau. 
10 Pa pinodalaena tu si vata gilana nia Rau sa vina betona, 
totoso pukerane tu tozia Rau sapu kote mae. 
Zama si Rau: Sa Oua hiniva si kagu turu hola, 
meke kagu taveti Rau doduru gua sapu hiva ni Rau. 
11 Pa kali gasa rimata si tioko mae nia Rau si keke kurukuru variva mate; 
pa keke popoa seu si kote mae si keke tie pude va gorevura i sari Oua hiniva. 
Sapu zama ni Rau, arini tugo si kote taveti Rau; 
Gua sapu tozi ni Rau, si kote va gorevura i tugo Rau. 
12 Avoso mae koa Rau, gamu pu nabu bulomia, 
gamu pu seu hola koasa tinoņoto. 
13 Arau korapa turana va tata mae ia sa Qua tinonoto; 
namu lopu seu hokara sia, 
meke sa Qua hinarupu si lopu kaqu va sasanae. 
Arau kote harupi si arini pa Zaione, 
sa Qua tinolava si kote vata dogoro nia Rau koe Izireli. 


47 


Sa Tinahuara pa Vasileana Babiloni 
1 Gore, mamu habotu pa kavuru, 
agoi Babiloni pu guana vineki vaqura; 
habotu pa pepeso koa sa vasina sapu lopu koa ia na habotuana banara, 
agoi tuna vineki ari pa Babiloni. 
Lopu kote ta pozae pule na vineki vaqura leleamu si goi.” 
2 Vagi sari karua patu munamunalana palava; 
va gorea sa mua poko paere isumata. 
Daku sage nia sa mua poko, va dodoho ia sa nenemu 


mamu ene karovi sari na tototolo.. | 
3 Kaqu dogoria ri tie sapu dodohomu si goi; 


meke sa kinurekure tamugoi si kaqu tava vura. 
Kaqu hobequ si Rau; 
lopu keke tie si kote va hola ia Rau.” 
4Sa nada Hinarupu, se Zihova Tadi na Qeto Minate, asa sa pozana Sa, 
Asa mo pu Hopena pa Izireli. 
5 Zama pule si Asa, “Habotu mamu lopu kulu, nuguru la koasa vasina hupohuporona, 
agoi sapu guana vineki vaqura tadi na tinoni pa Babiloni; 
beto, lopu kote ta pozae pule 
na kalaho tadi na binaņara si goi. 
6 Na bugoro ni Rau sari Qua tinoni, 
ke kilua Rau sa Qua tinago; 
vatu ni Arau si arini pa limamu, 
ba lopu hite va dogoroni tataru goi. 
Koari na barogoso na kaleqe 
ba va hake ni pinaleke mamatadi goi. 
7 Zama si goi, ‘Arau si kote na kalaho lamo, 


kamoa na kamoa’? — , 
Ba lopu hite rove vagi goi sari ginugua hire 


babe balabala ia sapu sa beka si kote ta evaņa. 

8 Ego kamahire, va avoso mae, agoi pu okoro nia sa kinokoa getugetu tana kasia 
popoa, 
koa va leana meke loketona matagutu nia 


meke zama eke telemu. , 
Arau mo si asa, loke tie pule si kekenono gua arau. 


Lopu kaqu na naboko si rau 

babe talotana nia sa matedi ri na koburu. ’* 
9 Karua beto hire kote kamo atu koa goji, 

pa vasi totoso hite mo, pa keke rane mo; 

sapu lopu koa sari mua koburu meke sapu kote naboko si goi. 
Uve, kote kamo va leana atu si arini koa goi, 

be vea soku gua sari mua tie sabusabukae 

meke vea soku gua sari na mua lineveleve. 
10 Agoi si ele ranei sari mua hahanana kaleadi 

meke zama, ‘Loke tie na dogoro au,’ gua. 

Sari mua ginilagilana na tinumatumae na turaņa va sea igo 
totoso zama eke gua hie si goi telemu, 

‘Arau mo si asa, meke loke tie pule si kekenono gua arau.’ 
11 Na tinasuna si kaqu raza koa goi, 

meke lopu kaqu tumae nia goi vegua 

meke kote kasi pania mua potana si asa. 
Na tinahuara si kote hoqa kamo atu koa goi 

sapu lopu kote boka tabaria goi meke va hola ia. 
Na tinasuna sapu lopu boka dogoro va kenue ia goi 

si kote kamo va hodaka koa goi. 
12 Mamu nono latu, pude gua, koari mua potana 

meke sari soku mua tie sabusabukae, 

sari pu voriti taveti goi seunae gua tu kobukoburumu. 
Gina kote bokaboka mua, 

gina kote boka va mataguti goi si kaiqa tie. 
13 Sari doduru vinari tokae pa binalabala va mabomu si goi! 
Va mae i sari mua tie viliti pinopino, 

saripu tiro pinopino, pu boka tozia sa si kote ta evana pa hopeke sidara, 
vekoi madi harupu igo koari ginugua pu kote kamo atu koa goi. 
14 Hinokara guana duduli popadi si arini; 

sapu kote sulu pani na nika. 
Na lopu kote boka harupu pule ni 


koasa niniranira tanisa nika. , Ean 
Sa nika sapu loke patu lerana pude maliha sari tie; 


vasina loke nika pude habotu kapae ia. 
15 Asa mo sa tinokae boka tavete poni igo rini, 

sarini pu ele tavetavete turani agoi 

meke hata tinokae si goi koarini seunae gua tu kobukoburumu. 
Kote hopeke ene nono la si arini pa dia tinavete seadi; 

meke lopu keke arini kote harupu igo.” 

Sa Tamasa Banara nia sa Vugo Repere 
1 Ego, avoso mae gamu na tutina e Zekopi, 
gamu pu ta tioko pa pozana e Izireli 

meke mae gua pa tuti te Ziuda, 
gamu pu hoke tokotokoro pa pozana e Zihova 
meke hoke poza ia sa Tamasa pa Izireli, 
ba lopu pa hinokara babe pa tinonoto. 
2 Avoso mae gamu pu poza puleni gamu na tiena sa vasileana hopena, 
meke kalavarae koasa Tamasa pa Izireli, 
e Zihova Tadi na Oeto Minate, asa sa Pozana Sa. 


3 Zama vura guahe se Zihova, “Pukerane tu koroto veko ni Rau sari ginugua pu kote 
ta evana, 
sa nuzugu tozi vura ni meke Arau vata gilana ni sari tie; 


meke tavetavete si Rau, meke va gorevura i si arini. 
4 Ura gilania Qua sapu na tie tasuna mia si gamu, 
sari ruamia si heheda guana aeana, 
meke sari raemia si guana boronizi. 
5 Gua asa ke tozini gamu Rau si hire pukerane la tu, 
sipu lopu ele ta evana rini si tozi va kenue ni gamu Arau 
pude lopu kote boka zama guahe si gamu, 
‘Qua beku taveti si hire; 
qua kineha huda meke tamasa aeana na va evani,' gua. 
6 Gamu ele avoso ni si hire; mi dono la i. 
Lopu kaqu helahelae nia tu gamu sia, sapu hinokaradi sari kinorokorotae pu ele 
zama vurani Rau pukerane? 
Podalae kamahire si kote Magu tozini gamu sari tinitona vaquradi, 
sari tinitona ta tomedi meke lopu ta gilana koa gamu. 
7 Vaguradi si arini, meke lopu tinitona pukeranedi; 
lopu ele avoso ni gamu, tige ninoroi mo. 
Ke lopu boka zama si gamu, 
‘Uve, tumae ni gami,’ gua. 
8 Lopu ele avoso ni gamu meke lopu ele gilani; 
pukerane tu lopu tukele sari talina mia. 
Ura tumae nia Qua sapu na tie sekesekei mia si gamu; 
na podo mae gua mia tu sapu na tie va karikari mia. 
9 Koasa laena sa Pozaqu Arau telegu si va sasanae si Rau koasa Qua tinaņaziri; 
koasa laena sa vinahesiqu Rau si tuqe pule ia Rau si asa koa gamu, 
pude lopu va mate pani gamu. 
10 Dono la, ele va via gamu Rau, ba lopu via sigiti guana siliva sapu via hola pa nika; 
ele podeke gamu Rau koasa nika halalana tana tinasigiti. 
11 Pa laequ tugo Arau, si tavetia Rau si hie. 
Vea, kaqu va malumu pule Nau tu si Arau pude ta zama va kaleana? 
Arau lopu kaqu va malumu la nia sa vinahesiqu pa keke tie babe pa beku. 


Vizatia Zihova se Saerasi 
12 Kei Zekopi, avoso mae koa Rau, 


Izireli pu tioko igo Arau: 

Arau si Asa; 
Arau mo sa kekenu meke Arau sa mumudi.” 

13 Pa Limaqu telequ si kuria Rau sa popoa pepeso pa pinodalaena pukerane, 
meke pa Lima mataogu si repahia Rau sa manauru; 

totoso tiokia Rau sa manauru meke sa pepeso si va tabe tugo sari karua. 

14 Mae varigara, gamu doduru, mamu va avoso: 

Na beku savana ele tozi vata kenue i sari tinitona hire? 
Arau Zihova ele vizatia sa Qua tie 


pude tavetia sa Qua hiniva koasa popoa Babiloni; 
sa Lima mataoqu si kote raza la koari pa Babiloni. 
15 Arau, sapu Arau mo hie, si zama; 
uve Arau ele tiokia si asa. 
Arau kote turania si asa, 
meke kote bokaboka si asa koasa tinavete pu ta garunu nia sa. 
16 Tata mae koa Rau pude mi avosia si hie: 
Podalae pa pinodalaena si lopu zama golomo si Arau; 
meke totoso ta evaņa si asa, si Arau si koa Qua vasina,” gua se Zihova. 


Meke kamahire si garunu au e Zihova sa Banara meke sa Magomagona. 


Sa Hiniva te Zihova Koari Nana Tinoni 
17 Hiera gua si zama nia e Zihova, 


sa mia Hinarupu, si Asa pu Hopena pa Izireli: 
“Arau se Zihova sa mia Tamasa, 
pu va tumatumaeni gamu koasa sapu leana koa gamu, 
pu totolini gamu koasa sirana sapu kaqu enea gamu. 
18 Be guana avosi gamu sari Qua zinama, 
si kote guana ovuku sa mia binule, 
sa mia tinonoto si kote guana bogusu pa lamana. 
19 Sari tutimia si kote guana onone pa masa, 
sari mia koburu si kote guana onone sapu lopu boka ta nae; 
Sari pozadia si lopu kote ta kumata palae 
babe ta huara taloa pa kenuqu Arau.” 
20 Mi taluarae pa Babiloni, 
mi govete taloa mia koari tie Babiloni! 
Kukili vura nia si hie pa qinetuqetu, 
mamu zama vura nia. 
Garunu vura la nia koari pa vinabetona sa popoa pepeso; 
mi zama guahe, “Se Zihova ele harupia sa Nana nabulu se Zekopi,” mi gua. 
21 Lopu hite memeha si arini totoso turani Sa pa soloso qega; 
na kolo si va vura poni Sa pa patu; 
viqalia Sa sa patu 
meke zoropo vura sa kolo. 


22 Zama vura se Zihova, “Loke binule si koa tadi na tie kaleadi,” gua.” 

Sa Nabulu te Zihova 
1Sa Nabulu te Zihova” si zama, “Avoso mae koa Rau, gamu pa nunusa” 
mi avosia si hie, gamu na butubutu pa seu: 
Sipu lopu ele podo Arau si tioko Au e Zihova si Arau; 
pa tiana sa tinaqu si tioko Au sa Pozaqu. 
2 Sa Nuzugu si tavete guni nia Sa na vedara naruna, 
meke tome Au Sa pa maqomaqona sa Limana; 
tavete Au Sa guana tupi naruna 


meke tome Au Sa pa Nana vovoina tupi.” 

3 Zama si Asa koa Rau, ‘Agoi si na Qua nabulu, 
se Izireli, sapu koa Goi kote ta vahesi si Arau.’ 
4 Ba zama si Arau: Arau si guana tavetavete hoboro mo; 
sa Qua niniranira si guana ta okipalae hoboro mo meke loketona va gavoria. 
Ba sapu kote vagi nia Rau si pa Limana e Zihova, 
meke sa Qua pinia si koa koasa Qua Tamasa. 
5 Asa pu tavete Au pa tiana sa tinaqu pude Nana nabulu 
pude turaņa pule lani sari na butubutu te Zekopi koa Sa 
meke varigara pule lani sari na butubutu Izireli koa Sa, 
ura Arau si tava lavata koe Zihova 
meke sa Qua Tamasa si na Qua niniranira. 
6 Kamahire si zama se Zihova:* 
“Na tinitona hitekena mo sapu pude Agoi si na Qua nabulu 
pude va ninira pulei sari na butubutu te Zekopi 
meke pude turana pule mae i sari na tie Izireli saripu koa holadi. 
Ba kote tavetavete Nigo tugo Rau pude na kalalasa koari na tie Zenitailo, 
pude agoi boka paleke la nia sa Qua hinarupu koari na tie pa vina betona sa 
popoa pepeso.’ 
7 Hiera gua si zama nia e Zihova, 
sa Hinarupu meke Asa pu Hopena pa Izireli, 
koa Sa pu ta hakohakoe meke lopu ta hivae koari na butubutu, 
koa Sa pu nabulu ni sari na baņara: 
‘Sari banara kote dogorigo meke gasa turu, 
sari koburu tavia kote dodogorae meke todono, 
koa gua koe Zihova, sapu kopu ni sari Nana zinama, 
Asa pu Hopena pa Izireli, Asa pu vizata Igo.” 


Sa Vinaleana Pulena sa Popoa Zerusalema 
8 Hiera gua si zama nia e Zihova:* 
“Pa totoso tanisa Qua tataru variharupi si kote olanigo Rau, 
meke koasa rane tanisa Qua hinarupu si kote toka Nigo Rau; 
Arau kote kopu Nigo meke tavete Igo 
pude na vinariva egoi si agoi tadi na tinoni, 
pude valeana pule ia sa popoa 
meke pude veko pulei sari tie koari na dia pepeso, 
sa pepeso ta huarana, 
9 pude zama koari na tie ta pusidi, ‘Mi ta rupaha,’ 
meke koa rini pa hupohuporona, ‘Vura mae pa kalalasa!” 
Kote henahena va dena dia pa kali sirana 
meke kote gua ri na sipi pu gani duduli koari na toqere. 
10 Lopu kote hite ovia babe memeha si arini,” 
babe raza i na manini pa qega babe koasa rimata. 
Asa pu tataru ni kote totoli ni 
meke turana lani koari na kolo tototolo. 
11 Na sirana vari karovae popoa si kote tavetia Rau koari na toqere, 
meke na sirana tadi na tie pude enea. 
12 Dono la, kote mae gua pa seu si arini, 
kaiqa kote mae gua pa kali gede, kaiqa pa lodu rimata, 
kaiqa si pa kali mae gua pa Izipi.” 

13 Agoi na manauru, mu kukili getugetu; 
agoi na popoa pepeso, mu koa getu; 
gamu na togere, mi poraka vura pa kinera! 
Ura e Zihova si korapa va manoti sari Nana tinoni 
meke kote tataru ni Sa sari Nana tie pu korapa koa pa tinasigiti. 
14 Ba Zaione” si zama, “E Zihova ele kilu au si arau, 
sa Banara ele mulini nau.” 
15 Zama vura se Zihova, “Vegua boka mulini nia sa barikaleqe sa tuna soti 
meke lopu tataru nia sa sa koburu sapu podo sotia sa? 
Gina kote boka mulini nia sa, 
ba Arau lopu kaqu mulinini gamu Rau! 
16 Dono la, Arau ele kuberia pozamu koari na ola Limaqu, 
sari goba pa vari likohaemu si korapa balabala i Rau doduru totoso. 
17 Sari mua koburu koreo si bebeno pule mae, 
meke sarini pu huara gore nigo si taluarae koa goi. 
18 Mu ena sage ni matamu, mamu dono vari likohae; 
sari doduru tumu koreo si varigara meke mae koa goi. 
Hinokara gua sapu toaqu si Rau si kote va sagei goi si arini guana vinasari. Kote 
pokopoko ni goi, guana vineki nama varihaba,” zama vura gua se Zihova. 
19 Zama pule si Asa, “Na ta huara tugo si goi meke ivulu 
meke ta huara inete sa popoa, 
ba kamahire si kote hiteke tugo na kote soku sari na mua tie 
meke sarini pu novala igo si kote koa latu pa seu. 
20 Sari na koburu pu podo pa tinaraovo 
si kote zama koa goi, 
‘Sa popoa hie si hiteke hola koa gami; 
poni va sokuni gami lolomo pude koa mami.’ 
21 Totoso asa kote zama si goi pa bulomu, 
‘Esei podoi sari koburu hire? 
Arau si koa talotana meke tige; 
Ta raovo taloa si arau meke ta kiluqu. 
Esei va noma sagei sari koburu hire? 
Arau si koa eke telequ, 
ba sapu hire si pae mae guadi?”” 
22 Hie si zama nia e Zihova sa Banara: 
“Dono la, kote tioki Arau sari tie Zenitailo, 
kote ovulu sage nia Rau sa Qua pitipiti koari na butubutu; 
meke kote turaņa pule mae ni rini sari tumu koreo pa limadia 
meke kote paleki rini sari tumu vineki pa avara dia. 
23 Sari baņara si kote guana tamamu agoi, 
meke sari dia kalaho si kote guana tinamu agoi. 
Kote todono si arini pa kenumu, sari isumata dia si kote kamo la pa pepeso; 
sa kavuru pa nenemu si kote mea ia rini. 
Gua meke tiqe kote gilania goi sapu Arau se Zihova; 
arini pu rane Au si lopu kagu talotana.” 
24 Esei boka saputu vagi sari na vinagi pa vinaripera koari na tie varane, 
babe harupi sari na boso koasa qeto minate? 
25 Ba hiera gua si zama nia e Zihova: 
“Uve, sari na boso si kote ta vagi pule koari na varane, 
meke sari na vinagi pa vinaripera si kote ta saputu vagi koari na qeto minate; 

Arau kote razai sarini pu raza igo si goi, 
meke sari mua koburu si kote harupi Rau. 
26 Arau kote vari taliri ni sari mua kana meke kote hena pulei rini sari masa dia 
teledia; 
kote napoi rini ehara dia meke viviri ni guana napo vaeni. 
Gua meke tiqe kote gilania ri doduru tie 
sapu Arau, se Zihova, Arau sa mua Hinarupu, 
mua Tinarupaha, sa Tamasa ninirana te Zekopi.” 

Sa Minae Tanisa Nabulu 
1 Hiera gua si zama nia e Zihova: 


“Avei sa pepa vari luari tanisa tinamu, 
sapu vala nia Rau meke garunu taloa nia? 
Babe pa Oua linipulipu savana si holuholu la nigo Rau si agoi? 
Lokari, koari na mua sinea mo si ta holuholue taloa si agoi; 
koari na mua tinavete kaleadi mo si ta garunu taloa sa tinamu. 
2 Totoso mae Arau, si vegua ke loke tie tu si va avoso? 
Totoso titioko Arau, si vegua ke loke tie tu si olana? 
Vea, papaka hola sa Limagu pude holu vagi pule igo? 
Vea, loke Oua niniranira si Arau pude harupu igo? 
Pa ginegese hite mo si va popa ia Rau sa kolo lamana. 
Sari ovuku si iliri lani Rau pa gega; 
sari dia igana si muzi sina loke kolo 


meke mate sina memeha. 
3 Arau va poko nia hinuporo sa manauru 


meke na poko baika sa nana nobi.” 


Sa Vinatabe Tanisa Nabulu te Zihova 
4 Zama sa Nabulu te Zihova, “Se Zihova Banara ele va tumatumae Nau zama, 
pude tumae nia sa zinama sapu kote toka nia sa tie sapu malohoro. 
Asa va vanunu Au doduru munumunu, 
va vanunia sa Talinagu pude va avoso guana tie sapu tava tumatumae. 
5E Zihova Banara ele tukeli sari Talinagu, 
meke lopu hite seke tinarae si Arau; 
lopu hite taliri taloa si Rau. 
6 Va malumia Rau sa Mudiqu koa rini pu seke Au, 
sari paparaqu koa rini pu dakui sari gumiqu; 
lopu tomea Rau sa Isumataqu 
koa rini pu va sisire Nau meke loro Au.” 
7 Ura toka Nau e Zihova Banara si Arau 
ke lopu kote kurekure si Arau. 
Gua ke ele va nabua Rau sa isumataqu guana patu, 
na gilania Rau sapu lopu kote tava kurekure si Arau. 


8 Asa pu poni Au tinonoto si koa tata mo.” 


Na esei boka zutu Au si Arau? 
Mae mada vari tia i! 
Esei sa tie sapu zutuqu Rau? 


Vekoa mani mae zama pa Kenuqu! 
9 E Zihova Banara na toka Nau si Arau. 

Esei koa ri na tie sapu hiva zutu Au si Arau? 
Kote norenore guana poko si arini; 

kote gani pani na kikiti,” gua si Asa. 
10 Esei koa gamu na pamana nia se Zihova 


meke va tabei sari zinama tanisa Nana nabulu? 
Vekoa si asa pu ene pa huporo, 


pu loke nana zuke, 

mani ranea sa Pozana e Zihova 
meke kalavarae koasa nana Tamasa. 

11 Ba kamahire, doduru gamu pu katu mia nika 
pu poni pule ni gamu zuke halaladi, 

mi la, ene pa korapana sa kalalasana sa mia nika 
meke koari na zuke sapu huruni gamu. 

Hie sa pinia sapu kote vagia gamu pa limagu: 
Kote hoqa eko si gamu pa tinasigiti nomana. 

Sa Zinama Vina Manoto koe Zerusalema 
1 Zama pule se Zihova, “Va avoso mae koa Rau gamu pu okoro nia sa tinonoto 
meke gamu pu hata Au si Arau. 
Dono la koasa patu sapu vasina ta bele vagi si gamu 
meke koasa pepeso vasina ta geli vagi si gamu, 
2 dono la koe Ebarahami, sa tamamia; 
meke koe Sera, pu podo gamu. 
Totoso tioko ia Rau se Ebarahami si kekekena mo si asa, 
ba mana nia Rau meke va soku ia. 
3 Arau Zihova kote va manotia sa vasileana Zaione, 
meke kote tataru ni Rau sari doduru nana vetu ta huaradi; 
sari gega pa popoa Zaione si kote iliri Rau pude guana inuma pa Idini, 
sari pepeso kaleanadi pa korapana si kote guana inuma te Zihova. 
Na ginetugetu si kote ta dogoro vasina, 


na kinera zama leana meke na vinahesi si kote ta avoso vasina. 
4 Mi va avoso mae koa Rau, gamu na Qua tinoni, 


va avoso Au, gamu Qua butubutu: 
Sa Qua tinarae si kote vura koa Rau; 
sa Qua ninono si kote na kalalasa koari na butubutu. 
5Sa Qua tinonoto si tuturei tata mae mo sana, 
sa Qua tinaharupu si korapa mae, 
meke sa limaqu kote va kamoa sa ninono koari na butubutu. 


Sari na nunusa si kote dono mae koa Rau , 
meke aga va nono nia sa Limaqu pude tokani. 


6 Va ena sage i mata mia la pa manauru, 
dono gore la pule koasa pepeso; 
sa manauru si kote murimuri guana tunaha, 
sa popoa pepeso si kote norenore guana poko 
meke sari tiena si kote mate guana dodoa. 
Ba sa Qua hinarupu si kote koa hola, 
sa Qua tinonoto si loke vina betona! 
7 Mi avoso Au, gamu pu tumae nia sa si tonoto, 
gamu na tie pu tagoa sa Qua tinarae pa bulomia: 
Mi lopu matagutu nia sa ninovanovala tadi tie 
babe holoqoru ni sari dia zinama kaleadi. 

8 Ura kote gani na kikiti si arini guana poko; 
na nokinoki kote henai guana poko vulu. 
Ba sa Qua tinonoto si kaqu koa hola ninae rane, 
meke sa Qua hinarupu si kote kamo koari na sinage na sage.” 
9 Zihova, Mu vanunu, Mu vanunu! 
Mamu poko nia pa limamu sa niniranira; 
vanunu, gua koari na rane ele hola, 
gua sapu tavetia Agoi koari na totoso pukerane. 
Vea lopu Agoi tu seke va umumu ia se Rehabi, 
pu hova matea sa noki lavata”? 
10 Lopu Agoi tu va popa ia sa lamana, 
sari kolo pa lamana peava, 
pu tavetena sa sirana pa korapa lamana peava 
pude karovo saripu ta rupahadi? 
11 Sarini pu ta holu vagi pule koe Zihova si kote kekere pule. 
Kote kerakeradi meke nuquru la pa Zaione; 
sa qinetu loke vina betona si kote toropae nia rini pa batudia. 
Na kinomolo na qinetu si kote koa eko mo koa rini, 
meke sa tinalotana na sinino mamata si kote taloa koa rini. 
12 Zama se Zihova, “Arau, uve Arau tugo si Asa pu va manoto gamu. 
Esei si gamu ke matagutu nia gamu sa tie, 
sa tuna na tie, sapu kote mate gua mo na duduli? 
13 Gua ke mulini nia tu gamu se Zihova, sapu tavete gamu si gamu, 
pu repaha vura nia sa maņauru 
meke va sokirae ia sa popoa pepeso. 
Vea, kote koa mala eko lamo si gamu doduru rane 
koasa tinanaziri tadi na mia kana, 
arini pu hiva raza gamu? 
Ke avei sa tinaņaziri tadi na mia kana kamahire? 
14 Sari tie ta pusidi si tata kote ta rupaha; 
lopu kaqu mate si arini pa vetu varipusi, 
babe papaka ni na ginani. 
15 Ura Arau se Zihova, mia Tamasa, 
sapu va nakili ia sa lamana pude ovana sa ololobagea, 
se Zihova Tadi na Qeto Minate, asa sa Pozaqu Rau. 
16 Arau ele vekoa sa Qua zinama pa nuzumia, 
meke nobi gamu Rau koasa magomagona sa Limaqu. 
Arau veko valeania pa nana vasina sa manauru, 
meke va sokirae ia sa popoa pepeso, 
meke zama koa rina tie pa Zaione, ‘Gamu sari na Qua tinoni,” gua.” 


Sa Vina Betona sa Tinasuna te Zerusalema 
17 Kei agoi Zerusalema, mu vanunu! Mu vanunu! 


Gasa turu, agoi pu napo pa Limana e Zihova 
koasa kapa tanisa Nana tinanaziri, 

agoi pu napo va pahoa 
meke va tedeve igo sa.” 

18 Koari doduru koburu koreo pu podoi Zerusalema, 
lopu keke si koa pude totoli nia sa tinadia; 

koari doduru koburu koreo pu va nomai sa 
lopu keke si koa pude tugea sa limana sa tinadia. 
19 Karua tinasuna hire si kamo koa goi. 
Esei boka va manoto igo si agoi? 
Ta huara meke ivulu sa popoa meke mate pa sone meke pa vedara sari tie, 
esei kote boka va manoto igo Zerusalema? 
20 Sari tumu si ele mabubulu; 
eko dia pa vina betodi rina sirana, 
gua rina kurukuru sapu voi pa sipata. 
Na sini i na tinanaziri te Zihova si arini 
meke sa ginegese tanisa mua Tamasa. 
21 Ke mu avoso mae, agoi pu koa pa tinasigiti, 
agoi sapu napo viviri ba lopu pa napo vaeni. 
22 Hiera gua si zama nia e Zihova sa Banara, 
sa mua Tamasa pu lavelave ni sari Nana tinoni: 
“Dono la ele vagi pania Rau pa limamu 
sa kapa sapu va tedevemu si agoj; 
lopu kote napo pule si agoi koasa kapa asa, 
sa naponapoana tanisa Qua tinanaziri. 
23 Kote vekoa Rau si asa pa limadia ri na mua kana, 
arini pu zama guahe koa goji, 
‘Hoqa oporapaha pude mami neti igo.’ 
Ke sa mudimu si guni nia goi na pepeso, 
guana sirana pude enea.” 

Kagu Harupia Tamasa sa Popoa Zerusalema 
1 Kei Zaione, mu vanunu, mu vanunu,” 
mu pokopoko nia sa niniranira. 
Va sagei sari poko leleadi, 
agoi Zerusalema, sa vasileana hopena. 
Sari tie huporodi meke bonidi 
si lopu kagu nuguru pule koa goi. 
2 Tavusu pani sari kavuru; 
kei Zerusalema, tekulu sage, mamu habotu koasa habohabotuana banara. 
Vata rupaha pule nigo koasa seni pa ruamu, 
agoi Zaione ta raovomu. 
3 Ura hiera gua si zama nia e Zihova: 
“Agoi si ta holuholu palae moka mo, 
meke loke poata si kote tabaria Rau pana ta vagi pule si agoi.” 
4 Ura hiera gua si zama nia e Zihova sa Baņara: 
“Totoso kekenu si gore la koa pa Izipi sari Qua tinoni; 
hola soku vuaheni si ari pa Asiria si mae raovo vagi dia tie. 
5 Meke kamahire si nasa si hire? 
Ura sari Qua tie si ta vagi taloa meke lopu ta holu, 
meke sarini pu banara ni si va sisire ni rini. 
Meke doduruna sa rane 
si ta zama va kaleana sa Pozaqu Arau,” zama vura gua se Zihova.” 
6 Zama pule si Asa, “Gua asa ke kote tumae nia ri na Qua tinoni sa Pozaqu; 

ke koasa rane asa si kote tumae nia rini 
sapu Arau tozi va kenue nia sa tinarupaha. 


Uve, na Arau tugo tozia.” 


7 Nake tolavaedi koari na togetogere 
sari nenedi ri na tie pu palekia sa inavoso leana, 
pu zama vura nia sa binule, 
pu paleke mae nia sa inavoso leanana 
pu zama vura nia sa hinarupu, 
pu zama koe Zaione, 
“Sa mia Tamasa si na Banara 
8 Va avoso! Sari mua tie kopu si velavela; 
korapa kukili qetuqetu varigara hiroi. 
Totoso pule la pa Zaione se Zihova, 
si kote dogoro soti nia matadia rini. 
9 Mi keke gua poraka vura pa kinera qetuqetu, 
gamu na vetu ta huaradi pa Zerusalema, 
ura ele va manoti e Zihova sari Nana tie, 
na ele vata rupahia Sa sa popoa Zerusalema. 
10 E Zihova kote tavetavete nia sa Limana hopena 
pa kenu dia ri doduru butubutu, 
meke doduru hukihukirina sa popoa pepeso kote dogoria 
sa hinarupu tanisa nada Tamasa. 
11 Mi rizu vura, rizu vura, vura taloa vasina!” 
Lopu tiqua keke tinitona bonina! 
Vura vasina mamu koa via, 
gamu pu paleki sari likakalae hopedi te Zihova. 
12 Ba lopu kote bebeno vura si gamu 
babe govete tome; 
ura se Zihova si kote ene pa kenu mia, 
sa Tamasa pa Izireli si kote kopu pa mudi mia. 


Sa Nabulu Ta Sigitina 
13 Dono la, sa Qua nabulu si kote tavete va gilae; 
kote ta ovulu sage si Asa meke ululu sage tu meke nomana la tu sa vinahesina 
Sa, 
14 gua ba soku si dono la meke hodahodaka, 
na ta huara meke dono hikare sa isumatana na tinina Sa, hola nia sapu boka ta 
tavete la pa tie 
meke sa kinehana Sa si ta novala hola nia sa kineha tana tie. 
15 Ke kote va via i Sa sari soku butubutu,” 
meke sari banara si kote tukui nuzudia pa laena Sa. 
Ura sapu lopu ta tozi nia rini, si kote dogoria rini, 
meke sapu lopu ele avoso nia rini, si kote gilania rini. 

1 Esei ele va hinokaria sa nada inavoso 
meke koe sei ele tava dogoro sa limana e Zihova?” 
2 Sa Qua nabulu si toqolo sage pa kenuna e Zihova guana liho vaqura, 
meke guana karoso pa pepeso popana. 

Loke Nana tinolava pude va okoro gita pude la koasa, 
loketona Nana poko banara sapu kote hiva nia gita. 
3 Ta dono va gore si Asa meke lopu ta hivae koari na tie, 
na tie talotanana meke sari tinasigiti si va kamoi mo Sa. 
Gua sa tie sapu tome nia isumata rini 
si ta kilu si Asa, meke gita lopu va arilaena ia. 
4 Hinokara salani Sa sari nada minoho, 
meke paleki Sa sari nada tinalotana, 
ba rovea gita sapu tava kilasa si Asa koe Tamasa, 
ta seke meke ta nonovala si Asa koa Sa, gua.” 
5 Ba ta hova si Asa koari na nada tinavete kaleadi, 
tava bakora si Asa koari na nada sinea; 
sa vina kilasa sapu vagi nia binule gita si ta paleke nia Sa, 
meke koari na bakora Tanisa si ta salana si gita.” 
6 Gita doduru, si guana sipi sapu hopeke ene taloa, 
gita si hopeke taliri la pa nada siraņa teleda; 
ba e Zihova va paleke ni koa Sa sari na sinea tadigita doduru.* 
7 Ta nonovala si Asa, meke tava sigiti,”” 
ba lopu zama si Asa; 
guana lami ta turaņa pude tava mate si Asa, 
meke gua tugo na sipi pa kenudi rina tie kotokoto, si lopu kulu si Asa, 
lopu hite zama nia Sa si keke zinama. 
8 Pa ninovaņovala si tuqe vagia rini meke pitu ia meke ta vagi taloa. 
Meke esei boka zama nia sa ginore tuti tanisa? 
Ura na ta kumata taloa si Asa koari na tie toadi; 
koa gua koa ri na sinea tadi Qua tinoni si tava mate si Asa. 
9 Ta veko si Asa pa keke lovu, turanae koari na tie kaleadi,” 
meke ta pomunae turanae koari na tie tagotagodi si Asa, 
ba loke Nana ninovanovala pa tie, 


meke loke zinama kokoha si zama nia Sa. , POP 
10 Ba na hiniva mo te Zihova si hie pude kaqu tava bakora si Asa meke tava sigiti, 


meke sa Nana tinoa si na vinukivukihi tana sinea guni nia e Zihova, 
meke kote dogori Sa sari tutina meke ta poni tinoa gelenaena, 

meke sa hiniva te Zihova si kote gorevura pa Limana Sa. 
11 Pa mudina sapu ta sigiti si Asa pa maqomaqona 

si kote dogoro pulea Sa sa kalalasa, meke kote qetu nia sa laena sa Nana tinasigiti; 
koasa Nana tinumatumae asa, 

si kote la sa Qua nabulu tonotona meke va tonoti Sa sari soku tie, 

meke kote Asa paleke hobei sari doduru dia sinea. 
12 Gua ke kaqu poni la nia Rau koa Sa sa hinia tadi na varane, 

meke kagu somana vagi hinia si Asa koari na vinagi turanae koa rini sapu ninira, 
sina sa Nana tinoa si vala nia sa pa minate, 

meke guana somana ta nae turanae koari na tie kaleadi. 
Ura paleke hobei Sa sari sinea tadi soku tie, 


meke varavara tepatepa si Asa pude taleoso ni saripu hoqa pa sinea.” 

Zerusalema sa Barikalege Tigena 

1 “Mu kera, agoi sa barikalege sapu tige,” 
agoi pu lopu ele podoa si keke koburu; 

poraka vura pa kinera, mamu kukili pa ginetugetu, 
agoi pu lopu ele hite ta sigiti pa pinodopodo; 

ura kaqu soku sari koburu tanisa barikaleqe sapu ta luarana 
hola nia sa barikaleqe pu koa turana loana,” gua se Zihova. 

2 Va noma ia sa mua ipi, 
repahi sari na gobana, 
mu lopu tuqe pule, 

þa va gelei sari mua iku, 
mamu va nabui sari tupili. 

3 Ura na kote repaha la pa kali matao meke pa kali gede si agoi; 
na sari tutimu si kote va rizu palae i sari votiki butubutu, 
meke koa hobei sari dia vasileana lavata. 

4 “Ke mu lopu matagutu; lopu kaqu tava kurekure si goi. 

Lopu kote dono va gore gamu arini. 

Kote muliņi nia goi sa kinurekure pa totoso vinekimu pu lopu koa noso pa vetu, 
mu lopu balabala pulea sa tinalotana pa mua kinoa naboko. 

5 Ura sa mua Tie Kurikuri, Asa sa mua palabatu, 

e Zihova Tadi na Qeto Minate sa Pozana, 

Asa pu Hopena pa Izireli sa mua Hinarupu; 
sapu ta pozae Tamasa pa doduruna sa popoa pepeso. 

6 E Zihova kote tioko pule nigo 
guana barikalege ta luarana meke talotana pa magomagona, 

guana barikaleqe sapu vaqura meke varihaba, 
beto asa si ta kilu mo,” zama gua sa mua Tamasa. 

7 “Pa totoso papakana mo, si luara pani igo Rau, 
ba pa korapa tataru lohina si kote turaņa pule nigo Rau. 

8 Pa binugoro va hodaka 
ke tomea Rau, pa totoso hite, sa isumatagu koa goji, 

ba pa tataru loke vina betona 
si kote tataru nigo Rau si agoi,” 
zama gua se Zihova sa mua Hinarupu. 

9 “Koa Rau, sa totoso hie si gua rina rane te Noa, 
totoso va tatara nia Rau sapu sa naqe te Noa si lopu kaqu sage pule pa popoa 

x 
pepeso. 

Ke kamahire si va tatara si Rau sapu lopu kagu bugoro pule nigo Arau si agoi, 
lopu kaqu hokara va kilasa pule igo Arau. 

10 Be kamoi niu sari na toqere 
meke tava rizu sari na toa, 

þa sa Qua tataru nabuna si lopu kaqu niu 
meke sa Qua vinariva egoi pa binule si lopu kaqu tava rizu,” 
gua se Zihova, sapu tataru nigo si agoi. 


Sa Vugo Repere te Zerusalema 
11 “Agoi na vasileana ta sigitimu, ta huara koari na raneboni meke lopu tava manoto,” 
kote kuri pule igo Rau pa patu buma arilaedi, 
meke kote podalae pule nigo Rau koari na patu buma guana lamana peava sapu 
ta pozae sapira. 

12 Sari mua vetu hakehakei ululudi si kote na patu zinara tavete ni Rau, 
sari mua sasada si koari na patu pinopinoro nedaladi, 
meke doduru mua gobagoba si kote na patu arilaedi. 
13 Doduru tumu koreo si kote tava tumatumae koe Zihova, 
meke kote noma hola sa binule tadi na mua koburu.” 
14 Pa tinonoto si kote tava ninira si goi: 
Sari na ninovanovala tadi na mua kana si kote koa va seu koa goi; ke lopu kagu 
matagutu si goi. 
Kote koa si goi pa binule; 
sari tinasuna si lopu kote tata mae koa goi. 
15 Be atu rapata sari kaiqa, si lopu Arau tavetia si asa; 
ba asa pu rapata igo si kote tava kilasa mo koa goi. 
16 Dono la, Arau na kuri ia sa tie tavetavete pa aeana, 
pu nebe va toa ia sa nika koari na patu leradi 
meke tavetia sa sa nana tinitona varipera. 
Meke Arau tugo na kuri ia sa tie huhuara pude huhuara va ilasa, 
17 þa loke tinitona varipera sapu taliri atu koa goi si kote bokaboka, 
meke doduru zinama sapu zutu igo, si kote va mokomoko i goi. 
Asa sa minataqara tadi na nabulu te Zihova, 
sapu mae guana koa Rau,” 
zama vura gua se Zihova. 

Tinioko te Tamasa koari na Tie Memehadi na Oviadi 
1 “Mae, gamu doduru pu memeha, 


mae koari na kolo; 
meke agoi pu loke mua poata, 
mae, holu mamu henahena! 
Mae, holu vaeni meke meleke 
lopu pa poata meke loke hinoluna, vagi moka i mo.” 
2 Pude vea ke okipalae poata koa sa pu lopu na bereti, 
meke sa mua tinabara si la koari ginani sapu lopu variva dena? 
Va avoso, avoso mae koa Rau, mamu hena ia sa ginani sapu kote leana nia goj, 
meke sa magomagomu si kote qetu nia sa ginani sapu leanana. 
3 Tukeli talinamu, mamu mae koa Rau;” 
avoso Au, pude toa sa magomagomu. 
Kote tavetia Rau koa goi si keke vinariva egoi sapu koa hola ninae rane, 
asa sa Qua tataru nabuna sapu va tatara nia Rau koe Devita. 
4 Dono la, ele va turua Rau si asa pude na Qua tie va sosode koa ri na tinoni, 
na tie tuturaņa, na koimata koari na tie. 
5 Hinokara kote tioko vagi goi sari na butubutu sapu lopu gilani goi, 
meke sari na butubutu sapu lopu gilana igo si kote bebeno atu koa goi, 
sina koa gua koe Zihova sa mua Tamasa, 
Asa pu Hopena pa Izireli, 
ura na ele va sari nigo Sa sa tinolava.” 
6 Mi hata ia se Zihova sipu korapa boka ta dogoro si Asa, 
mi tioko la ia sipu korapa koa tata si Asa. 
7 Sari tie kaleadi si madi veko pani sari dia hahanana 
meke gua tugo sari binalabala seadi. 

Madi kekere la koe Zihova si arini, pude madi ta tatarue koa Sa, 
meke koasa nada Tamasa, sina kote taleoso ni Sa si arini. 
8 “Ura sari na Oua binalabala si lopu na mia binalabala, 
meke sari na mia hahanana si lopu na Oua hahanana,” 
zama vura gua se Zihova. 
9 “Gua sapu sa manauru Si ululu hola nia sa popoa pepeso, 
gua tugo asa sari Qua hahanana si ululu hola nia sa mia hahanana, 
meke sari Oua binalabala si lopu na mia binalabala. 
10 Gua sa ruku meke na sinou 
sapu hoga gore mae gua pa galegalearane, 
meke lopu sage pule la vasina 
osolae ponia kolo rini sa popoa pepeso, 
meke va vura liho na va togoli sari linetelete, 
pude ponia kiko sa tie uma meke na bereti tanisa tie hiva henahena,” 
11 ke gua tugo sa zinama sapu vura pa Nuzugu. Lopu kaqu papona meke pule mae 
koa Rau si asa, 
ba kaqu va gorevura ia sa sa Qua hiniva 
meke kaqu vagi ia sa sa laena gua sapu ta garunu la nia sa. 
12 Kote vura taloa si gamu pa qinetuqetu 
meke ta turana vura pa binule; 
sari na toqere na toa 
si kote poraka vura pa kinerakera pa kenumu, 
meke doduru huda koari na pezara 
si kote popoharani lima dia. 
13 Na huda leana si kote toqolo vasina meke lopu na huda rakirakihi, 
meke na huda arilaedi lopu na hilibubuku. 
Sari na ginugua arini si pude ovulu sage nia sa Pozana e Zihova, 
pude na vina gilagila sapu loke vina betona, 
meke sapu lopu kaqu ta huara.” 

Kagu Somana Tugo sari Doduru Butubutu koari na Tie te Zihova 
1 Hiera gua si zama nia e Zihova: 
“Kopu nia sa ninono 
meke tavetia sapu tonoto, 
ura sa Oua hinarupu si tata kamo mae 
meke sa Oua tinonoto si tata ta dogoro. 
2 Ta manae si asa pu taveti si arini, 
sa tie pu kopu ni, 
asa pu va madia na kopu nia sa Rane Sabati, 
meke kopu nia sa limana pude lopu tavete va sea.” 
3 Sa tie karovona pu somana vahesia se Zihova, si mani lopu zama guahe, 
“Hinokara kote va vura au e Zihova koari Nana tinoni,” gua. 
Meke sari tie ta puzaladi si madi lopu nominomi guahe, 
“Arau si na huda popana,” gua. 
4 Ura hiera gua si zama nia e Zihova: 
“Koa gamu na tie ta puzala mia pu kopu ni sari Qua Sabati, 
pu vizati sapu qetuni Rau 
meke tuqe va nabu koasa Qua vinariva egoi, 

5 koa rini si kote poni Rau, pa korapana sa Qua Zelepade meke sari gobana sa, 
si keke vina tigono meke na pozapoza 
sapu leana hola ni sari soku koburu koreo meke na vineki; 
kote poni Rau si keke pozapoza sapu koa hola ninae rane, 
sapu lopu kagu ta kumata palae. 
6 Meke sari tie karovodi pu soto va nabu koe Zihova, 
pude nabulu nia si Asa, 
pude tataru nia sa Pozana e Zihova, 
meke pude vahesia si Asa, 
doduru pu va madia na kopu nia sa Rane Sabati, 
meke saripu soto va nabu koasa Oua vinariva egoi, 
7 arini tu si kote turana lani Rau koasa Oua togere hopena 
meke poni ginetu koasa Oua vetu varavara. 
Sari dia vinukivukihi na vinariponi 
si kote qetu ni Rau koasa Qua hope; 
ura sa Oua vetu si kote ta pozae 
na vetu varavara tadi doduru butubutu.”” 
8 E Zihova sa Banara si zama vura, 
Asa pu varigara ni sari tie ta raovodi pa Izireli: 
“Kote varigara pule ni Rau si kaiqa koa rini pu 
ele somana ta varigara la koari na tie Izireli.” 


Ta Zutu sari na Koimata Izireli , 
9 Mae, gamu doduru kurukuru name koari na pezarana, 


doduru gamu na kurukuru name pa hiqohiqo, 
mae mamu gani sari Qua tie! 
10 Sari tie kopu tadi pa Izireli si behu, 
na ginilagilana si lopu tagoa rini; 
guana siki kae kulu si arini, 
lopu boka hohou; 
eko lamae meke putagita mo, 
na puta si hiva hola nia rini. 
11 Na siki si arini sapu noma hola bogudi; 
lopu hoke boka dena. 
Na sepati si arini sapu loketona gilania; 
doduru si hopeke taliri la pa dia sirana soti, 
pavei boka vagi meke va boka pule ni. 
12 Hopeke zama, “Mae, mada vagi vaeni! 
Mada naponapo gada! 
Meke vugo si kote gua mo ninoroi, 
babe kote leana hola la tu.” 

Ta Zutu sa Vinahesi Beku Tadi pa Izireli 
1 Sari tie tonoto si mate, 
meke loke tie si balabala i si arini pa bulona; 
saripu va madi pule ni koe Tamasa si ta vagi taloa, 


meke loke tie si va bakalia 
sapu sari tie tonoto si ta vagi taloa 


pude madi lopu ta kamo ni rini sari tinasuna pu korapa mae. 

2 Sarini pu ene pa tinonoto 
si kote kamo pa binule; 
magogoso dia totoso eko si arini pa minate. 
3 Zama se Zihova, “Ba gamu isara; mae tani, gamu na tudia koreo ari na barikalege 
vakuvakutae, 
gamu pu ta podo pa binarabarata meke koari na magota! 
4 Esei si va sisire nia gamu? 
Koe sei si vikoviko la 
meke va vuravura mea la gamu? 
Vea, lopu na puku tie va karikari 
na tudia ri na tie kokohadi si gamu? 
5 Koari na mia vinahesi beku si tavete va kaleana koari na maqota pa kauru huda 


oaku 
meke pa doduru kauru huda aqaqoro si gamu; 
vukivukihi ni gamu sari mia koburu koari na lololomo 
meke koari na bae pa kauru taba. 
6 Sari na beku koari na patu memehedi koari na lololomo si na mia hinia gamu; 
uve arini, arini si na hinia tamugamu. 
Koa rini si la vahesi si gamu meke zoropo vaeni 
meke variponi la kiko huiti. 
Koari na mia tinavete arini si vea, balabala ia gamu sapu qetu si Rau? 
7 Mia teqe si taveti gamu koari na batu toqere, 
vasina si la gamu meke la vukivukihi. 
8 Pa mudi sasada meke koari na mia dedegere sasada 
si vekoi gamu sari mia beku huporodi. 
Kilu Au gamu, meke va nama i sari mia teqe pa vasina vahesihesi beku, 
haele sage la si gamu meke eko turani sari na maqota; 
meke taveti gamu sari vinari va tonoti koa ri na beku, 
meke okoro hiva dogori gamu sari tini dodohodi tadi na maqota. 
9 La si gamu koasa beku Moleki, paleke mia oela olive 


meke soku votivotiki oela humahumana lea. 
Ene va seu si gamu, 


koari na lovu ba hata kamo la tugo, 

koasa hinata tamasa pude vahesi mia. 
10 Mabo sisigiti si gamu koari mia hinata beku, 

ba koromia zama, ‘Na loke laena sa hinata hie, gua. 
Sa inokoro si va ninira pule gamu, 

ke lopu mabubulu si gamu. 
11 Savadi sari beku hire ke matagutu ni gamu 

ke va kokoha mae si gamu koa Rau, 
meke lopu balabala Au 

babe viliti gamu si hire pa bulomia? 
Hokara na seunae lopu kulu si Rau 

ke lopu matagutu Nau gamu? 
12 Kote tozi vurani Rau sapu lopu tonoto meke sari na mia tinavete kaleadi, 
na loketona si kote vagi gamu koa rini. 
13 Pana hata tinokae gamu meke kabo vura, 

si mani harupu gamu ri na mia vinarigarae beku! 
Sa givusu kote paleke taloa beto ni, 

na sino manini mo ba kote ta paleke taloa dia mo. 
Ba sa tie pu mae koa Rau pude nana tometomeana 

si kote tagoa sa pepeso 
meke vahesi Au sa pa Oua togere hopena.” 


Va Tatara nia sa Tamasa sa Tinokae meke Sinalana 
14 Meke kote ta zamae si hie: 
“Kuri ia, kuri ia, kuria sa sirana! 
Rizu pani sari na patu koasa sirana tadi na Oua tinoni.” 
15 Ura gua hie si zama nia si Asa pu koa panaulu sage, 
Asa pu koa hola ninae rane, sapu hopena pozana: 
“Arau si koa pa vasina sapu ululu meke hopena, 
ba koa turania Rau sa tie sapu va pepekae pule nia meke kekere meke okoro nia 
pude taleosoni Rau sari nana sinea, 
pude va ninira pule ia sa magomagona sa tie sapu va pepekae pule nia 
meke pude taleosoni sari nana sinea meke va ninira pule ia sa bulona. 
16 Lopu kagu zutu lamo gamu Rau, 
babe bugoro lamo si Rau, 
ura kote malohoro mo pa kenugu sa magomagona sa tie 
sa sinino tanisa tie sapu Arau tugo mo va podakia. 
17 Namu ta naziri sisigiti nia Rau sa pinuhi tanisa, 
ke va kilasia Rau meke tomea Rau sa isumatagu, 


ba korona kekere meke nono lamo koari nana hahanana kaleadi. 
18 Arau ele dogori sari nana hahanana, ba kote salania Rau; 


kote turania Rau meke va manoto pule ia Rau si asa. 

19 Kote poni vinahesi Arau sari berudi rina tie talotanadi pa Izireli. 
Bule, bule koa gamu pu koa va seu na tata. 

Kote salana gamu Rau,” gua se Zihova.” 
20 Ba sari tie kaleadi si guana kolo nakili pa lamana, 

sapu lopu boka bule, 

meke sari bogusuna si oki sage boni meke remoremo. 


21 “Loke binule si koa koari na tie kaleadi,” gua sa Tamasa.” 


58 
MadivaHinokara | 
1 “Mi kukili va ululae nia, lopu tuge pule. 


Mi velavela guana buki. 
Zama vura nia koari Oua tinoni sapu na tie va karikari si arini 
meke koasa tutina e Zekopi si tozini sari dia sinea! 
2 Doduru rane si hata Au rini pa vinahesi; 
guana hiva tumae sisigiti nia rini sa Oua hiniva, 
edi hiva guana butubutu sapu tavete va tonoto 
meke lopu hite etuli sari tinarae tanisa dia Tamasa, gua. 
Tepa Nau vinilasa tonotodi arini, 
meke edi hiva Nau pude tata la koa rini. 
3 Zama si arini, ‘Na vea ke madi si gami pa ginani, 
ba lopu guana gilania tu Goi? 
Na vea ke koa va pepekae pule ni gami, 
ba lopu va gunagunana si Agoi?’ 
Ura koasa rane sapu madi si gamu pa ginani si korapa taveti tu gamu gua sapu hivani 
gamu 
meke nonovali gamu sari mia tie tavetavete. 

4 Vina betodi ri na mia vina madi pa ginani si na vinari tokei na vinaripera tu, 
meke vari tupai koari na lima kaleanadi. 
Lopu kote madi pa ginani gua asa si gamu 
meke hiva nia pude ta avoso mia panaulu. 
5 Na gua asa sa madi pa ginani sapu hiva nia Rau? 
Sapu pa keke rane mo va pepekae pule nia sa tie? 
Na pude va todoņo ia mo sa tie sa batuna guana kuli sia, 
meke pude sage poko baika na eko pa eba, gua? 
Asa si poza nia va madi pa ginani gamu, 
na rane sapu kote qetu nia Arau Zihova, gua? 
6 Lopu na gua tu hie sa vina madi pa ginani sapu vizatia Rau: 
pude tavete va tonoto meke lopu nonovali sari na tinoni, 
pude rupahia sa iku koa rini pu paleke va mamata, 
pude rupahi sari tie ta nonovaladi 
meke kumati sari doduru iku sapu ilupi sari tinavete mamatadi? 
7 Vea, lopu pude hia ia sa mia ginani koari pu ovia 
meke pude va koa i pa mia vetu sari tie loke dia vetu tu sia? 
Vea, lopu pude dogori gamu sari tie dodohodi meke la va pokopoko i tu si arini, 
meke pude lopu koromia pude tokani sari na turanamia?” 
8 Pude gua asa si kote malara vura sa mia kalalasa guana vaqavaqasa, 
meke sa mia sinalaņa si kote tuturei kamo atu; 
kote ene vata kenue koa gamu sa mia tinonoto, 
meke Arau Zihova si kaqu keana vura mae pa mudimia pude lavelave ni gamu. 
9 Kote titioko si gamu, meke Arau Zihova si kote olaņa; 
kote kabo hata tinokae si gamu, meke kote zama si Rau: Hiera si Rau. 
Pana va betoi gamu sari na ninovaņovala koari na pinaleke mamata, 
meke va noso ia sa vari huhuku lima meke vari nanae i, 
10 meke be poni gamu sari pu ovia 
meke tokani sari pu koa pa tinasuna, 
si kote vura sage mae sa mia kalalasa pa korapa huporo, 
meke sa huporo koa ia gamu si kote guana korapa rane toa. 
11 Arau Zihova kote turana gamu doduru totoso; 
kote poni gamu Rau gua sapu hiva nia gamu koasa pepeso sapu rimata va popa 
ia, 
meke kote va niņira i Rau sari tinimia. 
Gamu si kote guana inuma sapu ta poni va leana kolo, 
guana tototolo sapu lopu makudo totolo. 
12 Sari mia tie kote kuri pulei sari vetu ta huaradi, 
meke kote va turu pule vetu koari na poni vetu koadi; 
kote ta pozae ‘Sari Tie Tuvatuvaka Goba Huaradi' si gamu, 
kote ta pozae, ‘Na Tie Kuri Pule Vetu na Siraņa’ si gamu,” gua. 


Qinetuqetu koa Rini pu Kopu nia sa Rane Sabati 
13 Zama se Zihova, “Be va madia gamu sa Rane Sabati 
meke lopu luli gamu sari na mia hiniva soti koasa rane hopena asa; 
be qetu nia na va arilaena ia gamu sa Qua rane hopena 
meke va madia si asa pude lopu ene na tavetavete 
babe vivinei hoboro mo koasa rane asa, 
14 si kote tiqe vagia gamu sa qinetuqetu sapu mae gua koe Zihova. 
Kaqu va lavata gamu Rau pa doduruna sa kasia popoa, 

meke kote getu nia gamu sa popoa sapu poni nia Rau koasa tamamia, se Zekopi. 
Arau, Zihova, ele zama nia si hie.” 

Zutu 1 sa Poropita sari Sinea Tadi na Tinoni 

1 Hinokara lopu papaka sisigiti sa Limana e Zihova pude harupu gamu, 

meke lopu nuli sa Talinana pude avoso gamu pana titioko hata tinokae si gamu. 
2 Ba sari na mia tinavete kaleadi si va pagaha gamu koasa mia Tamasa; 
koa gua koari na mia sinea si tomea Sa sa Isumatana Sa koa gamu, 

ke korona avoso gamu Sa. 
3 Ura sari na limamia si napiti i na ehara, 

sari kakarutu limamia si koa i na sinea. 
Sari berumia si tozi koha, 

meke sari meamia si zama va kaleana. 
4 Loke tie si hata ia sa tinonoto pa vinaripitui; 


loke tie si vivinei ni sari nana ginugua pa hinokara. 
Kalavarae si arini pa vinari tokei aledi meke pa koha; 

hata tinasuna si arini meke va podopodoe kinaleana. 
5 Na vovoto noki variva mate si poraki rini 

meke na aba tana kaqa si tigisia rini. 
Asa pu henai sari vovoto arini si kote mate mo, 

meke pana poraka si keke vovoto si na noki variva matena mo si kote vura. 
6 Sari dia aba si lopu leana pude tavete ni poko; 

lopu boka nobi ni rini sapu taveti rini. 
Sari dia tinavete si na tinavete kaleadi, 

meke na ninovanovala koari na tie mo si koa pa limadia. 
7 Sari nenedia si edi hiva haqala la pa sinea; 

tuturei hola pude va mate tie sapu loke dia sinea. 
Sari dia binalabala si na binalabala kaleadi mo; 

na huhuara mo sa dia hahanana.” 
8 Sa sirana tana binule si lopu tumae nia rini; 

sa vinilasa va tonoto si lopu koa pa vasina enea rini. 
Na ele va koqi i rini sari na sirana; 

ke loke tie pu ene vasina kote tumae nia sa binule. 


Sari Tie si Helahelae ni sari na Dia Sinea 
9 Sa vinilasa va tonoto si seu hola koa gita, 


ke sa tinoņoto si lopu kamo mae koa gita. 
Dono hata kalalasa si gita ba sa hinuporo mo si koa doduru vasina; 
hata galegalearane bakaladi, ba pa opoadumu mo si ene gita. 
10 Gua ari tie behudi sapu ene zazapa luli gobagoba, 
si tapotapoe si gita guana tie loke matadi. 
Pa korapa rane toa si tubarae ni gita guana pa hupohuporona tu; 
be koa koari na tie niniradi, ba guana tie mateda si gita. 
11 Gita doduru si kurumu gua tugo na bea; 
talotana meke kunikunisi kumana guana kukuva. 
Hata vinilasa va tonoto si gita, ba lopu boka dogoro vagi; 
pude ta rupaha pa tinasuna gua, ba seu hola sapu asa. 
12 Ura sari mami tinavete kaleadi si soku hola pa kenumu Agoi, 
meke va sosode puleni gami koari mami sinea. 

Sari mami tinavete kaleadi si koa hola turani mo gami, 
meke gilani gami sari mami sinea: 
13 ya karikari meke va goragora la koe Zihova, 
va mudia gami sa Tamasa, 
nonovala i gami sari tie meke kana ia gami sa Tamasa, 
zama ni gami sari kinokoha sapu podakadi pa bulo mami. 
14 Ke sa ninono si rizu taloa 
meke sa tinonoto si turu va seu, 
sa hinokara si tubarae nia pa sisiraņa, 
meke sa hinelahelae si lopu boka nuquru. 
15 Sa hinokara si lopu boka ta dogoro, 
meke arini pu kilua sa kinaleana si ta nonovala koari na tie meke ta hiko dia 


likakalae. 
Dono la se Zihova meke lopu qetu 


sina loketona sa tinonoto. 

16 Dogoria Sa sapu loke tie si koa pude harupi saripu ta nonovaladi, 
ke ta lotana si Asa. 

Ke sa limana mo Sa si la meke variharupi, 
meke Nana tinonoto mo na kopu nia si Asa.” 

17 Va sage ia Sa sa tinonoto guana poko ragaraga pa vinaripera, 
meke pa batuna si na toropae tana hinarupu; 

pokopoko ni Sa sari pinokopoko tinubehe 
meke hade pule nia si Asa koasa Nana inokoro ninirana pude va kilasi sari Nana 

kana.” 

18 Luli gua sapu tavetia rini, 

asa tugo si kote tavete hobea Sa, 


na tinanaziri la koari Nana kana 
meke na vina kilasa koari tie va gugue; 


kote tubehe i Sa sari na nunusa gua sapu garodi. 
19 Koari pa lodu rimata, si kote matagutu nia ri tie sa Pozana e Zihova, 
meke pa kali gasa rimata, si kote pamana nia rini sa Nana niniranira. 
Ura kote mae si Asa guana nage ninirana 
sapu sa sinino te Zihova mo va rizu ia. 
20 “Sa Hinarupu si kote mae gua pa Zaione, 
koari na tie te Zekopi pu kekere koari na dia sinea,” 
zama vura gua se Zihova.” 
21 Zama pule si Asa, “Ba sapu Arau, hie sa Qua vinariva egoi koa rini. Sa 
Maqomaqoqu, sapu koa koa gamu, meke sari Qua zinama sapu ele vekoi Rau pa 
nuzu mia si lopu kaqu vura taloa pa nuzumia babe pa nuzudi ri mia koburu, ba 
be pa nuzudi ri na tuti dia podalae kamahire meke kamoa na kamoa,” zama gua se 
Zihova. 

Sa Tinolava te Zerusalema Vugo Repere 
1 Gasa turu Zerusalema, mamu nedala vura, ura sa mua kalalasa si ele kamo, 
ke nedala vura se Zihova koa goi. 
2 Dono la, sa hinuporo si nobia sa popoa pepeso 
meke moatana sa huporo sapu opo la koari na tie, 
ba sa kalalasa te Zihova si kamo atu koa goi 

meke sa Nana ninedala si vura koa goi. 
3 Sari butubutu si kote mae koasa mua kalalasa, 
meke sari banara si kote mae koasa maragatana sa mua rane vagura. 


4 Va ena sagei sari matamu, mamu dono varikali: 
Doduru si varigara meke atu koa goi; 
sari tumu koreo si mae pa seu, 

meke sari tumu vineki si paleki rini guana koburu hitekedi. 

5 Meke kote dono la si agoi meke kote bakala sa mua qinetuqetu, 
kote magasa sa bulomu meke sini ia na qinetuqetu; 

sari tinagotago sapu karovo kolo lamana si kote ta paleke atu koa goi, 
koa goi kote atu sari tinagotago tadi na butubutu. 

6 Rovana kameli si kote sini pa mua popoa 
sari kameli vaquradi pa Midiani meke pa Epaha. 

Meke doduru pa Siba si kote mae, 
paleke qolo meke oto huda humana lea 


meke kote zama nia rini sa vinahesina ẹ Zihova. 
7 Doduru sipi te Kedara si kote varigara atu koa goi, 


sari sipi kokoreo te Nebaioti si kote ta turana atu koa goj; 
Kote qetu ni Rau sari na vinukivukihi arini pa Qua hope, 
meke kote va sari ia Rau sa Qua Zelepade tolavaena. 


8 Esei si hire sapu taputapuru mae guana lei, 
guana kukuva pule la pa dia vori? 

9 Hinokara dono mae koa Rau sari na nunusa; 
pa kekenu si sari na vaka tadi pa Tasisi, 

turana mae ni rini sari tumu koreo pa seu, 
turaņae dia siliva na qolo, 

pude va lavatia se Zihova sa mia Tamasa, 
Asa pu Hopena pa Izireli, 
ura ele va siņi nigo Sa sa tinolava. 


10 “Sari tie karovodi kote kuri pule i sari mua goba, 
meke sari dia banara si kote nabulu nigo. 

Pa Qua binugoro si seke igo tugo Rau si agoi, 
ba kamahire kote va dogoro nigo Rau sa Qua tataru. 

11 Sari sasada tamugoi si kote koa tukele eko lamo, 
lopu kaqu tava tuku si arini, boni na rane, 

pude sari tie si kote boka paleke mae ni koa goi sari tinagotago tadi na butubutu, 
sari dia banara si kote ta turana guana tie ta raovodi.” 

12 Ura sa butubutu na binaņara sapu lopu hiva nabulu nigo si kaqu ta huara; 
kote ta huara inete hokara si arini. 


13 Sa tinolava te Lebanoni si kote kamo atu koa goi, 
sari huda paeni, zunipa, meke saeparasi, 

si pude va sari ia sa vasina tanisa Qua Zelepade; 
meke kote va tolavaena ia Rau sa vasina tana nenequ Rau. 

14 Sari tudia koreo rina mua kana si kote mae todono pa kenumu;” 
doduru pu hakohako nigo si kote mae todono pa nenemu, 

meke kote poza nigo rini sa Vasileana Lavata te Zihova, 
Zaione sa vasileana Tanisa pu Hopena pa Izireli. 


15 Luara panigo Rau meke bugoro nigo, meke ta huara meke ivulu si goi, 
ba kamahire si kote tavete igo Arau pude na vina lavata loke vina betona si agoi, 
meke na qinetuqetu koari doduru sinage na sage. 

16 Kote napoi goi sari na meleke tadi na butubutu 
meke ari kalaho kote kopu nigo. 

Gua meke kote gilania goi sapu Arau, se Zihova, Arau sa mua Hinarupu, 
pu vata rupaha igo, na Tamasa Ninirana te Zekopi si Arau. 

17 Lopu na boronizi ba na qolo si kote paleke poni igo Rau, 
meke na siliva lopu na aeana. 

Meke lopu huda ba na boronizi, 
meke na aeana lopu na patu si kote paleke mae nia Arau. 

Na binule si kote vekoa Rau pude na mua koimata 
meke sa tinonoto si kote mua banara. 

18 Lopu kote ta avoso pule sa vinaripera pa mua pepeso, 
babe na kinolura babe tinahuara pa korapana sa mua voloso, 

ba sa hinarupu te Zihova si gua rina mua goba, 
meke sa vinahesina Sa si koa koa rini pu nuguru koari mua sasada. 

19 Sa rimata si lopu kote na mua kalalasa pana rane,” 
babe sa sidara si pude nedala atu pana boni, 

ura e Zihova sa mua kalalasa ninae rane ka rane, 
meke sa mua Tamasa asa sa mua tinolava agoi. 

20 Sa mua rimata si lopu kote lodu pule, 
meke sa mua sidara si lopu kote nae tada pule; 

ura e Zihova sa mua kalalasa ninae rane ka rane 
meke sari mua rane talotana si kote beto mo. 

21 Gua meke kote koa tonoto sari mua tinoni 
meke tagoa rini sa pepeso ninae rane ka rane. 


Arini sari na linetelete sapu letei Rau, 
na tinavete pa Limagu soti 
pude na vinahesigu Rau. 
22 Sa tatamana sapu visavisa hola si kote ta evanae na tina tie, 
sa puku tatamana si kote na butubutu ninirana. 
Arau se Zihova; 
pa nana totoso kote tuturei taveti Arau si gua arini.” 

Sa Vuaheni Tanisa Tinarupaha te Zihova 
1 Sa nabulu te Zihova si zama, “Sa Magomagona e Zihova sa Banara si koa koa Rau, 


sina e Zihova ele vizata Au si Arau | 
pude tarae nia sa Inavoso Leana koa rini pu habahuala. 


Asa garunu Au pude va manoti saripu kuliusu, 
pude tozi vura nia sa tinarupaha koa rini pu ta raovo, 
meke pude rupahi pa hinuporo sarini pu ta pusi.”” 

? Pude tozi vura nia sa vuaheni tanisa tataru na minana te Tamasa,” 
meke sa rane tinubehe tanisa nada Tamasa, 

pude va manoti sarini pu kuliusu, 

3 meke variponi la koa rini pu kuliusu pa Zaione, 
pude va hakeni koa rini sa toropae dono lea 
meke lopu na eba, 
na oela ginetugetu 
lopu na kinuliusu, 
meke na poko vinahesi 
lopu na tinalotana. 
Kote ta pozae na hudahuda oaku tana tinonoto si arini, 
sapu e Zihova na letei 
pude va dogoro vura nia sa tinolava te Zihova. 
4 Kote kuri pule i rini sari na vasina ta huara pukerane 
meke tavete pule i sari vasidi sapu seunae ta huara; 
kote va vaqura pule i rini sari vasileana lavata sapu ta huaradi, 
sapu pa soku sinage si koa ivulu eko mo. 
5 Sari tie karovodi kote kopu ni sari mia sipi; 


votiki tie si kote tavetavete koari mia linetelete meke na inuma vaeni. 
6 Meke gamu si kote ta pozae na hiama te Zihova, 


kote ta pozae na nabulu tanisa nada Tamasa. 
Kote vagi si gamu pa tinagotago tadi na butubutu, 

meke pa dia tinagotago si kote vahesi puleni gamu. 
7 Lopu kote kurekure sari Qua tinoni 

ba kote vagia tu rini koa Rau sa hinia tanisa koburu kenuna, 
meke lopu kote talotana si arini 

ba kote qetuqetu nia rini sa dia tinago; 
ke kote tagoi rini si karua dia hinia koasa pepeso, 

meke na qinetuqetu sapu loke vina betona si kote koa koa rini.” 
8 Zama se Zihova, “Ura Arau, Zihova si tataru nia sa ninono; 

kana ia Rau sa hinikohiko meke sa kinaleana. 
Pa Qua ninono si kote pia i Arau si arini 

meke kote tavetia Rau koa rini si keke vinariva egoi sapu kaqu koa hola ninae 


rane. 
9 Sari tuti dia si kote ta gilana koari na butubutu 
meke sari tudia si kote ta gilana koari na tinoni, 
pude doduru pu dogori si kote gilania 
sapu arini sari na tie ta manaedi koe Zihova.” 


10 Qetu hola si rau koe Zihova; 


sa magomagogu si qetuqetu koasa qua Tamasa.” 
Ura na poko nau Sa sa poko hinarupu 
meke va hake nau Sa sa poko doduru sapu sa tinonoto, 
gua sa koreo sapu va nama varihaba si va saria sa batuna guana hiama, 
meke sa vineki va nama varihaba sapu va sari pule nia koari na patu nedala. 
11 Ura gua sapu sa pepeso sapu va liho sage linetelete 
meke sa inuma sapu va toqoli sari na kiko, 
si e Zihova sa Banara si kote tavete guni ni Sa sari na tinonoto meke na vinahesi 
pude vura sage meke ta dogoro koari doduru butubutu. 

Pozapoza Vaqura te Zaione 
1 Pa laena Zerusalema si lopu kote koa noso lopu zama si rau, 

osolae sa nana tinonoto si bakala vura guana vagavagasa, 
meke sa nana hinarupu si guana zuke halalana. 
2 Sari butubutu kote dogoria sa mua tinonoto, 
meke doduru banara kote dogoria sa mua tinolava; 
kote ta pozae pa keke pozapoza vagura si agoi 
sapu sa nuzuna e Zihova kote tozia. 
3 Agoi si kote na toropae leleana pa Limana e Zihova, 
na toropae banara pa Limana sa mua Tamasa. 
4 Lopu kote ta pozae pule “Ta Veko Palaemu” si agoi, 
babe poza nigo “Ivulumu”. 
Ba kote ta pozae “Hepiziba”” si agoi, 
meke sa mua popoa si kote e “Biula””; 
ura e Zihova kote qetu nigo si agoi, 
meke sa mua popoa si kote ta pozae Varihabana. 
5 Gua sa koreo vaqura sapu haba ia si keke vineki vaqurana, 
kote gua haba gunigo ri tumu koreo si agoi; 
gua sa koreo sapu qetu nia sa vineki kote haba ia sa, 
si kote qetu hola nigo tugo sa Tamasa si agoi. 
6 Zerusalema, Arau si ele va turu veko tie kopu koari na mua goba vasileana; 
lopu kaqu koa kae kulu si arini boni na rane. 
Agoi pu tepatepa la koe Zihova si mu lopu makudo pude lopu mulini ni Sa sari Nana 


vina tatara. 
7 Lopu va magogoso ia osolae kuri ia Sa sa popoa Zerusalema, 
osolae na vinahesi si asa tadi pa popoa pepeso. 
8 Se Zihova si ele va tatara pa Nana niniranira 
meke koasa Lima hehedana Tanisa, la koe Zerusalema: 
“Lopu kote poni pule nigo huiti Rau 
pude na ginani tadi na mua kana, 
meke sari tie karovodi si lopu kaqu napo pule ia rini sa vaeni vaqurana 
sapu agoi tavetavete nia; 
9 þa arini pu paketia kote hena ia 
meke vahesia rini se Zihova, 
meke arini pu varigara ni sari qurepi kote napo ia sa vaeni 
koari na vasina varivarigarana koasa Qua Zelepade.” 
10 Mi ene vura mia, vura gua koari na sasada! 
Va nama ia sa siraņa tadi na tinoni. 
Kuri va sagea, kuri va sage ia sa siraņa vari karovae popoa! 
Va rizu pani sari na patu. 
Ovulu va sage ia sa pitipiti pude dogoria ri na butubutu. 
11 E Zihova ele zama vura nia si hie 
kamo la pa vina betona sa popoa pepeso: 
“Zama la koasa Vasileana Zaione, 
‘Dono la, sa mua Hinarupu si mae sana! 
Dono la, sa Nana pinia si koa koa Sa, 
meke somana luli koa Sa sari Nana tinoni pu harupi Sa. 
12 Kote ta pozae na Tinoni Hopedi si arini, 
sari na Tie Ta Harupudi te Zihova; 
meke agoi Zerusalema si kote ta pozae “Ta Hatamu”, 
sa “Vasileana Beto Ta Kiluna”. 


J WA 

Sa Rane Va Kilasia Zihova si pa Edomu 
1 Esei si hie sapu mae guana pa popoa Edomu, 
mae gua pa Bozira, meke tale eharana Nana poko? 
Esei si hie, sapu va sage poko tadi na banara, 
sapu ene va matagara pa Nana niniranira nomana? 
“Arau mo, na zamazama pa tinonoto si Rau, 
meke ninira pude harupu tie.”* 
2 Na vegua ke ziņara sari Mua poko, 
gua ari tie munala qurepi pude tavete vaeni? 
3 “Telequ neti va munala vaeni si Arau; 
loke tie koa turaņa Au koari na butubutu. 
Zopu i Rau pa Qua binugoro 
meke neti i Rau pa Qua tinanaziri; 
sari ehara dia si kasuru mae pa Qua poko, 
gua meke zinara sari Qua poko.” 
4 Ura sa rane pude tubehe si koa pa Buloqu, 
meke sa vuaheni tana Qua tina rupaha si ele kamo 
5 Dono la si Arau, ba loke tie si koa pude vari tokae, 
magasa si Arau sapu loke tie si zuka Au; 
ke sa Limaqu telequ si la variharupi, 
meke sa Qua tinanaziri na toka Nau.” 
6 Neti Rau sari butubutu pa Qua binugoro; 
pa Qua tinaņaziri si va viviri Rau 
meke zoropo pani Rau ehara dia pa pepeso.” 


Zinama Leana La koe Zihova 
7 Kote vivinei ni rau sari tataru nabuna te Zihova, 
sari tinavete sapu kaqu tavahesi ni Sa, 
luli gua koari doduru pu tavete poni gita e Zihova. 
Uve, sari soku ginugua leadi pu tavete 
ponia Sa koari na tie Izireli, 
koa gua koari Nana tataru vari tokae meke sari soku Nana tataru variva tukana. 
8 Zama si Asa, “Hinokara na Qua tinoni si arini, 
na koburu koreo sapu lopu kote koha mae koa Rau”; 
ke va evaņae na dia Hinarupu si Asa. 
9 Koari doduru dia tina sigiti si somana ta sigiti tugo si Asa, 
meke sa mateana tana Nana sinomana asa si harupi. 
Koasa Nana tataru variharupi si holu vagi puleni Sa; 
ovulu vagi Sa meke paleki Sa 
koari na totoso pukerane. 
10 Gua ba va karikari la ia rini si Asa, 
meke va talotaņa ia rini sa Maqomaqo Hope Tanisa. 
Ke taliri si Asa meke evanae na dia kana 
meke Asa telena si varipera la koa rini. 
11 Ba balabala pulei ri Nana tinoni sari totoso pukerane, 
sari rane te Mosese meke sari nana tinoni. 
Avei si Asa sapu koa turania sa butubutu Izireli meke nuquru gua pa kolo lamana, 
meke se Mosese sa dia sepati? 

Avei si Asa pu va koa ia sa Nana Magomago Hope pa korapa dia? 
12 Avei si Asa pu garunu la nia sa Lima ninirana Tanisa 
pude koa pa kali mataona e Mosese, 
pu vari pagaha nia sa kolo pa kenu dia, 
pude vata gilana pule nia si Asa ninae rane ka rane?” 
13 Avei si Asa pu turana va karovo ni pa kolo lamana si arini? 
Guana hose pa popoa pezarana, 
si lopu hite ta tubaraeni si arini; 
14 gua ri na bulumakao pu ta turana la pa lolomo masuruna, 
si tava magogoso si arini koasa Magomago te Zihova. 
Gua asa turana guni ni Agoi sari Mua tinoni 
pude boka vahesi ia rini sa Pozamu. 


Na Vinaravara Tepa Tinokae 

15 Zihova, Mu dono gore mae pa Manauru, 

koasa Mua habohabotuana banara ululuna, hopena, meke tolavaena. 
Avei sa Mua niniranira meke sa Mua hiniva pude tokani gami? 

Lopu dogoria gami sa Mua tataru sapu tuqe pule nia Goi koa gami. 
16 Lopu gilana gami Ebarahami 

ba Agoi Zihova sa Tamamami; 
e Izireli si lopu hivani gami, 

ba Agoi, Zihova sa Tamamami, 

na mami Hinarupu, sa Pozamu sapu podalae pa totoso pukerane latu. 
17 Zihova, na vea, ke va taliri va seu gami Goi koasa Mua sirana 

meke va nirai Goi sari bulo mami pude lopu pamana Nigo? 
Pule mae, pa laedi ri na Mua nabulu, 

sari puku butubutu sapu tago soti Agoi. 
18 Pa totoso hite mo, si tagoa ri Mua tinoni sa Mua popoa hopena, 

ba kamahire si ari mami kana si mae meke puza gore nia sa Mua vasina hopena. 
19 Na gami si Tamugoi podalae mae tu pukerane; 

ba guana sapu lopu hite na Banara tamigami si Agoi, 

guana lopu hite ta pozae na tie Tamugoi si gami. 

1 Kei, be teuru pania mo Goi sa manauru meke gore mae, 
pude madi niu pa minatagutu pa kenumu Agoi sari na toqere! 
2 Kekenono gua sa totoso hurunu pa nika sari rerequtu 
meke va qototo ia sa sa kolo, 
Mu gore mae pude vata gilana nia sa Pozamu koari na Mua kana 
meke pude neneqara sari na butubutu pa kenumu Agoi. 
3 Ura totoso taveti Goi sari na ginugua variva magasadi 
sapu lopu balabala kamo i gami, 
si gore mae si Goi, meke niu sari toqere pa kenumu. 
4 Podalae pukerane si loke tie hite avoso nia, 
loke talina hite avoso gilania, 
loke mata ele dogoria si keke Tamasa pule ba Agoi mo, 
sapu tavetavete toka ni saripu aga nia si Asa.” 
5 Mae si Agoi pude tokani sarini pu malumu tavete va leana, 
sarini pu korapa balabala i sari Mua tinarae. 

Ba totoso seani gami si arini si bugoro ni gami Goi. 
Vea meke kote boka ta harupu si gami? 
6 Doduru gami si kekenono gua asa pu lopu via, 
meke doduru mami tinavete leadi si gua rina kukuru poko burenedi; 
harahara guana elelo si gami doduru, 
meke sari mami sinea mo sara pani gami guana givusu. 
7 Loke tie si tepatepa atu pa Pozamu 
babe voriti hata pude vagi Igo si Agoj; 
ura na tome ia Agoi koa gami sa Isumatamu 
meke va mate tatasa pani gami Goi koa gua koari mami sinea. 
8 Zihova, gua ba Agoi tugo mo sa Tamamami. 
Gami si na pepeso bupara meke Agoi sa tie tavete raro patu; 
gami sari doduru tinavete pa Limamu Agoi. 
9 Zihova, Mu lopu bugoro va hola; 
Mu lopu balabala veko i ninae rane sari mami sinea. 
Ke tepa si gami pude Mu dono mae koa gami, 
ura gami doduru sari na Mua tinoni. 
10 Sari Mua vasileana hopedi si evaņae qega; 
sa vasileana Zaione ba qega tugo, se Zerusalema si ivulu toa. 
11 Sa mami Zelepade hopena meke tolavaena, vasina vahesi Igo ari tamamami si Agoi, 
si ta sulu pa nika, 
meke doduru pu va arilaena i gami si ta huara beto. 
12 Zihova, pa mudidi doduru hire, si vea, kaqu koromu hiva tokani gami tu Goi? 
Kaqu lopu kulu meke va kilasa nono gami tu Agoi? 

Vinari Pitui meke na Tinaharupu 
1 “Arau si va dogoro pule Nau koa rini pu lopu nanasa Nau; 
meke ta dogoro si Rau koa rini pu lopu hata Au. 
Koasa butubutu sapu lopu varavara tepa pa Pozaqu, 


si zama si Rau, 'Hiera si Arau! Hiera si Arau! gua.” 
2 Doduruna sa rane si repaha lani Rau sari Limaqu 
pude tioko puleni sari tie va karikaridi, 
pu ene koari na tinavete pu lopu leadi 
pu hata luli sari dia binalabala teledia.” 
3 Doduruna sa rane si mae va ekeki pa Kenugu si arini pude va bugoro Au. 


Arini si la vahesi dia beku tu koari na inuma. , 
La sulu dia oto huda humana lea tu koari na hope huporodi. 


4 La habotu si arini koari na lovu , 
meke pana boni si nananasa la koari na tomate. 


Hena masa boko si arini, 
meke tavete supu koari na ginani ta hukatadi. 
5 Meke zama, ‘Mu koa va seu koa rau, lopu tata mae, 
na madi hola si rau, kote va boni au goi!” 
Sari tie gugua arini si na tunaha pa Isuqu, 
na nika sapu toa doduruna sa rane. 
6 Dono la, sa dia sinea si koa ta kubere eko mo pa Kenugu: 
lopu kaqu koa kae kulu si Arau; ba doduruna sa dia sinea si kaqu tubehi Rau; 
uve, kaqu tubehi Rau pa Kenudia, 

7 sari dia sinea meke sari sinea tadi na tamadia,” 
gua se Zihova. 
“Sina va uququ oto huda humana lea si arini koari na toqetoqere 
meke va karikari mae Au rini koari na batu toqere. 
Kaqu va garo pule lani Rau pa kenudia 
sa doduruna sa vina kilasa koari na dia sinea.” 
8 Hiera gua si zama nia e Zihova: 


“Gua sapu sa kolona sa vua qurepi si korapa koa hola koari na kata qurepi 
meke zama sari tie, ‘Lopu okipani, 
korapa koa dia kaiga lineana pa korapana,’ 
ke gua tugo asa si kote tavetia Rau koari na Qua nabulu; 
lopu kaqu va mate beto pani Arau sari doduru arini. 
9 Pa tutina e Zekopi si kote vagi vura tie si Arau, 
meke vura pa Ziuda si arini pu kote tagoi sari Qua toqere; 
sari Qua tinoni ta vizatadi kote tagoi si arini, 
meke vasina kote koa sari Qua nabulu. 
10 Sa pezara pa Saroni si kote sini pule ia na sipi, 
meke sa Lolomo Tinasuna si kote na vasina tadi na bulumakao, 
pude tadi na Qua tinoni pu hata Au.” 
11 Ba gamu pu kilu Au si Arau Zihova 
meke mulini nia sa vasileana Zaione, sa Qua toqere hopena, 
pu vahesia na tavete poni inevana sari beku ta pozae Gadi meke Meni 
pu balabala i gamu pu kote poni gamu sapu gua si leana na kaleana pa tinoa, 
12 si kote va nama ni gamu vedara Rau pude va mate beto gamu, 
meke doduru gamu si kote kokopo gore ni batu mia pude ta kupa; 
ura titioko si Rau ba lopu olaņa si gamu, 
zama si Rau ba lopu va avoso si gamu. 
Tavetia gamu sapu kaleana pa Kenuqu 
meke vizatia gamu pude lopu va qetu Au.” 
13 Ke hiera gua si zama nia e Zihova Banara: 
“Sari Qua nabulu si kote henahena, 
ba gamu si kote ovia; 
sari Qua nabulu si kote napo, 
ba gamu si kote memeha; 
sari Qua nabulu si kote qetuqetu, 
ba gamu si kote ta lotana pa kinurekure. 
14 Sari Qua nabulu si kote kera 
koasa ginetugetu pa bulodia; 
ba gamu si kote kabo vura 
koasa tinasigiti pa bulomia 
meke kabo uui koasa magomago sapu talotana. 
15 Kote veko la nia gamu sa pozamia 
koari na Oua tinoni ta vizatadi pude na dia zinama pude leveleve nia; 
Arau Zihova sa Banara kote va mate gamu, 
ba sari Qua nabulu si kote poni Rau si keke pozapoza vagurana. 
16 Asa pu tepa ia sa minana 
si kote tepa pa Pozana sa Tamasa pu tozia sa hinokara; 
asa pu zama tokotokoro si kote tokotokoro pa Pozana sa Tamasa pu tozia sa hinokara. 
Ura sari na tinasuna pu ele hola si kote ta mulinae 
meke ta tome pa matagu Rau.” 

Sa Vina Podaka Vagura 
17 “Dono mae, kagu va podakia Rau 
si keke manauru vagurana meke keke popoa pepeso vagura. 


Sari tinitona koadi si lopu kagu ta balabala vagi pule.” 
18 Ba mi koa getugetu lamo ninae rane 
koasa Oua vina podaka, 
ura kote kuri pulea Rau sa popoa Zerusalema pude na vasina getugetu, 
meke sari na tiena si kote sini i na qinetuqetu. 
19 Kote qetu nia Rau sa popoa Zerusalema 
meke vagi qinetuqetu koari na Qua tinoni; 
sa mamalaini kabo na taruqoqo 
si lopu kagu ta avoso pule hokara.” 
20 Lopu kagu ta evana pule vasina 
sapu keke haha si toa ka visavisa rane mo, 
babe na barogoso pu lopu toa va gorevura i sari nana vuaheni; 
asa pu mate pa keke gogoto vuaheni 
si na tie vaqura meke mate, kote ta gue; 
asa pu lopu kamo la pa keke gogoto vuaheni 
si na ta leveina, kote guni nia rini. 
21 Kote kuri vetu si arini meke koa i; 


kote tavete inuma vaeni si arini meke hena i vuadi. 
22 Lopu kaqu tavete vetu pule si arini meke votiki tie tu na koa i, 


babe lelete meke votiki tie hena i. 
Ura gua tugo sa tinoa tana keke huda 


si kaqu gua tugo sari na rane tadi na Qua tinoni; 
sari Qua tie ta vizatadi si kaqu qetuqetu va gelenae 
koari na tinavete pu vura pa lima dia. 
23 Lopu kaqu tavetavete hoboro mo si arini 
babe podo koburu sapu kote tava mate dia mo; 
ura kote na tinoni ta manaedi koe Zihova si arini, 
meke gua tugo sari na tutidia. 
24 Sipu lopu ele titioko arini si kote ele olana tu si Arau; 
totoso korapa zama arini si kote ele avosi tu Arau. 
25 Sari siki pinomo variva mate meke na lami si kote henahena varigara, 
meke na laione si kote hena duduli guana bulumakao, 
ba sa kavuru si gana ginani sa noki. 
Lopu kote variva sigiti babe va mate tie 
koasa doduruna sa Oua togere hopena,” 
gua se Zihova.” 

„Pitui Zihova sari na Butubutu 
1 Hiera gua si zama nia e Zihova, 


“Manauru si na Qua habohabotuana banara, 

meke sa popoa pepeso si na Qua hakehakeana nene. 
Avei sa vetu kote kuri poni Au gamu? 

Pavei si kote la magogoso si Arau?”” 
2 Vea lopu sari Limagu tu tavetia sa manauru meke sa pepeso 

meke sari doduru pu koa pa varikorapadi si Tagarau?” 
zama vura gua se Zihova. 

“Guahe sa tie sapu getu nia Rau: 

Asa pu va pepekae pule nia meke kekere koa ri nana sinea, 

meke pamana nia sa sa Oua zinama. 
3 Ba asa pu va vukivukihi nia sa bulumakao 

si kekenono gua sa tie pu va mate tie, 
meke asa pu va vukivukihi nia sa lami 

si kekenono gua mo sa tie pu liloho mokua sa ruana sa siki; 
asa pu la variponi kiko huiti pa hope 

si kekenono gua si asa pu va vukivukihi ehara boko pa hope, 
meke asa pu va ugugu oto huda humana lea, 

si gua mo sa tie pu vahesi beku. 
Ele vizati rini sari hopeke dia sirana, 

meke sari magomagodia si ele hapahapa ni sari dia vinahesi variva malederedi. 
4 Gua ke Arau ba kaqu vizata poni tinasuna nomadi tugo, 

meke sapu matagutu hola nia arini si kote tava kamo la koa rini. 
Ura totoso titioko Arau, loke tie si olana, 

totoso zama Rau, si loke tie si va avoso. 
Kaleanadi si taveti rini pa Kenuqu 

meke vizati rini sapu lopu qetu ni Arau.” 
5 Va avoso la koasa zinama te Zihova, 

gamu pu neneqara pana avosia sa Nana zinama: 
“Sari tasimia koreo si kana gamu si gamu, 

meke va ilolae gamu koa gua koa sa Pozaqu, meke zama va sisirei guahe, 
‘Mani tavahesi se Zihova, 

pude dogoria gami sa mia qinetuqetu!’ 

Ba kote tava kurekure si arini. 
6 Mi avoso la koa sa noveoro pa vasileana lavata, 

mi avoso la koa sa vevehe pa Zelepade! 
Asa sa mamalaiņi te Zihova 

korapa tubehi Sa sari Nana kana. 


7 Sipu lopu ele ta sigiti se Zerusalema, 

si podopodo mo si asa; 
sipu lopu kamo sa nana totoso 

si podoa mo sa si keke koburu koreo.” 
8 Esei ele avoso nia sapu gugua asa? 

Esei ele dogori sari ginugua gugua arini? 
Boka podo si keke popoa pa keke rane 

babe na binanara pa keke totoso hite mo? 
Ba lopu seunae ta sigiti se Zaione 

si podoi mo sa sari nana koburu. 
9 Kaqu va kamo la nia Rau si asa pa totoso ta sigiti 

meke lopu va podopodo ia tu?” nanasa gua se Zihova. 
“Kaqu tukua tu Arau sa kokoana koburu 

pana kamo sa totoso pude podopodo?” nanasa gua sa mia Tamasa. 
10 “Mi qetu somanae koe Zerusalema; 

gamu doduru pu tataru nia sa vasileana lavata asa! 
Mi qetu sisigiti nia sa popoa Zerusalema, 

doduru gamu pu talotaņa nia si asa. 

11 Ura kote napo si gamu meke dena 
guana koburu sapu susu koasa tinana; 
kote napo va leana hola si gamu 
meke getu nia sa sokuna gua sa minana tanisa.” 
12 Ura hiera gua si zama nia e Zihova: 
“Kagu hoda ia Rau koa sa sa binule, guana ovuku, 
meke sari tinagotago tadi na butubutu si kote totolo la koa sa, guana nage; 
kote kopu ni gamu sa meke paleke gamu guana koburu, 
meke kuka gamu pa nana tataru. 
13 Gua sa koburu sapu va mamania sa tinana, 
si kagu va mamana gamu Arau si gamu; 
meke kagu tava mamana si gamu pa laena Zerusalema.” 
14 Pana dogoria gamu si asa, si kote qetu sari bulomia 
meke kote toa va leana si gamu guana duduli; 
sa niniranira te Zihova si kote tava gilana la koari Nana nabulu, 
ba sa Nana tinanaziri si kote tava dogoro la koari Nana kana. 
15 Dono la, se Zihova si korapa mae, lulia na nika, 
meke sari Nana totopili varipera si guana vivirua; 
kote va gore mae ia Sa sa Nana binugoro sapu lulia tinanaziri, 
meke Nana ginegese sapu lulia nika halalana. 
16 Ura pa nika meke pa Nana vedara 
si kote va kilasi e Zihova sari doduru tie, 
meke kote soku arini si kote va mate i e Zihova. 
17 “Arini pu koa vata kale meke va madi puleni 
pude nuquru la pa inuma, 
lulia sa beku sapu pa vari korapadi ri kasa pu hena boko na kurezu meke kaiqa 
masa kurukuru bonidi, 
arini si kote mate keke gua,” gua se Zihova. 

18 “Koa gua koari dia tinavete meke dia binalabala, si kote atu si Rau meke varigara 
ni sari doduru butubutu na vinekala, meke kote mae dogoria rini sa keanana sa Qua 
kalalasa. 

19 Kote vekoa Rau si keke Qua vina gilagila pa vari korapa dia, meke kote garunu 
taloa ni Arau si ari kaiqa pu lopu mate pude la koari na butubutu, koari pa Sipeini, 
pa Libia, pa Lidia vasina ta avosaedi pa kali gona tupi na bokala, pa Tubala, Qurisi, 
meke koari na nunusa pa seu pu lopu ele avoso nia sa Pozaqu babe dogoria sa 
Qua niniranira. Ari kasa vasina si kote tozi vura nia sa Qua vina lavata koari na 
butubutu. 20 Meke kote turana pule mae ni rini sari doduru tasimia koreo, koari 
ninae popoa, pule mae koasa Qua togere hopena pa Zerusalema. Kote ta turana pa 
hose, totopili varipera, totopili susuranana, meke koari na kameli na miulu. Kote 
guana keke vinariponi la koe Zihova si arini,” gua se Zihova. “Kote vagi pule mae ni 
rini, kekenono gua totoso susurana mae ni ari tie Izireli sari dia vinari poni huiti pa 
Zelepade koari na vovoina viadi sapu tava madidi. 21 Meke kote vizati Rau si kaiqa 
arini pude na hiama meke na tie Livaeti,” gua se Zihova. 

22 Zama pule si Asa, “Gua sapu sa maņauru vaqurana meke sa popoa pepeso 
vaqurana si kote koa hola ninae rane pa Kenuqu, si sa pozamia meke sari tutimia 
si kaqu koa hola tugo.” 23 Pa keke inevana Sidara Vaqura meke kamo la pule pa keke 
Sidara Vaqura, meke pa keke Sabati meke kamo la pule pa keke Sabati, doduru tie 
si kote kamo mae meke todono pa Kenuqu,” gua se Zihova. 24 “Meke totoso pule si 
arini si kote dogori rini sari na tini matedi tadi na tie pu va karikari mae koa Rau; 

sari na ulosodi rini si lopu mate, gua tugo sa nika sapu sulu i sari tinidia si kote toa 
ninae rane ka rane, meke kote dono hikare hola pa tie si arini.”* 

SA BUKA TE 
ZEREMAEA 
Sa Vinabakala 
Sa buka hie si e Zeremaea sa poropita kuberia. Sa zinama te Zihova si kamo koe 
Zeremaea pa totoso sapu banara pa Ziuda sari Zosaea, Zehoiakimi, Zehoiakini, meke 


kamo la koe Zedekaea. Pa doduruna sa nana totoso si korotae nia Zeremaea sa vina 
balau te Tamasa sapu keke tinasuna nomana hola si kote kamo koari na tie te Tamasa 
koa gua koasa dia vinahesi beku meke sari na sinea sapu okoro taveti rini. Meke 
toa kamoa tugo Zeremaea sa totoso sapu mae sa banara pa Babiloni, se Nebukaneza, 
meke rapatia si pa Zerusalema, meke huaria sa sa vasileana nomana asa. Sa Zelepade 
si huara ia tugo sa meke turana lani sa pa Babiloni sari na tiena meke sa dia banara 
pa totoso asa, sapu se Zedekaea. Ba korotae nia tugo Zeremaea sapu kote pule mae si 
arini koasa tinaraovo meke kuri pule ia sa dia popoa sina tataru ni sa Tamasa si arini. 
Meke tozia sa sapu kote tavetia Tamasa koa rini si keke vinariva egoi vaqurana. 

Tataru hola ni Zeremaea sari turanana pa Izireli meke hoke ta sigiti nia sa pude 
korotae ni sari tinasuna sapu kote kamo la koa rini meke pude zama vura ni sari 
inavoso sapu ta garunu ni sa koe Tamasa. Ba sa zinama te Tamasa si guana nika pa 
bulona ke lopu boka tuqe pule nia sa, kaqu zama vura nia sa. 

Soku ri na zinama si huhuku la pa kenuna e Zeremaea pa totoso sapu kote kuberia 
sa Tamasa si keke vinariva egoi vaqurana pa bulodi ri na tie meke lopu pa patu. 
(Hinia 31:31-34) 

Sari Nati Pinagapagahana sa Buka 

(1) Sa tinioko te Zeremaea. Hinia 1:1-19 

(2) Sari inavoso te Tamasa la koari na tie meke sari na baņara pa Ziuda. Hinia 2:1 
kamo hinia 25:38 

m e nG te Baruku sa tie kubekubere te Zeremaea. Hinia 26:1 kamo 

inia 45: 

(4) Sari na kinorokorotae te Zihova pa guguadi ri na votiki butubutu pu kana ia sa 
butubutu Ziuda. Hinia 46:1 kamo hinia 51:64 

(5) Sa tina huara pa Zerusalema meke sapu ta raovo taloa la pa Babiloni sari tiena. 
Hinia 52:1-34 


Totoso sapu Poropita se Zeremaea 

1 Hire sari zinama te Zeremaea sa tuna koreo e Hilikaea, sapu keke ri na hiama pa 
vasileana Anatoti koasa pinaqaha popoa te Benisimane. ? Sa zinama te Zihova si kamo 
koe Zeremaea podalae pa vina manege neta vuaheni sipu koa baņara se Zosaea, sa 
tuna Amoni, pa butubutu Ziuda,” 3 meke kamo la pa totoso baņara se Zehoiakimi, sa 
tuna e Zosaea, meke hola la pa vina manege eke vuahenina sa binaņara te Zedekaea, 
keke tuna koreo tugo e Zosaea, pa popoa Ziuda. Koasa vina lima sidara pa vina 
manege eke vuahenina sa binanara te Zedekaea si ta raovo taloa sari tinoni pa 
Zerusalema.” 


Ta Tioko se Zeremaea 
4Sa zinama te Zihova si kamo mae koa rau, sapu zama guahe, 
5 “Ele gilanigo tu Rau si agoi sipu lopu ele tavetigo Rau pa tiana sa tinamu, 
sipu lopu ele podo tu agoi si ele vizata vata kale igo tu Rau; 
na ele vizatigo Rau pude na poropita koari na butubutu,” gua. 


- 1:2 2 Ban 22:3 kamo hinia 23:27; 2 Koron 34:8 kamo hinia 35:19 : 1:3 2 Ban 23:36 kamo hinia 24:7, 24:18 
kamo hinia 25:21; 2 Koron 36:5-8, 11:21 

6 Olana si rau, “Kei, Zihova Banara, ba lopu tumae zama si rau; na koburu mo si 
rau.” 
7 Ba zama se Zihova koa rau, “Mu lopu zama sapu ‘Na koburu mo si rau, gua. Na 


kaqu la si agoi koari doduru pu garunu lani igo Arau meke zama lani koa rini gua 
sapu tozi nigo Rau. 8 Mu lopu matagutu ni sari tie, ura Arau korapa koa turana igo si 
agoi meke kote harupu igo,” zama vura gua se Zihova. 
9 Meke gagama mae nia e Zihova sa Limana meke tiqua Sa sa nuzuqu meke zama 

si Asa koa rau, “Isa, ele vekoi Arau pa korapa nuzumu sari na Qua zinama. 
10 Dotu, pa rane ninoroi si ponigo Rau sa niniranira 

pude turu va tia i sari na butubutu na binanara, 

pude rabuti meke pude va hoqai, 

pude huari meke va kilasi, 

pude kurikuri meke pude lelete.” 


Karua Dinogodogorae 

11 Sa zinama te Zihova si kamo mae koa rau: “Zeremaea, na sa si dogoria goi?” 

“Na lelana huda alamoni si dogoria rau,” olana gua si rau. 

12 Zama se Zihova koa rau, “Goto tugo sapu dogoria goi, ura korapa kopu” si Arau 
pude dogoria sapu gorevura sari Qua zinama.” 

13 Sa zinama te Zihova si kamo pule mae koa rau: “Na sa si dogoria goi?” 

“Na raro qototona si dogoria rau, sapu habotu kale mae gua pa kali gede meke tata 
zoropae mae gua tani,” olana gua si rau. 

14 Zama se Zihova koa rau, “Pa kali gede kote mae gua sa tinahuara meke kote 
zoropae vura koari doduru tinoni pu koa tani, pa popoa Ziuda meke Zerusalema. 
15 Na lopu seunae kote tioki Rau sari tiedi ri na butubutu banara pa kali gede,” zama 
vura gua se Zihova. 

Zama pule si Asa, “Sari dia banara si kote mae meke va turu i sari dia habohabotuana 
banara 
koari na sasadana sa vasileana Zerusalema; 
kote huari rini sari doduru gobana sa 
meke gua tugo sari doduru vasivasileana pa Ziuda. 
16 Kote zama vura atuni Arau sari Oua vinilavilasa koari na Oua tinoni 
sina kilu Au rini koari na dia hahanana kaleadi pu taveti rini, 
koari na vina ugugu oto huda humana lea pa vinahesidi ri votiki tamasa 
meke koari na dia vinahesidi ri na beku pu taveti rini pa limadia. 

17 Mu va namanama si agoi! Gasa turu, mamu la zama ni koa rini, sari doduru gua 
pu garunu nigo Rau. Mu lopu matagutu hokara ni, pude lopu gua si kote va matagutu 
igo Rau pa kenudia rini. 18 Koasa rane ninoroi si ele tavetigo Arau si agoi pude guana 
keke vasileana sapu ta goba vari likohaena, na dedegere aeana, meke na gobagoba 
boronizi pude turu va tia ia sa doduruna sa popoa. Kote va tia i goi sari na baņara 
pa Ziuda, sari nana koimata, sari nana hiama meke sari tiena sa popoa asa. 19 Kote 
raza igo arini si agoi, ba lopu kagu boka igo rini, ura Arau kote koa turana igo meke 
kote harupu igo si agoi,” zama vura gua se Zihova. 

Sa Kinopu te Zihova Koari pa Izireli 
1 Sa zinama te Zihova si kamo mae koa rau: 2 “La mamu tozi vura nia pa taliņa dia 
ri pa Zerusalema: 
‘Arau va nonoga ia Qua sapu vea tata gua si agoi koa Rau totoso vaguramu, 


1:12 Sa zinama hiburu sapu ta iliri, “korapa kopu” sa mamalainina si gua na pozapoza huda Alamoni. 

vea tataru guni Nau agoi guana barikalege vaguramu si agoi 
meke luli Au agoi pa korapana sa soloso gegana, 
koasa pepeso sapu loke linetelete boka toa ia. 
3 Izireli si tava madina koe Zihova, 
guana vua kekenu koari Nana linetelete pa inuma; 
doduru pu la raza ia si tavete va sea beto 
meke va kamo betoni tinasuna Arau si arini,” 
zama vura gua se Zihova. 


Sa Sinea Tadi Tiatamadia Ri pa Izireli 
4 Mi avosia sa zinama te Zihova, gamu pa tutina e Zekopi, 
gamu doduru koa rina puku butubutu tie Izireli. 
5 Hiera gua si zama nia e Zihova: 
“Na sa sa sinea sapu dogoria ri na tiatamamia koa Rau, 


„ke rizu va seu si arini koa Rau? | 
Luli rini sari na beku sapu loke laedi 


meke sapu ta evanae loke laedi tugo teledia si arini. 
6 Lopu hite nanasa nia arini sapu, ‘Avei se Zihova, 
Asa pu vagi vura ni gita pa Izipi 
meke turana karovo ni gita Sa koasa soloso popana, 
karovia sa popoa qegana meke onone mo koa ia, 
na popoa popana, loke kolona meke koa ia minate, 
na popoa sapu loke tie ene ia meke loke tie koa ia?’ 
7 Arau turana nuquruni gamu koasa popoa masuruna 
pude henai sari vuvua meke pakepakete va soku vasina. 
Ba mae si gamu meke va bonia sa pepeso 
meke vata evana nia gamu sa Qua tinago pude variva maledere koa Rau. 
8 Sari na hiama si lopu hite nanasa, 
‘Avei se Zihova? gua. 
Arini pu va bakali sari tinarae si lopu hite gilana Au; 


„sari koimata si va karikari mae koa Rau. 
Sari poropita si korokorotae pa pozana Beolo, 


luli rini sari na beku sapu loke laedi. 


9 Gua ke turana pule lani gamu Arau si gamu pa vinaripitui,” 
zama vura gua se Zihova. 
Zama pule si Asa, “Meke kote va vura atuni Arau sari tinazutudi ri na koburu 


tadi na mia koburu. , , 
10 Mi la pa kali lodu rimata, mamu dogoria sa nusa Saeparasi, 


la pa kali gasa rimata, mamu dono hata pa popoa pa Kedara. 
Mamu dogoria be ele ta evana si keke gugua hie pukerane. 
11 Vea, ele hite ta evana sapu keke butubutu si hobe i sa sari nana tamasa? 
Ba lopu na tamasa tugo sarini. 
Sari Qua tinoni si ele vari hobe nia sa dia Tamasa Tolavaena, 
hobe la koari na beku sapu loke laedi. 
12 Agoi na manauru, mu hodahodaka na magasa, 
mu neneqara na matagutu,” 
zama vura gua se Zihova. 
13 Zama pule si Asa, “Ura karua sari sinea pu taveti ri na Qua tinoni: 
Arini si ele veko pani Au si Arau, 
Arau, sa bukahana sa kolo tinoa, 

meke geli pou tu pude va nagiti dia kolo pa ruku, 
na pou sapu lopu boka tuge kolo. 
14 Vea, na nabulu se Izireli, na pinausu sia pa nana podo? 
Na vea ke guana ta zau vagi tu pa vinaripera sia? 
15 Sari laione si kurumu; 
kurumu la ia rini si asa. 
La arini meke huara va kaleana pania sa nana popoa; 
sari nana vasileana si ta sulu meke ta veko palae. 
16 Uve, sari na tie Izipi pa Memipisi meke Tapanesi 
si kote mae koto pani sari kalu pa batuna. 
17 Izireli, vea lopu telemu tu hatai sari tinasuna hire? 
Na veko pania goi bisa se Zihova mua Tamasa 
sipu korapa turaņa igo Sa pa Nana siraņa. 
18 Ego, na vea ke kote la tu pa Izipi 
pude kote la napo tu koasa Ovuku Naelo? 
Meke vea ke kote la tu pa Asiria 
pude kote la napo tu koasa kolo pa Iuparetisi? 
19 Sari mua kinaleana mo kote va kilasa igo si agoi; 
sa tinaliri taloa tamugoi koa sa Tamasa kote gegesemu si agoi. 
Ke mamu gilania meke dogoria sapu 
vea kaleana gua meke vea vari sigiti gua koa goi sia 
pana veko pania goi se Zihova sa mua Tamasa 
meke pana loke mua pinamana si agoi koa Rau,” 
isana gua si zama vura nia Zihova Tadi na Qeto Minate. 


Korodia Vahesia rina Tie Ziuda se Zihova 
20 Zama pule se Zihova, “Ura pukerane tu moku pania goi sa ioki“ 
meke huara pania goi sa mua vina tabe koa Rau; 
zama si agoi, ‘Arau koroqu va nabulu atu koa Goi! gua. 
Hinokaramu, sina pa doduru toqere ululudi 
meke pa kaurudi ri doduru huda aqaqoro 
si eko si goi pa hahanana magota pa vinahesi beku. 
21 Arau lete igo, na Qua vaeni ta vizatamu, 
ta vagi si goi koasa vaeni sapu arilaena hola. 
Na vea meke boka va karikari mae Au pule tu agoi, 
meke boka ta iliri pude na tinoni kaleamia guana vaeni pinomona? 
22 Be nuzapa pule nigo pa sopu ninirana 
babe soku sari sopu si huhuve ni goi 
ba sa boni koari na mua sinea si kote koa eko mo pa Kenugu Rau,” 
zama vura gua se Zihova sa Banara. 
23 “Vegua meke kote boka zama si agoi, 'Arau si korapa viagu; 
lopu hite la vahesi i rau sari beku Beolo,' gua? 
Mu dono la mo koasa mua hahanana koasa lolomo toqere; 
mu tumae nia sa si tavetia goi vasina. 
Agoi si guana kameli mamagota reregena 
sapu haqala hoboro lamae, 
24 guana don'ki pinomona sapu manavasa koa pa qega, 
sapu humahumana sage nia isuna pa givusu pana hiva papa si asa. 
Totoso neneke sa si esei kote boka va nosoa? 
Sari don'ki kokoreo si lopu kote mabo hata vagina. 
25 Mu lopu va gulata i sari ola nenemu pa hinaqala lamae 

meke lopu va popa ia leomu pana hinata vahesi beku tadi na tie pa popoa seudi. 
Ba zama tu si goi, 'Lopu boka kekere pule si rau! 
Ele tataru ni rau sari tamasa karovodi, 
meke kagu vahesi na va lavati arau si arini.’ 
26 Guana tie hikohiko sapu kurekure totoso ta poho, 
si kurekure gua tugo asa sa butubutu Izireli, 
arini, sari dia banara, dia koimata, 
dia hiama meke dia poropita. 
27 Zama la ia rini sa huda, 'Agoi sa tamamami,’ 
meke koasa patu si, ‘Agoi na podo gami,’ gua. 


Mudi mae Au rini si Arau 
meke lopu hiva tia mae Au; 


ba pana kamo i na tinasuna, si zama tu, 
‘Mae Mamu harupu gami!’ gua tu. 
28 Ke avei mo sari tamasa pu telemia na taveti? 
Mi tioko mae ni, be boka harupu gamu rini 
totoso kamo gamu na tinasuna! 
Ura soku hola sari mia tamasa 
soku gua ri na mia vasileana pa Ziuda. 
29 Na vea ke zutu Au tu gamu sapu Arau si sea, gua? 
Nake gamu tu si va karikari mae koa Rau,” 
zama vura gua se Zihova. 
30 “Va lipulipu i Rau sari mua tinoni ba lopu avoso tu, 
ta va kilasa ba lopu boka gilae si arini. 
Mia vedara telemia va matei sari mia poropita 
guana laione oviana. 
31 Gamu kasa koasa sinage hie, mi va avosi sari na Qua zinama. 
Vea, hokara guana qega si Rau koari pa Izireli 
babe na popoa huporo dudukurumuna? 
Na vea ke zama sari Qua tinoni, ‘Gami si ta rupaha mami pude ene la mae; 
lopu kote pule mae si gami koa Goi?” gua. 
32 Vea boka mulini nia sa vineki vaqura sa nana pakupaku arilaena, 
babe sa vineki ta pinirovetuna sa nana poko varihaba? 
Ba sari Qua tinoni si mulini Nau si Arau 
pa soku navulu rane, sapu lopu boka ta nae. 
33 Boka mia hola pude hata vagi tie pude puta turani! 
Sari barikaleqe sapu kaleanadi hola gua ba boka tava tumatumae koa gamu. 
34 Ta dogoro koari mia poko 
sari eharadi ri na tie malana meke saripu loke dia ginugua sea; 
lopu na eharadi ri na tie hikohiko. 
Ta evana tugo si hire, 
35 ba zama si agoi, ‘Arau si loke qua sinea; 
lopu arau si bugoro nau Sa.’ 
Ba kote vilasa igo Arau pa vinari pitui 
sina zama si agoi, ‘Arau si lopu hite tavete va sea,’ 
36 Na vea ke hobehobe lamo si agoi, 


hobe lamo sari mua binaere? 
Kote va talotana igo Izipi si agoi, 


gua mo sapu tavete atu nia Asiria. 
37 Kote ta luarae tugo si goi pa Izipi 
na tie kurekuremu meke nunala, 

sina kilui e Zihova sarini pu ronui agoi; 
na lopu kote ta tokae si agoi koa rini. 


3 
Barabarata se Izireli , 
1 Be veko pania keke tie sa nana barikaleqe 


meke keke votiki tie haba hobea sa barikaleqe asa, 
vea, boka vagi pule nia sa palabatu kekenu si asa? 

Lopu kote va kaleana toa ia gamu sa mia pepeso? 
Ba agoi, Izireli, si koa guana maqota sapu puta turana soku tie, 

vea, kote kamahire kekere pule mae tu koa Rau si agoi?” 

zama vura gua se Zihova. 
2 Zama pule si Asa, “Mu ena sage la koari na toqere loke duduli na hudadi, mamu 
dogoria. 

Vea, koa nana tugo keke vasina sapu lopu ele ekoa goi guana maqota? 
Pa vale sirana si habotu si agoi, aqani sari mua babaere, 

guana tie Arebia* sapu habotu pa qega. 
Agoi ele va kaleana ia sa pepeso 

koari mua hahanana maqota meke mua kinaleana. 
3 Gua asa ke ta tuqe pule sari kolo pa lei, 

meke sa ruku si lopu hoqa. 
Ba agoi si loke mua kinurekure hokara 

na ele vagia sa kineha tadi na maqota. 
4 Ba vaquru tioko mae Au mo goi: 

‘Qua Papa, Qua baere sapu podalae totoso vaguragu, 
5 vea kote bugoro eko nau mo Goi si arau?’ 

Gua asa sari mua zinama, 

ba kaleadi lamo sari tinavete taveti agoi.” 


Tavete Luli Ziuda sari Tinavete Kaleadi te Izireli , , 
6 Pa totosona sapu banara se Zosaea si zama se Zihova koa rau, “Vea dogoria goi 


sapu tavetia Izireli, guana barikaleqe kaleanana? Sage la si asa koari doduru toqere 
ululudi meke pa kaurudi ri doduru huda aqaqoro meke barabarata pa vasidi arini.” 
7 Rovea Rau sapu hokara kote pule mae si asa koa Rau mudina sapu taveti sa sari 
doduru arini gua, ba lopu hite tu, meke dogoria nana sa tasina vineki lopu ta ronuna, 
se Ziuda, sari doduru pu taveti sa. 8 Arau ponia pepa vinari luari se Izireli, lopu 
kopu nia sa sa vinariva egoi, meke garunu taloa nia Rau sina barabarata lamo si 
asa. Ba dogoria tugo Rau sa tasina vineki, sapu lopu ta ranena, se Ziuda si loke 
nana minatagutu; asa ba vura la barabarata nana tugo. 9 Na lopu hite va noma 
nia binalabala Izireli sari tinavete va kaleana tanisa, ke va boni ia sa sa pepeso meke 
barabarata si asa koari vinahesidi ri na patu na huda. 10 Vea gugua, ba sa tasina vineki 
kaleanana, se Ziuda si lopu hinokara kekere pule mae si asa koa Rau pa doduruna sa 
bulona, na kokohana mo,” zama vura gua se Zihova. 

11 Zama se Zihova koa rau, “Se Izireli sapu loke nana rinanerane si tonoto hola nia 
se Ziuda sapu korona vahesi Au. 12 La, mamu zama vura nia sa inavoso hie koari pa 
kali gede: 

‘Mu kekere pule mae, agoi Izireli pu loke mua rinanerane,' zama vura gua se Zihova, 
‘Lopu kote bugoro nigo Rau, 
ura na koa Au na tataru variva taleosae si Rau,’ zama vura gua se Zihova, 

‘Lopu kagu bugoro lamo si Rau. 
13 Ba mu helahelae nia mo sa mua sinea, 
na va karikari mae si agoi koa Arau Zihova sa mua Tamasa, 
sa mua tataru si ele poni la nia goi koari tamasa karovodi, 
pa kaurudi ri na huda agagoro, 
meke koromu vahesi Au agoi, ” 
zama vura gua se Zihova. 
14 Zama vura pule se Zihova, “Mi kekere pule mae, gamu na tinoni pu loke 
mia rinanerane, ura Arau mo sa loamia. Arau kote vizata gamu, keke pa hopeke 
vasileana, karua pa hopeke puku butubutu, meke kote turana puleni gamu Rau pa 
Zaione. 15 Meke kote poni gamu Rau sari sepati pu luli sari hiniva pa Buloqu Rau, 
arini pu kote turana gamu pa tinumatumae meke ginilagilana. 16 Koari rane arini 
totoso soku hola meke toqolo si gamu koasa pepeso si sari tie si lopu kote zama, 
‘Sa Bokese Vinariva Egoi te Zihova,' gua. Na lopu kote koa pa dia binalabala babe 
balabala pulea rini; na lopu kaqu saivi ia tu rini babe tavete pule ia si keke vaqurana. 
17 Pa totoso asa si sa popoa Zerusalema si kote poza nia ‘Na habohabotuana banara 
te Zihova,' arini, meke doduru butubutu si kote varigara pa Zerusalema pude va 
lavatia sa Pozana e Zihova. Lopu kote luli arini sari bulo kaleanadi sapu tasunadi 
hola. 18 Koari rane arini, sa butubutu te Ziuda si kote koa keke turaņia sa butubutu 
Izireli, meke kote pule varigara si arini koasa tinaraovo pa popoa pa kali gede, meke 
pule la koasa popoa sapu poni nia Rau koari tiatamamia pude na dia tinago. 


Sa Vinahesi Beku Tadi na Tie te Tamasa 
19 Zama si Rau telequ: 

‘Hiva hola si Arau pude kopuni gamu guana tuqu soti 

meke poni gamu sa pepeso ta okoraena, 

na tinago tolavaena, holani sapu tadi votiki butubutu.’ 
Hokara kote poza Nau 'Tamagu' gamu si Rau 

meke lopu taliri taloa ba luli eko mo koa Rau, gua. 
20 Ba gamu na butubutu Izireli si gua tugo na barikaleqe sapu lopu hinokara koasa 

nana palabatu, 
totoso lopu soto va nabu pa vinahesiqu Rau,” 
zama vura gua se Zihova. 

21 Na kabo si ta avoso pa toqere loke dudulidi na hudadi, 

na taruqoqo meke kebokebo sari tie pa Izireli, 
sina ta mulinae hokara sa tinonoto 

meke ele mulini nia arini se Zihova sa dia Tamasa. 
22 Zama pule se Zihova, “Kekere pule mae, gamu na tinoni pu loke mia rinanerane 


koa Rau. 
Kote salana gamu Rau koari na mia tinavete kaleadi meke turana pule maeni 


gamu koa Rau.” 
Meke olana sari pa Izireli, “Uve, mami pule atu koa Goji, 
ura Agoi Zihova sa mami Tamasa. 
23 Hinokara sapu sari na vinevehe pa vinahesi beku koari na toqere 
meke koari na toa si kokohadi mo; 
hinokara sapu koe Zihova mo, sa nada Tamasa, 
si boka ta harupu sari pa Izireli. 
24 Podalae totoso koburu si gami si la sa vinahesina sa tamasa variva kurekurena, se 
Beolo, 
meke vagi pani sari vuadi rina tinavete tadi tiatamamami, 
sapu sari dia koburu vineki na koreo 
meke sari bulumakao na sipi. 

25 Mami eko gore pa kinurekure, 
mami nobi nia sa vina goremami. 

Ele tavete va sea si gami koe Zihova sa mami Tamasa, 
gami meke sari tiatamamami; 

podalae totoso koburu si gami kamo pa rane ninoroi 
si lopu va tabea gami se Zihova sa mami Tamasa,” gua. 


4 


Tioko Pule Ni Zihova sari pa Izireli 
1 Zama vura se Zihova, “Izireli, be hiva pule mae mo si gamu, 
mi pule mae koa Rau. 
Be veko pani mo gamu sari beku variva malederedi, va seu i pa kenugu Rau, 
meke be lopu ruarabeke si gamu pa linuligu Rau, 
2 meke be pa sirana hinokara, nono, meke tonoto 
si tokotokoro guahe si gamu, ‘ʻHinokara gua sapu toana se Zihova,' gua, 
si kote ta manae sari soku butubutu koe Zihova, 
meke kote mae sari tie meke vahesia sa Pozagu Rau.” 
3 Hiera gua si zama nia e Zihova koari na tinoni pa Ziuda meke Zerusalema, 
“Mi gelia sa pepeso sapu lopu ele ta pikina, 
mi lopu lelete koari na higohigo rakihi.” 
4 Mi va keke puleni gamu koe Zihova, 
sari bulo mia si poni lani koa Sa pa vina tabena, 
gamu na tie pa popoa Ziuda meke na tinoni pa Zerusalema, 
pude lopu gua si sa Qua tinanaziri si kote poraka vura meke sulu guana nika 
koa gua koasa kinaleana sapu tavetia gamu, 
kote sulu meke loke tie kote boka va mate ia. 


Sa Popoa Ziuda si Kote Ta Rapata 
5 Mi tozi vura nia pa Ziuda meke zama nia pa Zerusalema sapu guahe: 
“Ivua sa buki pa doduruna sa popoa! 


Kukili va ululae mamu zama: 
‘Mae varigara! 


Mada govete la koari na vasileana ta gobadi!' 
6 Va sage ia sa pitipiti pude la pa Zaione! 
Mi govete, lopu va sasanae! 
Ura na tinasuna si turana mae nia Rau pa kali gede, 


na tinahuara kaleana hola.” 
7 Na laione si ene vura pa nana bae; 


na tie huhuara butubutu si ele topue vura. 
Ele topue vura pa nana vasina 
pude ilasia sa mia popoa. 
Sari mia vasileana si kote na popoa ta huaradi 
sapu loke tie si koa i. 
8 Ke mi va sagei sari poko baika, 
mi kabo mamu uui, 
ura sa binugoro ninirana te Zihova 
si lopu rizu taloa koa gita. 
9 Zama vura guahe se Zihova, “Pa rane asa, sa banara meke sari nana koimata 
si kote malohoro bulodia, 
sari hiama si kote tarazuzu, 

meke sari poropita si kote hologoru,” zama vura gua se Zihova. 

10 Meke zama si rau, “Kei, Banara Zihova, namu koha va leana i Goi sari na tinoni 
hire meke sa popoa Zerusalema totoso zama guahe si Agoi, ‘Kote koa bule si gamu,’ 
gua, sina sa vedara tu si vekoa Goi pa leodia.” 

11 Pa totoso asa sari tie hire meke sa popoa Zerusalema si kote tozi ni e Zihova, “Na 
givusu maninina si kote mae gua koari na togere pa gega, lopu pude vari pagahani 
sari tie babe va vivia i, 12 ba kote niburuna sa givusu asa, sapu Arau kote garunu atu 
nia. Maqu tozi vura nia sapu gua pitu guni ni Arau si arini.” 


Koa Vari Likohae nia ri Kana se Ziuda 
13 Dotu! Korapa zozoro mae gua ri na lei, 


sari nana totopili varipera si mae guana vivirua 
sari Nana hose si rerege hola ni sari atata. 
Tasuna si gita! Gita si kaleada mo! 
14 Agoi Zerusalema, nuzapa pani sari kinaleana pa bulomu, mamu ta harupu. 
Vea seunae gua kote pausi goi sari binalabala kaleadi? 
15 Keke mamalaini si zama vura pa vasileana lavata pa Dani, 
koari na toqere pa Iparemi si tozi vura nia sa sa tinasuna. 
16 Zama vura se Zihova, “Mi tozi va ene ia si hie koari na butubutu, 
la helahelae nia koari pa Zerusalema: 
“Na qeto minate mataqarana si korapa mae gua pa popoa seu, 
na iraņa va ululae si arini meke rapata la koari na vasileana pa Ziuda. 
17 Koa vari likohae nia rini si asa gua rina tie kopu pa inuma, 
sina va karikari mae Au Ziuda si Arau,’ 
18 Sari mua hahanana na tinavete 
si va kamo nigo sa ginugua hie. 


Na mua vina kilasa si hie! 
Kei, na vari sigiti hola! 


Kei, na suvulu kamo pa bulo si hie!” 
zama vura gua se Zihova. 


Talotana ni Zeremaea sari Nana Tinoni 

19 Kei, sa buloqu, sa buloqu! 

Pekutu lamae si rau pa tinasigiti. 
Kei, sa sigiti pa buloqu! 

Dunadunana sa buloqu, 

lopu boka koa noso si rau. 
Ura ele avosia rau sa kabona sa buki; 

ele avosia rau sa irana tana varipera. 
20 Vari luli mo sari tinahuara, 

ke sa doduruna sa popoa si koa ta huara eko mo. 
Pa totoso papakana mo si ta huara sa qua ipi, 

sa qua aqoroana si lopu sana ele lopu koa tu. 
21 Vea seunae gua si kaqu dogoria rau sa pitipiti vinaripera 


meke avosia sa kabona sa buki? 
22 Zama pule se Zihova, “Sari Qua tie si pekipekidi; 


lopu gilana Au rini si Arau. 
Na koburu loke dia binalabala si arini; 
loke dia ginilagilana. 
Na bokabokadi hola pa tinavete kaleana; 
na tinavete leadi si lopu tumae ni arini,” gua. 


Dogoria Zeremaea pa Pinutagita sa Tinahuara sapu Korapa Mae 

23 Dono la si rau koa sa popoa pepeso, 
loke kinehana meke loketona si koa; 
meke pa manauru, 
si loketona kalalasana. 
24 Dono la si rau koari na togere, 
meke korapa niu si arini; 
doduru toa si korapa geno. 
25 Dono la si rau ba loke tie si koa; 
doduru kurukuru tapuru si ele tapuru taloa dia. 
26 Dono la si rau ba sa pepeso masuruna si na gega mo, 


doduru nana vasileana si koa ta huara eko mo, 
pa kenuna e Zihova, kenuna sa Nana tinanaziri. 


27 Hiera gua si zama nia e Zihova: 
“Sa doduruna sa popoa si kote ta huara, 
gua ba lopu kote ta huara beto palae. 
28 Gua ke sa popoa pepeso si kote tarugogo 
meke sa manauru pana ulu si kote tava huporo, 
sina ele zama si Rau meke lopu kote hobea Rau, 
ele vizata si Rau meke lopu kote kekere pulea Rau,” zama vura gua se Zihova. 
29 Pa mamalainidi ri na tie koi hose meke tie gona tupi 
si govete taloa sari doduru vasileana. 
Kaiga si la tome pa higohigo; 
kaiga si govete sage koari na togere patupatu. 
Doduru vasileana si ivulu beto; 


loke tie na koa i. 
30 Agoi Zerusalema, na sa si tavetia goi, agoi pu ta huaramu? 
Na vea ke va sage poko zinara tu si agoi 
meke va sari patu qolo? 
Vea ke pedi tu goi sari matamu? 
Na tinavete hoboro sari vinasari tamugoi. 
Ele kilu igo rina mua babaere si agoi 
meke korapa hata igo pude va mate igo gua. 
31 Na kinabo si avosia rau tana barikaleqe podopodo, 
na silava nia sa sa nana koburu kekenu, 
na kabo tadina tinoni pa Zerusalema pu sino mamata, nadoro vurai sari limadia meke 
zama, “Tokani gami! Malohoro mami! Sari mami tinoa si vagi hobei ri na tie 
va mate tie.” 

Sa Sinea Tadi pa Zerusalema 
1 Zama vura se Zihova, “La mamu ene koa ri na sirana pa Zerusalema, 
mamu dono vari likohae mamu hata, 
la hata koari na vasina varivarigara sari na tie. 
Be boka dogoria goi keke tie 
pu vilavilasa va tonoto meke hata ia sa hinokara, 


si kote taleoso nia Rau sa vasileana nomana hie. , 
2 Hoke zama gua tugo hie si arini, 'Hinokara gua tugo sapu toana se Zihova,’ gua, 


ba korapa lamo sa tokotokoro kokoha tadi kasa.” 

3 Zihova, lopu na hinokara tu si dono hata ia Goi? 
Ura seke i Goi, ba lopu va nonoga ia tu rini sa tinasigiti; 
va huara pani tu Goi, ba korodia gilae tugo. 

Sari isumata dia si ele va nabui rini pude ninira guana patu 
meke korodia kekere koari na dia sinea. 
4 Ke balabala si rau, “Arini si na tie habahuala. 
Na tie pupuhu si arini, 
ura lopu tumae nia rini sa sirana te Zihova, 
meke gua pu hiva nia sa Tamasa pude tavete ponia. 
5 Ke kote magu la koari na koimata 
magu zama koarini; 
hokara kote tumae nia rini sa sirana te Zihova, 
meke gua pu hiva nia sa Tamasa pude tavete ponia.” 
Ba keke hiniva si arini meke moku pania sa ioki 


meke korodia va tabe ia si Asa. , 
6 Gua ke na laione pa hiqohiqo kote mae raza i, 


meke na siki pinomo variva mate mae gua pa qega kote garatadi, 
na leopadi kote opo aqani pa sada dia vasileana 

pude garata teuru va umumi pana ene vura rini, 
ura sa dia vina gugue si noma hola 


meke sari dia tinavete va kaleana si soku hola. 
7 Zama vura pule se Zihova, “Vea ke kaqu taleosoni gamu tu Arau? 


Sari mia koburu ele etulu Au si Arau 
meke tokotokoro la koari na tamasa sapu lopu na tamasa. 


Poni ni Rau doduru gua sapu hiva ni rini 
ba la barabarata dia tu 
meke tokele va sini la dia koari na vetu magota. 
8 Guana hose ta poni va leanadi si arini, sapu edi papapa hola, 
hopeke hiva ni rini sari barikaleqe tadi turana dia. 
9 Vegua, lopu kaqu va kilasi tu Arau si arini koari dia sinea hire?” 
zama vura gua se Zihova. 
“Vegua, lopu kaqu Arau tu telequ tubehi 
koasa tinavete kaleana tanisa butubutu gugua hie? 
10 Nuquru la i sari dia inuma vaeni mamu huari, 
ba lopu huara pani beto i. 
Daku dopasa pani sari na lelana 
ura sari tinoni hire si lopu na tie te Zihova. 
11 Sari pa Izireli meke Ziuda 
si ele veko pani hokara Au rini si Arau,” 
zama vura gua se Zihova. 


Kilu Pania Zihova se Izireli 
12 Kokoha si arini pa guguana e Zihova, 


zama guahe si arini: “Loketoņa si kote tavetia Sa; 
loke tinasuna kote kamo gita; 
lopu kote dogoro vinaripera si gita babe kamo gita na sone. 
13 Sari poropita si poteli na givusu 
meke sa zinama te Tamasa si lopu koa koa rini; 
ke sari dia zinama si madi gorevura mo koa rini.” 
14 Gua ke hiera gua sa zinama te Zihova Tamasa Tadi na Qeto Minate: 
“Sina gua isara sari zinama tadi na tie, 
ke sari Qua zinama si kote hurunu vura pa nuzumu 
meke kote sului rini sari tie hire guana huda. 
15 Kei, gamu na tie Izireli,” zama vura gua se Zihova, 
“Keke butubutu pa seu si turana mae nia Rau pude raza gamu, 

na butubutu ninirana meke na butubutu pukeranena, 
puku tie sapu lopu tumaeni gamu sari dia zinama, 
dia vinekala si lopu gilania gamu. 16 Sari dia tupi si va mate soku tie, 


na varane beto si arini., l 
17 Kote henai rini sari mia ginani na vuvua pa inuma, 


meke va matei rini sari mia koburu vineki na koreo; 
kote va eono i rini sari mia bulumakao na sipi, 
meke huari sari mia inuma vaeni na huda pigi. 
Na vedara kote huara ni rini sari na vasileana ta gobadi sapu ranei gamu.” 

18 Zama vura guahe se Zihova, “Gua ba koari na rane arini, si lopu kaqu huara 
pani beto gamu Rau. 19 Meke pana nanasa guahe sari tie, ‘Na vea ke tavete mae ni e 
Zihova sa nada Tamasa si hire koa gita?” gua, si kote olani goi, Zeremaea, ‘Gua sapu 
etulu Au gamu si Arau meke va nabulu la mia koari tamasa karovodi pa korapa mia 
popoa, si kamahire kote la nabulu si gamu koari votiki tie pa popoa sapu lopu mia 
soti, ” gua. 


Va Balau i Zihova sari Nana Tinoni o. , , 
20 Zama vura pule se Zihova, “Zama vura nia si hie koari na butubutu te Zekopi, 


meke tozi la nia koari pa Ziuda: 

21 Mi avosia si hie, gamu na tinoni pekipeki meke loke mia binalabala, 
pu ari matamia ba lopu dodogorae, 
pu ari talinamia ba lopu avavosae.”* 

22 Zama vura guahe se Zihova, “Vegua, lopu kaqu pamana Nau tu gamu si Arau? 
Lopu kaqu neneqara tu si gamu pa kenuqu Arau? 

Arau tavetia sa masamasa pude na boku tanisa kolo lamana, 
na hukata sapu koa hola meke lopu kote boka ta karovo. 

Na bogusu si kote boka toa, ba lopu kote boka hola, 
kote boka puzaka si asa, ba lopu kote boka karovo.” 

23 Ba sari na tinoni hire si tasuna hola meke va karikari hola bulodi; 


ele taliri va seu meke ene taloa dia. 
24 Lopu hite zama guahe pa bulodia si arini, 


‘Mada pamana nia se Zihova sa nada Tamasa, 

pu va mae ruku koari hopeke sidara, 
meke poni hinokarani gita Sa sari totoso pakepakete.’ 

25 Ba sari mia tinavete va sea na va noso i si hire pude lopu kamo atu; 
sari mia sinea si hukata gamu koari na lineana. 


26 Somana turanae koari Qua tinoni sari na tie kaleadi 
pu opo aqani sari tie guana sipata dia kurukuru 
meke va nadoro vaqara pude saputu vagi tie. 
27 Gua na barabara sapu sini i na kurukuru tapuru, 
sari dia vetu sapu sini i na binalabala sekesekeidi; 
ba tagotagodi si arini meke tie niniradi tu pa popoa, 
28 meke nobokodi tugo sina henahena va leana. 
Sari dia tinavete va kaleana si loke kokoidi; 
korodia vilasa va tonoto poni saripu eapa koari na dia tinago hinokaradi, 
meke lopu lavelaveni rini koari dia tinonoto saripu malaņa. 
29 Vegua, lopu kaqu va kilasi tu Arau si arini koari dia sinea hire?” 
zama vura gua se Zihova. 
“Vegua, lopu kaqu Arau tu telequ na tubehia 

sa butubutu kaleana gugua hie? 


30 Keke tinitona kaleanana hola meke variva malederena 
si ta evana koasa popoa hie: 


31 Sari poropita si korokorotae kokoha, 
meke sari hiama si tuturana luli gua mo pa dia binalabala soti, 
meke sari Oua tinoni si getu hola nia tu sapu gua asa. 
Ba nasa si kote tavetia gamu pana kamo sa totoso tana vina kilasa sinea?” gua si 
Asa. 
6 


Vari Likohae nia rina Kana sa Popoa Zerusalema 
1 Zama vura pule se Zihova, “Govete pude ta harupu mia, gamu na tinoni pa 
Benisimane! 
Mi govete luaria sa popoa Zerusalema! 
Mi ivua sa buki pa Tekoa! 
Mi ovulu sagea sa vina gilagila pa Beti Hakeremi! 
Ura mae gua pa kali gede sa tinasuna, 
na tinahuara nomana hola. 
2 Kaqu huara pania Rau sa vasileana pa Zaione, 
sa popoa Zerusalema leleana. 
3 Ari na banara tadi na kana si kote mae pude razaia sa popoa 
kote va turu ipi pa vari likohaena sa gua ri na sepati pu koa turani sari rovana 
sipi, 
hopeke koa pa hopeke dia vasidi ta vizatadi.” 


4 “Kote zama si arini, ‘Va namanama pude rapatia si pa Zerusalema! 
Gasa turu, mada rapata pa kali korapa rane! 
Ba vea, sa rane si tata hola nana mo, 
meke kote huporo nana mo sa popoa. 
5 Ke gasa turu, mada rapata pana boni 
mada huari sari vasidi ta gobadi na niniradi tanisa!’ kote zama gua.” 
6 Hiera gua si zama pule nia e Zihova Tadi na Qeto Minate: 
“Maho goreni sari na huda 
meke tomotomo lania sa pepeso pa kali goba pude haele nuquru pa korapana 


Zerusalema. — , 
Sa vasileana lavata hie si kaqu tava kilasa; 


ura na sinia na hahanana nonovala tie. 
7 Gua sa berukehe sapu zoropo vura nia sa nana kolo, 
si zoropo vura nia Zerusalema sa nana kinaleana. 
Varipera meke huhuara si ta avoso lamo pa korapana sa; 
sari nana minoho meke binakora si koa eko mo pa kenugu Rau. 
8 Zerusalema, mu balau si agoi, 
be lopu gua si kote taliri taloa Qua si Arau 
meke iliri nia na qega sa mua pepeso 
pude loke tie kote koa ia.” 


Va Karikari sari pa Izireli 
9 Hiera gua si zama nia e Zihova Tadi na Qeto Minate: 
“Madi ta vagi beto taloa sari na tie Izireli, 
gua sa inuma vaeni sapu ta vagi beto sari qurepi. 
Ke mu la harupi si arini pu boka ta vagi sipu korapa koa nana sa totoso.’ 
10 Koe sei si boka zama la arau pude vala nia sa vina balau? 

Esei si kote va avoso pana zama si arau? 


Na talina dia si tuku 
ke lopu boka avavosae. 


Dono va gorea rini sa zinama te Tamasa; 
lopu getu sisigiti nia rini. 
11 Ba arau si sini au na tinanaziri te Zihova, 
meke lopu boka kopu eko nia arau pa korapagu. 


Zama pule se Zihova, “Mu zoropo vura la nia koari na koburu pa sirana 
meke koari na vinarigara tie vagura; 
ari na palabatu meke loadia ba kote ta saputu vagi koa sa, 
meke ari barogoso pu sokuni na vuaheni ba kagu somana tugo. 
12 Dia vetu si kote ta poni la koari votiki tie, 
turanae dia inuma meke dia barikalege, 
pana repaha vura nia Arau sa Limagu 
koarini pu koa koasa popoa,” 


zama vura gua se Zihova.” 
13 Zama pule si Asa, “Podalae koa rina tie hitekedi kamo koari tie nomadi, 
si okoro sisigiti nia pude vagi poata; 
ari poropita meke hiama ba kekenono mo, 


doduru si sekesekei na kokoha. , o. 
14 Sari bakora tadi Qua tinoni si ta salana hake ulue i mo rini, 


lopu va noma nia binalabala rini. 
‘Bule, bule,’ gua si arini 
totoso loke binule si koa.” 
15 Vea kurekure tugo si arini koari na dia hahanana variva malederedi? 
Namu lokari, loke dia kinurekure hokara; 
lopu tumae nia tugo rini sa kurekure. 
Ke kote madi eko turani sarini pu mate pa vinaripera; 
kote mate pana va kilasi Arau si arini,” 
gua se Zihova. 


Kilua Izireli sa Sirana te Tamasa 
16 Hiera gua si zama nia e Zihova: 
“Mi turu pa vari pazana sa sirana mamu dono lamae; 
nanasa ni sari sirana koadi, 
nanasa nia sa sirana sapu leana, mi ene vasina, 
meke kote vagia gamu sa minagogoso pa magomago mia. 
Ba zama si gamu, ‘Lopu kote enea gami sa sirana asa.’ 
17 Veko tie si Arau pude kopuni gamu meke zama, 
‘Va avosia sa mamalaini tanisa buki! gua. 
Ba zama si gamu, ‘Lopu kote va avoso si gami.’ 
18 Gua ke va avoso, gamu na butubutu; 
dono viliti, gamu tie va sosode, 
sa si kote ta evaņa koari kasa. 
19 Agoi popoa pepeso, mu va avoso mae! 
Na vina kilasa si korapa va kamo ni Rau sari Qua tinoni, 
na vuana sa dia hahanana kaleadi, 
sina korodia avosi sari Qua zinama 
meke kilua rini sa Qua tinarae. 

20 Na pude sa koa Rau sa oto huda humana lea pa Siba 
babe sa oela humana lea koari pa popoa seu? 
Sari mia vinukivukihi va ugugu si lopu getuni Rau; 
sari kurukuru name pu va vukivukihi mae ni gamu si humana hikare koa Rau.” 
21 Gua ke hiera gua si zama nia e Zihova: 
“Kote va tubarae i Rau sari tinoni hire pa dia inene, 
sari koburu meke tiatamadia si kote hogani; 
sari turana dia meke dia baere si kote mate varigara.” 


Na Rinapata Mae Gua pa Kali Gede 
22 Hiera gua si zama nia e Zihova: 
“Dotu, na geto minate si korapa mae, 
mae gua pa popoa pa kali gede”; 
na butubutu nomana si korapa tava gevuru sage, 
mae gua koari na popoa seudi pa kasia popoa. 
23 Na paleke bokala na hopere si arini; 


na tie kaleadi meke loke dia tataru. 
Vevehe gua ri na ovanadi rina kolo lamana, 


meke sa puzakadi rina tovovo, 
totoso koi rini pa dia hose; 
mae pa tokele tie varipera si arini 
pude rapatia sa popoa Zerusalema,” gua se Zihova. 


24 Gamu si kote zama, “Ele avoso ni gami sari vivineidi, 


meke isu hoboro mo sari limamami. 
Kamo va hodaka gami na sigiti, 


sigiti gua na barikaleqe podopodona,” gua. 
25 Mi lopu vura la koari na inuma 
babe ene koari na sirana, 
ura sa kana si ari nana vedara, 
meke variva matagutu sari doduru vari kali popoa. 
26 Gamu na qua tinoni, mi va sagei sari poko baika 
mamu la topili pa eba; 
mamu taruqoqo meke uui va ululae 
gua sapu na koburu koreo titekena tu si mate, 


ura sa tie huhuara si kote hodahodaka 
sa kamona koa gita. 


27 Zama pule koa rau se Zihova, “Zeremaea, Arau veko igo pude podeki sari Qua 
tinoni, 
gua sapu podekia ri na tie sa aeana pa nika pude va via ia. 
Meke agoi kote viliti sari Qua tinoni 
meke podeki sapu vegua sari. 
28 Doduru arini si na tie nabudi pa vina karikari, 
ene la mae pude zama nonovali sari tie. 
Na boronizi meke na aeana si arini; 


na tie kaleanadi beto si arini. 
29 Sa nika pude va kolo siliva si huruņu va kaleana, 


pude va via ia sa siliva, meke paqahia sa boni koasa siliva, 
ba sa nika si lopu boka va via ia, 
ke lopu leana pude nono la sa vina via. 


z 6:22 Kali gede be tia la pa kali gasa rimata. 

Sari na tie kaleadi si lopu boka ta vagi palae pa Zerusalema. 
30 Arini si ta pozae na siliva ta kiludi, 
sina e Zihova ele kilu i si arini.” 


7 


Tarae pa Zelepade se Zeremaea 
1 Hiera sa zinama te Zihova sapu kamo la koe Zeremaea: 2? “Mu la koasa sasadana 
sa Zelepade te Zihova, mamu zama vura nia sa inavoso hie: ‘Mi avosia sa zinama te 
Zihova, gamu doduru tie pa Ziuda pu nuquru gua koari na sasada hire pude vahesia 


se Zihova. 
3 Hiera gua si zama nia e Zihova Tadi na Qeto Minate, sa Tamasa pa Izireli: 


Kamahire be veko pani gamu sari mia hahanana kaleadi si kote va malumu gamu 
Rau pude koa koasa vasina hie. 4 Mi lopu ronui sari zinama vari va lomosodi sapu 
zama guahe: Hie sa Zelepade te Zihova, hie sa Zelepade te Zihova, hie sa Zelepade te 
Zihova! gugua. > Pana hobe va hinokara si gamu koari mia tinavete kaleadi meke pa 
mia hahanana, meke pana podalae vari nonoi la si gamu koari turaņa mia, $ pana beto 
nonovali gamu sari tie karovodi, sari koburu loke tamadia, meke sari na nabonaboko, 
meke pana beto va mate hobori gamu sari tie loke dia ginugua sea koasa popoa hie, 
meke pana noso si gamu pude luli sari votiki tamasa, ura koari hahanana arini si 
kote ta novala si gamu, 7 si tige kote va malumu gamu Rau pude koa koasa popoa 
hie, koasa pepeso pu poni vala nia Rau koari tiatamamia pude na dia tinago ninae 
rane. 8 Ba dotu, korapa kalavarae i tu gamu sari na zinama kokohadi saripu loke 


laedi. 
9 Hoke hiko si gamu meke va mate tie, barabarata, kokoha pa totoso tokotokoro 


pa Pozaqu Rau, va uququ oto huda humana lea la koe Beolo, meke koari kaiqa 
tamasa lopu ta gilanadi koa gamu, 10 meke mae tani meke turu pa kenuqu Rau koasa 
vetu hie, sapu koa ia sa Pozaqu, meke zama, “Kote ta harupu si gita.” Beto zama si 
gamu, “Leana mada pule la tavete pulei mo sari hahanana variva malederedi sara.” 
11 Vegua, sa vetu hie, sapu sa Zelepade te Zihova, si ele evaņae nia na tometomeana 
gamu tadi na tie hikohiko? Ba Arau si korapa kopu totoko mo! zama vura gua se 
Zihova.* 

12 Mi la koasa vasina pa Saelo, sa vasina sapu tavete kekenu ia Rau pude koa ia sa 
Pozaqu, mamu dogoria nasa tavete nia Rau sia, koa gua koasa kinaleana sapu tavetia 
ri na Qua tinoni pa Izireli.” 13 Sipu korapa taveti gamu sari doduru hahanana kaleadi 
arini, si Arau Zihova si zama pilipule gamu mo Arau, ba koromia va avoso; titioko 
atu si Rau koa gamu, ba lopu olana si gamu. 14 Gua asa ke, gua sapu tavetia Rau pa 
Saelo si kote tavete la nia Rau kamahire koasa Zelepade sa vasina tavahesi sa Pozaqu, 
sa Zelepade sapu rane ia gamu, sa vasina sapu vatu nia Rau koa gamu meke koari 
na tiatamamia. 15 Kote hadu pani gamu Rau pa kenugu, gua sapu ele hadu pani Rau 
sari tasimia, koasa binanara Izireli.”” 

16 Zama vura pule la se Zihova, “Ke mu lopu varavara poni sari na tie hire babe 
tepatepa poni babe kaboi, ura na lopu kaqu avoso igo Rau. 17 Lopu dogori tu goi 
gua sapu korapa taveti rini koari na vasileana pa Ziuda meke koari na sirana pa 
Zerusalema? 18 Sari koburu si pudiki rerequtu huda, sari tamadia si va katu nika, 
meke sari barikaleqe si mono palava pude tavete bereti ponia sa baņara maqota 
pa Manauru. Meke zoropo vaeni, na vinari poni la koari na votiki tamasa pude va 
gevuru Au pude bugoro, gua.” 19 Ba Arau tugo sia, sapu korapa va sigiti Au rini?” 
nanasa gua se Zihova. “Lokari, teledia tu si korapa va sigiti puleni, pude na dia 
kinurekure!” 


* 7:11 Mt 21:13; Mk 11:17; Lk 19:46 d 7:12 Zos 18:1; Sam 78:60; Zer 26:6 i 7:18 Zer 44:7-19 

20 Gua asa ke hiera gua si zama nia e Zihova Banara: “Sa Oua binugoro meke 
tinanaziri si kote ta zoropae la koasa vasina hie, koari na tie meke kurukuru name, 
koari na huda pa higohigo meke na vuvua pa pepeso, meke kote hurunu sia meke 
lopu kote boka tava mate.” 

21 Hiera gua si zama nia e Zihova Tadi na Oeto Minate, sa Tamasa pa Izireli: 
“Mi tavete latu, va somana lani sari mia vinukivukihi va uququ koari kaiqa mia 
vinukivukihi pule, mamu henai telemia sari doduru masadi! 22 Ura totoso turaņa 
vurani Arau pa Izipi sari tiatamamia si lopu tale zama ni Rau koa rini sari ginugua 
la pa vinukivukihi meke na vinariponi va uququ, 23 ba poni ni Arau sa tinarae hie: 
Va tabe Au, meke kote na mia Tamasa si Arau, meke gamu si kote na Qua tinoni. Ene 
pa doduru tinavete pu tozini gamu Rau, pude kote koa valeana mia si gamu. 24 Ba 
lopu hite va avoso mae si arini koa Rau. Luli tu rini sari kinaleana pu okoroni ri 
bulodia. Na togolo pule tu sa dia tinoa lopu ene la pa lineana. 25 Podalae pa rane 
sapu ta luarae sari tiatamamia pa Izipi kamo pa rane ninoroi, vari luli rane mo, si 
garugarunu kumana la ni Rau sari Qua nabulu poropita koarini. 26 Ba lopu va avoso 
mae si arini koa Rau, babe hite podekia pude va talina mae; korodia va avoso. Tavete 


va kaleana holani rini sari tiatamadia. , , , 
27 Ke, Zeremaea, kote zama lani goi sari doduru zinama hire ba kote korodia va 


avosigo. Kote titioko la si agoi koa rini, ba lopu kote olanigo rini. 28 Gua asa ke kote 
zama si agoi koa rini, 'Hie sa butubutu sapu lopu va tabea sa mamalaini te Zihova 
sa dia Tamasa, meke korodia luli sari tinarae; sa hinokara si ele murimuri; na va 
kumata pania rini pa beru dia. 29 Mu koto pani kalumu, mamu gona pani; la mamu 
tavetia si keke tinaruqoqo nomana koari na toqere, ura ele kilua e Zihova meke etulu 
pania Sa sa sinage hie koa gua koasa Nana tinanaziri.”” 

30 Zama pule se Zihova, “Ura sari tuna koreo e Ziuda si ele tavete va kaleana pa 
kenuqu Rau. Sari dia beku variva malederedi si ele va turu i rini pa korapa vetu 
sapu ta poza nia sa Pozaqu, meke va boni ia rini. 31 Meke ele kuri rini sari vasina 
ululuna ta pozae Topeti”, sapu koa pa korapa Lolomo Hinomu, pude sului sari tudia 
koreo na vineki pa nika. Lopu hite garunu nia Rau meke namu lopu hite koa pa Qua 
binalabala si asa.”” 32 Zama vura pule se Zihova, “Gua ke, isana, sa rane si korapa 
mae, totoso kote lopu ta pozae pule Topeti, babe na Lolomo Hinomu sa vasina asa, ba 
sa Lolomo Eono tu: ura kote vari pomunae tie si arini vasina osolae sini beto koari 
na tie matedi, meke loke vasina pule si koa. 33 Meke sari tini dia ari tie matedi si kote 
na ginani tadi na kurukuru tapuru, meke tadi na kurukuru name pa soloso; meke 
loke tie si kote koa pude hadu pani. 34 Meke kote va nosoi Rau koari na vasileana 
lavata pa Ziuda meke koari na sirana pa Zerusalema sa mamalaini qetuqetu meke sa 
mamalaini tadi na inevana varihaba, ura sa popoa si kote ta huara ilasa meke koa 
ivulu.”* 


1 Zama vura pule se Zihova, “Koasa totoso asa, sari susuridi ri na banara pa Ziuda, 
sari susuridi rina koimata, sari susuridi rina hiama, sari susuridi rina poropita, meke 
sari susuridi rina tie pu koadi pa Zerusalema si kote ta vagi vura koari na dia lovu. 
2 Kote ta ipiapaņae si arini pa pepeso pude vata dogoro ni koari na rimata na sidara 
meke pinopino, arini sari na tamasa kokohadi pu vahesi na tataru ni rina Qua tinoni. 
Lopu kaqu ta varigarae si arini ba kote koa gua na ebasa pa pepeso. 3 Meke sari 
visavisa tiena sa butubutu kaleana hie pu boka toa holadi koari na vasidi pu vekoni 


* 7:31 “Topeti” si keke vasina koasa lolomo pa sadana sa vasileana Zerusalema, vasina ta pozae Lolomo Hinomu. 
Kaiga rina tie Ziu si vukivukihi ni rini sari na dia koburu vasina, la koa sa tamasa Moleki. s 7:31 Liv 18:21; 2 
Ban 23:10; Zer 32:35 * 7:34 Zer 16:9, 25:10; Rev 18:23 

Rau pa tinaraovo, si kote na minate si okoro nia rini meke lopu na tinoa, Arau Zihova 
Tadi na Oeto Minate si zama vura ni sari na zinama hire.” 


Na Sinea meke na Vina Kilasa J , l o. 
4 Zama vura pule guahe se Zihova koe Zeremaea, “Kote zama si agoi koa rini: 


Totoso hoqa sa tie, si vegua, lopu kote turu pule nana mo sia? 
Totoso paza sea taloa sa, si lopu kote kekere pule mae mo sia? 
5 Na vegua ke paza taloa sari tie hire meke lopu kekere pule hokara mae tu? 
Ba tuqe va nabu dia tu pa sinekesekei tadina dia beku, 
meke korodia kekere pule mae koa Rau. 
6 Ele va avosi Rau sari dia vivinei, 
meke lopu hinokaradi sari dia zinama; 
lopu keke tie si talotana ni sari nana sinea, 
meke zama, ‘Kei, na kinaleana tugo si taveti arau,’ gua. 
Doduru si kekere la pa hopeke dia sirana, 
guana hose sapu hagala totoro la pa vinaripera. 
7 Sari na kurukuru tapuru ba gilania mo sa totoso pude kekere pule si arini, 
sari na omehe, na kakia meke na kara, 
ba gilania tugo sa totoso pude kekere pule pa vori si arini. 
Ba lopu gua tu sari Qua tinoni! 
Namu lopu tumae nia tu rini sari tinarae te Zihova. 
8 Vegua meke boka zama guahe si gamu, ‘Gilae mami si gami, 
meke sa Tinarae te Zihova si koa nana koa gami,’ gua? 
Ba dotu, sari tinarae si ta hobe koari mia tie kubekubere 
meke ta iliri la tu pa kinohakoha. 
9 Sari mia tie gilae si kote tava kurekure, 
kote nunala si arini meke hoqa la pa dia sipata teledia. 
Ura dotu, ele kilua rini sa zinama te Zihova, 
meke na ginilagilana lohina“ savana si koa koa rini? 
10 Gua ke, kote valani Rau sari dia barikaleqe koari kaiqa 
meke sari dia inuma si kote tagoi rina votiki tie. 


Podalae koari tie hitekedi meke kamo koari tie nomadi 
si hata sisigiti ia sa poata pa hahanana sinekesekei; 


podalae koari poropita meke kamo koari na hiama, 
doduru si tavete kokoha mo koari na tie.” o 
11 Salana hake ulue i mo rini sari bakora tadi Qua tinoni, 
lopu va noma nia binalabala rini, 
meke zama, ‘Bule, bule,’ gua si arini, 
totoso loke binule si ķoa,” , o , 
12 Vegua, kurekure tugo si arini koa ri na totoso sapu taveti rini sari hahanana variva 


malederedi? , aa 
Lokari, namu lopu hite kurekure hokara si arini; 


lopu tumae nia rini na sa sa kurekure. 
Gua ke kaqu hoqa turani rini saripu ele ta seke va matedi; 
pana va kilasa i Arau, si kote asa tugo sa vina betodi,” 
zama vura gua se Zihova. 
13 Zama guahe pule se Zihova, “Totoso hiva la si Arau pude vagi varigara ni sari Qua 
tinoni, 
si sari na tie si guana huda pigi“ na huda vaeni sapu loke vuadi; 


sari elelo ba harahara tu. 
Gua ke sa pepeso poni ni Rau 


* 8:10 Zer 6:12-15 ” 8:11 Izk 13:10 

si ele vala nia Rau koari votiki tinoni.” Ma 
14 Sari tinoni te Tamasa si zama guahe: “Na vegua ke habotu noso eko mo si gita? 


Aria mada varigara! 
Mada nuguru la koari na vasileana sapu ta gobadi, 


mada la mate vasina! , , l , . 
Ura e Zihova sa nada Tamasa si ele tozi vura nia sa minate tadigita, 


meke ponini gita napo Sa sapu koa ia poizini pude napoa, 
sina ele tavete va sea si gita koe Zihova. 
15 Hata binule si gita, 
ba loke lineana si mae, 
hata ia sa totoso pude ta salana gua, 
ba dotu sapu variva matagutu mo si koa. 
16 Na baronodi ri dia hose si ta avoso mae gua pa Dani; 
koasa vevehena sa kabodi rina dia hose varipera 
si nenegara beto sa doduru popoa. 
Mae si arini pude huara ia sa popoa 
meke doduru pa korapana sa, 
sa vasileana lavata meke sari tiena.” 
17 Zama vura se Zihova, “Dono mae, sari na noki variva matedi si garunu atu ni Arau 
koa gamu, 
noki saripu lopu boka tava manavasa, 
meke na kote garata gamu rini,” 
zama gua se Zihova. 


Talotana ni Zeremaea sari Turanana 
18 Zama se Zeremaea, “Kei sa gua tinalotana si lopu boka ta salana, 
ta sigiti hola sa bulogu. 


19 Va avoso! Kabo vura sari na qua tinoni, 
ta avoso mae gua pa popoa seu: 
‘Vegua, lopu koa tu pa Zaione se Zihova? 
Vegua, ke sa nana Banara si lopu koa tu vasina?”” 
Zama se Zihova koe Zeremaea, “Na vegua ke va gevuru Au rini pude bugoro ni sari 
dia beku, 
meke sari dia tamasa karovodi na loke laedi?” 
20 Zama pule sari tinoni, “Sa totoso pakepakete si ele hola, 
sa totoso manini si beto mo, 
meke lopu ta harupu mo si gita,” gua sari tie. 
21 Zama pule sa poropita, “Bakora sa buloqu sina bakora sari na qua tinoni; 
kabo si rau pa tinalotaņa, na kuliusu hola si arau. 
22 Vegua, loke meresena si koa pa Qileadi? 
Vegua, loke tie salana si koa vasina? 
Na vegua ke sa bakora tadi qua tinoni 
si lopu ta salana? 


1 Leana hola be na berukehe kolo mo sa batugu 
meke na bukaha si koari na mataqu, 
pude qu kabo mo boni na rane, 
kaboi sari na turaņaqu pu ele ta seke va mate! 
2 Kei, be koa qua pa qega 
pa keke putaputana tadi na tie enene, 
pude qu ta luarae koari na qua tinoni 

meke rizu va seu gua koa rini! 
Ura na doduru arini si na tie barabaratadi beto, 
na puku tie goragoradi. 
3 Va nama ni rini sari meadi; 
guana bokala, pude gona ni sari koha; 
lopu pa hinokara 
si bokaboka si arini pa popoa,” gua se Zeremaea. 
Zama se Zihova, “La pa keke tinavete va kaleana, beto si la pule pa keke, gua mo; 
meke na lopu gilana Au tu rini. 
4 Mu balau ni sari mua baere; 
meke lopu ranei sari tasimu. 
Ura doduru tamatasi si na tie sekesekeidi 
meke sari na baere si vari zama nonovali mo. 


5 Keke baere si koha ia sa si keke nana baere 
meke loke tie si zama nia sa hinokara. 
Va tumatumae ni rini sari meadi pude kokoha; 


va mabo puleni pa tinavete va kaleana. 
6 Zeremaea, agoi si korapa koa pa korapa vinari kohai; 
koari dia kinohakoha si korodia tumae Nau rini si Arau,” 
zama vura gua se Zihova. 
7 Gua ke, hiera gua si zama nia e Zihova Tadi na Qeto Minate: 
“Dono la, kote va via i Rau pa nika sari tinoni pude podeki si arini, 
ura sa pule si boka tavetia Rau 
koa gua koasa sinea tadi na Qua tinoni? 
8 Sari meadi rini si guana tupi variva mate; 
na zama pa kinohakoha na sinekesekei si arini. 
Pa nuzudia si zama va memehe si arini koasa turanadia; 
ba pa bulodia si va nama ponia sipata mo rini si asa. 
9 Vegua lopu kaqu va kilasi tu Arau sari? 
Vegua lopu kaqu tubehe hobequ tu si Arau, 
koa sa butubutu sapu gugua asa?” zama vura gua se Zihova. 
10 Kote kaboi meke besu ni rau sari na toqere 
meke kote tavetia rau si keke tinaruqoqo pa guguadi sari na vasidi pa qega. 
Na vasidi popadi si arini, meke loke tie na enei, 
meke sa kabodi ri na bulumakao ba lopu ta avoso. 
Sari na kurukuru pa galegalearane si ele govete 
meke sari kurukuru name si ele taloa dia. 
11 Zama se Zihova, “Kote tavete guni nia Arau na kobi remoremo sa popoa 
Zerusalema, 
na tometomeana tadi na siki pinomo; 
meke kote va evanae ni qega Rau sari na vasileana pa Ziuda, 
pude loke tie kote boka koa i,” gua. 

12 Na tie gilae veguguana si kote boka va bakalia si hie? Esei koa rini pu tava 
tumatumae koe Zihova kote boka tozi ni gita? Na vegua ke tava huara sa popoa meke 
tava eko palae guana qega sapu loke tie boka karovia? 

13 Zama se Zihova, “Gua hire sari ginugua sina kilua rini sa Qua tinarae, sapu 
vekoa Rau pa kenudia; na lopu va tabe Au babe luli rini sari na Qua tinarae. 14 Ba 
lopu gua tu, luli tu rini sari bulodia sapu tasunadi; luli rini sari beku Beolo, gua sapu 
va tumatumae ni rina tiatamadia.” 15 Gua ke, hiera gua si zama nia e Zihova Tadi na 
Qeto Minate, sa Tamasa tadi pa Izireli: “Dono la, kote la Arau meke va hena ni ginani 
pasadi sari tie hire meke va napo ni kolo variva mate. 16 Kote va hurakatae i Arau la 

koa ri na butubutu sapu lopu gilani arini babe ari tiatamadia, meke kote hadu luli ni 


vedara Rau osolae va mate betoi Rau.” . l 
17 Hiera gua si zama nia e Zihova Tadi na Qeto Minate: 


“Mi kopu! Tioko mae ni sari barikaleqe pu hoke kabokabo pa haqohaqoana; 
garunu maeni saripu tumaedi hola.” 
18 Zama sari tinoni, “Va tuturei mae i 
pude di mae kabo osolae honi kolo matamami 
meke sari kolo si totolo pa opopo matamami.” 
19 Na tinaruqoqo si ta avoso la pa Zaione: 
“Ta huara si gita! 


Noma hola sa kinurekure hie! 
Kaqu rizu taloa si gita koasa nada popoa 


sina sari nada vetu si ta huara gore,” gua. 

20 Ego, gamu barikaleqe, avosia sa zinama te Zihova; 
tukele lani talinamia koari Nana zinama. 

Mi va tumatumae ni kabo sari tumia vineki; 
vari totozi nia sa tinaruqoqo. 

21 Na minate si ele haele nuquru gua koari nada vuida 
meke ele nuquru koari nada vasileana ta gobadi; 


ele va visavisa i sa sari na koburu koari na sirana 
meke sari na tie vaqura koari na varivarigarana. 


22 Mu zama guahe, “Hiera gua si zama vura nia e Zihova: ‘Sari tinidia rina tie 


matedi si kote eko lamae , 
gua rina ebasa pa inuma duduli, 


guana huiti koa holadi mudina sa tie pakepakete, 
meke loke tie pude pudiki vagi,” 
23 Hiera gua si zama nia e Zihova: 
“Sa tie gilae si mani lopu zama nia sa nana ginilagilana lohina, 
babe sa tie ninira si mani lopu vahesi pule nia koasa nana niniranira, 
babe sa tie tagotago si mani lopu vahesi pule nia koasa nana tinagotago, 
24 ba asa pu hiva vahesi pule nia” 
si mani vahesi pule nia mo pa ginugua hie eke mo; 
sapu asa gilana Au meke tumae Nau, 
sapu Arau e Zihova, si tataru va nabu ni na tokani sari na tie tonoto, 
meke vilavilasa va tonoti pa ninono koasa popoa pepeso. 
Ura koa rina tinavete hire si qetuqetu si Arau,” 
zama vura gua se Zihova. 
25 “Sari rane si korapa mae, totoso kote va kilasi Arau sarini pu ta magu pa masa 
dia ba lopu pa magomago dia: 26 sari pa Izipi, Ziuda, Edomu, Amoni, Moabi meke 
doduru pu koa koari na qega pa popoa seu. Ura sari doduru butubutu hire si hinokara 
lopu ta magudi, meke sa doduruna sa butubutu Izireli ba lopu ta magu pa bulodia si 


e pkk 
arinl. 


Sa Tamasa meke sari na Beku, , , , , 
1 Gamu pa butubutu Izireli, mi avosia sapu zama nia e Zihova koa gamu. 2 Hiera 


gua si zama nia e Zihova: 
“Mi lopu tavete luli sari hahanana tadi na votiki butubutu 
babe matagutu ni sari na vina gilagila pa galegalearane, 


i 9:24 1 Kor 1:31; 2 Kor 10:17 * 9:26 Sa tie ta magu si lulia sa vinariva egoi te Ebarahami, koe Zihova. s 9:26 
TTA 7:51 

be vea ta matagutae gua si arini koa ri na votiki butubutu. 
3 Ura sari na hahanana tadi kasa si loke laedi; 
na mahoa rini si keke huda pa higohigo, 
meke na tie mo pego va vura nia kineha pa sesala. 
4 Beto si va sari nia siliva na qolo rini; 
va nabu nia poka 
pude lopu niu lamae. 
5 Sari dia tamasa arini si guana beku sapu vekoi rini pa inuma pude va matamatagutu 
kurukuru, 
na lopu boka zama bari; 
kaqu ta paleke tu sari 
sina lopu boka ene. 
Mi lopu matagutu ni; 
na lopu kaqu boka va sigiti gamu rini, 
babe va leana gamu.” 


6 Loke tie si gugua Agoi, Zihova, 
na Tamasa lavata si Agoi, 
meke sa Pozamu si ta gilana koasa Mua niniranira. 
7 Esei kote lopu todono nigo si Agoi, 
ura Agoi mo sa Baņara tadi doduru butubutu? 
Mua Goi sari doduru vina lavata. 
Koari doduru tie gilagilana pa ninae butubutu 
meke koari doduru dia binaņara, 
si lopu keke si gugua Agoi.” 
8 Doduru arini si na tie pupuhudi, loke dia ginilagilana; 
na tava tumatumae si arini koari na beku huda sapu loke laedi. 
9 Na siliva si mae guadi pa Sipeini 
meke na qolo si pa Upazi. 
Sapu tavetia sa tie peqopeqo meke sa tie tavetavete pa qolo, 
si tava pokopoko pa poko buma meke pepolo, 
doduru si ta tavete koari na tie pitipiti bokabokadi. 
10 Ba e Zihova si na Tamasa hinokarana; 
Asa sa Tamasa toana, meke sa Banara sapu loke vina betona. 
Totoso bugoro Sa, si niu sa kasia popoa; 
meke sari na butubutu si lopu boka turu va tia ia sa Nana tinaņaziri. 
11 Tozini sapu guahe: “Sari tamasa hire, sapu lopu tavetia sa manauru meke sa 
popoa pepeso, si kote murimuri koasa popoa pepeso meke pa kauruna sa manauru.” 


Na Kinera Vinahesi La Koe Tamasa o 
12 Ba Tamasa tavetia sa popoa pepeso koasa Nana niniranira; 


va podakia Sa sa kasia popoa pa Nana ginilagilana lohina 
meke repaha vura nia Sa sa manauru pa Nana ginilae. 
13 Pana zama Sa pa paka maņauru, sari kolo pa galegalearane si kurumu; 
va ale sagei Sa pa hukihukiri popoa pepeso sari na lei. 
Garuni Sa sari na kapi turaņae na ruku 
meke garunia Sa sa givusu guana maena pa Nana lose naginagitiana givusu. 
14 Doduru tie si pupuhu meke loketona tumae nia; 
doduru tie tavetavete pa qolo si kurekure ni sari dia beku. 
Sari nana kineha si na kokohadi; 

na lopu boka sino si arini. 
15 Na loke laedi si arini, na tinitona variva hegeredi; 

pana kamo sa dia totoso vinaripitui, doduru arini si kote ta huara palae. 
16 Ba sa Tamasa tadigita pa tutina e Zekopi si lopu gugua arini, 

ura Asa taveti sari doduru tinitona, 
turanae tugo se Izireli, sa butubutu sapu tago ia Sa, 

e Zihova Tadi na Oeto Minate sa Pozana Sa. 


Sa Tinaraovo sapu Kote Kamo 
17 Va nama i sari mia vina qaqiri pude taluarae, 
sari mia kana si ele koa vari likohae nia sa popoa Zerusalema. 
18 Ura, hiera gua si zama nia e Zihova: 


“Kamahire si kote buli vura ni Arau 
si arini pu koa koasa popoa hie; 
kote na tinasuna nomana si va kamo ni Rau si arini pude sa dia tinasigiti si nomana 


n 


hola. 
19 Zerusalema si kabo vura, 
“Tasuna si rau, na koa ta sigiti! 
lopu boka ibu sa bakora! 
Ba zama si rau telequ, 
‘Hie si na qua minoho meke kaqu va hola ia mo arau,’ gua. 
20 Ta huara sa qua ipi; 


doduru ikuna si kumata. 
Sari tuqu koreo si ta luarae koa rau meke lopu koa; 


ke loke tie si koa pude va turu ia sa qua ipi 
babe pude tavetia sa vasina kote aqoro si rau.” 
21 Sari sepati si pupuhu 
meke lopu nanasa la koe Zihova; 
ke lopu bokaboka si arini 
meke sari dia sipi si talahuarae. 
22 Va avoso! Na inavoso si korapa mae, 
na vevehe nomana si mae gua koari popoa pa kali gede! 
Na kote huara pani sa qeto minate sari na vasileana pa Ziuda, 
va evaņa ni na tometomeana tadi na siki pinomo. 


Sa Vinaravara te Zeremaea | o 
23 Zihova, gilania rau sapu sa tinoa tanisa tie si lopu nana sa; 


lopu nana sa tie pude totoli nia sa nana inene. 
24 Mu nore au, Zihova, ba pa ninono mo, 
lopu pa Mua binugoro, 


ura kote va mate au Goi. a , , , ; 
25 Zoropo vura nia sa Mua tinanaziri koari na butubutu pu lopu gilana Igo si Agoi, 


koari na tinoni pu lopu vahesi ia sa Pozamu. 
Ura arini si ele va matei sari koburu te Zekopi; 
ele va mate beto pani rini meke va ivulu pania rini sa nana popoa. 

Se Zeremaea meke sa Vinariva Egoi 
1 Hie sa zinama sapu vala nia e Zihova koe Zeremaea: 2? “Mu avosi sari vina tonoto 
pa korapana sa vinariva egoi. Mu tozini sari na tinoni pa Ziuda meke sarini pu koa 
pa Zerusalema. 3 Tozini sapu hiera gua si zama nia e Zihova, sa Tamasa pa Izireli: 
“Mani ta levei sa tie pu lopu va tabei sari vina tonoto koasa vinariva egoi hie, 4 sari 


Zeremaea 11:5 1069 Zeremaea 11:19 


vina tonoto pu garunu ni Arau koari na tiatamamia totoso turana vurani Arau si 
arini pa Izipi, vura taloa koasa tina sigitina sa nika lerana sana.’ Zama si Rau, ‘Va 
tabe Au meke taveti sari doduru gua pu garunu ni Rau koa gamu, meke gamu si kote 
na Qua tinoni, meke Arau si kote mia Tamasa. 5 Gua meke kote tige va gorevura i 
Arau sari na vina tatara pu tokotokoro ni Arau koari na tiatamamia, sapu pude poni 
gamu sa pepeso masuruna sapu sokua na ginani na zipale, gua. Asa sa popoa sapu 
tagoa gamu ninoroi.” 
Olana si rau, “Mani gua tugo, Zihova.” 

6 Zama se Zihova koa Rau, “Mu zama vura ni sari zinama hire koari na vasileana 
pa Ziuda meke koari na sirana pa Zerusalema: ‘Mi avosi sari na vina tonoto koasa 
vinariva egoi hie; mamu luli i. 7 Podalae pa totoso sapu turana vurani Rau sari na 
tiatamamia pa Izipi kamo ninoroi, si va balau pilipule i Arau si arini, “Mi va tabe 
Au,” guni ni Arau. 8 Ba lopu hite va avoso babe va talina mae si arini; na luli tu arini 
sari bulo kaleanadi sapu tasunadi hola. Ke va kamoni Rau koarini sari lineveleve pu 
koa koasa vinariva egoi sapu garunu nia Rau koarini pude lulia gua ba lopu lulia tu 
arini.’ ” 

9 Ke zama guahe se Zihova koa rau, “Kaiga tie si va gugue pa vari korapadi ri na 
tinoni pa Ziuda meke koarini pu koa pa Zerusalema. 10 Ele pule la si arini koari na 
sinea tadi na tiatamadia; arini pu korodia avosi sari Qua zinama. Ele luli rini sari 
votiki tamasa. Sa butubutu pa Izireli meke sa butubutu pa Ziuda si ele sekea rini sa 
vinariva egoi pu tavetia Rau koari na tiatamadia. 11 Gua ke hiera gua si zama nia e 
Zihova: ‘Kote va kamo ni Rau si keke tinasuna sapu lopu kote boka govete nia rini. 
Be kabo mae si arini koa Rau ba lopu kote avosi Rau. 12 Sari vasileana pa Ziuda meke 
sari na tinoni pa Zerusalema si kote kabo la koari na tamasa pu va uququ ni oto huda 
humana lea rini, ba lopu kote boka ta tokae hokara ni rini pana kamo sa dia totoso 
tasuna. 13 Agoi Ziuda, sari tamasa tamugoi si soku gua tugo sari mua vasileana agoi; 
meke sari na hope pu taveti goi pude va uququ oto huda humana lea la koe Beolo sa 
tamasa variva kurekurena sana, si soku gua tugo sari na sirana pa Zerusalema.’ 

14 Mu lopu varavara poni sari tie hire babe kabo i babe tepatepa poni si arini, sina 
lopu kote va talina la si Arau pana kabo mae si arini koa Rau pa dia totoso tasuna. 
15 Na sa si tavetia rina tinoni Izireli pu tataru ni Rau pa Qua Zelepade 

sipu korapa taveti tugo rini sari soku dia tinavete kaleadi? 

Vegua boka tava leseve pa tinasuna si gamu sina va vukivukihi si gamu? 
Ura totoso taveti tu gamu sari mia tinavete kaleadi 

si tiqe qetuqetu hola si gamu.” 
16 Izireli, na huda olive masiqarana poza nigo e Zihova si goj, 

sapu variva dogoro meke vua va leana. 
Ba koasa kurumuna sa raneboni nomana 

si kote va katu nia nika Sa, 

meke va moku pani sari lelanana. 

17 Se Zihova Tadi na Qeto Minate, pu letemu si goi, si ele garunu atu nia sa tinasuna 
koa goi, sina sa butubutu Izireli meke sa butubutu Ziuda si ele taveti sari hahanana 
kaleadi meke va gevuru Au pude bugoroni sari na vina uququ oto huda humana lea 
la koe Beolo. 


Sa Kinuhana pude Va Matea se Zeremaea 
18 Va dogoro nau e Zihova sapu kuhana nau rini si rau ke gilania rau, meke dogoria 
tugo rau sapu nasa si korapa tavetia rini. 19 Na guana lami mo si arau sapu ta turana 
la pude tava mate; lopu rovea rau sapu ele kuhana nau rini si arau, ba sa dia zinama 
si guahe, 
“Mada huaria sa huda meke sari vuana; 

mada seke pania gana koasa popoa tadi tie toadi, 
pude mani lopu tava nonoga sa pozana sa,” gua. 

20 Ba, Zihova Tadi na Oeto Minate, Agoi pu pitu pa tinonoto meke podeki sari bulo 
na binalabala tadi na tie, magu dogoro Igo tubehi Agoi sari tie hire, sina koa Goi mo 
si veko atu nia rau sa qua ginugua hie. 

21 Gua ke, hiera gua si zama nia e Zihova pa guguadi ari tie pa Anatoti pu hata 
ia pude vagi pania sa mua tinoa meke zama guahe, “Beto, mu lopu korokorotae pa 
Pozana e Zihova, pude lopu gua si kote mate si agoi pa lima mami,” gua. 22 Ke hiera 
gua si zama nia Arau Zihova Tadi na Qeto Minate: “Kaqu va kilasi Arau si arini. Sari 
dia tie vaqura si kote mate pa vedara meke sari dia koreo na vineki si kote mate pa 
sone. 23 Lopu kaqu keke arini si kote koa hola, ura na tinahuara si kote va kamo ni 
Arau sari tie pa Anatoti pana kamo sa dia totoso pude tava kilasa.” 

Nanasia Zeremaea se Zihova 
1 Zihova, Agoi si tonotomu lamo, 


pana vari tokei nia arau si keke ginugua koa Goi. 
Ba magu zama nia koa Goi sa Mua vinilasa tonotona. 

Na vegua ke tagotago sari tie kaleadi? 

Na vegua ke bokaboka sarini pu lopu rane Igo si Agoi? 
2 Agoi mo letei, meke va gore karoso si arini. 

Toqolo si arini meke vua si arini, 
meke Agoi mo si koba koa pa berudia 

þa seu pa bulodia. 
3 Zihova, ba Agoi gilanau si arau; 

dogoro au Goi meke podeki Goi sari qua binalabala pa guguamu Agoi. 
Mu ririhi taloani si arini pude hovai guana sipi! 

Veko vata kale i pude aqa nia sa rane pude tava mate! 
4 Ve seunae gua kagu koa popa eko sa popoa, 


._ meke sari na duduli koari na doduru vasidi si harahara? 
Sina kaleadi sari na tie pu koadi pa korapana, 


ke mate sari na kurukuru name na kurukuru tapuru. 
Ba sari tie si korapa zama guahe, 

“Lopu kote dogoria na tie sapu sa si kote ta evaņa koa gita,” gua. 
5 Olana se Zihova, “Be haqala varivose turani agoi sari tie 

meke va mabo igo rini si agoi, 

si vegua meke kote varivose turani goi sari na hose? 
Be tubarae nigo si goi pa pezara kalalasana, 

si vegua meke kote boka ia goi sa raqo pa Zodani? 
6 Sari tasimu koreo pa mua tatamana soti, 

arini mo qoraqora nigo si agoj; 

arini si vevehe va noma, zamazama nigo si agoi. 
Mu lopu ranei, 

be vegua zama va leana gua si arini koa goi,” gua. 


Talotana ni Zihova sari Nana Tinoni 
7 Zama pule guahe se Zihova, “Kote veko pania Rau sa qua butubutu, 
sa Qua tinago si kote etulu pania Rau; 
kote variponi nia Rau si asa pu tataru nia Rau 
la koari na limadi ri nana kana. 
8 Sa Qua tinago si ele taliri pule mae Au 

guana laione pa soloso. 
Kurumu mae Au sa, 
ke kana ia Rau. 
9Sa Oua tinago si guana kurukuru tapuru, 
sapu vari likoho nia ri kurukuru hena tie matedi. 
La mamu varigara mae ni sari doduru kurukuru name nomadi; 
va mae i pude madi gani va beto pani. 
10 Soku votiki sepati kote novalia sa Qua inuma vaeni, 
meke neti va novalia sa Qua inuma; 
kote iliri ia rini sa Qua inuma 
la pa pepeso popana meke ta huarana. 
11 Kote na pepeso ta huarana meke ta kiluna, 
popa meke ivulu pa kenuqu Rau; 
sa doduruna sa popoa si kote ta evanae qega 
sina loke tie si tataru nia. 
12 Kote mae gua sari tie huhuara koari doduru togere loke hudadi pa gega, 
ura sa vedara te Zihova si kote va mate tie 
podalae pa keke kalina sa popoa kamo la pa keke kalina; 
loke tie si kote boka govete. 
13 Kote lete huiti si arini ba kote pakete hilibubuku; 
kote tavetavete ninira ba loke lineana si gorevura. 
Ke mi paketia sa kinurekure 
koa gua koasa tinanaziri te Zihova.” 


Sa Vina Tatara La koari na Butubutu pa Vari Kalina Izireli 

14 Hiera gua si zama nia e Zihova: “Ari butubutu kaleanadi pu tuqe vagia sa pepeso 
sapu vala nia Rau koari Qua tinoni pa Izireli, si kote rabutu pani Rau koari dia pepeso 
si arini kekenono gua sapu kote saputu vagi pule nia Rau sa butubutu Ziuda pa vari 
korapa dia. 15 Ba mudina sapu rabutu pani Rau si arini si kote tataru pule ni Rau, 
meke turana pule lani pa dia hopeke pepeso pu tagoi rini, pule la pa hopeke dia popoa. 
16 Meke be tumae va leana nia rini sa vinahesiqu meke tokotokoro pa Pozaqu meke 
zama guahe, ‘Gua sapu toana gua se Zihova, kekenono gua mo sapu va tumatumae 
i rini sari Qua tinoni pude tokotokoro pa pozana Beolo, si kote tava poni lolomo si 
arini pude koa somana koari Qua tinoni. 17 Ba be keke butubutu si lopu hiva va avoso, 
si kaqu la Rau meke rabutu pani hokara nia, meke huara pania,” zama vura gua se 
Zihova. 

Na Belete Lineni 

1 Hiera gua si zama nia e Zihova koa rau: “La mamu holua si keke belete lineni, 
mamu dikuru nia pa kopetemu, ba lopu va tiqu nia pa kolo.” 2 Ke holua rau si keke 
belete, gua sapu garunu nia e Zihova, meke dikuru nia rau pa kopetequ. 

3 Meke vina rua totoso si kamo mae sa zinama te Zihova: 4 “Vagia sa belete sapu 
holua goi meke sapu korapa va sage ia goi pa kopetemu, mamu la kamahire pa Ovuku 
Iuparetisi; mamu tomea vasina pa gogoro patu sa belete.” 5 Ke la si rau pa Iuparetisi 
meke tomea, gua sapu tozi nau e Zihova. 

6 Hola soku rane si zama au e Zihova si rau, “La kamahire pa Iuparetisi; mamu 
vagia sa belete sapu tozi nigo Arau pude tomea vasina.” 7 Ke la si rau pa Iuparetisi 
meke geli vagi pule nia sa belete meke vagi pania vasina pu tome nia rau, ba kamahire 
si popozu tu meke sapu kaleana hokara tu sia. 

8 Beto asa si kamo mae sa zinama te Zihova koa rau: ? “Hiera gua si zama nia e 
Zihova: ‘Gua tugo asa kote huara guni nia Rau sa vinahesi pule te Ziuda meke sa 
vinahesi pule lavata te Zerusalema. 1° Sari tie kaleadi arini pu korodia avosi sari Qua 
zinama, pu luli sari bulo tasunadi tadi kasa meke hata luli sari kaiqa tamasa pude 
nabulu ni meke vahesi, si kote gua sa belete hie, sapu loke laena hokara! 11 Zama 
vura guahe se Zihova, ‘Gua sa belete sapu ilupae pa kopete tie, si pusi vagi Rau sa 
doduruna sa butubutu Izireli meke sa doduruna sa butubutu Ziuda, pude na Qua 
tinoni pu kote vahesi meke va lavata Au meke va ululia sa Pozaqu. Ba lopu hite va 
avoso mae Au rini.’ 


Sa Bogu Vaeni 

12 Mamu zama la guahe koari kasa: Hiera gua si zama nia e Zihova, sa Tamasa pa 
Izireli: 'Doduru bogu vaeni si kagu sini i na vaeni.’ Meke be zama si arini koa goi, 
“Na ta gilanana mo sapu asa, sapu doduru bogu vaeni si kaqu sini i na vaeni!’ gua, 
13 si mamu tozini si arini sapu, ‘Hiera gua si zama nia e Zihova: Arau kote va sini 
ni vaeni sari doduru pu koa koasa popoa hie, podalae koari na banara pu habotu pa 
habohabotuana banara te Devita, sari na hiama, sari poropita meke doduru pu koa 
pa Zerusalema. 14 Kote vari huara ni Rau, koreo koasa tamana na gua, zama vura gua 
si Arau Zihova. Lopu kote va malumu ia Rau sa tataru babe tinalotana babe tataru 
variva taleosae pude hukata Au pude va mate pani.” 


Va Balau nia Zeremaea sa Vinahesi Pule 
15 Va avoso mamu va talina mae, 
mi lopu vahesi puleni gamu, 
ura se Zihova si ele zama. 
16 Mi ponia sa vina lavata koe Zihova sa mia Tamasa, 


sipu lopu ele va mae ia Sa sa hinuporo, 
sipu lopu ele ta tubarae sari nenemia 
koari na toqere sapu opoadumi. 
Korapa dono hata ia gamu sa kalalasa, 
ba kote iliri la nia Sa pa huporo dudukurumu 
meke hobe la nia pa hinuporo nomana. 
17 Ba pana lopu va avoso si gamu, 


si kote tome si arau meke kabo 
koa gua koasa vinahesi pule tamugamu; 


kote kabo sisigiti sari mataqu, 
kote zoloro vurai na kolomata, 
sina sari sipi te Zihova si kote ta raovo taloa. 
18 Zama se Zihova, “Zeremaea, mu zama la ia sa banara meke sa tinana, 
“Mi gore mae koari na mia habohabotuana banara, 
ura sari mia toropae baņara leleadi 
si kote hoqa gore pa batumia.’ 
19 Sari vasileana nomadi pa popoa Negevi“ si kote ta tuku, 
meke loke tie si kote boka kamo la koa rini koa gua koari na kana. 
Doduru pa Ziuda si kote ta raovo taloa, 
ta paleke taloa beto pude koa nabulu pa votiki popoa,” gua se Zihova. 
20 Ena sagei matamia mamu dono la, 
sari na kana si korapa mae gua pa kali gede. 
Avei sari mia rovana sipi sapu kopu ni gamu, 
sari sipi sapu zama va titie ni gamu? 
21 Sa kote gua si gamu pana sarini pu baere i gamu, 
si arini tugo si vekoi e Zihova pude va kilasa meke banara ni gamu? 

Vea, lopu kote ta sigiti nia gamu 
guana barikalege podopodona? 
22 Meke pana nanasa puleni gamu, 
sapu “Na vegua ke ta evana si hie koa gami?” gua. 
Ta evana si asa koa gua koari na mia soku sinea; 
gua ke ta sira palae sari mia tivitivi 
meke sari tinimia si ta nonovala. 
23 Vegua, boka hobea sa tie Itiopia sa kapuna 
babe sa leopadi koasa kidakida pa tinina? 
Ke lopu kote boka tavete va leana tugo si gamu 
pu ele manavasa tavete va kaleana. 
24 Hiera gua si zama nia e Zihova, “Kote va hurakatae gamu Rau guana duduli popana 
sapu palekia na givusu mae guana pa gega. 
25 Asa si pagaha poni gamu Rau, 
sa mia hinia va tonotia Rau pude tamugamu, 
sina mulini Nau gamu si Arau 
meke rane la koari na tamasa kokohadi. 
26 Kote la Rau daku sage lani pa isumata mia sari mia tivitivi 
pude ta dogoro sa mia kinurekure, 
27 sari mia binarabarata na nenere hata pude ta puta turana gua, 
meke sa mia hahanana magota variva kurekuredi! 
Ele dogori Rau sari mia vinahesi beku variva malederedi 
koari na togere na pezara. 
Na tinalevei si koa koa goi, Zerusalema! 
Vea seunae gua si kote koa boni eko si goi?” zama vura gua se Zihova. 


14 


Sa Dada sapu Kaleana Hola 
1 Hiera sa zinama te Zihova la koe Zeremaea pa guguana sa dada: 

2 “Ziuda si besu, 

sari na tie koari na vasileana si kuliusu na tata mate, 
kaboa rini sa pepeso, 

na tinarugogo si sagesage nana pa Zerusalema. 
3 Sari koimata si garuni sari dia nabulu pude vagi kolo; 

la si arini koari na pou ta gelidi vasina tava nagiti sa kolo, ba loke kolo si koa. 
Ke paleke pule ni rini sari na zagi kokobadi; 

kurekure meke nunala si arini, meke nobi rini sari batudia. 
4Sa pepeso si pokata 

sina loke rukuna sa popoa; 
nunala sari tie lelete pa inuma 


meke nobi rini sari batudia. 
5 Sa kurukuru dia mamagota pa pezarana 


si veko pania sa sa tuna sapu tige podoa sa 


sinalokedudulisikoa. , 
6 Don'ki pinomodi si turu koari toqere loke hudadi 


meke sino guana siki pinomo nanahadi; 
sari matadi si lopu dodogorae valeana 
sina loke ginani si koa.” 
7 “Sari Qua tinoni si kabo vura mae koa Rau: 
‘Sari mami sinea si zutu puleni gami si gami, 
ba pa laena sa Pozamu, Zihova, si mamu tokani gami. 

Ura ele taliri va seu hola taloa si gami koa Goi 
meke ele tavete va sea si gami koa Goi soku totoso. 
8 Agoi mo si rane Igo Izireli, 
sa Hinarupu pa totoso tasuna, 
ba vea ke guana tie karovomu si Goi koasa popoa, 
guana tie ene maena meke puta keke boni? 
9 Vea ke guana tie hodahodakana tu si Goi, 
guana varane sapu loke nana niniranira pude variharupi? 
Zihova, Agoi si koa Mua pa vari korapa mami, 
meke gami si na tie tamugoi mo; 
mu lopu etulu gami! ” 
10 Hiera gua si zama nia e Zihova pa guguadi sari Nana tinoni: 
“Na ene va seu si okoro hola nia rini; 
lopu boka tuqe puleni rini sari nenedia. 
Ke lopu qetu ni e Zihova; 
kamahire si kote balabala pulei Sa sari dia kinaleana meke va kilasi koari dia 
sinea.” 

11 Meke zama se Zihova koa rau, “Lopu varavara pude va bulei dia kinoa sari tie 
hire. 12 Na be madi pa ginani sari tie hire, ba lopu kote avosi Rau sari dia kinabo; be 
vukivukihi va uququ na vinariponi huiti si arini, ba lopu kaqu qetuni Rau si arini. 
Na kote latu Rau meke huari tu pa vedara, na sone, meke pa oza.” 

13 Ba zama si rau, “Banara Zihova, sari poropita si tozini sari tie sapu, ‘Lopu kote 
dogoria gamu sa vedara babe tasuna pa sone. Hinokara kote poni gamu Rau sa binule 
koa holana koasa popoa hie,’ gua.” 

14 Ke zama se Zihova koa rau, “Sari poropita si korokorotae kokoha pa Pozaqu Rau. 
Na lopu Arau garuni, babe vizati babe zama la i si arini. Na korokorotae si arini 
koa gamu pa dinogodogorae kokohadi, na tepa tinokae koari tomate, vinahesi beku 
meke zinama hoboro pa dia binalabala soti mo. 15 Gua ke, hiera gua si zama nia Arau 
Zihova pa guguadi sari na poropita pu korokorotae pa pozaqu Rau: Arau lopu garuni 
si arini, ba zama si arini, ‘Loke vedara babe sone kote tigua sa popoa hie,’ gua. Sari 
poropita tugo hire si kote mate pa vedara meke pa sone. 16 Meke saripu korokorotae 
la i rini si kote ta gona vura la koari na siraņa pa Zerusalema totoso kamo sa vedara 
meke sone. Kote loke tie si koa pude pomunu ni si arini babe sari dia barikalege, 
sari tudia koreo babe vineki. Kote va kamo ni Arau sa tinasuna sapu garo koari na 
dia tinavete. 

17 Ke garunau e Zihova si rau pude tozia sa qua tinalotaņa koa rini: 

‘Mani sa matagu si zoloria na kolomata 
boni na rane meke lopu noso; 
sina sari qua tinoni, si ta seke 
meke bakora va kaleana. 
18 Be vura la si arau pa pezara, 
si kote dogori mo rau sari tie ta sekedi pa vedara; 
be nuquru la si rau koasa vasileana nomana, 
si kote dogori rau sari tie matedi pa sone. 
Sari poropita meke hiama 
si ele ta vagi taloa la koasa popoa sapu lopu gilania rini.” 


Tepa Sisigiti sari Tie Koe Zihova 
19 Vegua, ele kilu pani hinokaria Goi se Ziuda? 
Vegua, etulia mo Goi si pa Zaione? 
Na vegua ke va bakora gami Goi 

meke lopu boka ta salana? 
Hata ia gami sa binule 
ba loke lineana si kamo mae, 
na totoso pude salana 
ba si hologoru tu. 
20 Zihova, sari mami kinaleana si tumaeni gami 
meke sari na sinea tadi na tamamami; 
gami si hinokara ele sekea gami sari na Mua tinarae. 
21 Ba pa laena sa Pozamu si Mu lopu veko pani gami; 
Mu lopu va kamo nia kinurekure sa Mua habohabotuana tolavaena, 
Mu balabala ia sa Mua vinariva egoi koa gami; 
Mamu lopu kumatia. 
22 Vegua, ele keke rina beku koari na butubutu huporo garunu mae nia sa ruku? 
Vegua, boka sa galegalearane telena pude hoga gore mae nia sia? 
Lokari, Zihova mami Tamasa, na Agoi tu bisa. 
Gua asa ke koa Goi mo si rane atu gami, 
ura na Agoi mo vata evani sari doduru hire. 


15 
Ta Levei sari Tie Ziuda 

1 Meke zama se Zihova koa rau, “Be e Mosese babe e Samuela si turu pa Kenugu, 
ba lopu kagu taleoso ni Rau sari tie hire. Na lopu kote tokani Rau, garunu taloa ni!” 
2 Meke pana nanasa igo rini, 'Pavei kote la si gami?’ gua, si mu tozini, ‘Hiera gua si 
zama nia e Zihova:* 

Sarini pu ta hia nia pude mate, si la pa minate; 
sarini pu tana vedara, si la pa vedara; 

sarini pu tana sone, si la pa soņe; 

sarini pu tana ta turana taloa, si la pa tinaraovo.’ ” 

3 Hiera gua si zama vura nia e Zihova, “Ka made tinitona huhuara si kote garunu 
atu ni Arau koa rini: na vedara pude seke va mate, sari siki pude ririhi taloa ni 
sari tinidia, sari kurukuru pa galegalearane meke kurukuru name pude gani sari 
tomatedi. 4 Kote va dono hikare i Arau koari na butubutu pa popoa pepeso si arini, 
koa gua koari tinavete kaleadi pu taveti Manase, sa tuna koreo Hezikaea sa baņara 
pa Ziuda, pa popoa Zerusalema.” 

5 Esei kote tataru nigo, Zerusalema? 
Esei kote besu nigo? 
Esei kote noso meke nanasa sapu vegua si goi?” 
6 Zama pule se Zihova, “Gamu ele kilu Au si Arau, 
meke va mudi mae Au gamu. 
Ke kote tuqe vagi gamu Rau meke ilasa gamu; 
kamahire lopu boka va vura tataru si Rau koa gamu. 
7 Kote oki sage ni Arau pa givusu guana duduli popana 
pa hopeke dia vasileana pude mani ta paleke taloa la pa ninae popoa. 
Kote va kamo ni tinalotana Rau meke tinahuara sari Qua tinoni, 
ura lopu ele hobei rini sari dia hahanana kaleadi. 


8 Kote va sokui Arau sari dia naboko 
hola ni sari na onone pa masamasa. 


Sari mia tie vaqura si kote va matei Rau 

meke va tasuna i sari tinadia. 
Kote va kamo va hodakia Rau koa rini 
sa tinasigiti meke minatagutu. 
9 Sa tinadia ri ka zuapa si mabubulu, 
meke sino mamata sina loke tuna kamahire, 
guana lodu sa rimata tanisa sipu korapa rane sa popoa. 
Sari pu koa hola si kote va matei Arau pa vinaripera pa kenudi rina dia kana,” zama 
vura gua se Zihova. 


Nominomi se Zeremaea 

10 Tinagu, talotana si rau, vea ke podo au goi si rau? 

Na koa vari tokei gua mo koasa doduruna sa popoa! 
Lopu hite tepa babe variponi poata si rau, 

ba leve beto au doduru tie. 

11 Zama se Zihova, 

“Hinokara kote va maluara igo Arau koari na mua kana; 

hinokara kote tepa tinokae si arini koa goi 

koari totoso tasuna meke talotana. 
12 Vea, boka moku aeana sa tie, 

aeana mae guadi pa kali gede, babe na boronizi? 
13 Sari mia poata na tinagotago 

si kote variponi ni Rau koari mia kana, 
koa gua koari mia sinea pa doduruna sa mia popoa. 
14 Kote va pinausu gamu Rau koari mia kana pa popoa sapu lopu gilania gamu, 
ura sa Oua tinanaziri si hurunu guana nika sapu kote sulu eko la mo.” 


15 Meke zama si arau: 
“Zihova, gilania Mua mo; 


balabala au; Mamu toka nau. 
Tubehe poni au koari kasa pu hiva va mate au. 
Mu lopu tataru ni sari gua kana, lala si kote mate mo si rau; 
balabala ia sapu pa ginuguamu Agoi si kurekure si rau. 
16 Totoso kamo mae sari Mua zinama si henai rau; 
na qua qinetuqetu si arini pa buloqu, 
ura ta pozae na poropita te Zihova si arau, 
sa Tamasa Tadi na Qeto Minate. 
17 Lopu hite habotu turani rau saripu zokoro meke hegehegere, 
lopu hite qetuqetu turani arau; 
koa eke si rau koa gua sapu vizata au Goi si arau, 
meke va sini nau binugoro Goi koari na dia sinea. 
18 Na vegua ke sa qua tina sigiti hie si lopu boka beto meke sa bakora si lopu boka 
ibu? 
Hiva va talotanau Goi guana bukaha sapu noso, 
na tototolo sapu popa?” 
19 Gua ke, hiera gua si zama nia e Zihova: 
“Be kekere pule goi si kote vagi pule nigo Rau 
pude mu nabulu Nau; 
be sari mua zinama si arilaedi meke lopu hoborodi, 
si kote zamazama poni Au goi si Arau. 
Sari tie hire si madi kekere pule atu koa goi, 
ba agoi si mu lopu kekere la koa rini. 
20-21 Kote guni nigo Arau na goba koari na tie hire, 
na goba sapu tava ninira pa boronizi; 

kote raza igo rini ba lopu kote bokaboka si arini, 
ura Arau koa turanigo si agoi 
pude harupu igo meke lavelave nigo. 
Kote harupu igo Rau pa limadia ri na tie kaleadi meke rupaha vagi pule nigo pa dia 
niniranira,” 
zama vura gua se Zihova. 


16 


Ta Hukata se Zeremaea pude Vari Haba 

1 Meke kamo mae sa zinama te Zihova koa rau: 7? “Lopu kagu varihaba si agoi meke 
vagi koburu koasa popoa hie.” 3 Ura hiera gua si zama nia e Zihova pa guguadi ri 
na koreo na vineki pu podo koasa popoa hie meke gua tugo sari na barikaleqe sapu 
tinadia rini meke sari palabatu sapu tamadia rini: 4 “Kote mate si arini pa minoho 
sapu kaleadi hola. Loke tie kote kaboi babe pomunu ni, ba kote guana remoremo 
si arini pa pepeso. Kote mate si arini pa vedara meke soņe, meke sari tinidia si 
kote na ginani tadi na kurukuru pa galegalearane meke na kurukuru name pa popoa 
pepeso,” gua. 

5 Ura hiera gua si zama nia e Zihova: “Mu lopu nuquru pa vetu haqohaqoana; lopu 
la besu babe va sare, sina ele vagi pania Rau sa Qua minana, Qua tataru nabuna, 
meke Qua tataru variva taleosae koari tie hire. $ Tie nomadi meke hitekedi si kote 
mate koasa popoa hie. Lopu kote ta pomunae babe ta kaboe, meke loke tie kote va 
bakora pule nia babe neri va golugolu pa tinalotana. 7 Loke tie kote poni ginani pude 
va manoti sarini pu kaboi sari pu mate, be tamadia sia babe tinadia, meke loke tie 
kote poni napo pude tokani. 

8 Mu lopu nuquria sa vetu vasina korapa inevana si arini meke la habotu pude hena 
na napo. 9 Ura hiera gua si zama nia Arau Zihova Tadi na Qeto Minate, sa Tamasa 
pa Izireli: Pa mia totoso meke pa matamia si kote va noso ia Rau sa hegere na qetu 
meke sa mamalaini tadirini pu varihaba koasa popoa hie.” 

10 Pana tozi ni goi koa rini sari doduru pu gua hire meke nanasa igo arini sapu, 
“Na vegua ke kaqu va raza ni gami tinasuna noma hola tu e Zihova si gami? Na sa 
si tavete va kaleania gami? Na sinea sa si tavete va sea ia gami koe Zihova mami 
Tamasa?’ 11 si mamu tozi ni sapu zama vura guahe se Zihova, 'Ura na kilu Au ri na 
tamamia, meke luli rini sari votiki tamasa meke vahesi rini. Kilu Au rini meke lopu 
kopu ni rini sari Qua tinarae. 12 Ba sari mia hahanana gamu si kaleadi hola ni sari 
tamamia. Dono la sapu ve tasuna gua sari bulomia sapu luli gamu, meke lopu va 
tabe Au si Arau. 13 Ke kote gona vurani gamu Rau koasa popoa hie meke la pa keke 
popoa sapu lopu gilania gamu babe sari tamamia, meke vasina kote nabulu ni gamu 
sari kaiga votiki tamasa boni na rane, meke lopu kote tataru hokarani gamu Rau.’ ” 


Sa Pinule pa Tinaraovo 

14 Zama pule se Zihova, “Gua ba, sari rane si korapa mae, totoso sari tie si kote 
beto tokotokoro pa pozaqu Arau sa Tamasa toana, pu turana vura ni pa Izipi sari 
tie Izireli. 15 Na kote tokotokoro si arini koa Rau sa Tamasa toana, sapu turana pule 
ni sari na tie Izireli koa sa popoa pa kali gede meke koari doduru votiki popoa pule 
vasina pu hurakatae lani Rau si arini. Ura kote vagi puleni Rau meke veko pule lani 
koasa pepeso pu poni nia Arau koari na tiatamadia.” 

16 Zama pule se Zihova, “Ba kamahire si kote tioko vagi tie habu si Arau, meke kote 
la habu vagi si arini. Beto asa si kote hata vagi tie hukue si Arau, meke kote la hukue 
vagi pa doduru toqere na toa meke koari na bae patu. 17 Na dogoro betoi Rau sari 

doduru dia hahanana; lopu tome si arini koa Rau, meke sari dia sinea si lopu paere 
pa Kenugu Rau. 18 Kote va kilasi Rau karua totoso hola ni sari na kinaleana taveti 
rini meke sari dia sinea, sina ele va bonia rini sa Qua popoa koari na kineha variva 
malederedi sapu lopu sinodi meke va sini nia beku kaleanadi rini sa Qua tinago.” 


Na Vinaravara Rinanerane te Zeremaea 
19 Zihova, Agoi sa qua niniranira meke qua vasina sapu ta gobana, 
qua tometomeana pa totoso tinasuna, 
sari butubutu si kote mae koa Goi koari vina betobeto popoa pepeso meke kote zama, 
“Loketona si tagoa ri tamamami ba kobi tamasa kokohadi mo, 
beku loke laedi meke loke ginugua leadi si vagi rini koa arini. 


20 Boka tavete dia tamasa teledia sari tie? 
Uve, ba lopu na tamasa si arini!” 


21 “Gua ke kote va tumatumae i Arau, o , 
kamahire kote va tumatumae ni Arau sa Qua niniranira meke binokaboka. 
Meke tiqe kote tumae nia rini sapu sa Pozaqu Arau si e Zihova.” 


17 
Sa Sinea meke Vina Kilasa te Ziuda 
1 Zama se Zihova, “Na sesala aeana kubere ni rini sari sinea te Ziuda, 
sa livona sa sesala si koa ia daemani, 
ta kubere si arini pa ola bulodia ri na tie 
meke pa kikihodi ri na dia hope. 


2 Ari dia koburu ba tumae ni , , 
sari dia hope meke sari beku huda kinehana sa barikaleqe se Asera 


pa kaurudi rina huda aqoro meke koa ri na batu toqere. 

3 Sa Qua toqere koasa popoa meke sari mia likakalae na tinagotago 
meke sari na vasina vahesi beku koa rina toqere 

si kote vala ni Rau koari na kana, pude na dia vinagi pa vinaripera, 
koa gua koari mia sinea pa doduruna sa popoa. 

4 Koari mia sinea telemia si kote ta vagi palae 
sa mia tinago sapu ele ponini gamu Rau. 

Kote va pinausu gamu Rau si gamu koari mia kana 
pa popoa sapu lopu tumae nia gamu, 

sina ele va hurunu ia gamu sa Qua tinanaziri, 
sapu kote sulu eko ninae rane.” 


Kaiqa Votivotiki Zinamazama 
5 Hiera gua si zama nia e Zihova: 
“Mani ta levei si asa pu rane la pa tie, 
asa pu kalavarae pa masa pude ninira, 


meke sa bulona si taliri va seu koe Zihova. 
6 Kote guana keke huda hitekena si asa pa qega 


sapu loke lineana dogoria. 
Kote koa si asa koari na patupatu pa qega, 
pa vasina sinia soloti meke loke tie si koa ia. 
7 Tamanae sa tie pu ranea se Zihova 
pu kalavarae pa doduru bulona koa Sa. 
8 Kote guana huda si asa sapu ta lete kapa pa kolo* 
sapu va karoso tata pa tototolo. 
Lopu kote matagutu si asa pana kamo sa manini; 

kote buma eko lamo sari elona. , 
Pa totoso dada si lopu kote balabala mamata si asa 


meke kote lopu makudo vua si asa. 
9 Sa bulo si sekesekei hola ni doduru pule 
meke tasuna salanana. 
Esei boka tumae nia sia? 
10 Arau, Zihova, si hata la pa korapana sa bulo 
meke viliti sari binalabala,* 
pude pia ia sa tie koari nana hahanana, 
luli gua pa nana tinavete.” 
11 Guana kokorako sapu opo va puzaka vovoto sapu lopu asa hira ni, 
si sa tie sapu tagotago pa poata hinikodi. 
Pana lopu ele komiha sari vuahenina si kote murimuri palae sari poata, 
meke pa vinabetona si kote na tie pekipekina mo si asa. 


Tepa Tinokae se Zeremaea Koe Zihova 
12 Zama se Zeremaea, “Na habohabotuana banara tolavaena, vasina tavahesi si Goi 
pa pinodalaena, 
si sa vasina hopena pa nada Zelepade. 
13 Zihova koa Agoi mo si raņe atu Izireli, 
ba doduru pu kilu Igo si kote tava kurekure. 
Arini pu taliri va seu koa Goi si kote guana kinubekubere sapu ta kubere pa kavuru 
meke murimuri palae, 
sina ele kilu Igo rini si Agoi Zihova, 
sa bukahana sa kolo tinoa. 
14 Zihova, Mu salanau pude magu ta salana qua; 
Mu harupau pude maqu ta harupu qua, 
ura Agoi mo sapu vahesi Igo arau. 
15 Na zama au rina tie si rau, 
‘Avei sa zinama te Zihova? 
Mani tava gorevura kamahire!' gua. 


16 Zihova, arau si na Mua sepati koari na tinoni meke lopu hiva beto nia rau sa tinavete 
asa; 


gilania Mua sapu lopu okoro nia rau pude va kamo ni tinasuna sari tie hire. 
Doduru pu zama ni sa berugu si tumae beto ni Goi. 
17 Lopu kote mae va hologoru au Agoi; 
na Agoi sa gua tometomeana pa rane tinasuna. 
18 Mu vekoi sarini pu hiva va mate au pude madi kurekure, 
ba kopu nau pude lopu kurekure; 
Mu vekoi si arini pude madi matagutu, 
ba kopu nau pude lopu hologoru. 
Va kamo ni koa rini sa rane tinasuna; 
va tomo rua ni tinahuara.” 


Sa Kinopuna sa Sabati 
19 Hiera gua si zama nia e Zihova koa rau: “La mamu turu pa sasada tadi na tinoni, 
vasina nuquru vura sari banara pa Ziuda; la turu tugo koari doduru sasadana sa 
popoa Zerusalema. 20 Zama guahe koarini, 'Avosia sa zinama te Zihova, gamu na 
banara pa Ziuda meke gamu doduru tiena sa popoa Ziuda meke doduru pu koa pa 
Zerusalema pu nuquru gua koari sasada hire. 21 Hiera gua si zama nia e Zihova: 
Mi balau pude lopu palepaleke mamata pa rane Sabati, babe palepaleke nuquru gua 

koari sasadana sa popoa Zerusalema.” 22 Lopu va vura pinaleke koari mia vetu babe 
tavetavete pa rane Sabati, kopu nia sa rane Sabati pude na rane madina si asa, gua 
sapu garunu ni Arau koari tiatamamia. 23 Gua ba lopu hite va avoso si arini babe va 
talina mae meke korodia va avoso babe va tabei sari Qua tinarae. 

24 Ba Arau Zihova si zama vura, mi kopu valeana si gamu meke va tabe Au, mi lopu 
palepaleke nuquru gua koari sasadana sa vasileana nomana pa rane Sabati, ba kopu 
nia gamu sa rane Sabati pude madina si asa meke lopu tavetavete koasa rane asa. 
25 Be gua asa, si sari na banara pu habotu koasa habohabotuana banara te Devita si 
kote nuguru gua koari na sasadana sa vasileana lavata turanae koari na dia koimata. 
Arini meke sari dia koimata si kote koi pa dia totopili varipera meke pa hose, turanae 
sari na tie pa Ziuda meke arini pu koa pa Zerusalema, meke sa vasileana lavata hie 
si kote koa ia tie ninae rane. 26 Sari tinoni si kote mae gua koa rina vasileana pa 
Ziuda meke koari na vasileana hitekedi pa vari likohaena Zerusalema, pa pinagaha 
popoa te Benisimane meke sari hubidi ri na toqere pa kali lodu rimata, koasa popoa 
toqetoqere pa Ziuda meke pa popoa Neqevi, meke kote paleke vinukivukihi va uququ, 
vinariponi huiti, na oto huda humana lea, meke va vukivukihi zama leana la koasa 
Zelepade te Zihova. 27 Ba be lopu va tabe Au gamu pude va madia sa rane Sabati, meke 
palepaleke totoso nuquru gua koari na sasadana sa popoa Zerusalema pa rane Sabati, 
si kote katua Rau sa nika sapu tasuna vina matena koari na sasada pa Zerusalema 
meke kote kamo la koari na vasidi ta gobadi na niniradi tanisa.’ ” 


18 
Sa Tie Tavetavete Raro 
1 Hiera sa zinama te Zihova sapu kamo la koe Zeremaea: 2 “Gore la koa sa vetu 


tanisa tie tavetavete raro, meke vasina kote vatu nia Arau sa Qua inavoso.” 3 Ke 
gore la si arau koasa vetu tanisa tie tavetavete raro, meke dogoria rau sapu korapa 
tavetavete si asa koasa nana totopili tavete raro. 4Ba sa raro sapu korapa va vura nia 
kineha sa si keha sea pa limana; ke huara ia sa sa pepeso bupara meke tavete pule 
ia sa si keke kineha raro pule, keha pule guni nia sa sapu goto pa nana binalabala. 

5 Meke kamo mae sa zinama te Zihova koa rau meke $ zama vura gua se Zihova: 
“Gamu pa butubutu Izireli, vegua lopu pada tavete guni ni gamu Rau gua sapu tavetia 
sa tie tavete raro hie? Gua sa pepeso bupara pa limana sa tie tavete raro, si gua tugo 
asa si gamu na butubutu Izireli pa Limaqu Arau. 7 Be tozi vura nia Rau, pa totoso 
sapu hiva nia Rau, sapu kote keke butubutu babe na binanara si kote tava rabutu, 
tava gore palae, babe ta huara, 8 ba be sa butubutu sapu va balau ia Rau si kekere pa 
nana hahanana, si kote hobe binalabala si Rau meke lopu va kamo la nia sa tinahuara 
sapu ele hiva tavete la nia Rau koa sa. 9 Meke be pa keke totoso pule si tozi vura nia 
Rau sapu keke butubutu babe na binanara si kote kuri ia babe podalae nia Rau, 1° ba 
pana tavete va sea si asa pa Kenuqu Rau meke lopu va tabe Au sa, si lopu kaqu va 
gorevura ia Rau sa hiniva leanana sapu hiva tavete la nia Rau koa sa. 

11 Ego kamahire mamu la zama i sari na tinoni pa Ziuda meke arini pu koa pa 
Zerusalema sapu, ‘Hiera gua si zama nia e Zihova: Dotu! Arau korapa va nama ni 
gamu si keke tinasuna meke korapa balabala ia si keke hiniva kaleana pude va razani 
gamu. Ke mi kekere koari mia hahanana kaleadi, mi hobei sari mia hahanana meke 
tinavetavete. Hopeke gamu si kaqu luara pani sari na mia sinea.’ 12 Ba kote olaņa si 
arini, ‘Lopu boka si gami. Kote luli mo gami sari mami binalabala; kote hopeke luli 
gami sari bulo tasunadi meke kaleanadi tamigami.’ ” 

13 Gua ke, hiera gua si zama nia e Zihova: 

“La nanasi sari na butubutu: 

Esei ele avoso nia keke tona gugua hie pukerane? 
Keke tinitona kaleanana sapu variva magasa si tavetia sa Tugu vineki ta pinirovetuna, 
se Izireli. La vahesi votiki tamasa tu si asa. 
14 Vegua, sa sinou pa togere Lebanoni 
si hite murimuri palae koari na patu pa batu togere? 
Vegua hoke noso sari leana ibudi sapu mae guadi pa togere seuna asa? 
15 Lokari, ba sari Oua tinoni si ele mulini Nau rini si Arau; 
va ugugu oto huda humana lea la si arini koari na beku loke laedi, 
sapu va tubarae ni koari na dia hahanana 
meke lopu ene luli sari sirana koadi. 
Va ene i rini pa vale sirana 
meke koari na sirana lopu ta gilanadi. 
16 Sa dia popoa si kote ta huara meke kote ivulu, 
kote dono gorea ri na tie pu dogoria; 
doduru pu ene hola si kote magasa 
meke kote hiruhiru batu. 
17 Guana givusu pa kali gasa rimata, 
si kote talahuarae ni Rau pana govete ni rini sari na dia kana; 
kote sa Mudiqu si kote va dogoro ni Rau meke lopu sa Isumataqu 
koasa rane pana kamo sa tinasuna nomana koarini.” 


Sa Kinuhanana e Zeremaea , o. 
18 Zama si arini, “Mae mada va hoqa ia se Zeremaea; ura sari vina tumatumae 


koasa tinarae te Tamasa tadi na hiama si lopu kaqu noso, babe sari vinari tokae tadi 
tie gilae, babe sari zinama tadi na poropita. Ke mae, mada la rapatia pa zinama meke 
koroda va taliņa i sapu tozi sa.” 
19 Zihova va avoso mae au; 
Avosi saripu zama ni ri qua kana! 
20 Vegua, kaqu ta pia kinaleana tu sa lineana? 
Ura korapa geli nau pou arini si arau. 
Mu balabala ia sapu arau si turu pa kenumu Agoi 
meke zama poni si arini 
pude va taliri va seu ia koarini sa Mua tinanaziri. 
21 Ke va kamo ni sone sari dia koburu; 
va kamo lani koasa niniranira tanisa vedara. 
Sari dia barikalege si lopu va tago ni koburu, Mu va nabobko i; 
sari dia palabatu si madi tava mate, 
meke dia tie vaqura si madi mate pa vedara pa vinaripera. 
22 Mani ta avoso sa kinabo koari dia vetu 
totoso va kamo va hodaka ni tie varane Agoi si arini, 
ura ele geli nau pou rini si arau 
meke tome nia sipata rini sari nenequ. 
23 Zihova, ura Agoi ele gilani Mua, 
sari doduru dia kinuhana pude va mate au. 
Mu lopu taleoso ni sari dia tinavete sea 
babe vulasa pani sari dia sinea pa Mua dinogodogorae. 
Madi tava mate pa Kenumu Goi si arini; 
va kilasi sipu korapa bugoro si Agoi. 

Sa Zagi Porakana 

1 Hiera gua si zama nia e Zihova: “La mamu holu vagia si keke zagi koasa tie tavete 
raro. Mamu turani sari kaiqa tie tuturana tadi na tinoni meke kaiga hiama. 2? Mamu 
vura la koasa Lolomo Hinomu, tata koasa Sasada tana Videvide Raro Patu. Vasina si 
mamu zama vurani sari zinama sapu tozi nigo Arau sapu gua hie:” 3 Kei gamu na 
banara pa Ziuda meke na tiena sa popoa Zerusalema mi avosia sa zinama te Zihova. 
Hiera Gua si zama nia e Zihova Tadi na Qeto Minate, sa Tamasa pa Izireli: Va avoso! 
Kagu va kamo nia tinasuna Rau sa vasina hie, sapu kote ta kigili nia na talina tie pana 
avosia. 4 Ura ele kilu Au rini meke sa vasina hie si tavetavete guni nia rini tadi na 
tamasa karovodi; vukivukihi va uququ dia pa korapana la koari na tamasa sapu arini 
babe sari tamadia babe sari na banara pa Ziuda lopu gilani, meke va sini nia rini sa 
vasina hie koari na eharadi ri na tie loke dia ginugua sea. 5 Taveti rini sari hope te 
Beolo pa batu toqere meke vasina sului rini sari dia koburu koreo, na vinukivukihi 
la koe Beolo; keke ginugua sapu lopu hite garunu nia Rau babe zama nia babe lopu 
hite balabala ia.” 6 Ke mi balau, sari rane si korapa mae, totoso kote lopu poza pule 
nia Topeti babe Lolomo Hinomu ri na tie sa vasina hie, ba na Lolomo Va Mate Tie 
tu,” zama vura gua se Zihova. 

7 Zama pule se Zihova, “Koasa vasina hie si kote huara pani Arau sari binalabala 
tadi pa Ziuda meke Zerusalema. Kote va hoqa i Rau koasa vedara tadi dia kana, koari 
tie pu mae hata i pude va mate i, meke kote vala ni Rau sari tinidia koari na kurukuru 
pa galegalearane meke na kurukuru pa soloso. 8 Kote huara ilasa ia Rau sa vasileana 
lavata hie meke tavete nia na vina sisireana; doduru pu ene hola si kote magasa meke 


kote va sisire sina ta huara va kaleana sa vasina. 9 Kote henai rini sari masadi ri na 
dia koburu koreo na vineki meke tadi dia baere. Arau kote tavete guni ni arini, na 


kote mae sari dia kana meke koa vari likohae nia sa popoa Zerusalema meke sarini 
pu koa pa korapana si kote tasuna. 

10 Beto asa si mu porakia sa zagi sipu korapa dono dia si arini, 1t mamu zama guahe 
koarini, ‘Hiera gua si zama nia e Zihova Tadi na Qeto Minate: Gua sapu huara ilasa sa 
zagi si kote huara ilasa guni nia tugo Arau sa butubutu hie meke sa vasileana lavata 
hie meke kote lopu boka ta tuvaka pule. Kote pomunu ni rini sari tie matedi pa Topeti 


osolae loke lolomo si koa. 12 Gua hie kote tavete nia Rau sa vasina hie meke koarini 
pu koa vasina, Arau Zihova si zama vura gua: Kote tavete guni nia Arau pa Topeti 


sa vasileana lavata hie. 13 Sari vetu pa Zerusalema meke tadi na banara pa Ziuda si 
kote tava boni gua sa vasina pa Topeti. Sari doduru vetuvetu vasina va uququ oto 
huda humana lea rini pa batu vetu, si kote boni beto gua tugo Topeti. Vasina sapu 
hoke vahesi la rini koari na pinopino, meke zoropo poni vaeni rini koari dia tamasa 


beku.’ ” 
14 Ta luarae se Zeremaea pa Topeti, vasina garunu la nia e Zihova pude zama vura 


nia sa inavoso, meke la turu si asa koasa vasina varivarigarana pa Zelepade te Zihova 
meke zama la koari doduru tinoni, 15 “Hiera gua si zama nia e Zihova Tadi na Qeto 
Minate, sa Tamasa pa Izireli: ‘Va avoso! Kote va kamo nia Arau koasa vasileana 
lavata hie meke sari vasileana hitekedi pa vari kalina sari doduru tinasuna pu ele 
tozi vura ni Arau koarini, sina tukui rini sari talinadia meke korodia va avosi sari 
Qua zinama.’ ” 

Se Zeremaea meke se Pasahuru sa Hiama ji ji , 
1 Avoso ni e Pasahuru gua sapu tozi e Zeremaea. Asa si na hiama meke na nati 


palabatu pa Zelepade, meke sa tamana si e Ima. ? Vagia sa se Zeremaea sa poropita 
meke komitia sa meke pusi sa sari nene na limana koari na lolomo pa labelabete 

tata koasa Sasada Panaulu tanisa butubutu Benisimane pa Zelepade te Zihova. 3 Pa 
koivugona sipu rupahia e Pasahuru koasa labete, si zama ia e Zeremaea si asa, “Sa 
pozapoza sapu poza nigo e Zihova si lopu e Pasahuru ba e Koa Holoqoru. “#Ura hiera 
gua si zama nia e Zihova: ‘Koa goi si kote vura mae sapu variva hologoru, koa goi 
telemu meke koari doduru mua baere; pa matamu telemu kote dogori goi pana mate 
si arini pa vedara tadi dia kana. Kote vala nia Rau sa doduruna sa popoa Ziuda la 
koasa banara pa Babiloni. Asa kote raovo taloa betoni gamu la pa Babiloni babe 
va mate gamu pa vedara. 5 Kote va karovo lani Rau koari dia kana sari doduru 
tinagotago tanisa vasileana lavata hie, doduru pu vagi ri na tie pa tinavete, doduru 
nana likakalae arilaedi meke doduru qolo na siliva na patu arilaedi tadi na baņara 
pa Ziuda. Kote vagi taloa ni rini guana vinagi pa vinaripera meke paleke lani pa 
Babiloni. $ Ba sapu agoi Pasahuru, meke doduru pu koa pa mua vetu si kote ta raovo 
la pa Babiloni. Vasina kote mate si agoi meke ta pomunae, agoi meke sari doduru 
mua baere sapu koarini hoke korokorotae kokoha si agoi.” 


Qumiqumi se Zeremaea 
7 Zihova, na sekesekei nau Goi, meke ta turana va sea qua; 
Agoi ninira hola nau meke luli nau Mua hiniva. 
Va sisire nau rini doduru rane; 
meke hegere nau ri doduru tie. 
8 Pana zama vura gua, si velavela tu si arau, 
korokorotae ni rau sari na vinaripera na tinahuara. 
Ke sa zinama Tamugoi Zihova si va kamo nau 
na ninovanovala na kinurekure doduruna sa rane. 
9 Ba pana zama guahe si rau, “Magu lopu poza ia si Asa, 
babe lopu zama pule pa Pozana,” gua, 
si nada guana nika sa zinama Tanisa pa korapa bulogu, 
na nika sapu ta tuku tamunu pa susurigu. 
Mabo nia rau sa tuge pulena; 
na hinokara lopu boka si arau. 
10 Na manamanasa si avosia rau 
“Variva hologoru sa doduru vari kalina! 
Mada la hakehakei nia si asa!” 
Doduru gua baere si korapa aga pude zama va sea hola si rau, meke zama guahe si 
arini, 
“Gina boka ta sekesekei mo si asa; 
meke kote va kilasia mo gita 
meke kote tubehe hobeda,” gua. 
11 Ba e Zihova koa turanau si rau, guana keke tie varane ninirana hola; 
ke sarini pu hiva va mate au si kote tubarae ni meke kote lopu boka va kilasau 
rini. 
Kote lopu boka si arini meke kote dono hikare; 
sa dia kinurekure si lopu kote ta mulinae. 
12 Zihova Tadi na Qeto Minate, Agoi pu viliti sarini pu tavete va tonoto 
meke podekia sa bulo meke sa magomago tie. 
Magu dogoria vea kote va kilasa gunini Goi, 
ura koa Goi mo si veko atu nia rau sa qua ginugua. 
13 Mi kera la koe Zihova! 
Vala nia sa vinahesi koe Zihova! 
Asa harupi sari tinoa tadi pu loke gedi 
koari limadi ri tie kaleadi. 

14 Mani ta levei sa rane sapu podo si arau!” 
Mani lopu tamanae sa rane sapu podo au sa tinaqu! 
15 Mani ta levei sa tie pu paleke la nia koasa tamaqu sa inavoso, 
pu va qetu ia si asa, totoso zama guahe, 
“Keke koburu tamugoi si ele podo, na koreo!” gua. 
16 Sa tie asa si mani koa gua rina vasileana 
sapu lopu tataruni e Zihova meke va kilasi. 
Mani avoso kabo si asa pana munumunu, 
na kukili varipera pa korapa rane. 
17 Ura na lopu va mate au Sa si arau pa tiana sa tinaqu, 
pude sa tinaqu si guana qua lovu, 
sa tiana si koa molu eko lamo. 
18 Na vegua ke vura tu pa tiana sa tinaqu si arau 
meke dogori sari tinasuna na tinalotana 
meke va hokoti sari na qua rane pa kinurekure? 

Ta Korotae sa Tinahuara te Zerusalema , 
1 Sa zinama te Zihova si kamo koe Zeremaea totoso garunu la nia Zedekaea, sa 


banara, koe Zeremaea se Pasahuru, sa tuna koreo Malikiza meke se Zepanaea sa 
hiama, tuna koreo e Maseia. Zama si arini: 2 “Mu nanasa poni gami, kamahire, 
koe Zihova sina se Nebukaneza sa banara pa Babiloni si rapata gami. Hokara kote 
tavetia Zihova si keke tinavete vinariva magasa gugua pukerane meke taluarae pule 
se Nebukaneza koa gita,” gua.” 

3 Ba olana se Zeremaea koa rini, “Tozi nia se Zedekaea, 4 ‘Hiera gua si zama nia e 
Zihova, sa Tamasa pa Izireli: Korapa varipera si agoi koasa banara pa Babiloni meke 
sa nana qeto minate pu korapa rapata pa sada goba vasileana. Kote va pule mae i 
Rau si arini meke sari tinitona varipera pa limadia pa kokorapana sa vasileana lavata. 
5 Arau mo Telequ kote raza igo koasa Limaqu repahana meke ninirana, pa binugoro 
meke tinanaziri maninina meke nomana. $ Kote seke goreni Rau sarini pu koa koasa 
vasileana lavata hie, tie meke kurukuru; na kote mate pa keke oza kaleanana hola si 
arini. 7 Zama vura gua si Arau Zihova sapu pa mudina asa, se Zedekaea sa baņara pa 
Ziuda, sari nana koimata, meke sari tiena sa vasileana lavata hie pu lopu mate koari 
na oza, vedara, meke sone, si kote valani Rau si arini koe Nebukaneza sa banara pa 
Babiloni meke sa nana qeto minate pu kana i meke hiva seke va mate i. Asa kote vala 
ni pa vedara; lopu kote tataru ni sa, babe talotana ni sa babe hiva toka ni sa.’ 

8 Gua pule hie si mu tozini sari tie, ‘Hiera gua si zama nia e Zihova: Dotu, vekoa 
Rau pa kenumia sa siraņa la pa tinoa meke sa sirana la pa minate. 9 Asa pu koa 
hola koasa vasileana lavata hie si kote mate pa vedara, sone babe oza. Ba asa pu 
vura meke vala pule nia koari pa Babiloni pu korapa rapata gamu si kote toa; kote 
govete nia sa tinasuna, na harupu pule nia sa nana tinoa soti. 10 Zama vura gua si 
Rau Zihova, ele va nabu ia Rau sa Qua hiniva pude va kaleana ia meke lopu va leana 
ja sa vasileana lavata hie. Kote ta vala koasa limana sa baņara pa Babiloni si asa 
meke asa kote sulu ia pa nika.’ ” 


Ta Pitu sa Butubutu Banara pa Ziuda 
11 “Beto si, mu zama la ia sa butubutu banara pa Ziuda, ‘Mi avosia sa zinama te 
Zihova; 12 Gamu pa tutina e Devita, hiera gua si zama nia e Zihova: 
Doduru munumunu si vilavilasa va tonoto; 

harupia pa limana sa tie nonovala si asa pu ta hiko, 
pude lopu gua si kote puzaka vura sa Oua tinanaziri guana nika 
koa gua koasa kinaleana sapu tavetia gamu, 


kote sulu meke loke tie kote boka va mate ia. 
13 Zerusalema, Arau kote varipera atu igo si agoi, 


agoi pu koa ululu sage hola ni sari na lolomo 
koasa toa sapu hake pa pezara ululuna, 
Arau Zihova si zama vura gua. 
Zama si goi, “Esei kote boka mae raza gami? 
Esei kote boka huara nuguru ia sa goba ululuna?” 
14 Arau kote va lipulipu igo gua sapu garodi sari mua tinavete kaleadi. 
Kote va katua Rau sa nika pa mua soloso higohigo 
sapu kote sulu pani betoi sari doduru tinitona pa vari likohaemu,’ 
zama vura gua se Zihova.” 

Sa Inavoso La Koari na Banara pa Ziuda 

1 Hiera gua si zama nia e Zihova: “Gore la koasa vetu banara tanisa banara pa 
Ziuda; mamu tozi vura nia sa inavoso hie: 

2 ʻAgoi na banara pa Ziuda, mu avosia sa zinama te Zihova, agoi pu habotu koasa 
habohabotuana banara te Devita, sari mua koimata, meke sari mua tinoni pu nuquru 
koari na sasada hire. 3 Hiera gua si zama nia e Zihova: Tavetia gua sapu tonoto 
meke nono. Harupu vagia pa limana sa tie nonovala si asa pu ta hiko. Lopu tavete 
va kaleana la babe raza ia sa tie karovona, asa sapu loke tamana, babe sa naboko, 
meke lopu va matei saripu loke dia ginugua sea koasa vasina hie. 4 Ura be kopu si 
agoi pude luli sari ginarunu hire si sari na baņara pu habotu koasa habohabotuana 
banara te Devita si kote nuguru gua koari na sasadana sa vetu baņara hie, koi koari 
dia totopili varipera meke koari dia hose, turaņae koari dia koimata meke sari dia 
tinoni. > Ba zama vura gua si Arau Zihova, pana lopu va tabei goi sari ginarunu hire, 
si tokotokoro si Arau koasa Pozaqu Telequ sapu sa vetu banara hie si kote evanae na 
kobi remoremo.’ ”* 

6 Ura hiera gua si zama nia e Zihova pa guguana sa vetu banara tadi na banara pa 


Ziuda: , o. i 
“Be leleamu gua sa popoa pa Qileadi si agoi koa Rau, 


gua sa batu toqere pa Lebanoni, 
þa hinokara kote la Arau meke guni nigo na qega, 

guana vasileana ivuluna. 
7 Sari tie huhuara si kote garunu atuni Arau koa goi 

sapu hopeke paleke dia tinitona varipera, 
meke kote seke pani rini sari mia dedegere huda sida leanadi meke gona lani pa nika. 

8 Na kobi tie mae guadi pa ninae butubutu si kote ene hola gua koasa vasileana 

lavata hie meke kote vari nanasi, ‘Na vegua ke tavete guni nia tu Zihova sa vasileana 
lavata hie? gua. 9 Meke sa inolana si kote: ‘Sina kilu pania rini sa vinariva egoi te 
Zihova sa dia Tamasa, meke vahesi meke nabulu dia votiki tamasa tu,’ kote gua.” 


Sa Inavoso pa Guguana Zoahazi 
10 Mi lopu kaboa sa banara matena babe besu nia sa nana minate; 
ba mi kabo sisigiti nia si asa pu ta raovo taloa, 
sina lopu kote pule mae si asa 
babe dogoro pule ia sa sa nana popoa. 

11 Ura hiera gua si zama nia e Zihova pa guguana e Zoahazi, sa tuna koreo e Zosaea, 
sapu hobena sa tamana koasa binanara pa Ziuda ba sapu ele taluarae koasa vasina 
hie: “Lopu kote pule hokara mae si asa.” 12 Kote mate si asa koasa vasina pu ta raovo 
la si asa; na lopu kote dogoro pule ia sa sa nana popoa.” 


Sa Inavoso pa Guguana Zehoiakimi 
13 “Mani ta levei sa tie sapu kuria sa nana vetu banara pa sinekesekei, 
meke sari nana lose panaulu pa hahanana nonovala, 


va tavetavete mokai sa sari turanana, 
lopu tabari sa koari dia minabo. 


14 Zama guahe si asa, ‘Kote kuria rau si keke qua vetu banara nomana 
sapu soku losena panaulu,' gua. 
Ke tavete nia vuida nomadi sa, 
meke goba nia huda sida sa 
meke pedi ziņara ia sa. 
15 Vegua, la sa tinavete asa meke va baņara igo si agoi 
totoso tago va soku huda sida si goi? 
Vegua, lopu tago va soku ginani na napo tu sa tamamu? 
Tonoto meke nono sapu taveti sa, 


ke mana nia Tamasa si asa. , 
16 Lavelave ni sa sari pu malaņa meke loke gedi, 


ke learane sa tinoa tanisa. , , 
Vegua, lopu asa tu laena sapu pude gilana Au si Arau?” 


zama vura gua se Zihova. 


17 “Ba sari matamu meke sa bulomu 
si okoro tinagotago ta hikodi, 


va mate tie loke dia ginugua sea 
meke tavetavete nia goi sa mua niniraņira pude novali saripu malana na 
malohorodi.” 
18 Gua ke hiera gua si zama nia e Zihova pa guguana Zehoiakimi, sa tuna koreo Zosaea, 
sa banara pa Ziuda:* 
“Loke tie kote kuliusu nia si asa, babe zama guahe: 
‘Talotaņa qua. Mate sa tasiqu! 
Kuliusu qua. Mate sa tasigu!” 
Lopu kote kaboa rini meke zama: 
‘Talotaņa gua na mate sa gua banara! Beto mo sa tinolava tanisa!’ gua. 
19 Kote ta gona palae guana don'ki matena si asa, 
sapu ta ririhi taloa 
meke ta gona vura koari na sasadana sa popoa Zerusalema.” 


Sa Inavoso pa Guguana Zerusalema 

20 “Sage la pa Lebanoni, mamu kabo vura, 

mani ta avoso pa popoa Basani sa tinarugogo, 
kabo vura mae gua pa togere Abarimi pa Moabi, 

ura doduru butubutu pu kalavarae i goi si ele mate beto. 
21 Ele va balau igo tu Arau totoso tagotago si goi 

ba balabala si goi sapu loke kana kote raza igo, gua. 

Ke zama si goi, ‘Lopu kote avoso Igo arau!’ 
Na asa mo sa mua hahanana podalae tu koburumu; 

sapu lopu hite va tabe Au goi. 

22 Kote ta givusu palae sari doduru mua sepati, 
meke sari na butubutu pu tavete ni vinariva egoi agoi si kote ta raovo taloa. 
Totoso asa si kote kurekure si agoi meke todono sa batumu 
koa gua koari doduru mua kinaleana. 
23 Agoi pu koa valeana koari na vetu ta tavete pa huda sida, 
guana sapu koa mu tu pa Lebanoni si goi, 
kote variva taru si goi pana kamo ta sigiti si goi, 
na kote kabo vura gua sa barikaleqe podopodona!” 


Sa Inavoso pa Guguana Zehoiakini 
24 Zama vura pule se Zihova pa guguana Zehoiakini, “Hinokara gua sapu toaqu 

si Arau, be agoi Zehoiakini, tuna koreo e Zehoiakimi sa baņara pa Ziuda, si na riņi 
binanara” pa lima mataogu Rau, ba kote daku lobusu pani igo Arau.” 25 Kote vala 
nigo Arau koarini pu hata hiva va mate igo, sarini pu matagutu ni agoi, sapu se 
Nebukaneza, sa banara pa Babiloni meke sari tie Babiloni. 26 Kote buli nigo Rau, agoi 
meke sa tinamu pu podo igo, la pa keke votiki popoa, sapu lopu keke gamu kara si 
podo vasina, meke vasina kote mate beto si gamu kara. 27 Lopu kote kekere pule mae 
ia goi sa popoa sapu hiva pule sisigiti mae ia goi,” gua se Zihova. 
28 Lopu e Zehoiakini si hie, sa tie ta hakohakoena, sa raro huarana, 

sa tinitona loke tie hiva nia? 
Na vea ke ta buli vura tu si asa meke sari nana koburu, 

ta gona la pa keke popoa sapu lopu tumae nia rini? 
29 Kei agoi na popoa pepeso, talotana nigo qua! 

Mu avosia sa zinama te Zihova! 
30 Hiera gua si zama nia e Zihova: 
“Kubere gore nia sapu sa tie hie si loke tuna, 

sa tie sapu lopu kote bokaboka pa nana tinoa koa holadi, 
ura lopu keke ari tuna si kote bokaboka, 

lopu keke si kote habotu koasa habohabotuana banara te Devita 

babe kote banara nia si pa Ziuda.” 


23 
Sa Lelana Tonotona 
1 “Madi talotana sari sepati pu va huarakatae i meke talahuara i sari na sipi pa Qua 

inuma duduli!” zama vura gua se Zihova. 2 Gua ke hiera gua si zama nia e Zihova, 
sa Tamasa pa Izireli koari na sepati pu kopu ni sari Nana tinoni: “Sina va talahuarae 
i gamu sari Qua sipi meke hadu pani gamu meke lopu kopu va leana i gamu, ke kote 
va kilasa gamu Rau koa gua sa kinaleana sapu ele tavetia gamu,” zama vura gua se 
Zihova. 3 “Arau telequ kote varigara ni sari visavisa sipi koa holadi koari doduru 
popoa pu ele hadu lani Rau meke kote turana pule mae ni pa dia popoa, vasina kote 
gavoro pule si arini meke soku sa dia ninae. 4 Kote vekoni sepati Arau pude kopu ni 
meke lopu kote matagutu pule si arini meke lopu keke si kote muliunu,” zama vura 
gua se Zihova. 
5 Zama pule si Asa, “Sari rane si korapa mae, 

totoso kote vizatia Rau sa Lelana tonotona pa tuti te Devita, 
keke Banara si Asa sapu kote kopu pa ginilae 

meke taveti sapu tonoto meke nono pa korapana sa popoa.* 
6 Koari Nana rane si kote ta harupu sa popoa Ziuda 

meke popoa Izireli si kote koa pa binule. 
Hiera sa pozapoza sapu kote ta poza nia Sa: 

Se Zihova sa Nada Tinoņoto.” 
7 Zama pule se Zihova, “Gua ke, sari rane si korapa mae, totoso sari tie si lopu kote 
zama pule guahe, ‘ʻHinokara gua sapu toana se Zihova, pu turana vurani sari tie Izireli 
pa Izipi, gua, 8 ba kote zama guahe si arini, 'Hinokara gua sapu toana se Zihova, 
sapu turana vurani sari tutina Izireli koasa popoa pa kali gede meke vura mae koari 
doduru popoa pu hadu lani Sa,’ gua. Gua meke kote koa si arini pa dia popoa soti.” 


Sa Inavoso pa Guguadi rina Poropita 
9 Sapu la gua koari na poropita: 

Ta lotaņa sisigiti si rau pa qua binalabala 

meke holoqoru si rau. 
Guana tie viviriqu si rau, 

guana tie sapu napo soku vaeni koa gua koe Zihova 

meke sari Nana zinama hopedi. 
10 Sa popoa si sinia na tie barabaratadi; 

koa gua koasa lineveleve si pokata sa pepeso 

meke sari duduli pa soloso si popa. 
Sari poropita si luli rini sari dia inene kaleadi 

meke tavetavete ni sari dia niniranira pa kinaleana. 
11 “Sari poropita meke hiama si loke dia tamasa; 

pa korapa Qua Zelepade ba dogori mo Arau sari dia kinaleana,” 

zama vura gua se Zihova. 

12 “Gua ke sari dia siraņa si kote gulazoro; 
kote ta hitu la pa hupohuporona si arini 

meke vasina kote hoqa ni. 


Kote va kamo ni tinasuna Arau aa 
koasa vuaheni sapu tava kilasa si arini,” 


zama vura gua se Zihova. 
13 “Koari na poropita pa Sameria 
si dogoria Rau si keke tinitona sapu sea hola: 


Korokorotae si arini koe Beolo 
meke turana va seu i rini koa Rau sari Qua tinoni pa Izireli. 


14 Meke koari na poropita pa Zerusalema 
si dogoria Rau si keke tinitona kaleana hola: 
Barabarata si arini meke na kokoha si toa nia rini. 
Zukai rini sari tie tavete va kaleana, 
pude lopu keke si kote noso pa hahanana kaleadi. 
Doduru arini si guana Sodomu mo koa Rau; 
sari tiena sa popoa Zerusalema si guana Qomora.”* 
15 Gua ke hiera gua si zama nia e Zihova Tadi na Qeto Minate pa guguadi ri na 
poropita: 
“Kaqu va hena ni ginani pasadi Rau 
meke va napo ni kolo poizini, 
sina koari na poropita pa Zerusalema 
si ene vura sa hinuporo pa doduruna sa popoa.” 
16 Hiera gua si zama nia e Zihova Tadi na Qeto Minate: 
“Mi lopu va avosi saripu korokorotae atu ni ri poropita koa gamu; 
na kote turaņa gamu rini pude ranei sari na kinokorotae kokohadi. 

Na dinogodogorae sapu pa dia binalabala mo si zama ni rini, 
lopu mae guadi koe Zihova. 
17 Zama i rini sarini pu korodia Nau, 
“Zama se Zihova: Kote koa pa binule si gamu,’ gua. 
Meke koari doduru pu luli sari bulo tasunadi tadi kasa si zama i rini, 
‘Loke tinasuna kote kamo gamu,’ gua. 
18 Ba esei arini si ele gilani sari na binalabala te Zihova 
pude dogoria babe avosia sa Nana zinama? 
Esei ele va talina la meke avosia sa Nana zinama? 
19 Dotu, sa raneboni te Zihova si kote puzaka vura pa tinanaziri, 
na vivirua si viloro gore la pa batudi ri na tie kaleadi. 
20 Sa binugoro te Zihova si lopu kote kekere pule osolae tavete va hokoti Sa sari hiniva 
pa Bulona. 
Koari rane pu korapa mae si kote bakala koa gamu sari doduru hire. 
21 Arau lopu garuni sari poropita hire, 
ba ele va enei rini sari dia inavoso; 
lopu hite zama i Rau ba ele korokorotae tu si arini. 
22 Ba be ele gilani rini sari na Qua binalabala, 
si kote ele zama vurani rini sari Qua zinama koari Qua tinoni 
meke kote ele kekere si arini pa dia hahanana kaleadi 
meke koari dia tinavete sea. 
23 Vegua, na Tamasa koa tataqu mo si Arau, 
meke lopu na Tamasa koa va seu?” 
zama vura gua se Zihova, 
24 zama pule se Zihova, “Vegua, boka tome sa tie pa vasidi golomodi pude lopu dogoria 
Rau? 
Lopu Magomagogu tu Arau sinia sa manauru meke pepeso?” 
zama vura gua se Zihova. 

25 “Avosi Qua sari na poropita pu korokorotae kokoha pa Pozaqu. Zama si arini, 
'Putagita si rau! Putagita si rau!’ gua. 26 Kote ve seunae gua si hie pa bulodi 
ri na poropita kokohadi, pu korokorotae ni sapu vuradi pa dia binalabala teledia? 
27 Balabala ia rini sapu kote mulini nia ri na tie sa Pozaqu koari na pinutagita 
sapu vari tozi ni rini, gua sapu mulini nia ri na tamadia sa Pozaqu pa vinahesina 
e Beolo. 28 Sa poropita pu putagita si mani tozia sa nana pinutagita, ba asa pu tagoa 
sa Qua zinama si mani zama nia doduru totoso koari na tinoni. Ura sa qua zinama 
si votikaena hola koari na pinutagita, gua sapu sari kiko huiti si leana pude tavete 
bereti ba sari duduli popadi si padadi pude ta sulu palae,” zama vura gua se Zihova. 
29 Zama pule se Zihova, “Vea lopu gua tu na nika sa Qua zinama, meke guana hama 
sapu seke va umumu patu?” 

30 Zama vura pule se Zihova, “Gua ke, lopu qetu ni Rau sari poropita pu vari hikoi 
zinama meke zama sapu mae guadi koa Rau si arini, gua.” 31 Zama vura guahe se 
Zihova, “Uve, Arau lopu qetu ni sari poropita pu tozi vura ni sari dia binalabala, beto 
si zama tu sapu, ‘Zama vura gua se Zihova,' gua. 32 Hinokara koroquni Arau sarini 
pu korokorotae ni sari pinutagita kokohadi,” zama vura gua se Zihova. “Tozi ni rini 
meke turana va sea i sari Qua tinoni koari dia zinama haluhalue na kokohadi, ba 
lopu hite garuni Rau babe vizati. Loke vinari tokae si vagi ni ri na tie koa rini,” zama 
vura gua se Zihova. 


Na Kinorokorotae Kokoha meke sari na Poropita Kokohadi 

33 “Pana nanasa igo ri na tie hire, babe keke poropita, babe keke hiama, ‘Nasa sa 
Inavoso na pinaleke mamata” te Zihova?' gua, si mu zama la i, ‘Na inavoso savana? 
Kote kilu pani gamu Rau, zama vura gua se Zihova,’ mu gua. 34 Be na poropita babe 
na hiama babe esei pule si zama kokoha guahe, ‘Hiera sa inavoso te Zihova, gua, 


si kote va kilasa tonotia Arau sa tie asa meke sa nana tatamana. 35 Sari na zinama 
hire si hoke vari zama ni gamu koari mia baere na turaņa mia: ‘Nasa sa inolaņa te 


Zihova?’ babe ‘Nasa si ele zama vura nia e Zihova?' gua. 36 Ba lopu kaqu zama pule 
nia gamu, ‘Sa inavoso na pinaleke mamata te Zihova,' gua, ura doduru zinama pu tozi 
vura ni rina tie si na dia pinaleke mamata teledia. Sari dia zinama mo si hobei rini 
meke poza ni rini na inavoso te Zihova tadi na Qeto Minate sa nada Tamasa toana. 
37 Zeremaea, hie si kote nanasa lamo nia goi koa ri na poropita: ‘Nasa sa inolaņa te 
Zihova koa goi? babe ‘Nasa si ele zama nia e Zihova?' mu gua. 38 Kote zama guahe 
si arini, ‘Hiera sa inavoso te Zihova,”' gua, ba hiera gua sa pinaleke mamata sapu 
zama nia e Zihova: Tavetavete nia gamu sa zinama, ‘Hiera gua sa inavoso te Zihova,’ 
gua, ba ele zama gamu tu Rau pude lopu zama pule nia sa zinama asa, sapu ‘Hiera 
sa inavoso te Zihova, sapu gua. 39 Gua ke hinokara kote muliņini gamu Arau meke 
kote gona vura va seuni gamu Rau, gamu meke sa popoa lavata pu poni gamu Rau 
meke koari tamamia. 40 Kote va kamoni gamu Rau sa kinurekure loke vina betona, 
na kinurekure sapu koa hola meke lopu boka ta mulinae.” 

Karua Huneke Piqi 

1 Mudina sapu ta raovo taloa nia e Nebukaneza sa banara pa Babiloni se Zehoiakini 
sa tuna e Zehoiakimi sa baņara pa Ziuda, meke sari nana koimata, na tie tavetavete 
pa lima meke sapu bokabokadi pa tavete vetu na gua, si va dogoro nau e Zihova si 
karua huneke pigi pa kenuna sa Zelepade te Zihova.” 2 Keke huneke si koa ia na piqi 
leanadi, sapu gugua hoke tuturei sagana; meke keke huneke pule si koa ia na piqi 
kaleanadi, kaleana sapu lopu kote boka ta hena. 

3 Meke nanasa au e Zihova si arau, “Zeremaea nasa si dogoria goi?” gua. 

Olaņa guahe si rau, “Na piqi, sapu leanadi si leana hola tu, ba sapu kaleanadi si 
lopu boka ta hena.” 

4 Meke kamo mae sa zinama te Zihova koa rau: > “Hiera gua si zama nia Arau 
Zihova, sa Tamasa pa Izireli: Gua sari piqi hire, si na leanadi guni ni Arau sari pa 
Ziuda pu vata raovo taloa i Arau la pa popoa pa Babiloni. Sari mataqu kote kopu 
ni pude leana si arini, meke kote turana pule mae ni Arau koasa popoa hie. Kote 
kuri sage ni Arau meke lopu daku gore ni; kote lete i Arau meke lopu rabutu pani. 
7 Kote poni Rau sa bulo pude gilanau rini, sapu Arau tugo se Zihova. Arini si kote 
Qua tinoni, meke Arau si kote dia Tamasa, ura pa doduru bulodia si kote pule mae si 
arini koa Rau.” 

8 Zama pule se Zihova, “Ba sapu gua sari piqi kaleanadi sapu lopu boka ta hena, si 
kote va kilasia Arau se Zedekaea sa banara pa Ziuda, sari nana koimata, meke saripu 
koa hola pa Zerusalema, be koa pa popoa hie si arini babe pa Izipi. 9 Kote va dono 
hikare i Rau si arini, na kineha variva hakohako koari doduru butubutu pa popoa 
pepeso, na vina sisireana koari na vasidi pu hadu la ni Rau. 10 Kote garunu la nia 
Rau sa vedara, na sone, meke na oza koa rini osolae mate beto si arini koasa popoa 
sapu Arau poni la nia koarini meke sari tiatamadia.” 

Sa Kana Mae gua pa Kali Gede 

1 Pa vina made vuahenina sa binanara te Zehoiakimi, sa tuna Zosaea sa banara pa 
Ziuda, asa sa vuaheni kekenu tanisa binanara te Nebukaneza pa Babiloni, si kamo 
sa zinama te Zihova koe Zeremaea pa guguadi ri doduru tiena sa popoa Ziuda.” 2 Ke 
zama i Zeremaea, sa poropita, sari doduru tinoni pa Ziuda meke koari doduru pu koa 
pa Zerusalema: 3 Ele ka hiokona neta vuaheni kamahire, podalae pa vina manege 
neta vuahenina sa binanara te Zosaea tuna Amoni sa banara pa Ziuda kamo pa rane 
ninoroi, si hoke kamo mae koa rau sa zinama te Zihova meke hoke tozi pilipulea rau 
koa gamu, ba lopu hite va avoso si gamu. 

4 Meke garunu pilipule mae ni e Zihova sari Nana nabulu, sari poropita, koa 
gamu, ba lopu hite va avoso si gamu babe va talina la i. 3 Zama guahe si arini, 
“Mi kekere kamahire, hopeke gamu, koari mia hahanana kaleadi meke koari na mia 
tinavete kaleadi, pude mi boka koa koasa pepeso sapu poni gamu e Zihova meke koari 
tiatamamia ninae rane. $ Mi lopu luli sari kaiqa votiki tamasa pude nabulu ni meke 
vahesi; lopu va gevuru Au pude bugoro ni sari na beku pu taveti gamu pa limamia. 
Pude gua si lopu kote va kilasa gamu Rau,” gua si arini. 

7 Zama vura pule se Zihova, “Lopu hite va avoso mae Au gamu si Arau, ba vata 
naziri Au gamu koari na beku sapu taveti gamu pa limamia, ke va kamoi gamu 
telemia sari Qua vina kilasa.” 

8 Gua ke hiera gua si zama nia e Zihova Tadi na Qeto Minate: “Sina lopu va avosi 
gamu sari Qua zinama, ? kote tioko vagi Arau sari doduru tinoni pa kali gede meke sa 
Qua nabulu se Nebukaneza, sa banara pa Babiloni,” zama vura gua se Zihova, “meke 
kote turana maeni Rau meke raza ia sa popoa hie meke sari tiena meke razai sari 
doduru butubutu pa vari kalina. Kote huara pani Rau si arini meke tavete guni na 
tinitona variva matagutu meke variva hegere, na tinahuara sapu koa hola ninae rane. 
10 Kote va rizu pani Rau koa rini sa mamalaini qetu na hegere meke sa mamalainidi 
ri na tie varihaba. Kote loke tie si tavete bereti babe va toa zuke veluvelu.” 11 Sa 
doduruna sa popoa hie si kote ta evaņae popoa ta huarana, meke dono hikare, meke 
sari butubutu hire si kote koa nabulu koasa banara pa Babiloni ka zuapa navulu puta 
vuaheni.” 

12 Ba pana hokoto sari ka zuapa navulu puta vuaheni, si kote va kilasia Rau sa 
banara pa Babiloni meke sa nana butubutu meke sa popoa pa Babiloni, koasa dia 
sinea, meke va evaņae nia na popoa ta huarana ninae rane si asa,” zama vura gua 
se Zihova. 13 “Kote va kamo la nia Rau koasa popoa asa sari doduru tinitona pu 
zama lani Arau koasa, meke doduru pu ta kubere koasa buka hie meke ta korotae 
koe Zeremaea la koari doduru butubutu. 14 Arini teledia si kote tava pinausu koari 
soku butubutu na banara lavata; kote tubehi Rau sari doduru gua sapu taveti rini pa 
limadia koari Qua tinoni.” 


Pitui Zihova sari na Butubutu o Fa 
15 Hiera gua si zama nia e Zihova, sa Tamasa pa Izireli koa rau: “Vagia sa kapa 


pa Limaqu sapu sinia na vaeni tanisa Qua tinaņaziri, mamu va napoi sari doduru 
butubutu pu kote garunu la nigo Rau. 16 Pana napoa rini si kote tedeve si arini meke 
pekipeki koa gua koasa vedara sapu kote garunu la nia Arau koa rini.” 

17 Ke vagia rau sa kapa pa limana e Zihova meke va napoi rau sari doduru butubutu 
vasina pu garunu lani au Sa: 18 Pa Zerusalema meke sari vasileana pa Ziuda meke 
sari na dia banara, na koimata, pude vata evana ni na tinahuara meke na tinitona 

variva matagutu meke variva hegere meke na lineveleve, gua sapu kamo koa rini 
kamahire. 19-26 Va napoi tugo rau sari doduru hire: 

se Pero, banara pa Izipi, nana nabulu, nana koimata meke doduru nana tinoni 

meke sari doduru tie karovodi vasina; 

sari doduru banara pa Uzi; 

sari doduru banara pa Pilisitia koari na vasileana pa Asikeloni, Qaza, Ekoroni, meke 

sari tie koa holadi pa Asidodi; 

sari pa Edomu, Moabi, meke Amoni; 

sari doduru banara pa Taea meke Saedoni. Va napoi tugo rau sari banara pa 

raratana kali karovo kolo lamana; 

sari vasileana pa Dedani, Tema, Buzi meke doduru pa popoa seu; 

sari doduru baņara pa Arebia meke doduru banara tadi tie karovodi pu koa pa 

gega, 

sari doduru banara pa Zimiri, Elami meke Media; 

gua tugo sari doduru banara pa kali gede”, seu meke tata, vari luli, doduru 

binanara pa popoa pepeso. 

Meke beto ari kasa doduru si kote napo tugo sa banara pa Babiloni. 

27 Hiera gua si zama nia e Zihova Tadi na Oeto Minate, sa Tamasa pa Izireli: “Mamu 
tozini: 'Napoa, mamu viviri meke lua, mamu hoqa meke lopu tekulu pule koa gua 
koasa vedara sapu kote garunu atu nia Rau koa gamu.’ 28 Ba pude korodia vagia 
sa kapa pa limamu meke napoa, si tozini, ‘Hiera gua si zama nia e Zihova Tadi na 
Qeto Minate: Kaqu napoa gamu! 29 Dotu, ele podalae va kamo tinahuara si Arau 
koasa vasileana lavata, sa vasileana lavata vasina koa sa Qua Zelepade, meke vegua 
si gamu si lopu kaqu tava kilasa tu? Kaqu tava kilasa si gamu, ura ele tioko gore nia 
Rau sa vedara pude la koari doduru pu koa koasa popoa pepeso, zama vura gua si 
Arau Zihova Tadi na Qeto Minate.’ 

30 Ego, mu kokorotae vurani sari doduru zinama hire koari kasa, mamu tozini si 
arini sapu guahe: 

‘Se Zihova si kote kurumu guana laione mae gua panaulu; 

kote lulusu mae gua pa Nana vasina hopena 

meke kurumu ninira la koasa Nana popoa. 
Kote kukili si Asa gua ari tie neti va munala qurepi, 

meke kote avosia ri doduru pa popoa pepeso. 
31 Sa vevehe si kote ta kokodala kamo la pa vina betona sa popoa pepeso, 

sina e Zihova si kote turana lani pa vinaripitui sari na butubutu; 
kote pitui Sa sari doduru puku tinoni 

meke vala ni pa vedara sari na tie kaleadi, ” 

zama vura gua se Zihova. 
32 Hiera gua si zama nia e Zihova Tadi na Qeto Minate: 

“Dotu! Na tinasuna si korapa vari luli mae 

pa butubutu la pa butubutu; 
na raneboni nomana si korapa varivarigara 

mae gua koari vinabetona sa popoa pepeso.” 
33 Koasa totoso asa si sari pu ta seke va mate koe Zihova si kote pa ninae vasina mo, 
pa keke kalina sa popoa pepeso la pa keke kalina. Lopu kote ta kabo, babe ta veko 
varigara, babe ta pomunae, ba kote eko lamae mo pa pepeso guana remoremo. 
34 Mi kabo na lukalukana, gamu na sepati; 

topili pa kavuru, gamu na tie tuturana tadi na sipi. 
Ura mia totoso pude tava mate si ele kamo; 

kote hoga si gamu meke ilasa guana raro patu. 
35 Sari sepati si kote loke vasina pude govete la, 

sari tie tuturana tadi na sipi si lopu kote boka tome. 
36 Avosia sa kinabo tadi na sepati, 

sa lukalukana tadi tie tuturana koari na sipi, 

ura se Zihova si korapa huari sari dia inuma duduli. 
37 Sari popoa bulebuledi si kote eko ta huaradi 

koa gua koasa tinanaziri te Zihova. 
38 Guana laione si Asa sapu ta luarae pa Nana kokoana, 

meke sari dia popoa si ta huara mo 


koasa vedara tadi na kana , 
meke koasa tinanaziri nomana te Zihova. 


26 
Hiva Va Matea Rini se Zeremaea 

1 Tatasana podalae baņara se Zehoiakimi, tuna koreo Zosaea sa baņara pa Ziuda, 
si kamo koe Zeremaea sa zinama te Zihova:” 2 “Hiera gua si zama nia Arau Zihova: 
La turu koasa varivarigarana pa vetu te Zihova, mamu zama koari doduru tie koari 
na vasileana pa Ziuda pu mae pude vahesi koasa vetu te Zihova. Tozini sari doduru 
pu garunu nigo Rau; lopu keke zinama si kaqu ta veko palae. 3 Hokara kote va avoso 
si arini meke hopeke kekere koari dia hahanana kaleadi. Pude gua si kote hobe 
binalabala si Rau meke lopu va kamo ni koa rini sa tinasuna sapu korapa va nama 
nia Rau, koa gua koari na kinaleana pu taveti rini. 4 Mamu tozini, ‘Hiera gua si zama 
nia e Zihova: Pana lopu va avoso mae Au gamu meke luli sari Qua tinarae, sapu 
ele poni gamu Rau, 3 meke pana lopu avosi gamu sari zinama tadi Qua nabulu sari 
poropita, pu ele garunu pilipule atu ni Rau, arini pu lopu hite va talina la i tugo gamu, 
6 si kote tavete la nia Rau koasa vetu hie gua sapu tavetia Rau pa Saelo, meke doduru 
butubutu pa popoa pepeso kote poza ia rini sa vasileana hie guana vina padapadae 
tana lineveleve arini,’ gua si asa.”” 

7 Sari hiama, na poropita, meke doduru tinoni avosia se Zeremaea zamani sari 
zinama hire pa vetu te Zihova. $ Ba sipu beto tugo tozi ni e Zeremaea sari doduru 
tinoni doduru gua saripu garunu ni e Zihova koasa si harupu vagia mo ari na hiama, 
na poropita meke sari doduru tie si asa meke zama, “Agoi si kaqu mate! 9 Na vegua 
ke korokorotae si agoi pa Pozana e Zihova sapu sa vetu hie si kote gua sa popoa Saelo 


meke sa vasileana lavata hie si kote ta huara meke ivulu?” Meke doduru tinoni si 
vari likohae nia rini se Zeremaea pa vetu te Zihova. 


10 Totoso avoso nia ri na koimata pa Ziuda sari ginugua hire si taluarae si arini 
koasa vetu banara meke sage la koasa vetu te Zihova meke la turu si arini koari dia 
vasina koasa Sasada Vaqura pa vetu te Zihova. 11 Meke zama sari hiama meke na 
poropita koari na koimata meke sari na tinoni, “Sa tie hie si pada pude tava mate 
sina korokorotae va kaleana mae ia sa sa vasileana lavata hie. Doduru gamu si ele 
avosia mia pa talina mia!” gua si arini. 

12 Ke olana la se Zeremaea koari na koimata meke sari doduru tinoni: “E Zihova 
tozi nau pude korokorotae pa guguana sa vetu hie meke sa vasileana lavata gua sapu 
ele avoso betoi gamu. 13 Ke mi hobei sari mia hahanana meke sari mia tinavetavete 
kaleadi, mamu va tabea se Zihova sa mia Tamasa. Pude gua asa si kote hobea Sa sa 
Nana binalabala meke lopu va kamo mae ia Sa sa tinasuna sapu ele zama vura nia 
Sa koa gamu. 14 Sapu arau hie, si pa lima mia mo koa si rau; tavete nau gua sapu 
leana meke tonoto koa gamu. 

15 Ba mi gilania sapu guahe, pana va mate au gamu, si sa tinazutu si kote palekia 
gamu meke sa vasileana lavata hie meke doduru pu koa pa korapana, sapu na tie loke 
nana ginugua si va matea gamu. Sa hinokara si e Zihova garunu au pude zamani sari 
doduru zinama hire pa talina mia,” gua si asa. 

16 Meke zama sari koimata meke sari tinoni koari na hiama na poropita. “Sa tie hie 
si lopu pada pude tava mate! Ura na zama si asa koa gita pa Pozana e Zihova nada 
Tamasa,” gua. 

17 Kaiga ri na palabatu koasa vasileana si turu sage meke zama la koasa vinarigara 
tie, 18 “Se Maika pa popoa Moreseti si korokorotae pa totoso te Hezikaea sa banara 
pa Ziuda. Tozini sa sari doduru tie pa Ziuda sapu guahe, 'Hiera gua si zama nia e 
Zihova Tadi na Qeto Minate:* 

Zaione si kote ta geli guana inuma, 

Zerusalema si kote ta evanae na kobi remoremo, 

sa toqere koasa Zelepade si kote sageamuqe.’ 
19 Lopu va matea e Hezikaea, sa banara pa Ziuda, babe sari tie pa Ziuda, se Maika? 
Matagutu se Hezikaea meke tepa tinaleosae koe Zihova. Meke hobe binalabala tu se 
Zihova; ke lopu va kamo ni tinasuna Sa, gua sapu ele tozi vura nia Sa. Na tinasuna 
nomana si korapa kote va kamo puleni gita si gita!” gua si arini. 

20 Ego, se Uraea tuna koreo e Semaea pa Kiriati Ziarimi si keke tie tugo sapu 
korokorotae pa pozana e Zihova; kekenono mo si korokorotae ni sa koasa vasileana 
lavata hie meke sa popoa hie gua mo sapu tozi e Zeremaea. 21 Totoso avoso ni e 
Zehoiakimi sa banara meke sari nana koimata sari nana zinama, si hata ia sa banara 
si asa pude va matea. Ba avoso nia Uraea meke govete la nana pa Izipi, na matagutu 
nana. ?2 Ba garunu luli la nia sa Banara Zehoiakimi se Elinetani tuna Akabora, la pa 
Izipi turanae kaiga tie. 23 La turana vura nia rini se Uraea pa Izipi meke vagi pule 
mae nia koe Zehoiakimi sa banara meke seke mate nia vedara sa meke gona la nia 
sa sa tinina pa popomunuana tadi na tie kumakumana. 

24 La pule tu, e Ahikama tuna koreo e Sapani meke toka nia se Zeremaea, ke lopu 
ta vala koari na tinoni si asa pude tava mate. 

Va Sage Ioki se Zeremaea 

1 Tatasana podalae banara se Zedekaea tuna koreo e Zosaea banara pa Ziuda, si 
kamo la koe Zeremaea sa zinama te Zihova:” 2 Hiera gua si zama nia e Zihova koa 
rau: “Tavetia si keke ioki koari na aroso kapu kurukuru meke na huda pilivarata, 
mamu va hakea pa ruamu. 3 Beto asa mamu garunu la zinama koari na banara pa 
Edomu, Moabi, Amoni, Taea, meke pa Saedoni. Va palekeni koari na puku tie sapu 
ene mae pa Zerusalema koe Zedekaea sa banara pa Ziuda. “ Poni sa inavoso tadi dia 
palabatu; mamu zama guahe: Hiera gua si zama nia e Zihova Tadi na Qeto Minate, 
sa Tamasa pa Izireli: ‘La tozia si hie koari mia palabatu: 5 Pa Qua niniranira nomana 
meke pa Limaqu repahana si tavetia Rau sa popoa pepeso meke sari tiena meke sari 
na kurukuru name pu koa vasina, meke Arau vala nia koa rini pu hiva vala nia Rau. 
6 Ke kamahire si kote vala betoni Rau sari doduru mia popoa la koasa Qua nabulu se 
Nebukaneza sa baņara pa Babiloni; ari na kurukuru pinomo ba kote la Rau meke va 
nabulu lani koasa. 7 Doduru butubutu si kote nabulu la koa sa, sa tuna, meke sapu 
podoa sa tuna, osolae kamo sa totoso sapu kaqu ta vagi sa nana pepeso; totoso asa 
kote soku butubutu na binanara kote va kilasia meke banara nia sa popoa Babiloni. 


i 26:18 Mka 3:12 E 27:1 2 Ban 24:18-20; 2 Koron 36:1-13 


Zeremaea 27:8 1095 Zeremaea 28:3 


8 Ba be keke butubutu na binanara si korona nabulu la koe Nebukaneza sa banara 
pa Babiloni babe todono nia ruana koasa ioki tanisa, si kote va kilasia Rau sa butubutu 


asa pa vedara, sone, na oza, zama vura gua si Arau Zihova, osolae va huara ia Rau 
pa limana Nebukaneza si asa, gua. 9 Ke mi lopu va avosi sari mia poropita, mia tie 
dodogorae, mia tie ililiri pinutagita, mia matemateana na tie sabusabukae pu zama 
guahe koa gamu, “Lopu kagu nabulu la si gamu koasa banara pa Babiloni,” gua. 10 Na 
koha si korokorotae ni rini koa gamu; sa koha sapu kote ta turana nia gamu meke la 
seu pa mia popoa; kote hadu pani gamu Rau meke la mate pa seu. 11 Ba be todono nia 
ruana si keke butubutu pa kauruna sa ioki tanisa banara pa Babiloni meke nabulu 
la koasa si asa, si kote va malumu ia Rau pude koa pa nana popoa soti meke lelete 
vasina, zama vura gua si Arau Zihova.”” 

12 Asa tugo sa inavoso vala nia rau koe Zedekaea sa banara pa Ziuda. Zama guahe 
si rau, “Va todoni ruamia pa kauru ioki tanisa banara pa Babiloni; mi nabulu la koa 
sa meke sari nana tinoni, meke kote toa si gamu. 13 Na vegua ke kaqu mate tu si 
gamu meke sari mia tinoni pa vedara, sone, meke pa oza sapu tozi vura ni e Zihova 
koari butubutu pu lopu hiva nabulu la koasa baņara pa Babiloni? 14 Mi lopu avoso 
la i sari zinama tadi na poropita pu zama guahe koa gamu, ‘Mi lopu kote nabulu 
si gamu koasa baņara pa Babiloni,’ gua, sina na koha si korokorotae atuni rini koa 
gamu. 15 ‘Arau lopu hite garuni si arini, zama vura gua se Zihova. ‘Na korokorotae 
kokoha si arini pa Pozaqu. Gua ke kote hadu taloani gamu Rau meke kote la mate si 
gamu, gamu meke sari poropita pu korokorotae kokoha atu koa gamu.’ ” 

16 Beto si zamai rau sari hiama meke sari doduru tinoni, “Hiera gua si zama nia 
e Zihova: Lopu avosi sari poropita pu zama guahe, ‘Tata kote ta paleke pule mae 
gua mo pa Babiloni sari na likakalae tanisa vetu te Zihova,' gua. Sari na koha mo si 
korokorotae atu ni rini. 17 Mi lopu va avoso la i si arini. Mamu koa nabulu la koasa 
banara pa Babiloni meke kote toa si gamu. Vegua ke kaqu ta huara tu sa vasileana 
lavata hie? 18 Be na poropita si arini meke tagoa rini sa zinama te Zihova, vekoi mani 
tepatepa la koe Zihova Tadi na Qeto Minate pude sari likakalae koa holadi koasa 
vetu te Zihova meke pa vetu banara tanisa banara pa Ziuda meke pa Zerusalema 
si lopu kaqu ta vagi taloa la pa Babiloni. 19 Ura hiera gua si zama nia e Zihova pa 
guguadi ri karua dedegere, sa besini boronizi, sari na tuturuana meke sari kaiqa 
likakalae saripu koa hola koasa vasileana lavata hie, 20 saripu lopu ta vagi taloa koe 
Nebukaneza sa banara pa Babiloni totoso raovo taloa nia sa se Zehoiakini sa tuna 
koreo e Zehoiakimi sa banara pa Ziuda meke la pa Babiloni turanae sari doduru nati 
palabatu pa Ziuda meke Zerusalema. 21 Uve, hiera gua si zama nia e Zihova Tadi na 
Qeto Minate, sa Tamasa pa Izireli pa guguadi sari na likakalae saripu koa hola pa 
vetu te Zihova meke vetu banara tanisa banara pa Ziuda meke Zerusalema: 22 “Kote 
ta vagi taloa si arini pa Babiloni meke vasina si kote koa si arini osolae kamo sa rane 
sapu kote mae hata puleni Rau. Meke kote paleke pule mae ni Rau meke veko pule 
ni koasa vasina hie,’ zama vura gua se Zihova.” 

Hananaea sa Poropita Kokohana 
1 Pa vina lima sidara koasa vuaheni tugo asa, koasa vina made vuahenina sa 
binanara te Zedekaea sa banara pa Ziuda, si zama au sa poropita Hananaea sa tuna 
koreo Azura, tie pa Qibione. Zama guahe si asa koa rau pa vetu te Zihova pa kenu dia 
ri na hiama meke sari doduru tie:” 2 “Hiera gua si zama nia e Zihova Tadi na Oeto 
Minate, sa Tamasa pa Izireli: ‘Kote moku ia Rau sa ioki tanisa banara pa Babiloni. 
3 Pa korapana sa karua vuaheni mae hire si kote paleke pule maeni Rau koa sa vasina 

hie sari doduru likakalae tanisa Zelepade te Zihova saripu vagi pani e Nebukaneza 
sa banara pa Babiloni meke paleke lani pa Babiloni. 4 Kote turana pule mae nia tugo 
Arau tani se Zehoiakini sa tuna koreo e Zehoiakimi sa baņara pa Ziuda meke sari 
doduru tinoni pa Ziuda saripu ta raovo la pa Babiloni, ura na kote moku ia Rau sa 
ioki tanisa banara pa Babiloni, zama vura gua se Zihova,” gua se Hananaea. 

5 Meke olania poropita Zeremaea sa poropita Hananaea pa kenudi ri na hiama 
meke doduru tinoni pu korapa turu dia pa vetu te Zihova. $ Zama si asa, “Gua tugo! 
Mani evanņi e Zihova si arini! Mani va gorevura i e Zihova sari zinama sapu korotae ni 
goi, meke paleke pule mae ni sari likakalae tanisa Zelepade te Zihova, meke va pule 
mae i tugo tani saripu ta raovo la pa Babiloni. 7 Mani gua tugo, ba mu va avoso mae 
koari na zinama pu kote zama atuni arau koa goi meke koari doduru tie pu korapa 
turu dia hire: 8 Koari na totoso pukerane, sari na poropita pu mae kekenu koa gita 
kara si korokorotae nia sa vinaripera, na tinasuna, meke oza koari soku popoa meke 
binanara nomadi. 9 Ba sa poropita sapu korotae nia sa binule si kote ta dogoro sapu 
asa si hinokara ta garununa koe Zihova pana gorevura saripu dogoro vata kenue i 


n 


10 Meke va gore pania Hananaea sa ioki pa ruana Zeremaea meke moku va umumia 
sa, 11 meke zama si asa pa kenudia ri doduru tinoni: “Hiera gua si zama nia e Zihova: 
‘Kote gua asa moku guni nia Arau sa ioki te Nebukaneza sa baņara pa Babiloni pa 
ruadi ri doduru butubutu pa korapana sa karua vuaheni hire, ” gua se Hananaea. 


Beto asa si ene taloa nana se Zeremaea. , ji o. 
12 Hola kaiqa totoso, pa mudina sapu moku ia poropita Hananaea sa ioki pa ruana 


poropita Zeremaea, si kamo la sa zinama te Zihova koe Zeremaea: 13 “La mamu la 
tozi nia se Hananaea, ‘Hiera gua si zama nia e Zihova: Na ioki huda si moku ia agoi ba 
sapu kote hobe vagia goi si na ioki aeana.' 14 Hiera gua si zama nia e Zihova Tadi na 
Oeto Minate, sa Tamasa pa Izireli: ‘Kote veko ni ioki aeana Rau sari ruadi ri doduru 
butubutu hire pude koa nabulu si arini koe Nebukaneza sa baņara pa Babiloni, meke 
kote nabulu la si arini koasa. Na kurukuru pinomo ba kote vala ni Arau koasa pude 
kopu ni.” 

15 Meke zama ia poropita Zeremaea sa poropita Hananaea, “Va avoso Hananaea! 
E Zihova lopu hite garunu igo si agoi, ba ele zama ia goi sa butubutu hie pude va 
hinokari sari mua kinohakoha. 18 Gua ke, hiera gua si zama nia e Zihova: ‘Kote va 
rizu pani igo Rau koasa popoa pepeso. Pa vuaheni tugo hie si kote mate si goi, sina 
tarae va gugue la si agoi koe Zihova.”” 

17 Pa vina zuapa sidara koasa vuaheni tugo asa si mate se Hananaea sa poropita. 

Leta te Zeremaea La koari na Tie Ziu pa Babiloni 

1 Gua hire sari zinamana sa leta sapu kuberia e Zeremaea pa Zerusalema la koari na 
palabatu, na hiama, na poropita, meke sari doduru tinoni pu ta raovo la pa Babiloni 
koe Nebukaneza sa banara pa Babiloni.” 2 Sa leta hie si mudina sapu ta raovo taloa 
se Zehoiakini sa banara pa Ziuda, meke sa tinana, sari na palabatu na tie tuturana pa 
Ziuda meke Zerusalema, meke sari tie tavetavete pa lima meke tie tavete vetu na gua, 
pu la koa pinausu pa Babiloni. 3 Vala nia Zeremaea sa leta koe Elasa sa tuna koreo 
e Sapani meke koe Qemaraea sa tuna koreo e Hilikaea, sapu garunu lani e Zedekaea 
sa banara pa Ziuda koe Nebukaneza sa banara pa Babiloni. Zama guahe sa leta: 

4 Hiera gua si zama nia e Zihova Tadi na Qeto Minate, sa Tamasa pa Izireli, la koari 
doduru pa Zerusalema pu ta raovo la pa Babiloni: 5 “Mi kuri vetu, mamu veko kinoa 
vasina; lete inuma, mamu henai sari vuadi. $ Mi varihaba, mamu podo koburu koreo 

na vineki; hata poni barikalege sari tumia koreo meke varihaba ni sari tumia vineki, 
pude arini ba kote podo dia koburu koreo na vineki. Mi podo va sokusoku tie vasina 
meke lopu va visavisa ia. 7 Mamu hata ia sa binule meke sa vina bokabokana sa 
vasileana lavata, vasina pu raovo lani gamu Rau. Varavara la nia koe Zihova, ura 
pana bokaboka sa vasileana si kote bokaboka tugo si gamu.” $ Uve, hiera gua si zama 
nia e Zihova Tadi na Qeto Minate, sa Tamasa pa Izireli: “Mi lopu va malumi sari na 
poropita na matemateana pa vari korapa mia pude koha gamu. Lopu va avoso la i 
sari dia pinutagita. 9 Na korokorotae kokoha atu si arini koa gamu pa Pozaqu Rau. 
Arau na lopu garuni si arini,” zama vura gua se Zihova. 

10 Hiera gua si zama nia e Zihova: “Pana hokoto sari ka zuapa navulu puta vuaheni 
kinoa tina raovo pa Babiloni, si kote mae koa gamu si Arau meke va gorevura ia sa 
Qua vina tatara variva tataruna sapu pude turana pule maeni gamu koasa vasina 
hie.” 11 Ura zama guahe si Arau Zihova: ele gilani Arau sari hiniva Taqarau koa 
gamu, sari hiniva pude va boka gamu meke lopu pude novala gamu, hiniva pude 
va leana gamu vugo repere. 12 Kote titioko mae si gamu koa Rau meke mae meke 
varavara mae koa Rau, meke kote olana gamu Rau. 13 Kote hata Au gamu meke kote 
dogoro Au gamu, pana hata Au gamu pa doduru bulomia.” 14 Uve, kote ta dogoro si 
Rau koa gamu, meke kote vagi puleni gamu Rau koasa tinaraovo. Kote vagi puleni 
gamu Rau koari doduru butubutu na vasidi pu hadu lani gamu Rau, meke kote turana 
pule maeni gamu koasa vasina sapu vagi taloa ni gamu Rau pa tinaraovo. 

15 Kote boka zama guahe si gamu, ‘Se Zihova poni gami poropita si gami pa 
Babiloni,’ gua,” 16 ba hiera gua si zama nia e Zihova pa guguana sa baņara sapu 
habotu koasa habohabotuana baņara te Devita meke sari doduru tinoni pu koa hola 
koasa vasileana lavata hie, sari turana mia saripu lopu somana luli gamu koasa 
tinaraovo, 17 uve, hiera gua si zama nia e Zihova Tadi na Qeto Minate: “Kote garunu 
la nia Rau koarini sa vedara, sone, meke sa oza, meke kote tavete gunini Arau na 
piqi kaleanadi si arini sapu kaleana hola meke lopu boka ta hena. 18 Kote hadu lulini 
vedara, sone, meke na oza Arau si arini meke kote va dono hikare i Rau koari doduru 
butubutu pa popoa pepeso. Sa pozadia si kote ta evaņae na dia lineveleveina arini, na 
pozapoza variva holoqoruna, kote ta zutu meke ta nonovala koari doduru butubutu 
vasina pu hadu lani Rau.” 19 Zama vura pule guahe se Zihova, “Ura na korodia avosi 
rini sari Qua zinama, zinama sapu garunu pilipule lani Rau koa rini koari na Qua 
narun, sari na poropita. Meke gamu pu ta raovo mia ba lopu hite va avoso mae 
ugo. 

20 Gua ke, mi avosia sa zinama te Zihova gamu pu garunu taloani gamu Rau pa 
Zerusalema meke la pa Babiloni,” gua si Asa. 2! Hiera gua si zama nia e Zihova Tadi 
na Qeto Minate, sa Tamasa pa Izireli, pa guguadi ari Ehabi sa tuna koreo e Kolaea 
meke se Zedekaea sa tuna koreo e Maseia, pu korapa korokorotae kokoha pa Pozaqu 
Rau: “Kote valani Rau koe Nebukaneza sa banara pa Babiloni, meke kote va mate i 
sa sipu korapa dodogoro mia. 22 Koa gua koari karua si kote ta zamae koari doduru 
pa Ziuda pu ta raovo meke koa dia pa Babiloni sa lineveleve hie: ‘Mani guni nigo e 
Zihova si agoi gua ari Zedekaea meke Ehabi, arini pu sulu i sa banara pa Babiloni pa 
nika.’ 23 Ura na tinavete kaleadi hola si taveti rini pa Izireli; barati rini sari barikaleqe 
tadi na turana dia meke pa Pozaqu Rau si tozi rini sari na koha, sapu lopu hite zama 
lani Rau koa rini. Gilania Rau si hie meke Arau mo va sosode ia,” zama vura gua se 
Zihova. 

Sa Leta te Semaea 

24 Tozi nia se Semaea sa tie pa Nehelamu, 2? “Hiera gua si zama nia e Zihova Tadi na 

Qeto Minate, sa Tamasa pa Izireli: Agoi si garunu la leta, pa pozamu telemu, la koari 


j 29:10 2 Koron 36:21; Zer 25:11; Dan 9:2 j 29:13 Diut 4:29 


Zeremaea 29:26 1098 Zeremaea 30:10 


doduru tie pa Zerusalema, koe Zepanaea sa tuna koreo Maseia sa hiama, meke koari 
doduru hiama pule. Zama si goi koe Zepanaea, 28 ʻE Zihova ele va turu igo pude na 
hiama si agoi, hinobena e Zehoiada, pude kopu nia sa Zelepade te Zihova; padamu 
agoi pude pusi nenedi na ruadi pa labete sari tie pekipekidi sapu poza pule ni na 
poropita. 27 Ke vegua ke lopu gegesia goi se Zeremaea pa Anatoti, sapu zamazama 
guana poropita pa vari korapa mia? 28 Garunu mae nia sa sa inavoso hie pa Babiloni: 
“Na kote seunae hola. Ke mi tavete vetu, mamu veko kinoa vasina; lete inuma, mamu 
henai sari vuadi,” gua.” 
29 Ba la tiro vura nia e Zepanaea sa hiama sa leta koe Zeremaea sa poropita. 


30 Meke kamo la sa zinama te Zihova koe Zeremaea: 31 “Garunu taloa nia sa inavoso 
hie koari doduru pu ta raovo taloa: ‘Hiera gua si zama nia e Zihova pa guguana e 


Semaea sa tie pa Nehelamu: Sina lopu garunia Rau se Semaea ba korokorotae si asa 
koa gamu, meke ele va hinokaria gamu sa koha tanisa, 32 ke hiera gua si zama nia e 
Zihova: Kaqu va kilasia Arau se Semaea sa tie pa Nehelamu meke sari tutina. Lopu 
keke koari nana tatamana si kote toa, meke lopu kote dogori tugo sa sari lineana sapu 
kote tavete poni Rau sari Qua tinoni, zama vura gua si Arau Zihova, sina zamazama 
va gugue mae si asa koa Rau.’ ” 

Sa Vina Tatara Tina Rupaha 
1 Hiera sa zinama te Zihova sapu kamo la koe Zeremaea: 2 “Hiera gua si zama nia 
e Zihova, sa Tamasa pa Izireli: ‘Mu kuberia pa buka sari doduru zinama pu ele tozi 
nigo Arau. 3 Ura zama vura gua si Arau Zihova: Sari rane si korapa mae totoso kote 
turana puleni Rau sari Qua tinoni pa Izireli meke Ziuda pule mae koasa tinaraovo 
meke veko puleni koasa pepeso sapu ponini Rau koari tiatamadia pude tagoa,' zama 
gua se Zihova.” 
4 Hire gua sari zinama pu zamani e Zihova pa guguana Izireli meke Ziuda: 5 “Hiera 
gua si zama nia e Zihova: 
“Na kabo na tinarugogo si ta avoso, 
na minatagutu, lopu binule. 
6 Nanasa paki, mamu dogoria: 
Vea, boka podo koburu sa tie? 
Na vegua ke dogori Arau sari tie niniradi 
si va hake lima la tu pa tiadi guana barikaleqe podopodona, 


meke sari isumatadi si malohoro mate tu? 
7 Kote kaleana hola sa rane asa! 
Loke rane pule si kote gugua asa. 


Kote na totoso tinasuna nomana te Zekopi, 
ba sapu kote ta harupu nia sa.” 
8 Zama vura gua pule se Zihova Tadi na Qeto Minate, “Koasa rane asa, 
kote moku pani Rau sari ioki pa rua dia 
meke kumata pani sari aroso ta pusini rini; 
lopu kaqu tava pinausu pule si arini koari tie karovodi. 
9 Ba, kote nabulu nia rini se Zihova dia Tamasa, 
meke sa tie pa tutina e Devita 
si kaqu va habotu ia Rau pude dia baņara. 
10 Ke mu lopu matagutu, agoi Zekopi Qua nabulu;* 
mu lopu talotana, Izireli,” 
zama vura gua se Zihova. 


* 30:10 Zer 46:27-28 

“Hinokara kote harupu vura nigo Arau koasa vasina pa seu, 


sari tutimu koasa vasina ta raovo la rini. 
E Zekopi si kote koa pule pa binule, 


meke loke tie kote va matagutia. 
11 Arau koa turanigo si agoi meke kote harupu igo,” 
zama vura gua se Zihova. 
“Pana huara pani tugo Arau sari doduru butubutu, 
sari vasidi pu hadu lani igo Arau, 
ba lopu kote huara pani beto igo Arau si agoi. 
Kagu va kilasa igo tugo Arau, ba pa vinari nonoi; 
na lopu sapu, kote lopu tava kilasa hokara, sapu gua.” 
12 Hiera gua si zama nia e Zihova: 
“Sari bakora tamugoi si lopu boka ta salana, 
sari tubu si ele lopu boka ibu. 
13 Loke tie si koa pude toka nigo koasa mua minoho, 
loke meresena tanisa tubu, 
loke sinalana si koa. 
14 Ele mulini nigo ri doduru mua baere si agoj; 
korodia galagala nigo. 
Arau ele seke igo gua sapu kote tavetia rina kana 
meke ele va kilasa igo gua sapu kote tavetia keke tie kaleana, 


ura na noma hola sari mua sinea 
meke sari mua tinavete kaleadi si soku hola. 
15 Na vea ke kabo vura tu si goi koasa tubumu, 


koasa sigiti sapu loke sinalanana? 

Sina noma hola nigo na sinea meke soku nigo na tinavete kaleadi, 
ke tavete atu ni Arau si hire koa goi. 

16 Ba doduru pu zalo igo si kote ta zalo; 


. doduru mua kana si kote ta raovo taloa. ; , , , 
Arini pu atu vagi taloa ni sari na mua likakalae si kote ta vagi taloa tugo sari na dia 


likakalae, 
meke arini pu atu nonovala igo si kote Arau la novali.” 
17 Zama vura guahe se Zihova, “Ba Arau kote va tavulalaņa igo koasa mua tinoa, 
meke salania sa bakora tamugoi, 
sina agoi si ta pozae tie ta hitumu, 
e Zaione sapu loke tie galagala nia.” 
18 Hiera gua si zama nia e Zihova: 
“Kote veko pulei Rau sari tinagotago koari na ipi te Zekopi 
meke va leana pule ia sa nana kinoa tatamana; 
sa popoa Zerusalema si kote ta kuri pule koasa nana toqere koana, 
meke sa vetu baņara si kote koa pule pa nana vasina. 
19 Koa rini kote vura mae sari kinera zinama leana 
meke mamalaini qinetuqetu. 
Kote va soku i Rau sari dia ninae, 
meke lopu kaqu visavisa si arini; 
na vina lavata si kote va kamo la nia Rau koa rini, 
meke lopu kaqu ta hakohakoe hokara. 
20 Sari dia koburu si kote bokaboka gua pukerane, 
meke sa dia vasileana si kote sokirae pa Kenuqu Rau; 
kote va kilasi Rau sari doduru pu nonovali si arini. 
21 Sa dia tie tuturana si kote keke mo koa rini; 
sa dia koimata si kote vura mae koari kasa teledia. 

Kote turana va tata ia Rau meke kote kapa mae si asa koa Rau, 
ura loke tie si kote mae koa Rau be lopu ta ruvata,” 
zama vura gua se Zihova. 
22 “Ke kote na Oua tinoni si gamu, 


meke Arau si kote na mia Tamasa.” 

23 Zama pule sa poropita: Dotu, sa raneboni te Zihova 
si kote puzaka vura pa tinanaziri, 

na vivirua si viloro gore 
la pa batudi ri tie kaleadi. 

24 Sa binugoro te Zihova si lopu kote kekere pule 
osolae tavete va hokoti Sa 
sari hiniva Tanisa pa Bulona. 

Koari rane pu korapa mae 
si kote bakala koa goi sari doduru hire. 


31 


Izireli si Pule pa Popoa 
1 Zama pule se Zihova, “Pa totoso asa, Arau si kote sa Tamasa tadi doduru puku 
butubutu pa Izireli, meke arini si kote na Oua tinoni.” 
2 Hiera gua si zama nia e Zihova: 
“Saripu lopu mate koasa vedara 
si kote dogoro ia rini sa Oua tataru pa gega; 
na minagogoso si kote vala nia Rau koe Izireli.” 
3 E Zihova si vura koa gita pukerane meke zama: 
“Arau tataru ni gamu koasa tataru sapu koa hola; 
Arau vagi va tata gamu koasa tataru nabuna. 
4 Kote kuri pule gamu Arau, 
uve, kote ta kuri pule sa popoa Izireli. 
Kote tuqe vagi pulei sari mia tabarini, 
kote vura la peka pa qinetuqetu si gamu guana vineki vaqura. 
5 Na inuma vaeni si kote lete pulei gamu 
koari na toqere pa Sameria; 


sari tie uma kote lete i ENET 
meke kote qetu totoso napo vaeni si arini. 


6 Koa nana sa rane totoso kote kukili vura sa tie kopu koari na toqere pa Iparemi, 
‘Mae, mada sage la pa Zaione, 
koe Zihova sa nada Tamasa, gua.” 
7 Hiera gua si zama nia e Zihova: 
“Mi kera qetu nia se Zekopi; 
kukili nia sa butubutu sapu arilaena hola koari doduru. 
Va avoso ni sari mia vinahesi, mamu zama guahe, 
‘Zihova, Mu harupi sari Mua tinoni, 
sari ka visavisa koa holadi pa Izireli.” 
8 Dono la, kote turana pule mae ni Arau pa popoa pa kali gede 
meke varigara ni koari na hukihukirina sa popoa pepeso. 
Kote somanae koarini sari na behu na ike, 
na molumolu meke barikalege aga podopodo; 
na vinarigara tinoni lavata si kote pule mae. 
9 Kote kabokabodi meke mae, 
kote varavaradi totoso turana kamo puleni Arau. 
Kote turana guni ni Rau pa taqele kolo tototolodi, 

pa sirana pezarana vasina lopu kote ta tubaraeni, 

sina Arau sa tamana Izireli, 
meke Iparemi sa tuqu koreo kenuna. 

10 Gamu na butubutu, mi avosia sa zinama Taqarau Zihova; 

mi la tozi vura nia pa raratana seudi: 

‘Asa pu talahuara nia se Izireli kote varigara puleni 
meke kote kopuni sari Nana sipi guana sepati.’ 

11 Ura Arau Zihova kote holu vagi pule nia se Zekopi 
meke vagi puleni koasa Limaqu sapu ninira holani si arini. 

12 Kote mae si arini meke iraņa qetuqetu koasa toqere pa Zaione; 
kote qetu ni rini sari soku vinariponi te Zihova, 

sari huiti, na vaeni vaquradi meke na oela olive, 
sari tuna sipi na bulumakao. 

Kote guana inuma sapu kapa la pa kolo si arini, 
meke kote beto sa tinalotaņa. 

13 Sari vineki vaqura si kote peka qetuqetu, 
sari tie vaqura meke tie koadi ba gua tugo. 

Sa dia tinalotana si kote iliri la nia Arau pa qinetuqetu; 
na kinoa va leana si kote poni Rau, lopu na kinuliusu. 

14 Kote va getu ni soku ginani Rau sari hiama, 
meke sari Oua tinoni si kote va soku ni na vinariponi,” 

zama vura gua se Zihova. 
15 Hiera gua si zama nia e Zihova:* 

“Na mamalaini si ta avoso pa Rama, 
na kinuliusu meke kinabokabo nomana, 

kaboi Reseli sari nana koburu 
meke korona tava manoto, 
sina sari nana koburu si lopu koa.” 

16 Ba kamahire si hiera gua si zama nia e Zihova: 

“Va nosoa sa mamalainimu pude lopu kabo 
meke sari kolomatamu pude lopu honi, 

ura sari mua tinavete si kote ta pia,” 

zama vura gua se Zihova. 
“Na kote pule mae si arini, mae gua koasa popoa tanisa kana. 
17 Ura koa nana sa mua lineana pa vugo na repere,” 
zama vura gua se Zihova. 
“Sari mua koburu si kote pule mae pa dia popoa. 

18 Hinokara ele avosia Rau sa kinabo te Iparemi sapu guahe: 
‘Seke va sisigiti au Goi guana bulumakao lopu ele manavasana, 
pude va tumatumae nau va tabe. 

Vagi pule nau meke kote pule atu mo si rau, 
sina Agoi se Zihova sa qua Tamasa. 

19 Mudina sapu ene muliunu taloa si rau, 
si kekere pule mae qua; 

mudina sapu kamo mae sa ginilae 
si pohara ia rau sa ragaragagu 


sina kurekureni rau 
saripu evani rau totoso vaquraqu.’ 


20 Vea, lopu e Iparemi tu sia, sa qua koreo katakikihi, 
sa koburu sapu qetu hola nia rau? 

Vegua gegese guni nia Rau, 
ba korapa balabala ia Rau. 
Gua ke sa bulogu Rau si hata ia si asa; 
meke noma hola sa Oua tataru koasa,” 
zama vura gua se Zihova. 
21 “Mi va turu vina gilagila pa sirana, 
la veko kubekubere sapu huhuku la koari na vasidi. 
Va nonoga i sari na sirana vari karovo popoa, 
vagi pulea sa siraņa ene vura ia goi. 
Mamu pule mae, gamu pa Izireli, Qua vineki vaquramu, 
pule mae koari na mua vasileana. 
22 Ve seunae gua si kote ene lamae si agoi, 
kei, Qua vineki pu loke mua rinanerane? 
Keke ginugua vaqura si kote tavetia Arau e Zihova pa popoa pepeso. 
Sa barikaleqe si pule la pa nana palabatu; 
Iparemi si pule la koe Zihova, gua.” 

23 Hiera gua si zama nia e Zihova Tadi na Qeto Minate: “Pana turana pule maeni 
Arau koasa tinaraovo, si kote zama puleni rini sari na zinama hire koasa popoa 
pa Ziuda meke koari na vasivasileana: ‘Mani mana nigo e Zihova, agoi na popoa 
tonotomu, agoi na toqere hopemu!’ kote gua. 24 Sari tie si kote koa varigara pa 
Ziuda meke sari nana vasivasileana, sari tie lelete meke arini pu ririzu turaņi sari 
dia bulumakao na sipi. 25 Kote va magogosi Rau sarini pu mabo meke poni sarini pu 


ovia.” 
26 Beto asa si vanunu si arau meke dono vari likohae. Sa qua pinuta si lomoso hola. 


27 Zama vura pule se Zihova, “Sari na rane si korapa mae, totoso kote va sokui Rau 
sari na butubutu pa Izireli meke Ziuda meke kote va sokui Rau sari na kurukuru. 
28 Gua sapu kopu gunini Rau saripu rabutu na teuru, gona gore meke huhuara meke 
va kamo tinasuna, si kote kopuni tugo Rau totoso kurikuri si arini meke lelete,” zama 
vura gua se Zihova. 29 “Koari rane arini si sari tie si lopu kote zama pule guahe,* 
‘Sari tamadia si hena vua huda kubolodi, 

meke sari koburu si gagarikana livodi,’ 
30 þa kamahire, doduru tie si kote mate pa dia sinea teledia; 
asa sapu hena vua huda kubolona, si sari livona mo telena si kote gagarikana.” 
31 Zama vura pule se Zihova, 
“Na totoso si korapa mae, 
pana kote tavetia Rau si keke vinariva egoi vaqura pa varikorapaqu Rau 
meke sari na tie Izireli meke Ziuda.”” 
32 Lopu kote gugua sa vinariva egoi 
sapu tavetia Rau koari tiatamadia 
totoso tuqei Rau limadi 
meke turana vurani pa Izipi, 
sina sekea rini sa Qua vinariva egoi, 
totoso guana loaqu Arau mo si arini,” 
zama vura gua se Zihova. 
33 “Hiera sa vinariva egoi sapu kote tavetia Rau koasa butubutu Izireli 
mudina sa totoso asa,” zama vura gua se Zihova. 
“Kaqu va gilana nia Rau sa Qua tinarae pa dia binalabala 
meke kaqu va nonoga nia pa bulodia. 
Arau si kote dia Tamasa 

meke arini si kote na Qua tinoni.” 
34 Totoso asa si kote beto sa tie va tumatumae ia sa turanana, 
babe keke tie pude va tumatumae ia sa tasina, meke zama guahe, ‘Mu tumae nia 
se Zihova,' gua, 
sina kote tumae beto Nau rini si Arau, 
podalae pa koburu hitekena kamo pa tie nomana,” 
zama vura gua se Zihova. 
“Ura kote taleoso ni Rau sari dia kinaleana 
meke lopu kote balabala pule i Rau sari dia sinea.”” 
35 Hiera gua si zama nia e Zihova, 
Asa pu tozi nia sa rimata 
pude nedala pana rane, 
pu garuni sari sidara na pinopino 
pude va kalalasa pana boni 
pu va gevuru ia sa kolo lamana 
pude ovana sari bogusu, 
se Zihova Tadi na Qeto Minate sa Pozana Sa: 
36 “Pana murimuri mo pa Kenugu Rau sari vina turu hire,” 
zama vura gua se Zihova, 


“si kote noso sari tutina Izireli 
pude na butubutu pa Kenuqu Rau.” 


37 Hiera gua si zama nia e Zihova: 
“Pana be boka ta pada mo sa manauru 
meke boka ta hata vagi sa vasina sokirae sa popoa pepeso 


si kote boka kilu i Rau sari tutina Izireli 
koari doduru pu evani rini,’ 


zama vura gua se Zihova. 
38 “Sari na rane si korapa mae, totoso kote ta kuri pule, pude Taqarau, sa vasileana 
lavata hie, podalae pa Vetu Hakehakei Ululuna Te Hananelo kamo pa Sasada Iio. 39Sa 
volosona sa vasileana si kote kamo la pa kali lodu rimata pa toqere Qarebi meke 
kekere la pa Qoa. 40 Sa doduruna sa lolomo vasina ta gona la sari tini tie matedi 
meke sari hikahika meke sari doduru kali toqere koasa Lolomo Kidoroni pa kali gasa 
rimata, kamo la pa iio koasa Sasada Hose, si kote hopena koe Zihova. Sa vasileana 
lavata si lopu kaqu ta rabutu palae babe ta huara pule hokara,” gua se Zihova. 


32 


Holu Pepeso se Zeremaea 

1 Hiera sa zinama te Zihova sapu kamo la koe Zeremaea pa vina manege puta 
vuahenina sa binanara te Zedekaea pa Ziuda, sapu sa vina manege vesu vuahenina 
sa binanara te Nebukaneza pa Babiloni.” 2 Sa qeto minate tanisa banara pa Babiloni 
si korapa koa vari likohae nia sa popoa pa Zerusalema, meke se Zeremaea si ta tuku 
tamunu pa pavasa tadi na tie kopu koasa vetu banara. 

3 E Zedekaea sa banara pa Ziuda na pusi ia vasina. Zama se Zedekaea, “Na vegua 
ke korokorotae gugua asa si agoi? Zama guahe si goi, ‘Hiera gua si zama nia e Zihova: 
Arau kote vala nia sa popoa lavata hie koasa banara pa Babiloni, meke kote vagi ia 
sa. 4 Se Zedekaea sa banara pa Ziuda si lopu kote boka govete koari limadia ri na tie 
Babiloni, ba kote hinokara ta vala si asa koasa baņara pa Babiloni, meke kote zama 
ia sa pa isumatana si asa meke dogoria sa pa matana soti. 5 Kote vagi la nia sa se 

Zedekaea pa Babiloni, meke kote koa vasina osolae pitua Arau si asa, zama vura gua 
se Zihova. Pana varipera ni goi sari pa Babiloni ba lopu kote bokaboka si agoi.”” 

6 Zama se Zeremaea, “Sa zinama te Zihova si kamo mae koa rau: 7 Se Hanameli 
tuna koreo e Salumu sa buhimu si kote kamo atu koa goi meke zama guahe, ‘Holu 
vagia sa gua pepeso pa Anatoti, sina agoi mo sa turanagu sapu tata hola koa rau 
meke agoi tagoa sa niniranira pude holu ia.” 

8 Meke gua sapu tozia e Zihova si kamo mae mo se Hanameli koa rau pa pavasa 
pa vetu baņara meke zama guahe, ‘Holu ia sa qua pepeso pa Anatoti pa pinagaha 
popoa pa Benisimane. Ura mua agoi sa niniraņira pude holu vagia meke tago ia, ke 
holu vagia mua.’ Ke tumae nia rau sapu hie si na zinama te Zihova. °’ Ke holu vagi ia 
rau sa pepeso tanisa tasiqu puzakadara pa Anatoti meke pada vura ni rau pa sikele 
si ka karua gogoto qarami siliva. 10 Kubere la nia rau sa pozaqu koasa pepa meke 
veko nia tokoro vinariva egoi koasa hinoluholu, ari tie va sosode ba kubere pozadia 
tugo meke tava veko pa sikele sari na siliva. 1t Vagia rau sa pepa vinariva egoi sapu 
ta tukuna meke koa ia tokoro, meke keke pule sapu lopu ta tukuna, 12 meke vala ni 
rau koe Baruku, sa tuna koreo e Neria, sapu sa tuna koreo e Mahasea pa kenudia 
ari Hanameli sa tasiqu puzakadara, sari tie va sosode meke sari doduru tie Ziu pu 
habotu dia koasa pavasa pa vetu banara. 


13 Pa kenudia arini si zama ni arau koe Baruku sari na zinama hire: 14 'Hiera 
gua si zama nia e Zihova Tadi na Qeto Minate, sa Tamasa pa Izireli: Vagi sari pepa 


hinoluholu hire, sapu koa ia na tokoro meke sapu lopu koa ia na tokoro, mamu la 
veko nuquruni pa keke zagi patu pude madi koa va seunae. 15 Ura hiera gua si zama 
nia e Zihova Tadi na Qeto Minate, sa Tamasa pa Izireli: Sari vetu, na pepeso, na 
inuma si kote ta holuholue pule koasa popoa hie.’ 

16 Mudina sapu valani rau sari pepa vinariva egoi hinoluholu koe Baruku sa tuna 
koreo Neria, si varavara la si rau koe Zihova: 

17 Kei, Zihova Banara, tavetia Goi sa manauru meke sa popoa pepeso koasa Lima 
ninirana sapu gagama la nia Goi. Loketona si tasuna koa Goi. 18 Sa Mua tataru si 
ele vata dogoro nia Goi koari tina tie ba sa vina kilasadi rina sinea tadi tamadia si 
va kamo lani Goi koari na dia koburu. Tamasa lavata meke niniramu, sapu e Zihova 
Tadi na Qeto Minate sa Pozamu, 19 nomadi lavata sari Mua hiniva meke niniradi 
sari Mua tinavete. Doduru hahanana tadi tie si dogoro betoi Goi; meke pia i Agoi 
sari doduru tie gua sapu goto pa nana hahanana meke garo koari nana vinatana. 
20 Na tinavete variva magasa si evani Goi pa Izipi meke korapa mo kamo pa rane 
ninoroi koari pa Izireli meke koari doduru kinoa tie, meke sa Pozamu si ta gilana pa 
doduruna sa popoa pepeso. ?1 Agoi turaņa vura ni pa Izipi sari na Mua tinoni Izireli 
pa korapa tinavete vinari va magasadi sapu variva matagutu, koasa Lima ninirana 
sapu qaqama la nia Goi. 22 Agoi ponini koa rini sa pepeso hie sapu ele va tatara nia 
Goi koari tiatamadia, sa pepeso masuruna sapu sokua na ginani na zipale. 23 Mae si 
arini meke tago vagia, ba lopu va tabei babe luli rini sari Mua tinarae; lopu taveti rini 
gua sapu garunu ni Agoi koarini pude taveti. Ke va kamo ni Goi koarini sari doduru 


tinasuna hire. , , , 
24 Dotu, korapa va tomotomo lania pepeso ri na kana sa kali goba pude haele 


nuquru ia sa korapana sa vasileana pude vagia sa vasileana lavata hie. Koa gua 
koasa vedara, na sone, na oza, si kote ta vala mo koari pa Babiloni sa vasileana 
lavata hie, koarini pu korapa rapata. Sapu zamani Goi si korapa gorevura, asa sapu 
korapa dogoria Mua Goi. 25 Meke kote ta vala mo sa vasileana lavata hie koari pa 
Babiloni, ba Agoi Zihova Banara, si zama gua tu hie koa rau, ‘Holu ia sa pepeso pa 
siliva meke vagi tie pude va sosode ia sa hinoluholu,” gua.” 

26 Meke kamo mae koe Zeremaea sa zinama te Zihova: ?7 “Arau e Zihova, sa Tamasa 
tadi doduru butubutu tinoni. Vegua, koa dia kaiqa ginugua sapu tasuna hola koa Rau? 

28 Gua ke, hiera gua si zama nia e Zihova: Arau si nama pude vala nia sa vasileana 
lavata hie koari pa Babiloni meke koe Nebukaneza sa banara pa Babiloni, asa pu kote 
rapata meke zau vagia.” 29 Sari pa Babiloni pu korapa rapatia sa vasileana lavata hie 
si kote nuquru meke va katu nia nika; kote sulu pania rini meke gua tugo sari na 
vetuvetu, vasina sapu va gevuru ia rina tinoni sa Qua tinaņaziri koasa vina uququ 
humana lea la koe Beolo; koari na batu vetu si va uququ rini, meke zoropo kolo vaeni 
la koari votiki tamasa. 

30 Sari tinoni pa Izireli meke Ziuda si loketona ba kinaleana mo si tavetia rini 
pa Kenuqu, podalae pa totoso tie vaquradi; hinokara loketoņa si tavetia rini ba va 
gevuru Au mo koari beku sapu taveti rini pa lima dia, zama vura gua si Arau Zihova. 
31 Podalae pa rane sapu ta kuri osolae kamo kamahire, sa vasileana lavata hie si va 
gevuria mo sa sa Qua binugoro meke tinanaziri ke kagu va rizu pani ia mo Arau 
pa Kenuqu. 32 Sari tinoni pa Izireli meke Ziuda si va kinikinae mae koa Rau koari 
doduru kinaleadi pu taveti rini: arini meke sari dia banara, dia koimata, dia hiama, 
dia poropita, sari tie pa Ziuda, meke sari tinoni pa Zerusalema. 33 Mudi mae Au rini si 
Arau meke lopu tia mae; meke be vea va tumatumae pilipule gunini Rau, ba korodia 
va avoso babe va tabe Au rini. 34 La va turui rini sari dia beku variva malederedi pa 
korapana sa Zelepade sapu ta poza nia Rau meke va bonia rini.” 35 Taveti rini sari na 
hope te Beolo koasa Lolomo Hinomu pude vukivukihi ni sari dia koreo na vineki la 
koe Moleki. Asa sapu lopu hite garunu nia Rau, babe kamo mae pa Qua binalabala, 
pude arini kote tavetia sa ginugua variva malederena hola asa. Gua ke ta turaņa pa 


sinea sari kasa tie pa Ziuda.”* 


Vina Tatara sapu Kote Pule Mae sari Tie Izireli 


36 “Zama si gamu pa guguana sa vasileana lavata hie sapu, ‘Koa gua pa vedara, 
sone, na oza, ke kote ta vala koasa baņara pa Babiloni si asa,’ gua; ba hiera gua si 
zama nia e Zihova, sa Tamasa pa Izireli: 37 Hinokara kote vagi varigara ni Arau si 
arini koari na vasidi pu hadu lani Rau koasa Qua binugoro na tinanaziri lavata; kote 
turana maeni Rau koasa vasina hie meke va koa i pa binule. 38 Arini si kote na Qua 
tinoni, meke Arau si kote na dia Tamasa. 39 Kote ponini Arau sa kineke pa bulo meke 
pa hiniva pude kaqu vahesi Au rini si Arau doduru totoso pude leadi si arini meke 
sari dia koburu pu podoi rini. 40 Kote tavetia Rau koa rini si keke vinariva egoi sapu 
kote koa hola: Arau si lopu kote noso tavete va leana la koa rini, meke kote sovutu i 
Rau pude vahesi Au, pude lopu kaqu taliri taloa si arini koa Rau. 4t Kote qetuqetu hola 
si Arau koari na Qua tinavete va leana la koa rini meke hinokara pa doduru Buloqu 
meke Magomagogu si kote turana pule mae ni Rau meke veko pulei pa popoa hie. 


42 Hiera gua si zama nia Arau Zihova: Gua sapu va kamoni Arau sari doduru 
tinasuna hire koa rini, si kote ponini tugo Arau koa rini sari doduru tinagotago gua 
sapu ele va tatara nia Rau koa rini. 5 Kote ta holuholue pule sari na pepeso koasa 
popoa hie, asa sapu zama guni nia he gamu, ‘Na pepeso kaleanana, na ivuluna, loke 
kurukuruna, sina ele ta poni vala koari pa Babiloni, gua. 44 Sari pepeso si kote ta 
holu vagi pa siliva, na vinariva egoi si kote ta kubere pozadia, ta veko tokoro, meke 
tava sosode, koasa kali pinaqaha popoa te Benisimane. Kote tavete gua tugo asa koari 
na vasileana hitehite pa vari kalina Zerusalema, koari na vasileana pa Ziuda, meke 
sari vasileana koari na popoa toqetoqere, pa hubi toqere pa kali gasa rimata, meke 
pa popoa Neqevi, sina Arau kote poni vala puleni sari dia tinago, zama vura gua si 
Arau Zihova.” 

Vina Tatara Koasa Pinule Mae pa Zerusalema 

1 Sipu korapa koa ta pusi pa pavasa tadi na tie kopu koasa vetu banara se Zeremaea, 
si kamo pule la vina rua totoso sa zinama te Zihova: 2 “Hiera gua si zama nia e Zihova, 
Asa pu kuri ia sa popoa pepeso, se Zihova pu va podaka ia meke va sokirae ia, e Zihova 
sa Pozana Sa: 3 'Titioko mae koa Rau meke kote olana igo Rau meke kote tozi nigo 
Rau sari tiņitona variva magasadi pu lopu ele gilani gamu, meke lopu boka hata vagi 
telemia.’ 4 Ura hiera gua si zama nia e Zihova, sa Tamasa pa Izireli, pa guguadi rina 
vetu pa vasileana lavata hie meke sari vetu banara pa Ziuda sapu ele tava huara gore 
pude tavetavete ni pude va ninira i sari goba totoso korapa tomotomo lania pepeso 
ri na kana si pa kali goba. 3 Ari kaiga pu varipera la koari pa Babiloni si kote va mate 
i Rau, meke sari tinidi ri na tie matedi si kote va sini i ri na vetu arini. Arau kote va 
mate i koasa Qua tinaņaziri meke binugoro. Kote tome ia Rau sa isumataqu koasa 
vasileana lavata hie koa gua koari doduru kinaleadi tanisa. 

6 Ba gua tu he, vugo repere kote turana mae sinalana si Rau koa sa; kote salani Rau 
sari Qua tinoni meke poni soku navulu binule meke lopu koa matagutu. 7 Kote turana 
pule mae ni Rau sari Ziuda meke Izireli koasa tinaraovo meke kote va koa valeanana 
i Rau si arini gugua pukerane. 8 Kote va via i Rau si arini koari dia sinea sapu tavete 
mae nia rini koa Rau meke kote taleoso ni Rau koari dia vina gugue mae koa Rau. 
9 Meke sa vasileana lavata hie si kote poni Nau qinetuqetu sa, na vina lavata, vinahesi, 
meke kote ta gilana si Arau koari doduru butubutu koasa popoa pepeso. Kote avoso 
ni rini sari doduru tinavete leadi sapu tavete poni Rau sari tie pa Zerusalema; meke 
kote magasa meke holoqoru nia rini sa binule meke tinagotago sapu ponini Rau koa 
rini.” 

10 Hiera gua si zama nia e Zihova: “Zama guahe si gamu pa guguana sa vasina hie: 
“Na popoa qega, sapu loke tie na kurukuru koa ia,’ gua. Uve ba koari na vasileana 
pa Ziuda meke sari na sirana pa Zerusalema sapu ta veko palae, meke loke tie na 
kurukuru koa i, si kote ta avoso pule 1! sari mamalaini kukili qetuqetu, na hegere, 
sari mamalainidi ri na tie varihaba. Kote ta avoso pule si arini pu paleke vinari poni 
zama leana la pa Zelepade te Zihova. Kote kera guahe si arini,“ 

‘Mada ponia sa zinama leana koe Zihova Tadi na Qeto Minate, 
ura e Zihova si leana; 


sa Nana tataru nabuna si koa hola ninae rane.’ 
Ura kote veko pule lani Rau sari tinagotago tanisa popoa gugua pukerane,” zama gua 


se Zihova. 
12 Hiera gua si zama nia e Zihova Tadi na Qeto Minate: “Koasa vasina hie sapu 


qega meke loke tie na kurukuru koa ia, si kote toqolo pule i na duduli koari doduru 
vasileana, pude turana lani ri sepati sari dia sipi. 13 Koari na vasileana pa popoa 
toqetoqere, koari hubi toqere pa kali lodu rimata, meke pa popoa Neqevi, pa pinaqaha 
popoa te Benisimane, pa korapa vasileana hitekedi pa vari likohaena Zerusalema, 
meke pa korapadi ri vasileana pa Ziuda, si kote nae pulei rina sepati sari dia sipi,” 
zama gua se Zihova. 

14 Zama vura pule se Zihova, “Sari rane si korapa mae, totoso sapu kote va gorevura 
ia Rau sa vina tatara tolavaena sapu tavetia Rau koasa butubutu Izireli meke Ziuda.” 


15 Koari na rane arini meke koasa totoso asa , , 
si kote va tuvulu vura ia Rau koasa tuti te Devita sa Lelana tinonoto; 
Asa kote tavetia gua sapu tonoto meke nono koasa popoa. 


16 Koari rane arini si e Ziuda si kote ta harupu 
meke Zerusalema si kote lopu koa matagutu. 

Hierana sa pozapoza sapu kote ta poza nia sa: 

E Zihova sa Nada Tinonoto.” 
17 Ura hiera gua si zama nia e Zihova: “Lopu kagu makudo habotu koasa 
habohabotuana banara pa Izireli si keke tie pa tutina Devita,” 18 babe sari hiama, 
pa tuti te Livae, si lopu kagu makudo pa tinavete hiama pa Kenugu pude poni AU 
vinukivukihi va ugugu, va ugu vinariponi kiko huiti, meke kaiga vinukivukihi pule.”” 

19 Hiera gua si zama nia e Zihova sapu kamo la koe Zeremaea: 20 “Hiera gua si zama 
nia Arau Zihova: ‘Pana boka kumatia goi sa Qua vinariva egoi koasa rane meke sa Qua 
vinariva egoi koasa boni, pude sa rane meke sa boni si lopu mae pa dia totoso sapu ta 
tozi ni rini, 21 si sa Qua vinariva egoi koe Devita sa Qua nabulu, meke sa Qua vinariva 
egoi koari na tutina Livae pu turu va tana pa Kenuqu, si kote boka ta kumata meke 
lopu kaqu habotu ia si keke tie pa tutina e Devita sa nana habohabotuana banara. 
22 Kote gunini Arau na pinopino pa galegalearane sapu lopu boka ta nae meke guari 
onone pa masamasa sapu lopu boka ta pada sari tutina e Devita sa Qua nabulu meke 
sari tie Livae pu turu va tana pa Kenuqu.’ ” 

23 Sa zinama te Zihova si kamo la koe Zeremaea: ?4 “Vea, ele gilania tugo goi, sapu 
zamazama guahe sari tie, ‘Ele kilui Zihova sari karua binanara sapu vizati Sa,’ gua? 
Gua ke hakohako ni rini sari Qua tinoni meke lopu na binanara gunini rini. 25 Hiera 
gua si zama nia Arau Zihova: ‘Be guana lopu ele tavetia Rau sa Qua vinariva egoi 
koari rane na boni meke va turui sari tinarae koari maņauru meke pepeso, 26 si kote 
kilui Rau sari tutina e Zekopi meke Devita sa Qua nabulu meke kote lopu vizatia 
Rau si keke ri tuna koreo e Devita pude banarani sari tuti dia ri Ebarahami, Aisake, 
meke Zekopi. Ura Arau kote poni puleni sari dia tinagotago meke kote tataruni Rau 
si arini.’ ” 

Sa Inavoso La koe Zedekaea 

1 Kamo mae koe Zeremaea sa zinama te Zihova, sipu korapa raza ia Nebukaneza sa 
baņara pa Babiloni meke sa nana qeto minate varipera lavata, sari na vasileana pa 
Ziuda meke Zerusalema, meke sari vasileana hitekedi pa vari kalina. Somana pa nana 
qeto minate sari votivotiki butubutu tie pa nana binanara:” 2 “Hiera gua si zama nia 
Arau Zihova, sa Tamasa pa Izireli: Mu la koe Zedekaea sa baņara pa Ziuda mamu 
tozi nia, ‘Hiera gua si zama nia e Zihova: Arau si nama pude vala nia sa vasileana 
lavata hie koasa banara pa Babiloni, meke kote sulu gore pania sa. 3 Lopu kote boka 
govete nia goi sa limana sa, ba kote ta saputu vagi si goi meke ta turana la koa sa. 
Kote dogoro nia matamu goi si asa meke kote zama pa kenumu. Meke kote la pa 
Babiloni si goi. 

4 Ba Zedekaea banara pa Ziuda, mu avosia sa vina tatara te Zihova. Hiera gua si 
zama nia e Zihova pa guguamu agoi: Lopu kote mate pa vedara si agoi; 5 ba kote 
mate va bulebulei si agoi. Gua sapu hoke va uququ humana lea si arini pa dia vina 
lavata koari na tamamu kenudi, sari na banara pu ele hola, si kote va uququ humana 
lea tugo sari tie pa dia pinamana meke kote taruqoqo meke zama guahe, “Kei, mami 
banara si mate!” kote gua. Arau telequ tavetia sa vina tatara hie, ” zama vura gua 
se Zihova. 

6 Meke pa Zerusalema tozi beto valani e Zeremaea sa poropita sari doduru zinama 
hire koe Zedekaea sa banara pa Ziuda, 7 sipu korapa raza ia sa qeto minate tanisa 
baņara pa Babiloni sa popoa Zerusalema meke sari kaiqa vasileana pule pa Ziuda 

sapu lopu ele ta vagi, ari pa Lakisi meke pa Azeka. Arini mo sari vasileana lavata ta 
gobadi sapu korapa koa hola pa Ziuda. 


Lopu Ta Rupaha sari na Pinausu 

8 Hiera gua sa zinama te Zihova sapu kamo mae koe Zeremaea mudina sapu tavetia 
e Zedekaea sa banara sa vinariva egoi koari na tie pa Zerusalema pude tozi urahae 
nia sa tinarupaha tadi na pinausu. 9 Doduru tie si kaqu rupahi sari dia pinausu sapu 
na tie Hiburu, koreo babe vineki, barikaleqe babe palabatu; loke tie si kaqu vata pusi 
eko ia si keke tie Ziu. 10 Ke doduru koimata na tinoni pu somana koasa vinariva egoi 
hie si va egoa pude vata rupahi sari dia pinausu meke lopu va pusi ekoi. Va egoa rini 
meke va rupaha taloa ni rini. 11 Ba mudina asa si la tuqe vagi puleni rini meke vata 
pusi pule i. 

12 Meke kamo mae sa zinama te Zihova koe Zeremaea: 13 “Hiera gua si zama 
nia Arau Zihova, sa Tamasa te Izireli: ‘Keke vinariva egoi si tavetia Rau koari na 
tiatamamia totoso turana vurani Rau pa Izipi, totoso ta turaņa vura si arini koasa 
popoa tinapusi asa. Zama si Rau: 14 Doduru vina zuapa vuaheni si kaqu vata rupahi 
gamu sari hopeke mia pinausu sapu na tie Hiburu pu vata holuholu pule nia koa 
gamu. Mudina sapu nabulu si asa koa goi ka onomo vuaheni si kaqu vata rupahia 
goi meke va taloa ia. Ba sari tamamia si lopu va avoso mae koa Rau babe va talina 
mae Au.” 15 Vaqurana si hobe si gamu meke lulia gamu gua sapu tonoto pa Kenugu: 
Hopeke gamu si tozi urahae nia sa tinarupaha tadi na turanamia. Latu si gamu pa 
Zelepade sapu ta poza nia Rau meke la tavetia si keke vinariva egoi vasina. 16 Ba 
kamahire si taliri pule si gamu meke novalia sa Pozaqu Rau; hopeke la si gamu meke 
tuqe vagi puleni sari mia pinausu sapu ele vata rupahi gamu, meke zuzuki gamu 
pude na pinausu pule.’ 

17 Gua ke hiera gua si zama nia Arau Zihova: ‘Lopu hite va tabe Au gamu si 
Arau; lopu vata rupahi gamu sari turana mia. Ke kamahire si zama vura nia Rau sa 
“tinarupaha” tamugamu. Zama vura gua si Arau Zihova, Na “tinarupaha” pude hoqa 
pa vedara, pa sone, meke oza. Kote va dono hikare gamu Rau koari doduru butubutu 
pa popoa pepeso. 18 Saripu sekea sa Qua vinariva egoi meke lopu va gorevura i sari 
vina turu koasa vinariva egoi sapu tavetia rini pa Kenuqu Rau, si kote tavete gunini 
Rau guana tuna bulumakao sapu kubolo rua ia rini meke enea rini vari korapadi.” 
19 Sari koimata pa Ziuda meke Zerusalema, sari tie tavetavete pa vetu banara, sari 
hiama meke doduru tiena sa popoa pu enea sa vari korapadi sari karua kubolona sa 
bulumakao, % si kote valani Arau koari dia kana pu korapa hatai pude va matei. Sari 
tinidia si kote na ginani tadi na kurukuru pa galegalearane meke na kurukuru name 
pa soloso. 

21 Se Zedekaea sa baņara pa Ziuda meke sari nana koimata si kote valani Arau 
koari dia kana pu korapa hata i pude va matei, koasa qeto minate tanisa banara pa 
Babiloni, sapu ele ta luarae koa gamu. ?? Zama vura guahe si Arau Zihova, kote vala 
nia Rau sa ginarunu, meke kote turana pule maeni Arau koasa vasileana lavata hie. 
Kote rapatia rini, kote vagia rini meke sulu gore nia. Meke kote huara pani Rau sari 
vasileana pa Ziuda pude loke tie kaqu koa i sari vasidi arini.’ ” 

Zeremaea meke sa Tatamana te Rekabi , 
1 Hiera sa zinama te Zihova sapu kamo mae koe Zeremaea sipu korapa koa banara 


se Zehoiakimi sa tuna koreo e Zosaea sa banara pa Ziuda:” 2 “La koasa tatamana te 

Rekabi, mamu ruvati pude mae pa keke ri na lose pa kali Zelepade te Zihova; mamu 
poni vaeni pude napo si arini.” 


3 Ke topue la si arau pude la vagia se Zazanaea sa tuna koreo e Zeremaea, sapu 
sa tuna koreo e Habazinaea, meke vagi tugo rau sari tasina koreo meke sari doduru 
tuna koreo, sapu sa doduruna mo sa tatamana te Rekabi. 4 Ke turana vagi rau meke 
nuquru pa vetu te Zihova pa lose tadi na tuna koreo e Hanani, sapu sa tuna koreo e 
Iqidalaea sa tie te Tamasa. Hie si pa kali lose mo tadi na koimata pa vetu te Zihova, 
sapu kali sage koasa lose te Maseia sa tuna koreo e Salumu sa tie kopu sasada pa 
Zelepade. 5 Meke va nama kapa na zagi si arau pa kenudia rina tie pa tatamana te 
Rekabi meke zama si rau koarini, “Napo vasi vaeni.” 


6 Ba olana si arini, “Gami si lopu napo vaeni sina zama gami e Zonadabi sa tuna 
koreo e Rekabi sapu tuti gorea gami: ‘Gamu meke sari tutimia si lopu kaqu hokara 
napo vaeni. 7 Meke lopu kaqu kuri vetu si gamu, lelete kiko babe tavete inuma vaeni; 
lopu kagu tagoi gamu sari tinitona hire, ba kagu koa lamo pa ipi si gamu. Pude gua 
asa si kote koa seunae si gamu koasa popoa sapu karovo mae koa ia gamu.’ 8 Va tabei 
gami sari doduru pu tozini gami e Zonadabi sa tuna koreo e Rekabi sapu tuti gorea 
gami. Gami, mami barikalege, sari tumami koreo meke vineki si lopu napo hokaria 
gami sa vaeni 9 babe kuri vetu pude koa i babe tago inuma vaeni, tago pezara duduli 
babe lelete kiko. 10 Gami si koa pa ipi meke va tabe va leani gami sari doduru pu tozini 
gami e Zonadabi si gami, asa pu tuti gorea gami. 11 Ba totoso rapatia e Nebukaneza 
sa banara pa Babiloni sa popoa hie, si zama si gami, ‘Aria, mada la pa Zerusalema, 
mada govete ni sari qeto minate tadi pa Babiloni meke pa Siria.’ Ke mae koa si gami 
pa Zerusalema.” 


12 Meke kamo mae sa zinama te Zihova koe Zeremaea, sapu zama guahe: 13 Hiera 
gua si zama nia e Zihova Tadi na Qeto Minate, sa Tamasa pa Izireli: “La mamu tozini 
sari tie pa Ziuda meke sari tinoni pa Zerusalema, ‘Vegua, lopu kote va avoso si gamu 
meke va tabei sari Qua zinama?’ zama vura gua se Zihova. 14 ‘ʻTozini e Zonadabi sa 
tuna koreo e Rekabi, sari tutina pude lopu napo ia sa vaeni meke kopu nia arini si 
asa. Kamo pa rane ninoroi si lopu napoa rini sa vaeni, sina va tabea rini sa vina 
turu tanisa tamadia. Ba Arau si ele zama pilipule koa gamu ba lopu hite va tabe Au 
tu gamu si Arau. 15 Garunu pilipule atuni Arau koa gamu sari doduru Qua nabulu, 
sari na poropita. Zama si arini, “Gamu si kaqu hopeke kekere koari mia hahanana 
kaleadi mamu hobei sari mia tinavetavete. Mi lopu luli sari kaiqa tamasa kokohadi 
pude va nabulu la koarini. Pude gua si kote koa si gamu koasa popoa sapu poni nia 
Rau koa gamu meke sari tiatamamia.” Ba gamu si lopu hite va avoso mae koa Rau 


babe va talina mae Au. 16 Sa tutina e Zonadabi sa tuna koreo e Rekabi si tavete va 
gorevura ia sa vina turu sapu ponini sa tamadia, ba sari tie hire si lopu hite va tabe 


Au rini.’ 

17 Gua ke hiera gua si zama nia Arau Zihova, sa Tamasa pa Izireli: ‘Va avoso mae! 
Arau kote va kamo la nia pa Ziuda meke koari doduru pu koa pa Zerusalema sari 
doduru tinasuna gua sapu ele zama lani Arau koarini. Zama la i Rau ba lopu va 
avoso si arini; tioko la i Rau ba lopu olana si arini.” 


18 Meke zama la se Zeremaea koasa tatamana te Rekabi, “Hiera gua si zama nia e 
Zihova Tadi na Qeto Minate, sa Tamasa pa Izireli: ‘Gamu si ele va tabea sa tamamia 
kenuna se Zonadabi meke ele luli gamu sari doduru nana ginarunu meke ele taveti 
sari doduru pu tozi sa.’ 19 Gua ke, hiera gua si zama nia e Zihova Tadi na Qeto Minate, 
sa Tamasa pa Izireli: ‘Sa butubutu te Zonadabi sa tuna koreo e Rekabi si lopu kagu 
makudo koa ia tie pude koa nabulu koa Rau.’ ” 

Tiroi Baruku sari Zinama te Tamasa 

1 Pa vina made vuahenina sa binanara te Zehoiakimi sa tuna e Zosaea sa banara 
pa Ziuda si kamo mae koe Zeremaea sa zinama te Zihova:” 2 “Vagia si keke pepa 
ta viqusuna, mamu kuberi vasina sari doduru zinama pu ele zama atuni Arau koa 
goi pa guguana sa butubutu Izireli, Ziuda meke sari kaiqa butubutu pule, podalae pa 
totoso sapu podalae zama igo Rau totoso baņara se Zosaea meke kamo kamahire. 

3 Hokara pana avosi rina tie pa Ziuda sari doduru tinasuna pu va namanama i Arau 
pude va raza ni, si kote hopeke kekere si arini koari dia hahanana kaleadi; pude gua 


si kote taleosoni Rau sari dia kinaleana meke sari dia sinea.” 4 Ke tiokia Zeremaea 
se Baruku sa tuna koreo e Neria, meke zama lani e Zeremaea sari doduru pu ele tozi 


lani Zihova koasa, meke kubere gore betoni e Baruku koasa pepa. 5 Meke zama se 
Zeremaea koe Baruku, “Arau si ta hukataqu; lopu boka la koasa Zelepade te Zihova 
si rau. $ Ke agoi mamu la koasa vasina varivarigarana pa Zelepade te Zihova koasa 
rane sapu madi pa ginani si arini. Mamu tiro lani koari tie sari zinama te Zihova sapu 
zama atuni arau meke kuberi goi koasa pepa. Tiro lani koari doduru tie pa Ziuda pu 
mae guadi koari dia vasileana meke nuquru atu vasina. 7 Hokara kote tepatepa la 
si arini koe Zihova, meke hopeke kekere si arini koari hopeke dia hahanana kaleadi, 
sina sa binugoro meke tinanaziri sapu zama vura nia e Zihova koari tinoni hire si 
noma hola.” 

8 Ke tavete betoi Baruku sa tuna koreo e Neria sari doduru pu tozi ni e Zeremaea 
sa poropita pude taveti; koasa Zelepade te Zihova si tiro i sa sari zinama te Zihova 
sapu koa koasa pepa ta vigusuna. ° Pa vina sia sidara koasa vina lima vuahenina 
sa binanara te Zehoiakimi sa tuna koreo e Zosaea sa baņara pa Ziuda si na totoso 
madi pa ginani la koe Zihova si asa, tadi na tinoni pa Zerusalema meke arini pu mae 
guadi koari na vasileana hitekedi pa Ziuda. 10 Koasa lose te Qemaraea sa tuna koreo 
e Sapani sa tie kubekubere, sapu pa varivarigarana kalina sage, tata koasa Sasada 
Vaqura pa Zelepade, si tiro vura la nia e Baruku koari doduru tie koasa Zelepade te 
Zihova sari zinama te Zeremaea koasa pepa. 

11 Totoso avosia e Mikaea, sa tuna koreo e Qemaraea sapu sa tuna koreo e Sapani 
sari doduru zinama te Zihova koasa pepa, 12 si gore la si asa koasa lose tanisa 
tie kubekubere pa vetu banara, vasina habotu dia sari koimata: Elisama sa tie 
kubekubere, Delaea sa tuna koreo e Semaea, Elinetani sa tuna koreo e Akabora, 
Qemaraea sa tuna koreo e Sapani, Zedekaea tuna koreo e Hananaea, meke doduru 
ari kaiqa koimata pule. 13 Sipu beto tugo tozini e Mikaea sari doduru pu avosi sa sapu 
tiro vurani e Baruku la koari na tie koasa pepa, 14 si garunia mo ri doduru koimata 
se Zehudi tuna koreo e Netanaea, sapu sa tuna koreo e Selemaea, sapu sa tuna koreo 
e Kusi, pude la tozi nia se Baruku sapu guahe, “Palekia sa pepa sapu tiro vura la nia 
goi koari na tinoni, mamu mae,” gua. Ke la koa rini se Baruku sa tuna koreo e Neria, 
palekia nana sa pepa ta viqusuna pa limana. 15 Zama si arini koasa, “Habotu, mamu 
tiro mae nia koa gami.” 

Ke tiro la nia e Baruku koa rini. 16 Sipu avosi rini sari doduru zinama hire, si 
matagutu si arini meke vari donoi meke zama ia rini se Baruku, “Kagu la tozi nia 
gami sa baņara sari na zinama hire,” gua. 17 Meke nanasia rini se Baruku, “Tozini 
gami, vegua meke boka kuberi goi sari doduru hire? Vegua, e Zeremaea na zama 
atuni?” 

18 “Uve,” olana gua se Baruku, “asa zama maeni sari doduru zinama hire koa rau, 
meke arau kubere goreni koasa pepa.” 


p 36:1 2 Ban 24:1; 2 Koron 36:5-7; Dan 1:1-2 


Zeremaea 36:19 1111 Zeremaea 37:5 


19 Meke zama sari na koimata koe Baruku, “Agoi meke Zeremaea, la mamu la tome. 
Lopu va malumia keke tie pude tumae nia pavei si tome gamu kara.” 

20 Beto si vekoa rini sa pepa pa lose te Elisama sa tie kubekubere, meke topue la si 
arini koasa banara pa vasina varivarigarana meke la tozi beto nia rini koasa. 21 Meke 
garunia sa banara se Zehudi pude la vagia sa pepa, ke la vagi mae nia Zehudi pa lose 
te Elisama sa tie kubekubere sa pepa meke tiro la nia sa koasa baņara meke koari 
doduru koimata pu turu kapae dia koasa. 22 Na vina sia sidara bisa, totoso ibu, meke 
sa banara si habotu nana pa lose sapu manini, meke na nika si toa nana pa kenuna. 
23 Doduru totoso sipu tiro va hokotia e Zehudi si ka neta babe made kukuru vivinei 
si vagi magu sa baņara meke magu rikata vagi sa meke oki lani pa nika, osolae ta 
sulu palae beto sa pepa ta vigusuna pa nika. 24 Namu loke minatagutu si ta dogoro 
koasa banara meke sari nana tie tavetavete, meke lopu hite daku sira i rini sari dia 
poko. 25 Zama ia tugo ari Elinetani, e Delaea, meke Qemaraea sa banara pude lopu 
sulu ia sa pepa, gua, ba lopu hiva avosi sa. 26 Ba garunia tu sa banara se Zeramili 
sa tuna sa banara, se Seraea tuna koreo Azarieli, meke Selemaea tuna koreo Abideli 
pude la pusi maeni sari Baruku sa tie kubekubere meke se Zeremaea sa poropita. Ba 
ele tomei tu e Zihova sari karua. 


Kubere Pulea e Zeremaea si Keke Pepa Kinorokorotae 

27 Mudina sapu sulu ia sa banara sa pepa sapu koa ia na zinama sapu zama lani 
e Zeremaea meke kuberi e Baruku, si kamo mae sa zinama te Zihova koe Zeremaea: 
28 “Vagi pule ia si keke pepa ta viqusuna, mamu kubere pule i vasina sari doduru 
zinama gua sapu koa koasa pepa kekenu, sapu sulu pania e Zehoiakimi sa banara 
pa Ziuda. 29 Mamu tozi nia tugo se Zehoiakimi sapu guahe, ‘Hiera gua si zama nia 
e Zihova: Sulu pania goi sa pepa asa meke zama si goi, “Vea ke kuberia goi koasa 
pepa sapu sa banara pa Babiloni si hinokara kote mae meke kote huaria sa popoa 
hie meke va mate betoi sari na tiena meke sari na kurukuru name?” 30 Gua ke, 
hiera gua si zama nia e Zihova pa guguana e Zehoiakimi sa baņara pa Ziuda: Loke 
tutina si kote habotu koasa habohabotuana banara te Devita; sa tini tomatena sa si 
kote ta gona vura la vasina sapu kote nada ia sa rimata pana rane meke ibu ia pana 


boni. 3t Kote va kilasa ia Rau meke sari tuna meke sari nana tie tavetavete koari dia 
tinavete kaleadi. Kote va kamo lani Rau koarini meke koari pu koa pa Zerusalema 


meke sari tinoni pa Ziuda sari doduru tinasuna pu zama lani Arau koarini, sina lopu 


hite avoso si arini.’ ” , l , 
32 Ke vagi pulea Zeremaea si keke pepa meke vala nia koasa tie kubekubere se 


Baruku sa tuna koreo e Neria, meke zama la se Zeremaea meke kubere gore puleni 
sa sari doduru zinama gua sapu koa koasa pepa sapu sulu pania e Zehoiakimi sa 
baņara pa Ziuda. Meke soku zinama gugua tugo arini si tava somana la. 

Sa Tinepa te Zedekaea koe Zeremaea 

1 E Nebukaneza sa baņara pa Babiloni va turu ia se Zedekaea pude baņara pa 
Ziuda; na banara hinobena e Zehoiakini si asa, sa tuna e Zehoiakimi.” 2 Na asa meke 
sari nana tie tavetavete meke sari tiena sa popoa si lopu hite va talina la koari na 
zinama te Zihova sapu zama ni e Zeremaea sa poropita. 

3 Ba garuni Zedekaea sa banara sari Zehukali sa tuna e Selemaea meke se Zepanaea 
sa hiama sa tuna Maseia, pude la koe Zeremaea sa poropita meke zama guahe: “Mu, 
varavara la poni gami koe Zihova sa nada Tamasa,” gua. 

4 Ego se Zeremaea si boka somana ene lamae nana koari na tie sina lopu ele ta veko 
pa vetu varipusi si asa. 5 Sa qeto minate te Pero si ele topue vura pa Izipi, meke sipu 

avoso nia ri pa Babiloni pu korapa rapatia sa popoa Zerusalema sa inavoso asa si ta 
luarae si arini pa Zerusalema. 

6 Pa totoso asa si kamo la sa zinama te Zihova koe Zeremaea sa poropita: 7 “Hiera 
gua si zama nia e Zihova sa Tamasa pa Izireli: Tozi nia sa banara pa Ziuda pu garunu 
gamu pude nanasa mae koa Rau, ‘Sa geto minate te Pero sapu topue vura mae pude 
toka nigo, si kote kekere pule la pa dia popoa, pa Izipi. 8 Meke sari pa Babiloni si kote 
kekere pule mae meke rapatia sa vasileana lavata hie; kote vagia rini meke sulu gore 
pania.’ 

9 Hiera gua si zama nia e Zihova: Lopu va koha puleni gamu koasa binalabala 
guahe, ‘Sari pa Babiloni si hinokara ta luarae koa gita,’ gua. Lokari! 10 Be va kilasia 
gamu sa doduruna sa qeto minate pa Babiloni pu rapata gamu meke ka visavisa tie 
bakoradi mo si koa hola pa dia ipi, ba kote vura mae si arini meke sulu gore pania 
sa vasileana lavata hie.” 


Ta Pusi se Zeremaea 

11 Mudina sapu ta luarae sa qeto minate pa Babiloni pa Zerusalema koa gua koasa 
qeto minate te Pero, 12 si hiva vura koasa vasileana lavata se Zeremaea pude la nana 
pa kali puku popoa tadi pa Benisimane pude la vagia sa nana hinia pa tinago koari 
na tie vasina. 13 Ba totoso kamo la si asa pa Sasada te Benisimane si tuqe vagia sa 
palabatu koari na tie kopu si asa. Pozana sa si e Iriza sa tuna koreo e Selemaea, 
sapu sa tuna Hananaea, meke zama ia sa, “Agoi si hiva govete la somana koari pa 
Babiloni!” gua. 

14 “Lopu hinokara sapu asa!” gua se Zeremaea. “Lopu na govete la koari pa Babiloni 
si arau.” Ba lopu hiva avosia e Iriza si asa; ba tuqe vagia sa meke turana la nia koari 
na koimata si asa. 15 Bugoro nia rini si asa meke sekea rini meke la vekoa rini pa 
vetu te Zonatani sa tie kubekubere, sapu iliri nia vetu varipusi rini. 

16 Vekoa rini pa keke lose pa kauru pepeso meke vasina si koa va seunae hola si 
asa. 17 Meke hata ia Zedekaea sa banara si asa, ke ta turana la pa vetu banara si asa, 
vasina nanasa golomia sa banara, “Vegua, koa dia kaiga inavoso koe Zihova?” gua 
si asa. 

“Uve,” olana gua se Zeremaea, “agoi si kote ta vala koari na tie Babiloni,” gua si 
asa. 


18 Meke nanasa la se Zeremaea koe Zedekaea sa banara, “Na sinea savana si tavetia 
rau sapu sea atu koa goi babe sari mua koimata babe sari tie, ke ta veko pa vetu 


varipusi si arau? 19 Avei sari mua poropita sapu korokorotae atu koa goi sapu, ‘Sa 
banara pa Babiloni si lopu kote mae rapata igo babe sa popoa hie,’ gua? 20 Ba 
kamahire, agoi na palabatu qua banara, meke gua, avoso au. Magu vatu nia sa 
qua tinepa koa goi: Mu lopu garunu pule lani au koasa vetu te Zonatani, na kote 
mate si arau vasina,” gua si asa. 

21 Ke vala zinama se Zedekaea sa banara pude ta veko pa vasina varivarigarana 
tadi na tie kopu pa vetu banara se Zeremaea meke kote ta poni bereti koari na tie 


tavete bereti doduru rane osolae beto sari doduru bereti koasa vasileana lavata. Ke 
koa se Zeremaea koasa varivarigarana pa vetu baņara. 

Zeremaea si Ta Voi pa Pou Tana Va Naqiti Kolo Ruku 

1 Avosia ri Sepatia sa tuna koreo e Matani, e Qedalaea sa tuna koreo Pasahuru, 
Zehukali sa tuna koreo e Selemaea, meke e Pasahuru sa tuna koreo e Malokiza se 
Zeremaea totoso zamai sa sari tie meke zama guahe, 2 “Hiera gua si zama nia e 
Zihova: 'Asa pu koa hola koa sa vasileana lavata hie si kote mate pa vedara, sone, 
meke oza, ba asa pu vura la koari qeto Babiloni si kote toa. Kote govete si asa meke 

kote toa.’ 3 Meke hiera gua si zama nia e Zihova: ‘Sa vasileana hie si hinokara kote 
ta vala koasa qeto minate tanisa banara pa Babiloni meke kote tuqe vagia sa.” 

4 Meke la sari koimata hire koasa banara meke zama, “Sa tie hie si garona pude tava 
mate. Korapa naqunaqui sa sari na tie varipera koa holadi koasa vasileana lavata hie, 
meke gua tugo sari na tie koari nana zinama sapu zama lani sa koa rini. Na lopu va 
leani gua si hata ia sa ba pude novali tu gua,” gua si arini. 

5 “Leana, vekoa rau pa limamia si asa,” olana gua se Zedekaea sa banara. 
“Loketona si boka tavetia sa banara pude va kari gamu,” gua si asa. 

6 Ke vagi ia rini se Zeremaea meke veko nuguru nia pa pou tana va nagiti kolo 
te Malokiza, sa tuna koreo sa baņara sapu pa korapa vasina varivarigarana pa vetu 
baņara. Va gore la nia rini pa keke pou tana va nagiti kolo ruku se Zeremaea; sa pou 
asa si loke kolona ba tale nelakana mo, ke lodu gore la pa nelaka se Zeremaea. 

7 Ba avoso nia Ebedimeleki keke tie pa Itiopia, na koimata pa vetu banara, sapu 
veko nuquru nia rini pa pou, gua. Ke sipu korapa habotu nana pa Sasada te 


Benisimane sa banara, 8 si vura se Ebedimeleki koa sa vetu banara meke la zama 
guahe koasa, 


9 “Qua palabatu qua banara, sari tie hire si tavete va kaleana hola koari doduru 
ginugua sapu tavete la nia rini koe Zeremaea sa poropita. La oki gore nia rini si asa 
pa pou tana va nagiti kolo ruku. Na kote mate hokara mo si asa vasina, ura na bereti 
ba loketona hokara pa doduruna sa vasileana lavata,” gua si asa. 

10 Ke tozi nia sa banara se Ebedimeleki sa tie Itiopia, “Vagi ka tolonavulu puta tie 
tani; mamu la daku vura nia se Zeremaea sa poropita pa pou sipu lopu ele mate si 
asa,” gua. 

11 Ke vagi Ebedimeleki sari tie meke la koasa lose pa kauruna sa lose poata pa vetu 
banara. Vagi sa si kaiqa poko rikarikatadi meke poko koadi vasina meke va gore luli 
lani sa koasa aroso koe Zeremaea pa pou. 12 Zama se Ebedimeleki sa tie Itiopia koe 
Zeremaea, “Vekoi sari poko rikarikatadi meke poko koadi isara pa kauru ababemu 
pude lopu ta sigiti nia goi sa aroso.” Ke tavetia Zeremaea sapu gua asa, 13 meke kave 
vura nia rini si asa pa aroso meke ovulu vura nia koasa pou. Meke koa se Zeremaea 
koasa vasina varivarigarana pa vetu banara. 


Tepa Binalabala Vinaritokae se Zedekaea koe Zeremaea 

14 Keke totoso si tioko vagia e Zedekaea se Zeremaea meke turana la nia rini si asa 
pa vina neta sasada koasa Zelepade te Zihova, “Kote nanasa nia rau si keke tona koa 
goi,” zama gua sa banara koe Zeremaea. “Mu lopu tomea koa rau si keke toņa,” gua 
sa banara. 

15 Zama se Zeremaea koe Zedekaea, “Pana olana igo rau, si vea, lopu kote va mate 
au goi? Na pude poni nigo binalabala mo ba lopu kote avoso au mo agoi.” 

16 Ba tokotokoro golomo se Zedekaea sa banara koe Zeremaea: “Sapu gua hinokara 
toana gua se Zihova, asa pu ponini gita sa sinino, si lopu kote va mate igo rau babe 
vala nigo koarini pu hiva va mate igo,” gua sa banara. 

17 Meke zama se Zeremaea koe Zedekaea, “Hiera gua si zama nia e Zihova sa Tamasa 
Tadi na Qeto Minate, sa Tamasa pa Izireli: ‘Be vala pule nigo koari na koimata tanisa 
baņara pa Babiloni si agoi, si sa mua tinoa si kote ta harupu meke sa vasileana lavata 
hie si lopu kote ta sulu gore palae; agoi meke sa mua tatamana si kote toa. 18 Ba pude 
lopu vala pule nigo si agoi koari na koimata tanisa baņara pa Babiloni, si sa vasileana 
lavata hie si kote ta vala koari pa Babiloni meke kote sulu gore pania rini; meke agoi 
ba lopu kote boka govete ni sari limadia.’ ” 

19 Zama se Zedekaea sa baņara koe Zeremaea, “Matagutu ni rau sari tie Ziu sapu 
ele karovo la koari pa Babiloni, meke gua meke vala nau ri tie Babiloni koa rini meke 
kote la arini meke nonovala au.” 

20 “Lopu kote vala nigo rini koa rini,” olana gua se Zeremaea. “Va tabea se Zihova, 
mamu taveti gua sapu tozi nigo rau, meke kote leamu si agoi, sa mua tinoa si kote ta 
harupu. ?1 Ba pana koromu vala pule nigo, si hierana si va dogoro nau e Zihova koa 
rau: 22 Doduru barikalege pu koa hola pa vetu banara si kote ta turana vura la koari 
na koimata tanisa banara pa Babiloni. Kote zama guahe sari barikalege koa goi: 
‘Turana va sea igo rini meke va kilasa igo rini, 

sari mua baere pu rane i goi. 
Sari nenemu si lodu pa nelaka; 
meke ele veko pani igo ri mua baere.’ 

23 Doduru mua barikaleqe meke koburu si kote ta turana vura la koari na tie 
Babiloni. Agoi si lopu kote govete pa lima dia ba kote ta tuqe vagi koasa banara 
pa Babiloni; meke sa vasileana lavata hie si kote ta sulu gore palae.” 

24 Zama se Zedekaea koe Zeremaea, “Lopu vata gilana nia pa keke tie sa nada 
vivinei, pude lopu gua si kote mate si goi. 25 Pana avoso nia ri koimata sapu vivinei si 
arau koa goi si kote atu si arini koa goi meke zama guahe, 'Tozini gami na sa si zama 
nia goi koasa baņara meke na sa si zama nia sa koa goi; lopu tomea koa gami, pude 
lopu gua si kote va mate igo gami,’ gua. 26 Pana gua asa mu tozini, “Na tepa sisigiti 
si arau koasa baņara pude lopu va pule lani au koasa vetu te Zonatani; na kote mate 
vasina si rau,’ mamu gua.” 

27 Meke la tugo sari doduru koimata koe Zeremaea meke sipu nanasia rini, si tozini 
sa doduru pu garunu nia sa banara pude zamani. Ke lopu zama pule la ia rini si asa, 
ura loke tie avosia sa nana vivinei koasa baņara. 

28 Meke koa mo se Zeremaea koasa varivarigarana pa vetu banara osolae ta tuqe 


vagi sa popoa Zerusalema.” 

Ta Vagi sa Popoa Zerusalema 

1 Hiera sa vivineina sa vinagina sa popoa Zerusalema: Pa vina manege puta sidara 
koasa vina sia vuahenina sa binanara te Zedekaea pa Ziuda, si la raza ia e Nebukaneza 
sa banara pa Babiloni sa popoa Zerusalema meke vari likohae nia sa nana qeto 
minate lavata si asa. 2 Meke pa vina sia rane koasa vina made sidara pa vina manege 
eke vuahenina sa binanara te Zedekaea, si ta huara nuguru sa gobana sa vasileana 
lavata. 3 Meke la sari doduru koimata tanisa banara pa Babiloni meke vagi dia 
habohabotuana pa Sasada Kokorapa: ari Neqala Sareza pa Samuqa, Nebo Sasekimi 
sa nati koimata meke Neqala Sareza sa palabatu nomana meke sari doduru koimata 
pule tanisa banara pa Babiloni. 4 Totoso dogori e Zedekaea sa banara meke sari 
doduru nana tie varipera sarini, si govete gedi; pana boni si ta luarae si arini koasa 
vasileana lavata, govete gua koasa inuma tanisa banara, vura gua koasa sasada pa 
varikorapadi ri karua goba meke govete la gua pa lolomo Zodani, si arini. 

5 Ba hadu lulia sa qeto minate pa Babiloni meke kamoa rini se Zedekaea pa pezara 
tata pa Zeriko. Tuqe vagia rini meke turana la nia rini koe Nebukaneza sa baņara pa 
Babiloni pa Ribila pa popoa Hamati, vasina ta pitu si asa koasa banara pa Babiloni. 
6 Pa Ribila va matei sa banara sari tuna koreo e Zedekaea sipu korapa dono la mo si 
asa, meke va matei tugo rini sari doduru palabatu nomadi pa Ziuda. 7 Meke va behu 
i sa sari matana e Zedekaea meke pusi nia seni boronizi sa meke turana la nia sa pa 


Babiloni. 
8 Meke sulua ri na tie Babiloni sa vetu banara meke gua tugo sari vetuvetu tadi na 


tie meke huara gore ni rini sari gobana sa popoa Zerusalema. ? Paleke taloa betoni 
e Nebuzaradani, sa tie tuturana koari tie kopu tanisa banara pa Babiloni, saripu koa 

hola koasa vasileana lavata meke gua tugo sarini pu govete karovo la koa sa meke 
sari doduru tie pule. 10 Ba veko hola i pa popoa Ziuda e Nebuzaradani, sa tie tuturana 
koari tie kopu tanisa banara pa Babiloni, sari kaiqa tie malanadi, pu loketona tagoa; 
poni inuma vaeni sa meke na pepeso pude lelete. 


Ta Rupaha se Zeremaea 

11 Ego vala zinama se Nebukaneza sa banara pa Babiloni koe Nebuzaradani, sa 
tie tuturana koari tie kopu tanisa banara, pa guguana e Zeremaea: 12 “La vagia, 
mamu kopu nia; lopu komitia ba mu tavetia gua sapu hiva nia sa,” gua. 13 Ke se 
Nebuzaradani, sa tie tuturana koari tie kopu tanisa banara, se Neqala Sareza sa 
palabatu nomana meke sari doduru koimata pule tanisa baņara pa Babiloni 14 si 
garunu tie meke ta vagi vura koasa varivarigarana pa vetu banara se Zeremaea. 
Vala nia rini koe Qedalaea sa tuna koreo e Ahikama, sa tuna koreo e Sapani, pude 
turana pule la nia pa nana vetu. Ke koa turani sa sari nana tie soti. 


Na Tinaharupu te Ebedimeleki 

15 Sipu korapa koa se Zeremaea pa varivarigarana pa vetu banara, si kamo la koasa 
sa zinama te Zihova: 18 “La mamu tozi nia se Ebedimeleki sa tie Itiopia, ‘Hiera gua si 
zama nia e Zihova Tadi na Qeto Minate, sa Tamasa pa Izireli: Arau si va nama pude 
va gorevura i sari Qua zinama sapu la gua koasa vasileana lavata hie pa tinasuna, 
lopu pa lineana. Pa totoso arini si kote dogori mua agoi pana gorevura si arini. 17 Ba 
kote harupu igo Arau si agoi koasa rane asa, zama vura gua si Arau Zihova; lopu kote 
ta vala si agoi koarini pu matagutu ni agoi. 18 Arau kote harupu igo; lopu kote mate 
si goi pa vedara ba kote toa mua si agoi, sina rane Au goi si Arau,’ zama vura gua se 
Zihova.” 

Koa koe Qedalaea se Zeremaea 

1 Totoso korapa koa ta pusi seni se Zeremaea somanae koari na tie pa Zerusalema 
meke Ziuda pu korapa ta raovo la pa Babiloni meke sipu dogoro vagia meke rupahia 
e Nebuzaradani sa tie tuturaņa koari na tie kopu tanisa banara si asa pude la pa 
Rama, si kamo la sa zinama te Zihova koa sa. 2 Totoso dogoro vagia e Nebuzaradani 
se Zeremaea si zama si asa koasa, “E Zihova sa mua Tamasa ele zama nia sa tinahuara 
tanisa popoa hie. 3 Meke kamahire si va gorevura ia Sa; ele tavetia Sa gua sapu tozia 
Sa sapu kote ta evana. Doduru hire si ta evana sina gamu na tinoni si tavete va sea la 
koa Sa meke lopu va tabea gamu si Asa. 4 Ba ninoroi hie si vata rupaha igo rau koari 
na seni pa limamu. Pude hiva agoi si luli au, mada la pa Babiloni, meke kote arau 
kopu nigo; ba pude lopu hiva agoi si koa mua. Dono la, sa doduru popoa lavata hie 
si koa pa kenumu; la pavei hiva la agoi.” 5 Ba sipu lopu ele taliri taloa se Zeremaea si 
zama pule la se Nebuzaradani, “Pule la koe Qedalaea sa tuna koreo e Ahikama, sapu 
sa tuna koreo e Sapani. Na asa si huhuku ia sa banara pa Babiloni pude kopuni sari 
vasileana pa Ziuda. Mamu la koa koa sa, turanae koari na tie pu kopu ni sa babe la 
mua pavei hiva la agoi,” gua si asa. 

Meke ponia ginani na poata sa se Zeremaea meke tige va taloa ia sa. $ Ke la se 
Zeremaea koe Qedalaea sa tuna koreo e Ahikama pa Mizipa meke koa turaņia sa 
somanae koa rina tinoni pu koa holadi pa popoa. 


Qedalaea, Sa Qavuna pa Ziuda 
(2 Banara 25:22-24) 
7 Totoso avoso nia ri kaiqa koimata tadi tie varipera pu govete la koa pa sada 
vasileana sapu va qavuna ia sa banara pa Babiloni se Qedalaea sa tuna koreo e 
Ahikama pude kopuni sari tie, barikaleqe na koburu pu malaņadi hola koasa popoa 

meke lopu ta raovo taloa la pa Babiloni, $ si kamo la si arini koe Qedalaea pa Mizipa. 
Ari Isimeli sa tuna koreo e Netanaea, ari Zohanana meke e Zonatani sari karua koreo 
te Karea, Seraea sa tuna koreo e Tanahumeti, sari tuna koreo e Epai na tie Netopa 


meke Zazanaea tuna koreo Ma'aka meke sari dia tie si mae koa sa. 9 Tokotokoro se 
Qedalaea sa tuna Ahikama, sa tuna koreo Sapani koa rini pude va manoti sari dia 


binalabala, “Mi lopu matagutu pude va nabulu la koari pa Babiloni,” gua si asa. “Koa 
va leana pa mia popoa, mamu va nabulu la koasa banara pa Babiloni, meke kote 
leana sa mia kinoa. 10 Arau hie si kote koa mo pa Mizipa pude zama poni gita koari 
pa Babiloni pana ene mae gua si arini koa gita. Ba gamu si la pakete mia vaeni, na 
vuvua pa totoso manini meke oela olive, meke va nagiti koari mia zagi, mamu koa i 
sari na vasileana pu vagi hobei gamu.” 

11 Sipu avoso nia ri doduru tie Ziu pa Moabi, Amoni, Edomu, meke doduru popoa 
pule sapu ka visavisa tie pa Ziuda si veko hola i sa banara pa Babiloni meke sapu 
va turu ia sa se Qedalaea pude na dia qavuna, gua, 12 si pule beto mae pa popoa 
Ziuda sari doduru, koari doduru popoa pu govete la i rini, meke mae koe Qedalaea 
pa Mizipa. Meke pakepakete va soku si arini, hola toa sa kolo vaeni, gua tugo sari na 
vuvua piqi meke olive. 


Ta Seke Va Mate se Qedalaea 
(2 Banara 25:25-26) 

13 Mae koe Qedalaea pa Mizipa se Zohanana sa tuna koreo e Karea meke sari doduru 
palabatu varipera pu govete vuradi koasa vasileana lavata, 14 meke la zama koa sa, 
“Vegua lopu gilania goi sapu se Balisi sa banara pa Amoni si ele garunia sa se Isimeli 
sa tuna koreo e Netanaea pude va mate igo?” gua si asa. Ba lopu va hinokaria e 
Qedalaea sa tuna koreo e Ahikama. 

15 Meke zama golomo la se Zohanana sa tuna koreo e Karea koe Qedalaea pa Mizipa, 
“Va malumau, magu la va matea se Isimeli sa tuna koreo e Netanaea; na loke tie kote 
gilania. Na vegua ke kaqu va mate igo tu sa meke va govete pulei sari tie Ziu pu 
korapa koa vari likohae dia koa goi, meke va matei tu sari ka visavisa tie koa holadi 
pa Ziuda?” 

16 Ba zama se Qedalaea sa tuna koreo Ahikama koe Zohanana sa tuna koreo e Karea, 
“Lopu tavete gua asa! Sa vivineina Isimeli sapu tozia goi si lopu hinokara,” gua si 


asa. 

1 Pa sidara vina zuapa koasa vuaheni asa, si turani e Isimeli sa tuna e Netanaea, 
sapu sa tuna e Elisama sapu koa koasa tuti banara pa Ziuda meke na keke koimata 
tanisa banara, sari ka manege puta tie meke mae koe Qedalaea sa tuna koreo e 
Ahikama pa Mizipa. Totoso korapa henahena varigara dia vasina,” 2 si gasa turu 
mo se Isimeli sa tuna koreo e Netanaea meke sari ka manege puta tie meke seke va 
mate nia vedara mo rini se Qedalaea sa tuna koreo e Ahikama, sapu sa tuna koreo 
e Sapani. Va mate ia mo rini si asa pu ta vizatana koasa baņara pa Babiloni pude 
qavuna, meke kopu nia sa popoa. 3 Va matei tugo Isimeli sari doduru tie Ziu sapu 
koadi koe Qedalaea pa Mizipa, meke gua tugo sari na tie varipera pa Babiloni sapu 


koadi vasina. , a , , 
4 Pa koivugona sipu lopu ele gilania ri tie sa vina matena e Qedalaea, 3 si kamo 


mae gedi sari ka vesu navulu puta tie, mae guadi pa Sekemi, Saelo, meke Sameria. 
Neri pani rini sari na gumidi, rikati rini sari dia poko, meke va bakora puleni. Paleke 
mae vinariponi huiti na oto huda humana lea pude la vukivukihi dia pa Zelepade te 
Zihova gua. $ Vura pa Mizipa se Isimeli, kabokaboa meke la tutuvi sa. Kamo la sa si 
zamai sa, “Mae koe Qedalaea sa tuna koreo e Ahikama,” guni sa. 7 Totoso nuquru la 

rini koasa vasileana lavata si seke va matei ri Isimeli meke sari nana tie si arini meke 
gona lani pa keke pou popana tana nagiti kolo ruku. $ Ba ka manege puta tie koa rini 


si zama guahe koe Isimeli, “Lopu va mate gami! Gami si ari mami huiti, bale, oela, 
meke zipale, tomei gami pa inuma,” gua. Ke vekoi rini meke lopu va mate luli ni rini 
koari kasa. 9 Ego sa pou tana nagiti kolo ruku sapu gona nuquru nia tini tie matedi e 
Isimeli, somanae tugo sapu te Qedalaea, si na pou sapu e Asa sa banara tavetia. Na 
kukuruna sa nana tinuru va nabu totoso rapatia e Basa sa banara pa Izireli si asa. 
Va sini nia tini tie matedi e Isimeli. 

10 Meke vagi betoi e Isimeli sari doduru pu koadi pa Mizipa pude nana boso, sari 
tuna vineki sa banara meke sari doduru pu koa hola pa Mizipa, saripu veko lani e 
Nebuzaradani, sa tie tuturana koari tie kopu tanisa baņara, koe Qedalaea sa tuna 
koreo e Ahikama pude kopuni. Vagi e Isimeli sa tuna koreo e Netanaea, si arini meke 
topue karovo la gua pa popoa Amoni. 

11 Totoso avoso ni e Zohanana sa tuna koreo e Karea meke sari doduru koimata 
varipera pu koa turaņia, sari tinavete kaleadi pu evani e Isimeli sa tuna koreo e 
Netanaea, 12 si vagi rini sari doduru dia tie meke vura la raza ia rini se Isimeli sa 
tuna koreo e Netanaea. La kamoa rini si asa tata koasa kopi nomana pa Qibione. 
13 Totoso dogoria ri doduru tie ta pusidi te Isimeli se Zohanana sa tuna koreo e Karea 
meke sari na koimata varipera pu somana lulidi koa sa, si qetu hola si arini. 14 Meke 
sari doduru tie pu vagi e Isimeli pa Mizipa pude nana boso gua si kekere meke karovo 
la dia koe Zohanana sa tuna koreo e Karea. 15 Ba se Isimeli sa tuna koreo e Netanaea 
meke ka vesu nana tie si govete nia rini se Zohanana meke la dia pa popoa Amoni. 

16 Ke turana taloani e Zohanana meke sari na koimata pa vinaripera saripu harupi 
rini pa Qibione; sari tie koa holadi pa Mizipa pu turaņa vagi e Isimeli sa tuna koreo 
e Netanaea mudina sapu va mate ia sa se Qedalaea sa tuna koreo Ahikama. Turana 
taloa ni sa sari tie varipera, sari barikaleqe, na koburu, meke sari tie tavetavete pa 
vetu banara. 17 La si arini meke la noso pa Qeruti Kimihamu, tata pa Betilihema, 
korapa ene hola la dia pa Izipi gua. 18 Na govete ni rini sari pa Babiloni. Na matagutu 
ni rini sina va mate ia Isimeli sa tuna koreo e Netanaea se Qedalaea sa tuna koreo 
e Ahikama, pu vizatia sa baņara pa Babiloni pude na qavuna koasa doduruna sa 
popoa. 

Sa Vina Balau Pude Kaqu Koa pa Ziuda 

1 Meke la sari doduru koimata pa vinaripera, gua tugo sari Zohanana sa tuna koreo 
e Karea meke se Zezanaea sa tuna koreo e Hosaea, meke sari doduru tie podalae pa 
hitekena meke kamo koari pu nomadi meke la dogoria 2? se Zeremaea sa poropita 
meke la zama guahe koasa, “Mu lopu gua, mu avosia sa mami tinepatepa, mamu 
varavara la poni gami si gami ka visavisa hire koe Zihova sa mua Tamasa. Ura gua 
mo sapu dogoria goi, sapu visoroihe si na soku mami si gami ba kamahire si visavisa 
mo si koa hola. 3 Mu varavara la pude tozini gami e Zihova sa mua Tamasa sapu 
pavei si kote la gami meke nasa si garo pude tavetia gami,” gua si arini. 

4 Olana guahe se Zeremaea sa poropita, “Ele avoso gamu rau. Hinokara kote 
varavara la si arau koe Zihova sa mia Tamasa gua sapu tepa ia gamu; meke kote 
tozini gamu rau doduru gua pu zama nia e Zihova meke loketona si kote tomea rau 
koa gamu,” gua si asa. 

5 Meke zama si arini koe Zeremaea, “Mani tava hinokara se Zihova doduru totoso 
koari Nana vina sosode mae koa gami be lopu tavete va leana si gami koari ginugua 
pu garunu nigo e Zihova pude mae tozini gami. $ Be va qetu gami Sa si gami babe 
lokari, ba kote va tabea gami se Zihova sa mami Tamasa, koa Sa pu garunu lani igo 

gami si agoi; pude kagu leamami si gami, ura kote va tabea gami se Zihova sa mami 
Tamasa,” gua si arini. 

7 Hola ka manege puta rane si kamo la koe Zeremaea sa zinama te Zihova. $ Ke 
tioko varigara ni sa sari Zohanana sa tuna koreo e Karea meke sari doduru koimata 
varipera pu koa koa sa meke sari doduru tie hiteke na lavata. 9? Zama si asa koa rini, 
“Hiera gua si zama nia e Zihova, sa Tamasa pa Izireli, koa Sa pu garunu lani au gamu 
pude vala nia sa mia tinepatepa: 10 'Be guana koa nono la si gamu koasa popoa hie si 
kote kuri pule gamu Rau meke lopu huara gore ni gamu; kote lete puleni gamu Rau 
meke lopu rabutu gamu, ura Arau talotana nia sa tinasuna sapu va kamoni gamu 
Rau. 11 Mi lopu matagutu nia sa baņara pa Babiloni, asa pu korapa matagutu nia 
gamu. Lopu matagutu nia si asa, zama vura gua si Arau Zihova. Ura Arau korapa 
koa turana gamu meke kote harupu gamu meke kote vagi puleni gamu pa limana sa. 
12 Kote tataruni gamu Rau pude sa banara pa Babiloni ba kote tataruni gamu meke 
va koa pule gamu pa mia popoa.’ 

13 Babe guana zama si gamu, ‘Gami si lopu kote koa koasa popoa hie,’ gua, meke 
koromia va tabea se Zihova sa mia Tamasa, 14 meke be zama si gamu, ‘Lokari, kote 
la si gami meke koa mami pa Izipi, vasina sapu lopu kote dogoro vinaripera babe 
avoso buki nama varipera babe ovia hata bereti,’ 15 si mi avosia sa zinama te Zihova, 
gamu ka visavisa mia pa Ziuda. Hiera gua si zama nia e Zihova Tadi na Qeto Minate, 
sa Tamasa pa Izireli: ‘Be kaqu la mia tugo pa Izipi gua meke la si gamu meke la koa 
vasina, 16 si sa vedara sapu matagutu nia gamu si kote kamo atu keke gua mo koa 
gamu vasina, meke sa soņe sapu mala nia gamu si kote luli mudi atu gamu sa pa Izipi, 
meke vasina si kote tava mate si gamu. 17 Uve, doduru pu hiva sisigiti pude la koa 
pa Izipi si kote mate pa vedara, sone, meke oza; lopu keke koa rini si kote boka toa 
nia babe govete nia sa tinasuna sapu kote va kamo la nia Rau koa rini.’ 18 Hiera gua 
si zama nia e Zihova Tadi na Qeto Minate, sa Tamasa pa Izireli: ‘Gua sapu ta zoropo 
vura sa Qua binugoro meke tinaņaziri koarini pu koa pa Zerusalema, si kote zoropae 
gua tugo asa sa Qua tinanaziri koa gamu pana la si gamu pa Izipi. Sa pozamia si kote 
ta evanae na dia lineveleveina arini, na pozapoza variva holoqoruna, kote ta zutu 
mia meke ta nonovala; meke kote lopu dogoro pule ia gamu sa mia popoa hie.’ 

19 Kei gamu ka visavisa mia pa Ziuda, ele zama gua mo hie se Zihova koa gamu, ‘Mi 
lopu la pa Izipi,” gua. Mamu tumae nia si hie: Kamahire magu va balau gamu 20 sapu 
na sinea variva mate si tavetia gamu totoso garunau gamu pude la koe Zihova sa mia 
Tamasa, meke zama guahe, ‘Mu varavara poni gami koe Zihova sa mami Tamasa; 
mamu tozini gami doduru gua sapu zama ni Sa meke kote tavete luli gami,’ gua si 
gamu. 21 Meke ninoroi hie si ele tozini gamu rau doduru gua pu garunu nau Sa pude 
tozini gamu, ba lopu hiva lulia tugo gamu se Zihova sa mia Tamasa. 22 Ke kamahire, 
si mi tumae nia si hie; kote mate si gamu pa vedara, sone, meke oza koasa vasina pu 
hiva la meke veko kinoa si gamu,” guni ni e Zeremaea. 

Ta Turana La pa Izipi se Zeremaea 

1 Totoso beto tozi Zeremaea koari tie sari doduru zinama te Zihova sa dia Tamasa, 
doduru pu garunu ni e Zihova pude tozi lani koarini, 2 si zama la koe Zeremaea se 
Azaraea sa tuna koreo e Hosaea, meke Zohanana sa tuna koreo e Karea, meke sari 
doduru tie pu vahesi puleni, “Kokohamu si agoi! Lopu hite garunu igo e Zihova sa 
mami Tamasa si agoi pude mae zama guahe, ‘Lopu kaqu la pa Izipi si gamu meke la 
veko kinoa vasina,' gua. 3 Ba e Baruku sa tuna koreo e Neria mo na sovusovutu igo 
pude va gugue mae koa gami meke valani gami koari na tie Babiloni, pude va mate 
gami sia babe raovo lani gami pa Babiloni,” gua si arini. 

4 Ke se Zohanana sa tuna koreo e Karea, meke sari doduru koimata pa vinaripera, 
meke sari doduru tie si korodia va tabea sa zinama te Zihova pude koa pa popoa 


Ziuda. > Ba turana taloa beto ni e Zohanana sa tuna koreo e Karea meke sari koimata 
pa vinaripera sari ka visavisa tinoni pu koa hola pa Ziuda, meke sarini pu mae guadi 


pa soku butubutu vasina ta hurakatae la si arini meke tige pule mae koa dia pa 
Ziuda.” 6 Turana taloani tugo rini sari doduru tie, barikalege, koburu, meke sari tuna 
vineki sa baņara, saripu vekoi e Nebuzaradani sa tie tuturana tadi na tie kopu tanisa 
banara pa Babiloni, koe Qedalaea sa tuna koreo Ahikama, sa tuna koreo e Sapani. Ta 
turana tugo se Zeremaea sa poropita meke e Baruku tuna koreo e Neria. 7 Ke seke 
tinarae mo te Zihova si arini meke la dia pa Izipi meke nuquru seu kamo latu pa 
Tapanesi si arini. 

8 Pa Tapanesi si kamo mae sa zinama te Zihova koe Zeremaea: 9’ “Sipu korapa dono 
toto atu dia sari tie Ziu, si mu vagi kaiqa patu nomadi, mamu la geli tamuni pa pepeso 
koasa sirana nuguru pa vetu banara te Pero pa Tapanesi. 10 Mamu zama guahe 
koarini, 'Hiera gua si zama nia e Zihova Tadi na Qeto Minate, sa Tamasa pa Izireli: 
Kote tioko vagia Rau sa Qua nabulu, se Nebukaneza sa baņara pa Babiloni meke kote 
va hakea Rau tani koari na patu pu tamuni Rau hire sa nana habohabotuana banara; 
kote repahia sa koarini sa nana ipi binanara. 11 Kote mae si asa meke rapatia sa Izipi, 
na minate si turana mae nia sa koarini pu ta hia nia sa minate, na tinaraovo koarini 
pu kagu ta raovo, na vedara koarini pu ta hia nia sa vedara. 12 Kote va katuni nika 
sa sari na zelepade tadi na tamasa pa Izipi; kote sului sa sari dia zelepade meke kote 
paleke taloani sa sari dia tamasa beku. Gua sa sepati sapu vagi beto pani sari gutu 
pa nana poko, si kote la e Nebukaneza meke vagi beto pani sari doduru tinagotago 
pa Izipi. Meke kote loke vasi bakorana meke taluarae vasina si asa. 13 Vasina, kote 
sului sa sari na zelepade tadi na tamasa huporodi, meke kote huara i sa sari na vina 
tigono hopedi koasa zelepade tanisa tamasa rimata pa Izipi.”” 


44 
Sa Tinasuna Koasa Vinahesi Beku 

1 Hiera sa zinama sapu kamo mae koe Zeremaea pa guguadi ri doduru tie Ziu pu 
koa pa Izipi Peka, Miqidoli, Tapanesi, meke pa Memipisi, meke pa Izipi Ulu: 2 “Hiera 
gua si zama nia e Zihova Tadi na Qeto Minate, sa Tamasa pa Izireli: 'Dogoria mia 
gamu sa tinasuna nomana sapu va kamo nia Rau koasa popoa pa Zerusalema meke 
koari na vasileana pa Ziuda. Rane ninoroi si ivulu meke ta huara 3 koa gua koari 
na kinaleana pu taveti rini. Sari dia tinavete va uququ oto huda humana lea meke 
vinahesi tamasa karovodi si va gevuria sa Qua tinanaziri. Sari tamasa arini ba lopu 
gilani gamu babe ari tiatamamia. 4 Garunu pilipule maeni Rau sari Qua nabulu, sari 
na poropita, arini si zama guahe, “Mi lopu tavetia sa tinitona kaleana hie sapu kana 
hola ia Rau!” gua. ï Ba lopu hite va avoso babe va talina mae si arini; lopu hiva noso 
si arini koari dia hahanana kaleadi babe noso pa vina uququ humana lea la koari 
na tamasa karovodi. $ Gua ke, ta zoropae vura sa Qua tinanaziri ninirana la koari 
na vasileana pa Ziuda meke koari na sisirana pa Zerusalema, meke kamo pa rane 
ninoroi si korapa na popoa ta huaradi si arini.’ 

7 Ego, hiera gua si zama nia e Zihova Tamasa Tadi na Qeto Minate, sa Tamasa pa 
Izireli: ‘Na vegua ke kote va kamo puleni gamu tinasuna nomadi tu? Ura lopu keke 
gamu pu mae gua mia pa Ziuda si kote toa: sari tie na barikaleqe meke sari koburu 
na haha. 8 Na vegua ke va gevuru Au tu gamu pude bugoroni saripu taveti gamu pa 
lima mia meke koari na vina uququ oto huda humana lea la koari na votiki tamasa 
pa Izipi, vasina pu mae si gamu pude koa? Na kote va huara puleni gamu meke 

tavete puleni gamu na vina sisireina meke na pozapoza tana lineveleve koari doduru 
butubutu pa popoa pepeso. 7 Vegua, ele mulinini tu gamu sari tinavete kaleadi pu 
taveti rina tiatamamia meke sari na banara meke sari dia kalaho pa Ziuda meke 
sari kinaleana pu taveti gamu meke sari mia barikalege pa popoa Ziuda meke koari 
na sisirana pa Zerusalema? 10 Kamo pa rane ninoroi si lopu hite va pepekae puleni 
gamu si gamu babe talotana, lopu pamana Nau, meke lopu hite luli i gamu sari Qua 
tinarae meke na tinozi pu vekoi Rau pa kenu mia meke koari tiatamamia.’ 

11 Gua ke, hiera gua si zama nia e Zihova Tadi na Qeto Minate, sa Tamasa pa 
Izireli: ‘Arau ele hiva sisigiti pude va kamoni gamu tinasuna meke pude huara ia 
sa doduruna sa Ziuda. 12 Kote vagi pani Rau sari ka visavisa tie pa Ziuda sapu odi 
hiva la sisigiti pa Izipi meke koa vasina. Ari doduru si kote mate beto pa Izipi; kote 
mate si arini pa vedara babe pa sone. Podalae koari pu hitekedi kamo koari pu 
nomadi si kote mate beto pa vedara babe pa sone. Sa pozadia si kote ta evanae na dia 
lineveleveina arini, na pozapoza variva holoqoruna, kote ta zutu meke ta noņovala. 
13 Kote va kilasi Rau sarini pu la koa pa Izipi pa vedara, pa sone, meke pa oza, gua 
sapu va kilasi Rau sarini pa Zerusalema. 14 Lopu keke ari kasa visavisa tie koa holadi 
pa Ziuda pu la koa pa Izipi si kote govete babe toa pude kekere pule la pa popoa pa 
Ziuda, sa vasina pu hiva pule sisigiti la ia rini pude koa; loketona si kote pule ba kaiga 
tie govetedi mo.’ ” 

15 Meke sari doduru tie pu gilania sapu sari na dia barikaleqe si va uququ oto 
huda humana lea la koa rina votiki tamasa, meke sari doduru barikaleqe pu turu dia 
vasina, sa doduruna sa vinarigara, meke sari tie koadi pa Izipi Peka meke Izipi Ulu, si 
zama koe Zeremaea, 16 “Gami si lopu kaqu hiva avosia sa inavoso pu zama mae nia 
goi koa gami pa Pozana e Zihova! 17 Gami kote tavete hinokara i sari doduru gua pu 
hiva taveti gami: Kote va uququ oto huda humana lea la mami koasa banara magota 
pa Manauru meke kote zoropo napo vinariponi la koa sa, gua mo sapu taveti ri 
tiatamamami, sari mami banara, mami koimata, meke gami tugo, koari na vasileana 
pa Ziuda meke koari na sisirana pa Zerusalema. Koari totoso arini si soku gemami 
ginani meke leadi sari mami kinoa meke loke tinasuna na kamo gami. 18 Ba sipu 
noso gami va ugugu oto huda humana lea la koasa banara magota pa Manauru 
meke zoropo napo vinariponi la koa sa, si loketona tugo si tagoa gami meke mate 
lamo si gami pa vedara meke pa sone,” gua. 

19 Zama toka la sari barikalege, “Totoso va ugugu oto huda humana lea la si gami 
koasa banara magota pa Manauru meke zoropo napo vinariponi la koa sa, si na 
tumae nia dia ri mami palabatu sapu tavete beku palava pa kinehana sa barikalege 
si gami meke zoropo napo vinariponi la koa sa si gami.” 

20 Meke zamai Zeremaea sari doduru tie, sari barikalege meke palabatu, arini 
pu olaolana la koa sa. 21 “Balabala ia gamu sapu lopu tumaeni e Zihova sari vina 
uququ oto huda humana lea koari na vasileana pa Ziuda meke koari na sisirana pa 
Zerusalema tamugamu meke tadi na tiatamamia, mia banara, mia koimata meke 
sari tiena sa popoa hie, gua? 22 Totoso lopu boka tuqe pule nia e Zihova koari mia 
hahanana kaleadi meke sari tinavete variva maledere pu taveti gamu, si ta evanae 
nia na pozapoza linevelevei rini sa mia popoa; sa popoa ta huarana, ivuluna, meke 
guana qega si asa pa rane ninoroi. 23 Sina va uququ humana lea la koari na beku si 
gamu meke taveti gamu sapu sea la koe Zihova meke lopu va tabea gamu babe luli 
sari Nana tinarae, na vina turu, na ginarunu, ke kamo atu sa tinasuna hie, gua sapu 
dogoria mia gamu kamahire.” 

24 Meke zamai Zeremaea sari na tinoni meke gua tugo sari na barikaleqe, “Mi 
avosia sa zinama te Zihova, doduru gamu tinoni pa Ziuda pu koa pa Izipi. 25 Hiera 
gua si zama nia e Zihova Tadi na Qeto Minate, sa Tamasa pa Izireli: Gamu meke 

sari mia barikalege si ele ta dogoro koari mia tinavete gua sapu va tatara nia gamu 
totoso zama guahe si gamu, ‘Gami kote taveti gua sapu tokotokoro nia gami pude va 
ugugu oto huda humana lea meke zoropo napo vinariponi la koasa banara magota 
pa Manauru,' gua si gamu. Ke mi tavete la mia tu, taveti gua sapu va tatara nia gamu! 
Kopuni gua sapu zama tokotokoro nia gamu! 

26 Ba mi avosia sa zinama te Zihova, doduru gamu pu koa pa Izipi: Zama vura guahe 
se Zihova, 'Tokotokoro si Arau koasa Pozaqu lavata sapu lopu keke koari pa Ziuda 
sapu koa pa Izipi kaqu varavara pule pa Pozaqu babe tokotokoro guahe, “Hinokara 
gua sapu toana se Zihova sa Banara,” gua. 27 Ura korapa kopuni Arau, pude va kaleani 
lopu pa lineana; sari tie Ziu pa Izipi si kote mate pa vedara, meke pa sone, osolae 
mate beto si arini. 28 Sarini pu boka govete nia sa vedara meke ta luarae pa Izipi 
meke pule la pa popoa Ziuda si kote ka visavisa hola. Sari ka visavisadi pa Ziuda pu 
mae koa pa Izipi kote tumae nia, tesei zinama si kote gorevura, Taqarau ba tadirini.’ 

29 Zama vura guahe se Zihova, ‘Hiera sa vina nonoga koa gamu sapu kote va kilasa 
gamu Rau si gamu koa sa vasina hie, pude mi tumae nia sapu sari Qua zinama pude 
va kaleana gamu si kote ta evana.’ 30 Hiera gua si zama nia Arau Zihova: ‘Arau kote 
vala nia se Pero Hopira, sa banara pa Izipi, la koari nana kana pu hata hiva va mate 
ia si asa, gua sapu ele vala nia Arau se Zedekaea sa banara pa Ziuda koe Nebukaneza 


sa banara pa Babiloni, sa nana kana pu hata pude va mate ia si asa,’ gua.”” 

Sa Vina Tatara te Tamasa Koe Baruku ji f 
1 Hiera gua si tozi nia e Zeremaea sa poropita se Baruku, sa tuna koreo e Neria, pa 


vina made vuahenina sa binanara te Zehoiakimi sa tuna koreo e Zosaea sa baņara 
pa Ziuda, mudina sapu kuberia e Baruku pa pepa ta viqusuna sari zinama sapu zama 
lani e Zeremaea koa sa:” 2 “Hiera gua si zama nia e Zihova, sa Tamasa pa Izireli koa 
goi, Baruku: 3 Zama si goi, ‘Ta levei si rau! E Zihova si va tomo nau tinalotana koari 
gua tinasigiti; mabo nia rau sa silava meke loke minagogoso si boka vagia rau, gua 
si goi.” 

4 Zama guahe se Zihova, “Zama la nia si hie koasa: ‘Hiera gua si zama nia e Zihova: 
Kote huara gore nia Rau sapu Arau kuri ia meke kote rabutu pania sapu Arau tugo 
lete ia, pa doduruna sa popoa. 5 Vegua, kagu hatai tu goi sari tinitona pude koa 
valeana si agoi? Mulini nia, lopu hatai! Ura na tinasuna si kote va kamo ni Rau sari 
doduru tinoni, zama vura gua se Zihova, be pavei si govete la agoi ba sa mua tinoa 
si kote va malumia Arau pude toa si goi, ” zama gua se Zihova. 

Sa Kinorokorotae pa Guguana Izipi 

1 Hiera sa zinama te Zihova sapu kamo mae koe Zeremaea pa guguadi ri na votiki 
butubutu: 

2 Pa guguana Izipi: 

Hiera sa inavoso sapu la gua koasa qeto minate te Pero Neko sa baņara pa Izipi, 
sapu va kilasia e Nebukaneza sa baņara pa Babiloni pa Kasemisi koasa Ovuku 
Iuparetisi pa vina made vuahenina sa binanara te Zehoiakimi sa tuna koreo e Zosaea 
sa banara pa Ziuda:” 

3 “Va nama i sari mia lave, hiteke na lavata, 
mamu topue vura la pa vinaripera! 

4 Va nama i sari na hose 

mamu surana koari na totopili varipera! 
La turu pa mia tuturuana 
mia toropae varipera va sagei! 
Va naru i sari mia hopere, 
mia poko varipera va sageli! 
5 Ba na sa si dogoria Rau? 
Na matagutu tu sarini, 
meke togolo pule tu, 
sari na varane si ta seke gore. 
Govete tuturei hola, 
lopu liņana pule hokara, 
meke tarazuzu si arini pa doduru vari kalina,” 
zama vura gua se Zihova. 
6 “Sari pu rerege si lopu boka haqala taloa 
sari pu ninira si lopu boka govete. 
Pa kali gede tata koasa Ovuku Iuparetisi 
si tubaraeni meke hoqa. 
7 Esei si hie sapu odu sage gua sa Ovuku Naelo, 
guari na ovuku sapu naqe sage pa taqele? 
8 E Izipi si odu sage gua sa Ovuku Naelo 
guari na ovuku sapu naqe sage pa taqele. 
Zama si asa, ‘Kote odu sage si rau meke kamo la pa doduruna sa popoa pepeso; 
kote huari rau sari vasileana meke sari tiedi,’ gua. 
9 Hagala totoro la, gamu na hose! 
Tuturei la razai sari na kana gamu na totopili varipera! 
Mi ene la, gamu na varane, 
gamu na tie pa Itiopia meke Libia pu paleke lave, 
gamu na tie pa Lidia pu navea sa bokala. 
10 Ba sa rane asa si nana sa Banara, Zihova Tadi na Qeto Minate, 
na rane pude tubehe, pude tubehi sari Nana kana. 
Sa vedara si kote gani osolae dena si asa, 
osolae beto sa memeha tanisa pa napo ehara. 
Ura sa Banara, Zihova Tadi na Qeto Minate si kote va vukivukihi 
koasa popoa pa kali gede, pa taqele Ovuku Iuparetisi. 
11 Sage la pa Qileadi, mamu la vagi meresena, 
agoi vinekimu pa Izipi. 
Sari soku mua meresena si lopu boka; 
lopu salaņa igo rini. 
12 Sari butubutu kote avoso nia sapu tava kurekure si gamu; 
sa uui tamugamu si kote sinia sa popoa pepeso. 
Sari varane si kote vari tupele va hoqai; 
meke kote hoqa gore varigara dia.” 

13 Hiera sa inavoso sapu zama la nia e Zihova koe Zeremaea sa poropita pa guguana 
sa minae te Nebukaneza sa banara pa Babiloni pude rapatia sa popoa Izipi:” 
14 “Mu tozi vura nia si hie pa Izipi, meke urahae nia pa Migidoli; 

mamu urahae nia tugo pa Memipisi meke pa Tapanesi: 
‘La vagi mia tuturuana, mamu va namanama, 

ura sa vedara si kote variva mate mo pa varikali mia.’ 
15 Na vegua ke hoqa gore tu sari mia varane? 

Lopu boka turu tu sari, ura kote tupele va hogai e Zihova. 
16 Kote ta tubarae pilipuleni sarini; 

meke hoga vari hakei teledia. 
Kote zama sari, ‘Gasa turu, mada pule la 

koari nada tinoni meke nada popoa soti, 

seu koasa vedara tanisa kana.’ 
17 Vasina kote zama vura si arini, 

‘Se Pero, sa banara pa Izipi si vevehe hola 


meke hola taloa dia sari lolomo leleadi.’ 
18 Gua sapu hinokara toaqu si Rau, sa Banara, 


sapu sa Pozaqu si e Zihova Tadi na Qeto Minate, 
keke si korapa mae sapu ululu gua sa toqere Tabora hola ni sari na toqere, 
gugua sa toqere Kameli sapu tata la gua pa masa. 
19 Va namai sari mia pinaleke pude ta raovo, 
gamu pu koa pa Izipi, 
ura sa vasileana nomana pa Memipisi si kote ta huara 
meke koa dono hikare meke ivulu. 
20 Izipi si leleana guana bulumakao vaqurana, 
ba na dodoa si korapa mae pude garatia, 
mae gua pa kali gede pude rapatia si asa. 
21 Sari tie varipera ta tabaradi te Izipi 
si noboko gua tugo na bulumakao. 
Arini ba kote taliri meke govete varigara, 
lopu kote turu meke aqa varipera, 
ura sa rane tinasuna si korapa mae pude raza i, 
sa totoso tadirini pude tava kilasa. 
22 Sa mamalaini te Izipi si guana noki gotolo taloana 
totoso qeto nuquru sa kana; 
kote kamo mae si arini koa sa, paleki na dia maho, 
guana tie mae maho dia huda.” 
23 Zama vura pule se Zihova, “Kote maho goreni rini sari nana huda, 
be vea moata gua sa hiqohiqo. 
Na soku hola ni rini sari kupokupo, 
pu lopu boka ta nae. 
24 Sari tinoni pa Izipi si kote tava kurekure, 
meke tava vala koari na tinoni pa kali gede.” 

25 Hiera gua si zama nia e Zihova Tadi na Qeto Minate: “Arau si nama pude va 
kamo ni vina kilasa sari Amoni sa tamasa pa Tibisi, koe Pero, koe Izipi, meke sari 
nana tamasa meke sari nana banara, meke arini pu kalavarae koe Pero. 26 Kote 
valani Arau koa rini pu hiva va matedi, koe Nebukaneza sa banara pa Babiloni meke 
sari nana koimata. Mumudi si kote koa pule ia na tie sa popoa Izipi, gugua pa totoso 
pukerane,” zama vura gua se Zihova. 


Kote Harupi Zihova sari Nana Tinoni 
27 “Kei Zekopi Qua nabulu, mu lopu matagutu;” 
mu lopu nunala, Izireli. 
Hinokara kote harupu vura nigo Arau koari na vasidi pa seu, 


sari tutimu koari na vasidi ta raovo la rini. 
E Zekopi si kote koa pule pa binule, 


meke loke tie kote va matagutia. 

28 Ke mu lopu matagutu, Zekopi Qua nabulu; 
ura Arau korapa koa turanigo,” zama vura gua se Zihova. 
“Na huara pani tugo Arau sari doduru butubutu, 
sari vasidi pu hadu lani igo Arau, 
ba lopu kote huara pani beto igo Arau si agoi. 
Kagu va kilasa igo tugo Arau, ba koari na vinilasa tonotodi; 
na lopu sapu, lopu kote tava kilasa hokara, sapu gua.” 

Sa Kinorokorotae pa Guguana Pilisitia 
1 Hiera sa zinama te Zihova sapu kamo mae koe Zeremaea sa poropita pa guguadi 
ari pa Pilisitia sipu lopu ele rapatia Pero si pa Oaza:” 
2 Hiera gua si zama nia e Zihova: 
“Dono la, na kolo si korapa mae gua pa kali gede; 
kote meke ta evanae na nage ninirana sia. 
Kote ene betoa sa sa popoa meke sari doduru tinitona vasina, 
sari vasileana meke sarini pu koai. 
Sari tie si kote kabo vura; 
doduru pa popoa si kote uui, 
3 koasa mamalaini nene hose haqaladi, 
sa vevehedi rina totopili varipera 
meke sa qaleņana tadi na totopili. 
Sari tiatamadia si lopu kote taliri pude tokani sari dia koburu; 
na kote malohoro sari limadia pa minatagutu. 
4 Ura sa rane si ele kamo 
pude kote ta huara sari doduru pa Pilisitia 
meke va mate pani saripu lopu ele mate 
saripu kote hiva la tokani sari pa Taea meke Saedoni. 
E Zihova si va nama pude huara pani sari pa Pilisitia, 
sari ka visavisa koa holadi koasa raratana pa nusa Kiriti. 
5 Qaza si kote neri va golu pa tinalotaņa; 
Asikeloni si kote lopu vevehe. 
Kei, gamu ka visavisa pu koa hola mia pa pezara, 
vea seunae gua si kote kuliusu si gamu? 
6 ‘Kei, na vedara te Zihova,’ kabo gua si gamu, 
‘Totoso sa si kote magogoso si goi? 


Pule la koasa mua vovoina; 
mamu noso.’ ji 
7 Ba vegua meke kote magogoso sia 


totoso e Zihova tu na garunia, 


totoso Asa tu natozinia | , o. 
pude rapatia si pa Asikeloni meke arini pu koa pa raratana?” 

Sa Kinorokorotae pa Guguana Moabi 
1 Pa guguana Moabi: 
Hiera gua si zama nia e Zihova Tadi na Qeto Minate, sa Tamasa pa Izireli:” 
“Mani ta levei sa vasileana Nebo, ura kote ta huara si asa. 

Kiriataimi si kote tava kurekure meke kote ta vagi pa vinaripera; 
sa vasina ta gobana si kote tava kurekure meke ta huara. 
2 Kote noso sa vinahesina Moabi; 
pa Hesiboni kote kuhana nia ri na tie pude huaria si asa meke zama: 
‘Mae, mada va beto pania sa butubutu sana, gua. 
Agoi tugo, tie duviduvilimu, si kote tava mokomoko; 
sa vedara kote hadu luli igo. 
3 Mi va avoso la koari na kinabo tadi pa Horonaimi, 
kabo, na kamoi tinasuna. 
4 Moabi si kote tava kilasa; 


sari nana koburu hitekedi si kote kabo vura. 
5 Lulia rini sa sirana sage la pa Luhiti, 


kabokabodi meke ene la gua; 
pa sirana gore la pa Horonaimi 
si ta avoso sari na kinabo matagutu tana tinahuara. 
6 Tuturei! Haqala taloa pude mi toa; 
la tome pa soloso qega. 
7 Sina ranei goi sari mua tinavete meke tinagotago, 
ke agoi ba kote ta paleke taloa, 
meke sa beku Kemosi ba kote ta raovo vagi, 
turaņae sari nana hiama meke koimata. 
8 Sa tie huhuara si kote kamo la pa doduru vasileana, 
lopu keke vasileana sapu lopu kote ta huara. 


Sa lolomo si kote ta novala | 
meke sa pezara ululuna si kote ta huara, 


sina e Zihova si ele zama. 
9 Kei be tago tatapuru se Moabi, 
pude mani tapuru taloa;” 
sari nana vasileana si kote ivulu, 
meke loke tie koa i. 
10 Mani ta levei si asa pu lopu nalinali pa tinavete te Zihova! 
Mani ta levei si asa pu tuqe pule nia sa vedara pa vinaripera! 


Ta Huara sari Vasileana pa Moabi 
11 Moabi si magogoso podalae tie vaqurana, 
guana vaeni sapu tava naqiti eko mo, 
lopu ta zoropo la koari na hopeke zagi, 
lopu ele tava raovo taloa si asa. 


Gua asa ke linilini lea eko mo si asa 
sa nana lomoso si lopu hobe.” 


12 Ba zama vura guahe se Zihova, “Sari rane si korapa mae, 
totoso kote garunu tie si Rau pude zozoropo vura pa zagi 
meke kote zoropo vura nia rini se Moabi pa zagi; 

kote va kokoba i rini sari nana zagi 
beto meke poraka pani rini sari zagi arini. 

13 Meke kote kurekure nia Moabi sa beku Kemosi, 
gua sapu kurekure sa binanara Izireli 
totoso ranea rini sa beku pa Betolo. 

14 Vegua meke kote boka zama guahe si gamu, 

‘Gami sina varane, na tie ninira pa vinaripera, gua’? 

15 Moabi si kote ta huara meke sari nana vasileana si kote ta vagi; 

sari nana tie vagura ta ronudi si kote mate beto,” 

zama vura gua sa Banara, e Zihova Tadi na Qeto Minate sa Pozana Sa. 
16 “Sa tinahuara te Moabi si tata mo; 


sa tinasuna tanisa si kote tuturei kamo mae nana. 
17 Mi kabo ia, gamu pu koa pa vari likohaena sa, 


doduru pu tumae nia sa vinalavata tanisa; 
mi zama guahe, ‘Namu moku va kaleana sa kolu binanara, 
namu ilasa sa hodu leleana!' mi gua. 
18 Gore mae koasa mua vinalavata, 
mamu habotu gore pa pepeso popana. 
Kei, gamu pu koa mia pa Diboni, 
ura Asa pu huaria si pa Moabi 
si kote kamo atu koa gamu 
meke kote daku goreni Sa sari mia vasileana ta gobadi. 
19 Turu pa vale sirana mamu kopu, 
gamu pu koa pa Aroere. 
Nanasia sa tie hagala meke sa barikalege govetena, 
nanasa guahe, ‘Nasa sia sapu korapa ta evana?' 
20 Kote olana si arini, ‘Moabi si ele hoqa.’ 


. Mi kabo ia na variva kurekurena. | 
Mi tozi vura nia pa taqele Ovuku Anoni 


sapu ta huara palae sa popoa Moabi! 
21 Na vinaripitui si ele kamo koasa pezara ululuna, 
koari na vasileana pa Holoni, Zaza, meke Mepata, 
22 pa Diboni, Nebo, Beti Dibilataimi, 
23 pa Kiriataimi, Beti Qamulu, meke Betimeoni, 
24 pa Kerioti, meke Bozira, 
kamo la koari doduru vasileana te Moabi seu na tata. 
25 Sa niniranira te Moabi si ta ilasa; 
sa limana si moku,” 
zama vura gua se Zihova. 
26 “Va viviri ia, 
sina va gugue la si asa koe Zihova. 
Vekoa se Moabi mani eko koasa luana telena; 
vekoa mani tava sisirei. 
27 Vegua, lopu e Izireli tu sapu va sisire nia gamu? 
Vegua, somana ta tuqe vagi sia koari tie hikohiko, 
ke hiruhiru batu si gamu meke hegere 
pana poza ia gamu sa pozana? 
28 Luara pani sari mia vasileana, mamu la koari na kauru patu hagihagiri, 
gamu pu koa pa Moabi. 
Mi guana kukuva sapu tavete nana vori 
pa batu huda. 
29 Doduru tie si ele avoso nia sa vinahesi pule te Moabi, 
na noma hola sa vinahesi pule tanisa meke sa vina titie, 
sa vinahesi pule meke sapu dono va gore tie, 
meke sa bulona sapu va sisireni sari tie. 
30 Arau tumae nia Qua sa nana hahanana vinahesi pule, 
meke sapu loketona va gorevura i sari nana vinahesi pule. 
31 Gua ke kaboi Rau sari pa Moabi, 

kuliusu ni Oua sari doduru pa Moabi, 
kuliusu ni Oua sari tie pa Kiri Hareseti. 

32 Kabo igo Arau, gua sapu kabo sari na tie pa Zazera, 
kei, na vaeni pa Sibima. 

Sari lelanamu si araha kamo latu pa Kolo Matena; 
kamo latu si arini koasa kolo pa Zazera. 


Sa tie huhuara si ele huari , 
sari mua vuvua saganadi meke mua qurepi. 


33 Sa qinetuqetu si ele taloa 
koari na inuma pa Moabi. 
Arau ele va nosoa sa totolona sa vaeni koasa munamunalana; 
loke tie ene pulei pa kinukili qinetuqetu. 
Na kukili tugo sari kaiqa, 
ba lopu pa qinetuqetu. 
34 Na mamalaini kabo tadirini si sagesage nana 
pa Hesiboni kamo pa Eleale meke Zahazi, 
pa Zoara kamo la pa Horonaimi meke Egalati Selisia, 
ura sa tototolo pa Nimirimi ba popa taloa mo. 


35 Pa Moabi si kote va noso i Rau | o. , 
sari vinariponi tadi kasa koari na vasidi ululudi 


meke sari vina uququ humana lea la koari dia tamasa,” 
zama vura gua se Zihova. 
36 “Ke sa buloqu si kaboa sa se Moabi guana ivivu; 
guana ivivu totoso taruqoqo sari tie pa Kiri Hareseti. 
Sari na tinagotago va gavori rini si taloa beto. 


37 Doduru batu si ta neri herodalo beto 
meke sari gumi si ta koto palae; 
sari lima si ta magu va bakora 
meke va sage poko baika beto si arini. 
38-39 Pa doduru batu vetu pa Moabi 
meke koari na varivarigarana 
si loketona ba na kabo mo, 
ura ele porakia Rau se Moabi 
guana zagi sapu loke tie hiva nia. 
Kei, na ilasa sa sia ta kasa! Ke avoso la sa kinabo! 
Na kurekure ke mudi mae bisa! 
Moabi si ta evanae na tinitona nonovalana, 
na tinitona variva matagutu koarini pu koa vari likohae nia,” 


zama vura gua se Zihova. 


Lopu Boka Govete se Moabi 
40 Hiera gua si zama nia e Zihova: 
“Dotu! Na atata” si tedoro gore sana, 
repahi sa tatapuruna panaulu koe Moabi. 
41 Sa vasileana pa Kerioti si kote ta tuqe vagi 
sari vasileana ta gobadi ba kote gua tugo. 


Pa rane asa si sari bulodi rina varane te Moabi 
si kote gua sa bulona sa barikaleqe podopodona. 


42 Moabi si kote ta huara koasa nana butubutu banara 
sina va gugue la si asa koe Zihova. 


43 Na hinoloqoru, na pou, meke sipata si aqani gamu, 


* 48:40 Sa atata sapu guni nia sa vesi hie si e Babiloni. 

gamu na tinoni pa Moabi,” 
zama vura gua se Zihova. 
44 “Asa pu govete pa minatagutu 
si kote hoga nuguru pa pou, 
asa pu haele vura pa pou 
si kote ta sipata vagi; 
ura kote va kamo la nia Rau pa Moabi 
sa vuaheni tana vina kilasa tanisa,” 
zama vura gua se Zihova. 
45 “Pa Hesiboni si aqoro 
sari tie govetedi si turu hoboro mo, 
ura sa nika pa Hesiboni si araha, 
halala vura pa vari korapana Sihoni; 
sulu ia sa sa raena Moabi, 
meke sari herahera batudi ri na tie vahesi puleni. 
46 Mani ta levei si agoi, Moabi! 
Sari tie vahesina sa beku Kemosi si ta huara; 
sari tumu koreo si ta raovo 
meke sari tumu vineki si ta turana taloa. 
47 Ba kote veko pulei Rau sari tinagotago te Moabi 
koari na rane pu korapa mae,” 
zama vura gua se Zihova. 
Tani beto sa kinorokorotaena sa vinaripitui sapu tozia e Zihova koasa guguana 
Moabi. 

Sa Kinorokorotae pa Guguana Amoni 
1 Pa guguana Amoni: 
Hiera gua si zama nia e Zihova: 
“Vea, loke tuna koreo se Izireli? 
Loke koburu tu pude tagoi sari nana likakalae? 
Na vegua, ke sa beku Moleki tu vagia sa popoa pa Qadi? 
Vea ke gamu pu vahesia se Moleki si koa pa Oadi?”” 
2 Ba zama vura gua se Zihova, “Sari rane si korapa mae, 
totoso kote ivua Rau sa buki va nama varipera 
pude raza ia sa vasileana Raba pa Amoni; 
meke kote ta evanae na kobi remoremo, 
meke sari vasileana pa vari likohaena si kote ta sulu. 


Meke kote hadu vurani Izireli, 
sarini pu hadu vura nia si asa,” 


zama vura gua se Zihova. 

3 “Kabo, agoi Hesiboni, ura Ai si ta huara! 

Kabo vura, gamu pu koa pa Raba! 
Va sage poko baika, mamu koa talotana; 

mamu bebeno la tani, la tana, gua pa korapa vasileana ta gobadi, 
ura se Moleki si kote ta raovo taloa, 

turanae sari nana hiama meke sari koimata. 
4 Na vegua ke va titieni goi sari mua lolomo toqere, 

va titie nia goi sapu vuvua hola sari linetelete? 
Agoi tuqu vineki sapu lopu ta ranemu, 

ranei goi sari mua tinagotago meke zama guahe, 
‘Esei kote mae rapata au? gua. 
5 Kote holoqoru ni gamu 
sari soku kana pu koa vari likohaeni gamu, sapu kote va gevuri Rau pa vari kali 
mia,” 
zama vura gua se Zihova tadi na Qeto Minate. 
“Doduru gamu si kote ta hadu taloa, 
meke loke tie kote vagi varigara ni sari tie govetedi. 
6 Ba mumudi, si kote veko pulei Rau sari tinagotago te Amoni,” 
zama vura gua se Zihova. 


Sa Kinorokorotae pa Guguana Edomu 
7 Pa guguana Edomu?: 
Hiera gua si zama nia e Zihova Tadi na Qeto Minate: 

“Vegua, loketoņa sa ginilagilana lohina pa Temani? 
Ele mate sari tie vari tokae pa binalabala, pa Edomu? 
Ke ele murimuri palae sa ginilagilana?” 

8 Taliri, mamu govete taloa, la tome koari na bae lohidi, 
gamu pu koa pa Dedani, 

ura kote va kamo nia tinasuna Rau sa tutina Isoa 
pa totoso sapu kote va kilasia Rau. 

9 Be guana mae pakete qurepi sari tie koa goi, 
si kote visavisa qurepi si veko hola i rini. 

Be mae sari tie hikohiko pana boni, 
si lopu kote doduru tinitona si paleke taloani rini. 

10 Ba Arau kote vagi pani betoi koe Isoa sari doduru; 
sapu tomei sa ba kote hata vagi Rau, 
asa ba kote lopu boka va paere pule nia. 

Sari nana koburu, tasina, meke turanana si kote mate beto, 
meke kote loke tie kote toa hola. 

11 Vekoi sari mua koburu eapadi; Arau kote kopu ni. 


Sari mua naboko ba boka rane Au tugo rini.” 

12 Hiera gua si zama nia e Zihova: “Be guana arini pu lopu garodi pude napo 
koasa kapa vinakilasa, si napo tu koasa kapa, si vegua ke agoi sapu garomu pude 
napo si lopu kagu napo tu? 13 Ura tokotokoro si Arau pa Pozagu telegu,” zama vura 
gua se Zihova, “sapu sa vasileana Bozira si kote ta evaņae na popoa ta huarana, 
meke guana keke tinitona variva matagutuna, na vina sisireina, na pozapoza tana 
lineveleve, meke sari doduru nana vasileana si kote kaleadi eko mo ninae rane.” 


14 Kamo mae si keke inavoso te Zihova koa rau: 
Keke tie paleke inavoso si ta garunu la koari na butubutu pude zama guahe, 


“Varigara gamu kasa pude rapatia! 
Gasa turu pude varipera!” 
15 “Kamahire kote la Rau meke va hiteke gore igo koari na butubutu 


meke ta hakohakoe koari na tie., | 
16 Saripu variva matagutu sapu taveti goi 


meke sa vina titie pa bulomu va kokoha igo si agoi, 
agoi pu koa koari na lolomo nizupudi koari na patu, 

pu koa i sari na vasidi ululudi pa toqere. 
Vea be tavete va ululu vori si agoi gua tadi na atata, 

ba vasina kote atu daku gore guni nigo Rau si agoi,” 

zama vura gua se Zihova. 
17 “Edomu si kote ta evanae keke tinitona variva matagutu; 
doduru pu ene hola si kote magasa meke kote va sisire 
sina dono hikare hola sa vasina.” 
18 Zama vura se Zihova, “Gua sapu ta huara sari pa Sodomu meke Qomora, 
meke sari na vasileana pa vari kalina, 
si kote loke tie si koa vasina; 
loke tie si kote veko kinoa vasina.” 
19 Gua keke laione sapu vura mae pa hiqohiqo Zodani 
meke la koasa pezara duduli tana sipi, 
si kote hadua Rau se Edomu pa nana pepeso pa vasi totoso hite mo. 
Esei si ta vizatana sapu kote tozi nia Arau pude tavetia si hie? 
Esei si gugua Arau meke esei kote boka raza Au? 
Meke na sepati savana kote toke mae Au? 
20 Gua ke avosia, sa si kote hiva balabala tavetia e Zihova koe Edomu, 
sa si va egoa Sa pude tavete la nia koarini pu koa pa Temani: 
Sari koburu hite si kote ta ririhi taloa guana sipi; 
meke sari dia vetu si kote ta huara palae hokara. 
21 Pa mamalainina sa dia hinoqa si kote niu sa popoa pepeso; 
sa kabo tadirini si kote ta avoso kamo la pa Kolo Ziņara. 
22 Dotu! Na atata si tedoro gore sana, 
sari tatapuruna si repaha hola nia sa sa popoa Bozira. 
Pa rane asa si sari bulodi rina varane pa Edomu 
si kote gua sa bulona sa barikaleqe podopodona. 


Sa Kinorokorotae pa Guguana Damasikasi 
23 Pa guguana Damasikasi: 

Sari vasileana pa Hamati meke Arapadi si matagutu, 

ura ele avoso nia rini sa inavoso kaleana. 
Holoqoru si arini, 

meke nunala guana geo pa lamana.” 
24 Sari pa Damasikasi si ele malohoro, 

ele taliri sarini pude govete 

na kamoi na minatagutu; 
talotana meke ta sigiti si arini 

guana barikaleqe podopodona. 
25 Na vegua ke sa vasileana lavata sapu ta avosaena pa seu si lopu ta luara palae, 

sa vasileana sapu qetu nia Rau? 
26 Ura na kote hoqa mate pa sisirana sari nana tie vaqura; 

meke sari doduru nana tie varipera si kote tava noso pa rane asa,” 

zama vura gua se Zihova. 

27 “Kote va katu ni nika Rau sari gobana sa Damasikasi; 

meke kote ta sulu palae sari vasina ta gobadi na niniradi te Beni Hadadi.” 


Sa Kinorokorotae pa Guguana Kedara meke Hazo 
28 Pa guguana sa popoa Kedara meke sari butubutu banara pa Hazo, sapu la rapati 
e Nebukaneza sa banara pa Babiloni: 
Hiera gua si zama nia e Zihova: 
“Gasa turu, mamu rapatia si pa Kedara 
mamu huara pani sari tie pa kali gasa rimata. 

29 Sari dia ipi meke dia sipi si kote ta vagi taloa; 
dia agoroana si kote ta paleke taloa 
turanae dia likakalae meke dia kameli tugo. 
Sari tie si kote kukili la guahe koarini, 
‘Variva matagutu sari doduru vari kali popoa,’ gua. 
30 Tuturei govete taloa! 
La tome pa bae lohidi, gamu pu koa pa Hazo,” 
zama vura gua se Zihova. 
“E Nebukaneza sa banara pa Babiloni si ele kuhanani gamu si gamu; 
ele tavete binalabala si asa pude mae huara gamu. 
31 Gasa turu, mamu rapatia sa butubutu koa muliununa sana, 
sapu koa loke gobana,” 
zama vura gua se Zihova, 
“keke butubutu sapu loke sasadana babe na rorotoana; 


meke sari nana tinoni si kokoa eke dia.” 
32 Sari dia kameli si kote na vinagi pa vinaripera, 


meke sari rovana bulumakao si kote ta hia guana pinudiki likakalae mudi 
vinaripera. 

Arau kote talahuarae ni pa givusu sarini pu koa pa seu, 

meke kote va kamo ni tinasuna Rau pa doduru vari kalina,” 

zama vura gua se Zihova. 

33 “Hazo si kote na tometomeana tadi na siki pinomo, 

meke kote na popoa ta huarana ninae rane. 
Loke tie si kote koa vasina; 

loke tie si kote veko kinoa vasina.” 


Sa Kinorokorotae pa Guguana Elami 
34 Hiera sa zinama te Zihova sapu mae koe Zeremaea pa guguana Elami, tatasana 
sapu koa banara pa Ziuda se Zedekaea: 
35 Hiera gua si zama nia e Zihova Tadi na Qeto Minate: 
“Dono la, Arau kote moku ia sa bokala te Elami, 
vasina koa sa dia niniranira. 
36 Kote va kamo la nia Rau koe Elami sari ka made givusu 
mae guadi koari ka made jiona sa popoa pepeso; 
kote va talahuarae ni Rau koari ka made givusu, 
kote koa betoi ri na tie Elami govetedi sari doduru butubutu pa kasia popoa. 
37 Arau kote va matagutu i sari pa Elami pa kenudia ri nana kana pu mae pude va 
matei. 
Kote va kamo ni tinasuna noma hola Arau si arini, 
koasa Qua tinanaziri nomana hola,” 
zama vura gua se Zihova. 


“Kote hadu lulini vedara Rau 
osolae va mate betoi Rau si arini. , 
38 Kote vekoa Rau sa Qua habohabotuana baņara pa Elami 


meke kote va matei Rau sari dia banara meke koimata,” 
zama vura gua se Zihova. 
39 “Ba kote veko puleni Rau sari tinagotago te Elami 
koari na rane pu korapa mae,” 
zama vura gua se Zihova. 

Sa Kinorokorotae pa Guguana Babiloni 

1 Hiera sa inavoso sapu zama nia e Zihova koe Zeremaea sa poropita pa guguana 
sa vasileana pa Babiloni meke sa popoa tadirini.” 
2 “Tozi vura nia meke zama vura nia koari na butubutu, 
ovulu sage nia sa pitipiti, mamu tozi vura nia; 
mu lopu tomea si keke ginugua, ba mu zama guahe, 
‘Babiloni si kote ta vagi; 
se tamasa Belo si kote tava kurekure, 
se tamasa Maraduku si kote matagutu; 


sari nana beku si kote kurekure 
meke sari nana kineha si kote matagutu.’ 


3 Keke butubutu pa kali gede si kote rapatia si asa meke huara pania si asa. 
Na loke tie si kote koa vasina; 
sari tie na kurukuru name si kote govete taloa beto.” 


Sa Pinule Tadi na Tie Izireli a 
4 Zama vura se Zihova, “Koari rane arini, pa totoso asa, 


sari na tinoni pa Izireli meke pa Ziuda 


si kote kabokaboi meke hata ia se Zihova sa dia Tamasa. 
5 Kote nanasa hata nia rini sa sirana la pa Zaione 


meke kote taliri meke ene la vasina. 
Kote mae si arini meke va soto puleni koe Zihova 


pa keke vinariva egoi sapu koa hola 
sapu lopu kote boka ta mulinae. 
6 Sari Qua tinoni si na sipi muliunudi; 
na turana va seu i ri dia sepati 
meke va talahuarae ni koari na toqetoqere. 
Ene muliunu si arini koari na toqere na toa 
meke mulini nia rini sa dia magomagogosoana soti. 
7 Arini pu dogori si va matei mo rini; 
sari dia kana si zama, ‘Gami si lopu sea, 
sina arini si tavete va sea la koe Zihova, sa dia magomagogosoana hinokara, 
se Zihova, sapu raņea ri tiatamadia,' gua. 
8 Mi govete vura pa Babiloni; 
mi luaria sa popoa tadi na tie Babiloni, 
guana goti kokoreo sapu ene kekenu meke turania sa rovana.” 
9 Ura na kote sovutu ia Rau meke turana la nia pa Babiloni 
si keke vinarigarae butubutu pa kali gede. 
Arini kote mae rapatia sa vasileana pa Babiloni, 
meke kote vagia rini si asa. 
Sari dia tupi si kote guana varane bokabokana 
sapu lopu hoke pule moka. 
10 Sa popoa Babiloni si kote ta zalo; 
sarini pu zaloa si kote vagi soku dia likakalae,” 
zama vura gua se Zihova. 


Sa Hinoqa te Babiloni 
11 “Sina qetu si gamu meke hegehegere kumana, 
gamu pu zalo vagia sa Qua tinago, 
sina horuhoru si gamu guana bulumakao vaqurana 
meke vevehe guana hose, 
12 sa tinamu si kote kurekure hola; 

asa pu podo igo si kote dono gore eko mo. 
Kote guana hitekena mo si asa koari na butubutu; 
kote ta evanae na soloso, na popoa popana, na gega. 
13 Koa gua koasa tinanaziri te Zihova si kote loke tie koa ia si asa 


na kote ta huara va kaleana. 

Doduru pu ene hola pa Babiloni si kote matagutu meke va sisire nia 
sina ta huara meke dono hikare si asa. 

14 Vagi sari mia tuturuana pa vari likohaena Babiloni, 
doduru gamu pu navea sa bokala. 

Gona la ia! Lopu veko holaia keke tupi, 


ura ele tavete va sea la si asa koe Zihova. 
15 Mi kukili pa doduru vari kalina koasa! 


Isana! Ele hoga sari vetu hakehakei ululuna tanisa! 
Isa, va malumu pule nia si asa pude lopu varipera! 
Ta huara gore sari gobana sa. 
Koa gua sapu hiera sa vina tubehe te Zihova, 
si mi hobe mia koasa; 
tavete la nia koasa gua sapu tavete lani sa koari kaiga. 
16 Noso i koe Babiloni sari tie lelete, 
meke sari tie pakepakete si va taloa i. 
Koa gua koasa vedara tanisa kana 
si va pulei sari tie la koari dia butubutu soti, 
va pulei sari doduru tie la pa hopeke dia popoa.” 


Pule sari Tie Izireli Ka aa , 
17 Zama vura pule se Zihova, “Izireli si na sipi talahuaraedi 


sapu hadu pani rina laione. 
Sa tie kekenu pude nonovalia 

si sa banara pa Asiria; 
sa tie mumudi pude muzari susurina 

si e Nebukaneza sa banara pa Babiloni.” 

18 Gua ke, hiera gua si zama nia e Zihova Tadi na Qeto Minate: 

“Kote va kilasia Rau sa banara pa Babiloni meke sa nana popoa 

gua sapu va kilasa guni nia Rau sa banara pa Asiria. 
19 Ba kote turana pule mae nia Rau se Izireli pa nana popoa 

meke kote henahena si asa pa toqere Kameli meke pa Basani; 
kote dena pule si asa 

koari na toqere pa Iparemi meke Qileadi.” 
20 Zama vura pule se Zihova, “Pa totoso asa, 
kote hata ia rini sa sinea te Izireli, 

ba loketona si kote ta dogoro, 
meke sa sinea te Ziuda, 

ba loketona si kote ta dogoro, 

ura na kote taleoso ni Arau sari ka visavisa tie pu va toa hola i Rau. 
21 Rapatia sa popoa pa Merataimi 

meke sarini pu koa pa Pekodi. 
Hadu luli, va matei meke huara pani,” 

zama vura gua se Zihova. 

“Taveti sari doduru gua pu garununi gamu Arau. 
22 Sa vevehena sa vinaripera si ele kamo, 

sa vevehena sa tinahuara nomana hola si podalae! 
23 Moku meke ta huara inete sa hama 

sapu seke va kaleani sari doduru butubutu pa kasia popoa! 


Kamahire Babiloni si koa ta huarana mo koari na butubutu! 
24 Agoi Babiloni, na sipata si va nama veko ponigo Rau, 


meke totoso lopu gilania goi si kote ta saputu vagi mua mo; 
dogorigo rini meke vagi igo sina va gugue la si agoi koe Zihova. 
25 Tukelia e Zihova sa lose veko nia tinitona varipera Sa 
meke vagi vura ni Sa koasa Nana tinanaziri, 
ura koa dia Nana tinavete sa Banara se Zihova Tadi na Qeto Minate koasa popoa pa 


Babiloni. , 
26 Topue mae pa seu, mamu mae raza ia. 


Tukeli sari nana vetu ginani; 
mamu va kobi vekoi sari tinagotago guana huiti. 
Huara ilasa tonotia gana 
meke lopu veko hola ia keke tie. 
27 Va mate betoi sari na tie varipera, 
va mate guni ni na tuna bulumakao; 
turana lani vasina kote va eono i gamu! 
Mani ta levei gedi! Ura sa dia rane si ele kamo, 
sa dia totoso pude tava kilasa. 
28 Avoso la i sari tie govetedi pa Babiloni 
korapa helahelae pa Zaione 
korapa tozia sapu tubehe se Zihova nada Tamasa, 
hobena koasa Zelepade Tanisa sapu huaria rini. 
29 Sari tie gona tupi si tioko lani pa Babiloni, 
doduru pu navea sa bokala. 
Mi va turu ipi pa vari likohaena sa; 
lopu va malumia si keke tie pude govete. 
Hobe mia koari nana tinavete; 
tavete lani gua sapu tavete atuni sa koa gamu. 
Ura na ele va gugue la si asa koe Zihova, 
Asa sapu Hopena pa Izireli.” 
30 Gua ke sari nana tie vaguradi si kote hogani pa sisirana; 
meke sari nana tie varipera si kote mate koasa rane asa,” 
zama vura gua se Zihova. 
31 Zama vura pule sa Baņara, e Zihova Tadi na qeto minate: “Isa, Arau kamahire si 
kana igo, sapu agoi tie va titiemu, 
ura sa mua rane si ele kamo, 
sa totoso pude tava kilasa si agoi. 
32 Sa tie vahesi pule nia si kote tubarae nia meke hoqa 
meke loke tie kote toka nia pude va turu pulea; 


kote va katuni nika Rau sari nana vasileana 
sapu kote sului sari doduru pa vari likohaena sa.” 


33 Hiera gua si zama nia e Zihova Tadi na Qeto Minate: 

“Sari tie pa Izireli si ta nonovala, 
meke sari tie pa Ziuda ba gua tugo. 

Sari votiki butubutu pu zau vagidi si kopu eko ni mo rini si arini, 
meke korodia pude vata rupahi. 

34 Gua ba sa dia Hinarupu si ninira; 
e Zihova Tadi na Qeto Minate sa Pozana Sa. 

Na kote lavelave hinokara ni Sa 


* 50:29 Rev 18:6 


Zeremaea 50:35 1155 Zeremaea 50:46 


meke turana puleni pude la magogoso pa dia popoa, 
ba sari tie Babiloni si lopu kote magogoso.” 
35 Zama vura pule se Zihova, “Na vedara pude sekei sari tie Babiloni! 
Na vedara pude sekei sarini pu koa pa Babiloni 
meke sari nana koimata meke tie tumatumaedi! 
36 Na vedara pude sekei sari nana poropita kokohadi! 
Madi ta evanae na tie pekipekidi. 
Na vedara pude sekei sari nana varane! 
Madi koa hologoru. 
37 Na vedara pude sekei sari nana hose meke totopili varipera 
meke sari tie varipera karovodi pu ta holudi, 
sapu kote matagutu guana barikalege. 
Na vedara pude sekei sari nana tinagotago! 
Kote ta zau vagi si arini. 


38 Na sone si kote kamo! 
Sari kolo si kote popa. 


Ura na popoa tadi na beku, 
beku sapu kote pupuhu meke matagutu. 

39 Ke sari kurukuru pa gega meke siki pinomo si kote koa vasina, 
meke vasina si kote veko kinoa sa duduru. 

Na lopu kote koa pule ia na tie 
babe ta koa pule koari na sinage na sage.”” 

40 Zama vura se Zihova, “Gua sapu ta huara sari pa Sodomu meke Oomora, 
meke sari na vasileana pa vari kalidia, 

si kote loke tie si koa vasina; 
loke tie si kote veko kinoa vasina.” 

41 Dotu, na qeto minate si korapa mae gua pa kali gede; 


na butubutu nomana meke somana ni ri na baņara, 
ta gevuru mae guadi koari na popoa pa seu. 


42 Na paleke bokala na hopere si arini; 


na tie kaleadi meke loke dia tataru. 
Vevehe guana bogusu puzakadi si arini 


totoso koi rini pa dia hose; 
mae va namanama si arini pude varipera 

pude rapata igo si agoi, agoi na vasileana pa Babiloni. 
43 Sa banara pa Babiloni si ele avosi sari vivineidi rini, 


meke isu hoboro mo sari limana sa. 
Kamo va hodaka ia na sigiti, 


sigiti gua sa barikaleqe podopodona. 
44 Gua sa laione sapu vura mae pa hiqohiqo Zodani 
meke la koasa pezara duduli tana sipi, 
si kote hadua Rau se Babiloni pa nana pepeso pa vasi totoso hite mo. 
Esei si ta vizatana sapu kote tozi nia Arau pude tavetia si hie? 
Esei si gugua Arau meke esei kote boka raza Au? 
Meke na sepati savana kote toke mae Au?” 
45 Gua ke, avosia sa si kote hiva balabala tavetia e Zihova koe Babiloni, 
sa si va egoa Sa pude tavete la nia koasa pepeso tadi na tie Babiloni: 
Sari koburu hite si kote ta ririhi taloa guana sipi; 
meke sari dia vetu si kote ta huara palae hokara. 
46 Pa mamalainina sa hinoga te Babiloni si kote madidiri sa popoa pepeso; 

sa kinabo tanisa si kote ta avoso kamo la koari na butubutu pa seu. 


51 


Ta Pitu Nono La se Babiloni 
1 Hiera gua si zama nia e Zihova: 


“Dotu, kote va gevuria Rau sa magomagona keke tie huhuara 
pude huara ia si pa Babiloni meke sari tiena. 

2 Na tie karovodi si kote garunu lani Rau pa Babiloni 
pude givusu pania si asa guana duduli popana; 

kote mae raza ia rini pa doduru vari kalina 


koasa nana rane tinasuna. 
3 Sa tie gona tupi si mani lopu navea sa nana bokala, 


babe va malumia pude va sagei sari nana poko varipera. 

Lopu va toa hola ia si keke nana tie varipera; 
va eono ia sa nana qeto minate. 

4 Kote ta seke gore si arini pa Babiloni, 
bakora tata mate koari nana sirana. 

5 Ura sari Izireli meke Ziuda si lopu ta kiludi 
koasa dia Banara, e Zihova Tadi na Qeto Minate, 

be vea sini gua sari sinea pa dia popoa 
pa kenuna sa Hopena pa Izireli. 

6 Mi govete vura pa Babiloni! 

Hagala taloa pude mi toa! 
Mi lopu somana tava kilasa koari nana sinea. 

Na totoso tubehe te Zihova si hie; 
kote poni la nia Sa gua sapu garona sa. 

7 Se Babiloni si na kapa qolo pa Limana e Zihova; 
sa kapa sapu va napo va viviri ni Sa sari doduruna sa popoa pepeso. 

Sari butubutu si napoa sa vaeni Tanisa; 
gua ke duviduvili beto si arini.” 

8 Babiloni si kote hoqa va hodaka nia meke ta huara. 

Mi kabo ia gamu sia! 

Vagi nia meresena sa sigiti tanisa; 
hokara kote boka ta salaņa nana. 

9 Sari tie karovodi si zama, ‘Na podekia gami pude salania se Babiloni, 
ba lopu boka ta salana si asa; 

ke mada veko pania, mada hopeke la pa nada popoa, 
sa vina kilasa tanisa si ululu kamo pa galegalearane, 
sage holani sa sari na lei.’ * 

10 Sari pa Izireli si zama, ʻE Zihova ele harupu gita meke va kilasi Sa sari nada kana; 
mae, mada la tozia pa Zaione 
sapu tavetia e Zihova sa nada Tamasa, 

11 “Va narui sari mia tupi, 
saputu vagi sari mia lave! 

Ele va gevuri e Zihova sari na baņara pa Media, 
sina sa Nana hiniva si pude huaria si pa Babiloni. 

Kote tubehe hobena se Zihova, 
koarini pu mae huaria sa Nana Zelepade. 

12 Va sage ia sa pitipiti pa kapagoba pa Babiloni! 


In 


gua se Zihova. 

Va ninira i sari tie kopu, 
meke va turu i sari tie varipera, 
mamu va nama pude rapata!” 
E Zihova kote va gorevura ia sa Nana hiniva, 
sa Nana vina turu pude va kilasi sari tie Babiloni. 
13 Agoi pu soku nigo na ovuku, 
meke gavoro va soku tinagotago, 
sa vina betona sa mua totoso si ele kamo, 
sa mua totoso pude ta kumata palae.” 
14 E Zihova Tadi na Qeto Minate si ele tokotokoro pa Pozana telena: 
“Kote va sini nigo tie Arau, guana rovana kupokupo, 
meke kote irana nigo rini totoso tava kilasa si goi.” 
15 Sa popoa pepeso si tavetia Sa pa Nana niniranira; 
va podakia Sa sa kasia popoa pa Nana ginilagilana lohina 
meke repahia Sa sa galegalearane pa Nana binokaboka. 
16 Pana zama Sa pa paka manauru, sari kolo pa galegalearane si kurumu; 
va ale sagei Sa pa hukihukiri popoa pepeso sari na lei. 
Garuni Sa sari na kapi turaņae na ruku 
meke garunia Sa sa givusu guana maena pa Nana lose va naginagiti givusu. 
17 Doduru tie si pupuhu meke loketona tumae nia; 
doduru tie tavetavete pa qolo si kurekure ni sari dia beku. 
Sari nana kineha si na kokohadi; 
na lopu boka siņo si arini. 
18 Na loke laedi si arini, na tinitona variva hegeredi; 
pana kamo sa dia totoso vinaripitui, doduru arini si kote ta huara palae. 
19 Ba sa Tamasa tadigita pa tutina e Zekopi si lopu gugua arini, 


ura Asa taveti sari doduru tinitoņa, , 
turaņae tugo se Izireli, sa butubutu sapu tago ia Sa, 


e Zihova Tadi na Qeto Minate sa Pozana Sa. 
20 “Agoi Babiloni sa Qua karamaho meke vedara, 
sari Qua tinitona varipera, 
tavetavete nigo Rau pude huari sari na butubutu, 
tavetavete nigo Rau pude huari sari na binanara, 
21 tavetavete nigo Rau pude ilasi sari hose meke sa tie koina, 
tavetavete nigo Rau pude ilasi sari totopili varipera meke tie kalaha, 
22 tavetavete nigo Rau pude ilasi sari tie meke barikaleqe, 
tavetavete nigo Rau pude ilasi sari barogoso meke tie vaqura, 
tavetavete nigo Rau pude ilasi sari koreo vaqura meke vineki vaqura, 
23 tavetavete nigo Rau pude ilasi sari sepati meke sipi, 
tavetavete nigo Rau pude ilasi sari tie uma meke tie kopu bulumakao, 
tavetavete nigo Rau pude ilasi sari qavuna meke sari koimata.” 


Sa Vina Kilasa te Babiloni —— , Eea , 
24 “Pa kenumia gamu na tie Izireli si kote tubehia Rau se Babiloni meke sari doduru 


pu koa pa Babiloni koari doduru sinea sapu taveti rini pa Zaione,” zama vura gua se 


Zihova. , , , 
25 “Arau kana igo si agoi, na toqere huhuaramu, 


agoi pu huaria sa doduruna sa kasia popoa,” 
zama vura gua se Zihova. 
“Kote va sage atu nia Arau sa Limaqu koa goi, 

pude topili gore nigo pa tabahoara, 
meke va evanae nigo na togere ta suluna. 
26 Loke patu si kote ta vagi koa goi pude tavete vetu, 
loke patu pude sokirae nia sa vetu, 
ura agoi si kote koa ta huaramu ninae rane ka rane,” 


27 “Va sagea sa pitipiti koasa popoa! 
Ivu ia sa buki koari na butubutu! 

Va namai sari na butubutu pude la rapatia si asa; 
tioko mae ni sari binanara hire: 
pa Ararati, Mini, meke pa Asikenazi. 


Vizatia si keke koimata pude turani, 
va kamo maei sari hose sapu soku guana kupokupo. 
28 Va namai sari na butubutu pude la raza ia si asa, 
sari banara pa Media, 
sari nana qavuna meke doduru nana koimata, 
meke sari doduru dia popoa pu baņara ni rini. 
29 Sa pepeso si niu meke ziziziri lamae, 


Zeremaea 51:35 


zama vura gua se Zihova. 


ura sa Nana hiniva e Zihova koe Babiloni si kote va gorevura ia Sa, 


pude huara inete ia Sa sa popoa Babiloni 
pude loke tie si kaqu koa vasina. 
30 Sari na varane te Babiloni si ele noso varipera; 
koa eko dia mo pa korapa popoa ta gobadi. 
Ele loke dia niniranira si koa; 
ele guana barikalege mo si arini kamahire. 
Sari nana vetuvetu si ta sulu; 
meke sari roto pa sasada si ta huara. 
31 Paleke vari karovo nia mo rini sa inavoso, 
keke tie paleke inavoso karovo la pa keke pule, gua 
pude tozi kamo la nia koasa banara pa Babiloni 
sapu sa nana vasileana lavata si ele ta vagi. 
32 Sari karokarovoana koari na ovuku si ta tuqe vagi, 


sari zemizemi si ta sulu, 
meke sari tie varipera si holoqoru.” 


33 Hiera gua si zama nia e Zihova Tadi na Qeto Minate, sa Tamasa pa Izireli: 
“Sa vasileana Babiloni si guana vasina pude neti vari paqaha kiko huiti koari na 


qaqalotodi; 
sa totoso pude ta pakete vagi si asa si tata kamo.” 


34 Ele sekea sa banara pa Babiloni sa popoa Zerusalema meke zalo ia sa si asa, 


va nunala pania sa, 

va paho ia sa sa vasileana lavata guana zagi. 

Kekenono gua na noki lavata sapu onolo toaia sa si asa, 
meke vagi sa gua sapu hivani sa 
meke gona pani sa sari doduru pule. 


35 Madi zama guahe sari na tinoni pa Zaione, “Mani ta evaņa koa ri pa Babiloni sari 
doduru kinaleadi gua pu tavete maeni rini koa gita!” 
Madi zama guahe sari na tinoni pa Zerusalema, “Mani ta tubehe nia Babiloni sari 


kinaleadi saripu tavete mae ni rini koa gita,” gua. 


Kaqu Toka nia Zihova se Izireli 

36 Meke hiera gua si zama nia e Zihova koa ri na tinoni pa Zerusalema, 

“Dotu, Arau kagu tuge vagia sa mia tinasuna 

meke kagu tavete la nia koa rina mia kana gua sapu tavete atu nia rini koa gamu. 
Kagu va popa ia Rau sa bukaha kolo tadi pa Babiloni 

meke va popai sari na nana ovuku. 
37 Sa popoa sana si kagu ta evanae keke vinarigarae remoremo mo, 

vasina kagu koa sari na kurukuru name pinomodi. 
Kagu ta evanae keke vasina variva hodahodakana si asa, 

meke loke tie si kagu koa vasina, 

meke arini pu dogoria si asa si kagu gagaemana nia. 
38 Sari doduru tie Babiloni si kurumu guana laione 

meke kabo guana tuna laione. 
39 Vegua, puhi si arini? Kaqu va namanama poni ni Rau si keke inevana 

meke va naponapoi meke va qetuqetui si arini. 

Kagu puta si arini meke lopu kagu vanunu pule hokara. 
40 Kagu turaņa vagi Rau si arini pude tava mate, guana lami, qoti, meke na sipi 
kokoreo,” Arau, Zihova, ele zama nia si hie. 


Sa Tinasuna te Babiloni e , , 
41 Zama nia e Zihova sa guguana Babiloni, “Sa vasileana lavata sapu vahesia sa 


doduruna sa kasia popoa si ele ta tuqe vagi! Ve tolene gua variva matamatagutuna 
gua sa dinonona Babiloni koa rina butubutu pa kasia popoa! 42 Puzaka tamunia 
na bogusu si pa Babiloni meke nobi tamunia na tovovo ovanana. ®& Variva 
matamatagutu dinonodi sari na vasileana nomadi meke kekenono guana qega loke 
kolona, vasina pu loke tie koa ia babe ene la ia. 44 Kaqu va kilasia Rau se Belo, sa 
tamasa pa Babiloni, meke vata evanae nia koa sa pude lua vura ni sari na tinitona 
pu onoli sa, meke lopu kaqu vahesi pulea ri na butubutu si asa. 

Ele hoqa sa gobana Babiloni. 45 Gamu na tinoni Izireli, mi govete taloa vasina! Mi 
tuturei govete taloa nia sa Qua tinanaziri. 46 Mi lopu malohoro babe matagutu sina 
koa gua koa sa inavoso sapu avosia gamu. Hopeke vuaheni si keke votiki inavoso si 
ta urahae na inavoso vinaripera koa sa popoa meke keke banara si raza ia si keke 
votiki banara. 47 Gua asa ke korapa mae sa totoso pana kaqu va kilasi Rau sari na 
beku pa Babiloni. Kaqu tava kurekure sa doduruna sa popoa, meke kaqu tava mate 
sari doduru nana tinoni. 48 Sari doduru tie pa pepeso meke pa manauru si kote kukili 
qetuqetu pana hoqa se Babiloni. Ura sari na tinoni pu mae guadi pa kali gede si mae 
pude razaia na huaria si asa.” 49 Babiloni evania sa minate tadi na tie pa doduruna 
sa kasia popoa, meke kamahire Babiloni si kaqu hoqa sina evaņia sa sa minate tadi 
soku tie Izireli. Arau, Zihova, ele zama nia si hie.”* 


Sa Inavoso te Tamasa koari na Tie Izireli pa Babiloni 

50 Zama la se Zihova koa rina Nana tinoni Izireli pa Babiloni, “Ele govete nia gamu 
sa minate! Ego mi taloa kamahire! Lopu aqa! Koa va seu pa mia popoa si gamu, 
ba mi balabala Au si Arau, sa mia Tamasa, mamu balabala ia tugo si pa Zerusalema. 
51 Zama si gamu, 'Ele tava gore hokara si gami, meke tava kurekure; va nonoga ia 
gami sapu lopu ta tokae hokara si gami sina sari na tie karovodi si ele nuquru lai sari 
vasina hopena koa sa Zelepade, gua. 52 Ke gua asa, zama si Arau sapu korapa mae 
sa totoso pana kaqu va kilasi Rau sari na beku Babiloni, meke sari na tie bakoradi si 
kagu hilala pa doduruna sa popoa. 53 Be guana boka kamo sage la pa galegalearane 
se Babiloni meke tavetia si keke goba ninirana vasina, ba kaqu garuni tugo Rau sari 
na tinoni pude huaria si asa. Arau, Zihova, ele zama nia si hie.” 

Kaiga Tinahuara Pule pa Babiloni 
54 Zama se Zihova, 
“Mi va avosia sa mamalaini kinabo pa Babiloni, 
kuliusu nia sa sa tina huara nomana koasa popoa. 
55 Arau huaria si pa Babiloni 


„meke va mokomokoa si asa. 
Sari na geto minate varipera si nuguru zukuru nono la 


guana puzaka tovovo meke rapata pa vinevehe kinukili. 
56 Mae si arini pude zaloa si pa Babiloni gua; 
ta saputu vagi sari nana tie varipera, 


meke ele ta moku sari nana bokala. | 
Arau si keke Tamasa sapu va kilasia sa kinaleana 


meke kaqu va kilasia Rau si pa Babiloni gua sapu pada koari dia tinavete kaleadi. 

57 Kaqu va naponapoi Rau sari na dia palabatu arileadi sari na dia tie tumatumaedi, 
sari na koimata, meke sari na tie varipera. 

Kagu puta si arini meke lopu kaqu vanunu pule hokara. 
Arau sa Baņara si ele zama, sapu Arau, se Zihova Tadi na Qeto Minate si ele zama.” 
58 Hiera gua pule si zama nia e Zihova tadi na Qeto Minate, 
“Sa goba ninirana pa Babiloni si kaqu ta gona gorei pa pepeso, 

meke kaqu ta sulu sari na sasada ululudi tanisa. 
Sa tinavete tadi na butubutu si namu loke laedi hokara, 

ta sulu palae sari dia tinavete niniradi,” gua si Asa. 


Sa Inavoso te Zeremaea si Ta Garunu La pa Babiloni 
59 Sa tie sapu luli meke kopu nia sa inene tanisa banara Zedekaea si e Seraea, sa 


tuna koreo e Neraea meke na tuna sa tuna koreo e Maseia. Koa sa vina made vuaheni 
sipu koa banara pa Ziuda se Zedekaea, si la pa Babiloni se Seraea luli koa sa banara, 


meke vala i rau koa sa si kaiga vina balau. 60 Kuberia rau pa keke pepa ta viqusuna sa 
guguadi ri doduru tina huara saripu kaqu ta evana pa Babiloni, gua tugo sari doduru 
tinitona gua hire pa guguana Babiloni. 61 Tozi nia rau se Seraea, “Pana la kamo si 
goi pa Babiloni si mamu tiro va ululae lani koa rina tinoni sari doduru tinitona pu 
ta kubere pa korapana. 62 Mamu varavara guahe, 'Zihova, ele zama nia Goi sapu 
kaqu huaria Goi sa vasina hie, gua sapu loke tie babe na kurukuru name, si kaqu 
koa vasina. Kote koa gua mo na qega ninae rane.’ 63 Seraea, pana ele beto tiroa goi sa 
pepa hie koa rina tinoni, si mamu pusi nia patu, mamu gona lania pa korapa Ovuku 
Iuparetisi.* 64 Mamu zama, ‘Gua hie si kaqu ta evana pa Babiloni. Kaqu lodu si asa 
meke lopu kaqu vura pule hokara, sina koa gua koa sa tinahuara sapu kaqu va mae 


ia e Zihova koa sa.’ ” , , 
Sari na zinama te Zeremaea si hokoto tani. 


52 


Sa Hinoga Tanisa Vasileana pa Zerusalema 

1E Zedekaea si ka hiokona eke vuahenina totoso tava banara si asa pa Ziuda, meke 
koa banara si asa pa Zerusalema ka manege eke vuaheni. Sa pozana sa tinana si 
e Hamutali, na tuna barikalege e Zeremaea sa tie pa vasileana Libina. 2 Tavete va 
kaleana pa Kenuna Zihova si asa, gua tugo mo sapu tavetia sa banara Zehoiakimi. 
3 Meke bugoro sisigiti ni e Zihova sari na tinoni pa Zerusalema meke Ziuda meke hitu 
pani Sa si arini pa Kenuna. 

Ego se Zedekaea si va gugue la koasa banara pa Babiloni. 

4 Ke koasa vina sia vuahenina sa binanara te Zedekaea, pa vina manege puta 
sidara, koasa vina manege puta rane si la pa Zerusalema se Nebukaneza sa banara 
pa Babiloni, meke sa doduruna sa geto minate tanisa, meke kuri rini sari na vasina 
vari variperana pa vari likohaena sa gobana sa Zerusalema, pude raza ia gua.” 5 Ke 
koa vari likohae nia rini sa vasileana pa Zerusalema osolae kamo sa vina manege eke 
vuahenina sa binanara te Zedekaea. 

6 Kamo pa vina sia rane koasa vina made sidara si namu lopu leana sa sone pa 
korapa Zerusalema; sari tie si loke gedi ginani hokara. 7 Pa totoso asa si huaria ari 
pa Babiloni si keke kali goba pude nuguru la gua pa korapana sa vasileana lavata, 
meke govete vura sari doduru tie varipera te Zedekaea. Pana boni si ta luarae si arini 
pa sasada sapu pa vari korapadi ri karua goba tata koasa inuma tanisa banara sipu 
korapa koa vari likohae nia mo ri tie Babiloni sa vasileana nomana. Govete la gua 
si arini pa lolomo Zodani,” $ ba hadu lulia sa geto minate pa Babiloni se Zedekaea 
meke kamoa rini si asa koasa pezara tata pa Zeriko. Govete veko pania ri doduru 
tie varipera te Zedekaea si asa. 9 Ke tuqe vagia rini se Zedekaea meke turana la nia 
koasa banara pa Babiloni pa vasileana Ribila koasa popoa pa Hamati. Vasina si ta 
pitu si asa koasa banara pa Babiloni. 10 Pa Ribila si va matei sa banara pa Babiloni 
sari tuna koreo e Zedekaea sipu korapa dono la mo se Zedekaea; va matei tugo sa 
sari doduru koimata pa Ziuda. 11 Beto si va behu i sa sari matana e Zedekaea, pusi 
nia seni boronizi sa meke turana la nia sa pa Babiloni, vasina si la koa si asa pa vetu 
varipusi osolae mate si asa.” 


Ta Huara sa Zelepade 

12 Koasa vina manege puta rane pa vina lima sidara koa sa vina manege sia 
vuahenina sa binanara te Nebukaneza pa Babiloni, si mae pa Zerusalema se 
Nebuzaradani sa koimata koari tie kopu tanisa banara, meke na nabulu tanisa banara 
pa Babiloni. 13 Meke sulua sa sa Zelepade te Zihova, sa vetu banara, meke sari doduru 
vetu arilaedi si sulu gore betoni sa.” 14 Meke la ari doduru tie varipera pa Babiloni pu 
koa turania sa koimata koari tie kopu tanisa banara meke huara goreni sari doduru 
goba pa vari kalina sa popoa Zerusalema. 15 Meke raovo taloa ni e Nebuzaradani, sa 
koimata koari tie kopu tanisa banara, sari kaiqa tie habahualadi, sarini pu koa hola 
pa Zerusalema, turanae sari na tie bokabokadi pa tinavete pa lima, meke arini pu 
ele karovodi la koasa baņara pa Babiloni. 16 Ba veko hola i e Nebuzaradani sari tie 
malanadi pude kopu ni sari na inuma vaeni meke sari kaiga inuma linetelete pule. 

17 La ari kasa pa Babiloni meke huara va umumu i sari karua dedegere boronizi 
pa kenuna sa Zelepade, meke sari tuturuana koa i na totopili meke sa besini boronizi 
lavata pa Zelepade te Zihova meke paleke taloa beto lani rini pa Babiloni sari na 
boronizi.” 18 Paleke lani tugo rini pa Babiloni sari na raro, sevolo, puripuriana 
zuke, raro na besini pude tana sisiruana ehara, meke doduru likakalae boronizi sapu 
tavetavete ni rini pa tinavete vukivukihi pa Zelepade. 19 Meke paleke taloa ni tugo sa 
koimata koari na tie kopu tanisa banara sari na besini, sari na vovoina saripu veko ni 
oto huda humana lea, sari na besini boronizi pude tana sisiruana ehara, na tinitona 
palepalekeana motete toana, na tuturuana zuke, na baolo pude zoropo vinariponi 
napo vaeni, doduru sapu ta tavete pa qolo meke siliva. 

20 Sa boronizi koari karua dedegere lavata, sa besini lavata, meke sari ka manege 
rua bulumakao boronizi vasina habotu sa besini lavata, meke sari tuturuana sapu 
koai na totopili saripu taveti e Solomone tanisa Zelepade te Zihova si lopu boka ta 
pada sari mamatadi. 21 Sari karua dedegere lavata si kekenonodi, meke hopeke ri 

kara si ka vesu mita ululudi meke lima mita tolonavulu puta sentimita bobolokuhaedi. 
Na gogoro korapae bari ke sa moatadi si ka zuapa meke kukuru sentimita. 22 Sari 
hadehade boronizi sapu hake pa batudi ri karua dedegere si hopeke karua mita meke 
hiokona sentimita ululudi meke tava sarie vuvua pomegaraneti boronizi doduru vari 


likohaedi sari karua beto. 23 Pa vari kalidi si koadia si ka sia navulu onomo vina sari 
pomegaraneti; sa doduruna sa pomegaraneti kali sage koari na vina sari si ka keke 
gogoto. 


Sari Tie pu Ta Raovo La pa Babiloni 

24 Meke turana vagi tugo e Nebuzaradani, sa koimata koari na tie kopu tanisa 
banara, sari Seraea sa nati hiama kenukenue, Zepanaea sa nati hiama vina rua, 
meke sari ka neta tie kopu sasada. ?5 Koa rini pu koa hola pa Zerusalema si turana 
vagia sa sa palabatu koari na tie varipera, meke sari ka zuapa tie totoli tanisa baņara. 
Vagia tugo sa sa tie kubekubere sapu palabatu nia tugo sa kinubere vagidi sari tie 
varipera, meke ka onomo navulu puta tie pule koasa vasileana nomana. 26 Vagi betoi 
e Nebuzaradani si arini meke turana lani sa koasa banara pa Babiloni sapu koa nana 
pa Ribila, 7” sapu koa pa korapana sa popoa Hamati. Meke seke va matei sa banara 
vasina si arini. Gua asa ke, ta turana taloa sari na tinoni pa Ziuda meke ta raovo 
la pa votiki popoa pa seu. 28 Hire sari na ninaedi ri na tinoni pu raovo taloani e 
Nebukaneza: pa vina zuapa vuahenina sa binanara te Nebukaneza, si ari ka neta 
tina meke hiokona neta tie Ziu; 29 pa vina manege vesu vuahenina sa binanara te 
Nebukaneza, si ari ka vesu gogoto tolonavulu rua tie pa Zerusalema; 30 meke pa vina 
hiokona neta vuahenina sa nana binanara, si ka zuapa gogoto made navulu lima 
tie Ziu si raovo taloa ni e Nebuzaradani sa koimata tadi tie kopu tanisa baņara. Sa 
doduruna si ari ka made tina onomo gogoto tie si ta raovo taloa. 


Ta Rupaha pa Vetu Varipusi se Zehoiakini 

31 Pa vina tolonavulu zuapa vuahenina sa tinaraovo te Zehoiakini sa banara pa 
Ziuda, koasa vuaheni sapu tava banara pa Babiloni se Ivolomerodaki pa vina hiokona 
lima rane pa vina manege rua sidara, si rupahia e Ivolomerodaki se Zehoiakini sa 
baņara pa Ziuda, meke va vura ia sa pa vetu varipusi si asa. 32 Zama va leana la ia sa 
se Zehoiakini meke ponia sa si keke habohabotuana sapu koa ia vina lavata ululuna 
hola ni si tadi kaiqa banara pule sapu somana koa turani sa pa Babiloni. 33 Ke va 
gore pani e Zehoiakini sari na poko tadi tie ta pusidi meke habotu henahena si asa 
pa tevolo tanisa banara pa doduruna sa nana tinoa. 34 Ninae rane si ponia vasi poata 
sa banara pa Babiloni si asa pa doduruna sa nana tinoa osolae mate si asa. 

SA BUKA 
KINABO TE ZEREMAEA 
Sa Vinabakala 


Sa Buka hie si na vivineidi rina kinaleana sapu kamo koasa vasileana nomana pa 
Zerusalema meke koari tiena totoso ta rapata si asa koari pa Babiloni pa vuaheni lima 
gogoto vesu navulu zuapa sipu lopu ele podo se Zisu Karisito. La sa geto minate pa 
Babiloni meke huara ia meke sulu pania sa vasileana nomana. Kabokabo ia meke vari 
padapada nia Zeremaea sa tinolava meke kinoa arilaena pukerane koasa tinasuna 
meke tinasigiti kamahire. Ba sa Kinabo te Zeremaea si na hinelahelae tugo. Va tabea 
sa sapu ele zama nia tu Tamasa bisa sapu kote huara pania Sa sa butubutu meke 
va kilasi sari tiena koa gua koari na kinaleadi sapu taveti rini meke sapu korodia 
va tabei sari Nana vina balau. Na hodahodaki sari pa Izireli sapu kote boka gua tu 
asa sa Tamasa, sapu ari tie karovodi si tavetavete ni e Tamasa pude va gorevura ia 
sa Nana zinama, meke vata dogoro nia sa Nana binugoro. Kamahire si loketona sa 
butubutu banara, lopu koa sa binanara meke sa habohabotuana banara. Sa vina 
tatara te Tamasa koe Devita sapu kote turu hola ninae rane sa tuti binanara tanisa 
(2 Samuela 7:16) si lopu koa kamahire. Gua ba la sa Kinabo te Zeremaea meke zamai 
sari pude va manoto puleni koasa dia tinolava pukerane babe dono vata kenue la ia 
sa vugo repere totoso kote leana pule sa kinoa. Be vea tolene gua sa tinasigiti ba mani 
va nonoga ia sapu sa tataru nabuna te Zihova si loke vina betona, ba sapu vagura 
sa tataru nabuna Tanisa doduru munumunu. Gua ke kote aqa mo si asa. Na vegua 
ke kaqu nominomi tu sa tie pana tava kilasa si asa koari nana sinea? gua si asa. 
Pa doduru vuaheni si hoke kerani rini sari na kinera hire koari na rane nomadi pa 
totoso hoke madi si arini pa ginanigani, meke balabala pule la i rini sari na tinasuna 
gua sapu ta evana pa Izireli pa totoso arini. 

Sari Nati Pinaqapaqahana sa Buka 

Tinalotana te Zerusalema. Hinia 1:1-22 

Vina kilasana Zerusalema. Hinia 2:1-22 

Linipulipu meke rinanerane. Hinia 3:1-66 

Ta huara sa popoa Zerusalema. Hinia 4:1-22 

Sa vinaravara tinepa tinokae. Hinia 5:1-22 


Sa Tinalotana te Zerusalema 
1 Kei, ivulu sa popoa Zerusalema, 
sapu hoke sini ia na tie! 
Namu gua tugo na naboko si asa, 
sapu tatasana arilaena koari na butubutu baņara! 


Sa kalaho koari na vasileana nomadi 
si na pinausu mo kamahire. 


2 Pana boni si kabo sisigiti si asa, 
sari kolomatana si koa mo pa paparana. 


Koari doduru nana babaere , 
lopu keke si koa pude va manotia. 


Qoraqora nia ri doduru nana baere si asa; 
ura na kana ia tu rini kamahire. 


3 Pa tinasigiti meke tinavete mamata, 
vasina si ta raovo la se Ziuda. 

La koa turani sa sari butubutu karovodi; 
loke nana vasina pude magogoso. 
La kamoa ri doduru pu kana ia 
na ta pusi ke lopu boka siba. 


4 Sari sirana la pa Zaione si guari tie talotanadi, 

ura loke tie si mae koari nana rane inevana hopedi. 
Doduru nana sasada nuguru si ivulu, 

talotana sari na hiama, 
kabo sari na vineki, 

meke Zaione si kuliusu. 


5 Sarini pu kukiti nia si ta evanae na nana palabatu; 
na bokabokadi sari nana kana. 

E Zihova mo va kilasia siasa | 
koa gua koari soku sinea tanisa. 


Sari nana koburu si ta raovo taloa, 
la pinausu koari pa popoa seu. 


6 Taloa beto sari tinolava | 
tanisa vasileana pa Zaione. 


Sari tuna koreo sa banara si guana kurukuru dia 
sapu lopu dogoro duduli; 

pa inovia si govete si arini 
koari na tie pu hukue ni. 


7 Koari nana rane tinalotana meke tinasigiti 

si balabala pulei Zerusalema sari doduru nana tinagotago sapu tagoi sa pukerane. 
Kamahire si pa limadia ri nana kana si asa, 

loke tie si koa pude toka nia. 


Dono la ia ri nana kana , , 
meke hegere nia sa nana hinoqa na tinahuara. 


8 Ele noma hola sa sinea te Zerusalema 
meke boni si asa koari nana sinea. 
Kamahire kilu ia ri doduru pu hoke va lavatia, 
ura ele dogoria rini dodohona; 


asa telena ba kurekure 
ke tomea sa sa isumatana. 


9 Sari nana sinea si guana boni sapu napiti pa nana poko; 
sapu vugo repere si lopu balabala ia sa. 

Sa hinoqa tanisa si kaleana hola, 
meke loke tie si koa pude va manotia. 

Zama se Zerusalema, “Kei Zihova, dono mae ia sa qua tinasigiti, 
ura ele va kilasau sa qua kana.” 


10 Sari limana sa nana kana si saputu vagi 
sari doduru nana tinagotago; 
dogori sa sari butubutu huporodi 
sapu nuquru pa nana Zelepade hopena, 
sarini pu hukati Agoi 

pude somana pa Mua vinarigara hopena. 


11 Doduru nana tinoni si kabokaboi 
meke hata bereti; 


vari hobeni ginani rini sari dia tinagotago pude toa dia. 
Ke zama se Zerusalema, “Kei Zihova, dono mae. Mamu balabala au, 
ura ta etulu si rau.” 


12 “Vegua, loke ginuguana koa gamu sia, doduru gamu pu ene hola? 
Dono vari likohae, mamu dogoria. 

Vea, koa dia kaiqa vina kilasa sapu gugua taqarau, 
sapu ta raza nia rau, 

sapu e Zihova va kamo nau, 
koasa rane sapu ta naziri si Asa? 


13 Panaulu tu garunu gore mae gunia Sa sa nika; 
pa susuriqu garunu nuquru la nia Sa. 

Ivara nama nia vaqara Sa sari nenequ 
meke va taliri pule au Sa. 

Doloviviriqu meke veko pani au Sa, 
mabubulu doduruna sa rane. 


14 Sari na qua sinea si ta pusi varigara meke mamata guana ioki; 
pa Limana Sa ta tigisi varigara. 

Mae hake si arini pa ruaqu 
meke vagi pania e Zihova sa qua niniranira. 

Vala nau Sa koa rini pu ninira hola nau si arau. 


15 Kilui e Zihova 
sari doduru qua varane; 


tioko va mae ia Sa si keke qeto minate pude mae raza au 
pude va matei sari qua tie vaqura. 


Pa Nana munamunalana vaeni si neti munalia Sa 
sa popoa Zerusalema sapu tataru hola nia Sa. 


16 Gua asa ke kabo si rau 
meke titisi sa kolomata pa mataqu. 


Loke tie si koa tata pude va manoto au, 

loke tie pude va ninira pule ia sa maqomaqoqu. 
Sari qua koburu si doloviviri 

sina sa kana si ninira hola.” 


17 Qaqama vurani Zaione sari limana, 
ba loke tie si koa pude va manotia; 
na ele tozia e Zihova koe Zekopi 
sapu sari nana baere mo kote kana ia si asa; 


na Zerusalema si ele ta evanae 
keke tinitona bonina koari nana kana. 


18 Zama se Zerusalema, “Se Zihova si tonotona, 
ba arau mo sekei sari Nana tinarae. 
Avoso mae, gamu doduru tinoni; 

dono mae koari gua tinasigiti. 
Sari gua koreo vagura meke vineki vagura 
si ele ta raovo taloa. 


19 Tioko la i rau sari butubutu pu tavete ni vinariva egoi rau 
ba qoraqora nau rini. 

Sari qua hiama meke qua koimata 
si mate pa korapa vasileana nomana 

totoso hata ginani rini 
pude harupi sari dia tinoa. 


20 Kei Zihova, dono mae ia sa tinasuna koa ia rau! 
Ta sigiti hola qua, 

meke ta duaņa sa buloqu 
ura na va gugue hola si arau. 

Pa siraņa si va mate tie sa vedara; 
pa korapa vetu si na minate mo si koa. 


21 Avosia mo ri na tie sa qua tinalotana, 
ba loke tie si koa pude va manoto au. 

Doduru qua kana si ele avoso nia sa qua kinuliusu; 
qetu nia rini gua sapu tavete mae nia Goi koa rau. 

Mu va kamo mae ia sa rane tadirini sapu tozia Goi 
pude madi tasuna gugua arau si arini. 


22 Mamu dogori sari doduru dia kinaleana; 
Mamu va kilasi gua sapu va kilasa guni nau Goi si arau 
koa gua koari doduru qua sinea. 

Sa qua kinuliusu si noma hola 
meke mabubulu sa buloqu.” 


2 


Va Kilasia Zihova si pa Zerusalema 
1 Kei, latu e Zihova meke va opoadumu 
nia Nana tinanaziri se Zerusalema pa Zaione! 
Nomana sa hinoqa gore tanisa, 
ta huara va kaleana sa vasileana tolavaena pa Izireli; 
lopu balabala ia Sa sa Nana hakehakeana nene 
pa rane sapu ta naziri si Asa. 


2 Loke Nana tataru se Zihova totoso huari Sa 
sari doduru vetuvetu te Zekopi; 


pa Nana tinanaziri si huara pani Sa 
sari gobana sa vasileana Zerusalema pa Ziuda. 


Sa butubutu banara meke sari koburu tavia 
si kurekure totoso va gore i Sa pa pepeso. 


3 Pa korapa tinanaziri si kumati Sa 
sari doduru niniranira pa Izireli. 

Vagi pule nia Sa sa Lima mataona 
totoso kamo mae sa kana. 

Katu ia Sa koe Zekopi sa nika hurununa 
sapu halala koari doduru tinago te Izireli. 


4 Guana kana si Asa sapu navea sa Nana bokala, 
si va nama sa Lima mataona. 

Guana kana si va matei Sa 
sari doduru pu goto la pa matana, 


va arahia Sa guana nika sa Nana tinanaziri 
koasa vasileana Zerusalema pa Zaione. 


5 Se Zihova si guana keke kana; 
huara pania Sa si pa Izireli. 


Huari Sa sari doduru nana vetu banara 
meke sari nana vasileana ta gobadi. 


Sa tinalotana meke tinarugogo si va soku ponia Sa 
sa vasileana Zerusalema pa Ziuda. 


6 Seke ilasia Sa sa Nana Zelepade; 
huaria Sa sa Nana vasina varivarigarana. 


Va murimuri taloa ni e Zihova sari binalabala te Zaione 
koari na totoso inevana meke sari rane Sabati; 


pa Nana tinaņaziri si kilui Sa 
sari banara na hiama. 


7 Korona nia e Zihova sa Nana hope 
meke veko pania Sa sa Nana Zelepade. 


Vala ni Sa koari na kana 
sari gobadi ri na vetu banara te Zerusalema; 


iraņa si arini pa korapa vetu te Zihova 
kekenono gua sapu tavetia rini pa rane inevana. 


8 Vizatia e Zihova pude huara gore nia 

sa goba pa vari likohaena Zerusalema pa Zaione. 
Nava pakia Sa sa vasina kote huaria Sa 

meke lopu va noso ia Sa sa Limana pude huhuara. 
Va kabo i Sa sari na goba patu na vetu hakehakeina; 

keke gua mo murimuri taloa dia. 


9 Sari na sasadana si lodu gore la pa pepeso; 
huari Sa sari na rotodi. 


Sari banara na koburu tavia si ta raovo taloa la pa votiki popoa, 


sa tinarae si loketona, 
meke sari nana poropita si noso, 
na lopu vagi dinogodogorae koe Zihova. 


10 Sari koimata te Zerusalema pa Zaione 
si habotu pa pepeso meke lopu kulu; 

na kavuru si veko lani rini pa batu dia 
meke va sage poko baika. 

Sari barikaleqe vaqura pa Zerusalema 
si todono eko mo sari batu dia. 

11 Ele mabo kabo sari matagu, 
na pa korapagu tu ta sigiti si rau, 
sa bulogu si ta zoropo la pa pepeso 
sina ta huara sari gua tinoni, 


sina sari koburu na haha si mabubulu 
koari siranana sa vasileana nomana. 


12 Zama si arini koari tinadia, 
“Avei sa bereti meke vaeni?” 
sipu korapa mabubulu guana tie ta sekedi si arini 
koari na siranana sa vasileana nomana, 
meke sipu korapa goregore mo sari dia tinoa 
pa limadia rina tinadia. 


13 Sa kote gua si arau pude zama poni igo? 
Na sa kote boka va padapada nigo arau, 
kei, agoi Zerusalema? 
Na sa kote boka va padapada nigo arau, 
pude maqu va manoto igo, 
kei, Zerusalema pa Zaione? 
Sa bakoramu si lohi gua tugo na lamana peava. 
Esei kote boka salana igo? 


14 Sari dinogodogorae tadi mua poropita 
si kokoha meke loke laedi; 
lopu tozi rini sari mua sinea 
pude va balau igo koasa tinaraovo. 
Sari zinama vatu ni rini koa goi 
si kokoha meke turana va sea igo rini. 


15 Doduru pu ene hola koa goi 
si popohara atuni lima dia koa goi; 
hegere si arini meke hiruhiruni batudia 
koasa popoa Zerusalema meke zama: 
“Hie tugo sa vasileana nomana sapu ta pozae 
sa vasileana tolavaena hola, 
sa qinetuqetu tanisa kasia popoa?” gua. 


16 Doduru mua kana si tukeli rini nuzudia 
meke nanara atu koa goji; 


hegere meke garata livo 
meke zama, “Kamahire va eono ia gita. 
Hie sa rane sapu aqa nia gita; 
namu toa kamoa gita pude dogoria,” varigue. 


17 Ele tavetia e Zihova gua sapu balabala ia Sa; 
ele va gorevura ia Sa sa Nana zinama 
sapu tozi vura nia Sa pukerane. 

Loke Nana tataru totoso huara gore nigo Sa; 
va malumu ia Sa sa kana pude eri nigo, 


meke sovutu ia Sa sa niniranira tadi na mua kana. 


Kinabo te Zeremaea 2:17 


Kinabo te Zeremaea 2:18 1149 Kinabo te Zeremaea 3:6 


18 Sari bulodi ri na tinoni 
si kabo vura la koe Zihova. 

Kei, sa gobana sa vasileana nomana pa Zaione, 
sari kolomatamu si va totolo guni na ovuku 
rane na boni; 

mu lopu makudo, 
sari matamu si lopu va magogosi. 


19 Tekulu, mamu kabo vura pana boni, 
sipu podalae kopu sari na tie kopu pana boni; 
mu va totolo vura nia sa bulomu guana kolo 
pa kenuna e Zihova. 
Ovulu sage lani koa Sa sari limamu 
mu tepatepa poni sari mua koburu, 
arini pu malohoro pa inovia 
koa ri na varipaza sirana. 


20 Zama se Zerusalema, “Kei Zihova, dono mae, Mamu balabala au: 
Esei si ele tavete guni nia Agoi hie? 

Kagu hena itu rina barikalege sari tudia soti, 
sari koburu sapu kopu sisigiti ni rini? 

Kagu tava mate tu sari na hiama na poropita 
pa korapa Zelepade te Zihova? 


21 Sari tie vagura na barogoso si eko varigara 
koasa kavuru pa sirana; 

sari gua koreo vagura na vineki vagura 
si mate pa vedara. 

Agoi va matei koasa rane sapu bugoro Agoi; 
loke Mua tataru meke seke matei Agoi. 


22 Gua sapu tioki Agoi sari na tie mae pude somana pa rane inevana, 
si tioki Agoi saripu rapata pa doduru vari kaliqu. 

Koasa rane sapu ta naziri se Zihova 
si loke tie si boka govete babe boka toa; 

sarini pu kopu ni meke va noma i 
si va matei ri na kana.” 

Vina Kilasa, Pinulepaho, meke na Rinoverove 
1 Arau sa tie sapu dogoro soti ia sa vina kilasa 
koasa kolu tinaņaziri te Zihova. 


2 Hadu taloa nau Sa meke va ene au Sa 
pa hinuporo, lopu pa kalalasa. 


3 Hinokara, na seke lamo au Sa 
pa limana, doduruna mo sa rane. 

4 Sari kapuqu meke masaqu si va barogoso i Sa 
meke moku i Sa sari susuriqu. 


5 Mae raza au Sa meke vari likohae nau Sa 
turanae tinasigiti na minamata. 


6 Va koa au Sa pa hinuporo 

gua ari kasa pu matedi pukerane. 

7 Goba vari likohae nau Sa pude lopu boka govete; 
va mamata nau seni Sa. 

8 Pana titioko vura babe kabo hata tinokae rau, 
si korona avosi Sa sari qua vinaravara. 

9 Bara hukata nia patu nomadi Sa sa qua sirana; 
vasina hoke ene gua rau si va kogi ia Sa. 


10 Guana kurukuru bea sapu kopu aqa, 
na laione sapu tome aqa, 


11 si ririhi pani au Sa koasa sirana meke garata va kaleana au Sa 


beto si veko pani au mo Sa. 


12 Navea Sa sa nana bokala , 
meke veko au Sa pude Nana gonagonana tupi. 


13 Suvulu pa buloqu 
sari tupi koadi pa Nana vovoina tupi. 
14 Na dia hegehegereana mo ari na tie si arau; 


pa dia kinera si va sisire nau rini doduruna sa rane. 


15 Koari na qua tinasigiti si va napo nau elelo pasadi Sa. 


16 Va hena nau zalekoro Sa meke va pakoi livoqu; 
beto si neti va gore au sa pa pepeso. 
17 Sa binule si heki nia Sa koa rau; 
ele mulini nia rau vea gugua sa tinagotago. 
18 Ke zama si rau, “Sa qua tinolava si ele taloa 


meke gua tugo sapu rovea rau kote vagia koe Zihova.” 


19 Balabala i arau sari qua tinasigiti meke kinoa eapa, 
sapu pasa meke lopu bakala. 

20 Na lopu kote muliņi nia rau, 
meke balabala mamata sa magomagogu. 

21 Ba hiera si koa pa qua binalabala 
gua ke tumae nia rau sa lineana si kote kamo. 

22 Koa gua sa tataru nabuna te Zihova si lopu makudo; 


sa Nana tataru variva taleosaena si loke kokoina. 
23 Na vaqura si arini doduru munumunu; 


lohina sa kinopu Tanisa. 
24 Tozi pule nau si arau, “E Zihova sa qua hinia; 
gua ke kote aqa nia rau si Asa.” 


25 Se Zihova si leana la koa rini pu rane ia si Asa, 
koa rini pu hata ia si Asa; 

26 na leana tu si pude aqa va nono 
nia sa hinarupu te Zihova. 

27 Na leana tugo si pude koa nabulu guana paleke ioki 
sipu korapa vaqura si asa. 


28 Vekoa mani habotu lopu kulu, 
ura e Zihova tu va paleke nia koasa bisa. 
29 Vekoa mani todono gore nia isumatana pa kavuru, 

ura hokara korapa mae sa lineana. 

30 Mani va malumia sa paparana pude ta pohara, 
mani koa kurekure. 

31 Ura sa tie si lopu kote ta veko palae 
ninae rane koe Zihova. 


32 Be va kamo tinalotana Sa, ba kote tataru si Asa, 
nanomaholasaNanatatarunabuna. 
33 Ura lopu getu nia Sa pude va kamo ni tinasigiti 


babe na tinalotana sari koburu tadi na tie. 


34 Pude neti goreni pa kauru nene 
sari doduru tie ta pusidi pa popoa, 
35 pude lopu ponia koasa tie gua sapu tonoto 
pa kenuna sa Tamasa Ululuna Hola, 
36 pude heki nia koasa tie sa vinilasa va tonoto, 
si vea lopu kote dogoria e Zihova sapu gugua arini? 


37 Esei si boka zama meke vata evania 
be lopu ele tozi kenu nia e Zihova? 


38 Lopu koasa nuzuna tu sa Tamasa Ululuna Hola 
si mae gua sari tinasuna meke sari lineana? 
39 Vea ke kagu nominomi tu sa tie 
totoso tava kilasa si asa koari nana sinea? 


40 Mada viliti sari nada hahanana, mada dogori, 
mada pule la koe Zihova. 
41 Mada ovulu sageni sari buloda meke limada 
la koasa Tamasa pa Manauru, mada zama guahe: 
42 “Gami si ele sea meke va gugue atu koa Goi 
meke Agoi lopu taleosoni gami. 


43 Nobi pule nigo si Agoi pa tinanaziri meke hadu luli gami; 
loke Mua tataru koa gami meke seke va mate gami Agoi. 
44 Nobi pule nigo si Agoi pa lei 
pude lopu kamo atu sari mami vinaravara. 
45 Na boni meke na remoremo taveteni gami Goi pa korapadi rina butubutu. 


46 Doduru mami kana si ele tukele nanara maeni nuzudia koa gami. 
47 Ta ene nia gami sa minatagutu meke sari na sipata, 


sa kinaleana meke tinahuara.” 
48 Totolo gore guana ovuku sa kolomata pa mataqu 


sina ta huara sari qua tinoni. 
49 Sa zoloro pa mataqu si kote loke vina betona, 
lopu kote magogoso, 
50 osolae tiro gore se Zihova 
pa manauru meke dodogorae. 
51 Talotana sa magomagogu sipu dogoria rau 
sa tinoa tadi na barikaleqe pa qua vasileana. 


52 Sarini pu kana hoboro au 

si hukue guni nau na kurukuru tapuru. 
53 Podekia rini pude va mate au pa pou 
meke gona nau patu rini; 
54 sa kolo si sage ululu hola nia sa batuqu, 
meke balabala si rau sapu mate mo si rau, gua. 


55 Kei Zihova, kukili vura nia rau sa Pozamu, 
pa korapana sa pou lohina. 

56 Avosia Mua sa qua kinabo: “Mu lopu tukui sari Talinamu 
koasa qua tinepa pude harupau.” 

57 Tata mae si Agoi totoso tioko hata Igo arau, 
meke zama si Goi, “Mu lopu matagutu,” gua. 


58 Ke Zihova, ele va sare au Agoi pa tinasuna, 
harupia Agoi sa qua tinoa. 

59 Zihova, ele dogoria Mua sa sinea ta tavete koa rau. 
Mu poni au sa vinaripitui tonotona. 

60 Ele dogori Mua sari doduru dia tinubehe, 
meke sari dia kinuhana mae koa rau. 


61 Kei Zihova, avosi Mua sari dia zinama kaleadi, 

meke sari doduru dia kinuhana mae koa rau, 
62 saripu manamanasa nau na qumiqumi nau ri na qua kana doduruna sa rane. 
63 Dono la i! Habotu babe turudi, 

þa arau mo si va sisire nau rini koari na dia kinera. 


64 Kei Zihova, Mu tavete lani koa rini gua sapu garodi, 
gua sapu taveti rini pa limadia. 

65 Va paere nia poko sari bulodia, 
Mamu va paleke ni lineveleve gedi! 

66 Pa tinanaziri Mamu hadu luli, Mamu va mate pani gedi 
pa kauruna sa Mua manauru Agoi Zihova. 

Dono Hikare sa Popoa Zerusalema 
1 Sa qolo si beto nedalana, 
sa golo viana si rida. 
Sari patu arilaedi pa Zelepade si ta hurakatae 
pa ninae sisirana. 


2 Kei, sari koreo arilaedi pa Zaione 
sapu noma laedi guana soku tina qolo 
ba kamahire si guni ni rini na raro patu, 
pa limana mo sa tie tavete raro patu vuradi. 


3 Sari siki pinomo ba va susu i mo sari tunadi, 
ba sari qua tinoni si ele lopu va avoso kabo tadi koburu, 
guana kurukuru tapuru pa qega pu hira vovoto ba lopu kopu tudia. 


4Pa memeha si napiti meadi sari haha 
napiti pa kali sage nuzudi; 

tepa bereti sari koburu, 
ba loke tie boka poni. 


5 Sarini pu hoke hena ginani arilaedi 
si loke gedi pa sisirana. 
Sarini pu manavasa sage poko pepolo 
si kamahire hata ginani koari na tela hika. 


6 Sa vina kilasa tadi gua tinoni 
si hola nia sa popoa Sodomu, 
sapu ta huara pa totoso hite 
meke loke lima si taliri pude toka nia.” 


7 Visoroihe sari dia koburu tavia si via hola nia sa sinou 
meke keoro hola nia sa meleke, 

sari tinidia si zinara guana patu rubi 
meke sa dinonodi si dono lea guana patu sapaea. 


8 Ba kamahire si muho gua tugo na motete; 
lopu ta dono gilana pa sisirana, 

sari kapu dia si napiti la pa susuri dia; 
na popa gua tugo na reregutu huda. 


9 Sarini pu mate pa vedara si hite leana dia 
hola ni sari kasa pu mate pa sone; 
hilili na ovia meke hitehite mate dia, 
ura loke ginani si mae pa inuma. 


10 Pa limadia soti ari barikalege koa i tataru 
si raroi mo rini sari tudia soti, 

pude na gedi ginani 
totoso kamo sari qua tinoni pa tinasuna.” 


11 Ele vala beto lania e Zihova sa Nana tinaņaziri; 

ele zoropo vura nia sa Sa Nana binugoro ninirana. 
Asa katua sa nika pa Zaione 

sapu sulu pani beto nia sa sinokirae te Zerusalema. 


12 Lopu va hinokaria ri na banara pa popoa pepeso, 
babe sari tiena sa kasia popoa, 

sapu boka nuquru sari kana 
koari na sasada pa Zerusalema. 


13 Ba ta evana sapu asa, koa gua koari na sinea tadi nana poropita 
meke sari tinavete kaleadi tadi nana hiama, 

sarini pu va zoloria pa vasileana 
sa ehara tadi na tie tonotodi. 


14 Kamahire si ene tapotapoe si arini pa sisirana 
gua ari na tie bebehudi. 

Na tale bonidi pa ehara tadi tie matedi si arini, 
ke loke tie hiva tiqu la i dia poko. 


15 “Taloa va seu! Boni si gamu!” Kukili guni ri na tie. 
“Taloa! Taloa! Lopu tiqu gami!” 

Totoso govete taloa rini meke ene lamae, 
si zama sari na tie koari na butubutu, 
“Mi taloa. Lopu koa turana gami,” gua. 


16 E Zihova telena va talahuara i; 
na beto kopu totokoni Sa. 
Sari na hiama si lopu ta pamanae, 
meke sari palabatu si lopu ta galagalae. 


17 Beto meke ele mabo sari mata mami, 
ena lamae, hata tinokae; 

koari mami vetu ululu hakehakei si kopu si gami 
be mae si keke butubutu pude harupu gami. 


18 Luli gami ri na tie koari mami inene, 
ke lopu boka ene si gami pa sirana. 

Tata sa mami totoso, visavisa rane mo si koa hola, 
ura kamo mo sa mami minate. 


19 Sari kana pu hadu luli gami si rerege hola, 
holani sari atata pa galegalea rane; 

hadu karovoni gami rini koari na togere 
meke opo agani gami pa gega. 


20 Sa mami banara sapu tava madina koe Zihova, sa mami tinoa, 
si ta saputu vagi koari dia sipata. 

Rovea gami sapu pa magomagona sa 
si kote ta lavelave si gami koari na butubutu. 


21 Mi koa getugetu, komolo, gamu na tinoni pa Edomu, 
gamu pu koa pa popoa pa UZi. 

Ba koa gamu ba kote tava hola atu tugo sa kapa tinasigiti; 
kote tava napo va viviri meke tava dodoho si gamu. 


22 Kei, agoi na vasileana pa Zaione, sa mua vina kilasa si kote hokoto; 
kote tava kokoi koe Zihova sa mua tinaraovo. 

Ba, gamu na tinoni pa Edomu si kote tava kilasa si gamu koari na mia sinea, 
meke kote tozi vurani Sa sari mia kinaleana. 

Na Vinaravara Tinepa Tinaleosae 
1 Kei Zihova, Mu balabala ia sapu ta evana koa gami; 
dono mae, Mamu dogoria sa kinurekure tamigami. 
2 Sapu tagoa gami si ta vala koari votiki tie, 


sari mami vetu si koa iri na tie karovodi. 
3 Gami si eapa meke loke tamamami, 

sari tinamami si guana naboko tu. 
4 Na kolo sapu napoa gami si kaqu holua tu gami; 


sari mami huda rararo si koa i na hinolu. 
5 Sarini pu hadu gami si pa mudi mami mo; 


mabo si gami ba lopu boka magogoso. 
6 La todono si gami koari pa Izipi meke Asiria pude vagi vasi bereti. 
7 Ari tamamami si va sea, ba ele mate beto si arini; 
meke gami palekia sa vina kilasa tadi kasa. 
8 Sari mami pinausu si kamahire si na mami palabatu, 
meke loke tie si koa pude rupaha gami pa limadia. 
9 Tata mate si gami totoso hata bereti gami 
sina sa vedara si koa mo pa qega. 
10 Sa kapu mami si nada guana motu, 
manini pa inovia. 
11 Sari barikaleqe Zaione si ta tuqe vagi meke ta eko turaņa, 
gua tugo sari vineki vaqura pa vasileana Ziuda. 
12 Sari koburu koreo tavia si ta huqi pa limadia; 
sari palabatu si lopu ta pamanae. 
13 Sari tie vaqura si mabo pa munamunalana palava; 
sari koreo vaqura si sigiti mudidi pa paleke huda. 
14 Sari palabatu si lopu vura binalabala pa varivarigarana pa vasileana; 
sari tie vaqura si lopu kerakera pule. 
15 Sa qinetuqetu si rizu taloa pa bulomami; 
sari mami pinekapeka si iliri la pa tinalotana. 


16 Sa binanara si loke mami. l , 
Mami talotaņa si gami, ura na ele sea si gami. 


17 Gua asa ke malohoro sari bulomami, 
gua asa ke rida sari matamami, 
18 ura sa toqere Zaione si ta huara meke ivulu, 
na vasina tadi na siki pinomo. 
19 Kei Zihova, sa Mua binanara si koa hola; 
sa Mua habohabotuana banara si kamo pa doduru sinage. 
20 Na vea ke koba mulinini gami Goi? 
Na vea ke seunae hola tu veko pani gami Goi? 
21 Kei Zihova, harupu vagi pule ni gami, pude mami pule atu koa Goi; 
va vaqura pulei sari mami rane gugua pukerane, 
22 be guana lopu kilu pani gami Goi si gami, 
be lopu sapu loke kokoina sa Mua tinaņaziri koa gami. 

SA BUKA 
TE IZIKELI 
Sa Vinabakala 

Sa poropita Izikeli si somana ta raovo la pa Babiloni pa vuaheni lima gogoto sia 
navulu zuapa, meke toa pa kinoa tinaraovo si asa pa popoa Babiloni pa korapana 
sa totoso sipu lopu ele ta huara sa popoa Zerusalema meke mudina sa totoso sapu 
ta huara sa pa korapana sa vuaheni lima gogoto vesu navulu onomo sipu lopu ele 
podo se Zisu Karisito. Sari nana kinorokorotae meke tinarae si ta garunu la koari 
na tie Izireli, arini pu ta raovo la pa Babiloni meke koari na tie pa Zerusalema. Sa 
buka te Izikeli si koa ia ka onomo kukuru pinagahana: (1) Tinioko te Tamasa la koe 
Izikeli pude na poropita. (2) Sari na vina balau la koari na tinoni koasa vinaripitui 
te Tamasa meke pa guguana sa hinoga tina huarae te Zerusalema sapu kagu mae 
ta evana koasa. (3) Sari na kinorokorotae maedi koasa Banara pa guguana sa Nana 
vinaripitui sapu goto la koari kaiga popoa sapu nagoto va kilasi meke turana va seai 
sari nana tie. (4) Va manotia sa se Izireli pa mudina sa tinahuarae te Zerusalema meke 
sa vina tatara pa kinoa learane pa totoso sapu mae pa kenudia. (5) Kinorokorotae ta 
soto nia sa butubutu Oogi. (6) Sa dinogodogorae te Izikeli gua sapu dogoria sa koasa 
kinuri pulena sa Zelepade meke sa popoa Izireli. 

Izikeli si keke tie lohina pa rinanerane. Sokudi ri nana dinogodogorae si mae gua 
pa hahanana sapu dogori sa pa pinutagita, meke soku sari nana vivinei si tozi sa pa 
vina titila sapu bakala valeana. Izikeli zama sisigiti nia sa inarilaena gua pude va 
vagura pulea sa korapa bulo meke sa magomago tie, meke sapu hopeke tie kote mate 
nia sa nana sinea soti telena, ba lopu tana votiki tie. Tozi helahelae nia tugo sa sa 
nana inokoro na rinonu pa vina vagura pule koasa tinoa tanisa popoa. Keke hiama 
meke poropita tugo si asa ke vivinei nia sa sa Zelepade meke sa vina via pa sinea 


meke sa tinoa madina koe Zihova. 
Sari Nati Pinagapagahana sa Buka 


Tinioko te Izikeli. Hinia 1:1 kamo hinia 3:27 . o. 
Tinozi tanisa tina huarae pa Zerusalema. Hinia 4:1 kamo hinia 24:27 


Sa vinari pitui te Tamasa koari na votiki butubutu. Hinia 25:1 kamo hinia 32:32 


Sa vina tatara te Tamasa koari Nana tie. Hinia 33:1 kamo hinia 37:28 
Sa kinorokorotae ta soto nia sa butubutu te Qoqi. Hinia 38:1 kamo hinia 39:29 


Sa dinogodogorae koasa Zelepade meke sa popoa pa totoso mae hiroi. Hinia 40:1 
kamo hinia 48:35 : ; 
Dinogodogorae Kekenu te Izikeli koasa Tamasa 


T1727 


Izikeli pa Babiloni 

1 Pa vina tolonavulu puta vuaheni, koasa vina made sidara, pa vina lima rane, 
totoso korapa koa turani arau sari tie ta raovodi pa kali taqele Ovuku Keba pa Babiloni 
si tukele sa manauru meke dogori rau sari dinogodogorae te Tamasa.” 

2 Koasa vina lima sidara, pa vina lima vuahenina sa tinaraovo te Zehoiakini sa 
banara,” 3 si kamo mae sa zinama te Zihova koe Izikeli sa hiama, sa tuna koreo e 
Buzi, pa taqelena sa Ovuku Keba pa popoa Babiloni. Vasina si kamo la koe Izikeli sa 
Limana e Zihova. 

4 Fna sage si rau meke dogoria si keke givusu raneboni vura mae gua pa kali gede”, 
na lei moatana sapu lulia na malakapi meke vari likohae nia na kalalasa ninirana. Pa 

kokorapana sa nika si guana boronizi lerana, > meke pa korapana sa nika si keke sapu 
dono guana ka made kurukuru toadi. Sa kinehadi si gua tugo na tie,” $ ba hopeke 
ka made isumatadi si arini meke ka made tatapurudi. 7 Sari nenedi si tonoto; sari 
petapetala nene dia si gua tana bulumakao meke pelara guana boronizi nedalana. 
8 Pa kaurudi rina tatapurudi, koari ka made kalidia si koa sari limadia sapu tana tie. 
Ari ka made arini si tago isumata meke tatapuru beto, 9 meke sari tatapuru dia si vari 
tiqui. Rizu keke gua si arini pa doduru dia inene, lopu taliri pana rizu si arini. 

10 Dono gua hie sari isumatadia: Hopeke ari ka made si tago isumata tie, meke pa 
kali matao si hopeke tago isumata laione si arini, meke pa kali gede si na isumata 
bulumakao; hopeke tago isumata atata tugo si arini.” 11 Gua asa sari isumatadia. Sari 
tatapuru dia si repaha sage; hopeke karua tatapuru dia si tiqu la pa tatapurudi ri na 
kurukuru pa vari kalidi, meke hopeke karua tatapuru dia si nobi la pa tinidia. 12 Rizu 
keke gua si arini tonoto la pa kekenu. Vasina la gua sa magomago si vasina tugo si 
la gua si arini, ba lopu taliri si arini totoso rizu rini. 13 Sa dinonodi ri na kurukuru 
hire si guana patu leradi pa nika babe na zuke hurunudi. Na nika si rizu la meke 
pule pa vari korapadi rina kurukuru; bakala hola meke na kapi si vura mae koa sa. 
14 Sari kurukuru si rerege la meke pule guana kapi. 

15 Sipu korapa dono la i arau sari ka made kurukuru si dogori rau sari ka made 
totopili pa pepeso, keke totopili pa keke kurukuru, koa pa hopeke kali dia ri ka made 
kurukuru sapu hopeke made isumatadi.” 16 Guahe sa dinonodi meke kinehadi sari na 
totopili: Pinoro si arini guana patu nedala, meke dono kekenono beto sari ka made. 
Hopeke dono guana keke totopili sapu viloro pa korapana keke totopili vilorona pule. 
17 Totoso rizu rini si la gua si arini koa keke ri ka made kalina sapu vasina tia la 
sari na kurukuru, pa doduru vasina sapu hiva laia rini. 18 Ululudi sari totopili meke 


variva matagutudi; doduru bobolokuhaedi ri ka made totopili si sini beto i na mata.” 

19 Totoso rizu sari kurukuru si rizu tugo sari totopili pa kali dia; meke totoso ovulu 
sage pa pepeso sari kurukuru si ovulu sage tugo pa pepeso sari totopili. 20 Be pavei la 
gua sa magomago, si la tugo si arini, meke sari totopili si sage luli gua tugo koa rini, 
sina sa magomagodi ri na kurukuru si koa koari na totopili. 21 Totoso rizu sari na 
kurukuru, si rizu tugo si arini, totoso noso si arini si noso tugo sari na totopili, meke 
totoso ovulae sage pa pepeso sari kurukuru, si sage luli tugo koa rini sari totopili, 
sina sa magomagodi ri na kurukuru si koa koari na totopili. 

22 Ivara pa kali sage batudia ri na kurukuru si guana keke galegalearane, sapu 
nedala guana aesi, meke variva matagutuna.” 23 Pa kauruna sa galegalearane si 
repahi rini sari tatapurudi sapu repaha la koari karua pa hopeke vari kalina, meke 
karua tatapurudi si nobini rini pa tinidia. 2? Avosia rau sa vevehedi ri na tatapurudi 
totoso tapuru rini; avoso guana ovana pa ovuku, guana halabutu tadi na qeto minate, 
guana mamalainina sa Tamasa pu tagoi sari doduru niniranira. Totoso turu noso rini 
si va gorei rini sari tatapuru dia.” 

25 Meke kamo mae si keke mamalaini, pa kali sage koasa galegalearane sapu kali 
sage pa batu dia, sipu turu rini meke va gorei sari tatapuru dia. 26 Pa kali sage koasa 
galegalearane sapu kali sage koa rini si dono guana keke habohabotuana banara sapu 
nedala guari na patu buma nedaladi, nedala guana lamana peava, meke habotu 
nana panaulu koasa habohabotuana banara si keke kineha guana tie.” 27 Dogoria 
rau sapu podalae koasa kopetena meke sage si guana kineha boronizi nedalana pa 
korapa nika si asa, meke pa kopetena meke gore si na kineha guana nika si asa; meke 
vari likohae nia si na kalalasa ninirana.” 28 Sa malara pa varilikohaena Sa si guana 

kineha tanisa bigobigo koari na lei pa rane rukuruku. 
Asa sa kinehana sa tinolava nedalana te Zihova. Totoso dogoria rau, si hoga 
oporapaha pa pepeso, meke avosia rau sa mamalainina si Asa sapu korapa zama. 


2 


Tiokia Tamasa se Izikeli pude na Poropita 

1 Meke zama mae si Asa koa rau: “Tuna na tie, turu sage pa nenemu pude Magu 
zama igo.” 2 Sipu korapa zama si Asa, si nuguru sa Maqomaqona Tamasa koa rau 
meke va gasa turu au sa pa nenequ, meke avoso pule ia rau si Asa. 

3 Zama si Asa, “Tuna na tie, Arau si korapa garunu la nigo koari na tie pa Izireli, 
koasa butubutu va karikarina, sapu va karikari mae koa Rau; arini meke sari 
tiatamadia si va karikari kumana mae Au rini si Arau kamo pa rane ninoroi. 4 Sari 
tinoni vasina sapu korapa garunu la nigo Arau si korodia va tabe meke tasunadi hola. 
Mu zama guahe koa rini, ‘Hiera gua si zama nia e Zihova Banara.' 5 Be avosigo rini 
babe korodia va avoso, ba kote tumae nia rini sapu keke poropita si koa nana pa 
vari korapa dia. $ Ba agoi, sa tuna na tie, mu lopu matagutu ni si arini babe sari dia 
zinamazama. Mu lopu matagutu be koa vari likohae nigo rini guana hiqohiqo rakihi 
na pelo babe guana koa turana kukuasa si goi. Gua ba, mu lopu matagutu ni sari dia 
zinama babe holoqoru ni si arini, ura na butubutu va guguedi tugo bari. 7 Kaqu zama 
lani goi sari Qua zinama koa rini, be va avoso si arini babe korodia va avoso, ura na 
tie va guguedi bari. $ Ba agoi, sa tuna na tie, mu avosi sapu zama atuni Arau koa 
goi. Mu lopu va karikari gua sa butubutu va karikarina sana; mu tukelia sa nuzumu, 
mamu hena ia sapu kote vatu nia Arau koa goi.” 

9 Dono la si arau, meke dogoria rau si keke lima sapu nadoro vura mae koa rau. Pa 
korapa limana si na pepa ta vigusuna,” 10 sapu repaha mae nia Sa pa kenuqu. Pa vari 
kalina sa pepa si na kinubekubere zinama talotana, kinabokabo, meke na kinuliusu. 


1 Meke zama si Asa koa rau, “Tuna na tie, hena ia sapu koa pa kenumu, mu hena 
ia sa pepa ta viqusuna hie; mamu la zama koasa butubutu Izireli”” 2 Ke tukelia rau 
sa nuzuqu, meke va mae ia Sa sa pepa ta viqusuna pude hena ia rau. 

3 Meke zama si asa koa rau, “Tuna na tie, hena ia sa pepa ta viqusuna sapu vatu 
nia Rau hie; mamu va dena ia sa tiamu koa sa.” Ke hena ia rau si asa, meke linilini 
gua puta na zipale si asa pa nuzuqu. 

4 Meke zama si Asa koa rau: “Tuna na tie, mu la kamahire koasa butubutu Izireli 
mamu zama lani koa rini sari Qua zinama. > Lopu ta garunu la si goi pa keke puku 
tie sapu tasuna dia vinekala meke votikaena dia zinama, ba koasa butubutu Izireli 
mo, ê lopu koari soku navulu tinoni sapu tasuna beto dia vinekala meke votikaedi dia 
zinama meke lopu boka ta gilana. Hinokara pude garunu la nigo Rau koa rini si kote 
avoso igo mo arini. 7 Ba sa butubutu Izireli si korodia pude va avoso atu koa goi sina 
koa Rau ba korodia tugo pude va avoso mae, ura sa doduruna sa butubutu Izireli si 
tasunadi hola meke va karikaridi. 8 Ba kote tavetigo Arau pude tasunamu tugo meke 
kote ninira hola sari mua binalabala gugua tugo arini. ? Kote tavetia Rau sa raemu 
pude ninira hola guana patu ninirana, ninira hola nia sa patu daemani. Ke mu lopu 
matagutu ni babe holoqoru ni, be vea va karikari gua sa butubutu sana.” 

10 Meke zama mae si Asa koa rau, “Tuna na tie, va avoso va leana, mamu vekoi pa 
bulomu sari doduru zinama pu zama atuni Arau koa goi. 11 Mu la kamahire koari na 
turanamu pu ta raovodi, mamu la zamai. Mu la zama guahe koa rini, ‘Hiera gua si 
zama nia e Zihova Banara,’ mu gua, be va avoso si arini babe lopu va avoso.” 

12 Meke ovulu sage nau sa Magomagona Tamasa si arau, meke avosia rau pa 
mudigu si keke mamalaini nomana guana lulusu pa hebalana sapu zama, “Mani 
tavahesi sa tinolava te Zihova pa Nana vasina pa manauru!” gua. 13 Avosi rau sari 
tatapurudi rina kurukuru totoso vari nebei rini meke sa burunudi rina totopili pa kali 
dia, gua tugo na burunu niu nomana. 14 Ovulu sage nau sa Magomagona Tamasa si 
arau meke vagi taloa nau Sa. Sa magomagogu si ta naziri meke bugoro meke la si 
arau, ura sa lima ninirana te Zihova si koa koa rau. 15 Ke kamo la si arau koari tie 
ta raovodi pu koa pa Tele Abibi sapu pa taqele Ovuku Keba. Meke vasina pu koa ia 
arini, si habotu turani arau si arini ka zuapa rane. Hodahodaka meke malohoro ni 
qua sapu dogori na avosi rau. 


Vizatia Zihova se Izikeli Pude na Tie Kopu 

16 Pa vina betona ka zuapa rane si kamo mae sa zinama te Zihova koa rau: 17 Zama 
si Asa, “Tuna na tie, ele tavete igo Arau si agoi pude na tie kopu tanisa butubutu pa 
Izireli; ke mu avosi sari zinama sapu zama atu ni Rau; mamu la tozi ni koa rini sari 
Qua vina balau. 18 Pana zama la guahe si Rau koasa keke tie, 'Hinokara kote mate si 
agoi, gua, meke lopu la va balau ia agoi si asa, babe zama la ia pude luara pani sa 
sari nana hahanana kaleadi pude ta harupu sa nana tinoa, si kote mate si asa koari 
nana sinea, ba kote zutu nia Rau koa goi sa nana minate. 19 Ba pana va balau ia goi 
sa tie kaleana asa meke lopu kekere si asa koari nana tinavete kaleadi babe koari 
nana hahanana seadi, si kote mate si asa koari nana sinea; ba agoi si kote harupu 
pule nigo. 

20 Ego, be keke tie tonotona si kekere koari nana tinonoto meke sari tinavete kaleadi 
si taveti sa, meke tutuvia sa si keke tinasuna sapu vekoa Arau pa nana sirana, si kote 
mate si asa. Ke kote mate si asa koari nana sinea sina lopu va balau ia goi. Sari 
lineana sapu taveti sa si lopu kote ta balabala, meke kote zutu nia Rau koa goi sa 
nana minate. ?1 Ba be va balau ia goi sa tie tonotona pude lopu tavete va sea meke 
avoso igo sa, meke lopu tavete va sea si asa, si hinokara kote toa si asa sina va tabe 
ia sa sa vina balau, meke agoi si kote harupu pule nigo.” 


Kote Lopu Boka Zama se Izikeli 

22 Sa limana e Zihova si koa vasina koa arau, meke zama si Asa koa rau, “Gasa turu, 
mamu vura la pa vasina pezarana, meke vasina kote zama atu si Arau koa goi.” 

23 Ke gasa turu si rau meke vura la pa pezarana. Meke turu nana vasina sa tinolava 
nedalana te Zihova, gua puta sa tinolava sapu dogoria rau pa taqele Ovuku Keba. 
Hoqa oporapaha mo si rau pa pepeso. 24 Ba nuquru koa rau sa Maqomaqona Tamasa 
meke va gasa turu au Sa pa nenequ. Meke zama mae si Asa koa rau: “La mamu la 
tuku tamunu pule nigo pa mua vetu. 25 Meke agoi, na tuna na tie, si kote pusi nigo 
aroso arini; ke kote tasuna si goi pude vura la koari na tie pa sada. 26 Kote va napiti ia 
Arau sa meamu pa nuzumu pude lopu kulu si agoi meke lopu kote boka gegesi agoi 
si arini; ura na butubutu va karikaridi tugo bari. 27 Ba totoso va zama pule igo Arau, 
si kote tukelia Rau sa nuzumu meke kote zama la guahe si agoi koa rini, ‘Hiera gua 
si zama nia e Zihova Banara,’ gua. Asa pu va avoso si vekoa mani va avoso, meke 
asa pu korona si vekoa mani korona; ura na butubutu va karikaridi tugo bari. 


4 


Na Vina Titila koasa Rinapata pa Zerusalema 

1 Ego, tuna na tie, vagia si keke patu labelabe, vekoa pa kenumu mamu gasi vura 
nia vasina sa vasileana pa Zerusalema. 2 Beto mamu koa vari likohae nia pude 
namanama la rapatia: Tomotomo la nia pepeso sa kali goba pude boka haele nuguru 
pa korapana, mamu tavete ipi pa varilikohaena, meke veko ni dekuru nomadi pa 

varilikohaena pude huari sari sasadana sa goba. 3 Mamu vagia si keke peleta aeana, 
mamu vekoa guana gobagoba pa vari korapa mia, sapu agoi meke sa vasileana pa 


Zerusalema. Mamu tia la nja sa isumatamu koasa vasileana. Guana vina namanama 
rinapata si hie meke agoi si kote nama rapata ia. Na vina titila si hie koasa butubutu 


Izireli. 

4 Beto asa, mamu eko gore pa kali gedemu, meke kote va hake atu ni Arau koa goi 
sari sinea tanisa butubutu Izireli. Kagu ta mamatani agoi sari dia sinea koari na rane 
sapu eko si agoi pa kali tinimu. 5 Ta hivae si agoi pude ta mamatani sari sinea tadi 
pa Izireli koari ka neta gogoto sia navulu puta rane, keke rane si tana keke vuaheni 
sapu tavete va sea si arini. $ Pana va hokotia agoi sapu asa, si kote eko pule si agoi, 
ba kamahire si kote pa kali mataomu. Mamu kote ta mamatani agoi sari sinea tanisa 
butubutu Ziuda. Ta poni nia agoi si ka made navulu puta rane, keke rane tana hopeke 
eke vuaheni. 7 Tia la nia sa isumatamu koasa vina namanama pude rapatia sa popoa 
Zerusalema, mamu vata dogoro nia sapu nama varipera si agoi, mamu korokorotae 
nia sa tinahuara tanisa. 8 Kote pusi nigo aroso Arau pude lopu kaqu boka taliri si 
agoi la pa keke kalina osolae hokoti agoi sari rane vina namanama rapata. 

9 Ego, vagi si kaiqa kiko huiti leanadi meke sapu lopu leanadi, na bale, bini, lenitili, 
meke mileti, mamu va nagiti varigara ni pa keke zagi nomana pude tavete ni bereti. 
Arini si kote hena i goi koari ka neta gogoto sia navulu puta rane sapu kote eko si goi 
pa kali gedemu. 10 Sa padana sa ginani sapu kote hena ia goi pa hopeke rane si karua 
gogoto tolonavulu puta qaramu meke kote henahena pa totoso si agoi. 11 Meke kote 
pada ia goi sa kolo, pude kote karua kapa kolo si napo ia goi, meke kote pa totoso 
tugo si napo si goi. 12 Hena ia sa ginani, guana hena gemu keki bale; va kina ia sipu 
korapa dono atu dia sari tie. Na tae popana tadi tie si kote katu nia nika goi meke 
kinakina nia.” 

13 Zama se Zihova, “Gua asa kote boni gua sa bereti sapu kote hena ia ri na tie 
Izireli koari na votiki butubutu sapu vasina kote hadu lani Rau.” 14 Ba olaņa si rau, 
“Zihova Banara, lopu guni nau asa! Lopu hite ele va boni pule nau si arau. Podalae 
koburuqu kamo kamahire si lopu ele hite hena ia rau si keke kurukuru made nene 
sapu ele matena babe ta garata va mate koari na kurukuru pinomo. Loke masa 
bonina si ele nuquru pa nuzugu.” 

15 “Ego, Maqu va malumu igo pude kina ia sa mua bereti pa nika sapu ta katu pa 
tae bulumakao meke lopu pa tae tie,” gua si Asa. 

16 Meke zama pule mae si Asa koa rau: “Tuna na tie, kote va noso ia Rau sa nuquru 
maena sa ginani pa Zerusalema. Kote ta pada sari ginani sapu kote hena ia ri na tie 
pa minatagutu meke sa kolo sapu kote napoa rini pa tinalotaņa, 17 sina kote papaka 
sa ginani meke paho sa kolo. Kaqu papaka ni bereti meke na kolo. Kote dogoro puleni 
si arini meke matagutu, meke kote mate tatasa si arini koa gua koari na dia sinea,” 
gua si Asa, 


5 


Kotoi Izikeli sari Kaluna 

1 Zama pule si Asa, “Tuna na tie, vagia keke vedara naruna; mamu neri pania 
sa kalumu pa batumu meke sa gumimu. Beto mamu vagi sikele si goi; mamu pada 
sa mamatadi sari kalu; mamu pagaha neta i. 2 Totoso hokoto sari rane koasa vina 
namanama pude rapata si mu vagia si keke pinaqaha kalu, mamu sulu ia pa korapana 
sa vasileana. Magu va hitehiteke ia sa vina rua pinaqaha kalu; mamu vuvusu la nia 
pa vari likohaena sa vasileana. Sa vina neta si mamu gona sage nia pude palekia 
givusu meke na vedara kote hadu lulini Arau si arini. 3 Ba ka visavisa kalu si mamu 
polo vagi pa mua poko. 4 Mamu vagi si kaiqa kalu arini, mamu gona lani koasa nika 

pude madi sulu palae. Kote podalae halala vasina sa nika meke araha meke sulu 
pania sa doduruna sa butubutu Izireli. 

5 Hiera gua si zama nia e Zihova sa Banara: Hie sa Zerusalema sapu vekoa Rau pa 
vari korapadi ri na butubutu, meke vari likohae nia ri doduru popoa lavata. $ Ba pa 
nana kinaleana si va kari Zerusalema sari Qua ginarunu meke vina turu, holani sari 
na butubutu na popoa lavata pa vari likohaena sa. Kilui sa sari Qua tinarae meke 
lopu luli sa sari Qua vina turu. 

7 Gua ke hiera gua si zama nia Arau Zihova sa Banara: Agoi si ele kaleana hola mua 
hahanana, holani sari butubutu pa vari kalimu meke lopu luli goi sari Qua vina turu 
ba be sari Qua tinarae. Lopu hite kamoi tugo goi sari dia kinoa leadi ari na butubutu 
pa vari kalimu. 

8 Gua ke, hiera gua si zama nia Arau Zihova sa Banara: Arau telegu, ba korapa 
kana igo si agoi Zerusalema, meke kote va kamo nigo vina kilasa Arau si agoi pa 
kenudia ari na butubutu. 9 Koa gua koari doduru mua beku variva malederedi si 
kote tavete atu nia Arau koa goi gua sapu lopu ele tavete ia Arau pukerane meke 
sapu lopu kote tavete pule hokara ia Arau. 10 Gua ke pa vari korapa mia gamu si 
kote gani i ri tamadia sari koburu, meke kote gani i ri koburu sari tamadia. Kote va 
kamo nigo vina kilasa Arau si agoi meke va hurakatae i saripu lopu mate la koasa 
givusu.” 11 Gua sapu toaqu gua si Arau, zama vura gua si Arau Zihova sa Banara, sina 
va boni ia goi sa Qua Zelepade hopena koari doduru mua kineha kaleadi meke sari 
mua tinavete variva malederedi, si Arau telequ kote vagi pule nia sa Qua tataru; lopu 
kote dono atu igo Arau pa tataru babe harupu igo pa minate. 12 Keke pa neta koari 
na mua tinoni si kote mate pa oza babe pa sone pa korapa vasileana; keke pa neta 
si kote hoqa pa vedara pa sadana sa mua goba; meke keke pa neta si kote hurakatae 
ia Arau koasa givusu meke kote hadu lulini vedara Arau. 

13 Beto asa si kote kokoi sa Qua binugoro, meke sa Qua tinanaziri la koa rini si kote 
hokoto, meke kote hokoto ele hobequ si Arau. Meke pana vala betoa Rau sa doduruna 
sa Qua tinaņaziri koa rini si kote tumae nia rini sapu Arau e Zihova si ele zama vura 
pa Qua kinonokono ninirana. 

14 Kote tavete guni nigo Rau na popoa ta huarana meke na vina sisireana tadi na 
butubutu pa vari likohaemu meke tadi na tie ene holadi. 

15 Agoi si kote na vina sisireana, na nonovalana, na vina balau meke na tinitona 
variva matagutu koari na butubutu pa vari kalimu pana va kamo nigo vina kilasa 
Arau pa Qua binugoro na tinaņaziri meke pa vinari gegesi ninirana. Arau e Zihova 
si ele zama. 16 Pana gona igo Arau koari na Qua tupi si kote va kamo nigo sone 
Arau sapu huhuara meke variva mate. Kote vari tomo nigo sone variva mate Arau 
meke kote loke mua vasina pude vagi ginani. 17 Kote garunu atu nigo sone meke na 
kurukuru pinomo Arau si agoi meke arini kote va matei sari mua koburu. Na oza 
meke na vinaripera koari na kana si kote raza koa goi, meke kote kamo atu igo na 


vedara. Arau e Zihova si ele zama hie.”* 

Korokorotae nia Izikeli sa Vinahesi Beku pa Toqere 
1 Kamo mae koa rau sa zinama te Zihova: 2? “Tuna na tie, va tia la ia sa isumatamu 
koari na toqere pa Izireli; mamu korokorotae la i. 3 Tozi lani sari na toqere pa Izireli 
pude madi avosia sa zinama te Zihova Baņara, pude madi avosia gua sapu Arau, 
Zihova sa Banara korapa tozini sari na toqere, na toa, na tabahoara meke na lolomo: 
kote garunu la nia Arau sa vedara pude huari sari na vasidi pa toqere vasina sapu 
vahesi beku sari na tie. 4 Sari mia hope si kote ta seke gore meke sari mia hope va 

ugugu humana lea si kote ta huara; meke kote seke va matei Arau sari mia tie pa 
kenudi ri mia beku. 5 Kote va eko lamae i Arau sari na tomatedi ri na tie pa Izireli pa 
kenudi rina dia beku; kote va eko lamae i Arau sari susuridi pa vari likohaedi ri na 
hope. $ Be pavei koa si gamu, ba sari na vasileana arini si kote ta huara gore meke 
sari na hope koari na vasidi vahesi beku pa toqere si kote ta huara gore, pude sari 
mia hope si kaqu ta seke gore meke ta huara, sari mia beku si kote ta seke umumu 
meke ta novala, mia hope tana uququ humana lea si kote ta seke gore, meke doduru 
pu taveti gamu si kote ta vagi palae. 7 Sari tie si kote tava mate mo pa doduru vasina, 
meke sarini pu lopu mate si kote va nonoga ia sapu Arau se Zihova. 


8 Ba kaiqa si kote va toa i Arau, ura kaiqa si kote lopu gotoi na vedara pana va 
hurakatae i Arau si arini koari na popoa na butubutu. 9 Meke koari na butubutu 
sapu ta raovo la si arini si kote va nonoga ia rini sapu Arau si va kilasi si arini meke 
va kurekure i, sina sari bulodia si loketona rinanerane koai. Na ele kilu Au rini meke 
roro i rini sari na beku, meke kote hakohako puleni koa gua koari na dia tinavete 
kaleadi na variva malederedi pu taveti rini. 10 Meke kaqu tumae nia rini sapu Arau 
se Zihova; na lopu va matagutu hoboro si Rau ba kote va kamo va hinokaria Rau sa 
tinasuna hie. 

11 Hiera gua si zama nia Arau Zihova sa Baņara: Poharani limamu, mamu puza ia sa 
pepeso, mamu kabo vura, 'Akeio!' koa gua koari doduru kinaleana meke hahanana 
variva malederedi sapu taveti sa butubutu Izireli, ura na kote hoqa mate si arini 
koasa vedara, sone, meke oza. 12 Asa sapu koa pa seu si kote mate pa oza, meke 
asa sapu koa tata si kote hoqa pa vedara, meke asa sapu lopu mateni si hire si kote 
mate pa soņe. Gua asa meke kote va vura beto ia Arau sa Qua tinanaziri la koa rini. 
13 Meke kote tumae nia arini sapu Arau se Zihova, totoso eko mate sari dia tie koari na 
dia beku pa vari kalidi ri dia hope, koari doduru toqere ululudi meke koari na toa, 
pa kaurudi rina huda aqaqoro meke pa doduru huda sapu lelana va soku; vasina 
sapu vukivukihi oto huda humana lea la koari doduru dia beku si arini. 14 Uve, kote 
nadoro la nia Rau sa Limaqu koa rini meke huara pania sa popoa podalae koasa qega 
kamo pa Dibila, be pavei si la koa si arini. Gua meke kote tumae nia rini sapu Arau 
se Zihova.” 

Tata Kamo sa Vina Betona Izireli 

1 Kamo mae koa rau sa zinama te Zihova: 2 “Tuna na tie, hiera gua si zama la nia 
e Zihova Baņara koasa popoa pa Izireli: Sa vina betona! Sa vina betona si kamo koa 
sa doduruna sa popoa. 3? Sa vina betona si kamo atu koa goi Izireli meke kote luara 
atu nia Rau sa Qua binugoro koa goi. Kote pitu igo Arau si goi luli gua koari na mua 
hahanana meke tubehi sari doduru mua tinavete variva malederedi. 4 Lopu kote 
tataru nigo Arau babe dono va hola igo; kaqu tubehi Arau sari mua hahanana meke 
sari tinavete variva malederedi pa vari korapana sa mua popoa. Pude mu tumae nia 
sapu Arau se Zihova. 


5 Hiera gua si zama nia Arau Zihova sa Baņara: Na tinasuna! Na tinasuna sapu 
lopu ele ta avosaena si korapa mae. $ Sa vina betona si kamo! Sa vina betona si 
kamo! Va vaņunu pule nia si asa pude mae raza igo. Meke kamo kamahire sia. 7 Na 
tinahuara si kamo koa gamu, gamu na tinoni pu koa koasa popoa. Sa totoso si ele 
mae, sa rane si tata; holoqoru, lopu na qinetu, si kamo koari na toqere. 8 Arau si 
tata zoropo vura atu nia mo koa gamu sa Qua tinanaziri meke va beto pania sa Qua 
binugoro koa gamu; kote pitu gamu Rau koari na mia hahanana meke tubehi sari 
mia tinavete variva malederedi. 9 Lopu kote tataruni gamu Arau babe dono va hola 

gamu; kagu tubehi Arau sari mia hahanana meke sari tinavete variva malederedi pa 
vari korapa mia. Pude mi tumae nia sapu Arau se Zihova na hiru nia sa sineke. 

10 Sa rane si hie! Ele kamo si asa! Sa tinahuara si ele puzaka vura, sa kolu si ele 
liho, sa vinahesi pule si ele havoro! 11 Vinari komiti si togolo sage la pa kolu sapu 
kote va kilasia sa kinaleana; lopu keke tie sara si kote toa, lopu keke ri dia tinagotago 
na dia tinolava si kote koa. 12 Sa totoso si ele mae, sa rane si ele kamo. Mani lopu 
getu sa tie pu holu vagi meke sa tie vata holu taloa si mani talotana, ura sa tinanaziri 
si ele kamo koasa butubutu. 13 Sa tie sapu vata holu taloa si lopu kote vagi pule nia sa 
sa pepeso holuholu nia sa, sipu korapa toa dia sari karua beto, ura sa dinogodogorae 
pa guguana sa butubutu Izireli si lopu kote ta hobe.” Koa gua koari dia sinea si lopu 
keke koari karua si kote toa. 14 Be vea ivu gunia rini sa buki pude namanama ba loke 
tie si kote la pa vinaripera, ura sa Qua tinanaziri si koa koasa doduruna sa butubutu 
Izireli. 


Vina Kilasa te Izireli , 
15 Pa sada si na vedara, pa korapana si na oza meke na sone; asa pu koa pa sada 


koa rina vasileana si kote mate pa vinaripera, asa pu koa pa korapa vasileana si kote 
mate pa sone meke oza. 16 Doduru pu boka toa meke govete si kote koa dia koari 
na toqere, silava guana kukuva koari na lolomo, koa gua koari na dia hopeke sinea. 
17 Doduru lima si kote sigoto na mate, meke sari tunutunu si kote mozo. 18 Kote 
va sagei rini sari dia poko baika meke poko nia sa minatagutu. Kote kurekure sari 
isumatadia meke ta neri sari batudia. 19 Kote oki pani lani rini pa sisiraņa sari dia 
siliva, meke dia qolo si kote guana keke tinitona bonina. Ura lopu boka ta harupu ni 
rini sari siliva na qolo koasa rane sapu ta ņaziri se Zihova. Na lopu kote boka hena i 
rini babe dena ni, ura arini mo hoqa ni rini pa sinea. 20 Va titie ni rini sari dia patu 
nedala meke arini si tavete ni beku variva malederedi na kineha dono hikaredi rini. 
Gua ke kote iliri Arau sari beku hire pude guana tinitona bonidi tugo. 21 Kote poni 
lani Arau guana dia vinagi ari na tie karovodi meke na hiniko tadi na tie kaleadi pa 
popoa pepeso, meke kote va boni i rini. 22 Kote taliri va seu si Arau, meke kote va 
boni ia rini sa Qua Zelepade arilaena, ari na tie hikohiko si kote nuquru la meke va 
boni ia. 

23 Va namai sari seni pude pusi i sari tie, sina sa popoa si soku hola ia na vinari 
seke va matei meke vinaripera. 24 Kote turana mae nia Rau sa butubutu sapu hola pa 
kaleana pude mae vagi na koa i sari dia vetu; kote va kokoi ia Rau sa vina titie tadi pu 
ninira, meke sari dia vasina madidi si kote tava boni. 25 Totoso kamo sa tinarazuzu 
si kote hata ia rini sa binule ba kote lopu boka vagia rini. 26 Na tinasuna vari luli 
si kote kamo, meke na vari lulidi rina inavoso kaleadi si kote evaņa. Kote podekia 
rini pude vagi dinogodogorae koari na poropita; na vina tumatumae koari na hiama 
ba kote murimuri, gua tugo sari vinaritokae pa binalabala totoso varigara sari na 
palabatu pa vasileana. ?7 Sa banara si kote kabo, sa koburu tavia si kote pokopoko 
nia sa minatagutu, sari limadia rina tinoni pa popoa si kote neneqara. Arau kote va 
tana i luli gua pa dia hahanana, meke pa dia vinilasa pa vinaripitui kote pitu gunini 
Arau. Pude madi tumae nia sapu Arau se Zihova.” 

Vinahesi Beku pa Korapa Zelepade 
1 Pa vina onomo vuaheni, koasa vina onomo sidara pa rane vina lima, sipu korapa 
habotu qua pa qua vetu meke sari palabatu pa Ziuda si habotu dia pa kenuqu, si 
kamo mae sa Limana e Zihova sa Baņara koa rau vasina. ? Dono la si arau, meke 

dogoria rau si keke kineha sapu dono guana tie. Podalae pa kopetena meke gore si 
dono guana nika si asa, meke podalae vasina meke sage si sa kineha si nedala guana 
boronizi lerana.” 3 Nadoro vura nia sa sapu dono guana lima meke saputu vagi au sa 
koasa kalu pa batugu. Ovulu sage nau sa Magomagona Tamasa pa vari korapadiri na 
popoa pepeso meke sa manauru meke pa dinogodogorae te Tamasa si vagi lani au sa 
pa Zerusalema, koasa nugunuguruana pa sasada kali gede” koasa varivarigarana pa 
kenuna sa Zelepade, vasina turu nana sa beku sapu va gevuruna sa kono te Tamasa. 
4 Meke vasina, pa kenuqu dogoria rau sa tinolava nedalana te Tamasa pa Izireli, gua 
sa dinogodogorae sapu dogoria rau pa tagelena sa Ovuku Keba.” 

5 Meke zama si Asa koa rau, “Tuna na tie, dono la pa kali gede”.” Ke dono la si arau, 
meke pa nuqunuquruana kali gede koasa hope si dogoria rau sa beku sapu kono nia 


sa Tamasa. 
6 Meke zama si Asa koa rau, “Tuna na tie, dogoria goi sapu tavetia arini, sari tinitona 


variva malederedi sapu tavetia sa butubutu Izireli tani, sari tinitona sapu hitu va seu 
Au koasa Qua Zelepade hopena? Ba koa dia tu sapu kote dogori goi sapu variva 


malederedi hola la tu.” o. , 
7 Meke turana lani au Sa koasa nugunuguruana koasa varivarigarana. Dono la si 


rau meke dogoria rau si keke lopa koasa goba. 8 Meke zama si Asa koa rau, “Tuna na 
tie, geli nuquru la koasa goba.” Ke geli nuquru la si arau koasa goba meke dogoria 


rau si keke sasada vasina. SOENS , 
9 Meke zama si Asa koa rau, “Nuquru la, mamu dogori sari kinaleana meke sari 


tinitona variva malederedi sapu taveti rini tani.” 10 Ke nuquru la si rau meke dono 
lamae, meke dogori rau ta gasi koari na goba sari doduru kineha tinitona name 


meke sari kurukuru variva malederedi meke doduru beku tanisa butubutu Izireli. 
11 Pa kenudia si turu dia sari ka zuapa navulu puta palabatu koasa butubutu Izireli, 


meke somana turu nana koa rini se Zazanaea sa tuna koreo e Sapani. Doduru si 
hopeke tanini vovoina vasina tava uqu sa vina uququ humana lea, meke sa tunahadi 
si korapa tunaha sage dia. 

12 Meke zama si Asa koa rau, “Tuna na tie, dogoria goi sapu korapa tavetia ri na 
palabatu koasa butubutu Izireli pa hupohuporona, sapu hopeke turu pa hope tadi na 
dia hopeke beku? Zama si arini, ‘Lopu dogoro gita Zihova si gita; ele kilu ia e Zihova 
sa popoa, gua.” 13 Meke zama pule si Asa, “Kote dogori goi taveti rini sapu variva 
malederedi hola la tu.” 

14 Meke turana lani au Sa koasa nuqunuquruana pa sasada kali gede” koasa 
Zelepade te Zihova, meke dogori rau sari barikaleqe habotu dia vasina, korapa kaboa 
rini sa tamasa Tamuzi. 15 Zama si Asa koa rau, “Tuna na tie, dogoria goi si hie? kote 
dogoria tu goi sapu variva maledere hola la tu,” gua si Asa. 

16 Meke turana nuguru lani au Sa koasa varivarigarana pa kenuna sa Zelepade 
te Zihova, meke vasina koasa nuqunuquruana la pa Zelepade, pa vari korapana sa 
gogoe koasa sasada nuquru meke sa hope boronizi, si koa dia si ka hiokona lima tie. 
Mudi la si arini koasa Zelepade te Zihova meke tia la pa kali gasa rimata, meke korapa 
kokotunu la koasa rimata. 

17 Zama si Asa koa rau, “Tuna na tie, ele dogoria goi si hie? Na tinitoņa hite koasa 
butubutu Ziuda sapu pude taveti sari tinitona variva malederedi sapu gua taveti rini 
tani? Na ele va sini nia tinavete variva matedi rini sa popoa meke lopu asa mo ba 
va gevuru eko la Au rini pude bugoro si Arau, gua! Dono la tu, korapa veko la lelana 


huda sari pa isudia.” 18 Gua ke pa tinanaziri kote va tana i Arau si arini; lopu kote 

dono turanani tataru Arau babe dono va hola i. Be kukili si arini pa Talinagu ba lopu 
kote avosi Rau.” 

Tava Kilasa sa Popoa Zerusalema 

1 Meke avosia rau sa mamalaini te Zihova sapu kukili vura, “Turana maeni sari tie 
kopu koasa vasileana nomana, hopeke ni vedara pa lima dia.” 2 Meke dogori rau sari 
ka onomo tie mae gua pa kalina koasa sasada pa kali sage, sapu tia la pa kali gede”, 
hopeke paleke dia vedara variva mate pa lima dia. Somana luli koa rini si keke tie 
sage poko lineni meke palekia nana si keke tinitona pude kubekubere nia. Nuguru 
mae si arini meke turu dia pa kapana sa hope boronizi. 

3 Ego, sa tinolava nedalana te Tamasa pa Izireli si sage mae gua pa panaulu 
koari na mateana serubimi, vasina koana gua, meke rizu la koasa nuqunuquruana 
pa Zelepade. Meke tioko vagia sa Tamasa sa tie pokopoko lineni meke paleke 
kubekubereana 4 meke zama la si Asa koa sa, “La pa doduruna sa vasileana nomana 
pa Zerusalema, mamu la busa i sari raedi ri na tie sapu talotana meke kabo sina lopu 
qetu ni rini sari tinitona variva malederedi sapu ta tavete pa vasileana.”” 

5 Sipu korapa va avoso si rau, si zama la si Asa koari kasa tie kopu, “Luli ia si asa, la 
pa doduruna sa vasileana; mamu seke va mate. Lopu tataruni babe talotaņani. 6 Va 
matei sari barogoso, tie vaqura meke barikaleqe vaqura, tinadia meke sari koburu, 
ba lopu tiqu la i sarini pu ta busa. Mi podalae koasa Qua vasina hopena.” Ke podalae 
si arini koari na palabatu pa kenuna sa Zelepade. 

7 Meke zama la si Asa koa rini, “Va bonia sa Zelepade meke va sini nia tie ta seke va 
matedi sari varivarigarana. Topue taloa!” Ke vura taloa si arini meke podalae seke 
va mate pa doduruna sa vasileana nomana. 8 Sipu korapa seke va mate si arini meke 
koa eke telequ si arau, si hoqa oporapaha gore si arau meke kabo vura, “Kei, Zihova 
Banara! Vea kote va mate pani mo Agoi sari doduru tinoni koa holadi pa Izireli koasa 
vina vura tinanaziri Tamugoi koasa popoa Zerusalema?” 

9 Olanau Sa si arau, “Sa sinea tanisa butubutu Izireli meke Ziuda si noma hola; sa 
popoa si sinia na vinariva matei meke sa vasileana si sinia na sinekesekei. Zama 
guahe si arini, ‘Ele veko pania e Zihova sa popoa; lopu dogoro gita Sa,’ gua. 10 Ke 
lopu kote dono turanani tataru Arau babe dono pani, ba kote va kamo lani Arau pa 
batudi gua sapu ele taveti arini.” 

11 Meke paleke pule mae zinama sa tie sapu pokopoko lineni meke paleke 
kubekubereana, meke zama, “Ele tavetia arau gua sapu garunu nia Agoi,” gua. 

Taluarae sa Ninedala te Zihova 

1 Dono la si rau meke dogoria rau sa kineha habohabotuana banara sapu ta 
tavetae pa patu nedala sapaea”, pana uluna sage sa galegalearane sapu kali sage 
pa batudi rina mateana serubimi.” 2 Zama la sa Tamasa koasa tie sage poko lineni, 
“La koari vari korapadi ri na totopili pa kaurudi ri na kurukuru. Mamu va siņi ni 
sari limamu koari na motete leradi pa vari korapadi rina serubimi, mamu la vuvusu 
ni pa doduruna sa vasileana Zerusalema.” Totoso korapa dono la si rau si nuquru la 

: 

si asa. 

3 Ego sari serubimi si turu dia pa kali matao” koasa Zelepade totoso nuguru sa 
tie pa varikorapadi ri na mateana, meke sinia na lei sa varivarigarana pa kenuna 
sa Zelepade. 4 Meke ale sage sa tinolava nedalana te Zihova pa kali sage koari na 
serubimi meke rizu la pa nugunuguruana koasa Zelepade. Sinia na lei sa Zelepade 
meke sa varivarigarana si sinia na ninedalana e Zihova. 5 Sa mamalainidi ri na 
tatapurudi ri na serubimi si boka ta avoso la tu pa varivarigarana lavata pa sadana 
la tu, guana mamalainina sa Tamasa pu tagoi sari doduru niniranira pana zama si 
Asa. 8 Totoso garunu ia e Zihova sa tie pu poko lineni, “Vagia sa nika pa vari korapadi 
ri na totopili, sapu pa varikorapadi ri na serubimi,” gua, si nuquru la sa tie meke la 
turu pa kalina keke totopili. 7 Totoso asa si qaqama vura nia keke ari serubimi sa 
limana la koasa nika sapu koana koa rini. Vagi i sa si kaiqa meke la vekoi sa pa 
limana sa tie pokopoko lineni, meke vagi sa meke vura taloa. 8 Pa kauru tatapurudi 
ri na serubimi si boka ta dogoro sapu dono gua na kinehadi rina lima tie. 

9 Dono la si rau, meke dogori rau si ka made totopili, keke totopili pa kali dia ri 
hopeke serubimi; sari totopili si pinoro guana patu nedala.” 10 Sa dinonodi si dono 
kekenono mo si arini; hopeke dono guana keke totopili sapu viloro pa korapana keke 
totopili vilorona pule. 11 Totoso rizu rini si la gua si arini pa keke koa ri ka made 
kalina sapu vasina tia la sari na kurukuru pa doduru vasina sapu hiva la si rini. Sari 
serubimi si rizu la mo pa vasina sapu tia la sa batuna, ba lopu taliri si arini totoso 
rizu si arini. 12 Sa doduruna sa tinidia, sari mudidia, limadia meke tatapurudia, si 


koa betoi mo na mata, sari ka made totopili ba gua tugo.” 13 Avosia rau sapu sari na 
totopili si pozani, “Sari totopili viloviloro,” arini. 14 Sari serubimi si hopeke ka made 
isumatadi: Keke isumata si tana serubimi, vina rua isumata si tana tie, vina neta si 
na isumata laione meke sa vina made isumata si tana atata.” 

15 Meke ale sage sari serubimi. Hire mo sari na kurukuru toadi sapu dogori arau 
pa tagele Ovuku Keba. 16 Totoso rizu sari serubimi si rizu tugo sari totopili pa kali 
dia; meke totoso repahi ri serubimi sari tatapuru dia pude sage ta luarae pa pepeso, 
si lopu ta luarae pa kali dia sari totopili. 17 Totoso turu noso sari serubimi, si noso 
tugo sari totopili; meke totoso tapuru sage sari serubimi si somana sage turaņi tugo 
arini, sina sa magomagodi ri na kurukuru toadi hire si koa koarini. 

18 Meke ta luarae sa tinolava nedalana te Zihova pa nugunuguruana pa Zelepade 
meke la noso panaulu, kali sage koari na serubimi. 19 Sipu korapa dono la rau si 
repahi ri serubimi sari tatapuru dia meke nebe sage, ta luarae pa pepeso meke sipu 
ta luarae rini si somana luli sari totopili. La noso si arini pa nuqunuquruana koasa 
sasadana sa goba pa kali gasa rimata koasa Zelepade te Zihova, meke sa tinolava 
nedalana te Tamasa pa Izireli si pa kali sage koa rini. 

20 Hire mo sari kurukuru toadi sapu dogori rau pa kauruna sa Tamasa pa Izireli 
pa taqele Ovuku Keba, meke tiqe tumae nia rau sapu na serubimi si arini. 21 Hopeke 
ka made isumatadi meke ka made tatapurudi, meke pa kauru tatapurudi si dono 
guana kinehadi rina lima tie. 22 Sari isumatadia si kekenono gua tugo sari kineha 
sapu dogori rau pa tagele Ovuku Keba. Hopeke arini si tapuru tonoto la pa kenu dia. 

Ta Pitu sari Palabatu pa Zerusalema 
1 Meke ovulu sage nau sa Maqomaqona Tamasa si arau meke turana lani au sa 
koasa sasadana sa goba pa Zelepade te Zihova sapu tia la gua pa kali gasa rimata. 
Vasina, koa sa nuqunuquruana la koasa sasada si koa dia si ka hiokona lima tie, 

meke dogori rau sari karua tie tuturana, e Zazanaea sa tuna koreo e Azura meke se 
Pelataea sa tuna koreo e Benaea si somana koa rini. ? Zama se Zihova koa rau, “Tuna 
na tie, hire sari tie sapu va vuravura binalabala pude tavete va kaleana meke vari 
poni binalabala seadi koari tiena sa vasileana lavata hie. 3 Zama si arini, 'Vea, hokara 
tata kamo sa totoso pude tavete vetu si gita? Na vasileana lavata hie si manini guana 
raro pa nika, meke gita mo sa masa pa korapana,' gua. 4 Gua ke mu korokorotae la 
koa rini; tuna na tie, mu korokorotae.” 

5 Meke kamo mae koa rau sa Magomago te Zihova meke tozi nau Sa pude zama 
guahe: “Hiera gua si zama nia e Zihova: Kei gamu na butubutu te Izireli, guahe si 
zama nia gamu, ba tumae nia Qua sapu korapa koa pa mia binalabala. ë Soku tie si 
ele va matei gamu koasa vasileana lavata hie meke ele va siņi ni tie matedi gamu sari 
na siranana. 

7 Gua ke hiera gua si zama nia e Zihova Banara: Sari tini sapu gona lani gamu 
vasina, arini sari na masa meke sa vasileana lavata hie sa raro, ba gamu si kote 
hadu vurani gamu Rau koasa vasileana lavata. 8 Gamu matagutu nia sa vedara, ke 
sa vedara mo si kote va razani gamu Rau, zama vura gua si Arau Zihova sa Banara. 
9 Kote hadu vurani gamu Rau koasa vasileana lavata meke poni ni gamu Rau koari 
tie pa votiki popoa meke va lipulipu pani gamu. 10 Pa vedara si kote hoqa si gamu, 
meke pa vari korapana sa voloso popoa te Izireli kote tavete vura nia Rau sa Qua 
linipulipu koa gamu. Totoso asa kote tumae nia gamu sapu Arau se Zihova. 11Sa 
vasileana lavata hie si lopu kote na raro tamugamu, meke lopu gamu si kote na masa 
pa korapana; Arau kote tavete atu nia koa gamu sa linipulipu mia pa varikorapana 
sa voloso popoa Izireli. 12 Meke kote tumae nia gamu sapu Arau tugo se Zihova, ura 
na lopu luli gamu sari Qua vina turu babe kopuni sari Qua tinarae ba vagi karovi tu 
gamu sari hahanana tadi na butubutu pa vari likohae mia.” 

13 Sipu korapa korokorotae arau si mate mo se Pelataea sa tuna koreo e Benaea. Ke 
hoqa oporapaha gore si rau meke kukili vura, “Kei, Zihova Banara! Kaqu va mate 
betoi mo Goi sari ka visavisa tie Izireli koa holadi?” 

Vina Tatara te Tamasa Koari Tie Ta Raovodi 

14 Zama se Zihova koa rau: 15 “Tuna na tie, sari tasimu koreo, sari tasimu koreo 
sapu eharamu soti meke sa doduruna sa butubutu Izireli, arini si zama ni ari tie pa 
Zerusalema, ‘Arini si seu hola koe Zihova; ke sa pepeso hie si ta poni nia gita pude 
na nada tinago gita,’ gua. 

16 Gua ke mu zama guahe: ‘Hiera gua si zama nia e Zihova sa Baņara: Arau garunu 
va seu lani koari na butubutu meke va hurakatae lani koari na popoa, ba pa vasi 
totoso papakana” si kote na dia vahesihesiana si Arau koari na vasidi pu la koa arini.” 

17 Gua ke mu zama guahe: ‘Hiera gua si zama nia e Zihova sa Banara: Kote vagi 
varigara puleni gamu Rau koari na butubutu meke turaņa puleni gamu koari na 
popoa vasina ta hurakatae la si gamu, meke kote vatu pule nia Arau sa popoa Izireli 
koa gamu.’ 

18 Kote pule mae si arini koa sa dia popoa meke va rizu pani sari doduru kineha 
kaleanadi meke na beku variva malederedi. 19 Kote poni ni Arau sa maqomaqo 
vaqurana pude lopu rabeke si arini pa vinahesi, ba Arau eke mo si kote tavahesi 
koa rini. Kote va rizua Rau koa rini sa bulo sapu kekenono guana patu meke keke 
bulo va avoso na va tabe si kote ponini Arau.” 20 Gua asa ke kote kopu ni rini sari 
Qua vina turu meke luli va hiteki sari Qua tinarae. Kote Qua tinoni si arini meke 
Arau si kote na dia Tamasa. ?1 Ba sapu la gua koa rini pu ele vahesi i pa bulodia 
sari na kineha kaleanadi meke sari beku variva malederedi, si kote va kamoni Arau 

pa batudia teledia sa vina kilasa gua sapu garodi, zama vura gua si Arau Zihova sa 
Banara.” 


Taluarae pa Zerusalema sa Tinolava Nedalana te Tamasa 

22 Meke repahi ri na serubimi sari tatapuru dia, sari totopili si pa kali dia tugo, 
meke sa tinolava nedalana te Tamasa pa Izireli si pa kali sage koa rini.” 23 Sa tinolava 
nedalana te Zihova si ale sage vura pa korapana sa vasileana lavata meke noso pa kali 
sage koasa togere pa kali gasa rimata. 24 Ovulu au sa Magomagona Tamasa si arau 
meke turana lani au koari tie ta raovodi pa Babiloni pa korapana sa dinogodogorae 
sapu ta poni nia rau koasa Magomagona Tamasa. 

Meke ta luarae koa rau sa dinogodogorae sapu dogoria rau, 23 meke tozini rau sari 
tie ta raovodi sari doduru ginugua sapu vata dogoroni e Zihova koa rau. 


12 
Vina Titilana sa Tinaraovo 

1 Kamo mae koa rau sa zinama te Zihova: 2 “Tuna na tie, na tinoni va karikaridi 
si koa turani agoi. Koa dia matadi pude dodogorae ba lopu dodogorae meke koa dia 
talinadi pude avavosae ba lopu avavosae tu, ura na tinoni va karikaridi bari.” 

3 Gua ke, tuna na tie, mu va gagiri i sari mua likakalae gua pa totoso ta raovo, 
meke pana rane toa sipu korapa dono atu dia, si mamu topue vura pa vasina koa 
agoi mamu la pa keke votiki vasina. Na butubutu va karikaridi tugo sari tie hire ba 
hokara kote bakala mo koa rini si asa. “Pana rane, sipu korapa dono atu dia, si paleke 
vurani sari mua ginagiri nama ta raovo. Meke pana veluvelu, sipu korapa dono toto 
rini, si mu vura taloa gua arini pu ta raovo. 5 Sipu korapa dono atu dia, si mamu geli 
vura gua pa goba, mamu vagi sari mua qinaqiri, mamu vura gua vasina. $ Kokovari 
pa avaramu, meke sipu korapa dono atu dia si mu paleke vurani pana puluvelu sa 
popoa. Va paere ia sa isumatamu pude mu lopu dogoria sa popoa, ura na vina titila 
si agoi koa sa butubutu Izireli.” 

7 Ke tavetia rau gua sapu ta garunu nia rau. Pana rane si va vura i rau sari qua 
qinaqiri nama ta raovo. Meke pana veluvelu si geli nia limaqu rau sa goba meke vura 
pa kalina. Totoso puluvelu si vagi rau sari qua qinaqiri meke paleki pa avaraqu sipu 
korapa dono mae dia si arini. 

8 Pana munumunu si kamo mae koa rau sa zinama te Zihova: 9 “Tuna na tie, vea 
lopu nanasa igo sa butubutu va karikarina pa Izireli sapu, ‘Na sa si tavetia agoi?’ 
gua? 

10 Zama la guahe koa rini, ‘Hiera gua si zama nia e Zihova sa Banara: Sa inavoso 
hie si tanisa koburu koreo tavia pa Zerusalema meke tanisa doduruna sa butubutu 
pa Izireli pu korapa koa vasina.’ 

11 Zama la guahe koa rini: ‘Arau si na vina titila koa gamu.’ 
Gua sapu tavetia goi, asa tugo si kote ta evaņa koari kasa. Kote ta raovo vagi si 
arini guana boso. 

12 Sa koburu koreo tavia koari kasa si kote vekoi pa avarana sari nana likakalae 
pa totoso puluvelu meke kote ta luarae, kote ta geli poni nia sa si keke lopa pa goba 
pude vura gua si asa vasina. Kote va paere ia sa sa isumatana pude lopu dogoria sa 
sa popoa. 13 Kote ivara veko ponia vaqara Arau si asa, meke kote ta saputu vagi si 
asa koasa Qua sipata; kote turana la nia Arau pa Babiloni si asa, koasa popoa tanisa 
butubutu Kaladea, ba lopu kote dogoria sa, meke vasina si kote mate siasa.” 14 Kote va 
hurakatae lani Rau pa doduru vasina sarini pu koa turania si asa, nana tie tavetavete 
meke doduru nana tie varipera, meke kote hadu lulini vedara Arau. 

15 Pana va hurakatae lani Rau koari na butubutu meke votiki popoa, si kote tige 
tumae nia rini sapu Arau tugo se Zihova. 16 Ba kote va malumi Arau si ka visavisa 
pude lopu mate pa vedara, na oza, meke na sone, pude koari na butubutu sapu la 


koa rini si kote helahelae ni rini sari doduru dia tinavete variva malederedi. Gua asa 
meke kote tumae nia rini sapu Arau tugo se Zihova.” 


Sa Poropita Nenegarana 

17 Kamo mae koa rau sa zinama te Zihova, 18 “Tuna na tie, mu nenegara totoso 
henahena si agoi, mamu hologoru totoso napo kolo agoi. 19 Mu zama la i sari tiena sa 
popoa: ‘Hiera gua si zama nia e Zihova Banara pa guguadi arini pu koa pa Zerusalema 
meke pa popoa Izireli: Kote henai rini sari gedi ginani pa minatagutu meke kote napo 
kolo si arini pa ninunala na tinalotana, ura doduru dia tinago pa korapana sa dia 
popoa si kote ta vagi palae koa gua koari na tinavete kaleadi pu taveti ri kasa pu koa 
vasina. 20 Sari vasileana pu koai na tie si kote ta huara palae meke sa popoa si kote 
ivulu. Gua asa pude tumae nia gamu sapu Arau se Zihova.”” 


Sa Zinama Tumatumae sapu Lopu Ta Okoraena 

21 Kamo mae koa rau sa zinama te Zihova: 22 “Tuna na tie, vea gua sa zinama 
tumatumae sapu hoke zama nia gamu pa popoa Izireli: ‘Sari rane si hola taloa meke 
sari dinogodogorae si lopu ta evana'? 23 Zama guahe koa rini: ‘Hiera gua si zama nia 
e Zihova sa Banara: Kote va kokoi ia Rau sa zinama tumatumae hie meke lopu kote 
zama pule nia rini pa Izireli.’ Mu zama guahe koa rini, ‘Sari rane si tata kamo totoso 
doduru dinogodogorae si kote gorevura! 24 Ura na loke dinogodogorae kokohadi babe 
na kinorokorotae avoso lea si kote koa pa Izireli. 25 Ba Arau e Zihova si kote zamani 
sapu hivani Arau, meke kote gorevura si arini meke lopu kote va sasanae. Ura koari 
na mia rane, gamu pa butubutu va karikari mia, si kote va gorevura i Arau gua sapu 
zama ni Arau, zama vura gua se Zihova Banara.’ ” 

26 Kamo mae koa rau sa zinama te Zihova: 27 “Tuna na tie, sa butubutu Izireli si 
zama guahe, ‘Sa dinogodogorae sapu dogoria sa si tana soku vuaheni tu pu korapa 
mae, meke sapu korokorotae nia sa si tana vuaheni pa kenuda sapu seu hola la tu,’ 
gua. 

28 Gua ke mu zama guahe koa rini, ‘Hiera gua si zama nia e Zihova sa Banara: Lopu 
keke ri na Qua zinama si kote va sasanae pule; doduru gua sapu zama ni Rau si kote 
gorevura, zama vura gua se Zihova.’” 

Kinorokorotae La Koari na Poropita Kokohadi 

1 Kamo mae koa rau sa zinama te Zihova: 2 “Tuna na tie, mu korokorotae la i sari 
na poropita pa Izireli sapu korapa korokorotae. Zama la guahe koa rini pu korapa 
korokorotae pa dia binalabala soti teledia: ‘Mi avosia sa zinama te Zihova! 3 Hiera 
gua si zama nia e Zihova sa Baņara: Madi ta lotaņa sari na poropita kokohadi pu 
luli sari magomago dia teledia meke lopu dogoria keketona! 4 Kei Izireli, sari mua 
poropita si guana siki pinomo koari na vasidi ta huaradi. > Lopu hite la si arini koari 
na goba ta huaradi pude tuvaka ponia sa vetu te Izireli pude turu va nabu sa butubutu 
Izireli pa vinaripera koasa rane te Zihova. 6 Sari dia dinogodogorae si kokoha meke 
dia vinakuvakutae si na sinekesekei. Zama guahe si arini, “E Zihova si zama vura,” 
gua, totoso lopu hite garuni e Zihova; gua ba rovea rini sapu kote gorevura sari dia 
zinama. 7 Vea lopu ele dogori gamu sari na dinogodogorae kokohadi meke na zinama 
vakuvakutae sekesekeidi totoso zama guahe si gamu, “E Zihova si zama vura,” gua, 
totoso lopu hite zama si Rau? 

8 Gua ke hiera gua si zama nia e Zihova: Koa gua koari na mia zinama sekesekeidi 
meke na dinogodogorae kokohadi, si kote kana gamu Arau si gamu, zama vura gua si 
Arau Zihova sa Banara. ’ Sa Limagu si kote kana la koari na poropita pu dodogorae 
kokoha meke vakuvakutae sekesekei. Lopu kote somana si arini koasa Qua vinarigara 
tinoni babe somana ta kubere koasa vivinei tanisa butubutu tadi na tie Izireli, meke 
lopu kote kamo pule la si arini pa popoa Izireli. Gua asa meke kote tumae nia gamu 
sapu Arau tugo se Zihova sa Banara. 

10 Koa gua sapu turana va sea i rini sari Qua tinoni koari dia zinama sapu, “Binule 
si koa,” gua, totoso loke binule si koa, meke sina totoso tavete goba lopu niniradi sari 
tie si la tita va keoro nia binu rini,” 11 gua ke mu la tozini sarini pu la va tita keoro 
nia binu sa goba sapu na kote hoqa sia. Na ruku si kote hoqa va ninira, meke kote 
garunu mae ruku kabukabue aesi si Arau, meke na givusu niburuna si kote raza va 
hodaka. 12 Pana hoqa sa goba si vea lopu kote nanasa guahe sari tie koa gamu, “Vea, 
avei sari binu keoro sapu tita valani gamu?” gua? 

13 Gua ke hiera gua si zama nia e Zihova Banara: Pa Qua tinanaziri si kote rupaha 
mae nia Rau sa givusu niburuna, meke pa Qua binugoro si kote ruku mae nia na 
ruku kabukabue aesi Arau, meke na lovua si kote mae meke hoqa va huara pania sa 
goba. 14 Arau kote mae huara gore la nia pa pepeso sa goba sapu tita va keoro nia 
binu gamu meke kote ta huara kamo koari na patu pa hubidi rina goba. Totoso hoqa 
sa, si gamu ba kote somana ta huara turanae koasa; meke kote tumae nia gamu sapu 
Arau tugo se Zihova. 15 Ke kote va gore la nia Rau sa Qua tinanaziri koasa goba meke 
koa rini pu tita va keoro nia binu. Meke kote zama si Arau koa gamu, “Sa goba si 
lopu koa meke gua tugo si arini pu tita va keoro nia binu, 18 arini sari poropita pa 
Izireli sapu korokorotae nia sa Zerusalema meke pa dinogodogorae si dogoria rini 
sapu binule si kote kamo pa Zerusalema, gua, totoso loke binule si kamo, zama vura 
gua si Arau Zihova.”’ 


Sari Poropita Barikaleqe Kokohadi 

17 Ego, tuna na tie, linana la nia sa isumatamu koari na vineki na barikaleqe tadi 
na turanamu pu korokorotae vura pa dia binalabala teledia. Korokorotae la koa rini, 
18 mamu zama guahe, ‘Guahe si zama vura nia e Zihova Banara: Madi ta levei sari 
na vineki na barikaleqe pu tavete pizopizo lima poni sari tie meke na hadehade batu 
sapu koa i na potana pude va lomolomoso vagi sari tie. Vea gua, kote sipata vagi 
gamu sarini pude mi koa valeana mia gua? 19 Gamu si nonovala ia sa Pozaqu koari 
na Qua tinoni koa ri karua siniovo lima kiko bale na vide bereti sapu ta tabara ni 
gamu, totoso koha i gamu sari Qua tinoni. Ura na okoro avoso koha tugo bari, ke va 
matei gamu sarini pu lopu pada pude mate meke va toa i gamu sarini pu lopu garodi 
pude toa. 

20 Gua ke hiera gua si zama nia Arau Zihova sa Banara: Arau kana i sari na pizopizo 
lima sapu hatihati nia tie gamu meke sipata vagi guana kurukuru tapuru, ke kote 
saputu vagi Arau pa lima mia si arini; kote rupahi Arau saripu sipata vagi gamu 
guana kurukuru tapuru. 21 Kote sira panipani Rau sari poko hadehade pa batu mia 
meke harupi sari Qua tinoni pa lima mia, meke lopu kote hoqa pule si arini koa ri na 
mia sinekesekei. Gua asa meke kote tumae nia gamu sapu Arau tugo se Zihova. 22 Koa 
gua sapu va talotani gamu sari tie tonotodi koari mia koha, totoso lopu hite va talotani 
Arau, meke sina sovuti gamu sari tie kaleadi pude lopu kekere koari dia hahanana 
kaleadi pude harupu puleni dia tinoa, 23 ke lopu kaqu dogoro pule dinogodogorae 
kokohadi babe vakuvakutae si gamu. Na kote harupi Arau sari Qua tinoni pa lima 
mia, meke kote tumae nia gamu sapu Arau tugo se Zihova.”'” 

Sa Vinahesi Beku pa Izireli 

1 Kaiga koimata pa Izireli si mae koa rau meke habotu pa kenugu. 2 Meke kamo 
mae koa rau sa zinama te Zihova: 3 “Tuna na tie, sari tie hire si va turu beku pa 
bulo dia meke veko vina sogo kaleadi pa kenudia. Vea, kagu va malumi Arau pude 
tepatepa mae koa Rau si arini? 4 Gua ke zama la i, mamu tozini, ‘Hiera gua si zama 
nia e Zihova sa Banara: Pana va turu beku si keke tie Izireli pa bulona meke veko 
vina sogo kaleanadi pa kenuna, beto si la dogoro poropita si asa, si Arau e Zihova 
mo telegu kote olania si asa, na inolana sapu garodi ri soku beku pu tagoi sa. > Kote 
tavetia Arau si hie pude vagi puleni sari bulo dia ri na tie Izireli, arini pu veko pani 
Au meke vahesi dia beku.’ 

6 Gua ke zama la ia sa butubutu Izireli, ‘Hiera gua si zama nia e Zihova sa Banara: 
Mi kekere! Luara pani sari mia beku, mamu noso ni sari mia tinavete variva 
malederedi! 

7 Pana keke tie Izireli babe na tie karovona sapu koana pa Izireli si va paqaha pule 
nia koa Rau meke va turu beku pa bulona meke veko vina soqo kaleanadi pa kenuna 
si asa, beto si la dogoro poropita, si Arau e Zihova mo Telequ kote olania si asa. 8 Arau 
mo kote kana ia sa tie asa meke kote tavete guni nia na vina titila kaleanana si asa 
sapu ta gilana valeana koa rina tie. Kote va mate pania Rau si asa koari na Qua tinoni. 
Gua asa meke kote tumae nia gamu sapu Arau tugo se Zihova. 

9 Pana ta sovutu pude korokorotae sa poropita, si na Arau mo na sovutu ia sa 
poropita asa, meke kote repaha vura lania Arau sa Limaqu koasa meke va rizu pania 
koari na Qua tinoni pa Izireli. 10 Kote vagia rini sa dia vina kilasa; sa poropita si kote 
pada pude tava kilasa gugua tugo sa tie sapu la dogorona si asa. 1! Meke lopu kote 
rizu taloa pule koa Rau sari tie pa Izireli, meke lopu kote va boni puleni koari doduru 
dia sinea. Kote Qua tinoni si arini meke Arau si kote na dia Tamasa, zama vura gua 
si Arau Zihova sa Banara.’ ” 


Se Noa, Daniela, meke Zobi 

12 Kamo mae koa rau sa zinama te Zihova: 13 “Tuna na tie, be keke popoa si tavete 
va sea mae koa Rau, sapu na vahesi votiki tamasa, si kote nadoro atu nia Arau sa 
Limaqu la koasa meke noso i sari vasidi sapu mae gua sari ginani meke garunu la 
sone koa sa meke va matei sari nana tie na kurukuru made nene, 14 si be ari ka neta 
tie hire, ari Noa, Daniela, meke Zobi, si koa dia vasina, ba kote harupu puleni mo si 
arini koari dia tinonoto, zama vura gua si Arau Zihova sa Banara. 

15 Ba be garunu la nia kurukuru pinomodi Arau sa popoa asa meke va matei rini 
sari na koburu meke ivulu sa popoa meke loke tie si boka ene nuquru ia sina koa 
sari kurukuru pinomodi vasina, 16 si hinokara gua sapu toaqu si Rau, zama vura gua 
si Arau Zihova sa Banara, be koa dia sari ka neta tie hire vasina, ba lopu kote boka 
harupi rini sari tudia koreo na vineki. Arini mo teledia si kote ta harupu, ba sa popoa 
si kote ivulu. 

17 Ba be turana mae nia Arau sa vedara koasa popoa asa meke zama guahe, “Va 
malumia sa vedara pude ene ia sa sa doduruna sa popoa,’ gua, meke va matei Arau 
sari tie meke sari dia kurukuru made nene, 18 si hinokara gua sapu toaqu si Rau, 
zama vura gua si Arau Zihova sa Baņara, sapu be sari ka neta tie hire si koa dia 
vasina, ba lopu kote boka harupi rini sari tudia koreo na vineki. Arini mo teledia si 
kote ta harupu. 

19 Ba be garunu la nia Rau koasa popoa asa si keke minoho meke pa Qua tinanaziri 
si mate sari soku tie meke sari na dia kurukuru name, % si hinokara gua sapu toagu 
si Rau, zama vura gua si Arau Zihova sa Banara, sapu be koa dia vasina sari Noa, 

Daniela, meke Zobi, ba lopu kote boka harupi rini sari tudia koreo na vineki. Kote 
harupu puleni mo si arini pa dia tinonoto. 

21 Ura hiera gua si zama nia Arau Zihova sa Baņara: Kote vea kaleana gua si be 
garunu lani Arau koa sa popoa Zerusalema sari ka made Qua vina kilasa kaleanadi 
hola, sa vedara, sone, kurukuru pinomo, meke sa oza, pude va matei sari tie meke 
sari dia kurukuru made nene!” 22 Gua ba kote toa hola dia si ka visavisa tie, sari 
koreo na vineki si kote ta vagi vura vasina. Kote atu si arini koa gamu meke totoso 
dogori gamu dia hahanana na tinavete si kote va sosode ia gamu sapu sa tinasuna 
sapu va kamo la nia Arau pa Zerusalema, doduru tinasuna sapu va kamo lani Arau 
si garodi tugo. 23 Kote va sosode ia gamu pana dogori gamu sari dia hahanana na 
tinavete, meke tumae nia gamu sapu doduru pu tavete la ni Arau si gotogoto la koa 
ri dia tinavete kaleadi pu taveti rini.” 


Sa Parabolona’ sa Huda Vaeni , , 
1 Kamo mae koa rau sa zinama te Zihova: 2 “Tuna na tie, na vea gua meke leana 


hola nia sa hudana sa vaeni sari lelanadi ri na huda pa soloso? 3 Sa hudana sa vaeni 
si vea, boka tavete nia pa kaiqa ginugua arilaedi? Boka tavete nia pini poko sia pude 
va sigoto likakalae? Lokari! 4 Meke mudina sapu ta suna la pa nika meke la sa nika 
meke sulu betoi sari karua hubina meke muho te motete mo si pa kokorapana, si vea, 
boka va arilaena ia pule pa kaiqa ginugua? Lokari! Pude lopu boka tava arilaena pa 
kaiqa ginugua totoso lopu ele ta sulu sa, si vea meke kote boka tava arilaena totoso 
ele gania nika meke muho motete? 

6 Gua ke hiera gua si zama nia Arau Zihova sa Baņara: Gua sa huda vaeni sapu ta 
vagi koari na huda pa soloso meke ta sulu, si kote tavete gunini Arau sari tie sapu 
korapa koa pa Zerusalema. 7 Arau mo kote kana i si arini meke kote va taliri la nia 
Arau koa rini sa Isumataqu pude va kilasi, meke kote tumae nia rini sapu Arau tugo 
se Zihova. 8 Kote va kilasia Arau sa popoa meke huara pania sina ele veko pani Au 
rini si Arau, zama vura gua si Arau Zihova sa Baņara.” 


16 


Zerusalema sa Barikaleqe Kaleanana 

1 Kamo mae koa rau sa zinama te Zihova: 2 “Tuna na tie, mu la tozi ni sari pa 
Zerusalema sari dia tinavete variva malederedi, 3 mamu zama guahe, ‘Hiera gua si 
zama la nia Arau Zihova Baņara koe Zerusalema: Sa tutimu meke sa mua pinodo si 
pa popoa tadi na butubutu Kenani; sa tamamu si na tie Amoraiti meke sa tinamu si 
na barikalege Hitaiti. 4 Totoso podo agoi si lopu ta kumata sa titomu meke lopu ta 
huve si agoi meke lopu ta tavusu soloti babe ta hade pa poko. 5 Loke tie dono atu igo 
na tataru nigo babe hite tavete atuni sari kaiqa vina tana hire. Lopu gua tu, agoi si 
ta gona vura la pa sada, ura koasa rane tu sapu podo agoi si lopu ta hivaemu si agoi. 

6 Meke ene hola si arau koa goi meke dogorigo eko enamu meke zopuzopu ni 
nenemu meke tale eharamu, meke sipu korapa eko tale eharamu si zama atu si Arau 
koa goi, “Mu toa!” guni nigo Arau. 7 Va noma sage igo Arau guana linetelete pa 
inuma. Noma sage si agoi meke toqolo sa tinimu meke evaņae keke tinolava koari 
na patu nedala. Totu sari susumu meke gele sari kalumu, ba korapa dodoho eko mo 
si goi. 

8 Mudina asa si ene hola pule si Arau meke dogoria Rau sapu ele kamoa goi sa 
vuaheni pada varihaba, ke vagia Rau sa Qua poko hade meke va hade nigo pude 

paere ia sa tinimu dodohona. Meke va tatara si Arau meke tavetia sa vinariva egoi 
koa goi, zama vura gua si Arau Zihova sa Banara, meke evanae na loagu Arau si agoi. 

9 Beto si huve igo Arau pa kolo meke nuzapa pani koa goi sari ehara meke va 
lumulumu igo Arau. 10 Va sage nigo poko sapu ta piti va sari koari na lozi leleadi 
Arau meke na sadolo pa nenemu. Va poko nigo poko lineni memelesina Arau meke 
na poko hadehade noma hinoluna. 1t Va sari nigo patu nedala Arau: na pizopizo pa 
limamu meke na pakupaku pa ruamu, 12 meke veko rini si Arau pa isumu, na vikulu 
pa talinamu meke na toropae banara leleana pa batumu. 13 Ke tava sarie qolo si agoi 
meke na siliva; sari mua poko si na lineni memelesidi meke na poko noma hinoludi 
meke na poko sapu ta piti va sari koari na lozi leleadi. Na palava memehena, na 
zipale, meke na oela olive sari mua ginani. Noma sage ke tolavaemu hola si agoi 
meke evanae na kalaho tu. 14 Sa inavosomu si ene koari na butubutu pa guguana sa 
tinolava tamugoi, sina sa lineana sapu tavete atu nia Rau si va gotogoto ia sa mua 
tinolava, zama vura gua si Arau Zihova sa Banara. 

15 Ba ranea goi sa mua tinolava meke tavetavete nia goi sa inavosomu pude evanae 
na maqota. Poni pule nigo si agoi koari doduru pu ene hola meke sa mua tinolava si 
ta evanae tanisa tugo. 

16 Vagi goi sari kaiqa mua poko meke va sari i sari na hope vasidi tana vahesi beku 
koari na toqere, koari na vasina sapu taveti goi sari vinari va riqihi. Sari tinitona 
gugua arini si lopu pada pude ta evana ba be ta avoso. 17 Vagi tugo goi sari vina sari 
ta tavetedi pa qolo na siliva na patu arilaedi pu poni nigo Arau meke va evanae ni 
beku kokoreo agoi beto si taveteni hahanana tadi na maqota agoi. 18 Meke vagi goi 
sari mua poko sapu ta piti va sari koari lozi leleadi meke va sageni, meke vari poni 
lani agoi koa rini sari Qua oela meke oto huda humahumana lea koa rini. 19 Meke 
Arau tugo poni nigo ginani: palava memehedi, oela olive, meke na zipale si pude 
henai, ba agoi poni lani koari na mua beku. Gua asa si evania goi, zama vura gua si 
Arau Zihova sa Baņara. 

20 Meke vagi goi sari tumu koreo na vineki pu Arau va podoni koa goi meke 
vukivukihi lani guana ginani la koari mua beku. Vea, lopu pada mo sapu ele na 
magota si agoi? 21 Va matei goi sari Qua koburu meke vukivukihi lani koari na beku. 
22 Koari doduru mua tinavete variva malederedi meke mua hahanana magota si lopu 
balabala i goi sari rane totoso vaguramu si goi, totoso dodohomu si agoi, tale eharamu, 
meke eko enamu meke zopuzopu ni nenemu. 

23 Mamu talotana si goi! Mamu talotana si agoi, zama vura gua si Arau Zihova sa 
Banara. Lopu arini mo sari na mua tinavete kaleadi, ba pa kali sirana meke koari 
na batu vetu si kuri vahesihesiana beku si agoi. 25 Pa doduru varipaza sirana si va 
turui goi sari mua hope meke novalia sa mua tinolava. Poni la nia goi sa tinimu pa 
tie, nenere sapu koe sei mo sapu ene hola. 26 Taveti goi sari hahanana maqota la 
koari pa Izipi, sari turanamu sapu edi hagele hola, meke va gevuru Au pude bugoro 
nia sapu gigiri tu sa mua hahanana magota. ?” Ke nadoro vura atu nia Rau sa Limagu 
koa goi pude va kilasigo meke va hiteke gore ia sa volosona sa mua popoa; na vari 
poni la nigo Arau koari mua kana, sari pa Pilisitia, sarini pu hodahodaka nia sa mua 
hahanana variva kurekurena. 28 Na maqota tugo tadi pa Asiria si goi, sina voriti hata 
ia goi; mudina asa ba lopu nazulu igo. 29 Meke hoda ia tu agoi sa mua hahanana 
maqota meke va somana i sari pa Babiloni, sa popoa tadi na tie holuholu, gua ba 
lopu nazulu igo tugo. 

30 Ta naziri hola nigo Oua!”, zama vura gua si Arau Zihova sa Banara, na taveti 
agoi sari doduru tinavete hire, guana maqota sapu loke nana kinurekure hokara! 


ü 16:30 Sa vesi hie si lopu bakala pa Hiburu. Sa iniliri si luli sa binalabala gina ta vagi pa vinekala tata pa 
zinama Hiburu. 

31 Totoso taveti agoi sari mua vasidi vahesi beku pa vari paza sirana meke koari na 
batu vetu, si ele hola nia goi sa hahanana magota sina lopu hiva ta tabara si agoi. 

32 Agoi na barikalege barabaratamu! Ari na tie karovodi tu si hivani goi, lopu sa 
mua palabatu! 33 Doduru magota si ta tabara, ba agoi si vala vinari poni tu koari tie 
pu vagi goi. Tabari goi pude mae si arini pa doduru vasina pude mae puta turana 
igo. 34 Ke koasa mua tinavete maqota si votikaemu si agoi koari kaiqa pule. Loke tie 
haqala hata igo si agoi koari mua tinavete. Na votikaemu, agoi tabari si arini, lopu 
arini tabara igo si agoi. 


Pitua Tamasa sa Popoa Zerusalema 

35 Gua ke agoi na maqota, mu avosia sa zinama te Zihova! 36 Hiera gua si zama 
nia Arau Zihova sa Banara: Sina zoropo vura ni goi sari mua tinagotago meke va 
dodoho pule nigo koari na mua babaere, meke koa gua koari doduru mua beku variva 
malederedi meke sina va matei goi sari mua koburu pude vukivukihi lani koari na 
mua beku, 37 gua ke kote varigarani Arau sari doduru mua babaere sapu puta turani 
agoi, sapu tataru ni meke sapu kana i agoi. Kote vagi varigara ni Arau pa doduru 
vasina meke kote va dodoho igo Arau pa kenudia, meke kote dogoria rini dodoremu. 
38 Kote pitu igo Arau meke va kilasa igo gugua ari barikaleqe sapu barabarata meke 
va mate tie, meke pa Qua binugoro meke tinaņaziri si kote na minate va kilasa guni 
nigo Arau. 39 Meke kote vala nigo Arau koari mua babaere, meke arini kote huara 
goreni sari mua vahesihesiana beku koari na batu vetu na batu toqere. Kote vagi 
pani rini koa goi sari mua poko meke sari mua patu nedala meke va dodoho pani 
igo. 40 Keke puku tie si kote va raza nigo rini. Arini kote gona nigo patu meke kubolo 
nigo vedara. 41 Kote sulu goreni rini sari mua vetu meke va kilasa igo pa kenu dia 
ri soku barikaleqe. Arau kote va noso ia sa mua tinavete maqota, meke lopu kote 
tabara pulei goi sari mua babaere. 42 Meke kote malohoro gore sa Qua tinanaziri, 
meke sa Qua binugoro sapu lulia kono si kote taliri va seu koa goi; kote bule si Arau 
meke lopu bugoro. 

43 Sina lopu balabala i goi sari rane totoso vaquramu, ba va bugoro Au tu goi koari 
na tinitona hire, ke kote va raza ni Arau pa batumu gua sapu taveti agoi, zama vura 
gua si Arau Zihova sa Banara. Na vegua ke sa tinavete maqota tu si va somana la nia 
goi koari na mua tinavete variva malederedi? 


Sa Tuna Vineki si Gua Tugo sa Tinana 

44 Doduru tie pu hoke zamani sari zinama tumatumae si kote zama nia sapu guahe: 
“Sa tuna vineki si gua tugo sa tinana,” gua. 45 Na hinokara na tuna vineki tugo sa 
tinamu si agoi, asa pu kilu ia sa nana palabatu meke sari nana koburu; meke agoi 
si hinokara na tasidia tugo ri na tasimu vineki, arini pu veko pani sari dia palabatu 
meke dia koburu. Sa tinamu agoi sina barikalege Hitaiti meke sa tamam u si na tie 
Amoraiti. 46 Sameria si na tasimu vineki kenuna, asa pu koa turani sari tuna vineki la 
gua pa kali gedemu. Meke sa tasimu vineki mudina pu koa turani sari tuna vineki pa 
kali mataomu” si e Sodomu. 47 Ene gua pa dia sirana si agoi meke dono luli goi sari 
dia tinavete variva malederedi, ba koari doduru mua hahanana si kaleana holani tu 
goi si arini. 48 Hinokara gua sapu toaqu si Arau, zama vura gua si Arau Zihova sa 
Banara, sa tasimu vineki, se Sodomu meke sari na tuna vineki si lopu taveti gua sapu 
taveti agoi meke sari tumu vineki. 

49 Ego hierana sa sinea tanisa tasimu vineki Sodomu: Asa meke sari tuna vineki si va 
titie hola, henahena va hola meke lopu galagala; lopu tokani rini sari pu malana meke 
loke gedi. 50 Vahesi puleni si arini meke taveti rini sari tinavete variva malederedi pa 
Kenuqu. Gua ke huara pani Arau, gua mo sapu dogoria goi. 51 Sari sinea te Sameria 

si nomana hola; ba kukuruna tamugoi si lopu kamoa sa. Sari tinitona kaleadi sapu 
taveti goi si hola nia sapu tadirini, meke sari tinitona variva malederedi sapu taveti 
goi si hola nia sapu tadirini, meke sari tasimu vineki si guana tonotodi mo totoso va 
padapada lani sapu taveti goi. 52 Ke mamu kurekure si agoi, ura ele va sosode ia goi 
sapu sa vinakilasa tanisa tasimu vineki si pada pude hiteke gore; sina sari mua sinea 
si kaleana holani sapu tadi kasa, ke dono guana leana hola nigo rini si agoi. Ke mu 
kurekure si agoi, mamu palekia sa mua kinurekure, ura la agoi meke va leana pani 
sari tasimu vineki. 


Sodomu meke Sameria si Kote Tava Kuri Pule 

53 Gua ba, kote veko pulei Arau sari tinagotago te Sodomu meke tadi tuna vineki 
meke te Sameria meke tadi tuna vineki, meke gua tugo sari tinagotago tamugoi 
Zerusalema, 54 pude mu kurekure ni sari doduru kinaleana pu taveti goi sapu guana 
dono va hiteki sari kinaleana tadi kasa. 55 Ke sari tasimu vineki, Sodomu meke 
sari tuna vineki, meke Sameria meke sari tuna vineki, si kote bokaboka gua pule 
pukerane si arini; meke agoi meke sari tumu vineki ba kote bokaboka gua pule tugo 
pukerane. 56 Koari na rane sapu tava lavata agoi si lopu hite hoke poza ia goi se 
Sodomu, sa tasimu vineki, 57 sipu lopu ele ta poho sari mua hahanana kaleadi. Gua 
ba, korapa va sisire nigo ari na tie pa Edomu meke sari doduru turanana meke sari 
tie pa Pilisitia meke doduru ari kasa pa varikalimu pu hakohako nigo. 58 Kote vagia 
goi sa vinakilasadi ri na mua kinaleana meke sari mua tinavete variva malederedi, 
zama vura gua si Arau Zihova. 


Sa Vinariva Egoi sapu Koa Hola 

59 Hiera gua si zama nia Arau Zihova sa Banara: Arau kote va tana igo gua sapu 
garomu, sina agoi ele kilu ia sa Qua vina tatara totoso seke ia goi sa vinariva egoi. 
60 Gua ba kote balabala ia Rau sa vinariva egoi sapu tavete ia Rau koa goi koari na 
rane sapu vaquramu si agoi, meke kote tavete ia Rau si keke vinariva egoi koa goi 
sapu koa hola. 61 Meke kote balabala i goi sari mua hahanana meke kurekure ni 
totoso va kamoi goi sari tasimu vineki, sarini pu kenudi koa goi meke sapu mudidi 
koa goi. Kote vatu ni Rau koa goi si arini guana tumu vineki, ba lopu koasa laena 
sa Qua vinariva egoi koa goi. 62 Gua ke kote tavetia Rau sa Qua vinariva egoi koa 
goi, meke kote tumae nia goi sapu Arau se Zihova. 63 Meke totoso taleoso nigo Arau 
si agoi koari doduru pu taveti goi, si kote balabala si goi meke kurekure meke lopu 
kote tukele pule ia goi sa nuzumu sina kote pamana hola mua si goi, zama vura gua 
si Arau Zihova sa Banara.’ ” 

Sa Parabolona sa Huda Vaeni meke Karua Atata 

1 Kamo mae koa rau sa zinama te Zihova: 2? “Tuna na tie, mu tavetia si keke vivinei 
mamu la tozi nia sa butubutu Izireli sa parabolo hie. 3 Mamu zama guahe koa rini, 
‘Hiera gua si zama nia e Zihova sa Banara: Keke atata nomana sapu ninira hola 
tatapuruna, meke gele meke dono lea kaluna si kamo la pa Lebanoni. La moku vagia 
sa si keke lihona sa huda sida pa batuna; 4 moku vagia sa meke paleke taloa nia sa, 
la koasa popoa tadi tie holuholu, vasina lete ia sa koasa vasileana tadi na tie hata 
likakalae pa votiki popoa pude holuholuni. 

5 Vagi sa si kaiqa kiko pa mua popoa meke vekoi sa pa pepeso masuruna. Meke lete 
ia sa vasina sapu koa va leana ia kolo guana huda pa taqele ovuku. ë Meke toqolo si 
asa meke evanae na huda vaeni. Sari lelanana si araha pepeka meke taliri pule la 
koasa, ba sari karosona si pa kauru pepeso. Ke evaņae na huda vaeni si asa meke 
sari lelanana si elo va leana. 


Izikeli 17:7 1176 Izikeli 17:24 


7 Ba koa nana pule si keke atata nomana sapu ninira tatapuruna meke dono lea 
kaluna. Ego sa huda vaeni hie si koa si asa koasa vasina ta lete sa meke garunu lani 
sa sari karosona koasa atata hie meke nadoro lani sari lelana koasa pude vagi kolo. 
8 Ba ele ta lete mo si asa pa pepeso masuruna vasina sapu koa va leana ia na kolo 
pude boka toqolo, lelaņa, ari vuana si asa, meke evanae na huda vaeni tolavaena.’ 

9 Mu zama la guahe koa rini, ‘Hiera gua si zama nia e Zihova sa Baņara: Vea, 
kote boka toa valeana sia? Lopu kote ta rabutu palae sia meke ta vagi palae vuana 
pude mani harahara? Doduru sapu tuvulu vaqura si kote harahara. Lopu kilu na tie 
ninirana babe soku tie pude rabutu pania. 10 Pude ta lete rizu sa, si kote toa tugo 
sia? Lopu kote harahara taloa pana raza ia sa givusu pa kali gasa rimata? Lopu kote 
harahara mo pa vasina noma sage sia?’ ” 


Tava Bakala sa Parabolo , 
11 Kamo mae koa rau sa zinama te Zihova: 12 “Mu zama la guahe koasa butubutu va 


karikarina hie, ‘Vea, lopu tumae nia gamu sapu zama nia sa parabolo hie?’ Mu tozini: 
‘Sa banara pa Babiloni si la pa Zerusalema meke paleke taloa nia sa sa banara meke 
sari koimata pa Ziuda, meke turana pule lani sa pa Babiloni.” 13 Vagi ia sa si keke ri 
kasa koasa tuti banara meke tavete ia si keke vinariva egoi koa sa, meke va tokotokoro 
ia sa. Vagi taloani tugo sa sari na palabatu koasa popoa, t4 ke sa butubutu banara si 
malohoro gore, lopu boka tekulu sage pule, sina toa mo si arini koasa kinopuna sa 
vinariva egoi tanisa. 15 Ba sa baņara si va gugue la koasa meke garunu la nia si keke 
puku tie pa Izipi pude la vagi hose meke na qeto minate. Vea kote boka si asa? Asa 
pu tavete gugua asa si vea, boka ta harupu nia sa? Boka seke ia sa sa vinariva egoi 
meke boka ta harupu nana? 

16 Hinokara gua sapu toaqu si Arau, zama vura gua si Arau Zihova sa Baņara, sapu 
kote mate si asa pa Babiloni, koasa popoa tanisa baņara sapu vekona si asa koasa 
habohabotuana banara. Asa sa baņara sapu sa nana tinokotokoro sapu ta veko palae 
meke sa nana vinariva egoi sapu ta seke. 17 Pana la sa baņara pa Babiloni meke la 
rapata pa Zerusalema si lopu kote boka la toka nia Pero meke sa nana qeto minate 
lavata si asa, totoso va tomotomo lania pepeso ri na kana sa kali goba pude haele 
nuquru meke totoso taveti rini sari na vasina vari variperana pa vari likohaena sa 
goba pude va mate soku tie. 18 Na sekea sa sapu tokotokoro nia sa meke gua tugo 
sa vinariva egoi sapu tavetia sa. Taveti sa sari doduru tinitoņa hire meke kamahire 
lopu kote boka govete si asa. 

19 Gua ke hiera gua si zama nia Arau Zihova sa Banara: Hinokara gua sapu toaqu 
si Arau, kote va gore la nia Arau pa batuna sa tinokotokoro pa Pozaqu sapu kilua sa 
meke sa Qua vinariva egoi sapu sekea sa. 20 Kote ivara nia Rau sa Qua vaqara meke 
saputu vagia si asa koasa Qua sipata. Kote turana la nia Rau pa Babiloni meke vasina 
kote pitu ia Rau si asa sina lopu kopu nia sa sa nana vina tatara koa Rau. 2! Doduru 
nana tie varipera si kote govete na hoqa koasa vedara meke sarini pu toa si kote ta 
hurakatae koasa givusu. Gua, meke kote tumae nia gamu sapu Arau Zihova si ele 
zama.’ ” 


Sa Vina Tatara te Tamasa ji 
22 “ ‘Hiera gua si zama nia e Zihova sa Banara: Arau telegu kote la vagia pa batu 


uluna sa huda sida si keke lihona meke la lete ia; kote moku vagia Rau sa liho vagura 
pa batu uluna meke la lete ia koa keke toqere sapu ululu hola koari doduru. 23 Koari 
na toqere ululudi pa Izireli kote la lete ia Rau; kote ari lelanana meke ari vuana 
meke evanae na huda sida leleana hola. Soku votivotiki kurukuru si kote la tavete 
vori vasina; kote koa agoro dia koari na lelanana. ?4 Doduru hudahuda pa popoa 

kote tumae nia sapu Arau va gore ia sa huda ululuna meke sa huda pepekana si va 
ululu ia Rau. Sa huda sapu buma va leana si va popa ia Rau meke sapu popana si va 


toa va leana ia Rau. , 
Arau Zihova si ele zama, meke na kote tavetia Rau.” 

Hopeke Lalaeni Nada Tinavete 

1 Kamo mae koa rau sa zinama te Zihova: 2 “Nasa si guni nia gamu na tinoni totoso 
zama nia gamu sa zinama tumatumae hie pa guguana sa popoa Izireli:” 
‘Sari tamadia si hena vua huda kubolodi, 

meke sari koburu si gagarikana livodi,' gua? 

3 Gua sapu hinokara toaqu si Arau, zama vura gua si Arau Zihova sa Baņara, si 
lopu kote zama pule nia gamu sa zinama tumatumae hie pa Izireli. 4 Ura sari doduru 
tinoni sapu toadi si na taqaraudi beto, sari tamadia meke gua tugo sari koburu, karua 
beto si Taqaraudi. Sa tie sapu tavete va sea, si asa tugo si kote mate. 

5 Be guana koa nana si keke tie tonotona 
sapu tavetia sapu leana meke tonoto. 
6 Lopu somana henahena si asa koari na hope pa toqere 
babe vahesi sari na beku tadi pa Izireli. 
Lopu barabarata si asa koa sa barikaleqe tanisa turanana 
babe puta turana barikaleqe dogoro sidarana. 
7 Lopu sekesekei nia sa sa likakalae tanisa keke tie, 
ba va pulei sa sari tinitona tadi tie sapu tuqei sa totoso va malumu ni lipulipu sa. 
Lopu hiko si asa 
ba ponini ginani sa sarini pu ovia 
meke va pokoi sa sarini pu dodoho. 
8 Va malumu lipulipu la pa tie si asa ba lopu pude tavete poata 
babe tepa vagi vina tomo la koari na linipulipu. 
Kopu pule nia si asa pude lopu tavete va sea sa limana 
meke gotogoto si asa totoso pitu i sa sari tie. 
9 Luli sa sari Qua vina turu 
meke kopu va leana i sa sari Qua tinarae. 
Sa tie asa si na tie tonotona; 
hinokara kote toa si asa, 
zama vura gua si Arau Zihova sa Banara.” 

10 Be guana koa nana si keke nana koburu sapu vari variperana, sapu va mate 

T babe taveti sari hahanana kaleadi, 11 ba sari hahanana kaleadi si lopu taveti sa 
amana; 

somana henahena sa tuna koari na beku pa toqere, 

baratia sa sa barikaleqe tanisa turanana. 

12 Nonovali sa sari pu malaņa meke loke gedi, 

meke hoke hiko si asa. 

Sa tinago sapu vagia sa tana votiki tie sapu lipulipu koasa si lopu va pule ia sa. 

Vahesi sa sari na beku 

meke taveti sa sari tinitona variva malederedi. 

13 Lipulipu la pa tie si asa pude vagi va tomo poata meke tepa va noma poata koari 

na linipulipu. 

Vegua, kote toa sa tie gugua asa? Lopu kaqu! Sina taveti sa sari tinitona variva 
malederedi hire ke hinokara kote tava mate si asa meke kote telena ta zutu pule nia 
sa nana minate. 

14 Ba be sa koburu hie si tagoa si keke koburu pule sapu dogori sari na kinaleana 
sapu taveti sa tamana, meke vea dogoro gunini sa ba lopu tavete luli sa: 
15 Lopu somana henahena si asa koari na beku pa togere 
babe vahesi sa sari na beku pa Izireli. 
Asa lopu baratia sa barikalege tanisa turanana. 
16 Lopu nonovala ia sa si keke tie 
ba be tepa ia si keke tinago tanisa tie pu tepa pude lipulipu koa sa. 
Lopu hiko si asa 
ba poni ginani sa sari pu ovia 
meke va poko i sa sari pu dodoho. 
17 Kopu pule nia si asa pude lopu tavete va sea sa limana 
Va malumu lipulipu la pa tie si asa ba lopu pude tavete poata 
babe tepa vagi vina tomo la koari na linipulipu. 
Kopu ni sa sari Qua tinarae meke luli sa sari Qua vina turu. 
Asa lopu kote mateni sari sinea tanisa tamana; na hinokara kote toa si asa. 18 Ba sa 
tamana si kote mate ni sari nana sinea telena, sina vagi likakalae tanisa turanana, 
hiko si asa koasa tasina, meke taveti sa sapu sea la koari na tie. 

19 Be nanasa guahe si agoi, ‘Na vegua ke lopu somana ta gore nia sa tuna sari sinea 
tanisa tamana? Ura taveti sa tuna sapu leana meke tonoto meke kopu si asa pude 
kopuni sari doduru Qua vina turu, ke hinokara kote toa si asa. 20 Sa tie sapu tavete 
va sea si asa tugo si kote mate. Sa sinea tanisa tamana si lopu kote somana ta gore 
nia sa tuna, meke sa tamana lopu kote somana ta gore nia sa sinea tanisa tuna. Sa 
laena sa tinonoto si kote ta poni nia sa tie pu koa va tonoto, meke sa kinaleana si 
kote ta gore nia tugo sa tie kaleana.” 

21 Ba be sa tie kaleana si kekere koari doduru kinaleana sapu taveti sa meke kopu 
ni sa sari Qua vina turu meke taveti sa sapu leana meke tonoto si hinokara kote toa 
si asa; na lopu kote mate si asa. 22 Lopu keke ri na kinaleana sapu taveti sa si kote ta 
zutu nia sa. Sina tavete va leana si asa ke kote toa si asa. 23 Vea, qetu nia Rau sapu 
mate sari tie kaleadi? zama vura gua si Arau Zihova sa Banara. Lokari, ba qetu hola 


si Arau totoso kekere si arini koari na dia tinoa na hahanana kaleadi. 
24 Ba pana kekere sa tie tonotona koari nana hahanana tonotodi meke podalae 


taveti sa sapu variva malederedi, sapu hoke taveti sa tie kaleana, si vea kote toa sia? 
Lokari! Lopu keke ri nana tinavete leadi si kote ta balabala. Koa gua sapu lopu kopu 
ni sa gua sapu leana ke ta zutu si asa, meke koa gua koari na tinavete kaleadi sapu 
taveti sa, si kote mate mo si asa. 

25 Ba zama guahe si gamu, ‘Sa sirana te Zihova si lopu leana.’ Mi va avoso, gamu 
na butubutu Izireli: Vea, lopu leana sa Qua sirana? Vea, lopu sari mia siraņa tu si 
lopu leana? 26 Pude kekere sa tie tonotona koari nana tinonoto meke podalae tavete 
va kaleana, si kote mateni tugo sa; sina tavete va kaleana si asa ke kote mate tugo si 
asa. 27 Ba pana kekere si keke tie kaleana koari nana tinavete kaleadi meke taveti sa 
sapu leana meke tonoto, si kote harupia sa sa nana tinoa. 28 Sina gilae si asa koari 
na kinaleana sapu taveti sa meke kekere taloa si asa koa rini, si hinokara kote toa si 
asa. 29 Gua ba zama sa butubutu Izireli, 'Sa hahanana vinari pitui te Zihova si lopu 
tonoto.' Hinokara sapu sari Qua hahanana si lopu tonoto, ta butubutu Izireli? Vea, 
lopu sa mua hahanana tu si lopu tonoto? 

30 Kei, gamu pa butubutu Izireli, gua ke Arau kote pitu gamu, kote hopeke ta viliti 
sari mia hahanana, zama vura gua si Arau Zihova sa Banara. Mi hobe! Kekere 
taloa koari doduru mia tinavete kaleadi; meke kote lopu hoqa si gamu koari mia 
sinea. 31 Mi veko pani sari doduru kinaleana sapu taveti gamu, mi vagia si keke bulo 

vagurana meke keke magomago vagurana. Na vegua ke kote mate tu si gamu pa 
butubutu Izireli? 32 Ura Arau lopu getu nia sapu pude mate si keke tie, zama vura 
gua si Arau Zihova sa Banara. Kekere pude mamu toa!” 

Sa Kinera pa Totoso Talotana 
1 “Tavetia keke kinera tana tarugogo pa guguadi ri na koburu koreo tavia pa Izireli, 
2 mamu zama guahe: 
“Sa tinamu si guana keke laione marilaena 


koari na rovana laione! 
Eko turani sa sari tuna laione 
meke va noma i sa sari na tuna. 
3 Keke ri na tuna laione si va noma sage ia sa, 


meke evanae na laione ninirana si asa. 
Va tumatumae nia hukue, 
meke pude va mate tie sa. 


4 Avoso nia rina butubutu si asa, 

meke sipata vagi ia rini pa dia pou. 
Rita nia vinetunu rini meke turana vagia 

meke la pa popoa Izipi. 
5 Totoso dogoria sa sapu lopu ta evaņa sapu rovea sa, 
si vagia pule sa si keke ri na tuna laione 

meke va tumatumae ia sa pude na laione ninirana. 
6 Ene turani sa sari na laione, 


ura na laione ninirana bisa kamahire. 
Tumatumaena pa hukue si asa 


meke pude va mate tie tugo. 
7 Huara goreni sa sari dia vasidi niniradi 
meke ilasi sa sari dia vasileana. 
Sa popoa meke sari doduru pu koa pa korapana 


si matagutu nia rini sa kurumuna. 
8 Meke mae sari na butubutu meke raza ia rini, 
sarini pa pinagaha popoa pa vari likohaena. 
Ivara aga nia rini sa dia vagara, 
meke sipata vagi ia rini pa dia pou. 
9 Rita nia vinetunu rini meke kave nuguru nia pa bara 
meke vagi la nia koasa banara pa Babiloni. 
Veko la nia rini pa vetu varipusi, 
ke lopu ta avoso pule sa kurumuna koari na toqere pa Izireli. 
10 Sa tinamu si guana huda vaeni pa mua inuma vaeni 
sapu ta lete pa taqele ovuku; 


vua katakata si asa meke soku lelanana 
sina koa pa vasina sapu sokua kolo. 


11 Niniradi sari lelaņaņna, 
garodi pude na kolu tanisa banara. 


Togolo ululu hola si asa holani sari doduru lelana vaeni. 
Ta gilana valeana koari doduru sapu ululu hola si asa, 
meke sapu soku hola sari lelanana. 
12 Ba pa tinaņaziri si ta rabutu si asa 
meke ta gona gore la pa pepeso. 
Sa givusu maninina pa gasa rimata va popa ia, 
meke va hoqa panipani vuana; 

sari lelana niniradi tanisa si harahara 
meke gani na nika. 


13 Kamahire si ta lete pa qega si asa, 
pa pepeso popana meke memehana. 


14 Gania nika si keke nati lelana, 
meke ta sulu sari na vuana 
Lopu keke ri lelana niniradi si koa hola koasa, 


sari lelana sapu garodi pude na kolu tanisa baņara.’ 
Hie si na kinera tana taruqoqo pude kote kera nia pa haqohaqoana.” 

Sa Hiniva te Tamasa meke sa Vina Kari tadi Tie , , 
1 Pa vina manege puta rane koasa vina lima sidara pa vina zuapa vuahenina sa 


tinaraovo mami gami, si kamo mae koa rau sari kaiqa koimata tadi tie pa Izireli. 
Hiva mae dogoro au rini koasa hiniva te Zihova, ke mae habotu si arini pa kenuqu. 

2 Meke kamo mae koa rau sa zinama te Zihova: 3 “Tuna na tie, zama la i sari 
koimata pa Izireli, mamu tozini, ‘Hiera gua si zama nia e Zihova sa Banara: Vea, 
hiva mae nanasa nia gamu sa Qua hiniva? Hinokara gua sapu toaqu si Arau, lopu 
kote va malumu gamu Arau pude nanasa nia sa Qua hiniva, Zama vura gua si Arau 
Zihova sa Banara.’ 

4 Vea, agoi boka pitu i? Tuna na tie, agoi boka pitu i? Gua ke mu tozi pule lani 
koa rini sari tinavete variva malederedi tadi na tiatamadia, > mamu zama guahe koa 
rini: ‘Hiera gua si zama nia e Zihova sa Banara: Koasa rane sapu vizatia Arau se 
Izireli, si ovulu sage nia Rau sa Limaqu meke tokotokoro la koari na tutina e Zekopi 
meke va vura pule nau si Arau koa rini pa Izipi. Ovulu sage nia Rau sa Limaqu meke 
zama guahe si Arau koa rini, “Arau se Zihova sa mia Tamasa.”” 6 Koasa rane asa si 
tokotokoro si Arau koa rini sapu kote vagi vurani Arau si arini pa Izipi meke la pa 
keke popoa sapu hata vura nia Rau pude tadirini, na pepeso masuruna sapu sokua 
na ginani na zipale, na leleana holani sa sari doduru popoa. 7 Meke zama si Arau koa 
rini, “Gamu, mamu hopeke veko pani sari mia kineha variva malederedi sapu emi 
hiva dono la i, mamu lopu va boni puleni gamu koari na beku tadi pa Izipi. Arau se 


Zihova sa mia Tamasa.” , 
8 Ba va gugue mae si arini koa Rau meke korodia va avoso mae koa Rau. Lopu veko 


pani rini sari dia beku variva malederedi meke lopu luara pani rini sari na tamasa 
tadi pa Izipi. Ke zama si Rau sapu kote zoropo vura la nia Arau koa rini sa Qua 
tinanaziri meke va vura la nia sa Qua binugoro koa rini pa Izipi. 9 Ba pa laena sa 
Pozaqu si lopu gua asa si tavetia Rau, ura lopu hiva tava kurekure si Arau pa mata 
dia ri na butubutu huporo vasina pu koa arini meke pa kenudia ri kasa pu ele va 
dogoro pule Nau totoso turaņa vurani Arau sari butubutu Izireli pa Izipi. 10 Gua ke 
turana vurani Arau pa Izipi meke vagi lani pa qega. 11 Ponini Arau sari Qua vina turu 
meke vata gilana ni Arau koa rini sari Qua tinarae, ura sa tie pu va tabei sari na Qua 
tinarae si kaqu toa.” 12 Meke poni lani tugo Arau koa rini sari Qua rane Sabati pude 
na vina gilagila pa vari korapa mami, pude tumae nia rini sapu Arau Zihova va madi 
i si arini.” 

13 Gua ba va karikari mae koa Rau pa qega sari tinoni pa Izireli. Lopu luli rini 
sari Qua vina turu meke kilu i rini sari Qua tinarae, sapu pana va tabei sa tie si 
kote toani tugo sa si arini. Va boni pani rini sari Qua rane Sabati, ke zama si Rau 
sapu kote zoropo vura la nia Arau koa rini sa Qua tinanaziri meke va huara pani 
gedi pa qega. 14 Ba pa laena sa Pozaqu si lopu tavetia Rau sapu gua asa, sina kote 

tava kurekure sa Pozagu pa mata dia rina butubutu pu dogoria totoso turana vurani 
Arau si arini pa Izipi. 15 Gua ke ovulu sage nia Arau sa Limaqu meke tokotokoro pa 
qega sapu lopu kote turana lani Arau koasa popoa sapu ele poni la nia Arau koa rini, 
na pepeso masuruna sapu sokua na ginani na zipale, sa popoa sapu leleana hola pa 
popoa pepeso,” 16 sina lopu hivani rini sari Qua tinarae meke korodia luli rini sari 
Qua vina turu meke va boni rini sari Qua Sabati. Ura sari bulo dia si ele soto va nabu 
koari na vinahesidi ri na dia beku. 17 Gua ba dono la i Arau meke tataruni meke lopu 
huara pani babe va mate beto pani pa qega. 18 Zama i Rau sari dia koburu pa qega, 
“Lopu luli sari tinarae tadi na tamamia babe kopu ni sari dia vina turu babe va boni 
puleni gamu koari dia beku. 19 Arau se Zihova mia Tamasa; mi kopu ni sari Qua vina 
turu mi luli va hiteki sari Qua tinarae. 20 Va hope i sari na rane Sabati, pude na vina 
gilagila si arini pa vari korapada. Pude gua si tiqe kote tumae nia gamu sapu Arau 
tugo se Zihova mia Tamasa.” 


21 Ba sari na koburu si va karikari mae koa Rau. Lopu kopuni rini sari Qua vina 
turu, lopu kopu si arini pude luli va hiteki sari Qua tinarae, na sa tie pu va tabe i 
si kote toani tugo sa, meke va boni rini sari Qua Sabati. Ke zama si Arau sapu kote 
zoropo vura nia Arau sa Qua tinanaziri koa rini meke va vura beto lani koa rini sa 
Qua binugoro pa qega. 22? Ba tuqe pule nia Rau sa Limaqu, pa laena sa Pozaqu si 
tavetia Rau gua sapu kote lopu tava kurekure si asa pa mata dia ri na butubutu pu 
dogoria totoso turaņa vurani Arau si arini. 23 Meke ovulu sage nia Arau sa Limaqu pa 
qega meke tokotokoro sapu kote talahuarae i Arau si arini koari na butubutu meke 
hurakatae i koari na popoa,” ?4 sina lopu va tabei rini sari Qua tinarae meke kilui 
rini sari Qua vina turu meke va boni rini sari Qua rane Sabati. Sari mata dia si roro 
mate i sari na beku tadi na tamadia. 25 Ke valani Arau koari na dia vina turu sapu 
lopu leanadi meke na tinarae sapu lopu boka toa ni rini; 26 va malumi Rau pude va 
boni puleni koari dia vinahesi beku, sapu vukivukihini rini sari dia koburu kenudi, 
pude va matagutu i, madi tumae nia sapu Arau tugo se Zihova.’ 


27 Gua ke, tuna na tie, tozini sari tinoni pa Izireli, mamu zama guahe koa rini, ‘Hiera 
gua si zama nia e Zihova sa Banara: Pa ginugua tugo hie si paraparaņa sari tamamia 
totoso veko pani Au rini si Arau: 28 Totoso turana nuguru ni Arau koasa popoa 
sapu tokoro nia Arau pude poni koa rini meke sipu dogori rini sari toqere ululudi 
meke huda sapu tale elodi si vasina tugo si vukivukihini rini sari dia vinariponi; sari 
vinukivukihi sapu va gevuruqu si Arau pude bugoro. Va uququ oto huda humana lea 
si arini meke zoroponi tugo rini sari dia vinariponi napo vaeni. 29 Meke zama si Arau 
koa rini: Nasa sa vasina ululuna pa toqere hie sapu vasina la gamu?’ Ke sari vasidi 
ululudi pa togere si ta pozae Bama” kamo pa rane ninoroi. 30 Gua ke zama la ia sa 
butubutu Izireli: ‘Hiera gua si zama nia Arau Zihova sa Banara: Vea kote va boni 
puleni gamu gua sapu tavetia ri tamamia meke hata luli rini sari na kineha variva 
malederedi? 31 Totoso valani gamu sari mia vinariponi, sapu vukivukihini gamu sari 
mia koburu koreo pa nika, si na va boni puleni gamu si gamu koari doduru mia beku 
kamo pa rane ninoroi. Ke kaqu va malumu gamu Rau pude mae nanasa nia sa Qua 
hiniva, gamu na butubutu Izireli? Hinokara gua sapu toaqu si Arau, zama vura gua 
Arau Zihova Banara, lopu kaqu va malumu gamu Arau pude mae nanasa nia sa Qua 
hiniva. 

32 Zama si gamu, “Gami si hiva gugua ari kaiqa tinoni pa kasia popoa, sapu va 
mU la koari na huda na patu.” Ba gua sapu koa pa mia binalabala si lopu kaqu 

a evana. 

Va Kilasa meke Variva Taleosae sa Tamasa , , , 
33 Hinokara gua sapu toaqu si Arau, zama vura gua si Arau Zihova Banara, si kote 


banarani gamu Rau koasa Limaqu ninirana meke nadorona meke sa Qua tinanaziri 
nomana. 5? Koasa Limagu ninirana meke nadorona meke sa Qua tinanaziri nomana, 
si kote turaņa vurani gamu Arau koari na butubutu huporodi meke varigara puleni 
gamu koari na popoa vasina sapu ta hurakatae la si gamu. 35 Kote turana lani gamu 
Rau koasa qega sapu koa varilikohae nia ri na butubutu meke vasina kote tavete atu 
nia Arau sa Qua vinari pitui koa gamu. 36 Gua sapu pitu gunini Arau sari tamamia 
koasa qega pa popoa Izipi, si gua tugo asa kote pitu gunini gamu Arau si gamu, zama 
vura gua si Arau Zihova sa Baņara. 37 Kote kopu totokoni gamu Rau koasa Qua kolu 
sepati pude pitu va paqahi sari pu leadi koari na tie pu kaleadi, meke kote turana 
lani gamu Rau pude va tabea sa Qua vinariva egoi koa gamu. 38 Kote va rizu pani 
Rau koa gamu sarini pu va karikari na va gugue mae koa Rau. Na kote turana vurani 
tugo Arau si arini koari na popoa sapu koa i rini ba lopu kote nuquru la si arini pa 
popoa Izireli. Pude mi tumae nia sapu Arau tugo se Zihova. 

39 Sapu la gua koa gamu, na butubutu Izireli, si hiera gua si zama nia Arau Zihova 
sa Banara: Hopeke la gamu, mamu nabulu la koari na mia beku, gamu doduru! Ba 
mudina asa si kote va avoso mae si gamu koa Rau meke lopu kote parana pule ia 
gamu sa Pozaqu Hopena koari na mia vinariponi meke na mia beku. 4 Zama vura 
gua si Arau Zihova Baņara: Koasa Qua toqere hopena, sa toqere ululuna pa Izireli, 
koasa popoa vasina, si kote nabulu Nau sa doduruna sa butubutu Izireli, meke kote 
qetuni Arau vasina. Vasina kote qetuni Arau sari mia vinariponi arilaedi, gua tugo 
sari mia vinukuvukihi hopedi. 41 Kote vagi puleni gamu Arau, guana vina uququ oto 
huda humana lea totoso turana vurani gamu Rau koari na butubutu meke varigarani 
gamu Rau koari na popoa vasina pu ta hurakatae la si gamu, meke kote hopequ si 
Arau totoso va dogoro pule Nau si Arau koa gamu pa mata dia ri na butubutu huporo. 
42 Meke kote tumae nia gamu sapu Arau tugo se Zihova, totoso turana lani gamu 
Arau pa popoa Izireli, sa popoa sapu tokotokoro nia Arau meke ovulu sage nia sa 
Limaqu pude vala nia koari na tamamia. 43 Vasina kote balabala pulei gamu sari 
mia hahanana meke doduru sapu taveti gamu sapu va boni gamu si gamu, meke 
kote hakohako puleni gamu sari doduru kinaleana sapu taveti gamu. 44 Kote tumae 
nia gamu sapu Arau tugo se Zihova, totoso va tana valeana gamu Arau pa laena sa 
Pozaqu meke lopu koari na mia hahanana kaleadi meke tinavete seadi, kei gamu na 
butubutu Izireli, zama vura gua si Arau Zihova sa Banara.’ ” 


Sa Nika pa Kali Matao 

45 Kamo mae koa rau sa zinama te Zihova: 46 “Tuna na tie, taliri, mamu tia la pa 
kali matao.” 

Tarae la koari pa kali matao, mamu korokorotae la koari na hudahuda pa soloso 
koari popoa pa kali matao. 47 Zama guahe koari na hudahuda pa kali matao: ‘Mi 
Avosia sa zinama te Zihova. Hiera gua si zama nia e Zihova sa Baņara: Arau si nama 
pude va katu nigo nika si agoi, meke kote sului Arau sari doduru mua huda, be popadi 
babe toadi. Sa hurununa sa nika si lopu kote boka tava mate, meke doduru vasina pa 
kali gede meke matao si kote va nonoga ia sa nadana sa. 48 Doduru tie kote dogoria 
sapu Arau Zihova si va katua; na lopu kote boka tava mate.” 

49 Meke zama si rau, “Ba Zihova Baņara! Vari zama nau rini si arau, ‘Vea, lopu 
vivinei pa parabolo sia?’ gua.” 

Sa Vedara te Zihova 

1 Kamo mae koa rau sa zinama te Zihova: 2 “Tuna na tie, taliri, mamu tia la pa 
Zerusalema, mamu korokorotae nia sa Zelepade. Mu va balau ia sa popoa Izireli, 
3 mamu zama la guahe koasa: ‘Hiera gua si zama nia e Zihova: Arau kana gamu 
si gamu. Kote lobusu vagia Rau sa Qua vedara koasa nana vovoina meke seke pani 
koa gamu saripu leanadi meke kaleanadi, sari karua beto. 4 Sina kote va matei Arau 
saripu leanadi meke kaleanadi, ke sa Qua vedara si kote ta vagi vura pa nana vovoina 
meke ta seke la koari doduru pa kali gede kamo koari pa kali matao. 5 Meke kote 
gilana betoi ri doduru tie sapu Arau Zihova si ele vagi vura nia pa nana vovoina sa 
Qua vedara; na lopu kote ta veko pule la vasina si asa.’ 

6 Gua ke mu silava, tuna na tie! Silava pa kenu dia, na sigiti bulomu meke noma 
hola sa tinalotana. 7 Pana nanasa igo rini, ‘Na vea ke silava si agoi?’ gua, si mu olana 
guahe, ‘Sina korapa mae sa inavoso. Doduru bulo si kote kolo palae pa minatagutu 
meke doduru lima si kote malohoro mate; doduru maqomaqo si kote malohoro meke 
doduru tunutunu si kote nenegara.' Na korapa mae sia! Meke na hinokara kote ta 
evana si hie, zama vura gua si Arau Zihova sa Baņara.” 

8 Kamo mae koa rau sa zinama te Zihova: 9 “Tuna na tie, korokorotae, mamu zama 
guahe, ‘Hiera gua si zama nia e Zihova: 

Na vedara, na vedara, 
tava naru meke tava nedala. 
10 Tava naru nama pude seke, 
tava nedala, meke malakapi toa! 

Vea, mada qetuqetu nia sa kolu binaņara tanisa tuqu, se Ziuda? Sa vedara kote 

sekei sari doduru kolu gugua asa. 
11 Sa vedara si kamo nana totoso pude tava nedala, 
pude ta tuqe vagi pa lima; 
ele tava naru si asa meke tava nedala, 
tava nama ponia sa lima tanisa tie seke. 
12 Tuna na tie, mu kabo vura, mamu uui, 
ura na huhuku la koari na Qua tinoni sia; 
na huhuku la koari na koburu tavia pa Izireli. 
Ta gona la koasa vedara si arini 
somana la koari na Qua tinoni. 
Ke mu pohari ragaragamu pa tinalotana. 

13 Na pinodepodeke si hinokara kote kamo mae. Ke vegua kote hoda la sa kolu 
binanara te Ziuda, be ta seke si asa pa vedara? zama vura gua si Arau Zihova sa 
Baņara.’ 

14 Ke tuna na tie, mu korokorotae, 
mu popoharani sari limamu. 

Mani seke karua totoso sa vedara, 
babe neta totoso tu. 

Na vedara tana seke bisa, 


na vedara tana seke va eono, 
si kote raza mae pa doduru vari kalina. 


15 Pude kote malohoro gore pa minatagutu sari bulodia, 
meke kote soku si hoqa, 
ke va nama ia Arau sa vedara pude seke 


koari doduru sasada. , , 
Ura na ta tavete pude malakapi guana kapi, 


meke ta tuqe si asa pude seke va mate. 
16 Agoi na vedara, mu seke la pa kali matao, 

beto si la pa kali gede, 

pavei mo sapu tia la sa livo vedara. 

17 Arau ba kote popohara ni Limagu, 
pude va betoa sa Oua tinanaziri. 
Arau Zihova si ele zama.” 


Sa Vedara Tanisa Banara pa Babiloni 

18 Kamo mae koa rau sa zinama te Zihova: 1? “Tuna na tie, gasi vura ni si karua 
sirana tana vedara tanisa banara pa Babiloni pude ene i. Karua beto si kote topue 
vura pa keke popoa. Tavetia si keke gila koa ia kubekubere pozapoza koasa vari 
pazana la koasa vasileana lavata. 20 Va turu ia si keke gila koa ia pozapoza koasa 
sirana tanisa vedara tanisa banara pa Babiloni pude la raza pa Raba sapu tadi na tie 
Amoni meke keke pule si pude la raza pa Ziuda meke sa vasileana Zerusalema sapu 
ta gobana. 

21 Na kote noso sa banara pa Babiloni koasa vari pazana sa sirana, koasa vasina 
sapu pagaha rua sa sirana, pude hata ia pavei kote kekere la: Kote mudumudukeda 
si asa, kote nanasi sa sari nana beku, kote viliti sa sari berodi ri na kurukuru sapu 
tava vukivukihi. 22 Pa lima mataona kote goto sa mudumudukeda pude kekere la pa 
Zerusalema si asa. Vasina kote va nama ni sa sari na dekuru nomadi pude raza va 
huara nuquru i sari sasada pa goba, pude tozia sa zinama pude seke, pude va kabo 
ia sa kinukili pude varipera, pude koa vari likohae nia pude rapatia, meke tomotomo 
lania sa pepeso pa kali goba pude haele nuguru pa korapana. 23 Kote guana inavoso 
kokoha koarini pu tavete vinariva egoi koasa baņara pa Babiloni, ba asa kote tozini 


sari dia sinea meke raovo taloani. , , , 
24 Gua ke hiera gua si zama nia Arau Zihova sa Banara: ‘Koa gua sapu gamu telemia 


balabala vagi sari mia sinea koari na mia vina gugue, ke va vura i gamu sari mia 
tinavete va kaleana koari doduru pu taveti gamu, sina gamu taveti si hire ke kote ta 
raovo taloa si gamu. 

25 Kei, agoi na koburu tavia kaleanamu pa Izireli, sa mua rane si ele kamo, sa mua 
totoso pude tava kilasa si ele kamo, 26 hiera gua si zama nia Arau Zihova sa Banara: 
Vagi pania sa hade batu, va rizu ia sa toropae banara. Na lopu kote gugua pukerane 
sia: Sarini pu koa va pepekae si kote ta ovulu sage meke sarini pu ta ovulu sage si 
kote tava gore. 27 Tinahuara! Tinahuara! Kote vata evanae nia na tinahuara Arau! 
Meke lopu kote ta kuri pule osolae kamo si asa pu kote huara ia; koa sa kote vala nia 
Arau si asa.’ 

Sa Vedara meke sari Tie Amoni 

28 Tuna na tie, agoi si mamu korokorotae, mamu zama guahe, ‘Hiera gua si zama 
nia e Zihova Banara pa guguadi ari tie Amoni meke sari dia zinama nonovala koari 
na tie Izireli:* 

Na vedara, na vedara, 
ta lobusu vagi pude seke, 
tava nedala pude va eono 
meke pude malakapi guana kapi! 
29 Vea leleadi gua sari dinogodogorae kokohadi 
meke sari vinakuvakutae kokohadi pa gugua mia, 
þa sa vedara si kote goto pa rua dia 
ari tie kaleadi pu kote ta seke, 
pu kamo sa dia rane 
pu kamo sa dia totoso pude tava kilasa. 
30 Veko pule la nia sa vedara pa nana vovoina. 
Pa vasina sapu ta kuri si agoi, 
koasa popoa tadi na tiatamamu, 

vasina kote pitu igo Arau si agoi. 
31 Kote zoropo vura nia Arau sa Qua tinanaziri koa goi 
meke kote sino vura nia Rau sa Qua binugoro maninina koa goj; 
kote vala nigo Arau koari tie bubugorodi, 
tie tumaedi pa huhuara. 
32 Agoi si kote na huda tana nika, 
kote tava zoloro sa eharamu pa mua popoa soti, 
meke loke tie kote balabala pule igo; 
ura Arau Zihova si ele zama.” 

Sari Sinea te Zerusalema 

1 Kamo mae koa rau sa zinama te Zihova: 2 “Tuna na tie, boka pitu ia goi sa popoa 
Zerusalema? Boka pitu ia goi sa vasileana lavata sapu va zoloro ehara hie? Beto 
mamu tozi nia pa kenuna sari doduru nana tinavete variva malederedi, 3 mamu zama 
guahe: ‘Hiera gua si zama nia e Zihova sa Banara: Kei, agoi na vasileana lavata sapu 
va kamo pule nigo tinasuna koari na vina mate tie pa vari korapamu meke va boni 
pule nigo koari na vinahesi beku, 4 agoi si ele zutu pule nigo koari na tie sapu va mate 
i goi, meke va boni pule nigo koari na beku sapu taveti goi. La agoi meke va tata mae 
ia sa mua rane vinakilasa, meke sa vina betodi ri mua vuaheni si kamo mo. Gua ke 
kote la Arau meke tavete guni nigo na keke tinitona variva hegere koari na butubutu 
meke na vina sisireana koari doduru popoa. 5 Sarini pu koa tata meke sari pu koa pa 
seu si kote hegehegere nigo. Agoi na vasileana lavata sapu ta gilana sa pozamu meke 
sari mua tinavete kaleana, agoi pu siņi igo na kinaleana. 

6 Dono la sari koburu tavia pa Izireli pu koa koa goi, sa dia niniranira si tavetavete 
nia rini pude va mate tie. 7 Koa koa goi si arini meke lopu pamanani rini sari tamadia 
meke tinadia; koa goi si hikoi rini sari tie karovodi meke ta nonovala saripu loke 
tamadia meke sari naboko.” 8 Lopu pamana ni goi sari Qua likakalae hopedi meke 
va boni goi sari Qua rane Sabati.” 9 Koa koa goi sari tie kokohadi sapu edi va mate 
tie; koa koa goi sarini pu hoke la henahena koa ri na hope pa toqere meke taveti sari 
hahanana variva malederedi. 10 Koa dia koa goi si arini pu puta turani sari loadi ri 
tamadia; koa koa goi saripu puta turaņi sari barikaleqe sapu dogoro sidaradi, totoso 
sapu lopu via si arini.” 11 Koa koa goi saripu barati sari barikalege tadi na turanadia, 
meke sari tie sapu eko turani sari barikaleqe tadi na tudia koreo, meke sari tie pu 
eko turani sari tasidi vineki, sapu podo soti rina tamadia. 12 Koa koa goi saripu va 
tabei sari tinabara golomodi pude va mate tie; sari tie sapu poni lipulipu meke vagi 
va hola meke tagotago ni sari poata arini tadi turaņadia. Na muliņi Nau agoi si Arau, 
zama vura gua si Arau Zihova sa Banara.” 

13 Hinokara kote pohara ni Arau sari Limaqu pa tinanaziri koari na vinagi poata 
lopu tonotodi sapu taveti goi meke sari ehara sapu zoloro pa vari korapamia. 14 Vea, 
kote varane mua babe ninira sari limamu koasa rane sapu atu va tana igo Arau? 
Arau Zihova si ele zama meke na kote tavetia Rau. 15 Arau kote vari paqahani gamu 
la koari na butubutu meke va hurakatae lani gamu koari na popoa; meke kote va 
kokoi i Rau sari mia hahanana bonidi. 16 Pana kamo ta zama va gore si gamu koari 
na butubutu, si kote tumae nia gamu sapu Arau tugo se Zihova.”” 


Sa Nika Va Vivia te Tamasa 

17 Meke kamo mae koa rau sa zinama te Zihova: 18 “Tuna na tie, sa butubutu Izireli 
si guana remoremo koa Rau; doduru arini si guana teni, ledi, meke na kopa pa nika 
lerana; guana bonina sa siliva si arini totoso ta via si asa pa nika lerana. 19 Gua ke 
hiera gua si zama nia Arau Zihova sa Banara: 'Sina ta evanae na remoremo si gamu 
doduru, ke kote varigara lani gamu Arau pa Zerusalema. 20 Pa Qua binugoro meke 
tinanaziri si kote varigarani gamu Arau meke veko gamu pa korapana Zerusalema 
meke va katu ni gamu nika, gugua ari tie sapu varigara ni sari siliva, kopa, aeana, 
ledi, meke teni pa korapa nika lerana pude va kolo i. 21 Uve, pa Qua binugoro si 
kote varigara lani gamu Rau pa Zerusalema meke va katuni gamu nika meke va kolo 
gamu. 2? Kote tava kolo si gamu pa Zerusalema gugua na siliva sapu tava kolo pa nika 
lerana, pude mi tumae nia gamu sapu sa binugoro te Zihova si korapa va nonoga ia 
gamu.’ ” 


Sari Sinea Tadi Koimata pa Izireli 

23 Meke kamo pule mae koa rau sa zinama te Zihova: 24 “Tuna na tie, mu zama la 
ia sa pepeso, 'Agoi sa pepeso sapu lopu hoqa igo na ruku babe vasi boboso koasa 
rane sapu bugoro si Arau.’ 25 Sari koburu tavia si tavete binalabala kalekaleadi 
pa korapana sa vasileana lavata, guana laione sapu kurumuna totoso teuru ia sa 
sa masa kurukuru; va mate tie si arini, vagi dia tinagotago meke likakalae arilaedi 
meke va soku i rini sari na nabonaboko pa popoa. 26 Sekei ri hiama sari Qua tinarae 
meke va boni rini sari Qua likakalae hopedi. Loke vinotikaena koa rini sapu hopena 
meke sapu hoborona. Vari totozi nia rini sapu loke vinotikaena sapu via meke sapu 
lopu via, meke tukui rini sari mata dia koasa kinopudi ri na rane Sabati, ke guana 
tozini rini sari na tie pude lopu pamana Nau, guana lopu Hopequ si Rau, guana 
gua asa tavete guni Nau rini.” 27 Sari palabatu vasileana si guana siki pinomo sapu 
teuru i sari masadi ri kurukuru. Va zoloro ehara si arini meke va mate tie pude 
tagotago dia. 28 Sari sinea hire si va paeri ri nana poropita koari dia dinogodogorae 
na vinakuvakutae kokohadi. Zama si arini, ‘Hiera gua si zama nia e Zihova sa Banara’ 
gua, totoso lopu hite zama gua si Arau Zihova. 2? Sari tiena sa popoa si nonovala meke 
hikohiko; naqoti rini sari tie malana meke sapu loke gedi meke lopu va malumu ni 
tinonoto rini sari tie karovodi. 

30 Dono hata ia Rau si keke tie koa rini sapu kote boka kuri pule ia sa goba meke 
boka turu pa Kenuqu meke toketoke ponia sa popoa pude Maqu lopu huara ia, gua 
ba lopu keke si dogoria Rau. 3t Ke kote zoropo vura la nia Rau sa Qua tinaņaziri koa 
rini meke huara pani koasa Qua binugoro huruņuna, va gore pule lani pa batu dia 
sari doduru pu taveti rini, zama vura gua si Arau Zihova sa Baņara.” 

Karua Tamatasi Vineki Barabaratadi , o , 
1 Kamo mae koa rau sa zinama te Zihova: 2 “Tuna na tie, koa dia si karua barikalege 


sapu keke mo tinadia. 3 Ta evanae na maqota sari karua pa popoa Izipi, meke sa 
tinavete tana magota si tavetia ri karua podalae tu vineki vaquradi. Pa popoa asa 
si tanitanini rini susudi meke podalae vagi tie sari karua. 4Sa kenuna si e Ohola 
pozana, meke sa tasina vineki si e Oholiba pozana. Na Taqaraudi sari karua meke 
podo koreo na vineki sari karua. Ohola si na popoa Sameria meke se Oholiba si na 
popoa Zerusalema. 

5 Podalae nia Ohola sa tinavete maqota totoso korapa Taqarauna tu si asa, meke 
sinia hiniva pude vagi babaere si asa, sari varane pa Asiria $ sapu pokopoko buma, 
sari qavuna, na koimata, sari doduru tie vaqura arini sapu dono leadi meke kokoi pa 

hose. 7 Va malumu pule nia si asa guana magota koari doduru tie nomadi pa Asiria 
meke va boni pule nia koari na beku tadi doduru sapu ehaka hatai sa. 8 Lopu noso 
nia sa sa tinavete maqota sapu podalae nia sa pa Izipi. Podalae totoso vaqurana si 
puta turana tie si asa meke tanitaninia rini guni nia tugo na maqota. 

9 Gua ke va malumu vala nia mo Rau koari nana babaere, sari tie Asiria, sapu ehaka 
hata luli sa. 10 Va dodore ia rini, vagi pani rini koasa sari tuna koreo na vineki meke 
na vedara seke va mate nia rini. Ta evanae na pozapoza maqota sapu ta gilana koari 
na barikaleqe si asa meke na vina kilasa si ta poni nia sa. 

11 Dogoria sa tasina vineki, se Oholiba, si gua arini, ba koasa nana tinavete maqota 
si ehaka hiva hagele meke kaleana hola nia sa sa tasina. 12 Asa ba ehaka ni sari tie 
Asiria, sari qavuna, na koimata, sari varane koari dia pinokopoko, kobi tie vaqura 
sapu kokoi pa hose meke dono leadi. 13 Meke dogoria Rau sapu asa tugo ba ele va 
boni pule nia; sapu keke sirana mo si lulia ri karua. 

14 Ba asa si va hola ia sa sa nana tinavete maqota. Dogori sa sari pikisadi ri na tie pa 
gobagoba, kinehadi ri na tie Babiloni sapu busabusa ziņara, t5 na belete si dikuru pa 
kopete dia meke hadehade batu leleadi; doduru si guana tie koi pa totopili varipera, 
na kineha tie pa Babiloni tugo. 16 Totoso dogori sa, si ena hiva hageli sa meke garunu 
la tie paleke inavoso koa rini pa Babiloni. 17 Ke mae sari pa Babiloni koa sa, koasa 
nana teqe, puta turania rini meke va bonia rini. Mudina sapu ta nonovala si asa si 


taliri va seu si asa koa rini meke hakohako ni sa. 18 Totoso hoda la ia sa sa nana 
tinavete maqota koari ninae tie meke va dodogoro nia sa sa tini dodorena koari tie, 


si taliri va seu si Arau koa sa pa kinurekure, gua mo sapu taliri va seu si Arau koa 
sa tasina vineki. 19 Gua ba nono latu sa vinagi hoboro tie tanisa; na balabala pule i 
sa sari rane totoso vaqurana si asa, totoso sapu na magota si asa pa Izipi. 20 Vasina 
si hata luli sa sari nana babaere, meke ehaka pude hagele gugua ari na don'ki meke 
na hose, 21 Okoro hiva tavete pulei goi, Oholiba, sari mua tinavete kaleadi totoso 
vaquramu pa Izipi, totoso tatasana monimoni rini sari susu vaqura tamugoi meke 
tanitaninia rini sa tinimu.” 


Sa Vinari Pitui te Tamasa koasa Vineki Mudina , , 
22 “Ego, hiera gua si zama nia Arau Zihova sa Banara: Kote va gevuri Rau sari 


mua babaere pude kana igo, sarini pu lopu qetuni goi meke kilu pani, na kote turana 
maeni Arau koa goi pa doduru vari kalimu, 23 sari pa Babiloni meke doduru tie pa 
butubutu Kaladea, sari tie pa Pekodi, meke pa Soa meke pa Koa, meke doduru tie 
Asiria, sari tie vaqura sapu doņo leadi. Sari doduru arini si na tie koi pa hose, sari na 
qavuna, na koimata pa vinaripera, tie koi pa totopili varipera, meke sari tie nomadi. 
24 Koari na tinitona varipera si kote atu raza nigo rini, na totopili varipera meke na 
totopili susuranana meke na kobi tie; kote vagi dia tuturuana pa doduru vari kalimu 
turaņae na lave meke toropae varipera. Kote vala nigo Arau koa rini pude va kilasa 
igo, meke kote luli gua pa dia tinarae sa vina kilasa. 25 Sa Qua tinanaziri sapu lulia 
kono si kote va tia atu nia Arau koa goi, meke kote va kilasa va kaleana igo rini pa 
binugoro. Kote magu pania rini isumu meke sari talinamu, meke sarini pu koa hola 
si kote mate pa vedara. Kote vagi pani rini sari mua koburu koreo na vineki, meke 
sarini pu koa hola si kote eono pa nika. 26 Kote va gore pani rini koa goi sari mua 
poko meke vagi pani sari mua vinasari patu nedala. ?7 Ke kote va noso ia Rau koa 
goi sari mua hahanana lopu kurekure va dodore la pa tie meke tinavete maqota sapu 
podalae ni agoi pa Izipi. Lopu kote dono la i agoi sari tinitona hire meke okoro puleni 
babe balabala pule la ia si pa Izipi. 

28 Ura hiera gua si zama nia Arau Zihova sa Banara: Arau si nama pude vala nigo 
koa rini pu kana i goi, koa rini pu hakohako ni goi meke koromu linana la i. 29 Pa 
vinari kanai kote va tana guni nigo rini meke kote vagi pani rini sari doduru mua 

tinagotago. Kote va dodore igo rini sapu loketona si paere meke veko pani igo, meke 
sa kinurekure tanisa mua tinavete magota si kote ta dogoro. Sa dodoho lamae meke 
vagi hoboro tie lamae 30 va kamo ni goi si gua hire, sina ehaka hiva hageli goi sari 
butubutu hire meke va boni pule nigo koari na dia beku. 3! Na ele lulia agoi sa sirana 
tanisa tasimu vineki; ke kote veko atu nia Rau pa limamu sa nana kapa vinakilasa.” 
32 “Hiera gua si zama nia Arau Zihova sa Banara: 

Kote napo pa kapa tanisa tasimu vineki si agoi, 

sa kapa sapu labe meke lohi; 
kote koa ia na vina sisire meke ta hegehegerae, 

na boka sini va leana sa kapa. 
33 Kote sini igo na ninaponapo meke na tinalotaņa, 

koasa kapa tinahuara, 

sa kapa tanisa tasimu vineki, se Sameria. 
34 Kote napo ia goi meke va paho tonoto ia; 

kote gona poraka nia goi 


meke seke va bakora i sari susumu. 
Arau, Zihova sa Banara si ele zama. 


35 Ego, Hiera gua si zama nia Arau Zihova sa Banara: Koa gua sapu mulini Nau goi 
meke sapu va mudi Au goi, si kaqu vagi ia goi laena sa mua hahanana tuturue meke 
sa mua tinavete maqota.” 


Pitui Tamasa sari Karua Tamatasi Vineki 

36 Zama mae koa rau se Zihova: “Tuna na tie, agoi boka pitui sari Ohola meke 
Oholiba? Ego, mamu tozi lani koa rini sari dia tinavete variva malederedi, 37 ura na 
barabarata si arini meke na ehara si koa pa lima dia. Barabarata si arini koari na dia 
beku; dia koburu si vukivukihi ni rini, guana ginani tadi na beku sari koburu sapu va 
podo ni rini koa Rau. 38 Meke hie pule si tavete mae nia rini koa Rau: Pa totoso tugo 
arini si va bonia rini sa Qua Zelepade meke sekei rini sari Qua rane Sabati. 39 Koasa 
rane tugo sapu vukivukihi lani rini sari dia koburu koari na dia beku si nuquru la si 
arini koasa Qua Zelepade meke va bonia rini. Asa sapu tavetia rini pa Qua Zelepade. 

40 Garunu la tie paleke inavoso tugo si arini koari tie pu mae guadi pa seu, meke 
totoso kamo rini si huhuve nama sari karua, busai rini sari matadia meke va sagei 
rini sari dia vinasari patu nedala. 41 Habotu si arini pa habohabotuana leleana meke 
na tevolo si pa kenudia sapu veko nia oto huda humana lea arini meke na oela sapu 
Taqaraudi. 

42 Na vevehedi rina vinarigara tie si koa turaņani rini; sari tie Sabeani si ta vagi mae 
pa qega meke sari tie kumakumana, meke va sageni hokata rini sari karua tamatasi 
vineki meke va sageni toropae maqota leleadi rini sari batudia. 43 Ke zama si Arau 
pa guguana si asa pu ele kaleqe nia sa barabarata, 'Vekoa madi guni nia na magota 
si asa, sina na magota bisa.’ 44 Meke puta turaņi arini sari karua. Gua sapu puta 
turana maqota sari tie, si puta turani arini sari karua barikaleqe kaleadi, sari Ohola 
e Oholiba. 45 Ba ari tie tonoto kote va hia lani koasa vina kilasa tadi na barikaleqe 
barabaratadi meke va mate tiedi, sina na barabaratadi si isara meke na ehara si koa 
pa limadia. 

46 Hiera gua si zama nia Arau Zihova sa Baņara: Turana mae nia si keke qeto minate 
pude mae raza i meke mani holoqoru meke ta hiko gedi. 47 Sa qeto kote gonani patu 
meke seke goreni pa vedara; kote la rini meke va matei sari tudia koreo na vineki 
meke sulu goreni dia vetu. 

48 Ke kote va noso ia Rau sa hahanana maqota koasa popoa, pude madi va balau 
sari barikaleqe pude lopu totozi luli gamu. 49 Gamu si kote ta ene nia sa vina kilasa 
tamugamu koasa mia hahanana maqota meke kaqu vagia gamu laena sari mia sinea 

pa vinahesi beku. Pude gua si kote tumae nia gamu sapu Arau tugo se Zihova 
Banara.” 


Sa Raro Nanarana ji ji : ji ji 
1 Koasa vina manege puta rane, koasa vina manege puta sidara pa vina sia vuaheni, 


si kamo mae koa rau sa zinama te Zihova: 2 “Tuna na tie, kubere gore nia sa rane 
ninoroi, sa rane hokara mo hie, sina koasa rane hie si rapatia sa banara pa Babiloni 
sa vasileana pa Zerusalema.” 3 La vivinei nia sa parabolo hie koasa butubutu va 
karikarina hie: ‘Hiera gua si zama nia e Zihova sa Banara: 
Va hake ia sa raro; va hake la nia pa nika 

mamu va sini nia vasi kolo. 
4 Voi la nia pa korapana sari minagumagu masa, 

doduru masa ta vizatadi, pa nene meke avara. 
Va sini nia susuri arilaedi tugo; 

5 vagia sa sipi nobokona. 
Sutunu va leana nia huda sa raro; 

va qototo ia, 


mamu raro i sari na susuri. 
6 Ura hiera gua si zama nia Arau Zihova sa Banara: 


Mani talotana sa vasileana lavata sapu va mate tie, 
sa raro sapu nanara ia, 
lopu boka ta kapolo palae sari narana! 


Va vura tatasa i sari masa na susuri 
va vura beto i, lopu vizavizata. 


7 Ura sari ehara sapu va zoloro i sa si koa turani mo sa: 
na zoloro lani sa pa patu; 
lopu zoropo lani sa pa pepeso, 
vasina sapu kote boka ta paere koasa kavuru. 
8 Pude va gevuru tinanaziri meke va tubehe 
gua ke vekoi Rau sari eharana sa pa batu patu, 
pude mani lopu tava paere. 
9 Gua ke hiera gua si zama nia Arau Zihova sa Baņara: 
Mani ta lotana sa vasileana lavata sapu va mate tie! 
Arau ba kote sutunu va soku ia tugo sa huda. 
10 Ke sutunu va soku ia sa huda 
mamu katua sa nika. 
Raro va leana ia sa masa, 
heni vala nia pasapasa; 
beto mamu va uqui sari susuri. 
11 Beto mamu va hakea sa raro kokobana pa nika 


osolae manini meke lera sa tinina 
pude mani kapolo palae sari narana 


meke hoqa palae sari bonina. 
12 Ba lopu boka tu, vea voriti gua; 
sari bonina si lopu boka ta vagi palae, 
na nika ba lopu boka ia. 
13 Ura sari boni tamugoi si na mua hahanana magota. Podekia Rau pude va via pani 
koa goi sari boni, ba lopu hiva tava via pule si agoi osolae hokoto sa Qua tinanaziri 
atu koa goi. 

14 Arau Zihova si ele zama. Ele kamo sa Qua totoso pude pitu gamu Rau. Lopu kote 
aqa si Arau; lopu kote tataru, babe hobe binalabala. Kote ta pitu si agoi koari mua 
hahanana meke mua tinavete, zama vura gua si Arau Zihova sa Banara.’ ” 


Mate sa Barikaleqe te Izikeli 

15 Kamo mae koa rau sa zinama te Zihova: 16 “Tuna na tie, pa keke sineke mo si kote 
vagi pania Rau si asa sapu tataru hola nia goi. Gua ba lopu kaqu kabo na talotana 
babe va honi kolomata si agoi. 17 Mamu kuliusu golomo mo; lopu talotana nia sa tie 
matena. Va hakea sa mua pusi batu, mamu va sagei sari mua sadolo pa nenemu; 
lopu va paere ia sa isumatamu babe hena i sari ginani tana variva buroi.” 

18 Ke tozi ni arau sari tie pana munumunu, meke pana veluvelu si mate mo sa qua 
barikaleqe. Munumunu pa koivugona si tavetia rau gua sapu ta tozi nia rau. 19 Meke 
nanasau ri tie, “Boka tozini gami goi na sa laedi sari ginugua hire? Na sa si hiva 
tozini gami goi?” 

20 Meke zama guahe si arau koa rini, “Kamo mae koa rau sa zinama te Zihova: 
21 Tozi nia sa butubutu Izireli, ‘Hiera gua si zama nia e Zihova sa Banara: Arau si 
nama pude va boni ia sa Qua Zelepade, vasina sapu balabala ia gamu loke kana si 
boka huaria, asa sapu qetu nia gamu pude dogoria meke tataru hola nia. Sari tumia 
koreo na vineki sapu veko hola i gamu si kote mate pa vedara, 2? meke kote tavetia 
gamu gua sapu ele tavetia Arau. Lopu va paere i sari isumata mia meke lopu henai 
sari ginani tadi tie pu koa pa tinalotana. 23 Lopu va gore pani sari pusi batu pa batu 
mia meke lopu va gore pani sari sadolo pa nene mia. Lopu kaqu kabo na talotana 
si gamu ba kote gore hiteke mo sari tinimia koa gua koari mia sinea meke kote kabo 
golomo mo si gamu. 24E Izikeli si sa mia vina gilagila; mi tavete lulia gua sapu tavetia 
sa. Pana ta evana si hie si kote mi tumae nia sapu Arau tugo se Zihova Baņara.’ 

25 Meke agoi, sa tuna na tie, koasa rane sapu kote huara pania Rau, sa vasina hopena 
sapu balabala ia rina tie loke kana si boka huaria, sa vasina hopena sapu qetu nia 
rini, sa tinolava sapu hiva dogoria na tataru hola nia rini, sari tudia koreo na vineki 
sapu koa hola si kote mate pa vedara. 26 Koasa rane asa si kote kamo mae si keke tie 
govete maena vasina meke tozini gamu sa inavoso. 27 Pa totoso asa si kote tukelia goi 
sa nuzumu; kote vivinei si agoi koasa tie asa meke kote podalae zamazama si agoi. 
Ke kote na vina gilagila si agoi koa rini, meke kote tumae nia rini sapu Arau tugo se 
Zihova.” 

Sa Kinorokorotae pa Guguana sa Butubutu Amoni 

1 Kamo koa rau sa zinama te Zihova:” 2 “Tuna na tie, taliri, mamu tia la pa Amoni, 
mamu korokorotae la i. 3 Zama la guahe koa rini: ‘Mi avosia sa zinama te Zihova 
Banara. Hiera gua si zama nia e Zihova sa Banara: Sina qetu si goi totoso tava boni 
sa Qua Zelepade, meke totoso ta huara gore sa popoa pa Izireli, meke totoso dogori 
gamu ta raovo sari tie pa Ziuda, “gua ke kote valani gamu Rau pude na tinago tadi na 
butubutu pa kali gasa rimata. Kote mae si arini meke tavete dia kinoa meke va turu 
ipi pa vari korapa mia; kote henai rini sari mia vuvua meke napoi sari mia meleke. 
5 Sa vasileana lavata pa Raba, si kote evanae na popoa duduli tadi kameli meke sa 
popoa Amoni si kote na magomagogosoana tadi na sipi. Pa totoso asa kote tumae nia 
gamu sapu Arau tugo se Zihova. $ Ura hiera gua si zama nia Arau Zihova sa Baņara: 
Sina popohara ni goi sari limamu meke puza nia nenemu pa pepeso, na qetu sisigiti 
si goi sina kana ia goi sa popoa Izireli, 7 ke kote nadoro atu nia Rau sa Limaqu koa goi 
meke variponi nigo guana vinagi pa vinaripera koari na butubutu. Kote kumata pani 

igo Arau koari na butubutu meke va murimuri pani igo koari na pinagaha popoa. 
Kote huara pani igo Rau, pude mamu tumae nia sapu Arau tugo se Zihova.”” 


Sa Kinorokorotae pa Guguana sa Butubutu Moabi 

8 “Hiera gua si zama nia e Zihova sa Baņara: ‘Sina zama guahe sari pa Moabi meke 
pa Seira, “Dono la, sa butubutu banara tadi pa Ziuda si kamahire si ta evanae gugua 
mo sari doduru butubutu,” gua.” 9 Ke kote ta rapata sari vasileana te Moabi pu koa pa 
voloso, sari popoa tolavaedi, sari Beti Zesimoti, Beolo Meoni, meke Kiriataimi. 10 Kote 
variponi nia Rau sa popoa Moabi turaņae nia sa popoa Amoni, la koari pa kali gasa 
rimata pude na dia tinago, pude lopu kaqu ta balabala pule sa popoa Amoni koari 
na butubutu banara, 11 meke kote tava kilasa koa Rau sa popoa Moabi. Pude madi 
tumae nia sapu Arau tugo se Zihova.’” 


Sa Kinorokorotae pa Guguana sa Butubutu Edomu 
12 “Hiera gua si zama nia Arau Zihova sa Baņara: ‘Sina tubehe se Edomu koa sa 
butubutu Ziuda meke sina sea si asa totoso tavete gua asa siasa,” 13 gua ke hiera gua si 
zama nia Arau Zihova sa Baņara: Kote va nadoro la nia Arau sa limaqu koa sa popoa 


Edomu meke va matei sari nana tie meke na kurukuru made nene. Kote huara ia 
Rau, meke podalae pa Temani kamo pa Dedani si kote mate pa vedara si arini. 14 Kote 


tubehe ia Rau si pa Edomu pa limadi ri na qua tinoni pa Izireli. Arini kote tavete la 
nia koa sa popoa Edomu gua sapu goto pa Qua binugoro meke tinaņaziri; madi tumae 
nia arini sapu Arau si tubehe, zama vura gua si Arau Zihova sa Baņara.’” 


Sa Kinorokorotae pa Guguana sa Butubutu Pilisitia 

15 “Hiera gua si zama nia Arau Zihova sa Baņara: ‘Sina sari pa Pilisitia si va 
kanakana la koe Ziuda meke va tubehe la pa tinanaziri, meke na seunaena sa dia 
hiniva pude va huara pania si pa Ziuda,” 16 gua ke hiera gua si zama nia Arau Zihova 
sa Banara: Nama si Arau pude nadoro la nia sa limaqu koari pa Pilisitia. Kote va 
matei Rau meke huara pani sari pu koa hola koasa raratana. 17 Kote tavete vura nia 
Rau sa vina tubehe nomana koa rini meke va kilasi koasa Qua tinanaziri. Pude madi 
tumae nia totoso tubehe si Arau koa rini, sapu Arau tugo se Zihova.’ ” 

Sa Kinorokorotae pa Guguana Taea 

1 Pa rane kekenu koasa sidara, koasa vina manege eke vuahenina sa mami 
tinaraovo, si zama mae koa rau se Zihova:* 2 “Tuna na tie, sina zama guahe sari pa 
Taea pa guguana Zerusalema, ‘Ego, kamahire sapu eko ta huara sa popoa Zerusalema 
ke arau si kote tagotago, sa sasada la koari na butubutu si ta huara, meke sari 
tukutukuna si ele tukele mae koa rau. 3 Gua ke hiera gua si zama nia Arau Zihova sa 
Banara: Kei Taea, Arau kana igo si goi, meke kote turana va soku mae butubutu si 
Rau koa goi, kote kekenono gua sa kolo lamana sapu turana va kamo soku bogusu. 
4 Kote huari rini sari gobana sa vasileana pa Taea meke daku goreni sari nana 
vetu hakehakei ululudi; kote sara pani Arau sari na remoremo pude na patu mo 
sa doduruna sa popoa. > Kote na nusa patu si asa vasina, pude va neve vaqara habu 
si asa, ura Arau si ele zama, zama vura gua si Arau Zihova sa Banara. Kote na dia 
vinagi ari tie varipera tadi na butubutu si asa. 6 Meke sari vasina veko kinoa rini pa 
raratana popoa si kote na vedara la raza i. Gua pude tumae nia rini sapu Arau tugo 
se Zihova. 

7 Ura hiera gua si zama nia Arau Zihova sa Banara: Pa kali gede kote turana mae 
nia Rau koe Taea se Nebukaneza, sa banara pa Babiloni, sa banara tadi na banara, 
meke sari nana hose na totopili varipera, sari tie koi pa hose meke na geto minate 
nomana. 8 Arini si kote tuge vedara meke atu huari sari vasileana pa raratana pu koa 
i gamu; tinavete nama rapata si kote tavete atuni rini, tomotomo la pepeso pa kali 
goba pude haele nuquru pa korapana, meke ovulu sage dia lave pude raza atu gamu. 
9 Asa kote totolini sari na dekuru nomadi pude huara i sari sasada pa goba meke 
turaņae dia tinitoņa varipera si kote va hoqai rini sari na vetu hakehakei ululudi 
na niniradi. 10 Sari nana hose si kote soku hola ke kote tale kavurumu si goi. Sari 
mia goba si kote madidiri koari vevehedi ri hose varipera, totopili susuranana meke 
totopili varipera totoso nuquru si asa koasa mia sasada, gua ri tie sapu nuquru gua 
koari na lopa pa goba. 11 Sari nenedi rina hose kote haqala betoi sari doduru mua 
sirana; kote va matei sa sari mua tie meke sari mua dedegere niniradi si kote va hoqa 
gorei rini pa pepeso. 12 Kote vagi pani rini sari mua tinagotago meke paleke taloani 
sari mua likakalae arilaedi; kote va hoqa goreni rini sari mua goba meke huari sari 
mua vetu leleadi meke gona lani pa kolo hokara sari na patu, na labete, meke sari 
remoremo. 13 Kote va nosoa Rau sa kera va vevehe tamugoi, meke sa lopi hapu si 
lopu kote ta avoso pule.* 14 Kote tavete igo Arau pude na patu mo si agoi, vasina pude 
la neve vaqara sari tie habu. Lopu kote ta kuri pule si agoi, ura Arau Zihova si ele 
zama,’ zama vura gua se Zihova sa Banara.” 

15 Hiera gua si zama la nia e Zihova sa Banara koa sa vasileana pa Taea: “Vea 
lopu kote nenegara na holoqoru sari popoa pa raratana koasa vevehena sa hinoga 
tamugoi, totoso silava sari tie bakoradi meke na eono si ta evana koa goi? 16 Kote 
gore koari dia habohabotuana baņara sari na koburu tavia pa raratana, veko pani 
dia poko hade tolavaedi meke va gorei sari dia poko sapu ta piti va sari koari lozi 
leleadi. Kote pokopoko nia rini sa minatagutu meke habotu pa pepeso, neneqara eko 
mo meke kote hologoru nia rini sa hinoga tamugoi.” 17 Meke kote kabo si arini pa 
guguamu agoi meke zama atu guahe koa goi: 

‘Namu ta huara si agoi, kei na vasileana pu ta gilanana pa popoa pepeso, 
na butubutu tie ene pa lamana! 
Agoi sa niniranira koari na lamana, 
agoi meke sari tiena sa mua vasileana lavata; 
agoi va mataguti sari doduru pu koa vasina. 
18 Kamahire si neneqara sari popoa pa raratana 
pa rane sapu hoqa si agoi; 
sari na nunusa pa lamana si matagutu totoso ta huara si agoi.’ 

19 Hiera gua si zama nia Arau Zihova sa Banara: Totoso guni nigo Arau na vasileana 
lavata ta huarana, gugua ari na vasileana lavata sapu loke tie koa i, meke totoso va 
kamo atui Arau sari na bogusu pa lamana meke puzaka atu koa goi sari kolona, 20 si 
kote turaņa gore la nigo Arau si agoi koa rini pu ele gore la pa minate, la somanani 
sarini pu pukeranedi. Kote va koa igo Arau pa kauruna sa popoa pepeso, koari popoa 
ta huaradi pukerane, koa rini pu ele gore la pa vasina tadi tie matedi, meke lopu kote 
pule mae si agoi babe vagia mua lolomo koari tie toadi. 21 Kote va kamo nigo Arau 
pa keke minate kaleanana hola meke lopu kote koa si agoi. Kote hata igo rini ba lopu 


kote dogoro pule igo, zama vura gua si Arau Zihova sa Banara.”” 


27 


Na Kinera Vari Pomunae te Taea 

1 Kamo mae koa rau sa zinama te Zihova: 2 “Tuna na tie, kera nia keke kinera 
taruqoqo te Taea. 3 Zama la ia sa popoa Taea, sapu koana pa sasada vura la pa 
lamana, na tie holuholu si asa koari soku tie koari na raratana pa seu, ‘Hiera gua si 
zama nia e Zihova sa Banara: 

Agoi Taea, si zama guahe, 
“Gotogoto sa qua tinolava,” gua. 
4 Mua tinoa si koari na kolo bogusu; 
sari pu kuri igo na tavete va gotogoto igo. 
5 Arini taveti sari doduru mua labete 
koari na huda pa Toqere Hemoni; 
vagi huda sida si arini pa Lebanoni 
pude tavete poni igo dedegere tepe. 
6 Na huda oaku pa popoa Basani 
si tavete nia qelu rini tamugoi; 
na huda saeparasi pa raratana Saeparasi 
si tavete nia hatara rini, kadakada nia livo elopaniti. 
7 Mua tepe si na poko lineni sapu ta piti va sari koari lozi leleadi, mae guana pa Izipi 
meke asa tugo sa mua pitipiti. 
Sari mua ipi kadesi si buma meke pepolo 
mae guadi pa raratana pa Nusa Saeparasi. 
8 Sari mua tie qelu si mae guadi pa Saedoni meke Avadi. 
Kei Taea sari mua tie matazona si tavetavetedi mo pa vaka. 
9 Sari kamada mae guadi pa Bibilosi” si koa dia pa vaka 
aqa tuvatuvaka. 
Doduru vaka pa hebalana meke sari dia tie tavetavete 
si hoke atu kapae pa kalimu pude atu vari hobe tinagotago koa goi. 
10 Sari tie pa Pesia, Lidia, meke Libia, 
si na tie varipera pa mua qeto minate. 
Va sigoti rini sari dia lave na toropae koari na mua goba, 
arini poni igo sa mua tinolava. 
11 Ari tie pa Avadi meke Heleki 
si kopu koari mua goba pa vari kalimu; 
ari tie pa Qamadi 
si koa koari na mua vetu hakehakei ululudi. 
Va sigoti rini sari dia lave koari mua goba, 
somana vata dogoro nia rini sa mua tinolava sapu gotogoto. 

12 Ari pa Tasisi si atu holuholu koa goi sina soku nigo na tinagotago; atu vari hobei 
ni rini sari dia siliva, aeana, teni, meke ledi pude vagi dia likakalae arilaedi koa goi. 

13 Ari pa Qurisi, Tubala, meke Meseki si holuholu koa goi; vari hobe ni rini sari dia 
pinausu, tinitona boronizi pude vagi dia likakalae arilaedi koa goi. 

14 Ari tie pa Beti Toqama si atu vari hobe hose tavetavete, hose varipera, meke 
miulu pude vagi dia likakalae arilaedi. 

15 Ari pa nusa Rodesi si holuholu tugo koa goi, meke gua tugo sari kasa pa soku 
raratana; na livo elopaniti meke huda eboni si vari hobeni rini koa goi. 

16 Ari pa Siria si holuholu koa goi, na soku mua likakalae; poko pepolo, meke 
turakoisi,”, poko ta piti va sari koari lozi leleadi, poko lineni, patu binu meke patu 
ziņara rubi si vari hobeni rini koa goi. 


* 
7 27:9 Bibilosi si ta pozae Oebala meke koa pa popoa raratana Lebanoni. 27:16 Turakoisi si buma gua sa 
kopi pa sagauru pa rane sapu gona rimata. 

17 Ari pa Ziuda meke Izireli si holuholu koa goi; na huiti mae guana pa vasileana 
Miniti, palava memehena, zipale, oela olive, meke na meresena oto huda si vari 
hobeni rini koa goi. 

18 Na soku nigo na tinagotago meke likakalae ari laedi, ke holuholu kolo vaeni se 
Damasikasi koa goi mae guana pa Heliboni meke na vulu mae guana pa Zaha. 

19 Ari tie pa Dani meke Ourisi koadi pa Uzali si holui sari mua likakalae arilaedi; 
na aeana malohorona pude tana vina sari, na pasapasa tana ginani si vari hobe ni 
rini. 

20 Ari pa Dedani si holuholu balegete koa goi tana habotu pa hose. 

21 Ari pa Arebia? meke doduru koburu tavia pa Kedara si atu holuholu koa goi; na 
tuna sipi, sipi kokoreo nomadi meke na qoti si vari hobe ni rini koa goi. 

22 Sari tie holuholu pa Siba meke Rama si holuholu koa goi; na pasapasa sapu 
leanadi hola meke na soku votivotiki patu nedala meke na qolo si vari hobeni rini 
koa goi pude vagi sari mua likakalae arilaedi. 

23 Sari pa Harani, Kane, Idini, meke sari tie holuholu pa Siba, Asura, meke Kilimadi 
si holuholu koa goi. 24 Pa mua maketi si holu vagi dia poko leleadi koa goi si arini, na 
poko buma, na poko piti tava sari koari na lozi leleadi, meke poko tana hatara sapu 
visoviso meke koa i na iku sapu ta vuzala va nabu. 

25 Sari vaka pa Tasisi” 
na paleke poni igo sari mua likakalae leleadi. 
Na sini igo na sinurana mamatadi 
pa korapana sa lamana labena. 
26 Sari mua tie qelu na turanigo 
koasa kolo bogusu. 
Ba sa givusu pa gasa rimata kote va inete igo 
pa korapana sa lamana labena. 
27 Sari mua tinagotago, likakalae arilaedi tana holuholu, 
mua tie tavetavete pa vaka, tie turana vaka, meke tie tuvaka vaka 
mua tie holuholu meke tie varipera, 
meke doduru sapu koa pa korapa vaka 
si kote lodu pa korapana sa lamana labena 
koasa rane sapu lodu sa mua vaka. 
28 Sari na popoa pa masa si kote hodahodaka 
pana gagaemana sari mua tie tavetavete pa vaka. 
29 Doduru pu tanini qelu 
si kote luara palae vaka; 
sari tie turana vaka meke sapu tavetavete pa vaka 
si kote turu dia pa masamasa. 
30 Kote va ululu i rini sari mamalaini dia 
meke kabo igo rini; 


kote vuvusu ni kavuru rini sari batudia 
meke topili pa eba. 


31 Kote neri batu si arini pa guguamu agoi 
meke va sage poko baika. 
Kote kabo igo rini na ta sigiti maqomaqo dia 
meke kote koa talotana meke taruqoqo. 
32 Meke totoso kabo meke talotana nigo rini, 
si kote kabo zamazama si arini pa guguamu agoj; 
“Esei si ele lopu kulu gugua sa popoa Taea, 


* 27:25 Rev 18:11-19 

pa korapana sa kolo lamana?” 
33 Totoso karovo lamana sari mua likakalae holuholuana, 
si va qetui goi sari soku butubutu; 
koari mua tinagotago nomadi meke likakalae 
si va tagoi agoi sari binanara pa popoa pepeso. 
34 Ba kamahire si ta huara nigo pa kolo, 
pa korapa lamana peava koasa hebalana; 


sari mua likakalae holuholu meke mua tie holuholu 
si ele lodu turaņigo rini pa lamana. 

35 Sari doduru tie koadi koasa raratana, 
si hodahodaka nia sa mua tinasuna; 

sari dia baņara si matagutu hola, 
sari isumatadia si dono duta. 

36 Sari butubutu holuholu si magasa nigo dia; 
variva matagutu hola sapu va kamo ia goi 
meke lopu kote ta dogoro pule.’ ” 


28 


Sa Kinorokorotae pa Guguana sa Banara pa Taea 
1 Kamo mae koa rau sa zinama te Zihova: 2 “Tuna na tie, la tozi nia sa banara pa 
Taea, ‘Hiera gua si zama nia e Zihova sa Banara: 
Pa vinahesi pule pa bulomu 
si zama guahe si agoi, “Na tamasa si arau; 
na habotu pa habohabotuana tamasa si arau 
pa korapana sa lamana labena,” gua. 
Balabala ia mo agoi sapu gilagilana guana tamasa si agoi, 
ba na tie mo si agoi meke lopu na tamasa. 
3 Vegua, gilagilana hola nia goi se Daniela? 
Loke ginilagilana tomedi si boka paere koa goi? 
4 Pa mua ginilagilana meke binokaboka 
si va gavori goi sari tinagotago pude mua telemu, 
meke va soku i goi sari qolo meke siliva 
koari na mua vasina nagiti poata. 
5 Pa mua binokaboka pa vinari hobei hinoluholu 
si vari tomoni goi sari mua tinagotago, 
meke koa gua koasa mua tinagotago 
si vahesi pule nia sa bulomu. 
6 Gua ke hiera gua si zama nia Arau Zihova sa Banara: 
Sina balabala ia goi sapu gilagilana si agoi, 
gilagilana gua na tamasa, 
7 ke kote turana maeni Arau sari na tie karovodi koa goi, 
sapu kaleanadi hola koari doduru butubutu; 
kote lobusu vurani rini sari dia vedara meke huaria sa mua tinolava meke mua 
ginilagilana 
meke kote hova ia rini sa mua ninedala tolavaena. 
8 Kote turana gore la nigo rini pa minate, 
meke kote mate va kaleana panigo 
pa korapa bulona sa kolo bogusu. 
9 Vegua, pa totoso asa si kote boka zama guahe si goi, “Arau si na tamasa,” gua, 
pa kenuna sa tie pu kote va mate igo? 
Agoi si na tie mo, lopu na tamasa 

pa limadi ri kasa pu kote va mate igo. 
10 Kote mate guana tie huporomu 
pa limadi ri tie karovodi. 
Arau si ele zama,’ zama vura gua se Zihova sa Banara.” 


Sa Hinoqa Tanisa Banara pa Taea 
11 Kamo mae koa rau sa zinama te Zihova: 12 “Tuna na tie, mu taruqoqo pa guguana 
sa banara pa Taea, mamu zama la guahe koasa: ‘Hiera gua si zama nia e Zihova sa 
Baņara: 
Agoi sa kineha tanisa ninono, 
sini igo na ginilagilana meke gotogoto sa mua tinolava. 
13 Koamu pa Idini si agoi, 
pa inuma te Tamasa; 
doduru patu arilaedi si va sari igo si agoi: 
patu rubi, topazi, meke na patu emerolo”, 
kirisolaiti, onikisi, meke zasipa, 
sapaea, turakoisi, meke beriolo. 
Sari mua vinasari si ta tavete tugo pa qolo; 
va nama ni rini koasa rane sapu ta kuri si agoi. 
14 Ta vizatamu si agoi pude na mateana kopu, 
gua ke va madi igo Arau. 
Koamu pa toqere hopena te Tamasa; 
meke ene si goi koari na patu sapu nedala guana nika. 
15 Loke tinazutumu si goi pa doduru mua tinavete 
podalae koasa rane sapu ta tavete si agoi 
kamo totoso sapu ta dogoro sa kinaleana koa goi. 
16 Sari mua tinavete holuholu pa soku vasina 
si turana lani igo pa hiniva va mate tie, 
meke tavete va sea si agoi. 
Ke kurekure si agoi meke hadu vura nigo Rau koasa toqere te Tamasa, 
kei agoi na mateana kopu, hitu vura nigo Rau, 
koari na patu sapu nedala guana nika. 
17 Podalae vahesi pule nia sa bulomu agoi 
pa guguana sa mua tinolava, 
meke va kaleania goi sa mua ginilagilana 
koa gua koasa mua ninedala tolavaena. 
Ke gona gore la nigo Arau pa popoa pepeso; 
meke va guni nigo Rau na kineha kaleana pa kenudi rina banara pude lopu ta 


keha luli. 
18 Koari mua soku sinea meke mua hinoluholu sekesekeidi 
si va kaleani goi sari mua vasidi vahesihesiana. 


Ke va vura ia Rau si keke nika pa korapamu agoi 
meke asa mo gani igo, 

meke va evanae nigo eba Arau pa pepeso 
pa kenudia rini pu dono toto atu. 

19 Doduru butubutu pu gilana igo 
si matagutu nia rini gua sapu ta evana koa goi; 


* 28:13 Sa patu rubi si zinara, topazi si meava guana hakua, emerolo si buma guana karamahi, kirisolaiti si na 
patu meava, onikisi si na patu gasigasi keoro meke bupara ziņara, zasipa si nedala guana qelasi viana, sapaea 
si na patu sapu bulu guana lamana peava, turakoisi si buma gua sa kopi pa sagauru pa rane sapu gona rimata, 
beriolo si buma guana elo kinu. 

variva matagutu hola sapu kamo ia goi 
meke lopu kote ta dogoro pule.’ ” 


Sa Kinorokorotae pa Guguana sa Popoa Saedoni 
20 Kamo mae koa rau sa zinama te Zihova:” 21 “Tuna na tie, taliri, mamu tia la ia si 
pa Saedoni; mu korokorotae la koasa, 22 mamu zama guahe: ‘Hiera gua si zama nia 


e Zihova sa Baņara: ji ji ji 
Kei Saedoni, Arau kana igo si agoi, 


meke kote vagi nia vinahesi Rau sa guguamu agoi. 
Kote tumae nia arini sapu Arau tugo se Zihova, 

totoso va raza nigo tinasuna Arau si agoi 

meke vata dogoro nia sapu Hopequ si Arau pa korapamu agoi. 
23 Kote garunu la nia Rau si keke oza koa goi 


meke va zoloro nia ehara sari mua sirana. 
Saripu ta seke va mate si kote hoqa, 


koasa vedara sapu koa pa doduru vari kalina sa. 
Gua pude tumae nia rini sapu Arau tugo se Zihova. 


Kote Ta Mana sa Popoa Izireli 

24 Sari na butubutu pu koa pa vari kalina sa popoa Izireli, si lopu kote vari sigiti 
guana hiqohiqo rakihi na pelo. Ura na kote tumae nia rini sapu Arau tugo se Zihova 
sa Banara. 

25 Hiera gua si zama nia Arau Zihova sa Banara: Pana varigara puleni Arau sari 
tinoni pa Izireli koari na butubutu vasina pu ta hurakatae la si arini, si kote va dogoro 
pule Nau si Arau koa rini sapu na Hopequ si Arau, gua, pa mata dia rina butubutu. 
Pude madi koa pa dia popoa soti, sa vasina sapu poni vala nia Rau koe Zekopi sa Qua 


nabulu. 26 Kote koa va bulebulei si arini vasina meke kote kuri dia vetu meke lete dia 
inuma vaeni; totoso va kilasi Arau sari butubutu pa vari kalidia pu zama nonovali, 


si arini si kote koa va bulebulei dia. Pude madi tumae nia sapu Arau tugo se Zihova 
sa dia Tamasa.’ ” 


29 


Sa Kinorokorotae pa Guguadi ri na Tie pa Izipi 
1 Pa vina manege puta vuaheni, pa vina manege puta sidara koasa vina manege 
rua rane, si kamo mae koa rau sa zinama te Zihova:* 2 “Tuna na tie, taliri, mamu tia 
la ia se Pero sa banara pa Izipi, mamu korokorotae la ia si asa meke sari doduru pa 
Izipi. 3 Mamu zama la guahe koasa: 'Hiera gua si zama nia e Zihova sa Banara: 
Arau kana igo si agoi Pero, sa banara pa Izipi, 
agoi si na malivi nomana sapu eko mua pa korapana sa mua ovuku. 
Zama guahe si agoi, “Sa Ovuku Naelo si taqarau; 
arau telequ tavetia pude na qua.” 
4 Ba kote rita nigo vinetunu Rau asemu 
meke va napiti lani pa kapumu sari igana pa mua ovuku. 
Kote kave vura nigo Rau koasa ovuku, 
turaņae sari na igana sapu napiti pa kapumu. 
5 Kote la veko pani igo Arau pa qega, 
agoi meke sari doduru igana. 
Kote hoqa la si agoi pa pezarana 
meke loke tie kote atu vagi igo babe pudiki igo. 
Kote variponi nigo Rau guana ginani 


* 28:20 Zol 3:4-8; Zak 9:1-2; Mt 11:21-22; Lk 10:13-14 * 29:1 Ais 19:1-25; Zer 46:2-26 

koari na kurukuru pinomo pa pepeso meke kurukuru tapuru pa galegalearane. 
6 Meke doduru pu koa pa Izipi si kote tumae nia sapu Arau tugo se Zihova.” 

Agoi si na kuli sapu na kolu hodu tanisa butubutu Izireli. 7 Totoso saputu vagi igo 
rini pa lima dia si viqala tu si agoi meke sopele pa ababe dia; totoso kalavarae si arini 
koa goi, si moku si agoi meke vari sea i mudi dia.” 

8 Gua ke hiera gua si zama nia Arau Zihova sa Banara: Na vedara si kote paleke 
mae nia Rau koa goi pude va matei sari mua tie na kurukuru made nene. ° Kote ta 
evanae na popoa ta huarana sa popoa Izipi. Gua pude tumae nia rini sapu Arau se 


Zihova. 
Sina zama guahe si agoi, “Sa Ovuku Naelo si taqarau; na arau tavetia,” gua, 10 Gua 


ke kana igo Arau si agoi meke sa mua Ovuku Naelo, ke kote iliri ia Arau sa popoa Izipi 
pude na popoa ta huarana meke loke ginugua leana koa ia, podalae pa Miqidoli kamo 
pa Asavani, meke seu kamo la pa voloso pa popoa Kusi. 1t Koari ka made navulu puta 
vuaheni si loke tie babe kurukuru kote ene nuquru ia; meke loke tie tugo kote koa ia. 
12 Kote huaria Rau sa popoa Izipi pude mani gua ari na popoa ta huaradi, meke sari 
nana vasileana lavata si kote koa ta huara meke ivulu ka made navulu puta vuaheni. 
Meke kote va talahuarae i Arau sari pa Izipi koari na butubutu meke va hurakatae i 
koari na pinaqaha popoa. 

13 Gua ba hiera gua si zama nia Arau Zihova sa Baņara: Pa vina betona sa made 
navulu puta vuaheni si kote varigara puleni Arau sari tie Izipi koari butubutu sapu 
ta hurakatae la si arini. 14 Kote turana pule maeni Arau pa tinaraovo meke va pule 
lani pa Izipi Ulu, pa popoa tadi tiatamadia. Kote na butubutu baņara hite mo si asa 
vasina. 15 Kote asa sa butubutu baņara hitekena koari doduru meke lopu kaqu va 
sage pule nia si asa koari kaiqa butubutu pule. Kote va malohoro pani ia Arau si asa 
meke lopu kagu nati hiniva puleni sa sari kaiqa butubutu pule. 16 Izipi si lopu kagu 
rane pule ia ari tinoni pa Izireli ba kote va nonoga pule ia Izireli sa dia sinea sapu 
taliri la si arini koa sa pude hata tinokae koa sa. Meke kote tumae nia rini sapu Arau 
tugo se Zihova Banara.”” 

17 Pa vina hiokona zuapa vuaheni, pa sidara kekenu koasa rane kekenu, si kamo 
mae koa rau sa zinama te Zihova: 18 “Tuna na tie, turana la nia e Nebukaneza, sa 
banara pa Babiloni, sa nana geto minate pa keke vinaripera mamatana pa Taea; 
doduru batu si golu meke sari avara dia si gulata beto. Ba lopu ta pia si asa meke 
sa nana qeto minate totoso razaia sa sa popoa Taea. 19 Gua ba hiera gua si zama nia 
Arau Zihova sa Banara: Sa popoa Izipi si kote variponi la nia Rau koe Nebukaneza, 
sa baņara pa Babiloni, meke asa kote paleke taloani sari nana tinagotago. Asa kote 
pudiki meke zalo pania sa popoa, guana tinabara tanisa nana qeto minate. 20 Poni la 
nia Rau sa popoa Izipi koasa, guana nana pinia koari nana minabo sina tavetavete 
poni Au sa meke sa nana qeto minate, zama vura gua si Arau Zihova sa Baņara. 

21 Koasa rane asa si kote va ninira pule ia Rau sa butubutu tie Izireli, meke kote 
tukelia Rau sa nuzumu agoi Izikeli pude ta avoso si agoi koa rini. Pude madi tumae 
nia sapu Arau tugo se Zihova.” 

Kote Va Kilasia Zihova sa Popoa Izipi 
1 Kamo mae koa rau sa zinama te Zihova: 2 “Tuna na tie, mu korokorotae, mamu 
zama guahe: ‘Hiera gua si zama nia e Zihova sa Banara: 
Kabo, mamu zama guahe, 
“Kei, kote kamo mo sa rane.” 
3 Ura sa rane si tata, 

sa rane te Zihova si tata, 
na rane opoadumu ia na lei, 

na totoso tasuna tadi na butubutu. 
4 Na vedara si kote mae raza pa Izipi, 

meke na tinasigiti si kote kamo koe Itiopia. 
Totoso hoqa pa Izipi saripu ta seke, 

si kote ta paleke taloa sari tinagotago tanisa 

meke sa sinokirae tanisa si kote ta huara palae. 
5 Sari pa Itiopia meke Libia, Lidia, meke doduruna sa popoa Arebia, meke sari doduru 
Qua tinoni pu somana koasa popoa vinariva egoi si kote hoqa turanae koe Izipi koasa 
vedara. 

6 Hiera gua si zama nia Arau Zihova: 

Sari baere te Izipi si kote hoqa, 

sa nana niniranira sapu vahesia sa si kote noso. 
Podalae pa Miqidoli kamo pa Asavani 

si kote hoqa koasa vedara, 

zama vura gua si Arau Zihova sa Baņara. 

7 Kote ta huara si arini, 

somanae koari popoa ele ta huaradi, 
meke sari dia vasileana lavata si kote koa 

somanae koari vasileana lavata sapu ivuludi. 
8 Pude madi tumae nia sapu Arau tugo se Zihova 

totoso sulu ia Rau si pa Izipi 

meke doduru pu toka nia si tava mate. 

9 Koasa rane asa si kote garunu taloa tie paleke inavoso si Arau pa vaka, la pa Itiopia 
pude va matagutu ia koasa nana kinoa va leana. Na tinalotaņa na tinasigiti si kote 
kamo koa rini pa rane tinahuara te Izipi, ura na kote hinokara kamo sia. 

10 Hiera gua si zama nia Arau Zihova sa Banara: 

Kote va kokoi i Rau sari qeto minate te Izipi 
koasa limana e Nebukaneza, sa banara pa Babiloni. 
11 Asa meke sa nana qeto minate, sapu kaleanana hola koari doduru butubutu, 
si kote ta turana mae pude huara ia sa popoa. 
Kote lobusu vagi rini sari dia vedara pude raza ia si pa Izipi 
meke va sini nia tie ta sekedi sa popoa. 
12 Kote va popai Rau sari na tototolo pa Ovuku Naelo 
meke holuholu la nia koari na tie kaleadi sa popoa; 
pa lima dia ri na tie pa votiki popoa 
si kote huara ia Rau sa popoa meke sari doduru tinitona pa korapana. 
Arau Zihova si ele zama. 
13 Hiera gua si zama nia Arau Zihova sa Banara, 


kote huari Arau sari na beku i: 
meke va noso i sari na kineha pa Memipisi. 


Lopu kote koa pule ia na koburu tavia si pa Izipi, 
meke kote va matagutu ia Rau sa doduruna sa popoa. 
14 Kote huaria Rau si pa Izipi Ulu, 
sulu pania si pa Zoani, 
meke va kilasia si pa Tibesi. 
15 Sa Qua tinanaziri si kote zoropo la nia Rau pa Pelusimu, 
sa popoa ninirana pa Izipi; 
meke va betoa sa tinagotago pa Tibesi. 
16 Kote va katu nia nika Rau sa popoa Izipi; 

Pelusimu si kote pekutu lamae pa tinasigiti, 
Tibesi si kote ta raza meke hoga pa vinaripera; 

meke Memipisi si kote koa matagutu doduru rane. 
17 Ari tie vagura pa Heliopolisi meke Bubasiti 

si kote hoqa pa vedara, 

meke sari vasileana lavata si kote ta raovo. 
18 Kote huporo sa rane pa Tapanesi 

totoso moku ia Rau sa ioki“ pa Izipi; 

vasina kote noso sa nana niniranira sapu vahesia sa. 
Kote opoadumu ia na lei si asa, 

meke sari nana vasileana hitekedi si kote ta raovo. 
19 Ke kote va kilasia Rau sa popoa Izipi, 


pude madi tumae nia sapu Arau tugo se Zihova.”'” 


Sa Niniranira Tanisa Banara pa Izipi si Ta Kumata 

20 Pa vina manege eke vuaheni, pa sidara kekenu, koasa vina zuapa rane, si kamo 
mae koa rau sa zinama te Zihova: 21 “Tuna na tie, ele moku ia Rau sa limana e Pero 
sa banara pa Izipi. Lopu ta pusi sa limana pude salana babe ta hade va sigoto pude 
tuturei ninira pude tanini pule vedara. 22 Gua ke hiera gua si zama nia Arau Zihova 
sa Banara: Kana ia Rau se Pero, sa banara pa Izipi. Na kote moku betoi Arau sari 
karua limana, sapu leanana meke sapu ele mokuna, meke va hoqa ia sa vedara pa 
limana. 23 Kote va talahuarae i Arau sari tie Izipi koari na butubutu meke hurakatae 
lani koari na pinaqaha popoa. ?4 Kote va ninira i Arau sari limana sa banara pa 
Babiloni meke vekoa sa Qua vedara pa limana sa, ba kote mokui Rau sari limana e 
Pero, meke kote silava si asa pa kenuna sa nana kana, guana tie bakorana meke tata 
mate. 25 Na kote va ninira i Arau sari limana sa baņara pa Babiloni, ba sari limana e 
Pero si kote sigoto pa kalina sa. Totoso vekoa Rau sa Qua vedara pa limana sa banara 
pa Babiloni meke seke nia sa pa popoa Izipi, si kote madi tumae nia sapu Arau tugo se 
Zihova. 26 Kote va talahuarae i Arau sari tie Izipi koari na butubutu meke hurakatae 
lani koari na pinaqaha popoa. Pude madi tumae nia sapu Arau tugo se Zihova.” 

Ta Padapada La koasa Huda Sida sa Popoa Izipi 
1 Pa vina manege eke vuaheni, pa vina neta sidara koasa rane kekenu, si kamo 

mae koa rau sa zinama te Zihova: 2 “Tuna na tie, mamu la zama guahe koe Pero sa 
banara pa Izipi meke sari nana tinoni: 
‘Koe sei boka ta padapada la sa mua binaņara tolavaena? 
3 Dono la koe Asiria, na huda sida pa Lebanoni pukerane, 

leleadi lelanana sapu va magomago gore la koari na hudahuda pa soloso; 
ululu hola si asa, 

sage kamo la tu koari na lei. 
4 Ta poni va leana kolo si asa, 

sari bukaha pa kauru pepeso va toqolo ululu ia; 


sari tototolo si koa dia 
pa vari likohaena sa 


meke garunu taloa kolo 
koari doduru huda pa soloso. 

5 Ke toqolo ululu hola la tu si asa 
holani sari doduru huda pa soloso; 


vaze va soku si asa 
meke gele la tu sari lelanana, 

araha sina ta poni va leana kolo si asa. 
6 Doduru kurukuru tapuru pa galegalearane 

si tavete dia vori koari na lelanana, 
doduru kurukuru pinomo pa soloso 

si hira pa kauru lelanana sa; 


doduru butubutu nomadi 
si koa aqoro dia koa sa. 


7 Na dono lea sa tinolava tanisa, 
repaha valeana sari lelaņa, 

ura sari karosona si gore pa pepeso 
kamo la vasina sapu soku ia na kolo. 


8 Sari huda sida pa inuma te Tamasa” 
lopu boka nana kamoa, 

sari huda paeni 
si loke lelanadi si gugua tanisa, 


sari huda hoborodi | 
ba lopu kamoi sari lelanana sa, 


loke huda pa inuma te Tamasa 
boka nana kamoa sa tinolava tanisa. 
9 Arau tavete va leleana ia pude dono lea 


meke va soku i sari lelanana. 
Asa sa inokoro tadi doduru huda pa Idini, 
sa inuma te Tamasa. 

10 Gua ke hiera gua si zama nia Arau Zihova sa Baņara: Sina nomana meke ululu 
holani sa sari kaiqa, kamo la gua tu koari na lei, meke sina vahesi pule nia sapu 
ululu hola si asa gua, 11 ke vala nia Rau si asa koasa banara koari na butubutu, 
pude asa kote va kilasia, luli gua koasa nana tinavete kaleana. Ke veko vata kale 
ia Rau. 12 Sari tie karovodi sapu kaleadi hola na maho gore nia meke veko pania. 
Sari vazena si hoqa koari na toqere pa doduru lolomo; sari lelanana si hoqa mokuni 
koari na tabahoara koasa popoa. Doduru butubutu pa popoa pepeso si vura koasa 
nana aqoro meke veko pania rini. 13 Doduru kurukuru tapuru pa galegalearane si la 
habotu dia koasa huda hoqana, meke doduru kurukuru pinomo pa soloso si koa dia 
koari na lelanana. 14 Gua ke loke huda pule, kapae pa kolo, si kote ululu va titie pule 
gua asa, sapu ovulu va kamoni batu dia koari na lei. Loke huda pule sapu kamo va 
leana i na kolo si kote ululu kamo pule gua asa; doduru arini si kote kamo pa minate, 
la pa kauruna sa pepeso, koari na tiena sa pepeso, arini pu gore la pa lovu. 

15 Hiera gua si zama nia Arau Zihova sa Baņara: Koasa rane sapu tava lodu gore 
la si asa pa minate si tamuni Rau sari na bukaha pa kauru pepeso pa tinalotanana 
sa; noso i Rau sari na tototolo meke va popa i Rau sari na ovuku. Koa gua koa sa 
si opoadumu ia Rau si pa Lebanoni, meke doduru huda pa soloso si harahara palae. 
16 Va neneqara i Arau sari na butubutu koasa dugalana sa hinoqa tanisa, totoso va 
gore ia Rau si asa pa lovu, turanae ari kasa pu gore la pa minate. Totosona asa si sari 
doduru huda pa Idini, pu ele kamo pa minate, si kote tava manoto beto, sari huda 
ta vizatadi meke leanadi pa Lebanoni, doduru huda sapu koa va leana i na kolo pa 
kauru pepeso si kote tava manoto. 17” Doduru pu koa aqoro koa sa, sari nana baere 
koari na butubutu, si somana luli la koasa pa lovu, somana tugo sari kasa pu mate 
pa vedara. 

18 Huda savana pa Idini si boka vari pada atu nia Rau koa goi pa tinolava na 
linavata? Gua ba agoi tugo ba kote ta turana gore la pa kauru pepeso turaņae koari 


* 
31:8 Zen 2:9 


Izikeli 32:1 1202 Izikeli 32:12 


na huda pa Idini; kote koa turani gamu sari tie huporo meke arini pu tava mate pa 


vedara. 
Kote gugua asa, se Pero meke sari doduru nana geto minate, zama vura gua si Arau 


Zihova sa Banara.”'” 

Kinera Tarugogo pa Guguana Pero 
1 Pa vina manege rua vuaheni, pa vina manege rua sidara koasa rane kekenu, 
si kamo mae koa rau sa zinama te Zihova: 2 “Tuna na tie, kera nia si keke kinera 
tarugogo pa guguana e Pero, sa banara pa Izipi, mamu zama guahe koa sa: 
‘Agoi si guana laione koari na butubutu; 
agoi si guana malivi koari na kolo bogusu 
tuara lamae koari na mua ovuku hitekedi, 
va mulaki goi sari na tototolo. 
3 Hiera gua si zama nia Arau Zihova sa Baņara: 
Sari na qeto minate si kote varigara, 
kote tavetavete ni Rau pude ipa nigo vaqara si agoi, 
meke arini kote kave sage nigo pa korapana sa Qua vaqara. 
4 Kote gona la nigo Arau pa pepeso 
meke buli la nigo pa pezarana. 
Kote va malumi Arau sari na kurukuru tapuru pa galegalearane pude hake dia koa 
goi 
meke doduru kurukuru pinomo pa popoa pepeso pude dena nigo rini. 
5 Kote va hoqa lani Rau sari masa mia koari na toqere 
meke va siņi ni sari na lolomo na toqere koari na tomate mia. 
6 Sa zolorona sa eharamu si kote va boboso nia Rau sa popoa pepeso 
sage kamo la koari na toqere, 
meke sari na tabahoara si kote sini na tomate mia. 
7 Totoso va mate panigo Arau, si kote va paere ia Rau sa galegalearane,” 
meke va hupori sari na pinopino; 
kote va paeria Rau sa rimata koari na lei 
meke sa sidara si lopu kote kalalasa. 
8 Doduru kalalasa sapu va bakalia sa galegalearane 
si kote va hupori Rau pa guguamu agoj; 
meke kote va huporia Rau sa mua popoa, 
zama vura gua si Arau Zihova sa Baņara. 


9 Soku butubutu si kote va tasuna i Rau bulodi , 
pana va gorevura ia Rau sa tina huaramu koari na butubutu, 


meke koari na popoa pu lopu ele tumaeni goi. 

10 Kote va magasa i Arau sari soku butubutu pa guguamu agoi, 
meke sari banara si kote hodahodaka turanae matagutu pa laemu agoi 
pana hiru nia Rau sa Qua vedara pa kenudia. 

Koasa rane sapu hoqa agoi 
si kote hopeke nenegara si arini, 
doduru si kote hopeke koa matagutu pa dia tinoa. 

11 Ura hiera gua si zama nia Arau Zihova sa Banara: 

Sa vedara tanisa banara pa Babiloni 
si kote mae raza koa goi. 

12 Asa kote vata evania sa minate tadi mua butubutu 


s 32:7 Ais 13:10; Mt 24:29; Mk 13:24-25; Lk 21:25; Rev 6:12-13, 8:12 


Izikeli 32:13 1203 Izikeli 32:27 


koari na vedara tadi na tie niniradi, 
arini sapu kaleadi hola koari doduru butubutu. 
Arini kote va betoa sa vinahesi pule te Pero, 
meke doduru nana butubutu si kote tava kilasa. 
13 Kote va mate i Rau sari doduru nana bulumakao 
koari na tagele ovuku 
sapu lopu kote tava nanaili pule pa nene tie 
babe ta neti va mulaka koari na bulumakao. 
14 Kote va malumi Rau sari nana kolo pude koa bule 
sari nana tototolo pude totolo guana oela, 
zama vura gua si Arau Zihova sa Banara. 
15 Totoso huara pani ia Rau sa popoa Izipi 
meke vagi pani sari doduru tinitona pa korapana, 
totoso seke goreni Rau sari doduru pu koa vasina, 
si tiqe kote tumae nia rini sapu Arau tugo se Zihova.’ 
16 Asa sa kinera taruqoqo sapu kote kera ponia rini si asa. Ari tudia vineki rina 
butubutu kote kera nia; kote kera ponia sa popoa Izipi meke sari doduru nana 
butubutu, zama vura gua si Arau Zihova sa Banara.” 


Sa Popoa Tadi na Tie Matedi 

17 Pa vina manege rua vuaheni, pa sidara kekenu koasa rane vina manege lima, si 
kamo mae koa rau sa zinama te Zihova: 18 “Tuna na tie, mu kaboi sari na butubutu pa 
Izipi, mamu garunu lani pa kauru pepeso si arini, pude koa turani sari tudia vineki 
rina butubutu niniradi, luli sari kasa pu gore la pa minate. 19 Mamu zama la guahe 
koa rini, 'Vegua, gamu si ta tatarue mia hola ni sari kaiqa? Gore la, mamu eko turani 
sari tie huporodi vasina.’ 20 Kote hoqa turani arini sari kasa pu tava mate pa vedara. 
Sa vedara si ele ta lobusu vagi; mu ririhi taloa nia si asa meke sari nana butubutu tie. 
21 Pa korapa lovu si kote zama sari koimata niniradi pa guguana Izipi meke sari nana 
baere, ‘Gore mae hire sari kasa meke kote eko turani rini sari tie huporodi, turani 
sari tie ta seke va matedi pa vedara.’ 

22 Asiria meke sa nana qeto minate si koa dia vasina; koa vari likohae nia ri doduru 
nana baere pu ele hogadi pa vedara. 23 Sari dia lovu si lohi latu pa korapana sa popoa 
tadi na tie matedi, meke sa nana qeto minate si eko vari likohae nia sa lovu tanisa. 
Ari doduru pu va mataguti sarini pa popoa tadi tie toadi si ta seke va mate, hoqa 
koasa vedara. 

24 Sa butubutu Elami si koa nana vasina. Sari doduru nana qeto minate si koa vari 
likohae nia rini sa lovu tanisa. Doduru arini si ta seke, hoqa koasa vedara. Ari doduru 
pu va mataguti sarini pa popoa tadi tie toadi si na tie huporodi meke gore beto la 
pa popoa tadina tie matedi. Paleki rini sari dia kinurekure gua arini pu gore la pa 
minate. 25 Na teqe si ta tavete poni nia e Elami pude koa turani sarini pu ta seke, 


meke sari doduru nana butubutu si koa vari likohae nia rini sa lovu tanisa. Doduru 
arini si na tie huporodi, ta seke va mate koasa vedara. Sina va mataguti rini sarini pa 


popoa tadi tie toadi, ke paleki rini sari dia kinurekure gua arini pu gore la pa minate; 
la eko turani rini sari tie ta sekedi. 

26 Ari butubutu Meseki meke Tubala si koa dia vasina, meke sari dia qeto minate 
si koa vari likohae pa dia lovu. Doduru arini si na tie huporodi, na ta seke va mate 
koasa vedara sina va mataguti rini sarini pa popoa tadi tie toadi. 27 Na vea ke lopu 
eko turani rini sari na tie varane huporodi sapu ele matedi, sarini pu gore la pa lovu 
turanae dia tinitona varipera, meke sapu tarabatuni sari dia vedara? Totoso niniradi 
rini si va mataguti rini sarini pa popoa tadi tie toadi, ba sa vina kilasa koari na sinea 
tadi pa Meseki meke Tubala si pa susuri dia. 

28 Kei Pero, agoi tugo si kote ta seke gore meke somana eko koari na tie huporodi, 
turanae koa rini pu tava mate koasa vedara. 

29 Edomu si koa tugo vasina, sari nana banara meke doduru nana koburu tavia; 
vea noma gua sa dia niniranira, ba eko turani mo rini sari tie ta seke koasa vedara. 
Eko turani rini sari tie huporodi, gua arini pu gore la pa popoa tadina tie matedi. 

30 Doduru koburu tavia pa kali gede” meke doduru tie Saedoni si koa tugo vasina; 
vea va matamatagutu tie gua si arini koasa dia niniranira pukerane, ba kamahire 
kote kurekure meke gore turani rini sari tie ta sekedi. Na tie huporodi si arini meke 
la eko turani rini sarini pu ta seke koasa vedara, meke paleki rini sari dia kinurekure 
meke gore turaņi sari kasa pu la pa minate. 

31 Pero meke doduruna sa nana qeto minate si kote tava manoto pana dogori rini 
sapu gua hire, sina lopu nana butubutu eke si ta seke koasa vedara, zama vura gua 
si Arau Zihova sa Banara. 32 Na Arau tugo garuni pude va mataguti sarini pu koa 
pa popoa tadi tie toadi, ba Pero meke sari nana qeto minate si kote eko turani sari 
tie huporodi, turaņi sarini pu ta seke koasa vedara, zama vura gua si Arau Zihova sa 
Baņara.” 

Vizatia Tamasa se Izikeli pude na Tie Kopu 

1 Kamo mae koa rau sa zinama te Zihova: 2 “Tuna na tie, zama la i sari turanamu, 
mamu zama guahe koa rini: ‘Pana turana mae nia Rau sa vedara koasa popoa meke 
vizatia sa tiena sa popoa si keke tie koa rini pude na dia tie kopu, 3 meke dogoria sa 
tie kopu sa vedara sapu mae gua koasa popoa meke ivu ia sa sa buki pude va balau 
i sari tie, 4 meke pana avosia keke tie sa buki ba lopu va balau si asa meke kamo sa 
vedara meke vagia sa sa nana tinoa, si telena kote ta zutu nia sa nana minate sa tie 
asa. ï Sina avosia nana sa kabona sa buki ba lopu va balau si asa, ke telena kote ta 
zutu nia sa nana minate. Be luli ia sa sa vina balau si kote harupu pule nia si asa. 
6 Ba, be dogoria mo sa tie kopu sa maena sa vedara ba lopu ivu ia sa sa buki pude va 
balau i sari tie meke kamo sa vedara meke sekea sa si keke tie koa rini, si sa tie asa 
si kote mate pa nana sinea, ba kote zutu ia Rau sa tie kopu koasa eharana sa.’ 

7 Tuna na tie, veko igo Arau si agoi pude na tie kopu koasa butubutu Izireli; ke 
mamu avosi sari zinama sapu zamani Rau mamu poni vina balau si arini. 8 Be zama 
guahe si Arau koasa keke tie kaleana, ‘Kei, agoi tie kaleamu, na kote hinokara mate 
si agoi,’ gua, meke lopu hite ososo nia goi si asa pude hobei sa sari nana hahanana, si 
kote mate sa tie asa koari nana sinea, ba kote zutu igo Arau si agoi koasa eharana sa. 
9 Ba be guana va balau ia goi si asa pude kekere si asa koari nana hahanana kaleadi 
meke lopu luli igo sa, si kote mate si asa koari nana sinea, ba agoi si kote ta harupu 
mua.” 


Hopeke Lalaeni sari Nada Tinoa 

10 “Tuna na tie, zama la guahe koasa butubutu Izireli, ‘Gua hie si zama nia gamu: 
“Sari mami tinavete sea meke sinea si ta goreni gami, meke koa gua koa rini si mate 
tatasa si gami. Kote vea gua meke toa si gami?” ’ 11 Mu zama guahe koa rini, ‘ʻHinokara 
gua sapu toaqu si Arau, zama vura gua si Arau Zihova sa Banara, Arau lopu qetu nia 
sapu pude mate sari tie kaleadi, ba leana si be kekere si arini pa dia hahanana pude 
madi toa. Mi kekere! Kekere koasa mia siraņa kaleanana! Na vea ke kaqu mate tu si 
gamu, kei gamu na butubutu Izireli?” 

12 Gua ke, tuna na tie, mu zama la guahe koari turanamu, ‘Sa tinonoto tanisa tie 
tonoto si lopu kaqu harupia si asa pana seke tinarae si asa, sa kinaleana tanisa tie 

kaleana si lopu kote tava kilasani sa pana kekere koa rini si asa. Pana tavete va sea sa 
tie tonoto, si lopu kote tava malumu pude toani sa sari nana tinavete tonoto koadi.’ 
13 Pana tozi nia Rau si keke tie tonoto sapu hinokara kote toa si asa, beto si ranea 
sa sa nana tinonoto meke podalae tavete va kaleana, si lopu kote ta balabala sari 
tinonoto sapu ele taveti sa; kote mateni sa sari kinaleana sapu taveti sa. 14 Meke be 
zama si Rau koasa tie kaleana, 'Hinokara kote mate si agoi,’ gua, beto si kekere tu si 
asa koari nana sinea meke taveti sa sapu tonoto meke nono, 15 meke be va pulei sa 
sari tinitona tadi tie sapu tuqei sa totoso va malumu ni lipulipu sa, va pulei sa sapu 
hikoi sa, luli sa sari vina turu sapu variva toa, meke lopu taveti sa sapu kaleadi, si 
hinokara kote toa si asa; lopu kote mate si asa. 16 Lopu keke rina sinea sapu taveti sa 
si kote ta balabala pule la koa sa. Ele taveti sa sapu nono meke tonoto; ke hinokara 


kote toa nana si asa. , ji , 
17 Gua ba zama guahe sari turanamu, ‘Sa sirana te Tamasa si lopu tonoto,’ gua. 


Ba na dia siraņa tu si lopu tonoto. 18 Pana kekere sa tie tonoto koari nana tinonoto 
meke tavete va kaleana, si kote mate nia sa si asa. 

19 Meke be sa tie kaleana si kekere koari nana kinaleana meke taveti sa sapu nono 
meke tonoto, si asa si kote toa nia sa. 20 Kei gamu na butubutu Izireli, gua ba zama 
gua tu hie si gamu, ‘Sa sirana te Zihova si lopu tonoto,' gua. Ba na kote hopeke pitu 
gamu Rau si gamu koari mia hopeke hahanana.” 


Inavosona sa Hinoqa te Zerusalema 
21 Pa vina manege rua vuahenina sa tinaraovo mami, pa vina manege puta sidara, 
koasa vina lima rane, si kamo mae koa rau si keke tie sapu govete mae guana pa 
Zerusalema, meke zama, “Sa vasileana lavata si ele hoqa!” gua.” 22 Pana veluvelu 
koasa rane sipu lopu ele mae sa tie, si hake mae koa rau sa Limana e Zihova. Pana 
munumunu pa koivugona gua meke kamo mae sa tie si tukelia Sa sa nuzugu, ke boka 
zama pule si rau. 


Sari Sinea Tadi na Tinoni , , P , , 
23 Meke kamo mae koa rau sa zinama te Zihova: ?4 “Tuna na tie, saripu korapa koa 


koasa popoa ta huarana pa Izireli si zama gua he, ‘Se Ebarahami si keke tie mo, ba 
asa mo tagoa sa popoa. Ba gita si soku hola, na hinokara ta poni nia gita sa popoa hie 
pude na nada tinago.’ 25 Gua ke mu zama la guahe koa rini, ‘Hiera gua si zama nia e 
Zihova sa Baņara: Hena ia gamu sa masa sapu koa ia ehara, meke vahesi gamu sari 
mia beku, meke va zoloro ehara si gamu, si vegua balabala ia gamu sapu garo mia 
pude tago ia sa popoa gua? 26 Ranei gamu sari mia vedara ke kaleadi sari tinavete 
sapu taveti gamu, meke hopeke gamu si eko turania sa barikaleqe tanisa turanamia. 
Vea, garo mia pude tagoa tugo sa popoa?’ 

27 Mu zama la guahe koa rini: ‘Hiera gua si zama nia e Zihova sa Banara: Hinokara 
gua sapu toaqu si Arau, arini sapu koa hola koasa popoa ta huarana si kote mate pa 
vedara, arini pu vura la pa soloso si kote poni lani Rau koari na kurukuru pinomo 
pude hena i, meke arini pa popoa ta gobadi meke pa bae si kote mate pa oza. 28 Kote 
la Arau meke huara va kaleana pania sa popoa, meke sa niniranira sapu vahesia sa 
si kote kokoi, meke sari toqere pa Izireli si kote pinomo ke loke tie kote hiva karovi. 
29 Meke kote tumae nia rini sapu Arau tugo se Zihova, pana ele huara pania Rau sa 
popoa koa gua koari doduru kinaleana sapu taveti rini.” ” 


Kote Gorevura sa Inavoso te Izikeli , l , 
30 “Sapu agoi, tuna na tie, si korapa zamazama nigo ari turanamu kapae koari na 
gobagoba na sasada vetu, vari zamai guahe si arini, ‘Mae mada la avosia sa zinama 
sapu mae guana koe Zihova,' gua. 31 Sari Qua tinoni si atu koa goi, gua mo sapu hoke 

tavetia rini, atu habotu pa kenumu pude avosi sari mua zinama, ba lopu tavete luli 
rini. Pa nuzu dia si guana okoro va tabe si arini, ba pa bulo dia si puhi poata hinikodi. 
32 Na guana tie kera kinera babaere mo si agoi koa rini, sapu avoso lea mamalainina 


meke tumaena mikemike. Avoso lea mamalainina, sina avosi rini sari mua zinama 
ba lopu tavete luli rini. 


33 Pana gorevura sari doduru hire, si tige kote tumae nia rini sapu keke poropita si 
koa turania rini, meke hinokara kote gorevura sari.” 


34 


Sari Sepati pa Izireli 

1 Kamo mae koa rau sa zinama te Zihova: 2 “Tuna na tie, korokorotae la i sari na 
sepati pa Izireli; korokorotae mamu zama la guahe koa rini: 'Hiera gua si zama nia 
e Zihova sa Banara: Madi talotana sari sepati pa Izireli pu kopu puleni teledia! Vea, 
lopu sa rovana sipi tu si kote kopuni ari na sepati? 3 Gamu si napo meleke, pokoni 
gamu sari poko vulu, meke va mate mia sari sipi ta vizatadi, ba sa rovana sipi si lopu 
kopuni gamu. 4 Lopu va ninira i gamu saripu malohoro babe salani saripu moho 
babe hadei saripu bakora. Kopuni gamu meke poni tinavete mamatadi meke vari 
sigiti. Lopu la vagi puleni gamu saripu kekere sea babe hatai saripu muliunu. 5 Ke ta 
hurakatae si arini sina loke dia sepati, meke totoso ta hurakatae rini si ta evaņae na 
ginani tadi doduru kurukuru pinomo si arini.” 6 Ke enea ri na Qua sipi sari na toa 
meke doduru toqere ululudi. Ta hurakatae la si arini pa doduruna sa popoa pepeso, 
meke loke tie hata vagi pule ni. 

7 Gua ke, gamu na sepati, mi avosia sa zinama te Zihova: 8 Hinokara gua sapu 
toaqu si Arau, zama vura gua si Arau Zihova sa Banara, sina sa Qua rovana sipi si 
loke sepatina gua ke ta vagi taloa meke ta evanae na ginani tadi na kurukuru pinomo, 
meke sina lopu hata vagi pule ni ri na sepati sa Qua rovana sipi ba kopu puleni si 
arini meke lopu sa Qua rovana sipi, | gua ke, gamu na sepati, mi avosia sa zinama te 
Zihova. 10 Hiera gua si zama nia Arau Zihova sa Baņara: Arau kana i sari na sepati 
meke kote pitu i Rau si arini koari na dia tinavete pa laedi ri na Qua sipi. Kote va 
rizu pani Arau si arini pude lopu kaqu kopu nia rini sa Qua rovana sipi, pude lopu 
kote boka vagi pule ginani ri na sepati koa rini. Kote harupia Rau sa Qua rovana sipi 
pa nuzu dia. 


Sa Sepati Leana 

11 Ura hiera gua si zama nia Arau Zihova sa Baņara: Arau telequ kote hatai sari 
Qua sipi meke kote kopuni. 12 Gua sa sepati sapu kopuni sari nana sipi ta hurakataedi 
meke koa turani sa, si kote kopu gunini Arau asa sari Qua sipi. Kote harupu vagi Rau 
koari doduru vasina sapu ta hurakatae la si arini koasa rane sapu hupohuporona 
meke opoadumu ia na lei. 13 Kote turana vurani Rau koari na butubutu meke 
varigarani koari na pinaqaha popoa, meke kote turana lani Rau koasa dia popoa soti. 
Kote poni duduli Rau koari na toqere pa Izireli, pa tabahoara, meke koari doduru 
vasina sapu veko kinoa sari tie koasa popoa. 14 Kote kopuni Rau koari na duduli 
leanadi, sari na toqere ululudi pa Izireli si kote na dia vasina henahenana. Vasina 
si kote eko si arini koari na duduli leanadi, koari na toqere pa Izireli si kote henai 
rini sari duduli toa va leanadi. 15 Arau telequ kote kopu ni sari Qua sipi meke va 
eko magogosi, zama vura gua si Arau Zihova sa Baņara. 16 Kote hata vagi Rau sapu 
muliunudi meke turana puleni sapu ene va seu. Kote hade i Rau sapu bakora meke 
va ninira i sapu malohoro, ba sapu noboko meke ninira si kote va mate pani Arau. 
Pa ninoņo kote kopu ni Arau sari Qua rovana sipi. 

17 Sapu koa gamu Qua rovana sipi, si hiera gua si zama nia Arau Zihova sa Banara: 
Kote pitui Rau sari hopeke sipi, keke sipi la koasa keke, meke vari paqaha ni sari sipi 
koari na qoti. 18 Kaiga gamu si dena nia sa hena duduli leanadi meke sapu lopu henai 
gamu si neti va kaleana pani tu gamu pa nene mia. Napoi gamu sari kolo viadi, ba 
neti va mulaki sapu koa holadi. 19 Lopu leana sisigiti pude henai ri na Qua rovana 
sipi sapu neti gamu meke napoi sapu va mulaki gamu pa nene mia. 

20 Gua ke hiera gua si zama la nia Arau Zihova sa Banara koa rini: Dono mae, Arau 
telequ kote vari pitui ni sari sipi nobokodi meke sipi viviqedi. 21 Sina hodui gamu 
meke tupele ni avara mia, dutani kikiho mia sari na sipi malohorodi osolae hadu pani 
tu gamu si arini. 22 Arau kote harupia sa Qua rovana sipi, meke lopu kote ta saputu 
vagi pule si arini. Vinari pituidi ri keke sipi la pa keke si Arau kote tavetia. 23 Kote 
vekoa Rau si keke sepati, sa Qua nabulu Devita, pude kopuni, meke asa kote kopuni 
meke kote asa sa dia Sepati.” 24 Arau Zihova si kote na dia Tamasa, meke se Devita 


si kote na koburu tavia pa korapa dia. Arau Zihova si ele zama.” 

25 Kote tavetia Rau si keke vinariva egoi pa binule koa rini meke va rizu pani sari na 
kurukuru pinomo, pude boka koa va bulebulei dia si arini pa soloso qega meke puta 
muliunu pa hiqohiqo. 26 Kote mana ni Rau si arini meke sari vasidi pa vari likohaena 
sa Qua toqere. Na ruku si kote garunu gore nia Rau pa dia totoso; na ruku sapu koa 
ja minana si asa. 27 Sari inuma vua huda si kote ari vuadi, meke sari linetelete pa 
pepeso si kote komiha vuadi; sari tie si kote nabu sa dia kinoa pa dia popoa soti. 
Pana mokui Rau sari hudadi ri dia ioki meke harupi koari na lima pu va pinausu i, 
si kote tumae nia rini sapu Arau tugo se Zihova. 28 Lopu kote ta saputu vagi pule si 
arini koari na butubutu, babe ta hena koari na kurukuru pinomo. Kote koa va bulei 
si arini meke loke tie kote va mataguti. 2? Kote poni ni Rau sa dia popoa sapu koa ia 
linetelete sapu ta avosaedi meke leleadi; lopu kote mate pule si arini pa sone koasa 
popoa, babe tava sisire pule koari na butubutu. 30 Pude madi tumae nia sapu Arau, 
se Zihova sa dia Tamasa, si korapa koa turani si arini meke sapu arini sa butubutu 
Izireli, si na Qua tinoni, zama vura gua si Arau Zihova sa Baņara. 31 Gamu, sa Qua 
rovana sipi, sa rovana sipi pa Qua inuma duduli, si na Qua tinoni, meke Arau tugo 
sa mia Tamasa, zama vura gua si Arau Zihova sa Baņara.’” 

Sa Kinorokorotae pa Guguana Edomu 

1 Kamo mae koa rau sa zinama te Zihova:* 2 “Tuna na tie, taliri, mamu tia la pa 
popoa Edomu; mamu korokorotae la ia, 3$ mamu zama guahe: ‘Hiera gua si zama nia 
e Zihova sa Baņara: Arau kana igo si agoi Edomu, na kote nadoro atu nia Rau koa 
goi sa Limaqu meke huara panigo. 4 Kote huari Rau sari mua vasileana meke kote 
ivulu si agoi. Pude mamu tumae nia sapu Arau tugo se Zihova. 

5 Sina pukerane tu kana guni goi sari pa Izireli meke va matei goi totoso tasuna 
si arini, sa totoso sapu tava kilasa si arini. $ Gua ke, hinokara gua sapu toaqu si 
Arau, zama vura gua si Arau Zihova sa Banara, kote vari poni lani gamu Rau pa 
minate, meke sa zolorona sa eharamia si kote hadu luli gamu, sina lopu kilua gamu 
sa zolorona sa ehara, ke sa zolorona sa ehara kote hadu luli gamu. 7 Kote tavete 
guni nia Rau na popoa huarana na ivuluna sa popoa Edomu meke doduru pu ene 
nuquru meke vura koa sa si kote tava mate. 8 Sari mua toqere si kote va sini ni tie 
matedi Rau; sarini pu tava mate koasa vedara si kote hoqa koari mua toqere, meke 
koari mua lolomo meke koari doduru mua tabahoara. ? Arau kote va ivulu igo si agoi 

ninae rane; loke tie kote koa i sari mua vasileana hitekedi. Pude tumae nia goi sapu 
Arau tugo se Zihova. 

10 Ura na zama guahe si goi, “Sari karua butubutu hire meke sari dia pinagaha 
popoa si kote vagi gita nada, meke kote tagoi gita si arini,” gua; ba zama gua asa si 
gamu totoso koa Qua mo vasina si Arau, se Zihova. 11 Gua ke hinokara gua sapu toagu 
si Arau, zama vura gua si Arau Zihova sa Banara, sa mia binugoro meke kinonokono 
sapu tavete vura la nia gamu koa rini si kote gua tugo asa si tavete atu nia Arau koa 
gamu. Kote vata gilana pule Nau si Arau koa rini totoso pitu gamu Arau si gamu. 
12 Meke kote tumae nia gamu sapu Arau Zihova si avosi Oua sari binalabala kaleadi 
sapu zama lani gamu koari na togere pa Izireli. Totoso zama guahe si gamu, “Ele ta 
huaraedi si arini meke na gada ginani si arini pude henai,” gua. 13 Arau avosi Qua 
sari vinahesi pule tamugamu meke sari zinama nonovala mae koa Rau. 14 Hiera gua 
si zama nia Arau Zihova sa Baņara: Sipu korapa qetuqetu sa doduruna sa popoa 
pepeso, si kote huara pani gamu Rau si gamu. 15 Totoso ta huara sa popoa sapu 
tagoa sa butubutu Izireli si qetuqetu si gamu, ke kote gua asa tavete gunini gamu 
Arau. Kote ta huara si agoi toqere pa Seira, agoi meke doduru gamu pa Edomu. Pude 
mamu tumae nia sapu Arau tugo se Zihova.”'” 


36 


Sa Minana te Tamasa koari pa Izireli 

1 “Tuna na tie, korokorotae la i sari na toqere pa Izireli, mamu zama guahe, ‘Kei 
gamu na toqere pa Izireli, mi avosia sa zinama te Zihova. 2? Hiera gua si zama nia 
e Zihova sa Banara: Sa kana si zama atu guahe koa gamu, “Isa, sari toqere ululudi 
sapu pukeranedi, si na nada tinago gita kamahire.” 3 Gua ke mamu korokorotae, 
mamu zama guahe: “Hiera gua si zama nia e Zihova sa Baņara: Sina rapata gamu 
rini pa doduru vari kalimia meke huara pani gamu rini meke tago gamu rina ninae 
butubutu meke na dia vina sisireina na nonovalana si gamu, 4 ke gamu na toqere 
pa Izireli, mi avosia sa zinama Taqarau Zihova sa Baņara: Hiera gua si zama la nia 
Arau Zihova sa Banara koari na toa na toqere, na tabahoara, na lolomo, koari na 
vasidi ta huaradi meke vasileana ivuludi sapu ta hiko palae likakalaedi, meke tava 
sisire koari na butubutu pa vari likohae mia, ë hiera gua si zama nia Arau Zihova sa 
Banara: Koasa Qua tinanaziri maninina si ele zama i Arau sari butubutu pa vari kali 
mia, meke koari doduru pa Edomu, sina totoso vagia rini sa Qua pepeso pude na dia 
tinago, sari na pezara duduli, gua, si qetuqetu hola si arini, na kukiti nia rini bisa.” 
6 Gua ke mamu korokorotae nia sa popoa pa Izireli, mamu zama la i sari na toa na 
toqere, na tabahoara, na lolomo: Hiera gua si zama nia e Zihova sa Baņara: Arau si 
zama koasa Qua tinanaziri maninina sina ele kurekure nia gamu sa ninovanovala 
tadi kaiqa butubutu. 7 Gua ke, hiera gua si zama nia Arau Zihova sa Baņara: Ovulia 
Rau sa Limaqu meke tokotokoro si Rau sapu sari na butubutu pa vari likohaemia si 
kaqu ta ene nia tugo rini sa kinurekure. 

8 Ba gamu na toqere pa Izireli, si kote va vura lelana si gamu sapu vua katakata 
pude poni sari Qua tinoni pa Izireli, ura na tata pule mae si arini. 

9 Na galagala nigo Rau meke tataru nigo; kote ta geli pule si agoi meke ta lete, 
10 meke kote va soku i Rau sari na tie koa goi, sa doduruna sa butubutu Izireli ba 
kote gua tugo. Sari vasileana si kote koa i tie, meke kote ta kuri pule sari vasidi sapu 
ta huaradi. 11 Kote va sokui Rau koa goi sari na tie meke na kurukuru made nene 
manavasadi, meke kote podopodo va soku, meke hira va soku si arini. Kote va koa tie 
si Arau koa goi gugua pukerane meke kote tagotago si agoi, hola nia sapu pukerane. 
Pude mu gilania sapu Arau tugo se Zihova. 12 Kote turana tie si Arau, sari Qua tinoni 

pa Izireli pude ene karovo igo si agoi. Kote na dia si agoi meke agoi si kote na tinago 
tadirini; meke lopu kote mate pule sari koburu koasa sone sapu koa koa goi. 

13 Hiera gua si zama nia Arau Zihova sa Baņara: Sina zama guahe sari tie koa goi, 
“Agoi si va mate tie meke lopu va tago nia koburu goi sa butubutu,” 14 Gua ke lopu kote 
va mate tie pule si agoi babe vagi pani sari koburu tanisa butubutu, zama vura gua 
si Arau Zihova sa Baņara. 15 Lopu kote va avoso puleni gamu Rau sa ninovanovala 
tadi na butubutu, lopu kote kurekure pule ni gamu sari vina sisire tadi na tie, babe 
va hoqa pule ia sa butubutu, zama vura gua se Zihova sa Baņara.’” 


Tinoa Vaqura Tadi pa Izireli 

16 Meke kamo pule mae koa rau sa zinama te Zihova: 17 “Tuna na tie, totoso koa 
pa dia popoa soti sari tie pa Izireli, si va bonia rini sa popoa koari na dia hahanana 
meke tinavete. Sari dia hahanana pa Kenuqu si boni guana poko dogoro sidara tadi 
barikalege. 18 Ke va gore lani Rau koa rini sa Qua tinanaziri sina va zoloro ehara 
si arini koasa popoa meke va bonia koasa vinahesi beku. 19 Ke vari paqaha ni Rau 
koari na butubutu meke talahuarae ni koari na pinaqaha popoa si arini; pitu i Rau 
si arini luli gua koari dia hahanana meke tinavete. 20 Meke koari na butubutu sapu 
vasina la arini si nonovalaia rini sa Pozaqu Hopena. Ura na zama ni rina votiki tie 
sapu guahe, ‘Hire sari tinoni te Zihova, ba tava vura si arini koasa Nana pepeso,' gua. 
21 Balabala sisigitia Rau sa Pozaqu Hopena, sapu nonovalia sa butubutu Izireli koari 
na butubutu vasina pu la arini. 

22 Gua ke, mu zama la guahe koasa butubutu Izireli: ‘Hiera gua si zama nia e Zihova 
sa Banara: Kei, gamu na butubutu Izireli, lopu pa mia ginugua si tavetia Arau si hie, 
ba pa laena tu sa Pozaqu Hopena, sapu zama nonovalia ari na tie koari na butubutu 
na vasidi pu la i gamu. 23 Kote va dogoro ni Arau sari na butubutu vasina pu la koa 
si gamu sapu vea hopena gua meke arilaena gua sa Pozaqu Rau, sa Pozaqu Rau sapu 
zama nonovalaia rina tie pa laemia gamu. Pana va dogoro pule nau si Arau pa mata 
dia sapu Hopequ si Arau koa gamu si kote tumae nia ari na butubutu sapu Arau tugo 
se Zihova, zama vura gua si Arau Zihova sa Baņara. 

24 Ura na kote vagi vurani gamu Rau koari na butubutu; kote varigarani gamu Rau 
koari doduru pinaqaha popoa meke turaņa pule lani gamu koasa mia popoa soti. 
25 Kote siruni gamu kolo viana Rau pude mi via; kote va via gamu Rau koari doduru 
mia sinea meke koari doduru mia beku. 26 Na bulo vaqurana si kote poni gamu Rau 
meke keke magomago vagurana si kote veko ia Rau pa korapa mia; kote vagi pania 
Rau koa gamu sa mia bulo patu meke poni gamu sa bulo masa.” 27 Sa Qua Magomago 
si kote veko ia Rau pa korapa mia pude va boka gamu pude luli sari Qua vina turu 
meke kote kopu totoko ni gamu sari Qua tinarae. 28 Kote koa si gamu pa popoa sapu 
Arau poni la nia koari tiatamamia; meke kote na Qua tinoni si gamu meke Arau si 
kote na mia Tamasa. 2? Sari mia sinea si kote va via i Rau. Kote manani Rau sari 
kiko pude va soku i, meke lopu kote va kamo puleni gamu sone Rau. 30 Arau kote 
va katakata i sari na vuvua koari na hudahuda meke va namu va leana i sari na 
linetelete pa inuma, pude mi lopu kurekure pule pa kenudia ri na butubutu koa gua 
sapu kamoa sone sa popoa. 3! Totoso asa kote tiqe balabala pule i gamu sari sirana 
seadi sapu luli gamu meke sari mia tinavete kaleadi, meke kote hakohakoni gamu 
sari mia sinea meke sari mia tinavete variva malederedi. 32 Ba hiva nia Rau pude 
tumae nia gamu sapu lopu taveti Arau si hire pa laemia gamu, zama vura gua si 
Arau Zihova sa Baņara. Kei, gamu na butubutu te Zekopi, kaqu kurekure ni gamu 
na talotana ni sari mia hahanana. 

33 Hiera gua si zama nia e Zihova sa Banara: Koasa rane sapu va via gamu Rau 
koari mia sinea, si kote va koa pule gamu Rau koari na mia vasileana, meke sari 

vasidi sapu ta huaradi si kote ta kuri pule. 34 Sa popoa ta huarana si kote ta lelete 
pule meke lopu kote koa ta huarana eko mo pa mata dia ri tie pu ene hola koasa. 
35 Kote zama guahe si arini, “Sa popoa hie sapu loke laena si ta evanae gua na inuma 
Idini tu; sari vasileana lavata sapu eko ta huaradi meke ivulu si koa itu na tie meke 
ta goba vari likohae tu,” kote gua. 36 Meke kote tumae nia ri na butubutu sapu koa 
hola pa vari likohaemu sapu Arau Zihova si kurikuri pule pa vasidi sapu ta huaradi 
meke lelete pule pa vasidi sapu loke laedi. Arau Zihova si zama hie, meke na kote 


tavetia Arau.’ l , , 
37 Hiera gua si zama nia Arau Zihova sa Banara: Kote va malumu si Arau pude 


tavetia gua sapu tepa ia sa butubutu Izireli meke kote tavete ponini Arau sapu 
hierana: Kote va soku pule i Arau sari nana tinoni, soku hola gugua na rovana sipi, 
38 soku hola gugua na rovana sipi totoso va namanama vukivukihi pa Zerusalema 


koari nana rane inevaņa. Ke sari na vasileana lavata ta huaradi si kote sini i na 
rovana tinoni. Gua, pude madi tumae nia sapu Arau tugo se Zihova.” 


37 


Sa Lolomo Toqere sapu Koa ia na Susuri Tie 

1 Sa Limana Zihova si hake mae koa rau, meke turana vura nau sa Magomago te 
Zihova meke la veko au Sa pa kokorapana sa lolomo toqere; meke na sini ia na susuri 
tie sa vasina asa. 2 Turana ene sage gore nau Sa koari na susuri, meke dogoria rau 
sapu soku hola sari na susuri koasa lolomo, meke na popa hola sari susuri arini. 
3 Meke nanasa au Sa si arau, “Tuna na tie, vea boka toa sari susuri hire?” 

“Zihova Banara, Agoi eke mo tumae nia sapu asa,” olana gua si rau. 

4 Meke zama mae si Asa koa rau, “Mu korokorotae la koari na susuri hire, mamu 
zama la guahe koa rini, ‘Susuri popa mia, mi avosia sa zinama te Zihova! 5 Hiera gua 
si zama nia e Zihova sa Baņara koari na susuri hire: Na sinino si kote va nuquru 
atu nia Rau koa gamu, meke kote toa pule si gamu. $ Kote va soto ni gamu masa na 
ruruata Arau meke va poko ni gamu kapu; kote va nuguru atu nia Rau sa sinino koa 
gamu meke kote toa pule si gamu. Pude mi tumae nia sapu Arau tugo se Zihova.”” 

7 Ke korokorotae si arau gua sapu ta garunu nia rau. Meke totoso korokorotae arau 
si avosia rau sa vevehe, na qaletoro, na rizu sari na susuri meke vari hodae, susuri la 
pa susuri. 8 Dono la si arau meke vura la mo koari na susuri sari na masa na ruruata 
meke ta pokoe kapu, ba lopu koa i na siniņo sari tini. 

9 Meke zama mae si Asa koa rau, “Korokorotae la koasa sinino; tuna na tie, 
korokorotae, mamu zama la guahe koasa, ‘Hiera gua si zama nia e Zihova sa Banara: 
Agoi na sinino, mu mae gua koari ka made givusu, mamu sino la i sari tie matedi hire 
pude madi toa.’ ” 10 Ke korokorotae si arau gua sapu garunu nau Sa, meke nuguri mo 


na sinino sari kasa; toa gedi meke turu sage pa nene dia, na qeto minate lavata.” 

11 Meke zama mae si Asa koa rau: “Tuna na tie, sari susuri hire si arini mo sa 
doduruna sa butubutu Izireli. Zama si arini, ‘Sari susuri mami si popa meke gua 
sapu rovea gami si lopu ta evaņa, ke ta kumata palae mo si gami,’ gua. 12 Gua ke 
mamu korokorotae, mamu zama la guahe koa rini: Hiera gua si zama nia e Zihova 
sa Banara: ‘Kei Qua tinoni, kote tukeli Rau sari lovu mia meke va vura gamu; meke 
kote turana pule lani gamu Rau pa popoa Izireli. 13 Meke pana tukeli Rau sari lovu 
mia meke va vura gamu Rau koa rini si kote tumae nia gamu, na Qua tinoni, sapu 
Arau tugo se Zihova. 14 Kote vekoa Rau sa Maqomaqoqu pa korapa mia meke kote toa 
pule si gamu, meke kote va koa gamu Rau pa mia popoa soti. Mamu tumae nia sapu 
Arau Zihova si ele zama, meke ele taveti Rau si hire, zama vura gua si Arau Zihova.’ ” 


Keke Butubutu Pule sari Ziuda meke Izireli 

15 Kamo pule mae koa rau sa zinama te Zihova: 16 “Tuna na tie, vagia keke kolu 
huda, mamu kuberia koasa sapu guahe, ‘Nana e Ziuda meke sari pa Izireli sapu 
somana koasa.’ Mamu vagi pulea si keke kolu huda, mamu kuberia koasa sapu guahe, 
‘Kolu te Iparemi, nana e Zosepa meke sa doduruna sa butubutu Izireli sapu somana 
koa sa,’ gua. 17 Vari hoda ni pude keke mo sa kolu meke pude keke si arini pa limamu 
agoi. 

18 Pana nanasa guahe sari turanamu koa goi, 'Tozini gami, na sa laena sapu tavetia 
goi sana?’ gua, 19 si mu tozini, ‘Hiera gua si zama nia e Zihova sa Baņara: Kote vagia 
Rau sa kolu pa limana e Zosepa, sa kolu sapu pa limana e Iparemi, meke sari puku 
butubutu sapu somana koa sa, meke soto la nia koasa kolu te Ziuda, pude keke mo 
sa kolu huda meke pude ta evaņae na keke mo si arini pa Limaqu Rau.’ 20 Tanini 
pa limamu, pa kenu dia rini, sari kolu sapu ele kubekubere ni agoi, 21? mamu zama 
la guahe koa rini, ‘Hiera gua si zama nia e Zihova sa Banara: Kote vagi vurani Rau 
sari tie Izireli koari na butubutu vasina pu la koa rini. Arau kote varigara puleni pa 
doduru vasidi pu koa i rini, meke turana pule lani pa dia popoa soti. 22 Kote va keke 
butubutu pulei arau si arini pa popoa Izireli meke koari na toqere pa Izireli. Kote 
keke banara mo si tadi kasa doduru meke lopu kote karua butubutu pule si arini 
babe ta pagaha la pa karua butubutu banara. 23 Lopu kote va boni puleni si arini 
koari dia beku na kineha variva malederedi babe koari na dia vina karikari, ura Arau 
kote harupi koari doduru dia sinea variva hoqadi meke na kote va via i Arau. Kote 
Qua tinoni si arini meke Arau si kote na dia Tamasa. 

24 Kote banara ni sa Qua nabulu Devita si arini meke doduru ari kasa si kote keke 
mo sa dia sepati. Kote luli rini sari Qua tinarae meke kote kopu totoko ni rini sari Qua 
vina turu.” 25 Kote koa si arini koasa pepeso sapu poni nia Rau koasa Qua nabulu 
Zekopi, koasa popoa vasina pu koa sari tamamia. Arini meke sari tudia, meke sari 
koburu pu podoi ri tudia si kote koa hola ninae rane vasina, meke keke pa tutina sa 
Qua nabulu Devita si kote banara ni ninae rane ka rane. 26 Kote tavetia Rau koa rini 
si keke vinariva egoi pa binule; na vinariva egoi sapu kote koa hola ninae rane si 
hie. Kote va sokirae i Arau si arini meke va soku ia sa dia butubutu, meke koa rini 
kote vekoa Rau sa Qua vasina hopena sapu koa hola ninae rane ka rane. 27 Sa Qua 
vasina kokoana si kote koa koa rini; Arau si kote dia Tamasa meke arini si kote na 
Qua tinoni.” 28 Meke kote tumae nia ri na butubutu sapu Arau Zihova va madi ia sa 
popoa Izireli, pana koa hola koa rini sa Qua vasina hopena ninae rane ka rane.’ ” 


38 


Sa Kinorokorotae pa Guguana Qoqi 

1 Kamo mae koa rau sa zinama te Zihova: 2 “Tuna na tie, taliri, mamu tia la 
ia se Qoqi koasa popoa pa Magogi, sa nati koburu tavia pa Meseki meke Tubala; 
korokorotae la ia si asa,” 3 mamu zama guahe: 'Hiera gua si zama nia e Zihova sa 
Banara: Kei Oogi, Arau kana igo si agoi, sa nati koburu tavia pa Meseki meke Tubala. 
4 Kote va taliri pule igo Arau, va rita nigo vinetunu asemu meke turana vura nigo, 
agoi meke doduruna sa mua geto minate, sari mua hose, sari tie koi hose sapu tava 
saridi valeana koari na tinitona varipera, meke sari doduru mua vinarigara tie sapu 
tanini lave hitekedi na lavata, doduru arini pu va namanama vedara. > Sari pa Pesia, 
Itiopia, meke Libia si somanadi koa goi; doduru si sage toropae varipera meke tuqe 
lave. $ Qoma meke sari nana tie varipera, meke Beti Toqama sapu koa seu la gua tu 
pa kali gede” meke sari doduru nana tie varipera, sari butubutu sapu sokudi hola si 
somanadi koa goi. 

7 Oagiri, mamu va namanama, agoi meke sari doduru geto minate pu varigara koa 
goi, mamu turani goi si arini. 8 Koari na rane pu korapa mae si kote ta tioko si gamu 
pude varipera. Pa vuaheni mae hiroi si kote rapatia gamu si keke popoa sapu tiqe 
magogoso nana koari na vinaripera. Sari nana tinoni si ta varigara vagidi koari na 
soku butubutu meke pule la koari na toqere pa Izireli sapu ele seunae koa ivulu. Ta 
turaņa vuradi koari na butubutu si arini, meke kamahire doduru arini si korapa koa 
vata bulebulei dia. 9 Agoi meke sari doduru mua qeto minate meke sari butubutu 
sokudi sapu somana koa goi, si kote sage la, ene halabutu guana keke raneboni; kote 
guana lei si agoi sapu opoadumu ia sa popoa. 

10 Hiera gua si zama nia Arau Zihova sa Banara: Koasa rane asa si kote kamo atu 
koa goi si kaiqa hiniva meke kote tavetia goi si keke binalabala kaleanana. 11 Kote 
zama guahe si agoi, “Kote nuquru la si arau pa keke popoa sapu lopu ta gobadi 
sari vasileana; kote la rapati rau sari tie sapu korapa koa va bulebulei dia meke lopu 
rovea sapu kote ta rapata. Doduru arini si koa koari vasina sapu lopu ta gobadi, pude 
lavelave ni sari kana. 12 Kote zalo si rau, hiko, meke raza i sari tie sapu tiqe ta varigara 
pule maedi koari ninae butubutu, meke ta veko la koari na vasileana ta huaradi. Koa 
si arini pa vari korapadia rina soku butubutu pa kasia popoa ke kamahire si tago 
dia soku bulumakao meke na likakalae.” 13 Ari pa Siba meke Dedani meke sari tie 
holuholu pa Tasisi meke doduru nana vasileana hitekedi si kote zama atu guahe koa 
goi, “Vea, mae si goi pude zalo? Turana va soku tie si agoi pude hiko, pude paleke 
taloa ni soku siliva meke qolo, pude vagi pani sari bulumakao na likakalae meke 
pude zalo va soku, gua?” ’ 

14 Gua ke, tuna na tie, korokorotae, mamu zama la guahe koe Qoqi: ‘Hiera gua si 
zama nia e Zihova sa Banara: Koasa rane asa totoso korapa koa va bulebulei dia sari 
Qua tinoni pa Izireli si kote dono gilania agoi. 15 Kote topue vura gua si agoi pa mua 
vasina sapu seu la gua tu pa kali gede”, agoi meke sari soku butubutu sapu somanadi 
koa goi, kote koi beto pa hose si gamu, na vinarigara tinoni meke na qeto minate 
lavata. 16 Kote ene halabutu mae si gamu koari na Qua tinoni pa Izireli, guana lei 
sapu opoadumu ia sa popoa. Kei Qoqi, koari na rane pu kote mae si kote turana igo 
Arau si agoi pude mae raza ia sa Qua popoa, pude madi dogoro soti matadia sari na 
butubutu koari tinavete sapu taveti goi sapu na Hopequ si Arau, meke pude madi 


tumae Nau rini., , , , , ; 
17 Hiera gua si zama nia Arau Zihova sa Banara: Vea, lopu agoi tu si zama nigo 


Arau koa ri na Qua nabulu sari na poropita pa Izireli pukerane? Pa totoso asa si 
korokorotae si arini koari na soku vuaheni ele hola sapu kote turana mae nigo Arau 
si agoi pude raza ia si pa Izireli, gua.”” 


Va Kilasia Tamasa se Qoqi 

18 ““Hiera gua si kote ta evaņa koasa rane asa: Totoso rapatia Qoqi sa popoa pa 
Izireli si kote ta gevuru sa Qua binugoro maninina, zama vura gua si Arau Zihova 
sa Banara. 19 Pa Qua kinonokono meke tinanaziri halalana si zama vura nia Arau 
sapu koasa totoso asa si na niu nomana si kote kamo pa popoa Izireli. 20 Sari na 
igana pa kolo, sari kurukuru tapuru pa galegalearane, na kurukuru pinomo pa soloso, 
doduru kurukuru name, meke doduru tiena sa popoa pepeso si kote neneqara pa 
minatagutuqu Arau. Sari na toqere si kote hoqa gore, sari tabahoara si kote zuzulu, 
meke doduru goba si kote hoqa la pa pepeso. 21 Na vedara si kote tioko mae nia 
Rau pude mae raza ia se Qoqi koari na Qua toqere, zama vura gua si Arau Zihova 


sa Banara. Doduru vedara tadi nana tie si kote ṣeke la koasa tasina. 2 Pa vinari 
sekei meke oza kote va kilasa guni nia Arau si asa; kote zoropo gore nia Arau sa ruku 


kokoreo, na pepeso lerana meke na ruku kabukabue aesi koari nana tie varipera 

meke sari soku butubutu sapu somana luli koasa. 23 Meke kote tumae nia ri soku 
butubutu vea Hopequ gua si Arau meke kote dogoria rini sa Qua niniranira lavata. 
Pude madi tumae nia sapu Arau tugo se Zihova.'” 


39 
Ta Komiti se Qoqi 

1 “Tuna na tie, korokorotae la ia se Qoqi, mamu zama guahe: ‘Hiera gua si zama 
nia e Zihova sa Baņara: Kei Qoqi, Arau kana igo si agoi, na koburu tavia pa Meseki 
meke Tubala. ? Kote va taliri pule igo Arau meke ririhi igo. Kote turana vagi mae nigo 
Rau pa seu pa kali gede” meke garunu la nigo koari na toqere pa Izireli. 3 Meke kote 
seke pania Rau sa bokala pa lima gedemu meke va hoqai sari tupi pa lima mataomu. 
4 Kote hoqa si agoi koari na toqere pa Izireli, agoi meke sari doduru mua tie varipera 
meke sari butubutu pu somana koa goi. Kote poni la nigo Arau koari doduru kineha 
kurukuru tapuru meke koari na kurukuru pinomo pude na gedi ginani. 5 Kote hoqa 
si agoi pa pezarana, ura ele zama si Arau, zama vura gua si Arau Zihova sa Banara. 
6 Na nika si kote garunu la nia Arau pa Maqoqi meke koa rini pu koa va bulebulei 
koasa raratana, pude tumae nia rini sapu Arau tugo se Zihova. 

7 Kote vata gilana nia Arau sa Pozaqu Hopena koari na Qua tinoni pa Izireli. Lopu 
kagu va malumia Rau pude zama nonovala ia sa Pozaqu Hopena, meke kote tumae 
nia ri na butubutu sapu Arau se Zihova sapu Hopena pa Izireli. 8 Na korapa mae sia! 
Na hinokara kote ta evana si asa, zama vura gua si Arau Zihova sa Banara. Asa sa 
rane sapu ele zama nia Rau. 

9 Meke arini pu koa koari na vasileana pa Izireli si kote vura meke vagi sari tinitona 
varipera meke katuni nika meke sulu pani, sari lave hitekedi na lavata, sari bokala 
na tupi, sari kubao na hopere. Ka zuapa vuaheni si kote suna ni nika rini si arini. 
10 Lopu kilu la hata huda si arini koari na pezara babe maho huda pa hiqohiqo, sina 
kote rararo ni rini sari tinitona varipera. Meke kote zalo i rini sari kasa pu hiva 
mae zalo meke kote hiko koarini pu hiva mae hiko, zama vura gua si Arau Zihova sa 
Baņara.’” 


Ta Pomunae se Qoqi 

11 ““Koasa totoso asa si keke popomunuana pa Izireli si kote vala nia Arau koe Qoqi, 
koasa lolomo pa kali gasa rimata koasa kolo hokara”. Na kote ta pomunu vasina se 
Qoqi meke sari qeto minate tanisa, ke kote hukatia rini sa sirana tadi na tie ene. Ke 
sa vasina asa si kote ta pozae sa Lolomo Tadi na Qetu Minate Te Qoqi. 

12 Ka zuapa sidara si kote vari pomunae mo sa butubutu Izireli pude va via ia sa 
popoa. 13 Doduru tie pa Izireli si kote vari tokae pude pomunu ni si arini, meke sa 
rane sapu tava lavata Arau si kote na rane vina balabalana sa totoso tadi kasa, zama 
vura gua si Arau Zihova sa Banara. 

14 Kote tavetavete si kaiqa tie pude va via ia sa popoa. Kaiqa kote ene dono hata 
pa doduruna sa popoa meke kaiqa kote pomunu ni sarini pu ta dogoro pa pepeso. 
Pa vina betona sa zuapa sidara si kote podalae ene hata si arini. 15 Totoso enea rini 
sa popoa meke dogoria keke arini si keke susuri tie, si kote va turu nia vina gilagila 
sa pude mae sari tie vari pomunae meke mae vagi pania meke la pomunu nia pa 
Lolomo Tadi na Qeto Minate Te Qoqi. 16 Na vasileana ta pozae Hamona” si kote koa 
nana tugo vasina. Ke kote va via ia rini sa popoa.’ 

17 Tuna na tie, hiera gua si zama nia Arau Zihova sa Banara: Tioko la i sari doduru 
kineha kurukuru tapuru pa galegalearane meke doduru kurukuru pinomo: ‘Mae 

gamu doduru pa vari likohae, mamu varigara koasa vinukivukihi sapu va nama poni 
gamu Rau, na vinukivukihi nomana koari na togere pa Izireli. Vasina si kote hena 
masa si gamu meke napo ehara.” 18 Kote henai gamu sari masadi ri na tie niniradi 
meke napoi sari eharadi ri koburu tavia pa popoa pepeso, guana hena gemi sipi 
kokoreo nomadi meke sipi hitekedi, na goti meke bulumakao. Doduru arini si na 
kurukuru nobokodi va leana pa Basani. 19 Koasa vinukivukihi sapu va nama poni 
gamu Rau si kote hena deana si gamu osolae dena pata si gamu, meke kote napo 
ehara osolae viviri si gamu. 20 Pa Oua tevolo si kote dena ni gamu sari na hose meke 
sari tie koi hose, tie niniradi, meke sari doduru kineha tie varipera, zama vura gua 
se Zihova sa Banara.”'” 


Ta Kuri Pule sa Popoa Izireli 
21 “Kote va dogoro nia Rau sa Oua niniranira koari na butubutu meke sa doduru 
butubutu kote va sosode ia sa vina kilasa sapu ponini Rau meke sa Limagu sapu hake 


la nia Arau koa rini. 2 Podalae koasa rane asa si kote tumae nia sa butubutu Izireli 
sapu Arau tugo se Zihova sa dia Tamasa. 23 Meke kote tumae nia ri na butubutu sapu 


sari tie pa Izireli si ta raovo taloa sina tavete va sea si arini, meke sina lopu luli rini 
sari Qua tinarae. Ke tomea Rau koa rini sa Isumataqu, meke vari poni lani Arau si 
arini koari na dia kana, meke mate beto si arini pa vedara. ?4 Gua sapu tavete lani 
Rau koa rini si luli gua koasa dia tinoa bonina meke dia vina karikari mae koa Rau, 
meke tomea Rau koa rini sa Isumataqu. 

25 Gua ke, hiera gua si zama nia Arau Zihova sa Baņara: Kote turaņa pule nia Rau 
se Zekopi pa tinaraovo meke kote tataru ni Rau sari doduru tie Izireli, meke kote kopu 
totoko nia Rau sa Pozaqu Hopena. 26 Kote mulinini rini sari dia kinurekure meke sari 
doduru dia vina gugue mae koa Rau pana la koa va bulebulei pa dia popoa soti si 
arini meke loke tie va matamataguti. 27 Totoso turana puleni Rau koari na butubutu 
meke varigarani Rau koari na pinaqaha popoa tadi na dia kana, si kote va dogoro 
pule Nau sapu Hopequ si Arau koa rini pa mata dia ri na soku butubutu. 28 Gua, pude 
madi tumae nia sapu Arau tugo se Zihova sa dia Tamasa, ura hinokara Arau va raovo 
lani koari na butubutu ba kote varigara pule mae ni Rau pa dia popoa soti, meke lopu 
keke si kote koa muliunu. 2? Lopu kote tome pule ia Rau sa isumataqu koa rini, ura 
na kote zoropo vura nia Rau sa Magomagogu koasa butubutu Izireli, zama vura gua 
si Arau Zihova sa Banara.” 


40 


Ta Vagi La pa Zerusalema se Izikeli 

1 Koasa vina hiokona lima vuahenina sa mami tinaraovo, koasa pinodalaena sa 
vuaheni, pa vina manege puta rane koasa sidara, manege made vuaheni mudina 
sapu ta huara si pa Zerusalema, koasa rane asa si hake mae koa rau sa Limana e 
Zihova meke vagi taloa nau Sa. 2? Koasa dinogodogorae sapu poni au sa Tamasa si 
vagi lani au Sa si arau pa popoa Izireli meke veko gore nau sa pa keke toqere ululuna 
hola. Pa kali mataona” sa toqere si guana keke vasileana lavata, na kaiga vetuvetu si 
koa vasina.” 3 Vagi lani au Sa vasina, meke dogoria rau si keke tie sapu sa kinehana sa 
si guana boronizi, meke turu si asa koasa nuqunuquruana koa keke sasada, taninia 
nana pa limana si keke aroso padapadana meke keke kolu padapadana.” “Zama sa tie 
asa koa rau, “Tuna na tie, dodogoro ni sari matamu meke avavoso ni sari talinamu, 
mamu vagi valeana i sari doduru pu kote va dogoro nigo arau, ura gua asa ke ta 

turana mae tani si agoi. Mamu tozi lani koasa butubutu Izireli sari doduru pu kote 
dogori agoi.” 


Sa Lolomo Nuguru pa Kali Gasa Rimata 

5 Dogoria rau sa goba sapu vari likohae nia sa Zelepade meke sa vasina 
varivarigarana. Sa kolu padapadana pa limana sa tie si neta mita gelena. La pada 
ja sa sa goba; sa moatana sa si padana keke kolu meke sa ululuna sa si keke kolu 
doduruna tugo.” 

6 Meke la si asa koasa sasada sapu tia la pa gasa rimata. Ene sage ia sa sa 
halehaleana meke kamo panaulu sa si pada ia sa sa nuqunuquruana, si keke kolu 
gelena podalae pa sadana meke kamo pa korapana la. 7 Pa vari kalina sa lolomo 
nuquru la pa korapana si koa dia sari lose hitekedi tadi tie kopu sapu keke kolu 
geledi meke keke kolu labedi meke sari gobagoba pa vari korapadi ri na lose si karua 
mita lima navulu sentimita geledi. Meke sa nuqunuquruana koasa sasada sapu tia la 
pa Zelepade tata koasa lose nuqunuquruana si keke kolu gelena. 

8 Meke pada ia sa sa lose nuqunuquruana koasa sasada sapu tia la pa Zelepade, 
9 meke made mita labena si asa. Sa goba koasa sasada sapu tia la pa Zelepade si keke 


mita moatana. ji ji ji ji f ji 
10 Pa vari kalina sa lolomo nuguru si koa dia sari ka neta lose hitekedi. Sari doduru 


si keke mo padadi meke sari goba pa varikorapadi si kekenono geledi. 11 Beto si pada 
ia sa sa labena sa lolomo nuguru koa sa sasada meke ka lima mita labena si asa, meke 
pa vari korapadi ri hopeke lose tadi tie kopu pa vari kalina si onomo mita meke lima 
navulu sentimita labena si asa. 12 Pa kenudi ri na hopeke lose hitekedi si na gobagoba 
sapu lima navulu sentimita ululuna meke moatana, meke hopeke lose si ka neta mita 
vari kalina. 13 Beto si pada ia pule sa sa labena sa lolomo nuguru, podalae koasa 
gobagoba sapu koaia vuida tanisa keke lose hite kamo la koasa gobagoba koaia vuida 
tanisa lose hite pa kali karovo koasa sirana; asa si manege rua mita meke lima navulu 
sentimita labena. 14 Pada ia sa sa ululuna sa sasada sapu tia la pa varivarigarana 
meke kamo tolonavulu mita si asa. Pada kamoa sa sa lose sapu tia la koasa vasina 
varivarigarana. 15 Podalae koasa sasada nuquru kamo la gua koasa sasada tia la pa 
varivarigarana si hiokona lima mita gelena gua. 16 Sari doduru lose si koa i na vuida 
hitekedi koari na gobagoba sapu tia la gua pa sada; na goba vari paqaha ni sari lose. 
Sa lose nuqunuquruana ba koa ia na vuida hitekedi. Sari hukihukiridi ri na gobagoba 
pa vari korapadi rina lose koasa lolomo nuquru si tava sarie huda pamu. 


Sa Varivarigarana Lavata pa Sadana 

17 Meke vagi lani au sa koasa varivarigarana lavata pa sada Zelepade. Vasina 
dogori rau sari kaiqa lose hitekedi koasa goba varilikohae; ka toloņavulu puta sari 
lose. Na sirana ene si koa pa sadadi ri na lose. 18 Sa sirana ene si lulia mo sa kali 
varivarigarana pa kalidi ri na lolomo nuquru. Sa varivarigarana hie si kali gore hite 
koasa varivarigarana sapu pa kenuna sa Zelepade. 19 Meke pada ia sa sapu podalae 
pa lolomo nuquru pa kali gore meke kamo koasa sadana sa varivarigarana sapu pa 
kenuna sa Zelepade; asa si lima navulu mita seu gua pa kali gasa rimata, meke gua 
tugo pa kali gede si kekenono mo sa pada. 


Sa Sasadana sa Goba pa Kali Gede 
20 Meke pada ia sa sa labena meke gelena sa sasada sapu tia la pa kali gede sapu 
nuquru kamo la koasa varivarigarana lavata pa sadana sa Zelepade. 2?! Sari lose 
hitekedi, sapu ka neta pa hopeke kalina koasa lolomo nuquru, sari gobadi, meke sa 
lose nugunuguruana si kekenono gua mo sa sasada sapu tia la pa gasa rimata padadi. 
Sa pada si hiokona lima mita gelena meke manege rua mita lima navulu sentimita 

labena. 22 Sa lose nuqunuquruana, sari vuida hitekedi, meke sari pinegopego huda 
pamu si kekenono gua mo sa sasada pa kali gasa rimata padadi. Ka zuapa nenetiana 
si koa koasa halehaleana tanisa, sapu pa kenuna sa lose nuqunuquruana. 23 Koanana 
si keke sasada sapu nuquru la koasa varivarigarana pa korapa bara vasina koa sa 
Zelepade; sa sasada hie si tia la koasa sasada pa goba sapu koa pa kali gede” meke 
lima navulu mita seuna koasa. Kekenono tugo si asa gugua sa sasada pa kali gasa 
rimata sapu nuquru la tugo pa varivarigarana vasina koa sa Zelepade. 


Sa Sasadana sa Goba pa Kali Matao* 

24 Meke turana lani au sa pa kali matao meke dogoria rau sa sasada sapu tia la pa 
kali matao. Pada ia sa sa gelena meke labena, meke sa lose nugunuguruana tanisa 
meke kekenono gua mo sari sasada sapu vaquru ta pada. 25 Sa lolomo nuguru meke 
sa lose nuqunuquruana si koa i na vuida hitekedi gua mo sapu koari kaiqa sasada. Sa 
pada si hiokona lima mita gelena meke manege rua mita meke lima navulu sentimita 
labena. 26 Ka zuapa nenetiana si koa koasa halehaleana tanisa, sapu pa kenuna sa lose 
nuqunuquruana. Sari goba pa vari kalina sa lolomo nuquru si tava sarie pineqopeqo 
huda pamu. 2? Sa varivarigarana pa korapa bara vasina koa sa Zelepade si koa ia tugo 
na sasada sapu tia la pa kali matao, meke pada ia sa si hie meke kamo koasa sasada 
pa kali matao sapu pa varivarigarana lavata pa sadana; sa pada si lima navulu mita. 


Sari Sasada pa Varivarigarana pa Kenuna sa Zelepade 

28 Meke turana lani au sa koasa varivarigarana sapu koa pa korapana sa goba 
vasina koa sa Zelepade. Turana guni nau sa pa korapana sa lolomo sasada pa kali 
matao meke pada ia sa sa sasada pa kali matao meke kekenono gua mo sari kaiga 
si asa. 29 Sari lose hitekedi, sari goba pa varikorapadi rina lose hitekedi, meke sa 
lose nugunuguruana si kekenono gua mo sari kaiqa saripu ele ta padadi. Sa lolomo 
nuquru meke sa lose nuqunuquruana si koa i na vuida hitekedi. Sa pada si hiokona 
lima mita gelena meke manege rua mita lima navulu sentimita labena. 30 Sari lose 
nuqunuquruana si manege rua mita meke lima navulu sentimita geledi meke karua 
mita lima navulu sentimita sapu nugurudi la gua. 31 Sa lose nuqunuquruana tanisa 
si tia la koasa varivarigarana lavata pa sadana; sari na huda pamu si tava sarie koari 
hukihukiri gobana, meke ka vesu nenetiana si koa koasa halehaleana sage la koasa. 


Sa Varivarigarana pa Kenuna sa Zelepade: Sa Sasada pa Kali Gasa rimata 

32 Meke turana lani au sa koasa varivarigarana pa kenuna sa Zelepade pa kali gasa 
rimata, meke pada ia sa sa lolomo nuguru; sa pada si kekenono gua mo sapu sari 
pu ele ta padadi. 33 Sari lose hitekedi, sari goba pa varikorapadi rina lose hitekedi, 
meke sa lose nuqunuquruana si kekenono gua mo sari pu ta padadi. Sa lolomo 
nuquru meke sa lose nuqunuquruana si koa i na vuida hitekedi. Sa pada si hiokona 
lima mita gelena meke manege rua mita lima navulu sentimita labena. 34 Sa lose 
nuqunuquruana tanisa si tia la koasa varivarigarana lavata pa sadana; tava sarie 
huda pamu sari goba vari kalina sa nuqunuquruana, meke ka vesu nenetiana si koa 
koasa halehaleana sage la koasa. 


Sa Varivarigarana pa Kenuna sa Zelepade: Sa Sasada pa Kali Gede* 

35 Meke turana lani au sa koasa varivarigarana pa kenuna sa Zelepade pa kali 
gede, meke pada ia sa sa lolomo nuguru; sa pada si kekenono gua mo sapu ele 
ta padadi, 36 gua tugo sari na lose hitekedi, sari hukihukiridi rina gobana, sa lose 
nuqunuquruana meke sari vuida hitekedi. Sa pada si hiokona lima mita gelena meke 
manege rua mita lima navulu sentimita labena. 37 Sa lose nugunuguruana tanisa si 

tia la koasa varivarigarana lavata pa sadana; sari na huda pamu si tava sarie koari 
na goba pa vari kalina sa nugunuguruana, meke ka vesu nenetiana si koa koasa 
halehaleana sage la koasa. 


Sari Lose Tata koasa Sasada pa Kali Gede 

38 Na lose sapu koa ia na sasada, si koa tata koari na lose nugunuguruana koari 
hopeke lolomo nuguru pu la koasa varivarigarana pa kenuna sa Zelepade, vasina 
hoke ta nuzapa va via sari na vinukivukihi va ugugu. 39 Koa dia koasa lose 
nugunuguruana koari na lolomo nuguru si ka made tevolo, karua pa hopeke kalina, 
vasina hoke tava mate sari na kurukuru tana vukivukihi va ugugu, vukivukihi tana 
sinea, meke vukivukihi vina tonoto gale. 40 Pa sadana sa lose nugunuguruana, 
tata koasa halehaleana koasa sasada pa kali gede si koa dia si ka made tevolo, 
hopeke karua pa vari kalina sa halehaleana. 41 Ke ka made tevolo si pa korapana 
sa lose nuqunuquruana meke ka made tevolo si pa sada kapae koasa halehaleana, 
sa doduruna si ka vesu tevolo, vasina hoke tava mate sari na kurukuru. £ Koa dia 
tugo si ka made tevolo tana va vukivukihi va uququ sapu ta peqo vuradi pa patu; sa 
padadi si zuapa navulu lima sentimita geledi meke labedi, meke kukuru mita ululudi. 
Koa rini hoke tava hake sari likakalae sapu tavetavete ni rini pude va matei sari na 
kurukuru pude va vukivukihi va uququ meke sari kaiqa vinukivukihi pule. $ Na 
riritana sapu karua qaqaherena, hopeke keke pidoko geledi si soto vari likohae nia 
sa gobagobana sa lose. Sari tevolo si pude vasina hake sari masa pude vukivukihi. 

44 Koasa varivarigarana pa kenuna sa Zelepade si koa dia si karua lose, keke si pa 
kalina sa sasada pa kali gede meke tia la pa kali matao, meke keke si pa kalina sa 
sasada pa kali matao meke tia la pa kali gede. 45 Zama mae sa tie padapada koa rau, 
“Sa lose sapu tia la pa kali matao si tadi hiama pu kopu nia sa Zelepade, 46 meke sa 
lose sapu tia la pa kali gede si tadi hiama pu kopu nia sa hope. Arini sari tuna koreo 
e Zedoki; arini eke mo koari hiama sapu kote boka tata la ia se Zihova pude va tana 
pa Kenuna Sa,” gua si asa. 


Sa Zelepade meke sa Varivarigarana pa Kenuna 

47 Meke pada ia sa sa pavasana sa varivarigarana: na kekenono beto varikalidi, lima 
navulu mita gelena meke lima navulu mita labena. Sa hope si pa kenuna sa Zelepade. 
48 Meke turana lani au sa koasa lose nugunuguruana koasa Zelepade meke pada i sa 
sari gobana si karua mita lima navulu sentimita moatadi. Sa labena sa sasada si ka 
zuapa mita. Sari karua goba papakadi pa vari kalina pa kenuna sa sasada si keke mita 
lima navulu sentimita moatadi na geledi. 49 Sa lose nugunuguruana koasa Zelepade 
si manege puta mita gelena meke onomo mita labena podalae koasa sasada nuguru 
meke kamo la koasa sasadana sa lose hopena. Na halehaleana si koa nana pa kenuna 


sa sasada nuguru meke karua dedegere lavata si turu dia pa vari kalina sa sasada 
asa. 

1 Meke turana lani au sa pa sadana sa Lose Hopena pa Zelepade meke pada ia sa sa 
moatadi sari goba pa vari kalina meke sa pada si lima mita. 2 Sa nugunuguruana si 
lima mita gelena meke sa labena. Sa geledi sari karua goba pa varikalina sa sasada 
nuquru si hopeke karua mita meke lima navulu sentimita. Pada ia tugo sa sa Lose 
Hopena meke hiokona mita gelena meke manege puta mita labena. 

3 Meke nuquru la si asa koasa Lose Hopena pa Hopena. Pada i sa sari moatadi ri 
karua kalina sa sasada meke hopeke keke mita moatadi, meke sa labena sa sasada si 
neta mita. Sari gobagoba pa vari kalina sa sasada si neta meke lima navulu sentimita 
labedi. 4 Meke pada ia sa sa Lose Hopena pa Hopena meke sa gelena si manege puta 

mita meke sa labena si manege puta mita tugo. Hie sa lose pa korapana la. Meke 
zama mae si asa koa rau, “Hie sa Lose Hopena pa Hopena.” 


Sari na Lose sapu Ta Kuri Kapae koari na Gobana sa Zelepade 

5 Meke pada ia sa sa gobana sa Zelepade meke neta mita sa moatana sa gobagoba, 
meke sari hopeke lose pa kali gobana sa Zelepade sapu vari likohae nia sa doduruna 
sa Zelepade si karua mita labedi. 6 Ka neta sari hatara lose pa kali gobana sa Zelepade. 
Hatara pa pepeso, hatara kokorapa, meke hatara panaulu, meke ka tolonavulu lose 
si koa pa keke hatara. Na koa ia na vanavana sa gobana sa Zelepade vasina hake 
sari palakolidi rina hataradi rina lose pa kokorapa meke panaulu. Ke sari na palakoli 
koari na lose si lopu soto nuquru la koasa gobana sa Zelepade. 7 Sari lose pa hatara 
panaulu si labe holani sari lose koari karua hatara panapeka koasa, meke sa hatara 
pa kokorapa si labe hola nia sa hatara pa pepeso; sina sa gobana sa Zelepade si moata 
pa pepeso meke hiteke sage kamo panaulu. Na halehaleana si podalae pa hatara pa 
pepeso kamo panaulu, ene gua koasa hatara pa kokorapa. 8 Meke dogoria rau sapu 
pa vari likohaena sa Zelepade si na tinamunu pepeso sapu neta mita ululuna. Vasina 
si habotu sari na lose pa kali gobana sa Zelepade. 9-11 Sa goba pa sadadi ri na lose 
pa vari kalina sa Zelepade si karua mita lima navulu sentimita moatadi. Sa sirana 
ene pa sada sapu varilikohae ni sari na lose pa kali gobana sa Zelepade si karua mita 
lima navulu sentimita labena. Sa pada podalae koasa goba tia vura tadi na lose meke 
kamo koasa hukihukirina sa buturu sapu hake ia sa Zelepade si manege puta mita. 
Sa sirana eneneana si kamo koari na sasada nuquru koari na lose, keke si pa kali 
gede meke keke si pa kali matao. 


Sa Vetu pa Kali Lodu Rimata 
12 Sa vetu sapu tia la pa varivarigarana tata koasa Zelepade pa kali lodu rimata 
si tolonavulu lima mita labena. Sari gobana sa vetu asa si karua mita lima navulu 
sentimita moatadi pa vari likohaena meke sa gelena si made navulu lima mita. 


Sa Pada pa Doduruna sa Zelepade 

13 Pada ia sa tie sa Zelepade meke kamo lima navulu mita gelena, meke sa 
varivarigarana podalae pa mudina sa Zelepade meke turanae sa vetu pa kali lodu 
rimata meke sa gobana sa si lima navulu mita tugo geledi. 14 Sa labena sa 
varivarigarana pa kali gasa rimata koasa Zelepade podalae koasa kenuna sa Zelepade 
si lima navulu mita. 15 Meke pada ia sa sa gelena sa vetu sapu tia la koasa 
varivarigarana pa mudina sa Zelepade, kamo lai sari lose pa vari kalina sa si kamo 
pa lima navulu mita tugo. 


Kaiqa Ginuguana Pule koasa Zelepade 

Sari gobana sa Lose Hopena, sa Lose Hopena pa Hopena meke sa lose nugunuguru- 
anana, 16 sari dedegere koasa sasada, sa hatara, sari vuida nizupudi si tava opo paere 
labete beto. Sa hatara, sa goba sapu kamo la koari na vuida meke sari vuida si ta tava 
paere beto. 17 Pa kali sage koasa sasada nuquru la koasa Lose Hopena pa Hopena, 
meke sari gobana pa korapana sa Lose Hopena pa Hopena meke koasa Lose Hopena 
si ta peqo koari na kineha 18 mateana serubimi meke na huda pamu. Vari solasola i, 
huda pamu meke na serubimi gua. Sari serubimi si hopeke karua isumatadi. 19 Sa 
isumata tie si tia la koasa huda pamu pa keke kalina meke sa isumata laione si tia 
la koasa huda pamu pa keke kalina. Ta peqo si hire pa doduru gobana sa Zelepade. 
20 Podalae pa hatara meke kamo la panaulu koari doduru goba koasa Lose Hopena si 
tava peqo la sari na serubimi meke na huda pamu. 21 Sa sasada koasa Lose Hopena 
si vari nonoi ululuna meke labena meke gua tugo sa sasada tanisa Lose Hopena pa 
Hopena. 

Sa Hope Huda 
22 Koa nana si keke tevolo huda hopena sapu keke mita lima navulu sentimita 
ululuna meke sa labena si keke mita meke keke mita gelena; sari iiona, hubina meke 
vari kalina si na huda beto mo. Zama sa tie koa rau, “Hie sa tevolo sapu koa pa 
Kenuna e Zihova,” gua. 


Sari na Sasada pa Zelepade 

23 Sari sasada koari na Lose Hopena meke sa Lose Hopena pa Hopena si hopeke 
karua tukutukudi. 24 Sari tukutuku koari hopeke sasada si sigoto pa hinisi ke tukele 
gua pa kokorapana. 2? Koari na tukutuku koasa sasada pa Lose Hopena si ta pego 
la sari na serubimi meke na huda pamu gugua sapu ta peqo la koari na goba, meke 
na kekepi sapu na huda tavete nia rini si koa pa kenuna sa lose nuqunuquruana. 
26 Koari na goba pa kalina sa lose nuqunuquruana si koa dia sari vuida nizupudi 
sapu ta peqo la sari na serubimi meke huda pamu pa hopeke vari kalidi. Sari lose pa 
vari kalina sa Zelepade si koai tugo na kekepi. 

Karua Vetu Tata koasa Zelepade 

1 Beto si turana lani au sa tie pa kali gede“ pa korapa varivarigarana lavata pa 
sadana la meke la koari na lose pa kali karovo koasa varivarigarana lavata pa 
Zelepade. Sari na lose si koa kapae koasa vetu pa kali lodu rimata koasa Zelepade. 2Sa 
vetu nomana sapu sa sasadana si tia la pa kali gede si lima navulu mita gelena meke 
hiokona lima mita labena. 3 Keke kalina sa vetu nomana si tia la koasa varivarigarana 
pu vari likohae nia sa Zelepade sapu manege puta mita labena pa vari korapadi ri 
karua vetu. Keke kalina pule si tia la koasa varivarigarana lavata pa sadana sapu 
koa ia na sirana eneneana sapu va sari nia patu rini. Sa vetu si ka neta hatarana. 
4 Pa kenu dia ri na lose koasa vetu hie, si keke lolomo sirana, sapu lima navulu 
mita gelena, meke lima mita labena. Sari sasadadi ri na lose si tia la pa kali gede. 
5 Sari na lose koasa hatara panaulu koasa vetu, si nirisi hola ni sari lose koari karua 
hatara pa kauruna, meke sapu pa kokorapana si nirisi hola ni sari lose pa hatara 
pepeso, sina ta poni lolomo sari sirana pa kenu lose koari na hopeke hatara. 6 Sari 
na lose pa hatara vina neta si loke dedegeredi pude zuka i, gugua ri na vetu koasa 
varivarigarana; ke hiteke si arini holani sari pa hatara kokorapa; meke sari lose pa 
hatara kokorapa si hiteke holani sapu koasa hatara pa pepeso. 7 Koa nana si keke 
goba pa sadana sa vetu sapu lima navulu mita gelena ene totoso gua koari na lose 
meke sa varivarigarana lavata pa sadana. ê Sa tokele lose koasa vetu pa kalina koasa 
varivarigarana lavata pa sadana si hiokona lima mita gelena, meke sa tokele lose pa 
kalina sapu tata la koasa Zelepade si lima navulu mita gelena. 9 Sa sasada nuguru 
koari na lose pa hatara pepeso si koa pa kali gasa rimata pana nuquru gua sa tie pa 
kalina koasa varivarigarana lavata pa sadana. 

10 Pa kali matao, si koanana si keke vetu gugua tugo sapu pa kali gede, kapae 
koasa vetu pa mudina sa Zelepade, 11 sapu koa ia na goba meke na lolomo sirana 
pa varikorapa dia. Sari lose hire si kekenono gua sari lose koasa vetu nomana pa 
kali gede; kekenono mo geledi, labedi, meke sari sasada nuquru meke kinehadi ba 
kekenono tugo. 12 Sa sasada nuquru koari na lose si pa pinodalaena sa lolomo sirana 
sapu koa pa kenudi rina lose. 

13 Meke zama si asa koa rau, “Sari lose pa kali gede meke matao sapu tia la koasa 
varivarigarana pa Zelepade si tadi na hiama, vasina kote la sari hiama, sapu ele la 
vukivukihi pa Kenuna e Zihova, meke kote hena i sari ginani hopedi. Vasina kote la 

vekoirini sari vinukivukihi hopedi, sari na vinariponi kiko huiti, vina vukivukihi tana 
sinea meke vina vukivukihi vina tonoto gale, sina sa vasina asa si hopena. 14 Pana ele 
kamo la sari na hiama koasa varivarigarana hopena pa kenuna sa Zelepade si lopu 
kagu vura la si arini koasa varivarigarana hopena pa sadana osolae va gorei rini sari 
na poko hiama, sapu va sagei rini pa tinavete hiama, sina ele hopedi sari poko arini. 
Kaqu va sage votiki poko si arini meke tiqe vura la koari na vasidi sapu tadi na tie,” 
gua si asa. 


Sari Pinada pa Vari Likohaena sa Zelepade 

15 Sipu beto pada ia sa tie sa doduru korapana sa Zelepade, si turana vura nau 
sa koasa sasada bara pa kali gasa rimata meke pada ia sa sa goba pa doduru vari 
likohaena sa. 16 Meke pada ia sa sa kali gasa rimata koasa kolu padapadana; meke 
karua gogoto lima navulu mita sa padana sa. 17 Pada ia sa si pa kali gede meke kamo 
karua gogoto lima navulu mita sa padana. 18 Pada ia sa si pa kali matao meke kamo 
karua gogoto lima navulu mita sa padana. 19 Meke pada ia sa si pa kali lodu rimata 
meke kamo karua gogoto lima navulu mita koasa kolu padapadana. 20 Ke pada i 
sa sari ka made kalina. Keke goba si koa vari likohae nia sa doduruna sa vasina 
lavata tanisa Zelepade, karua gogoto lima navulu mita gelena meke karua gogoto 
lima navulu mita labena, pude vari pagaha ni sapu hopedi meke sapu lopu hopedi. 

Pule La pa Zelepade se Zihova 

1 Meke turana lani au sa tie koasa sasada sapu tia la pa kali gasa rimata, 2 meke 
dogoria rau vasina sa tinolava nedalana te Tamasa pa Izireli, gore mae gua pa kali 
gasa rimata. Sa mamalainina si ovana gua sa totolo ninirana, meke sa popoa si 
nedala koasa tinolava Tanisa.” 3 Sa dinogodogorae sapu dogoria rau si gugua sa 
dinogodogorae sapu dogoria rau totoso gore mae si Asa meke huara ia sa si pa 
Zerusalema meke sapu keke dogoria rau pa taqele Ovuku Keba, ke hoqa oporapaha 
gore si rau. 4 Meke koasa sasada pa kali gasa rimata si nuquru gua sa tinolava 
nedalana te Zihova meke la pa Zelepade. 5 Meke ovulu sage nau sa Magomagona 
Tamasa si rau, meke vagi lani au Sa pa varivarigarana pa kenuna sa Zelepade, meke 
la sa tinolava nedalana te Zihova meke sinia sa Zelepade. 

6 Sipu korapa turu nana sa tie si avosia rau zama mae koa rau si keke tie pa 
korapana sa Zelepade. 7 Zama si asa koa rau, “Tuna na tie, hie sa vasina tanisa 
Qua habohabotuana baņara meke sa vasina pude va hakei sari Nenequ. Tani kote 
koa turani Arau sari Qua tinoni pa Izireli ninae rane. Lopu kote va boni pule ia 
sa butubutu te Izireli sa Pozaqu Hopena, be arini sia ba be sari dia baņara, koari 


vinahesidi ri beku tadi na dia banara koari dia vasidi ululudi. 8 Totoso turu ia rini 
sa dia gogoe vetu banara kapae pa Qua gogoe vetu, dia dedegere sasada kapae pa 


Qua dedegere sasada, meke na goba mo si pa vari korapa mami, si va boni ia rini 
sa Pozaqu Hopena koari na dia hahanana variva malederedi. Ke huara pani Arau si 
arini pa Qua tinanaziri. 9 Ke madi veko pani sari vinahesi votiki tamasa meke sari 
na beku tadi na baņara, meke kote koa turani Arau si arini ninae rane. 

10 Tuna na tie, vivinei la nia koari na tie sa Zelepade, pude madi kurekure ni sari 
dia sinea. Va viliti ni sa palanina, 11 meke pana kurekure ni rini sari doduru pu taveti 
rini, si vata gilana nia koa rini sa kinehana sa, doduru vivineina, sasada nuquru meke 
vura, doduru kinehana meke doduru tinaraena meke vina turu. Kubere gore ni si 
hire pa kenu dia pude madi tumae nia sa kinehana sa meke luli saripu ta garunu ni. 

12 Hie sa tinarae tanisa Zelepade: Doduru vasidi pa vari likohaena sa batu toqere 
si kote hopena hola. Asa sa tinarae tanisa Zelepade. 


Sa Hope 
13 Hire sari padana sa hope pa padapadana sapu kekenono gua sapu ta padapada 
nia sa Zelepade: Sa pou sapu vari likohae nia sa hope si lima navulu sentimita lohina 
meke lima navulu sentimita labena, meke sa labena sa beruna si keke pidoko. Meke 
hie sa ululuna sa hope:” 14 Koasa pou vari likohae pa pepeso sage kamo koasa hatara 
kekenu si keke mita ululuna, meke topue koasa hatara kekenu kamo koasa hatara 
vina rua si karua mita ululuna. 15 Topue koasa hatara vina rua meke kamo koasa 


hatara vina betobeto vasina hake sari na vina vukivukihi si karua mita ululuna. Koa 
dia si ka made kikiho, keke pa hopeke ka made iiona sa hatara vina betobeto. 16 Ka 


onomo mita gelena meke onomo mita labena sa hatara vina betobeto asa. 17 Sa hatara 
vina rua si vari nonoi vari kalina, sapu zuapa mita gelena meke zuapa mita labena, 
meke sa beruna si hiokona lima sentimita ululuna meke sa lolomo tuqe ehara si lima 
navulu sentimita labena pa doduru vari likohaena. Sa halehaleana tanisa hope si tia 
la pa kali gasa rimata.” 


Sa Vina Madina sa Hope 

18 Meke zama pule mae koa rau si asa, “Tuna na tie, hiera gua si zama nia e Zihova 
sa Banara: Hire sari na vina turu tana vukivukihi uququ meke sa siburuna sa ehara 
koasa hope pana ta kuri si asa: 19 Na bulumakao kokoreo vaqurana si kote vala nia 
goi guana mua vinukivukihi va vulasa palae sinea koari na hiama, sapu na tie Livaeti 
mo bari, pa tatamana te Zedoki, arini mo si ta vizatadi pude mae va vukivukihi pa 
Kenugu, zama vura gua si Arau Zihova sa Banara. 20 Kaiqa eharana si kote vagia 
goi meke busa lani koari ka made kikihona sa hope meke koari ka made jiona sa 
hatara vina rua meke pa vari likohaena sa beruna sa lolomo tuqe ehara. Ke kote tava 
madi sa hope meke kote tava via pa sinea. 21 Kaqu vagia goi sa bulumakao kokoreo 
vaqura tana va vulasa palae sinea meke sulu ia koari na vasidi ta vizatadi pa sadana 
sa varivarigarana lavata tanisa Zelepade. 

22 Pa rane vina rua si kaqu vukivukihi nia goi si keke qoti kokoreo sapu loke vasi 
kisakisana pude tana va vulasa palae sinea, meke sa hope si kaqu tava madi gua 
sapu tava madi si asa koasa eharana sa bulumakao kokoreo. 23 Pana beto va madi 
ia goi, si kaqu vukivukihi nia goi si keke bulumakao kokoreo vaqura meke keke sipi 
kokoreo vaqura koasa rovana; karua beto si kaqu loke ari kisakisadi. 24 Kaqu turana 
lani goi pa Kenuqu Arau Zihova, meke kaqu vuvusuni soloti ari hiama si arini meke 
vukivukihi va uququ lani rini koa Arau Zihova. 

25 Doduru rane koari ka zuapa rane si kaqu veko nama nia goi si keke qoti kokoreo 
pude tana vina vukivukihi vinulasa sinea, meke kaqu veko nama nia tugo goi si keke 
bulumakao kokoreo vaqura meke keke sipi kokoreo vaqura koasa rovana; doduru 
arini si kaqu loke ari kisakisadi. 26 Ka zuapa rane si kaqu va madi ia rini sa hope 
meke va via ia pude va nama nia koari nana tinavete hopedi. 27 Pa vina betodi ri 
na rane hire, podalae pa vina vesu rane, si kaqu valani ri na hiama sari na vina 
vukivukihi va uququ meke vina vukivukihi binaere tadi na tinoni koasa hope. Meke 


tige kote qetu ni gamu Arau, zama vura gua si Arau Zihova sa Banara.”” 


44 


Sa Koburu Tavia, sari Tie Livaeti meke Hiama 
1 Meke turana pule lani au sa tie koasa sasada pa sadana la koasa Zelepade, asa sapu 
tia la pa kali gasa rimata, ba si tuku tu si asa. 2? Zama se Zihova koa rau, “Sa sasada hie 

si kote koa tuku eko lamo. Lopu kagu tava tukele; lopu keke tie si kote ene nuguru 
gua vasina. Kagu tuku eko mo, sina se Zihova, sa Tamasa pa Izireli si ele nuguru 
gua vasina. 3 Sa Koburu Tavia eke mo telena si boka la habotu pa korapana sa sasada 
nuguru vasina, meke somana henahena pa Kenuna e Zihova. Boka nuguru gua si Asa 
meke vura gua koasa sasada pa lose nugunuguruana sapu tia la pa varivarigarana 
lavata.” 


Sari Tinarae Pude Nuguru La pa Zelepade 

4 Meke turana guni nau sa tie koasa sasada pa kali gede sapu nuguru la pa 
varivarigara pa kenuna sa Zelepade. Dono la si arau meke dogoria rau sa tinolava 
nedalana te Zihova, si korapa sini ia sa Zelepade te Zihova, ke hoga oporapaha si 
arau pa pepeso. 

5 Meke zama mae koa rau se Zihova, “Tuna na tie, dono va leana, va avoso, mamu 
avoso va leana i sari doduru pu kote tozi nigo Arau pa guguadi ri doduru vinaturu 
koasa Zelepade te Zihova. Kopu va leana koasa nuqunuquruana la koasa Zelepade 
meke koari doduru sasada nuquru meke vura koasa varivarigarana pa kenuna sa 
Zelepade. $ Zama la guahe koe Izireli, sa butubutu va karikarina sana, ‘Hiera gua si 
zama nia e Zihova sa Baņara: Kei gamu na butubutu Izireli ele pada mo sari mia 
tinavete kaleadi! 7 Va boni ia gamu sa Qua vasina hopena totoso turana nuguru ni 
pule tu gamu sari tie karovodi sapu lopu ta magu pa bulodia”” meke lopu ta magu 
tinidi, sipu korapa va vukivukihi mae ginani, deana, meke ehara si gamu. Sa Qua 
Vinariva Egoi si ele sekea gamu. 8 Lopu tavete va gorevura i gamu sari tinavete 
hopedi ta ponini gamu ba veko tie karovodi tu pude kopu nia sa Qua vasina hopena. 
9 Hiera gua si zama nia Arau Zihova sa Banara: Loke tie karovodi sapu lopu via bulodi 
meke lopu ta magudi si kaqu nuquru koasa Qua vasina hopena, ari tie karovodi sapu 
koa turani sari tie Izireli ba lopu kaqu tugo.’ 


Kaiqa Tie Livaeti si Tava Noso pa Tinavete Hiama 

10 Zama mae koa rau se Zihova, ‘Sari tie Livaeti pu somana rizu va seu koa Rau 
totoso veko pani Au ri tie Izireli si Arau meke ene luli la i rini sari dia beku, si 
kaqu vagia rini laena sa dia sinea. 11 Kote boka nabulu Nau rini pa Vinahesiqu, 
meke kopuni sari sasadana sa Zelepade meke va tana vasina; boka va matei rini sari 
na kurukuru pude tana vinukivukihi va uququ meke votiki vina vukivukihi tadi na 


tinoni. 12 Ba sina sari tie Livaeti si nabulu la koa rina beku koasa vinahesidi meke 
va hoqa ia pa sinea sa butubutu Izireli, ke ovulu sage nia Rau sa Limaqu meke zama 


tokotokoro, sapu kaqu vagia rini laena sa dia sinea, zama vura gua si Arau Zihova 
sa Banara. 13 Lopu kagu tata mae si arini koa Rau meke va nabulu mae koa Rau 
pa tinavete hiama babe tata la koari na Qua tinitona hopedi babe sari vinukivukihi 
sapu hopedi hola; kaqu tava kilasa nia rini sa kinurekuredi ri na dia tinavete kaleadi. 
14 Gua ba kote veko i Rau si arini pude kopu ni sari doduru tinavete hoborodi koasa 
vinahesi pa Zelepade.’ 


Sari na Hiama , , , , , 
15 Zama se Zihova, ‘Ba sari na hiama, pa butubutu Livae pu tuti gore maedi koe 


Zedoki, pu va gorevura i rini sari doduru tinavete hiama pa Qua Zelepade, sipu 
korapa ene va seu koa Rau sari tie Izireli, arini si kaqu mae turu pa Kenuqu meke 
va vukivukihi ni sari deana meke ehara, zama vura gua si Arau Zihova sa Banara. 
16 Arini eke mo si kaqu nuquru pa Zelepade; arini eke mo si kote tata mae pa Qua 
tevolo pa Kenuqu pude taveti sari Qua tinavete. 

17 Pana nuquru arini koasa sasada koasa varivarigarana pa kenuna sa Zelepade, si 
kaqu va sage poko lineni si arini; lopu kaqu va sage poko vulu si arini totoso korapa 

va tana koari na sasada koasa varivarigarana pa kenuna sa Zelepade babe pa korapa 
Zelepade.” 18 Na poko lineni si kaqu pusi nia rini pa batu dia meke na poko nene 
si kaqu na lineni tugo. Sari poko sapu variva natanata si lopu kaqu va sagei rini. 
19 Pana vura la si arini koasa varivarigarana lavata pa sadana, vasina koa sari na tie, 
si kaqu va gorei rini sari poko sapu tavetavete ni rini pa Zelepade meke kaqu vekoi 
rini koari na lose hopedi, meke va sage votiki poko, pude madi lopu tiqui ri na tie 
sari poko sapu hopena.” 

20 Lopu kaqu neri rini sari batu dia babe va toqolo va gele i, ba kagu nonoto va 
pepeka i rini sari kalu pa batu dia.” 21 Loke hiama si kaqu napo vaeni pana nuguru 
si asa koasa varivarigarana pa kenuna sa Zelepade.” 22 Lopu kaqu haba nabonaboko 
babe barikalege ta luluaradi si arini; na vineki vaguradi mo si boka haba irini, sapu 
tutidi si pa Izireli babe na nabonaboko tanisa keke hiama.” 

23 Kaqu va tumatumae nia rini koari na Qua tinoni sa vinotikaena koasa sapu 
hopena meke sapu hoborona meke va dogoro ni vea meke kote boka tumae nia rini 
sapu via meke bonina.” 

24 Koari na vinari tokei, si kaqu na tie vari pitui sari hiama meke vilavilasa luli 
i sari na Qua vina turu. Na kaqu kopu ni rini sari Qua tinarae meke luli sari Qua 
ginarunu koari doduru Qua inevaņa sapu ta vizatadi, meke kaqu kopu ni tugo rini, 
pude va hope i, sari Qua Rane Sabati. 25 Na hiama si lopu kagu la tata koasa tie 
matena, na kote va boni pule nia si asa; ba boka va boni pule nia mo si asa pana 
sa tie matena si na tamana babe tinana, tuna koreo babe tuna vineki, tasina koreo 
babe na tasina vineki si asa.” 26 Mudina sapu tava via si asa si kaqu aqa ka zuapa 
rane si asa. ?7 Koasa rane asa sipu nuguru la si asa koasa varivarigarana pa kenuna 
sa Zelepade pude tavetavete koasa vasina hopena, si kaqu va vukivukihi si asa pude 
vulasa pule nia, zama vura gua si Arau Zihova sa Banara. 

28 Kaqu Arau eke mo sa tinago tadi na hiama. Lopu kote ta poni ni rini koasa 
popoa Izireli si kaiqa tinago pule; kote Arau mo sa dia tinago.” 29 Dia ginani rini sari 
na vinariponi kiko huiti, sari vinukivukihi va vulasa sinea meke na vinariponi tana 
here meke vinatonoto gale; meke doduru pule pa Izireli sapu tava madi la koe Zihova 
si kote tadirini.” 30 Saripu leanadi hola koari doduru vua kekenu meke doduru mia 
vinariponi arilaedi si dia ri na hiama. Kaqu valani gamu koa rini sari mia tinavete 
palava kekenu pude ta manae sari mia kinoa tatamana. 31 Lopu kaqu hena i ari 
hiama sari doduru kurukuru tapuru babe name, sapu ele matedi babe ta garatadi 
koari na kurukuru pinomo.”” 


45 


Tava Hia sa Pepeso 

1 “Totoso va hia ia gamu sa pepeso pude hopeke tago sari hopeke butubutu, si kagu 
vala nia gamu koe Zihova si keke kukuru pepeso, na hinia hopena, sapu manege rua 
meke kukuru kilomita gelena meke sa labena si manege puta kilomita; sa doduruna 
sa pepeso si kote hopena. 2 Koasa doduruna sa pepeso asa si keke vasina hite, sapu 
pada karua gogoto lima navulu mita labena meke gelena, si kote tanisa Zelepade, 
meke keke vasi pepeso nirisina sapu hiokona lima mita labena si kote vari likohae 
nia sa pepeso asa. 3 Koasa hinia hopena si pada vura nia si ka manege rua meke 
kukuru kilomita gelena meke lima kilomita labena. Vasina kote koa ia Rau, sa vasina 
Hopena pa Hopena. “Asa si kote na hinia hopena koasa doduruna sa pepeso, pude 

tadi na hiama, arini pu kote tavetavete pa korapana sa vasina hopena meke kote tata 
la pude vahesi pa Kenuna e Zihova. Vasina si kote koa sari dia vetu meke gua tugo 
sa vasina hopena tanisa Zelepade. > Keke pinagaha sapu manege rua meke kukuru 
kilomita gelena meke lima kilomita labena si kote dia rina tie Livaeti, arini pu koa 
nabulu pa korapa Zelepade; asa si kote na dia tinago pude kuri dia vasileana meke 


koa ia. 
6 Keke pinaqaha pule sapu manege rua meke kukuru kilomita gelena meke karua 


meke kukuru kilomita labena, pa kalina sa hinia hopena, si kaqu ta tavete pude na 
vasileana lavata tadi doduru tie pa Izireli.’ 


Sa Pepeso Tanisa Koburu Tavia 

7 ‘Sa koburu tavia kote tagoa sa pepeso sapu pa vari kalina sa hinia hopena tadi na 
tie Livaeti meke sa pepeso tanisa vasileana lavata. Sa kalina pa lodu rimata si podalae 
koasa popoa hopena meke la gua pa kali lodu rimata kamo pa Kolo Meditareniani 
meke sa kalina pa kali gasa rimata si podalae kapae koasa popoa hopena tadi na 
tie Livae meke la gua tugo koasa volosona sa popoa Izireli pa kali gasa rimata. 8 Sa 
pepeso hie si kote na tinago tanisa koburu tavia pa Izireli. Pude sari koburu tavia si 
lopu kote hiko vagi pepeso tadi na Qua tinoni ba kote va malumia rini sa butubutu 
Izireli pude tagoi sari pepeso ta hia la koarini pude na dia tinago.’ 


Sari na Tinarae Tanisa Koburu Tavia 

9 ‘Hiera gua si zama nia Arau Zihova sa Banara: Ele pada mo sapu kamo la ia gamu, 
gamu na koburu tavia pa Izireli! Luara pania sa ninovanovala la pa tie, mamu taveti 
gua sapu leana meke tonoto. Lopu va rizu pani sari Qua tinoni pa dia pepeso, zama 
vura gua si Arau Zihova sa Baņara. 10 Kagu tavetavete ni gamu sari sikele tonotodi 
meke sari sisiovona tonotodi, sari pinadapada sinoku tonotodi meke na pada kolo 
tonotodi.” 11 Sa pinadapada sinoku kolo meke kiko si kote kekenono, be guana ta 
pada manege rua totoso sa sisiovona pa kolo babe pa kiko ba kaqu kekenono sa 
ninomana sa vinagi koasa vovoina. 12 Sa mia padapadana mamata si kaqu tonoto 
tugo. Lopu kote sekesekei nia gamu sa padapadana mamata pa sikele.’ 


Sari Vinariponi meke Rane Hopedi 

13 ‘Hie sa vinariponi arilaena sapu kaqu poni la nia gamu: koari ka onomo navulu 
puta kobi huiti si keke kobi si kote variponi nia meke koari ka onomo navulu puta 
kobi bale si keke kobi si kote variponi nia. 14 Koasa oela olive si koari hopeke keke 
gogoto lita oela si kote variponi nia si keke lita. 15 Koari doduru karua gogoto sipi 
sapu henahenadi koari na duduli sapu toa va leanadi, si kote variponi nia si keke 
sipi. Doduru hire si kote tavetavete ni rini pa vinariponi huiti, vinukivukihi va uququ 
meke vinukivukihi binaere pude vulasa pani sari sinea tadi tie, zama vura gua si Arau 
Zihova sa Baņara. 16 Doduru tie koasa popoa kote vala nia sa vinariponi arilaena hie 
koasa koburu tavia pa Izireli. 17 Kote nana kalina sa koburu tavia pude namani sari 
vina vukivukihi va uququ, vinariponi huiti, meke vinariponi napo vaeni koari na 
inevana, sari inevana sidara vaqura, meke sari rane Sabati, koari doduru inevana ta 
vizatadi koasa butubutu Izireli. Asa kote va namani sari vinukivukihi tana sinea, sari 
vinariponi huiti, sari vinukivukihi va uququ meke sari vinukivukihi binaere pude 
vulasa pani sari sinea tadi tie pa butubutu Izireli.’ 


Sari na Vinarigara pa Inevana 
(Ekisidasi 12:1-20; Livitikasi 23:33-43) 
18 ‘Hiera gua si zama nia Arau Zihova sa Banara: Pa sidara kekenu koasa rane 
kekenu si kote vagia goi si keke bulumakao vaqurana sapu loke vasi kisakisana pude 
va madi ia sa Zelepade. 19 Kote vagia sa hiama si kaiqa ehara tana vukivukihi va 

vulasa sinea meke la busani koari na dedegere sasadana sa Zelepade, koari ka made 
liona sa hope koasa hatara vina rua meke koari dedegere sasada koasa varivarigarana 
pa kenuna sa Zelepade. 20 Kote tavete pule gua asa si gamu koasa rane vina zuapa 
koasa sidara. Tavete poni si arini pu lopu gilania, meke tavete va sea hola babe na 
lopu gilagilana; ke gamu kote va via ia sa Zelepade koari na sinea. 

21 Pa sidara kekenu koasa vina manege made rane si kagu kopu nia gamu sa Pasova, 
na inevana sapu kote kamo zuapa rane, meke kote hena bereti loke isitina si gamu 
pa totoso asa.” 22 Pa rane asa si kote va nama nia sa koburu tavia si keke bulumakao 
pude vulasa pani sari nana sinea meke tadi doduru tiena sa popoa. 23 Hopeke rane 
koari ka zuapa rane sapu inevana gamu si kote sa koburu tavia variponi atuni si ka 
zuapa bulumakao meke zuapa sipi sapu loke ari kisakisadi pude tana vukivukihi va 
uququ la koe Zihova, meke keke qoti kokoreo pude tana vukivukihi va vulasa sinea. 
24 Asa tugo kote va nama ni sari vinariponi huiti babe bale, manege vesu kilo pa keke 
bulumakao meke pa keke sipi, turaņae ka neta lita oela olive pa hopeke vinariponi 
huiti na bale. 

25 Koasa inevana koari hopeke ka zuapa rane sapu podalae pa vina zuapa sidara 
koasa vina manege lima rane, sa koburu tavia kote va namani sari vina namanama 
sapu gua tugo arini tana vukivukihi va vulasa sinea, vukivukihi va uququ, meke 


vinariponi huiti meke oela.’* 

Sa Koburu Tavia meke sari Inevana 

1 ‘Hiera gua si zama nia Arau Zihova sa Banara: Sa sasada koasa varivarigarana pa 
kenuna sa Zelepade sapu tia la pa kali gasa rimata si kaqu tuku si asa koari ka onomo 
rane tavetavete, ba kote tukele si asa koari na rane Sabati meke sa rane Sidara Vaqura. 
2 Sa koburu tavia si kote nuquru gua koasa sasada pa lose nuqunuquruana meke la 
turu pa kalina sa dedegere pa sasada. Ari na hiama kote vukivukihi ni sari nana 
vukivukihi va uququ meke nana vukivukihi binaere. Koasa lose nuqunuquruana pa 
sasada nuguru si kote vahesi si asa meke kote vura pule, ba sa sasada si lopu kagu 
tuku osolae veluvelu sa popoa. Koari na Sabati meke Sidara Vaqura si sari tiena sa 
popoa si kote somana pa vinahesi pa Kenuna e Zihova koasa sasada nuquru koasa 
lose nugunuguruana asa. 4 Sari na vinukivukihi va uququ sapu kote va mae i sa 
koburu tavia koe Zihova pa rane Sabati si kaqu ka onomo lami kokoreo meke keke 
sipi kokoreo nomana, doduru arini si kaqu loke ari kisakisadi. 5 Turaņae koasa sipi 
si na vinariponi huiti sapu manege vesu kilo mamatana, meke turanae koari na lami 
si na vinariponi huiti sapu soku gua mo sapu hiva vekoa sa, turaņae na oela olive 
sapu neta lita sokuna gua. 6 Koasa rane Sidara Vagura si kaqu variponi nia sa si keke 
bulumakao vaqura, ka onomo lami meke keke sipi kokoreo nomana, ari doduru si 
lopu kagu ari vasi kisakisadi. 7 Turanae koasa bulumakao vagura si na vinariponi 
huiti sapu manege vesu kilo mamatana, meke manege vesu kilo huiti si somana luli 
koasa sipi nomana, meke koari na lami si soku gua mo sapu hiva vekoa sa, turanae na 
oela olive sapu neta lita sokuna gua pa hopeke manege vesu kilo huiti. 8 Pana nuquru 
sa koburu tavia si kote nuquru gua si asa koasa sasada pa lose nuqunuquruana meke 
vura pule gua tugo vasina. 

9 Pana mae sari tiena sa popoa pa Kenuna e Zihova koari na inevana ta vizatadi, 
si asa pu nuquru gua koasa sasada pa kali gede pude vahesi si kaqu vura gua si asa 
koasa sasada pa kali mataona sa Zelepade”; meke asa pu nuguru gua koasa sasada pa 
kali mataona si kaqu vura gua koasa sasada pa kali mataona. Loke tie si kaqu vura 

gua koasa sasada vasina pu nuguru gua si asa, ba kagu vura gua si asa pa sasada 
sapu pa kali karovona. 10 Sa koburu tavia si kagu somanae nana koa rini, nuguru 
totoso nuguru si arini meke vura totoso vura si arini. 

11 Koari na vinarigara meke na inevana ta vizatadi, si na vinariponi huiti sapu 
turanae koasa bulumakao si kote manege vesu kilo mamatana, meke sapu turanae 
koasa sipi nomana si manege vesu kilo mamatana, meke sapu koari na lami si soku 
gua mo sapu hiva vekoa sa tie, turanae oela olive sapu neta lita pa hopeke manege 
vesu kilo huiti. 12 Pana hiva veko moka vinariponi sa koburu tavia, la koe Zihova, 
be na vukivukihi va ugugu sia babe na vukivukihi binaere sia, si sa sasada sapu 
tia la pa kali gasa rimata si kagu tava tukele vala koa sa. Kote vekoi sa sari nana 
vinukivukihi va ugugu meke vinukivukihi binaere gua mo sapu hoke tavetia sa koari 
na rane Sabati. Meke kote vura taloa si asa, meke mudina sapu vura sa, si kote ta 
tuku sa sasada.’ 


Sa Vinariponi pa Doduru Rane 

13 ‘Doduru rane si kote va nama nia goi si keke lami sapu keke vuahenina meke loke 
vasi kisakisana pude na vina vukivukihi va uququ la koe Zihova. Doduru munumunu 
si kaqu va nama nia goi si asa. 14 Hopeke munumunu si kagu va nama nia tugo goi sa 
vinariponi huiti, sapu neta kilo mamatana meke keke lita oela olive pude va boboso 
la nia koasa palava. Sa vinariponi huiti la koe Zihova si na vina turu sapu kagu koa 
hola. 15 Ke sa lami meke sa vinariponi huiti meke sa oela olive si kaqu tava nama 
ninae munumunu pude na vinariponi va uququ doduru totoso.’ 


Sa Koburu Tavia meke sa Pepeso 

16 ‘Hiera gua si zama nia Arau Zihova sa Banara: Be tavetia sa koburu tavia si keke 
vinariponi koari nana tinago la koa sa keke ri na tuna koreo, si kote dia tugo ri pu 
podo gore koasa koreo asa; kote na dia tinago pa tuti dia. 17 Ba be tavetia sa si keke 
vinariponi, koari nana tinago, la koasa keke nana nabulu, si kote kopu nia sa nabulu 
asa sa vinariponi osolae kamo sa vuaheni Tinarupaha”; meke kote tava pule la koasa 
koburu tavia si asa. Sari tinago tanisa koburu tavia si dia mo ri na tuna koreo; dia 
eke mo.” 18 Lopu kaqu vagi sa koburu tavia sari tinago tadi na tie; lopu kaqu hadu 
vurani sa koari na pepeso pu na dia tinago. Sari tinago sapu va hola lani sa koari 
na tuna koreo si kaqu ta vagi koari nana tinago soti telena, pude lopu keke ari Qua 
tinoni si kaqu ta pagaha koari dia tinago,” gua se Zihova. 


Sari na Rararoana pa Zelepade 

19 Meke turana la guni nau sa tie koasa sasada nuquru la koari na lose hopedi sapu 
tia la pa kali gede”, sapu dia ri na hiama, meke va dogoro nau sa sa vasina pa kali 
lodu rimata koari na lose. 20 Meke zama si asa koa rau, “Tani sa vasina sapu kote raroi 
ri na hiama sari masa tadi na vinukivukihi tana here meke na vina tonoto gale meke 
vinukivukihi tana sinea meke kina i sari na vinariponi huiti. Na hinia tadi na hiama 
si arini meke hopena pude va paleke la tinitona hopedi pa varivarigarana lavata pa 
sadana, na kote meke tiqui ri na tie sari tinitona hopedi hire meke va tasuna i.” 

21 Meke turana lani au sa koasa varivarigarana lavata pa sadana la meke kamo 
la i sari ka made iiona, meke dogori rau sari varivarigarana hitekedi pa hopeke iio. 
22 Koari ka made iiona sa varivarigarana lavata pa sadana la si ta voloso sari ka made 
varivarigarana hitekedi sapu hiokona puta mita geledi meke manege lima mita labedi; 
kekenono puta nomadi sari ka made varivarigarana hitekedi arini. 23 Pa kokorapadi 

ri na varivarigarana hitekedi si na goba patu pepekadi, vasina taveti rini sari na 
rararoana. ?4 Zama si asa koa rau, “Hire sari na rararoana, vasina kote raroi ri na 
nabulu pu tavetavete pa Zelepade sari na masadi rina vinukivukihi pu tadi na tie 
pude henai.” 

Sa Ovuku sapu Vura Mae koasa Zelepade 

1 Turana pule nau sa tie koasa nuqunuquruana pa Zelepade, meke dogoria rau sa 
kolo sapu vura mae pa kauruna sa sasada koasa Zelepade meke totolo la gua pa kali 
gasa rimata. Ura sa Zelepade si tia la pa kali gasa rimata. Sa kolo si vura mae gua pa 
kauruna, pa kali matao” koasa Zelepade, meke totolo gore pa kali matao koasa hope.” 
2 Meke turana vura nau sa koasa sasada pa kali gede” meke turana likoho nau sa pa 
sadana meke la koasa sasada pa sadana sapu tia la pa kali gasa rimata meke sa kolo 
si totolo vura gua pa kali matao koasa sasada pa kali gasa rimata. 

3 Totoso ene la gua pa kali gasa rimata sa tie, palekia nana sa kolu padapadana pa 
limana, si pada vura nia sa si ka lima gogoto mita meke turana nuquru nau sa koasa 
kolo sapu ele sage kamo pa kikikorerekequ. 4 Pada vura nia pule sa si ka lima gogoto 
mita meke turana nuquru nau sa koasa kolo sapu ele sage kamo pa tunutunugu. 
5 Pada vura nia pule sa si ka lima gogoto mita, ba kamahire si lopu boka karovia rau 
sa kolo, sina ele sage meke na lamana tu pada pude tunuru ia mo, na ovuku sapu 
loke tie boka karovia. 6 Nanasa au sa tie, “Tuna na tie, dogoria goi sapu hie?” gua. 

Meke turaņa pule lani au sa pa taqelena sa ovuku. 7 Totoso kamo arau vasina si 
soku hola sari na huda dogori rau pa karua kalina sa ovuku. ê Zama si asa koa rau, 
“Sa kolo hie si totolo la gua koasa pinaqaha popoa pa kali gasa rimata meke gore 
la pa Ovuku Zodani, vasina si kamo la si asa koasa Kolo Matena. Totoso nuquru si 
asa pa Kolo Matena si sa kolo vasina si evanae lomoso nana. 9 Vasina pu totolo la 
gua sa kolo, si koa dia tugo sari rovana tinitona toadi. Na igana si kote soku hola 
sina totolo la vasina sa kolo meke va lomoso ia sa sa soloti pa kolo; ke vasina totolo 
la sa kolo si toa tugo sari doduru tinitona. 10 Sari tie habu si kote turu lulia rini sa 
masa; podalae pa Eqedi kamo pa Eni Eqalami si kote ivara dia sari na vaqara. Soku 
hola igana votivotikaedi si kote koa, guari na igana pa Kolo Meditareniani. 11 Ba sari 
na zemizemi meke sari na kosiri si lopu kaqu tava lomoso. Kote koa soloti eko dia 
mo. 12 Soku hopehopeke kineha vua huda si kote toqolo sage koari karua taqelena sa 
ovuku. Sari elodi si lopu kaqu harahara, meke lopu kaqu noso vua si arini. Doduru 
sidara mo si kote vua si arini, sina sa kolo mae guana koasa Zelepade si kote totolo 
kamo la koa rini. Sari na vuadi si kote tana ginani meke sari elodi si kote tana 
salasalana.”” 


Sari Volosodi ri na Pepeso 

13 Hiera gua si zama nia e Zihova Banara, “Hire sari na voloso pude va hia ia sa 
pepeso pude hopeke tago sari ka manege rua butubutu pa Izireli. Sa tutina mo e 
Zosepa si kote tago karua hinia. 14 Kaqu hia vari nono lani agoi koa rini sa pepeso. 
Sina ele ovulia Rau sa Limaqu meke tokotokoro pude vala nia sa pepeso hie koari na 
tiatamamia, sa pepeso hie si pude tana mia tinago. 

15 Hierana sa volosona sa pepeso: 

Pa kali gede” si kote topue gua si asa koasa kolo Meditareniani meke la gua 
pa Hetiloni, hola gua pa karovoana pa toqere la gua pa Hamati kamo pa Zedadi, 

16 Berotahi meke Sibaraimi sapu koa koasa voloso pa vari kalina Damasikasi meke 
Hamati, meke seu kamo la pa Haza Hatikoni, sapu koa pa voloso pa Haurani. 17 Ke sa 
voloso si kote topue koasa kolo Meditareniani meke la pa Haza Enani, lulia sa voloso 
pa kali gede koasa popoa Damasikasi meke koasa voloso pa Hamati pa kali gede“. 
Hie sa voloso pa kali gede. 

18 Pa kali gasa rimata si ene gua sa voloso pa vari korapadi ri popoa Haurani meke 
Damasikasi, lulia sa Ovuku Zodani pa vari korapadi Qileadi meke sa pepeso Izireli, la 
gua koasa Kolo Matena meke seu la kamo pa Tama. Hie sa voloso pa kali gasa rimata. 


19 Pa kali matao” si topue si asa pa Tama seu la koari na kolo pa Meriba Kadesi, 
meke lulia sa voloso pa Izipi meke kamo la pa Kolo Meditareniani,. Hie sa voloso pa 
kali matao. 

20 Pa kali lodu rimata, si sa raratana Kolo Meditareniani, sa voloso meke la pa keke 
vasina sapu sa karovoana pa toqere sapu la gua pa Hamati. Hie sa voloso pa kali 
lodu rimata. 

21 Kote vari paqaha nia gamu sa pepeso hie pa vari korapa mia luli gua koari ka 
manege rua butubutu pa Izireli. 22 Kaqu vari va hia puleni gamu, meke gua tugo sari 
na tie karovodi pu atu koa koa gamu meke sari tudia. Kaqu gunini gamu na tie Izireli 
sapu pododi pa Izireli si arini; meke kaqu ta hia poni tinago si arini gugua gamu pa 
butubutu Izireli. 23 Be pa butubutu sa si somana koa sari tie karovodi, si vasina tugo 
si kaqu ta hia poni tinago si arini,” zama vura gua se Zihova sa Baņara. 

Sa Vina Hiana sa Pepeso 


1 Zama pule se Zihova, “Hire pozadi sari na butubutu: Pa korapana la pa kali gede“ 
si e Dani kote vagia si keke hinia; sapu pa sirana pa Hetiloni meke la gua pa karovoana 
pa toqere sapu la gua pa Hamati. Sa vasileana Haza Enani meke sa kali gede koasa 
voloso pa Damasikasi sapu kalina Hamati si kote keke kalina sa voloso sapu podalae 
pa kali gasa rimata meke kamo pa kali lodu rimata. 

2 Sa butubutu Asa kote vagia si keke hinia; kote hoda pa kali voloso te Dani si asa 
podalae pa kali gasa rimata meke kamo pa kali lodu rimata. 

3 Sa butubutu Napitalai kote vagia si keke hinia; kote hoda pa kali voloso te Asa 
podalae pa kali gasa rimata kamo pa kali lodu rimata. 

4Sa butubutu Manase kote vagia si keke hinia; kote hoda pa kali voloso te Napitalai 
podalae pa kali gasa rimata kamo pa kali lodu rimata. 

5 Sa butubutu Iparemi kote vagia si keke hinia; kote hoda si asa pa kali voloso te 
Manase podalae pa kali gasa rimata meke kamo pa lodu rimata. 

6 Sa butubutu Rubeni kote vagia si keke hinia; kote hoda si asa pa kali voloso te 
Iparemi podalae pa gasa rimata meke kamo pa lodu rimata. 

7 Sa butubutu Ziuda kote vagia si keke hinia; kote hoda si asa pa kali voloso te 
Rubeni podalae pa gasa rimata meke kamo pa kali lodu rimata.” 


Sa Pinaqaha Marilaena pa Vari Kokorapana sa Pepeso 
8 “Sa pinaqaha sapu hoda la koasa pepeso te Ziuda podalae pa kali gasa rimata 
kamo pa kali lodu rimata si kaqu ta veko vata kale pude na voloso marilaena. Kote 
ka manege rua kilomita lima gogoto mita labena si asa meke sa gelena si kote gugua 
tugo sari hinia tadi kasa butubutu sapu podalae pa kali gasa rimata meke kamo pa 
lodu rimata. Sa Zelepade si kote koa pa kokorapana sa pepeso asa. 

9 Sa pinagaha marilaena sapu kote variponi la nia gamu koe Zihova si kote ka 
manege rua kilomita lima gogoto mita gelena meke manege puta kilomita labena. 
10 Sari hiama si kote vagia kukuruna sa hinia madina hie. Kote ka manege rua 
kilomita lima gogoto mita gelena pa kali gede”, meke ka lima kilomita labena pa 
kali lodu rimata, meke ka lima kilomita labena pa kali gasa rimata meke ka manege 
rua kilomita lima gogoto mita gelena pa kali matao. Pa kokorapana si kote koa sa 
Zelepade te Zihova. 11 Sa pepeso asa si kote tadi na hiama tava madidi, sari na tie pa 
tutina e Zedoki, sarini pu soto va nabu koa rau pa tinavete hiama meke lopu muliuņu 
taloa gugua ari na tie Livae totoso talevara taloa dia sari na tie Izireli. 12 Kote na 
vinariponi marilaena si asa la koa rini koasa pepeso hopena, na hinia sapu hopena 
hola, pa kalina sa hinia tadi na tie pa butubutu Livae. 

13 Pa kalina sa hinia tadi na hiama, si kote ta paqaha la koari na tie Livae si keke 
hinia sapu ka manege rua kilomita meke lima gogoto mita gelena meke lima kilomita 
labena. 14 Lopu kagu holuholu nia babe vari hobe nia rini si keke vasi pepeso vasina. 
Na asa mo sapu marilaena hola koari na pepeso, sina hopena si asa koe Zihova. 

15 Sa kukuru pepeso koasa pepeso madina sapu koa hola, sapu karua meke kukuru 
kilomita labena meke manege rua kilomita meke lima gogoto mita gelena, si kote 
tavetavete nia rina tie pude na vetuvetu tadi na tie kumakumana. Na vasileana 
lavata si kote koa pa kokorapana sa, t6 meke kote gua hire sari pinadana sa: pa 
kali gede si kote karua kilomita, pa kali matao si kote karua kilomita, pa kali lodu 
rimata si kote karua kilomita meke karua gogoto lima navulu mita meke pa kali gasa 
rimata si karua kilomita meke karua gogoto lima navulu mita. 17 Sa pepeso duduli 
tanisa vasileana lavata si kote ka keke gogoto hiokona lima mita pa sadana pa vari 
kalina. 18 Sa pepeso sapu koa hola koasa, sapu kalina sa pepeso madina si kote gele 
lulia tugo sa sa pepeso madina, meke kote ka lima kilomita labena si pa kali gasa 
rimata, lima kilomita labena pa kali lodu rimata. Kote karua kilomita meke lima 
gogoto mita labena sari karua. Sari vuvua pa dia inuma kote poni sari tie tavetavete 
koasa vasileana lavata. 19 Sari tie tavetavete koasa vasileana lavata pu lelete koasa 
si kote mae guadi koari doduru butubutu pa Izireli. 20 Sa doduruna sa hinia asa si 
kote kekenono sari padadi ri ka made varikalina; ka manege rua kilomita meke lima 
gogoto mita si pa hopeke kalina. Sa popoa hie si gua tugo na vinariponi marilaena 
sapu tava veko vata kale sa hinia hopena, turaņae sari na tinago tanisa vasileana 
lavata. 

21 Sa pepeso sapu koa hola pa varikalina sa hinia madina meke sari tinago tanisa 
vasileana lavata, si kote tanisa koburu tavia. Kote hoda kamo la gua pa kali gasa 
rimata koasa pepeso madina meke la kamo pa voloso pa kali gasa rimata, meke sa 
kukuruna vina rua si kote hoda la gua koasa voloso pa kali lodu rimata. Karua puku 
pepeso hire sapu gele luli sari hinia tadi na butubutu si kote tanisa koburu tavia, 
meke sa hinia madina sapu koa ia sa Zelepade hopena si kote koa pa vari kokorapa 
dia. 22 Ke sari tinago tadi na tie Livaeti meke sari tinago tanisa vasileana lavata si 
kote koa pa kokorapana sa tinago tanisa koburu tavia. Sa pepeso tanisa koburu tavia 
si kote koa pa vari korapana sa voloso te Ziuda meke sa voloso te Benisimane.” 


Sari Pepeso Tadi Kaiqa Butubutu Pule 
23 “Sari hinia tadi kaiqa butubutu pule si kote hoda koasa pepeso hopena pa kali 
matao meke kote guahe: Sa butubutu Benisimane kote vagia si keke hinia; kote mae 
gua pa kali gasa rimata meke kamo la gua pa kali lodu rimata. 
24 Sa butubutu Simione kote vagia si keke hinia; kote hoda pa kali voloso te 
Benisimane podalae pa kali gasa rimata meke kamo la pa kali lodu rimata. 

25 Sa butubutu Isaka kote vagia si keke hinia; kote hoda pa kali voloso te Simione 
podalae pa kali gasa rimata kamo pa kali lodu rimata. 

26 Sa butubutu Zeboloni kote vagia si keke hinia; kote hoda pa kali voloso te Isaka 
podalae pa kali gasa rimata kamo la pa kali lodu rimata. 

27 Sa butubutu Oadi kote vagia si keke hinia; kote hoda pa kali voloso te Zeboloni 
podalae pa kali gasa rimata kamo pa kali lodu rimata. 

28 Sa voloso te Oadi pa kali matao” si kote ene gua podalae pa Tama la gua koasa 
kolo pa Meriba Kadesi, meke lulia sa sa voloso pa Izipi meke la kamo koasa Kolo 


Meditareniani. Kap , , , S 
29 Asa sa pepeso sapu kaqu hia ia goi pude na tinago tadi na butubutu pa Izireli, 


meke arini sari dia hinia,” zama vura gua se Zihova sa Banara. 


Sari Sasada pa Zerusalema 

30 Zama pule se Zihova, “Kote hire sari na sasada nuquru koasa vasileana lavata pa 
Zerusalema: Podalae pa kali gede”, sapu karua kilomita karua gogoto lima navulu 
mita gelena. 31 Sari na sasada koasa vasileana lavata si kote ta poza luli koari na 
butubutu pa Izireli. Sari sasada pa kali gede” si kote ta pozae sasada Rubeni, sasada 
Ziuda, meke sasada Livae. 

32 Pa kali gasa rimata, sapu karua kilomita karua gogoto lima navulu mita gelena, 
si kote koa dia si ka neta sasada: sasada Zosepa, sasada Benisimane meke sasada 
Dani. 

33 Pa kali mataonař, sapu karua kilomita meke karua gogoto lima navulu mita 
gelena, si kote koa dia si ka neta sasada: sasada Simione, sasada Isaka, meke sasada 


Zeboloni. 
34 Pa kali lodu rimata, sapu karua kilomita meke karua gogoto lima navulu mita 


gelena, si kote koa dia si ka neta sasada: sasada Qadi, sasada Asa, meke sasada 
Napitalai.” 
35 Sa gelena sa goba pa vari likohaena sa vasileana lavata si kote ka sia tina mita. 
Meke sa pozana sa vasileana lavata podalae pa totoso tugo asa si kote: 
Se Zihova si koa Nana tani.” 

SA BUKA TE 
DANIELA 
Sa Vinabakala 


Sa buka te Daniela si ta kubere si asa pa korapana sa totoso sapu ta raovo na koa 
tasuna sari na tie Ziu koasa banara huporona. Va ene gunia sa tie kubekubere hie 
pa nana vivinei meke pa tinozidi sari na dinogodogorae sa nana tinokae meke na 
sinovutu koari na tie pa nana totoso koasa nati rinoverove sapu sa Tamasa kaqu va 
hoqa gorea sa sa banara sapu na koimata kaleana meke va vura sage pulea meke va 
naqitia sa binanara tadi na tie te Tamasa. 

Sa buka si koa ia karua nati pinaqaha: (1) Sa vivineina soti e Daniela meke sari 
kaiqa tie sapu ta raovodi meke koa va seu pa dia popoa, meke ari na tie hire pa 
korapa dia kinalavarae la koe Tamasa meke pa dia rinanerane na vinapepekae si 
koa matagara valeana si arini koari na dia kana. Sari na vivinei hire si ta evana 
meke goto pa totoso sapu soto la koasa binanara pa Babiloni meke Pesia. (2) Kaiqa 
vinari luli vivinei pa dinogodogorae te Daniela si ta tozi pa vina padapadae la koari 
tinitona sapu na vina gilagila tadi hopeke popoa na butubutu baņara. Sari butubutu 
banara meke sari dia niniranira si kote turu sage mae meke hoqa gore pule, podalae 
koasa butubutu baņara huporona pa popoa Babiloni sapu ta tozi va kenue sa nana 
hinoqa gore pule na vina kilasa, meke tozia tugo sa sa minataqara, binokaboka, meke 
sa niniranira tanisa butubutu banara te Tamasa. 

Sari na Nati Pinagapagahana sa Buka 
Daniela meke sari nana baere. Hinia 1:1 kamo hinia 6:28 
Sari na dinogodogorae te Daniela. Hinia 7:1 kamo hinia 12:13 
a. Sari ka made kurukuru name. Hinia 7:1-28 
b. Sa sipi kokoreo meke sa goti. Hinia 8:1 kamo hinia 9:27 


c. Sa mateana manauru pu tozi inavoso. Hinia 10:1 kamo hinia 11:45 
d. Sa totoso pa vina betona sa kasia popoa. Hinia 12:1-13 


Daniela meke sari Nana Baere 
1:1, 6:28 


Sari Koreo Vaqura pa Vetu Banara te Nebukaneza 

1 Pa vina neta vuaheni sapu koa banara se Zehoiakimi pa Ziuda, si la rapata pa 
Zerusalema se Nebukaneza, sa baņara pa Babiloni.” 2 Meke va malumu vala nia 
Zihova se Zehoiakimi, sa baņara pa Ziuda, pa limana e Nebukaneza, turanae kaiqa 
likakalae hopedi pa Zelepade te Tamasa. Hire si paleke lani sa koasa zelepade tanisa 
nana tamasa pa Babiloni meke la vekoi sa koasa lose poata pa vetu tanisa nana 
tamasa.” 

3 Meke garunia sa banara Nebukaneza se Asapenazi, sa nana nati palabatu tinavete, 
pude vizata vagi kaiqa tie vaqura pa Izireli koari kasa pa tuti banara meke koari pa 
pinodo pinalabatu. 4 Ari na tie vaqura sapu loke vasi kisakisadi, arini pu dono lea, 
tumaedi va nonoga, gilagilanadi, meke tuturei vagi vina tumatumae, meke padadi 
pude nabulu pa vetu banara. Kaqu va tumatumae ni sa sa vinekala pa Babiloni 
meke pude tiro meke kubere pa zinama Babiloni. 3 Doduru rane si keke pada ginani 
meke vaeni si hia poni sa banara pude henai rini sari ginani mae gua pa tevolo tanisa 
banara. Ka neta vuaheni si kote tava tumatumae si arini, meke mudina asa si kote 
tava nuguru si arini pude nabulu nia sa banara. 

6 Pa vari korapa dia arini si kaiga sapu mae guadi pa Ziuda: ari Daniela, Hananaea, 
Misaelo, meke Azaraea. 7 La sa nati palabatu tinavete meke poni ni pozapoza vagura; 
e Daniela si e Belotesaza; Hananaea” si e Sedareki; Misaelo si e Misake; meke e 
Azaraea si e Abedeniko. 

8 Ba se Daniela si va ninira binalabala pude lopu va boni pule nia si asa koari na 
ginani na vaeni tanisa baņara, meke tepa vina malumu si asa koasa nati palabatu 
tinavete pude lopu va boni pule nia si asa koari na ginani sapu tava madi koari na 
tamasa huporodi. 9 Ele la sa Tamasa meke ponia binalabala sa palabatu pude tataru 
nia se Daniela, 10 ba zama sa palabatu koe Daniela, “Arau ba na matagutu nia sa 
banara, sina asa tu hia poni gamu sari mia ginani na napo. Na kote dogoro gamu sa 
banara viviqe mia, holani sari kaiga tie vaqura. Meke kote la sa banara meke kupa 
pania sa batuqu pa ginugua mia.” 

11 Meke zama laia Daniela sa tie kopu sapu vekoa Asipenazi pude kopu ni sari 
Daniela, Hananaea, Misaelo, meke Azaraea, 12? “Mamu podeki sari mua nabulu koari 
ka manege puta rane: Poni gami ginani elelo na vua huda” pude henai meke kolo 
pude napo meke loketona pule. 13 Beto mamu vari padapada ni kineha mami koari 
kasa tie vagura pu henai sari ginani tanisa banara, mamu tavete lulia gua sapu 
dogoria goi koari mua nabulu.” 

14 Va egoa sa tie kopu meke podeki sa koari ka manege puta rane. 15 Sipu ele hola 
sa totoso ta mutina, si sari ka made koreo pa Izireli hire si toa valeana hola, meke 
ninira, hola ni rini saripu henai sari ginani tana banara. 16 Ke podalae koasa totoso 
asa va malumia sa tie kopu pude madi henai mo sari na vua huda na linetelete, meke 
ginani elelo ba lopu sari na ginani arilaedi meke sa napo vaeni sapu va namanama 
ni sa baņara pude tadirini. 

17 Ponini Tamasa koari ka made koreo vaqura pa Izireli sa tinumatumae meke na 
ginilagilana koari doduru kinubekubere meke vina tumatumae. Meke ponia tugo Sa 
koe Daniela sa binokaboka pude rupahi meke iliri va bakali sari na dinogodogorae 
meke na pinutagita. 

18 Pa vina betona sa totoso sapu pada vekoa sa banara, si turana lani sa nati 
palabatu tinavete sari koreo vaqura koe Nebukaneza. 19 Vivinei i sa banara sari 
kasa meke dogoria sa sapu lopu keke arini si tata kamo laia sa binokaboka tadi 
Daniela, Hananaea, Misaelo meke Azaraea; ke podalae nabulu nia rini sa banara. 
20 Pa doduru ginugua pa ginilagilana lohidi meke pa vinabakala sapu nanasa ni sa 
baņara, si manege puta totoso holani rini sari doduru tie vakuvakutae na kokorotae 
pa doduruna sa nana binanara. 21 Meke koa se Daniela vasina osolae kamo sa 
vuaheni kekenu tanisa baņara Saerasi. 

Pinutagita te Nebukaneza 

1 Pa vina rua vuahenina sa binanara te Nebukaneza si putagita si asa; meke 
matagutu meke lopu boka puta pule. 2 Ke tioko vagi sa sari na tie korokorotae, tie 
vakuvakutae, na matemateana meke ari tie tiro pinopino pude va bakalia sa nana 
pinutagita. Totoso nuquru mae si arini meke turu pa kenuna sa banara,” 3 si zama 
si asa koa rini, “Arau si putagita meke va tasuna au sa; meke hiva tumae nia rau sa 
ginuana sa.” 


1:7 Sa ginuana sa pozana Hananaea si “Zihova si Tataru ni gita”, Misaelo sa ginuana si “Zihova sa Tamasa”, 
Azaraea si “Zihova si va tukana”, meke sa ginuana Daniela si “sa Tamasa si na qua tie varipitui”. 1:12 Lopu 
hiva nia rini sa ginani ta madi koari na tamasa huporo. 2:2 Zen 41:8 

4 Meke olana la ia ri na tie sa banara pa zinama Arameiki”, “Kei banara, mu toa 
hola ninae rane! Tozi mae nia koari mua nabulu sa pinutagita, pude mami rupaha 


vatu nia.” 
5 Olani sa banara sari na tie, “Hiera gua sa gua hiniva sapu ele va nabu vekoa rau: 


Be lopu tozi nau gamu sa qua pinutagita meke lopu rupaha mae nia gamu, si kote ta 
magu va umumu si gamu meke sari mia vetu si kote ta evanae na kobi remoremo. 
6 Ba be pana tozi nau gamu sa pinutagita meke rupaha mae nia sa laena, si kote vagi 
vinariponi meke vina lavata nomana si gamu koa rau. Ke tozi nau sa pinutagita, 
mamu rupaha poni au.” 

7 Ke olana pule si arini, “Mani tozi nia sa banara koari nana nabulu sa pinutagita, 
pude mami rupaha vatu nia.” 

8 Meke olana sa banara, “Tumae nia rau sapu korapa hiva va sasanae si gamu, sina 
gilania gamu sapu ele va nabu ia rau sa qua binalabala, 9 sapu pana lopu tozi nau 
gamu sa qua pinutagita si keke mo sa mia vinakilasa. Ele kuhana nia gamu pude tozi 
nau sari vivinei kokohadi meke sekesekeidi; na hokara kote hobe sari ginugua, gua 
si gamu. Ego kamahire tozi nau sa pinutagita, pude gua si kote tumae nia qua sapu 
kote boka rupaha mae nia mo gamu koa rau si asa.” 

10 Olana la ia ri na tie sa banara, “Loke tie pa popoa pepeso kote boka tavetia gua 
sapu tepa ia sa banara! Loke banara, vea nomana gua ba be ninirana gua, ele nanasa 
nia sa tinitona gugua asa koari na tie korokorotae, tie vakuvakutae, meke ari tie tiro 
pinopino. 1! Sapu gua nanasa nia sa banara si tasuna hola. Loke tie kote boka va 
dogoro nia koasa banara, ba sari na tamasa mo si kote boka, ba lopu koa turani arini 


sari na tie.” 
12 Gua si bugoro sisigiti meke ta naziri hola sa baņara, meke garunu nia sa pude 


va mate betoi sari tie totoli tanisa banara pa Babiloni. 3 Ke na ginarunu si ta tavete 
pude va mate betoi sari tie totoli tanisa banara pa Babiloni, meke la sari pude hata 
vagi sari Daniela meke sari nana baere pude va matei, gua. 


Va Dogoro nia Tamasa Koe Daniela sa Pinutagita meke sa Rinupahana 
14 Totoso la se Arioko, sa palabatu koari tie kopu tanisa baņara, pude va matei sari 
tie totoli tanisa banara pa Babiloni, si vizata va leana i Daniela sari nana zinama pude 
gotogoto meke zama si asa, 15 nanasia sa sa palabatu tanisa baņara, “Na vegua ke 
ninira hola sa ginarunu tanisa banara?” Meke va bakala la nia e Arioko sa ginugua 


koa sa. 
16 Gua, ke topue la se Daniela koasa banara meke tepa pude ponia totoso, pude 


kote boka rupaha vala nia Daniela sa pinutagita koa sa. 17 Meke pule se Daniela pa 
nana vetu meke va bakala la nia sa koari nana baere, sari Hananaea, Misaelo, meke 
Azaraea, sapu ele ta evana. 18 Meke garuni sa pude varavara tepatepa la koe Tamasa 
pa Manauru, tepa ia sa Nana tataru variharupi pude harupi koasa ginuguana sa 
pinutagita sapu lopu ta tumaena, pude lopu tava mate si asa meke sari nana baere, 
turanae koari na tie totoli tanisa banara pa Babiloni. 19 Pana boni si vura mo koe 
Daniela sa pinutagita sapu lopu ta tumaena pa dinogodogorae. Meke vahesia Daniela 
sa Tamasa pa Manauru. 
20 Zama si asa: “Vahesia sa Pozana sa Tamasa ninae rane ka rane; 

Tanisa sa ginilagilana lohina? meke sa niniranira. 
21 Asa hobei sari na totoso meke na sidara; 

sari na binanara si va turui Sa meke va gorei Sa. 

Sa ginilagilana lohina meke sa tinumatumae si poni lani Sa koa rini pu gilae. 
22 Sari tinitona sapu lohidi meke tomedi si va vurai Sa; 


2:4 Podalae pa vesi made meke kamo pa vinabetona hinia zuapa sa kinubekuberena sa buka hie pukerane si 
pa zinama Arameiki. 

sapu koa pa huporo ba tumae ni Nana, 

na koa koa Sa sa kalalasa. 
23 Zama leana si arau meke vahesi Igo rau, Agoi Tamasa tadi na tamagu: 
Agoi poni nau ginilagilana meke niniranira, 

sapu tepa ia gami koa Goi si ele vata gilana nia Goi koa rau, 

ele vata gilana nia Goi koa gami sa pinutagita tanisa banara.” 


Tozia Daniela Koasa Banara sa Pinutagita meke Rupahia Sa 

24 Meke la se Daniela koe Arioko, sa tie sapu garunia sa baņara pude va matei sari 
tie gilagilana pa Babiloni, meke zama si asa koa sa, “Lopu va matei sari tie gilagilana 
pa Babiloni. Turana lani au koasa baņara pude magu rupaha vala nia koa sa sa nana 
pinutagita.” 

25 Ke hinoga turana la nia Arioko se Daniela koasa banara meke zama, “Ele dogoria 
rau si keke tie koari na tie ta raovodi pa Ziuda sapu kote boka tozi nia sa baņara sa 
ginuana sa nana pinutagita.” 

26 Meke nanasia sa banara se Daniela sapu ta pozae e Belotesaza si asa, “Vea, boka 
tozi nau goi gua sapu dogoria rau pa qua pinutagita meke va rupaha mae nia tugo 
goi?” gua si asa. 

27 Olana se Daniela, “Loke tie gilagilana, tie vakuvakutae, na tie kokorotae, babe 
na matemateana kote boka tozi nia sa banara sa pinutagita sapu nanasa nia sa, 28 ba 
koa nana sa Tamasa pa Maņauru sapu boka dogoro vura ni sari tinitona sapu tasuna 
pude tumaeni. Asa ele vata dogoro nia koe banara Nebukaneza sapu na sa si kote ta 
evana koari na rane sapu kote mae. Sa mua pinutagita meke sa dinogodogorae sapu 
kamo pa mua binalabala sipu korapa eko mua pa mua teqe si gua hie: 

29 Kei banara, sipu korapa eko puta goi si sa mua binalabala si kamo la koari 
tinitona sapu kote kamo mae, meke sa Tamasa pu vata dogoro tinitona tomedi si 
vata dogoro nia koa goi sapu na sa si kote ta evaņa. 30 Ego, koa rau, si tava vura mae 
sa tinitona tomena hie, lopu sina tagoa rau sa ginilagilana lohina sapu hola ni pule 
sari kaiga tie toadi, ba pude agoi, banara, si tumae nia sa rinupahana sa meke pude 
va bakalia koa goi sapu na sa si ele kamo pa mua binalabala. 

31 Baņara, dono la si agoi, meke pa kenumu agoi si turu nana si keke tigono lavata; 
noma hola si asa, nedalana meke variva matagutu sa dinonona. 32 Sa batuna sa 
tigono si ta tavetae qolo viana, sa raqaraqana meke sari limana si na siliva, sa tiana 
meke sari pudapudana si boronizi, 33 sari nenena si aeana, sari pepetala nenena si ta 
tavete pa vinarihenie aeana meke pepeso ta kinadi pa nika. 34 Sipu korapa dono la 
agoi, si ta magu vura si keke patu, lopu pa lima tie. Topili gore mae meke goto ia sa sa 
tigono koari pepetala nenena, sapu na vinarihenie aeana meke pepeso, meke huara i 
sa. 35 Meke sari aeana, pepeso, siliva, meke sari qolo si moku umumu pa totoso tugo 
asa meke ta evanae guana kavuru sapu koa hola pa vasina ta paqaha sari na kiko 
huiti koari na qaqalotodi pa totoso pakepakete. Mae sa givusu meke paleke taloani 
meke lopu nonoga dia mo. Ba sa patu sapu mae goto koasa tigono si ta evaņae na 
toqere lavata meke sini ia sa sa kasia popoa. 

36 Asa sa pinutagita, meke kamahire kote rupaha vatu nia rau koasa banara. 37 Agoi, 
banara, si na banara tadi na banara. Sa Tamasa pa Manauru na poni nigo sa 


binanara, meke niniranira, meke binokaboka meke vina lavata. 38 Pa limamu vekoi 
Sa sari tinoni meke kurukuru name meke sari kurukuru pa galegalearane. Be pavei 


koa si arini ba Asa ele veko igo pude baņara ni. Agoi sa batu qolo. 39 Pa mudimu 
agoi, si keke butubutu banara pule si kote sage mae, sapu kali gore hite koa goi pa 
niniranira. Beto si, vina neta butubutu banara, asa sa boronizi, sapu kote banara nia 
sa doduruna sa kasia popoa. 40 Mumudi, kote mae sa vina made butubutu banara, 
sapu ninira guana aeana, ura na aeana moku va umumi sari likakalae, ke kote huari 

sa meke mokui sa sari doduru pu koa kekenu koa sa. 41 Gua sapu dogoria goi, sapu 
sari pepetala nene meke kakarutu nene si na vinari henie aeana meke pepeso, ke sa 
butubutu baņara hie si kote ta paqaha; gua ba kote ninira vasinahite guana aeana 
si asa, sina koa ia aeana sapu henia na pepeso. 42 Sina sari pepetala nene si na 
vinarihenie aeana meke pepeso, ke sa butubutu baņara hie si kote ninira guana 
aeana keke kalina, meke malohoro guana pepeso keke kalina. 43 Meke gua mo sapu 
dogoria goi, sapu sa aeana si heni pepeso, ke sari tie si kote na vinari henie meke lopu 
kote koa keke, gua mo sa aeana sapu lopu heni valeana pa pepeso. 44 Koasa totoso 
tadi na banara arini, si kote va turu ia sa Tamasa pa Manauru si keke butubutu 
baņara sapu kote loke vina betona, meke lopu kote boka ta huara. Kote la sa meke 
huara pani sari doduru butubutu banara arini, ba asa telena si kote turu hola ninae 
rane. 45 Hie sa rinupahana sa dinogodogorae koasa patu sapu ta viqala vurana koasa 
toqere, ba lopu pa lima tie, sa patu sapu huara umumi sari aeana, boronizi, pepeso, 
siliva, meke na qolo. 

Sa Tamasa lavata ele va dogoro nia koasa baņara sapu na sa si kote ta evana vugo 
repere. Sa pinutagita si hinokara meke sa rinupaha si ta ranena.” 


Pia ia sa Banara se Daniela 

46 Meke hoqa kokotunu pa kenuna e Daniela se banara Nebukaneza meke va lavatia 
sa meke garuni sa pude va vukivukihi va uququ oto huda la koe Daniela. 47 Zama sa 
baņara koe Daniela, “Hinokara sa mua Tamasa sina Tamasa tadi na tamasa meke sa 
Banara tadi na banara, meke sari tinitona tomedi ba va vura i Sa, ura na agoi mo si 
boka va vura ia sapu tomena hie.” 

48 Meke vekoa sa banara se Daniela pa keke tuturuana ululuna meke ponia soku 
vinariponi sa. Va kopu nia sa sa doduruna sa pinaqaha popoa pa Babiloni meke asa 
tugo si palabatu ni sa sari doduru tie gilagilana vasina. 49 Pa tinepa te Daniela si vekoi 
sa baņara sari Sedareki, Misake, meke Abedeniko pude na palabatu tinavete koasa 
pinagaha popoa pa Babiloni, ba e Daniela si koa na tie totoli tanisa banara. 


1 Tavetia e Nebukaneza sa banara si keke beku qolo sapu ka hiokona zuapa mita 
ululuna meke tata neta mita labena,” meke va turu ia sa koasa pezara pa Dura koasa 
pinaqaha popoa pa Babiloni. 2? Meke tioko vagi sa sari na koburu tavia, palabatu 
tinavete, qavuna, tie roverove, palabatu poata, tie varipitui, tie totoli meke sari 
doduru palabatu tuturana koari na hopeke pinaqaha popoa pule, pude mae koasa 
vina madina sa beku sapu va turu ia sa. 3 Ke varigara beto sari na koburu tavia, 
palabatu tinavete, qavuna, tie roverove, palabatu poata, tie varipitui, tie totoli meke 
sari doduru palabatu tuturana koari na hopeke pinaqaha popoa, pude va madi ia sa 
beku sapu va turu ia e banara Nebukaneza. Meke la turu si arini pa kenuna sa beku. 
4 Meke velavela vura sa palabatu tinavete, “Gamu na tiedi ri doduru butubutu meke 
tiedi ri doduru vinekala, hiera gua si ta garunu nia gamu pude tavetia: 5 Pana avosi 
tugo gamu sari kabodi ri na buki, ivivu, mike, lohe, meke doduru kineha miuziki, 
si kaqu hoqa todono si gamu meke vahesia sa beku qolo sapu va turu ia e banara 
Nebukaneza. $ Asa sapu lopu hoqa todono meke vahesi, pa totoso tugo asa, kaqu ta 
gona la pa nika hurununa.” 7 Gua ke, totoso avosi tugo rini sari kabodi ri na buki, 
ivivu, mike, lohe, meke doduru kineha miuziki, si hoqa todono sari doduru tinoni, 
butubutu meke tiedi ri doduru vinekala, meke vahesia rini sa beku qolo sapu va turu 
ia e Nebukaneza sa banara. 


Seke Tinarae sari ka Neta Baere te Daniela 


j 3:1 Sa ululuna si manege lima nava, meke sa labena si keke nava kali lima. 

8 Pa totoso asa si mae sari kaiga tie soti pa Babiloni meke zutui sari tie Ziu. 9 La zama 


si arini koe Nebukaneza sa banara, “Kei banara, mu toa hola ninae rane! 10 Banara, 
ele va turu ia goi sa tinarae, sapu sari doduru pu avosi sari kabodi ri na buki, ivivu, 


mike, lohe, meke doduru kineha miuziki, si kaqu hoqa todono meke vahesia sa beku 
qolo, 11 meke asa pu lopu hoqa todoņo meke vahesia si kaqu ta gona la pa korapa 
nika huruņuna. 12 Ba koa dia sari kaiqa tie Ziu sapu ele va palabatu tinavete i goi koa 
sa pinaqaha popoa pa Babiloni, sari Sedareki, Misake, meke Abedeniko, arini sapu 
lopu hiva va avoso atu koa goi. Kei banara, lopu hiva va nabulu atu si arini koari na 
tamasa tamugoi meke lopu hiva vahesia rini sa beku qolo sapu va turu ia goi.” 

13 Ta naziri hola se Nebukaneza meke va garunu la tie si asa pude va mae i sari 
Sedareki, Misake, meke Abedeniko. Ke ta turana mae si arini pa kenuna sa banara, 
14 meke zama la i Nebukaneza si arini, “Vea, hinokara sia, ta Sedareki, Misake, meke 
Abedeniko, sapu gamu si koromia va nabulu la koari na qua tamasa meke lopu 
hiva vahesia gamu sa beku qolo sapu va turu ia rau? 15 Ego, pana avosi gamu sari 
mamalainidi sari na buki, ivivu, mike, lohe, meke sari doduru kineha miuziki, be va 
nama pude hoqa todono si gamu pude vahesia sa beku qolo sapu tavetia rau, si kote 
leana hola mo. Ba be pana lopu vahesia gamu si kote hinoqa ta gona nuquru la si 
gamu pa korapa nika huruņuna. Pana gua si, na tamasa savana kote boka harupu 
gamu koasa limaqu?” 

16 Olana la sari Sedareki, Misake, meke Abedeniko koasa baņara, “Kei banara 
Nebukaneza, lopu kote va lavelave puleni gami si gami pa kenumu koasa ginugua 
hie. 17 Kei banara, be ta oki nuquru la si gami koasa nika halalana, si sa Tamasa 
sapu nabulu nia gami si boka harupu gami koasa nika, meke kote harupu gami Sa 
pa limamu goi. 18 Ba be guana lopu harupu gami Sa, ba hiva nia gami pude tumae 
nia goi, baņara, sapu lopu kagu va nabulu la tugo si gami koari mua tamasa babe 
vahesia sa beku qolo sapu va turu ia goi.” 


Hiva Va Matei Rini sari ka Neta Baere te Daniela 

19 Ta dogoro pa isumatana sapu ta naziri hola ni e Nebukaneza sari Sedareki, 
Misake, meke Abedeniko. Ke garuni sa pude va ninira ia sa nika ka zuapa totoso 
pule, hola nia sapu hoke gugua, 20 meke tozi ni sa sari kaiga tie niniradi koasa nana 
qeto minate pude pusi sari Sedareki, Misake, meke Abedeniko meke gona nuquru 
lani koasa nika halalana. ?! Ke sari ka neta tie hire pu pokoni sari na dia poko gele, 
pokonene, pusi batu, meke kaiqa poko pule, si ta pusi meke ta gona nuquru la pa 
korapa nika halalana. 22 Sina sa ginarunu tanisa banara si ninira hola meke sa nika 
si manini hola ke la sa hurununa sa nika meke va matei sari varane totoso la gonani 
rini sari Sedareki, Misake, meke Abedeniko pa nika, 23 meke hoqa nuguru la sari ka 
neta tie hire, sapu ta pusidi va leana, pa korapa nika huruņuna. 

24 Meke hodahodaka se Nebukaneza meke gasa turu meke nanasi sa sari nana tie 
totoli, “Vea, lopu ka neta tie tu si pusi gita meke gona nuguru ni pa nika?” 

Meke olana si arini, “Uve, gua tugo, banara.” 

25 Zama si asa, “Dono la! Ka made tie tu si dogori rau ene lamae dia pa korapa 
nika, lopu ta pusidi meke lopu ta sigiti dia, meke sa vina made si guana tudia rina 
tamasa,” gua si asa. 


Sari Ka Neta Tie si Ta Rupaha meke Tava Ululu Sage pa Dia Tinavete 
26 Ke ene tata la se Nebukaneza pa sadana sa nika meke kukili la, “Sedareki, Misake, 
meke Abedeniko, gamu na nabulu tanisa Tamasa Ululuna Hola, vura mae! Mae tani!” 
Ke vura koasa nika sari Sedareki, Misake, meke Abedeniko, 27 meke la sari koburu 
tavia, palabatu tinavete, qavuna, tie roverove, palabatu poata, tie varipitui, tie totoli, 
meke vari likohae ni rini sari ka neta. Dogori rini sapu lopu tiqui sa nika sari tinidia, 

meke sari kaludia ba lopu ugu; sari dia poko ba lopu nadai, meke lopu hite humana 
maratunaha si arini. 

28 Zama sa banara, “Mani tavahesi sa Tamasa tadi Sedareki, Misake, meke 
Abedeniko, sapu garunu mae nia sa Nana mateana pude harupi sari Nana nabulu! 
Ranea rini si Asa meke va karia rini sa vina turu tanisa banara. Malumu si arini pude 
mate, pude lopu va nabulu la babe vahesi sari kaiga tamasa pule; ba dia Tamasa eke 
mo si kagu vahesia rini. 

29 Gua ke va turu ia rau kamahire sapu be esei sari tie, nasa sa dia butubutu na 
vinekala, sapu zama nonovalia sa Tamasa tadi Sedareki, Misake, meke Abedeniko, si 
kagu ta magu va umumu, meke sari dia vetu si kote ta evanae na kobi remoremo; 
ura na loke tamasa pule si kote boka variharupi gugua hie.” 

30 Meke va rizu sage lani sa banara Nebukaneza sari Sedareki, Misake, meke 
Abedeniko pa tuturuana ululudi, koasa pinagaha popoa pa Babiloni. 


4 


Vina Rua Pinutagita te Nebukaneza 


1 Na zinama tanisa Banara Nebukaneza la koari na tinoni, butubutu, meke sari 
tiedi ri doduru vinekala, pu koa pa doduruna sa kasia popoa: 


Mi koa tagotago nono la tu si gamu! 


2 Qetu si arau pude tozi koa gamu sari vina gilagila meke na tinavete variva 

magasa sapu tavete mae ni sa Tamasa Ululuna Hola koa rau. 
3 Nake noma hola sari Nana vina gilagila, 

nomadi hola sari Nana tinavete variva magasadi! 

Sa Nana butubutu banara si na butubutu banara sapu koa hola ninae rane; 

sa Nana binanara si turu hola pa doduru sinage na sage. 

4 Arau, Nebukaneza, si koa qua pa gua vetu banara; qetuqetu qua meke tagotago 
qua. > Ba kamo si keke pinutagita sapu va matagutu au. Sipu korapa eko puta 
rau pa qua teqe, si dogori rau sari kineha na dinogodogorae sapu va matagutuqu. 
6 Ke garuni rau sari doduru qua tie totoli pa Babiloni pude mae pa kenuqu pude 
rupaha mae nia koa rau sa pinutagita asa. 7 Totoso mae sari na tie korokorotae, na 
matemateana, na tie tiro pinopino, si tozini rau koa rini sa pinutagita, ba lopu boka 
rupaha mae nia tu rini koa rau. 8 Vina betona si mae se Daniela koa rau meke tozi 
nia rau sa pinutagita. Keke pozana si e Belotesaza, ta poza luli koasa qua tamasa, 
meke sa magomago tadi na tamasa hopedi si koa pa korapana sa. 9 Zama si arau, 
“Belotesaza, palabatu tadi na tie korokorotae, gilania rau sapu sa magomago tadi 
na tamasa hopedi si koa pa korapamu agoi, meke loketona sapu tomedi si tasuna 
koa goi. Hie sa qua pinutagita. Mu va rupaha mae nia koa rau sa ginuana. 

10 Hire sari dinogodogorae sapu dogori rau sipu korapa eko puta rau pa qua teqe: 
Dono la si arau, meke koa nana pa kenugu si keke huda pa kokorapana sa popoa. Sa 
ululuna si hola sisigiti. 11 Togolo va noma hola sa huda meke ninira meke sa batuna 
si tiqu sage la pa galegalearane; meke dogoro betoa mo ri doduru hukihukirina sa 
kasia popoa si asa. 12 Sari elona sa si leleadi hola meke sari vuana si soku hola, 
meke doduru tie si boka hena mo koa sa. Pa kauruna si aqoro sari kurukuru pinomo 
meke koari lelanana si tavete vori sari kurukuru tapuru; doduruna sa kasia popoa 


si hena mo koasa. | , , , 
13 Koasa pinutagita sapu dogoria rau sipu korapa eko puta rau pa qua teqe, si 


dono la si arau, meke koa nana pa kenugu si keke tie paleke inavoso, na tie hopena, 
gore mae guana pa manauru. 14 Velavela va ululae sisigiti si asa, ‘Maho gore nia 

sa huda, mamu rakoti sari lelanana; vagi pani sari elona, mamu va hurakatae i 
sari vuana. Va goveti sari kurukuru pinomo pa kauruna sa meke gua tugo sari 
kurukuru tapuru pa lelanana. 15 Ba vekoi sari karosona meke dadagana; pusi ni 
aeana meke boronizi, vekoi mani koa pa pepeso, koari na duduli pa pezara. 

Vekoa si asa, mani bobosia na puni pa manauru; vekoa mani koa turani sari 
kurukuru pinomo meke sari linetelete pa popoa pepeso. 16 Vekoa mani ta hobe 
sa binalabala tanisa, mani ta poni nia sa sa binalabala tadi na kurukuru pinomo, 
osolae hola koasa sari ka zuapa vuaheni. 17 Sa binalabala tava egona si ta tozi 
vura koari na tie paleke inavoso, sari tie hopedi tozi vura nia sa vinizata hie, pude 
tumae nia ri na tie toadi sapu sa Tamasa Ululuna Hola si banarani sari na butubutu 
banara tadi na tie meke poni Sa si arini pu hiva poni Sa meke va palabatu i Sa koa 
rini sari pu lopu hite arilaedi pa tie.’ 

18 Hierana sa pinutagita taqarau, arau banara Nebukaneza. Ego, Belotesaza tozi 
nau, na sa si guni nia sa, ura lopu keke koari na tie gilagilana pa qua butubutu 
banara boka rupaha poni nau. Ba agoi kote boka mo, sina sa magomago tadi na 
tamasa hopedi si koa pa korapamu agoi.” 


Rupahia Daniela sa Pinutagita 

19 Ba nunala se Daniela sapu Belotesaza keke pozana pa totoso asa, sari nana 
binalabala va matagutu ia. Ke zama sa banara, “Belotesaza, mu lopu va malumia 
sa pinutagita babe sa laena sa pude va matagutu igo.” 

Olana se Belotesaza, “Qua banara, be tadi na mua kana sa pinutagita hie babe 
tadi na tie pu kukiti nigo, be leana! 20 Sa huda sapu dogoria goi, sapu toqolo va 
noma meke ninira, meke sa batuna si tiqu la pa galegalearane, meke ta dogoro 
pa doduruna sa popoa pepeso, 21 sari elona si leleadi meke katakata sari vuana; 
poni ginani sa sari doduru, va aqori sa sari na kurukuru pinomo pa pezara, meke 
sari lelanana si tavete ni vori ri na kurukuru tapuru, 22 banara, agoi mo sa huda 
asa! Agoi si na baņara lavata meke ninira; sa mua vinalavata si kamo la pa 
galegalearane, meke banara ni goi sari doduru kamo la koari na vasidi pa seu 
koasa kasia popoa. 2 Kei banara, agoi dogoria sa tie paleke inavoso, sa tie hopena, 
gore maena pa manauru meke zama, ‘Maho gore nia sa huda mamu huara pania, 
ba vekoa mani koa ta pusi pa aeana meke boronizi sari dadagana, koari na duduli 
pa pezara, ba sari karosona si kaqu koa hola pa pepeso. Vekoa si asa mani bobosia 
na puni pa manauru; mani koa guana kurukuru pinomona si asa, osolae hola si ka 
zuapa vuaheni.’ 

24 Kei banara, ego, hiera gua sa rinupahana sa, meke hie sa inavoso sapu va 
vura ia sa Tamasa Ululuna Hola, la koasa qua palabatu sa banara. 25 Kote ta hadu 
vura si agoi koari na tie meke kote koa turani goi sari na kurukuru pinomo; kote 
hena duduli si agoi guana bulumakao meke kote bobosigo na puni pa manauru. 
Ka zuapa vuaheni si kote hola gua osolae tumae nia goi sapu Sa Tamasa Ululuna 
Hola si Banara holani sari na butubutu banara tadi na tie meke vari poni lani 
Sa koarini pu hiva poni Sa. 26 Sa laena sa ginarunu pude vekoa sa dadagana sa 
huda turaņae sari karosona, si sa mua butubutu banara si kote ta poni pule nia goi 
pana guana helahelae nia goi sapu sa Tamasa si Banara nia sa kasia popoa. ?” Kei 
banara, gua ke mu va tabei sari qua vinari tokae pa binalabala: Veko pani sari 
mua sinea, mamu taveti gua sapu tonoto; veko pani sari mua hahanana kaleadi, 
mamu tataruni saripu ta nonovala. Hokara pude gua asa si kote hoda la sa mua 
tinoa ravutuna.” 


Gorevura sa Pinutagita 

28 Sari doduru hire si ta evana beto koe banara Nebukaneza. 29 Ka manege 
rua vuaheni mudina asa, si enene sa banara pa batu vetu koasa vetu banara pa 
Babiloni, 30 meke zama si asa, “Vea, lopu hie tu sa Babiloni nomana sapu kuria rau 
pa gua niniranira nomana pude na popoa tanisa banara, meke pude na tinolava 
tanisa gua binanara?” 

31 Sari zinama si korapa koa pa beruna totoso kamo mae mo si keke mamalaini 
pa manauru, “Hiera gua sa zinama pa guguamu agoi, banara Nebukaneza: Sa mua 
binanara si kamahire ta vagi palae koa goi. 32 Kote ta hadu vura koari na tie si agoi 
meke kote koa turani goi sari na kurukuru pinomo; kote hena duduli gua ri na 
bulumakao si agoi. Ka zuapa vuaheni si kote hola gua meke tige kote tozi vura nia 
goi sapu sa Tamasa Ululuna Hola si banara ni sari doduru butubutu banara tadi 
na tie meke Asa poni lani koarini pu hiva poni Sa.” 

33 Meke pa totoso tugo asa si tava gorevura gua sapu ta zamae pa guguana 
Nebukaneza. Ta hadu taloa si asa koari na tie meke hena duduli guana bulumakao 
si asa. Sa tinina si boboso koasa puni pa manauru osolae sari kaluna si togolo 
puma kalu atata meke sari visuvisuna si guana kakarutu nenedi ri na kurukuru 

apuru. 


Vahesia Nebukaneza sa Tamasa | , SONGEN 
34 Pa vina betona sa totoso asa, si arau, Nebukaneza, si va ena sagei sari mataqu 


pa maņauru, meke pule mae sa ginilae koa rau. Meke vahesia rau sa Tamasa 
Ululuna Hola. Va lavatia rau meke vahesia rau si Asa sapu toa hola ninae rane. 
Sa Nana binanara si na binanara sapu koa hola; 
sa Nana butubutu banara si koa ninira pa sinage na sage. 
35 Doduru tiena sa popoa pepeso 
si loketona mo guni ni Sa. 
Tavetia Sa gua sapu hiva nia Sa 
koari na mateana pa maņauru 
meke koari na tiena sa popoa pepeso. 
Loke tie kote boka tuqe pule nia sa limana 


babe zama la koa Sa: “Na sa si tavetia Goi?” , , 
36 Pa totoso tugo asa si pule mae sa qua ginilae, sa qua vina lavata meke tinolava 


si tava pule mae koa rau koasa vina lavatana sa qua butubutu banara. Hata vagi 
pule nau ri na qua tie totoli na palabatu meke tava habotu pule si arau koasa qua 
habohabotuana baņara meke tava ninira hola la tu si arau, hola nia sapu tatasana. 
37 Ego arau, Nebukaneza, si vahesia meke va lavatia meke va ululia sa Banara pa 
Manauru, sina doduru tinitona sapu taveti Sa si tonoto, meke viliviliti va tonoto 
si Asa doduru totoso. Meke arini pu ene pa vinahesi pule si boka va pepekae i Sa. 


5 


Sa Inevana te Belosaza 

1 Keke totoso, sipu koa banara se Belosaza, si tavetia sa si keke inevana nomana 
meke ruvati sa si keke tina koimata meke napo vaeni turani sa si arini. 2? Sipu korapa 
napo vaeni se Belosaza si garuni sa si arini pude paleke maeni sari na kapa qolo 
meke siliva sapu vagi e Nebukaneza, sa tamana, koasa Zelepade pa Zerusalema, pude 
napo ni sa banara meke sari nana koimata, sari na loana, meke sari nana barikalege 
pinausu. 3 Ke paleke mae ni rini sari kapa qolo sapu ta vagidi koasa Zelepade te 
Tamasa pa Zerusalema, meke napo ni sa banara meke sari nana koimata, sari loana, 
meke sari nana barikalege pinausu. 4 Totoso napo rini si vahesi rini sari na tamasa 
ta tavetaedi pa qolo, siliva, boronizi, aeana, huda, meke na patu. 

5 Meke vura va hodaka mae sari kakarutu lima tie meke podalae kubekubere si asa 
koasa gobagoba, tata koasa tuturuana zuke pa vetu banara. Dono toto mo sa banara 
totoso kubekubere si asa. $ Hobe sa isumata tanisa meke matagutu hola nana, ziziziri 
sari tunutunu nenena meke lopu boka turu si asa. 7 Kukili vura sa banara pude va 
mae i sari na tie vakuvakutae, na matemateana, na tie tiro pinopino”, meke zama 
i sa sari tie gilagilana hire pa Babiloni. “Asa pu tiro ia sa kinubekubere hie meke 
rupaha mae nia koa rau sa laena, si kaqu tava poko pepolo si asa, tava paku sa 
seni qolo pa ruana, meke kote na vina neta si asa pude koimata nia sa butubutu 
binanara.” 8 Meke nuguru beto sari doduru tie gilagilana tanisa banara, ba lopu 
boka tiro ia rini sa kinubekubere babe rupahia sa ginuana. ? Ke matagutu nono la 
se baņara Belosaza meke hobe va kaleana sa isumatana na matagutu va hola. Sari 


nana koimata ba nunala. l o. o. 
10 Avosi sa tinana sa banara sari mamalainina sa banara meke sari koimata meke 
nuquru la si asa koasa lose inevaņa, meke zama, “Banara, mu toa hola ninae rane! 


Mu lopu matagutu babe nunala si goi! 11 Koa nana si keke tie pa mua butubutu banara 
sapu koa ia sa magomago tadi na tamasa hopedi. Pa totoso tanisa tamamu si ta gilana 
sapu sa tie hie si dodogorae, tumatumaena meke tago ginilagilana lohina gugua tadi 
na tamasa. Se Nebukaneza sa tamam u sa banara si vizatia si asa pude tuturana koari 
na tie korokorotae, na matemateana, na tie tiro pinopino, na tie vakuvakutae. 12 Sa 
tie hie, se Daniela, sapu poza nia Belotesaza sa baņara, si ta gilana sapu gilaena, 
tumatumaena, bakabakala, meke boka rupaha pinutagita, va bakali sari binalabala 
voridi, meke olani sari ninanasa tasunadi. Tioko ia se Daniela, meke kote tozini gamu 
sa sa ginuana sa kinubekubere isa.” 


Rupahia Daniela sa Kinubekubere 

13 Ke ta turana la se Daniela pa kenuna sa banara, meke zama sa banara, “Agoi 
se Daniela, keke koari na tie ta raovodi pa Ziuda sapu sa tamaqu sa baņara na 
turana maeni? 14 Ele avoso nia rau sapu sa magomago tadi na tamasa hopedi si 
koa pa korapamu agoi meke sapu tago ia goi sa dinogodogorae, tinumatumae meke 
na ginilagilana lohina. 15 Sari tie gilagilana meke vakuvakutae si ele ta vagi mae pa 
kenuqu pude tiro ia sa kinubekubere hie meke pude tozi nau sa ginuana, ba lopu boka 
tozi nau rini. 16 Ego, ele avoso nia rau sapu agoi si boka rupahi meke tonoto pule 
i sari tinasuna sapu soku voridi. Be boka tiro ia goi sa kinubekubere hie meke tozi 
nau goi sa ginuana, si kote tava sage poko pepolo si agoi meke tava sigoto seni qolo 
pa ruamu, meke kote tava veko si agoi pude na vina neta koasa tuturuana ululuna 
koasa butubutu banara.” 

17 Meke olania Daniela sa banara, “Mamu kopuni sari mua vinariponi pude mua 
telemu, mamu poni lani koari kaiga pule sari mua pinia. Ba kote tiro la nia rau koasa 
banara sa kinubekubere meke tozi nia sa ginuana. 

18 Banara, sa Tamasa Ululuna Hola poni la nia koasa tamamu, se Nebukaneza, sa 
binanara meke linavata, sa tinolava meke pinamana. 19 Koa gua koasa tuturuana 
ululuna sapu ponia Sa koa sa, si matagutu nia ri doduru tie na butubutu si asa, meke 
sari tie pa doduru vinekala si nenegara pa kenuna. Arini pu hiva va matei sa si va 
matei sa; arini pu hiva va toa i sa si va toa i sa; arini pu hiva va sage i sa pa dia 
tuturuana si va sage i sa; meke arini pu hiva va pepekae i sa si va pepekae i sa. 20 Ba 
totoso podalae vahesi pule nia, meke nabu sa bulona si tava rizu si asa koasa nana 
habohabotuana banara meke ta vagi palae sa nana tinolava. 21 Ta hadu taloa si asa 
koari na tie meke ta poni nia sa sa binalabala tadi na kurukuru pinomo; koa turani 
sa sari na don'ki pinomo meke hena duduli guana bulumakao; meke sa tinina si tava 
boboso koari na puni pa manauru, osolae helahelae nia sa sapu sa Tamasa Ululuna 


* j 

Hola si banara ni sari na butubutu tadi na tie meke va banaria Sa koa rini si asa pu 


hiva vizatia Sa. l SE , , 
22 Tumaeni mua sari doduru vivinei hire, ba agoi Belosaza, sa tuna, si lopu va 


pepekae pule nigo. 23 Va turu pule nigo si agoi pude va karia sa Banara pa Manauru. 
Vagi goi sari na kapa qolo pa Nana Zelepade pude napo ni vaeni agoi meke sari mua 
koimata, sari loamu, meke sari mua barikaleqe pinausu. Vahesi goi sari na tamasa ta 
tavetedi pa qolo, siliva, boronizi, aeana, huda, meke patu, sapu lopu boka dodogorae, 
avavosae, meke balabala. Ba lopu hite va lavatia goi sa Tamasa pu tagoi sari doduru 
niniranira meke kopu nia Sa sa mua tinoa meke sari doduru mua tinavete. 24 Gua 
asa ke garunu mae nia Sa sa lima sapu kuberena sa kinubekubere hie. 

25 Hiera gua si ta kubere: 

‘NAE, NAE, PADA, PAOAHA.' 

26 Hie ginuadi sari zinama hire: 

Nae: Ele nae i Tamasa sari rane sapu kote baņara si agoi meke ele va beto ia 
Sa. 27 Pada: agoi si ele ta pada koari na sikele meke sapu lopu kamoa goi sa pada. 
28 Paqaha: Sa mua butubutu si ele ta paqaha meke ta poni la koari pa Media meke 
koari pa Pesia.” 

29 Meke pa ginarunu te Belosaza si tava poko pepolo se Daniela, meke tava paku 
seni qolo sa ruana, meke tava poni nia sa sa vina neta tuturuana ululuna koasa 
butubutu banara.” 

30 Koasa boni tugo asa, si ta seke va mate se Belosaza sa banara pa Babiloni, 3! meke 
e Dariasi sa tie Media, si vagi hobena sa binanara koasa butubutu; onomo navulu rua 
vuahenina si asa pa totoso asa. 

Daniela pa Korapa Pou Laione 

1 Dariasi si vizatia pude va turu i si ka keke gogoto hiokona puta tie pude gavuna 
nia sa doduruna sa nana butubutu banara, 2 meke ka neta koimata pude totoli ni 
sari kasa arini si vizati sa. Keke koari ka neta si e Daniela. Sari na gavuna si kote 
olana la koari ka neta tie totoli pude va gorevura i sari na hiniva tanisa banara. 
3 Ego, se Daniela si tavetavete va leana holani sari kasa koimata totoli meke sari na 
gavuna, koa gua koari nana binokaboka sapu noma hola, ke balabala sa banara pude 
va kopu nia koasa sa doduruna sa butubutu banara. “Ke podekia ri na qavuna meke 
ari koimata totoli pude hata nia sirana pude zutu ia. Ba pa nana tinavete si lopu boka 
ta zutu si asa, sina sa nana hahanana si tonoto meke ta ranena si asa; loke nana sinea 
babe kaiqa vasina si loposo nia sa. > Vina betona si zama si arini, “Lopu kote boka 
vagia gita si keke ginugua pude zutu ia se Daniela osolae vagia pa kaiqa ginugua la 
gua tu koasa tinarae tanisa nana Tamasa.” 

6 Ke topue varigara la sari na gavuna na koimata totoli pude dogoria sa banara, 
meke zama, “Banara Dariasi, mu toa hola ninae rane! 7 Gami na tie totoli, na gavuna 
meke sari na dia tie varitokae, si ele va ego ia pude garunu nia agoi sa banara si 
keke tinarae sapu va ninira ia sa binalabala sapu loke tie kote varavara la pa kaiqa 
tamasa pule koari ka tolonavulu puta rane sapu mae hire, ba koa agoi banara mo. 
Asa pu varavara la pa kaiqa tamasa si kote ta gona nuquru la pa pou lohina tadi na 
laione. $ Ego, banara, mu garunia sa vina turu asa, mamu kubere gore nia pude lopu 
kote boka ta hobe gua sapu hoke ta tavete koari na tinarae tadi pa Media meke Pesia, 
sapu lopu boka ta hobe.” 9 Ke kubere gore nia e Dariasi sa banara sa tinarae. 

10 Totoso tumae nia Daniela sapu ele ta tavete sa vina turu asa, si pule la pa nana 
vetu si asa meke sage la pa nana lose pa kali sage, vasina koa sari vuida sapu tukele la 

pa Zerusalema. Neta totoso pa hopeke rane si kokotunu si asa meke varavara, zama 
leana la koasa nana Tamasa, gua mo sapu ele hoke tavetia sa doduru rane. 

11 Meke topue varigara la si ari kasa tie hire meke dogoria se Daniela korapa 
varavara meke tepa tinokae la koasa nana Tamasa. 12 Ke la si arini koasa banara 
meke la nanasa nia sa nana vina turu: “Vea, lopu kuberia tu goi sa tinarae sapu koa 
ri ka tolonavulu puta rane sapu korapa mae si doduru tie kote varavara la koa goi 
mo, gua? Loke tie si kote varavara la pa kaiga votiki tamasa babe na tie. Ura asa 
sapu lopu lulia sa tinarae, si kagu ta gona nuguru la pa korapana sa pou lohina tadi 
na laione.” 

Olana sa banara, “Uve, sa vina turu si asa tugo gua sapu ta tavete pa tinarae tadi 
Media meke Pesia, sapu lopu kaqu ta hobe.” 

13 Meke zama si arini koasa banara, “E Daniela, sapu keke arini pu ta raovo mae 
pa Ziuda, si lopu hite hiva va tabe igo sa si agoi banara, babe koasa vina turu sapu 
kubere gore nia goi. Korapa varavara neta totoso pa hopeke rane si asa.” 14 Totoso 
avosia sa baņara sapu guahe, si talotana hola si asa; meke sipu lopu ele lodu sa rimata 
si podeke sisigitia sa pude harupia se Daniela. 

15 Meke ene varigara la sari kasa tie koasa banara meke zama la koa sa, “Mu va 
nonoga ia banara sapu koasa tinarae tadi pa Media meke Pesia si loke vina turu sapu 
tavetia sa banara si boka ta hobe.” 

16 Ke vala nia sa baņara sa zinama, meke turana vagia rini se Daniela meke gona 
la nia pa pou lohina tadi na laione. Meke zama sa banara koe Daniela, “Mani harupu 
igo sa mua Tamasa si agoi, Asa sapu nabulu nia goi doduru totoso!” 17 Keke patu si 
tava veko la pa nuzuna sa pou, meke tokoro la nia sa banara sa nana rini meke gua 
tugo sari riņi tadi nana koimata, pude lopu kagu boka ta harupu tugo se Daniela. 
18 Meke pule sa banara koasa nana vetu banara, meke lopu henahena si asa koasa 
boni asa; loketona linopilopi va qetuqetu tie si ta evana tugo. Meke lopu boka puta 
si asa. 

19 Koasa kalalasa kekenu pana vagavagasa, si tekulu sa banara meke bebeno la 
koasa pou tadi na laione. 20 Totoso tata la tugo sa koasa pou tadi na laione, si 
kuliusuna meke titioko la si asa koe Daniela, “Daniela, nabulu tanisa Tamasa toana, 
vea, boka harupu igo sa mua Tamasa sapu vahesia goi doduru totoso, koari na 
laione?” 

21 Olaņa se Daniela, “Banara, mamu toa hola ninae rane! 22 Garunu mae nia sa gua 
Tamasa sa Nana mateana meke kumuhi nuzudi sari na laione. Lopu hite garatau rini 
sina loke qua sinea si arau pa Kenuna Sa. Meke koa goi, baņara, ba loke kinaleana 
si ele tavetia rau pa kenumu.” 

23 Qetu hola sa baņara meke vala zinama pude ovulu vura nia se Daniela koasa 
pou. Meke totoso ta ovulu vura se Daniela si loke bakora si ta dogoro koa sa, sina 
ranea sa sa nana Tamasa. ?4 Pa ginarunu tanisa baņara si ta vagi saripu zutuna se 
Daniela meke ta gona nuguru la pa korapa pou tadina laione, turanae dia barikaleqe 
meke koburu. Sipu lopu ele kamo pa hatara si arini si horu vagi mo ari laione meke 
garata moku pani susuridi. 

25 Meke kubere la se Dariasi sa banara koari doduru tie, na butubutu meke tie pa 
doduru vinekala pa doduruna sa popoa pepeso: 


“Mi tagotago va noma! 
26 Na vina turu si vatu nia rau sapu pa doduru pinaqaha popoa pa qua butubutu 
banara, doduru tie si kaqu matagutu nia meke pamana nia sa Tamasa te Daniela. 


Ura na Tamasa toana si Asa 
meke koa hola ninae rane ka rane; 


sa Nana butubutu banara si lopu boka ta huara, 

sa Nana binanara si lopu kagu kokoi. 
27 Vari harupi si Asa meke vari tokae, 
na vina gilagila si taveti Sa meke na tinavete variva magasa pa manauru meke 
pa pepeso. 
Asa harupia se Daniela 
koari na niniranira tadi na laione.” 
28 Ke ravutu se Daniela koari na binanara tadi Dariasi meke Saerasi sa tie Pesia. 


Tozi Vura ni Daniela sari Nana Dinogodogorae 


7 

Pinutagita Kekenu te Daniela: Ka Made Kurukuru 

1 Koasa vuaheni kekenu sapu koa banara se Belosaza pa Babiloni, si kamo si keke 
pinutagita koe Daniela, meke dogoria sa si keke dinogodogorae sipu korapa eko puta 
si asa pa nana teqe. Sa vivinei koasa nana pinutagita si kubere gore nia sa. 2 Zama se 
Daniela: “Koasa gua pinutagita pa boni asa si dono la si arau, meke isara pa kenugu 
rau sari ka made givusu pa manauru korapa hiru ia rini sa kolo lamana. 3 Meke vura 
mae koasa kolo lamana si ka made kurukuru lavata, hopeke votivotikaedi.” 4 Sapu 
kekenu si dono guana laione meke sari tatapuruna si gua tadi na atata. Kopu dono la 
si arau osolae ta daku palae sari tatapuruna meke ta ovulu sage si asa koasa pepeso 
pude turu koari karua nenena guana tie, meke na bulo tie si ta poni nia sa. 

5 Meke isana pa kenuqu sa kurukuru vina rua, sapu dono guana bea. Turu ni sa 
sari nenena pa keke kali tinina si asa meke ka neta susuri raqaraqa si koa dia pa 
nuzuna, pa vari korapadi ri livona. Ta tozi si asa pude, ‘Gasa turu mamu hena va 
soku masa gua sapu hiva nia goi!’ gua. 

6 Mudina asa, si dono la si arau, meke isana pa kenugu si keke kurukuru pule sapu 
dono guana leopadi. Meke koa dia pa mudina sa si ka made tatapuru gugua tadi 
na kurukuru tapuru. Sa kurukuru hie si ka made batuna, meke ta poni nia sa sa 
niniranira pude koa baņara. 

7 Beto asa, koasa qua dinogodogorae pa boni asa si dono la si arau, meke isana pa 
kenuqu, si sa kurukuru vina made sapu dono hikare meke variva matagutuna meke 
ninirana hola. Na livo aeana nomadi si tanisa sapu huarani sa meke henani sa sarini 
pu va matei sa meke neti sa pa kauru nenena sarini pu koa hola. Na votikaena hola 
koari na kurukuru pu ele vura, meke koa dia koasa si ka manege puta kikiho. 8 Sipu 
korapa balabala i arau sari na kikiho hire, si vura nana pa kenuqu koasa kurukuru, 
si keke kikiho pule, na kikiho hitekena, sapu vura mae pa vari korapadi; meke ka 
neta ari na kikiho si ta rabutu vura pa kenuna sa. Sa kikiho hie si tago mata gugua 
tadi na tie meke na nuzu sapu vahesi pule. 


Dogoria Daniela si Asa sapu Toa Hola Ninae Rane 
9 Sipu korapa dono la si rau, 
si sari na habohabotuana baņara si ta veko dia mo pa dia vasidi, 
meke Asa Pu Koa Pukerane meke Ninae Rane si vagia sa Nana habohabotuana. 
Sari Nana poko si keoro guana sinou 
meke sa kalu pa batuna si keoro gua tugo na kalu sipi. 
Sa Nana habohabotuana si halalia na nika, 
meke doduru totopilina si hurunu beto. 


10 Meke keke ovuku nika si totolo vura, 
vura mae gua pa Kenuna Sa. 


Tina na tina si koa nabulu koa Sa; 

soku vuro tina va tata ia soku vuro tina si turu pa Kenuna Sa. 
Habotu beto si arini koasa vinaripitui asa, 
meke ta tukele sari na buka. 

11 Na zama va titie lamo sa kikiho hitekena. Dono toto la mo si arau osolae tava 
mate sa kurukuru meke sa tinina si ta gona nuguru la pa korapa nika halalana. 12 Sari 
ka neta kurukuru pule si tava malumu pude toa ba pa keke kukuru totoso mo, ba 
sari dia niniranira si ta vagi palae. 

13 Pa korapana sa qua dinogodogorae pana boni si dono la si arau, meke turu nana 
pa kenuqu si keke sapu dono guana keke tuna na tie, pu luli mae koari na lei pa 
Maņauru. Ene la si Asa koa Sa pu koa pukerane meke ninae rane meke ta turana 
la si Asa pa kenuna Sa. 14 Na ta poni nia Sa, sa tinolava, meke niniranira tanisa 


binaņara meke vahesia ri doduru tie na butubutu na tiedi ri doduru vinekala si Asa. 
Sa Nana binanara si koa hola ninae rane meke loke kokoina. Sa butubutu banara 
Tanisa si lopu kaqu ta huara.” 


Ta Rupaha sa Pinutagita 

15 “Arau, Daniela si tasuna pa maqomaqoqu, na matagutu nia rau sa pinutagita 
sapu dogoria rau. 16 La si arau koasa keke ri pu turudi vasina meke nanasa nia sa 
ginuadi ri doduru hire. 

Ke tozi nau sa meke rupaha mae nia sa: 17 zama si asa, ‘Sari ka made kurukuru 
lavata hire si ka made butubutu banara sapu kote turu vura pa popoa pepeso. 18 Ba 
sari pu tava madidi koa Sa pu Ululuna Hola si kote ta poni nia sa butubutu banara 
meke kote tagoa rini ninae rane ka rane.’ 

19 Meke hiva tumae nia rau sa ginuana hinokara sa vina made kurukuru lavata, 
sapu votikaena hola koari doduru meke variva matagutuna hola koari nana livo 
aeana meke kakarutu boronizi. Sa kurukuru lavata asa si huari meke gani sari tie, 
meke neti naperi sari pu koa hola. 20 Meke hiva tumae nia tugo rau sa guguadi ri ka 
manege puta kikiho pa batuna, meke sa keke kikiho sapu vura sage mumudi, sapu va 
hoqa pani sari ka neta kikiho, sa kikiho sapu turu vura koari kasa meke tago mata 
meke nuzu sapu vahesi pulenia. ?1 Sipu korapa dono toto la arau, si varipera la koari 
na tie madidi te Tamasa sa kikiho asa meke va kilasi sa, 22 osolae kamo mae si Asa 
pu Koa Pukerane meke Ninae Rane meke vari pitui ni meke toka ni Sa sari tie madidi 
Tanisa sapu Ululuna Hola, meke tagoa ri tie madidi Tanisa sa butubutu banara. 


23 Va mae ia sa koa rau sa vina bakala hie: ‘Sa kurukuru vina made si na vina made 
butubutu banara sapu kote turu vura pa popoa pepeso. Kote votikaena si asa koari 


doduru butubutu banara meke kote va kilasia sa sa doduruna sa popoa pepeso; kote 
neti gore va kaleana ia sa. ?4 Sari ka manege puta kikiho si ka manege puta banara 
sapu kote vura mae koasa butubutu baņara hie. Mudi dia rini si kote keke banara 
pule si kote vura mae, kote votikaena si asa koa rini pu mae kekenu; kote va gore 
pani sa si ka neta banara. 25 Kote va karikari la ia sa sa Tamasa Ululuna Hola meke 
nonovali sari tie madidi Tanisa meke podekia sa pude hobei sari na totoso na tinarae 
sapu ele tava turudi. Sari na tie madidi si kote tava ade la koa sa, koari ka neta 
vuaheni kukuruna. 

26 Ba sa vinari pitui si kote ta evana meke sa nana niniranira si kote ta vagi 
palae meke ta huara palae. 27 Meke sa binanara, niniranira, meke linavata koari 
na butubutu banara pa kauruna sa doduruna sa manauru si kote ta ade karovo la 
koa ri na tie ta madidi, sari tie Tanisa sapu Ululuna Hola. Sa Nana butubutu baņara 
si kote na butubutu banara sapu kote koa hola ninae rane, meke doduru banara si 
kote vahesia meke va tabe ia.’ 

28 Tani beto sa vivinei. Arau, Daniela si tasuna sisigiti koari qua binalabala, meke 
hobe va kaleana sa isumataqu na matagutu va hola, ba kopuni mo arau si hire meke 
lopu tozi rau lamae.” 

Dogoro Sipi Kokoreo meke na Ooti se Daniela pa Nana Dinogodogorae 

1 Pa vina neta vuahenina sa binanara te Belosaza si dogoria arau, Daniela, si keke 
dinogodogorae mudina sapu keke sapu ele dogoria rau. 2 Koasa gua dinogodogorae 
si dogoro pule nau si arau pa korapana sa vasileana ta gobana pa Susa, pa pinaqaha 
popoa pa Elami; pa korapana sa dinogodogorae si koa qua si arau pa taqelena sa 
Tototolo Ulai, na kolo ta paza vagina pa ovuku. 3 Dono sage si arau meke koa nana pa 
kenugu si keke sipi kokoreo sapu karua kikihona, turu nana pa tagelena sa tototolo, 
meke sari kikihona si gele. Keke ri kikihona si gele hola nia si keke ba toqolo mumudi 
maena mo. t Kopu dono la si arau totoso hagala totoro la si asa pa kali lodu rimata, 
meke la pa kali matao meke pa kali gede. Loke kurukuru name boka turu va tia ia, 
meke lopu keke si boka la variharupi koasa niniranira tanisa sipi kokoreo. Gua sapu 
hiva tavetia sa si tavetia mo sa meke ta evanae noma niņira hola si asa. 

5 Sipu korapa balabala va gele ia rau si hie, si vura va hodaka pa kali lodu rimata 
si keke qoti sapu noma va leana kikihona pa vari kokorapadi ri matana. Tuturei hola 
karovia sa sa popoa pepeso ba lopu hite tiqu laia sa sa popoa pepeso. $ Tia mae ia sa 
sa sipi kokoreo, karua kikihona hie, sapu dogoria rau turu nana pa kali taqele meke 
ta nazirina toa meke totoro mae ia sa. 7 Dogoria rau sapu raza va kaleana ia sa sa 
sipi kokoreo, seke ia sa meke huara pani sa sari karua kikihona. Lopu garo sa sipi 
kokoreo, lopu boka raza hobena; la sa qoti meke seke gore nia pa pepeso meke neti 
ia sa, meke lopu keke si boka la harupu ia sa sipi kokoreo pa niniranira tanisa qoti. 

8 Nomana sa niniranira tanisa goti ba pa korapana sa totoso sapu ninira hola si 
asa si moku palae sa nana kikiho nomana, meke pa nana lolomo si vura mae si ka 
made kikiho nomadi sapu toqolo sage la koari ka made givusuna sa manauru. 7 Vura 
mae koasa keke ari na kikiho si keke kikiho pule, sapu podalae va hiteke ba toqolo 
pa niniranira, la gua pa kali matao meke hola la pa kali gasa rimata meke la gua 
koasa Popoa Leleana”. 10 Noma la tu si asa osolae kamo la ia sa sa qeto minate pa 
manauru, meke gona gore ni sa pa pepeso sari kaiqa ri qeto pinopino meke neti 
gore ni sa.” 11 Va turu pule nia si asa pude noma gugua sa Koburu Tavia tanisa qeto 
minate pa maņauru; vagi pani sa sari na vinukivukihi sapu ta tavete doduru rane la 
koa Sa, meke sa Nana Zelepade si tava boni. 12 Koa gua koasa vinaripera tanisa kikiho 
hitekena”, si sa puku tie madidi meke sa vinukivukihi sapu ta tavete doduru rane si 
ta hukata. Bokaboka si asa pa doduru tinitona sapu tavetia sa, meke sa hinokara si 
ta gona la pa pepeso. 

13 Meke avosia rau zamana si keke tie hopena, meke keke pule si zama la guahe 
koa sa, “Vea seunae gua meke kote tava gorevura sa dinogodogorae hie, sapu sa 
dinogodogorae tanisa vinukivukihi doduru rane, sa tinavete sea sapu va bonina sa 
vasina hopena meke sa puku tie madidi sapu kote ta neti pa kauru nene?” 

14 Zama si asa koa rau, “Kote vagi karua tina neta gogoto veluvelu meke munumunu 
totoso sapu lopu kote ta tavete sari na vinukivukihi; hola sapu asa si kote tava madi 
pule sa Zelepade,” gua si asa. 


Rupahia e Qebireli, sa Mateana, sa Pinutagita 

15 Sipu korapa dono la si rau koasa dinogodogorae meke korapa podekia pude 
tumae nia, si turu nana pa kenugu si keke sapu dono guana tie. 16 Meke avosia rau 
si keke mamalaini tie, korapa titioko mae gua pa Tototolo Ulai sapu zama, “Qebireli, 


tozi nia sa guguana sa dinogodogorae koasa tie hie,” gua.” 

17 Totoso ene mae si asa koasa vasina sapu turu arau, si matagutu si arau meke 
hoga oporapaha gore pa pepeso. “Tuna na tie,” gua si asa koa rau, “mamu tumae nia 
sapu sa dinogodogorae si guguana sa vina hokotodi rina totoso kaleadi arini,” gua. 

18 Sipu korapa zama mae si asa koa rau, si ele mabubulu tu si arau, sa isumatagu 
si pa pepeso. Tigu mae au sa meke ovulu sage nau sa pa nenegu. 

19 Zama si asa, “Kote tozi nigo rau sapu nasa si kote ta evana pa korapana sa totoso 
sapu ta naziri sa Tamasa, sina sa dinogodogorae si guguana sa totoso ta vizatana pa 
vina betona sa totoso. 20 Sa sipi kokoreo sapu karua kikihona sapu dogoria goi, si 
arini sari karua banara pa Media meke pa Pesia. 21 Sa qoti sapu puki kaluna, si asa 
sa banara pa Qurisi, meke sa kikiho nomana pa vari korapadi ri matana, si asa sa 
banara kekenu. 22 Sari ka made kikiho sapu hobena sa keke sapu ele moku taloa si 
sari ka made butubutu banara sapu kote vura sage koasa keke butubutu kekenu, ba 
lopu kote ninira gua sa butubutu asa si arini. 

23 Koasa totoso pa vina betona sa dia binanara, totoso sapu ele kaleadi hola si 
arini, si kote vura mae si keke banara sapu dono va bubugorae isumatana, meke 
bokabokana hola pa sekesekei. 24 Kote ta evanae na banara ninirana hola si asa, ba 
lopu pa nana niniranira soti. Kote huhuara va noma hola si asa meke bokaboka pa 
doduru tinitona sapu taveti sa. Sari tie niniradi meke tie madidi te Tamasa si kote 
va kilasa betoi sa. 25 Na sinekesekei si kote tavetavete nia sa pude bokaboka, meke 
kote vahesi pulenia pa bulona si asa. Totoso koa va leana sari tie si kote huara pani 
sa, meke kote turu va tia ia sa sa Banara tadi na banara. Ba kote ta seke huara si 
asa, ba lopu pa niniranira tana tie. 26 Sa dinogodogoraedi rina vinukivukihi pana 
munumunu meke veluvelu sapu ta poni nia goi si hinokara, ba tome ia, lopu vivinei 
nia, ura kote seunae hola meke kote gorevura sa ginuguana sa.” 

27 Arau, Daniela, si malohoro meke koa moho si rau ka visavisa rane. Beto si tekulu 
sage si arau meke va tana qua koari na tinavete tanisa banara. Pupuhu sisigiti nia 
rau sa dinogodogorae; na tasuna hola pude gilania sa guguana. 

Varavara Tokani Daniela sari na Tie Ziu o. l , 
1 Pa vuaheni kekenu te Dariasi, tuna koreo e Zekisi, sa tie pa Media, sapu tava 


banara koasa butubutu banara pa Babiloni, ? si arau, Daniela, si gilania koasa tinirona 
sa Kinubekubere Hope sapu zama nia Tamasa koe Zeremaea sa poropita, sapu kote 
koa ta huara eko mo sa popoa Zerusalema ka zuapa navulu puta vuaheni.” 3 Ke 
varavara va ninira la si rau koe Zihova sa Baņara, tepa sisigiti la koa Sa pa vinaravara, 
madi pa ginani, meke va sage poko baika meke habotu pa eba si rau. 4 Varavara la si 
rau koe Zihova sa qua Tamasa meke helahelae: 

“Kei Zihova, Agoi sa Tamasa lavata sapu variva magasana, sapu kopu nia sa Mua 
vinariva egoi pude tataruni sarini pu va tabei sari Mua ginarunu, 3 gami si ele sea 
meke tavete va kaleana. Ele va karikari atu koa Goi; ele taliri taloa si gami koari na 
Mua ginarunu meke tinarae. 6 Lopu hite va avoso la si gami koari na Mua nabulu, 
sari na poropita, sapu zama pa Pozamu koari mami banara, mami koburu tavia, 
sari tamamami, meke koari doduru tiena sa pepeso. 

7 Banara, Agoi si tonoto, ba koasa rane hie si nobi gami na kinurekure si gami na 
tie pa Ziuda meke tiena sa vasileana Zerusalema meke pa doduruna sa butubutu 
Izireli, ari pa seu na tata, meke koari doduru popoa pu ta hurakatae lani gami 
Goi sina lopu luli Igo gami si Agoi. 8 Zihova, gami meke sari mami banara, mami 
koburu tavia meke sari tamamami si nobi gami na kinurekure sina ele va sea atu 
si gami koa Goi. 9 Agoi mami Banara mami Tamasa si tataru meke variva taleosae, 

be vegua va karikari atu gua koa Goi si gami; 10 lopu hite va tabe igo gami si 
Agoi Zihova mami Tamasa, babe kopuni sari na Mua tinarae sapu va mae i ri Mua 
nabulu, na poropita. 11 Doduru pa Izireli si ele sekei sari Mua tinarae, meke taliri 
taloa, korodia va tabe Igo. 

Gua ke sari lineveleve meke sari vinilasa ta tokorodi koari na vinari pitui meke ta 
kuberedi koasa tinarae te Mosese, sa nabulu te Tamasa, si ele ta zoropo vura mae 
koa gami sina ele va sea atu si gami koa Goi. 12 Ele va gorevura i Agoi sari zinama 
sapu ta zamani gami meke sari mami banara koari na tinasuna nomadi sapu va 
razani gami Goi. Pa kauruna sa doduruna sa manauru si loketona gugua sapu ta 
tavete la pa Zerusalema si ele ta evana. 13 Gua mo sapu ta kubere pa Tinarae te 
Mosese, sari doduru vina kilasa si ele kamo koa gami, ba lopu hite taliri tu si gami 


koari mami sinea meke hata ia sa tataru na tinaleosae te Zihova mami Tamasa meke 
kopuni sari Mua zinama hinokaradi. 14 Lopu aga hokara si Agoi Zihova pude va 


razani gami sari na tinasuna, sina Agoi Zihova mami Tamasa si tonoto pa doduru 
tinitoņa sapu taveti Goi; gua ba lopu hite va tabe igo gami si Goi. 

15 Kamahire, Tamasa mami Baņara, Agoi pu turana vurani sari Mua tie pa Izipi 
koasa Mua niniranira meke Agoi pu vata dogoro nia sa Pozamu telemu sapu koa 
hola kamo pa rane ninoroi, gami si ele sea, gami si ele tavete va kaleana. 16 Kei 
Banara, gua sapu taveti Agoi koari doduru Mua tinavete tonotodi, si Mu va taliri 
taloa ia sa Mua binugoro meke tinanaziri pa Zerusalema, sa Mua vasileana lavata, 
sa Mua toqere hopena. Sa Zerusalema meke sari Mua tinoni si na vina sisireina 
kamahire tadi na tie pu koa vari likohaeni gami koa gua koari mami sinea meke 


sari mami tinavete kaleadi meke tadi na tamamami. 
17 Ego, mami Tamasa, Mu avosi sari vinaravara na tinepatepa tanisa Mua nabulu. 


Pa laemu Goji, Banara, si Mu dono la pa tataru koasa Mua Zelepade ta huarana. 18 Va 
talina mae, Tamasa. Mamu va avoso; tukeli Matamu, Mamu dogoria sa tinahuara 
tanisa vasileana lavata vasina sapu tavahesi sa Pozamu visoroihe. Lopu tepatepa 
atu si gami koa Goi sina tonoto mami, ba na koa gua tu koasa Mua tataru variva 
taleosae. 19 Kei Banara, va avoso! Banara taleosoni gami! Banara va talina mae, 
Mamu tavetavete! Pa laemu Goi, qua Tamasa, si Mu lopu va sasanae, sina sa Mua 
vasileana lavata meke Mua tinoni si ta poza nia sa Pozamu.” 


Va Bakalia Qebireli sa Kinorokorotae 

20 Sipu korapa zamazama si arau meke varavara, helahelae ni sari qua sinea meke 
gua tugo tadi na tinoni pa Izireli meke tepatepa la koe Zihova sa qua Tamasa pude kuri 
pulea sa Zelepade pa Zerusalema, 2! si tuturei tapuru kamo mae koa rau se Qebireli, 
sa tie sapu dogoria rau pa keke qua dinogodogorae visoroihe. Na totoso vukivukihi 
veluvelu sa totoso asa.” 22 Zama si asa koa rau, “Daniela, mae si arau pude poni igo 
ginilagilana meke va dodogorae igo. 23 Sipu podalae varavara tugo agoi, si ta poni nia 
mo goi sa inolana, asa sapu mae nia arau pude tozi nigo, ura na agoi si ta pamanaemu 
hola koe Tamasa. Gua ke mu vilitia sa inavoso, mamu va bakalia sa dinogodogorae: 

24 Keke totoso gelena sapu zuapa totoso ka zuapa navulu puta vuaheni si tava ego 
pude ta leosae sari na sinea meke ta vulasa palae sari kinaleana tadi mua tinoni meke 
tanisa vasileana pa Zerusalema pude va kamo ia sa tinonoto sapu koa hola, pude va 
gorevura i sari dinogodogorae meke kinorokorotae meke pude va madi ia sa Zelepade 
Hopena. 

25 Mu tumae nia mamu va bakalia si hie: Podalae pa totoso sapu tozi vura nia sa 
poropita pude kuri pule ia sa popoa Zerusalema, osolae kamo pa totoso sapu mae sa 
Banara ta pozae Mesaea”, si kote pa ka zuapa totoso pa zuapa vuaheni (asa sa made 

navulu sia vuaheni) meke kote hoda la kamo pa ka onomo navulu rua totoso pa zuapa 
vuaheni pule, (asa si made gogoto tolonavulu made vuaheni). Kote kuri pulea rini 
sa popoa Zerusalema, meke sari na sirana pa korapana meke sari na vetu hakehakei 


niniradi, ba kote na totoso tasunadi si arini. 26 Mudina sa onomo navulu rua totoso 
pa zuapa vuaheni sana, sa Banara ta pozae Mesaea si kote tava mate meke kote gua 


sapu loketona tu kote tagoa si Asa. Sa geto minate tana keke nati banara si kote mae 
huara ia sa vasileana lavata meke sa Zelepade. Sa vina betobeto si kote kamo guana 
nage: Na vinaripera si kote nono lamo osolae kamo sa vina betobeto, ura sa tinahuara 
si ele ta korotaena. 27 Sa banara hie si kote tavetia si keke vinariva egoi koari soku tie 
pa zuapa vuaheni. Pa korapana sa zuapa vuaheni asa si kote va noso pani sa sari na 
vinukivukihi na vinariponi la koe Tamasa. Meke pa keke vasina ululuna pa Zelepade 
si kote va turu ia sa si keke beku variva malederena sapu vata kamo tinahuara pa 
popoa, meke kote koa vasina si asa osolae hokoto sa vina gorevurana sapu ta korotae 


sapu kote tava kamo la koa sa tie” pu va turu ia sa beku.”* 


10 


Sa Dinogodogorae te Daniela pa Ovuku Taeqarisi 

1 Pa vuahenina vina neta koasa binanara te Saerasi pa Pesia, si ta poni nia e Daniela 
sapu ta pozae Belotesaza si keke dinogodogorae. Sa inavoso tanisa si hinokara meke 
keke vinaripera nomana hola si guni nia sa. Sa vina bakala koasa inavoso si kamo la 
koa sa pa keke dinogodogorae. 

2 Koari ka neta vuiki si koa kuliusu si arau, Daniela. 3 Lopu hena ginani arileadi 
si arau; sari beruqu si lopu tiqu la pa masa kurukuru babe pa vaeni; meke lopu 
lumulum u si arau osolae hola sari ka neta vuiki. 

4 Koasa rane vina hiokona made pa sidara kekenu pa vuaheni asa, sipu korapa 
turu gua pa taqelena sa ovuku lavata pa Taegarisi“, 5 si dono sage si arau meke turu 
nana pa kenuqu si keke tie sapu pokopoko lineni, sapu va sagea nana pa kopetena 
si keke belete sapu ta tavetena pa qolo viana.” 6 Sa tinina si guana patu nedala, sa 
isumatana si guana kapi, sari matana si gua rina zuke hurunudi, sari limana meke 
nenena si guana boronizi nedalana, meke sa mamalainina si guana mamalaini tadi 


na kobi tinoni. , , , 
7 Arau, Daniela eke mo telegu dogoria sa dinogodogorae; saripu koa turaņau lopu 


dogoria si asa, ba kamo va hodaki na minatagutu ke govete meke la tome si arini. 
8 Ke koa eke telequ si arau, meke dono toto eko ia mo arau sa dinogodogorae variva 
magasana; loke niniranira si koa koa rau, sa isumatagu si iliri guana tie matena meke 
malohoro va kaleana si arau. 9 Meke avosia rau sa zamana sa, meke sipu va avoso la 
si arau koa sa, si hoqa gore si arau meke puta, sa isumataqu si tia gore la pa pepeso. 

10 Tiqu mae au keke lima si arau meke podalae neneqara sari limaqu meke 
tunutunugu. 11 Zama si asa, “Daniela, agoi sapu arilaemu hola koe Tamasa, avoso va 
leana mae i sari zinama sapu kote zama atuni arau koa goi, mamu turu sage sina koa 
goi si ta garunu mae si arau.” Meke sipu zama mae gua si asa koa rau si neneqaraqu 
meke turu sage si arau. 

12 Meke zama pule si asa, “Daniela, mu lopu matagutu. Podalae koasa rane kekenu 
sapu balabala vekoa goi pude vagi ginilagilana meke va pepekae pule nigo pa Kenuna 
sa Tamasa, si ta avoso sari mua vinaravara, meke pa inolanadi rini si mae si arau. 
13 Ba sa mateana kaleana sapu nati hiniva nia sa butubutu banara pa Pesia si hukatau 
koari ka hiokona eke rane. Meke mae se Maekolo, keke ri nati mateana, meke toka 
nau, sina arau eke mo si koa vasina pude varipera koasa mateana kopu pa Pesia.” 

14 Ego, mae si arau pude va bakalia koa goi sapu kote ta evana koari mua tinoni pa 
vugo na repere, sina sa dinogodogorae si pa guguana sa totoso sapu kote mae vugo 
repere.” 

15 Sipu korapa zama mae ni sa mateana si gua hire koa rau, si va todono ia rau 
sa isumatagu la pa pepeso meke lopu boka zama. 16 Meke gagama mae si asa sapu 
dono guana tie meke tigui sa berugu, meke tukele ia rau sa nuzugu meke podalae 
zama. Zama si arau koa sa sapu turu pa kenuqu, “Qua banara, malohoro nia rau sa 
dinogodogorae hie, meke lopu boka beto neneqara. 17 Qua banara, vea meke kote 
boka zama si arau, sa mua nabulu, koa goi? Loke qua niniranira si arau meke lopu 
boka sino va leana.” 

18 Meke tiqu pule au sa sapu dono guana tie meke ninira pule si rau. 19 Zama si 
asa, “Agoi sa tie sapu arilaemu koe Tamasa, mu lopu matagutu,” gua si asa. “Bule! 
Mu mataqara. Mu va ninirae,” gua si asa. 

Totoso zama mae gua si asa koa rau si niņira pule si arau meke zama, “Qua Banara, 
zama mae, sina agoi poni nau sa niniranira.” 

20 Ke zama si asa, “Tumae nia goi vea ke mae si arau koa goi? Lopu seunae meke 
kote pule la si arau pude raza ia sa mateana pu kopu nia sa binanara pa Pesia, meke 
pana taloa arau vasina si kote mae sa mateana pu kopu nia sa binanara pa Ourisi; 
21 þa kekenu si maqu tozi nigo sapu nasa si ta kubere pa korapana sa Buka tanisa 
Hinokara. Loke tie zuka au si arau koa ri na mateana kopu ba e Maekolo mo, sa mua 
mateana kopu. 


1 Meke koasa vuaheni kekenu sapu koa banara se Dariasi, sa tie pa Media, si turu 
pa kalina Maekolo si arau meke zuka ia meke lavelave nia rau si asa. 


Sari Banara pa Kali Matao meke pa Kali Gede 

2 Ego, kamahire magu tozi va hinokara nigo: Ka neta banara si kote vura mae 
gua pa Pesia, meke sa vina made si kote vura mae sapu tagotago holani sari doduru. 
Totoso vagia sa sa niniranira koasa nana tinagotago, si kote va gevuru i sa sari doduru 
pude kana ia sa binanara pa Qurisi. 3 Meke kote vura mae si keke banara ninirana 
sapu kote banara ni sa pa niniranira nomana meke tavetia gua sapu hiva nia mo sa. 
4 Mudina sapu vura mae si asa, si sa nana butubutu banara si kote vari paqahi meke 
ta hia made la koari ka made givusu. Lopu kote la koari na tutina, babe kote tago 
ia rini pu hobena sa niniranira sapu tanisa, sina sa nana binanara si kote ta rabutu 
sage meke ta poni la koari kaiqa tu. 

5 Sa banara pa kali matao si kote ninirana, ba keke ari nana palabatu varipera si 
kote ninirana hola la tu meke kote banara nia sa sa nana butubutu banara telena 
pa niniranira lavata. $ Hola kaiqa vuaheni si kote baere si arini. Sa tuna vineki sa 
banara pa kali matao si kote la koasa banara pa kali gede pude haba ia meke tavetia 
si keke vinariva egoi, ba sa niniranira tanisa vinariva egoi hie si lopu kote koa seunae 
meke sa niniranira tanisa banara pa kali gede ba lopu kote koa hola. Koari rane arini 
si kote va matea ri na kana sa vineki, sa tamana, sari na nabulu pu luli koa sa, meke 
arini pu zukana sa. 

7 Ba keke arini pa tuti tanisa vineki si kote turu sage meke vagi hobe ia sa nana 
tuturuana binanara. Asa kote raza ia sa qeto minate tanisa banara pa kali gede* 
meke nuquru koasa nana vasileana ta gobana; kote raza ia sa meke va kilasia sa. 
8 Kote zau vagi tugo sa sari dia tamasa, dia beku ta tavetedi pa aeana meke sari dia 
likakalae arilaedi sapu ta tavetedi pa qolo meke siliva meke paleke taloa lani pa Izipi. 
Meke pa kaiga vuaheni si kote lopu voriti pule la ia sa sa banara pa kali gede. 9 Beto 

si kote la rapata pa Izipi sa banara pa kali gede ba si kote pule la nana pa nana popoa 
soti. 

10 Ba sari tuna sa banara pa kali gede si kote varigara nia si keke geto minate lavata, 
sapu kote geto la guana keke nage meke la rapata kamo latu koari na vasileana ta 
gobadi tadi dia kana. 11 Meke kote ta naziri sa banara pa kali matao meke qeto vura 
la meke raza ia sa banara pa kali gede, sapu kote varigara nia si keke geto minate 
lavata, ba sapu kote tava kilasa mo si asa. 12 Totoso ta vagi taloa sa geto minate asa, si 
kote sini ia na vinahesi pule sa banara pa kali matao meke kote va matei sa sari soku 
tina ari nana kana, ba lopu kote koa va matagara seunae si asa. 13 Sina sa banara 
pa kali gede si kote varigara pule nia si keke geto minate lavata pule, hola nia sapu 
kekenuna; meke hola kaiga vuaheni si kote topue vura si asa meke sa geto minate 
lavata, hopeke paleke va leana tinitona varipera. 

14 Koari na totoso arini, soku tie si kote kana la ia sa banara pa kali matao. Sari tie 
varipera koari na mua butubutu Izireli si kote la raza ia tugo si asa, pude va gorevura 
ia tugo sa dinogodogorae, ba kote lopu boka si arini. 15 Meke kote geto mae sa banara 
pa kali gede” meke tomotomo lania sa pepeso pa kali goba pude haele nuguru pa 
korapana sa vasileana lavata ta gobana meke tuge vagia. Sari geto minate tadi pa 
kali matao si lopu kote garo pude va noso ia; sari dia puku tie varipera bokabokadi 
ba kote lopu boka turu va tia ia si asa. 16 Sa banara pa kali gede si kote tavetia gua 
sapu hiva tavetia sa; loke tie kote boka raza ia. Kote sokirae pule nia si asa koasa 
Popoa Tolavaena meke kote tagoa sa sa niniranira pude huara ia. 

17 Kote podekia sa pude turana mae nia sa doduruna sa niniranira tanisa nana 
butubutu banara meke kote tavetia sa si keke vinariva egoi koasa banara pa kali 
matao. Meke kote vala nia sa sa tuna vineki pude haba ia sa banara pa kali matao 
pude va hoga ia sa nana butubutu banara, gua, ba sa binalabala tomena asa si lopu 
boka gorevura. 18 Beto si kote taliri si asa meke rapati sa sari na popoa koasa raratana 
meke kote soku si vagi sa, ba keke koimata pa keke popoa seuna kote va noso ia sa 
nana vinahesi pule meke tavetavete nia sa nana vinahesi pule pude va kilasa ia. 
19 Mudina asa si kote kekere pule la si asa koari nana vasileana ta gobadi pa nana 
popoa, ba kote ta tubarae nia meke hoqa, meke lopu ta dogoro pule hokara. 

20 Sa tie sapu banara hobena si kote garunu la tie pude vagi takisi koari na tiena 
sa butubutu pude va ninira ia sa tinolava tanisa binanara. Ba hola kaiga vuaheni si 
kote tava mate si asa, lopu pa kinukiti babe pa vinaripera. 


Sa Banara Kaleana pa Kali Gede 

21 Kote ta hobe si asa pa binanara koasa keke tie kaleana sapu lopu podo maena pa 
tuti banara. Kote saputu vagi ia sa sa binaņara totoso lopu va nonoga sari tie, meke 
kote vagi ia sa pa sinekesekei. 22 Keke qeto minate lavata si kote va kilasa ia sa; meke 
kote tava mate tugo si keke nati hiama kenukenue. 23 Beto tavetia sa si keke vinariva 
egoi koari votiki butubutu, si hoke kokoha i pule sa. Gua meke ninira nono la si asa, 
ba hitekena mo sa nana butubutu banara. 24 Totoso koa muliunu sari na pinaqaha 
popoa tagotagodi si kote rapati sa si arini meke kote bokaboka si asa, holani gua sapu 
ele boka i ri tamana meke tamadia ri na tamana. Sari na vinagi pa vinaripera meke 
sari na likakalae sapu hikoi sa, meke tinagotago sapu zau vagi sa si kote hia lani sa 
koa rini pu zukana si asa. Kote taveti sa sari binalabala pude rapati sari na vasileana 
ta gobadi, ba sa nana totoso si kote tata kamo. 

25 Na qeto minate lavata si varigara nia sa, ke kote kepoto si asa pude raza ia sa 
banara pa kali matao. Sa banara pa kali matao si kote vura la tugo pude varipera 
sina nomana meke ninirana hola sa nana qeto minate, ba lopu kote boka si asa, na 

ari kaiqa na kote qoraqora nia si asa. 26 Arini mo sapu henahena pa tevolo tanisa 
banara si kote va hogana si asa; sa nana qeto minate si kote eono, na soku si kote 
mate pa vinaripera. ?7 Sari karua banara si kote habotu pa keke tevolo meke vari 
kohai; na sari dia hiniva tomedi si kaleanadi. Loketoņa si kote boka variva egoi nia 
ri karua sina sa vina betona si kote kamo pa nana totoso. 28 Sa banara pa kali gede 
si kote palekia sa sa nana tinagotago nomana meke pule pa nana popoa, ba sa hiniva 
ninirana pa bulona si pude huara ia sa Vinariva Egoi Hopena te Tamasa. Kote tavete 
la nia sa gua sapu hiva tavetia sa, beto si kote pule la nana pa nana popoa. 

29 Pa totoso ta mutina si kote la rapata pule si asa koasa butubutu banara pa kali 
matao, ba kamahire si lopu kote gugua totoso la he si kote ta evaņa. 30 Sari vaka 
pa kali lodu rimata koasa raratana si kote raza ia si asa, meke kote matagutu si asa. 
Ke kote kekere si asa meke va gore la nia sa sa nana tinaņaziri koa sa Vinariva Egoi 
Hopena te Tamasa. Kote pule la vasina meke tokani sa si arini pu luara pania sa 
Vinariva Egoi te Tamasa. 

31 Sa nana qeto minate si kote la va boni ia sa Zelepade meke va noso i 
sari vinukivukihi ta tavete pa hopeke rane. Kote va turu ia sa si keke beku 
variva malederena sapu vata kamoa sa tinahuara nomana.” 32 Koari na zinama 
lomolomosodi si kote vagi karovi sa sari tie Ziu sapu ele sekea sa Vinariva Egoi, ba 
arini pu gilania sa dia Tamasa si kote soto va nabu koa sa vinahesina Sa. 3 Sarini 
pu gilae si kote va tumatumae i sari sokudi, ba pa totoso hite si kote hoqa si arini 
koasa vedara, babe ta sulu pa nika, babe ta veko pa vetu varipusi, babe ta hiko sari 
dia likakalae. 34 Pa totoso sapu tava kilasa si arini si lopu kote kamo la sari tinokae, 
ba soku sapu somana koarini si lopu kote pa hinokara. 35 Kaiqa ari tie gilaedi si kote 
ta tubarae ni, pude di tava via, nono, meke loke bonidi osolae kamo sa totoso tava 
gorevura sa kinorokorotae, ura na kote kamo mae sia pa nana totoso ta mutina. 

36 Kote taveti sa banara gua sapu hiva taveti sa. Kote va ululu meke va lavata pule 
nia si asa, ululu holani sari doduru tamasa, meke kote zamani sa sari kaiqa zinama, 
sapu lopu hoke ta avosodi, la koasa Tamasa tadi na tamasa. Kote bokaboka si asa 
osolae tava kilasa si asa koasa binugoro te Tamasa, ura sari ginugua pu tava egodi 
si kaqu tava gorevura.” 37 Lopu kote galagala ni sa sari tamasa tadi na tamana babe 
gua sapu hiva nia ari na barikaleqe, babe sari kaiqa tamasa pule, na telena mo va 
lavata pule nia si asa, hola ni sari doduru pule. 38 Ba, kote va lavatia sa sa tamasa 
tadi na goba vasileana; keke tamasa sapu lopu ta gilanana koari na tamana. Kote va 
lavata nia qolo, siliva, meke na patu arilaedi sa meke na vinariponi sapu noma laedi. 
39 Kote rapati sa sari na vasileana ta gobadi sapu niniradi hola koasa tinokae tanisa 
keke tamasa karovona, meke kote va arilaena i sa sarini pu va tabe ia si asa. Kote 
poni tuturuana sa pa butubutu pude kopu soku navulu tie meke hia poni pepeso sa 
guana dia pinia. 

40 Totoso tava gorevura sa kinorokorotae si kote la rapata ia sa banara pa kali matao 
si asa, meke kote qeto vura la sa banara pa kali gede pude raza ia, turani sari nana 
totopili varipera, tie koi hose, meke soku vaka. Soku popoa si kote la raza i sa meke 
vagi i, na kote ene nuquri sa meke hola taloa guana naqe. 41 Sa Popoa Tolavaena ba 
kote raza ia sa. Soku popoa si kote hoqa, ba sari popoa pa Moabi, Edomu, meke sari 
koimata pa Amoni si kote ta harupu dia pa limana sa. £2 Sa nana binanara si kote 
hoda kamo la koari soku popoa pu rapati sa; Izipi si keke. 43 Kote vagi sa sari na qolo, 
siliva, meke doduru tinagotago pa Izipi, meke sari pa Libia meke pa Itiopia si kote 
nabulu la koa sa. 44 Ba sari inavoso mae guadi pa kali gasa rimata meke pa kali gede 
si kote va matagutuna si asa, meke kote ta nazirina meke topue vura pude huari pule 

sari soku popoa. 45 Kote va turu i sa sari ipi tana banara pa vari kokorapana sa kolo 
Meditareniani meke sa toqere hopena meke tolavaena. Ba kote kokoi sa nana tinoa, 
meke loke tie kote toka nia. 

Sa Vina Gorevurana sa Kinorokorotae , , 
1 Koasa totoso asa, si kote turu kopu se Maekolo, sa nati mateana sapu lavelaveni 


sari mua tinoni. Kote na totoso koa ia tinasigiti, gua sapu lopu ele ta evana pa 
pinodalaena sapu vura mae sari na butubutu banara kamo kamahire. Ba koasa totoso 
asa, sari mua tinoni, doduru pu ta kubere pozadi koasa buka, si kote ta harupu.” 
2 Soku tina tie pu ele mate meke ta pomunae pa pepeso si kote vanunu pule: kaiga si 
kote la pa tinoa hola, meke kaiqa si kote la pa kinurekure loke vinabetona.” 3 Sarini 
pu gilaedi si kote nedala guana kalalasa pa manauru, meke arini pu turana soku tie 
la pa tinonoto si kote nedala gua rina pinopino ninae rane ka rane. 

4 Ba agoi Daniela, si mu tuku ia sa buka hie mamu veko nia tokoro, pude lopu kagu 
ta tiro pule osolae kamo sa totoso tava gorevura sa kinorokorotae. Soku si kote ene 
la meke mae, hata ia pude hoda ia sa dia tinumatumae,” gua sa tie sapu pokopoko 
lineni.” 

5 Meke arau, Daniela, si dono la, meke isa pa kenugu si turu dia sari karua tie, keke 
pa kali tagele mae gua koasa ovuku, meke keke pa kali tagele la gua. 6 Keke ari karua 
si zama la koasa tie pokopoko lineni, sapu turu nana pa kali sage koasa beru kolo pa 
ovuku, “Vea kote seunae gua meke kote tava gorevura sari tinitona variva magasadi 
hire?” gua si asa. 

7 Sa tie sapu pokopoko lineni, sapu turu nana pa kali sage koasa beru kolo pa ovuku, 
si ovulu sage nia sa lima mataona meke sa lima gedena la pa maņauru, meke avosia 
rau zama tokotokoro pa pozana si Asa sapu toa hola ninae rane ka rane. Zama guahe 
si asa, “Kote ta evana si arini pa keke totoso, karua totoso, meke pa kukuru totoso*. 
Totoso tava kilasa va kaleana sa niniranira tadi na tie madidi te Tamasa si kote hokoto 
sari doduru tinitona hire.”” 

8 Avosia rau, ba lopu va bakalia rau. Ke nanasa si rau, “Oua banara, kote vegugua 


vina hokotodi sari doduru hire?” ji Ka ji 
9 Olana si asa, “Daniela, topue taloa mua, sina sari zinama si ele ta tuku meke ta 


veko tokoro osolae kamo sa totoso tava gorevura sa kinorokorotae. 10 Soku si kote 
tava vulasa, loke kisakisadi meke tava via, ba sari tie kaleadi si kote tavete va kaleana 
eko lamo. Lopu keke ari tie kaleadi kote va bakalia, ba arini sapu gilaedi si kote va 
bakalia mo.” ka 

11 Podalae koasa totoso sapu tava noso sa vinukivukihi pa hopeke rane meke kote 
va turu ia sa si keke beku variva malederena sapu vata evania sa tinahuara nomana, 
si kote koa nana si ka keke tina karua gogoto sia navulu puta rane.” 12 Tamanae sa 
tie sapu aga nia meke kamo ia sa vina betona sa keke tina neta gogoto tolonavulu 


lima rane. 
13 Ba sapu agoi, si mu topue taloa mua osolae kamo sa totoso tava gorevura sa 


kinorokorotae. Kote mate si agoi meke pa vina betodi rina rane si kote turu pule si 
agoi pude vagia sa pinia sapu ta hia nia agoi.” 

SA BUKA TE 
HOZEA 
Sa Vinabakala 


Hozea si tozi vura nia sa zinama te Zihova pa Izireli, pa mudina e poropita Emosi. 
Podalae si asa pa totoso sapu koa banara se Zeroboami vina rua, keke gua koari 
poropita Aisea meke Maika pu tozi vura nia sa Zinama te Zihova pa Ziuda. Hozea 
dogoria sa tinaraovo te Izireli la pa Asiria meke koa kamo ia sa kukuruna sa totoso 
sapu gorevura sa. Asa sa poropita vina betobeto sapu garunu ia Tamasa pude va 
balau i sari pa Izireli pude kekere pa dia hahanana kaleadi. 

Variva talotana sa tinavete te poropita Hozea, sina garunu ia Tamasa si asa pude 
vagi ia si keke barikaleqe barabaratana. Lopu hite soto va nabu sa barikaleqe koe 
Hozea, sa nana palabatu, gua sapu sa butubutu Izireli sapu lopu soto va nabu koa 
sa dia Tamasa meke vahesi dia votivotiki tamasa tu. Ka neta koburu si podo meke 
keke mo si te Hozea. Veko pania e Qoma, sa barikaleqe, se Hozea meke vagi nana 
votivotiki tie, ba totoso kamo ia tinasuna si hiva pule la si asa koe Hozea. Pa tataru 
variva taleosae si holu vagi pule nia Hozea si asa. Doduru hire si na vina titila la koe 
Izireli si asa sapu gua mo asa sa hahanana te Izireli la koe Tamasa. 

Sa tataru te Tamasa si vata dogoro nia Hozea sapu okoro hola nia sa pude tago ia 
si keke barikalege sapu kote tataru nia si asa. Izireli si lopu okoro hokara nia sapu 
gua asa ke kaqu tava kilasa. 

Sari na Nati Pinaqapaqahana sa Buka 


Vinarihaba te Hozea meke sa nana tatamana. Hinia 1:1 kamo hinia 3:5 
Inavoso tinazutuna Izireli. Hinia 4:1 kamo hinia 13:16 
Sa inavoso pinodo pule meke sa vina tatara. Hinia 14:1-9 


Sari Zinama Tuketukele , l 
1 Sa zinama te Zihova si kamo la koe Hozea, sa tuna koreo e Beri, koari totoso sapu 
koa banara pa Ziuda sari Uzaea, Zotamu, Ehazi, meke Hezikaea, meke koa banara pa 


Izireli se Zeroboami sa tuna koreo e Zehoasi.* 


Sa Barikaleqe te Hozea meke sari Koburu 

2 Totoso podalae zama gua koe Hozea se Zihova, si zama se Zihova koa sa, “La, 
mamu vagia si keke barikaleqe barabaratana, mamu haba ia, pude sari koburu si ta 
vagi pa binarabarata tugo, sina sa popoa si ele tavetia si keke binarabarata nomana 
sapu rizu va seu si arini koe Zihova.” 

3 Ke haba ia sa se Qoma sa tuna e Dibalaimi, meke molu si asa meke podo ia si keke 
koburu koreo. 4 Zama se Zihova koe Hozea, “Poza nia Zezireli, sina kote va kilasia 
Rau sa tutina Zehu koasa eono sapu tavetia sa pa Zezireli, meke sa butubutu banara 
pa Izireli si kote va mate pania Rau.” 5 Koasa rane asa si kote va moku pania Rau sa 
bokala te Izireli koasa lolomo pa Zezireli.” 

6 Molu pule se Qoma meke podoa sa si keke vineki. Zama se Zihova koe Hozea, 
“Poza nia ‘Lopu Ta Tataruena’, ura na lopu kote vata dogoro nia Rau sa Qua tataru 
koasa butubutu Izireli, pude taleoso nia. 7 Ba kote vata dogoro nia Rau sa Qua tataru 
koasa Butubutu Ziuda; meke kote harupi Rau. Lopu kote ta harupu pa bokala, vedara, 
babe pa vinaripera babe koari na hose na tie koi hose, ba koa Arau Zihova sa dia 
Tamasa mo.” 


i 1:1 2 Ban 14:23 kamo hinia 15:7, 15:32 kamo hinia 16:20, 18:1 kamo hinia 20:21; 2 Koron 26:1 kamo hinia 27:8, 
28:1 kamo hinia 32:33 > 1:4 2 Ban 10:11 

8 Mudina sapu va luara nia susu Qoma se Lopu Ta Tataruena, si vagi pule ia sa si 
keke koburu koreo. 9 Meke zama se Zihova, “Poza nia ‘Lopu na Qua Tinoni’, ura na 
lopu Qua tinoni si gamu, meke Arau si lopu mia Tamasa.” 


Izireli si Kaqu Ta Kuri Pule 
10 Zama sa poropita, “Gua ba sari tie Izireli si kote guana onone pa masamasa, sapu 
lopu boka ta pada babe ta nae. Koari na vasidi sapu ta zama guahe si arini, ‘Lopu 
Qua tinoni si gamv’ gua, si kote ta pozae, ‘Na koburu tanisa Tamasa toana,’ si arini.” 
11 Sari tie pa Izireli meke sari tie pa Ziuda si kote koa keke pule, meke kote vizatia 
rini si keke koimata meke kote ta lete pule meke toqolo sage si arini, ura kote noma 
hola sa rane te Zezireli*. 


1 Zama la guahe koari tasimu koreo, ‘Qua tinoni,' meke koari tasimu vineki, 'Sarini 
pu tataru ni Rau.’ ” 


Izireli si gua sa Barikaleqe sapu Luara Palabatuna 
2 Zama se Zihova koa sa butubutu Izireli, “Gegesia sa tinamia, uve gegesia, 
ura lopu Qua barikaleqe si asa, 
meke Arau si lopu nana palabatu. 
Tozi nia pude va via pania pa isumatana sa dinono barabarata 
meke pa varikorapadi ri susuna sa, sa ene hoboro. 
3 Pude lopu gua si kote la Arau meke va dodore ia 
meke va dodoho ia, gugua pa rane sapu podo si asa; 
kote tavete guni nia Arau sa popoa Izireli gua na qega, 
va İliri la nia pa keke pepeso popana, 
pude madi mate pa memeha. 
4 Lopu kote vata dogoro nia Arau sa Qua tataru koari nana koburu, 
sina na koburu pododi pa binarabarata. 


5 Sa tinadia si ene hoboro , , 
meke podo i sa pa hahanana variva kurekuredi. 


Zama si asa, ‘Kote luli la i rau sari qua babaere, 
arini pu poni au sa gequ ginani meke kolo, 
qua poko vulu, qua lineni, qua oela, meke qua napo.’ 


6 Gua ke kote hukata nia hilibubuku Rau sa nana sirana; 
kote bara vari likohae nia rau pude lopu gilania sa pae kote ene gua. 


7 Kote hadu luli sa sari nana babaere ba lopu boka kamoj; 
kote hata i sa ba lopu dogori. 
Meke kote zama si asa, 
‘Kote pule la qua koasa qua palabatu kekenuna, 
ura leanaqu tu totosona asa hola nia sapu kamahire.’ 
8 Na lopu hite tumae nia sa sapu Arau mo sapu asa 
sapu ponia huiti, vaeni vaqura, meke oela, 
sapu poni va soku nia siliva na qolo 
sapu tavetavete ni arini pa vinahesi Beolo. 
9 Gua ke kote vagi pania Rau sa Qua huiti pana sagana sa, 
meke Qua vaeni vaqura pana bogisi sa meke nama pude napoa. 
Kote vagi pule nia Rau sa Qua poko vulu meke lineni, 
sapu pokopoko ni sa pude lopu dodore. 


1:10 Rom 9:26 1:11 Sa ginuana Zezireli si “Zihova si letea.” 

10 Ke kamahire kote vata dogoro nia Rau sa tini dodohona tanisa pa mata dia ri nana 
babaere; 
loke tie kote vagi pania si asa pa Limagu Rau. 
11 Kote va noso pani Rau sari doduru nana inevana; 
sari nana nati inevana varigara nomadi, 
gua tugo sari nana Sidara Vaqura, na Rane Sabati. 
12 Kote huari Rau sari nana huda vaeni meke nana huda pigi, 
sapu ari nana babaere tabarani koa sa, guni ni sa; 
kote va hiqohiqo pani Rau, 
na kurukuru pinomo mo kote gani i. 
13 Kote va lipulipu ia Rau si asa koari na rane 
sapu hoke va uququ va humana lea la koe Beolo si asa; 
koari na rane sapu va sari pule nia si asa koari na vikulu na patu nedala, 
meke hata luli sa sari nana babaere, 
ba Arau si muliņi Nau sa,” 
zama vura gua se Zihova. 


Sa Tataru te Zihova La koari Nana Tinoni 
14 “Gua ke kote la Arau meke hatihati vura nia; 
kote turana la nia Rau si asa pa qega 
meke kote zama va lomolomoso ia. 
15 Vasina kote vala pule ni Arau sari nana inuma vaeni, 
meke sa Lolomo pa Akora” si kote guni nia Rau na sasada la pa tinoa leana. 
Vasina si kote kera si asa gugua koari na rane totoso vagurana sa, 


gugua koari na rane sapu vura taloa si asa pa IZipi.” 
16 Zama vura si Arau Zihova, pa rane asa, 
kote poza Nau goi na ‘qua palabatu'; 
lopu kote poza pule Nau ‘qua Beolo”” agoi. 
17 Kote va rizu pani Rau pa beruna sari pozana e Beolo; 
lopu kaqu ta poza pule sari pozapoza arini. 
18 Koasa rane asa si kote tavetia Rau si keke vinariva egoi tadirini 
koari na kurukuru pinomo pa pezara meke sari kurukuru pa galegalearane 
meke sari na kurukuru pu gotolo pa pepeso. 
Na bokala meke na vedara meke na vinaripera 
si kote va noso ia Rau koasa popoa, 
pude doduru si kote koa pa binule. 
19 Kote haba igo Rau pude na Qua ninae rane ka rane; 
kote haba igo Rau pa tinonoto meke pa ninono, 
pa tataru loke kokoina meke pa tataru variharupi. 
20 Kote haba igo Rau meke lopu kote luara pani pule Au goi, 
meke kote tumae nia goi sapu Arau se Zihova. 
21 Kote olaņi Rau sari na vinaravara meke tozia sa galegalearane pude ruku, 
kote ruku sari na lei meke va bobosia sa popoa pepeso; 
22 meke sa popoa pepeso si kote va toqolia sa huiti, 


na vaeni vaqura meke sa oela koa sa popoa Zezireli”. 


23 Kote lete ia Rau si asa koasa popoa;” 
kote vata dogoro nia Rau sa Qua tataru koa sa sapu Arau poza nia 
‘Lopu Ta Tataruena’ koa Rau, 


* 2:15 Sa ginuana sa Lolomo Akora si na Lolomo Tinasuna. Mi tiro la pa Zosua 7:24. * 2:15 Zos 7:24-26 


2:16 Sa ginuana Beolo si Banara. * 2:22 Sa ginuana Zezireli si sa Tamasa si lelete. * 2:23 Rom 9:25; 1 
Pit 2:10 

sapu pozani, ‘Lopu na Qua Tinoni’, kote zama si Arau, 
‘Gamu si na Qua tinoni'; 
meke kote zama si arini, ‘Agoi sa mami Tamasa,’ gua.” 


3 


Taleoso nia Hozea sa Nana Barikaleqe 

1 Zama se Zihova koa rau, “La mamu va dogoro pule nia sa mua tataru koasa mua 
barikalege, be vea ta tatarue gua si asa pa votiki tie meke na barikalege barabaratana 
gua. Tataru nia gua sapu tataru guni nia e Zihova si pa Izireli, be vea vahesi guni 
ni arini sari votiki tamasa meke variponi lani sari resini vua gurepi koa rini, gua si 
arini.” 

2 Ke holu vagi pule nia rau si asa pa manege lima poata siliva meke keke gogoto 
lima navulu puta kilo mamatana sa kiko bale. 3 Meke tozi nia rau si asa, “Soku rane 
si kote koa turanau agoi si arau; lopu kagu na magota si agoi babe puta turana ia agoi 
si keke tie, na arau kote koa turanigo si agoi.” 4 Ura soku rane si kote koa loke dia 
baņara sari pa Izireli; kote loke dia koimata, loke vinukivukihi, babe na vina tigono 
hopedi pude tana vahesi, loke poko hopedi babe beku pude vakuvakutae la koari 
tomate. > Mudina asa si kote pule mae sari tie Izireli meke hata ia se Zihova sa dia 
Tamasa meke se Devita sa dia banara. Kote neneqaradi meke mae koe Zihova meke 
mae koari Nana minana koari na rane mumudi. 

Zutui Zihova sari pa Izireli 
1 Mi avosia sa zinama te Zihova, gamu pa Izireli, 


sina na zinutu si tozi mae nia e Zihova 
atu koa gamu pu koa koasa popoa: 


“Loke tie si soto va nabu pa vinahesina sa Tamasa loke tie si tataru Nia, 
loke tie si pamana Nia. 

2 Na tale lineveleve si tozi rina tie, kokoha, meke vari seke matei, 
na hiko meke barabarata; 

doduru tinarae si ta seke beto, 
meke lamo sa seke variva matei. 

3 Koa sa ginugua hie si kuliusu sa popoa, 
meke doduru pu koa vasina si matemate palae; 

sari kurukuru pinomo pa pezara, meke sari kurukuru pa galegalearane 
meke sari igana pa kolo si korapa matemate palae.” 


Zutui sa Banara sari na Hiama 
4 “Madi lopu paleke mae zinutu sari tie, 
lopu kote zutu ia keke tie si keke tie pule, 
ura sari mua tinoni si gugua arini 
pu zutu i sari na hiama. 
5 Ta tubarae si gamu boni na rane, 
meke sari poropita si somana ta tubarae luli koa gamu. 
Ke kote huara ia Rau sa tinamia, sa popoa Izireli. 
6 Sari na Qua tinoni si mate sina lopu tava tumatumae si arini koasa Tinarae te 
Tamasa. 


Sina kilu ia gamu sa tinumatumae, 
ke kilu gamu tugo Arau pude na Qua hiama; 
sina doņo pania gamu sa tinarae tanisa mia Tamasa, 


Hozea 4:7 1257 Hozea 4:19 


ke kote dono pani tugo Arau sari mia koburu. 
7 Totoso soku sari na hiama, 
si soku nono la sari sinea tavete maeni arini koa Rau; 
hobe la nia rini sa Oua tinolava nedalana 
pa beku variva kurekuredi. 
8 Dena si arini koari na sinea tadi Qua tinoni 
meke qetu ni rini sari dia kinaleana. 
9 Meke kote guahe: sapu taveti ri na hiama, si kote taveti ri na tinoni. 


Kote tava kilasa beto sari karua koari dia hahanana 
meke tava lipulipu koari dia tinavete kaleadi. 


10 Kote henahena si arini ba lopu dena; 

kote somana koari na maqota pude va masuru, ba loke koburu kote podoa, 
sina veko pania rini se Zihova 

meke vala pule ni 1t koari na hahanana magota. 
Naponapo si arini pa vaeni koana meke vaqurana, 

sapu vagi pani sari ginilagilana tadi na Qua tinoni. 


Hakohako ni sa Tamasa sari na Vinahesi Huporodi 
12 Kote nanasia rini sa beku huda 
meke ta olana koasa kolu huda. 
Na lulia rini sa hahanana tana maqota na ta turana va seu; 
meke sekea rini sa vinariva egoi koasa dia Tamasa. 
13 Vukivukihi si arini koari na batu toqere 
meke va uququ humana lea koari na toa, 
pa kauru huda oaku, huda popola meke terebiniti, 
vasina sapu aqoro va ibibu lea. 
Ke sari tumia vineki si evanae na maqota 
meke sari barikaleqe roroto maedi si barabarata. 
14 Lopu kote va kilasi Arau sari tumia vineki 
pana kekere si arini pude na maqota, 
gua tugo sari barikaleqe roroto maedi 
pana barabarata si arini, 


sina sari tie mo teledia ba hata i sari na tuturue 
meke va vukivukihi turani sari na maqota koari na beku. 


Na tinoni sapu loketona gilania si kote kamo ta huara! 
15 Agoi Izireli si hinokara barabarata tugo 

ba e Ziuda mani lopu keha lulia si asa pude lopu ta zutu. 
Gamu pa Ziuda, lopu la pa Oiligali; 

lopu sage la pa Beti Aveni*. 

Meke lopu tokotokoro guahe, ‘Gua sapu toana se Zihova! gua. 
16 Sari tie Izireli si tasuna hola, korodia rizu, 

gua tugo na bulumakao totoso korona rizu. 
Vea meke kote boka pausu i e Zihova sarini 

pude guana lami pa inuma duduli? 
17 E Iparemi si ele va pupuhia na vinahesi beku 


ke mada vekoa nana! 
18 Totoso paho sari napo, 


ba hoda lamo sa tinavete maqota tadi kasa; 


leana hola koari na koimata sari hahanana variva kurekuredi. 
19 Na vivirua kote sara pani, 


* 4:15 Beti Aveni ginuana si vetu tana tinavete kaleadi. Na keke pozapoza pule te Betolo. 

meke kote kurekure ni rini sari dia vinukivukihi la pa beku. 


5 


Ta Pitu se Izireli koe Tamasa 
1 Avosia si hie, gamu na hiama! 


Va talina mae, gamu pa Izireli! 

Va avoso, gamu pa tututi tanisa banara! 
Sa vinaripitui hie si atu koa gamu; 

na sipata si gamu pa Mizipa, 
na vaqara ta nadorona pa Toqere Tabora. 

2 Sari tie va gugue si ele lohi la sa va mate tie tadirini. 
Kote va lipulipu i Arau sari doduru arini. 

3 Arau tumae va leana nia se Iparemi; 
Izireli si lopu tome koa Rau. 

Agoi Iparemi si ele taliri la pa tinavete magota; 
meke Agoi Izireli si kaleadi tu mua tinavete. 


Vina Balau pa Vinahesi Beku 
4 Sari dia tinavete kaleadi lopu va malumi 
pude pule la koasa dia Tamasa. 
Na lulia rini sa hahanana maqota sapu koa pa korapa bulo dia; 
meke lopu pamana nia rini se Zihova. 
5 Sa vinahesi pule tadi pa Izireli si va sosode pule ni; 
sari pa Izireli, gua tugo sari pa Iparemi, si tubarae ni koari dia sinea, 


Ziuda ba ta tubarae luli koa rini. 
6 Pana turana lani rini sari dia sipi meke bulumakao pude vukivukihi lani koe Zihova, 
si lopu dogoria rini si Asa; 
na ele va rizu va seu si Asa koa rini. 
7 Arini ele sekea sa vinariva egoi te Zihova; 
podo koburu pa vale sirana si arini. 
Kamahire pa dia vinahesi beku pa Inevana Sidara Vaqura 
kote mate si arini meke sa dia inuma si kote ta huara. 


Vinaripera pa Varikorapadi Ziuda meke Izireli 

8 Ivua sa buki pa Qibea, 

sa buki kikiho pa Rama. 
Ivu va ululae ia sa buki varipera pa Beti Aveni, *; 

ego tu gamu na varane pa Benisimane, ene kekenu atu. 
9 Iparemi si kote ta huara koasa rane vinari kilasi. 
Koari na butubutu pa Izireli si kote tozi vura nia Arau nasa si kote ta evana. 
10 Sari koimata te Ziuda si gua arini pu va rizu patu voloso. 
Kote va titisi gore la nia Rau sa Qua tinanaziri koa rini guana keke naqe. 
11 Iparemi si ta nonovala, 

ta neti gore koasa vinaripitui, 

sina ninira sa dia hiniva pude vahesi beku. 
12 Arau si guana kaga koe Iparemi, 

guana popozu huda koari pa Ziuda. 
13 Totoso dogoria Iparemi sa nana minoho, 

meke Ziuda sari tubuna, 

si taliri la koe Asiria se Iparemi, 


ü 5:8 Mu tiro vinabakala pa vesi Hoz 4:15. 

meke tioko hata tinokae koasa banara lavata vasina. 
Ba lopu kote boka salana igo sa, 


lopu kote boka va ibu i sa sari tubumu. 
14 Ura kote guana laione si Arau koari pa Iparemi, 

guana keke laione nomana koe Ziuda. 
Kote teuru va umumi Arau meke taloa Qua; 

kote paleke taloani Rau, meke loke tie si koa pude harupi. 
15 Meke kote pule la si Arau pa Qua vasina 


osolae helahelae ni rini sari dia sinea. 
Meke kote hata ia rini sa Isumataqu; 


pa korapana sa dia tinasuna si kote hata zonazona Au rini si Arau.” 


6 


Lopu Hinokara sa Kinekere Tadi pa Izireli 
1 Zama sari na tinoni, “Mae, aria mada pule la koe Zihova. 
Ele daku rikata va umum u gita Sa 
ba kote salaņa gita Sa; 
ele va bakora gita Sa 


ba kote hade i Sa sari tubuda. , 
2 Hola karua rane si kote va magogoso gita Sa; 


koasa vina neta rane si kote va sino pule gita Sa 
pude boka koa si gita pa vasina sapu koa si Asa. 
3 Aria mada lulia na pamana nia se Zihova; 
mada zukuru nono la pude mada tumae nia si Asa. 
Gua sapu hinokara kote gasa pule sa rimata, 
si kote kamo mae mo si Asa; 
kote mae si Asa koa gita gua sa ruku pa totoso ibu, 
guana ruku sapu mae pude va bobosia sa pepeso.” 
4 Ba zama se Zihova, “Nasa kote boka tavete nigo Arau si agoi, Iparemi? 
Nasa kote boka tavete nigo Arau si agoi, Ziuda? 
Sa mia tataru si guana rovu pana munumunu, 
guana puni sapu murimuri kekenu taloa. 
5 Gua ke magu va umumu gamu Rau koari na Qua poropita, 
va mate gamu Rau koari na zinama pa Nuzuqu; 
sari Qua vinilasa si malakapi guana kapi koa gamu. 
6 Ura na tataru si okoro nia Rau, lopu na vinukivukihi, 
meke pude lulia na pamana nia gamu sa Tamasa, gua, lopu na vinukivukihi vina 
ugugu.” 
7 Gua e Adama, si ele sekea rini sa vinariva egoi, 
sekea rini sa Qua vinariva egoi koa rini. 
8 Qileadi si na vasileana lavata tadi tie kaleadi, 


na tie variva mate si koadi vasina. , 
9 Gua sari tie hikohiko sapu opo aqa nia sa tie, 


si gua tugo sari puku hiama; 
va mate tie si arini koasa siraņa la pa Sekemi; 

taveti rini sari tinavete kaleadi sapu variva kurekuredi. 
10 Ele dogoria Rau si keke tinitona sapu kaleana hola pa korapana sa butubutu Izireli. 
Se Izireli si vala pulenia pa tinavete magota, 


meke tava boni si asa. 
11 Gua tugo koa agoi Ziuda, 


* 6:6 Mt 9:13, 12:7 

na vinari pitui korapa aga nigo. 


1 Totoso hiva va pule la ni Rau sari tinagotago tadi na Oua tinoni, 
meke totoso hiva salania Rau se Izireli, 
si sari sinea te Iparemi si vura bakala tu 
meke sari tinavete kaleadi te Sameria si ta dogoro mo. 
Na sekesekei si tavetia rini, 
tie hikohiko si nuguru vetuvetu, 
meke sari puku tie si hiko pa sisirana; 
2 ba lopu boka tumae nia rini 
sapu Arau va nonoga i Qua sari doduru dia tinavete kaleadi. 
Vari likohae ni mo dia sinea si arini; 
dogoro betoi mo Arau. 


Na Sinekesekei si pa Vetu Banara 
3 Va qetuqetu ia rini sa baņara koari dia kinaleana, 
meke va hegeri rini sari koburu tavia koari dia kinohakoha. 
4 Ari doduru si barabarata beto mo, 
nada gua tugo na oputu 
sapu lopu kilu ta sutunu pule koasa tie kinakina palava 
podalae totoso ta mono sa palava osolae sage si asa. 


5 Pa rane inevana tanisa baņara 
si viviri pa napo vaeni sari na koburu tavia, 


meke somana naponapo sa baņara koari kasa pu va sisire nia sa zinama te 


, Tamasa. | 
6 Sari bulo dia si gua tugo na oputu; 


„halala sa dia kinukiti totoso la vivinei ia rini. 
Sari dia inokoro si lera doduruna sa boni; 
meke katu halala pana munumunu. 


7 Doduru arini si nada gua tugo na oputu; 


va matei rini sari dia banara. 
Doduru dia banara si hoqa, 


ba lopu keke si tioko hata tinokae koa Rau. 


Izireli meke sari Kaiqa Butubutu 

8 Se Iparemi si vari henie koari kaiqa butubutu huporo; 

se Iparemi si guana keki naperena sapu lopu ta iliri meke kina kale. 
9 Sari tie karovodi la va murimuri pania sa nana niniranira, 

ba lopu boka tumae nia sa. 
Podalae keo sa kaluna, 

ba lopu va nonoga ia sa. 
10 Sa vinahesi pule te Izireli va sosode pule nia koa sa, 

be vea bakala gua sari doduru hire 
ba lopu kekere pule la koe Zihova sa nana Tamasa si asa 


babe hata ia sa si Asa. 
11 Se Iparemi si guana duduru, 


sapu boka ta koha mo meke loke nana binalabala. 
Kekenu si tioko hata tinokae koe Izipi, 

beto si taliri la pule koe Asiria. 
12 Totoso la si arini, si kote ipa ni vaqara Arau si arini; 

kote daku goreni Rau gua ari na kurukuru tapuru. 
Pana avosi Rau varigaradi, 

si kote saputu vagi mo Rau. 
13 Madi ta talotana si arini, 

sina ene va seu si arini koa Rau! 
Kote kamoi tinahuara 

sina va karikari mae koa Rau si arini! 
Hiva hola nia Rau pude harupu puleni si arini 


ba vivinei kokoha Nau rini si Arau pa tie. 
14 Lopu kabo mae si arini koa Rau pa bulodia 
ba koari dia tege mo si kabo arini. 
Varigara si arini” pude tepa huiti meke vaeni vaqura 
ba taliri va seu tu koa Rau si arini. 
15 Arau va tumatumae i meke va ninira i, 
ba qoraqora nau rini koari dia tinavete kaleadi. 
16 Lopu taliri la si arini koa sa Tamasa sapu Ululuna Hola; 
guana bokala lopu tonotona si arini. 
Sari dia koimata si kote hoqa pa vedara 
koa gua koari dia zinama vinahesi pule. 
Koasa ginugua hie si kote tava sisire si arini 
pa popoa Izipi. 


8 


Zutua e Zihova se Izireli pa Vinahesi Beku 

1 Veko la nia sa buki pa berumu! 

Keke atata” si pa kali sage koasa butubutu Izireli te Zihova 
sina sari tie si seke ia rini sa Qua vinariva egoi 

meke lopu luli rini sari Qua tinarae. 
2 Kabo vura se Izireli koa Rau, 

‘Kei Tamasa, na mami Tamasa tugo si Agoi’ 
3 Ba se Izireli si ele kilu ia sapu leana; 

gua ke keke kana kote hadu luli ia si asa. 
4 Va turu dia banara pa dia hiniva soti lopu Taqarau; 

vizata dia koimata ba lopu pa Qua vina malumu. 
Koari dia siliva na qolo 


si tavete dia beku si arini , 
meke va kamo nia dia tinahuara teledia. 
5 Kei Sameria, gona vura nia sa mua beku bulumakao! 


Sa Qua binugoro si guana nika la koa rini. 
Vea seunae gua si kote koa boni eko mo si arini? 
6 Na mae guadi pa Izireli! 
Sa tuna bulumakao hie sapu na tie peqopeqo tavetia 
si lopu na Tamasa. 
Kote ta moku umumu mo si asa, 
sa tuna bulumakao tadi pa Sameria sana. 
7 Lete ia rini sa givusu 
meke paketia rini sa vivirua. 
Sa qaqaloto si koa ba loke kikona; 
ke loke palava si kote va gavoria sa. 
Pana va vura huiti sa, 
ba ari tie karovodi na kote onolo pania. 


* 7:14 Kaiqa kinubekubere koadi si zama, “Va bakora puleni magu si arini.” Tiro pa 1 Ban 18:28. 


atata si na vinagilagilana sa butubutu banara te Asiria. 

8 Ta onolo taloa se Izireli; , 
kamahire si koa turana votiki butubutu si asa 
guana keke tinitona sapu loke laena. 


9 Ura ele ene seu latu pa Asiria si arini 
guana don'ki pinomo sapu ene ekena. 
Ele holuholu pule nia se Iparemi la koari nana babaere. 
10 Na ele holuholu puleni tu koari kaiqa butubutu, 
ba kote varigara puleni Arau. 
Kote podalae matemate palae si arini 
pa kauruna sa vina kilasa tanisa keke banara ninirana. 
11 Taveti tugo Iparemi sari soku hope tana va vulasa sinea, 
ba ta evanae na hope tana tavete va sea mo si arini. 
12 Kubere poni Rau sari soku ginugua koari Qua tinarae, 
ba guni ni arini na tinitona karovodi tu. 
13 Va vukivukihi mae si arini koa Rau 
meke henai rini sari masa, 
ba lopu qetu ni Arau Zihova si arini. 
Kamahire kote balabala pulei Rau sari dia kinaleana 
meke va kilasi koari dia sinea: 
Kote pule la mo si arini pa Izipi. 
14 Ele mulini nia Izireli si Asa pu va podakana, 


meke kuri dia vetu baņara; , 
meke gobai Ziuda sari soku nana vasileana. 


Ba kote garunu gore la nia Arau sa nika koari dia vasileana lavata 
sapu kote sulu pani sari dia vasileana ta gobadi.” 


9 


Tozi Vura nia Zihova sa Vina Kilasa te Izireli 
1 Kei Izireli, mi noso koari mia qinetuqetu; 


mi lopu qetuqetu koari na inevana gugua ari na butubutu huporo. 
Ura ele sekea gamu sa vinariva egoi koasa mia Tamasa; 
okoro nia gamu sa tinabara tana maqota 
koari na vasina pagapagahana huiti. 
2 Koari na vasina ta paqaha sari na kiko huiti koari na qaqalotodi si lopu kote vagi ni 
ginani ri na tie, 
meke koari na vasina munala vagi kolo qurepi si lopu kote ta vagi sari dia vaeni 
vaqura. 
3 Lopu kote koa hola si arini pa popoa te Zihova; 
se Iparemi si kote pule la pa Izipi 
meke kote la hena ginani bonidi pa Asiria. 
4 Lopu kote variponi vaeni la koe Zihova si arini, 
sari dia vinukivukihi ba lopu kote qetu ni Sa. 
Kote guana bereti tadi pa haqohaqoana sari vinukivukihi arini; 
doduru pu hena i si kote boni beto mo. 
Kote teledia mo hena ia; 
lopu kote variponi nia rini pa Zelepade te Zihova. 
5 Koari mia rane ta vizatadi pude inevaņa si nasa si kote tavetia gamu, 
koari na rane inevana te Zihova? 
6 Be govete nia gamu sa tinahuara, 
ba kote varigara ni mo e Izipi, 
meke Memipisi kote pomununi gamu. 

Sari mia tinagotago pa siliva si kote vagi hobei na hilibubuku, 
meke na higohigo rakihi kote sini sari mia ipi. 

7 Sari na rane vina lipulipu si korapa mae, 
sari rane pude variva kilasi si ele kamo. 


Mani tumae nia Izireli si hie. 
Koa gua sapu soku hola sari mia sinea 
meke mia kinukiti koe Zihova si noma hola, 
si balabala ia gamu sapu sari poropita meke sarini pu ta garunudi pa Magomago te 
Tamasa 
si guana tie pekipekidi.” 
8 Sa poropita meke sa qua Tamasa, 
si na tie kopu pa Iparemi, 
ba na sipata aqa nia si asa koari doduru nana siraņa, 
meke pa Zelepade te Zihova tugo ba kana ia rina tinoni sa poropita. 
9 Ele lodu lohi la sa dia kinaleana, 
gugua koari na rane pa Qibea. 
Kote balabala pule vagi Tamasa sari dia kinaleana 


meke va kilasi koari dia sinea.” 
Sinea Tadi na Tie Izireli meke sa Vuana 

10 Zama se Zihova, “Totoso dogoro vagia Rau se Izireli, 

si guana hata vua qurepi pa qega; 
totoso dogori Rau sari tiatamamia, 

si guana totoso ta dogoro sari vua kekenu pa huda pigi. 
Ba sipu kamo la rini pa toqere Peoro vasina tavahesi se Beolo, 

si poni puleni koasa beku variva kurekurena asa 

meke variva malederedi gua tugo sa tinitona sapu vahesia rini.” 
11 Sa tinolava te Izireli si kote tapuru taloa guana kurukuru, 

lopu kote gavoro pa tia, lopu kote molu, lopu kote podopodo. 
12 Be guana podo koburu si arini, 

ba kote mate pani Arau sari doduru. 


Madi talotana si arini, o. 
pana taliri taloa si Arau koa rini! 


13 Ele dogoria Rau se Iparemi, leleana gua pa Taea, 
ta lete pa vasina leleana. 
Ba kote turana vurani Iparemi 
sari nana koburu pude tava mate.” 
14 Ego Zihova, poni lani, 
na sa kote poni lani Goi? 
Poni ni kokoana koburu sapu huara molu 
meke sari susu sapu loketonana. 


Leve nia Zihova se Izireli , , a MKWA 
15 Zama se Zihova, “Koa gua koari doduru kinaleana sapu taveti rini pa Qiliqali, 


si kana i Rau si arini vasina. 
Koa gua koa ri na dia tinavete kaleadi, 


ke kote hadu vura ni Arau koasa Oua popoa Izireli. 
Lopu kote tataru pule ni Arau; 


doduru dia koimata si seke tinarae beto. 
16 Se Iparemi si ta seke gore, 
sari karoso dia si harahara, 


* 9:7 1k21:22 * 9:9 Zaz 19:1-30 ” 9:10 Nab 25:1-5 

lopu vua si arini. 
Be podo koburu ta tataruedi rini ba kote va mate i Arau.” 


Zama nia sa Poropita sa Guguana sa Butubutu Izireli 
17 Sa qua Tamasa kote kilu i si arini 
sina lopu va tabe ia rini si Asa; 
kote ene la mae si arini koari na butubutu huporo. 


1 Izireli si na huda vaeni sapu repaha va labe lelanana; 
vua va soku si asa pude gana telena. 
Totoso soku nono la sari nana vuvua, 
si kuri va soku hope tugo si asa; 
totoso tagotago sari tie pa dia pepeso, 
si va sari i rini sari dia patu hopedi koari na vinahesi beku. 
2 Sari bulo dia si sekesekei, 
ke kamahire si kaqu vagia rini sa laena sa dia sinea. 
Kote seke goreni Zihova sari dia hope 
meke huari sari dia patu hopedi. 
3 Totoso asa kote zama si arini, “Gami si loke mami baņara 
sina lopu va lavata ia gami se Zihova; 
gua ba pude tago ia gami si keke banara 
si nasa si kote boka tavete poni gami sa?” 
4 Soku vina tatara si tozi rini, 
zama tokotokoro kokoha tugo 
meke tavete vinariva egoj; 
gua ke sa vari turana la pa koti si ari gana 
guana duduli poizini pa inuma sapu lopu ele ta letena. 
5 Saripu koa pa Sameria si matagutu, 
vea beka sa dia beku bulumakao pa Beti Aveni”, gua. 
Na kote kabo ia ri nana tie si asa, 
meke gua tugo sari hiama sapu vahesi beku di, 
arini pu qetuqetu nia sa tinolava tanisa, 
sina ta vagi palae si asa koa rini pu la pa tina raovo. 
6 Kote ta paleke la si asa pa Asiria 
guana dia vinariponi koasa baņara lavata vasina. 
Se Iparemi si kote va sisire nia rini; 
se Izireli si kote kurekure ni sari nana beku. 
7 Se Sameria meke sa nana banara si kote ale taloa 
guana keke umumu huda pa beru kolo. 
8 Sari vasidi ululudi sapu kaleanadi” si kote ta huara. 
Asa sa sinea nomana tadi pa Izireli. 
Sari hilibubuku na hiqohiqo rakihi si kote toqolo vasina 
meke nobi sari dia hope. 
Totoso asa kote zama si arini koari na toa, “Tamunu gami!” kote gua, 


meke koari na toqere si, “Hoqa mae gami!” gua.” 


Vilasa ia e Zihova se Izireli , o 
9 “Podalae pa totoso pa Oibea, si tavete va sea si agoi Izireli, 


meke vasina mo si koa agoi. 


* 10:5 Mu tiro vinabakala pa vesi Hoz 4:15. * 10:8 Sa vasina ululu sapu kaleana hola si Betolo. * 10:8 Lk 
23:30; Rev 6:16 

Vea, lopu kamo la itu na vinaripera 


saripu tavete va kaleana pa Oibea? 
10 Totoso hiva, kote va kilasi Arau si arini; 
kobi butubutu si kote varigara pude raza i 
pude va kilasi koari dia soku navulu sinea. 


11 Izireli si na bulumakao manavasana L 
sapu malumu sisigiti pude varipaqaha ni sari huiti; 


ke kote vekoa Rau sa ioki“ 
koasa rua leleana tanisa. 
Kote garunu zuzuku ia Rau se Iparemi, 
meke Ziuda kote daku ia sa geligeliana, 
meke Izireli kote geli va malohoro ia sa pepeso. 
12 Lete ia sa tinonoto, pude mua si asa, 
mamu paketia sa vuana, sa tataru sapu loke kokoina, 
mamu geli ia sa pepeso sapu lopu ele ta umana; 
ura na kamo he sa totoso pude mu hata ia se Zihova, 
pude mani mae meke titisi atu nia sa tinonoto koa goi.” 
13 Ba ele lete ia tu goi sa kinaleana, 
ele paketia tu goi sapu kaleana, 
ele hena ia tu goi sa vuana sa sinekesekei, 
sina ele kalavarae si agoi koasa mua niniranira telemu 
meke koari mua soku tie varipera. 
14 Ke sa vevehena sa vinaripera si kote sage la raza koari mua tinoni, 
pude sari doduru mua vasileana ta gobadi si kote ta huara, 


o*r 


gua sapu huara ia Salamanu si pa Beti Arabeli koasa rane varipera, 


totoso sapu ta hiru pa pepeso sari koburu meke sari tinadia. 
15 Gua asa si kote ta evaņa koa goi, Betolo, 

sina sa kinaleana tamugoi si noma hola. 
Pana maraqata mae sa rane asa, 

si kote ta huara taloa hokara sa baņara pa Izireli. 


11 


Sa Tataru te Tamasa koari pa Izireli 
1 Totoso koburuna se Izireli, si tataru nia Rau si asa, 
ke tioko vura nia Arau pa Izipi sa Tuqu koreo.” 
2 Ba totoso titioko nono la si Arau koe Izireli, 
si rizu va seu nono la tu si arini koa Rau. 


Va vukivukihi la koe Beolo si arini — | , 
meke va uququ humana lea la si arini koari na beku. 


3 Arau mo va tumatumae nia ene se Iparemi, 
turani Arau pa lima dia; 

þa lopu boka tumae nia rini 
sapu Arau mo salani. 


4 Arau turani koasa iku tataru 
koari na aroso tataru kopuni Rau. 


Ovulu pania Rau sa ioki pa ruadia 
meke kokopo gore si Arau pude poni i. 
5 Hokara kote pule la mo pa Izipi sari 
meke hokara kote Asiria mo baņara ni 


* 10:9 Sa butubutu te Benisimane si tava mate pa Qibea koari na dia sinea. * 10:9 Zaz 19:1-30 

sina korodia pule mae koa Rau? 
6 Na vedara si malakapi pa korapa dia vasileana, 


kote ta huara sari roto koari dia sasada 
meke va mate pani sari dia hiniva. 


7 Sari Qua tinoni si niņira sa dia hiniva pude taliri va seu koa Rau. 


Be titioko mae si arini koa Arau sa Tamasa Ululuna Hola 
ba lopu kote la si Arau meke ovulu sageni. 


8 Iparemi, vea meke kote veko pani igo Arau?* 

Izireli, vea meke kote vala nigo Arau koari na kana? 
Vea meke kote huara igo Arau gugua ari pa Adima? 

Vea meke kote guni nigo Arau sapu gua ari pa Zeboimi”? 
Sa Buloqu si hobe pa korapaqu Arau; 

sinia na tataru sa Buloqu. 
9 Lopu kote va gorevura ia Arau sa Qua tinanaziri, 

meke lopu kote taliri si Arau meke huara ia se Iparemi. 
Ura na Tamasa si Arau meke lopu na tie, 

sa Tamasa Hopena si pa vari korapa mia. 
Lopu kote mae si Arau pa binugoro. 


10 Kote luli Au rini si Arau Zihova 
kote kurumu guana laione si Rau. 


Meke pana kurumu si Arau 

si kote nenegara sari Qua koburu meke pule mae gua pa kali lodu rimata. 
11 Kote neneqaradi meke kamo mae 

guana kurukuru, mae guadi pa Izipi, 

guana kukuva pa Asiria. 
Kote va koa i Arau pa dia popoa,” 

zama vura gua se Zihova. 


Ta Zutu sari pa Izireli meke Ziuda 
12 Zama se Zihova, “E Iparemi si ele vari likohae Nau koha, 


sa butubutu Izireli si vari likohae Nau sinekesekei. 
Meke Ziuda si lopu pamana nia sa Tamasa, 


lopu vahesi Au rini, Arau sa Tamasa Hopena sapu kopu ni sari Nana zinama. 


1 Sari tinavete te Iparemi si loke laedi doduru rane, gua sapu dena nana mo pa givusu; 
doduruna sa rane si hadu lulia sa sa givusu pa kali gasa rimata 


meke va soku ia mo sa sa koha meke sa tinahuara 
tavetia sa sa vinariva egoi koe Asiria 


meke garunu la oela olive pa Izipi.” 

2 Na tinazutuna e Ziuda si paleke mae nia e Zihova; 
E Zekopi si kote va kilasa ia Sa koari hahanana tadi nana tinoni, 
meke kote lipu i Sa gua sapu taveti sa. 

3 Pa tiana sa tinana si tuqea sa sa huhubakulu nenena sa tasina koreo; 
totoso tie sa, si toketokea sa sa Tamasa.”” 

4 Uve, varinaza si asa koa sa mateana te Tamasa meke bokaboka si asa. 
Kabo si asa meke tepa minana koa sa. 

Pa Betolo si dogoria Tamasa si asa 


p 11:8 Diut 29:23 ” 11:8 Sari vasileana Adima meke Zeboimi si ta huara turanae koari Sodomu meke Qomora. 
* 12:3 Zen 25:26 * 12:3 Zen 32:24-26 

meke zama ia Sa vasina. 
5 E Zihova Tamasa Tadi na Oeto Minate, 
e Zihova sa pozapoza sapu kaqu tavahesi nia Sa! 
6 Ba kaqu pule la si goi Izireli koasa mua Tamasa; 
mamu kopu nia sa tataru meke sa tinonoto, 
mamu koa aqa nia sa mua Tamasa doduru totoso. 


Hinodana La sa Zinama Vinari Pitui 
7 Zama se Zihova, “Sa tie holuholu si tavetavete nia sa sikele kokohana; 
leana hola koa sa sapu pude hiko. 
8 Se Iparemi si zama va titie, 
‘Arau si tagotago hola; ele evanae na tie tagotago si arau. 
Koari doduru qua tinagotago si lopu boka dogoria rini koa rau si keke sinea babe 
tinavete kaleana.’ 
9 Arau se Zihova sa mia Tamasa, 
pu vagi vura ni gamu pa Izipi; 
kote va koa pule gamu Arau pa ipi, 
gua koari na rane madidi tamugamu pude somana pa inevana.” 
10 Zama koari na poropita si Arau, 
soku dinogodogorae si poni lani Rau koa rini 
meke tozini Rau koa rini sari na parabolo#.” 
11 Vea, kaleana hola si pa Qileadi? 
Sari tiena si loke laedi mo? 
Vea, va vukivukihi bulumakao tugo sari pa Qiliqali? 
Sari dia hope si kote guana vinarigara patu 
pa pepeso sapu nama pude ta lete. 
12 Se Zekopi si ele govete la koasa pinaqaha popoa tanisa butubutu Arami; 
se Izireli si nabulu pude vagi barikaleqe 
meke pude boka holu ia gua si kopu sipi si asa.” 
13 Tavetavete nia e Zihova si keke poropita pude turana vura nia se Izireli pa Izipi, 
koasa poropita si kopu nia Tamasa si asa.” 
14 Ba va gevuria Iparemi sa tinanaziri Tanisa; 
ke sa nana Banara kote va kilasia si asa koari na tinavete variva mate tanisa, 
meke lipui sari nana sinea variva kurekuredi. 


13 


Bugoro ni e Zihova sari pa Izireli 

1 Pana zama se Iparemi, si neneqara sari tie; 

pa Izireli si ta pamanae si asa. 

Ba ta zutu nia sa sa vinahesina e Beolo meke mate. 
2 Kamahire si kaleana nono la tu si arini; 

koari dia siliva si taveti rini sari na beku meke vahesi i, 

sari kineha si tavete va leleana i rini, 

doduru arini si na tinavete tadi na matazona. 
Zama ni arini sari na tie hire, sapu, 

“Vukivukihi ni rini sari na tie 

meke uma i rini sari na beku bulumakao,” gua. 
3 Gua ke kote guana rovu pana munumunu si arini, 

guana puni sapu murimuri kekenu taloa, 


* 12:9 Liv 23:42-43 ” 12:12 Zen 29:1-20 * 12:13 Ekd 12:50-51 

guana duduli popadi sapu ta givusu taloa koasa vasina ta pagaha sari na kiko 
huiti koari na gagalotodi, 
guana tunaha sapu govete vura gua pa vuida. 
4 Zama se Zihova, “Ba Arau se Zihova sa mia Tamasa, 
pu turana vurani gamu pa Izipi. 
Loke Tamasa si kote tumae nia gamu ba Arau mo, 
loke Hinarupu ba Arau mo. 
5 Kopuni gamu Arau pa korapa gega, 
pa korapa popoa sapu vasina nada sa manini.” 
6 Totoso poni Rau, si dena si arini; 
totoso dena rini, si podalae va titie dia mo; 
beto si mulini Nau mo arini si Arau. 
7 Ke kote kamo la i Arau guana laione, 
guana leopadi si kote eko aqa Qua pa kali siraņa. 
8 Guana bea’ sapu ta hiko sari tuna bea, 
si kote la rapati Rau meke teuru pani. 
Guana laione oviana si kote hena beto pani i Arau; 
guana kurukuru pinomo si kote garata umumi Arau. 
9 Kei Izireli, ta huara si agoi, 
sina kana mae Au agoi si Arau, Arau sapu toka nigo. 
10 Avei sa mua banara, pude mani harupu igo? 
Avei sari mua koimata koari doduru mua vasileana, pu zama ni goi, 
‘Poni au keke banara meke na koburu tavia, gua?” 
11 Ke pa Qua binugoro si poni igo Arau si keke banara, 
meke pa Qua tinanaziri si vagi pania Arau si asa.” 
12 Sa tinazutu te Iparemi si tava nagiti eko mo, 


sari nana sinea si ta kubere veko. , 
13 Sari tinasigiti tana barikaleqe nama podopodo si kamo la koa sa, 


ba na koburu si asa meke loke nana ginilagilana; 
ke pana kamo sa totoso, 
ba koa eko mo si asa pa tiana sa barikaleqe, lopu vura. 
14 Kote holu vagi puleni Arau koasa niniranira tanisa lovu; 
uve, kote vagi puleni Arau koasa minate. 
Agoi na minate, avei sari mua minoho variva mate? 


Agoi na lovu, avei sa mua tinahuara?” 


Kote loke Qua tataru si Arau koa goji, 
15 þe vea gugua bokaboka gua si asa koari na tasina. 
Na givusu pa gasa rimata sapu mae guana koe Zihova si kote mae, 
givusu nuquru mae gua pa qega; 
sa nana tototolo si kote noso 
meke sa nana berukehe si kote popa. 
Nana lose vekovekoana ginani si kote ta hiko, 
sari doduru nana tinagotago si kote ta vagi palae. 
16 Sari tie pa Sameria si kaqu tava lipulipu koari ginugua sapu ta zutu ni arini, 


sina va karikari la ia rini sa dia Tamasa. 
Kote hoqa si arini koasa vedara; 


sari dia koburu hite si kote ta hiru la pa pepeso, 
sari dia barikaleqe molumoludi si kote hova tukeli rini tiadi.” 

Tinioko koe Izireli Pude Kekere Pule La koe Zihova 
1 Kei Izireli, mu kekere pule la koe Zihova sa mua Tamasa. 


Sari mua sinea mo va hoqa igo si agoi! 
2 Vagi sari mua zinama 
mamu kekere pule la koe Zihova. 
Mamu zama la guahe koa Sa: 
“Mu taleoso ni sari doduru mami sinea 
Mamu vagi puleni gami pa korapana sa Mua tataru, 
pude boka vukivukihini gami sari vua pa beru mami. 
3 Lopu boka harupu gami Asiria si gami; 
lopu kote koi hose varipera si gami, 
lopu kote zama pule guahe si gami, ‘Mami tamasa,’ gua, 
koa sa pu ta tavete pa lima mami telemami, 
ura koa Goi si ta tatarue sa koburu eapana.” 


Va Tatara nia Tamasa sa Tinoa Vaqura te Izireli 
4 Zama se Zihova, “Kote salania Rau sa dia hahanana sineke tinarae 
meke tataru mokani, 
ura sa Qua binugoro si ele taliri va seu koa rini. 
5 Kote guana puni si Arau koe Izireli; 
kote toa va leana guana havoro lili si asa. 
Guana huda sida pa Lebanoni 
si kote va nabu gore i sa sari karosona; 
6 sari liho vaqura tanisa si kote toqolo. 
Sa tinolava tanisa si kote guana huda olive, 
sa humana lea tanisa si kote guana huda sida pa Lebanoni. 
7 Sari tie si kote la koa pule pa kauruna sa nana aqoro. 
Kote toa va leana guana kiko ta letena. 
Kote vuvua guana huda vaeni, 
meke kote ta avosae hola si asa guana napo vaeni pa Lebanoni. 
8 Kei Iparemi, loketona Qua ginugua si Arau koari na beku. 
Kote olanigo Rau si agoi meke kopu nigo. 
Arau si guana huda paeni sapu koa buma eko mo; 
sari doduru mua vuvua si mae guadi koa Rau.” 


Vina Betobeto 
9 Esei si gilagilana? Kote tumae ni sa sari tinitona hire. 
Esei si dodogorae? Kote va bakali sa. 
Sari sirana te Zihova si tonotodi; 
sari tie tonoto si ene luli koa rini, 
ba sari pu seke tinarae si ta tubarae meke hoqani vasina. 


Hozea 14:9 


Zoili 1:1 1270 Zoili 1:10 


SA BUKA TE 
ZOILI 
Sa Vinabakala 

Vasinahite mo si ta gilana guguana sa poropita Zoili, meke lopu bakala tugo sapu 
totoso sa si koa ia sa. Ba gina ta kubere sa buka hie pa kalina mae sia gogoto babe 
gore kamo vuaheni made gogoto sipu lopu ele podo se Zisu Karisito, totoso koa banara 
sari tie Pesia. Vivinei nia Zoili sa guguana sa ninuguru mae tadi na kupokupo kaleadi 
hola meke sa dada lavata pa Palesitaeni. Koari na ginugua hire si dogoria sa si keke 
vina gilagila koasa Rane Tanisa Banara; totoso sapu kagu va kilasi e Zihova sarini pu 
kilua sa Nana hiniva tonotona. Tozi vura nia sa poropita sa tinioko te Zihova koari 
na tie pude kekere, meke sa vina tatarana sa Nana vinaleana pule meke sa Nana 
minana koari na Nana tie. Bakala valeana sa vina tatara sapu kagu garunu gore mae 
nia Tamasa sa magomagona koari doduru tinoni, palabatu na barikalege, tie vagura 
meke na barogoso na kalege. 
Sari na Nati Pinagapagahana sa Buka 

Sa oza tana kupokupo. Hinia 1:1 kamo hinia 2:17 

Sa vina tatarana sa vina leana pule. Hinia 2:18-27 

Sa Rane Tanisa Banara. Hinia 2:28 kamo hinia 3:21 


1 Hie sa inavoso te Zihova koe Zoili sa tuna e Petueli. 
Kuliusu nia ri na Tinoni sa Tinahuara tadi na Linetelete 
2 Mi va avoso mae gamu na tie komiha mia, 
meke gamu doduru pa Ziuda. 
Vegua ele hoke ta evana tugo si keketona pa totoso tamugamu 
babe pa totoso tadi na tiatamamia pukerane sapu guahe? 
3 Vivinei nia koari na mia koburu sa guguana sa; 
meke arini kaqu tozini sari na tudia, 
meke arini pule kaqu tozini sari kasa tumia vugo repere. 
4 Rovana na rovana kupokupo si hake koari na linetelete; 
meke be kaiqa elelo si koa hola saripu lopu ta gani koa keke rovana, si kaqu ta 
gani va mate koa keke rovana votikaena si asa. 
5 Vanunu, mamu kabo gamu na tie mari naponapo mia; 
mi kabo gamu na tie pu hoke napo vaeni; 
sari na qurepi pu hoke taveteni vaeni vaqura si ta novala palae beto. 
6 Keke puku minate kupokupo si raza ia sa popoa;” 
ninira hola si arini meke lopu boka ta nae sina soku hola; 
sari na livodi rini si naru gua tugo na livo laione. 


7 Novala betoi rini sari nada huda vaeni o. 
meke gani va matei rini sari na nada huda pigi, 


nurihi rini sari na kapudi rina huda osolae keoro beto sari na lelanadi. 
8 Mi kabo gamu na tinoni, 
gua puta tugo keke vineki 
sapu kuliusu nia sa sa minate tanisa koreo sapu hiva haba ia sa. 
9 Namu loketona huiti babe na vaeni si kaqu ta vala pa Zelepade; 
sari na hiama ba kuliusu tugo sina loketona sa dia vinariponi la koe Zihova. 
10 Qega sari na inuma; 
kuliusu sa pepeso, 


* 

sina ta novala sari na huiti, 
popa sari na gurepi 
meke harahara sari na huda olive. 
11 Mi kuliusu gemi si gamu na tie uma; 
mi kabo gamu pu hoke kopuni sari na inuma vaeni, 
sina sari na huiti, na bale, 
uve meke sari doduru linetelete si ele ta novala beto. 
12 Sari na huda vaeni meke na huda pigi si harahara; 
sari doduru huda vuvua si egoro meke mate beto. 
Sa ginetugetu tadi na tie ba ele beto tugo. 
13 Gamu na hiama pu tavetavete koasa hope, 
mi va sagei sari mia poko tinalotana mamu kabo! 
Mi nuguru la pa Zelepade, 
mamu kabo doduru boni vasina! 
Loke huiti na vaeni pude vukivukihi lani koe Tamasa. 
14 Tozini sari na tinoni pude madi pa hinenahena; 
mamu tiokia si keke vinarigara! 
Varigarani sari na koimata 
meke sari doduru tinoni pa Ziuda, 
mamu nuguru la pa Zelepade te Zihova sa mia Tamasa, 
mamu kabo na varavara tepatepa la koa Sa. 


15 Ele tata mae sa rane te Zihova;” 


na rane sapu kagu va maea sa Tamasa pu tagoi sari doduru niniranira 


sapu sa rane tana tinahuara. 
Variva hologoruna hola sa rane asa. 
16 Malana si gita sina ta novala sari nada linetelete. 


Loke ginetugetu tugo si koa pa korapana sa Zelepade tanisa nada Tamasa. 


17 Mate sari na kiko koasa pepeso popana. 
Loke vasi kiko si boka tava nagiti, 
ke sari na vetu vekovekoana kiko si kokobadi, 
ke ta huara palae. 

18 Kabo pa tinalotana sari na bulumakao, 
sina loketona hokara sa duduli tadirini pu koa; 
malana tugo sari na rovana sipi. 

19 Kabo atu koa Goi si rau, ke Zihova, 
sina sari na duduli na huda si mate beto, 
gua na sului nika si arini. 

20 Sari na kurukuru pinomo ba kabo atu tugo koa Goi, 
sina popa beto sari na leana. 


2 


Sari na Kupokupo si guana Vinabalau koasa Rane te Zihova 
1 Mi ivua sa buki, sa vina balau pa Zaione, 
sa toqere hopena te Tamasa. 
Mi holoqoru gamu na tinoni pa Ziuda! 


Sina sa rane te Zihova si tata hokara mae. 
2 Kaqu opoadumu meke huporo dudukurumu sa rane asa. 


Sa puku minate lavata tadi na kupokupo 
si zukuru la guana huporo sapu nobi tamuni sari na toqere. 
Loke tinitona sapu kekenono gua asa, 

meke lopu kagu ta evana pule tugo. 
3 Gani va matei rini sari na linetelete guana sinulu nika. 
Sa popoa pa kenudia rini si gua puta tugo sa Inuma Idini, 
ba pa mudidia si na vasina gegana. 
Loke tie si kagu boka goveteni si arini. 
4 Dono guana hose si arini;” 
hagala guana hose varipera. 
5 Sipu horu si arini pa batudi rina toqere, 
si halabutu guana totopili varipera si arini; 
pidapidala guana duduli popadi pa nika si arini, 
meke turu va tokele guana va namanama pude rapata. 
6 Sipu ta dogoro mae si arini si holoqoru beto sari doduru tie; 
beasa beto isumatadi. 
7 Rapata guana tie varane si rini, 
haele sagei rini sari na goba guana tie varipera. 
Ene tonoto la si arini meke lopu hobe sa dia vina totoanae, 


8 babe ene vari henie si arini. 
Loke tie si boka lavelave puleni, 


meke loketona si boka hukati. 
9? Bebeno la ia rini sa vasileana nomana; 
haqala holani rini sari na goba; 
haele sagei rini sari na vetu 
meke lopoto nuquri rini sari na vuida guana tie hikohiko. 
10 Niu sa pepeso sipu zukuru la si arini;” 
nenegara tugo sa manauru. 
Sa rimata meke sa sidara si tava huporo, 
meke lopu pelara pule sari na pinopino. 
11 Velavela i e Zihova sari na koimata pa Nana qeto minate.” 
Sari na tie varipera pu va tabena Sa si sokudi meke niniradi. 
Ve tolene gua variva holoqoruna gua sa rane te Zihova! 
Esei kaqu boka toa nia si asa? 


Sa Tinioko Pude Kekere 
12 “Ba kamahire,” gua se Zihova, 
“Mi kekere va hinokara, 
mamu pule mae koa Rau koasa minadi pa hinenahena pa kinabo meke pa 
tinalotaņa. 
13 Mi vata dogoro nia pa bulomia sa tinalatoana, na kinuliusu, 
sina sa rinikatadi sari na mia poko si lopu pada.” 
Pule mae koe Zihova sa mia Tamasa. 
Varitokae meke ta sinie tataru si Asa; 
nonona meke kopu nia sa Nana vina tatara; 
va namanama doduru totoso si Asa pude taleosae tie, 
meke hoke veko pania Sa sa vina kilasana sapu ele va nama nia Sa. 


14 Gina kote hobea mo e Zihova sa mia Tamasa sa Nana binalabala 
meke manani gamu Sa koasa vinari tomoina sa ginani. 


Meke kagu tiqe poni nia huiti na vaeni gamu si Asa. 
15 Mi bukia sa buki pa Toqere Zaione, 
tozini sari na tie pude madi pa hinenahena, 
mamu tavetia si keke vinarigara! 

16 Mamu varigarani sari na tinoni; 
va namanama i koa keke vivinei madina; 
turana maeni sari na barogoso; 
varigarani sari na koburu meke sari na haha tugo. 
Gua tugo saripu tige varihabadi si 
madi luari sari dia lose, madi mae tugo. 
17 Sari na hiama pu varavara tokani sari na tinoni pa kenuna e Zihova pa vari 
korapana sa hope meke sa sasada koasa Zelepade, 
si kagu kabo meke zama, 
“Mu tataruni sari Mua tinoni, ke Zihova. 
Mu lopu va malumi sari na votiki butubutu 
pude va kari babe va sisireni gami meke zama guahe, ‘Avei sa mia Tamasa gua?”” 


Va Masuria Tamasa sa Pepeso 
18 Gua asa ke, kagu va dogoro nia Zihova sa Nana tinalotana koasa Nana pepeso; 
koa nana tugo sa Nana tataru koari Nana tinoni. 
19 Meke kagu olani Sa si arini, 
“Kamahire si kagu ponini gamu Rau sa huiti na vaeni, 
meke na oela olive, meke kagu dena tugo si gamu. 
Lopu kagu va kari pule gamu rina votiki butubutu. 
20 Kagu va rizu pani Rau sari na rovana kupokupo pu mae guadi pa kali Iuparetisi, 
meke kaiga si kagu ta hadu la gua pa gega. 
Sari dia kupokupo kenudi si kagu ta hadu va lodu pa Kolo Matena, 
meke arini pu mumudi mae si kagu ta hadu la gua pa Kolo Meditareniani. 
Kagu humana hikare sari tomatedi. 
Kagu huari Rau si arini sina koa gua sapu tavete atunia rini koa gamu.” 
21 Ke gamu na inuma, mi lopu matagutu, 
ba mamu koa getugetu, 
sina ele tavete ponini gamu e Zihova sari doduru tinitona arilaedi hola. 
22 Gamu na kurukuru name, mi lopu matagutu. 
Ele buma valeana sari duduli; 
ele vua pule sari na huda, 
meke soku sari na piqi meke na gurepi kamahire. 
23 Mi koa qetu gamu na tinoni pa Zaione, 
mi qetuqetu nia gua sapu ele tavete ponini gamu e Zihova sa mia Tamasa. 
Pa Nana hahanana tonotona si ele ponini gamu sa ruku pa totoso podalae ibu; 
ele zoropo gore mae nia Sa sa ruku ibuna koa gamu, 
meke sa ruku pa totoso podalae manini gua tugo totoso lahe. 
24 Sari na vasina ta paqaha sari na kiko huiti koari na qaqalotodi pa totoso pakepakete 
si kagu ta sinie huiti; 
sari na vovoina pa kalina sa munamunalana, 
si kagu sini ta luluapae i na vaeni meke na oela olive. 
25 Kaqu poni puleni gamu Rau gua sapu ele siana nia gamu 
pa vuaheni sipu gani va matei ri na rovana kupokupo sari mia linetelete; 
na Arau mo garunu atuni koa gamu sari na rovana kupokupo sara. 
26 Kaqu soku gemi ginani meke kaqu dena hola. 
Kaqu vahesia gamu se Zihova sa mia Tamasa, 
sapu ele tavete ponini gamu sari na tinavete variva magasadi. 
Sari na Qua tinoni si lopu kaqu tava karikari pule. 
27 Meke agoi, Izireli, si kaqu gilania sapu koa somana koa gamu si Arau, 
meke sapu Arau, se Zihova, Arau mo sa mia Tamasa meke loketona pule. 

Sari na Qua tinoni si lopu kaqu tava karikari pule. 


Sa Rane te Zihova 
28 Koari na rane mumudi si kaqu zoropo gore la nia Rau koari doduru tie sa 
Magomagogu.” 
Meke sari na tumia koreo na vineki vagura si kagu korokorotae; 
meke sari na barogoso si kagu putaputagita; 
meke sari na tie vagura si kagu dogori sari na dinogodogorae variva magasadi. 


29 Pa totoso tugo asa si kagu zoropo gore la nia Rau sa Magomagogu 
kamo la gua tu koari na nabulu, sari palabatu na barikalege. 
30 Kagu evani Rau sari na vina gilagila variva magasadi koasa rane sana pa manauru 
meke pa pepeso; 
kagu ta evana na minate, meke sa nika meke tunaha nika moatana. 
31 Kagu tava huporo sa rimata,” 
meke kagu zinara guana ehara sa sidara sipu lopu ele kamo sa rane arilaena 
meke variva hologoruna te Zihova. 
32 Ba sari doduru tie pu tepa la tinokae koe Zihova si kagu ta harupu.” 
Gua sapu ele zama nia e Zihova, 
“Ari kaiqa pu vizati Rau pa Zerusalema meke pa togere Zaione si kaqu ta harupu.” 


3 


Kaqu Pitui Tamasa sari na Butubutu 
1 Zama se Zihova, “Koasa totoso tu asa sipu vala pule nia Rau sa minamutu pa Ziuda 
meke pa Zerusalema, 
2 si kaqu varigara ni Rau sari doduru butubutu, 
meke kagu turana lani Rau koasa Lolomo Vinaripitui te Zihova. 
Vasina si kagu va kilasi Rau si arini koari doduru tinavete kaleadi pu tavete lani rini 
koari na Oua tie. 
Ele talahuarae lamae sari na tie Izireli pa votiki popoa, 
meke va hihia ia rini se Izireli sa Oua pepeso. 


3 Mudumudukeda si arini pude gilania sapu esei si kagu vagi sari na tie ta raovodi 
gua. 


Holuholu ni rini sari na koreo na vineki pa tinapusi, 
meke sari na poata vagi rini si pude holui na tabarani sari na magota, meke la 
pa ninapo vaeni. 


4 Gamu pa Taea meke Saedoni, meke doduruna sa pinaqaha popoa Pilisitia, na sa 
si korapa podekia gamu pude tavete mae nia koa Rau? Korapa podekia gamu pude 
tabara Nau keketona si Rau? Be gua asa si gamu, kaqu tuture tabara hobe pule atu si 
Rau!” 5 Fle paleke taloani gamu sari Qua siliva na qolo meke paleke lani tugo gamu 
koari na mia zelepade sari Qua tinagotago. $ Ele turana taloani gamu sari na tie 
Izireli, meke Zerusalema seu pa dia popoa soti meke holuholu ni koari na tie Ouriki“. 


*¥ 2:28 TTA 2:17-21 * 2:28 Sa tie pu tozi vura nia sa Inavoso te Tamasa, sari na dinogodogorae variva magasadi, 

na koreo na vineki eke mo si kaqu tagoa sa binokaboka pude tozia sa inavoso te Tamasa, babe lopu na barogoso 
eke mo si kaqu dogoria sa pinutagita, ba ari pu vizati sa Tamasa kaqu tagoa sa Maqomaqo Hope meke taveti sari 

7 Ba kamahire si kagu turana vura puleni Rau si arini koa sa vasina sapu holuni gamu 
rini. Kagu tavete atunia Rau koa gamu gua sapu tavete la nia gamu koa rini. $ Kagu 
va malumi Rau sari na tumia koreo na vineki pude ta holuholue koari na tie Ziuda; 
meke kaqu ta holuholue pule si arini koari na tie Sabeani pa vasina seudi pa Arebia!. 


Arau Zihova zama nia si hie. ” , -. 
9 Mi tozi vura nia sa inavoso hie koari na votiki butubutu: 
‘Va namanama pude varipera; 


tioki sari mia tie varane; 
varigarani sari doduru mia tie varipera, 
mamu ene la! 
10 Taveteni magu varipera sari na mia tinitona geligeliana pepeso,” 
meke sari na mia kotokotoana lelana si mi taveteni hopere. 
Meke saripu malohorodi ba kagu somana varipera tugo. 
11 Mi tuturei mae, gamu doduru butubutu pu koa lamae, 
meke varigara koasa lolomo.’ ” 
Ke Zihova, Mu garunu gore mae nia sa Mua qeto minate. 
Mamu rapati si arini. 
12 “Kaqu va namanama sari doduru butubutu, madi mae koasa Lolomo tana 
Vinaripitui. 
Meke Arau, Zihova si kaqu habotu meke pitui sari doduru butubutu pu koa pa vari 
likohae. 
13 Tolene gua kaleadi sisigiti si arini;” 
seke gunini gedi na huiti pa totoso pakepakete, 
munali gedi guana gurepi sapu ta muzara va napere osolae totolo vura mae sa vaeni.” 
14 Tina na tina si ele koa koasa Lolomo Vinaripitui. 
Gua asa ke sa rane te Zihova si lopu sana kagu mae vasina. 
15 Sa rimata meke sa sidara si kagu tava huporo, 
meke lopu kagu pelara sari na pinopino. 


Kagu Manani e Tamasa sari Nana Tie 

16 Velavela vura mae gua pa Togere Zaione se Zihova* 

velavela guana laione, 

pidala guana paka maņauru sa mamalaiņina pa Zerusalema, 

tarazuzu sa pepeso meke sa manauru. 
Ba kaqu lavelave hukatani Sa sari Nana tie. 
17 “Meke agoi, Izireli, kaqu gilania goi sapu Arau se Zihova sa mua Tamasa. 
Koa si Arau pa Zaione, sa Qua toqere hopena; 

Zerusalema si kaqu na vasileana hopena, 

meke sari na votiki butubutu si lopu kaqu boka va kilasa pulea si asa. 
18 Pa totoso asa sari na toqere si kaqu tale inuma vaenidi mo, 


m sari na rovana bulumakao, sipi, na goti, si kote ta dogoro pule pa doduru 
oqere. 

Kaqu ruku si asa pude sari na tototolo koa koari na lolomo popadi pa Ziuda. 
Keke leana si kaqu totolo vura mae pa Zelepade te Tamasa, 

kaqu va koloa sa sa Lolomo Akasia. 
19 Izipi si kagu ta ilirae na qega, 

meke Edomu si keke vasina ta huara va inetena, 
sina rapatia rini sa popoa Ziuda, 

meke va matei rini sari na tie loke dia ginugua vasina. 
20-21 Kaqu hobei Rau saripu ele mate; 

kagu va kilasi Rau sari na tie kaleadi. 
Ba Ziuda meke Zerusalema si kagu koa hola ninae rane, 
meke Arau Zihova si kagu koa pa Togere Zaione,” gua si Asa. 

SA BUKA TE 
EMOSI 
Sa Vinabakala 


Pa totoso tanisa poropita Emosi, si ele paqaha rua sa binaņara koasa popoa. Keke 
binanara si koa la pa kali gede, sa nana nati vasileana si pa Sameria. Ta pozae na 
binanara pa Izireli si asa. Keke binaņara pule si pa Ziuda meke sa nati vasileana 
tanisa si Zerusalema. Ta pozae na binanara pa Ziuda si asa. 

Sa poropita Emosi si mae gua koasa popoa pa kali binanara pa Ziuda. Pa Tekoa 
sa popoa tanisa meke na sepati mo si asa. Ba tioko ia Tamasa si asa pude la koasa 
butubutu baņara pa Izireli, pude la tarae nia sa Nana zinama pa Betolo, sa vasina 
tanisa nati hope tanisa banara pa Izireli. Sa totoso sapu la tozi vura nia sa sa zinama 
te Tamasa si e Zeroboami vina rua si koa baņara pa Izireli, pa kaiqa vuaheni zuapa 
gogoto lima navulu puta sipu lopu ele podo se Zisu Karisito. Ba ka visavisa rane mo 


si ene tarae si asa. , , o. o. 
Sa inavoso sapu vala nia Tamasa koa sa si la gua koari tie tagotago. Sarini sapu 


tagotago si tagotago va hola, meke arini pu malana si koa malana va hola tugo. Meke 
saripu tagotago si tavetavete ni rini sari pu malana; hiko i rini meke nonovala i rini 
pude tagotago dia. 

Ke sa vina balau te Emosi pa Betolo si tozia sapu kote mae gua pa Izipi meke pa 
Asiria sa tinahuara, si be lopu kekere si arini. Hadu ia sa nati hiama pa Betolo se 
Emosi, lopu ta hivae si asa, pule la pa Ziuda, guni nia sa. Ba korona se Emosi, na ta 
garunu mae koe Tamasa si asa, gua si asa. 

Pa nana kinorokorotae la koe Izireli, si podalae si asa koari na kana te Izireli pu koa 
vari likohae nia sa popoa Izireli. Sari vinakilasa tadi na kana hire si zama kekenu ni 
sa meke tiqe kamo la koe Izireli; sari Siria, Pilisitia, Taea, Edomu, Amoni, Moabi, Ziuda 
meke tiqe e Izireli. Sari naba neta meke made si tavetavete ni sa, sapu varigara la 
pa zuapa; sa naba zuapa si hokoto, gua, ginuana koari pa Hiburu. Ke totoso varigara 
la pa zuapa sari sinea tadi kasa si na soku hola, ele pada mo, lopu boka beto, gua 
ginuana. Ke kaqu tava kilasa. Totoso zamani sa sari ka zuapa sinea tadi pa Izireli si 
zamani pule sa sari ka zuapa vina kilasa sina ele soku hola sari dia sinea, meke lopu 
boka noso. 

Sari na Nati Pinagapagahana sa Buka 
Sa vina kilasa koari na butubutu pu tata koasa butubutu banara pa Izireli. Hinia 


1:1 kamo hinia 2:5 aai e 
Sa vina kilasa koasa butubutu banara pa Izireli. Hinia 2:6 kamo hinia 6:14 


Sari ka lima dinogodogorae. Hinia 7:1 kamo hinia 9:15 


Sari Zinama Tuketukele l , , 
1 Hire sari na zinama te Emosi, keke koari na sepati pa Tekoa, sa nana 


dinogodogorae pa guguana Izireli sapu vata dogoro nia Tamasa koa sa, karua vuaheni 
sipu lopu ele kamo sa niu lavata, totoso e Uzaea si banara pa Ziuda meke e Zeroboami 
sa tuna koreo e Zehoasi si banara pa Izireli.” 


Bugoro ni Tamasa sari Tie Izireli 
2 Zama se Emosi:” 
“Se Zihova si kurumu vura mae gua pa Toqere Zaione 
meke sa mamalainina si lulusu vura pa Zerusalema; 
sari duduli pa pezara vasina kopu sipi sari na sepati si mate, 


ü 1:1 2 Ban 15:1-7; 2 Koron 26:1-23; 2 Ban 14:23-29 ii 1:2 Zol 3:16 

meke sari huda pa batu togere Kameli si harahara.” 


Sa Vina Kilasa te Zihova pa Siria 
3 Hiera gua si zama nia e Zihova: 
“Koari ka neta sinea te Damasikasi” meke kamo ka made sinea, 
si lopu kaqu va kekere pule ia Rau sa vina kilasa, 
sina ele pada mo sari na dia sinea meke lopu boka beto. 
Koa gua sapu la huara va kaleania sa sa popoa Qileadi meke vagia sa,” 
4 ke kote garunu la nika si Arau koasa vetu banara sapu kuria Hazaelo”, 
meke kote ta sulu palae sari vasidi ta gobadi te Beni Hadadi sa banara. 
5 Kote seke gore nia Rau sa tukutuku sasada koasa goba pa Damasikasi; 
kote huara ia Rau sa banara sapu koa pa Lolomo pa Aveni” 
meke asa pu tuqena sa kolu binanara pa Beti Idini. 
Sari tie pa Siria si kote ta raovo pule la pa Kiri,” 
zama gua se Zihova. 


Sa Vina Kilasa te Zihova koasa Popoa pa Pilisitia 
6 Hiera gua si zama nia e Zihova: 
“Koari ka neta sinea te Qaza meke kamo ka made, 
si lopu kaqu va kekere pule ia Rau sa vina kilasa, 
sina ele pada mo sari na dia sinea meke lopu boka beto. 
Koa gua sapu sari vasileana dodurudi si hoke raovo taloani sa 
meke la holuholu ni sa pa Edomu,” 
7 ke kote garunu la nika si Arau koari na goba pa Qaza 
sapu kote sulu i sari nana vasileana ta gobadi. 
8 Kote va mate pania Rau sa banara pa Asidodi 
meke asa pu tugena sa kolu binanara pa Asikeloni. 
Kote taliri la nia Rau sa Limaqu pa Ekoroni, 
osolae mate beto sari pa Pilisitia,” 
zama gua se Zihova sa Banara. 


Sa Vina Kilasa te Zihova koasa Popoa pa Taea 
9 Hiera gua si zama nia e Zihova: 
“Koari ka neta sinea te Taea, meke kamo ka made, 
si lopu kaqu va kekere pule ia Rau sa vina kilasa, 
sina ele pada mo sari na dia sinea meke lopu boka beto. 
Koa gua sapu sari vasileana dodurudi si hoke la holuholu ni sa pa Edomu, 
lopu kopu nia rini sa dia vinariva egoi tinamatasi koari na Qua tie,” 
10 ke kote garunu la nika si Arau koari na goba pa Taea 
sapu kote sulu i sari nana vasileana ta gobadi.” 


Sa Vina Kilasa te Zihova koasa Popoa pa Edomu 
11 Hiera gua si zama nia e Zihova: 
“Koari ka neta sinea te Edomu meke kamo ka made, 
si lopu kaqu va kekere pule ia Rau sa vina kilasa, 
sina ele pada mo sari na dia sinea meke lopu boka beto. 
Koa gua sapu hadu luli nia vedara sa sa tasina koreo, 


E 1:3 Damasikasi si na nati vasileana tadi na tie pa Siria. ii 1:3 Ais 17:1-3; Zer 49:2-27; Zak 9:1 z 1:4 Hazaelo 
si na Banara kekenu sapu tuti gore la koe Beni Hadadi. * 1:5 Lolomo Aveni ginuana si “Lolomo Hahanana 
” Beti Idini ginuana si “Vetu Bibibolo”. = 1:6 Ais 14:29-31; Zer 47:1-7; Izk 25:15-17; Zol 3:4-8; Zepa 
2:4-7; Zak 9:5-7 * 1:9 Ais 23:1-18; Izk 26:1 kamo hinia 28:19; Zol 3:4-8; Zak 9:1-4; Mt 11:21-22; Lk 10:13-14 

loke nana tataru hokara, 
pa nana binugoro si raza pilipule ia mo sa si asa 
meke sa nana tinanaziri si hurunu lamo,” 
12 ke kote garunu la nika si Arau pa Temani 
sapu kote sulu i sari vasileana ta gobadi pa Bozira.” 


Sa Vina Kilasa te Zihova koasa Popoa pa Amoni 
13 Hiera gua si zama nia e Zihova: 

“Koari ka neta sinea te Amoni meke kamo ka made, 

si lopu kote va kekere pule ia Rau sa vina kilasa, 

sina ele pada mo sari na dia sinea meke lopu boka beto. 
Koa gua sapu hova va rikati sa tiadi sari barikalege molumoludi pa Oileadi 

pude hoda i sari nana voloso pepeso,” 
14 ke kote garunu la nika si Arau koari na goba pa Raba 

sapu kote sulu i sari nana vasileana ta gobadi 
pa vari korapadi rina iraņa na kukili koasa rane varipera, 

pa korapa givusu niburuna pa totoso raneboni. 
15 Sa nana banara meke sari nana koimata, 

si kote varigara la tugo pa tinaraovo,” 

zama gua se Zihova. 


2 


Sa Vina Kilasa te Zihova koasa Popoa Moabi 
1 Hiera gua si zama nia e Zihova: 

“Koari ka neta sinea te Moabi meke kamo ka made, 

si lopu kagu va kekere pule ia Rau sa vina kilasa, 

sina ele pada mo sari na dia sinea meke lopu boka beto. 
Koa gua sapu sulu i sa, guana sulu binu, 

sari susurina sa banara pa Edomu,” 
2 ke kote garunu la nika si Arau koari pa Moabi 

sapu kote sulu i sari vasileana ta gobadi pa Kerioti. 
Se Moabi si kote tava gore pa keke vinaripera nomana 

pa vari korapadi rina irana na kukili vinaripera meke na kabona sa buki. 
3 Kote va mate pania Rau sa nana banara 

meke va matei sari doduru nana koimata,” 

zama gua se Zihova. 


Sa Vina Kilasa te Zihova koasa Popoa pa Ziuda 
4 Hiera gua si zama nia e Zihova: 
“Koari ka neta sinea te Ziuda meke kamo ka made, 
si lopu kote va kekere pule ia Rau sa vina kilasa, 
sina ele pada mo sari na dia sinea meke lopu boka beto. 
Koa gua sapu ele kilu pania rini sa tinarae te Zihova 
meke lopu kopuni rini sari Nana ginarunu, 
ke ta turana va seu si arini koari na tamasa kokohadi, 
sari tamasa sapu luli ri tiatamadia pukerane, 
5 ke kote garunu la nika si Arau koari pa Ziuda 
sapu kote sulu i sari vasileana ta gobadi pa Zerusalema.” 


i 1:11 Ais 34:5-17, 63:1-6; Zer 49:7-22; Izk 25:12-14, 35:1-15; Obd 1-14; Mal 1:2-5 E 1:13 Zer 49:1-6; Izk 21:28-32, 

Sa Vina Kilasa te Zihova koasa Popoa pa Izireli 
6 Hiera gua si zama nia e Zihova: 
“Koari ka neta sinea tamugamu pa Izireli meke kamo ka made, 
si lopu kaqu va kekere pule ia Rau sa vina kilasa, 
sina ele pada mo sari na mia sinea meke lopu boka beto. 
Koa gua sapu holuholu ni siliva gamu sari tie tonotodi, 
meke koari na sadolo mo holuholu ni gamu sari tie sapu loke dia. 
7 Neti gamu batudi sari tie malana 
guana neti mia pa kavuruna sa pepeso 
meke lopu poni tinonoto gamu sarini pu ta nonovala. 


Tamana meke sa tuna koreo si la ia si keke vineki mo 
meke nonovala ia gamu sa Pozaqu Hopena. 


8 Seke tinarae si gamu totoso eko gamu pa kalidi ri doduru hope, 
koari na poko sapu ta tuge vagidi pude tana gale lopu ele ta lipudi.” 
Pa korapa vetu tanisa dia tamasa 
si napoi rini sari vaeni sapu tabarani ri tie malaņa totoso tava lipulipu hoboro si 
arini. 
9 Seke goreni Arau sari na tie Amoraiti pa kenu dia, 
vea ululu guana huda sida si arini, 
meke vea ninira guana huda oaku si arini. 
Sari vuvua tanisa panaulu si huari Rau 
meke gua tugo sari karosona pa kauruna.” 
10 Arau vagi vurani gamu pa Izipi, 
meke turana gamu koari ka made navulu puta vuaheni pa soloso qega 
pude poni gamu sa pepeso tadi na tie Amoraiti. 
11 Va noma sage i tugo Arau sari poropita pa vari korapadi ri tumia koreo 
meke vizata vagi tie Naziraiti” koari mia tie vaqura. 
Vea, lopu hinokaradi si hire, gamu na tinoni pa Izireli?” 
zama vura gua se Zihova.” 
12 “Ba va napo ni vaeni tu gamu sari tie Naziraiti 
meke zamai gamu sari poropita pude tukui nuzudia. 
13 Ego, kamahire si kote naqoto gamu Arau 
gua sa totopili susuranana huiti sapu ta mamatani sari qaqaloto huiti ke girato. 
14 Arini koa gamu pu hagala rerege si lopu kote govete, 
arini pu ninira si kote malohoro tu, 
meke sa varane si lopu boka harupu pule nia. 
15 Sa tie gona bokala si kote rizu togolo pule, 
sa tie varipera sapu reregena ba lopu kote govete, 
sa tie koi hose ba lopu boka harupu pule nia. 
16 Sari tie varane sapu bokabokadi hola 
ba kote dodohodi meke govete koa sa rane asa,” 
zama vura gua se Zihova. 


1 Mi avoso mae! Hiera sa zinama te Zihova sapu ta zutuni gamu, kei gamu tinoni 
pa Izireli, gamu doduru pa butubutu Izireli sapu turana vurani gamu Arau pa Izipi: 
2 “Gamu mo sapu ele vizata gamu Arau 


* 2:8 Tiro laia Diut 23:12-13. ” 2:9 Diut 3:8-11 ” 2:11 Sa tie Naziraiti si na tie sapu va madi pule nia koe 
* 
Zihova meke lopu napo vaeni meke lopu koto kalu si asa. Mi tiro laia sa buka Nab 6:1-21. 2:11 Nab 6:1-8 

koari doduru butubutu pa popoa pepeso; 
gua ke kote va kilasa gamu Arau 
koari doduru mia sinea.” 


Sari Ninanasa Tanisa Poropita 
3 Boka ene varigara sari karua tie 
sapu lopu varigetuedi pude ene varigara? 
4 Boka kurumu pa nana bae sa laione 
sipu lopu ele ari gana ginani? 
5 Boka saputu vagi kurukuru sa sipata 


totoso loke kurukuru si koa? 
6 Pana ta avoso sa buki pa vasileana lavata, 


si vea, lopu hoke nenegara sari tie? 
Pana kamo si keke tinasuna pa vasileana lavata, 
si vea lopu e Zihova tu va gevuria sia? 
7 Hinokara sapu e Zihova Banara si lopu hoke tavetia si keketona 
be lopu ele vivinei vurani Sa sari Nana hiniva 
koari Nana nabulu, sari poropita. 


8 Ele kurumu sa laione. 
Esei si lopu kote matagutu? 


E Zihova Banara si ele zama.. , 
Esei si lopu boka zama nia sa kinorokorotae? 


Sa Tinahuara pa Sameria 
9 Zama vura la koari na vasileana ta gobadi pa Asidodi 
meke koari vasileana ta gobadi pa Izipi; 
“Mi la varigara si gamu koari na toqere pa Sameria; 
mi dogoria sa kinolura pa korapana sa 
meke sa ninovanovala pa vari korapadia ari tie.” 
10 “Lopu tumae tavete va tonoto si arini,” zama vura gua se Zihova, 
“arini si va naqiti tinagotago ta saputu vagidi meke ta hikodi koari dia vasileana 
ta gobadi.” 
11 Gua ke hiera gua si zama nia e Zihova Banara: 
“Na kana kote mae vari likohae nia sa mia popoa; 
kote daku goreni sa sari mia vasidi niniradi 
meke hiko koari mia vasileana ta gobadi.” 
12 Hiera gua si zama nia e Zihova: 
“Gua sapu harupu vagia sepati pa nuzuna sa laione 


sari karua susuri nene babe vasi kali talina, 
si kote ta harupu gua tugo asa sari pa Izireli, 


arini sapu habotu pa Sameria pa hukihukiri dia teqe 
meke pa dia habohabotuana arilaedi pa Damasikasi.” 
13 “Mi avosia si hie, mamu zama vura la nia koasa butubutu te Zekopi,” zama vura 
gua sa Banara, se Zihova sa Tamasa Tadi na Qeto Minate. 
14 “Koasa rane sapu va kilasia Rau se Izireli koari nana sinea, 
si kote huara pani Rau sari hope pa Betolo; 
sari kikihodi ri na hope si kote ta seke palae 
meke hoqa la pa pepeso.” 
15 Kote huara pani Rau sari dia vetu tana totoso ibu 
meke gua tugo sari vetu tana totoso manini; 
sari vetu sapu tava sari koari na livo elopaniti si kote ta huara 

meke sari na vetu nomadi na arilaedi si kote ta daku gore,” 
zama vura gua se Zihova. 


4 
1 Mi avosia sa zinama hie, gamu na barikaleqe pu deana guana bulumakao pa Basani, 
gamu pu koa koasa togere pa Sameria, 
gamu si nonovali sarini pu malana meke arini pu loke gedi 
meke zama la koari mia palabatu, “Paleke poni gami napo,” gua. 
2 Gua sapu hopena se Zihova Banara si tokotokoro si Asa: 
“Hinokara sa totoso asa si kote kamo mae, 
sa totoso kote ta rita gagahere si gamu meke ta turana taloa, 
doduru gamu si kote ta soto vinetunu. 
3 Hopeke gamu si kote vura tonoto taloa 
kote vura gua koari na lopa pa goba, 
meke kote ta gona vura la gua pa toqere Hemoni,” 
zama vura gua se Zihova. 


Lopu Boka Tava Tumatumae se Izireli 
4 “La pa Betolo, mamu tavete va kaleana vasina: 
la pa Qiliqali, mamu tavete va kaleana nono la tu. 
Paleke maeni sari mia vinukivukihi doduru munumunu, 
mia keke pa manege pa doduru vina neta vuaheni. 
> Sari mia bereti koa i na isiti? si mae variponi ni pude zama leana, 
mamu vahesi puleni gamu koari mia vinariponi moka; 
gamu tie Izireli, vivinei va titie ni, 
ura arini si qetuqetu ni gamu pude taveti,” 
zama vura gua se Zihova sa Banara. 
6 “Arau poni gamu tia kokobadi pa doduru vasileana lavata 
meke va ovia gamu koari na vasileana hitekedi, 
ba lopu kekere pule mae si gamu koa Rau,” 
zama vura gua se Zihova. 
7 “Tuqe pule nia tugo Rau sa ruku koa gamu 
totoso neta sidara koa meke pakepakete, gua. 
Ponia ruku Arau si keke vasileana, 
ba va noso ia Rau koa sa keke pa kalina. 
Keke inuma si vagi ruku 
ba keke si loketona meke popa taloa. 
8 Sari tie si tedeve hata kolo pa keke vasileana la pa keke 
ba lopu boka vagi va leana kolo pude napo, 
gua ba lopu kekere pule mae si gamu koa Rau,” 
zama vura gua se Zihova. 
9 “Soku totoso si seke i Rau sari mia inuma meke gua tugo sari inuma vaeni, 
sekeni givusu manini meke nokinoki Rau. 
Na kupokupo henai sari mia piqi na huda olive, 
gua ba lopu kekere pule mae si gamu koa Rau,” 
zama vura gua se Zihova. 
10 “Sari na oza si garunu atu ni Rau koa gamu 
gua sapu tavete ia Rau pa Izipi. 
Va mate i Rau pa vedara sari mia tie vaqura, 
turanae mia hose ta zau vagidi. 

Sari isumia si va sini ni humana muzi tomate Rau sapu mae guadi koasa mia 
vinarigara ipi, 
gua ba lopu kekere pule mae si gamu koa Rau,” 
zama vura gua se Zihova. 
11 “Arau va mate pani sari kaiga koa gamu 
gua sapu huara i Arau si pa Sodomu meke Qomora. 
Agoi si guana itito sapu ta saputu vagina pa nika, 
gua ba lopu kekere pule mae si gamu koa Rau,” 
zama vura gua se Zihova.” 
12 “Gua ke hie si kote tavete atu nia Arau koa gamu na butubutu Izireli, 
meke sina kote tavete atu nia Rau koa gamu na tie Izireli, 
ke mi va nama pude tutuvu ia sa mia Tamasa.” 
13 Asa pu va podaki sari toqere, 
pu tavetena sa givusu, 
meke tozi vurani sari Nana binalabala koari na tie, 
Asa pu va iliri la nia pa hinuporo sa vaqavaqasa, 
meke tete koari na vasidi ululudi pa popoa pepeso, 
e Zihova Tamasa tadi na Qeto Minate sa Pozana Sa. 


5 
Sa Tinioko Pude Kekere. o , , 
1 Mi avosia sa zinama hie, gamu na butubutu Izireli, sa kinera lukalukana hie pa 


gugua mia gamu: 
2 “Hoqa se Izireli, sa Vineki Vaqura, 
lopu pude tekulu pule, 
ta luara palae pa nana popoa soti, 
meke loke tie si koa pude ovulu sage nia.” 
3 Hiera gua si zama nia e Zihova sa Baņara: 
“Sa vasileana lavata sapu garunu taloa keke tina varane, 
si kote keke gogoto mo si kekere pule; 
sa vasileana hite sapu garunu taloa keke gogoto varane 
si kote ka manege puta mo si toa.” 
4 Hiera gua si zama la nia e Zihova koasa butubutu Izireli: 
“Hata Au pude mi toa; 
5 lopu la hata ia se Betolo, 
lopu la pa Oiligali, 
lopu ene va seu la pa Biasiba. 
Ura se Oiligali si kote ta raovo taloa, 


meke se Betolo si kote murimuri taloa.” 
6 Hata ia se Zihova pude mi toa, 


pude lopu gua si kote halala si Asa pa butubutu te Zosepa guana nika; 
kote variva mate si asa, 
meke loke tie pa Betolo kote boka va noso ia. 
7 Agoi pu iliri va pasa ia sa ninono 
meke neti gore nia pa pepeso sa tinonoto. 
8 E Zihova si asa pu tavetedi sari pinopino Peliadesi meke Orioni, 
pu iliri va vaqavaqasa ia sa hinuporo 
meke va huporo ia sa rane la pa boni, 
pu tioko vagi kolo pa lamana 

pude va ruku boboso ia sa pepeso, 


eZihovasa Pozana Sa”. 
9 Asa tuturei huara i sari vasidi niniradi 
meke ilasi sari vasileana ta gobadi. 


10 Gamu si kana i si arini pu gegegese pa koti 
meke hakohako ni si arini pu tozi ia sa hinokara. 
11 Neti gamu sari pu malana 
meke zuzuki gamu pude poni gamu huiti. 
Gua ke, sari vetu patu leleadi sapu ele kuri i gamu 
si lopu kote koa i gamu; 
sari inuma vaeni masurudi sapu ele lete i gamu, 
si lopu kote napo i gamu sari vaeni koa rini. 
12 Ura Arau tumae ni Qua visa navulu sari mia tinavete kaleadi, 
meke vea noma gua sari mia sinea, 
nonovali gamu sari tie tonoto meke vagi tinabara golomo 
meke hukati gamu pa koti sari vinilasa va tonoto koari na tie malana. 
13 Gua ke sa tie gilae si kote lopu kulu pa totoso gua arini, 


ura kaleadi sari totoso. 
14 Mi hata ia sapu leanana lopu sapu kaleanana, 


pude mi toa. 
Meke se Zihova Tamasa Tadi na Qeto Minate si kote koa koa gamu, 
gua sapu tozi ia gamu si gua tugo si Asa. 
15 Kana ia mo sapu kaleana, tataru nia sapu leana; 
kopu nia sa vinilasa va tonoto pa korapa vetu varipitui. 
Hokara kote koa ia tataru se Zihova Tamasa Tadi na Qeto Minate 
koari ka visavisa tie koa holadi pa tutina e Zosepa. 
16 Gua ke hiera gua si zama nia e Zihova, se Zihova Tamasa Tadi na Qeto Minate: 
“Na uui si kote koa pa doduru sisirana 
meke na kabo ta sigiti si kote ta avoso koari doduru varivarigarana. 
Sari tie lelete si kote ta tioko pude taruqoqo 
meke ari tie ta tabaradi pude lukalukana si kote uui. 
17 Na uui si kote pa doduru inuma vaeni, 
ura na kote ene nuquru gua si Arau pa vari korapa mia,” 
zama gua se Zihova. 
18 Mi talotana si gamu pu aga nia sa rane te Zihova! 
Na vea ke aqa qetuqetu nia gamu sa rane te Zihova? 
Asa rane si kote huporo sa popoa, lopu kalalasa. 
19 Kote gua sa tie sapu govete nia sa si keke laione 
meke tutuvu ia sa si keke bea, 
gua na tie sapu nuquru pa nana vetu 
meke va magogoso ia sa limana pa gobagoba 
si ta garata noki tu. 
20 Vea, lopu kote huporo tu sa rane te Zihova, lopu kalalasa, 
dudukurum u toa, loke vasi kalalasana? 
21 Zama se Zihova, “Arau kana hola i, lopu hiva hokara ni Arau sari mia rane inevana; 
maledere hola ni Arau sari mia vinarigara.” 
22 Pana paleke mae ni gamu koa Rau sari vinukivukihi va uququ meke vinariponi 
huiti, 
ba lopu kote qetu ni Arau. 

Pana paleke mae vinukivukihi binaere leleadi gamu, 
ba lopu kote arilaedi koa Rau si arini. 


23 Va taloa i sari mia kinera vinahesi vevehedi! 
Korogu avosi Arau sari mia mike hapu sara. 


24 Ba mi va malumu ia sa ninono pude totolo guana ovuku, 
sa tinonoto pude guana tototolo sapu lopu hite popa! 
25 Kei gamu na butubutu Izireli, vea, hoke paleke mae ni gamu koa Rau sari mia 
vinukivukihi meke vinariponi 
koari ka made navulu puta vuaheni pa soloso gega?.” 
26 Lokari. Ba kamahire sa kinehana sa mia beku Sakuti sapu poza nia banara gamu 
si ovulu sage nia gamu, 
meke Kaivani sa mia tamasa pinopino 
sapu telemia taveti. 
27 Gua ke kote garunu taloa ni gamu Arau pa tinaraovo la pa kali la Damasikasi,” 
zama gua se Zihova, sa Tamasa Tadi na Qeto Minate sa Pozana Sa. 

Sa Tinahuara Tanisa Popoa Izireli 
1 Mi talotana gamu pu koa va leleana pa Zaione, 
meke koa gamu pu lopu koa matagutu pa toqere Sameria, 
gamu na koimata noma mia koasa nati butubutu banara koari doduru, 
koa gamu pu hoke mae hata tinokae sari tie pa Izireli! 
2 La pa Kalane mamu la dogoria; 
beto mamu la koasa vasileana nomana pa Hamati, 
mamu gore la pa Qati pa popoa Pilisitia. 
Vea, noma hola ni rini sari karua butubutu banara pa Izireli meke Ziuda? 
Sari dia pepeso si noma hola ni si tamugamu? 
3 Lokari! Sa rane tinahuara si koromia balabala ia, 
meke va tata mae ia gamu sa rane vinaripitui variva matagutuna. 
4 Eko mia koari na teqe sapu tava kadakada livo elopaniti, 
zokozokoro mia pa habohabotuana malohorodi. 
Lami ta vizatadi si hena i gamu 


meke na tuna bulumakao nobokodi. 
5 Mikemike va leana mia koari mia hapu gua e Devita 


meke kera ni sari kinera vaquaradi pu taveti gamu koari na mia ivivu na hapu. 
6 Na vovoina vaeni nomadi si naponi gamu 
meke lumulumu ni gamu sari lumu sapu humana lea, 
ba lopu talotaņa nia gamu sa tinahuara te Izireli. 
7 Gua ke gamu si kote kekenu hokara ta raovo taloa; 
sari mia inevana na hahanana zokozokoro si kote noso. 
8 Se Zihova sa Banara si tokotokoro pa Pozana Sa, se Zihova sa Tamasa Tadi na 
Oeto Minate, Asa si zama vura guahe: 
“Arau kana hola ia sa vina titie te Zekopi 
meke etulu i Arau sari nana vasileana ta gobadi. 


Kote vala nia Rau sa vasileana lavata hie koari na kana 
meke sari doduru tinitona pa korapana,” gua si Asa. 


9 Be ka manege puta tie si koa hola pa keke vetu, si kote mate tugo si arini. 
10 Meke be mae si keke turanadia pude paleke pani pa vetu sari tinidia pude sulu i, 
gua, meke nanasia sa si asa sapu korapa tome vasina, “Vea, koa dia pule kaiqa tie?” 

Kote olana si asa, “Lokari,” gua, meke kote hinoga zama pule sa turanadia, 
“Mokomoko! Lopu kagu poza ia gita sa Pozana e Zihova,” kote gua. 
11 Ura ele vala nia e Zihova sa ginarunu, 
meke kote huara va umumu ia Sa sa vetu nomana, 
meke sa vetu hitekena si kote va inete ia Sa. 
12 Vea, sari hose si hoke hagala tugo pa patupatu? 
Hoke la tavete inuma pa kolo lamana sari tie? 
Lokari! Ba gamu ele iliri la nia pa poizini sa ninono, 
meke sa vuana sa tinonoto si va pasa ia gamu. 
13 Qetu nia gamu sapu zau vagi ia gamu si pa Lodeba”, 
meke zama guahe, “Vea, lopu pa nada niniranira soti tu vagi nia gita si pa 
Kanaimi?” 
14 Ura zama vura guahe se Zihova sa Tamasa Tadi na Qeto Minate, 
“Kei, gamu na butubutu Izireli, kote va gevuru ia Rau si keke butubutu baņara 
pude mae raza igo, 
kote raza na nonovala ia rini sa doduruna sa mia popoa, 
podalae pa karovoana pa toqere sapu la gua pa Hamati kamo la koasa lolomo pa 
Ovuku Zodani,” gua si Asa. 

Sa Rovana Kupokupo 
1 Hiera gua si va dogoro nau e Zihova sa Banara pa dinogodogorae: Korapa va nama 
rovana kupokupo si Asa, mudina sa totoso pakepakete tanisa hinia tanisa banara 
meke totoso podalae tuvulu pule sari linetelete. 2 Totoso hena beto pani ri kupokupo 
sari doduru linetelete koasa popoa, si kabo vura si arau, “Zihova Banara, taleoso ni 
gami! Vea meke kote boka toa se Zekopi? Nake hitekena hite mo si asa!” 


3 Ke hobe binalabala se Zihova. , 
“Lopu kote ta evana si hie,” zama gua se Zihova Banara. 


Sa Nika 
4 Hiera gua si va dogoro nau e Zihova sa Baņara: Se Zihova sa Baņara si korapa 


titioko pa korapa nika pude va kilasi sari Nana tinoni; sa lamana si va popa pania Sa 
meke sa nika si podalae gania sa popoa. 5 Ke kukili vura si arau, “Zihova sa Banara, 
tepa sisigiti atu si arau koa Goi pude noso si Agoi! Vea meke kote boka toa se Zekopi? 


Nake hitekena hite mo si asa!” 
6 Ke hobe binalabala se Zihova. , 
“Hie ba lopu kote ta evana tugo,” zama gua se Zihova sa Banara. 


Sa Iku sapu Koa ia Mamamata 

7 Hiera gua si va dogoro nau Sa si arau: Se Zihova Banara si korapa turu kapae 
Nana pa keke goba sapu tonoto sage luli ia sa sa tinonoto tanisa iku koa ia mamamata, 
meke sa iku koa ia mamamata si koa nana pa Limana Sa. 8 Meke nanasa au e Zihova 
si arau, “Nasa si dogoria goi, ta Emosi?” gua si Asa. 

Meke olana si arau, “Na iku sapu koa ia na mamamata pude pada ia sa tinonoto 
tana goba.” 

Meke zama se Zihova, “Dono mae, sa iku koa ia mamamata hie si veko ia Rau pa 
korapadi ri Qua tinoni pa Izireli; lopu kaqu poni pule ni totoso Arau si arini pude 


kekere. i : À 
9 Sari vasidi ululudi te Aisake si kote ta huara 
meke sari vasina hopedi pa Izireli si kote na remoremo; 

kote ovulu sagea Arau sa Oua vedara pude seke va matea sa butubutu banara te 
Zeroboami.” 


Sari Emosi meke Amazaea 

10 Meke garunu la nia e Amazaea, sa hiama pa Betolo, si keke inavoso koe 
Zeroboami, sa banara pa Izireli: “Se Emosi si korapa goragora nigo si agoi banara, pa 
Betolo pa kokorapana sa popoa Izireli. Lopu leana la koasa popoa sari nana zinama. 
11 Ura gua hie si zama nia Emosi: 

‘Se Zeroboami si kote mate pa vedara, 
meke hinokara sari tie Izireli si kote ta raovo taloa, 
taloa va seu pa dia popoa soti, gua.” 

12 Meke zama se Amazaea koe Emosi, “Vura taloa, agoi na tie dodogorae! Pule 
la pa Ziuda. La korokorotae; mamu ta tabara vasina. 13 Lopu korokorotae pule pa 
Betolo, sina hie si na hope tanisa baņara meke na zelepade tanisa butubutu banara 
pa Izireli,” guni nia sa. 

14 Olana ia Emosi se Amazaea, “Arau si lopu na poropita meke lopu tuna keke 
poropita, ba na sepati si arau, meke na tie kopu huda sikamoa tugo si arau. 15 Ba 
vagi pani au e Zihova koasa qua tinavete kopu sipi meke zama au Sa, ‘La, mamu la 
korokorotae koari Qua tinoni pa Izireli, gua. 16 Ego kamahire, mu avosia sa zinama 
te Zihova. Zama si agoj, 

Lopu korokorotae la ia sa popoa Izireli, 
mamu noso, lopu korokorotae si agoi koasa butubutu te Aisake,” gua si goi. 
17 “Gua ke hiera gua si zama nia e Zihova: 
‘Sa mua barikaleqe si kote ta evanae na magota koasa vasileana lavata, 
meke sari tumu koreo meke vineki si kote mate pa vedara. 
Sa mua pepeso si kote ta pada meke ta hia, 
meke agoi telemu si kote mate pa keke popoa tadi na tie huporo. 
Meke hinokara sa butubutu Izireli si kote la pa tinaraovo, 
seu taloa koasa dia popoa soti.’ ” 

Huneke Sini ia na Vua Huda Saganadi 

1 Hiera gua si va dogoro nau e Zihova sa Banara: na huneke sini ia na vua huda 
saganadi. 2 Meke nanasa si Asa, “Emosi, nasa si dogoria goi,” gua. 

“Na huneke sini ia na vua huda saganadi,” olana gua si arau. 

Meke zama se Zihova koa rau, “Sa totoso tadi na Qua tinoni pa Izireli si ele sagana; 
lopu kote rizu pania Arau sa dia vina kilasa. 

3 Zama vura gua si Arau Zihova sa Banara, koasa rane asa, sari kinera pa Zelepade 
si kote ta iliri uui. Na soku hola tini tie matedi si kote eko pa doduru vasina! Loke 
tie si kaqu kulu!” gua se Zihova. 


Tinahuara Tadi pa Izireli 
4 Mi avosia si hie, gamu pu neti goreni saripu loke gedi 
meke va mate i saripu malana koasa popoa, 
5 meke zama guahe, 
“Totoso sa kote hola sa rane hopena pa Sidara Vaqura 
pude mami holuholu huiti, 


meke totoso sa kote hokoto sa Sabati 
pude mami maketi huiti?” 


Va hola i gamu sari pada 
va sage i sari hinolu 

meke sekesekei koari na sikele kokohadi, 
6 meke holu ni siliva sari tie malana 
meke sari pu loke gedi si holu ni sadolo mo, 
sari remoremo huiti ta sara vagidi ba kote holuholuni. 
7 E Zihova si ele tokotokoro guahe koasa Pozana Telena: “Arau lopu kote mulini ni 
sari doduru tinitona sapu ele taveti rini. 
8 Vea, lopu kote neneqara nia sa popoa si hie, 
meke talotana sari doduru pu koa vasina? 
Sa doduruna sa popoa si kote odu sage gua sa Ovuku Naelo; 
kote sage si asa meke lodu gore pule 
gua sa ovuku pa Izipi. 
9 Koasa rane asa, zama vura gua si Arau Zihova Banara, 
kote va lodu gore ia Rau sa rimata pa korapa rane 
meke va huporo ia sa popoa pepeso pana rane toa. 
10 Kote iliri Arau sari mia totoso inevana la pa tinalotana 
meke doduru mia kinerakera la pa kinabo. 
Kote va sageni gamu poko baika Arau si gamu doduru 
meke neri i sari batu mia. 
Kote tavetia Rau sa totoso asa pude guana totoso mate tanisa koburu ekeina, 
meke sa vina betona si kote guana keke rane pasana. 
11 Sari rane si korapa mae, zama vura gua si Arau Zihova Banara, 
totoso kote garunu mae nia Rau sa oza koasa popoa; 
lopu na oza pa ginani babe na memeha hata kolo si asa, 
ba na oza pude lopu avosia sa zinama te Zihova. 
12 Sari tie si kote tedeve podalae pa Kolo Matena la pa kolo Meditareniani, 
meke kote hebala gua pa kali gede meke la pa kali gasa rimata, 
pude hata ia sa zinama te Zihova, 
ba lopu kote boka dogoria arini. 
13 Koasa rane asa 
sari barikaleqe vaqura leleadi meke sari koreo vaqura niniradi 
si kote mabubulu na memeha. 
14 Arini pu tokotokoro pa kinurekure te Sameria, 


babe zama, ‘ʻHinokara gua sapu toana sa mua tamasa agoi pa Dani,’ 
babe 'Hinokara gua sapu toana sa tamasa pa Biasiba,’ 

si kote hoqa si arini, 
lopu pude tekulu sage pule.” 


9 
Sa Vina Kilasa te Zihova 
1 Dogoria rau se Zihova sa Baņara turu Nana pa kalina sa hope, meke zama guahe 

si Asa: 
“Seke pani sari batudi ri dedegerena sa Zelepade 

pude va niu ia sa nuqunuquruana. 
Va hoqa mae i pa batudi ri doduru tie; 

sarini pu koa hola si kote va mate i Arau pa vedara. 
Lopu keke si kote toa, 

loke tie si kote govete. 
2 Be geli gore la si arini pa vasina tadi na tie matedi, 

ba sa Limaqu kote la vagi vurani vasina. 
Be haele sage la si arini pa manauru, 

ba vasina kote vagi gore mae ni Arau. 

3 Be la tome puleni si arini pa batu togere Kameli, 

ba kote tuge vagi Rau si arini. 
Be la tome Nau rini si Arau pa hubina sa lamana, 

ba vasina kote garunia Rau sa noki lavata pude garati. 
4 Be ta hadu la pa tinaraovo si arini koari dia kana, 

ba vasina kote garunia Rau sa vedara pude seke i. 
Sa matagu Rau si kote dono toto la mo koa rini 

pude va kaleana i, lopu pude va leana i.” 
> Sa Banara, se Zihova Tadi na Qeto Minate, 

Asa tiqu ia sa popoa pepeso meke va kolo ia, 

meke va kaboi sari tie; 
sa doduruna sa popoa si kote odu sage gua pa Naelo, 

meke lodu gore pule gua sa ovuku pa Izipi. 
6 Asa pu kuri ia sa Nana vetu banara panaulu pa manauru 

meke va sokirae ia Sa pa popoa pepeso, 
pu tioko vagi kolo pa lamana 

pude va ruku boboso ia sa pepeso, 

si e Zihova sa Pozana Sa. 
7 “Vea, lopu kekenono gua mo ari pa Itiopia 

si gamu pa Izireli koa Rau?” 

zama vura gua se Zihova. 

“Lopu Arau tu vagi vura nia se Izireli pa Izipi, 

sari tie Pilisitia pa Nusa Kiriti, 

meke ari Siria pa Kiri? 
8 Hinokara sapu sari matana e Zihova sa Baņara 

si dono la koasa butubutu banara sapu tavete va kaleana. 
Kote huara pania Rau 

koasa popoa pepeso, 
gua ba lopu kote huara beto taloa nia Rau 

sa butubutu te Zekopi,” 

zama vura gua se Zihova. 

9 “Ura kote vala nia Rau sa ginarunu, 


meke kote niu ia Rau sa butubutu Izireli 
pa vari korapadi ri doduru butubutu 


gua sa huiti sapu ta paqaha koari na remoremona, 
meke lopu keke boni si koa hola. 
10 Doduru tie tavete va kaleana koari Qua tinoni 
si kote mate pa vedara, 
doduru arini pu zama guahe, 
‘Lopu kote tutuvia babe kamo gami na tinasuna si gami, gua. 
11 Koasa rane asa si kote va vaqura pule ia Rau 
sa butubutu banara te Devita sapu guana keke ipi hoqana. 
Kote tuvaka pule i Rau sari vasidi sapu ele rikata, 
tavete va leana pule i sari vasidi sapu kaleana, 
meke kuri pule ia gua sapu tatasana,” 
12 pude boka la zau vagi rini saripu koa hola pa Edomu 
meke sari doduru butubutu saripu vahesi Au rini,” 
zama vura gua se Zihova pu kote taveti sari doduru hire. 
13 “Sari rane si korapa mae, zama vura gua si Arau Zihova, 
totoso pakepakete sa tie si kote kamo ia mo sa tie geli pepeso pude lelete, 

meke sa tie lelete si kote kamo la ia mo sa tie munamunala vaeni. 
Na vaeni vagura si kote zoloro koari na toa 


meke totolo gore koari na togere. 

14 Kote turana pule mae ni Arau sari Oua tinoni pa Izireli pu ta raovo taloadi; 
kote kuri pule i rini sari vasileana ta huaradi meke kote koa i rini. 

Kote lete vaeni si arini meke napo i teledia; 


kote tavete inuma si arini meke hena i ri sari vuadi. 
15 Kote lete ia Rau se Izireli pa dia pepeso soti, 


meke lopu kaqu ta rabutu pule hokara 
koasa pepeso sapu Arau poni lani koa rini,” 
zama gua se Zihova mia Banara. 

SA BUKA TE 
OBADAEA 
Sa Vinabakala 


Hie buka sapu papakana hola koari doduru. Sa laena sa pozapoza Obadaea si 
“nabulu te Tamasa” gua. Sa totoso si lopu bakala ba guana hola nia vuaheni lima 
gogoto vesu navulu onomo sipu lopu ele podo se Zisu Karisito. Sa kinorokorotae te 
Obadaea si la gua koasa tinahuara tanisa popoa pa Edomu, sa butubutu sapu podalae 
gua pukerane si kana ia se Izireli. Sa popoa Edomu si koa koari na toqere pa kali 
matao koasa Kolo Matena meke tata pa popoa Moabi. 

Edomu si keke pozana e Isoa sa tasina Zekopi, meke Izireli si keke pozana e Zekopi. 
Sa butubutu Edomu si pa tutina Isoa, meke sa butubutu Izireli si pa tutina e Zekopi. Sa 
butubutu Ziuda si mae guana pa tutina Izireli ke ari pa Ziuda meke Edomu si tamatasi 
mo. Ba totoso mae huara ia ri pa Babiloni si pa Ziuda si eri tu sari pa Edomu meke 
somana la toka ni tu rini sari pa Babiloni meke somana zau vagi dia tinagotago tugo. 

Gorevura sa kinorokorotae te Obadaea totoso la ari tie pa Nabataea meke rapata 
ia si pa Edomu meke vagi hobe hokara ia tu sa popoa. Kaiga zuapa navulu puta 
vuaheni, mudina sapu podo se Zisu si murimuri taloa hokara sa butubutu Edomu pa 
kasia popoa gua sapu korotae nia e Obadaea. 

Sari Nati Pinagapagahana sa Buka 

Sa vina kilasa te Edomu. 1-14 

Sa rane te Zihova. 15-21 


Sari Zinama Tuketukele 
1 Sa dinogodogorae te Obadaea. 
Hiera gua si zama nia e Zihova sa Banara pa guguana Edomu". 
Ele avosia gami sa inavoso mae guana koe Zihova: 
Na tie paleke inavoso si ta garunu la koari na butubutu pude zama guahe: 


“Gasa turu, mada la raza ia pa vinaripera si pa Edomu!”” 


Kote Va Lipulipu ia e Zihova se Edomu 
2 Zama se Zihova koe Edomu, “Dotu, Arau kote va gore igo pude na butubutu 
malohorona hola si agoi koari na butubutu; 
kote ta hakohakoe si agoi koari doduru. 
3 Sa vina titie pa bulomu si koha igo si agoi, 
agoi sapu koa koari na vasidi tomedi pa korapa patupatu koari na toa, 
meke tavete mua popoa panauluna hokara, 
agoi sapu zama guahe pule nigo, 
“Esei kote boka daku gore nau pa pepeso? gua. 
4 Be vea tapuru va ululu guana atata si agoi 
meke tavete mua vori koari na pinopino, 
ba vasina kote daku gore nigo Arau,” 
zama vura gua se Zihova. 
5 Zama pule si Asa, “Be mae sari tie hikohiko koa goi, 
sari tie hikohiko pana boni, 
vea, lopu kote gua mo sapu hivani rini si kote ta vagi? 
Be mae sarini pude pudiki qurepi koa goi, 
vea, lopu kote veko hola i rini si ka visavisa qurepi? 

Kei Edomu, na tinasuna nomana si kote kamo koa goi! 
6 Ba se Isoa si kote ta zalo, 
sari doduru nana tinagotago ta tomedi si kote ta hiko! 
7 Doduru pu tavete ni vinariva egoi agoi si kote zuzuku lani igo pa mua voloso; 
meke va vura igo pa mua pinagaha popoa; 
sari mua baere kote sekesekei nigo meke huara igo; 
arini pu poni bereti goi kote nama nigo sipata, 
ba lopu kote gilania goi. 
8 Koasa rane asa,” zama vura gua se Zihova, 
“si vea, lopu kote huara pani Rau sari tie tumatumaedi pa Edomu, 
sari tie gilagilanadi koari na toqere te Isoa? 
9 Kei Temani, sari mua varane si kote matagutu hola, 
meke doduru koari na toqere te Isoa 
si kote ta seke va mate pa vinaripera.” 


Ginugua Tava Kilasa nia Edomu 
10 “Koa gua koasa hiko na vinariva matei sapu tavete la nia goi koasa tasimu e Zekopi, 
si kote nobi igo na kinurekure si agoj; 
kote ta huara taloa hokara si agoi. 
11 Koasa rane sapu va talevara si agoi 
totoso paleke taloa ni ri votiki tie sari tinagotago te Ziuda, 
meke sari tie karovodi si nuquru koari nana sasada koari na goba pa vasileana, 
meke mudumudukeda ni rini sari likakalae pa Zerusalema, 
si guana keke mo arini si agoi. 
12 Lopu pada dono gore nia goi sa tasimu koreo 
koasa nana rane kaleanana, 
babe qetuqetu ni sari tiena sa popoa Ziuda 
koasa dia rane tinahuara, 


babe zama va titie a 
koasa rane sapu tasuna si arini. 


13 Lopu pada pude nuquru la i goi sari sasada pa goba tadi Qua tinoni 
koasa dia rane tinasuna, 

babe doņo gore ni totoso ta sigiti si arini 
koasa dia rane tinasuna, 

babe saputu vagi sari dia tinagotago 


koasa dia rane tinasuna. , l , ; 
14 Lopu pada pude aga si agoi koari na varipaza sirana 


pude seke va matei sari tie govetedi, 
babe valani koari na kana sarini pu lopu mate 
koasa dia rane tinasuna. 


Kote Pitu i Tamasa sari na Butubutu 
15 Sa rane te Zihova si tata kamo 
pude pitu i Arau sari doduru butubutu. 


Gua sapu tavete ia goi, si gua tugo asa si kote ta tavete atu koa goj; 
sari mua tinavete si kote kekere pule atu pa batumu. 

16 Gua sapu napo tinasigiti sari na Qua tinoni koasa Qua toqere hopena, 
si sari doduru butubutu si kote napo lamo dia; 

kote napo si arini meke napo la dia mo 
meke kote lopu koa dia mo. 


Sa Minataqara te Izireli 
17 Ba na tinaharupu si kote koa pa Toqere Zaione; 

kote hopena si asa, 
meke sa butubutu te Zekopi 
si kote vagi ia sa nana tinago. 
18 Sa butubutu te Zekopi si kote guana nika 
meke sa butubutu te Zosepa si kote guana halalana sa nika; 
sa butubutu te Isoa si kote na duduli popana, 
meke kote va katu nia nika rini meke sulu pania. 
Kote loke tie si kote toa hola 
koasa butubutu te Isoa.” 
E Zihova si ele zama. 
19 Sari tie pa popoa Negevi” kote koa i 
sari toqere te Isoa, 
meke sari tie pa kali lodu rimata koari na hubi toqere Izireli si kote vagi 
sari pepeso tadi na tie pa Pilisitia. 
Arini kote koa i sari pezara pa Iparemi meke Sameria, 
meke Benisimane kote vagi ia si pa Qileadi. 
20 Sa puku tie Izireli ta raovodi sapu koa pa Kenani 
kote vagi ia sa pepeso sapu kamo la pa Zarepati pa Ponisia; 
sari tie ta raovodi sapu koadi pa Separadi 
kote vagi i sari vasileana pa popoa Neqevi. 
21 Sari tie variharupi si kote sage la pa Toqere Zaione 
pude kopu lani sari toqere te Isoa, 
meke e Zihova si kote koa Banara. 


* 1:19 Sa Neqevi si na popoa pa kali mataona sa popoa Ziuda. 

SA BUKA TE 
ZONA 
Sa Vinabakala 


Sa Buka Zona si lopu kekenono ri kaiqa buka tadi na poropita, sina sa buka hie 
si tozia sa sa vivineina sa poropita sapu podekia sa pude govete nia sa ginarunu te 
Tamasa. Garunia Tamasa si asa pude la pa Ninive, sa nati vasileana lavata koasa 
binaņara tanisa qinavuna Asiria, sa nati kana nomana tanisa butubutu Izireli. Ba 
lopu hiva la vasina se Zona pude tozia sa inavoso te Tamasa, sina gilania sa sapu lopu 
kaqu va kilasi Tamasa sari na tinoni pa vasileana Ninive. Hiva govete va seu sisigiti 
si asa pa Ninive meke koe Tamasa. Meke sipu ele hola sari kaiqa ginugua saripu ta 
evana, si va tabe se Zona, meke mumudi si habotu lopu zama na va bubugorae si 
asa, sina lopu gorevura sa tinahuara gua pu tozia sa koari na tinoni pa Ninive. 

Sa Buka Zona si vata dogoro nia sapu sa Tamasa si nati hiniva koari doduru Nana 
vina podaka. Ba sapu noma hola si e Tamasa si na Tamasa tataru meke variva 
taleosae; taleosoni na harupi Sa sari na kana tadi Nana tinoni, ba lopu pude va kilasi 


na va matei si arini. 
Sari na Nati Pinagapagahana sa Buka 


Sa tinioko na sineke tinarae te Zona. Hinia 1:1-17 
Sa kinekere na tinavasare te Zona. Hinia 2:1-10 en o. Wa 
Sa tinarae tinazutu sapu tarae nia e Zona koari na tinoni pa popoa Ninive. Hinia 


3:1-10 
Taleosoni Tamasa sari pa Ninive. Hinia 4:1-11 


Va Karia e Zona se Zihova 

1 Keke rane si garunia e Zihova se Zona, sa tuna e Amitai.” 2 “Mu tuturei la tozi 
vura nia sa tinazutuna sa vasileana lavata pa Ninive kamahire; ura gilana valeania 
Rau sa kinaleana tadi na tinoni vasina,” gua si Asa. 3 Ba la nana tu pa votiki vasina 
se Zona, pude govete nia se Zihova, gua. La si asa pa vasileana Zopa, meke la dogoria 
sa si keke vaka sapu korapa va qaqiri pude la pa Sipeini. Tabaria sa sa vaka, meke 
surana luli si asa koari na tie tavetavete pa vaka pude la pa Sipeini, pude govete va 
seu koe Zihova, gua. 

4 Ba garunu la nia e Zihova si keke givusu ninirana pa lamana, ke raza va kaleania 
na raneboni sa vaka, meke tata huara ilasa si asa. 5 Matagutu sisigiti sari na tie 
tavetavete pa vaka, ke hopeke varavara la si arini koari hopeke dia tamasa pude tepa 
tinokae. Beto asa si ipa lani rini pa kolo sari na vinasurana pude va mamaheloa sa 
vaka, gua. Pa totoso asa si korapa puta muliunu nana se Zona pa korapana hokara 
sa vaka. 

6 La dogoria sa tie pu turanana sa vaka se Zona korapa puta gana, meke zama la ia 

a, “Tio, na sa si puta nia goi? Vanunu, mamu varavara la koasa mua Tamasa, pude 
tokani gita; hokara kote tataruni gita Sa meke harupu gita,” gua si asa. 

7 Meke vari zamai sari kasa tie tavetavete pa vaka, “Aria mada mudumudukeda 
pude hata vura nia pude gilania sapu esei si va tasuna gita si gita,” gua si arini. Meke 
sipu tavetia rini, si e Zona si ta goto. 8 Ke zama la ia rini si asa, “Ego, tozini gami, esei 
si kote ta zutu nia sa ginugua hie? Na sa sa mua tinavete? Pavei mae gua mu si goi? 
Sa pozana sa mua popoa?” gua si arini. 

9 “Arau si na tie Hiburu, E Zihova sa qua Tamasa. Asa tavetia sa manauru na 
pepeso, meke sa kolo lamana,” gua se Zona. 


* 1:1 2 Ban 14:25 

10 Meke tozini Zona sapu korapa govete nia sa se Zihova. Ke matagutu sisigiti sari 
na tie tavetavete pa vaka, meke zama la ia rini se Zona, “Na vegua ke tavete gua asa 
si agoi!” gua si arini. 

11 Ninira lala nana tu sa raneboni, ke nanasia rina tie tavetavete pa vaka se Zona, 
“Na sa kote tavete nigo gami si goi pude boka va bulea sa raneboni?” 

12 Meke olana se Zona, “Oki la nau mo pa kolo, meke kote bule mo sa raneboni. 
Gilania rau sapu pa sinea mo tagarau si ta raza nia gamu sa raneboni lavata hie,” 
gua si asa. 

13 Ba lopu hiva oki la nia rini pa kolo si asa, ke podeke sisigitia rina tie tavetavete 
pa doduru dia niniranira pude gelu gore la nia pa masa sa vaka. Ba ninira lalanana 
tu sa raneboni, meke lopu boka si arini. 14 Ke varavara la koe Zihova si arini, “Ke 
Zihova, Mu lopu va kilasa gami koasa minate tanisa tie hie! Ke Zihova, Agoi tu natina 
sa ginugua hie; Agoi vata evania sapu guahe,” gua si arini. 

15 Ke ovulu vagia rini se Zona meke oki la nia pa kolo, meke hinoqa bule nodolo sa 
kolo. 16 Koasa ginugua asa si matagutu hola nia rina tie tavetavete pa vaka se Zihova, 
ke va vukivukihi la si arini koa Sa, meke veko vina tatara si arini pude nabulu nia si 
Asa. 

17 Garunia e Zihova si keke igana lavata meke la onolo toaia se Zona, ke koa paki 


tu pa korapa tiana sa igana se Zona ka neta rane, meke ka neta boni.” 


Sa Vinaravara te Zona ji f 
1 Pa korapa tiana sa igana lavata si varavara la se Zona koe Zihova sa nana Tamasa: 


2 “Kei Zihova, sipu tasuna sisigiti rau, 
si tepa atu si rau meke va tabe au Goi. 
Pa korapa popoa tadi pu matedi si tepa atu tinokae si rau, 


meke avosau Goji, , 
3 Ele oki gore nau Goi pa hubina hokara sa lamana peava; 


vasina vari likohae nau na kolo lamana, 
meke opo tamunau ri doduru mua bogusu lavalavata si rau. 
4 Balabala ia rau sapu namu ele ta paqaha palae hokara si rau pa Kenumu Goi, 
meke lopu kaqu hite dogoro pulea rau sa Mua Zelepade hope, gua. 
5 Mae tamunau na kolo, ke kuzu si rau; 
namu na tamunu toa au sa meke ilupu vari likohae nia aroso patu sa batuqu. 
6 Lodu gore taloa si rau, kamo pa hubidi rina toqere, 
pa korapana sa popoa sapu ta tuku ninae rane ka rane. 
Ba Agoi Zihova sa qua Tamasa si harupu pule nau pa minate, ke toa si rau. 


7 Kei Zihova, totoso va gilagila ia rau sapu tata mate si rau, si varavara atu koa Goi si 
rau, 

meke avosau Goi pa Mua Zelepade hope. 
8 Arini sapu vahesi sari na beku hoborodi 

si veko pania rini sa dia sinoto koa Goi. 
9 Ba arau si kaqu kera vahesi Igo si Agoi. 
Kaqu va vukivukihi sage atu si rau, 

meke kaqu va gorevura i rau gua sapu va tatara Nigo rau. 
Sa tinaharupu si mae guana koe Zihova!” gua si asa. 

10 Ke garunia Tamasa sa igana lavata pude lua vura nia se Zona pa masamasa, meke 

ta evaņa tugo si asa. 


* 1:17 Mt 12:40 


Zona 3:1 1296 Zona 4:9 


3 


Va Tabea e Zona se Zihova 

1 Meke zama pulea e Zihova se Zona, 7 “Mu la pa Ninive, sa vasileana lavata, mamu 
la tarae nia koari na tinoni vasina sa inavoso sapu tozi nigo Rau,” gua si Asa. 

3 Gua asa ke va tabea Zona se Zihova, meke la si asa pa Ninive sapu keke vasileana 
lavata, sapu pada neta rane pude ene karovia korapana. 4 Ke podalae nuquria e Zona 
sa vasileana lavata, meke sipu ele enea sa padana keke doduru rane, si tarae nia sa 
sapu guahe: “Pa korapana ka made navulu puta rane si kaqu ta huarae sa popoa 
Ninive!” gua si asa.” 5 Va hinokaria ri na tie pa Ninive sa zinama te Tamasa. Gua asa 
ke vizatia rina tie sapu kaqu madi si arini. Ke va sage beto poko baika sari doduru 
tie, podalae pa tie nomadi meke kamo koari na koburu hitekedi, pude vata dogoro 
nia sa dia kinekere, gua. $ Sipu avoso nia sa banara pa Ninive sapu gua asa, si gasa 
turu, meke taluarae si asa pa nana habohabotuana banara, meke va gore pania sa sa 
nana poko banara, meke va sage poko baika si asa meke habotu nana pa eba. 7 Va 
enea sa sa inavoso gua hie koari na tiena sa popoa Ninive, 

“Sa ginarunu hie si mae guana koasa banara meke sari nana tie nomanomadi: 

Loke tie si kaqu hena ke vasi ginani. Doduru tie na bulumakao na sipi si lopu 
tava malumu pude hena na napo. ê Doduru tie, na kurukuru name si kagu va sage 
poko baika. Doduru tie si kaqu varavara va ninira la koe Tamasa, meke kaqu luara 
pani sari nana hahanana na tinavete kaleadi. 9 Hokara kote hobea Tamasa sa Nana 
binalabala, meke gina kote beto bugoroni gita Sa, meke lopu kaqu tava mate si 
gita,” gua si arini. 

10 Meke dogoria Tamasa gua sapu evania rini, sapu ele luara pani rini sari na dia 
hahanana kaleadi. Gua asa ke hobea Sa sa Nana binalabala, sapu ele va tatara nia 
Sa, meke lopu va kilasi Sa si arini. 


4 


Sa Binugoro te Zona meke sa Tinaleosae te Tamasa 

1 Talotaņa hola nia Zona sapu lopu huaria e Zihova sa vasileana lavata pa Ninive, 
ke bugoro si asa. 2 Ke varavara guahe si asa, “Zihova, asa mo sapu gunia rau totoso 
lopu ele taluarae mae rau, sapu kote gua asa si evania Goi. Gua asa ke podeke sisigitia 
rau pude govete la pa Sipeini! Gilania rau sapu Agoi si na Tamasa tataru, na taleosae. 
Doduru totoso si aqa va nono, meke tataru na vatukana si Goi, meke doduru totoso 
si hoke va namanama si Goi pude hobea sa Mua binalabala pude lopu va kilakilasa.” 
3 Ke gua asa si Mu va malumau mo Zihova, maqu mate mo. Leana hola koa rau si 
pude magu mate mo, hola nia si pude toa,” gua se Zona.” 

4 Meke olana la koasa se Zihova, “Lopu pada bugoro si goi.” 

5 Meke ene vura la pa vasileana pa kali gasa rimata se Zona meke la habotu. Tavetia 
sa si keke heriheri huda meke habotu aqoro nana; agania sa sapu gua kote ta evana 
koasa vasileana Ninive. $ Beto asa si va toqolia e Zihova Tamasa si keke huda hite 
sapu ululu hola nia se Zona pude va aqoria si asa. Qetu hola nia Zona sa huda asa. 
7 Ba pana munumunu vaqavaqasa pa koivugona, si garunia Tamasa si keke nokinoki 
meke la gani va matea sa huda aqaqoro. 8 Ke sipu gasa sa rimata, si garunu mae nia 
Tamasa si keke givusu manņinina pa kali gasa rimata, ke namu tata mabubulu mate 
se Zona koasa maninina sa rimata pu nada gore mae pa batuna, ke okoro hiva mate 
nana mo se Zona. “Leana hola si pude mate hola nia si pude toa,” gua si asa. 

9 Ba zama la koasa sa Tamasa, “Lopu pada pude bugoro nia goi sa huda.” 


* 3:4 Mt 12:41; Lk 11:32 *” 4:2 Ekd 34:6 * 4:3 1 Ban 19:4 

Meke olana se Zona, “Pada hola pude bugoro si rau, meke mate pa binugoro!” gua 


si asa. 
10 Meke zama la koasa se Zihova, “Sa huda agagoro hie si toa keke boni mo meke 


mate nana mo pa koivugona; loketona tavete nia goi si asa, meke lopu hite agoi va 
toaia ba talotana nia tu goi! 11 Ba sa vasileana Ninive si arileana hola pude talotana 
nia Rau; sina koa dia vasina si ka keke gogoto hiokona puta tina koburu pu loke dia 
sinea, meke gua tugo sari na kurukuru name!” gua sa Tamasa. 


Maika 1:1 1298 Maika 1:6 


SA BUKA TE 
MAIKA 
Sa Vinabakala 

Se poropita Maika si tavetavete keke gua pa totoso tadi Aisea pa Ziuda meke Hozea 
pa Izireli. Sa totoso si pa varikorapadi ri na vuaheni zuapa gogoto lima navulu puta 
meke onomo gogoto vesu navulu onomo vuaheni sipu lopu ele podo se Zisu Karisito, 
koari na totoso sapu koa banara sari Zotamu, Ehazi, meke Hezikaea pa popoa Ziuda. 
Mae guana si asa pa Moreseti, keke vasileana hite pa Ziuda. 

Sa kinorokorotae te Maika si la koari pa Ziuda meke Izireli, sapu sa tinahuara tadi 
pa Zerusalema meke Sameria si kote ta evana. Sa inavoso tanisa si kekenono gua 
te Emosi pa Izireli sapu la gua koari tie tagotago. Sari tie tagotago si nonovali sari 
tie malana; hiko i rini sari tie malana pa sikele kokohadi. Sari tie sapu kopu nia sa 
vinahesina sa Tamasa meke ari palabatu pa kali vinaripitui si kaleadi beto. Meke sari 
poropita hinokaradi si ta tozi pude mokomoko. 

E poropita Maika tozi va kenu ia sa pinodo tanisa Karisito pa Betilihema sapu 
gorevura pa pinodo te Zisu. Pa varikorapadi ri nana inavoso tinahuara si tozi ia sa 
sa tinolava nomana hola te Zaione sapu korapa mae. 

Sari Nati Pinagapagahana sa Buka 
Kote va kilasi e Zihova sari Nana tinoni. Hinia 1:1 kamo hinia 3:12 


Zaione meke sa minae te Karisito. Hinia 4:1 kamo hinia 5:15 
Ta zutu meke tava manoto sari tie te Zihova. Hinia 6:1 kamo hinia 7:20 


Sa Ginarunu te Maika , , , l 
1 Hiera sa zinama te Zihova sapu kamo la koe Maika, sa tie pa Moreseti, koari 


na totoso sapu koa banara pa Ziuda sari Zotamu, Ehazi, meke Hezikaea. Sa 
dinogodogorae sapu dogoria sa si pa guguadi ri na popoa Sameria meke Zerusalema.” 


Na Tinaruqoqo te Maika la koari pa Sameria meke Zerusalema 

2 Mi va avoso, gamu na tinoni, doduru gamu kasa, 

va talina mae, agoi na popoa pepeso meke doduru pu koa pa korapana, 
pude mani tava sosode koa gamu se Zihova sa Banara, 

sa Banara pu koa koasa Nana Zelepade hopena. 
3 Dotu! Se Zihova si korapa mae, mae gua koasa Nana vasina; 

gore mae si Asa meke kote ene koari na vasidi ululudi pa popoa pepeso. 
4 Sari toqere si kolo dia mo pa kauruna Sa 

meke sari lolomo si viqala rua tu, 
guana tinina sa kadolo sapu kolo pa nika; 

guana kolo sapu titisi gore pa taba. 
5 Doduru hire si koa gua koari na kinaleana te Zekopi, 

koa gua koari sinea tanisa butubutu Izireli. 
Nasa sa kinaleana te Zekopi? 

Lopu sari tinavete tadi pa Sameria tu? 
Nasa sa vasina ululuna te Ziuda? 

Lopu sa popoa Zerusalema tu sia? 
6 Ke zama se Zihova, “Gua ke sa popoa Sameria si kote iliri la nia Rau pa kobi 

remoremo, 

na vasina pude lete inuma vaeni. 

Sari patu si kote gona lani Rau pa lolomo 


a 1:1 2 Ban 15:32 kamo hinia 16:20, 18:1 kamo hinia 20:21; 2 Koron 27:1-7, 28:1 kamo hinia 32:33 

kote huara va inete ia Rau sa vasina sapu sokirae sa. 
7 Doduru nana beku si kote tava umumu beto; 
doduru nana vinariponi pa Zelepade si kote ta sulu pa nika; 
kote huara i Rau sari doduru nana beku. 
Sina vagi vinariponi si asa koari na tinabara tadi na magota pa vinahesi beku”, 
ke kote tavetavete ni tugo ri nana kana gua na tinabara tadi na magota.” 
8 Gua ke kote kabo meke lukalukana si arau; 
kote lopu sage sadolo si arau meke ene dododohogu mo. 
Kote kabo guana siki pinomo si arau 
meke kunikunisi guana duduru. 
9 Ura sa bakora koa sa si kote tasuna pude ibu; 


meke kote kamo la koe Ziuda sia. = | 
Kote kamo hokara la pa sasada tadi qua tinoni, 


sapu pa Zerusalema mo. 


Sari Kana si Tata Kamo La pa Zerusalema 
10 Lopu tozini sari mami kana pa Qati sapu ta huara sa popoa Sameria, 
lopu kabo hokara tu. 
Pa Beti Opira” 
si mu topili pa kavuru pude vata dogoro nia sa mua tinalotaņa. 
11 Ene hola, dododoho meke kurekure, 
gamu pu koa pa Sapira*. 
Arini pu koa pa Zanani” 
si matagutu pude vura mae. 
Beti Ezeli si korapa koa talotaņa; 
sina sa dia zuka si ta vagi palae pa dia vetu. 
12 Sarini pu koa pa Maroti si soliņi pa tinasigiti, 
aga ta salana, 
sina tinahuara si ele mae gua koe Zihova, 
sa sasada pa Zerusalema ba ele kamoa sa. 
13 Gamu pu koa pa Lakisi, 
pusi lani koari na hose sari totopili varipera. 
Gamu podalae ni sari sinea 
sapu keha luli ari pa Zerusalema pa Zaione, 
ura sa sineke tinarae te Izireli, 
si ta dogoro vagi koa gamu. 
14 Gua ke kote vala vinariponi luluara si gamu 
koari pa Moreseti Oati. 
Sa vasileana pa Akizibi” si kote sekesekei ni 
sari na banara pa Izireli. 
15 Keke kana matagarana si kote va raza ni Rau 
koa gamu pu koa pa Maresa. 
Asa pu na tie tuturana pa Izireli 
si kote la tome pa Adulamu.” 
16 Neri i sari batumia pa tinalotana; 
kaboi sari koburu sapu tataru ni gamu. 
Neri va golu beo gamu gua ri na kurukuru tapuru pu gani tomate, 


* * 
1:7 Vagi tinabara si arini pa vinahesina sa beku magota Asera?. 1:10 Beti Opira sa ginuana sa vetu tana 
kavuru. 1:11 Sa ginuana Sapira si na popoa leleana. 1:11 Sa zinama Zanani pa Hiburu si mamalainina 


* 
sari zinama “Vura mae” pa Hiburu. 1:14 Sa ginuana sa pozana Akizibi si sinekesekei. 1:15 1 Samuela 
22:1 


Maika 2:1 1300 Maika 2:12 


ura na kote ta vagi taloa sari mia koburu pa tinaraovo. 

Sa Vinakilasa Tadirini pu Nonovali sari Tie Malana 
1 Madi talotana si arini pu roverove hata kinaleana, 
koa rini pu kuhana pa dia tege! 


Pana kalalasa mae sa munumunu si tavete vura nia mo rini 
sina ari dia niniranira pude tavetia. 


2 Totoso hivani rini sari na inuma si tuge vagi mo rini; 
meke totoso okoroni rini sari na vetu si sekesekei ni rini pude dia. 
Pa hahanana gua asa si vatasuna i rini sari tie 
meke sari turanadia pude loke dia. 
3 Gua ke, zama se Zihova: 
“Na tinahuara si va nama ia Rau pude tavete atu nia koa gamu, 
sapu lopu kote boka harupu pule ni gamu si gamu. 
Lopu kote ene va titie pule si gamu, 
ura na totoso tasuna si kote kamo koa gamu. 
4 Pa rane asa si kote va sisire ni gamu rina tie si gamu; 
kote nonovala gamu rini koasa kera lukalukana hie: 
‘Ta huara hokara sa nada popoa; 
sari tinago pepeso tadi na tinoni Izireli si vari hia ni ri na kana. 
E Tamasa tu vagi pania! 
Na hia la nia Sa koari nada kana, gua.” 
5 Gua ke loke tie pa tuti mia gamu 
si kote koa koasa vinarigara te Zihova 
pude vagi hinia koa sa pepeso. 
6 “Lopu korokorotae,” gua sari dia poropita. 
“Lopu korokorotae ni sari tinitona gua arini; 
na lopu kote kamo gami na kinurekure si gami,” gua. 
7 Vea, leana pude ta zamae la koasa butubutu te Zekopi si guahe: 
“Vea, bugoro sa Magomago te Zihova? 
Hoke boka taveti Sa sapu gua arini?” 
“Vea, lopu tavete va leana tu sari Qua zinama 
la koa sa pu tonoto nana hahanana?” 
8 Ba olana se Zihova koa gamu: “Hoke gasa vura si gamu guana keke kana. 
Saputu vagi gamu sari poko arilaedi tadi na Oua tinoni pu ene hola, 
arini pu rane gamu si gamu, 
kekenono gua sa totoso sapu pule mae sari tie pa vinaripera, 
meke balabalaia rini sapu loke kana boka raza i. 
9 Hadu vurani gamu sari naboko tadi Qua tinoni 


koari dia vetu leleadi. 
Meke vagi pani gamu sari pepeso pu hiva poni lani Rau 
koari dia koburu pude na dia tinago ninae rane. 
10 Gasa turu, mamu taloa! 
Ura lopu na mia magomagogosoana sa popoa hie, 
na ele tava boni si asa, 
ele ta novala, hola nia sapu kote boka tava leana pule,” gua. 
11 Be na tie kokoha meke sekesekei si mae meke zama, 
“Kote korokorotae poni gamu rau pude ari mia soku vaeni meke bia,” gua, 
si kote asa hokara sa poropita sapu garodi koa gamu na tie hire! 
12 Zama se Zihova, “Kei Zekopi, na kote hinokara varigara puleni gamu Rau; 

gamu ka visavisa mia pa Izireli pu koa hola mia si kote hinokara varigara puleni 
gamu Rau. 
Kote vagi varigara ni gamu Rau guana sipi pa bara, 
guana rovana sipi pa pezara duduli; 
sa popoa tamugamu si kote sini pule ia na tie.” 
13 Zihova pu ene vura kekenu kote turani si arini; 


kote tukele pania rini sa sasada tadi kana meke vura taloa dia koari na popoa pa 
seu. 
E Zihova sa dia Banara si kote ene gua pa kenudia. 


3 


Gegesi sa Poropita Maika sari na Koimata pa Izireli 
1 Meke zama si arau, 
“Va avoso, gamu na koimata te Zekopi, 
gamu na banara pa butubutu Izireli. 
Gamu si pada pude tumae nia sa ninono. 
2 Ba kana hola ia gamu sa lineana meke tataru nia gamu sa kinaleana; 
hiko pani gamu sari na likakalae koari na Oua tinoni guana sapu teuru pani gamu 
sari kapudi, 
meke sari masa pa susuri dia; 
3 tavete guana sapu hena i gamu sari masadi ri Oua tinoni, 
sira pani gamu sari kapudi 
meke moku va umumu i gamu sari susuridi; 
kubokubolo i gamu guana masa pa raro.” 
4 Beto meke kote kabo vura la koe Zihova si gamu, 
ba lopu kote olana gamu Sa. 
Pa totoso asa si kote tome ia Sa sa Isumatana koa gamu 
koa gua koasa kinaleana sapu tavetia gamu. 
5 Hiera gua si zama nia e Zihova: 
“Sapu la gua koari na poropita 
pu turana va seu i sari Qua tinoni, 
be poni ginani keke tie, 
si kote zama vura la nia rini sa 'binule' koa sa; 
be lopu ta poni ginani rini, 
si kote leveni tinasuna rini. 
6 Gua ke na boni si kote kamo koa gamu, 
sapu loke Qua inavoso koa ia, 
meke na hinuporo sapu loke pinutagitana. 
Kote lodu goreni na rimata sari na poropita, 
meke sa rane si kote huporo mo koa rini. 
7 Sari matemateana si kote kurekure 
meke sari tie vakuvakutae si kote tome. 
Ari doduru arini si kote nobi rini sari isumatadia 
sina loke inolaņa si vagi rini koa sa Tamasa.” 
8 Ba sapu arau hie, si sini au na niniranira, 
koasa Magomago te Zihova, 
meke turanae ninono meke minataqara, 
pude zama vura nia koe Zekopi sa nana sineke tinarae, 


meke koe Izireli sa nana sinea. , 
9 Avosia si hie, gamu na koimata pa butubutu te Zekopi, 


gamu na tie tuturana pa butubutu te Izireli, 

pu hakohako nia sa ninono 
meke va sea i sari doduru sapu tonotodi; 
10 pu kuria sa popoa Zaione pa sineke va mate tie, 
meke sa Zerusalema pa tinavete kaleadi. 
11 Vilavilasa sari koimata luli gua pa tinabara golomo, 
sari nana hiama si va tumatumae luli gua pa tinabara, 
meke sari nana poropita si tozi dinogodogorae pa poata. 
Gua ba kalavarae si arini koe Zihova meke zama, 
“Vea, lopu koa turana gita tu e Zihova si gita? 
Na loke tinasuna tugo si kote raza koa gita,” gua. 
12 Gua ke, koa gua koa gamu, 
sa popoa Zaione si kote ta geli guana inuma, 
Zerusalema si kote ta evanae na kobi remoremo, 
sa toqere sapu hake ia sa Zelepade si kote higohigo tamunia.” 

Sa Binanara te Zihova pa Doduruna sa Kasia Popoa 
(Aisea 2:2-4) 
1 Koari na rane mumudi 
si kote ta evanae na nati togere pule koari na togere, sa togere tanisa Vetu te Zihova; 


kote ta ovulu sage holani sa sari na toa, 
meke kote totolo nuguru la koa sa sari na tie. 
2 Soku butubutu si kote mae meke zama guahe, 
“Mae, mada sage la koasa toqere te Zihova, 
la koasa Vetu Tanisa Tamasa te Zekopi. 
Kote va tumatumae gita Sa koari Nana hahanana, 
pude boka ene si gita pa Nana siraņa.” 
Sa tinarae si kote vura gua pa Zaione, 
sa zinama te Zihova si kote vura pa Zerusalema. 
3 Kote na tie varipitui si Asa pa vari korapadi rina tinoni 
meke va noso vinari tokei koari na butubutu niniradi pa seu meke tata. 
Kote tavetavete ni rini sari dia vedara pude geli ni pa pepeso pude lelete, 
meke sari dia hopere si pude ta evanae na magu kotokotoana lelana huda vaeni. 
Na butubutu si lopu kote la raza ia si keke butubutu, 
babe va namanama pude pule la pa vinaripera.” 
4 Doduru tie si kote habotu pa kauruna sa nana vaeni 
meke pa kauruna sa nana huda pigi, 
meke loke tie kote va matagutu i, 
ura e Zihova Tadi na Oeto Minate si ele zama.” 


5 Doduru butubutu si mani ene 
pa korapa pozana sa dia tamasa; 


ba gita si kote ene pa korapa Pozana e Zihova 
sa nada Tamasa ninae rane ka rane. 


Kote Pule pa Tinaraovo se Izireli 
6 Zama vura guahe se Zihova, “Koasa rane asa, 
sari na ike si kote vagi varigara ni Arau; 
kote varigarani Arau sarini pu ta raovo 
meke arini pu vata lotana i Arau. 


* 3:12 Zer 26:18 ” 4:3 Zol3:10 * 4:4 Zak 3:10 

7 Sarini pu ike si kote va somana i Arau koari ka visavisa Qua tinoni koa holadi, 
arini pu ta hadu taloa si kote na butubutu ninirana. 
Kote banara ni e Zihova si arini pa togere Zaione 
podalae koasa rane asa meke ninae rane ka rane. 
8 Ba agoi, na vetu hakehakei ululumu tadi na sipi, 
na vasina niniramu te Zerusalema pa Zaione, 
sa mua niniranira koana si kote ta vatu pule koa goi; 
sa binanara si kote mae koasa vasileana pa Zerusalema.” 
9 Na vegua ke kabo va ululae si agoi kamahire? 
Vegua na loke mua banara? 
Na ele mate sa mua tie totoli pa binalabala, 
ke tasigiti guana barikalege podopodona si agoi? 
10 Kei gamu na tinoni pa Zerusalema pa Zaione, solini pa tinasigiti, 
guana barikalege korapa podopodona, 
ura kagu luara ia gamu sa vasileana lavata hie 
pude la va turu ipi pa vasina pezarana. 
Kote la pa Babiloni si gamu; 
vasina si kote ta harupu si gamu. 
Vasina kote holu vurani gamu e Zihova 


vura koari limadia ri na mia kana. 
11 Ba sapu kamahire si soku butubutu 


si varigara pude raza igo. 
Zama guahe si arini, “Vekoa pude mani tava boni, 
madi getu sari matada koasa sapu ta evana pa Zaione!” 
12 Ba lopu tumae nia rini 
sa binalabala te Zihova; 
lopu va bakala ia rini sapu sa hiniva Tanisa si pude va kilasa i, 
Asa pu varigarani guana huiti la koasa vasina pagapagahana gagaloto. 
13 Zama se Zihova, “Gasa turu, mamu sekeni sari gagaloto, kei gamu na tinoni pa 
Zaione, 
ura na kote ponini gamu kikiho aeana Arau; 
na ola nene hose boronizi si kote ponini gamu Arau 
meke kote va moku umum u i gamu sari soku butubutu.” 


Kote vala ni gamu koe Zihova sari dia tinago ta hinikodi, 
dia tinagotago si kote la koasa Banara pa doduruna sa popoa pepeso. 


1 Va nama i sari mua tie varipera, agoi na vasileana tadi tie varipera, 
ura ele vari likoho ni gita rini. 

Kote seke ia rini sa banara pa Izireli 
na kolu kote seke nia rini sa paparana. 


Va Tatara nia Tamasa sa Pinodo Tanisa Banara pa Betilihema 
2 Zama se Zihova, “Ba agoi, Betilihema Eparata, 
agoi si keke butubutu hitekemu pa Ziuda, 
ba koa goi si kote va vura ia Rau 
si Asa sapu kote Baņara nia sa butubutu Izireli, 
sa tutina Sa si mae guana tu pukerane, 


pa totoso sapu pukerane hola.”* 


* 5:2 Mt 2:6; Zn 7:42 

3 Gua ke sa butubutu Izireli si kote ta veko la koari nana kana 
osolae kamo sa totoso pude podopodo si asa pu korapa ta sigiti, 


meke pa totoso asa kote pule mae sari turanada ta raovodi 
pude somana pule koari na tie Izireli. 
4 Kote turu si Asa meke sepati nia sa Nana rovana sipi 
pa korapa niniranira te Zihova, 
pa korapa Pozana tolavaena sa Banara Zihova sa Nana Tamasa. 
Meke pa totoso asa si kote koa pa binule meke lopu matagutu si arini, ura sa Nana 
linavata 
si kote kamo la pa doduruna sa popoa pepeso. 
5 Meke kote na dia binule si Asa, 
pana mae rapata ia sa qeto minate Asiria sa nada popoa 
meke ene nuguru gua koari nada vasileana niniradi. 
Kote garunu lani gita sari doduru tie tuturana meke sa qeto minate varipera pude la 


raza i. 
6 Pa vedara kote banara nia rini sa popoa Asiria, 
na vedara ta lobusu vurana kote kopu nia si pa popoa te Nimirodi. 
Sa Banara sapu sa sepati pa butubutu Izireli si kote harupu gita koari pa Asiria 
pana mae rapata ia sa sa nada popoa 
meke ene nuquru pa nada voloso.” 
7 Sari ka visavisa tie koa holadi te Zekopi si kote koa pa vari korapadi ri soku butubutu 
guana puni sapu maena koe Zihova, 
guana ruku pa duduli, 
sapu lopu kote lavelave nia sa tie 
babe hukata ia. 
8 Sari ka visavisa tie koa holadi te Zekopi si kote koa dia pa vari korapadi ri na 
butubutu, 
pa vari korapadi ri soku tinoni, 
guana laione koari na kurukuru pinomo pa soloso, 
guana tuna laione koari na rovana sipi, 
sapu va matei sa meke ganigani gana 
meke loke tie si boka la harupi. 
9 Sa limamu si kote ta ovulu sage pa minatagara koari mua kana, 
meke doduru pu kana igo si kote tava mate. 
10 Zama vura gua se Zihova, “Koasa rane asa, 


si kote va mate i Arau sari mia hose | 
meke huara i sari mia totopili varipera. 


11 Kote huari Rau sari vasileana lavata pa mia popoa 
meke huara goreni sari mia vasidi niniradi. 


12 Kote huari Rau sari mia tie sabusabukae 
pude lopu kote boka pela pule tie si gamu. 
13 Kote huari Rau sari mia kineha ta peqodi 
meke sari dedegere patu hopedi pa vari korapa mia; 
pude lopu kote todono pule si gamu 
koari na tinavete pa limamia. 
14 Kote rabutu pani Rau pa vari korapa mia sari na beku kinehana sa tamasa 
barikalege sapu se Asera 
meke huari sari mia vasileana lavata. 
15 Kote tubehe hobequ si Arau pa binugoro meke tinanaziri 
koari na butubutu baņara sapu lopu va tabe mae koa Rau.” 


* 5:6 Zen 10:8-11 

Pitu ia Zihova se Izireli , 
1 Va avoso la koasa zinama te Zihova: — | o. 
Turu sage mae gamu, mi tozia sa mia vivinei pa kenudi ri na toqere; 


mani avosia ri na toa sapu nasa si hiva tozia gamu. 
2 Va avoso, gamu na toqere, avosi sari zinutu te Zihova; 
va talina gamu, vasina sapu sokirae ninae rane sa popoa pepeso. 
Ura e Zihova si zutu ia sa Nana butubutu tinoni; 
na zinutuna Izireli si paleke mae nia Sa. 
3 “Gamu na Qua tinoni, nasa si tavete va sea atu nia Arau? 
Na pinaleke sa si va mamatani gamu Rau? Olaņa Au. 
4 Arau turana vurani gamu pa Izipi 
meke harupu gamu koasa popoa pinausu asa. 
Arau garunu atu nia se Mosese pude turana gamu, 
meke gua tugo sari Eroni meke e Miriami.” 
5 Gamu na Qua tinoni, balabala pule la ia 
sapu hiva tavetia e Balaki sa baņara pa Moabi 
meke sa inolaņa te Belami sa tuna koreo e Beoro. 
Balabala ia sa hinebala tamugamu pa Sitimi kamo la pa Qiliqali, 


pude mi tumae ni sari tinavete tonotodi te Zihova.”” 


Gua sapu Okoro nia e Zihova 

6 Na sa si kaqu paleke la nia rau pa kenuna e Zihova, 
meke la todono pa kenuna sa Tamasa ululuna? 

Kaqu paleke la ni rau pa kenuna Sa sari vinukuvukihi va uququ, 
turaņae tuna bulumakao sapu keke vuahenidi? 

7 Vea, kote qetu ni e Zihova sari tina na tina sipi kokoreo, 
meke manege puta tina ovukuna sa oela? 

Vea, kaqu va vukivukihi nia rau sa tuqu kenuna pude vulasa pani sari qua sinea, 
sa vuana sa tiniqu koari na sinea tanisa maqomaqoqu? 

8 Lokari, ele va dogoro nigo Sa gua sapu leana. 

Ke nasa si okoro nia e Zihova koa goi? 

Pude tavetia gua sapu tonoto meke vata dogoro nia sa tataru 
meke pude ene turania sa mua Tamasa pa pinamana. 

3 Saripu pamana nia sa Pozana e Zihova si tagoa sa ginilagilana lohina. 
Va avoso! E Zihova si korapa titioko la koasa vasileana lavata, 
“Balau nia sa kolu sekeseke meke sapu Asa pu garunu nia. 

10 Kei butubutu kaleanamu, vea kagu mulinini tu Arau, 
sari mua tinagotago hinikodi 
meke sari padapada kokohadi, sapu ta leveidi? 

11 Vea kaqu taleoso nia Rau sa tie sapu padapada pa sikele kokohana, 
sapu tavetavete ni sari mamamata kokohadi? 

Vea, kaqu va maluara ia Arau sa tie padapada pa sikele kokohana, 
sapu tago huneke sapu koaia mamamata kokohadi? 

12 Sari nana tie tagotagodi si hoke variva mate; 


sari nana tinoni si na tie kokohadi , 
meke sari meadi si tumaedi zama sekesekei. 
13 Gua ke, ele podalae huara gamu Arau, 


pude va novala gamu koa gua koari na mia sinea. 


* 6:4 Ekd 4:10-16, 12:50-51, 15:20 * 6:5 Nab 22:2 kamo hinia 24:25; Zos 3:1 kamo hinia 4:19 


Maika 6:14 1306 Maika 7:8 


14 Kote hena si gamu ba kote lopu dena; 


sa tiamia si kote kokoba eko mo. o. 
Kote kopu si gamu ba loketona si kote va naqiti ia gamu, 


sina saripu naqiti gamu si kote valani Rau koasa vedara. 

15 Kote lelete si gamu ba lopu kote pakepakete; 
kote munala vua olive si gamu ba lopu kote tavetavete nia gamu sa oela, 
kote neti qurepi si gamu ba lopu kote napo ia gamu sa vaeni. 

16 Sari tinarae te Omiri sa banara si kopuni gamu 


meke sari doduru hahanana tanisa tutina e Ehabi sa baņara, 
meke luli gamu sari dia vina turu. 


Gua ke kote valani gamu Arau pa tinahuara 
meke sari mia tinoni si kote ta hakohakoe koari doduru tie; 
kote tava sisirei si gamu koari na votiki butubutu.”” 

Sa Hahanana Kaleana te Izireli 
1 Kei, na tinalotana nomana si taqarau! 


arau si guana tie oviana sapu pudiki vuvua pa mudi totoso pakepakete 
sapu pudiki sapu ta veko holadi pa inuma vaeni; 
meke loke kata qurepi si koa hola pude boka hena ia, 
lopu keke piqi sapu saganana gua sapu okoroni rau. 
2 Sari tie madidi pu vahesia sa Tamasa si ele ta vagi taloa koasa popoa; 
lopu keke tie tonotona si koa hola. 
Doduru tie si aqa seke va mate tie mo; 
hopeke hukue vagi mo rini sari tasidia. 
3 Karua lima beto si bokabokadi pude tavete va kaleana; 
sa baņara si tepa vinariponi, 
sa tie varipitui si va tabe tinabara golomo, 
sari tie nomadi si tozia mo gua sapu hivani rini, 
doduru arini si ele variva egoi beto koari na tinavete kaleana. 
4 Sa tie sapu leana hite koa rini si guana hilibubuku, 
sa tie sapu tonotona vasinahite si guana barabara rakihi. 
Sa rane sapu korokorotae nia ri na mia poropita si ele kamo, 
sa rane sapu kote mae va kilasa gamu sa Tamasa. 
Kamahire sa totoso pude vari nunali sari tie. 
5 Lopu rane ia si keke turanamu; 
lopu ronu ia si keke mua baere. 
Koasa loamu sapu eko turania goi 
ba va balau koari mua zinama. 
6 Ura sa tuna koreo si lopu pamana nia sa tamana, 
sa tuna vineki si kana ia sa tinana, 
sa barikaleqe vaqura si toke ia sa sa tinana sa nana palabatu, 
sari kana tanisa tie si arini pa nana tatamana soti mo.” 
7 Ba sapu arau, arau si va hakehakei va nono nia se Zihova, 
aga va nono nia arau sa Tamasa, sa gua Hinarupu; 
na kote va avoso au sa gua Tamasa si arau. 


Na Hinarupu si Paleke Mae nia e Zihova 
8 Agoi na gua kana, mu lopu hegere nia sa gua tinahuara! 
Ele hoga tugo si arau, ba kote gasa turu pule gua. 


* 6:16 1 Ban 16:23-34, 21:25-26 i 7:6 Mt 10:35-36; Lk 12:53 

Habotu tugo pa hupohuporona si arau, 
ba e Zihova si kote na gua kalalasa. 
9 Sina ele tavete va sea la si arau koa Sa, 
ke kote va kamoa mo rau sa tinanaziri te Zihova, 


osolae toketoke nau Sa si arau 
meke va kilasi Sa sari kana pu tavete va kaleana mae koa rau. 


Kote turana vura la ni au Sa pa kalalasa; 
meke kote dogoria arau sa Nana tinonoto. 
10 Meke kote dogoria sa gua kana 
meke kote kurekure toa nana, 
asa sapu zama guahe koa rau, 
“Avei se Zihova sa mua Tamasa?” gua. 
Pa matagu soti kote dogoria rau sa nana hinoga; 
sapu kamahire mo ba kote ta neti gore si asa 
guana kosiri pa sisirana. 
11 Sa rane pude kuri pule i sari mia goba si kote kamo, 
sa rane pude hoda i sari mia voloso. 
12 Koasa rane asa si kote kamo pule mae sari tie koa goi 
mae gua pa Asiria meke sari vasileana lavata pa Izipi, 
podalae pa Izipi meke kamo la pa Ovuku Iuparetisi 
kote mae gua pa seu koari na kolo lamana meke koari na toqere. 
13 Sa popoa pepeso si kote guana qega koa gua koari na kinaleana tadi na tie pu koa 
vasina. 


Sa Tataru te Zihova pa Izireli 
14 Kei Zihova, Mu kopu ni sari Mua tinoni koasa Mua kolu hodu, 
sari sipi sapu tago i Agoi, 
sapu koa teledia pa soloso, 


koari na inuma duduli masurudi. | , , 
Vekoi madi hena va dena dia pa Basani meke Oileadi 


gugua koari na totoso pukerane. 
15 Olani e Zihova si arini, “Gugua koari na rane totoso vura gamu pa Izipi, 
si kote va dogoroni Arau sari Qua tinavete variva magasadi.” 
16 Kote dogori ri na butubutu meke kurekure, 
na doduru dia niniranira si kote ta vagi palae. 
Kote tuku ni limadi rini sari nuzudia 
meke kote nuli sari talinadia. 
17 Kote mea kavuru si arini guana noki, 
guana kurukuru sapu name pa pepeso. 
Kote neneqaradi meke vura koari dia bae; 
kote matagutu meke taliri la koe Zihova nada Tamasa, 
meke kote matagutu nigo rini si Agoi. 
18 Esei si na Tamasa gugua Agoj, 
sapu taleoso ni sari sinea meke vulasa pani sari kinaleana 
koari ka visavisa tinoni koa holadi pu na Mua tinagotago? 
Lopu koa bugoro eko lamo si Agoi 
ba qetu nia Goi pude vata dogoro nia sa tataru variva tukana. 
19 Kote tataru puleni gami Goi si gami; 
kote neti goreni Agoi sari mami sinea 
meke buli lani pa lamana peava sari mami kinaleana. 
20 Kote vata dogoro nia Agoi koe Zekopi sa Mua tataru nabuna sapu loke kokoina, 
meke vata dogoro nia sa Mua tataru variva taleosae koe Ebarahami, 

gua sapu zama tokotokoro nia Agoi koari tamamami 
koari na rane pukerane la. 

SA BUKA TE 
NEHUMU 
Sa Vinabakala 


Nehumu si na poropita sapu mae guana pa Elikosi. Sa ginuana sa pozana si “va 
manoto” gua. Totoso ene korokorotae sa si korapa koa dia sari poropita Zeremaea, 
Habakuku, meke Zepanaea. Sa totoso si pa kaiga vuaheni onomo gogoto hiokona sipu 
lopu ele podo se Zisu Karisito. 

Kabo vura guahe sari pa Ziuda, “Vea, ele kilu ia Tamasa si pa Ziuda? Na vea ke 
sari pa Asiria sapu kaleadi hola si tagotago tu meke gami si koa mo pa tinasuna? Vea 
kokobadi mo sari na vina tatara?” gua. Ninira hola sari pa Asiria meke hola toa sa dia 
tinagotago. Koba la raza kumana ia ri pa Asiria si pa Ziuda meke sa tinoa magomago 
tadirini pa Ziuda si goregore nana. Gua ke sari ninanasa hire tadi pa Ziuda si koa pa 
bulodia. 

Meke kamo nana mo sa mamalaini te Nehumu sapu zama guahe, “Ninive si kote 


hoqa, na kote harupi Tamasa sari Nana tinoni,” gua. Ninive si na nati vasileana 
lavata pa korapana sa popoa Asiria. 

Sa inavoso te Nehumu si gua he: Asa pu korona nia sa Tamasa si kagu va nonoga 
ia sa Nana tinanaziri, ba asa pu rane ia si Asa si kote ta harupu koasa Nana tataru. 
Sari na Nati Pinagapagahana sa Buka 

Vinaripitui tadi pa Ninive. Hinia 1:1-15 

Sa hinoga te Ninive. Hinia 2:1 kamo hinia 3:19 


1 Na kinorokorotae pa guguana Ninive. Sa bukana sa dinogodogorae te Nehumu, 
sa tie pa Elikosi. 


Sa Binugoro te Zihova koe Ninive.” 
2 E Zihova si na Tamasa konokono meke Tamasa tubehe si Asa; 


se Zihova si hoke tubehe meke sini ia na tinanaziri. 
Se Zihova tubehi sarini pu va karikari la koa Sa 


meke kopu nia Sa sa Nana tinanaziri koari nana kana. 
3 Se Zihova si lopu tuturei bugoro meke noma hola sa Nana niniranira; 
se Zihova si kagu va lipulipu i Sa sarini pu tavete va sea, lopu kagu dono pani 


Sa. 

Sa Nana hahanana si pa korapa vivirua meke raneboni, 
meke sari na lei si na kavuru pa nenena Sa. 

4Sa kolo lamana si gegese ia Sa meke va popa ia; 
doduru ovuku si va popa i Sa. 

Sa popoa Basani meke sa toqere Kameli si harahara 
meke sari havoro pelaradi pa Lebanoni si rida. 

5 Niu sari toqere pa kenuna Sa 
meke sari toa si kolo palae. 

Neneqara sa popoa pepeso totoso vura la Sa, 
gua tugo sa kasia popoa meke doduru pa korapana. 


6 Esei boka turu va tia ia sa Nana tinanaziri? 
Esei si boka koa totoso bugoro si Asa? 


Sa tinanaziri Tanisa si titisae guana nika; 
sari patu si ta piara pa kenuna Sa. 

7 Se Zihova si leanana, 
na tometomeana pa totoso tinasuna. 


ü 1:1 Ais 10:5-34, 14:24-27; Zepa 2:13-15 

Kopuni Sa sarini pu rane ia si Asa, 
8 ba pa keke nage nomana 
si kote huara pania Sa si pa Ninive; 
kote hadu lani Sa pa hupohuporoana sari Nana kana. 


9 Be nasa si kuhana nia rini koe Zihova 
ba kote huara pania Sa; 


na tinasuna si lopu kote kamo mae vina rua totoso. 
10 Kote sogoni koari na hilibubuku 

meke viviri koari dia napo vaeni; 

kote gani na nika si arini guari na duduli popadi. 
11 Koa goi Ninive si vura mae si keke tie 

sapu kuhana nia se Zihova 


meke tozi sari binalabala kaleanadi. 
12 Hiera gua si zama nia e Zihova: 


“Hinokara ari dia baere tugo si arini meke soku hola, 
ba kote mate palae si arini meke murimuri taloa dia. 
Hinokara ele va lipulipu igo tugo Arau si agoi Ziuda, 
ba lopu kote va lipulipu pule igo Arau. 
13 Kamahire kote moku pania Rau sa dia ioki pa ruamu 
meke kumati koa goi sari seni.” 
14 Hiera gua si zama nia e Zihova pa guguamu agoi Ninive: 


“Kote loketona tutimu si agoi pude kopu nia sa pozamu. 


Kote huari Arau sari kineha ta peqodi meke beku qolo 
sapu koa pa korapa zelepade tadi mua tamasa. 
Na mua lovu si kote va nama ia Rau, 
ura na kaleamu hola si agoi.” 
15 Dotu, koari na toqere panahoi, 
sari nenena sa tie sapu paleke mae inavoso leana, 
pu tozi vura nia sa binule! 
Qetuqetu ni sari mua rane inevaņa, agoi Ziuda, 
mamu va gorevura i sari mua vina tatara koe Zihova. 
Lopu kote mae rapata pule igo ri na kana kaleanadi; 


na kote ta huara palae si arini.” 


2 


Sa Hinoqa te Ninive 


1 Na puku qeto minate si kamo pude raza igo si agoi, Ninive. 


Turu lavelave nia sa goba, 


kopu nia sa siraņa, 
va nama gamu, 


tioko varigarani sari tie varipera! 
2 Kote vala pule nia e Zihova sa tinolava te Zekopi 
gugua sa tinolava te Izireli, 
be vea huara guni nia ari tie huhuara 
meke vea novala guni ni rini sari inuma vaeni. 
3 Sari lave tadi na tie varipera tadina kana si zinara; 
meke sari varane si poko zinara. 
Sari aeana koari totopili varipera si malakapi 
koasa rane sapu tava nama si arini; 

sari hopere sapu huda paeni si ta avana va nama. 
4 Sari totopili varipera si haqala nuquru koari na sirana, 
rerege la, mae, gua, koari na varivarigarana. 
Dono guana zuke hurunudi; 
rizu tuturei guana kapi. 
5 Tioko vagi rina palabatu varipera tadi na kana sari dia qeto tie varipera ta vizatadi, 
gua, ba tubarae ni tu pa dia inene la. 
Bebeno la si arini koasa gobana sa vasileana; 
kuria rini sa lave nomana pude hukati sari patu pu ta gona ni rini. 
6 Sari sasada pa kali ovuku si tukele va hodaka 
meke hoqa mo sa vetu banara. 
7 Ta tozi mo sapu sa vasileana lavata 


„si kote ta raovo taloa. | a 
Sari nana pinausu vineki si kunikunisi guana kukuva 


meke sekei ri raqaraqa dia pa tinalotana. 
8 Sa Ninive si guana kopi, 
meke sari kolona si vura taloa. 
“Noso! Noso!” kukili gua si arini, 
ba loke tie si kekere pule. 
9 Saputu vagi sari na siliva! 
Saputu vagi sari na qolo! 
Sa tinagotago si loke vina betona, 
sari tinago arilaedi koari doduru nana vasidi! 
10 Ninive si ta saputu taloa, ta hiko, ta teuru palae! 
Ta duana sari bulo meke nenegara sari tunutunu, 
neneqara sari tini meke sari isumatadia si hobe, na matagutu va hola. 
11 Avei kamahire se Ninive sa bae tadina laione, 
sa vasina sapu poni ginani rini sari dia koburu, 
vasina la sari laione kokoreo meke laione mamagota, 
meke sari tuna laione, meke loke dia minatagutu? 
12 Va mate poni sa laione sari tuna laione 
meke garata palekia sa si tanisa tinadia, 
sa nana vasina si va siņi nia sa koari gana ginani, 


meke sa nana bae si tale kurukuru matedi mo koa ia. 
13 Zama vura guahe se Zihova Tadi na Qeto Minate, 


“Arau kana igo si agoi. 
Kote sulu pani Rau sari mua totopili varipera, 

meke sa vedara kote va mate pani sari mua tie vaqura. 

Kote vagi pani Rau sari doduru vinagi pu vagini goi koari na mua kana. 
Sari mamalainidi ri mua tie paleke inavoso 

si lopu kote ta avoso pule,” zama gua si Asa. 


3 


1 Mani talotana sa vasileana sinia ehara, 
sinia koha, 
sinia tinago ta hinikodi, 
na loke vina betona sa mua ninovanovala pa tie! 
2 Sa pidalana sa iku sekesekeana, 
sa galenanadi ri na totopili, 
hagaladi ri na hose 
meke sa zorudi ri totopili varipera! 

3 Hagala la variperadi sari tie koi hose, 


keana kumana sari vedara 
meke sari hopere si nedala! 


Soku si bakora, , 
soku sari tie matedi, 
sari tini tomate si lopu boka ta nae, 


meke ta tubarae ni tu rina tie. " l 
4 Ta evana si hire koa gua koasa hiniva kaleana tanisa maqota, 


ta dono lea nia rini, sa barikaleqe matemateana asa, 
va pinausu butubutu si asa koari hahanana tuturue tanisa 
meke vagi tie koari nana tinavete vakuvakutae. 
5 Zama vura guahe se Zihova Tadi na Qeto Minate, “Arau kana igo si agoi. 
Kote kepuhu sage la nia Rau pa isumatamu sa mua tivitivi, 
kote va dogoro ni Rau koari na butubutu sa mua tini dodorena 
meke koari na butubutu banara sa kinurekure tamugoi. 
6 Sapu boni humana hikare si kote nobi nigo Rau, 
kote hakohako va tana igo Qua 
meke kote na vina dodogoro tavete guni nigo Arau. 
7 Doduru pu dogoro igo si kote govete meke zama, 
‘Se Ninive si ta huara! Esei kote kabo ia?” kote gua. 
Pavei si kote boka dogoria rau si keke tie pude va manoto igo?” 


Loke tie hokara! — | o. 
8 Vea, agoi leana hola nia si pa Tibisi, 


sapu koa pa kali Ovuku Naelo, 
sapu koa vari likohae nia na kolo? 
Sa ovuku si sa nana hukata koari na kana, 
sa kolo sa nana goba. 
9 Loke kokoina sa nana niniranira koari na tie pa Itiopia meke Izipi; 
Itiopia meke Libia tugo sari kaiqa nana tie varitokae pa vinaripera. 
10 Gua ba ta zau vagi si asa 
meke la pa tinaraovo. 


Sari nana koburu si ta muzara va mate 
koari doduru varipaza sirana. 


Mudumudukeda ni rini sari dia palabatu vasileana, 
meke doduru dia tie nomadi si ta pusi seni. 

11 Agoi Ninive ba kote podalae viviri mo; 
kote govete la tome pa keke vasina si agoi 


tome nia sa mua kana. 
12 Doduru mua vasileana ta gobadi si guana huda piqi 
sapu sagana sari dia vua kekenu; 
totoso ta zoru rini 
si hoqa la pa nuzu tie mo sari vuadi. 
13 Dono la ia sa mua qeto tie varipera, 
doduru si guana barikaleqe mo! 
Sari sasada koasa mua popoa 
si tukele toa la koari mua kana; 


na ele sulu i na nika sari rotodi. 
14 La utuvu kolo veko, va nama nia sa rinapata, 


va niņira i sari mua goba! 
Heni i sari pepeso bupara, 

mamu tavete biriki, 

mamu tuvaka ia sa goba! 

15 Ba na nika kote gani igo; 
na vedara kote seke gore nigo 
meke kote guana kupokupo si asa pu atu gani panigo. 
Mu tuturei soku guana kupokupo si agoi, 
va omunu guana rovana kupokupo! 
16 Ele va soku hola i goi sari mua tie holuholu 
osolae soku holani rini sari na pinopino pa galegalearane, 
ba gua tugo na kupokupo si arini sapu gania sa popoa 
beto si tapuru taloa dia. 
17 Sari mua tie kopu si soku guana kupokupo, 
sari mua palabatu tinavete si guana rovana kupokupo 
sapu pa rane sapu ibu hola si hake dia koari na goba 
ba totoso sage sa rimata si tapuru taloa dia, 
meke loke tie tumae nia pavei la. 
18 Kei banara pa Asiria, sari mua sepati si puta; 
sari palabatu pa vasileana si eko magogoso. 
Sari mua tinoni si hurakatae koari na togere 
meke loke tie pude varigarani. 
19 Loketona kote boka salana ia sa tubu tamugoi; 
kote mate nia goi sa bakora isa. 
Doduru pu avoso nia sa inavosomu 
si popohara nia sa hinoga tamugoi, 
ura esei na lopu va nonoga ia 
sa mua ninovanovala kaleanadi sapu loke kokoidi? 

SA BUKA TE 
HABAKUKU 
Sa Vinabakala 

Sari na zinama tanisa poropita Habakuku si vura mae koari na vuaheni sipu koa 
banara sari na tie Babiloni, meke Zosaea si na Banara pa Ziuda pa vuaheni onomo 
gogoto made navulu sipu lopu ele podo se Zisu Karisito, babe se Zehoiakimi si na 
Banara vasina pa vuaheni onomo gogoto sia kamo lima gogoto sia navulu vesu sipu 
lopu ele podo se Zisu Karisito. Talotana nia sa sa kinaleana sapu tavetia ri na tie 
kaleadi hire, ke tepa la si asa koe Tamasa, “Vegua ke lopu zama si Goi sipu noņovali 
rini sari na tie pu tonoto holani si arini?” (1:13) Sa inolana te Zihova si kagu ta tavete 
si asa pa nana totoso garona, meke gua asa “saripu tonoto si kaqu toa sina nono pa 
kenuna sa Tamasa si arini” (2:4) 

Sa vinabetona sa hinia karua si na kinorokorotaena sa tinalevei tadi na tie kaleadi; 
meke hinia neta sina kinera vina betobeto (3:1-19) sapu tozi vura nia sa inarilaena 
te Tamasa koa sa rinanerane toa holana koasa kinera asa. 

Sari Nati Pinagapagahana sa Buka Hie 
Sari na qinumiqumi te Habakuku meke sari na inolaņa te Tamasa. Hinia 1:1 kamo 
hinia 2:4 
Sa tina leveidi ri na tie kaleadi. Hinia 2:5-20 
Sa vinaravara te Habakuku. Hinia 3:1-19 


Qumiqumi nia Habakuku sa Kinaleana 

1 Hie sa inavoso sapu va gilana nia Zihova koasa poropita Habakuku. 

2 Ke Zihova veseunae gua si kaqu tepatepa atu tinokae si rau, ba lopu avosau Goi? 
Ta nonovala sisigiti si gami koari na mami kana, ba lopu ele harupu gami Goi koa sa 
tinasuna. 3 Na venagua ke va dogoro nau tu Goi sa tinasuna gua hie? Na venagua ke 
va malumia Goi pude dono la ia sa tinavete kaleana? Na tinahuara, minate, meke na 
vina kilasa tie si koa vari likohae nau, na vinaripera na vinaritokei si koa pa doduru 
vasina. 4 Malohoro meke ta evanae loke laena sa tinarae, meke lopu ta evana sa 
vinilasa tonotona. Va kilasi ri na tie kaleadi sari na tie leadi, ke ta mulinae hokara 
sa tinonoto. 


Sa Inolana te Tamasa 

5 Meke zamai e Zihova sari Nana tie, “Mi kopuni sari na butubutu tie pu koa pa 
varikali mia sara, meke kote magasa nia gamu gua sapu kaqu dogoria gamu. Kote 
tavetia Rau si keketona sapu lopu kaqu boka tava hinokara pana avosia gamu sa 
guguana sa.” 6 Arau mo ponini niniranira sari na tie Babiloni, sari na tie variva 
matagutudi na nonovaladi sara. Ene la pa kasia popoa si arini pude va kilasi sari na 
votiki butubutu, gua.” 7 Va matamataguti na va holoqorui rini sari na tie, meke pa 
dia vinahesi pule si lulia mo rini sa dia hiniva. 

8 Sari dia hose si rerege holani rini sari na leopadi; variva matagutudi, holani rini 
sari na siki pinomo oviadi. Sari dia tie varipera koi pa hose si mae guadi pa popoa 
seu; puzaia ri na hose sa pepeso. Tedoro gore mae si arini guana atata pu rapati sari 


dia boso. 
9 Sari dia puku minate varipera si rapata nono la meke va kilasi si arini, matagutu 


beto sari doduru tie sipu vura mae si arini. Sari dia tie ta raovodi si soku hola gua 
na onone. 10 Va sisireni rini sari banara meke hegereni rini sari palabatu arilaedi. 
Loke bara si boka hukati si arini. Tamunu va ululu nia pepeso rini sa bara meke tiqe 


* 1:5 TTA 13:41 ” 1:6 2 Ban 24:2 

zaloa rini si asa. 11 Rizu rerege taloa gua na givusu si arini meke lopu ta dogoro, va 
tamasi rina tie hire sari dia niniranira soti.” 


Qumiqumi Pule La koe Zihova se Habakuku 

12 Zihova, pa pinodalaena hokara tu si koa na Tamasa si Goi. Hopemu, via, madi, 
meke toa hola ninae rane si Agoi. Zihova qua Tamasa meke na qua tie kopu. Ele 
vizati Goi sari na tie Babiloni meke va ninirai Goi si arini pude boka va kilasa gami 
rini si gami. 13 Na vegua ke dodogoro Mua meke lopu va kilasi tu Goi sari na tie 
nonovaladi na seadi sara? Na vegua ke dono totoi mo Goi sari na tie sekesekeidi, na 
kaleadi sara? Hopemu si Goi pude dono la ia sa kinaleana, meke lopu dono la i tugo 
Goi saripu tavete va sea. Ke na vegua ke lopu zama si Goi sipu nonovali rini sari na 
tie saripu tonoto holani rini sari kasa sara? 

14 Vata evanae gunini Goi na igana babe na rovana menemene sari na tie, pude loke 
dia koimata pude totolini. 15 Riqihini vinetunu ri na tie Babiloni sari na tie gua na 
igana. Ririhi vagini vaqara rini meke kukili qetuqetu nia rini sa dia vinagi. 16 Hoke 
vahesi tugo rini sari dia vaqara meke hoke va vukivukihi la tugo koa rini si arini, 
sina hoke koa valeana na ta tokae ni rini sari dia vaqara koari na tinitona leadi pa 
dia tinoa. 17 Vegua kote tavetavete lani mo rini sari dia magu varipera ninae rane, 
meke nonovala la i meke lopu tataruni mo rini sari na tie? 


2 
Sa Inolana te Zihova koe Habakuku 

1 Kaqu haele sagea rau sa vetu kopu ninirana meke agania sa inolana gua sapu 
kaqu tozi nau e Zihova pude zama nia meke na sa sa zinama sapu kaqu poni nau Sa 
koa sa qua qinumiqumi. 

2 Ele poni nau e Zihova sa inolaņa hie: “Mu kubere va bakalia koari na patu 
labelabedi gua sapu va dogoro va bakala nigo Rau, pude boka ta tiro valeana. 3 Mamu 
kuberia mo, sina lopu ele kamo sa totoso pude tava gorevura si asa. Ba korapa nono 
mae sa totoso, meke gua sapu va dogoro nigo Rau si kaqu gorevura tugo. Ba guana 
dinono va mamamatae sa nana minae, ba aqa nia mo, kaqu gorevura hinokara si asa, 
meke lopu kagu va sasanae.” 4 Meke gua hie sa inavoso: 'Sarini pu vahesi puleni, 
arini pu tavete va kaleana si lopu kaqu toa, ba arini mo pu tonoto si kaqu toa pa 
rinanerane.’ ”* 

Tinalevei tadi na Tie Kaleadi 

5 Na tinagotago si sekesekei ni sari na tie hire. Sari na tie puhi si lopu makudo 
vahesi puleni, kekenono gua sa minate sapu lopu makudo vagi tie, lopu hite vagi 
betoi rini gua sapu hivani rini. Gua asa ke va kilasi rini sari na butubutu pude na 
dia vinagi teledia gua. ë Sari na tie ta raovodi pa vinaripera si kaqu va sisire ni rini 
sari na dia kana, arini pu ele va kilasi na nonovali; kaqu vata dogoro nia sa dia vina 
karikari koa rini. Kagu zama si arini, “Mi balau gamu pu vagi sari tinitona lopu 
tamugamu, nono mae sa vina kilasa mia gamu! Vea seunae gua si kaqu koa tagotago 
si gamu meke garunu zukuri saripu veko gale koa gamu pude tabari si arini?” 

7 Ba lopu seunae, meke gamu sapu va kilasadi sari na votiki tie si kaqu ta veko gale 
telemia meke kaqu ta garunu zukuru pude tabaria gamu sa tinoqolo tanisa. Sari na 
kana si kaqu mae meke va tarazuzu gamu rini si gamu. Kaqu zau vagi rini sari mia 
tinagotago. 8 Ele zau vagi gamu sari na likakalae tadi na tie koari soku butubutu, ba 
arini pu toa kamahire si kaqu zau vagi sari na likakalae tamugamu koa gua koasa 
vina mate tie sapu evania gamu meke koasa mia ninovanovala nomana koari na tie 
pa kasia popoa meke sari dia vasileana nomadi. 

9 Ta levei mia si gamu koe Tamasa! Va tagotagoa gamu sa mia kinoa tatamana koa ri 
na tinitoņa pu zau vagi gamu pa vinaripera meke podekia gamu pude toketoke hukata 
nia sa mia vetu soti pa ninovanovala meke na tinasuna! 10 Ba sa mia binalabala pude 
va kilasi sari na votiki tie si va pule atua mo koasa mia puku tatamana sa kinurekure; 
sina zalo va puzuli gamu sari soku butubutu, ke va tasuna pule ni gamu mo si gamu 
telemia. 11 Ego sari na patudi rina goba pa vetu ba zutu gamu koari na mia sinea, 
sari na labete na dedegere pa vetu ba zutu gamu tugo. 

12 Ta levei mia si gamu! Sokirae nia gamu si keke vasileana nomana pa kinaleana, 
meke kuria gamu si asa koasa vina mate tie. 13 Sari doduru tie pu vagi gamu pa 
vinaripera si ele maboni rini sari na tinavete loke laedi, meke sari doduru vetu pu 
kuri rini si ta sulu palae mo. E Zihova Tadi na Qeto Minate evaņia sapu gua asa. 
14 Ba sari na tie pa pepeso si kaqu ta sinie nia rini sa ginilagilanana sa vina lavata te 


Tamasa, kekenono gua na lamana sapu ta sinie kolo.” 

15 Ta levei mia si gamu! Pa mia tinanaziri si na va gorei meke va kurekurei 
gamu sari na votiki butubutu pu koa tata koa gamu; tedeve lamae si arini guana 
tie naponapodi. 16 Kaqu ta sinie kinurekure si gamu, ba lopu na vina lavata. Kagu 
naponapo telemia si gamu meke viviri. Kaqu va naponi gamu e Zihova sa mia kapa 
vina kilasa soti telemia, meke kaqu ta ilirae kinurekure sa mia vina lavata. 17 Maho 
pani gamu sari na huda pa Lebanoni; ego gamu ba kaqu ta maho palae tugo kamahire; 
va matei gamu sari na kurukuru name vasina; kagu va matamatagutu gamu tugo ri 
na kurukuru name si gamu. Kaqu ta evana sapu gua hie sina koa gua koa sa vina 
mate tie sapu tavetia gamu, meke koasa mia ninovanovala nomana koari na tie pa 
kasia popoa meke sari dia vasileana nomadi tugo. 

18 Na sa laena sa beku? Na tinitona mo sapu keke tie mo tavetia si asa, meke 
loketona si boka tozini gamu sa, ba na kinohakoha mo. Na tinavete leana savana si 
tavete ponia sa sa tie pu tavetena pude kalavarae na va tamasia sapu lopu hite boka 
zama si asa! 19 Mi balau gamu pu zama ia si keke kukuru huda, “Mu vanunu!” babe 
koa keke patu ta peqona “Mu tekulu!” gua. Boka tozi vura nia na beku si keketona 
koa gamu? Garo ta pokoe siliva na qolo si asa, ba namu lopu koa ia tinoa. 

20 E Zihova si koa pa Nana Zelepade hope; ke madi koa noso pa kenuna Sa sari 
doduru tiena sa pepeso. 


3 
Keke Vinaravara te Habakuku , 
1 Hie si keke vinaravara tanisa poropita Habakuku. 


2 Ke Zihova, ele avosia rau gua sapu evania Goi, 

ke matagutu si rau. 
Ego Mamu evana pulei kamahire 

sari na tinavete arilaedi gua saripu ele evaņi Goi. 
Ba Mu tataruni gami mo be guana bugoro si Goi. 


3 Taluarae mae gua pa Edomu sa Tamasa, 
sa Tamasa Hopena si taluarae mae gua koari na toqere Parani. 


Sa Nana tinolava si nobi sari na manauru; ji 
meke sa kasia popoa ta sinie nia sa vinahesina. 


4 Mae koasa ninedalana sa kapi si Asa; 
malara vura pa Limana Sa sa kalalasa, 
vasina ta tome sa Nana niniranira. 


X Aa 
2:14 Ais 11:9 


Habakuku 3:5 1317 Habakuku 3:17 


5 Garunu va kenue la nia Sa sa oza, 
meke va luli mudi la ia Sa sa minate. 
6 Sipu noso si Asa, niu tugo sa pepeso; 
koasa Nana dinoņo si neneqara sari na tie. 
Sari na toqere pukeranedi si ta huara va inete; 
sari na botubotu pukeranedi si lodu gore, 
sari na botubotu pu hoke enei Sa tatasana. 


7 Dogori rau sari na tie Kusani si matagutu 
meke sari na tie Midiani si tarazuzu. 

8 Vegua sari na ovuku si va bugorigo si Goi, Zihova? 

Ba vegua sa lamana tu si va nazirigo? 

Enea Goi sa lei; 
sa lei raneboni sina Mua totopili; 
totoso va mataqari Goi sari Mua tie. 

9 Ele va namanama ia Goi sa Mua bokala pude tavetavete nia, 
va namanama pude gonani sari na Mua tupi. 

Viqala ruaia na kapi sa pepeso. 

10 Sipu dogorigo rina toqere si Goi, si nenegara si arini; 
titisae gore mae gua pa manauru sa kolo; 

ovana sari na kolo pa kauru pepeso; 
meke sari na bogusudi rini si vosusu sage. 

11 Koasa malakapidi rina Mua tupi reregedi 
meke sa malakapina sa Mua hopere nedalana, 
meke kaqu turu noso sa rimata meke na sidara. 

12 Ele ene karovia Goi sa pepeso koasa Mua binugoro; 
pa Mua tinaņaziri si neti va konekonei Goi sari na butubutu. 

13 Ele vura la si Goi pude harupi sari na Mua tie, 
pude harupia sa Mua banara ta vizatana. 

Ele seke va matea Goi sa koimata tadi na tie kaleadi, 
meke namu va puzulu beto pani Goi sa koimata tadi na tie kaleadi meke sari 

nana tie. 

14 Sari na Mua tupi si ele qahaia sa koimata pa nana puku minate varipera 
sapu mae guana raneboni pude vata huara gami si gami, gua, 
puhi gua rina tie pu nonovala golomi sari na tie habahualadi. 

15 Va enei Goi sari na Mua hose, 
meke va noronoroa sa mamanana sa kolo lamana. 

16 Ele avoso nia rau sapu gua hie, ke matagutu si rau; 
ziziziri pa minatagutu sari na beruqu. 

Lehu sa tiniqu 
meke ta tubarae sari nenequ. 


Kagu aqa va nono nia rau pa qinetu sa totoso sapu korapa mae 
pana kaqu va kilasi Tamasa saripu rapatani gita. 


17 Be loke vuana sa huda piqi 

meke loke qurepi si vura mae koasa vaeni, 
be lopu toa valeana sa olive 

meke loke huiti si vura mae pa inuma, 
be mate beto sari na sipi 

meke loke bulumakao koari na bara, 

18 ba kagu koa qetuqetu la mo si rau 
sina e Zihova Tamasa sa qua Hinarupu. 
19 Poni nau niniranira e Zihova si rau 
va niņirai Sa sari nenequ guana nenena sa dia, 


meke kopu valeana nau Sa koari na togere.” 


p 3:19 2 Samuela 22:34; Sam 18:33 

SA BUKA TE 
ZEPANAEA 
Sa Vinabakala 

E Zepanaea si ele zama pa Ziuda, pa totoso te banara Zosaea, sipu lopu ele tavetia 
e Zosaea sa hinobe nomana pa Ziuda, sapu va kekere pule ia sa sa butubutu pude 
vahesi ia sa dia Tamasa. Se Zosaea si koa banara koari na vuaheni onomo gogoto 
made navulu meke kamo pa vuaheni onomo gogoto sia sipu lopu ele podo se Zisu 
Karisito, ba sa poropita Zepanaea si tozi vura nia sa zinama te Zihova pa totoso 
papakana mo koari na totoso arini. Sa ginuana sa pozapoza Zepanaea si, “Zihova si 


lavelave.” 
Pa pinodalaena sa buka si tozia sa sapu na tuti banara si asa, gorena pa tuti te 


Hezikaea. Hokara gua ke tumaeni sa meke zama sisigiti nia sa sa hahanana vilavilasa 
va kaleana tadi na palabatu pa vetu varipitui meke tanisa ginavuna. Koe Zerusalema 
si zama sisigiti la si asa, sapu ele kilu ia rini sa dia Tamasa, gua. Sa nati inavoso te 
Zepanaea si sa minae tanisa “Rane te Zihova.” Na vina kilasa nomana si korapa mae, 
kote raza si asa koari pa Ziuda, gua si asa. Ba pa vina betona sa nana zinama si sa 
inavoso tolavaena te Zerusalema; sari ka visavisa tie sapu koa va tonoto koa Sa si 
kote harupi Sa meke kuri pule ia sa Zerusalema vagurana. 
Sari Nati Pinagapagahana sa Buka 

Sa rane vinaripitui te Zihova. Hinia 1:1 kamo hinia 2:3 

Sari kinaleadi na sinea tadi na popoa sapu koa tata koe Izireli. Hinia 2:4-15 

Sa vina kilasana Zerusalema meke sa tinaharupuna. Hinia 3:1-20 


Sari Zinama Tuketukele ; 
1 Sa zinama te Zihova sapu kamo la koe Zepanaea, sa tuna koreo e Kusi, sa tuna 


koreo e Oedalaea, sa tuna koreo e Amaraea sapu sa tuna koreo e Hezikaea, pa totoso 
sapu koa banara se Zosaea sa tuna koreo e Amoni sa banara pa Ziuda:” 


Sa Rane Tanisa Vinari Pitui te Zihova 
2 “Kote sara pani Rau sari doduru tinitona 


koa sa popoa pepeso,” 
zama vura gua se Zihova. 
3 “Kote sara pani betoni Rau sari tie meke kurukuru; 
kote sara pani betoni Rau sari kurukuru pa galegalearane meke sari igana pa 


kolo. 
Sari tie kaleadi si tago kobi remoremo mo si arini 


pana va mate pani Rau sari tie koasa popoa pepeso,” 
zama vura gua se Zihova. 

4 “Kote nadoro vura la nia Rau sa Limagu koe Ziuda 

meke koari doduru pu koa pa Zerusalema. 
Kote va mate pani betoni Rau koasa vasina hie sari doduru tie koa holadi pu vahesia 

se Beolo, 

sari pozadia ri na tie huporodi meke sari dia hiama, 
5 sarini pu todono pa batu vetu 

pa vinahesidi ri na pinopino, 
sarini pu todono meke zama va tokotokoro la koe Zihova 

beto si la zama tokotokoro pule koasa tamasa Moleki, 
6 sarini pu kekere meke lopu luli ia se Zihova 

meke lopu hata ia rini se Zihova babe tepatepa la koa Sa. 
7 Noso, lopu zama pa Kenuna e Zihova Banara, 
ura sa rane te Zihova si tata kamo. 
Se Zihova si ele va nama pude va vukivukihi; 
meke ele va madi Sa sarini pu ruvati Sa. 
8 Koasa rane sapu va vukivukihi se Zihova 
si kote va lipulipu i Arau sari na koburu tavia 
meke sari tuna koreo sa banara 
meke doduru arini pu va sagei 
sari poko sapu karovodi. 
9 Koasa rane asa si kote va lipulipu i Arau sari doduru arini pu korodia neti koasa 


nugunuguruana vetu,” 
arini pu va sini nia tie matedi 
meke sinekesekei sa zelepade tadi dia tamasa. 
10 Koasa rane asa,” zama vura gua se Zihova, 
“si na kabo si kote sage gua koasa Sasada Igana, 
na uui si kote mae gua koasa Kukuru Vasileana Vagura, 
meke na vevehe tinahuara lavata” si kote mae gua koari na togere. 
11 Mu uui, agoi pu koa pa vasina maketi; 
doduru mua tie holuholu si lopu keke kote koa hola, 
doduru pu holuholu pa siliva si kote ta huara. 
12 Pa totoso asa si na zuke kote hata ni Rau sari pa Zerusalema, 
meke va lipulipu i sarini pu kokoa va leana, 
pu guana vaeni koa holana pa nana vovoina, 
pu balabala sapu, 'Loketona si kote tavete ia e Zihova, 
be leanana sia ba be kaleanana,' gua. 
13 Sari dia tinago si kote ta vagi taloa, 
sari dia vetu si kote ta huara. 


Kote tavete vetu si arini . 
ba lopu kote koa i rini; 


kote lete inuma vaeni si arini , 
ba lopu kote napoi rini sari vaeni.” 


Sa Rane Nomana te Zihova 
14 “Sa rane nomana te Zihova si tata kamo, 
meke tuturei mae sia. 
Va avoso! Sa kabo koasa rane te Zihova si kote pasana, 


sa uui tadi na varane vasina si kote ta avoso. 
15 Sa rane asa si kote na rane tinaņaziri te Zihova, 
na rane tinasigiti meke tinalotana, 
na rane tinasuna meke tinahuara, 
na rane hupohuporona meke koa ia ninunala 
na rane opoadumu ia na lei meke dudukurumu, 
16 na rane tanisa kabona sa buki meke sa kukili varipera koari na vasileana ta gobadi 
meke koari vetu hakehakei ululudi koari na iio pa goba. 
17 Na tinalotana si kote paleke mae nia Rau koari na tie 
meke kote ene guana tie bebehudi si arini, 
sina ele tavete va sea la si arini koe Zihova. 
Sari ehara dia si kote titisae guana kavuru 
meke sari lagudia si kote vura guana boni tie. 


ü 1:9 1 Samuela 5:5 * 1:10 Gina zama nia sa poropita sa hinuara tadi na beku koari na toqere pa Zerusalema. 

18 Sari dia siliva meke dia golo si lopu kote harupi si arini 


koasa rane tanisa tinanaziri te Zihova. 
Sa kono te Zihova si kote va mae ia sa nika | 
sapu kote gani pania sa doduruna sa kasia popoa, 


ura kote va mate va hodaki Sa sari doduru pu koa koasa popoa pepeso.” 


2 


Na Tinioko pude Kekere 

1 Mi varigara gamu, mi varigara, 

agoi na butubutu variva kurekuremu, 
2 sipu lopu ele kamo sa totoso ta mutina 

meke givusu taloa nia sa rane asa guana duduli popana, 
sipu lopu ele kamo atu koa gamu sa binugoro te Zihova, 

sipu lopu ele kamo atu koa gamu sa rane tinaņaziri te Zihova. 
3 Mi hata ia se Zihova, doduru gamu pu va pepekae koasa popoa, 

pu taveti gua sapu garunu ni Sa. 
Hata ia sa tinonoto, hata ia sa vina pepekae; 

hokara kote tava aqoro si gamu 

koasa rane tanisa binugoro te Zihova. 


Sa Tinahuara Tadina Popoa pa Pilisitia 
4 Qaza si kote ta veko palae 
meke Asikeloni si kote ta huara. 
Pana korapa rane si kote kokoba sa popoa Asidodi 
meke Ekoroni si kote ta rabutu.” 
5 Mi ta lotaņa si gamu pu koa pa raratana, 
kei gamu tie pa Pilisitia; 
sa zinama te Zihova hie si raza atu koa gamu, 
kei gamu pa Kenani, sa popoa tadi pa Pilisitia. 
“Kote huara pani gamu Rau 
meke lopu keke si kote koa hola.” 
6 Sa popoa pa kali masa, vasina koa sari tie Pilisitia, 
si kote na vasina tadi na sepati meke bara tadi na sipi. 
7 Kote dia ri ka visavisa tie koa holadi pa butubutu te Ziuda; 
vasina kote la kopu sipi si arini. 


Pana veluvelu si kote eko dia 
pa vetu tadi tie Asikeloni. 


Se Zihova sa dia Tamasa kote kopuni; 
kote poni pule ni Sa sari dia tinago. 


Varipitui La koari Moabi meke Amoni se Zihova 

8 Zama se Zihova, “Ele avosi Rau sari vina sisire tadi pa Moabi 

meke sari hinegere tadi tie Amoni, 
pu va sisire ni sari Oua tinoni 

meke hiva la rapati sari dia popoa.” 
9 Gua ke, sapu hinokara gua sapu toaqu si Arau,” 

zama vura gua se Zihova Tadi na Qeto Minate, sa Tamasa tadi pa Izireli, 
“hinokara sapu Moabi si kote gua sa popoa Sodomu, 

Amoni si kote gua sa popoa Qomora, 

na vasina sapu duduli mo koa ia, meke na pou soloti, 
na vasina sapu kote loke laena ninae rane ka rane. 
Sari Oua visavisa tie koa holadi kote la vagi pani sari dia tinago; 
saripu koa hola koasa Qua butubutu kote tago hobei sari dia pepeso.”” 
10 Hje si kote vagia rini koasa dia vinahesi pule, 
koasa dia vina sisire meke hinegeredi rina tinoni te Zihova Tadi na Oeto Minate. 
11 Kote variva matagutu hola se Zihova koa rini 
totoso huari Sa sari doduru tamasa koasa popoa. 
Sari butubutu pa doduru vasina kote vahesi ia si Asa, 
doduru arini pa hopeke dia popoa. 


Varipitui La koari Itiopia meke Asiria 
12 “Gamu tugo, na tie pa Itiopia, 
ba kote ta seke koasa Qua vedara,” gua se Zihova.” 
13 Kote nadoro vura la nia Sa sa Limana koari pa kali gede 
meke huaria si pa Asiria, 
se Ninive sa nati vasileana si kote ivulu 
meke popa gua pa gega.” 
14 Sipi meke bulumakao si kote eko vasina, 
sari kurukuru pa doduru kineha mo. 
Sari duduru si kote mae tavete vori koari na dedegere vetu. 
Pana titioko rini si kote kokodala nuguru koari na vuida, 
remoremo patu Si kote tukui sari sasada nuguru, 
meke sari huda sida sapu gasogasoni si kote ta novala koari na ruku na rimata. 
15 Hierana sa vasileana lavata sapu vahesi pule hola nia 
sapu koa loketona matagutu nia. 
Zama guahe si asa telena, 
“Arau mo, meke loketona pule si pa kaligu rau,” gua. 
Namu dono hikare toa si asa kamahire, 
na putaputana tadi na kurukuru pinomo! 
Doduru pu ene hola si hegere 
meke hiruni lima dia, na getu. 


3 


Sinea meke Hinarupu te Zerusalema 
1 Mani talotana sa vasileana lavata sapu sinia na tie nonovala, 
na tie va karikaridi, na tie seke tinarae meke boni dia hahanana! 
2 Lopu va tabe la pa keke tie si asa, 
lopu hiva tava tonoto si asa. 
Lopu rane la si asa koe Zihova, 
meke lopu tata la si asa koasa nana Tamasa. 
3 Sari nana palabatu tinavete si guari na laione kurumudi, 
sari nana tie varipitui si guari na siki pinomo oviadi, 
sapu lopu hoke va bogisi ginani. 
4 Sari nana poropita si ninira hola sa dia vinahesi pule; 
na tie sekesekei meke lopu boka ta ronu si arini. 
Sari nana hiama si va boni ia rini sa Zelepade 


meke luli nia dia hiniva rini sa tinarae te Zihova. 
5 Se Zihova sapu koa pa korapana sa si tonotona; 

loke Nana sinea si Asa. 
Ninae munumunu si variponi nia Sa sa vinilasa va tonoto, 


meke lopu va hola ia Sa si keke rane vaqura, 
ba saripu lopu koa va tonoto si loke dia kinurekure. 
6 Zama se Zihova, “Sari na butubutu si ele seke pani Rau; 
sari dia vasidi niniradi si ta huara palae. 
Sari dia sirana si va ivulu pani Rau, 
ke loke tie ene nuquri. 
Sari dia vasileana lavata si ta huara; 
loke tie si kote koa hola, lopu keke hokara. 
7 Zama la ia Rau sa vasileana lavata, 
“Hinokara kote pamana Nau agoi 
meke kote va tabei goi sari ginegese!' gua. 
Pude lopu ta seke palae sa nana vetu kinoa, 
meke lopu kamo la koa sa sari Qua vina kilasa. 
Ba korapa ninira hola tu koa rini 
si pude tavete va kaleana koari doduru dia tinavete. 
8 Gua ke aqa va leana Nau,” zama vura gua se Zihova, 


“koasa rane sapu kote turu sage si Arau meke zutu gamu Rau. 


Ele va ego ia Rau pude varigarani sari butubutu, 
pude varigarani sari butubutu banara 

pude Maqu zoropo la nia koa rini sa Qua tinaņaziri, 
sa doduruna sa Qua binugoro ninirana. 

Doduruna sa kasia popoa si kote ta gani va mate 
koasa hurununa sa Qua kinonokono bugorona.” 


Sa Vina Tatarana sa Kinekere 


9 Zama pule se Zihova, “Meke tiqe kote va via i Rau sari berudi ri tinoni, 


pude boka vahesia ri doduru sa Pozana e Zihova 
meke va nabulu varigara la si arini koa Sa. 

10 Podalae pa kalina la koari na ovuku pa Itiopia 
si arini pu vahesi Au, sari Qua tinoni ta hurakataedi, 
si kote mae veko vinariponi koa Rau. 

11 Koasa rane asa si lopu kote tava kurekure si gamu 
koari doduru sinea sapu tavete maeni gamu koa Rau, 


sina kote va rizu i Arau koasa vasileana lavata hie 
sarini pu qetuni sari dia vinahesi pule. 


Lopu kaqu va titie pule si gamu 
koasa Qua toqere hopena. 

12 Ba kote veko hola i Arau pa varikorapa mia 
saripu koa va pepekae, 
arini pu rane ia sa Pozana e Zihova. 


13 Sari ka visavisa tie koa holadi pa Izireli si lopu kote tavete va kaleana; 


loke koha si kote zama nia rini, 
loke sinekesekei si kote vura pa nuzudia. 
Kote hena si arini meke eko dia 


meke loke tie kote va matagutu i.”” 


Sa Kinera Qetuqetu 
14 Mu kera Zerusalema pa Zaione. 
Kukili vura, agoi Izireli! 

Mu getugetu pa doduruna sa bulomu, 
agoi Zerusalema! 
15 Ele vagi pania e Zihova sa vina kilasamu agoi, 
ele va kekere pule ia Sa sa mua kana. 
Se Zihova, sa Baņara pa Izireli, si koa Nana koa goj; 
lopu keketona si kote matagutu pule nia agoi. 
16 Pa rane asa si kote zama si arini koe Zerusalema, 
“Kei Zaione, mu lopu matagutu si agoj; 
lopu va malumi sari limamu pude sigoto guana lima matedi. 
17 Se Zihova sa mua Tamasa si koa turanigo, 
na ninira hola si Asa pude variharupi. 
Kote qetu hola nigo Sa si agoi, 
kote va noso igo Sa koasa Nana tataru, 
kote vata dogoro nia Sa sa Nana qinetu pa kinerakera. 
18 Sari tinalotanadi ri na inevana ta vizatadi 
si kote va rizu pani Rau koa goj; 
na vari mamati si arini meke na kinurekure koa goi. 
19 Dotu, pa totoso asa si kote va lipulipu i Rau sari doduru pu tavete va kaleana atu 
koa gamu; 
kote harupi Rau saripu ike 
meke varigara ni sarini pu ta hurakatae. 
Kote poni vinahesi Arau meke na vina lavata 
pa doduru popoa pu tava kurekure si arini. 
20 Pa totoso asa si kote varigara ni gamu Arau; 
pa totoso asa si kote turana puleni gamu Rau pa mia popoa. 
Kote ponini gamu vinahesi Arau meke vina lavata pa vari korapadi ri doduru tiena 
sa popoa pepeso 
totoso poni puleni gamu Rau sari mia tinago 
sipu korapa donototo mia,” 
zama gua se Zihova. 


Hagai 1:1 1325 Hagai 1:11 


SA BUKA TE 
HAQAI 


o Sa Vinabakala 
Poropita Haqai si koa keke gua pa totoso te poropita Zakaraea. Ari karua sovuti 


sarini pu puledi pa tinaraovo pude va hokoto ia sa kinuri pulena sa Zelepade te 
Tamasa. Sa tinavete pa Zelepade si ele podalae tu pa totoso baņara se Saerasi pa 
Pesia. Asa va malumu i sari kaiqa tie ta raovodi pa Babiloni pude pule la pa Ziuda 
meke kuri pule ia sa Zelepade pa Zerusalema. Ba ta qoraqora sa tinavete meke noso 
si asa. Sipu banara hobe se Dariasi pa Pesia si va malumu i sa pude hoda ia sa 
tinavete koasa Zelepade. Asa sa totoso sapu ta garunu se Haqai pude zama vura ni 


sari zinama te Tamasa. . , 
Sa buka te Haqai si papakana mo, tata gugua mo te Obadaea, ba sari inavoso tanisa 


si arilaedi hola. Va bakalia Haqai sa laena sa sineke tinarae meke sa linuli tinarae. 
Lopu masuru sa pepeso meke lopu nonoga pavei la sari poata sokudi, sina sa Tamasa 
meke sa Nana vetu si lopu ta galagalae. Ke qaqiri sari tie meke kuri va hokoto ia rini 
sa Zelepade te Tamasa. 

Sa vetu si lopu leleana sisigiti gugua sapu te Solomone ba sa tinolava tanisa pa vugo 
repere si kote noma hola nia sapu te Solomone, gua sa zinama te Tamasa sapu zama 
vura nia e Haqai. 

Sari Nati Pinaqapaqahana sa Buka 
Ta garunu koe Tamasa pude ta kuri pule sa Zelepade. Hinia 1:1-15 
Inavoso variva manotona meke koa ia na rinoverove. Hinia 2:1-23 


Na Tinioko Pude Kuri Pulea sa Zelepade 

1 Koasa vina rua vuaheni pa binaņara te Dariasi, pa rane kekenu koasa vina onomo 
sidara, si kamo la koe Haqai sa poropita sa zinama te Zihova pude tozi lania koe 
Zerubabele sa tuna koreo e Silitili, sa qavuna pa Ziuda meke koe Zosua sa tuna koreo 
e Zehozadaki, sa nati hiama kenukenue:” 

2 Hiera gua si zama nia e Zihova Tadi na Qeto Minate: “Zama guahe sari tie hire, 
‘Sa totoso si lopu ele kamo pude kuri ia sa Zelepade te Zihova,’ gua.” 

3 Meke kamo la gua koe poropita Hagai sa zinama te Zihova: 4 “Vea, na mia totoso 
eke mo gamu sia pude koa koari na vetu sapu ta goba va leleana, totoso koa ta huara 
eko mo sa Zelepade Taqarau hie?” gua si Asa. 

5 Ego, hiera gua si zama nia e Zihova Tadi na Qeto Minate: “Viliti va leana i sari mia 
hahanana, $ Ele lete va soku si gamu, ba vasinahite mo si paketi gamu. Henahena si 
gamu, ba lopu boka dena. Napo tugo ba lopu pada. Sage poko ba lopu manini. Vagi 
tinabara si gamu ba voi i gamu pa huneke vovoina poata sapu koa i na lopa.” 

7 Hiera gua si zama nia e Zihova Tadi na Qeto Minate: “Viliti va leana i sari mia 
hahanana. ê Sage la koari na toqere mamu paleke gore mae ni sari na lalabete mamu 
kuri ia sa Qua vetu, pude Maqu qetu si Arau pa korapana meke tava lavata,” zama 
gua se Zihova. 

9 “Sokudi si balabala i gamu pude vagi, ba vasinahite mo si vura. Sapu paleke mae 
ni gamu koari na mia vetu si ivu pani Rau. Na vegua?” zama vura gua se Zihova 
Tadi na Qeto Minate. “Koa gua koasa Qua vetu sapu koa ta huarana eko mo, sipu 
korapa tupiti taveti gamu sari mia vetu soti. 10 Gua ke, koa gua koa gamu, si kote 
tuqe pule nia sa galegalearane sari nana ruku meke sa pepeso kote tuqe pule nia sa 
nana linetelete. 11 Na sone si veko la nia Rau koari na pezara na toqere, koari na 

linetelete, na inuma vaeni, na huda olive, meke nasa pule si vura pa pepeso, koari na 
tie meke kurukuru, meke koari na tinavete pa lima mia,” gua si Asa. 


Va Tabea rina Tinoni sa Ginarunu te Zihova 

12 Meke va tabe ia ri Zerubabele sa tuna koreo e Silitili, Zosua sa tuna koreo e 
Zehozadaki, sa nati hiama kenukenue, meke sari doduru ka visavisa tinoni koa holadi 
sa zinama te Zihova sa dia Tamasa meke sa inavoso te Hagai sa poropita. Ura e Zihova 
sa dia Tamasa na garunia si asa, meke pamana nia rina tie se Zihova. 

13 Meke poni Hagai, sa tie paleke inavoso te Zihova, sa inavoso te Zihova hie koari 
na tinoni: “Arau korapa koa turana gamu si gamu,” zama vura gua se Zihova. Ke va 
gevuru ia e Zihova sa maqomaqona e Zerubabele sa tuna koreo e Silitili, sa qavuna pa 
Ziuda, sa maqomaqona e Zosua sa tuna koreo e Zehozadaki, sa nati hiama, meke sari 
magomagodi ri doduru ka visavisa tinoni koa holadi. Ke mae si arini meke podalae 
tavetavete koasa Zelepade te Zihova Tadi na Qeto Minate, sa dia Tamasa, 15 koasa rane 
vina hiokona made pa vina onomo sidara koasa vina rua vuahenina sa binanara te 
Dariasi’. 


2 


Sa Tinolava Tanisa Zelepade Vaqurana 

1 Koasa vina hiokona eke rane pa vina zuapa sidara, si kamo gua koe poropita 
Hagai sa zinama te Zihova: 2 “Mu zama la ia se Zerubabele sa tuna koreo e Silitili, 
sa qavuna, koe Zosua sa tuna koreo e Zehozadaki, sa nati hiama kenukenue, meke 
koari ka visavisa tinoni koa holadi isara. Nanasa i, 3 ‘Esei si koa hola koa gamu sapu 
dogoria sa tinolava tanisa Zelepade kekenu? Vea dono gua si asa koa gamu kamahire? 
Hokara dono guana keke vetu hoborona mo sia?” 4 Ba agoi Zerubabele, kamahire si 
mu va ninirae,' zama vura gua se Zihova. ‘Agoi Zosua, tuna koreo e Zehozadaki, sa 
nati hiama, mu va ninirae. Mi va ninirae, gamu doduru tinoni koasa popoa, zama 
vura gua se Zihova, ‘mamu tavetavete. Ura Arau korapa koa turana gamu si gamu,’ 
zama vura gua se Zihova Tadi na Qeto Minate. > ʻHierana sapu variva ego nia Arau 
koa gamu totoso vura si gamu pa Izipi. Meke koa koa gamu sa Magomagogu Arau. 
Mi lopu matagutu.”” 

6 Hiera gua si zama nia e Zihova Tadi na Qeto Minate: ‘Pa vasi totoso hite si kote 
niu ia Rau sa galegalearane meke sa popoa pepeso, sa kolo lamana meke sa pepeso 
popana.” 7 Kote niu i Arau sari doduru butubutu, meke sari tinago tadi doduru 
butubutu si kote mae tani, meke kote va siņi nia tinolava Rau sa Zelepade hie, zama 
gua se Zihova Tadi na Qeto Minate. 

8 “Na siliva si Qua meke na qolo si Qua tugo,’ zama vura gua se Zihova Tadi na Qeto 


Minate. 
3 ‘Sa tinolava tanisa Zelepade hie si kote hola nia sa tinolava tanisa Zelepade koana, 


meke koasa vasina hie si kote veko ia Rau sa binule,’ zama vura gua se Zihova Tadi 
na Qeto Minate.” 


La Nanasa sa Poropita koari na Hiama 

10 Koasa hiokona made rane pa vina sia sidara, koasa vina rua vuahenina sa 
binanara te Dariasi, si kamo mae koe Hagai sa poropita sa zinama te Zihova: 11 “Hiera 
gua si zama nia e Zihova Tadi na Qeto Minate: ‘Nanasi sari hiama sapu sa gua sa 
tinarae: 12 Be guana hade vagi ia keke tie si keke masa, sapu tava madina, pa nana 
poko meke tiqu hola ia sa poko tanisa si keke bereti babe ginani kinana, na vaeni, 
na oela babe kaiqa ginani pule, si vea kote karovo sa vina madi asa meke madi tugo 
sapu ta tiqu?” 

Olana sari hiama, “Lokari,” gua. 

13 Ke zama se Hagai, “Be keke tie si tava boni, sina tigu tini matena si asa, beto 
si tigu hola ia pule sa si keke ari tinitona hire, si vegua, kote boni tugo sa tinitona 
asa?”” 

Olana pule sari hiama, “Uve, kote boni si asa,” gua. 

14 Meke zama se Hagai, “Zama vura guahe se Zihova, 'Kote gua tugo asa sari tie hire 
meke sa butubutu hie pa Kenugu. Be nasa si tavetia rini meke be nasa si vukivukihi 
nia rini vasina, si kote boni tugo, sa tinavete meke sa vinukivukihi.’ 


Va Tatara nia Tamasa sa Nana Minana 

15 'Ego, podalae pa rane ninoroi si mu viliti ia si gua hie, vilitia sapu vegua sa mia 
ginugua sipu lopu ele vari hakei la sari patu koa sa Zelepade te Zihova hie. 16 Totoso 
la pudiki si keke tie koa keke kobi ginani sapu hiokona puta koa ia, si manege puta 
mo si boka ta vagi. Meke totoso la si keke tie pude vagi ia si keke gogoto lita vaeni si 
made navulu puta lita mo si koa. 17 Arau seke pani sari doduru tinavete pa limamia 
pa minoho, nokinoki, meke givusu, na kabukabue aesi, gua ba lopu hite kekere mae 
si gamu koa Rau, zama vura gua si Arau Zihova. 18 Podalae koasa rane hie, koasa 
hiokona made rane pa vina sia sidara, si mi vilitia sa rane sapu tavetia gamu sa 
sinokiraena sa Zelepade te Zihova. Viliti va leana ia gamu: 19 Vea, koa dia kaiqa kiko 
koa holadi pa vetu vekovekoana ginani? Ura kamo kamahire si loketoņadi sari vua 
koari na inuma vaeni meke huda piqi, sari pomeqaraneti, meke huda olive. 

Podalae koasa rane hie si kote mana ni gamu Arau si gamu,’ gua se Zihova.” 


Sa Vina Tatara te Zihova koe Zerubabele , , 
20 Kamo pule mae sa Zinama te Zihova koe Haqai pa vina rua totoso koasa rane 


tugo asa, vina hiokona made rane pa vina sia sidara: 21 “Tozi nia se Zerubabele sa 
gavuna pa Ziuda sapu kote niu ia Rau sa galegalearane meke sa popoa pepeso. 7? Kote 


va betoi Arau sari habohabotuana binanara meke kote huari Rau sari niniranira tadi 
butubutu banara sapu karovodi. Kote va opo i Rau sari na totopili varipera meke sari 


tie koidi; sari hose meke sari tie koidi si kote hoqa, teledia kote vari seke va matei. 
23 Koasa rane asa, zama vura gua si Arau Zihova Tadi na Qeto Minate, si kote vagi 
igo Arau si agoi, Qua nabulu Zerubabele sa tuna koreo e Silitili, zama vura gua si Rau 
Zihova, meke kote tavete igo Rau pude guana Qua rini binaņara pa kakarutuqu, ura 
na ele vizata igo Arau si agoi, zama vura gua si Rau Zihova Tadi na Qeto Minate.” 

SA BUKA TE 
ZAKARAEA 
Sa Vinabakala 


Poropita Zakaraea si ene zama pa mudina sa tinaraovo pa Babiloni. Sa ginuana 
sa pozapoza Zakaraea si, “Balabala ia se Zihova,” gua, meke na tuti hiama si asa. 
Podona pa Babiloni si asa meke somana luli pule mae pa Ziuda koasa hinagi kekenu 
pa tinurana te Zerubabele. 

Sa pepeso si lopu masuru meke sa poata si tasuna sina sari dia sinea si lopu tava 
via na loke Zelepade si koa pude va vulasa pani sari sinea meke va mana pule ia sa 
popoa, gua sa sinovutu te poropita Zakaraea, meke asa tugo sapu te poropita Hagai. 
Ke gagiri sari tie meke va hokoto ia sa Zelepade te Tamasa, meke podalae pule sa 
vinahesina e Zihova tanisa butubutu Izireli. 

Kaiga kinorokorotae te Zakaraea pa guguana e Karisito si gua hire: Sa Lelana (hinia 
3 meke hinia 6); Karisito sa Banara meke sa Hiama (Hinia 6:13); sa ninuguru te 
Karisito pa Zerusalema koi pa don'ki (Hinia 9:9,10); Karisito sa Sepati (Hinia 11:12,13); 
tava mate pa korosi se Karisito (Hinia 12:10); sa tinasigiti te Karisito (Hinia 13:7); 
meke, sa pinule mae te Karisito (Hinia 14). 

Sari Nati Pinagapagahana sa Buka 
1. Sa Tinioko pude kekere koari na sinea. Hinia 1:1-6 
2. Sa butubutu banara tanisa Banara madina. Hinia 1:7 kamo hinia 8:23 
a. Ka vesu dinogodogorae. Hinia 1:7 kamo hinia 6:8 


b. Tava banara sa nati hiama kenukenue. Hinia 6:9-15 Za o. 
c. Sa inolana koasa ninanasa koasa guguadi ri na inevaņa. Hinia 7:1 kamo hinia 
8:23 
3. Karua kinorokorotae mamatadi. Hinia 9:1 kamo hinia 14:21 
a. Sa minae kekenu tanisa Karisito. Hinia 9:1 kamo hinia 11:17 
b. Sa minae vina rua tanisa Karisito. Hinia 12:1 kamo hinia 14:21 


Na Tinioko pude Kekere Pule La koe Zihova 

1 Koasa vina vesu sidara pa vina rua vuahenina sa binanara te Dariasi, si kamo 
mae sa zinama te Zihova koe Zakaraea sa poropita, sa tuna koreo e Berekaea, sa tuna 
koreo e Ido:* 

2 Zama se Zihova, “Bugoro sisigiti ni Arau Zihova sari tamamia pa totoso pukerane. 
3 Gua ke mu tozini sari na tinoni: Hiera gua si zama nia e Zihova Tadi na Qeto Minate: 
‘Kekere pule mae koa Rau,’ zama vura gua se Zihova Tadi na Qeto Minate, ‘meke Arau 
si kote kekere pule atu koa gamu,’ zama gua se Zihova Tadi na Qeto Minate. 4 Mi lopu 
gugua ari na tiatamamia pukerane, koa rini sapu zama vura guahe sari poropita pa 
totoso arini: Hiera gua si zama nia e Zihova Tadi na Qeto Minate: ‘Mi kekere koari 


mia hahanana kaleanadi meke sari mia tinavete kaleanadi.' Ba korodia va avoso 
babe va talina mae koa Rau, zama vura gua si Arau Zihova. > Avei sari tiatamamia 


pukerane? Meke sari poropita, vea, toa hola sari? $ Ba doduru pu zamani Arau koari 
na Qua nabulu, sari poropita, si ta evaņa koari tiatamamia pukerane gua sapu ele tozi 
Rau. Sa laena sa si kekere si arini meke zama guahe, 'Ele tavete mae nia e Zihova 
Tadi na Qeto Minate koa gami sapu garodi ri mami hahanana meke tinavete, gua 
sapu ele tozia Sa si ele tavetia Sa, gua,” zama vura gua se Zihova. 


Dogori Poropita pa Dinogodogorae sari na Hose 

7 Koasa rane vina hiokona made pa vina manege eke sidara, sa sidara Sebati, pa 
vina rua vuahenina sa binanara te Dariasi, si mae sa zinama te Zihova koe Zakaraea 
sa tuna koreo e Berekaea, sa tuna koreo e Ido. 

8 Pana boni si kamo koa rau si keke dinogodogorae, meke isana pa kenugu si keke 
tie korapa koi pa keke hose zinara meke turu nana koari na huda metolo pa keke 
lolomo hite. Pa mudina sa si kaiga hose zinara, bupara, meke kekeorodi. 

9 Ke nanasa si rau, “Qua banara, nasa si hire?” 

Olana sa mateana sapu korapa zama mae koa rau, “Kote va dogoro nigo Arau 
sapu nasa si arini,” gua. 

10 Meke va bakala mae nia sa tie sapu turu nana koari na huda metolo, “Arini sapu 
garuni e Zihova pude ene betoa sa doduruna sa popoa pepeso.” 

11 Meke la totozi si arini koasa mateana te Zihova, sapu turu nana koari na huda 
metolo, “Ele ene betoa gami sa popoa pepeso meke dogoria gami sapu sa doduruna 
sa kasia popoa si magogoso meke koa pa binule,” gua si arini. 

12 Meke zama sa mateana te Zihova, “Zihova Tadi na Oeto Minate, vea seunae gua 
si kote tuge pule nia Goi sa tataru variva taleosae koe Zerusalema meke koari na 
vasileana pa Ziuda, sapu bugoroni Goi koari ka zuapa navulu puta vuaheni?” gua si 
asa. 3 Ke zama va mamana la se Zihova koasa mateana sapu zama mae koa rau. 

14 Meke zama sa mateana sapu korapa zama mae koa rau, “Mu zama vura nia sa 
zinama hie: Hiera gua si zama nia e Zihova Tadi na Qeto Minate: ‘Kono sisigiti ni 
Arau sari Zerusalema meke Zaione, 15 ba bugoro holani Arau sari butubutu sapu koa 
va leana meke loketona matagutu nia. Na bugoro hite mo si Arau ba teledia va noma 
ia sa dia tinasigiti na tinasuna.’ 

16 Gua ke, hiera gua si zama nia e Zihova: ‘Kote pule la si Arau pa Zerusalema 
pude vata dogoro nia sa Qua tataru variva taleosae, meke vasina kote ta kuri pule 
sa Qua Zelepade. Meke sa aroso padapadana si kote ta nadoro karovo koasa popoa 
Zerusalema,' zama vura gua se Zihova Tadi na Qeto Minate. 

17 Mu zama vura gua pule hie: Hiera gua si zama nia e Zihova Tadi na Qeto Minate: 
‘Sari Qua vasileana si kote totolo vura i na tinagotago, meke kote va manoto pule ia 
Zihova sa popoa Zaione meke kote vizata ia Sa sa popoa Zerusalema,' gua.” 


Ta Dogoro pa Dinogodogorae sari na Kikiho 
18 Meke dono sage si arau meke isana pa kenugu si ka made kikiho! 19 Nanasa ia 
rau sa mateana sapu zama mae koa rau, “Nasa si hire?” 
Meke olana mae si asa koa rau, “Arini sari na kikiho sapu va hurakatae i sari tie 
pa Ziuda, Izireli, meke Zerusalema,” gua si asa. 
20 Meke va dogoro nau e Zihova si ka made tie peqopeqo. ?1 Nanasa si arau, “Nasa 


si hiva mae tavetia arini hire?” o , , 
Olana si asa, “Sari na kikiho si arini sapu va hurakatae i sari na tie pa Ziuda, pude 


lopu keke tie si kote boka turu va tia i. Ba sari tie peqopeqo hire si mae pude va 
matagutu i meke gona goreni sari na kikiho,” gua si asa. 


2 


Dinogodogoraena sa Aroso Padapadana 

1 Meke dono sage si arau, meke isana pa kenugu si keke tie, taninia nana pa limana 
si keke aroso padapadana! 2? Nanasa si arau, “Pavei si korapa la agoi?” 

Olana au sa, “La pude pada ia sa vasileana pa Zerusalema, pude dogoria vea labe 
gua meke gele gua si asa,” gua. 

3 Meke ta luarae koa rau sa mateana sapu zama mae koa rau, meke mae tutuvu 
ia keke votiki mateana si asa 4 meke zama ia sa, “Haqala, mamu la tozi nia sa tie 
vagura isa sapu paleke padapadana, sapu zama guahe se Zihova, 'Zerusalema si kote 

na vasileana sapu loke gobana sina kote sini hola ia na tie meke bulumakao na sipi si 
pa korapana. > Meke Arau Telequ si kote na goba nika pa vari likohaena, meke Arau 
si kote tinolava nedalana tanisa,’ zama vura gua se Zihova.” 


Saripu Ta Raovo si Ta Tioko Pude Pule 

6 Zama pule se Zihova koari Nana tinoni, “Mae! Pule mae! Govete nia sa popoa pa 
kali gede” sana,” zama vura gua se Zihova, “ura Arau ele hurakatae lani gamu koari 
doduru kasia ia ka ia,” zama vura gua se Zihova. 

7 Kei gamu pu ta raovo taloa pa Zaione pu koa pa Babiloni, mi govete! Mi pule mae 
pa Zerusalema kamahire. 8 Ura asa sapu seke gamu si seke ia sa sapu arilaena hola 
koa Sa. Ke va lavatau meke garunu lani au e Zihova Tadi na Qeto Minate pude tozia 
sa inavoso hie koari na butubutu pu hiko pani sari na likakalae koari Nana tinoni. 
Ura zama guahe se Zihova Tadi na Qeto Minate, 9 “Arau Zihova telequ si kote ovulu 
sage la nia sa Limaqu koa rini, pude kote ari na dia pinausu mo kote saputu vagi koa 
rini sari dia tinagotago.” 

Pana tava gorevura si hie si kote gilania doduru tie sapu e Zihova garunu lani au 


si arau. 
10 “Kei gamu na tinoni pa Zaione, mi kukili na qetuqetu. Ura Arau si korapa mae, 


meke kote koa turaņa gamu,” zama vura gua se Zihova. 11 “Soku butubutu si kote 
somana koa Arau Zihova koasa rane asa meke kote ta evaņae na Qua tinoni si arini, 
meke Arau si kote koa turana gamu. 

Pa totoso asa si kote tumae nia gamu sapu e Zihova Tadi na Qeto Minate si garunu 
atu nau si arau koa gamu. 12 E Zihova kote tago ia si pa Ziuda, guana Nana hinia 
koasa popoa hopena, meke kote vizata pule ia Sa si pa Zerusalema. 13 Mi koa noso pa 
kenuna e Zihova, gamu doduru tinoni, sina ele vura mae si Asa koasa Nana vasina 
hopena.” 

Sa Dinogodogorae te Zakaraea koe Zosua sa Nati Hiama 

1 Meke va dogoro nau sa se Zosua sa nati hiama kenukenue turu nana pa kenuna 
sa mateana te Zihova, meke se Setani si turu nana pa kali mataona sa, nama pude 
zutu ia se Zosua, gua.” 2 Zama la ia Zihova se Setani, “Arau Zihova gegese igo si agoi, 
Setani! Arau Zihova sapu ele vizatia sa popoa Zerusalema, gegese igo si agoi! Vea, 
lopu guana huda ta saputu vurana pa nika tu sa tie hie?” gua si Asa.” 

3 Ego se Zosua si na poko burenedi toa si va sage i sa meke turu nana pa kenuna sa 
mateana. “Zama la sa mateana koa rini pu turu pa kenuna sa, “Vagi pani sari nana 
poko burenedi.” 

Meke zama la si asa koe Zosua, “Isana, ele vagi pani rau sari mua sinea, meke kote 
va sage nigo poko arilaedi arau si agoi,” gua si asa. 

5 Meke zama si arau, “Va hake nia keke pusi batu viana pa batuna.” Ke va hake nia 
rini si keke pusi batu viana pa batuna meke va poko ia rini, sipu korapa turu nana 


vasina sa mateana te Zihova. , , , aa 
6 Meke va paleke nia sa mateana te Zihova sa zinama hie koe Zosua: 7 “Hiera gua 


si zama nia e Zihova Tadi na Qeto Minate: ‘Pana ene luli i agoi sari Qua sirana meke 
kopuni agoi sari gua pu hivani Arau, si tiqe kote kopu nia goi sa Qua vetu meke lalae 
ni sari Qua varivarigarana, meke kote ponigo Arau si keke lolomo koa rini pu korapa 


turu hire. 
8 Va avoso, kei agoi Zosua, sa nati hiama kenukenue meke sari mua hiama pu 


korapa habotu pa kenumu, gamu si na vina gilagila koari na tinitona pu korapa mae: 

Arau kote turana mae nia sa Qua nabulu, sa Lelana.” 9 Dono la, sa patu sapu va 
habotu ia Arau pa kenuna e Zosua! Ka zuapa mata si koa koasa keke patu asa, meke 
kote gasi ia Rau koasa si keke kinubekubere, zama gua se Zihova Tadi na Qeto Minate, 
‘meke kote vagi pania Rau pa keke rane mo sa sinea tanisa popoa hie. 

10 Koasa rane asa si kote hopeke ruvati gamu sari turana mia pude la habotu pa 
kauruna sa Nana vaeni meke huda piqi, zama vura gua se Zihova Tadi na Qeto 


Minate.”” 

Sa Tuturuana Zuke Oolo meke Karua Huda Olive 
1 Meke pule mae sa mateana sapu zama koa rau meke va vanunau sa, guana sapu 
putagu tu si arau. 2 Nanasau sa si arau, “Nasa si dogoria agoi?” 
Olana si arau, “Na tuturuana zuke qolo sapu koa ia na baolo panauluna. Ka zuapa 
zuke si koa koasa tuturuana zuke, sapu koa i ka zuapa lozi zuke. 3 Meke koa dia tugo 
si karua huda olive pa vari kalina sa tuturuana zuke, keke pa kali matao meke keke 


pa kali gedena sa tuturuana zuke.”* 

4 Nanasa ia rau sa mateana sapu zamazama koa rau, “Qua banara, nasa si hire?” 

5 Olana si asa, “Vea, lopu tumae nia tu goi sapu nasa si hire?” 

“Lokari, qua banara,” olana gua si arau. 

6 Ke zama si asa koa rau, “Hierana sa zinama te Zihova la koe Zerubabele: ‘Lopu 
pa vinaripera, lopu pa niniranira ba koasa Magomagogu mo,’ gua se Zihova Tadi na 
Qeto Minate.” 

7 Nasa si agoi, togere nomamu? Pa kenuna e Zerubabele si kote tava pezara si agoi. 
Meke pana va hake ia Zerubabele sa patu vina betobeto si kote kukili guahe sari tie, 
‘Mani mana nia Tamasa! Mani mana nia Tamasa! kote gua.” 


8 Meke kamo mae koa rau sa inavoso te Zihova: 9 “Sari limana e Zerubabele 
tavetena sa vina sokiraena sa Zelepade hie; sari limana tugo kote va hokoto ia.” Gua, 


pude mi tumae nia sapu e Zihova Tadi na Qeto Minate si garunu mae nau si arau koa 
gamu. 


10 Esei kilu ia sa rane tadi na tinitona hitekedi? Kote qetu sari tie pana dogoria rini 
sa padapadana tinonoto pa limana e Zerubabele. 

Meke olania sa mateana sa qua ninanasa, 

“Sari ka zuapa zuke si sari matana e Zihova sapu dono beto la ia sa doduruna sa 
popoa pepeso.”” 

11 Meke nanasa ia rau sa mateana, “Nasa sari karua huda olive, keke pa kali matao 
meke keke pa kali gedena sa tuturuana zuke?”* 

12 Meke nanasa pule la ia rau si asa, “Nasa sari karua lelaņa olive pa kalidi sari 
karua paipa qolo sapu zoloro vura i na oela qolo?” gua si arau. 

13 Olana si asa, “Vea, lopu tumae nia tu agoi sapu nasa si arini?” 

“Lokari, qua banara,” gua si arau. 

14 Ke zama si asa, “Hire sari karua sapu tava madidi pude koa nabulu koe Zihova 
sapu sa Baņara pa doduruna sa popoa pepeso.” 

Sa Pepa Ta Vigusuna sapu Tapuru 
1 Dono pule la si arau meke isana pa kenugu si keke pepa ta vigusuna sapu tapuru! 
2 Nanasa au sa si arau, “Nasa si dogoria agoi?” 

Olana si arau, “Na pepa ta vigusuna sapu tapuruna si dogoria rau, sa gelena sa 
pepa ta vigusuna asa si sia mita meke sa labena si made meke kukuru mita.” 

3 Meke zama si asa koa rau, “Hierana sa lineveleve sapu korapa vura la pa doduruna 
sa popoa; ura sapu tozia sa pa keke kalina sa pepa si, doduru tie hikohiko si kote tava 
rizu taloa, meke sapu tozia sa pa keke kalina pule si, doduru pu tokotokoro kokoha 
si kote tava rizu taloa. “Zama vura guahe se Zihova Tadi na Qeto Minate, ‘Arau kote 
garunu vura nia sa lineveleve, meke kote nuquru si asa pa vetu tanisa tie hikohiko 
meke sa vetu tanisa tie sapu tokotokoro kokoha pa Pozaqu. Kote koa si asa pa nana 
vetu meke kote huara ia sa, sari labelabetena meke sari patuna ba gua tugo, gua si 
Asa.” 


Sa Barikaleqe sapu Voi pa Korapa Huneke 

5 Meke mae sa mateana sapu zamazama mae koa rau meke zama si asa koa rau, 
“Dono sage mamu dogoria nasa si korapa vura mae sana.” 

6 Nanasa si rau, “Nasa sia?” 

Olana si asa, “Na huneke padapadana.” Meke zama pule si asa, “Hie sa kinaleana 
tadi na tie pa doduruna sa popoa,” gua si asa. 

7 Meke tava ovulu rizu sa tukutukuna sapu mamatana, si isa, habotu nana pa korapa 
huneke si keke barikaleqe! 8 Zama sa mateana, “Hie sa kinaleana,” gua meke zuzu 
nuquru pule nia sa sa barikaleqe meke zuzu pule la nia sa sa tukutuku mamatana 
meke tuku pule ia sa. 

9 Meke dono sage si arau meke isana pa kenugu si karua barikaleqe, meke sa givusu 
si pa tatapuru dia! Sari tatapuru dia si gugua tadi na soa. Mae meke ovulu sage la 
nia rini sa huneke pa vari korapana sa manauru meke sa popoa pepeso. 

10 “Pavei na paleke la nia rini sa huneke?” nanasa guni la nia rau sa mateana sapu 
zamazama mae koa rau. 

11 Olana si asa, “La pa popoa Babiloni pude kuri poni ia si keke vetu vasina. Pana 
nama sa vetu si kote va habotu ia rini pa korapana pa nana vasina,” gua si asa. 

Sari Ka Made Totopili Varipera 

1 Dono sage pule si arau meke isana pa kenugu si ka made totopili varipera vura 
mae gua pa vari korapadi ri karua toqere, na toqere boronizi si arini! 2 Sa totopili 
varipera kekenu si zinara sari hose pu dakuna, vina rua si hose mumuho,” 3 vina 
neta si keoro sari hose, meke vina made si kidakida, sari doduru si niniradi beto.” 
4 Nanasa ia rau sa mateana sapu zamazama mae koa rau, “Qua banara, na sa si hire?” 

5 Olana au sa mateana si arau, “Hire sari ka made magomago pa Manauru, na 
tuturudi pa kenuna Tamasa sa Banara pa doduruna sa kasia popoa meke tiqe vura 
mae gua.” 6 Sa totopili varipera koari hose mumuho si korapa la gua koari popoa pa 
kali gede, sapu koari hose kekeoro si korapa la gua pa kali lodu rimata, meke koari 
hose kidakida si pa kali matao,” gua si asa. 

7 Totoso vura taloa sari hose, si bebeno hola si arini pude ene beto ia sa popoa 
pepeso. Meke zama sa mateana, “La mamu ene beto ia sa popoa pepeso!” Ke vura la 
ene beto ia rini sa popoa pepeso. 

8 Meke tioko mae au sa si arau, “Dono la, arini sapu la gua pa kali gede si ele va 
magogoso ia rini sa Magomagogu koasa popoa pa kali gede”,” gua. 


Sa Ginarunu pude Va Banara ia se Zosua 

9 Kamo mae koa rau sa zinama te Zihova sapu guahe: 10 “Vagi sari siliva meke 
qolo koari tie ta raovodi, sari Heledai, Tobiza, meke Zedaia, sapu tige pule maedi 
pa Babiloni. Koasa rane tugo asa si mu la koasa vetu te Zosaea sa tuna koreo e 
Zepanaea. 11 Vagi sari siliva meke qolo, mamu tavete ia si keke toropae banara, 
mamu la va hake ia pa batuna sa nati hiama, se Zosua sa tuna koreo e Zehozadaki. 
12 Tozi nia si asa, hiera gua si zama nia e Zihova Tadi na Qeto Minate: 'Hierana sa tie 
sapu e Lelana pozana, sapu kote lelana vura si asa pa nana vasina meke kuri ia sa 
Zelepade te Zihova.” 13 Asa hokara si kote kurina sa Zelepade te Zihova, meke kote 
tava sage poko tadi na banara si asa meke kote habotu meke kote koa banara pa nana 
habohabotuana. Meke kote na hiama si asa pa nana habohabotuana baņara. Meke 
kote koa i na binule sari karua hiama meke binanara.' 14 Sa toropae banara si kote 
ta vala koari Heledai, Tobiza, Zedaia, meke e Zosaea sa tuna koreo e Zepanaea pude 
guana vina tigono pa korapa Zelepade te Zihova. 15 Sarini pu koa pa seu si kote mae 
pude vari tokae koasa kinurina sa Zelepade te Zihova, meke kote tumae nia gamu 
sapu e Zihova Tadi na Qeto Minate na garunu mae nau si arau pude tokani gamu. 
Hie si kote ta evana pana luli zonazona ia gamu se Zihova sa mia Tamasa.” 

Sa Ninono meke sa Tataru, Lopu sa Minadi pa Ginani 

1 Koasa vina made rane pa vina sia sidara, sa sidara Kisileve, koasa vina made 
vuahenina sa binaņara te Dariasi si kamo mae sa zinama te Zihova koe Zakaraea. 
2 Garunu lani ri na tie pa Betolo sari Sareza meke Reqemeleki, meke sari kaiga dia 
tie pude nanasa poni koe Zihova, gua. 3 Ari na hiama koasa Zelepade te Zihova Tadi 
na Qeto Minate meke ari poropita kote nanasa poni ni sapu guahe, “Vea, kaqu koa 
talotana meke madi pa ginani si gami pa vina lima sidara gua sapu ele hoke tavete 
ia gami koari soku vuaheni sapu ele hola?” gua. 

4 Meke kamo mae koa rau sa zinama te Zihova Tadi na Qeto Minate: 5 “Nanasi sari 
doduru tie koasa popoa meke sari na hiama, ‘Vea, totoso va madi si gamu pa ginani 
meke koa talotaņa si gamu koasa vina lima sidara meke pa vina zuapa sidara koari 
ka zuapa navulu puta vuaheni ele hola, si vegua, hinokara koa Rau tugo si va madi 
pa ginani gamu? $ Meke totoso hena na napo gamu, si vegua, lopu inevana pude poni 
pule ni gamu mo si gamu? 7 Vea, lopu hire mo sari zinama te Zihova sapu zama vurani 
ari na poropita kekenudi totoso koa va leana meke tagotago sari tie pa Zerusalema? 
Vea lopu hire sari zinama te Zihova koari na vasileana pa vari likohaena, meke koari 
na popoa pa Negevi“, meke koari pa hubidi ri na toqere pa kali lodu rimata sipu koa 
i ri na tie sari vasidi arini?” 


Sa Sineke Tinarae sapu Ta Raovo nia Rini 

8 Meke kamo pule mae koe Zakaraea sa zinama te Zihova: 9 “Hiera gua si zama nia 
e Zihova Tadi na Qeto Minate: 'Tavete vura nia sa ninono hinokarana; vata dogoro 
nia sa tataru variharupi meke sa tataru variva taleosae koari turanamia. 10 Lopu 
nonovala i sari naboko, sari koburu sapu loke tamadia, sari tie karovodi meke sari 
tie malanadi. Pa bulomia si mi lopu balabala va kaleana la ia si keke turanamu;,' gua. 

11 Ba korodia va talina mae koa Rau si arini; tuku i rini sari talina dia, va mudi mae 
si arini koa Rau meke sapu korodia hokara. 12 Va nira guni ni rini na patu sari bulodia 
meke korodia avosia sa tinarae babe sari zinama Taqarau Zihova sapu garunu lani 
Rau pa Maqomaqoqu koari na poropita koari na totoso ele hola. Gua ke bugoro hola 
si Rau Zihova Tadi na Qeto Minate. 

13 Totoso titioko Arau, si lopu hiva va avoso si arini; ke totoso titioko si arini, si lopu 
kote avosi Rau, zama gua si Arau Zihova Tadi na Oeto Minate. 14 Pa givusu vivirua 
va hurakatae lani Arau koari doduru butubutu, vasina sapu na tie karovodi si arini. 
Sa popoa sapu luara pania rini si ta huara inete ke loke tie si hiva ene nuguru gua 
vasina. Gua asa meke huara ia rini sa popoa leleana sana.” 

Va Tatara se Zihova pude Kuri Pule ia sa Popoa Zerusalema 

1 Meke pule mae koa rau sa zinama te Zihova Tadi na Qeto Minate. ? Hiera gua si 
zama nia e Zihova Tadi na Qeto Minate: “Arau si kono sisigiti nia sa popoa Zaione 
gua ke tataru hola nia Rau.” 

3 Hiera gua si zama nia e Zihova: “Arau si kote pule la pa Zaione meke koa pa 
Zerusalema. Meke kote ta pozae na Vasileana Tana Hinokara si asa, meke sa toqere 
te Zihova Tadi na Qeto Minate si kote ta pozae na Toqere Hopena.” 

4 Hiera gua si zama nia e Zihova Tadi na Qeto Minate: “Kote habotu pule pa sisirana 
pa Zerusalema sarini pu ele barogoso na kaleqe gorevura, hopeke dia kolu hodu na 
koa gua koari vuaheni dia. 5 Sari sirana koasa vasileana lavata si kote sini i na koburu 
koreo na vineki, lopilopi dia vasina.” 

6 Hiera gua si zama nia e Zihova Tadi na Qeto Minate: “Doduru hire si kote guana 
tasuna koa gamu kamahire, gamu ka visavisa tinoni koa hola mia. Ba koa Arau si 
lopu tasuna hokara,” zama vura gua se Zihova Tadi na Qeto Minate. 

7 Hiera gua si zama nia e Zihova Tadi na Qeto Minate: “Kote harupi Rau sari Qua 
tinoni koari na popoa pa kali gasa rimata meke pa kali lodu rimata. 8 Kote turana 
pule mae ni Arau si arini pude koa pule pa Zerusalema; kote na Qua tinoni si arini 
meke Arau si kote na dia Tamasa ta ronuena meke tonotona.” 

9 Hiera gua si zama nia e Zihova Tadi na Qeto Minate: “Gamu pu avosi kamahire 
sari zinama hire sapu zama ni ri poropita totoso tava sokirae sa Zelepade te Zihova 
Tadi na Qeto Minate, si madi niņira sari lima mia pude mani ta kuri sa Zelepade. 
10 Sipu lopu ele kamo sa totoso asa si loketona sa tinabara tadi na tie babe na 
kurukuru. Loke tie si boka taveti sari nana tinavete pa binule koa gua koari nana 
kana, ura na ele vari taliri ni Arau sari na tie koari na turanadia. 11 Ba kamahire si 
lopu kote tavete guni Arau sari ka visavisa tie koa holadi hire gua sapu tavete lani 
Arau pa totoso ele hola,” zama vura gua se Zihova Tadi na Qeto Minate. 

12 “Sari kiko si kote toqolo va leana, sari huda vaeni si kote vua, sa pepeso si kote 
masuru, meke sa manauru si kote va hoqa ruku. Arau kote vari ponini si hire pude 
guana dia minana ari ka visavisa tie koa holadi hire. 13 Gamu pa Ziuda meke Izireli, 
na ele guana keke tinitona ta levei mia si gamu koari na butubutu, ke kote harupu 
gamu Rau, meke kote na minana si gamu. Ke mi lopu matagutu ba va ninira i sari 


lima mia.” 
14 Hiera gua si zama nia e Zihova Tadi na Qeto Minate: “Gua mo sapu hiva va 


kamoni gamu tinasuna Arau si gamu meke loke tataru si vata dogoro nia Rau totoso 
va bugoro Au ari tamamia, 15 si kamahire si hiva tavete va leana atu si Arau koa gamu 
pa Zerusalema meke Ziuda. Mi lopu matagutu. 16 Hire sari tinitona sapu kote taveti 
gamu: Zama pa hinokara la koari tasimia, mamu tavetia sapu hinokara mamu vilasa 
va gotogoto koari mia vetu varipitui;” 17 lopu qoraqora la i sari turanamia, meke lopu 
okoro nia sa tokotokoro kokoha. Kana hola i Arau si arini,” zama vura gua se Zihova. 

18 Meke pule mae koa rau sa zinama te Zihova Tadi na Qeto Minate: 19 Hiera gua 
si zama nia e Zihova Tadi na Qeto Minate: “Sari na totoso madi pa ginani koari na 
vina made, lima, zuapa, meke vina manege puta sidara si kote ta evanae na totoso 

inevana getugetu tadi pa Ziuda. Gua ke tataru nia sa hinokara meke binule,” gua si 
Asa. 
20 Hiera gua si zama nia e Zihova Tadi na Oeto Minate: “Soku tie koari soku 


vasileana lavata si kote kamo mae pa Zerusalema, 21 meke sari tie pa keke vasileana 
lavata si kote la pa keke vasileana lavata meke zama, 'Kamahire tugo, aria mada la 
tepatepa la koe Zihova mada hata ia se Zihova Tadi na Qeto Minate. Gami hire si 
korapa la mami vasina,’ kote gua. 22 Meke soku tinoni meke butubutu niniradi si 
kote mae pa Zerusalema pude hata ia se Zihova Tadi na Qeto Minate meke tepatepa 


la koa Sa.” 
23 Hiera gua si zama nia e Zihova Tadi na Oeto Minate: “Koari na rane arini, si kote 


saputu vagia ari ka manege puta tie pa hopeke vinekala na butubutu si keke tie Ziu 
pa nana poko meke zama guahe, ‘Va malumu gami pude luli igo, sina ele avoso nia 
gami sapu sa Tamasa si koa koa goi,’ kote gua.” 


9 


Vina Kilasadi ri na Popoa Nomadi pa Varilikohaena Izireli 
1 Sa zinama te Zihova si va kari ia sa popoa pa Hadaraki 
meke kote la kamo pa Damasikasi, 
ura sari matadi rina tie meke doduru butubutu pa Izireli si koe Zihova,”” 
2 meke pa Hamati tugo, sapu voloso ia si asa, 
meke pa Taea meke Saedoni, be vea bokaboka gua si arini. 
3 Taea si kuri ia keke nana vasina ta goba va ninirana; 
ele va kobi veko ia sa sa siliva guana kavuru, 
meke qolo si guana kavuru pa sisirana. 
4 Ba kote vagi pani e Zihova sari nana tinago 
meke huara pania sa nana niniranira pa kolo lamana, 
meke kote ta sulu palae pa nika si asa. 
5 Kote dogoria Asikeloni sapu gua asa meke matagutu; 
Qaza si kote pekutu lamae pa tinasigiti, 
meke Ekoroni tugo, na lopu kote gorevura sapu aqa nia sa. 
E Qaza si kote mate nana baņara, 
meke Asikeloni si kote ivulu.” 
6 Ari tie karovodi kote koa ia sa popoa Asidodi, 
meke kote va noso ia Rau sa vinahesi pule tadi pa Pilisitia. 
7 Sa ehara koasa masa kurukuru pa nuzudia si kote vagi pania Rau, 
meke sari ginani bonidi pa livodia. 
Sarini pu koa hola si kote te Tamasa 
meke kote ta evanae na tie tuturana si arini pa Ziuda, 
meke Ekoroni si kote gua ari na tie Zebusaiti”. 
8 Ba kote lavelave nia Arau sari na Oua tinoni 
koari na geto minate varipera. 
Lopu kote tava kilasa pule pa kana si arini, 
ura Arau kamahire si kopu totoko ni. 


Sa Banara sapu Kote Mae 
9 Kei gamu na tinoni pa Zaione, mi koa getugetu! 
Kei gamu pa Zerusalema, mi kukili vala beto! 

Dono la, sa mia Banara si korapa mae koa gamu, 
tonotona meke na hinarupu si tago ia Sa 
va pepekae meke koi Nana pa keke tuna don'ki.” 
10 Kote vagi pani Rau sari totopili varipera pa Iparemi 
meke sari hose varipera pa Zerusalema, 
meke sa bokala varipera si kote ta moku palae. 


Asa kote tozi vura nia sa binule koari na butubutu. 
Sa Nana binanara si kote podalae pa Kolo Matena kamo la koasa lamana pa 


Meditareniani, 
meke podalae pa Ovuku Iuparetisi kamo la koari na hukihukirina sa popoa 
x 
pepeso. 


Lavelave ni Zihova sari Nana Tinoni 
11 Koa gua koa sa ehara koasa Qua Vinariva Egoi koa gamu,” 
si kote rupahi Arau sari mia tie pu koa ta pusi pa pou loke kolona. 
12 Pule la koari mia vasileana ta gobadi, gamu na tie ta pusi mia pu ranea se Zihova; 
kamahire ba hiva tozi vura nia Arau sapu kote poni puleni gamu Rau karua totoso 
tu hola nia sapu tatasana. 
13 Kote pebili ia Rau se Ziuda gua sapu maloso Qua bokala 
meke veko la nia se Iparemi guana Qua tupi. 
Ke Zaione, kote va gevuri Rau sari tumu koreo, 
meke tavete guni nigo na vedara tana varane, 
pude raza i sari tumu koreo, agoi Qurisi. 
14 Meke kote vura la koa rini se Zihova; 
sa Nana tupi si kote malakapi guana kapi. 
Kote ivu ia e Zihova, sa Baņara, sa buki; 
meke kote ene matagara nuquru ia Sa sa raneboni mae gua pa kali matao, 
15 meke kote lavelave ni e Zihova Tadi na Qeto Minate. 


Kote huhuara si arini o. PODON EN 
meke mataqara, meke kote buli ni patu nomadi rini sari kana. 


Kote varipera meke vevehe guana sapu napodi vaeni tu; 
kote va zoloro soku ehara tadina kana si arini gua sapu tava siņi pa baolo 
sapu hoke siburu ni rini pa hope. 
16 E Zihova dia Tamasa kote harupi koasa rane asa 
gua sa sepati koari nana rovana sipi. 
Kote pinopinoro si arini pa Nana popoa 
guari na patu nedala koasa toropae banara. 


17 Na kote tolavaedi meke leleadi si arini! 
Na kiko huiti kote va masiqara i sari na tie vaqura, 


meke na vaeni vaqura si koari na vineki vaqura. 

Va Tatara nia Zihova sa Tinarupaha 
1 “Tepa ia sa ruku koe Zihova pa pinodalaena sa vuaheni; 


e Zihova tavetedi sari lei raneboni, 
meke poni ruku Sa sari tie, 


meke sari linetelete pa inuma koari doduru. 
2 Sari beku si sekesekei, 

sari matemateana si dodogorae kokoha; 

tozi rini sari pinutagita kokohadi, 

sari vina manoto taveti rini si loke laedi. 
Gua ke ene lamae sari tie guana sipi 
sapu nunala sina loke dia sepati. 
3 Ta sulu ni Oua binugoro sari sepati, 
meke kote va lipulipu i Arau sari na tie tuturana; 
ura se Zihova Tadi na Qeto Minate kote kopu nia 
sa Nana rovana sipi, sapu sa butubutu Ziuda, 
meke tavete guni nia na hose varipera ninirana. 
4 Koe Ziuda kote mae gua sa nati patu sinokiraena sa vetu, 
koe Ziuda kote mae gua sa tupili tana ipi, 
koa sa kote mae gua sa bokala varipera, 
koa sa kote mae gua sari doduru baņara. 
5 Kote guana varane si arini pa vinaripera 
sapu puza i sari siraņa kosikosiridi pa vinaripera. 
Sina koa turani e Zihova 
ke kote varipera si arini meke gona goreni sari tie koi pa hose. 
6 Kote va ninira ia Rau sa butubutu te Ziuda 
meke harupu ia sa butubutu te Zosepa. 
Kote va turu pule i Rau 
sina tataruni Arau si arini. 
Arini si kote guana 


sapu lopu hite kilu i tu Arau, 
ura Arau se Zihova sa dia Tamasa 
na kote olaņi Rau si arini. 
7 Ari tie Iparemi si kote ta evaņae guari na tie niniradi, 
meke sari bulodia si kote qetuqetu guana napo vaeni si arini. 
Kote dogoria ari dia koburu meke qetu; 
sari bulodia si kote qetu nia se Zihova. 
8 Kote sipu mae i Rau 
meke varigara mae ni. 
Hinokara kote harupu i Rau; 
meke kote soku pule gua pukerane si arini. 
9 Na va hurakatae i tugo Arau koari na tinoni, 
ba kote balabala Au rini koari na popoa seu. 
Arini meke sari dia koburu si kote toa hola dia, 
meke kote pule mae si arini. 
10 Kote turaņa pule mae ni Arau sapu koadi pa Izipi 
meke varigara pule mae ni sapu koadi pa Asiria. 
Kote turana lani Arau pa Qileadi meke pa Lebanoni, 
osolae loke lolomo si koa. 
11 Kote holapa gua si arini koasa kolo lamana sapu koa ia tinasuna; 
sa kolo bogusu si kote noso 
meke doduru kolo pa Ovuku Naelo si kote popa. 
Sa vinahesi pule te Asiria si kote tava kilasa 
meke sa binanara pa Izipi si kote kokoi. 
12 Arau kote va ninira i pa dia tinoa koa Arau Zihova 
meke kote ene si arini pa korapa Pozaqu Rau,” 
zama vura gua se Zihova. 

Sa Hinoqa Tadi na Banara Kaleadi 

1 Tukeli sari mua sasada, agoi Lebanoni, 
pude sulu i na nika sari mua huda sida! 
2 Uuj, agoi huda paeni, ura ele hoqa sari huda sida; 
sari huda ta pamaņaedi si ele ta huara! 
Uui, huda oaku pa Basani; 
sari hudahuda pa soloso si ele ta maho gore! 
3 Avoso la i sari na uui tadi na sepati; 
sari dia inuma duduli si ta novala! 
Avoso la i sari kurumu tadi na laione; 
sa dia popoa pa hiqohiqo Zodani si ta huara! 


Sari Karua Sepati 

4 Hiera gua si zama nia e Zihova sa qua Tamasa: “La kopu nia sa rovana sipi sapu 
tava nama pude tava mate. 5 Va mate iri tie pu holudi ba lopu tava kilasa nia rini. 
Meke arini pu vata holu ni si zama tu, ‘Mani tavahesi se Zihova, na tagotago si arau!” 
gua. Sari dia sepati soti ba lopu tataru ni mo. $ Ura kote noso sa Qua tataru la koari 
tiena sa popoa,” zama vura gua se Zihova. “Kote variponi ni Arau sari doduru la 
koari turanadia meke sa dia baņara. Arini kote mae nonovala ia sa popoa, meke 
lopu kote harupi Rau pa limadia.” 

7 Ke kopu nia rau sa rovana sipi sapu tana va mate, asa tugo sa rovana sapu ta 
nonovalana. Meke vagi rau si karua kolu hodu meke keke si poza nia Ta Tataruedi 
rau meke keke si Kinoa Keke poza nia rau, meke kopu nia rau sa rovana sipi. $ Pa 
korapana keke sidara si ka neta sepati si va beto i rau. 

Lopu qetu nau sa rovana sipi, meke podalae mabo ni qua 7 ke zama si rau, “Beto 
si arau, lopu kote sepati ni gamu rau. Mani mate sapu kote mate, meke mani ta seke 
mate sapu kote ta seke va mate. Arini sapu koa hola si mani vari huara i mo teledia.” 

10 Meke vagi ia rau sa qua kolu hodu sapu poza nia Ta Tataruedi rau meke moku 
pania, va kokoi ia rau sa vinariva egoi sapu tavete ia rau koari doduru butubutu. 
11 Ke pa rane asa si noso sa qua vinariva egoi koa rini, meke donototo mae au ri pu 
ta nonovaladi koasa rovana sina tumae nia rini sapu na zinama te Zihova sapu asa. 

12 Tozini rau si arini, “Pude leana koa gamu si poni nau sa qua tinabara; pude lopu 
gua si, kopu nia.” Ke ka tolonavulu puta poata siliva tabara nau rini.”” 

13 Meke zama guahe se Zihova koa rau, “La gona lani koasa tie tavete raro patu” 
Asa sa poata nomana sapu tabara nau rini! Ke vagi rau sari ka tolonavulu puta poata 
siliva arini meke la gona nuquru lani rau pa Zelepade te Zihova koasa tie tavete raro 
patu. 

14 Meke moku ia rau sa qua kolu hodu vina rua sapu poza nia rau Kinoa Keke arau, 
meke totoso asa si moku pania mo rau sa tinamatasi tadi Ziuda e Izireli. 

15 Meke zama guahe se Zihova koa rau, “Mu tavetavete pule guana sepati 
pekipekina. 16 Ura na kote va turu ia Rau si keke sepati koasa popoa sapu lopu kote 
galagalani saripu muliunu, hata i saripu vaquradi, babe salaņi sapu bakoradi, babe 
poni ginani sapu toadi va leana, ba kote hena i sa sari sipi bonabonadi meke kapolo 
pani ola nenedi. 

17 Mani talotana sa sepati kaleanana, 
sapu veko pania sa rovana sipi! 

Mani seke ia na vedara sa limana meke sa mata kali mataona! 
Mani mate hokara sa limana, 
mani behu taloa sa mata pa kali mataona!” 

Sa Tinarupahana Zerusalema pa Vugo Repere 

1 Hierana gua sa zinama te Zihova pa guguana Izireli. Se Zihova pu repahia sa 
manauru, pu va habotu ia sa vina sokiraena sa popoa pepeso, meke Asa pu va podaka 
ia sa magomagona sa tie pa korapana sa, si zama vura guahe: 2 “Kote tavete guni 
nia na kapa Arau sa vasileana Zerusalema sapu kote napo nia ri doduru tinoni pa 
vari likohaena sa meke kote tedeve. 3 Koasa rane asa, totoso varigara nia ari doduru 
butubutu si asa, si kote tavete ia Rau sa popoa Zerusalema pude na patu hihiu koari 
doduru butubutu. Doduru pu podekia pude va rizu ia si kote va bakora pule ni mo. 
4 Koasa rane asa si kote seke ni minatagutu Arau sari doduru hose meke sari tie koidi 
si kote pekipeki,” zama vura gua se Zihova. “Arau kote kopu totoko nia sa butubutu 
te Ziuda, ba kote va behu beto i Rau sari doduru hose tadi na kana. 3 Meke sari na tie 
tuturana pa Ziuda si kote zama guahe pa bulodia, ‘Sari tie pa Zerusalema si niniradi, 
sina sa dia Tamasa si e Zihova Tadi na Qeto Minate,’ kote gua. 

6 Koasa rane asa si kote tavete i Rau sari tie tuturana pa Ziuda pude guana raro sapu 
sini ia na nika meke habotu nana pa iqoso huda, guana zuke hurununa pa duduli 
popana. Kote sulu la si arini pa kali gede meke pa matao koari doduru tie pa vari 
kalina, ba Zerusalema si kote koa pa nana vasina meke lopu ta tiqu la. 

7 Kote harupu kekenu i e Zihova sari na tie pa Ziuda, pude sa vina lavatana sa 
tutina e Devita meke tadi tie pa Zerusalema si lopu kote noma hola nia si te Ziuda. 
8 Koasa rane asa si kote lavelave ni e Zihova sarini pu koa pa Zerusalema, pude asa 
sapu hitekena hola koa rini si kote ninira gua e Devita, meke sa tutina e Devita si 
kote gua sa Mateana te Zihova sapu ene va kenue koa rini, gugua sa Tamasa. 7 Koasa 
rane asa si kote qeto vura si Arau pude la huari sari doduru butubutu sapu rapatia 
sa popoa Zerusalema.” 


Koa Talotana nia Rini si Asa sapu Ta Huma 

10 “Meke kote zoropo la nia Rau koasa tutina e Devita meke sari tie pa Zerusalema 
sa Magomago tataru variharupi meke vinaravara. Kote dono mae si arini koa Asa 
sapu huma ia rini, meke kote koa talotana nia rini, guana sapu koa talotaņa nia si 
keke koburu ekeina, meke kabo sisigiti nia, guana sapu na koburu koreo kenuna si 
kabo sisigiti nia rini.”” 11 Koasa rane asa si sa kabo pa Zerusalema si kote noma hola, 
kote gua sa totoso sapu kabo si arini pa Hadadi Rimoni koasa pezara pa Megido. 12 Sa 
popoa si kote koa talotaņa, hopeke teledia ri puku butubutu, meke sari dia barikaleqe 
si kote teledia: sa puku butubutu pa tutina e Devita meke sari dia barikaleqe kote 
koa teledia, sa puku butubutu pa tutina e Netani meke sari dia barikalege, 13 sa 
butubutu pa tutina e Livae meke sari dia barikaleqe, sa puku butubutu pa tutina 
e Simei meke sari dia barikaleqe, 14 meke sari doduru puku butubutu pule meke sari 
dia barikaleqe.” 

Tava Via pa Sinea 

1 “Koasa rane asa si keke bukaha si kote tukele la koasa tutina e Devita meke saripu 
koa pa Zerusalema, pude va via i koari dia sinea na boni. 

2 Koasa rane asa, si kote va rizu pani Rau sari pozadi ri na beku koasa popoa, meke 
lopu kote ta balabala pule hokara si arini,” zama vura gua se Zihova Tadi na Qeto 
Minate. “Kote va rizu pani Rau sari na poropita meke sa hahanana bonina koasa 
popoa. 3 Meke be guana korokorotae si keke tie, si sari tiatamana, arini pu podona, 
si kote zama guahe koa sa, ‘Agoi si kagu mate, sina ele tozi goi sari koha pa Pozana e 

Zihova.’ Ke pana korokorotae si asa si kote ari tiatamana soti mo kote hova va mate 
ia. 
4 Koasa rane asa si kote kurekure sari doduru poropita koari dia dinogodogorae. 
Lopu kote va sage i rini sari poko tadi na poropita pude sekesekeini sari tie. 3 Kote 
zama si asa, ‘Lopu na poropita si arau. Na tie lelete mo si arau; sa gua tinoa si pa 
pepeso mo podalae tu koburugu,' kote gua. $ Pana nanasa ia keke tie, ‘Nasa sari 
bakora pa tinimu hire?’ gua, si kote olana guahe si asa, ‘Sari bakora si vagi ni rau pa 
vetu tanisa qua baere, kote gua.” 


Sa Ginarunu pude Va Mate ia sa Sepati te Tamasa 
7 “Kei vedara, mu vanunu, mu kana la ia sa Qua sepati, 
kana la ia sa tie sapu koa tata koa Rau!” 
zama vura gua se Zihova Tadi na Qeto Minate. 
“Seke ia sa sepati, 
pude hurakatae sari na sipi, 
meke kote va taliri la nia Rau sa Limaqu koari na lami.” 
8 Koasa doduruna sa popoa, 
si karua koari ka neta si kote ta seke gore meke mate; 
gua ba keke koari ka neta si kote koa hola vasina. 
9 Sapu keke hie si kote vagi la nia Rau koasa nika; 
kote va via i Rau si arini guana va via siliva 
meke podeke i guana qolo. 
Kote tioko mae ia rini sa Pozaqu 
meke kote olaņa i Rau; 
kote zama si Arau, ‘Arini si na Qua tinoni,’ 
meke kote zama si arini, ʻE Zihova sa mami Tamasa,’ kote gua.” 

Zerusalema meke sari Votiki Butubutu 

1 Na rane te Zihova si korapa mae totoso kote vari paqaha ni pa vari korapa mia 
gamu sari na mia vinagi pa vinaripera. 

2 Kote varigara mae ni Sa sari doduru butubutu pa Zerusalema pude mae raza ia; 
sa vasileana lavata si kote ta zau vagi; sari na likakalae koari na vetu si kote ta hiko 
vagi meke sari barikalege si kote ta hagele zuzuku. Kukuruna sa vasileana lavata si 
kote ta raovo taloa, ba sapu kukuruna pule si lopu kote ta vagi taloa koasa vasileana 
lavata. 

3 Meke kote vura la se Zihova meke la raza i sari butubutu arini, gua sapu totoso 
varipera si Asa koasa rane varipera. 4 Koasa rane asa si sari Nenena si kote turu koasa 
Toqere Olive, pa kali gasa rimata pa Zerusalema, meke sa Toqere Olive si kote viqala 
rua podalae pa kali gasa rimata la pa kali lodu rimata, kote ta evana si keke lolomo 
nomana, meke kote tava rizu la pa kali gede sa kukuruna sa toqere meke kukuruna 
si la pa kali matao. 5 Kote govete gua si gamu koasa lolomo toqere, ura na kote gele 
kamo la pa Azelo bisa. Kote govete si gamu gua sapu totoso govete nia gamu sa niu pa 
totoso te Uzaea sa banara pa Ziuda. Meke kote kamo mae se Zihova sa qua Tamasa, 
turani Nana sari doduru tie hopedi. 

6 Koasa rane asa si kote loke ibu, meke loke aesi si koa. 7 Ba kote keke rane votikaena 
si asa, sapu loke nana rane babe boni, keke rane sapu e Zihova mo tumae nia. Kamo 
sa veluvelu ba sa kalalasa si kote koa lamo. 

8 Koasa rane asa si na kolo tinoa si kote totolo vura gua pa Zerusalema, kukuruna 
si kote la gua koasa Kolo Matena pa kali gasa rimata meke keke kukuruna si kote la 
gua pa kolo lamana pa kali lodu rimata, pa doduruna sa vuaheni.” 

9 E Zihova kote banara nia sa doduruna sa popoa pepeso. Koasa rane asa si kote 
keke mo se Zihova, meke kote poza nia rina tie pa keke Pozana mo. 

10 Sa doduruna sa popoa, sapu podalae pa Qeba kamo pa Rimoni, sapu pa kali matao 
pa Zerusalema, si kote pezara beto. Ba Zerusalema si kote ta ovulu sage meke kote 
koa pa nana vasina, podalae pa Sasada Benisimane kamo la koasa Sasada Kekenu, la 
pa Sasada iio, meke podalae pa Vetu Hakehakei Ululuna te Hananelo kamo la koasa 
munamunalana vaeni tanisa banara. 11 Kote koa ia tie si asa; lopu kagu hokara ta 
huara pule si asa. Lopu kaqu tava kilasa pule se Zerusalema koa rina kana.” 

12 Hierana sa oza sapu kote va kamo la nia e Zihova koari doduru butubutu sapu 
raza ia se Zerusalema: Sa masa dia si kote popozu sipu korapa turu dia mo, sari mata 
dia si kote popozu pa korapa qoqova mata dia, meke sari meadi si kote popozu pa 
korapa nuzu dia. 13 Koasa rane asa si kote matagutu sisigiti sari tie, kote va holoqoru i 
e Zihova. Hopeke tie si kote saputu vagi ia sa limana si keke pule meke kote varipera 
gedi. 14 Ziuda tugo ba kote varipera pa Zerusalema. Sari tinagotago tadi doduru 
butubutu pa vari likohaena si kote ta vagi varigara, na kobi qolo na siliva meke na 
poko. 15 Keke oza gugua tugo asa si kote raza koari na hose, meke miulu, na kameli, 
meke koari don'ki, meke doduru kurukuru koari na ipi tadi na kana. 

16 Meke sari tie sapu lopu mate koari doduru butubutu sapu razana sa popoa 
Zerusalema si kote sage la pa Zerusalema vuaheni na vuaheni pude vahesi ia sa 
Banara, se Zihova Tadi na Oeto Minate, meke la pude somana qetuqetu koasa Inevana 
Vina Balabaladi rina Ipi pa Oega.” 17 Be kaiqa ri tiena sa popoa pepeso si lopu la pa 
Zerusalema pude vahesi ia sa Banara, se Zihova Tadi na Qeto Minate, si loke ruku si 
kote hoqa pa dia popoa. 18 Be ari tie pa Izipi si lopu sage la somana vahesi si kote 
loke ruku si hoqa koa rini. Kote va kamo ni e Zihova koa rini sa oza sapu va raza ni 
Sa koari na butubutu sapu lopu la somana qetuqetu koasa Inevaņa Vina Balabaladi 
rina Ipi pa Qega. 19 Asa sa vina kilasadi ari pa Izipi meke sa vina kilasadi ari doduru 
butubutu sapu lopu sage la somana qetuqetu koasa Inevaņa Vina Balabaladi rina Ipi 
pa Qega. 

20 Koasa rane asa, sa zinama TAVAMADI KOE ZIHOVA si kote ta kubere koari na 
belo tadi na hose. Meke sari na raro pa korapa vetu te Zihova si kote hopena gua 
tugo sari na besini sapu tavetavete ni rini koasa hope. 2! Doduru raro pa Zerusalema 
meke Ziuda si kote hopena la tugo koe Zihova Tadi na Qeto Minate, meke doduru pu 
mae pude va vukivukihi si kote paleki si kaiqa raro meke la rararo ni. Koasa rane 
asa si loke tie holuholu si kote la tavetavete pa korapana sa vetu te Zihova Tadi na 
Qeto Minate. 

SA BUKA TE 
MALAKAI 


Sa Vinabakala l 
Sa buka hie si ta kubere koe poropita Malakai guana tata koasa vuaheni made 


gogoto lima navulu puta sipu lopu ele podo se Zisu Karisito, pa totoso ele ta kuri pule 
sa Zelepade Hope pa Zerusalema. 

Sa nati binalabala koasa buka Malakai, si na hiniva te Tamasa pude sari na hiama 
meke sari na tinoni Izireli si kaqu soto va nabu koasa Vinariva Egoi koana te Mosese 
sapu tavetia sa Tamasa pa varikorapadi rini. Sa buka hie si tozi vurani sari doduru 
tinavete kaleadi pu taveti na evani rini, gua sa vina mate tie pa tinavete vakuvakutae, 
meke sa vinariluari pa vinarihaba. Huari rini sari na vina tatara pa guguana sa 
vinarihaba. Sekesekei ni rini sari tinabara koari na tie tavetavete, meke sari na 
naboko na koburu mate tiatamadia ba lopu tataruni rini, meke lopu va tata i na 
tokani rini sari na tie maedi pa votiki popoa. Lopu ta luli sari na tinarae pu tozini sa 
Tamasa koa rini. Pa ginugua asa si kaqu ta pitu si arini, meke kaqu tava via pule sa 
dia tinoa. Ba kekenu si kaqu va garunu mae nia Sa sa Nana tie paleke inavoso pude 
ta viliti sari na dia tinoa meke va namani pude lopu tava kilasa koe Tamasa koasa 
totoso pana mae si Asa pa vinaripitui. 

Koa sa buka hie si ta zamae sisigiti “sa keke pa manege.” Ginuana sa keke pa 
manege si na vinariponi la koe Tamasa koari na vuvua pa inuma, pa sinoku podopodo 
koari na kurukuru, meke pa vinagi poata hinoluholu, meke tinabara pa tinavete. Hiva 
nia sa Tamasa sa tinavete hie pude kaqu ta luli sa tinavete “keke pa manege” sina 


Nana Tamasa si asa. 
Sari Nati Pinaqapaqahana sa Buka 


Sari na kinaleana koari na butubutu Izireli. Hinia 1:1 kamo hinia 2:16 o. 
Sa vinaripitui te Tamasa sapu koaia sa vinariva taleosae. Hinia 2:17 kamo hinia 4:6 


Sa Tataru Tanisa Tamasa koasa Butubutu Izireli o 
1 Hie sa inavoso sapu poni nia e Zihova koe Malakai pude tozini sari na butubutu 


Izireli. 2 Zama la se Zihova koari Nana tie, “Tataru sisigiti ni gamu Rau si gamu 
doduru totoso.” 

Ba olaņa si arini, “Pa ginugua sa si va dogoro guni nia Goi sa Mua tataru koa gami?” 

Zama se Zihova, “Isoa meke Zekopi si karua tamatasi,”” 3 ba e Zekopi mo meke 
sari na tutina si tataruni Rau, ba e Isoa si etulia Rau meke sari na tutina. Ele huara 
va kaleania Rau sa popoa toqetoqere te Isoa, meke ele luara vala nia Rau koari na 
kurukuru pinomo sa pepesona.” 4Be sari na tutina Isoa si zama, “Sari na mami popoa 
si ele ta huara palae, ba kote kuri pulei gami,” gua. Ba kote olana se Zihova Tadi na 
Qeto Minate, “Vekoi, madi kurikuri pule, ba kaqu huara goreni Rau. Kote ta pozae 
na butubutu kaleadi, na ta bugoraedi koe Zihova ninae rane ka rane. > Meke kagu 
dogoro nia matamia, meke zama si gamu, ‘Ninira se Zihova meke kamo la pa sadana 
sa pepeso Izireli ba gua tugo.’ ” 


Lopu Qetu nia Zihova sari na Vina Vukivukihi Kaleadi saripu Taveti rina Hiama 
6 E Zihova Tadi na Qeto Minate si zama la koari na hiama, “Sari na tuna si pamana 
ni sari na tiatamadia, meke sari na nabulu si va lavatia sa dia banara. Arau mo si na 
mia Banara meke na Tamamia. Na vegua ke lopu pamana Nau gamu? Kilu Au gamu 
si Arau, gua; ba nanasa si gamu, ‘Vegua kilu guni nigo gami si Goi? 7 Evania gamu 
koasa ginugua hie, pa vina vukivukihi tamugamu koasa Qua hope koari na kurukuru 

loke laedi. Meke kagu nanasa si gamu, 'Vegua si gami ke lopu pamana Nigo?’ Kaqu 
tozini gamu Rau, totoso va dogoro nau vina vukivukihi bonidi gamu pa Qua hope. 

8 Va vukivukihi maeni gamu koa Rau sari na kurukuru behudi, mohodi, meke ikedi? 
Balabala ia gamu sapu leana sa tinavete asa? Podekia mamu palekia keke kurukuru 
gua arini saripu va vukivukihi maeni gamu, mamu paleke la nia ko, koasa mia banara 
qavuna. Lopu kaqu qetu nia sa. Vegua kote vagia gamu sa mia tinepatepa koa sa? 
Lokari!* 

9 Gamu na hiama, si hoke zama, ‘Mada tepa ia sa Tamasa pude tataruni gita,’ gua. 
Ba hakohako ni gamu Rau sina va vukivukihi maeni gamu koa Rau sari na vina 


vukivukihi kaleadi.” , , , f 
10 Zama guahe se Zihova Tadi na Qeto Minate, “Leana be keke koa gamu si tukui 


sari sasadana sa Zelepade hopena, pude lopu kagu va tunaha mae nika totoso va 
vukivukihi mae koa Rau. Lopu qetuni gamu Rau!” gua se Zihova Tadi na Qeto 
Minate. “Meke lopu kaqu va tabei Rau keke vina vukivukihi sapu tavete mae nia 
gamu. 11 Pa doduru vasina pa kauruna sa manauru si vahesi Au ri na tie si Arau, 
meke va vukivukihi mae si arini meke taveti rini sari na vina uququ variva qetu koa 
Rau. Pamana Nau ri doduru tie. 12 Lopu hite pamana Nau gamu sina koari na mia 
tinavete si va lokelaena ia gamu sa Qua hope, totoso va malumi gamu sari na vina 
vukivukihi kaleadi saripu lopu hivani gamu. 

13 Meke zama si gamu, ‘ʻHakohako ni gami si gua hire!’ gua. Nonovala Au gamu 
si Rau,” gua se Zihova Tadi na Qeto Minate. “Koasa vina vukivukihi mae koa Rau, si 
ta paleke mae kurukuru ta hikodi, ikedi, meke mohodi. Balabala ia gamu sapu kote 
qetuni Arau gua sapu tavetia gamu? 

14 Mani ta levei gana sa tie sapu tokotokoro nia koa Rau si keke kurukuru leana ba 
va vukivukihi mae nia koa Rau si keke kurukuru kaleanana meke pa nana bara si 
koadia sari na kurukuru leadi sapu pada pude va vukivukihi maeni koa Rau! Arau 
sina Banara lavata, sari doduru tinoni pa kauruna sa manauru si pamaņa Nau,” gua 
se Zihova Tadi na Qeto Minate. 

Gegesi Zihova sari na Hiama Koa gua koari na dia Tinavete Kaleadi saripu Evani 
Rini 
1 Avoso mae gamu na hiama! Zihova Tadi na Qeto Minate si zama guahe, “Sa 
tinarae hie si pude tamugamu: ? Be lopu va avoso mae Au gamu, meke lopu pamana 
nia gamu sa Pozaqu, si kaqu leveni gamu Rau, meke sa lineveleve si kaqu la koari 
na vinariponi na vina vukivukihi pu paleke maeni rina tie vasina vagini gamu sari 
na mia minana pude toa. Uve ele veko nia lineveleve Arau, sina lopu pamana ni 
gamu sari na Qua tinarae. 3 Kaqu va kilasi Rau sari na tumia, meke kaqu okipani 
gamu Rau guana bonidi rina kurukuru sapu ta sulu palaedi pa nika, kekenono guana 
boni si gamu sina ta qusae taedi rina kurukuru name isumatamia pa mia totoso vina 
vukivukihi. 4 Meke kaqu gilania gamu sapu sa Qua zinama vina balau hie si pude sa 
Qua vinariva egoi sapu ele tavetia Rau koa gamu na hiama meke na butubutu Livae 
si lopu boka ta novala ba kaqu koa hola.” 5 Koasa Qua vinariva egoi sana si ele va 
tatara nia Rau sa binule pude koa valeana, meke koa valeana tugo si arini pa binule 
pukerane pude pamana nia rini sa Pozagu.” 6 Va tumatumae ni rini sari na tinoni 
gua sapu tonoto, meke hinokara, meke loketona kinaleadi si vura pa berudia, meke 
ene pa Kenugu Rau si arini pa tinonoto na binule meke ta turana va seu pa sinea sari 
na tinoni. 7 Sari na zinama tana hiama si pude va gilanani sari na tie sa Tamasa meke 
na hinokara sina sa hiama si na tie tozia sa inavoso te Zihova Tadi na Qeto Minate. 

8 Gamu na hiama si ele taliri va seu koasa sirana tonoto te Tamasa, meke sari na mia 
vina tumatumae si turana va sea i sari soku tie. Huaria gamu sa vinariva egoi koari 
na butubutu Livaeti,” gua se Zihova Tadi na Oeto Minate. 9 “Ke gua asa sari na tinoni 
Izireli si kote dono va gore gamu, sina lopu va tabei gamu gua sapu hiva nia Rau. 
Tavetavete ni gamu sari na Oua tinarae pa ginugua vatavatakale koari na tie,” gua 
se Zihova Tadi na Oeto Minate. 


Seke Tinarae sa Butubutu Ziuda , oo 
10 Kekeke mo sa Tamasa sa tamada gita! Gilania gita sapu asa mo sa Tamasa sapu 


tavete gita! Na vegua ke ta kumata sa vinariva egoi pa varikorapada gita meke se 
Zihova, meke lopu ta tavete gua sapu tonoto koari na turanamia? 11 Ele sekea sa 
butubutu Ziuda sa tinarae te Zihova pa Zerusalema meke evania rina tie, meke gua 
tugo pa doduruna sa popoa Izireli. Va bonia Ziuda sa vasina madina koasa Zelepade 
sapu koa ia se Zihova meke sapu tataru nia Sa. Habai gamu sari na barikaleqe sapu 
vahesi sarini tamasa beku. 12 Be guana paleke mae nia rini sa dia vina vukivukihi koe 
Zihova Tadi na Qeto Minate, ba mani tava rizu palae si arini koasa tatamana Izireli 
sari na tie pu evania si hie. 

13 Hije si keke tinavete pule sapu evania gamu. Nobi tamunu nia kinabo, kinukili, 
vinevehe gamu sa Bokese Tanisa Vinariva Egoi te Zihova sina lopu va gunagunanani 
gamu Sa koari na mia vinukivukihi. 14 Na vegua ke lopu va gunagunanani gamu sa 
Tamasa? Evania Sa sapu gua asa sina na tie va sosode si Asa pa varikorapa mia meke 
sari mia barikaleqe totoso na tie vaqura si gamu. Ele huaria gamu sa vina tatara 
koasa mua barikaleqe pa vina tatarana sa vinarihaba sapu tavetia gamu pa Kenuna 
sa Tamasa. 15 Totoso tavetia sa tie sa nana vina tatara koasa nana barikaleqe si va 
keke i e Zihova sari karua hire pude koa keke. Vegua ke tavetia Tamasa sa ginugua 
hie? Tavetia sa Tamasa sa ginugua hie pude ari dia koburu, pude sari na koburu hire 
si Nana sa Tamasa. Ke gamu doduru si kaqu kopu valeana ni sari na hopeke mia 
tinoa, pude lopu kaqu ta huara sa vina tatara koari na mia barikaleqe podalae pa 
totoso tie vaqura. 

16 Zama guahe se Zihova Tadi na Qeto Minate pa Izireli, “Kukiti nia Rau sa hahanana 
gua sapu tavetia gamu sapu luara pani sari na mia barikaleqe. Nonovali gamu sari 
na mia barikaleqe koasa tinavete kaleana, meke namuna bugoro nia Rau sa mia 
tinavete kaleana hie. Ke gamu doduru si mamu kopu puleni gamu telemia, mamu 
lopu kumatia sa mia vina tatara koari na mia barikaleqe.” 


Sa Rane Vinaripitui te Zihova Koari na Tie si Tata Mae 
17 Doduru mia zinama si hakohakoni e Zihova. Ba nanasa pule guahe si gamu? 
“Vegua meke hakohakoni Sa?” Sina zama guahe si gamu, “E Zihova si qetuni mo sari 
na hahanana kaleadi sapu taveti na tie, leana mo si arini, sina lopu va kilasi Sa si 
arini.” Ba be “Avei sa Tamasa tana tinonoto?” 


1 Se Zihova Tadi na Qeto Minate si zama, “Mu va avoso mae, kaqu garunu kenu 
la nia Rau sa Qua tie paleke inavoso, totoso lopu ele mae si Rau, meke pa totosona 
asa si kote vura hodahodaka mae koasa Zelepade sa mia Baņara sapu aqania gamu. 
Sa tie paleke inavoso si Asa pude tavetia sa Qua vinariva egoi koa gamu.” * 2 Ba 
esei si kote turu va matagara koasa rane vinaripitui asa? Loke tie hokara! Kote 
guana nika sapu sulu pani sari na boni meke va nedalia sa aeana, guana ta sopu va 
viadi.” 3 Uve, kagu va rizu pani Sa sari doduru tinavete kaleadi tadi na hiama pu 
tavetavetedi pa Zelepade, meke kaqu via sisigiti guana qolo babe na siliva pude sa 

dia vina vukivukihi si viadi na tonoto gua sapu ta hivae koa Sa. 4 Pude gua tu asa si 
kote tige getuni e Zihova sari na vinariponi na vina vukivukihi tadi pa Ziuda meke 
Zerusalema, gua sapu hoke taveti ri pa totoso pukerane! 5 Meke zama se Zihova Tadi 
na Oeto Minate, “Kote tuturei varipitui ni Rau sari na tie, meke kagu zutu gamu Rau 
koari na tinavete kaleadi: koari na tie vakuvakutae, barabaratadi, na tie tokotokoro 
kokoha pa vinaripitui pa koti, arini saripu lopu tabara valeani na sekesekei ni sari 
na dia tie tavetavete, nonovali sari na nabonaboko na koburu loke tiatamadia, meke 
sari na tie karovodi, meke koari doduru saripu lopu hite pamana nia se Zihova Tadi 
na Oeto Minate,” gua si Asa. 


Sa Keke pa Manege 

6 “Arau mo se Zihova, meke lopu kagu boka hobe si Rau, gua asa ke gamu na tutina 
e Zekopi si lopu ele murimuri taloa hokara pa minate. 7 Gamu si gua putaputa rina 
tiatamamia pukerane, lopu hiva va avosia na lulia rini sa Oua tinarae, meke ene va 
seu dia. Mamu kekere meke pule mae koa Rau kamahire, meke kagu koa turana 
gamu Rau. Ba vegua ke nanasa tu si gamu? ‘Nasa si kote tavetia gami pude boka 
pule si gami koa Goi?' $ Magu nanasa pakigo, 'Vegua leana mo pude hikohikoni sari 
na tinitona tava madidi koe Tamasa?' Lokari hokara! Ba gamu si hikohiko ni, meke 
olana si gamu, ‘Pa ginugua sa si hikohikoni gami?’ Koasa keke pa manege meke 
sari na vinariponi saripu ruriti gamu koa Rau. ? Ta levei si gamu doduru, sina sa 
doduruna sa popoa si sekesekei Nau! 10 Paleke maeni pa Oua Zelepade sa doduruna 
mia keke pa manege, pude kagu soku sari ginani koa vasina. Podeke Au tu ba gamu, 
meke kote dogoria gamu ta tukele sa vuida pa Manauru meke titisi gore atunia Rau 
sari doduru tinitona leadi.” 11 Lopu kagu va malumi Rau sari na kupokupo meke 
kaiga kurukuru hitehite pude novali sari na vua huda meke sari na mia linetelete pa 
mia pepeso. Sari na mia vaeni si kagu vua katakata. 12 Meke pa mudina asa, si kaqu 
dono gilania ri doduru tie pa doduru popoa sapu ele manani gamu sa Tamasa, sina 
kagu koa valeana na getugetu si gamu,” zama gua se Zihova Tadi na Oeto Minate. 


Va Tatara nia sa Tamasa pude Tataru ni sari na Tie Tonoto 

13 “Ele zama ni gamu sari na ginugua kaleadi hola pa guguagu Rau,” gua se Zihova 
Tadi na Oeto Minate. “Sa gua sari na zinama kaleadi sapu ele zama va kaleana Nigo 
gami pa guguamu Goi?” 14 “Guahe si zama nia gamu, ‘Namuna loke laena pude 
nabulu nia sa Tamasa? Nasa kaiqa tinitona arilaedi kote vagi nia gita sa ninabuluna 
babe sa linulidi sari na tinarae te Tamasa? Loketona hokara sa vinotikaena si kote 
vagi gita be va pepekae puleni gita pa nada sinea!’ 15 Gua asa ke balabala ia gamu 
sapu sari na tie pu vahesi puleni ba koa qetuqetu, sari na tie va karikaridi na va 
guguedi ba koa valeana, meke tozia tugo gamu sapu be seke tinarae te Tamasa sa tie, 
ba lopu kaqu tava kilasa tugo si asa koa Rau,” gua. 16 Dotu, arini pu pamana nia se 
Zihova, si vari zama ni teledia sari na ginugua arini meke avosi e Zihova gua sapu 
ta zamae ke kuberi Sa sari na pozadi rina tie pu pamana nia koasa keke buka sapu 
koa pa Kenuna Sa pa Manauru pude na vina balabaladi rina tie sara. 17 Zama pule 
se Zihova Tadi na Qeto Minate, “Ari tie pu pamana Nau si kaqu ta evanae na Qua tie 
soti, kaqu ta evanae na Qua tinagotago arilaedi koasa rane vinaripitui. Kaqu tataru 
ni Rau si arini, kekenono gua sa tamana sa koburu sapu pamana nia meke nabulu 
nia sa si asa. 

18 Koasa totoso asa si kote boka dogoro pulea gamu sapu manani Rau sari na tie 
tonotodi, saripu luli meke nabulu Nau meke va kilasi Rau sari na tie kaleadi pu lopu 
nabulu Nau,” gua se Zihova Tadi na Qeto Minate. 

Sa Rane Varipitui te Zihova si Tata Mae 
1 Zama se Zihova Tadi na Oeto Minate, “Tata mae sa rane varipitui pude kagu mae 
ta sulu palae guana duduli popadi sari na tie vahesi puleni. Pa rane tugo asa kagu 
ta sulu beto sari doduru tie kaleadi meke loketona si kagu ta dogoro ba kagu mate 
palae beto. 2 Ba koa gamu pu va tabe Au meke pamania sa Pozagu, si kaqu dogoria 


gamu sa Qua tinonoto ” kekenono gua sapu gasa mae sa rimata meke nedala ninira si 
asa. Kaqu harupi na va tonoti Rau sari na tie meke kaqu vura si gamu pa qinetuqetu 
nomana kekenono gua rina tuna bulumakao sapu horuhoru lamae pa doduru vasina 


totoso vura taloa si arini koasa bara hitekena. o. , , 
3 Pa rane tugo asa totoso pitui Rau sari na tie kaleadi si kaqu neti va konekonei gamu 


si arini guana ebana sa nika,” gua se Zihova Tadi na Qeto Minate. 4 “Mi balabala la 
i sari na tinarae te Mosese sa Qua nabulu, meke sari na zinama pu poni nia Rau koa 
sa pa togere Saenai pude tamugamu doduru tinoni Izireli. 5 Dotu! Kagu va garunu 
atunia Rau se Ilaiza sa poropita koa gamu, totoso lopu ele kamo mae sa rane varipitui 
sapu kaqu matagutu nia rina tinoni.” 6 Kagu mae varibaere puleni sa poropita sari 
na koburu meke sari na tamadia pude kaqu koa valeana pule si arini. Be guana lopu 
gua asa si kaqu ponini gamu tinasuna Arau si gamu meke sari na mia pepeso si kaqu 
ta huara va inete.” 


” 


ja 4:2 Gina sari na zinama “Qua tinonoto sapu nedala vura mae kekenono gua sa rimata, 
Tamasa. : 4:5 Mt 11:14, 17:10-13; Mk 9:11-13; Lk 1:17; Zn 1:21 

SA OOSIPELI TE ZISU KARISITO SAPU KUBERIA 


MATIU 
Sa Vinabakala 


Sa Oosipeli sapu kuberia Matiu si tozia sa Inavoso Leana sapu e Zisu si sa Karisito 
sapu tava tatarana, meke koa Sa si va gorevura i Tamasa sari na Nana vina tatara 
koari Nana tie pa totoso tadi na tie Ziu pukerane. Sa Inavoso Leana hie si lopu tadi 
na tie Ziu eke mo koarini pu podo na koa se Zisu; ba tadi doduru tie pa kasia popoa. 

Tava tana valeana sa Qosipeli te Matiu. Podalae si asa pa pinodo te Zisu, meke 
tozia tugo sa sa Nana pinapitaiso, meke sa totoso ta toketoke Sa, meke kamoa pa 
Nana tinavete tarae meke sa Nana tinavete salasalana pa Qaleli. Beto asa si tozia 
tugo sa sa Nana inene taluarae pa Qaleli, meke la pa Zerusalema. Tozi tugo sa sari 
na tinitona pu ta evana koasa vuiki vina betobeto pa Nana tinoa pa pepeso, kamo pa 
Nana minate pa korosi meke sa Nana tinuru pule pa minate. 

Tozia sa Qosipeli hie sapu e Zisu si na nati titisa arilaena sapu koa ia na niniranira 
pude rupaha va bakalia sa tinarae te Mosese, meke sa Binaņara te Tamasa. 

Soku Nana vina tumatumae si ta varigarae koari na nati binalabala koari ka lima 
puku vina tumatumae. (1) Sa tinarae pa toqere. Hire si na guguana sa hahanana 
tana tie, na tinavete sapu poni gita sa Tamasa, sa vina malumu pude nuquru meke la 
kamo sari na tie pa Binaņara te Tamasa. (Hinia 5-7) (2) Nana vina tumatumae koari 
ka manege rua Nana disaepeli koasa dia tinavete pude ta garunu vura la. (Hinia 10) 
(3) Sari na parabolona sa Binanara Manauru. (Hinia 13) (4) Nana vina tumatumae 
koasa linulina e Zisu pude na Nana disaepeli. (Hinia 18); (5) meke sa guguana sa 
vinabetona sa totoso kamahire, meke sa Binanara Manauru pu korapa mae. (Hinia 
24-25) 

Sari na Nati Pinaqapaqahana sa Buka 
Sa Karisito tava tatarana koe Tamasa sapu mae podo pa pepeso. Hinia 1:1-17 
Sa vivineina Zisu totoso lopu ele podalae nia Sa sa Nana tinavete ninabulu. Hinia 


1:18 kamo hinia 4:16 , PEPON o. 
Podalae nia Zisu sa Nana tinavete ninabulu pa Qaleli. Hinia 4:17 kamo hinia 7:27 
Salani Zisu sari na tie mohodi. Hinia 7:28 kamo hinia 10:42 
Podalae ta kilu se Zisu koari na tie. Hinia 11:1 kamo hinia 13:52 
Gigiri lalanana sa kiniluna e Zisu. Hinia 13:53 kamo hinia 18:35 


Totoso la se Zisu pa Zerusalema. Hinia 19:1 kamo hinia 25:46 
Sa minate na tinuru pule meke sa sinage pule te Zisu pa Maņauru. Hinia 26:1 kamo 
hinia 28:20 | . MA 
Sa Tuti te Zisu Karisito 


Sari ka Manege Made Sinage Kekenu 
(Luke 3:23-38) 

1 Hie sa tututi te Zisu Karisito, sa tuna Devita sapu sa tuna Ebarahami. 

Sa tututi hie si podalae mae koe Ebarahami. 2 Ebarahami podoa se Aisake, meke 
Aisake podoa se Zekopi. Meke Zekopi podoa se Ziuda meke sari kasa tasina koreo. 
3 Meke Ziuda va podo ni koe Tama sari Perezi e Zera. Meke e Perezi podoa se Hezironi, 
meke Hezironi podoa se Rami. 4 Rami podoa se Aminadabi, meke Aminadabi podoa 
se Nasoni. Nasoni podoa se Salamoni. 5 Salamoni podoa se Boazi, sa tinana sa si e 
Rehabi. Boazi podoa se Opeti, sa tinana sa si e Ruti, meke Opeti podoa se Zese. 6 Meke 
Zese podoa se Devita sa banara. 


Sari ka Manege Made Sinage Vina Rua 

Devita podoa se Solomone, koasa barikalege sapu mate luaria e Uraea. 7 Meke 
Solomone podoa se Rehoboami, meke Rehoboami podoa se Abaeza, meke Abaeza 
podoa se Asa. $ Meke Asa podoa se Zehosapati, meke Zehosapati podoa se Zehoramu, 
meke Zehoramu podoa se Uzaea. 9 Meke Uzaea podoa se Zotamu, Zotamu podoa se 
Ehazi, meke Ehazi podoa se Hezikaea. 10 Meke e Hezikaea podoa se Manase, meke 
Manase podoa se Amoni, meke Amoni podoa se Zosaea. 11 Meke Zosaea podoa se 
Zekonaea meke sari kasa tasina koreo pa totoso pu ta raovo” taloa la pa Babiloni si 
arini.” 

Sari ka Manege Made Sinage Vina Neta 

12 Pa mudina sa tinaraovo la pa Babiloni si podoa Zekonaea se Silitili, meke podoa 
Silitili se Zerubabele. 13 Meke Zerubabele podoa se Abiuda, Abiuda podoa se Eliakimi, 
meke Eliakimi podoa se Azo. 14 Meke Azo podoa se Zedoki meke Zedoki podoa se 
Akimi, meke Akimi podoa se Eliuda. 15 Meke Eliuda podoa se Eleaza, meke Eleaza 
podoa se Matani, meke Matani podoa se Zekopi. 16 Meke Zekopi podoa se Zosepa sa 
loana e Mere sapu sa tinana e Zisu sapu ta pozae Karisito“. 

17 Gua asa ke ka manege made sinage si podalae koe Ebarahami meke kamo mae 
koe Devita. Meke ka manege made sinage si podalae koe Devita meke kamo la koasa 
tinaraovo la pa Babiloni, meke ka manege made sinage sapu podalae koasa tinaraovo 
meke kamo koasa pinodo te Zisu Karisito. 


Sa Pinodo te Zisu Karisito 
(Luke 2:1-7) 

18 Sa Pinodo te Zisu Karisito si guahe: Se Mere sa tinana e Zisu, si ele variva egoi 
sari kara Zosepa pude varihaba, gua. Ba sipu lopu ele varihaba sari kara, si gilania 
e Mere sapu sa niniranira tanisa Magomago Hope si ele vata evania sa koburu pa 
tiana.“ 19 Ego, se Zosepa hie, si keke tie leana si asa. Ba sina pude huaria sa sa dia 
vinariva egoi pude varihaba, meke vata gilana nia sa koari na tie sapu gua asa, si 
kote vata lotania pule sa se Mere. Ke gua asa si hiva huara pani golomo nia mo sa sa 
dia vinariva egoi asa. Meke korona haba ia se Mere, gua. 

20 Meke sipu korapa balabala ia Zosepa sapu gua asa, si vura koasa pa pinutagita 
sa mateana’ tanisa Banara, meke zama guahe: “Zosepa, agoi na tutina e Devita, mu 
lopu koromu haba ia se Mere pude na mua barikalege, sina sa niniranira tanisa 
Magomago Hope tu si vata evania sa koburu pa tiana sa. 21 Kote podoa e Mere si 
keke koburu koreo, meke kote poza nia ‘Zisu’ goi si Asa, sina kote harupi Sa sari na 
tie koari na dia sinea,” gua sa mateana.” 

22 Ego, doduru hire si ta evana pude va gorevura ia gua sapu zama nia sa Banara 
koe poropita Aisea, sapu guahe: 

23 “Keke vineki vaqura si kote aritiana, meke kote podoa sa si keke koburu koreo, 
meke kote ta pozae ‘Imanuela’ si asa, sapu sa ginuana si guahe: Sa Tamasa si koa koa 
gita,” gua.” 

24 Ke vanunu se Zosepa meke tavetia sa gua sapu tozi nia sa mateana tanisa Banara 
meke vagia sa se Mere pude na loana, % þa lopu la ia Zosepa se Mere, osolae podo tu 
sa koburu koreo, meke poza nia “Zisu” sa si Asa.” 


2 


Sari Tie Tumatumae pa Kali Gasa Rimata 


* 4:11 Sa zinama ta raovo si sari na tie pu ta vagi pa vinaripera meke ta turana taloa pa tinapusi. * 111 2 

1 Zisu si podo pa vasileana Betilihema pa popoa Ziudia sipu korapa banara se 
Herodi“. Mudina asa si kamo mae pa Zerusalema si kaiga tie pa kali gasa rimata, 
saripu tumatumae pa guguadi rina pinopino, 2 meke nanasa, “Avei sa koburu sapu 
podo pude na baņara tadi na Ziu? Dogoria gami sa Nana pinopino vura maena pa 
kali gasa rimata, ke mae si gami pude vahesia,” gua si arini. 

3 Totoso avosia e Herodi sapu gua asa, si balabala mamata si asa meke sari na tie 
pa Zerusalema.” 4 Ke tioki Herodi sari na nati hiama’ meke na tie va tumatumae 
koasa Tinarae te Mosese’ meke nanasi sa, “Pavei kote podo sa Karisito”?” gua si asa. 

5 Ke olana si arini, “Pa vasileana Betilihema, pa popoa Ziudia, sina guahe si kuberia 
keke poropita*. 

6 ‘Agoi Betilihema pa popoa Ziudia. 

Arilaemu hola ni goi sari doduru vasileana nomadi pa Ziudia, 
sina kaqu vura mae koa goi si keke koimata 

sapu kagu turani na kopu ni sari na Qua tie Izireli,”” gua.” 

7 Ke tioko golomi Herodi sari kasa tie tumatumae pu mae guadi pa kali gasa rimata, 
meke vivinei koa rini si asa pude hata vura nia sapu totoso sa zonazona si ta dogoro 
sa pinopino. 8 Beto si garunu lani sa si arini pa vasileana Betilihema meke zamai sa, 
“La mamu hata valeania vasina koa sa koburu sana, meke pana dogoria gamu, si mi 
pule mae tozi nau, pude maqu atu somana vahesia,” gua si asa. 

9 Mudina sa dia vivinei koe Herodi si taluarae taloa sari kasa, meke dogoro pulea 
rini sa pinopino sapu dogoria rini pa kali gasa rimata, rizu va kenue la si asa koa 
rini osolae noso si asa panaulu koasa vasina koa sa haha. 10 Totoso dogoria rini sa 
pinopino si qetu hola dia si arini. 11 Nuguru la si arini pa vetu meke totoso dogoria 
rini sa haha meke sa tinana, se Mere, si hoqa todono si arini meke vahesia rini sa 
koburu. Keru vura ni rini sari na dia vinariponi sapu na qolo, na vina uququ oto 
huda humana lea, meke na oto huda moa, meke poni ni rini koasa koburu. 

12 Meke taluarae pule la pa dia popoa soti si arini, ene gua tu pa votiki sirana, sina 
va balau i Tamasa pa pinutagita pude madi lopu pule la koe Herodi, gua. 


In 


Sa Ginovete La pa Izipi 

13 Mudidia taluarae sari tie tumatumae si vura koe Zosepa pa pinutagita sa mateana 
tanisa Banara meke zama, “Zosepa, kote hata ia e Herodi sa koburu pude va matea, 
ke tekulu, vagia sa koburu meke sa tinana, mamu govete la pa popoa Izipi. Mamu 
koa vasina osolae Arau tozi pule nigo pude taluarae vasina,” gua si asa. 

14 Ke pana boni asa si tekulu se Zosepa, vagia sa sa koburu meke sa tinana, meke 
taluarae la pa Izipi, 15 meke vasina si koa si arini osolae mate se Herodi. 

Sa inene hie va gorevura ia gua sapu zama nia sa Baņara koasa poropita, sapu 
guahe: 
“Tioko vura nia Arau pa Izipi sa Tuqu koreo,” gua.” 


Sa Vina Matedi rina Koburu Koreo Hitekedi —— , , 
16 Totoso rove vagia e Herodi sapu sekesekei nia rina tie tumatumae si asa, si bugoro 


sisigiti si asa. Meke garuni sa sari nana tie pude va mate betoi sari doduru koburu 
koreo pa vasileana Betilihema meke sari vasivasileana tatadi, podalae koari pu karua 
vuahenidi meke gore koari na haha hitekedi. Hie si tavetia sa luli gua koasa tinozi 
tadi na tie tumatumae koasa totoso sapu podalae ta dogoro sa pinopino. 

17 Koasa ginugua hie, si tava gorevura gua sapu zama nia Tamasa koa sa poropita 


Zeremaea: HAA ji 
18 “Keke mamalaini si ta avoso pa vasileana Rama, 

na kinabo tarugogo lavata. 
Kaboi Reseli sari na tuna, 

meke korona tava manoto si asa, 

sina mate beto si arini,” gua.” 


Pule La pa Popoa Izireli 
19 Mudina sa minate te Herodi, si vura pule koe Zosepa pa pinutagita, sa mateana 
tanisa Banara meke zama, 20 “Zosepa, tekulu mamu vagia sa koburu meke sa tinana 
mamu pule la pa popoa Izireli, sina sarini pu kukiti nia sa koburu si ele mate,” gua 


si Asa. 
21 Ke tekulu se Zosepa, vagia sa sa koburu meke sa tinana meke pule la pa popoa 


Izireli. 22 Ba totoso avoso nia Zosepa sapu e Akilisi na hobea se Herodi sa tamana 
pude koa banara pa popoa Ziudia, gua, si matagutu pude pule la si asa. Tava balau 
si asa pa pinutagita, ke la si asa pa popoa Qaleli. 23 Ke la veko kinoa si asa pa keke 
vasileana pozana si Nazareti. Ke tava gorevura gua sapu zama nia rina poropita, 
sapu guahe: 

“Kagu ta pozae Tie Nazareti si Asa,” gua.” 


3 
Sa Tinarae te Zone Papitaiso 
(Maka 1:1-8; Luke 3:1-18; Zone 1:19-28) 

1 Pa totoso asa si mae pa soloso gega pa popoa Ziudia se Zone Papitaiso, meke 
podalae tarae sapu guahe, 2 “Mi kekere koari mia sinea, sina sa Binanara Manauru“ 
si tata kamo,” gua si asa.” 3E Zone mo hie si guni nia sa poropita Aisea totoso zama 

. * 
si asa: 
“Keke tie si korapa tarae velavela guahe pa soloso gega: 


'Mi va nama nia sa sirana tanisa Banara, 
mi va tonotia vasina pu kote ene si Asa!’ gua.” 


4 Sari na poko te Zone si na kalu kameli, meke sa nana dokoho sina kapu kurukuru 
sapu tava popana, meke gana ginani si na kupokupo meke na zipale.” 5 Saripu la 
avosia se Zone si mae guadi pa Zerusalema, pa doduruna sa popoa Ziudia, meke sari 
doduru popoa tata pa Ovuku Zodani. 6 Helahelae ni rini sari na dia sinea, meke 
papitaiso i sa si arini pa Ovuku Zodani. 

7 Ba totoso dogoria Zone sapu soku ari tie Parese meke Sadusi? si mae hiva ta 
papitaiso koa sa, si zama i sa, “Gamu na tutimia na noki. Esei va balau gamu pude 
govete nia sa vina kilasa te Tamasa sapu korapa nono mae?” gua.” 8 “Mi vata dogoro 
paki nia sa vuana sa mia kinekere la koa sa Tamasa. 7 Lopu balabala ia sapu gamu si 
na tutina e Ebarahami, ke lopu kaqu tava kilasa. Maqu tozini gamu, e Tamasa boka 
vagi sari patu hire meke va podaka ni koburu pa tutina Ebarahami! * 10 Sa maho 
vinaripitui te Tamasa si ele avana nama, pude mahoi sari karosodi sari huda. Doduru 
huda sapu lopu leadi sari vuadi si kote ta maho gore meke ta oki la pa nika!* 

11 Arau si papitaiso gamu pa kolo mo, pude na vina gilagila koasa mia kinekere 
gamu, ba Asa pu korapa luli mudi mae koa rau si kote papitaiso gamu Sa pa 
Maqomaqo Hope meke sa nika te Tamasa. Asa si arilaena hola nau si rau. Na sadolo 
tanisa mo ba lopu garoqu pude paleke ponia. 12 Nana sevolo si palekia Sa pude vari 
pagahani sari doduru kiko koari qaqalotodi. Kote va nagiti Sa sari kiko pa nana vetu 
ginani meke sulu pani sari qaqalotodi koasa nika sapu hurunu eko lamo,” gua si asa. 

Sa Pinapitaiso te Zisu 
(Maka 1:9-11; Luke 3:21-22) 

13 Pa totoso arini si topue maena pa Oaleli meke kamo mae se Zisu koe Zone pa 
Ovuku Zodani pude ta papitaiso Nana koa sa gua. 14 Ba podekia Zone pude hobe 
binalabala se Zisu, ke zama la ia sa, “Arau tu si garo pude ta papitaiso koa Goi, na 
vea ke mae tu si Agoi koa rau?” 

15 Ba olana ia Zisu si asa, “Leana mo, ba kamahire mada lulia gita gua sapu kaqu 
va gorevura i sari doduru hiniva te Tamasa,” gua si Asa. Ke va ego ia Zone. 

16 Sipu beto tugo ta papitaiso se Zisu, meke popa sage si Asa koasa kolo, si ta tukele 
sa Manauru, meke dogoria sa sa Magomago Hope gore mae gua na baruku meke 
mae hake koa Sa. 17 Meke keke mamalaini maena pa Manauru si zama guahe: 


“Hie tugo sa tuqu koleo sapu qetu zonazona nia Arau,” gua.” 

Toketokea Setani se Zisu 
(Maka 1:12-13; Luke 4:1-13) 

1 Meke lopu ele seunae hola gua sa Nana pinapitaiso, si turania sa Magomago Hope 
se Zisu meke sage la pa soloso qega, pude toketoke ia Setani si Asa, gua.” 

2 Meke sipu ele koa si Asa ka made navulu puta rane, meke ka made navulu boni 
meke lopu henahena gua, si ovia si Asa. 3 Meke pa totoso asa si mae se Setani, meke 
zama la guahe koa Sa, “Be na Tuna“ Tamasa si Agoi, si mamu zamai sari na patu hire, 
pude madi ta evanae na bereti,” gua si asa. 

4 Ba olaņa se Zisu, “Ura guahe si ta kubere pa Kinubekubere Hope: ‘Lopu tale toa 
pa bereti mo sa tie, ba koari doduru zinama pu zama ni Tamasa! ” * 

5 Meke turana la nia Setani se Zisu koasa vasileana hope sapu pa Zerusalema, meke 
va turua sa pa batu minominona sa Zelepade“, meke zama si asa koa Sa, $ “Be na Tuna 
Tamasa si Agoi, si mamu horu gore, ura guahe si ta kubere koasa Kinubekubere Hope: 
‘Kote garuni Tamasa sari Nana mateana pude ovuligo, 
pude lopu hoqa bakora nigo keke nenemu koari na patu,” gua si asa.” 

7 Ba olaņa se Zisu, “Ba gua tugo hie si ta kubere koasa Kinubekubere Hope, ‘Mu 
lopu podepodekia goi sa Banara sa mua Tamasa! ” * 

8 Meke turana sage la nia pule e Setani se Zisu pa batuna keke toqere ululuna, meke 
va dogoro ni sa koa Sa sari doduru butubutu binaņara pa kasia popoa, meke sa dia 
tinolava. 9 Meke zama la ia sa se Zisu, “Be todono meke vahesi au Goi si arau, si kagu 
poni beto nigo rau sari doduru gua pu dogori Goi hire.” 

10 Ba olana se Zisu, “Mu taloa koa Rau Setani, ura gua hie si ta kubere koasa 
Kinubekubere Hope: ‘Mu vahesia sa Banara sa mua Tamasa, mamu nabulu eke nia 
mo si Asa, ” gua si Asa.” 

11 Meke taluarae koa Sa se Setani, meke mae toka nia ri mateana se Zisu. 


Podalae Tarae se Zisu pa Qaleli 


(Maka 1:14-15; Luke 4:14-15) 
12 Totoso ele avoso nia Zisu sapu ta veko pa vetu varipusi se Zone, si taluarae pa 


Ziudia meke la pa Qaleli si Asa.” 13 Lopu koa pa Nazareti si Asa, ba la koa si Asa pa 
Kepaniami, keke vasileana nomana tata pa kopi Qaleli, koari na pinaqaha popoa tadi 


na butubutu Zeboloni? meke Napitalai“,” 14 pude tava gorevura gua sapu zama nia 
sa poropita Aisea, sapu guahe: 


In 

15 “Pa popoa tadi na butubutu Zeboloni, meke Napitalai, 
sa popoa sapu koa ia sa sirana mae gua koa sa kolo Meditareniani“ karovo la pa 
kali Ovuku Zodani 
vasina sapu ta pozae na popoa Oaleli tadi na tie Zenitailo?.” 
16 Saripu koa pa hinuporo 
si dogoria si keke kalalasa nomana; 
sarini pa popoa hupohuporona vasina tata sa minate 
si pelara vura i na kalalasa.” 
17 Pa totoso asa, si podalae tarae nia Zisu sa inavoso sapu guahe: “Mi kekere koari 


na mia sinea sina sa Binanara Manauru si tata kamo!” gua si Asa.” 


Tioki Zisu sari na Tie Habu 
(Maka 1:16-20; Luke 5:1-11) 

18 Meke sipu korapa ene rarata si Asa pa kopi Qaleli, si dogori Sa sari karua tamatasi 
ari Saimone Pita meke e Aduru, korapa vaqara dia, sina na habu mo sa dia tinavete. 
19 Tioko la i Zisu sari karua meke zama, “Mae luli Au, maqu va tumatumaeni gamu 
habu tie!” 20 Meke pa totoso tugo asa si veko pani ri kara sari dia vaqara, meke lulia 


rini se Zisu. ji ji ji ji ENN e 
21 Ene hola la se Zisu, meke dogori pule Sa sari karua tamatasi te Zebeti, ari Zemisi 


e Zone. Ari karua meke sa tamadia, se Zebeti, si korapa suraņa dia pa koaka meke 
tuvaka dia vaqara, meke tioko lai tugo Zisu sari karua, 22 meke zama, “Mae luli Au.” 
Meke pa totoso tugo asa si veko pania ri kara sa dia koaka, meke sa tamadia se Zebeti, 
meke lulia ri kara se Zisu. 

Variva Tumatumae, na Tarae, meke Salana Tie se Zisu 

(Luke 6:17-19) 

23 Ene betoa Zisu sa doduruna sa popoa Qaleli. La variva tumatumae si Asa koari 
na sinagogi“. Tarae nia Sa sa inavosona sa Binanara te Tamasa’, meke salani Sa sari 
na tie mohodi koari hopehopeke dia minoho na vinagauru.” 

24 Sa inavosona Zisu si kamo la pa doduruna sa popoa Siria“. Ke sari na tie, si 
turana mae ni ri koa Sa sari na dia tie mohodi, saripu va kamoi sari na votivotiki 
minoho, na vinagauru, meke kamo koari pu nuquri na tomate kaleadi, na kirekireqe, 
meke ari pu mate kaiqa tinidi, meke lopu boka niu na ene na gua. Salana betoi Zisu 
sari doduru tie mohodi hire. 25 Meke soku puku tie si ene luli koa Sa, mae guadi 
pa Qaleli, Dikapolisi, Ziudia, meke pa kali gasa rimata pa popoa Zodani, meke pa 
Zerusalema. 

Sa Tinarae pa Togere 
1 Totoso dogoria Zisu sa puku vinarigara lavata, si sage la pa keke togere si Asa 
meke sari Nana disaepeli“. 2 Habotu si Asa vasina, meke la habotu tata koa Sa sari 
Nana disaepeli, meke podalae va tumatumae i Sa si arini koari na vina tumatumae 
hire: 
Sa Tinamanae Hinokara 
(Luke 6:20-23) 
3 “Tamanae tugo sari na tie sapu malohoro pa dia tinoa magomago, 
sina tadirini tugo sa Binanara Manauru. 
4 Tamanae tugo sari na tie pu talotana, 
sina kagu va manoti Tamasa si arini.” 
> Tamanae tugo saripu va pepekae puleni pa dia tinoa, 

ura kagu na dia tinago sa popoa pepeso.” 
6 Tamanae tugo saripu ovia na memeha nia sa tinonoto,” 
ura kaqu vagia rini gua sapu okoro nia rini. 
7 Tamanae tugo saripu tataru ni meke taleoso ni sari votiki tie, 
ura kaqu tataru ni, na taleoso ni Tamasa si arini. 
8 Tamanae tugo saripu via pa bulodi, 
ura arini tugo si kagu dogoria sa Tamasa.” 
9 Tamanae tugo saripu varibule ni sari na tie, 
ura kaqu poza ni tuna soti sa Tamasa si arini. 
10 Tamanae tugo saripu ta nonovala sina tavetia rini sa hiniva te Tamasa,” 
ura tadirini tugo sa Binanara Manauru. 
11 Tamanae tugo si gamu pana zama nonovala gamu ri na tie, 
meke zutu kokohani gamu rini koari doduru ginugua pa mia linuliqu Rau.” 
12 Mi koa qetuqetu, sina noma hola sa mia pinia pa Manauru, 
ura nonovala guni tugo rini sari na poropita pukerane.” 


Sa Soloti meke sa Kalalasa 
(Maka 9:50; Luke 14:34-35) 

13 Gamu tugo si na soloti koari na tie pa kasia popoa. Ba pana murimuri sa linilinina 
sa soloti si lopu kaqu boka tava leana pule si asa, pude ta tavetavetae; ba padana pude 
ta gona palae mo pa sada meke ta neti pa tie. 

14 Gamu tugo si na kalalasa koari na tie pa kasia popoa. Sa popoa sapu ta kuri 
pa batu toqere si lopu boka ta tome.” 15 Loke tie si va katua sa zuke meke va opo 
tamunu nia lolu, ba kote va hakea sa si asa pa hakehakeana, pude va kalalasi sari 
na tie pu koa pa vetu.” 16 Gua tugo si gamu, mi vata dogoro nia koari na tie sa mia 
kalalasa pa korapadi rina mia tinavete leadi, pude madi vahesia sa Tamamia sapu 


koa pa Manauru.” 


Vina Tumatumae koasa Tinarae te Mosese , , 
17 Mi lopu balabala ia sapu mae si Rau pude huaria sa Tinarae te Mosese, meke 


sari vina tumatumae tadi na poropita. Lokari, lopu asa si mae nia Rau, ba mae si 
Rau pude va gorevura i si arini. 18 Maqu tozi va hinokarani gamu, totoso korapa 
koa sa Maņauru meke sa pepeso, si lopu keke vasi kukuru zinama koasa Tinarae 
kote murimuri, osolae kaqu tava gorevura beto gua saripu ta tozi vasina.” 19 Gua ke 
asa sapu va karia si keke kukuruna hite sa tinarae, meke va tumatumae ni sa sari 
kaiqa pule pude lulia gua sapu tavetia sa, si kaqu tava mumudi si asa pa Binaņara 
Manauru. Ba asa sapu va tabei sari na Tinarae meke va tumatumae ni sari kaiqa pule 
pude va tabe kekenono gua asa, si kaqu tava lavata pa Binanara Manauru. 20 Ura 
tozini gamu Rau, sapu pude sa mia kinopuna sa Tinarae te Tamasa, si lopu hola nia 
gua sapu evania rina Parese meke na tie va tumatumae koasa Tinarae te Mosese, si 
lopu kaqu boka koa si gamu koasa Binanara Manauru. 


Vina Tumatumae koasa Guguana sa Binugoro 
21 Ele avosia mia gamu sa vina tumatumae pukerane sapu ‘Meke mu variva mate,’ 
gua; ke asa sapu variva mate si kagu ta vala pa vinaripitui.” 22 Ba tozini gamu 
Rau kamahire si guahe: Asa sapu bugoro nia sa tasina, si padana pude ta vala pa 
vinaripitui. Asa sapu zama guahe koasa tasina, ‘Agoi si namu loke laemu!' gua, si 

padana pude ta vala pa vinaripitui. Meke asa sapu zama, ‘Tie duvili, loke laemu' 
gunia sa sa tasina, si garona tugo pude nuquria sa nika pa Heli. 

23 Ke pa ginugua asa, si be guana korapa hiva vala goi sa mua vinariponi koe 
Tamasa, meke tiqe balabala ia goi sapu keke sinea si ele evania goi koa sa tasimu, 
24 si mamu veko pakia sa mua vinariponi, mamu pule la varibulei paki koasa tasimu 
sana, mamu tiqe pule mae luaria sa mua vinariponi koa sa Tamasa. 

25 Be keke tie si hiva turana la nigo pa vinaripitui, si mamu va tonoto pakia sa mia 
vinaritokei totoso lopu ele kamo la si gamu pa vetu varipitui. Sina be kamoa goi sa 
vasina varipitui, si kote vala nigo sa koa sa tie varipitui, meke sa tie varipitui si kote 
vala nigo koasa tie kopu vetu varipusi, meke kote ta veko pa vetu varipusi si agoi. 
26 Maqu tozi va hinokara nigo si guahe: Lopu kaqu vura si agoi osolae tabara betoi 
goi sari doduru mua gale. 


Vina Tumatumae koasa Guguana sa Binarabarata 

27 Ele avosia mia gamu sa vina tumatumae pukerane, sapu ‘Meke mu barabarata,’ 
gua.” 28 Ba tozini gamu Rau kamahire si guahe: Asa sapu donodonoa si keke 
barikalege, meke okoro nia sa si asa pa hiniva sea, si ele baratia tugo sa pa bulona 
si asa. 29 Ke be la sa kali mata mataomu meke turana la nigo pa sinea, si mamu 
lobiti pania. Leana hola pude keke kukuru tinimu si ta okipalae pude lopu sa doduru 
tinimu si ta okie la pa nika pa Heli.” 30 Be sa kali lima mataomu si turana la nigo pa 
sinea, si mamu gomu pania. Leana hola si pude keke kali limamu si lopu koa, hola 
nia si pude lopu sa doduru tinimu si ta okie la pa nika pa Heli.” 


Vina Tumatumae koasa Vinariluari Tamaloana 
(Matiu 19:9; Maka 10:11-12; Luke 16:18) 

31 Gua pule hie si keke vina tumatumae pukerane, ‘Asa sapu hiva luara pania sa 
nana barikaleqe, si mani kuberia sa pepa vari luari meke ponia koasa barikaleqe,’ 
gua.” 32 Ba kamahire si Maqu tozini gamu: Be keke tie si lopu barabarata sa nana 
barikalege, ba luara pania sa, si sea si asa, sina be haba pulea sa barikaleqe hie si 


keke tie, si tiqe barabarata sa barikaleqe hie, meke sa tie pu haba pulea sa.” 


Vina Tumatumae koasa Tinokotokoro 
33 Ele avosia mia gamu si keke vina tumatumae pukerane sapu guahe: 'Mu lopu 


seke ia sa mua vina tatara, ba mamu va gorevura ia gua sapu ele tokotokoro nia goi 
pa kenuna sa Tamasa,' gua.” 34 Ba kamahire si Magu tozini gamu Rau: Pana tavetia 
goi si keke mua vina tatara, si mu lopu tokotokoro. Lopu tokotokoro koa sa Manauru, 
sina na habohabotuana te Tamasa si asa;” 35 lopu tokotokoro koa sa pepeso, sina na 
nenetiana te Tamasa si asa. Lopu koa sa popoa Zerusalema, sina na popoa hopena 
tanisa Banara lavata si asa.” 36 Lopu koasa batumu tugo, sina keke kalumu mo ba 
lopu boka va muho ia babe va keoro ia goi. 37 Ba mamu zama gua mo hie: ‘Uve’, mu 
gua mo, ba be ‘Lokari’, mu gua mo. Pude kaiqa zinama pule si tomo lani goi si koe 
Setani maedi si arini. 

Sa Vina Tumatumae koasa Tinubehe Hobe 

(Luke 6:29-30) 

38 Ele avosia mia gamu sa vina tumatumae pukerane sapu zama guahe: ‘Pude sekea 

keke tie kali matamu, si mu sekea tugo kali matana. Meke be seke pakogo sa, si mu 
seke pakoa gana tugo,’ gua.” 39 Ba kamahire Magu tozini gamu sapu guahe: Mu lopu 

tubehe hobe ia sa tie kaleana. Be poharigo keke tie kali paparamu, si mamu linana 
la nia pule si keke kalina. 40 Be keke tie si turana la nigo pa vinaripitui pude vagia 
sa mua sote, si mamu vala nia tugo sa mua koti. 41 Meke be keke tie si ososo nigo 
pude paleke ponia sa nana pinaleke pa keke kilomita, si mu paleke ponia pa karua 
kilomita. 42 Be keke tie si tepa ia si keke mua tinitona, si mu ponia tu. Be keke tie si 
tepa pakia si keke mua tinitona, si mu vala pakia. 


Tataru ni Sari Mua Kana 
(Luke 6:27-28,32-36) 

43 Fle tumae nia gamu sa vina tumatumae pukerane sapu zama guahe: ‘Mi tataru ni 
sari na mia baere, ba kukiti ni sari na mia kana,’ gua.” 44 Ba kamahire Magu tozini 
gamu sapu guahe: Mi tataru ni sari na mia kana, mamu varavara toka ni saripu 
nonovala gamu. 45 Pude gua asa si kote ta evanae na koburu tanisa Tamamia pa 
Manauru si gamu. Sina va keana la ia Sa sa Nana rimata koari na tie leadi meke 
kaleadi, meke va rukua Sa sa Nana ruku koari pu tavete va tonoto meke va sesea. 
46 Vea kaqu pia gamu tu Tamasa pana tataru ni mo gamu si arini pu tataru ni gamu? 
Sari na tie hata takisi ba hoke gua mo asa. ^’ Be tale zama qetuqetu la i mo goi sari 
na mua baere, si lopu votikaemu si goi koa rini pu lopu na tie te Tamasa. 48 Mi koa 


va gotogoto, gua sapu koa va gotogoto sa Tamamia pa Manauru.” 

Vina Tumatumaena sa Tinavete Leana Koari na Tie, | , , EO 
1 Mi kopu nia pude lopu vata dogoro ni pa kenudi rina tie sari na mia tinavete 


leadi, pude hiva ta dogoro mo. Be gua asa, si namu loke mia pinia koasa Tamamia 
pa Manauru si gamu.” 

2 Be hiva variponi” goi, si mu lopu buki nia pa varipaza sirana meke pa sinagogi, 
sapu gua hoke tavetia rina tie sekesekei. Arini si hata vina lavata pa tie. Maqu tozi 
va hinokarani gamu, sapu ele vagia mo rini laena sa doduruna sa dia tinavete. 3 Ba 
pana hiva ponia goi sa tie sapu papaka nia keketoņa, si mamu lopu vata gilana nia 
koasa kali lima gedemu nasa si korapa tavetia sa kali lima mataomu, 4 pude ta tavete 
golomo sa mua vinariponi, ba sa Tamasa mo sapu gilanana sa mua tinavete tomena 
si kaqu pia igo. 

Sa Vina Tumatumae Koasa Vinaravara 

5 Pana varavara gamu si mi lopu gugua rina tie sekesekei! Arini si hoke hiva 
hola nia rini si pude turu varavara pa sinaqoqi meke pa varipaza siraņa, pude ta 
dogoro dia pa tie gua. Maqu tozi va hinokarani gamu, sapu ele vagia mo rini laena sa 
doduruna sa dia tinavete.” 6 Ba pana varavara goi telemu si mamu la pa keke vasina 
tomena, mamu varavara la koasa Tamasa sapu lopu ta dogorona. Meke sa Tamasa 
sapu dogorona gua sapu tavetia goi pa vasina tomena si kaqu pia igo. 

7 Pana varavara gamu, si mi lopu zama va soku hoboro, gugua rina tie huporo, 
balabala ia rini sapu kote ta avoso dia koe Tamasa sina gele sari na dia vinaravara 
gua. 8 Mi lopu gugua arini, sina sa Tamamia pa Manauru si ele tumae ni Nana gua 
sapu hiva ni gamu, sipu lopu ele tepa la gamu. 

9 Ke mi varavara gua hie si gamu: 

Tamamami pa Manauru, 

Mani tava lavata sa Pozamu Hopena, 
10 ya mae ia koa gami sa Butubutu Binanara Tamugoi, 
Mua hiniva sapu tavetia Agoi pa Manauru, 

si Mu guni nia tu Goi koa gami pa pepeso. 
11 Mu ponini gami ginani ninoroi meke ninae rane. 
12 Mu taleosoni gami koari na mami sinea, 

gua sapu taleoso ni gami saripu hoke nonovala mae koa gami. 
13 Mu lopu turana lani gami pa tinoketoke?, 

ba Mamu harupu va seu gami koe Setani.” 

14 Be taleoso ni gamu sari na sinea pu tavete atu ni rina tie koa gamu, si kagu 

taleosoni gamu tugo sa Tamamia pa Manauru.” 15 Ba be lopu taleoso ni gamu si 
arini, si lopu kagu taleosoni gamu tugo sa Tamamia koari na mia sinea. 


Sa Vina Tumatumae koasa Minadi pa Ginani 

16 Be guana madi“ si gamu pa ginani, si mi lopu donodono talotana gua rina tie 
sekesekei. Hoke donodono guana tie talotanadi si arini, pude dogori rina tie sapu 
madi si arini gua. Maqu tozi hinokarani gamu, sapu ele vagia mo rini laena sa 
doduruna sa dia tinavete. 17 Ba pana madi pa ginani si gamu, si mi daloi isumata 
mia, mamu lumulumu na susuti valeana, 18 pude lopu tumae nia ri tie sapu madi 
pa ginani si gamu, ba sa Tamasa pa Manauru eke sapu lopu ta dogorona mo gilania. 
Meke Asa tugo sapu dogorodi sari na mia tinavete tomedi, si kaqu pia gamu. 


Sari na Tinagotago pa Manauru 
(Luke 12:33-34) 

19 Mi lopu va omuni sari na mia tinagotago soti pa pepeso, saripu boka novali na 
kikiti, na boka nara, meke vasina boka huari na hikoi rina tie hikohiko.” 20 Ba mi va 
omuni sari na mia tinagotago pa Manauru sapu lopu boka novali na kikiti, na lopu 
boka nara, meke lopu boka huari na hikoi rina tie hikohiko. 21 Sina vasina pu koa 
sari na mua tinagotago, si vasina tugo koa sa bulomu. 


Sa Zuke Tana Tini 
(Luke 11:34-36) 

22 Sari matamu si guana zuke tana tinimu. Pude leadi sari matamu, si kote kalalasa 
sa doduru tinimu. 23 Ba pude kaleadi sari na matamu, si kote huporo sa doduru 
tinimu. Ke be sa kalalasa pa mua tinoa sina hinuporo, si kaqu huporo dudukurumu 
si asa. 


Sa Tamasa meke na Tinagotago 
(Luke 16:13, 12:22-31) 

24 Loke tie boka nabulu beto ni si karua banara. Ba kote tataru nia sa si keke, meke 
kukiti nia si keke; babe va lavatia sa si keke, meke etulia si keke. Gua ke lopu boka 
keke gua nabulu nia goi sa Tamasa meke sa poata. 

25 Gua ke mu lopu talotaņa nia sa mua tinoa, sapu sa si kote hena ia na napoa, babe 
na poko tana tinimu. Na tinoa si arilaena hola nia sa ginani, meke sa tini si arilaena 
hola nia sa poko. 26 Dotu sari na kurukuru tapuru saripu korapa tapuru lamae. Lopu 
lelete na qireqire si arini, ba hoke poni mo sa Tamamia pa Maņauru. Ba gamu si ari 
laemia hola ni sari na kurukuru. ?” Esei koa gamu boka hoda va gele ia sa nana tinoa 
pa tinalotanadi rini? 

28 Na vea ke kaqu talotana nia tu sapu na sa si kote poko nia goi? Mamu dono la i 
gua meke toqolo sari na havoro lili. Lopu hoke tavetavete, na pitipiti si arini. 29 Maqu 
tozi hinokarani gamu Rau, sapu koari doduru poko tolavaedi te Solomone sa banara, 


ba loketona poko tanisa si tolavaena kekenono gugua keke rina havoro hire.” 30 Sari 


* 6:13 Pa sinea babe koe Setani sapu sa natina sa kinaleana. Kaiqa iniliri koadi pukerane si va hoda ia sa zinama 

na havoro si lopu hoke koa seunae meke ta oki la pa nika, ba hoke va pokopokoi mo 
Tamasa. Ba gamu si arilaemia hola ni sari na havoro, ke hinokara hola sapu kagu va 
pokopoko gamu Sa. Kei, hiteke hola sa mia rinanerane. 

31 Ke gua asa si mu lopu talotana nia sapu pavei kote vagia goi sa gemu ginani, na 
kolo, meke sa mua poko. 32 Arini pu lopu ranea sa Tamasa si hoke talotana ni sari na 
tinitona gugua arini. Ba sa Tamamia pa Manauru si ele gilani Nana gua saripu ehaka 
ni gamu. 33 Ba mi hata kekenua sa Binanara te Tamasa meke sa Nana tinonoto, meke 
kaqu ponini gamu Sa sari doduru tinitona pu gua hire. 34 Mi lopu talotana ni ninoroi 
sari na tinasuna tanisa rane vugo. Ura sa rane vugo si koadia nana tinasuna telena. 
Hopeke rane si koadia sari hopeke dia tinasuna. 


7 
Zinutudi ri Votiki Tie 
(Luke 6:37-38,41-42) 

1 Mi lopu vari zutui, pude mi lopu ta zutu koe Tamasa. ? Ura gua sapu zutu nia goi 
koari na tie, si kaqu ta zutu pule nia tugo goi koe Tamasa. Meke sa pada sapu tavete 
la nia goi koari na tie, si asa tugo kagu ta tavete atu koa goi.” 

3 Na vegua ke voriti nia goi sa kavuru pa matana sa tasimu, ba lopu balabala ia goi 
sa kukuru huda pa matamu telemu? 4Vea meke kote zama si goi koasa tasimu, ‘Atu 
maqu suti pania sa kavuru pa matamu,’ gua, ba pa matamu soti si koa nana si keke 
kukuru huda. > Agoi na tie sekesekei! Mu okipani kenua sa kukuru huda pa matamu 
telemu, pude boka dodogorae valeana, meke boka suti pania sa kavuru pa matana sa 


tasimu. 
6 Mi lopu vala i koari na siki sari na tinitona hopedi, sina kote taliri pule mae meke 


garata gamu rini. Lopu vala i koari na boko sari na vovoto davi sina kote neti va 
konekonei rini. 


Tepa, Hata, meke Kikia 
(Luke 11:9-13) 

7 Tepa meke kote vagia gamu, hata meke kote dogoria gamu, kikia meke kote ta 
tukele vatu koa gamu sa sasada. 8 Ura sari doduru pu tepa si kote vagi tugo, asa sapu 
hata si kote dogoria tugo, meke asa sapu kikia si kote ta tukele vala tugo sa sasada. 
9 Agoi na tie varipodo, be tepa gana ginani sa mua koburu si vegua kaqu ponia patu 
goi? 10 Ba be tepa gana igana si asa, si vegua kaqu ponia noki goi? 11 Tie kaleamia si 
gamu ba hoke poni tinitona leadi gamu sari mia koburu. Sa Tamamia pa Manauru si 
leana holani gamu, ke hinokara hola sapu kagu poni ni tinitona leadi Sa saripu tepa 
koa Sa. 12 Mu tavete kenu la ni koari na tie sari na ginugua leadi, gua saripu hiva ni 
goi pude tavete atu ni rini koa goi. Asa mo ginuana sa Tinarae te Mosese, meke sari 
na vina tumatumae tadi na poropita.” 


Sa Sasada Nizupuna 
(Luke 13:24) 

13 Mi nuguru la koasa sasada nizupuna. Sina sa sasada sapu la gua pa tinahuara si 
marepaha, meke sa sirana si labe meke lopu tasuna, ke ari sokudi enea si asa. 14 Ba 
sa sasada sapu la gua pa tinoa hola si nizupu, meke sa siranana sa si tasuna, ke ari 
ka visavisa mo si nuquru vasina. 


Sa Huda meke sa Vuana 
(Luke 6:43-44) 
15 Mi kopu puleni gamu koari na poropita kokohadi. Kote mae si arini koa gamu 
meke pokopoko ni rini sari na hahanana tana sipi ba pa korapadi rini si gua ri na 

siki pinomo variva mate. 16 Pa vuana kote dono gilani gamu si arini. Kekenono na 
hilibubuku si lopu boka vua gurepi“, meke sa huda rakihi si lopu boka vua pigi. 17 Sa 
huda leana si leana vuana, ba na huda kaleana si kaleana tugo vuana. 18 Sa huda 
leana si lopu boka vua va kaleana, meke sa huda kaleana si lopu boka vua valeana. 
19 Sari doduru huda pu lopu vua valeana, si ta maho palae si arini meke ta oki la pa 
nika.” 20 Gua asa, ke sari na poropita kokoha hire, si boka gilani mo gamu koari na 
dia tinavete.” 


Saripu Ta Kilu Koasa Banara 
(Luke 13:25-27) 

21 Lopu ari doduru pu zama mae koa Rau, 'Banara, Banara,' gua, si kote boka 
nuguru pa Binanara Manauru, ba arini mo pu va tabei sari na hiniva tanisa Tamagu 
pa Manauru. 22 Pana kamo sa totoso vinaripitui te Tamasa, si soku tie si kote zama 
mae koa Rau, 'Banara, Banara, pa korapa pozamu Goi sitozi vura nia gami sa Inavoso 
Leana te Tamasa. Hipuru pani gami sari na tomate kaleadi, meke soku tinavete variva 
magasadi si taveti gami! gua. 23 Ba kote tozi va leana ni mo Rau si arini, ‘La mi taloa, 


lopu hite gilana gamu Rau si gamu kasa na tie va sesea mia!” 


Sa Sinokirae Hinokara 
(Luke 6:47-49) 

24 Ego, asa sapu avosodi sari Qua vina tumatumae hire, meke va tabei si arini, si 
kekenono gua tugo na tie tumatumae sapu kuria sa nana vetu pa patu. 25 Ke be hoqa 
sa ruku, naqe sa popoa, hiru sa givusu, meke raza koasa vetu, ba lopu boka hoqa si 
asa, sina turu va ninira pa patu. 26 Ba asa sapu avosi sari na Qua vina tumatumae 
hire, meke lopu va tabei si arini, si gua tugo na tie duviduvilina sapu kuria sa nana 
vetu pa bolebole onone. 27 Ego, totoso hoqa sa ruku, naqe sa popoa, hiru sa givusu 
meke raza koasa vetu sana, si hoqa meke ta huara inete si asa.” 


Sa Niniranira te Zisu 
28 Totoso va hokoti Zisu sari doduru Nana vina tumatumae hire, si magasa hola nia 
rina kobi tinoni sa Nana hahanana va tumatumae.” 29 Ura lopu gugua rina tie pu 
hoke variva tumatumae nia sa Tinarae te Mosese si Asa, ba koa ia niniranira sa Nana 
vina tumatumae. 

Salania Zisu si Keke Tie Popoquna 
(Maka 1:40-45; Luke 5:12-16) 

1 Totoso taluarae gore pule mae pa togere se Zisu, si moatana sa puku vinarigara 
tie pu luli koa Sa. 2 Meke mae hoqa todono pa kenuna Sa si keke tie popoquna meke 
zama, “Baņara, be guana hiva Goi, si boka va via au mo Goi,” gua si asa. 3 Ke gagama 
la nia Zisu sa limana koasa tie popoquna meke tiqua Sa si asa meke zama, “Hiva tugo 
si Rau, ke mamu via tu ba goi,” gua si Asa. Meke pa totoso tugo asa si via sa tie koasa 
nana minoho. “Beto asa si zama la ia Zisu si asa, “Mu lopu la vivinei nia pa tie si hie, 
ba mamu la vata dogoro pule nigo koasa hiama pude mani vilitigo. Beto hoi mamu la 
tavetia sa vina vukivukihi vinulasa sapu tozia sa Tinarae“ te Mosese, pude va sosodea 


koari na tie sapu ele via si goi,” gua si Asa.” 


Salania Zisu si Keke Nabulu 
(Luke 7:1-10) 

5 Totoso nuguru la pa vasileana Kepaniami se Zisu, si mae koa Sa si keke koimata 
varipera tadi na tie Roma, meke tepa tinokae si asa koe Zisu. $ Zama si asa, “Banara, 
sa gua nabulu si moho sisigiti, korapa eko si asa pa qua vetu; lopu boka niu, na koa 
ta sigiti hola si asa,” gua si asa. 7 Meke zama se Zisu, “Leana magu atu salania.” 
8 Ba olana sa koimata, “Koi, lokari Banara, lopu na tie gotogotoqu si arau pude kaqu 
mae ia Goi sa qua vetu. Mamu zama nia mo sa zinama pude mani magogoso sa qua 
nabulu,” gua si asa. ° “Arau ba hoke zamai mo sari qua tie varipera koasa niniranira 
sapu poni nau ri qua palabatu, pude ‘La’ gunia rau si keke, si la mo si asa. Pude ‘Mae’ 
gunia pule rau si keke si, mae tugo si asa. Pude zama ia rau sa qua nabulu, 'Tavetia 
hie,’ gua, si tavetia tugo sa,” gua si asa. 

10 Totoso avosi Zisu sari nana zinama gua asa tanisa koimata, si magasa hola Nana, 
ke zama la si Asa koari na kobi tie pu luli koa Sa, “Maqu tozi va hinokarani gamu, 
sapu lopu ele dogoria Rau keke tie Izireli sapu ranerane kekenono gua sa tie hie. 
11 Tozi hinokarani gamu Rau sapu soku rina tie Zenitailo si kote mae guadi pa doduru 
kasia popoa, meke kaqu habotu somanae koari Ebarahami, e Aisake, meke e Zekopi 
pa inevana koasa Binanara Manauru.” 12 Ba sari na tie Ziu pu ta vizatadi pude 
somana, si kote ta gona vura koasa butubutu banara te Tamasa la pa korapa huporo 
dudukurumu. Vasina pu kote kabo, na garata livodi si arini.”* 13 Meke tiqe zama la 
koasa koimata se Zisu, “Mu pule mua, mani ta evana tugo gua sapu va hinokaria goi,” 
gua si Asa. Meke pa totoso tugo asa si ta salana sa nabulu mohona tanisa koimata. 


Soku Tie Mohodi si Salani Zisu 
(Maka 1:29-34; Luke 4:38-41) 

14 Totoso kamoa Zisu sa vetu te Pita, si dogoria Sa sa kaleqe roana e Pita, korapa 
eko nana pa teqe, na moho nunuare si asa. 15 La taninia Zisu sa limana, meke 
magogoso nana sa kaleqe, ke tekulu si asa meke va tana ponia ginani sa se Zisu. 
16 Pana veluveluna asa, si turana mae ni rina tie koe Zisu sari soku dia tie pu nuquri 
na tomate kaleadi. Hipuru pani Zisu pa Nana zinama sari na tomate kaleadi, meke 
salani Sa sari doduru pu moho. 17 Evania Zisu sa tinavete hie pude tava gorevura 
gua sapu zama nia e Aisea sa poropita te Tamasa, sapu guahe: 


“Ele salani Sa sari nada minoho na vinagauru,” gua.” 


Saripu Hiva Lulia se Zisu ba Ruarabeke 
(Luke 9:57-62) 

18 Meke totoso dogoria Zisu sa puku vinarigara pu mae vari likohae nia, si ria i Sa 
sari Nana disaepeli pude karovo la pa kali karovona sa kopi Qaleli. 19 Meke keke rina 
tie va tumatumae koasa Tinarae te Mosese si mae meke zama la koa Sa, “Banara, 
magu luligo pa doduru vasina pu la i Goi.” 20 Ba olana la koa sa se Zisu, “Sari na 
kurukuru name na kurukuru tapuru ba hite ari dia qoqoro na vori tu, ba sa Tuna na 
Tie, si loke Nana vasina soti pude eko magogoso.” 21 Keke ri Nana disaepeli si zama 
la koa Sa, “Banara, kekenu Mu va malumau pude la pomunu paki nia sa tamaqu,” 
gua si asa. 22 Ba olana la ia Zisu si asa, “Vekoi saripu matedi pude madi pomunu ni 
sari na tie matedi. Ba agoi si mamu luli Au mo,” gua si Asa. 


Va Bulea Zisu sa Raneboni 
(Maka 4:35-41; Luke 8:22-25) 

23 Meke surana pa koaka se Zisu meke sari kasa Nana disaepeli, meke toka la si arini 
pa kali karovona sa kopi Qaleli. 24 Meke raza mae gana sa raneboni koasa kopi, meke 
puzakia na ololobagea sa koaka, ba se Zisu si korapa puta gana. 25 Ke va vanunia ri 
kasa disaepeli si Asa, meke zama ia rini, “Harupu gita Banara, tata mate si gita,” gua 

si arini. 26 Meke olana la i Zisu si arini, “Na vegua ke matagutu si gamu? Hiteke hola 
sa mia rinanerane!” Tekulu si Asa, meke norea Sa sa givusu na kolo, ke bule nodolo 
va hodaka nana. ?7 Magasa beto sari doduru meke vari zamai teledia, “Na tie sa si 
guahe, ke va tabea tu rina givusu na bogusu,” gua si arini. 


Salani Zisu sari Karua Tie Nuguri Tomate Kaleadi 
(Maka 5:1-20; Luke 8:26-39) 

28 Totoso hogoto se Zisu pa kali karovona sa kopi, pa popoa Oadarini, si vura mae 
guadi koari na bae popomunuana sari karua tie pu ta higorae tomate kaleadi, meke 
mae koe Zisu. Hoke kokoa koari na lovu vasina sari kara. Variva matagutu sari karua 
tie hire, ke loke tie si hoke hiva ene hola gua pa sirana vasina. 29 Sipu dogoria tugo 
ri kara se Zisu, si gagaemana mo sari kara, meke zama, “Agoi na Tuna Tamasa, nasa 
si hiva taveteni gami Goi? Hiva va kilasa gami Goi pa tinasigiti sipu lopu ele kamo 
sa rane vinaripitui?” gua sari kara. 30 Lopu seu vasina si koa nana si keke rovana 
boko lavata, korapa ganigani gedi. 31 Meke tepa koe Zisu sari na tomate kaleadi, meke 
zama, “Pude hipuru pani gami Goi, si Mu garunu lani gami koasa rovana boko hoi,” 
gua si arini. 32 “Ego, la!” gua se Zisu. Ke taluarae sari na tomate kaleadi koari karua 
tie, meke la nuquru koari na boko, taluarae sari na boko hire, meke haqala gorea rini 
sa taba, meke la hoqa suvu pa kopi meke lodu mate beto. 

33 Meke govete la pa vasileana sari na tie pu kopudi ri na boko, meke la vivinei 
ni rini sari doduru ginugua pu ta evana koari karua tie pu koa i na tomate kaleadi. 
34 Ke topue la tutuvia ri doduru tiena sa vasileana se Zisu, meke sipu dogoria rini, si 
tepa ia rini si Asa pude taluarae taloa pa dia popoa. 

Salania Zisu si Keke Tie Mohona 
(Maka 2:1-12; Luke 5:17-26) 

1 Ke suraņa pule se Zisu pa koaka meke toka karovo pule la si Asa pa Nana popoa 
soti pa Kepaniami pa kali karovona sa kopi. 2 Sipu koa Sa vasina, si palekia rini 
pa teqe si keke tie sapu mate kukuru tinina, meke la koe Zisu. Totoso dogoria Zisu 
nomana gua sa dia rinanerane koa Sa, si zama la ia Sa sa tie mohona, “Tuqu, mu koa 
qetu, ele taleosae sari na mua sinea,” gua si Asa. 

3 Meke zama golomo teledia sari kaiqa tie va tumatumae koasa Tinarae te Mosese, 
“Ai, va Tamatamasae pule nia sa tie hie,” gua si arini. 

4 Ba ele gilania tu Zisu gua sapu balabala ia rini, ke zama la koa rini si Asa, “Na 
vegua ke balabala i gamu sari na kinaleadi gua arini? 5 Na sa si gotogoto pude zama 
lania koasa tie mohona pude bakala koa gamu sapu tagoa Rau sa niniranira, 'Ele 
taleosae sari na mua sinea?’ gua, ba 'Tekulu mamu ene’? $ Ba pude mi tumae nia 
gamu sapu sa Tuna na Tie si ari Nana niniranira pa pepeso pude taleosae sinea,” si 
tiqe zama ia Sa sa tie mohona, “Turu, palekia mua teqe mamu la pa mua vetu!” gua 
si Asa. 7 Gasa turu mo sa tie, meke ene pule taloa nana. 

8 Matagutu na magasa sari na tie totoso dogoria rini sapu gua asa, sapu boka ponia 
tu Tamasa pa tie sa niniranira pude taleosae sinea, ke vahesia rini sa Tamasa. 


Tiokia Zisu se Matiu 
(Maka 2:13-17; Luke 5:27-32) 
9 Beto asa si taluarae vasina se Zisu, meke pa korapana sa Nana inene la, si dogoria 
Sa si keke tie hata takisi, pozana sa si e Matiu, korapa habotu nana pa nana vetu 
vasina hoke ta vagi sa takisi. Tioko la ia Zisu si asa, “Mae luli Au,” gua si Asa. Turu se 


Matiu meke lulia sa se Zisu. 10 Meke sipu korapa habotu henahena pa vetu te Matiu” 

se Zisu meke sari Nana disaepeli, si sokudi sari na tie hata takisi meke kaiga tie 
kaleadi pule si somana habotu henahena koa rini.* 11 Totoso dogoria ri kaiga Parese 
sapu gua asa, si nanasi rini sari na disaepeli te Zisu, “Na vegua sa titisa tamugamu 
ke henahena somanae tu koari na tie kaleadi?” gua si arini. 

12 Avosi Zisu si arini, ke zama la i Sa, “Sari na tie pu toa valeanadi si lopu hoke hata 
ia rini sa tie salana, ba sari pu mohodi mo. 13 La mamu tiro hata ia pa Kinubekubere 
Hope sa ginuana sa zinama sapu guahe: ‘Na tataru variva taleosae mo si hiva nia 
Rau, lopu na vina vukivukihi!' Lopu mae si Rau pude tioki sari na tie tonoto, ba sari 
na tie kaleadi tu!” gua se Zisu.” 


Ninanasa koa sa Minadi pa Ginani 
(Maka 2:18-22; Luke 5:33-39) 

14 Beto hoi si mae gedi pule sari na disaepeli te Zone Papitaiso meke nanasia rini 
se Zisu, “Na vegua ke gami, meke sari na Parese si hoke madi pa ginani pude lopu 
henahena kaiga totoso, ba sari na disaepeli Tamugoi si lopu hoke madi?” gua si 
arini. 

15 Meke olana se Zisu, “Vegua, hiva nia gamu pude talotana meke lopu henahena 
sari na tie ta ruvatadi pa inevaņa varihaba, totoso korapa habotu turania rini sa tie 
varihaba? Lokari! Ba korapa mae sa rane pana ta vagi taloa sa tie varihaba koa rini, 
pa totoso tu asa si kaqu tiqe koa madi si arini. 

16 Loke tie si boka tuvaka nia poko vaqurana sa poko koana. Pude gua asa, si kote 
totoso viziri sa poko vaqura, si kote rikata va noma sa poko koana. 17 Loke tie tugo si 
hoke voi nia vaeni vaqurana sa vovoina vaeni koana. Pude gua asa si kote pokata sa 
vovoina koana, meke titisi palae sa vaeni. Ba sa vaeni vaqurana si kaqu ta voi tugo 
pa vovoina vaqurana, pude kaqu leadi beto sari kara.” 


Sa Vineki Matena meke sa Barikaleqe Mohona 
(Maka 5:21-43; Luke 8:40-56) 

18 Sipu korapa zama nia Zisu sapu gua asa, si mae hoqa todono pa kenuna Sa si 
keke koimata tadi na Ziu, meke zama, “Banara, sa tuqu vineki si vaquru mate mo, 
ba hiva nigo rau pude mae va opo nia limamu pude va toa pulea,” gua si asa. 19 Ke 
turu se Zisu meke sari Nana disaepeli meke luli la koa sa. 


20 Meke keke barikalege sapu kamoa na minoho” tana barikaleqe ka manege rua 
vuaheni, si luli mae pa mudina Zisu. 21 Zama golomo telena sa barikaleqe, “Be tiqua 
mo rau hukihukirina sa poko te Zisu, ba kote ta salana mo si rau,” gua si asa. Ke la 
tiqua sa si asa. 

22 Seke linana se Zisu meke dogoria Sa sa barikaleqe, ke zama la ia Sa, “Mu koa 
qetu tuqu! Sa mua rinanerane koa Rau si ele salanigo,” gua si Asa. Pa totoso tugo 
asa si ta salana sa barikaleqe. 

23 Meke nuguru la se Zisu pa vetu tanisa koimata tanisa sinagogi“. Sipu dogori Sa 
sari na tie pu korapa lukalukana na kevukevu, meke taruqoqo, na gua, si zama la 
si Asa koa rini, %4 “Vura beto gamu doduru! Lopu mate sa vineki hite, na puta gana 
mo,” gua si Asa. Meke hegere nia ri doduru si Asa. 25 Ba totoso ele tava vura beto sari 
doduru tie, si nuquru la se Zisu pa lose pu koa ia sa vineki, meke taninia Sa limana, 
ke toa pule si asa. 26 Sa inavosona sa tinavete pu evaņia Zisu hie, si ta urahae la pa 
doduruna sa popoa sana. 


Salani Zisu Sari Karua Tie Bebehudi 


į 9:10 Lk 15:1-2 * 9:13 Mt 12:7; Hoz 6:6 z 9:20 “Minoho tana barikaleqe” ginuana si va goregore ehara. 

27 Sipu taluarae se Zisu koasa vetu asa, meke ene hola, si podalae lulia ri karua tie 
bebehudi si Asa, meke velavela guahe: “Tuna“ Devita, mu tataruni gami,” gua sari 


karua. 
28 Totoso nuguru se Zisu pa keke votiki vetu, si mae koa Sa sari karua, ke zama la 


i Zisu, “Va hinokaria gamu kara sapu kote boka salana gamu Rau?” gua si Asa. “Uve 
Banara!” gua sari karua. 

29 Meke tigui Zisu matadi meke zama, “Mani ta evana tugo sapu gua va hinokaria 
gamu kara!” gua si Asa. 30 Meke dodogorae dia sari kara, ba tozi ni Sa pude lopu 
vivinei nia pa keke tie, sapu gua ta evana. 31 Ba totoso taluarae taloa ri kara, si la 
tozi urahae nia ri pa doduruna sa popoa sana sapu gua ta evana. 


Salania Zisu sa Tie Pokana 
32 Ba sipu korapa taluarae sari karua, si turana mae nia pule ri kaiqa koe Zisu si 
keke tie pokana, sapu nuquria na tomate kaleana. 33 Ba totoso hipuru pania tugo 
Zisu sa tomate kaleana, si podalae zama nana mo sa tie, ke magasa beto sari doduru, 
meke zama, “Lopu ele hite ta dogoro si keketona gua hie pa Izireli,” gua si arini. 
34 Ba zama sari na Parese, “Sa banaradi rina tomate kaleadi sapu e Setani, si ponia 


niniranira si Asa, pude hipuru pani sari tomate,” gua sarini.” 
Visavisa sari Tie Tavetavete 


35 Ene beto la i Zisu sari na vasivasileana hitekedi na nomadi. Variva tumatumae si 
Asa koari na sinagogi, meke tarae nia Sa sa inavoso leana tanisa . Binanara te Tamasa. 


Salani Sa sari na tie pa hopehopeke dia minoho na vinagauru.” 36 Totoso dogori Sa 
sari kobi tinoni, si tataru hola ni Sa si arini, sina koa tasuna, meke loke tie tokani, 
gua tugo rina sipi pu loke dia sepati“.” 37 Meke zama la si Asa koari Nana disaepeli, 
“Soku sari na vuvua komiha, ba lopu soku sari na tie pakepakete.” 38 Mi varavara la 
koa sa Baņarana sa vuvua, pude mani garunu la ni sari na tie pakepakete pa Nana 
inuma, pude varigara ni sari na vuadi.” 

Sari ka Manege rua Apositolo 
(Maka 3:13-19; Luke 6:12-16) 

1 Tioko varigara ni Zisu sari ka manege rua Nana disaepeli meke poni ni Sa sa 
niniranira pude hipuru pani sari na tomate kaleadi, meke salani sari doduru minoho 
na vinagauru. 

2 Hire sari na pozadi ri ka manege rua apositolo: E Saimone sapu ta pozae Pita, 
meke e Aduru sa tasina sa; Zemisi meke Zone, sari karua tuna e Zebeti; 3 Pilipi meke 
Batolomiu; Tomasi, meke e Matiu sa tie hata takisi; e Zemisi sa tuna Alepiasi, meke 


Tadeasi; 4 Saimone sa Tie Zeloti”, meke se Ziudasi Isikarioti sapu goragora nia se Zisu. 


Ta Garunu sari ka Manege rua Apositolo 
(Maka 6:7-13; Luke 9:1-6) 

5 Garunu vura ni Zisu sari ka manege rua apositolo hire, meke tozi ni Sa si gua hire, 
“Mi lopu la si gamu koari na popoa tadi na tie Zenitailo, meke koari na vasivasileana 
tadi na tie Sameria’. $ Ba mi la koari na tie Izireli", saripu guana sipi muliunudi. 7 La 
tozia koarini sapu sa Binanara Manauru si tata kamo!” 8 Mi salani saripu moho, va 
toa pulei saripu mate. Va via i saripu popoqu na vagauru pa tinidi, mamu hipuru 
pani sari na tomate kaleadi. Ele vagi moka va soku si gamu, ke mi vala moka va soku. 


* 9:34 Mt 10:25, 12:24; Mk 3:22; Lk 11:15 * 9:35 Mt 4:23; Mk 1:39; Lk 4:44 * 9:36 Nab 27:17; 1 Ban 22:17; 2 
Koron 18:16; Izk 34:5; Mk 6:34 S 9:37 Lk 10:2 i 10:4 Saimone sa Tie Zeloti si somana visoroihe koasa puku 
tie pozana Zeloti pu hiva varipera nia sa qavuna pa Roma. ü 10:7 Lk 10:4-12 

9 Mi lopu paleke poata pa mia vovoina. 10 Lopu palekia keke huneke, lopu paleke vina 
rua sote, lopu paleke sadolo, na kolu hodu pa mia inene. Ura sa tie tavetavete si garo 
tugo pude ta poni ginani.” 

11 Pana la kamo gamu pa keke vasileana nomana ba be hitekena, si mamu nuguru 
la koasa vasileana sana mamu dono hata ia keke tie sapu getu pude va kamo gamu. 
Mi koa mo vasina, osolae taluarae taloa si gamu koasa vasina asa. 12 Pana nuguru 
si gamu pa keke vetu, si mi zama guahe, ‘Mani koa koa gamu sa binule.’ 13 Be va 
kamo valeana gamu rini pa vetu asa, si mi vekoa sa mia binule* vasina. Ba be lopu 
hiva va kamo gamu rini, si mi vagi pule nia sa mia minana koa rini. 14 Meke be 
kaiqa vetuvetu na vasileana si lopu hiva va kamo gamu babe lopu hiva avosi sari 
mia zinama, si mamu tavusu pani” sari na kavuru pepesona sa popoa sana pa nene 
mia.” 15 Magu tozi va hinokarani gamu sapu sari na popoa sara si kaqu tava kilasa 
koe Tamasa pa rane vinaripitui, hola nia gua sapu ta evana pa popoa Sodomu’ meke 
Qomora' pa rane asa.” 


Sari na Qinoraqora pu Kaqu Mae Koa Gamu 
(Maka 13:9-13; Luke 21:12-17) 

16 Avoso mae! Garunu gamu Rau si gamu guana sipi pa varikorapadi rina siki 
pinomo variva mate. Mi koa tumatumae guana noki, ba mi koa nono guana baruku.” 
17 Mi koa va balau, sina kaiga tie si kote turana la ni gamu pa vinaripitui, meke kote 
komiti gamu rini pa dia sinagogi.” 18 Koa gua koasa mia linuli koa Rau si kote ta 
turana la nia gamu pude ta podeke pa kenudi rina Qavuna na Banara, pude la tozia 


koa rini meke koari na tie Zenitailo sa Inavoso Leana te Tamasa. 19 Pana ta turana la 
si gamu pa vinaripitui, si mi lopu balabala mamata na neneke nia sapu na sa si kote 


zama nia gamu, meke ve kote zama gua si gamu. Ba pana kamoa tu sa mia totoso 
pude zama, si kote ta poni nia gamu gua sapu kote zama nia gamu. 20 Ura gua saripu 
kote zama ni gamu si lopu na mia zinama telemia, ba gua mo sapu kote ponini gamu 
sa Magomagona sa Tamamia pa Manauru. 

21 Sari na tamatasi si kote turana lani pa minate sari na tasidia pu va hinokara. 
Meke sari na tamadia si kote gua tugo koari na tudia, meke sari na tudia si kote vala 
ni sari na tiatamadia pa minate.” 22 Pa ginuaqu Rau si kote ta kukitae si gamu koari 
doduru. Ba asa sapu koa va nabu, meke kamoa sa vinabetona, si kaqu ta harupu.” 
23 Pana ta nonovala gamu pa keke vasileana, si mi govete la mia pa keke votiki 
vasileana. Maqu tozi va hinokarani gamu sipu lopu ele va hokoti gamu sari mia 
inene la koari doduru vasivasileana pa Izireli, si kote pule mae mo sa Tuna’ na Tie. 

24 Loke koburu sikulu si ululu hola nia sa nana titisa. Meke loke pinausu si ululu 
hola nia sa nana palabatu.” 25 Ke sa disaepeli si mani tumatumae kekenono gua sa 
nana titisa. Meke sa pinausu si mani kekenono gua sa nana palabatu. Be Arau sa 
Palabatu koasa mia tatamana, si ele zutu nau Belozibabi* arini, si kagu kaleana hola 


latu sari na pozapoza pu kagu zutuni gamu rini si gamu na Oua tatamana.” 
Asa Sapu Kagu Ta Matagutae 


(Luke 12:2-7) 
26 Ke mi lopu matagutu ni sari na tie pu kukitini gamu. Ura doduru sapu tava paere 


si kagu tava vura, meke sari doduru ginugua tomedi, si kagu ta gilana pa tie.” 27 Gua 


* 10:10 1 Kor 9:14; 1 Tim 5:18 * 10:13 Zama nia sa binule pude poni minana totoso vari tutuvi sari na tie Ziu. 
* 10:14 Tavete guahe si arini pude va bakalia sapu kaqu tava kilasa koe Tamasa si arini. * 10:14 TTA 13:51 
* 10:15 Mt 11:24; Zen 19:24-28 * 10:16 Lk10:3 * 10:17 Mk 13:9-11; Lk 12:11-12, 21:12-15 * 10:21 Mk 
13:12; Lk 21:16 * 10:22 Mt 24:9, 13; Mk 13:13; Lk 21:17 * 10:24 Lk 6:40; Zn 13:16, 15:20 * 10:25 Mt 9:34, 
12:24; Mk 3:22; Lk 11:15 * 10:26 Mk 4:22; Lk 8:17 

saripu tozi golomoni gamu Rau, si mi tozi vura ni pa kobi tie. Meke gua saripu avosi 
gamu pa vasidi tomedi, si mi velavela lani koari na tie. 28 Mi lopu matagutu ni saripu 
va matea mo sa tini, ba lopu boka va matea sa magomago. Ba mi matagutu nia sa 
Tamasa sapu boka va matea sa maqomaqo meke sa tini pa heli. 29 Karua pitikole si 
keke seniti hinoludi, ba lopu keke arini si kote mate be lopu pa hiniva te Tamasa. 30 Ba 
sapu gamu, kamo tu koari na kalu pa batumia ba ele gilana betoi tu Tamasa ninaedi. 
31 Ke mi lopu matagutu. Gamu si arilaemia, hola ni sari soku navulu pitikole! 


Saripu Helahelae nia meke saripu Oso nia se Karisito 
(Luke 12:8-9) 
32 Asa sapu tozi helahelae Nau pa kenudi rina tie, sapu asa si keke tie Taqarau gua, 
si kaqu tozi helahelae gunia tugo Rau pa kenuna sa Tamaqu pa Manauru si asa. 33 Ba 
asa sapu oso Nau pa kenudi rina tie, si kaqu osonia tugo Rau pa kenuna sa Tamaqu 


pa Manauru.” 


Sa Binule meke na Vinaripera 
(Luke 12:51-53; Luke 14:26) 

34 Mi lopu balabala ia sapu na binule si paleke mae nia Rau pa popoa pepeso. Lopu 
na binule si paleke mae nia Rau, ba na vinaripera tu. 35 Mae si Rau pude varitokei 
ni sari na tatamana na tamatina, na tamaivana, na tamaroana.” 36 Sari na nati kana 
nomadi tana tie si kote ari kasa mo pa keke tatamana soti. 

37 Asa sapu tataru hola ni sari tiatamana hola Nau si Arau si lopu garo pude na 
Qua disaepeli, meke asa sapu tataru ni sari tuna koreo na vineki hola Nau si Arau, si 
lopu garo si asa pude na Qua disaepeli. 38 Asa sapu lopu palekia nana korosi telena 
meke luli Au, si lopu garona pude koa na Qua disaepeli.” 39 Asa sapu ruritia sa nana 
tinoa, si kaqu siana nia sa. Ba asa sapu lopu ruritia sa nana tinoa pa linuliqu Rau, si 
kote tagoa sa sa nana tinoa.” 


Sari na Piniana sa Tinavete Vina Kamo Tie 
(Maka 9:41) 

40 Asa sapu va kamo gamu si va kamo valeana Au tugo sa si Arau. Meke asa sapu 
va kamo valeana Au si Arau si va kamo valeana ia tugo sa si Asa sapu garunuqu 
Rau.” 41 Asa sapu va kamo ia si keke poropita te Tamasa, sina na tie maena pu paleke 
inavoso te Tamasa, ke na pinia tadi na poropita tugo si kaqu somana ta poni nia tugo 
sa. Meke asa sapu va kamo ia si keke tie tonoto, sina tie tonoto sapu maena, ke kaqu 
ta poni nia tugo sa sa pinia tadi na tie tonoto. 42 Magu tozi va hinokarani gamu, sapu 
asa pu ponia kamo pa kapa kolo si keke rina koburu, sina na Qua disaepeli si asa, si 
hinokara sapu kote vagia tugo sa sa nana pinia leana.” 

Sari na Tie Paleke Inavoso te Zone Papitaiso 
(Luke 7:18-35) 

1 Sipu beto zama ni Zisu sari na vina tumatumae hire koari ka manege rua Nana 
disaepeli, si taluarae vasina si Asa, meke la variva tumatumae, na tarae pule koari 
na vasivasileana pa Qaleli. 

2 Meke totoso avoso ni e Zone Papitaiso pa vetu varipusi sari na tinavete pu evani 
Zisu Karisito, si garunu lani sa koa Sa sari kaiqa nana disaepeli, meke la nanasa guahe 
si arini, 3 “Zisu, tozini gami, Agoi tugo sa tie sapu tozia Zone sapu kote mae, gua? Ba 
kote aqania tu gami si keke votikaena?” 


* 10:33 2 Tim 2:12 * 10:35 Mka 7:6 ” 10:38 Mt 16:24; Mk 8:34; Lk 9:23 * 10:39 Mt 16:25; Mk 8:35; Lk 
9:24, 17:33; Zn 12:25 * 10:40 Mk 9:37; Lk 9:48, 10:16; Zn 13:20 

4 Meke olana la koa rini se Zisu, “Pule la mamu tozi nia se Zone gua saripu avosi, 
na dogori gamu. > Tie bebehu ba dodogorae, tie ikena ba ene pule, saripu popoqudi 
ba ta salaņa, na tie nuli ba avavosae, saripu mate, ba tava toa pule, meke sa Inavoso 
Leana te Tamasa si ta tarae koari na tie habahuala.* 6 Tamanae tugo saripu lopu 
nunala pa dia vina hinokara mae koa Rau,” gua se Zisu. 

7 Sipu korapa taluarae sari na disaepeli te Zone, si podalae zama nia Zisu koari 
na kobi tinoni sa guguana e Zone. Zama si Asa, “Totoso la gamu pa qega pude la 
avavoso koe Zone, na sa si emi la dogoria gamu? Keke tie sapu malohoro kekenono 
na elo duduli sapu va niniu ia na givusu? 8 Ba na sa si hiva la dogoria gamu? Keke 
tie sapu pokopoko va leleanae? Lokari, sari na tie gugua asa si hoke koa pa vetu 
banara tu! 9 Tozi Nau, na sa zonazona tugo si emi la dogoria gamu? Keke poropita? 
Uve, ba se Zone si arilaena hola ni sa sari na poropita. 10 E Zone mo sapu ta tozi pa 
Kinubekubere Hope sapu zama guahe: 

“Zama sa Tamasa: Kote garunu kenu la nia Rau sa Qua tie paleke inavoso, 

sipu lopu ele kamo la si Goi, 

pude va namanama ia sa Mua siraņa,’ gua.” 
11 Tozi hinokarani gamu Rau sapu arilaena hola ni e Zone Papitaiso sari doduru pu 
koa va kenue koa sa, ba asa sapu hiteke hola pa Binanara Manauru, si noma hola nia 
sa se Zone. 12 Podalae pa totoso pu tarae se Zone meke kamoa kamahire si ta rapatae 
sa Binanara Manauru meke koa tasuna si asa. Hiva tuge vagia rina tie ta naziridi si 
asa pude huaria.” 13 Sari na poropita meke sa tinarae te Mosese si korokorotae nia 
sa Binanara Manauru, osolae kamo mae se Zone. 14 Be hiva va hinokari gamu sari 
na vina tumatumae tadi kasa, si ego, e Zone mo hie sa vina gorevurana sa kinorotae, 
sapu kaqu pule mae sa poropita Ilaiza, gua.” 15 Be koadia talina mia si mi va avoso 


mae! 
16 Na sa si kote va padapada guni Rau sari na tie pa rane ninoroi? Gua tugo ari 


na koburu pu habotu lopilopi pa vasina maketi koari hopeke dia pukuna, meke vari 
velavela karovi si arini meke zama guahe: 17 ‘Kera atu ni gami sari na kinera mate, 
pa tinalotana, ba lopu kabo si gamu. Mike atu ni gami sari na kinera vinarihaba 
pa ginetugetu, ba lopu peka si gamu,’ gua. 18 Totoso mae se Zone, si hoke madi pa 
ginani, meke lopu napo vaeni si asa; ke zama sari na tie, ‘Koa ia tomate kaleana si 
asa!’ gua si arini. 19 Totoso mae sa Tuna na Tie, si hena na napo si Asa, ke zama pule 
sari na tie, ‘Na tie doa, meke na tie naponapo si Asa”, meke na baere tadi na tie hata 
takisi, meke tadi kaiga tie kaleadi pule si Asa! gua pule. Ba sa ginilagilana lohina“ 
te Tamasa si tava sosode koari na vuana,” gua se Zisu. 


Sari na Vasileana pu Lopu Va Hinokara 
(Luke 10:13-15) 

20 Sipu beto saripu gua hire, si norei Zisu sari na vasivasileana vasina evaņi Sa 
sari sokudi ri Nana tinavete variva magasadi, sina lopu hite kekere si arini koari na 
dia sinea. 21 “Mi talotaņa si gamu pa vasileana Korazini meke gamu pa Betiseda! 
Be ta evaņa koari na tie Zenitailo pa Taea meke pa Saedoni sari na tinavete variva 
magasadi gua pu ta evana koa gamu, si be ele pukerane tu kekere pa sinea si arini 
meke ele habotu pa eba, meke pokopoko baika si arini!* 22 Tozi hinokarani gamu 
Rau, sapu kaqu tava kilasa koe Tamasa si gamu pa rane vinaripitui, hola nia sa vina 
kilasa tadi pa Taea meke Saedoni pa rane asa. 23 Meke gamu pa Kepaniami! Balabala 
ia gamu sapu kote ta ovulu sage pa Maņauru si gamu gua? Lokari hokara! Kote ta 


* 11:5 Ais 35:5-6, 61:1 * 11:10 Mal3:1 ” 11:12 Lk 16:16 ” 11:14 Mal 4:5; Mt 17:10-13; Mk 9:11-13 


* 11:19 Zutu nia rini se Zisu guana na tie va gugue si Asa koe Tamasa. Mi tiro la pa Diut 21:20. * 11:21 Ais 
23:1-18; Izk 26:1 kamo hinia 28:26; Zol 3:4-8; Em 1:9-10; Zak 9:2-4 

gona gore la pa heli si gamu! Be ta tavete pa Sodomu sari na tinavete variva magasadi 
saripu ta evana koa gamu kamahire, si be koa hola nana pa rane ninoroi sa popoa 
asa.” 24 Tozi va hinokarani gamu Rau sapu kaqu tava kilasa koe Tamasa si gamu pa 
rane vinaripitui, hola nia sa vina kilasa sapu kaqu ta vala pa vasileana Sodomu pa 
rane asa!” gua si Asa.” 


Mae Koa Rau Mamu Magogoso 
(Luke 10:21-22) 

25 Meke pa totoso asa si zama se Zisu, “Tamaqu, Agoi na Banara pa Manauru meke 
pepeso! Vahesi Igo Rau si Agoi, sina tomei Goi sari ginugua hire koa rini pu gilagilana 
meke tumatumaedi meke vata dogoro ni koa rini pu guana koburu. 26 Uve Tamaqu, 
pa Mua hiniva Goi, ke ta evana sapu gua asa. 

27 Sari doduru tinitona si ele poni Nau sa Tamaqu. Loke tie si gilania sa Tuna, ba 
sa Tamana mo, meke loke tie si gilania sa Tamana ba sa Tuna mo, meke arini mo pu 
vizati sa Tuna pude va dogoro ni sa Tamana.” 

28 Mae koa Rau si gamu doduru pu mabo meke mamata ni sari na mia pinaleke, 
Magu ponini gamu sa minagogoso. 2? Mi palekia sa Qua ioki, Magu va tumatumae 
gamu. Sina nono na va pepekae pa magomagogu si Rau, meke kaqu vagia gamu 
sa minagogoso.” 30 Sina lopu tasuna sa Qua ioki*, meke mamahelo tugo sa Qua 
pinaleke.” 


12 


Sa Ginuguana sa Rane Sabati 
(Maka 2:23-28; Luke 6:1-5) 

1 Pa totoso asa, si ene hola gua pa keke inuma huiti? se Zisu meke sari Nana disaepeli 
pa rane Sabati. Ovia sari kasa disaepeli ke podalae rarusu vagi kiko huiti si arini meke 
henahena gedi.” 2 Totoso dogoria rina Parese gua sapu evania rina disaepeli, si zama 
la koe Zisu si arini, “Dotu, sea hola pa tinarae te Mosese si pude tavete gua asa sari 
na Mua disaepeli pa rane Sabati!” gua si arini. 

3 Meke olana se Zisu, “Lopu hite tiro ia tu gamu gua sapu tavetia sa baņara Devita 
meke sari nana tie sipu ovia si arini?” 4 Nuquru la se Devita pa korapana sa Ipi" 
Hopena te Tamasa meke la hena ia sa meke sari nana tie sa bereti sapu na vinariponi 
la koe Tamasa. Ba hopena pa Tinarae te Mosese pude gani hoboria rina tie hokara si 
asa, tale ari na hiama mo kagu hena ia.” 

5 Babe lopu ele tiro ia tu gamu gua sapu koa pa Tinarae te Mosese sapu sari na 
hiama pa Zelepade“ si seke la ia mo rini sa tinarae kinopuna sa Rane Sabati, ba lopu 
sea si arini?” 6 Ba tozini gamu Rau sapu koa nana hie si Asa sapu noma hola nia sa 
Zelepade. 7 Zama sa Kinubekubere Hope: ‘Na tataru variva taleosae mo si hiva nia 
Rau koa gamu, lopu na vinukivukihi’.’ Be gilania gamu gua sapu gunia Rau, si lopu 
kagu zutui gamu sari na tie pu lopu sea.” 8 Ura sa Tuna na Tie mo si Banara nia sa 
Rane Sabati,” gua se Zisu. 


Sa Tie Mate Limana 
(Maka 3:1-6; Luke 6:6-11) 
9 Sipu taluarae vasina se Zisu, si la si Asa koa keke sinagogi“. 10 Koanana vasina si 
keke tie sapu mate limana. Koadia tugo vasina saripu hiva zutua se Zisu koari kaiqa 

tinavete kaleadi, ke nanasia rini si Asa, “Vegua, tava malumu pa Tinarae te Mosese 
si pude salana tie pa Rane Sabati?” 

11 Meke olana la koa rini se Zisu, “Be keke koa gamu si hoga voi pa pou si keke 
nana sipi pa Rane Sabati, si vea, lopu kote la tuge vagia goi meke ovulu vura nia mo 
sia?” 12 Ba na tie si arilaena hola nia sa sipi! Ke gua asa, si lopu ta hukata pa tinarae 
te Mosese si pude tavete valeana pa Rane Sabati,” gua se Zisu. 

13 Meke tiqe zama la ia Sa sa tie pu mate kali limana, “Mu nadoria limamu,” meke 
sipu nadoria sa tie sa limana, si leana pule gua tugo sa kali limana si asa. 14 Ba 
taluarae pa sinagogi sari na Parese, meke la vivinei pude hata ia sa sirana, gua pude 
va matea se Zisu. 


Sa Nabulu Ta Vizatana te Tamasa 
15 Sipu avoso nia Zisu sapu gua asa, si taluarae si Asa vasina, meke soku tie si luli 
koa Sa. Salana betoi Sa sari doduru tie mohodi. t6 Tozi ni Sa si arini pude lopu tozi 
urahae nia pa tie sapu esei si Asa. 17 Hie si pude va gorevura ia gua sapu zama nia 
Tamasa koasa poropita Aisea, sapu guahe: 


18 “Hie tugo sa Qua nabulu sapu vizatia Rau.” 
Asa sapu tataru hola nia Rau, 
meke va qetuqetu Au. 
Kaqu ponia Rau koa Sa sa Maqomaqoqu, 
meke kagu tozi vura nia Sa sa Qua vinilasa tonotona koari doduru butubutu. 
19 Lopu kote varitokei babe kukili vura si Asa; 
loke tie kote avosia mamalainina pa sisiraņa. 
20 Na kuli ta sirana ba lopu kote moku ia sa, 
na zuke matamata purina ba lopu kote va mate ia Sa, 
osolae va turu ia Sa sa Nana vinilasa tonotona pa rane mumudi. 
21 Pa korapa pozana Sa si kote vekoa ri doduru butubutu sa dia rinanerane,” gua sa 
Tamasa. 


Zisu meke se Setani 
(Maka 3:20-30; Luke 11:14-23) 

22 Beto, si turana mae nia ri kaiqa tie koe Zisu si keke tie sapu ta hilae tomate 
kaleana ke behu na poka. Salania Zisu si asa, ke boka zama na dodogorae pule. 
23 Magasa hola sari na puku vinarigara tie meke zama, “Hokara Asa mo sa Tuna 
Devita?” gua si arini. 

24 Ba totoso avosia rina Parese, si olana la sarini, “Na Belozibabi“ sapu sa banaradi 
rina tomate kaleadi si ponia koa Sa sa niniranira, gua asa ke boka hipuru pani Sa 
sari na tomate kaleadi,” gua si arini.” 

25 Gilani Zisu sari na dia binalabala, ke zama la koa rini si Asa, “Sari doduru 
butubutu banara saripu paqapaqaha puleni meke varivaripera pulei teledia, si lopu 
kaqu boka koa hola seunae. Na vasileana, na tatamana sapu ta paqapaqaha pa 
hopeke pukuna, meke varivaripera pulei teledia, si kote ta huarae sa dia kinoa. 26 Ke, 
be keke pukuna pa butubutu binanara te Setani si raza ia si keke pukuna tanisa, si ta 
paqaha mo sa nana binaņara pa soku pukudi, ke vea meke kote boka koa hola si asa? 
27 Be Arau si hipuru palae tomate kaleadi pa niniranira te Setani, si pa niniranira 
tesei si hipuru palae tomate sari na mia disaepeli? Pude gua asa si sari kasa mia 
disaepeli telemia mo va sosodea sapu sea si gamu! 28 Ba be koasa Magomagona tu e 
Tamasa si hipuru pani Rau sari na tomate kaleadi, si tava sosode, sapu sa Binaņara 
te Tamasa si ele kamo koa gamu. 29 Loke tie si boka huara nuguria sa vetu tanisa tie 

ninira, se Setani meke hena pani sari nana likakalae. Be guana lopu pusi pakia sa sa 
tie ninira, si lopu boka nuguru la hiko si asa pa nana vetu. 

30 Asa sapu lopu toka Nau, si kana Au sa si Arau. Asa sapu lopu toka Nau pude tioko 
varigara mae ni koa Rau sari na tie, si va talahuarae i sa si arini.” 31 Ke Maqu tozini 
gamu, sapu sari kaiqa sinea na kinaleadi pu zama lani na tie koe Tamasa si boka 
taleosae mo; ba asa sapu zama parania sa Magomago Hope si namu lopu hite kagu 
taleosae hokara. 32 Asa sapu zama va kaleana la koasa Tuna na Tie, si boka taleosae 
mo. Ba asa sapu parania sa Magomago Hope, si namu lopu hite kaqu taleosae hokara 
kamahire, meke ninae rane ka rane.” 


Sa Huda meke sari na Vuana 
(Luke 6:43-45) 

33 Na huda kaleana si kaleadi tugo vuana, ba na huda leana, si leadi tugo vuana. Ura 
hopeke huda si ta gilana koari na vuadi.” 34 Tie kaleamia gua tugo na noki si gamu! 
Tie kaleadi si lopu boka zama vura ni sari na tinitona leadi. Ura sapu sini vura pa 
bulo, si ta zama vurae pa nuzu.“ 35 Sa tie leana si va vurai sa sari na tinitona leanadi 
pu sini pa bulona, ba sa tie kaleana si va vurai sa sari na tinitona kaleanadi pu sini 
pa bulona. 36 Tozini gamu Rau sapu koasa rane vinaripitui te Tamasa, doduru tie si 
kote ta pitu koari doduru zinama hoborodi pu zama vura ni rini. 37 Ura sari doduru 
mua zinama pu zama ni goi, si arini tugo si kote pitu pule igo, pude va sosodea sapu 
be loke mua sinea si goi, ba be kaqu tava kilasa si goi,” gua si Asa. 


Tepa ia Rini si Keke Vinagilagila koe Zisu 
(Maka 8:11-12; Luke 11:29-32) 

38 Meke beto asa si mae zama koa Sa sari kaiqa Parese meke na tie va tumatumae 
koasa Tinarae te Mosese, “Titisa, Mu va dogoroni gami si keke vina gilagila variva 
magasa,” gua si arini.” 39 Meke olana la si Asa, “Na sinage kaleana, na va gugue koe 
Tamasa sa sinage hie! Hiva vina gilagila si gamu, ba loke vina gilagila si kaqu poni 
gamu Rau, ba sa vina gilagila mo te Zona sa poropita“.” 40 Gua sapu ka neta ranena 
meke neta bonina pa tiana sa igana lavata se Zona, si sa Tuna na Tie si kaqu ka 
neta ranena meke neta bonina pa lovu, meke toa pule si Asa.” 41 Pa rane vinaripitui 
si kote turu meke zutu gamu ri na tie pa Ninive si gamu, sina arini si kekere koari 
na dia sinea totoso avosia rini sa tinarae te Zona. Meke dotu, koa nana kamahire 
hie si Keke” sapu noma hola nia se Zona.” 42 Pa rane vinaripitui si kaqu turu meke 
zutu gamu sa banara maqota' pa popoa Siba si gamu, sina gelenaena sa nana inene 
taluarae mae pa nana popoa pude mae avosia se Solomone pa nana tinumatumae. 
Meke dotu, koa nana kamahire hie si Asa sapu noma hola nia se Solomone.” 


Sa Pinule Mae Tanisa Tomate Kaleana 
(Luke 11:24-26) 

43 Be ta hipuru palae si keke tomate kaleana koa keke tie, si la enene pa soloso si 
asa, pude hata ia si keke vasina pude koa magogoso. Pana lopu boka dogoria sa si 
keke vasina pude koa, 44 si kote zama si asa, 'Magu pule la mo pa vetu, vasina pu 
koa kenuqu si rau.’ Meke totoso pule mae sa, si kokobana meke ta sara va via na 
tava tana valeana sa vetu. 45 Ke topue si asa, meke la turana mae ni sa sari ka zuapa 
tomate saripu kaleadi hola nia si asa, meke mae koa pulea rini sa tie sana. Ke sa 
tinoa tanisa tie sana si namu na kaleana hola nia sapu gua tatasana. Gua putaputa 
tugo asa si kote ta evaņa koari na tie kaleadi pa rane ninoroi,” gua se Zisu. 

Sa Tinana meke sari na Tasina e Zisu 
(Maka 3:31-35; Luke 8:19-21) 


46 Sipu korapa zama koari na tie se Zisu pa korapana keke vetu, si mae turu pa sada 
sa tinana meke sari na tasina koreo, na hiva zama koa Sa si arini. 47 Meke keke tie 
koarini pu varigara si la tozi nia se Zisu, “Hiva nigo sa tinamu meke sari na tasimu 
koreo, korapa turu aqa pa sada sarini,” gua si asa. 

48 Meke olana la koa sa se Zisu, “Esei sa tinaqu meke ari sei sari tasiqu koreo?” 

49 Meke huhuku la i Sa sari Nana disaepeli meke zama, “Hire sari na tinaqu na 
tasiqu koreo. 50 Asa sapu tavetia gua sapu hiva nia sa Tamagu pa Manauru, si asa 
tugo sa tasiqu koreo, na tasiqu vineki meke na tinaqu,” gua si Asa. 

Sa Parabolona“ sa Tie Uma 
(Maka 4:1-9; Luke 8:4-8) 

1 Pa rane tugo asa si taluarae koasa vetu sana se Zisu, meke la habotu si Asa pa 
masa pa kopi Qaleli, pude variva tumatumae. 2 Noma sisigiti sa puku vinarigara tie 
sapu mae vari likohae nia, ke surana la pa keke koaka si Asa meke habotu vasina. 
Sa puku vinarigara lavata si turu pa masa.” 3 Soku ginugua si va tumatumae ni Sa 
sarini koari na parabolo, meke zama guahe si Asa: “Keke tie si vura meke taburu ni 
sari na kiko pa nana inuma. 

4 Totoso taburu ni sa sari na kiko, si kaiqa si hoqa la pa korapa siraņa, meke 
mae gani betoi rina kurukuru tapuru si arini. 5 Kaiqa si hoqa la vasina sapu tale 
patupatuna meke lopu moata pepesona. Lopu seunae, si toa vura mae sari na 
linetelete sina lopu moata sa pepeso. $ Ba totoso gasa mae sa rimata si nadai si 
arini, ke harahara, sina lopu gore va lohi sari na karosodi. 7 Kaiqa ri na kiko si hoqa 
la koa ri na hilibubuku sapu toqolo sage meke ilupu va matei si arini. 8 Ba kaiqa kiko 
si hoqa la pa pepeso leanana, meke vua valeana. Kaiqa si vua keke gogoto kiko koai, 
kaiga si onomo navulu, meke kaiqa si tolonavulu. 9 Asa sapu ari talinana si mani 
avosia,” gua si Asa. 


Sa Natidi gua rina Parabolo 
(Maka 4:12-40; Luke 8:9-10) 

10 Beto asa, si mae nanasia ri nana disaepeli se Zisu, “Na vegua ke tale vivinei mo 
pa parabolo si Goi totoso variva tumatumae koari na tie?” gua si arini. 

11 Meke olana se Zisu, “Sari na tinumatumae tomedi koasa Binanara Manauru si 
ele ta poni atu koa gamu, ba koari na votiki tie si tava paere si arini. 12 Ura sa tie 
sapu ele tago si kote ta poni va soku nono latu. Ba asa sapu loke nana, sa vasinahite 
sapu tago ia sa si kagu ta vagi palae koa sa.” 13 Hie gua ke hoke vivinei si Arau koa 
rini pa parabolo: Pude madi dodogorae ba lopu dono gilania. Pude madi avavosae 
ba lopu avoso gilania. 14 Koa rini si gorevura sa zinama te Aisea sapu guahe:” 

‘Sari na tie hire si avosia na avosia mo rini ba lopu kaqu gilania, 
dogoria na dogoria mo, ba lopu kaqu gilania. 
15 Ura lopu hiva va avoso sari na talina dia, 
meke ele va puta i rini sari na matadia, 
meke korodia va avoso sari na bulodi rina tie hire. 
Be lopu gua, si kote boka dodogorae mo sari na matadia, 
meke avavosae mo sari na taliņa dia, 
meke kote boka gilagilana mo sari na bulodia, 
meke kote boka kekere mae mo koa Rau, 

meke kaqu salani Rau si arini,’ gua. 

16 Ba ta manae sari mata mia, sina dodogorae si arini, meke sari talina mia sina 
avavosae dia.” 17 Tozi hinokarani gamu Rau, sapu soku poropita, na tie tonoto te 
Tamasa pukerane saripu edi dogori na avosi gua saripu dogori na avosi gamu hire, 
ba lopu boka. 


Va Bakalia Zisu sa Parabolona sa Tie Uma 
(Maka 4:13-20; Luke 8:11-15) 


18 Mi avosia sa ginuana sa parabolo tanisa tie uma. 19 Sari na kiko pu hoqa la pa 
sirana si kekenono gua tugo sari na tie pu avosia sa Inavosona sa Binanara Manauru, 
ba lopu boka tumae nia rini. Ke mae se Setani sapu sa natina sa kinaleana, meke 
hena pania sa zinama sapu ta lete pa korapa bulodia. 20 Sari na kiko pu hoqa la pa 
pepeso sapu tale patupatuna meke lopu moata pepesona, si gua tugo arini pu avosia 
sa Inavoso Leana, meke lopu sana vagi qetuqetu nia rini. 21 Ba lopu soto va nabu 
pa dia tinagona sa, ke lopu koa seunae pa bulodia si asa. Ke sipu raza mae sari na 
tinasuna, na ninaqunaquna sa Inavoso Leana sana, si hinoqa luara pania rini si asa. 
22 Sari na kiko pu hoqa la koari na hilibubuku si gua tugo arini pu avosia sa Inavoso 
Leana, ba sari na ilipunanana sa tinoa hie, meke sa inokorodi rina tinagotago si 
hukatia sa Inavoso Leana pa bulodia, ke lopu boka vua pa dia tinoa. 23 Ba sari na 
kiko pu hoqa pa pepeso leana, si gua arini pu avosia sa Inavoso Leana meke tumae 
nia rini si asa, meke vua si asa pa dia tinoa. Kaiqa si vua gogoto, kaiqa si onomo 
navulu, meke kaiga si tolonavulu,” gua si Asa. 


Sa Parabolodi rina Duduli Kaleadi 

24 Keke parabolo pule sapu tozia Sa koa rini si guahe: “Sa Binanara Manauru si 
kekenono gua keke tie sapu la taburu ni pa nana inuma sari na kiko leanadi. 25 Ba 
sipu korapa puta sari doduru tie pana boni, si mae si keke kana tanisa meke taburu 
somanae ni sari kiko kaleanadi koari na kiko leanadi, meke taloa nana. 26 Totoso 
toa sage sari na linetelete meke podalae vua, si toa somanae dia tugo sari na duduli 
kaleadi. 

27 Meke mae koasa tie tago inuma sari nana nabulu meke zama, 'Banara, nake na 
kiko leadi tu si letei goi pa mua inuma, ba pae maedi sari na duduli kaleadi pu toa 
vasina?’ gua si arini. 

28 Meke olana si asa, ‘Na kana si tavete gua asa,’ gua si asa. ‘Vegua, hiva nia goi 
pude la rabutu pani gami sari na duduli kaleadi?' gua sari na nabulu. 

29 Olana si asa, ‘Lokari, sina pude rabuti gamu kamahire, si kote ta rabutu turanae 
sari na linetelete leadi. 30 Vekoi madi toqolo varigara dia. Pa totoso pakepakete tu 
si kote tiqe tozi ni rau sari na tie pakepakete pude rabutu vagi kenui sari na duduli 
kaleadi, meke pusi varigara ni meke sulu pani pa nika. Meke tiqe varigara ni sari na 
kiko leadi meke vekoi pa qua vetu ginani,'” gua si Asa. 


Sa Parabolona sa Kiko Masitadi 
(Maka 4:30-32; Luke 13:18-19) 

31 Meke keke parabolo pule si tozi ni Zisu: “Sa Binanara Manauru si gua keke kiko 
masitadi sapu letea keke tie pa nana inuma. 32 Hiteke hola si asa koari doduru kiko, 
ba sipu toqolo sage sa, si noma hola ni sa sari doduru linetelete pule. Ta evanae keke 
huda nomana si asa, meke mae sari na kurukuru tapuru meke tavete dia vori koari 
na lelanana sa,” gua si Asa. 


Parabolona sa Isiti meke na Palava 
(Luke 13:20-21) 

33 Meke keke parabolo pule si tozia Sa koa rini: “Sa Binanara Manauru si guahe,” 
gua si Asa. “Keke barikalege si vagi sa sari kaiga isiti, meke heni ni sa koari ka 
hiokona lima kilo palava, osolae ta ovulae sage beto mo sa palava,” gua si Asa. 


Gua meke Tale Vivinei pa Parabolo se Zisu 
(Maka 4:33-34) 

34 Tale vivinei pa parabolo se Zisu totoso variva tumatumae si Asa koari na kobi 
tinoni. Loke nana vina tumatumae koa rini sapu lopu kagu vivinei pa parabolo si Asa. 
35 Hie si pude va gorevura ia gua sapu ta korotae koa keke poropita, sapu guahe:* 
“Kote zama vura ni rau koari na parabolo; 

meke kote vata gilana ni Rau koa rini sari na likakalae pu ta tomedi 
sanugua ta kuri sa kasia popoa,” gua. 


Va Bakalia Zisu Ginuana sa Parabolodi rina Duduli Kaleadi 

36 Beto si taluarae koasa puku vinarigara lavata se Zisu, meke nuquru pule la pa 
vetu si Asa. Meke mae tepa koa Sa sari Nana disaepeli, “Tozini gami sa ginuana sa 
parabolodi rina duduli kaleadi pa inuma,” gua si arini. 

37 Meke olaņa la koa rini se Zisu, “Sa Tuna na Tie tugo si Asa, sapu letedi sari na 
kiko leadi. 38 Sa inuma si na kasia popoa. Sari na linetelete leadi si ari na tiena sa 
Binanara te Tamasa. Sari na duduli kaleadi si ari na tie te Setani. 39 Sa kana pu 
letedi sari na duduli kaleadi si e Setani tugo. Sa totoso pakepakete si na vinabetona 
sa totoso ta mutina. Sari na tie pakepakete si ari na mateana te Tamasa. 40 Gua sapu 
ta pusi varigarae sari na duduli kaleadi, meke ta sulu pa nika, si gua tugo asa si kaqu 
ta evana pa vinabetona sa totoso ta mutina. 41 Kote garunu lani sa Tuna na Tie sari 
Nana mateana, pude rabutu vura pani pa Nana Binanara sari doduru tinitona pu va 
evani sari kinaleana, meke sari doduru tie pu hoke tavete va sea. 42 Meke kagu ta 
okie la pa nika pa heli, vasina pu kaqu koa kabo na garata livodi pa tinasigiti si arini. 
43 Ba sari na tie tonotodi te Tamasa si kaqu nedala guana rimata pa Binaņara tanisa 
Tamadia. Asa sapu ari talinana si mani avosia,” gua si Asa. 


Sa Parabolona sa Tinagotago Tomena 
44 “Sa Binanara Manauru si gua pule hie,” gua se Zisu. “Keke tie si dogoro pohoia 
sa si keke tinagotago ta tomena pa keke vasi pepeso. Sipu beto dogoria sa, si tamunu 
tome pulea sa, meke pa nana qinetuqetu si la holuholu ni sa sari doduru nana 
likakalae, meke pule la holu vagia sa sa pepeso asa,” gua. 


Sa Parabolona sa Vovoto Davi Taguena 
45 “Meke gua pule hie,” gua si Asa. “Sa Binanara Manauru si gua tugo keke tie 
holuholu sapu la hata vovoto davi taguedi. 46 Meke sipu dogoria tugo sa si keke sapu 
tolavaena hola, si la holuholu pani sa sari doduru nana likakalae, meke la holu vagia 
sa sa vovoto davi sana. 


Sa Parabolona sa Vaqara 

47 Sa Binanara Manauru si gua tugo na vaqara sapu la ipa nia rini pa kolo, meke 
soku votivotiki igana si vagi rini. 48 Totoso sokua na igana sa vaqara, si kave gore nia 
rini pa masa si asa, meke habotu vizati rini sari na igana. Saripu leadi si voi i rini 
pa vovoina, ba saripu kaleadi si okipani rini. 49 Pa vinabetona sa totoso ta mutina, 
si gua tugo asa si kote ta evana. Kote mae sari na mateana, meke vizata pani sari 
na tie kaleadi koari na tie leadi. 50 Meke kote oki lani rini koasa nika pa heli sari tie 
kaleadi. Vasina si kaqu koa kabo na garata livodi pa tinasigiti.” 


Sari na Vina Tumatumae Vaqura na Koadi 

51 Meke nanasi Zisu sari Nana disaepeli, “Tumani tugo gamu sari na vina 
tumatumae hire?” gua si Asa. “Uve,” gua si arini. 

52 Ke zama la koa rini si Asa. “Ego, gua asa si ari na tie va tumatumae koasa Tinarae 
te Mosese sapu ta evanae na disaepeli koasa Binanara Manauru, si gua tugo keke tie 
sapu vagi vura ni pa nana vetu sari na tinitona vaquradi meke koadi,” gua si Asa. 


Etulia ri pa Nazareti se Zisu 
(Maka 6:1-6; Luke 4:16-30) 

53 Totoso ele va hokoti Zisu sari parabolo hire, si taluarae vasina si Asa. 5t La pa 
Nana vasileana soti, pa Nazareti, si Asa meke la va tumatumae koari na tie pa sinaqoqi 
vasina. Meke magasa hola sarini sipu avosi rini sari Nana vina tumatumae. “Pavei 
vagi ni sa tie hie sari na ginilagilana, meke na niniraņira pude tavete tinavete variva 
magasadi gugua hire? 55 Lopu na tuna koreo mo sa kamada sia? Sapu sa pozana sa 
tinana si e Mere meke sari tasina koreo si ari Zemisi, Zosepa, Saimone, meke Ziudasi 
sia? 56 Sari kasa tasina vineki ba koa dia mo hire, ba na pavei zonazona vagi ni Sa 
sari doduru ginugua hire?” gua si arini. 57 Ke dono va gorea meke etulia rini si Asa.” 

Ba zama la koa rini se Zisu, “Na poropita si ta pamanae koari doduru vasina, ba 
lopu koa rini pu koa pa nana popoa soti meke pa nana tatamana soti,” gua si Asa. 
58 Ke lopu soku tinavete variva magasadi si taveti Zisu vasina, sina koa gua sapu lopu 
va hinokaria rini si Asa. 

Sa Minate te Zone Papitaiso 
(Maka 6:14-29; Luke 9:7-9) 

1 Meke pa totosona asa si avoso ni Herodi? Anitipasi, sa baņara pa Qaleli, sari 
inavosona e Zisu. ? Ke tozi ni sa sari nana tie nomanomadi pa qinavuna, “Namuna 
e Zone Papitaiso tugo mo si hie, na toa pule mo pa minate, gua asa ke koa ia na 
niniranira si Asa pude taveti sari tinavete variva magasadi,” gua si asa. 

3 Ura ele garunu tie tu se Herodi pude la tuqe vagia se Zone Papitaiso, pusi ia meke 
la vekoa pa vetu varipusi. Evania sa si guahe pa ginuguana e Herodiasi, sa barikaleqe 
tanisa tasina, sapu se Pilipi,“ 4 sina hoke tozi la nia Zone koe Herodi, sapu lopu tonoto 
pa tinarae te Tamasa, si pude haba vagia sa se Herodiasi, sa barikaleqe tanisa tasina!” 
5 Ke pa ginugua asa si hiva va matea Herodi se Zone, ba sina matagutu ni sa sari na 
tie Ziu, sina va hinokaria rina tie sapu na keke poropita tugo te Tamasa se Zone. 

6 Meke totoso kamo sa rane podo te Herodi, si la pekapeka pa kenuna sa vinarigara 
sa tuna vineki e Herodiasi, meke qetu hola nia e Herodi sa nana pinekapeka. 7 Meke 
zama tokotokoro se Herodi, “Be na sa si tepa ia goi ba kote ponigo mo rau,” gua si 
asa koa sa vineki. 

8 Ke pa hiniva tanisa tinana si la sa vineki koe Herodi meke tepa, “Hiva nia rau sa 
batuna e Zone Papitaiso pude voi mae nia goi pa keke besini” tani, kamahire tugo!” 
gua si asa. 9 Sipu avosia Herodi sapu gua asa, si talotana hola si asa, ba sina ele zama 
tokotokoro si asa pa kenudi rina nana tie ta ruvatadi, ke va garunu zinama si asa 
pude ponia gua sapu hiva nia sa vineki. 10 Ke ta kupa sa batuna e Zone Papitaiso pa 
vetu varipusi. 11 Paleke mae nia rini pa keke besini sa batuna, meke vala nia ri koasa 
vineki, meke paleke la nia sa vineki si asa koasa tinana. 1? Meke la paleke vagia ri na 
disaepeli te Zone sa tinina meke la pomunu nia rini, beto meke tiqe la tozi nia rini se 
Zisu. 


* 13:57 Zn 4:44 * 14:3 Lk3:19-20 ” 14:4 Liv 18:16, 20:21 * 14:8 Pude sosodea sapu ele mate hinokara 
si asa. 

Poni Zisu sari ka Lima Tina Tie 
(Maka 6:30-34; Luke 9:10-17; Zone 6:1-14) 

13 Totoso avoso nia Zisu sapu ele tava mate se Zone Papitaiso, si taluarae vasina 
si Asa pa keke koaka, meke la si arini pa keke vasina ivuluna. Avoso nia rina tie 
sapu gua asa, si taluarae koari na dia vasivasileana si arini meke ene luli la koa Sa. 
14 Totoso hogoto kamo pa masa se Zisu meke dogoria Sa sa vinarigara lavata, si tataru 
hola ni Sa si arini, ke salani Sa saripu mohodi. 

15 Meke sipu kamo sa veluvelu si mae koa Sa sari Nana disaepeli meke zama, “Ele 
podalae huporo sa popoa, meke na vasina ivuluna si hie. Mu garunu pule lani pa 
vasivasileana sari na tie hire pude madi la holu gedi ginani,” gua si arini. 

16 Meke olana se Zisu, “Lopu kilu taloa si arini. Mi poni mo gamu!” gua si Asa. 

17 Meke zama sari kasa disaepeli, “Ura ka lima bereti mo, meke karua igana mo si 
koa hire,” gua si arini. 

18 “Paleke mae ni koa Rau tani,” gua se Zisu. 19 Meke tozi ni Sa sari na tie pude 
habotu pa duduli. Beto hoi si vagi Sa sari ka lima bereti meke sari karua igana, meke 
dono sage la pa Manauru si Asa, meke mana ni Sa. Meke tiqe videvidei Sa meke 
vala ni Sa koari na disaepeli meke va hia i rini koari na tie. 2° Henahena sari doduru, 
meke dena valeana beto. Meke ka manege rua pili, si pudiki va sini ni umumu ginani 
koa holadi rina disaepeli. 21 Sa ninaedi ri pu henahena si ari ka lima tina koreo na 
palabatu, ba lopu ta nae sari na koburu na barikalege. 


Ene Mae pa Kolo se Zisu 
(Maka 6:45-52; Zone 6:15-21) 

22 Meke beto asa, si tozi ni Zisu sari Nana disaepeli pude koi ia sa koaka meke 
karovo kekenu la pa kali karovona sa kopi Qaleli, meke Asa si koa hola pude garunu 
taloa ni sari na tie. 23 Sipu beto garunu puleni Sa sari na tie, si sage la telena pa keke 
toqere si Asa pude varavara, meke sipu kamo sa veluvelu, si koa eke telena vasina si 
Asa. ?4 Pa totoso asa si ele seu latu sari kasa disaepeli koasa dia koaka, korapa hena 
lamae nia na bogusu sa koaka, sina ninira sa givusu kemua. 

25 Pa kali vaqavaqasa si ene mae pa kolo se Zisu koa ri Nana disaepeli. 26 Sipu 
dogoria rini enena mae pa kolo si Asa, si matagutu sisigiti si arini. “Na tomate si 
maehe!” gua si arini meke gagaemana. 

27 Ba hinoqa zama la koa rini se Zisu, “Mi koa varane! Arau mo, mi lopu matagutu,” 
gua si Asa. 

28 Meke zama la koa Sa se Pita, “Banara, be hinokara Agoi si isa, mamu tiokau 
magu ene atu pa kolo,” gua si asa. 

29 “Leana, ene mae,” gua se Zisu. Meke neti vura pa koaka se Pita meke podalae 
ene la koe Zisu pa kolo. 30 Ba sipu dogoria Pita sa ninirana gua sa givusu, si matagutu 
si asa meke podalae lodu. “Banara harupau,” gua si asa. 

31 Hinoqa qaqama la se Zisu meke tuqe vagia Sa meke zama ia Sa, “Vegua ke nunala 
si goi? Hiteke hola sa mua rinanerane?” gua si Asa. 

32 Meke totoso surana sari kara pa koaka, si bule nana sa givusu. 33 Meke vahesia 
rina disaepeli pa koaka se Zisu. Zama si arini, “Hinokara sapu Agoi tugo sa Tuna 
Tamasa,” gua si arini. 


Salani Zisu sari na Tie Mohodi pa Qenesareti 
34 Karovia rini sa kopi Qaleli meke la hogoto pa popoa Qenesareti. 33 Dono gilania 
rina tie vasina se Zisu, ke va enea rini sa inavoso, meke turana mae ni rini koa Sa 
sari na dia tie mohodi pa doduruna sa popoa sana. 36 Tepa koe Zisu si arini pude va 
malumi Sa sari na tie mohodi pude tiqua sa Nana hukihukiri poko. Meke sari doduru 
pu tiqu ia sa hukihukirina sa Nana poko, si ta salaņa beto. 


Matiu 15:1 1374 Matiu 15:22 

Vina Tumatumae Koadi tadi na Tie Ziu 
(Maka 7:1-13) 

1 Meke taluaraedi mae pa Zerusalema sari kaiga Parese meke na tie va tumatumae 
koasa Tinarae te Mosese, meke nanasia rini se Zisu, 2 “Na vegua sari kasa disaepeli 
tamugoi, lopu nuzapa paki lima meke henahena si arini? Gua ke sekea rini sa 
hahanana nuzapa lima, sapu ele tava tumatumae nia gita koari na tiatamada 
pukerane,” gua si arini. 

3 Meke olana la se Zisu, “Gamu ba na vegua ke sekea sa Tinarae te Tamasa meke 
luli gamu sari na mia vina tumatumae soti telemia? 4 Ura zama sa Tamasa, ‘Mu va 
lavatia sa tinamu meke tamamu' meke ‘Asa sapu zama nonovali sari na tiatamana si 
kaqu tava mate, gua.” 5 Ba sapu variva tumatumae nia gamu si gua tu he: Be keke 
tie tagoa si keketona pude boka toka ni sari na tiatamana, ba tozi ni sa sari kara, 
‘Sa tinitona hie si ele ponia rau koe Tamasa, $ ke lopu boka tavetavete nia rau pude 
tokani gamu, gua si asa. Pa sirana hie si sekea gamu sa tinarae te Tamasa, meke 
luli gamu sari na mia vina tumatumae soti telemia. 7 Na tie sekesekei mia si gamu! 
Gotogoto puta sa zinama te Tamasa koe Aisea pa ginua mia gamu, sapu guahe: 

8 ‘Sari tie hire si va lavata Au rini pa beru dia, 
ba seu koa Rau sari bulodi.* 


9 Gua hoboro mo sa dia vinahesi mae koa Rau. —. , o. 
Ura va tumatumae guni na tinarae Taqarau rini sari na vina turu tadi tie!” gua.” 


Tinitona pu Va Bonia sa Tie 
(Maka 7:14-23) 

10 Meke tioko varigara mae ni Zisu sari na tinoni, meke zamai Sa, “Mi avoso mae 
mamu tumae nia si hie! 11 Lopu sapu hena ia sa tie pa nuzuna si va bonia si asa, ba 
sari na zinama tu saripu zama vura ni sa pa nuzuna, arini tu si va bonia si asa,” gua 
se Zisu. 

12 Meke mae zama koa Sa sari kasa Nana disaepeli, “Gilania tugo Goi sapu lopu hite 
qetu ni rina Parese gua saripu zama ni Goi?” gua si arini. 

13 Meke olana la se Zisu, “Doduru linetelete sapu lopu letei sa Tamagu pa Manauru 
si kaqu ta rabutu palae beto. 14 Mi lopu talotana ni si arini! Na tie tuturana behudi 
si arini pu turani sari na tie behu. Pana karua tie behu variturani, si kote la hoqa 
varigara mo pa keke pou si arini,” gua si Asa.” 

15 Meke zama se Pita, “Va bakalia koa gami sa vina tumatumae hie?” 

16 Meke olana la se Zisu koa ri kasa disaepeli, “Vea, na korapa pupuhu gua tugo 
ari doduru tie sara si gamu? 17 Lopu gilania tu gamu sapu gua pu hena ia sa tie pa 
nuzuna si gore la mo pa tiana meke vura taloa mo pa tinina? 18 Ba saripu vuradi 
pa nuzu tie, si mae gua pa bulona, arini tu si va bonia sa tinoa tanisa tie.” 19 Ura 
pa bulo tu vura maedi sari na binalabala kaleadi pu hoke evaņia sa vina mate tie, 
binarabarata, vinari rigihi, meke kaiga hahanana kaleadi pule; guana hinikohiko, 
kinohakoha, meke na zinama va kaleana la koari na tie. 20 Arini tu sari na tinitona 
saripu va bonia sa tie. Ba pude lopu nuzapa lima meke henahena, si lopu boka va 
bonia sa tie,” gua se Zisu. 


Sa Rinanerane Tanisa Barikaleqe Zenitailo 
(Maka 7:24-30) 
21 Meke taluarae vasina se Zisu meke topue la koasa popoa sapu tata koari na 
vasivasileana pa Taea meke Saedoni. 2? Meke mae koa Sa si keke barikalege Zenitailo 


* 15:4 Ekd 20:12, 21:17; Diut 5:16; Liv 20:9 * 15:8 Ais 29:13.” 15:14 Lk6:39 ” 15:18 Mt 12:34 

sapu koana pa popoa asa, meke tepa na kabo la koe Zisu si asa, “Ke, Tuna Devita, sa 
tugu vineki si ta hilae tomate kaleana, ke moho sisigiti si asa; mae toka nau!” gua si 
asa. 

23 Ba lopu hite zama la ia Zisu si asa. Meke mae garunia ri kasa disaepeli se Zisu, 
“Hitu taloa nia gana, sina ene luli gita sa meke vevehe variva nuli,” gua si arini. 

24 Meke zama la koa rini se Zisu, “Arau sita garunu pude la koari na sipi muliunudi 
pa Izireli,” gua si Asa. 

25 Ba ene latu sa barikaleqe, meke todono pa nenena Zisu, “Toka nau Banara!” gua 
si Asa. 

26 Olana se Zisu, “Lopu leana pude vagia sa ginani tadi na koburu meke oki lania 
koari na siki*,” gua si Asa. 

27 “Hinokaramu Banara, ba sari na siki si hoke aqa gani umumu ginani hoqadi mo 
pa tevolo tadi pu pausudi,” gua sa barikaleqe. 

28 Meke olana la se Zisu, “Noma hola sa mua rinanerane, ke mani ta evana tugo 
gua sapu hiva nia goi,” gua si Asa. Meke pa totosona tugo asa si ta salaņa sa tuna 
vineki sa barikaleqe. 


Soku Tie si Ta Salana koe Zisu 

29 Taluarae vasina se Zisu meke enene si Asa pa raratana masa pa kopi Qaleli. La 
haele sage pa keke toqere si Asa, meke habotu vasina. 30 Meke noma hola sari na 
puku tinoni saripu mae koa Sa. Turana mae ni rini koa Sa saripu ike, na behu, na 
koele, na poka, meke sokudi pule. Mae veko i rini pa nenena Zisu, meke salaņa betoi 
Sa si arini. 31 Magasa hola sari tie totoso sapu zama saripu poka, ta salaņa pule saripu 
koele, ene pule saripu ike, meke dodogorae pule saripu behu, meke vahesia rini sa 
Tamasa tadi na tie Izireli. 


Poni Zisu sari ka Made Tina Tie 
(Maka 8:1-10) 

32 Meke tioki Zisu sari Nana disaepeli meke tozi ni Sa, “Tataru nia Rau sa vinarigara 
lavata hie, sina luli Au rini pa ka neta rane, meke kamahire si beto ni na ginani. 
Lopu hiva nia Rau pude oviadi meke va pulei, sina kote ovia na mabubulu pa sirana 
si arini,” gua si Asa. 

33 Meke nanasa sari kasa disaepeli, “Pavei kote boka vagi nia gita sa ginani pa 
vasina ivuluna hie sapu padana pude ponia sa puku vinarigara lavata gua hie?” gua 
si arini. 

34 “Ka visa bereti si koa koa gamu?” gua se Zisu. “Ka zuapa, meke ka visavisa igana 
hitehite mo,” gua si arini. 

35 Meke tozi ni Zisu sari na tinoni, pude habotu gore pa pepeso. 36 Meke vagi i Sa 
sari ka zuapa bereti meke sari ka visavisa igana; zama leana ni Sa koe Tamasa, meke 
videvide i Sa, meke poni Sa koa ri Nana disaepeli, meke arini va hia lani koari na 
tie. 37 Henahena beto sari doduru, meke dena valeana. Meke ka zuapa pili nomadi 
si va sini ni umumu ginani koa holadi ari na disaepeli. 38 Sa ninaedi rina tie pu 
habotu henahena si ari ka made tina koreo na palabatu, lopu ta nae sari na koburu 
na barikaleqe. 39 Beto garunu taloa ni Zisu sari na tinoni, si surana pa koaka si Asa, 
meke toka la pa kali popoa pa Maqadani!. 

Hiva Dogoro Vinagilagila sari na Tie 
(Maka 8:11-13; Luke 12:54-56) 


* 
15:26 Sa pozapoza sapu hoke pozani sari na tie Ziu koari na tie Zenitailo. 

1 Meke mae koe Zisu sari kaiga rina Parese na Sadusi. Hiva podekia rini si Asa, 
ke garunia rini pude tavetia keke tinavete variva magasana pude va sosodea sapu 
maena koe Tamasa si Asa, gua.” 

2 Ba olana la i Zisu, “Pude veluvelu sa popoa, si hoke zama si gamu. ‘Kote bule sa 
popoa, sina magarea sa manauru,' gua si gamu. 3 Meke pana munumunu si hoke 
zama, ‘Kote ruku sa popoa, sina opoadumu sa manauru,' gua si gamu. Pa dinonona 
la sa manauru si boka tumae nia gamu sapu kote bule sa popoa ba vea, ba lopu boka 
dono gilani tu gamu sari na vina gilagila koasa totoso hie? 41 Na sinage kaleana na 
va gugue koe Tamasa si hata vina gilagila. Ba loke vina gilagila si kagu ta poni nia 
gamu, ba sa vina gilagila te Zona mo,” gua si Asa. Meke luara veko pani Sa si arini 
meke taloa hokara Nana.” 


Sa Vina Tumatumae tadi na Parese na Sadusi 
(Maka 8:14-21) 

5 Meke sipu karovo la pa kali karovona sa kopi sarini, si mulini nia ari disaepeli 
pude paleke bereti. $ Zama la i Zisu si arini, “Mi balau nia gamu sa isiti tadi na Parese 
na Sadusi,” gua;” 7 ke vari zamai teledia si arini, “Gina sapu lopu paleke bereti beka 
gita si gunia Sa hie?” 

8 Ele gilania Zisu gua sapu vari zama nia rini, ke nanasa la i Sa si arini, “Na vegua 
ke zama nia gamu sapu lopu paleke bereti si gamu? Hiteke hola sa mia rinanerane. 
9 Korapa pupuhu tugo si gamu! Lopu balabala ia tu gamu sipu videvidei Rau sari ka 
lima bereti si ari ka lima tina tie si ta poni? Ka visa pili si va siņi ni umumu ginani 
gamu?” 10 Meke vegua sari ka zuapa bereti sapu ta poni la koari ka made tina tie? 
Ka visa pili si va sini ni umumu ginani gamu?” 11 Vegua ke lopu boka tumae nia tu 
gamu sapu lopu na bereti si korapa gunia Rau he? Mi kopu puleni gamu koari na 
isiti tadi na Parese na Sadusi!” gua si Asa. 12 Ke tige gilania ri kasa disaepeli sapu 
lopu na isiti sapu tavete nia bereti sapu gunia Sa, ba sa vina tumatumae tu tadi na 
Parese na Sadusi. 


Helahelae nia Pita sapu e Zisu sa Karisito 
(Maka 8:27-30; Luke 9:18-21) 

13 Totoso kamo la se Zisu koasa pinaqaha popoa sapu tata pa Sizaria Pilipae si 
nanasi Sa sari Nana disaepeli, “Esei gunia rina tie sa Tuna na Tie,” gua si Asa. 

14 “Kaiga si e Zone Papitaiso gua, kaiqa si e Ilaiza gua, kaiga si e Zeremaea, babe 
keke rina poropita gua,” gua si arini.” 

15 “Gamu si vegua? Esei balabala Nau gamu si Arau?” nanasa gua si Asa. 

16 Meke olana la se Saimone Pita, “Agoi tugo sa Karisito?, sa Tuna sa Tamasa toana,” 
gua si asa.” 

17 Olana se Zisu, “Ta manae tugo si agoi Saimone na tuna e Zone, sina lopu keke tie 
tozi nigo si hie, ba ta poni tonoto mae nia goi koasa Tamaqu pa Manauru si asa. 18 Ke 
Maqu tozi nigo Rau sapu e Pita si agoi, sapu na patu sa ginuana. Meke koasa Patu 
Sinokirae hie si kaqu kuria Rau sa Qua ekelesia, meke sa niniranira tanisa minate si 
lopu kaqu boka va kilasia sa sa Qua ekelesia hie. 19 Kaqu ponigo Rau sari na viduluna 
sa Binanara Manauru, meke gua sapu heki nia goi pa pepeso si kaqu ta hekie tugo 
koe Tamasa, meke gua sapu va malumia goi pa pepeso, si kaqu tava malumu tugo 
koe Tamasa.”” 20 Meke naqui Zisu sari Nana disaepeli pude lopu tozia pa tie sapu Asa 
tugo sa Karisito. 


* 16:1 Mt 12:38; Lk 11:16 * 16:4 Mt 12:39; Lk 11:29 * 16:6 Lk 12:1 ” 16:9 Mt 14:17-21 ” 16:10 Mt 
15:34-38 * 16:14 Mt 14:1-2; Mk 6:14-15; Lk 9:7-3 * 16:16 Zn 6:68-69 * 16:19 Mt 18:18; Zn 20:23 

Tozia Zisu sa Nana Tinasigiti na Minate 
(Maka 8:31 kamo hinia 9:1; Luke 9:22-27) 

21 Podalae pa totoso asa si podalae totozi va bakala valeania Zisu koa ri Nana 
disaepeli sa Nana tinasigiti, meke zama si Asa, “Kagu la si Arau pa Zerusalema, meke 
kagu koa tava sigiti koari na koimata tadi na tie Ziu, na nati hiama, meke koari na 
tie va tumatumae koasa Tinarae te Mosese. Kagu tava mate si Rau, ba pa rane vina 
neta si kagu tava toa pule pa minate si Arau.” 

22 Meke vagi vata kale ia Pita se Zisu meke podalae norea sa, “Lopu kagu, Banara! 
Lopu kagu evana si hie koa Goi!” gua si asa. 

23 Taliri se Zisu meke zama la koe Pita, “Taloa koa Rau Setani! Korapa hiva 
hukahukata si goi pa kenugu. Sina sari na binalabala arini si lopu maedi koe Tamasa, 
ba tana tie mo,” gua se Zisu. 

24 Meke zama se Zisu koari Nana disaepeli, “Asa sapu hiva luli Au, si mani lopu 
ruriti sari doduru nana ginugua soti telena, ba mani ovulu palekia sa nana korosi*, 
meke luli Au.” 25 Ura asa pu ruritia sa nana tinoa si kagu siana nia sa si asa. Ba asa 
pu lopu ruritia sa nana tinoa pa linuligu Rau, si kagu vagia sa sa tinoa hola.” 26 Na 
lineana sa si kote va gavoria sa tie be hiva tago ia sa sa doduruna sa kasia popoa, 
ba siana nia sa sa tinoa hola? Namu loketona hokara! Loketona si kote boka holu 
nia sa pude vagi pule nia sa nana tinoa. 2?” Ura sa Tuna na Tie, si kote mae koasa 
tinolava nedalana tanisa Tamana meke somanae koari Nana mateana hopedi. Meke 
kagu hopeke poni pinia Sa sari na hopeke tie gua sapu garo pa dia tinavete.” 28 Maqu 
tozi va hinokarani gamu sapu kaiqa gamu hire si lopu kaqu mate, osolae dogoria tu 
gamu sa Tuna na Tie, maena pa Nana binanara.” 

Ta ilirae Nedala sa Isumatana e Zisu pa Toqere 
(Maka 9:2-13; Luke 9:28-36) 

1 Meke sipu hola ka onomo rane, si turania Zisu se Pita meke sari karu tamatasi, ari 
Zemisi e Zone, meke sage la pa keke toqere ululuna meke koa teledia vasina si arini.” 
2 Sipu dono la sari ka neta disaepeli koe Zisu si ta ilirae nedala sa isumatana guana 
rimata, meke sari Nana poko si keoro sisigiti. 3 Meke dogori ri ka neta disaepeli sari 
Mosese e Ilaiza korapa vivinei koe Zisu. 

4 Ke zama la koe Zisu se Pita, “Banara, leana hola sapu koa tani si gami doduru 
hire. Be leana gua Goi, si maqu taveti ka neta ipi tani keke Tamugoi, keke te Mosese, 
meke keke te Ilaiza,” gua si asa. 

5 Meke sipu korapa zama si asa, si mae opo adumi keke lei keoro nedalana si arini. 
Meke avosia rini si keke mamalaini mae gua koasa lei sapu zama guahe: “Hie tugo 
sa Tuqu koleo sapu qetu hola nia Rau, mi avosia si Asa!” gua.” 

6 Sipu avosia ri ka neta disaepeli sa mamalaini, si matagutu sisigiti dia, ke hoqa 
oporapaha pa pepeso si arini. 7 Mae tiqui Zisu si arini meke zamai Sa, “Mi lopu 
matagutu, mi turu!” gua si Asa. 8 Ke dono sage si arini, ba loke tie si dogoria rini ba 


telena mo e Zisu. o. , a ji 
9 Meke sipu taluarae gore pule mae rini pa togere, si nagui Zisu sari ka neta 


disaepeli meke zama, “Lopu tozia gamu pa keke tie sa dinogodogorae sapu dogoria 
gamu, osolae pana va toa pulea tu Tamasa pa minate sa Tuna na Tie,” gua si Asa. 


* 16:24 Sa ginuana “palekia nana korosi” si mani va namanama pude koa ta sisigiti pa linulina e Karisito, 
kekenono guana minate pa korosi. * 16:24 Mt 10:38; Lk 14:27 * 16:25 Mt 10:39; Lk 17:33; Zn 12:25 * 16:27 
Mt 25:31; Sam 62:12; Rom 2:6 * 17:1 2 Pit 1:17-18 * 17:5 Zen 22:2; Diut 18:15; Sam 2:7; Ais 42:1; Mt 3:17, 
12:18; Mk 1:11; Lk 3:22 

10 Meke nanasa la ia rina disaepeli se Zisu, “Na vegua ke zama sari na tie va 
tumatumae koasa Tinarae te Mosese sapu e Ilaiza tu si kaqu pule va kenue mae 
meke tiqe mae sa Karisito?” gua si arini.” 

11 Meke olana la koa rini se Zisu, “Hinokara e Ilaiza tugo si kote mae kekenu pude 
va nama va tonoto vekoi sa sari doduru ginugua. 12 Ba tozi hinokarani gamu Rau 
sapu ele pule mae tu se Ilaiza, ba lopu dono gilania rina tie, ke nonovalia rini si asa 
pa sirana gua mo sapu hiva nia rini. Meke kaqu nonovala gunia tugo rini asa sa Tuna 
na Tie,” gua se Zisu.” 

13 Meke tiqe bakala koari na disaepeli sapu e Zone Papitaiso mo si gunia Zisu. 


Salania Zisu si Keke Koreo sapu Koaia Tomate Kaleana 
(Maka 9:14-29; Luke 9:37-43) 

14 Meke sipu kamo pule la si arini koasa puku vinarigara lavata, si mae hoqa todono 
koa Sa si keke tie meke zama, 15 “Baņara, tataru nia mamu toka nia sa tuqu koreo. 
Na hoke kamoa kirekireqe, meke hoke hoqa nia pa nika, babe pa kolo si asa. 16 Ele 
turana mae nia rau koa ri mua disaepeli, ba lopu boka salania rini,” gua si asa. 

17 Meke olana se Zisu, “Kei, gamu na sinage va gugue na kaleamia, vea seunae gua 
kaqu koa turana gamu, na tupitini gamu Rau. Turana mae nia koa Rau tani sa koreo!” 
gua si Asa. 18 Hipuru pania Zisu sa tomate kaleana, ke vura taloa si asa koasa koreo, 
meke pa totoso tugo asa si ta salana si asa. 

19 Meke mae teledia koe Zisu sari kasa Nana disaepeli, meke nanasia rini si Asa, 
“Na vegua ke lopu boka hipuru pania tu gami sa tomate kaleana sana?” gua si arini. 

20 Meke olana la koa rini se Zisu, “Magu tozi va hinokarani gamu: na hiteke hola 
sa mia rinanerane; zama hinokara atu koa gamu si Rau, sapu be hitekena hite gua 
mo na keke kiko masitadi sa mia rinanerane, ba boka zama ia mo gamu sa toqere 
hie, ‘Mu rizu la panahoi,' gua, meke kote rizu nana mo. Loketona sapu kote tasuna 
koa goi pude evania.” 21 [Ba sa tomate kaleana gua hie, si lopu boka ta hipuru palae 
hoboro, ba pa vinaravara meke pa minadi pa ginani mo kote boka ta evana,” gua si 
Asa.]* 


Tozi Pulea Zisu Guguana sa Nana Minate 
(Maka 9:30-32; Luke 9:43-45) 

22 Totoso kamo varigara pa Qaleli sari kasa disaepeli, si zama se Zisu koarini, “Sa 
Tuna na Tie si kote ta vala pa limadi rina tie. 23 Kote tava mate si Asa, ba pa rane 
vina neta, si kote va turu pulea Tamasa pa minate si Asa,” guni Sa, ke talotana hola 
sari na disaepeli. 


Tinabara Takisi tana Zelepade 

24 Meke sipu kamo mae pa Kepaniami se Zisu meke sari Nana disaepeli, si mae 
nanasa koe Pita sa tie hata takisi tanisa Zelepade, “Vegua hoke tabaria sa titisa 
tamugamu sa takisi tanisa Zelepade?” gua si asa.” 

25 “Uve, hoke tabaria Sa,” gua se Pita, meke sipu nuguru la pa vetu se Pita si hinoga 
zama la koasa se Zisu, “Saimone, sa sa mua binalabala? Esei hoke tabara la nia sa 
takisi koari na baņara pa kasia popoa hie? Ari na tudia soti, ba ari na votiki tie tu?” 

26 Meke olana se Pita, “Ari na votiki tie mo.” “Ke sari tudia si lopu tabaria sa takisi. 
27 Ba pude lopu va kaleania gita sa binalabala tadi na tie, ke mamu la tutusa pa 
kolo. Mamu vagia sa igana kekenu riqihia goi, mamu va nanaria nuzuna meke kote 
dogoria goi si keke poata siliva sapu padana sa tinabara takisi pa Zelepade tamugoi 
meke Taqarau,” gua si Asa. 


* 17:10 Mal4:5 * 17:12 Mt11:14 * 17:20 Mt 21:21; Mk 11:23; 1 Kor 13:2 * 17:21 Sa vesi hie si koa pa 

Asa sapu Noma Hola pa Binanara Manauru 
(Maka 9:33-37; Luke 9:46-48) 

1 Pa totosona asa si mae koa Sa sari Nana disaepeli meke nanasa guahe si arini, 
“Esei si arilaena hola pa Binanara Manauru?”” 

2 Ke tioko vagia Zisu si keke koburu hite meke va turua Sa pa kenudi rini. 3 Meke 
zama la koa rini si Asa, “Maqu tozi va hinokarani gamu; be lopu hobe si gamu 
meke ta evanae guana koburu hite, si lopu kaqu nuquru si gamu koasa Binaņara 
Manauru.” 4 Asa sapu va pepekae pule nia gua sa koburu hite hie si arilaena pa 
Binanara Manauru. Meke asa sapu va kamo valeania pa korapa pozaqu Rau si 
keke koburu hite gua hie, si va kamo Au tugo sa si Arau. 


Toketoke Va Hoqa Tie pa Sinea 
(Maka 9:42-48; Luke 17:1-2) 

6 Ba asa sapu vata luarae ia si keke koburu hite pa nana rinanerane koa Rau, si 
leana hola pude pusi nia keke patu lavata ruana, meke la va lodu pania gana pa 
lamana peava. 7 Kaleana hola tugo koari na tie pa kasia popoa, sapu koa dia sari na 
tinitona pu boka hukati si arini pa dia rinanerane koa Rau! Meke sari na tinitona 
arini si kaqu kamo mae tugo; ba mani talotana gana si asa pu va kamo mae i sari 
na tinitona arini. 8 Be keke kali limamu babe keke kali nenemu, si vata luarae igo 
koa Rau, si mamu gomu pania, leana hola si pude nuquru si goi pa tinoa hola, koasa 
tinoa gomugomumu, hola nia si pude tagoi goi sari na limamu na nenemu meke la pa 
heli.” 9 Be sa matamu si vata luarae igo koa Rau, si mamu lobiti pania gana. Leana 
hola si pude keke matamu mo si koa meke nuquru pa tinoa hola; hola nia si pude 
karua matamu si koa beto dia meke ta gona la pa nika pa heli.” 


Sa Parabolona sa Sipi Muliunu 
(Luke 15:3-7) 

10 Kopu nia pude mi lopu dono va gore ia si keke koari na koburu hite hire. Maqu 
tozini gamu, sapu sari na dia mateana rini si doduru totoso koa pa kenuna sa Tamaqu 
pa Manauru. 11 [Ura mae sa Tuna na Tie pude harupi saripu muliunu.| 

12 Sa balabala nia goi? Be keke tie si tagoi keke gogoto nana sipi meke keke rina 
nana sipi si muliunu, na sa si kote tavetia sa? Kote veko paki sa sari ka sia navulu 
sia pude gani duduli pa toqere, meke la hata ia sa si asa sapu muliunu. 13 Magu tozi 
va hinokarani gamu, pana dogoria sa, sa nana qinetuqetuna sa sipi hie si hola nia sa 
nana ginetugetudi ri ka sia navulu sia saripu lopu muliunu. 14 Gua tugo asa, sapu sa 
Tamada pa Manauru si lopu hiva hokara nia si pude muliunu” si keke rina koburu 
hite hire. 


Keke Tasida pa Vinahesi sapu Hoqa pa Sinea 

15 Ke þe keke tasida pa vinahesi si tavete va sea atu koa goi, si mamu la tozi nia 
vasina sea nia sa. Mamu tavetia si hie telemia eke mo gamu kara; meke þe avosigo 
sa si ele toka nia goi si asa pude pule mae.” 16 Ba be lopu hiva va avosigo sa, si mu la 
tioki pule keke be karua tie pude ‘va sosode toka nigo koari na nana sinea sa tasida 
hie, gua sapu ta zamae pa Kinubekubere Hope.” 17 Ba be lopu hiva va avosi tugo sa 
sarini pu tioki goi, si mamu tiqe paleke la nia koa sa ekelesia sa doduru ginuguana sa 
tasida hie. Meke be lopu hiva va avosia tugo sa sa ekelesia, si veko pania mo, mamu 
balabala gunia mo na keke tie huporo, babe keke tie kaleana si asa. 


* 18:1 Lk 22:24 * 18:3 Mk 10:15; Lk 18:17 ” 18:8 Mt5:30 ” 18:9 Mt5:29 *“ 18:14 Muliunu si pude 

Sa Hineki meke na Vina Malumu o. , , 
18 Maqu tozi hinokarani gamu, sapu gua pu heki ni gamu pa pepeso si kaqu ta hekie 


tugo pa Maņauru, meke gua sapu va malumi gamu pa pepeso si kaqu tava malumu 
tugo pa Manauru.” 

19 Meke hie pule si tozini gamu Rau. Be karua gamu si variva ego nia si keketona 
pude varavara nia, si kaqu vatu nia sa Tamaqu pa Manauru koa gamu, 20 ura be 
karua babe ka neta tie si varigara pa pozaqu Rau si somana tugo si Arau koa rini,” 
gua si Asa. 


Sa Nabulu pu Lopu Variva Taleosae 

21 Meke mae nanasia Pita se Zisu, “Baņara, be keke tasiqu pa vinahesi si tale va sea 

mae mo koa rau, si ka visa totoso kaqu taleoso nia rau si asa? Ka zuapa totoso?” gua 
- 
si asa. 

22 Meke olana la koa sa se Zisu, “Lokari, lopu ka zuapa totoso, ba hola nia zuapa 
navulu totoso ka zuapa,” gua si Asa.” 23 “Sina sa Binanara Manauru si guahe,” gua si 
Asa. “Koa nana si keke banara sapu hiva nae va tonoti sari na lipulipu tadi na nana 
tie tavetavete. 24 Meke sipu lopu ele seunae podalae varigara ni sa sari na lipulipu, 
si turana nuguru mae nia mo rini si keke arini pu ari nana lipulipu. Soku tina dola 
sari nana lipulipu sa koasa nana banara. 23 Lopu boka lipui sa sari nana lipulipu. Ke 
zama sa banara pude holuholu gunia na pinausu si asa, nana barikalege meke sari 
nana koburu meke sari doduru nana likakalae, pude lipui sari na nana lipulipu. 

26 Meke hoga kokotunu sa tie tavetavete hie pa kenuna sa nana banara meke tepa 
guahe: 'Banara, tataru nau mamu aga va nono nau, magu lipu betoi sari doduru gua 
lipulipu, koa goi,’ gua si asa. 7” Meke tataru nia sa nana banara si asa, ke taleoso nia 
mo sa koa ri doduru nana lipulipu meke vata rupahia sa. 

28 Meke sipu taluarae vura la sa tie tavetavete hie, si la gora puta nia mo sa pa 
sirana si keke tie tavetavete turanana, sapu ka visavisa dola mo sari nana lipulipu 
koasa. La tuge vagia mo sa sa tie, meke kunele vekoa sa ruana, meke zama ia sa, 
‘Turei lipui mua lipulipu koa rau!’ gua si asa. 

29 Meke hoqa todono sa tie meke zama, ‘Tataru nau mamu aga va nono nau, magu 
ponigo sari qua lipulipu,' gua si asa. 30 Ba korona taleoso nia sa, ba vala sa pa vetu 
varipusi osolae kaqu lipu betoi tu sa sari nana lipulipu, gua. 31 Meke sipu dogoria 
kaiga tie tavetavete turanana gua sapu ta evana, si talotana hola si arini, ke la tozia 
rini koasa banara gua sapu evania sa. 

32 Ke tioko vagia sa banara sa tie tavetavete sana, meke zama ia sa. ‘Na tie 
tavetavete kaleamu hola si goi! Ele taleoso nigo rau si agoi koa ri doduru mua lipulipu 
koa rau, sina tepa si goi. 33 Ba vegua ke lopu taleoso nia goi sa tie tavetavete turanamu, 
gua sapu taleoso gunigo rau? 34 Meke bugoro sisigiti sa banara ke vata pusi pania sa 
sa tie tavetavete sana, osolae kaqu lipu betoi tu sa sari doduru nana lipulipu.” 

35 Meke pa vinabetona si zama guahe se Zisu: “Kaqu hopeke gunini gamu tugo sa 
Tamaqu pa Manauru si gamu, be lopu hopeke taleosoni gamu pa bulomia soti sari 
na tasimia pa vinahesi.” 

Vina Tumatumae te Zisu koasa Vinariluari pa Vinarihaba 
(Maka 10:1-12) 
1 Meke sipu va hokoti Zisu sari doduru vina tumatumae hire, si taluarae si Asa pa 
Qaleli meke la pa pinaqaha popoa Ziudia sapu pa kali karovona sa Ovuku Zodani. 
2 Meke sari na puku tinoni lavata si luli koa Sa, meke salaņa betoi Sa saripu mohodi. 


* 18:18 Mt 16:19; Zn 20:23 * 18:21 Lk 17:3-4 * 18:22 Zen 4:24 

3 Meke mae koa Sa si kaiga rina Parese pude podekia si Asa. Nanasa guahe sarini, 
“Vegua, tava malumu pa Tinarae te Mosese si pude luara pania keke tie sa nana 
barikalege pa doduru ginugua mo?” 

4 Meke olana la koa rini se Zisu, “Vea, lopu tiro ia tu gamu koasa Kinubekubere 
Hopena sia, sapu pa pinodalaena si ‘Va podaka ni koreo na vineki Tamasa, gua?” 
5 Meke zama si Asa sapu, ‘Pa ginugua asa si kaqu luaria sa koreo sa tamana meke 
sa tinana, meke kaqu koa keke koa sa nana barikaleqe, meke koa keke tinidia sari 
karua.’* 6 Ke lopu karua sari karua, ba kekeke mo. Saripu ele vari soto ni sa Tamasa 
pa vinarihaba, si mani lopu vari luara ni na tie,” gua si Asa. 

7 Meke nanasa pule la koa Sa sari na Parese, “Pude gua asa si na vegua ke va 
malumu ia tu e Mosese pa Tinarae sapu sa palabatu si boka ponia pepa vinari luari 
sa sa nana barikaleqe, meke tiqe hitu taloa nia?” gua si arini.” 

8 Meke olana la se Zisu koa rini, “Va malumu gamu Mosese pude luari sari mia 
barikaleqe sina tasuna hola si gamu, ba pa podalaena si pude lopu vari luari. 9 Maqu 
tozini gamu, be keke palabatu luara pania sa nana barikaleqe, ba lopu barabarata 
sa nana barikaleqe, meke haba hobea sa palabatu si keke votiki barikaleqe babe na 
vineki, si barabarata tugo sa tie sana,” gua se Zisu.” 

10 Meke zama la koa Sa sari nana disaepeli, “Be gua asa sa ginugua pa vari korapadi 
rina palabatu meke barikaleqe, si leana hola pude madi lopu varihaba mo sari na tie,” 
gua si arini. 

11 Meke olana la koa rini se Zisu, “Sa zinama hie si lopu goto la pa doduru tie, ba 
koa rini mo pu ele poni ni sa Tamasa. 12 Ura koa dia sari na hopehopeke ginugua 
gua meke lopu hoke boka varihaba sari na tie. Kaiqa sina koa gua tu pa dia pinodo, 
kaiqa sina tie mo va tasuna i, kaiqa si lopu hiva varihaba, sina hiva nabulu nia mo 
rini sa Binanara Manauru. Asa sapu boka si mani lulia sa zinama hie,” gua si Asa. 


Mana ni Zisu Sari na Koburu Hite 
(Maka 10:13-16; Luke 18:15-17) 


13 Meke turana la ni ri kaiqa sari dia koburu koe Zisu pude va opo ni limana meke 
mana ni Sa, gua, ba norei rina disaepeli si arini. 14 Ba zama se Zisu, “Va malumu mae 
i koa Rau sari na koburu, lopu hukati si arini, sina sa Binanara Manauru si tadirini 
pu gugua hire,” gua si Asa. 15 Beto va oponi limana Sa sari na koburu hite meke mana 
ni Sa, si taluarae taloa vasina si Asa. 


Sa Tie Vaqura sapu Tagotagona 
(Maka 10:17-31; Luke 18:18-30) 

16 Keke totoso si mae koe Zisu si keke tie meke nanasa guahe: “Titisa, na tinavete 
leana sa si kaqu tavetia rau pude vagia sa tinoa hola?” gua si asa. 

17 Meke olana la koasa se Zisu, “Na vegua ke nanasa nia goi koa Rau gua sapu 
leana? E Tamasa mo telena si leana. Ba pude hiva nia goi sa Tinoa Hola, si mu kopu 
ni sari na Tinarae,” gua si Asa. 

18 “Tinarae savadi?” gua sa tie. Meke olana se Zisu, “Meke mu variva mate, meke 
mu barabarata, meke mu hiko, meke mu zutu kokoha ia si keke tie;” 19 Mu va lavatia 
sa tamamu meke sa tinamu, mamu tataru nia sa turanamu, gua sapu tataru pule nigo 
si agoi,” gua si Asa.” 

20 Meke olana sa tie, “Ele va tabei tu rau sari doduru tinarae arini. Na sa pule si ta 
hivae pude tavetia rau,” gua si asa. 

21 Meke olana la koasa se Zisu, “Be hiva koa va gotogoto si goi, si la mamu holuholu 
ni sari doduru mua likakalae mamu poni ni sari poata koari na tie habahuala, meke 
kote ari mua tinagotago pa Maņauru; beto asa, mamu mae luli Au,” gua si Asa. 

22 Totoso avosia sa tie vaqura sapu gua asa, si talotana si asa, meke pule taloa nana; 
sina soku hola nana tinagotago. 

23 Meke zama se Zisu koari Nana disaepeli, “Maqu tozi va hinokarani gamu: tasuna 
hola koasa tie tagotago pude nuguru pa Binanara Manauru. ?4 Magu zama pule nia, 
sapu tasuna hola tugo koasa tie tagotago pude nuguru pa Binanara Manauru hola 
nia si pude nuguru si keke kameli pa lopa nila,” gua si Asa. 

25 Totoso avosia rina disaepeli sapu gua asa si magasa sisigiti si arini meke zama, 
“Ke esei mo si kote boka ta harupu?” gua si arini. 

26 Meke dono toto la i Zisu si arini meke zama, “Pa tie si tasuna si hie, ba koe 
Tamasa si loketoņa si tasuna,” gua si Asa. 

27 Meke zama la koa Sa se Pita, “Gami si luara pani sari doduru mami likakalae 
pude luli Igo; na sa si kote vagia gami?” gua si asa. 

28 Meke zama la koa rini se Zisu, “Maqu tozi va hinokarani gamu, sapu pana habotu 
pa Nana habohabotuana banara tolavaena sa Tuna na Tie koasa totoso tanisa Nana 
Binanara, si kaqu somana habotu si gamu ka manege rua Qua disaepeli koa ri ka 
manege rua habohabotuana banara, pude koa totoli ni sari ka manege rua butubutu 
Izireli.” 29 Meke ari doduru pu ele veko pani dia vetu, na tasidia koreo na vineki, 
na tiatamadia, babe na tudia, na pepeso na gua pa laequ Rau, si kaqu poni pule ni 
Tamasa keke gogoto totoso soku hola ni saripu veko pani rini, meke kaqu vagia rini sa 
tinoa hola. 30 Meke sokudi arini pu kekenu kamahire, si kote mumudi, meke sokudi 


arini pu mumudi kamahire, si kote kekenu,” gua se Zisu.” 

Sari Tie Tavetavete pa Inuma Vaeni 

1 “Sa Binanara Manauru si kekenono puta gua hie,” gua se Zisu. “Keke tie tago 
inuma vaeni si topue munumunu hokara meke la hata tie pude tavetavete pa nana 
inuma vaeni, gua. 2? Meke variva ego nia sa koa rini si pude kote tabara ni padana 
keke poata siliva pa keke rane, meke tiqe garunu lani sa pa tinavete. 3 Sipu vura 
pule la sa pa vasina tana maketi pa sia koloko, si dogori pule sa sari kaiqa tie korapa 
tuturu hoboro dia, loketona tavetia. 4 Ke tozi ni sa, ‘La mamu tavetavete pa qua 
inuma vaeni, meke kote poni gamu rau sa tinabara pu garomia,' guni sa si arini. 5 Ke 
topue la si arini pa tinavete. Meke pa manege rua koloko, meke pa neta koloko ba 
gua tugo, kaiga tie pule si vagi lani sa pa tinavete. 6 Meke sipu pule la sa pa vasina 
tana maketi pa kaiqa lima koloko veluvelu, si dogori pule sa si kaiga tie korapa tuturu 
hoboro dia. ‘Na vegua ke turu va hola hoboro totoso tani si gamu?’ gua si asa. 7 Meke 
olana sarini, ‘Na loke tie poni gami tinavete,' gua si arini. ‘Ego, leana, gamu ba mi la 
tavetavete tugo pa qua inuma vaeni, guni sa si arini. 

8 Meke sipu veluvelu sa popoa si tozi nia sa tie tago inuma sa nana palabatu 
tinavete. ‘Mu la tioki sari na tie tavetavete mamu poni sari dia tinabara, podalae 
koa rini pu tavetavete mumudi meke kamo koa rini pu tavetavete kekenu, gua si 
asa.” 9 Meke hopeke poni ni keke poata siliva“ sa saripu podalae tavetavete pa lima 
koloko veluvelu. 10 Meke sipu mae vagi tinabara saripu podalae tavetavete kekenu, 
si balabala ia rini sapu kote vagi va noma si arini, gua. Ba totoso vagia rini sa dia 
tinabara si kekenono gua mo tadi pu tavetavete mumudi. 11 Ke totoso vagi rini sari 


* 19:28 Mt 25:31; Lk 22:30 * 19:30 Mt 20:16; Lk 13:30 ” 20:8 Liv 19:13; Diut 24:15 * 20:9 Keke poata 
siliva si padana sa tinabara tana tie tavetavete pa keke rane. 

na poata, si podalae gumigumi nia rini sa tie tago inuma. 12 Zama si arini, ‘Sari kaiga 
hire pu tavetavete mumudi si keke aoa mo si tavetavete ia rini, ba gami si raza mate 
doduruna sa rane koasa maninina sa rimata, ba va kekenono gami mo goi koa rini!” 
gua si arini. 

13 Meke olana la koa keke ari kasa sa tie tago inuma, ‘Mu avoso mae qua baere, 
tonotona sa qua tinavete koa goi. Nake ele va egoa tu goi sa tinabara sapu keke poata 
siliva pa keke rane tavetavete, gua. 14 Ke vagia sa mua tinabara mamu taloa. Arau 
hiva ponia koa sa pu tavetavete mumudi, gua sapu vatua rau koa goi. 15 Arau mo 
telegu tagoa sa niniranira pude tavetavete nia sa qua poata. Mu lopu kono nia goi 
sapu tavete valeana la si arau koa rini.” 

16 Meke zama guahe se Zisu, “Ke gua asa si sokudi ri pu kekenu si kote tava mumudi, 
meke sokudi ri pu mumudi si kote tava kekenu,” gua si Asa.” 


Vina Neta Totoso pu Tozia Zisu sa Nana Minate 
(Maka 10:32-34; Luke 18:31-34) 

17 Ego, sipu korapa ene la pa Zerusalema se Zisu, si tioko vagi vata kale i Sa sari ka 
manege rua Nana disaepeli, meke zama si Asa koa rini: 18 “Avoso mae gamu, korapa 
sage la pa Zerusalema si gita, meke vasina si kote ta vala sa Tuna na Tie pa limadi rina 
nati hiama, meke sari na tie va tumatumae koasa Tinarae te Mosese, meke kote ta 
zutu, meke tava mate si Asa. 19 Beto asa, kote vala ia rini si Asa koari na tie Zenitailo 
pude va sisire nia, na sekea, meke kote va matea rini pa korosi si Asa. Ba pa rane 
vina neta si kaqu turu pule pa minate si Asa,” gua se Zisu. 


Sa Tinepa Tanisa Tinadia ri Zemisi e Zone 
(Maka 10:35-45) 

20 Meke mae koe Zisu sa barikaleqe te Zebeti meke sari karua tuna koreo; mae 
todono pa kenuna Sa meke tepa vina lavata koa Sa. 

21 “Na sa si hiva nia goi?” gua se Zisu koasa barikaleqe; meke olana si asa, “Banara, 
va tatara veko nau Goi kamahire sapu sari karu tuqu koreo hire si kaqu habotu* 
somanae koa Goi, keke pa kali mataomu meke keke pa kali gedemu pana koa Banara 
si Goi.” 

22 Meke olaņa la se Zisu, “Lopu gilania gamu kara gua sapu tepa ia gamu. Vegua, 
boka napo turanau gamu kara sa kapa tinasigiti sapu kaqu napo ia Rau?” gua si Asa. 
Meke olana sari karua, “Uve, boka tugo,” gua si arini. 

23 Meke zama la koari karua se Zisu, “Ego, kote somana napo si gamu koasa kapa 
tinasigiti sapu kote napo ia Rau, ba sa niniranira pude vizatia sapu esei si kote habotu 
pa kali mataoqu, meke pa kali gedequ, si lopu Taqarau. Sari na vasidi gugua arini si 
tadirini tu pu ele vizata vekoi sa Tamaqu,” gua se Zisu. 

24 Totoso avosia ri ka manege puta disaepeli sapu gua asa, si bugoro ni rini sari karu 
tamatasi. 25 Ke tioko varigara ni Zisu sari doduru disaepeli meke zamai Sa, “Gilania 
mia gamu sapu sari na banara tadi na tie Zenitailo, si lalae ni rini sari na tinoa tadi 
na dia tie meke nati hiniva ni rina dia koimata si arini.” 26 Ba koa gamu si lopu kaqu 
gua asa. Be keke koa gamu si hiva pude na koimata, si mani koa na nabulu si asa 
koa gamu.” 27 Meke be keke koa gamu si hiva koa na tie ululuna, si mani koa na 
pinausu si asa koa gamu. 28 Kekenoņo gua sa Tuna na Tie sapu lopu mae pude va 
banabanarae, ba mae pude koa na nabulu tu, meke ponia sa Nana tinoa pude holu 
pule ni sari sokudi,” gua se Zisu. 


Salani Zisu sari Karua Tie Behudi 
(Maka 10:46-52; Luke 18:35-43) 

29 Meke sipu taluarae pa Zeriko se Zisu meke sari kasa Nana disaepeli, si keke puku 
tinoni lavata si luli koa rini. 30 Meke totoso avosia ri karua tie bebehudi sapu habotudi 
pa vale siraņa sapu e Zisu si korapa ene hola, si velavela sari kara, “Ke Banara, Tuna“ 
Devita, mu tataru ni gami!” gua sari kara. 

31 “Mokomoko gamu kara!” gua sari kobi tie. Ba velavela va ululae latu sari kara, 
“Ke Baņara, Tuna Devita, mu tataruni gami!” gua sari kara. 

32 Turu noso se Zisu meke nanasi Sa, “Na sa si hiva nia gamu kara pude tavete poni 
gamu Rau?” gua si Asa. 

33 Meke zama la sari kara, “Banara, hiva dodogorae si gami!” gua si arini. 

34 Meke tataru ni Zisu sari kara ke la tiqui Sa matadi, meke hinoqa dodogorae sari 
karua, meke lulia rini si Asa. 

Sa Ninuquru Va Mataqara te Zisu pa Zerusalema 
(Maka 11:1-11; Luke 19:28-40; Zone 12:12-19) 

1 Meke sipu tata kamoa rini si pa Zerusalema, si la si arini pa Betipezi, keke 
vasileana pa Toqere Olive. Vasina si garunu va kenu lani Zisu si karua Nana disaepeli. 
2 Tozi ni Sa sari kara, “La koa sa vasileana pa kenumia, meke lopu sana kote dogoria 
gamu kara si keke don'ki, ta pusi eko nana. Koa turania tugo sa sa tuna. Rupahi 
mamu turana beto mae ni. 3 Be zama atu gamu keke tie, si mi tozi nia, ‘Hiva ni sa 
Banara,’ mi gunia, meke kote va malumu vatui mo sa,” gua si Asa. 

4 Ta evana si hie, pude va gorevura ia gua sapu zama nia sa poropita, sapu guahe: 
5 “Tozi ni sari na tiena sa popoa Zaione?:” 

Dono la, sa mia Banara si korapa mae koa gamu, 
va pepekae meke koi Nana pa keke tuna don'ki.” 

6 Taluarae la sari karua disaepeli, meke tavetia tugo ri kara gua sapu tozi ni Zisu. 
7 Turana mae nia ri kara sa don'ki meke sa tuna. Ivara va hake lani ri sari na dia 
poko pa mudidi ri karua kurukuru hire, meke habotu hake la se Zisu. 8 Na puku 
vinarigara lavata si ivara ni dia poko pa siraņa. Kaiqa arini si koku vagi kava huda 
pamu meke ivara ni rini pa siraņa. ? Sari na puku vinarigara lavata si ene pa kenuna 
meke pa mudina Zisu, meke velavela guahe si arini: 

“Hozana koasa Tuna Devita! 
Tamanae si Asa sapu mae pa korapa pozana sa Baņara. 
Mada vahesia sa Tamasa panaulu,” gua si arini.” 

10 Sipu nuquru tugo se Zisu pa Zerusalema, si noveoro sa doduruna sa popoa, meke 
nanasa, “Esei sia?” 

11 Meke olana sari na kobi tie pu luli koa Sa, “E Zisu si Asa, sa poropita pa vasileana 
Nazareti pa Qaleli,” gua si arini. 


Nuquru La pa Zelepade se Zisu 
(Maka 11:15-19; Luke 19:45-48; Zone 2:13-22) 

12 Meke nuquru la pa Zelepade se Zisu, meke hadu vuravura ni Sa saripu korapa 
vari holuholui pa korapana. Tupele hoqai Sa sari na tevolo tadi tie hobehobe poata 
meke sari habohabotuana tadi tie holuholu baruku. 13 Meke zama la koa ri doduru 
tie si Asa, “Guahe si koa koasa Kinubekubere Hope: ‘Sa Qua vetu si kote ta pozae na 
vetu varavara,’ ba tavete gunia gamu na bae tana tie hikohiko,” gua si Asa.” 

14 Meke mae koa Sa pa Zelepade saripu behu, na ike, meke salani Sa si arini. 15 Meke 
sipu dogori rina nati hiama meke na tie va tumatumae koasa Tinarae te Mosese sari 

na tinavete variva magasadi pu evani Zisu, meke sari na koburu pu kukili na irana 
pa Zelepade meke zama, “Hozana koasa Tuna Devita” gua, si bugoro si arini. 

16 Meke zama la koe Zisu, “Avosi Goi gua saripu zama ni ri na koburu sara?” gua 
si arini.” “Avosi Qua. Fle tiroa mo gamu gua sapu ta kubere, 
ʻEle va vura ia Goi pa nuzudi rina koburu na haha sa vinahesi gotogotona,’ gua,” gua 


si Asa. 
17 Meke taluarae koa rini pa Zerusalema se Zisu meke la pa Betani meke puta vasina. 


Leve nia Zisu sa Huda Piqi 
(Maka 11:12-14,20-24) 

18 Meke pa Nana inene pule la pa Zerusalema pana munumunu hokara pa 
koivugona, si ovia se Zisu. 19 Dogoria Sa si keke huda pigi“ pa kali siraņa, ke ene 
la ia Sa, ba tale elona mo, meke loke vuana. Ke leve nia Sa sa huda, “Hiniamu be 
lopu kaqu vua pule hokara si goi!” gua si Asa. Meke lopu sana harahara mate sa 
huda. 

20 Dogoria rina disaepeli sapu gua asa si magasa hola nia rini. Ke zama, “Na vegua 
ke tuturei harahara mate tu sa huda?” gua si arini. 

21 Meke olana la koa rini se Zisu, “Magu tozi va hinokarani gamu sapu guahe,” gua 
si Asa. “Be va hinokara si gamu meke lopu nunala pa mia rinanerane, si kote boka 
evania mo gamu gua sapu evania Rau koasa huda hie. Meke lopu asa mo, ba boka 
zama ia mo gamu sa toqere hie. ‘Mu ta ovulae sage, mamu hoqa la pa lamana,’ gua, 
meke kote ta evana mo si asa.” 22 Be va hinokara si gamu si kote boka vagia mo gua 
sapu tepa ia gamu pa vinaravara,” gua se Zisu. 


Nanasa nia Rini sa Niniranira te Zisu 
(Maka 11:27-33; Luke 20:1-8) 


23 Nuquru la se Zisu pa korapa varivarigarana pa Zelepade, meke sipu korapa variva 
tumatumae si Asa, si mae nanasia rina nati hiama na koimata tadi na Ziu si Asa. “Esei 
ponigo sa niniranira pude boka mae taveti Goi sari na ginugua hire? Na niniraņira 
savana si tagoa Goi?” gua si arini. 

24 Meke zama la koa rini se Zisu, “Maqu nanasa pakini gamu keke ninanasa, meke 
be olania gamu si kote tige tozini gamu Rau sapu esei poni Nau sa niniranira pude 
evani sari doduru ginugua hire. 25 Esei ponia sa niniranira koe Zone pude papitaiso 
tie? E Tamasa? Ba na tie mo?” 

Meke podalae varitokei teledia si arini, “Sa gua si kote olaņa nia gita? Be zama si 
gita, ‘Koe Tamasa,’ be gua, si kote zama si Asa, ‘Ba na vegua ke lopu va hinokaria tu 
gamu sia?’ kote gua si Asa. 26 Ba pude zama si gita, ‘Na tie mo,’ be gua, si matagutu ni 
nada sari na tie, sina ari doduru si ele va hinokaria sapu na keke poropita se Zone,” 
varigue si arini. 

27 Meke tiqe olana la koe Zisu si arini, “Lopu gilania gami,” gua si arini. 

Meke zama la koa rini se Zisu, “Ego, Arau ba lopu kaqu tozini gamu sapu esei poni 
Nau sa niniranira pude taveti Rau saripu gua hire,” gua si Asa. 


Sa Parabolodi ri Karua Koburu Koreo 
28 “Ego, na sa sa mia binalabala koasa vivinei hie? Koanana si keke tie sapu karua 
tuna koreo. La garunia sa sa koburu kenuna; 'Tugu la mamu tavetavete pa inuma 
vaeni kohite,’ gua si asa. 29 “Korogu,' gua sa koburu, ba mumudi si hobe binalabala 
si asa meke la. 30 Meke la garunu gunia tugo sa tamana sa koreo mudina, meke olana 
sa koreo mudina. ‘Leana’, gua si asa, ba lopu la. 31 Esei ari kara si evania gua sapu 
garunu ni sa tamadia?” 

Meke olana sarini, “Sa koburu kenuna,” gua. Meke zama la koa rini se Zisu, “Magu 
tozi va hinokarani gamu, sapu sari na tie hata takisi meke na tuturue si korapa 
nuguru va kenue koa gamu pa Binanara te Tamasa. 32 Ura ele mae se Zone Papitaiso 
koa gamu pude va dogoroni gamu sa sirana tonoto pude lulia, ba lopu va hinokaria 
gamu, ba sari na tie hata takisi na tuturue si va hinokaria. Dogoria mia mo sa kinekere 
tadi na tie hata takisi na tuturue, ba lopu hite kekere si gamu meke va hinokaria si 


JA 
asa. 


Sa Parabolodi rina Tie Tavetavete pa Inuma Vaeni 
(Maka 12:1-12; Luke 20:9-19) 

33 “Ego hie pule si keke parabolo, mi avoso mae,” gua se Zisu. “Koanana si keke 
tie tago pepeso, meke letea sa sa nana inuma vaeni, meke bara vari likohae nia sa. 
Horea tugo sa si keke pou pa patu pude vasina kote ta munala vagi sari na kolodi 
rina vua vaeni. Beto asa, si kuria sa si keke vasina hakehakeina pude kopu nia sa 
inuma. Beto si va kopu nia sa koari kaiga tie kopu inuma, pude tavetavete nia. Meke 
taluarae taloa nana, meke la koa si asa pa keke popoa pa seu.” 34Sipu kamo sa totoso 
pakepakete, si garuni sa tie tago inuma sari nana nabulu, pude la koari na tie kopu 
inuma meke vagi ponia sa nana hinia poata sapu ta vagi koari na vaeni. 35 Ba tuge 
vagi rina tie kopu inuma vaeni sari kasa nana nabulu meke komitia rini si keke, va 
matea rini si keke, meke gona nia patu rini si keke. 36 Mumudi si garunu pule lani 
tugo sa tie tago inuma sari kaiqa nana nabulu, soku hola ni saripu garunu kenu lani 
sa. Ba tavete kekenono guni tugo rina tie kopu inuma koa ri pu la kekenu. 37 Mumudi 
hokara si garunu la nia sa sa tuna soti koa rini, ‘Na tuqu si hie ke kote pamana nia 
rini, gua si asa. 38 Ba sipu dogoria ri na tie uma sa tuna, si vari zamai si arini, ‘Sa 
tuna sa tie tago inuma si hie! Aria mada va matea gana, mada vagia nada sa inuma!” 
gua si arini. 39 Ke tuqea rini si asa, meke oki vura nia rini pa inuma vaeni, meke va 


matea rini.” 
40 Meke nanasi Zisu sarini, “Ego, totoso pule mae sa tie tago inuma, si nasa beka 


kote guni sa sari kasa tie kopu inuma hire?” gua si Asa. 

41 Meke olana si arini, “Kote va mate tonoti sa sari kasa tie kaleadi sara. Meke kote 
va karovo vala sa sa nana inuma vaeni koa ri kaiga tie tavetavete pu boka poni nia 
sa nana hinia pa totoso garona,” gua si arini. 

42 Meke zama la koa rini se Zisu, “Vea, lopu hite tiro ia tu gamu gua sapu zama nia 
sa Kinubekubere Hope?* 

‘Sa patu sapu kilua rina tie kuri vetu, 
si asa tugo si arilaena hola koari doduru patu. 


Sa tinavete te Tamasa hie , 
si variva magasa hola tugo koa gita.’ ” 


43 Meke zama pulei pule Zisu si arini, “Sa Binanara Manauru si kote ta vagi palae 
koa gamu, meke kote ta vala koa ri kaiqa tie pu boka va vura vua leanadi tanisa. 
4 [Asa sapu hoqa nia koasa Patu hie si kaqu ta moku umumu nia, ba asa sapu ta 
hoqa nagoto koasa Patu hie si kaqu ta munala guana kavuru.”] 

45 Totoso avosia rina nati hiama na Parese sa parabolo te Zisu, si gilania rini sapu 
arini mo si guni ni Sa. 46 Ke hata sirana si arini pude tuqe vagia si Asa, ba matagutu 
ni rini sari na tinoni, sina va hinokaria ri doduru tie sapu na keke poropita tugo se 
Zisu. 

Parabolona sa Inevana Vinarihaba 
(Luke 14:15-24) 

1 Kaiga parabolo pule si tozi Zisu koa rini. 2 “Sa Binanara Manauru si kekenono 
gua keke banara sapu va namanama ia si keke inevana varihaba tanisa tuna koreo. 
3 Garuni sa sari nana nabulu pude la tioko mae ni pa inevana sari na tie ta ruvatadi, 
ba korodia mae si arini. 

4 Ke garunu lani sa sari kaiga nana nabulu pule pude la zama guahe koa ri pu 
ta ruvatadi. 'Ele tava namanama sa gua inevana; ele tava mate sari na bulumakao 
nomadi meke sari na tuna bulumakao nobonobokodi, meke doduru ginugua si ele 
tava namadi, ke mi mae gamu, gua si asa. ë Ba lopu galagala saripu ta ruvatadi, ba 
hopeke la tu pa dia tinavete soti. Kaiqa si la dia tu pa dia inuma, kaiqa si la dia tu 
pa dia tinavete hata poata; 6 meke ari kaiqa pule si la tuqei rini sari na nabulu meke 
sekei, na va matei rini. 7 Ke ta naziri sa baņara, meke garuni sa sari nana tie varipera 
meke la va mate betoi sari doduru tie variva mate sara, meke sulu pania rini sa dia 
vasileana. 

8 Meke zama sa banara koari nana nabulu, ‘Ele tava namanama sa gua inevana, 
ba korodia mae saripu ruvati rau, ke lopu garodi pude mae. 9 Ke mi vura la koari na 
sirana nomadi, mamu la tioko mae ni sari doduru tie mo saripu boka dogori gamu,’ 
gua si asa. 10 Ke topue la sari na nabulu koa ri doduru sirana meke la tioko mae ni 
rini sari doduru tie saripu boka dogori rini: tie leadi na kaleadi. Meke siņia rina tie 
sa vetu vasina ta tavete sa inevaņa varihaba. 

11 Meke sipu nuquru mae sa banara, pude dogori saripu ta ruvatadi, si dogoria sa 
si keke tie sapu lopu va sage poko vina ororeke. 12 Meke nanasia sa banara si asa, 
‘Tio, na vegua meke boka nuquru mae tani si goi, ba lopu va sage poko vina ororeke 
si goj?’ gua si asa, ba lopu kulu sa tie. 13 Meke garuni sa baņara sari nana nabulu, 
‘Mi la pusia limana nenena sa tie sana, mamu gona vura la nia pa hinuporo, vasina 
kaqu kabo na garata livona si asa, gua sa banara.”” 

14 Meke pa vinabetona si zama guahe se Zisu, “Sokudi tugo si ta tioko, ba ka visavisa 
mo si ta vizata,” gua si Asa. 


Guguana sa Tinabara Takisi 
(Maka 12:13-17; Luke 20:20-26) 
15 Taluarae vasina sari na Parese, meke la vari vivinei nia gua pude va hoqa ia se 
Zisu koari na dia ninanasa. 16 Meke garunu lani rini koa Sa sari kaiqa dia disaepeli, 
meke kaiqa rini pu zuka ia se Herodi’. Meke zama sarini, “Titisa, gilania gami sapu 


sa hinokara si tozia Goi. Variva tumatumae nia Goi sa sirana hinokarana te Tamasa, 
Sari na binalabala tana tie si lopu hoke va tasuna igo. Meke lopu arilaedi koa Goi 


sari na tuturuana tana tie, be esei si arini. 17 Mu tozini gami sa Mua binalabala koasa 
ginugua hie. Vegua, tava malumu pa Tinarae te Mosese si pude tabaria gita sa takisi 
koasa baņara Roma, ba lokari?” gua si arini. 

18 Ba ele gilania Zisu sa dia hiniva kaleana. Ke zama la koa rini si Asa, “Tie sekesekei 
mia si gamu! Vegua ke podekia gamu pude sekesekei Nau si Rau? 19 Va dogoro nau 
keke poata sapu hoke tabara nia takisi,” gua si Asa. Meke hena vala nia rini si keke 
poata siliva. 20 Meke nanasi Sa, “Esei isumatana meke na pozana si koa koasa poata 
hie?” gua si Asa. 

21 “E Siza?,” gua si arini. Ke zama la koa rini se Zisu, “Leana, valai koe Siza saripu 
te Siza, mamu valai koe Tamasa saripu te Tamasa,” gua si Asa. 

22 Sipu avosia rini sapu gua asa, si magasa si arini ke luara veko pania rini si Asa. 


Guguana sa Tinuru Pule pa Minate 
(Maka 12:18-27; Luke 20:27-40) 

23 Pa ranena tugo asa si mae koa Sa sari kaiga Sadusi pu lopu va hinokaria sa 
tinuru pule pa minate.” 24 Meke zama la koa Sa sarini, “Titisa, sa Tinarae te Mosese 
si guahe. Be keke palabatu varihabana si loke tuna meke mate, si keke tasina koreo 
kagu la haba ia sa nabokona sa, pude sari na koburu pu podoi ri kara si kaqu ta 
pozae na koburu tu tanisa palabatu kekenu sapu ele mate.” 25 Ego, ka zuapa tamatasi 
koreo si koadia tani visoroihe. Sa koreo kenuna si varihaba, ba loke tuna meke mate, 
ke la haba ia pule sa tasina koreo vina rua sa naboko. 26 Meke sa koreo vina rua hie 
ba gua tugo, loke tuna meke mate. Sa vina neta ba gua tugo, meke osolae hokoto sari 
ka zuapa tamatasi. 27 Mumudi si mate sa barikaleqe. 28 Ego, pa rane tinuru pule pa 
minate, si esei ari ka zuapa hire si kote habana sa barikaleqe hie? Sina ari ka zuapa 
hire si ele haba ia si asa?” 

29 Meke olana la i Zisu si arini, “Sa mia sinea si na lopu tumae nia gamu sa ginuadi 
rina Kinubekubere Hope, babe sa niniranira te Tamasa. 30 Sina pana turu pule pa 
minate sari na tie matedi, si kote koa gua mo rina mateana pa manauru si arini, meke 
lopu kote varihaba. 31 Ego, koasa guguadi ri pu turu pule pa minate, vegua lopu ele 
tiroa tu gamu gua sapu zama nia sa Tamasa koa gamu? Zama si Asa, 32 ʻArau sa 
Tamasa te Ebarahami, te Aisake, meke te Zekopi,’ gua. Na Tamasa tadi na tie toadi si 
Asa, lopu tadi pu matedi,” gua se Zisu.” 

33 Totoso avosia rina kobi tinoni sa Nana vina tumatumae sana, si magasa si arini. 


Sa Nati Tinarae Arilaena 
(Maka 12:28-34; Luke 10:25-28) 


34 Totoso avosia rina Parese sapu ele va papaki Zisu pa binalabala sari na Sadusi, si 
varigara si arini pude nanasa pulea. 35 Meke keke ari na Parese sapu va tumatumae 
koasa Tinarae te Mosese, si hiva podekia sa pude vekoa pa sipata se Zisu pa keke 
ninanasa.” 36 Zama si asa, “Titisa, na tinarae sa si arilaena hola koari doduru 
Tinarae?” gua si asa. 

37 Meke olana se Zisu, “‘Mu tataru nia sa Banara sa mua Tamasa pa doduru bulomu, 
pa doduru maqomaqomu, meke pa doduru mua binalabala!'” 38 Asa sa tinarae sapu 
kekenu meke arilaena hola. 39 Meke sa vina rua tinarae sapu arilaena gua tugo asa si 
hie: ‘Mu tataru nia sa turanamu, gua sapu tataru pule nigo si agoi.’ 40 Sa doduruna 
sa Tinarae te Mosese meke sari na vina tumatumae tadi na poropita, si soto la koari 
karua tinarae hire,” gua se Zisu. 


ttt 


Sa Guguana sa Karisito 
(Maka 12:35-37; Luke 20:41-44) 
41 Sipu korapa koa varigara sari kaiqa Parese, si nanasi Zisu si arini, 42 “Na sa 
balabala nia gamu sa Karisito?? Esei tutina Sia?” gua si Asa. 
Meke olana sarini, “Na tutina e Devita,” gua. 
43 Meke nanasi Zisu si arini, “Ba na vegua ke turania tu sa Magomago Hope se 
Devita pude poza nia Banara sia? Ura zama guahe se Devita: 
44 ‘Zama sa Tamasa koasa gua Banara:” 
Mu habotu pa kali Mataogu, 
osolae vekoi Rau sari Mua kana pa kauru Nenemu,' gua.” 
45 Ego, be poza nia ‘qua Banara’ e Devita si Asa, si vegua meke boka na tutina tu 
Devita sa Karisito?” gua se Zisu. 46 Lopu keke arini si boka olania si Asa. Ke podalae 
pa ranena asa si kadaka la nanasa pule nia ninanasa rini si Asa. 

Vina Balau te Zisu koari na Parese meke na Tie Va Tumatumae pa Tinarae te Mosese 
(Maka 12:38-39; Luke 11:43-46; Luke 20:45-46) 

1 Meke zama la koari na kobi tinoni meke koari na Nana disaepeli se Zisu, 2 “Sari 
na Parese meke na tie va tumatumae koasa Tinarae te Mosese si ta poni nia sa 
niniranira pude rupahia ginuana sa Tinarae te Mosese. 3 Ke mi va tabei saripu gua 
va tumatumaeni gamu rini, ba mi lopu keha luli sari na dia tinavete, sina lopu hoke 
evani rini gua saripu variva tumatumae ni rini. 4 Va paleke ni pinaleke mamata 
rini sari na tie pa dia rinupahana sa Tinarae te Mosese. Ba lopu hite hiva podekia 
rini pude va mamahelo poni sari na tie. 5 Doduru tinavete taveti rini si pude va 
dodogoro la pa tie. Va sotoi rini pa raedi meke pa limadia sari kaiqa zinama koasa 
Kinubekubere Hope. Ta kubere va noma si arini pude dogori rina tie, gua. Tavete va 
gelei rini sari pakudi rina dia poko varavara.” 6 Hiva hola haboti rini sari na vasidi 
arilaedi pa inevaņa, meke sari na habohabotuana arilaedi pa sinagogi. 7 Hiva hola 
ta zama va kamo na tava lavata si arini pana ene rini pa maketi, meke hiva ta pozae 
na titisa si arini. 

8 Ba gamu, mu lopu va malumi sarini pude pozani gamu ‘Titisa,’ sina keke Titisa 
mo si tamugamu; meke na tamatasi mo si gamu. 9 Mi lopu poza nia 'Tamagu' gugua 
e Tamasa si keke tie pa pepeso, sina keke mo sa Tamamia sapu koana pa Manauru. 
10 Mi lopu va malumia si keke tie pude poza nigo ‘Titisa’, sina sa Karisito mo, sa mia 
Titisa. 11 Asa sapu koa nabulu koa gamu si noma hola koa gamu.” 12 Asa sapu va 
ululu pule nia, si kote tava pepekae, meke asa sapu va pepekae pule nia, si kaqu tava 
ululu. 


Zutua Zisu sa Dia Hahanana Sekesekei 
(Maka 12:40; Luke 11:39-42,44,52, 20:47) 

13 Mi talotana gemi si gamu na Parese meke na tie va tumatumae koasa Tinarae 
te Mosese, tie sekesekei mia! Sina tuku ia gamu sa sasadana sa Binanara Manauru 
pa kenudia ri na tie, meke telemia ba lopu boka nuquru la mo. Meke hukati tugo 
gamu sarini pu korapa hiva nuguru la vasina. 14 [Mi talotana gemi si gamu na tie va 


tumatumae koasa Tinarae te Mosese meke na Parese! Tie sekesekei mia! Sina hoke 
hiko vagi gamu pa sinekesekei sari na tinagotago tadi na naboko. Beto asa si varavara 


va gele ni gamu pude ta dogoro mia! gua. Ke gua asa si kaqu kaleana sisigiti sa mia 
vina kilasa.] 

15 Mi talotana gemi si gamu na Parese meke na tie va tumatumae koasa Tinarae te 
Mosese! Sina tie sekesekei mia! Enea mia na hebalana, na soloso, pude va kekeria 
si keke tie na mia disaepeli gua. Beto si va evaņae nia tie sapu garo puta pude la pa 
Heli, holani gamu pule sa si gamu. 

16 Mi talotana gemi si gamu na tie tuturana bebehu! Sina zama si gamu sapu 
loke laena si pude tokotokoro koasa Zelepade te Tamasa, ba pude tokotokoro tu 
koari na qolo pa Zelepade si koa ia niniranira, gua. 17 Duviduvili na behu si gamu! 
Na sa si arilaena sa qolo babe sa Zelepade vasina koa ta madi sa qolo? 18 Meke 
zama tugo si gamu, ‘Pude zama tokotokoro koasa hope si keke tie, si lopu ninira 
sa nana tinokotokoro, ba pude zama tokotokoro tu sa koasa vinariponi koasa hope, 
si tige ninira sa tinokotokoro!' gua si gamu. 19 Tolene gua sa behu koa gamu! 
Na sa si arilaena, sa hope babe sa vinariponi sapu hake koasa hope vasina tava 
madi sa vinariponi? 20 Ke pude tokotokoro koasa hope sa tie si tokotokoro turanae 
ni mo sa sari doduru vinariponi pu koadi koasa hope. ?1 Meke be tokotokoro si 
asa koasa Zelepade, si tokotokoro turaņae nia mo sa sa Tamasa sapu koana koasa 

Zelepade. 22 Be tokotokoro koasa Manauru si keke tie, si tokotokoro tugo si asa koasa 
habohabotuana te Tamasa, meke koasa Tamasa sapu habotuna vasina.” 

23 Mi talotana gemi si gamu na tie va tumatumae koasa Tinarae te Mosese meke 
gamu na Parese! Tie sekesekei mia! Sina hoke ponia gamu koe Tamasa si keke pa 
manege puta vuadi rina mia vinagi pa inuma, kamo tu koari na linetelete hitehite: 
guana miniti, na dili, meke na kiumini, na gua. Ba mulini nia gamu pude va tabei 
sari na nati vina tumatumae koasa Tinarae te Tamasa, saripu gua hire: pude tavete 
va tonoto la koari na tie, pude va tukani sari na tie pu tasuna meke pude kopu ni 
sari mia zinama! Uve, arini sari na nati vina tumatumae saripu garo pude mi kopu 
ni; beto mi lopu mulini nia sa keke pa manege.” 24 Na tie tuturana bebehu si gamu! 
Gua sa tie sapu vizata pania sa si keke nikuniku koasa gana kolo napo, ba onolo toa 


ia sa si keke kameli! , , 
25 Mi talotana gemi si gamu na tie va tumatumae koasa Tinarae te Mosese meke 


gamu na Parese! Tie sekesekei mia! Sina kopu si gamu pude va via i mudidi sari 
na mia kapa meke na peleta, ba va sini ni gamu koari na kinoa valearanei meke na 
pinuhi. 26 Na Parese bebehu si gamu! Mi va via kenua korapana sa mia kapa meke 
kote via tugo sa mudina. 

27 Mi talotaņa gemi si gamu na tie va tumatumae koasa Tinarae te Mosese meke 
na Parese! Tie sekesekei mia! Gua tugo na lovu sapu ta pedi va keoro si gamu, sapu 
donodono lea pa sadana mo, ba pa korapana si sinia na susuri, na muzi tomate.” 
28 Gua tugo asa si gamu, pa mia tinoa vurana si donodono guana tie leamia, ba pa 
korapa bulomia si sini na sinekesekei meke doduru kinaleadi. 


Koroto Veko ni Zisu sari na dia Vinakilasa 
(Luke 11:47-51) 

29 Mi talotaņa gemi si gamu na tie va tumatumae koasa Tinarae te Mosese meke 
gamu na Parese! Tie sekesekei mia! Sina tavete va leleani gamu sari na lovudi rina 
poropita, na tie tonoto pukerane, meke va sari va leleani gamu si arini. 30 Zama si 
gamu, sapu be guana koa mia si gamu pa totoso pu toa sari na tiatamamia pukerane, 
si lopu kaqu somana nia gamu sa vina matedi rina poropita, gua sapu evania rini, 
gua. 31 Pa sirana asa si namu tozi vura nia mo gamu sapu, gamu mo sari na tutidi 
rini pu va matedi sari na poropita! 32 Ego, mi va hokoto la ia tu gua sapu ele podalae 
nia rina tiatamamia! 33 Na noki si gamu, meke na tutimia gamu sa noki! Vea meke 
kote boka govete nia gamu sa vinakilasa pa Heli?” 34 Ke Maqu garunu mae ni koa 
gamu sari na poropita, na tie gilagilana, meke na tie va tumatumae koasa Tinarae, 
meke kaiqa arini si kote va matei gamu. Kaiga pule si kote va matei gamu pa korosi, 
meke kaiqa arini si kote komiti gamu koari na sinaqoqi, meke kote hadu vari tetei 
ni gamu si arini koari na vasivasileana. 35 Pa vina betona si sa vina kilasa koari na 
vina matedi ri na tie tonoto si kote ta gorei nia gamu, podalae koe Ebolo, meke kamo 
koe Zakaraea sa tuna Berekaea sapu va matea gamu pa Zelepade pa vari korapana sa 
lose hopena meke sa hope vina vukivukihi.” 36 Magu tozi va hinokarani gamu, sapu 
sa sinage hie si kaqu vagia sa vina kilasa tadi kasa tie variva mate sara! 


Tataru nia Sa sa Popoa Zerusalema 
(Luke 13:34-35) 

37 Ke gamu kasa na tinoni pa Zerusalema, gamu pu va matedi sari na poropita, 
meke gona ni patu saripu garunu atu ni sa Tamasa koa gamu! Soku totoso si ele 
podekia Rau pude aquni gamu, na va aqoro gamu pa Qua kinopu, guana kokorako 
pu va aqori sari na tuna pa kauru tatapuruna, ba koromia si gamu. 38 Ke sa mia 

Zelepade si kote ta huara.” 39 Magu tozini gamu, sapu podalae kamahire si lopu kagu 
dogoro pule Au gamu si Rau, osolae kamo tu sa Oua totoso pude pule mae, pana kagu 
zama si gamu, 'Tamanae si Asa sapu mae pa korapa pozana sa Baņara,’” gua si Asa.” 

Korotae nia Zisu sa Tinahuara Tanisa Zelepade 
(Maka 13:1-2; Luke 21:5-6) 

1 Meke sipu korapa ene taloa se Zisu koasa Zelepade, si mae koa Sa sari Nana 
disaepeli, meke va dogoro ni koa Sa sari hopeke vetuna sa Zelepade. 2 Meke zama se 
Zisu, “Magu tozi va hinokarani gamu, sapu sari doduru patu pu dogori gamu hire, si 
lopu kote ta varihakei hola si arini, ba kagu ta huarae beto,” gua si Asa. 


Sari na Tinasuna na Ninagunagu 
(Maka 13:3-13; Luke 21:7-19) 

3 Meke sipu korapa habotu pa Togere Olive se Zisu, si mae teledia koa Sa sari Nana 
disaepeli, meke nanasia rini si Asa, “Mu tozini gami, sapu totoso sa kote ta evana sa 
tinahuara sana? Meke nasa sa vina gilagilana sa Mua pinule mae pa vinabetona“ sa 
totoso?” gua si arini. 

4 Meke olana se Zisu, “Kopu nia pude loke tie si turana va sea gamu. 5 Sina soku 
tie si kote mae pa korapa pozagu Rau, meke kote zama, ‘Arau sa Karisito!' gua, meke 
kote turana va sea i sari soku tie. $ Kote avosi gamu sari vevehedi ri na vinaripera 
tata koa gamu, meke na inavosona sa vinaripera pa seu; ba mi lopu matagutu. Sari 
na tinitona gugua arini si kaqu ta evaņa; ba lopu asa sa vinabetona. 7 Kote varipera 
sari na butubutu meke sari na butubutu baņara, meke kote ta evana sa sone na niu 
pa soku vasidi. $ Ba sari doduru ginugua hire, si gua tugo sa pinodalaena sa tinasigiti 
sapu va kamoa sa barikaleqe totoso tata podo sa koburu. 

9 Kote ta tuqe vagi si gamu, meke ta vala koari pu tuqei sari na niniranira, pude 
tava kilasa si gamu, meke tava mate. Kote ta kukitae si gamu koari na tiena sa kasia 
popoa pa ginuaqu Rau.” 10 Meke soku tie si kote taluarae pa dia rinanerane koa 
Rau. Kote vari qorai meke vari kukiti si arini. 11 Meke soku poropita” kokohadi si 
kote vura mae, meke soku tie si kote turaņa va sea i rini. 12 Kote gua asa sa arahana 
gua sa kinaleana, ke sa tataru tadi sokudi si kote ibu. 13 Ba asa sapu koa va nabu, 
meke kamoa sa vinabetona, si kaqu ta harupu.” 14 Meke sa Inavoso Leana hie koasa 
Binanara te Tamasa, si kote ta tozi la pa doduruna sa kasia popoa, pude na vina 
sosode koari doduru butubutu, meke kote tiqe kamo sa vinabetona sa totoso. 


Sa Beku Variva Malederena sapu Vata Kamoa sa Tinahuara Nomana 
(Maka 13:14-23; Luke 21:20-24) 

15 Kote dogoria gamu sa ‘beku variva malederena sapu vata kamoa sa tinahuara 
nomana’ sapu korotae nia sa poropita Daniela si tava turu pa vasina hopena te 
Tamasa pa Zelepade.” (Gamu pu tiroa si hie si mi tumae nia sa ginuana.)* 16 “Ego, 
arini sapu koadi pa popoa Ziudia si madi govete la koari na toqere. 17 Asa sapu koa pa 
batu vetu, si mani lopu gore la vagi sari nana likakalae pa korapa vetu.” 18 Asa sapu 
koa pa inuma si mani lopu pule la vagi nana poko pa vetu. 19 Kote na rane tinalotana 
nomadi si arini koari na barikaleqe pu ari tiadi, meke arini pu tago haha. 20 Ba mi 
tepa la koe Tamasa, pude sa mia totoso govete si lopu goto pa totoso ibu babe pa rane 
Sabati. 21 Ura sa tinasuna koari na rane arini si kote noma hola ni sari doduru pu ele 
ta evana podalae pa totoso ta kuri sa kasia popoa meke kamo kamahire, meke lopu 

kagu gua pule.” 22 Ba ele va papaki Tamasa sari na rane sara. Be lopu gua, si be kote 


puzulu sa popoa. Ba pa laedi ri Nana tie ta vizatadi si kote va papaki Tamasa sari na 
rane sara. 
23 Meke be zama si keke tie koa gamu, ‘Dotu, hoi sa Karisito!' ba be, ‘Isa si Asa! 


gua, si mi lopu va hinokaria si asa. 24 Ura kote vura mae sari na Karisito kokohadi 
meke na poropita kokohadi. Kote mae va vura dia vina gilagila na vinariva magasa 
si arini, pude sekesekei ni sari na tie, kamo koari na tie ta vizatadi te Tamasa, sapu 
DE boka si arini. 25 Isana, ele va balau vata kenue gamu Rau, sipu lopu ele kamo sa 
otoso sana. 

26 Pana be tozini gamu ri tie sapu ‘Dono la, koa Nana pa gega si Asa,’ ba be ‘Koa 
tome Nana mo tani si Asa,’ gua, si mamu lopu la hata sea.” 27 Ura sa minae tanisa 
Tuna na Tie si kote gua tugo na kapi, sapu malara podalae pa kali gasa rimata meke 
kamo pa lodu rimata. 28 Vasina pu koa si keke tie matena, si kote varigara tugo vasina 


. D xK 
sari na kurukuru tapuru sapu gani tomate. 


Sa Minae Tanisa Tuna na Tie 
(Maka 13:24-27; Luke 21:25-28) 
29 Pana hola tugo sa tinasuna koari na rane sara, 
si ‘kote tava huporo sa rimata, 
meke lopu kote kalalasa sa sidara. 
Kote hoqa sari na pinopino pa maņauru, 
meke kote tava rizu pa dia sirana si arini.” 

30 Meke kote ta dogoro pa manauru sa vina gilagilana sa minae tanisa Tuna na Tie. 
Meke kote kabo pa tinarazuzu sari na tiena sa kasia popoa, pana dogoria rini maena 
pa korapadi ri na lei pa manauru sa Tuna na Tie; somania na niniranira meke na 
ninedala.” 31 Kote avolonana vura sa buki lavata, meke kote garunu la ni Sa sari 
Nana mateana koari ka made iiona sa popoa pepeso, pude varigara ni sari Nana tie 
ta vizatadi koari doduru hukihukirina sa kasia popoa. 


Sa Vina Tumatumae koasa Huda Piqi 
(Maka 13:28-31; Luke 21:29-33) 

32 Sa huda pigi“ si va tumatumaeni gamu si keke vina nonoga. Pana poraka vura 
mae meke podalae liho sari lelanana, si gilania gamu sapu tata sa totoso manini. 
33 Kekenono gua tugo, sapu pana dogori gamu sari na tinasuna na vina gilagila arini, 
si kaqu gilania gamu sapu tata sa totoso, meke ele tata kamo mae mo sa Tuna na 
Tie. 34 Magu tozi va hinokarani gamu sapu sari doduru pu gua hire, si kaqu ta evana 
sipu lopu ele mate beto sari na tie pa sinage hie. 35 Kote murimuri palae sa Manauru 
meke sa pepeso, ba sari na Qua zinama si kaqu koa hola ninae rane ka rane. 


Sa Totoso meke sa Ranena si Loke Tie Gilania 
(Maka 13:32-37; Luke 17:26-30,34-35) 

36 Loke tie si tumae nia sa rane asa babe sa totoso sapu kaqu pule mae ia sa Tuna. 
Ari na mateana pa manauru meke sa Tuna, ba lopu tumae nia. Ba sa Tamana mo 
telena tumae nia. 37 Sa minae tanisa Tuna na Tie si kote kekenono gua sapu ta evana 
pa totoso te Noa.” 38 Koari na rane sipu lopu ele raza sa naqe, si henahena na napo 
sari na tie. Sari na koreo na vineki si ta varihabae, osolae kamo sa ranena sapu 
nuguru pa Aka’ se Noa. 39 Ba lopu hite gilania rini gua sapu korapa ta evana, osolae 
raza sa naqe meke lodu mate beto sari doduru. Kote gua tugo asa sa minae tanisa 

Tuna na Tie.” 40 Karua tie si kote koa pa inuma pa rane asa, keke si kote ta vagi taloa, 
meke keke si kote koa hola. 4t Karua barikalege si kote munamunala gedi huiti pa 
patu munamunalana. Keke si kote ta vagi taloa, meke keke si kote koa hola. 

42 Gua ke mi koa hakehakei, sina lopu gilania gamu sa rane pu kote pule mae ia sa 
mia Banara. 43 Ba mi tumae nia si hie: Be ele tumae va kenue nia sa tie tago vetu sa 
totoso sapu kote mae ia sa tie hikohiko, si kagu vanunu aga si asa, meke kote toketoke 
nia sa sa nana vetu pude lopu mae kakele nuquru sa tie hikohiko.” 44 Ke gamu ba 
kaqu koa va namanama doduru totoso, sina kaqu mae sa Tuna na Tie pa totoso sapu 
lopu hite rovea gamu. 


Sa Nabulu Ta Ronuna Babe lopu Ta Ronuna 
(Luke 12:41-48) 

45 Esei sa nabulu sapu ta ronuna meke gilaena sapu va turu ia sa Palabatu pude 
kopuni na poni sari kaiqa Nana tie pa totoso garona? 46 Kote qetuqetu hola sa nabulu 
sana, be korapa tavetavete valeana gua asa si asa, totoso pule mae sa nana Palabatu. 
47 Maqu tozi va hinokarani gamu, sapu kote va turu va hinokaria sa nana Palabatu 
si asa, pude kopu ni sari doduru Nana tinagotago. 48 Ba be na nabulu kaleana si asa, 
si kote balabala sapu lopu kote tuturei pule mae sa nana Palabatu, gua. 49 Meke kote 
podalae komiti sa sari na nabulu turanana, meke podalae hena na napo turani sari 
tie naponapodi. 50 Sa Palabatu tanisa nabulu sana si kote pule mae pa rane na totoso 
sapu lopu hite rovea na gilania sa. 51 Meke kaqu va kilasa valeania sa Palabatu si 
asa, meke kote veko turana nia Sa koari na tie sekesekeidi, pude somana koa ta sigiti 
turaņae koa rini; vasina si kote koa kabo na garata livona si asa. 

Sari ka Manege Puta Vineki 

1 Sa Binanara Manauru si kote kekenono guahe pana pule mae sa Tuna na Tie. 
Pa keke totosona si koa dia si ka manege puta vineki, saripu paleki dia zuke oela 
meke topue la tutuvia sa tie varihaba, gua.” 2 Ka lima arini si duviduvilidi, meke 
ka lima si gilaedi. 3 Saripu duviduvilidi si paleki rini sari na dia zuke sinidi, ba lopu 
paleke turana ni kaiqa oela pule rini. 4 Ba saripu gilaedi si paleki rini sari na dia zuke 
sinidi, meke paleke kaiqa oela pule pa dia vovoina. 5 Va sasanae sa minae tanisa tie 
varihaba, ke rorodoki, meke puta beto sari doduru. 

6 Meke totoso korapa boni tu sa popoa, si tiqe velavela si kaiga tie, ‘Maehe sa tie 
varihaba! Mae mamu la tutuvia!' gua. 7 Ke vanunu sari ka manege puta vineki meke 
va toa i rini sari dia zuke. 8 Meke tepa la saripu duviduvilidi koari pu gilaedi, ‘Kara, 
poni gami vasi oela, na pahoni gami,’ gua si arini. 

9 Meke olana la saripu gilaedi, ‘Lokari, na lopu padada gita doduru sari mami oela, 
la holu mia pa vasina holuholuana,' gua si arini. 

10 Ba sipu korapa ene la rini, si kamo mo sa tie varihaba. Sari vineki gilaedi pu va 
namanamadi si ene nuquru lulia sa tie varihaba, pude la koasa inevana varihaba, 
meke ta tuku mo sa sasada. 

11 Meke mumudi mae gedi sari ka lima vineki duviduvilidi, meke mae titioko, 
'Banara, Banara! Va nuquru gami! gua.” 

12 Ba olana la sa tie varihaba, ‘Zama va hinokara atu koa gamu si rau, sapu namu 
lopu hite gilana gamu rau,’ gua si asa.” 

13 Meke zama la koa rini se Zisu, “Gua ke mi kopu, sina lopu gilania gamu sa rane, 
meke sa totoso pu kaqu pule mae ia sa Tuna na Tie,” gua si Asa. 

Sari ka Neta Nabulu 
(Luke 19:11-27) 

14 Zama pule se Zisu, “Meke gua pule hie pa ranena sana, sa Binanara Manauru si 
kote gua tugo keke tie, sapu hiva topue la pa keke nana inene gelena. Ke tioki sa sari 
nana nabulu, meke hopeke poni ni tinavete sa koa rina nana likakalae. 15 Koa keke 
si vala ni sa si ka lima poata talenti. Koa keke pule si karua poata talenti, meke koa 
keke pule si keke poata talenti” luli gua tugo pa hopeke dia binokaboka; beto meke 
tiqe taluarae taloa si asa pa nana inene gelena. 16 Ego, sa nabulu sapu vagia sa lima 
poata talenti hie, si lopu sana la tavetavete nia sa sa poata, meke va vurai sa si ka lima 
poata talenti pule. 17 Meke gua tugo sa nabulu sapu vagina sa karua poata talenti; 
va vurai sa si karua poata talenti pule. 18 Ego, sa nabulu sapu vagina sa keke poata 
talenti, si la gana meke la geli tamunia sa pa pepeso sa poata tanisa nana banara. 

19 Seunae tu hoi, si tiqe pule mae sa baņara tadi ka neta nabulu hire. Mae meke 
dogori sa sapu ve tavetavete guni rini sari nana poata. 20 Sa nabulu sapu vagina sa 
lima poata talenti, si paleke mae ni sari ka lima poata talenti pule pu va gavori sa 
meke zama si asa, 'Banara, poni nau goi si ka lima poata talenti. Ego, hire sari na 
mua poata, tomo lani rau si ka lima talenti pule pu va gavori rau pa qua tinavete,’ 
gua si asa. 

21 Meke zama la sa nana baņara, ‘Leana hola sa mua tinavete. Na nabulu leamu, 
na ta ronuemu si goi. Ele ta ronu si goi koari ka visavisa poata, ke kaqu va palabatu 
igo rau si goi pa soku likakalae. Mae mamu somana pa qua ginetugetu,' gua si asa. 

22 Beto si nuquru mae gana pule sa nabulu sapu vagina sa karua poata talenti, meke 
zama, ‘Banara, poni nau goi si karua poata talenti. Ego, hire sari mua poata ele tomo 
lani rau si karua poata talenti pule pu va gavori rau pa qua tinavete, gua si asa. 

23 ‘Leana hola sa mua tinavete, na nabulu leamu na ta ronuemu si goi. Ele ta ronu 
si goi koari ka visavisa poata, ke kaqu va palabatu igo rau pa soku likakalae. Mae 
mamu somana pa qua ginetugetu,' gua sa nana banara. 

24 Ego, nuquru mumudi mae gana he sa nabulu sapu vagina sa keke poata talenti, 
meke zama, 'Banara, gilania rau sapu keke tie tasunamu si goi, meke pakepakete si 
agoi pa vasina sapu lopu lelete si agoi, la vagi mua hinia koari na ginani si goi pa 
vasina sapu lopu taburu kiko si agoi. 25 Ke matagutu qua, gua asa ke la geli tamunia 
rau pa pepeso sa mua poata. Ke hiera sa mua poata soti,’ gua si asa. 

26 Meke zama koasa sa nana banara, ‘Na nabulu kaleamu, na hakohakomu si goi. 
Nake ele gilanau mua mo sapu hoke pakepakete si rau vasina lopu lelete si rau, meke 
hoke vagi qua hinia koari na ginani vasina lopu taburu kiko si rau. 27 Be hakohako 
tavetavete mua, si leana pude va nuquru vekoa mo goi pa ben'ki sa qua poata, meke 
pana pule mae rau, si kote boka mae vagia mo rau sa namuna qua poata soti, meke 
sa vasinahite tomona sapu va gavoro ia sa.’ 

28 Meke zama sa nana banara, ‘Mi vagi pania sa poata koasa nabulu hie, mamu 
vala nia koasa sapu tagona sa manege puta poata talenti, gua. 29 Ura asa sapu ari 
nana, si kaqu ta poni va soku hola latu. Ba asa sapu loke nana, si kaqu ta vagi palae 
sa vasinahite sapu tagoa sa.” 30 Mi vagia sa nabulu hakohakona hie, mamu gona vura 


la nia pa hinuporo, vasina mani koa kabo na garata livona.” 
Sa Vinaripitui Vina Betobeto 


31 Pana mae sa Tuna na Tie koasa Nana tinolava nedalana, meke somana lulia ri 
Nana mateana, si kote habotu si Asa pa Nana habohabotuana Banara.” * 32 Meke 

sari doduru tinoni pa ninae butubutu si kote ta varigarae pa kenuna Sa. Meke kote 
pagahi Sa si arini pa karua pukuna, gua sa sepati“ sapu paqahi sari na sipi koari na 
qoti. 33 Kaqu vekoi Sa sari sipi pa kali mataona, meke sari qoti pa kali gedena. 

34 Meke kote zama la sa Banara koa rini pa kali mataona, ‘Mae gamu sapu ta manae 
koasa Tamaqu! Mae vagia sa mia tinago, sa butubutu baņara sapu ele tava nama 
vekona pude tamugamu, podalae pa vina podakana sa kasia popoa. 35 Sina oviaqu si 
Rau, ba poni Au gamu. Memehaqu, ba va napo Au gamu. Na tie karovoqu si Rau, ba 
va kamo Au gamu pa mia vetu. 36 Dodohoqu, ba va poko Au gamu; momohogu, ba 
kopu Nau gamu. Ta pusiqu, ba hoke mae hopiki Nau gamu.’ 

37 Meke kaqu olana la sari na tie tonoto. ‘Banara, visoroi oviamu si Goi meke atu 
ponigo gami, meke visoroi memehamu meke atu va napogo gami? 38 Visoroi dogorigo 
gami tie karovomu, meke va kamogo gami pa mami vetu? Ba be dodohomu meke va 
pokogo gami? 3? Visoroi dogorigo gami momohomu ba be koamu pa vetu varipusi 
meke atu hopiki Nigo gami?’ 

40 Meke kote olana sa Banara, 'Magu tozi va hinokarani gamu, be tavete lani gamu 
sari na tinavete leadi, gua pu tozi Rau hire koari Qua tie saripu loke laedi pa butubutu 
tie si tavete maeni tugo gamu koa Rau si arini.’ 

41 Meke kote zama la sa Banara koa rini pa kali gedena, ‘Mi taloa koa Rau, gamu 
pu ta levei mia koe Tamasa. Mi la koasa nika toa holana pu tava nama vekona pude 
te Setani meke sari doduru nana mateana! £? Sina oviaqu si Rau, ba lopu hite poni 
Au gamu; memehagu, ba lopu hite va napo Au gamu. £ Na tie karovoqu si Rau, ba 
lopu hite va kamo Au gamu pa mia vetu. Dodohoqu, ba lopu hite va poko Au gamu. 
Momohogu, na ta pusiqu pa vetu varipusi, ba lopu hite galagala nau gamu,’ gua si 


sa. 

44 Meke kote olana la sarini koasa Baņara, 'Banara, visoroi dogorigo gami oviamu, 
na memehamu, na tie karovomu, na dodohomu, na momohomu, meke ta pusimu, ba 
lopu hite galagala atu toka nigo gami si Goi?” gua si arini. 

45 Meke kote olani sa Banara sarini, 'Magu tozi va hinokarani gamu, be lopu toka 
nia gamu si keke Qua tie sapu loke laena pa butubutu tie, si lopu toka Nau tugo gamu 
si Arau.’ 

46 Sari kasa tie kaleadi hire, si kote ta vala pa vina kilasa sapu loke vinabetona, ba 


sari na tie tonoto si kote la pa tinoa hola,” gua se Zisu.” 


26 
Tozi Pulea Zisu sa Nana Minate 
(Maka 14:1-2; Luke 22:1-2; Zone 11:45-53) 

1 Meke sipu va hokoti Zisu sari doduru vina tumatumae hire, si tozi ni Sa sari Nana 
disaepeli, 2 “Ele gilania mia sapu karua rane mo koa meke kamo sa Inevana Pasova‘, 
meke kaqu ta vala pa limadi rina tie kaleadi sa Tuna na Tie, pude tava mate pa 
korosi,” gua si Asa.” 

3 Meke pa totoso tugo asa si varigara sari na nati hiama na koimata tadi na tie Ziu 
pa vetu te Kaeapasi sa nati hiama kenukenue. 4 Vari vivinei nia rini gua pude tuqe 
vagi golomia se Zisu pude va matea, gua. 5 Vari zamai si arini, “Mada lopu tuqe vagia 
pa totoso Inevaņa Pasova, sina meke gua mada varipera ni sari na tie,” gua si arini. 


Ta Lumu sa Batuna Zisu pa Betani 
(Maka 14:3-9; Zone 12:1-8) 
6 Sipu korapa koa se Zisu pa Betani, pa vetu te Saimone, sapu ele raza ia na minoho 
popoqu visoroihe; 7 si nuquru la si keke barikaleqe; palekia sa si keke vovoina lumu 

sapu ta tavetae patu tolavaena, meke sinia na lumu humana lea sapu marilaena hola, 
meke zoropo nia sa pa batuna Zisu.” 

8 Meke totoso dogoria rina disaepeli sapu gua asa, si bugoro si arini meke zama, 
“Na vegua ke okipalae hoboro nia sa sa lumu sana? 9 Boka holuholu nia sa lumu sana 
pude vagi nia poata nomana, meke poni saripu habahuala,” gua si arini. 

10 Ba gilania tu Zisu gua sapu zama nia rini, ke zama la koa rini si Asa, “Lopu voriti 
pitua sa barikaleqe hie, keke tinavete leana si tavete mae nia sa koa Rau. 11 Sari na 
tie habahualadi si kote koa koa gamu doduru totoso, ba Arau si lopu kote koa hola 
seunae koa gamu.” 12 Zoropo Nau lumu sa barikaleqe hie si Rau, pude va nama nia sa 
tina pomunae qu. 13 Tozi va hinokarani gamu Rau si hie, sapu be pavei si ta tarae sa 
Inavoso Leana pa doduruna sa kasia popoa, si kaqu ta vivinei tugo gua sapu evania 
sa barikaleqe hie koa Rau, pude na vina balabalana sa nana tinavete hie,” gua si Asa. 


Va Egoa Ziudasi Pude Qoraqora nia se Zisu 
(Maka 14:10-11; Luke 22:3-6) 

14 Meke topue la koari na nati hiama se Ziudasi Isikarioti, sapu keke ri kasa 
disaepeli. 15 Nanasi sa sarini, “Na sa kote poni nau gamu pude vatu nia rau koa gamu 
se Zisu?” gua si asa. Meke nae ponia rini si ka tolonavulu poata siliva.” 16 Podalae 
pa totoso asa si hata ia Ziudasi si keke lolomo leana, gua pude vata qorae nia koa rini 
se Zisu. 


Sa Inevana Pasova te Zisu meke sari Nana Disaepeli 
(Maka 14:12-21; Luke 22:7-14,21-23; Zone 13:21-30) 

17 Pa rane kekenu koasa Inevana Bereti Loke Isitina?, si nanasia rina disaepeli se 
Zisu, “Pavei si hiva nia Goi pude la va namanama ponigo gami sa hinenahena tanisa 
Pasova?” gua si arini. 

18 Meke olana koa rini si Asa, “Mi la pa vasileana Zerusalema koa keke tie vasina, 
mi tozi nia, ‘Zama sa Titisa: Ele kamo sa Qua totoso; pude henahena turani Rau sari 
Qua disaepeli koasa totoso Pasova pa mua vetu,” gua si Asa. 19 Ke la sari disaepeli 
meke va namanama vekoa rini sa hinenahena Pasova, gua tugo sapu tozi ni Zisu. 

20 Totoso veluvelu sa popoa, si la habotu henahena se Zisu meke sari ka manege 
rua Nana disaepeli. 21 Sipu korapa henahena rini, si zama se Zisu, “Magu tozi va 
hinokarani gamu, sapu keke koa gamu si kote vata qora Nau si Arau,” gua si Asa. 

22 Talotana hola sari disaepeli, ke podalae nanasa ekeke la ia rini si Asa, “Banara, 
vea arau sia?” hopeke gunia rini si Asa. 

23 Meke olaņa la koa rini se Zisu, “Asa sapu somana pona ia sa gana bereti koasa 
baolo koa Rau, si asa mo sa tie asa.” 24 Sa Tuna na Tie si kaqu tava mate gua sapu 
tozia sa Kinubekubere Hope, ba mani talotana gana sa tie pu vata qorana si Asa. 
Leana hola be lopu ta podo sa tie sana.” 

25 Meke zama se Ziudasi, sa tie pu kote qorana Sa, “Titisa, vea arau sia?” gua si asa. 
Meke olana la ia Zisu si asa, “Gua tugo sapu zama nia goi sana,” gua si Asa. 


Podalae nia Zisu sa Napo Vaeni meke Hena Bereti 
(Maka 14:22-26; Luke 22:14-20; 1 Koriniti 11:23-25) 

26 Meke sipu korapa henahena rini, si vagia Zisu si keke bereti“, meke mana nia, 
meke videvidea Sa, meke poni Sa koari Nana disaepeli meke zama guahe: “Hie tugo 
sa Tiniqu, mi vagia mamu hena ia,” gua si Asa. 

27 Beto asa, si vagia Sa sa kapa vaeni, meke zama leana nia Sa koe Tamasa, meke 
vala Sa koa rini meke zama, “Mi napoa si hie gamu doduru. 28 Hie sa eharaqu sapu 

tokoro va nabuna sa vinariva egoi vagura te Tamasa, sapu zoloro pude ta vulasa 
palae sari na sinea tadi sokudi.” 29 Tozi hinokarani gamu Rau, sapu lopu kote napo 
pulea Rau sa vaeni hie, osolae kamo sa ranena sapu kote napo turana gamu Rau 
koasa vaeni vagura pa Binanara Tanisa Tamagu,” gua si Asa. 

30 Beto, si kera nia rini si keke kinera, meke topue vura la si arini pa Togere Olive. 


Tozi Va Kenue ia Zisu sapu Kote Oso nia Pita si Asa 
(Maka 14:27-31; Luke 22:31-34; Zone 13:36-38) 
31 Meke zama la koari Nana disaepeli se Zisu, “Pa boni hie si kote govete veko pani 
Au gamu doduru si Arau, ura zama sa Kinubekubere Hope:” 
'Kagu va matea Tamasa sa Sepati, 
meke kote ta hurakatae sari na sipi koasa rovana, gua. 
32 Ba pa mudina sa Qua tinuru pule pa minate, si kote la va kenue koa gamu pa Qaleli 
si Rau,” gua si Asa.” 
33 Ba zama la koa Sa se Pita, “Be govete beto sari kasa doduru turanagu hire, ba 
arau si namu lopu kaqu luara hokarigo,” gua si asa. 
34 Meke zama la ia Zisu se Pita, “Maqu tozi va hinokara nigo, sipu lopu ele kabo sa 
kokorako kohite boni, si kote oso Nau goi si Rau ka neta totoso,” gua si Asa. 
35 Meke olana la se Pita, “Be mate turanigo rau, ba lopu kaqu hite osonigo rau!” 
gua si asa. Meke zama beto gua tugo sari doduru disaepeli. 


Varavara se Zisu pa Qetisemani 
(Maka 14:32-42; Luke 22:39-46) 

36 Meke turana lani Zisu sari Nana disaepeli pa keke vasina pozana Qetisemani. 
Meke tozi ni Sa sarini, “Habotu tani gamu, maqu hola la varavara pana hoi si Rau,” 
gua si Asa. 37 Turania Sa se Pita meke sari karua tuna e Zebeti. Talotana na balabala 
mamata sisigiti si Asa. 38 Meke zamai Sa sari ka neta, “Sa magomagogu si sinia na 
tinalotana nomana hola ke tata mate nia Rau. Koa tani mamu kopu na varavara 
turanau,” gua si Asa. 

39 Meke ene va seu hite la si Asa, meke hoqa oporapaha pa pepeso, meke varavara 
guahe: “Tamagu, be boka, si Mu va rizu taloa ia sa totoso tinasigiti hie koa Rau; ba 
lopu Qua hiniva, ba lalae Mua hiniva tu Goi,” gua si Asa. 

40 Meke pule la koari ka neta disaepeli si Asa, meke dogori Sa korapa putadi, ke 
zama la si Asa koe Pita, “Vegua, lopu boka kopu na varavara turanau gamu si Rau pa 
keke aoa? 41 Mi kopu na varavara pude mi lopu hoqa la pa tinoketoke; sa magomago 
si hiva, ba malohoro sa tini,” gua si Asa. 

42 Meke la varavara vina rua totoso se Zisu, meke zama, “Tamaqu, be lopu boka 
tava rizu taloa koa Rau sa kapa tinasigiti hie, ba kaqu napoa tugo Rau gua, si leana 
mo; mani ta evana sa Mua hiniva,” gua si Asa. 

43 Totoso asa, si kekere pule la si Asa koari ka neta disaepeli meke dogori Sa korapa 
putadi, sina edi puta hola si arini. 44 Ke vekoi Sa si arini, meke pule la varavara si 
Asa pa vina neta totoso; zama pule nia tugo Sa sa vinaravara pu ele varavara nia Sa. 

45 Beto asa si pule la si Asa koari ka neta disaepeli, meke zamai Sa, “Lopu nazulu 
gamu tu puta si gamu? Dotu, ele kamo sa totoso pude kaqu ta vala pa limadi rina tie 
kaleadi sa Tuna na Tie. 46 Dotu, ele kamo mo hie sa tie pu vata qoraqu Rau! Aria, 
turu mada la tutuvia,” gua se Zisu. 


Ta Vagi se Zisu Koari na Kana 
(Maka 14:43-50; Luke 22:47-53; Zone 18:3-12) 

47 Sipu korapa zama se Zisu, si mae kamo gana mo se Ziudasi sapu keke ri ka 
manege rua disaepeli. Garunu luli ni rina nati hiama na koimata tadi na tie Ziu 
koa sa si keke puku minate lavata. Paleke dia vedara na huda sekesekeana si arini. 
48 Keke vina gilagila si ele tozi veko ni e Ziudasi koa rini, “Sa tie sapu kote la ahoa 
rau, si Asa tugo sa tie sapu hiva nia gamu, mi la tuqe vagia,” gua si asa. 49 Meke ene 
tonoto la koe Zisu se Ziudasi meke zama, “Leana Titisa,” gua si asa; meke tiqe ahoa” 


sa se Zisu. 
50 Meke olana la koasa se Zisu, “Mu evania tu gua sapu mae nia goi!” gua si Asa. 


Meke mae vagia rini se Zisu, meke tuge va nabua. 5! Keke ari na disaepeli pu lulidi 
koe Zisu, si saputu vagia sa sa nana magu meke seke tarasa pania sa si keke kali 
talinana sa pinausu tanisa nati hiama kenukenue. 

52 Ba norea Zisu si asa, “Voi pulea sa mua magu pa nana vovoina! Ari doduru pu 
varipera pa magu, si kaqu mate tugo pa magu. 53 Vegua, lopu gilania tu goi sapu boka 
tepa ia Rau sa Tamaqu, meke kote boka garunu gore mae ni mo Sa sari soku vuro 
tina hola mateana pude toka Nau? 54 Ba be evania Rau sapu gua asa, si lopu kagu 
tava gorevura gua sapu tozia sa Kinubekubere Hope, sapu kaqu ta evana gua sapu 
korapa hie.” 

55 Meke zama la koasa qeto minate lavata se Zisu, “Vegua na tie hikohiko na variva 
mate si Rau, ke paleke Nau vedara na huda sekesekeana tu gamu pude mae vagi Au? 
Nake hoke habotu variva tumatumae mo si Rau pa Zelepade doduru rane, ba lopu 
tuqe vagi Au tu gamu?” 56 Ba pude madi tava gorevura tugo sari doduru gua pu 
koroto ni rina poropita gua, ke ta evaņa sari doduru pu gua hire.” Meke pa totoso 
asa si govete veko pania rina disaepeli si Asa. 


Ta Turana La pa Vinaripitui tadi na Tie Ziu se Zisu 
(Maka 14:53-65; Luke 22:54-55,63-71; Zone 18:13-14,19-24) 
57 Meke ari kasa tugo pu la tuge vagina se Zisu si turania si Asa meke la pa vetu 
te Kaeapasi, sa nati hiama kenukenue; vasina pu korapa koa varigara sari na tie va 


tumatumae koasa Tinarae te Mosese meke sari na koimata tadi na tie Ziu. 58 Ba se 
Pita si lululi mudi mae pa seu, meke kamo la koasa pavasa pa sadana sa vetu tanisa 


nati hiama. Nuquru la si asa meke la habotu somanae nana koari na tie kopu, hiva 
gilania sa gua sapu kote ta evaņa koe Zisu. 59 Podekia rina nati hiama, meke sari 
doduru tie pa korapa Sanihiderini, sa puku tie varipitui tadi na tie Ziu, pude hata 
vura ni si kaiqa vina sosode kokohadi, pude boka zutua meke va matea se Zisu, gua. 
60 Soku tugo arini si turu la meke va vura dia koha, ba lopu boka. Vina betobeto 
si turu la si karua tie. 6t Zama sari karua, “Sa tie hie si zama, ‘Boka huaria Rau sa 
Zelepade te Tamasa, meke kuri pulea mo pa ka neta rane,’ gua si Asa,” gua sari kara.” 

62 Meke turu sa nati hiama kenukenue meke nanasia sa se Zisu. “Vegua, lopu kote 
olania tu Goi gua sapu zutu nigo ri karua hire?” 63 Ba lopu kulu se Zisu. Meke zama 
pule la koa Sa sa nati hiama kenukenue, “Pa korapa pozana sa Tamasa toana si tepa 
igo rau, mu tozi va hinokara ni gami; Agoi tugo sa Karisito, sa Tuna sa Tamasa?” 
gua si asa. 

64 Meke olana la koasa se Zisu, “Uve, Arau tugo sa Karisito; ba magu tozini gamu si 
hie, sapu lopu seunae si kote dogoria gamu habotu sa Tuna na Tie pa kali mataona 
sa Tamasa pu tagoi sari doduru niniranira, meke kote pule mae gua koari na lei pa 
manauru si Asa!” gua se Zisu.” 

65 Pa totoso asa si daku rikatia sa nati hiama kenukenue sa nana poko meke 
zama, “Ele avosia mo gamu sapu va tamatamasae pule nia si Asa! Lopu hiva ni 

pule gita si kaiga tie va sosode, sina vaguru avoso sotia mia mo gamu sa Nana vina 
tamatamasae!” 66 Ke na sa sa mia binalabala?” gua si asa. Meke olana sari doduru 
koasa vinarigara, “Ele sea mo si Asa, ke garona tugo pude kaqu tava mate!” gua si 
arini. 

67 Beto asa si loroa rini sa isumatana, meke komitia rini. Meke zama sarini pu 
poharana Sa,” 68 “Ego, Agoi sa Karisito, Mu korokorotae sapu esei si korapa seke igo!” 
gua si arini. 

Oso nia Pita se Zisu 
(Maka 14:66-72; Luke 22:56-62; Zone 18:15-18,25-27) 

69 Ego se Pita si korapa habotu nana pa korapana sa pavasa pa sadana sa vetu 
tanisa nati hiama kenukenue, meke mae koa sa si keke nabulu vineki tanisa nati 
hiama meke zama la koasa, “Agoi tugo si keke sapu luli koe Zisu sa tie Qaleli!” gua 
si asa. 70 Ba oso si asa pa kenudi ri doduru, “Lopu hite gilania rau sapu gua korapa 
zama nia goi sana,” gua si asa. 71 Meke ene vura la se Pita pa sasadana sa pavasa 
meke dogoria pule keke nabulu vineki si asa, ke zama la koari na tie vasina sa vineki, 
“Sa tie hie si hoke lululi koe Zisu pa Nazareti,” gua si asa. 

72 Ba oso pule tugo se Pita, meke zama tokotokoro si asa, “Lopu hite gilania rau sa 
tie sana!” gua si asa. 

73 Lopu seunae sapu gua asa, si mae koe Pita saripu turu tata vasina meke zama la 
koasa, “Namu agoi hokahokara mo si keke koari pu lululi koe Zisu, sina tava sosode 
mo koasa mua vinahoqa zama gugua ri pa Qaleli,” gua si arini. 

74 Meke zama se Pita, “Zama tokotokoro si rau pa hinokara! Be kokoha si rau, si 
mani va kilasau sa Tamasa, namu lopu hite gilana hokaria rau sa tie sana!” gua si 
asa. Lopu seunae hoi, si kabo mo sa kokorako. 75 Meke tiqe balabala ia Pita gua sapu 
tozia Zisu koasa, sapu guahe, “Sipu lopu ele kabo sa kokorako, si kaqu oso nau goi ka 
neta totoso,” gua. Meke vura taloa se Pita meke la kabo ta nusunusurae pa sada. 


27 
Ta Turana La Koe Paelati se Zisu 
(Maka 15:1; Luke 23:1-2; Zone 18:28-32) 


1 Pana munumunu hokara si varigara sari doduru nati hiama meke sari koimata 
tadi na tie Ziu, meke va ego ia rini gua pude va matea se Zisu. ? Pusi rini sari limana, 
meke turana la nia rini si Asa koe Paelati?, sa qavuna tadi na tie Roma. 


Mate Pule nia se Ziudasi 
(Tinavete 1:18-19) 

3 Meke sipu avoso nia Ziudasi, asa sapu qorana se Zisu, sapu ele ta zutu pude tava 
mate se Zisu, si pulepaho si asa, ke paleke pule lani sa sari ka tolonavulu poata siliva 
koa ri na nati hiama na koimata tadi na tie Ziu.” 4 La zama helahelae guahe si asa, 
“Ele sea si rau sapu vata qorae ia rau sa tie tonoto pude tava mate,” gua. Meke olana 
la ia rini si asa, “Asa si lopu mami ginugua gami ba mua ginugua telemu,” gua si 
arini. 

5 Meke gona veko ni Ziudasi pa Zelepade sari na poata, meke vura taloa nana, meke 
la hugi pule nia si asa. 

6 La pudiki vagi rina nati hiama sari na poata, meke zama, “Na poata lae ehara si 
hire, ke lopu tonoto pa nada Tinarae pude vekoi gita koasa lose vekovekoana poata 
pa Zelepade,” gua sarini. 7 Variva ego nia rini sa poata asa si pude holu nia keke vasi 
pepeso tanisa tie tavetavete raro patu, pude na popomunuana tadi na tie karovodi, 

gua. $ Gua asa ke sa vasina asa si ta pozae na “Pepeso Tana Ehara,” kamoa pa rane 
ninoroi. 9 Ke gorevura gua sapu zama nia sa poropita Zeremaea sapu guahe: 
“Vagi rini sari ka tolonavulu poata siliva 
sapu holu nia rina tie Izireli si asa;” 
10 meke tavetavete nia rini pude holu vagia sa pepeso tanisa tie tavetavete raro patu, 
gua tugo sapu garunu nau sa Banara,” gua. 


Nanasia Paelati se Zisu 
(Maka 15:2-5; Luke 23:3-5; Zone 18:33-38) 

11 La turu pa kenuna e Paelati sa Qavuna se Zisu, meke nanasia sa Qavuna si Asa, 
“Vea Agoi tugo sa Banara tadi na tie Ziu?” gua si asa. Meke olana se Zisu, “Uve, gua 
tugo sapu zama nia goi sana,” gua si Asa. 12 Ba totoso ta zutu si Asa koari na nati 
hiama, na koimata tadi na tie Ziu si lopu hite olani Zisu. 

13 Ke zama pule la koa Sa se Paelati, “Vegua, lopu avosi tu Goi sari doduru ginugua 
pu zutu nigo rini hire?” gua si asa. 14 Ba lopu hite hiva olana se Zisu, ke magasa hola 
sa Qavuna. 


Ta Vizata pude Tava Mate se Zisu 
(Maka 15:6-15; Luke 23:13-25; Zone 18:39, 19:16) 

15 Ego, sa hahanana tanisa Qavuna Roma pa doduru Inevana Pasova si pude vata 
rupahia si keke tie ta pusina koari na tie Ziu; keke tie sapu hiva vata rupahia rina kobi 
tinoni pu la tepa koasa Qavuna. 16 Somana ta pusi pa totoso asa si keke tie kaleanana 
hola, na pozana sa si e Zisu Barabasi. 17 Sipu varigara la sari na kobi tinoni si nanasi 
Paelati si arini, “Esei ari kara si hiva vata rupahia gamu? E Zisu Barabasi? Ba e Zisu 
sapu ta pozae Karisito?” gua si asa. 18 Gilana valeania Paelati sapu sari kasa tie Ziu 
pu tuqei sari na niniranira hire, si pa dia kinonokono mo meke la luara vala rini 
koasa se Zisu. 

19 Sipu korapa habotu nana pa habohabotuana varipitui se Paelati, si garunu la nia 
sa nana barikaleqe si keke inavoso koa sa, sapu zama guahe: “Mu lopu tavete nia 
keketona goi sa tie tonoto sana, sina soku ginugua variva talotanadi si putagitai rau 
koa sa guguana sa Tie sana pa boni lahe,” gua si asa. 

20 Ba sari na nati hiama, meke sari na koimata tadi na tie Ziu, si sovutu nonoi sari 
na kobi tinoni, pude la zama ia se Paelati pude vata rupahia se Barabasi, ba va matea 
se Zisu, gua. 

21 Ke nanasi Paelati sari na kobi tinoni, “Esei ari kara tie hire si hiva nia gamu pude 
vata rupahia rau?” gua si asa, “E Barabasi!” gua si arini. 

22 Meke nanasi Paelati, “Ke sa kaqu tavete nia rau se Zisu sapu ta pozae Karisito?” 
gua si asa. Meke olana si arini, “Va matea gana pa korosi!” gua sari doduru. 

23 Ba nanasa pulei tugo Paelati, “Na sinea sa si tavetia Sa?” Ba velavela va sisigitae 
si arini meke zama, “Va matea gana pa korosi!” gua sarini. 

24 Meke sipu dono gilania Paelati sapu loketona pule si kote boka evania sa, ba na 
vinari kakatorai mo si kote ta evana, gua; si la siovo kolo si asa, meke nuzapa lima 
pa kenudi ri kobi tinoni, meke zama, “Ilolo si rau koasa minate tanisa tie hie, mia 
tinavetena gamu si hie,” gua si asa.” 

25 Meke olaņa sari kobi tinoni, “Va goregore nia koa gami meke koari na tumami 
sa vina kilasa koasa vina matena Sa!” gua si arini. 

26 Ke vata rupaha vala nia e Paelati koa rini se Barabasi, ba vata seke nia 
hilihiliburuana sa se Zisu, meke tiqe luara vala sa koa rini pude madi la va matea pa 
korosi, gua. 

Va Sisire nia Rina Solodia se Zisu 
(Maka 15:16-20; Zone 19:2-3) 

27 Beto si turana nuguru la nia rina solodia te Paelati pa vetu gavuna se Zisu, meke 
varigara beto la koa Sa sari doduru solodia. 28 Va gore pani rini sari Nana poko, meke 
va sage hobe nia rini si keke poko doduru zinara sapu tana baņara. 29 Meke vagi rini 
si kaiqa lelana aroso rakihi meke tavetia rini si keke piribatu rakirakihi guana toropae 
banara, meke va hakea rini pa batuna, meke va tanini nia rini si keke kolu pa limana, 
meke todono va sisirei nia rini si Asa meke zama, “Mani toa va gelenae sa Banara 
tadi na tie Ziu!” gua. 30 Loroa rini si Asa, meke vagia rini sa kolu meke seke nia pa 
batuna. 31 Beto va sisire gunia rini, si va gorea rini sa poko zinara, meke va sage pule 
nia rini sari Nana poko soti telena, meke tiqe turaņa vura nia rini pude la va matea 
pa korosi. 


Tava Mate pa Korosi se Zisu 
(Maka 15:21-32; Luke 23:26-43; Zone 19:17-27) 

32 Sipu korapa topue vura la rini, si tutuvia rini si keke tie pa popoa Saerini, pozana 
si e Saimone. Garunu zukuru ia ri na solodia si asa pude palekia sa korosi te Zisu. 
33 La kamoa rini sa vasina sapu Oologota pozana, ginuana asa si na vasina batu“ 
tomate. 34 Vasina si ponia vaeni rini sapu heni nia tinitona pasa rini. Ba totoso 
linilini podekia mo Zisu, si korona napo ia Sa.” 35 Meke poka nia rini pa korosi si 
Asa, beto meke vari hia ni rini pa mudumudukeda sari Nana poko.” 36 Beto hoi si 
habotu kopukopu nia rini si Asa vasina. 37 Kali sage koasa batuna Sa si ta veko sa 
kinubekubere sapu tozia sa tinazutuna Sa, sapu guahe: “HIE SE ZISU, SA BANARA 
TADINA TIE ZIU,” gua. 38 Meke karua tie hikohiko si somana ta poka pa hopeke dia 
korosi, keke pa kali mataona, meke keke pa kali gedena. 

39 Sari na tie pu ene hola si qenoqeno batudi meke pesipesia rini se Zisu.” 40 Meke 
zama si arini, “Agoi sapu kote huarana sa Zelepade, meke kuri pulea pa ka neta rane, 
gua! Ego harupu pule nigo ko, mamu gore mae koasa korosi sana be na Tuna Tamasa 
si Goi!” gua si arini.” 

41 Sari na nati hiama, na tie va tumatumae koasa Tinarae te Mosese, meke na 
koimata tadi na tie Ziu ba va sisire gunia tugo rini se Zisu, 42 meke zama si arini, 
“Votiki tie si harupi Sa, ba lopu boka harupu pule nia! Lopu Asa tu sa Banara tadi pa 
Izireli? Be boka gore mae Sa pa korosi kamahire, si kote va hinokaria gita. 43 Ranea Sa 
sa Tamasa meke poza pule nia ‘Tuna Tamasa’ gua. Ego, mada dogoria be kote hiva 
harupia Tamasa si Asa kamahire,” gua si arini.“ 44 Kamo koari karua tie hikohiko 
sapu sigoto turani Sa pa korosi, ba somana zamazama nonovala la gua tugo koa Sa. 


Sa Minate te Zisu 
(Maka 15:33-41; Luke 23:44-49; Zone 19:28-30) 

45 Meke pana kamo sa korapa rane si huporo sa doduru popoa, padana ka neta aoa. 
46 Sipu kamoa neta koloko, si kabo velavela se Zisu, “Iai, Ilai lema sabakatani?” Na 
ginuana sa si guahe: “Qua Tamasa, Qua Tamasa, na vegua ke veko pani Au tu Goi?” 
gua.” 

47 Kaiga rina tie pu turu vasina si avosia ri sapu gua asa, meke zama si arini, 
“Korapa tiokia Sa se Ilaiza,” gua. 

48 Keke arini si tuturei la vagia si keke puha, meke pona va bobosia sa pa vaeni 
pasana, meke va sotoa sa pa keke kolu, beto meke huhuku sage la nia sa pude podekia 

va napo nia se Zisu, gua.” 49 Ba zama sari kaiga, “Aga paki, mada dogoria, hokara 
kote mae harupia e Ilaiza Sia,” gua si arini. 

50 Meke kabo va ululae pule se Zisu, meke tige luaria Sa sa sinino. 

51 Pa totoso asa si ta rikata rua sa poko gobana sa Lose Hopena pa korapana sa 
Zelepade pa Zerusalema podalae panauluna meke kamo pa hubina. Niu sa pepeso, 
meke vigala sari na patu.” 52 Sari na lovu si tukele, meke sokudi rina tie te Tamasa 
saripu ele mate si tava toa pule. 53 Luara vekoi rini sari na dia lovu, meke pa mudina 
sa tinoa pule te Zisu pa minate, si la si arini koa sa vasileana hope sapu pa Zerusalema, 
meke soku tie dogori vasina. 

54 Sa palabatu tadi na solodia meke sari nana tie varipera si matagutu sisigiti sipu 
dogoria rini sa niu, meke sari ginugua pule saripu ta evana, meke zama si arini, 
“Hinokara, na Tuna tugo Tamasa sa Tie hie,” gua si arini. 

55 Soku barikaleqe saripu lulidi mae koe Zisu pa Qaleli pude toka nia si Asa, si 
koadia vasina. Turu pa seuna si arini meke donodono la.” 56 Ari Mere pa vasileana 
Magidala, meke e Mere sapu tinadia ari Zemisi e Zosepa, meke sa barikalege te Zebeti 
si koa somanae koari kasa barikaleqe arini. 


Ta Veko pa Lovu sa Tinina Zisu 
(Maka 15:42-47; Luke 23:50-56; Zone 19:38-42) 

57 Meke sipu veluvelu sa popoa, si mae kamo se Zosepa, sapu keke tie tagotago pa 
vasileana Arimatia. Na keke disaepeli tugo te Zisu si asa. 58 La koe Paelati si asa meke 
la tepa ia sa sa tinina e Zisu. Va malumia Paelati pude vala nia koe Zosepa si Asa. 
59 Ke la va gore vagia Zosepa si Asa meke hade nia poko keoro viana sa. 60 Meke la 
vekoa sa pa nana lovu soti telena, sapu vaquru horea mo sa pa kali toqere. Beto asa 
si topili tuku la nia sa si keke patu nomana pa sasadana sa lovu, meke taloa nana. 
61 Se Mere pa vasileana Magidala, meke keke Mere pule si habotu tia la dia koasa 
lovu. 


Sa Puku Tie Kopu Koasa Lovu 

62 Meke sipu kamo pule keke rane, sapu sa rane Sabati si mae koe Paelati sari na 
nati hiama, na Parese. 63 Zama si arini, “Baņara, lopu mulini nia gami sa zinama 
tanisa tie kokohana sana sipu lopu ele mate Sa; zama si Asa, ‘Pana hola neta rane 
si kote toa pule pa minate si Asa, gua.” 64 Ke mamu garunu nia tie kopu sa lovu 
pude kopu totoko nia osolae kamoa sa rane vina neta, pude madi lopu la hiko vagia 
ri Nana disaepeli sa tinina beto meke la kokoha koari na tie sapu 'Ele toa pule si asa 
pa minate,’ gua. Meke sa kinohakoha vina betobeto asa si kote kaleana hola nia sapu 
kekenu,” gua si arini. 

65 Meke zama se Paelati, “La vagi kaiqa tie kopu mamu kopu totoko nia sa lovu, 
gua sapu bokaia gamu,” gua si asa. 66 Ke taluarae si arini meke la tokoro va nabu 
valeania rini sa patu tukuna sa lovu, meke veko nia tie kopu rini si asa pude kopu 
totoko nia. 


28 
Sa Tinoa Pule te Zisu pa Minate 
(Maka 16:1-10; Luke 24:1-12; Zone 20:1-10) 
1 Pa vaqavaqasa rane Sade, pa mudina sa rane Sabati, si topue la sari Mere sa 
barikaleqe pa vasileana Magidala, meke keke Mere pule, pude la hopiki nia sa lovu, 
gua. 

2 Pa totoso asa si kamo va hodaka gana si keke niu lavata. Gore mae pa manauru si 
keke mateana te Tamasa meke la topili pania sa sa patu tukuna sa lovu, meke habotu 
hake nana koasa patu. 3 Sa dinonona Sa si malara guana kapi, meke sari Nana poko 
si keoro sisigiti guana sinou. 4 Sari tie kopu si matagutu sisigiti, ke neneqara si arini, 
meke dono guana tie matedi. 

5 Meke zama la koari karua barikaleqe sa mateana, “Mi lopu matagutu, gilania qua 
rau sapu korapa hata ia gamu, se Zisu sapu tava mate pa korosi. $ Ba lopu koa tani si 
Asa. Ele toa pule tu si Asa, gua tugo sapu ele tozia Sa. Mae mamu dogoria sa vasina 
pu eko Sa. 7 Tuturei la kamahire mi la tozi ni sari kasa Nana disaepeli, sapu ele toa 
pule tu si Asa pa minate, meke korapa la va kenue koa gamu pa Qaleli si Asa. Vasina 


tu kote la dogoria gamu. Mi lopu mulini nia gua sapu tozini gamu rau hie,” gua sa 
mateana. 
8 Ke tuturei taluarae pa lovu sari karua. Matagutu dia, ba qetuqetu hola dia tugo; 


meke totoso haqala la sari karua pude la tozi ni sari kasa Nana disaepeli, gua, 9 si 
tutuvu va hodaki Zisu sari karua, meke zamai Sa, “Mi koa bule,” gua si Asa. Meke 
mae hoqa todono koa Sa sari karua, tuqei rini sari nenena, meke vahesia rini si Asa. 
10 Meke zama la i Zisu, “Mi lopu matagutu, la mamu tozi ni sari kasa tasiqu pude 
topue la pa Qaleli. Vasina tu si kote dogorau rini si Rau,” gua si Asa. 


Sa Tinozi tadi na Tie Kopu pa Lovu 

11 Meke sipu korapa ene pule la sari na barikaleqe, si pule la pa Zerusalema sari 
kaiqa rina solodia pu kopu koasa lovu, meke la vivinei ni rini koari na nati hiama 
sari doduru ginugua saripu ta evana. 1? Meke varigara sari na nati hiama na koimata 
tadi na tie Ziu, meke pada ia rini gua sapu kote taveti rini. Poni va soku ni poata rini 
sari kasa solodia pu kopu koasa lovu, 13 meke zamai rini, “Kote zama guahe si gamu: 
Totoso korapa puta gami pana boni, si mae hiko vagia ri Nana disaepeli sa tinina, 
mi gua. 14 Meke be avoso nia sa Qavuna sa ginugua asa, si kote podekia gami pude 
zama ia si asa, sapu lopu sea si gamu, ke lopu kaqu kamo pa tinasuna si gamu,” gua 
si arini. 15 Ke vagia rina solodia sa poata, meke lulia tugo rini gua sapu tozi ni rina 
nati hiama koa rini. Ke sa inavoso gua tu asa si ene koari na tie Ziu, kamo pa rane 
ninoroi. 

Vura koari Nana Disaepeli se Zisu 
(Maka 16:14-18; Luke 24:36-49; Zone 20:19-23; Tinavete 1:6-8) 

16 Meke topue la sari na disaepeli koasa toqere pa Qaleli, vasina sapu tozi ni Zisu 
pude la.* 17 Totoso dogoria rini se Zisu, si vahesia rini si Asa, ba kaiqa arini si korapa 
nunala dia tugo. 18 Meke tata la koa rini se Zisu, meke zama, “Doduru niniranira 
pa Manauru, meke pa pepeso si ele ta poni ni Rau. 19 Mi la gamu koari doduru 
butubutu pa ninae vasina. Mi va evaņae ni Qua disaepeli si arini. Mi papitaiso i pa 
korapa pozana sa Tamada, na Tuna meke sa Magomago Hope.” 20 Mi va tumatumae 
ni si arini pude va tabei sari doduru gua saripu tozi ni gamu Rau; meke kaqu koa 
somana koa gamu si Rau, osolae kamoa na kamoa,” gua se Zisu. 

SA OOSIPELI TE ZISU KARISITO SAPU KUBERIA 
MAKA 
Sa Vinabakala 


Pa pinodalaena sa Oosipeli te Maka, si ta kubere sari na zinama hire: “Hie sa 
Inavoso Leana te Zisu Karisito sa Tuna Tamasa.” Koasa vivineina e Zisu si ta dogoro 
sa Nana niniranira pa Nana tinavete meke Nana vina tumatumae. Hoke hipuru pani 
Sa sari na tomate kaleadi, meke taleoso ni Sa sari na tie koari na dia sinea. Tozi pule 
nia se Zisu, sapu Asa sa tie pu mae meke ponia sa Nana tinoa pa tinarupahadi rina 
tie pa sinea. 

E Maka si tozi va tonotia meke va bakalia sa vivineina e Zisu koari na tinavete 
pu ele taveti Sa, lopu tale koari Nana zinama na vina tumatumae mo. Sipu beto sa 
vivineina e Zone Papitaiso, meke sa pinapitaiso te Zisu, meke sa Nana tinoketoke, si 
tonoto lamo si asa koasa tinavete salana meke sa Nana vina tumatumae. Sipu ele 
hola soku navulu rane si podalae gilana valeania rina disaepeli si Asa, ba sari na tie 
pu kanaia se Zisu, si hiva va matea si Asa. Koari na hinia 11 meke kamoa pa 16 si 
ta tozi vura, sapu gua ta evana koe Zisu koasa vuiki vina betobeto pa Nana tinoa pa 
pepeso. Koari na hinia hire, si ta kubere sa vivineina sa Nana minate pa korosi, meke 
sa tinuru pule. 

Sari na kinubekubere koadi sapu gotogotodi si lopu koa sari na vesi pa Maka 16:9- 
20. Ta kubere si arini pa vari korapadi sari | | pa iniliri hie. 

Sari na Nati Pinagapagahana sa Buka 
Pinodalaena sa Inavoso Leana. Hinia 1:1-13 
Tinavete ninabulu te Zisu pa Oaleli. Hinia 1:14 kamo hinia 9:50 
Podalae pa Oaleli kamoa Zerusalema. Hinia 10:1-52 
Sa vuiki vina betobeto pa korapana, meke pa valena Zerusalema. Hinia 11:1 kamo 
hinia 15:47 

Sa tinuru pule te Zisu. Hinia 16:1-8 

Sari na vinura koari na tie meke sa sinage pule pa Manauru tanisa Banara Toana. 
Hinia 16:9-20 


Sa Tinarae te Zone Papitaiso 
(Matiu 3:1-12; Luke 3:1-18; Zone 1:19-28) 
1 Sa pinodalaena sa Inavoso Leana, koasa guguana e Zisu Karisito, sa Tuna Tamasa, 
2 gua tugo sa zinama sapu kuberia sa poropita Aisea sapu guahe:” 
““Kote garunu kenue la nia Rau sa Qua tie paleke inavoso, 
sipu lopu ele kamo la si Goi, 
pude va nama ponigo sa siraņa.’ 


3 Keke tie si korapa tarae velavela guahe pa soloso gega":” 
“Mi va nama nia sa sirana tanisa Banara, 
mi va tonotia vasina pu kote ene si Asa,’ gua.” 

4 Gua asa ke mae variva papitaiso’, na tarae se Zone koa rina tie pa korapa soloso 
gega: “Mi kekere, koari na mia sinea, mi ta papitaiso, meke kote taleosoni gamu sa 
Tamasa koari na mia sinea,” gua si asa. 5 Meke soku tie si varigara mae vasina, saripu 
mae guadi pa ninae vasina pa popoa Ziudia, meke pa Zerusalema, pude va avosia se 
Zone. Helahelae ni rini sari na dia sinea, meke ta papitaiso koa sa si arini pa Ovuku 
Zodani. 

6 Na kalu kameli si poko nia e Zone, meke dokoho nia sa sa kapu kurukuru tava 
popana, meke na kupokupo na zipale mo si henai sa.” 7 Hie sa inavoso sapu tozia sa 
koari na tie: “Asa sapu kote luli mudi mae koa rau si arilaena hola nau si arau! Lopu 
garoqu rau si pude kokopo gore meke rupahia sa Nana sadolo. 8 Papitaisoni gamu 
kolo mo rau, ba Asa tu kote papitaisoni gamu sa Magomago Hope,” gua si asa. 


Ta Papitaiso meke Ta Toketoke se Zisu 
(Matiu 3:13 kamo hinia 4:11; Luke 3:21-22, 4:1-13) 

9 Pa totoso asa si lopu ele seunae taluarae mae gua pa vasileana Nazareti, koasa 
pinaqaha popoa pa Qaleli se Zisu, meke ta papitaiso si Asa koe Zone pa Ovuku Zodani. 
10 Meke sipu popa sage tugo Sa pa kolo, si dogoria Sa sa tukelena sa Manauru, meke 
gore mae guana baruku sa Maqomaqo Hope koa Sa. 11 Meke ta avoso mae gua pa 
Manauru si keke mamalaini, sapu guahe: “Agoi tugo sa Tuqu Koleo sapu qetu hola 
nigo Rau,” gua.” 

12 Meke hinoga turana la nia sa Magomago Hope pa soloso gega si Asa. 13 Meke ka 
made navulu puta rane si koa vasina, meke toketoke ia Setani si Asa. Soku kurukuru 
pinomo si koa, ba kopu nia rina mateana si Asa. 


Tioki Zisu sari ka Made Tie Habu 
(Matiu 4:12-22; Luke 4:14-15, 5:1-11) 

14 Mudina sapu ta veko pa vetu varipusi se Zone, si la gua pa popoa Oaleli se Zisu, 
meke tarae nia Sa sa Inavoso Leana te Tamasa, sapu guahe: 15 “Sa totoso si ele kamo 
meke sa Binanara te Tamasa’ si tata koa gamu kamahire. Mi veko pani sari doduru 
mia kinaleadi; mi va hinokaria sa Inavoso Leana!” gua si Asa.” 

16 Meke sipu enene se Zisu pa raratana masa pa kopi Oaleli, si dogoria Sa se Saimone 
meke se Aduru sa tasina; korapa vagara dia, sina na habu mo sa dia tinavete. 17 Tioko 
la i Zisu sari karua, “Mae luli Au, magu va tumatumaeni gamu habu tie!” gua si Asa. 
18 Meke pa totoso tugo asa si luara vekoi ri kara sari dia vaqara, meke lulia rini se 
Zisu. 

19 Sipu ene rizu hite la Sa, si dogori Sa sari karua tamatasi, ari Zemisi e Zone, sari 
karua tuna e Zebeti; korapa surana pa dia koaka si arini, na tuvaki sari dia vaqara. 
20 Totoso dogori tugo Sa, si tioki Sa si arini; ke veko pania rini pa koaka se Zebeti sa 
tamadia, meke sari dia tie habu ta tabaradi, meke lulia rini se Zisu. 


Sa Tie pu Ta Hilae Tomate Kaleana 
(Luke 4:31-37) 

21 Meke sipu kamo se Zisu, meke sari Nana disaepeli pa vasileana Kepaniami, si la 
pa sinagogi“ pa rane Sabati si Asa, meke podalae va tumatumae. 22 Meke magasa nia 
rina tie sa Nana vina tumatumae, sina koa ia na niniranira sa Nana vina tumatumae 
ura lopu hite kekenono gua ari tie va tumatumae koasa Tinarae te Mosese'.” 

23 Meke mae koa Sa pa sinagogi si keke tie pu ta higorae tomate kaleana, meke 
velavela guahe: ?4 “Kei, Zisu pa Nazareti! Sa si hiva taveteni gami Goi? Hiva mae 
va mate gami gua? Gilanigo qua sapu sa Nabulu Hopemu te Tamasa si Agoi!” gua si 
Asa. 

25 Meke norea Zisu sa tomate kaleana, “Mokomoko, mu vura taloa koasa tie sana!” 
gua si Asa. 

26 Ke vata higoro ia sa tomate kaleana sa tie, ke neneqara sisigiti, meke gagaemana 
sa tomate kaleana, meke vura taloa koasa. 27 Ke magasa hola sari doduru tie meke 
podalae varivari nanasi teledia, “Na sa sapu guahe? Kaiqa vina tumatumae vaqura 

beka? Sina koa ia niniranira sa tie hie, ke boka avosia na va tabea rina tomate kaleadi 
si Asa!” gua si arini. 

28 Ke, sa inavosona Zisu, si lopu sana ta urahae la pa doduru vari likohaena sa 
pinaqaha popoa pa Qaleli. 

Soku Tie si Salani Zisu 
(Matiu 8:14-17; Luke 4:38-41) 

29 Sipu taluarae pa sinaqoqi se Zisu meke sari Nana disaepeli, somanae tugo sari 
Zemisi e Zone, si ene tonoto la pa vetu tadi Saimone e Aduru sarini. 30 Sa barikaleqe 
sapu sa roana e Saimone, si korapa eko nana pa teqe, na moho nunuare si asa, ke tozi 
nia rini se Zisu. 31 Ke la si Asa, meke taninia Sa sa limana meke va tekulia. Totoso 
asa si magogoso si asa, meke va togai sa si arini. 

32 Pana veluveluna asa, sipu lodu sa rimata, si turana mae ni rini koa Sa sari doduru 
tie mohodi, na ta hilae tomate kaleadi. 33 Sari doduru tinoni koasa vasileana nomana 
sana, si varigara pa sadana sa vetu. 34 Meke salani Zisu sari sokudi tie pu ta razae 
votivotiki minoho, meke soku tomate kaleadi si hipuru pani Sa. Ba lopu va malumi 
Sa sari na tomate kaleadi pude zama, sina tumae nia dia sapu esei si Asa. 


Tarae pa Qaleli se Zisu 
(Luke 4:42-44) 

35 Pana munumunu vaqavaqasa, sipu lopu ele kalalasa valeana sa popoa, si taluarae 
pa vetu se Zisu, meke la pa keke vasina ivuluna meke varavara. 36 Ba vura la hata 
ja e Saimone, meke ri kasa nana baere si Asa. 37 Meke sipu dogoria rini, si zama si 
arini, “Soku tie si korapa hata igo,” gua si arini. 

38 Ba olana la i Zisu si arini, “Aria, mada la koari kaiqa vasileana pule. Ura koa rini 
ba kaqu tarae nia tugo Rau sa Inavoso Leana, sina asa tugo si mae nia Rau,” gua si 
Asa. 

39 Ke ene kamoi Sa sari doduru vasileana pa Qaleli, meke tarae koari na sinagogi, 


meke hipuru pani sari na tomate kaleadi.” 


Salania Zisu si Keke Tie Popoquna 
(Matiu 8:1-4; Luke 5:12-16) 
40 Keke tie popoquna si mae koe Zisu, meke hoqa todono pa kenuna Sa. Tepa sisigitia 
sa si Asa pude toka nia, meke zama, “Be hiva Goi, si boka va via” au mo Goi,” gua si 


sa. 

41 Meke tataru sisigiti nia na hiva toka nia Zisu si asa, ke qaqama la nia Sa sa limana, 
meke tiqua Sa si asa, meke zama, “Hiva tugo si Rau, ke mu via tu ba goi,” gua se Zisu. 
42 Koasa totoso tugo asa si ta salana meke via sa tie. 

43 Meke koasa totoso tugo asa si garunu taloa nia Sa, ba va balau ia Sa, 44 “Avoso 
mae, mu lopu la vivinei pa tie, ba mu la vata dogoro pule nigo koasa hiama’ pude 
vilitigo. Mamu tavetia sa vina vukivukihi vinulasa sapu tozia sa Tinarae te Mosese, 
pude va sosodea koari na tie, sapu ele via si goi kamahire,” gua si Asa.” 

45 Ba sipu taluarae sa tie, si podalae urahae nia mo sa sa inavoso, pa doduru vasina. 
Gua ke lopu boka vura la koari na vasileana se Zisu pude ta gilana koari na tie, ba 
koa mo si Asa koari na vasidi ivuludi, ba mae mo koa Sa sari na tie pu mae guadi pa 
doduru vasina. 

Salania Zisu si Keke Tie Mohona 
(Matiu 9:1-8; Luke 5:17-26) 

1 Hola kaiga rane, si pule mae pa Kepaniami se Zisu, meke ene sa inavosona sapu 
koa nana vasina si Asa, gua. 2 Ke soku hola sari na tie si varigara mae koasa vetu pu 
koa ia Sa, ke loke vasi lolomo si koa, kamo la gua tugo pa kenuna sa sasada. Meke 
tarae nia Sa sa zinama koa rini. 3 Totoso asa si paleke mae nia ri ka made tie si keke 
tie pu mate kukuru tinina. “Ba lopu boka va nuquru la ia rini koe Zisu sa tie, sina 
sokua tie sa korapa vetu; ke kakelia rini sa batu vetu, pa totosona puta Zisu, meke va 
isu gore la ia rini sa tie pu ekona pa nana teqe. > Meke sipu dogoria Zisu nomana gua 
sa dia rinanerane koa Sa, si zama la ia Sa sa tie mohona, “Tuqu, ele taleosae sari na 
mua sinea,” gua si Asa. 

6 Ba kaiqa ri na tie va tumatumae koasa Tinarae te Mosese pu habotu vasina si 
balabala golomo pa bulodia, 7 “Na vegua ke zama guahe si Asa? Na va Tamatamasae 
pule nia si Asa! Tamasa mo telena si boka taleoso ni sari na sinea?!” gua si arini. 

8 Ba gilania Zisu pa korapa magomagona koasa totoso asa, sapu gua korapa balabala 
ia rini, ke zama la koa rini si Asa, “Na vegua ke balabala i tu gamu saripu gua sara pa 
korapa bulomia? 9 Na sa si gotogoto pude zama lania koasa tie mohona pude bakala 
koa gamu sapu tagoa Rau sa niniranira? 'Ele taleosae sari na mua sinea?’ gua, ba 
‘Turu, palekia mua teqe, mamu ene?’ 10 Ba pude mi tumae nia gamu, sapu sa Tuna“ 
na Tie si ari Nana niniraņira pa pepeso, pude taleoso ni sari na sinea tadi na tie.” 
Meke zama la si Asa koasa sapu mate kaiqa kukuru tinina, 11 “Zama igo Rau si goi, 
turu, palekia mua teqe, mamu la pa mua vetu!” gua si Asa. 

12 Sipu korapa dono la rini, si gasa turu sa tie, meke paleke vagia sa sa nana teqe, 
meke ene taloa nana. Ke magasa beto sari doduru, meke vahesia rini sa Tamasa, 
meke zama, “Namu lopu hite ele ta dogoro koa gita si keketoņa guahe!” gua si arini. 


Tiokia Zisu se Livae 
(Matiu 9:9-13; Luke 5:27-32) 

13 Meke pule la pa raratana pa kopi Qaleli se Zisu, meke mae koa Sa si keke puku 
vinarigara lavata, meke va tumatumae i Sa si arini. 14 Meke sipu ene hola la Sa, si 
dogoria Sa se Livae, sa tie hata takisi, sapu na tuna e Alepiasi, korapa habotu nana 
pa vetu vasina hoke ta vagi sa takisi. Meke zama la ia Zisu si asa, “Mae luli Au.” 
Totoso asa si turu se Livae, meke lulia sa se Zisu. 15 Meke sipu korapa henahena pa 
vetu te Livae se Zisu, si sokudi rina tie hata takisi, meke kaiqa tie kaleadi pule pu luli 
koe Zisu, meke sari Nana disaepeli, si mae henahena turania si Asa. 16 Kaiqa rina 
tie va tumatumae koasa Tinarae te Mosese*, saripu na Parese’, si dogorona se Zisu 
sapu korapa henahena turani sari na tie kaleadi, na tie hata takisi, si nanasa la koa 
ri Nana disaepeli, “Na vegua ke henahena turani tu Sa sari na tie gugua sara?” gua 
si arini. 

17 Sipu avosi Zisu si olana la i Sa si arini, “Sari na tie toa valeanadi si lopu hata ia 
sa tie salaņa, ba sarini pu mohodi mo. Lopu mae si Rau pude tioki sari na tie tonoto, 
ba sari na tie kaleadi tu,” gua si Asa. 


Ninanasa pa Vina Madi pa Ginani 
(Matiu 9:14-17; Luke 5:33-39) 

18 Pa keke totoso sipu madi” sari na disaepeli te Zone Papitaiso meke sari na Parese, 
si mae nanasia ri kaiqa tie se Zisu, “Na vegua ke madi pa ginani sari na disaepeli te 
Zone Papitaiso, meke tadi na Parese, ba saripu Tamugoi si lopu madi tu?” gua si arini. 

19 Meke olana la i Zisu, “Vegua, hiva ni gamu sari na tie ta ruvatadi koasa inevaņa 
vinarihaba, pude mae somana ba lopu henahena? Lokari! Sipu korapa koa turania 
rini sa tie varihaba si lopu kaqu madi si arini. 20 Ba korapa mae sa rane, pana ta vagi 
taloa sa tie varihaba koa rini, meke koasa totoso tu asa si kote madi si arini. 

21 Loke tie si tuvaka la nia si keke kukuru poko vagura koasa poko koana, sina kote 
viziri sa poko vagura, meke ta rikata palae koasa poko koana, meke kote kaleana hola 
la tu sa rikata. 22 Meke loke tie si tono la nia sa vaeni vagura koasa vovoina vaeni 
koana, sina kote va puzakia sa vaeni sa vovoina koana, meke kote kaleadi beto mo 
sari kara. Gua asa, ke sa vaeni vagura si kagu ta tono la tugo koasa vovoina vagura,” 
gua si Asa. 


Guguana sa Rane Sabati 
(Matiu 12:1-8; Luke 6:1-5) 

23 Pa keke rane Sabati si ene hola gua koari na inuma huiti” se Zisu, meke sari Nana 
disaepeli. Meke sipu ene gua pa korapa inuma huiti si arini, si podalae rarusu vagi 
kiko huiti sari Nana disaepeli.” 24 Meke kaiga rina Parese si zama la koe Zisu, “Dotu, 
na vegua ke tavetia ri na mua disaepeli gua sapu lopu tava malumu pa nada tinarae 
pude tavetia pa rane Sabati?” gua si arini. 

25 Meke olani Zisu, “Lopu hite tiro ia tu gamu gua sapu tavetia sa baņara Devita 
pukerane? Sipu ovia si asa meke sari nana tie,” 26 si nuquru la si asa pa korapana sa 
Ipi? Hopena te Tamasa, meke vagia sa sa bereti sapu na vinariponi la koe Tamasa. 
E Abiata sina hiama pa totoso asa. Koasa tinarae, si teledia mo rina hiama si hoke 
hena ia sa bereti asa, ba hena ia Devita si asa, meke poni tugo sa sari nana tie.”” 

27 Meke zama la i Zisu si arini, “Sa rane Sabati si na nabulu mo tana tie, ba lopu sa 
tie si nabulu nia sa rane Sabati. 28 Gua asa, ke sa Tuna na Tie mo si Banara ni sari 
doduru tinitona meke kamo koasa rane Sabati tugo,” gua se Zisu. 

Salania Zisu sa Tie pu Mate Limana 
(Matiu 12:9-14; Luke 6:6-11) 

1 Meke sipu pule la pa sinagogi“ se Zisu, si koa nana vasina si keke tie sapu mate 
limana. 2? Meke koadia tugo vasina si kaiqa tie pu hiva zutua si Asa pa sinea, ke kopu 
totoko nia rini si Asa, pude dogoria be guana salania Sa si asa pa rane Sabati. 3 Meke 
zama la ia Zisu sa tie pu mate limana, “Sage mae, pa kekenu tani,” gua si Asa. 4 Meke 
nanasa la i Sa si arini, “Na sa si va egoa sa Tinarae te Mosese pude tavetia gita pa 
rane Sabati? Pude tavete valeana, ba tavete va kaleana? Pude harupia sa tinoa tana 
tie, ba pude va mate tie?” 

Ba lopu va kulu si arini. > Ke bugoro si Asa, meke dono la i Sa si arini, ba talotana 
sisigiti tugo si Asa, sina luli dia hiniva sisigiti, meke sea si arini. Ke tiqe zama la ia 
Sa sa tie, “Mu va nadoria sa limamu.” Ke va nadoria sa sa limana, meke leana pule 
si asa. $ Meke taluarae pa sinagogi sari na Parese, meke la vari vivinei si arini koari 
na puku tie pu zuka ia se Herodi“ pude hata ia sa sirana, gua pude va matea se Zisu. 


Sa Puku Vinarigara Lavata pa Masa Qaleli 

7 Meke sipu taluarae la pa kopi Qaleli se Zisu meke sari Nana disaepeli, si luli mae 
koa Sa sa kobi tinoni lavata. Na mae guadi pa Qaleli, pa Ziudia, 8 pa Zerusalema, meke 
pa popoa Idumea, meke pa kali gasa rimata pa popoa Zodani, meke pa vari likohaedi 
rina vasivasileana nomadi pa Taea meke Saedoni. Mae koe Zisu sari doduru tie hire, 
sina avoso nia rini, sapu soku tinavete variva magasadi si taveti Sa, gua. 9 Soku sisigiti 
sari na tie, ke tozi ni Zisu sari Nana disaepeli, pude va nama veko vala koa Sa si keke 
koaka, pude boka ilolo meke lopu ta zukuru koari na tie, gua.” 10 Ura sokudi sari 
na tie si ele salani Sa, ke zukuria rina tie mohodi si Asa, pude tiqua, gua. 11 Totoso 
dogoria rina tie pu koai na tomate kaleadi si Asa, si hoqa todono pa kenuna Sa si arini, 

meke velavela va ululae guahe: “Agoi si na Tuna Tamasa!” gua si arini. 1? Meke norei 
Zisu sari na tomate kaleadi, pude lopu tozia pa tie sapu esei si Asa, gua. 


Vizati Zisu sari ka Manege Rua Nana Apositolo 
(Matiu 10:1-4; Luke 6:12-16) 

13 Sage la pa keke togere se Zisu, meke tioko varigara ni Sa vasina sarini pu hiva ni 
Sa, ke mae koa Sa si arini. 14 Vizati Sa sari ka manege rua, sapu poza ni apositolo’ Sa, 
meke zama guahe si Asa koa rini, “Ele vizata gamu Rau pude koa koa Rau si gamu, 
meke kote garunu vurani gamu tugo Rau pude la tarae, 15 meke kote tagoa gamu sa 
niniranira pude hipuru palae tomate kaleadi,” gua si Asa. 

16 Hire sari na pozadi ri ka manege rua, saripu vizati Sa pude na apositolo. E 
Saimone (sapu poza nia Pita, e Zisu); 17 e Zemisi meke e Zone, sari karua tuna e 
Zebeti, (saripu poza ni Boaneaqesi e Zisu; sa ginuana sina tuna paka manauru).” 
18 Aduru, Pilipi, Batolomiu, Matiu, Tomasi, Zemisi sa tuna Alepiasi, Tadeasi, Saimone 
sa Tie Zeloti”, 19 meke Ziudasi Isikarioti, sapu goragora nia se Zisu. 


Zisu meke Belozibabi 
(Matiu 12:22-32; Luke 11:14-23, 12:10) 

20 Totoso asa si kekere pule la pa Kepaniami se Zisu, meke nuquru si Asa koasa vetu 
sapu hoke koa ia Sa. Meke varigara pule mae sari kobi tinoni, ke loke Nana totoso 
pude henahena se Zisu meke sari Nana disaepeli. 21 Totoso avoso nia sa tinana meke 
sari na tasina, sapu gua asa si topue la si arini pude tuqea meke vagi taloa nia sina 
zama sari na tie, “Ele pekipeki sa tie sana!” 

22 Kaiqa rina tie va tumatumae koasa Tinarae te Mosese, pu mae guadi pa 
Zerusalema si zama, “Koaia Belozibabi“ si Asa. Sa baņaradi rina tomate kaleadi 
na ponia niniranira si Asa pude hipuru palae tomate,” gua si arini.” 

23 Ke tioko vagi Zisu sari na tie va tumatumae koasa Tinarae te Mosese, meke va 
tumatumae ni Sa koari na parabolo, meke zama, “Vegugua meke boka hipuru pania 
Setani se Setani? 24 Be paqaha pule nia telena si keke butubutu banara, si kote ta 
huarae sa butubutu asa. 25 Be varivari paqahi si keke puku tatamana, si kote ta 
huarae sa kinoa tatamana asa. 26 Ke be varipagahi la pa hopeke pukuna sa butubutu 
te Setani, si lopu kaqu turu hola la si asa, ba kote ta huarae, meke beto mo si asa. 

27 Loke tie si boka gasa nuguru la pa korapa vetu tanisa tie ninira”, meke hikoi sari 
nana likakalae, be lopu pusi kenu pakia sa sa tie ninira; meke tiqe kote boka paleke 
vagi sa sari likakalae pa nana vetu. 

28 Maqu tozi va hinokarani gamu, sapu kote boka taleosae mo sari doduru sinea 
meke pinaraparana tadi na tie. 29 Ba asa sapu parania sa Magomago Hope, si namu 
lopu hite kaqu taleosae, sina ele evaņia sa sa sinea sapu kaqu koa hola ninae rane ka 
rane.”” 30 Zama gua asa se Zisu, sina kaiqa rina tie si zama guahe, “Koaia na tomate 
kaleana si Asa,” gua. 


Sa Tinana Zisu meke sari na Tasina Zisu 
(Matiu 12:46-50; Luke 8:19-21) 

31 Meke totoso asa si kamo sa tinana meke sari na tasina koreo e Zisu pa vetu sapu 
koa ia Sa. Turu mo pa sada si arini, meke garunu nuquru la tie pude tioko mae ia se 
Zisu, gua. 32 Na kobi tie si habotu vari likohae nia se Zisu, meke zama la si arini koa 
Sa, “Tio, sa tinamu meke sari na tasimu si korapa hiva nigo pa sada,” gua si arini. 


i 3:17 Gina ta pozae tuna paka manauru sina na tie pude tuture zama va ninira. i 3:18 Saimone sa Tie Zeloti 

si somana visoroihe koasa puku tie pozana Zeloti pu hiva varipera nia sa qinavuna pa Roma. * 3:22 Mt 9:34, 

33 Meke olana la i Zisu si arini, “Ari sei sari tinagu meke tasigu?” 34 Meke dono la 
si Asa koa ri na tie pu habotu vari likohae koa Sa, meke zama, “Dono mae! Hire sari 
tinaqu, meke sari tasiqu! 35 Asa mo sapu taveti sari hiniva te Tamasa, si na tasiqu 
koreo, na tasiqu vineki, meke na tinaqu,” gua si Asa. 

Sa Parabolona sa Tie Uma 
(Matiu 13:1-9; Luke 8:4-8) 

1 Meke va tumatumae pule se Zisu pa kapa masamasa Qaleli, meke sa kobi tinoni 
sapu mae vari likohae koa Sa si noma hola, ke surana la koa pa keke koaka si Asa 
meke habotu Nana. Na alena pa kolo sa koaka asa, ba sari tinoni si turu dia pa masa.” 
2 Soku tinitona si variva tumatumae ni Sa koari na parabolo, meke zama guahe si Asa 
koa rini: 

3 “Avoso mae! Keke tie uma si la, meke taburu ni sari na kiko pa nana inuma. 
4 Totoso taburu ni sa sari na kiko, si kaiga si hoqa la pa korapa sirana, meke mae gani 
betoi rina kurukuru tapuru si arini. 5 Kaiga si hoqa la vasina sapu tale patupatuna 
meke lopu moata pepesona. Lopu seunae, si toa vura mae sari na linetelete, sina 
lopu moata sa pepeso. $ Ba totoso gasa mae sa rimata, si nadai si arini, ke harahara, 
sina lopu gore va lohi sari na karosodi. 7 Kaiqa rina kiko si hoqa la vasina koa ia 
hilibubuku, ke toqolo sage sari na hilibubuku, meke ilupu va matei si arini, ke loke 
vuadi. 8 Ba kaiqa kiko si hoqa la pa pepeso leana, ke toqolo sage meke vua katakata. 
Kaiqa si vua tolonavulu kiko koai, kaiqa si onomo navulu, meke kaiqa si keke gogoto. 

9 Ego, be ari talina mia, si mi va avoso mae!” gua se Zisu. 


Sa Natidi gua rina Parabolo 
(Matiu 13:10-17; Luke 8:9-10) 
10 Totoso koa eke telena se Zisu, si mae koa Sa sari Nana disaepeli meke gua tugo 
sari kaiqa pu avosi sari na parabolo, meke tepa ia rini si Asa, pude va bakali si arini. 
11 Meke olana la i Sa, “Sari na tinumatumae tomedi koasa Binaņara te Tamasa si ele 
ta poni atu koa gamu. Ba koari na votiki tie pu lopu somana koa gamu, si avosi mo 
pa parabolo si arini. 
12 ‘Pude madi dodogorae, 
ba lopu dono gilania, 
pude madi avavosae, 
ba lopu avoso gilania. 
Ura be lopu gua asa arini, 
si madi kekere la koe Tamasa, 
meke kote taleoso ni Sa si arini, 


In 


gua si Asa.” 


Va Bakalia Zisu sa Parabolona sa Tie Uma 
(Matiu 13:18-23; Luke 8:11-15) 

13 Meke nanasi Zisu si arini, “Vegua, lopu tumae nia tu gamu sa parabolona sa tie 
uma? Vea meke kote boka tumae ni gamu sari kaiga parabolo pule? 14 Ego, sa tie uma 
si letea sa zinama te Tamasa. 15 Kaiga tie si gua tugo rina kiko pu hoqa pa siraņa; 
sipu avosia tugo rini sa zinama te Tamasa, si hinoga mae se Setani meke vagi pania 
koa rini sa zinama. 16 Kaiga tie pule si gua rina kiko pu hoga la pa pepeso sapu tale 
patupatuna meke lopu moata pepesona. Ke sipu avosia rini sa Inavoso Leana, si lopu 
sana vagi getugetu nia rini. 17 Ba lopu soto va nabu pa bulodia sa zinama sina lopu 
va gore karoso si arini. Ke totoso raza mae sari na tinasuna, na ninaqunaquna sa 
Inavoso Leana sana, si lopu sana luara pania rini si asa. t8 Kaiga tie pule si gua tugo 

rina kiko pu hoga pa vasina sapu koa ia hilibubuku. Arini si avosia sa Inavoso Leana, 
19 þa sari na ilipunanana sa tinoa hie, na inokorodi rina tinagotago pa pepeso, meke 
kaiqa inoko'okoro pule, si mae pa korapa bulodia, meke hukatia sa Inavoso Leana, 
ke lopu boka vua pa dia tinoa. 20 Ba kaiqa tie pule si gua tugo rina kiko pu ta lete pa 
pepeso leanana, sipu avosia rini sa Inavoso Leana sana, si va tabea rini si asa, meke 
vua si asa pa dia tinoa: kaiqa tolonavulu, kaiqa onomo navulu, meke kaiqa pule si 
keke gogoto,” gua si Asa. 


Sa Zuke pu Tava Opo Tamunu Lolu 
(Luke 8:16-18) 

21 Meke zama la koa rini se Zisu, “Vegua, hoke vagia sa tie sa zuke meke va opo 
tamunu nia lolu, babe vekoa sa pa kauru teqe ululu? Vegua, lopu kaqu va hakea tu 
sa pa hakehakeana zuke sia?” 22 Gua sapu ta tome, si kaqu tava vura, meke sapu 
ta nobi tamunu, si kaqu ta kepuhu vura tugo.” 23 Asa sapu ari talinana, si mani va 
avoso mae!” gua si Asa. 

24 Meke zama gua tugo hie si Asa koa rini, “Mi kopu, na va avoso valeana mae koa 
Rau! Sa pada sapu ponia goi koari na tie, si asa tugo padana sapu kaqu vagia goi koe 
Tamasa, ba kote hola nia tu sa pada asa.” 25 Ura asa sapu ari nana ginilagilana si kote 
ta poni va soku, meke asa sapu loke nana si sa vasinahite sapu tagoa sa ba kote ta 
vagi palae koa sa.”* 


Sa Parabolona sa Tinoqolo Tanisa Binanara te Tamasa 
26 Meke zama tugo si Asa, “Sa Binanara te Tamasa si guahe: Sa tie uma, si letei sari 
na kiko pa nana inuma. ?” Kamo sa boni meke rane, totoso puta si asa meke vanunu, 
si liho meke toqolo sage sari na kiko, ba lopu gilania sa sapu vea meke ta evana sapu 
gua asa. 28 Sa pepeso telena si va toqolia sa linetelete meke vua; kekenu si vura mae 
sa elelo, meke sa havorona, beto asa si na vuana, meke mumudi si komiha si arini. 
29 Sipu komiha sari na vuadi, si mae sari na tie pakepakete, sina ele kamo sa totoso.”” 


Sa Parabolona sa Kiko Masitadi 
(Matiu 13:31-32,34; Luke 13:18-19) 

30 Meke zama se Zisu, “Na sa kote va padapada nia gita sa Binanara te Tamasa? Na 
parabolo sa kote va bakala nia gita si asa? 31 Gua mo hie si asa: Vagia keke tie si keke 
kiko masitadi, sapu hiteke hola koari doduru kiko, meke letea sa pa pepeso. 32 Ba 
sipu ta lete sa, meke toqolo sage, si noma hola ni sa sari doduru linetelete. Sari na 
lelanana si nomadi, ke sari na kurukuru tapuru si mae tavete dia vori vasina, koari 
na lelana agagorodi,” gua si Asa. 

33 Meke sokudi sari na parabolo gugua hire, si zama ni Zisu koari na tie, ba gua mo 
sapu boka gilania rini si tozi ni Sa. 34 Lopu hite keketona sapu zama nia Sa koarini, 
sapu lopu ta tozi pa parabolo, ba pana koa eke turani Sa sari Nana disaepeli, si hoke 
va bakala ni Sa koa rini sari na ginuadi rini. 


Va Bulea Zisu sa Raneboni 
(Matiu 8:23-27; Luke 8:22-25) 

35 Koasa rane sana, sipu kamo mae sa veluvelu, si zama la i Sa sari Nana disaepeli, 
“Aria, mada karovo la pa kali karovona sa kopi,” gua si Asa. 36 Ke veko pania rini sa 
puku tinoni lavata, meke surana sari kasa disaepeli koasa koaka sapu ele surania Zisu, 
meke luli turania rini si Asa. Kaiqa koaka pule si somana luli tugo koa rini. 37 Meke 
toka la si arini meke lopu sana raza mae gana sa givusu niburuna, ke puzaka nuquria 
na bogusu sa koaka meke podalae sini ia na kolo. 38 Ba se Zisu si puta pa tatavana 

sa koaka, eko Nana koa ke tarabatu. Ke va vanunia rina disaepeli si Asa meke zama, 
“Titisa, tata mate si gita! Ba lopu hite va galagalae tu si Goi?” gua si arini. 

39 Ke tekulu se Zisu meke norea Sa sa givusu, “Mu noso!” Meke zama la i pule 
Sa sari na bogusu, “Mu bule!” Ke noso hokara sa givusu, meke bule nodolo sa kolo. 
40 Meke zama la i Zisu sari Nana disaepeli, “Na vegua ke matagutu si gamu? Korapa 
loke mia rinanerane tugo si gamu?” 

41 Ba matagutu sisigiti si arini, meke vari zama pulei teledia, “Esei sa tie hie, ke sari 
na givusu na bogusu, ba va tabea tu?” gua si arini. 

Salania Zisu si Keke Tie pu Ta Hilae Tomate Kaleadi 
(Matiu 8:28-34; Luke 8:26-39) 

1 Kamo la pa kali karovona sa kopi Oaleli pa popoa Qerasa se Zisu, meke sari Nana 
disaepeli. 2 Meke totoso neti gore tugo Sa pa masa, si lopu sana vura mae gana koari 
na bae popomunuana, si keke tie pude mae tutuvia se Zisu. Sa tie hie si koa ia na 
tomate kaleadi, 3 na kokoana koari na bae popomunuana si asa. Loke tie boka va noso 
ia, na seni ba lopu padana. 4 Ele soku totoso pusi nia seni rini limana na nenena, ba 
hoke kumati sa sari na seni, meke mokui sari na aeana tava sage pa nenena. Loke 
tie si ninira pada pude va noso ia. 3 Rane na boni si ene limilamae si asa koari na 
bae popomunuana, meke koari na toqere, meke hoke gagaemana, na va bakora pule 
nia pa patu narudi si asa. 

6 Sipu koatu sa pa seu si dogoria sa se Zisu, meke haqala mae kokotunu pa kenuna 
Sa. 7 Meke velavela va ululae si asa meke zama, “Zisu, Tuna sa Tamasa Ululuna Hola! 
Nasa si hiva nia Goi koa rau? Pa pozana Tamasa, si tepa igo rau, pude Mu lopu va 
kilasa au pa tinasigiti!” gua si asa. 8 Ura ele zama ia tu Zisu si asa, “Tomate kaleamu, 
mu vura taloa koasa tie hie!” guni nia Sa. 

9 Meke nanasia Zisu si asa, “Esei sa pozamu?” 

Meke olana sa tie, “E Rerege sa pozaqu, sina na soku mami si gami!” gua si asa. 
10 Meke tepa ososo nia sa se Zisu, pude lopu hitu lani pa votiki popoa pa seu sari na 
tomate kaleadi, gua. 

11 Koanana vasina si keke rovana boko lavata, sapu korapa ganigani gedi pa kali 
toqere tata koa rini. 12 Meke tepa ia rina tomate kaleadi se Zisu, “Mu garunu lani 
gami koari na boko, pude mami la nuguru koa rini,” gua si arini. 13 Ke va malumi 
Sa si arini, meke vura taloa si arini koasa tie, meke la nuquru koari na boko. Tata 
karua tina sari na boko koasa rovana sana, sapu haqala gorea rini sa kali taba meke 
la hoqa suvu pa kopi, meke lodu mate beto. 

14 Sari na tie pu kopudi rina boko si govete, meke la tozia rini sa inavoso koasa 
vasileana, meke koari na tie pa vari likohaena sa popoa sana. Ke vura la sari na tie 
pude dogoria gua sapu ele ta evana. 15 Meke totoso mae si arini koe Zisu, si dogoria 
rini sa tie pu koa ia na rerege, pokopoko valeana na gilae, meke habotu nana, ke 
matagutu sarini. 16 Ba arini pu dogorona sapu gua ta evana koasa tie pu nuquria na 
rerege, meke gua sapu ta evana koasa rovana boko, si vivinei nia koari na tie. 

17 Ke tepa ososo nia rina tinoni se Zisu, pude rizu taloa pa dia popoa. 

18 Meke totoso korapa va namanama surana pa koaka se Zisu, si mae tepa luli koa 
Sa sa tie pu tiqe luaria na rerege, “Va malumau maqu luli qua koa Goi,” gua si asa. 

19 Lopu va malumia Zisu, ba tozi nia Sa, “Lokari, mu pule la pa mua popoa, koari 
na turanamu, mamu vivinei nia koarini sa tinokae nomana, meke sa Nana tataru va 
tukana sapu tavetia Tamasa koa goi,” gua si Asa. 

20 Ke taluarae sa tie, meke ene gua pa doduru vasileana pa korapa popoa Dikapolisi, 
meke vivinei nia sa sa tinokae nomana sapu tavetia Zisu koasa. Meke magasa hola 
sari doduru tie. 


Sa Tuna Vineki e Zaerasi meke sa Barikalege pu Tigua sa Poko te Zisu 
(Matiu 9:18-26; Luke 8:40-56) 

21 Meke sipu karovo pule pa kali karovona sa Kopi Oaleli se Zisu, si mae vari likohae 
nia keke puku vinarigara lavata si Asa pa masa. 22 Meke mae kamo se Zaerasi sapu 
keke rina koimata koasa sinagogi koasa vasileana sana. Totoso dogoria sa se Zisu, 
si todono pa nenena Sa si asa, 23 meke tepa ososo nia sa se Zisu, “Sa tuqu vineki si 
moho sisigiti. Mae mamu va opo nia limamu, pude mani magogoso na toa si asa!” 

24 Ke luli koasa se Zisu, meke gua tugo sa puku vinarigara lavata, ke zukuru varikali 
nia rini si Asa. 

25 Koanana si keke barikaleqe sapu kamoa minoho” tana barikalege, meke koa ta 
sigiti si asa ka manege rua vuaheni. 26 Soku tie salana si ele dogori sa, meke doduru 
nana poata si ele tabarani sa koa rini, ba si kaleana nono latu sa minoho koa sa. 
27 Avoso nia sa sapu hoke salana tie se Zisu, ke ene mae pa mudina Sa si asa, pa 
korapana sa kobi tie. 28 Na balabala guahe si asa, “Be tigua mo rau sa Nana poko, ba 
kote ta salana gua mo si rau,” gua si asa. 

29 Meke totoso tigua sa sa Nana poko, si ta salana mo sa nana minoho, meke va 
nonoga ia tu sa pa korapa tinina, sapu ta salana si asa koasa nana tinasuna. 30 Meke 
tumae va hodaka nia Zisu sapu vura taloa koa Sa sa niniranira, ke taliri la koasa kobi 
tie si Asa, meke nanasa, “Esei tigua sa Oua poko?” gua. 

31 Ke zama sari Nana disaepeli, “Dotu, sa kobi tinoni lavata si korapa zukurigo, ba 
vegua ke boka nanasa tu si Goi sapu, ‘Esei tiqu Au?’ gua.” 

32 Ba dono hatahata ia tugo Zisu, sina hiva gilania Sa sapu esei tugo tiqua si Asa, 
gua. 33 Tumae nia sa barikaleqe gua sapu ta evaņa koasa, ke matagutu sisigiti na 
nenegara si asa, ke la kokotunu pa kenuna Zisu, meke helahelae nia sa sa hinokara 
koa Sa. 34 Meke zama la koa sa se Zisu, “Tuqu, sa mua rinaņerane si ele salaņigo. 
Mu lopu talotana, mu taloa pa binule, ele ta salana si goi koasa mua tinasuna,” gua 
si Asa. 

35 Sipu korapa zama koasa barikaleqe se Zisu, si mae kamo mo si kaiqa tie, pu 
taluarae mae guadi pa vetu te Zaerasi, meke tozi nia rini si asa, “Sa tumu vineki si 
ele mate tu, ke mu lopu va tupitia pude va mae ia sa Titisa,” gua si arini. 36 Ba lopu 
va gunagunana ni Zisu sari dia zinama, ba tozi nia Sa se Zaerasi, “Mu lopu matagutu, 
ba mu va hinokara mo,” gua si Asa. 37 Loke tie si va malumu luli Sa koa Sa, ba sari 
Pita, e Zemisi meke e Zone mo, sapu sa tasina e Zemisi. 38 Totoso kamo la rini pa 
vetu te Zaerasi, si dogori Zisu vinohaedi sari kobi tie vasina pu korapa takatakala pa 
mate, meke kabo va ululae. 39 Meke sipu nuquru Sa, si zama la koa rini si Asa, “Na 
vegua ke takatakala, na kabo sisigiti si gamu? Lopu mate sa koburu sana, na puta 
gana mo!” gua si Asa. 

40 Ba hegehegere nia rini si Asa, ke hitu vura betoni Sa si arini. Sari ka neta Nana 
disaepeli mo, meke sari karua tiatamana sa koburu, si turana nuguru lani Sa pa 
korapa lose, vasina korapa eko sa koburu. 

41 Taninia Sa limana sa koburu meke zama ia Sa si asa, “Talitha, koum”,” gua. Sa 
ginuana si, “Vineki hite, zama igo Rau si goi, mu tekulu!”. 42 Meke pa totoso tugo asa 
si tekulu si asa, meke ene vari likohae nia sa sa lose, ke magasa sisigiti si arini. Ka 
manege rua vuahenina si asa, pa totoso asa. 43 Ba va balaui Zisu si arini, pude lopu 

vivinei nia koari na tie sapu gua ta evana, meke zama si Asa, “Mi ponia ginani pude 
mani henahena,” gua si Asa. 

Ta Kilu pa Nazareti se Zisu 
(Matiu 13:53-58; Luke 4:16-30) 
1 Taluarae vasina se Zisu si pule la pa Nazareti, meke lulia ri Nana disaepeli si Asa. 
2 Meke sipu kamo sa rane Sabati, si podalae va tumatumae si Asa pa sinagogi. Meke 
soku tie pu avosia si magasa beto. Zama si arini, “Pavei vagi ni sa tie hie sari doduru 
pu gua hire? Na ginilagilana sa si ta poni nia Sa, meke vegugua ke boka va vura 
tinavete variva magasadi tu Sia? 3 Nake na kamada mo si Asa? Na tuna mo e Mere, 
meke na tasidia mo ari Zemisi, Zosepa, Ziudasi meke Saimone, meke sari na tasina 
vineki si koadia mo hire?” gua si arini. Ke lopu va hinokaria rini si Asa. 
4 Meke zama se Zisu koarini, “Na poropita si ta pamanae koari doduru vasina, ba 
lopu pa nana popoa soti, na turanana, na nana tatamana soti,” gua si Asa.” 
5 Ke lopu soku tinavete variva magasadi si taveti Zisu vasina, ba va opo ni limana 
mo Sa si kaiqa tie mohodi, meke tava magogoso si arini. 6 Meke magasa sisigiti ni 
Zisu, sina lopu va hinokaria rini si Asa. 


Garunu Vura ni Zisu sari ka Manege Rua Disaepeli 
(Matiu 10:5-15; Luke 9:1-6) 

Ke ene va tumatumae se Zisu koari na vasivasileana. 7 Meke tioko varigara mae ni 
Sa koa Sa sari ka manege rua disaepeli, meke paqaha rurua i Sa, meke garunu taloa 
ni. Poni ni niniranira Sa, pude hipuru pani sari na tomate kaleadi, 8 meke tozi ni 
Sa, “Mi lopu palekia keketona pa mia inene la, lopu paleke vinabeo, na huneke, loke 
poata pa mia vovoina, ba mi hopeke paleke kolu hodu mo.” 9 Va sagei mia sadolo, 
ba lopu va sage varitomoi poko“. 10 Koasa vetu vasina va kamo gamu rini pude koa, 
si mi koa vasina osolae taluarae si gamu koasa vasileana asa. 11 Meke be korodia va 
kamo gamu na avoso gamu rina tie pa keke vasileana, si mi tavusu pania sa kavuru 
pa nene mia pana taluarae gamu, pude na vina balau la koa rini, sapu kaqu va kilasi 
Tamasa si arini,” gua si Asa.” 

12 Meke vura la si arini, meke tarae koari na tie, pude di kekere, na luara pani sari 
dia sinea. 13 Meke soku tomate kaleadi si hipuru pani rina disaepeli, meke va boboso 
ni oela rini sari na tie mohodi, pude ta salana si arini pa niniranira te Tamasa.” 


Sa Minate te Zone Papitaiso 
(Matiu 14:1-12; Luke 9:7-9) 

14 Meke avoso ni sa Banara Herodi sari doduru gua pu taveti Zisu, sina sa inavosona 
Sa si ele ta gilana pa doduru popoa. Kaiqa rina tie si zama, “Ele toa pule se Zone 
Papitaiso! Gua asa ke koa ia na niniranira si Asa, pude taveti sari tinavete variva 
magasadi,” gua.” 

15 Kaiga si zama, “Asa mo se Ilaiza,” gua. Ba ari kaiga pule si zama, “Na poropita 
si Asa gugua tugo rina poropita pukerane,” gua. 

16 Ba totoso avoso nia Herodi sapu gua asa, si zama si asa, “E Zone Papitaiso mo 
si Asa, sa tie sapu ele kupa pania rau batuna si toa pule!” gua. 17 Sina e Herodi mo 
garunu nia tie se Zone, pude pusia, meke vekoa pa vetu varipusi. Ta evana si hie, 
koasa ginuana e Herodiasi, sa barikaleqe tanisa tasina sapu se Pilipi, ba haba vagia 

Herodi.” 18 Ura tozi pilipule nia Zone Papitaiso se Herodi, “Lopu tonoto koasa tinarae 
te Tamasa pude haba vagia goi sa barikalege tanisa tasimu!” gua. 

19 Ke kukiti nia Herodiasi pude va mate ia se Zone Papitaiso, ba lopu boka, sina koa 
gua koe Herodi. 20 Matagutu nia Herodi se Zone Papitaiso, sina gilania sa sapu na tie 
tonotona, na madina si asa. Ke lavelave nia sa pude lopu va matea e Herodiasi si 
asa. Totoso avosi Herodi sari zinama te Zone Papitaiso si hoke nunala si asa, gua ba 


hoke hiva avavoso nana koa sa. — | , o. 
21 Ba koasa rane podo te Herodi, si kamo sa lolomo leana sapu aqa nia Herodiasi. 


Sari na palabatu nomadi pa qinavuna, meke tadi na tie varipera, meke tadi na 
butubutu pa Qaleli, si ta ruvata la pude somana henahena koasa inevana. 22 Meke 
totoso nuquru la pekapeka sa tuna vineki e Herodiasi, si qetu se Herodi meke sari na 
tie ta ruvatadi. Ke zama la koasa vineki sa banara, “Mu tozi nau sapu hiva nia goi, 
maqu ponigo,” gua si asa. 

23 Meke zama va tokotokoro se Herodi koasa vineki, “Magu tozi nigo, be tinitona 
sa sapu hiva nia goi, si kote poni nigo mo rau, be kukuruna sa gua binanara gua goi, 
ba leana mo!” gua si asa. 

24 Ke vura la nanasia sa vineki sa tinana, “Na sa si kote tepa ia rau?” 

Meke olana sa tinana, “Sa batuna e Zone Papitaiso,” gua si asa. 

25 Meke tuturei ene pule la koasa baņara si asa, meke zama, “Mu voi mae nia 
kamahire pa keke besini, sa batuna e Zone Papitaiso!” gua si asa. 

26 Meke talotana sisigiti se Herodi, ba lopu boka va karia sa si asa, sina koa gua 
koari nana zinama tokotokoro pa kenudia ri doduru tie ta ruvatadi. 27 Ke tuturei 
garunia sa sa solodia, pude paleke mae nia sa batuna e Zone Papitaiso. Ke topue la 
pa vetu varipusi sa solodia, meke la kupa vagia sa sa batuna e Zone Papitaiso. 28 Meke 
vekoa sa pa besini, meke la vala nia sa koasa vineki, meke la vala nia sa vineki koasa 
tinana. 29 Sipu avoso nia rina disaepeli te Zone Papitaiso sapu gua asa, si la palekia 
rini sa tinina, meke la vekoa pa keke lovu“. 


Poni Zisu sari ka Lima Tina Tie 
(Matiu 14:13-21; Luke 9:10-17; Zone 6:1-14) 

30 Pule mae koe Zisu sari ka manege rua apositolo, meke tozi rini koa Sa sari doduru 
gua pu taveti na variva tumatumae ni rini. 31 Soku hola sari na tie pu ene la, mae, 
gua, ke loke nana totoso pude henahena paki se Zisu meke sari Nana disaepeli. Ke 
zama la koa rini si Asa, “Aria, mada la pa keke vasina ivuluna pude boka magogoso 
paki si gamu,” gua si Asa. 32 Ke suraņa pa keke koaka si arini, meke la pa keke vasina 


ivuluna. 
33 Ba sokudi rina tie pu koadi pa ninae vasileana si dogori tokadi, meke dono gilani 


rini, ke haqala rarata, meke kamo va kenue la koasa vasina pu kote la ia rini. 34Totoso 
gore se Zisu pa masa, si dogoria Sa sa puku tinoni lavata, meke tataru sisigiti ni Sa, 
sina gua tugo rina sipi pu loke dia sepati“ si arini. Ke soku tinitona si va tumatumae 
ni Sa koa rini.” 

35 Totoso kamo sa veluvelu, si mae koa Sa sari Nana disaepeli meke zama, “Ele 
veluvelu sa popoa, meke na vasina ivuluna sa vasina hie. 36 Tozi ni sarini, pude la 
koari na vasivasileana tatadi, pude madi la holu gedi ginani,” gua. 

37 Ba olaņa se Zisu, “Poni mo gamu.” 

Meke zama si arini, “Banara, hiva nia Goi pude karua gogoto poata siliva” si kagu 
holu nia ginani gami, pude poni?” gua. 

38 Ke nanasi Zisu, “Ka visa bereti si koa koa gamu? La mamu dogori ko.” 

Meke sipu la dogori rini, si mae tozi nia rini si Asa, “Ka lima bereti, meke karua 
igana mo,” gua si arini. 

39 Meke tozi ni Sa sari Nana disaepeli, pude pagapagahi sari doduru tie meke va 
haboti koasa duduli buma. 40 Ke habotu si arini, kaiga pukuna si keke gogoto, meke 
kaiga si lima navulu. 41 Meke vagi Zisu sari ka lima bereti, meke sari karua igana, 
meke dono sage la pa Manauru, meke mana ni Sa. Meke tige videvidei Sa, meke 
vala ni Sa koari na disaepeli, pude va hia lani koari na tie, meke gua tugo sari karua 
igana, si va hia beto lani Sa koari doduru. 42 Henahena sari doduru, meke dena 
valeana beto. 43 Meke pudiki va sini ni umumu bereti, na igana rina disaepeli sari ka 
manege rua pili. 44 Sa ninaedi rini pu ta poni, si ari ka lima tina tie, ba lopu ta nae 
sari na tamatina. 


Ene pa Kolo se Zisu 
(Matiu 14:22-33; Zone 6:15-21) 

45 Meke beto asa si tozi ni Zisu sari Nana disaepeli pude surana pa koaka, meke 
toka va kenue la pa Betiseda, pa kali karovona sa kopi Qaleli, meke Asa si koa pude 
garunu taloa ni sari na tie. 46 Sipu ele va taloai Sa sari na tie, si sage la pa keke toqere 
si Asa pude varavara. 

47 Sipu kamo sa boni, si ele pa kokorapa lamana tu sa koaka, ba se Zisu si koa telena 
pa toqere. 48 Meke dono la i Sa si arini korapa qelu na qelu, sina ninira sa givusu 
kemua, ke pa kaiqa vari korapana neta meke onomo koloko, si ene mae koarini pa 
kolo se Zisu. Meke totoso tata ene hola ni Sa, si arini, 49 si dogoria rini enena pa kolo 
si Asa, meke hokara na tomate gunia rini, ke gagaemana si arini. 50° Matagutu sisigiti 
sari doduru totoso dogoria rini si Asa. 

Ba hinoqa zama la koarini se Zisu, “Mi koa varane! Arau mo, mi lopu matagutu!” 
gua si Asa. 51 Sipu surana la pa koaka koarini si Asa, si bule nana sa givusu. Ke 
magasa sisigiti sari na disaepeli. 52 Dogoria rini sa tinavete variva magasana koasa 
pinonidi ri ka lima tina tie ba lopu ele tumae nia rini vea noma gua sa niniranira te 
Zisu, na pupuhu nia rini pa dia binalabala si asa. 


Salani Zisu sari na Tie Mohodi pa Qenesareti 
(Matiu 14:34-36) 

53 Meke sipu karovia rini sa kopi, si mae hogoto si arini pa Qenesareti, meke sigotia 
rini sa dia koaka vasina. 54 Totoso taluarae rini koasa koaka, si dono gilania rina 
tie pa popoa sana se Zisu. 53 Meke hagala la si arini pude va enea sa inavoso pa 
doduruna sa popoa, ke be pavei vasina avoso nia rini koa si Asa, si paleki rini sari na 
tie mohodi pa teqe, meke mae koe Zisu. 56 Meke doduru vasina pu la i Zisu koari na 
vasileana nomadi na hitekedi, si paleke mae ni rina tie koari na vasina tana maketi 
sari na tie mohodi. Meke tepa koa Sa si arini pude di tiqua rini sa hukihukirina sa 
Nana poko, meke ari doduru pu tiquna Sa, si tava magogoso. 

Sa Vina Tumatumae Koadi Tadi na Tie Ziu 
(Matiu 15:1-9) 

1 Kaiqa rina Parese meke kaiqa rina tie va tumatumae koasa Tinarae te Mosese, 
saripu mae guadi pa Zerusalema si varigara mae koe Zisu. 2? Meke dogori rini si kaiga 
ri Nana disaepeli si boni limadi meke henahena si arini, sina lopu nuzapa lima. 

3 Sina sari na Parese, meke sari doduru tie Ziu, si lopu kaqu henahena osolae 
nuzapa lima si arini lulia sa hahanana tana nuzapa lima tadi na tiatamadia. 4 Meke 
lopu kagu henai rini sari na ginani pu ta vagidi pa maketi, osolae tava nuzapa paki 

si arini”. Soku tinarae gugua arini si luli rini, gua sa hahanana nuzapa kapa, raro, 
vovoina kolo, meke na tege, pa dia hahanana vinavia. 


5 Ke nanasia rina Parese meke na tie va tumatumae koasa Tinarae te Mosese se 
Zisu, “Na vegua ke lopu luli rina Mua disaepeli sari na hahanana tadi na tiatamada? 


Ura boni limadi, ba henahena gedi mo,” gua si arini. 

6 Meke olana se Zisu, “Hinokara sapu gua zama nia Aisea pa ginua mia gamu, sapu 
na tie sekesekei mia si gamu, gua tugo sapu ta kubere:” 
‘Sari na tie hire si va lavata Au rini pa beru dia, 


ba seu koa Rau sari bulodi. 
7 Gua hoboro mo sa dia vinahesi mae koa Rau. | 
Ura va tumatumae guni na tinarae Taqarau rini 


sari na vina turu tadi tie!’ gua sa Tamasa. 

8 Luara pani gamu sari tinarae te Tamasa, ba va tabei gamu sari na tinarae tana tie.” 

9 Meke zama pule si Asa, “Tumatumae hola si gamu pude veko gore ni sari Tinarae 
te Tamasa, pude kopu ni mo sari mia vina tumatumae soti telemia. 10 Sina zama se 
Mosese, ‘Mu va lavatia sa tinamu meke tamamu,' meke ‘Asa sapu zama nonovali sari 
tiatamana si kaqu tava mate, gua.” 11 Ba sapu variva tumatumae nia gamu si gua tu 
he: Be keke tie tagoa si keketoņa pude boka toka ni sari na tiatamana, ba tozi ni sa 
sari karua, ‘Sa tinitoņa hie si Kobani’ gua. (Sa ginuana si ele ponia rau koe Tamasa, 
gua.) 12 Ke ele ta hukata mo si asa koasa mia vina tumatumae, ke lopu boka toka ni 
sa sari na tiatamana. 13 Gua asa ke, koasa mia hahanana variva tumatumae koari 
kaiqa, si va karia gamu sa zinama te Tamasa. Meke soku pule sari hahanana seadi 
gugua hire si taveti gamu,” gua si Asa. 


Tinitona pu Va Bonia sa Tie 
(Matiu 15:10-20) 

14 Meke tioko varigara pule mae ni Zisu koa Sa sari na tie, meke zamai Sa, “Mi va 
avoso mae koa Rau si gamu doduru, mamu tumae nia. 15 Loketona sapu hena ia sa 
tie si va bonia si asa, ba sapu vura koa sa tie, asa tu va bonia si asa. 16 Asa sapu ari 
talinana pude avosia, si mani avosia!” 

17 Meke sipu taluarae Sa koasa kobi tie, meke la nuquru pa vetu, si la nanasa nia 
ri Nana disaepeli koa Sa sa guguana sa vivinei hie. 18 Meke zamai Sa si arini, “Vea, 
na korapa pupuhu gua tugo ari doduru tie sara si gamu? Lopu gilania tu gamu sia? 
Loketona hokara sapu hena ia sa tie meke gore la pa tiana, si va bonia si asa. 19 Sina 
lopu nuquru la pa bulona si asa, ba pa korapa tiana mo, meke vura taloa mo pa 
tinina,” gua se Zisu. (Koari na zinama sara, si tozia Sa sapu sari doduru ginani si 
viadi, meke garo pude ta hena.) 

20 Meke zama se Zisu, “Sapu vurana mae tu koasa tie, si va boni ia. 21 Ura vura mae 
pa korapa bulona sa tie, sari binalabala kaleadi pude evani si hire: na vinari rigihi, 
hinikohiko, vina mate tie, 22 binarabarata, pinuhi, meke doduru tinavete kaleadi; na 
sinekesekei, hahanana bonidi, kinonokono, zama va kaleana la koari na tie, vinahesi 
pule, meke sa dinuviduvili. 23 Doduru tinitona kaleadi arini si vura maedi pa korapa 
bulona sa tie, meke va bonia si asa.” 


Sa Rinanerane Tanisa Barikaleqe Zenitailo“ 
(Matiu 15:21-28) , 
24 Meke taluarae koasa vasina asa se Zisu, meke topue la pa vasina sapu tata pa 


Taea” pa popoa tadi na tie Zenitailo. Meke sipu kamo sa vasina, si la nuguru pa keke 


* 7:4 Tava nuzapa paki si arini teledia babe sari na ginani ta holuholudi, ba pa zinama Ouriki si lopu bakala 
sa zinama “arini”, na ginani sia babe na tie. * 7:6 Ais 29:13 * 7:10 Ekd 20:12, 21:17; Liv 20:9; Diut 5:16 
* 7:24 Kaiqa kinubekubere koadi tozia si la pa Taea meke Saedoni, gua. 

vetu si Asa; na lopu hiva ta gilana koari na tie, gua, ba lopu boka tome si Asa. 25 Meke 
keke barikaleqe, sapu sa tuna vineki si ta higorae tomate kaleana, si avoso nia sa se 
Zisu, ke lopu sana mae meke kokotunu pa nenena Sa. 26 Sa barikaleqe hie si na tie 
Ouriki“, ba na podona tu pa kali pinagaha Ponisia pa popoa Siria, meke tepa ia sa se 
Zisu pude hipuru pania sa tomate kaleana koasa tuna vineki, gua. 27 Ba olana la ia 
Zisu sa barikaleqe, “Lopu leana pude vagia sa ginani tadi na koburu, meke oki lania 
koari na siki, ba magu poni kekenui tu sari na koburu,” gua si Asa. 

28 “Hinokaramu Banara, ba sari na siki pa kauru tevolo ba hoke henai tugo sari na 
umumu ginani pu hoke va hoqai rina koburu,” olana gua sa barikaleqe. 

29 Ke zama se Zisu koasa, “Sina gua asa sa mua inolana, ke mamu pule la pa mua 
vetu. Sa tomate kaleana si ele taluarae tu koasa tumu vineki,” gua si Asa. 

30 Pule la si asa pa nana vetu, meke dogoria sa sa tuna korapa eko nana pa nana 
teqe. Ele luara ia tu sa tomate kaleana si asa. 


Salania Zisu sa Tie Pokana 

31 Taluarae se Zisu koari na popoa pa Taea, meke ene pa korapa Saedoni, meke gore 
la pa Kopi Qaleli, meke la koasa pinaqaha popoa Dikapolisi. 32 Vasina si turana mae 
nia ri kaiga tie koe Zisu si keke tie sapu nuli, meke lopu boka zama valeana, meke 
tepa ososo nia rini se Zisu pude va opo nia limana meke salania, gua. 33 Ke turana 
vata kalea Zisu sa tie, seu koasa vinarigara tie, meke va nuquru ni kakarutuna Sa sari 
na talinana. Beto si va boboso nia loro Sa sa kakarutuna, meke tiqua Sa sa meana sa 
tie. 34 Meke ena sage la pa Manauru se Zisu, meke sino manini, meke zama la koasa 
tie, “Epipata,” sa ginuana si Mu tukele! gua. 

35 Koasa totoso tugo asa si boka avavosae sa tie, meke sa meana si ta rupaha, meke 
podalae zama va bakala si asa. 36 Meke tozi ni Zisu sari na tie pude lopu vivinei 
nia pa tie gua sapu ta evana, ba totoso tozi pilipule ni Sa pude di lopu tozia gua, 
si la urahae valeana nia tu rini sa inavosona. 37 Meke magasa hola sari doduru tie, 
“Doduru tinitoņa sapu taveti sa tie hie, si tavete valeana betoi Sa. Asa sapu nuli si va 
avavosae ia Sa, meke sapu poka si zama,” gua si arini. 

Poni Zisu sari ka Made Tina Tie 
(Matiu 15:32-39) 

1 Koari na rane arini si varigara mae pule si keke vinarigara lavata, meke loketona 
hokara gedi ginani. Ke tioki Zisu sari Nana disaepeli, meke zama, 2? “Tataru ni Rau 
sari na tie hire, sina ka neta rane si ele koa koa Rau si arini, meke kamahire si loke 
gedi ginani. 3 Be lopu ta poni si arini meke va pulei Rau si kote mabubulu si arini 
koari na dia inene la, sina kaiqa arini si mae guadi pa seu,” gua si Asa. 

4 Meke nanasia ri Nana disaepeli si Asa, “Pavei si kote boka vagi ginani si gami 
koasa popoa qega hie, sapu padana pude poni betoi sari doduru tie hire?” gua si 
arini. 

5 Meke nanasi Zisu si arini, “Ka visa bereti si koa koa gamu?” “Ka zuzuapa mo,” 
gua si arini. 

6 Meke tiqe tozi ni Zisu sari na tinoni pude habotu pa pepeso. Beto hoi si vagi Sa 
sari ka zuapa bereti, meke zama leana ni Sa koe Tamasa. Meke videvidei Sa, meke 
valani Sa koari Nana disaepeli pude va hia i koari na tinoni, ke tavete gua tugo asa 
sari na disaepeli. 7 Ka visavisa igana hitehite tugo si koa koa rini, ke zama leana ni 
Zisu si arini, meke tozi ni Sa sari Nana disaepeli pude va hia i tugo koari na tinoni. 
8 Henahena meke dena valeana sari doduru. Beto asa si pudiki va sini rina disaepeli 

si ka zuapa pili koari na umumu ginani koa holadi. 9 Sa ninaedi” rina tie mo, si ari 
ka made tina. Garunu pule ni Zisu sari tie 10 meke surana pa keke koaka si Asa meke 
sari disaepeli, meke toka la gua pa popoa Dalamanuta si arini. 


Tepa Tinavete Variva Magasana sari Parese 
(Matiu 16:1-4) 

11 Kaiqa Parese si mae koe Zisu, meke podalae varitokei koa Sa. Na hiva podekia 
rini si Asa, ke tepa ia rini pude tavetia si keke tinavete variva magasana, pude va 
sosodea sapu maena koe Tamasa si Asa, gua. 12 Ba sino manini se Zisu meke zama, 
“Na vegua ke tepa tinavete variva magasana sa sinage hie? Maqu tozi va hinokarani 
gamu, sapu loke vina sosode gua sana si kote ta poni nia sa sinage hie!” gua si Asa.” 

13 Veko pani Sa si arini, meke suraņa pule la pa koaka si Asa, meke podalae toka 
karovo la pa kali karovona sa kopi. 


Va Balau i Zisu sari Nana Disaepeli 
(Matiu 16:5-12) 

14 Mulini nia ari na disaepeli pude paleke va pada bereti, na keke mo si palekia rini 
pa koaka. 15 Meke tozi ni Zisu si arini, “Mi koa kopu na va balau koari na isiti“ tadi 
na Parese meke te Herodi,” gua si Asa.” 

16 Meke vari zamai teledia sari kasa disaepeli, “Na loke gada bereti si gunia Sa,” 
gua si arini. 

17 Ba gilania Zisu gua sapu zama nia rini, ke nanasi Sa, “Na vegua ke vari zama nia 
tu gamu sapu loke gemi bereti, gua? Lopu dogoria tu gamu babe boka gilagilana tu 
si gamu? Korapa tutaka tu sari mia binalabala? 18 Nake ari mata mia, ba lopu boka 
dodogorae tu? Meke nake ari talina mia tu, ba lopu boka avavosae tu?” Lopu boka 
balabala ia tu gamu 19 totoso videvidei Rau sari ka lima bereti, meke poni sari ka lima 
tina tie? Ka visa pili si va siņi ni umumu ginani gamu?” 

“Ka manege rua,” gua si arini. 

20 “Meke sipu videvidei Rau sari ka zuapa bereti, meke poni sari ka made tina tie, 
si ka visa pili si va sini ni umumu ginani gamu?” guni Zisu si arini. 

“Ka zuapa,” gua si arini. 

21 “Ba vegua, lopu ele gilania tu gamu?” guni Sa si arini. 


Salania Zisu sa Tie Behuna pa Betiseda 

22 Totoso mae pa Betiseda si arini, si turana mae nia ri kaiqa tie koe Zisu si keke tie 
behuna, meke tepa ia rini si Asa pude va opo nia limana, gua. 23 Taņini vagia Zisu 
limana sa tie behuna, meke turana vata kalea Sa pa vasileana. Mudina sapu loro i Sa 
sari matana sa tie, si va opo ni limana Sa, meke nanasia Sa si asa, “Boka dogoria goi 
si keketoņa?” gua si Asa. 

24 Dono la sa tie meke zama, “Uve, boka dogori rau sari tie korapa ene la mae, ba 
lopu bakala. Guana huda enedi mo si arini,” gua si asa. 

25 Ke, va opo pule lani Zisu sari limana pa matana sa tie. Ke pa totosona asa si 
tukele sari matana meke dodogorae pule si asa, meke dogoro va bakali sa sari doduru 
likakalae. 26 Garunu pule la nia Zisu pa nana vetu, meke tozi nia Sa pude lopu pule 
la tozia pa vasileana Betiseda sapu gua tavetia Sa koasa. 


Helahelae nia Pita sapu e Zisu sa Karisito" 
(Matiu 16:13-20; Luke 9:18-21) 


* 8:9 Lopu ta nae sari na barikaleqe na tudia, mamu tiroa Matiu 15:38. * 8:12 Mt 12:39; Lk 11:29 * 8:15 


Sa ginuana sa isiti pa vesi hie sina vina tumatumae tadi na Parese meke te Herodi. * 8:15 Lk 12:1 z 8:18 
Zer 5:21; Izk 12:2; Mk 4:12 

27 Meke ene la gua koari na vasivasileana tata pa Sizaria Pilipae se Zisu meke sari 
Nana disaepeli. Meke koasa dia inene si nanasi Sa si arini, “Tozi Nau, esei guni Nau 
rina tie si Arau?” gua. 

28 Meke olana si arini, “Kaiga si zama sapu e Zone Papitaiso si Agoi, gua; ba kaiga 
pule si zama, e Ilaiza, gua; ba kaiga pule rini si zama, sapu keke rina poropita 
pukerane si Agoi,” gua.” 


29 Meke nanasi Sa si arini, “Ba gamu si vegua? Esei balabala Nau gamu si Arau?”” 

Meke olana se Pita, “Agoi tugo sa Karisito,” gua si asa. 

30 Meke tozi ni Sa si arini, “Lopu tozia pa keke tie sapu Arau sa Karisito,” gua se 
Zisu. 


Tozia Zisu sa Nana Tinasigiti na Minate 
(Matiu 16:21-28; Luke 9:22-27) 

31 Meke podalae va tumatumaei Sa sari Nana disaepeli: “Sa Tuna na Tie si kaqu 
koa tava sigiti, meke kagu ta kilu koari na koimata tadi na tie Ziu, na nati hiama, 
meke koari na tie va tumatumae koasa Tinarae te Mosese, meke kagu tava mate, ba 
hola neta rane si kagu toa pule si Asa,” gua si Asa. 32 Tozi va bakala va leana nia Sa 
koarini sapu gua asa, ke vagi vata kale ia Pita si Asa, meke podalae norea sa. 33 Ba 
taliri se Zisu, meke dono la koari Nana disaepeli, meke norea Sa se Pita, “Taloa koa 
Rau Setani! Sa binalabala tamugoi si lopu mae guana koe Tamasa, ba tana tie mo,” 
gua si Asa. 

34 Meke tioko mae nia Zisu koa Sa sa vinarigara lavata, meke sari Nana disaepeli, 
meke zamai Sa, “Asa sapu hiva luli Au, si mani lopu ruriti sari doduru nana ginugua 
soti telena; mani ovulu palekia nana korosi”, meke luli Au.” 35 Ura asa sapu ruritia 
sa nana tinoa si kaqu siana nia sa si asa. Ba asa sapu lopu ruritia sa nana tinoa 
pa linuliqu Rau pude tozia sa Inavoso Leana, si kaqu vagia sa sa tinoa hola.” 36 Na 
lineana sa si kote va gavoria sa tie, be hiva tago ia sa sa doduruna sa kasia popoa ba 
siana nia sa sa nana tinoa? Namu loketona hokara! 37 Loketona si kote boka holu 
nia sa pude vagi pule nia sa nana tinoa. 38 Be keke tie koasa sinage kaleana, na va 
gugue hie, si kurekure Nau si Arau, meke sari Qua zinama, si kaqu kurekure nia tugo 
sa Tuna” na Tie si asa, pana mae si Asa” koasa tinolava nedalana tanisa Tamana, 
somanae koari na mateana hopedi.” 


1 Meke zama pule la si Asa, “Maqu tozi va hinokarani gamu, kaiqa gamu pu koa 
hire, si lopu kaqu mate, osolae dogoria gamu sa Binanara te Tamasa pu mae somania 
na niniranira.” 


Ta Ilirae Nedala sa Isumatana e Zisu pa Toqere 
(Matiu 17:1-13; Luke 9:28-36) 

2 Meke sipu hola ka onomo rane, si turana lani Zisu pa keke toqere ululuna sari 
Pita, Zemisi meke Zone, vasina koa teledia si arini. Meke sipu korapa dono la rini, si 
ta ilirae nedala si Asa.” 3 Sa Nana poko si nedala, meke keoro sisigiti, hola ni doduru 
tinitona keorodi pule saripu boka taveti rina tie pa pepeso. 4 Meke dogori ri ka neta 
disaepeli sari Ilaiza meke Mosese korapa vivinei dia koe Zisu. 5 Meke zama la se Pita 
koe Zisu, “Titisa, leana hola sapu koa tani si gami! Mami taveti ka neta ipi, keke 


* 8:28 Mk 6:14-15; Lk 9:7-8 g 8:29 Zn 6:68-69 ü 8:34 Sari zinama, “Palekia nana korosi,” ginuana si, mani 
va namanama pude koa ta sigiti pa linulina e Zisu, kekenono gua na minate pa korosi. * 8:34 Mt 10:38; Lk 
14:27 * 8:35 Mt 10:39; Lk 17:33; Zn 12:25 * 3:38 “Pana mae si asa,” ginuana si pana pule mae se Zisu. 
* 9:2 2 Pit 1:17-18 

Tamugoi, keke te Mosese, meke keke te Ilaiza,” gua si asa. $ Na lopu gilania Pita nasa 
si kote boka zama nia sa, sina matagutu hola dia sari ka neta. 

7 Meke mae nobi i keke lei si arini, meke avosia rini si keke mamalaini mae gua 
koasa lei, sapu zama, “Hie tugo sa Tuqu koleo, mi avosia si Asa!” gua.” 8 Meke seke 
linana lamae si arini, ba loke tie pule si dogoria rini, ba e Zisu mo telena si korapa 
koa koa rini. 

9 Meke sipu gore pule rini koasa toqere, si tozini Zisu si arini, “Mi lopu vivinei nia 
pa tie sapu gua ele dogoria gamu, osolae turu pule pa minate sa Tuna na Tie,” gua si 
Asa. 

10 Ke va tabea rini, ba podalae vari vivinei nia rini teledia na sa ginuana sa, “turu 
pule pa minate?” 

11 Meke nanasia rini se Zisu, “Na vegua ke zama sari na tie va tumatumae koasa 
Tinarae te Mosese, sapu e Ilaiza tu si pule va kenue mae pa totoso lopu ele mae sa 
Karisito, gua?” gua si arini.” 

12 Meke olani Zisu, “Hinokara, e Ilaiza tugo si kaqu mae va kenue pude va nama 
va tonoto vekoi sari doduru ginugua. Ba na vegua ke ta zamae tu pa Kinubekubere 
Hope sapu sa Tuna na Tie si kagu koa tava sigiti, meke ta kilu koari na tie? 13 Ba magu 
tozi va hinokarani gamu, sapu ele pule kenu mae tu se Ilaiza”, ba nonovalia rini si 
asa pa sirana gua mo sapu hiva nia rini, gua tugo sapu zama nia sa Kinubekubere 
Hope koasa guguana sa.” 


Salania Zisu si Keke Koreo sapu Koa ia na Tomate Kaleana 
(Matiu 17:14-21; Luke 9:37-43) 

14 Meke totoso kamo pule mae koari kasa disaepeli se Zisu, meke sari ka neta 
disaepeli, si dogoria rini sa puku vinarigara lavata korapa koa nana vasina, meke 
kaiga rina tie va tumatumae koasa Tinarae te Mosese si varivaritokei koari kasa 
disaepeli. 15 Meke totoso dogoria tugo ri doduru tie se Zisu, si magasa sisigiti si 
arini, ke hagala la koa Sa, meke va kamoa rini si Asa. 16 Meke nanasi Zisu sari Nana 
disaepeli, “Na sa si varitokei nia gamu koarini?” gua si Asa. 

17 Meke keke tie koasa vinarigara si olaņa, “Banara, turana mae nia rau koa Goi sa 
tuqu koreo, na koa ia na tomate kaleana si asa, ke lopu boka zama. 18 Pana kamoa 
tomate kaleana si asa, si va hoqaia sa pa pepeso, meke vuraia na noronoro nuzuna, 
na garata livona, meke totoqehe doduru tinina si asa. Tepai rau sari na Mua disaepeli 
pude hipuru pania sa tomate kaleana, ba lopu boka rini,” gua si asa. 

19 Meke olana la se Zisu, “Kei, na sinage loke mia vina hinokara! Ve seunae gua si 
kagu koa turana gamu, na tupitini gamu Rau? Turana mae nia koa Rau sa koreo!” 
gua si Asa. 20 Meke turana mae nia rini koe Zisu sa koreo. Meke sipu dogoria sa 
tomate kaleana si Asa, si lopu sana kamo pulea sa koreo, ke hoqa pa pepeso, meke 
topili lamae, na vuraia noronoro nuzuna si asa. 21 Meke nanasia Zisu sa tamana, “Ve 
seunae gua ta evana koasa sapu guahe?” 

Meke olana sa tie, “Podalae tu sipu kobukoburuna. 22 Soku totoso, si ele podekia 
sa tomate kaleana pude va matea si asa, ke va hogaia sa si asa pa nika meke pa kolo. 
Mu tataruni gami, mamu tokani gami, be guana boka Goi!” gua si asa. 

23 “Uve, be guana boka si goi telemu, sina doduru tinitona si lopu tasuna koasa tie 
sapu va hinokara,” gua se Zisu. 

24 Lopu sana zama va ululae sa tie pu ari tuna, “Va hinokara si rau, ba lopu garo 
sa qua vina hinokara, ke mamu toka nau,” gua si asa. 


* 9:7 Mt 3:17; Mk 1:11; Lk 3:22 * 9:11 Mal 4:5; Mt 11:14 *” 9:13 Sapu gunia Zisu koe Ilaiza si e Zone 
papitaiso, mamu tiroa Matiu 17:13. 

25 Meke totoso dogoria Zisu sapu hagala varigara mae sari na tie, si zama ia Sa sa 
tomate kaleana, “Agoi na tomate sapu evania sa nuli na poka, zama igo Rau si goi, 
mamu vura taloa koasa koreo, mamu lopu nuguru pule hokara koasa!” gua si Asa. 

26 Meke sipu beto gagaemana sa tomate kaleana si ta kamoe va kalekaleana sa 
koreo, meke tige vura taloa koasa si asa. Dono guana tie matena sa koreo, ke soku 
ari na tie si zama, “Ele mate si asa!” gua. 27 Ba taninia Zisu sa limana, meke va 
tekulia, ke turu si asa. 

28 Sipu ele nuguru pa vetu se Zisu, si nanasa golomia ri Nana disaepeli si Asa, “Na 
vegua ke lopu boka hipuru pania tu gami sa tomate kaleana?” gua si arini. 

29 Meke olana se Zisu, “Pa vinaravara mo si boka ta hipuru palae sapu gua asa, 
loketona pule,” gua si Asa. 


Tozi Pulea Zisu Guguana sa Nana Minate 
(Matiu 17:22-23; Luke 9:43-45) 

30 Meke taluarae vasina se Zisu meke sari Nana disaepeli, meke ene va korapa hola 
la gua pa Oaleli si arini. Lopu hiva vata gilana nia Zisu koa ri na tie, sa vasina koa 
si Asa, 31 sina korapa va tumatumaei Sa sari Nana disaepeli sapu sa Tuna na Tie si 
kagu ta vala pa limadi rina tie pu kote va matea si Asa. Ba hola neta rane, si kagu 
turu pule si Asa, gua. 

32 Pupuhu nia rini ginuana sa vina tumatumae hie, ba pamana nanasia rini si Asa. 


Esei sapu Arilaena Hola? 
(Matiu 18:1-5; Luke 9:46-48) 

33 Totoso kamo pa Kepaniami si arini, meke sipu ele nuguru rini pa vetu, si nanasi 
Zisu sari Nana disaepeli, “Na sa si varitokei nia gamu pa sirana?” gua si Asa. 

34 Ba lopu hite kulu si arini, sina koasa dia inene pa sirana, si varivaritokei nia rini 
sapu esei si arilaena hola, gua.” 35 Habotu se Zisu meke tioki Sa sari ka manege rua 
disaepeli, meke zama, “Be keke tie si hiva koa na nati hiniva si mani va hiteke pule 
nia, mani nabulu ni sari doduru.”” 

36 Meke vagia Sa si keke koburu hite, meke va turua Sa pa kenudia rini; kuka vagia 
Sa si asa, meke zama, 37 “Asa sapu va kamo ia si keke ri na koburu hite hire pa korapa 
pozaqu Rau, si va kamo Au tugo sa si Arau. Meke asa sapu va kamo Au, si lopu Arau 
mo, si va kamo Au sa, ba Asa tugo sapu garunau si Arau,” gua se Zisu.” 


Asa sapu Lopu Kana Gita si Tokani Gita 
(Luke 9:49-50) 

38 Zama se Zone koa Sa, “Banara, dogoria gami si keke tie sapu hipuru palae tomate 
kaleadi pa pozamu Goi, meke tozi nia gami si asa pude noso, sina lopu somanaena 
koa gita si asa,” gua si asa. 

39 Ba zama se Zisu, “Mi lopu podekia pude va nosoa si asa, ura loke tie pu tavetia 
si keke tinavete variva magasana pa pozaqu Rau, si kote boka zama va kaleana Au. 
40 Ura asa sapu lopu va kari gita, si tokani gita tugo.” 41 Magu tozi va hinokarani 
gamu, asa sapu poni gamu si keke kapa kolo mo, koa gua sapu na tie taqarau si 
gamu, si hinokara sapu kote vagia tugo sa sa nana pinia.” 


Sa Tinoketoke pu Va Kamo Gita pa Sinea 
(Matiu 18:6-9; Luke 17:1-2) 
42 Asa sapu vata luarae ia si keke koburu hite gua hire pa nana rinanerane koa 
Rau, si leana hola koa sa tie sana si pude sidolo nia patu lavata ruana, meke la va 
lodu pania gana pa lamana peava. 4 Ke be vata luarae ia sa kali limamu sa mua 


- 9:34 Lk 22:24 ï 9:35 Mt 20:26-27, 23:11; Mk 10:43-44; Lk 22:26 * 9:37 Mt 10:40; Lk 10:16; Zn 13:20 E 9:40 
Mt 12:30; Lk 11:23 ü 9:41 Mt 10:42 


MAKA 9:45 1423 MAKA 10:12 


rinanerane, si mamu gomu pania! Ura leana hola si be gomugomumu meke vagia 
goi sa tinoa hola, hola nia si be koa beto dia sari karu limamu, meke ta okie la pa Heli, 
koasa nika sapu lopu hite ari matena.”” 45 Meke be vata luarae ia sa kali nenemu 
sa mua rinanerane, si mamu gomu pania! Ura leana hola si pude gomu palae kali 
nenemu, meke nuguru pa tinoa hola, hola nia si pude koa beto dia nenemu, meke 
ta okie la pa Heli. 47 Meke be vata luarae ia sa kali matamu sa mua rinanerane, si 
mamu lobiti pania gana! Ura leana hola si pude nuguria goi sa Binanara te Tamasa”, 
koa ke kali matamu mo, hola nia si pude koa beto dia matamu, meke ta okie la pa 
korapa Heli.” 48 Vasina pu lopu ari matedi sari na uloso pu ganidi rini, meke sa nika 
sapu suludi si lopu hite ari matena.” 

49 Doduru tie si kagu tava via pa nika, gua sapu tava via sa vina vukivukihi koasa 
soloti.” 

50 Soloti si leana, ba pana murimuri sa linilini soloti tanisa, si vegua meke kagu 
boka va linilini pulea gamu si asa? Mi tagoa gamu sa soloti, sapu sa tinoa binaere, 


pude mani toa koa gamu sa binule.”” 

Sa Vina Tumatumae te Zisu koasa Vinariluari pa Vinarihaba 
(Matiu 19:1-12; Luke 16:18) 

1 Meke taluarae se Zisu pa vasina asa, meke la pa kali pinagaha popoa pa Ziudia, 
meke karovia Sa sa Ovuku Zodani. Meke soku puku tinoni pule si varigara mae koa 
Sa, meke va tumatumae i Sa si arini, gua tugo sapu ele hoke taveti Sa. 2 Meke mae koa 
Sa si kaiqa rina Parese, meke podekia rini pude sekesekei nia si Asa, ke nanasia rini, 
“Mamu tozini gami, vea tava malumu koasa tinarae te Mosese, si pude luara pania 
keke tie sa nana barikaleqe?” gua si arini. 

3 Meke olana la koa rini se Zisu, “Na tinarae savana si ponini gamu Mosese?” gua 
si Asa. 

4 Zama si arini, “Va malumia Mosese pude kuberia sa palabatu si keke pepa vinari 
luari, meke tiqe luara pania sa sa nana barikalege.”” 

5 Ba zama se Zisu, “Kuberia Mosese sa tinarae asa sina tasuna hola si gamu. $ Ba 
gua sapu zama nia sa Kinubekubere Hope, sipu totosona pu kuri Tamasa sari doduru 
likakalae, pa pinodalaena sa kasia popoa, si ‘Va podaka ni koreo na vineki Tamasa,’ 
gua.” 7 'Pa ginugua asa si kaqu luaria sa koreo sa tamana meke sa tinana, meke kaqu 
koa keke koa sa nana barikalege si asa,” 8 meke kagu koa keke tinidia sari karua, 
gua. Ke lopu karua sari kara, ba kekeke mo. ? Ke, saripu ele vari soto ni sa Tamasa 
pa vinarihaba, si mani lopu vari luara ni na tie,” gua si Asa. 

10 Meke sipu pule la rini pa vetu, si nanasa nia rina disaepeli koe Zisu sa ginugua 
hie. 11 Meke zama si Asa, “Asa sapu luara pania sa nana barikaleqe meke haba hobea 
si keke barikalege babe na vineki, si barabarata si asa.” 12 Kekenono gua tugo, si be 
luara pania sa barikaleqe sa nana palabatu, meke haba hobea sa si keke tie votikaena, 
si barabarata tugo si asa,” gua si Asa. 


* 9:43 Sari kara vesi 44, 46 si lopu koa pa doduru Kinubekubere Hope koadi. Meke kekenono puta si arini koasa 
vesi 48. ” 9:43 Mt5:30 ” 9:47 Mamu tiro la ia sa buka Revalesoni 20:11-15. * 9:47 Mt 5:29 ” 9:48 


Ais 66:24 “9:49 Gina zama nia sa vesi hie sa hahanana tadi Ziu pa vina vukivukihi. Sari na tie si na vina 
vukivukihi toana (Roma 12:1) meke kaqu tava via si arini koa sa nika, guana tinasuna meke na tina sigiti pa dia 
tinoa (1 Pita 1:7, 4:12), kekenono guana vina vukivukihi tadi na Ziu pukerane sapu tava via koasa soloti pude va 
qetua sa Tamasa. (Liv 2:13, Izk 43:24) z 9:50 Mt 5:13; Lk 14:34-35 k 10:4 Diut 24:1-4; Mt 5:31 : 10:6 Zen 

Mana ni Zisu Sari na Koburu Hite 
(Matiu 19:13-15; Luke 18:15-17) 


13 Meke turana mae ni ri kaiqa tie koe Zisu sari na koburu, pude va opo ni limana 
Sa, gua, ba norei rina disaepeli si arini. 14 Ba sipu dogoria Zisu sapu gua asa, si bugoro 
si Asa, meke zama i Sa sari Nana disaepeli, “Va malumu mae i koa Rau sari na koburu, 
mu lopu hukati si arini, ura sa Binanara te Tamasa si tadirini pu gugua hire. 15 Magu 
tozi va hinokarani gamu: Asa sapu lopu vagia sa Binaņara te Tamasa guana koburu 
hite, si namu lopu kagu nuguria sa si asa,” gua si Asa.” 16 Meke kuka vagi Sa sari na 
koburu, meke hopehopeke va opo ni limana Sa si arini, meke mana ni Sa. 


Sa Tie Tagotago 
(Matiu 19:16-30; Luke 18:18-30) 

17 Meke sipu podalae topue pule se Zisu meke sari Nana disaepeli, si haqala mae 
kokotunu pa kenuna Zisu si keke tie, meke nanasia sa si Asa, “Titisa leamu, na sa si 
kaqu tavetia rau pude vagia sa tinoa hola?” gua si asa. 

18 Meke nanasia Zisu si asa, “Na vegua ke poza Nau leaqu tu goi? Loke tie si leana, 
ba Tamasa mo Telena. 19 Gilani mua goi sari na Tinarae te Tamasa, ‘Meke mu variva 
mate, meke mu barabarata, meke mu hiko, meke mu zutu kokoha ia si keke tie, meke 
mu sekesekei, mamu pamana ni sari tiatamamu, ” gua si Asa.” 

20 Meke zama pule sa tie, “Titisa, doduru arini si kopu ni rau podalae tu 
kobukoburuqu,” gua si asa. 

21 Ba dono totoa Zisu si asa, meke tataru nia Sa ke zama ia Sa, “Keketona pule mo 
si ta hivae koa goi. La mamu holuholu ni sari doduru mua likakalae, mamu vagi 
poatadi mamu poni koari na habahuala, meke kote ari mua tinagotago pa Maņauru; 
beto asa, mamu mae luli Au,” gua si Asa. 22 Totoso avosia sa tie sapu gua asa, si 
talotaņa si asa meke taloa, sina soku hola sari nana tinagotago. 

23 Meke dono la koari Nana disaepeli se Zisu, meke zama, “Tasuna hola koari na 
tie tagotago, si pude nuquru pa Binaņara te Tamasa,” gua si Asa. 

24 Hodahodaka ni ri Nana disaepeli sari Nana zinama, ba zama pule tugo koarini se 
Zisu, “Kasa tuqu, tasuna hola pude nuguru ia sa Binanara te Tamasa! 25 Tasuna hola 
koasa tie tagotago si pude nuguru pa Binanara te Tamasa, hola nia si pude nuquru 
gua si keke kameli pa lopa nila,” gua si Asa. 

26 Ke magasa hola la tu sari Nana disaepeli sapu gua asa, meke vari nanasi teledia 
si arini, “Esei mo si kote boka ta harupu?” gua si arini. 

27 Meke dono toto la i Zisu si arini meke zamai Sa, “Pa tie si tasuna si hie, ba lopu 
koe Tamasa ura loketona si tasuna koe Tamasa,” gua si Asa. 

28 Meke zama la koa Sa se Pita, “Gami si ele luara pani sari doduru mami likakalae, 
pude luli Igo!” gua si asa. 

29 Meke olana la se Zisu, “Maqu tozi va hinokarani gamu, asa sapu luara pania sa 
nana vetu, na tasina koreo na vineki, na tiatamana, na tuna, babe na pepeso na gua, 
pa linuliqu Rau pude tozia sa Inavoso Leana, 30 si kaqu poni va soku nia Tamasa koari 
na rane hire. Kaqu vagi sa si keke gogoto totoso soku hola ni sari na vetu, na tasina 
koreo na vineki, na tinana, na tuna, na pepeso, turanae na tinasigiti meke sari na 
ninovanovala tugo pa linuliqu Rau. Meke pa totoso korapa mae” si kaqu vagia sa sa 
tinoa hola. 31 Ba sokudi arini pu kekenu kamahire, si kote tava mumudi, meke sokudi 


arini pu mumudi kamahire, si kote tava kekenu,” gua si Asa.” 


* 10:15 Mt18:3 *” 10:19 Ekd 20:12-16; Diut 5:16-20 * 10:30 Sa “totoso sapu korapa mae” ginuana si na 

Vina Neta Totoso Zama nia Zisu sa Nana Minate 
(Matiu 20:17-19; Luke 18:31-34) 

32 Meke sipu ene sage la gua pa Zerusalema si arini, si ene va kenue se Zisu. Sari 
kasa disaepeli, si magasa sisigiti nia si Asa, meke sari na tinoni pu luli mudi la si 
matagutu dia. Meke turana vata kalei Zisu, sari ka manege rua disaepeli, meke tozi 
pule ni sari na tinitona pu kote ta evana koa Sa vasina. 33 Meke zama si Asa, “Avoso 
mae gamu, korapa sage la pa Zerusalema si gita, vasina si kote ta vala pa limadi rina 
nati hiama, meke na tie va tumatumae koasa Tinarae te Mosese sa Tuna na Tie, meke 
kote ta zutu meke tava mate, beto asa si kote vala ia rini si Asa koari na tie Zenitailo. 
34 Meke kote va sisire nia, na loroa, na seke nia hilihiliburuana, meke va matea rini 
si Asa, ba hola neta rane si kagu turu pule pa minate si Asa,” gua se Zisu. 


Sa Tinepa Tadi Zemisi e Zone 
(Matiu 20:20-28) 

35 Meke mae koe Zisu sari karua tuna e Zebeti, sari Zemisi e Zone, meke zama, 
“Banara, keketona si hiva nia gami pude tavete ponini gami Goi,” gua sari karua. 

36 “Na sa si hiva nia gamu?” guni Zisu sari karua. 

37 Meke olana si arini, “Pana habotu Goi pa mua habohabotuana Banara pa 
korapana sa Mua binanara lavata, si Mu va malumu gami pude somana habotu" 
koa Goi, keke pa kali mataomu, meke keke pa kali gedemu,” gua sari karua. 

38 Ba olana la i Zisu sari karua, “Lopu gilania gamu kara sapu gua tepa ia gamu. 
Vegua, boka napo turaņau gamu sa kapa tinasigiti sapu kaqu napo ia Rau? Babe ta 
papitaiso koasa pinapitaiso” sapu kaqu ta papitaiso nia Rau?” gua si Asa.” 

39 Meke olana sari karua, “Uve, boka tugo si gami kara,” gua. Meke zama la koari 
karua se Zisu, “Ego, kote somana napo si gamu koasa kapa tinasigiti sapu kote napo 
ia Rau, meke kote ta papitaiso nia gamu gua sapu kagu ta papitaiso nia Rau. 40 Ba 
sa niniranira pude vizatia sapu esei si kote habotu pa kali mataoqu, meke pa kali 
gedequ, si lopu Taqarau. Sari na vasidi gugua arini si tadirini tu, pu ele vizata vekoi 
sa Tamasa,” gua se Zisu. 

41 Totoso avosia ri ka manege puta disaepeli sapu gua asa, si bugoro ni rini sari 
Zemisi e Zone. 42 Ke tioko varigara mae ni Zisu koa Sa sari doduru Nana disaepeli, 
meke zama, “Gilani mia gamu sari na tie pu tagoa sa niniranira pude na banara tadi 
na tie Zenitailo, si lalae ni rini sari na tinoa tadi na dia tie, meke nati hiniva ni rina 
dia koimata si arini.” 43 Ba koa gamu si lopu kote gua asa. Be keke koa gamu si hiva 
pude na koimata, si mani koa na nabulu si asa koa gamu. 44 Meke be keke koa gamu 
si hiva koa na tie ululuna, si mani koa na pinausu tadi doduru tie si asa. 45 Ura, sa 
Tuna na Tie si lopu mae pude va banabanarae, ba mae pude koa na nabulu tu, meke 
ponia sa Nana tinoa pude holu pule ni sari sokudi,” gua si Asa. 


Va Dodogorae Pulea Zisu se Batimeasi 
(Matiu 20:29-34; Luke 18:35-43) 

46 Mae pa Zeriko se Zisu meke sari na disaepeli, meke totoso ene hola gua pa 
korapana sa vasileana lavata sana sarini si luli koa rini si keke puku tinoni lavata. 
Meke keke tie bebehuna si korapa habotu tepatepa” nana pa vale siraņa, na pozana 
sa si e Batimeasi, sapu na tuna e Timeasi. 47 Totoso avoso nia sa sapu e Zisu pa 
Nazareti, si korapa ene hola pa sirana gua, si podalae velavela si asa, “Zisu, Tuna’ 
Devita! Tataru nau, mamu toka nau!” gua si asa. 


* 10:37 Hiva habotu kapae koe Zisu si arini, sa ginuana si pude nati hiniva ni sari na tie. * 10:38 Sa pinapitaiso 


* * 
gunia Sa sina tinasisigiti meke na minate te Zisu. ü 10:38 Lk 12:50 10:42 Lk 22:25-26 10:46 Hoke 
habotu tepatepa poata sari na tie behu. 

48 Meke soku tie norea si asa, pude mani mokomoko. Ba velavela va ululae latu si 
asa, “Tuna Devita, tataru nau mamu toka nau!” gua si asa. 

49 Turu noso se Zisu meke zama, “Tioko mae nia,” gua. 

Ke tiokia rini sa tie bebehuna, “Mu lopu talotana. Turu, korapa tiokigo Sa,” gua si 
arini. 

50 Ke gona veko nia sa sa nana poko hade, meke gasa turu meke la si asa koe Zisu. 

51 Meke nanasia Zisu si asa, “Na sa si hiva Nau goi pude tavete ponigo?” 

Ke olaņa si asa, “Titisa, hiva dodogorae si rau,” gua si asa. 

52 Meke zama ia Zisu si asa, “Mu la, sa mua rinanerane si ele salanigo si agoi,” 
gua si Asa. Meke pa totoso tugo asa si dodogorae si asa, meke ene lulia sa se Zisu pa 
sirana. 

Sa Ninuquru Va Mataqara te Zisu pa Zerusalema 
(Matiu 21:1-11; Luke 19:28-40; Zone 12:12-19) 

1 Meke sipu tata kamo la rini pa Zerusalema, si ene tata koari na vasivasileana pa 
Betipezi, meke pa Betani, sapu pa Toqere Olive. Vasina si garunu va kenu lani Zisu 
sari karua Nana disaepeli. 2 Meke zama si Asa koa rini, “Mi la koasa vasileana pa 
kenumia la hoi, meke pana kamo gamu vasina, si kote dogoria gamu si keke tuna 
don'ki sapu ta sidolo vekona, loke tie si ele koi ia. Rupahia, mamu turana mae nia 
tani. 3 Meke be nanasa gamu keke tie, ‘Pude vegua ke rupahia gamu sia?’ gua, si 
mi tozi nia, ‘Hiva nia sa Banara si asa, meke lopu sana kote va pule mae ia Sa, mi 
gunia,” gua si Asa. 

4 Ke topue la sari karua meke dogoria rini sa tuna don'ki pu ta sidolo kapae koasa 
sasadana sa vetu pa kapa sirana. Meke sipu korapa rupahia rini si asa, 5 si nanasi 
ri kaiqa tie pu turu tatadi vasina, “Na sa si tavetia gamu, ke rupahia sa tuna don'ki 
sana?” gua. 

6 Meke olana lani rini sapu gua zama ni Zisu koari karua, ke va malumia rini si asa, 


ke turana taloa nia ri karua. 7 Meke turana la nia rini koe Zisu sa tuna don'ki, meke 
ivara va hake lani ri karua pa mudina sari na dia poko, meke habotu hake la se Zisu 


koasa. 8 Meke soku tie si ivara ni sari na dia poko pa sirana, ari kaiqa pule si ivara 
kava huda pamu, pu seke vagi rini koari na hudahuda. 9 Meke sari na tie pu ene va 
kekenue, meke arini pu luli va mumudie la si podalae velavela: “Hozana! Tamanae 
si Asa sapu mae pa korapa pozana sa Banara!” 10 Mani mana nia Tamasa sa minae 
tanisa Banara hie, pude va turua sa binanara te Devita, sa tamada gita pukerane! 
Mani tavahesi sa Tamasa panaulu!” gua si arini. 

11 Meke nuquru la pa Zerusalema se Zisu, meke la pa Zelepade si Asa, meke dono 
viliti Sa sari doduru tinitona vasina. Ba sina ele veluvelu sa popoa, ke taluarae pule 
la pa Betani si Asa, meke sari ka manege rua disaepeli. 


Leve nia Zisu sa Huda Piqi 
(Matiu 21:18-19) 

12 Meke pa koivugona, sipu pule mae guadi pa Betani si arini, si ovia se Zisu. 
13 Dogoria Sa pa seu si keke huda piqi? sapu elo va leleana mo, ke la hopiki nia 
Sa; hokara koa ia vuana gua. Ba sipu kamoa Sa, si tale elona mo si asa, sina lopu ele 
kamo sa nana totoso vua. 14 Ke leve nia Zisu si asa, “Hiniamu be namu loke tie si 
kaqu hena pule vua koa goi!” gua. Avosia dia ri Nana disaepeli sapu gua zama nia 
Sa. 


La pa Zelepade se Zisu 
(Matiu 21:12-17; Luke 19:45-48; Zone 2:13-22) 


* 11:9 Sam 118:25-26 

15 Meke sipu kamo si arini pa Zerusalema, si nuguru la pa Zelepade” se Zisu, meke 
podalae hadu vuravura ni Sa sarini pu korapa variholuholue kurukuru. Titisi ni Sa 
sari na tevolo tadirini pu vari hobehobei poata, meke tupele va hogai Sa sari na 
habohabotuana tadi na tie pu vari holuholue baruku. 16 Meke lopu va malumi Sa 
pude paleke karovo nia si keketona koari na varivarigarana pa Zelepade. 17 Meke 
va tumatumae ni Sa sari na tie, “Guahe sapu zama nia sa Tamasa pa Kinubekubere 
Hope: ‘Sa Qua vetu si kote ta pozae na vetu varavara tadi doduru butubutu! gua. Ba 
tavete gunia gamu na bae tadi na tie hikohiko si asa!” gua si Asa.” 

18 Meke avoso nia rina nati hiama, meke na tie va tumatumae koasa Tinarae te 
Mosese sapu gua asa, ke podalae hata ia rini sa sirana gua pude va matea gana se 
Zisu, gua. Ura matagutu nia rini si Asa, sina doduruna sa kobi tinoni, si magasa nia 
sa Nana vina tumatumae. 

19 Meke sipu veluvelu sa popoa, si taluarae taloa koasa vasileana lavata sana se 
Zisu, meke sari Nana disaepeli. 


Sa Vinanonoga koasa Huda Piqi 
(Matiu 21:20-22) 

20 Pana munumunu hokara pa koivugona, sipu ene pule la gua pa Zerusalema si 
arini, si dogoria rini sapu ele harahara mate sa huda piqi, podalae pa lihona, meke 
gore kamo koari na karosona. 21 Meke balabala ia Pita sapu gua ta evaņa, ke zama 
la koe Zisu si asa, “Titisa, dotu, sa huda piqi sapu leve nia Goi, si ele mate tu,” gua si 


sa. 

22 Meke olana la i Zisu si arini, “Mi ranea sa Tamasa. 23 Magu tozi va hinokarani 
gamu, sapu be zama ia keke tie sa toqere hie pude rizu la pa lamana gua, meke be 
lopu nunala si asa pa korapa bulona, ba va hinokaria mo sa sapu gua pu zama nia sa, 
si kote ta evana nana.” 24 Gua asa ke tozini gamu sapu be tepa ia gamu si keketona 
pa vinaravara, si mi va hinokaria sapu ele vagia gamu si asa, meke kote ta poni nia 
tugo gamu, gua sapu tepa ia gamu. 25 Meke pana turu varavara gamu si mi taleoso 
ni sari na sinea pu tavete atuni rina tie koa gamu, meke sa Tamamia pa Manauru si 
kaqu taleoso ni sari na mia sinea pu taveti gamu.” 26 [Be lopu taleoso ni gamu sari 
na tie, si lopu kagu taleoso ni sa Tamamia pa Manauru sari na mia sinea pu taveti 
gamu.”]* 


Zisu meke sa Nana Niniranira 
(Matiu 21:23-27; Luke 20:1-8) 

27 Kamo pule la si arini pa Zerusalema. Meke sipu enene se Zisu pa Zelepade, si mae 
koa Sa sari nati hiama, na tie va tumatumae koasa Tinarae te Mosese, meke koimata 
tadi na tie Ziu, 28 meke nanasia rini si Asa, “Pa niniranira savana meke taveti Goi 
saripu gua hire? Esei ponigo sa niniranira hie?” gua si arini. 

29 Meke olana se Zisu, “Magu nanasa pakini gamu si keke ninanasa, meke be olanau 
gamu, si kote tiqe tozini gamu Rau, sapu pa niniranira savana, meke taveti Rau saripu 
gua hire. 30 Mamu tozi Nau, 'Esei poni nia niniranira se Zone pude papitaiso tie? E 
Tamasa, babe na tie mo?” gua si Asa. 

31 Meke podalae varitokei teledia si arini, “Sa gua si kote olana nia gita? Be zama 
si gita, ‘Koe Tamasa,’ be gua, si kote zama si Asa, ‘Ba na vegua ke lopu va hinokaria 
tu gamu sia?’ 32 Ba be zama si gita, ‘Pa tie mo,’ gua, ba lopu kagu boka.” Matagutu ni 
rini sari na tie, sina doduru tie si va hinokaria sapu e Zone si keke poropita hinokara. 

33 Ke olaņa la si arini koe Zisu, “Lopu gilania gami,” gua. 


11:15 Sa varivargarana lavata pa Zelepade si na vasina varavarana, ba korapa variholuholue kurukuru sarini 


vasina. * 11:17 Ais 56:7; Zer 7:11 ” 11:23 Mt 17:20; 1 Kor 13:2 * 11:25 Mt 6:14-15 * 11:26 Sa vesi hie 
si lopu koa pa doduru Kinubekubere hope pukerane. 

Ke zama se Zisu, “Ego, Arau ba lopu kagu tozini gamu, sapu esei poni Nau sa 
niniranira pude taveti Rau saripu gua hire,” gua si Asa. 

Sa Parabolodi rina Tie Tavetavete pa Inuma Vaeni 
(Matiu 21:33-46; Luke 20:9-19) 

1 Meke podalae variva tumatumae se Zisu koa rini pa parabolo: “Koanana si keke 
tie sapu letea si keke inuma vaeni, meke bara vari likohae nia sa, meke horea sa si 
keke patu, vasina pu kote ta munala vagi sari na kolodi rina vua vaeni. Beto asa, si 
kuria sa si keke vasina hakehakeina, pude kopu nia sa inuma, beto meke va kopu 
nia sa sa inuma koari kaiga tie uma, pude tavetavete nia, meke tige taluarae taloa 
nana, meke la koa si asa pa keke popoa pa seu.” 2 Sipu kamo sa totoso pakepakete, 
si garunu la nia sa koari na tie pu kopuna sa inuma vaeni, si keke nana nabulu pude 
la vagia koa rini sa nana hinia. 3 Ba tuqe vagia rina tie kopu sa nabulu hie, komitia 
rini, meke hitu pule nia rini, limalimana meke pule. 4 Meke garunu pule la nia sa 
tie tago inuma si keke nabulu, ba sekea rina tie kopu sa batuna, meke va kurekure 
va kaleania rini si asa. 5 Garunu la nia pule sa tie tago inuma vaeni si keke nabulu, 
meke va matea rini. Meke soku pule si garunu lani sa; kaiqa si komiti rini, meke 
kaiqa pule si va matei rini. 

6 Meke keke mo si koa hola tanisa pude garunu lania, sapu sa tuna koreo, sapu 
tataru hola nia sa. Ke mumudi hokara si garunu la nia sa si asa koari na tie kopu 
inuma, meke zama, ‘Na tuqu soti si hie, ke kote pamana nia rini,’ gua. 

7 Ba totoso dogoria ri na tie kopu inuma, si vari zama nia rini si asa, ‘Sa tuna soti sa 
tie tago inuma si hie! Aria, mada va matea gana, mada vagia nada sa inuma! gua si 


arini. 8 Ke tuqe vagia rini sa tuna, va matea, meke oki vura nia rini pa inuma vaeni 
sa tomatena. ` f ji ji ji ji n 
9 Ke na sa si kote tavetia sa tie tago inuma kamahire?” nanasa gua se Zisu. “Kote 


mae va mate betoi sa sari tie kopu inuma, meke kote poni la nia pule sa sa nana 
inuma vaeni, koari kaiga votiki tie kopu. 1° Vea, lopu hite tiro ia tu gamu gua sapu 
zama nia sa Kinubekubere Hope:* 
‘Sa patu sapu kilua rina tie kuri vetu, 

si asa tugo si arilaena hola koari doduru patu. 


11 Sa tinavete te Tamasa hie , 
si variva magasa hola tugo,’ gua?” gua si Asa. 


12 Ke hata ia rina koimata tadi na tie Ziu sa sirana pude tuqe vagia se Zisu, sina 
gilania rini sapu sa parabolo hie si soto la gua mo koa rini. Ba matagutu ni rini sari 
na tinoni, ke luara veko pania rini si Asa, meke taloa dia. 


Sa Guguana sa Tinabara Takisi 
(Matiu 22:15-22; Luke 20:20-26) 

13 Kaiqa rina Parese, meke kaiqa arini pu zuka ia se Herodi, si ta garunu la koe Zisu 
pude va hoqaia si Asa koari dia ninanasa. 14 Mae si arini koa Sa meke zama, “Titisa, 
gilania gami sapu sa hinokara si tozia Goi. Sari na binalabala tana tie si lopu hoke va 
tasuna igo, meke lopu arilaedi koa Goi sari na tuturuana tana tie, be esei si arini, ba 
sa hinokara te Tamasa si variva tumatumae nia Goi pa tie. Vegua, tava malumu pa 
tinarae te Mosese si pude tabaria sa takisi koasa banara Roma? Kaqu tabara takisi si 
gami, ba lokari?” gua si arini. 

15 Ba dono gilania Zisu sapu na tie mari sekesekeidi si arini, ke olana si Asa, “Na 
vegua ke podekia gamu pude sekesekei Nau si Rau? Paleke mae nia si keke poata 
siliva, maqu dogoria,” gua si Asa. 


* 412:1 Ais 5:1-2 *“ 12:10 Sam 118:22-23 

16 Ke hena vala nia rini si keke poata. Meke nanasi Sa si arini, “Esei isumatana, 
meke na pozana, si koa koasa poata hie?” gua si Asa. 

“E Siza,” gua si arini. 

17 Ke zama la koa rini se Zisu, “Leana, valai koe Siza saripu te Siza, mamu valai koe 
Tamasa saripu te Tamasa,” gua si Asa. Meke magasa nia rini si Asa. 


Sa Guguana sa Tinuru Pule pa Minate 
(Matiu 22:23-33; Luke 20:27-40) 

18 Meke mae koa Sa si kaiga rina Sadusi’, pu lopu va hinokaria sa tinuru pule pa 
minate, meke zama,” 19 “Titisa, guahe si kubere mae nia Mosese koa gita: 'Be mate 
luaria keke tie sa nana barikalege, ba loke tuna, si kagu haba ia sa tasina koreo sa 
nabokona sa, pude sari na koburu pu podoi ri kara, si kote ta pozae na koburu tu 
tanisa palabatu kekenu sapu ele mate,’ gua.” 20 Ego, koadia si ka zuapa tamatasi 
koreo, meke varihaba sapu kenuna, ba loke tuna, meke mate. ?! Haba ia sa koreo 
vina rua sa nabokona sa ba loketona tugo tuna meke mate. Kekenono gua tugo asa si 
ta evana koasa tasina koreo vina neta, 22 meke gua tugo sari doduru. Sari ka zuapa 
tamatasi koreo si haba betoa mo sa barikaleqe meke mate, ba loke tudia. Mumudi 
hokara si mate sa barikaleqe. 23 Ego, pana turu pule pa minate sari doduru pa rane 
tinuru pule, si esei koari ka zuapa si kaqu na loana sa barikaleqe, sina ari doduru 
mo haba ia si asa?” gua si arini. 

24 Meke olana la i Zisu, “Sea hola si gamu! Gilania gamu gua meke sea si gamu? Na 
lopu tumani gamu ginuadi sari na Kinubekubere Hope, babe sa niniranira te Tamasa! 
25 Ura pana turu pule pa minate sari na tie matedi, si kote koa gua mo rina mateana 
pa Maņauru si arini, meke lopu kote varihaba. 26 Ego, koasa guguana sa tinuru pule 
pa minate, si vegua, lopu ele tiroa tu gamu koasa Kinubekubere Hope sapu kuberia 
Mosese, totoso zama sa Tamasa pa nika pu hurunu koasa huda toana? Totoso asa si 
zama ia Tamasa se Mosese, ‘Arau tugo sa Tamasa te Ebarahami, te Aisake, meke te 
Zekopi,' gua.” 27 Na Tamasa tadi na tie toadi si Asa, lopu tadi pu matedi. Ke sea hola 
si gamu!” gua si Asa. 


Sa Nati Tinarae Arilaena 
(Matiu 22:34-40; Luke 10:25-28) i i 

28 Koanana vasina si keke tie va tumatumae koasa Tinarae te Mosese, meke avosi sa 
sari dia vivinei. Dogoria sa sapu olana valeani Zisu sari na tie Sadusi, ke mae nanasia 
sa si Asa, “Na tinarae savana sapu arilaena hola koari doduru tinarae?” gua si asa.” 

29 Meke olana se Zisu, “Sa nati tinarae sapu arilaena hola si guahe: ‘Gamu na tie 
Izireli, mi avoso mae! Sa Tamasa sa nada Baņara, si Asa mo telena sa Tamasa.” 30 Mu 
tataru nia sa Banara sa mua Tamasa pa doduru bulomu, pa doduru magomagomu, 
pa doduru mua binalabala, meke pa doduru mua niniranņira.’ 31 Sa tinarae vina rua 
sapu arilaena hola tugo si hie: ‘Mu tataru nia sa turanamu gua sapu tataru pule nigo.’ 
Loke tinarae pule si arilaena hola ni sari karua hire.”” 

32 Meke zama la koe Zisu sa tie va tumatumae koasa Tinarae te Mosese, “Titisa, 
gotogoto sa Mua zinama! Gua sapu zama ni Goi si hinokara, sapu sa Banara mo sa 
Tamasa, meke loke Tamasa pule si koa, ba Asa mo telena.” 33 Meke pude tataru nia sa 
Tamasa pa doduru bulomu, meke pa doduru mua binalabala, meke pa doduru mua 
niniranira, meke pude tataru nia sa turanamu, gua sapu tataru pule nigo si agoi. 
Arilaena hola si pude va tabei sari karua tinarae hire, hola nia sa vina vukivukihi va 


uququ kurukuru, meke kaiqa pule vina vukivukihi la koe Tamasa,” gua si asa.” 


* 12:18 TTA 23:8 * 12:19 Diut 25:5 * 12:26 Ekd 3:6 ” 12:28 Lk 10:25-28 ” 12:29 Diut 6:4-5 * 12:31 

34 Meke sipu gilania Zisu sapu tonoto sari nana inolana, si zama la ia Sa si asa, 
“Lopu seu si goi koasa Binanara te Tamasa.” Mudina asa, si pamana nanasa pule nia 
ninanasa rini si Asa. 


Sa Guguana sa Karisito 
(Matiu 22:41-46; Luke 20:41-44) 

35 Sipu variva tumatumae pa Zelepade se Zisu, si nanasa nia Sa sa ninanasa hie, 
“Na vegua ke hoke zama sari na tie va tumatumae koasa Tinarae te Mosese, sapu sa 
Karisito si na tutina e Devita? 36 Ta turana koasa Magomago Hope se Devita meke 
zama:” 

‘Zama sa Tamasa koasa qua Banara: 
Mu habotu pa kali Mataogu, 
osolae vekoi Rau sari Mua kana pa kauru Nenemu,' gua se Devita. 

37 Telena Devita poza nia ‘Banara’ si Asa, ke vegugua meke boka na tutina tu Devita 

sa Karisito?” gua si Asa. 


Vina Balau te Zisu koasa Guguadi rina Tie Va Tumatumae koasa Tinarae te Mosese 
(Matiu 23:1-36; Luke 20:45-47) 

Ke avoso na qetu nia sa vinarigara lavata se Zisu. 38 Sipu korapa va tumatumae 
ni Sa si arini, si zama si Asa, “Mi balau ni sari na tie va tumatumae koasa Tinarae 
te Mosese pu hoke hiva pokopoko va gele, meke enene la pude ta zama va kamo, 
na tava lavata dia koari na vasina tana maketi, gua. 39 Meke hoke vizati rini sari 
na habohabotuana tadi na tie arilaedi pa korapa sinaqoqi, meke sari na vasina ta 
pamanaedi pa inevaņa. 40 Hoke hiko vagi rini sari na tinagotago tadi na naboko, 
meke hoke varavara va gele sisigiti pude ta dogoro dia, gua. Kaqu tava kilasa va 
kaleana sari tie gugua arini!” gua si Asa. 


Sa Vinariponi Tanisa Nabonaboko 
(Luke 21:1-4) 

41 Meke habotu tata pa vasina vekovekoana poata pa Zelepade se Zisu, meke 
kopukopu ni Sa sari na tie pu mae veko dia vinariponi. Meke soku ari na tie tagotagodi 
si veko poata sokudi. 42 Meke mae si keke naboko habahabahualana, meke vekoi sa 
si karua poata kopa hitekedi hite, sapu pada keke seniti laena. 43 Meke tioko va mae i 
Sa koa Sa sari Nana disaepeli, meke zama i Sa sarini, “Maqu tozi va hinokarani gamu 
sapu sa naboko habahabahualana hie, si veko va soku pa voivoina poata hola ni sari 
doduru pule. 44 Ura sari doduru si vekoi mo, sapu koa holadi pa dia tinagotago, ba 
sa naboko hie, si pa nana hinabahuala, si vala betoa sa sapu gua tagoa sa pude toa 
nia,” gua se Zisu. 

Sa Tinahuara Tanisa Zelepade 
(Matiu 24:1-2; Luke 21:5-6) 
1 Meke sipu korapa ene taloa se Zisu pa Zelepade, si zama la koa Sa si keke ri Nana 
disaepeli, “Titisa, dotu! Tolavaedi hola sari na patu meke sari na vetu!” gua si asa. 
2 Meke olana se Zisu, “Dogori goi sari doduru vetu nomadi sara? Sari doduru patu 
pu dogori goi hire, si lopu kote ta varihakei hola si arini, ba kaqu ta huarae beto,” 
gua si Asa. 


Sari na Tinasuna na Ninaqunaqu 
(Matiu 24:3-14; Luke 21:7-19) 
3 Meke sipu korapa habotu nana pa Toqere Olive se Zisu, meke dono karovo la gua 
pa Zelepade, si ene mae teledia koa Sa sari Pita, Zemisi, Zone meke e Aduru. 4 Meke 


* 12:36 Sam 110:1 

zama si arini, “Mu tozini gami, sapu totoso sa kote ta evana sa tinahuara sana? Meke 
nasa sa vina gilagila pana kagu ta evana sari doduru tinitona arini,” gua si arini. 

5 Meke zama la koa rini se Zisu, “Mi kopu, pude loke tie si turana va sea gamu. 
6 Soku tie si kote mae pa korapa pozaqu Rau, meke zama ‘Arau sa Karisito,' gua, meke 
kote turana va sea i sari soku tie. 7 Pana avoso ni gamu sari na vinaripera tata koa 
gamu, meke na inavosona sa vinaripera pa seu, si mi lopu matagutu. Sari na tinitona 
arini si kaqu ta evana; ba lopu asa sa vinabetona. 8 Kote varipera sari na butubutu 
meke sari na butubutu banara; meke kote ta evana sari na niu pa soku vasidi, meke 
sari na soņe kote kamo. Sari doduru ginugua hire, si gua tugo sa pinodalaena sa 
tinasigiti sapu va kamoa sa barikalege, totoso tata podo sa koburu. 

9 Mi koa va balau si gamu. Kote ta tuqe vagi si gamu meke la pa vinaripitui, meke 
kote komiti gamu rini pa sinaqoqi. Kote tava turu pa kenudia rina qavuna, na baņara 
pa pozaqu Rau si gamu, pude tozi vura nia koa rini sa Inavoso Leana.” 10 Sa Inavoso 
Leana si kaqu ta tarae kekenu pa doduru butubutu pa kasia popoa meke tiqe kote 
kamo sa rane mumudi. 11 Meke pana ta tuqe vagi si gamu meke ta turana la pa 
vinaripitui, si mi lopu balabala mamata na neneke va kenue nia sapu na sa si kote 
zama nia gamu, ba pana kamo sa totoso si mi zamani mo gua sapu ta poni nia gamu. 
Ura sari na zinama saripu kote zamani gamu si lopu tamugamu, ba kote mae guadi 
tu koasa Magomago Hope. 12 Sari na tamatasi si kaqu turana lani pa minate sari 
na tasidia pu va hinokara. Meke sari na tamadia si kaqu gua tugo koari na tudia, 
meke sari na tudia si kaqu vala ni sari na tiatamadia pa minate. 13 Pa ginuaqu Rau 
si kaqu ta kukitae si gamu koari doduru tie. Ba asa sapu koa va nabu, meke kamoa 
sa vinabetona, si kaqu ta harupu.” 


Sa Tinahuara sapu Kaleana Va Gorevura 
(Matiu 24:15-28; Luke 21:20-24) 

14 Meke kagu dogoria gamu sa ‘beku variva malederena sapu vata kamoa sa 
tinahuara nomana,’ pu kaqu tava turu koasa vasina sapu lopu garo pude koa ia.” 
(Gamu pu tiroa si hie, si mi tumae nia sa ginuana.) “Ego, arini pu korapa koa pa 
Ziudia, si madi govete la koari na togere vasina.” 15 Asa sapu koa pa batu vetu”, si 
mani tuturei gore taloa, ba mani lopu nuquru pa vetu pude va gagiri i sari nana 
likakalae.” 16 Asa sapu koa pa inuma, si mani lopu pule la vagi nana poko pa vetu. 
17 Kote na rane tinalotana nomadi si arini koari na barikaleqe pu ari tiadi, meke arini 
pu tago haha! 18 Mi tepa la koe Tamasa, pude lopu kagu ta evana sari na tinitona 
gua hire pa totoso ibu sisigiti. 19 Ura sa tinasuna koari na rane arini, si kote hola ni 
doduru pu ele ta evana podalae pa pinodalaena, totoso va podakia Tamasa sa kasia 
popoa, kamo kamahire, meke lopu kagu gua pule.” 20 Ba ele va papaki Tamasa sari 
na rane sara. Be lopu gua, si be kote puzulu sa popoa. Ba pa laedi ri Nana tie ta 
vizatadi pu ele vizati Sa, si kote va papaki Tamasa sari na rane sara. 

21 Meke be zama si keke tie koa gamu, ‘Dotu, hoi sa Karisito!” ba be ‘Isa si Asa! 
gua, si mi lopu va hinokaria. 22 Ura kote vura mae sari na Karisito kokohadi, meke na 
poropita kokohadi. Kote mae va vura dia vina gilagila, na vinariva magasa si arini, 
pude sekesekei ni sari na tie, kamo koari na tie ta vizatadi te Tamasa, sapu be boka 
si arini. 23 Mi koa va balau ni! Sina ele tozi va kenueni gamu tu Rau sari doduru 
tinitona, sipu lopu ele kamo sa totoso. 


Sa Minae Tanisa Tuna na Tie 

(Matiu 24:29-31; Luke 21:25-28) 

24 Ba koari na rane pa mudina sa tinasuna, 

si kote tava huporo sa rimata, 
meke lopu kote kalalasa sa sidara.” 

25 Kote hoga sari na pinopino pa manauru, 
meke kagu tava rizu pa dia sirana si arini.” 

26 Beto asa si kote ta dogoro maena sa Tuna na Tie pa korapadi ri na lei, somania na 
niniranira lavata, na ninedala.” 27 Meke kote garunu lani Sa sari na mateana koari 
ka made jiona sa popoa pepeso, pude varigara ni sari na tie ta vizatadi te Tamasa, 
koari na hopeke vasidi, koasa kasia popoa. 


Sa Vinanonoga Tanisa Huda Piqi 
(Matiu 24:32-35; Luke 21:29-33) 

28 Sa huda piqi si va tumatumaeni gamu si keke vina nonoga. Pana poraka vura 
mae, meke podalae liho sari lelanana, si gilania gamu sapu tata sa totoso manini. 
29 Kekenono gua tugo, sapu pana dogori gamu sari na tinasuna na vina gilagila arini, 
si kaqu gilania gamu sapu tata sa totoso, meke ele tata kamo mae mo sa Tuna na Tie. 
30 Maqu tozi va hinokarani gamu sapu sari doduru hire, si kaqu ta evaņa sipu lopu 
ele mate beto sari na tie pa sinage hie. 31 Kote murimuri palae sa Manauru meke na 
pepeso, ba sari na Qua zinama si kaqu koa hola ninae rane ka rane. 


Sa Rane meke sa Totoso si Lopu Ta gilana 
(Matiu 24:36-44) 

32 Loke tie si tumae nia sa rane asa babe sa totoso sapu kaqu pule mae ia sa Tuna. 
Ari na mateana pa manauru, meke sa Tuna, ba lopu tumae nia. Ba sa Tamana mo 
telena tumae nia.” 33 Mi va balau, mamu kopu, sina lopu tumae nia gamu pana kamo 
mae sa totoso. 34 Kote gua tugo sa palabatu sapu taluarae pa nana popoa, meke enene 
la pa seu. Hopeke va hia poni ni tinavete sa sari na nana nabulu, pude kopu ni rini. 
Meke tozi nia sa sa tie kopu pa sasada, pude ni aqa va kamoa pana pule mae si asa.” 
35 Gua ke mi kopu, sina lopu gilania gamu sa totoso sapu kote pule mae ia sa palabatu 
pu ari nana vetu. Be pana veluvelu si asa, babe pana boni, pana vaqavaqasa, babe 
pa totoso ele gasa sa rimata. 36 Be guana mae va hodaka si Asa, si mani lopu dogoro 
gamu Sa puta mia. 37 Gua sapu zama nia Rau koa gamu, si tozia tugo Rau koari 
doduru: Mi kopu!” gua si Asa. 


14 


Hata ia Rini sa Sirana pude Va Matea se Zisu 
(Matiu 26:1-5; Luke 22:1-2; Zone 11:45-53) 

1 Sipu karua rane si koa meke kamo sa Inevana Pasova’, meke sa Inevana Bereti 
Loke Isitina”, si hata ia rina nati hiama, meke rina tie va tumatumae koasa Tinarae 
te Mosese si keke sirana pude tuge golomo vagia gana se Zisu, pude va matea, gua.” 
2 Vari zamai si arini, “Mada lopu tuqe vagia si Asa pa totoso Inevaņa Pasova, sina 
meke gua mada varipera ni sari na tie,” gua si arini. 


Ta Lumue Oela Humana Lea se Zisu pa Betani 
(Matiu 26:6-13; Zone 12:1-8) 

3 Meke sipu koa pa Betani se Zisu, pa vetu te Saimone, sa tie sapu raza ia na minoho 
popogu visoroihe si mae si keke barikalege totoso korapa henahena rini. Palekia sa 
si keke vovoina lumu sapu ta tavetae patu“ tolavaena na arilaena, sinia na oela nadi 
viana sapu humana lea meke sage hola hinoluna. Porakia sa si asa, meke zoropo nia 
sa pa batuna Zisu.” 4 Meke bugoro si kaiga tie vasina, meke vari zamai si arini, “Lopu 
leana si pude tavete hoboro gunia asa sa oela humana lea. 3 Boka ta holuholue si asa 
pude vagi nia poata nomana, hola nia neta gogoto poata siliva” pude poni sari pu 
habahuala!” gua. Meke gegesia rini sa barikaleqe. 

6 Ba zama se Zisu, “Vekoa tu! Pude vegua ke va tasuna ia gamu? Keke tinavete leana 
si tavete Nau sa hie. 7 Sari na tie habahualadi si kote koa koa gamu doduru totoso, 
meke be hiva gamu, si kote boka toka ni mo gamu. Ba Arau si lopu kote koa hola 
seunae koa gamu.” 8 Sa barikaleqe hie si tavetia sa, gua sapu bokaia sa. Zoropo nia 
oela humana lea sa sa tiniqu, pude va nama kenue nia sa tina pomunaegu. 7 Magu 
tozi va hinokarani gamu, sapu be pavei si ta tarae sa Inavoso Leana pa doduruna sa 
kasia popoa, si kaqu ta vivinei tugo gua sapu evania sa barikaleqe hie koa Rau, pude 
na vina balabalana sa nana tinavete hie,” gua si Asa. 


Va Egoa Ziudasi pude Vata Qora nia se Zisu 
(Matiu 26:14-16; Luke 22:3-6) 

10 Meke taluarae se Ziudasi, keke ri ka manege rua disaepeli, la koari nati hiama 
pude vata qora nia se Zisu koa rini, gua. 11 Meke totoso avosia rini sa nana zinama, 
si qetu hola si arini, meke va tatara nia rini pude ponia poata si asa, gua. Ke podalae 
hata ia Ziudasi si keke lolomo leana pude vata qorae nia koa rini se Zisu, gua. 


Sa Hinenahena Pasova te Zisu meke sari Nana Disaepeli 
(Matiu 26:17-25; Luke 22:7-14,21-23; Zone 13:21-30) 

12 Koasa rane kekenu tanisa Inevana Bereti Loke Isitina, totoso tava mate sari na 
lami tanisa hinenahena Pasova, si nanasia ri Nana disaepeli si Asa, “Pavei si hiva nia 
Goi pude la va namanama ponigo gami sa hinenahena tanisa Pasova?” gua si arini. 

13 Ke garuni Zisu si karua Nana disaepeli, meke tozi ni Sa, “Mi la pa vasileana 
Zerusalema, meke kote tutuvia gamu si keke tie sapu korapa palekia nana si keke 
vovoina kolo. Mi lulia si asa, 14 osolae kamoa sa vetu sapu nuquria sa. Mi tozi nia sa 
tie pu ari nana vetu, ‘Zama sa Titisa: Avei sa lose vasina kote hena ia Rau, meke rina 
Qua disaepeli sa hinenahena Pasova?’ Mi gua. 15 Meke kote va dogoroni gamu sa si 
keke lose nomana panaulu, sapu ele tava nama vekona. Va namanama ia gamu sa 
nada hinenahena vasina,” gua si Asa. 

16 Taluarae la sari karua disaepeli koasa vasileana lavata, meke dogori rini sari 
doduru, gua puta tugo sapu tozi ni Zisu koarini, meke va namanama vekoa rini sa 
hinenahena Pasova. 

17 Totoso veluvelu sa popoa, si kamo la vasina se Zisu meke sari ka manege rua 


Nana disaepeli. 18 Sipu korapa henahena rini, si zama se Zisu, “Tozi va hinokarani 
gamu Rau, sapu keke koa gamu pu korapa henahena turanau, si kote vata qora Nau 
si Arau,” gua si Asa.” 

19 Ke talotaņa sari na disaepeli meke podalae nanasa ekeke la ia rini si Asa, “Vea 


arau sia?” 
20 Meke olaņa se Zisu, “Keke mo koa gamu ka manege rua, sapu korapa somana 


pona ia sa gana bereti koa Rau koasa baolo. 21 Sa Tuna na Tie si kaqu tava mate, 

gua sapu tozia sa Kinubekubere Hope, ba mani talotana gana sa tie pu vata gorana 
si Asa. Leana hola be lopu ta podo sa tie sana.” 


Podalae nia Zisu sa Ginani Hope pa Hinenahena Pasova 
(Matiu 26:26-30; Luke 22:14-20; 1 Koriniti 11:23-25) 

22 Meke sipu korapa henahena rini, si vagia Zisu si keke bereti“, meke mana nia, 
meke videvidea Sa, meke poni Sa koari Nana disaepeli meke zama guahe: “Hie tugo 
sa Tiniqu, mi vagia mamu hena ia,” gua si Asa. 

23 Beto asa, si vagia Sa sa kapa vaeni, meke zama leana nia Sa koe Tamasa, meke 
vala Sa koa rini, meke napoa ri doduru. 24 Meke zama si Asa koa rini, “Hie sa eharagu, 
sapu zoloro pude na vinulasa tadi sokudi, meke sapu tokoro va nabuna sa vinariva 
egoi te Tamasa.” 25 Magu tozi va hinokarani gamu Rau, sapu lopu kaqu napo pulea 
Rau sa vaeni hie, osolae kamo sa ranena sapu kaqu napoa Rau sa vaeni vaqura pa 
Binanara te Tamasa.” 

26 Beto, si kera nia rini si keke kinera, meke topue vura la si arini pa Toqere Olive. 


Tozi Va Kenue nia Zisu sa Inoso te Pita 
(Matiu 26:31-35; Luke 22:31-34; Zone 13:36-38) 
27 Meke zama se Zisu koa rini, “Kote govete veko pani Au gamu doduru si Arau, 
sina zama sa Kinubekubere Hope: 
‘Kote sekea Tamasa sa Sepati, 
meke kote ta hurakatae sari doduru sipi, gua.” 
28 Ba pa mudina sa Qua tinuru pule pa minate, si kote la va kenue koa gamu pa Qaleli 
si Rau,” gua si Asa.” 

29 Ba zama se Pita, “Be govete beto sari doduru hire, ba arau si namu lopu kaqu 
luara hokarigo,” gua si asa. 

30 Meke zama la ia Zisu se Pita, “Maqu tozi va hinokara nigo, sipu lopu ele kabo 
vina rua totoso sa kokorako kohite boni, si kote oso Nau goi si Rau ka neta totoso,” 
gua si Asa. 

31 Ba toke sisigitia Pita si Asa, “Be mate turanigo rau, ba lopu kaqu hite osonigo 
rau!” gua si asa. Meke zama beto gua tugo asa sari doduru disaepeli. 


Varavara se Zisu pa Qetisemani 
(Matiu 26:36-46; Luke 22:39-46) 

32 La si arini pa keke vasina pozana Qetisemani, meke zama se Zisu koari Nana 
disaepeli, “Habotu tani gamu, maqu la varavara si Rau.” 33 Meke turani Sa sari Pita, 
Zemisi, e Zone; meke podalae talotana sisigiti, na balabala mamata si Asa. 34 Meke 
zama si Asa koarini, “Sa magomagogu si sinia na tinalotana nomana hola ke tata 
mate nia Rau. Koa tani, mamu kopu na varavara,” gua si Asa. 

35 Meke ene va seu hite la si Asa, meke hoqa eko oporapaha pa pepeso, meke 
varavara tepa ia Sa sapu be boka, si mani tava rizu koa Sa sa totoso tinasigiti hie, 
gua. 36 Meke zama si Asa, “Tamaqu, loketona si tasuna koa Goi. Mamu va rizu taloa 
ia sa kapa tinasigiti hie koa Rau, ba lopu Qua hiniva, ba lalae Mua hiniva tu Goi,” gua 


si Asa. 
37 Meke pule la koari ka neta disaepeli si Asa, meke dogori Sa korapa putadi, ke 


zama la si Asa koe Pita, “Saimone, puta si goi? Vegua, lopu boka kopu na varavara 
turanau goi si Rau pa keke aoa? 38 Mi kopu na varavara, pude mi lopu hoqa pa 
tinoketoke. Sa magomago si hiva, ba malohoro sa tini,” gua si Asa. 

39 Meke keke totoso pule si la si Asa, meke varavara pule kekenono gua tugo totoso 
kekenu. 4 Beto asa si pule mae pule koari ka neta Nana disaepeli si Asa, meke dogori 

Sa korapa putadi, sina edi puta hola si arini, meke lopu gilania rini sapu na sa si kote 
zama la nia koa Sa. 

41 Meke sipu pule mae Sa pa vina neta totoso, si zama la si Asa koa rini, “Lopu 
nazulu gamu tu puta si gamu? Leana, ele pada mo! Sa totoso si ele kamo pude kagu 
ta vala pa limadi rina tie kaleadi sa Tuna na Tie. 42 Dotu, ele kamo mo hie sa tie pu 
vata qoraqu Rau! Aria, turu mada la tutuvia,” gua se Zisu. 


Sa Tinuqe Vagina e Zisu 
(Matiu 26:47-56; Luke 22:47-53; Zone 18:3-12) 

43 Sipu korapa zama se Zisu, si mae kamo mo se Ziudasi sapu keke ri ka manege 
rua disaepeli. Garunu luli ni rina nati hiama, na tie va tumatumae koasa Tinarae te 
Mosese, meke sari na koimata tadi na tie Ziu koa sa si keke puku minate varipera. 
Paleke dia vedara na huda sekesekeana si arini. 44 Keke vina gilagila si ele tozi veko 
ni e Ziudasi sa tie qoraqora koa rini, “Sa tie sapu kote la ahoa rau, si Asa tugo sa tie 
sapu hiva nia gamu. Mae tuqe vagia, mamu turana taloa nia,” gua si asa. 

45 Meke sipu kamo mae tugo se Ziudasi, si ene tonoto la koe Zisu si asa, meke zama, 
“Titisa,” meke tiqe ahoa sa si Asa. 46 Meke mae vagia rini se Zisu, meke tuqe va nabua. 
47 Ba keke ri kasa disaepeli pu turu vasina, si saputu vagia sa sa nana magu, meke 
seke tarasa pania sa si keke kali talinana sa pinausu tanisa nati hiama kenukenue. 
48 Meke tiqe zama la koa rini se Zisu, “Na tie hikohiko na variva mate si Rau, ke 
paleke Nau vedara na huda sekesekeana tu gamu pude mae vagi Au? 49 Doduru rane 
si koa variva tumatumae turana gamu Rau pa Zelepade, ba lopu tuqe vagi Au gamu. 
Ba sina kaqu tava gorevura sa Kinubekubere Hope,” gua si Asa.” 

50 Meke govete veko pania ri doduru disaepeli si Asa. 

51 Ba keke tie vaqura sapu hade nia si keke poko lineni mo si luli koe Zisu, meke 
hiva tuqe vagia rini si asa. 52 Ba sipu tuqea rini sa nana poko, si luara pania sa, meke 
govete taloa nana dododohona. 


Ta Turana La se Zisu koa sa Puku Tie Varipitui tadi na Tie Ziu se Zisu 
(Matiu 26:57-68; Luke 22:54-55,63-71; Zone 18:13-14,19-24) 

53 Meke turana la nia rini pa vetu tanisa nati hiama kenukenue se Zisu, vasina pu 
korapa koa varigara sari doduru nati hiama, na koimata tadi na tie Ziu, meke sari na 
tie va tumatumae koasa Tinarae te Mosese. 54 Ba se Pita si lululi mudi mae pa seu, 
meke nuguru la koasa pavasa pa sadana sa vetu tanisa nati hiama. Vasina si habotu 
somanae koari na tie kopu si asa, meke maliha nana pa nika. 

55 Ego, podekia rina nati hiama, meke sari doduru tie pa korapa puku tie varipitui 
tadi na tie Ziu pude hata vura ni si kaiqa vina sosode, pude boka zutua meke va 
matea gana se Zisu gua, ba lopu boka si arini. 56 Soku tugo tie si zutua se Zisu koari 
na dia kinohakoha, ba lopu varinonoi sari na dia vivinei. 

57 Meke tiqe turu sari kaiqa tie, meke zutu kokoha ia rini se Zisu. Zama si arini, 
58 “Avoso sotia gami sapu zama guahe si Asa: ‘Kote huaria Rau sa Zelepade hie sapu 
kuria rina tie, meke koari ka neta rane, kote kuria Rau si keke sapu lopu ta kurina 
pa tie,” gua.” 59 Gua asa, ba lopu vari kekenonoi tugo si arini. 

60 Meke turu pa kenudia ri doduru sa nati hiama kenukenue, meke nanasia sa se 
Zisu, “Vegua, lopu kote olania tu Goi gua sapu zutu nigo rini?” gua si asa. 

61 Ba lopu kulu meke lopu zama nia keketona se Zisu. Ke nanasa pulea sa nati 
hiama kenukenue si Asa, “Agoi tugo sa Karisito, sa Tuna sa Tamasa ta manaena?” 
gua si asa. 

62 Meke olana se Zisu, “Uve, Arau tugo! Meke kote dogoria gamu habotu sa Tuna na 
Tie pa kali mataona sa Tamasa pu tagoi sari doduru niniranira, meke kote dogoria 
gamu pulena mae pa korapadi ri na lei pa manauru si Asa!” gua si Asa.” 

63 Meke daku rikatia sa nati hiama kenukenue sa nana poko meke zama, “Lopu 
hiva ni pule gita si kaiga tie va sosode! $4 Ele avosia mo gamu sapu va tamatamasae 
pule nia si Asa. Ke nasa sa mia binalabala?” Meke va egoa ri doduru sapu ele sea 
mo si Asa, ke garona tugo pude tava mate, gua.” 

65 Meke podalae loroa ri kaiga se Zisu, meke pusi nia poko rini isumatana. Meke 
sekea tugo rini si Asa, meke zama, “Mu korokorotae sapu esei si korapa seke igo,” 
gua si arini. Meke hena vagia rina tie kopu pa Zelepade si Asa, meke poharia. 


Osonia Pita se Zisu 
(Matiu 26:69-75; Luke 22:56-62; Zone 18:15-18,25-27) 

66 Sipu korapa koa nana panapeka pa korapana sa pavasa pa sadana sa vetu se Pita, 
si ene tata la si keke nabulu vineki tanisa nati hiama kenukenue. 67 Totoso dogoria 
sa se Pita korapa malihana, si dono totoa sa si asa, meke zama, “Agoi tugo si keke 
sapu hoke luli koe Zisu sa tie Nazareti,” gua si asa. 

68 Ba oso si asa, “Lopu hite gilania rau sapu gua zama nia goi sana,” gua si asa. 
Meke sipu ene vura la koasa lolomo ene vura pa sadana sa vasina varipituina si asa, 


si kabo mo sa kokorako. o Za , 
69 Dogoro pulea sa nabulu vineki si asa, meke zama la koa rini pu turu tata si asa, 


“Asa tugo si keke sapu luli koe Zisu!” gua. 

70 Ba oso pule tugo se Pita. Lopu seunae sapu gua asa, si zutu pulea pule ri kasa 
sapu koa tata vasina si asa, “Namu agoi hokahokara mo si keke pu lululi koa Sa, sina 
tie Qaleli tugo si agoi,” gua si arini. 

71 Ba zama se Pita, “Zama tokotokoro si rau pa hinokara! Be kokoha si rau, si mani 
va kilasau sa Tamasa. Namu lopu hite gilana hokaria rau sa tie sapu zama nia gamu!” 
gua si asa. 

72 Pa totoso tugo asa, si kabo vina rua mo sa kokorako, ke tiqe balabala ia Pita sapu 
gua zama nia Zisu koasa, “Sipu lopu ele kabo vina rua sa kokorako, si kote oso Nau 
goi si Rau ka neta totoso,” gua. Ke kabo nusunusurae gana si asa. 


15 
Ta Turana La Koe Paelati se Zisu 
(Matiu 27:1-2,11-14; Luke 23:1-5; Zone 18:28-38) 

1 Pana munumunu hokara si tuturei vivinei sari na nati hiama koari na koimata 
tadi na tie Ziu, meke koari na tie va tumatumae koasa Tinarae te Mosese, meke koari 
doduru pule pu koa pa puku tie varipitui tadi na tie Ziu, pude di vizatia sa siraņa 
gua pude va matea se Zisu. Pusi rini sari na limana, meke turana la nia rini si Asa 
koe Paelati. 2? Meke sipu kamo rini vasina si nanasia Paelati se Zisu, “Vea Agoi tugo 
sa Banara tadi na tie Ziu?” 

Meke olana si Asa, “Uve, gua tugo sapu zama nia goi sana,” gua si Asa. 

3 Meke soku ginugua kaleadi si zutu nia rina nati hiama se Zisu. 4 Ke nanasa pulea 
Paelati si Asa, “Na vegua ke lopu hite olana tu si Goi? Avoso latu koari doduru dia 
tinazutumu Goi!” gua si asa. 

5 Ba korona kulu se Zisu, ke magasa hola nana se Paelati. 


Sa Vinizata pude Va Matea se Zisu 
(Matiu 27:15-26; Luke 23:13-25; Zone 18:39 kamo hinia 19:16) 
6 Meke sa hahanana te Paelati pa totoso Pasova, si pude rupahia si keke tie ta pusina 
pu ta tepa koari na tie pa totoso asa. 7 Keke tie, e Barabasi pozana, si ta pusi turanae 

koarini pu raza ia sa ginavuna Roma. Koasa vinaripera si va mate tie tugo si asa. 
8 Meke sipu varigara sa kobi tinoni si podalae tepa ia rini se Paelati pude va malumu 
nia koa rini sapu gua hoke tavetia sa. 9 Meke nanasa la i Paelati si arini, “Hiva nia 
gamu si pude vata rupaha vatua koa gamu sa Banara tadi na Ziu?” gua si asa. 1° Sina 
gilania nana Paelati sapu na konokono nia mo rina nati hiama se Zisu, ke luara la 


nia rini koa sa. , a l aa , , 
11 Ba sovuti rina nati hiama sari na kobi tinoni, pude mani vata rupaha la nia 


Paelati koa rini se Barabasi, ba lopu se Zisu, gua. 12 Meke zama pule la koasa kobi 
tinoni se Paelati, “Ke sa kaqu tavete nia rau se Zisu, sapu poza nia Banara tadi na tie 
Ziu gamu?” gua si asa. 

13 Meke velavela si arini, “Va matea pa korosi!” gua si arini. 

14 Ba nanasa pulei tugo Paelati sarini, “Na sinea sa si tavetia Sa?” 

Ba velavela va sisigitae si arini, “Va matea pa korosi!” gua si arini. 

15 Sina hiva va qetua Paelati sa kobi tinoni, ke vata rupaha la nia sa koarini se 
Barabasi. Ba tozi ni sa sari na solodia pude seke nia hilihiliburuana se Zisu, meke 
tiqe luara vala nia sa koa rini si Asa pude di la va matea pa korosi, gua. 


Nonovalia rina Solodia se Zisu 
(Matiu 27:27-31; Zone 19:2-3) 

16 Meke turana nuquru la nia rina solodia se Zisu, koasa pavasa pa vetu qavuna, 
meke tioko varigara beto mae ni rini sari na solodia. 17 Meke va sage nia poko pepolo 
tana banara rini si Asa, meke tavetia rini si keke piribatu rakirakihi guana toropae 
banara, meke va hakea rini pa batuna. 18 Meke va lavalavata kokoha ia rini si Asa 
meke zama: “Mani toa va gelenae sa Banara tadi na tie Ziu!” gua. 19 Meke seke nia 
kolu rini batuna, meke loroa, na kokotunu meke todono nia rini si Asa. 20 Sipu beto 
nonovala gunia rini si Asa, si va gorea rini sa poko pepolo, meke va sage pule ni rini 
sari Nana poko soti, meke tiqe turana vura nia rini, pude la va matea pa korosi. 


Tava Mate pa Korosi se Zisu 
(Matiu 27:32-44; Luke 23:26-43; Zone 19:17-27) 

21 Koasa dia inene la si tutuvia rini si keke tie Saerini, pozana si e Saimone, na 
tamadia ri Alekezada e Rupasi, na tige nuquru maena mo pa Zerusalema si asa. 
Tuqe vagia rina solodia si asa, meke va paleke nia rini sa korosi te Zisu.” 22 Meke 
turana la nia rini se Zisu pa keke vasina pozana Oologota, ginuana asa si na vasina 
batu tomate.” 23 Vasina si hiva poni nia rini sa vaeni sapu ta henie oto, pozana 
moa,” ba korona napoa Zisu si asa. 2425 Meke poka nia rini pa korosi si Asa, pa sia 
koloko munumunu, meke mudumudukeda ni rini sari Nana poko pude dogoria esei 
kote vagi.” 26 Ta kubere guahe sa tinazutuna Sa: “SA BANARA TADINA TIE ZIU,” 
gua. 27 Meke karua tie hikohiko si somana ta poka turaņae koe Zisu pa hopeke dia 
korosi, keke pa kali mataona, meke keke pa kali gedena. 28 [Ke tava gorevura sa 
Kinubekubere Hope sapu guahe: “Ta nae turanae koari na tie kaleadi si Asa,” gua.J” 

29 Sari na tie pu ene hola si va qenoqeno batu, meke pesipesia rini se Zisu, “Ke 
isana, si Agoi sapu kote huaria sa Zelepade, meke kuri pulea pa ka neta rane, gua!” 
30 Ego, mamu harupu pulenigo, mu gore mae pa korosi kamahire!” gua si arini. 

31 Sari na nati hiama, meke sari na tie va tumatumae koasa Tinarae te Mosese, ba 
zama nonovala kekenono gunia tugo rini asa se Zisu, meke vari zamai guahe teledia, 
“Votiki tie si harupi Sa, ba lopu boka harupu pule nia telena! 32 Ego, be sa Karisito, 

sa Banara tadi na tie Izireli si Asa, si mani gore mae kamahire pa korosi, pude mada 
dogoria meke va hinokaria!” gua si arini. Sari karua pu somana ta poka pa korosi 
ba zama nonovala la gua tugo koe Zisu. 


Sa Minate te Zisu 
(Matiu 27:45-56; Luke 23:44-49; Zone 19:28-30) 

33 Sipu kamo sa korapa rane, si huporo sa doduru popoa, padana ka neta aoa. 
34 Sipu kamo sa neta koloko si velavela se Zisu, “Iloi, Iloi, lema sabakatani?” Sa 
ginuana sa si guahe: “Qua Tamasa, Qua Tamasa, na vegua ke veko pani Au tu Goi?” 

x 
gua. 

35 Totoso avosia ri kaiqa pu tuturu tata, si zama si arini, “Avoso la, korapa tiokia 
Sa se Ilaiza!” gua. 36 Meke hagala la nia keke ri kasa si keke puha, meke pona va 
bobosia sa pa vaeni pasana, meke va sotoa sa pa keke kolu, meke huhuku sage la nia 
sa koe Zisu, pude va napo nia, gua. Beto meke zama si asa, “Aqa paki! Mada dogoria, 
hokara kote mae va gorea Ilaiza Sia pa korosi,” gua si asa.” 

37 Meke velavela va ululae se Zisu, meke luaria Sa sa sinino. 

38 Meke ta rikata rua gana sa poko gobana sa Lose Hopena pa korapana sa Zelepade 
pa Zerusalema, podalae panauluna, meke kamo pa hubina.” 39 Meke sipu dogoria sa 
palabatu tadi na solodia pu korapa turu pa kenuna sa korosi, sari doduru gua pu ta 
evana koasa minate te Zisu, si zama si asa, “Hinokara, na Tuna tugo Tamasa sa Tie 
hie,” gua si asa. 

40 Kaiqa barikalege si korapa koa vasina pa seu, meke donodono la. Koa somanae 
dia koa rini vasina sarini hire: e Mere pa vasileana Magidala, e Salome, meke Mere 
sa tinadia ri Zemisi sapu mudina meke e Zosepa.” 41 Lulidi mae koe Zisu pa Oaleli si 
arini pude toka nia si Asa, meke soku pule barikaleqe si koadia vasina, saripu lulidi 
koa Sa, sipu sage mae pa Zerusalema si Asa. 


Ta Veko pa Lovu sa Tinina Zisu 
(Matiu 27:57-61; Luke 23:50-56; Zone 19:38-42) 

42 Na Rane Va Namanama bisa sa rane asa, sapu sa rane vugo si sa rane Sabati. 
Ke sipu tata lodu sa rimata, 43 si sage va mataqara la se Zosepa, tie pa Arimatia, 
koe Paelati meke tepa vagia sa sa tinina e Zisu. Na somanana koasa Sanihiderini, sa 
puku tie varipitui tadi na tie Ziu, meke asa ba somana aqa nia tugo sa minae tanisa 
Binanara te Tamasa. 44 Magasa se Paelati totoso avoso nia sa sapu ele mate tu se Zisu. 
Ke tiokia sa sa palabatu tadi na solodia, meke nanasia sa, sapu be ele mate hinokara 
tu se Zisu, gua. 45 Totoso gilana valeania sa koasa palabatu tadi na solodia, sapu ele 
mate tu se Zisu, si va malumu la nia sa koe Zosepa sa tinina. 46 Holua Zosepa si keke 
poko keoro lineni. Va gore vagia sa sa tinina e Zisu, meke hade nia koasa poko keoro, 
meke la vekoa sa pa korapa lovu sapu ta horena pa kali toqere. Beto asa si topili tuku 
la nia sa si keke patu nomana pa sasadana sa lovu. 47 Mere pa vasileana Magidala, 
meke Mere sa tinana Zosepa, si koadia, meke dogoria dia sa vasina pu ta veko sa 
tinina e Zisu. 


16 
Sa Tinuru Pule te Zisu 
(Matiu 28:1-8; Luke 24:1-12; Zone 20:1-10) 

1 Sipu hola sa rane Sabati, si la holu oela humana lea sari Mere sapu sa barikaleqe 
Magidala, meke e Mere sa tinana Zemisi, meke e Salome, pude nuzapa nia pa tinana 
Zisu, gua. 2 Pana munumunu hokara pa rane Sade, sipu tiqe gasa vaqura sa rimata, 
si topue la pa lovu si arini. 3 Meke vari nanasi teledia si arini, “Esei kote topili poni 


* 15:34 Sam 22:1 * 15:36 Sam 69:21 ” 15:38 Ekd 26:31-33 * 15:40 Lk 8:2-3 


MAKA 16:4 1439 MAKA 16:20 


gita sa patu pa sasadana sa lovu?” gua. “Ba sipu dono la dia gua si sa patu, sapu 
nomana hola, si ele ta topili palae tu. > Ke nuguru la pa korapa lovu si arini, meke 
dogoria rini vasina si keke tie vagura”, korapa habotu nana pa kali matao, na poko 
keoro gele doduru si asa, ke matagutu hola si arini. 

6 Zama sa tie, “Mi lopu matagutu na magasa si gamu! Gilania gua rau sapu korapa 
hata ia gamu se Zisu sa tie Nazareti, sapu tava mate pa korosi. Lopu koa tani si Asa; 
ele turu pule tu! Dotu sa vasina sapu veko nia rini si Asa. 7 Mila kamahire mamu 
tozini sari Nana disaepeli, meke koe Pita tugo sa inavoso hie: 'Korapa la va kenue 
koa gamu pa Qaleli si Asa. Vasina tu kaqu la dogoria gamu si Asa, gua puta tugo sapu 
ele tozini gamu Sa,” gua si Asa.” 

8 Ke vura si arini, meke govete luaria rini sa lovu. Matagutu na magasa dia, ke lopu 
hite vivinei koa ke tie si arini. 


[Sari na kinubekubere koadi sapu gotogotodi si lopu koa sari na vesi pa Maka 16:9- 
20.] 


KEKE VINAHOKOTO KOANA KOASA QOSIPELI 


Vata dogoro Koe Mere sa Barikaleqe Magidala se Zisu 
(Matiu 28:9-10; Zone 20:11-18) 

9 [Pa mudina sa tinuru pule te Zisu pa minate pana munumunu hokara pa rane 
Sade, si la vata dogoro kekenu si Asa koe Mere, sapu sa barikaleqe Magidala. Koasa 
si hipuru pani Zisu sari si ka zuapa tomate. 10 Ke la tozi ni sa sarini pu lulidi koe Zisu, 
meke pu korapa kabo na talotana. 11 Totoso avoso nia rini sapu ele turu pule se Zisu, 
meke ele dogoria tu sa, gua, si lopu va hinokaria rini si asa. 


Vura se Zisu Koari Karua Disaepeli 
(Luke 24:13-35) 
12 Meke sipu ele hola sapu gua asa, si vura votivotikaena se Zisu koari karua 
disaepeli koasa dia inene la pa keke popoa. 13 Ke pule sari kara, meke la tozi ni 
ri sari doduru disaepeli pule, ba lopu va hinokari tugo rini sari kara. 


Vata Dogoro Koari ka Manege Eke se Zisu 
(Matiu 28:16-20; Luke 24:36-49; Zone 20:19-23; Tinavete 1:6-8) 

14 Mumudi si vura la koari ka manege eke disaepeli se Zisu, totoso korapa henahena 
si arini. Meke norei Sa, sina loke dia rinanerane si arini, meke korodia va hinokari 
rini, sarini pu dogoria mudina sapu turu pule si Asa, gua. 15 Meke zama la koa rini 
si Asa, “La gamu pa ninae vasina pa kasia popoa, mamu tarae nia sa Inavoso Leana 
koari doduru tie.” 16 Asa sapu va hinokara meke ta papitaiso, si kote ta harupu, ba 
asa sapu lopu va hinokara, si kote tava kilasa pa Heli. 17 Kaqu ta vala koa rini pu va 
hinokara sa niniranira pude tavete tinavete variva magasadi gua hire: Kote hipuru 
palae tomate kaleadi si arini pa korapa pozaqu Rau, kote zama pa votivotiki vinekala 
si arini. 18 Be tanini noki, babe napoa rini sapu variva mate, ba lopu kote kaleana nia 
rini, kote opo ni limadi rini sari na tie mohodi, meke kote magogoso dia,” gua si Asa. 


Ta hena Sage La pa Manauru se Zisu 
(Luke 24:50-53; Tinavete 1:9-11) 

19 Meke sipu beto zama koarini se Zisu sa Banara, si ta hena sage la pa Manauru si 
Asa, meke habotu” pa kali mataona sa Tamasa.“ 20 Meke la tarae pa ninae vasina sari 
na disaepeli, meke somana tavetavete turani sa Banara meke va sosodei sari Nana 
zinama koari na tinavete variva magasadi sapu evani rini.] 

SA OOSIPELI TE ZISU KARISITO SAPU KUBERIA 
LUKE 
Sa Vinabakala 


Sa Oosipeli sapu kuberia e Luke, si tozia sapu e Zisu tugo sa Hinarupu sapu ele tava 
tatarana pude tadi na tie Izireli, meke tadi doduru tie pa kasia popoa. 

Tozia tugo Luke pa nana kinubekubere sapu ele ta tioko koasa Magomagona sa 
Tamasa se Zisu, pude tarae nia sa Inavoso Leana koari na habahuala. Meke sa 
Inavoso Leana hie si balabala sisigiti sari doduru tie pa kasia popoa, koari hopeke 
dia minalana na tinasuna. 

Sa “ginetugetu” si keke nati zinama pa Oosipeli te Luke. Ta dogoro sisigiti si hie 
koari na hinia kekenu tanisa Oosipeli hie, vasina ta tozi sa minae, na pinodo te Zisu, 
meke pa vinabetona si ta tozi sa totoso pu ta hena sage pule pa Manauru se Zisu. 

Sa vivineina sa tinogolo na vina enena la sa vina hinokarana e Karisito, si tozia 
tugo e Luke pa buka Tinavete Tadi na Apositolo. 

Koari na pinagapagahana sa Oosipeli te Luke hie si boka dogoria gita sapu pa 
pinagaha vina rua meke vina onomo, si koa dia sari kaiga tinitona sapu telena mo 
sa Oosipeli te Luke si tozi. 

Kekenono sa kinera tadi na mateana, sa inene la tadi na Sepati koasa Haha Zisu, sa 
kinoa te Zisu pa Zelepade, sa vivineina sa tie Sameria leana, meke sa koburu muliunu. 

Pa korapana la sa Qosipeli hie, si ta tozi va ninira sa ginuana sa vinaravara, sa 
Magomago Hope, sa tinavete varitokae tadi na barikalege koasa ninabulu te Zisu, 
meke sa tinaleosae te Tamasa koari na sinea tana tie. 

Sari na Nati Pinagapagahana sa Buka Hie 
Sa pinodalaena sa Qosipeli. Hinia 1:1-4 
Totoso podo meke kobukoburudi sari Zone Papitaiso, e Zisu. Hinia 1:5 kamo hinia 
2:52 

Ninabulu te Zone Papitaiso. Hinia 3:1-20 

Sa pinapitaiso meke sa totoso ta toketoke se Zisu. Hinia 3:21 kamo hinia 4:13 

Sa ninabulu te Zisu pa Oaleli. Hinia 4:14 kamo hinia 9:50 

Beto pa Oaleli meke la pa Zerusalema se Zisu. Hinia 9:51 kamo hinia 19:27 

Sa Nana totoso mumudi e Zisu pa Zerusalema meke koari na vasidi pu tata vasina. 

Hinia 19:28 kamo hinia 23:56 
Sa tinuru pule te Zisu pa minate, sari na totoso ta dogoro pule, meke sa Nana sinage 
pule pa Manauru. Hinia 24:1-53 


Sari Zinama Tuketukele 

1 Soku tie si ele podekia, pude vagi varigara ni sari na vivineidi rina tinitona pu ele 
ta evana pa vari korapada gita, koari na rane la hiroi. 2 Ele kuberi rini sari vivinei, 
gua pu totozini gami arini pu ele dogoro soti matadi podalae pa podalaena, meke ele 
tarae nia tugo rini sa inavoso te Tamasa asa. 3 Gua asa, ke leana tugo pude kubere 
atu ni rau koa goi Tiopilasi pu ta pamanaemu, sari na vinari lulidi rina ginugua 
hire; sina ele viliti valeani, na va sosode valeani rau sari doduru vivinei, podalae 
pa pinodalaena meke kamo pa rane ninoroi. 4 Gua pude mu tumae nia sa hinokara 
koari doduru vina tumatumae sapu ele ta poni ni goi. 


Ta Tozi Va kenue sa Pinodo te Zone Papitaiso 
5 Pa totosona pu koa banara se Herodi“ koasa pinaqaha popoa pa Ziudia, si koa nana 
vasina si keke hiama, pozana e Zakaraea, pa puku hiama te Abaeza. Se Lizabeti, sa 

nana barikalege, ba gore mae tugo pa keke tututi hiama sapu koe Eroni.” $ Na tie 
tonoto sari kara pa kenuna sa Tamasa, meke luli valeani ri kara sari doduru tinarae, 
na ginarunu te Tamasa. 7 Ba loke tudia sari kara, sina tige se Lizabeti, meke ele 
barogoso na kalege tugo sari kara. 

8 Ego, keke rane si kamo sa totoso tavetavete tanisa puku hiama sapu somana nia e 
Zakaraea pa Zelepade, meke korapa taveti sa sari na nana tinavete hiama pa kenuna 
sa Tamasa. ? Lulia rini sa hahanana tadi na hiama, ke mudumudukeda si arini, meke 
ta vizata se Zakaraea pude nuguru la pa korapa lose hopena tanisa Banara meke 
tavetia sa vina ugugu ruqa humana lea pa hope’. 10 Meke sipu kamo sa totoso si 
nuquru la si asa meke va uququ ruqa humana lea, meke koa varavara pa sada sari 
vinarigara tie pu mae vahesi. 

11 Meke vura koa sa sa mateana te Tamasa, turu nana pa kali mataona sa hope, 
vasina tava uqu sa ruqa humana lea. 12 Totoso dogoria Zakaraea sa mateana, si ta 
duaņa na matagutu si asa. 13 Ba zama la koa sa sa mateana, “Mu lopu matagutu 
Zakaraea! Ura ele avosia Tamasa sa mua vinaravara, ke kote podoa e Lizabeti, sa 
mua barikaleqe, si keke koburu koreo, meke kote poza nia Zone goi si asa. 14 Kaqu 
koa qetuqetu hola si goi, meke sari sokudi pana podo si asa. 15 Kote keke tie arilaena 
hola si asa pa kenuna sa Banara. Lopu kagu napo vaeni, meke sari napo niniradi si 
asa, meke kote ta sinie nia sa sa Magomago Hope podalae totoso podo sa.” 16 Sokudi 
ri na tie Ziu, si kote turaņa pule mae ni sa koasa Banara, sa dia Tamasa. 17 Meke 
kote la va kenue si asa koasa Banara pa niniranira te Tamasa, kekenono sa poropita 
Ilaiza, pude va kekeri bulodi sari na tamadia, meke koa varivari tatarue koari na 
tudia. Meke kaqu va kekere maei sa sari na tie va gugue, pude balabala kekenono 
gua rina tie tonoto, meke kote va namanama vekoi sa sari na tinoni tanisa Banara,” 
gua sa mateana.” 

18 Meke zama la koasa mateana se Zakaraea, “Vegua meke kote gilania rau sapu 
kote boka ta evana sapu gua hie? Sina ele barogoso si rau, meke ele kalege tugo sa 
gua barikalege,” gua si asa. 

19 Meke olana sa mateana, “Arau se Oebireli, arau si turu pa kenuna sa Tamasa, 
meke garunau Sa pude mae tozi nigo sa inavoso leleana hie.” 20 Kamahire si kote 
poka si agoi meke lopu boka zama osolae kamo sa rane sapu kote tava gorevura 
si asa, sina lopu va hinokari goi sari qua zinama, sapu kote ta evana pa dia totoso 
gotodi,” gua sa mateana. 

21 Korapa gua si aga lamo nia rina tinoni se Zakaraea, meke balabala si rini sapu na 
vegua ke koa seunae si asa pa korapana sa lose hopena, gua. 22 Meke totoso vura mae 
tugo sa, si lopu boka zama la koa rini si asa, ke gilania rini sapu keke dinogodogorae 
si ele dogoria sa pa korapana sa lose hopena. Meke sina lopu boka zama si asa, ke 


zama lima la koa rini si asa. l 
23 Meke sipu hokoto sa nana totoso tavetavete pa Zelepade, si pule la pa nana vetu 


se Zakaraea. 24 Meke mudina asa si ari tiana mo se Lizabeti sa nana barikaleqe, ke 
koa tome mo pa vetu se Lizabeti ka lima sidara. 25 Meke zama si asa, “Kamahire tu 
si vata dogoro nau sa Banara sa Nana tataru, meke vagi pania Sa sa qua kinurekure 
pa kenudi ri na tinoni,” gua si asa. 


Ta Tozi sa Pinodo te Zisu , , o. 
26 Meke totoso kamo sa vina onomo sidarana sa molu te Lizabeti, si garunu la 


nia Tamasa sa mateana Qebireli, koasa vasileana pa Qaleli, sapu Nazareti pozana. 
27 Keke inavoso te Tamasa si paleke la nia sa koa keke vineki vaqura vasina, pu ele 
ta pinirovetu vekona pude kote haba ia keke tie pozana Zosepa, sapu podo mae pa 

tutina Devita sa banara. Sa pozana sa vineki si e Mere.” 28 Mae sa Mateana koe Mere 
meke zama, “Mu koa getu, agoi pu ta vizatamu na ta manaemu. Sa Banara si koa 
koa goi!” gua sa mateana. 

29 Ta duana hola ni Mere sari zinama tanisa Mateana, ke balabala hata sisigitia sa 
ginuana sa inavoso hie. 30 Ba zama la koa sa sa mateana, “Mere! Mu lopu matagutu, 
ura ele ta vizata si goi sina tataru hola nigo sa Tamasa. 31 Ura kote aritiamu si goi, 
meke kote podoa goi si keke koburu koreo, meke kagu poza nia ‘Zisu’ goi si asa.” 
32 Kote koa tava lavata si Asa, meke kote ta pozae na Tuna sa Tamasa Ululuna Hola. 
Meke sa Tamasa, sa Banara si kote va Banaria si Asa, gua tugo sa tamana pukerane, 
sapu se Devita.” 33 Meke kote koa Banara si Asa pa tutina e Zekopi ninae rane ka 
rane, meke sa Nana Binanara si loke vina betona!” gua sa mateana. 

34 Meke nanasa la koasa mateana se Mere, “Vegua meke kote boka podoa rau sa 
koburu, sina lopu ele koa turana tie si rau?” gua si asa. 

35 Meke olana sa mateana, “Sa Magomago Hope si kote kamo atu koa goi, meke sa 
niniranira te Tamasa sapu Ululuna Hola kote va aqoro igo. Gua ke sa koburu hopena 
hie sapu kote podo si kote ta pozae na ‘Tuna sa Tamasa.’ 36 Mu balabala ia se Lizabeti, 
sa turanamu sapu tige meke ele kaleqe tu, ba kamahire si ele onomo sidarana sa molu 
tanisa. 37 Ura loketona hokara si tasuna koe Tamasa pude tavetia,” gua sa Mateana.” 

38 Meke zama se Mere, “Na nabulu te Tamasa si arau, ke mani ta evana tugo koa 
rau gua sapu zama nia goi,” gua si asa. Meke taluarae taloa sa mateana koa sa. 


Enene La Koe Lizabeti se Mere , , 
39 Lopu seunae si va qaqiri mo se Mere, meke topue bebeno la si asa koa sa vasileana 


koari na toqere pa soloso Ziudia. 40 Vasina si la nuquru si asa pa vetu te Zakaraea, 
meke la zama qetuqetu koe Lizabeti. 41 Totoso avosia tugo e Lizabeti sa zinama 
getugetu te Mere, si volunu sa koburu pa korapa tiana, meke ta sinie nia e Lizabeti 
sa niniranira tanisa Magomago Hope. 42 Meke zama va ululae si asa, “Ta manaemu 
si goi koa ri doduru barikaleqe, meke ta manaena tugo sa koburu pu kaqu podoa goi. 
43 Na vegua ke ta evaņa tu koa rau sa ginugua nomana hie, sapu sa tinana sa qua 
Banara si mae kamo tu koa rau? 4t Ura totoso avosia tugo rau sa zinama getugetu 
tamugoi, si voluņu getugetu sa koburu pa tiaqu. 45 Ta manaemu si agoi Mere, sina va 
hinokaria goi sapu kote gorevura sapu gua zama nia sa Baņara koa goi!” gua si asa. 


Sa Kinera Vinahesi te Mere 
46 Meke zama se Mere: 
“Sa bulogu si va lavatia sa Banara;” 
47 meke qetuqetu nia sa maqomaqoqu sa Tamasa, sa qua Hinarupu. 
48 Sina arau si keke Nana nabulu, 
pu lopu hite arilaequ, 
ba balabala au tu Sa. 
Ke kaqu poza nau tamanae 
ri doduru sinage na sage si rau,” 
49 sina koa gua koari na tinitona marilaedi 
pu evani sa Tamasa Heheda koa rau. 
Hopena tugo sa pozana; 
50 meke koari na sinage na sage si vata dogoro nia Sa 
sa Nana tataru variva taleosae, 
koa ri pu pamana nia si Asa. 
51 Koasa lima ninirana Tanisa si taveti Sa sari Nana tinavete niniradi, 

va talahuarae i Sa saripu vahesi puleni koari na dia binalabala. 
52 Va gore pani Sa sari na banara niniradi pa dia tuturuana, 
ba va lavati Sa sarini pu koa va pepekae.” 
53 Poni va sokuni tinitona leadi Sa saripu oviadi, 
ba limalimadi meke va taloa i Sa saripu tagotagodi. 
54 Ele toka nia Sa se Izireli sa Nana nabulu, 
lopu mulini nia Sa pude tataru nia na taleoso nia 
55 se Ebarahami meke sarini pu tuti gore koa sa pa sinage na sage, 
gua sapu va tatara nia Sa koari tiatamada pukerane,” gua si asa.” 
56 Meke koa paki tu koe Lizabeti se Mere, padana neta sidara, meke tiqe pule la pa 
nana popoa soti. 


Sa Pinodo te Zone Papitaiso 

57 Meke sipu kamo sa totoso pude koa ta holae se Lizabeti, si podoa sa sa tuna koreo. 

58 Ke sipu avoso nia rina turanana, na nana butubutu, sapu gua tataru gunia 
Tamasa si asa, si somana qetuqetu turaņia rini si asa. 

59 Koasa vina vesu ranena podo gua sa koburu, si mae si arini pude ta magu’ si 
asa, meke hiva poza nia “Zakaraea” rini si asa; pude poza luli koasa tamana, gua.” 
60 Ba zama sa tinana: “Lokari! E Zone tu kote pozana si asa,” gua. 

61 Meke zama si arini koa sa; “Ai, loke turanamu goi si pozapoza Zone,” gua si arini. 
62 Ke zama pokapoka la ia rini sa tamana sa koburu, nanasia rini sapu esei kote hiva 
poza nia sa sa koburu. 

63 Ke tepa ia Zakaraea si keke kubekubereana, meke kuberia sa si guahe: “Sa pozana 
sa si e Zone” gua. Ke magasa beto sari doduru. 64 Meke pa totosona tugo asa, si boka 
zama pule se Zakaraea, meke vahesia sa sa Tamasa. 65 Matagutu hola sari na tie pu 
koa tata vasina, meke ta urahae la pa doduru vasileana koari na toqere pa soloso 
Ziudia sari na inavosodi rina ginugua hire. 66 Meke sari doduru pu avosia sa ginugua 
hie, si va soku nia binalabala rini sa guguana sa koburu, meke zama, “Na sa beka si 
kote ta evana koa sa?” gua. Ura bakala mo sapu sa niniranira te Tamasa si koa koa 
sa. 


Sa Kinorokorotae te Zakaraea 
67 Meke ta sinie nia sa niniraņira tanisa Magomago Hope se Zakaraea, ke 

korokorotae guahe si asa: 
68 “Mada vahesia sa Banara sa Tamasa pa Izireli! 

Ura mae si Asa pude harupi sari Nana tie, meke pude vata rupaha gita. 
69 Ele ponini gita Sa si keke Hinarupu ninirana, 

pa tutina e Devita sa Nana nabulu. 
70 Gua sapu ele va tatara nia Sa koari Nana poropita madidi pukerane, 

71 sapu kote harupu gita koari nada kana, 

meke koa sa niniranira tadirini pu kukitini gita, 
72 meke kaqu tataru sisigiti ni Sa sari na tiatamada pukerane, 

meke pude balabala pule ia sa Nana Vinariva Egoi hopena koe Ebarahami, 
73 sapu zama tokotokoro nia Sa koe Ebarahami, sa tamada: 

74 va tatara nia Sa, si pude va sare gita koari nada kana, 

meke pude lopu matagutu ni gita si arini, 

pana nabulu nia gita si Asa. 
75 Meke pude boka koa va madi, 

meke tonoto si gita pa kenuna Sa doduru rane pa nada tinoa. 
76 Ke agoi na tuqu si kote ta pozae na poropita* tanisa Tamasa Ululuna Hola. 

Ura kote ene va kenue si goi koa sa Banara, 

pude va namanama vekoa sa Nana sirana,” 
77 pude tozi ni sari na Nana tie, 

sapu kagu ta harupu si arini, 


koasa tinaleosaedi ri na dia sinea. , 
78 Ura sa nada Tamasa si lohi hola sa Nana tataru variva taleosae. 
Gua ke sa rimata sapu gasa koa gita si kote mae gua pa manauru 


79 pude kalalasa la koarini pu koa pa hinuporo, 
koa rini pu koa tata sa minate, 
pude matamatani gita pa nada inene la koasa siranana sa binule,” gua si asa.” 
80 Meke noma sage sa koburu; na ninira pa tinina meke pa magomagona. Meke 
koa mo si asa pa soloso gega, osolae kamo sa totoso pude vura ta dogoro si asa koari 
na tie Izireli. 

Sa Pinodo te Zisu 
(Matiu 1:18-25) 

1 Koari na rane arini, si va turua e Ogasitasi, sa Banara Roma si keke tinarae pude 
kagu ta kubere meke ta nae sari doduru tiena sa nana binanara, gua. 2 Hie sa ninae 
kekenu hokara totoso e Quiriniasi si na qavuna koasa pinaqaha popoa pa Siria. 3 Ke 
sari doduru tie si la pa dia vasileana soti, pude ta kubere, gua. 

4 Ke taluarae pa vasileana Nazareti, koa sa pinaqaha popoa pa Qaleli se Zosepa, 
meke la pa Ziudia, pa Betilihema, vasina podo se Devita sa banara. Sapu la nia 
Zosepa vasina, si na tutina e Devita si asa. 5 La si asa pude ta nae somanae koe Mere 
sapu ele ta pinirovetu vekona pude haba ia sa, gua. Se Mere si ele aritiana tu” pa 
totoso asa. 6 Meke sipu koa sari kara pa Betilihema, si kamo sa totoso pude podo sa 
koburu. 7 Ke podoa sa sa tuna koreo kenuna, meke hade nia poko tana haha sa, meke 
va ekoa sa si Asa pa vasina ganiganiana tadi na kurukuru“ name, sina loke lolomo 
si koa koari na vetu” tadi na tie maedi. 


Sari na Tie Kopu Sipi meke sari na Mateana 

8 Meke koadia pa popoa sana tata pa Betilihema, sari kaiqa sepati, saripu koa kopu 
ni dia rovana sipi pa soloso pana boni. 9 Meke vura va hodaka mae koa rini si 
keke mateana te Tamasa, meke nedala vura koa rini sa kalalasa tanisa Banara, ke 
matagutu sisigiti si arini. 10 Ba zama la koa rini sa mateana, “Mi lopu matagutu! Ura 
paleke ponini gamu rau si keke inavoso leleana sapu kote qetu hola nia ri doduru tie. 
11 Ura ele podo ninoroi pa vasileana te Devita, sa mia Hinarupu, Asa se Karisito sa 
Baņara! 12 Meke guahe sa vina gilagilana Sa koa gamu: Kote la dogoria gamu si keke 


koburu, ta hadei poko tana haha meke eko nana pa ganiganiana tadi na kurukuru,” 
gua sa mateana. 


13 Meke vura va hodaka mae somana koa sa mateana asa, si keke puku mateana 
lavata pa Maņauru, meke vahesia rini sa Tamasa pa dia kinera sapu guahe: 
14 “Mani tava lavata sa Tamasa panaulu pa Manauru, 
meke sa binule si mani koa pa pepeso, koa rini pu qetu ni Sa,” gua. 
15 Totoso ele taluarae pule la pa Manauru sari na mateana, si vari zamai sari na 
sepati, “Aria, mada la pa Betilihema, mada la dogoria sapu gua ta evana, pu ele tozini 
gita sa Baņara,” gua si arini. 

16 Ke topue tuture la si arini, meke la dogori rini sari Mere, e Zosepa meke sa haha, 
korapa eko nana pa ganiganiana kokobana tadi na kurukuru. 17 Sipu dogoria rina 
sepati sa haha, si vivinei ni rini koari na tie sari doduru ginuguana sa koburu, gua 
sapu tozia sa Mateana koa rini. 18 Ke magasa beto sari doduru pu avosia sa vivinei 
tadi na sepati. 19 Ba se Mere, si va nagiti sari doduru ginugua hire, meke balabala 
va lohi ni pa bulona. 20 Meke taluarae pule taloa dia sari na sepati, va lavatia na 
vahesihesia rini sa Tamasa koari doduru gua pu dogori, na avosi rini, sina gua tugo 
sapu tozi ni sa mateana si ta evana. 


Ta Vala Pozapoza se Zisu 
21 Pa vina vesu rane, sipu kamo sa totoso pude ta magu sa koburu, si poza nia Zisu 
rini si Asa, gua tugo sapu tozia sa mateana totoso lopu ele aritiana nia tu Mere si 
Asa.” 


Tava Madi pa Zelepade se Zisu 

22 Meke sipu kamo sa totoso tadi Zosepa e Mere, pude la tavetia sa vina vukivukihi 
vinulasa, gua sapu tozia sa Tinarae te Mosese, si paleke la nia tugo rini pa Zerusalema 
sa haha pude va madia koe Tamasa.” 23 Gua sapu ta kubere pa Tinarae te Tamasa, 
sapu guahe: “Doduru koburu koreo kenudi si kagu tava madi vala koa sa Banara,” 
gua.” 24 Meke pude la vala iri karua koasa hiama si karu baruku nomadi, babe karua 
tuna baruku, pude va vukivukihi poni, gua sapu ta hivae koasa Tinarae te Tamasa. 

25 Ego koa nana pa Zerusalema pa totoso asa, si keke tie pozana si e Simione. 
Keke tie tonoto si asa, meke va madi pule nia koe Tamasa. Korapa aga nia sa sa 
hinarupu tadi na tie Ziu, meke sa Magomago Hope si koa koa sa. 26 Ele va gilana 
nia sa Magomago Hope koa sa, sapu lopu kote turei mate si asa, osolae kagu dogoro 
pakia tu sa sa Karisito” sapu ele tava tatarana. 27 Ta turana si asa koa sa Magomago 
Hope pude nuguru la koasa varivarigarana pa Zelepade. Meke sipu paleke la nia ri 
karua tiatamana pa Zelepade sa koburu sapu se Zisu, pude ta tavete koa Sa sapu gua 
ta hivae pa Tinarae te Tamasa, 28 si kuka vagia Simione pa limana sa koburu, meke 
zama guahe si asa koe Tamasa: 

29 “Banara, gua sapu va tatara nia Goji, 
si Mamu va taloa ia pa binule sa Mua nabulu kamahire. 
30 Ura ele dogoro nia mataqu rau sa Mua tinaharupu, 
31 sapu ele va namanama vekoa Goi 
pa kenudi ri doduru tie pude dogoria: 
32 Na kalalasa pude va vura ia sa Mua hiniva 
koari na tie Zenitailo 4, 
meke na vina lavata koari na Mua tie Ziu,” gua si asa.” 

33 Meke magasa hola ni ri karu tiatamana sa koburu, sari na zinama te Simione, 
koasa guguana sa koburu. 34 Beto asa si mana ni e Simione si arini, meke zama guahe 
si asa koe Mere, sa tinana sa koburu: “Sa koburu hie, si ele ta vizatana koe Tamasa, 
pude na tinahuara, meke na tinaharupu koari sokudi rina tie Ziu. Kote keke vina 
gilagila maena koe Tamasa si Asa, sapu kote ta etulu koari soku tie, 35 meke sari na 
binalabala tomedi tadi soku tie, si kote tava vura. Meke sa mua tinalotana sapu guana 
magu naruna, si kote hova ia sa bulomu,” gua si asa. 

36 Koa nana tugo vasina si keke poropita barikaleqe pozana si e Ana, na tuna e 
Panuela, pa tutina e Asa. Na kaleqe si asa, sapu ka zuapa vuaheni mo si koa turania 


sa sa loana mudina sa dia vinarihaba. 37 Ke koa naboko si asa meke kamahire si 
vesu navulu made vuahenina. Lopu hoke luaria sa sa varivarigarana pa Zelepade ba 

vahesia sa sa Tamasa boni na rane, koa madi pa ginani meke varavara si asa. 38 Pa 
totoso tugo asa si kamo se Ana vasina, meke zama leana si asa koe Tamasa. Meke 
zama nia sa sa guguana sa koburu koari doduru pu korapa aga nia sa Tamasa, pude 
vata rupahia sa popoa Zerusalema. 

39 Meke sipu va hokoto betoi rini sari doduru ginugua, saripu ta hivae koa sa Tinarae 
tanisa Banara, si taluarae pule la pa Oaleli sari ka neta tatamana, pa dia vasileana 
soti pa Nazareti.” 40 Meke noma sage sa koburu, na ninira si Asa meke sinia na 
ginilagilana lohina“ meke sa tataru lopu ta nana kamona te Tamasa si koa koa Sa. 


Sa Koburu Zisu si pa Zelepade 

41 Doduru vuaheni si hoke la pa Zerusalema sari tiatamana Zisu, la somana koasa 
Inevana Pasova.” 42 Meke sipu kamoa manege rua vuahenina se Zisu, si la somana 
pule si arini koasa vinarigara, sapu hoke gugua tugo doduru vuaheni. 43 Meke sipu 
hola sa vinarigara, si podalae topue pule sari Mere e Zosepa, ba sa koreo, se Zisu, si 
koa hola Nana tu pa Zerusalema. Ba lopu gilania ri karua tiatamana sapu gua asa. 
44 Balabala ia ri karua si hokara ene luli si asa koasa puku vinarigara tinoni gua. Ke 
gua asa, si hola tu keke doduru rane, meke tiqe dono hata ia ri kara koari na turana 
dia, na dia baere. 45 Totoso lopu boka dogoria rini si Asa, si kekere pule latu pa 
Zerusalema sari karua, meke la hata ia. 46 Pa rane vina neta tu hoi, si tige la dogoria 
ri kara pa korapa varivarigarana pa Zelepade. Korapa habotu somana Nana si Asa, 
koari na tie va tumatumae pa Tinarae te Mosese, meke avavoso na nananasi Sa si 
arini. 47 Magasa hola sari doduru pu va avosi sari Nana inolana koari na ninanasa. 
48 Meke sipu la dogoria ri karu tiatamana, si magasa hola sari kara, meke zama la 
koa Sa sa tinana, “Tuqu, na vegua ke evania Goi si guahe? Dotu, sa tamamu, meke 
arau si talotana hola koasa hinatamu Agoi,” gua si asa. 

49 Meke olana si Asa, “Na vegua ke hatau tu gamu kara? Lopu gilania tu gamu, 
sapu kagu koa si Rau pa vetu tanisa Tamaqu?” gua si Asa. 50 Ba lopu gilania ri kara 
ginuana sapu gua zama nia Sa koa rini. 

51 Ke luli Sa meke pule la pa Nazareti, meke koa va tabei Sa si arini vasina. Ba lopu 
mulini ni sa tinana sari doduru ginugua pu ta evana hire. 52 Meke noma sage pa 
tinina, meke pa Nana ginilagilana lohina se Zisu, meke ta qetue si Asa koe Tamasa, 
meke koari na tie.” 


3 
Sa Tinarae te Zone Papitaiso 
(Matiu 3:1-12; Maka 1:1-8; Zone 1:19-28) 

1 Pa vina manege lima vuahenina sa binanara te Taeberiasi sa nati banara pa Roma, 
si e Ponitiasi Paelati si na Qavuna pa Ziudia, e Herodi si na Banara pa Qaleli, meke 
sa tasina sapu se Pilipi si pa Ituria, meke pa Tarakonitisi, meke e Laesaniasi si na 
Baņara pa Abileni, 2 meke ari Anasi e Kaeapasi sari nati hiama kenukenue. Pa totoso 
asa si koa pa soloso qega se Zone, sa tuna Zakaraea, meke mae koasa sa ginarunu 
te Tamasa pude la tarae. 3 Gua asa, ke la se Zone pa doduruna sa pinaqaha popoa 
koari karua kalina sa Ovuku Zodani, meke tarae guahe si asa: “Mi kekere koari na 
mia sinea, mi ta papitaiso, meke kote taleosoni gamu sa Tamasa koari na mia sinea!” 
gua si asa. 4 Ura ta kubere pa buka te Aisea sari zinama sapu guahe: 

“Keke tie si korapa tarae velavela guahe pa soloso qega: 
“Mi va nama nia sa sirana tanisa Banara, 
mi va tonotia vasina pu kote ene si Asa.” 

5 Doduru lolomo si kote tava sini; 
meke doduru toa na togere si kote tava pepeka. 


Sari na sirana kogidi si kote tava tonoto, 
meke sari na vasina koluradi 
si kote tava memehe. 
6 Meke sari doduru butubutu, 
si kote dogoria sa tinaharupu te Tamasa!’ gua.” 

7 Meke moatana sa kobi tinoni pu varigara la koe Zone pude ta papitaiso dia gua. 
Meke zama la koa rini si asa, “Gamu na tutimia na noki! Esei va balau gamu pude 
govete nia sa vina kilasa te Tamasa sapu korapa nono mae?* 8 Mi vata dogoro paki 
nia sa vuana sa mia kinekere la koa sa Tamasa. Lopu balabala ia sapu gamu si na 
tutina e Ebarahami, ke lopu kaqu tava kilasa. Maqu tozini gamu, e Tamasa boka vagi 
sari patu hire meke va podaka ni koburu pa tutina Ebarahami!” 9 Sa maho vinaripitui 
te Tamasa si ele avana nama pude mahoi sari karosodi sari huda. Doduru huda sapu 
lopu leadi sari vuadi si kote ta maho gore meke ta oki la pa nika,” gua si asa.” 

10 Meke nanasia rina tinoni si asa, “Ke, na sa si kaqu tavetia gami?” gua si arini. 

11 Meke olana si asa, “Asa sapu karua nana poko, si mani ponia keke koasa pu loke 
nana, meke gua tugo si asa sapu ari gana ginani, si mani poni saripu oviadi,” gua si 
asa. 

12 Kaiga ri na tie hata takisi”, si mae koasa pude ta papitaiso dia gua. Meke nanasia 
rini si asa, “Titisa, sapu gua gami hire, si sa kote tavetia?” gua si arini.” 

13 Meke olana la koa rini si asa, “Lopu vagi va hola ia sa takisi, ba pada ia mo gua 
sapu tava ego pa tinarae tana qinavuna,” gua si asa. 

14 Meke kaiqa solodia ba mae nanasa, “Vegua sapu gami hire? Na sa si kaqu tavetia 
gami?” 

Meke olaņa la si asa, “Mi lopu vagi zukuru poata koari na tie! Mamu lopu zutu 
kokoha ia si keke tie, ba mi qetu nia mo sa mia tinabara,” gua si asa. 

15 Sari tie si korapa aqa va nono, meke podalae roverovea rini sapu hokara hie mo 
sa Karisito, gua si arini. 16 Ke tozi ni Zone sari doduru, “Arau si papitaisoni gamu 
kolo mo, ba Asa sapu korapa luli mudi mae koa rau si arilaena hola nau si rau! 
Lopu garoqu rau si pude rupahia sa Nana sadolo. Asa tu si kote papitaisoni gamu sa 
Magomago Hope, meke na nika. 17 Nana sevolo si palekia Sa pude vari paqahani sari 
doduru kiko koari qaqalotodi. Kote va naqiti Sa sari kiko pa nana vetu ginani meke 
sulu pani sari qaqalotodi koasa nika sapu hurunu eko lamo,” gua si asa. 

18 Meke pa soku tinarae pule si va balau i Zone sari na tie, totoso tarae nia sa sa 
Inavoso Leana koa rini. Tozi ni sa si arini pude di kekere. 19 Ba gegesia Zone se Herodi 
sa Banara, koari nana tinavete kaleadi, meke sina la haba vagia tugo sa se Herodiasi, 
sa barikalege te Pilipi sa tasina.” 20 Beto asa, si evania pule Herodi si keketona sapu 
kaleana hola la tu, sapu vekoa sa pa vetu varipusi se Zone. 


Ta Papitaiso se Zisu 
(Matiu 3:13-17; Maka 1:9-11) 

21 Meke totoso ta papitaiso sari na tie, si mae se Zisu meke somana ta papitaiso 
tugo. Meke sipu varavara Sa, si ta tukele sa Manauru, 22 meke sa Maqomaqo Hope, 
si gore la koa Sa pa kineha tini gua na baruku, meke mae hake koa Sa. Meke keke 
mamalaini maena pa Manauru si zama guahe: “Agoi tugo sa Tuqu Koleo sapu qetu 


hola nigo Rau,” gua.” 

Sa Tutina e Zisu 
(Matiu 1:1-17) 

23 Meke totoso podalae nia Zisu sa Nana tinavete ninabulu, si pada guana 
tolonavulu puta vuahenina si Asa. Pa binalabala tadi na tie, si e Zisu hie si na tuna e 
Zosepa sapu sa tuna e Hilae, gua. 24 Meke se Hilae si na tuna e Matati, sapu na tuna e 
Livae, sapu na tuna e Meleki, sapu na tuna e Zanai te Zosepa. 25 Meke se Zosepa hie 
si na tuna e Matatiasi sapu te Emosi, sapu na tuna e Nehumu, sapu podoa e Esili te 
Nagai. 26 Meke se Nagai hie si na tuna e Ma'ata sapu na tuna e Matatiasi sapu na tuna 
e Semeini te Zoseki sapu na tuna e Zoda. 27 Meke se Zoda hie si na tuna e Zoanani, 
sapu na tuna e Resa, sapu na tuna e Zerubabele, sapu na tuna e Silitili te Neri, 28 sapu 
na tuna e Meleki te Adi, sapu podoa e Kosamu, sapu na tuna e Elemadamu te Ea. 
29 Meke se Fa si na tuna e Zosua te Elieza, sapu na tuna e Zorimi, sapu podoa e Matati 
te Livae. 30 Meke se Livae si na tuna e Simione, sapu podoa e Ziuda, sapu na tuna e 
Zosepa, sapu podoa e Zonamu te Eliakimi. 31 Meke se Eliakimi si na tuna e Melea te 
Mina, sapu na tuna e Matata te Netani, sapu podoa e Devita. 32 Ego, se Devita si na 
tuna e Zese, sapu na tuna e Opeti, sapu na tuna e Boazi te Salamoni, sapu podoa e 
Nasoni. 33 Meke se Nasoni si na tuna e Aminadabi te Adamini, sapu podoa e Ani sapu 
te Hezironi. E Hezironi si na tuna e Perezi te Ziuda. 34 Ego, se Ziuda hie si na tuna 
e Zekopi, sapu na tuna e Aisake sapu podoa e Ebarahami, sapu na tuna e Tera sapu 
podoa e Nehoa. 35 Meke se Nehoa si na tuna e Serugi te Riu, sapu podoa e Peleqi sapu 
na tuna e Ebera te Sila. 36 Meke Sila hie si na tuna e Kainani, sapu podoa e Apakisadi 
te Semi, sapu na tuna e Noa sapu podoa e Lemeki. 37 Meke se Lemeki si na tuna e 
Metusela sapu na tuna e Inoke. Meke Inoke hie si na tuna e Zaredi, sapu na tuna e 
Mahalaleli, sapu podoa e Kenani. 38 Ego, se Kenani hie si na tuna e Inosi te Seti, meke 
se Seti si na tuna mo e Adama, sapu na tuna mo e Tamasa. 

Toketokea Setani se Zisu 
(Matiu 4:1-11; Maka 1:12-13) 

1 Ta sinie nia Zisu sa Magomago Hope, meke taluarae pa Ovuku Zodani si Asa, meke 
turana la nia sa Maqomaqo Hope pa soloso qega si Asa, ? vasina si toketoke ia Setani’ 
si Asa ka made navulu puta rane, gua. Meke pa doduruna sa totoso asa si loketona 
si hena ia Sa, ke sipu hola sa made navulu rane, si ovia si Asa. 

3 Meke zama la koa Sa se Setani, “Be na Tuna Tamasa si Goi, si Mu zama ia sa patu 
hie, pude mani ta evanae na bereti,” gua si asa. 

4 Ba olana se Zisu, “Guahe si ta kubere pa Kinubekubere Hope, ‘Lopu tale toa pa 
bereti mo sa tie!” gua si Asa.” 

5 Beto asa, si turaņa sage la nia pule Setani pa keke vasina ululuna se Zisu, meke 
va dogoro ni sa koa Sa pa keke vasi totoso hite mo, sari doduru butubutu binanara 
pa kasia popoa. 67 Beto meke zama ia sa se Zisu, “Be vahesi au Goi, si kote poni 
beto nigo rau sari doduru niniranira tadi na binanara, meke sari na dia tinagotago 
tolavaedi tugo. Ura ele ta poni ni arau si hire, meke arau boka valani koa sa pu hiva 
valani rau,” gua si asa. 

8 Ba olana la koa sa se Zisu, “Gua hie si ta kubere koasa Kinubekubere Hope, ‘Mu 
vahesia sa Banara sa mua Tamasa, mamu nabulu eke nia mo si Asa,’ ” gua se Zisu.” 

9 Beto asa si turana la nia Setani pa Zerusalema se Zisu, meke va turua sa pa batu 
minominona sa Zelepade, meke tiqe zama ia sa, “Be na Tuna Tamasa si Agoi, si mamu 
horu gore tani. 10 Ura guahe si ta kubere koasa Kinubekubere Hope: 

“Kote garuni Tamasa sari Nana mateana pude kopu nigo.” 
11 Meke gua pule he si ta kubere: 
‘Kote ovuligo rini pa limadia, pude lopu hoqa bakora nigo keke nenemu koari na 
patu,” gua si asa. 

12 Ba olana se Zisu, “Zama gua tugo hie sa Kinubekubere Hope, ‘Mu lopu 
podepodekia sa Banara sa mua Tamasa!’ gua.”” 

13 Meke sipu beto toketokea Setani se Zisu koari doduru ginugua, si taluarae paki 
si asa koa Sa. 


Podalae nia Zisu pa Qaleli sa Nana Tinavete 
(Matiu 4:12-17; Maka 1:14-15) 

14 Meke pule la pa Qaleli se Zisu, pa niniranira tanisa Maqomaqo Hope meke 
sa inavosona Sa, si ta urahae la pa doduruna sa pinaqaha popoa sana. 15 Variva 
tumatumae si Asa, koari na sinagogi“ pa vasivasileana, meke vahesia ri doduru tie 
si Asa. 


Ta Kilu pa Nazareti se Zisu 
(Matiu 13:53-58; Maka 6:1-6) 

16 Beto asa, si la pa Nazareti si Asa, vasina pu noma sage Sa. Meke pa rane Sabati si 
la pa sinagogi si Asa, gua tugo sapu hoke tavetia Sa doduru totoso, meke turu si Asa 
pude tiroa sa Kinubekubere Hope. 17 Vala ia ri koa Sa sa Kinubekubere Hope tanisa 
poropita Aisea, ke repahia Sa sa vasina pu koa sari na zinama saripu gua hire: 

18 “Sa Maqomaqona Tamasa si koa koa rau, 


sina ele mana Nau Sa l 
pude tarae nia sa Inavoso Leana koari na habahuala. 


Ele garunau Sa pude tozi vura nia sa tinarupaha koari pu ta pusidi. 
Pude va dodogorae pulei saripu behudi, 
meke pude vata rupahi saripu ta nonovala koari na tie.” 
19 Meke pude tozi vura nia sapu ele kamo mae sa totoso sapu kagu harupi sa Banara 
sari Nana tie,” gua. 

20 Beto asa, si viqusu pulea Sa sa Kinubekubere Hope, meke vala pulea Sa koasa tie 
kopu, meke habotu si Asa pude va tumatumaei si arini. Meke dono toto beto la mo 
koa Sa sari doduru pa sinagogi, ?t ke zama si Asa, “Pa rane ninoroi sari zinama pa 
Kinubekubere Hope hie si tava gorevura, gua sapu avosia gamu,” gua se Zisu. 

22 Meke zama valeana hola ia ri doduru si Asa, meke magasa ni rini sari na zinama 
tataru pu zama vura ni Sa. Ke zama si arini, “Lopu sa tuna mo e Zosepa sia?” gua si 
arini. 

23 Meke zama si Asa koa rini, “Gilania Rau sapu kote zama mae nia gamu koa Rau 
gua tozia sa zinama pesipesi sapu guahe: ‘Tie salana, mamu salana pulenigo!' gua. 
Kote hiva Nau gamu pude taveti Rau pa Qua vasileana soti sari na tinavete variva 
magasadi, gua sapu taveti Rau pa Kepaniami. 24 Ba Maqu tozi va hinokarani gamu si 
hie: sapu sa poropita si lopu hoke tava lavata pa nana popoa soti.” 

25 Maqu tozini gamu sapu hinokara tugo sapu pa totoso te Ilaiza, si soku sari na 
nabonaboko si koa pa Izireli, koari ka neta vuaheni kukuruna sapu loke ruku, meke 
ta evana sa sone pa doduru vasina.” 26 Ba lopu garunu la nia Tamasa se Ilaiza koa 
rini pa Izireli, ba ta garunu la tu si asa koa keke nabonaboko pa vasileana Zarepati 
koasa pinaqaha popoa pa Saedoni.” 27 Meke pa totoso tanisa poropita Ilaisa si soku 
hola sari tie popoqudi pa Izireli, ba lopu keke arini si salaņia Ilaisa. Ba e Neamani 
sapu na tie pa Siria tu, si salania sa,” gua si Asa.” 

28 Meke doduru tie pa sinagogi si bugoro sisigiti totoso avosia rini sapu gua asa. 
29 Meke gasa turu la tuge vagia rini si Asa, meke ririhi vura nia rini pa vasileana, 
meke turana sage la nia rini pa batu togere vasina koa sa dia vasileana, pude la 
tupele gore la nia pa tabahoara, gua. 30 Ba ene vura Nana pa varikorapadia rina kobi 
tinoni meke taloa Nana. 


Keke Tie sapu Koaia Tomate Kaleana 
(Maka 1:21-28) 

31 Meke topue la pa Kepaniami se Zisu koa keke vasileana pa Oaleli, meke la va 
tumatumae si Asa vasina pa rane Sabati. 32 Magasa beto sari doduru koari Nana vina 
tumatumae, sina koai na niniranira sari Nana zinama.” 33 Koa nana pa sinagogi si 
keke tie sapu koa ia na tomate kaleana. Meke velavela va ululae guahe si asa, 34 “Kei, 
Zisu pa Nazareti! Sa si hiva taveteni gami Goi? Hiva mae va mate gami gua? Gilanigo 
qua sapu na Nabulu Hopemu te Tamasa si Agoi!” gua si asa. 

35 Meke norea Zisu sa tomate kaleana, “Mokomoko, mu vura taloa koasa tie sana!” 
gua si Asa. Meke va hoqa ia sa tomate pa kenudi rini sa tie, meke vura taloa si asa, 
ba lopu va kaleania sa sa tie. 

36 Magasa beto sari doduru tie, meke vari zamai sarini, “Na zinama sa si gua hire? 
Ura koa ia na niniranira sa tie hie, ke sipu hipuru pani sa sari na tomate kaleadi, si 
vura taloa si arini koasa tie,” gua si arini. 37 Meke sa inavosona Zisu si ta urahae la 
pa doduru vasivasileana pa pinaqaha popoa asa. 


Soku Tie si Salani Zisu 
(Matiu 8:14-17; Maka 1:29-34) 
38 Taluarae koasa sinaqoqi se Zisu meke la pa vetu te Saimone. Sa barikaleqe roana 
e Saimone si korapa moho nunuare, ke tozi nia rini se Zisu. 39 La turu se Zisu pa kalina 
sa teqe tanisa barikaleqe, meke norea Sa sa minoho pude beto. Noso sa nunuare, ke 
tekulu sa barikaleqe meke va togai sa si arini. 
40 Meke sipu korapa lodu sa rimata, si turana mae ni rina tie koe Zisu sari na dia 
baere, pu kamoi hopehopeke minoho na vinagauru. Va opo ni limana Sa si arini, 


meke ta salana beto. 41 Meke vura taloa sari na tomate kaleadi koari soku tie meke 
velavela guahe: “Agoi tugo sa Tuna Tamasa!” gua. Ba norei Zisu sari na tomate 


kaleadi, meke lopu va malumi Sa pude zama, sina gilania dia rini sapu Asa tugo sa 
Karisito. 


Tarae koari na Sinaqoqi se Zisu 
(Maka 1:35-39) 

42 Sipu kamo sa vaqavaqasa si taluarae pa vasileana se Zisu, meke la pa keke vasina 
ivuluna. Hata lulia tugo rina tie si Asa, meke sipu dogoria tugo rini, si lopu hiva nia 
rini si Asa pude taloa. 43 Ba zama la i Sa, “Kagu la tugo si Rau koari kaiqa vasileana 
pule, pude tarae nia sa Inavoso Leana tanisa Binanara te Tamasa’ koa rini, sina asa 
tugo sapu garunu Nau sa Tamasa pude tavetia,” gua si Asa. 

44 Ke gua asa si la tarae si Asa koari na sinaqoqi pa doduruna sa popoa tadi na tie 
Ziu. 


5 
Tioki Zisu sari na Disaepeli Kekenu 
(Matiu 4:18-22; Maka 1:16-20) 
1 Keke rane sipu korapa turu Nana se Zisu pa masa pa kopi Oenesareti", si zukuria 


rina kobi tinoni si Asa, pude avavoso dia pa zinama te Tamasa, gua.” 2 Meke sipu 
dogori Sa si karua koaka, pu ravahaele vekoni ri kasa tie habu, meke va via dia 

vaqara, 3 si surana si Asa pa keke, sapu te Saimone. Garunia Sa se Saimone pude rizu 
va seu hite koasa masa, meke habotu vasina se Zisu meke va tumatumae koasa puku 
vinarigara lavata. 

4 Meke totoso beto variva tumatumae se Zisu, si zama la ia Sa se Saimone, “Mamu 
sage hite la nia pule pa lamana sa koaka, mamu va gorei sari vaqara pude vagi igana,” 
gua si Asa. 

5 Meke zama se Saimone, “Banara, doduru boni si voriti gami, ba loketona si hite 
va gavoria. Ba sina zama gua si Goi, ke kote va gorei rau sari vagara,” gua si asa.” 
6 Meke sipu tavete gua si arini, si nunala sa igana vagi rini, meke tata rikata sari dia 
vagara.” 7 Ke tioko la i rini sari kasa turana dia pa keke koaka, pude mae toka ni. Va 
sini ni igana rini sari karua koaka, ke tata lodu beto sarini. 

8 Totoso dogoria Saimone Pita sapu gua ta evana, si mae hoqa kokotunu si asa pa 
kenuna Zisu, meke zama, “Taloa koa rau Banara, sina tie kaleagu si rau,” gua si asa. 
9 Na magasa hola nia Pita meke sari doduru pu luli koasa sa sinokuna gua sa igana 
pu vagi rini, 10 gua tugo sari karua tuna e Zebeti, ari Zemisi e Zone sari baere te Pita 
pa kali habu. 

Meke zama se Zisu koe Saimone, “Mu lopu matagutu, podalae kamahire si kote 
habu tie si goi,” gua si Asa. 11 Ke la gotolo sage ni rini pa masa sari dia koaka, luara 
pani rini sari doduru dia likakalae, meke lulia rini se Zisu. 


Ta Salana si Keke Tie Popoqu 
(Matiu 8:1-4; Maka 1:40-45) 

12 Totoso sipu koa se Zisu pa keke vasileana, si koa nana vasina si keke tie sapu 
popoqu beto tinina. Totoso dogoria tugo sa se Zisu, si mae hoqa todono si asa pa 
kenuna Sa, meke tepa sisigiti, “Banara, be guana hiva Goi, si boka va via au mo Goi,” 
gua si asa. 

13 Ke qaqama la nia Zisu sa limana koasa tie popoquna meke tiqua sa, meke zama, 
“Hiva tugo si Rau, ke mamu via tu ba goi,” gua si Asa. Meke pa totoso tugo asa si ta 
salana sa nana minoho. 

14 Beto asa si va balau ia Zisu si asa, “Mu lopu la vivinei nia pa tie si hie, ba mamu 
la vata dogoro pule nigo koasa hiama pude mani vilitigo. Beto hoi mamu la tavetia 
sa vina vukivukihi vinulasa sapu tozia sa Tinarae te Mosese, pude va sosodea koari 
na tie sapu ele via” si goi,” gua si Asa.” 

15 Ba sa inavosona e Zisu si ta urahae hola la tu, ke varigara la koa Sa sari doduru 
tie pude avavoso, meke pude ta salana dia koari na dia minoho na vinagauru, gua. 
16 Ba hoke la si Asa koari na vasina ivuludi, meke la varavara. 


Sa Tie Mohona pu Va Isu Gorea Rini Koe Zisu 
(Matiu 9:1-8; Maka 2:1-12) 

17 Keke rane sipu korapa variva tumatumae se Zisu, si koa dia vasina si kaiqa rina 
Parese? meke na tie va tumatumae koasa Tinarae te Mosese, saripu mae guadi koari 
na vasivasileana pa Qaleli, pa Ziudia, meke pa Zerusalema. Sa niniranira te Tamasa 
si koa nana koe Zisu pude salani saripu mohodi. 18 Meke paleke mae nia rini pa teqe 
si keke tie pu mate kukuru tinina, meke podekia rini pude va nuquria pa vetu, pude 
la vekoa pa kenuna e Zisu, gua. 19 Ba lopu boka, sina soku hola sari na tie. Ke haele 
sage meke la kakelia rini sa batu vetu, meke va isu gorea rini pa varikorapadi ri na 
tie pa kenuna e Zisu sa tie pu korapa eko pa teqe. 20 Totoso dogoria Zisu nomana gua 
sa dia rinanerane, si zama la ia Sa sa tie mohona, “Qua baere, ele taleosae sari na 
mua sinea,” gua si Asa. 

21 Meke vari zama golomi teledia sari na tie va tumatumae koasa Tinarae te Mosese 
meke na Parese, “Ai, va Tamatamasae pule nia sa tie hie. Loke tie si boka taleosae 
nia sa sinea, ba Tamasa mo telena,” gua si arini. 

22 Ba ele gilania tu Zisu gua sapu balabala ia rini, ke zama la koa rini si Asa, “Na 
vegua ke balabala gua tu asa si gamu pa bulomia? 23 Na sa si gotogoto pude zama 
lania koasa tie mohona pude bakala koa gamu sapu tagoa Rau sa niniranira, 'Ele 
taleosae sari na mua sinea?’ gua, ba 'Tekulu, mamu ene?’ 24 Ba pude mi tumae nia 
gamu sapu sa Tuna na Tie si ari Nana niniranira pa pepeso pude taleosae sinea,” gua 
si Asa. Meke tiqe zama ia Sa sa tie mate kaiqa kukuru tinina, “Zama igo Rau si goi, 
turu, palekia mua teqe, mamu la pa mua vetu!” gua si Asa. 

25 Meke gasa turu gana mo sa tie pa varikorapadi ri doduru. Palekia sa sa nana 
teqe pu ekoa sa, meke ene pule la nana pa nana vetu, meke vahesia sa sa Tamasa. 
26 Matagutu sisigiti, na magasa beto sari na tie. Meke vahesia rini sa Tamasa, meke 
zama, “Variva magasa sari na ginugua pu dogori gita ninoroi he!” gua si arini. 


Tiokia Zisu Se Livae 
(Matiu 9:9-13; Maka 2:3-17) 

27 Beto asa si taluarae vasina se Zisu, meke la dogoria Sa si keke tie hata takisi 
pozana si e Livae, korapa habotu nana pa nana vetu, vasina hoke ta vagi sa takisi. 
Meke zama la ia Zisu si asa, “Mae luli Au,” gua si Asa. 28 Ke turu luari Livae sari 
doduru nana likakalae, meke lulia sa se Zisu. 

29 Mudina asa, si tavete ponia Livae si keke hinenahena nomana se Zisu pa nana 
vetu. Soku sari na tie hata takisi, meke kaiga tie pule si somana pa hinenahena. 30 Ba 
kaiqa rina Parese meke sari na tie va tumatumae koasa Tinarae te Mosese pu koa pa 
pukuna tadi na Parese, si qumiqumi koari na disaepeli te Zisu, meke zama si arini, 
“Na vegua ke henahena somanae tu koari na tie hata takisi, meke koari kaiqa tie 
kaleadi pule si gamu,” gua si arini.” 

31 Meke olani Zisu si arini, “Sari na tie pu toa valeanadi si lopu hoke hata ia sa tie 
salana, ba sarini pu mohodi mo. 32 Lopu mae si Rau pude tioki sari na tie tonotodi, 
ba pude va kekeri tu sari na tie kaleadi!” gua se Zisu. 


Sa Vina Madi pa Ginani 
(Matiu 9:14-17; Maka 2:18-22) 

33 Beto hoi si nanasia ri kaiqa tie si Asa. “Vegua sari na disaepeli te Zone meke 
sari na disaepeli tadi na Parese, si hoke madi pa ginani meke varavara, ba sari Mua 
disaepeli si lopu madi, ba hena na napo gedi tu?” gua si arini. 

34 Meke olaņi Zisu, “Vegua, hiva nia gamu pude madi pa ginani sari na tie ta 
ruvatadi pa inevana varihaba, totoso korapa koa turania rini sa tie varihaba? Lokari! 
35 Ba korapa mae sa rane, pana ta vagi taloa sa tie varihaba koa rini, koasa totoso tu 
asa si kote madi si arini,” gua si Asa. 

36 Meke tozini Sa sa parabolo? hie: “Loke tie si boka rikata vagia si keke kukuru 
poko vaqura, pude tuvaka la nia koa keke poko koana. Pude gua asa si kote rikata 
novalia mo sa sa poko vaqura, sina sa kukuru poko vaqura asa si lopu garo la koa 
sa poko koana. 37 Meke loke tie tugo si voi nia vaeni vaqura sa vovoina vaeni koana. 
Pude gua asa si kote pokata sa vovoina vaeni koana, meke titisi palae sa vaeni, meke 
ta novala sa vovoina vaeni. 38 Ba sa vaeni vaqura, si kaqu ta voi tugo pa vovoina 
vaqura. 39 Meke loke tie kote hiva napoa sa vaeni vaqura pana ele napoa sa sa vaeni 


koana, sina zama si asa, ‘Sa vaeni koana si leana, ” gua.” 

Guguana sa Rane Sabati 
(Matiu 12:1-8; Maka 2:23-28) 

1 Pa keke rane Sabati si ene hola gua koari na inuma huiti“ se Zisu, meke sari kasa 
Nana disaepeli. Podalae rarusu vagi kiko huiti sari Nana disaepeli, meke nunanunai 
rini pa limadi pude okipani kapudi, meke henai.” 2 Dogori ri kaiqa Parese si arini, 
meke nanasi rini, “Na vegua ke tavetia gamu gua sapu lopu tava malumu pa nada 
tinarae pude tavetia pa rane Sabati?” gua si arini. 

3 Meke olaņi Zisu, “Lopu hite tiro ia tu gamu sapu tavetia sa banara Devita 
pukerane, meke sari nana tie sipu ovia si arini?” 4 Nuquru la si asa pa korapana 
sa Ipi Hopena te Tamasa’, meke vagia sa sa bereti sapu na vinariponi la koe Tamasa. 
Koasa Tinarae te Mosese si teledia mo rina hiama si hoke hena ia sa bereti asa, ba 
hena ia Devita si asa, meke poni sa sari nana tie.”* 

5 Meke zama se Zisu, “Sa Tuna na Tie? mo si Baņara nia sa Rane Sabati,” gua si 
Asa. 


Sa Tie Mate Limana pu Ta Salana 
(Matiu 12:9-14; Maka 3:1-6) 

6 Pa keke rane Sabati pule, si nuquru se Zisu pa keke sinaqoqi pude la variva 
tumatumae gua, meke koa nana vasina si keke tie sapu mate kali lima mataona. 
7 Kaiqa rina tie va tumatumae koasa Tinarae te Mosese meke na Parese si hiva hata 
ginugua pude zutua se Zisu, gua, ke kopu totoko nia rini si Asa. Hiva dogoria rini 
sapu be guana salana tie si Asa pa rane Sabati. 8 Ba ele gilani tu Zisu sari na dia 
binalabala, ke zama la ia Sa sa tie mate limana, “Turu, mamu mae pa kekenu,” gua 
si Asa. Ke gasa turu sa tie, meke la turu vasina. 

9 Meke zama la i Zisu si arini, “Maqu nanasa paki gamu. Na sa si va egoa sa Tinarae 
te Mosese pude tavetia gita pa rane Sabati? Pude tavete valeana, ba tavete va kaleana? 
Pude harupia sa tinoa tana tie, ba pude va mate tie?” 10 Dono beto la i Sa sari doduru, 
meke tige zama la ia Sa sa tie, “Mu va nadoria sa limamu!” Ke va nadoria sa, meke 
leana pule sa limana. 

11 Ta naziri hola si arini, meke vari vivinei nia gua sapu kote tavete nia rini se Zisu. 


Vizati Zisu sari ka Manege Rua Apositolo 
(Matiu 10:1-4; Maka 3:13-19) 

12 Meke lopu seunae hoi, si sage la pa keke toqere si Asa pude varavara, meke pa 
doduruna sa boni asa si koa varavara la koe Tamasa si Asa. 13 Totoso rane sa popoa, 
si tioko vagi Sa sari doduru Nana disaepeli, meke vizata vagi Sa si ari ka manege rua 
koa rini, saripu poza ni apositolo? Sa: 14 e Saimone (sapu poza nia Pita Sa) meke e 
Aduru sa tasina, ari Zemisi e Zone, ari Pilipi e Batolomiu, t5 ari Matiu e Tomasi, e 
Zemisi sa tuna Alepiasi, meke e Saimone sa Tie Zeloti”, 16 e Ziudasi sa tuna e Zemisi, 
meke se Ziudasi Isikarioti sapu ta evanae na tie qoraqora. 


Variva Tumatumae na Salana se Zisu 
(Matiu 4:23-25) 

17 Meke sipu gore pule mae gua pa toqere se Zisu meke sari Nana apositolo, si turu 
turania Sa pa keke vasina pezarana sa Nana puku disaepeli lavata. Koa nana tugo 
vasina si keke kobi tinoni lavata, saripu mae guadi pa doduruna sa pinaqaha popoa 
pa Ziudia, meke pa Zerusalema, meke gua tugo pa vasileana Taea meke Saedoni pa 
raratana Meditareniani. 18 Mae si arini pude avavoso dia koa Sa, meke pude mae 

ta salana dia koari na dia minoho, gua. Arini pu ta hilae tomate kaleadi si mae ta 
salana tugo. 19 Sari doduru tie si podekia pude tiqua se Zisu, sina sa niniranira Tanisa 
si karovo koa rini meke ta salana beto sari doduru. 


Oinetugetu meke na Tinalotana 
(Matiu 5:1-12) 
20 Beto asa si dono la koari Nana disaepeli se Zisu meke zama: 
“Tamanae tugo si gamu pu habahuala, 
ura tamugamu sa binanara te Tamasa! 
21 Tamanae tugo si gamu pu ovia kamahire, 
ura kote tava dena si gamu. 
Tamanae si gamu pu kabo kamahire, 
ura kote hegere si gamu. 

22 Tamanae tugo si gamu pana kukitini gamu, na etulu gamu, na zama nonovala 
gamu, meke zutu gamu rini koari doduru kinaleadi pa ginuana sa Tuna na Tie.” 23 Mi 
koa getu, be ta evana saripu gua sara. Mi peka na gasa pa ginetugetu, sina noma hola 
sa mia pinia pa Manauru. Ura gua tugo asa si tavete lani rina tiatamadia pukerane 
koari na poropita.* 

24 Ba mi talotana gemi si gamu pu tagotago kamahire, 
ura ele vagia mo gamu sa tinoa leana. 

25 Mi talotana gemi si gamu pu dena kamahire, 
ura kote ovia tugo si gamu! 

Mi talotana gemi si gamu pu qetuqetu na hegere kamahire, 
ura kote kabo, na talotaņa sisigiti si gamu! 

26 Mi talotana gemi si gamu pana vahesi gamu ri doduru tie, ura zama vahesihesi 
guni tugo rina tiatamadia pukerane sari na poropita kokohadi. 


Tataru ni sari na Mia Kana 
(Matiu 5:38-48, 7:12) 

27 Ba guahe si tozini gamu Rau koa gamu kasa pu okoro va avoso mae: Tataru ni 
sari na mia kana, mamu tavete valeana la koari pu kukiti ni gamu. 28 Mana ni saripu 
leveni gamu, mamu varavara toka ni saripu nonovala gamu. ?9 Be poharigo keke tie 
kali paparamu, si mu linana la nia pule si keke kalina. Be vagia keke tie sa mua koti, 
si mu lopu hukatia pana vagia tugo sa sa mua sote. 30 Mu poni sarini pu tepa nigo, 
meke be vagia keke tie si keke mua tinitona, si mu lopu la tepa pule nia. 31 Mi tavete 


la nia koa ri na tie gua sapu hiva ni gamu pude tavete atu nia koa gamu.” 

32 Be tale tataru ni mo gamu saripu tataruni gamu, si na minana savana si kote vagi 
nia gamu? Ura ari na tie huporo, ba hoke tataru ni tugo saripu hoke tataru ni si arini. 
33 Be tale tavete valeana la mo si gamu koarini pu hoke tavete valeana atu koa gamu, 
si na minana savana si kote vagi nia gamu? Ari na tie huporo ba hoke tavete valeana 
la mo koari na tie pu tavete valeana la koa rini. 34 Meke be arini mo sapu kote boka 
vagi pulei gamu sari mia tinitona, si va malumi gamu pude boka vagi paki tinitona 
koa gamu, si mi lopu balabala ia sapu kote boka vagi nia minana gamu sapu gua asa! 
Ari na tie huporo ba hoke gugua tugo asa, pude boka vagi pulea rini sa padana gua 
sapu ele vala pakia rini. 35 Ba mi tataru ni sari na mia kana, mamu tavete valeana la 
koa rini. Vala ni tu sapu gua tepa paki rina tie. Mi lopu okoro vagi pule ni. Pude gua 
asa, si kote noma hola sa mia pinia, meke kote ta evanae na tuna sa Tamasa Ululuna 
Hola si gamu. Sina tataru beto ni mo sa Tamasa saripu lopu hoke zama leana koa Sa, 
meke sari na tie kaleadi. 36 Gua sapu tataru ni na va tuka ni Tamasa sari doduru tie, 
si mi tataru guni na vatukana guni tugo si arini. 

Mi Lopu Pitua sa Turanamu 
(Matiu 7:1-5) 

37 Mi lopu vari zutui, pude mi lopu ta zutu koe Tamasa, mi lopu tozia sa vina kilasa 
te Tamasa koari na tie, pude mi lopu tava kilasa koe Tamasa. Mi variva taleosae, pude 
mani taleosoni gamu sa Tamasa. 38 Mi variponi, meke kaqu poni gamu sa Tamasa. 
Pude gua asa si kaqu vagi va sokua gamu sa hinia sapu ta nono gore va nabuna, meke 
garo valeana, sapu sini ta luluapae, meke ta titisi atu koa gamu. Sa pada gua sapu 
poni lania gamu koari na tie, si kaqu ta poni pule nia tugo gamu koe Tamasa.” 

39 Beto asa, si tozi ni Sa sa parabolo hie: “Na tie behu si lopu boka turania sa tie 
behu, pude turania sa, si kote la hoqa varigara mo pa keke pou sari kara.” 40 Loke 
disaepeli si ululu hola nia sa nana titisa, ba sipu va nonoga valeania sa tie sa vina 
tumatumae tanisa titisa si kote kekenono mo sari kara.” 

41 Na vegua ke voriti nia goi sa kavuru pa matana sa tasimu, ba lopu balabala ia 
goi sa kukuru huda pa matamu telemu? 42 Vea meke kote zama si goi koasa tasimu, 
‘Tasiqu, atu magu suti pania sa kavuru pa matamu,’ gua, ba lopu dogoria goi sa 
kukuru huda pa matamu soti? Agoi na tie sekesekei! Mu okipani kenua sa kukuru 
huda pa matamu telemu, pude boka dodogorae valeana meke boka suti pania sa 
kavuru pa matana sa tasimu. 


Sa Huda meke sa Vuana 
(Matiu 7:16-20, 12:33-35) 

43 Sa huda leana si lopu boka vua va kaleana, meke sa huda kaleana si lopu boka 
vua valeana. 44 Hopeke huda si ta gilana koari na vuadi. Lopu boka pakete pigi si goi 
pa hilibubuku, meke lopu boka vagi gurepi“ si goi pa huda rakihi.” 45 Na tie leana si 
va vurai sa sari na tinitona leanadi pu sini pa bulona, ba sa tie kaleana si va vurai 
sa sari na tinitona kaleanadi pu sini pa bulona. Ura gua sapu sini vura pa bulona sa 


tie, si zama vura nia sa pa nuzuna.” 


Sari Karua Tie Kuri Vetu 
(Matiu 7:24-27) 

46 Na vegua ke poza Nau, 'Banara, Banara,’ gamu si Rau, ba lopu luli gamu gua 
saripu tozini gamu Rau? 47 Asa sapu mae koa Rau meke avosi na va tabei sari na Qua 
vina tumatumae, si magu va dogoro ni gamu guguana sa tie asa. 48 Asa si kekenono 
puta gua tugo sa tie sapu geli va lohi nia sa sinokiraena sa nana vetu, meke va turua 
sa pa patu. Ke sipu naqe sa ovuku, meke raza koasa vetu, ba lopu boka niu si asa, sina 
ta sokirae va nabu si asa pa patu. 49 Ba asa sapu avosodi sari Qua vina tumatumae, ba 
lopu va tabei si arini, si kekenono gua tugo sa tie sapu kuria sa nana vetu pa pepeso 
malohorona, vasina loke sinokiraena. Ke sipu mae sa naqe, meke raza koasa vetu 
sana, si lopu sana hoqa si asa, meke huara ta inete nana!” gua se Zisu. 

Salania Zisu si Keke Nabulu 
(Matiu 8:5-13) 

1 Meke sipu beto zama ni Zisu saripu gua hire koari na tinoni, si taluarae la pa 
Kepaniami si Asa. 2? Koanana vasina si keke koimata varipera tadi na tie Roma, meke 
moho tata mate sa nana nabulu pu tataru hola nia sa. 3 Sipu avoso nia sa koimata 
hie sa inavosona e Zisu, si garuni sa sari kaiqa koimata’ tadi na tie Ziu pude la tepa 
ia se Zisu, pude mae salania sa nana nabulu. 4 Mae si arini koe Zisu, meke tepa ososo 
nia rini si Asa: “Sa koimata hie si na tie leana, ke garona tugo pude mae salaņia Goi 

sa nana nabulu. 5 Tataruni gita sa si gita na tie Ziu, ke kuri poni gita tugo sa si keke 
sinagogi,” gua si arini. 

6 Ke luli la i Zisu si arini. Ba sipu tata la kamoa Sa sa vetu, si garuni sa koimata sari 
kaiga nana baere, meke la tozi gunia he se Zisu: “Banara, meke va mabo igo. Lopu 
na tie gotogotogu si arau, pude kagu mae ia Goi sa gua vetu. 7 Meke lopu garogarogu 
tugo, pude atu soti telegu koa Goi. Mamu leve mae nia mo sa gua nabulu pude mani 
magogoso. $ Arau ba hoke zamai mo sari tie varipera koasa niniranira sapu poni nau 
ri gua palabatu. Pude ‘La!’ gunia rau si keke, si la mo si asa. Pude ‘Mae! gunia pule 
rau si keke, si mae tugo si asa. Pude zama ia rau sa qua nabulu, 'Tavetia hie!’ gua, si 
tavetia tugo sa,” gua si asa. 

9 Totoso avosia Zisu sa zinama gua asa tanisa koimata, si magasa hola Nana, ke 
zama la si Asa koari na kobi tie pu luli koa Sa: “Tozi va hinokarani gamu Rau, sapu 
lopu ele dogoria Rau si keke tie, sapu ranerane kekenono gua sa tie hie, meke koari 
kasa na tie Izireli ba gua tugo,” gua si Asa. 

10 Meke totoso kekere pule la pa vetu tanisa koimata sari kasa tie paleke inavoso, 
si la dogoria rini sa nabulu sapu ele magogoso nana tu. 


Va Toa Pulea Zisu sa Tuna Koreo Tanisa Keke Nabonaboko o. 
11 Meke lopu seunae hola gua, si topue la pa keke vasileana pozana Neini si Asa. 


Luli tugo koa Sa sari kasa Nana disaepeli, meke keke puku tinoni lavata. 12 Sipu 
adanae nuquru la tugo Sa pa sasada barana sa vasileana, si paleke vura mae nia mo 
rini si keke tie matena pude la pomunu nia, gua. Sa tie matena asa si na tuna titekena 
mo keke barikaleqe nabonabokona. Keke puku vinarigara lavata koasa vasileana si 
lulina sa naboko. 13 Totoso dogoria Zisu sa naboko si tataru hola nia Sa, na hiva toka 
nia Sa si asa, ke zama la ia Sa: “Mu lopu kabo,” gunia Sa. 14 Meke ene la se Zisu, 
meke taninia Sa sa hape tomate, ke turu noso saripu palekena sa. Meke tiqe zama la 
ia Sa sa tie matena, “Koreo, Arau si zama atu koa goi, mu tekulu!” gua si Asa. 15 Toa 
pule sa tie matena, meke tekulu na podalae zama. Meke vala pule la nia Zisu si asa 


koasa tinana. 

16 Matagutu hola meke magasa sari doduru, meke vahesia rini sa Tamasa meke 
zama, “Keke poropita nomana si vura mae koa gita, meke sa Tamasa si ele mae pude 
harupi sari Nana tie!” gua. 

17 Sa inavosona Zisu hie si ta urahae la pa doduruna sa popoa tadi na tie Ziu, meke 


pa doduru popoa pa vari likohaena vasina. 


Sari na Tie Paleke Inavoso te Zone Papitaiso 
(Matiu 11:2-19) 
18 Meke sipu tozi nia rina disaepeli te Zone koasa sari doduru gua pu evani Zisu, si 
tioko vagi sa si karua disaepeli, 19 meke garunu lani sa si arini koe Zisu pude nanasa 
guahe: “Agoi tugo sa tie sapu tozia Zone sapu kote mae, gua? Ba kote aqa nia tu gami 


si keke votikaena?” ji ji UE pi ji o. 
20 Ke totoso la koe Zisu sari kara si nanasia rini si Asa: “Garunu gami Zone Papitaiso 


si gami kara pude mae nanasigo, sapu Agoi tugo sa tie sapu tozia Zone sapu kote mae, 
gua? Ba kote aqa nia tu gami si keke votikaena?” gua si arini. 

21 Koasa totoso asa si salaņi Zisu sari soku tie pa hopeke dia minoho na vinagauru, 
meke saripu ta hilae tomate kaleadi, meke soku tie behudi si va dodogorae pulei Sa. 
22 Ke olaņa la i Sa sari karua tie paleke inavoso te Zone, “Pule la mamu tozi koe Zone 
gua saripu avosi na dogori gamu. Na tie behu ba dodogorae, na tie ike ba ene pule, 
saripu popoqudi ba ta salaņa, na tie nuli ba avavosae, saripu mate ba tava toa pule, 


meke sa, Inavoso Leana te Tamasa si ta tarae koari na tie habahuala.” 23 Tamanae 
tugo saripu lopu nunala pa dia vina hinokaraqu Rau,” gua se Zisu. 

24 Mudidia taloa pule sari na disaepeli te Zone, si podalae zama nia Zisu koari na 
kobi tinoni sa guguana e Zone. Zama si Asa, “Totoso la gamu pa gega pude la avavoso 
koe Zone, na sa si emi la dogoria gamu? Keke tie sapu malohoro kekenono na elo 
duduli sapu va niniu ia na givusu? 25 Ba na sa si hiva la dogoria gamu? Keke tie 
sapu pokopoko va leleanae? Lokari, sari na tie gugua asa, si hoke koa valeana hola 
tu pa vetu banara! 26 Tozi Nau, na sa zonazona tugo si emi la dogoria gamu? Keke 
poropita? Uve, na poropita tugo si asa, ba se Zone, si arilaena hola ni sa sari na 
poropita. 27 E Zone mo sapu tozia sa Kinubekubere Hope, sapu zama guahe: 


'Zama sa Tamasa: l l 
Kote garunu kenu la nia Rau sa Qua tie paleke inavoso, 


sipu lopu ele kamo la si Goi, 

pude va namanama ia sa Mua sirana,’ gua.” 
28 Tozi hinokarani gamu Rau, sapu arilaena hola ni e Zone Papitaiso sari doduru pu 
koa va kenue koa sa, ba asa sapu hiteke hola pa Binanara te Tamasa, si noma hola 
nia sa se Zone,” gua se Zisu. 

29 Totoso avosia ri doduru tie, meke sari tie hata takisi tugo sa zinama te Tamasa 
koe Zone, si va sosodea rini sapu tonotona sa sirana te Tamasa, sina ta papitaiso si 
arini koasa.” 30 Ba sari na tie va tumatumae koasa Tinarae te Mosese meke na Parese 
si kilua rini sa hiniva te Tamasa koa rini, sina korodia ta papitaiso koe Zone. 

31 Meke zama pule se Zisu. “Ego, na sa kote va padapada guni Rau sari na tie pa 
rane ninoroi? Vegugua si arini? 32 Gua tugo ari na koburu pu habotu lopilopi pa 
vasina maketi koari hopeke dia pukuna, meke vari velavela karovi si arini, meke 
zama guahe: ‘Kera atu ni gami sari na kinera mate pa tinalotana, ba lopu kabo si 
gamu. Mike atu ni gami sari na kinera vinarihaba pa ginetugetu, ba lopu peka si 
gamu,’ gua. 33 Totoso mae tarae se Zone Papitaiso, si hoke madi pa ginani, meke lopu 
napo vaeni si asa; ke zama si gamu, ‘Koa ia tomate kaleana si asa!’ gua. 34 Ba totoso 
mae sa Tuna na Tie si hena na napo si Asa, ke zama pule si gamu, ‘Na tie doa, meke 
na tie naponapo si Asa, meke na baere tadi na tie hata takisi, meke tadi kaiga tie 
kaleadi pule si Asa,’ gua pule. 35 Ba sa ginilagilana lohina te Tamasa si ta dogoro vura 
pa korapadi ri na tinavete tadi na Nana tie.” 


Zisu si Koa pa Vetu te Saimone sa Parese 

36 Beto asa si ruvatia keke Parese se Zisu, pude la henahena somanae koa sa pa nana 
vetu. Ke la se Zisu, meke habotu henahena somanae koa sa. 37 Koasa vasileana asa si 
koa nana si keke barikaleqe kaleana. Totoso avoso nia sa sapu korapa henahena pa 
vetu tanisa Parese se Zisu, si palekia sa si keke vovoina lumu sapu ta tavetae patu” 
arilaena, sapu sinia na lumu humana lea.” 38 Meke la turu kabokabo nana pa mudina 
Zisu, tata pa nenena, meke va boboso ni kolo matana sa sari nenena Zisu, meke puha 
va popa ni kaluna sa. Beto meke ahoi sa sari na nenena Zisu, meke tiqe zoropo ni 
lumu sa. 39 Meke totoso dogoria sa Parese sapu gua asa, si zama golomo telena si asa, 
“Be guana keke poropita hinokara sa tie hie, si be kote gilania mo Sa sa barikaleqe 
kaleana pu tiquna Sa hie!” gua si asa. 

40 Meke zama vura la koasa se Zisu, “Saimone, hiva tozi nigo Rau si keke tinitona,” 
gua si Asa. 

“Leana titisa, tozi nau,” gua sa Parese. 

41 “Koadia si karua tie pu lipulipu koa keke tie pu hoke va malumu lipulipu. Keke 
si lima gogoto poata siliva” si lipulipu ni Sa, meke keke pule si ka lima navulu. 42 Ba 

lopu keke ari kara si boka tabara pulea sa nana lipulipu, ke taleoso ni mo sa tie ari 
nana poata sari kara, meke va mate pani mo sa sari dia lipulipu. Ego, esei ari karua 
tie hire si kote tataru hola nia sa sa tie ari nana poata?” gua se Zisu. 

43 “Gina asa sapu noma hola nana lipulipu sapu taleoso nia sa tie,” gua se Saimone. 
“Goto puta goi,” gua se Zisu. 

44 Beto asa si taliri la si Asa koasa barikaleqe, meke zama la koe Saimone, “Dogoria 
goi sa barikaleqe hie? Totoso nuquru mae Rau pa mua vetu si lopu poni Au kolo goi, 
pude dalo i sari na nenequ. Ba sa barikaleqe hie, si va boboso nia kolo matana sa 
sari nenequ, meke puha va popa ni kaluna sa. 45 Agoi si lopu aho va kamo Au, ba 
asa si aho la i mo sa sari nenequ podalae gua kamo Rau tani. 46 Agoi si lopu lumua 
sa batuqu, ba asa si zoropo ni lumu humana lea sa sari nenequ. 47 Ke tozi nigo Rau 
si guahe: Sari nana sinea sokudi si ele taleosae, ura noma hola sa tataru tanisa sapu 
ele vata dogoro nia sa. Ba asa sapu lopu soku nana sinea sapu taleosae, si lopu noma 
tugo sa nana tataru sapu va vuraia sa,” gua si Asa. 

48 Beto asa, si zama la koasa barikaleqe se Zisu, “Ele taleosae sari na mua sinea,” 
gua si Asa. 

49 Totoso avosia sari kaiqa pule pu somana henahena si qumiqumi golomo pa bulodi 
si arini, “Esei sa tie hie, ke na sinea ba taleoso ni tu Sa?” gua si arini. 

50 Ba zama la koasa barikaleqe se Zisu, “Sa mua rinanerane si ele harupigo. Mu 
taloa va bulei mua,” gua si Asa. 

Sari na Barikaleqe pu Zuka ia sa Tinavete te Zisu 

1 Mudina sapu gua asa si la ene tarae nia Zisu koari na vasivasileana hitekedi na 
nomadi, sa Inavoso Leana tanisa Binanara te Tamasa. Luli tugo koa Sa sari ka manege 
rua Nana disaepeli, 2 meke gua tugo sari kaiqa barikaleqe pu ele koa i tomate kaleadi, 
meke hipuru pani Sa, meke salani tugo Sa koari kaiqa dia vinagauru. E Mere pa 
vasileana Magidala si keke, sapu koa ia ka zuapa tomate kaleadi, meke hipuru pani 
Zisu.“ 3 E Zoana si keke, sa barikaleqe te Kuza sapu sa nabulu te Herodi, meke e 
Suzana tugo si keke, meke sokudi pule sari barikaleqe saripu zuka ia sa tinavete te 
Zisu meke sari disaepeli koari dia likakalae soti teledia. 


Sa Parabolona sa Tie Uma 
(Matiu 13:1-9; Maka 4:1-9) 

4 Totoso korapa varigara va soku la sari na tinoni koari na vasivasileana koa Sa, si 
tozia Sa koa rini sa parabolo hie: 

5 “Keke totoso si la si keke tie uma, meke taburu ni sari na kiko pa nana inuma. 
Totoso taburu ni sa sari na kiko si kaiqa si hoqa la pa korapa siraņa ke neti rina tie, 
meke mae gani betoi rina kurukuru tapuru si arini. 6 Kaiqa si hoqa la pa pepeso sapu 
tale patupatuna, meke sipu toa vura mae sari na linetelete si harahara si arini, sina 
popa sa pepeso vasina. 7 Kaiqa rina kiko si hoqa la vasina koa ia na hilibubuku, ke 
toqolo sage turani na hilibubuku, meke ilupu va matei si arini. 8 Ba kaiqa kiko si 
hoqa la pa pepeso leanana, ke toa meke vua valeana, meke hopeke keke gogoto kiko 
koai.” Meke totoso zama beto ni Sa saripu gua hire, si velavela guahe si Asa: “Asa 
sapu ari taliņana si mani va avoso,” gua se Zisu. 


Sa Nati Ginuadi rina Parabolo 
(Matiu 13:10-17; Maka 4:10-12) 
9 Meke mae nanasa nia ri Nana disaepeli koa Sa sa ginuana sa parabolo hie, 10 ke 
tozini Sa si arini, “Sari na tinumatumae tomedi koasa Binanara te Tamasa, si ele vata 

gilana ni Tamasa koa gamu, ba koari na votiki tie, si zama pa parabolo si Arau, pude 

madi dodogorae, ba lopu dono gilania; pude madi avavosae, ba lopu avoso gilani rini 
å .* 

ginuadi. 


Va Bakalia Zisu sa Parabolo tanisa Tie Uma 
(Matiu 13:18-23; Maka 4:13-20) 

11 Ego, sa ginuana sa parabolo hie si guahe: Sa kiko si sa zinama te Tamasa. 12 Sari 
na kiko pu hoqa pa vale sirana si gua arini pu avosia sa zinama, ba mae se Setani 
meke vagi pania sa zinama pa bulodi, pude madi lopu va hinokara na ta harupu si 
arini, gua. 13 Sari na kiko pu hoqa la pa pepeso sapu tale patupatuna meke lopu 
moata pepesona, si gua tugo arini pu avosia sa Inavoso Leana, meke vagi qetuqetu 
nia rini. Ba lopu soto va nabu pa bulodia sa zinama sina lopu va gore karoso si arini. 
Ke totoso raza mae sari na tinasuna, na ninaqunaquna sa Inavoso Leana sana, si 
luara pania rini si asa. 14 Sari na kiko pu hoqa koari na hilibubuku, si gua tugo arini 
pu avosia sa Inavoso Leana, ba sari na ilipunanadi ri na tinagotago, meke na inokoro 
pude koa qetuqetu na koa valeana, si hukatia sa Inavoso Leana, ke lopu boka vua pa 
dia tinoa. 15 Sari na kiko pu hoqa la pa pepeso leanana, si gua tugo arini pu avosia sa 
Inavoso Leana, meke kopu nia na va tabea rini pa bulodia, meke soto va nabu osolae 
vua valeana si arini. 


Lopu Tomea sa Mua Kalalasa 
(Maka 4:21-25) 

16 Loke tie si va katua sa zuke meke va opo tamunu nia lolu, babe vekoa pa kauru 
teqe ululu. Ba kaqu va hakea sa si asa pa keke hakehakeana zuke, pude saripu nuquru 
mae, si kaqu dogoria sa kalalasa.” 

17 Ura sapu ta tome si kaqu tava vura, meke sapu ta nobi tamunu, si kaqu ta gilana, 
meke kaqu tava vura tugo pa kalalasa.” 

18 Mi balau na va avoso valeana mae koa Rau! Sina sa tie sapu ari nana ginilagilana 
si kote ta poni va soku, meke asa sapu loke nana si sa vasinahite sapu tagoa sa ba 
kote ta vagi palae koa sa.”” 


Sa Tinana meke sari Tasina e Zisu 
(Matiu 12:46-50; Maka 3:31-35) 

19 Meke mae koe Zisu sa tinana meke sari na tasina koreo, ba lopu boka kamo la 
ia rini si Asa, sina moatana sa vinarigara tie. 20 Meke keke rina tie si la tozi nia se 
Zisu, “Hiva dogorigo sa tinamu, meke sari na tasimu koreo, korapa turu aqa pa sada 
sarini,” gua si asa. 

21 Ba olana la koa rini se Zisu, “Sa tinaqu, meke sari na tasiqu, si arini pu avosia, 
meke va tabea sa zinama te Tamasa,” gua si Asa. 


Va Bulea Zisu sa Raneboni 
(Matiu 8:23-27; Maka 4:35-41) 

22 Keke rane si zamai Zisu sari Nana disaepeli. “Aria mada karovo la pa kali 
karovona sa kopi Qaleli,” gua si Asa, ke suraņa si arini koa keke koaka meke toka 
la. 23 Sipu korapa toka la rini, si puta se Zisu, meke raza gore mae gana sa givusu 
ninirana koasa kopi, meke sinia na kolo sa koaka, ke tata lodu si arini. 24 Meke la 
va vanunia rina disaepeli se Zisu, “Banara, Banara, vanunu, tata mate si gita,” gua 
si arini. Ke tekulu se Zisu meke norea Sa sa givusu, meke na bogusu; totoso asa si 
mate gore sa raneboni, meke kapuna bule nodolo sa kolo. 25 Meke zama la koari na 
disaepeli si Asa, “Avei sa mia rinanerane?” gua si Asa. Magasa na matagutu si arini, 

ke vari zamai teledia. “Esei sa tie hie? Ke va tabea tu rina givusu na bogusu!” gua si 
arini. 

Ta Salana sa Tie Koaia Tomate Kaleadi 

(Matiu 8:28-34; Maka 5:1-20) 

26 Meke toka la pa kali karovona sa kopi Oaleli si arini, sapu pa popoa Oerasa. 
27 Totoso neti gore tugo pa masa se Zisu, si mae takalia mo keke tie sapu koa ia tomate 
kaleadi si asa. Na tie pa vasileana sana si asa, ba ele seunae hola sapu dododohona 
mo sa tie hie, meke lopu koa pa vetu, ba koa la mo koari na bae popomunuana. 
28 Totoso dogoria tugo sa se Zisu, si gagaemana, meke hoga kokotunu pa kenuna Sa, 
meke velavela guahe: “Zisu, Tuna sa Tamasa Ululuna Hola! Nasa si hiva nia Goi koa 
rau? Tepa igo rau pude Mu lopu va kilasa au pa tinasigiti!” gua si asa. 29 Tepa guahe 
si asa, sina ele zama ia Zisu sa tomate kaleana pude vura taloa koa sa tie sana. Soku 
totoso si hoke ta higorae nia sa tie hie sa tomate kaleana, ke be ta pusie seni tu limana 
na nenena, meke kopu nia rini, ba hoke kumati sa sari na seni, meke turana la nia 
tu sa tomate kaleana pa qega si asa. 

30 Meke nanasia Zisu sa tie, “Esei sa pozamu?” Meke olana si asa, “E Rerege,” gua 
si asa, sina sokudi sari na tomate kaleadi pu koa koasa tie hie. 31 Meke tepa ososo 
sari na tomate kaleadi koe Zisu, pude lopu garunu lani Sa koasa pou loke kokoina”, 
gua. 

32 Ego, lopu seu vasina si koa nana si keke rovana boko lavata, korapa ganigani gedi 
pa kali toqere tata koa rini. Ke tepa koe Zisu sari na tomate kaleadi pude la nuquru 
koari na boko, gua, ke va malumi Sa si arini. 33 Vura taloa si arini koasa tie, meke 
la nuquru koari na boko. Meke haqala gore sa rovana boko hie pa kali taba meke la 
hoqa suvu pa kopi, meke lodu mate beto. 

34 Sari na tie pu kopudi ri na boko, si govete beto totoso dogoria rini sapu gua 
ta evaņa. La tozi va enea rini sa inavoso pa vasileana, meke koari na tie pa vari 
likohaena sa popoa sana. 35 Ke vura la sari na tie pude dogoria sapu gua ele ta 
evana. Meke sipu mae si arini koe Zisu, si dogoria rini sa tie pu ta salaņa, korapa 
habotu kapae nana pa nenena Zisu. Ele pokopoko, meke ele gilae tu, ke matagutu 
sarini. 36 Ba arini pu dogorona sapu gua ta evana, si vivinei nia koari na tie gua 
meke ta salaņa sa tie sana. 37-39 Beto hoi, si tepa ia ri doduru tiena sa popoa sana 
se Zisu pude taloa, sina matagutu sisigiti nia rini si Asa. Mae tepa luli koe Zisu sa 
tie pu tiqe ta salanana, ba tozi nia Zisu si asa, “Pule la pa mua popoa soti, mamu la 
totozia sa tinokae nomana gua sapu evania sa Tamasa koa goi,” gua si Asa. Meke la 
suraņa pule pa koaka se Zisu meke toka pule taloa Nana. Meke pule sa tie, meke la 
tozi urahae nia sa pa nana popoa gua sapu evania Zisu koasa. 


Sa Tuna Vineki Zaerasi meke sa Barikaleqe pu Tiqua sa Poko te Zisu 
(Matiu 9:18-26; Maka 5:21-43) 

40 Meke totoso kamo pule la pa kali karovona sa kopi se Zisu, si aqa va kamoa ri 
na tinoni si Asa. Sina korapa aqa nia ri doduru tie si Asa. 41 Beto hoi si mae kamo 
gana sa koimata tanisa sinagogi, pozana e Zaerasi. Mae todono si asa pa nenena Zisu, 
meke tepa ososo nia sa si Asa pude la pa nana vetu, 42 sina sa tuna vineki titekena 
sapu tiqe manege rua vuahenina mo, si tata mate hokara. Meke sipu korapa ene la 
se Zisu, si zukuru varikali nia rini si Asa. 43 Meke koa nana koari kobi tinoni sana si 
keke barikaleqe, sapu kamoa minoho” tana barikalege ka manege rua vuaheni. Ele 
okipani beto ni sa koari na tie salana sari doduru pu tagoi sa, ba lopu keke arini boka 
salania. 44 Ene mae gua pa mudina Zisu si asa, meke la tiqua sa sa hukihukiri poko 

te Zisu, meke pa totoso tugo asa si ta salana sa nana minoho. 45 Meke nanasa se Zisu, 
“Esei tiqu Au?” gua si Asa. Meke hopeke olana si arini, “Lopu gami!” gua. Ke zama 
la koa Sa se Pita, “Banara, na kobi tie si vari likohae nigo, meke korapa zukurigo 
sara,” gua si asa. 

46 Ba olana se Zisu, “Keke tie si tiqu Au, ura gilania Rau pa tiniqu sipu vura taloa sa 
niniranira koa Rau,” gua si Asa. 47 Gilania sa barikaleqe sapu ele ta gilana mo sapu 
gua evania sa, ke matagutu sisigiti meke neneqara si asa, meke la hoqa kokotuņu pa 
nenena Zisu. Meke tozi helahelae nia sa koe Zisu pa kenudi ri doduru tie, gua meke 
tigua sa sa poko te Zisu, meke pa totoso tugo asa si ta salana si asa. 48 Ke zama la koa 
sa se Zisu, “Tuqu, sa mua rinanerane si ele salanigo, mu taloa va bulei mua tu,” gua 


si Asa. 
49 Sipu korapa zama gua se Zisu si mae kamo mo sa tie paleke inavoso pu taluarae 


mae guana pa vetu te Zaerasi, sa palabatu pa sinaqoqi. Meke zama, “Ele mate tu sa 
tumu vineki, ke mu lopu va tupitia pude va mae ia sa Titisa,” gunia sa se Zaerasi. 

50 Totoso avosia Zisu sapu gua asa, si zama la ia Sa se Zaerasi, “Mu lopu matagutu, 
ba mu va hinokara, meke kote leana mo sa tumu,” gua si Asa. 

51 Totoso kamo la si Asa pa vetu te Zaerasi, si lopu va malumi Sa sari na tie pude 
nuquru luli la koa Sa, ba ari Pita, Zone, Zemisi, meke sari karu tiatamana mo sa vineki. 
52 Sipu korapa gua si sari doduru tie si korapa takatakala pa mate, meke kaboa rini 
sa koburu. Meke zama la i Zisu si arini, “Lopu kabo gamu, lopu mate sa vineki, na 
puta gana mo,” gua si Asa. 

53 Meke hegere nia rini si Asa, sina tumae nia dia sapu ele mate si asa. 54 Ba taninia 
Zisu limana sa koburu meke zama ia sa, “Tuqu, mu tekulu,” gua si Asa. 53 Pule la sa 
maqomaqona sa vineki meke tekulu mo sa koburu, ke tozi ni Zisu si arini pude ponia 
ginani, mani henahena. 56 Meke magasa sisigiti sari karua tiatamana, ba va balaui 
Zisu si arini pude di lopu vivinei nia pa tie sapu gua ta evana. 

Garunu Vura ni Zisu sari ka Manege Rua Disaepeli 
(Matiu 10:5-15; Maka 6:7-13) 

1 Tioko varigara ni Zisu sari ka manege rua disaepeli, meke poni Sa sa niniranira, 
pude hipuru pani sari doduru tomate kaleadi, meke pude salani sari na minoho. 
2 Meke garunu vura ni Sa si arini pude tarae nia sa Binanara te Tamasa, meke pude 
salani saripu moho. 3 Zamai Sa, “Mi lopu palekia keketona pa mia inene la, lopu 
paleke kolu hodu, na huneke, na vinabeo, na poata, meke lopu paleke hopeke sote 
pule, ba sapu va sagei mo gamu.” 4 Vasina pu va kamo gamu rini pude koa, si mi koa 
mo koasa vetu sana, osolae taluarae si gamu koasa vasileana asa. 5 Vasina pu lopu 
va kamo gamu rina tie, si mi luara pania sa popoa sana. Tavusu pani sari na kavuru 
pepesona sa popoa asa pa nene mia, pude na vina balau la koa rini, sapu kaqu va 
kilasi Tamasa si arini,” gua si Asa.” 

6 Meke taluarae sari disaepeli, meke ene la koari doduru vasivasileana. Tarae nia 
rini sa Inavoso Leana, meke salani rini saripu moho pa doduru vasina. 


Nunala se Herodi 
(Matiu 14:1-12; Maka 6:14-29) 

7 Totoso avoso ni e Herodi’, sa banara pa Qaleli sari doduru saripu gua ta evana 
hire, si nunala si asa. Sina tozi nia ri kaiqa sapu e Zone Papitaiso si ele toa pule 
pa minate, gua.” 8 Ari kaiqa pule si zama sapu e Ilaiza si ele vura pule mae, gua, 
meke kaiqa pule si zama sapu keke rina poropita pukerane si toa pule pa minate, 

gua. 9 Meke zama se Herodi, “Ele kupa pania tu rau batuna se Zone, ba savana pule 
sa tie pu evani sari doduru ginugua pu avosi rau hire?” gua si asa. Meke podekia sa 
pude dogoria se Zisu. 


Poni Zisu sari ka Lima Tina Tie 
(Matiu 14:13-21; Maka 6:30-44; Zone 6:1-14) 

10 Meke pule mae sari na apositolo, meke tozi rini koe Zisu sari doduru gua pu 
evani rini. Ke turani Sa si arini meke la teledia pa keke vasileana pozana Betiseda. 
11 Totoso avoso nia rina kobi tinoni sapu gua asa, si luli la ia rini se Zisu. Ke va kamoi 
Sa si arini, meke tarae nia Sa koa rini sa guguana sa Binanara te Tamasa, meke salani 
Sa saripu mohodi. 

12 Meke sipu veluvelu sa popoa, si mae koa Sa sari ka manege rua disaepeli, 
meke zama, “Mu garunu taloa ni sari na tinoni, pude boka la hata gedi ginani, na 
putaputana koari na vasivasileana nomadi na hitekedi, saripu tatadi, sina vasina 
ivuluna si hie,” gua si arini. 

13 Ba zama la i Zisu si arini, “Poni mo gamu,” gua si Asa. “Ka lima bereti meke 
karua igana mo si koa hire. Ba vegua? Hivani gami Goi pude la holu poni ginani 
gami sari na kobi tinoni hire?” gua si arini. 14 Ura ari ka lima tina sari na tie arini. 
Meke zamai Zisu sari Nana disaepeli, “Va habotu i sari na tie pa hopehopeke lima 
navulu pa keke pukuna,” gua si Asa. 

15 Meke sipu ele va haboti rina disaepeli sari na tinoni, 16 si vagi Zisu sari ka lima 
bereti meke sari karua igana, meke dono sage la pa Manauru si Asa meke mana ni 
Sa. Meke tiqe videvidei Sa, meke vala ni Sa koari na disaepeli, pude va hia lani koari 
na tie. 17 Henahena sari doduru, meke dena valeana. Meke pudiki va sini ni umumu 
ginani koa holadi rina disaepeli si ka manege rua pili. 


Helahelae Vura nia Pita sa Guguana e Zisu 
(Matiu 16:13-19; Maka 8:27-29) 
18 Keke rane sipu korapa varavara telena se Zisu, si koa turania ri Nana disaepeli. 
Meke nanasi Zisu si arini, “Tozi Nau, esei guni Nau rina tie si Arau,” gua si Asa. 
19 Meke olana sarini, “Kaiqa si zama, ʻE Zone Papitaiso, gua, kaiga si ʻE Ilaiza' gua, 
meke kaiqa pule si, ‘Keke votiki poropita pukerane si toa pule! gua.”” 
20 “Gamu si vegua? Esei balabala Nau gamu si Arau?” gua si Asa. 
Meke olana se Pita, “Agoi tugo sa Karisito? pu mae guamu koe Tamasa,” gua si asa.” 


Tozia Zisu sa Nana Tinasigiti na Minate 
(Matiu 16:20-28; Maka 8:30 kamo hinia 9:1) 

21 Beto asa, si nagui Zisu sari Nana disaepeli pude lopu tozia pa keke tie, sapu Asa 
tugo sa Karisito. 22 Tozini tugo Sa, “Sa Tuna na Tie si kaqu koa tava sigiti, meke 
kagu ta kilu koari na koimata tadi na tie Ziu, na nati hiama, meke koari na tie va 
tumatumae koasa Tinarae te Mosese. Kaqu tava mate si Asa, ba pa rane vina neta, 
si kaqu tava turu pule pa minate,” gua si Asa. 

23 Meke zama la koari doduru si Asa, “Asa sapu hiva luli Au, si mani lopu ruriti sari 
doduru nana ginugua soti telena, meke mani ovulu palekia nana korosi doduru rane”, 
meke luli Au.” 24 Ura asa sapu ruritia sa nana tinoa si kaqu siana nia sa si asa. Ba asa 


sapu lopu ruritia sa nana tinoa pa linuliqu Rau si kaqu vagia sa sa tinoa hola.” 25 Na 
lineana sa si kote va gavoria sa tie, be hiva tago ia sa sa doduruna sa kasia popoa, ba 
siana nia sa sa tinoa hola? Namu loketona hokara! 26 Asa sapu kurekure Nau si Arau, 

meke sari Oua zinama, si kagu kurekure nia tugo sa Tuna na Tie, pana mae si Asa 
koasa Nana tinolava nedalana, meke koasa tinolava nedalana tanisa Tamana, meke 
tadi na mateana hopedi. 27 Magu tozi va hinokarani gamu Rau, sapu kaiga gamu pu 
koa hire si lopu kagu mate osolae dogoria rini sa Binanara te Tamasa,” gua si Asa. 


Ta Ilirae Nedala sa Isumatana e Zisu pa Togere 
(Matiu 17:1-8; Maka 9:2-8) 

28 Meke sipu pada zuapa rane hola gua zama ni Sa saripu gua sara, si turani Sa 
sari Pita, e Zone meke Zemisi, meke sage la pa toqere si arini pude varavara.” 29 Sipu 
korapa varavara Sa, si ta ilirae nedala sa isumatana, meke sari Nana poko si keoro 
sisigiti. 30 Meke karua tie, ari Mosese e Ilaiza si vura va hodaka la koa Sa. 3! Nedala si 
arini, meke mae vivinei nia rini koe Zisu sa Nana tina luarae sapu kote va gorevura ia 
Sa pa Zerusalema. 32 Se Pita meke sari karua disaepeli turanana si ele puta muliunu 
tu, ba vanunu si arini meke dogoria rini sa ninedala te Zisu, meke sari karua tie pu 
turu somanae koa Sa. 33 Meke sipu korapa taluarae taloa koe Zisu sari karua tie, si 
zama la koa Sa se Pita, “Banara, leana hola sapu koa tani si gami! Mami taveti ka 
neta ipi, keke Tamugoi, keke te Mosese, meke keke te Ilaiza,” gua si asa. (Ba lopu 
gilania Pita sapu gua zama nia sa telena.) 

34 Meke sipu korapa zama se Pita, si vura mae si keke lei meke mae opo adumi si 
arini, ke matagutu sari disaepeli sipu mae nobi tamuni sa lei si arini. 35 Meke keke 
mamalaini si mae koa sa lei, sapu zama guahe: “Hie tugo sa Tuqu sapu ele vizatia 
Rau, mi avosia si Asa!” gua.” 

36 Totoso noso sa mamalaini, si e Zisu mo telena si koa hola, ba lopu hite vivinei ni 
ri disaepeli pa tie koari na totoso arini gua sapu dogori rini. 


Ta Salana sa Koreo Koaia Tomate Kaleana 
(Matiu 17:14-18; Maka 9:14-27) 

37 Meke pa koivugona totoso taluarae gore pule mae pa toqere se Zisu meke sari ka 
neta disaepeli, si la tutuvia keke puku vinarigara lavata si Asa. 38 Meke keke tie pa 
korapana sa puku tinoni lavata si velavela vura guahe: “Titisa! Hiva nigo rau pude 
mae dogoria sa tuqu koreo, ura asa mo sa qua koburu titekena. 39 Na nuquria keke 
tomate kaleana si asa, meke pude kamoa si hoke kukili va hodahodaka, meke hoqa 
neneqara, meke vura ia na noronoro nuzuna. Vata sigiti hola ia sa tomate kaleana 
si asa, meke hoke ta kamoe va kalekaleana, meke lopu hiva luaria sa tomate kaleana 
si asa! 4 Ele tepai rau sari mua disaepeli pude hipuru pania, ba lopu boka ia rini,” 
gua si asa. 

41 Meke olana la se Zisu, “Kei, na sinage va gugue, na kaleamia si gamu! Vea seunae 
gua kagu koa turana gamu, na tupitini gamu Rau? Turana mae nia koa Rau tani sa 
mua koburu!” gua si Asa. 

42 Sipu korapa turana mae nia sa koreo, si va hoqaia sa tomate kaleana si asa pa 
pepeso, meke neneqara na garata si asa. Meke hipuru pania Zisu sa tomate kaleana, 
ke ta salana sa koreo, meke vala pulea Sa koasa tamana. 43 Meke magasa beto nia ri 
doduru tie sa niniraņira te Tamasa. 


Tozi Pulea Zisu Guguana sa Nana Minate 
(Matiu 17:22-23; Maka 9:30-32) 

Sipu korapa magasa ni rina tie sari doduru ginugua pu evani Zisu, si zama la si Asa 
koari Nana disaepeli, 44 “Mi lopu mulini nia gua sapu kote tozini gamu Rau kamahire, 
sapu sa Tuna na Tie si kote ta vala pa limadi rina tie,” gua si Asa. 45 Pupuhu nia rina 
disaepeli gua sapu zama nia Sa. Tava paere koarini sa ginuana, pude di lopu tumae 
nia rini, ba pamana nanasa la nia rini koa Sa. 

Esei sapu Arilaena Hola? 
(Matiu 18:1-5; Maka 9:33-37) 

46 Meke keke vinaritokei si ta evana pa varikorapadi ri kasa disaepeli, sapu esei si 
arilaena hola koa rini, gua.” 47 Gilania Zisu sapu gua varitokei nia rini, ke vagia Sa si 
keke koburu hite meke va turua Sa pa kapana. 48 Meke zama la koa rini si Asa, “Asa 
sapu va kamo ia sa koburu hite hie pa korapa pozaqu Rau, si va kamo Au tugo sa si 
Arau. Meke asa sapu va kamo valeana Au, si va kamoa tugo sa si Asa sapu garunuqu 
Rau. Ura asa sapu hiteke hola koa gamu doduru, si asa tugo si arilaena hola,” gua si 


Asa.” 


Arini pu Tokani Gamu 
(Maka 9:38-40) 

49 Meke zama la koa Sa se Zone, “Banara, dogoria gami si keke tie sapu hipuru 
palae tomate kaleadi pa pozamu Goi, meke tozi nia gami si asa pude noso, sina lopu 
somanaena koa gita si asa,” gua si asa. 

50 Meke zama se Zisu, “Mi lopu podekia pude va nosoa si asa, ura asa sapu lopu va 
kari gamu, si tokani gamu tugo sa,” gua si Asa. 


Lopu Va Kamoa Ari pa Sameria se Zisu 

51 Meke sipu tata kamo mae sa totoso pude kaqu sage pule pa Manauru si Asa, si va 
ninira ia Zisu sa Nana binalabala meke topue la pa Zerusalema si Asa. 52 Garunu kenu 
la tie paleke inavoso se Zisu koasa vasileana pa Sameria, pude va namanama veko 
ponia sari na tinitona pu ta hivae koa Sa. 53 Ba korodia sari na tie koasa vasileana 
sana pude va kamoa si Asa, sina sa Nana inene si la gua tu pa Zerusalema. >? Ke totoso 
dogoria ri na disaepeli, ari Zemisi e Zone, sapu gua asa, si zama si arini, “Banara, 
vea hiva nia Goi, pude mami tioko gore nia gana sa nika pa Manauru, pude sulu pani 
gedi sari kasa tie sara?” gua sari kara.” 

55 Ba taliri meke norei Zisu sari karua”. 56 Beto asa, si ene hola la pa keke votiki 
vasileana se Zisu, meke sari Nana disaepeli. 


Saripu Hiva Lulia se Zisu Ba Ruarabeke 
(Matiu 8:19-22) 

57 Meke sipu korapa ene la rini, si mae zama koe Zisu si keke tie, “Doduru vasina 
pu la ia gua Goi, si maqu luligo,” gua si asa. 

58 Ba olana la koa sa se Zisu, “Sari na kurukuru name, na kurukuru tapuru, ba 
hite ari dia qoqoro na vori tu, ba sa Tuna na Tie si loke Nana vasina soti pude eko 
magogoso,” gua si Asa. 

59 Meke zama la ia pule Sa si keke tie, “Mae luli Au,” gua. 

Ba olana la sa tie, “Banara, Mu va malumau, pude la pomunu paki nia sa tamagu,” 
gua si asa. 

60 Ba olana la ia Zisu si asa, “Vekoi saripu matedi pude madi pomunu ni sari na tie 
matedi. Ba agoi, si mu la mamu tarae nia sa Binaņara te Tamasa,” gua si Asa. 

61 Meke zama pule si keke tie, “Banara, kote luli Igo rau, ba va malumu paki au 
pude pule meke zama luluara koari pa qua vetu,” gua si asa.” 

62 Ba olana la ia Zisu si asa, “Sa nabulu te Tamasa sapu kekenono guana tie uma 
pu tanini rupaha pa tinavete uma, si lopu garogaro koasa Binaņara te Tamasa,” gua 
si Asa. 

Garunu Vura ni Zisu sari ka Zuapa Navulu Rua Tie 

1 Beto saripu gua hire, si vizati Zisu sari ka zuapa navulu rua” tie, meke garunu 
taloa ni Sa, hopehopeke karua, pude la va kenue koari doduru vasileana, na popoa 
pu lopu seunae kote kamo la i Sa. 2 Zamai Sa sarini, “Soku sari na vuvua komiha, 
ba lopu soku sari na tie pakepakete. Mi varavara la koa sa Baņarana sa vuvua pude 
garunu la ni sari na tie pakepakete, pa Nana inuma, pude mani varigara ni sari na 
vuadi.” 3 Mi la! Garunu vurani gamu Rau, gua tugo rina lami pa varikorapadi rina 
siki pinomo variva mate.” 4 Mi lopu paleke vovoina poata, babe na huneke, na sadolo; 
mi tonoto la mo koari na vasivasileana. Mi lopu vivinei va hola pana totoso tutuvia 
gamu si keke tie pa sirana.” 5 Pana nuquru si gamu pa keke vetu, si kekenu mamu 
zama guahe: ‘Mani koa koa gamu sa binule meke sa minana te Tamasa,’ mi gua. 
6 Be koa nana si keke tie bule pa vetu asa si mani koa koa sa sa mia minana; ba be 
lopu gua si kote pule atu koa gamu sa mia minana sana. 7 Mi koa mo koasa vetu 
pu va kamo gamu, mamu henai na napoi mo gua saripu poni gamu rini. Ura sa tie 
tavetavete si garo tugo pude ta tabara. Mi koa mo koa sa vetu vasina va kamo gamu 
rini, osolae taluarae si gamu koasa vasileana sana.” 8 Pana la kamo gamu pa keke 
vasileana meke tava kamo valeana, si mi henai sari na ginani pu poni gamu rini. 9 Mi 
salani saripu mohodi koasa vasileana asa, mamu tozi ni, ‘Sa Binanara te Tamasa si 
tata mae koa gamu kamahire,' mi gua. 10 Ba pana la gamu pa keke vasileana, meke be 
lopu va kamo gamu rini, si mi vura la pa sirana, mamu zama guahe:* 11 ‘Kamo koari 
na kavuru pepesona sa mia vasileana sari pu napiti pa nene mami, ba tavusu pani 
tugo gami, pude na vina balau koa gamu sapu sa tinahuara si kaqu kamo koa gamu; 
ba mi tumae nia sapu sa Binanara te Tamasa si ele kamo tata koa gamu! mamu guni. 
12 Tozi va hinokarani gamu Rau, sapu sari na tiena sa popoa asa, si kaqu tava kilasa 
koe Tamasa pa rane vinaripitui, hola nia sapu gua ta evana pa Sodomu pa rane asa.” 


Sari na Vasileana Vagugue 
(Matiu 11:20-24) 

13 Ke mi talotaņa si gamu pa vasileana Korazini, meke gamu pa Betiseda! Be ta 
evana koari na tie Zenitailo pa Taea meke pa Saedoni sari na tinavete variva magasadi 
gua pu ta evana koa gamu, si be ele pukerane tu kekere pa sinea si arini meke ele 
habotu tu pa eba meke pokopoko baika!“ 14 Ba gamu si kaqu tava kilasa koe Tamasa 
pa rane vinaripitui, hola nia gua sapu ta evana koari pa Taea meke Saedoni pa rane 
asa. 15 Meke sapu gamu pa Kepaniami! Balabala ia gamu sapu kote ta ovulu sage pa 
Manauru si gamu gua? Lokari hokara! Kote ta gona gore la pa Heli si gamu!” gua si 

x 

sa. 

16 Meke zama pule la koari Nana disaepeli se Zisu, “Asa sapu avoso gamu, si avosau 
tugo sa si Arau, ba asa sapu etulu gamu si etulau tugo sa si Arau, meke asa sapu etulau 


si Arau, si etulia tugo sa si Asa sapu garunau si Arau,” gua si Asa.” 


Pule Mae sari ka Zuapa Navulu Rua 
17 Meke totoso pule mae sari ka zuapa navulu rua, si qetuqetu hola si arini, meke 
zama, “Banara, sari na tomate kaleadi, ba va tabe gami tugo totoso hipuru pani gami 
si arini pa korapa pozamu Goi!” gua si arini. 

18 Meke olana se Zisu, “Dogoria Rau se Setani, hoga gore mae pa Manauru, gua tugo 
na kapi. 19 Mi avoso mae! Ele ponini gamu Rau sa niniranira, pude boka neti sari 
na noki, na nenege variva matedi, meke pude va kilasia gamu sa doduru niniranira 
tanisa kana sapu e Setani, meke loketona si kote boka va kaleana gamu.” 20 Ba mi 
lopu qetu nia mo sapu va tabe gamu rina tomate kaleadi si gamu, ba mi qetu nia tu 
sapu sari na poza mia si ta kubere pa Maņauru,” gua se Zisu. 


Qetuqetu se Zisu 
(Matiu 11:25-27, 13:16-17) 
21 Meke pa totoso asa si ta sinie qinetuqetu koa sa Magomago Hope se Zisu meke 
zama, “Tamaqu, Agoi na Banara pa Manauru meke pepeso! Vahesi Igo Rau si Agoi, 
sina tomei Goi sari ginugua hire koa rini pu gilagilana meke tumatumaedi meke vata 


dogoro ni koa rini pu guana koburu. Uve Tamaqu, pa Mua hiniva Goi ke ta evaņa 
sapu gua asa. 


22 Sa Tamagu si ele poni Nau sari doduru tinitona. Loke tie si gilania sa Tuna, ba 
sa Tamana mo, meke loke tie si gilania sa Tamana ba sa Tuna mo, meke arini mo pu 
vizati sa Tuna pude va dogoro ni sa Tamana.”” 

23 Meke taliri la koari Nana disaepeli se Zisu, meke zama golomi Sa, “Ta manae 
dia sari mata pu dogori sari na tinitona gua pu dogori gamu! ?4 Magu tozini gamu, 
sokudi sari na poropita, na banara pukerane pu edi hiva dogori na avosi gua saripu 
dogori na avosi gamu hire, ba lopu boka.” 


Sa Parabolo Tanisa Tie Sameria Leanana 

25 Meke keke tie va tumatumae koasa Tinarae te Mosese si turu mae meke hiva 
podekia sa se Zisu. Zama si asa, “Titisa, na sa si kote tavetia rau pude vagia sa tinoa 
hola?” gua si asa.” 

26 Meke olana la ia Zisu si asa, “Na sa si ta kubere koasa Tinarae te Mosese? Na sa 
si tiro gilania goi vasina?” gua si Asa. 

27 Meke olana sa tie, ““Mu tataru nia sa Banara sa mua Tamasa pa doduru 
bulomu, pa doduru magomagomu, pa doduru mua niniranira, meke pa doduru mua 
binalabala’; meke hie pule, ‘mu tataru nia sa turanamu, gua sapu tataru pule nigo si 
agoi,” gua si asa.” 

28 “Olana va gotogoto si goi, ke mu evania mo sapu gua asa meke kagu toa si goi,” 
gua se Zisu.” 

29 Ba hiva vata dodogoro nia sapu ele tie gugua tu asa si asa, ke nanasia sa se Zisu, 
“Esei tugo sa turanagu?” gua si asa. 

30 Meke olana ia Zisu, “Keke tie si taluarae pa Zerusalema meke ene gore la pa 
Zeriko. Pa korapa nana inene la si rapata ia rina tie hikohiko si asa pa sirana, meke 
va gore vagi rini sari nana poko, sekea rini, meke veko pania rini tata matena, meke 
taloa dia. 31 Meke ta evana sapu keke hiama si ene gore gua pa sirana asa, meke sipu 
dogoria sa sa tie bakorana, si ene va talevara nana pa kali sirana. 3? Beto asa, si ene 
mae gua tugo vasina si keke tie Livaeti. La hopiki nia sa sa tie bakorana, meke ene 
hola taloa nana tugo. 33 Ba keke tie Sameria sapu ene gua tugo vasina, si la kamoa 
sa sa tie. Totoso dogoria sa, si tataru nia sa si asa.” 34 Ke la si asa meke zoropo ni 
oela, na vaeni sa sari na bakorana, meke pusi sa. Beto si ovulu va hakea sa pa nana 
don'ki, meke turana la vekoa sa pa vetu putaputana tadi na tie enenedi, meke kopu 
nia sa si asa vasina. 35 Pa koivugona si vagi sa si karua poata siliva” meke vala nia 

koasa tie kopu vetu, meke tozi nia sa, 'Mu kopu nia sa tie hie. Pana pule mae gua 
rau, si kote mae hobei rau gua sari pu oki pani goi pa kinopuna sa, gua si asa. 

36 Ego, esei ari ka neta tie hire si na turanana sa tie pu ta nonovala koari na tie 
hikohiko?” gua se Zisu. 

37 “Asa tugo sapu tataru nia sa tie,” gua sa tie. 

Meke zama la koasa se Zisu, “Ego, mu la, mamu tavete kekenono gua puta tugo 
asa,” gua si Asa. 


La se Zisu pa Vetu Tadi Mata e Mere 

38 Meke sipu ene hola la se Zisu meke sari Nana disaepeli si kamoa rini si keke 
vasileana. Meke keke barikaleqe pozana e Mata si va kamoa si Asa pa nana vetu.” 
39 Sa tasina vineki e Mata sapu e Mere pozana, si habotu tata pa nenena Zisu, meke 
avavoso koari Nana vina tumatumae. 40 Ba se Mata si tupiti hola koari na vinatana, 
ke mae zama koe Zisu si asa, “Banara, leana mo koa Goi si pude va tupiti eke au sa 
tasiqu si rau? Tozi nia pude mae toka nau,” gua si asa. 

41 Ba olana la koasa se Zisu, “Mata, Mata, talotana meke balabala mamatani goi sari 
soku ginugua; 42 Ba kekeke mo si ta hivae, meke se Mere si vizatia gua sapu leana 
hola latu. Meke lopu kaqu ta vagi palae koa sa sapu asa,” gua se Zisu. 

Vina Tumatumae te Zisu koasa Vinaravara 
(Matiu 6:9-13, 7:7-11) 

1 Keke rane si la varavara se Zisu pa keke vasina. Meke sipu beto varavara Sa, si 
mae tepa koa Sa si keke ri Nana disaepeli meke zama, “Banara, mu va tumatumaeni 
gami varavara, gua sapu va tumatumae ni e Zone sari Nana disaepeli,” gua si asa. 

2 Meke zama la koa rini se Zisu, “Pude varavara gamu si mi zama guahe: 
“Tamamami, 

mani tava lavata sa Pozamu Hopena, 

va mae ia koa gami sa Butubutu Binanara Tamugoi. 
3 Mu ponini gami ginani ninoroi meke ninae rane. 
4 Mu taleosoni gami koari na mami sinea, 

ura taleoso ni gami saripu nonovala gami si gami. 
Mu lopu turana lani gami pa tinoketoke!'” gua si Asa. 

5 Meke tozi ni Zisu sari Nana disaepeli, “Be keke koa gamu si la pa vetu tana keke 
nana baere pa korapa boni tu, meke zama, ‘Kei, tio, poni paki nau ka neta bereti. 
6 Na keke qua baere enenena si tiqe mae kamo pa qua vetu, meke loke gequ ginani 
pude ponia!’ gua. 7 Meke be olana guahe sa mua baere pa korapa vetu, ‘Meke va 
duvilau, ele tuku sa sasada, meke ele puta si rau meke sari na qua koburu. Lopu 
boka tekulu atu si rau pude ponigo gua sapu hiva nia goi, gua. 8 Ba tozini gamu Rau 
sapu pa ginugua sapu na nana baere mo si agoi gua, si gina lopu kaqu hiva tekulu si 
asa. Ba be tepatepa nono lamo si goi, si kote tekulu mo si asa meke ponigo gua sapu 
hiva nia goi, sina lopu hiva tava kurekure si asa koari na tie. 

9 Gua ke Maqu tozini gamu: Tepa, meke kote vagia gamu, hata meke kote dogoria 
gamu, kikia meke kote ta tukele vatu koa gamu sa sasada. 1° Ura sari doduru pu tepa 
si kote vagi tugo, meke asa sapu hata si kote dogoria tugo, meke asa sapu kikia si kote 
ta tukele vala tugo sa sasada koasa. 11 Esei koa gamu na tamadia ri na koburu, be 
tepa gana igana sa tumu, si kote poni nia noki tu? 12 Babe tepa gana vovoto sa, si kote 
poni nia nenege tu? 13 Tie kaleamia si gamu, ba hoke poni tinitona leadi gamu sari 

mia koburu. Ke sa Tamamia pa Manauru si leana holani gamu si gamu, ke hinokara 
hola sapu kagu poni ni Magomago Hope tu Sa saripu tepa koa Sa.” 


Zisu meke Setani 
(Matiu 12:22-30; Maka 3:20-27) 
14 Pa keke totosona si hipuru pania Zisu sa tomate poka koa keke tie, meke totoso 
vura taloa sa tomate, si podalae zama sa tie, ke magasa hola sari doduru. 15 Ba kaiqa 
arini si zama, “Na Belozibabi mo, sapu sa baņaradi ri na tomate kaleadi, na ponia 


koa Sa sa niniranira pude hipuru pani sari na tomate kaleadi,” gua si arini.” 

16 Ari kaiqa pule si hiva podekia se Zisu, ke tepa ia rini si Asa, pude tavetia si keke 
tinavete variva magasana, pude va sosodea sapu maena koe Tamasa si Asa, gua.” 17 Ba 
gilani Zisu sari dia binalabala, ke zama la i Sa sarini, “Sari doduru butubutu baņara 
saripu paqapaqaha puleni, meke varivaripera pulei teledia, si lopu kaqu boka koa 
hola seunae. Meke na tatamana sapu paqaha pule nia si kote ta huarae. 18 Gua asa, 
ke be sa binanara te Setani si ta pagaha pa soku pukudi meke varivaripera pulei, 
si vea meke kote boka koa hola si asa? Zama si gamu sapu e Setani mo poni Nau 
niniranira, ke boka hipuru pani Rau sari na tomate kaleadi, gua. 19 Ba be Arau si 
hipuru palae tomate kaleadi pa niniranira te Setani, si pa niniranira tesei si hipuru 
palae tomate sari na mia disaepeli? Pude gua asa si sari kasa mia disaepeli telemia 
mo va sosodea sapu sea si gamu! 20 Ba be pa niniranira te Tamasa si hipuru pani 
Rau sari na tomate kaleadi, si tava sosode sapu sa Binanara te Tamasa si ele kamo 
koa gamu. 

21 Pana va namanama valeana ni sa tie ninira sari nana tinitona varipera, meke 
kopu totoko nia sa sa nana vetu, si lopu kaqu boka ta novala sari nana likakalae. 22 Ba 
pana mae si keke sapu ninira hola pule, meke rapata ia na va kilasia sa tie ninira 
sana, si kote zau vagi sa sari nana tinitona varipera, saripu raneranei sa tie ninira, 
meke kote va hihia i sa sari doduru likakalae pu zau vagi sa. 

23 Asa sapu lopu toka Nau, si kana Au sa si Arau. Asa sapu lopu toka Nau pude 
tioko varigara mae ni koa Rau sari na tie, si va talahuarae i sa si arini koa Rau.” 


Sa Pinule Mae Tanisa Tomate Kaleana 
(Matiu 12:43-45) 

24 Be guana ta hipuru palae si keke tomate kaleana koa keke tie, si la enene pa soloso 
si asa, pude hata ia si keke vasina pude koa magogoso. Pana lopu boka dogoria sa 
si keke vasina pude koa, si zama si asa, 'Magu pule la mo pa vetu vasina pu koa 
kenugu si rau,’ gua si asa. 25 Meke totoso pule mae sa, si ele ta sara va via, na tava 
tana valeana sa vetu. 26 Ke pule si asa, meke la turana mae ni sa sari ka zuapa tomate 
saripu kaleadi hola nia si asa, meke mae koa pulea rini sa tie sana. Ke sa tinoa tanisa 
tie sana, si namu na kaleana hola nia sapu gua tatasana,” gua si Asa. 


Sa Qinetuqetu Hinokara 
27 Meke sipu korapa zama gua se Zisu, si velavela vura si keke barikaleqe pa 
vinarigara, meke zama guahe: “Ta manae tugo sa barikaleqe pu podo igo, na ponigo,” 
gua si asa. 
28 Ba olaņa la se Zisu, “Uve, ba sarini pu ta manae hinokara, si arini mo pu avosia 
meke va tabea sa zinama te Tamasa,” gua si Asa. 


Sa Vinagilagila te Zona 
(Matiu 12:38-42) 
29 Meke sipu varigara va sokusoku la koa Sa sari na tie, si zama se Zisu, “Na sinage 
kaleana sa sinage hie! Hiva vina gilagila si gamu, ba loke vina gilagila si kaqu poni 


* 11:15 Mt 9:34, 10:25 * 11:16 Mt 12:38, 16:1; Mk 8:11 ” 11:23 Mk 9:40 


LUKE 11:30 1469 LUKE 11:46 


gamu Rau, ba sa vina gilagila mo te Zona mo.” 30 Kekenono gua sapu e Zona si na 
vina gilagila koari na tiena sa popoa Ninive, si gua tugo sapu sa Tuna na Tie si kagu 
na vina gilagila koari na tiena sa sinage hie.” 31 Pa rane vinaripitui, si kagu turu 
meke zutu gamu sa banara magota pa popoa Siba si gamu, sina gelenaena sa nana 
inene mae pa nana popoa, pude mae avosia sa ginilagilana lohina te Solomone. Meke 
dotu, koa nana kamahire hie si keke sapu noma hola nia se Solomone.” 32 Pa rane 
vinaripitui si kote turu meke zutu gamu ri na tie pa Ninive si gamu, sina arini si 
kekere koari na dia sinea, totoso avosia rini sa tinarae te Zona. Meke dotu, koa nana 
kamahire hie si keke sapu noma hola nia se Zona.” 


Sa Kalalasa Tanisa Tini 
(Matiu 5:15, 6:22-23) 

33 Loke tie si va katua sa zuke meke vekoa pa vasina tomena babe va opo tamunu 
nia lolu, ba kote va hakea sa si asa pa hakehakeana zuke, pude va kalalasi sari doduru 
tie pu nuguru pa vetu.” 34 Sari matamu si guana zuke tana tinimu. Totoso leadi sari 
matamu, si kalalasa sa doduru tinimu, ba pude kaleadi sari matamu, si kote huporo 
tugo sa doduru tinimu. 35 Mu kopu, pude sa kalalasa si koa pa mua tinoa, meke lopu 
na hinuporo. 36 Be kalalasa beto sa doduru tinimu, meke loke vasi hinuporo koa ia, 
si kagu kalalasa beto sa doduruna sa mua tinoa, kekenono gua tugo na zuke sapu 
malara atu koa goi,” gua se Zisu. 


Zutui Zisu sari na Tie Va Tumatumae koasa Tinarae te Mosese meke na Parese 
(Matiu 23:1-36; Maka 12:38-40) 

37 Sipu beto zama gua se Zisu, si ruvatia keke Parese si Asa, pude la henahena 
somana koa sa, ke la se Zisu meke habotu henahena koasa. 38 Ba magasa hola sa 
Parese totoso dogoria sa sapu lopu nuzapa lima paki se Zisu meke tiqe henahena. 
39 Ke zama la koa sa se Zisu sa Banara, “Gamu na Parese! Hoke va via i gamu sari 
na sadadi rina mia kapa na peleta, ba pa korapa mia si sini na ninovanovala na 
kinaleadi. 40 Duvili si gamu! Vegua? Lopu sa Tamasa tu sapu tavetena sa sadana sa 
tini, si tavetia tugo sa korapana sa tie? 41 Mi poni sari na habahuala sapu koa koa 
gamu, meke kaqu via koa gamu sari doduru likakalae. 

42 Mi talotana gemi si gamu na Parese! Hoke ponia gamu koe Tamasa sa keke pa 
manege koari na vuadi rina mia vinagi pa inuma, kamo tu koari na linetelete hitehite 
guana miniti, na ru”, meke kaiga linetelete pasapasa pa inuma pule; ba mulini nia 
gamu si pude tavete va tonoto la koari na tie, meke pude tataru nia sa Tamasa. Arini 
sari na nati vina tumatumae saripu garo pude kopu ni gamu, beto mamu tiqe kopu 
nia tugo sa keke pa manege.” 

43 Mi talotana gemi si gamu na Parese! Okoro haboti gamu sari na habohabotuana 
arilaedi pa sinaqoqi, meke emi hiva ta zama va kamo na tava lavata koari na vasina 


maketi. 
44 Mi talotana gemi si gamu! Ura gua tugo na lovu lopu tava nonogadi si gamu, 


sapu lopu dogori na tie, meke neti hola i sipu ene hola rini,” gua se Zisu. 

45 Meke zama la koa Sa si keke ri na tie va tumatumae pa Tinarae te Mosese, “Titisa, 
totoso zama gua asa Goji, si zutu gami tugo Goi si gami!” gua si asa. 

46 Meke olana se Zisu, “Mi talotana gemi si gamu na titisa koasa Tinarae te Mosese! 
Va paleke ni pinaleke mamata gamu sari na tie pa mia rinupahana sa Tinarae te 
Mosese, ke lopu boka luli betoa rina tie si asa. Ba lopu hite hiva podekia gamu, pude 
va mamahelo poni koari na tie. 

47 Mitalotana gemi si gamu, sina tavete va leleani gamu sari na lovudiri na poropita 
pu va matei ri na tiatamamia pukerane. 48 Ke gua asa si pa mia tinavete si bakala sapu 
va egoa mo gamu sapu gua evania rina tiatamamia pukerane. Arini si va matei sari 
na poropita, meke gamu si kuri sari na lovudi rini. 49 Gua ke pa ginugua hie si zama 
sa Tamasa pa Nana ginilagilana lohina, ‘Kote garunu la ni Rau sari na poropita, na 
tie paleke inavoso, meke kaiga si kote va matei rini, meke kaiqa pule si kote nonovali 
rini, gua. 50 Ke gua asa, si kaqu ta goregorei nia sa sinage hie pa vina kilasa nomana 
sa vina matedi rina poropita, podalae gua tava podaka sa kasia popoa. 5ł Podalae 
pa vina matena e Ebolo, meke kamoa koe Zakaraea, sapu tava mate pa Zelepade pa 
vari korapana sa lose hopena meke sa hope vina vukivukihi. Uve! Tozi hinokara ni 
gamu Rau, sapu sari na tiena sa sinage hie, si kaqu ta goregorei nia sa vina kilasa 
tadi doduru tie variva mate sara!” 

52 Mi talotana gemi si gamu na titisa koasa Tinarae te Mosese! Hena pania gamu 
sa vidulu koasa tinumatumae te Tamasa, meke gamu telemia ba lopu nuguru la tugo, 
meke hukati tugo gamu sarini pu korapa va podepodekae pude nuquru dia.” 

53 Meke totoso taluarae vasina se Zisu, si podalae kana sisigitia rina tie va 
tumatumae koasa Tinarae te Mosese meke ari na Parese si Asa, meke soku ninanasa 
si nanasa ni rini koa Sa koari soku tinitona. 54 Podekia rini pude sekesekei nia pude 
zama ni Sa si kaiqa tinitoņa seadi, gua. 

Sa Vina Balau koasa Sinekesekei tadi na Parese 
(Matiu 10:26-27) , , , 
1 Meke sipu varigara la koa Sa sari soku tina tie pu vari zukuri na vari neti 
kalukaluti, si zama kenu la koari Nana disaepeli se Zisu, “Mi balau nia gamu sa isiti? 
tadi na Parese, sapu sa dia sinekesekei si gunia Rau.” 2 Ura doduru sapu tava paere 
si kaqu tava vura beto, meke sari doduru ginugua tomedi si kaqu ta gilana pa tie.” 
3 Gua asa, ke saripu zama tome ni gamu pa hupohuporona, si kaqu ta avoso pa korapa 
kalalasa, gua sapu manamanasa ni gamu pa vasina tomena, si kaqu ta velavela vurae 
pa kobi tie. 


Asa sapu Pada Pude Matagutu nia 
(Matiu 10:28-31) 

4 Kasa Qua baere, maqu tozini gamu, mi lopu matagutu va sogo ni saripu va matea 
sa tini, ba beto asa, si lopu boka evana hola la ia pule rini si keketona. 5 Ba magu va 
gilanani gamu si Asa pu kaqu matagutu nia gamu. Mi matagutu nia sa Tamasa, sapu 
pana beto va matea Sa sa tini, si ari Nana niniranira, pude gona lani gamu pa Heli. 
Uve, mi matagutu nia si Asa. 

6 Dotu sa laedi ri ka lima pitikole, si karurua seniti mo! Ba lopu hite keke arini 
si mulini ni sa Tamasa. 7 Ba sapu gamu, kamo tu koari na kalu pa batumia, ba ele 
gilana betoi tu Tamasa ninaedi. Ke mi lopu matagutu. Gamu si arilaemia hola ni sari 
soku navulu pitikole! 


Saripu Helahelae nia meke saripu Oso nia se Karisito 
(Matiu 10:32-33, 12:32, 10:19-20) 

8 Maqu tozi hinokara ni gamu, sapu asa pu tozi helahelae Nau pa kenudi rina tie, 
sapu asa si keke tie Taqarau, gua, si kaqu tozi helahelae gunia tugo sa Tuna na Tie si 
asa pa kenudi rina mateana te Tamasa. °’ Ba asa sapu oso Nau pa kenudi rina tie, si 
kaqu oso nia tugo sa Tuna na Tie si asa, pa kenudi rina mateana te Tamasa. 

10 Asa sapu zama va kaleana la koasa Tuna na Tie, si kote taleosae koe Tamasa, ba 
asa sapu parania sa Magomago Hope, si namu lopu hite kagu taleosae hokara.” 

11 Pana ta turana la si gamu pa vinaripitui koari na sinagogi, pa kenudi ri na 
banara, ba be na gavuna, si mi lopu balabala mamata na neneke nia sapu na sa 
si kote zama nia gamu pude lavelave puleni gamu.” 12 Ura sa Magomago Hope tu si 
kote va gilanani gamu pa totoso asa, saripu gua kote zama ni gamu,” gua si Asa. 


Sa Parabolona sa Tie Tagotago Duviduvilina 

13 Meke keke tie pa korapana sa vinarigara si zama la koe Zisu, “Titisa, tozi nia sa 
tasigu koreo pude varipagaha ni koa gami kara sari na tinago pu luara veko poni 
gami sa tamamami,” gua si asa. 

14 Meke olana se Zisu, “Tio, esei va turu Au si Arau pude na tie vilavilasa babe na 
tie va hihia tinago pa varikorapa mia gamu kara?” gua si Asa. 15 Meke zama pule la 
koari doduru si Asa, “Mi kopu puleni gamu koari doduru inoko'okoro seadi, sina sa 
tinoa hinokara tana tie, si lopu koa koari soku likakalae pu tagoi sa,” gua se Zisu. 

16 Meke tozi ni Sa sa parabolo hie: “Koa nana si keke tie tagotago, sapu sa nana 
inuma si vua valeana hola. 17 Meke balabala telena si asa, ‘Koi, loke vasina pude vekoi 
rau sari vua pa gua inuma. Na sa beka si kote tavetia rau,’ gua si asa. 18 Meke zama 
si asa, ‘Leana, guahe si kote tavetia rau. Kote huari rau sari na qua vetu vekovekoana 
ginani, meke kote tavete va nomai, pude vasina kote veko ni rau sari doduru ginani 
pa qua inuma, meke sari kaiqa qua likakalae pule. 19 Meke kote zama si arau telequ: 
Ego, soku hola sari na qua likakalae kamahire, padana pa soku vuaheni. Maqu koa 
valeana, magu hena, na napo, na koa getugetu,' gua si asa. 

20 Ba zama ia Tamasa si asa, ‘Na tie duviduvili si goi! Pa boni tugo hie si kagu ta 
vagi palae sa mua tinoa, meke esei si kote tagoi sari doduru mua likakalae? gua.” 

21 Kote gua asa si ta evana koasa tie pu hata va omuni sari na likakalae pa pepeso 
pude nana telena, gua, ba loke nana tinagotago pa Maņauru. 


Kalavarae Koe Tamasa 
(Matiu 6:25-34) 

22 Meke zama la koari Nana disaepeli se Zisu, “Gua asa ke tozini gamu Rau, pude 
mi lopu talotaņa nia sa ginani pude toa nia, meke sa poko sapu ta hivae pa tinimia. 
23 Ura sa tinoa si arilaena hola nia sa ginani, meke sa tini si arilaena hola nia sa poko. 
24 Mi dono la koari na kurukuru tapuru, lopu lelete na qireqire si arini, meke loke 
dia vetu vekovekoana ginani tugo, ba poni mo Tamasa! Ba gamu si ari laemia hola 
ni sari na kurukuru tapuru! 25 Esei koa gamu boka hoda va gele ia sa nana tinoa” 
pa tinalotanana sa. 26 Be lopu boka evania goi sa tinitona hitekena sapu gua asa, si 
vegua ke talotana ni goi sari doduru pule? 

27 Mamu dono la ia sa tinoqolo tadi na havoro. Lopu tavetavete na pitipiti si 
arini. Ba tozi hinokarani gamu Rau, sapu koari doduru poko tolavaedi te Solomone 
sa banara, ba loketona poko tanisa si tolavaena kekenono gugua keke rina havoro 
hire.” 28 Sari na havoro si lopu hoke koa seunae meke ta oki la pa nika, ba hoke va 
pokopokoi mo Tamasa. Ba gamu si arilaemia hola ni sari na havoro, ke hinokara hola 
sapu kaqu va pokopoko gamu Sa. Kei, hiteke hola sa mia rinanerane! 

29 Ke mi lopu talotana nia, sapu na sa si kaqu hena ia na napoa gamu. 30 Ura sari 
na tie huporo pa kasia popoa hie si hoke talotana ni sari doduru hire, ba sa Tamamia 
pa Manauru si ele gilani Nana gua saripu ehaka ni gamu. 31 Ke mi lopu talotana ni 
saripu gua hire, ba mi hata ia sa Binanara te Tamasa, meke kaqu ponini gamu Sa 
sari doduru pu gua hire. 

Sari na Tinagotago Manauru 
(Matiu 6:19-21) 

32 Mi lopu matagutu, gamu na Oua puku tinoni hite. Ura getugetu nia sa Tamamia 
pa Manauru pude vatua koa gamu sa Nana Binanara. 33 Mi holuholu ni sari na 
mia tinagotago, mamu poni sari na poatadi koari na habahuala. Mi vagi sari na 
mia huneke Manauru, pu lopu boka popozu na rikata, pude kopu ni sari na mia 
tinagotago. Vasina lopu boka murimuri taloa si arini, meke loke tie si boka hikoi, 
meke loke kikiti boka novali. 34 Ura vasina koa sari na mia tinagotago, si koa tugo 
vasina sari na bulomia. 


Sari Nabulu pu Koa Kopu Doduru Totoso 

35-36 Mi koa va namanama doduru totoso, gua rina nabulu pu va katui sari na dia 
zuke, meke va sagei sari na dia poko tavetavete, meke aga nia sa dia banara pa nana 
pinule mae pa inevana varihaba. Totoso pule mae sa meke kikia pa sasada, si hinoga 
la tukele vala rini sa sasada koasa.” 37 Kote gulea hola dia sari na nabulu sara pana 
mae dogori sa dia Banara, sapu korapa vanunu va namanamadi totoso kamo pule 
maei Sa! Tozi va hinokarani gamu Rau, sapu kote poko nia Sa sa poko nabulu, meke 
va haboti Sa sari kasa nabulu hire, meke va tana poni ginani sa. 38 Kote gulea hola dia 
si arini, be guana dogori sa dia palabatu va namanamadi, be guana korapa boni tu, 
babe hola korapa boni si pule mae ia Sa. 39 Ba mi tumae nia si hie: Be ele tumae va 
kenue nia sa tie tago vetu sa totoso sapu kote mae ia sa tie hikohiko, si kaqu vanunu 
aqa si asa, meke kote toketoke nia sa sa nana vetu, pude lopu mae kakele nuquru sa 
tie hikohiko.” 40 Ke gamu ba kaqu koa va namanama doduru totoso, sina kaqu pule 
mae sa Tuna na Tie pa totoso sapu lopu hite rovea gamu,” gua se Zisu. 


Sa Nabulu Ta Ronuna meke sapu Lopu Ta Ronuna 
(Matiu 24:45-51) 

41 Meke nanasa se Pita, “Banara, koa gami na mua disaepeli si zama mae nia Goi 
sa parabolo hie? Ba koa gami doduru tie sia?” gua si asa. 

42 Meke olana se Zisu, “Esei sa nabulu ta ronuna meke tumatumaena? Asa tugo 
sapu kagu va palabatua sa Banara, pude kopu nia sa Nana vetu, pude va hia poni 
ginani sari kaiqa Nana nabulu pa totoso garona. 43 Kote gulea hola nana sa nabulu 
sana, be korapa tavetavete valeana gua sana si asa, totoso pule mae dogoria sa nana 
Palabatu. 4t Maqu tozi va hinokarani gamu, sapu kote va turu va hinokaria sa nana 
Palabatu si asa pude kopu ni sari doduru nana tinagotago. 45 Ba be sa nabulu sana, 
si kote balabala sapu lopu kote turei pule mae sa nana Palabatu, gua. Ke podalae 
komiti sa sari na nabulu turanana, sari na barikalege na palabatu, meke podalae 
henahena na napo va viviri si asa. 46 Kote pule mae gana sa Palabatu tanisa nabulu 
sana, koasa rane, na totoso sapu lopu hite rovea, na gilania sa. Kaqu va kilasa va 
leleania sa Palabatu si asa, meke kote veko turana nia Sa koari na tie va guguedi pa 


tinahuarakoaholana. | , , 
47 Sa nabulu sapu gilania nana mo gua sapu hiva nia sa nana Palabatu koa sa, ba 


lopu va namanama meke evania, si kaqu ta seke soku navulu totoso. 48 Ba sa nabulu 
sapu lopu gilania sa sapu gua hiva nia sa nana Palabatu, meke evana hobori mo sa 
gua sapu pada tava kilasa sisigiti ni sa, si kaqu visavisa mo sari na sineke. Ba asa 
sapu ta poni va soku koe Tamasa pude kopu ni, si kaqu soku tugo si ta hivae pule 
koa sa. Meke asa sapu ta garunu ni soku hola pule, si kaqu soku hola la tu si kote ta 
hivae koa sa.” 


Lopu na Binule Ba na Vinaripaqahi Tu 
(Matiu 10:34-36) 

49 “Ele mae si Rau pude va mae ia sa nika pa pepeso, meke leana hola koa Rau si 
be ele tava katu si asa!” 50 Keke pinapitaiso” si kagu ta papitaiso nia Rau, meke asa 
si korapa talotana nia Rau, osolae kagu hola si asa.” 51 Mi lopu balabala ia sapu na 
binule si paleke mae nia Rau pa popoa pepeso. Lopu na binule ba na vinaripagahi tu. 
52 Podalae kamahire, si ari ka lima pu koa pa keke tatamana, si kagu vari kanai. Ari 
ka neta si kagu kanai sari karua, meke ari karua si kagu kanai sari ka neta. 53 Kote 
varipagahi si arini, sari na tamadia si kote kanai sari na tudia koreo, meke sari tudia 
koreo kote kanai sari tamadia. Sari tinadia kote kanai sari tudia vineki, meke tudia 
vineki koari na tinadia. Sari tinadia kote kanai sari na dia roroto barikalege, meke 


sari na roroto barikalege si kote kanai sari na roadia barikalege,” gua si Asa.” 


Pude Tumae Tiro ia sa Totoso 
(Matiu 16:2-3) 

54 Meke zama la koari na tie se Zisu, “Totoso dogoria gamu sa lei sapu sage mae pa 
kali lodu rimata, si lopu sana kote zama si gamu, ‘Ai, kote ruku sa popoa, gua; meke 
ruku tugo. 55 Meke totoso turu tia la gamu pa kali gasa rimata, meke va gilagila ia sa 
givusu sapu raza mae gua pa kali mataomia”, si zama si gamu sapu kote manini sa 
popoa, gua; meke manini tugo si asa. 58 Tie sekesekei mia si gamu! Tumae tiro ia mo 
gamu sa dinonona sa popoa pepeso meke sa galegalearane, ba vegua ke lopu boka 
dono gilania tu gamu sa ginuana sa totoso hie? 


Varibulei Koasa Mua Kana 
(Matiu 5:25-26) 

57 Vegua ke lopu boka vizatia tu gamu telemia gua sapu tonoto? 58 Be keke tie si 
hiva turana la nigo pa vinaripitui, si mu va tonoto pakia sa mua vinaritokei totoso 
lopu ele la pa vinaripitui si goi. Sina be kamoa goi sa vasina varipitui, si kote vala 
nigo sa koa sa tie varipitui, meke sa tie varipitui si kote vala nigo koasa tie kopu vetu 
varipusi, meke kote ta veko pa vetu varipusi si goi. 59 Ke tozi nigo Rau si guahe: Lopu 
kaqu vura si agoi osolae tabara betoi goi sari doduru vasi poata,” gua si Asa. 

Kekere babe Mate pa Mia Sinea 

1 Meke pa totoso asa si vivinei ni ri kaiqa tie koe Zisu sari kaiqa tie Qaleli, saripu 
tava mate pa ginarunu te Paelati, totoso korapa va vukivukihi la si arini koe Tamasa. 
2 Meke olana la i Zisu si arini, “Balabala ia gamu sapu na tie kaleadi hola si arini, 
ke tava mate pa siraņa gua asa, hola ni sari doduru tie Qaleli pule? 3 Lokari hokara! 
Ba maqu tozini gamu, sapu be lopu kekere si gamu koari na mia sinea, si kote mate 
gua tugo arini si gamu. 4 Meke vegua pule sari ka manege vesu tie pa Sailomi, saripu 
hoqa va mate i sa vetu hakehakei ululuna? Balabala ia gamu sapu sa ginugua asa 
si na vina sosodena sapu arini si na tie kaleadi, hola ni sari doduru pule pu koa pa 
Zerusalema? 5 Lokari hokara! Ba magu tozini gamu sapu be lopu kekere si gamu 
koari na mia sinea, si kaqu mate gua tugo arini si gamu!” gua si Asa. 


Sa Parabolona sa Huda Piqi Egorona 
6 Beto asa si tozia Zisu sa parabolo hie: “Koa nana si keke tie sapu tagoa si keke 
huda piqi pa nana inuma vaeni. La hata vua si asa koasa huda piqi, ba loketona si 
dogoria sa. 7 Ke zama ia sa sa nana tie tavetavete pa inuma, ‘Dotu, ka neta vuaheni 
si mae hopiki nia rau sa huda pigi hie, ba loke vuana si dogoria rau. Mu la maho 
gore nia! Na vegua ke hukahukata hoboro lolomo pa inuma si asa,’ gua si asa. 


* 12:49 2 Pit 3:7, 10,11 * 12:50 Sa pinapitaiso hie ginuana si sari na tinasuna na tinasisigiti te Zisu. * 12:50 

8 Ba olana sa nana tie tavetavete pa inuma, ‘Lokari banara, veko pakia nana pa 
keke vuaheni pule. Kote magu geli vari likohae nia, magu tamunu va masuria. 7 Meke 
pude vua sa pa vuaheni maehe, si leana hola, ba be lopu vua tugo sa, si mamu tige 
maho gore nia, gua,” gua se Zisu. 


Salania Zisu si Keke Barikaleqe pa Rane Sabati 

10 Keke rane Sabati si va tumatumae pa keke sinaqoqi se Zisu. 11 Meke koa nana 
vasina si keke barikaleqe sapu raza ia na tomate kaleana, ke moho si asa ka manege 
vesu vuaheni. Podu eko mo mudina si asa ke lopu boka turu va tonoto hokara. 
12 Totoso dogoria Zisu si asa, si tioko vagia Sa meke zama, “Tio, ta salaņa si goi koasa 
mua minoho!” gua si Asa. 13 Meke va opo nia limana Sa sa barikaleqe, meke pa totoso 
tugo asa turu va tonoto pule si asa, meke vahesia sa sa Tamasa. 

14 Meke bugoro nia sa palabatu koasa sinagogi si Asa, sina salana tie pa rane Sabati 
se Zisu, ke zama la i sa sari na tie, “Koa dia sari ka onomo rane pude tavetavete si 
gita! Mae mamu ta salaņa koari na rane arini, ba lopu pa rane Sabati!” gua si asa.” 

15 Meke olana la koa sa se Zisu sa Banara, “Na tie sekesekei si gamu! Gamu ba hoke 
rupaha vagi mo sari na mia bulumakao babe don'ki, pa dia kokoana, meke turana la 
va napoi mo pa rane Sabati. 16 Ego, sa barikaleqe hie si keke tuna tugo e Ebarahami 
si asa, sapu koa ta pusi koe Setani koari ka manege vesu vuaheni. Vegua, lopu leana 
tu pude vata rupahia si asa pa rane Sabati?” gua si Asa. 17 Ke kurekure sari kasa 
Nana kana sipu olana guni Sa, ba sari na tinoni si qetu hola ni rini sari na tinitona 
variva magasadi pu evani Sa. 


Sa Parabolona sa Kiko Masitadi 
(Matiu 13:31-32; Maka 4:30-32) 

18 Meke nanasi Zisu si arini, “Vegugua sa Binanara te Tamasa? Na sa kote va 
padapada nia Rau si asa? 19 Na guahe si asa: Keke tie si vagia sa si keke kiko masitadi, 
meke letea sa pa nana inuma. Toqolo sage si asa, meke ta evanae keke huda nomana, 
meke mae sari na kurukuru tapuru, meke tavete dia vori koari na lelanana,” gua si 
Asa. 

Sa Parabolona sa Isiti 
(Matiu 13:33) 

20 Meke zama pule se Zisu, “Na sa pule kote va padapada gunia Rau sa Binaņara 
te Tamasa? 21 Guana isiti si asa sapu vagia keke barikaleqe, meke heni ni sa koari ka 
hiokona lima kilo palava, osolae ta ovulae sage beto sa palava,” gua si Asa. 


Sa Sasada Nizupuna 
(Matiu 7:13-14,21-23) 

22 Meke ene gua koari na vasivasileana nomadi, na hitekedi se Zisu meke va 
tumatumae koari na tie koasa Nana inene la gua pa Zerusalema. 23 Meke keke tie 
si nanasa la koa Sa, “Banara, kote ari ka visavisa tie mo si ta harupu?” gua si asa. 

Meke olana la koa rini se Zisu, 24 “Mi podeke sisigitia pude nuguru la koasa sasada 
nizupuna, sina ari sokudi si kote podekia pude nuquru vasina, ba lopu kote boka. 
25 Kote gasa turu mae sa banarana sa vetu, meke tukua sa sasada. Ke kote turu pa 
sada si gamu, meke kikia, meke zama, ‘Banara, tukele poni gami sa sasada!’ gua. 


Meke kote olana si Asa, ‘Lopu gilana gamu Rau babe pavei mae gua mia si gamu!” 
gua. 


26 Meke kote olana si gamu, ‘Gami si hena na napo turanigo si agoi, meke Agoi mo 
si mae va tumatumae pa mami vasileana!' gua. 
27 Ba kote olaņa pule si Asa, ‘La mi taloa! Gamu doduru pu tavetavete va sea! Lopu 


gilana gamu Rau vasina mae gua mia!’ kote guni gamu Sa.” 28 Meke kote kabo, na 

garata livomia vasina si gamu, pana dogori gamu sari Ebarahami, Aisake, e Zekopi, 
meke sari doduru poropita pa korapana sa Binanara te Tamasa, ba gamu si koa ta 
veko hola pa sada.”” 29 Sari na tie pu kote mae guadi pa kasia ia ka ia, si kote nuguru, 
meke habotu somana henahena pa inevana, koasa Binanara te Tamasa. 30 Ke sokudi 
ri pu mumudi kamahire, si kote tava kekenu, ba arini pu kekenu kamahire, si kote 
tava mumudi,” gua se Zisu.” 


Tataru nia Zisu sa Popoa Zerusalema 
(Matiu 23:37-39) 

31 Meke pa totoso tugo asa si mae zama ia ri kaiqa Parese se Zisu, meke zama guahe 
si arini, “Mu ture taloa si Agoi, Mu rizu la pa kaiqa votiki vasina, sina korapa hiva va 
mate igo e Herodi,” gua si arini. 

32 Ba olaņa se Zisu, “Mi la tozi nia sa tie sekesekeina sana, sapu Arau si hipuru 
palae tomate kaleadi, meke salana tie Qua ninoroi, meke vugo, meke pa rane vina 
neta si kote tiqe va hokotia Rau sa Qua tinavete. 33 Ba leana, maqu ene la si Rau 
ninoroi, vugo, meke repere, sina lopu tonoto pude tava mate sa poropita pa keke 
votiki vasina, ba kaqu pa Zerusalema mo. 

34 Kei, gamu kasa na tinoni pa Zerusalema, gamu pu va matedi sari na poropita, 
meke gona ni patu saripu garunu atu ni sa Tamasa koa gamu! Soku totoso si ele 
podekia Rau pude varigara ni gamu koa Rau, guana kokorako pu va aqori sari na 
tuna pa kauru tatapuruna, ba koromia si gamu. 35 Gua ke kote ta huara sa mia 
Zelepade. Tozi va hinokarani gamu Rau sapu lopu kaqu hite dogoro Au gamu si Rau, 
osolae kaqu kamo tu sa totoso sapu kote zama si gamu, 'Tamanae si Asa pu mae pa 


korapa pozana sa Banara,'” gua si Asa.” 

Salania Zisu si Keke Tie Mohona 

1 Keke rane Sabati totoso la henahena se Zisu pa vetu tana keke palabatu tadi na 
Parese, si kopu totoko nia ri na tie si Asa. 2 Na pa kenuna Sa si keke tie sapu kamoa na 
minoho loba. 3 Meke nanasi Zisu sari na tie va tumatumae koasa Tinarae te Mosese, 
meke sari na Parese, “Vegua, tava malumu pa nada tinarae si pude salana tie pa rane 
Sabati? Ba lokari?” gua si Asa. 

4 Ba lopu kulu si arini, ke taninia Zisu sa tie mohona, meke salania Sa, meke va 
pule taloa ia. > Beto asa si zama la koa rini si Asa, “Be keke koa gamu si hoqa voi pa 
pou sa tuna” koreo, babe keke nana bulumakao pa rane Sabati, si vegua? Lopu kaqu 
tuturei la kave vura pule nia sa si asa pa rane Sabati tugo asa?” gua se Zisu.” 

6 Ba lopu olania rini si Asa. 


Vina Pepekae na Vina Kamo Tie 

7 Meke dono gilania Zisu sapu sari na tie ta ruvatadi si vizati rini sari na 
habohabotuana arilaedi koasa tevolo henahenana, ke zama guahe si Asa koarini, 
8 “Pana ta ruvata gamu pa keke inevaņa vinarihaba, si mi lopu la koari na 
habohabotuana arilaedi. Sina be somana ta ruvata mae si keke tie sapu arilaena hola 
nigo,” 9 si kote mae sa tie ari nana inevana, meke zama koa goi, ‘Tio, mu habotu gore 
goi, pude mae habotu tani sa tie hoi, gua. Meke kote kurekure si agoi meke habotu 
gore la pa vasina sapu lopu arilaena. 10 Ba pana ta ruvata goi, si mu la habotu pa 
vasina pu lopu arilaena. Pude totoso mae sa tie pu ruvatigo, si kote zama si asa, ‘Qua 


* 13:28 Mt 22:13, 25:30 * 13:28 Mt8:11-12 * 13:30 Mt 19:30, 20:16; Mk 10:31 * 13:35 Sam 118:26; Zer 22:5 
14:5 Sa zinama hie si lopu koa koari doduru kinubekubere pukerane, kaiga si zama “don'ki na bulumakao”. 

baere, habotu sage pa vasina leana tani,’ kote gua si asa. Pa totoso tu asa si kote ta 
pamanae si goi pa kenudi ri doduru pu ta ruvatadi. 11 Ura asa sapu va lavalavata 
pule nia, si kagu tava kurekure tugo, ba asa sapu va pepekae pule nia, si kagu tava 
lavata,” gua si Asa.” 

12 Beto asa, si zama la se Zisu koasa tie pu ruvatana Sa, “Pana tavetia goi si keke 
hinenahena babe na inevana, si mu lopu ruvati sari na mua baere, na tasimu koreo, 
na turanamu, meke sari na tie tagotagodi pu koa tata koa goi. Sina kote ruvata hobe 
igo rini keke totoso, meke ta lipu mo sapu gua tavetia goi koa rini. 13 Ba pana tavete 
inevana goi, si mu ruvati sari na habahuala, na ike, na koele, meke na behu. 14 Pana 
gua asa si kaqu tamanae si goi. Sina lopu kaqu boka hobea rini sapu gua tavete poni 
ni goi, ba sa Tamasa tu si kote pia igo koasa rane tinuru pule pa minate tadi na tie 
tonoto,” gua si Asa. 


Parabolona sa Inevana Lavata 
(Matiu 22:1-10) 

15 Totoso avosia keke ari kasa pu habotudi pa tevolo sapu gua asa, si zama la koe 
Zisu si asa, “Tamanae hola dia sarini pu kagu somana habotu pa inevana koa sa 
Binanara te Tamasa,” gua si asa. 

16 Meke olana la koa sa se Zisu, “Keke totoso si tavetia keke tie si keke inevana 
lavata, meke soku hola tie si ruvati sa. 17 Sipu kamo sa totoso tanisa inevana, si 
garunia sa sa nana nabulu pude la tozi ni sari na tie ta ruvatadi, ‘Mae gamu, tava 
nama beto sari doduru tinitona,' gua. 

18 Ba hopeke podalae va ririunae sarini. Sa tie kekenu si zama koasa nabulu, ‘Keke 
vasi pepeso si tiqe holua mo rau, ke kaqu la hopiki nia rau, ke mu va malumau pude 
lopu atu,’ gua. 

19 Keke pule si zama, ‘Ka manege puta bulumakao” si tiqe holui rau, ke korapa ene 
la podeki rau, ke va malumau pude lopu atu si rau,’ gua. 

20 Keke pule si zama, 'Tige varihaba mo si rau, gua asa ke lopu boka atu, gua. 

21 Ke pule sa nabulu meke la tozi ni koasa nana banara sari doduru gua pu zama ni 
rini. Ke ta naziri sa banara, ke tozi nia sa sa nana nabulu, ‘Mu tuturei vura la koari 
na sirana nomadi, na nizupudi pa vasileana. Mamu turana mae ni sari na habahuala, 
na ike, na behu, na koele,’ gua si asa. 

22 Meke lopu seunae, si zama pule sa nabulu, ‘Banara, ele taveti rau gua sapu tozi 
nau goi, ba lopu ele sini sa vetu. Soku lolomo korapa koa dia,’ gua sa nabulu. 

23 Ke zama sa baņara koa sa nana nabulu, ‘Mu vura la pa sadana sa vasileana 
nomana, koari na sirana na vasidi pa seu, mamu turana mae ni sari na tie, pude 
va sinia sa qua vetu. ?4 Tozini gamu rau, sapu lopu keke arini pu va karia sa gua 
rinuvata, si kaqu hena keke vasi toņa koasa qua inevana!' gua,” gua se Zisu. 


Gua Pude Koa na Disaepeli te Zisu 
(Matiu 10:37-38) 

25 Meke keke totoso si keke puku vinarigara lavata si lulina se Zisu, ke taliri pule 
si Asa meke zama la koarini, 26 “Be mae koa Rau si keke tie, meke sa tataru tanisa 
koasa tamana, na tinana, meke koasa loana, meke koari na tuna, na tasina koreo na 
vineki, meke pa nana tinoa soti telena, si noma hola nia sa nana tataru koa Rau, si 
lopu boka koa na Qua disaepeli si asa.” 27 Meke asa sapu lopu palekia sa nana korosi 
telena meke luli Au, si lopu garona pude koa na Qua disaepeli.” 

28 Be keke gamu si hiva kuria si keke vetu, si kaqu habotu si asa meke tavete vura 
kekenu nia sa sa hinoluna sa vetu, pude gilania sapu be pada sa nana poata pude va 

hokotia sa tinavetena sa vetu, babe lokari. 2? Be lopu gua asa, si pana va turua sa sa 
sinokiraena, meke lopu boka va hokotia sa sa doduruna sa vetu si kote va sisire nia 
ri doduru tie pu dogoria sapu gua evania sa. 30 Meke kote zama si arini, ‘Sa tie hie si 
podalae kuri vetu, ba lopu boka va hokotia sa,’ kote gua si arini. 

31 Meke gua tugo, sapu be keke banara si ka manege puta tina mo nana tie varipera, 
meke namanama la varipera koa keke baņara sapu ka hiokona puta tina tu nana tie 
varipera, si kaqu habotu paki si asa, meke vizavizata valeana, sapu kote boka raza 
ia sa sa banara hoi? Ba lokari? 32 Be gilania sa sapu lopu kagu boka si asa, si kagu 
garunu lani sa sari nana tie paleke inavoso, sipu korapa seu si arini, pude tepa ia sa 
binule. 33 Gua asa, ke kekenono gua tugo si gamu, mi pada valeana kekenui sari na 
mia vinizata pude luli Au. Sina loke tie gamu si boka koa na Qua disaepeli, be lopu 
luara pani sa sari doduru nana ginugua soti, meke luli Au. 


Sa Soloti sapu Murimuri sa Linilinina 
(Matiu 5:13; Maka 9:50) 

34 Soloti si leana, ba pana murimuri sa linilini soloti tanisa, si vegua meke boka va 
linilini pulea gamu si asa? 35 Lopu leana pude vala nia pa pepeso, babe heni nia pa 
remoremo muzidi pude tana linetelete. Padana sa si pude oki pania mo. Asa sapu 
ari talinana si mani va avoso!” gua se Zisu. 

Sa Sipi Muliununa 
(Matiu 18:12-14) 

1 Keke rane si mae koe Zisu sari na tie hata takisi, meke sari kaiqa tie kaleadi pule, 
pude avavoso dia koa Sa, gua.” 2 Meke gumigumi nia rina tie va tumatumae koasa 
Tinarae te Mosese meke na Parese si Asa, meke zama guahe si arini, “Sa tie hie si va 
tata i Sa sari na tie kaleadi, meke henahena turani tugo Sa si arini,” gua si arini. 

3 Ke tozini Zisu sa parabolo hie koarini: 4 “Be keke koa gamu si tagoi keke gogoto 
nana sipi, meke keke ri nana sipi hire si muliunu, si nasa si kote tavetia sa? Kote 
veko paki sa sari ka sia navulu sia sipi pa vasina koadi, meke la hata ia sa si asa sapu 
muliunu, osolae dogoro pulea tu sa. > Pana dogoria tugo sa, si qetu hola nana, ke 
kokovara palekia sa pa avarana. $ Meke paleke pule la nia sa vasina koadi sari na 
sipi. Beto asa si tioko varigara ni sa sari nana baere na turanana, meke zama, ‘Mi 
mae somana qetuqetu turanau sina ele dogoro pulea rau sa qua sipi sapu muliunu,' 
gua si asa. 7 Tozini gamu Rau, sapu gua putaputa tugo asa sa qinetuqetu tadi pa 
Manauru pana keke tie kaleana si kekere pule mae, hola ni sari ka sia navulu sia tie 
leadi saripu lopu kilu kekere si arini, gua. 


Sa Poata sapu Muliunu 

8 Meke gua pule he: Be keke barikaleqe si ka manege puta nana poata siliva, meke 
va muliunia sa si keke, si nasa si kote tavetia sa? Kote va katua sa sa zuke, meke sara 
hata valeania sa si asa pa korapana sa vetu, osolae kaqu vagia tu sa si asa. 9 Meke 
totoso dogoria tugo sa, si tioko varigara ni sa sari nana baere na turanana, meke 
zama, ‘Mae gamu, mada qetuqetu! Sina ele dogoro pulea rau sa qua poata sapu va 
muliunia rau,’ kote gua. 10 Tozi va hinokarani gamu Rau, sapu gua putaputa tugo 
asa, sa qinetuqetu tadi na mateana te Tamasa koa keke tie kaleana sapu kekere pule 
mae,” gua se Zisu. 


Sa Koburu sapu Muliunu 

11 Meke tozia pule Sa si keke parabolo, “Koa nana si keke tie sapu karua tuna koreo. 
12 Meke zama sa tuna koreo mudina koasa tamana, 'Tamagu, poni nau kamahire sa 
qua hinia koari na mua tinago, gua si asa. Ke hopeke paqaha poni sa tamadia koari 
karua tuna koreo sari nana likakalae. 13 Meke hola ka visavisa rane, si holuholu 
ni mo sa koreo mudina sari doduru nana likakalae, meke vagi sa sari na poatadi, 
meke topue taloa nana pa keke popoa pa seu. Vasina la va murimuri pani sa sari 
doduru nana poata koari na maqota meke na hahanana kaleanadi. 14 Meke sipu ele 
va murimuri beto ni sa sari doduru pu tagoi sa, si kamo pa popoa sana si keke sone 
nomana, ke ovia si asa. 15 Ke la tepa tinavete si asa koa keke tie pa popoa sana, meke 
garunia sa tie si asa pude la kopu ni sari nana boko. 16 Okoro hiva henai sa sari na 
ginani tana boko, ba loke tie ponia. 17 Meke totoso gilae pule sari nana binalabala, si 
va pulepaho si asa meke zama, ‘Kei, sari doduru nabulu tanisa tamaqu si hoke soku 
gedi ginani, ba hie si rau korapa mate mo pa inovia. 18 Maqu topue pule la mo koasa 
tamaqu, maqu la helahelae guahe: Tamaqu, ele va sea si rau koe Tamasa meke koa 
goi. 19 Ele lopu garoqu pude ta pozae na tumu si rau, ba mamu guni nau mo na mua 
tie tavetavete,' gua si asa. 20 Ke gasa turu si asa, meke taluarae pule la koasa tamana. 
Meke sipu lopu ele tata kamo la sa pa vetu, si dogoria sa tamana si asa, meke tataru 
sisigiti nia sa, ke haqala la nazaia na ahoa sa sa tuna. ?1 Meke zama la koasa tamana 
sa tuna, 'Tamagu, ele va sea si rau koe Tamasa meke koa goi. Lopu garoqu pude ta 
pozae na tumu si rau,’ gua si asa. 

22 Ba zama la koari nana nabulu sa tamana, 'Tuture paleke mae sa poko sapu 
tolavaena koari doduru, mamu va sage nia. Mamu va sage nia rini tugo sa kakarutu 
limana, meke va sage ni sadolo nenena. 23 Vagia sa tuna bulumakao nobonobokona, 
mamu va matea, mada henahena qetuqetu! 24 Ura ele mate sa tuqu hie, ba toa pule; 
ele muliunu si asa, ba ta dogoro pule kamahire,' gua si asa. Ke podalae nia rini sa 
inevana qetuqetu. 

25 Pa totoso asa si korapa koa pa inuma sa tuna koreo kenuna. Meke sipu pule mae 
sa, meke tata kamo pa vetu si avosia sa sa mike na peka. 26 Ke tiokia sa si keke rina 
nabulu, meke nanasia sa, ‘Na sa si korapa ta evana hoi? gua si asa. 27 Meke olana 
sa nabulu, ‘Sa tasimu si ele pule mae, ke va matea sa Tamamu sa tuna bulumakao 
nobonobokona, meke inevana qetuqetu, sina kamo pule valeana si asa,’ gunia sa. 

28 Meke bugoro hola sa koreo kenuna, meke korona nuquru la pa vetu, ke vura 
la sa tamana, meke va mamania pude nuguru. 2? Ba olana la si asa koasa tamana, 
‘Tamaqu, ele soku vuaheni si mabo mate si arau tavetavete poni igo, gua tugo na 
mua pinausu, meke lopu hite sekei rau sari na mua tinarae. Ba sa si hite poni nau 
goi? Namu loketona hokara, kekeke qoti mo pude inevana turani sari na qua baere, 
ba lokari tugo! 30 Ba sa tumu sana sapu va murimuri pani beto ni sari mua likakalae 
koari na maqota, ba kamahire pule mae sa, meke va mate ponia tuna bulumakao 
nobonobokona tu goi!’ gua si asa. 

31 Meke olana sa tamana, 'Tugu, agoi si koamu mo koa rau doduru totoso, meke 
sari doduru gua pu tagoi rau si tamugoi mo. 32 Ba leana hola tugo pude inevana 
qetuqetu si gita, sina sa tasimu hie si ele mate tu, ba toa pule; ele muliunu tu, ba ele 
ta dogoro pule!’ gua si asa,” gua se Zisu. 

Sa Kineha Leana Tanisa Nabulu Kaleana 
1 Meke zama la koari Nana disaepeli se Zisu, “Koa nana si keke tie tagotago, meke 
koa nana tugo si keke nana nabulu sapu kopu ni sari doduru nana likakalae. Ta zutu 
sa nabulu sapu sasurae ni sa sari na poata tanisa nana palabatu, gua. 2 Ke tiokia sa 
tie tagotago sa nana nabulu hie, meke zama ia sa, 'Vegua sapu gua avoso nia rau pa 

ginugua mu goi? Va maei sari doduru mua buka, vasina kuberi goi sari doduru mua 
tinavetavete, koa sa kinopudi rina qua likakalae, sina lopu kaqu va palabatu pule igo 
rau si goi, koari na qua likakalae!' gua si asa. 

3 Meke balabala telena sa nabulu hie, ‘Koi, kote va beto au mo sa qua palabatu 
si rau pa qua tinavete. Ke sa beka si kaqu tavetia rau? Lopu tie va garo si rau pa 
tinavete uma, meke na tepatepa pa tie si kurekure nia rau. 4 Ego, leana, guahe si 
kaqu tavetia rau, meke be tava beto si rau pa qua tinavete, ba kote soku qua baere 
va kamo au pa dia vetu,’ gua si asa. 

5 Ke podalae hopehopeke tioko va mae i sa sari na tie pu ari dia lipulipu koasa 
nana palabatu. Nanasia sa sa tie kekenu, ‘Ka visa sa mua lipulipu agoi koasa qua 
palabatu?’ gua si asa. 

6 Meke olana sa tie, ‘Ka keke gogoto vovoina oela olive sinidi,' gua si asa. 

Meke zama sa nabulu, ‘Ego, hie sa mua pepa lipulipu, tuturei habotu, mamu kuberi 
ka lima navulu puta vovoina oela sinidi mo,’ gua si asa. 

7 Meke nanasia pule sa si keke, ‘Ka visa sa mua lipulipu?’ gua si asa. 

“Keke tina baika huiti,’ gua si asa. 

Meke zama sa nabulu, ‘Ego, hie sa mua pepa lipulipu, mu kuberi ka vesu gogoto 
mo,’ gua si asa. 

8 Va lavatia sa palabatu sa nabulu sekesekeina hie. Sina dono va kenue la si asa 
vugo repere, meke va namanama si asa pude kopu nia sa nana tinoa soti. Ura sari na 
tie tanisa popoa pepeso si hoke tumaedi kopu pule ni, hola ni sari na tie tana kalalasa. 

9 Gua asa ke tozini gamu Rau, mi variponi ni sari na mia tinagotago tanisa kasia 
popoa, pude boka ari mia baere, meke pana kamo sa minate si kaqu ta hapahapae 
si gamu pa popoa tinoa hola. 10 Asa sapu ta ronu koari na tinavete hitekedi, si kaqu 
ta ronu tugo koari na tinavete nomadi, ba asa sapu lopu ta ronu koari na tinavete 
hitekedi, si lopu kaqu ta ronu tugo koari na tinavete nomadi. 11 Ke be lopu ta ronu 
si gamu pa kinopudi rina tinagotago pa pepeso, si vegua meke kote boka ta ronu si 
gamu koari na tinagotago magomago pu koa hola? 12 Meke be lopu ta ronu si gamu 
koari na likakalae tana votiki tie, si esei kote boka ronu gamu pude poni gamu sapu 
mia soti telemia? 

13 Loke nabulu si boka nabulu beto ni si karua baņara. Ba kote kukiti nia sa si 
keke, meke tataru nia sa si keke; babe va lavatia sa si keke, meke etulia si keke. Gua 
ke lopu boka keke gua nabulu nia goi sa Tamasa, meke sa poata,” gua se Zisu.” 


Kaiga Vina Tumatumae te Zisu 
(Matiu 11:12-13, 5:31-32; Maka 10:11-12) 

14 Sipu avosia rina Parese sapu gua asa, si va sisire nia na nonovalia rini se Zisu, 
sina okoro poata si arini. 15 Ke zama la koa rini se Zisu, “Gamu kasa tugo hire sapu va 
tonotonotae pule ni gamu pa dinono tadi na tie, ba Tamasa ele gilana betoi bulomia. 
Ura sari na binalabala pu hoke arilaedi pa tie, si kaleadi sisigiti pa dinono te Tamasa. 

16 Sa Tinarae te Mosese, meke sari na kinubekubere tadi na poropita, si tuturana 
koari na tie, osolae kamo pa totoso te Zone Papitaiso. Podalae pa totoso te Zone 
Papitaiso, meke kamoa kamahire, si ta tarae sa Binaņara te Tamasa, meke soku tie 
si podekia pude nuquru mae koasa.” 17 Tasuna pude murimuri palae sa manauru 
na pepeso, ba sapu tasuna hola si pude ta veko palae si keke vasi kukuruna hite sa 
Tinarae te Tamasa.” 

18 Be keke tie si luara pania sa nana barikaleqe, meke la haba hobea sa si keke vineki 
babe na barikaleqe, si barabarata si asa. Meke sa tie pu haba ia si keke barikaleqe ta 
luluarana, si barabarata tugo si asa.” 

Sa Tie Tagotago meke se Lazarasi 

19 Koa nana si keke tie tagotago sapu poko ni sari na poko noma hinoludi, meke 
henahena valeana doduru rane. 20 Meke koa nana tugo si keke tie habahuala, pozana 
e Lazarasi, sapu tubu beto doduru tinina. Hoke la vekoa rini si asa pa sasada bara 
vetu tanisa tie tagotago, 21 meke okoro hiva hena umumu ginani hoqadi si asa pa 
tevolo tanisa tie tagotago, ba lopu boka. Ari na siki ba hoke mae memea i sari na 
tubuna. 

22 Totoso mate sa tie habahuala, si mae turania ri na mateana si asa, meke la koa 
kapae meke somana henahena pa inevana koe Ebarahami pa Manauru. Mumudi si 
mate tugo sa tie tagotago, meke ta pomunae si asa. 23 Meke sipu koa sa pa tinasigiti 
pa Heli, si dono sage va seu si asa, meke dogoria sa se Lazarasi korapa koa nana pa 
kalina e Ebarahami. 24 Ke titioko si asa, ‘Kei, Ebarahami, tamagu, tataru nau, mamu 
toka nau. Mu garunia se Lazarasi pude koti nia pa kolo sa kakarutuna, pude mani 
mae va ibua sa meaqu, ura ta sigiti qua koasa nika hie!’ gua si asa. 

25 Ba olana la se Ebarahami, 'Tugu, mu balabala ia sapu totoso toamu goji, si tagoi 
goi sari doduru tinitona leadi, ba e Lazarasi si koa malamalana. Ba kamahire si koa 
qetuqetu si asa, meke agoi si koa ta sigiti. 26 Meke gua pule hie, keke pou lohina na 
labena, si koa nana pa varikorapada gita, pude hukati saripu hiva karovo atu koa 
gamu, meke gamu pu hiva karovo mae koa gami,’ gua si asa. 

27 Meke olana sa tie tagotago, ‘Kei, Ebarahami, tamaqu! Pude gua si tepa zonazona 
si arau koa goi pude mamu garunu la nia se Lazarasi pa vetu tanisa tamaqu, 28 ka 
lima tasiqu si koa dia vasina. Tozi nia pude la va balau i sarini, pude di lopu mae pa 
vasina tinasigiti hie,’ gua si asa. 

29 Ba olana se Ebarahami, ‘Na Kinubekubere Hope te Mosese meke sari na poropita 
si koa dia, pude va balau i sari kasa tasimu sara. Leana madi avosi si arini,’ gua si 
asa. 

30 Meke olana sa tie tagotago, ‘Lokari, Ebarahami, tamagu, be toa pule pa minate 
si keke tie, meke pule la koa rini, si kote avosia rini, meke veko pani rini sari na dia 
sinea,’ gua si asa. 

31 Ba zama se Ebarahami, ‘Be lopu hiva avosia rini sa Kinubekubere Hope te Mosese 
meke sari na poropita, si kote korodia avoso tugo be toa pule si keke tie meke la zama 
koa rini! gua,” gua se Zisu. 

Sa Kinaleana 
(Matiu 18:6-7,21-22; Maka 9:42) 

1 Meke zama la koari Nana disaepeli se Zisu, “Sari na tinitona pu va hogai pa sinea 
sari na tie si kaqu kamo mae tugo. Ba mani talotana gana si asa pu va kamo mae i 
sari na tinitoņa arini. 2 Leana hola koasa tie sana si pude sidolo nia keke patu lavata 
ruana, meke la va lodu pania gana pa lamana peava, hola nia si pude vata luarae ia 
sa si keke koburu hite pa nana rinanerane koa Rau. 3 Gua asa, ke mi kopu puleni 
gamu koari na mia tinavete! Be sea sa tasimu, si mu norea; meke be kekere si asa, 
si mu taleoso nia.” 4 Be va sea atu si asa koa goi ka zuapa totoso pa keke rane, meke 
pule atu helahelae si asa koa goi ka zuapa totoso, meke zama, ‘Kekere si rau, mamu 
taleoso nau,’ gua, si mu taleoso nia,” gua se Zisu. 


Sa Rinanerane 
5 Meke tepa la koasa Banara sari na apositolo, “Banara, mu va ninirai sari na mami 
rinanerane,” gua si arini. 

6 Meke olana la sa Banara, “Be hitekena hite gua mo na kiko huda masitadi sa mia 
rinanerane, ba boka zama ia gamu sa huda moloberi hie, ‘Mu ta rabutu toa vagi, 
mamu ta lete pa lamana,' gua. Meke kote va tabe igo mo sa.” 


Sa Tinavete tanisa Nabulu n 
7 “Be keke koa gamu si koa nana keke nana nabulu sapu tavetavete va ninira pa 


inuma, babe kopu ni sari na sipi, meke totoso pule atu sa pa vetu, si vegua? Kote 
zama si goi, ‘Mae, habotu mamu henahena,’ gua? 8 Lokari, lopu kote zama gua asa si 
agoi! Ba kote tozi nia tu goi si asa, ‘Mu va namanama poniau sa gequ ginani, mamu 
va sagei sari na mua poko nabulu, pude turu kopu nau totoso henahena na napo si 
rau. Beto tu asa, meke kote boka henahena si goi, gua. 9 Lopu kaqu hite ta zama 
leana tugo sa nabulu, sina sari nana tinavete mo si va gorevura i sa. 10 Kekenono 
puta gua tugo asa si gamu. Pana va hokoti gamu sari doduru gua pu garunu ni gamu 
sa mia Baņara, si mi zama gua mo he, ‘Gami si na nabulu tavetavete mo. Na mami 
tinavete tugo mo si taveti gami,’ mi gua mo,” gua si Asa. 


Salani Zisu sari ka Manege Puta Tie Popogudi 

11 Koasa Nana inene la pa Zerusalema, si ene lulia Zisu sa vari volosona sa pinaqaha 
popoa pa Sameria, meke pa Qaleli. 12 Meke sipu korapa ene nuquru Sa koa ke 
vasileana, si la tutuvia ri ka manege puta tie popoqudi si Asa. Turu pa seseuna si 
arini, 13 meke velavela guahe: “Banara Zisu! Mu tataru ni gami, mamu salana gami!” 
gua si arini. 

14 Dogori Zisu si arini, meke zama la i Sa, “La mi vata dogoro koari na hiama pude 
viliti gamu,” gua si Asa. Sipu korapa ene la rini, si ta salana si arini.” 15 Meke sipu 
gilania keke koari kasa sapu ta salaņa si asa, si kekere pule la koe Zisu si asa, meke 
velavela vahesia sa sa Tamasa. 16 Hoqa todono si asa pa nenena Zisu, meke zama 
leana koa Sa. Na tie Sameria si asa. 17 Meke zama se Zisu, “Ka manege puta tu si ta 
salana, ba avei sari ka sia? 18 Na vegua ke sa tie karovona mo hie, si pule mae zama 
leana koe Tamasa?” gua si Asa. 19 Meke zama la ia Zisu sa tie, “Turu, mamu taloa 
mua. Sa mua rinanerane si ele salanigo,” gua si Asa. 


Sa Minae Tanisa Binanara te Tamasa 
(Matiu 24:23-28,37-41) 

20 Kaiqa rina Parese si nanasa nia sa totoso pu kagu mae sa Binanara te Tamasa, 
ke olani Zisu “Sa Binaņara te Tamasa si lopu mae pa sirana gua sapu kote boka ta 
dogoro. 2! Loke tie si kote boka zama guahe: ‘Dotu, hie si asa, babe hoi si asa,’ gua. 
Ura sa Binanara te Tamasa si koa mo pa korapa mia gamu,” gua se Zisu. 

22 Beto asa, si zama la koari Nana disaepeli si Asa, “Korapa mae sa totoso, pana 
kaqu okoro hiva dogoria gamu, si kekeke mo rane tanisa Tuna na Tie, ba lopu kaqu 
boka dogoria gamu. 23 Pana tozini gamu rina tie sapu guahe: ‘Dotu, hoi si Asa, babe 
hie si Asa!’ gua, si mi lopu vura luli pude la hata ia gamu si Asa. ?4 Ura sa minae 
tanisa Tuna na Tie si kote gua tugo sa kapi sapu malara pa maņauru, podalae pa kali 
gasa rimata meke kamo pa lodu rimata. 25 Ba kekenu si kaqu koa ta sigiti hola si Asa, 
meke kaqu ta kilu koari na tie pa sinage hie. 

26 Gua sapu ta evana koari na rane te Noa, si kagu gua tugo asa si ta evana koari na 
rane tanisa Tuna na Tie.” 27 Henahena na napo sari doduru tie, meke sari na koreo 
na vineki si ta varihabae, osolae kamo sa ranena sapu nuguru pa Aka“ se Noa, meke 
tiqe raza sa naqe, meke va puzulu betoi sari doduru.” 

28 Kote kekenono gua tugo asa sapu ta evana pa totoso te Loti, sapu hena na napo, 


vari holuholui, na lelete, na kurikuri si arini.” 29 Ba totoso kamo sa rane sapu taluarae 


* 17:14 Liv 14:1-32 ” 17:26 Zen 6:5-8 * 17:27 Zen 7:6-24 * 17:28 Zen 18:20 kamo hinia 19:25 


LUKE 17:30 1482 LUKE 18:12 


pa Sodomu se Loti, si gore mae sa nika, meke na patu leradi pa manauru, meke va 
mate beto i sari doduru. 30 Kote kekenono gua tugo asa sa rane pu kagu vura pule 
mae sa Tuna na Tie. 

31 Koasa rane sana, asa sapu koa pa batu vetu, si mani lopu gore la va qaqiri sari 
nana likakalae pa korapa vetu. Gua tugo si asa pu koa pa inuma, mani lopu pule la 
pa nana vetu.” 32 Mi balabala ia gua sapu ta evana koa sa barikalege te Loti!” 33 Asa 
sapu ruritia sa nana tinoa si kaqu siana nia sa si asa, ba asa sapu lopu ruritia sa nana 
tinoa, si kagu ta harupu.” 34 Tozini gamu Rau, sapu pa bonina tugo asa si karua tie si 
kote eko varigara pa keke teqe, keke si kote ta vagi taloa, meke keke si kote koa hola. 
35 Karua barikaleqe si kote munamunala gedi huiti; keke ri kara si kote ta vagi taloa, 
meke keke si kote koa hola,” gua se Zisu.” 

37 Meke nanasia ri kasa disaepeli si Asa, “Banara, pavei kote ta evana si guahe?” 


Meke olana se Zisu, “Vasina pu koa si keke tie” matena, si kote varigara tugo vasina 
sari na kurukuru tapuru sapu gani tomate,” gua si Asa. 

Sa Parabolona sa Naboko meke sa Tie Varipitui 

1 Beto asa si tozia Zisu koari Nana disaepeli si keke parabolo, pude va tumatumae 
ni si arini pude madi varavara nono lamo meke lopu malohoro: 2 “Pa keke vasileana 
si koa nana si keke tie varipitui sapu lopu pamana nia sa sa Tamasa, meke lopu 
hoke balabala i tugo sa sari na tie. 3 Meke pa vasileana tugo asa si koa nana si keke 
barikaleqe nabonabokona, sapu mae tepa pilipule koasa tie varipitui hie, meke zama, 
‘Ta nonovala si rau koasa qua kana, mu toka nau! gua si asa. 4 Ele seunaena hola 
tu sapu korona sa tie varipitui, ba mumudi si balabala sa tie varipitui, meke zama 
telena, 'Hinokara sapu lopu pamana nia rau sa Tamasa, meke lopu balabala i tugo 
rau sari na tie, ï ba sina mae va duvilau sa naboko hie, ke leana, magu varipitui 
ponia gua sapu hiva nia sa, Sina be lopu gua rau, si kote pilipule mae au sa, meke 
kote mabo nia rau! gua sa tie varipitui.” 

6 Meke zama pule sa Banara, “Mi avosia sapu gua zama nia sa tie varipitui kaleana 
hie. 7 Ke vegua? Balabala ia gamu si lopu kaqu varipitui poni Tamasa sari Nana 
tie soti, pu tepa la koa Sa, rane na boni? Kote va aqaqa kumana i Tamasa si arini? 
8 Lokari! Maqu tozini gamu sapu kote tuturei hola varipitui poni Sa si arini. 

Ba vegua, pana pule mae sa Tuna na Tie? Kote dogoro tie ranerane tugo si Asa pa 
popoa pepeso?” 


Sa Parese meke sa Tie Hata Takisi 

9 Meke tozia pule Zisu sa parabolo hie koari kaiqa pu va tonotonotae puleni, meke 
dono va gorei rini sari kaiqa tie. 10 Zama si Asa, “Keke totoso si la varavara pa 
Zelepade si karua tie, keke si na Parese, meke keke si na tie hata takisi. 

11 Sa Parese si turu sage, meke varavara pule nia sa nana tinoa: ‘Tamasa, zama 
leana hola si rau koa Goi, sapu lopu hikohiko, lopu sekesekei, meke lopu barabarata 
gugua ri doduru tie si rau. Zama leana si rau sapu lopu gugua sa tie hata takisi tugo 
pa kaliqu sana si rau. 12 Arau si hoke madi pa ginani karua totoso pa keke vuiki, 
meke hoke ponigo rau sa keke pa manege, koari doduru qua vinagi,’ gua si asa. 

13 Ba sa tie hata takisi si turu pa seseuna vasina hite, meke pamana dono sage 
la pa manauru, ba poharia sa sa ragaragana pa tinalotana, meke varavara guahe: 
‘Tamasa, mu taleoso nau, ura na tie sea si rau,’ gua si asa. 

14 Tozini gamu Rau, sapu sa tie hata takisi hie si taleosae, na tava tonoto pa kenuna 
Tamasa totoso pule si asa pa nana vetu, ba lopu sa Parese. Ura asa sapu va lavata 
pule nia, si kaqu tava pepekae, ba asa sapu va pepekae pule nia, si kaqu tava lavata,” 
gua se Zisu.” 


Mana ni Zisu sari na Koburu Hite 
(Matiu 19:13-15; Maka 10:13-16) 

15 Meke turana la ni ri kaiqa tie koe Zisu sari dia koburu hite, pude va opo ni limana 
meke mana ni Sa, gua. Ba totoso dogoria rina disaepeli sapu gua asa, si norei rini 
sarini. 16 Ba tioko vagi Zisu sari na koburu hite meke zama, “Va malumu mae i koa 
Rau sari na koburu hite, lopu hukati si arini, sina sa Binaņara te Tamasa si tadirini 
pu gugua hire. 17 Maqu tozi va hinokarani gamu: Asa sapu lopu vagia sa Binaņara 
te Tamasa guana koburu hite, si namu lopu kaqu nuquria sa si asa,” gua se Zisu. 


Sa Tie Tagotago 
(Matiu 19:16-30; Maka 10:17-31) 

18 Meke mae koe Zisu si keke koimata tadi na Ziu, meke nanasa guahe: “Titisa 
leamu, na sa si kaqu tavetia rau pude vagia rau sa tinoa hola?” gua si asa. 

19 Meke nanasia Zisu si asa, “Na vegua ke poza Nau leaqu tu goi? Loke tie si leana, 
ba e Tamasa mo telena. 20 Gilani mua goi sari na Tinarae te Tamasa, ‘Meke mu 
barabarata, meke mu variva mate, meke mu hiko, meke mu zutu kokoha ia si keke 
tie, mamu pamana ni sari tiatamamu, ” gua si Asa.” 

21 Meke olana sa tie, “Doduru arini si kopu ni rau podalae tu kobukoburuqu,” gua 
si asa. 

22 Totoso avosia Zisu sapu gua asa, si zama la ia Sa sa tie, “Keketoņa mo si lopu ele 
tavetia goi. La mamu holuholu ni sari doduru mua likakalae, mamu vagi sari poatadi 
mamu poni koari na tie habahuala, meke kote ari mua tinagotago pa Maņauru; beto 
asa, mamu mae luli Au,” gua si Asa. 23 Totoso avosia sa tie sapu gua asa, si talotana 
si asa, sina soku hola sari nana tinagotago. 

24 Meke totoso dogoria Zisu sapu talotana sa tie, si zama si Asa, “Tasuna hola tugo 
koasa tie tagotago si pude nuguru pa Binanara te Tamasa. 25 Uve, tasuna hola tugo 
koasa tie tagotago pude nuquru pa Binanara te Tamasa, hola nia si pude nuguru si 
keke kameli pa lopa nila,” gua si Asa. 

26 Ke sari na tie pu avosia sapu gua asa, si nanasa la koa Sa, “Ke esei mo si kote 
boka ta harupu?” gua si arini. 

27 Meke olana se Zisu, “Sapu tasuna hola pa tie, si lopu tasuna koe Tamasa,” gua si 
Asa. 

28 Meke zama se Pita, “Banara, gami si ele luara pani sari doduru mami likakalae, 
pude luligo,” gua si asa. 

29 Meke olana se Zisu, “Tozi va hinokarani gamu Rau, asa sapu luara pania sa nana 
vetu, na barikaleqe, sari na tasina koreo, na tiatamana, babe sari na tuna na gua, 
pude nabulu nia sa Binanara te Tamasa, 30 si kagu ta poni va soku hola kamahire, 


meke pa totoso” korapa mae si kaqu vagia sa sa tinoa hola,” gua si Asa. 


Vina Neta Totoso Zama nia Zisu sa Nana Minate 
(Matiu 20:17-19; Maka 10:32-34) 

31 Meke turana vata kalei Zisu sari ka manege rua Nana disaepeli meke zamai Sa, 
“Mi avoso mae gamu: korapa sage la pa Zerusalema si gita, meke vasina si kagu tava 
gorevura sari doduru tinitona, gua pu kuberi rina poropita pa Kinubekubere Hope, 
koasa guguana sa Tuna na Tie. 32 Kote ta vala si Asa pa limadi ri na tie Zenitailo, pu 
kote va sisire nia, na zama nonovalia, meke loroa. 3? Kagu seke nia hilihiliburuana, 
na va matea rini si Asa; ba pa rane vina neta, si kagu turu pule pa minate si Asa,” 
gua se Zisu. 


34 Ba lopu boka tumae ni rina disaepeli sari doduru ginugua hire. Sina tava paere 
koa rini ginuadi sari Nana zinama hire, ke lopu boka tumae nia rini gua sapu zama 
nia Zisu. 


Salania Zisu sa Tie Behuna 
(Matiu 20:29-34; Maka 10:46-52) 
35 Meke sipu tata kamo la pa Zeriko se Zisu, si korapa habotu tepatepa nana pa vale 
sirana si keke tie bebehuna. 36 Totoso avosi sa ene holadi sari na puku vinarigara, si 
nanasi sa, “Na sa sia?” gua si asa. 


37 Meke tozi nia rini si asa, “E Zisu pa Nazareti si korapa ene hola pa sirana,” gua 
sarini. 

38 Ke velavela si asa, “Zisu, Tuna“ Devita, tataru nau, mamu toka nau!” gua si asa. 

39 Meke va mokomokoa ri kasa pu ene va kenue si asa. Ba velavela va ululae latu 
si asa, “Tuna Devita, tataru nau, mamu toka nau!” gua si asa. 


40 Ke turu noso se Zisu, meke tozi ni Sa pude turana la nia koa Sa sa tie bebehuna. 
Sipu tata mae sa si nanasia Zisu si asa, 41 “Nasa si hiva nia goi pude tavete ponigo 
Rau?” gua si Asa. Meke olana sa tie bebehuna, “Baņara, hiva dodogorae si rau,” gua 
si asa. 

42 Meke tozi nia Zisu si asa, “Ego, mu dodogorae tu ba goi! Sa mua rinanerane si 
ele salanigo!” gua si Asa. 


43 Meke pa totoso tugo asa dodogorae nana mo sa tie, meke ene lulia sa se Zisu, 
meke vahesihesia sa sa Tamasa. Totoso dogoria ri na kobi tinoni sapu gua asa, si 
vahesia ri doduru sa Tamasa. 

Tutuvia Zisu se Zakia 

1 Ego, sipu kamo pa Zeriko se Zisu, meke ene hola gua Sa vasina, 2 si koa nana 
vasina si keke nati tie hata takisi, pozana si e Zakia. Na tie tagotagona tugo si asa. 
3 Hiva dogoria sa vea guguana se Zisu, ba na tie papakana mo si asa, meke soku hola 
sari na tie, ke lopu boka dogoria sa se Zisu. 4 Ke hagala va kenue si asa koasa puku 
vinarigara tie, meke la haelia sa si keke huda sikamoa, pude boka dogoria se Zisu 
gua, sina vasina si kote ene hola gua Sa. 3 Totoso kamoa Zisu sa vasina asa, si dono 
sage si Asa meke zama, “Zakia, tuturei gore! Sina ninoroi tugo he, si kote atu koa pa 
mua vetu si Rau,” gua si Asa. 


6 Ke tuturei gore se Zakia, meke va kamo qetuqetua sa se Zisu pa nana vetu. 
7 Dogoria rina tinoni sapu gua asa, meke qumiqumi nia rini se Zisu. Zama si arini, 
“Sa tie hie si la koa pa vetu tanisa tie kaleana,” gua si arini. 


8 Ba turu sage se Zakia, meke zama la koe Zisu, “Banara, kaqu vala rau sa kukuruna 
sa qua tinagotago koari na tie habahuala. Meke be vagi rau pa sinekesekei sari na 
likakalae tana keke tie, si kaqu poni pule nia rau, padana made totoso soku gua saripu 
ele vagi rau koasa,” gua si asa. 

9 Meke zama la koasa se Zisu, “Pa rane ninoroi sa tinaharupu si kamo koasa vetu 
hie. Ura keke tutina tugo Ebarahami se Zakia. 10 Ura sa Tuna na Tie si mae pude hata 
ia, meke harupu pule nia si asa sapu muliunu,” gua se Zisu.” 


Sa Parabolodi ri ka Manege Puta Nabulu 
(Matiu 25:14-30) 

11 Pa totoso asa sipu korapa va avosia rina tie sari nana zinama, si balabala ia rina 
tie sapu tata hokara mo sa totoso, sapu kote vura koa rini sa Binaņara te Tamasa, gua. 
Ura pa dia inene la, si ele tata kamo pa Zerusalema si Asa, ke tozia pule Sa koa rini 
sa parabolo hie,“ 12 meke zama si Asa: “Keke tie pa tututi banara, si taluarae la pa 
keke popoa pa seu, pude la tava turu banara si asa, beto meke kote pule mae banara 
pa nana popoa. 13 Ba sipu lopu ele taluarae sa, si tioki sa sari ka manege puta nana 
nabulu, meke hopeke hia poni poata sa, meke tozi ni sa, 'Tavetavete ni sari poata 
hire, mamu va togoli, osolae kaqu pule mae si rau, gua si asa. 14 Ego, taluarae si asa, 
ba sari na tie pa nana popoa soti si kukiti nia si asa, ke va garunu luli la nia rini sa 
zinama koasa nati banara pa popoa sana meke zama guahe: ‘Lopu hiva nia gami sa 
tie sana pude koa baņara koa gami, gua. 

15 Ba totoso tava turu banara sa, meke pule mae, si tioki sa sari kasa nana nabulu 
sara, pude hopeke mae va vurai sari na tinoqolodi rina poata pu hopeke poni sa, gua. 
16 Sa nabulu kekenu si mae, meke zama, ‘Banara, va vurai rau si ka manege puta 
poata qolo pule, gua si asa. 

17 ‘Leana hola sa mua tinavete, na nabulu leamu si goi! Sina ele ta ronu si goi koa 
keke tinitona hitekena, ke va palabatu igo rau koari ka manege puta vasileana,' gua 
sa nana baņara. 

18 Beto si mae pule sa nabulu vina rua, meke zama, ‘Banara, va vurai rau si ka lima 
poata qolo pule, koasa mua poata,’ gua si asa. 

19 Meke zama sa nana banara, ‘Va palabatu igo rau si goi koari ka lima vasileana,’ 
gua si asa. 

20 Beto si mae gana si keke nabulu pule, meke zama, 'Banara, hie sa mua poata 
qolo, hade tome vekoa mo rau pa keke poko hite. 21 Matagutu nigo qua, sina keke 
tie tasunamu si goi. Hoke vagia goi sa mua sapu lopu veko sotia telemu, meke hoke 
pakepakete si goi pa mua vasina sapu lopu uma sotia telemu,’ gua si asa. 22 Meke 
zama la koasa sa nana baņara, ‘Na nabulu kaleamu si goi! Kagu zutugo rau si goi 
koari na mua zinama soti telemu! Nake gilanau mua mo sapu keke tie tasunaqu si 
rau, sapu hoke vagi qua hinia koari na ginani vasina lopu lelete si rau, meke hoke 
pakepakete vasina lopu taburu kiko si rau. 23 Ba na vegua ke lopu la va nuquria goi 
pa ben'ki sa qua poata, pude totoso pule mae rau si boka vagi pulea rau si asa, meke 
sa vasinahite tomona sapu va gavoro ia sa?’ gua sa nana banara. 

24 Meke zamai sa banara sari kasa pu turu tata vasina, ‘Mae vagia sa poata qolo 
koa sa, mamu vala nia koasa nabulu sapu ka manege puta nana,’ gua si asa. 

25 Ba zama la ia rini sa banara, ‘Banara, ele tagoi sa si ka manege puta nana poata!” 
gua. 

26 Meke olana sa baņara, ‘Asa sapu ari nana, si kaqu ta poni va soku pule tugo, 
ba asa sapu loke nana, si kaqu ta vagi palae sa vasina hite sapu tagoa sa.” 27 Ego, 
kamahire si mi la vagi sari kasa tie pu kukiti nau, meke lopu hiva nau pude koa na 
dia banara. Turana mae ni, mi va mate beto pani pa kenugu Rau!’ gua,” gua se Zisu. 


Sa Ninuquru Va Mataqara te Zisu pa Zerusalema 
(Matiu 21:1-11; Maka 11:1-11; Zone 12:12-19) 

28 Sipu beto tozia Zisu sa parabolo hie, si taluarae taloa si arini, meke ene va kenu la 
gua pa Zerusalema si Asa koari Nana disaepeli. 29 Totoso tata kamo si arini pa Betipezi 
meke Betani, sapu pa Togere Olive, si garunu va kenu lani Sa si karua Nana disaepeli, 
30 meke tozini Sa si arini, “Mi la koasa vasileana pa kenumia la hoi, meke pana kamo 
la gamu kara vasina, si kote dogoria gamu si keke tuna don'ki sapu ta sidolo vekona, 
loke tie si ele koi ia. Rupahia, mamu turana mae nia tani. 3! Be nanasa gamu ke tie, 
‘Pude vegua ke rupahia gamu sia?’ gua, si mi tozi nia, ‘Hiva nia sa Banara si asa,' mi 
gunia,” gua si Asa. 

32 Meke taluarae la sari karua, meke la dogori rini sapu gua putaputa tugo pu tozi 
ni Zisu. 33 Sipu korapa rupaha vagia ri karua sa tuna don'ki, si mae nanasi rina tie 
pu ari dia sari karua, “Pude vegua ke rupahia gamu sia?” gua si arini. 

34 Meke olana sari karua, “Na hiva nia sa Banara,” gua si arini. 35 Meke turana la 
nia rini koe Zisu sa tuna don'ki, meke ivara va hake lani rini pa mudina sari dia poko, 
meke va habotu la ia rini se Zisu. 36 Meke totoso korapa koi la koasa tuna don'ki se 
Zisu, si ivara ni rina tinoni pa sirana sari na dia poko. 

37 Meke tata la pa Zerusalema se Zisu, koasa sirana gore pa Toqere Olive, sa puku 
vinarigara lavata tadi Nana disaepeli, si podalae velavela vahesia rini sa Tamasa, 
koari doduru tinavete variva magasa pu ele dogori rini. 38 Zama guahe si arini: 
“Mani tamanae sa Baņara pu mae pa korapa pozana sa Tamasa! 

Na binule si koa pa Maņauru, 
meke tava lavata sa Tamasa panaulu,” gua si arini.” 

39 Meke kaiqa rina Parese koasa kobi tinoni si zama la koe Zisu, “Titisa, Mu gegesi 
sari mua disaepeli!” gua si arini. 

40 Meke olana la se Zisu, “Hinokara sapu tozini gamu Rau, sapu pana mokomoko si 
arini, si kote velavela sari na patu,” gua si Asa. 


Kaboi Zisu sari na Tiena sa Popoa Zerusalema 

41 Sipu tata kamo la ia Zisu sa popoa Zerusalema, meke dogoria Sa si kaboa Sa si 
asa. 42 Zama si Asa, “Kei, gamu na tiena sa popoa Zerusalema, be hite gilania mo 
gamu kamahire sa natina sa binule be leana, ba kamahire si tava paere koa gamu 
si asa. 43 Korapa mae sa totoso sapu kaqu mae sari na mia kana, meke kuria si keke 
baragoba nomana pa vari likohaena sa mia popoa, meke kaqu koa vari likohaeni 
gamu rini. 4 Kaqu huara va inetia rini sa popoa Zerusalema, meke kaqu va mate 
gamu rini si gamu pu koa pa korapadi rina baragoba. Lopu keke patu pa mia popoa 
si kote varihakei hola, sina lopu hite dono gilania gamu sa totoso sapu mae sa Tamasa 
pude harupu gamu!” gua se Zisu. 


Nuquria Zisu sa Zelepade 
(Matiu 21:12-17; Maka 11:15-19; Zone 2:13-22) 

45 Beto asa, si nuquru la si Asa pa korapana sa Zelepade, meke la hadu vuravura 
ni Sa sarini pu korapa vari holuholue kurukuru. 46 Zamai Sa sarini, “Zama guahe sa 
Tamasa pa Kinubekubere Hope: ‘Sa Qua vetu si na vetu varavara,’ ba tavete gunia 
gamu na bae tana tie hikohiko!” gua si Asa.” 

47 Doduru rane si variva tumatumae se Zisu pa Zelepade. Meke hata ia ri na nati 
hiama, na tie va tumatumae koasa Tinarae te Mosese, meke rina koimata tadi na tie 
Ziu sa sirana, gua pude va matea si Asa, gua.” 48 Ba lopu boka vagia rini, si keke 
sirana gua pude evania si asa, sina sari doduru tie si okoro hola, pude avavoso dia 
koari na zinama te Zisu. 

Sa Niniranira te Zisu 
(Matiu 21:23-27; Maka 11:27-33) 

1 Keke rane sipu korapa la variva tumatumae na tarae nia Zisu sa Inavoso Leana, 
koari na tie pa Zelepade, si mae zama koa Sa sari na nati hiama, na tie va tumatumae 
koasa Tinarae te Mosese, meke kaiga rina koimata tadi na tie Ziu, 2 “Tozini gami? Pa 
niniranira savana, babe esei poni nigo sa niniranira, ke boka mae taveti Goi sari na 
ginugua hire?” gua si arini. 

3 Meke olana la si Asa, “Arau ba magu nanasa paki gamu keke ninanasa. Tozi Nau, 
4 esei poni nia niniranira se Zone pude papitaiso tie? E Tamasa, babe na tie mo?” 
gua si Asa. 

5 Meke podalae varitokei teledia si arini, “Sa gua si kote olana nia gita? Be zama 
si gita ‘Koe Tamasa,’ be gua, si kote zama si Asa, ‘Ba na vegua ke lopu va hinokaria 
tu gamu sia?’ Kote gua si Asa. $ Ba be zama si gita, ‘Koari na tie mo’, be gua, si 
kote gonani gita patu ri kobi tie hire. Sina ari doduru si va hinokaria sapu na keke 
poropita te Tamasa se Zone,” gua si arini. 

7 Gua asa, ke olana mo sarini, “Lopu gilania gami,” gua. 

8 Ke zama se Zisu, “Ego, Arau ba lopu kagu tozini gamu, sapu esei poni Nau sa 
niniranira, pude taveti Rau saripu gua hire,” gua si Asa. 


Sa Parabolodi rina Tie Tavetavete pa Inuma Vaeni 
(Matiu 21:33-46; Maka 12:1-12) 

9 Beto asa si tozi ni Sa sa parabolo hie koa rini: “Keke tie si letea sa sa nana inuma 
vaeni, beto meke va kopu nia sa koari kaiga tie uma, pude tavetavete nia, meke tige 
taluarae taloa nana, meke la koa va seunae hola pa seu.” 10 Meke sipu kamo sa totoso 
pakepakete, si garunu la nia sa si keke nana nabulu koari na tie uma hire, pude vagi 
ponia sa nana hinia koari na vuadi rina vaeni. Ba komitia rina tie uma sa nabulu 
hie, meke hitu pule nia rini, limalimana meke pule. 11 Ke garunu pule la nia tugo 
sa si keke nana nabulu, ba komitia tugo rina tie uma si asa, meke nonovalia na va 
kurekurea rini, beto meke tiqe hitua rini, limalimana meke va pule ia. 12 Beto asa, si 
garunu pule la nia sa si keke nabulu vina neta, ba va bakora ia tugo rini, beto meke 
gona pania rini pa inuma vaeni. 13 Ke balabala sa tie tago inuma hie meke zama, ‘Na 
sa beka si kaqu tavetia rau? Leana maqu garunu la nia mo sa tuqu koreo titekena. 
Gina asa si kote pamana nia rini,’ gua si asa. 

14 Ba totoso dogoria ri kasa tie uma sa tuna koreo hie, si vari zamai si arini, ‘Sa 
tuna koreo sa tie tago inuma si hie. Aria, mada va matea gana, mada vagia nada sa 
nana inuma! gua si arini. 15 Meke oki vura nia rini pa inuma vaeni si asa, meke va 
matea rini.” 

Meke nanasa se Zisu, “Ke na sa si kote tavete ni sa tie tago inuma sari kasa tie uma 


hire? 16 Kote mae va mate betoi sa sari doduru tie kopu inuma, meke va karovo vala 
koari votiki tie uma sa inuma!” gua si Asa. Sipu avosia rina tie sapu gua asa, si zama 
sarini, “Mani lopu va malumia Tamasa sapu gua asa pude ta evana!” gua si arini. 

17 Meke dono totoi Zisu si arini, meke zamai Sa, “Ego, na sa gua sa Kinubekubere 
Hope? Sapu guahe: 
‘Sa patu sapu kilua rina tie kuri vetu, 

si evanae na patu arilaena hola koari doduru.’* 

18 Asa sapu hoqa nia koasa Patu hie, si kaqu moku umum u nia, ba asa sapu kaqu ta 
hoqa naqoto koasa Patu hie, si kaqu ta munala guana kavuru,” gua se Zisu. 


* 20:9 Ais5:1 * 20:17 Sam 118:22 


LUKE 20:19 1488 LUKE 20:40 


Sa Guguana sa Tinabara Takisi 
(Matiu 22:15-22; Maka 12:13-17) 

19 Sari na nati hiama, meke sari na tie va tumatumae koasa Tinarae te Mosese si 
podekia pude tuge vagia se Zisu pa totoso tugo asa, sina gilania rini sapu sa parabolo 
hie, si soto la mo koa rini. Ba lopu boka vagia rini si Asa, sina matagutu ni rini sari 
na tie. 20 Gua asa ke kopu totoko nia rini, meke garunu lani rini si kaiga tie, pude la 
sekesekei guana tie leadi pude la nanasa ni koe Zisu si kaiga ninanasa sekesekeidi, 
pude boka vala nia si Asa pa niniranira tanisa Qavuna Roma, pude vata zutua gua. 
21 Ke la nanasia rini si Asa, “Titisa, gilania gami sapu sa hinokara si tozia Goi. Variva 
tumatumae nia Goi sa hinokara tanisa hiniva te Tamasa pa tie, meke lopu arilaedi 
koa Goi sari na tuturuana tana tie be esei, sina lopu va kalekale si Agoi. 22 Vegua, tava 
malumu pa Tinarae te Mosese si pude tabaria gami sa takisi koasa banara Roma? Ba 
lokari?” gua si arini. 

23 Ba dono gilania Zisu sa dia sinekesekei, ke zama la koa rini si Asa, 24 “Va dogoro 
Nau keke poata?” gua si Asa. Ke va dogoro nia rini si keke, meke zama si Asa, “Esei 
isumatana, meke na pozana, si koa koasa poata sana?” gua si Asa. 

“E Siza,” gua si arini. 

25 Ke zama la koa rini se Zisu, “Leana, valai koe Siza saripu te Siza, mamu valai koe 
Tamasa saripu te Tamasa,” gua si Asa. 

26 Ke magasa hola nia rini sa Nana inolaņa, meke lopu boka va hoqaia rini si Asa 
pa kenudi ri na tie koasa dia sinekesekei, ke lopu kulu dia mo. 


Sa Tinuru Pule pa Minate 
(Matiu 22:23-33; Maka 12:18-27) 

27 Meke mae koe Zisu si kaiqa rina Sadusi, pu lopu va hinokaria sa tinuru pule pa 
minate, meke zama,” 28 “Titisa, guahe si kubere mae nia Mosese koa gita, ‘Be keke tie 
si mate luaria sa sa nana barikaleqe, ba loke tuna, si kaqu keke tasina koreo tugo si 
kaqu la haba ia sa nabokona sa, pude sari koburu pu podoi ri kara si kaqu ta pozae 
na koburu tu tanisa palabatu kekenu sapu ele mate,’ gua.” 29 Ego, ka zuapa tamatasi 
koreo si koa dia. Sa koreo kenuna si haba ia si keke barikaleqe, ba loke tuna si asa, 
meke mate. 30 Ke la haba ia pule sa tasina vina rua sa naboko, ba gua tugo. 31 La 
pule sa vina neta, ba kekenono mo; meke osolae hokoto sari ka zuapa tamatasi, ba 
loke tudia. 32 Mumudi si mate sa barikaleqe. 33 Ego, pa rane tinuru pule pa minate, 
si esei ari ka zuapa hire si kote na loana sa barikaleqe hie? Sina ari ka zuapa hire si 
ele haba betoa si asa?” gua si arini. 

34 Meke olana la i Zisu, “Sa vinarihaba si tadi na tie koasa tinoa pa kasia popoa mo 
hie, 35 ba sarini pu garogarodi pude kaqu toa pule pa minate, si lopu kagu varihaba 
pa totoso” sapu korapa mae. 36 Kote koa gua mo ari na mateana si arini, sapu lopu 
kaqu mate. Arini sari na tuna sa Tamasa, sina tava toa puledi pa minate si arini. 
37 Meke e Mosese ba ele va sosodea tugo sapu kaqu toa pule pa minate saripu mate. 
Sina pa vivineina sa nika pu hurunu pa huda toana, si zama nia sa sapu sa Tamasa 
sina ‘Tamasa te Ebarahami, na Tamasa te Aisake, meke na Tamasa te Zekopi,' gua.” 
38 Na Tamasa tadi na tie toadi si Asa, ba lopu tadi pu matedi. Ura koe Tamasa sari 


X y 


doduru si na tie toadi”. , , , SNS 
39 Meke zama si kaiqa rina tie va tumatumae koasa Tinarae te Mosese, “Titisa, 


leana hola sa Mua inolana!” gua si arini. 40 Mudina asa, si pamaņa nanasa pule nia 
ninanasa ri na tie si Asa. 

Tuna Esei sa Karisito 
(Matiu 22:41-46; Maka 12:35-37) 
41 Meke nanasi Zisu si arini, “Na vegua ke zama sari na tie, sapu sa Karisito si na 
tutina e Devita, gua? 42 Ba e Devita telena si zama gua tu he pa buka Sam: 
“Zama sa Tamasa koasa qua Banara: 
Mu habotu pa kali Mataogu,” 

43 osolae vekoi Rau sari Mua kana pa kauru Nenemu,' gua. 
44 Poza nia ‘Banara’ e Devita sa Karisito, ba vegugua ke kote boka na tutina tu Devita 
si Asa?” gua se Zisu. 


Vina Balau te Zisu Koasa Guguadi rina Tie Va Tumatumae koasa Tinarae te Mosese 
(Matiu 23:1-36; Maka 12:38-40) 

45 Meke sipu korapa va avoso sari na tie, si zama la koari Nana disaepeli se Zisu, 
46 “Mi balau ni sari na tie va tumatumae koasa Tinarae te Mosese pu hoke hiva 
pokopoko va gele meke enene, meke okoro hiva ta zama va kamo na tava lavata 
dia koari na vasina tana maketi, gua. Meke hoke vizati rini sari na habohabotuana 
tadi na tie arilaedi pa korapa sinagogi, meke sari na vasina ta pamanaedi pa inevana. 
47 Hoke hiko vagi rini sari na tinagotago tadi na naboko, meke hoke varavara va gele 
sisigiti pude ta dogoro dia, gua. Kaqu tava kilasa va kaleana sari tie gugua arini!” 
gua si Asa. 

Sa Vinariponi Tanisa Nabonaboko 
(Maka 12:41-44) 

1 Dono la se Zisu, meke dogori Sa sari na tie tagotago pu korapa veko poata koasa 
vasina vekovekoana poata pa Zelepade. 2 Meke dogoria tugo Sa si keke naboko 
habahabahualana sapu voi lani si karua poata kopa hitekedi hite, 3 meke zama si 
Asa, “Tozi va hinokarani gamu Rau, sapu sa naboko habahabahualana hie, si veko va 
soku hola ni sari doduru pule. 4 Ura sari doduru si vekoi mo, sapu koa holadi pa dia 
tinagotago, ba sa naboko hie si pa nana hinabahuala, si vala betoa sa sapu gua tagoa 
sa pude toa nia,” gua se Zisu. 


Tozi Va Kenua Zisu sa Tinahuara Tanisa Zelepade 
(Matiu 24:1-2; Maka 13:1-2) 

5 Meke sipu korapa vari vivinei nia ri kaiqa disaepeli sa tinolava tanisa Zelepade, 
meke sari na patu, na vinariponi pu ta kuri ni sa, si zama la koa rini se Zisu, $ “Sari 
doduru gua pu dogori gamu hire, si korapa mae sa totoso sapu sari doduru patu sara 
si lopu kote ta varihakei hola si arini, ba kaqu ta huarae gore beto,” gua si Asa. 


Sari na Tinasuna pu Kaqu Mae 
(Matiu 24:3-14; Maka 13:3-13) 

7 Meke nanasia rini si Asa, “Titisa, panavisa kote ta evana sa tinahuara sana? Meke 
na sa sa vina gilagila, sapu ele tata sa totoso pude ta evaņa saripu gua sara?” gua si 
arini. 

8 Meke olana la koa rini se Zisu, “Mi kopu pude mi lopu ta turaņa va sea. Sina 
ari sokudi si kote mae pa korapa pozaqu Rau, meke zama, ‘Arau sa Karisito!” meke 
ʻEle kamo sa totoso!' gua. Ba mi lopu luli. 9 Mi lopu matagutu pana avosia gamu sa 
inavosona sa vinaripera, meke sa vinaripaqahi pude turu eke si keke popoa. Sari na 
tinitona gugua arini si kaqu ta evana kekenu, ba lopu asa sa vinabetona,” gua. 

10 Meke zama pule si Asa, “Kote varipera sari na butubutu, meke sari na butubutu 
banara; 11 meke kaqu raza sari na niu nomanomadi, meke na sone, na oza pa 

soku vasina; meke kagu ta dogoro sari na vina gilagila variva matamatagutudi pa 
manauru. 12 Ba sipu lopu ele ta evana saripu gua hire, si kote ta tuge vagi, meke ta 
nonovala si gamu koari na tie pa ginuagu Rau. Kote ta vala si gamu pude ta pitu 
koari na sinagogi, meke ta veko pa vetu varipusi, meke kote ta turana la si gamu pa 
kenudi ri na banara, na nati hiniva pa ginuagu Rau. 13 Ba asa si keke totoso leana 
tamugamu pude tozia koarini sa Inavoso Leana. 14 Mi koa nono pa bulomia, mamu 
lopu balabala mamata nia, sapu gua leana pude kote olana la nia koari na tinazutu 
mia.” 15 Ura Arautu kote poni gamu sari na zinama, na ginilagilana pu kagu zama ni 
gamu, sapu lopu keke rina mia kana kote boka olani, babe va kari pani. 16 Meke sari 
na tiatamamia, na tasimia koreo, na turanamia, na mia baere pu lopu va hinokara, 
kote turana lani gamu tugo pa vinaripitui, meke kaiga gamu si kote tava mate. 17 Pa 
ginuaqu Rau si kaqu ta kukitae si gamu koari doduru tie, 18 þa lopu keke kalu pa batu 
mia si kote ta vagi palae. 19 Mi turu va nabu, meke kaqu vagia gamu sa tinoa hola! 


Sa Tinahuara Tanisa Popoa Zerusalema 
(Matiu 24:15-21; Maka 13:14-19) 

20 Pana dogoria gamu sapu mae varidikue nia rina kana sa popoa Zerusalema, si 
kaqu gilania gamu sapu tata sa tinahuara tanisa. 21 Ke arini sapu koadi pa pinaqaha 
popoa Ziudia, si madi govete la koari na toqere vasina. Meke arini pa korapana 
sa vasileana sana si madi govete taloa, meke arini pu koa koari na popoa pa sadana 
Zerusalema, si madi lopu nuguru la pa korapana. ?? Ura arini sari na rane vina kilasa, 
pude tava gorevura sari doduru sapu gua ele ta kubere pa Kinubekubere Hope.” 
23 Kote na rane tinalotana nomadi si arini koari na barikaleqe pu ari tiadi, meke 
arini pu tago haha! Ura na tinasuna nomana si kaqu kamo koasa popoa, meke na 
vina kilasa te Tamasa si kaqu raza koari na tie hire! 24 Kote tava mate pa vinaripera 
si arini, meke kaiqa rini si kote ta raovo* la koari soku popoa. Kagu mae koa, na neti 
va konekone ia rina Zenitailo sa popoa Zerusalema, osolae hokoto sa totoso tadi na 
tie huporo hire. 


Sa Minae Tanisa Tuna na Tie 
(Matiu 24:29-31; Maka 13:24-27) 


25 Na vina gilagila si kote ta evaņa koasa rimata, na sidara, meke koari na pinopino. 
Kote tarazuzu sari na tie pa kasia popoa, kote matagutu nia rini sa ovanana sa 
lamana, meke sari na tovovo lavalavata.” 26 Kote mabubulu pa tinarazuzu sari na 
tiena sa pepeso, totoso korapa aqa dogoria rini sapu gua kote ta evana pa doduruna 
sa kasia popoa, ura sari na pinopino pa manauru si kote tava rizu pa dia sirana. 27 Pa 
totoso asa kote dogoria rini maena sa Tuna na Tie pa korapadi ri na lei, somania na 
niniranira lavata, na ninedala.” 28 Pana podalae ta evana saripu gua hire, si mi gasa 
turu mamu dono sage, sina tata vura mae sa mia tinarupaha,” gua se Zisu. 


Sa Vinagilagila Koasa Huda Piqi 
(Matiu 24:32-35; Maka 13:28-31) 

29 Beto asa si tozia Zisu koarini sa parabolo hie: “Mi dono la koasa huda piqi, meke 
sari kaiqa huda pule. 30 Pana dogori gamu sapu podalae liho si arini, si gilania gamu 
sapu tata sa totoso manini. 31 Gua tugo sapu pana dogori gamu ta evana sari na 
ginugua hire, si kaqu gilania gamu sapu tata mae sa Binanara” te Tamasa. 

32 Magu tozi va hinokarani gamu sapu sari doduru pu gua hire, si kagu ta evana 
sipu lopu ele mate beto sari na tie pa sinage hie. 33 Kote murimuri palae sa Manauru 
meke na pepeso, ba sari na Oua zinama si kagu koa hola ninae rane ka rane. 


Koa Kopu 

34 Mi kopu puleni gamu, pude mi lopu tupiti henahena sisigiti, na naponapo, na 
talotana ni sari likakalae tana tinoa pepeso, pude lopu kamo va hodaka koa gamu sa 
rane sana. 35 Ura sa rane asa si kote kamo guana sipata, koari doduru tinoni pu koa 
pa doduruna sa popoa pepeso. $6 Mi koa kopu, na varavara doduru totoso, pude mi 
boka koa varane meke va holai gamu sari doduru ginugua hire pana ta evana rini, 
meke pude mi boka turu va mataqara pa kenuna sa Tuna na Tie,” gua si Asa. 

37 Meke koa variva tumatumae se Zisu pa Zelepade koari na rane arini, meke 
doduru veluvelu si hoke vura la si Asa pa Togere Olive, pude koa vasina pana boni.” 
38 Meke pana munumunu pa hopeke rane, si hoke la pa Zelepade sari doduru tie, 
meke la avavoso koari Nana vina tumatumae. 


22 
Tata Kamo sa Inevana Pasova 
(Matiu 26:1-5; Maka 14:1-2; Zone 11:45-53) 

1 Ego, ele tata kamo sa totoso tanisa Inevana Bereti Loke Isitina”,” sapu sa Inevana 
Pasova.” 2 Hata ia rina nati hiama meke na tie va tumatumae koasa Tinarae te Mosese, 
si keke sirana pude tuqe vagia gana se Zisu pude va matea, gua, sina matagutu ni 
rini sari na tinoni. 


Va Egoa Ziudasi pude Qoraqora nia se Zisu 
(Matiu 26:14-16; Maka 14:10-11) 

3 Meke nuquria Setani se Ziudasi, sapu ta pozae Isikarioti, sapu keke ri ka manege 
rua disaepeli. 4 Ke topue la se Ziudasi koari na nati hiama, meke koari na palabatudi 
rina tie pu kopu nia sa Zelepade, meke la vari vivinei nia rini gua pude boka vata 
qora nia se Zisu koa rini, gua. 5 Meke qetu hola si arini meke va egoa rini pude ponia 
poata si asa. $ Va egoa Ziudasi sa dia hiniva asa, ke podalae hata ia sa si keke lolomo 
leana, sapu lopu koa sari na tinoni, pude vata qorae nia koa rini se Zisu, gua. 


Sa Hinenahena Pasova 
(Matiu 26:17-25; Maka 14:12-21; Zone 13:21-30) 

7 Sipu kamo sa rane kekenu koasa Inevana Bereti Loke Isitina, sapu tava mate sari 
na lami tanisa Inevaņa Pasova, 8 si garuni Zisu sari Pita e Zone, meke zamai Sa, “Mi 
la, mamu va namanama ia sa hinenahena Pasova tadigita,” gua si Asa. 

9 Meke nanasa sarini, “Pavei si hiva nia Goi pude la va namanama ia gami sia?” 
gua sari kara. 

10 Meke olana se Zisu, “Pana la gamu pa vasileana Zerusalema, si kote tutuvia gamu 
kara si keke tie sapu korapa palekia nana si keke vovoina kolo. Mi luli la koasa vetu 
vasina nuguru sa. 11 Mi tozi gunia he sa tie ari nana vetu, ‘Zama sa Titisa: Avei sa 
lose vasina kote hena ia rina Qua disaepeli, meke Arau sa hinenahena Pasova?’ Mi 
gunia. 12 Meke kote va dogoroni gamu sa si keke lose nomana panaulu, sapu ele tava 
nama vekona. Va namanama ia gamu sa nada hinenahena vasina,” gua si Asa. 

13 Meke taluarae la sari karua, meke dogori tugo ri kara sari doduru, gua puta tugo 
sapu ele tozi ni Zisu, ke va namanama vekoa ri karua sa hinenahena Pasova vasina. 

Podalae nia Zisu sa Ginani Hope 
(Matiu 26:26-30; Maka 14:22-26; 1 Koriniti 11:23-25) 

14 Meke sipu kamo sa totoso tanisa Pasova, si la habotu turani Zisu pa tevolo sari 
Nana apositolo. 15 Meke zama la koa rini si Asa, “Okoro hola nia Rau pude henahena 
turana gamu koasa hinenahena Pasova’ hie, sipu lopu ele kamoa Rau sa tinasigiti. 
16 Maqu tozini gamu sapu lopu kaqu hite hena pulea Rau sa hinenahena Pasova, 
osolae kaqu tava gorevura tu sa ginuana hinokara pa Binanara te Tamasa,” gua se 


Zisu. 
17 Beto asa, si hena ia Zisu sa kapa vaeni, meke zama leana nia Sa koe Tamasa, 


meke zama la si Asa koa rini, “Mi vagi ia sa kapa hie, mamu hopeke napoa. 18 Maqu 
tozini gamu, sapu lopu kaqu napo pulea Rau sa vaeni hie, osolae kamo sa Binaņara 
te Tamasa,” gua si Asa. 

19 Beto asa si vagia Sa sa bereti”, meke zama leana nia Sa, meke videvidea Sa, meke 
hopeke poni Sa koarini, meke zama, “Hie tugo sa tiniqu [sapu ponini gamu Rau pa 
laemia gamu, mi vagia, mamu hena ia, pude mi balabala Au,” gua si Asa. 20 Meke 
gua tugo sipu beto sa hinenahena Pasova, si vagia Sa si keke kapa vaeni meke vala Sa 
koa rini, meke zama, “Sa kapa vaeni hie si na vinariva egoi vaqura te Tamasa, sapu 
ele ta tokoro veko koasa eharaqu, sapu zoloro pa laemia gamu.J”” 

21 Ba dono la tu! Asa sapu kaqu qoraqora Nau, si korapa habotu somanae koa Rau 
pa tevolo hie!* 22 Sa Tuna na Tie si kaqu tava mate, gua sapu hiva nia sa Tamasa, ba 
mani talotaņa hola sa tie sapu vata qorae Nau,” gua se Zisu. 

23 Avosia tugo rini sapu gua asa, si podalae vari nanasi teledia sari kasa disaepeli, 
sapu esei beka ari kasa si kaqu tavete gua asa, gua. 


Vinari Tokeina sa Vinalavata 

24 Meke varitokei nia rina disaepeli sapu esei arini si kote arilaena hola, gua.” 25 Ke 
zama koa rini se Zisu, “Sari na banara tadi na tie Zenitailo si hoke lalae ni rini sari 
na tinoa tadi na dia tie, meke sari na tie pu tago niniranira, si hoke ta pozae na ‘tie 
variponi valeana hola'.” 26 Ba gamu si lopu kaqu gua asa, asa sapu arilaena hola koa 
gamu, si mani va hiteke pule nia koari doduru, meke asa sapu koimata koa gamu, 
si mani koa na mia nabulu.” 27 Esei si arilaena hola? Asa sapu habotu henahena? 
Ba asa sapu va tana ponia ginani sa tie sapu habotu henahena? Asa sapu habotu 
henahena, taga? Ba sa Qua kinoa koa gamu, si kekenono gua tugo asa sapu nabulu.” 

28 Gamu si ele koa turanau koari na Qua rane tinasuna, ?? ke gua sapu ele poni 
Nau sa Tamaqu sa niniranira pude koa Banara, si gua tugo sapu poni gamu Rau 
sa niniraņira asa. 30 Kaqu somana hena na napo si gamu pa Qua tevolo koasa Qua 
Binanara, meke kaqu habotu si gamu koari na habohabotuana banara, pude totoli 
ni sari ka manege rua butubutu Izireli,” gua si Asa.” 


Tozia Zisu sapu Kote Oso nia Pita si Asa 
(Matiu 26:31-35; Maka 14:27-31; Zone 13:36-38) 

31 Meke zama se Zisu, “Saimone, Saimone, ele va malumia Tamasa se Setani pude 
podeke gamu, pude varipaqaha ni saripu leadi na kaleadi gua sapu varipaqaha ni 
sari na kapu huiti koari na kikodi. 32 Ba ele varavara nigo Rau si goi Saimone, pude 
lopu mate taloa hokara sa mua rinanerane. Ke pana kekere pule mae goi, si mu va 
ninirai sari disaepeli turanamu,” gua se Zisu. 

33 Ba olana la koa Sa se Pita, “Banara, arau si va namanama pude luligo la pa vetu 
varipusi, babe la mate turanigo,” gua si asa. 

34 Ba olana la ia Zisu si asa, “Pita, Magu tozi nigo, sipu lopu ele kabo sa kokorako 
kohite boni, si kaqu oso Nau goi ka neta totoso,” gua se Zisu. 


Mi Paleke Vinagagiri 

35 Meke nanasi Zisu sari Nana disaepeli, “Totoso garunu taloani gamu Rau, meke 
tozini gamu Rau pude lopu paleke vovoina poata, na huneke, meke na sadolo, si 
vegua? Ehaka nia tugo gamu si keketona?” gua si Asa.” 

Meke olana sarini, “Loketona,” gua. 

36 Meke zama se Zisu, “Ba, kamahire si asa sapu ari nana vovoina poata, na huneke, 
si mani paleki. Meke asa sapu loke nana magu varipera, si mani holuholu nia sa 
nana koti, pude mani holua keke. 37 Ura koa pa Kinubekubere Hope, sapu zama 
guahe: ‘Guana somana ta nae turanae koari na tie kaleadi si Asa,’ gua, hie si kagu 
tava gorevura, meke gua tugo sari doduru ginuaqu Rau, si kaqu ta evana beto,” gua 
si Asa.” 

38 Meke zama sari kasa disaepeli, “Banara, dotu, hire si karua magu varipera,” gua 
si arini. 

Meke olana la se Zisu, “Leana, pada mo si arini,” gua si Asa. 

Varavara se Zisu pa Togere Olive 
(Matiu 26:36-46; Maka 14:32-42) 

39 Meke taluarae pa Zerusalema se Zisu, meke sage la pa togere Olive si Asa, gua tugo 
sapu hoke tavetia Sa soku totoso, meke sage luli tugo sari Nana disaepeli. 40 Totoso 
kamo Sa vasina, si zamai Sa sari Nana disaepeli, “Mi varavara, pude mi lopu hoqa pa 
tinoketoke,” gua si Asa. 

41 Meke ene va seseu hite la si Asa, padana keke ginona patu, meke kokotunu gore 
si Asa, meke varavara guahe: 42 “Tamaqu, be va malumia Goi, si Mu va rizu ia koa 
Rau sa kapa tinasigiti hie, ba lopu Qua hiniva, ba lalae Mua hiniva tu Goi,” gua si 
Asa. 43 [Meke vura mae koa Sa si keke mateana Manauru meke va ninira ia si Asa. 
44 Meke ta sigiti hola si Asa pa Nana binalabala, meke manini sa Nana vinaravara 
meke varavara va ninira hola la tu, meke sari na natanatana si guana ehara pu 
honihoni gore pa pepeso.]* 

45 Beto asa, si turu si Asa, meke pule la koari na disaepeli, meke dogori Sa korapa 
putadi, sina mabo sisigiti si arini pa dia tinalotana. 46 Meke zama la koa rini si 
Asa, “Na vegua ke puta si gamu? Mi vaņunu, na varavara, pude mi lopu hoqa pa 
tinoketoke,” gua si Asa. 


Ta Tuqe Vagi se Zisu Koari na Kana 
(Matiu 26:47-56; Maka 14:43-50; Zone 18:3-11) 

47 Meke sipu korapa zama se Zisu, si la vura gana mo si keke puku minate varipera, 
se Ziudasi sapu keke koari ka manege rua disaepeli si turanadi rini. Ene la se Ziudasi, 
meke la ahoa sa se Zisu. 48 Ba zama la ia Zisu si asa, “Ziudasi, pa inaho si va qoraqora 
nia goi sa Tuna na Tie?” gua si Asa. 

49 Meke totoso dogoria rina disaepeli pu lulidi koa Sa sapu gua kote ta evana, si 
nanasia rini se Zisu, “Banara, mami la seke ni magu varipera gedi?” gua si arini. 
50 Meke keke ri kasa disaepeli arini, si seke tarasa pania sa kali talina mataona sa 
nabulu tanisa nati hiama kenukenue. 


* 22:35 Mt 10:9-10; Mk 6:8-9; Lk 9:3, 10:4 * 22:37 Ais 53:12 “ 22:44 Sari na vesi made navulu neta meke 
made navulu made si lopu koa koari doduru Kinubekubere Hope pukerane. 

51 Ba norei Zisu si arini, meke zama, “Beto, lopu tavete gua asa!” gua si Asa. Meke 
la taninia Sa sa talinana sa nabulu, meke ta salana si asa. 

52 Beto asa si zama la se Zisu koari na nati hiama, na palabatudi rina tie kopu 
Zelepade, meke sari na koimata tadi na tie Ziu pu la pude tuqe vagia, “Na tie hikohiko 
na variva mate si Rau, ke paleke Nau vedara na huda sekesekeana tu gamu? 53 Doduru 
rane si variva tumatumae mo si Rau pa Zelepade, ba lopu tuqe vagi Au tu gamu? Ba 
sina hie tugo sa mia totoso, sa totoso sapu koa banara sa niniranira tana hinuporo,” 
gua se Zisu.” 


Osonia Pita se Zisu 
(Matiu 26:57-58,69-75; Maka 14:53-54,66-72; Zone 18:12-18,25-27) 

54 Meke tuqe vagia rini se Zisu, meke turana la nia ri pa vetu tanisa nati hiama 
kenukenue. Se Pita si lululi mudi nana, seseu vasina hite koarini. 55 Meke totoso va 
katua rini si keke nika pa kokorapana sa pavasa pa sadana sa vetu tanisa nati hiama, 
meke habotu vari likohae nia rini, si la somana habotu koarini se Pita. 56 Meke 
dogoria keke nabulu vineki se Pita, koasa malarana sa nika, ke dono totoa sa, meke 
zama, “Hie tugo si keke tie sapu lulina koe Zisu,” gua si asa. 

57 Ba oso se Pita meke zama, “Tio, lopu hite gilania rau sa tie sana!” gua si asa. 

58 Meke seseunae vasina hite si dono vagia pule keke tie si asa, meke zama ia sa, 
“Agoi mo si keke arini pu luli koe Zisu!” gua si asa. 

Ba olaņa se Pita, “Tio, lopu arau!” gua si asa. 

59 Meke sipu hola padana keke aoa, si mae gana pule si keke tie, meke zama nia 
sapu guahe: “Namu hie hokahokara mo si keke arini pu luli koe Zisu, sina keke tie 
Qaleli si hie!” gua si asa. 

60 Ba olana se Pita, “Tio, lopu hite va nonoga ia rau sapu korapa zama nia goi sana!” 
gua si asa. Sipu korapa zama tugo se Pita, si kabo mo sa kokorako. 6t Pa totoso asa 
si linana se Zisu, meke dono totoa Sa se Pita, ke tiqe balabala ia Pita sapu gua zama 
nia Zisu koasa, sapu guahe: “Sipu lopu ele kabo sa kokorako pa boni hie, si kaqu oso 
Nau goi ka neta totoso,” gua. 62 Ke vura taloa se Pita, meke la kabo nusunusurae pa 
sada. 


Tava Sisire na Ta Seke se Zisu 
(Matiu 26:67-68; Maka 14:65) 
63 Sarini pu kopuna se Zisu si va sisire nia, na sekea rini si Asa. 64 Pusi tukui rini 
sari na matana, meke nanasia rini si Asa, “Mu korokorotae sapu esei si korapa seke 
igo!” gua si arini. 6 Meke soku sari na zinama nonovala si zama lani rini koa Sa. 


Ta Turana La pa Kenuna sa Puku Tie Varipitui tadi na Tie Ziu se Zisu 
(Matiu 26:59-66; Maka 14:55-64; Zone 18:19-24) 

66 Meke sipu rane sa popoa, si varigara sari na koimata tadi na tie Ziu, na nati 
hiama, meke na tie va tumatumae koasa Tinarae te Mosese; meke ta turana la se Zisu 
pa kenuna sa puku tie varipitui tadi na tie Ziu. 67 Meke zama ia rini si Asa, “Mu 
tozini gami, Agoi tugo sa Karisito?? Ba lokari?” gua si arini. 

Meke olaņa si Asa, “Be tozini gamu Rau sapu Arau sa Karisito, ba lopu kaqu va 
hinokarau tugo gamu. 68 Meke be nanasa gamu Rau, ba lopu kagu olanau gamu. 
69 Ba lopu seunae, sa Tuna’ na Tie si kaqu habotu pa kali mataona sa Tamasa pu 
tagoi sari doduru niniranira,” gua si Asa. 

70 Meke nanasa la ia ri doduru si Asa, “Ke vegua? Agoi mo sa Tuna Tamasa?” gua 
si arini. 

Meke olana la i Sa sarini, “Uve, Arau mo sa Tuna Tamasa,” gua si Asa. 

71 Meke zama sarini, “Lopu kagu hata pule vina sosode si gita, sina ele avoso sotia 
mo teleda sapu gua zama nia Sa telena,” gua si arini. 

Ta Turana La Koe Paelati se Zisu 
(Matiu 27:1-2,11-14; Maka 15:1-5; Zone 18:28-38) 

1 Beto asa si turu sari doduru pu somana koasa Sanihiderini sa puku tie varipitui 
tadi na tie Ziu, meke turana la nia rini koe Paelati“ se Zisu. ? Podalae zutua rini si 
Asa vasina, meke zama, “Ele pohoa gami sa tie hie, sapu turana va sea i sa sari na 
mami tie, tozi ni Sa si arini pude lopu tabara takisi koasa baņara Roma, meke poza 
pule nia Karisito, na Banara si Asa,” gua si arini. 

3 Ke nanasa la ia Paelati se Zisu, “Vea, Agoi tugo sa Banara tadi na tie Ziu?” 

Meke olana si Asa, “Uve, gua tugo sapu zama nia goi sana,” gua si Asa. 

4 Meke zama la se Paelati koari na nati hiama, meke sa kobi tinoni, “Loke sinea si 
dogoria rau pude boka zutua sa tie hie,” gua si asa. 

5 Ba zutu pilipulea rini si Asa, meke zama, “Koari na Nana vina tumatumae si vari 
kakatora ni Sa sari na tie pa doduruna Ziudia; podalae maena tu pa Qaleli si Asa, 
meke mae kamo tani,” gua si arini. 


Ta Garunu La Koe Herodi se Zisu 

6 Totoso avosia Paelati sapu gua asa, si nanasa si asa, “Na tie Qaleli sa tie hie?” 
gua si asa. 7 Meke totoso gilania Paelati sapu mae guana pa Qaleli se Zisu, vasina 
banara se Herodi; si garunu la nia sa koa sa se Zisu. Pa totoso asa si koa nana mo 
pa Zerusalema se Herodi. 8 Totoso dogoria Herodi se Zisu si qetu hola si asa, sina ele 
avoso nia sa guguana e Zisu, meke seunae hola sapu hiva dogoro gunia sa se Zisu. 
Okoro hiva dogoria sa totoso tavete tinavete variva magasadi se Zisu. 9 Gua asa, ke 
soku ninanasa si nanasa ni Herodi koe Zisu, ba lopu olani Sa. 10 Meke turu mae sari 
na nati hiama, meke sari na tie va tumatumae koasa Tinarae te Mosese, meke zutu 
sisigitia rini se Zisu. 11 Meke zama nonovalia, na tavete gunia na keke tie loke laena 
e Herodi, meke sari nana solodia se Zisu, meke va sage nia rini si keke poko doduru 
tolavaena tana banara, meke tiqe garunu pule la nia rini si Asa koe Paelati. 12 Meke 
pa rane tugo asa si tige baere sari Herodi e Paelati, ba visoroihe si vari kanaidi sari 
kara. 


Va Egoa Rini Pude Va Matea se Zisu 
(Matiu 27:15-26; Maka 15:6-15; Zone 18:39 kamo hinia 19:16) 

13 Meke tioko varigara ni Paelati sari na nati hiama, na koimata tadi na tie Ziu, 
meke sari na tinoni. 14 Tozini sa sarini, “Turana mae nia gamu sa tie hie koa rau, 
meke zutua gamu sapu turana va sea i Sa sari na tie, gua. Ba sipu beto pitua rau, si 
lopu hite dogoria rau keke nana sinea sa tie hie, koari na ginugua pu zutuni gamu 
koa Sa. 15 E Herodi ba lopu dogoria tugo keke sinea, gua asa ke garunu pule mae nia 
mo sa koa gita. Ke dogoria gamu? Loke ginugua kaleadi sapu pada tava mate nia 
Sa, si ele evania Sa. 16 Gua asa ke kote tozi ni mo rau sari na solodia, pude seke nia 
hilihiliburuana, meke tiqe vata rupahia,” gua si asa.” 

18 Ba velavela va ululae sari na tinoni, “Va matea gana, ba mu vata rupaha poni 
gami se Barabasi!” gua si arini. 19 Se Barabasi si ta veko pa vetu varipusi sina somana 
nia sa si keke vinaripera koari na Qinavuna, meke va mate tie tugo si asa. 

20 Hiva vata rupahia e Paelati se Zisu, ke tepa pule la tugo koasa vinarigara tinoni 
si asa. 21 Ba velavela nono la mo si arini, “Va matea pa korosi! Va matea pa korosi!” 
gua si arini. 

22 Meke zama pule la tugo pa vina neta totoso se Paelati, “Ba na kinaleana sa si 
evania Sa? Arau lopu boka dogoria keke sinea sapu kote pada tava mate nia Sa! Ke 
kote tozi ni mo rau sari na solodia, pude seke nia hilihiliburuana, meke tiqe vata 
rupahia,” gua si asa. 

23 Ba velavela va sisigiti palae si arini, pude kaqu va matea tugo se Zisu, gua, meke 
osolae va malohoria tu rini se Paelati. 24 Ke gua asa si va egoa mo Paelati pude va 
matea si Asa, gua tugo sapu tepa ia rini. 25 Meke vata rupahia sa se Barabasi, sapu 
hiva vata rupahia rini, asa sapu ta veko pa vetu varipusi, sina somana nia sa si keke 
vinaripera koasa qinavuna meke va mate tie. Meke luara vala nia sa koa rini se Zisu, 
pude tavetia gua sapu hiva tavete nia rini. 


Tava Mate pa Korosi se Zisu 
(Matiu 27:32-44; Maka 15:21-32; Zone 19:17-27) 

26 Meke turana taloa nia rina solodia se Zisu, meke pa korapana sa dia inene la, 
si tutuvia rini si keke tie pa popoa Saerini, pozana si e Saimone, na tiqe nuquruna 
mo pa Zerusalema si asa. Tuqe vagia rina solodia si asa, meke va paleke nia rini sa 
korosi, meke luli mae pa mudina Zisu. 

27 Na vinarigara lavata si luli koe Zisu, meke kaiqa arini si ari na barikaleqe pu 
korapa kaboa na talotana nia si Asa. 28 Ba taliri la koari kasa barikalege se Zisu, 
meke zama, “Kasa barikaleqe pa Zerusalema! Mu lopu kabo Au, ba mi kabo pule ni 
gamu, meke sari na tumia. 29 Ura korapa mae sari na rane kaleadi, pana kote zama 
guahe sari na tie, 'Tamanae dia sari na barikaleqe pu tige, meke saripu lopu podo 
koburu na variva susu.’ 30 Pa totoso asa si kote zama la si arini koari na toa na toqere, 
‘Mi hoqa tamunu gami! kote gua si arini.” 31 Ura be evani rina tie koa Rau pu guana 
huda toana, saripu gua hire, si kote kaleana hola tu si evani rini koa gamu, pu guana 
huda matedi,” gua se Zisu. 

32 Meke karua tie kaleadi si turaņa vura mae ni rini pude va mate turana ni koe 
Zisu. 33 Sipu kamoa rini si keke vasina pozana, “Batu” Tomate,” si poka nia rini pa 
korosi vasina se Zisu, meke gua tugo sari karua tie kaleadi pa hopeke dia korosi, keke 
pa kali mataona, meke keke pa kali gedena. 34 [Meke zama se Zisu, “Tamaqu, Mu 
taleoso ni, sina lopu gilania rini sapu gua evania rini,” gua si Asa.J”” 

Meke mudumudukeda ni rina solodia pude variva hihia ni sari Nana poko. 35 Sa 
puku vinarigara si turu meke dono la, meke sari koimata tadi na tie Ziu si pesipesi 
laia meke nonovalia rini se Zisu, “Votiki tie si harupi Sa. Ego, kamahire mani harupu 
pule nia, be Asa sa Karisito sapu ele vizatia Tamasa!” gua si arini.” 

36 Sari na solodia ba va sisire nia tugo si Asa, meke ponia vaeni pasana rini.” 
37 Zamaia rini si Asa, “Be na Banara tadi na tie Ziu si Goi, si mamu harupu pulenigo,” 
gua sarini. 

38 Pa batuna sage sa korosi si kuberia rini sa tinazutuna Sa sapu zama guahe: 
“HIERA SA BANARA TADINA TIE ZIU,” gua. 

39 Meke keke ri karua tie kaleadi pu tava sigoto turanae koa Sa pa korosi, si zama 
nonovala la tugo koa Sa, “Be Agoi sa Karisito! Ego mu harupu pulenigo, meke mamu 
harupu gami tugo si gami kara!” gua si asa. 


* 23:30 Hoz 10:8; Rev 6:16 * 23:33 Hokara sa ginuana sa vasina sapu sa dinonona sa toqere asa si guana batu 
tomate. * 23:34 Lopu koa sari zinama pa varikorapadi rina [ ] koari doduru kinubekubere hope pukerane. 
* 23:34 Sam 22:18 * 23:35 Sam 22:7 ” 23:36 Sam 69:21 


LUKE 23:40 1497 LUKE 24:5 


40 Ba keke ari kara si norea si asa, meke zama, “Tio, vegua lopu matagutu nia goi 
sa Tamasa? Sina agoi, ba tava kilasa kekenono gua tugo asa. 41 Gita kara si garoda 
tugo pude tava kilasa, sina ta poni nia gita kara sa laedi ri nada tinavete kaleadi, ba 
sa tie hie si loke Nana kinaleana,” gua si asa. 42 Beto asa si zama la koe Zisu si asa, 
“Banara, Mu balabala au pana koa Banara Goi pa Mua Binanara,” gua si asa. 

43 Meke olana la koasa se Zisu, “Tozi va hinokara nigo Rau si goi, kaqu somana koa 
Rau ninoroi si goj pa Paradaisi”,” gua se Zisu. 


Sa Minate te Zisu 
(Matiu 27:45-56; Maka 15:33-41; Zone 19:28-30) 

44 Meke sipu kamo sa korapa rane si huporo sa doduru popoa, osolae kamo tu neta 
koloko, 45 ura lopu kalalasa mae sa rimata. Meke ta rikata rua sa poko gobana sa Lose 
Hopena, pa korapana sa Zelepade pa Zerusalema.” 46 Meke velavela va ululae se Zisu, 
meke zama, “Tamaqu, pa korapa limamu si luara vekoa Rau sa Maqomaqoqu,” gua 
si Asa, meke tige mate.” 

47 Sipu dogoria sa palabatu tadi na solodia gua saripu ta evana si vahesia sa sa 
Tamasa, meke zama, “Hinokara tugo, sapu na keke tie tonoto sa tie hie,” gua si asa. 

48 Meke totoso dogori ri doduru pu varigara pude dodogoro koasa vina matena e 
Zisu, gua saripu ta evana, si pohari rini sari raqaraqadi pa tinalotana, meke pule 
taloa pa dia vasidi sari doduru. 49 Sari doduru pu ele gilana sotia se Zisu, meke sari 
kasa barikalege pu lulidi mae koa Sa pa Qaleli, si turu pa seuna vasina hite, meke 
donodono la dia.* 


Ta Veko pa Lovu sa Tinina Zisu 
(Matiu 27:57-61; Maka 15:42-47; Zone 10:38-42) 

50-51 Ego, koa nana si keke tie pozana Zosepa, sa tie pa vasileana Arimatia pa 
pinaqaha popoa Ziudia. Keke tie leana, na tie tonoto si asa, pu korapa aqa nia 
sa minae tanisa Binanara te Tamasa. Meke keke koari na tie pu somana koasa 
Sanihiderini, sa puku tie varipitui tadi na tie Ziu, ba lopu somana va egoa sa sa dia 
vina ego na vinizata pa vina matena e Zisu. 52 La si asa koe Paelati, meke la tepa ia 
sa sa tinina e Zisu. 5? Beto asa, si la va gore vagia sa si Asa, meke hade nia keke poko 
keoro viana sa, meke la va nuquru vekoa sa koa keke lovu sapu ta horena pa patu 
pa kali taba, sapu lopu ele ta pomunu nia tie matena rini. 54 Na rane va namanama 
si asa, na tata kamo sa rane Sabati. 

55 Sari na barikaleqe pu lulidi mae koe Zisu pa Qaleli, si lulia rini se Zosepa, meke 
dogoria rini sa lovu, meke sa vinekona gua sa tinina e Zisu pa korapana sa lovu. 
56 Beto asa si pule la vasina koadi sari kasa barikaleqe, meke la va namanama i rini 
sari na oela humana lea, pude vala i pa tinina Zisu, gua. Meke sipu kamo sa Sabati, 
si magogoso si arini, lulia rini gua sapu koa pa Tinarae te Mosese.” 

Sa Tinuru Pule te Zisu pa Minate 
(Matiu 28:1-10; Maka 16:1-8; Zone 20:1-10) 

1 Meke pana vaqavaqasana sa rane Sade, si la koasa lovu sari kasa barikaleqe, 
paleke la ni rini sari na oela humana lea, saripu ele va nama vekoi rini. 2 Dono la 
dia gua, si dogoria rini sapu ele ta topili palae tu sa patu, sapu tukuna sa sasadana 
sa lovu. 3 Ke nuquru la si arini pa korapana sa lovu, ba lopu dogoria rini sa tinina e 
Zisu. 4 Ke sipu korapa turu nunala dia vasina si arini, si vura va hodaka la si karua 
tie sapu pokopoko keoro nedala, meke turu kapae dia koa rini. 5 Matagutu sisigiti 

sari kasa barikalege, ke todono gore pa pepeso si arini. Meke zama la koa rini sari 
karua tie, “Na vegua ke hata ia gamu sa tie toana koari pu matedi? $ Lopu koa tani 
si Asa, ba ele turu pule tu pa minate. Balabala ia gua sapu ele tozini gamu Sa, sipu 
korapa koa pa Qaleli si Asa, sapu guahe:” 7 ‘Sa Tuna na Tie si kagu ta vala pa limadi 
rina tie kaleadi, meke kagu tava mate pa korosi, ba pa rane vina neta si kagu tava 
turu pule si Asa,’ gua,” gua sari karua. 

8 Ke tiqe balabala pulei rini sari Nana zinama arini. 9 Ke taluarae pule pa lovu si 
arini, meke la vivinei ni rini koari ka manege eke disaepeli, meke koari kaiqa pule, 
sari doduru tinitona gua pu ta evana. 10 Sari kasa barikaleqe arini, si ari Mere pa 
vasileana Magidala, e Zoana, meke e Mere tinana e Zemisi. Arini hire, meke kaiga 
pule barikalege saripu lulidi koa rini, si la vivinei ni koari na apositolo saripu gua 
ta evana hire. 11 Ba lopu va hinokari rini sari na barikaleqe, guana lopu vivinei 
hinokara guni rini. 12 Ba e Pita si turu, meke topue haqala la koa sa lovu. Kokopo 
nuquru si asa, meke dogoria mo sa sa poko keoro sapu ta hade nia Zisu. Ke kekere 
pule si asa, magasa hola nia sa sapu gua ta evana. 


Karua Tie pu Ene La pa Emeasi 
(Maka 16:12-13) 

13 Meke pa ranena tugo asa si ene la pa Emeasi sari karua disaepeli te Zisu. Emeasi 
si manege eke kilomita” seu gua pa Zerusalema. 14 Korapa vivinei ni ri kara sari 
doduru ginugua pu ta evana. 15 Meke sipu korapa vari vivinei sari kara, si vura tata 
la se Zisu, meke ene somanae koari kara. 16 Dogoria ri kara si Asa, ba lopu tava 
malumu nia pude dono gilania. 17 Meke nanasi Zisu, “Na sa si korapa vivinei nia 
gamu kara pa mia inene?” gua si Asa. Ke turu noso sari kara, meke guana dono 
talotana sari isumatadia. 

18 Meke keke ari kara, pozana si e Kiliopasi, si nanasa la koa Sa, “Vegua? Agoi mo 
telemu si kekeke tie karovomu mae pa Zerusalema, si lopu gilani sari doduru ginugua 
saripu ta evana vasina, koari ka visavisa rane la hire?” gua si asa. 

19 “Sari ginugua savadi?” gua se Zisu. 

Meke olana sari kara, “Sari doduru ginugua pu ta evana koe Zisu sa tie Nazareti. 
Na keke poropita ninirana pa Nana zinama na tinavete si Asa, pa kenudi rina tie, 
meke sa Tamasa. 20 Sari na nada nati hiama, na koimata, si luara vala nia si Asa 
koasa qavuna Roma, meke pitua meke va matea si Asa pa korosi. 21 Meke pa mami 
dinonodono gami, si hokara Asa sa tie sapu kote vata rupahia sa butubutu Izireli, 
gua. Ego, meke hie sa vina neta rane podalae gua ta evana si hire. 22? Kaiqa rina 
barikaleqe pu somanadi koa gami, si va magasa gami. La munumunu hokara si arini 
koa sa lovu, 23 ba lopu dogoria rini sa tinina Zisu. Meke pule mae tozini gami rini 
sapu dogori rini si kaiqa mateana, meke tozi ni rina mateana sapu ele turu pule se 
Zisu, gua. 24 Ke kaiga koa gami kasa si la koasa lovu, meke dogoria sapu gua tozia ri 
kasa barikaleqe, meke hinokara tugo, ba lopu dogoria rini sa tiena,” gua sari kara. 

25 Meke zama la koari kara se Zisu, “Duvili si gamu, meke lopu boka tuturei va 
hinokari gamu sari doduru tinitona, gua pu tozi rina poropita. 26 Vegua, lopu kaqu 
koa ta sigiti ni tugo sa Karisito sari doduru ginugua sara, meke tiqe la vagia sa vina 
lavatana pa Manauru?” gua si Asa. 27 Meke va bakali Zisu koari kara sari doduru 
ginugua pu soto la gua koa Sa, saripu ta tozi koari na Kinubekubere Hope; podalae 
koari na buka te Mosese, meke kamo koari na poropita. 

28 Totoso tata kamoa rini sa vasileana vasina korapa la ia rini, si donodono guana 
hiva ene hola si Asa, 2? ba ososo nia ri kara si Asa, meke zama, “Mae mamu koa paki 
koa gami tani; ele veluvelu sa popoa, meke ele tata boni mo,” gua sari kara. Ke luli 

la koa rini si Asa. 30 Totoso habotu henahena Sa koa rini, si vagia Sa sa bereti, meke 
mana nia Sa, meke videa, meke vala Sa koa rini. 31 Pa totoso asa si tige guana ta 
tukele sari na matadi, ke tige dono gilania rini si Asa, ba murimuri taloa Nana si Asa 
pa dia dinono. 32 Meke vari zamai sari karua, “Hinokara sapu totoso va bakali Sa koa 
gita pa nada inene mae sari na Kinubekubere Hope, si manini sari na buloda,” gua 


si arini. 
33 Beto asa si hinoqa gasa turu mo sari karua, meke taluarae pule la mo pa 


Zerusalema, meke la tutuvi rini sari ka manege eke disaepeli, meke sari kaiqa pule, 
korapa koa varigara dia. 34 Meke tozi ni rina disaepeli, meke sari kaiqa pule pu 
varigara vasina sari karua, “Sa Baņara si hinokara ele turu pule! Ele vata dogoro 
pule nia si Asa koe Saimone Pita!” gua si arini. 

35 Meke tiqe tozia pule ri kara pu mae guadi pa Emeasi, sapu gua ta evana pa sirana, 
meke sapu gua meke dono gilania ri kara se Zisu, totoso videa Sa sa bereti. 


Vata Dogoro Koari na Disaepeli se Zisu 
(Matiu 28:16-20; Maka 16:14-18; Zone 20:19-23; Tinavete 1:6-8) 
36 Meke sipu korapa vivinei nia ri kara sapu gua asa, si la turu vura Nana mo pa 
varikorapadi rini sa Banara Zisu, meke zama, “Mani koa koa gamu sa binule,” gua si 


sa. 

37 Ke hodahodaki, na matagutu si arini; hokara keke tomate si dogoria rini, gua. 
38 Ba zama la koa rini si Asa, “Na vegua ke nunala, na matagutu si gamu? 39 Dono 
maei sari na limagu na nenequ, mamu va sosodea sapu Arau mo si hie. Taninau, 
mamu gilanau, ura na tomate si loke masana na susurina gua Arau he,” gua si Asa. 

40 Totoso zama gua Sa, si va dogoro ni Sa koa rini sari limana na nenena. 41 Meke 
sipu korapa lopu boka va hinokaria rini, sina qetu meke magasa dia, si zama la koa 
rini si Asa, “Koa dia gemi vasi ginani si gamu?” gua si Asa. 42 Ke vala nia rini si keke 
igana kinana. $3 Vagia Sa sa igana, meke hena ia Sa pa kenudia rini. 

44 Beto asa, si zama la koa rini si Asa, “Hire sari na tinitona pu ele tozini gamu 
Rau, totoso koa somana koa gamu si Rau. Doduru ginuguaqu Rau sapu ta kubere pa 
Tinarae te Mosese, meke sari na kinubekubere tadi na poropita, meke koari na Sam, 
si kaqu tava gorevura beto,” gua si Asa. 

45 Meke tukeli Sa monanadi, pude madi tumae ni sari na Kinubekubere Hope. 
46 Meke zama la koa rini si Asa, “Hie gua sapu ta kubere: Sa Karisito si kaqu koa 
ta sigiti na tava mate, meke pa rane vina neta si kaqu turu pule pa minate. 47 Meke 
pa korapa pozana Sa, si kaqu ta tarae sa inavosona sa kinekere meke sa tinaleosae 
pa sinea koari doduru butubutu, podalae pa Zerusalema. 48 Meke gamu si na tie va 
sosode koari na ginugua hire. 49 Kaqu garunu atu nia Rau koa gamu sa Maqomaqo 
Hope, sapu ele va tatara nia sa Tamaqu. Ba mi la koa aqa pa Zerusalema, osolae kaqu 
ta gorei nia gamu sa niniranira Manauru,” gua si Asa.” 


Ta Hena Sage La pa Manauru se Zisu 
(Maka 16:19-20; Tinavete 1:9-11) 

50 Beto saripu gua hire si turana lani Sa pa Betani sari kasa Nana disaepeli, meke 
ovulu sage ni Sa sari limana, meke mana ni Sa si arini.” 51 Sipu korapa mana ni Sa 
sarini, si taluarae koa rini si Asa, meke ta hena sage pa Manauru. 52 Meke vahesia 
rini si Asa. Oetugetu hola dia meke pule la pa Zerusalema, 53 meke lopu makudo 
vahesia rini sa Tamasa pa korapa Zelepade. 

SA OOSIPELI TE ZISU KARISITO SAPU KUBERIA 
ZONE 
Sa Vinabakala 


Sa Qosipeli sapu kuberia e Zone koasa guguana e Zisu sapu sa Zinama toa holana te 
Tamasa, pu “Ta evaņae na tie meke koa somanae koa gita.” Asa tugo sapu zama nia 
sa qosipeli hie, sapu guahe: “Ta kubere sa Inavoso Leana hie pude sarini pu tiroa si 
kaqu va hinokaria sapu e Zisu si sa Karisito, sapu ele tava tatarana, na Tuna Tamasa, 
meke pa korapadi rina dia rinanerane koa Sa si kaqu vagia rini sa tinoa hola.” (20:31) 

Pa pinodalaena sa qosipeli si ta tozi sapu e Zisu mo sa Zinama toana, meke beto 
sapu gua asa si ta vivinei sari na tinavete variva magasadi te Zisu pu vata dogoro 
nia sapu e Zisu mo sa Karisito tava tatarana, na Tuna Tamasa. Beto sari na tinavete 
variva magasadi si luli mae sari na vivinei pu vata dogoro nia sa guguana e Zisu 
sapu boka dogoria gita koari Nana tinavete variva magasadi. Meke koari na vivinei 
hire si hoke ta tozi gua tugo sapu va hinokaria ri kaiqa tie se Zisu meke lulia rini si 
Asa, ba ari kaiqa pule si va karia meke korodia va hinokaria si Asa. Soku ginugua 
saripu evani Zisu meke sapu ta evana koa Sa meke koari Nana disaepeli pa bonina 
sapu ta qorae si Asa si ta tozi va bakala koari na hinia 13-17. Ta tozi tugo koa rini 
sa Nana zinama vina namanama, na vina ninira koa rini koasa rane arilaena koasa 
Nana minate pa korosi. Koari na hinia vina betobeto si ta tozi sa tinuqe vagina, sa 
pinituna, sa Nana minate pa korosi, sa Nana tinuru pule, meke sari Nana vinura koari 
Nana disaepeli pa mudina sa Nana tinuru pule pa minate. 

Sa vivineina sa barikaleqe barabaratana pa (8:1-11), si ta pusi veko guahe | ] pa 
kinubekubere, sina pa soku kinubekubere koadi meke sokudi rina tie ililiri kekenu 
si lopu kuberia si asa, ba ari kaiqa si kuberia si asa koari na votiki vasidi. 

Zama nia e Zone sa vinariponi tinoa hola sapu mae guana koe Karisito, sa 
vinariponi sapu podalae kamahire, meke ta poni koarini pu va hinokaria meke lulia 
se Zisu sapu sa siraņa na hinokara meke na tinoa. Keke nati ginugua koasa Qosipeli 
sapu kuberia e Zone si na vina balabalana sa guguana e Zisu koari na tinitona pu 
hoke ta dogoro doduru rane pa tinoa tana tie: guana kolo, palava, kalalasa, na sepati 
meke sari nana sipi, sa huda vaeni meke sari na vuana. 

Sari na Nati Pinaqapaqahana sa Buka 


Sa zinama kekenu. Hinia 1:1-18 

Zone Papitaiso meke sari na disaepeli te Zisu. Hinia 1:19-51 

Sari na tinavete pu evani Zisu koari na kobi tinoni. Hinia 2:1 kamo hinia 12:50 

Sari na rane vina betobeto pa Zerusalema meke pa vasidi tatadi. Hinia 13:1 kamo 
hinia 19:42 

Sa tinuru pule meke sari na vinura tanisa Baņara. Hinia 20:1-31 

Vinabetona: keke Nana vinura pule pa Qaleli. Hinia 21:1-25 


Sa Zinama Tinoa 
1 Pa pinodalaena tu sipu lopu ele ta tavete sa kasia popoa si ele koa Nana tu sa 
Zinama, meke koa somanae koe Tamasa sa Zinama, meke sa Zinama si na Tamasa. 
2 Pa pinodalaena hokara si ele koa nana tu koe Tamasa sa Zinama. 3 Taveti Tamasa 
koa Sa sari doduru likakalae, meke lopu keke koari doduru tiņitona, si lopu somana 


tavetia Sa. 4 Koa koa Sa sa tinoa meke sa tinoa asa si va kalalasadi sari doduru tie. 
5 Meke pelara vura pa hinuporo sa kalalasa hie, meke lopu hite boka va matea sa 


hinuporo si Asa. 
6 Ta garunu koe Tamasa si keke tie, sa pozana sa si e Zone Papitaiso.” 7 Mae tozia 

sa koari na tie sa guguana sa kalalasa hie, pude arini pu avosia sa inavosona Sa si 
madi va hinokaria. $ Lopu na asa sa kalalasa, ba sapu mae nia sa si pude tozia mo 
sa guguana sa kalalasa hie. 9 Sa kalalasa hinokara, sapu va kalalasi sari doduru tie si 
korapa mae koasa kasia popoa. 

10 Koa Nana si Asa pa kasia popoa, meke ta tavete koa Sa sa kasia popoa, ba lopu 
gilania rina tie si Asa. 11 Meke mae tugo koasa Nana popoa soti si Asa, ba lopu va 
kamoa rina turanana. 12 Ba arini pu va kamoa si Asa, arini pu va hinokaria sa Pozana 
Sa, si poni ni Sa sa niniranira pude ta evanae na koburu te Tamasa si arini. 3 Lopu 
podo pa ginugua masa na ehara, na vina nonoga pa tini, babe pa hiniva tana tie si 
arini; ba pa hiniva mo te Tamasa si vata evana ni Sa pude na koburu Tanisa si arini. 

14 Meke sa Zinama si ta evanae na tie toana, meke koa somanae koa gita meke 
dogoria gita sa Nana tinoa tinamasa sapu koa ia na tataru variharupi meke na 
hinokara. Asa sa tinoa tinamasa sapu vagia sa Tuna ekei koasa Tamana. 

15 Zama nia Zone si Asa meke velavela vura se Zone meke zama, “Hiera sa tie sapu 
tozia rau guguana visoroihe, meke zama guahe si rau, ‘Sa tie sapu kaqu luli mudi 
mae koa rau si arilaena hola nau Sa si rau, sina lopu ele podo tu rau, ba ele koa Nana 
tu si Asa,’ ” gua si asa. 16 Koasa Nana tataru variharupi sapu sini luluapae, si vagi vari 
luli minana si gita doduru. 17 Ponini gita Tamasa sa Tinarae koe Mosese, ba sa tataru 
variharupi meke sa hinokara si mae gua koe Zisu Karisito. 18 Loke tie si ele dogoria 
sa Tamasa. Ba sa Tuna Tamasa sapu sa Tuna ekei pu koa kapae koasa Tamana, si 
vata gilana valeana nia sa Tamasa koa gita. 


Sa Inavoso te Zone Papitaiso 
(Matiu 3:1-12; Maka 1:1-18; Luke 3:1-18) 

19 Ta garunu koari na koimata tadi na tie Ziu pa Zerusalema, sari kaiqa hiama’ na 
Livaeti pude la koe Zone, meke nanasia sapu esei si asa, gua. 

20 Ba lopu tomea Zone si keketona, ba tozi va bakala valeana nia sa, “Lopu sa 
Karisito? si rau,” gua si asa. 

21 Ke nanasa pulea pule rini si asa, “Esei tu si agoi? E Ilaiza tu?” “Lokari lopu asa 
si arau,” gua se Zone. “Sa poropita tu sapu ta korotae mae gua koe Mosese si agoi?” 
Nanasa guni pulea tugo rini si asa. “Lokari,” olana pule gua tugo si asa.” 

22 “Ego, tozini gami sapu esei zonazona tugo si agoi, pude mami la tozi ni sarini pu 
garunu gami si gami. Ke esei tugo guni pule nigo si agoi?” gua si arini. 

23 Meke olana la i Zone si arini, “Arau tugo si asa sapu tozia sa poropita Aisea, sapu 
guahe: 

‘Keke tie si korapa tarae velavela guahe pa soloso qega: 
Mi va nama nia sa sirana tanisa Banara,’ ” gua.” 

24 Kaiga rina Parese? pu somana koarini pu ta garunudi, 2? si mae nanasa pulea 
pule se Zone, “Be lopu sa Karisito babe e Ilaiza, babe sa poropita sapu tozia Mosese 
si agoi, si na vegua ke papitaiso’ tie tu si goi?” gua si arini. 

26 Ba olana la se Zone, “Hinokara, na kolo mo si papitaiso nia tie rau, ba koa nana 
koa gamu sana si keke tie sapu arilaena hola nau, asa sapu lopu gilania gamu. 27 Asa 
sa tie sapu korapa luli mudi mae koa rau, ba lopu garoqu rau pude rupahi sari Nana 
sadolo,” gua se Zone. 

28 Arini si ta evana pa Betani, pa kali gasa rimata koasa Ovuku Zodani, vasina pu 
papitaiso? tie sa. 


Sa Lami te Tamasa 

29 Pa koivugona si dogoria Zone se Zisu, korapa ene mae koa sa, meke zama si asa, 
“Dotu sa Lami“ te Tamasa korapa maehe; Asa sa tie sapu kagu vulasa pani sari na 
sinea tadi na tie pa kasia popoa. 30 Meke Asa sa tie sapu zama gunia rau he, 'Keke 
tie si korapa luli mudi mae koa rau, sapu arilaena hola nau si rau, sina ele koa nana 
tu si Asa sipu lopu ele podo si rau! 31 Arau ba lopu gilania, sapu esei si Asa, ba na 
mae variva papitaiso kolo mo si rau, pude vata gilana nia mo si Asa koari na tinoni 
pa Izireli,” gua se Zone. 

32 Meke hie gua sapu helahelae vura nia e Zone, “Dogoria rau sa Maqomaqo Hope 
sapu gore mae, guana baruku pa Maņauru meke hake koa Sa.” 33 “Arau ba lopu ele 
gilana valeania sapu Asa zoņa tugo si Asa, ba sa Tamasa pu garunau pude papitaiso 
tie pa kolo, Asa zama au, ‘Kote dogoria goi gorena mae sa Maqomaqo Hope, meke 
hake koa sa tie, sapu kote papitaiso nia koari na tie sa Magomago Hope, gua si Asa. 
34 Ele dogoro soti mataqu, ke helahelae nia rau kamahire sapu Asa tugo sa Tuna 
Tamasa,” gua se Zone. 


Sari Disaepeli Kekenu te Zisu 

35 Meke pa koivugona, sipu korapa turu pule nana vasina se Zone meke sari karua 
nana disaepeli, 36 si dogoria sa se Zisu korapa ene hola gua vasina, ke zama si asa, 
“Dotu sa Lami te Tamasa!” guni sa. 

37 Totoso avosia ri karua disaepeli gua sapu zama nia sa, si lulia mo ri kara se Zisu. 
38 Meke linana se Zisu meke dogori Sa korapa luli koa Sa si arini, ke nanasi Sa, “Na 
sa si hiva nia gamu?” 

Meke olana la si arini, “Rabae?, pavei koa si goi?” (Sa ginuana Rabae si na titisa te 
Tamasa.) 

39 Meke olana se Zisu, “Mae luli Au, mamu dogoria,” gua si Asa. Ke lulia rini si Asa, 
meke dogoria rini sa vetu vasina sapu koa ia Sa. Na tata made koloko veluvelu sa 
totoso hie, ke koa koa Sa si arini osolae kamoa boni. 

40 Keke ri kara sapu avosona sa zinama te Zone meke luli koe Zisu si e Aduru, sa 
tasina e Saimone Pita. 41 Meke tuturei la dogoria sa se Saimone sa tasina, meke zama 
ia sa si asa, “Tio, ele dogoria gami sa Mesaea,” gua si asa. Sa ginuana sa Mesaea si e 
Karisito, gua. 

42 Meke turana la nia sa koe Zisu se Saimone. Ke sipu dogoria Zisu si asa, si zama 
ia Sa, “Agoi se Saimone, sa tuna e Zone, ba kamahire si kaqu ta pozae Sipasi si goi,” 
gua si Asa. Kekenono ginuadi sari pozapoza Pita meke Sipasi, sa ginuadi si na patu. 


Tioki Zisu sari Pilipi meke Nataniela 

43 Pa koivugona si hiva la pa Qaleli se Zisu, meke hata ia Sa se Pilipi meke sipu 
dogoria Sa, si zama la ia Sa, “Mae luli Au!” gua si Asa. 44 Na tie pa Betiseda se Pilipi, 
meke gua tugo sari Aduru e Pita. 45 Meke la tutuvia Pilipi se Nataniela meke tozi nia 
sa si asa, “Ele dogoria gami si Asa sapu tozia Mosese koasa Tinarae, meke sari na 
poropita ba gua tugo, Asa se Zisu pa Nazareti sa tuna e Zosepa,” gua si asa. 

46 Ke nanasa la ia Nataniela se Pilipi, “Tio, boka vura mae pa Nazareti si keke 
tinitona arilaena gua asa?” Meke olana la se Pilipi, “Mae ba goi mamu dogoria,” gua 
si asa. 

47 Meke totoso dogoria Zisu se Nataniela sapu korapa mae, si zama nia Zisu, “Hiera 
sa tie Izireli hinokara; sapu loke nana kinohakoha la pa tie!” gua si Asa. 

48 Ke nanasa la ia Nataniela si Asa, “Vegua meke boka gilanau tu Goi si rau?” gua 
si asa. 

Meke olana la ia Zisu si asa, “Ele dogorigo tu Rau sipu korapa habotu goi pa kauru 
huda piqi, totoso lopu ele tiokigo tu e Pilipi,” gua si Asa. 

49 Meke olana la ia Nataniela si Asa, “Titisa, uve Agoi tugo sa Tuna Tamasa, na 
Banara tadi na tie Izireli!” gua si asa. 

50 Meke zama se Zisu, “Sina tozi nigo mo Rau sapu dogorigo Rau habotumu pa kauru 
huda piqi, gua ke tiqe va hinokarau goi, ba kote dogori goi sapu hola nia sapu gua 
asa!” 51 Meke zama pule si Asa, “Maqu tozi valeanani gamu kamahire sa hinokara. 
Kaqu dogori gamu ta tukele sa Manauru meke gore na sage sari na mateana te Tamasa 
koasa Tuna” na Tie,” gua se Zisu.” 


2 


Sa Vinarihaba pa Kena 
1 Pa vina neta rane si ta evana si keke vinarihaba koasa vasileana nomana pa Kena 
pa popoa Qaleli. Meke ele koa nana tu vasina sa tinana e Zisu. 2 Somana ta ruvata 
tugo se Zisu meke sari Nana disaepeli. 3 Ke sipu beto sa vaeni’, si zama la koe Zisu 
sa tinana, “Ele paho ni vaeni si arini,” gua si asa. 
4 “Tinaqu, na vea ke tozi Nau tu goi, ura lopu ele kamo sa Qua totoso”,” olana gua 


se Zisu. 
5 Meke zama la koari na nabulu sa tinana Zisu, “Mi tavetia sapu gua kaqu tozini 


gamu Sa,” gua. $ Turu kapae dia si ka onomo vovoina kolo, sapu tana huve va via 
tie luli gua pa dia tinarae, sapu hopeke pada zuapa navulu lima babe keke gogoto 
manege lima lita kolo boka voii. 

7 Meke zama la koari na nabulu se Zisu, “Tono va sini ni kolo sari na vovoina kolo 
hire.” Ke va sini luluapae ni kolo rini. 

8 Meke tozi ni Sa, “Ego, mi tono va karovo vagi kaiqa kolo, mamu paleke lani koasa 
tie kopuna sa inevaņa,” gua si Asa, ke tavetia tugo rini sapu gua tozi ni Sa. 9 Meke sipu 
napoa sa tie kopu inevana, si va linilinia sa sa kolo sapu ele ta ilirae vaeni hinokara, 
ke magasa sisigiti si asa. Ba lopu gilania sa sapu pavei mae guana sa vaeni hie, ba 
sari na nabulu mo pu tonona sa si gilania. Gua asa, ke tiokia sa sa tie varihaba, meke 
zama, 10 “Tio, sa vaeni leana hola gua hie si hoke tava hia kekenu koari na tie, meke 
sipu ele beto napo va soku rini, si tiqe hoke va hia ia rini sa kolo vaeni sapu pasana. 
Ba agoi si kopu veko nia sa vaeni leanana, meke kamahire tu tiqe va vura ia goi si 
asa,” gua si asa. 

11 Hie tugo sa tinavete variva magasa kekenu hokara sapu tavetia Zisu pa vasileana 
Kena pa popoa Qaleli; sapu va dogoro nia Sa vasina sa Nana niniranira, ke va 
hinokaria ri Nana disaepeli si Asa. 

12 Sipu beto saripu gua hire, si ene gore la pa Kepaniami se Zisu meke sa tinana, 
sari na tasina koreo meke sari Nana disaepeli, meke la koa hite kaiqa rane vasina si 
arini.” 

Hadui Zisu sari Tie Holuholu pa Zelepade 
(Matiu 21:12-13; Maka 11:15-17; Luke 19:45-46) 

13 Ego, tata sa totoso tanisa Inevana Pasova, ke topue sage la pa Zerusalema 
se Zisu.“ 14 Sipu kamo Sa vasina si nuquru la si Asa koasa varivarigarana tanisa 
Zelepade, meke dogori Sa vasina sari na tie pu korapa vari holuholui bulumakao na 
sipi na baruku, meke sari na tie pu korapa hobehobe poata Roma la pa poata tadi 
tie Ziu, habotu dia koari na tevolo. 15 Ke tavetia Sa si keke hilihiliburuana meke 


7 1:51 Zen 28:12 * 2:4 Sa zinama “lopu ele kamo sa Qua totoso” si hoke tozia e Zisu koari na vesi hire: Zone 
7:6, 8, 30, 8:20 Meke hoke zama nia tugo Sa sa Nana minate sapu guahe: “Ele kamo sa totoso kamahire pude kaqu 
tava lavata sa Tuna na Tie,” koari na vesi hire Zone 12:23,27; 13:1; 16:32; 17:1 Sa tinana gina lopu gilania sapu 
zama nia Zisu sa Nana minate pa korosi, ba lopu korona tugo se Zisu pude va dogoro nia sa Nana vina lavata. 

hadu vuravura ni Sa sari doduru kurukuru: sari na sipi na bulumakao pa Zelepade. 
Meke tupele titisi ni Sa sari na tevolo tadirini pu vari hobehobei poata, ke talahuarae 
limilamae sari na dia poata. 16 Meke zamai Sa sari na tie pu holuholu baruku, “Paleke 
va seui sari na tinitona hire! Mu lopu tavete gunia na vasina holuholuana sa vetu 
tanisa Tamaqu,” gua si Asa. 

17 Meke balabala ia ri Nana disaepeli“ sapu gua zama nia sa Kinubekubere Hope, 
sapu guahe: “Qua Tamasa, tataru sisigiti nia Rau sa Mua Zelepade?, ke ta sigiti nia 
Rau gua na nika pa buloqu,” gua.” 

18 Ke mae nanasia ri na koimata tadi na tie Ziu se Zisu, “Na vina gilagila sa si boka 
tavetia goi pude va sosodea gami sapu na ari Mua niniraņira si Goi pude tavetia si 
hie?” gua si arini. 

19 Meke olana se Zisu, “Huaria sa Zelepade hie, meke pa rane vina neta si kaqu va 
turu pulea Rau si asa,” gua si Asa.” 

20 “Vegua, kaqu va turu pulea mo goi pa ka neta rane sia? Sina ka made navulu 
onomo vuaheni tu seunaena gua sa kinurina sa Zelepade hie!” gua si arini. 21 Ba sa 
Zelepade sapu gunia Zisu si sa tinina mo. 22 Ke mudina sapu turu pule pa minate si 
Asa, si balabala pulea ri Nana disaepeli gua sapu zama nia Sa, ke va hinokaria rini 
sa Kinubekubere Hope meke sa zinama te Zisu. 


Gilani Zisu sari na Bulodi ri Doduru Tie , , , P 
23 Sipu koa pa Zerusalema pa totoso Inevana Pasova’ se Zisu, si va hinokaria ri soku 


tie si Asa, sina dogori rini sari na tinavete variva magasadi pu taveti Sa. 24 Ba lopu 
kalavarae la i Zisu si arini, sina ele gilana betoi Nana tu Sa sari doduru tie. 25 Lopu 
kilu tozi nia keke tie si Asa, koari na guguadi rini, sina ele tumae nia Nana gua sapu 
koa pa bulodi ri na tie. 


3 
Zisu meke Nikodimasi 

1 Koa nana si keke nati palabatu tadi na tie Ziu, sa pozana sa si e Nikodimasi; 
keke rina Parese’ si asa. 2 Keke boni si ene golomo mae koe Zisu si asa, meke zama, 
“Rabae?, gilanigo mami gami sapu keke titisa ta garunumu mae koe Tamasa si Goi. 
Sina loke tie si boka taveti sari na tinavete variva magasadi gua sapu taveti Goi, be 
lopu koa koasa sa Tamasa.” 

3 Ba olana la koasa se Zisu, “Maqu tozi va hinokara nigo, be lopu podo pule sa tie, 
si lopu boka dogoria sa sa Binanara te Tamasa,” gua si Asa. 

4 “Ai, vegua meke kote boka podo pule si keke tie sapu ele nomana? Namu lopu 
kaqu boka nuquru pule la pa tiana sa tinana si asa, meke podo pule pa vina rua 
totoso!” gua se Nikodimasi. 

5 Ba olana la ia Zisu si asa, “Magu tozi va hinokara nigo: loke tie si boka nuguru pa 
Binanara te Tamasa be lopu podo pa kolo meke koasa Magomago Hope si asa. $ Ura 
sapu ta podo koasa tini si tini tugo, meke asa sapu ta podo koasa Maqomaqo Hope, 
si tanisa Maqomaqo Hope tugo. 7 Mu lopu magasa nia sapu gua tozi nigo Rau, sapu 
gamu doduru si kaqu podo pule. 8 Dono la koasa givusu; hoke raza lamae si asa, meke 
avosia mo goi sa burununa, ba lopu hite gilania goi pavei mae guana, babe pavei la 
guana. Kekenono puta gua tugo asa sa tie pu ta podo koasa Maqomaqo Hope,” gua 
se Zisu. 

9 “Vegua meke kote boka ta evana sapu gua asa?” nanasa gua se Nikodimasi. 

10 Meke olana se Zisu, “Nake na titisa arilaemu tu tadi pa Izireli“ si goi, ba na vegua 
ke lopu gilani tu goi sari ginugua arini? 11 Magu tozi va hinokarani gamu: zama vura 

nia gami sapu gua gilania gami, meke tozi vura nia gami sapu gua dogoro sotia gami; 
ba loke tie gamu si emi va hinokari sari na mami zinama. 1? Ele tozi nigo Rau sari 
na tinitona tanisa kasia popoa hie, ba lopu va hinokarau goi, si vegugua meke kote 
boka va hinokarau goi, be tozi nigo Rau guguadi sari na tinitona Manauru? 13 Loke 
tie si ele sage la pa Manauru pude la gilania sapu gua ta evana vasina. Ba sa Tuna“ 
na Tie mo, Asa mo si gore mae guana pa Manauru. 

14 Gua sapu ovulu sage nia Mosese sa noki boronizi pa batuna sa huda pa soloso 
gega“, si kaqu ta ovulu sage gua tugo asa sa Tuna na Tie,” 15 pude arini pu ranea 
si Asa, si kaqu tagoa sa tinoa hola. 16 Ura tataru sisigiti nia Tamasa sa kasia popoa, 
ke poni nia Sa sa Tuna ekei, pude arini pu raņea si Asa si lopu kaqu tava kilasa pa 
Heli ba kaqu tagoa rini sa tinoa hola. 17 Ura lopu garunu mae nia Tamasa sa Tuna 
pude pitu ia sa kasia popoa, ba pude ta harupu sa kasia popoa koa Sa. 18 Asa sapu 
ranea sa Tuna si lopu kaqu tava kilasa koe Tamasa, ba asa sapu lopu ranea si Asa si 
ele somana pude tava kilasa koe Tamasa, sina lopu ranea sa sa Tuna ekei sa Tamasa. 
19 Gua asa, ke guahe sa vinaripitui, ele mae sa kalalasa pa popoa pepeso, ba okoro 
nia rina tie sa hinuporo, hola nia sa kalalasa, sina kaleadi sari na dia tinavete. 20 Asa 
sapu tavete va sea si kilua sa kalalasa, meke lopu hiva vura mae koasa, sina hiva 
tomei sa sari nana tinavete kaleadi. 21 Ba asa sapu evania sa hinokara, si mae koa sa 
kalalasa, pude ta dogoro va bakala sapu gua tavetia sa si pa vina tabena sa Tamasa,” 
gua se Zisu. 


Zisu meke Zone 

22 Beto asa si la gua pa popoa Ziudia se Zisu meke sari Nana disaepeli, meke koa 
paki koa rini vasina se Zisu, meke variva papitaiso. 23 Zone ba papitaiso tie pa Aenoni, 
tata pa Salimi, sina sokua kolo sa vasina asa. Ke la koa sa sari na tie, meke ta papitaiso 
koa sa si arini. 24 Koasa totoso hie si lopu ele ta veko pa vetu varipusi se Zone.” 

25 Meke kaiqa rina disaepeli te Zone si varitokei nia koa keke tie Ziu sa guguana sa 
vinavia pa hahanana vinahesi tadi na tie Ziu. 26 Ke la koe Zone si arini meke zama, 
“Titisa, balabala ia tugo goi sa tie sapu somana koa goi pa kali karovona sa Ovuku 
Zodani, sapu vivinei nia goi? Sa tie asa si korapa variva papitaiso kamahire, meke 
soku tie si korapa la koa Sa!” gua si arini. 

27 Meke olana la i Zone si arini, “Loke tie si boka vagia keketona, be lopu ta poni 
nia sa koe Tamasa si asa. 28 Ele gilania mia mo gamu sapu zama nia rau, sapu lopu 
sa Karisito si rau, ba ta garunu va kenue mo koa Sa si rau.” 29 Sapu gunia rau si 
guahe: Sa barikaleqe si tanisa tie pu habana, ba lopu tanisa nana baere. Sa nana 
baere si somana mo pa vinarihaba, meke aqa nia sa sa minae tanisa tie varihaba. 
Meke sipu mae kamo si asa, meke avosia sa nana baere sa mamalainina sa, si qetu 
sa nana baere. Ego, arau ba gua tugo, qetu hola si rau kamahire, sina ele mae kamo 
sa Karisito. 30 Asa tu si kaqu arilaena hola nau si rau, meke arau si kaqu tava hiteke 
gore,” gua se Zone. 


Asa sapu Mae Guana pa Manauru 

31 Asa sapu gore mae guana pa Manauru si arilaena hola koari doduru. Ba asa sapu 
koana pa pepeso si tanisa pepeso tugo, meke vivinei ni sa sari ginugua tanisa popoa 
pepeso. Ba Asa sapu gorena mae pa Manauru si ululu hola koari doduru. 32 Tozi vura 
ni Sa koari na tie sapu gua ele dogori na avosi Sa, ba loke tie va hinokaria sa Nana 
zinama. 33 Ba asa sapu va hinokaria sa Nana zinama si va egoa sa sapu hinokara sa 
Tamasa. 34 Asa sapu ta garununa koe Tamasa, si tozia Sa sa zinama te Tamasa, sina 
lopu ta nana kamo sa Magomago Hope sapu poni nia Tamasa koa Sa. 35 Ura tataru 

sisigiti nia Tamasa sa Tuna, ke vekoi Sa pa Nana niniranira sari doduru likakalae.” 
36 Asa sapu ranea sa Tuna Tamasa, si tagoa sa tinoa hola. Ba asa sapu kilu ia sa Tuna 
si lopu tagoa sa tinoa, ba sa vina kilasa mo te Tamasa si kagu raza koasa ninae rane 
ka rane. 


4 


Zisu meke sa Barikalege Sameria 

1 Meke avoso nia rina Parese sapu sari na tie pu ta papitaiso koe Zisu meke lulia si 
Asa, si soku hola ni saripu te Zone, gua. ? Ba, e Zisu telena si lopu papitaiso tie, ba 
sari Nana disaepeli tu. 3 Ke totoso avoso nia Zisu sa ginugua asa, si taluarae pa Ziudia 
meke pule la pa Oaleli si Asa. “ Meke koasa Nana inene la gua vasina si ene hola gua 
pa korapa Sameria si Asa. 5 Meke mae pa keke vasileana nomana sapu Saeka pozana, 
sapu lopu seu koasa vasi pepeso sapu poni nia Zekopi koasa tuna sapu e Zosepa.” 
6 Meke koa nana vasina sa berukehe te Zekopi. Mabo sisigiti ene se Zisu, ke habotu 
Nana pa kali berukehe; na korapa rane sa popoa. 

7-8 Meke totoso ele latu pa vasileana sari Nana disaepeli pude holu ginani gua, si 
mae utuvu vagi kolo gua si keke barikalege Sameria. Meke zama la koasa se Zisu, 
“Poni Au goi vasi kolo napo,” gua si Asa. 

9 Meke zama la koa Sa sa barikaleqe, “Ki, nake na tie Ziu tu si Goi meke arau si 
na tie Sameria, ba vegua ke boka tepa nau kolo napo tu Goi?” gua si asa. (Sina lopu 
hoke vari zamai na vari napoi kapa sari na tie Ziu meke Sameria.)” 

10 Meke olana la koasa se Zisu, “Be gilania goi sa vinariponi te Tamasa meke esei 
si Asa sapu tepa nigo kolo napo si boka tepa mo koa Sa si goi, meke boka poni nigo 


mo Sa sa kolo tinoa.” , , 
11 Meke zama la koa Sa sa barikaleqe, “Palabatu, lohi hola sa berukehe, meke loke 


Mua toņa pude utuvu nia, pavei kagu boka vagia Goi sa kolo tinoa? 12 Sa tamamami 
gami sapu e Zekopi, si ponini gami sa berukehe hie. Asa meke sari na tuna meke 
sari doduru nana pinausu kurukuru si hoke napo koasa kolo hie. Ke vegua, arilaemu 
hola nia Goi se Zekopi, gua si Goi?” gua si asa. 

13 Meke olaņa la se Zisu, “Asa sapu napoa sa kolo koasa berukehe hie si kote 
memeha pule, 14 ba asa sapu napoa sa kolo sapu kaqu poni nia Rau koa sa si lopu 
kaqu memeha pule. Sa kolo asa sapu kaqu poni nia Rau koa sa si kote ta evaņae na 
bukaha pa korapa bulona sapu bukabukaha sage, meke ponia sa tinoa hola koa sa,” 
gua si Asa. 

15 “Palabatu,” gua sa barikaleqe, “Poni au sa kolo asa, maqu napoa, pude qu lopu 
memeha pule, meke pude lopu mae utuvu pule kolo tani si rau,” gua si asa. 

16 Meke zama la koasa se Zisu, “La mamu tiokia sa loamu, mamu turana mae nia,” 
gua si Asa. 

17 Meke olaņa sa barikaleqe, “Loke loaqu,” gua si asa, ke zama pule se Zisu, 
“Hinokaramu, sapu loke loamu gua si goi. 18 Ba ari ka lima tie tu saripu ele habai goi, 
meke sa tie sapu korapa koa turaņia goi kamahire si lopu na loamu. Hinokaramu si 
goi,” gua si Asa. 

19 “Palabatu, kamahire tu gilanigo rau sapu keke poropita si Goi. 20 Sari 
tiatamamami pukerane si vahesia sa Tamasa koasa toqere hoi, ba gamu na tie Ziu 
si zama sapu pa Zerusalema tu sa vasina sapu kaqu vahesia gita sa Tamasa,” gua sa 
barikaleqe. 

21 Meke zama la koasa se Zisu, “Va avoso mae. Korapa mae sa totoso sapu lopu 
kaqu vahesia rina tie sa Tamasa pa toqere hoi babe pa Zerusalema. 22 Gamu na tie 

Sameria si vahesia si Asa sapu lopu gilania gamu; ba gami na tie Ziu si gilana valeania 
mami si Asa sapu vahesia gami, sina sa tinaharupu si vura mae gua koa gami na tie 
Ziu. 23 Ba korapa mae sa rane, meke ele kamo mo hie sapu kaqu vahesi va hinokaria 
rina tie sa Tamasa pa magomago dia meke pa hinokara. Ura asa sa vinahesi sapu 
hiva hola nia sa Tamasa. ?4 Sina na maqomaqo sa Tamasa, ke arini pu vahesia si 
kaqu vahesia pa Maqomaqo meke pa hinokara si Asa.” 

25 Meke zama sa barikaleqe, “Gilania rau sapu kaqu mae sa Mesaea” (sapu sa 
Karisito), “meke pana mae tu Sa, si kaqu tozi va hinokarani gita Sa sari doduru 
tinitona,” gua si asa. 

26 Meke olaņa la ia Zisu si asa, “Arau mo si Asa sapu korapa zama atu koa goi 
kamahire,” gua si Asa. 

27 Meke pa totoso tugo asa si pule mae mo sari Nana disaepeli meke magasa hola 
nia ri kasa si Asa, sipu dogoria rini, sapu korapa vivinei turania Sa si keke barikalege. 
Ba loke tie ari kasa si odi hiva nanasa, “Nasa si hiva nia goi,” gua, babe nanasa la ia 
se Zisu, “Na vegua ke vivinei turaņia tu Goi sa barikaleqe sana?” gua. 

28 Meke veko pania sa barikaleqe sa nana vovoina kolo, meke pule la pa vasileana, 
meke tozi ni sa sari na tie vasina, 29 “Mae gamu, mamu dogoria si keke tie sapu tozi 
nau sari doduru ginugua saripu ele hoke evevani rau. Hokara Asa beka sa Karisito?” 


30 Ke taluarae koasa dia vasileana nomana sari na tie meke la koe Zisu. — 
31 Ba sipu korapa mae gua sari na tie si tepa ososo nia rina disaepeli se Zisu, “Titisa, 


henahena paki,” gua si arini. 

32 Ba olaņa se Zisu, “Sa gequ ginani si koa nana sapu lopu hite gilania gamu,” gua 
si Asa. 

33 Ke podalae vari nanasi teledia sari na disaepeli, “Hokara kaiqa tie paleke ponia 
ginani sia?” 

34 Meke zama se Zisu, “Sa gequ ginani si pude va tabea mo sa hiniva tanisa pu 
garunuqu, meke pude va gorevura i sari Nana tinavete saripu poni Nau Sa. 35 Hoke 
zama guahe si gamu, ‘Ka made sidara koa meke kamo sa totoso pakepakete,' gua. Ba 
maqu tozini gamu, dono viliti valeani sari na linetelete pa inuma. Ele komiha sari 
meke garo pude ta pakete. 36 Sa tie sapu pakepakete si vagia sa sa nana tinabara 
kamahire, meke varigara ni sa, sari na vuadi pa tinoa hola, gua asa ke sa tie sapu 
lelete, meke sa tie sapu pakepakete si kaqu qetuqetu varigara. 37 Hinokara tugo sapu 
ta zamae, ‘Keke tie si lelete meke keke pule si pakepakete,' gua. 

38 Garunu gamu Rau pude la paketi sari na vuvua pa inuma saripu lopu mabo ni 
gamu, ba kaiqa tie tu mabo letei, ba gamu si paketi sari vuadi koa sa laena sa dia 
minabo.” 

39 Meke sokudi rina tie Sameria pa vasileana asa si va hinokaria se Zisu, sina koa 
gua koasa zinama tanisa barikaleqe sapu guahe: “Ele tozi nau Sa sari doduru ginugua 
saripu hoke evevani rau,” gua. 40 Ke totoso mae koa Sa sari na tie Sameria si tepa 
ososo nia rini si Asa pude koa paki koa rini, ke koa karua ranena tu vasina se Zisu. 
41 Meke soku pule tie Sameria si va hinokara koa gua koasa tinarae te Zisu. 

42 Meke zama la koasa barikaleqe si arini, “Va hinokara kamahire si gami, lopu 
sapu gua mo pu tozini gami goi, ba sina avoso sotia telemami si Asa, meke gilana 
valeania gami sapu Asa hinokara tugo sa hinarupu tanisa kasia popoa.” 


Salania Zisu sa Tuna sa Palabatu Qavuna 
43 Meke sipu hola karua rane vasina, si taluarae la pa Qaleli se Zisu. 44 (Ele zama nia 
tu Zisu telena koari Nana disaepeli sapu guahe: “Sa poropita si lopu hoke ta pamanae 


pa nana popoa soti,” gua.)” 45 Totoso kamo Sa pa Qaleli, si va kamoa rina tie vasina si 

Asa, sina somanadi tugo koasa Inevaņa Pasova pa Zerusalema si arini, meke dogori 
rini sari doduru tinitona saripu taveti Sa vasina.” 

46 Meke topue pule la pa vasileana Kena pa popoa Qaleli se Zisu, vasina iliri nia 
vaeni Sa sa kolo. Meke koa nana vasina si keke palabatu qavuna sapu moho sa tuna 
koreo pa Kepaniami.* 47 Meke sipu avoso nia sa sapu ele taluarae pa Ziudia meke 
koa Nana pa Qaleli se Zisu gua, si la tutuvia sa si Asa, meke tepa ia sa pude luli la 
salania sa tuna koreo sapu tata mate, gua. 

48 Meke zama la koasa se Zisu, “Be lopu dogori gamu sari na vina gilagila na tinavete 
variva magasadi si kaqu va hinokara si gamu,” gua si Asa. 

49 “Banara, tuturei mae sipu lopu ele mate sa tuqu,” gua sa palabatu. 

50 Meke zama se Zisu, “Mu pule la, sa tumu koreo si kote magogoso nana mo!” Ke 
va hinokaria sa palabatu sa zinama te Zisu meke topue pule la si asa. 51 Meke sipu 
korapa ene pule la sa si tutuvia ri nana nabulu meke tozi nia ri sapu, “Ele magogoso 
tu sa tumu koreo,” gunia rini. 52 Ke nanasa la i sa, “Pa totoso sa si podalae magogoso 
si asa?” Meke olana si arini, “Pa keke koloko veluvelu norae tu si beto manini si asa,” 
gua si arini. 

53 Meke gilania sa sapu asa tugo sa totoso sapu tozi nia Zisu si asa, “Sa tumu koreo 
si kote magogoso,” gua. Ke va hinokaria ri doduru tie pa nana vetu se Zisu. 

54 Hie tugo sa vina rua tinavete variva magasa sapu evania Zisu sipu taluarae mae 
gua pa Ziudia meke la pa Qaleli si Asa. 


5 


Ta Salana sa Tie Mohona pa Kopi 

1 Meke sipu hola sapu gua asa, si somana sage la pa keke inevana tadi na tie Ziu pa 
Zerusalema se Zisu. 2 Pa korapana pa Zerusalema si koa nana si keke kopi sapu ka 
lima vetu tokele dedegere pa vari likohaena meke ta pozae Betizata si asa pa zinama 
Hiburu, meke sa kopi si tata koasa Sasada Sipi. 3 Meke soku hola sari na tie mohodi 
si ekodia koari na gogoe arini: behudi na ikedi meke mate kaiga tinidi, korapa aga 
nia rini nakilina sa kolo. “Sina hoke gore mae koasa kopi sana sa mateana te Tamasa 
meke va nakilia sa sa kolo. Meke sa tie mohona pu kamo kekenu la koasa kopi, sipu 
nakili sa kolo sana si ta salana sa nana minoho. > Meke koa nana vasina si keke tie 
sapu ka tolonavulu vesu vuaheni si koa moho si asa. ë Meke totoso dogoria Zisu si asa 
korapa eko nana vasina, meke tumae nia Sa sapu ele seunae hola sa nana minoho, si 
nanasia Sa, “Vegua, hiva ta salana si goi?” 

7 Meke olana sa tie mohona, “Banara, loke tie si koa pude toka nau gore la koasa 
kopi, totoso nakili sa kolo, pude korapa la gua rau, si keke votiki tie tu si gore va 
kenue la.” 

8 Ke zama la ia Zisu si asa, “Turu, palekia mua teqe mamu ene.” 9 Meke pa totoso 
tugo asa si ta salana sa tie, meke palekia sa sa nana teqe meke topue ene. 

Pa rane Sabati si evania Zisu sapu guahe, 10 ke zama ia rina koimata tadi na tie Ziu 
sa tie pu ta salana, “Na rane Sabati si hie meke ta hukata pa nada tinarae si pude 
paleke teqe si goi.”” 

11 Ba olana la i sa si arini, “Sa tie tu sapu salaņau, si garunau pude palekia sa gua 
teqe.” 

12 Ke nanasia rini si asa, “Esei sa tie, sapu tozi nigo pude tavete gua asa?” 

13 Ba lopu gilania sa tie sapu e Zisu si asa, sina moatana sa tie vasina, meke ele va 
muluhipuru taloa nana tu se Zisu. 

14 Ba mumudi si dogoria Zisu si asa pa korapa Zelepade, meke zama la ia Sa si 
asa, “Dotu, ele ta salana si goi, ke mu lopu tavete va sea pule sina be gua asa si kote 
kaleamu hola si goi,” gua si Asa. 

15 Ke la tozi ni sa sari na koimata tadi na tie Ziu sapu e Zisu si salania si asa. 16 Ke 
podalae nonovalia rini se Zisu, sina salania Sa sa tie pa rane Sabati. 17 Meke olana la i 
Zisu sarini, “Sa Tamagu si tavetavete lamo kamo pa rane ninoroi, ke Arau ba korapa 
tavetavete tugo.” 18 Gua asa ke bugoro sisigiti nia ri na koimata tadi na tie Ziu, meke 
hiva va matea rini si Asa. Sina lopu tale koasa sinekena mo sa tinarae Sabati, ba na 
zama nia tugo Sa sapu sa Tamasa si na Tamana soti, gua asa ke va kekenono pule nia 
mo koe Tamasa si Asa, gua. 


Sa Niniranira Tanisa Tuna 

19 Meke olana la i Zisu si arini, “Magu tozi va hinokarani gamu: sa Tuna si lopu 
boka tavetia sa Nana hiniva soti telena, ba tale gua mo sapu dogori Sa koasa Tamana. 
Ke gua mo sapu taveti sa Tamana, si taveti tugo sa Tuna. 20 Ura tataru sisigiti nia sa 
Tamana sa Tuna, ke va dogoro ni Sa koa Sa sari doduru gua pu korapa taveti Sa telena. 
Meke kote va dogoro ni pule sa Tamana koa sa Tuna sari na tinitoņa arilaedi, pude 
taveti, hola ni saripu gua hire, meke kote magasa hola si gamu doduru. 21 Kekenono 
gua tugo sapu va toa pulei sa Tamana saripu matedi, si kaqu poni tinoa sa Tuna si 
arini pu hiva ni Sa pude poni. 22 Gua tugo koasa tinavete varipitui, si lopu pitui sa 
Tamana telena sari na tie, ba poni nia Sa koasa Tuna sa niniranira pude pitui sari na 
tie, 23 pude doduru tie si kaqu va lavatia sa Tuna, kekenono gua tugo sapu va lavatia 
rini sa Tamana. Ba asa sapu lopu va lavatia sa Tuna si lopu va lavatia tugo sa sa 
Tamana sapu garununa sa Tuna. 

24 Ego, maqu tozi va hinokarani gamu, asa sapu avosi sari Qua zinama meke va 
hinokaria si Asa sapu garunuqu Rau, si ele vagia sa sa tinoa hola. Lopu kaqu tava 
kilasa pa Heli’ sa tie sana, sina ele hola nia sa sa minate, meke ele karovo la pa tinoa. 
25 Maqu tozi va hinokarani gamu, korapa mae sa totoso meke ele kamo mo si asa, 
sapu pana va avosia meke va tabea rini pu mate sa mamalainina sa Tuna Tamasa, 
si kaqu toa si arini. 26 Gua tugo sapu telena sa Tamana sina natina sa tinoa, si poni 
nia Sa koasa Tuna pude na natina sa tinoa. 27 Meke ponia tugo Tamasa koa Sa sa 
niniranira pude varipitui, sina na Tuna na Tie si Asa. 

28 Mi lopu magasa nia sapu gua ele tozini gamu Rau. Ura korapa mae sa totoso 
pana kaqu avosia ri doduru tie matedi pa korapa lovu sa mamalainina sa Tuna na 
Tie, 29 meke kagu toa pule meke vura mae pa dia lovu sari doduru, meke arini pu 
tavete valeana, si kaqu turu pule pa tinoa hola, ba sarini pu tavete va kaleana si kaqu 


turu pule pude tava kilasa pa Heli.” 


Vina Sosodena e Zisu o , , 
30 Loketona si boka tavetia Rau pa Qua niniranira soti telequ, ba gua mo sapu tozi 


Nau sa Tamasa. Ke tonoto nana sa Qua vinaripitui, sina lopu lulia Rau sa Qua hiniva 
ba sa hiniva mo tanisa Tamaqu sapu garunuqu Rau. 

31 Be va sosode pule Nau telequ si Rau, si kote kilui gamu sari na Qua zinama. 32 Ba 
koa nana si asa sapu va sosode Au, meke gilania Rau sapu hinokara sa nana zinama. 

33 Ele garunu lani tu gamu koe Zone sari kaiqa mia tie, meke ele va sosodea tu sa 
sa hinokara.” 34 Sa qua vina sosode tana tie si lopu ta hivae koa Rau, ba pude mi 
ta harupu gua, ke zama ni Rau saripu gua hire. 35 E Zone si guana keke zuke toana 
meke sa kalalasana si ele qetu paki nia gamu. 

36 Ba sa vina sosodequ Rau si arilaena hola nia sapu te Zone. Sari Qua tinavete 
saripu poni Nau sa Tamaqu pude taveti, si va sosodea sapu ta garunuqu si Rau koasa 

Tamagu. 37 Meke sa Tamagu pu garunugu Rau, si va sosode Au tugo si Arau. Ba namu 
lopu hite avosia gamu sa mamalainina babe dogoria gamu si Asa.” 38 Meke lopu 
koa pa korapa bulomia sari Nana zinama, sina lopu va hinokaria gamu si Asa pu ta 
garununa koa sa Tamasa. 3? Tiro hatai gamu sari na Kinubekubere Hope, sina vasina 
si kote vagia gamu sa tinoa hola, balabala gua si gamu! Ba sari na Kinubekubere 
Hope arini si tozia mo sa guguagu Rau. 40 Gua ba koromia mae koa Rau si gamu, 
pude vagia sa tinoa hola. 

41 Ba lopu okoro nia Rau si pude va lavatau rina tie. 12 Ba gilana gamu Qua, sapu 
loke mia tataru si gamu koe Tamasa pa korapa bulomia. 43 Pa korapa hiniva tanisa 
Tamaqu si mae si Rau, ba koromia avosau gamu. Ba be guana mae si keke tie pa nana 
hiniva soti telena si kote va hinokaria mo gamu. 44 Hoke emi variva lavati si gamu, 
ba lopu podekia gamu pude vagia sa vina lavata koasa kekeke Tamasa hinokara. 
Ke vegua meke kaqu boka va hinokarau gamu si Rau? 45 Mi lopu balabala ia sapu 
kote zutu gamu Rau koasa Tamaqu. E Mosese sapu ronua gamu sapu kote tokani 
gamu gua, si asa tugo kote zutu gamu si gamu. 46 Ba be va hinokara valeania gamu 
se Mosese, si kote boka va hinokarau mo gamu si Rau, sina sa guguaqu mo Rau si 
kuberia sa. 47 Ba sina lopu va hinokaria gamu sa nana kinubekubere, ke lopu boka 
va hinokari tugo gamu sari Qua zinama!” gua se Zisu. 


6 
Poni Zisu sari ka Lima Tina Tie 
(Matiu 14:13-21; Maka 6:30-44; Luke 9:10-17) 

1 Meke sipu beto sapu guahe, si karovo la se Zisu pa kali karovoana sa kopi Qaleli 
sapu keke pozana si kopi Taberiasi. 2 Meke keke puku vinarigara lavata si luli mudi 
mae koa Sa, sina dogori rini sari tinavete variva magasadi, saripu taveti Sa koari na 
tie mohodi. 3 Meke ene sage la pa keke toqere se Zisu, meke la habotu turani Sa sari 
Nana disaepeli. 4 Na ele tata sa Inevana Pasova’. 

5 Meke sipu dono la se Zisu, si dogoria Sa sa vinarigara lavata sapu korapa ene mae 
koa Sa, ke nanasa la ia Sa se Pilipi, “Pavei si kote boka holu bereti gita pude poni 
sari doduru tie hire?” 6 Zama guahe si Asa pude podekia se Pilipi gua, ura ele gilania 
Nana tu sapu gua kote tavetia Sa. 

7 Meke olana se Pilipi, “Be guana hopeke vasidi hite mo si henai rini, ba kote hola 
nia tu sa tinabara tana keke tie pa vesu sidara padana sa hinoludi rina ginani,” gua 
si asa. 

8 Ba keke ri Nana disaepeli sapu e Aduru, sa tasina Saimone Pita, si zama, 9 “Koa 
nana he si keke koreo sapu ka lima gana bereti meke karua gana igana. Ba ve kaqu 
gua pa soku tie sarini?” gua si asa. 

10 “Va haboti sari na tie,” gua se Zisu. Na vasina dudulina tugo sa vasina asa, ke 
habotu sari doduru tie. Ari ka lima tina sari vinarigaraedi si arini, ba lopu ta nae 
somanae sari na koburu na barikaleqe. 11 Meke vagi Zisu sari na bereti meke zama 
valeana ni Sa koe Tamasa, meke va hihia i Sa koari na tie pu habotudi vasina. Tavete 
guni tugo Sa sari na igana, meke dena zotana beto sari doduru tie. 

12 Sipu ele dena sari doduru tie si zama la koari Nana disaepeli se Zisu, “Pudiki 
varigara ni sari na umumu ginani saripu koa hola, pude lopu ta oki palae hoboro,” 
gua si Asa. 13 Ke gua asa si pudiki varigara ni rini, sari na umumu ginani pu hena 
tairi rina tie, meke va sini rini sari ka manege rua pili. 

14 Sipu dogoria rina tinoni sa tinavete variva magasana sana sapu tavetia Zisu, si 
zama sarini vasina, “Hinokara sapu hie tugo sa poropita sapu kaqu mae koasa kasia 


5 5:37 Mt 3:17; Mk 1:11; Lk 3:22 


ZONE 6:15 1511 ZONE 6:37 


popoa,” gua si arini. 15 Gilania Nana tu Zisu sapu kote mae tuqe ososo nia rini si Asa, 
pude va banaria gua, ke taluarae pule la telena koari na toqere si Asa. 


Ene pa Kolo se Zisu 
(Matiu 14:22-23; Maka 6:45-52) 

16 Meke sipu veluvelu sa popoa, si ene gore pule la pa kopi Qaleli sari na disaepeli 
te Zisu. 17 Meke surana pa keke koaka sarini meke karovo koasa koqu meke pule 
la pa Kepaniami. Boni mo sa popoa ba lopu ele kamo la koa rini se Zisu. 18 Meke 
podalae hiru sa givusu, ke noma sa kolo. 19 Ba sipu ka lima babe ka onomo kilomita 
seuna gua sapu qelua ri kasa disaepeli, si dogoria rini se Zisu korapa ene mae pa 
kolo, meke matagutu sisigiti si arini. 20 “Mi lopu matagutu, Arau mo!” gua se Zisu. 
21 Ke tiqe hiva surania rini pa koaka si Asa. Sipu surana tugo Sa, si hogoto mo si arini 
pa popoa sapu hiva la ia gua rini. 

Hata ia rina Tinoni se Zisu 

22 Pa koivugona pule si gilania sa puku tinoni lavata pu koa hola pa kalina sa kopi 
Qaleli sapu keke mo sa koaka sapu koana vasina, meke gilania tugo rini sapu lopu 
surana luli vasina koari Nana disaepeli se Zisu ba koa hola Nana tu. 23 Ba kaiqa koaka 
saripu mae guadi pa vasileana Taberiasi, si mae hogoto tata koasa vasina pu mana 
ni Zisu sari na bereti, saripu henai rina kobi tinoni. 24 Meke totoso gilania sa puku 
tinoni lavata sapu lopu koa vasina se Zisu meke sari Nana disaepeli, si la suraņa dia 
koari na koaka arini, meke karovo luli la pa Kepaniami, pude hata ia se Zisu, gua. 


Zisu sa Bereti Variva Toa , o. aa ; l 
25 Meke sipu kamo rini pa kali karovona sa kopi si dogoria rini se Zisu vasina, ke 


nanasia rini si Asa, “Titisa, visoroi si mae goi tani?” gua si arini. 

26 Meke olana se Zisu, “Magu tozi va hinokarani gamu, sapu gua hata Nau gamu, 
sina henai mo gamu sari na bereti, meke deņa valeana mia, lopu koa gua sapu dogori 
gamu sari na Qua tinavete variva magasadi. 77 Mu lopu voriti sisigiti nia sa ginani 
sapu lopu sana kaleana, ba mi voriti nia tu sa ginani sapu lopu beto meke kamoa sa 
tinoa hola. Asa sa ginani sapu kaqu ponini gamu sa Tuna na Tie. Ura ele vata dogoro 
nia sa Tamasa pa Nana niniranira sapu qetu Nau Sa si Rau.” 

28 Ke nanasa la ia rini si Asa, “Na sa si kaqu tavetia gami, pude boka tavetia sapu 
gua hiva nia sa Tamasa?” 

29 Meke olana se Zisu “Sapu hiva nia Tamasa pude tavetia gamu, si mi va hinokaria 
mo si Asa sapu ta garununa koa Sa.” 

30 Ke olana la ia rini si Asa, “Na tinavete variva magasana sa si kaqu tavetia Goi 
koa gami pude mami dogoria, meke va hinokarigo? Ego, na sa si kaqu tavetia Goi? 
31 Sari tiatamada si hena ia sa mana pa qega, gua sapu koa pa Kinubekubere Hope, 
‘Poni ni Sa sari na bereti sapu mae guadi pa Manauru pude di henai, gua.”” 

32 Meke zama se Zisu, “Maqu tozi va hinokarani gamu, lopu e Mosese si ponini 
gamu sa bereti hinokara sapu gore mae guana pa Manauru, ba sa Tamagu tu si vari 
poni nia koa gamu sa bereti hinokara sapu gore mae guana pa Manauru. 33 Sa bereti 
sapu vari poni nia Tamasa koari na tie, si Asa tugo sapu gore mae guana pa Maņauru, 
sapu ponia sa tinoa koasa kasia popoa,” gua se Zisu. 

34 Meke tepa la koa Sa si arini, “Banara, podalae kamahire mu ponini gami sa bereti 


n 


35 Meke zama la koa rini se Zisu, “Arau tugo sa bereti variva toa. Asa sapu mae 
koa Rau si lopu kaqu ovia, meke asa sapu va hinokarau si lopu kaqu memeha si asa. 
36 Ba gua sapu ele tozini gamu tu Rau, sapu ele dogorau mia mo, ba korapa lopu va 
hinokarau tugo gamu. 37 Sari doduru pu poni Nau sa Tamaqu si kote mae koa Rau, 

meke namu lopu kote kilu pania Rau si keke arini. 38 Ura lopu gore mae si Arau pa 
Manauru pude lulia sa Qua hiniva soti, ba sa hiniva tu tanisa sapu garunugu si Arau. 
39 Meke hie sa hiniva tanisa sapu garunau, sapu lopu keke arini pu poni Au Sa si kote 
muliunu meke kagu va toa pule betoi Rau sari doduru pa rane mumudi. 40 Ura sapu 
hiva nia sa Tamaqu koari doduru pu dono la koa sa Tuna meke va hinokaria, si pude 
kaqu tagoa rini sa tinoa hola, meke kaqu va toa pulei Rau si arini pa rane mumudi,” 
gua si Asa. 

41 Meke pa totoso asa si podalae qumiqumi nia rina tie si Asa, sina zama si Asa, 
“Arau tugo sa bereti sapu gore mae guana pa Manauru,” gua. 42 Ke zama si arini, 
“Lopu e Zisu tu sia, sapu sa tuna e Zosepa? Nake gilani nada mo sari na tiatamana. 
Ba na vegua ke zama nia tu Sa sapu na gore mae guana pa Manauru si Asa?” gua. 

43 Meke olani Zisu si arini, “Mi lopu qumiqumi golomo Nau. 44 Loke tie si boka mae 
koa Rau, be lopu ta turana mae si asa koasa Tamaqu pu garunau, meke kaqu va toa 
pulea Rau si asa pa rane mumudi. 45 Ta kubere koasa Kinubekubere tadi na poropita 
si guahe: ‘Kote tava tumatumae beto koe Tamasa sari doduru tie,’ gua. Doduru pu 
avosia sa Tamaqu meke tava tumatumae koa Sa si mae koa Rau.” 46 Loke tie si ele 
dogoro nia pa matana sa Tamaqu, ba telena mo Asa sapu gorena mae gua koe Tamasa 
si ele dogoro sotia si Asa. 47 Maqu tozi va hinokarani gamu, asa sapu va hinokara si 
ele tagoa sa sa tinoa hola. 48 Arau tugo sa bereti sapu variva toa. 49 Sari tiatamamia 
pukerane si hena ia sa mana pa korapa qega, ba mate tu si arini. 50 Ba sa bereti sapu 
gorena mae gua pa Manauru si votikaena, ke asa sapu hena ia sa bereti asa si lopu 
kagu mate. 5! Arau tugo sa bereti variva toa sapu gore mae guaqu pa Manauru. Be 
hena ia ke tie sa bereti hie, si kaqu toa hola si asa. Sa bereti asa si na masaqu, sapu 
vari poni nia Rau pude toa sa kasia popoa,” gua si Asa. 

52 Ke asa sa pinodalaena sa vinari bugori na vinari tokei tadirini. “Vegua meke 
kaqu va henani gita sa tie hie sa masana?” gua si arini. 

53 Meke olana la i Zisu si arini, “Magu tozi va hinokarani gamu, be lopu hena ia 
gamu sa masana sa Tuna na Tie meke napoa sa eharana, si lopu kaqu boka tagoa 
gamu sa tinoa. >? Ke asa sapu hena ia sa masaqu meke napoa sa eharagu si tagoa sa 
sa tinoa hola, meke kaqu va turu pulea Rau si asa pa rane mumudi. 55 Ura sa masagu 
si na ginani hinokara, meke sa eharaqu si na napo hinokara. 56 Asa sapu hena ia sa 
masaqu meke napoa sa eharaqu, si toa koa Rau si asa, meke Arau si toa koasa. 57 Gua 
sapu sa Tamaqu toana si garunau si Arau meke Arau si toaqu koasa Tamaqu, ke asa 
sapu hena ia sa masaqu si kote toa gua koa Rau. 58 Asa tugo sa bereti sapu gore mae 
guana pa Manauru. Sari tiatamamia si hena ia sa mana meke mate, ba asa sapu hena 
koasa bereti hie si kote toa hola ninae rane,” gua. 59 Zama ni Zisu saripu gua hire, 
sipu variva tumatumae pa sinaqoqi pa Kepaniami si Asa. 


Sa Guguana sa Tinoa Hola 
60 Sokudi ri Nana tie pu luli koa Sa si avosia sapu gua asa, meke zama si arini, 


“Tasuna hola sa vina tumatumae asa. Esei kote þoka va hinokaria sia?” f 
61 Ba sipu va mulonia e Zisu sapu gumigumi nia ri Nana disaepeli sa Nana zinama, 


si zama la koa rini si Asa, “Vegua, sea atu koa gamu sa Qua zinama? 62 Vegua be 
dogoria gamu sage pulena sa Tuna na Tie pa Manauru, vasina pu koana tatasana? 
Kote boka koa ninira si gamu? 63 Sa Magomagona mo e Tamasa si ponini gamu sa 
tinoa. Ba sa masa si lopu boka ponini gamu sa tinoa. Sari na zinama pu zama atu 
ni Rau koa gamu si na Maqomaqo meke na tinoa. 64 Gua ba kaiqa gamu si lopu va 
hinokara,” gua si Asa. Na ele gilani Nana tu Zisu pa pinodalaena hokara, sarini pu 
lopu va hinokara, meke asa sapu kaqu qorana si Asa. 65 Meke zama pule la koa rini 


* 6:45 Ais 54:13 


ZONE 6:66 1513 ZONE 7:19 


si Asa, “Gua asa, ke ele zamani gamu Rau, sapu loke tie si boka mae koa Rau, si be 
lopu turana mae nia sa Tamagu si asa.” 

66 Podalae pa totoso asa si taliri taloa dia sari sokudi ri Nana disaepeli meke lopu 
luli pulea rini si Asa. 67 Ke nanasa la i Sa sari ka manege rua disaepeli, “Vegua, gamu 
ba kote taloa mia tugo?” gua si Asa. 

68 Meke olana la ia Saimone Pita si Asa, “Banara, koe sei si kaqu la gami? Sina Agoi 
mo tagoa sa zinama sapu ponini gami sa tinoa hola.” 69 Gami va hinokaria meke 
tumae nia sapu Agoi mo sa Nabulu Hopemu te Tamasa.” 

70 Meke olana se Zisu, “Nake ele vizata gamu tu Rau si gamu ka manege rua, ba keke 
koa gamu si na tomate,” gua si Asa. 71 E Ziudasi mo si gunia Sa, sa tuna e Saimone 
Isikarioti, sina asa mo si keke ri ka manege rua disaepeli, sapu kaqu qorana se Zisu. 


7 


Zisu meke sari na Tasina 

1 Mudina asa, si topue la koari na vasivasileana pa Qaleli se Zisu. Lopu hiva la pa 
Ziudia si Asa, sina na kuhana nia rina koimata tadi na tie Ziu si Asa, pude va matea 
gua. 2 Ba totoso tata kamo sa Inevana Vina Balabaladi rina Ipi pa Oega,” 3 si zama la 
ia rina tasina koreo si Asa, “Mu la pa Ziudia pude di dogori rini pu luligo sari na Mua 
tinavete variva magasadi saripu taveti Goi. 4 Ura loke tie sapu hiva ta gilana valeana 
koari na tie si tavetavete tome. Sina korapa taveti Goi saripu gua hire, ke mamu vata 
dogoro pule nigo koasa kasia popoa!” gua si arini. ï Teledia ri kasa tasina mo ba lopu 
hite va hinokaria si Asa. 

6 Ke zama la i Zisu si arini, “Lopu ele kamo sa Qua totoso,” ba gamu si ari mia 
totoso mo ninae rane. 7 Gamu si lopu boka ta kukitae koari na tie pa kasia popoa, ba 
Arau si kukiti nau rini, sina helahelae vura ni Rau sari na dia tinavete kaleadi. 8 Mi 
la gamu koasa inevana. Arau si lopu kaqu la pa inevana sana, sina lopu ele kamo sa 
Qua totoso,” gua si Asa. 9 Zama gua si Asa meke koa hola Nana tu pa Qaleli. 


Somana se Zisu pa Inevana 

10 Ba pa mudi dia sapu taluarae la pa inevana sari kasa tasina, si luli mudi la se 
Zisu, ba lopu la vata gilana pa korapa kobi tie si Asa. 11 Meke hatahata ia rina koimata 
tadi na tie Ziu si Asa, koasa inevaņa, “Avei sa tie Asa?” nanasa gua si arini. 

12 Meke vari zamazama golomo nia rina tinoni sa guguana Zisu. Zama sari kaiqa, 
“Na tie leana si Asa,” gua. Ba ari kaiqa si zama, “Lokari, lopu na tie leana si Asa, na 
turana va sea i Sa sari na tie,” varivarigue si arini. 13 Ba lopu zama vura sari na tie 
pa guguana Sa, sina matagutu ni rini sari na koimata tadi na tie Ziu. 


14 Meke pa vari korapana sa totoso inevana” si tige la podalae variva tumatumae 
koari na tie pa Zelepade se Zisu. 15 Totoso avosi rini sari Nana zinama, si magasa 
sisigiti sari na koimata tadi na tie Ziu. Zama si arini, “Pavei na vagi sa tie hie sari 
tinumatumae gua hire, ura na lopu hite sikuluna”?” gua si arini. 

16 Meke olana la koa rini se Zisu, “Sari na vina tumatumae hire si lopu Qua telequ, 
ba Tanisa tu pu garunu mae Nau. 1” Be keke tie si hiva tavetia sapu gua hiva nia 
Tamasa, si kote gilania nana mo telena sari Qua vina tumatumae hire si be mae 
guadi koe Tamasa, babe Qua mo telequ. t8 Sa tie pu zama pa nana niniranira soti, si 
korapa hata ia sa si pude tava lavata telena. Ba asa sapu hiva va lavatia si Asa sapu 
garununa Sa, si hinokara, meke namu loke hite ari kinohakoha si koa koa Sa. 19 Vea, 

lopu poni gamu tu e Mosese sa Tinarae? Gua ba lopu keke gamu kasa sara si va tabea 
sa Tinarae. Ba na vegua ke hiva va mate Au tu gamu si Rau?” gua si Asa. 

20 Meke olana la ia rina kobi tinoni si Asa, “Tio, ta hilae tomate kaleana si Goi, esei 
na hiva va matego?” gua si arini. 

21 Meke olana la se Zisu, “Keke tinavete variva magasana mo si tavetia Rau, ba ele 
magasa nia mo gamu doduru. 22 Garunu gamu Mosese pude ta magu’ sari na tumia 
koreo, ba lopu e Mosese tavete kenua sia, ba sari na tiatamamia tu, gua asa ke hoke 
ta magu sari na koburu koreo pa rane Sabati.” 23 Be lopu sea pa Tinarae te Mosese 
si pude magui pa rane Sabati sari na koburu koreo, si vegua ke bugoro nau tu gamu, 
totoso salania Rau si keke tie pa rane Sabati?” 24 Mi lopu vari zutui pa tinoa vurana, 
ba mi viliviliti va tonoto,” gua se Zisu. 


Sa Karisito Beka Sia? a o , 
25 Meke vari nananasi guahe si kaiqa tie pa Zerusalema, “Lopu sa tie tu sana sapu 


hiva va matea rina koimata? 26 Dotu, korapa zama pa vinarigara tinoni si Asa, ba 
loke tie si hite zama nia keketona koa Sa. Ke hokara gilana valeania tu rina koimata 
sapu Asa beka sa Karisito? 27 Ba pana mae sa Karisito, si loke tie kaqu gilania sapu 
pavei mae guana si Asa, ba sa tie hie si ele gilania nada mo gita doduru vasina mae 
guana,” gua si arini. 

28 Meke sipu korapa variva tumatumae pa korapa Zelepade se Zisu, si velavela va 
ululae si Asa, “Vegua, gilana valeania tugo gamu vasina mae guaqu si Arau? Lopu 
mae pa Qua niniranira soti si Rau, ba Asa tu sapu garunau, si hinokara, ba lopu 
gilania gamu si Asa. 29 Arau si gilania Qua si Asa, sina koa Sa mo mae guaqu meke 
Asa garunau si Arau,” gua se Zisu. 

30 Ke podekia rini pude tuqe vagia si Asa, ba loke tie hite tiqu la ia, sina lopu ele 
kamo sa Nana totoso.” 31 Ba soku arini pa korapa kobi tie si va hinokaria si Asa. Ke 
zama si arini, “Vegua, pana mae sa Karisito?, si kote taveti tugo Sa sari na tinavete 
variva magasadi sapu hola ni saripu taveti Sa tie hie?” gua si arini. 


Zama nia Zisu sa Nana Sinage pa Manauru 

32 Meke avoso vagi rina Parese sari na tinitona pu qumiqumi ni rina tie koasa 
guguana e Zisu, ke garunu lani rina Parese? meke na nati hiama’ sari kaiga tie kopu 
pude tuqe vagia se Zisu, gua. 

33 Meke zama la i Zisu si arini, “Lopu kote koa va seunae koa gamu si Rau, sina kote 
la Qua tu koa Sa pu garunau. 34 Meke kote hata Au gamu, ba lopu kote boka dogorau, 
sina lopu kote boka la ia gamu sa vasina pu kote koa ia Rau,” gua si Asa. 

35 Meke vari zamai teledia sari na koimata“ tadi na tie Ziu, “Pavei si kote la gua 
Sa, ke lopu kote boka dogoria gita? Gina kote la gua Nana koari na popoa tadi na tie 
Quriki' vasina pu koa sari kaiga tie Ziu turaņada pude la variva tumatumae koari na 
tie Quriki? 36 Zama si Asa, sapu kote hata ia gita si Asa, ba lopu kaqu boka dogoria, 
meke lopu kote boka la ia gita sa vasina pu kote koa ia Sa, gua. Na sa sapu gunia Sa?” 
gua si arini. 

Kolo Bukaha sapu Ponia Sa Tinoa 


37 Koasa rane vina betobeto sapu sa rane nomana hola tugo tanisa inevana, si turu 
se Zisu meke velavela va ululae guahe: “Asa sapu memeha si mani mae napo koa 


Rau!” 38 Ura guahe sapu zama nia sa Kinubekubere Hope: ‘Asa sapu va hinokarau, si 
kagu bukaha vura pa korapa bulona sa kolo tinoa.’ ”* 39 Sa maqomaqona sa Tamasa 

si gunia Zisu, sapu kaqu vagia rini pu va hinokaria si Asa. Ba lopu ele ta poni koa 
rini sa Magomago Hope pa totoso asa, sina lopu ele tava lavata pa Manauru se Zisu. 


Ta Paqaha Rua sa Vina Hinokara tadi Tie 

40 Totoso avosia ri kaiqa tie sari Nana zinama si zama si arini, “Hinokara asa tugo 
sa Poropita,” gua. 

41 Zama si kaiqa, “Hinokara, Asa tugo sa Karisito,” Ba zama pule si kaiqa, “Lopu 
kaqu vura mae pa Qaleli sa Karisito. 42 Ba zama sa Kinubekubere Hope, sapu sa 
Karisito si kote mae gua pa tutina e Devita, meke kote podo si Asa pa Betilihema, 
koasa vasileana te Devita,” gua si arini.” 43 Ke koasa guguana mo e Zisu, si ta paqaha 
rua sa kobi tinoni. 44 Kaiqa arini si hiva tuqe vagia si Asa, ba lopu keke arini hite 
tanini la ia si Asa. 


Lopu Va Hinokaria rina Koimata tadi na tie Ziu se Zisu 

45 Meke sipu pule la sari na tie kopu Zelepade, si nanasa la i rina nati hiama na 
Parese si arini, “Na vegua ke lopu turana mae nia gamu si Asa?” gua. 

46 Meke olana sari na tie kopu, “Na lopu ele hite avosia gami si keke tie sapu zama 
gua sa tie hie,” gua si arini. 

47 Meke zama sari na Parese, “Ai gamu ba ele ta sekesekei tugo koa Sa? 48 Vegua, 
gilania gamu sapu lopu keke rina koimata, babe gami na Parese si va hinokaria si 
Asa? 49 Ba sari na kobi tinoni hire si lopu tumae nia rini sa tinarae te Mosese, ke ta 
levei koe Tamasa si arini!” gua sari na Parese. 

50 Ba se Nikodimasi sapu keke mo koari kasa Parese sapu la koe Zisu pana boni, si 
zama la koa rini,“ 51 “Pa tinarae te Mosese si lopu boka zutua gita si keke tie be lopu 
ele avosia meke gilana pakia gita, sapu gua ele tavetia sa,” gua si asa. 

52 Meke olana la koasa si arini, “Vegua, agoi ba keke tie Qaleli tugo? Hata ia pa 
Kinubekubere Hope, mamu gilania sapu namu loke poropita hokara si kote vura mae 
gua pa Qaleli,” gua si arini. 53 [Meke hopeke pule la dia pa dia vasina sari doduru tie. 


8 


Sa Barikaleqe Barabaratana 

1 Ba se Zisu si sage la Nana pa Toqere Olive. 2 Pana munumunu hokara pa 
koivugona, si pule la pa Zelepade si Asa. Meke mae varigara koa Sa sari doduru 
tie, ke habotu si Asa, meke podalae va tumatumae koa rini. 3 Meke turana mae nia 
rina tie va tumatumae koasa Tinarae te Mosese meke rina Parese, si keke barikaleqe 
sapu ta poho barabaratana, meke va turua rini pa kenudia ri doduru tie. 4 Zama 
guahe koe Zisu si arini, “Titisa, ta poho pa binarabarata sa barikaleqe hie. > Ke koasa 
Tinarae sapu ta poni nia gita koe Mosese, si kaqu ta gona va mate patu si asa, ke sa 
gua si Goi?” gua si arini.” 6 Zama gunia rini se Zisu, pude di sekesekei nia, meke vata 
zutua gana gua. Ba kokopo gore si Asa, meke kubekubere nia kakarutuna pa pepeso. 

7 Meke totoso nono la sari ninanasa si turu sage si Asa, meke zama la koa rini, “Asa 
sapu loke nana sinea, si mani gona kekenu nia patu si asa.” 8 Beto hoi si kokopo gore 
pule si Asa, meke kubekubere nana pa pepeso. 9 Meke sipu avosia tugo rini sapu gua 
asa, si hopehopeke taluarae beto sari doduru, podalae koari na tie koadi. Ke koa hola 
mo telena se Zisu, meke sa barikalege si turu nana tugo vasina. 10 Meke turu sage 
pule se Zisu, meke zama la koa sa barikaleqe, “Tio avei sarini? Loke tie si koa hola 
pude zutu igo?” 

11 “Uve, loke tie, Banara,” olana gua sa barikaleqe. 

“Ego, leana, Arau ba lopu zutu igo tugo. Mu la mua tu, ba mu lopu tavete va sea 
pule,” gua se Zisu.]* 


Zisu sa Kalalasa Tanisa Kasia Popoa 

12 Meke zama pule la koari na tinoni se Zisu, “Arau tugo sa kalalasa tanisa kasia 
popoa. Asa sapu luli Au, si lopu kote ene pa hinuporo, ba kote tagoa sa sa kalalasa 
sapu koa ia tinoa,” gua si Asa.” 

13 Ke zama pule la koa Sa sari na Parese, “Agoi si korapa va sosode pule nigo mo, 
ke lopu hinokara sa mua vina sosode,” gua si arini.” 

14 Meke olana se Zisu, “Hinokara tugo sapu va sosode pule Nau si Rau, ba sapu gua 
zama nia Rau si hinokara, sina gilania Oua sa vasina pu mae guagu, meke sa vasina 
korapa la ia Rau. Ba gamu si lopu gilania sa vasina pu mae guagu, meke sa vasina 
pu kote la gua si Arau. 15 Gamu si varipitui pa hahanana tie mo, ba Arau si lopu 
pitua si keke tie. 16 Ba be varipitui si Rau, si hinokara sa Qua vinaripitui, sina lopu 
tavete ekea Rau si asa, ba sa Tamaqu sapu garunugu Rau si somana koa Rau. 17 Sa 
mia tinarae si zama guahe: Pana variva egoi si karua tie va sosode, si hinokara tugo 
sapu zama nia rini.” 18 Va sosode pule Nau si Rau, meke sa Tamaqu sapu garunugu 
Rau, ba va sosode Au tugo,” gua si Asa. 

19 “Avei sa Tamamu?” gunia rini si Asa. 

Meke olaņa la i Zisu, “Lopu gilanau gamu si Arau meke sa Tamaqu. Be gilanau 
gamu si kote gilania mo gamu sa Tamaqu,” gua se Zisu. 20 Zama ni Zisu sari na 
zinama arini, sipu variva tumatumae si Asa pa Zelepade, tata koasa vasina pu ta 
veko sari na poata vinariponi. Ba loke tie tuqe vagia si Asa, sina lopu ele kamo sa 
Nana totoso. 


Lopu Boka La si Gamu pa Vasina Korapa La si Arau 

21 Meke zama pule la i Zisu si arini, “Kote taloa si Rau meke kote hatau gamu, meke 
kote mate pa mia sinea si gamu. Ke lopu kaqu boka la ia gamu sa vasina sapu korapa 
la ia Rau,” gua si Asa. 

22 Meke vari zamai sari na koimata tadi na tie Ziu, ““Lopu kote boka la ia gita sa 
vasina sapu korapa la ia Sa, gua. Hokara kote va mate pule nia Sia?” gua si arini. 

23 Ba olana se Zisu, “Gamu si mae gua panapeka, ba Arau si mae gua panaulu. 
Gamu si mae mia pa kasia popoa, ba Arau si lopu mae guaqu koasa kasia popoa. 
24 Gua asa ke tozini gamu Rau sapu kote mate pa mia sinea si gamu. Kaqu mate pa 
mia sinea si gamu, be lopu va hinokarau gamu sapu ‘Arau, si Arau tugo,” gua si Asa. 

25 “Esei si Agoi?” gunia rini si Asa. Meke olana se Zisu, “Ele tozini gamu tu Rau 
tatasana. 26 Soku tinitona si boka zutuni gamu Rau. Ba Asa sapu garunuqu Rau si 
hinokara, meke sapu gua tozia Rau koasa kasia popoa, si gua mo sapu avosi Rau koa 


n 


ttt 


27 Ba lopu gilania rini sapu sa Tamana mo pa Manauru si zama gunia Zisu koa rini. 
28 Ke zama si Asa, “Pana ovulu sage nia gamu sa Tuna na Tie, si kote tiqe gilania gamu 
sapu ‘Arau tugo si Asa’. Meke kote gilania tugo gamu sapu loketona si tavetia Rau 
telegu, ba sapu va tumatumae Nau mo sa Tamaqu si zama nia Rau. 29 Meke Asa sapu 
garunuqu si Arau, si koa somana koa Rau. Meke lopu veko pani Au Sa sina taveti Rau 
doduru totoso gua sapu qetuni Sa.” 30 Sipu korapa zama Sa, si sokudi si va hinokaria 
si Asa. 


Sari Koburu te Ebarahami 

31 Ke zama la se Zisu koa rini pu va hinokara, “Be va tabei gamu sari na Qua 
vina tumatumae, si na Qua disaepeli hinokara tugo si gamu. 32 Kote gilania gamu sa 
hinokara, meke sa hinokara, si kote vata rupaha gamu si gamu,” gua se Zisu. 

33 Meke olana la ia rini si Asa, “Na tuti gore mami koe Ebarahami si gami, meke 
namu lopu hite ele tava pinausu koa ke tie si gami. Vea meke boka zama nia goi sapu 
kote ta rupaha si gami?” gua.” 

34 Meke olana se Zisu, “Magu tozi va hinokarani gamu, asa sapu tavete va sea si na 
pinausu tana sinea tugo si asa. 35 Sina sa pinausu si lopu somanana koasa tatamana, 
ba sa tudia soti tu si koa soto ninae rane. 36 Ke, be vata rupahigo sa Tuna, si kaqu ta 
rupaha hinokara si goi. 37 Gilana gamu Qua sapu na tuti gore mia koe Ebarahami si 
gamu. Ba gamu si hiva va mate Au si Arau, sina lopu va hinokari gamu sari na Qua 
vina tumatumae. 38 Tozi vura ni Rau, sapu gua va dogoro soti Nau sa Tamaqu, ba 
sapu taveti gamu si gua tugo sapu tozini gamu sa tamamia,” gua se Zisu. 

39 Meke olana si arini, “E Ebarahami mo sa tamamami.” 

Ke zama se Zisu, “Be na tuna hinokara Ebarahami si gamu, si kote taveti gamu sari 
na tinavete, gua pu taveti Ebarahami. 40 Ba gamu hiva va mate Au sina tozini gamu 
Rau sa hinokara gua sapu avosia Rau koe Tamasa. Ba e Ebarahami si lopu hite evania 
sapu gua asa! 41 Gamu si tavetia mo gua sapu tavetia sa tamamia,” gua si Asa. 

Ba toke la si arini koa Sa, “E Tamasa mo telena sa tamamami, meke gami mo sari 
na tuna hinokara. Lopu pa molu sirana si podo si gami.” 

42 Meke zama la koa rini se Zisu, “Be hinokara sapu e Tamasa tugo sa tamamia gua, 
si kote tataru Nau gamu si Arau, sina koe Tamasa mae guaqu si Rau, meke kamahire 
si somana koa koa gamu tani. Na lopu mae pa Qua hiniva soti si Rau, ba Asa tu 
garunau. “3 Na vegua ke lopu bakala koa gamu sapu gua zama nia Rau? Ura na 
koromia va avosi gamu sari na Qua zinama. 44 Gamu tugo sari na tuna sa tamamia 
sapu e Setani. Meke gamu tugo si hiva luli sari na hiniva tanisa tamamia, sina na tie 
variva mate si asa pa pinodalaena, meke namu lopu hite turu pa hinokara si asa, sina 
loke nana zinama si hinokara. Totoso kokoha sa, si tavetia mo sa sa nana hahanana 
soti, sina na tie kokohana si asa, meke na tamadia ri doduru kinohakoha. ^5 Ba sina 
tozia Rau sa hinokara, ke gua asa si lopu va hinokarau gamu. 46 Ke esei koa gamu si 
boka va sosodea sapu sea si Rau? Be hinokara sapu tozia Rau, si na vegua ke lopu 
va hinokarau tu gamu? 47 Asa sapu te Tamasa si avosi sari na zinama te Tamasa, ba 
gamu, si lopu te Tamasa. Gua asa ke lopu boka avoso si gamu.” 


Zisu meke Ebarahami — , , , o. ; 
48 Meke olania rini se Zisu, “Goto sapu tozia gami, na tie Sameria si Agoi meke koa 


igo na tomate kaleana,” gua si arini. 

49 Meke olana se Zisu, “Lopu koa Au na tomate kaleana si Rau, ba va lavatia Rau sa 
Tamasa, ba gamu tu si lopu va lavatau si Arau. 50 Arau lopu hata ia pude tava lavata 
si Arau; ba koa Nana tu si Asa sapu hata ia, meke na tie varipitui si Asa. 51 Magu 
tozi va hinokarani gamu, Asa sapu va tabei sari na Oua zinama, si namu lopu kagu 
dogoria sa minate,” gua se Zisu. 

52 Ke olana la ia rini si Asa, “Namu gilana valeania gami kamahire sapu koa igo na 
tomate kaleana si Goi! E Ebarahami si ele mate meke sari na poropita, ba zama si Goi, 
“Asa sapu va tabe Au, si namu lopu kaqu mate,’ gua. 53 Se Ebarahami sa tamamami 
si ele mate tu. Ba vegua, arilaena hola nia tu Goi si asa? Sari doduru poropita ba ele 
mate beto tugo. Ke, esei tu guni pulenigo si Agoi?” gua si arini. 

54 Meke olana se Zisu, “Be guana va lavata pule Nau si Rau, si loke laena sa Qua vina 
lavata asa. Ba sa Tamaqu tu sapu poza nia mia Tamasa gamu, si Asa tu va lavatau 
si Arau. 55 Gamu lopu gilania si Asa, ba Arau si gilania si Asa. Be zama si Rau, lopu 

gilania Rau si Asa gua, si kote na tie kokoha gugua mo gamu si Rau. Ba Arau gilania 
si Asa, meke va tabei Rau sari Nana zinama. 56 Sa tamamia e Ebarahami si qetu nia 
sapu kote mae si Arau. Dogoro va kenu ia meke getu nia sa si asa.” 

57 Ke zama la ia rini si Asa: “Lopu ele lima navulu vuahenimu si Goi, ba vegugua 
meke boka dogoria tu Goi se Ebarahami?” gua si arini. 

58 Ke olani Zisu, “Magu tozi va hinokarani gamu: sipu lopu ele podo se Ebarahami, 
Arau tugo si koa Qua,” gua se Zisu. 59 Pa totoso asa si pudiki vagi patu si arini, pude 
gona ia gana gua, si rizu taloa meke lopu ta dogoro Nana pa Zelepade se Zisu. 


9 
Salania Zisu sa Tie Podo Behuna 

1 Sipu korapa ene la se Zisu, si dogoria Sa si keke tie sapu podo behuna. 2 Ke 
nanasia ri Nana disaepeli si Asa, “Titisa, esei si sea ke podo behu sa tie sana? Nana 
sinea telena, ba sari na tiatamana?” gua si arini. 

3 Meke olana la i Zisu si arini, “Lopu nana sinea, babe sari na sinea tadi na 
tiatamana si behu nia sa, ba pude ta dogoro sa niniranira te Tamasa pa nana tinoa. 
4 Sipu korapa rane sa popoa si mada taveti sari tinavete Tanisa pu garunu mae Nau si 
Arau, sina korapa nono mae sa boni, pana loke tie si boka tavetavete. 5 Sipu korapa 


koa si Rau pa kasia popoa, si Arau tugo sa kalalasa tanisa kasia popoa.”” 

6 Sipu beto zama gua si Asa, si loro va bobosia Sa si keke vasi pepeso, meke tita la 
nia Sa pa matana sa tie. 7 Meke tozi nia Sa sa tie behuna, “La mamu dalo pa Kopi 
Sailomi”, gunia Sa. Sa ginuana sa pozapoza Sailomi si “ta garunu”. Ke la dalo sa tie, 
meke tiqe dodogorae, ke pule nana. 

8 Dogoria ri turanana meke arini pu hoke dogoria tepatepana, meke vari nanasi, 
“Lopu asa tu sa tie sapu hoke habotu tepatepa sia?” 

9 Meke zama sari kaiga tie, “Asa tugo,” gua. Ba kaiqa pule si zama, “Lokari, lopu 
asa, na donodono gugua mo asa.” Ba zama la telena sa tie, “Arau mo si asa,” gua. 

10 Ke nanasia rini si asa, “Vegugua meke boka dodogorae kamahire si goi?” gua si 
arini. 

11 Meke olana la i sa si arini, “Keke tie pozana e Zisu, si loro va bobosia Sa si keke 
vasi pepeso, meke tita la nia Sa pa mataqu, meke zamau Sa pude la dalo pa kopi 
Sailomi. Ke la dalo si rau, meke dodogorae,” gua si asa. 

12 Meke nanasia rini, “Avei si Asa?” “Lopu gilania rau,” gua si asa. 


Hataia rina Parese Guguana sa Sinalanana sa Tie Behu 

13 Meke turana la nia rini koari na Parese sa tie sapu podo behuna hie. 14 Na pa 
rane Sabati si loro va bobosia Zisu sa pepeso, meke salania sa tie behuna. 15 Gua ke 
nanasa pule ia rina Parese sa tie, sapu vegugua zonazona tugo meke dodogorae si 
asa. Meke tozini sa si arini, “Va tita ni pepeso bobosona Sa sari na mataqu, meke la 
dalo pa kolo, meke boka dodogorae kamahire,” gua si asa. 

16 Meke zama sari kaiqa rina Parese, “Lopu mae guana koe Tamasa sa tie hie, sina 
lopu kopu nia Sa sa rane Sabati.” 

Meke zama pule si kaiqa arini, “Ba sa tie sea lopu kote boka tavete tinavete variva 
magasadi gua asa.” Ke lopu boka variva egoi si arini. 

17 Ke nanasa pulea pule rina Parese sa tie podo behuna, “Na sa guni nia goi sa tie 
sapu salani sari matamu?” 

Meke olana sa tie, “Na poropita tugo si Asa.” 

18 Ba lopu va hinokaria rina koimata tadi na tie Ziu, sapu behuna si asa, meke 
kamahire si dodogorae, ke tioki tu rini sari karu tiatamana, 19 meke nanasi rini, “Hie 

tugo sa tumia koreo sapu podo behuna? Vegugua meke boka dodogorae kamahire si 
asa?” 

20 Meke olana sari karu tiatamana, “Gilania mami sapu asa tugo sa tumami, sapu 
podo behuna; 21 ba lopu gilania gami gua meke boka dodogorae kamahire si asa, meke 
lopu gilania tugo gami sapu esei salania si asa. Mu nanasia; na ele tie nomana si asa, 
boka tozini gamu mo sa telena!” 22 Zama gua sari na tiatamana, sina na matagutu ni 
rini sari na koimata tadi na tie Ziu, sina ele variva ego nia rini, sapu be keke tie si 
va hinokaria, sapu e Zisu si sa Karisito, si kaqu ta hitu palae pa sinagogi, gua. 23 Gua 
asa, ke zama mo sari karu tiatamana, “Ele tie nomana bisa, mi nanasia mo!” gua. 

24 Meke tioko pule mae nia rini pa totoso vina rua sa tie sapu podo behuna, meke 
zama ia rini si asa, “Mamu zama va hinokara nia pa kenuna sa Tamasa! Gami si 
tumae nia sapu sa tie pu salanigo si na tie sea,” gua si arini. 

25 Meke olana sa tie, “Lopu gilania rau sapu na tie sea si Asa babe lokari. Ba 
keketona mo si gilania rau, sapu visoroihe na behugu si rau, ba kamahire si 
dodogorae,” gua si asa. 

26 “Na sa si tavete nigo Sa? Vegugua meke salani Sa sari matamu?” gunia rini si 
asa. 

27 Meke olana la i sa, “Nake ele tozini gamu tu rau, ba lopu hiva va avosau gamu. 
Ba vegua ke hiva avoso pulea tu gamu sia? Gina gamu ba hiva disaepeli tugo tanisa?” 
gua si asa. 

28 Meke zama nonovalia rini si asa, “Agoi si na disaepeli tanisa tie sana, ba gami 
sina disaepeli tu te Mosese. 29 Gilania mami gami sapu zama soti koe Mosese sa 
Tamasa. Ba sa tie sana sapu e Zisu, si lopu hite gilania gami vasina mae guana,” gua 
si arini. 

30 Meke olana sa tie, “Variva magasa hola sapu gua asa! Sapu lopu hite gilania 
gamu vasina mae guana si Asa, ba ele salani Sa sari mataqu! 3t Gilania nada gita 
sapu lopu avosi Tamasa sari na tie seadi, ba arini mo pu va lavatia meke taveti sari 
Nana hiniva si va avosi Sa. 32 Lopu hite ta avosae visoroihe, sapu ele va dodogorae 
ia ke tie, si keke tie sapu podo behuna. 33 Ego, be lopu maena koe Tamasa sa tie hie, 
si lopu kaqu boka tavetia Sa si keketona,” gua si asa. 

34 Meke olania rini si asa, “Ta podomu pa sinea si goi, vea meke hiva va tumatumae 
tu koa gami si goi?” Meke hitu vura nia rini pa sinagogi si Asa. 


Binehu pa Maqomaqo 

35 Meke sipu avoso nia Zisu sapu hitu vura nia rini, gua, si la dogoria Sa si asa, 
meke nanasia Sa, “Vegua, va hinokaria tugo goi sa Tuna na Tie?” 

36 Meke olana sa tie, “Baņara, esei si Asa, pude qu va hinokaria!” 

37 Meke zama la koasa se Zisu, “Ele dogoria mo goi si Asa. Asa mo sapu korapa 
zama atu koa goi kamahire.” 

38 Meke hoqa todono si asa pa kenuna Zisu meke vahesia sa, meke zama, “Banara, 
va hinokara si rau.” 

39 Meke zama se Zisu, “Na vinaripitui si mae nia Rau koasa kasia popoa hie, pude 
madi dodogorae sari na tie behu, meke saripu dodogoraedi si madi behu,” gua si Asa. 

40 Meke kaiqa rina Parese saripu somana koa koa Sa vasina, si avosia sapu gua asa, 
ke nanasia rini si Asa, “Hinokara sapu gami si behu guni gami Goi, taga?” 

41 Meke olani Zisu sarini, “Be behu si gamu, si loke mia sinea, ba sina dodogorae 
mia gua si gamu, ke korapa koa dia koa gamu sari mia sinea,” gua se Zisu. 

Sa Parabolona’ sa Sepati meke sari Nana Sipi 

1 Zama se Zisu, “Magu tozi va hinokarani gamu: Asa sapu lopu nuguru gua pa 
sasadana sa bara, ba haele nuguru gua tu pa votiki vasina, sina tie hikohiko meke na 
tie nonovala si asa. 2? Ba sa tie sapu nuguru gua pa sasadana sa bara, si na Sepati“ tadi 
na sipi si Asa. 3 Tukele vala nia sa tie kopu bara koa Sa sa sasada, meke avoso gilania 
rina sipi sa mamalainina. Tioki Sa pozadi saripu Nana soti, meke turana vura ni Sa 
si arini. 4 Meke sipu turana vura betoi Sa saripu tanisa, si ene kekenu si Asa, meke 
luli koa Sa sari na sipi, sina avoso gilania rini sa mamalainina. > Sa votiki tie si lopu 
kaqu lulia rini, ba kote govete nia rini si asa, sina lopu gilania rini sa mamalainina.” 
6 Tozi ni Zisu sa parabolo hie, ba lopu gilania rini na sa si korapa zama nia Sa. 


Zisu sa Sepati Leana 

7 Gua asa ke zama pule se Zisu, “Maqu tozi va hinokarani gamu: Arau tugo sa 
sasada tadi na sipi. 8 Ari doduru pu mae va kenue koa Rau, si na tie hikohiko, meke 
na tie nonovala. Titioko si arini, ba lopu avoso gilani rina sipi. 9 Arau tugo sa sasada; 
asa sapu nuquru gua koa Rau si kaqu ta harupu. Kote nuquru vura si asa, meke vagi 
gana ginani. 10 Ba sa tie hikohiko si mae pude hiko, huhuara, meke variva mate. Ba 
Arau si mae pude boka vagia gamu sa tinoa sapu marilaena hola. 

11 Arau tugo sa sepati leaqu, meke sa sepati leana si mate hobeni sari Nana sipi. 
12 Ba sa tie ta tabarana si lopu na sepati hinokara pu tagodi sari na sipi, ke pana 
dogoria sa tie ta tabarana sapu mae si keke siki pinomo si kote govete veko pania sa 
sa rovana sipi, ke kote garati sa siki pinomo meke ta hurakatae si arini. 13 Govete 
taloa sa nabulu, sina na tie ta tabarana mo si asa, ke lopu tataru ni sa sari na sipi. 
14 Arau tugo sa sepati leaqu. Gilani Rau sari Qua sipi, meke sari Qua sipi ba gilanau 
si Arau 15 gua mo sapu gilanau sa Tamaqu si Arau meke Arau gilania sa Tamaqu, 
meke mate hobeni Arau sari Qua sipi.” 16 Ba koadia pule si kaiqa Qua sipi saripu 
lopu somanadi pa korapa bara hie. Kaqu turana maeni tugo Rau si arini. Kote avosia 
tugo rini sa mamalainigu, meke kote ta varigarae mae tugo pa keke rovana si arini, 
meke kote keke mo sa dia Sepati. 

17 Tataru Nau sa Tamaqu si Arau, sina lopu ruritia Rau sa Qua tinoa ba va malumia 
Rau pude tava mate, beto si vagi pule nia mo Rau si asa. 18 Loke tie si vagi pania sa 
Qua tinoa ba va malumia Rau pa Qua hiniva soti. Sina Arau mo lalae nia pude vala 
nia, meke vagi pule nia. Gua asa sapu tozi Nau sa Tamaqu pude tavetia,” gua se Zisu. 

19 Koa gua koari na zinama arini, si vari paqaha pule sari na binalabala tadi na 
tie. 20 Kaiqa arini si zama, “Na koa ia tomate kaleana si Asa, ke ilipuņana sa Nana 
binalabala! Pude vegua ke va avosia gamu Sia?” gua si arini. 21 Ba kaiqa arini si 
zama, “Na tie koa ia tomate kaleana si lopu boka zama kekenono gua asa. Vegua, 
boka va dodogorae tie behuna sa tomate kaleana?” gua si arini. 


Kilua rina Tie se Zisu o , , , 
22 Pa totoso ibu si ta evana sa vinarigara vina balabala pulena sa vina madina 


sa Zelepade pa Zerusalema. 23 Meke enene Nana pa Zelepade, vasina pu ta pozae 
zokozokoroana? te Solomone se Zisu. ?4 Meke varigara mae koa Sa sari kaiga koimata 
tadi na tie Ziu, meke nanasia rini si Asa, “Ve seunae gua kaqu va nunala gami Goi si 
gami? Mu tozi va hinokarani gami kamahire; Agoi tugo sa Karisito?” gua si arini. 

25 Meke olana la i Zisu si arini, “Ele tozini gamu tu Rau, ba lopu va hinokarau gamu. 
Sari na tinavete pu taveti Rau pa pozana sa Tamaqu, si va sosode Au si Rau, 26 þa lopu 
va hinokarau gamu, sina lopu na Qua sipi si gamu. ?7 Ba sari na Qua sipi si avoso 
gilania sa mamalainigu, meke Arau ba gilani tugo si arini, ke luli Au rini si Arau. 
28 Poni nia Rau koa rini sa tinoa hola, ke namu lopu kaqu tava kilasa pa Heli si arini. 
Meke loke tie hokara kaqu zau vagi pa limaqu si arini. 29 Sa Tamaqu sapu poni Nau 

si arini si noma hola koari doduru, meke loke tie si boka zau vagi pa limana Sa si 
arini. 30 Sa Tamagu meke Arau si keke mo,” gua se Zisu. 

31 Ke pudiki pule nia patu rini si Asa pude gona ia gua. 32 Ba zama la i Zisu si arini, 
“Soku tinavete variva magasa Tanisa Tamaqu si ele va dogoroni gamu Rau. Ba avei 
koa rini hire si kote ta gona nia patu Rau?” gua si Asa. 

33 Meke olana si arini, “Lopu keke koari na tinavete leadi hire si hiva gona nigo patu 
gami, ba paraparana si Agoi! Sina na tie mo si Goi, ba poza pule nigo na Tamasa!” 
gua si arini.” 

34 Meke olana la i Zisu si arini, “Sapu ta kubere koasa mia Tinarae soti si zama 
guahe: ‘Gamu tugo sari na tamasa! gua sa Tamasa.” 35 Gilania gita sapu sa 
Kinubekubere Hope si kaqu tava gorevura. Meke e Tamasa poza ni tamasa sari na 
tie, saripu va paleke ni inavoso Sa. 36 Ba vea si Asa sapu va madia sa Tamasa pude 
na Nana soti meke garunu la nia Sa pa kasia popoa? Na vegua ke zutu Au gamu sapu 
paraparana si Arau gua, totoso zama si Arau, ‘Arau tugo sa Tuna Tamasa’ gua? 37 Ego, 
be lopu taveti Rau sari na tinavete pu hiva Nau sa Tamaqu pude taveti, si mi lopu va 
hinokarau. 38 Ba be taveti Rau si arini, meke be lopu va hinokarau tugo gamu, si mi 
va hinokari mo sari na Qua tinavete variva magasa, pude mi boka gilana valeania 
sapu koa koa Rau sa Tamaqu meke Arau si koa koa Sa,” gua si Asa. 

39 Meke podekia rini pude tuqe pulea se Zisu, ba taluarae taloa Nana koa rini si 
Asa. 

40 Meke taluarae se Zisu meke karovo pule la pa kali karovona sa Ovuku Zodani 
koasa vasina pu variva papitaiso kekenu se Zone.” 41 Meke soku tie si mae koa Sa. 
Meke zama si arini, “E Zone Papitaiso si lopu tavete tinavete variva magasadi, ba 
sapu gua zama ni sa koasa guguana sa tie hie si hinokara,” gua si arini. 4 Meke soku 
tie vasina si va hinokaria se Zisu. 

Minate meke Tinoa Pule te Lazarasi 

1 Keke tie pa Betani, sapu e Lazarasi pozana si moho. Betani si keke vasileana, 
vasina koa sari Mere e Mata karua tamatasi vineki.” 2 Asa se Mere sapu zoropo ni 
oela humana lea sari nenena sa Banara, meke puha ni kaluna sa, na tasina sa se 
Lazarasi, sa tie mohona.” 3 Meke garunu la nia inavoso ri karua tamatasi se Zisu, 
meke zama, “Banara, sa Mua baere sapu tataru hola nia Goi si moho,” gua si arini. 

4 Meke sipu avosia Zisu sapu gua asa, si zama si Asa, “Sa minoho hie si lopu kaqu 
kamo pa minate, ba ta evana si hie pude tava lavata sa Tamasa, meke koasa ginugua 
asa si kote tava lavata tugo sa Tuna Tamasa,” gua se Zisu. 5 Tataru ni Zisu sari ka 
neta tamatasi: ari Mata, Mere, meke se Lazarasi. ë Ba totoso avoso nia Sa sapu moho 
se Lazarasi, si karua rane tu si koa hola Sa vasina. 7 Beto si tige zama la i Sa sari 
Nana disaepeli, “Aria, mada pule la pa Ziudia,” gua si Asa. 

8 Meke olana sari na disaepeli, “Titisa, lopu ele seunae hokara sapu hiva gona nigo 
patu rina tie pa vasina asa, ba na vegua ke hiva pule latu si Goi?” gua si arini. 

9 Meke olana se Zisu, “Vegua, lopu ka manege rua aoa tu si koa pa keke rane? Gua 
asa, ke be ene pana rane sa tie si lopu kaqu ta tubarae si asa, sina kalalasa sa popoa 
ke dodogorae si asa. 10 Ba be ene si asa pana boni si kote ta tubarae si asa, sina loke 
nana kalalasa.” 

11 Beto zama nia Zisu sapu guahe, si zama pule si Asa, “Sa nada baere e Lazarasi si 
ele puta, ba kaqu la va vanunia Rau si asa,” gua se Zisu. 

12 Meke olana sari na disaepeli, “Banara, be puta mo si asa, si kote magogoso nana 
mo,” gua si arini. 13 Ba sapu gunia Zisu si na ele mate tu se Lazarasi, ba arini balabala 
ia si na puta nana mo si asa, gua. 

14 Gua asa, ke tozi tonoto ni mo Zisu, “Ele mate tu se Lazarasi, 15 ba pa ginua mia 
gamu si getu nia Rau sapu lopu koa si Rau vasina, pude boka va hinokara si gamu. 
Ego, aria mada la koasa kamahire,” gua si Asa. 

16 Ba zama la koari na disaepeli turanana se Tomasi sapu ta pozae vivi, “Aria, gita 
doduru mada lulia sa Titisa, pude mada la mate turania!” gua si asa. 


Zisu sa Tinuru Pule meke sa Tinoa 

17 Sipu kamo se Zisu pa Betani, si tige gilania Sa, sapu ele koa ka made ranena tu 
pa korapa lovu se Lazarasi. 1? Betani si tata neta kilomita seuna gua pa Zerusalema. 
19 Ke soku rina tie pa Ziudia si mae pude va manoti sari Mata e Mere koasa minate 
tanisa tasidia. 20 Totoso avoso nia Mata sapu korapa mae se Zisu, si ene la tutuvia sa 
si Asa, ba e Mere si koa hola pa vetu. 

21 Meke zama la koe Zisu se Mata, “Baņara, be guana koa Mua tani si Goi, si lopu 
kote mate sa tasiqu! 22 Ba gilania qua, sapu kamahire ba kote ponigo Tamasa sapu 
gua tepa ia Goi koa Sa.” 

23 Meke zama la se Zisu, “Kote toa pule sa tasimu.” 

24 Meke olana se Mata, “Gilania qua sapu kote toa pule pa rane mumudi si asa.” 

25 Meke zama la koa sa se Zisu, “Arau tugo sa tinuru pule pa minate meke sa tinoa. 
Asa sapu va hinokarau si na tie toana si asa, be vea ele mate gua. 26 Meke asa sapu 
toana meke va hinokarau, si lopu kaqu mate si asa. Va hinokaria goi sapu gua asa?” 
gua se Zisu. 

27 Meke olana se Mata, “Uve, baņara! Va hinokaria rau sapu Agoi tugo sa Karisito, 
sa Tuna Tamasa, gua sapu ele tozia sa Tamasa sapu kaqu gore mae pa popoa pepeso,” 
gua si asa. 


Kabo se Zisu 

28 Sipu beto zama guahe se Mata, si pule si asa, meke tioko vata kale ia sa se Mere 
sa tasina, meke tozi nia sa, “Koanana hoi sa Titisa, meke nanasa nigo Sa,” gua si asa. 
29 Totoso avosia tugo Mere sapu gua asa, si gasa turu meke la tutuvia sa si Asa. 30 Na 
lopu ele kamo pa vasileana se Zisu, ba korapa koa Nana mo vasina pu tutuvu nia e 
Mata. 31 Ego, sari na tie Ziu pu koa variva manoto koe Mere pa korapa vetu, si vura 
lulia rini sipu dogoria rini bebeno vura taloa si asa. Balabala ia rini sapu hokara 
korapa la pa lovu si asa, pude la kabo vasina, gua. 

32 Meke sipu dogoria Mere se Zisu vasina pu koa Sa, si hoqa todono pa nenena Sa si 
asa, meke zama, “Baņara, be guana koa Mua tani Goi, si lopu kaqu mate sa tasiqu!” 
gua si asa. 

33 Totoso dogoria Zisu kabona se Mere, meke sari doduru pu luli koa sa, si sino 
manini na mamata sa bulona. 34 Meke nanasi Sa si arini, “Pavei veko nia gamu sa 
tinina e Lazarasi?” 

Meke olana si arini, “Banara, mae mamu dogoria,” gua si arini. 

35 Meke kabo se Zisu. 

36 Vari zamai sari tie, “Dotu, gua tataru guni nia Sa se Lazarasi!” gua si arini. 

37 Meke zama sari kaiqa, “Na tie behuna ba va dodogorae ia mo Sa, na vea lopu 
boka hukatia mo Sa se Lazarasi pude lopu mate be guana koa Nana Sa?” gua si arini. 


Tava Toa Pule se Lazarasi 
38 Sino manini pule se Zisu meke la koasa lovu, sapu keke bae pu ta tuku patu 
sadana. 39 Meke zama la koa rini se Zisu, “Topili pania sa patu.” 

Zama la koa Sa se Mata, sa tasina sa tie matena, “Banara, kote humana hikare sia. 
Na ele ka made ranena tu koa pa lovu si asa!” 

40 Ba olana se Zisu, “Vegua, lopu tozi nigo tu Rau sapu kagu dogoria goi sa niniranira 
te Tamasa be va hinokara si goi?” gua si Asa. 41 Ke va topili pania rini sa patu, meke 
dono sage la pa Manauru se Zisu meke zama, “Zama leana si Rau koa Goi Tamaqu, 
sapu ele avosau Goi. 42 Gilania Rau sapu hoke avosau Goi doduru totoso, ba sina koa 
gua koari na tie hire, ke zama guahe si Rau, pude di va hinokaria sapu Agoi garunau 
si Rau,” gua si Asa. 43 Sipu beto zama ni Sa saripu gua hire, si titioko va ululae si 
Asa, “Lazarasi, vura mae!” 44 Meke vura mae gana si asa, ta hadei poko tana lovu sa 
doduru tinina, meke gua tugo sa isumatana. Meke zamai Zisu si arini, “Mi vagi pani 
sari poko lovu mamu va taloa ia.” 


Kinuhana Pude Va Mate ia se Zisu | , , 
45 Meke sokudi rina tie Ziudia saripu somana mae pude va manotia se Mere, si 


dogoria sapu gua tavetia Zisu, meke va hinokaria rini si Asa. 46 Ba kaiqa arini si pule 
la tozia koari na Parese, gua sapu tavetia Zisu. 47 Gua asa, ke tioko varigara ni ari na 
Parese na nati hiama, sari doduru tie koasa puku tie varipitui tadi na tie Ziu, meke 
zama, “Na sa si kaqu tavetia gita? Dotu sari na tinavete variva magasadi pu taveti sa 
tie hie! 48 Be va malumia gita pude tavete gua asa si Asa, si kote lulia ri doduru tie, 
meke kote mae sari tie Roma meke huaria sa nada Zelepade meke sa nada butubutu,” 
gua si arini. 

49 Ba keke koa rini sapu e Kaeapasi, sa nati hiama kenukenue koasa vuaheni asa, si 
zama, “Duvili si gamu! 50 Lopu gilania tu gamu sapu leana hola, si pude keke tie mo 
mate hobe ni sari doduru tie, hola nia si pude sa doduruna sa nada butubutu si tava 
mate?” 51 Ba sa zinama sapu zama nia sa si lopu vura mae gua pa nana binalabala 
soti, ba sina na nati hiama kenukenue si asa koasa vuaheni asa, ke korotae nia sa 
sapu e Zisu si kote mate hobe ni sari na tie Ziu. 52 Ba lopu tanisa butubutu Ziu eke mo, 
ba sari na koburu te Tamasa sapu koa ta hurakatae lamae, pude varigara ni meke va 
keke i, gua. 

53 Podalae pa rane asa si kuhana nia rina koimata tadi na tie Ziu se Zisu pude va 
matea, gua. 54 Gua asa, ke lopu va vura pule nia si Asa koasa Nana inene pa Ziudia, ba 
luaria Sa sa vasina asa, meke la Nana pa keke vasina tata pa qega, pa keke vasileana 
sapu Iparemi pozana, meke koa turani Sa vasina sari Nana disaepeli. 

55 Tata sa totoso Inevana Pasova”, ke taluarae koari na hopeke dia vasidi sari na tie 
meke sage la pa Zerusalema, pude di la ta vulasa dia, sipu lopu ele kamo sa inevana, 
gua. 56 Hata ia rini se Zisu, meke vari nanasa nia rini si Asa, sipu mae pa Zelepade 
si arini, “Na sa si balabala ia gamu? Gina lopu kaqu mae pa inevaņa si Asa?” gua si 
arini. 57 Ba ele tozi ni rina nati hiama na Parese sari na tinoni sapu be dogoria keke 
tie pae koa se Zisu si mani tozia, pude di la tuqe vagia gana, gua. 

Ta Lumu Nenena se Zisu pa Betani 

1 Ka onomo rane koa meke kamo sa Inevana Pasova, si la pa Betani se Zisu, vasina 
koa se Lazarasi, sapu va toa pulea Sa pa minate. 2 Meke va namanama ponia ginani 
rini si Asa vasina, ke va tana se Mata. E Lazarasi si keke koarini pu somana habotu 
koe Zisu pa tevolo. 3 Meke vagia Mere sa oela nadi viana sapu humana lea, padana 
keke kukuru lita, sapu sage hola hinoluna, meke zoropo nia sa pa nenena Zisu, meke 
nuzapa va popa nia kaluna sa, ke sa humana lea si tivusu toa pa doduruna sa vetu.” 
4 Ba keke ri kasa disaepeli te Zisu, sapu e Ziudasi Isikarioti, sa tie sapu kote qoraqora 

nia si Asa, si zama, 5 “Sa oela humana lea hie si padana pude holuholu nia pa neta 
gogoto poata siliva,” meke poni koari na tie habahuala.” $ Zama gua mo si asa, ba 
lopu tataru ni sa saripu habahuala, sina na tie hikohiko si asa. Asa tugo kopu nia sa 
vovoina poata, meke hoke vagi golomo nana. 

7 Ba zama se Zisu, “Vekoa tu, mani tavetia; pude na vina namanamana sa rane kote 
ta pomunae si Rau. Sari na tie habahualadi si kote koa koa gamu doduru totoso, ba 
Arau si lopu kote koa hola seunae koa gamu,” gua se Zisu.” 


Kuhana nia Rini Pude Va Matea se Lazarasi , , , , 
9 Sipu avoso nia rina kobi tinoni sapu korapa koa pa Betani se Zisu, gua si la vasina 


si arini. Lopu na e Zisu mo telena si hiva dogoria rini, ba e Lazarasi tugo, sa tie sapu 
va toa pulea Zisu pa minate. 10 Gua asa ke kuhana nia rina nati hiama si pude va 
matea gana tugo se Lazarasi gua. 11 Sina pa ginuana mo sa, si taluarae koa rini sari 
na tie Ziu, meke va hinokaria rini se Zisu, gua. 


Sa Ninuquru Va Mataqara te Zisu pa Zerusalema 

12 Pa koivugona, si avoso nia sa kobi tinoni lavata pu mae koasa Inevana Pasova, 
sapu korapa mae pa Zerusalema se Zisu, gua. 13 Ke maho vagi lelana huda pamu si 
arini, meke vura la tutuvia rini si Asa, meke velavela guahe si arini: 

“Hozana! Tamanae si Asa sapu mae pa korapa pozana sa Banara! 
Mani mana nia Tamasa sa Banara Izireli!”” 

14 Meke vagia Zisu si keke tuna don'ki, meke koi ia Sa, gua tugo sapu zama nia sa 
Kinubekubere Hope, sapu guahe: 

15 “Mu lopu matagutu, gamu na tinoni pa popoa Zaione! 
Dotu, korapa mae sa mia Banara, 
koi Nana pa keke tuna don'ki,” gua.” 

16 Kekenu si lopu gilania ri Nana disaepeli sapu gua ta evana, ba sipu toa pule tu se 
Zisu pa minatagara, si tige gilania rini, sapu gua ta zamae koasa Kinubekubere Hope 
hie, si tavete la nia mo rini koa Sa. 

17 Sari na tie pu koa somanae koe Zisu, totoso tioko vura nia Sa pa lovu meke va 
toa pulea se Lazarasi, si tozi vura nia sapu gua ta evana. 18 Gua asa, ke keke kobi 
tinoni lavata si mae tutuvia se Zisu, sina avoso nia rini sa tinavete variva magasana 
asa sapu tavetia Sa. 19 Meke vari zamai sari na Parese, “Dogoria gamu, ele lopu boka 
si gita! Dotu, korapa lulia ri doduru tie pa kasia popoa si Asa,” gua si arini. 


Hataia ri Kaiqa Tie Quriki se Zisu 

20 Meke kaiga rina tie Quriki si somana luli la pa Zerusalema pude vahesi koasa 
totoso Inevaņa Pasova. ?1 Mae koe Pilipi si arini, na tie Betiseda pa popoa Qaleli si 
asa meke zama, “Tio, hiva dogoria gami se Zisu,” gua si arini. 22 Ke la tozi nia Pilipi 
se Aduru, meke keke gua la tozi nia ri kara se Zisu. 

23 Meke olana la i Zisu sarini, “Ele kamo sa totoso kamahire pude kaqu tava lavata 
sa Tuna na Tie. 24 Magu tozi va hinokarani gamu: sa kiko huiti“ si lopu kaqu boka 
soku, be lopu mate meke nolo pa pepeso si asa, ba be mate tu sa si kote soku kiko 
si vura hobe mae. 23 Asa sapu tataru nia sa nana tinoa, si kaqu siana nia sa si asa; 
þa asa sapu lopu tataru nia sa nana tinoa pa pepeso, si kaqu tagoa sa si asa pa tinoa 
hola.” 26 Asa sapu hiva nabulu Nau, si mani luli Au, pude vasina pu koa Rau si kagu 
koa tugo si asa; meke kaqu va lavatia sa Tamaqu sa tie pu nabulu Nau si Rau. 


Tozia Zisu sa Nana Minate 

27 Kamahire si talotana sisigiti sa bulogu, ke na sa si kagu zama nia Rau? Kagu 
zama guahe si Rau, 'Tamagu, Mu harupau pa totoso hie,' gua? Lokari, Ba sapu mae 
nia Rau pa popoa pepeso, si pude kagu koa ta sigiti tugo. 

28 Tamagu, Mu va lavatia sa Pozamu!” 

Meke zama sa mamalaini pa Manauru, “Ele va lavatia Rau si asa, meke kagu va 
lavata pulea tugo Rau!” gua si Asa. 

29 Avosia sa puku tinoni sapu koa vasina sa mamalaini, ke zama sari kaiga, “Na 


paka manauru mo,” gua. Ba ari kaiga pule si zama, “Keke mateana si zama koa Sa!” 
gua. 


30 Ba olana la i Zisu si arini, “Sa mamalaini si pude tokani gamu, lopu Arau. 
31 Kamahire mo sa totoso sapu kaqu pitui Tamasa sari na tinoni pa kasia popoa, 
meke kamahire tugo si kaqu ta hitu taloa se Setani, sa banaradi rina tinoni pa kasia 
popoa. 32 Ba pana ta ovulu sage si Rau pa pepeso, si kaqu varigara mae ni Rau, sari 
doduru tinoni.” 33 Sapu gunia Sa pa Nana zinama hie, si na Nana minate mo sapu 
kaqu ta sigiti nia Sa pa korosi. 

34 Ba olana la koa Sa sa kobi tinoni lavata, “Sa nada Tinarae si tozia sapu kaqu toa 
hola sa Karisito, gua. Ba vegua ke zama si Goi sapu sa Tuna na Tie si kaqu ta ovulu 
sage gua? Esei tu sa Tuna na Tie hie?” gua si arini.” 

35 “Kaqu koa paki koa gamu sa kalalasa, ke mi ene pa kalalasa totoso koa koa gamu 
si Asa, pude mi lopu koa pa huporo, sina asa sapu ene pa huporo si lopu kaqu gilania 
sa sa vasina pu la ia sa. 36 Sipu koa koa gamu sa kalalasa, si mi va hinokaria si Asa, 
pude kaqu na tie tanisa kalalasa si gamu,” gua se Zisu. 


Lopu Va Hinokara sari na Tie Ziu 
Sipu beto zama guahe si Asa, si taluarae taloa Nana meke tome pule nia koa rini. 
37 Sari doduru tinavete variva magasadi hire si taveti mo Sa pa kenudia, ba lopu va 
hinokaria rini si Asa. 38 Ke sa zinama sapu zama nia sa poropita Aisea si gorevura, 
sapu guahe: 
“Banara, esei ele va hinokaria sa nada inavoso 
meke koe sei ele tava dogoro sa limana e Zihova?”* 
39 Gua asa ke lopu va hinokara si arini, sina e Aisea ba zama gua tugo he: 
40 “Ele va behui Tamasa sari matadi, 
meke va nunali Sa sari dia binalabala; 
pude sari matadi si lopu kaqu dodogorae 
pude di lopu gilagilana pa dia binalabala, 
pude di lopu kaqu kekere mae koa Rau si arini, 
meke ta salana koa Rau,” zama gua sa Tamasa.” 
41 Zama nia Aisea sapu gua asa, sina dogoria sa sa vina lavata te Zisu, ke zama nia 
sa sa guguana Sa. 
42 Soku rina koimata tadi na tie Ziu si va hinokaria se Zisu, ba lopu boka helahelae 
vura nia rini si Asa, sina koa gua koari na Parese, na hako ta hitu vura dia pa sinagogi 
gua. 4 Na okoro tava lavata pa tie si arini, hola nia sa vina lavata te Tamasa. 


Ta Pitu pa Zinama te Zisu 
44 Ba velavela va ululae se Zisu, “Asa sapu va hinokarau, si lopu Arau mo si va 
hinokarau sa, ba Asa tugo sapu garunau. 45 Meke asa sapu dogorau, si dogoria tugo 
sa si Asa sapu garunau. 46 Mae guana kalalasa si Rau koasa kasia popoa, pude arini 
pu va hinokarau, si lopu kaqu koa pa hinuporo. 47 Asa sapu avosia sa Qua zinama 
meke lopu lulia, si lopu kaqu pitua Rau si asa. Ura sapu mae nia Rau si lopu pude 

pitua sa kasia popoa, ba pude harupia tu. 48 Asa sapu etulau, meke lopu va hinokari 
sari Qua zinama, si koa nana si keke sapu kaqu zutu ia si asa. Sari na zinama saripu 
zama ni Rau si kaqu zutua si asa pa rane mumudi. 49 Hinokara si hie, sina lopu zama 
pa Qua niniranira soti si Rau, ba sa Tamaqu tu sapu garunau, si tozi Nau sapu gua 
zama ni Rau. 50 Meke gilania Rau sapu sa Nana zinama, si va maea sa tinoa hola, 
sina sapu gua zama nia Rau, si gua mo sapu tozi Nau sa Tamaqu,” gua se Zisu. 


13 


Nuzapi Zisu sari na Nenedi ri Disaepeli 

1 Koasa rane sipu lopu ele kamo sa Inevana Pasova, si ele gilania tu Zisu sapu 
ele kamo sa totoso pude luaria Sa sa kasia popoa hie, meke pule la koasa Tamana. 
Doduru totoso si tataru ni Sa sari Nana tie koasa kasia popoa, meke lopu kokoi mo 
pa minate sa Nana tataru koa rini. 

2 Pa korapana sa hinenahena veluvelu te Zisu koari Nana disaepeli, si ele vekoa tu 
Setani sa binalabala pa bulona e Ziudasi Isikarioti, sa tuna e Saimone Isikarioti, pude 
qora ia gana se Zisu, gua. 3 Ba ele gilania tu Zisu, sapu ele ponia sa Tamana pa limana 
sari doduru niniraņira; meke ele gilania tugo Zisu sapu maena koe Tamasa si Asa, 
meke kote pule la koe Tamasa. 4 Ke gasa turu si Asa, meke va gore vekoa Sa sa Nana 
poko hake ulue, meke dokoho nia Sa si keke taoro pupuhana. 3 Meke voi nia kolo Sa 
si keke besini, meke podalae nuzapi Sa nenedi sari na disaepeli, meke puha va popa 
ni Sa koasa taoro, sapu dokoho nia Sa. $ Sipu kamoa Sa se Saimone Pita, si zama se 
Pita, “Banara, kote nuzapi mo Goi sari na nenegu?” gua si asa. 

7 Meke olana la ia Zisu si asa, “Lopu gilania goi kamahire, gua sapu korapa tavetia 
Rau, ba pana hola sari na tinitona hire si kote gilania goi,” gua se Zisu. 

8 Meke zama se Pita, “Lokari! Lopu kagu nuzapi Goi sari nenequ!” 

Meke olana se Zisu, “Be lopu nuzapi Rau sari nenemu, si lopu kaqu na Qua disaepeli 
si goj,” gua si Asa. 

9 Meke olana pule la se Saimone Pita, “Banara, pude gua si lopu sari nenequ mo, 
ba sari limaqu, na batuqu tugo!” gua si asa. 

10 Meke zama la se Zisu, “Asa sapu ele huvena, si ele via mo, meke lopu kaqu huve 
pule, ba sari na nenena si pada ta nuzapa. Gamu si ele via, ba keke mo koa gamu si 
lopu via.” 11 Ele gilania tu Zisu si asa pu kote qorana, gua asa ke zama guahe si Asa, 
“Keke mo koa gamu si lopu via,” gua. 

12 Meke sipu beto nuzapi Zisu sari na nenedi, si va sage pulea Sa sa Nana poko hake 
ulue, meke la habotu pule Nana pa tevolo si Asa. Meke nanasi Sa si arini, “Vegua, 
gilania tugo gamu sapu gua tiqe tavetia Rau koa gamu?” gua si Asa.” 13 “Poza Nau 
Titisa na Banara gamu, meke hinokara mia tugo, sina gua tugo asa si Rau. 14 Ego, be 
Arau, sa mia Banara meke sa mia Titisa si ele nuzapi sari nenemia, si ego, gamu ba 
mi tavete kekenono gua tugo asa pa varikorapa mia. 15 Ele va dogoroni gamu Rau sa 
Qua vina titila, gua asa ke mi tavete lulia sapu gua taveteni gamu Rau. 16 Magu tozi 
va hinokarani gamu: loke nabulu si ululu hola nia sa nana palabatu, meke loke tie 
ta garununa si ululu hola nia si asa pu garununa sa.” 17 Ego, kamahire si ele gilania 
gamu sa hinokara hie, ke kaqu ta manae si gamu, be tavetia gamu sapu gua asa! 18 Ba 
lopu gamu doduru si guni gamu Rau, gilani Qua sarini pu ele vizati Rau, ba pude tava 
gorevura sapu zama guahe pa Kinubekubere Hope: ‘Sa tie sapu henahena turanae 
koa Rau si kukiti Nau sa si Rau,’ gua.” 19 Magu tozi va kenueni gamu kamahire, sipu 
lopu ele ta evana si asa, meke be pana ta evana sa, si kote va hinokaria gamu sapu 
Arau si Arau tugo. 20 Maqu tozini gamu sa hinokara: asa sapu va kamoa si keke tie 

sapu garunia Rau, si va kamo Au tugo sa si Arau, meke asa sapu va kamo Au, si va 
kamo ia tugo sa si Asa pu garunau si Rau,” gua se Zisu.” 


Tozia Zisu sapu Kaqu Ta Qorae si Asa 
(Matiu 26:20-25; Maka 14:17-21; Luke 22:21-23) 

21 Sipu beto zama nia Zisu sapu gua asa, si ta duaņa hola sa bulona, ke zama si Asa, 
“Maqu tozi va hinokarani gamu: keke koa gamu si kote qora Nau si Arau,” gua si 
Asa. 22 Ke vari donoi sari na disaepeli, meke pupuhu beto nia dia sapu esei si gunia 
Sa. 23 Ba keke ri kasa disaepeli sapu tataru hola nia Zisu, si habotu kapae nana koa 
Sa. 24 Ke sipua Pita si asa meke zama, “Nanasia ko, esei si gunia Sa?” 

25 Ke rizu tata valeana la koe Zisu sa disaepeli asa meke nanasa, “Baņara esei si 
gunia Goi?” gua si asa. 

26 Meke olana la ia Zisu si asa, “Kote pona ia Rau sa bereti, meke ponia koasa tie 
asa.” Ke hena ia Sa si keke kali bereti, meke pona ia Sa, meke vala nia Sa koe Ziudasi, 


sa tuna e Saimone Isikarioti. S ; , D BIA 
27 Sipu hena tugo Ziudasi sa bereti, si nuquria mo Setani, ke zama la ia Zisu si asa, 


“Ego, ture tavetia tu sapu hiva nia goi!” gua si Asa. 28 Ba lopu keke koari kasa pa 
tevolo si hite gilania, sapu gua zama nia Zisu koa sa. ?9 E Ziudasi sina tie kopu poata, 
ke balabala ia rina disaepeli sapu gina tozi nia Zisu si asa, pude la holui kaiqa toņa, 
sapu hiva ni rini pude tanisa inevaņa, babe poni sari na tie habahuala, gua. 30 Sipu 
hena ia Ziudasi sa bereti si vura taloa si asa, na ele boni sa totoso asa. 


Sa Tinarae Vaqurana 
31 Sipu ele taloa tu se Ziudasi si zama se Zisu, “Kamahire si tava lavata sa Tuna na 


Tie meke sa Tamasa si tava lavata koa Sa. 32 Meke be tava lavata sa Tamasa koasa 
Tuna, si kote va lavatia sa Tamasa sa Tuna meke kote tuturei va lavatia Sa. 


33 Kasa tuqu, lopu kaqu koa va seunae koa gamu si Rau. Kote hatau gamu si Rau, 
ba maqu tozini gamu kamahire gua sapu tozia Rau koari na koimata tadi na tie Ziu, 
sapu guahe: ‘Lopu kaqu boka la ia gamu sa vasina pu korapa la ia gua Rau.’* 

34 Ke kamahire si ponini gamu Rau si keke tinarae vaqurana: Mi koa varitatarue, 
gua tugo sapu tataru guni gamu Rau, si mi koa vari tatarue gua tugo asa.” 35 Be guana 
koa vari tatarue si gamu, si kote gilania ri doduru tie, sapu gamu sina Qua disaepeli.” 


Tozia Zisu sapu Kote Oso nia Pita 
(Matiu 26:31-35; Maka 14:27-31; Luke 22:31-34) 
36 Meke nanasa la ia Pita si Asa, “Banara, pavei si korapa la Goi?” 
Meke olana se Zisu, “Kamahire si lopu kaqu boka luli Au goi vasina sapu korapa la 
ia Rau, ba koari na rane pu mae kote boka luli mae Au goi,” gua se Zisu. 
37 Meke nanasa pule se Pita, “Banara, na vegua ke lopu kagu boka luli Go tu rau 
kamahire? Na ele va namanama mo si rau, pude mate nigo,” gua si asa. 
38 Meke olana se Zisu, “Vegua, hinokara sapu va namanama valeana si goi, pude 
mate Nau? Maqu tozi va hinokara nigo, sipu lopu ele kabo sa kokorako si kaqu oso 
Nau goi ka neta totoso. 


14 


Zisu sa Sirana La Gua Koasa Tamana 
1 Meke mi koa kuliusu, mi ranea sa Tamasa, mamu rane Au tugo si Arau. 2 Pa 
korapa vetu tanisa Tamaqu si sokudi sari na vasidi kokoana. Be lopu gua, si lopu 
kaqu tozini gamu tu Rau. Arau si la pude va namanama vekoa si keke vasina pude 
tamugamu. 3 Meke pana la va namanama vekoa Rau si keke vasina pude tamugamu, 


* 13:20 Mt 10:40; Mk 9:37; Lk 9:48, 10:16 * 13:33 Zn 7:34 * 13:34 Zn 15:12,17; 1 Zn 3:23; 2 Zn 5 


ZONE 14:4 1528 ZONE 14:26 


si kote pule mae si Rau meke vagi gamu, pude vasina pu koa si Rau kote koa tugo si 
gamu. 4 Gilania mia mo gamu sa sirana sapu la gua koasa vasina pu la ia Rau,” gua 
se Zisu. 

5 Meke zama la koa Sa se Tomasi, “Banara, lopu gilania gami sa vasina sapu korapa 
la ia gua Goi, ke vegua meke boka gilania gami sa sirana sapu la gua vasina?” gua si 
asa. 

6 Meke olaņa se Zisu, “Arau tugo sa siraņa, sa hinokara meke sa tinoa. Loke tie si 
boka la koasa Tamaqu, ba koa Arau mo. 7 Be gilana va hinokara Au gamu si Arau si 
kote ele gilania mia tugo gamu sa Tamaqu, meke podalae kamahire si gilania gamu 
si Asa, meke ele dogoria mia tugo gamu si Asa,” gua se Zisu. 

8 Meke zama la koa Sa se Pilipi, “Banara, Mu va dogoroni gami sa Tamamu. Asa 
mo si hiva nia gami,” gua si asa. 

9 Meke olana se Zisu, “Ele koa va seunae koa gamu si Rau, ba lopu gilanau tu goi ta 
Pilipi? Asa sapu ele dogorau, si ele dogoria tugo sa sa Tamaqu. Na vegua ke zama gua 
tu si goi, ‘Mu va dogoroni gami sa Tamamu,' gua. 10 Lopu va hinokaria tu goi Pilipi, 
sapu Arau si koa koasa Tamaqu meke sa Tamaqu si koa koa Rau? Sari na zinama 
saripu zama atu ni Rau si lopu mae guadi koa Rau mo, ba sa Tamaqu tu sapu koa 
koa Rau. Asa tu taveti sari Nana tinavete. 11 Mi va hinokara Au totoso zama si Arau, 
sapu Arau si koa koasa Tamaqu meke sa Tamaqu si koa koa Rau. Be lopu gua, si 
mi va hinokari sari na vina sosode, koari na tinavete variva magasa. 12 Maqu tozi 
va hinokarani gamu: asa sapu va hinokarau, si kaqu taveti sa saripu gua taveti Rau. 
Uve, kaqu taveti sa sari na tinavete pu noma hola ni saripu taveti Rau, sina korapa la 
gua Qua koasa Tamaqu si Rau. 13 Meke kote tavete vatuni Rau, gua saripu tepai gamu 
pa korapa Pozaqu, pude sa vina lavatana sa Tamasa si kaqu ta dogoro koasa Tuna. 
14 Be tepa ia gamu si keketona pa korapa Pozagu Rau, si kote tavete ponini gamu Rau 
si asa. 


Sa Vina Tatarana sa Maqomaqo Hope 

15 Be tataru Nau gamu, si kote va tabei gamu sari na Qua tinarae. 16 Meke kote tepa 
ia Rau sa Tamaqu, meke kote poni gamu Sa si keke ‘Tie Varitokae pa Binalabala’, 
sapu kote koa koa gamu ninae rane ka rane. 17 Asa sa Maqomaqo Hope sapu tozia 
sa hinokara. Sa kasia popoa lopu boka vagia si Asa, sina lopu dogoria rini meke lopu 
gilania rini, ba gamu si gilania mia si Asa, sina korapa koa turana gamu Sa, meke 
kote koa pa korapa mia gamu si Asa. 18 Pana taloa Rau, si lopu kaqu va eapa gamu 
Rau, ba kaqu pule mae si Rau koa gamu. 19 Lopu seunae meke lopu kote dogorau 
sa kasia popoa si Rau. Ba gamu si kote dogorau, sina toa si Rau, ke kaqu toa tugo si 
gamu. 20 Meke koasa rane asa, si kaqu tiqe gilania gamu sapu koa koasa Tamaqu si 
Rau, meke gamu si koa koa Rau, gua tugo sapu koa koa gamu si Rau. 21 Asa sapu tagoi 
sari na Qua tinarae meke va tabei si arini, si tataru nau sa si Rau. Asa sapu tataru 
Nau, si kaqu ta tatarue koa sa Tamaqu, meke kaqu tataru nia tugo Rau si asa, meke 
kote vata dogoro pule Nau si Rau koasa.” 

22 Meke zama la koasa se Ziudasi, (lopu e Ziudasi Isikarioti) “Banara, vegua ke koa 
gami mo kote vata dogoro pule nigo si Goi, meke lopu koari na tiena sa kasia popoa?” 
gua si asa. 

23 Meke olana la ia Zisu si asa, “Asa sapu tataru Nau, si kote va tabei sari na Qua 
vina tumatumae. Kote tataru nia sa Tamaqu si asa, meke sa Tamaqu meke Arau si 
kote mae koa koa sa. 2? Asa sapu lopu tataru Nau, si lopu va tabei sari na Qua vina 
tumatumae. Sari na vina tumatumae pu avosi gamu koa Rau, si lopu Qua telequ, ba 
mae guadi tu koasa Tamagu pu garunau. 

25 Doduru zinama hire si zama ni Rau, sipu korapa koa koa gamu si Rau. 26 Ba 
sa Tie Varitokae pa Binalabala tu, sapu sa Maqomaqo Hope, sapu kaqu garunu mae 

nia sa Tamagu pa Pozagu, si kagu va tumatumaeni gamu sari doduru tinitona, meke 
kote va balabalani gamu sari doduru gua pu ele tozini gamu Rau. ?7 Sa binule si 
vekoa Rau koa gamu; Qua binule soti si ponini gamu Rau. Lopu gugua sa binule sapu 
variponi nia sa kasia popoa si vatuni gamu Rau. Mi lopu koa kuliusu na matagutu. 
28 Ele avosia mia sapu zama nia Rau, kote taloa si Rau, meke sapu kote pule mae si 
Rau koa gamu. Be tataru va hinokara Nau gamu, si kote qetu nia gamu sapu korapa 
la koasa Tamagu si Rau, sina Asa tu si noma hola Nau si Rau. 2? Tozi kenuni gamu 
Rau si hie kamahire, sipu lopu ele ta evana si asa, pude pana ta evana sa, si kote va 
hinokarau gamu. 30 Zama va papaka atu mo si Rau koa gamu, sina sa banarana” sa 
kasia popoa si korapa mae, ba lopu ninira hola Nau sa si Rau. 3! Ba kaqu tumae nia 
sa kasia popoa sapu tataru nia Rau sa Tamagu, meke Arau tavetia gua puta tugo sapu 
garunu Nau sa Tamagu pude tavetia. 
Aria! Mada taluarae koasa vasina hie,” gua se Zisu. 

Zisu sa Huda Vaeni Hinokara 

1 “Arau tugo sa nati vaeni hinokara, meke sa Tamagu si na tie uma. 2 Sari doduru 
lelanagu Rau saripu loke vuadi si koku pani Sa, ba sari doduru lelaņa saripu vua 
valeana si vale ni Sa pude di vua katakata. 3 Gamu si ele via, koa gua koari na 
zinama sapu ponini gamu Rau. “Mi koa soto koa Rau, meke kote koa soto koa gamu 
si Rau. Loke lelana si boka vua eke telena, be lopu soto si asa koasa nati vaeni. Gua 
puta tugo asa, gamu si lopu boka vua be lopu koa soto koa Rau. 

5 Arau tugo sa nati vaeni, meke gamu tugo sari na lelana. Asa sapu koa soto koa 
Rau, meke Arau si koa koa sa, si kote vua katakata, ura loketona hokara si kote boka 
tavetia gamu, be lopu koa soto koa Rau si gamu. $ Ba asa sapu lopu koa soto koa Rau 
si gua tugo sa lelana sapu ta koku palae, meke mate harahara. Meke sari na lelana 
gua hire si ta varigarae meke ta okie la pa korapa nika vasina ta sulu si arini. 7 Be 
koa soto koa Rau si gamu, meke koa koa gamu sari na Qua zinama, si mi tepa ia sapu 
gua hiva nia gamu, meke kote vagia gamu si asa. 8 Sa vina lavatana sa Tamasa si ta 
dogoro pana vua va sokusoku si gamu, meke pa sirana asa si kote ta dogoro sapu na 
Qua disaepeli si gamu. 

9 Gua sapu tataru Nau sa Tamaqu, si tataru guni gamu tugo Rau si gamu; ke mi 
koa soto pa korapa Qua tataru. 10 Be va tabei gamu sari na Qua tinarae, si kaqu 
koa soto pa korapa Qua tataru si gamu, gua sapu va tabei Rau sari na tinarae tanisa 
Tamaqu meke koa soto pa korapa Nana tataru si Arau. 1t Tozini gamu tu Rau saripu 
gua hire, pude kaqu koa koa gamu sa Qua qinetuqetu, meke pude boka tava gorevura 
sa mia qinetuqetu. 12 Hie sa Qua tinarae: mi koa varitatarue, gua tugo sapu tataru 
gunini gamu Rau.” 13 Loke tataru si noma hola nia sapu pude mate hobei keke tie 
sari nana baere. 14 Gamu si na Qua baere, be taveti gamu saripu gua tozini gamu 
Rau. 15 Lopu poza puleni gamu nabulu Rau si gamu, sina sa nabulu si lopu gilania 
sapu gua tavetia sa nana palabatu. Ba Arau si pozani gamu na Qua baere si gamu, 
sina doduru tinitona saripu avosi Rau koasa Tamaqu, si ele tozi betoni gamu tu Rau. 
16 Gamu lopu vizatau, ba Arau tu vizata gamu si gamu, meke garunu gamu Rau, pude 
mi la vua va sokusoku ni sari vua pu koa hola ninae rane. Meke kote ponini gamu 
sa Tamaqu, gua saripu tepai gamu pa korapa pozaqu Rau. 17 Hie sa Qua tinarae koa 
gamu: mi koa varitatarue. 


Sa Kinukiti Tadi na Tiena sa Kasia Popoa 


7 14:30 Sa banarana sa kasia popoa hie sapu gunia e Zisu si Setani. ii 15:12 Zn 13:34, 15:17; 1.Zn 3:23;.2.Zn 5 


ZONE 15:18 1530 ZONE 16:13 


18 Be kukitini gamu rina tiena sa kasia popoa, si mi balabala ia sapu Arau si ele 
kukiti kenu Nau rini. 19 Be na tie tana kasia popoa si gamu, si kote tataruni gamu sa 
kasia popoa si gamu, sina tanisa si gamu. Ba lopu tanisa kasia popoa si gamu, sina 
ele vizata vurani gamu Rau koasa kasia popoa. Gua asa ke kukitini gamu sa kasia 
popoa si gamu. 20 Ba mi balabala ia sapu gua tozini gamu Rau, sapu loke pinausu si 
ululu hola nia sa nana palabatu. Be nonovalau rini si Arau, si kote nonovala gamu 
tugo rini. Ba be va tabei rini sari na Qua vina tumatumae, si kote va tabei tugo rini 
sari na mia vina tumatumae.” 21 Kote tavete atu ni rini koa gamu sari doduru pu gua 
hire, sina Tagarau si gamu, ura lopu gilania rini si Asa pu garunau si Rau. 22 Be guana 
lopu mae tozi ni Rau si arini si lopu kaqu gilania rini sa dia sinea. Ba kamahire si 
loke dia zinama sekesekei pude boka tomei sari na dia sinea. 23 Ura asa sapu kukiti 
Nau, si kukiti nia tugo sa sa Tamagu. ?4 Be lopu taveti Rau koa rini sari na tinitona 
saripu lopu hite taveti rina tie, si lopu kaqu gilania rini sa dia sinea. Ba kamahire si 
ele dogori rini saripu gua ele taveti Rau, ba kukiti Nau rini si Arau meke sa Tamaqu. 
25 Ba asa si pude tava gorevura sapu gua ta kubere pa dia Tinarae, sapu guahe: ‘Loke 
dia ginugua hokara si arini pude kukiti Nau,’ gua.” 

26 Pana mae sa ‘Tie Varitokae pa Binalabala’ sapu kote garunu mae nia Rau koa 
gamu, sa Maqomaqo Hope sapu tozia sa hinokara si kote helahelae vura Nau Sa si 
Arau. Asa tugo pu maena gua koasa Tamaqu. 27 Meke gamu ba kote helahelae vura 
Nau tugo koari na tie, sina ele koa somanae koa Rau si gamu pa pinodalaena sa Qua 
tinavete. 


1 Ele tozini gamu tu Rau saripu gua hire, pude lopu kote taluarae si gamu koasa 
mia rinanerane. 2 Kaqu hitu vurani gamu rini si gamu pa dia sinagogi“. Na korapa 
mae sa totoso, sapu kote va mate gamu rini, meke kote balabala ia rini sapu tavete 
va leana la si arini koasa Tamasa, gua. 3 Kote evani rini koa gamu saripu gua hire, 
sina lopu gilanau rini si Arau meke sa Tamagu. “Ba ele tozini gamu tu Rau saripu 
gua hire, pude pana kamo sa totoso si kote balabala ia gamu sapu ele va balau gamu 
tu Arau si gamu. 


Sa Tinavete Tanisa Maqomaqo Hope 

Lopu tozini gamu Rau tatasana sina korapa koa turana gamu mo Arau. 5 Ba 
kamahire si korapa la Qua tu koasa Tamaqu pu garunu mae Nau. Ba loke tie koa 
gamu si hite nanasau, 'Pavei la si Goi?’ gua. $ Sina tozini gamu Rau kamahire, ke 
tige talotana sari bulomia. 7 Ba Magu tozi va hinokarani gamu, sapu pa mia lineana 
gamu kaqu taloa tugo si Rau. Ura be lopu taloa Rau, si lopu kaqu mae sa Tie Varitokae 
pa Binalabala koa gamu. Ba pana taloa si Rau, si kote tiqe garunu mae nia Rau koa 
gamu si Asa. 8 Meke pana mae Sa, si kote va gilana ni Sa sapu na tie sea si arini meke 
lopu na tie tonoto si arini meke kote kamo pa vinaripitui. 9 Sea nia rini sa guguana 
sa sinea, sina lopu va hinokarau rini si Arau. 10 Sea nia rini sa tinonoto, sina korapa 
la koa sa Tamagu si Rau,” meke lopu kagu dogoro pule Au gamu. 11 Sea nia rini sa 
vinaripitui, sina se Setani sa banarana sa kasia popoa hie si ele ta pitu pude tava 
kilasa pa Heli.” 

12 Sokudi pule si hiva tozini gamu Rau, ba lopu kaqu boka avoso va nonoga i gamu 


kamahire. , , , , 
13 Ba pana kamo tu sa Magomago Hope sapu tozia sa hinokara, si kagu va bakalia 
Sa koa gamu meke turaņa lani gamu koari doduru hinokara. Lopu kote zama nia Sa 

sa Nana niniranira soti, ba kote zama nia mo Sa sapu avosia Sa, meke tozini gamu 
saripu korapa mae pa kenumia. 14 Kote va lavatau Sa si Rau, sina kote tozi mo Sa koa 
gamu sapu vagi sa pa guguaqu Rau. 15 Sari doduru guguana sa Tamaqu si Taqarau 
tugo, gua asa ke sa Maqomaqo Hope si kote vagi sari doduru pa guguaqu Rau meke 
vata gilana ni koa gamu. 


Tinalotana si Kote Ta Ilirae na Qinetuqetu 

16 Lopu seunae meke lopu kote dogorau gamu si Arau, ba lopu kaqu seunae, meke 
kote dogoro pule Au mo gamu si Arau.” 

17 Meke vari nanasa pulei teledia sari kaiqa ri Nana disaepeli, “Na sa si gunia Sa 
totoso zama si Asa ‘Lopu seunae meke lopu kaqu dogoria gita si Asa, ba lopu kaqu 
seunae meke kote dogoro pulea gita si Asa,’ gua, meke zama gua tugo he si Asa, ‘Sina 
korapa la koa Sa Tamaqu si Arau,’ gua pule. 18 Na sa sapu ‘Lopu seunae’ gunia Sa? 
Lopu gilania gita sapu zama nia Sa!” gua si arini. 

19 Gilania tu Zisu sapu odi hiva nanasia rini si Asa, ke zama la koa rini si Asa, “Lopu 
seunae meke lopu kote dogorau gamu si Arau, ba lopu kote seunae pule meke kote 
dogoro pule Au gamu si Arau. Gua asa sapu vari nanasa pule nia gamu telemia? 20 Ba 
magu tozi va hinokarani gamu, kote kabo na talotana si gamu, ba sari na tiena sa 
kasia popoa si kote getugetu dia. Kote talotana si gamu, ba sari na mia tinalotana 
si kote ta ilirae na ginetugetu. 21 Pana tata sa nana totoso sa barikalege, si balabala 
mamata si asa, sina korapa kamo mae mo sa nana totoso ta sigiti. Ba sipu ele podo 
sa haha, si mulini nia sa sa nana tinasigiti, sina qetu nia sa sapu ele podo vura mae 
koasa kasia popoa si keke haha. 22 Gua tugo asa sapu ta evana koa gamu kamahire. 
Balabala mamata si gamu, ba kote dogoro pule gamu mo Rau, meke kote qetuqetu 
hola sari bulomia, meke loke tie hokara kote boka vagi pania pa korapa bulomia. 
23 Meke pa rane asa, si lopu kote nanasa Nau keketona gamu si Arau. Ba maqu tozi 
va hinokarani gamu sapu kote ponini gamu sa Tamaqu gua sapu tepa ia gamu pa 
pozagu Rau. 24 Kamoa kamahire si lopu hite tepa ia gamu si keketona pa pozaqu 
Rau. Mi tepa meke kaqu poni gamu sa Tamasa, meke kote gorevura valeana sa mia 
qinetuqetu. 


Mataqara Hola nia Sa sa Kasia Popoa 

25 Ele vivineini gamu tu Arau sari na tinitoņa hire pa parabolo. Ba vugo repere, 
si lopu kote vivinei si Rau pa parabolo, ba kote tozi va bakalia mo Rau koa gamu sa 
guguana sa Tamaqu. 26 Pa rane asa, si kote tepa koa sa Tamaqu si gamu pa Pozaqu 
Rau. Lopu zama si Rau sapu Arau kote tepa poni gamu koa Sa. ?7 Sina sa Tamaqu tu 
telena si tataruni gamu si gamu. Tataruni gamu Sa, sina tataru Nau gamu si Arau, 
meke va hinokaria tugo gamu sapu mae guaqu koa Sa si Arau. 28 Arau si mae guaqu 
koa sa Tamaqu, meke mae koasa kasia popoa, meke kamahire si kote luaria Rau sa 
kasia popoa meke pule la koasa Tamaqu,” gua si Asa. 

29 Meke zama sari Nana disaepeli, “Kamahire si zama va lodaka si Goi, meke lopu 
zama pa parabolo. 30 Gilania gami kamahire sapu gilana betoi mo Goi sari doduru 
tinitona, ke be lopu kilu nanasigo ke tie ba leana mo. Gua asa ke va hinokaria gami 
sapu na mae guamu koe Tamasa si Agoi,” gua si arini. 

31 Meke olaņa se Zisu, “Va hinokara kamahire si gamu? 32 Ba korapa mae sa totoso, 
meke ele kamo tugo si asa, pana kote hopeke govete taloa si gamu, meke pule la pa 
hopeke mia vasina, meke Arau telequ mo si kote koa hola. Ba lopu telequ hinokara 
sina sa Tamagu si koa koa Rau. 3? Ele tozini gamu tu Rau si hire: pude mi vagia sa 
binule pa mia tinoa keke koa Rau. Kote koa tasuna si gamu koasa kasia popoa. Ba mi 
koa va matagara! Sina ele va mate pania Rau sa niniranira tanisa kinaleana tanisa 
kasia popoa,” gua se Zisu. 

17 


Varavara ni Zisu sari Nana Disaepeli 

1 Sipu beto zama ni Zisu saripu gua arini, si ena sage la pa Manauru si Asa meke 
varavara guahe: “Tamagu, ele kamo sa totoso. Mu va lavatia sa Tumu, pude boka va 
lavatigo sa Tumu si Agoi. 2 Ura ele ponia niniranira Goi si Asa pude nati hiniva ni 
sari doduru tie, pude kaqu poni tinoa hola Sa si arini, pu ele poni Goi koa Sa. 3 Ego, 
hie tugo sa sirana gua pude vagia sa tinoa hola: pude gilanigo rini sapu Agoi mo 
telemu sa Tamasa hinokara, meke pude gilanau rini sapu Arau tugo sa Karisito sapu 
ele garunu mae nia Goi. 4 Ele va lavatigo Arau si Agoi pa popoa pepeso totoso va 
hokoti Arau sari doduru pu garunu Nau Agoi pude taveti. 5 Ego, Tamaqu, Mu poni 
Nau kamahire sa vina lavata pa Manauru gua sapu ele somana tagoa Rau koa Goi, 
sipu lopu ele ta kuri sa kasia popoa. 

6 Ele vata gilana Nigo Rau si Agoi koari na tie pu poni vata kale Nau Goi koasa 
popoa pepeso. Na Tamugoi tu si arini, ba poni Nau Goi si arini, meke va tabei rini 
sari Mua zinama. 7 Meke kamahire si ele gilania rini sapu sari doduru pu poni Nau 
Goi si mae guadi mo koa Goi. 8 Ele tozi tu Rau koa rini sari zinama sapu poni Nau 
Goi, meke ele va hinokari rini si arini. Meke ele va sosodea tugo rini sapu hinokara, 
na mae guaqu tugo koa Goi si Rau, meke ele va hinokaria rini sapu Agoi garunau si 
Arau. 

9 Lopu ari doduru tie pa kasia popoa si varavara ni Rau, ba arini mo pu ele poni Nau 
Goi, ura Tamugoi si arini. 10 Sari doduru tie pu Taqarau, si Tamugoi tugo, meke sari 
doduru pu Tamugoi si Taqarau tugo; meke ele vata dogoro nia rini sa vina lavataqu 
Rau. 11 Lopu kaqu koa hola koasa kasia popoa si Rau. Na korapa pule atu mo koa 
Goi si Rau, ba arini si kote koa koasa kasia popoa. Tamaqu hopemu! Mu kopu ni 
si arini koasa Pozamu sapu poni Nau Goi, pude kaqu koa keke mo si arini, gua tugo 
sapu Agoi meke Arau si keke mo. 12 Totoso koa somanae koa rini si Rau, si kopu ni 
Rau si arini koasa pozapoza sapu poni Nau Goi. Ele kopu ni Rau si arini, meke lopu 
keke koari kasa si muliunu, ba asa pu kote la pa tinahuara koa holana,” pude kagu 
tava gorevura gua sapu ta kubere pa Kinubekubere Hope.” 

13 Kamahire si korapa pule atu koa Goi si Rau, ke zama ni Rau si gua hire 
totoso korapa koa si Rau koasa kasia popoa, pude di tagoa rini sa doduruna sa Qua 
qinetuqetu pa korapa bulodia. 14 Ele tozi ni tu Rau sari na Mua zinama, ba kukiti 
ni sa kasia popoa si arini, sina lopu tana kasia popoa si arini, gua tugo sapu lopu 
tana kasia popoa si Rau. 15 Sa Qua vinaravara si lopu pude vagi pani Goi koasa kasia 
popoa si arini, ba tepa igo Rau pude lavelave ni koe Setani sa tie kaleana. 16 Lopu 
tana kasia popoa si arini sina Arau si lopu tana kasia popoa tugo. 17 Mu va madi Goi 
si arini koa Goi koasa Mua hinokara, ura sari Mua zinama si hinokara. 18 Gua sapu 
garunu lani Au Goi si Arau koasa kasia popoa si garunu lani tugo Arau si arini koasa 
kasia popoa. 19 Meke pa ginuadi arini si va madi pule Nau koa Goi si Rau, pude di va 
madi puleni tugo koa Goi si arini. 

20 Lopu sari na Qua disaepeli hire mo si varavara ni Arau, ba sarini tugo pu kote 
va hinokarau totoso tarae rini. 21 Varavara ni Rau si arini pude di koa keke mo sari 
doduru. Tamaqu, madi koa koa gita si arini, gua sapu Agoi si koa koa Rau meke Arau 
si koa koa Goi. Madi koa keke si arini, pude madi va hinokaria rina tie pa kasia popoa 
sapu Agoi garunau si Arau. 22 Ele ponini Rau sa vina lavata gua sapu poni Nau Goji, 
pude di koa keke si arini, gua sapu koa keke si Gita Kara, 23 pude Arau si koa koa rini 
meke Agoi si koa koa Rau, pude tava gorevura valeana sa tinoa keke koa rini, pude 

mani gilania sa kasia popoa sapu Agoi mo garunau si Rau, meke tataru ni Goi si arini, 
gua tugo sapu tataru Nau Goi si Arau. 

24 Tamagu, hiva ni Rau si arini pu poni Nau Goi pude koa turanau vasina koa si 
Arau, pude di dogoria rini sa vina lavataqu Rau sapu ele poni Nau Goi, sina ele tataru 
Nau tu Goi sipu lopu ele ta kuri sa kasia popoa. 

25 Tamaqu, tonotomu si Agoi. Lopu hite gilanigo sa kasia popoa si Goi, ba Arau 
gilanigo meke arini hire gilania sapu Agoi garunau si Rau. 28 Ele vata gilana nigo Rau 
koa rini si Agoi, meke kote hoda la pude vata gilana nigo Rau koa rini, pude sa Mua 
tataru koa Rau si kaqu koa tugo koa rini, meke Arau ba kaqu koa tugo koa rini.” 


18 
Ta Tuqe Vagi se Zisu 
(Matiu 26:47-56; Maka 14:43-50; Luke 22:47-53) 

1 Sipu beto varavara se Zisu, si taluarae si Asa turanae sari Nana disaepeli, meke 
ene karovia rini sa Lolomo Kidoroni. Keke inuma si koa vasina, meke la vasina se Zisu 
meke sari Nana disaepeli. 2 Se Ziudasi sapu qorana Sa, si gilania nana sa vasina asa, 
sina ele hoke la vasina se Zisu meke sari Nana disaepeli. 3 Ke turana la nia Ziudasi 
koasa inuma asa si keke puku solodia Roma meke sari na tie kopu pa Zelepade, pu ta 
garunudi koari na nati hiama na Parese, paleke dia tinitona varipera na zuke, meke 
na zuke oto huda tugo. 4 Ele tumae nia Nana tu Zisu sari doduru gua pu kaqu ta 
tavete koa Sa, ke la nanasi Sa si arini, “Esei si korapa hata ia gamu?” gua si Asa. 

5 “E Zisu pa Nazareti,” gua si arini. 

Meke zama la se Zisu, “Arau mo si Asa,” guni Sa. Se Ziudasi sapu qorana Sa si 
korapa turu somanae nana mo koa rini. 

6 Totoso zama se Zisu, “Arau mo si Asa,” gua, si togolo tu meke hoqa ni pa pepeso 
si arini. 

7 Meke nanasa pulei Sa si arini, “Esei si korapa hata ia gamu?” 

Meke zama si arini, “E Zisu pa Nazareti,” gua. 

8 Meke olana se Zisu, “Ele tozini gamu tu Rau sapu Arau mo si Asa. Pude Arau si 
korapa hata Au gamu gua, si mi va taloa i sari na Qua disaepeli hire.” 9 Zama nia Sa 
si gua asa, pude tava gorevura gua sapu zama nia Sa, “Lopu keke arini pu poni Au 
Goi si tava muliuņu pa Qua kinopu,” gua se Zisu. 

10 Koanana koe Saimone Pita si keke magu varipera, ke lobusu vagia sa, meke seke 
tarasa pania sa sa kali talina mataona sa nabulu tanisa nati hiama’ kenukenue. Sa 
pozana sa nabulu asa si e Malakasi. 1! Meke nore la ia Zisu se Pita, “Voi pulea sa mua 
magu sana pa nana vovoina! Vegua, balabala ia goi sapu lopu kaqu napoa Rau sa 


kapa tinasigiti sapu ele poni Nau sa Tamaqu?”* 


Ta Turana La koe Anasi se Zisu 
12 Meke tuqe vagia rina solodia, na dia koimata, meke sari na tie kopu pa Zelepade, 
se Zisu meke pusia rini si Asa. 13 Meke turana kekenu la nia rini koe Anasi, meke 
va turua rini pa kenuna sa se Zisu. Se Anasi hie sina roana e Kaeapasi, sapu sa nati 
hiama kenukenue koasa vuaheni asa. 14 Meke se Kaeapasi tugo sa tie sapu zamadi 
sari na koimata tadi na tie Ziu, sapu leana hola si pude keke tie mo mate pae ni sari 


doduru tie, gua.” 


Oso nia Pita se Zisu 
(Matiu 26:47-56; Maka 14:46-68; Luke 22:55-57) 
15 Saimone Pita meke keke disaepeli pule si luli la koe Zisu. Sa disaepeli asa si ta 
gilanana koasa nati hiama kenukenue, ke somana luli nuguru la si asa pa korapana 

sa pavasa pa sadana sa vetu tanisa nati hiama kenukenue. 16 Ba koa hola nana pa 
sada tata pa sasada se Pita. Ke ene vura pule mae sa disaepeli pu ta gilanana koasa 
nati hiama kenukenue, meke la zama koasa vineki pu korapa kopu pa sasada, ke va 
egoa sa vineki pude tige turana nuguru nia sa se Pita. 

17 Meke zama la koe Pita sa nabulu vineki sapu kopu pa sasada, “Vegua, agoi tugo 
si keke rina disaepeli tanisa tie hie?” 

Meke olana se Pita, “Lokari, lopu arau,” gua si asa. 

18 Ba na ibu sa popoa ke va katua ri kasa nabulu meke sari na tie kopu si keke nika 
motete, meke la turu vari likohae nia rini meke maliha dia, ke la somana turu maliha 
nana koa rini se Pita. 


Ta Nanasa koasa Nati Hiama Kenukenue se Zisu 

19 Meke nanasa ni sa nati hiama kenukenue koe Zisu sari na guguadi ri Nana 
disaepeli, meke sa Nana vina tumatumae koari na tie. 

20 Meke olana la ia Zisu si asa, “Hoke zama vura koari doduru tie si Rau. Doduru 
totoso si va tumatumae si Arau pa sinagogi meke pa Zelepade, vasina pu hoke 
varigara sari doduru tie Ziu. Namu lopu hite zama tome nia Rau si keketona. 21 Na 
vegua ke nanasau tu goi? Nanasa la i sari na tie pu avosi sari Qua zinama, pude di 
tozi nigo gua saripu zama ni Rau koa rini. Na gilani dia sari na Qua zinama saripu 
ele tozi ni Rau,” gua se Zisu. 

22 Sipu beto tugo zama nia Zisu sapu gua asa, si poharia mo keke ri kasa tie kopu 
si Asa, meke zama, “Na vegua ke boka zama la gua tu si Goi koasa nati hiama 
kenukenue!” gua si asa. 

23 Meke olana la ia Zisu si asa, “Be sea sapu zama ni Rau, si mu tozi va bakalia tu 
sapu sea. Ba be tonotodi sari na Qua zinama sina venagua tu ke poharau goi!” gua 
si Asa. 

24 Sipu korapa ta pusi dia sari na limana e Zisu si garunu la nia e Anasi“ koe 
Kaeapasi’ sa nati hiama kenukenue si Asa. 


Oso Pule nia Pita se Zisu 
(Matiu 26:71-75; Maka 14:69-72; Luke 22:58-62) 


25 Meke sipu korapa turu maliha nana vasina se Pita, si zama la koasa sari kaiga 
tie, “Vegua, agoi tugo si keke koa ri kasa disaepeli tanisa tie hie?” 

Ba oso se Pita meke zama, “Lokari, namu lopu arau,” gua si asa. 

26 Ba keke ri kasa nabulu tanisa nati hiama kenukenue, pu ari turanana sa tie pu 
seke tarasa pania Pita talinana si zama, “Agoi mo hie sapu dogorigo rau sapu ene luli 
somanae koa Sa pa inuma!” gua si asa. 


27 Ba zama pule tugo se Pita, “Lokari,” gua; meke kabo mo sa kokorako pa totoso 
asa. 


Turu pa Kenuna Paelati se Zisu 
(Matiu 27:1-2; Maka 15:1-5; Luke 23:1-5) 

28 Meke pana munumunu vagavagasa si turana vura nia rini se Zisu pa vetu te 
Kaeapasi, meke la pa vetu tanisa gavuna Roma. Ba sari na koimata tadi na tie Ziu 
si lopu nuguru la pa korapana sa vetu, sina hako masala dia, meke lopu kote boka 
hena ia rini sa Inevana Pasova gua. 2? Ke vura la nanasi e Paelati si arini pa sada, 
“Na sa zutu nia gamu sa tie hie?” guni Sa. 

30 Meke olana si arini, “Lopu kagu turana hoboro mae nia gami koa goi si Asa be 
na tie tonoto si Asa,” gua. 

31 Meke olana la i Paelati si arini, “Ego vagia telemia si Asa, mamu pitua pa mia 
tinarae soti.” 

Ba olana si arini, “Gami si lopu tava malumu koa gamu na tie Roma pude va mate 
tie,” gua. 32 Ta evana sapu gua asa pude tava gorevura gua sapu koroto nia e Zisu 
koasa guguana sa Nana minate pa korosi.” 

33 Meke nuguru pule la pa nana vetu se Paelati, meke tioko vagia sa se Zisu meke 
nanasia, “Vea Agoi tugo sa Banara tadi na tie Ziu?” gunia sa. 

34 Meke olana se Zisu, “Mua telemu sa ninanasa asa, ba ari kaiga tie tozi nigo sa 
guguagu Rau?” gua si Asa. 

35 Meke olana la ia Paelati se Zisu, “Balabala ia Goi sapu na tie Ziu si rau? Sari na 
turanamu soti tu, meke sari na nati hiama tu si turana mae nigo pude pitu igo arau 
si Agoi. Tozi nau na tinavete kaleana sa si tavetia Goi?” gua si asa. 

36 Meke olana se Zisu, “Sa Oua Binanara si lopu tanisa kasia popoa hie, ba be guana 
tanisa kasia popoa hie si asa, si kote varipera na lavelave Nau rini pu luli Au, meke 
lopu kagu ta tuqe vagi koari na koimata tadi na tie Ziu si Rau. Ba sa Qua Binanara 
si lopu tanisa kasia popoa hie,” gua se Zisu. 

37 Ke nanasa la ia Paelati si Asa, “Vegua, na banara tugo si Goi! Taga?” 

Meke olana se Zisu. “Uve, goto si goi totoso zama sapu banara si Arau. Pa ginugua 
asa ke podo si Arau, meke pa ginugua asa ke mae si Arau pa kasia popoa pude tozi 
vura nia sa hinokara. Doduru pu koa pa kalina sa hinokara si va avoso mae koa Rau,” 
gua se Zisu. 

38 Meke nanasa la ia Paelati si Asa, “Nasa sa hinokara?” gua si asa. 


Tava Ego pude Va Matea se Zisu 


(Matiu 27:15-31; Maka 15:6-20; Luke 23:13-25) , o. 
Meke pule la puľe koari na tie Ziu pa sada se Paelati, meke la zama koa rini, “Loke 


tinavete kaleana si dogoro vura nia rau sapu tavetia sa tie hie. 39 Ba mia hahanana 
gamu pa totosona sa Inevaņa Pasova si pude vata rupaha atua rau koa gamu si keke 
tie ta pusina. Vegua magu vata rupaha vatua koa gamu sa Banara tadi na tie Ziu?” 
gua si asa. 

40 Meke velavela la ia rini si asa, “Lokari, lopu Asa! E Barabasi tu si hiva nia gami!” 
gua si arini. Barabasi si na tie hikohikona meke variva mate si asa. 


1 Meke tozi ni sa sari na solodia pude seke nia hilihiliburuana se Zisu. 2 Meke tavetia 
rina solodia si keke piribatu rakirakihi guana toropae banara, meke va hakea rini pa 
batuna, meke va sage nia poko pepolo tana banara rini si Asa. 3 Beto asa si mae zama 
guahe koa Sa si arini, “Mani toa va gelenae sa Banara tadi na tie Ziu,” gua. Meke la 
pihipoharia rini sa isumatana Sa. 

4 Meke vura pule la koasa kobi tinoni se Paelati meke zama, “Ego, turana vura pule 
atu nia rau koa gamu si Asa pude vata gilana nia koa gamu, sapu lopu boka vagia 
rau si keke ginugua pude zutu nia koa Sa,” gua si asa. 3 Ke totoso vura mae se Zisu, 
si toropae nia Sa sa toropae rakihi, meke poko nia Sa sa poko banara meke zama se 
Paelati. “Dotu, sa tie!” gua. 

6 Sipu dogoria tugo ri kasa nati hiama na tie kopu Zelepade se Zisu, si velavela si 
arini, “Va matea gana pa korosi! Va matea gana pa korosi!” gua si arini. 

Meke zama la koa rini se Paelati, “Mae vagia gamu, mamu va matea pa korosi. Ba 
sapu arau si namu loke ginugua hokara si dogoria rau koa Sa pude vata zutu nia,” 
gua se Paelati. 

7 Ba olana pule la tugo koa sa sa vinarigara lavata, “Koa nana sa mami Tinarae, 
meke koasa Tinarae asa si kaqu tava mate tugo sa tie sapu guahe. Ura zama si Asa, 
‘Arau si na Tuna Tamasa, guni pule nia,” gua si arini. 

8 Sipu avosia tugo Paelati sapu gua asa, si matagutu sisigiti si asa. 9 Ke nuquru pule 
la pa nana vetu gavuna se Paelati meke nanasia sa se Zisu, “Pavei mae guamu si 
Goi?” Ba korona olania Zisu si asa. 

10 Ke zama se Paelati, “Na vegua ke koromu olana mae au tu Goi? Lopu gilanau tu 
Goji, sapu arau tagoa sa niniranira pude vata rupahigo babe va matego pa korosi?” 
gua si asa. 

11 Meke olana la se Zisu, “Loke mua niniranira telemu si goi, be lopu poni nigo sa 
Tamasa. Ba sa sinea tanisa tie pu luara lani Au koa goi si kaleana hola nia sa mua 
sinea.” 

12 Sipu avosia Paelati sapu gua asa, si podekia sa pude vata rupahia se Zisu, ba 
velavela pule la sa vinarigara lavata, “Be vata rupahia goi si Asa, si lopu na baere 
tanisa banara Roma si goi! Sina asa sapu zama, ‘Arau si na banara,' gua si na kana 
te Siza si asa!” gua si arini. 

13 Totoso avosi Paelati sari na zinama arini, si turana la nia sa pa sada se Zisu meke 
habotu si asa pa habohabotuana varipitui, sapu ta tavetae patu lanolanono lavata. 
(Pozana si Qabata pa zinama Hiburu.) 14 Ele tata korapa rane sa popoa koasa rane va 
namanama, meke pana veluveluna sa rane sana si kote kamo sa rane Sabati tanisa 
vuiki Pasova, gua, ke zama la koari na tie se Paelati, “Dotu, sa mia Baņara!” gua si 
asa. 

15 Ba velavela pule la si arini, “Va matea! Va matea gana pa korosi!” gua si arini. 

Meke nanasa la i Paelati si arini, “Hiva nia gamu pude va matea rau pa korosi sa 
mia baņara?” 

Meke olana sari na nati hiama, “Loke mami banara pule si gami ba e Siza mo!” 
gua si arini. 

16 Ke tiqe va malumu vala nia Paelati koa rini se Zisu pude madi va matea pa korosi, 
gua. 


Tava Mate pa Korosi se Zisu 
(Matiu 27:32-44; Maka 15:21-32; Luke 23:26-43) 

Meke turana taloa nia rina solodia se Zisu. 17 Meke palekia Sa sa nana korosi, 
meke la kamo pa keke vasina sapu ta pozae, “Batu Tomate,” (Pa zinama Hiburu si 
Qoloqota.) 18 Vasina si poka nia rini si Asa pa korosi. Meke karua tie pule si pokani 
tugo rini pa hopeke dia korosi, koa varikali pa karu kalina e Zisu. 19 Meke kuberia 
Paelati si keke kinubekubere sapu guahe: “ZISU PA NAZARETI, SA BANARA TADINA 
TIE ZIU,” gua. Meke va sotoa sa pa batuna sa korosi. 20 Meke soku tie Ziu tiroa si asa, 
sina lopu seu koasa vasileana nomana sa vasina pu poka nia rini pa korosi se Zisu. 
Sa kinubekubere si ta kubere pa zinama Hiburu, Latini meke Quriki. 21 Meke zama 
sari na nati hiama koe Paelati, “Mu lopu kubere gunia asa, ‘SA BANARA TADINA TIE 
ZIU, gua, ba gua tu he: zama guahe sa tie hie, ‘Arau sina Banara tadi na tie Ziu.’ 
Mamu gua tu,” gua sarini. 

22 Ba olaņa la koa rini se Paelati, “Sapu ele kuberia rau si asa tugo si ele kuberia 
rau,” gua si asa. 

23 Sipu beto poka nia rina solodia se Zisu pa korosi si vagi rini sari Nana poko meke 
paqaha made i meke variva hia ni rini, hopeke sari ka made solodia. Meke vagia 
tugo rini sa nana poko doduru sapu loke pinitina, podalae pa ruana meke kamo pa 
hubina. 

24 Meke vari zamai sari solodia, “Mada lopu rikatia ba mada variva mudumudukeda 
nia, mada dogoria sapu esei kote vagia sia,” gua si arini. Ta evana si hie pude ni tava 
gorevura sapu gua ta kubere koasa Kinubekubere Hope sapu guahe: 

“Vari hia ni rini sari na Qua poko 
meke vari mudumudukeda nia rini sa Qua poko doduru.” 

Ke gua asa sapu tavetia rina solodia.” 

25 Ba turu tata dia pa korosi vasina pu ta pokae se Zisu, se Mere sa tinana, sa 
vavenena sa tinana, meke e Mere sa loana e Kilopasi, meke e Mere sapu mae guana 
pa Magidala. 26 Meke sipu dogoria Zisu sa tinana meke sa disaepeli sapu tataru hola 
nia Sa, korapa turu dia vasina, si zama la koasa tinana si Asa, “Isa sa tumu,” gua si 


Asa. 
27 Meke zama la tugo koasa disaepeli si Asa, “Isa sa tinamu,” gua. Podalae koasa 


totoso tugo asa, si turana vagia sa disaepeli sa tinana Zisu meke la koa pa nana vetu. 


Sa Minate te Zisu pa Korosi 
(Matiu 27:45-56; Maka 15:33-41; Luke 23:44-49) 

28 Sipu gilania Zisu sapu ele hokoto kamahire sari doduru tinitona meke pude tava 
gorevura valeana, sapu gua ele ta kubere pa Kinubekubere Hope, gua, si zama si asa, 
“Memeha Qua,” gua.” 29 Koanana si keke vovoina, sapu sinia na vaeni“ pasana, ke 
sipu avosia rini sa zinama te Zisu si pona la nia rini koasa vaeni si keke puha, meke 
va sotoa rini pa batuna keke huda meke va sage la nia rini pa beruna Zisu. 30 Meke 
sipu beto napoa Zisu sa vaeni si zama si Asa, “Ele beto hokara.” Meke tige va todono 
gorea Sa sa batuna meke luaria Sa sa maqomaqona. 


Ta Hova Kali Qeleqelena se Zisu 

31 Ura na rane va namanama bisa sa rane asa, meke koivugona si kote na rane 
Sabati arilaena pa korapana sa vuiki Pasova. Sina lopu hiva ni ri na tie Ziu pude 
sigoto hola pa korosi sari na tini pa rane hopena asa, ke la tepa koe Paelati sari kasa 
pude mokui nenedi sari tie pa korosi, pude tuturei mate meke va gorei sari tinidia. 
32 Gua asa ke la mokui rina solodia sari na nenedi ri karua tie, sapu ta pokae turanae 
koe Zisu pa korosi. 33 Ba sipu la dia koe Zisu gua si dogoria rini sapu ele mate tu si 
Asa, ke lopu mokui rini sari nenena. 34 Ba huma nia hopere keke solodia si Asa pa 
kali qeleqelena, meke zoloro vura va hodaka sa ehara na kolo pa tinina Sa. 35 Meke 
sa tie pu dogorona sapu gua ta evana si helahelae vura ni sa saripu gua hire, pude 
gamu ba kote va hinokara. Ura saripu zama ni sa si hinokara tugo, meke gilania sa 
telena sapu zama hinokara si asa. 36 Ta evana saripu gua hire pude tava gorevura sa 
Kinubekubere Hope sapu zama guahe: “Lopu keke rina susurina si kote ta moku,” 
gua.” 37 Meke keke zinama pule pa Kinubekubere Hope si zama guahe: “Kaqu dono 
la ia ri sa tie pu huma ia rini,” gua.” 


Ta Pomunae se Zisu 
(Matiu 27:57-61; Maka 15:42-47; Luke 23:50-56) 

38 Sipu hola sapu gua asa, si mae koe Paelati si keke tie pozana e Zosepa, na tie 
pa Arimatia si asa, meke tepa ia sa sa tinina e Zisu koe Paelati, ke va malumu la nia 
Paelati si asa. Zosepa si keke disaepeli golomona te Zisu ba koa gua sapu matagutu 
ni sa sari na koimata tadi na tie Ziu ke lopu vata gilana si asa koari na tie. 39 Meke 
se Nikodimasi, sa tie pu la dogorona se Zisu pana korapa boni tatasana, si luli koe 
Zosepa, meke palekia sa sa meresena sapu ta varihenie moa na aloesi, sapu padana 
keke gogoto tolonavulu kilo mamatana.* 40 Vagia ri kara sa tinina Zisu, meke hade 
nia poko lineni, meke va vuvusu nia meresena humana lea ri kara, gua sa hahanana 
tadi na tie Ziu, pude va namanama nia sa tinina pude ta pomunae, gua. 41 Meke 
tata koasa vasina pu ta pokae pa korosi se Zisu si keke inuma, meke pa inuma asa si 
koa nana si keke lovu vaqurana, sapu lopu ele ta pomunae tiena. £2? Sina na rane va 
namanama si asa, na tata kamo sa rane Sabati, meke lopu seu tugo sa lovu asa, ke la 
veko nia mo rini vasina sa tinina e Zisu. 

20 
Lovu Kokobana 
(Matiu 28:1-8; Maka 16:1-8; Luke 24:1-12) 

1 Pana munumunu vagavagasa rane Sade, sipu korapa huporo nana sa popoa, si 
topue la pa lovu se Mere sa barikaleqe pa Magidala, meke dogoria sa sapu ele tava 
rizu sa patu lavata pa sasadana sa lovu. 2 Ke hagala la si asa koe Saimone Pita, meke 
koasa disaepeli sapu tataru hola nia Zisu, meke la totozi koa rini, “Ele vagi taloa nia 
rini sa tinina sa nada Baņara koa sa lovu, meke lopu ta gilana sa vasina pu veko nia 
rini si Asa,” gua se Mere. 

3 Ke topue la pa lovu se Pita meke sa disaepeli asa. 4 Haqala beto sari kara, ba sa 
disaepeli asa si haqala va mudia sa se Pita meke la kamo kekenu nana koasa lovu. 
5 Meke kokopo la si asa meke dogori sa sari poko lineni pa korapana sa lovu sapu 
korapa koa dia, ba lopu nuguru la si asa. ë Meke kamo mudi la se Saimone Pita, meke 
nuquru hola la pa korapana sa lovu. Meke dogoria sa sa poko lineni korapa koa nana 
vasina, 7 meke sa poko sapu hade nia rini pa batuna Zisu, si lopu koa somanae koasa, 
ba ta polo valeana meke koa vata kale nana. 8 Ke tiqe somana nuquru la sa disaepeli 
sapu mae kamo kekenua sa lovu, meke dogoria sa, ke va hinokara. 9 Ba lopu ele boka 
va bakalia rini sapu gua ta kubere pa Kinubekubere Hope, sapu kaqu turu pule pa 
minate si Asa, sapu gua. 10 Meke pule sari karua disaepeli la pa vasina pu koa rini. 


Vata Dogoro koe Mere sa Barikaleqe Magidala se Zisu 
(Matiu 28:9-10; Maka 16:9-11) 

11 Ba se Mere si turu kabokabo nana pa sadana sa lovu meke kokopo pude dono la 
pa korapana sa lovu si asa. 12 Meke dogori sa sari karua mateana pokopoko keoro, 
korapa habotu dia vasina pu veko nia rini sa tinina e Zisu; keke pa batuna meke keke 
pule si pa nenena. 13 “Tio na vegua ke kabo tu si goi?” gua sari karua. 

Meke olana si asa, “Na vagi pania rini sa tinina sa qua Banara, meke lopu gilania 
rau sapu pavei veko nia rini si Asa!” gua se Mere. 

14 Ba seke linana gua se Mere si dogoria sa se Zisu korapa turu Nana vasina, ba 
lopu dono gilania Mere sapu e Zisu mo si Asa. 15 Meke zama se Zisu, “Tio, na vegua 
ke kabo si goi? Esei si hata ia goi?” gua si Asa. 

Balabala se Mere sapu hokara sa tie tavetavete pa inuma gua, ke zama la ia sa si 
Asa. “Tio, pude ele paleke pania goi, si mamu tozi nau sa vasina pu veko nia goi si 
Asa, pude maqu la vagia,” gua si asa. 

16 “Mere!” gua se Zisu. Ke gasa taliri la koa Sa se Mere meke zama la pa zinama 
Hiburu, “Rabae” sapu sa ginuana sa sina Titisa. 

17 Ba zama la koasa se Zisu, “Mu lopu tiqu Au, sina lopu ele pule la koasa Tamaqu 
si Rau. Ba mu la tozi ni sari kasa tasiqu sapu korapa pule la si Arau koasa Tamaqu, 
meke sa Tamadia, sa Qua Tamasa, meke dia Tamasa tugo,” gua si Asa. 

18 Ke pule la totozi koari na disaepeli se Mere, sa barikaleqe Magidala, sapu ele 
dogoria sa sa Banara, meke tozi ni tugo sa sapu gua zama nia Zisu koa sa. 


Vata Dogoro koari Nana Disaepeli se Zisu 
(Matiu 28:16-20; Maka 16:14-18; Luke 24:36-49) 

19 Koasa veluvelu koasa rane Sade asa, na ele huporo sa popoa, si varigara sari na 
disaepeli meke tuku tamunu pa keke lose, sina matagutu ni rini sari na koimata tadi 
na tie Ziu. Meke mae turu Nana pa varikorapadia rini se Zisu meke zama, “Mani koa 
koa gamu sa binule,” gua si Asa. 20 Beto zama gua si Asa, si va dogoro ni Sa koa rini 
sari limana, meke sa kali qeleqelena. Sipu dogoria rini sa Banara, si qetuqetu hola 
sari disaepeli. 

21 Meke zama pule la koa rini se Zisu, “Mani koa koa gamu sa binule! Gua sapu 
garunu Au sa Tamagu si Arau, si garunu gamu tugo Arau si gamu,” gua si Asa. 
22 Meke sipu beto zama gua si Asa, si sino la koa rini si Asa meke zama, “Mi vagia sa 
Magomago Hope. 23 Be taleoso ni gamu sari na sinea tadi na tie, si kote taleosae tugo 
si arini, ba be lopu taleoso ni gamu sarini, si lopu kote taleosae tugo si arini.”* 


Zisu meke Tomasi , , o. , 
24 Totoso mae koa rini se Zisu, si lopu somana koa rini se Tomasi, sapu ta pozae 


Vivi, sapu keke koari ka manege rua disaepeli. 25 Ke tozi nia ri kasa disaepeli si asa, 
“Ele dogoria gami sa Banara,” gua. 

Ba zama la koa rini se Tomasi, “Be lopu dogori rau sari na kiradi rina poka pa 
limana, meke koti ni kakarutuqu rau sari poudi rina poka arini, meke tanini nia 
limaqu sa kali qeleqelena, si koroqu va hinokara si rau,” gua si asa. 

26 Ego sipu hola keke vuiki si varigara pule pa vetu sari na disaepeli, meke pa totoso 
asa si somana se Tomasi koarini. Tuku sari na sasada, ba mae turu pa varikorapadi 
rini se Zisu, meke zama, “Mani koa koa gamu sa binule,” gua. 27 Meke zama la 
koe Tomasi se Zisu, “Ego mamu koti mae ni kakarutumu koari na poudi rina poka pa 
limaqu, mamu dogoro valeani sari limaqu; mamu qaqama mae nia sa limamu, mamu 
va nuquru la nia pa kali qeleqelequ. Mu lopu koa tie va gugue ba mu va hinokara tu 
þa goi,” gua si Asa. 

28 Meke olana la koa Sa se Tomasi, “Kei, qua Banara meke qua Tamasa!” gua si asa. 

29 Meke zama la koa sa se Zisu, “Sina dogorau mo goi ke va hinokara, ba qetu tugo 
si arini pu lopu hite dogorau ba va hinokara,” gua se Zisu. 


Sa Nati Guguana sa Buka Hie 
30 Sokudi rina vina gilagila variva magasadi si taveti Zisu pa totoso sipu koadia sari 
Nana disaepeli, ba lopu ta kubere koasa buka hie. 3! Ba hire si ta kubere, pude mi va 
hinokaria sapu e Zisu si sa Karisito“, sa Tuna Tamasa, meke pana va hinokaria gamu 
si kote vagia gamu sa tinoa hola pa korapa Pozana Sa. 


21 


Vata Dogoro koari ka Zuapa Disaepeli se Zisu 

1 Sipu hola kaiqa rane, si la vata dogoro pule nia pule koari Nana disaepeli pa kopi 
Taberiasi se Zisu, meke guahe sapu ta evana pa totosona asa. 2 Ari Saimone Pita, 
e Tomasi sapu ta pozae Vivi, e Nataniela sapu mae guana pa Kena pa popoa Qaleli, 
meke sari na tuna e Zebeti, meke sari karua disaepeli pule si koa varigara dia. 3 Meke 
zama la koa rini se Pita, “Tala habu qua si rau,” gua si asa. Meke zama la koasa sarini, 
“Gami ba hiva luli mami tugo koa goi,” gua si arini. Ke la surana si arini pa keke 
koaka meke topue la, ba koasa bonina asa si namu na loketona hokara si vagia rini.” 

4 Sipu vaqavaqasa sa popoa, si mae turu Nana pa masamasa se Zisu, ba lopu hite 
gilania ri kasa disaepeli sapu e Zisu mo si Asa. > Ke nanasa la si Asa koa rini, “Kasa 
Qua baere, vegua vagi igana tugo si gamu?” 

Olana si arini, “Lokari, namu lopu keke,” gua si arini. 

6 Ke zama si Asa, “Ego, mi ipania sa vaqara pa kali mataona sa koaka, meke kaqu 
vagi si gamu,” gua si Asa. Ke ipania rini sa vaqara meke lopu boka kave vura nia 
rini, sina na sinia na igana si asa.” 

7 Meke zama la koe Pita sa disaepeli sapu tataru nia Zisu, “Sa Banara si isa,” gua. 
Sipu avosia tugo Saimone Pita sapu sa Banara si isa, gua, si va sage pulea sa sa nana 
poko doduru, ura ele va gorea sa sa nana poko doduru asa totoso habu rini, meke 

hoga gore la pa kolo meke gore la koe Zisu pa masa. $ Meke gelu gore la pa masa sari 
kasa disaepeli pu koa koasa koaka, meke kavea rini sa vagara sapu sinia na igana. 
Na lopu seu sisigiti pa masa si arini, guana lima navulu nava mo seu gua. 

9 Meke sipu kamoa rini sa masa, si dogoria rini si keke nika motete lerana sapu 
hakea na igana, meke kaiga bereti. 10 Meke zama la koa rini se Zisu, “Paleke mae 
kaiga igana saripu tige habui gamu,” gua si Asa. 

11 Meke surana pule la pa koaka se Pita, meke balu gore la nia pa masa sa vagara, 
sapu sinia na igana nomadi, padana keke gogoto lima navulu neta ninaedi sari 
doduru. Soku hola ba lopu hite boka rikata sa vagara. 12 Meke zama la koa rini 
se Zisu, “Mae gamu mamu henahena paki,” gua si Asa. Ba loke tie ri kasa si ona hiva 
nanasia si Asa, “Esei si Goi?” sapu gua, sina na dono gilania dia rini sapu Asa tugo 
sa Banara. 13 Meke mae se Zisu, meke vagi Sa sari na bereti meke vala ni Sa koa 
rini meke tavete kekenono guni ni tugo Sa sari na igana. 14 Hiera tugo sa totoso vina 
neta sapu la vata dogoro se Zisu koari na disaepeli pa mudina sa Nana tinuru pule 
pa minate. 


Zisu Meke Pita SEO , , IA 
15 Meke sipu beto henahena rini, si zama la koe Saimone Pita se Zisu, “Saimone, 


tuna e Zone, vegua, tataru zonazona Nau tugo goi, hola nia sa tataru tadirini sara,” 


Meke olana se Saimone, “Uve, Banara, gilania Mua sapu tataru nigo rau,” gua si 
asa. 
Meke zama se Zisu, “Mu poni sari na Oua lami,” gua si Asa. 


16 Meke nanasa pule la tugo koa sa se Zisu pa vina rua totoso, “Saimone, tuna e 
Zone; tataru Nau tugo goi si Rau?” 

Meke olana se Saimone, “Uve, Banara, gilania Mua Goi sapu tataru nigo rau.” 

“Ego, mu kopu ni sari na Oua sipi,” gua se Zisu. 

17 Ba zama pule la tugo koasa pa vina neta totoso si Asa, “Saimone, tuna e Zone, 
tataru Nau goi si Rau?” Meke talotana hola nia Pita sapu gua asa, sina nanasa gunia 
he Zisu ka neta totoso, “Tataru Nau goi,” gua. 

Ke zama la koa Sa si asa, “Banara, doduru tinitona si gilani Goi. Ke ele gilanau 
Mua mo sapu tataru nigo rau si Goi!” 

Meke olana la ia Zisu si asa, “Ego mu poni sari na Qua sipi. 18 Maqu tozi va hinokara 
nigo, pa totoso tie vaqaramu si hoke vatana pulenigo telemu meke hoke la vasina pu 
hiva la ia goi, ba pana barogoso goi si kote va nadori goi sari na limamu, meke votiki 
tie tu kote va pokogo, meke kote turana la nigo vasina sapu lopu emu hiva la ia goi,” 
gua se Zisu. 19 Zama nia Zisu si hie pude tozia sa guguana sa minate sapu kote va 
kamoa Pita pude va lavatia sa Tamasa, gua. Meke beto asa si zama la koa sa se Zisu, 
“Mae mamu luli Au,” gua si Asa. 


Zisu meke sa Disaepeli sapu Tataru nia Sa 

20 Linana se Pita meke dogoria sa sa disaepeli sapu tataru nia Zisu, asa sapu rizu 
tata koe Zisu pa totoso henahena rini, meke sapu nanasa, “Esei tugo si kote qoramu 
Goi?” gua.” 21 Sipu dogoria tugo Pita si asa, si nanasa la ia sa se Zisu, “Banara, vegua 
sa tie hie?” gua si asa. 

22 Meke olana se Zisu, “Be hiva nia Rau pude toa kamoa sa sa Qua pinule mae, si 
lopu mua ginugua goi pude gilania. Agoi si mamu luli Au mo!” gua si Asa. 

23 Ke ene sa inavoso koari na tie saripu lulia se Zisu sapu lopu kaqu mate sa disaepeli 
hie, gua. Ba lopu gua asa sapu zama nia Zisu, ba gua mo he: “Be hiva nia Rau pude 
toa kamoa sa sa Qua pinule mae si pude vegua ke nominomi nia goi si asa,” gua mo. 
24 Asa tugo sa disaepeli sapu helahelae ni saripu gua hire, meke asa tugo sapu kubere 
gore ni si arini, meke gilania gita sapu gua zama ni sa si hinokara tugo. 

Vina Betobeto , , , MAA 
25 Ba sokudi hola pule sari na tinavete saripu taveti Zisu, be guana ta kubere gore 


beto sari doduru, si balabala ia rau sapu lopu kote ari lolomona sa kasia popoa pude 
veko betoi sari buka. 

SARI NA AKA KA 
TADINA APOSITO 


E Sa TAA l 
Sa buka hie si na hodana mo sa Qosipeli sapu kuberia e Luke. Sa natina sa buka 


hie si pude vivinei nia sa tinavete tadi na tie te Zisu, sapu ta turana koa sa Magomago 
Hope, meke tarae nia rini sa Inavoso Leana koasa guguana e Zisu Karisito, podalae 
pa Zerusalema, meke hola la pa doduruna Ziudia, Sameria, meke pa doduru kasia 
popoa. (1:8) 

Sa buka hie si na vivineina sa vina hinokarana e Karisito sapu podalae koari na tie 
Ziu, meke ta urahae la pa doduruna kasia popoa. Sa tie pu kuberena sa buka hie, se 
Luke, si hiva nia tugo sa pude va gilana pule nia koari na tie sapu lopu na hiniva tadi 
na tie te Karisito si pude novalia sa binanara Roma. Meke hiva vata gilana nia tugo 
sa koari na tie sapu sa vina hinokarana e Karisito si na vina gorevurana sa linotu 


tadi na tie Ziu. , , PO , 
Sa buka Tinavete Tadi na Apositolo hie si boka ta pagaha neta si asa: (1) podalae 


pa Zerusalema sa linotu vina hinokarana e Zisu Karisito, pa mudina sa sinage pule te 
Zisu pa Manauru; (2) ta urahae la si asa koari kaiqa kukuruna sa popoa Palesitaeni; 
(3) meke ta paleke hola la si asa koari na popoa pa kolo Meditareniani meke kamo la 
pa vasileana nomana pozana Roma. 

Keke kali inarilaena sa buka hie, si sa vivineina sa tinavete tanisa Maqomaqo Hope 
sapu gore koari na tie te Zisu pa rane Pen'tikosi? pa Zerusalema, meke hola la pa 
tinuranana na vina ninirana sa ekelesia, meke sari na koimata pa korapadi rina 
dia tinavetavete gua saripu ta tozi koasa buka hie. Sa Inavoso Leana pa podalaena 
sa ekelesia si ta tozi va papaka koari soku tinarae tadi na Apositolo. Meke sari na 
tinitona pu ta evana gua saripu ta kubere pa buka hie, si va vura ia sa niniranira 
tanisa Inavoso Leana pa tinoa tadi na tie te Karisito, pa korapana sa dia binaere koasa 
ekelesia. 

Sari na Nati Pinagapagahana sa Buka Hie 
1. Vina namanamana sa vina sosodena e Karisito. Hinia 1:1-26 
a. Ginarunu vina betobeto, meke sa vina tatara te Zisu. Hinia 1:1-14 
b. Sa tie sapu hobena e Ziudasi Isikarioti. Hinia 1:15-26 

2. Sa tinozina e Zisu Karisito pa popoa Zerusalema. Hinia 2:1 kamo hinia 8:3 

3. Sa tinozina e Zisu Karisito pa Ziudia meke Sameria. Hinia 8:4 kamo hinia 12:25 

4. Sa ninabulu te Paula. Hinia 13:1 kamo hinia 28:31 

a. Inene misinare kekenu. Hinia 13:1 kamo hinia 14:28 
b. Vivinei nomana pa Zerusalema. Hinia 15:1-35 


c. Inene misinare vina rua. Hinia 15:36 kamo hinia 18:22 
d. Inene misinare vina neta. Hinia 18:23 kamo hinia 21:16 o. 
e. Ta pusi se Paula pa Zerusalema, Sizaria, meke pa Roma. Hinia 21:17 kamo 


hinia 28:31 


Zinama Tuketukele , a a a, 
1 Koasa qua buka kekenu sapu kubere atu nia rau koa goi Tiopilasi, si vivinei ni 


rau sari doduru pu podalae taveti na va tumatumae ni e Zisu, 2 osolae kamoa sa rane 
sapu ta hena sage pa Manauru si Asa. Totoso lopu ele ta hena sage Sa, si tozi ni Sa 
pa korapa niniranira tanisa Magomago Hope sari kasa Nana apositolo’ pu ele vizati 
Sa, gua sapu kote tavetia rini. 3 Pa korapadi ri ka made navulu puta rane, pa mudina 
sa Nana tinuru pule pa minate, si vuravura vata dogoro pule nia koa rini si Asa soku 
totoso. Vasina si tava sosode valeana sapu hinokara toana si Asa, meke vivinei nia Sa 
koa rini sa guguana sa Binanara te Tamasa. “Pa keke totoso sipu korapa henahena 

turani Sa si tozi ni Sa si arini, “Mi lopu ta luarae pa Zerusalema, ba mi aga nia sa 
niniranira sapu ele va tatara veko nia sa Tamaqu, gua sapu ele tozini gamu Rau.” 5 E 
Zone Papitaiso si variva papitaiso nia sa kolo. Ba hola kaiqa rane, si kote ta papitaiso 
nia gamu sa Magomago Hope*,” gua se Zisu.” 


Sage Pule se Zisu pa Manauru 

6 Meke sipu koa varigara sari doduru apositolo, si nanasia rini se Zisu, “Banara, 
vegua, kamahire kote va turu eke pule ia Goi sa butubutu banara te Izireli?” gua si 
arini. 

7 Meke olana la koa rini se Zisu, “Sari na rane, na totoso, si lopu tava malumu 
ni gamu pude gilani, ba sa Tamaqu mo telena si vizatia sa totoso pu kaqu ta evana 
sarini. 8 Ba pana kamo koa gamu sa Magomago Hope, si kote ta sinie nia gamu sa 
niniranira te Tamasa, meke kaqu tozi helahelae Nau gamu si Arau pa Zerusalema, 
pa doduruna sa popoa Ziudia, pa Sameria, meke kamo la pa ninae vasina pa kasia 
popoa,” gua si Asa.” 9 Sipu beto zama nia Sa sapu gua asa, si dogoria rini ta hena sage 
la pa Manauru si Asa. Meke va paeria keke lei si Asa, ke lopu dogoro pulea rini.” 

10 Meke sipu korapa ena toto sage lulia rini pa Manauru si Asa, si vura va hodaka 
meke turu pa kalidia si karua tie pokopoko keoro. 11 Meke zama sari kara, “Gamu 
kasa pa Qaleli! Na vegua ke turu ena eko la mo pa Maņauru si gamu? Ura se Zisu hie 
sapu ta hena sage pa Manauru, si kote pule mae gua tugo sapu dogoria gamu sagena 
la pa Manauru,” gua si arini. 


Sa Hinobena e Ziudasi Isikarioti , 
12 Beto asa, si taluarae pa toqere Olive, meke kekere pule la pa Zerusalema sari kasa 


apositolo, sa inene asa si padana keke kilomita seu gua pa Zerusalema. 13 Sipu kamo 
rini pa Zerusalema, si nuguru la si arini koasa lose panaulu pa vetu vasina koa rini. 
Sarini hire si ari Pita, Zone, Zemisi, Aduru, Pilipi, Tomasi, Batolomiu, Matiu, meke e 
Zemisi sapu sa tuna e Alepiasi, Saimone sa Tie Zeloti”, meke e Ziudasi sapu sa tuna e 
Zemisi.” 14 Hoke varigara si arini meke koa keke pa vinaravara, meke somana tugo 
sari na barikaleqe, meke e Mere sa tinana e Zisu, meke sari kasa tasina koreo e Zisu. 

15 Meke keke rane totoso koa varigara padana keke gogoto hiokona tie te Karisito, 
si turu se Pita meke zama, 16 “Kasa tasiqu, padana tugo pude tava gorevura, gua sapu 
zama nia sa Maqomaqo Hope pa Kinubekubere Hope koe Devita, koasa guguana e 
Ziudasi, sapu turaņadi sarini pu la tuqe vagina se Zisu. 17 Se Ziudasi hie si keke tie 
tugo koa gita meke somanana koasa tinavete hie,” gua si asa. 

18 Koasa poata pu vagia sa koasa nana tinavete kaleana, si holu nia sa si keke vasi 
pepeso, meke vasina tugo si hoqa sovitili gore nia meke puzaka sa tiana, meke vura 
beto laguna.” 19 Doduru tie pa Zerusalema si avoso nia si hie ke poza nia pa dia 
zinama, “Akeledama” rini sa vasi pepeso asa. Sa ginuana si na pepeso tana ehara. 

20 Meke zama pule se Pita, “Ura guahe si ta kubere pa buka Sam: 

‘Mani tava ivulu sa nana vetu; 
mani loke tie koa ia si asa!’ gua. Meke pa keke Sam pule si zama guahe: 
“Mani vagi hobea keke votiki tie sa nana tinavete,' gua.” 

21-22 Gua ke garo pude vizatia gita si keke tie pude somana va sosodea koari na tie 
sa tinuru pule te Zisu. Kaqu keke tie pu ele somana lululi koa gita si asa, pa doduruna 
sa totoso sapu koa somana koa gita se Zisu, sa Banara. Podalae pa totoso pu variva 

papitaiso se Zone, meke kamoa pa totoso sapu taluarae koa gita, meke ta hena sage 
pa Manauru si Asa,” gua si asa.” 

23 Ke poza vagi rini si karua tie: ari Zosepa meke Mateasi. (Zosepa si hoke poza nia 
Basabasi meke e Zasitasi tugo rini.) ?4 Beto asa, si varavara guahe sarini: “Banara, 
Agoi gilani sari na bulodi ri doduru tie. Ke, mu va dogoroni gami, sapu esei ari karua 
hire si vizatia Goi, 25 pude tuqe hobea sa tinavete tana apositolo sapu luara veko 
pania Ziudasi, meke la nana koasa vasina vina kilasa koa hola pu ta hia nia sa,” gua 


si arini. 26 Beto asa, si mudumudukeda si arini, meke ta vizata se Mateasi, ke tava 
somana la si asa koari ka manege eke apositolo. 


2 


Sa Minae Tanisa Maqomaqo Hope 

1 Totoso kamo sa rane Pen'tikosi*, si koa varigara dia pa keke vasina sari doduru 
tie ranerane hire.” 2 Meke kamo va hodaka mae gua pa galegalearane si keke 
ovana lavata, sapu gua tugo na givusu hiru, meke la sinia sa sa korapa vetu, vasina 
pu korapa habotu rini. 3 Meke dogoria rini si keketoņa guana hurunu nika sapu 
varipaqaha la, meke hake koa ri hopeke tie pu koa vasina. 4 Doduru arini si ta sinie 
nia rini sa Maqomaqo Hope, meke hopeke zama si arini koari hopeke vinekala koasa 
binokaboka, gua sapu poni ni sa Magomago Hope. 

5 Meke koa dia pa Zerusalema sari na tie Ziu saripu vahesi zonazona ia sa Tamasa, 
saripu mae guadi koari soku popoa nomadi pa kasia popoa. $ Totoso avosia rini sa 
vevehe si varigara va soku la si arini. Nunala dia si arini, sina hopeke la avosi rini 
sari na dia vinekala soti pu zama ni ri na apositolo. 7 Magasa sisigiti si arini meke 
zama, “Sari kasa tie pu korapa zamazama sara, si na tie Qaleli beto sarini. 8 Ba vegua 
meke boka zama ni tu rini sari hopeke nada vinekala, meke boka avosi tu gita? 9 Ura 
gita si hopeke mae guada tu pa Patia, Media, Elami, Mesopotemia, Ziudia, meke pa 
Kapadosia, Ponitasi, meke pa Esia. 10 Kaiqa pule si mae gua pa Pamipilia, Pirizia, 
Izipi, meke koari na pinaqaha popoa pa Libia, sapu tata pa Saerini. Kaiqa gita si mae 
guada tu pa Roma. 11 Na tie Ziu si gita, meke na Zenitailo? tugo pu kekeredi la pa 
linotu Ziu. Kaiga gita si mae guada tu pa Kiriti, meke pa Arebia*, ba avoso betoi tu 
gita doduru sari na tinitona arilaedi pu evani sa Tamasa, gua saripu korapa zama ni 
rini sara!” gua si arini. 12 Meke pa dia minagasa, na ninunala, si lopu boka beto vari 
nanasi sarini, “Na sa si korapa ta evaņa hie?” gua si arini. 

13 Ba kaiqa arini si va sisire, meke zama, “Ai, na naponapo ba sara!” gua. 


Sa Tinarae te Pita 
14 Meke gasa turu se Pita somanae koa ri ka manege eke apositolo, meke zama va 

ululae guahe si asa koari na kobi tinoni, “Gamu kasa na tie Ziu turanaqu, meke gamu 
doduru pa Zerusalema, mi avoso mae; hiva tozi va bakalani gamu rau sapu gua ta 
evana hie! 15 Sari tie hire si lopu naponapo, sapu gua balabala ia gamu. Na tige sia 
koloko munumunu mo sa totoso hie. 16 Lokari, ura hie si zama nia sa poropita Zoili 
sapu guahe: 
17 “Zama sa Tamasa: Gua hie si kaqu tavetia Rau koari na rane mumudi: 

Kaqu zoropo gore la nia Rau koari doduru tie sa Maqomaqoqu. 

Meke sari na tumia koreo na vineki vaqura si kaqu korokorotae, 

meke sari na tie vaqura si kaqu dogori sari na dinogodogorae variva magasadi, 

meke sari na barogoso si kaqu putaputagita.” 
18 Koari na rane sara, si kaqu zoropo gore la nia tugo Rau sa Maqomaqoqu, 

kamo la gua tu koari na nabulu, sari palabatu na barikalege, 
meke kagu korokorotae si arini. 
19-20 Kagu evani Rau sari na vina gilagila variva magasadi pa manauru panaulu meke 
pa pepeso panapeka; 
kagu ta evana sa minate, meke sa nika meke tunaha nika moatana. 
Pa manauru si kagu tava huporo sa rimata, 
meke kagu zinara guana ehara sa sidara, 
sipu lopu ele kamo sa rane arilaena meke variva hologoruna tanisa Banara. 
21 Ba sari doduru pu tepa la koasa pozana sa Banara, si kagu ta harupu! gua. 

22 Gamu kasa na tie Izireli, mi avoso mae i sari na qua zinama: Va sosodea Tamasa 
sapu garunu mae nia Sa se Zisu, koari na tinavete variva magasa meke na vina gilagila 
pu taveti Tamasa koa Sa pa vari korapa mia. Gamu ba tumae nia telemia si hie. 23 Ura 
ele vizatia Tamasa pa Nana hiniva soti si pude kaqu ta luara vatu koa gamu se Zisu, 
meke pa tinokae tadi tie kaleadi si va matea gamu si Asa pa korosi.” 24 Ba ele va toa 
pulea Tamasa si Asa, meke vata rupahia Sa koasa tinasigitina sa minate, sina lopu 
boka sa niniranira tanisa minate pude pusi hola ia si Asa.” 25 Ura guahe si zama nia 
e Devita koasa guguana Sa: 

‘Dogoria rau sapu koa pa kenuqu rau doduru rane sa Banara. 
Koa tata koa rau si Asa, ke lopu kagu matagutu si rau.” 
26 Gua asa ke qetuqetu hola sa buloqu, 
meke sari na qua zinama si ta sinie ginetugetu, 
meke be mate si rau, 
ba rane valeanigo rau si Goi, 
27 sina lopu kaqu veko hola au Goi si rau pa lovu, 
meke lopu kaqu va malumia Goi sa mua nabulu Hopena pude muzi tinina. 
28 Fle va dogoro nau Goi sa siranana sa tinoa, 
meke va sini nau Goi sa qinetuqetu pa kenumu,' gua. 

29 Ke, kasa tasiqu, maqu tozi va bakalani gamu rau sapu se Devita sa tamada si 
mate meke ta pomunae si asa, meke sa lovuna sa si korapa koa nana mo koa gita 
tani pa rane ninoroi. 30 Ba na poropita tugo se Devita, meke ele gilania nana sa sapu 
ele tokoro vekoa Tamasa sa vina tatara, sapu keke koari na tutina e Devita si kote 
banara hobena.” 31 Na dogoro va kenue ia e Devita gua sapu kote evania sa Tamasa, 
ke zama nia sa sa tinuru pule pa minate tanisa Karisitoł, sipu zama si asa, ‘Lopu ta 
veko hola pa lovu babe muzi sa tinina, gua. 32 Meke se Zisu hie si ele va turu pulea 
Tamasa, meke gami doduru hire si dogoro soti matamami! 33 Ta ovulu sage la pa kali 
mataona sa Tamasa sa Tamana si Asa, meke vagia Sa koa sa Tamasa sa Maqomaqo 
Hope gua sapu ele va tatara nia Sa. Ke zoropo vura mae nia Sa gua sapu dogoria na 
avosia gamu kamahire. 34 Ura se Devita si lopu sage la pa Manauru ba zama nia sa 
sapu guahe: 

“Zama sa Tamasa koasa qua Banara: 
Mu habotu pa kali mataogu,” 
35 osolae vekoi Rau sari Mua kana pa kauru Nenemu!' gua. 

36 Gua ke mi tumae nia gamu doduru tie Izireli si hie: Se Zisu hie sapu va matea 
gamu pa korosi, si ele va evaņae nia Baņara, meke sa Karisito“ sa Tamasa!” gua se 
Pita. 

37 Sipu avosia ri na kobi tinoni sapu gua asa, si ta duana hola sari bulodia. Ke 
nanasia rini se Pita, meke sari kaiga apositolo, “Kasa turana mami, na sa si kote 
tavetia gami?” gua si arini. 

38 Meke olana la koa rini se Pita, “Hopehopeke gamu doduru si mani kekere, mani 
ta papitaiso pa korapa pozana e Zisu Karisito, pude kagu taleosae sari mia sinea, 
meke kaqu vagia gamu sa vinariponi sapu sa Magomago Hope. 39 Ura sa vina tatara 
te Tamasa si tamugamu, meke tadi na tumia, meke tadi doduru pu koa pa seu, sari 
doduru pu kote tioko vagi sa Tamasa,” gua se Pita. 

40 Soku ginugua pule si zama ni Pita koa rini. Meke va balau i na sovuti sa si arini, 
meke zama, “Mi harupu puleni gamu, pude mi lopu kaqu tava kilasa turanae koari 
kasa tie pa sinage kaleana hie,” gua si asa. 41 Arini pu va hinokaria sa tinarae te Pita 
si ta papitaiso. Padana neta tina tie si somana la koa ri kasa tie te Zisu pa rane asa. 
42 Soto va nabu si arini koari na vina tumatumae tadi na apositolo, pa kinoa binaere 
koari na tie pu va hinokara koe Zisu, pa hinenahena varigara, meke pa vinaravara. 


Sa Tinoa Varigara Tadi na Tie Kekenu pu Vahinokara Koe Zisu 

43 Soku sari tinavete variva magasadi si evani Tamasa koari na apositolo, ke magasa 
hola sari doduru tie. 44 Lopu makudo varigara pa binaere sari doduru tie pu va 
hinokara, meke varitago ni rini sari doduru likakalae pu tagoi rini.” 45 Holuholu ni 
rini sari hopeke dia tinago, meke variva hihia ni rini sari na poatadi, koa gua mo 
koasa padana gua sapu ta hivae koari hopeke tie pu malana. 46 Hopeke rane si hoke 
la varigara sari doduru koasa varivarigarana lavata pa Zelepade. Hoke varigara tugo 
si arini koari hopeke dia vetuvetu, meke henahena varigara na qetuqetu si arini pa 
bulodi pa vina pepekae. “47 Vahesia rini sa Tamasa, meke ta getugetue si arini koari 
doduru tie. Meke hopeke rane si va somani sa Baņara koa rini saripu va hinokara 
meke ta harupudi. 


3 
Salania ri Pita e Zone sa Tie Ikena 

1 Keke rane sipu kamo sa totoso varavara pa neta koloko veluvelu, si sage la pa 
Zelepade pa Zerusalema sari Pita e Zone. 2 Meke paleke la nia rini si keke tie sapu 
podo mate karua nenena. Hopeke rane si hoke paleke la va habotia rini si asa pa 
sasadana sa Zelepade sapu ta pozae “Sasada Tolavaena”, pude mani tepatepa poata 
koari pu ene nuquru la koasa Zelepade, gua. 3 Meke sipu dogori sa sari Pita e Zone 
pu korapa ene nuguru, si tepa poata si asa koari kara. 4 Ba dono toto la ia ri Pita e 
Zone si asa, meke zama la koa sa se Pita, “Dono mae koa gami kara!” gua si asa. 5 Ke 
dono la koari kara sa tie, hokara kote ponia ri kara keketona, gua. 6 Ba zama la ia 
Pita si asa, “Loke qua poata siliva, na qolo si rau pude ponigo, ba gua sapu tagoa rau 
si maqu poni nigo. Pa korapa pozana e Zisu Karisito pa Nazareti, si mu turu, mamu 
ene!” gua si asa. 7 Meke taninia Pita kali lima mataona sa tie, meke toka nia sa pude 
turu, meke hinoga ninira sari na nenena na kikikorerekena sa tie. 8 Meke gasa turu 
si asa, meke podalae ene mo. Luli i Sa sari Pita e Zone, meke nuquru la pa Zelepade. 
Ene, na horuhoru si asa, meke vahesia sa sa Tamasa. ’ Totoso dogoria ri doduru tie 
pa Zelepade enenena sa tie mate nenena, meke vahesihesia sa sa Tamasa, 10 si dono 
gilania rini sapu asa mo sa tie sapu habotu tepatepa pa Sasada Tolavaena, ke magasa 
hola nia rini sapu gua ta evana koa sa. 


Sa Tinarae te Pita pa Zelepade 
11 Meke sipu korapa tuge koa ri Pita e Zone sa tie pu ta salana, si magasa hola sari 
na tie, meke varigara la i rini sari ka neta koasa vasina pa Zelepade sapu ta pozae 

na Zokozokoroanać te Solomone. 12 Totoso dogori Pita sari kobi tinoni pu varigara 
la, si zama la koa rini si asa, “Gamu kasa na tie Izireli, na vegua ke magasa nia tu 
gamu sa ginugua hie, meke dono toto gami tu, guana sapu pa mami niniranira na 
tinonoto tu telemami si salania gami kara sa tie hie! 13 Sa Tamasa tadi Ebarahami, 
e Aisake, meke e Zekopi, sapu sa Tamasa tadi na tiatamada pukerane, Asa tu si va 
lavatia se Zisu sa Nana nabulu, ba gamu si turana vala nia si Asa koasa Qavuna pude 
tava mate. Kilu ia gamu si Asa pa kenuna e Paelati, totoso hiva vata rupahia sa si 
Asa.” 14 Etulia gamu se Zisu sa Tiet Hopena meke Tonotona, ba tepa ia gamu, sa tie 
variva mate pude vata rupaha poni gamu.” 15 Va matea gamu sa natina sa tinoa, ba 
va toa pulea Tamasa pa minate si Asa, meke sipu ele toa pule Sa si dogoro sotia gami 
si Asa. 16 Pa niniranira koasa pozana Zisu, meke sa rinanerane koa Sa, si ta salana sa 
tie hie. Dogoria gamu, meke ele gilania gamu sa tie hie. Sa rinanerane koasa pozana 
Zisu si salania sa tie hie. 

17 Ego, kasa tasiqu, gilana valeania rau sapu pa pinupuhu, si taveti gamu, meke 
rina mia koimata, sapu gua tavete la nia gamu koe Zisu. 18 Ba gua asa si va gorevura 
nia Tamasa sapu tozi vata kenue i Sa koari na poropita, sapu na tina sigiti si kote 
kamoa sa Karisito. 19 Ke mi veko pani sari na mia sinea, mamu kekere pule la koe 
Tamasa, meke kaqu taleosoni gamu Sa, 20 pude kaqu va mae i Tamasa koa gamu sari 
na totoso pu kaqu va ninirai Sa sari na bulomia, meke kaqu garunu atu nia Sa se 
Zisu, sa Karisito* sapu ele vizata vekoa Sa pude tamugamu. 21 Ba kaqu koa paki pa 
Manauru si Asa, osolae kamo sa totoso te Tamasa pude va vaqura pule betoi sari 
doduru likakalae, gua sapu va tatara veko nia Sa koari na poropita madidi pukerane. 
22 Ura ele zama nia e Mosese, 'Kagu garunu atu nia sa Banara sa mia Tamasa, si keke 
poropita gugua arau, sapu keke mo koari kasa na turanamia soti. Kaqu va avosia 
gamu si Asa koa ri Nana zinama koa gamu.” 23 Asa sapu lopu va avosia sapu gua 
tozia sa poropita Asa, si kaqu tava mate palae koari na tie te Tamasa, gua.” 24 Sari 
doduru poropita podalae koe Samuela meke hola mae, si ele korotae beto ni sari na 
totoso hire. 25 Gamu si na tudia ri na poropita, meke tamugamu tugo sa vinariva egoi 
sapu tavetia Tamasa koari na tamamia pukerane. Zama sa Tamasa koe Ebarahami, 
“Koasa tutimu goi si kote tamanae sari doduru tinoni pa kasia popoa, gua.” 26 Gua 
ke totoso garunu mae nia Tamasa sa Nana nabulu se Zisu Karisito, si garunu kekenu 
atu nia Sa si Asa koa gamu, pude mi luara pani i gamu sari na mia kinaleadi, pude 
mi ta manae,” gua se Pita. 

Pita e Zone pa Kenudi rina Koimata pa Sanihiderini 

1 Meke sipu korapa vivinei koari na tinoni sari Pita e Zone, si mae koari kara sari 
na nati hiama, meke sa koimata tadi na tie kopu pa Zelepade, meke sari na Sadusi’. 
2 Lopu hite qetu nia rini sapu gua tarae nia ri kara, sapu toa pule pa minate se Zisu, 
meke saripu mate ba kaqu toa pule tugo, sapu gua. 3 Ke tuqe vagi rini sari Pita e 
Zone, ba sina ele tata boni sa popoa, ke la voi vekoi mo rini pa vetu varipusi, pude 
aqa nia sa rane vugo, gua. “Ba soku arini pu avosia sa tinarae te Pita si va hinokara. 
Ke sa ninaedi ri pu va hinokara si kamoa padana ka lima tina tie kamahire. 

5 Meke pa koivugona, si varigara pa Zerusalema sari na koimata meke na palabatu 
tadi na tie Ziu, meke sari na tie va tumatumae koasa Tinarae te Mosese. $ Somana 
tugo se Anasi sa nati hiama kenukenue, meke ari Kaeapasi, e Zone, e Alekezada, meke 
ari kaiqa pule pa tatamana tanisa nati hiama kenukenue. 7 Meke turana la va turui 

rini pa kenudi rina koimata hire sari Pita e Zone, meke nanasi rini, “Na niniranira 
savana, meke pa pozana esei si tavete ni gamu kara saripu gua evani gamu kara?” 
gua si arini. 

8 Meke ta sinie nia e Pita sa niniranira tanisa Magomago Hope, meke olana lai 
sa sarini, “Gamu kasa na koimata, na palabatu tadi na tinoni! 9 Be sa tinavete leana 
sapu gua ta evana koasa tie mate nenena hie, meke ta salana si gunia gamu pa mia 
ninanasa, 10 si mi tumae nia si hie, gamu meke ari doduru tie Izireli: Sa tie hie pu turu 
pa kenumia gamu, si ta salana pa korapa niniranira koasa pozana e Zisu Karisito pa 
Nazareti, Asa sapu ele va matea gamu pa korosi, ba sapu ele va turu pulea Tamasa 
pa minate. 11 Se Zisu tugo hie sapu tozia sa Kinubekubere Hope sapu zama guahe: 
‘Sa patu sapu kilua rina tie kuri vetu, 

si asa tugo si arilaena hola koari doduru patu,’ gua.” 
12 Sa hinarupu si lopu koa pule pa keke tie, ura loke pozapoza pule, sapu ta poni nia 
na tie pa kauruna sa manauru, si boka ta harupu nia gita,” gua se Pita. 

13 Sipu dogoria ri kasa koimata tadi na tie Ziu sa minataqara tadi Pita e Zone, meke 
gilania rini sapu na tie pa vasileana mo, meke lopu tie sikuludi sari kara, si magasa 
hola si arini. Meke dono gilania rini sapu na tie sapu lululidi koe Zisu sari kara. 14 Ba 
loketona si boka zama nia rini, sina dogoro sotia dia mo sa tie sapu ta salaņa, turu 
somanae nana koari Pita e Zone. 15 Ke va vura paki rini sari kara, meke vari vivinei 
teledia si arini. 16 Vari nananasi sarini, “Na sa kote tavete ni gita sari tie hire? Sina 
lopu boka tomea gita sa tinavete variva magasana sapu evania ri kara, sina doduru 
tie pa Zerusalema si ele gilana betoa. 17 Ba mada va balau i mo, pude madi lopu zama 
pule hokahokara nia sa pozana e Zisu koari na tinoni, pude lopu kaqu ta tozi urahae 
la pa doduru vasina sa ginugua hie,” gua si arini. 

18 Beto si tioko va nuquru pulei rini sari kara, meke tozi ni rini pude lopu zama 
nia ba be va tumatumae hokara pa korapa pozana Zisu. 19 Ba olana la sari Pita e 
Zone, “Ego, mi pitu ia telemia be tonoto sia pa kenuna sa Tamasa pude va tabe gamu 
si gamu babe pude va tabe ia sa Tamasa. 20 Ura gami kara si lopu boka beto tozi 
helahelae ni, gua saripu ele dogori, na avosi gami,” gua sari kara. 21 Beto asa si va 
nabu valeana pulea ri kasa koimata sa dia vina balau koari kara, meke tiqe va vura 
taloa i rini. Lopu boka vizatia rini gua pude va kilasi sari kara, sina sari doduru tie 
si vahesia ri sa Tamasa koasa tinavete variva magasana pu ta evana. 22 Ura sa tie pu 
ta salana si ele hola made navulu puta vuahenina. 


Sa Vinaravara Tadi Kasa Tie Ranerane 

23 Sipu vata rupahi tugo rini, si topue la mo sari Pita e Zone, meke la tozi ri kara 
koari kasa tie pu va hinokaria se Zisu, gua saripu zama ni rina nati hiama, na koimata. 
24 Totoso avosia tugo ri kasa tie te Karisito sapu gua tozia ri Pita e Zone, si koa keke 
pa vinaravara, meke zama guahe si arini: “Baņara sapu tavetena sa Manauru, sa 
pepeso, meke sa kolo lamana, meke sari doduru likakalae pu koa koa rini.” 25 Ura 
guahe si zama nia Goi koasa Magomago Hope, sapu tozia sa Mua nabulu Devita sa 
tamamami: 
“Na vegua ke hiva veko pania rina butubutu huporodi sa binanara te Zihova? 

Meke vegua ke balabala vekoa rini si pude luara pania sa Nana tinolitolie?” 
26 Sari na banara pa popoa pepeso si ele varigara, 
meke va namanama pude varipera la koasa Tamasa meke sa Nana Karisito sapu 
vizatia Sa,’ gua. 

27 Meke ele tava gorevura si hie sipu varigara sari Herodi e Ponitiasi Paelati tani, pa 
popoa Zerusalema. Meke somana tugo sari na butubutu Zenitailo, meke sari na tie 

Izireli, meke raza la ia rini se Zisu sa Mua nabulu hopena, pu ele vizatia Goi pude 
sa Karisito.” 28 Tavete va gorevura i rini gua saripu ele vizata veko kenui Goi, pude 
taveti rini koe Zisu. 29 Gua asa ke, Banara, Mu dono gilania sapu va matamatagutu 
gami rini; mamu va matagara gami si gami na Mua nabulu, pude zama ni sari Mua 
inavoso. 30 Mu vata dogoro nia sa Mua niniraņira pude salani saripu moho, mamu 
vata evaņi sari na tinavete variva magasadi pa korapa pozana e Zisu sa Mua nabulu 
hopena,” gua si arini. 

31 Meke sipu beto tugo varavara rini, si niu mo sa lose vasina varigara rini, meke ta 
sinie nia rini sa niniraņira tanisa Magomago Hope, ke podalae la tarae va mataqara 
nia rini sa Inavoso Leana te Tamasa. 

Tinoa Keke Tadi na Tie te Karisito 

32 Sari na tie te Karisito si koa keke pa hiniva, meke keke pa dia binalabala. Loke 
tie si puhi nia si keketona, ba varitago ni mo rini sari na dia likakalae.” 33 Meke pa 
korapa niniranira lavata si tarae nia rina apositolo sa tinuru pule te Zisu Karisito pa 
minate, meke sa minana nomana te Tamasa si koa koa rini. 34 Loke tie koa rini si 
ehaka nia ke toņa. Sarini pu ari dia pepeso, babe na vetu, si holuholu ni rini, 35 meke 
vala ni rini koari na apositolo sari na poatadi, meke tava hia sari na poata koari 
hopeke tie pu loke dia. 

36 Ke gua tugo asa si tavetia e Zosepa. Keke tie pa butubutu Livae* si asa pu ta 
podona pa Nusa Saeparasi. Hoke poza nia Banabasi rina apositolo si asa, (sa ginuana 
sa pozana si na tie pu sovutu va ninirai sari na tie). 37 Holuholu nia sa si keke nana 
vasi pepeso, meke paleke la luaria sa sari poatana koari na apositolo. 

Ananaeasi meke Sapaera 

1 Ba koa nana tugo si keke tie, pozana e Ananaeasi, meke sa nana barikalege si e 
Sapaera. Holuholu nia tugo rini si keke dia vasi pepeso. ? Paleke la nia Ananaeasi sa 
kukuruna sa poata koari na apositolo, ba kopu pule nia sa si keke kukuruna. Sa nana 
barikalege ba va egoa sapu gua asa. 3 Meke zama la ia Pita si asa, “Ananaeasi! Na 
vegua ke va malumia tu goi se Setani pude lalae nia sa mua tinoa, ke kokoha ia goi 
sa Magomago Hope, meke kopu pule nia goi sa kukuruna sa poata koa sa pepeso pu 
holuholu nia goi? 4Sa pepeso si tamugoi totoso lopu ele holuholu nia goi. Meke sipu 
beto holuholu nia goi, si leana pude tavetavete nia sa poatana vasina pu hiva nia goi. 
Na vegua ke kokoha nia goi sapu sa doduruna sa poata si vala goi, gua; ba tuqe veko 
tomea goi sa kukuruna? Lopu kokoha pa tie si goi, ba koe Tamasa tu!” gua se Pita. 

5 Meke totoso avosia tugo Ananaeasi sa zinama te Pita, si hoqa mate nia mo si asa. 
Ke matagutu hola sari doduru, totoso avoso nia rini sa ginugua asa. $ Meke mae hade 
palekia rina tie vaqura sa tomatena, meke la pomunu nia rini si asa. 

7 Meke sipu hola padana neta aoa, si la kamo sa nana barikaleqe. Lopu gilania sa 
sapu gua ele ta evaņa koasa loana. 8 Meke nanasa la ia Pita si asa, “Sapaera! Vegua, 
hiera hinokara tugo doduruna sa poata sapu vagi nia gamu kara Ananaeasi koasa 
pepeso?” gua si asa. 

“Uve, asa tugo,” gua se Sapaera. 

9 Meke zama la ia Pita si asa, “Na vegua ke variva ego nia gamu kara tamaloana 
pude podekia sa Maqomaqo Hope te Tamasa? Dotu, sari na tie vaqura pu ele la 
pomunu nia sa loamu, si tiqe kamo pule mo pa sasada sara, meke kote mae paleke 
vura nia pule rini sa tomatemu goi!” gua si asa. 10 Meke pa totoso asa si hoqa mate 
mo se Sapaera pa kenuna e Pita. Nuquru pule sari kasa tie vaqura, meke sipu dogoria 

rini sapu ele mate si asa, si paleke vagia ri sa tomatena, meke la pomunu nia rini pa 
kapana sa loana. 11 Meke matagutu hola sari doduru tie te Karisito, meke sari doduru 
tie pu avoso nia sapu gua ta evana. 


Sari na Tinavete Variva Magasadi 

12 Soku tinavete variva magasadi si evani rina apositolo koari na tinoni. Hoke la 
varigara sari na tie te Zisu koasa vasina pu ta pozae Zokozokoroana?“ te Solomone pa 
Zelepade. 13 Meke va lavati rina tinoni sari na tie te Karisito, ba kadaka la somana 
si arini pa Zelepade. 14 Ba soku lala dia sari na tie na barikalege si va hinokaria sa 
Baņara meke somana la koa rina tie te Karisito. 15 Hoke ta salana sari na tie koari 
na apositolo, gua asa ke paleke lani rina tinoni sari dia tie mohodi, meke ivara ni 
rini pa sisirana sari na teqe, meke va ekoi rini, pude pana ene hola se Pita si kote va 
aqori sa magomagona sa meke ta salana. 16 Soku puku tinoni saripu maedi gua koari 
na vasivasileana pa vari likohaena Zerusalema, si paleke mae ni sari dia tie mohodi, 
meke saripu ta higorae tomate kaleadi, meke ta salaņa beto sari doduru. 


Ta Nonovala sari na Apositolo 

17 Meke sa nati hiama kenukenue meke rina Sadusi pu koa turania, si konokono 
sisigiti ni sari na apositolo. 18 Ke tuqe vagi i rini sarini, meke vekoi rini pa vetu 
varipusi. 19 Ba pana boni asa, si la si keke mateana te Tamasa, meke tukelia sa sa 
sasadana sa vetu varipusi, meke turaņa vura ni sa sari na apositolo, meke zama, 
20 “Mi la koasa Zelepade, mi la va tumatumae nia koari na tie sa doduru guguana sa 
tinoa vaqura hie,” gua si asa. 21 Ke pana vaqavaqasa, si nuquru la pa varivarigarana 
pa Zelepade sarini, meke podalae la variva tumatumae koari na tinoni. 

Sipu kamo sa nati hiama kenukenue, meke sari na tie pu koa turania, si tioko 
varigara ni rini sari na koimata tadi na tie Ziu, meke sari doduru koasa Sanihiderini, 
sa puku tie varipitui tadi na tie Ziu pude vivinei, gua. Ke garunu lani rini pa vetu 
varipusi sari kaiqa dia tie kopu pa Zelepade, pude la turana mae ni sari kasa apositolo, 
gua. 22 Ba sipu la kamo pa vetu varipusi si arini, si lopu koa vasina sari na apositolo. 
Ke pule la totozi sarini koa ri kasa koimata pu korapa varigara. 23 Zama si arini, “Sipu 
la kamo gami, si dogoria gami sa vetu varipusi korapa ta loka eko nana, meke sari 
na tie kopu si korapa turu dia pa kapa sasada. Ba sipu tukelia gami, si loke tiena 
sa korapana!” gua si arini. ?4 Sipu avosia sa koimata tadi na tie kopu pa Zelepade, 
meke ri na nati hiama sapu gua asa, si nunala dia si arini. Lopu gilania rini sapu 
gua ta evana koari na apositolo, meke na sa pule si kote ta evana. 25 Korapa gua asa, 
si nuguru mae gana si keke tie meke zama, “Kasa palabatu, avoso mae, sari kasa tie 
pu vekoi gamu pa vetu varipusi, si hiroi; korapa va tumatumae pa varivarigarana 
koasa Zelepade eko la sara!” gua si asa. 26 Ke tiqe topue la sa koimata tadi na tie 
kopu Zelepade, meke sari nana tie, meke la turaņa pule ni sari na apositolo. Ba lopu 
la raza pude tuqe vagi rini sarini, sina matagutu ta gona patu koari na tie si arini. 

27 Turana nuguru ni rini sari na apositolo, meke va turui rini pa kenuna sa 
Sanihiderini?, meke nanasi sa nati hiama kenukenue si arini, 28 “Vegua, nake ele 
tozini gamu tu gami pude lopu kaqu variva tumatumae pule nia gamu koari na tie 
sa pozana e Zisu, gua? Ba korapa urahae nia tugo gamu pa doduruna Zerusalema sa 
mia vina tumatumae, beto meke hiva vata zutu nia gamu koa gami sa vina matena 
Sa!” gua si asa.” 

29 Meke olana la se Pita, meke sari apositolo, “Sa Tamasa mo si kote va tabea gami, 
lopu sari na tie! 30 Sa Tamasa tadi na tiatamada pukerane, si va turu pulea pa minate 
se Zisu sapu poka nia gamu pa korosi, meke va matea. 3t Meke va lavatia sa Tamasa 
pa kali mataona se Zisu pa Maņauru, pude koa Baņara, meke na Hinarupu; pude 

boka kekere sari tie Izireli koari na dia sinea, pude madi taleosae. 32 Ke gami hire, 
meke sa Magomago Hope, sapu poni ni sa Tamasa koa rini pu va tabea, si na tie va 
sosode koari na ginugua arini,” gua si arini. 

33 Sipu avosia ri kasa koasa Sanihiderini sapu gua asa, si ta naziri sisigiti, meke 
hiva va matei rini sari na apositolo. 34 Ba gasa turu si keke rina Parese? pozana 
si e Qamalieli. Keke titisa arilaena pa Tinarae te Mosese si asa, meke keke tie ta 
pamaņaena tugo koari doduru tie. Tozi ni sa sari na tie kopu Zelepade pude va 
vura paki i sari na apositolo. 35 Beto asa, si tige zamai sa si arini, “Kasa tinoni pa 
Izireli, mi balabala valeana, na sa si leana pude tavete lani gamu koari kasa tie hire. 
36 Mi balabala ia sapu gua ta evana koe Teudasi sapu turu vura mae visoroihe, meke 
balabala pule nia sapu keke tie arilaena si asa, gua; meke padana made gogoto tie si 
lulina sa. Ba sipu tava mate sa, meke ta hurakatae sari nana tie, si mate taloa mo sa 
tinavete tanisa. 37 Beto asa, pa totoso ta nae sari na tie, si keke tie Qaleli, pozana e 
Ziudasi, si turu vura mae, meke keke puku tinoni varipera tugo si lulina sa. Ba tava 
mate tugo si asa, ke ta hurakatae tugo sari nana tie. 38 Gua asa, ke koa sa ginugua 
sapu ta evana kamahire, si magu tokani gamu pa binalabala: Vekoi dia sari kasa tie 
sara! Vata rupahi, madi taloa dia. Ura be maena pa tie mo sapu gua hiva tavetia rini, 
si lopu kaqu koa hola. 39 Ba be maena koe Tamasa si asa, si lopu kaqu boka tava noso 
si arini, meke gamu si kote varipera la koe Tamasa,” gua si asa. 

Meke va egoa rini sa zinama te Qamalieli, 4 ke tioko nuquru pule ni rini sari kasa 
apositolo, meke sekei na va balaui rini, pude di lopu zama pule hokara nia sa pozana 
e Zisu, gua. Beto meke tiqe va malumu taloai rini. 41 Ke vura taloa koasa vinaripitui 
sari na apositolo, meke qetuqetu si arini, sina va malumi sa Tamasa si arini pude koa 
tava lavata pa tinasigiti variva kurekurena koasa laena sa pozana e Zisu. 42 Meke 
doduru rane koari na varivarigarana pa Zelepade, meke koari na vetuvetu tadi na 
tie, si lopu makudo la variva tumatumae na tarae nia rini sa Inavoso Leana, sapu e 
Zisu si sa Karisito“. 

Ta Vizata Sari Ka Zuapa Tie Varitokae 

1 Meke soku laladia saripu kekere meke somana va hinokaria se Zisu. Meke sipu 
hola kaiga rane, sari na tie Ziu pu zama nia sa zinama Quriki* si podalae gumigumi 
ni sari na tie Ziu pu koa pa Zerusalema. Lopu qetu si arini, sina lopu somana ta 
poni sari na dia naboko, totoso va hia i rini sari na ginani pa hopeke rane. 2 Gua 
asa, ke tioko varigara ni ri ka manege rua apositolo sari doduru tie te Zisu, meke 
zamai rini, “Lopu leana si pude veko pania gami sa tinarae koa sa zinama te Tamasa 
meke tupiti doduru rane pa hihia ginani. 3 Ke gua asa, kasa turanamami, mi vizati ka 
zuapa tie koa gamu saripu ta sinie nia sa niniranira tanisa Magomago Hope, meke 
na ginilagilana lohina“. Kote va turui gami si arini pude kopu nia sa tinavete va hihia 
ginani. 4 Ba gami si mami soto mo pa vinaravara, meke pa tinaraena sa zinama te 
Tamasa,” gua si arini. 

5 Meke va egoa ri doduru tie te Zisu sa binalabala tadi na apositolo, ke vizati 
rini sarini hire: e Sitivini, sapu na tie ninirana pa rinanerane, meke ta sinie nia 
sa Maqomaqo Hope; meke ari Pilipi, e Porokorasi, e Nikano, e Taimoni, e Pamenasi, 
meke e Nikolasi sapu na tie Zenitailo pa Anitioki, sapu ele kekere la pa linotu Ziu sipu 
lopu ele lulia sa se Karisito. $ Beto hoi, si turana la ni rini sarini koari na apositolo, 
meke va opo ni limadi meke varavara ni rini. 

7 Gua asa, ke ta tozi urahae la sa Inavoso Leana te Tamasa, meke lopu sana soku 
laladia sari na tie pu va hinokaria, meke lulia se Karisito. Meke sokudi rina hiama si 
va tabea na lulia tugo sa tinaraena sa rinanerane koe Karisito. 

Tuge Vagia Rini se Sitivini 

8 Ego, se Sitivini si sinia na tataru variharupi meke na niniranira te Tamasa, ke 
evani sa sari na tinavete variva magasa nomanomadi koari na tie. 9 Ba kaiga rina tie 
pu somanadi koasa sinagogi“ tadi na tie ta rupahadi, saripu na tie sapu mae guadi 
pa vasileana Saerini, meke Alekezadaria, meke arini tugo pu mae guadi pa pinagaha 
popoa pa Silisia, meke Esia, si podalae tokea rini se Sitivini. 10 Ba sa Maqomaqo 
Hope si ponia niniranira na ginilagilana lohina se Sitivini, pude zama, ke lopu boka 
va kari pani rini sari nana zinama. 1! Gua asa, ke sovutu golomi rini sari kaiqa tie 
pude zama guahe: “Ele avosia gami sapu zama va kaleana la ia Sitivini sa Tamasa, 
meke se Mosese,” gua. 12 Meke va gevuri rini sari na tinoni, meke sari na koimata 
tadi na tie Ziu, meke sari na tie va tumatumae koasa Tinarae te Mosese. Meke tuqe 
vagia rini se Sitivini, meke turana nuguru la nia rini si asa koasa Sanihiderini sa puku 
tie varipitui tadi na Ziu. 13 Beto hoi, si vagi i rini sari kaiqa tie va sosode kokohadi, 
sapu zutu kokoha ia si asa, meke zama guahe: “Sa tie hie si tale zama va karia mo 
sa sa nada Zelepade hope, meke sa Tinarae te Mosese. 14 Ele avoso sotia gami sapu 
zama guahe si Asa: ‘Se Zisu pa Nazareti si kote huara pania sa Zelepade hie, meke 
kote hobei Sa sari na nada hahanana vinahesi saripu ta podalae mae koe Mosese! 
gua,” gua si arini. 15 Meke dono totoa ri doduru pu somana koasa puku tie varipitui 
se Sitivini, meke dogoria rini sa isumatana si nedala gua tu na isumata mateana. 


7 


Sa Zinama te Sitivini Saa , , 
1 Meke nanasia sa nati hiama kenukenue se Sitivini, “Vegua, hinokara sari doduru 


gua pu zutu nigo rini hire?” gua si asa. 2? Meke olana la se Sitivini, “Kasa tasiqu 
na tamaqu, mi avoso mae koa rau. Sa Tamasa lavata si vata gilana pule nia koe 
Ebarahami, sa tamada pukerane, sipu koa si asa pa Mesopotemia totoso lopu ele la 
koa si asa pa Harani.” 3 Meke zama sa Tamasa, ‘Mu luaria sa mua popoa soti, na mua 
butubutu, mamu la koasa popoa pu kaqu va dogoro nigo Rau,’ gua si Asa. 4 Gua asa, 
ke taluarae se Ebarahami pa popoa tadi na tie Kaladea, meke la koa pa Harani. Meke 
pa mudina tu sa minate tanisa tamana, si tozi nia Tamasa si asa pude rizu mae koa 
koasa popoa sapu korapa koa ia gamu hie kamahire.” 5 Ba lopu hite ponia Tamasa 
si keke vasi pepeso koasa popoa hie, keke vasi kabu pepeso ba lokari tugo. Ba sa 
vina tatara te Tamasa si pude sa popoa hie si kaqu ta evanae na tinago te Ebarahami, 
meke tadi na tutina sa vugo repere, totoso lopu ele ari tuna tu se Ebarahami.” 6 Zama 
guahe sa Tamasa koe Ebarahami, ‘Sari tutimu goi si kote la koa na tie karovodi pa 
keke votiki popoa, meke kote koa tava pinausu, na ta nonovala si arini koari ka made 
gogoto vuaheni.” 7 Beto hoi, si kote va kilasia Rau sa butubutu pu va pinausudi rini, 
meke kote vura taloa si arini koasa popoa asa, meke kote tiqe mae koa ia rini sa popoa 
pu kote poni ni Rau, pude di va lavatau tani,’ gua sa Tamasa.” 8 Beto asa si tiqe vata 
magua“ Tamasa se Ebarahami, pude na vina gilagilana sa Nana tinokotokoro koasa 
Nana vina tatara, gua. Gua asa ke e Ebarahami ba magua tugo se Aisake, sipu ka vesu 
ranena podo gua; meke e Aisake ba magua tugo se Zekopi, meke e Zekopi ba magui 
tugo sari ka manege rua tuna koreo, sapu sari ka manege rua tamada gita pukerane.” 

9 Meke konokono nia ri kasa tiatamada gita se Zosepa sa tasidia soti, ke holuholu 
nia rini si asa pude la koa pinausu pa Izipi, gua. Ba koa koe Zosepa sa Tamasa,“ 10 ke 
harupia Sa si asa koari doduru nana tinasuna. Poni nia Tamasa koa sa sa ginilagilana 

lohina, ke boka ta qetue si asa koe Pero, sa banara pa Izipi. Meke va evanae nia na 
gavuna sa se Zosepa pa popoa Izipi, meke koasa nana vetu banara. 

11 Meke raza si keke sone nomana pa doduruna Izipi meke Kenani. Koa tasuna hola 
sari na tie, meke loke vasina vagi ginani sari kasa tiatamada pa totoso asa. 12 Totoso 
avoso nia Zekopi sapu pa Izipi si koa ginani, gua, si garunu lani sa sari na tiatamada 
gita. Asa sa dia inene kekenu pude la pa Izipi si arini. 13 Meke koasa dia inene vina 
rua sipu la rini pa Izipi, si tige vata gilana pule nia se Zosepa koari kasa tasina koreo. 
Meke pa totoso asa si gilani e Pero sari na tiena sa tatamana te Zosepa. 14 Beto tu asa, 
meke tiqe tioko la ia Zosepa se Zekopi, sa tamana, meke sari doduru tiena sa nana 
tatamana; ari ka zuapa navulu lima sari doduru.” 15 Ke tiqe taluarae gore la pa Izipi 
se Zekopi, vasina tu si koa sa meke tiqe mate; asa meke sari kasa tiatamada gita ba 
mate tugo vasina.” 16 Meke sari na tomatedi rini si ta paleke pule la pa popoa Sekemi, 
meke ta veko koasa lovu ta horena pa patu, sapu holu nia kaiqa poata e Ebarahami 
koari na butubutu te Hamoa pa Sekemi.” 

17 Sipu tata sa totoso pude va gorevura ia sa Tamasa sa Nana vina tatara koe 
Ebarahami, si ele soku lala dia sari na tie tadigita pa Izipi.” 18 Beto hoi, si banara hobe 
si keke votiki banara pa Izipi, sapu lopu hite gilana hokaria sa guguana e Zosepa. 19 Ke 
nonovali sa sari kasa nada butubutu, meke veko ni tinarae sa sari kasa tiatamada, 
pude va vura pani sari na dia koburu haha pude va matei, gua.” 20 Pa totoso asa 
si podo se Mosese, meke keke koburu tolavaena hola si asa. Ka neta sidara si kopu 
nia ri karu tiatamana si asa pa dia vetu kinoa.” 21 Meke totoso tava vura taloa sa pa 
dia vetu, si pudiki vagia sa tuna vineki e Pero si asa. Ke pausia sa, meke kopu gunia 
na tuna soti sa si asa.” 22 Tava tumatumae se Mosese koari doduru tinumatumae pa 
Izipi, meke keke tie bokabokana si asa pa zinama, meke pa tinavete. 

23 Meke sipu made navulu vuahenina se Mosese, si balabala ia sa pude ene la hopiki 
ni sari kasa turanana, sapu sari na tie Izireli.” 24 Dogoria sa sapu korapa sekea keke 
tie Izipi si keke tie Izireli, ke la toka nia sa sa tie Izireli, meke seke va matea sa 
sa tie Izipi. 25 Balabala se Mosese sapu gina kote gilania ri na tie Izireli sapu kote 
tavetavete nia Tamasa si asa pude vata rupahi si arini, gua, ba lopu boka tumae nia 
tu rina tie Izireli sapu gua asa. 26 Pa koivugona, si dogori sa si karua tie Izireli, korapa 
varipera. La norei sa sari kara, meke zama, ‘Karua, gamu kara si keke tiena mo, ke 
lopu varipera, guni sa. 

27 Ba keke ari kara sapu komitina sa turanana, si tupele pania sa se Mosese, meke 
zama, ‘Esei va turu igo si agoi pude na koimata, meke na tie vilavilasa koa gami? 
28 Hiva va mateau goi si rau? Kekenono gua sapu va matea goi sa tie Izipi norae?’ 
gua si asa. 29 Sipu avosia tugo Mosese sapu gua asa, si govete si asa, meke la koa 
na tie karovona pa popoa Midiani. Varihaba si asa vasina, meke podoi sa si karua 
koburu koreo.” 

30 Meke sipu hola made navulu vuaheni, si vura koa sa pa soloso qega pa toqere 
Saenai si keke mateana sapu guana hurunu nika pa keke huda hite.” 31 Totoso dogoria 
Mosese sa hurunu, si magasa hola si asa, ke ene tata la si asa pude la vilitia gua. Ba 
avosia sa sa mamalainina sa Tamasa sapu zama guahe: 32 ʻArau sa Tamasa tadi na 
tiatamamu pukerane; sa Tamasa tadi Ebarahami, e Aisake, meke e Zekopi, gua si 
Asa. Matagutu hola se Mosese, ke lopu hiva voriti dono la si asa. 

33 Meke zama la ia Tamasa si asa, ‘Mu va gore pani sari na sadolo pa nenemu, sina 
hopena sa vasina sapu turua goi sana. 34 Ele dogoria Rau sa tinasigiti tadi na Qua 

tinoni pa Izipi koasa ninovaladi rini. Ele avosia Rau sa dia kinabo alili, ke gore mae 
si Rau pude vata rupahi. Gua asa, ke mu mae si agoi, pude Magu garunu pule la nigo 
pa Izipi,' gua sa Tamasa. 

35 Asa tugo se Mosese sapu kilua rini, meke zama ia ri, 'Esei va turu igo si agoi pude 
na koimata, na tie vilavilasa koa gami?’ gua. Garunu pule la nia Tamasa si asa pude 
na dia koimata, meke pude vata rupahi sa si arini. Evania Tamasa sapu gua asa koasa 
tinokae tanisa mateana pu vura koasa nika pa huda.” 36 La turana vura ni Mosese 
sari na tie Izireli pa Izipi, meke taveti sa sari na tinavete variva magasadi pa Izipi, 
pa Kolo Zinara, meke pa soloso qega, koari ka made navulu vuaheni.” 37 Asa tugo se 
Mosese pu tozi ni sari na tie Izireli, ‘Kote garunu atu nia Tamasa koa gamu si keke 
poropita gugua arau, sapu kote keke mo ari na turanamia soti,’ gua si asa.” 38 Somana 
mo se Mosese koari na tie Izireli, sapu sari na tiatamada, totoso koa varigara rini pa 
soloso qega. Meke e Mosese tugo mo si koa somana koasa mateana pu vivinei koa 
sa pa toqere Saenai. Vasina vagia sa sa tinarae toana te Tamasa, meke tiqe va kamo 
mae ia koa gita.” 

39 Ba korodia va tabea tu ri na tiatamada gita si asa, ba kilua tu rini, meke okoro 
hiva pule latu pa Izipi sari bulodia. 40 Ke tepa ia tu rini se Eroni, 'Taveti kaiqa nada 
tamasa pude turaņa gita. Ura lopu gilania gita na sa si ta evaņa koe Mosese, sa tie 
sapu ele turana vurani gita pa Izipi,’ gua si arini.” 41 Ke pa totoso asa si tavetia rini 
si keke beku bulumakao, meke koasa si va vukivukihi la rini. Meke va lavatia rini 
pa inevana getugetu sa beku, sapu tavetia rini pa limadia soti.” 42 Gua asa, ke veko 
pani Tamasa si arini, meke va maluara la i Sa pude di vahesi sari na pinopino pa 
Manauru, gua sapu ta kubere koari na poropita, sapu guahe: 

‘Gamu kasa na tinoni pa Izireli! 
Koe sei va vukivukihi la si gamu koari ka made navulu vuaheni pa soloso qega? Koa 
Rau?” 
43 Lokari! Sa ipi vina vukivukihi tu te tamasa Moleki 
si palekia gamu pa mia vinahesi, 
meke sa bekuna tu e Ripani, 
sa mia tamasa pinopino. 
Sari na beku tu arini pu taveti gamu pude vahesi. 
Gua asa, ke kote garunu taloani gamu Arau pa tinaraovo“ 
la pa kali la pa Babiloni,’ gua sa Tamasa. 

44 Sari kasa tiatamada pukerane si koa turania rini sa Ipi Hopena te Tamasa’, sapu 
sa vina sosodena sa sinomana te Tamasa koa rini pa soloso gega. Ta kuri sa Ipi 
Hopena asa koasa kineha sapu gugua hiva nia sa Tamasa, sapu ele va dogoro nia Sa 
koe Mosese.” 45 Sa Ipi Hopena asa, si tago vari tetei nia ri na tiatamada pukerane, 
meke pa totoso te Zosua, si palekia rini si asa, totoso la zukuru taloa ni rini sari na 
butubutu huporodi pa kenudia rini. Vagia rini sa popoa hie, totoso va kilasi Tamasa 
sari na butubutu huporodi sara. Meke kopu nia rini sa Ipi Hopena asa pa popoa hie, 
osolae kamoa pa totoso te Devita.” 46 Oetu nia Tamasa se Devita, ke tepa ia Devita si 
pude mani kuria si keke Zelepade tanisa Tamasa te Zekopi, gua.” 47 Ba e Solomone 
tu si kuri poni nia sa Zelepade asa.” 

48 Ba sa Tamasa Ululuna Hola si lopu koa pa vetu sapu ta kuri pa lima tie. Ura 
guahe si zama nia sa Tamasa koa ke poropita: 

49 "Sa Manauru si na Qua habohabotuana Banara, 
meke sa popoa pepeso si Qua hakehakeana nene. 
Na vetu vea guguana si kote tavete poni Nau gamu? 
Pavei kote koa sa Qua vetu magomagogosoana?” 
50 Vea, lopu sa limagu tu taveti sari doduru vina podaka hire? gua sa Tamasa.” 

51 Meke zama pule se Sitivini, “Tie tasuna sisigiti, meke na tie lopu ta magu pa 
bulomia si gamu”; lopu boka avosia gamu sa zinama te Tamasa. Gamu si kekenono 
gua tugo rina tiatamamia, sina tale etulia mo gamu sa Maqomaqo Hope.” 52 Hokara 
loke poropita sapu lopu ta nonovala koari na tiatamamia, kamo koa rini pu matei 
rini pu koroto nia sa minae tanisa Nabulu Tonoto, sapu se Zisu. Kamahire gamu kasa 
tugo hire si goragora nia, na va matea sa tie tonoto Asa. 53 Gamu kasa tugo si vagina 
sa Tinarae te Tamasa, sapu mae guana koari na mateana, meke gamu kasa tugo si 
sekena sa Tinarae asa!” gua si asa. 


Ta Gona Patu se Sitivini 

54 Totoso avosia ri kasa pu somana koasa Sanihiderini sa zinama te Sitivini, si 
ta naziri hola dia meke garata livodi si arini. 55 Ba se Sitivini sapu ta sinie nia 
sa Magomago Hope, si dono sage pa Maņauru, meke dogoria sa sa ninedalana sa 
Tamasa, meke se Zisu sapu turu pa kali mataona sa Tamasa. 58 Ke zama si asa, “Dotu! 
Dogoria rau sa Manauru si ta tukele, meke sa Tuna na Tie si turu pa kali mataona sa 
Tamasa,” gua si asa. 

57 Sipu avosia tugo rina tie koasa Sanihiderini sapu gua asa, si kukili si arini, meke 
tukui rini sari na taliņadia, meke haqala la tuqe vagia rini si asa. 58 Tuqe vagia rini 
meke ririhi vura nia rini si asa pa valena sa popoa Zerusalema, meke podalae gona 
nia patu rini. Sari na tie va sosode pu gona ia, si va gore vekoi rini sari na dia poko 
pa kapa nenena keke tie vaqura, pozana si e Saula. 59 Meke sipu korapa gona ia rini, 
si varavara guahe se Sitivini: “Kei Zisu, Banara, mu vagia sa maqomaqoqu,” gua si 
asa. 60 Beto si kokotunu gore si asa, meke velavela guahe: “Kei Banara, Mu lopu zutu 
nia koa rini sa dia sinea hie!” gua si asa. Beto meke luaria sa sa sinino. 


8 
Nonovalia Saula sa Ekelesia 

1-3 Meke koa nana se Saula vasina, meke va ego ia sa sa minate te Sitivini. Podalae 
tugo pa rane asa, si ta nonovala va kaleana sa ekelesia pa Zerusalema. Kaiqa rina tie 
madidi pu lulia sa hiniva te Tamasa, si la takatakala na kabo va ululae, meke pomunu 
nia rini sa tinina e Sitivini. 

Ba se Saula si podalae huaria sa sa ekelesia. La ene vetuvetu si asa meke hatai sari 
na tie, meke ririhi vura ni sa sari doduru palabatu na barikaleqe pu va hinokaria 
se Karisito, meke vekoi sa pa vetu varipusi si arini. Ke sari doduru tie te Zisu si ta 
hurakatae lamae pa doduruna sa popoa Ziudia meke Sameria. Sari na apositolo mo 


si koa hola pa Zerusalema.” 


Ta Tarae pa Sameria sa Inavoso Leana 
4 Arini pu ta hurakatae la mae, si la tarae nia rini sa inavosona e Zisu Karisito koari 
vasina pu kamo la rini. 5 Keke arini si e Pilipi”. La si asa koasa vasileana nomana 
pa Sameria’, meke tarae nia sa vasina sa guguana sa Karisito sapu e Zisu. 6&7 Totoso 
dogori tugo rini sari na tinavete variva magasadi pu evani sa, si va avoso hola sari na 

puku tinoni koasa nana tinarae. Ura gagaemana sari na tomate kaleadi totoso hipuru 
pani sa sarini koari soku tie. Meke soku saripu mate limadi na nenedi meke na ike, 
si ta salana tugo. $ Ke getugetu hola sari na tiena sa vasileana asa. 

9 Ego, koa seunae vasinahite vasina si keke tie vakuvakutae, pozana si e Saimone. 
Hoke magamagasa nia rina tie Sameria si asa koari nana tinavete variva magasadi 
pu hoke taveti sa koari nana potana. Hoke vahesi pule nia si asa, meke balabala 
pule nia sapu keke tie arilaena si asa, gua. 10 Doduru tie, hiteke na lavata pa popoa 
Sameria si va avoso la koa sa, meke zama, “Sa tie hie si na niniranira te Tamasa, sapu 
ta pozae ‘Na Niniranira Lavata’,” gunia rini si asa. 11 Va avosia rini si asa, sina ele 
seunae hola si va magasi sa si arini koasa nana potana. 12 Ba sipu va hinokaria rini 
sa Inavoso Leana te Pilipi koasa guguana sa Binanara te Tamasa, meke sa pozana e 
Zisu Karisito, si ta papitaiso sari doduru. 13 Se Saimone ba va hinokaria tugo meke ta 
papitaiso. Beto asa si lulia lamae sa se Pilipi, na magamagasa ni sa sari na tinavete 
variva magasadi, pu dogori sa koe Pilipi. 

14 Avoso nia rina apositolo pa Zerusalema, sapu ele va hinokaria rina tie pa Sameria 
sa Inavoso Leana, ke garunu la ni rini sari Pita e Zone. 15 Meke sipu kamo pa popoa 
Sameria sari kara, si varavara ni ri kara sarini pu va hinokara, pude di vagia sa 
Magomago Hope, gua. 16 Sina ta papitaiso mo pa pozana e Zisu sa Banara si arini, ba 
lopu ele vagia rini sa Magomago Hope. 17 Ke va oponi limadi ri Pita e Zone si arini, 
meke tiqe vagia rini sa Maqomaqo Hope. 

18 Dogoria e Saimone sa tie vakuvakutae sapu sari na tie pu va oponi limadi rina 
apositolo, ari Pita e Zone, si vagia rini sa Maqomaqo Hope. Ke hiva poni ni poata sa 
sari kara, 19 meke zama si asa, “Poni nau sa niniranira sana, pude saripu va oponi 
limaqu rau, si kote vagia tugo sa Maqomaqo Hope,” gua si asa. 

20 Ba olaņa la koasa se Pita, “Mamu tava kilasa pa Heli turaņi sari na mua poata 
sara! Sina balabala ia goi sapu boka holu nia poata goi sa vinariponi te Tamasa! 
21 Namu na loke mua hinia hokara si agoi koasa tinavete pu korapa nia gami hie, 
sina sa bulomu si lopu tonoto pa kenuna sa Tamasa. 72 Mu kekere koasa kinaleana 
hie, mamu varavara la koa Sa Banara. Hokara kote taleosae sa inokoro kaleana pa 
bulomu. 23 Ura gilania rau sapu sinia na kinonokono sa bulomu, meke korapa ta pusi 
koasa mua kinaleana si goi,” gua si asa. 

24 Meke olana se Saimone, “Varavara nau koasa Tamasa, pude mani lopu ta evana 
koa rau, gua sapu zama nia goi sana,” gua si asa. 

25 Meke sipu beto helahelae vura nia rini sa guguana e Zisu, meke tarae nia rini 
sa zinama tanisa Banara, si kekere pule la dia pa Zerusalema sari kara. Tarae tokele 
nia rini sa Inavoso Leana tanisa Banara, koari na vasivasileana pa Sameria, koasa 
dia inene pule. 


Pilipi meke sa Tie Itiopia 

26 Keke mateana te Tamasa si la koe Pilipi, meke zama guahe: “Mu topue ene la 
gua pa kali matao” koasa sirana sapu ene gua pa Zerusalema, meke la gua pa Qaza,” 
gua si asa. Na sirana sapu ene gua pa qega si asa. ?” Ke topue la gana se Pilipi. Meke 
pa korapana sa nana inene la si dogoria sa si keke tie” Itiopia. Na koimata arilaena si 
asa, meke na nabulu pu kopu ni sari na tinagotago arilaedi; na qolo na siliva na gua, 
tanisa banara magota” pa Itiopia. Sa koimata hie si ele la somana pa vinahesina sa 
Tamasa pa Zerusalema. 28 Na korapa koi pule nana pa nana totopili. Meke habotu 


8:26 Kali mataona be tia la pa kali gasa rimata. 8:27 Sa tie Itiopia hie si na tie ta puzalana. Pa tinarae 
tadi na tie Ziu si lopu tava malumu sa tie ta puzalana pude somana pa korapa Zelepade, ba Zisu si va malumi 


sari doduru tie pu va hinokara. 8:27 Sa zinama banara maqota koari na tie pa Itiopia si Kadesi. 

titiro tokelia sa sa kinubekubere tanisa poropita Aisea. 29 Meke zama ia sa Magomago 
Hope se Pilipi, “La, mamu ene kapae tata koasa totopili sana,” gua si asa. 

30 Ke haqala tata la koasa totopili se Pilipi, meke avosia sa sapu korapa tiroa sa 
sa kinubekubere tanisa poropita Aisea, ke nanasa la ia sa, “Gilania tugo goi ginuana 
sapu gua korapa tiroa goi sana?” gua se Pilipi. 

31 Meke olana sa tie, “Vegua meke kote boka gilania rau, be loke tie va bakalia koa 
rau?” gua si asa. Ke tiokia sa se Pilipi pude la surana luli koasa pa totopili. 32 Sa 
kinubekubere te Aisea sapu tiroa sa si guahe: 

“Kekenono gua tugo na sipi’ si Asa, 
sapu ta turaņa la pude tava mate, 

meke gua tugo na lami pa kenuna sa tie kotokoto sipi si Asa, 
sapu lopu hite kulu, 
lopu hite zama nia Sa si keke zinama.” 


33 Tava kurekure si Asa koari na ninovanovala, | 
meke lopu ta tokae totosona ta pitu hoboro si Asa. 


Esei boka zama nia sa ginore tuti Tanisa? 
Ura ta vagi taloa pa pepeso sa nana tinoa,” gua. 

34 Meke nanasia sa tie se Pilipi, “Esei si gunia sa poropita hie? Telena mo? Ba keke 
votiki tie tu?” gua si asa. 35 Meke tiqe vivinei se Pilipi koa sa. Podalae nia sa sa 
vivinei koasa tiniro pu tiroa sa tie, meke va bakala la nia sa koasa sa Inavoso Leana 
koasa guguana e Zisu. 36 Meke pa korapana la sa dia inene pa siraņa, si kamoa ri 
kara si keke vasina sapu koa ia sa kolo, ke zama la koe Pilipi sa tie, “Ego, hie si sa 
kolo. Vegua, lopu boka ta papitaiso si rau?” gua si asa.” 

38 Meke va nosoa sa tie sa totopili, ke gore la pa kolo sari kara Pilipi, meke papitaiso 
ia Pilipi si asa. 39 Sipu popa sage pule mae pa kolo sari kara, si hinoqa turana taloa 
nia sa Magomagona sa Banara se Pilipi, ke lopu dogoro pulea sa tie si asa, ba hola 
taloa nana sa tie. Qetuqetu hola si asa. 40 Ba se Pilipi si la kamo tu pa popoa Asidodi"“. 
Meke ene tarae nia sa sa Inavoso Leana koari doduru vasileana osolae kamo tu pa 
Sizaria. 

Sa Kinekere Te Saula 
(Tinavete 22:6-16, 26:12-18) 

1 Ba se Saula si korapa hoda la ia tu sa nana zinama va matamatagutu pude va 
matei sari na disaepeli tanisa Banara. La si asa koasa nati hiama kenukenue, ? meke 
tepa vagi sa sari na leta la koari na koimata koari na sinagogi pa Damasikasi, pude be 
dogori sa sarini pu lulia sa Siraņa tanisa Banara, palabatu meke barikalege, si pude 
mani tuqe vagi, meke pusi la ni pa Zerusalema, gua. 

3 Ba pa korapana sa nana inene la pa Damasikasi, sipu tata kamo la ia sa sa 
vasileana, si malara va hodaka mae pa Manauru si keke kalalasa ninirana, meke 
gona la koa sa. 4 Hoqa gore nia pa pepeso si asa, meke avosia sa si keke mamalaini 
sapu zama guahe: “Saula, Saula, na vegua ke nonovalau goi?” gua. 

5 Meke nanasa la se Saula, “Banara, esei si Goi?” gua si asa. 

Meke olana sa Banara, “Arau Zisu tugo, sapu korapa nonovalau goi. 6 Ego, turu, 
mamu la koasa vasileana Damasikasi, meke vasina tu si kote ta tozi nia goi gua sapu 
kaqu tavetia goi,” gua se Zisu. 


* 8:32 Ais 53:7-34 * 8:36 Sari na zinama hire si soto la koari kaiqa Kinubekubere Hope pukerane, 37 Meke 
olana se Pilipi, “Be ranea goi pa doduru bulomu si mamu ta papitaiso, gua” gua si asa. “Ranea rau sapu e Zisu 
Karisito sina Tuna Tamasa,” gua sa tie. 

7 Sari doduru pu luli koe Saula si turu noso, meke lopu hite kulu. Ura avosia mo 
rini sa mamalaini, ba lopu ta dogoro sa tiena. $ Meke turu sage se Saula, meke va 
vanuni matana gua, si lopu boka dodogorae si asa, ke taninia mo rini limana, meke 
turana la nia pa Damasikasi. ? Ka neta rane si lopu dodogorae se Saula, meke lopu 
hite hena na napo si asa. 

10 Ego, pa Damasikasi si koa nana si keke disaepeli, pozana si e Ananaeasi. Meke 
zama koa sa sa Banara pa korapa nana dinogodogorae, “Ananaeasi,” gua si Asa. 

“Hiera si rau Banara,” gua se Ananaeasi. 

11 Meke zama la koa sa sa Banara, “Mamu ene la gua pa sirana sapu pozana 'Sirana 
Tonoto.' Mamu la koasa vetu te Ziudasi, mamu la nanasa nia si keke tie mae guana 
pa Tasisi, pozana si e Saula. Korapa varavara si asa. 12 Meke ele dogoria sa pa nana 
dinogodogorae si keke tie pozana si e Ananaeasi, sapu nuguru la pa vetu vasina koasa, 
meke va opo nia limana sa si asa, pude mani dodogorae pule,” gua. 

13 Ba olana la se Ananaeasi, “Banara, soku tie ele tozia guguana sa tie sana, sapu 
nonovala sisigiti i sa sari na tie Tamugoi pa Zerusalema. 14 Meke sapu mae nia sa 
hie, si na vagi niniranira si asa koari na nati hiama, pude pusi vagi sari doduru pu 
vahesigo,” gua. 

15 Ba olana sa Banara, “Mu la, ura ele vizatia Rau si asa pude tarae nia sa Pozagu 
koari na tie Zenitailo, koari na dia banara, meke koari na tie Izireli. 16 Meke kote va 
dogoro ni Rau koa sa sari doduru gua pu kote ta sisigiti ni sa pa ginuagu Rau,” gua 
sa Banara. 

17 Ke topue la se Ananaeasi, meke la kamoa sa sa vetu vasina koa se Saula. Meke va 
opo nia limana sa se Saula, meke zama se Ananaeasi, “Saula, tasigu, sa Banara Zisu 
sapu vura koa goi pa sirana totoso korapa ene mae goi, si garunu mae nau koa goi si 
rau, pude va opo nigo limaqu, pude mu dodogorae pule, meke pude mu ta sinie nia 
sa Magomago Hope,” gua si asa. 18 Pa totoso tugo asa si hoqa palae si keketona sapu 
kekenono gua na kapu igana pa matana e Saula, meke tige dodogorae pule, ke turu 
si asa, meke ta papitaiso. 19 Beto asa si tiqe henahena si asa, meke ninira pule. 


Tarae se Saula pa Damasikasi 

Koa paki se Saula kaiqa rane koari na tie te Zisu pa Damasikasi. 20 Meke la si asa 
koari na sinagogi“, meke podalae tarae nia sa sapu e Zisu si na Tuna Tamasa, gua. 

21 Meke magasa sari doduru pu avosona sa, meke zama, “Lopu asa tu sa tie sapu 
nonovaladi sari na tie pu vahesia se Zisu pa Zerusalema? Lopu asa tu si mae nia sa, 
pude pusi vagi sari na tie te Zisu, meke turana la ni koari na nati hiama?” gua si 
arini. 

22 Ba ninira lala nana tu sa tinarae te Saula, meke va pupuhi sa sari na tie Ziu pu 
koadi pa Damasikasi koari na nana vina sosode, sapu e Zisu tugo sa Karisito. 

23 Meke sipu hola soku rane, si kuhana nia ri na tie Ziu pude va matea se Saula.” 
24 Ba kaiqa tie si tozi vura nia koe Saula sa dia kinuhana. Kopu totoko ni rini sari 
na sasada barana sa vasileana, boni na rane, pude va matea gana gua. 25 Ba turania 
ri nana disaepeli se Saula keke boni, meke va vuraia pa keke lopana sa gobana sa 
vasileana, meke va isu gorea rini pa keke huneke nomana. 


Koa pa Zerusalema se Saula 
26 Meke sipu la pa Zerusalema se Saula, si podekia sa pude la somana koari na tie 
te Zisu. Ba matagutu nia rini si asa, sina lopu va hinokaria rini sapu keke koari na 
tie te Zisu si asa. 27 Ke la se Banabasi koasa, meke turana la nia koari na apositolo. 
Va bakalia Banabasi koa rini sapu tutuvia Saula se Zisu pa siraņa, meke sapu ele 
zama koasa se Zisu. Tozia tugo sa koa rini, sapu gua ele tarae va mataqara nia Saula 


* 9:23 2 Kor 11:32-33 

pa Damasikasi sa pozana e Zisu. ?8 Gua asa, ke tige koa somana koa rini se Saula, 
meke ene la mae pa popoa Zerusalema, meke tarae va mataqara nia sa sa pozana sa 
Banara. 29 La zamai, na tokei sa sari na tie Ziu pu zama nia sa zinama Quriki, ba 
podekia rini pude va matea si asa. 30 Totoso avoso nia ri na tie te Zisu sapu gua asa, 
si turana gore la nia rini pa Sizaria se Saula, meke va taloa la ia rini pa Tasisi si asa. 
31 Gua asa, ke loke ninovanovala si koa koasa ekelesia pa doduruna Ziudia, Qaleli, 
meke pa Sameria. Ninira meke toqolo va noma sa ekelesia pa korapa tinokae tanisa 
Magomago Hope, meke toa sa ekelesia pa korapa pinamanana sa Baņara. 


La pa Lida meke pa Zopa se Pita 

32 Totoso ene la mae se Pita pude hopiki ni sari tie te Tamasa koari hopeke vasidi, 
si la si asa pa vasileana Lida. 33 Meke la dogoria sa vasina si keke tie pozana si e 
Aeneasi, sapu mate kaiqa kukuru tinina. Ka vesu vuaheni si eko la mo pa teqe si asa. 
34 Meke zama la ia Pita si asa, “Aeneasi! Ele salanigo Zisu Karisito si goi. Tekulu, 
mamu va tana ia sa mua teqe,” gua si asa. Meke pa totoso asa si ta salana se Aeneasi, 
ke tekulu si asa. 35 Sipu dogoria rina tiena sa vasileana pa Lida, meke pa raratana 
Saroni sapu gua ta evana, si va hinokaria rini sa Baņara. 

36 Meke koa nana pa vasileana Zopa si keke barikalege sapu somana va hinokaria 
se Zisu, pozana si e Tabita. (Sa pozana sa pa zinama Quriki si e Dokasi*.) Doduru 
totoso si taveti sa sari na tinavete leadi, meke hoke variponi koari na tie malana. 37 Pa 
totoso asa si moho se Tabita meke mate, ke huvea rini sa tinina, meke va ekoa rini 
pa lose panaulu. 38 Sina lopu seu pa Zopa sa vasileana Lida, ke sipu avoso nia rina 
tie te Zisu sapu se Pita si koa nana pa Lida, gua, si garunu la ni rini si karua tie, meke 
zama koe Pita, “Tataru ni gami mamu tuturei mae koa gami pa Zopa,” gua si arini. 
39 Ke luli se Pita koari kara. Totoso kamo rini si turaņa sage la nia rini si asa koa sa 
lose panaulu. Meke turu varigara la koe Pita sari doduru nabonaboko, kabo si arini, 
meke va dogoro ni rini koa sa sari na poko doduru, meke kaiqa poko pule saripu piti 
i e Dokasi, totoso toana si asa. 40 Ba hitu vura ni e Pita sari doduru, meke kokotuņu 
gore si asa, meke varavara. Beto asa, si taliri la si asa koasa barikaleqe matena, meke 
zama ia sa, “Tabita, tekulu!” gua si asa. Va vanuni sa sari matana, meke sipu dogoria 
sa se Pita, si tekulu si asa. 41 Meke tanini vagia Pita sa limana meke toka nia sa pude 
turu sage si asa pa nenena. Beto, si tioki sa sari kasa nabonaboko meke sari doduru 
tie te Zisu pule, meke va dogoro nia sa koa rini si asa, sapu ele toa pule tu. £2 Sa 
inavosona sa si ene pa doduruna sa vasileana pa Zopa, meke soku tie si va hinokaria 
sa Banara. 43 Meke koa paki pa Zopa soku rane se Pita, koa keke tie tavetavete kapu 
kurukuru, pozana si e Saimone. 


10 
Pita meke Koniliasi — — | , , , , 
1 Meke koa nana pa Sizaria si keke koari na koimata tana keke qeto minate varipera 


tadi na tie Roma, sapu ta pozae na “Puku minate varipera pa Itali”. 2 Na tie soto va 
nabu koa sa Tamasa, meke pamana nia meke vahesia sa meke sari nana tamatina sa 
Tamasa. Hoke varitokae si asa koari na tie malana, meke na tie varavara tugo si asa. 
3 Keke rane, padana neta koloko veluvelu, si dogoro bakalia sa si keke mateana te 
Tamasa sapu mae zama koasa, “Koniliasi,” gua si asa. 

4 Meke pa nana minatagutu si dono la se Koniliasi, meke zama, “Banara, na sa si 
hiva nia Goi koa rau?” gua si asa. 

Meke olana la sa mateana, “Sari na mua vinaravara, na mua tinavete leadi koari 
na tie malana, si ele avosi, na dogori sa Tamasa, ke korapa ta balabala koa Sa si goi. 


9:36 Ginuana sa zinama Dokasi meke Tabita sina kurukuru sapu pozana “dia”. 

5 Ke mamu garunu la tie pa Zopa, pude la turana mae nia si keke tie vasina, pozana 
e Saimone Pita. $ Koa nana si asa pa vetu tana keke tie tavetavete kapu kurukuru, 
sapu e Saimone pozana. Sa nana vetu si tata pa masa,” gua sa mateana. 7 Meke sipu 
taluarae sa mateana pu zama koe Koniliasi, si tioko vagi sa si karua nana nabulu, 
meke keke solodia pu somana la aqa ginarunu koasa. Sa solodia asa si hoke vahesia 
tugo sa Tamasa. 8 Tozi ni Koniliasi sari doduru tinitona gua pu zama ni sa mateana 
koasa, meke tiqe garunu lani sa si arini pa Zopa. 


9 Meke pa koivugona, sipu korapa ene la rini pa siraņa, sapu tata kamo pa Zopa, si 
sage la pa batu vetu se Pita pa manege rua koloko, pude la varavara. 10 Ovia se Pita, 
ke hiva henahena. Ba sipu korapa va namanama ginani sarini, si dogoria sa si keke 
dinogodogorae. 11 Dogoria sa sapu ta tukele sa manauru. Meke keketona sapu guana 
keke vaqara poko nomana, si isu nana koari ka made iiona, meke gore mae kamo 
pa pepeso. 12 Voi pa korapana sa vagara asa sari doduru votivotiki kurukuru name, 
na noki, meke na kurukuru tapuru. 13 Meke zama la si keke mamalaini, “Pita, turu, 
mamu va matei si hire, mamu henai,” gua. 

14 Ba olana se Pita, “Lokari Banara, namu lopu ele hite henai rau sari na ginani 
bonidi gua hire,” gua si asa. 


15 Meke zama sa mamalaini pa vina rua totoso, “Mu lopu poza ni bonidi saripu ele 
va via i Rau,” gua si Asa. 16 Ka neta totoso si ta evaņa sapu gua asa, meke tiqe ta 
hena sage pule pa manauru sa vaqara poko asa. 


17 Meke sipu korapa nunala nia Pita ginuana sa nana dinogodogorae, si la nanasa 
hata nia ri kasa pu garuni e Koniliasi sa vetu vasina koa se Pita, ke la turu si arini pa 
sadana sa bara koasa vetu. 18 Titioko si arini, meke nanasa, “Vegua koa nana tani si 
keke tie pozana e Saimone Pita?” 


19 Sipu korapa podekia Pita pude gilania ginuana sa nana dinogodogorae, si zama 
la koa sa sa Magomago Hope, “Pita, ka neta tie si korapa hata igo. 20 Tuturei turu, 
mamu gore la tutuvi. Mu lopu koromu, ba mamu luli koa rini, ura Arau garunu atu 
ni si arini,” gua si Asa. 

21 Ke gore la se Pita koari kasa, meke zama, “Arau mo sapu nanasa hata nau gamu. 
Vegua, nasa sa natina sa mia minae?” gua si asa. 


22 Meke olaņa sarini, “Gami si ta garunu koe Koniliasi, sa koimata tadi na tie 
varipera, pude mae koa goi. Keke tie leana si asa, sapu hoke vahesia sa sa Tamasa, 
meke ta pamaņaena si asa koari doduru tie Ziu. Keke mateana te Tamasa garunia si 
asa pude mae hata igo si goi, pude la pa nana vetu, meke pude mani va avosi, gua 
saripu kaqu la zama ni goi, gua,” gua si arini. 23 Ke tioko va nuquri e Pita si arini, 
pude koa paki koa sa pa keke boni. 

Meke pa koivugona si taluarae se Pita, meke luli koa rini. Kaiga rina tie te Zisu pa 
Zopa, ba somana luli tugo koe Pita. 24 Pa koivugona, si la kamo si arini pa Sizaria, 
vasina korapa aqa se Koniliasi, meke sari kasa turaņana, na nana baere pu ele ruvati 
sa. 25 Meke sipu tata nuquru la pa vetu se Pita, si la kokotunu pa nenena sa meke 
todoņo va lavatia Koniliasi si asa. 7268 Ba zama la se Pita koasa, “Mu turu, ura na tie 
mo si rau,” gua si asa. 

27 Vivinei se Pita koa sa meke nuquru la pa vetu, meke dogoria Pita sapu soku hola 
sari tie pu korapa varigara aqa. 28 Ke zama la koa rini se Pita, “Ele gilana valeania 
mia gamu sapu hopena pa tinarae tamigami na tie Ziu si pude keke tie Ziu si la koa 
somanae, babe ene la hopiki nia si keke tie pa votiki butubutu. Ba ele va dogoro nau 
sa Tamasa, sapu lopu kaqu poza nia boni, na kaleana rau si keke tie. 29 Gua asa, ke 
sipu mae hata au gamu, si lopu hite koroqu si rau pude mae. Ke kamahire si hiva 
gilania rau, gua meke mae hata au gamu si rau,” gua se Pita. 

30 Meke zama se Koniliasi, “Ka neta rane ele hola, pa neta koloko totoso gugua 
tugo hie, si koa varavara si rau pa gua vetu, meke vura mae turu va hodaka pa 
kenugu rau si keke mateana sapu pokopoko keoro nedala. 3! Zama si asa, 'Koniliasi, 
ele avosi Tamasa sari mua vinaravara, meke ele gilani na balabala i tu Sa sari na 
mua vinaritokae koari pu malana; 32 ke mamu garunu la tie pa Zopa, pude la hata 
ia si keke tie vasina, pozana e Saimone Pita. Koa nana si asa pa vetu tana keke tie 
tavetavete kapu kurukuru, pozana si e Saimone. Tata pa masa sa nana vetu,’ gua si 
asa. 33 Gua asa, ke tuturei garunu atu tie si rau pude hata igo, meke leana hola sapu 
boka mae si agoi. Ke hire si gami doduru; ele mae varigara pa kenuna sa Tamasa 
pude va avosia, sapu gua garunu nigo sa Tamasa pude mae tozia koa gami,” gua se 
Koniliasi. 

Sa Zinama te Pita 

34 Meke podalae zama se Pita, “Kamahire tu tiqe gilania rau sapu koe Tamasa si 
kekenono mo si gita doduru tie.” 35 Sari doduru tie pu pamana nia na vahesia sa 
Tamasa, meke evani rini gua saripu tonoto, si getugetu ni Sa pude poza ni Nana tie 
si arini. 36 Ele gilania mia gamu sa tinarae sapu garunu la nia sa Tamasa koari na 
tie Izireli, sapu sa inavosona sa binule koe Zisu Karisito, sa Baņara tadi doduru tie. 
37 Meke ele gilania mia gamu sapu gua ta evana pa popoa tadi na tie Ziu, podalae 
pa Qaleli pa mudina sapu tarae nia e Zone Papitaiso sa pinapitaiso. 38 Meke ele 
gilania mia tugo gamu se Zisu pa Nazareti, sapu ele va sini nia Magomago Hope, 
meke niniranira sa Tamasa. Meke sapu ene la mae si Asa, meke taveti Sa sari na 
tinavete leadi, meke salani Sa saripu ta nonovala koari na tomate kaleadi, sina koa 
koa Sa sa Tamasa. 39 Gami si na tie pu dogoro soti sari doduru tinitona pu evani Sa pa 
Zerusalema meke koari doduru vasina pule pa popoa tadi na tie Ziu, osolae poka nia 
na va matea rini si Asa pa korosi. 40 Ba pa vina neta rane si va turu pulea Tamasa si 
Asa pa minate, meke vata dogoro pulea Tamasa si Asa koa gami. 41 Lopu pa doduru 
tie si vura Sa, ba koa gami mo pu ele vizata gami sa Tamasa, pude na tie va sosode. 
Gami si hena na napo turania si Asa, sipu toa pule si Asa pa minate. 42 Meke garunu 
gami Sa si gami, pude la tarae koari na tie, meke pude tozi vura nia koa rini sapu Asa 
tugo sapu ele vizatia sa Tamasa, pude na tie varipitui koari na tie toadi meke matedi. 
43 Sari doduru poropita si huhukia mo si Asa pa dia zinama, sapu sari doduru pu 
va hinokaria si Asa, si kaqu taleosae sari na dia sinea pa korapa niniranira tanisa 
pozana Sa,” gua se Pita. 


Vagia rina Zenitailo sa Maqomaqo Hope 

44 Sipu korapa zama se Pita, si ta kamoe nia ri doduru pu avavoso koasa tinarae sa 
Magomago Hope. 45 Meke magasa hola sari na tie Ziu pu va hinokaria se Zisu, saripu 
lulidi mae koe Pita pa Zopa, sina dogoria rini sapu koari na Zenitailo, ba variponi nia 
tugo Tamasa sa Maqomaqo Hope. 46 Ura avosi rini sari na tie Zenitailo sapu zama pa 
votiki vinekala, meke vahesia rini sa Tamasa. Ke zama se Pita, 47 “Sari kasa tie hire 
si vagia rini sa Magomago Hope, gua putaputa tugo mo sapu ta evana koa gita. Ke 
vegua? Sei kote boka hukati si arini pude ta papitaiso?” gua si asa. 48 Ke gua asa, si 
tozini Pita si arini pude di ta papitaiso pa korapa pozana e Zisu Karisito. Meke sipu 
beto saripu gua hire, si tepa ia rini se Pita pude koa paki koa rini kaiqa rane. 

Tozia Pita pa Zerusalema sapu gua Ta Evana 
1 Beto asa si avoso nia rina apositolo, meke rina tie te Zisu pa doduruna Ziudia, 
sapu ele va hinokaria ri kaiqa tie Zenitailo sa zinama te Tamasa. 2 Gua ke totoso 

sage la se Pita pa Zerusalema, si arini pu va egoa sapu sari na tie Zenitailo pu va 
hinokaria sa zinama te Tamasa meke kekere, si kagu ta magu, gua, si tokea rini se 
Pita. Zama si arini, 3 “Na vegua ke la si goi koari na tie pu lopu ta magudi, meke 
somana henahena koa rini?” gua si arini. 4 Meke va bakala valeania Pita koa rini 
podalae pa podalaena sapu gua ta evaņa. 

5 Zama si asa, “Totoso korapa varavara rau pa vasileana Zopa, si dogoria rau pa 
keke dinogodogorae si keketoņa nomana, guana vaqara poko. Tava isu gore mae 
pa manauru si asa koari ka made iiona, meke mae gore kamo pa kapaqu. $ Meke 
sipu la hopiki nia rau, si dogori rau pa korapana sari na kurukuru name made nene, 
na kurukuru pinomodi, na noki, na kurukuru tapuru. 7 Meke avosia rau si keke 
mamalaiņi sapu zama mae guahe koa rau, ‘Pita! Turu, mamu va matei si hire, mamu 
henai, gua. 

8 Ba olana la si rau, ‘Lokari Banara, namu lopu ele hite henai rau sari na ginani 
bonidi gua hire,’ gua si rau. 

9 Ba zama pule tugo sa mamalaini pu maena pa Manauru, ‘Mu lopu poza ni bonidi 
saripu ele va via i Rau,’ gua. 10 Ka neta totoso ta evaņa sapu gua asa, meke tiqe ta 
hena sage pule la pa Manauru sa vaqara poko asa. 11 Meke pa totoso tugo asa si mae 
kamo mo pa vetu pu koa ia rau sari ka neta tie pu garunu mae ni e Koniliasi pa 
Sizaria. 12 Zama au sa Maqomaqo Hope si rau pude lopu koroqu, ba luli la mo koa 
rini. Ke ari ka onomo tasiqu hire pu va hinokaria se Zisu si luli au, meke la nuquru 
si gami pa vetu te Koniliasi. 13 Meke tozini gami Koniliasi, sapu dogoria sa si keke 
mateana turu nana pa nana vetu, meke zama la koa sa, 'Koniliasi, mu garunu la tie 
pa vasileana Zopa, pude la hata mae nia si keke tie pu koa vasina, pozana e Saimone 
Pita. 14 Asa tu kote atu tozia koa goi sa inavoso sapu kote ta harupu nia agoi, meke 
sari doduru tie pu koa pa mua vetu,’ gua. 15 Meke sipu korapa zama rau koa rini, 
si kamo mo koa rini sa Maqomaqo Hope, gua putaputa tugo sapu kamo koa gita pa 
pinodalaena. 16 Ke tiqe balabala ia rau sapu gua zama nia sa Baņara, sapu guahe: ʻE 
Zone si papitaiso nia sa kolo, ba gamu si kote ta papitaiso nia sa Magomago Hope,’ 
gua.” 17 Ke bakalana mo sapu e Tamasa si ponia koari na tie Zenitailo sa vinariponi 
sapu kekenono puta gua mo pu ponini gita Sa, totoso va hinokaria gita se Zisu Karisito 
sa Banara. Ke Esei si arau pude va karia gua sapu evania sa Tamasa?” gua se Pita. 

18 Meke sipu avosia rini sapu gua asa, si beto mo tokea rini se Pita, ba vahesia rini 
sa Tamasa, meke zama guahe: “Uve! Sari na tie Zenitailo, ba poni totoso tugo Tamasa 
pude kekere meke vagia sa tinoa,” gua si arini. 


Sa Ekelesia pa Anitioki 

19 Ego, kaiqa rina tie pu va hinokaria se Zisu sapu ta nonovala pa totoso tava 
mate se Sitivini, si ta hurakatae la mae koari na popoa pu kamo la gua pa Ponisia, 
Saeparasi, meke pa Anitioki; meke la tarae nia rini sa Inavoso Leana koari na tie Ziu 
mo.” 20 Ba kaiga rina tie Saeparasi, meke pa Saerini pu va hinokaria se Zisu, si la 
pa Anitioki meke tozia tugo koari na tie Zenitailo, sa Inavoso Leana koasa guguana e 
Zisu sa Banara. 21 Sa niniranira te Tamasa si koa koa rini, ke soku hola sari tie si va 
hinokara, meke lulia rini sa Banara. 

22 Meke kamo la koasa ekelesia pa Zerusalema sa inavoso hie, ke garunu la nia 
rini pa Anitioki se Banabasi. 23 Meke sipu la kamo se Banabasi pa Anitioki, meke 
dogoro sotia sa sa tinavete tanisa tataru variharupi te Tamasa koari na tie, si qetu 
hola si asa, ke sovuti sa si arini pude di soto va nabu doduru totoso koasa Banara pa 
dia rinanerane. ?4 Keke tie leana se Banabasi, sapu ta sinie nia sa Magomago Hope, 

meke na tie ninira pa nana rinanerane. Ke soku hola tie si tava kekere la koasa 
Banara. 

25 Beto asa si hola latu pa Tasisi se Banabasi pude la hata ia se Saula, gua. 26 Meke 
sipu dogoria sa se Saula, si turana la nia sa pa Anitioki, meke keke doduru vuaheni 


si koa turania ari karua sa ekelesia vasina. Variva tumatumae sari, kara koari soku 
tie vasina. Pa Anitioki tugo si ta pozae kekenu “Tie te Karisito” saripu va hinokaria 


se Zisu. 
27 Pa totoso asa si taluaraedi mae pa Zerusalema sari kaiqa poropita, meke la pa 


Anitioki. 28 Keke rina poropita arini si e Aqabasi. Pa niniranira tanisa Maqomaqo 
Hope si turu meke korokorotae nia sa, sapu keke sone nomana si kote ta evana koari 
na popoa pu kopu ni sa ginavuna Roma, gua. Meke ele ta evana tugo si asa pa totoso 
pu koa nati banara pa Roma se Kolodiasi.” 29 Ke variva ego nia rina tie te Zisu pa 
Anitioki si keke binalabala pude hopeke arini si vekoa gua sapu bokaia rini, pude 
toka ni sari na tasidia koe Karisito pu koa pa Ziudia, gua. 30 Tavetia rini si hie, meke 
va paleke ni rini sari na dia vinariponi koari Banabasi e Saula, pude la vala i koari 
na koimata tadi na tie te Zisu pa Zerusalema. 


12 
Va Matea Herodi se Zemisi , , , o. , 
1 Meke tata pa totoso tugo asa si tuqe vagi sa banara Herodi“ se Zemisi meke sari 


kaiqa tiena sa ekelesia pude nonovali, 2 meke garuni sa sari nana solodia meke la 
kupa nia magu ruana se Zemisi, sa tasina e Zone. 3 Meke totoso dogoria e Herodi sapu 
qetu nia rina tie Ziu sapu gua tavetia sa, si la vata pusia pule sa se Pita. Ta evaņa si 
hie pa totoso vinarigara pude hena ia sa bereti loke Isitina. 4 Sipu tuqe vagia sa se 
Pita, si la vekoa sa si asa pa vetu varipusi. Meke luara vala sa si asa koari ka made 
puku solodia pa vetu varipusi pude kopu nia. Hopeke ka made tie si keke pukuna. 
Hiva nia Herodi si pude pa mudina sa Inevana Pasova’ si kote ta pitu se Pita pa 
kenudi rina tie, gua.” 5 Ke ta kopue veko mo pa vetu varipusi se Pita. Ba sa ekelesia 
si korapa varavara toka sisigiti la nia koe Tamasa si asa. 


Ta Rupaha pa Vetu Varipusi se Pita 

6 Pana boni, sipu lopu ele kamo sa koivugona totoso kagu ta pitu se Pita, si puta 
si asa pa varikorapadi ri karua solodia pu kopu totoko nia, meke ta pusie karua seni 
tugo si asa. Koa dia tugo sari na solodia pu kopu pa sasadana sa vetu varipusi. 7 Meke 
vura va hodaka la si keke mateana tanisa Banara, ke kalalasa sa korapa losena sa 
vetu varipusi. Zotia sa mateana sa kali tinina e Pita, meke va vanunia sa, meke zama, 
“Tuturei tekulu!” gua si asa. Meke hoqa palae sari na seni koari na limana e Pita. 

8 Meke zama sa mateana, “Mu va nabua sa mua belete, mamu va sagei sari na mua 
sadolo,” gua si asa. Ke tavete gua tugo se Pita. Meke zama pule tugo sa mateana, “Mu 
va sagea sa mua poko hade, mamu luli au,” gua si asa. 9 Ke lulia Pita si asa, ba lopu 
gilania Pita sapu na tinitona hinokara si korapa evania sa mateana koa sa. Balabala 
ia Pita si hokara keke dinogodogorae mo si dogoria sa, gua. 1° Ene hola nia ri kara sa 
puku tie kopu vinakeke, meke la hola nia pule sa vina rua, meke tiqe la kamoa ri kara 
sa sasada aeana sapu vura la pa vasileana nomana. Meke ta tukele telena sa sasada, 
ke vura taloa dia sari kara. Meke sipu ene gore la ri kara pa siraņa, si murimuri taloa 


nana sa mateana koe Pita. = — , pung 
11 Pa totoso tu asa si tiqe gilania Pita sapu gua ta evana koa sa, ke zama si asa, “Koi, 


tiqe kamahire tu tumae nia rau sapu hinokara sa Nana mateana tu si garunu mae 
nia sa Banara pude harupau si arau koasa niniranira te Herodi, meke koa ri doduru 
ginugua pu korapa hiva ni rina tie Ziu pude vata evani,” gua si asa. 

12 Totoso gilana valeana ia sa sapu gua asa, si topue ene la si asa pa vetu te Mere 
sa tinana e Zone Maka, vasina korapa varigara na varavara sari kobi tie. 13 La kikia 
se Pita pa sasada, ke la pude tukelia sa sasada gua si keke nabulu vineki, sapu e Roda 
pozana. 14 Sipu avoso gilania sa sa mamalainina e Pita, si qetu va hola si asa. Ke 
haqala pule, ba lopu tukelia sa sa sasada. La tozia sa koa rini sapu e Pita si korapa 
turu nana pa sada, gua. 

15 “Ai, pekipeki si goi,” gua sarini. 

Ba toketoke si asa, meke zama, “Lokari, hinokaraqu!” gua si asa. 

Ke olana si arini, “Ego, nana” mateana mo si isa,” gua sarini. 

16 Ba kikia nono la se Pita, ke la tukelia sa sasada gua rini, si turu nana se Pita, 
ke magasa hola si arini. 17 Ba va noso la ni limana e Pita si arini, meke tiqe tozi va 
bakalia sa koa rini, gua meke vata rupahia sa Banara si asa pa vetu varipusi. Beto asa, 
si garuni Pita si arini pude la tozi nia se Zemisi”, meke koa ri doduru tie te Karisito 
sapu gua ta evana. Beto asa si taluarae la pule pa keke vasina se Pita. 

18 Pana munumunu si pupuhu sisigiti nia dia rina tie kopu pa vetu varipusi sapu 
gua ta evana koe Pita. 19 Garuni Herodi sari nana tie pude hata ia se Pita, ba lopu 
boka dogoria rini si asa. Ke tiqe hata va minakia Herodi koari na tie kopu pa vetu 
varipusi sa ginugua asa, meke garunu nia sa pude va matei sari kasa tie kopu vetu 
varipusi arini, gua. Beto asa, si ta luarae pa Ziudia se Herodi, meke la koa paki si asa 
pa Sizaria. 


Sa Minate te Herodi —— , , , , 
20 Na bugoro ni e Herodi sari na tie pa popoa Taea meke Saedoni, ke la si keke dia 


puku tinoni tadi kasa pude dogoria se Herodi. Ba kekenu si la baere pakia tu rini 
se Balasitasi, sa tie kopu koasa vetu banara te Herodi, pude tokani, gua. Beto asa, 
meke tiqe la tepa ia sa vinaribulei koe Herodi gua, sina sari na dia popoa si hoke la 
vagivagi ginani mo koari na popoa pu koa pa kinopu te Herodi. 

21 Meke sipu kamo sa rane ta mutina, si va sagei Herodi sari nana poko baņara, 
meke la habotu si asa pa nana habotuana banara, meke tiqe zama koari na tinoni. 
22 Velavela sari na tinoni, meke zama, “Na tamasa mo si zama hie, lopu na tie!” gua 
si arini. 23 Meke pa totoso tugo asa si la sa mateana te Tamasa meke va mohoa se 
Herodi, sina lopu va lavatia sa sa Tamasa. Ke gania na nokinoki sa tinina, meke mate 


si asa. 

24 Ba sa zinama te Tamasa si ta tarae hoda la, meke soku lala dia saripu avosia 
meke lulia si asa. 

25 Meke sipu va hokotia ri Banabasi e Saula sa natina sa dia inene pa Zerusalema 
si taluarae pule taloa sari kara. Meke turania rini se Zone Maka. 


13 


Ta Vizata meke Ta Garunu Taloa sari Banabasi e Saula 
1 Koasa ekelesia pa Anitioki si koa dia si kaiqa poropita, meke na tie variva 


tumatumae pa zinama te Tamasa. Arini sari Banabasi, e Simione sapu poza nia “tie 
muho” rini, meke e Lusiasi sa tie pa Saerini, e Manaeni sapu ta pausuna meke noma 
sage turania se Herodi”, meke se Saula. 2? Totoso va madi si arini pa ginani, meke 
vahesia rini sa Baņara, si zama sa Maqomaqo Hope koa rini, “Mi vizata vata kalei 
sari Banabasi e Saula, pude la tavetia sa tinavete sapu ele poni ni Rau,” gua si Asa. 
3 Ke sipu beto madi pa ginani meke varavara rini, si va oponi limadi rini sari kara, 
meke tiqe garunu taloa ni. 

Banabasi meke Saula pa Nusa Saeparasi 

4 Meke sipu ta garunu koasa Magomago Hope sari Banabasi e Saula, si la pa Selusia 
sari kara, meke la suraņa pa keke vaka tepetepe, meke toka karovo la pa nusa 
Saeparasi sarini. 5 Totoso la hogoto rini pa vasileana Salamisi, pa nusa Saeparasi, 
si tarae nia ri kara sa zinama te Tamasa koari na sinagogi tadi na tie Ziu vasina. Luli 
koa rini se Zone Maka, pude toka ni pa tinavete. 

6 Ene karovia rini sa nusa Saeparasi osolae kamoa rini sa vasileana pa Paposi. 
Vasina si tutuvia rini si keke tie matemateana, pozana si e Ba-Zisu” Keke tie Ziu si asa, 
sapu na poropita kokohana. 7 Keke baere soti tanisa Qavuna Seqiasi Paulasi pa nusa 
Saeparasi si asa. Keke tie bokabokana se Paula. Tioki sa Qavuna hie sari Banabasi e 
Saula, sina hiva avosia sa sa zinama te Tamasa. 8 Ba hukati sa tie matemateana sari 
kara. Sa pozana sa tie matemateana hie pa zinama Quriki si e Elimasi. Podekia e 
Elimasi pude hukatia sa Qavuna pude mani lopu tagoa sa vina hinokarana e Karisito, 
gua. ? Ba se Saula sapu ta pozae Paula, si ta sinie nia sa niniranira tanisa Magomago 
Hope, ke dono toto la ia sa se Elimasi, meke zama la ia sa, 10 “Na tuna e Setani si 
agoi! Meke na kana tadi doduru lineana. Sinia na sinekesekei kaleadi sa mua tinoa, 
vea lopu kaqu noso hokara si goi pude nonovalia sa vina tumatumae hinokara tanisa 
Banara? 11 Sa niniranira tanisa Banara si kote raza koa goi kamahire, meke kote 
behu paki si goi, meke lopu kote dogoria goi sa kalalasa,” gua se Paula. 

Meke behu va hodaka sari matana sa tie, ke hata tie si asa pude taninia sa limana 
meke turania, gua. 12 Totoso dogoria sa Qavuna gua sapu ta evana, si va hinokara si 
asa, sina magasa sisigiti nia sa sa vina tumatumaena sa Baņara. 


Gua sapu Ta Evana pa Anitioki pa Popoa Pisidia 

13 Meke taluarae pa Paposi se Paula, meke saripu luli koasa, meke la pa vasileana 
Peqa pa popoa Pamipilia. Vasina si ta luarae koa rini se Zone Maka, meke pule la nana 
pa Zerusalema. 14 Ba arini si topue ene pa Peqa, meke la kamo pa vasileana Anitioki 
pa popoa Pisidia. Meke nuguru la habotu pa sinagogi tadi na tie Ziu si arini pa rane 
Sabati. 15 Meke sipu beto ta tiro sa Tinarae te Mosese, meke sari na kinubekubere 
tadi na poropita, si tozi la ni rina palabatuna sa sinagogi tadi na tie Ziu si arini, meke 
zama, “Be guana koa nana keke zinama vinaritokae, sapu hiva tozia gamu koa gami, 
si boka zama kamahire,” gua si arini. 

16 Ke gasa turu se Paula, meke va mokomoko ni limana sa sarini meke zama guahe 
si asa, “Gamu kasa na tie Izireli, meke gamu na Zenitailo pu va lavatia sa Tamasa, 
mi avoso mae! 17 Sa Tamasa tadigita na tie Izireli, si ele vizati sari kasa na tamada 
pukerane, meke va evaņae ni keke butubutu lavata Sa si arini, sipu koa si arini pa 
Izipi. Meke turana vura ni Sa si arini pa Nana niniranira lavata.” 18 Totoso malohoro 
si arini pa rinanerane koari ka made navulu vuaheni, sipu ene si arini pa qega, ba 
aqu ni Sa si arini.” 19 Va kilasi Sa sari ka zuapa butubutu huporo pa Kenani, meke 
poni ni Sa sari dia pepeso koari na Nana tie pude na dia tinagotago.” 20 Sari doduru 
ginugua hire si ta evana pa korapadi ri ka made gogoto lima navulu vuaheni. 

Beto asa, si va turui Tamasa sari na dia tie varipitui” pude turani, osolae kamoa 
koe Samuela sa poropita.” 21 Beto asa, si tepa ia ri na tie si pude va turua si keke dia 
banara, gua. Gua asa, ke va malumu poni Sa se Saula, sa tuna e Kisi pa butubutu te 
Benisimane. Meke ka made navulu vuaheni si koa banara se Saula.” 22 Mudina sapu 

va betoa Tamasa se Saula, si hobe la nia Sa se Devita pude koa banara. Meke zama 
guahe sa Tamasa koasa guguana e Devita: ‘Ele dogoria Rau sapu se Devita, sa tuna e 
Zese, sapu kote luli sari hiniva pa buloqu Rau. Sa tie pu kote boka evani saripu gua 
hiva ni Rau pude taveti sa,’ gua.” 23 Pa tutina e Devita si ponia Tamasa koe Izireli se 
Zisu pude na Hinarupu tadi na tie, gua sapu ele va tatara nia Sa. 24 Sipu lopu ele vura 
mae se Zisu koari na tie, si tarae se Zone koa ri doduru tie Izireli, pude madi kekere 
meke luara pani sari na dia sinea, meke ta papitaiso.” 25 Meke sipu tata va hokotia 
e Zone sa nana tinavete ninabulu, si zama si asa, ‘Esei tugo guni nau gamu si arau? 
Lopu arau si Asa sapu kaqu mae! Ba korapa luli mudi mae tu koa rau si Asa, meke 
pude kokotunu gore pude nabulu nia mo si Asa, na rupahia sa Nana sadolo, ba lopu 
garoqu rau, gua se Zone.” 


26 Gamu kasa turanamami pa tutina Ebarahami, meke gamu na tie Zenitailo pu 
pamana nia sa Tamasa; sa inavosona sa tinaharupu hie, si ta garunu mae pude 
tadigita. 27 Sari na tinoni pu koa pa Zerusalema, meke sari na dia koimata, si lopu 
dono gilania rini se Zisu, meke sari na kinorokorotae tadi na poropita, saripu hoke 
ta tiro pa doduru rane Sabati koasa guguana Sa. Ba sipu zutua rini si Asa meke va 
matea, si va gorevura ia mo rini sapu gua ta korotae koa Sa. 28 Meke lopu boka vagia 
rini si keke ginugua sea koa Sa, pude zutua, meke va matea si Asa; ba tepa ososo nia 
rini koe Paelati pude kaqu tava mate tugo si Asa, gua.” 29 Meke sipu ele va gorevura 
betoi rini sari doduru kinorokorotae pu ta kubere koasa guguana Sa, si va gore vagia 
rini pa korosi sa tinina Sa, meke la vekoa rini pa lovu.” 30 Ba va turu pulea Tamasa 
si Asa pa minate. 31 Meke soku rane si vura vata dogoro si Asa koa rini pu ele luli 
somana koa Sa pa Qaleli, meke mae pa Zerusalema. Meke arini sari na tie pu korapa 
tozi va sosodea si Asa koari na tie Izireli.” 32 Ke gami hire si mae pude tozia koa 
gamu sa Inavoso Leana. Sa vina tatara sapu ele tozia Tamasa koari na tiatamada 
pukerane si 33 tava gorevura kamahire koa gita kasa na tutidia, totoso va turu pulea 
Sa pa minate se Zisu. Tava gorevura sapu gua ta kubere pa Sam vina rua, sapu zama 
guahe: 

‘Na Tugu soti si Agoi, 
ninoroi si ta evanae 
na Tamamu Goi si Arau,' gua.” 
34 Meke gua pule hie si ta zamae, koasa guguana sapu va toa pulea Tamasa si Asa pa 
minate, pude lopu kagu muzi sa tinina: 
‘Kaqu ponigo Rau sa minana hinokara, meke madina, 
sapu va tatara nia Rau koe Devita,’ gua si Asa.” 
35 Meke pa keke vasina pule pa Kinubekubere Hope, si gua pule hie si ta zamae: 
“Sa Mua Nabulu Hopena, si lopu kagu va malumia Goi 
pude muzi tinina,’ gua.” 

36 Ba se Devita si ele mate tu, meke ta pomunu turanae koari na tiatamana, meke 
muzi sa tinina totoso va hokotia sa pa nana ninabuluna sa hiniva te Tamasa pa nana 
totoso. 37 Ba Asa sapu va turu pulea sa Tamasa pa minate, si lopu hite muzi sa tinina. 

38-39 Kasa turanamami, hiva tozi va gilanani gamu gami si hie; sapu pa korapa 
pozana e Zisu, si ta tarae koa gamu sa tinaleosaena sa sinea. Meke koasa tie hie, si 
ari doduru pu va hinokaria si Asa, si kaqu ta rupaha koari na tinazutudi rina dia 

sinea, sapu lopu boka vagia gamu koa sa Tinarae te Mosese. 4 Mi kopu puleni gamu, 
pude mani lopu ta evana koa gamu gua sapu ta zamae koari na poropita, sapu guahe: 


41 ‘Gamu na tie pu va karia sa Tamasa! Mi dono mae, mamu magasa meke mate.” 
Ura gua sapu korapa tavetia Rau koa gamu kamahire, si keke tinitona sapu lopu kaqu 
boka va hinokaria gamu. 
Meke be atu tozini gamu keke tie, 
ba lopu kaqu va hinokaria tugo gamu! gua,” gua se Paula. 

42 Meke sipu korapa taluarae dia pa sinaqoqi sari Paula e Banabasi, si ruvati rina 
tinoni sari kara, pude pule la meke zama pule ni sari ginugua hire pa Sabati maehe, 
gua. 43 Totoso taluarae koasa vinarigara sari na tinoni, si sokudi rina tie Ziu, na 
tie Zenitailo saripu lulia sa linotu Ziu, si luli koari kara. Ke sovutu va ninirai rina 
apositolo si arini, pude di lopu luaria sa tataru variharupi te Tamasa. 

44 Meke sipu kamo pule sa rane Sabati, si tata doduru tie mo koasa vasileana, si 
varigara pule la pude avosia sa zinama te Tamasa. 45 Totoso dogoria rina tie Ziu sa 
puku tinoni lavata pu varigara, si kono sisigiti nia ke tokea rini se Paula koari na nana 
zinama, meke zama va kaleania rini si asa. 46 Ba mataqara sari Paula e Banabasi, 
meke zama guahe sari kara: “Ta hivae si pude koa gamu si kaqu ta tarae kekenu sa 
zinama te Tamasa. Ba sina kilua gamu si asa, meke lopu balabala va garogaro puleni 
gamu si gamu, pude boka vagia sa tinoa hola; ke kote karovo la si gami koari na tie 
Zenitailo. 47 Ura zama guahe sa Banara koa gami: 

“Ele vizata gamu tugo Rau si gamu pude na kalalasa koari na tie Zenitailo, 
pude boka paleke la nia sa Qua hinarupu koari na tie pa vina betona sa popoa 
pepeso, gua,” gua sari kara.” 

48 Totoso avosia rina tie Zenitailo sapu gua asa, si qetu hola si arini, meke va lavatia 
rini sa zinama te Tamasa. Meke sari doduru pu ta vizatadi pude vagia sa tinoa hola 
si va hinokara. 

49 Meke ta urahae la sa zinama te Tamasa pa doduruna sa pinaqaha popoa asa. 50 Ba 
sovutu va kaleani ri na tie Ziu sari na koimata pa vasileana, meke sari na barikaleqe 
arilaedi tadi na tie Zenitailo pu pamana nia sa Tamasa. Podalae qoraqora ni rini sari 
Paula e Banabasi, meke nonovali meke hitu taloa ni rini sari kara pa popoa sana. 
51 Gua asa ke tavusu pani ri karua apositolo sari na kavuru pepeso pa nenedia, pude 
na vina balau koa rini sapu kaqu va kilasi sa Tamasa si arini; meke ene hola la dia 
pa Aekoniami sari kara.” 52 Sari na tie pa Anitioki pu va hinokara, si koa qetuqetu 
hola, meke ta sinie nia rini sa Magomago Hope. 


14 


Paula meke Banabasi pa Aekoniami 

1 Pa Aekoniami si la pa sinagogi tadi tie Ziu sari Paula meke Banabasi, gua mo sapu 
hoke tavetia rini. Tarae va mataqara sari kara, ke sokudi rina tie Ziu na tie Zenitailo 
si va hinokara. ? Ba sari na tie Ziu pu korodia va hinokara, si sovutu va kaleani rini 
sari na tie Zenitailo, meke va kaleani rini sari na dia binalabala, ke kanai rini sari 
na tie pu va hinokaria se Zisu. 3 Koa seunae vasinahite pa Aekoniami sari Paula e 
Banabasi, meke tarae va mataqara nia ri kara sa Banara. Meke va sosodea sa Banara 
koari na tinavete variva magasa pu taveti ri kara, sapu hinokara sa dia inavosona sa 
Nana tataru variharupi. 4 Meke vari paqahi sari na tiena sa vasileana nomana sana. 
Ari kaiqa si luli sari na tie Ziu pu lopu va hinokara, meke ari kaiga si luli sari karua 
apositolo. 

5 Meke kaiga rina tie Zenitailo, na tie Ziu, meke sari na dia koimata, si va egoa rini 
si pude nonovali sari na apositolo, meke pude gona ni patu sari kara, gua. $ Ba avosia 
ri karua apositolo sapu gua asa, ke govete la dia pa vasileana Lisitara meke Debi pa 
popoa Laekonia, meke koari na vasivasileana pa popoa sana. 7 Vasina si la hoda ia ri 
kara sa tinozina sa Inavoso Leana. 


Paula meke Banabasi pa Lisitara meke pa Debi 

8 Koanana si keke tie pa Lisitara sapu mate karua nenena, na podona gua tu; meke 
lopu ele hite ene hokara si asa, pa doduruna sa nana tinoa. 9 Habotu meke va avavoso 
si asa pa tinarae te Paula. Dogoria Paula si asa, ke dono totoa sa, meke dono gilania 
sa sapu koa nana rinanerane sa tie sana, sapu padana pude ta salana nia sa. 10 Gua 
asa ke velavela la se Paula koa sa, “Mu turu!” gua si asa. Meke gasa turu nana mo 
sa tie, meke podalae ene si asa. 

11 Meke sipu dogoria sa vinarigara tinoni gua sapu evaņia Paula, si velavela si arini 
pa zinama Laekonia, “Sari na tamasa si ele ta evanae tinoni, meke gore mae koa gita 
hire!” gua si arini. 12 Se Banabasi si poza nia tamasa Zeusi rini, meke se Paula si 
poza nia tamasa Hemesi rini, sina se Paula si na nati tie zamazama koari kara. 13 Sa 
zelepade tanisa tamasa Zeusi si lopu seu pa sada barana sa vasileana, ke sa hiama te 
Zeusi meke sari na dia puku tinoni, si paleke la havoro, meke kaiqa bulumakao pa 
sasadana sa vasileana, pude va vukivukihi la koari karua apositolo, gua. 

14 Ba totoso avoso nia ri Paula e Banabasi sapu gua asa, si daku rikati ri kara sari 
dia poko, meke haqala la pa varikorapadi rina tinoni meke velavela, 15 “Kei! Gamu 
kasa na tinoni! Na vegua ke evania gamu sa tinavete sana? Gami kara si na tie gua 
mo gamu! Sapu mae nia gami si pude tarae nia mo koa gamu sa Inavoso Leana, pude 
luara pani sari na mia tamasa huporodi sara, meke boka kekere la si gamu koasa 
Tamasa toana sapu tavetena sa Manauru, na pepeso, meke sa lamana, meke sari 
doduru likakalae vasina.” 16 Koari na totoso pu ele hola, si va malumi sa Tamasa sari 
doduru butubutu tie pude lulia gua sapu hiva nia rini. 17 Ba lopu hite va paere pule 
nia sa Tamasa, ba vata gilana pule nia si Asa koa gamu koa ri Nana vina sosode gua 
hire: Vata dogoro pule nia si Asa koasa Nana tataru variva tukana, sipu va gore mae 
ia sa sa ruku pa maņauru, meke va toqoli Sa sari na linetelete pa dia totoso garodi. 
Soku ginani si ponini gamu Sa, ke qetuqetu sari na bulomia,” gua sari kara. 18 Ba sari 
na zinama pu zama ni ri kara hire, si tasuna pude va nosoi saripu hiva va vukivukihi 
la koari kara, ba va nosoi ri kara sarini. 

19 Meke kaiqa rina tie Ziu, pu mae guadi pa vasileana Anitioki meke pa Aekoniami 
si zama sovusovuti rini sari na kobi tinoni, meke gona nia patu rini se Paula, beto 
meke ririhi vura nia rini pa vasileana. Balabala ia rini sapu ele mate si asa, gua. 20 Ba 
sipu turu vari likohae nia ri na tie te Karisito se Paula, si turu si asa, meke pule la 
nana tugo koasa vasileana. Meke pa koivugona si topue la pa Debi sari kara Banabasi. 


Pule La sari Karua pa Anitioki pa Siria 

21 Meke tarae nia ri kara pa Debi sa Inavoso Leana, meke soku tie si kekere, meke 
ta evanae na tie te Karisito. Beto asa si pule la pa Lisitara meke pa Aekoniami, meke 
tiqe hola pule la pa Anitioki pa popoa Pisidia sari kara. 22 Toka ni ri kara sari na tie te 
Karisito, koari ka neta vasileana arini, pude soto va nabu koa sa vina tumatumae pu 
ele va hinokaria rini. Zama sari kara, “Soku hola sari na tinasuna si kaqu ta raza ni 
gita, pude hukata gita pa nada ninuguru koasa Binanara te Tamasa,” gua. 23 Vizati ri 
sari na koimata koa ri hopeke puku tie te Karisito. Meke sipu ele koa madi pa ginani 
si arini, meke varavara ni, si va kopu ni rini sarini koa sa Baņara pu raņea rini. 

24 Meke totoso ele karovo gua si arini koasa pinagaha popoa pa Pisidia, si hola la 
pa popoa Pamipilia sari kara. 25 Tarae nia ri kara sa zinama te Tamasa vasina pa 
vasileana Pega meke tiqe la pa Atalia. 26 Beto asa si luli pa vaka tepetepe vasina sari 
karua, meke pule la pa Anitioki, vasina pu tava madi sari kara koasa tinavete tanisa 
tataru variharupi te Tamasa, sapu tiqe va hokotia ri kara. 

27 Meke sipu hogoto pule ri kara pa Anitioki, si tioko varigara ni ri kara sari na tie 
te Karisito vasina, meke tozi ni ri kara sari doduru gua pu evani sa Tamasa koasa dia 
tinavete, meke gua sapu tukele gunia sa Tamasa sa siranana sa rinanerane koari na 
Zenitailo. 28 Meke koa va seunae koari na tie te Karisito pa Anitioki sari kara. 


15 


Sa Vivinei pa Zerusalema 

1 Meke kaiga tie si taluaraedi mae pa Ziudia, meke gore mae pa Anitioki, meke mae 
variva tumatumae nia rini koari na tie te Karisito vasina sapu guahe: “Pude lopu 
ta magu gamu, sapu gua tozia e Mosese pa nana tinarae, si lopu kaqu ta harupu si 
gamu,” gua.” 2 Varitokei va ninira nia ri Paula e Banabasi koa rini sa ginugua hie. 
Gua asa, ke ta vizata sari kara, meke ari kaiqa tie pule te Karisito pude sage la pa 
Zerusalema, meke la vari vivinei nia koari na apositolo, meke koari na koimata pa 
ekelesia vasina sa ginugua hie, gua. 

3 Ke garunu la ni sa ekelesia sarini, meke pa korapana sa dia inene la, si ene gua pa 
Ponisia meke pa Sameria si arini. Vivinei nia rini koari na vasileana hire guguana sa 
kinekere tadi na tie Zenitailo, ke qetuqetu hola sari na tie te Karisito sipu avosia rini 
sapu gua asa. 4 Meke sipu la kamo rini pa Zerusalema, si tava kamo valeana si arini 
koasa ekelesia, meke koari na apositolo, meke na koimata vasina. Meke vivinei ni rini 
koasa ekelesia pa Zerusalema gua saripu evani sa Tamasa pa dia inene tarae koari 
na tie Zenitailo. > Ba kaiqa rina tie te Karisito saripu somanadi koasa pukuna tadi 
na Parese, si turu meke zama, “Sari na tie Zenitailo” pu kekeredi si kaqu ta magu’, 
meke kaqu tozi ni pude luli sari doduru sapu gua ta tozi pa Tinarae te Mosese,” gua 
si arini. 

6 Meke varigara meke vari vivinei nia rina apositolo, meke sari na koimata pa 
ekelesia sa ginugua hie. 7 Meke sipu ele seunae vari vivinei nia rini, si turu se Pita 
meke zama, “Kasa tasiqu, ele gilania mia gamu sapu visoroi tu he ele vizatau sa 
Tamasa si rau, pude tozia koari na Zenitailo sa Inavoso Leana, pude di avosia rini, 
meke kekere.” 8 Meke sa Tamasa sapu gilanana sa bulo tie, si ele vata dogoro nia sa 
Nana hiniva koari na Zenitailo, pude di ta evaņae na tie Tanisa, sipu poni Sa koa rini 
sa Magomago Hope, gua putaputa tugo sapu poni nia Sa koa gita.” 9 Loke vinotikaena 
gua si tavetia Tamasa koa rini, meke koa gita. Taleoso ni Sa sari na dia sinea, sina va 
hinokara si arini. 10 Gua asa ke, na vegua ke hiva podekia gamu sa Tamasa pude sekea 
sa Nana hiniva, meke va hake ni pinaleke mamata sarini pu va hinokara? Sa pinaleke 
mamata sapu sari na tiatamada pukerane, meke gita kamahire ba lopu boka palekia. 
11 Mada lopu gua asa, ura gita si va hinokaria mo meke ta harupu pa korapa tataru 
variharupi te Zisu sa Banara, gua putaputa tugo sapu tavetia rina tie Zenitailo,” gua 


si asa. 
12 Meke sipu vivinei ni ri Banabasi e Paula sari doduru tinavete variva magasadi, 


pu evani sa Tamasa koari kara koari na tie Zenitailo, si lopu hite kulu va kale sari 
doduru pu somana koasa vivinei asa. 13 Sipu beto zama sari kara, si zama se Zemisi, 
“Kasa tasiqu, mi avoso mae koa rau! 14 Vaquru tozi va bakalia mo e Saimone, sa totoso 
kekenu sapu vata dogoro nia Tamasa sapu tataru ni Sa sari na tie Zenitailo totoso vagi 

Sa sari kaiqa koa rini, pude na Nana tie soti. 15 Hie si va sosodea sa zinama tadi na 

poropita sapu zama guahe: 

16 ‘Mudina asa, si kote pule mae si Rau, 
va vaqura pule ia Rau sa butubutu banara te Devita 
sapu guana keke ipi hoqana. 

Kote kuri pulei Rau sari na tinahuara tanisa, 
meke va turu pulea.” 

17 Pude sari doduru butubutu si kote hata ia sa Banara; 
sapu sari doduru tie Zenitailo pu ele tioki Rau, 
pude na qua tie soti. 

18 Gua asa si ele zama nia sa Banara pukerane,' gua.” 

19 Meke zama pule se Zemisi, “Hie sa qua binalabala. Mada lopu va tasunai sari 
na tie Zenitailo pu kekere mae koe Tamasa. 20 Ba gua sapu kote boka tavetia gita, si 
mada kubere la nia keke leta koa rini, pude tozi ni pude madi lopu henai mo sari na 
masadi ri na kurukuru, sapu ele tava vukivukihidi la koari na beku, meke pude kopu 
pule ni pa vinari riqihi, meke pude madi lopu henai sari na kurukuru pu lopu tava 
honi palae eharadi, meke lopu henai tugo eharadi.” 21 Ura sa Tinarae te Mosese si ele 
hoke ta tiro soku navulu vuaheni pa sinagogi koari na rane Sabati, meke ele hoke ta 
tarae pa soku vasileana,” gua si asa. 


Sa Leta La Koari na Tie Zenitailo pu Lulia se Karisito 

22 Meke variva ego nia ri na apositolo, na koimata, meke sa ekelesia, si pude vizati 
si kaiga tie koa rini, pude luli la koari Paula e Banabasi pa Anitioki, gua. Ke vizati 
rini sari Ziudasi sapu ta pozae Basabasi, meke e Saelasi. Karua ņati tie koari na tie te 
Karisito sari karua tie hire. 23 Meke guahe sa leta sapu va paleke nia rini koari kasa: 

“Sa leta hie si mae guana koa gami kasa na apositolo, na koimata pa ekelesia, 
meke na tasimia koe Karisito. Va atua gami sa leta hie koa gamu kasa na tie 
Zenitailo, pu va hinokaria se Zisu Karisito pu koa mia pa Anitioki, Siria, meke pa 
Silisia. Sa mami tataru si garunu atu nia gami koa gamu. 

24 Fle avoso nia gami sapu kaiqa tie koa gami si ele atu, meke va tasuna gamu 
koari na dia vina tumatumae. Sari kasa tie arini si lopu ta garunudi koa gami meke 
atu. 25 Gua asa, ke variva ego nia gami, si pude garunu luli atu ni sari kaiqa mami 
tie koari na mami baere ta tataruedi sapu ari Paula e Banabasi. 26 Sari karua tie hire 
si ele vala i sari na dia tinoa pa korapa tinasuna pude nabulu nia sa nada Banara 
Zisu Karisito, totoso hiva va matei rina tie si arini. 27 Ke garunu atu ni gami sari 
Ziudasi e Saelasi, pude atu tozi sotini gamu teledia gua saripu kubere atu ni gami. 
28 Leana koa gami meke koa sa Maqomaqo Hope, si pude lopu va mamata gamu 
koari soku tinarae, ba gua mo hire si garo: 29 Mi lopu henai sari na kurukuru saripu 
tava vukivukihidi la koari na beku. Mi lopu henai sari na eharadi, meke lopu henai 
sari na kurukuru saripu lopu tava honi palae eharadi. Mi va ilolo puleni gamu pa 
vinari riqihi. Be va ilolo pule ni gamu si gamu koari na ginugua hire, si kote boka 
tavete valeana si gamu. Ego, leana hola gamu.” 

30 Ke topue sari kasa pu palekena sa leta, meke la si arini pa Anitioki, meke la 
varigara ni rini sari na tie te Karisito vasina, meke vala rini sa leta. 3t Sipu tiroa rini 
sa leta si tava qetuqetu hola sari na bulodi koari na zinama variva tukana tanisa. 
32 Sari Ziudasi e Saelasi si na poropita tugo, ke koari soku zinama si va ninirai ri 
kara sari na tie. 33 Meke sipu ele va hokotia rini sa totoso pu koa pakia rini vasina, 
si luluari rina tie te Karisito pa korapa binule sarini, meke va pule la i rini koari 

pu garunudi mae si arini.” 35 Sari Paula e Banabasi, si koa hola pa Anitioki, meke 
arini meke ari kaiga pule, si va tumatumae nia na tarae nia sa zinama tanisa Banara 
vasina. 


Varipagahi sari Paula e Banabasi 

36 Meke sipu ele seunae lalanana sa dia kinoa vasina, si zama se Paula koe Banabasi, 
“Aria mada pule la hopiki ni sari na tasida koe Karisito koari na vasina pu ele la tarae 
nia gita kara sa zinama tanisa Banara, pude mada gilania sapu vegugua beka sa dia 
kinokoa pa rinanerane,” gua si asa. 37 Hiva turaņia Banabasi se Zone Maka, 38 ba 
lopu va egoa Paula sa binalabala asa, sina lopu va hokotia e Zone Maka sa dia inene 
tarae kekenu, ba luara veko pani sa si arini pa Pamipilia.* 39 Ninira sa dia vinaritokei, 
ke varipagahi tu sari kara. E Banabasi si turania se Zone Maka, meke toka la gua pa 
Nusa Saeparasi. 40 E Paula si vizatia se Saelasi. Tava madi sari kara koari na tie 
te Karisito, pude ta kopue pa korapa tataru variharupi tanisa Banara, beto meke 
taluarae taloa sari kara. 41 Meke la gua pa Siria, meke pa Silisia sari kara, meke va 
ninirai rini sari na ekelesia vasina. 


16 
Turania ri Paula e Saelasi se Timote 

1 Meke kamo la pa Debi meke pa Lisitara sari Paula e Saelasi. Koa nana vasina si 
keke tie te Karisito pozana si e Timote. Sa tinana e Timote si na tie tugo te Karisito, 
meke na tie Ziu si asa, ba sa tamana si na tie Ouriki. 2 Sari doduru tie te Karisito pa 
Aekoniami meke pa Lisitara, si zama sapu na tie leana hola se Timote. 3 Hiva turania 
Paula se Timote, ke magua sa si asa, pude boka tarae koari na tie Ziu, sina sari doduru 
tie Ziu pa popoa asa, si gilania sapu na tie Quriki sa tamana e Timote. 4 Sipu kamoi 
rini sari na vasivasileana, si tozi rini sari na vinaturu sapu gua variva ego ni rina 
apositolo pa Zerusalema, pude di luli rina tie. 5 Gua asa ke tava niņira sari na tie te 
Karisito pa dia rinanerane, meke soku laladia si arini pa hopeke rane. 


Sa Dinogodogorae te Paula 

6 Meke ene gua pa Pirizia meke pa Qalesia si arini, sina hukati sa Maqomaqo Hope 
si arini pude lopu la ene tarae pa pinaqaha popoa Esia, gua. 7 Sipu kamoa rini sa 
volosona sa popoa Maesia si podekia rini pude ene gua pa pinaqaha popoa Bitinia, 
ba lopu va malumi sa Magomagona e Zisu si arini. 8 Gua asa, ke ene karovo gua tu pa 
Maesia si arini, meke gore kamo la pa Toroasi. 9 Pana bonina asa, si dogoria Paula pa 
dinogodogorae si keke tie koasa pinaqaha popoa Masedonia, sapu turu, meke tepa ia 
sa se Paula, “Karovo mae pa Masedonia, mamu mae tokani gami!” gua si asa. 10 Sipu 
beto tugo dogoria Paula sa dinogodogorae asa, si va gagiri mo si gami, pude karovo 
la pa Masedonia, sina gilania gami sapu tioko gami sa Tamasa si gami, pude la tarae 
nia sa Inavoso Leana koari na tinoni vasina. 

Sa Kinekere te Lidia 

11 Toka taluarae pa Toroasi pa vaka tepetepe si gami, meke tonoto la pa nusa 
Samotarasi, meke pa koivugona si la hogoto pa Niapolisi. 12 Taluarae pule gami 
vasina, si hola la pa korapa soloso pa Pilipae. Sa nati vasileana nomana koa sa 
pinaqaha popoa pa Masedonia si asa, meke soku tugo tie Roma si koa vasina. Koa 
paki vasina si gami kaiqa rane. 13 Meke pa rane Sabati si vura la si gami pa sadana sa 
vasileana, meke la pa taqelena sa ovuku, pu balabala ia gami sapu koa ia keke vasina 
varavarana. Meke la habotu si gami, meke vivinei koari na barikaleqe pu varigara 
vasina pude varavara. 14 Keke koari na barikaleqe pu avavoso koari na mami zinama 

si e Lidia, na barikalege pa vasileana Taeatira, meke na barikalege holuholu poko 
pepolo si asa. Sa barikalege asa si vahesia na va lavatia sa sa Tamasa. Ke tukelia sa 
Banara sa bulona pude va hinokari saripu gua zama ni e Paula. 15 Totoso ta papitaiso 
si asa, meke sari na tiena sa nana vetu, si ruvata gami sa si gami pude la koa paki 
koa sa, meke zama si asa, “Be gilania gamu sapu arau si keke barikalege pu ranea sa 
Banara, si mi koa paki pa qua vetu,” gua si asa. 


Ta Veko pa Vetu Varipusi sari Paula e Saelasi 

16 Keke rane sipu korapa ene la gami pa vasina varavarana, si tutuvu gami keke 
pinausu vineki si gami, sapu koa ia na tomate kaleana, meke hoke korokorotae si 
asa. Sari na tie pu tagona sa, si vagi va soku nia poata rini sa tinavete korokorotae 
tanisa vineki hie. 17 Lulia sa vineki hie se Paula, meke gua tugo koa gami kasa, meke 
velavela guahe si asa, “Sari kasa tie hire si na nabulu tanisa Tamasa Ululuna Hola. 
Korapa tarae nia rini koa gamu sa siranana sa tinaharupu,” gua si asa. 18 Gua la mo 
si tavetia sa koari soku rane, osolae lopu qetu nia e Paula sa tinavete tanisa. Ke taliri 
se Paula, meke norea sa sa tomate kaleana, meke zama, “Pa korapa Pozana e Zisu 
Karisito si zama igo rau, mu vura taloa koasa vineki!” gua si asa. Meke vura taloa sa 
tomate kaleana koasa vineki, pa totoso tugo asa. 

19 Ba totoso dogoria rina tie pu tagona sa pinausu vineki sapu beto mo sa dia sirana 
vagivagi poata, si la tuqe vagi rini sari Paula e Saelasi, meke ririhi la ni rini pa kenudia 
rina tie varipitui pa vasina maketi. 20 Meke sipu turana la ni rini pa kenudi rina tie 
varipitui sari kara, si zutui rini meke zama, “Sari karua hire si na tie Ziu, ba mae 
varikakatora ni rini sari na tie pa nada vasileana. 21 Mae variva tumatumae ni rini 
sari na hahanana sapu sea pa tinarae tadigita na tie Roma pude va egoi, na taveti,” 
gua si arini. 22 Meke somana la sa kobi tinoni pude zutui sari Paula e Saelasi. Pa 
ginarunu tadi na tie varipitui si ta daku gore sari dia poko meke ta seke sari karua. 
23 Sipu beto seke va kalekaleani rini sari kara, si vekoi rini pa vetu varipusi, meke 
tozi nia rini sa tie kopu, pude loka va nabui sari kara. 24 Ke la vekoi sa sari kara pa 
korapana hokara sa vetu varipusi, meke kapihi va nabu ni kukuru huda mamatadi 


rini nenedi. a , . 
25 Meke tata la gua pa korapa boni, si kera na varavara sari Paula e Saelasi, na 


vahesia ri kara sa Tamasa. Sari kaiga tie ta pusidi si avosi sari kara. 26 Meke pa 
totoso asa keke niu lavata, si va niu i sari na sinokiraena sa vetu varipusi, ke ta 
tukele sari na sasada, meke hoqa palae sari na seni pa limadi ri na tie ta pusidi. 
27 Meke vanunu sa tie kopu vetu varipusi, meke dogoria sa sapu ta tukele tu sa vetu 
varipusi, ke balabala ia sa sapu govete taloa beto tu sari na tie ta pusidi, gua. Ke 
lobusu vagia sa sa nana magu, meke hiva hova va mate pule nia mo. 28 Ba velavela 
la ia Paula si Asa, “Tio! Lopu va mate pulenigo, korapa koa beto mami mo hire si 
gami!” gua si asa. 

29 Ke tepa zuke sa tie kopu vetu varipusi, meke haqala nuquru la, meke la hoqa 
todono, na nenegara pa kenudi ri Paula e Saelasi si asa. 30 Beto asa si turana vura ni 
sa sari kara, meke nanasi sa, “Karua palabatu, na sa si kaqu tavetia rau pude qu ta 
harupu?” gua si asa. 

31 Meke tozi nia ri kara si asa, “Mu va hinokaria se Zisu sa Banara, meke kote ta 
harupu si goi, meke sari doduru tie pu koa pa mua tatamana,” gua sari kara. 32 Beto 
asa, si tarae nia ri kara koa sa, meke koari doduru pa nana vetu sa zinama tanisa 
Banara. 33 Ke pa totoso tugo asa, pana korapa boni, si turani sa tie kopu vetu varipusi 
sari kara, meke la huvei sa sari na bakoradi. Beto asa, si ta papitaiso si asa, meke 
sari doduru tie pu koa pa nana tatamana. 34 Meke turana la ni sa pa nana vetu sari 
Paula e Saelasi, meke la va tana poni ni ginani sa. Qetuqetu hola si asa, meke sari na 
tiena sa nana tatamana, sina va hinokaria rini sa Tamasa. 

35 Meke sipu munumunu sa popoa, si garuni rina tie varipitui sari kaiga dia 
palabatu pulisi. Tozi ni rini sarini pude la rupaha va vura pulei sari karua tie ta 
pusidi. 

36 Gua asa, ke la tozi ni sa tie kopu vetu varipusi sari Paula e Saelasi, meke zama, 
“Ele va mae zinama sari na tie varipitui, pude ta rupaha si gamu kara, gua. Ke leana, 
boka vura taloa mia mo si gamu kara, mamu taloa va bulei mia,” gua si asa. 

37 Ba zama la se Paula koari na palabatu pulisi, “Loke tinavete kaleana si evaņia 
gami kara, ba ta seke si gami pa kenudi ri na tinoni, meke veko gami tu rini pa 
vetu varipusi. Ba gami si na tie Roma” tugo, ta kopu mami koasa tinarae Roma. Ba 
kamahire si hiva va taloa va golomo gami rini, ba lopu kaqu vura si gami. Sari na tie 
varipitui pa qavuna si kaqu mae soti teledia, pude va vura gami,” gua se Paula. 

38 Ke pule la tozia rini sapu gua asa koari na tie varipitui. Ke sipu gilania rini sapu 
ta kopue koasa tinarae Roma sari kara, si matagutu si arini. 39 Gua asa, ke tiqe la 
teledia si arini, gua sapu tepaia ri Paula e Saelasi, meke tiqe turaņa vura ni rini sari 
kara, meke tepai rini sari kara pude madi taluarae koasa vasileana Pilipae. 40 Ke vura 
pa vetu varipusi sari Paula e Saelasi, meke la pa vetu te Lidia. Vasina si la tutuvi ri 
karua sari na tie te Karisito. Meke sovutu va ninirai ri kara sarini pa dia zinama, 
meke tiqe taluarae taloa vasina. 

Tinavete pa Tesalonaika 

1 Ene gua pa Amapipolisi meke pa Apolonia sari Paula e Saelasi, meke kamo pa 
Tesalonaika, vasina koa si keke sinagogi tadi na tie Ziu. 2 La nuquru si asa koasa 
sinagogi gua mo sapu hoke tavetia sa, meke koari ka neta rane Sabati si va bakali sa 
koa rini sari zinama koasa Kinubekubere Hope. 3 Va bakalia na va sosodea sa sapu 
ta hivae tugo pude koa ta sigiti, meke turu pule pa minate sa Karisito. Zama guahe 
si asa, “Se Zisu sapu korapa tarae nia Rau, si Asa mo sa Karisito,” gua. 4 Kaiqa rina 
tie Ziu si va hinokara, meke somana si arini koari Paula e Saelasi. Meke soku tugo 
ari na nati barikaleqe arilaedi, meke soku tie Quriki pu hoke vahesia sa Tamasa si 


va hinokara. | MSN ji SONSONS ji ji 
5 Ba kono sari na tie Ziu pu lopu va hinokara, ke varigara ni rini sari na tie kaleadi 


pu koa koasa vasina tana maketi, meke tavetia rini si keke puku vinarigara kaleana, 
meke varikakatorae ni rini sari na tie, meke tuturei haqala la nuquria rini sa vetu te 
Zesoni, pude la daku vura ni sari Paula e Saelasi, gua. $ Ba sipu lopu dogori rini sarini, 
si la daku ririhi vura nia mo rini se Zesoni, meke sari kaiqa tie pule te Karisito pu 
koadi vasina. Turana la ni rini sarini koari na koimata pa qinavuna koasa vasileana 
nomana sana, meke velavela sarini, “Sarini pu varikakatorae ni sari na tie pa doduru 
vasina, si mae kamahire pa nada vasileana, 7 meke va koa i e Zesoni sarini pa nana 
vetu, meke sekei rini sari na tinarae te Siza. Zama si arini, sapu koa nana pule si 
keke Banara, pozana si e Zisu, gua.” 8 Meke sipu avosi ri na tinoni, na koimata koasa 
vasileana nomana sana sari na zinama gua sara, si ilinoara sa popoa. 9 Ke va here ia 
rina koimata pa qinavuna se Zesoni, meke sari kaiqa pule pu somana ta vagi turanae 
koasa, pude lopu tavete pule gua asa, meke tiqe va taloa i rini. 


Sari Paula e Saelasi pa Berea 
10 Meke sipu boni tugo sa popoa, si tuturei va taloa i ri na tie te Karisito sari Paula 
e Saelasi pude la pa Berea. Sipu la kamo tugo ri kara vasina, si la mo pa sinagogi 
tadi na tie Ziu sarini. 11 Sari na tie pa Berea si leadi sari na dia binalabala, lopu gua 


16:37 Sari doduru tie pu ta pozae na tie Roma si tago niniranira pa tinarae Roma. Sari na tie pa votiki popoa 
na butubutu ba boka ta pozae na tie Roma. 

ri na tie pa Tesalonaika. Sarini pa Berea si okoro hola nia rini pude avosia sa vina 
tumatumae, ke doduru rane si tiro va nonoga ia rini sa Kinubekubere Hope, pude 
dogoro va sosodea sapu be hinokara sapu gua tarae nia e Paula. 12 Ke soku rina tie 
Ziu, meke gua tugo sari na palabatu na barikaleqe nomanomadi tadi na tie Quriki si 
va hinokara. 13 Ba sipu avoso nia ri na tie Ziu pa Tesalonaika, sapu pa Berea ba la 
tarae nia tugo Paula sa zinama te Tamasa, si topue la sarini vasina, meke podalae la 
sovutu va kaleani pule rini sari na tinoni vasina. 14 Ke lopu sana garunu taloa nia 
rina tie te Karisito se Paula, pude la koari na popoa pa raratana. Ba sari Saelasi e 
Timote si koa hola pa Berea. 15 Kaiga rina tie te Karisito si turania se Paula, meke 
kamo latu pa Atenisi, meke tiqe pule la pa Berea. Palekia rini sa zinama te Paula 
pude sari Saelasi e Timote si kaqu tuturei luli la koasa, gua. 


Tarae se Paula pa Atenisi 

16 Sipu korapa koa aqa ni e Paula pa Atenisi sari Saelasi e Timote, si dogoria sa sapu 
tale bekuna mo sa doduru vasina pa Atenisi, ke talotana hola si asa. 17 Ke hoke la 
varitokei si asa koari na tie Ziu pa dia sinaqoqi, meke koari na tie Quriki pu vahesia 
sa Tamasa. La tugo pa hopeke rane si asa pa vasina tana maketi, meke vari vivinei 
koari na tie pu la varigara vasina. 18 Meke kaiga titisa tadi na puku tie Epikiuriani” 
meke na tie Sitoiki si varitokei koasa. Kaiqa arini si nanasa guahe: “Na sa si korapa 
hiva tozia sa tie pupupuhuna sana?” gua si arini. 

Meke kaiqa si zama, “Ai, guana kaiqa tamasa votikaedi tu si korapa tarae ni sa 
sara,” gua, sina tarae nia Paula se Zisu, meke sa tinuru pule pa minate. 19 Meke 
turana la nia rini se Paula pa kenuna sa kauniseli sapu ta pozae Areopagasi. Zama si 
arini, “Hiva gilania gami guguana sa vina tumatumae vaqura sapu korapa tarae nia 
goi sana. 20 Sina sari binalabala pu zama ni goi si vaquradi koa gami, ke hiva gilani 
gami ginuadi,” gua si arini. 2! Ura sari na tiena sa popoa Atenisi, meke sari na tie 
karovodi pu koa vasina, si hoke okoro hiva gilani na vivinei ni rini sari na ginugua 
vaquradi. 

22 Ke gasa turu se Paula pa korapana sa kauniseli Areopaqasi, meke zama, “Kasa 
tinoni pa Atenisi, ele dogoro sotia rau sapu pa doduru ginugua si ninira pa mia kinoa 
vinahesi si gamu. 23 Ura sipu ene la mae rau pa korapana sa mia vasileana, meke 
dogori rau sari na mia vasidi hopedi, vasina hoke vahesi gamu sari na mia tamasa, 
si dogoria rau koa keke ri na mia hope si keke kinubekubere sapu zama guahe: ‘KOA 
KEKE TAMASA SAPU LOPU TA GILANANA; gua. Sa Tamasa sapu lopu ta gilanana 
gunia gamu hie, si Asa tugo sa Tamasa sapu mae tarae nia rau koa gamu hie. 24 Asa 
tugo sa Tamasa sapu tavetena sa kasia popoa, meke sari doduru likakalae vasina. 
Asa tugo sa Banara pa Manauru meke pepeso, sapu lopu koa pa keke Zelepade, sapu 
ta kuri pa lima tie.” 25 Lopu tava tana si asa pa lima tie, gua sapu hiva nia tu Sa si 
keketona, ura Asa mo ponia tinoa na sinino sa tie meke sari doduru tinitona pule. 
26 Ura ele va podaka vurai Sa koa kekeke tie mo sari doduru butubutu, pude koa koa 
ri ninae vasina pa kasia popoa. Meke vizati Sa sari na dia totoso na rane pude toa, 
meke sari na vasidi pude koa si arini. 27 Taveti Tamasa si gua hire, pude boka hata ia 
rina tie si Asa, meke pude boka tumae nia rini si Asa, ba lopu koa va seu si Asa koa 
gita. 

28 Gua tugo sapu zama nia keke tie, sapu guahe: 

‘Ura koa Sa si toa meke rizu, 
meke boka na tie si gita,’ gua. 
Meke gua tugo sapu kuberia kaiqa mia tie kubekubere, sapu zama guahe: 


* 17:18 Sari na puku tie Epikiuriani meke na tie Sitoiki si hoke vahesi puleni koari na dia binalabala soti pa 
tinoa pepeso. i 17:24 1 Ban 8:27; Ais 42:5; TTA 7:48 

‘Gita ba na koburu tanisa, gua. 

29 Ego, sina na koburu te Tamasa si gita, ke mada lopu balabala ia sapu sa Tamasa, 
si kekenono na kinehadi rina beku golo na siliva, na patu hokara na gua, saripu ta 
pego na ta tavete pa lima tie. 30 Pa totoso ele hola, totoso lopu gilania rina tie sa 
Tamasa, si lopu zutui Sa, ba kamahire si tozi ni Sa sari doduru tie pa ninae vasidi 
pude di kekere. 3! Ura ele muti vekoa tu Sa, sa rane pu kote pitu va tonoti Sa sari na 
tinoni pa kasia popoa, koa sa tie pu ele vizata vekoa Sa. Meke va sosodea tugo Sa si 
hie koari doduru tinoni totoso va turu pulea Sa si Asa pa minate,” gua si asa. 

32 Sipu zama nia Paula sa tinuru pule pa minate, si hegehegere nia ri kaiqa si asa. 
Ba ari kaiqa si zama, “Hiva avoso pulea gami keke totoso sapu gunia goi sana,” gua si 
arini. 33 Meke vura taloa koa rini se Paula. 3? Ba kaiga rina tie si lulia si asa, meke va 
hinokaria rini. Kaiqa rini si ari Daeonisiasi, sapu na tie tanisa kauniseli, meke keke 
barikaleqe tugo, pozana si e Damarisi, meke kaiqa tie pule. 

Paula pa Koriniti 

1 Beto asa, si taluarae pa Atenisi se Paula, meke la pa Koriniti. 2 Vasina si la tutuvia 
sa si keke tie Ziu, pozana si e Akuila; na tie pa Ponitasi si asa, na tige mae guana 
pa Itali, turaņia tugo sa se Pirisila, sa nana barikaleqe. Sina va turua e Kolodiasi sa 
banara Roma, si keke tinarae pude va taloa betoi sari doduru tie Ziu pu koadi pa 
Roma, gua. La se Paula pude hopiki ni sarini. 3 La koa, na tavetavete somana paki 
koa rini se Paula, sina na tie tavete ipi poko sa tinavete sapu hoke vagi nia poata sa, 
kekenono gua tugo ari Akuila. 4 Doduru rane Sabati si la varitokei si asa koari na tie 
pu varigara pa sinaqoqi tadi na tie Ziu. Podekia sa pude va kekeri sari na tie Ziu, 
meke sari na tie Quriki. 

5 Meke sipu la kamo sari Saelasi e Timote pu taluaraedi pa Masedonia, si vala 
betoa Paula doduruna sa nana totoso pa tinozina sa Inavoso Leana, meke va sosodea 
sa koari na tie Ziu, sapu e Zisu tugo sa Karisito. $ Ba totoso korodia avosia rina tie 
Ziu gua sapu tarae nia sa, meke zama va kaleania rini si asa, si tavusu pani Sa sari 
na kavuru pa nana poko, meke zama, “Kaqu ta goregorei nia tugo telemia gamu sa 
mia minate! Arau si via pa tinazutu mia gamu, ke podalae kamahire si kaqu la tarae 
si rau koari na tie Zenitailo,” gua si asa. 

7 Meke taluarae se Paula pa sinagogi, meke la koa nana pa vetu tana keke tie 
Zenitailo, pozana si e Taitiusi Zasitasi. Taitiusi si hoke vahesia sa sa Tamasa, meke 
sa nana vetu si kapae pa sinagogi tadi na tie Ziu. 8 Se Kirisipasi sa nati koimata pa 
sinagogi sana, meke sari nana tamatina si va hinokaria sa Baņara. Meke soku pule 
tie pa Koriniti si avosia sa tinarae te Paula meke va hinokara, meke ta papitaiso si 
arini. 

9 Keke boni si zama sa Baņara koe Paula pa keke dinogodogorae, “Mu lopu 
matagutu, ba mamu tarae nono la tu. Lopu noso. 10 Ura Arau si korapa koa somana 
koa goi. Loke tie si kote raza igo na va sigitigo, sina soku arini pa vasileana nomana 
hie si na Qua tie Arau,” gua si Asa. 11 Ke keke vuaheni kukuruna si koa se Paula 
vasina, meke variva tumatumae nia sa sa zinama te Tamasa koa rini. 

12 Meke sipu tava turu se Qalio koari na tie Roma, pude na qavuna pa pinaqaha 
popoa Akaia, sari na tie Ziu vasina si varigara meke tuqe vagia rini se Paula, meke 
turana la nia pa vinaripitui. 13 Zama si arini, “Sa tie hie si korapa ososo ni sa sari 
na tinoni pude vahesia sa Tamasa pa keke siraņa sapu sea pa mami Tinarae,” gua si 
arini. 

14 Ke sipu korapa va namanama pude zama mo gua se Paula, si zama la mo se Qalio 
koari na tie Ziu, “Be guana zutu nia gamu na tie Ziu sa tie hie, koa keke tinavete 

kaleana, hitekena, babe nomana pu tavetia sa, si kote tonoto mo pude avoso gamu 
rau. 15 Ba sina sa ginugua la gua mo pa kaiqa zinama, na pozapoza sapu sosoto la 
gua mo pa mia Tinarae telemia pa mia linotu, ke telemia mo gamu kote va tonotia. 
Arau si lopu kagu varipitui ni sari na ginugua gugua arini,” gua si asa. 16 Meke hitu 
vura ni sa si arini pa vetu varipitui. 17 Ego, gua ke tuqe vagia ri” doduru se Sositenesi, 
sa nati koimata koa sa sinaqoqi vasina, meke seke va kalekaleana ia rini pa kenuna 
sa vasina varivaripituina. Ba se Qalio si lopu hite hiva galagala nia gua sapu evania 
rini. 
Pule La pa Anitioki se Paula 

18 Soku rane si koa koari na tie te Karisito pa Koriniti se Paula, meke tiqe toka 
taluarae la pa Siria si asa. Somana luli koa sa sari Akuila e Pirisila. Meke sipu lopu 
ele toka rini pa Seniserea, si koto golu si asa, sina hokoto sa nana vina tatara sapu 
tavetia sa koe Tamasa.” 19 Totoso la hogoto rini pa Episasi, si luara vekoi sa sari 
Akuila e Pirisila, meke la mo pa sinaqoqi si asa, meke la vari vivinei koari na tie Ziu. 
20 Tepa ia rini si asa, pude koa seunae paki kaiqa rane, ba lopu va egoi Paula si arini. 
21 Tozini sa si arini, “Be pa hiniva te Tamasa, si kote pule mae koa gamu si rau,” gua 
si asa. Meke tige surana pa vaka, meke toka la pa Episasi si asa. 

22 Totoso hogoto sa pa Sizaria, si sage la si asa pa Zerusalema, meke la zama 
qetuqetu koasa ekelesia vasina, meke tiqe hola la pa Anitioki. 23 Mudina sapu la 
koa seunae hite vasina si asa, si taluarae si asa, meke ene gua pa pinaqaha popoa pa 
Qalesia, meke pa Pirizia si asa. Meke sovutu va ninirai sa sari doduru tie te Karisito 
vasina. 


Apolosi si Tarae pa Episasi meke Koriniti 

24 Koanana pa totoso asa si keke tie sapu podona pa Alekezadaria, pozana si e 
Apolosi; meke mae si asa pa Episasi. Keke tie bokabokana si asa pa zama, meke pa 
ginilanadi ri na Kinubekubere Hope. 25 Ele tava tumatumae nia sa sa siraņa tanisa 
Banara, meke na tie tarae maninina tugo si asa, meke koba gotogoto sari nana vina 
tumatumae koasa guguana sa Banara Zisu. Ba sa pinapitaiso te Zone mo si gilania 
sa. 26 Podalae zama va mataqara si asa pa sinaqoqi tadi na tie Ziu. Ke sipu avosia ri 
Akuila e Pirisila sa nana vina tumatumae, si tioko la nia ri kara si asa pa dia vetu, 
meke va bakala la nia ri kara koa sa, meke va tonoti rini sari na nana ginilagilana 
koasa sirana hinokarana te Tamasa. 2” Meke totoso hiva karovo la pa Akaia si asa, si 
sovutu va ninira ia ri kasa tie te Karisito si asa, meke kubere la nia rini si keke leta, 
pude madi va kamoa si asa. Ke totoso kamo sa pa Akaia, si toka hola ni sa saripu tava 
kekere meke va hinokaria sa tataru variharupi te Tamasa. 28 Ura varitokei va ninira 
si asa koari na tie Ziu pa kenudi ri na tinoni, na va sosode ia sa koari na Kinubekubere 
Hope, sapu e Zisu tugo sa Karisito. 

Paula pa Episasi 
1 Sipu korapa koa pa Koriniti se Apolosi, si ene karovo gua pa soloso se Paula, meke 
la kamo pa Episasi. La dogori sa vasina sari kaiqa tie pu somana va hinokaria se Zisu. 
2 Nanasi Paula sarini, “Ele vagia tugo gamu sa Magomago Hope totoso va hinokara 
gamu?” gua si asa. 
“Lokari, na inavosona tu ba lopu hite avoso nia gami sapu koa nana sa Maqomaqo 
Hope,” gua sarini. 


tach 


* 

3 “Ego, na pinapitaiso savana si ta papitaiso nia gamu?” nanasa gua se Paula. “Na 
pinapitaiso te Zone,” gua si arini. 

4 Ke tozi ni Paula sarini, “Sa pinapitaiso te Zone si na pinapitaiso kinekere mo 
tadirini pu tozi ni sa, pude va hinokaria si Asa pu korapa luli mudi mae koa sa, sapu 
se Zisu,” guni sa sarini.” 

5 Sipu avosia rini sapu gua asa, si ta papitaiso si arini pa pozana e Zisu sa Banara. 
6 Totoso va opo ni limana e Paula si arini, si ta kamoe nia rini sa Maqomaqo Hope, 
meke zama pa vinekala lopu ta gilanadi si arini, meke tozia tugo rini sa zinama te 
Tamasa. 7 Sa ninaedi ri doduru si pada ari ka manege rua. 

8 Pa korapadi ri ka neta sidara, si hoke la pa sinaqoqi tadi na tie Ziu se Paula, 
meke la zama va mataqara, na varitokei si asa koari na tie, meke vari vivinei nia sa 
sa butubutu binanara te Tamasa, pude di va hinokaria sapu gua zama nia sa. 9 Ba 
kaiga arini si korodia, meke lopu hiva va hinokara, meke zama nonovalia tugo rini 
pa kinoa tie sa Sirana tanisa Baņara. Ke veko pani Paula sarini, meke turana vagi 
mo sa saripu va hinokara. Meke pa hopeke rane si hoke la varigara meke vari vivinei 
si arini koasa lose nomana te Taeranasi. 10 Pa korapadi ri karua vuaheni, si tavetia 
Paula sapu gua asa, ke sari doduru tie Ziu na Zenitailo pa korapana sa pinagaha 
popoa pa Esia, si avosia sa inavosona sa Banara Zisu, gua. 


Sari Kasa Tuna e Sikiva o. o , , 
11 Kaiqa tinavete variva magasa votivotikaedi si evani sa Tamasa pa tinavete te 


Paula. 12 Kamo tu koari na nana poko dadaloana, na kukuru poko pu tavetavete ni 
sa, ba paleke lani rini, meke salana ni tie mohodi, na hipuru palae ni tomate kaleadi 
tu rini. 

13 Kaiga rina tie Ziu pu hoke ene lamae pude hipuru palae tomate kaleadi, si podekia 
rini pude hipuru pani sari na tomate kaleadi koari na tie pa korapa pozana e Zisu 
sa Banara, meke zama guahe si arini, “Hipuru panigo rau si goi pa korapa pozana e 
Zisu sapu tarae nia e Paula,” gua. 14 Ka zuapa tamatasi koreo te Sikiva, sa nati hiama 
tadi na tie Ziu, si tavetia sapu gua asa. 15 Ba zama la i sa tomate kaleana sarini, “E 
Zisu meke e Paula si gilani rau; ba sapu gamu kasa isara, si lopu gilana gamu rau,” 
guni sa. 

16 Meke razai sa tie pu koa ia tomate kaleana sarini, meke va kilasa va kaleani sa. 
Ke govete taloa sarini pa vetu tanisa, bakobakora na dododohodi. 17 Totoso avoso 
nia ri doduru tie Ziu, na Zenitailo pa Episasi sapu gua asa, si matagutu hola si arini, 
meke va lavatia rini sa pozana e Zisu. 18 Soku arini pu va hinokara si mae helahelae 
ni rini pa vinarigara sari na dia sinea. 19 Meke soku arini pu hoke tavetavete potana, 
si paleke varigara mae ni rini sari na dia buka potana, meke sulu pani rini pa kenudi 
ri na tinoni. Sari na laedi rina buka arini, si padana tinabara tana keke tie koari ka 
lima navulu puta tina rane. 20 Ke gua asa si ta tozi urahae la sa inavosona e Zisu 
koari soku tie pule, ke soku lala dia saripu va hinokaria sa Banara. 


Sa Vinari Kakatorai pa Episasi 

21 Mudina sapu gua asa, si vizatia Paula si pude ene gua pa Masedonia meke pa 
Akaia si asa, meke tiqe pule la pa Zerusalema. Zama si asa, “Pana beto koa rau pa 
Zerusalema, si kaqu la hopiki nia tugo rau si pa Roma,” gua si asa. 22 Ke garunu la ni 
Paula pa Masedonia sari Timote e Erasitasi, sapu sari karu nana tie varitokae, meke 
asa si koa hola hite koa sa pinaqaha popoa pa Esia. 

23 Pa totoso asa si ta evana si keke vinari kakatorai nomana pa Episasi, sina koa 
gua koasa tinaraena sa Sirana tanisa Banara. 24 Koanana si keke tie tavetavete patu 
siliva, pozana e Demitiriasi. Hoke tavete ni siliva sa sari na kinehana sa zelepade 


ï 19:4 Mt 3:11; Mk 1:4,7-8; Lk 3:4,16; Zn 1:26-27 


Tinavete 19:25 1578 Tinavete 20:2 


tanisa tamasa barikalege pa Episasi, sapu e Atemisi pozana. Hoke vagi valeana nia 
poata ari na nana tie tavetavete sa tinavete asa. 25 Tioko varigara ni sa meke sari 
kasa pa tinavete gugua tugo asa. Zama si asa, “Kasa turaņaqu, gilania mia gamu 
sapu vagi va leana nia poata gita sa tinavete hie. 26 Meke ele avosia na dogoro sotia 
mia mo gamu, sapu soku hola tie si ele turaņa va sea i e Paula. Lopu tale pa Episasi 
mo hie, ba gua tugo koari soku vasileana pa korapana sa pinaqaha popoa pa Esia. 
Zama si asa, sapu sari na tamasa pu ta tavete pa lima tie si lopu na tamasa hinokara, 
gua. ?7 Sa tinasuna, si lopu tale sa nada tinavete hata poata mo si kote ta novala, ba 
sa zelepade tugo tanisa tamasa barikaleqe Atemisi si kote loke guguana, meke kote ta 
huara sa nana linavata sapu vahesia ri doduru tiena sa popoa Esia, meke pa doduru 
vasina,” gua si asa. 

28 Totoso avosia tugo rina kobi tinoni sapu gua asa, si ta naziri hola si arini, meke 
podalae velavela guahe: “E Atemisi tugo pa Episasi sa tamasa lavata,” gua. 29 Meke 
lopu seunae si noveoro sa vasileana lavata pa Episasi. Tuqe vagi rini sari Qaeasi e 
Arisitakasi, sari karua tie Masedonia pu lulidi koe Paula. Meke ririhi vagi rini sari 
kara, meke zukuru varigara beto la si arini koasa vasina varivarigarana nomana tadi 
na tiena sa popoa Episasi. 30 Hiva vura la pa kenudia rina tie se Paula, ba hukatia 
rina tie te Karisito si asa. 31 Kaiqa rina nati tie tadi na qinavuna pa pinaqaha popoa 
sana, saripu na baere te Paula, ba vala dia zinama tugo koe Paula, pude mani lopu 
vura la ta dogoro koasa vinari kakatorai sana. 

32 Noveoro hola sa vinarigara tie: Kaiqa rini si velavela nia si keketona, ba kaiga 
pule si keke votiki tinitona tu si velavela nia rini. Sokudi arini si lopu hite gilana 
hokaria tu, sapu na sa si varigara nia rini. 33 Zukuru la nia ri tie Ziu pa kekenu 
se Alekezada meke kukili lani rina tie pa puku tinoni gua sapu hiva nia rini pude 
tozia sa. Ke va sagea Alekezada sa limana, pude va mokomokoi sari na tinoni, meke 
podekia sa pude zama meke olani sari dia zinutu. 34 Ba totoso dono gilania rina 
tinoni sapu na tie Ziu se Alekezada, si lopu makudo velavela nia rini, padana karua 
aoa sapu guahe: “E Atemisi tugo pa Episasi sa tamasa lavata!” gua. 

35 Meke sipu va nosoi sa palabatu pa qinavuna sari na tinoni, si zamai sa sarini, 
“Avoso mae gamu pa Episasi! Doduru tie pa kasia popoa si gilana betoa, sapu sa 
popoa Episasi, si kopu nia sa zelepade tanisa tamasa lavata, se Atemisi, meke sa patu 
hopena sapu hoqa gorena mae pa manauru. 36 Fle ta gilanadi mo si hire, loke tie boka 
va kohai. Ke mi mokomoko, mamu noso mo si gamu, mu lopu neneke na bebeno va 
evania si keketona sapu lopu leana. 37 Turana mae ni gamu sari karu tie hire, ba 
lopu hikoi rini sari na tiņitona koa ri na nada zelepade, meke lopu zama nonovalia 
rini sa nada tamasa barikaleqe, se Atemisi. 38 Ba be hiva zutua e Demitiriasi, meke 
ari nana tie tavetavete si keke tie, si korapa koa dia sari na nada tie varipitui, meke 
sa vasina varipituina. La tozi koa rini pude madi ta pitu. 39 Ba be keketona votikaena 
pule si hiva nia gamu, si mi vivinei nia pa keke vinarigara tadi na tie pa popoa hie 
pa siraņa tava egona pa tinarae. 40 Ba sapu ninoroi he, si gina kote ta zutu nia gita 
sa vinari kakatorai hie; na loke nada ginugua pude vata evania sa inilinoara, meke 
lopu kote boka govete nia gita si asa,” gua si asa. 41 Sipu beto zama ni sa saripu gua 
hire, si tukua mo sa sa vinarigara meke tozi ni sa sarini pude hopeke pule. 


20 


La pa Masedonia meke pa Akaia se Paula 

1 Meke sipu ele hola sa ninoveoro, si tioko varigara ni e Paula sari kasa tie pu va 
hinokara, meke sovutu va ninirai sa. Beto asa si zama luluari sa, meke taluarae la 
nana pa Masedonia si asa. ? Sipu enei sa sari na vasivasileana koasa pinaqaha popoa 
pa Masedonia, si sovutu va ninirai tugo sa sari na tie te Karisito vasina, beto asa si 

ene hola latu pa Ourisi si asa. 3 Ka neta sidara si koa si asa vasina. Meke totoso va 
namanama pude toka la pa Siria gua si asa, si tige avoso nia sa sapu kuhana nia rina 
tie Ziu si asa, ke vizatia sa si pude ene pule gua mo pa Masedonia. 4 Hire sari na tie 
pu luli koe Paula, meke kamo la pa Esia: E Sopata, sa tie pa Berea, sapu na tuna e 
Paehasi; meke ari Arisitakasi, e Sekudasi, sapu na tie pa Tesalonaika; e Qaeasi, sapu 
na tie pa Debi; meke karu tie pa Esia, ari Tikikasi, e Toropimasi; meke se Timote. 
5 Arini hire si la aqa kenuni gami pa Toroasi, 6 meke gami si taluarae pa Pilipae sipu 
beto sa Inevana Bereti Loke Isitina“. Hola ka lima rane, si la kamoi gami si arini pa 
Toroasi, meke koa keke vuiki tu vasina si gami. 


Va Toa Pule ia Paula se Tutikasi 

7 Koasa rane kekenu koasa vuiki, sipu varigara si gami pude videvidea sa bereti“, 
si tarae va gele se Paula osolae kamoa tu korapa boni, sina hiva taluarae si asa pa 
koivugona. 8 Soku sari na zuke pu toa koasa lose panaulu, vasina varigara gami. 
9 Meke keke tie vaqura, pozana e Iutikasi, si habotuna pa vuida, meke sipu tarae va 
gele se Paula, si rorodokia si asa, meke puta muliunu. Ke hoqa gore pa pepeso si asa, 
podalae mae gua pa hatara vina neta si asa. Totoso la ovulu vagia rini, si ele mate 
tu si asa. 10 Ba gore la opo tamunia meke naza vagia Paula sa tinina, meke zamai sa 
sarini, “Lopu talotana gamu, ele toa pule si asa,” gua se Paula. 11 Beto asa, si sage 
pule la koasa lose panaulu se Paula, meke la videvidea sa sa bereti meke henahena 
turaņa gami. Vari vivinei si gami, osolae kamo rane, meke tiqe taluarae taloa si gami. 
12 Turaņa pule nia rini se Iutikasi, meke koa tava manoto hola si arini. 


Topue pa Toroasi meke La pa Mailitasi 

13 Beto asa, si luli kekenu pa vaka si gami, meke la pa Asosi. Vasina tu kote la surania 
gami se Paula, gua asa sa nana hiniva, sina kote ene karovo la pa Asosi si asa. 14 Meke 
sipu mae tutuvu gami sa pa Asosi, si suraņia gami pa vaka si asa, meke hola la pa 
Maitalini. 15 Taluarae gami vasina, si la kamo tata pa nusa Kiosi pa koivugona. Meke 
hola keke rane pule, si la kamo pa nusa Samosi si gami, meke pa koivugona pule, si la 
hogoto si gami pa vasileana Mailitasi. 16 Hiva nia Paula si pude lopu noso pa Episasi, 
pude lopu oki palae totoso pa popoa Esia; sina bebeno sisigiti si asa pude tuturei la 
kamoa sa rane Pen'tikosi” pa Zerusalema, be boka, gua. 


Zama Luluara se Paula koari na Koimata pa Episasi 

17 Koa pa Mailitasi se Paula, meke tioko la i sa sari na koimata koasa ekelesia pa 
Episasi, pude mae tutuvia si asa, gua. 18 Meke sipu kamo rini koasa, si zamai sa sarini, 
“Ele gilana betoa mia gamu sa qua kinoa koa gamu, podalae pa rane kekenu sapu 
kamo rau pa Esia. 19 Pa vina pepekae meke pa kolomata si nabulu nia rau sa Banara, 
koari na tinasuna nomadi pu va raza nau rina tie Ziu, sipu kuhana nau rini. 20 Gilania 
mia gamu sapu lopu hite tomea rau koa gamu si keketona, sapu boka tokani gamu 
koari na qua tinarae na vina tumatumae pa kobi tie, meke totoso hopiki vetuvetu si 
rau. 21 Sa qua vina balau si la beto mo koari na tie Ziu, meke na tie Zenitailo, pude 
madi luara pani sari na dia sinea, meke kekere mae koe Tamasa, meke pude madi 
va hinokaria se Zisu Karisito sa nada Banara. 22 Ego, kamahire he si ta turana koasa 
Magomago Hope si rau, pude la pa Zerusalema. Meke lopu gilania rau sapu na sa 
si kote ta evana koa rau vasina. 23 Ba gilania rau sapu koa ri doduru vasileana pu 
ele kamo la i rau, sa Maqomaqo Hope si ele va balau au, sapu korapa aqa nau sa 
tinapusi, meke sari na tinasuna pa Zerusalema. ?4 Sa qua tinoa si namu loke guguana 
koa rau; ba sa qua nati inokoro, si pude va hokotia mo sa tinavete sapu ele poni nau 

sa Banara Zisu pude tavetia. Sa tinavete asa si pude tarae vura nia sa Inavoso Leana 
tanisa tataru variharupi te Tamasa.” 

25 Meke kamahire si gilania rau, sapu gamu doduru pu ele kamo atu gamu rau, 
pude tarae nia sa Butubutu Binaņara te Tamasa, si lopu kaqu dogoro pule au si rau. 
26 Gua asa, ke maqu tozi va bakalani gamu, sapu arau si via kamahire, be guana keke 
koa gamu si lopu kamoa sa tinoa hola. 27 Ura loketoņa si tomea rau koasa doduruna 
sa hiniva te Tamasa, ba ele tarae vura beto nia rau. 28 Mi tavetavete guana sepati 
mamu kopu puleni gamu, meke gua tugo sari doduru tie pu koa koasa puku tie te 
Tamasa. Ura ta vizata si gamu koasa Maqomaqo Hope pude kopu ni. Mi kopu nia sa 
ekelesia te Tamasa, sapu ele vagia Sa koasa eharana sa Tuna soti. 29 Gilania qua rau, 
sapu pana taloa si rau, si kote mae koa gamu sari na titisa kokohadi, saripu guana 
kurukuru pinomo pu va matei na nonovali sari na tie, meke kagu nuguru mae si arini 
koari na puku tie te Tamasa. 30 Kaiqa tie mo pa korapa mia gamu telemia, si kote 
paleke va sea i sari na vina tumatumae hinokara, pude turaņa va sea i sari na tie pu 
va hinokara. 3t Ke mi kopu, mamu balabala ia sapu pa korapadi ri ka neta vuaheni, 
si lopu makudo va balau gamu rau si gamu doduru rane na boni, pa kolomata. 

32 Ego, kamahire si luara veko gamu rau si gamu pa limana sa Tamasa, meke koasa 
inavosona sa Nana tataru variharupi, sapu boka va ninira gamu pa mia rinanerane, 
meke kaqu ponini gamu Sa sa tinago pu ele va nagiti vekoa Sa, pude tadi na Nana tie 
pu tava via koari na dia tinavete kaleadi. 33 Arau si lopu okoro pude vagi sari poata 
qolo, na siliva, babe na poko tana ke tie. 34 Ele gilanau mia gamu, sapu tavetavete pa 
limaqu soti si rau pude va gavori gua saripu ta hivae koa rau, meke koa rini pu luli 
tavetavete turanau. 35 Pa doduru ginugua, si ele va dogoroni gamu rau, sapu pude 
tavetavete va ninira mo gita, si kote boka toka ni saripu malohoro. Balabala i sari na 
zinama te Zisu sapu gua hire: ‘Pude variponi, si leana hola nia si pude vagi,’ gua.” 

36 Meke sipu beto zama se Paula, si kokotunu turani sa sari doduru meke varavara. 
37 Kabo beto sari doduru, sipu nazaia, na ahoa rini si asa. 38 Sapu talotana hola nia 
rini, sina tozi ni sa sapu lopu kaqu dogoro pulea rini si asa, gua. Ke ene lulia rini si 
asa, meke la luaria ri pa vaka. 


21 


La pa Zerusalema se Paula 

1 Zama luluari gami sarini, meke tige taluarae meke karovo tonoto la pa nusa Kosi 
si gami. Meke pa koivugona si la kamo si gami pa nusa Rodesi, meke taluarae gami 
vasina si la hogoto pa vasileana Patara. 7 La luli karovo si gami koa keke vaka vasina, 
sapu korapa va gagiri toka la pa Ponisia, meke tiqe taluarae taloa si gami. 3 Meke sipu 
dogoria gami sa nusa Saeparasi, si ene pa kali mataona sa nusa si gami, meke hola la 
pa Siria. Meke la hogoto si gami pa Taea, sina vasina si kote la va gorei sa vaka sari 
na likakalae pu surani sa. 4 La tutuvi gami vasina sari kaiqa tie te Karisito, meke koa 
koa rini keke vuiki vasina si gami. Meke vata gilana nia sa Maqomaqo Hope koari 
na tie hire, si pude mani lopu la pa Zerusalema se Paula, gua; ke tozi nia rini si asa. 
5 Ba sipu ele hokoto sa mami totoso pude koa koa rini, si ta luarae si gami, ke ene luli 
gami ri doduru puku tatamana, meke vura la si gami pa sadana sa vasileana, meke 
la kokotunu, meke varavara si gami pa masa. 6 Meke sipu beto vari zama luluari si 
gami, si la surana si gami pa vaka, meke ene kekere pule la dia pa hopeke dia vetu 


si arini. 
7 Meke topue pa Taea si gami, meke la hogoto pa Tolimeasi. La tutuvu qetuqetu 


ni gami sari na tie te Karisito vasina, meke koa paki si gami vasina keke rane. 8 Pa 
koivugona pule, si taluarae si gami meke la pa Sizaria. Koa si gami vasina, pa vetu 

te Pilipi sa tie pu hoke tarae nia sa Inavoso Leana. Asa si keke koari ka zuapa pu 
ta vizatadi pude na tie varitokae pa Zerusalema.” 9 Ka made sari na tuna vineki sa, 
saripu lopu varihabadi, meke hoke tozi vura nia rini sa zinama te Tamasa. 10 Sipu ele 
koa kaiga rane si gami vasina, si gore mae guana pa Ziudia si keke poropita, pozana 
si e Agabasi.” 11 Mae koa gami si asa, meke hena vagia sa sa belete te Paula, meke 
pusi nia sa koari na limana, na nenena telena, meke zama, “Guahe sapu zama nia sa 
Magomago Hope: Sa tie pu tagona sa belete hie, si kagu pusi gunia he rina tie Ziu pa 
Zerusalema, meke kagu vala nia rini koari na Zenitailo,” gua si asa. 

12 Sipu avosia gami sapu gua asa, si tozi ososo nia gami meke rina tie vasina se 
Paula, pude mani lopu la pa Zerusalema, gua. 13 Ba olana se Paula, “Na sa si tavetia 
gamu? Kabokabo si gamu pude va talotana sisigitau gua? Ura sapu korapa aga nia 
rau, si lopu pude ta pusi mo, ba pude tava mate tu pa pozana e Zisu sa Banara,” gua 
si asa. 

14 Na lopu boka hukatia gami si asa, ke zama mo si gami, “Ego leana, gua mo sapu 
hiva nia sa Banara si mani ta evana,” gua. 

15 Meke sipu ele hokoto sari na rane pu koai gami pa Sizaria, si va gagiri si gami 
meke topue hola la pa Zerusalema. 16 Kaiga rina tie te Karisito pa Sizaria si luli koa 
gami, meke turana lani gami rini pa vetu te Masoni. Na tie Saeparasi si asa, sapu 
keke rina tie pu luli koe Zisu tatasana. 


La Tutuvia Paula se Zemisi , , , , , 
17 Sipu la kamo gami pa Zerusalema, si tava kamo valeana si gami koari na tie te 


Karisito vasina. 18 Pa koivugona si luli koa gami se Paula, meke la dogoria gami se 
Zemisi, meke mae koa somana beto tugo sari kasa koimata pa ekelesia pa Zerusalema. 
19 Zama qetuqetu koa rini se Paula, meke tozi betoi sa koa rini sari doduru tinitona 
gua saripu evaņi sa Tamasa koari na tie Zenitailo, pa korapa inene misinare tanisa. 

20 Sipu avosia rini sapu gua asa, si vahesia ri sa Tamasa, meke zama ia rini se Paula, 
“Tasimami, gilania goi sapu guahe: Ele soku tina sari na tie Ziu pu ele va hinokara, 
meke korapa nalinali nia rini kinopuna sa Tinarae te Mosese. 21 Meke ele avoso nia 
rini, sapu agoi si tozi ni sari na tie Ziu pu koadi koari na popoa tadi na tie Zenitailo, 
pude luara pania sa tinarae te Mosese, meke pude lopu magu i sari na tudia koreo, 
babe luli sari na hahanana tadi na tie Ziu, gua. 22 Meke lopu sana kote avoso nia 
rini, sapu ele kamo tani si goi. Ke na sa si kote tavetia gita? 23 Ego, guahe si balabala 
ia gami, pude tavetia goi. Ari ka made tie tani si korapa evania sa vina gorevurana 
sa dia vina tatara.” 24 La, mamu somana koa rini koasa vina vukivukihi vinulasa, 
mamu tabari sari na laedi rina dia vina vukivukihi meke tamugoi tugo, pude di boka 
koto va golugolu si arini. Meke pude gua asa, si kote boka dogoria rina tie Ziu, sapu 
lopu hinokara sari na inavosomu goi pu ele avoso ni rini, ba agoi si korapa kopu 
nia mo sa Tinarae te Mosese. 25 Ba lopu sapu hiva ni gami sari na tie Zenitailo pu 
ele va hinokara pude kopu nia sa Tinarae te Mosese. Ele kubere la i gami sarini 
pude di taveti sapu gua hire: Lopu henai sari na ginani pu tava vukivukihidi la koari 
na beku, meke sari na eharadi, na masadi rina kurukuru pu lopu tava honi palae 
eharadi; meke pude madi va ilolo pule ni pa vinari riqihi,” gua si arini.” 

26 Ke pa koivugona, si turani e Paula sari ka made tie pu guni rini meke la va via 
pule nia si asa, somanae koari ka made. Meke tiqe nuquru la sarini pa Zelepade, pude 
la tozia sa totoso pu kaqu hokoto sa totoso tanisa vinavia tadi kasa pude mudina asa 
kagu ta tavete sari hopeke dia vina vukivukihi vinulasa, gua.” 


Ta Tuqe Vagi se Paula pa Zelepade 

27 Ba sipu tata hokoto tugo sari ka zuapa rane sara, si mae dogoria ri kaiga tie Ziu 
mae guadi pa Esia se Paula pa korapa Zelepade. Ke sovusovutu va bugoria rini sa 
puku vinarigara lavata, meke tuqe vagia rini se Paula. 28 Velavela si arini, “Gamu na 
tie Izireli! Mae tokani gami! Hiera mo sa tie sapu ene ni pa doduru vasina sari na 
vina tumatumae sapu lopu garo koa gita na tie Ziu, meke koasa Tinarae te Mosese, 
meke koasa Zelepade hie. Meke kamahire, ba mae turaņa nuquru nia tie Zenitailo 
pule tu sa sa Zelepade, ke va bonia sa sa vasina hopena hie!” gua si arini. 29 Na ele 
dogoria mo rini se Toropimasi, sa tie Episasi, sapu luli koe Paula pa Zerusalema. Ke 
balabala ia rini sapu gina turana nuguru nia Paula si asa pa Zelepade, gua.” 

30 Ke noma lala nana sa vinari kakatorai pa korapana sa popoa Zerusalema. Meke 
haqala varigara sari doduru tie, meke tuqe vagia rini se Paula, meke ririhi vura nia 
rini si asa pa sadana sa Zelepade, meke tuturei tukui rini sari na sasada. 31 Sipu 
korapa komitia pude va matea gunia rini se Paula, si kamo la mo sa inavoso koa sa 
nati koimata tanisa qeto minate tadi na tie Roma, sapu keke vinari kakatorai si korapa 
ta evana pa Zerusalema, gua. 32 Ke tioko vagi sa nati koimata sari kaiqa palabatu 
varipera, na tie varipera, meke tuturei topue gore la sarini koa sa vinarigara. Sipu 
dogoria tugo rina tinoni sa koimata meke sari na tie varipera pu turani sa, si tiqe beto 
komitia rini se Paula. 33 La tuqe vagia sa nati koimata tadi na tie varipera se Paula, 
meke garuni sa sari nana tie, pude pusi nia karua seni pa limana e Paula. Beto asa si 
tiqe nanasa la si asa koari na tie, “Esei sa tie hie? Meke na sa si evaņia sa?” gua si asa. 
34 Meke kaiga ri na tinoni si velavela nia keketona, ba kaiga si votiki ginugua tu. Na 
lopu boka vagia sa koimata sa natina hinokara sa tinasuna, sina soku sa ninoveoro. 
Ke garuni mo sa sari kasa nana tie varipera, pude turana la nia pa vetu tadi na tie 
varipera se Paula. 35 Sipu kamoa Paula sa halehaleana sage pa vetu, si ninira hola 
sa tinanaziri, na tinuru hiva varipera tadi na tinoni, ke palekia tu rina tie varipera 
se Paula. 36 Ba luli la tugo sa puku vinarigara lavata, meke velavela, “Va mate pania 
gana! Va mate pania gana!” gua si arini. 


Zama se Paula koasa Vinarigara Tinoni 

37 Totoso tata turana nuguru nia rini pa vetu se Paula, si zama la koasa nati koimata 
tadi na tie varipera si asa, “Vegua, boka zama paki koa goi si rau?” gua si asa. 

Meke nanasia sa koimata si asa, “Vegua, tumae zama Quriki si goi? 38 Vea, lopu 
agoi tu sa tie Izipi pu varipera la koasa qinavuna Roma visoroihe, meke turaņa lani 
sari ka made tina tie varipera na variva mate pa soloso qega?” gua si asa. 

39 Meke olana la se Paula, “Arau si na tie Ziu, podoqu pa popoa Silisia, pa vasileana 
Tasisi, na tie soti koasa vasileana arilaena sana si rau. Tepa si rau koa goi, mu va 
malumu paki au, maqu zama paki koari na tinoni,” gua si asa. 

40 “Leana,” gua sa nati koimata. Ke turu mo pa halehaleana sage se Paula, meke 
va mokomokoi sa pa limana sari na tinoni. Meke sipu noso sarini si zama la koa rini 
si asa pa zinama Hiburu: 


1 “Kasa turanagu, mi avoso mae pude magu va bakalia koa gamu sapu lopu sea si 
rau,” gua si asa. 

2 Totoso avosia tugo rini sapu zama pa zinama Hiburu se Paula, si noso beto si arini, 
ke zama si asa, 3 “Arau si na tie Ziu, podoqu pa vasileana Tasisi, pa pinaqaha popoa pa 
Silisia. Ba noma sage meke sikulu si rau koe Qamalieli na Parese pa vasileana nomana 
hie pa Zerusalema. Tava tumatumae valeana nia rau sa Tinarae te Mosese, meke tadi 
na tiatamada pukerane. Nalinali hola nia rau sa vina lavatana sa Tamasa koari na 

gua tinavete, gua putaputa tugo sapu korapa nia gamu kamahire.” 4 Nonovali, na va 
matei rau sarini pu lulia sa Siraņa vinahesi hie. Pusi vagi rau sari na palabatu na 
barikalege, meke la vekoi rau pa vetu varipusi.” 5 Sa nati hiama kenukenue, meke 
sari doduru koasa Sanihiderini“,” ba boka va sosodea mo, sina arini mo poni nau 
sari na leta pu paleki rau, sapu kubere la ni rini koari kasa tie Ziu turanadia pu koa 
pa Damasikasi, pude kaqu pusi vagi rau sari na tie pu koadi vasina pu lulia sa Sirana 
vinahesi hie, pude la va kilasi pa Zerusalema, gua. 


Tozia Paula sa Nana Kinekere 
(Tinavete 9:1-19, 26:12-18) 

6 Ba sipu korapa rane sa popoa, totoso korapa ene la rau pa sirana, meke tata la 
pa Damasikasi, si malara va hodaka mae koa rau si keke kalalasa variva keanana pa 
Manauru. 7 Ke hoqa gore pa pepeso si rau, meke avosia rau si keke mamalaini sapu 
zama guahe: ‘Saula! Saula! Na vegua ke nonovalau goi? gua. 

8 ‘Banara, esei si goi?’ gua si rau. 

Meke olana si Asa, ‘Arau Zisu pa Nazareti tugo si hie, sapu korapa nonovalau goi!” 
gua si Asa. 9 Sari na tie pu lulidi koa rau si dogoria mo rini sa kalalasa, ba lopu avosia 
rini sa mamalainina sa tie pu zama mae koa rau. 

10 Meke nanasia rau si Asa, 'Banara, na sa si kaqu tavetia rau?” gua si rau. 

Meke olaņa mae si Asa, ‘Mu turu, mamu la pa Damasikasi, meke vasina tu si kote 
ta tozi ni goi sari doduru gua pu ta hivae koa goi pude taveti, gua si Asa. 11 Lopu 
boka dodogorae si rau, sina va behu au sa kalalasa variva keanana. Ke sari na tie mo 
pu lulidi koa rau si taninia limaqu, meke turana la nau pa Damasikasi. 

12 Koa nana vasina si keke tie pozana e Ananaeasi. Keke tie tonoto si asa pa 
hahanana kinopuna sa Tinarae te Mosese, meke na tie ta pamaņaena hola si asa 
koari doduru tie Ziu vasina. 13 Mae turu kapae koa rau si asa, meke zama, ‘Saula, 
tasigu, mu dodogorae tu ba goi!’ gua si asa. Meke pa totoso tugo asa si dogoria rau 


si asa. 
14 Meke zama si asa, ‘Ele vizatigo sa Tamasa tadi na tiatamada si agoi, pude mu 


tumae nia sa Nana hiniva, meke pude dogoria sa Nana Nabulu Tonotona, sapu ele 
dogoria goi meke avosia goi sa mamalainina soti pa sirana. 15 Ura kaqu keke Nana 
tie va sosode si agoi, pude tozia koa ri doduru tie gua saripu dogori na avosi goi. 
16 Ke mu lopu aqa, ba la mamu ta papitaiso, pude tava via koari na mua sinea, mamu 
varavara la koasa pozana Sa, gua si asa. 


Ta Garunu se Paula Pude Tarae Koari na Tie Zenitailo 
17 Totoso pule la pa Zerusalema si rau, meke sipu la koa varavara si rau pa Zelepade, 


si dogoria rau si keke dinogodogorae. 18 Dogoria rau sa Banara sapu zama mae koa 
rau, ‘Mu tuturei sisigiti, mamu taluarae pa Zerusalema, sina lopu kaqu va hinokaria 
rina tie tani sa inavosoqu Rau sapu kote totozia goi, gua si Asa. 

19 Meke olana la si rau, 'Banara, ele gilana valeania dia rini sapu arau mo la vata 
pusi, na sekei pa hopeke sinaqoqi sari na tie pu va hinokarigo si Goi. 20 Meke sipu 
tava mate se Sitivini, sa tie pu helahelae nigo koari na tie, si arau tugo mo somana 
va egoa sa nana minate, meke arau tugo mo turu kopu ni sari na poko tadirini pu va 
matena si asa,’ gua si rau.” 

21 Ba zama mae koa rau si Asa, ‘Mu la! Sina kaqu garunu la nigo Rau si goi pa seu, 
koari na tie Zenitailo,' gua si Asa.” 

22 Va avoso sari na tinoni, ba sipu zama nia tugo Paula sapu kagu ta garunu la koari 
na tie Zenitailo si asa gua, si keke gua velavela va ululae si arini, “Va matea gana sa 

tie sana, lopu padana pude toa!” gua si arini. 23 Zama ta nazinaziri sarini, meke hiru 
ni rini pa galegalearane sari na dia poko, meke taburu sage ni rini panaulu sari na 
kavuru pepeso. 21 Ke garuni sa nati koimata tadi na tie varipera sari nana tie, pude 
turana nuguru nia se Paula pa vasina tadi na tie varipera. Meke garuni sa si arini 
pude komitia si asa, pude ni tozia sapu pa ginugua sa, ke zama ta nazinaziri nia tu 
rina tie Ziu si asa, gua. 25 Ba sipu korapa pusia rini si asa pude komitia, si zama la 
se Paula koa keke koimata tadi na tie varipera pu turu tata koa sa, “Vegua, leana mo 
koa gamu si pude komitia sa tie Roma” tugo, sapu ta kopue koasa tinarae Roma, pana 
lopu ele ta pitu?” gua si asa. 

26 Sipu avosia tugo sa koimata sa zinama gua asa te Paula, si la si asa koasa nati 
koimata, meke zama, “Tio, na sa si kote tavetia goi? Na tie hie si na tie Roma tugo, ta 
kopue koasa tinarae Roma,” gua si asa. 

27 Ke la nanasia sa nati koimata se Paula, “Mu tozi nau, na tie Roma tugo si goi?” 
gua si asa. 

“Uve,” gua se Paula. 

28 Meke zama sa nati koimata, “Arau si soku poata vekoi meke tige ta evanae na 
tie Roma si rau,” gua si asa. Meke olana se Paula, “Ba arau si na tie Roma pa qua 
pinodo,” gua si asa. 

29 Ke rizu taloa sarini pu korapa va namanama pude la nanasia se Paula; meke sa 
nati koimata ba matagutu tugo, totoso avosia sa sapu na tie Roma tugo se Paula, sina 
pusia tu sa pa seni, pude komitia. 


Ta Vala pa Kenudi rina Koimata pa Sanihiderini se Paula 
30 Hiva gilana va sosodea sa nati koimata tadi na tie varipera Roma, gua meke 
zutua rina tie Ziu se Paula. Ke pa koivugona, si rupahia sa se Paula, meke tozi ni sa 
sari na nati hiama, meke sari doduru tiena sa puku tie varipitui tadi na tie Ziu pude 
varigara. Meke turania sa se Paula, meke la va turua sa pa kenudi rini. 


1 Dono toto la i e Paula sari na tiena sa Sanihiderini sa puku tie varipitui“ tadi na 
tie Ziu, meke zamai sa, “Kasa turanagu pa Izireli! Gilana valeania rau sapu pa qua 
tinoa si evani rau sari doduru gua saripu tonoto pa kenuna sa Tamasa, kamo pa rane 
ninoroi,” gua si asa. ? Sipu zama gua asa si garunu la i Ananaeasi sapu sa nati hiama’ 
kenukenue sari kaiqa pu turu tata koe Paula pude poharia nuzuna, gua. 3 Ba zama 
la koa sa se Paula, “Mani poharigo tugo Tamasa si agoi, sina gua tugo na gobagoba 
sapu ta pedi va keoro mo si goi. Habotu vasina si goi pude varipitui nau pa siranana 
gua sa Tinarae te Mosese gua, ba korapa sekea mo telemu sa Tinarae, totoso garunu 
nau tie goi pude poharau!” gua se Paula.” 

4 Meke zama saripu turu tata koe Paula, “Tio, na nati hiama kenukenue te Tamasa 
si zama va kaleania goi,” gunia rini si asa. 

5 Ba olana se Paula, “Kasa turanagu pa Izireli, lopu hite gilania rau sapu na nati 
hiama kenukenue sa tie hie. Ura ta kubere si guahe pa Kinubekubere Hope: ‘Mu lopu 
zama va kaleania sa koimata pa mua butubutu, ” gua.” 

6 Sipu dono gilania Paula sapu kaiqa arini pu varigara si na Sadusi, meke kaiqa 
si na Parese, si velavela la koa rini si asa, “Kasa turanagu pa Izireli, arau he si na 
Parese, meke na tuna tugo keke Parese. Sapu ta pitu nia rau hie, si koa gua mo koasa 
gua vina hinokarana sa tinuru pule tadi pu mate!” gua si asa.” 

7 Sipu beto tugo zama nia Paula sapu gua asa, si podalae varitokei gedi mo sari na 
Parese, meke sari na Sadusi, ke ta pagaha rua sari na tinoni pu varigara. $ Ura sari 
na Sadusi si lopu va hinokaria sa tinuru pule tadi pu mate, meke sari na mateana, 
na tomate, na gua. Ba sari na Parese si va hinokara betoi saripu gua hire.” 9 Noma 
hola sa ninoveoro, meke kaiga rina tie va tumatumae koasa Tinarae te Mosese sapu 
na Parese tugo, si turu meke zama va ninira, “Loke sinea si boka dogoria gita koasa 
tie hie! Vea be keke mateana babe keke magomago si zama koa sa? Lopu boka zutua 
gami,” gua si arini. 

10 Ninira hola sa vinaritokei, ke mala nia sa nati koimata tadi na tie varipera, sapu 
meke ta seke va umumu se Paula, gua. Ke garuni sa sari nana solodia pude gore la 
saputu vagia se Paula koa rini, meke la vekoa rini pa vetu tadi na solodia. 

11 Pa bonina asa, si la turu tata koe Paula sa Banara, meke zama, “Mu lopu 
matagutu! Ele tozi helahelae nau goi si Rau tani pa Zerusalema, ke mamu tavete 
kekenono gua tugo asa pa Roma,” gua si Asa. 


Kuhana nia Rina Tie Ziu se Paula 

12 Meke pana munumunu pa koivugona, si varigara meke vari vivinei sari kaiga 
tie Ziu, meke variva ego nia rini pa keke tinokotokoro, sapu lopu kagu hena na napo 
hokara si arini, osolae kagu va matea tu rini se Paula, gua. 13 Sarini pu tavetena sa 
vinariva egoi hie, si hola nia ka made navulu tie. 14 La si arini koari na nati hiama, na 
koimata tadi na tie Ziu, meke zama, “Gami si ele tokotokoro puleni gami pa kenuna 
sa Tamasa, pude lopu kaqu hena ginani si gami osolae kaqu va matea tu gami se 
Paula. 15 Ke gua asa si hiva nia gami pude gamu meke sa puku tie varipitui, si kaqu 
tozi sekesekei la nia sa nati koimata tadi na tie varipera, pude mani turana gore atu 
nia sa koa gamu se Paula. Tozi nia sapu hiva avoso valeani gamu si kaiqa ginuguana 
sa, mamu gua. Meke gami si kote tome aqa pude va matea si asa, totoso lopu ele 
kamo atu sa,” gua si arini. 

16 Ba keke tuna koreo sa tasina barikaleqe e Paula, si avoso pohoa sa dia hiniva 
hie, ke la pa vetu tadi na tie varipera si asa, meke tozi nia sa se Paula. 17 Beto asa, si 
tioko vagia Paula si keke koari na koimata tadi na tie varipera Roma, meke zama ia 
sa, “Mu turana la nia sa koreo hie koasa mia nati koimata, sina keke tinitona si kote 
la tozia sa koreo hie koa sa,” gua se Paula. 

18 Meke turania sa koimata sa koreo, meke la koasa dia nati koimata, meke zama, 
“Garunau e Paula, sa tie ta pusina, pude turana atu nia koa goi sa koreo hie, sina 
keketoņa si kote tozi nigo sa, gua,” gua si asa. 

19 Ke tanini vagia sa nati koimata sa limana sa koreo, meke turana vata kalea sa, 
meke nanasia sa, “Ego, na sa si hiva tozi nau goi?” gua si asa. 

20 Meke zama sa koreo, “Sari na koimata tadi na tie Ziu, si ele variva ego nia si pude 
vugo si kaqu atu tepa sekesekei nigo rini, pude turana gore la nia goi se Paula koasa 
puku tie varipitui tadi na tie Ziu, si pude hiva avoso valeani rini sari kaiqa ginugua 
pule tanisa, gua. 21 Mu lopu va hinokari, sina hola nia made navulu puta tie si korapa 
tome aqa pude va matea se Paula, gua. Ele tokotokoro puleni si arini, sapu lopu kaqu 
hite hena na napo si arini, osolae kaqu va matea tu rini se Paula, gua. Korapa aqa 
sarini kamahire pude avosia be guana va egoa goi sa dia tinepa,” gua sa koreo. 

22 Ke naqua sa koimata sa koreo, meke zama ia sa, “Ego, mu lopu la tozi hokaria 
goi koa keke tie, gua saripu vivinei ni goi koa rau hire,” gunia sa, meke tiqe va taloa 
pulea sa sa koreo. 


Ta Garunu La koasa Qavuna Pilikisi se Paula 

23 Beto asa si tioki sa nati koimata tadi na tie varipera si karu nana koimata, meke 
zamai sa, “Mi va namanama i karua gogoto solodia, meke ka zuapa navulu tie koi 
hose, meke karua gogoto tie tanini hopere. Va namanama pude taluarae la pa Sizaria 
pa sia koloko kohite boni. 24 Va nama ponia hose se Paula pude boka turaņa va kamo 
valeania se Paula koe Qavuna Pilikisi,” guni sa sarini. 25 Meke kubere la nia sa nati 
koimata si keke leta koa sa Qavuna Pilikisi sapu zama guahe: 

26 “Arau Kolodiasi Laesiasi si kubere atu koa goi na Qavuna Pilikisi pa qua 
pinamana. ?7 Sa tie isa si ele tuqe vagia rina tie Ziu, meke tata va matea rini. Ba 
avoso nia rau sapu na tie Roma tugo si asa, ke turani rau sari na qua tie varipera 
meke la harupia si asa. 28 Hiva gilania rau sapu gua zutu nia rini si asa, ke turana 
gore la nia rau pa dia puku tie varipitui. 29 Tiqe va nonoga ia rau sapu loketona 
si evania sa sapu pada pude tava mate nia, ba be ta pusi nia sa pa vetu varipusi. 
Sari na tinitona pu zutu ni rini koa sa, si na ginugua la gua mo pa dia tinarae soti 
teledia. 30 Ke totoso avosia rau sapu kaiga tie si kuhana pude va matea si asa gua, 
si hinoqa vizatia rau si pude garunu atu nia koa goi si asa. Ele tozi ni tu rau sarini 
pu zutuna sa pude madi paleke atu ni koa goi sari na dia zinutu koa sa,” gua. 

31 Tavetia tugo rina solodia sapu gua ta garunu nia rini. Turania rini se Paula pa 
bonina tugo asa, meke la kamo pa vasileana Anitipatirisi. 32 Meke pa koivugona, si 
kekere pule la pa Zerusalema sari na tie varipera pu ene pa nenedi, ba sarini pu koi 
pa hose si turana hola nia se Paula. 33 Turana va kamoa rini pa Sizaria si asa, meke 
la luaria rini sa leta koasa Qavuna, meke luara vekoa rini koa sa se Paula. 34 Sipu 
beto tiroa sa Qavuna sa leta, si nanasia sa se Paula, “Pa pinaqaha popoa pavei si mae 
gua mu goi?” gunia sa. 

Meke sipu gilania sa Qavuna sapu mae guana pa Silisia se Paula, 35 si zama si asa, 
“Kote varipitui nia rau sa ginuguamu goi, pana mae kamo sarini pu zutu igo,” gua si 
asa. Beto asa si garuni sa Qavuna sari nana tie kopu, pude kopu nia se Paula pa vetu 
Qavuna sapu kuria Herodi pukerane. 


24 


Ta Pitu se Paula koe Pilikisi 

1 Hola ka lima rane, si turana gore lani e Ananaeasi sa nati hiama kenukenue pa 
Sizaria, sari kaiqa koimata tadi na tie Ziu, meke keke loea, pozana e Tetulasi. Paleke 
lani rini sari na zinutuna e Paula koasa Qavuna Pilikisi, pude zutua rini pa kenuna 
sa. 2? Totoso ta tioko va nuquru la se Paula, si podalae va vurai e Tetulasi sari doduru 
dia zinutu koa sa, meke zama guahe si asa: 

“Oavuna Pilikisi pu ta pamanaemu, pa mua tinuraņa goi si ele boka koa bule si 
gami pa keke totoso gelena. Meke kaiqa hinobe saripu ta hivae, si ele boka ta evana 
koasa mami popoa. 3 Qetu ni gami pa doduru popoa, meke koari doduru totoso hire, 
meke zama valeana hola igo gami si agoi. “Ba magu lopu okipani hoboro ni sari na 
mua totoso pa soku zinama, ba tepa igo rau si goi pa mua tataru vatukana, pude va 
avosia sa mami zinama papakana hie. > Sa tie hie si variva ilipunana sisigiti. Podalae 
ni sa sari na vinari kakatorai pa korapa mami gami na tie Ziu pa doduru vasina. Meke 
asa tugo si na koimata pa keke puku tinoni votivotikaena sapu ta pozae na 'Nazarini'. 
6 Podekia tugo sa pude va bonia sa Zelepade, ba tuqe vagia mo gami.” 8 Be nanasia 
goi sa tie hie, si kote avoso gilani mo goi koari nana zinama sari na tinitona pu zutu 

ni gami koa sa,” gua si asa. 9 Meke somana zutua tugo rina koimata tadi na tie Ziu se 
Paula, sapu hinokara sari doduru gua pu zama ni e Tetulasi, gua. 


Lavelave Hukata Pule nia se Paula , n 
10 Totoso nuke la ia sa Qavuna se Paula pude zama si olana se Paula, “Qavuna 


Pilikisi, gilania rau sapu agoi si ele koa na keke tie varipitui pa popoa hie pa soku 
vuaheni, gua asa ke qetu si rau pude mae zama lavelave hukata pule nau pa kenumu 
goi. 11 Telemu ba kote boka gilania mo koari kaiqa tie, sapu ka manege rua rane tu 
ele hola si la si rau pa Zerusalema, pude vahesia sa Tamasa. 12 Ba lopu hite dogorau ri 
kasa pu zutu au, sapu la varitokei si rau koa ke tie pa Zelepade, babe la vari kakatorai 
ni rau sari na tinoni koari na sinaqoqi, babe pa keke vasina pule pa korapana sa 
vasileana lavata. 13 Arini ba lopu boka va sosode ia koa goi, gua saripu korapa zutu 
nau rini hire. 14 Maqu tozi helahelae vura nia sapu arau si vahesia mo sa Tamasa 
tadi na tiatamamami pukerane, meke vahesia rau si Asa, pa Sirana tanisa Banara 
sapu kokoha gunia ri kasa hire. Ba arau si va hinokari tugo sari doduru gua saripu 
ta kubere pa Tinarae te Mosese, meke koari na kinubekubere tadi na poropita. 15 Sa 
vina hinokara koe Tamasa sapu tagoa ri kasa hire, si tagoa tugo rau, sapu kaqu tava 
toa pule pa minate keke rane, sari doduru tie leadi, na kaleadi, saripu ele mate. 16 Ke 
gua asa si podeke sisigitia rau doduru totoso, pude qu evani sapu tonoto pa kenuna 


sa Tamasa meke na tie. , , o. l 
17 Mudina sapu koa va seu si arau pa kaiqa vuaheni, si pule mae si arau pa 


Zerusalema, pude la luari si kaiqa vinariponi na poata tadi kaiga tie Ziu pu malana, 
meke pude la va vukivukihi qua tugo, gua.” 18 Totoso dogoro au rini pa Zelepade si ele 
va hokotia rau sa vinulasa gua sapu ta hivae pa Tinarae te Mosese, ba loketona puku 
tinoni na ninoveoro si koa vasina pa totoso asa. 19 Ba kaiga tie Ziu pu mae guadi pa 
pinaqaha popoa pa Esia si koadia vasina. Arini teledia si pada pude paleke atu ni koa 
goi, pude atu tozi, saripu lopu qetu ni rini koa rau. 20 Ba be lopu gua, si arini mo hire 
si madi tozi vura nia kamahire, sapu na tinavete kaleana sa si dogoro vura nia rini 
koa rau, totoso la turu si rau pa kenuna sa dia puku tie varipitui. 21 Ba keketona mo 
sapu ele zama va ninira nia rau, totoso turu rau pa kenuna sa Sanihiderini, si gina 
lopu qetu nia rini koa rau sapu guahe: 'Koasa ginuguana mo sa tinuru pule tadi pu 
mate si ta pitu nia rau pa kenumia gamu pa rane ninoroi,'” gua se Paula.” 

22 Se Pilikisi hie si ele gilana valeania sa guguana sa Sirana tanisa Baņara, ke tukua 
mo sa sa vinaripitui, meke tozi ni sa sarini, “Pana mae kamo tu se Laesiasi, si kote 
tige vilasia rau guguana sa mia vinaripitui,” gua si asa. 23 Tozi nia sa sa koimata tadi 
na tie varipera pude kopu nia se Paula, ba va malumi sari nana baere, pude mae 
hopiki nia na ponia. 

Vivinei se Paula Koari Pilikisi e Durusila 

24 Meke sipu hola kaiqa rane, si mae se Pilikisi, meke sa nana barikaleqe Ziu sapu se 
Durusila. Tiokia sa se Paula meke avavoso si asa totoso vivinei nia Paula sa guguana 
sa vina hinokarana e Zisu Karisito. 25 Totoso zama nia Paula guguana sa tinonoto, 
na tinuqe pule nia, meke sa totoso vinaripitui pu korapa mae, si matagutu se Pilikisi, 
ke tozi nia sa se Paula, “Leana, gina boka taloa mua kamahire, meke pana ari qua 
totoso, si kote tioko pulego rau,” gua si asa. 26 Balabala ia tugo sa sapu hokara kote 
ponia Paula kaiqa poata pude vata rupahia, gua si asa. Gua asa ke hoke titiokia na 


vivinei ia sa se Paula. o. RONE E 
27 Meke sipu hola karua vuaheni, si beto se Pilikisi, meke Qavuna hobe se Posiasi 


Pesitasi. Ba hiva ta qetue koari na tie Ziu se Pilikisi, ke vata pusi hola ia sa se Paula 
pa vetu varipusi. 


* 24:17 TTA 21:17-28 ” 24:21 TTA 23:6 


Tinavete 25:1 1588 Tinavete 25:20 


25 


Tepa se Paula pude Ta Pitu Koe Siza 

1 Meke sipu ele hola neta ranena kamo gua koasa pinagaha popoa pa Ziudia se 
Pesitasi, pude hobea sa Qavuna Pilikisi, si taluarae si asa pa Sizaria, meke sage la pa 
Zerusalema. ? Vasina si la tozi rina nati hiama na koimata tadi na tie Ziu koa sa, sari 
doduru gua pu zutu ni rini koe Paula. 3 Tepa ia rini se Pesitasi, pude tataru ni na toka 
ni sa si arini, meke pude va pule mae ia pa Zerusalema se Paula, sina ele pada vekoa 
rini, si pude va matea gana si asa pa korapana sa nana inene la pa Zerusalema, gua. 
4 Meke olana se Pesitasi, “Se Paula si korapa koa ta kopue pa Sizaria, meke arau si 
kote lopu sana pule la mo vasina. 5 Ke madi luli mo koa rau sari kasa mia koimata, 
pude madi la zutua vasina, be guana sea nia sa si keketoņa,” gua si asa. 

6 Ke vesu, ba be manege rane, si koa paki koa rini pa Zerusalema se Pesitasi, meke 
tiqe gore la pa Sizaria si asa. Meke pa koivugona si la habotu pa nana habohabotuana 
varipitui si asa, meke tiqe garuni sa sari nana tie, pude turana nuquru la nia se Paula. 
7 Sipu kamo tugo se Paula, si la turu vari likohae nia ri kasa tie Ziu saripu mae guadi 
pa Zerusalema si asa, meke soku tinitona si podalae zutu va kaleana nia rini, sapu 
teledia ba lopu boka va sosode valeani mo. 8 Ba lavelave hukata pule nia se Paula 
meke zama, “Loke sinea si evania rau pude sekea sa tinarae tana butubutu Ziu, babe 
va bonia sa Zelepade, meke pude kana la koasa Baņara Roma,” gua si asa. 

9 Ba hiva ta qetue koari na tie Ziu se Pesitasi, ke nanasia sa se Paula, “Vegua, kote 
leana, pude la pa Zerusalema si goi, pude magu la varipitui ni vasina sari na ginugua 
pu zutu nigo rini hire?” gua si asa. 

10 Meke olana se Paula, “Korapa koa pa vinaripitui tanisa Banara Roma si rau; tani 
tu si ta hivae pude ta pitu si rau. Na loke sinea si evania rau koari na tie Ziu, meke 
agoi ba gilania mua mo. 11 Ba be ele sekea rau sa tinarae tana qinavuna, sapu pada 
pude tava mate nia rau, si lopu kaqu tepa ia rau, pude govete nia sa minate. Ba pude 
lopu hinokara sari doduru gua pu zutu nau rini hire, si lopu tonoto pude luara vala 
nau goi koa rini. Ke gua asa, si tepa ia rau, si pude maqu ta pitu koe Siza sa baņara 
Roma!” gua si asa. 

12 Ke sipu beto vivinei koari nana tie varitokae se Pesitasi, si olana la koe Paula si 
asa, “Ego, sina ele tepa la si goi pude ta pitu koasa banara Roma, ke kagu la tugo koa 
sa si goj,” gua si asa. 


Zama se Paula Koasa Banara Aquripa meke Koe Benisi 

13 Hola kaiqa rane, si mae kamo pa Sizaria se Aguripa“ sa banara, meke se Benisi 
pude la va kamoa, meke zama qetuqetu koe Pesitasi, gua. 14 Meke sina kote koa kaiqa 
rane vasina si arini, ke tozi va bakalia e Pesitasi koe banara Aguripa sa guguana e 
Paula. Zama si asa, “Keke tie ta pusina si veko hola ia e Pilikisi, meke koa nana tani. 
15 Totoso la rau pa Zerusalema, si mae zutua rina nati hiama na koimata tadi na tie 
Ziu si asa, meke hiva nau rini pude vizatia si pude va matea si asa. 16 Ba tozi ni rau 
si arini, sapu lopu na hahanana tamigami na tie Roma, si pude vala nia koari nana 
kana si keke tie ta zutuna pude tava mate, sipu lopu ele ta pitu sa tie asa, pude boka 
lavelave hukata pule nia si asa koari na dia zinutu koa sa. 17 Ke sipu kamo tugo rini 
tani, si lopu aqa si rau. Ba pa koivugona tugo si habotu nia mo rau sa vinaripitui, 
meke tozi ni rau sari na qua tie, pude va nuquru mae ia se Paula. 18 Ba totoso turu 
sari kasa pu zutuna sa, si loke tinavete kaleadi gugua sapu rovea rau kote pada zutu 
ni rini koa sa, si tozi rini. 19 Sari doduru dia vinaritokei koa sa, si tale kalina pa dia 
linotu mo, meke na guguana mo keke tie sapu pozana e Zisu, sapu ele mate tu, ba 
tozia Paula sapu ele toa pule pa minate si Asa, gua. 20 Lopu gilania rau si keke sirana, 
gua pude vagi pule kaiqa vivineidi rina ginugua hire, ke nanasia rau se Paula sapu 

vegua, kote leana, pude la pa Zerusalema si asa? Pude magu la varipitui ni vasina 
sari na ginugua pu zutu nia rini koa sa. 2! Ba ele tepa se Paula pude la ta pitu koe 
Siza, sa banara pa Roma, gua. Ke gua asa, si tozi ni rau sari qua tie pude kopu nia 
si asa, osolae kamo sa totoso sapu kagu garunu la nia rau si asa koasa banara pa 
Roma,” gua se Pesitasi. 

22 Meke zama la koe Pesitasi se Aquripa, “Hiva avoso soti rau telequ sari nana 
zinama sa tie sana,” gua si asa. 

Meke olana se Pesitasi, “Leana, vugo kote mamu avosia,” gua si asa. 

23 Ke pa koivugona, si varigara sari na tie nomanomadi pa vasileana, meke sari 
na koimata tadi na tie varipera pa keke lose nomana hola, meke sipu nuquru la sari 
Aquripa e Benisi si va lavalavati rina tie sari kara. Beto asa, meke tiqe tozi ni e 
Pesitasi sari nana tie, pude turana nuguru la nia se Paula. 24 Meke zama se Pesitasi, 
“Banara Aquripa, meke gamu doduru pu somana koa hire. Sa tie sapu dogoria gamu 
hie, si tepa zukuria ri doduru tie Ziu pa Zerusalema meke pa Sizaria hie koa rau, 
meke velavela nia rini sapu padana pude kaqu tava mate tugo si asa, gua. 25 Ba ele 
hata vura nia rau, sapu loketona si evania sa sapu kote pada tava mate nia sa. Ba 
sina telena si tepa, pude kamo latu koasa banara pa Roma, gua; gua asa ke vizatia rau 
si pude garunu la nia vasina. 26 Ba lopu ele vagia rau keketoņa, pude boka kubere 
tozi la nia koasa qua banara pa Roma koasa guguana sa tie hie. Gua asa ke turana 
mae nia rau si asa pa kenumia gamu na tie. Meke sa natina sa hiniva, si pude turana 
mae nia koa goi banara Aquripa, pude pana beto avosi gita sari na vina bakalana 
sa, si hokara kote bakala sapu gua leana pude kubere la nia rau. 27 Ura guana loke 
laena koa rau, si pude garunu la nia si keke tie ta pusina, sapu lopu bakala sari na 
tinazutuna sa,” gua se Pesitasi. 


26 


Paula pa Kenuna sa Banara Aquripa 

1 Beto asa, si tiqe zama la koe Paula se Aquripa, “Paula, tava malumu si goi pude 
zama nia sa mua kalina kamahire,” gua si asa. Ke va sage la nia Paula sa limana 
pude va nosoi meke zama guahe si asa: 

2 “Banara Aquripa, qetu hola si rau, sapu boka vagia rau sa totoso pude turu pa 
kenumu goi pa rane ninoroi, meke pude lavelave pule nau koari doduru ginugua pu 
zutu nau rina tie Ziu. 3 Oetu si rau sina agoi si gilana valeani sari na hahanana tana 
tie Ziu, meke sari na mami vinaritokei. Gua asa, ke tepa atu si rau koa goi, pude 
mamu aqa va nono meke va avoso valeana mae koari na qua zinama. 

4 Ari doduru tie Ziu si tuma valeana nia sa tinoa taqarau, podalae totoso tie 
vaquraqu si rau. Gilania rini gua sapu evania rau pa doduruna sa qua tinoa, podalae 
pa qua popoa soti, meke kamo pa Zerusalema. 5 Ele ta gilana valeana mo koa rini si 
rau, ke be hiva tozia rini si boka mo, sapu arau si keke koari na Parese, sapu sa puku 
tie Ziu pu luli va minaki sari na tinaraena sa mami linotu.” 6 Meke sapu tava turu nia 
rau pa kenu mia gamu hie, si na koa gua sapu ranea rau sa vina tatara sapu ele ponia 
Tamasa koari na tiatamamami pukerane. 7 Asa tugo sa vina tatara sapu okoro vagia 
ri ka manege rua mami butubutu, sipu vahesia ri sa Tamasa boni na rane. Banara, 
koasa laena sa vina tatara tugo mo asa, si ta zutu nia rau hie koari na tie Ziu. 8 Na 
vegua ke lopu boka va hinokaria tu gamu, sapu va toa pulei Tamasa saripu mate? 

9 Arau telequ ba ele balabala ia tugo, sapu kaqu taveti rau si soku ginugua, pude 
magu qoraqorai gedi sari na tie pu va hinokaria se Zisu pa Nazareti, gua.” 10 Meke ele 
evania tu rau sapu gua asa pa Zerusalema. Pa niniranira tadi na nati hiama si vekoi 

rau pa vetu varipusi sari tie te Karisito, meke totoso tava mate si arini si somana va 
egoi tugo rau sa vina matedi rini. 11 Hoke komiti rau si arini koari na sinaqoqi, meke 
va kilasi rau si arini, pude luara pania sa dia vina hinokara. Pa qua tinaņaziri, si 
hoke hata lululi rau sarini pu koadi koari na vasivasileana pa votiki popoa. 


Tozia Paula Sa Nana Kinekere 
(Tinavete 9:1-19, 22:6-16) 

12 Pa keke inene arini si la si rau pa Damasikasi pa vina malumu, na niniranira, 
meke pa ginarunu tadi na nati hiama. 13 Banara Aquripa, sipu korapa rane sa popoa, 
pa korapana sa qua inene la, si dogoria rau si keke kalalasa sapu nedala hola nia sa 
sa rimata, malara gore mae pa manauru si asa, meke gona mae pa vari likohaequ rau, 
meke koa rini pu lulidi koa rau. 14 Hoqa beto pa pepeso si gami doduru, meke avosia 
rau si keke mamalaini sapu zama mae koa rau pa zinama Hiburu, ‘Saula, Saula, na 
vegua ke nonovalau goi, meke hukatau goi si Rau. Va bakora pule nigo si goi, guana 
bulumakao pu zopu pulea sa kolu tanisa tie pu tagona sa, gua. 15 Meke nanasa si 
rau, ‘Banara, esei si goi?’ 

Meke olana sa Banara, ‘Arau Zisu tugo sapu korapa nonovalau goi. 16 Ba tekulu, 
mamu turu. Vata dogoro si Rau koa goi, meke vizatigo Rau, pude na Qua nabulu 
si goi. La mamu tozia koari na tinoni sapu gua ele dogoro guni Nau goi kamahire, 
meke sapu gua kaqu va dogoro nigo Rau vugo repere. 17 Kaqu va sare igo Rau si 
goi koari na mua tie Izireli, meke koari na tie Zenitailo vasina pu kaqu garunu la 
nigo Rau. 18 Kaqu tukeli goi sari na matadi, pude di luaria sa hinuporo, madi mae pa 
kalalasa; meke pude di luaria sa niniraņira te Setani, madi mae koe Tamasa; pude 
madi taleosae koari na dia sinea, meke la somanae koa rini pu tava tonoto sa dia 
tinoa, pa dia rinanerane koa Rau,’ gua si Asa. 


Tozia Paula sa Nana Tinavete f ji 
19 Kei banara Aguripa, gua asa ke lopu boka va karia rau sa dinogodogorae maena 


pa Manauru. 20 Ba podalae tarae mo si rau pa Damasikasi, meke tige pa Zerusalema 
pule, meke tige la koari doduruna sa popoa Ziudia, meke gua tugo koari na tie 
Zenitailo, pude doduru tie si madi luara pani sari na dia sinea, meke kekere mae 
koe Tamasa. Madi evani sari na tinavete pu va sosodei sari dia kinekere.” 21 Pa 
ginugua gua asa meke vagi taloa nau rina tie Ziu si rau pa korapa Zelepade, meke 
hiva va mate au rini. 22 Ba ele va sare au Tamasa si rau, osolae kamo pa rane ninoroi. 
Gua asa ke boka turu si rau tani, pude tozi vura nia koa gamu doduru tinoni, hiteke 
na lavata, sa guguana sa Karisito. Asa tugo sapu koroto veko nia e Mosese, meke ari 
na poropita sapu ele ta evaņa, sapu guahe: 23 Kaqu koa ta sigiti sa Karisito, meke asa 
sa tie kekenu sapu tava turu pule pa minate, pude kaqu la tozia sa sa kalalasa koari 
na tie Ziu meke koari na tie Zenitailo, gua.”* 

24 Sipu zama ni Paula saripu gua hire, si velavela ia e Pesitasi si asa, “Paula, pekipeki 
si goi! Sa mua tinumatumae lohina si va pekipeki igo!” gua si asa. 

25 Meke olana se Paula, “Qavuna, lopu pekipeki si rau! Na hinokara meke gotogoto 
si korapa tozi atuni rau. 26 Sa banara Aquripa si tumaeni nana sari ginugua hire, ke 
boka varane si rau pude zama atu koa sa. Gilania rau sapu lopu paere koa sa saripu 
gua hire, sina lopu ta evaņa pa keke vasina tomena si arini. 27 Banara Aquripa! Va 
hinokari tugo goi sari na poropita? Gilania rau sapu va hinokari goi si arini!” gua se 
Paula. 

28 Meke zama la koe Paula se Aquripa, “Paula, balabala ia goi si kote boka va 
kekerau goi si rau pa totoso papakana gua hie, pude ta evaņae na tie te Karisito?” 
gua si asa. 

29 Ba olana se Paula, “Be gelena, babe papakana sa totoso, ba sa gua tinepa koe 
Tamasa si pude agoi, meke sari doduru pu korapa va avoso mae koa rau pa rane 
ninoroi, si pude mi koa kekenono gua arau; ba lopu pude ta pusie seni gua arau 
hie!” gua se Paula. 

30 Beto asa si gasa turu taloa sa banara Aguripa, sa gavuna Pesitasi, se Benisi, meke 
sari doduru pule. 31 Sipu ele taluarae taloa rini, si vari zamai teledia si arini, “Sa tie 
hie si loke nana tinavete kaleana sapu kote pada pude tava mate nia, na ta pusi nia 
sa,” gua si arini. 

32 Meke zama la koe Pesitasi se Aquripa, “Pada pude ta rupaha mo sa tie hie, be 
guana lopu tepa la si asa koasa baņara pa Roma, pude ta pitu koa sa,” gua si asa. 


27 


Toka La pa Roma se Paula 

1 Meke sipu ele tava ego, sapu kote toka taluarae la pa Itali si gami gua, si ta luara 
vala se Paula meke sari kaiqa tie ta pusidi pule pa kinopu te Ziuliasi, sa koimata 
tana keke puku minate varipera, sapu ta pozae “Na minate varipera tanisa baņara 
Roma.” 2 Keke vaka pu mae gua pa popoa Adaramitiami, si korapa va namanama 
pude taluarae la koari na hogotoana vaka pa raratana koasa pinaqaha popoa Esia. 
Ke la surana koasa si gami, meke toka taluarae. Luli tugo koa gami se Arisitakasi; 
keke tie pa popoa Masedonia si asa, pa vasileana Tesalonaika. 3 Pa koivugona si la 
hogoto si gami pa Saedoni. Va tukania Ziuliasi se Paula, ke va malumia sa si asa 
pude boka gore, pude la dogori sari nana baere, pude boka ponia rini sapu gua ta 
hivae koa sa. 4 Sipu taluarae gami pa Saedoni, si raza sa givusu kemua, ke ene gua 
pa kali paerena sa nusa Saeparasi si gami. ï Hebala karovia gami sa karovoana sapu 
taluarae pa Silisia meke Pamipilia, meke la gua pa vasileana Maera pa popoa Laesia. 
6 Dogoria sa koimata tadi na tie varipera sapu kopuni gami, si keke vaka vasina, sapu 
mae guana pa Alekezadaria, meke korapa la gua pa Itali, ke va karovo gami sa koasa 


vaka asa. 
7 Toka hitehite la si gami koari kaiqa rane. Tasuna hola sa mami inene, meke osolae 


la kamo pa kalina sa vasileana Sinidasi. Lopu boka hola la si gami vasina hiva la gua 
gami, sina ninira hola sa givusu, ke kekere la gua mo pa kali paerena koasa nusa 
Kiriti, hola nia sa miho Salamone. 8 Rarata lulia mo gami sa popoa, sina tasuna hola 
meke tiqe kamoa gami si keke vasina, pozana “Koqu Aqoroana”, sapu lopu seu pa 


vasileana Lasea. , , 
9 Koa soku rane si gami vasina osolae kamo mo sa totoso sapu tasuna pude ene 


sari na vaka, ke sa rane vina vukivukihi tinaleosae tana sinea, ba ele hola tugo, ke 
zamai Paula sarini, 10 “Kasa turaņaqu, gilania rau sapu kote tasuna sa nada inene 
podalae tani. Kote ta novala hokara sari na vinasurana pa vaka, meke sa vaka tugo, 
meke kamo koa gita na tie,” gua si asa. 11 Ba sa koimata tadi na tie varipera si lopu 
va hinokaria sapu gua zama nia Paula, ba lulia tu sa sapu zama nia sa palabatuna 
sa vaka, meke saripu tagona sa vaka. 12 Sa koqu hie si lopu vasina leana pude va 
hola ia sa totoso ibu. Gua asa ke sokudi rina tie si valeania pude luaria sa vasina asa, 
meke toka la pa Ponikisi be guana boka, pude la koa va hola ia sa totoso ibu vasina, 
gua. Ponikisi si keke koqu sigotoana pa Kiriti, sapu tia la pa kali gedena, meke pa kali 
mataona sa lodu rimata sapu kalalasa meke hiru tonoto la ia sa givusu. 


Sa Rane Boni pa Lamana 
13 Totoso podalae nebe hitehite mae sa givusu pa kali saoti, si balabala sarini sapu 
gina kote boka toka la mo si gami, gua. Ke kave sigoto sarini, meke ene kapae gua pa 
raratana pa Kiriti. 14 Ba lopu seunae hoi, si raza mae gana mo sa givusu niburuna, 
sapu raza mae guana koasa nusa pa kali gedena sa gasa rimata. 15 Mae raza koasa 

vaka si asa; meke sipu lopu boka varipera la si gami koasa givusu kemua, si va luli 
nia mo gami pa givusu sa vaka. 16 Totoso la gua gami pa keke nusa hite, pozana 
“Kauda,” si paere vasina hite si gami. Vasina si boka va surania gami sa digina sa 
vaka pude lopu kaleana, ba na vinoriti meke bokaia gami. 17 Kave va surania rini sa 
diqi, meke dikuru nia iku rini sa tinina sa vaka. Mala nia rini sapu meke la pararavae 
pa bolebole onone pa Libia, gua. Ke va gorea rini sa tepe nomana, meke va luli nia 
mo rini pa givusu sa vaka. 18 Ninira lala nana tu sa raneboni, ke pa koivugona si 
podalae okipani rini pa kolo si kaiqa vina surana pa vaka. 19 Meke pa rane luli mae 
pule, si okipani pule rini si kaiqa tinitonana sa vaka. 20 Meke totoso ele hola soku 
rane, ba lopu hite ta dogoro sa rimata pana rane, meke sari na pinopino pana boni, 
ba keke pada mo sa ninirana sa givusu, si duta mo sari doduru mami rinovena sa 
tinaharupu koasa raneboni. 

21 Sipu ele hola soku rane lopu henahena gua sari na tie, si turu se Paula pa kenudi 
rini meke zama, “Kasa turanagu, be va avosau gamu, meke be lopu taluarae si gita 
pa nusa Kiriti, si lopu kaqu va kamoa gita sa tinahuara gua hie, meke lopu kaqu ta 
okipalae sari na tinitona. 22 Ba kamahire si tepa gamu rau pude mi koa varane pa 
bulomia; ura loke tie si kote mate, ba sa vaka mo si kote ta huara. 23 Ura pa boni 
tugo, si mae turu tata koa rau si keke mateana tanisa Tamasa sapu nabulu nia na 
vahesia rau, 24 meke zama, ‘Paula! mu lopu matagutu, kote la turu si goi pa kenuna 
sa banara pa Roma. Meke dotu, pa Nana tataru variharupi sa Tamasa, si kote va sarei 
Sa sari doduru pu luli koa goi koasa vaka hie,’ gua sa mateana. ?5 Ke gua asa, si mi 
koa varane, sina ranea rau sa Tamasa, ke gua puta tugo sapu tozi nau Sa si kote ta 
evana. 26 Ba kote la hake mo si gita koa ke nusa,” gua si asa. 

27 Meke pa korapa boni, koasa boni vina manege made, sipu korapa ta paleke lamae 
si gami koasa kolo Meditareniani, si roverovea ri na tie tavetavete koasa vaka sapu 
gina ele tata pararavae pa popoa si gami, gua. 28 Ke va gorea rini pa lamana si keke 
taili, sapu koa ia na mamamata pude pada ia sa lamana, meke gilania rini sapu ka 
made navulu mita mo lamanana sa vasina asa. Lopu seunae, si pada pulea tugo rini, 
meke ka tolonavulu mita mo sa lamanana sa. 2? Matagutu nia rini sapu, meke la hake 
pa patu sa vaka, gua. Ke va gorei rini si ka made sigoto pa tatavana sa vaka, meke 
varavara la si arini koari na dia tamasa pude va kamo valeani pana rane, gua. 30 Beto 
asa si va gorea rina tie tavetavete pa vaka sa diqi, pude govete taloa dia koasa vaka, 
gua. Sekesekei nia rini sapu pude la va gorei sari kaiqa sigoto pa kemuana sa vaka, 
gua. 31 Ba zama se Paula koasa koimata tadi na tie varipera, meke koari na solodia, 
“Be taloa sari na tie tavetavete koasa vaka, si lopu kaqu boka ta harupu si gamu,” 
gua si asa. 32 Gua asa ke, seke kumatia rina solodia sa iku pusina sa diqi, meke va 
hoqa pania rini si asa pa kolo. 

33 Meke sipu tata sa vaqavaqasa, si tozi ni Paula sari doduru pude henahena paki, 
“Ka manege made rane si ele koa ia gamu, meke lopu hite henahena. 34 Ta hivae 
pude henahena si gamu, pude boka ta harupu, lopu keke gamu si kote mate,” gua si 
asa. 35 Sipu beto zama gua se Paula, si vagi ia sa si keke bereti, meke zama leana nia 
sa koe Tamasa pa kenudi ri doduru, meke videa sa, meke podalae henahena. 36 Ke 
tava ninira pule sari doduru, meke podalae henahena si arini. 37 Doduru gami pu luli 
koasa vaka, si gami ka karua gogoto zuapa navulu onomo. 38 Sipu beto henahena sari 
doduru, si gona pani rini pa kolo sari doduru sinurana huiti, pude va mamaheloa sa 
vaka. 


Hake meke Poraka sa Vaka 
39 Meke sipu maragata mae sa rane, si lopu dono gilania ri kasa tie tavetavete 
pa vaka sa raratana masa vasina, ba dogoria rini si keke koqu raratana onone. Ke 
balabala ia rini si pude la ravahaele nia pa masa vasina sa vaka, be guana boka, gua 

si arini. 4 Ke seke kumata va lodu pani rini pa lamana sari na sigoto, meke rupaha 
pani tugo rini sari na iku pusidi rina qelu tana kalaha. Beto asa si kave sage nia rini 
sa tepe kemua, meke taluarae la gemami si gami pa masa. 41 Ba la sotenae va nabu 
nia kemuana koa ke botubotu onone sa vaka, vasina varikatupali sa kolo, ke lopu 
boka rizu. Meke sa kukuru tatavana si mae huara ilasia na tovovo lavalavata. 

42 Sari na solodia si ele pada vekoa rini si pude va mate betoi sari kasa tie ta pusidi, 
pude di lopu tunuru gore, meke govete taloa, gua. 43 Ba sa koimata tadi na tie varipera, 
si hiva harupia sa se Paula, ke norei sa si arini, pude di lopu tavete gua asa. Ba tozi 
ni tu sa sari doduru tie pu bokadi tunuru, pude hoqa tunuru kekenu la pa masa. 
44 Meke saripu koa hola si kote tuqe koari na labelabete, babe koari kaiqa kukuru ta 
bele labelabetena sa vaka, meke ale luli mudi la. Pa sirana mo asa si ta harupu beto, 
meke kamo pa masa si gami doduru. 


28 


Pa Nusa Molota 

1 Sipu ele kamo valeana beto pa masa si gami, si tiqe gilania gami sapu Molota 
pozana sa nusa asa. ? Sari na tiena sa nusa asa si varitokae hola, meke va kamo 
valeana gami rini. Na ruku sa popoa, meke ibu, ke va katua rini si keke nika, meke 
maliha si gami. 3 Totoso pudiki varigara ni e Paula si kaiqa rerequtu, pude vala i 
pa nika gua, si horu vura la si keke noki variva mate, na nadaia na nika, meke la 
garata va soto nana pa limana. 4 Totoso dogoria rina tie pa nusa asa sa noki sapu isu 
nana pa limana e Paula, si vari zamai si arini, “Bakala mo sapu keke tie va mate tie 
si hie; ele ta harupu si asa pa raneboni, ba kaqu va matea sa tamasa tana tinonoto 
si asa,” gua si arini. 5 Ba siburu la nia Paula pa nika sa noki, meke lopu sigitia si asa. 
6 Kopukopu nia rini, sapu hokara kote moqo sa limana meke hoqa mate va hodaka 
se Paula, gua si arini. Ba sipu ele seunae aqa rini ba loketona si hite ta evana koa sa, 
si hobe sari dia binalabala, meke zama, “Keke tamasa si hie,” gua si arini. 

7 Tata pa vasina asa, si koa nana sa nati banara pa nusa sapu tago kaiqa pepeso 
vasina; pozana sa si e Pabiliasi. Va kamo gami sa si gami pa nana vetu, meke kopu 
valeanani gami sa ka neta rane. 8 Meke sa tamana e Pabiliasi si moho nunuare, meke 
sigiti tia ke huru ehara. Eko nana pa nana teqe si asa. Nuquru la se Paula pa nana 
lose, meke la varavara nia na va opo nia limana sa, ke magogoso si asa. 9 Sipu ta 
evana tugo sapu gua asa, si mae beto koe Paula sari doduru tie mohodi koasa nusa 
asa, meke ta salaņa si arini. 

10-11 Meke sipu hola ka neta sidara, si surana si gami koa ke vaka, pozana “Sa 
Tamasa Vivi,” mae guana pa Alekezadaria si asa, meke mae koa va hola ia sa sa 
totoso ibu pa nusa. Soku vinariponi na vina lavata si ponini gami rini, meke sipu 
taluarae taloa gami pa nusa asa, si va qaqiri valeana poni gami rini, gua saripu ta 
hivae pa mami inene. 12 La hogoto si gami koasa vasileana nomana pozana Sairakusi, 
meke koa paki vasina ka neta rane. 13 Meke sipu topue gami vasina, si la hogoto pa 
keke vasileana nomana, pozana Reqiamu. Meke sipu hola keke rane si raza sa gevasa, 
ke pa koivugona si la hogoto si gami pa Putioli. 14 Vasina si la tutuvi gami sari kaiqa 
turanamami koe Karisito, meke tepa gami rini pude koa keke vuiki paki koa rini, 
meke tiqe ene hola la pa Roma si gami. 15 Na avosoni gami rina tie te Karisito pa 
Roma sapu korapa la si gami, ke mae si arini pude dogoro gami. Kaiqa arini si mae 
tutuvu gami koasa vasileana tana maketi pa Apiasi, meke kaiqa arini si mae tutuvu 
gami koasa vasileana vasina koa sari ka neta vetu kamoana tadi na tie enenedi. Sipu 
dogori e Paula si arini, si vahesia sa sa Tamasa, meke koa tava ninira si asa. 


Koa pa Roma se Paula 

16 Meke sipu la kamo gami pa Roma si tava malumu se Paula pude koa eke telena, 
meke ta kopue mo si asa koa ke solodia. 

17 Sipu hola ka neta rane, si tioko varigara ni e Paula sari na koimata tadi na tie 
Ziu pa Roma, meke zamai sa si arini, “Gamu kasa na tie Ziu turanagu, loketona si 
evania rau pude nonovali sari na tie Ziu turanada, babe va kari sari na hahanana 
tadi na tiatamada pu ta kopue vari tetei mae pukerane, ba ta pusi hoboro mo si rau 
pa Zerusalema, meke ta vala pa limadi rina tie Roma. 1? Sipu beto nanasau rina tie 
Roma, si hiva vata rupahau rini si rau, sina dogoria rini sapu lopu evania rau si keke 
sinea, sapu pada pude tava mate nia rau. 19 Ba sipu lopu va egoa rina tie Ziu sapu gua 
asa, si ta zukuru si rau pude tepa pude ta pitu koasa banara pa Roma, ba lopu sapu 
ari gua ginugua pude zutu i sari na tie Ziu turanagu.” 20 Asa ginuana sapu tiokoni 
gamu rau, pude qu vivinei koa gamu, gua. Sina koa gua koasa tie sapu rovea na aqa 
nia sa butubutu Izireli, si ta pusi nia seni rau hie,” gua si asa. 

21 Meke zama si arini, “Lopu hite vagia gami si keke leta mae gua pa Ziudia koasa 
guguamu goi. Meke kaiqa mami tie pu mae guadi vasina, ba lopu hite mae tozini 
gami tugo si kaiqa inavoso kaleadi pa ginuamu goi. 22 Ba kote hiva avosi gami sari na 
mua binalabala, sina pa doduru vasina si gilania gami sapu kana ia rina tie sa linotu 
pu somana nia goi sana,” gua si arini. 

23 Gua asa, ke variva tonoto nia rini koe Paula si keke rane; meke sipu kamo sa rane 
asa, si moatana sa vinarigara tinoni pu mae vasina koa se Paula. Podalae munumunu 


meke kamoa boni si vivinei va bakala nia Paula koa rini sa inavosona sa Butubutu 
Banara te Tamasa, meke podekia sa pude va hinokaria rini se Zisu. Ke vizata vagi 


meke zama luli ni sa sari na Kinubekubere Hope pu koa pa Tinarae te Mosese, meke 
tadi na poropita koasa guguana e Zisu. ?4 Kaiqa arini si va hinokari sari nana zinama, 
ba kaiqa si lopu va hinokara. 25 Gua asa ke vari tokei teledia si arini meke sipu 
taluarae si arini, si zama nia e Paula sapu guahe: “Hinokara sapu gua zama nia sa 
Magomago Hope koasa poropita Aisea koari na tiatamamia pukerane! 26 Ura zama 
guahe si Asa: 


‘La mamu tozi ni sari na tinoni hire: 
Kaqu avosia, na avosia mo gamu, 


ba lopu kagu gilania; 

meke kaqu dogoria, na dogoria mo gamu, 
ba lopu kaqu gilania.” 

27 Ura lopu hiva va avoso sari na taliņa dia, 
meke ele va puta i rini sari na matadia, 


meke korodia va avoso sari na bulodi rina tie hire. 
Be lopu gua, si kote boka dodogorae mo sari na matadia, 


meke avavosae mo sari na taliņa dia, 

meke kote boka gilagilana mo sari na bulodia, 
meke kote boka kekere mae mo koa Rau, 

meke kaqu salani Rau si arini,’ gua sa Tamasa.” 

28 Meke pa vinabetona, si zama guahe se Paula, “Mi gilania si hie, sapu sa inavosona 
sa tinaharupu te Tamasa, si ta garunu la koari na Zenitailo. Arini si kote va avoso!” 
gua si asa.” 

30 Meke koa karua vuaheni se Paula koasa vetu sapu tabaria sa pude koa ia, meke 
vasina si va kamoi sa sari doduru tie pu mae hopiki nia si asa. 31 Tarae nia sa koa 
rini guguana sa Binaņara te Tamasa, meke variva tumatumae nia sa sa guguana e 
Zisu Karisito. Zama va mataqara si asa, meke loke tie hite hukahukatia si asa. 


* 28:19 TTA 25:11 * 28:26 Ais 6:9-10 * 28:28 Sa vesi 29 si ta kubere vala pa kaiqa Kinubekubere Hope 

teledia.” 


Tinavete 28:31 1595 Tinavete 28:31 


SA LETA TE PAULA KOARI NA TIE PA 
ROMA 
Sa Vinabakala 


Ta kubere koe Paula sa leta hie, pude na vina namanamana sa nana inene la koasa 
ekelesia pa Roma gua. Sa nana nati minizimizi si pude la tavetavete somanae paki 
koari na tie te Zisu Karisito vasina, meke koasa dia tinokae rini si pude hola la pa 
Sipeini, gua. Koasa nana leta si va bakalia sa koa rini sa nana ginilagilanana sa 
rinanerane meke sa tinoa tadina tie te Karisito. Va bakala valeani sa sari doduru 
guguana sa Inavoso Leana koasa leta hie. 

Sipu beto zama getugetu na tozia sa sa nana tinokae koa rini pa vinaravara, si 
zama vura nia sa sa nati ginuana sa leta hie sapu guahe: “Ura va dogoroni gita sa 
Inavoso Leana te Zisu Karisito sa siranana gua meke va tonoto pule gita Tamasa si 
gita, podalae pa rinanerane meke tava hokoto tugo pa rinanerane.” (1:17) Beto asa 
si hoda la ia Paula sa nana binalabala sapu guahe: Ari doduru tie mo, sari na tie Ziu 
meke sari na tie Zenitailo si ta hivae beto mo pude tata pule mae koe Tamasa, sina 
lopu votivotikaedi si arini koasa niniraņira tanisa sinea. Sea beto mo sarini meke 
lopu boka harupu puleni teledia si arini, ba pa korapa rinanerane mo si va tata pule 
lai Tamasa koa Sa sari na tie koe Zisu Karisito. 

Beto asa si tozi va bakalia Paula sa tinoa vaqura tadina tie pu koa soto koe Karisito. 
Koa varibulei koe Tamasa si arini, meke sa Magomago Hope si vata rupahi si arini 
koasa niniranira tanisa sinea meke sa minate. 

Pa hinia lima meke kamoa vesu si vari vivinei nia tugo Paula sa tinavete tanisa 
Tinarae te Mosese, meke sa niniranira tanisa Maqomaqona Tamasa pa tinoa tanisa 
pu va hinokara. Podalae pa hinia sia meke kamoa pa hinia manege eke, si balabala 
sisigitia e Paula sa ninanasa sapu vegugua meke kaqu boka varigotoi sari na tie Ziu 
meke sari na tie Zenitailo koasa minizimizi te Tamasa koari doduru tie, gua. Sa 
natina sa nana vivinei koasa guguana sa si guahe: Sa kiniluna e Zisu koari na tie 
Ziu kamahire si na kukuruna sa minizi mae te Tamasa pude di ta varigarae mae 
sari doduru tie pa korapa tataru variharupi te Tamasa koe Zisu Karisito. Meke va 
hinokaria Paula sapu pa vina betona sa totoso ta mutina si lopu kagu tale kilua rina 
tie Ziu se Zisu, ba kaqu ta harupu tugo si arini. 

Vina betobeto hokara, si kuberia Paula sa guguana sa kinokoa tanisa tie koe Karisito 
pa sirana tataru, sapu soto la koasa tinoa vari tatarue koari na votiki tie. Vivinei ni 
tugo sa sari na binalabala gugua hire: sa tinavete nabulu la koe Tamasa, sa tinavete 
tadina tie te Karisito koasa qinavuna, meke koari na tie te Karisito, meke sapu gua 
leana meke kaleana pa tinavete pude mada lopu ta zutu si gita pa nada binalabala. 
Sa nana inavoso telena koari nana baere, meke sa nana vinahesi la koe Tamasa si 
tozia sa pa vinabetona sa leta. 

Sari na Nati Pinagapagahana sa Buka Hie 
Vina bakalana meke sa nati binalabala. Hinia 1:1-17 
Sa hiniva pude ta harupu sari na tie. Hinia 1:18 kamo hinia 3:20 


Sa siraņa tinaharupu te Tamasa. Hinia 3:21 kamo hinia 4:25 
Sa tinoa vaqura koe Karisito. Hinia 5:1 kamo hinia 8:39 


Sa minizimizi te Tamasa koari na butubutu Izireli. Hinia 9:1 kamo hinia 11:36 
Hahanana leana pa tinoa koe Karisito. Hinia 12:1 kamo hinia 15:13 


Vina betobeto meke sa qinetuqetu te Paula. Hinia 15:14 kamo hinia 16:27 


Sari Zinama Tuketukele 

1 Arau Paula si kuberia sa leta hie. Arau si keke nabulu te Zisu Karisito. Ta tioko si 
rau pude na apositolo meke tava madi si rau pude tarae nia sa Inavoso Leana koari 


na tie. 
2 Sa Inavoso Leana hie si ele va tatara nia tu Tamasa pukerane koari Nana poropita, 


sapu gua ele ta kubere pa Kinubekubere Hope. 3 Sa Inavoso Leana si sa guguana sa 
Tuna Tamasa, sapu sa nada Banara, se Zisu Karisito, sapu podo guana tie pa tutina e 
Devita. 4 Meke sa Nana tinoa tinamasa si vata dogoro va bakala koasa niniranira pa 
Nana tinuru pule pa minate, sapu na Tuna sa Tamasa lavata si Asa. 3 Pa korapa tataru 
variharupi te Zisu Karisito si ta vizata si rau koe Tamasa pude na Nana apositolo, pude 
tarae nia sa Inavoso Leana koari doduru tie pa ninae popoa, pude va hinokaria na 
va tabea rini si asa. Asa si tavetia Tamasa pude mani tava lavata se Karisito. 

6 Gamu pu koa mia pa Roma ba ta tioko tugo koe Tamasa pude somana tugo koari 
na tie te Zisu Karisito. 7 Gua asa si kubere atunia rau koa gamu doduru tie te Karisito 
pa Roma sa leta hie. Gamu pu ta tatarue na ta tioko mia koe Tamasa, pude Nana tie 
soti, gua. 

Mani ponini gamu sa Tamasa, sa Tamada, meke e Zisu Karisito sa Nada Banara sa 
tataru lopu ta nana kamona meke sa binule. 


Sa Vinaravara Zama Leana ji 
8 Kekenu si magu zama leanani gamu rau si gamu doduru koasa qua Tamasa pa 


korapana Zisu Karisito, sina avoso nia rau sa inavosona sa mia rinanerane sapu ta 
tozi urahae koasa kasia popoa. 9 Meke sa Tamasa tu si va sosodea sapu lopu hite 
mulinini gamu rau doduru totoso koari na gua vinaravara. Nabulu nia rau si Asa 
pa doduru bulogu sipu tarae vura nia rau sa Inavoso Leana koasa guguana sa Tuna. 
10 Hoke tepa ia rau sa Tamasa, meke be guana Nana hiniva kamahire si mani toka 
nau pude atu dogoro gamu. 11 Ura okoro sisigiti nia rau si pude atu dogoro gamu. 
Pude magu atu vivinei ni koa gamu sari na vinaritokae magomago ta manaedi, pude 
va ninirai sari na magomago mia. 12 Sapu gunia rau si guahe: pude mada keke gua 
ta tokae beto mo si gita doduru. Gamu ta tokae pa qua rinanerane, meke arau ba ta 
tokae tugo pa mia rinanerane. 

13 Gilania mia gamu na tasigu koe Karisito sapu soku totoso si mizimizi atu si rau, 
ba koba ta hukata. Hiva vata evanae ni tie te Karisito pule rau si kaiga tie koa gamu. 
Kekenono gua tugo sapu ele evania rau koari kaiga votiki tie Zenitailo.” 14 Sina koa 
nana sa gua tinavete koa gamu doduru tie, koari na tie Ouriki?, meke koarini pu 
lopu na tie Ouriki, meke koari na tie tumatumaedi meke sari na tie pupuhudi. 15 Gua 
asa ke okoro hola nia rau si pude atu tarae nia koa gamu na tie pa Roma sa Inavoso 
Leana te Zisu Karisito. 


Sa Niniranira tanisa Inavoso Leana te Zisu Karisito 

16 Lopu hite kurekure nia rau sa Inavoso Leana te Zisu Karisito hie, sina gilania 
rau sapu asa sa niniranira te Tamasa pude harupi sari doduru tie pu va hinokaria 
si Asa, kekenu koari na tie Ziu?, meke gua tugo koari na tie Zenitailo?.* 17 Ura ele 
va dogoroni gita sa Inavoso Leana te Zisu Karisito sa sirana gua meke va tonoto gita 
Tamasa si gita. Ta podalae pa rinanerane meke tava hokoto tugo pa rinanerane si 
asa. Gua asa sapu ta kubere koasa Kinubekubere Hope, sapu zama guahe: “Asa sapu 
tava tonoto koe Tamasa pa korapa rinanerane si kaqu toa,” gua.” 


Doduru Tie si Sea Beto , , , 
18 Ba sa binugoro te Tamasa si vura mae pa Manauru koari doduru sinea na 


kinaleadi tadi na tie pu hukatia sa hinokara. 19 Kaqu va kilasi Tamasa si arini, sina 
ele va dogoro ni tu Sa koa rini sa Nana tinoa soti, meke ele bakala valeana tu koa 

rini si Asa. 20 Seunae gua kuria Tamasa sa kasia popoa si ele bakala mo koari na tie 
sa Nana Tinoa lopu ta dogorona, sapu sa Nana niniranira koa holana, meke sa Nana 
Tinamasa. Ta dogoro va bakala si arini koari doduru vina podaka saripu taveti Sa. 
Gua ke lopu boka zama kokoha sari na tie sapu lopu tumae nia rini sa Tamasa, gua. 
21 Gilania dia mo sa Tamasa, ba lopu ponia rini sa vina lavata sapu garona Sa, meke 
lopu zama leana koa Sa si arini. Ba sari na dia binalabala na ginilagilana si ta evanae 
loke laedi meke sini na hinuporo si arini.” 22 “Tie tumatumae mami si gami” gua si 
arini, ba namuna duviduvilidi hokara mo. 23 Vahesia rini sa Tamasa toa holana, gua 
si arini, ba sari na beku tu saripu tavete guni ri na kinehadi rina tie pu lopu kaqu koa 
hola, na kurukuru tapuru, na kurukuru name, meke na kurukuru gotolo si vahesi 
ai 

rini. 

24 Gua asa ke luara lani Tamasa si arini koari na dia inokoro seadi pa bulodia 
meke taveti rini sari na tinavete variva kurekuredi pa vari korapadia. 25 Hobe nia 
kinohakoha rini sa guguana hinokara sa Tamasa, meke vahesi tu rini sari na likakalae 
saripu taveti Sa, ba lopu vahesia rini si Asa pu tavetedi. Ura Asa tu si kaqu tavahesi 
ninae rane ka rane, Emeni. 

26 Gua asa ke luara lani Tamasa si arini, meke evani rini sari na hahanana variva 
malederedi. Sari na barikaleqe si lopu haba tie ba haba barikaleqe tu, ba lopu gua 
sapu tavete ni Tamasa koa rini pa pinodalaena. 27 Meke gua tugo sari na palabatu, 
veko pania rini sa siranana hinokara sa hahanana tamaloana pude haba barikaleqe, 
meke ninira hola sa hiniva pude eko turana koreo na palabatu, meke evani rini sari 
na hahanana variva kurekuredi pa vari korapadia. Gua asa ke vagi pulea rini teledia 
sa vina kilasa padadi rina dia tinavete kaleadi. 

28 Koa gua sapu lopu balabala ia rini pude kopu nia sa tinumatumae hinokara te 
Tamasa, ke luara lani Sa koari na dia binalabala kaleadi pude taveti rini sari na 
tinavete kaleadi pu lopu pada koa rini pude taveti. 29 Ta sinie doduru kinaleadi si 
arini; sapu sari na vinarivosa, na pinuhi, na ninovanovala, na kinonokono, na vina 
mate tie, na vinaripera, na sinekesekei, na balabala va kaleani sari na votiki tie, na 
vari nanaei, 30 na vari zama va kaleani, meke kukiti nia rini sa Tamasa; vahesi pule 
ni, na va lavalavata pule ni, meke hatahata sirana pude tavete va kaleana, meke lopu 
va tabei tugo rini sari na tiatamadia. 31 Namu, loke dia binalabala leadi si arini. Lopu 
va gorevura i rini sari na dia vina tatara, meke loke dia tataru na vina tukana pa tie. 
32 Gilania dia mo rini sa zinama te Tamasa sapu garodi tugo pude tava mate sari na 
tie pu tavete gua asa, gua. Ba tavete nono la i mo rini sari na sinea sara, meke va 
egoi tugo rini sari na tie pu tavete va kaleana gua arini. 


2 


Sa Vinaripitui te Tamasa 

1 Gua ke lopu kote boka sekesekei si gamu, ura be zutui gamu sari na votiki tie, si 
zutu puleni gamu mo telemia, sina gamu ba tavete kekenono gua tugo arini.” 2 Gilania 
nada gita sapu e Tamasa mo si tonoto Nana pinitu koari na tie pu taveti sari na 
tinitona gua arini. 3 Ba sapu gamu, totoso taveti gamu sari na ginugua arini telemia, 
meke zutui sari kaiqa tie, si vegua, balabala ia gamu sapu kote boka govete nia gamu 
sa vinaripitui“ te Tamasa? 4 Ba hokara dono va karia tu gamu sa Nana tataru lavata 
meke sa Nana inaqa va nono koa gamu! Gilana valeania mia gamu sapu tataruni 
gamu sa Tamasa, sina korapa hivani gamu Sa pude luara pani gamu sari na mia 
sinea. ï Ba sina luli mia hiniva sisigiti si gamu, ke lopu hiva luara pani gamu sari na 
mia hahanana kaleadi, gua asa ke tomo va noma puleni gamu vina kilasa telemia pa 

rane mumudi, pana kagu vata dogoro nia Tamasa sa Nana binugoro meke sa Nana 
vinaripitui tonotona. $ Ura gua mo sapu tavetia ri hopeke tie, si kote ta pia nia rini 
koe Tamasa.” 7 Koa rini pu lopu makudo tavete valeana, meke hata ia rini sa tinoa 
marilaena, na vina lavata, meke sa tinoa sapu loke kokoina, si kote ponia Tamasa 
koa rini sa tinoa hola. 8 Ba koa rini pu balabala puleni meke kilua rini sa hinokara 
meke lulia rini sa sirana kaleanana, si kote vata dogoroni Sa sa Nana binugoro meke 
tinaņaziri. 9 Na tinasuna meke na tinasigiti si kote kamo koari doduru tie pu tavete 
va kaleana, koa rina tie Ziu, meke gua tugo koari na tie Zenitailo. 10 Ba sa tinoa 
marilaena, na vina lavata, meke binule, si tadi doduru pu tavete valeana, koa rina tie 
Ziu meke gua tugo koari na tie Zenitailo. 1! Ura sa Tamasa si lopu toka kale pa tie.” 

12 Sari doduru tie Zenitailo saripu lopu gilania sa Tinarae te Mosese meke tavete 
va sea, si kaqu tava kilasa pa Heli koari na sinea pu taveti rini. Meke doduru tie 
Ziu pu gilania sa Tinarae te Mosese ba lopu lulia, si sea tugo; meke kaqu ta pitu 
koasa Tinarae te Mosese si arini. 13 Ura lopu arini pu avosia sa Tinarae te Mosese si 
tonoto pa kenuna sa Tamasa, ba arini tu pu va tabea sa Tinarae si kote ta pozae na 
tie tonoto. 14 Pana lulia rina tie Zenitailo sa Tinarae te Mosese saripu lopu gilania sa 
Tinarae, si va sosodea mo rini sapu sa Tinarae asa si koa pa bulodia. Ba lopu hite 
tiroa babe tagoa rini si asa. 15 Vata dogoro nia rini sapu sa Tinarae te Tamasa si ta 
kubere pa bulo dia, sina sa dia binalabala boka zutu i babe tozini sapu tonoto sari 
na dia tinavete. 16 Meke gua tugo asa si kote ta evana koasa rane vinaripitui, sapu pa 
korapana e Zisu Karisito, si kote pitui Tamasa sari na binalabala tomedi tadi na tie, 
gua tugo sapu hoke tarae nia rau koasa Inavoso Leana. 


Sari na Tie Ziu meke sa Tinarae , S , 
17 Ba vegua si gamu kasa pu poza puleni gamu na tie Ziu? Kalavarae si gamu pa 


Tinarae te Mosese, meke zama sapu na tie te Tamasa si gamu, gua. 18 Tumae nia gamu 
sapu gua hiva nia sa Tamasa koa gamu, meke tava tumatumae si gamu koasa Tinarae 
te Mosese gua sapu tonoto pude tavetia. 19 Zama si gamu sapu na tie tuturana tadi 
pu behudi si gamu, meke sari na mia zinama si guana kalalasa koari na tie huporo. 
20 Meke na tie va tumatumae koarini pu pupuhu meke na titisa tadi na tie vaqura si 
gamu. Meke zama si gamu sapu sa natina sa tinumatumae hinokara, si koa koasa 
Tinarae te Mosese, gua. ?1 Ego, variva tumatumae si gamu koari kaiqa, ba vegua 
ke lopu boka va tumatumae puleni gamu? Zama si gamu, “Meke mu hiko,” gua; ba 
vegua lopu hite hiko si gamu? 22 Zama si gamu, “Meke mi barabarata,” gua. Ba vegua, 
lopu hoke barabarata si gamu? “Namu lopu leana si pude vahesi beku,” gua si gamu. 
Ba vegua, lopu hikoi gamu sari na tinitona pu koa koari na zelepade tadi na tamasa 
huporodi? 23 “Tumae nia gami sa Tinarae te Tamasa,” gua si gamu; ba vegua ke sekea 
gamu sa Nana Tinarae, ke lopu pamana nia rina votiki tie sa Tamasa? 24 Zama guahe 
sa Kinubekubere Hope: “Ura koa gua koa gamu na tie Ziu, si zama va kaleania rina 
tie Zenitailo sa pozana sa Tamasa,” gua.” 

25 Be guana lopu sekei gamu sari na Tinarae te Mosese si kote arilaedi sari na mia 
minagu’. Ba be sekei gamu sari na Tinarae te Mosese, si loke laedi tugo sari na mia 
minagu. 26 Gua asa ke sari na tie Zenitailo pu lopu ta magudi", ba va tabei rini sari na 
gorena ka sagena pa Tinarae te Tamasa, si kekenono mo pa dinono te Tamasa koari 
na tie Ziu pu ta magudi. ?7 Tagoa gamu na tie Ziu sa Tinarae te Tamasa, meke ta magu 
si gamu; ba sari na tie Zenitailo pu lopu ta magudi, ba va tabea sa Tinarae te Tamasa, 
si kaqu zutu gamu rini si gamu, sina lopu va tabea gamu sa Nana tinarae. 28 Ura lopu 
sari na tie Ziu pa tinoa tini mo si na tie hinokara te Tamasa, meke lopu na minagu 
mo si vata dogoro nia sapu na tie te Tamasa, meke ta qetue koa Sa si gamu. 29 Ba sa 

tie Ziu hinokara si na tie sapu ta hobe sa bulona koasa Magomagona sa Tamasa, ba 
lopu koasa tinarae ta kuberena mo. Sa tie gugua asa si lopu hata vina lavata pa tie 


ba koe Tamasa tu.” 


1 Na sa si leana nia rina tie Ziu hola ni sari na tie Zenitailo? Lopu arilaena tu sa 
minagu? ? Uve, arilaena hola si pude na tie Ziu; sina kekenu si va ronu nia Tamasa 
koari na tie Ziu sa Nana zinama. Ba vegua be kaiqa arini si loke dia rinanerane koa 
Sa? Be gua asa si vegua, e Tamasa ba lopu kaqu kopu nia sa Nana vinariva egoi koa 
rini? 4 Lokari hokara! Be guana kokoha sari doduru tie ba sa Tamasa si lopu boka 
kokoha. Sina guahe si zama nia sa Kinubekubere Hope: 

“Sari na tinoni si kaqu va sosodea sapu hinokara sa Mua zinama, 
meke tonoto si Goi pa vinaripitui,” gua.” 

5 Vegua be sa nada tinavete sea, si va vura va bakala nia sapu gotogoto sa pinitu te 
Tamasa koa gita? Na sa pule si kote zama nia gita? Lopu tonoto tu sapu va kilasa gita 
sa Tamasa si gita? Hoke balabala gua asa sari tie. 6 Lokari hokara! Be lopu tonoto sa 
Tamasa, si vea meke kote boka pitua Sa sa kasia popoa? 7 Ba be zama guahe si keke 
tie: “Be sekea rau sa tinarae te Tamasa, si ta dogoro va bakala sapu kopu ni Tamasa 
sari Nana zinama, pude mani tavahesi. Ba vegua ke korapa ta zutue tie sea tu si rau?” 
8 Ego, vegua mada zama kokoha kekenono gua rina tie sekesekei pu zutu gami sapu 
zama guahe si gami, gua, koa ri mami vina tumatumae sapu guahe: “Mada tavete va 
kaleana pude mani ta dogoro sa lineana te Tamasa,” gua? Lokari hokara, arini pu 
zama gua asa si garodi pude tava kilasa koe Tamasa. 


Loke Tie si Tonoto 

9 Ke vegua, gita na tie Ziu si leana hola ni sari na tie Zenitailo, gua? Lokari hokara! 
Ele tozini gamu tu rau sapu sari na tie Ziu meke sari na tie Zenitailo si kekenono mo. 
Ta pusi varigara mo pa niniranira tanisa sinea si gita doduru. 10 Ura sa Kinubekubere 
Hope, si zama guahe: 

“Loke tie si tonoto, 
namu loketona hokara!* 
11 Loke tie si gilagilana, 
lopu keke sapu hata ia sa Tamasa. 
12 Doduru tie si luara pania sa Tamasa; 
ke sea beto mo sari doduru; 
loke tie si tavetia gua sapu leana, 
namu loketona hokara. 
13 Sari nuzudia si guana lovu ta tukeledi; 
meke tale zama kokoha mo sari meadi. 
Sa poizini tadi na noki variva mate si koa mo pa beru dia.” 
14 Meke sari na leodi si ta sinie lineveleve kaleadi hola.” 
15 Sari nenedi si tuturei hagala la pude va mate tie;” 
16 meke vasina la gua rini si vata sigiti na vata sunai rini sari na tie, 
17 meke sa sirana tanisa binule si lopu hite tumae nia rini; 
18 meke namu lopu hite matagutu nia rini sa vina kilasa te Tamasa,” gua.” 

19 Ego, kamahire si gilania gita sapu sari doduru pu zama ni sa Tinarae te Tamasa 
si ta zamae koa rini pu koa ta kopue koasa Tinarae sana, pude kaqu tava noso sari 
na vina ririunae tana tie; meke pude sari doduru tinoni pa kasia popoa si kaqu ta 
pitu koe Tamasa. 20 Gua ke loke tie hokara si boka ta pozae na tie tonoto totoso pitua 

Tamasa si asa koasa vina tabena sa Nana Tinarae. Ba sa tinavete tanisa Tinarae te 
Tamasa si pude vata gilana nia mo koasa tie sapu sea si asa. 


Tava Tonoto pa Rinanerane si Gita 

21 Ba kamahire si vata dogoro nia Tamasa sa sirana gua sapu va tonoti Sa sari na 
tie, ba lopu pa ginuguana sa Tinarae. Ura sa Tinarae te Mosese meke sari na poropita 
si ele tozi va sosodea koa gita sa sirana asa. 22 Sa tinonoto te Tamasa asa si vagia 
arini pu va hinokara ia se Zisu Karisito pa korapana sa dia rinanerane koa Sa. Loke 
vinotikaena si koa koari doduru, be esei si arini,” 23 ura ele tavete va sea sari doduru 
tie, ke lopu hite nana kamoa rini sa tinonoto te Tamasa. 24 Ba koasa tataru variharupi 
sapu poni moka nia Tamasa si tava tonoto sari doduru tie pu va hinokara. Vata evania 
Tamasa si hie koe Zisu Karisito pu vata rupahi si arini. 25 Asa tu si garunu mae nia 
Tamasa pude na vina vukivukihi tana vulasa palae sinea tadirini pu ranea sa eharana 


Sa. Taleosae sari na dia sinea koari na dia rinanerane koa Sa. Sa vinukivukihi hie 
vata dogoro nia sa Nana ninono totoso tuqe pule sa Tamasa meke lopu va kilasi Sa 


sarini pu tavete va sea pa totoso ele hola. 26 Evania Tamasa si hie pude tavete vura 
nia sa Nana ninono koari doduru, ura na nono si Asa koari doduru tie sea, ba tozi 
vura nia Sa sapu sari tie sea si ta pozae na tie tonoto pa kenuna Sa pana va hinokaria 
rini se Zisu Karisito. 

27 Vegua, boka zama va titie si gita, sapu pa nada vina tabena sa Tinarae te Mosese 
si ta pozae na tie tonoto si gita koe Tamasa? Lokari hokara! Lopu pa vina tabena 
sa Tinarae, ba pa rinanerane koe Karisito. 28 Ura gilania gita sapu tava tonoto koe 
Tamasa sa tie pa korapa nana rinanerane tu koe Zisu Karisito, lopu pa kinopuna sa 
Tinarae. 29 Ba vegua, tadi na tie Ziu eke mo sa Tamasa? Lokari, tadi na tie Zenitailo 
tugo. 30 Kekeke mo sa Tamasa. Asa mo kote va tonoti sari na tie Ziu pa dia rinanerane 
meke sari tie Zenitailo pa dia rinanerane tugo asa.” 31 Ke vegua, mada veko pania sa 
Tinarae, mada lulia mo sa rinanerane? Lokari hokara! Sipu vagia gita sa rinanerane 
si tige va gorevura ia gita sa natina sa Tinarae. 


4 


Sa Rinanerane te Ebarahami 

1 Ke na sa si kote zama nia gita koasa guguana e Ebarahami, sa tamada gita na tie 
Ziu? Na sa si boka gilania gita koasa guguana sa nana rinanerane koe Tamasa? 2 Be 
koari na tinavete leadi pu taveti sa si poza nia tie tonoto Tamasa si asa, si kote boka 
vahesi pule nia pa nana zinama si asa. Ba lopu kagu boka vahesi pule nia si asa pa 
kenuna sa Tamasa. 3 Ura zama guahe sa Kinubekubere Hope: “Ranea Ebarahami sa 
Tamasa, meke koasa nana rinanerane si poza nia na tie tonoto Tamasa si asa.”” 

4Totoso tavetavete sa tie koa keke tie si lopu na vinariponi si vagia sa, ba na tinabara 
tu padana sa tinavete. 5 Ego, sa tie pu lopu kalavarae pa nana tinavete leadi pu 
taveti sa, ba kalavarae koe Tamasa pu poza nia tie tonoto Sa sa tie sea pa nana 
rinanerane, si pa nana rinanerane mo si vata evanae nia tie tonoto Tamasa sa tie 
sana. $ Kekenono gua tugo asa sapu zama nia Devita, totoso tozia sa guguana sa tie 
tamanaena sapu vata evanae nia tie tonoto Tamasa, ba lopu koari nana tinavete leadi 
pu taveti sa. 
7 “Tamanae tugo sari na tie pu taleosoni Tamasa sari dia tinavete kaleadi, 

meke tava murimuri palae sari dia sinea.” 

8 Tamanae tugo sa tie sapu lopu kote balabala pulei Tamasa sari nana sinea.” 

9 Vegua sa tinamanae sapu zama nia Devita hie? Tadi na tie Ziu pu ta magudi“ mo? 
Lokari hokara! Tadi pu lopu ta magudi tugo. Ura ele tozia tu rau sapu gua koa pa 
Kinubekubere Hope: “Ranea Ebarahami sa Tamasa, meke koasa nana rinanerane si 
poza nia na tie tonoto Tamasa si asa.” 10 Pa totoso sa, si ta evaņa sapu gua asa? Pa 
totoso sipu lopu ele ta magu se Ebarahami, ba pa mudina tu sipu ele ta magu sa? 
Pa totoso sipu lopu ele ta magu tu sa. 1t Sa minagu si ta evana mumudi mo, ke na 
vina gilagilana mo sa nana rinanerane koe Tamasa si asa. Ele poza nia tie tonoto 
tu Tamasa si asa, sipu lopu ele ta magu tu sa. Ke se Ebarahami si guana tamadia ri 
doduru tie pu ranea sa Tamasa, meke ta pozae tie tonoto koa Sa, be vea ta magudi 
babe lopu ta magudi.” 12 Meke asa tugo sa tamadia rina tie Ziu pu ta magudi. Ba lopu 
koasa tinamagudi si ta evaņae nia tamadia rini se Ebarahami, ba koasa dia tinoa 
ranerane tu totoso keha lulia rini sa rinanerane te Ebarahami, sapu tagoa sa totoso 
lopu ele ta magu tu. 


Sa Vina Tatara te Tamasa koa Rini pu Kalavarae koa Sa 

13 Lopu koasa vina tabena sa Tinarae te Mosese si vagi nia Ebarahami, meke rina 
tutina sa vina tatara sapu kaqu tagoa rini sa popoa pepeso. Ba sina ranea Ebarahami 
sa Tamasa, ke vagia sa sa tinonoto koa Sa.” 14 Ego, be vagia rini sapu gua va tatara 
nia sa Tamasa, sina va tabea rini sa Tinarae te Mosese, si kote loke guguana sa dia 
rinanerane koe Tamasa, meke sa vina tatara ba kote loke laena tugo.” 15 Sa Tinarae 
te Mosese si va mae ia sa binugoro te Tamasa koa rini pu lopu va tabea si Asa, ba 
vasina sapu loke Tinarae, si loketona tugo sa sineke Tinarae. 

16 Gua asa ke koasa rinanerane mo si ta vagi sa vina tatara, pude va sosode valeania 
sapu gua poni moka nia Tamasa koari doduru tie pu tuti lulia se Ebarahami pa 
rinanerane. Ke sa vina tatara hie si lopu tadirini mo pu va tabea sa Tinarae te 
Mosese, ba tadirini tugo pu ranea sa Tamasa, kekenono gua tugo e Ebarahami. Ura 
se Ebarahami si na tamada gita doduru pu ranea sa Tamasa.” 17 Gua sapu zama 
nia sa Kinubekubere Hope: “Vata evaņae nigo Arau na tamadia ri soku butubutu si 
goi.” Ke sa tamada gita si asa pa kenuna sa Tamasa, sa Tamasa sapu ranea sa. Asa 
sa Tamasa sapu va toa puledi ri pu matedi, meke va podakadi sari doduru likakalae 
saripu lopu ele tava podaka.” 

18 Va hinokaria Ebarahami sa Tamasa, ba pa binalabala tadi na tie si tasuna pude 
ta evaņa si asa. Gua asa ke ta evanae na tamadia ri soku butubutu si asa, Gua 
tugo sapu zama nia sa Kinubekubere Hope: “Kaqu soku gua tugo rina pinopino pa 
manauru sari na tudia rina tumu,” gua.” 19 Koa sa totoso hie si ele tata keke gogoto 
vuahenina se Ebarahami, ba lopu hite malohoro sa nana rinanerane koe Tamasa. 
Sa tinina si balabala gunia sa sapu tata matena, gua, meke gua tugo se Sera, sapu 
tige, gua.” 20 Ba va hinokara sisigitia Ebarahami sa vina tatara te Tamasa, ke ninira 
lalanana sa nana rinanerane, meke lopu hite nunala si asa, ba vahesia sa sa Tamasa. 
21 Tumae valeana nia Ebarahami sapu kote boka va gorevura ia Tamasa sa Nana vina 
tatara koa sa. 22 Gua asa, ke “Ta pozae na tie tonoto” koe Tamasa se Ebarahami koasa 
nana rinanerane. 23 Ego, sa zinama sapu, “Ta pozae tie tonoto si asa,” gua, si lopu ta 
kubere pa Kinubekubere Hope pude te Ebarahami eke mo, ?4 þa pude tadigita tugo 
si asa. Ura gita ba kaqu pozani gita tie tonoto tugo Tamasa pa nada rinanerane, sina 
va hinokaria gita si Asa pu va toa pulena sa Banara Zisu Karisito pa minate. 25 Mate 
hobei Zisu Karisito sari nada sinea, meke tava turu pule si Asa pa minate pude tava 
tonoto koe Tamasa si gita.” 

Tava Tonoto koe Tamasa si Gita 

1 Gua ke, sina pa nada rinanerane si tava tonoto si gita, ke koa bule koe Tamasa 
si gita, pa korapana Zisu Karisito sa nada Banara. ? Pa korapa nada rinanerane 
koe Karisito si va kamo lani gita Sa koasa Nana tataru variharupi, sapu koa ia gita 
kamahire. Ke getugetu tugo si gita sina gilania gita sapu kote somana tagoa gita 
sa tinoa marilaena te Tamasa. 3 Lopu asa mo, ba mada qetuqetu tugo koari nada 
tinasuna. Ura koari nada tinasuna na tinasigiti tugo si kote va nonoga ia gita pude 
nono meke soto va nabu pa rinanerane. “ Meke koasa nada tinuru va nono meke va 
nabu si kote vagia gita sa hahanana sapu getu nia Tamasa, totoso aga va nono si gita 
pa Nana vinatatara. 5 Meke totoso aqa va nono si gita koasa Nana vina tatara si lopu 
kagu hite kurekure si gita, sina ta zoropo vura koe Tamasa sa Nana tataru pa korapa 
buloda koasa Magomago Hope sapu ele ponini gita Sa. 

6 Pa totoso gotona sipu lopu boka harupu puleni gita si gita, si mae mate paeni gita 
Karisito, pude harupu gita koari nada kinaleana. 7 Tasuna hola si pude mate hobea 
keke tie si keke tie tonoto; ba be leana sa tie, si hokara kote hiva mate hobea sa 
si keke tie. 8 Ba sipu korapa koa tie sea si gita si mate paeni gita Karisito, pude va 
dogoroni gita Tamasa sa Nana tataru lavata. 9 Gua asa ke gilana valeania gita sapu 
kaqu harupu puleni gita Zisu Karisito, koasa tinaņaziri te Tamasa pa totoso varipitui, 
sina va tonoto gita Tamasa si gita koasa eharana Sa. 10 Ura sipu korapa kana ia gita 
sa Tamasa si tavetia Sa sa vinariva bulei koa gita, koasa minate tanisa Tuna pa korosi. 
Ke koa gua sapu koa bule si gita koe Tamasa kamahire, ke mada tumae valeana nia 
sapu kaqu ta harupu si gita, sina toana se Karisito. 11 Ba lopu asa mo, mada qetu 
nia gita sa nada binaere leleana koasa Tamasa, sina ele tavetia Zisu Karisito, sa nada 
Banara, sa vinari bulei. 


Adama meke Karisito 

12 Gua ke, koa gua koasa tinavete tanisa keke tie si kamo sa sinea koasa kasia popoa, 
meke koasa sinea si kamo sa minate tanisa tie asa, meke sa minate asa si kamo la 
koari doduru tie, sina sea beto sari doduru tie.” 13 Ura sipu lopu ele ta poni nia e 
Mosese koe Tamasa sa Tinarae, si ele koa nana tu sa sinea koasa kasia popoa, ba 
vasina sapu loketona sa tinarae, si lopu kaqu ta zutu nia rini sa sinekena sa tinarae. 
14 Gua, ba podalae koasa totoso te Adama“ meke kamoa sa totoso te Mosese, sa minate 
si kamo la koari doduru tie. Sa minate si kamo la tugo koa rini pu tavete va sea ba 
lopu sekea rini keke tinarae gugua tavetia e Adama totoso sekea sa sa tinarae sapu 
avoso sotia sa koe Tamasa. 

Ba se Adama si na kinehana mo e Zisu sapu luli mudi mae koa sa. 15 Ba sa tinonoto 
sapu poni moka nia Tamasa pa korapa Zisu Karisito si lopu kekenono sa sinea te 
Adama. Hinokara sapu koa gua koasa sinea te Adama si mate nia ri soku tie; ba sapu 
arilaena hola si na tataru variharupi te Tamasa koari soku tie. Arini si vagi va sokua 
totoso pozani “Tie tonoto” Sa si arini, koa gua koasa tataru variharupi tanisa keke tie 
sapu e Zisu Karisito. 16 Meke gua pule he: Sa vinariponi te Tamasa si lopu kekenono 
gua sa sinea tanisa keke tie. Ura koasa sinea tanisa keke tie, sari doduru si ta zutu 
pude tava kilasa koari na dia sinea. Ba sipu tavete va sea sari soku tie, si poni moka 
nia Tamasa sa Nana tataru variharupi, meke pozani tie tonoto Sa si arini. 17 Hinokara 
sapu koasa sinea tana keke tie, si mate nia ri doduru tie. Ba sapu arilaena hola si gua 
tu sapu evania keke tie pule, sapu e Zisu Karisito! Ke sari doduru pu somana tagoa 
sa tataru variharupi te Tamasa, meke sa Nana vinariponi moka tanisa tinonoto, si 
kaqu somana tagoa sa tinoa hola koe Zisu Karisito. 


* 
5:12 Zen 3:6 


Roma 5:18 1603 Roma 6:18 


18 Ura koasa sinea tanisa keke tie sapu e Adama si ta zutu sari doduru tie, ba koa 
sa tinavete tonoto tanisa keke tie, sapu e Zisu Karisito si boka ta pozae tie tonoto 
sari doduru tie, meke ponini Sa koarini sa tinoa. 19 Ke gua sapu koasa sineke tinarae 
tanisa keke tie si pozani tie sea Tamasa sari doduru tie, ba koasa vinatabe tanisa keke 
tie sapu Zisu Karisito, si boka tava tonoto koe Tamasa sari doduru pu va hinokara. 

20 Ta vala sa Tinarae te Mosese pude tumae valeana ni rini sari dia sinea, ba vasina 
sapu ta tumae valeana sa sinea si soku nono latu sa tataru variharupi te Tamasa. 
21 Gua sapu sa sinea kamo la koari doduru tie meke kamo sa minate koari doduru, 
ke sa tataru variharupi si kamo koari pu ta pozae na tie tonoto pa korapana Zisu 
Karisito sa nada Baņara pude va kamoi pa tinoa hola. 

Luaria sa Sinea pude Toa koe Karisito 

1 Ego, na sa si kaqu boka zama nia gita? Mada tavete sinea nono latu pude noma 
nono latu sa tataru variharupi te Tamasa koa gita? 2 Lokari hokara! Sina ele mate 
luara pani gita sari na sinea koe Karisito, ba vegua ke kote tavete nono lai mo sari 
na sinea? 3 Gilania mia gamu sapu gita doduru pu ta papitaiso nia se Zisu Karisito si 
somana ta papitaiso pa korapana sa Nana minate. 4 Pa nada pinapitaiso si ta pomunu 
turanae koa Sa si gita, meke somana nia gita sa Nana minate, pude gua sapu ele va 
toa pulea sa Tamana pa Nana niniranira se Zisu Karisito pa minate, si toa si gita pa 
tinoa vagurana.” 

5 Be guana ele koa keke koa Sa si gita pa Nana minate si kagu koa keke tugo koa Sa 
si gita pa Nana tinuru pule. $ Gilania gita sapu sa nada tinoa koana si ele tava mate 
turanae koe Karisito pa Nana korosi, pude lopu koa hola si gita koasa niniranira 
tanisa sinea, ke lopu kaqu nabulu nia gita sa sinea kamahire. 7 Ura totoso mate sa 
tie si ta rupaha si asa koasa niniranira tanisa sinea. 8 Be guana ele mate turania gita 
se Karisito, si va hinokaria gita sapu kagu toa turania tugo gita si Asa. 9 Gilania gita 
sapu sina ele toa pule se Karisito pa minate, ke lopu kaqu mate pule hokara si Asa. 
Na minate si loke nana niniranira koa Sa. 10 Sa minate sapu mate nia Karisito kekeke 
totoso mo, si na minate tanisa sinea. Ba sa tinoa sapu toa nia Sa kamahire, si toa 
koasa Tamasa. 1t Koasa sirana tugo asa, si mi balabala guni pule ni gamu sapu mate 
si gamu koasa sinea, ba toa si gamu koe Tamasa pa korapana Zisu Karisito. 

12 Gua ke mi lopu va malumia sa sinea pude banara ni sari tini mia, mi lopu va tabei 
sari inokoro tanisa sinea. 13 Mi lopu va malumu hokaria keke kukuru tinimia koasa 
sinea, pude tavetavete ni pa kinaleana. Ba mi poni koe Tamasa sari na mia tinoa, 
guana tie tava turu mia pa minate. Mi poni lani sari doduru tinimia koe Tamasa, 
pude tavetavete ni pa tinonoto. 14 Ura lopu kagu va banaria gamu pa mia tinoa sa 
sinea, ura lopu sa Tinarae si toa nia gamu kamahire ba sa tataru variharupi tu te 
Tamasa. 


Pinausu Tana Tinonoto 

15 Ke vegua si gita? Mada tavete va sea, sina lopu na Tinarae si lalae nia sa nada 
tinoa, ba sa tataru variharupi tu te Tamasa? Lokari hokara! 16 Gilania mia sapu 
be vala puleni gamu koa keke tie si gamu pude na pinausu, si na pinausu tugo si 
gamu koa sa pu va tabe ia gamu; be na pinausu si gamu koasa sinea si kote kamo 
pa minate, ba be na pinausu si gamu koasa vina tabe si kote kamo pa tinonoto koe 
Tamasa. 17 Koari na totoso ele hola, si na nabulu si gamu koasa sinea. Ba kamahire 
mada zama leana koasa Tamasa sapu va tabea gamu pa doduru bulomia sa vina 
tumatumae sapu ta poni nia gamu. 18 Kamahire si ta rupaha koasa sinea si gamu, 

meke ta evanae na pinausu tanisa tinonoto si gamu. 19 Va padapadae nia rau sa tinoa 
pinausu pude va bakalia sapu gua korapa va tumatumaeni gamu rau, sina malohoro 
sari mia binalabala. Gua sapu va pinausu puleni gamu koasa kinaleana, na hahanana 
bonidi pa doduru kukuru tinimia, pude tava soku sari na mia tinavete kaleadi, si mi 
va pinausu puleni gamu pude nabulu nia sa tinonoto pa doduru kukuru tinimia, pude 
tava soku sari na mia tinavete tonotodi. 

20 Totoso na pinausu si gamu koasa sinea, si lopu lulia gamu sa tinonoto. 21 Na 
sa sa lineana sapu vagia gamu koari na hahanana variva kurekuredi saripu taveti 
gamu? Sa vina betodi rina tinavete gugua arini sina minate mo. 22 Ba kamahire si ta 
rupaha si gamu koasa niniranira tanisa sinea, meke ta evanae na pinausu te Tamasa 
si gamu. Ke sa laena sapu vagia gamu si na tinoa tava madina, meke sa vina betona 
sina tinoa hola. 23 Ura sa tinabara tanisa sinea si na minate tugo, ba sa vinariponi 
moka te Tamasa si na tinoa hola pa korapa Zisu Karisito sa nada Banara. 

Vina Padapadae pa Vinarihaba 

1 Kasa tasiqu koe Karisito, ele gilania mia mo gamu kasa sapu gua hiva zama nia 
rau kamahire, sina ele tumae nia gamu sa tinarae. Sa tinarae si ari nana niniranira 
koari na tie, totoso toa mo si arini. 2 Gua sapu zama nia sa tinarae koasa barikaleqe 
varihabana, sapu ta pusi si asa koasa nana palabatu totoso toa nana si asa, ba pana 
mate sa nana palabatu, si ta rupaha si asa koasa tinarae pa nana vinarihaba. 3 Gua 
asa, ke be koa turania sa si keke votiki tie, totosona sapu korapa toa sa nana palabatu, 
si barabarata tugo si asa, ba pana mate sa nana palabatu, si ta rupahana si asa koasa 


tinaraena sa vinarihaba, meke be varihaba pule sa barikaleqe ba lopu barabarata si 
asa. 
4 Gua asa ke ta rupaha si gamu koasa Tinarae te Mosese koasa minate te Karisito. 


Ke kamahire si soto koe Karisito meke tanisa tugo si gita, Asa sapu ele mate meke toa 
pule, pude boka vua va sokusoku si gita koe Tamasa. 5 Ura pa totoso sapu luli gita 
sari na hiniva kaleadi tanisa tini, si va ninira ia sa Tinarae te Mosese sa hiniva tanisa 
sinea pude vua sa kinaleana, meke kamo pa minate. $ Ba kamahire si ele ta rupaha 
si gita koasa Tinarae te Mosese sapu vata pusi gita visoroihe. Ura ele mate luaria gita 
si asa. Ke kamahire si lopu nabulu nia gita sa Tinarae sapu ta kuberena koe Mosese, 
ba nabulu nia tu gita sa Tamasa pa tinoa vaqura koasa Maqomaqo Hope. 


Sa Tinarae te Mosese meke sa Sinea l , 
7 Na sa si kaqu zama nia gita? Koa ia sinea sa Tinarae te Mosese? Lokari hokara! 


Be lopu koa sa Tinarae si lopu kote tumae nia rau sa sinea. Be lopu zama sa Tinarae 
te Mosese: “Mu lopu okoro nia si keketona tadi na tie,” gua, si lopu kote tumae nia 
rau sa inoko'okoro sea.” 8 Ba sipu avosia rau sa tinarae hie, si la sa sinea va gevuria sa 
inoko'okorodi rina tinitona tadi na votiki tie. Ba sipu lopu ele gilania rau sa Tinarae 
te Mosese, si lopu gilania rau sa sinea. 9 Totoso lopu ele gilania rau sa Tinarae si 
toaqu, gua si rau, ba sipu avosia rau sa Tinarae, si toa vura mae koa rau sa sinea, 
10 ke mate si rau. Ke sa Tinarae sapu tava mae pude va toa tie gua, si va mate au tu 
sa. 11 Meke sa sinea si vagi lolomo koasa Tinarae meke sekesekei nau sa, meke va 
mate au.” 

12 Gua asa ke sa Tinarae te Mosese telena si hopena, meke sa tinarae pude lopu 
okokoro si hopena tugo, meke tonoto na leana si asa. 13 Ke vegua, sa Tinarae sapu 


leana si va mate au si arau? Lokari hokara! Sa sinea tu si tavetavete nia sa Tinarae 
sapu leanana meke va mate au si rau, pude mani ta dogoro sapu kaleana hola la tu 


sa sinea. Ke koasa Tinarae si ta dogoro sapu kaleana hola sa sinea. 

Vinaripera pa Korapa Tinoa Tie 

14 Ura gilania nada gita sapu sa Tinarae te Mosese si mae guana koe Tamasa, ba 
arau sina tie tana tini mo, meke na pinausu tanisa sinea. 15 Lopu tumae valeana nia 
rau sapu gua tavetia rau. Ura lopu tavetia rau gua sapu hiva nia rau, ba sa kinaleana 
tu sapu kukiti nia rau, si asa tu si tavetia rau. 16 Ego, be tavetia rau sapu gua lopu 
hiva tavetia rau, si ta dogoro mo sapu va egoa rau sapu leana sa Tinarae. 1” Ke lopu 
arau soti tavetia sa kinaleana hie, ba sa sinea tu sapu koa koa rau; asa tu tavetia si 
asa.” 18 Gilania rau sapu loke lineana si koa koa rau pa qua hiniva kaleadi pa tini. 
Ura koa nana sa qua hiniva pude tavete va leana, ba lopu boka tavete vura nia rau. 
19 Lopu tavetia rau sa lineana sapu hiva tavetia rau, ba gua tu sapu lopu hiva tavetia 
rau si tavete nono laia rau. 20 Ego, be tavetia rau sapu gua lopu hiva tavetia rau, si 
lopu arau tu tavetia si asa, ba sa sinea tu sapu koa koa rau; asa tu tavetia. 

21 Ke asa mo sapu dogoria rau korapa ta evana koa rau kamahire sapu guahe: pana 
hiva tavete valeana si rau, si na hiniva pude tavetia sa sinea tu si koa tugo koa rau. 
22 Ba pa korapa buloqu si qetuqetu nia rau sa Tinarae sapu mae guana koe Tamasa. 
23 Ba dogoria rau si keke hiniva kaleana sapu tavetavete pa tiniqu, sapu varipera la 
koasa hiniva leana pa qua binalabala meke vata pusi au koasa hiniva tana sinea sapu 
tavetavete pa korapa tiniqu. ?4 Kei! Namuna tie talotanagu mo si rau. Esei si kote 
harupau koasa hiniva tana sinea pa tiniqu sapu korapa turana lani au pa minate? 
25 Ba vahesia rau sa Tamasa sapu harupau koe Zisu Karisito sa nada Banara! Sa 
inolaņa si guahe: Pa qua binalabala si nabulu nia rau sa Tinarae te Tamasa, ba sa 
hiniva tana kinaleana pa tiniqu si nabulu nia sa sinea. 


8 


Tinoa pa Korapa Maqomaqo 

1 Gua ke loke tie si boka zutu gita pu koa koe Karisito kamahire sapu garo si gita 
pude tava kilasa pa Heli. 2 Ura sa niniranira tanisa Maqomaqo Hope, sapu va toa gita 
si gita koe Zisu Karisito, si vata rupaha gita koasa niniranira tanisa sinea meke sa 
minate. 3 Evania Tamasa, gua sapu lopu boka evania sa Tinarae te Mosese, sina tava 
malohoro si asa koasa hiniva tana kinaleana pa tini. Gua asa ke garunia Sa sa Tuna 
soti, pude mae podo kekenono gua ri doduru tie pa tinoa tini, pude na vinulasana 
sa sinea, meke pude zutua meke va kilasia Sa sa sinea tana hiniva kaleana pa tinida. 
4 Evania Tamasa si hie, pude sa tinonoto sapu ta hivae koasa Tinarae te Mosese, si 
kaqu tava gorevura koa gita pu ene pa korapa Magomago Hope, ba lopu koasa hiniva 
kaleana tanisa sinea pa tinida. 5 Ura arini pu lulia sa hiniva kaleadi tana sinea pa 
tinidia si ta pusi koasa hiniva tanisa sinea. Ba arini pu lulia sapu gua tozi ni sa 
Magomago Hope, si soto sari dia binalabala koasa hiniva tanisa Maqomaqo Hope. 
6 Ba be ta pusi si gita koasa hiniva tanisa sinea, si kote kamo pa minate si gita. Ba be 
ta totolie si gita koasa hiniva tanisa Magomago Hope, si kote kamo si gita pa tinoa 
meke pa binule. 7 Totoso ta pusi sa tie koasa sinea pa tinina, si ta evanae na kana 
koe Tamasa si asa; ura lopu lulia sa sa Tinarae Tanisa, meke lopu boka va tabea sa 
si Asa. $ Ke sari na tie pu va tabea sa hiniva tanisa kinaleana pa tinidia, si lopu boka 
va getua rini sa Tamasa. 

9 Ba gamu si lopu ta pusi koasa hiniva tanisa sinea pa tinimia, ba ta totolie si gamu 
koasa hiniva tanisa Magomago Hope, be guana koa koa gamu sa Magomagona sa 
Tamasa. Meke be keke koa gamu si lopu tagoa sa Magomagona e Karisito, si lopu te 
Karisito tugo si asa. 10 Ba be toa pa korapa bulomia se Karisito, si toa tugo sari na 
magomago mia, sina ele tava tonoto koe Tamasa si gamu, ba mate sari na tinimia 

koa gua koasa sinea. 11 Meke be toa koa gamu sa Magomagona Tamasa sapu va toa 
pulea se Zisu pa minate, si Asa tugo sapu va toa pulea se Karisito pa minate, si kote 
va toa pulei tugo Sa sari na tinimia pu kagu mate. Kagu evania Sa sapu gua asa koasa 
Magomagona Sa sapu koa koa gamu.” 

12 Ego, kasa tasiqu, mada lopu luli sari hiniva kaleadi pa tinida pude taveti. 13 Ura 
be luli gamu sari na hiniva kaleadi pa tinimia, si kote mate si gamu, ba be va matei 
gamu sari na tinavete kaleadi koasa niniranira tanisa Maqomaqo Hope, si kote toa si 
gamu. 14 Ura arini mo pu ta turana koasa Maqomaqona Tamasa, si arini tugo sari na 
tuna Tamasa. 15 Ura sa Maqomaqo Hope sapu ele poni nia Tamasa koa gamu, si lopu 
va pinausu gamu ke lopu matagutu si gamu. Asa tu vata evanaeni gita tuna Tamasa, 
meke va boka gita si gita pude zama la koe Tamasa, “Tamagu, Tamaqu!” gua.”* 16 Sa 
Maqomaqona Tamasa si somana koa koari na maqomaqoda, pude va sosodea sapu 
na tuna Tamasa si gita. 17 Ke koa gua sapu na tuna Tamasa si gita, si kaqu somana 
tagoi tugo gita sari na tinamanae sapu va nago veko ni Sa pude tadi Nana tie soti, 
meke kaqu somana tagoi tugo gita koe Karisito saripu ele va nago veko ni Tamasa 
pude Tanisa. Ura be somana nia gita sa tinasigiti te Karisito, si kaqu somana tagoa 
tugo gita sa Nana vina lavata. 


Sa Vinalavata Vugo Repere 

18 Gilana valeania rau sapu sa tinasigiti tadi gita pa rane ninoroi si lopu garo pude 
vari padapada la nia koasa vina lavata sapu kote ta poni nia gita. 19 Doduruna sa vina 
podaka pu tavetia Tamasa si korapa okoro hola nia meke aqania sa sa totoso pana 
kaqu vata dogoro ni Sa koasa sari na tuna soti. 20 Ura sa vina podaka si lopu boka va 
gorevura ia sa nana tinavete, ba lopu pa nana hiniva soti pude gua asa, ba pa hiniva 
tu te Tamasa. Ba ele koa nana tu sa rinoverove,” 21 sapu sari doduru vina podaka pu 
taveti Tamasa si kote ta rupaha keke rane koasa tinapusi pude muzi si arini, ba kaqu 
somana koasa tinarupaha tolavaena tadi na tuna Tamasa. 22 Ele gilania gita sapu 
podalae pukerane meke kamo kamahire sari doduru vina podaka pu taveti Tamasa 
si va gilagila ia sa tinasigiti, kekenono gua sa tinasigiti tanisa barikaleqe pu tata sa 
nana totoso podopodo. 2 Ba lopu sari na vina podaka eke mo pu taveti Tamasa si 
silava nia sa tinasigiti, ba gita tugo pu ele vagia sa vua kenuna sapu sa Maqomaqo 
Hope, si somana silava tugo pa korapa buloda, sipu aqa nia gita sa totoso sapu kaqu 
tava hokoto valeana sa tinapausuda koe Tamasa, meke vagi gita sari tini vaquradi.” 
24 Koasa nada rinoverove asa si ele ta harupu si gita, ba be guana ta dogoro sapu gua 
rovea gita, si lopu na rinoverove si asa. Ura esei si boka rovea sa tinitoņa sapu ta 
dogorona? 25 Ba pana rovea gita sa tinitona sapu lopu ta dogorona si kote aqa va 
nono nia gita si asa. 

26 Meke gua tugo sapu sa Magomago Hope si tokani gita pa nada minalohoro, ura 
lopu gilana valeania gita sapu na sa si garo pude varavara nia gita. Ba sipu varavara 
gita si sa Magomago Hope tu si varavara tokani gita koari Nana sinino manini saripu 
lopu boka ta tozi vura pa zinama. ?7 Meke sa Tamasa sapu dogorodi saripu koa pa 
korapa buloda, si gilania sa binalabala tanisa Maqomaqo Hope, ura varavara toka ni 
sa Magomago Hope sari tie te Karisito, koari na hiniva te Tamasa. 

28 Gilania gita sapu sari doduru tinitona pu ta evana koa gita si tavetavete ni Tamasa 
pude valeani saripu tataru nia si Asa, sarini pu tioki Sa pude taveti sari Nana hiniva. 
29 Arini pu ele gilana vata kenue i sa Tamasa, si ele vizata vekoi Sa, pude vata evanae 
guni Sa pa kinehana sa Tuna soti sapu e Zisu, pude na Tuna kenuna koari soku 
tamatasi. 30 Gua asa ke sarini pu ele vizata vekoi Tamasa tatasana hokara si tioki Sa. 

Meke arini pu ele tioki Sa si pozani na tie tonoto Sa, meke sarini pu pozani na tie 
tonoto Sa si va somana ni Sa pa Nana vinalavata. 


Sa Tataru te Tamasa pu Mae Gua koe Zisu Karisito 
31 Ke na sa si boka zama nia gita? Be Tamasa sa nada tinokae, si esei si kagu boka 
va kilasa gita? 32 Loke tie! Sina Tamasa tugo si lopu hite ruritia sa Tuna soti, ba va 
vukivukihi nia Sa pa laeda gita doduru tie. Gua asa ke kagu poni mokani gita tugo Sa 


sari doduru likakalae. 33 Esei kote boka zutui sari na tie ta vizatadi te Tamasa? Ura 
sa Tamasa tu telena si pozani na tie tonoto si arini. 34 Esei si boka zutu gita? Zisu 


Karisito sapu ele mate, meke ele turu pule si korapa habotu Nana pa kali mataona 
sa Tamasa pude varavara tokani gita. 35 Na sa si kote boka vari paqahani gita koasa 
tataru te Zisu Karisito? Na tinasuna, na minalana, na ninaqunaqu, na inovia, na 
hinabahuala, na vinaripera, na minate? 36 Lokari hokara, ura guahe sapu ta kubere 
koasa Kinubekubere Hope: 
“Koasa laemu Goi, si tata tava mate nia gami doduru totoso, 

gua tugo rina sipi si gami 

pu ta turana va namanama pude tava mate.”” 
37 Ba koari doduru tinasuna gugua hire, si tava mataqara si gita koe Zisu Karisito pu 
tataruni gita! 38 Ura gilana valeania rau sapu loketona hokara si boka varipaqahani 
gita koasa Nana tataru: lopu na tinoa babe na minate, lopu sari na mateana babe 
sari na tomate kaleadi, meke sari na dia niniranira, meke lopu sapu gua ta evana 
pa rane ninoroi, babe vugo repere, 39 meke lopu saripu koa panaulu pa manauru, 
babe panapeka pa pepeso. Namu loketona hokara koari doduru vina podaka pu ta 
tavetedi hire, si kaqu boka varipaqahani gita koasa tataru te Tamasa, sapu ele ponini 
gita Sa koe Zisu Karisito sa nada Baņara. 

‚Tamasa meke sari Nana Tie Ta Vizatadi 
1 Pa qua kineke koe Karisito si zama va hinokara atu si rau. Sa Magomago Hope 


meke sari na qua binalabala, si va sosodea sapu lopu kokoha si rau. 2-3 Sipu balabala 
i rau sari na turanagu, na qua butubutu soti, si nomana hola sa gua tinalotana, meke 
lopu boka beto ta sigiti ni rau sarini pa korapa buloqu. Leana hola be ta levei mo si 
rau koe Tamasa, pude ta paqaha taloa koe Karisito, pude qu hobei sari na turanagu 
soti. 4 Na tie ta vizatadi koe Tamasa si arini, meke ta pozae na tuna soti. Va dogoroni 
Sa koa rini sa Nana tinolava nedalana. Taveti Sa sari Nana vinariva egoi koa rini, 
meke ponini Sa koa rini sa Tinarae te Mosese, sa vinahesi pa Zelepade, meke sari na 
vina tatara.” 5 Arini tugo si podo gore mae gua koe Ebarahami, Aisake, meke Zekopi, 
meke e Karisito si na tutidia tugo rini, sapu podo guana tie pa pepeso. Mani tavahesi 
sa Tamasa, na Baņara tadi doduru tinoni ninae rane ka rane! Emeni. 

6 Lopu zama si rau, sapu sekea Tamasa sa Nana vina tatara, sina na lopu ari doduru 
tie Izireli si na tie hinokara te Tamasa. 7 Meke lopu ari doduru pu tuti gore mae koe 
Ebarahami si na tuna Tamasa. Ura zama sa Tamasa koe Ebarahami, “Arini mo pu 
podo gore mae koe Aisake si ta pozae tutimu hinokara goi,” gua.” 8 Gua asa ke saripu 
pododi pa hiniva tana tie, si lopu poza ni tuna sa Tamasa si arini, ba sari na koburu 
tu pu pododi pa Nana vina tatara, si ta pozae na tuna hinokara Ebarahami. 9’ Sina 
guahe sa vina tatara te Tamasa koe Ebarahami, “Pa totoso guahe pa vuaheni maehe 
si kote pule mae si Rau, meke kote podoa Sera si keke tuna koreo,” gua.” 

10 Meke lopu asa mo, ba sari karua tuna koreo e Ribeka, si keke mo sa tamadia 
sapu e Aisake sa tamada. 11-12 Ba sipu lopu ele vizatia tu ri karua sapu gua leana 

babe kaleana, si ele zama la tu koe Ribeka sa Tamasa, “Kagu nabulu nia sa koburu 
kenuna sapu mudina,” gua. Zama nia Sa sapu gua asa sipu lopu ele podo tu sari karua 
tamatasi. Vata evania Tamasa sapu gua asa, pude vizatia si keke ri karua tamatasi, 
pude boka va gorevura ia Sa sa Nana hiniva. Gua asa ke sa natina sa vinizata te 
Tamasa si koa gua tu pa Nana tinioko, ba lopu koa ke toņa sapu ele tavetia rini.” 
13 Gua tugo sapu zama nia sa Kinubekubere Hope: “Tataru nia Rau se Zekopi ba 
etulia Rau se Isoa,” gua sa Tamasa.” 

14 Na sa si kaqu zama nia gita? Lopu tonoto sa Tamasa, gua? Lokari hokara! 15 Ura 
zama sa Tamasa koe Mosese, “Arini pu hiva ni Rau si kaqu tataru ni, meke toka ni 
Rau,” gua.” 16 Gua asa ke lalae Tamasa mo sapu ari sei si hiva tataru ni na toka ni 
Sa, ba lopu pa hiniva na tinavete tana tie. 17 Ura zama gua pule he sa Kinubekubere 
Hope koe Pero, sa baņara pa Izipi: “Va baņarigo Rau si goi, pude tavetavete nigo na 
vata dogoro nia sa Qua niniranira, meke vata gilana nia sa Pozaqu koasa doduruna 
sa kasia popoa,” gua sa Tamasa.” 18 Gua asa ke tataru ni meke toka ni Tamasa si arini 
pu hiva ni Sa, meke va luli ni dia hiniva Sa si arini pu hiva ni Sa pude koa hola pa 
vina karikari. 


Sa Binugoro meke sa Tataru Variva Taleosae te Tamasa 

19 Keke koa gamu si gina kote zama guahe: “Na vegua ke zutui tu Tamasa sari na 
tie koari na dia sinea? Ura esei kote boka korona nia sa hiniva te Tamasa?” gua. 
20 Esei si agoi ke boka zama hemohemoa sa Tamasa? “Na sa si tavetia Goi?” gua. 
Agoi si kekenono mo na raro patu ta tavetena pa lima tie, ke lopu leana pude zama 
la guahe si goi koe Tamasa pu tavetigo, “Na vegua ke tavete guni nau tu Goi sana si 
rau?” gua.” 21Sa tie mo pu tavetena sa raro patu, si kaqu tavetia sapu gua hiva nia sa 
koasa pepeso asa. Boka taveti sa si karua raro; keke si pude tavetavete nia pa totoso 
arilaena, meke keke pule si pude tavetavete nia koari na totoso hoborodi. 

22 Kekenono gua puta tugo asa si tavetia sa Tamasa. Hiva va dogoro nia Sa sa Nana 
binugoro meke sa Nana niniranira, ba aga va nono ni Sa si arini pu bugoro ni Sa, 
saripu kote tava kilasa pa tina huara. 23 Meke hiva vata gilana nia tugo Sa sa Nana 
vina lavata nomana, sapu ele vata gilana valeana nia Sa koa gita, pu tataru ni, meke 
toka ni Sa; gita pu va namanama gita Sa pude somana pa Nana vina lavata. 24 Ura 
gita tugo sari na tie pu ele tioko gita sa Tamasa, lopu tale koari na tie Ziu mo, ba koari 
na tie Zenitailo tugo. 25 Guahe sapu zama nia Tamasa koasa buka Hozea: 

“Kote poza ni ‘Qua tinoni’ Rau si arini 
pu pozani lopu na Qua tinoni Rau. 
Meke kote poza ni ‘Na butubutu ta tataruedi’ Rau si arini 
pu lopu tataruni Rau.” 
26 Meke koasa vasina tugo pu ta tozi nia rini sapu, 
‘Gamu si lopu na Qua tinoni,’ gua, 
si vasina tugo si kaqu ta pozae ‘Na tuna sa Tamasa toana’ si arini,” gua.” 
27 Meke velavela vura nia Aisea sa guguadi rina tie Izireli sapu guahe: “Be vea lopu 


boka ta nae, guana onone pa masa si arini, ba ari ka visavisa mo si kote ta harupu,” 
28 ura kote lopu sana va kilasa hokari sa Banara sari na tie pa popoa pepeso,” gua si 
asa. 29 Asa sapu zama nia Aisea pukerane, “Be lopu veko hola i sa Baņara Tadi na 
Qeto Minate si ka visavisa tie pa butubutu Izireli, si kote ele ta huara va inete gua 
tugo pa Sodomu meke pa Qomora si gita,” gua.” 


Izireli meke sa Inavoso Leana 

30 Na sa si kagu zama nia gita kamahire? Ari na tie Zenitailo saripu lopu hite hata 
ia sa tinonoto, si ele vagia rini sa tinonoto koe Tamasa pa dia rinanerane. 3! Ba sari 
na tie Izireli pu podekia pude vagia sa tinonoto koasa linulina sa Tinarae te Mosese, 
si lopu boka tu. 32 Na vegua? Ura lopu hata ia rini pa dia rinanerane, ba pa korapa 
dia tinavete leadi, saripu taveti rini pa kinopuna sa Tinarae te Mosese. Gua asa ke 
ta tubarae koasa “Patu” meke hoqa si arini. 33 Asa sapu zama nia sa Kinubekubere 
Hope, sapu guahe: 

“Dotu, vekoa Rau pa Zaione si keke patu“, 
sapu kote va tubarae i sari na tie, 
na patu sapu kote va hogai si arini. 
Ba arini pu raņea si Asa 


si lopu kote tava kurekure,” gua.” 

1 Kasa tasiqu, hiva sisigiti nia rau si pude ta harupu sari tie Izireli. Asa sa qua 
vinaravara koe Tamasa. ? Arau boka va sosodea sapu podeke sisigitia rini pude lulia sa 
Tamasa, ba sa dia pinodepodekae si lopu turu koasa ginilagilana hinokarana. 3 Lopu 
gilania rini sa sirana, gua meke va tonoti Tamasa sari na tie. Podekia rini pude va 
tonoto puleni teledia koari na dia tinavete soti. Gua asa ke va tabea rini sa siranana 
gua meke va tonoti Tamasa sari na tie. 4 Ura e Karisito sina vina hokotona meke na 
vina gorevurana sa Tinarae te Mosese, pude sari doduru tie pu va hinokaria si Asa si 
kote tava tonoto koe Tamasa. 


Tadi Doduru Tie mo sa Tinaharupu 

5 Kuberia Mosese sa guguana sa tinonoto sapu podekia rina tie pude vagia koasa 
vina tabena sa Tinarae sapu guahe: “Asa sapu va tabei sari na zinama tanisa Tinarae 
te Tamasa si kote toani tugo sa,” gua.” 6 Ba sa Kinubekubere Hope si tozia sa tinonoto 
sapu mae guana koasa rinanerane sapu gua tu he: “Mu lopu zama guahe pa bulomu, 
esei si kote sage la pa Manauru?” (pude turana gore mae nia se Karisito”, si gunia 
sa.)” 7 Meke lopu kaqu nanasa guni pule nigo he telemu si goi: “Esei si kote gore la pa 
Hedisi, sa vasina koa sari na magomagodi rina tie matedi?” (pude la turana sage pule 
mae nia se Karisito, si gunia sa.) 8 Gua mo he sapu zama nia sa Kinubekubere Hope: 
“Sa zinama te Tamasa si koa nana mo koa goi. Koa nana mo pa korapa nuzumu meke 
pa bulomu.” Asa tu sa inavoso tanisa rinanerane sapu tarae nia gami. ’ Be helahelae 
vura nia goi pa nuzumu sapu e Zisu sina Banara, meke va hinokaria goi pa bulomu, 
sapu va toa pulea Tamasa se Zisu pa minate, gua, si kaqu ta harupu si agoi. 10 Ura 
totoso va hinokara ia gita se Zisu pa korapa buloda, si ta pozae na tie tonoto si gita 
koe Tamasa. Meke sipu helahelae vura nia gita sa nada vina hinokara, si ta harupu si 
gita. 11 Gua mo sapu zama nia sa Kinubekubere Hope: “Asa sapu ranea si Asa, si lopu 
kaqu tava kurekure,” gua.” 12 Ura kekenono mo sari doduru tie koasa tinaharupu te 
Tamasa, be na tie Ziu babe na tie Zenitailo, sina kekeke mo sa Tamasa, na Baņara 
tadi doduru tie, meke poni beto ni minana lavata mo Sa sari doduru pu ranea si Asa. 
13 Gua tugo sapu zama nia sa Kinubekubere Hope, sapu zama guahe: “Sari doduru 
pu tepa ia sa tinokae koasa pozana sa Banara, si kagu ta harupu,” gua.” 

14 Ba vegua meke boka tepa tinokae si arini, be lopu ele va hinokaria rini si Asa? 
Vegua meke kote boka va hinokaria rini be lopu avoso nia rini si Asa? Vegua meke 
boka avoso nia rini, be loke tie si tarae nia koa rini? 15 Ba vegua meke boka ta tarae 
vura sa inavosona Sa, be lopu ta garunu vura sari tie pude tozia sa Inavosona Sa? Ura 
zama guahe sa Kinubekubere Hope: “Nake tolavaedi sari nenedi ri na tie pu paleke 
mae nia sa Inavoso Leana!” gua.” 

16 Ba lopu doduru tie si va hinokaria sa Inavoso Leana. Zama se Aisea: “Banara, 
esei ele va hinokaria sa nada inavoso?” gua.” 17 Ke sa rinanerane si kamo mae pana 
avosia gita sa Inavoso Leana, meke sa Inavoso Leana si mae gua pa korapa tinozi 
vurana e Karisito. 

18 Ba nanasa si rau, hinokara sapu lopu ele avosia rina tie Ziu sa Inavoso Leana? 
Lokari, ele avosia dia mo, 

sina zama guahe sa Kinubekubere Hope: 
“Sa dia tinarae si ene vari likohae nia sa kasia popoa, 


meke sari na dia zinama si kamoa sa hukihukirina sa popoa pepeso,” gua.” 
19 Ego, magu nanasa pule guahe: Vegua, lopu gilania tu rina tie Izireli sia? Lokari, 
ele avosia dia mo ba lopu va hinokaria rini. Ura e Mosese tu sa tie kekenu sapu tozia, 
gua sapu zama nia Tamasa koarini sapu guahe: 
“Kote va kono gamu Rau koari na butubutu 
pu lopu vizati Rau, 
meke kote va bugoro gamu Rau si gamu na Oua tie soti 
koari na butubutu” duviduvilidi pu rane Au si Rau,” gua si Asa.” 20 Meke zama 
va matagara nia Aisea sapu guahe: 
“Ta dogoro si Rau koa rini pu lopu hata Au, 
meke vata dogoro pule nau si Rau 
koa rini pu lopu nanasa Nau,” gua.” 21 Ba zama guahe sa Tamasa koasa guguadi 
rina tie Izireli: 
“Doduru rane mo si hiva repaha lani Rau sari limaqu pude va kekere pulei Rau sari 
na tie va guguedi, na va karikaridi,” gua.” 

Sa Tataru te Tamasa koari na Tie Izireli 
1 Nanasa guahe si rau: Vegua, kilu pani Tamasa sari Nana tie soti? Lokari hokara! 
Arau ba na tie Izireli mo, sapu tuti gore mae guaqu koe Ebarahami, koasa butubutu 
te Benisimane.” 2 Fle vizati tu Tamasa sari na tie Izireli, pude Nana tie soti pa 
pinodalaena hokara. Meke lopu etulu pani Sa sarini. Gilania mia mo gamu sapu 
gua zama nia sa Kinubekubere Hope, totoso varavara lani Ilaiza sari na tie Izireli koe 
Tamasa: 3 “Banara! Ele va matei rini sari Mua poropita, meke huari rini sari Mua 
hope, meke arau mo si koa hola. Meke kamahire si hiva va mate au tugo rini,” gua 
si asa.” 4 Ba sa gua sa inolana te Tamasa koa sa? “Ari ka zuapa tina tie si korapa 
koadia pa Qua kinopu, saripu lopu vahesia se Beolo, sa beku,” gua sa Tamasa.” 5 Meke 
kekenono gua tugo pa rane ninoroi; sapu ari ka visavisa mo sapu ta vizatadi koasa 
tataru variharupi te Tamasa si koa hola. $ Ke be guana sa vinizavizata te Tamasa si 
koa gua koasa Nana tataru variharupi, si lopu pa tinavete tadi tie sia. Ura be koari 
na tinavete saripu taveti rina tie si ta vizata nia rini koe Tamasa, si lopu ta vizata koa 

gua koasa Nana tataru variharupi si arini. 

7 Ke vea mo? Gua sapu hata sisigitia ri na tie Izireli si lopu vagia rini, ba ari ka 
visavisa mo ta vizatadi mo si vagia sa tinaharupu. Sari kasa doduru pule si tava nuli 
pude di lopu avosia sa tinioko te Tamasa. $ Gua tugo sapu zama nia sa Kinubekubere 
Hope sapu guahe: 

“Ele poni Tamasa si keke magomago pupuhu, 
ke sari mata dia si lopu boka dodogorae 
meke sari talina dia si lopu boka avavosae, 


kamo pa rane ninoroi.”” 9 Zama se Devita:” 
“Madi ta evanae guana sipata sari na dia inevana, 
madi hoga na tava kilasa gedi si arini! 
10 Madi tava tutaka sari na matadi, 
pude di lopu dodogorae, 
madi ene kokokopo mo ninae rane 
guana tie pu mamati pa dia tinasuna,” gua. 

11 Ke nanasa guahe si rau: Totoso hoga sari na tie Ziu si hoga ta inete ni sarini? 
Lokari hokara! Sipu hoga pa sinea sarini, si mae koari na tie Zenitailo sa tinaharupu, 
pude va konoi sari na tie Ziu, gua. 12 Sa sinea tadi na tie Ziu si vata evania sa minana 
lavata pa kasia popoa. Sa minana hie si vagia rina tie Zenitailo, sina lopu va hinokaria 
rina tie Ziu se Zisu, ke kote nomana hola tu sa minana, pana tava somana beto sari 
na tie Ziu pu ta vizatadi. 


Sa Tinaharupu Tadi na Tie Zenitailo 

13 Kamahire si zama atu si rau koa gamu kasa na tie Zenitailo: Koa gua sapu na 
apositolo si rau koa gamu na tie Zenitailo, si va arilaena hola ia rau sa qua tinavete, 
14 pude va konoi gedi sari na turaņaqu soti, pude boka ta harupu sari kaiqa arini. 
15 Ura sipu kilui Tamasa sari na tie Ziu, si va evaņae ni Nana baere Sa sari na tinoni 
pa kasia popoa. Ba pana tava kekere pule mae koe Tamasa sari na tie Ziu, si hokara 
kote guana tiqe toa puledi pa minate si arini. 

16 Be sa sinika bereti kekenu si ta vala koe Tamasa, si te Tamasa beto mo sa 
doduruna, meke be sari na dadagana sa huda si ta vala koe Tamasa si tanisa tugo sari 
na lelana.” 17 Ba kaiga lelanana sa huda olive si ta moku palae, meke ta soto hobe 
vala si gamu na tie Zenitailo, na guana lelaņa olive pinomodi si gamu. Kamahire si 
tava ninira si gamu koari na tinoa magomago tadi na tie Ziu. 18 Gua asa, ke mi lopu 
dono va gorei gamu saripu guana lelana huda ta moku palaedi. Ura mi tumae nia si 
hie: Loke mia vinaritokae koari na dadaga, ba ari na dadaga mo si tokani gamu. 

19 Ba kote zama si gamu, “Uve, ba sari na lelana si ta moku palae pude veko poni 
gami lolomo si gami,” gua. 20 Hinokara sapu ta moku palae si arini sina loke dia vina 
hinokara, ba gamu si soto vasina, sina va hinokara. Ba mi lopu vahesi puleni gamu, 
ba mi koa va balau. 2! Be lopu ruriti Tamasa sari na tie Ziu, sari na lelana hinokaradi 
sa huda olive, si vegua, kote ruriti gamu Tamasa be lopu va hinokara si gamu? 22 Mi 
balabala ia sa tataru meke sa vina kilasa te Tamasa: Va kilasi Sa si arini pu hoqa 
meke lopu va hinokara, ba tataru ni gamu Sa, be koa nono la si gamu koasa Nana 
tataru. Ba be lopu gua, si kote ta koku palae tugo koe Tamasa si gamu. 23 Meke be 
kekere meke va hinokara sari na tie Ziu, si kote tava soto pule dia mo vasina pu koa 
kenudi si arini, ura sa Tamasa mo tagoa sa niniranira pude tava soto pule lani koasa 
huda. 24 Ura, be gamu si ta koku vagi koasa keke huda olive pinomona meke tava 
soto la koasa huda olive ta letena gua sapu lopu hoke ta tavete, si lopu tasuna koasa 

Tamasa pude vagi puleni sari tie Ziu, sari lelana hinokaradi, meke va soto pule lani 
pa dia kokoana soti. 

25 Kasa tasigu, hiva va gilanani gamu rau sa hinokara tomena hie pude lopu vahesi 
puleni gamu. Sa vina karikari tadi na tie Izireli si lopu kagu koa hola ninae rane, ba 
kagu koa paki mo si asa, osolae kamoa sa totoso sapu kote somana beto mae sari na 
tie Zenitailo ta vizatadi koe Tamasa. 26 Ke pa totoso asa doduru tie Izireli si kote ta 
harupu. Gua puta tugo sapu zama nia sa Kinubekubere Hope: 

“Sa Hinarupu si kote mae gua pa Zaione”, 


meke kote vagi pania sa kinaleana tadi na tie pa tutina e Zekopi.” 
27 Meke hie sa Qua vinariva egoi koa rini, 
pana taleoso ni Rau sari doduru dia sinea.”” 

28 Koa gua sapu kilua rina tie Ziu sa Inavoso Leana, ke ta evanae kana te Tamasa si 
arini, pa vinaleana mia gamu na tie Zenitailo. Ba koa gua sapu ele vizati tu Tamasa 
sari tiatamadia, ke ta tataruedi koe Tamasa si arini. 29 Ura sa vinizata meke sari 
vinariponi te Tamasa si lopu hite boka ta hobe. 30 Kekenono gua tugo gamu na tie 
Zenitailo, sapu lopu hite va tabea gamu sa Tamasa pa totoso ele hola. Ba kamahire 
si tagoa gamu sa Nana tataru variva taleosae, sina lopu va tabea ri na tie Ziu si Asa. 
31 Ke kamahire si ari tie Ziu si lopu va tabe pude di boka vagia tugo sa tataru variva 
taleosae te Tamasa gugua gamu pu ele vagia sa tataru variva taleosae Tanisa. 32 Ura 
ele vata pusi betoi Tamasa sari doduru tie koasa dia vina karikari, pude mani vata 
dogoro nia Sa koari doduru sa Nana tataru variva taleosae. 


Mani Tavahesi sa Tamasa , 
33 Sa Nana tataru variva taleosae ravutuna e Tamasa si lopu boka ta nana kamo, 


meke sa Nana ginilagilana lohina?", na tinumatumae si lohi hola. Loke tie boka tumae 
nia sa guguana sa Nana vinaripitui, meke sari Nana tinavete.” 34 Gua sapu zama nia 
sa Kinubekubere Hope: 
“Vea, esei ele tumae nia sa binalabala te Zihova? 

Babe esei ele totoli nia si Asa?” 
35 Esei ele hite ponia keke tinitona sa Tamasa 

pude kaqu poni hobea Sa si asa?”* 
36 Ura Asa mo taveti meke kopu ni sari doduru vinapodaka, meke Tanisa tugo si arini. 


Mani tavahesi sa Tamasa ninae rane ka rane! Emeni.” 

Sa Tinoa pa Ninabuluna sa Tamasa 

1 Ego, kasa tasiqu, koasa tataru variva taleosae te Tamasa koa gita, si tepa zonazona 
gamu rau, pude vala i koe Tamasa sari na mia tinoa, guana vina vukivukihi toana. 
Mamu va madi i pa ninabuluna Sa sari na mia tinoa, pude va qetua sa Tamasa. Asa 
sa mia vinahesi hinokara koa Sa pa korapa bulomia. 2 Mi lopu va malumi sari na mia 
tinoa, pude keha luli sari na hahanana kaleadi tanisa kasia popoa. Ba mi va malumi 
sari na mia binalabala, pude ta hobe beto koe Tamasa, pude boka gilania gamu sa 
hiniva te Tamasa, sapu leana na tonoto, meke pude va qetua si Asa. 

3 Ba koasa Nana tataru variharupi, sapu poni nau Tamasa koa rau, si zama atu 
guahe si rau koa gamu hopeke tie: Mu lopu doņo va sage pule nigo sapu na tie 
arilaemu si goi, ba mu balabala pule nigo gua sapu garomu. Mu va pepekae pule nigo 
pa mua binalabala, mamu va garogaroa sa mua tinoa, koasa padana sa rinanerane 
sapu poni nigo sa Tamasa. 4Ura sari hopeke tinida gita, si soku kukukurudi, meke sari 

doduru kukukuru tini hire si votivotikaedi sari na dia tinavete.” 5 Gua tugo asa si gita, 
ke sokuda si gita pu va hinokaria se Zisu, ba soto varigarae mo pa kekeke tini koe Zisu 
Karisito. Hopeke gita pu ta varigarae si keke kukuruna sa tini asa. $ Hopeke gita si ta 
poni votivotiki vinariponi, luli gua koasa tataru variharupi sapu ta poni nia gita koe 
Tamasa. Be sa vinariponi tanisa keke tie si pude tozia sa Inavoso te Tamasa, si mani 
tavetavete nia luli gua koasa padana sa nana rinanerane.” 7 Be guana sa vinariponi 
si pude varitokae, si mani varitokae; ba be variva tumatumae gua, si mani variva 
tumatumae. 8 Meke pude variva ninirae i gua, si mani variva ninirae i. Asa sapu 
variponi, si mani variponi va sokusoku tugo; be pude tuturana gua, si mani tuturana 
va nalinali; be va sare gua, si mani va sare pa qinetuqetu si asa. 

9 Mi tataru va hinokara ni sari na tie. Mi kukiti nia sa kinaleana, mamu tuqe va 
nabua sapu leana. 10 Ke mi koa vari tatarue doduru totoso, guana tamatasi soti koe 
Karisito, mamu qetuqetu pude variva pamani. 11 Mu lopu koa gua na tie hakohako, ba 
mi koa nalinali nia sa ninabuluna sa Banara pa doduru bulomia. 12 Mi koa qetu nia 
gua sapu ranea gamu sapu kote ta evana, mamu aqa va nono koari na mia tinasuna, 
mamu lopu makudo varavara doduru totoso. 13 Mi poni sari na tasimia koe Karisito 
pu ehaka nia sa tinokae, mi va kamo qetuqetui pa mia vetu sari na tie. 

14 Mi varavara lani koe Tamasa pude mana ni si arini pu nonovala gamu; uve, tepa 


ia sa Tamasa pude mana ni, ba lopu pude leve ni si arini.” 15 Mi qetu somanae koa 
rini pu qetu, mamu kabo turani si arini pu kabo. 16 Mi koa varibulei pa vari korapa 
mia, mi lopu vahesi puleni gamu, ba koa baere turani sari tie kumakumana. Mi lopu 
dono va sage puleni gamu.” 

17 Mu lopu hobe nia kinaleana sa kinaleana, ba mi tavetia sapu gua leana koari 
doduru tie. 18 Gua sapu bokai gamu pa mia kalina, si podekia pude mi koa bule koari 
doduru tie. 19 Kasa qua baere, mi lopu hobe nia kinaleana sa kinaleana, ba mi veko 
la nia koe Tamasa sapu gua asa pude lipua, sina zama guahe sa Kinubekubere Hope: 
“Arau si kote tubehi; kote hobei Rau si arini,” gua sa Tamasa.” 20 Ba mi tavetia sapu 
gua zama nia sa Kinubekubere Hope: “Be ovia sa mua kana, si mamu ponia, babe 
memeha sa, si mamu va napoa, ura be tavete guahe si gamu, si kote pulepaho sa mia 
kana.”* 21 Mu lopu va malumia sa kinaleana pude va kilasigo; ba mamu va kilasa 
nia lineana sa kinaleana. 

Sa Nada Vinatabe koasa Qinavuna 

1 Gamu doduru si mi va tabei sari na tie pu tago niniranira pa qinavuna. Ura be 
lopu tava malumu koe Tamasa si arini, si lopu boka tagoa rini sa niniraņira. Sina 
sari doduru tie pu tagoa sa niniranira asa, si ta vizatadi koe Tamasa. ? Sa tie sapu 
lopu va tabea sa tinarae tadi na qinavuna, si va karia tugo sa sa Tamasa sapu vizatadi 
si arini, meke sa tie sapu tavete gua asa si tepa ia sa vina kilasa pa nana tinoa soti 
koari na qinavuna. 3 Sari na tie pu tavete va tonoto si loke dia minatagutu koari na 
qinavuna. Ba sarini pu tavete va sea mo si matagutu. Be lopu hiva koa matamatagutu 
si gamu, si mi tavete va tonoto mo, pude tava lavata mia koari na qinavuna. 4Ura na 
nabulu mo te Tamasa si arini pude tokani gamu. Ba be tavete va sea si gamu si mi 
matagutu ni. Ura sari na ginavuna si ari dia niniranira pude va kilasa gamu. Arini 
si na nabulu te Tamasa, pude vata evaņia sa vina kilasa te Tamasa koa rini pu tavete 
va sea. > Gua asa, ke mi va tabei sari na tinarae tadi na qinavuna, lopu koa gua koasa 
minatagutuna mo sa vina kilasa, ba gua tu sapu tozini gamu sa bulomia pude taveti. 

6 Gua asa ke tabara takisi si gamu, sina sarini pu tugei sari na niniranira pa 
qinavuna, si na tie tavetavete mo te Tamasa, pu kopu totoko nia sa dia tinavete.” 
7 Ke mi tabari sari doduru mia takisi saripu tepai rini; sari doduru mia takisi soti 


telemia, meke saripu tana mia tinagotago; mi pamana ni na va lavati sari doduru tie 
tavetavete sara. 


Tinavete Variva Tokae pa Hopeke Tie 

8 Mu lopu veko gale koa ke tie pa doduru ginugua, ba sapu kaqu tavetia goi, si 
mamu lopu makudo koa vari tatarue mo. Ke asa sapu tataru, si ele va tabe betoa 
mo sa sa Tinarae te Tamasa. 9 Sari tinarae hire: “Meke mu barabarata, meke mu 
variva mate, meke mu hiko, meke mu okoro nia sa likakalae tanisa votiki tie,” gua; 
sari doduru arini, meke kaiqa pule si ta varigarae mo pa keke tinarae, sapu guahe: 
“Mu tataru nia sa turanamu, gua sapu tataru pule nigo si agoi,” gua.” 10 Ura asa sapu 
tataru ni sari doduru tie, si lopu tavete va kaleana si asa koa rini. Ke asa sapu tataru, 


si ele va tabea mo sa doduruna sa Tinarae te Tamasa. 
11 Ego, mi tavete gua asa, sina gilania mia mo gamu sa totoso kamahire. Ele kamo 


mo sa totoso, ke mi vanunu koari na mia pinuta. Ura sa nada tinaharupu si tata 
hola kamahire, hola nia totosona sipu podalae va hinokara si gita. 12 Ele tata hola 


taloa sa boni, meke tata mae sa rane. Mada beto taveti sari na hahanana tanisa 
hinuporo, mada va namanama varipera ni sari na tinitona varipera tanisa kalalasa. 


13 Mada ene pa hahanana tonoto, gua rina tie pu ene pa kalalasana sa rane; lopu na 
ninaponapo va viviri, meke na vinarigara tie pa vinarivosa, lopu pa vinari riqihi, babe 
na hahanana kaleadi, lopu pa vinaripera, babe na kinonokono. 14 Ba mi pokopoko 
nia sa kinehana e Zisu Karisito. Mi lopu balabala hata i pude luli meke va tabei sari 
hiniva kaleadi pa tinimia. 


14 


Mu Lopu Zutua sa Tasimu 

1 Mi baeria sa tie sapu malohoro pa nana rinanerane, ba lopu zutua babe varitokei 
nia koari nana binalabala soti.” 2 Koa keke tie si kote leana mo pa nana rinanerane 
si pude henai sari doduru ginani, ba sa tie sapu malohoro nana rinanerane si tale 
hena ginani elelo na vua huda mo. 3 Meke sa tie sapu boka henai sari doduru ginani 
si lopu kagu dono va gorea sa sa tie sapu lopu boka, meke sa tie sapu lopu henai sari 
doduru ginani, ba lopu kaqu zutua si asa sapu boka henai sari doduru ginani, sina 
lopu etulia Tamasa si asa. 4 Esei si agoi pude zutua sa nabulu tana votiki tie? Sa nana 
palabatu soti mo telena si kaqu vizatia, sapu be tonoto babe sea si asa, meke kote 
qetu nia tugo Tamasa, sina Asa tu kote boka toka nia pude tavete valeana si asa. 

5 Pa binalabala tanisa keke tie si arilaena hola si keke rane, hola ni sari kaiqa rane 
pule; ba pa binalabala tanisa keke tie pule, si kekenono beto mo sari doduru rane. 
Ego, hopeke tie si mani vizata valeania mo sapu gua tonoto pa nana binalabala. 
6 Asa sapu va madia si keke rane si va madi nia sa koasa Banara, meke asa sapu 
boka henai sari doduru ginani si va lavatia sa sa Banara, sina zama leana ni sa si 
arini koe Tamasa. Asa sapu madi ni sari kaiqa ginani, si va madi ni sa koasa Banara, 
meke zama leana ni tugo sa pa nana vinaravara. 7 Ura loke tie gita si toa babe mate 
eke telena pude va qetu pule nia. 8 Be toa si gita, si toa pude va lavatia sa Banara; 
meke be mate si gita, si mate pude va lavatia tugo sa Baņara. Ke be toa ba be mate 
si gita, ba tanisa Tamasa tugo si gita. 9 Ura Karisito si mate meke toa pule, pude na 
Banara tadi pu toadi meke matedi. 10 Ke, sapu agoi na vegua ke zutua goi sa tasimu 
koe Karisito? Babe na vegua ke dono va gorea goi sa tasimu? Ura gita doduru mo si 

kote turu pa kenuna sa Tamasa, pude ta pitu koa Sa.” 11 Ura guahe sapu zama nia sa 
Kinubekubere Hope: 
“Na Tamasa toagu si Rau, 

ke tozi va hinokarani gamu Rau, 
sapu kote kokotunu pa kenugu Rau sari doduru tie, 

meke kote helahelae Nau rini sapu Arau sa Tamasa,” gua.” 

12 Ke hopeke gita doduru si kote tozi vura ni koa sa Tamasa pa rane vinaripitui sari 

hopeke nada tinavete. 


Mu Lopu Turana Va Sea ia si Keke Tasimu 

13 Ego, mada lopu varivari zutui si gita. Mada balabala ia pude lopu tavetia si 
keketona sapu boka vata tubarae ia pa sinea si keke tasida koe Karisito. 14 Pa korapa 
gua tinoa koe Karisito sa Banara, si gilania rau sapu loke ginani si hopena pude hena 
ia. Ba be va hinokaria ke tie sapu hopena si keke ginani gua, sita evanae hopena tugo 
koasa si asa. 15 Be guana nonovala ia goi sa rinanerane tanisa tasimu koasa ginani 
sapu hena ia goi, si lopu luli valeania goi sa hahanana tataru. Mu lopu novala nia pa 
ginugua ginani goi sa rinanerane tanisa tasimu sapu ele mate hobea Karisito. 16 Mu 
lopu taveti sari na tinavete sapu kote boka zama va kaleanani gamu ri na tie si gamu 
na tie te Karisito. 17 Ura sa Butubutu Banara te Tamasa si lopu koa gua pa ginugua 
ginani na napo; ba na tinonoto, na binule, meke na qinetuqetu tu pa korapana sa 
Magomago Hope. t8 Ke asa sapu nabulu nia se Karisito pa sirana asa, si va qetua sa 
sa Tamasa, meke tava sosode tugo koari na tie, sapu leana si tavetia sa. 

19 Gua asa, ke mada podeke sisigitia pude koa bule koari na tie doduru totoso. Mada 
koa varivari tokae na variva ninirai. 20 Mani lopu ta nonovala pa ginugua ginani sa 
tinavete te Tamasa. Doduru ginani si leadi beto mo pude henai. Ba lopu leana si pude 
hena ia si keke ginani sapu boka va hogai pa sinea sari kaiga tie. 21 Sapu tonoto pude 
tavetia si pude lopu hena miti, na napo vaeni, babe evani kaiqa toņa pule sapu boka 
va hoqaia sa tasimu. 

22 Mamu kopu nia mo sapu gua va hinokaria goi pa varikorapamu goi meke sa 
Tamasa. Ba tamanae sa tie sapu lopu zutu pule nia totoso tavetia sa sapu gua tonoto 
pa nana binalabala. 23 Ba be nunala sa tie totoso henahena si asa, si zutu pule nia mo 
si asa, ura lopu soto pa rinanerane sapu gua evania sa, meke sa tinitona sapu lopu 
ta tavete pa rinanerane, si na sinea tugo si asa. 

Sa Tinoa pude Va Qetui sari Votiki Tie 

1 Gita pu ninira pa rinanerane, si mada paleke toka ni pinaleke mamata saripu 
malohoro pa rinanerane. Ba lopu pude va qetu puleni gita. 2 Ba mada hopeke tavetia 
sapu gua leana, pude va qetui sari na tasida pude va ninira sagei pa rinanerane si 
arini. 3 Sina e Karisito ba lopu va qetu pule nia telena, ba gua tugo sapu zama nia sa 
Kinubekubere Hope: “Sipu zama va kaleanigo rini si zama va kaleanau tugo rini si 
Arau,” gua.” 4 Sari doduru tinitona saripu ele ta kubere koasa Kinubekubere Hope, 
si pude va tumatumae gita, pude mada soto va nabu meke tava ninira si gita koari 
na vinatatara. 5 Sa Tamasa sapu poni gita sa sinoto va nabu meke sa niniranira, si 
mani va boka gamu pude mi koa keke mo pa mia binalabala meke tinoa, pude lulia 
sa kinehana e Zisu Karisito; 6 pude mi keke gua vahesia gamu doduru sa Tamasa, sa 
Tamana sa nada Banara Zisu Karisito. 


Sa Inavoso Leana koari na Tie Zenitailo 

7 Mi koa vari hapahapai si gamu gua sapu vagi gamu Karisito si gamu pude mani 
tavahesi sa Tamasa. $ Ura tozini gamu rau sapu nabulu ni Karisito sari na tie Ziu, 
pude vata dogoro nia sapu hinokara sa vina tatara te Tamasa koari na tiatamadia rini. 
9 Gua asa pude va bokai tugo Sa sari na tie Zenitailo, pude vahesia sa Tamasa koa 
gua koasa Nana tataru variva taleosae koarini, gua sapu zama nia sa Kinubekubere 
Hope: 

“Gua asa ke kote vahesigo rau pa vari korapadi ri na tie Zenitailo; 
kote kera vahesia rau sa Pozamu.”* 
10 Meke gua pule he si ta zamae: 
“Gamu na tie Zenitailo, 
si mi koa getugetu somanae koari na tie ta vizatadi te Tamasa,” gua.” 
11 Meke gua pule he: 
“Mi vahesia sa Banara, gamu doduru tie Zenitailo, 
mi kera vahesia, gamu doduru tinoni.”* 
12 Meke e Aisea ba zama gua tugo he: 
“Sa Karoso te Zese si kote tuvulu vura, 
kote turu sage si Asa pude banara ni sari tie Zenitailo, 
meke kote ranea ari na Zenitailo si Asa,” gua.” 

13 Mani va sini ni gamu qinetuqetu meke binule, sa Tamasa koari na mia rinanerane 
koa Sa, pude mi rane valeania pa korapa niniranira tanisa Magomago Hope sapu kote 
gorevura sari Nana vinatatara. 


Guguana sapu Zama Va Mataqara nia Paula 

14 Kasa tasigu, gilana valeania rau sapu sini nia na lineana sa mia tinavete koari 
na tie, meke tagoi gamu sari tinumatumae, pude boka variva tumatumae si gamu. 
15 Ba mataqara si rau pude kubere atu koa gamu, pude va balabala puleni gamu si 
kaiga ginugua, sina ele garunau Tamasa si rau pa Nana tataru variharupi 18 pude 
qu nabulu nia se Zisu Karisito koari na tie Zenitailo. Tavetavete guana hiama si rau, 
pude tarae nia sa Inavoso Leana te Tamasa, pude di ta evanae na vinariponi pu 
variva qetu koe Tamasa sari na tie Zenitailo, pu ele tava madidi koa Sa, pa niniraņira 
tanisa Maqomaqo Hope. 17 Gua ke koasa qua sinoto va nabu koe Zisu Karisito, si 
koa qetu nia rau sa qua tinavete pude nabulu nia sa Tamasa. 18 Lopu kote zama nia 
rau keketona ba gua mo sapu evania Zisu Karisito koa rau, pude turana lani sari 
na tie Zenitailo pude va tabea sa Tamasa. Ele evaņia Karisito sapu gua asa koari 
na qua zinama na tinavete, 19 koasa niniranira tadi na tinavete variva magasadi na 
vina gilagila nomadi, meke koasa niniranira tanisa Maqomaqona Tamasa. Ke koari 
doduru qua inene podalae pa Zerusalema, meke kamoa pa Iirikamu, si tarae beto 
nia rau sa Inavoso Leana koasa guguana e Zisu Karisito. 20 Sa qua hiniva nomana si 
pude tarae nia sa Inavoso Leana koari na vasidi sapu lopu ele ta avoso sa pozana e 
Karisito, pude qu lopu guana la kuri vetu koasa sinokirae sapu ele podalae nia rina 
votiki tie. 2t Gua sapu zama nia sa Kinubekubere Hope sapu zama guahe: 
“Arini pu lopu ta tozi nia sa guguana Sa si kote dogoria rini, 


meke sarini pu lopu ele avoso nia si kote gilania.”* 


Sa Minizi te Paula pude La pa Roma 
22 Gua mo asa ke ta hukata si arau soku totoso pude atu koa gamu.” 23 Ba kamahire 
si ele va hokoti rau sari na qua tinavete koari na vasidi hire, meke sina hoke mizimizi 
atu si rau koa gamu koari soku vuaheni ele hola pude atu dogoro gamu, gua; 24 ke 
balabala ia rau si pude atu tutuvu gamu koasa qua inene la pa Sipeini, pude gu boka 

ta tokae koa gamu koasa gua inene la vasina, pana ele beto atu koa getugetu paki 
koa gamu si rau. 25 Ba kamahire si korapa hebala la pa Zerusalema si rau, pude 
varitokae paki si rau koari na tie te Tamasa vasina.” 26 Ura koasa dia tataru rina 
ekelesia pa Masedonia meke Akaia si vala ni rini si kaiqa vinariponi, pude toka ni 
sari na tie habahualadi, saripu koa turani rina tie te Tamasa pa Zerusalema. ?7 Qetu 
nia rini sa dia tinavete hie, ba lopu asa mo; na asa tugo sa dia tinavete, sina ele vagia 
rini koari na tie Ziu sa tinoa Maqomaqo tamanaena. Gua asa, ke goto tugo koarini 
pude toka ni sari na tie Ziu pa kalina poata, meke pa tinitona hokara.” 28 Pana va 
hokotia rau sa qua tinavete, pude vala nia sa poata koa rini pa Zerusalema, si kote 
tiqe topue la pa Sipeini si rau, ba kote atu hopiki ni gamu tu rau pa qua inene la. 
29 Meke gilana valeania rau, sapu pana atu kamo rau, si kote tava kamo koa gamu sa 


minana nomana hola te Zisu Karisito. , a. 
30 Ke tepa zonazona gamu rau si gamu kasa na tasiqu, pude varavara toka sisigiti 


nau koe Tamasa, sina ranea gita sa Banara Zisu Karisito, meke ele ponini gita Sa sa 
tataru koasa Magomago Hope. 31 Mi varavara toka nau, pude qu tava leseve si rau 
koari pu lopu na tie te Karisito pa Ziudia, pude di qetu nia ri na tie te Tamasa pa 
vasileana Zerusalema sa qua tinavete varitokae vasina. 32 Ke pa hiniva te Tamasa si 
kote qetu hola si rau pana kamo atu, pude kote variva ninira i si gita. 33 Sa Tamasa 
sapu poni nia sa binule koa gita, si mani koa koa gamu doduru, Emeni. 

Sa Tataru te Paula koari Hopeke Tie pa Roma 

1 Maqu zama leana atu nia koa gamu se Pibi, sa vaveneda pa vinahesi sapu nabulu 
nia sa ekelesia pa Senekeria. 2 Mi va kamo valeania si asa pa hahanana sapu garodi 
rina nabulu tie te Karisito; mi va tukania pa doduru sirana, gua sapu hivani gamu 
sa. Ura soku tie si ele toka valeana ni sa, meke gua tugo arau. 

3 Tozia qua tataru koari Pirisila meke e Akuila, saripu na qua baere tavetavete koe 
Zisu Karisito,” 4 sapu lopu ruriti dia tinoa, pude toka nau pa tinasuna. Zama leana 
hola si rau koa rini, meke lopu arau mo, ba doduru ekelesia Zenitailo hire ba gua 
tugo. 5 Mi tozia sa qua tataru koasa ekelesia pu hoke vahesia sa Tamasa pa dia vetu. 

Mi tozia tugo sa qua tataru koasa qua baere Ipaenitasi sapu sa tie kekenu hokara 
koasa pinaqaha popoa Esia pu va hinokaria se Zisu Karisito. 6 Qua tataru tugo koe 
Mere sapu toka sisigitini gamu. 7 Tozia tugo sa qua tataru koari Adoronikasi meke 
Zuniasi, sari na tie Ziu turanagu pu koa turani rau pa vetu varipusi. Na tie ta gilanadi 
koari na apositolo si arini, meke lulia rini se Karisito, sipu lopu ele na tie te Karisito 


si rau. 
8 Mi tozia tugo sa qua tataru koe Amipiliatasi, sa tie tanisa Banara meke na gua 


baere soti tugo. 7 Tozia tugo sa qua tataru koe Urabanasi, sa nada baere tavetavete te 
Zisu Karisito, meke koe Sitakaisi sa qua baere soti. 10 Meke koe Apelisi tugo, sapu qetu 
nia Karisito koasa nana kinalavarae. Meke gua tugo koari kasa pu koa koasa puku 
tatamana te Arisitobiulasi. 11 Qua tataru tugo koe Herodioni, sa tie Ziu turanagu, 
meke tataru koari kasa tasida pu koa pa puku tatamana te Nasisasi. 

12 Tozia tugo qua tataru koari Tarapaena, e Taraeposa, sari barikaleqe sapu nabulu 
nia sa Banara, meke na qua tataru tugo koe Perisi keke barikaleqe pule sapu sa 
qua baere soti, pu tavetavete va ninira ponia sa Banara. 13 Garunu la nia tugo sa 
qua tataru koe Rupasi, sa nabulu arilaena hola tanisa Banara, meke koasa tinana, 
sapu hoke toka sisigiti nau doduru totoso guana tuna soti.” 14 Sa qua tataru tugo 
koari, Esinikiritasi, Pileqoni, Heamasi, Paterobasi, e Hemesi, meke koari tasida pu 

koadi koarini. 15 Meke gua tataru tugo koari Pilologasi, e Zulia meke e Neriasi meke 
sa vavenena, meke koe Olimipasi, meke koari doduru nabulu te Tamasa saripu koa 


somanae koarini. f ji ji ji aa ji 
16 Mi koa varihapahapai pa inaro hope, ura sari doduru ekelesia te Karisito si 


garunu atu ni koa gamu sari na dia tataru. 


Sari na Vina Tumatumae Vina Betobeto 
17 Kasa tasigu, magu zama va ninira atu koa gamu kamahire, mi balau ni sarini pu 


boka varipaqahani gamu, meke turana va sea i sari na tie koe Karisito, koasa vina 
tumatumae sapu ele vagia gamu. Mi koa va seu koa rini. 18 Ura sari na tie gua arini, 


si loke dia tinokae koasa nada Banara Zisu Karisito. Balabala kale lamo si arini koari 
na dia ginugua soti teledia. Koari na dia zinama memehedi, meke lomosodi, si va 


pupuhi ri sari na binalabala tadi na tie pu loke dia ginugua seadi. 19 Avoso nia ri 
doduru tie sapu ta ronuemia si gamu koasa Inavoso Leana te Karisito, ke asa sapu 
qetu nia rau koa gamu, ba hivani gamu rau pude gilana valeania gamu, gua sapu 
leana, ba lopu tavetia gua sapu kaleana. 20 Ego, sa Tamasa sapu sa natina sa binule, 
si mani lopu sana toka nigo pude va kilasia se Setani pa kauru nenemu. 

Mani koa koa gamu sa tataru variharupi te Zisu sa nada Banara. 

21 E Timote sa nabulu sapu toka nau, si garunu atunia tugo koa gamu sa nana 


tataru, meke gua tugo ari Lusiasi, Zesoni meke e Sosipata, sari na tie Ziu turanagu.” 

22 Meke arau Tetiasi sapu kuberia sa leta te Paula pa pepa hie, ba garunu atunia 
tugo sa qua tataru koa gamu pa korapana e Zisu Karisito. 

23 E Qaeasi sa palabatu sapu kopu nau si arau Paula, si garunu atu nia tugo sa nana 
tataru koa gamu. Pa vetu tanisa si hoke varigara pa vinahesi sari doduru tie tani. 
Meke e Erasitasi, sa tie sapu kopu poata tanisa vasileana nomana, meke e Kuatasi sa 
tasida, ba garunu atu nia tugo sa dia tataru koa gamu.” 24 Mani koa koa gamu sa 
tataru variharupi tanisa nada Baņara, Zisu Karisito, Emeni.” 


Tukutuku Vinaravara Vinahesi o. o. 
25 Mada vahesia sa Tamasa, sapu boka va ninira gamu pa mia rinaneranena sa 


Inavoso Leana, sapu tarae vura nia rau, sapu sa inavosona e Zisu Karisito sapu ta tome 
pa totoso pukerane, 26 ba kamahire si tava bakala valeana koari na kinubekubere tadi 
na poropita. Meke sa Tamasa toa holana si garunu atu ni sari Nana nabulu pude madi 
tozi vura valeana nia koari doduru butubutu si asa, pude madi va hinokaria na va 


tabea. 
27 Mani ta vala sa vinahesi koasa Tamasa ekeina pu tagoa sa ginilagilana lohina, pa 


korapana Zisu Karisito, ninae rane ka rane! Emeni. 

SA LETA KEKENU TE PAULA KOARI NA TIE PA 
KORINITI 
Sa Vinabakala 


Sa leta kekenu te Paula koari na tie pa Koriniti hie, si ta kubere la si asa pude va 
tonoti sari na tinasuna pu ta evana pa tinoa tadina tie te Karisito, meke koasa vina 
tumatumae hinokara pa popoa Koriniti. Pa totoso te Paula, si na popoa ta gilanana 
sa popoa Koriniti, sapu na nati vasileana nomana koari na tie Quriki pa korapana sa 
pinaqaha popoa sapu Akaia pozana. Ta avosaena sa popoa Koriniti koari na ginugua 
hire: Pa tinavete holuholu, pa hahanana meke vina tumatumae tanisa butubutu, pa 
hahanana vinari riqihi na vinarivosa, meke pa soku votivotiki linotu tadina tamasa 
huporodi saripu tavahesi vasina. 

Sipu lopu ele kubere lania Paula sa leta hie, si tarae nia sa sa Inavoso Leana koari 
na tie pa Koriniti, meke kaiqa si va hinokara. Meke sipu koa si asa pa keke votiki 
popoa, si kubere la nia tugo sa si keke leta koa rini, meke kubere pule la nia rini si 
keke leta koasa, pude nanasa lani sari kaiqa ninanasa. Sari na inolana te Paula si koa 
pa hinia 7:1, 8:1, 12:1, meke 16:1. 

Sari na nati tinitona pu guana va soto sisigiti ni binalabala e Paula pude va tonoti 
si hire: Na vinaripaqahi, na vinari riqihi, na tinoa vinarihaba, na kinopu puleni pa 
tinonoto, na vinari luli pa tinavete pa ekelesia, sari na vinariponi tanisa Magomago 
Hope, meke sa tinuru pule pa minate. Vata dogoro valeana nia sa koa rini gua meke 
va bakala valeani sa Inavoso Leana sari doduru ginugua arini. 

Sari na Nati Pinaqapaqahana sa Leta 


Sa zinama tataru kekenu. Hinia 1:1-9 o. 
Vinaripaqahi koasa ekelesia. Hinia 1:10 kamo hinia 4:21 


Vinari riqihi koari na tie te Karisito. Hinia 5:1-13 
Vari turani la pa vinaripitui. Hinia 6:1-8 
Lineana pa tinoa. Hinia 6:9-20 


Vinarihaba meke na tinoa koa eke. Hinia 7:1-40 
Ginani pu ta poni koari na beku. Hinia 8:1 kamo hinia 11:1 


Tinoa na vinahesi tanisa ekelesia. Hinia 11:2 kamo hinia 14:40 
Tinuru pule te Karisito meke tadi Nana tie. Hinia 15:1-58 


Vinariponi koari na tie te Karisito pa Ziudia. Hinia 16:1-4 
Nana zinama soti meke na vinabetona sa leta. Hinia 16:5-24 


Zinama Tuketukele , o. , , 
1 Arau Paula, sapu ta tiokoqu pa hiniva te Tamasa pude na apositolo? te Zisu 


Karisito, meke e Sositenesi, sa tasida koe Karisito; gami kara si kubere atu nia sa 


leta hie. 
2 Ta garunu atu sa leta hie koa gamu pu koa koasa ekelesia te Tamasa pa Koriniti, 


gamu doduru pu ta tioko pude na tie tava madi mia te Tamasa pa korapa kinoa keke 
koe Zisu Karisito. Meke gamu si koa somana koari doduru tie pule pa ninae ia ka ia, 
arini pu va lavatia se Zisu Karisito, sa Baņara tadigita doduru.” 

3 Sa Tamasa sa Tamada, meke sa nada Banara Zisu Karisito, si mani poni gamu sa 
tataru lopu ta nana kamona meke sa binule. 


Sari na Minana pa Kinoa Keke Koe Karisito 
4 Pa doduru gua vinaravara si hoke zama leana koasa Tamasa si rau, sina koa 
gua koa sa tataru loke kokoina sapu ponini gamu sa Tamasa pa mia kinoa keke koe 

Karisito. > Ura pa korapa mia kineke koa Sa, si va boka gamu Sa pa doduru ginugua 
koari na mia zinamazama na tinumatumae, ê totoso va hinokaria gamu sa inavosona 
e Karisito sapu tozia gami. 7 Gua ke lopu hite siana nia gamu si keke vinariponi 
magomago, sipu aqa nia gamu sa rane pu kaqu pule mae ia sa Banara Zisu Karisito. 
8 Kagu kopuni gamu sa Tamasa si gamu, pude mi turu va ninira, osolae kamoa sa 
vinabetona; pude loke tinazutu mia koasa rane pu kagu pule mae ia sa nada Banara 
Zisu Karisito. 9 Kagu tavete gua tugo asa sa Tamasa sina kopuni Sa sari Nana zinama 
na vinatatara totoso tioko gamu pude koa baere koa sa Tuna Zisu Karisito sa nada 
Baņara. 


Vinaripaqahi koasa Ekelesia 

10 Pa korapa pozana sa nada Banara Zisu Karisito, si tepa gamu rau kasa tasiqu, 
pude mi koa keke, pude loke vinaripaqahi si ta evaņa koa gamu. Mi koa keke pa 
binalabala, meke keke hiniva pa bulomia. 11 Kasa tasiqu, ele mae tozi nau ri kaiqa 
pa tatamana te Koloe, sapu koadia si kaiqa vinaritokei pa varikorapa mia gamu, gua. 
12 Sapu gunia rau si guahe: Keke koa gamu si zama guahe, “Arau lulia se Paula,” keke 
pule si zama, “Arau lulia se Apolosi,” keke pule si zama “Arau lulia se Pita,” meke 
keke pule si zama, “Arau lulia se Karisito,” gua.” 13 Lopu ta pagapagaha se Karisito! 
Meke lopu arau Paula mate hobeni gamu pa korosi si gamu! Meke lopu ta papitaiso 
pa pozaqu rau si gamu! 

14 Zama leana koe Tamasa si rau, sapu lopu keke gamu si papitaiso ia rau, ba ari 
Kirisipasi meke e Qaeasi mo.” 15 Ke loke tie gamu si kote boka zama, sapu ta papitaiso 
si gamu pa pozaqu rau, pude na qua disaepeli, gua. 16 (Lokari ba, e Sitepanasi meke 
sari nana tamatina ba papitaiso i tugo rau, ba loke tie pule si gilania rau sapu papitaiso 
ja rau.)” 17 Lopu garunau Karisito si rau pude papitaiso tie. Ba garunau Sa pude la 
tarae nia sa Inavoso Leana, meke lopu pude tozi vura nia si asa pa zinama tumatumae 
tana tie mo, pude lopu kaqu raņea gamu sa tinumatumae tana tie, ba se Karisito tu 
sapu mate pa korosi pude harupu gamu. 


Karisito sa Niniranira meke sa Ginilagilana Lohina te Tamasa 

18 Ura sa tinozina sa minate te Zisu pa korosi, si na dinuviduvili gunia ri pu lopu ta 
harupudi, ba koa gita pu ta harupuda, si na niniranira te Tamasa si asa. 19 Ura zama 
guahe sa Kinubekubere Hope: 

“Kote huara pania Rau sa ginilagilana tadi tie gilae, 
meke sa tinumatumae tadi tie tumatumae si kote noso,” gua.” 

20 Avei sa tie gilagilana? Avei sa tie tumatumae? Avei sa tie varivaritokei pa 
binalabala pa tinoa pepeso? Na ele iliri nia pinuhipuhi tu Tamasa sa ginilagilana 
tanisa kasia popoa.“ 

21 Ura pa Nana tinumatumae si ele hukati Tamasa sari na tie pude gilania rini si Asa 
pa dia tinumatumae soti. Ba koa sa inavoso sapu ta pozae na “Inavoso duviduvilina” 
sapu korapa tarae nia gami hie, si vizatia Tamasa pude harupi sarini pu va hinokara. 
22 Sari tie Ziu si hoke hiva dogoro paki sari tinavete variva magasadi, pude va sosode. 
Sari tie Quriki si hata vina sosode pa ginilagilana lohina*. 23 Ba gami si tarae vura nia 
sa Karisito sapu tava mate pa korosi. Sa inavoso hie si guana patu variva ta tubaraena 
koari na tie Ziu, meke na dinuviduvili koari pu lopu na tie Ziu. ?4 Ba koarini pu ele 
tioki sa Tamasa, be na tie Ziu, babe lopu na tie Ziu; ba sa inavosona Karisito hie, si 
na ginilagilana lohina meke sa niniranira te Tamasa. 25 Ura sapu sa dinuviduvili te 

Tamasa gunia rini, si gilagilana hola nia sa ginilagilana tana tie. Meke sa minalohoro 
te Tamasa gunia rini, si ninira hola nia sa niniranira tana tie. 

26 Kasa tasigu, mi balabala ia sapu veguguadi sari na mia tinoa totoso tioko gamu 
sa Tamasa. Pa kalina binalabala tana tie, si gamu ka visavisa mo si na tie gilagilana 
mia, babe tago mia niniranira, babe na tuturuana nomadi pa butubutu. 27 Gua 
sapu dinuviduvili gunia ri na tie pa pepeso, si asa tugo si vizatia sa Tamasa pude 
va kurekurei sari na tie gilagilana, meke vizatia Sa gua sapu balabala nia minalohoro 
ri pa pepeso, pude va kurekurei saripu ninira. 28 Vizatia Sa gua sapu dono va karia 
na etulia ri pa pepeso, meke sapu loke laena gunia rini, pude huaria gua sapu va 
arilaena ia rina tie pa pepeso. 29 Evania Sa sa ginuana hie, pude loke tie si kote boka 
vahesi pule nia pa kenuna sa Tamasa. 30 Ba sa Tamasa si ele turana gamu si gamu, 
meke va keke gamu Sa koe Zisu Karisito. Meke sa Karisito si va evanae nia nada 
ginilagilana lohina e Tamasa. Koe Karisito si tava tonoto pule la koe Tamasa si gita, 
meke ta evanae na Nana tie tava madida si gita, meke ta rupaha pa nada sinea. 3t Ke 
guahe sapu zama nia sa Kinubekubere Hope: “Asa sapu hiva va lavata pule nia, si 


mani va lavatia sa Banara,” gua.” 

Sa Inavoso tanisa Minate te Karisito pa Korosi 

1 Kasa tasiqu, totoso atu koa gamu si rau pude tozi vura nia sa inavoso hinokara 
te Tamasa, si lopu zama nia rau sa ginilagilana lohina tomena babe sari na zinama 
tolavaedi. 2 Totoso koa koa gamu si rau, si vizatia rau pude mulini pani sari doduru 
tinitona, ba e Zisu Karisito meke sa Nana minate pa korosi. 3 Meke totoso koa turana 
gamu rau si malohoro, na matagutu sisigiti si rau.“ 4 Meke sa gua inavoso meke 
tinarae, si lopu tavetia rau pa korapa zinama lomolomosodi na ginilagilana lohina 
tana tie, ba pa niniraņira tanisa Maqomaqo Hope si vata dogoro nia sapu tarae nia 
rau sa hinokara. > Gua ke sa mia rinanerane, si lopu kote kalavarae pa ginilagilana 
lohina tana tie, ba pa niniranira tu te Tamasa. 


Sa Ginilagilana Lohina te Tamasa 

6 Ba koa rini pu ele komiha pa tinoa koe Karisito, si tarae nia rau sa inavoso pu koa 
ia na ginilagilana lohina. Ba lopu na ginilagilana tana kasia popoa si asa, babe tadi 
na niniranira magomago na koimata pu koa totoli nia sa kasia popoa, sapu sari na 
niniranira pu kote murimuri palae. 7 Sa ginilagilana lohi tomena pu tarae nia rau si te 
Tamasa. Meke lopu ta gilana si asa koari na tie pa kasia popoa visoroihe, ba ele vizata 
vekoa Sa pude tadigita, sipu lopu ele ta kuri sa kasia popoa, pude kaqu tagoa gita sa 
tinoa marilaena koe Karisito. 8 Lopu hite keke rina koimata pa pepeso si gilania sa 
ginilagilana lohina hie. Be guana gilania rini, si be lopu kote va matea rini sa Baņara 
pu tagoa sa tinoa Tinamasa. ? Ba gua tugo asa si ta kubere pa Kinubekubere Hope, 
sapu zama guahe: 
“Loke mata si ele dogoria, 

loke talina si ele avosia, 
loke binalabala si ele kamo ia 
sapu gua ele va nama vekoa Tamasa pude tadirini pu tataru nia si Asa,” gua.” 

10 Koasa Maqomaqo Hope te Tamasa telena, si vata gilana nia Sa koa gita sa Nana 
ginugua tomena hie. Sa Magomago Hope si hata vura ni sari doduru tinitoņa, kamo 
koari na nati tinitona lohidi na tomedi te Tamasa. 11 Sa maqomaqona mo telena sa tie, 
si boka gilana betoa sa tinoa tanisa tie sana, kekenono gua tugo, sapu sa Magomagona 
mo telena Tamasa si gilana betoa sa guguana sa Tamasa. 12 Lopu sa magomago tanisa 

kinaleana pa kasia popoa si vagia gita, ba sa Magomago tu sapu mae guana koe 
Tamasa, pude boka tumae ni gita sari doduru gua pu poni mokani gita Sa. 13 Gua 
asa, ke sari na zinama pu zama ni gami, si lopu vagi gami pa ginilagilana tana tie, 
ba saripu gua tu tava tumatumaeni gami koasa Magomago Hope. Ke va tumatumae 
ni gami sari na vina hinokara pu mae gua koasa Magomago Hope koarini pu tagoa 
sa Magomago Hope. 14 Asa sapu lopu tagoa sa Magomagona sa Tamasa, si lopu boka 
tagoi sa sari na vinariponi tanisa Magomagona Sa. Sina sa tie gugua asa si lopu tumae 
ni sa sari na tinitona Magomago sara. Guana dinuviduvili guni sa si arini, sina sari 
na laedi rina tinitona arini, si pa ginugua tanisa Magomago Hope mo kote boka ta 
gilana. 15 Asa mo sapu tagoa sa Magomago Hope, si boka pitui ginuadi sari doduru 
tinitona, ba sa tie pu lopu ta totolie koasa Magomago Hope, si lopu boka pitua sa tie 
sana. 16 Sina guahe si koa pa Kinubekubere Hope: 

“Ura esei tumae nia sa binalabala tanisa Banara? 

Meke esei boka va tumatumae ia si Asa?” gua.” 
Ba gita si gilania sa binalabala te Karisito. 

Sari pa Koriniti si Lopu Komiha pa Tinoa Maqomaqo 

1 Kasa tasiqu, totoso koa turana gamu rau si lopu boka zama atu ni rau koa gamu 
sari zinama sapu kote boka zama lani rau koa rini pu tagoa sa Magomago te Tamasa. 
Ba sari qua zinama koa gamu si gua sapu hoke tozi atu ni rau koari na tie tana 
kasia popoa, sina gua tugo na haha pa rinanerane koe Karisito si gamu. 2 Sa qua 
vina tumatumae koa gamu, si guana meleke mo sapu poni gamu rau, ba lopu sari na 
ginani niniradi. Sina lopu ele garomia gamu sari na ginani niniradi, meke kamahire 
ba lopu ele garomia tugo pude avosia gamu sa vina tumatumae sapu garo koari na tie 
komihadi.” 3 Ura sa mia tinoa si korapa koa gua mo rina tie tana kasia popoa. Sari na 
mia vinari konokonoi, na vinaritokei, si vata dogoro nia sapu tanisa kasia popoa mo 
si gamu. Korapa toa nia mo gamu sa tinoa tana tie pa kasia popoa. 4 Ura keke gamu 
si zama, “Arau si lulia se Paula,” meke keke pule si zama, “Arau si lulia se Apolosi,” 
gua. Vegua, lopu tie tanisa kasia popoa si gamu pude gugua asa?” 

5 Ba Esei se Apolosi? Meke esei si arau Paula? Gami si na nabulu mo te Tamasa, sapu 
tokani gamu pude mi va hinokara. Gami kara si hopeke taveti mo sari na tinavete 
gua pu va hia ponini gami sa Banara. $ Gua mo na tie lelete si rau, meke Apolosi 
si gua tugo na tie vala kolo, ba Tamasa tu telena si va toqolo gamu pa rinanerane.” 
7 Gua asa, ke arau meke Apolosi si lopu sa natina, ba sa Tamasa tu si arilaena hola. 
Sina Asa tu si va toqolia sa linetelete. 8 Loke vinotikaena si koa koasa tie pu lelete, 
meke sa tie pu vala kolo. Sa Tamasa si kote hopeke pia gami, koasa padana gua ri 
hopeke mami tinavete. 9 Ura gami kara sina tie tavetavete varitokae mo te Tamasa, 
meke gamu kasa si na inuma te Tamasa, meke na Nana vetu tugo si gamu. 

10 Tavetavete nia rau koa gamu sa binokaboka pu poni nau sa Tamasa, pude 
guana tie pu vekoa sa sinokirae, guana tie tavetavete bokabokaqu. Meke keke tie 
pule si mae tavetavete koa gamu, guana tie kurikuri koasa sinokirae. Ba hopeke tie 
tavetavete si mani kopu pule nia pude va garo valeania gua sapu tavetia sa. 11 Ura 
ele vekoa Tamasa se Zisu Karisito, pude Asa mo sa titeke sinokirae, meke loketoņa 
pule keke votiki sinokirae si boka ta veko. 12 Be keke tie tavetavete si va tumatumae 
nia sa hinokara koe Karisito si kote guana tie kurikuri panaulu koasa sinokirae, pu 
tavetavete ni sari qolo, siliva, meke na patu arilaedi; be guana lopu tavetavete nia 
sa hinokara koe Karisito si guana tie tavetavete ni sari huda, edeve, meke na kinahe. 


* 2:16 Ais 40:13 * 3:2 Hib 5:12-13 * 3:4 1 Kor 1:12 * 3:6 TTA 18:4-11,24-28 


1 KORINITI 3:13 1623 1 KORINITI 4:9 


13 Ba sa laedi rina hopeke tinavete tadi kasa tie sara, si kote ta dogoro vura pana kamo 
sa rane pinule mae tanisa Banara. Koasa rane sana si kote tava vura sa laedi rina 
tinavete tana hopeke tie koa sa nika. Sa nika vinaripitui si kote podeki sa si arini. 
14 Be ta dogoro pa vinaripitui sapu hinokara sa nana tinavete, meke lopu ta sulu palae 
si asa si kaqu ta pia sa tie sana. 15 Ba be sulu pania nika sa nana tinavete, si lopu 
kote ta pia si asa, ba asa telena si kote ta harupu, kote guana tie sapu ta harupu vura 
pa korapa nika si asa. 

16 Vegua lopu gilania tu gamu sapu na Zelepade te Tamasa si gamu, meke sa 
Maqomaqona sa Tamasa si koa koa gamu?* 17 Meke be keke tie si huaria sa Zelepade 
te Tamasa, si kaqu huaria tugo Tamasa si asa. Sina hopena sa Zelepade te Tamasa, 
meke gamu tugo sa Zelepade tanisa. 

18 Mi lopu sekesekei puleni gamu! Be keke tie koa gamu si balabala ia sapu 
gilagilana si asa koasa ginilagilana pa kasia popoa gua, si mani koa gua na tie 
duduvilina, pude mani gilagilana va hinokara. 19 Ura sa ginilagilana tanisa kasia 
popoa, si na dinuviduvili mo pa dinono te Tamasa. Gua sapu tozia sa Kinubekubere 
Hope: “Poho i Sa sari na sinekesekei tadi na tie pu vahesi puleni sapu gilagilanadi,” 
gua.” 20 Meke gua pule hie si ta kubere: “Gilania Tamasa sapu sari na binalabala 
tadi na tie gilagilanadi, si loke laedi.”” 21 Gua asa, ke mi lopu vahesi puleni gamu 
koari na mia koimata! Ura sari doduru tie meke na tinitona si tamugamu. 22 Arau 
Paula, meke ari Apolosi, e Pita, meke sa kasia popoa, na tinoa, na minate, sa totoso 
kamahire, meke vugo repere; doduru hire si tamugamu. 23 Meke gamu si te Karisito, 
meke e Karisito si te Tamasa. 

Sari na Apositolo te Karisito 

1 Mi balabala guni gami na nabulu te Karisito si gami, sapu ta vizata pude tozi vura 
ni sari na ginugua tomedi te Tamasa. 2 Sapu ta hivae koasa nabulu gugua asa, si pude 
ta ronu koasa nana Banara. 3 Lopu talotana nia rau si pude ta pitu si rau koa gamu, 
babe koari kaiqa tie varipitui. Telequ ba lopu pitu pule nau. 4 Loke ginugua si gilania 
rau sapu kote pada pude zutu pule nau si rau. Ba asa si lopu na vina sosodena sapu 
arau si na tie viaqu. Sa Banara tu si kote pitua sa qua tinoa. ï Ke gua asa, si mi lopu 
zutua si keke tie sipu lopu ele kamo sa rane vinaripitui. Mi aqa nia tu sa rane pinule 
mae tanisa Banara. Asa tu kagu va vura va bakali saripu ta tomedi pa huporo, meke 
vata dogoro vura ni sari na hiniva tomedi pa binalabala tana tie. Meke pa totoso asa 
si kote hopeke poni Tamasa koari na tie sa vina lavata sapu garodi rini. 

6 Kasa tasiqu, va padapada pule mae nia rau koa gami kara Apolosi sari na ginugua 
hire, pude guana boka tumae nia gamu sa ginuadi rina zinama gua hire: “Mi luli, na 
evani mo gua pu tozia sa Kinubekubere Hope.” Pude mi lopu evania si pude zuka ia 
si keke nabulu te Tamasa, meke etulia si keke, gua. 7 Lopu votikaemu si goi koari na 
tasimu! Meke lopu boka vahesi pule nigo si goi, sina sari doduru gua pu tagoi goi, si 
na vinariponi mae guadi mo koe Tamasa. 

8 Hokara balabala ia gamu sapu sari doduru ginugua magomago saripu ta hivae koa 
gamu, si ele tago betoi mo gamu. Meke ele tago betoi tu gamu sari doduru minana. 
Ele guana baņara ravutu mia tu si gamu, ba gami si lopu ele. Leana hola mo si pude 
gua asa, okoro nia gami pude mi koa banara hinokara si gamu, pude mami somana 
koa banara koa gamu si gami. 9 Pa dinono tagarau, si gami na apositolo si poni gami 
Tamasa sa vasina mumudi hokara. Gua rina tie ta zutudi sapu kagu tava mate pa 
matadi ri doduru tie, pude na vinadodogoro koa sa kasia popoa, koari na mateana 

meke koari na tie. 10 Pa ginuguana e Karisito, si dono guana tie duviduvili mami si 
gami, ba gamu si gilagilana mia pa mia kinoa keke koa Sa. Malohoro si gami, ba 
ninira si gamu. Ta nonovala si gami, ba tava lavata si gamu. 11 Podalae visoroihe 
meke kamo kamahire, si ovia na memeha si gami. Poko luluradi mo si va sagei gami, 
ta komiti meke loke mami vetu soti. 12 Tavetavete sisigiti pa limamami si gami. Pude 
ta levei gami, si hobe la nia gami sa minana. Tava sigiti meke ta novala, ba turu va 
nabu pa mami rinanerane si gami.” 13 Totoso ta zama va kaleana si gami, si hobe 
lani gami sari na zinama tataru. Guana burene na remoremo mo tana kasia popoa 
si gami, kamo pa rane ninoroi. 

14 Kubere atu nirau si gua hire, lopu pude va kurekure gamu, ba pude tozi va gilana 
ni gamu mo, guana sapu na tuqu soti si gamu. 15 Be guana ka manege puta tina sarini 
pu va tumatumae gamu, ba kekeke mo sa tamamia. Pa totoso tarae vura nia rau sa 
Inavoso Leana koa gamu tatasana, si ta evanae tamamia koe Karisito si rau. 16 Ke 
tepa gamu rau si gamu pude mi keha luli au.” 17 Pa ginugua hie si garunu atu nia 
rau se Timote. Asa si na tuqu koe Karisito, sapu tataru nia rau, meke ta ronuena hola 
koe Karisito si asa. Asa kote va balabala puleni gamu sari na nati vina tumatumae 
saripu luli rau pa tinoa keke koe Karisito, gua saripu variva tumatumae ni rau koari 
na ekelesia pa doduru vasina. 

18 Kaiqa gamu si ele podalae vahesi puleni gamu, sina balabala ia gamu sapu gina 
lopu kaqu pule atu si rau pude hopiki ni gamu, gua. 19 Ba kote lopu sana pule atu 
mo si rau, be hiva nau sa Tamasa. Meke kote atu gilana sotia telequ be zama pa 
niniranira te Tamasa si arini pu vahesi pule ni sara, babe na zinama hoboro mo. 
20 Ura sa butubutu banara te Tamasa si lopu koa pa zinama mo, ba pa niniranira. 
21 Avei si leana koa gamu? Magu atu va kilasa gamu? Ba magu atu pa tataru meke 
na ninono? 

Vinarivosa na Binarabarata pa Korapa Ekelesia 

1 Ego, ele ta tozi sapu ta evana pa varikorapa mia gamu sari na vinarivosa na 
binarabarata kaleadi hola, sapu ari na tie huporo ba lopu hoke evani. Ele avosia 
rau, sapu keke koa gamu si koa turania sa loana sa tamana.” 2 Vegua ke va sagesage 
pule ni gamu si gamu? Pada mia si pude talotana hola. Meke sa tie pu evania sa 
kinaleana sana, si mani tava vura palae koasa mia kinoa binaere pa ekelesia. 3 Arau 
si koa va seu koa gamu pa tinigu, ba lopu hite mulinini gamu rau pa gua binalabala, 
guana sapu korapa koa qua mo koa gamu si rau. Pa korapa niniranira tanisa Banara 
Zisu Karisito, si ele vizatia rau sa vina kilasana sa tie sana. 4 Pana varigara meke 
vivinei si gamu, si guana somana mo koa gamu si rau. Meke sa niniranira tanisa 
nada Banara Zisu Karisito si koa Nana koa gamu pude tokani gamu pude tavetia gua 
sapu zama ni rau. Ke mi luara vala koe Setani sa tie sana, pude kaqu tava mate 
sa hiniva kaleana pa tinina, pude mani ta harupu sa maqomaqona, pana pule mae 
sa Baņara. $ Lopu leana pude va lavalavata puleni gamu si gamu! Vegua, lopu ele 
gilania tu gamu sa vina balau sapu zama guahe: “Keke vasi isiti hite mo, ba kote 
boka va sagea si keke doduru siniovo palava,” gua?” 7 Ke mi va vura taloa ia sa tie 
kaleana, gua sapu sari na tie Ziu si hoke okipani sari doduru isiti pa dia vetu, meke 
kinai rini sari na palava sapu loke isitidi, pude va namaia sa rane Pasova. Meke kaqu 
guana siniovo palava vaqura pu loke isitina si gamu. Asa tu sa mia tinoa hinokara 
koe Karisito. Ura ele mate se Karisito pude vulasa pani sari nada sinea guana nada 
vina vukivukihina sa lami tanisa Inevana Pasova.” 8 Gua asa, ke mada keha luli sarini 

pu kopu nia sa Inevana Tanisa Bereti pu Loke Isitina, mada okipania sa isiti koana, 
sa isiti tana ninovanovala pa tie meke kinaleana, mada toa nia sa tinoa viana, meke 
hinokara.” 

9 Koa sa leta sapu ele kubere atunia rau, si ele tozini gamu tu rau, pude mi lopu 
somanae koari na tie pu evani sari na vinari riqihi, na gua. 10 Lopu sari na tie huporo 
si guni rau, saripu hoke evani sari na vinari rigihi, na pinuhi, na hikohiko, meke na 
vinahesi beku. Pude lopu koa turani gamu sari na tie huporo, si kote lopu koa hola 
koasa kasia popoa si gamu. 11 Ba sapu gunia rau hie, si pude mi lopu somanae koa ke 
tie sapu poza pule nia tasimia koe Karisito si asa, gua, ba varirigihi, na puhi, vahesi 
beku, zama va kaleana pa tie, naponapo va hola, ba be hikohiko si asa. Sa tie gugua 
asa, si mi koromia hokara habotu turania, na henahena turania. 

12-13 Sarini pu lopu na tie te Karisito, si lopu gua ginugua rau pude va kilasi sari na 
dia sinea. Ba Tamasa tu si kaqu va kilasi sari na dia sinea. Ba mamu va kilasi tu sari 
na sinea tadi na tie te Karisito. Ura guahe si zama nia sa Kinubekubere Hope: “Va 


vura taloa ia sa tie kaleana koasa mia pukuna,” gua.” 

Na Vinaripitui pa Vari Korapadi rina Tie te Karisito 

1 Be keke koa gamu si koa nana keke nana vinaritokei koa keke tasina koe Karisito, 
si variva kurekure hola sapu lopu pamana nia sa sa Tamasa, meke turana la nia tu sa 
sa tasina pa vinaripitui koari na tie varipitui huporodi, ba lopu la koari na koimata 
tadi na tie te Tamasa pude va tonotia sa dia tinasuna. 7 Vegua lopu gilania tu gamu 
sapu sari na tie te Tamasa si kote varipitui ni sari na tie pa kasia popoa? Be sari 
na tiena sa kasia popoa ba boka varipitui ni mo gamu, si vegua, lopu boka varipitui 
ni tu gamu sari na ginugua hitekedi? 3 Lopu gilania tu gamu sapu sari na mateana, 
þa kote pitui mo gita? Pude gua asa si, na sa si tasuna pude pitui sari na ginugua 
tanisa kinokoa pa kasia popoa hie? 4 Pana ta evana sari na vinaritokei gua hire koa 
gamu, si mi lopu paleke lani pa vinaripitui tadi na tie huporo pu lopu ta pamanaedi 
koari na tie pa ekelesia, ba mi va tonoti mo pa korapa ekelesia. 5 Zama guahe si rau 
pude va kurekure gamu! Nake koa nana mo si keke tie koa gamu sapu pada pude 
va tonoti sari na vinaritokei pa varikorapadi rina tie te Karisito. $ Ba lopu gua tu si 
gamu. Karua tie te Karisito si variturana latu pa vinaripitui, meke sari na tie varipitui 
huporodi tu si vilasia sa dia vinaritokei! 

7 Şa mia vinariturani la pa vinaripitui, si vata dogoro vura nia, sapu namu ele hoqa 
hokara si gamu. Leana hola pude ta nonovala koari na mia kana, babe hikohiko vagi 
rini sari na mia tinagotago, meke lopu la pa vinaripitui. 8 Ba lopu gua tu, gamu mo 
telemia si variva kaleana pulei, na vari nonovala pulei; kamo koa gamu na tamatasi 
soti pa vinahesi, ba gua tugo. 9 Vegua lopu gilania tu gamu sapu loke tie kaleadi 
si kaqu boka kamo la pa butubutu banara te Tamasa? Mi lopu sekesekei puleni 
gamu; sina lopu boka koa pa butubutu banara te Tamasa sari na tie gugua hire: na 
tie variriqihi, tie vahesi beku, tie barabarata, na koreo pu puta turaņa koreo guana 
tamaloana, meke gua tugo na koreo pu guana tie varivosa; 1° na tie hikohiko, tie puhi, 
tie naponapo, tie zama nonovala la pa tie, meke na tie hiko dono pa kinoa tie. 11 Kaiqa 
gamu si ele evani saripu gua sara. Ba ele tava via si gamu koari na mia kinaleadi, 
ele tava madi mia si gamu pude te Tamasa; ele tava garo valeana la koe Tamasa 
si gamu, koasa niniranira tanisa Banara Zisu Karisito, meke koasa Magomagona sa 
nada Tamasa. 


Tavetavete ni sari Tinimia pa Ninabuluna sa Tamasa 

12 Kote boka zama si keke tie, “Loketona si ta hukata nia rau,” gua. Hinokara si 
asa; ba lopu doduru tinitona si leana koa goi. Arau si boka zama mo, sapu doduru 
tinitona si lopu ta hukata ni rau, ba lopu hiva ta totolie guana pinausu si rau pa 
keketona.” 13 Keke tie pule si kote boka zama, “Na ginani si pude tana tia, meke sa 
tia si pude tana ginani,” gua. Hinokara si asa, ba kote va murimuri mo Tamasa sari 
karua arini. Sa tini si lopu pude tavetavete nia pa vinari rigihi, ba pude nabulu nia 
tu sa Banara; ura sa Banara si kopu nia sa tini. 14 Koasa Nana niniranira si va toa 
pulea Tamasa sa Banara Zisu pa minate, ke kagu va toa pule gita tugo Sa. 

15 Vegua lopu gilania tu gamu sapu sari tinimia si na kukuruna sa tinina e Karisito? 
Kagu vagia rau sa tinina Karisito pude va keke la nia koasa magota? Lopu boka! 
16 Lopu bakala tu koa gamu sapu sa tie sapu ponia sa tinina koasa magota, si koa 
keke koa sa si asa? Ura ta tozi va bakala pa Kinubekubere Hope si hie, sapu zama 
guahe: “Kagu koa keke tinidia sari kara,” gua.” 17 Ba asa sapu vala pule nia koasa 
Banara, si koa keke koa Sa pa magomago. 

18 Mi govete nia sa vinari riqihi. Sari doduru votiki sinea saripu evani na tie, si 
lopu va kaleania sa tinina soti, ba sa tie sapu evania sa vinari riqihi, si va kaleania sa 
sa tinina soti. 19 Lopu gilania tu gamu sapu sari hopeke tinimia si na Zelepade tanisa 
Maqomaqo Hope sapu koa koa gamu, meke sapu ponigamu sa Tamasa koa gamu? 
Sari na mia tinoa si lopu tamugamu telemia, ba te Tamasa tu.” 20 Guana holu gamu 
Sa koasa minate te Zisu, pude Tanisa si gamu, ke mi tavetavete ni sari na tinimia pa 
vina lavatana sa Tamasa. 

Ginugua Vinarihaba 

1 Ego, kamahire si kote olani rau sari na ginugua pu nanasa mae ni gamu pa mia 
leta. Leana mo be lopu varihaba sa tie. 2? Ba sina soku vinari riqihi si koa, ke leana 
pude hopeke koreo si mani vagi nana barikaleqe telena, meke hopeke vineki si mani 
vagi nana palabatu telena. 3 Sa palabatu si mani puta turaņia sa nana barikaleqe, 
meke sa barikalege si mani puta turania tugo sa nana palabatu. Madi variva qetui 
sari kara tamaloana pa dia tinavete tamaloana. “Sa tinina sa barikalege si lopu nana 
eke telena, ba tanisa nana palabatu tugo. Gua tugo sa tinina sa palabatu, si lopu 
nana eke telena, ba tanisa nana barikaleqe tugo. > Pana hiva ta puta turana si keke, 
si lopu kaqu korona si keke, ba pana variva egoi ri kara pude lopu variva tata i pa 
keke kolokolona, si leana mo, pude boka koa soto si gamu pa vinaravara. Beto asa, 
mamu tiqe variva tata pulei. Pude gua asa si lopu kaqu hoqa pa tinoketoke te Setani 
si gamu, sina koa gua sapu lopu boka koa va nira si gamu. $ Lopu tozini gamu rau si 
keke tinarae pude hopeke koa eke meke varavara, ba va malumu gamu rau si gamu 
pude gua asa. 7 Ba sapu okoro nia rau si pude koa gua mo arau pu lopu varihaba si 
gamu doduru. Ba leana, sina ele hopeke poni ni binokaboka Tamasa sari hopeke tie. 
Kaiga si gua arau, meke kaiga si varihaba. 

8 Ego, sapu la gua koari kasa pu lopu varihabadi, meke sari na nabonaboko, si zama 
guahe si rau: Leana hola si pude koa gua mo arau si arini meke lopu varihaba. 9 Ba 
be lopu boka tuqe puleni si arini pa dia inokorona sa tinoa tamaloana, si leana, madi 
varihaba. Pude varihaba si leana hola nia si pude neneke nia sa puta turana. 

10 Ego, koari na tie varihabadi, si hie sa tinarae kote tozia rau; ba lopu qua tinarae 
telegu si hie, ba tanisa Banara tu: Sa barikalege si mani lopu luara pania sa nana 
palabatu. 11 Ba be hiva luaria sa, si ego; mani koa lopu varihaba eko mo, babe la 

varibulei pule mo koasa nana palabatu. Meke sa palabatu, si lopu kagu luara pania 
sa nana barikaleqe.” 

12 Hie sa qua binalabala soti telequ, lopu tanisa Banara. Ego, sapu koari kaiqa pule, 
be keke tie te Karisito si koa nana sa nana barikaleqe pu lopu va hinokaria se Karisito, 
ba qetu nia mo sa barikaleqe si pude koa soto koasa nana palabatu, si leana; mani 
lopu luara pania sa palabatu si asa. 13 Meke be keke barikaleqe sapu na tie te Karisito, 
si koa nana sa nana palabatu sapu lopu va hinokaria se Karisito, ba qetu nia mo sa 
palabatu hie si pude koa soto koasa nana barikaleqe, si ego; mani lopu luara pania 
sa barikaleqe si asa. 14 Sina sa palabatu sapu lopu va hinokara, si pa nana kinoa keke 
koasa nana barikaleqe, si tava tata koe Tamasa si asa. Meke sa barikaleqe sapu lopu 
va hinokara, si pa nana kinoa keke koasa nana palabatu, si tava tata koe Tamasa si 
asa. Be lopu gua asa, sari na dia koburu si kote koa gua mo na koburu huporodi. 
Ba koa gua koasa ginugua asa, si tava madi koe Tamasa si arini. 15 Ba be keke ari 
kara tamaloana sapu lopu na tie te Karisito, si hiva luara pania sa sa loana sapu na 
tie te Karisito; leana, va malumia. Pa ginugua hie, si asa sapu na tie te Karisito si ta 
rupaha. Ura ele tioko gita Tamasa si gita pude koa bule. 16 Agoi na barikaleqe sapu 
na tie te Karisito, tasuna pude gilana va bakalia goi sapu kote boka harupia goi sa 
mua palabatu. Meke agoi na palabatu sapu na tie te Karisito, tasuna pude gilana va 
bakalia goi sapu kote boka harupia goi sa mua barikalege. 


Tinoa pu Ponia Tamasa pa Hopeke Tie 

17 Hopeke tie si mani toa nia gua sapu poni nia Tamasa koasa. Mani koa hola si asa 
koasa kinoa pu koa ia sa totoso tiokia Tamasa si asa. Asa tugo sa qua tinarae sapu va 
tumatumae nia rau koari doduru ekelesia. 18 Be keke tie si ele ta maguna’ totoso va 
tabea sa sa tinioko te Karisito, si mani lopu podekia pude oki pania sa minagu sapu sa 
vina gilagila tadi na tie Ziu meke be keke tie si lopu ele ta maguna, totoso va tabea sa 
sa tinioko te Karisito, si mani lopu hata ia pude ta magu. 19 Pude ta magu, babe lopu 
ta magu, si lopu arilaena. Sapu arilaena si na vina tabedi tu rina tinarae te Tamasa. 
20 Hopeke tie, si mani lopu luara pania sa kinoa gua sapu koa ia sa tatasana, totoso va 
hinokaria sa se Karisito. 21 Be na pinausu” si goi, sapu keke votiki tie tu si lalae nia 
sa doduruna sa mua tinoa, meke tagoa goi se Karisito, si leana mo. Mu lopu talotana 
nia. Lopu tozi nigo rau pude koa hola na pinausu. Ba be boka vagi lolomo si goi pude 
ta rupaha koasa tie pu lalae nia sa mua tinoa, si mu ade vagia sa tinarupaha asa. 
22 Ura sa pinausu sapu ta tioko koa sa Baņara, si ta evaņae guana tie ta rupahana 
pude Tanisa Banara. Kekenono gua tugo sapu be sa tie ta rupahana totoso ta tioko 
koe Karisito, si kaqu ta evanae gua na pinausu Tanisa Baņara pude nabulu nia si 
Asa. 23 Ele holu gamu Tamasa koasa minate te Zisu, ke mi lopu ta evanae na pinausu 
tana tie. 24 Kasa tasigu, hopeke tie si mani kopu nia sa kinoa keke koa sa Tamasa, pa 
kinoa sapu koa ia sa totoso ta tioko si asa koe Karisito. 


Sari Ninanasa pa Kalina Lopu Varihaba meke sari Nabonaboko 

25 Ego, koasa guguadi ri pu lopu varihabadi sapu nanasa mae ni gamu, si loke 
inolana mae guadi koasa Banara si boka poni gamu rau; ba pa korapa Nana tataru 
variva taleosae, si ronu au Sa. Gua asa, ke magu tozi ni gamu gua sapu balabala ia 
rau. 26 Ego, koa gua koasa totoso tasuna gua kamahire, si leana hola si pude mamu 
lopu varihaba mo. ?? Ba be ele varihaba si goi, si mu lopu podekia pude luaria sa 
loamu; ba be lopu ele varihaba si goi, si mu lopu varihaba. 28 Be varihaba si goi, si 
lopu sea; meke be varihaba sa vineki vaqura ba lopu sea tugo. Ba tozini gamu rau 

si hie, sina hiva va balau gamu mo rau koari na tinasuna pa hopeke rane, sapu kote 
tutuvi rina tie varihabadi. 

29 Kasa tasigu sapu gunia rau si guahe: Ele papaka sa totoso! Ke podalae kamahire 
sari na tie varihabadi si madi koa nalinali koasa tinavete tanisa Banara guana loke 
loadia. 30 Sarini pu kuliusu, si madi koa gua sapu lopu talotanadi. Sarini pu hegere, 
si madi koa gua sapu lopu getudi. Sarini pu holuholu, si madi koa gua sapu lopu 
tadirini sari hinoluholu. 3! Sarini pu hatai sari na tinagotago pa pepeso, si madi koa 
gua sapu lopu ta pusi tu pa tinupitidi rini. Sina sa kasia popoa hie, si lopu kagu koa 
seunae gugua hie. 

32 Hivani gamu rau pude mi lopu talotana ni sari soku ginugua. Sa tie pu lopu 
varihabana, si voriti kale nia mo sa sa tinavete tanisa Banara, sina podekia sa pude 
va getua sa Banara. 33 Ba sa tie varihabana si voriti ni mo sa sari na likakalae tana 
pepeso, pude va getua sa nana barikalege. 34 Ke gua asa si ta daku varikali si asa 
pa karua sirana. Sa vineki pu lopu varihabana meke sa barikalege pu loke loana, 
si voriti kale nia mo sa sa tinavete tanisa Banara, sina hiva va madia sa sa tinina 
meke sa magomagona. Ba sa barikalege varihabana si voriti kale ni mo sa sari na 


likakalae tana pepeso, sina hiva va qetua sa sa nana palabatu. 35 Hiva tokani gamu 
rau, ke zama ni rau saripu gua sara. Lopu podekia rau pude hukata gamu koasa gua 
tinarae, ba hivani gamu rau pude tavetia gua sapu goto pude tavetia gamu, meke 
pude vala betoi sari dodurudi rina mia tinoa pude soto va nabu koasa tinavete tanisa 
Banara pa doduru bulomia. 

36 Ego, be keke koreo meke keke vineki saripu ele ta pinirovetu veko, si ele kamo 
sari vuaheni tanisa vineki pude varihaba ba lopu hiva pude tuture varihaba. Be 
gilania sa koreo sapu lopu leana sa hahanana tanisa meke ninira sa nana hiniva, ke 
balabala ia sa si leana pude madi varihaba mo sari kara, gua; si leana, madi varihaba 
mo, gua sapu hiva nia sa. Lopu sea si pude gua asa. 37 Ba be keke tie pa nana hiniva 
soti si ninira pa nana vinizata pude lopu varihaba, meke be boka tuqe pule nia si 
asa, meke ele vizatia sa pa nana binalabala si pude gua asa; si leana mo pude lopu 
haba ia sa sa vineki. 38 Gua asa ke, sa tie pu varihaba si leana mo, ba asa sapu lopu 
varihaba si leana hola tu. 

39 Sa barikaleqe varihabana si lopu ta rupaha totoso korapa toa nana sa nana 
palabatu. Ba pana mate tu sa nana palabatu, si kote tiqe ta rupaha si asa pude haba 
pulea si keke tie, ba kaqu keke tie te Karisito mo si haba ia sa. 4 Ba kote leana hola 
be lopu varihaba pule si asa. Asa sa qua binalabala, meke va hinokaria rau sapu ta 
turana koasa Maqomaqona sa Tamasa si rau koasa ginugua hie. 

Ginani Tava Vukivukihi Tairidi koari na Beku 

1 Ego, hie sa guguadi ri na ginani pu tava vukivukihi tairidi koari na beku, gua sapu 
kubere mae ni gamu. Hinokara gua sapu zama nia ri kaiqa; sapu gita doduru si tagoa 
sa tinumatumae. Ba koasa tinumatumae si hoke vahesi pule nia sa tie; ba sa tataru si 
toka nia sa tie pude toqolo pa dia tinoa koe Karisito. 2 Be keke tie si balabala ia sapu 
na tie tumatumae si asa, gua, si lopu ele vagia sa sa tinumatumae sapu ta hivae pude 
vagia sa. 3 Ba sa tie sapu tataru nia sa Tamasa si ta gilana tugo si asa koe Tamasa. 

4 Gua asa, ke sa guguana sa hinenadi rina ginani pu tava vukivukihi tairidi la koari 
na beku si guahe: Gilania gita sapu keke mo sa Tamasa, ba sari na beku, si na kinehadi 
rina tinitona pu lopu na Tamasa hinokara. Meke koadia tugo sari kaiqa pu ta pozae 
tamasa pa manauru meke pa pepeso, meke sokudi tugo sari na tamasa meke na 
banara arini, gua sari na tie. ë Ba sapu tadigita si koa nana si keke Tamasa mo, sapu 
sa Tamada. Taveti Sa sari doduru likakalae, meke toa si gita pude Tanisa. Meke keke 

mo sa Banara Zisu Karisito, sapu koa Sa si ta tavete sari doduru likakalae, meke koa 
Sa si toa si gita. 

7 Ba lopu doduru tie gilania sa hinokara hie. Kaiga tie visoroihe si hoke somana 
pa vinahesidi rina beku, meke kamo kamahire totoso henai rini sari na ginani pu 
ele tava vukivukihi la koari na beku, si lopu ninira sa dia rinanerane. Gua asa ke 
balabala ia rini sapu somana pule pa vinahesidi rina beku si arini, gua; ke va gilagila 
ia rini sapu sea si arini. $ Na ginani si lopu kagu va tata gita koe Tamasa. Be henahena 
si gita, si lopu kagu ta evanae tie leada. Be lopu henahena si gita, ba lopu kaqu ta 
evanae tie kaleada. 

9 Ba mi kopu puleni gamu, pude sa mia tinarupaha si mani lopu va hoqa ia pa sinea 
si keke tasimia koe Karisito sapu lopu ele ninira pa nana rinanerane. 10 Ura be agoi 
sapu tagoa sa tinumatumae gua asa, si somana henahena pa korapa zelepade tadi na 
beku; meke keke tie sapu lopu ele ninira pa nana rinanerane si dogorigo, si kote va 
varane pule nia si asa, meke atu somana hena ia sa sa ginani pu ta vala koari na beku, 
ba pa nana vina hinokara si na sinea si asa, gua. 11 Ke sa tasimu sapu malohoro pa 
nana rinanerane, sapu ele mate hobea Karisito, si ta novala, sina koa gua koasa mua 
tinumatumae. 12 Pa ginugua asa si ele tavete va sea si goi koe Karisito, koa gua sapu 
va kaleania goi sa tasimu, meke nonovalia goi sa nana rinanerane malohorona. 13 Ke 
gua asa, be na ginani sapu ta vala pa beku si va hoqa ia pa sinea si keke tasiqu, si 
maqu lopu hena pulea sa ginani sana; pude maqu lopu va hoqa ia pa sinea sa tasiqu. 


9 


Sari na Tinavete Tana Apositolo 

1 Arau si keke tie ta rupahaqu, meke na apositolo. Ele dogoro sotia rau se Zisu sa 
nada Baņara, meke gamu si na vuana sa qua ninabuluna sa Banara. ? Ba be lopu va 
egoa ri kaiqa sapu arau si keke apositolo, ba gamu si va egoa! Ura sa mia kinoa keke 
koasa Banara, si va sosodea sapu arau si keke apositolo. 

3 Totoso zutu au rina tie, si hire sari na qua inolana koa rini, pude lavelave pule 
nau. 4 Pada mami tugo pude ta poni ginani na napo si gami kara Banabasi pa mami 
tinavete. 5 Meke pada tugo si gami kara, pude turani sari hopeke mami barikalege 
koari na mami inene tarae, be guana varihaba mami gua sapu tavetia ri kaiqa 
apositolo, meke sari na tasina sa Baņara, meke e Pita. 6 Hinokara sapu gami kara 
Banabasi, si pada mami tugo pude lopu tavetavete telemami pude toka puleni gami! 
7 Loke tie varipera si hoke tabara pule nia telena koari nana sinomana koasa minate 
varipera. Loke tie sapu letea keke inuma vaeni, si lopu kaqu hena pulei sari na vuadi 
ri linetelete pa nana inuma soti. Loke tie pu kopu qoti, si lopu kaqu napo pulei sari 
na melekedi ri nana qoti telena. 

8 Lopu zama nia rau si hie pa binalabala tana tie mo, sina sa Tinarae te Mosese ba 
tozia tugo si hie. 9 Ura guahe si tiroa gita pa Tinarae te Mosese: “Totoso neti pani sa 
bulumakao kapudi sari na huiti, si mu lopu pusi kumuhia goi nuzuna si asa, pude 
boka ganigani gana,” gua. Lopu na bulumakao mo si gunia Tamasa tani,” 10 þa gita 
tu si guni gita Sa, totoso zama nia Sa sapu gua asa. Hinokara pa kaiqa ginugua, si 
koa gita mo si kubere mae Sa. Ura sa tie pu geli va malohoria sa pepeso, meke sa tie 
pakepakete si taveti rini sari na dia tinavete, meke rove va kenue la ia rini sapu kaqu 
hopeke vagi dia hinia koari na linetelete. 11 Gami si ele tarae nia sa Inavoso Leana 
koa gamu guana tie pu letei sari na kiko, ke pada tugo pude tokani gami gamu koari 
na mia likakalae.” 12 Be ari kaiqa apositolo si pada pude vagia sa tinokae gua asa koa 
gamu, si gami si pada hola ni tu si arini! 

Ba lopu hata ia gami si pude ta tokae. Ba koa pa tinasuna pa doduru ginugua si 
gami, meke tavetavete mo telemami pude toka puleni gami; pude lopu hukatia sa mia 
inokorona sa Inavoso Leana te Karisito koa gamu. 13 Vegua lopu gilania tu gamu sapu 
sari na tie pu tavetavete pa Zelepade? si vagi gedi ginani pa Zelepade, meke arini pu 
tavetia sa vina vukivukihi pa hope, si vagi gedi hinia tugo koa sa vina vukivukihi?” 
14 Ke kekenono gua tugo asa sarini pu tarae nia sa Inavoso Leana, kaqu toa nia tugo 


rini sa tinokae sapu vagia rini koasa tinozina sa inavoso, gua sa Banara.” 

15 Ba arau si lopu hite tepa ia keke tinokae koa gamu. Meke sipu kubere atu rau 
kamahire, si lopu pude toka nau kamahire, gua. Leana hola koa rau si pude mate, 
hola nia si pude ta okipalae sa qua qinetuqetu sapu tozia rau sapu guahe: Totoso sapu 
tarae nia rau sa Inavoso Leana koa gamu, ba lopu vagi tinokae si rau. 16 Lopu boka 
vahesi pule nau si rau koasa tinozi vuraena sa Inavoso Leana. Sina ta garunu nia 
rau si asa pude tavetia. Maqu talotaņa hola si rau, be lopu tarae nia rau sa Inavoso 
Leana! 17 Be pa qua hiniva soti meke tarae si rau, si garoqu pude ta tabara. Ba sina 
hie si lopu gua asa; sa Tamasa tu vizatau si rau, meke poni nau Sa sa tinavete hie. 
18 Ke pude gua asa, si nasa sa tinabara kote vagia rau? Sa qua tinabara si guahe: 
Pude tozi vura nia sa Inavoso Leana, meke poni moka nia koari na tie, meke lopu 
tepa vinariponi koarini gua sapu padaqu pude vagia koasa qua tinavete tarae. 

19 Na tie ta rupahaqu si rau, meke lopu na pinausu pa keke tie. Ba pa qua hiniva soti 
si nabulu ni rau sari doduru tie guana pinausu pu loke nana tinabara, pude boka vagi 
lani rau koe Karisito sari sokudi, gua sapu bokai rau. 20 Totoso koa somanae koari 
na tie Ziu, si koa guana tie Ziu tugo si rau, pude boka vagi maeni rau si arini koe 
Karisito. Totoso koa somanae si rau koarini pu ta turaņa koa sa Tinarae te Mosese, 
si koa gua tugo arini si rau, pude boka vagi maeni rau si arini koe Karisito. Ba sa 
Tinarae te Mosese si lopu lalae nia sa qua tinoa. 21 Gua tugo sapu be koa somanae si 
rau koari na Zenitailo*, si koa gua tugo arini si rau, sarini pu lopu va tabea sa Tinarae 
te Mosese, pude boka vagi maeni rau koe Karisito si arini. Pa ginugua asa, si lopu va 
karia rau sa Tinarae te Tamasa, ba pa vina tabena sa si na Tinarae te Karisito si lalae 
nia sa qua tinoa. 22 Sipu koa si rau pa varikorapadi ri pu malohoro pa rinanerane, 
si, koa malohoro gua tugo arini si rau, arini pu nunala pude henai babe lopu henai 
si kaiqa ginani, pude boka vagi maeni rau koe Karisito si arini. Ke koa lululi mo rau 
sari doduru kineha tie pa doduru ginugua, pude boka harupi rau si kaiqa. 23 Evani 
rau sari doduru pu gua arini, pa ginuguana sa Inavoso Leana, pude maqu tozi urahae 
nia si asa, pude qu somana koari na minana tanisa. 

24 Lopu gilania tu gamu, sapu sokudi si somana koasa vinarivose haqala, ba keke 
mo koa rini si vagia sa pinia? Ke mi haqala pa hahanana gua sapu boka vagia sa 
mia pinia koe Karisito. 25 Sari hopeke tie pu hiva varivose pa linopilopi nomana, si 
podepodekae pude koa ninira pa tini, pude boka vagia sa pinia sapu lopu kaqu koa 
hola. Ba gita si korapa voriti sisigiti puleni gita pude vagia sa pinia pu kaqu koa 
hola ninae rane ka rane. 26 Gua asa, ke pa qua kinoa koe Karisito si koa gua na tie 
pu haqala tonoto la koasa gila pa vinabetona. Meke gua tugo na tie tupatupa si rau, 
sapu lopu hite tupa sea, ba tale tupa goto koari doduru tinupa. ?” Podepodekae sisigiti 
pude va ninira ia rau sa tiniqu pude va pinausu ia rau, meke lopu seke tinarae pude 
kagu nabulu nia rau sa Banara pa sirana gua pu hiva nia Sa. Gua, pude pana beto 
tarae arau koari kaiqa si lopu kote siana nia rau sa pinia koe Tamasa. 

Vinabalau pa Vinahesi Beku 

1 Kasa tasigu, hivani gamu rau pude balabala ia gua sapu ta evana koari na 
tiatamada pukerane pu lulia se Mosese. Ari doduru si ta turana koe Tamasa totoso 
koa agorae koasa lei, meke sari doduru si ene karovo valeana koasa pepeso popana 
pa vari korapana sa kolo.” 2 Ta harupu pa popoa Izipi si arini meke guana ta papitaiso 
sari doduru koasa lei, meke koasa kolo, pude lulia se Mosese. 3 Sa ginani hopena si 
poni beto ni Tamasa meke hena ia ri doduru.” 4 Meke sari doduru si napoa sa kolo 
hopena, sapu vura maena koasa patu hopena, sapu koa luli koa rini. Meke sa patu 
asa si e Karisito.” 5 Ta evana sapu gua asa koari doduru sara, ba lopu soku arini si 
va qetua sa Tamasa, ke tava mate si arini pa soloso qega.” 

6 Ego, sari doduru ginugua sara, sina vina balau koa gita, pude mada lopu okoro 
ni sari na kinaleadi gua pu taveti ri kasa.” 7 Mu lopu vahesi sari na beku, gua sapu 
evania kaiqa arini. Sina guahe si ta kubere pa Kinubekubere Hope: “Sari na tie 
si habotu henahena, naponapo va hola meke hoqa pa sinea koasa hahanana vinari 
riqihi si arini,” gua.” 8 Mada lopu tavete va sea si gita pa vinari riqihi na binarabarata, 
gua sapu evania ri kaiqa pa totoso asa, ke pa korapana keke rane mo, si ari ka hiokona 
neta tina si tava mate.” 9 Mada lopu podepodekia sa Banara, gua sapu tavetia ri kaiqa 
arini, meke garata va matei na noki.” 10 Mada lopu gumigumi, gugua ari kaiqa sapu 
gumigumi, ke tava mate koasa mateana variva mate.” 

11 Doduru tinitona sara si ta evaņa koa rini, pude na vina padapadae koari kaiqa, 
meke ta kubere si arini pude na vina balau koa gita. Sina gita si korapa koa koasa 
totoso sapu tata pa vinabetona, sapu sa vina gorevuradi rina totoso pu ele hola. 12 Asa 
sapu balabala ia sapu korapa turu va nabu si asa, gua, si mani va balau pude mani 
lopu hoqa pa sinea. 13 Sari doduru tinoketoke saripu ele tutuvi gamu, si arini tugo mo 
saripu hoke kamokamo pa tie. Ba sa Tamasa si korapa kopu nigo, meke lopu kaqu 
va malumigo Sa pude ta toketoke hola nia sa padana sa mua niniranira. Ba be ta 
toketoke si goi, si kaqu ponigo Sa si keke siraņa, gua pude lopu hoqa pa tinoketoke. 
Gua asa, ke kote boka turu va nabu si goi. 

14 Ke gua asa, kasa qua baere soti, mi govete ni sari na vinahesi beku. 15 Zama atu 
si rau koa gamu pu bokaboka mia pa binalabala. Mi vilasia telemia be tonoto sari na 
qua zinama hire. 16 Totoso zama leana la nia meke napo nia gita sa kapa koasa ginani 
hope tanisa Baņara, si somana nia gita sa tinaleosae tanisa eharana Karisito. Meke 
totoso hena ia gita sa bereti vasina, si somana nia gita sa tinoa keke tanisa tinina Sa.” 
17 Kekeke mo sa bereti, meke sokuda si gita. Ba keke tini mo si gita, sina keke mo sa 
bereti sapu hena ia gita doduru. 

18 Mi dono la i sari na tie Izireli. Arini pu somana hena sa ginani sapu tava 
vukivukihi koasa hope, si somanae tugo koasa vina vukivukihi la koe Tamasa.” 19 Ke 
vegua, sari na beku pu va vukivukihi la i rina tie huporo si koai na tinoa? Meke sari 
na ginani pu va vukivukihi lani rini si arilaedi? 20 Lokari, sapu gunia rau si gua tu he: 
Gua sapu tava vukivukihi koari na hope huporodi, si ta vala koari na tomate kaleadi, 
ba lopu koe Tamasa. Meke lopu hivani gamu rau si gamu pude somana pa vinahesidi 
ri na tomate kaleadi.” 21 Lopu boka napo nia gamu sa kapa tanisa Banara, beto 
si napoa pule sa kapa tadi na tomate kaleadi. Meke lopu boka somana henahena 
si gamu pa tevolo tanisa Baņara, beto si la pule pa tevolo tadi na tomate kaleadi. 
22 Vegua, hiva va bugoria gita sa Banara? Balabala ia gita sapu ninira hola nia gita 
si Asa?” 

* 10:1 Ekd 13:21-22, 14:22-29 ” 10:3 Ekd 16:35 *“ 10:4 Ekd 17:6; Nab 20:11 *“ 10:5 Nab 14:29-30 * 10:6 


Nab 11:4 * 10:7 Ekd 32:6 ” 10:8 Nab 25:1-18 ” 10:9 Nab 21:5-6 * 10:10 Nab 16:41-49 * 10:16 Mt 
26:26-28; Mk 14:22-24; Lk 22:19-20 * 10:18 Liv7:6 * 10:20 Diut 32:17 * 10:22 Diut 32:21 


1 KORINITI 10:23 1632 1 KORINITI 11:12 


23 Zama si gamu, “Ta rupaha si gita pude tavetia gua sapu hiva nia gita,” gua. 
Hinokara si asa, ba lopu doduru tinitona si leadi. “Ta rupaha si gita pude tavetia 
gua sapu hiva nia gita,” gua; ba lopu doduru tinitona si boka toka valeanani gita.” 
24 Mani lopu dono la ia keke tie gua sapu leana mo koasa, ba mani dono la ia tu gua 
sapu leana la koari na votiki tie. 

25 Sari na masa kurukuru sapu ta holuholue pa maketi, si mi henai. Mi lopu 
nanasa ni be mae guadi koari na vinahesidi rina beku. 26 Ura guahe si zama nia 
sa Kinubekubere Hope: “Sa kasia popoa, meke sari doduru likakalae vasina si tanisa 
Banara,” gua.” 

27 Be guana ruvata gamu keke tie pu lopu na tie te Karisito, pude la henahena koa 
sa, si mi henai mo gua sapu poni gamu sa. Ba mi lopu nanasa ni, be mae guadi koari 
na vinahesidi rina beku. 28 Ba be keke tie si zama atu guahe koa gamu: “Sa ginani hie 
si ele tava vukivukihi tairina la koari na beku.” Be gua si asa, si ego, mi lopu hena ia 
pude lopu novalia sa tie sapu totozi atu, pude mi lopu tavetia gua sapu lopu tonoto 
pa binalabala. 29 Sapu gunia rau si pa binalabala tanisa tu, lopu tamugamu. Ura sa 
qua tinarupaha si lopu kaqu ta hukata koari na zinutu tadi na votiki tie. 30 Be ele 
varavara la nia rau koe Tamasa sa gequ ginani, si na vegua ke kote zutu au tu rina 
tie si rau pa ginuguana sa ginani sapu ele varavara nia rau? 

31 Ego, gua mo he: Doduru gua pu taveti gamu, be henahena si gamu, ba be napo 
si gamu, si mamu taveti pa vina lavatana sa Tamasa. 32 Mi toa nia sa tinoa sapu lopu 
kaqu nonovali sari na tie Ziu, babe na Zenitailo, meke sa ekelesia te Tamasa. 33 Gua 
sapu hoke podekia rau pude va qetui sari doduru tie koari na qua tinavete, si mi keha 
luli au. Lopu balabala pule nau si rau pude valeana pule nau mo, ba balabala ia rau 
sa lineana tadi doduru tie, pude boka ta harupu si arini. 

1 Ke mi keha luli au si arau, gua sapu keha lulia rau se Karisito.” 


Nobi Batu pa Vinahesi 

2 Qetu holani gamu rau si gamu, sina hoke balabala au gamu doduru totoso, meke 
luli tugo gamu sari na vina tumatumae saripu ponini gamu rau. 3 Ba hivani gamu 
rau pude gilania sapu e Karisito si na batudi ri doduru tie, sa palabatu si na batuna 
sa barikaleqe, meke sa Tamasa si na batuna e Karisito. 4 Ke gua asa, be nobia sa 
palabatu sa batuna totoso varavara babe tarae nia sa sa Inavoso Leana koari na tie, 
si lopu pamana nia sa se Karisito. 5 Meke be keke barikaleqe si lopu nobia sa batuna, 
meke varavara, meke tarae nia sa Inavoso te Tamasa koari na tie, si lopu pamana nia 
sa sa nana palabatu. Lopu votikaena sa barikaleqe sapu gua asa, meke sa barikaleqe 
sapu be koto golugolu. 6 Be lopu hiva nobi batu sa barikalege pa totoso vinahesi, 
si ego mani koto va golugolu mo. Ba sina variva kurekure koasa si pude koto va 
golugolu, gua, si ego; mani nobia sa batuna. 7 Sa palabatu si lopu ta hivae pude nobia 
sa batuna pa totoso vinahesi, sina na kinehana sa Tamasa si asa. Ba sa barikalege si 
na kinehana sa nana palabatu.” 8 Ura sa palabatu si lopu ta tavete pa kukuru tinina 
sa barikaleqe, ba sa barikaleqe tu si ta tavete pa kukuru tinina sa palabatu. 9 Meke 
lopu tavetia Tamasa sa palabatu meke ponia koasa barikalege, ba tavetia tu Tamasa 
sa barikaleqe meke ponia koasa palabatu.” 10 Pa ginuguadi ri na mateana, si leana 
mani nobi batuna tugo sa barikaleqe pa totoso vinahesi, pude na vina gilagilana sapu 
asa si koa aqorae koasa nana palabatu. 11 Ba pa tinoa keke koasa Banara, si lopu boka 
koa eke telena sa barikaleqe, meke lopu boka koa eke telena sa palabatu. 12 Ura gua 

sapu ta tavete sa barikalege pa kukuru tinina sa palabatu, si gua tugo, sapu sa koreo 
si ta podona koasa barikalege. Ba e Tamasa mo telena ponia sa tinoa koari doduru 
tinitona. 

13 Vizatia telemia sapu be leana mo sapu lopu nobi batu sa barikalege, meke 
varavara la koe Tamasa pa vinarigara tie. 14 Hinokara sapu sa hahanana tinoa 
pa pepeso si va tumatumaeni gamu sapu be gele kaluna sa koreo, si lopu koa ia 
pinamana. 15 Ba koasa barikaleqe, si na nana tinolava si asa. Ta hia nia sa barikaleqe 
sa kalu gelena, pude guana nana nobi batu si asa. 16 Ba be keke tie si hiva varitokei 
nia sa ginugua hie, si gua mo he si boka tozini gamu rau; sapu gami meke sa ekelesia 
te Tamasa, si loketona pule kaiqa votiki mami vinaturu pa sirana vinahesi. 


Sa Ginani Hope Tanisa Banara 
(Matiu 26:26-29; Maka 14:22-25; Luke 22:14-20) 

17 Koari na tinarae pu kote zama ni rau hire, si lopu kaqu vahesi gamu rau, sina sari 
na mia vinarigara pa vinahesi, si lopu koa i tinokae, ba na ninovanovala tu. 18 Kekenu, 
si ele avoso nia rau sapu hoke varitokei si gamu koari na mia totoso varigara. Va 
hinokaria tugo rau si asa pa kaiqa ginugua. 19 Gina ta hivae tugo sari na vinaritokei 
koa gamu, pude boka ta dogoro va bakala sarini pu va qetua sa Baņara koasa dia 
sinoto koasa hinokara. 20 Meke sipu varigara gamu pude hena ia sa ginani hope 
tanisa Banara, si kekenono gua mo sapu be lopu hena ia gamu si asa, sina lopu hena 
ja gamu pa sirana tonotona. 2! Ura totoso henahena gamu, si hopeke tie si lopu aqa 
ba hena va dena meke lopu balabala i saripu mae mumudi, ke ovia si kaiqa, meke 
kaiga si napo va viviri tu. 22 Koadia mia vetu ba gamu pude vasina boka hena na 
napo, ba na vegua ke nonovalia tu sa ekelesia te Tamasa, meke va kurekure i tu 
saripu loke gedi? Balabala ia gamu si kote vahesi gamu rau gua? Lokari hokara! 
Namu lopu kaqu vahesi hokahokara gamu tu rau! 

23 Ura sa vina tumatumae gua sapu vagia rau koasa Banara si ponini gamu rau hie: 
Sapu pa bonina sapu ta qorae Sa, si vagia e Zisu sa Banara sa bereti. 24 Meke sipu ele 
varavara la nia Sa koe Tamasa, si videvidea Sa, meke zama: “Hie tugo sa tiniqu sapu 
ta poni koa gamu. Mi hena ia si hie, mamu balabala Au,” gua. 25 Meke gunia tugo Sa 
sa kapa vaeni, sipu beto henahena rini, si vagia Sa sa kapa meke zama: “Sa kapa hie 
si na vinariva egoi vaqura te Tamasa, sapu ele ta tokoro veko koasa eharaqu. Totoso 
napoa gamu si hie, si mi balabala Au,” gua si Asa.” 26 Ura doduru totoso pana hena 
ia gamu sa bereti hie, meke napoa gamu sa vaeni hie koa sa kapa, si tozi vura nia 
gamu sa minate tanisa Baņara, osolae kaqu pule mae si Asa. 

27 Ke asa sapu lopu hena sa bereti meke napoa sa vaeni koasa kapa tanisa Banara 
pa pinamanana Sa, si tavete va sea si asa koasa tinina, meke na eharana sa Banara. 
28 Gua asa, ke hopeke tie si kaqu pitu pule nia nana tinoa telena, meke tiqe hena sa 
bereti, meke napoa sa vaeni. 29 Ura sa tie pu hena ia sa bereti meke napoa sa vaeni 
koasa kapa, meke lopu dono gilania sa sa ginuana sa tinina sa Baņara, si tepa ia sa 
sa vina kilasa te Tamasa. 30 Gua asa ke soku gamu si malohoro, meke moho, meke 
kaiqa gamu si mate. 3! Ba be pitu puleni gita si gita, si lopu kaqu ta pitu koe Tamasa. 
32 Ba ta pitu, meke tava kilasa vata kale koasa Banara si gita, pude lopu kote ta pitu 
meke tava kilasa turanae koasa kasia popoa pa rane mumudi. 

33 Ke gua asa, kasa tasiqu, pana varigara gamu pude hena ia sa ginani hope tanisa 
Banara, si mi vari aqae valeana. 34 Ba be ovia si keke koa gamu, si mani henahena 
pa nana vetu, pude mani lopu tava kilasa koe Tamasa totoso varigara si gamu. Sari 
kaiqa ginugua pule, si kote va tonoti mo rau pana atu rau. 

Sari na Vinariponi Tanisa Magomago Hope 

1 Ego, kasa tasigu, hiva va gilanani gamu rau sa hinokara koasa guguadi rina 
vinariponi tanisa Magomago Hope. 2 Gilania mia gamu sapu pa totoso pu koa na 
tie huporo si gamu, si ta turana va sea pa soku sirana si gamu koari na vinahesidi 
rina beku pu loke dia tinoa. 3 Gua asa, ke hiva nia rau pude gilania gamu sapu loke 
tie pu ta turana koasa Magomago Hope, si kote boka zama nia sapu “Ta levei se Zisu,” 
gua. Meke loke tie pule si boka zama nia sapu, “E Zisu si na Banara,” gua, ba asa mo 
sapu ta turana koasa Maqomaqo Hope. 

4 Sokudi sari votivotiki vinariponi maqomaqo si koa, ba keke mo sa Maqomaqo 
Hope pu variponi ni si arini.” 5 Sokudi sari na votivotiki tinavete ninabulu, ba keke mo 
sa Banara pu ta nabulae. $ Sokudi sari na votivotiki tinavete pu evani gita na tie, ba 
keke mo sa Tamasa pu poni nia sa binokaboka koa gita doduru pude taveti sari doduru 
tinavete arini. 7 Sa sinomana tanisa Maqomaqo Hope koari hopeke tie te Karisito si 
vata dogoro vura koari na hopehopeke dia tinavete, pude valeani sari doduru tie. 
8 Koa keke tie si ta poni nia sa koasa Maqomaqo Hope pude tozia sa inavoso tanisa 
ginilagilana lohina, ba koa keke tie pule si ta poni nia sa pude tozia sa tinumatumae. 
9 Sa Magomago Hope si ponia sa rinanerane koa keke tie, ba pa keke tie pule, si 
ponia Sa sa niniranira pude salani saripu moho. 10 Ponia sa Magomago Hope koa 
keke tie sa niniranira pude tavete tinavete variva magasadi, ba koa keke pule si ponia 
Sa sa binokaboka pude tarae nia sa zinama te Tamasa. Koa keke pule si ponia Sa sa 
binokaboka pude dono gilania sapu be maedi koari na tomate kaleadi sari na inavoso, 
babe koasa Maqomaqo Hope. Pa keke tie pule si ponia Sa sa binokaboka pude zama 
ni sari na votiki vinekala lopu ta gilanadi, meke koa keke pule si na binokaboka pude 
rupahi ginuadi sari na vinekala arini. 1t Sari doduru hire si na tinavete tana kekeke 
Magomago mo. Meke ponia sa Maqomaqo Hope asa pa hopehopeke tie sa binokaboka 
gua sapu hiva ponia Sa. 


Keke Tini se Karisito, Ba Soku Kukuruna 

12 Sa tinina sa tie si keke mo, ba soku kukurudi. Votivotikaedi sari na kukuru tini, 
ba ta varihodae si arini meke ta evanae keke tini mo. Kekenono gua tugo asa se 
Karisito.” 13 Ura pa tinoa keke koa Sa, si gita na tie Ziu, babe Zenitailo, na pinausu, 
babe lopu na pinausu, ba ele ta papitaiso si gita koasa Maqomaqo Hope, meke ta 
varigarae pa keke tini mo, meke ele ta poni nia gita pa buloda si keke Maqomaqo mo. 

14 Sa tini tie si lopu keke kukuruna mo, ba soku kukuruna. 15 Be zama sa nene, 
“Arau si lopu na lima, ke lopu na kukuruna sa tini si rau,” gua, ba korapa soto nana 
mo koasa tini, ke lopu boka pude paqaha pule nia si asa. 16 Be zama sa talina, “Arau 
si lopu na mata, ke lopu na kukuruna sa tini si rau,” gua, ba korapa soto nana mo 
koasa tini, ke lopu boka pude paqaha pule nia si asa. 17 Be tale mata mo si koa pa 
tini, si lopu kagu boka avavosae si asa. Meke be tale talina mo si koa pa tini, si lopu 
kaqu boka va humana si asa. 18 Ba ele va tana va tonoto betoi Tamasa sari hopeke 
kukuru tini, pa dia vasidi pu hiva veko ni Sa. 19 Kote loketona sa tini, be tale keke 
kukuruna mo si koa. 20 Ke gua asa, si soku sari kukukurudi, ba keke mo sa tini. 

21 Gua asa, ke lopu boka zama sa mata koasa lima, “Lopu ta hivae si goi koa rau,” 
gua. Meke lopu boka zama sa batu koasa nene, “Lopu ta hivae si goi koa rau,” gua. 
22 Uve, loketona si kote boka tavetia gita, be loketoņa sari na kukuru tini saripu 
donodono guana malohorodi. 23 Meke sari na kukuru tini saripu lopu balabala va 
arilaedi i gita, si hoke pamana ni tugo gita; meke sari na kukuru tini pu variva 
kurekuredi, si hoke va paeri gita. 24 Ba sari na kukuru tini pu dono lea si lopu hoke 

va paeri gita. Tavete gunia Tamasa sapu gua asa koa sa tini, pude sari na kukuru 
tini pu lopu hoke ta pamanae; si madi ta pamanae tugo. 55 Ke gua asa si loke vinari 
pagahi si koa koasa tini, ba sari doduru hopeke kukuruna sa tini si kekenono mo sa 
vinari kopue. 26 Be keke kukuruna sa tini si koa ta sigiti, sari doduru kukuruna si 
somana ta sigiti. Be keke kukuruna si ta vahesi, sari doduru si somana getu beto tugo 


koasa. 
27 Ego, gamu doduru si na tinina e Karisito, meke hopeke gamu si na kukuruna sa 


tinina Sa. 28 Koasa ekelesia, si ele hopeke vekoi Tamasa pa dia vasina sari doduru 
tie: kekenu sari na apositolo, vina rua sari na poropita, vina neta sari na titisa, meke 
tige somana mae tugo saripu tavete tinavete variva magasadi, na tie salana, meke 
saripu boka toka ni sari na votiki tie, na tie totoli bokabokadi pude vagi sari na tie 
pude varitokae pa ekelesia; meke saripu boka zama pa votiki vinekala.” 29 Lopu na 
apositolo beto, babe na poropita beto, babe na titisa beto si arini. Lopu ari doduru 
si boka pude tavete tinavete variva magasadi. 30 Lopu ari doduru si boka salana 
minoho, meke lopu ari doduru si zama pa votiki vinekala, babe boka pude rupahi 
ginuadi gua saripu ta zamae pa votiki vinekala. 31 Mi okoro zonazona pude ta poni 


ni sari na binokaboka arilaedi. , , , 
Meke kamahire si hiva va dogoroni gamu rau sa sirana tanisa tataru sapu leana 


hola. 


13 
Sa Tataru 

1 Be boka zama ni rau sari na vinekala tadi na tie, meke tadi na mateana, ba be 
loke qua tataru, si kekenono gua mo na kizana sa belo sari na qua zinama, sapu 
galegalenana hoboro mo, ba loke ginuadi. 2 Be na tie bokaboka pa tinarae si rau, 
meke be bokaboka si rau pude gilana betoi sari doduru tinitona, meke gua tugo sari 
na tinitona tomedi, be ninira hola sa qua rinanerane, meke boka va rizui rau sari na 
toqere; ba be loke qua tataru, si namu na loke laegu si rau.” 3 Be poni beto ni rau sari 
doduru qua likakalae koari na habahuala, meke be va malumia rau sa tiniqu pude 
ta sulu; ba be loke qua tataru, si namu loke lineana si kote vagia rau pude va qetua 


sa Tamasa. 
4 Na tataru si nono, meke va tukana. Lopu konokono, babe vahesi pule nia, na va 


lavalavatae pule nia si asa. 5 Koa ia na pinamana la pa tie, meke lopu balabala pule 
nia. Lopu tuturei ta naziri si asa, meke lopu kopu veko nia sa sa sinea tana votiki 
tie. 6 Na tataru si lopu qetu nia sa kinaleana, ba qetu nia sa sa hinokara. 7 Sa tie 
pu tagoa sa tataru hinokara si koa hola sa tataru tanisa pa doduru ginugua, meke sa 
nana rinanerane, na rinoverove koe Tamasa si koa hola, meke turu va nabu si asa 
pa doduru tinasuna. 

8 Koa nana sa binokaboka pude tarae nia sa zinama te Tamasa, ba lopu kote koa 
hola si asa. Koa nana sa binokaboka pude zama pa votiki vinekala, ba kote tava kokoi 
mo si asa. Koa nana sa binokaboka pude tozia sa tinumatumae, ba kote hola taloa si 
asa. Ba sa tataru si koa hola ninae rane ka rane. ? Ura lopu ele tumae beto ni gita sari 
na tinumatumae, meke sari nada tinarae si lopu hokotodi. 10 Ba pana mae tu sapu sa 
hokotona, si kaqu hola taloa sapu lopu hokotona. 11 Totoso kobukoburugu rau, si sari 
doduru qua zinama, na binalabala, na vinizavizata, si gua mo tadi na koburu. Ba sipu 
na tie nomagu si rau, si luara pani rau sari na hahanana koburu. 12 Meke kekenono 
gua tugo asa si gita. Sapu gua dogoria gita kamahire, si guana dono burubara mo 
pa tiroana ridana; ba pana mae tu sa totoso mumudi, si kaqu dogoro va tinitoa ia 
gita sa hinokarana. Kamahire si gilagilana va kukutapo mo si rau, ba pana mae tu sa 

totoso mumudi si kagu gilagilana va bakala si rau, kekenono gua sapu kamahire si 
ele gilana va bakalau sa Tamasa si rau. 

13 Ke gua asa si ari ka neta hire si koa hola ninae rane ka rane: sa rinanerane, sa 
rinoverove, meke sa tataru. Ba sapu nomana hola koarini, si na tataru mo. 


14 


Sari na Vinariponi Magomago 

1 Ke mi koa varivari tatarue doduru totoso pa mia tinoa. Mi hata zonazonai sari 
na vinariponi magomago. Sapu arilaena hola si na binokaboka pude tarae nia sa 
zinama te Tamasa. ? Ura asa sapu zama pa votiki vinekala, si lopu zama la koari na 
tie si asa, ba koe Tamasa. Zama ni sa sari na hinokara tomedi pa korapa niniraņira 
tanisa Maqomaqo Hope. Ba loke tie tumae ni gua saripu zama ni sa. 3 Ba asa sapu 
tarae nia sa zinama te Tamasa, si zama la koari na tie si asa, meke toka ni, na sovutu 
va ninirai, meke va manoti sa si arini. 4 Asa sapu zama pa votiki vinekala si toka pule 
nia mo telena, ba asa sapu tarae nia sa zinama te Tamasa, si toka ni sa sari doduru 
tiena sa ekelesia pude togolo pa dia rinanerane. 5 Hivani gamu tugo rau pude zama 
pa votiki vinekala si gamu doduru. Ba sapu hiva hola nia rau, si pude gamu doduru 
si tagoa sa binokaboka pude tarae nia sa zinama te Tamasa. Ura sa tie pu tarae nia 
sa zinama te Tamasa, si varitokae hola nia sa si asa sapu zama pa votiki vinekala. Ba 
asa sapu zama pa votiki vinekala si leana, be koa nana keke tie sapu boka va bakali 
gua saripu zama ni sa, pude boka ta tokae sari doduru tiena sa ekelesia. 

6 Kasa tasiqu, be guana atu si rau koa gamu, meke zama pa votiki vinekala, si nasa 
sa qua vinaritokae koa gamu? Be guana lopu atu va vura ia rau si keke inavoso te 
Tamasa, babe keke ginilagilana, babe tarae nia sa zinama te Tamasa, babe tozia sa 
vina tumatumae, si namu loke qua vinaritokae koa gamu! 7 Ego, mi balabala i sari na 
ivivu na mike tana miuziki sapu loke dia tinoa. Be lopu ta ivu va avoso lea, babe ta 
mike va avoso lea sa tiunina sa kinera, si lopu kaqu boka gilania rina tie sa tiunina. 
8 Be lopu ivu va bakala ia sa tie sa buki vina gilagila pude varipera, si lopu kaqu boka 
va namanama sari na tie varipera. 9 Kekenono gua tugo asa, sapu be zama pa votiki 
vinekala si gamu, si loke tie kote boka gilania gua saripu ta zamae, be lopu bakala 
si arini. Ke sari na mia zinama si murimuri taloa mo pa galegalearane. 1° Soku sari 
na vinekala votivotikaedi pa kasia popoa, ba hopeke koa dia ginuadi si arini. 11 Ba 
be lopu tumae nia rau sa vinekala sapu ta zamae, si asa sapu zama nia sa vinekala 
sana, si na tie karovona koa rau, meke arau si na tie karovoqu koa sa. 12 Meke gua 
tugo asa si gamu. Koa gua sapu okoro ni gamu sari na vinariponi maqomaqo, si mi 
tavetavete valeana ni sari na vinariponi arini, pu boka varitokae pude va ninira ia 


sa ekelesia. 
13 Ke, asa sapu zama pa votiki vinekala, si mani varavara tepa ia sa binokaboka 


pude va bakali ginuadi saripu zama ni sa. 14 Ura be varavara si rau pa votiki vinekala 
sapu lopu tumae nia rau, si sa maqomaqoqu mo si varavara, ba lopu gilani rau 
ginuadi saripu zama ni rau. 15 Pude gua asa, si nasa si kote tavetia rau? Leana si 
pude maqu varavara pa maqomaqoqu, meke maqu varavara tugo pa zinama sapu 
tumae nia rau. Maqu kera pa maqomaqoqu, ba maqu kera tugo pa zinama sapu 
tumae nia rau. 16 Be varavara zama leana la si goi koe Tamasa pa votiki vinekala, si 
vegua meke kote boka tumae nia ri na tie pu somana pa vinahesi sa mua vinaravara, 
pude boka zama “Emeni” si arini pa vinabetona? Ura lopu hite gilania rini si keke vasi 
tinitona gua saripu zama ni goi. 17 Be vea leleana gua sa mua vinaravara zama leana 
koe Tamasa, ba loke tinokae si kote boka vagi nia ri kaiqa koa sa mua vinaravara. 
18 Zama leana si rau koe Tamasa, sapu arau si hoke zama pa votiki vinekala, holani 
gamu si gamu doduru. 19 Ba pa totoso vinarigara pa vinahesi, si leana hola koa rau 

pude magu zama ni ka visavisa zinama mo, saripu boka ta tumae pude va tumatumae 
ni sari kaiga, ba lopu pude zama ni soku tina zinama pa votiki vinekala sapu lopu 
bakala ginuadi. 

20 Kasa tasigu, mi lopu balabala gugua ri na koburu, ba mi koa guana koburu pu 
lopu tumae ni sari na kinaleana. Mi koa na tie komiha mia pa binalabala. 21 Guahe 
si ta kubere pa Kinubekubere Hope: 

“Pa beru karovodi meke pa votiki vinekala 
si kote zama la si Arau koari na Qua tinoni, 
be gua asa, ba lopu kaqu hiva va avoso mae si arini koa Rau,” gua sa Banara.” 

22 Gua asa, ke sa binokaboka pude zama pa votiki vinekala si na vina gilagila pude 
toka ni saripu lopu va hinokara, lopu tadi pu va hinokara. Ba sa binokaboka pude 
tarae nia sa zinama te Tamasa, si na vina gilagila pude toka ni saripu va hinokara, 
lopu tadi ri pu lopu va hinokara. 23 Be guana varigara sari doduru tiena sa ekelesia, 
meke hopeke tie gamu si podalae zama pa votiki vinekala, meke be nuquru mae si 
kaiqa tie pu lopu va hinokara meke lopu gilania rini sapu gua korapa ta evaņa, si 
kote zutuni gamu pekipeki rini. 24 Ba be nuquru mae si asa sapu lopu va hinokara, 
babe asa sapu lopu gilania sapu gua korapa ta evaņa, meke tarae nia gamu doduru 
sa zinama te Tamasa, si kote ta suni bulona si asa koari na zinama pu avosi sa, meke 
kote dono gilania sa sapu na tie sea si asa. 25 Meke sari na binalabala tomedi pa 
bulona si kote ta gilana vura, meke kaqu hoqa todono si asa pude vahesia sa Tamasa, 
meke zama guahe: “Hinokara sa Tamasa si koa pa korapa mia gamu tani,” gua. 


Sari na Vinari Lulidi rina Tinavete pa Vinahesi 

26 Ego, kasa tasiqu, pana varigara gamu pa vinahesi, si keke tie si mani tuturana 
pa kinera, keke si mani tozia keke vina tumatumae, keke si mani va vura ia si keke 
inavoso maena koe Tamasa, keke pule si na zinama te Tamasa pa votiki vinekala, 
meke keke pule si mani rupahia gua sapu ta zamae. Sari doduru hire si madi 
varitokae koasa ekelesia. 27 Be keke tie si hiva zama pa votiki vinekala, si karua, 
babe ka neta tie mo padana si kaqu hopeke zama, meke keke tie si kaqu rupahi sari 
dia zinama. 28 Ba be loke tie sapu boka ruparupaha, si madi koa noso mo saripu 
zama pa votiki vinekala. Madi vari zama ekei mo teledia, meke koe Tamasa mo. 

29 Ari karua babe ka neta mo saripu bokaboka pude tarae si madi zama pa hopeke 
totoso. Ari kaiqa pule si madi va avoso valeana mo. 30 Ba be keke arini sapu habotu 
pa korapana sa vinahesi si vagia si keke inavoso maena koe Tamasa meke hiva tozia 
sa; ego asa sapu korapa tarae si mani noso paki. 31t Ura gamu doduru si boka hopeke 
vagi lolomo pude tarae, pude boka variva tumatumae i si gamu doduru, meke variva 
ninira i. 32 Asa sapu tarae nia sa inavoso te Tamasa, si boka tuqe pule nia pude aqa va 
nono nia sa nana totoso pude zama. 33 Ura sa Tamasa si lopu hiva nia sa ninoveoro 
hoboro, ba hiva nia Sa sa vinariluli pa binule. 

Gua sapu ta evana koari doduru ekelesia tadi na tie te Tamasa, 34 si madi koa noso 
sari na barikaleqe koari na vinarigara. Lopu tava malumu si arini pude zama, sina 
gua sapu koa pa Tinarae te Mosese, si madi koa kaurae koari na palabatu mo si arini, 
gua. 35 Be hiva gilania rini si keketona, si madi nanasa mo koari na dia palabatu pa 
dia vetu kinoa. Variva kurekure sa barikaleqe pude zama pa vinarigara pa vinahesi. 

36 Ba vegua, balabala ia gamu sapu koa gamu mo si nuquru mae gua sa zinama 
te Tamasa? Babe koa gamu eke mo ta vatu sia? Lokari! 37 Be keke tie si balabala ia 
sapu na tie tarae te Tamasa si asa, babe tagoa sa si keke binokaboka magomago, gua, 
si mani tumae nia, sapu gua pu kubere atu ni rau hire, si na tinarae tanisa Banara. 
38 Ba be lopu hiva va avosia sa sapu gua tozia rau, si mi lopu va avosia tugo. 

39 Ke gua asa, kasa tasigu, mi okoro zonazona pude tarae nia sa zinama te Tamasa. 
Ba mi lopu hukati sari na tie pude zama pa votiki vinekala. 40 Doduru tinitona si 
madi ta tavete pa sirana gotogotona, pude ta luli valeana. 


15 
Sa Tinuru Pule te Karisito , 
1 Kasa tasiqu, hiva va gilana puleni gamu rau sa Inavoso Leana sapu ele tarae 


nia rau koa gamu, meke sapu ele tagoa gamu, meke vasina si ta sokirae sa mia 
rinanerane. 2? Koasa Inavoso Leana sapu tarae nia rau koa gamu si ta harupu si 
gamu. Ba be lopu rane va nabua gamu si asa, si loke guguana sa mia vina hinokara. 

3 Tozi va karovo atua rau koa gamu, gua sapu ele vagia rau, meke sa natina si 
arilaena hola, sapu se Karisito si ele mate hobei sari nada sinea, gua sapu ta kubere 
pa Kinubekubere Hope,” 4 sapu ta pomunae si Asa, ba pa rane vina neta si turu pule 
pa minate, gua sapu ta kubere pa Kinubekubere Hope,” 5 sapu ta dogoro si Asa koe 
Pita, meke beto asa si ta dogoro tugo koari ka manege rua apositolo.” 6 Beto asa, si pa 
keke totosona si vata dogoro pule nia si Asa koari ka lima gogoto tie pu va hinokara. 
Sokudi arini si korapa toa dia, ba kaiqa si ele mate. 7 Beto asa si ta dogoro si Asa koe 
Zemisi, meke tiqe koari doduru apositolo. 8 Meke mumudi hokara si ta dogoro si Asa 
koa rau. Kekenono guana tie sapu lopu ele kamo valeana nana totoso meke ta podo 

- 
si rau. 

9 Ura arau si hiteke hola koari doduru apositolo. Meke lopu hite garogu rau si pude 
ta pozae na apositolo, sina ele nonovalia rau sa ekelesia te Tamasa.” 10 Ba koasa 
tataru variharupi te Tamasa, si boka ta evaņae gua hie si arau. Meke sa tataru pu 
poni nau Sa si lopu ta okipalae hoboro. Ura pa kaiqa ginugua, si tavetavete va ninira 
hola ni rau sari doduru apositolo. Ba lopu na qua tinavete soti telequ, ba sa tataru 
variharupi tu te Tamasa sapu koa tavetavete koa rau. 11 Ke gua asa, si be arau si tarae 
koa gamu, babe ari kaiqa apositolo pule, ba kekenono mo sapu gua tarae nia gami, 
meke asa tugo si va hinokaria gamu. 


Sa Nada Tinuru Pule pa Minate 

12 Ego, ele tarae nia gami sapu Karisito, si ele turu pule pa minate, gua. Ba vegua 
ke zama si kaiga gamu, sapu sari na tie matedi si lopu kaqu toa pule pa minate, 
gua? 13 Be hinokara sapu lopu kaqu toa pule saripu mate, si lopu hinokara tugo sa 
tinuru pule te Karisito. 14 Meke be lopu turu pule pa minate se Karisito, si loke laena 
sa mami tinarae koa gamu, meke loke laena tugo sa mia rinanerane koa Sa. 15 Ba 
sapu kaleana hola, si gami na apositolo si kote ta zutu nia sapu gami si tarae nia 
sa kinohakoha koasa guguana sa Tamasa. Ura zama si gami sapu ele va toa pulea 
Tamasa pa minate se Karisito, gua. Ba pude hinokara sapu saripu mate si lopu kaqu 
toa pule pa minate, si lopu va turu pulea tugo Tamasa pa minate se Karisito. 16 Ura be 
lopu tava toa pule pa minate saripu mate, si e Karisito ba lopu tava toa pule tugo pa 
minate. 17 Meke be lopu va turu pulea Tamasa pa minate se Karisito, si loke guguana 
sa mia rinanerane, meke korapa koa hola mia pa mia sinea si gamu. 18 Meke arini 
pu ele va hinokaria se Karisito, meke ele mate, ba lopu kaqu toa pule tugo. 19 Be sa 
nada kinalavarae koe Karisito si tana tinoa pa pepeso mo hie, si variva talotaņa hola 
si asa, ke variva tataruda si gita, hola ni sari doduru tie pa kasia popoa. 

20 Ba sa hinokarana, si ele va turu pulea Tamasa se Karisito pa minate. Asa si na 
vina sosodena sapu, arini pu koa keke koe Karisito meke mate, si kaqu va toa pulei 
tugo Tamasa. ?1 Kekenono gua tugo sapu keke tie va mae ia sa minate, si keke tie 

tugo va mae ia sa tinoa pule pa minate. 22 Ura gua sapu pa dia sinoto koe Adama? si 
mate nia ri doduru tie, si pa dia sinoto koe Karisito si kagu turu pule nia ri doduru. 
23 Hopeke rini si tava toa pule pa hopeke dia totoso. Kekenu se Karisito, meke mumudi 
sari Nana tie pana kagu pule mae i Sa. 24 Beto asa meke kagu tiqe kamo sa vinabetona 
sa kasia popoa. Kaqu va kilasi Sa sari doduru tie na magomago, pu tago niniranira 
pa manauru meke pa pepeso. Meke kagu va karovo vala Sa sa binaņara koe Tamasa 
sa Tamana. 25 Ura kaqu koa Banara se Karisito, osolae kaqu va boka ia Tamasa si Asa 
pude va kilasa beto pani sari doduru Nana kana, pude nati hiniva ni Sa si arini.” 26 Sa 
kana vina betobeto hokara pude tava kilasa, si na minate. 27 Ura guahe si ta zamae 
koa sa Kinubekubere Hope: “Ele va boka ia Tamasa pude nati hiniva ni Sa sari doduru 
tinitona”, gua. Bakala mo sapu sa zinama “doduru tinitona,” si lopu nae somanae 
nia Sa sa Tamasa, sapu vekodi sari doduru tinitona pa niniranira te Karisito.” 28 Ba 
pana ele ta veko pa niniranira te Karisito sari doduru tinitona, si kaqu vala pule nia 
telena sa Tuna, koasa niniranira te Tamasa sapu ponina sa niniranira koa Sa, pude 
nati hiniva ni sari doduru tinitona. Meke sa Tamasa si kaqu koa nati hiniva ni sari 


doduru. 
29 Ego, vegua saripu papitaiso poni saripu ele mate? Na sa laena si asa? Be hinokara 


sapu lopu kote toa pule saripu ele matedi gua, si pude vea ke papitaiso poni tu saripu 
ele mate? 30 Meke sapu gami kasa na apositolo, si vegua ke vala puleni gami pa 
tinasuna doduru totoso? 31 Hinokara hola kasa tasiqu, sapu hopeke rane si tata pa 
qua minate si rau. Meke hinokara hola tugo sapu qetu hola nia rau sa mia tinoa keke 
koe Karisito. 32 Be pa ginuguana sa tinoa tini mo si ele varipera si rau koari na kana 
tani pa Episasi, saripu gua na kurukuru pinomo variva mate, si loke pinia kaqu vagi 
nia rau si asa. Be lopu toa pule saripu matedi, si “Mada henahena meke napo, ura 
na kote mate mo si gita vugo,” gua sapu hoke zama nia rina tie.” 

33 Mi lopu sekesekei puleni gamu. Sina guahe si hoke zama nia rina tie: “Asa sapu 
koa baere koari na tie pu hoke tavete va sea, si kaqu ta turana va sea koarini, meke 
kote ta novala sa nana hahanana leana,” gua. 34 Mi kekere pule mae koa sa tinonoto, 
mi noso nia sa kinaleana. Kaiqa gamu si lopu gilania sa Tamasa; zama nia rau si hie 
pude va kurekure gamu. 


Sa Guguadi rina Tinida pana Toa Pule 

35 Keke tie koa gamu si kote nanasa guahe: “Vegugua meke kote boka toa pule pa 
minate sari na tie matedi? Kote vegugua tinidi sarini?” gua. 36 Duvili si goi! Sa kiko 
sapu letea goi pa pepeso si lopu boka toa be lopu mate paki si asa. 37 Gua sapu letea 
goi si na kiko mo. Be na kiko huiti sia, ba be kaiga votiki kiko, ba lopu sa nati huda 
sapu ele nomana si kote letea goi. 38 E Tamasa tu ponia koasa kiko sana sa huda 
gua sapu hiva nia Sa. Ponia Sa pa hopeke kiko sa huda sapu garo koasa. 39 Sari na 
masadi ri doduru kurukuru toadi si lopu kekenono. Na tie si votiki masana, meke 
votikaena si tadi na kurukuru name. Votikaena pule si tadi na kurukuru tapuru, 
meke sapu tadi na igana, ba votikaena tugo. 40 Koa dia tugo sari na tini tana manauru, 
meke sari na tini tana pepeso. Sa tinolava tadi na tini tana manauru si votikaena 
koari na tini tana pepeso. 41 Sa rimata si votiki nana tinolava, meke tanisa sidara 
si votikaena. Votikaena pule sa tinolava tadi na pinopino. Meke sari na pinopino 
teledia ba votivotiki dia tinolava tugo. 

42 Ego, kote guahe si ta evaņa pana tava turu pule saripu mate. Pana ta pomunae 
sa tini pa pepeso, si kote muzi si asa, ba pana tava turu pule sa, si kaqu koa hola si 
asa. 3 Pana ta pomunae sa si dono hikare, meke malohoro, ba pana ta va toa pule 
sa si kaqu tolavaena meke ninira. 44 Na tini hokara mo si asa sapu mate, ba pana 


* 15:25 Sam 110:1 * 15:27 Sam 8:6 * 15:32 Ais 22:13 


1 KORINITI 15:45 1640 1 KORINITI 16:7 


tava turu pule sa, si kagu na tini magomago. Gua sapu koa nana sa tini hokara, si 
koa nana tugo sa tini magomago. + Zama sa Kinubekubere Hope, sapu sa tie kekenu 
sapu se Adama, si ta tavete pude toa pa tinoa tini, ba sa Adama mumudi sapu se Zisu 
Karisito, si na magomago variva toa.” 46 Sa tini magomago si lopu mae kekenu, ba 
sa tini tana pepeso tu, meke mumudi si tige mae sa tini magomago. 47 Sa tie kekenu 
si maena koasa kavuruna sa popoa pepeso si asa, ba sa tie vina rua si mae guana 
pa Manauru. 48 Arini sapu tanisa pepeso si kekenono gua tugo Adama sapu tanisa 
pepeso, ba arini pu tanisa Manauru si kekenono gua e Karisito, sapu tana Manauru. 
49 Kekenono gua sapu tagoa gita sa kinehana Adama sapu tana pepeso, si gua tugo 
sapu kaqu tagoa tugo gita sa kinehana e Karisito sapu tana Manauru. 

50 Kasa tasiqu, sapu gunia rau si guahe: Sapu sa tinoa tini, pu ta tavetae masa, na 
ehara, si lopu boka nuguru pa Butubutu Banara te Tamasa. Sa tini sapu kagu muzi, 
si lopu boka somana tagoa sa tinoa hola. 51 Mi avosia sa ginugua tomena hie: Sapu 
lopu kaqu ele mate beto si gita doduru, si kaqu ta hobe beto si gita.” 52 Kaqu guana 
matapuri mo sa mata pana ta ivu sa buki vina betobeto, meke kaqu tava turu pule 
pa tinoa hola saripu matedi. Meke gita pu korapa toada si kaqu ta hobe. 5? Ura sa 
tini sapu muzina si kaqu ta hobe na tini toa holana. Sa tini pu boka mate si kaqu ta 
hobe na tini pu lopu boka mate. 54 Pana ta evana sapu sa tini muzina si ta hobe na 
tini toa holana, si kote tava gorevura gua sapu ta kubere, sapu guahe: 

“Bokaboka si gita pana murimuri taloa sa minate,” gua.” 

55 Meke gua pule hie: “Minate, avei sa mua niniranira? 

Avei sa mua niniranira pude variva matagutu?” gua.” 

56 Sa niniranira pude variva matagutu tana minate si na sinea. Meke sa niniranira 
tana sinea si na Tinarae te Mosese. 57 Ba mada zama leana koasa Tamasa, sapu ponini 
gita sa minataqara koe Zisu Karisito sa nada Baņara. 

58 Ke gua asa, kasa tasiqu, mi soto va ninira, mamu turu va nabu. Mi va tupiti 
puleni gamu pa ninabuluna sa Banara. Sina gilania mia gamu sapu lopu gua hoboro 
mo sari na mia tinavete, pa korapa mia ninabuluna Sa. 


16 


Vinariponi La Koa Rini pa Zerusalema 
1 Ego, sa ginugua sapu kubere mae nia gamu, sapu pude veko varigara poata pude 
toka ni sari na tie te Karisito pa Ziudia, gua; si leana mamu tavetia gua mo sapu 
tozi ni rau koari na ekelesia pa popoa Oalesia.” 2 Pa doduru rane Sade, si hopeke 
tie gamu si mani veko vata kalei kaiqa poata koasa padana gua sa nana binoka pa 
vinagi poata, mani kopu veko ni. Meke pana atu rau, si lopu kilu varigara poata pule. 
3 Meke pana atu kamo rau, si kote va paleke ni rau sari na leta vina bakala koari 
na tie pu ele vizati gamu, pude garuni meke paleke lani pa Zerusalema sari na mia 
vinariponi. Meke pana kamo rini vasina si sari na leta si kote va bakalia sa guguana 
sa mia vinariponi koa rini pa Zerusalema. 4 Pude guana garo sapu kaqu la tugo si 

rau, gua, si boka keke gua mo la si gami. 


Sari Hiniva te Paula koari Nana Inene 
5 Pana beto la rau pa Masedonia si kote atu koa gamu si rau; sina kote ene gua pa 
Masedonia si rau.“ 6 Gina kote koa seunae hite koa gamu si rau koari doduru sidara 
pa totoso ibu. Beto asa, si kote boka toka nau gamu pude hodaia sa qua inene, be 
pavei pule si kote la rau. 7 Lopu hiva dogoro gamu rau kamahire koa sa qua inene 
hola hie. Hiva nia rau pude koa seunae koa gamu si rau, be gua na hiniva tanisa 

Banara. $ Kote koa mo si rau pa Episasi osolae kamoa sa rane Pen'tikosi?.”” 9 Ura hie 
si keke totoso leana hola koa rau, pude tavetavete meke toka valeani sari na tie tani, 
be vea soku gua sari kana tani. 

10 Be atu gua koa gamu se Timote, si mi va kamo valeania, pude lopu matagutu si 
asa. Sina asa ba korapa nabulu nia tugo sa Banara, kekenono gua tugo arau.” 11 Mi 
lopu dono va karia si asa, ba mi toka nia pude hoda ia sa nana inene pa korapa 
binule, pude boka kamo mae koa rau si asa. Ura korapa aga nia rau si asa, meke sari 
kasa tasida koe Karisito pu luli koasa. 

12 Ego, koasa guguana e Apolosi, sa tasida. Hoke sovusovutia rau si asa, pude 
somana luli atu koari kaiga tasida koe Karisito, pude hopiki ni gamu. Ba lopu gotogoto 
sigiti pa nana binalabala pude atu kamahire, ba pana leana sa totoso koa sa si kote 
atu nana mo. 

Sari na Zinama Vina Betobeto 

13 Mi kopu! Turu va ninira pa mia rinanerane, mi koa varane. 14 Mi taveti pa 
korapa tataru sari doduru mia tinavete. 

15 Gilani mia gamu sari kasa tatamana te Sitepanasi. Arini sari na tie kekenu pa 
pinagaha popoa pa Akaia, sapu kekere meke lulia se Karisito. Meke ele va madi 
rini sari na dia tinoa pa ninabuludi rina tie te Tamasa. Kasa tasigu, tepa gamu rau” 
16 pude mi va tabei sari na koimata gugua arini, meke sari kaiqa pule pu tavetavete 
somanae koa rini. 17 Qetu nia rau sa minae tadi Sitepanasi, e Potunatasi, meke e 
Akaikasi. Vagi hobea rini sa lolomo tamugamu. 18 Mae va qetuqetu au rini si rau, 
gua tugo sapu tavetia rini koa gamu. Sari na tie gua hire si garodi pude tava lavata. 

19 Sari na ekelesia koasa pinaqaha popoa pa Esia, si va atua sa dia tataru koa gamu. 
Ari Akuila, e Pirisila, meke sa ekelesia sapu hoke varigara pa dia vetu, ba va atua 
tugo sa dia tataru nomana koa gamu.” 20 Sari doduru tamatasi tani si va atua tugo sa 
dia tataru koa gamu. Mi vari hapahapai na vari qetuqetui pana vari tutuvi gamu. 

21 Hie si kuberia rau pa limaqu soti: “Qua tataru arau Paula koa gamu.” 

22 Mani ta levei gana si asa pu lopu tataru nia sa Banara. Mani mae sa Banara! 

23 Mani koa koa gamu sa tataru lopu ta nana kamona tanisa Banara Zisu Karisito. 

24 Sa qua tataru pa korapana e Zisu Karisito si mani koa koa gamu. 

SA LETA VINA RUA TE PAULA KOARI NA TIE PA 
KORINITI 
Sa Vinabakala 


Sa leta vina rua te Paula koari na tie pa Koriniti, si ta kubere si asa pa totoso sapu 
soku tinasuna si koa pa tinoa tanisa ekelesia pa Koriniti, meke koasa tinavete na 
binaere te Paula koasa ekelesia asa. 

Sipu ele kubere la nia Paula sa leta kekenu tanisa koari na tie pa Koriniti si la hopiki 
ni sa si arini pa keke totoso papakana, ba lopu boka va tonoti sa sari na tinasuna 
vasina, ke talotaņa hola si arini meke se Paula. Ba vata dogoro vura nia Paula sa 
nana hiniva nomana pude koa varibulei koa rini, meke kubere lania sa si keke leta 
ninirana koarini sapu tozia sa pa 2 Kor 2:4. Ele muliunu sa leta asa. Taetusi si paleke 
la nia sa leta koarini, meke mizi vekoa ri kara si pude la vari tutuvi pa Toroasi. Sipu 
la vasina se Paula si lopu koa se Taetusi, ke hola la se Paula pa Masedonia. Vasina 
tu si vari tutuvi sari kara. Meke pa totoso asa si kubere la nia sa sa leta vina rua hie 
koari na tie pa Koriniti. 

Kaiqa tie pu ele mae somana koasa ekelesia pa Koriniti, si lopu va egoa sapu e 
Paula si keke apositolo hinokara te Karisito. Meke sipu ta evana sa vinaribulei pa 
vari korapadi rini meke e Paula, si tozi vura nia Paula sa nana qinetuqetu. 

Pa kukuruna kekenu sa leta hie si vivinei nia Paula sa nana binaere, na tinavete 
koa sa ekelesia pa Koriniti. Tozi va bakalia sa, gua meke olana va ninira la si asa koa 
rini pa korapana sa ekelesia pu zama nonovalia, na va karia si asa. Tozia tugo Paula 
sapu qetu nia sa, sapu sa vuana sa nana leta ninirana pu ele kubere la nia sa koasa 
ekelesia pa Koriniti, si na kinekere, meke na dia vinaribulei koa sa. Beto asa si tepa 
ia Paula sa ekelesia pude vala sa dia vinariponi, pude toka ni sari na tie malana te 
Karisito pa popoa Ziudia. 

Sari kaiqa apositolo kokohadi pa Koriniti si va apositolo pule ni, meke zutu nia 
apositolo kokoha rini se Paula. Ke koari na hinia vina betobeto, si lavelave hukata nia 
Paula koari na apositolo kokohadi pa Koriniti sa nana tuturuana, sapu na apositolo 


hinokara te Karisito si asa. 
Sari na Nati Pinaqapaqahana sa Leta 


Sari na zinama tataru kekenu. Hinia 1:1-11 E. 
Paula meke sa ekelesia pa Koriniti. Hinia 1:12 kamo hinia 7:16 


Vinariponi koari na tie te Karisito pa Ziudia. Hinia 8:1 kamo hinia 9:15 

Lavelave hukata nia Paula sapu na apositolo hinokara si asa. Hinia 10:1 kamo hinia 
13:10 

Tinukuna sa leta. Hinia 13:11-14 


Zinama Tuketukele , o. o. , 
1 Arau Paula, sa apositolo? te Zisu Karisito pa hiniva te Tamasa, meke e Timote 


sa tasida koe Karisito, kubere atu nia gami kara sa mami leta hie koa sa ekelesia 
te Tamasa pa Koriniti, meke koari doduru tie te Tamasa pa doduruna sa pinaqaha 
popoa pa Akaia.” 

2 Mani poni gamu sa Tamasa sa Tamada, meke sa Baņara Zisu Karisito, sa tataru 
lopu ta nana kamona, meke sa binule. 


Zama Leana Koe Tamasa se Paula ji E , 
3 Mada vahesia sa Tamasa sa Tamana sa nada Banara Zisu Karisito, sapu sa natina 


sa tataru variva tukana, meke sa Tamasa pu va mae i sari doduru tinokae, pude va 
manoti na va ninirai sari na tie. 4 Ke manoto gita Sa meke tokani gita koari doduru 

nada tinasuna, pude boka va manoti gita sari votiki tie pa dia tinasuna. 5 Ura gua 
sapu hoke tava sigiti si gita koari na kana pa nada tinoa keke koe Karisito, si gua 
tugo pa tinoa keke koa Sa, si hoke va manoto gita na va ninira gita Sa koa sa Nana 
vinaritokae nomana. 6 Sari na mami tinasigiti si pude va ninira gamu, meke pude ta 
harupu si gamu. Meke totoso tava manoto gami koe Tamasa, si tava ninira si gamu, 
pude turu va nabu na koa nono koari na tinasuna pu ele boka turu va nabu ni gami. 
7 Gua asa ke rane valeania gami sapu gamu si kagu koa va nabu. Ura gilania gami 
sapu kekenono gua sapu ele somana ni gamu sari na mami tinasigiti, si kaqu somana 
ta tokae tugo si gamu koari na tinokae pu ele vagi gami. 

8 Kasa tasiqu, hiva va gilanani gamu rau sari na tinasuna pu tutuvi gami koa sa 
pinaqaha popoa pa Esia. Noma hola sari na tinasuna pu tutuvi gami, meke lopu 
rovea gami sapu kote boka toa si gami.” 9 Hokara sa vinizata pude va mate gami 
gua, si ele tava egona tu. Ba ta evana si gua hie, pude mami kalavarae koe Tamasa 
mo, sapu va toa pulei saripu mate, meke pude lopu kalavarae puleni gami. 10 Ba ele 
harupu gami Sa koasa tinasuna variva mate sana, meke kaqu harupu pule gami tugo 
Sa. Ele va sotoa gami koa Sa sa mami rinoverove, pude kaqu harupu pule gami tugo 
Sa. 11 Mi varavara tokani gami, pude soku tie si kote somana zama leana koe Tamasa 
koasa minana sapu va mae ia Sa koa gami, sina va egoa Sa sa vinaravara tadirini. 


Sa Hinobe koari na Inene te Paula o. , , 
12 Qetu hola si gami sapu sari na mami binalabala soti si lopu zutu pule gami. Sari 


na mami tinoa pa kasia popoa hie, meke sa mami sinoto koa gamu, si ta turana koari 
na mami tinoa madidi, meke pa zinama hinokara pu mae gua koe Tamasa. Tavete gua 
asa si gami koasa tataru lopu ta nana kamona te Tamasa, ba lopu pa tinumatumae 
tana tie. 13 Ura saripu kubere atu ni gami, si lopu tasuna pude tiroi na tumaeni 
gamu. Ele tumae vasinahite ni gamu sari na mami tinoa kamahire, ba lopu dodurudi 
si gilani gamu. Rovea gami si vugo repere tu kote boka gilana valeana gami gamu, 
14 pude kaqu ta qetue koa gami si gamu, gua sapu kaqu ta qetue koa gamu si gami 
koasa rane pu kaqu pule mae ia e Zisu sa nada Banara. 

15 Va hinokara valeania rau sapu gua asa, ke mizi vekoa rau si pude atu hopiki ni 
gamu, pude kaqu ta tokae koa rau si gamu karua totoso. 16 Ura gilania gamu sapu ele 
mutia rau si pude atu dogoro gamu pa qua inene la gua pa Masedonia, meke koasa 
gua pinule mae gua vasina, si pude boka toka nau gamu pa qua inene la pa Ziudia.” 
17 Totoso mizi vekoa rau sapu gua asa, si lopu tavete hoboria rau sa binalabala asa, 
meke beto hoi si hobei rau sari na qua binalabala pa hahanana tana tie pa kasia 
popoa, kekenono gua na tie pu zama uve meke lokari pa keke totoso mo. 18 Gua sapu 
zama pa hinokara sa Tamasa, si gua tugo sa qua vina tatara koa gamu, sapu lopu 
kaqu uve meke lokari pa keke totoso mo. 19 Ura se Zisu Karisito sa Tuna Tamasa, 
sapu tarae nia gami Saelasi e Timote koa gamu, si lopu zama “Uve” meke “Lokari”, 
pa keke totoso, ba koa Sa si “Uve” doduru totoso.” 20 Ura gita pu koa koe Karisito si 
zama “Uve”, sapu kaqu tava gorevura sari doduru vina tatara te Tamasa. Gua asa, 
ke pa pozana e Zisu Karisito si hoke zama “Emeni” si gita pana vahesia rina tie sa 
Tamasa. 21 E Tamasa telena si vata evanaeni gita Nana tie, pude turu va nabu pa 
tinoa keke koe Karisito. Meke ele vizata gita na va madi gita Sa, pude nabulu nia. 
22 Ele tokoro veko gita Sa sapu tanisa tugo si gita koa sa Magomago Hope sapu poni 
gita Sa pa buloda, pude na vina sosodena sapu kaqu vagi betoi gita sari doduru gua 
pu ele va nama vekoi Sa pude tadigita. 

23 Sa Tamasa si sa qua tie va sosode. Ura gilania Sa sa buloqu. Na lopu hiva va 
talotana gamu rau pa qua ginegese, gua asa ke lopu atu dogoro gamu rau, koa sa qua 

muti kekenu pude atu. ?4 Gami si lopu hiva lalae nia sa mia rinanerane, gua sapu 
kaqu va hinokaria gamu. Gilania mami gami sapu korapa turu va nabu si gamu pa 


rinanerane. Ba tavetavete somanae mo si gami koa gamu, pude mi koa qetuqetu si 
gamu. 


1 Gua asa ke vizatia rau si pude maqu lopu tavete pule atu nia koa gamu si keke 
inene variva sigitina, gua sapu tavetia rau pa totoso sapu tiqe hola. 2 Ura be va 
talotana gamu rau si gamu, si loke tie pule si koa pude va qetuqetu au, ba gamu mo 
pu ele va talotana gamu rau. 3 Gua asa ke kubere atu nia rau koa gamu sa qua leta 
isa. Lopu hiva atu si rau pude va talotanau gamu, sina gamu si pada pude va qetu au. 
Ura gilania rau sapu pude kekere meke qetuqetu si gamu, si kaqu qetuqetu tugo si 
rau. 4 Sipu kubere atu nia rau sa leta koa gamu, si talotana hola si rau, meke mamata 
hola sa buloqu pa kinabokabo. Sa qua nati hiniva si lopu pude va talotana gamu, ba 
pude va gilana ni gamu sapu tataru holani gamu rau si gamu doduru. 


Tinaleosae koasa Tie Sea , , , 
5 Sa tie sapu ele evania sa tinitona variva talotana, si lopu arau mo si va talotanau 


sa, ba pa kaiga ginugua si gamu doduru tu si va talotana gamu sa. Zama guahe si 
rau, ba lopu hiva tozi va holahola si rau. $ Ele pada mo sa vina kilasa gua sapu 
soku gamu ele ponia koasa tie sana. 7 Kamahire si na totoso pude taleoso nia, meke 
sovutu va ninira pulea si asa, pude lopu va talotana hola la ia, meke kote taluarae 
taloa hokara si asa. $ Gua asa ke tepa gamu rau, pude mi vata gilana nia koa sa, 
sapu tataru hinokara nia gamu si asa. 9 Gua meke kubere atu nia rau sa qua leta 
isa, si pude gilania sapu be va tabei gamu gua sapu tozini gamu rau koasa qua leta. 
10 Totoso taleoso nia gamu si keke tie koari na kinaleadi pu ele evani sa, si arau ba 
taleoso nia tugo si asa. Ura be hinokara sapu va sea mae si asa koa rau, si taleoso nia 
rau si asa. Tavetia rau sapu gua asa pa kenuna e Karisito pa lae mia gamu. 11 Pude 
mani lopu koa mataqara hola koa gita se Setani, ura ele gilani nada gita sari nana 
hiniva sekesekeidi. 


Balabala Mamata se Paula pa Toroasi 
12 Totoso la kamo rau pa Toroasi, pude la tarae nia sa Inavoso Leana koasa guguana 
e Zisu Karisito, si dogoria rau sapu tukele mae nia Tamasa si keke sasada koa rau 
vasina. Keke totoso leana si asa pude tozi vura nia sa Inavoso vasina.” 13 Ba balabala 
mamata sa buloqu, sina lopu boka dogoria rau sa tasida, se Taetusi vasina. Ke zama 
luluara mo si rau koari na tie vasina, meke taluarae la pa pinaqaha popoa Masedonia. 


Minataqara pa Tinoa Keke koe Karisito 

14 Ba mada zama leana koe Tamasa. Ura pa korapa tinoa keke koe Karisito si 
turana gita Tamasa si gita pa minataqara pa kenudi rina tie doduru totoso. Garunu 
gita Tamasa si gita pude tozi urahae nia pa ninae vasina sa Inavoso koasa guguana 
e Karisito, sapu guana keketona humana lea. 15 Ura totoso tozi urahae nia gita 
sa Inavoso Leana koari pu kote ta harupu, meke koari pu lopu kote ta harupu, si 
kekenono gua na vina uququ oto huda humana lea sapu vala nia Karisito koe Tamasa. 
16 Koa rini pu lopu kote ta harupu, sa inavoso si kekenono na tinitona matena sapu 
humana hikare. Ba koa rini pu kote ta harupu, si na inavoso variva toa si asa, 
kekenono gua na keketona humana lea. Ke esei si garo koa sa tinavete hie? 17 Gami 
si lopu gua ri kaiqa pu urahae nia sa Inavoso te Tamasa, sapu guana tie holuholu pu 
hiva vagi va soku poata. Ba sina ta garunu si gami koe Tamasa, ke zama pa hinokara 
si gami pa kenuna Sa, guana nabulu te Karisito. 

Sari na Nabulu Tanisa Vinariva Egoi Vaqura te Tamasa 

1 Vegua, balabala ia gamu sapu guana podalae vahesi puleni gami pule si gami? 
Babe gua ri kaiqa tie si gami, sapu hiva pude gamu kote va lavata gami pa mia leta la 
koari na votiki tie pude di va kamo gami, babe arini si kubere atu koa gamu pude mi 
va kamo gami, gua? 2 Lokari, gamu mo si nada leta sapu ta kubere pa buloda, pude 
gilania meke tiroa ri doduru tie. 3 Bakala mo koasa mia tinoa vaqura, sapu gamu si 
va hinokaria sa Inavoso Leana sapu tozia gami koa gamu. Gua asa, ke gua na leta te 
Karisito si gamu. Lopu ta kubere iqi si asa, ba koa sa Maqomaqona sa Tamasa toana. 
Lopu ta kubere pa patu labelabe, ba pa bulo tie.” 

4 Zama gua asa si gami, sina gilana valeania gami sapu hie mo sa vina sosode, sapu 
gami sina nabulu te Karisito pu ta garunu koe Tamasa. > Loke mami binokaboka soti 
si gami pude tavetia sa tinavete hie. Sa binokaboka sapu tagoa gami, si maena mo koe 
Tamasa. 6 E Tamasa telena si va boka gami pude nabulu nia si Asa koasa vinariva egoi 
vaqura, sapu lopu tanisa Tinarae ta kuberena koe Mosese, ba sapu tanisa Maqomaqo 
Hope tu. Sa Tinarae ta kuberena si evania sa minate koari na tie pu lopu va tabea si 
asa, ba sa Magomago Hope si ponini gita sa tinoa.” 

7 Totoso ta kubere pa patu labelabe sa Tinarae te Mosese, si bakala vura sa ninedala 
te Tamasa. Meke totoso korapa murimuri taloa sa ninedala pa isumatana e Mosese, 
ba lopu boka dono la ia tugo ri na tie Izireli si asa. Sina ele vura mae sa ninedala 
tolavaena te Tamasa totoso ta kubere sa Vinariva Egoi Koana sapu evania sa minate,” 
8 ke kagu noma hola latu sa tinoa tolavaena tamigami sapu vura mae totoso tozi vura 
nia gami sa Inavoso Leana tanisa Vinariva Egoi Vaqura sapu poni gita sa Maqomaqo 
Hope. 9 Sa tie sapu va mae ia sa Vinariva Egoi koana pu tozia sa tinazutu sapu la 
gua pa minate, si tolavaena sa ninedalana sa isumatana, gua asa ke tolavaena hola 
la tu sa tinoa vaqura tanisa sa tie pu va mae ia sa Inavoso Leana sapu va tonoti sari 
na tie koe Tamasa. 10 Ura sa tinolava kamahire si bakala sisigiti hola nia sa ninedala 
tolavaena pukerane, ke boka zama si gita sapu ele murimuri taloa sa tinolava koana, 
gua. 11 Be sa Tinarae koana sapu lopu koa seunae ba koa ia na tinolava, si sa tinoa 
vaqura sapu koa hola ninae rane, si kaqu tolavaena hola la tu. 

12 Gua asa, ke varane si gami, sina rove va hinokaria gami sapu kaqu vagia gami 
sa tinoa tolavaena. 13 Gami si lopu kekenono e Mosese sapu goba hukatia sa sa 
isumatana, pude madi lopu dogoria ri na tie Izireli sa minurimuri taloana sa ninedala 
koa sa.” 14 Ba tava pupuhu sari na binalabala tadi na tie Izireli, osolae kamo pa rane 
ninoroi. Ura lopu boka gilania rini sa hinokara totoso tiroa rini sa Vinariva Egoi 
Koana te Tamasa. Kekenono gua na poko sapu va paere ia sa isumatana Mosese, si 
korapa tava paere tugo sari na isumatadia. Ba pana soto mo sa dia rinanerane koe 
Karisito, si kote tava rizu palae sa poko pa isumatadia. 15 Kamoa kamahire, totoso 
tiroa rini sa Tinarae te Mosese, ba korapa va paere ia na poko sa bulodia koasa 
hinokara. 16 Ba pana soto mo sa rinanerane tanisa tie koasa Banara, si kaqu tava 
rizu palae sa poko asa.” 17 Ego, sa zinama “Banara” koasa vesi asa, ginuana si sa 
Magomagona sa Tamasa, meke sarini pu vagia sa Maqomaqona sa Tamasa, si vagia 
tugo sa tinarupaha. 18 Gita doduru si vata dogoro nia pa nada tinoa sa tinoa tolavaena 
tanisa Banara, meke lopu ta nobi gua e Mosese sari isumatada. Meke korapa ta hobe 
si gita, pude keha lulia sa kinehana sa Baņara, meke toqolo gigiri hola latu sa tinoa 
tolavaena sapu koa koa gita. Meke sa tinoa tolavaena asa si mae guana koasa Banara, 
sapu sa Maqomaqona sa Tamasa. 

4 


Sa Tinagotago Maqomaqo pa korapa Raro Patu 

1 Ego, pa korapa Nana tataru variva taleosae, si ponini gami Tamasa sa tinavete 
ninabulu hie, ke lopu malohoro si gami pa tinavete. 2 Ba sari doduru tinavete tomedi 
meke variva kurekuredi, si luara pani gami. Lopu sekesekei si gami, meke lopu iliri va 
sea ia gami sa zinama te Tamasa. Ba tozi vura nia gami sa hinokara, meke va sosodea 
koari na binalabala tadi doduru tie pa kenuna sa Tamasa, sapu na nabulu hinokara 
Tanisa si gami. 3 Ba be tava paere sa ginuana sa Inavoso Leana sapu tarae nia gami, 
si koari na tie huporo mo pu lopu ta harupudi si tava paere si asa. 4 Kekenono guana 
tie behuna si arini, pu lopu dogoria sa kalalasa. Ura e Setani sapu sa tamasa pu 
koa baņara koari na rane hire, si hukati si arini ke lopu va hinokaria sa Inavoso 
Leana, sapu sa guguana e Zisu Karisito pu tagoa sa tinoa tolavaena pa kinehana soti 
sa Tamasa. > Lopu tarae nia gami sa gugua mami tinoa soti, ba sapu tarae nia gami, si 
e Zisu Karisito si na Baņara, meke gami si na mia nabulu pa guguana e Zisu Karisito. 
6 Sa Tamasa sapu zama guahe: “Mani nedala vura pa huporo sa kalalasa,” gua, si 
Asa tugo sa Tamasa sapu vata dogoro nia pa buloda sa Nana hinokara sapu guana 
kalalasa, pude boka vata gilana nia koa gita sa guguana sa Tamasa sapu ta dogoro pa 
tinoa tolavaena te Karisito.” 

7 Ba gita si tagoa sa ginilagilana arilaena hola sana pa nada tinoa tini, guana 
tinagotago arilaena sapu voi pa raro patu loke laena, pude mani ta dogoro sa 
niniranira nomana hola sapu mae gua koe Tamasa, ba lopu sa mami niniranira soti 
gami na apositolo. 8 Hoke va tasuna gami ri na tie, ba lopu hite tava kilasa si gami. 
Hoke nunala si gami kaiga totoso, ba lopu hite luara pania gami sa mami rinanerane 
koe Karisito. 9 Ta nonovala si gami koari na kana, ba lopu hite luara pani gami sa 
Tamasa doduru totoso. Hoke ta seke va kalekaleana meke hoqa si gami pa tinasigiti 
kaiqa totoso, ba lopu tava mate si gami. 10 Doduru rane si tata mate kekenono gua 
tugo e Zisu si gami, pude vata dogoro nia tugo pa tinimami sa tinoa Tanisa. 11 Ura pa 
dodurudi ri mami tinoa si koa tata lamo pa minate si gami pa ginuana e Zisu, pude 
mani ta dogoro pa tinimami soti sa tinoa tanisa. 12 Gua asa, ke doduru rane si tata 
mo pa minate si gami, pude vagia gamu sa tinoa hola. 

13 Zama sa Kinubekubere Hope: “Va hinokara si Rau, ke zama,” meke kekenono gua 


tugo asa sa mamirinanerane. Va hinokara si gami, ke zama.” 14 Gilania gami sapu sa 
Tamasa sapu va turu pulena se Zisu sa Banara, si kaqu va turu pule somanae ni gami 
Sa koe Zisu, meke kaqu turaņa varigarani gita Sa pude somanae koa Sa. 15 Doduru 
ninovanovala mami hire si pude leamia si gamu. Meke pana urahae la koari soku 
tie pule sa tataru variharupi te Tamasa, si kaqu va sagei rini sari na dia vinaravara 
na zinama leana la koasa vina lavatana sa Tamasa. 


Koa Ranerane 

16 Ke gua asa si lopu hite tava malohoro sari na buloda, be vea hitehite mae gua 
sa minalohoro pa tinida guana barogoso na kaleqe, ba sari na maqomaqoda si tava 
ninira pa hopeke rane. 17 Ura sari nada tinasuna hitehite hire, sapu lopu kote koa 
hola, si kote va kamo gita koasa tinoa tolavaena sapu koa holana, sapu noma hola ni 
sari na tinasuna. 18 Ke lopu dono la i gita sari na tinitona ta dogorodi mo pude tagoi, 
ba sari na tinitona lopu ta dogorodi tu. Ura sari na tinitona ta dogorodi si koa paki 
mo, ba sari na tinitona lopu ta dogorodi si koa hola ninae rane ka rane. 


5 


Sari Tini Vagura 

1 Sari na tinida sapu tana pepeso hie, si kekenono gua mo na ipi pu va koa paki gita 
pa pepeso. Gilania gita sapu be mate si gita, si kaqu poni gita Tamasa sari na tinida 
sapu tana Manauru, saripu kagu koa hola ninae rane. Lopu na tini sapu kekenono 
guana ipi sapu ta kuri pa lima tie, ba sa tini sapu ta kuri koe Tamasa. 2 Kamahire 
si sino manini pa tinalotana si gita, ke hiva ture tagoi gita sari na tinida sapu tana 
Manauru. 3 Meke pana hopeke tagoi gita sari tinida tana Manauru, si lopu kaqu koa 
na magomago mo si gita, sapu kekenono gua na tie dododohona. 4 Totoso koa si gita 
koari na tinida hire, si sino manini pa tinalotana, meke mamata sari na buloda. Lopu 
sapu na hiva veko pani gita sari na tinida hire, ba sari na tinida pa Maņauru si hiva 
tagoi gita. Pude sari na tinida hire pu lopu kote koa hola, si kote ta evanae na tini 
toa holadi. 5 E Tamasa si va namani gita pude vagia sa hinobe hie. Ele ponini gita Sa 
sa Maqomaqona, pude na vina sosode sapu kaqu vagi gita doduru gua saripu ele va 
nama vekoi Sa pude tadigita. 

6 Ke gua asa si ta sovutu va ninira si gita. Gilania gita sapu koasa totoso sapu toa 
si gita pa kasia popoa, si koa va seu si gita koa sa Banara pa Manauru. 7” Ura toa si 
gita pa rinanerane, ba lopu pa dinogodogorae. 8 Ta sovutu va ninira si gita, ke okoro 
hola nia gita si pude luari sari na tinida tana kasia popoa, pude la koa somanae koasa 
Banara. 9 Ba sapu hiva hola nia gita koari doduru pule, si pude va qetua si Asa, be 
pa tinoa koari na tinida hire, babe pa tinoa panahoi. 10 Ura doduru gita si kaqu la 
vura ta dogoro pa kenuna Karisito, pude ta pitu koa Sa. Hopeke gita si kaqu vagia 
gua sapu garoda, koa gua mo koari doduru nada tinavete pa tinoa hie pa pepeso, be 
leadi babe kaleadi.” 


Sa Vinaribulei koe Tamasa pa Korapana Karisito 

11 Gilania gami sa pinamanana sa Banara, gua asa ke podekia gami pude va 
hinokaria ri na tie sa Inavoso Leana. Ele gilana valeana gami Tamasa si gami. Meke 
rovea rau si gamu ba gilana valeanau tugo si rau pa bulomia. 12 Gami si lopu podekia 
pule pude va lavata puleni gami koa gamu, ba hiva va gilana ni gamu mo gami sari 
na ginugua, gua meke ta getue koa gamu si gami, pude boka olani gamu saripu hoke 
qetu nia mo sa tinoa vurana tana tie, ba lopu sa nana tinoa pa korapa bulona. 13 Ba 
be duvili si gami, sina pa ginuguana e Tamasa si dono guana duvili si gami koari na 
tie. Ba be gilae si gami, si na pa laemia gamu si dono guana gilae si gami. 14 Gami 
si ta turana koa sa tataru te Karisito, meke va hinokaria gami sapu keke tie sapu e 
Karisito si ele mate hobei sari hopeke tie. Ke gita si na tie mateda koe Zisu Karisito. 
15 Mate paeni Sa sari doduru, meke tava toa pule pa laedi rini, pude sa natina sa dia 
tinoa, si pude lulia sa hiniva Tanisa pu mate poni, ba lopu sa dia hiniva soti. 

16 Kamahire si lopu balabala gunia gita si keke tie pa hahanana kasia popoa. Ba 
sipu lopu ele va hinokara gita, si balabala gunia gita asa se Karisito. 17 Gua asa, ke be 
koa keke koe Karisito si keke tie, si na tie vaqurana si asa. Sa tinoa koana si ele hola 
taloa meke sa tinoa vaqura si ele kamo koa sa. 18 Doduru pu gua asa, si na tinavete 
te Tamasa mo. Meke gua asa ke garunu mae nia Sa se Karisito, sapu vata evania sa 
vinaribulei pa vari korapada gita meke sa Tamasa. Meke poni gami Sa sa tinavete 
pude vata evania sa vinari bulei pa vari korapadi ri kaiqa pule, meke Tamasa. 19 Ke 
tozia gami sapu pa korapana e Karisito si vata evania Tamasa sa vinaribulei pa vari 
korapana sa Tamasa telena meke sari na tie pa kasia popoa. Lopu balabala vekoi Sa 
sari na dia sinea, ba poni gami Sa sa inavoso tanisa vinaribulei. 20 Gua ke ta garunu 
si gami koe Karisito pude tozia sa Nana inavoso. Meke korapa tioko gamu Tamasa si 
gamu koasa inavoso sapu tozia gami. Ke tepa gamu gami koasa tinioko te Karisito, 
mi koa varibulei koe Tamasa. 21 Loke Nana sinea se Karisito, ba pa laeda gita si va 

paleke ni Tamasa koa Sa sari na nada sinea, pude pa nada kineke koa Sa si kaqu 
somana tagoa gita sa tinonoto te Tamasa. 


1 Koasa mami tinavetavete somanae koe Tamasa, si tepa atu si gami koa gamu pu 
ele somana tagoa sa tataru variharupi te Tamasa, pude mi lopu somana hoboro nia 
si Asa meke loke vuana. 7? Ura guahe sapu zama nia sa Tamasa: 

“Pana mae sa totoso garona, si kote avosigo Rau. 

Totoso mae sa rane pude harupigo, si kote toka nigo Rau,” gua. 
Ke mi avoso mae! Hie sa totoso garo valeana, pude ade vagia sa tataru variharupi te 
Tamasa, meke hiera sa rane tinaharupu!* 

3 Lopu hiva ta zutu pa keke tie si gami koasa mami tinavete ninabulu, gua asa ke 
podekia gami pude lopu va tasuna ia si keke tie, meke hukatia pude va hinokara. “Ba 
gua sapu evania gami doduru totoso, si pude vata dogoro nia sapu gami si na nabulu 
hinokara te Tamasa, ke turu va nabu meke nono si gami koari na totoso kaleadi 
hola, na ninovanovala, meke na tinasuna. 5 Ta seke va kaleana, ta veko pa vetu 
varipusi, ta rapatae pa kobi tie si gami, meke tavetavete va ninira, ovia, meke lopu 
puta valeana si gami.” 6 Koari na mami tinonoto, na ginilagilana, na ninono, meke 
na tataru vatukana pa tie, si vata dogoro nia gami sapu na nabulu te Tamasa si gami. 
Meke gua tugo koasa tinagona sa Magomago Hope, meke mami tataru hinokara, 7 na 
mami inavoso hinokara, meke pa niniranira te Tamasa. Tavetavete pa tinonoto si 
gami, kekenono guana tie varipera pu lavelave pule nia, meke razai sari na kana. 
8 Kaiga tie si va lavata gami, kaiqa si va kurekure gami, kaiqa arini si zama nonovala 
gami, ba kaiqa si vahesi gami. Ta zutue tie kokoha si gami, ba na hinokara si tozia 
gami. 9 Guana lopu ta gilana pa tie si gami, ba doduru tie si gilana gami dia mo. 
Guana ele mate mami tu si gami, ba dogoro gami mia mo. Korapa toa mo si gami. Ta 
komiti va kaleana pa vina kilasa si gami, ba lopu mate. 10 Va talotana gami rini, ba 
qetuqetu si gami doduru totoso. Habahuala pa tinoa tini si gami, ba tagotago va soku 
pa rinanerane. Guana malana si gami koari na likakalae pa pepeso, ba tagotago va 
hola si gami koe Karisito.” 

11 Kasa mami baere ta tatarue mia pa Koriniti, ele zama va lodaka atu si gami koa 
gamu. Lopu tomea gami sa mami tataru nomana koa gamu. 12 Gami si vata dogoro 
valeana nia koa gamu sa mami tataru. Ba gamu si lopu va vura valeania sa mia 
tataru koa gami. 13 Zama guni gamu na qua koburu soti rau si gamu. Mi va dogoro 
valeanani gami sa mia tataru, kekenono gua sapu tavetia gami koa gamu. Mi lopu 
tomea sa tataru pa bulomia. 


Vinabalau koari na Hahanana Huporodi 
14 Mi lopu variva egoi pude koa keke pa tinavetavete koari na tie huporodi. Sa 

tinonoto si lopu boka koa baere koasa kinaleana, meke sa kalalasa si lopu boka koa 
keke koasa hinuporo. 15 Vegua meke boka keke hiniva se Karisito meke se Setani? 
Lopu boka kekenono dia hahanana sari na tie te Karisito, meke sari na tie sapu lopu 
te Karisito. 16 Lopu boka koa keke sa Zelepade te Tamasa meke sari na beku tana 
hinuporo. Ura gita si na Zelepade tanisa Tamasa toana, gua sapu ele zama nia telena 
sa Tamasa, sapu guahe: 
“Kaqu koa turani Rau si arini, 

meke kaqu ene turani Rau si arini. 
Kaqu na dia Tamasa rini si Arau, 

meke kaqu na Qua tinoni Rau si arini,” gua si Asa.” 

17 Gua asa ke zama guahe sa Tamasa: 
“Mi rizu vura koari na tie huporodi sara, 
pude mi koa varipaqahi koa rini. 
Lopu tiqua keke tinitona bonina, 
meke kagu va kamo gamu Rau.” 
18 Kaqu na Tamamia gamu si Arau, 
meke gamu si na Qua koburu,” gua sa Banara pu tagoi sari doduru niniranira.” 


1 Kasa qua baere ta tatarue mia, va tatara nia Tamasa koa gita sapu kaqu na Tamada 
gita si Asa. Ke gua asa, si mada va via puleni gita koari na tinitona pu va bonia sa tini 
meke sa magomago; pude mada koa na tie madida pa doduru nada tinoa pa korapa 
pinamanana sa Tamasa. 


Sa Qinetuqetu te Paula 

2 Mi lopu etulu pani gami, ba mi vata dogoro nia sa mia tataru na qinetuqetu 
koa gami. Sina lopu hite tavete va kaleana la koa keke tie si gami, meke lopu hite 
nonovalia gami si keke tie, meke lopu na tie sekesekei si gami pude valeana puleni 
gami telemami pa mami tinavete koari na tie. 3 Sa qua zinama hie si lopu pude zutu 
gamu. Ura ele tozini gamu tu rau, sapu tataru sisigiti ni gamu rau si gamu, pude kaqu 
koa keke si gita pa tinoa babe pa minate. 4Raņe gamu rau si gamu, meke qetu holani 
gamu rau. Koari doduru qua tinasuna si tava ninira si rau, meke loke kokoina sa qua 
qinetuqetu mia gamu. 

5 Ura sipu kamo gami pa Masedonia, si lopu hite magogoso si gami. Soku sari 
na tinasuna pa vari likohae mami. Vinari tokei koari na tie, meke na minatagutu pa 
korapa bulomami.” 6 Ba sa Tamasa pu hoke va ninirai saripu malohoro pa tinalotana, 
si va ninira gami koasa minae te Taetusi. 7 Meke lopu sa nana minae mo si va ninira 
gami, ba gua tugo koasa nana vivinei mia gamu, sapu sovutu va ninira ia gamu si 
asa, gua. Tozini gami tugo sa sapu hiva dogoro hola au gamu si rau, meke talotana 
hola si gamu, meke hiva si gamu pude lavelave hukata nau si rau koari na tinazutu. 
Ke gua asa si qetu hola si rau kamahire. 

8 Ura be sa leta sapu ele kubere atu nia rau si va talotana gamu, ba lopu pulepaho 
nia rau sapu ele kubere atu nia rau si asa. Ura pa totoso papakana mo si va talotana 
gamu sa qua leta sana. Ba pada tugo pude pulepaho nia rau, sapu va talotana gamu 
sa qua leta sana. 9 Kamahire si qetu nia rau si asa, lopu sa mia tinalotana si qetu 
nia rau, ba sina sa mia tinalotana si va kekere gamu, gua sapu hiva nia sa Tamasa. 
Ke gua asa, si lopu va kaleana gamu sa tinalotana. 10 Ura sa tinalotaņa sapu hiva 
nia sa Tamasa, si va kekeri sari na bulo, meke kamoa pa tinaharupu. Ke gua asa si 
lopu ta hivae sa pinulepaho, ba sa tinalotana tana kasia popoa si kamo pa minate. 
11 Mi gilania sapu sa tinalotaņa sapu hiva nia sa Tamasa, si vata evania pa mia tinoa 
sa inokoro arilaena. Hinoqa luara pani gamu sari mia sinea, meke hiva vata dogoro 
nia gamu koa rau sapu ele luara pani gamu sari na mia kinaleana. Bakala si asa, 
sapu lopu qetu si gamu koari na sinea variva kurekuredi. Matagutu nia gamu sa 
vina kilasa te Tamasa, meke okoro nau gamu pude dogorau si rau. Hiva sisigiti nia 
gamu pude va tabea sa Tamasa, ke hiva va kilasia gamu sa kinaleana, meke va sosode 
valeania sapu ele ilolae si gamu koasa tinasuna sana, meke loke tinazutu mia. 

12 Kuberia rau sa leta sana, lopu pa ginuguana mo sa tie sapu tavete va sea, meke 
sa tie pu nonovalia sa. Ba kuberia rau si asa, pude va bakala atua koa gamu pa 
kenuna sa Tamasa sapu nomana sa mia tataru na vinatabedi rina qua zinama koasa 

qua leta. 13 Gua asa ke tava ninira si gami. Meke lopu sapu tava ninira mo si gami, 
ba qetu hola nia gami sapu ele va qetuqetua gamu se Taetusi pa mia tataru koa gami. 
14 Tozi qetuqetuni gamu rau si gamu koe Taetusi. Meke va sosodea tugo gamu koa sa 
sapu guni gamu rau pa hinokara. Gua sapu zama hinokara koa gamu si gami doduru 
totoso, ke sa mami qinetuqetu mia gamu pu tozia gami koe Taetusi, si va sosodea sapu 
hinokara tugo si asa. 15 Totoso balabala pulea sa sa mia vina kamona sa pa korapa 
mia pinamana na vina pepekae, meke sapu qetu si gamu pude luli sari doduru nana 
vina tumatumae, si ninira lala nana sa nana tataru koa gamu. 16 Qetu holani gamu 
rau, sina rane valeana gamu rau si gamu. 


8 


Hahanana Variponi tadi na Tie te Karisito 

1 Ego, kasa tasimami, hiva tozi va gilanani gamu gami sa tataru lopu ta nana 
kamona te Tamasa, sapu ele ponia Sa koari na ekelesia pa Masedonia.” 2 Ta podeke 
sisigiti si arini koari na tinasuna nomadi, meke na tie habahuala tugo si arini. Ba sa 
dia qinetuqetu si nomana hola, ke variponi valeana hola si arini. 3 Tozi va hinokarani 
gamu rau, sapu ele vala ia rini doduruna gua sapu boka ia rini, meke hola nia tu gua 
sapu boka ia rini si vekoa rini pa dia hiniva soti. 4 Tepa sisigitia rini si pude va 
somani si arini pa tinokaedi rina tie malaņa te Karisito pa Ziudia. > Sapu gua evania 
rini, si hola nia tu gua sapu rovea gami. Kekenu si poni rini sari na dia tinoa pa 
linulina sa Banara, beto meke pa linuli mami tugo gami, koasa hiniva te Tamasa. ĉ E 
Taetusi si ele podalae nia sa tinavete varitokae hie koa gamu, pude varigara poata 
meke poni sari na tie pa Ziudia, ke gua asa si tepa ia gami si asa pude hoda la ia tu sa 
tinavete, meke pude tokani gamu pude va hokotia tu sa tinavete tataru arilaena hie. 
7 Gua sapu bokaboka mia si gamu pa doduru ginugua: pa rinanerane, pa zinama, pa 
tinumatumae, meke gua tugo pa mia tataru koa gami, ke mi varitokae valeana tugo 


koasa tinavete tataru hie koasa tinokae te Tamasa.. , 
8 Lopu hiva va turui rau si kaiqa tinarae, ba hiva va dogoroni gamu mo rau sa 


inokoro nomana tadi kaiqa pude varitokae, pude mi gilania sapu ve hinokara gua sa 
mia tataru. 9 Ele gilania mia gamu sa tataru lopu ta nana kamona te Zisu Karisito. 
Tagoi Sa sari doduru tinitona, ba va evaņae pule nia tie malanana si Asa pa lae mia 
gamu, pude pa Nana tinoa minalana, si kaqu boka ta evanae na tie tagotago mia si 
gamu pa mia tinoa magomago. 

10 Ego, balabala ia rau si leana hola pude mi va hokotia kamahire gua sapu ele 
podalae nia gamu pa vuaheni lahe. Gamu mo sari na tie kekenu pude va namanama 
vinariponi, meke sapu okoro nia tugo pude vala vinariponi. 1t Ke mi nono la ia, pude 
va hokotia sa tinavete! Gua sapu ele okoro hiva vala vinariponi si gamu pa qinetuqetu 
tatasana, si mi va hokotia pa qinetuqetu. Mi vala nia gua sapu boka ia gamu. 12 Be 
okoro pude variponi si gamu, si kote qetu nia Tamasa gua sapu vekoa gamu, koasa 
padana gua sapu boka ia gamu, ba lopu koa sa pada sapu lopu boka ia gamu. 

13-14 Sa qua hiniva si lopu pude va tasuna gamu si gamu, meke valeani saripu kaqu 
tokani gamu. Ba pude gamu pu tago va soku kamahire, si pude toka ni saripu malana. 
Meke pude be koa malana si gamu, meke tago va soku si arini, si kote tokani gamu 
pule rini. Pa sirana hie si boka varinonoi sari na mia kinoa. 15 Gua sapu ta kubere 
pa Kinubekubere Hope: 

“Arini pu vagi va soku, 
si lopu tago va soku sisigiti; 
meke arini pu vagi va visavisa, 
si lopu papaka tugo sapu vagia rini,” gua.” 

Taetusi meke Saripu Luli Koasa 

16 Zama leana si rau koe Tamasa, sapu ponia Sa pa bulona e Taetusi sa hiniva pude 
tokani gamu, kekenono gua arau. 17 Ura lopu sapu qetu mo si asa pude va tabea sa 
mami ginarunu koa sa, ba sapu asa telena ba hiva hinokara tugo pude varitokae, ke 
pa nana hiniva soti telena si vizatia sa pude atu koa gamu. 18 Garunu luli nia gami koa 
sa si keke tasimami koe Karisito, sapu ta pamaņaena hola koari na ekelesia, koasa 
nana tinavete vina enena sa Inavoso Leana. 19 Meke lopu asa mo, ba ele ta vizata 
tugo si asa koari na ekelesia, pude ene luli koa gami koasa tinavete tataru hie, sa 
pinaleke vinariponi koari na tie malana. Tavetia gami si hie, pude va lavatia mo sa 
Banara telena, meke pude vata dogoro vura nia sa mami qinetuqetu pude varitokae. 
20 Kopu sisigiti si gami, pude lopu kaqu zutu gami rina tie koasa sirana gua pu kopu 
gunia gami sa vinariponi nomana hie. 21 Sa mami nati hiniva si pude tavetia gua 
sapu tonoto, lopu pa dinono tanisa Banara mo, ba pa dinono tadi na tie tugo.” 

22 Gua asa, ke garunu luli nia gami koa rini si keke tasida pule. Ele poni nia tinavete 
gami si asa soku totoso, ke ele bakala koa gami sapu hiva sisigiti pude varitokae si 
asa. Meke kamahire si rane valeana gamu sa si gamu, ke hiva varitokae hola si asa. 
23 Se Taetusi si na turanagu varitokae, meke tavetavete turanau sa pude tokani gamu. 
Sari karua tasida, si ta vizatadi meke ta garunu maedi koari na ekelesia, pude luli koe 
Taetusi pa vina lavatana e Karisito. 24 Ke mi va dogoro nia koa rini sa mia tataru, 
pude di dogoria rina ekelesia. Madi va sosodea gua meke hoke vivinei qetuqetuni 
gamu rau si gamu. 


9 


Sa Vinariponi koari Kaiqa Tie te Karisito 

1 Sa mia vinariponi koari na tie malana te Karisito pa Ziudia, si lopu kilu kubere 
atu nia rau koa gamu, ? ura gilania rau sapu korapa hiva varitokae si gamu. Ele tozi 
qetuqetu nia rau koari na tie pa Masedonia sa gugua mia gamu. Zama si rau: “Sari 
na tasida koe Karisito pa Akaia si ele hiva varitokae, podalae tu vuaheni lahe,” gua. 
Sa mia hiniva si va ninirai sari sokudi pude varitokae. 3 Ke kamahire si garunu atu 
ni rau sari kasa tasida sara, pude mi va namai sari mia vinariponi gua sapu ele tozia 
rau koa rini. Lopu hiva nia rau si pude sa qua vinahesi mia gamu pa ginugua hie si 
lopu hinokara. 4 Lopu leana pude luli koa rau si kaiqa ari pa Masedonia, meke atu 
poho gamu sapu lopu ele va namanama si gamu. Kote variva kurekure hola pana 
gua asa, sina ele vahesi gamu rau koasa hiniva tamugamu pude varitokae. 5 Gua asa 
ke leana si asa pa qua binalabala pude garunu kekenu atu ni sari kasa tasida sara, 
pude di va nama vekoa sa mia vinariponi nomana pu ele va tatara veko nia gamu 
pude tavetia. Meke pana atu rau, si kote ele tava nama veko tu si asa. Pana gua asa, 
si kote ta gilana sapu pa mia hiniva hinokara, meke vekoa gamu si asa, ba lopu sapu 
na ososoni gamu gami. 

6 Mi balabala ia, sapu asa pu lopu lete va soku kiko, si lopu kote sokudi tugo si 
paketi sa, ba asa sapu lete va soku, si kote pakete va soku tugo. 7 Hopeke tie si mani 
vala ia gua sapu vizatia sa telena, lopu pude talotana mudie nia gua sapu vekoa sa, 
babe sapu na nana tinavete mo, gua, ke tavetia sa. Ura Tamasa si qetu nia si asa pu 
variponi qetuqetu. 8 Gua asa ke, gua sapu sa inuma sapu ta lete va soku kiko, si kote 
pakepakete va soku tugo; sa Tamasa si boka ponini gamu soku hola ni gua saripu 
hiva ni gamu doduru totoso pa doduru ginugua, pude kote tago va sokusoku si gamu, 
pude tavetavete ni koari doduru tinavete leadi. 9 Gua sapu koa pa Kinubekubere 
Hope, sapu zama guahe: 

“Variponi va soku si asa koari pu malaņa, 

ke kagu koa hola ninae rane sa nana tinonoto,” gua.” 
10 Meke sa Tamasa sapu poni gita sari na kiko pude lelete, meke na ginani pude 
henahena, si kagu poni va sokusoku ni gamu sari na tinitona, pude kagu boka 
variponi va sokusoku si gamu koari na tie malana.” 11 Sa Tamasa si kagu poni va 
sokusoku gamu pa doduru ginugua, pude boka variponi va sokusoku tugo si gamu 
doduru totoso, pude sari vinariponi sokudi pu paleke lani gami, si kagu zama leana 
ni gami koe Tamasa. 

12 Ura sa tinavete tataru pu tavetia gamu hie, si lopu tale toka ni mo sari na tie te 
Tamasa pu malanadi, ba pude soku tugo tie si boka zama leana koe Tamasa. 13 Sa 
tinavete variponi hie, si na vina sosodena sa mia rinanerane. Meke soku tie si kote 
vahesia sa Tamasa, sina va tabea gamu sa Inavoso Leana te Karisito sapu tozi vura nia 
gamu koari na tie. Meke kote vahesia tugo rini sa Tamasa, sina variponi va sokusoku 
si gamu koarini, meke koari doduru pule. 14 Meke kote varavara tokani gamu rini pa 
dia tataru lohina, sina ele va dogoroni gamu sa Tamasa sa Nana tataru variharupi 
marilaena. 15 Mada zama leana koe Tamasa koasa Nana vinariponi pu lopu boka ta 
nana kamona. 


10 


Lavelave nia Paula sa Nana Ninabulu 
1 Tepa soti atu si arau Paula koa gamu. Arau sapu zama nau gamu, sapu pude koa 


soti koa gamu si na tie nono na va pepekae, ba pude koa pa seu si na tie gegegese, 
gua. Pa korapa ninono na tataru vatukana te Karisito si tepa gamu rau: 2 mi lopu 
va hinokari sari na tie pu zutu gami, pude lopu kote zama gegegese sisigiti si rau 
pana atu koa gamu. Sina gilana valeania rau sapu namu kote atu gegesi rau sarini 
pu zutu gami, sapu na hahanana tana kasia popoa si lulia gami, ba lopu e Karisito, 
gua. 3 Hinokara tugo sapu korapa koa pa kasia popoa si gami, ba lopu varipera si 
gami pa hahanana tanisa kasia popoa. 4 Sari na tinitona varipera pu tavetavete ni 
gami si lopu tanisa kasia popoa, ba sari na tinitoņa varipera niniradi tu te Tamasa, 
pude boka huari sari na niniranira tadi na kana te Karisito. 5 Huara pani gami sari 
doduru zinama kokohadi tadi na tie, pu va ululu puleni pa binalabala meke hukatia 
sa ginilagilanana sa Tamasa. Va kekeri gami sari na tie, pude madi hobei sari dia 
binalabala meke va tabea se Karisito. $ Meke pana ele gotogoto sari na mia vina 
tabena Sa, si kaqu va kilasi gami sari doduru pu lopu va tabe. 

7 Mi dono la koasa kinokoa tadi na tie vasina pu koa gamu. Ego, be keke tie koa 
gamu si balabala ia sapu asa si na nabulu te Karisito, gua, si mani balabala valeana 
pakia sapu gami hire ba na nabulu tugo te Karisito, sapu kekenono puta gua tugo 
mo asa. $ Be vahesi pule hite nau si rau koasa niniranira sapu poni nau sa Banara, 
ba lopu hite kurekure nia rau. Sa niniranira asa si pude tokani gamu, lopu pude va 
kaleana gamu. 9 Lopu hiva nia rau pude balabala ia gamu sapu na hiva va matagutu 
gamu mo rau si gamu koari na qua leta. 10 Kaiga gamu si kote zama: “Sari na leta te 
Paula si tale mamatadi meke niniradi. Ba pana mae soti sa telena koa gita, si na tie 
malohorona mo si asa, meke loke laedi sari nana zinama!” gua. 11Sa tie pu zama gua 
asa, si mani tumae nia sapu loke vinotikaena si koa koari pu gua kuberi rau koari na 
qua leta, meke gua saripu kote taveti rau pana atu si rau koa gamu. 

12 Lopu leana si pude vari padapada lani gami koari pu vahesi puleni, sapu na 
nabulu arilaedi hola si arini, gua. Va turui rini sari na dia pada soti teledia, pude 
vari pada puleni teledia koarini, meke vilasa puleni si arini koari na dia tuturuana 
soti teledia. Ke bakala mo sapu na duvili si arini. !3 Ba sapu gami, si lopu kaqu va 
hola ia sa mami vinahesi pule, ba padana mo sa tinavete sapu poni gami sa Tamasa, 

meke gua tugo sa mami tinavete koa gamu. 14 Sa mami vinahesi pule si lopu hola 
nia sa padana sa tinavete sapu ele poni gami Tamasa. Ba ele kamo tu koa gamu si 
gami sipu tarae nia gami sa Inavoso Leana te Karisito. 15 Lopu kaqu vahesi puleni 
gami si gami koasa tinavete pu ele tavetia ri kaiqa. Ba rovea gami sapu kote toqolo sa 
mia rinanerane, meke kote boka noma sa mami tinavete pa vari korapa mia gamu, 
ba sapu kote koa mo koasa pada pu ele veko ponini gami sa Tamasa. 16 Beto asa 
meke kote tiqe la tarae nia gami sa Inavoso Leana koari kaiqa popoa pule pa kali 
la koa gamu. Ura lopu hiva vahesi puleni gami si gami koari na tinavete pu ele ta 
tavetedi koari na popoa pu veko ponini Tamasa koari na votiki tie, pude la tarae nia 
sa Inavoso Leana. 17 Ba guahe sapu ta kubere: “Asa sapu va lavata pule nia, si mani 
va lavatia sa Banara koari na tinavete pu evani Sa,” gua.” 18 Sa tie pu va lavata pule 
nia, si lopu va qetua sa sa Baņara, ba asa tu sapu va lavatia sa Baņara, si ta qetue 
koa Sa. 


11 


Paula meke sari na Apositolo Kokohadi 

1 Hivani gamu rau pude koa va nono koari na qua zinama duviduvilidi hire. Ba ele 
koa va nono tu si gamu koari na qua dinuviduvili. 2 Kono ni gamu rau si gamu pa 
kinonokono gugua te Tamasa. Ura ele va tatarani gamu rau pude valani gamu koe 
Zisu Karisito mo telena, pude mi soto va nabu koa Sa, guana keke vineki vaqura, sapu 
tava tatara pude haba ia si keke tie mo. 3 Talotanani gamu rau si pude ta sekesekei 
sari na mia binalabala, meke ta turana va ilolo taloa koa sa mia sinoto koe Karisito, 
gua sapu evania sa noki koari nana sinekesekei koe Ivi.” 4 Ura ele va malumi gamu 
si arini pu atu tarae nia se Zisu pa tinarae votikaena hola, lopu gua sapu ele tarae nia 
gami koa gamu. Meke va kamoa tugo gamu si keke magomago kaleana na inavoso 
kaleana, lopu sa Maqomaqo Hope meke sa Inavoso Leana sapu ele vagia gamu totoso 
va hinokara gamu. 5 Lopu hite va hinokaria rau sapu sari kasa pu poza puleni na 
apositolo arilaedi sara, si leadi hola nau si rau! $ Be lopu bokabokagu pa zama si rau, 
ba gilana valeania rau gua sapu zama nia rau. Ele vata gilana nia mo gami koa gamu 
doduru totoso, pa doduru ginugua sapu gua asa. 

7 Lopu hite tavete va sea si rau, totoso atu tarae nia rau sa Inavoso Leana te Tamasa 
koa gamu. Va pepekae pule nau si rau, meke tavetavete pa limaqu, pude boka ta 
ovulu sage meke ta tokae si gamu, ke lopu tepa ia rau si keketona koa gamu. Ba 
vegua, kaleana tu si gua asa? 8 Totoso nabuluni gamu rau, si pada pude toka nau 
gamu pa poata, ba ari kaiqa votiki ekelesia tu toka nau. Gua asa, ke guana hiko poata 
si rau koa rini, pude boka tokani gamu. °’ Sipu koa turana gamu rau, meke papaka 
sa qua poata, si lopu hite va tasuna gamu rau pa tinepa tinokae, ba sari kasa tasida 
tu koe Karisito pu maedi pa Masedonia, si poni nau sari doduru gua pu ta hivae koa 
rau. Meke gua sapu lopu hite va tasuna gamu rau pa totoso ele hola, si kote gua tugo 
vugo na repere.” 10 Gua sapu Karisito si tozia sa hinokara, si zama tokotokoro nia rau 
si hie: sapu loke tie pa pinaqaha popoa Akaia si kote boka hukatia sa qua vina lavata 
pule, sapu arau si tarae nia sa Inavoso Leana koa gamu ba lopu ta tabara. 11 Ke 
vegua? Na lopu tataruni gamu rau, ke va lavata pulenau? Lokari, Tamasa gilania 
Nana sapu tataruni gamu rau si gamu. 

12 Ba kote tavete nono la i tu rau gua saripu korapa taveti rau kamahire, pude 
hukati gedi sari na votiki apositolo pu tozia pa dia vinahesi pule, sapu kekenono gua 
mo ele tavetia gami si korapa tavetia rini koa gamu, gua. 13 Sari kasa tie sara si lopu 
na apositolo hinokara. Na nabulu kokohadi mo si arini, saripu sekesekei koari na 

dia tinavete, meke vata dogoro puleni pude donodono gua na apositolo hinokara te 
Karisito, gua. 14 Ba lopu variva magasa si hie. Ura e Setani telena ba vata dogoro pule 
nia koari na tie, pude donodono guana keke mateana kalalasana te Tamasa. 15 Ke 
lopu variva magasa tugo pude sari na nabulu te Setani si vata dogoro puleni gua rina 
nabulu tanisa tinonoto. Ba pa vinabetona tu si kaqu vagia rini gua sapu padana sa 
dia tinavete. 


Sa Tinasigiti te Paula pa Nana Tinoa Apositolo 


16 Maqu zama pule guahe: mani lopu balabala nau duvili keke tie si rau. Ba be 
gua asa si gamu, si mi avoso nono guni nau mo na tie duvili, pude maqu va lavata 
pule nau tugo. 17 Sari na qua vinahesi pule hire, si lopu dono guana sapu hiva nia 
sa Baņara pude zama ni rau, ba sapu zama gua mo na tie duviduvili si rau. 18 Sina 
soku tie koa gamu si va lavata puleni, gua rina tie kaleadi pa kasia popoa, ke arau ba 
maqu gua tugo. 19 “Tumatumae hola si gamu,” gua si gamu, ba va avosi na qetuni tu 
gamu sari na tie duviduvilidi. 20 Ba qetu nia tugo gamu sapu be keke tie si lalae ni 
gamu, babe nonovala gamu, pude vagi pule ni si kaiqa toņa koa gamu, na dono va 
gore gamu, na va kurekure gamu, na gua. 2! Pa qua kinurekure si tozi vura nia rau, 
sapu gua tozia gamu si hinokara tugo, sapu gami si malohoro hola koari na tinitona 
gugua arini. 

Pa qua dinuviduvili si zama si rau, sapu kekenono gua ari na apositolo kokohadi 
sapu boka vahesi puleni koari na dia tinavete, si arau ba boka gua tugo mo arini. 
22 Na tie Hiburu si arini, gua si arini, arau ba gua tugo. Na tie Izireli si arini, si arau 
ba gua tugo. Na tutina Ebarahami si arini, gua, arau ba gua tugo. 23 Na nabulu te 
Karisito si arini, gua si arini; ba arau si keke nabulu gotogotoqu hola ni si arini! Arau 
si zama guana tie pekipekiqu pa ginugua hie. Tavetavete va ninira hola si rau. Soku 
totoso si ta pusi si rau, meke soku hola totoso si ta komiti, meke hoke tata mate si rau 
soku totoso.” 24 Ka lima totoso si ta komiti va kaleana si rau koari na koimata tadi 
na Ziu, meke hopeke tolonavulu sia sineke si vagi rau.” 25 Ka neta totoso si ta seke si 
rau koari na tie Roma, meke keke totoso si ta gona patu si rau. Ka neta totoso si hake 
nau na vaka si rau, meke keke boni, meke keke rane si ale pa kolo si rau.” 26 Koari 
soku qua inene si tutuvi rau sari na tinasuna koari na naqe, meke na tie hikohiko, 
tinasuna koari na tie Ziu turanaqu, meke koari na Zenitailo. Soku tinasuna si koa 
koari na vasileana nomadi, koari na popoa ivuludi, koari na vaka pa lamana, meke 
koari na tasida sekesekeidi pa vinahesi.” 27 Tavetavete sisigiti meke nurunausu si 
rau, meke soku totoso si lopu boka puta. Hoke ovia na memeha si rau. Hoke loke 
gegu ginani, na ibu hola au, meke loke qua poko si rau. 28 Lopu arini mo, ba mamata 
sa buloqu hopeke rane koasa kinopu mia gamu doduru koari na ekelesia te Tamasa. 
29 Pude malohoro pa rinanerane, na hoqa pa sinea si keke tie te Karisito, si talotana 
nia rau si asa. 

30 Ososo nau gamu pude vahesi pule nau si rau, ke magu tozi sari na tinitona pu 
vata dogoro nia sa qua minalohoro. 31 Sa Tamasa sa Tamana sa Baņara Zisu, sapu 
tavahesi ninae rane ka rane, si gilania Nana sapu lopu kokoha si rau. 32 Totoso koa si 
rau pa Damasikasi, si sa Qavuna sapu nabulu nia e Aretasi sa banara vasina, si veko 
tie kopu koari na sasada barana sa vasileana nomana sana, pude tuqe vagi au, gua.” 
33 Ba kaiqa qua baere si va isu gore au pa keke huneke nomana pa keke vuida koasa 
barana sa vasileana nomana sana, ke govete taloa si rau koasa Qavuna. 

Sari Dinogodogorae te Paula meke sa Tinasigiti pa Tinina 

1 Lopu leana si hie, ba maqu vahesi pule nau mo. Kamahire si kote tozi rau sari 
na dinogodogorae, na tinitona variva magasadi pu va dogoro nau sa Banara. 2 Keke 
tie” te Karisito si gilania rau sapu ka manege made vuaheni la hire, si ta hena sage 
pa Manauru si asa, meke la pa kenuna sa Tamasa. Lopu gilania rau sapu be ta hena 
sage hinokara sa tiena, babe dogoro dinogodogorae mo si asa. E Tamasa mo gilania. 
3-4 Magu zama pule nia, gilania rau sapu ta hena sage sa tie hie pa Paradaisi“. Lopu 
gilania tugo rau sapu be ta hena sage pa tinina sia, babe dogoro dinogodogorae mo 
si asa. E Tamasa mo gilania. Vasina tu si avosi sa sari kaiqa ginugua saripu lopu 
boka ta tozi vura pa zinama, sina lopu va malumia sa Tamasa si asa pude vivinei ni 
koari na tie.” 5 Magu va lavatia sa tie hie, ba lopu hiva vahesi pule nau telequ, ke 
magu vahesi pule nau mo pa qua minalohoro. $ Be hiva vahesi pulenau si rau, si 
lopu kaqu na keke tie duviduviliqu si rau, ura sa hinokara mo si kote tozia rau. Ba 
lopu kaqu vahesi pule nau si rau, sina lopu hivani gamu rau pude va lavatau koari 
na dinogodogorae hire. Ba mamu va lavatau koasa padana sapu gua dogoro soti au 
gamu koari na qua tinavete, meke koari na qua zinama. 

7 Ba ta poni nia rau si keke tinasigiti sapu guana keke bakobakora huda rakihi pa 
tiniqu, pude boka ta tuqe pule si rau, meke lopu vahesi pule nau koari soku tinitona 
variva magasadi saripu ele va dogoro nau sa Tamasa. Sa tinasigiti hie si guana nabulu 
te Setani si asa, sapu komitau pude magu lopu vahesi pule nau. $ Ka neta totoso si 
varavara la si rau koa sa Baņara, pude vagi pania koa rau sa tinasigiti hie. 9 Ba sa 
Nana inolana koa rau si guahe: “Sa Qua tataru varitokae si ele pada mo koa goi. Ura 
sa Qua niniraņira si ta dogoro valeana totoso malohoro si goi.” Gua asa, ke qetu 
hola mo si rau, pude tozi sari na qua minalohoro, meke pude vata dogoro nia sapu 
na niniranira te Karisito si toka nau. 10 Ke qetu ni mo rau pa laena Karisito sari na 
gua minalohoro, na zinama nonovalagu, na tinasuna pa tinoa, na tinasigiti koari na 
tie, meke sari doduru tinasuna kaleadi. Ura totoso malohoro si rau, si toka nau sa 
niniranira te Karisito. 

Balabala Sisigiti Paula sari pa Koriniti 

11 Ele zama guana tie duviduviliqu si rau kamahire, ba gamu tu si va guni nau asa. 
Meke garo tugo mo pude va lavatau gamu si rau. Lopu arilaedi hola nau ri kasa mia 
apositolo pu va arilaedi i gamu sara, be vea hinokara sapu loke laequ si rau. 12 Sari 
doduru tinavete variva magasadi, na tinavete pu vata dogoro nia sa niniranira te 
Tamasa, pu va sosodea sapu arau si na apositolo hinokara, si ta tavete mo sipu koa 
va nabu pa ninono pa varikorapa mia gamu si rau. 13 Ele toka valeanani gamu rau, 
kekenono gua sapu toka ni tugo rau sari doduru ekelesia. Ba keketona mo si lopu 
tavetia rau koa gamu, lopu va tasuna gamu rau pude toka nau pa poata. Be asa mo 
sa qua sinea, si mi taleoso nau. 

14 Ele va namanama si rau pude atu hopikini gamu, meke hie sa totoso vina neta 
pude atu si rau. Meke lopu kote tepa gamu rau pude toka nau pa poata. Ba hivani 
gamu rau pude tataru nau, lopu sari na mia poata. Doduru totoso si lopu ari na 
koburu kote va gavoro poni sari na tiatamadia, ba sari na tiatamadia tu kote va 
gavoro poni sari na tudia. 15 Ke qetu nia mo rau si pude vatui koa gamu sari doduru 
qua tinago, meke sa qua tinoa soti pude tokani gamu. Ke vegua, be tataru holani gamu 
rau, ba vea kote hiteke sa mia tataru koa rau? 16 Ego, va hinokaria mo gita sapu lopu 
va tasuna gamu rau. Ba gina kaiqa gamu si balabala ia sapu na tie sekesekei si rau, 
meke kokoha pude vagi poata, gua. 17 Pa sirana sa? Sari na tie pu garunu atu ni rau 


* 12:2 Sa tie sapu gunia Paula hie si asa mo telena. * 12:3-4 Rev 22:12 

si tavetavete ni rau pude hiko poata koa gamu? 18 Lokari, tepa ia rau se Taetusi pude 
atu koa gamu, meke ele garunu turana nia rau koa sa si keke tasida koe Karisito. Ba 
vegua, atu se Taetusi, meke sekesekei ni gamu pa tinepa poata? Lokari! Kekenono 
puta mo sari na binalabala na hahanana tamigami kara pa tinavete. 

19 Gina balabala si gamu sapu lavelave puleni gami mo koa gamu si gami pa leta 
hie. Lokari! Zama nia mo gami gua sapu hivani gami Karisito pude zama nia pa 
kenuna sa Tamasa. Kasa tasiqu ta tatarue mia, sari doduru gua pu taveti gami, si ta 
tavete pude tokani gamu mo si gamu. 2? Ura talotana ni gamu rau sapu pana atu rau 
koa gamu, si kote dogoria rau sapu sari na mia tinavete si lopu gua sapu hiva ni rau. 
Meke arau ba kote tavete atu ni koa gamu gua sapu lopu hiva nau gamu. Talotana nia 
rau sapu kote atu dogoria rau sapu korapa koa sari na vinaritokei, na kinonokono, na 
bubugoro haru, na pinuhi, na zinama nonovala na vinari nanaei, na vinahesi pule 
meke na vinari paqahi. 21 Talotana nia tugo rau si pude pule atu si rau, meke tava 
kurekure koasa qua Tamasa pa kenumia gamu. Meke kote talotana hola meke kabo 
ni rau sari sokudi pu ele hoqa pa sinea visoroihe, ba lopu kekere taloa koari na dia 
hahanana kaleadi na bonidi, na vinari rigihi, na binarabarata, meke na vinari vosa 
na gua. 


13 


Vina Balau Vina Betobeto 

1 Hie sa totoso vina neta sapu kote atu si rau pude hopiki ni gamu. “Ta hivae 
pude karua babe neta tie si va sosodea be sea sa tie ta zutuna,” gua sapu tozia sa 
Kinubekubere Hope.” 2 Sipu atu dogoro gamu rau pa totoso vina rua si ele va balau 
gamu rau si gamu pu ele hoqa pa sinea, meke va balau gamu tugo rau kamahire, 
be lopu kekere si gamu pu ele sea visoroihe, meke gamu pu korapa sea, si kaqu va 
kilasa beto gamu rau totoso kamo pule atu koa gamu si rau. 3 Kote vagi gamu pa 
totoso asa sari doduru vina sosode pu hivani gamu, sapu e Karisito si zama koari 
na qua zinama. Totoso tavetavete si Asa koa gamu, si lopu malohoro si Asa, ba vata 
dogoro nia Sa sa Nana niniranira pa varikorapa mia gamu. 4 Ura hinokara sapu pa 
minalohoro si tava mate si Asa pa korosi, ba pa niniranira te Tamasa si toa pule tugo 
si Asa. Meke gua tugo asa, sapu pa mami kineke koa Sa, si malohoro tugo si gami. 
Ba toa tugo si gami pa mami kineke koa Sa pa niniranira te Tamasa, meke tavetavete 
nia gami sa niniranira asa pude atu va tonoto gamu. 

5 Mi viliti puleni gamu, meke pitu puleni gamu, mamu dogoria be koa hinokara si 
gamu pa rinanerane. Hokara gilana valeania mia mo sapu se Zisu Karisito si koa koa 
gamu. Ba be lopu tava sosode sapu Tanisa si gamu, koari na mia viniliti, si lopu koa 
koa gamu si Asa. $ Raņea rau sapu kote va sosodea, meke gilania mo gamu sapu na 
apositolo hinokara te Karisito si gami. 7 Varavara tokani gamu rau koe Tamasa, pude 
lopu kote evania gamu si keke sinea. Lopu pude vata dogoro nia mo sapu na apositolo 
hinokara si gami, ba pude mi tavetia gua sapu leana, be vegua lopu donodono guana 
apositolo si gami. 8 Ura lopu boka hukatia gami sa hinokara, ba kaqu zuka ia mo gami 
si asa. 9 Qetu nia mo gami sapu be malohoro si gami, ba ninira si gamu koe Karisito. 
Ke tepa ia tugo gami si pude boka koa va gotogoto si gamu koe Karisito. 10 Gua asa ke 
kuberia rau sa leta hie, totoso koa va seu koa gamu, pude lopu kaqu tavetavete nia 
rau sa niniranira pu poni nau sa Banara, meke va kilasa gamu pana atu kamo rau. 
Sa niniranira asa si pude tokani gamu, ba lopu pude va kaleana gamu. 

11 Ego, kasa tasiqu, mi koa valeana tu gamu! Mi hata ia gua sapu gotogoto koe 
Karisito. Mi va avosi sari na qua tinepa koa gamu. Mi koa keke pa binalabala, mamu 

koa varibulei, meke sa Tamasa pu poni gita sa tataru meke sa binule, si kote koa koa 
gamu. 

12 Mi vari hapahapai na vari qetuqetui pana vari tutuvi gamu. 13 Sari doduru tie te 
Tamasa tani si garunu atu nia sa dia tataru koa gamu. 

14 Sa tataru variharupi tanisa Banara Zisu Karisito, sa tataru te Tamasa, meke sa 
binaere tanisa Maqomaqo Hope, si madi koa koa gamu doduru. 

SA LETA TE PAULA KOARI NA TIE PA 
ALESIA 
Sa Vinabakala 


Totoso podalae ta tarae sa Inavoso Leana koa sa guguana e Zisu Karisito, meke va 
hinokaria, na va egoa rina tie Zenitailo“ pa votiki butubutu saripu lopu na tie Ziu, si 
podalae ta nanasae, na ta balabala sa binalabala sapu guahe: Sari na tie pu lopu na 
tie Ziu, meke ta evanae na tie te Karisito, si kaqu ta magu’ si arini sina asa sa vina 
gilagilana sapu na tie te Tamasa si arini, meke kagu lulia na va tabea tugo rini sa 
Tinarae te Mosese, pude boka ta evanae na tie te Karisito si arini, gua. Zama se Paula 
sapu lopu ta hivae si gua asa. Ba sa hinokarana si na rinanerane mo koe Karisito, 
asa mo si tava tonoto nia gita doduru koe Tamasa. 

Ba koa dia pa korapadi rina ekelesia pa Oalesia, sapu keke pinagaha popoa tana 
ginavuna Roma sapu ta pozae Esia“ pukerane, si kaiga tie Ziu pu poza puleni koimata. 
Mae guadi pa Zerusalema si arini, meke lopu va egoa rini gua sapu va tumatumae 
nia e Paula. Zama si arini, sapu kagu lulia tugo rina tie pu hiva koa na tie te Karisito 
sa Tinarae te Mosese, meke kagu tige garo la koe Tamasa sari na dia tinoa. Meke 
zutua tugo rini se Paula sapu lopu na apositolo? hinokara si asa gua rina apositolo 
pa Zerusalema, meke lopu tarae nia sa sa hinokara tanisa Inavoso Leana, gua. 

Sa leta te Paula hie, sapu kubere lania sa koari na tie te Karisito pa Qalesia, si pude 
turana va tonoto pulei pa rinanerane hinokara saripu ele ta turana va sea koari na 
tie va tumatumae seadi arini. Pa podalaena sa nana leta hie, si lavelave hukata nia 
Paula sa nana tuturuana sapu na apositolo hinokara te Karisito si asa. Zama va ninira 
nia sa sapu sa tiniokona sa pude ta evaņae na apositolo, si maena koe Tamasa, ba 
lopu pa niniranira tana keke tie pa pepeso. Meke sa nana tinavete ninabulu, si pude 
la koari na votiki butubutu pu lopu na tie Ziu. Sari doduru butubutu pu lopu na tie 
Ziu si ta pozae na tie Zenitailo si arini. 

Va ninira ia Paula sa vina tumatumae, sapu sari na tie si pa korapa rinanerane mo 
si kote boka tava tonoto koe Tamasa. Pa vinabetona sa leta, si tozia Paula sapu sa 
tinoa linulina e Karisito, si vura tonoto mae mo pa korapa tataru, sapu na vuana mo 
sa rinanerane koe Karisito. 

Sari na Nati Pinaqapaqahana sa Leta 

Vina bakalana. Hinia 1:1-10 

Sa guguana sapu na apositolo hinokara se Paula. Hinia 1:11 kamo hinia 2:21 

Sa Inavoso Leana tanisa tataru variharupi te Tamasa. Hinia 3:1 kamo hinia 4:31 

Sa tinarupaha meke sa tinavete tadina tie te Karisito. Hinia 5:1 kamo hinia 6:10 

Vinabetona sa leta. Hinia 6:11-18 


Zinama Tataru Koari na Tie te Karisito 

1 Sa leta hie si mae guana koa arau Paula, sa apositolo? sapu lopu ta vizata na ta 
garunuqu pa tie, meke lopu tozi nia Tamasa si keke tie pude mae garunau, ba telena 
soti e Zisu Karisito, meke sa Tamasa sa Tamana sapu va turu pulea si Asa pa minate 
si garunau. ? Sari doduru tasiqu koe Karisito saripu koa hire, si somana va atua tugo 
sa dia tataru koa gamu na ekelesia pa hopeke vasivasileana pa Qalesia. 

3 Mani koa koa gamu sa tataru lopu ta nana kamona, meke sa binule te Tamasa 
sa Tamada, meke sa Baņara Zisu Karisito. 4 Asa tugo si mate hobei sari nada sinea, 
pa korapa vina tabena sa hiniva tanisa Tamasa sa Tamada, pude vata rupaha gita 
koasa niniranira kaleana tanisa kasia popoa pa totoso kamahire. 3 Mani tava lavata 
sa Tamasa ninae rane ka rane! Emeni. 

Kekeke Mo sa Inavoso Leana i 
6 Magasani gamu qua tu, sapu lopu sana, meke veko pania tu gamu sa Tamasa 


sapu tioko gamu pa korapa tataru variharupi te Zisu Karisito, meke lulia tu gamu si 
keke votiki” Inavoso Leana. 7 Ba sa hinokarana si loke votiki Inavoso Leana pule si 
koa. Kaiqa tie si iliri va sea ia sa Inavoso Leana koasa guguana e Karisito, meke va 
tasunai rini sari na mia binalabala. 8 Ego, be guana keke koa gami na apositolo, babe 
keke mateana pa Maņauru, si atu tarae nia koa gamu si keke Inavoso Leana, sapu 
votikaena koasa sapu ele atu tarae nia gami koa gamu, si mani ta levei gana si asa 
koe Tamasa pude la pa Heli! 9 Maqu zama pule nia tugo sapu gua ele tozia gami: Be 
keke tie si atu tarae nia koa gamu si keke Inavoso Leana, sapu votikaena koasa sapu 
ele va hinokaria gamu, si mani tava kilasa pa Heli si asa! 

10 Vegua? Balabala ia gamu sapu hiva va qetui mo rau sari na tie pa qua zinama? 
Lokari, e Tamasa tu si korapa hiva va qetua rau! Be guana korapa hiva va qetui mo 
rau sari na tie, si lopu na nabulu te Karisito si arau. 


Gua meke Ta Evanae na Apositolo se Paula 

11 Maqu tozi va bakalani gamu kasa tasiqu, sapu sa Inavoso Leana sapu tarae nia 
rau, si lopu maena pa tie. 12 Lopu vagia rau koa ke tie, meke loke tie va tumatumae 
nau si asa, ba e Zisu Karisito telena va vura ia koa rau. 

13 Ele avoso nia tu gamu vivineina sa qua tinoa, sipu lulia rau sa linotu Ziu, meke 
sapu gua qoraqora gunia rau, meke lopu hite tataru hokara nia rau sa ekelesia te 
Karisito, meke ele podeke sisigitia rau pude huaria si asa.” 14 Sari doduru tie Ziu pa 
qua sinage, si hola beto ni rau pa qua linulina sa linotu Ziu, meke sari na hahanana 
tadi na tiatamamami pukerane.* 

15 Ba pa Nana tataru variharupi sa Tamasa, si ele vizata veko au tu Sa, sipu lopu 
ele podo tu rau, meke tiokau Sa pude nabulu nia.” 16 Meke sipu ele vizatau Sa, pude 
vata dogoro nia koa rau sa Tuna, pude la tarae nia rau sa Inavoso Leana koari na tie 
Zenitailo", gua, si lopu la hata binalabala pule si rau koa keke tie. 17 Lopu la tugo si 
rau pa Zerusalema, pude la dogori saripu ele koa na apositolo kekenudi koa rau. Ba 
lopu seunae si la gua tu pa Arebia?“ si rau, meke tiqe pule la pa Damasikasi. 18 Hola 
tu ka neta vuaheni meke tiqe sage la pa Zerusalema si rau, pa totoso kekenu pude la 
dogoria se Pita, meke koa paki koa sa ka manege lima rane si rau.” 19 Loke apositolo 
pule si la dogoria rau, ba kekeke e Zemisi mo, sa tasina sa Baņara. 


20 Gua sapu kuberi rau si hinokara, e Tamasa ba gilania Nana sapu lopu kokoha si 
rau. 
21 Mumudi tu si tiqe la si rau koari na vasidi pa Siria, meke pa Silisia. 22 Pa totoso 


asa, si lopu ele gilana va leana au rina tie koari na puku tie te Karisito pa Ziudia si 
rau. 23 Ba sapu gua mo tozia ri kaiqa si avosia rini, sapu guahe: “Sa tie sapu qoraqora 
nia sa ekelesia visoroihe, si korapa tarae nia sa sa vina hinokara sapu ele podekia sa 
pude huaria,” gua. 24 Ke vahesia rini sa Tamasa, sina koa gua koa sa ginuaqu rau. 


2 


Paula meke sari Kaiqa Apositolo 
1 Ele hola tu ka manege made vuaheni, meke tiqe sage pule la pa Zerusalema si 
rau, luli koe Banabasi, meke turania tugo rau se Taetusi.” 2 Sapu la nia rau, si na va 
dogoro nau sa Tamasa pude la vasina si rau. Pa keke mami vivinei telemami koari na 


ğ 1:6 Sa votiki Inavoso Leana hie sapu tozia rina tie si guahe: Pana ta magu tu rini, si kote boka ta evanae na tie 
te Tamasa si arini, meke lopu pa vina hinokara mo koe Karisito, gua. j 1:13 TTA 8:3, 22:4-5, 26:9-11 > 1:14 

koimata pa ekelesia, si tozi va bakalia rau koa rini guguana sa Inavoso Leana, sapu 
la tarae nia rau koari na tie Zenitailo, sina hiva va sosodea rau, sapu be tonoto nana 
sapu gua ele tavetia rau, meke sapu kote hiva tavetia rau vugo repere si tonoto, gua, 
meke lopu ta okipalae hoboro sari gua tinavete. 3 Se Taetusi sapu luli koa rau si na 
tie Ouriki", ba lopu ta ososae si asa pude kaqu ta magu"; 4 Na hiva nia ri kaiga pude 
kagu ta magu si asa, gua. Sari na tie arini si mae sekesekei guana tie piko. Kokoa 
guguana tie te Karisito si arini, meke nuguru golomo mae pude piko ni gami, pude 
mae dogoro pohoa sa tina rupaha pu vagia gami koasa mami kineke koe Karisito. 
Hiva mae va pinausu gami rini koasa Tinarae te Mosese. ï Ba koromami hokara lulia 
sa dia hiniva. Turu va nabu si gami, pude boka tuqe hola ia gami sa hinokara tanisa 
Inavoso Leana, meke vatua koa gamu. 

6 Ba sarini pu donodono guana koimata, si lopu tozia keke toņa pule, pude hobe ia 
sa Inavoso Leana sapu tarae nia rau. Be guana koimata babe lopu na koimata si arini 
si lopu votikaedi pa dinoņo taqarau. Ura sa Tamasa si lopu dono pa tinoa vurana 
mo.” 7 Ba dono gilania mo rini, sapu sa Tamasa si ele ponia koa rau sa tinavete, pude 
tarae nia sa Inavoso Leana koari na tie Zenitailo, kekenono gua tugo sapu ponia Sa 
koe Pita sa tinavete pude tarae nia sa Inavoso leana koari na tie Ziu. 8 Ura pa korapa 
niniranira te Tamasa, si ta evanae na apositolo koari na tie Zenitailo si rau; kekenono 
gua tugo sapu e Pita si ta evanae na apositolo koari na tie Ziu. 9 Sari ka neta pu poza 
ni koimata rina tie koa sa ekelesia, sari Zemisi, e Pita, e Zone, si tiqe dono gilania 
sapu ele poni nau Tamasa koa rau sa nati tinavete hie. Ke gua asa si qetu nia rini 
meke variva ego nia pude koa keke si gami koasa tinavete, pude gami kara Banabasi 
si kote tavetavete koari na tie Zenitailo, meke arini si koari na tie Ziu, gua. 10 Keke 
binalabala mo si tozini gami rini, sapu pude lopu mulini ni sari na habahuala pu koa 
koari na dia tie pa Zerusalema, gua. Ba asa hokara mo sapu ele okoro hola nia rau 
pude tavetia. 


Norea Paula se Pita pa Anitioki 

11 Ba totoso mae pa Anitioki se Pita, si norea rau si asa pa kenudi rina tie, sina 
bakalana mo sapu sea si asa. 12 Ura sipu lopu ele mae kamo sari kaiqa tie Ziu saripu 
garunu mae ni e Zemisi, si henahena turani e Pita sari na tie Zenitailo, sapu sari na 
tasida koe Karisito. Ba hopena pa Tinarae te Mosese pude henahena turani sarini. 
Ba totoso mae kamo sari kasa tie Ziu sara, si rizu va ilolae koa rini na lopu hiva 
henahena turani tu sa sari kasa tie Zenitailo sara. Sina matagutu ni sa sarini pu lulia 
sa vina hinokara, sapu kaqu ta magu tugo sari na tie Zenitailo pu lulia se Karisito, 
gua. 13 Kaiqa ri kasa tie Ziu pu lulia se Karisito, ba ele podalae matamatagutu gua 
tugo e Pita. Kamo tu koe Banabasi, ba ele somana turania Pita, pude rizu va ilolae 
koari na tie Zenitailo. 14 Totoso dogoria rau sapu lopu lulia rini sa sirana hinokara 
tanisa Inavoso Leana, si norea rau se Pita pa kenudi ri doduru tie. “Agoi na tie Ziu 
sapu ele koa gua rina tie Zenitailo, meke lopu koa gua rina tie Ziu! Vegua meke kote 
boka zukuru nia goi koari na tie Zenitailo, pude di koa gua rina tie Ziu si arini?” 
gunia rau si asa. 


Tie Ziu na Zenitailo si Ta Harupu pa Rinanerane Mo 
15 Gami si na tie pu ta podo pa butubutu Ziu, lopu na tie Zenitailo saripu hoke ta 
pozae na tie kaleadi. 16 Ba gilania gami sapu gita na tie si pa korapa rinanerane mo 
koe Karisito si tava tonoto si gita; lopu hite pa vina tabena sa hiniva tanisa Tinarae 
te Mosese. Ke gami ba va hinokaria mo se Zisu Karisito, pude ta pozae na tie tonoto 
pa korapa mami rinanerane koa Sa. Ura loke tie si boka tava tonoto pa vina tabena 


mo sa Tinarae te Mosese.” 17 Ego, be totoso podekia gami na tie Ziu pude tava tonoto 

koasa mami tinoa keke koe Karisito gua, si kote ta poho mo sapu na tie kaleamami 
gugua tugo mo na tie Zenitailo si gami. Ke pude gua asa si vegua, na kinaleana tu 
si mae va vura ia Zisu? Lokari hokara! 18 Ba be podalae lulia rau sa Tinarae sapu 
ele luaria rau, si vata dogoro pule nau mo sapu na tie sea si rau. 19 Ura visoroihe 
totoso hata ia rau sa tinonoto pa qua vina tabena sa Tinarae te Mosese si bakala koa 
rau sapu guana tie matequ si rau. Gua ke kamahire si lopu lulia rau sa Tinarae te 
Mosese, ba nabulu nia rau sa Tamasa pude toa koa Sa. 20 Ele tava mate turanae koe 
Zisu pa korosi si rau, pude lopu toa eke telequ, ba e Karisito tu si toa koa rau. Sa tinoa 
sapu toa nia rau hie kamahire, si toa nia rau pa korapa qua rinanerane koasa Tuna 
Tamasa sapu tataru nau, meke mate hobe au Sa. 21 Lopu hiva kilu ia rau sa tataru 
variharupi te Tamasa. Sina be boka tava tonoto koasa Tinarae te Mosese si keke tie, 
si namu loke laena mo sa minate te Karisito! 


3 


Sa Tinarae te Mosese meke na Rinanerane 

1 Duviduvili si gamu pa Qalesia! Esei va duviduvili gamu si gamu? Nake ele tava 
bakala valeana mo koa gamu guguana sa minate te Zisu pa korosi! 2 Ego, tozi nau 
si hie! Vea, pa vina tabena sa Tinarae te Mosese si vagi nia gamu sa Maqomaqo 
Hope? Babe pa vina hinokarana sa Inavoso Leana? 3 Na vegua ke duvili tu si gamu? 
Ele podalae ni tu gamu sari na mia tinoa koasa Maqomaqona sa Tamasa; ba vea, 
kamahire si hiva va hokoti tu gamu sari mia inene pa mia niniranira soti? 4 Ke gua 
sapu sari doduru tinasuna, saripu ele raza atu koa gamu koasa linulina sa Inavoso 
Leana, si loke laedi mo? Lokari na arilaedi si arini koa gamu! 5 Vegua, pa vina tabena 
sa Tinarae te Mosese si ponini gamu Tamasa sa Magomago Hope, meke evani Sa sari 
na tinavete variva magasadi koa gamu? Ba pa mia inavosona, na vina hinokarana 


mo sa Inavoso leana? , , , ,, 
6 Mi balabala ia se Ebarahami, gua sapu tozia sa Kinubekubere Hope: “Ranea sa 


sa Tamasa, ke koa gua koasa nana rinanerane, si poza nia tie tonoto Tamasa si 
asa.”” 7 Pada gilania mo gamu, sapu sarini pu ranea sa Tamasa, si arini sari na 
tutina hinokara e Ebarahami.” 8 Sa Kinubekubere Hope si ele koroto nia tu sapu kote 
va tonoti Tamasa sari na tie Zenitailo pa korapa dia rinanerane koa Sa. Ke ele tozi 
va kenue ia tu sa Kinubekubere Hope sa Inavoso Leana koe Ebarahami sapu guahe: 
“Koa goi si kote tamanae sari doduru butubutu tie pa kasia popoa,” gua.” 9 Ranerane 
se Ebarahami ke tamanae; ke sari doduru pu ranea sa Tamasa, si kagu tamanae. 

10 Arini pu kalavarae koasa vinatabena sa Tinarae te Mosese, si koa pa korapa 
tinalevei. Ura zama sa Kinubekubere Hope: “Asa sapu lopu va tabei doduru totoso 
sari doduru sapu gua ta kubere koa sa buka Tinarae, si koa pa tinalevei te Tamasa si 
asa!” gua.” 11 Ego, bakala mo sapu loke tie si tava tonoto koasa Tinarae te Mosese, 
sina tie sea beto si gita doduru, ba zama sa Kinubekubere Hope: “Sa tie sapu tava 
tonoto koe Tamasa pa rinanerane si kagu toa,” gua.” 12 Ba sa Tinarae te Mosese si 
lopu koa gua koasa rinanerane, ba pa tinavete mo. Ura guahe sapu ta zamae pa 
Kinubekubere Hope: “Asa sapu taveti sari doduru hiniva tanisa Tinarae si kaqu toa,” 
gua.” 

13 E Karisito si ele mae harupu gita koari na tinaleveida koasa Tinarae te Mosese. 
Ura vagia Sa sa tinalevei sipu mate hobe gita Sa. Ura guahe si ta zamae pa 
Kinubekubere Hope: “Ta levei tugo koe Tamasa si asa sapu tava sigoto, meke mate 
koa keke huda,” gua.” 14 Evania Karisito si hie, pude gua sapu va tatara nia Tamasa 

koe Ebarahami, si kagu ta poni koari na tie Zenitailo pa korapana e Zisu Karisito. 
Pude pa korapa rinanerane si boka vagia gita sa Magomago Hope, sapu ele va tatara 
nia sa Tamasa. 


Sa Tinarae meke sa Vinatatara , , , 
15 Kasa tasiqu, keke ginugua sapu hoke ta evana si va bakalia sapu korapa gunia 


rau he: Be karua tie si variva ego nia si keke tinitona, meke kubere pozadia koasa 
dia vinariva egoi asa, si loke tie kote boka huaria, babe tomo la ni kaiqa toņa pule 
koasa vinariva egoi asa. 16 Ego, ele ponia Tamasa sa Nana vina tatara koe Ebarahami, 
meke koa sa tutina. Sa Kinubekubere Hope si lopu zama “koari na tutimu” ba “koa 
sa tutimu” gua mo. Kekeke tie mo si gunia sa, sapu e Karisito mo.” 17 Sapu gunia 
rau si guahe: Ele tavetia Tamasa sa Nana vinariva egoi koe Ebarahami, meke ele va 
tatara nia Sa sapu kaqu va gorevura ia Sa sa vinariva egoi asa. Sa Tinarae te Mosese 
pu poni Tamasa, sapu hola made gogoto tolonavulu vuaheni pa mudina Ebarahami, 
si lopu boka huaria sa vina tatara te Tamasa, meke sa vinariva egoi asa.” 18 Ura be sa 
minana te Tamasa si mae gua koa sa Tinarae te Mosese, si lopu kaqu mae gua koasa 
vina tatara si asa. Ba sa Nana minana sapu ponia Sa koe Ebarahami, si mae gua tu 
koasa Nana vina tatara.” 

19 Ke sa nati tinarae tanisa Tinarae te Mosese si hie mo: Ta poni tomo mae si 
asa pude vata dogoro vura nia sa kinaleana, meke tava turu paki mo si asa, osolae 
mae kamo sa tutina e Ebarahami, sapu e Karisito, sapu tava tatarana. Sa Tinarae te 
Mosese si ta vala koari na mateana, meke ta poni koe Mosese sa tie varikarovae sapu 
va kamoa koari na tie. 20 Ba sa tie varikarovae si lopu ta hivae, be keke mo sa tie pu 
tavetia sa vina tatara, sapu e Tamasa mo. 


Ta Kopue koasa Tinarae te Mosese Osolae Kamo se Karisito 

21 Pude gua asa, si vegua? Sa Tinarae te Mosese si kana koasa vina tatara? Lokari 
hokara! Be ele vagia rina tie si keke tinarae sapu boka poni sa tinoa, si kote boka 
tava tonoto mo si arini koe Tamasa pa vina tabena mo sa tinarae asa. 22 Ba zama sa 
Kinubekubere Hope, sapu sari doduru tie pa kasia popoa si ta pusi mo pa niniranira 
tanisa sinea, gua asa ke sa vinariponi sapu tava tatarana pa korapa rinanerane koe 
Zisu Karisito, si ta poni koarini pu va hinokara.” 

23 Ba sipu lopu ele kamo sa totoso tana rinanerane koe Karisito, si ta pusi si gita 
koasa Tinarae te Mosese, osolae mae kamo sa totoso tanisa rinanerane koe Karisito. 
24 Ke gua asa, si ta kopue si gita koa sa Tinarae te Mosese, osolae mae kamo se Karisito, 
pude boka tava tonoto si gita koe Tamasa pa korapa rinanerane. 25 Ego, kamahire 
si ele kamo sa totoso tanisa rinanerane koe Karisito, ke lopu ta kopue si gita koa sa 


Tinarae te Mosese. , . , , 
26 Ke pa korapa rinanerane mo koe Zisu Karisito, si na tuna Tamasa si gamu doduru. 


27 Fle ta papitaiso si gamu koasa mia kineke koe Karisito, meke ele vagia tugo gamu sa 
tinoa soti Tanisa. 28 Ke gua asa, si loke vinotikaena pa varikorapadi rina tie Ziu, meke 
na tie Zenitailo; na pinausu ba be lopu na pinausu, na palabatu meke na barikaleqe; 
ba keke mo si gamu doduru koasa mia kineke koe Zisu Karisito. 29 Be na tie te Karisito 
si gamu, si na tutina e Ebarahami si gamu, meke kaqu somana tagoa gamu sapu gua 


ele va tatara nia sa Tamasa.” 


1 Sapu gunia rau si guahe: Totoso hitekena sa koburu tavia sapu kote tagodi sari 
doduru tinago tanisa tamana, si lopu votikaena si asa koa sa pinausu, be vea tago 
guni sa sari doduru tinago arini. 2 Totoso korapa koburu vaqura si asa, si kaiqa tie 

tu kopu nia, na vatanai sari nana tinavete, osolae kamo sa totoso garona pu vizatia 
sa tamana. ? Gita ba kekenono gua tugo asa. Visoroihe si guana koburu si gita, meke 
ele tava pinausu si gita koari na tinarae pu totoli ni gita pa doduruna sa kasia popoa. 
4 Ba sipu ele kamo sa totoso garona, si garunu mae nia Tamasa sa Tuna, meke mae 
podo pa barikaleqe, meke koa pa vina tabena sa Tinarae te Mosese, 5 pude harupi 
saripu ta pusi koasa Tinarae sana, pude da ta pausu, meke pude na koburu soti te 
Tamasa si gita.” 

6 Ura na tuna Tamasa si gita, gua asa ke garunu mae nia Tamasa pa korapa buloda 
sa Maqomaqona sa Tuna, meke va boka gita Sa, pude zama koasa Tamasa: “Tamaqu, 
Tamagu” gua. 7 Gua asa ke lopu na pinausu si goi kamahire, ba na tuna. Meke sina 
na tuna Sa si goi, ke kaqu ponigo Tamasa gua saripu va nama ni Sa koari na tuna. 


Balabala Hola i Paula sari na Tie Qalesia 

8 Visoroihe si lopu gilania gamu sa Tamasa, ke koa tava pinausu si gamu koari na 
magomago kaleadi pu lopu na Tamasa. 9 Kamahire sapu gilania gamu sa Tamasa, 
babe magu zama guahe, ta gilana koe Tamasa si gamu; si na vegua ke hiva kekere 
pule la si gamu koari na tinarae koadi saripu malohoro meke loke laedi? Na vegua ke 
hiva koa tava pinausu pule tu koa rini si gamu? 10 Ke hoke kopuni gamu sari kaiqa 
rane, na sidara, meke sari na totoso inevana, na vuaheni pa Tinarae tadi na tie Ziu. 
11 Talotanani gamu rau si gamu! Guana kote ta oki palae hoboro mo sari na qua 
tinavete koa sa tinupiti mia gamu. 

12 Kasa tasiqu, tepa zonazona gamu rau, pude mi keha luli au pa kinopuna sa 
Tinarae te Mosese, sapu gua ele keha luli gamu rau si gamu na tie Zenitailo. Loke 
kinaleana si ele tavete mae nia gamu koa rau. 13 Gilania mia gamu sapu gua meke 
boka atu tarae nia rau sa Inavoso Leana pa qua totoso kekenu koa gamu. Na koa gua 
sapu mohogu si rau. 14 Be vea ta podeke gua si gamu koasa minoho pa tiniqu, ba 
lopu hite etulau na kilu pani au gamu si rau. Guana vina kamona keke mateana, ba 
be e Zisu Karisito si tavete guni nau gamu. 15 Noma hola sa mia qinetuqetu pa totoso 
asa, ba vegua kamahire? Ura guahe si boka va sosodea rau koa gamu: Sapu be guana 
hoke boka gugua, si be ele lobiti poni nau mo gamu sari na matamia. 16 Vegua, sina 
tozini gamu rau sa hinokara, ke ta evanae na mia kana si arau kamahire? 

17 Sari na tie pu paleke va sea ia sa Inavoso Leana, si okoro holani gamu rini, ba 
sa dia hiniva si seana. Ura sapu gua hiva nia rini si pude vagi va ilolo gamu koa 
rau, meke pude sa mia inokoro si kaqu soto koa rini, gua sapu soto koa gamu sa 
dia inokoro. 18 Ego, leana hola si pude tagoa sa inokoro nabuna gua asa, be leana 
sa natina sa inokoro asa. Hinokara si hie doduru totoso, meke lopu tale totoso koa 
somana mo koa gamu si rau. 19 Kasa tuqu, gua tugo sa barikaleqe pu koa ta sigiti pa 
totoso vagi koburu sa, si gua tugo sapu pa totoso vina rua hie, si koa ta sigitini gamu 
rau si gamu, osolae kaqu koa koa gamu sa tinoa te Karisito. 20 Oqu hiva koa somana 
hola koa gamu si rau, pude maqu gilania gua sapu kote zama nia rau koa gamu. Ba 
kamahire si nunala ni gamu rau si gamu kasa sara. 


Sa Vina Padapadaedi ri Hega e Sera 
21 Ego, maqu nanasa paki gamu si gamu, sapu korapa hiva pude ta turaņa koasa 
Tinarae te Mosese; vegua, lopu avosia tu gamu sapu gua zama nia sa Tinarae? 22 Ta 
kubere sapu karua sari na koburu te Ebarahami, keke si na tuna sa barikalege 
pinausu, meke keke pule si na tuna sa barikaleqe sapu lopu na pinausu.” 23 Sa tuna 
koreo sapu ta podona koasa barikaleqe pinausu, si ta podo pa sirana kekenono gua 
mo ari doduru tie. Ba sa tuna koreo sapu ta podona koasa barikaleqe sapu lopu na 

pinausu, si ta podo pa vina tatara te Tamasa. 2? Ego, sari karua barikalege hire meke 
sari tudia, si na vina padapadae koari karua vinariva egoi: E Hega si pa kalina tanisa 
vinariva egoi te Mosese sapu ta tavete pa toqere Saenai. Na pinausu si asa, ke sari 
koburu podoi sa si na pinausu tugo. 25 E Hega si na vina gilagilana sa toqere Saenai 
pa Arebia, meke na vina padapadaena sa popoa Zerusalema sapu sari na tiena sa si 
koa tava pinausu, meke ta turaņa koasa Tinarae te Mosese. 26 Sa popoa Zerusalema 
panaulu pa Manauru, si guana tinada si asa, sapu e Sera pu lopu na pinausu. 2” Ura 
guahe si zama nia sa Kinubekubere Hope koasa guguana sa popoa Zerusalema: 
“Agoi, na barikaleqe tigemu; 

mu kukili pa qinetuqetu! 
Agoi pu lopu hite ta sigiti pa pinodopodo. 
Ura kaqu soku sari koburu tanisa barikaleqe sapu ta luarana 

hola nia sa barikaleqe pu koa turana loana,” gua.” 

28 Ego, kasa tasiqu, gamu si na tuna Tamasa saripu ta podomia pa vina tatara, 
kekenono gua tugo e Aisake sapu ta podona pa vina tatara. 2? Pa totoso pukerane, si 
asa sapu ta podona pa hiniva tana tie, si nonovalia si asa sapu ta podona pa niniranira 
tanisa Maqomaqona Tamasa; meke gua puta tugo asa si korapa ta evana kamahire.” 
30 Meke hie mo sapu zama nia sa Kinubekubere Hope: “Mu hitu pania sa barikaleqe 
pinausu, meke sa tuna koreo. Ura sa koburu tanisa barikaleqe pinausu, si lopu kaqu 
somana vagia si keketona koasa tamana, ba sa tuna tu sa barikaleqe pu lopu na 
pinausu, si kaqu vagi betoi sari doduru tinago tanisa tamana.”” 31 Ke gua asa, kasa 
tasiqu, gita si lopu na tuna sa barikaleqe pinausu, ba na tuna tu sa barikaleqe pu 
lopu na pinausu. 


5 


Kopu nia sa Mia Tinarupaha 

1 Ele rupaha gita Karisito si gita, ke mi turu va nabu pa tinarupaha; mi lopu koa ta 
pusi pule pa tinoa pinausu koa sa tinarae koana. 

2 Mi avoso mae; arau Paula si zama atu koa gamu hie. Be va malumu puleni gamu 
pude ta magu si gamu pa vina tabena sa Tinarae te Mosese, si namu loke guguana 
hokara se Karisito koa gamu. 3 Magu tozi puleni gamu sa gua vina balau, sapu be 
keke tie si va malumu pule nia pude ta magu, si kagu ta sogo nia sa pude kopu nia 
sa doduruna sa Tinarae te Mosese. 4 Gamu sapu korapa podekia pude tava tonoto 
pa vinatabena sa Tinarae te Mosese, si paqaha puleni gamu koe Karisito. Ke koa 
si gamu pa sadana sa tataru variharupi te Tamasa. 5 Ba gami si rane qetuqetu nia 
sapu sa Tamasa si kote poni gami sa tinonoto, ke asa si korapa aqa nia gami koa 
sa niniranira tanisa Magomagona Sa, sapu tavetavete pa korapa mami rinanerane. 
6 Ura gilania gami pu koa keke koe Karisito, sapu loke vinotikaena si koa koari pu ta 
magudi, meke koari pu lopu ta magudi. Ba sa natina si hie mo: ranea gita se Karisito, 
meke sa rinanerane asa si ta dogoro koasa nada tataru koari na tie. 

7 Visoroihe sipu lopu ele mae koa gamu sari na tie sekesekei, si luli valeania gamu sa 
Inavoso Leana. Esei si hukata gamu kamahire, ke lopu lulia gamu sa hinokara? $ Sa 
Tamasa sapu tioko gamu, si lopu boka hukata gamu pa linulina sa hinokara. 9 Guahe 
si keke vina balau, “Keke vina tumatumae sea, si guana visavisa isiti sapu boka va 
sagea si keke doduru siniovo palava,” gua.” 10 Ba rane valeania rau sa Banara sapu 
lopu kagu vagia gamu si keke votiki binalabala. Sa tie sapu va vorirago gamu, si kote 
tava kilasa koe Tamasa, be esei si asa. 

11 Ba kasa tasigu, be korapa tarae nia rau sapu ta hivae tugo sa minagu, gua; Si 
vegua ke korapa goragora nau tu rina tie Ziu si rau? Be gua asa, si kote lopu kilua 
rini sa tinaraena sa minate te Karisito pa korosi. 12 Sapu sarini pu korapa va voriraqo 
gamu sara, si pude madi va hola la ia tu sapu gua hiva nia rini, madi puzala* puleni, 
pude bakala sapu lopu na tie te Tamasa si arini. 

13 Ba sapu gamu kasa na tasiqu, si ele ta tioko pude mi ta rupaha koasa Tinarae te 
Mosese. Ba mi lopu va malumia sa mia tinarupaha pude lulia sa hiniva kaleana tana 
tinimia; ba pa korapa tataru si mi koa varitokae. 14 Ura sa doduruna sa Tinarae te 
Mosese si ta varigarae mo koa ke tinarae sapu guahe: “Mu tataru nia sa turanamu, 
gua sapu tataru pule nigo si agoi,” gua.” 15 Ba be tavetavete guana hahanana tana 
kurukuru si gamu, sapu variva ta sigiti pa vinarikanai, si kopu nia pude mi lopu 
varihuari telemia. 


Sa Maqomaqo meke sa Hiniva Tanisa Kinaleana 

16 Ba maqu tozini gamu si hie: mi ta turana koasa Maqomaqona sa Tamasa, meke 
lopu kote lulia gamu sa hiniva kaleana tana tini. 17 Ura gua sapu okoro nia sa 
kinaleana pa tinida, si kana koasa inokoro tanisa Maqomaqona sa Tamasa; meke 
gua sapu okoro nia sa Maqomaqona sa Tamasa, si kana koasa hiniva kaleana tana 
sinea pa tinida. Vari kanai sari karua hire; ke gua asa si lopu boka tavetia gamu gua 
sapu hiva nia gamu.” 18 Be ta turana koasa Magomagona sa Tamasa si gamu, si lopu 
koa kaurae koasa niniranira tanisa Tinarae. 

19 Sari na tinavete tana hiniva kaleana tanisa sinea pa tini si bakala mo. Ta dogoro 
mo si arini pa vinari rigihi, na binoni, na hahanana kaleadi; 20 pa vinahesi beku, na 
vinakuvakutae, na kinukiti, na vinaritokei, na kinonokono, na tinanaziri, na pinuhi, 
na vinarikanai, na vinaripagahi; 21 meke na inoko'okoro, na ninaponapo, meke na 
ninaponapo sapu somania na vinarivosa, na gua. Gua sapu va balauni gamu rau 
visoroihe, si va balau puleni gamu rau kamahire; sapu arini pu evani saripu gua 
hire, si lopu kagu somana nia sa butubutu banara te Tamasa. 

22 Ba sa vuana sa Magomago Hope pa tinoa tie si na tataru, na ginetugetu, na 
binule, na ninono, na tataru vatukana, na lineana, na tinaronue, 2 na vinapepekae, 
meke na tinuqe pule. Sari na tinitona gua hire si loke tinarae hukati. 24 Meke sarini 
pu koa koe Zisu Karisito, si ele va mate pania rini sa hiniva kaleana tana sinea pa 
tinidia, meke sari doduru inoko'okoro seadi. 25 Sa Magomagona sa Tamasa si poni ni 
gita sa tinoa, ke mani totoli ni tugo Sa sari na nada tinoa. 26 Mada lopu vahesi puleni 
gita, na vari bugori, na vari konokonoi. 

Mi Varitokae ni sari na Mia Tinasuna 

1 Kasa tasiqu koe Karisito; be keke tie koa gamu si tavete va sea; ego, gamu pu ta 
turana koasa Maqomaqona sa Tamasa si mi va tonotia si asa; ba mi tavetia si hie pa 
vina pepekae. Mi kopu puleni gamu, pude mi lopu hoqa pa tinoketoke gua tugo asa 
si gamu. ? Mi varitokae ni sari na mia tinasuna, pude gua asa si kaqu tiqe va tabea 
gamu sa tinarae te Karisito. 3 Be keke tie si balabala pule nia sapu asa si keke tie 
arilaena, gua; si sekesekei pule nia, meke loke laena si asa. 4 Hopeke tie si mani pitu 
pule nia pa nana tinavete soti telena; meke be leana sa, si mani qetu nia gua sapu 
evania sa; ba mani lopu va padapadae pule nia telena koasa keke votiki tie. 5 Ura 
hopeke gita na tie si mani tupiti nia sa nana tinavete ninabulu soti telena. 

6 Asa sapu tava tumatumae si mani toka nia na ponia sa nana titisa koari doduru 
tinitona leadi. 7 Mi lopu balabala sea; lopu boka ta sekesekei sa Tamasa. Gua sapu 
letea sa tie, si kagu paketia tugo sa. $ Asa sapu lelete koasa hiniva kaleana tana 
sinea pa tini, si kagu paketia tugo sa sa tinahuara koasa tini; ba asa sapu lelete koasa 
Magomago Hope, si kaqu vagia tugo sa sa tinoa hola koasa Magomago Hope. 9 Ke 
mada lopu mabo nia sa tinavete leana; ura be lopu malohoro si gita, si kaqu paketia 
tugo gita sa vuana pa totoso garona vugo repere. 10 Gua asa, ke doduru totoso pana 
boka gita, si mada tavete valeana la koari doduru tie; sapu nomana hola si koa rini 
pu somana koasa nada tatamana te Karisito. 


Vina Balau Vina Betobeto meke na Zinama Tataru , , , 
11 Mi dogori kamahire sari na kinubekubere nomadi pu kuberi rau pa limaqu soti. 


12 Sarini pu hiva ososoni gamu pude ta magu", si na tie va titiedi pa tinoa vurana. 
Tavetia rini sapu gua asa, pude lopu ta nonovala si arini pa ginuguana sa korosi te 
Karisito, gua. 13 Ba arini pu ta magudi sara si lopu lulia rini doduruna sa Tinarae te 
Mosese. Hivani gamu rini pude ta magu si gamu, pude vahesi puleni pa dia zinama 
koari na tie, sapu lulia gamu sa tinavete minagu tana tini, gua. 14 Ba sapu arau si 
pa korosi mo tanisa Banara Zisu Karisito si boka vahesi pule nau. Ura pa ginuguana 
mo sa korosi tanisa si lopu va arilaedi i rau sari na ginugua tanisa kasia popoa, meke 
arau ba loke laequ tugo koasa kasia popoa. 15 Loke vinotikaena si pude ta magu, ba 
be lopu ta magu si keke tie. Sapu arilaena si pude ta evaņae na tie sapu toa nia sa 
tinoa vaqura. 16 Ke koa rini pu lulia sa tinarae tonoto hie pa dia tinoa, si mani koa 
koa rini meke koari doduru tie te Tamasa sa binule, na tataru variva taleosae. 17 Ego, 
mani lopu nonovala pule au keke tie. Ura paleki rau pa tiniqu sari na kirana e Zisu 
pu vata dogoro nia sapu arau si na Nana nabulu. 

18 Mani koa koa gamu doduru tasiqu sa tataru variharupi tanisa Banara Zisu 
Karisito. Emeni. 


EPISASI 1:1 1667 EPISASI 1:8 


SA LETA TE PAULA KOARI NA TIE PA 
EPISASI 


Sa Vinabakala 

Sa leta te Paula hie si ta garunu la koari na tie pa Episasi. Sa nati guguana sa leta hie 
si pude tozia sa hiniva te Tamasa pa korapa Zisu Karisito, pude ta hena varigarae sari 
doduru kinurikuri pa Manauru meke pa pepeso, koe Zisu Karisito sa batuna (1:10). 
Meke koari na tinaraena sa leta hie si tepa sisigiti Paula sari na tie te Tamasa, pude 
koa soto koasa hiniva te Tamasa koe Karisito. Hiva ni Tamasa sari doduru tie; sari 
na tie Ziu?, meke sari na tie Zenitailo* pude koa keke koe Karisito. 

Pa kukuruna kekenu sa leta hie si vivinei nia sa sa guguana sa tinoa keke. Tozia sa 
sa sirana gua meke vizati Tamasa sari Nana tie, meke sa dia tinaleosae, na tinarupaha 
koari na dia sinea koe Zisu Karisito sa Tuna. Tozia tugo sa sapu sa tinagona sa 
Maqomaqo Hope sina vina sosodena sapu kaqu vagia gita sa vina tatara lavata te 
Tamasa. Pa kukuruna vina rua koasa leta, si sovuti sa sari na tie, pude toa pa sirana 
na hahanana sapu boka vata dogoro nia, sapu koa keke koe Karisito si arini. 

Koari kaiqa vina padapadae si va bakalia Paula sa kinoa keke tadina tie te Tamasa 
koe Karisito. Tozia sa sapu sa ekelesia si guana keke tini meke Karisito si na batuna, 
meke gua tugo sapu sa ekelesia si guana keke vetu, meke Zisu si na sinokiraena. 
Meke tozia sa sapu sa ekelesia si guana keke barikaleqe, meke sa palabatuna si e 
Karisito. Vivinei nia tugo sa sa tataru variharupi te Tamasa koa gita pa korapana e 
Zisu Karisito. Doduru ginuguadi ri nada tinoa koe Karisito si ta dogoro pa korapana 
sa Nana tataru, na minate pa korosi, na tinaleosaeda, na tataru variharupi, meke na 
tinonoto. 

Sari na Nati Pinaqapaqahana sa Leta 

Sa zinama kekenu. Hinia 1:1-2 

Karisito meke sa ekelesia. Hinia 1:3 kamo hinia 3:21 

Sa tinoa vaqura koe Karisito. Hinia 4:1 kamo hinia 6:20 


Sari na zinama tataru vina betobeto. Hinia 6:21-24 


Zinama Tuketukele | , n a 
1 Arau Paula, sa apositolo ta garunuqu koe Zisu Karisito pa hiniva te Tamasa. 


Garunu atu nia rau sa leta hie koa gamu na tie te Tamasa pa Episasi, gamu pu ta 
ronu mia pa mia rinanerane koe Zisu Karisito.” 

2 Mani koa koa gamu sa tataru lopu ta nana kamona, meke sa binule te Tamasa sa 
Tamada, meke sa Banara Zisu Karisito. 


Sa Tinamanae Maqomaqo koe Karisito 

3 Mani tavahesi sa Tamasa, sa Tamana sa nada Baņara e Zisu Karisito! Ura koasa 
nada tinoa keke koe Karisito, si ponini gita Tamasa sari doduru Nana tinamanae 
magomago koasa tinoa Maņauru. 4 Ura ele vizata gita tu Tamasa, sipu lopu ele ta 
kuri tu sa kasia popoa, pude tanisa si gita pa korapa nada tinoa keke koe Karisito, 
meke pude da koa madi na loke tinazutuda pa kenuna Sa si gita. 

Ura koasa Nana tataru, > si ele vizatia tu Tamasa sapu pa korapana e Zisu Karisito si 
kagu ta evanae na tuna Tamasa si gita, asa sa Nana hiniva sapu qetu nia Sa. 6 Mada 
vahesia sa Tamasa koa gua koasa tataru variharupi marilaena pu poni mokani gita 
Sa koasa Tuna ta tataruena. 7 Koe Zisu, meke koasa eharana Sa pa Nana minate, si 
vagia gita sa tinarupaha, sapu sa tinaleosaedi ri nada sinea. Ke lopu boka ta nana 
kamo sa Nana tataru variharupi sa Tamasa,“ 8 sapu poni moka va sokuni gita Sa! 

9-10 Sa hiniva golomona te Tamasa, si kagu va gorevura ia Sa pa totoso garona, 
pude ta varigarae sari doduru vina podaka pa manauru meke pa pepeso, somanae 
koe Karisito, sa Batuna. Ele vata dogoro nia Tamasa sa Nana hiniva golomona hie 
koari doduru Nana tinumatumae na ginilagilana lohina, meke vata gilana nia Sa koa 
gita, sapu ele ta hivaena koa Sa, meke ta evana vura koe Karisito. 

11 Doduru gua pu hiva nia sa Tamasa, si taveti Sa pa Nana hiniva na vinizata. Meke 
ele vizata gita Tamasa si gita pude Nana tie soti pa kineke koe Karisito, sina koa gua 
koasa Nana hiniva soti, sapu vizata vekoa Sa pa pinodalaena. 12 Gua asa, ke gami pu 
ele rane kekenua se Karisito si mami vahesia sa Nana linavata. 

13 Meke gamu tugo si ta evanae na Nana tie soti pa inavosona sa tinarae hinokara, 
sapu sa Inavoso Leana sapu ta harupu nia gamu. Totoso va hinokaria gamu se 
Karisito, si bakala sapu ele tanisa Tamasa tugo si gamu, pa tinagona sa Maqomaqo 
Hope sapu ele va tatara nia Sa. 14 Koasa tinagona sa Maqomaqo Hope si boka gilana 
valeania gita sapu kote vagia gita gua sapu ele va tatara nia Tamasa koari Nana tie, 
meke sa Maqomaqo Hope tugo si va sosodea koa gita sapu kote ponia Tamasa sa Nana 
tinarupaha koarini pu tanisa. Mani tavahesi sa Nana linavata! 


Sa Vinaravara te Paula Eaa a 
15 Koa gua koasa tinavete te Tamasa pa mia tinoa, meke sa mia rinanerane koe 


Zisu sa Banara sapu avoso nia rau, meke sa mia tataru koari doduru tie te Tamasa, 
16 si lopu hite makudo zama leana ni gamu rau koe Tamasa. Meke hoke varavara 
ni gamu rau, 17 meke hoke tepa ia rau sa Tamasa tanisa nada Baņara Zisu Karisito, 
sa Tamada lavata, pude tokani gamu koasa Maqomaqo Hope, pude va gilae gamu 
meke va dogoroni gamu sa guguana sa Tamasa hinokara, pude mi gilana valeania si 
Asa. 18 Tepa ia tugo rau pude tava bakala pa bulomia, pude gilana valeania gamu sa 
doduruna gua sapu kaqu vagia gamu koasa mia sinomana koe Karisito. Asa tugo si 
tioko ni gamu sa Tamasa, pude mi vagi sari na tinagotago marilaedi na tinamanae 
tava tataradi koari na tie pu va hinokara. 19 Meke pude mi gilania tugo sapu ninira 
hola sa Nana niniranira pude tokani gita si gita pu va hinokara. Sa ņiniranira hie 
sapu tavetavete nia Sa pa korapada gita, si kekenono puta gua tugo sa niniranira 
lavata Tanisa, 20 sapu tavetavete nia Tamasa pude va toa pulea se Karisito pa minate, 
meke va habotia Sa pa kali mataona sa Nana habohabotuana Banara pa Manauru.” 
21 Ponia niniranira Tamasa se Karisito pude banara ni sari doduru tie na maqomaqo 
pu tago niniranira leadi na kaleadi pa manauru meke pepeso. Sa pozapoza sapu 
tagoa Sa si noma hola ni sari doduru pozapoza, koasa kasia popoa kamahire, meke 
gua tugo ninae rane. 22 Ponia niniraņira Tamasa se Karisito, pude Banara ni sari 
doduru tinitona pu vekoi Sa pa kauru nenena Karisito, meke vata evanae nia nati 
Banara Sa si Asa sapu sa Batuna sa ekelesia.”” 23 Sa ekelesia sina tinina e Karisito, 
meke Asa telena si va garogaroa si asa, meke sari doduru vina podaka pa manauru 
meke pa pepeso gua sapu goto pa hiniva te Tamasa. 


2 


Pa Minate meke Kamoa pa Tinoa 

1 Visoroi hire si mate sari magomago mia, sina lopu va tabea gamu sa Tamasa, meke 
koa pa sinea si gamu.” 2 Pa totoso sana si luli gamu sari na hahanana kaleadi tana 
kasia popoa, meke va tabea gamu sa banaradi” rina niniranira magomago kaleadi 
pa galegalearane. Sa magomago kaleana hie si korapa lalae ni sa sari na tie pu lopu 
va tabea sa Tamasa. 3 Hinokara sapu gita doduru visoroihe si kekenono gua tugo 

arini pu luli sari na hiniva kaleadi tana sinea pa tini. Taveti mo gita gua sapu goto, 
meke sapu hiva ni rina tinida na nada binalabala soti. Koari na nada hahanana gua 
hire, si lopu votikaeda koari doduru tie pule si gita, ke bakala valeana sapu kagu tava 
kilasa si gita koasa binugoro te Tamasa. 

4Ba sa Nana tataru lavata, meke sa Nana tataru variva taleosae koa gita si marilaena 
hola. 5 Ke sipu mate tu sari na maqomaqoda totoso lopu va tabea gita sa Tamasa, si 
va toa gita Sa koe Karisito. Ke pa tataru variharupi mo te Tamasa si ta harupu si 
gita. $ Koasa nada tinoa keke koe Zisu Karisito, si va toa turanaeni gita Tamasa koe 
Zisu si gita, meke ele va habotu turanaeni gita Sa koe Karisito pa Manauru. 7 Tavetia 
Sa si guahe, pude ni vata gilana nia vugo repere koari doduru sinage sa Nana tataru 
variharupi sapu lopu ta nana kamona; asa sa tataru sapu va dogoroni gita Sa koe Zisu 
Karisito. 8 Ura koasa tataru variharupi mo te Tamasa, si ta harupu si gamu pa korapa 
rinanerane, meke sa tinaharupu si lopu mia tinavete telemia, ba na vinariponi mo te 
Tamasa. °’ Ke loke tie si boka vahesi pule nia, sina lopu mae gua pa mia tinavete soti 
si asa. 10 Ele harupu gita Tamasa si gita, pude pa nada tinoa keke koe Zisu Karisito si 
mada koa varitokae, koari doduru tinavete leadi pu ele va nama veko ponini gita Sa. 


Kinoa Keke Koe Karisito 

11 Gamu na tie Zenitailo?, sapu ta pozae “Na tie lopu ta magu mia?” koari na tie 
Ziu‘, pu poza puleni na tie ta magudi’ sapu gua ta tavete pa tinidia; mamu balabala 
pulea gua sapu ta evana koa gamu pukerane. 12 Pa totoso sana si lopu hite gilania 
gamu sapu esei se Karisito. Ura lopu na tie ta vizata mia koe Tamasa si gamu, ba na 
votiki tie tu si gamu. Lopu somana nia gamu sa vinariva egoi sapu natina mae gua 
koasa vina tatara te Tamasa koari Nana tie. Meke pa mia kinokoa si lopu hite rovea 
gamu sapu kote vagia gamu si keketoņa leana, sapu kote ta evaņa koa gamu, sina 
lopu gilania gamu sa Tamasa hinokara. 13 Ba koasa mia tinoa keke koe Zisu Karisito 
kamahire, si ele tava tata mae koe Tamasa si gamu, koasa eharana Karisito. 14 Ura 
e Karisito mo sa nada binule, sapu vata evaņae ni keke tieda mo si gita, sapu gami 
na tie Ziu meke gamu na tie Zenitailo. Huaria Sa pa tinina soti sa goba tanisa vinari 
kanai sapu vari paqahani gita. 15 Meke pa Nana minate si va betoa Sa sa Tinarae te 
Mosese, meke sari na tinarae sapu gua kaqu taveti, babe lopu taveti. Tavetia Sa sapu 


guahe, pude va keke i sari karua puku tie koa Sa, pude koa bule.” 16 Koasa minate 
mo te Karisito pa korosi, si tava beto sa vinari kanai pa vari korapada gita, gami 
na tie Ziu, meke gamu na tie Zenitailo. Ke koasa Nana minate si va keke gita Sa pa 
nada rinanerane koa Sa, pude koa keke tinida mo, meke turana pule maeni gita koe 
Tamasa.” 17 Ke mae tarae nia Karisito sa inavosona sa binule koari doduru tie, koa 
gamu na tie Zenitailo, pu lopu tata koe Tamasa, meke koa gami na tie Ziu, pu tata 
koa Sa.” 18 Meke pa korapana mo e Karisito, si vahesia gita sa Tamasa sa Tamada pa 
keke Maqomaqo. 

19 Ke gua asa, si lopu na tie karovo mia babe votikaemia si gamu na tie Zenitailo 
kamahire; ba gamu meke gami na tie te Tamasa si keke butubutu mo, meke koa pa 
Nana tatamana raņerane si gita. 20 Meke kekenono na vetu sapu kuria sa Tamasa si 
gita. Karisito si guana patu arilaena hola sapu veko kenua Tamasa. Sari na apositolo 
na poropita si kekenono gua rina patu pu tava hake la, meke gamu si gua tugo rina 
patu pu ta vari hakei tomo la. 21 Karisito si vari sotoni gamu na varigarani gamu 
koasa ekelesia, kekenono gua rina patu pu ta vari hakei meke tava hokoto sa vetu 
pude ta evanae guana Zelepade hopena tanisa Banara. 22 Gua asa, ke koe Karisito 
si ta varigarae la si gamu koari na tie Ziu, pude na vasina pu koa sa Maqomaqona 
Tamasa. 

Sa Tinavete te Paula Koari na Tie Zenitailo , , o. 
1 Sina koa gua koasa tinavete asa, sapu va keke i Tamasa sari na tie Ziu meke na 


tie Zenitailo, si varavara la si arau, Paula, koe Tamasa. Arau si na tie ta pusiqu te 
Zisu Karisito, sina nabulu nia rau si Asa pa vinaleana mia gamu na tie Zenitailo. 
2 Hinokara sapu ele avoso nia gamu, sapu pa Nana tataru variharupi sa Tamasa, si 
poni nau Sa sa tinavete hie, pude tokani gamu. 3 Ele va gilana nia Tamasa koa rau 
sa Nana hiniva tomena, sapu gua ele kubere atu nia rau koa gamu. 4 Meke be tiroa 
gamu sapu gua ele kubere atu nia rau, si kote boka va nonoga ia mo gamu sapu 
gua gilania rau, koasa hiniva tomena te Tamasa pu va vura ia e Karisito.” 5 Koari 
na sinage pukerane si lopu ta tozi nia rina tie sa hiniva tomena hie, ba kamahire si 
va vura ia Tamasa koasa Magomago Hope, koari Nana apositolo meke na poropita“ 
madidi. 6 Gua sapu ta tomena visoroihe si gua mo he: Koasa vina hinokarana sa 
Inavoso Leana, si gamu na tie Zenitailo, si somana tagoi sari na minana te Tamasa 
koa gami na tie Ziu. Koa varigara tugo si gamu koa gami na tie Ziu pa keke tini, meke 
somana tagoa gamu sa vina tatara sapu tavetia Tamasa pa korapana Zisu Karisito. 

7 Koasa Nana tataru variharupi pa korapa Nana niniranira pa qua tinoa, si poni nau 
Tamasa sa tinavete hie, pude tozi vura nia sa Inavoso Leana. 8 Na tie mumudi hokara 
si rau koari na tie te Tamasa; ba pa Nana tataru si poni nau Tamasa sa tinavete hie, 
pude tozia koari na tie Zenitailo sa inavoso marilaena hola koasa guguana e Karisito, 
sapu lopu boka ta nana kamo, ° meke pude va gilana nia koari doduru tie gua pude 
tava vura sa hiniva tomena te Tamasa. Asa tugo sa Tamasa sapu tavetedi sari doduru 
likakalae, sapu lopu vata gilana nia sa Nana hiniva tomena koari na totoso pu ele 
hola. 10 Ba sa Nana hiniva kamahire pa korapana sa tinoa tanisa ekelesia, si pude 
vata gilana nia sa Nana ginilagilana lavata, na lohina, koari na magomago, na nati 
hiniva pu tago niniranira pa galegalearane meke pa manauru. 11 Evania Tamasa sa 
kinoa keke koari na tie Ziu meke na tie Zenitailo, gua sapu goto koasa Nana hiniva 
pa pinodalaena, meke va gorevura ia Sa koe Zisu Karisito sa nada Banara. 12 Meke 
pa nada kinoa keke koa Sa, pa korapa nada rinanerane, si koa varane meke lopu 
matagutu si gita pa nada vinaravara, pude la pa kenuna sa Tamasa. 13 Ke tepa gamu 
rau, pude mi lopu malohoro pa mia rinanerane, sipu avoso ni gamu sari na qua 
tinasuna pa vetu varipusi. Sari na qua tinasuna, si pude na tinokae na vina lavata 
mia gamu. 


Sa Tataru te Karisito , , MERAN , 
14 Sina koa gua koasa tinavete, sapu va kekei Tamasa sari na tie Ziu meke na tie 


Zenitailo, si varavara la koe Tamasa si rau. 15 Koa Sa si vagia ri doduru tatamana 
ranerane, pa Maņauru meke pa pepeso sa pozadia hinokara sapu na “Tie te Karisito” 
si arini. 16 Tepa ia rau sa Tamasa, pude va ninira gamu koa sa niniranira tanisa 
Maqomaqo Hope pa korapa mia tinoa maqomaqo, meke sa niniranira asa si mae 
guana koasa Nana minana marilaena hola. 17 Ke koa gua koa sa mia rinanerane, 
si mi gilania sapu se Karisito si koa pa korapa bulomia, meke tepa ia rau sa Tamasa 
pude sa tataru si na natidi ri doduru mia tinavete, 18 pude boka gilana valeania gamu 
meke sari doduru tie te Tamasa sa labena, na gelena, na ululuna, meke sa lohina gua 
sa tataru te Karisito. 19 Uve, mi gilania gamu sa Nana tataru sapu holani doduru 
ginilagilana; meke pa ginilagilanana sa Nana tataru si kote boka keha luli valeania 
gamu sa tinoa soti te Tamasa. 

20 Ego, mani tavahesi sa Tamasa, koa gua koasa Nana niniranira sapu tavetavete 
pa korapada gita, meke boka taveti Sa sapu soku hola ni sari doduru gua pu tepa i na 

balabala i gita. 21 Mani tavahesi sa Tamasa koa gita pa korapana sa ekelesia pa nada 
kinoa keke koe Zisu Karisito, koari doduru sinage, ninae rane ka rane, Emeni. 


4 
Sa Kinoa Keke Koe Karisito , o. 
1 Arau si na tie ta pusigu, sina nabulu nia rau sa Banara. Ke tepa sisigiti gamu 


rau si gamu pu ta tioko koe Tamasa, pude mi enea sa siraņa sapu qetu nia Sa, koasa 
padana sa Nana hiniva. 2? Mi koa va pepekae, nono, mamu variva taleosae pa tataru. 
Mi vata dogoro nia sa mia tataru koari hopehopeke tie.” 3Sa Maqomaqona Tamasa si 
ponini gamu sa binule sapu pusi varigarani gamu, ke mi podeke sisigitia pude kopu 
nia sa tinoa keke hie. 4 Keke mo sa tini, meke keke mo sa Magomago Hope, meke keke 
mo sapu ranea gamu pude vagia totoso ta tioko si gamu pa mia kinoa koe Karisito. 
5 Keke mo sa Banara sapu e Zisu Karisito, keke mo sa rinanerane, meke keke mo sa 
pinapitaiso, $ keke mo sa Tamasa sa Tamada gita doduru; Asa sapu banara ni sari 
doduru, meke tavetavete ni sari doduru, meke koa somanae koari doduru. 7 Koasa 
Nana tataru variharupi e Karisito koa gita, si hopeke ta poni vinariponi si gita. 8 Gua 
asa ke zama sa Kinubekubere Hope: 
“Totoso sage la pa vasina ululuna hola si Asa, 

si turani Sa sari kobi tie ta raovodi?, 

meke poni vinariponi Sa sari na tie,” gua.” 
9 Ego, na sa sapu “sage la” gunia sa? Sapu gunia sa si guahe, kekenu si gore la 
pa popoa pepeso. 10 Ke Asa sapu gore mae, si Asa tugo sapu sage la panaulu pa 
Manauru, pude koa pa doduru vasina si Asa. 11 Meke Asa tugo poni vinariponi sari 
na tie, pude kaiqa sina apositolo, kaiqa na poropita, kaiqa na tie tarae nia sa Inavoso 
Leana koari na tie pu lopu ele va hinokara, kaiqa na minisita, meke kaiqa pule si na 
titisa. 12 Pude va ninirai sari na tie te Tamasa, pude va namanama meke tavetia sa 
tinavete tana ekelesia, pude nabulu ni sari na tie pa tinina e Karisito, 13 osolae koa pa 
keke rinanerane mo si gita doduru, meke pa nada ginilagilanana sa Tuna Tamasa, si 
kote na tie komihada valeana si gita, kamoa sa padana sa tinoa te Karisito. 

14 Meke lopu kote koa hola guana koburu si gita, sapu ta turana koari na vina 
tumatumae tadi na tie kokohadi, pu hoke turana va sea i sari sokudi, koari na dia 
tinavete sekesekei pu va podoi mo rini, sapu guana vaka hite pu ta hena limilamae 
koari na ololobagea, babe paleke lamae nia na givusu. 15 Ba mada tozi vura nia gita sa 
hinokara pa korapa magomago tataru, meke koari doduru hahanana leadi si mada 
toa sage si gita koe Karisito, sapu sa Batuna sa ekelesia. 16 Koa Sa si ta varihodae 
valeana, na soto va nabu sari doduru votivotiki kukukuru tini, meke tavetavete 
varigara valeana sari doduru. Kekenono gua tugo sari na tie pu koa keke koe Karisito 


si kote boka tava ninira pule, meke noma sage si arini pa tataru.” 


Sa Tinoa Vaqura Koe Karisito 

17 Pa korapa niniranira tanisa Banara, si va balau gamu rau; pude mi lopu koa hola 
gua rina tie huporo pu lopu lulia sapu gua hiva nia sa Tamasa, meke loke laedi sari na 
dia binalabala. 18 Sari na dia ginilagilana si koa seu koe Tamasa pa hinuporo, meke 
lopu hiva nia rini sa tinoa vaqura sapu poni nia Tamasa koari na tie, sina pupuhu 
hola meke korodia pude va avoso si arini. 19 Loke hite vasi dia kinurekure hokara, 
ba vala puleni si arini koari na hahanana kaleadi, meke doduru sapu boni, si ehaka 
sisigiti ni rini. 

20 Ba lopu gua tu asa si tava tumatumae nia gamu koasa guguana e Karisito! 21 Ele 
avoso nia mia tu gamu sa guguana e Zisu Karisito, meke koasa mia linulina Sa, si ele 

tava tumatumae nia tu gamu sa hinokara. 22 Fle tava tumatumae nia tu gamu si pude 
mi luara pania sa mia tinoa koana. Sa tinoa sapu turana va sea gamu pa kinaleana 
koari na inoko'okoro seadi.” 23 Madi tava vagura zonazona sari bulomia meke sari 
na mia binalabala. 2 Mi tagoa sa tinoa vagurana, sapu sa kinehana soti sa Tamasa, 
mi vata dogoro nia sa tinoa hinokara, sapu tonotona meke madina.” 

25 Mi lopu kokoha! Hopeke tie si mani zama pa hinokara koasa turanana, sina na 
kukuruna mo sa tinina Karisito si gita doduru.” 26 Be bugoro si goi, si mu lopu hoqa 
pa sinea, mamu lopu va kamo nia lodu rimata sa mua binugoro.” 27 Mu lopu va 
malumu hokaria se Setani, sapu ta pozae sa Devolo, pude va hoqa igo. 

28 Sa tie pu hoke hikohiko si mani beto hiko, ba mani tavetavete valeana pude boka 
ari nana, meke toka ni saripu loke gedi. 29 Mi lopu zama ni sari na zinama pu hoke 
boka va kaleani sari na tie, ba mi tale zama ni sari na zinama pu boka toka ni si 
arini. Sari na zinama pu garo pude boka va ninirai, meke toka ni sarini pu avosigo. 
30 Mi lopu va talotania sa Maqomaqo Hope te Tamasa. Ura sa Magomago asa sapu 
pa korapa mia si na tinokoro veko sapu tanisa Tamasa tugo si gamu, meke Asa si va 
sosodea koa gamu sapu te Tamasa si gamu osolae kamoa sa ranena sa mia tinarupaha. 
31 Ke mi luara pani sari na mia kinonokono, na tinanaziri, na binugoro, meke sari 
doduru binalabala nonovala, mi lopu vari velavela i pa vinaripera, meke lopu vari 
zama va kaleani. 32 Ba doduru totoso si mi koa vari tatarue, na variva tukana, meke 
variva taleosae, gua tugo sapu taleosoni gamu Tamasa pa korapana Karisito.” 


5 


Toa pa Korapana sa Kalalasa 

1 Na koburu ta tatarue mia hola koe Tamasa si gamu, ke mi podekia lulia sa 
kinehana Sa. 2 Mi koa vari tatarue pa mia tinoa, gua sapu tataruni gita Karisito, 
meke mate paeni gita Sa, guana vinariponi na vinukivukihi humana lea, sapu getu 
nia Tamasa.” 

3 Ke loke mia vasi inokoro sea, lopu na vinari riqihi, na hahanana boni, na pinuhi, 
na gua, sina na tie madi mia te Tamasa si gamu. 4 Meke lopu garo tugo koa gamu sari 
na zinama rarate, na zinama pekipekidi, na vina sisire kaleadi; ba mi zama leana 
koe Tamasa koari Nana tinavete leadi koa gamu. 5 Mi gilana valeania sapu sa tie 
pu hoke tavetavete va sea lamo pa vinari riqihi, na binoni, meke inoko'okoro sea 
sapu kekenono guana vinahesi beku, si lopu kote vagia sa nana hinia pa Butubutu 
Binanara te Karisito meke te Tamasa. 

6 Mi kopu nia pude loke tie sekesekeini gamu koari na zinama kokohadi, sina koa 
gua mo koari na sinea gua hire, si kote va raza mae ia Tamasa sa Nana tinanaziri 
koa rini pu lopu va tabea si Asa. 7 Ke mi lopu galagala hokara ni sari na tie gugua 
arini. 8 Visoroihe si na tie huporo tugo si gamu, ba kamahire si na tie te Tamasa 
pu koa pa kalalasa, ke mi koa gua rina koburu tanisa kalalasa. 9 Sina sari doduru 
hahanana leadi, na tonotodi, na hinokaradi, si na vuana sa kalalasa pa tinoa tie. 
10 Mi podekia pude tumae nia gua sapu variva qetu koasa Banara. 11 Mi lopu somana 
taveti sari na tinavete huporodi meke loke laedi, ba mi tozi vura lani tu sapu sea si 
arini. 12 Ura variva kurekure hola, pude vivinei ni sari na hahanana pu tavete tomei 
rina tie. 13 Meke pana ta dogoro pa kalalasa sari doduru tinavete, si kote ta gilana 
sari na guguadi hinokara. 14 Na kalalasa mo si boka va bakala valeani sari doduru 
tinitona. Gua asa ke ta zamae si guahe: 

“Mu vanunu, agoi pu korapa puta, 

mamu turu pule pa minate, 
meke kagu kalalasa atu igo e Karisito,” gua. 

15 Ke mi kopu totoko ni sari na mia tinoa, gua rina tie gilaedi lopu gugua ari tie 
duduvilidi. 16 Mi haloi sari na totoso pu boka vagi gamu pude tozia sa Inavoso Leana, 
sina kaleadi sari na rane hire.” 17 Mi lopu va duviduvilae, ba mi podekia pude gilania 
sapu gua hivani gamu sa Banara pude tavetia. 

18 Mi lopu napo sisigiti vaeni sapu kote va kaleana gamu, ba mi ta sinie nia sa 
Magomago Hope. 19 Mi vari vivinei ni sari na Sam, na kinera vinahesi, meke na 
kinera hopedi. Mi kera vahesia sa Banara pa korapa bulomia.” 20 Koari doduru totoso 
si mi zama leana lani koe Tamasa sa Tamada, pa korapa pozana sa nada Baņara e 
Zisu Karisito, sari doduru gua pu ta evana. 


Sari Barikaleqe meke Palabatu 

21 Mi koa variva tabei si gamu doduru, sina pamana nia gamu se Karisito. 

22 Ego, gamu na barikaleqe si mi va tabei sari mia palabatu, gua sapu va tabea 
gamu sa Banara.” 23 Ura sa palabatu si na batuna sa nana barikaleqe, kekenono gua 
sapu Karisito si na Batuna sa ekelesia. Asa tugo sa Hinarupu tanisa ekelesia sapu sa 
tinina. 24 Gua asa, ke mi koa va tabei gamu na barikaleqe sari na loamia pa doduru 
tinitona, kekenono gua puta tugo sapu va tabea sa ekelesia se Karisito. 

25 Gamu na palabatu, si mi tataru ni sari na mia barikaleqe, gua sapu tataru nia 
Karisito sa ekelesia, meke mate paenia Sa si asa.” 26 Kekenono gua sapu tava via 
si gita pa kolo, si gua tugo sapu va via ia Tamasa sa ekelesia koari Nana zinama. 
27 Mate si Asa pude vagi pule nia sa ekelesia, guana Nana barikaleqe tolavaena hola; 
viana, tonotona, loke bonina, loke vizirina, meke loke sineana. 28 Mani tataru nia sa 
palabatu sa nana barikaleqe, kekenono puta gua sapu tataru gunia sa sa tinina soti. 
Asa sapu tataru nia sa nana barikaleqe, si tataru pule nia tugo telena. 29 Ura loke 
tie si kukiti nia sa tinina soti, ba hoke ponia na kopu nia sa si asa; kekenono puta 
sapu kopu gunia Zisu sa ekelesia, 30 sina gita mo sari kukuru Tinina Sa. 31 Gua sapu 
zama nia sa Kinubekubere Hope sapu guahe: “Koasa ginugua asa si kote luaria sa 
koreo sa tamana meke sa tinana, meke koa keke koa sa nana barikaleqe, meke koa 
keke tinidia sari karua,” gua.” 32 Koa nana sa ginugua hinokara meke lohina sapu 
gunia sa Kinubekubere Hope asa, meke gilania rau sapu e Karisito meke sa ekelesia 
si gunia sa. 33 Ba soto atu gua tugo koa gamu si asa, sapu hopeke palabatu si mani 
tataru nia sa nana barikaleqe, gua sapu tataru pule nia telena si asa; meke hopeke 
barikalege si mani pamana nia sa nana palabatu. 


6 


Sari na Koburu meke Tiatamadia , , Ma , 
1 Gamu na koburu, si mi va tabei sari na tiatamamia, koasa mia linulina sa Banara, 


sina asa tugo si tonoto pude tavetia gamu.” 2 “Mu va lavatia sa tamamu meke sa 
tinamu,” asa tugo sa tinarae kekenu sapu koa ia na vina tatara sapu guahe:* 3 “Pude 
leana sa mua kinokoa, meke kote toa va gelenae pa popoa pepeso si goi,” gua. 

4 Gamu na tiatamadia rina koburu, mi lopu va bubugori sari mia koburu, ba mi 
turana sage ni meke va tonoti si arini pa korapa vina tumatumae tanisa Banara.” 


Sari na Pinausu meke sari Dia Palabatu 

5 Gamu na pinausu”, mi va tabei sari na mia palabatu pa korapa mia pinamana 
na minatagutu. Mi tavete va hinokaria si hie pa korapa bulomia, kekenono guana 
tavete la nia gamu si asa koe Karisito.” 6 Lopu tale pa totoso kopu totokoni gamu 
mo arini, pude va getui mo si arini, gua. Ba sina koa guana pinausu te Karisito si 
gamu, ke mi tavetia sapu gua hiva nia sa Tamasa, pa doduru bulomia. 7 Mi tavetavete 
getugetu guana sapu nabulu nia gamu se Zisu sa Banara, meke lopu tale koari na 
mia palabatu mo. $ Sina gilania mia sapu kote hopeke pia gamu sa Banara si gamu 
koari na tinavete leadi pu taveti gamu, be na pinausu, babe lopu na pinausu si gamu. 

9 Gamu na palabatu si mi vata dogoro nia tugo sa hahanana leana koari na mia 
pinausu, meke lopu va mataguti. Mamu gilania sapu agoi, meke sari na mua pinausu 
si tanisa Banara mo pa Manauru, sapu lopu hoke toka kale nia si keke tie pa 
vinaripitui.” 

Sari Doduru Poko Varipera te Tamasa 

10 Ego, vina betobeto si mi koa va ninira koasa mia sinoto koasa Banara, meke 
koa sa Nana niniranira lavata. 11 Mi va sagei sari doduru poko varipera saripu 
ponini gamu sa Tamasa, pude mi turu va ninira meke varipera koari na tinoketoke 
sekesekeidi tanisa Devolo sapu se Setani. 12 Sina lopu varipera la pa tie si gita, ba 
koari soku tomate kaleadi na niniradi pa galegalearane meke pa manauru, sari na 
binalabala huporodi, meke sari na niniranira kaleadi, meke sari na tomate kaleadi 
pu vahesi rina tie koari na rane kaleadi hire. 13 Ke mi va sage betoi sari na poko 
varipera te Tamasa, meke be pana raza mae sa kinaleana, si lopu kaqu boka va rizu 
gamu sa kana si gamu; meke sipu ele tavete betoi gamu sari doduru gua pu bokai 
gamu, si kaqu turu hola pa minataqara si gamu. 

14 Ke sipu ele va sage betoi gamu sari na poko varipera, si mi turu va nabu. Mi 
dokoho nia sa hinokara, mi va sagea sa poko ragaraga tana tinonoto.” 15 Mi va 
namanama pude tozia sa Inavoso Leana tanisa binule, kekenono guana va sagei sari 
na mia sadolo.* 16 Pa doduru totoso si mi paleki sari na mia lave rinanerane, pude 
boka kasi pani gamu sari na tupi hurunudi pu gona ni e Setani, sapu sa natina sa 
kinaleana. 17 Mi va hakea sa toropae varipera tanisa tinaharupu, mamu vagia sa 
magu varipera tanisa Magomago Hope, sapu sa zinama te Tamasa.” 18 Mi varavara 
doduru totoso pa tinurana tanisa Maqomaqo Hope, meke pa doduru mia vinaravara, 
si mi tepa sa tinokae te Tamasa. Pa ginugua asa, si mi koa va namanama, mamu lopu 
makudo varavara toka ni sari doduru tie te Tamasa. 19 Mi varavara toka nau tugo, 
pude boka poni nau Tamasa gua sapu kaqu zama nia rau, meke pana zama rau, si 
boka tozi va mataqara nia rau sa Inavoso Leana sapu lopu ta gilana koari na rane la 
hiroi. 20 Ta garunu si rau koe Karisito pude tozia sa Nana inavoso, meke kamahire si 
koa pa vetu varipusi. Ke mi tepa ia sa Tamasa, pude toka nau, pude maqu zama va 
mataqara nia rau sa Inavoso Leana, gua sapu garoqu tugo pude tavetia. 


Sari na Zinama Tataru Vina Betobeto , , 
21 E Tikikasi, sa tasida ta tataruena, meke na nabulu ta ronuena pa tinavete tanisa 


Banara, asa kote vivineini gamu sari doduru inavosoqu rau, pude boka gilani gamu 
gua sapu korapa evani rau.”” 22 Gua asa ke garunu atu nia rau koa gamu si asa, 
pude vivinei ni koa gamu sari doduru inavoso mami gami, meke pude va ninirai sari 


bulomia. 
23 Sa Tamasa sa Tamada, meke sa Baņara Zisu Karisito, si mani vatua koa gamu 


doduru tamatasi koe Karisito sa binule, sa tataru, meke sa rinanerane. 24 Mani koa 

koa gamu doduru sa tataru variharupi te Tamasa, koa gamu pu tataru nia sa nada 
Banara Zisu Karisito koasa tataru toa holana. 

SA LETA TE PAULA KOARI NA TIE PA 
PILIPAE 
Sa Vinabakala 


Sa leta te Paula koari na tie pa vasileana Pilipae, si ta kubere la koasa ekelesia 
kekenu sapu kuria e Paula, koasa pinagaha popoa Masedonia pa popoa Iuropu. Sa 
qinavuna Roma si kopu nia sa popoa asa. Ta kubere sa leta hie totoso koa se Paula 
pa vetu varipusi, meke pa totoso pu koa ta toke si asa koari kaiqa tie tavetavete te 
Karisito, meke guana koa talotana si asa koari na dia vina tumatumae seadi koasa 
ekelesia pa Pilipae. Ba koa sa leta hie si va vura ia Paula sa nana qinetuqetu meke 
rane va nabua sa sa Tamasa, pa korapa nana rinanerane lohina koe Zisu Karisito. 

Sa nati ginugua meke ta kubere sa leta hie, si pude zama leana la koari na tie te 
Karisito pa Pilipae, koasa dia vinariponi sapu garunu lania rini koa sa pa totoso pu 
koa tasuna si asa. Ba vagia sa sa totoso leana hie pude vata gilana valeana nia koa 
rini, pude madi koa ninira si arini, be vea koa pa tinasuna si asa meke sari na tie te 
Karisito pa Pilipae. Tepa sisigiti sa si arini pude madi koa va pepekae gua e Zisu, ba 
lopu pude va lavata puleni, pude lopu va malumia rini sa dia hiniva soti pude totoli 


ni sari na dia tinoa. | o o. . , RO 
Va balabala pule ni sa si arini, sapu sa dia tinoa keke koe Karisito, si na vinari 


ponina sa tataru variharupi te Tamasa sapu vagia rini pa korapa rinanerane, lopu 
pa vina tabedi rina Tinarae te Mosese. 

Kuberia sa sa guguana sa qinetuqetu na binule, sapu poni Tamasa koarini pu koa 
keke koe Karisito. Zama nia sa leta hie sa ginetugetu, kineke, rinanerane nabuna pa 
tinoa tadi na tie te Karisito. Tava bakala tugo koasa leta hie sa tataru lohina, sapu 
evania Paula koasa ekelesia pa Pilipae. 

Sari na Nati Pinaqahana sa Leta 


Vina bakalana sa leta. Hinia 1:1-11 
Gua sapu ta evaņa koe Paula. Hinia 1:12-26 


Sa tinoa keke koe Karisito. Hinia 1:27 kamo hinia, 2:18 
Sa minizi veko tadi Timote e Epaporodaitasi. Hinia 2:19-30 


Vinabalau koari na kana meke na tinasuna. Hinia 3:1 kamo hinia 4:9 
Paula si zama leana koari na tie te Karisito pa Pilipae. Hinia 4:10-20 


Tinukuna sa leta. Hinia 4:21-23 


Zinama Tuketukele ; ; 
1 Sa leta hie si mae guana koa rau Paula, meke Timote pu koa turanau; gami kara 


si na nabulu te Zisu Karisito. Kubere atu nia rau si asa koari doduru tie te Tamasa 
pa Pilipae, sapu koa keke koe Zisu Karisito, meke gua tugo koari kasa koimata, na tie 
varitokae pa ekelesia.” 

2 Mani poni gamu sa Tamasa sa Tamada, meke sa Banara Zisu Karisito, sa tataru 
lopu ta nana kamona, meke sa binule. 


Vinaravara te Paula Pude Toka ni sarini pa Pilipae 

3 Hoke zama leanani gamu rau koe Tamasa doduru totoso, pana balabala gamu 
rau si gamu. 4 Doduru totoso pana varavara tokani gamu rau, si varavara si rau 
pa qinetuqetu, 5 koa gua koasa sirana gua pu toka nau gamu, koasa tinavete tanisa 
Inavoso Leana, podalae gua totoso va hinokara si gamu, meke kamoa kamahire. 
6 Meke rane valeania rau, sapu sa Tamasa sapu podalae nia sa tinoa vaqura hie 
pa korapa mia gamu, si kaqu hodaia si Asa, osolae va hokotia Sa, kamoa koasa rane 
pu kaqu pule mae ia Zisu Karisito. 7 Na tonoto mo pude balabala gua asa si arau pa 

gugua mia gamu sina tataru ni gamu rau pa korapa bulogu; ura be ta pusi seni si rau, 
babe toketoke nia meke va turu va ninira ia rau sa Inavoso Leana, ba ele somana nia 
gamu koa rau koasa tinavete arilaena te Tamasa hie. 8 Tamasa sina qua tie va sosode, 
sapu sa hinokara si tozia rau, sapu sa qua tataru lohina koa gamu si gua puta tugo 
sa tataru te Zisu Karisito koa gamu. 

9 Varavara nia rau si pude toqolo lala nana sa mia tataru, koasa mia tinumatumae 
hinokara, meke koasa vinizavizata gotogotona, 10 pude boka vizatia gamu sapu leana 
hola. Meke kote tiqe loke boni mia na tinazutu mia koasa rane pu kote pule mae ia 
Karisito. 11 Meke madi ta sinie lineana sari mia tinoa, sapu e Zisu Karisito mo telena 
boka vata evaņa vura ia, pude na vina lavatana meke na vinahesina sa Tamasa. 


Toa Koe Karisito , , , a 
12 Hiva va gilanani gamu rau kasa tasiqu, sapu sa tinapusiqu rau pa vetu varipusi, 


si toka sisigiti nia sa vina enena sa Inavoso Leana. 13 Gua asa ke sari doduru tie 
varipera pa vetu banara, meke sari doduru tie pule tani, si gilania sapu ta pusi si 
rau, sina nabulu nia rau se Karisito.” 14 Meke soku hola rina tasiqu, sapu sari na tie 
tanisa Banara, si ninira lala dia tu si arini pa dia rinanerane sipu ta pusi si rau, meke 
lopu hite matagutu pude tozi vura nia rini sa Inavoso Leana. 

15 Hinokara, kaiqa arini si tozi vura nia se Karisito pa kinonokono, meke pa 
vinaritokei, ba kaiqa arini si pa dia hiniva hinokarana. 16 Sarini hire si tavetia si 
asa pa dia tataru, sina gilania rini sapu ele veko mae nia Tamasa koa rau sa tinavete, 
pude lavelave hukata nia sa Inavoso Leana. 1” Ba kaiga si lopu tozi vura nia se Karisito 
pa hiniva hinokarana, ba pude va arilaena puleni teledia hola nau si rau. Balabala ia 
rini si pude va talotana hola au mo si arau pa vetu varipusi, gua. 18 Ba loke tinasuna! 
Qetu nia mo rau si gua asa. Sapu arilaena si pude ta tarae vura mo se Karisito pa 
doduru totoso. Be pa hiniva leana sia, ba be lokari, ba qetu nia mo rau. 

Uve, meke lopu kaqu makudo qetu si rau, t9 sina gilania rau sapu koari na mia 
vinaravara, meke pa tinokae tanisa Magomagona e Zisu Karisito, si kote ta rupaha si 
rau. 20 Sa qua nati inokoro sapu rane valeania rau, si pude lopu kagu malohoro si rau 
koa sa qua tinavete, ba pude doduru totoso, meke pa totoso tugo hie, si maqu zama 
va mataqara, meke lopu kurekure; pude boka tava lavata se Karisito pa doduruna sa 
gua tinoa, be toa babe mate si rau. 21 Sa natina sa qua tinoa si pude toa keke koe 
Karisito. Ba be mate si rau, sa qua minate si na vinagi tugo taqarau. 22 Ba be toa si 
rau, si arilaena pude boka taveti pule si kaiqa tinavete leadi, ba lopu gilania rau, na 
sa si leana hola. 23 Leadi beto koa rau sari karua hiniva. Hiva luaria rau sa tinoa hie, 
pude la koa somanae koe Karisito; asa si arileana hola. 24 Ba pa ginua mia gamu, si 
ta hivae hola pude toa tugo si rau. 25 Va hinokaria rau si hie, meke gilania rau sapu 
kaqu toa si rau, kaqu koa somana koa gamu si rau, pude kaqu toqolo si gamu pa 
korapa mia qinetuqetuna sa rinanerane. 26 Meke pana pule mae koa gamu si rau, si 
kote noma lalanana sa mia qinetuqetuqu rau, pa mia vinahesi koe Karisito. 

27 Ego, sa tinitona arilaena hola, si pude sari na mia tinoa si pude toa nia gua sapu 
hiva nia sa Inavoso Leana te Karisito. Ke be atu dogoro gamu rau ba be lokari, ba 
kote boka avosoni gamu mo rau, sapu turu va nabu si gamu pa keke nati binalabala 
meke keke hiniva, pude varipera nia sa rinanerane tanisa Inavoso Leana. 28 Mi lopu 
matagutu ni sari na mia kana, mi koa va ninira doduru totoso, meke kaqu vata gilana 
nia koarini sa dia tinahuara, meke sapu kaqu ta harupu si gamu koe Tamasa. 29 Sina 
ele ta vatu koa gamu sa vina malumu, pude va lavatia se Karisito pa mia tinoa, lopu pa 
vina hinokarana mo Sa, ba pude koa ta sigiti nia tugo si Asa. 30 Ura korapa somana 
si gamu koa rau pa vinaripera, pude tozi vura nia sa Inavoso Leana. Asa tugo sa 

vinaripera sapu ele dogorau gamu raza ia rau, meke avosia gamu kamahire, sapu 
asa tugo si korapa raza ia rau.” 


2 


Sa Vina Pepekae meke sa Linavata te Karisito 
1 Sa mia tinoa keke koe Karisito si va ninira gamu, meke sa Nana tataru si va 
manoto gamu. Koa vari baeri si gamu sina koa koa gamu sa Maqomaqo Hope, meke 
koa variva tukana na vari nonoi si gamu pa tataru. 2? Ke mi koa keke pa binalabala, 
pa tataru, meke pa hiniva, pude gua asa si kote va qetu hinokarau gamu. 3 Mi lopu 
tavetia si keketona pa pinuhi meke pa vinahesi pule, ba mi koa va pepekae pa vari 
korapa mia. Doduru totoso si mi balabala ia sa lineana tana votiki tie, hola nia sa 
mia lineana telemia. 4 Mi lopu tale dono puleni gamu mo, pa mia vinaleana telemia, 
ba mi dono la ia tugo sa vinaleana tana votiki tie. 5 Ke mi keha lulia sa hahanana va 
pepekae te Zisu Karisito sapu guahe: 
6 Tagoa Sa sa tinoa Tinamasa doduru totoso, 
ba lopu balabala ia Sa pude tuqe va nabua sa vina kekenono pule nia koe Tamasa. 
7 Ba luara pania Sa sa Nana vasina ululuna, 
meke vagia Sa sa ginugua tana nabulu, meke ta evanae na tie si Asa. 
8 Meke ta dogoro guana tie hokara si Asa, 
va pepekae pule nia, meke enea Sa sa siranana sa vina tabe, 
osolae kamo koasa minate, sapu sa Nana minate pa korosi. 
9 Gua asa, ke va lavatia meke ovulu sage nia Tamasa si Asa, pude kamoa sa vasina 
ululuna hola pa Manauru, 
meke ponia Sa sa pozapoza sapu nomana lavata, sapu ululu hola ni sari doduru 
pozapoza pule. 
10 Meke pude koasa pozana e Zisu, sari doduru tinoni pa Manauru, pa pepeso, 
meke pa kauruna” sa pepeso si kaqu kokotunu meke va lavatia si Asa.” 
11 Meke kaqu tozi helahelae nia ri doduru sapu e Zisu Karisito si na Banara, pa 
vinahesina sa Tamasa sa Tamada. 


Kalalasa Gua rina Pinopino 

12 Kasa qua baere ta tatarue mia, gua sapu hoke va tabe au gamu sipu koa koa gamu 
si rau, si arilaena hola pude va tabe au tugo gamu totoso lopu koa koa gamu si rau. 
Mi tavetavete zonazona pude kopu nia sa mia vinagina sa tinaharupu, mi pamana 
sisigiti nia sa Tamasa, osolae vagi va hokotia gamu gua sapu va nama vekoa Sa pude 
tamugamu. 13 Sina Tamasa telena si tavetavete pa korapa mia gamu, pude boka hiva 
nia meke lulia gamu sa Nana hiniva. 

14 Pa doduru mia tinavete si mi lopu qumiqumi na varitokei. 15 Gua, pude loke 
tinazutu mia, meke via pa bulomia; na tuna Tamasa si gamu sapu loke kisakisa mia, 
pa korapana sa sinage koqina meke va karikarina. Vasina kaqu koa na tie leamia 
pa vari korapadi rina tie, guana kalalasadi rina pinopino pana boni pa manauru,” 
16 totoso tozi vura nia gamu koa rini sa inavosona sa tinoa hola. Be gua asa si gamu, si 
kote ari qua ginugua si rau pude qetuni gamu koasa rane pinule mae tanisa Banara, 
sina kote ta dogoro vura vasina sapu lopu oki palae hoboro sari doduru qua tinavete 
ninira. 

17 Koasa mia rinanerane si vala ni gamu sari na mia tinoa koe Tamasa pa 
ninabuluna Sa. Meke be guana tava mate si rau pa vina tabena Sa, meke tava zoloro 
sa eharaqu, ba kote qetu si rau. 18 Ke mi somana qetuqetu turanau. 

Timote meke Epaporodaitasi 

19 Ranea rau se Zisu sa Banara, sapu pa hiniva Tanisa, si lopu sana kote garunu 
atu nia rau se Timote koa gamu, pude boka tava ninira si rau pa inavoso mia gamu. 
20 Ura loke tie pule si gugua asa, sapu galagala sisigitini gamu. 21 Sari doduru tie 
pule si va boka pule ni mo dia tinoa soti, ba lopu kopu nia rini sa tinavete te Karisito. 
22 Ba gilana valeania gamu sapu se Timote si na tie arilaena hola. Tavetavete varigara 
guana karu tatamana si gami kara pa tinavete tanisa Inavoso Leana. 23 Rovea rau 
sapu lopu sana kote boka va atua rau si asa, pana gilana pakia rau gua sapu kote ta 
evana koa rau. 24 Meke kalavarae si rau koa sa Baņara, sapu arau ba lopu sana kote 
atu tugo koa gamu. 

25 Balabala ia rau sapu leana tugo pude garunu atu nia se Epaporodaitasi, sa tasida 
koe Karisito, sapu somana tavetavete turaņau, guana tie varipera te Karisito. Asa sa 
mia tie ta garununa sapu ele va tukanau. 26 Hiva hola si asa pude dogoro gamu, meke 
mamata sisigiti sa bulona sina ele avoso nia gamu sapu moho si asa. ?” Hinokara sapu 
ele moho tata mate si asa. Ba tataru nia Tamasa si asa meke salania. Meke lopu asa 
eke mo si tataru nia Sa, ba arau tugo pude lopu talotana nia rau sa minoho tanisa, 
meke pude lopu vari tomoi koa rau sa tinalotanana sa nana minate. 28 Hiva sisigiti 
pude garunu atu nia rau si asa koa gamu, pude boka qetu si gamu pana dogoria si asa, 
meke lopu kote talotana sisigiti si arau. 29 Mi va kamo valeania si asa pa qinetuqetu, 
guana tasimia koasa Banara. Mi pamana ni sari doduru tie pu gugua asa. 30 Ura pa 
korapa tinavete te Karisito si tata mate si asa, sina va tasuna ia sa sa nana tinoa pude 
boka toka nau sa, vasina lopu boka toka nau gamu. 


3 
Sa Tinonoto Hinokarana 

1 Ego, hie tugo sa gua zinama vina betobeto kasa tasigu, mi koa getu pa mia kinoa 
keke koasa Banara. Lopu mabo nia rau pude tozi pilipule atua gua sapu ele kubere 
atu nia rau visoroihe, pude gua asa si lopu kagu ta turana va sea si gamu. 7? Mi balau 
ni saripu va kalekaleana guana siki”, sarini pu ososo ni sari na tie pude ta magu’ 
pude na vina gilagilana sapu na tie te Tamasa si arini. 3 Ba gita tu si na tie hinokara 
te Tamasa, lopu arini, sina vahesia gita sa Tamasa pa korapa Magomagona Sa, meke 
koa getugetu si gita pa nada kineke koe Zisu Karisito. Lopu ronu puleni gita pude 
vahesi puleni gita pa kenuna Tamasa. “Arau si boka balabala ia sapu boka vahesi 
pule nau, be hiva si rau. Be keke tie si balabala ia sapu garona pude vahesi pule 
nia sa nana tinoa meke tinavete pa kenuna sa Tamasa, si hola nia tu rau si asa pa 
soku ginugua. 5 Ta magu si rau pa rane vina vesu, meke ta podoe tie Izireli si rau pa 
tutina e Benisimane. Na tie Hiburu si rau meke sari na tiatamaqu, meke pa kalina 
sa Tinarae te Mosese, si na Parese si rau.” 6 Nalinali sisigiti si rau pude lulia sapu 
sa hiniva te Tamasa gunia rau pa qua binalabala, ke nonovala ia rau sa ekelesia. Sa 
tinonoto pa kinopuna sa Tinarae te Mosese, si lopu hite sea nia rau.” 

7 Ba sari doduru hire pu va arilaena i rau visoroihe, si namu loke laedi kamahire 
sipu gilania rau se Karisito. 8 Lopu arini mo, ba balabala ia rau sapu sari doduru 
tinitona si namu loke laedi, sipu vagia rau sa ginilagilana marilaena te Zisu Karisito 
sa qua Banara. Meke pa ginuana Sa si veko pani rau sari doduru qua ginugua koadi 
sara, meke balabala guni na remoremo rau si arini, pude boka vagia rau se Karisito, 
9 meke boka koa keke koa Sa. Meke loke qua tinonoto telequ sapu ta vagi koasa vina 
tabena sa Tinarae te Mosese, ba kamahire si tagoa rau sa tinonoto sapu ta poni mae 


* 3:2 Sari na tie pu ta pozae siki hire, si arini pu va kokoha ia sa hinokarana sa Inavoso Leana te Zisu. Mi tiroa 
sa vina bakala pa Qal 1:6: ii 3:5 Rom 11:1; TTA 23:6, 26:5 : 3:6 TTA 8:3, 22:4, 26:9-11 

pa korapa rinanerane koe Karisito, sa tinonoto sapu maena koe Tamasa pa korapa 
rinanerane. 10 Hiva gilana valeania rau se Zisu Karisito pa qua tinoa, pude somana 
nia sa Nana tinasigiti, pude enea rau sa siranana sa vinatabe, osolae kamo koasa 
minate gua sapu evania Sa, pude mani ta evana koa rau sa niniranira tanisa Nana 
tinuru pule pa minate. 11 Be boka rau, si magu tava turu pule pa minate. 


Haqala pude Vagia sa Tinoa Hola Koe Karisito 

12 Lopu zama si rau sapu ele vagia na tagoa rau sa tinoa gotogotona. Ba haqala 
zukuru lamo si rau pude vagia sa pinia, sina ta vagi si rau koe Zisu Karisito pude 
Tanisa. 13 Kasa tasiqu, lopu balabala ia rau sapu ele vagia rau si asa, ba keketona 
mo si tavetia rau. Mulini ni rau sari doduru tinitona pu ele hola, meke zukuru nono 
la i rau sari na tinitona pu koa pa kenugu. 14 Hagala tonoto la si rau, pude vagia 
sa pinia sapu sa tinoa hola panaulu, asa tu si tioko nau sa Tamasa koe Zisu Karisito 
pude vagia. 

15 Ego, gita doduru tie pu komiha pa nada tinoa koe Karisito, si mada zukuru nono 
la tu pude vagia sa tinoa hola. Be kaiga gamu si lopu va egoa sa binalabala asa, ba 
kagu va tonoto gamu Tamasa si gamu. 16 Ba sa hinokara sapu ele gilania gita, si mada 
tuge va ninira ia. 

17 Kasa tasigu, mi keha luli au. Mi dono luli sarini pu lulia sa kineha tonoto sapu 
ele vekoa gami koa gamu.” 18 Ele tozini gamu tu rau soku totoso visoroihe si hie, 
meke kamahire si zama pule nia rau si asa pa gua tinalotana nomana, sapu koa dia 
si ari sokudi, sapu kana ia sa tinozina sa minate te Karisito pa Korosi. 19 Sa vinabetodi 
rini si na vina kilasa koa holana te Tamasa, sina va tamasi rini sari na inokoro sea 
tana tinidi. Va titie ni rini saripu gua pada pude kurekure ni rini, meke soto mo 
koari na tinavete kaleadi tana kasia popoa sari na dia binalabala. 20 Gita si na tie 
tana Manauru, meke aga zonazona nia gita sa nada Hinarupu, sapu sa Banara Zisu 
Karisito pu kote mae gua vasina. ?1 Pa Nana niniranira si kote hobei Sa sari na tinida 
sapu tana pepeso, pude ta evanae na tini tolavaena na nedalana sapu kekenono gua 
Tanisa. Meke asa tugo sa niniranira si tavetavete nia Sa, pude vekoi pa Nana kinopu 
sari doduru likakalae. 


4 


Sari na Inavoso 

1 Ke gua asa, si tataru holani gamu rau kasa tasigu, meke hiva dogoro hola gamu 
rau! Va getu hola au gamu si rau, meke getu holani gamu tugo rau. Ke kasa tasigu, 
mi turu va ninira pa mia tinoa koasa Banara. 

2 Tepa gamu rau si gamu Euodia meke Sinitike, pude mi koa variva egoi guana 
tamatasi barikalege pa korapana sa Banara. 3 Tepa igo tugo rau si agoi na nabulu 
turanagu pu ta ronuemu”, pude mamu toka ni sari karu barikalege hire. Sina ele 
toka hola nau rini pa vina enena sa Inavoso Leana, gua tugo Kelemeniti meke sari 
doduru tie tavetavete turanagu, saripu ele tagoa sa tinoa hola meke ta kubere pozadi 
pa buka te Tamasa. 

4 Mi koa qetu doduru totoso pa mia kineke koa sa Banara. Magu tozi pulea, mi koa 
qetu! 

5 Mi va dogoro nia koari doduru tie sa mia ninono. Tata pule mae sa Baņara. $ Mi 
lopu talotana nia si keketona, ba pa mia vinaravara si mi tepa la ni koe Tamasa sari 
doduru gua sapu ta hivae koa gamu; mi zama valeana tugo koa Sa pa bulomia doduru 
totoso pa mia vinaravara. 7 Meke sa binule te Tamasa sapu loke tie boka tumae beto 


3:17 1 Kor 4:16, 11:1 4:3 Lopu ta gilana esei “sa nabulu turanaqu” sapu zama nia sa. 

nia, si kote kopuni sari bulomia, meke na mia binalabala, pa kinoa keke koe Zisu 


Karisito. 
8 Hie sa qua zinama mumudi, kasa tasigu, mi kopu ni pa bulomia sari na hahanana 


gua hire sapu garona sa vina lavata; sari pu hinokara, leadi, tonoto, via, tolavaedi, 
meke garo pude ta pamanae. ° Mi tavete luli gua sapu ele va nonogai, na vagi gamu 
koa rau, pa qua zinama na tinavete. Meke sa Tamasa pu poni gita sa binule si kote 
koa koa gamu. 


Zinama Leana Koasa Vinariponi 

10 Pa gua tinoa keke koasa Banara, si variva qetu hola koa rau sapu ele gelenaena 
sa totoso meke tiqe kamahire si vagia gamu sa totoso pude va dogoro nau sa mia 
tataru koa rau. Lopu zama si rau sapu lopu hoke galagala nau gamu, ba sina loke 
mia totoso pude tavete vura nia. 11 Lopu pa ginugua sapu hiva ta tokae si rau ke zama 
nia rau si hie, ura ele manavasa nia mo rau pude qetu ni gua sapu tagoi rau. 12 Tumae 
nia rau sa kinoa malana, meke pude tago va soku. Soku tie si lopu ele tumae nia sa 
ginugua hie, ba Arau si ele manavasa nia, be pavei koa si rau, ba be pa totoso sa, si 
qetu nia mo rau si pude dena, ba be ovia, be soku qua, ba be lopu soku. 13 Tagoa rau 
sa niniranira sapu ta poni nia rau koe Karisito pude turu va tia i, gua sapu ta evana 
pa tinoa. 

14 Ba leana hola si gamu, sapu ele boka toka nau gamu pa qua tinasuna. 15 Meke 
gilania mia gamu na tie Pilipae tatasana ta tarae sa Inavoso Leana, sipu luaria rau 
sa popoa Masedonia, si gamu mo telemia sa ekelesia sapu toka nau, koari na mia 
vinariponi.” 16 Ura totoso koa pa Tesalonaika si rau, meke ta hivae koa rau sa 
tinokae, si hoke toka nau gamu.” 17 Lopu hata sisigitia rau sa mia vinariponi, ba 
okoro dogoria rau sa vuana, sapu ta tomo la koasa minana pa magomago mia. 18 Ele 
vagia rau doduruna sa mia vinariponi koa rau, meke garo hola si asa! Lopu ehaka 
nia rau si keke tona kamahire, sina ele vagi rau pa limana Epaporodaitasi sari na mia 
vinariponi pu va mae i gamu. Guana vinariponi pu variva qetu si arini koe Tamasa, 
meke na vina vukivukihi humana lea koa Sa.” 19 Sa qua Tamasa si kaqu ponini gamu 
sari doduru tinitona sapu garo koa gamu, koasa moatana gua sa Nana tinago pa mia 
kinoa keke koe Zisu Karisito. 20 Mani tava lavata sa Tamasa sa Tamada ninae rane 
ka rane! Emeni. 

Zinama Tataru Vina Betobeto 

21 Qua tataru koari na tie te Tamasa pu koa keke koe Zisu Karisito. Sari kasa 
tamatasi pa vinahesi sapu koa koa rau hire, ba va atua tugo sa dia tataru koa gamu. 

22 Meke gua tugo sari doduru tie te Tamasa tani, meke saripu koa pa vetu banara te 
Siza, ba garunu atu nia tugo sa dia tataru koa gamu. 23 Mani koa koa gamu sa tataru 
variharupi tanisa Banara Zisu Karisito. 

SA LETA TE PAULA KOARI NA TIE PA 
KOLOSAE 
Sa Vinabakala 


Sa leta hie si e Paula kubere lania koa rina tiena sa ekelesia pa Kolosae. Kolosae si 
keke vasileana nomana pa Esia. Sapu Esia gunia rini pukerane, si kamahire poza nia 
rini Teki. Kolosae si koa pa kali gasa rimata pa Episasi. 

Sa ekelesia pa Kolosae si lopu e Paula podalae nia, ba sina koa si asa koasa pinagaha 
popoa vasina koa sari na puku ekelesia pu kopu ni e Paula, ke hoke garunu la tie 


tavetavete se Paula koa rina ekelesia arini. Sari na tie tavetavete arini si ta luaraedi 
mae pa Episasi, meke sa popoa Episasi si na nati popoa koasa pinagaha popoa tanisa 


binanara Roma pa Esia. 
Ele gilania Paula sapu koadia si kaiga tie tuturana seadi koasa ekelesia pa Kolosae. 


Sari na tie tuturana seadi hire si zukuru nia rini koari na tie sa dia vina tumatumae 
sea sapu guahe: “Be hiva ta harupu si keke tie, si mani vahesi sari kaiga votiki 
magomago na niniranira, kekenono gua rina mateana,” gua. Va tumatumae nia tugo 
rini sapu sari doduru koreo na palabatu si kagu ta magu’ gua sapu tozia sa Tinarae 
te Mosese, meke kagu madi ni rini si kaiga ginani pude lopu henai, gua. Meke kaiga 
pule vina tumatumae seadi si tozi rini. 

Paula si lopu va egoi sari na vina tumatumae gugua arini, gua asa ke zama va 
ninira nia sa pude tozi vura nia sa vina tumatumae hinokara te Karisito. Sa natina 
hokara sa nana vina tumatumae si guahe: E Zisu Karisito mo telena si boka harupu 
gita, meke lopu ta hivae pule si kaiqa votiki sirana tinaharupu. Sari kaiqa votiki vina 
tumatumae seadi si va seu gita koe Karisito. Zama se Paula, “Pa korapana Karisito si 
kuri Tamasa sari doduru vina podaka, meke pa korapana tugo Karisito si vagi pule 
ni Tamasa si arini sapu ele muliunu taloa koa Sa. Sari na tie mo pu koa keke koe 
Karisito, si tagoa sa rinoverove sapu kaqu ta harupu si arini,” gua si asa. Meke tozi 
vura ni tugo Paula sari doduru ginugua leadi pu vagi rina tie pu koa keke koe Karisito, 
pa tinoa tadi pu va hinokaria se Karisito meke sa Nana vina tumatumae. 

Mada dono gilania tugo sapu Onesimasi si lulia tugo se Tikikasi totoso paleke lania 
sa sa leta hie koa rini pa Kolosae. Onesimasi si na pinausu te Pilimone sapu kubere 
lania leta tugo Paula. Gina koanana se Pilimone pa Kolosae. 

Sari na Nati Pinaqapaqahana sa Leta 

Zinama kekenu. Hinia 1:1-2 

Vinaravara zama leana. Hinia 1:3-14 

Tinoa meke na tinavete te Karisito. Hinia 1:15 kamo hinia 2:19 

Tinoa vaqura koe Karisito. Hinia 2:20 kamo hinia 4:6 

Tinukuna sa leta. Hinia 4:7-18 


Zinama Tuketukele 

1 Sa leta hie si mae guana koa rau Paula, sa apositolo? te Zisu Karisito pa hiniva 
te Tamasa, meke Timote sa tasida koe Karisito. 2 Garunu atu nia rau sa leta hie koa 
gamu na tie te Tamasa pa Kolosae, gamu na tamatasi ta ronu mia pa mia kineke 
koe Karisito. Mani koa koa gamu sa tataru variharupi na binule tanisa Tamasa sa 
Tamada. 


Vinaravara Zama Leana ji ji 
3 Doduru totoso si zama leana si gami koe Tamasa, sa Tamana sa nada Banara 


Zisu Karisito, totoso varavara tokani gamu gami, 4 sina ele avoso nia gami sa mia 
rinanerane koe Zisu Karisito, meke sa mia tataru koari doduru tie te Tamasa. 5 Totoso 
kamo tatasana koa gamu sa inavoso hinokara, sapu sa Inavoso Leana, si ranea gamu 

sapu gua va nama vekoa Tamasa pude tamugamu pa Manauru, ke vura mae sa mia 
rinanerane meke sa mia tataru. $ Sa Inavoso Leana si korapa urahae la koari na tie 
pa soku popoa meke vahinokara si arini. Gua puta tugo sapu ta evana pa korapa 
bulomia gamu, podalae totoso avosia meke gilania gamu sa guguana hinokara sa 
tataru variharupi te Tamasa. 7 Ele va nonoga ia gamu koe Epaparasi sa tataru 
variharupi te Tamasa. Asa si keke nabulu turanamami sapu ta tataruena, na ta 
ronuna te Karisito pu tokani gamu.” 8 Ele mae tozini gami tu sa sa tataru sapu ele 
ponini gamu sa Maqomaqo Hope koa gamu. 


9 Pa ginugua asa, si lopu makudo varavara tokani gamu gami, podalae tugo sipu 
avosoni gamu gami. Tepa ia gami sa Tamasa pude va sini ni gamu sa tinumatumae 
tanisa Nana hiniva, meke sa ginilagilana lohina sapu poni gita sa Maqomaqo Hope. 
10 Tepa ia tugo gami pude boka toa nia gamu sa tinoa sapu gotogoto sapu hiva nia 
Sa, meke va boka gamu pude evania gua sapu variva qetu koa Sa doduru totoso. Sari 
na mia tinoa si kaqu va vurai sari na tinavete leadi, meke kaqu toqolo si gamu pa 
ginilanana sa Tamasa. 11 Mi koa va ninira koari doduru niniranira saripu mae guadi 
koasa Nana niniranira marilaena, pude boka turu va nabu si gamu koari doduru 
tinasuna pa korapa ninono. 12 Pa korapa qinetuqetu, si mi zama leana koasa Tamada 
sapu ele va garogaro gamu pude somana tagoa sa doduruna gua sapu va nama vekoa 
Tamasa pude tadi Nana tie, koasa Binanara sapu koa ia kalalasa. 13 Ele harupu gita 
Sa koasa niniranira tanisa hinuporo, meke ele va karovo la gita Sa koasa Binanara 
tanisa Tuna sapu tataru nia Sa. 14 Ele vata rupaha gita Karisito si gita. Sapu gunia si 


guahe: Ele taleosae ni Sa sari nada sinea.” 


Karisito meke sa Nana Tinavete 

15 Karisito si na kinehana sa Tamasa sapu lopu ta dogorona. Asa mo sa Tuna Tamasa 
sapu ele koa va kenue koari doduru vina podaka. 168 Ura pa korapana Sa si ta tavete 
sari doduru vina podaka pa Maņauru, meke pa pepeso. Sari na tinitona ta dogorodi, 
meke saripu lopu ta dogorodi, na niniranira Magomago, sari na banara, na tie totoli, 
meke na nati hiniva. Pa korapana Sa si kuri Tamasa sari doduru vina podaka pude 
tanisa Tuna. 17 Karisito si ele koa Nana tu sipu lopu ele ta tavete sari doduru vina 
podaka, meke pa korapa kineke koa Sa, si tava garogaro sari doduru pa hopeke dia 
vasidi. 18 Asa sa batuna sa tinina sapu sa ekelesia, meke na natina sa tinoa tanisa 
tini sana. Na tuna kenuna si Asa koari doduru, sapu ele tava turu pule pa minate, 
pude kaqu koa na Nati Baņara koari doduru likakalae.” 19 Ura sa Nana vinizata soti 
sa Tamasa, si pude tagoa sa Tuna sa doduruna sa Nana tinoa tinamasa. 20 Meke pa 
korapana sa Tuna si variva bule ni Sa sari doduru Nana vina podaka pude pule la 
koa Sa, sari doduru likakalae pa Manauru, meke pa pepeso. Meke ele evania Tamasa 
sa binule pa korapa eharana sa Tuna koasa Nana minate pa korosi.” 21 Visoroihe si 
seu koe Tamasa si gamu pu lopu na tie Ziu, meke kana la koa Sa, sina koa gua koari 
na mia tinavete kaleadi, na binalabala bonidi. 22 Ba pa korapana sa minate pa tini 
tanisa Tuna, si vata evanae ni gamu Nana baere sa Tamasa si gamu, pude boka va 
kamo gamu Sa guana tie madi mia, via mia, meke loke tinazutu mia pa kenuna Sa. 
23 Ke mi koa soto va nabu koa sa mia rinanerane. Mi lopu rizu taloa gamu koa Sa 
sapu ranea gamu koasa Inavoso Leana. Asa tugo sa Inavoso leana sapu nabulu nia 
arau, Paula. Sa Inavoso Leana hie si ele avoso nia gamu meke ele ta tarae koari na 
tie pa doduru popoa. 


Sa Ninabulu te Paula Koasa Ekelesia 

24 Kamahire si getu ni rau sari na gua tinasigiti pa vina leana mia gamu, sina sari 
na gua tinasigiti arini si pude toka nia sa vina gorevurana sa tinasigiti te Karisito 
pa laena sa tinina sapu sa ekelesia. 25 Ele vizata au Tamasa si arau pude nabulu nia 
sa ekelesia. Ele poni nau Sa sa tinavete pa vinaleana mia gamu. Sa tinavete asa si 
pude tozi vura nia sa doduruna sa Inavoso Leana. 26 Tava paere sa Inavoso Leana hie 
koari ninae butubutu na sinage na sage pukerane, ba kamahire si tava vura si Asa 
koari Nana tie. ?7 Sa hiniva te Tamasa si pude vata gilana nia koari Nana tie meke 
koari doduru tie Zenitailo“ sa inavoso tomena hie, sapu marilaena hola. Sa inavoso 
tomena asa si guahe: Sapu e Karisito si koa koa gamu; ginuana asa si gua pule he: 
Sapu gamu si ranea pude somana tagoa sa tinoa tolavaena te Tamasa. 28 Asa tugo sa 
Karisito sapu tozi vura nia gami koari doduru tie. Koari doduru ginilagilana lohina, 
si va balau ni, na va tumatumae ni gami sari na tie, pude komiha pa hopeke dia tinoa 
keke koe Karisito, meke va kamoi si arini pa kenuna sa Tamasa. 29 Tavetavete va 
ninira, na voriti mate si rau, pude va gorevura ia sa hiniva asa. Tavetavete nia rau 
sa niniranira sapu poni nau e Karisito, sapu korapa koa tavetavete pa korapana sa 
qua tinoa. 


1 Maqu tozi va gilanani gamu sa qua pinodepodekae nomana, pude tokani gamu 
si gamu, meke sari na tie te Karisito pa Laodisia, meke arini pu lopu ele hite dogoro 
soti au si arau. ? Tavetia rau si hie pude boka tava ninira si arini, pude di koa keke 
pa tataru, pude madi tagoa rini sa doduruna sa ginilagilana hinokara koasa inavoso 
tomena te Tamasa, sapu e Karisito mo. 3 Koa Sa si koa beto sari na tinagotago tomedi 
sapu sari na ginilagilana, na tinumatumae te Tamasa. 4Tozini gamu arau si hie, pude 
mi lopu ta sekesekei pa keke tie koari nana zinama, na vina lomolomoso kokohadi, 
be vea avavoso lea gua sari nana zinama. 5 Lopu koa koa gamu si rau pa tiniqu, ba 
somana koa gamu si rau pa qua binalabala, meke qetu hola nia rau sipu gilania rau 
sa mia sinoto va nabu pa mia kinoa varigarae pa rinaņena e Karisito. 


Sa Tinoa Hokotona koe Karisito , 
6 Sina ele tagoa gamu se Zisu Karisito sa Banara, ke mi koa keke pa korapana Sa. 


7 Mi soto va nabu, mamu kuri sari na mia tinoa koa Sa. Koa va ninira pa rinanerane 
gua sapu ele tava tumatumae nia gamu, mamu zama leana doduru totoso. 8 Mi balau 
pude lopu vata pusi gamu keke tie, koari na tinumatumae sekesekei sapu mae guadi 
koari na vina tumatumae tana tie, sapu ta vagidi koari na magomago kaleadi tana 
kasia popoa, ba lopu koe Karisito. 9 Ura sa doduruna sa tinoa tinamasa si koa koe 
Karisito pa korapana sa tinoa tini Tanisa. 10 Meke ele ta poni nia gamu sa tinoa 
hokotona pa kinoa keke koa Sa. Asa si baņara ni sari doduru magomago pu tago 
niniranira leadi na kaleadi pa Manauru meke pa pepeso. 11 Meke pa korapa kineke 
koa Sa si ta magu si gamu pa minagu sapu lopu ta tavete pa lima tie, ba e Karisito 
tavetia, sapu sa tinarupaha koari na hiniva kaleadi tana sinea pa tinida. 12 Pa mia 
pinapitaiso“ si guana ele mate, meke ta pomunu turanae koa Sa si gamu, meke gua 
tugo pa korapa mia rinanerane, si kekenono guana ele tava turu pule turanae koa 
Sa si gamu koasa niniranira te Tamasa pu va turu pulea se Karisito pa minate.” 
13 Visoroihe si mate si gamu pa magomago mia, koa gua koari na mia hiniva kaleadi 
tana sinea pa tinimia, sina na tie Zenitailo* si gamu, meke lopu tagoa gamu sa Tinarae 
tadi na tie Ziu, meke luli gamu sari na mia binalabala huporodi. Ba kamahire si 
va toa gamu Tamasa koe Karisito. Meke taleosoni gita Sa si gita koari nada sinea.” 
14 Va betoa Tamasa sa kinubekuberedi ri nada lipulipu, koasa sinekena sa Tinarae 

te Mosese, sapu koa pude va kilasa gita koari nada sinea, sina vagi pania Sa meke 
poka nia pa Korosi.” 15 Totoso asa si vagi pani Sa sari niniranira tadi na magomago 
kaleadi, meke turana va dodogoroni Sa guana tie ta raovodi“, koasa Nana minatagara 
pa korosi. 

16 Ego, mi lopu va malumia keke tie pude zutu gamu pa ginugua ginani na napo, ba 
be pa kinopudi” rina rane hopedi, na inevana pa totoso sidara vaqura, babe na rane 
Sabati.* 17 Hire sina vina titiladi mo rina tinitona pu kote mae, ba sa hinokarana si e 
Karisito tu. 18 Mi lopu va malumu puleni gamu pude ta zutu koa ke tie sapu balabala 
pule nia sapu na tie arilaena si asa, gua, sina ele dogori sa sari kaiqa dinogodogorae 
votivotikaedi, meke zukuru nia sa koari na tie sa vina pepekae kokohana, meke 
na vinahesidi rina mateana. Sa tie gugua asa si va lavalavatae pule nia koari na 
binalabala tana tie mo. 19 Luara pania sa se Karisito sa Batuna sa tini sapu sa ekelesia. 
Pa korapa tinolitolie te Karisito si ta varihodae valeana sari na kukuruna, meke tava 
toa sa tini, meke toqolo pa tinoqolo gua sapu hiva nia sa Tamasa.” 


Mate meke Toa Somanae koe Karisito , , 
20 Ele mate turaņae koe Karisito si gamu, meke ele ta rupaha si gamu koari na 


magomago kaleadi pu koa totoli koari doduru vina podaka pa maņauru meke pa 
pepeso. Na vegua ke guana tie tanisa popoa pepeso tu si gamu, meke luli gamu sari 
na dia tinarae saripu gua hire? 21 “Mi lopu taninia si hie, mi lopu va linilinia si asa, 
lopu tiqua si hoi; na hopena,” gua. 22 Sari doduru arini si soto la gua mo koari na 
tinitona pu kote beto totoso tavetavete ni. Na vina turu, meke na vina tumatumae 
tana tie mo si arini. 23 Sari na tinarae arini, si donodono guana koa i na ginilagilana 
lohina koari dia vina turu pa vinahesi sapu teledia va turui, na vina pepekae kokoha, 
meke sa dia tinarae niniradi pa tini si arini. Ba loke dia lineana si arini pude totoli 
va tonotia sa hiniva kaleana tana tini. 


1 Fle tava toa pule turanae koe Karisito si gamu, ke gua asa si mi va soto la i sari na 
bulomia koari na tinitona pa Manauru, vasina pu habotu pa Nana habohabotuana 
Banara se Karisito pa kali mataona sa Tamasa,“ 2 Ke mi va soto la i sari na mia 
binalabala koari na tinitona panaulu, ba lopu koari na tinitona pa pepeso. 3 Ura ele 
mate si gamu, meke sari mia tinoa hinokara si ele ta tome somanae koe Karisito pa 
korapana sa Tamasa. “Sa mia tinoa hinokara hie si e Karisito, meke pana vura mae 
Sa, si kaqu vura somanae mae koa Sa si gamu, pude somana tagoa sa Nana tinolava. 


Sa Tinoa Koana meke sa Tinoa Vaqura 

5 Ego, mi va matei sari kukurudi rina mia tinoa saripu soto koari na kinaleadi 
tanisa pepeso, saripu gua na vinari riqihi, na binalabala bonidi, na inokoro sea, na 
tinaņaziri, meke na pinuhi sapu kekenono guana vinahesi beku. $ Sina koa gua koari 
na kinaleadi hire, si kote va raza mae ia Tamasa sa Nana binugoro koari na tie va 
gugue. 7 Visoroihe si somana si gamu koari na inokoro sea hire, totoso koa ta pusi 
koa rini si gamu. 8 Ba kamahire si mi luara beto pani si hire: sari na binugoro, na 
tinaņaziri, na kinukiti. Loke zinutuzutu kokoha, na zinama kaleadi, saripu hopena 
pude zamani, si kaqu vura pa beru mia. 9 Mi lopu vari zama kokohai, sina ele luara 
pania gamu sa tinoa koana asa, meke sari nana tinavete.” 10 Meke ele tagoa gamu sa 
tinoa vaqura. Hie tugo sa tinoa vaqura sapu ta kuri koe Tamasa sapu va podakana sa 
kasia popoa, meke sapu korapa va vaqura pulea sa kinehana soti, pude boka toqolo 

sage si gamu pa ginilagilanana sa Tamasa.” 11 Ke gua asa, si loke vinotikaena si koa 
pa varikorapadi rina tie Quriki, meke na tie Ziu, na tie ta magudi meke sapu lopu 
ta magudi, na tie karovona babe na tie pa hiqohiqo, pinausu meke lopu na pinausu, 
ba Karisito mo si arilaena hola koari doduru tie. 12 Gamu si na tie te Tamasa; madi 
mia, na ele tataruni gamu na vizata gamu Sa pude Nana telena. Ke gua asa, si mi 
tagoa sa tataru variva tukana, na vinaritokae, na vinapepekae, meke na ninono.” 
13 Mamu variva taleosae pa tataru. Be keke koa gamu si lopu qetu nia sa si keke 
turanana, si mani taleoso nia. Madi variva taleosae, gua sapu taleosoni gamu sa 
Banara.” 14 Meke koari doduru lineana hire, si mi va somania sa tataru, sapu pusi 
varigara ni sari doduru hire pa kineke hinokara. 15 Mamu va malumia sa binule 
te Karisito pude koa baņara pa bulo mia, sina koasa binule hie si tioko varigara ni 
gamu Tamasa si gamu pa keke tini. Ke mamu zama leana doduru totoso. 16 Mani koa 
zonazona pa bulomia gamu sa zinama te Karisito. Mi variva tumatumae ni sari na 
ginilagilana. Mi kera ni sari na Sam meke na kinera vinahesi, mi kera zama leana 
la koe Tamasa pa bulomia.” 17 Sari doduru tinitona pu evani gamu, si mi taveti pa 
korapa pozana e Zisu sa Banara, pana zama leana si gamu koasa Tamasa sa Tamada 
pa korapana Sa. 


Tinoa Vaqura Tana Hopeke Tie 

18 Gamu na barikaleqe si mi va tabei sari mia palabatu, ura gua tu asa si leana pude 
tavetia gamu na tie te Karisito.” 

19 Gamu na palabatu, mi tataru ni tugo sari mia barikaleqe, mi lopu hidaki.” 

20 Gamu na koburu, mi va tabei sari tiatamamia koari doduru tinitona, ura gua asa 
si qetu nia sa Tamasa.” 21 Gamu kasa na tamadia rina koburu, mi lopu va bubugori 
sari na tumia, pude madi lopu talotana.” 

22 Gamu kasa na pinausu, mi va tabei sari na mia palabatu pa doduru ginugua, lopu 
totoso kopu totokoni gamu mo rini pude guana hiva va qetui mo si arini, ba mamu 
podekia pude va qetu i sarini pa doduru bulomia, pa mia pinamana koa sa Banara.” 
23 Gua sapu tavetia gamu si mi tavetia pa doduru bulomia, guana sapu tavetavete 
ponia gamu sa Banara, lopu koari na tie mo. ?4 Mi balabala ia sapu sa Banara si kote 
poni gamu sa pinia sapu ele va nama vekoa Sa, pude tadi Nana tie. Sina e Karisito 
tu sa Baņara hinokara pu nabulu nia gamu. 25 Asa sapu tavete va sea si kote ta poni 
nia tugo sa sa laedi ri nana tinavete kaleadi. Ura lopu toka kale si Asa.” 


1 Gamu na palabatu, mi tavete valeana meke tavete va tonoto la koari na mia 
pinausu. Mamu balabala ia sapu gamu ba koa nana tugo sa Banara pa Manauru 


sapu palabatuni gamu.” 


Vina Tumatumae ji o 
2 Mi lopu makudo varavara, mi kopu pa mia vinaravara, zama leana la koasa 


Tamasa. 3 Mi varavara tokani gami tugo, pude boka poni gami Tamasa sa totoso 
leana pude tarae nia sa Nana inavoso tomena, sapu se Karisito. Sina asa si ta pusi 
nia rau he. 4 Mi varavara toka nau pude boka tozi va bakalia rau sa inavoso tomena 
sana, pa sirana gua sapu hiva nia Tamasa pude tozia rau. 5 Mi koa gilae pa mia 
hahanana koa rini pu lopu va hinokara, mi haloi sari na totoso pu boka vagi gamu 
pude tozia sa Inavoso Leana.” 6 Sari na mia zinama si madi variva qetuqetu doduru 

totoso, meke variva okoro. Mi tumae nia gua pude boka olana va gotogoto la koari 
na votivotiki tie. 
Zinama Tataru Vina Betobeto 

7 Se Tikikasi, sa tasida koe Karisito sapu ta tataruena; sapu keke tie tavetavete ta 
ronuena, meke na nabulu turana mami koasa tinavete tanisa Banara, si kote tozini 
gamu sari doduru inavosogu rau.”” 8 Gua asa ke garunu atu nia rau si asa koa gamu, 
pude va ninira gamu pana tozini gamu sa sari na ginugua mami gami. 7E Onesimasi, 
si luli koa sa, keke tasida ta ronuena koe Karisito si asa, sapu keke tie soti koa gamu. 
Arini kote atu tozini gamu sari hopeke ginugua sapu ta evana tani.” 10 Se Arisitakasi, 
sapu koa somana koa rau pa vetu varipusi si garunu atu nia sa nana tataru koa 
gamu, meke gua tugo e Maka, sa tasina puzakadara e Banabasi; ele vagia mo gamu 
sa inavoso pude va kamoa se Maka pana be ene hola gua koa gamu si asa.” 11 E Zosua 
sapu ta pozae Zasitasi, ba va atua tugo sa nana tataru. Ari ka neta mo hire sari na tie 
Ziu pu kekeredi, meke tavetavete somanae koa rau koasa Binanara te Tamasa, meke 


varitokae hola si arini koa rau. ji ji ji ji 
12 Tataru koa gamu gua se Epaparasi, keke tie soti tugo koa gamu si asa, meke na 


nabulu te Zisu Karisito. Hoke varavara tokani gamu sa si gamu meke doduru totoso 
si tepa ia sa sa Tamasa pude va boka gamu pude turu va nabu, guana tie komiha mia, 
na tie hinokara te Karisito, pa korapa vina tabena sa hiniva te Tamasa.” 13 Arau si 
boka tozini gamu sa nana tinavete ninirana pude tokani gamu, meke sari na tie pa 
Laodisia meke Haerapolisi. 14 Se Luke sa mami tie salasalaņa, sapu qetu nia gami, 
meke se Dimasi, ba garunu atu nia tugo sa dia tataru koa gamu.” 

15 Tozia sa mami tataru koari na tasida pa Laodisia, meke gua tugo koe Nimipasi 
meke sa ekelesia pa nana vetu. 16 Pana ele tiro betoa gamu sa leta hie, si mi vala 
nia koasa ekelesia pa Laodisia, pude ta tiro pule vasina; meke gamu ba kote tiroa 
tugo sa qua leta, sapu kote va atua ri pa Laodisia. 17 Mi tozi nia se Akipasi pude va 
hokoto valeania sa tinavete sapu ele ta poni nia sa pa ninabuluna sa Banara.” 18 Hie 
si kubere sotia rau pa limaqu. Sa qua tataru arau Paula koa gamu. Mi balabala i sari 
na tina pusiqu. Mani koa koa gamu sa tataru variharupi te Tamasa. 

SA LETA KEKENU TE PAULA KOARI NA TIE PA 
TESALONAIKA 
Sa Vinabakala 


Sa nati vasileana nomana koasa pinagaha popoa Masedonia si pa Tesalonaika. 
Pa rane ninoroi, sa popoa hie si koa pa popoa nomana sapu ta pozae Ourisi. Sa 
ekelesia vasina si ele podalae nia Paula, sipu ta luarae si asa pa Pilipae pa nana inene 
tarae vina rua. Ba hinoga mae sari na ninagunagu tadina tie Ziu, sarini pu lopu va 
hinokaria se Zisu, meke lopu getu ni saripu lopu na tie Ziu pu visoroihe si edi hiva 
luli sari na hahanana tadina tie Ziu, ba kamahire si va hinokara meke lulia sa vina 
tumatumae te Paula. Ke hitua rini se Paula, pude ta luarae pa Tesalonaika meke la 
pa Berea. Ego pa mudina asa, si la kamo se Paula pa Koriniti. E Timote, sa tie pu 
tavetavete turania se Paula, si koa hola paki pa Masedonia, meke beto asa si mae 
koe Paula pa Koriniti. Tozi ni sa sari doduru ginugua koasa ekelesia pa Tesalonaika. 
Meke beto asa, si kubere la nia Paula sa leta hie koarini, totoso koa si asa pa Koriniti. 
Sari na ginugua hire si boka ta tiro pa Tinavete Tadina Apositolo 17:1-15. 

Sa leta kekenu te Paula hie koari na tie pa Tesalonaika, si pude va ninirai sari na 
tie pa dia tinoa vaqura na rinanerane koe Karisito, gua. Qetu meke zama leana si 
asa, sipu avoso ni sa sari na dia rinanerane na tataru. Ke vivinei nia sa koa rini sa 
nana kineha leana, sipu koa koa rini si asa. Meke olani sa sari na dia ninanasa pu 
mae guadi koasa ekelesia, koasa guguana sa pinule mae te Karisito saripu gua hire: 
Sa tie pu va hinokara, be mate si asa sipu lopu ele pule mae se Karisito, si vegua, kote 
vagia sa sa tinoa hola, sapu kote poni ni Karisito koari na tie pa Nana totoso pule 
mae Sa? Meke pa totoso sa si kote pule mae se Karisito? Tozi ni Paula si arini, pude 
di tavetavete pa korapa binule, meke aqa va nono nia pa rinanerane sa pinule mae 
te Karisito. 

Sari na Pinaqapaqahana sa Leta 

Sa zinama tataru kekenu. Hinia 1:1 

Sa qinetuqetu na kineha leana, meke sa tataru te Paula. Hinia 1:2 kamo hinia 3:13 

Sovutu va ninirai Paula sarini pa tinoa koe Karisito. Hinia 4:1-12 

Vina tumatumaena sa minae te Karisito. Hinia 4:13 kamo hinia 5:11 

Vina tumatumae vina betobeto. Hinia 5:12-22 

Zinama tataru vina betobeto. Hinia 5:23-28 


Zinama Tuketukele , , , , 
1 Gami Paula, e Saelasi, meke Timote, si kubere atu koa gamu na tie koasa ekelesia 


pa Tesalonaika sapu koa koe Tamasa, sa Tamada, meke sa Baņara Zisu Karisito. Mani 
koa koa gamu sa tataru variharupi meke sa binule.” 


Sa Tinoa Vaqura meke sa Rinanerane tadi pa Tesalonaika 

2 Doduru totoso si zama leanani gamu gami si gamu doduru koe Tamasa, meke hoke 
varavara poni gamu gami pa mami vinaravara. 3 Pa mami vinaravara pa kenuna sa 
Tamasa sa Tamada, si lopu hite makudo balabala la i gami sari na mia tinavete pu 
evani gamu pa rinanerane, sipu tavetavete nalinali si gamu pa tataru, meke turu va 
nabu, sina sa mia rinanerane si soto la koasa nada Banara Zisu Karisito. 

4 Gamu kasa tasimami koe Karisito, ele gilania gami sapu ta tatarue meke ta vizata 
mia si gamu koe Tamasa. 5 Ura lopu pa zinama mo si tozia gami koa gamu sa Inavoso 
Leana, ba vagia gamu pa niniranira koasa Magomago Hope, meke pa vina hinokara 
va nabuna tu. Ura gilania mia mo gamu vegugua sa mami kinokoa totoso koa gami 
koa gamu, pa laemia gamu. $ Ke keha luli gami gamu si gami, meke keha lulia tugo 

gamu sa Banara. Vea be ta nonovala pa tinasigiti si gamu koari na mia kana, ba 
vagia gamu sa Inavoso pa ginetugetu, sapu mae guana koasa Magomago Hope,” 
7 pude boka keha luli gamu sari kaiga pule koari doduru pu va hinokara pa popoa 
Masedonia meke Akaia. $ Ura ele tozi vura nia gamu sa Inavoso tanisa Banara, lopu 
pa Masedonia meke Akaia mo, ba ta gilana pa doduru vasina, sapu sa mia rinanerane 
si soto koe Tamasa. Ke lopu kilu vivinei nia gami si asa. 9 Ura arini tu tozini gami 
sapu gua evania gamu totoso va kamo gami gamu si gami, meke sapu ele luara pani 
gamu sari na mia beku, pude nabulu nia sa Tamasa toana meke hinokarana. 10 Meke 
aqa nia tu gamu sa Tuna sapu kaqu pule mae gua pa Manauru, sapu va turu pulea 
Tamasa pa minate, sapu e Zisu tugo, sapu harupu gita koasa tinanaziri, na vina kilasa 
sapu korapa mae. 


2 


Sa Tinavete te Paula pa Tesalonaika 

1 Kasa tasimami, gilania mia mo, sapu sa mami minae koa gamu si lopu gua na 
hoborona, ba arilaena sapu gua ta evana. ? Gilania mia sapu ele ta nonovala si 
gami, meke ta zama va kaleana koari pa Pilipae, sipu lopu ele kamo atu si gami pa 
Tesalonaika. Meke totoso koa koa gamu si gami si tolene gua ta naqu tugo si gami. 
Ba koasa tinokae te Tamasa si koa varane si gami, pude boka tozini gamu sa Inavoso 
Leana te Tamasa telena.” 3 Ura lopu lulia gami si keke tinarae kokohana, babe na 
inokoro sea tamigami, babe sapu hiva sekesekei ni gamu gami, totoso tarae nia gami 
koa gamu sa Inavoso Leana. “Ba doduru totoso si zama ni gami gua sapu hivani gami 
Tamasa pude zama ni, sina ronu gami Sa pude tozia sa Inavoso Leana. Lopu podekia 
gami pude va qetui sari tie, ba pude va qetu ia sa Tamasa, pu podeki sari bulo mami. 
5 Gilana valeania gamu sapu loke totoso si vahesi gamu gami pa zinama lomolomoso, 
babe zama sekesekei si gami pude tomea sa pinuhi, ura sa Tamasa sa mami tie va 
sosode. $ Lopu hite hata ia gami si pude tava lavata koa ke tie. Lopu koa gamu, 
meke lopu koari kaiqa tie pule. 7 Na apositolo? si gami sapu ta garunu koe Tamasa, 
ke boka tepa ia mo gami sa tinokae koa gamu pa mami kinoa. Ba totoso koa koa 
gamu si gami si nono si gami, kekenono guana tinana pu kopu ni sari na tuna. 8 Ura 
tataru sisigitini gamu gami, ke qetu si gami pude tozini gamu sa Inavoso Leana te 
Tamasa, meke pude tokani gamu pa doduru ginugua, sina sa mami tataru koa gamu 
si nomana hola. 9’ Kasa tasimami, gina lopu mulini nia tugo gamu sapu tavetavete 
naliņali si gami rane na boni. Tavetavete si gami, pude lopu atu tepa tinokae koa 
gamu, totoso tarae nia gami sa Inavoso Leana koa gamu. 

10 Gamu meke sa Tamasa tugo si na mami tie va sosode, sina gilania gamu sapu na 
tie madi mami, na tonoto, meke loke tinazutu mami koe Tamasa si gami, totoso koa 
si gami koa gamu pu va hinokara. 11 Ura gilania gamu, gua sapu hoke tavetia ri na 
tiatamadia koari na tudia, si gunini gamu tugo gami si gamu; 12 hoke va ninira gamu, 
na va manoto gamu, meke hoke tozini gamu gami pude lulia sa sirana pa tinoa, sapu 
garona pude va qetua sa Tamasa pu ruvata gamu, pude somanae pa Nana Butubutu 
Binanara meke sa tinoa tolavaena. 

13 Meke hie tugo si keke ginuana sa mami zinama leana koe Tamasa doduru totoso. 
Sipu avoso vagia gamu sa zinama te Tamasa koa gami, si lopu vagia gamu si asa guana 
zinama tana tie, ba na zinama te Tamasa. Meke hinokara tugo sapu te Tamasa si asa. 
Ura sa Tamasa si korapa tavetavete pa korapa bulo mia gamu pu va hinokara. 14Kasa 
tasimami, gua sapu ele ta evana koari na ekelesia te Tamasa pa Ziudia pu koa keke 
koe Karisito, si ta evana tugo koa gamu. Ta nonovala si gamu koari na turanamia 

soti, gua tugo si pa Ziudia sapu nonovali rina tie Ziu si arini.” 15 Va matea rini sa 
Banara Zisu, meke sari na poropita“, meke nonovala gami tugo rini si gami. Lopu va 
qetua rini sa Tamasa, meke kanai rini sari doduru tie.” 16 Hiva hukata gami tugo rini, 
pude lopu tarae nia sa Inavoso Leana, sapu boka ta harupu nia rina tie Zenitailo. Gua 
asa, ke vari tomotomoi sari na dia sinea, ke ta gorei nia rini sa tinanaziri te Tamasa, 
meke ele ta evana beto tugo kamahire si asa. 


Sa Hiniva te Paula pude Hopiki Pule Ni si Arini 

17 Kasa tasimami, totoso vari paqahani gita ri na tie, si podeke sisigitia gami pa 
mami inokoro nomana, pude atu dogoro gamu. Koa pa seu si gami pa tinimami, ba 
sari mami binalabala si koa koa gamu. 18 Ura ele podeke sisigitia gami pude atu, meke 
arau telequ ba soku totoso si podekia tugo pude pule atu koa gamu, ba hukata gami 
e Setani. 19 Na sa sia sapu ranea gami, meke kote qetu nia gami, meke sa pinia sa si 
kote vagia gami koasa mami tinavete tarae, ba sapu gamu mo pu va hinokara sapu 
boka qetu nia gami pa kenuna sa Tamasa pana pule mae se Zisu. 20 Uve, gamu mo sa 
mami vina lavata, meke sa mami qinetuqetu. 


1 Gua asa, ke totoso lopu boka hokara pude aqa nono la si gami si vizatia gami si 
pude koa mo si gami kara Saelasi pa Atenisi.” 2 Ba garunu atu nia mo gami koa gamu 
se Timote, sa tasida. Na tie tavetavete te Tamasa si asa, pude tavetavete turanae koa 
gami pa vina enena sa Inavoso Leana te Zisu Karisito. Garunu atu nia gami si asa, 
pude va ninira gamu, meke tokani gamu koari na mia rinanerane, 3 pude loke tie koa 
gamu si kote hiva luara pania se Karisito, sina koa gua koari na ninovaņovala hire. 
Ura gilania mia gamu sapu sari na pinodeke gugua arini, si na hiniva tugo te Tamasa 
koa gita. 4 Sipu korapa koa gami koa gamu, si ele tozi va kenue ni gamu tu gami, sapu 
kote ta nonovala si gita. Meke gilania mia gamu sapu asa tugo si ta evana koa gita. 
5 Gua asa, ke totoso lopu boka hokara pude aqa nono la si rau, ke hiva avoso gilania 
rau sapu be korapa koa va nabu si gamu. Ke garunu atu nia rau koa gamu se Timote, 
pude va avosi vegua sa mia rinaņeraņe. Ura mala nia rau sapu be ele toketoke gamu 
e Setani, meke kote ta okipalae hoboro mo sari na mami tinavete koa gamu. 

6 Ba kamahire si ele pule mae se Timote, meke ele paleke mae nia sa koa gami 
sa inavosona sa mia rinanerane na tataru. Meke ele tozini gami tugo sa sapu hoke 
ta balabala si gami koa gamu pa qinetuqetu, meke hiva dogoro sisigiti gami gamu, 
gua tugo sapu gami ba hiva dogoro sisigiti gamu.” 7 Ke kasa tasimami, koasa mia 
rinanerane mo gamu, si tava ninira sari na bulomami koari doduru mami tinasuna 
na ninovanovala. 8 Ura kamahire si qetuqetu na tava ninira sa mami tinoa, koa gua 
sapu turu va nabu si gamu pa tinoa keke koasa Banara. 9 Ke zama leanani gamu 
gami koasa nada Tamasa kamahire. Zama leana nia gami sa ginetugetu, sapu tagoa 
gami pa laemia gamu, sapu koa koari na bulo mami pa vinaravara pa kenuna sa nada 
Tamasa. 10 Rane na boni si varavara la koe Tamasa si gami pa doduru bulo mami, 
pude boka atu dogoro pule gamu gami, pude boka va tonoti saripu gua sea koari na 
mia vina hinokara. 

11 Telena sa nada Tamasa sa Tamada, meke sa nada Banara Zisu, si mani turana 
tonoto atuni gami, pude atu dogoro gamu. 12 Mani tokani gamu sa Banara si gamu, 
pude mi koa varivari tatarue, meke pude mi tataru ni sari doduru tie. Mani va ninira 
gamu sa Tamasa, pude togolo va gigiri hola latu sa mia tataru, pude kekenono gua 
sa mami tataru koa gamu. 13 Mani va ninirai Sa sari na bulomia, pude mi tavamadi, 

na loke tinazutu mia pa kenuna sa nada Tamasa sa Tamada, pana pule mae se Zisu 
sa nada Banara turani sari doduru Nana tie madidi”. 


4 


Tinoa sapu Oetu nia Tamasa 

1 Ego, kasa tasimami, ele tava tumatumae si gamu koa gami koasa guguana sa tinoa 
sapu getu nia sa Tamasa. Asa sa tinoa sapu ele lulia gamu. Gua asa, ke tepa zonazona 
gamu gami kamahire pa korapa pozana sa Banara Zisu Karisito, pude tavete gua asa 
doduru totoso. 7? Ura gilani gamu sari na vina tumatumae saripu ele ponini gamu 
gami, pa korapa ginarunu tanisa Banara Zisu. 3 Meke na hiniva tugo te Tamasa pude 
mi koa tava madi si gamu, mi koa va seu koari doduru hahanana kaleana tadi na 
koreo na vineki, magota, meke na binarabarata, na gua. 4 Mi hopeke tumae kopuni 
sari hiniva tadi tinimia. Hopeke koa turania sa loamu pa hahanana tonotona. ï Lopu 
pa korapa inokoro sea, gua rina tie huporo pu lopu gilania sa Tamasa. ë Koari na 
hahanana sea arini, si mani lopu sekesekei nia na va kaleania keke tie sa tasina koe 
Karisito. Ura sa Banara si kote va kilasa betoi sari doduru tie pa dia sinea gua hire, 
gua sapu ele tozini gamu gami, meke ele va balauni gamu. 7 Ura lopu tioko gita 
Tamasa si gita pude luli sari na inokoro sea, ba pude koa va madi tu. $ Ke asa sapu 
va karia sa vina tumatumae hie, si lopu va kari au mo sa si arau, ba sa Tamasa tugo 
sapu ponini gamu sa Maqomaqo Hope. 

9 Ego, lopu vivinei nia rau koasa leta hie sa vinari tatarue tamatasi pa ekelesia, sina 
ele va tumatumaeni gamu tu Tamasa pude koa varivari tatarue si gamu. 10 Hinokara 
sapu ele evania gamu si hie, koari doduru tasimia pa ekelesia, koari doduru vasina pa 
Masedonia. Ba tepa gamu tugo gami, pude mi vari tatarue nono latu. 11 Mi podeke 
sisigitia pude koa va bule koari na tie. Mi tavetavete telemia pa limamia soti, mi 
kopu nia sa mia tinavete, ba lopu sapu tanisa votiki tie, gua sapu ele tozini gamu 
gami visoroihe. 12 Pude gua asa si kote ta pamanae si gamu koari pu lopu na tie te 
Karisito, meke lopu kote hite ehaka nia gamu si keketona. 


Sa Pinule Mae Tanisa Banara 

13 Kasa tasimami, hiva va gilanani gamu gami sa hinokara koa rini pu ele mate, 
pude mi lopu koa hola pa kinuliusu, kekenono gua rina tie pu loke dia rinanerane 
koe Karisito. 14 Va hinokaria gita sapu ele mate meke turu pule se Zisu, ke va hinokaria 
tugo gita sapu kote turana somana pule mae ni Tamasa koe Zisu si arini pu va 
hinokaria si Asa meke ele mate. 15 Ura saripu ele zama atu ni gami koa gamu, si 
mae guadi tu koasa Banara. Gita sapu toada koasa rane sapu kote pule mae ia sa 
Banara, si lopu kote tutuvu kekenua si Asa, ba saripu ele matedi tu si kote tutuvu 
kenua si Asa.” 16 Ura sa Banara telena si kote gore mae gua pa Manauru, meke 
velavela vura nia sa ginarunu, meke kote ta avoso sa mamalainina sa nati mateana, 
meke sa kabona sa buki te Tamasa. Meke sarini pu va hinokaria se Zisu Karisito meke 
ele mate, si kote turu pule kekenu. 17 Mudina asa si gita pu korapa toa pa totoso asa, 
si kote varigara somanae koarini pa lei, pude tutuvia sa Banara pa galegalearane. 
Gua asa, ke kote koa turania gita sa Banara ninae rane ka rane. 18 Gua asa ke, mi 
variva manoti koari na zinama hire. 


5 


Mi Va Namanama nia sa Pinule Mae Tanisa Banara 


3:13 Ginuana sari “Nana tie madidi” si ari na tie te Karisito pu ele mate, meke toa turania si Asa pa Manauru, 

1 Kasa tasimami, lopu kilu pude kubere atu ni gami koa gamu sari na totoso na rane, 
pu kote ta evana saripu gua arini. 2 Ura ele gilana valeania mia mo gamu, sapu kagu 
mae va hodaka guana tie hikohiko pana boni sa rane tanisa Banara.” 3 Sipu korapa 
zama guahe sari na tie, “Bule learane sa popoa, mada koa valeana,” gua. Pa totoso 
tugo asa si kote raza va hodaki na tinahuara si arini. Kote kamo guana tinasigiti 
koasa barikaleqe molumoluna, meke lopu kaqu boka govete nia rina tie si asa. 4 Ba 
gamu kasa na tasimami, si lopu koa pa hinuporo, ke lopu kote kamo va hodahodaka 
koa gamu sa rane sana, guana tie hikohiko. 5 Gamu doduru si tanisa kalalasa, meke 
tanisa rane. Lopu tanisa boni, babe na hinuporo si gita. 6 Gua asa, ke mada lopu koa 
kekenono gua rina tie pu puta, ba mada kopu na koa gilae. 7 Ura saripu edi puta si 
hoke puta pana boni, meke saripu napo va viviri, si hoke naponapo pana boni. $ Ba 
gita sapu tanisa rane, si mada koa gilae. Mada koa va nabu pa rinanerane na tataru 
kekenono gua na tie varipera pu va sagea sa poko raqaraqa. Mada koa va nabu pa 
rinanerane sapu kaqu vagia gita sa tinaharupu, kekenono gua sa tie sapu va hakea 
sa toropae varipera.” 9 Ura lopu vizata gita Tamasa si gita, pude ta raza nia gita sa 
Nana tinanaziri, ba pude vagia tu gita sa tinaharupu pa korapa Zisu Karisito sa nada 
Banara. 10 Ele mate paeni gita Sa, ke be mate babe toa si gita, ba kaqu toa turania gita 
si Asa. 11 Ke mi variva ninirai na varivari tokae telemia, gua puta tugo sapu korapa 
tavetia gamu kamahire. 


Sari na Vina Tumatumae meke na Zinama Tataru Vina Betobeto 
12 Kasa tasimami, tepa gamu gami si pude mi pamana ni si arini pu tavetavete pa 


vari korapa mia, sari na mia koimata pu va tumatumaeni gamu sa tinoa koe Karisito. 
13 Mi va lavati na tataru ni sari na koimata sina koa gua koasa dia tinavete koa gamu. 
Mi koa vari bulei pa vari korapa mia. 14 Tepa gamu gami si gamu doduru tasimami, 
pude mi va balaui si arini pu koa hoboro pude di tavetavete. Mi va ninirai saripu koa 
mala, mi toka ni saripu malohoro, mi tataru va nono ni sari doduru tie. 15 Mi kopu 
sisigiti nia pude loke tie si hobe nia kinaleana sa kinaleana, ba mi podekia doduru 
totoso pude mi koa vari tokae pa varikorapa mia, meke koari doduru tie. 

16 Mi koa qetu doduru totoso. 17 Mi lopu makudo varavara. 18 Koari doduru tinitona 
leadi na kaleadi pu ta evana, si mi zama leana ni koe Tamasa. Ura asa tugo sa hiniva 
te Tamasa koa gamu pa mia tinoa keke koe Zisu Karisito. 

19 Mi lopu kilua sa hiniva tanisa Maqomaqo Hope pa bulomia, gua sapu siliria goi 
si keke nika. 20 Mi lopu kilui sari na kinorokorotae. 2! Mi viliti sari doduru inavoso, 
mamu tuqe va nabui saripu leadi. 22 Mi taliri va seu koari doduru kinaleadi. 

23 Mani va madi sa Tamasa tana binule sari doduru mia tinoa: sa magomago mia, 
sa bulomia, meke sari tini mia, pude loke tinazutu mia pana pule mae sa nada Banara 


Zisu Karisito. ?4 Asa sapu tioko gamu si kote evani saripu gua sara, sina Asa mo si ta 
ronuena. 
25 Kasa tasimami, mi varavara tokani gami. 26 Mi vari hapahapai na vari getugetui, 


pana vari tutuvi si gamu na tamatasi koe Karisito. 27 Tozini gamu rau pa korapa 
niniranira tanisa Banara, pude mamu tiroa sa leta hie, koari doduru tamatasi koe 


Karisito. 
28 Mani koa koa gamu sa tataru lopu ta nana kamona tanisa nada Banara Zisu 


Karisito. 

SA LETA VINA RUA TE PAULA KOARI NA TIE PA 
TESALONAIKA 
Sa Vinabakala 


Sa Leta hie si na leta vina rua sapu kubere la nia Paula koasa ekelesia pa 
Tesalonaika. Pupuhu si arini koasa tinaraena sa pinule mae te Karisito. Balabala 
ia rini sapu ele kamo tu sa rane pinule mae tanisa Banara, gua. Va tonotia Paula sa 
binalabala seana hie, meke tozia sa sapu pana lopu ele mae sa rane asa, si kaqu vura 
mae sa “tie kaleana” pu va karia se Karisito. Kote gigiri hola latu sa kinaleana pa 
kasia popoa pa totoso asa, ba kote gore pule mae se Zisu Karisito, meke va kilasia sa 


tie kaleana asa. 
Tozia tugo Paula pude di soto va nabu si arini pa dia rinanerane koe Karisito pa 


korapadi rina tinasuna, na ninovanovala, meke na tinasigiti koari na kana. Madi koa 
nalinali tugo pa tinavete si arini, pude kopu puleni sari na dia tinoa, meke tavetia 
sapu gua leana doduru totoso. 

Sari na Pinaqapaqahana sa Leta 


Zinama tataru kekenu. Hinia 1:1-2 

Zinama leana meke na vinaravara te Paula. Hinia 1:3-12 

Sa vina tumatumaena sa minae te Karisito. Hinia 2:1-17 C 
Tinepa tinokae pa vinaravara meke tinarae pude soto va nabu meke nalinali pa 


tinavete. Hinia 3:1-15 
Sa tinukuna sa leta hie. Hinia 3:16-18 


Zinama Tuketukele 
1 Gami Paula, Saelasi, meke e Timote, si kubere atu koa gamu na tie koasa ekelesia 
pa Tesalonaika, sapu koa koe Tamasa, sa Tamada meke sa Banara Zisu Karisito.” 
2 Mani koa koa gamu sa tataru variharupi meke sa binule, sapu gore mae guana 
koasa Tamasa, sa Tamada, meke sa Baņara Zisu Karisito. 


Sa Vinakilasa Nomana Hola koasa Minae te Karisito , , 
3 Kasa tasimami koe Karisito, leana hola si pude zama leanani gamu gami koe 


Tamasa doduru totoso. Ura ninira lala dia sari na mia rinanerane, meke gua tugo 
sari na mia vinari tatarue. 4 Gua asa, ke va lavata sisigiti gamu gami koari na 
ekelesia te Tamasa, sina korapa soto va nabu pa rinanerane si gamu pa korapadi 
rina ninovanovala, na tinasuna pu maedi koarini pu lopu va hinokara. 

5 Sa mia sinoto va nabu pa korapadi ri doduru ninovanovala hire, si va sosodea koa 
gamu sapu sa vina kilasa nomana te Tamasa si tonoto, meke va garogaro gamu pude 
somana koasa Nana Binanara, sapu ta sigiti nia gamu kamahire. 6 Ura kote tavetia 
Tamasa gua sapu tonoto, meke kote hobe ni ninovanovala Sa si arini pu nonovala 
gamu. 7 Meke gamu pu ta nonovala si kote somana koa gami pude ta harupu pa 
tinasuna, pana pule mae gua pa Manauru se Zisu sa Banara, somanae koari Nana 
mateana niniradi. 8 Meke pa korapa nika hurununa, si kote va kilasi Sa si arini pu 
lopu gilania sa Tamasa, meke lopu va tabea sa Inavoso Leana koasa guguana e Zisu 
sa nada Banara. ? Kote tava kilasa koasa tinahuara loke vina betona, meke kote ta 
paqaha va seu si arini koasa ninedala tanisa Banara, meke koasa Nana niniranira.” 
10 Pana mae si Asa koasa rane sana, si kote tavahesi koari Nana tie soti, meke kote 
magasa nia ri doduru pu va hinokaria si Asa. Kote somana tugo koa rini si gamu, ura 
va hinokaria gamu sa inavosona Sa sapu gua tozini gamu gami. 

11 Gua asa, ke varavara tokani gamu gami doduru totoso, meke tepa ia gami koe 
Tamasa pude va garogaro gamu koasa tinoa hola sapu ta tioko nia gamu. Meke pa 

Nana niniranira si kote va boka gamu Sa pude evani sari doduru mia inokoro leadi, 
meke va hokoti sari na mia tinavete sapu natina mae gua koasa mia rinanerane. 12 Pa 
siraņa hie si mani tava lavata koa gamu sa Pozana e Zisu sa nada Baņara. Meke gamu 
ba kaqu tava lavata tugo koa Sa, pa korapa tataru variharupi tanisa nada Tamasa, 
meke sa nada Baņara Zisu Karisito. 


2 
Sa Tie Kaleana 

1 Kasa tasimami; koasa guguana sa minae tanisa nada Baņara Zisu Karisito, meke 
sa nada vinarigara koa Sa, si tepa gamu gami,” 2 pude lopu ta nonovala sari na mia 
binalabala, babe ta duana si gamu, be avosia gamu sapu sa rane tanisa Banara si ele 
mae, gua. Lopu va hinokaria be zama si arini sapu sa dia inavoso si maena koasa 
Maqomaqo Hope, babe pa zinama, na leta tamigami, gua. 3 Mi lopu va malumia si 
keke tie pude sekesekeini gamu. Ura lopu kaqu mae sa rane asa, osolae kamo mae 
sari na rane pana kilua rina tie sa Tamasa pa vina betona sa totoso ta mutina, meke 
kote vura sa tie kaleana. Asa tu si kote la pa tinahuara koa holana. 4 Kote kanai sa 
sari doduru gua pu tavahesi meke va tamasi rina tie, meke kote va lavata pule nia si 
asa. Kote nuquru meke habotu si asa pa Zelepade” te Tamasa, meke kote poza pule 
nia Tamasa si asa.” 

5 Lopu balabala ia tu gamu sia? Totoso koa koa gamu si rau, si ele tozini gamu tu 
rau sari doduru pu gua hire. 6 Meke gilania mia gamu sapu gua korapa hukatana 
sa, pude mani lopu ta evana kamahire. Ba pa totoso garona, si kote vura mae sa tie 
kaleana sana. 7 Ura sa kinaleana si korapa tavetavete tome kamahire, ba koa nana si 
keke sapu korapa hukatia sa kinaleana pude ta dogoro va bakala koari na tie, osolae 
tava rizu palae si asa pu hukatana sa. 8 Pa totoso asa si kote ta dogoro sa tie kaleana, 
meke kote va mate pania e Zisu sa Banara si asa pa Nana zinama, meke kote huara 
pania Sa si asa pana pule mae si Asa pa Nana ninedala.” 9 Kote mae pa niniranira te 
Setani sa tie kaleana, koari soku vina gilagila na tinavete variva magasadi sapu kote 
evani sa.” 10 Meke koari doduru votivotiki tinavete kaleadi, si kote sekesekei ni sa 
sari na tie pu kote kamo pa tinahuara. Ura korodia pude tataru nia rini pa korapa 
bulodia sa hinokara, pude boka ta harupu si arini. 11 Gua asa, ke kote va maluara lani 
Tamasa si arini koasa niniraņirana sa sinekesekei, pude madi va hinokaria rini sa 
kinohakoha, 12 ke kaqu tava kilasa beto pa Heli sari doduru pu qetu nia sa kinaleana, 
meke lopu tagoa sa hinokara. 


Ta Vizata Pude Ta Harupu sari na Tie pa Tesalonaika 

13 Kasa tasimami ta tatarue mia, leana hola si pude zama leanani gamu gami koe 
Tamasa doduru totoso. Ura pa pinodalaena si ele vizata gamu tu Tamasa, pude 
mi ta harupu pa korapa niniranira tanisa Maqomaqo Hope, meke pa korapa mia 
rinanerane koasa hinokara, pude va madi gamu. 14 Tioko gamu Tamasa si gamu pa 
korapa Inavoso Leana, sapu tarae nia gami koa gamu, pude mi somana tagoa gamu 
sa tinoa tolavaena tanisa nada Banara Zisu Karisito. 15 Ego, kasa tasimami, mi turu 
va nabu pa rinanerane, mamu tuge va nabui sari na vina tumatumae saripu ele vagi 
gamu koari na mami tinarae meke koari na leta. 

16 Sa nada Baņara Zisu Karisito telena, meke sa nada Tamasa sa Tamada si ele 
tataruni gita, meke pa korapa Nana tataru variharupi si ponini gita Sa sa minanoto 
toa holana, meke sa rinanerane nabuna koasa tinoa hola. 17 Mani tava manoto sari 
na bulomia, meke tava ninira si gamu pude tavetia meke tozia gua sapu leana. 

Tinepa Tinokae pa Vinaravara 

1 Ego, hire sari na qua zinama vina betobeto. Mi varavara tokani gami, pude tuturei 
ta urahae la sa inavoso tanisa Banara, meke mani tava hinokara si asa, gua tugo sapu 
ele ta evana koa gamu. ? Mi varavara tokani gami tugo, pude mani va sare gami sa 
Tamasa koari na tie kaleadi. Ura lopu ari doduru tie si va hinokaria sa Inavoso Leana. 
3 Ba ta ronuna sa Tamasa, meke kote va ninira gamu, na harupu va seu gamu Sa koe 
Setani, sapu sa natina sa kinaleana. 4 Meke rane valeania gami sa Banara, pude 
tokani gamu pude taveti kamahire sari doduru gua pu ele tozini gamu gami, meke 
lopu kagu makudo tugo taveti gamu vugo na repere sapu gua arini. > Mani turani sa 
Banara sari bulomia, pude keha lulia sa tataru te Tamasa meke se Karisito pu turu 
va nabu pa korapa tinasuna. 


Sa Vina Balau koasa Hinakohako, , o. 
6 Kasa tasimami, tozini gamu gami pa korapa Pozana sa nada Banara Zisu Karisito, 


pude mi koa va seu koari na tie pu hakohako pa tinavete, meke lopu luli rini sari na 
vina tumatumae saripu ele ponini gamu gami. 7 Ura gilana valeania mia mo telemia 
sapu gua pude keha luli gami. Lopu hakohako pa tinavete si gami sipu koa koa gamu. 
8 Lopu ta poni moka pa tie si gami, ba tavetavete rane na boni si gami pude lopu va 
tasuna gamu pa tinepa ginani na poata. 9 Garo tugo pude tepa tinokae si gami koa 
gamu, pude ta tokae mami, ba vekoa gami sa kineha hie koa gamu pude mi tavete 
lulia. 10 Ura totoso korapa koa koa gamu si gami, si ele hoke tozini gamu tu gami sapu 
guahe: “Be hakohako tavetavete si keke tie, si mani lopu henahena tugo,” gua. 

11 Na avoso nia gami sapu kaiqa tie koa gamu si hakohako sisigiti, ba voriti ni mo 
rini sari na tinoa tana votiki tie. 12 Koarini pu gugua asa, si tozi ni gami pa korapa 
Pozana sa Baņara Zisu Karisito, pude di koa noso. Madi tavetavete, pude madi va 
gavori teledia sari ginani pu kote henai rini. 13 Ba gamu kasa na tasimami, si mi lopu 
mabo nia sa tinavete leana. 14 Be koa nana keke tie sapu korona va tabea sa mami 
zinama pa leta hie, si mi va nonoga vekoa sa tie sana, mamu lopu somana baere 
koasa, pude mani kurekure pule nia. 15 Mi lopu kukiti gunia na mia kana, ba mi nore 
gunia mo na tasimia si asa. 


Sari na Zinama Vina Betobeto | , , o. , 
16 Meke telena sa Banara tana binule, si mani ponini gamu sa binule doduru totoso, 


pa doduru ginugua. Mani koa koa gamu doduru sa Banara. 

17 Arau Paula si kuberia sa zinama tataru hie pa limaqu soti. Sa qua tataru arau 
Paula koa gamu. Meke gua tugo hie sa qua vina gilagila kinubekubere koari doduru 
qua leta. 

18 Mani koa koa gamu doduru sa tataru lopu ta nana kamona tanisa nada Baņara 
Zisu Karisito. 

SA LETA KEKENU TE PAULA KOE 
TIMOTE 
Sa Vinabakala 


Timote si keke tie vagurana koe Karisito, sapu koa pa pinagaha popoa Laekonia, 
koa sa vasileana Lisitara babe Debi. Mi tiroa sa Tinavete Tadina Apositolo 16:1-3. Sa 
tinana si na barikaleqe Ziu, meke sa tamana si na tie Ouriki“. Na tie varitokae meke 
na baere soti te Paula si asa, totoso tarae nia Paula sa Inavoso Leana. Ka neta sari 
na nati ginugua, saripu hiva tozi vura ni Paula koasa nana leta kekenu hie. 

Kekenu hokara, si na vina balau koa sa vina tumatumae seana pa korapana sa 
ekelesia. Sa vina tumatumae seana hie, si varihenie sari na binalabala tadina tie Ziu, 
meke sari na tie pa votiki butubutu. Meke ta zamae sapu sari doduru likakalae tanisa 
kasia popoa hie, meke sa tinoa tini, si kaleadi beto mo, gua; meke sa tinaharupu si 
kote boka ta vagi mo pa tinagona sa tinumatumae golomona, meke koasa linulidi rina 
vina tumatumae seadi hire, sapu lopu gani si kaiqa ginani, meke pude lopu varihaba, 
na gua. Ta kubere tugo koasa leta sa vina tumatumaena sa tinavete tanisa ekelesia, 
meke sa vinahesi, meke sa kineha leana pa tinoa, gua sapu kaqu luli rina palabatu lotu 
na tie varitokae pa korapa ekelesia. Vina betobeto si tava ninira se Timote, gua pude 
ta evanae na nabulu ta ronuena te Zisu Karisito, koari nana tinavete pa hopehopeke 
puku tie te Karisito. 

Sari na Nati Pinaqahana sa Leta 
Sa zinama tataru kekenu. Hinia 1:1-2 
Sari na vina tumatumaena sa ekelesia, meke sari nana nabulu tavetavete. Hinia 
1:3 kamo hinia 3:16 
Sari na tinokae koe Timote, meke sari nana tinavete. Hinia 4:1 kamo hinia 6:21 


Zinama Tuketukele , ji o. ji 
1 Arau Paula, sapu keke apositolo ta garunugu koe Zisu Karisito, pa ginarunu te 


Tamasa sa nada Hinarupu, meke se Zisu Karisito pu rane va hinokaria gita, 2? si kubere 
atu nia sa leta hie koa goi Timote, sa tuqu soti pa rinanerane.” 

Mani koa koa goi sa tataru variharupi, na vina tukana, meke sa binule te Tamasa 
sa Tamada, meke sa nada Banara Zisu Karisito. 


Sa Vina Balau koari na Vina Tumatumae Seadi o 
3 Gua sapu ele tozi nigo rau totoso la gua rau pa Masedonia, si pude mu koa hola 


si goi pa Episasi, mamu norei sari kaiqa tie vasina, pude di lopu tozi sari na dia vina 
tumatumae seadi. 4 Mamu norei tugo si arini pude di lopu vivinei hoboro ni sari na 
vivinei kokohadi, meke na tuti sapu loke vinabetodi. Arini si kote boka va gavoro 
ninominomi, ba loke dia tinokae koari na tie pa tinavete te Tamasa, sapu ta tavete 
pa rinanerane mo. 5 Sa natina sa nada tinavete si pude va ninira ia sa tataru tadi 
na tie pa ekelesia sapu mae guana koasa bulo viana, na tinavete tonotodi, meke na 
rinanerane hinokara koe Karisito. 6 Kaiqa tie kokohadi sara, si ele taluarae va seu 
koari na ginugua hire, meke luli rini sari na vivinei hoborodi. 7 Edi hiva ta pozae na 
titisa tanisa Tinarae te Mosese si arini, ba lopu gilana valeani rini saripu gua zama 
ni rini, be vea ninira gua sari na dia vina tumatumae koari na tie. 

8 Gilania nada gita sapu leana sa Tinarae te Mosese, be ta tavetavetae valeana si 
asa pa nana sirana. °’ Mada gilana valeania, sapu sa Tinarae asa si lopu ta tavete 
pude tadi na tie tonotodi; ba tadirini mo pu sekea sa Tinarae, sari na tie va gugue, na 
tie va karikari, na tie kaleadi, na tie lopu madidi, na loke dia pinamana koe Tamasa, 

meke sari na tie variva mate pu va mate tiatamadia; 10 meke tadi na tie pu tavetia 
sa vinari rigihi, na binarabarata, na vinarivosa, na gua; meke sarini pu hiko vagi tie 
pude holuholu ni, meke sari na tie kokoha pu helahelae na tokotokoro kokoha, babe 
kaiga pule saripu lopu lulia sa vina tumatumaena sa hinokara te Tamasa. 11 Asa sa 
vina tumatumaena sa Inavoso Leana; sapu sa Tamasa lavata sapu tavahesi, si ele ta 
garunu nia rau pude tozi vura nia. 


Sa Tataru te Tamasa Koe Paula o. ji 
12 Vahesia rau se Zisu Karisito sa nada Banara, pu va ninira au pude tarae nia sa 


Inavoso Leana, meke sina ta ronuegu si rau, ke vizatau Sa pude nabulu nia si Asa. 
13 Pa totoso ele hola si zama va kalekaleania, na nagua, meke nonovala ia rau si Asa. 
Ba tataru nau na taleoso nau Sa, sina loke gua rinanerane koa Sa, meke lopu gilania 
rau sapu tavete va sea si rau.” 14 Ke marilaena hola sa tataru lopu ta nana kamona 
tanisa nada Baņara, meke gua tugo sa rinanerane, na tataru pu poni nau Sa, koasa 
qua tinoa keke koe Zisu Karisito. 15 Hinokara hola si hie, ke mamu kopu nia na va 
hinokaria si asa. Sapu mae nia Zisu Karisito pa popoa pepeso si pude harupi sari 
na tie kaleadi; meke arau tugo hie si keke sapu kaleana holani sari doduru tie. 16 Ba 
tataru nau Tamasa si rau, pude mani ta dogoro sa ninono koa holana te Zisu Karisito 
koa rau, sapu na tie kaleaqu hola si rau, meke pude na vina sosode koari doduru 
tie pu kaqu va hinokaria si Asa vugo na repere, meke vagia sa tinoa hola. 17 Koasa 
Banara toa holana, meke lopu ta dogorona, sapu sa Tamasa ekei mo, mani koa koa 


Sa sa vina lavata na vinahesi ninae rane ka rane! Emeni. 
18 Tuqu, Timote, tozi nigo rau sari na qua vina tumatumae pa leta hie, pude toka 


nigo totoso lulia goi sapu gua korokorotae nia rina palabatu lotu visoroihe, koasa 
guguamu goi. Mamu tavetavete ni sari na zinama hire, pude kaqu na nabulu varipera 
te Tamasa pa mua tinavete leana si goi. 19 Mamu koa va ninira pa mua rinanerane, 
mamu tavetia sapu gua tonoto pa mua binalabala. Kaiga tie si lopu hiva lulia rini 
gua sapu tonoto pa dia binalabala, ke ta huara sa dia rinanerane guana vaka hakena 
pa sagauru, ?0 gua sapu ta evaņa koari Haimeneasi e Alekezada, saripu ele luara vala 
ni rau koe Setani, pude madi gilania, pude lopu zama va kaleania sa Tamasa. 


2 


Vinahesi pa Ekelesia 

1 Ego, kekenu hiera tugo sari na qua zinama koari doduru tie te Karisito. Mada 
varavara toka ni sari doduru tie pa tinepatepa, meke na zinama leana koe Tamasa. 
2 Mada varavara ni sari na baņara, meke sari doduru pu tago niniranira, pude mada 
koa valeana pa binule si gita na tie te Karisito. Pude mada toa nia sa tinoa tonotona 
gugua te Tamasa, pude mada koa madi koa Sa. 3 Leana si gua asa, meke qetu nia 
sa Tamasa sapu harupu gita. 4 Asa tugo hivani gita si gita doduru pude ta harupu, 
meke pude gilania sa hinokara. > Sina keke mo sa Tamasa, meke sa tie varikarovae 
koe Tamasa meke pa tie, sapu e Zisu Karisito sa tie hinokara. 6 Poni pule nia Sa sa 
Nana tinoa pude vata rupahi sari doduru tie pa sinea. Asa sa vina sosode pa totoso 
garona, sapu hiva nia Tamasa pude di ta harupu sari doduru tie. 7 Gua asa, ke ta 
vizata si arau pude na apositolo, meke ta garunu nia rau, pude tarae nia na variva 
tumatumae nia koari na tie Zenitailo? sa Inavoso Leana tanisa rinanerane meke sa 
hinokara. Gua sapu zama nia rau si hinokara; lopu kokohagu.” 

8 Koari doduru vinahesi pa ekelesia, si hiva ni rau sari na tie pu via bulodi koe 
Tamasa, pude madi va sagei limadi pa vinaravara, meke loke dia vinaritokei na 
vinaribugori. 9 Meke sari na barikaleqe, si hiva ni rau pude pokopoko valeana pa 

pinamana na vina pepekae, ba lopu va sarisari ni golo na vovoto davi sari na kaludia, 
na va sage poko arilaedi hola.” 10 Ba sapu dono lea koe Tamasa, si na dia tinavete 
leadi tu; arini tu si garogaro koari na barikalege pu pamana nia sa Tamasa. 11 Sari 
na barikalege si madi koa noso pa vina pepekae pude tava tumatumae. 12 Lopu va 
malumi rau sari na barikalege pude variva tumatumae, meke ululu hola ni sari na 
palabatu, ke madi koa noso si arini. 13 Ura e Adama tu sita tavete kekenu koe Tamasa, 
meke mumudi se Ivi.” 14 Meke lopu e Adama si ta sekesekei koe Setani, ba e Ivi tu; 
ke sa barikaleqe tu si ta sekesekei koe Setani, meke hoqa pa sinea.” 15 Ba kaqu ta 
harupu sari na barikaleqe pa pinododi rina dia koburu, be lopu makudo koa va nabu 
pa rinanerane na tataru, meke koa via, na leana pa dia hahanana. 

Sari na Koimata pa Ekelesia 

1 Hinokara hola sa zinama hie: Be keke tie si hiva koa na koimata pa ekelesia, si 
okoro nia sa si keke tinavete marilaena hola. 2 Sa koimata pa ekelesia hie, si mani koa 
va tonoto, meke kaqu kekeke mo sa nana barikaleqe. Mani koa kopu na va balau, 
meke totoli pule nia, meke na tie ta pamanaena, na hoke va kamoi sa sari na votiki 
tie pa nana vetu, meke boka variva tumatumae,* 3 lopu na tie naponapo, babe na tie 
komikomiti, ba nono meke na tie bule, meke lopu na tie okokoro poata si asa. 4 Kaqu 
na tie leana si asa, sapu kopu valeana nia sa nana kinoa tatamana. Meke sari nana 
koburu si kaqu va tabea na pamana nia si asa doduru totoso. 5 Sina be lopu kopu 
valeana nia sa tie sa nana kinoa tatamana soti, si lopu kaqu boka kopu valeana nia 
tugo sa tie hie, sa ekelesia te Tamasa. $ Kaqu na tie komihana pa rinanerane, meke 
lopu na tie tiqe kekerena si asa. Sina be lopu gua, si kote vahesi pule nia meke hoqa 
pa tinazutu, kekenono gua e Setani. 7 Kaqu na tie ta pamanaena si asa koari pu lopu 


va hinokara, pude lopu kaqu tava kurekure meke tava hoqa koasa sipata te Setani si 
asa. 


Sari na Tie Varitokae pa Ekelesia 

8 Meke gua tugo sari na tie varitokae pa ekelesia, si madi koa pa hahanana sapu 
garo pude ta pamanae, na zama va hinokara koari na tie, meke lopu naponapo babe 
hata poata pa hahanana kaleanadi. 9 Meke kaqu tuqe va ninira ia rini sa rinanerane 
hinokara pa korapa bulo viana, na tinavete tonotodi. 10 Kaqu ta podeke paki si arini, 
meke pana ta dogoro sapu loke tinazutudi, si kote tiqe tavetavete si arini. 11 Meke gua 
tugo sari dia barikalege, madi koa pa hahanana sapu garo pude ta pamanae, meke 
lopu kaqu vari nanaei, ba kaqu koa kopu, na ta ronuedi pa doduru ginugua. 12 Na 
tie varitokae si kaqu keke mo sa nana barikaleqe, meke kaqu kopu valeana ni sa sari 
na tuna meke sa nana kinoa tatamana. 13 Ura sari na tie varitokae saripu tavetavete 
valeana, si hoke koa tava lavata koari na tie, meke lopu matagutu nia rini pude tarae 
nia sa guguana e Zisu Karisito pa dia rinanerane. 


Sari na Nati Vina Hinokara 

14 Kubere atunia rau sa leta hie, ba lopu sana kote atu dogorigo mo rau. 15 Ba be ta 
hukata si rau, meke lopu ture atu, ba sa qua leta hie si kote tozi nigo sapu gua leana 
pude tavetia goi koasa puku tatamana te Tamasa, sapu sa ekelesia tanisa Tamasa 
toana. Ura sa ekelesia sina dedegere sapu zuka ia sa hinokara. 16 Sa vina tumatumae 
hinokarana te Karisito sapu tiqe ta dogoro kamahire si arilaena hola, sapu guahe: 
Ta dogoro pa tini tie si Asa, 

meke sa Magomago si vata dogoro nia sapu na tie tonoto si Asa, 

meke ta dogoro koari na mateana, 

meke ta tarae koari doduru butubutu tie, 
meke tava hinokara koari na tie pa kasia popoa, 
meke ta turana la pa Manauru si Asa. 

Sari na Tie Va Tumatumae Kokohadi 
1 Tozi va bakalia sa Magomago Hope sapu koari na rane mae hiroi si kote ta luarae 
sari kaiqa pa dia rinanerane koe Karisito, meke kote va tabei rini sari na magomago 
kokohadi, meke kote luli rini sari na vina tumatumae tadi na magomago kaleadi. 
2 Sari na vina tumatumae kokohadi hire, si mae guadi koari na tie sekesekeidi. Lopu 
tumae nia rini sa tinonoto, sina sari dia binalabala pude vizatia gua sapu leana meke 
kaleana, si guana keketona sapu ele tava uqu pa aeana lerana. ? Tozia rini koari na dia 
vina tumatumae, pude lopu varihaba, meke lopu gani si kaiqa ginani, gua. Ba taveti 
Tamasa sari na ginani hire, pude ta hena pa korapa zinama leana, pa vinaravara 
koari na tie pu va hinokaria se Zisu Karisito, meke gilania sa hinokara. 4 Sari doduru 
pu taveti Tamasa si leadi beto, namu loketoņa si pada pude ta kilu, be zama leana ni 
gita koe Tamasa pa vinaravara meke tiqe henai. 5 Sina ele tava madidi si arini koasa 

zinama te Tamasa, meke pa vinaravara. 


Sa Nabulu Ta Ronuna te Zisu Karisito 

6 Be va tumatumae ni goi koari kasa tamatasi koe Karisito sari na tinitona hire, 
si kote na Nana nabulu leamu si goi, gua sapu ele tava tumatumae nia goi pa mua 
rinanerane na vina tumatumae hinokara sapu lulia goi. 7 Mu lopu avosi sari na 
vivinei hoborodi na kokohadi, saripu loke guguadi pa vinahesina sa Tamasa, ba 
mamu va podepodekae pude luli valeania sa pinamaņana sa Tamasa. 8 Sa vina 
podepodekae pude koa ninira pa tini si koadia tugo kaiqa nana lineana, ba pude 
keha lulia sa tinoa tonotona gugua te Tamasa si leana hola pa doduruna sa tinoa, 
sina ponini gita Sa sa tinoa kamahire, meke sa tinoa vugo repere. 7 Hinokara sapu 
gua asa, meke garo tugo pude va hinokaria ri doduru tie. 10 Kalavarae si gita koasa 
Tamasa toa holana sapu sa Hinarupu tadi doduru tie, ba sa natina si tadi na tie mo 
pu va hinokara. Gua asa ke tavetavete va ninira, meke voriti sisigiti si gita. 

11 Mu va tumatumae ni koari na tie te Karisito sari na qua zinama hire. 12 Mamu 
lopu va malumi sarini pude dono va gore igo sina na tie vaqura si goi. Ba mu koa 
na kineha leamu koari pu va hinokara, pa mua kinokoa, pa zinama, pa tataru, pa 
rinanerane, meke pa tinonoto. 13 Ke mamu lopu makudo tiroa, na tarae nia, na 
variva tumatumae nia koari na tie sa zinama hope te Tamasa, osolae kaqu atu kamo 
vasina si rau. 14 Mu tavetavete nia sa mua vinariponi sapu poni nigo sa Maqomaqo 
Hope, gua sapu ele korokorotae nia rina palabatuna sa ekelesia pa totoso sapu va opo 
nigo limadia rini. 15 Mamu koa na tie nalinali pa kinopudi rina tinavete sara, pude 
ta dogoro valeana koari na tie sa mua tinoqolo koasa ninabuluna sa Baņara. 16 Mu 
kopu pule nigo pa mua hahanana meke pa mua vina tumatumae, mu tavetavete va 
ninira, ura be gua asa si kote ta harupu si goi, meke gua tugo saripu avosigo. 


5 


Sari na Tinavete Koari na Tie te Karisito 
1 Mu lopu gegesia goi sa barogoso, ba mamu zama na va tonoto gunia mo na 
tamamu si asa. Sari na tie vaguradi si mamu evana guni ni mo na tasimu pa doduru 
ginugua. 2 Meke sari na kalege si mamu zama guni ni mo na tinamu. Meke sari na 
vineki vaquradi si mamu zama guni mo na tasimu, koari doduru hahanana viadi. 

3 Mu dono gilani na toka ni sari nabonaboko, pu loke tie hite galagala ni. 4 Ba be 
koadia tuna sa naboko, babe sari na tudia rina tuna, si madi gilana kenua rini pude 
nabulu nia sa Tamasa, madi galagala ni sari na tiatamadia, gua sapu ele galagala ni 
rina tiatamadia sari na tudia visoroihe, ura gua asa si variva qetu koe Tamasa. > Ba sa 
naboko sapu loke tie hite galagala nia, si va sotoa sa sa nana kinalavarae koe Tamasa, 
meke lopu hite makudo varavara tepa ia sa sa tinokae rane na boni. $ Ba sa naboko 
sapu toa pude va qetua sa tinina mo, si gua na tie matena tu si asa koe Tamasa. 7 Mu 
va tumatumae ni tugo koari na naboko sara sari na qua zinama hire, pude di lopu ta 
zutu koari na tie si arini. 8 Be keke tie si lopu galagala ni sari na turanana, babe sari 
nana tatamana na tiatamana soti, si va karia mo sa sa rinaņerane, ke kaleana hola 
nia sa sa tie va gugue. 

9 Mani lopu ta nae somanae koari na naboko pu ta tokae koasa ekelesia si keke 
naboko, osolae hola onomo navulu puta vuahenina si asa, meke kaqu keke mo sa 
palabatu sapu haba ia sa. 10 Meke ta zamae pa ekelesia sapu keke barikaleqe leana 
pa nana tinavete si asa, turaņa valeani sari na tuna, va kamo valeani sari na tie 
maedi, koa va pepekae meke galagala ni sari na tie te Tamasa, toka ni saripu malana, 
meke soto va nabu koari na tinavete leadi. 

11 Ba mu lopu nae somana lani pozadi sari na naboko vaquvaquradi. Ura be 
somana si arini koari na naboko pude nabulu nia sa ekelesia, ba hokara kote hiva 
varihaba pule si arini. Ke gua asa, si kote luara pania rini sa dia sinoto koe Karisito 
pa ninabuluna Sa; 12 meke kote kumatia rini sa dia vina tatara koa Sa tatasana. 13 Ba 
lopu asa mo, ba lopu seunae si kote podalae okipalae hoboro totoso ene vari karovae 
vetuvetu si arini, meke kote nanae tie, meke evani na zamazama ni rini sari na 
ginugua tadi na votiki tie pu lopu garo pude zama ni rini. 14 Ke sapu hiva nia rau si 
gua mo he: Madi varihaba pule sari na naboko vaquvaquradi, madi podo dia koburu, 
pude madi kopu valeana ni sari kinokoa pa dia vetu, pude loke dia ginugua sari na 
kana, pude zama va kaleana gita. 15 Ura kaiqa rina nabonaboko si ele luaria tu rini se 
Karisito, meke lulia rini se Setani. 16 Ba be koa nana si keke barikaleqe raneranena 
sapu na turaņana keke rina nabonaboko, si mani toka nia mo si asa, pude lopu va 
tupitia sa ekelesia. Ba sa ekelesia si mani tupiti ni mo sarini pu malamalanadi. 

17 Sari na palabatu lotu pu tuturana valeana pa dia tinavete si garodi tugo pude di 
vagia sa dia tinabara na vina lavata, gua tugo sari na tie tuturaņa saripu tavetavete 
va ninira pa tinavete tarae na vina tumatumae. 18 Ura zama sa Kinubekubere Hope: 
“Mu lopu pusi kumuhia nuzuna sa bulumakao sipu korapa neti pani sa kapudi sari 
na huiti, pude boka ganigani si asa,” meke gua pule he, “Garona tugo pude ta tabara 
sa tie tavetavete,” gua.” 

19 Mu lopu va hinokaria si keke tinazutu la gua koa ke palabatu lotu, be guana mae 
guana mo pa keke tie sa tinazutu asa.” 20 Norei pa kenudi ri doduru tie, sarini pu ele 
tavete va sea, pude di va balau tugo sari kaiqa tie pule. 

21 Pa kenuna sa Tamasa meke Zisu Karisito, meke sari na mateana ta vizatadi, si 
tozi va hinokara nigo rau, pude mu va tabei sari na vina tumatumae hire, pude mu 
lopu toka kale la pa keke tie koari na mua tinavetavete. 22 Mu lopu tuturei va opo 
nia limamu si keke tie pude va madia na va turua pa tinavete te Karisito. Mu lopu 
somana ni sari na sinea tadi na votiki tie, ba mamu koa via. 

23 Lopu tale napo kolo mo, ba mamu napo vasi vaeni, pude toka nia sa tiamu, koari 
kaiqa minoho saripu hoke kamo koa goi. 

24 Kaiqa sinea tadi na tie si ta gilana va bakala dia, meke ta pitu va kenue, ba kaiqa 
sinea tadi na tie si vura mumudi mae meke kagu ta pitu. 25 Kekenono puta gua tugo 

sapu sari na tinavete leadi si hoke ta gilana va bakala, meke gua tugo saripu lopu ta 
gilanadi si lopu boka tava paere. 


1 Sari na pinausu pu na tie te Karisito si madi pamana zonazona ni sari na dia 
palabatu, pude lopu kote ta zama va kaleana sa pozana Tamasa babe sa nada vina 
tumatumae. ? Ba sarini pu tava pinausu koari na dia palabatu pu va hinokaria se Zisu 
Karisito, si madi pamana ni tugo sari na dia palabatu, ura na tasidia pa rinanerane 
si arini. Madi tavetavete valeana hola latu si arini. Ura sari na dia palabatu, pu ta 
tokae koari na tinavete tadi na dia nabulu, si na tasidia koe Karisito si arini, meke 
tataru hola ni rini sari na dia palabatu. 


Sa Vina Tumatumae Kokoha meke sa Tinagotago Hinokara 

Mu va tumatumae ni na tarae ni koari na tie sari doduru gua pu ele tozi nigo 
rau. 3 Be keke tie si va tumatumae ni si kaiga binalabala kokohadi, meke lopu vari 
nonoi la koa sa vina tumatumae gotogotona tanisa Banara Zisu Karisito meke koari 
na vina tumatumae hopedi tanisa nada ekelesia, 4 si na tie vahesi pulenia si asa meke 
loketona si gilania sa. Na qetu ni na hatahata i sa sari na binalabala kaleana, sari 
na vinaritokei koari na ginuguadi ri na zinama, sa vinabetodi si kamo la pa vinari 
konokonoi, vinari ososi, zinama vari nonovali, meke na zinutu kaleadi na hoborodi, 
5 meke na ninominomi loke vinabetodi. Koari na tie pu lopu hoke balabala valeana 
gua asa, si loke hinokara koai. Balabala ia rini sapu pude koa pa tinoa tonotona 
gugua te Tamasa si kote boka tagotago nia rini, gua. 

6 Na tinoa tonotona gugua te Tamasa pu koai qinetuqetu, meke lopu okokoro 
likakalae, si nomana sa dia tinagotago pa maqomaqo. 7 Ura, loketoņa si paleke 
nuquru mae nia gita koasa kasia popoa hie, meke loketoņa hokara tugo si kote paleke 
vura nia gita! 8 Ke be ari gada ginani, na poko, si pada mo si arini koa gita. 9 Ba arini 
pu okoro nia sa tinagotago, si tale hoqa lamo pa tinoketoke. Ta turana si arini pude 
ta sipata vagi koari na inokoro sea na binalabala pekipekidi sapu turana lani pa 
tinasuna meke kamo nia rini koa sa tinahuara koa holana. 10 Ura sa tataru poata si 
na natidi ri soku tinavete kaleadi, meke kaiqa arini pu okoro poata, si ele rizu va seu 
koasa rinanerane, meke va bakora pule ni pa tinalotana. 


Sa Vina Tumatumae Vina Betobeto Koe Timote , , 
11 Ba sapu agoi na nabulu te Tamasa, si mamu govete nia sa inokorona sa poata, 


na gua. Mamu lulia sa tinonoto, na rinanerane, na tataru, na tinoa tonotona gugua 
te Tamasa. Mu turu va nabu pa totoso tinasuna, mamu koa va nono. 12 Mu somana 
varipera koasa vinaripera leana pa rinanerane koe Karisito. Mu tuqe va nabua sa 
tinoa hola, sapu ta tioko nia goi koe Tamasa totoso helahelae vura nia goi si asa pa 
kenudia ri doduru tie pu va sosode igo. 13 Pa kenuna sa Tamasa sapu ponia koari 
doduru tinitona sa tinoa, meke pa kenuna e Zisu Karisito pu helahelae vura nia sa 
rinanerane koe Ponitiasi Paelati, si tozi nigo rau,“ 14 pude mamu va tabei saripu ta 
tozi ni goi, pude mu koa via, meke loke tinazutumu, osolae kamo sa rane sapu kote 
vura pule mae se Zisu Karisito sa nada Baņara. 15 E Tamasa si kaqu vata evania koe 
Zisu Karisito sa Nana pinule mae pa totoso garona. Asa mo telena sa Tamasa pu va 
lavatia gita, sa Nati Hiniva tadi na nati hiniva, meke sa Banara tadi na banara. 16 Asa 
mo telena sa Tamasa sapu toa hola ninae rane, sapu koa pa korapa ninedalana sa 
kalalasa sapu loke tie boka dono la ia na tata ia, meke loke tie ele dogoria babe kaqu 
dogoria. Mani koa koa Sa sa niniraņira na vina lavata ninae rane ka rane. Emeni. 
17 Mu tozi ni sarini pu tagotago koasa kasia popoa hie, pude madi lopu vahesi pule 
ni, meke lopu kalavarae koari na tinagotago pu lopu koa hola ninae rane, ba madi 

kalavarae koe Tamasa sapu poni va sokuni gita, meke va getu gita koari soku likakalae 
leadi pa nada tinoa. 18 Tozi ni pude madi tavetavete valeana koari soku dia tinavete 
leadi, meke lopu puhi ni sari na dia tinagotago, ba pude variponi meke va hia i koari 
na tie. 19 Pa sirana gua mo asa, si kote va nagiti pule vekoa rini sa tinagotago koa 
holana, guana vina namanama nabuna tadi na rane mae hiroi, pude tuqe va nabua 


sa tinoa hinokara. 

20 Ego Timote, mu kopu valeana ni saripu gua ele vatu nigo pa mua kinopu, mu 
taliri va seu koari na zinamazama duviduvilidi na hoborodi, meke na vina tumatumae 
kokohadi saripu balabala sea i rina tie, sapu poza ni “Na tinumatumae,” rini. 21 Ura 
kaiqa ri na tie si zama sapu tagoa rini “Sa tinumatumae,” asa, ba pa vinabetona si 
ene va seu koasa rinanerane hinokarana si arini. 

Sa tataru variharupi te Tamasa si mani koa koa gamu doduru. 


2 TIMOTE 1:1 1703 2 TIMOTE 1:7 


SA LETA VINA RUA TE PAULA 
KOE TIMOTE 
Sa Vinabakala 


Mudina sapu ta rupaha se Paula pa vetu varipusi pa Roma, si ene la tarae nia sa 
sa Inavoso Leana pa nana inene tarae vina made. Beto sapu gua asa, si ta tuqe vagi 
se Paula meke koa pule pa vetu varipusi pa totoso tanisa banara Roma, pozana si 
e Niro. Kaleana hola sa nana kinokoa pa vetu varipusi, meke koa ta pusi turaņi sa 


sari na tie kaleadi. Pa totoso asa si kubere lania sa sa leta vina rua hie koe Timote. 
Gilania Paula sapu tata kamo sa nana totoso pude tava mate. 


Koasa leta vina rua te Paula koe Timote sapu keke nati koimata turanana pa 
ekelesia, si koa dia sari na vina tumatumae pude toka nia se Timote koasa nana 
tinavete varitokae. Sa nati binalabala si pude turu va ninira. Tava tumatumae meke, 
ta sovutu si asa, pude lopu makudo helahelae nia sa rinanerane koe Karisito. Meke 
tozia tugo sa pude tuqe va nabua sa vina tumatumae hinokara tanisa Inavoso Leana, 
meke tanisa Kinubekubere Hope pa buka koana. Pude mani va tumatumae ni sa sari 
na tie te Karisito, meke tarae vura nia sa Inavoso Leana koari na tie pa kasia popoa 
doduru totoso, be guana koa pa tinasigiti na ninaqunaqu tadina kana. 

Tava balau se Timote koari doduru tinasuna, saripu kote boka somana mae pa 
vinari zamai hoborodi na pupuhudi, sapu loke lineana evania, ba na kinaleana mo 
koari na tie pu avosodi. 

Beto hoi, si va balabala nia sa koe Timote sa nana tinoa soti, meke sa nana linuli 
pa tinioko te Tamasa, nana rinanerane, ninono, tataru, meke sa nana kinoa va nabu 
pa tinasigiti na ninovanovala tadina kana. 

Sari na Nati Pinaqapaqahana sa Leta 
Sa zinama tataru kekenu. Hinia 1:1-2 
Vinahesi meke vina ninira. Hinia 1:3 kamo hinia 2:13 


Vina tumatumae meke vina balau. Hinia 2:14 kamo hinia 4:5 
Sa nana tinoa soti e Paula. Hinia 4:6-18 


Zinama Tuketukele | , o. o. , 

1 Arau Paula sa apositolo ta garunuqu koe Zisu Karisito, pa hiniva te Tamasa, si 

kubere atu nia koa goi Timote sa leta hie. Ta garunu si rau pude qu helahelae vura 

nia sa vina tatara tanisa tinoa hola, sapu vagia gita koasa nada tinoa keke koe Zisu 
Karisito. 

2 Timote, tuqu ta tataruemu, mani poni nigo sa Tamasa sa Tamada, meke sa nada 


Banara Zisu Karisito sa tataru lopu ta nana kamona, na vinatukana, meke sa binule.” 


Zinama Leana Koe Tamasa , , , 
3 Pa doduru qua vinaravara boni na rane, si zama leana nigo rau koe Tamasa. 


Nabulu nia rau si Asa meke evania rau gua sapu tonoto pa qua binalabala, pa 
tinavete tonotodi gua tugo sapu evania rina tiatamagu pukerane. 4 Sipu balabala 
atui rau sari na kolo matamu, si hiva atu dogoro sisigitigo rau, pude mani ta siņi 
luluapae ginetugetu sa buloqu. 3 Sa mua rinanerane hinokara si va balabala nau sa 
rinanerane, kekenono gua sapu tagoa e Loisi tatasana, sa tinana sa tinamu, meke e 
Iunisi sa tinamu. Meke va hinokara valeania rau, sapu agoi ba tagoa tugo kamahire sa 
rinanerane kekenono gua asa.” 6 Gua asa ke va balabala nigo rau, pude mu tavetavete 
valeana nia sa binokaboka sapu poni nigo sa Tamasa, totosona va opo nigo limaqu rau 
pude va turu igo pa tinavete koimata. 7 Ura lopu ponini gita Tamasa sa Magomagona 

pude koa matagutu si gita, ba pude ta sini nia tu gita sa niniranira, sa tataru, meke 
sa tinuqe pule. 

8 Mu lopu kurekure helahelae nia sa nada Banara, arau ba mu lopu kurekure nau 
tugo, na tie ta pusigu mo te Karisito si rau. Ba koasa niniranira sapu ponini gita sa 
Tamasa, si mu va namanama pude somana koa ta sigiti pa tinozina sa Inavoso Leana. 

9 Ele ta tiokoda na ta harupuda koa Sa si gita, pude Nana tie soti tava madida, lopu 
koa gua koari nada tinavete leadi saripu taveti gita, ba koa gua tu koasa Nana hiniva 
soti, meke sa Nana tataru lopu ta nana kamona. Asa sa tataru, sapu ele poni maeni 
gita Sa koe Zisu Karisito, sipu lopu ele ta kuri tu sa kasia popoa. 10 Koasa minae hie 
tanisa nada Hinarupu se Zisu Karisito, si ta dogoro kamahire sa tataru. Meke ele 
va kilasia Sa sa minate pude lopu mate sari na tie. Meke koasa Inavoso Leana si va 
dogoroni gita Sa sa tinoa hola. 

11 Na apositolo ta garunuqu si rau pu ele vizatau sa Tamasa pude na tie variva 
tumatumae, meke pude helahelae vura nia sa Inavoso Leana hie.” 12 Asa sa natina 
sapu ta sigiti ni rau hire, ba namu lopu hite kurekure si rau, sina gilania qua si Asa 
sapu ranea rau. Meke gilana valeania rau sapu lopu kagu ta okipalae hoboro sa gua 
tinoa na tinavete, meke ranea rau sapu korapa kopu nia Sa osolae kamoa rau sa rane 
vinaripitui mumudi. 13 Mu tuqe va nabui na luli valeani sari na zinama hinokaradi 
saripu ele va tumatumae nigo rau, pude guana keke kineha vina tumatumae pude 
lulia goi, turanae sa rinanerane na tataru pa nada tinoa keke koe Zisu Karisito. 14 Pa 
korapa niniranira tanisa Maqomaqo Hope sapu koa koa gita, si mu kopu ni sari na 
zinama hinokara, saripu ele va tumatumae nigo rau. 

15 Gilani mua goi sari Paezelusi e Heremozenisi, meke sari doduru tie te Karisito 
pule pa pinaqaha popoa Esia saripu veko pani au. 16 Ba mani va tukania Tamasa sa 
tatamana te Onesiporasi, sina hoke va qetu au sa soku totoso, meke lopu hite kurekure 
nia sa sapu na tie ta pusiqu si rau. 17 Ba totoso kamo tugo sa pa Roma, si podalae ene 
hatahatau sa, osolae dogorau tu sa. 18 Mani ponia sa Banara koa sa, sa tataru variva 
taleosae pa rane vinaripitui mumudi. Agoi ba gilania tugo sapu pa soku sirana si toka 
nau sa si rau pa Episasi. 


2 


Na Tie Varipera Ta Ronuna te Zisu Karisito 

1 Ke agoi, na tuqu, mu koa va ninira pa mia sinoto koasa Banara, koasa tataru lopu 
ta nana kamona, pu poni nigo e Zisu Karisito pa tinoa keke koa Sa. 2 Sari na vina 
tumatumae pu ele avosi goi koa rau pa kenudi ri soku tie va sosode, si mamu va 
tumatumae ni koari na tie ta ronuedi, pude boka va tumatumae i tugo rini sari na 
votiki tie. 

3 Mamu somana koa gami koasa tinasigiti, guana tie varipera leamu te Zisu Karisito. 
4 Mamu tavetavete pude va qetua sa mua Banara kekenono gua sa tie varipera pu 
hiva va qetua sa nana koimata pa varipera, ke lopu somana ni sari na tinavete tadi na 
tie hokara. 5 Mamu kopu ni sari na tinarae te Tamasa, kekenono gua sa tie varivose 
haqala, sapu lopu boka vagia sa sa pinia, be lopu va tabei sa sarini pu tozi nia sa 
tinarae. 6 Mamu tavetavete va ninira pude vagia sa mua tinabara, guana tie uma 
sapu tavetavete va ninira pa nana inuma, si kaqu pakete kekenua sa sa vuana sa 
nana tinavete. 7 Ego, mamu balabala i saripu gua zama ni rau hire, sina kote va 
gilana nigo sa Baņara sari doduru tinitoņa. 

8 Mu balabala ia se Zisu Karisito, sapu turu pule pa minate, pu gore mae gua pa 
tutina e Devita, gua sapu va tumatumae nia sa Inavoso Leana, sapu tarae vura nia 
rau. 9 Asa sa Inavoso Leana, sapu ta sigiti nia rau, meke ta pusi nia seni rau, guana 


* 1:11 1 Tim 2:7 


2 TIMOTE 2:10 1705 2 TIMOTE 2:26 


keke tie kaleana. Ba sa zinama te Tamasa si lopu boka ta pusi. 10 Gua asa, ke somana 
ta sigiti ni rau sari doduru tie ta vizatadi te Tamasa, pude arini ba kaqu vagia tugo 
sa tinaharupu, sapu koa koe Zisu Karisito, meke va kamo gita pa tinoa hola. 
11 Hinokara sa zinama hie: 

Be ele mate turanae koe Karisito si gita, 

si kagu toa turanae tugo koa Sa si gita. 
12 Be koa va ninira pa tinasigiti si gita, 

si kaqu somana tagoa tugo gita sa niniranira koasa Nana Binanara. 
Be oso nia gita sapu na tie tanisa si gita, 

si kagu osoni gita tugo Sa si gita.” 
13 Be guana lopu koa ranerane si gita, 

ba lopu boka hobei Sa sari Nana zinama, 

sina lopu na tie kokoha si Asa. 


Sa Nabulu Tavetavete sapu Va Oetua sa Tamasa 

14 Mamu va balabala ni koari na tie te Tamasa vasina sari na ginugua sara, pude 
madi somana pa tinasigiti. Mamu va balau zonazona ni tugo pa kenuna sa Tamasa, 
pude madi lopu varivari tokei ni sari na zinama, sina loke tinokae hokara boka vagi 
ni saripu gugua arini, ba novalia mo sa rinanerane tadirini pu va avoso. 15 Mamu 
tavete valeania sa mua tinavete ninabulu, pude boka va getua sa Tamasa. Guana 
nabulu sapu lopu kurekure nia sa nana tinavete, sina variva tumatumae va tonoto 
nia goi sa zinama hinokara te Tamasa. 16 Mu lopu somana ni sari na zinamazama 
duviduvilidi, na hoborodi, sina kote va ilolae taloa i rini koe Tamasa sari na tie. 17 Sa 
vina tumatumae sea si araha la, kekenono guana tubu variva matena, sapu toa meke 
lopu boka ta salana. Ari Haimeneasi e Piletasi sari karua tie pu variva tumatumae 
nia sa vina tumatumae kokoha gua asa. 18 Zama sari kara, sapu sa nada tinuru pule 
si ele ta evaņa tu koa gita, gua. Ke ele ilolae taloa sari kara koasa vina tumatumae 
hinokara, meke nonovalia ri kara sa rinanerane tadi kaiqa tie te Karisito. 19 Ba sa 
patu sinokirae sapu ele vekoa Tamasa pa Nana vetu sapu sa ekelesia, si turu va nabu. 
Meke koasa patu sana si ta kubere sari na zinama gua hire: “Gilani Nana sa Tamasa 
saripu Tanisa,” meke, “Asa sapu zama, arau si tanisa Banara gua, si mani luara pani 
sari nana tinavete kaleadi,” gua.” 

20 Koa ke vetu arilaena si koadia sari na votivotiki tinitona: Kaiga si ta tavetae 
siliva, kaiga si na golo, kaiga sina huda, meke kaiga pule sina pepeso. Kaiga si pude 
tavetavete ni pa vinarigara arilaedi mo, meke kaiga pule si tadi na tinavete hoborodi 
mo. 21 Meke koari na tie ba kekenono gua tugo asa. Be va ilolo pule nia sa tie koari 
doduru vina tumatumae kokohadi sara, si kote na tie pu garona pude nabulu nia 
sa Banara pa doduru tinavete arilaedi. Sina madina si asa, pude tanisa Banara mo, 
meke tava nama si asa, pude taveti sari doduru tinavete leadi. 22 Ego, mu govete 
nia sa hahanana vinari riqihi tadi na tie vaqura. Mamu luli valeania sa tinonoto, na 
rinanerane, na tataru, meke na binule; somanae koari na tie pu vahesia sa Banara 
pa bulo viana. 23 Mu lopu somana ni sari na vinari zamai duviduvilidi na hoborodi, 
gilania mua sapu sa vina betona si kote kamo pa vinaripera. ?4 Sa nabulu tavetavete 
tanisa Banara, si lopu kote koa vari tokei si asa. Ba kaqu tataru ni sa sari doduru tie, 
meke na tie bokabokana, na nono pa nana tinavete variva tumatumae si asa. 25 Mani 
va tumatumae ni pa ninono saripu lopu va egoa sa nana vina tumatumae hinokara. 
Sina hokara kote va malumi Tamasa si arini pude kekere, meke tiqe va hinokara. 
26 Meke tiqe kote pulepaho si arini, meke taluarae koasa sipata te Setani, pu hena 
vagidi visoroihe, meke vata evaņae ni nana tie pude va tabe sari nana hiniva. 


* 2:12 Mt 10:33; Lk 12:9 *” 2:19 Nab 16:5 


2 TIMOTE 3:1 1706 2 TIMOTE 4:4 


3 
Sari na Rane Mumudi 

1 Mu tumae nia si hie: Kote kamo mae sari na totoso kaleadi sisigiti koari na rane 
mumudi. 2 Sari na tie si kote balabala pule sisigiti ni, na tataru poata, vahesihesi 
puleni pa dia zinama, doņo pule ni dia binokaboka, zamazama nonovala, va kari 
tiatamadia, gumigumi sisigiti, meke loke dia pinamana koe Tamasa. 3 Meke loke 
dia tataru, lopu variva taleosae. Hoke zutu kokoha, meke lopu boka tuqe puleni, ba 
nonovala sisigiti, meke lopu tataru nia rini sa lineana. 4 Meke kote qora ni rini sari 
dia baere, na vahesi pule sisigiti ni, meke hata sisigitia rini sa qinetuqetu pa tinoa tini, 
hola nia si pude va getua sa Tamasa. 5 “Gami si na tie te Tamasa,” kote gua si arini, 
ba lopu kote ta dogoro sa tinoa hinokara koa rini. Mu lopu va gunagunana ni sari na 
tie gugua arini. 6 Kaiqa rina titisa kokohadi hire, si hoke nuquru la pa vetu tana votiki 
tie, meke sekesekei ni rini sari na barikaleqe duviduvilidi, saripu balabala mamata 
ni sari na dia sinea, meke ta turaņa koari dia inokoro seadi. 7 Sari na barikaleqe 
hire si hoke hiva va gilagilae doduru totoso, ba lopu hite boka gilania rini gua sapu 
hinokara. 8 Sari na titisa kokohadi hire si kana ia rini sa hinokara, kekenono gua tugo 
ri Zanesi e Zaberesi sapu kana ia se Mosese pukerane. Lopu hoke balabala valeana si 
arini, meke lopu tagoa rini sa rinanerane hinokara.* 9 Ba lopu kote boka hoda ia rini 
sa dia tinavete ninae rane, sina kote ta dogoro mo sa dia dinuviduvili koari doduru 
tie, gua sapu ta evana koari Zanesi e Zaberesi pukerane. 


Vina Tumatumae Vina Betobeto 

10 Ba agoi si ele tumae valeani mo sari na qua vina tumatumae, na qua hahanana, 
meke sa qua hiniva pa tinoa. Meke ele gilania mo goi sa qua rinanerane, na ninono, 
na tataru, meke ele gilania mo goi sapu boka koa va nira ni mo rau sari na tinasuna, 
11 na ninovanovala, na tinasigiti kaleadi hola saripu ta evana koa rau pa Anitioki, 
pa Aekoniami meke pa Lisitara. Ba tava sare si rau koe Tamasa koari doduru arini.” 
12 Kaguta nonovala gua asa sari doduru tie pu hiva keha lulia sa Tamasa pa tinoa keke 
koe Zisu Karisito. 13 Meke sari na tie kaleadi na tie va gulegulea pule ni, si kaqu gigiri 
hola la tu pa kinaleana, meke kaqu sekesekei ni rini sari na votiki tie, meke sekesekei 
puleni tugo teledia. 14 Ba sapu agoi, si mu turu va nabu koasa hinokara sapu ele 
tava tumatumae nia goi, meke sapu ele va hinokara valeania goi. Na gilani mua mo 
sari na tie pu va tumatumae igo. 15 Na tumae ni mua mo goi sari na Kinubekubere 
Hope, seunae gua kobukoburumu goi, sapu boka poni nigo sa ginilae, meke turana 
la nigo koasa tinaharupu, sapu vagia goi koe Zisu Karisito pa korapa rinanerane. 
16 Doduru Kinubekubere Hope si ta sino mae di koe Tamasa meke arilaedi pude tava 
tumatumae, pude nonore, va tonotonoto, meke va bokaboka pa tinonoto, 17 pude sa 
nabulu te Tamasa si mani va namanama va leana pude bokaboka si asa koari doduru 
votivotiki tinavete leadi. 


1 Pa kenuna sa Tamasa meke e Zisu Karisito, sapu kaqu varipitui ni sari na tie toadi 
meke na tie matedi, pa Nana pinule mae meke pa Nana Binanara, si garunigo rau, 
2 pude mu tarae nia sa Zinama te Tamasa. Mamu koa va namanama pude tozi vura 
nia doduru totoso be qetu nia babe lopu qetu nia rina tie. Mu norei, na va tonoti, 
na va ninirai, meke va tumatumae i sarini pa doduru ninono. 3 Sina kote mae sa 
totoso, pana lopu kote hiva va avosi rina tie sari na vina tumatumae leadi. Ba kote 
hiva va avosi tu rini sari na votiki vina tumatumae, meke kote hatai rini sari soku 
votivotiki tie va tumatumae, pude tozi ni sapu gua hiva va avosi rini. 4 Meke kote 


* 3:8 Ekd7:11 *“ 3:11 TTA 13:14-52, 14:1-7,8-20 


2 TIMOTE 4:5 1707 2 TIMOTE 4:22 


korodia hokara pude va talina la ia sa hinokara, meke kote va avoso la i tu rini sari 
na vivinei kokohadi. 5 Ba agoi, si mamu kopu pule nigo koari doduru mua hahanana, 
turu va nabu koari na tinasuna, mamu tarae nia sa Inavoso Leana koari na tie pude 
madi va hinokara, mamu tavete va gorevura i sari doduru mua tinavete ninabulu. 

6 Ba sapu arau si ele kamo mae sa totoso, pude kaqu tava vukivukihi sa qua tinoa, 
meke hiera mo sa qua totoso pude taluarae. 7 Ele varipera nia rau sa vinaripera leana, 
ele haqala kamoa rau sa vina betona sa qua vinarivose, meke ele kopu valeana nia 
rau sa rinanerane. 8 Meke kamahire si korapa va naqitia Tamasa sa qua pinia, sapu 
sa tinonoto tanisa Banara. Sa tinonoto asa, si kote poni nau sa Banara, sa tie varipitui 
tonotona pa rane vinaripitui. Lopu arau mo, ba gua tugo sari doduru tie pu aqa va 
nono nia sa Nana minae. 


Sari na Tinepa Vina Betobeto Koe Timote 

9 Mamu podeke sisigitia pude tuture mae koa rau. 10 Ura e Dimasi si tataru nia sa 
kasia popoa hie, ke luara pani au sa, meke la gua nana pa Tesalonaika. E Kiresenisi si 
la pa Qalesia, meke e Taetusi si la gua pa Dalamesia.” 11 Telena mo e Luke si korapa 
koa nana koa rau he. Ke mamu vagia se Maka, mamu turana mae nia koa rau, sina 
kote boka toka nau sa pa qua tinavete.” 12 Ele garunu la nia rau pa Episasi se Tikikasi.” 
13 Pana mae goi si mamu paleke mae nia sa qua koti sapu veko hola ia rau koe Kapasi 
pa vasileana Toroasi. Paleke maeni sari na Kinubekubere Hope ta viqusudi, meke 
gua tugo sari na Kinubekubere Hope saripu ta tavetae kapu kurukuru.” 

14 Se Alekezada sapu sa tie tavete kopa, si ele nonovalau si rau, ba sa Tamasa tu 
kote va kilasa nia koasa sapu gua tavetia sa. 15 Maqu va balau igo koa sa, sina kana 
zonazona ia sa sa inavosona e Zisu Karisito. 

16 Pa qua totoso kekenu sapu lavelave pule nau telequ pa vinaripitui, si loke tie 
toka nau, ba luara veko pani au ri doduru. Mani taleoso ni Tamasa si arini. 17 Ba 
turu kapae koa rau sa Banara, meke va ninirau Sa pude qu tarae va hokoto ia rau 
sa Inavoso Leana, meke pude madi avosia ri doduru tie Zenitailo, meke pude maqu 
ta harupu pa minate si rau. 18 Kote harupau e Zisu Karisito koari doduru tinasuna 
meke kote turana va kamo valeanau Sa koasa Nana Binanara pa Manauru. Mani koa 
koa Sa sa vina lavata ninae rane ka rane. Emeni. 


Zinama Tataru Vina Betobeto l , , 

19 Tozia sa qua tataru koari Pirisila e Akuila, meke koe Onesiporasi meke sa nana 
tatamana.” 20 Se Frasitasi si koa hola pa Koriniti, meke veko hola ia rau pa Mailitasi 
se Toropimasi, sina ta razae moho si asa.” 21 Mamu podekia pude tuturei mae sipu 
lopu ele kamo sa totoso ibu. 

Dia tataru koa goi gua sari Eubulusi, Pudenisi, Lainusi meke Kalaudia, meke gua 
tugo sari doduru tamatasi hire pa linotu. 

22 Sa Tamasa si mani koa koasa magomagomu, meke sa Nana tataru lopu ta nana 
kamona si mani koa koa gamu doduru. 


- 4:10 Kol 4:14; Plm 24; 2 Kor 8:23; Oal 2:3; Ta 1:4 * 4:11 Kol 4:14; Plm 24; TTA 12:12,25, 13:13, 15:37-39; Kol 

SA LETA TE PAULA KOE 
TAETUSI 
Sa Vinabakala 


Sa leta hie si e Paula kubere lania koe Taetusi. E Taetusi si keke koimata ninirana 
pa ekelesia, meke keke tie varitokae koe Paula. Koa si asa pa nusa Kiriti totoso kubere 


la nia Paula koasa sa leta hie. 

Sa nusa Kiriti si keke gogoto onomo navulu kilomita seu gua pa popoa Ourisi", 
meke vesu gogoto kilomita seu gua pa Zerusalema. Sa ninomana sa nusa Kiriti si tata 
karua gogoto made navulu kilomita gelena meke made navulu vesu kilomita labena. 

Guana ka made sari na nati binalabala koasa leta hie sapu tozi Paula koe Taetusi 
pude taveti. 

Pude vizati sari na koimata koasa ekelesia pa Kiriti. (1:5-12) 

Pude norei sari na tie va tumatumae sea vasina. (1:13-16) 

Pude va tumatumae nia sa tinoa hinokara koa rina tie. (2:1-15) 

Pude va balabala pule ni koa rina tie sa hahanana leana. (3:1-7) 

Pa hinia 3:8-11 si zama va papaka pule ni mo Paula sari na nati binalabala pu ele 
tozi sa pa korapana sa leta. 

Sari na Nati Pinagapagahana sa Leta 

Vinabakala. Hinia 1:1-4 

Sari na nati tie pa ekelesia. Hinia 1:5-16 

Tinavete tadi hopeke puku tie pa ekelesia. Hinia 2:1-15 


Vina tumatumae na vina balau. Hinia 3:1-11 
Zinama vina betobeto. Hinia 3:12-15 


Zinama Tuketukele , , , , 
1 Kubere atu nia rau koa goi Taetusi sa leta hie. Arau si keke nabulu te Tamasa 


meke na tie ta garunuqu koe Zisu Karisito, pude turani sari na tie ta vizatadi te 
Tamasa, pude va ninira ia sa dia rinanerane meke sa dia ginilanana sa hinokara 
koasa guguana sa tinoa tonotona gugua te Tamasa. 2 Nabulu nia rau sa Tamasa pa 
Pozana e Zisu Karisito, sina rane va hinokaria rau sa tinoa hola. Pukerane tu si ele va 
tatara nia Tamasa sa tinoa hola hie, meke lopu hite kokoha si Asa. 3 Meke pa totoso 
garona si va vura ia Sa telena sa tinoa hola hie. Asa tugo sa inavoso sapu ta garunu 
nia rau koe Tamasa sa nada Hinarupu pude tarae nia. 4 Kubere atu si rau koa goi 
Taetusi na tuqu hinokara koe Karisito pa korapana sa vina hinokara sapu tagoa gita. 
Sa Tamasa sa Tamada meke se Zisu Karisito sa nada hinarupu si kaqu poni nigo sa 


Nana tataru variharupi meke na binule.” 


Sa Tinavete te Taetusi pa Kiriti 

5 Luara vekogo rau si goi pa popoa Kiriti, pude va tana va hokoti goi sari kaiqa 
ginugua saripu lopu tava hokoto. Ke mamu vizati sari na koimata pa ekelesia koari 
hopeke vasileana, koimata gua sapu ele tozi nigo rau. $ Na koimata si kaqu loke 
tinazutuna, sapu na palabatu tanisa keke barikaleqe mo, meke sari nana koburu si 
kaqu na tie te Zisu Karisito, meke lopu ta zutu nia na gorena ka sagena.” 7 Koa gua 
sapu na tie tuturana pa ekelesia te Tamasa si ta ranena pude tavetavete pa tinavete te 
Tamasa, ke kagu na tie pu lopu ta zutuna si asa koari na ginugua hire: dono pule nia, 
bubugoro haru, naponapo, na komikomiti, meke hata poata hinikodi. 8 Kaqu na tie va 
kamo tie si asa pa nana vetu, meke na tie pu tavete valeana doduru totoso. Kaqu na 
tie pu boka totoli pule nia, na tie tonoto, madina, meke kopu pule nia pa kinaleana. 


* 1:4 2 Kor 8:23; Qal 2:3; 2 Tim 4:10 * 1:6 1 Tim 3:2-7 

9 Kagu tuge va nabu si asa koasa inavoso ta ranena sapu variva tumatumae nia gita. 
Pana gua asa si kote boka va ninirai sa sari na tie koasa nana vina tumatumaena sa 
hinokara; meke kote boka gegesi sa sarini pu tozi sari vina tumatumae kokohadi. 

10 Sina koa dia sari soku tie pu va karia sa vina tumatumae hinokara, na tie 
zamazama hoboro, na tie kokoha, meke lopu luli rini sari na koimata pa ekelesia. 
Gua tugo arini pu va tumaetumae nia sa vina hinokara koasa minagu.” 11 Mamu 
nore va noso i sari na tie va tumatumae seadi hire. Sina va kolurai rini sari na puku 
tatamana, koari na vina tumatumae seadi pu lopu garo pude tozi. Taveti rini si gua 
sara pa siraņa hinata poata sapu lopu tonotona. 12 Keke tie tumatumae pa Kiriti mo, 
si tozia si gua hie, meke hinokarana tugo: “Sari na tie pa Kiriti si na tie mari kokohadi. 
Gua tugo na kurukuru pinomo variva mate si arini. Na tie hakohakodi meke na tie 
mari ganiganidi si arini,” gua si asa. 

13 Ke mamu gegese va sisigiti pani sari na tie te Karisito pa Kiriti, pude boka va 
ninira i pa dia rinanerane. 14Pude madi lopu luli sari na vivinei kokohadi pukeranedi 
tadi na tie Ziu, meke sari na tinarae seadi pu va turu i rina tie saripu kilua sa hinokara. 
15 Koa rini pu via bulodi, doduru tinitona si via mo koa rini; ba koa rini pu boni bulodi, 
meke lopu va hinokara, si sari doduru tinitoņa si boni beto mo koa rini; sina ele ta 
sinie kinaleadi sari na dia binalabala. 16 Gilania rini sa Tamasa, gua si arini, ba ta 
dogoro vura pa dia tinavete sapu lopu te Tamasa si arini. Ta sinie kinukiti sari na 
bulodi. Va karia rini sa Tamasa, meke lopu pada pude taveti sari tinavete leanadi. 


2 


Sa Vina Tumatumae Hinokara 

1 Ba agoi, si kaqu va tumatumae nia sa tinarae gotogotona meke hinokarana. 2 Tozi 
ni sari na tie koadi pude lopu naponapo va viviri. Kaqu na tie ta pamanae si arini, 
totoli pule ni pa dia tinoa, koa va ninira pa rinanerane, koa tataru, meke madi turu 
va nabu pa ninaqunaqu. 

3 Gua tugo koari na barikaleqe kokoadi, pude madi toa nia sa tinoa madina sapu 
garo koari na barikaleqe. Madi lopu koa nanae tie, meke lopu koa ta pusi pa 
ninaponapo. Ba madi variva tumatumae nia gua sapu leana. 4 Pude boka turana 
va sagei rini sari na barikaleqe vaquradi gua pude tataru ni sari dia palabatu, meke 
sari na tudia, ë pude boka totoli pule ni meke koa via pa dia tinoa. Pude tupiti si arini 
pa dia vetu soti, koa tataru, meke koa aqorae koari na dia palabatu. Pude gua asa, si 
kagu boka pamana nia rina tie sa vina tumatumae hinokara te Tamasa. 

6 Gua tugo koari na palabatu na koreo vaqura. Mu tozi ni pude madi totoli pule ni 
pa dia tinoa soti. 7 Agoi si mamu na kineha leamu koa rini pude lulia. Mu koa va 
gotogoto pa mua vina tumatumae, mu lopu lopilopi nia. 8 Mu zama ni sari na zinama 
gotogotodi pu loke tinazutudi, pude arini pu kana igo si kote kurekure, sina loketona 
pu boka zama va kaleana nia koa gita. 

9 Tozi ni sari na pinausu pu va hinokara pude madi va tabe, meke tavetia gua sapu 
variva qetu koari na dia palabatu. Madi lopu hemohemo, 1° na hikohiko koari na dia 
palabatu. Ba madi koa na tie ta ronuedi pa doduru tinitona, meke na tie leadi. Meke 
pana gua asa, si kote okoro hiva lulia rina tie sa nada vina tumatumaena sa Tamasa, 
sa nada hinarupu. 

11 Ura sa tataru variharupi te Tamasa sapu va kamo mae ia sa tinaharupu si ele 
vata dogoro nia Tamasa koari doduru tie. 12 Pa korapa Nana tataru variharupi si va 
tumatumaeni gita sa Tamasa pude mada lopu evani gita gua saripu lopu variva qetu 
koa Sa. Meke pude lopu okoro ni sari na kinaleana tanisa kasia popoa. Ba pude toa 


* 1:10 Sari na tie ta magudi hire si hiva ni rini sari doduru tie te Karisito pude ta magu. TTA 15:1-33: 


TAETUSI 2:13 1710 TAETUSI 3:14 


nia sa tinoa sapu boka totoli puleni gita, sa tinoa tonotona, meke sa tinoa madina 
koe Tamasa pa totoso toa si gita pa kasia popoa hie. 13 Sina korapa aga qetuqetu nia 
gita sa rane tamanaena sapu dono va kenue la ia gita. Pa rane asa si kote nedala 
vura mae pa tinolava sa nada Hinarupu, se Zisu Karisito, sa Tamasa Lavata. 14 Vala 
pule nia telena se Zisu koari na tie meke tava mate, pude rupaha gita koari doduru 
kinaleadi, meke tava via si gita pude na Nana tie soti telena, sapu okoro hinokara 
pude evania gua sapu leana.” 

15 Arini sari na tinitona pu kaqu va tumatumae ni goi. Mamu tavetavete nia sa 
niniranira sapu poni nigo Tamasa pude va ninira i, na nore i si arini. Madi lopu 
dono va karigo rina tie si goi. 


3 


Sa Hahanana tadi na Tie te Karisito , o KONPE 
1 Mu va balabala pule ni sari na mua tie pude va tabei sarini pu tuqei sari na 


niniranira pa qinavuna, pude koa va tabe koa rini. Madi qetu pude taveti gua saripu 
leadi. 2 Tozi ni pude madi lopu zama nonovala la pa tie, ba pude koa bule, na vari 
balabala i, madi koa va pepekae pa tie doduru totoso. 

3 Sina gita na tie te Karisito teleda ba gua mo tatasana, sapu pupuhu, va karikari, 
ta turana va sea, meke ta pusi koari na hahanana kaleadi pa tinoa tini. Nono la i gita 
sari na ninovanovala, na kinonokono, kukiti ni gita sari na votiki tie, meke arini ba 
kukitini gita tugo. 4 Ba totoso sapu vata dogoro vura nia Tamasa sa nada Hinarupu 
sa Nana tataru koa gita 5 si harupu gita Sa. Lopu koa gua koari nada tinavete leadi 
pu taveti gita si vata dogoro vura nia Tamasa sa Nana tataru koa gita; ba koa gua 
tu koasa Nana tataru variva taleosae. Ele harupu gita Tamasa si gita koa gua koa sa 
Maqomaqo Hope sapu va via gita koari nada kinaleadi, meke poni gita Sa sa tinoa 
vaqura. 6 Ele zoropo va luluapae mae nia Tamasa sa Magomago Hope koa gita, koe 
Zisu Karisito sa nada Hinarupu. 7 Gua ke pa Nana tataru variharupi si pozani gita na 
tie tonoto Sa si gita koasa tinonoto te Karisito, pude boka tagoa gua sapu tava tatara 
koa gita sapu korapa aqa nia gita, sapu sa tinoa hola. 

8 Gua sapu ele tozi nigo rau si hinokara. Ke hiva nigo rau pude va nabua sa mua 
vina tumatumae koari na ginugua sara. Arini pu va hinokaria sa Tamasa, si madi 
va niņira ia pa dia binalabala pude tavete vura ni sari na tinavete leadi. Sina sari 
na vina tumatumae hire si leadi, meke boka toka ni sari na tie. 9 Ba sari na ginugua 
hoborodi gua hire, si mu lopu somana ni goi: Na kinopudi rina tututi tadi na tie Ziu, 
na vinaritokei, vinari zamai koasa Tinarae tadi na tie Ziu. Sari na ginugua hire si 
loke laedi. 10 Be keke tie te Karisito si vari paqaha ni sari na tie, si mu norea. Be lopu 
avoso sa, si nore pulea pa vina rua totoso. Be lopu avoso tugo sa, si va vura pania pa 
ekelesia meke lopu zama pule laia. 11 Gilania mua goi sapu sa tie gugua asa si na tie 
ta huarana, sina ele tava sosode mo si asa koari nana kinaleadi. 


Vinabetona Sa Leta, , o. , 
12 Kote garunu atu nia rau se Atemasi babe e Tikikasi. Pana atu kamo tugo sa, si mu 


podeke sisigitia mamu mae koa rau pa vasileana Nikapolisi si agoi, sina ele vizatia 
rau pude vasina si kote va hola ia rau sa totoso ibu.” 13 Podeke sisigitia mamu toka 
ni sari Zenasi sa loeař, meke se Apolosi“ pana taluarae sari kara pa dia inene. Va 


gagiri valeani pude loketona si papaka nia ri kara pa dia inene.” 14 Sari nada tie pu 
lulia se Karisito si madi tumae gua pude taveti sari na tinavete leadi, pude gua asa si 


j 2:14 Ekd 19:5; Diut 4:20, 7:6, 14:2; Sam 130:8; 1 Pit 2:9 : 3:12 TTA 20:4; Epi 6:21-22; Kol 4:7-8; 2 Tim 4:12 

kote boka varitokae si arini koari kaiga. Madi lopu toa nia sa tinoa sapu loke nana 
vinaritokae pa tie. 

15 Sari na tie te Karisito tani si va atua sa dia tataru koa goi. Mamu tozia sa mami 
tataru koari na mami baere pa korapana sa rinanerane. Sa tataru variharupi te 
Tamasa si mani koa koa gamu doduru. 

SA LETA TE PAULA KOE 
PILIMONE 
Sa Vinabakala 


Pilimone si keke nati tie te Karisito; gina pa ekelesia pa Kolosae, meke tanisa sa 
pinausu sapu e Onesimasi pozana. Ele govete taloa nana se Onesimasi, meke pa 
kaiga ginugua si kamo la si asa koe Paula pa Roma. Meke sipu koa pa vetu varipusi 


se Paula si ta evanae na tie te Karisito se Onesimasi. 

Sa leta te Paula koe Pilimone, si na tinepa te Paula koa sa pude mani vari bulei 
koasa nana pinausu, pude va kamoa meke taleoso nia mo. Lopu sapu guana vagi 
pulea mo sa sa nana pinausu, ba pude tavete gunia na tasina pa korapana e Karisito. 
Sari na Nati Pinagapagahana sa Leta 

Zinama tataru kekenu. Vesi 1-3 


Vina lavatana e Pilimone. Vesi 4-7 , , 
Tinepa pude vari bulei pule koe Onesimasi. Vesi 8-22 


Vinabetona. Vesi 23-25 


Zinama Tuketukele , , , o. , , 
1 Arau Paula sa tie ta pusiqu, pa ninabuluna e Zisu Karisito, meke e Timote sa tasida 


koe Karisito si garunu atu nia sa leta hie koa goi Pilimone, sa mami baere meke na 
turana mami pa tinavete. 2? Meke garunu atu nia tugo gami sa leta hie koari na tie 
te Karisito pu hoke varigara pa mua vetu, meke koasa tasimami barikaleqe se Apia, 
meke se Akipasi, sapu somana varane turana gami koasa vinaripera.” 

3 Mani koa koa gamu sa tataru lopu ta nana kamona, meke sa binule, sapu gore 
mae guana koasa Tamasa sa Tamada, meke sa Banara Zisu Karisito. 


Sa Tataru meke sa Rinanerane te Pilimone 

4 Doduru totoso si zama leana la koasa qua Tamasa si rau, pana varavara nigo rau 
si goi Pilimone na tasiqu koe Karisito, 3 sina avoso nia rau sa mua tataru koari doduru 
tie te Tamasa, meke sa mua rinanerane koe Zisu sa Banara. 6Sa qua vinaravara, si 
pude sa nada binaere gita pu va hinokara, si kaqu tokani gamu pude gilana valeania 
doduruna sa minana pu vagi gita pa nada tinoa keke koe Karisito. 7 Tasiqu, sa mua 
tataru si va qetuqetu hola au, meke va ninira au, sina ele va qetu hola i goi bulodi 
sari doduru tie te Tamasa. 


Sa Tinepa pude Vari Bulei Pule koe Onesimasi 

8 Gina pa ginugua hie si boka tava ninira si rau, guana tasimu pa korapana Karisito, 
pude tozi nigo mamu tavetia gua sapu leana. 9 Ba pa korapa mua tataru koa rau, si 
tepa atu si arau Paula sa barogoso, meke na tie ta pusiqu tugo pa ginuana e Karisito. 
10 Ke tepa atu si rau koa goi pa kalina te Onesimasi, pu va evanae nia tuqu rau pa 
rinanerane koe Karisito, totoso koa rau pa vetu varipusi.” 11 Pa totoso lahe, si guana 
lopu variva tukanař si asa koa goi, ba kamahire, si variva tukana hola tu si asa koa 
gita kara beto. 

12 Garunu pule atu nia rau koa goi si asa, na tataru sisigiti nia rau si asa. 13 Hiva 
heki veko nia mo rau si asa, pude koa mo koa rau pa totoso koa rau pa vetu varipusi, 
pa ginuguana sa Inavoso Leana, pude boka toka nau sa, sina lopu koa tani si goi. 
14 Lopu hiva zukurigo rau pude toka nau. Ba hiva nia rau pude pa mua hiniva soti 
tu evania goi si asa. Ke lopu boka evania rau si keke toņa, be lopu va egoa goi. 


ü 1:2 Kol 4:17 * 1:10 Kol 4:9 * 1:11 Sa ginuana sa pozana Onesimasi si “variva tukana”. 

15 Hokara ele taloa paki mo se Onesimasi koa goi, pa totoso papakana, pude pana 
vagi pulea goi si kote koa hola koa goi si asa. 16 Meke kamahire si lopu na pinausu 
mo si asa, ba arilaena hola nia sa sa pinausu; na tasida ta tataruena pa korapana 
Karisito si asa. Arilaena si asa koa rau, meke kote arilaena hola tugo si asa koa goi, 
guana pinausu meke na tasimu tugo pa korapana Karisito! 

17 Ke, be balabala ia goi sapu arau si keke tie tavetavete turanamu pa korapana 
Karisito, si mu va kamo valeania si asa, guana sapu arau tu si va kamo au goi. 18 Be 
evani sa si kaiqa sinea koa goi, ba be kaiqa nana gale si koa koa goi, si mu va gore 
mae ni koa rau. 19 Hiera si maqu kuberia pa limaqu soti: Arau Paula si kote hobei koa 
goi si arini. Lopu ta hivae pude va balabala pule nigo rau si hie; sapu agoi, ba sa mua 
tinoa soti si guana mua gale koa rau, sina ele toka hola nigo rau si goi pude na tie te 
Karisito si goi. 20 Ego, agoi na tasiqu, mu va egoa si hie pa ginuguana sa Banara; mu 
va qetu au, guana tasimu pa korapana Karisito! 

21 Va hinokara valeania rau totoso kuberia rau si hie, sapu kote va egoa goi sa qua 
tinepa koa goi. Meke gilania rau sapu kote tavete valeana hola la tu si goi. 22? Mamu 
va nama vekoa tugo keke lose taqarau, sina rove valeania rau sapu kote olani Tamasa 
sari na mia vinaravara meke kote va pule atu au Sa si rau koa gamu. 


Zinama Tataru Vina Betobeto , , E , 
23 Se Epaparasi, sapu ta pusi turaņae koa rau pa ginuguana e Zisu Karisito, si va 
atua sa nana tataru.” 24 Meke gua tugo sari kasa tie tavetavete turanagu, ari Maka, 


Arisitakasi, Dimasi, meke e Luke.” 
25 Mani koa koa gamu sa tataru variharupi te Zisu Karisito. 


* 1:23 Kol 1:7, 4:12 i 1:24 TTA 12:12,25, 13:13, 15:37-39, 19:29, 27:2; Kol 4:10,14; 2 Tim 4:10,11 

SA LETA LA KOARI NA TIE ZIU SARIPU TA POZAE 
HIBURU 
Sa Vinabakala 


Sa leta hie, si ta kubere la koari na tie Hiburu’ pu lulia se Karisito. Noma lala nana 
sa ninovanovala tadina kana koari kasa tie te Karisito hire, meke boka ta evana 
koarini sapu boka luara pania rini sa rinanerane koe Karisito pu ele tagoa rini. Gua 
asa, ke sa tie pu kuberena sa leta hie si sovutu va ninira i sa si arini koari na dia 
rinanerane. Va dogoro ni sa sapu e Zisu Karisito si na kinehana soti sa Tamasa, meke 
arilaena hola ni Sa sari doduru ginugua koadi pa Tinarae te Mosese koasa vinariva 
egoi te Tamasa. 

Totoso kuberia sa sapu gua asa, si ka neta nati tinitona si zama va ninira ni sa 
koasa leta hie. (1) E Zisu si na Tuna Tamasa sapu koa hola ninae rane, meke ele va 
nonoga ia Sa gua pude va tabe hinokaria sa Tamana pa korapa tinasigiti, sapu ele va 
hokoto valeania Sa. Pa kalina sapu na Tuna Tamasa si Asa, si arilaena hola ni Sa sari 
na poropita pa totoso koana, meke gua tugo sari na mateana, meke se Mosese. (2) 
Se Zisu si ele tozia tugo Tamasa, pude na Nati Hiama Kenukenue pu koa hola ninae 
rane, sapu arilaena hola ni sari na nati hiama kenukenue pa totoso koana. (3) Saripu 
va hinokaria se Zisu si ta harupu koari na dia sinea, na minatagutu, meke na minate. 
Zisu sa Nati Hiama Kenukenue, si va mae ia sa tinaharupu hinokara, sapu ele tava 
titila vekona, koari na tinavete vina vukivukihi kurukuru pa linotu tadina tie Ziu. 

Sa tie pu kuberena sa leta hie, si dogoria sa sa vina titila koari na rinanerane tadina 
tie arilaedi pa vivineina sa butubutu Izireli (Hinia 11). Ke tepa la si asa koarini pu 
tirona sa leta pude madi soto va nabu koasa rinanerane. Pa hinia 12, si tepa ososo 
ni sa si arini pude madi dono la koe Zisu, meke soto va nabu koa Sa osolae kamoa 
sa vina betobetona, somana ni sari na tinasigiti, na ninovanovala sapu be kamo koa 
rini. 

Pa vina betona sa leta si na zinama vari tokae, na vina balau. 

Sari na Nati Pinagapagahana sa Leta 
Karisito si na kinehana soti sa Tamasa, meke arilaena hola ni Sa sari na poropita. 
Hinia 1:1-3 
Karisito si arilaena hola ni sari na mateana. Hinia 1:4 kamo hinia 2:18 


Karisito si arilaena hola nia se Mosese. Hinia 3:1 kamo hinia 4:13 
Karisito si na Nati Hiama Kenukenue sapu arilaena hola ni sari doduru nati hiama 


kenukenue te Tamasa. Hinia 4:14 kamo hinia 7:28, o. 
Sa vinariva egoi vaqura te Karisito si arilaena hola nia sapu koana. Hinia 8:1 kamo 
hinia 9:28 
sam E te Karisito si arilaena hola ni sari doduru vina vukivukihi. Hinia 
Sa rinanerane sapu soto va nabu koe Karisito. Hinia 11:1 kamo hinia 12:29 
Sari na zinama vina betobeto. Hinia 13:1-25 


Sa Zinama te Tamasa pu Vura Koasa Tuna 

1 Pukerane si hoke zama sa Tamasa koari na tiatamada pa votivotiki siraņa, pa 
korapa zinama na tinavete tadi na poropitał, 2 ba koari na totoso mumudi hire si 
garunia Sa sa Tuna pude zama koa gita. Asa tugo sa Tuna pu kuri nia Sa sa doduru 
kasia popoa pukerane. Asa tugo si vizatia Tamasa pude tagoi sari doduru likakalae. 
3 Sa Tuna si na kalalasana sa ninedala te Tamasa, meke sa kinehana soti sa tinoa te 
Tamasa meke Asa tugo si tuqena sa tinoa tadi doduru likakalae koasa niniranirana 
sa Nana zinama. Sipu ele vulasa pani Sa sari na sinea tadi doduru tie, si la habotu si 
Asa pa kali mataona sa Tamasa, sa Banara tolavaena, pa Manauru. 

Zisu Karisito si Arilaena Hola ni sari na Mateana 
4 Gua asa ke sa Tuna si ululu hola koari na mateana, kekenono gua tugo sapu sa 


pozapoza “Tuna Tamasa” sapu ta poni nia Sa si arilaena hola ni sapu tadi na mateana. 
5 Ura loke totoso si zama nia Tamasa koa keke Nana mateana gua sapu zama nia Sa 
koasa Tuna pa Kinubekubere Hope, sapu guahe:” 
“Na Tuqu soti si Agoi, 
ninoroi si ta evanae na Tamamu Goi si Arau,” gua. 
Meke loke totoso tugo si zama guahe sa Tamasa koa keke mateana: 
“Arau si kaqu na Tamana Sa, 
meke kaqu na Tuqu koreo Rau si Asa,” gua. 
6 Totoso hiva garunu gore mae nia Tamasa pa kasia popoa sa Tuna kenuna, si zama 
gua pule hie si Asa:” 
“Madi vahesia ri doduru mateana si Asa,” gua. 
7 Koasa guguadi rina mateana, si guahe si zama nia sa Tamasa:” 
“Va evana guni Sa na givusu sari mateana, 
meke sari Nana nabulu si gua rina hinurunu nika,” gua. 
8 Ba koa sa Tuna si zama guahe si Asa:” 
“Tamasa, sa Mua habotuana Banara si kaqu koa hola ninae rane ka rane, 
Koa totoli ni Goi sari na Mua tinoni pa tinonoto koasa Mua butubutu binanara. 


9 Tataru nia Goi sa tinonoto, 
ba kukiti nia Goi sa kinaleana. o. , 
Gua asa, ke vizatigo meke va madigo sa Banara sa Mua Tamasa si Goi pude poni 


nigo sa qinetuqetu nomana, 
hola ni sari doduru turanamu,” gua. 
10 Meke zama gua tugo he si Asa:” 
“Banara, Agoi tugo si kurina sa kasia popoa pa pinodalaena. 
Sari doduru vinapodaka pa manauru si ta tavete pa limamu soti Goi. 
11 Kote murimuri palae si arini, 
ba Agoi si kote koa hola ninae rane. 
Kote norenore guana poko si arini, 
12 meke kote molomoloe ni goi si arini, 
guana poko koana si kote ta hobe. 
Ba Agoi si koa kekenono mo ninae rane, 
meke loke kokoina sa Mua tinoa,” gua. 
13 Ura loke totoso si zama nia Tamasa koa keke ri Nana mateana gua sapu zama nia 
Sa koasa Tuna, sapu guahe:” 
“Mu habotu pa kali Mataoqu, 
osolae vekoi Rau sari Mua kana pa kauru Nenemu,” gua. 
14 Ba sari na mateana si na magomago, pu nabulu nia sa Tamasa, meke ta garunu 
koa Sa, pude toka ni sari Nana tie pu kote vagia sa tinaharupu. 


2 


1 Gua asa, ke kaqu kopu valeana si gita koari na vina tumatumae hinokaradi, pu ele 
avosi gita, pude mada lopu tapala taloa. ? Sa inavoso sapu vala nia rina mateana koari 
na tiatamada pukerane si hinokara, meke asa sapu sekea, si vagia tugo sa koe Tamasa 
sa vina kilasa sapu garona. 3 Vea meke kote boka govete nia gita sa vinakilasa te 
Tamasa be dono pania gita sa tinaharupu nomana hie? Sa Banara telena si ele tozia, 
meke arini pu avosona sa, si tozia koa gita sapu hinokara tugo sa tinaharupu asa. 


* 41:5 Sam 2:7; 2 Samuela 7:14; 1 Koron 17:13 *” 4:6 Diut 32:43 ” 1:7 Sam 104:4 ” 1:8 Sam 45:6-7 ” 1:10 

4 Tamasa ba va sosodea tugo koari na votivotiki tinavete variva magasadi. Meke ele 
hopeke poni ni tugo Sa koari Nana tie sari na vinariponi mae guana koasa Magomago 
Hope, gua sapu hiva nia Sa. 


Asa sapu Turana Va Kamo Gita pa Tinaharupu 

5 Sa tinoa koasa kasia popoa vagura vugo repere sapu korapa vivinei nia gita he, si 
lopu ari na mateana si vizati Tamasa pude koa totoli nia si asa. $ Ba koa nana keke 
vasina, si zama nia sa Kinubekubere Hope sapu guahe:” 

“Nasa sa tie ke balabala sisigitia Goi, 
meke na tie hokara ba kopu nia Goi? 

7 Ura ele tavetia Goi sa tie pa kinehamu Goi, 
pude koa pa kauruna sa Mua niniranira, pa kaurudi sari na mateana. 
Meke ele ponia niniranira na vina lavata Goi koa rina tie pude koa totoli, 
8 meke va boka ia Goi pude nati hiniva ni sari doduru tinitona,” gua. 

Totoso va boka ia Tamasa sa tie pude nati hiniva ni sari doduru tinitona, si loketona 
sapu lopu kaqu koa pa kinopu tanisa tie. Ba kamahire si lopu ele dogoria gita sapu 
koa nati hiniva ni sa tie sari doduru tinitona. 9 Ba dogoria nada se Zisu pa keke totoso 
papakana visoroihe si ele tava pepekae holani sari na mateana si Asa, meke koa gua 
mo na tie hokara, pude pa korapa tataru vari harupi te Tamasa, si mate pae ni Sa 
sari doduru tie. Kamahire si va baņaria pa tinolava na vinalavata Tamasa si Asa, 
sina koa gua koa sa Nana tinasigiti na minate pa korosi. 10 Sari doduru tinitona si ta 
tavete pa limana sa Tamasa. Taveti Sa si arini pude Nana telena. Gua asa, ke padana 
tugo si pude va gotogoto ia Tamasa se Zisu, meke mae koa ta sigiti, pude va gorevura 
ia sa Nana hiniva, pude soku tie si madi boka ta evaņae na koburu te Tamasa, meke 
pude madi boka somana tagoa sa Nana tinoa tolavaena. Ura e Zisu si kekenu ni si 
arini meke va kamoi pa tinaharupu. 

11 Ẹ Zisu si va tonoti sari na tinoa tadi na tie. Asa meke sari doduru pu ele va tonoti 
Sa, si keke e Tamasa mo sa Tamadia. Gua asa ke lopu kurekure nia Sa pude poza ni 
tasina si arini. 12 Zama guahe si Asa:* 

“Kaqu tozi vura nia Rau sa Pozamu koari na turanagu, 
kaqu vahesigo Rau pa vari korapana sa vinarigara tadi na tinoni.” 
13 Meke hie si zama nia Sa:” 
“Kote vala rau sa qua rinanerane koasa Tamasa,” gua. 
Meke guahe pule si zama nia Sa: 
“Hiera si Rau, koa turani Rau sari koburu pu poni Nau sa Tamasa,” gua si Asa. 

14 Gita doduru sapu ta pozae na koburu Tanisa, si na tie hokara mo. Ke gua asa, 
si mae ta evaņae na tie gua tugo mo gita se Zisu, pude gua tu asa si kote boka mate 
si Asa, pude va kilasia Sa se Setani, sapu tagona sa niniranira tanisa minate, 15 pude 
boka vata rupahi Sa sarini pu koa ta pusi koe Setani pa minatagutuna sa minate. 
16 Gilana valeania gita sapu lopu ari na mateana si mae nia Zisu pude harupi, ba gita 
na tie tu, sapu na tutina e Ebarahami. 17 Gua asa ke garo tugo pude mae ta evanae 
na tie hokara se Zisu, pude pa doduru ginugua, si koa kekenono gua tugo ri Nana tie, 
meke pude boka ta evaņae na Nati Hiama“ kenukenue si Asa, meke pude na nabulu 
ta ronuena te Tamasa. Meke pa siraņa gua asa si boka taleoso ni na vulasa pani Sa 
sari na sinea tadi na tie te Tamasa. 18 Meke pude boka toka ni Sa sarini pu ta toketoke, 
sina Asa ba ele ta toketoke na koa ta sigiti kekenono gua tugo arini. 

Zisu si Arilaena Hola nia se Mosese 

1 Ke gua asa, kasa tasiqu koe Karisito, gamu pu ele somana ta tioko koe Tamasa, si 
mi va sotoa sa mia rinanerane koe Zisu Karisito, sapu ele garunu mae nia Tamasa 
pude na Nati Hiama Kenukenue, sapu va hinokaria gita. 2? Ele nabulu nia Zisu meke 
va gorevura ia Sa sa nana tinavete kekenono gua tugo e Mosese sapu nabulu nia sa 
Tamasa meke va gorevura ia sa sa nana tinavete pa korapana sa vetu te Tamasa.” 
3 Ba padana Zisu pude tava lavata hola nia se Mosese. Kekenono gua sa vina lavata 
sapu ta vala koasa tie kuri vetu, si noma hola nia sa vina lavata sapu ta vala koasa 
vetu. 4 Ura sari doduru vetu si koa dia tugo tie kuridi, ba asa sapu kuridi sari doduru 
likakalae, si e Tamasa mo. 5 Ego, se Mosese hie si nabulu va gorevura nia sa nana 
tinavete koasa vetu te Tamasa. Helahelae ni sa sari tinitona pu kote zama ni Tamasa 
vugo repere. $ Ba e Karisito sa Tuna si nabulu va gorevura ia Sa sa Nana tinavete 
koasa vetu te Tamasa sa Tamana. Gita na tie te Tamasa si na vetu Tanisa, be turu va 
nabu si gita koasa nada vinarane meke koari na tinitona pu helahelaeni gita pa nada 
rinanerane. 


Vina Balau Koari pu Va Karikari 


7 Ke gua sapu zama nia sa Magomago Hope,” 

“Be avosia gamu sa mamalainina sa Tamasa ninoroi, 
8 si mi lopu va ninirai sari na bulomia, 
gua sapu tavetia rina tiatamamia pukerane, 

sipu va karia rini sa Tamasa, 
meke podekia rini si Asa pa soloso gega. 

9 ‘Sari na tiatamamia pukerane si podepodekau rini si Arau, 
ba koari ka made navulu vuaheni si dogori rini gua sapu taveti Arau, 
ba lopu boka va hinokarau rini. 

10 Gua asa ke ta naziri ni Rau si arini, 
meke zama si Rau, sari bulodi si taliri va seu koa Rau, 
meke korodia luli rini sari Qua hiniva. 

11 Ke pa Qua tinaņaziri, si zama tokotokoro si Arau sapu guahe: 
Lopu kaqu kamo ia rini sa Qua vasina magomagogosoana, ” gua si Asa. 

12 Kasa tasiqu koe Karisito, mi kopu puleni gamu, pude lopu keke koa gamu si va 
karia se Karisito, meke taluarae taloa koasa Tamasa toana. 13 Ba mi variva ninirai 
doduru rane pa mia tinoa sipu korapa toa si gamu, pude loke tie gamu si tava nira sa 
bulona koasa kinaleana. 14 Ura gita si somana tagoi sari na ginugua leadi te Karisito, 
be tuqe va nabu si gita koari na tinitona pu ele va hinokari gita pa podalaena, meke 
osolae kamoa vinabetona. 

15 Gua sapu ta zamae pa Kinubekubere Hope sapu zama guahe:” 

“Be avosia gamu sa mamalainina sa Tamasa ninoroi, 
si mi lopu va ninirai sari bulomia; 
kekenono gua rina tiatamamia pukerane pa soloso qega, 
totoso kilua rini sa Tamasa, meke sari Nana tinarae,” gua. 

16 Ego, ari sei tu sapu ele avosi sari na zinama te Tamasa, ba lopu hiva luli rini? 
Lopu arini tu sapu turana vurani e Mosese pa popoa Izipi sari? gua.” 17 Sarini tugo 
mo sapu ta naziri ni Tamasa koari ka made navulu puta vuaheni! Meke ari kasa 
tugo mo sapu evani sari na kinaleadi, meke mate beto pa soloso qega! 18 Meke koari 
sei si zama tokotokoro sa Tamasa sapu lopu kaqu kamo si arini koasa Nana vasina 
magomagogosoana? Lopu koarini pu kiluna Sa tu sia? 19 Gua asa ke gilania gita sapu 
lopu kamoa rini sa popoa magomagogosoana, sina lopu va hinokaria rini sa Tamasa. 

1 Ego koa gua sapu sa vina tatara pude somana koa magogoso koa Sa si korapa koa, 
ke mada kopu puleni gita, pude mada lopu siana nia sa minagogoso asa. 7 Ura gita ba 
avosia mo sa Inavoso Leana te Tamasa, kekenono gua tugo arini pukerane; ba lopu 
va hinokaria rini, ke sokudi arini si lopu vagi nia keke lineana si asa. 3 Ba gita tu 
sapu va hinokaria sa vina tatara si la somana koa magogoso koe Tamasa. Sina gua 
hie si zama nia Sa:* 

“Ke pa Qua tinanaziri, si zama tokotokoro si Arau sapu guahe: 
‘Lopu kaqu kamo ia rini sa Qua vasina magomagogosoana,'” gua si Asa. 
Zama gua asa sa Tamasa, ba telena si ele koa magogoso tu si Asa, totoso va hokoti Sa 
sari doduru vina podakana sa kasia popoa. “Sina guahe si ta zamae koa keke vasina 
pa Kinubekubere Hope koasa guguana sa rane vina zuapa:” 
“Pa rane vina zuapa si magogoso sa Tamasa, 
sipu ele va hokoto betoi Sa sari doduru Nana tinavete,” gua. 
5 Meke ta zamae pule tugo sapu guahe pa keke vasina:” 
“Lopu kaqu kamo ia rini sa Qua vasina magomagogosoana,” gua. 

6 Meke sokudi arini pukerane si avosia mo sa zinama te Tamasa, ba lopu va 
hinokara, ke lopu somana vagia rini sa minagogoso, ba koadia si kaiqa kamahire 
pu vagia sa minagogoso. 7 Gua asa ke gilania gita sapu ele vizata pulea Tamasa si 
keke rane sapu ta pozae “Rane ninoroi.” Sina ele zama vura nia Tamasa koe Devita 
pukerane pa Kinubekubere Hope sapu guahe:* 

“Be avosia gamu sa mamalainina sa Tamasa pa rane ninoroi, 
si mi lopu va ninirai sari na bulomia,” gua. 

8 Ura be ele poni ni Zosua sa minagogoso sapu va tatara nia Tamasa koari na tinoni, 
si lopu kote zama pule nia Tamasa si keke votiki rane magogoso.” 9 Gua asa ke korapa 
koa nana tugo sa minagogoso tadi na tie te Tamasa, kekenono gua tugo sa minagogoso 
te Tamasa pa rane vina zuapa. 10 Ura asa sapu nuquru koa sa minagogoso tava 
tatarana te Tamasa, si kote magogoso koari nana tinavete soti, kekenono gua sapu 
magogoso sa Tamasa koari Nana tinavete.” 11 Gua asa ke mada podeke sisigitia pude 
nuquru koa sa minagogoso asa, pude lopu keke tie koa gita si kote siana nia si asa, 
kekenono gua ri kasa tiatamada pukerane pu siana nia sina loke dia vinatabe. 

12 Ura sa zinama te Tamasa si toana meke ninira. Naru hola nia sa sa magu sapu 
naru varikali. Nuguru va korapae la si asa pa kokorapana hokara sa maqomaqona 
meke sa tinoa tana tie. Viliti sa sari na inokoro, na binalabala tomedi pa bulo tie. 
13 Tamasa si dogoro betoi sari doduru tinitona, meke loketona si paere pa dinono 
Tanisa. Koa Sa si kote la va vurai gita sari doduru gua pu ele evani gita. 


In 


Zisu sa Nati Hiama Kenukenue Arilaena 

14 Mada soto va nabu koasa vina hinokara sapu ele vagia gita, sina korapa koa Nana 
sa nada Nati Hiama Kenukenue arilaena, e Zisu sa Tuna Tamasa. Ele la si Asa vasina 
koa sa Tamasa pude tokani gita. 15 Sa nada Nati Hiama Kenukenue asa si tataru 
hinokarani gita Sa si gita koari na nada minalohoro pa maqomaqoda, sina na tie gua 
mo gita si Asa, meke ele ta podeke si Asa koari doduru pinodeke, kekenono gua tugo 
gita, ba lopu hite hoqa pa sinea si Asa. 16 Ke gua asa, si mada lopu matagutu, ba mada 
ene va mataqara la vasina koa sa habotuana Banara te Tamasa, vasina koa sa Nana 
tataru variharupi. Vasina si kote vagia gita sa tataru variva taleosae, meke sa Nana 
tataru variharupi pude tokani gita, pana ta hivae si asa koa gita. 

1 Sari doduru nati hiama kenukenue si ta vizata vagidi pa korapana sa dia butubutu 
tuti hiama, pude nabulu nia sa Tamasa, meke pude taveti sari vina vukivukihi“ na 
vinariponi vinulasadi rina sinea tadi na tie. 2 Asa si boka turana va hitehite ni saripu 
pupuhu meke hoqa pa sinea, sina Asa telena ba malohoro pa soku hahanana meke 
na tie sea tugo si asa. 3 Gua asa ke hoke tavete dia vina vukivukihi soti tugo teledia 
sari nati hiama kenukenue, pude na vinulasadi rina dia sinea soti, kekenono gua tugo 
sapu hoke va vukivukihi poni rini sari na tie.” 4 Loke tie arini si hoke vizata pule nia 
telena pude ta evanae na nati hiama kenukenue, ba Tamasa tu vizati, kekenono gua 
tugo e Eroni sapu e Tamasa tu vizatia.” 

5 Gua tugo se Karisito, lopu vizata pule nia telena si Asa pude na Nati Hiama 
Kenukenue, ba e Tamasa tu vizatia. Ura guahe si zama nia Tamasa:” 

“Na Tuqu soti si Agoi, ninoroi si ta evanae na Tamamu Goi si Arau,” gua. 
6 Meke pa keke vasina pule pa Kinubekubere Hope, si zama guahe sa Tamasa koasa 
Tuna:” 
“Agoi si na Nati Hiama Kenukenue ninae rane ka rane, 
pa kinehana e Melekizadeki?",” gua si Asa. 

7 Totoso koa pa pepeso se Zisu, si kabo va ululae la koe Tamasa si Asa pa Nana 
vinaravara na tinepatepa la koa Sa, pu boka harupia si Asa pa minate. Avosia Tamasa 
sa Nana vinaravara, sina va pepekae meke vala betoa Sa koe Tamasa sa Nana tinoa.” 
8 Hinokara tugo, sapu na Tuna Tamasa si Asa, ba pa korapa tinasigiti si va nonoga ia 
Sa gua pude va tabe. 9 Meke sipu ele tava gotogoto si Asa si ta evanae na natina sa 
tinaharupu si Asa koari doduru pu va tabea si Asa. 10 Gua asa ke vizatia Tamasa si 
Asa, pude na Nati Hiama Kenukenue ninae rane ka rane, pa kinehana e Melekizadeki. 


Sa Vina Balau Pude Lopu Taluarae Koe Zisu 

11 Soku tinitona si hiva tozini gamu rau koasa ginugua hie, ba tasuna kamahire, 
sina gamu si lopu boka tuturei avoso va nonoga. 12 Ele seunae hola sanugua vagia 
gamu sa vina tumatumae, ke pada pude ele boka variva tumatumae mo si gamu. Ba 
korapa he, si hiva tava tumatumae pule ni tu gamu gua sapu ta tozini gamu tatasana. 
Ba lopu ele boka henai gamu sari na ginani niradi, na korapa guana koburu haha 
pu hiva susu si gamu.” 13 Asa sapu korapa susu si korapa na koburu si asa, meke 
lopu gilania sa sa lineana na kinaleana. 14 Ba sa tie komihana si boka hena sa ginani 
nirana, meke boka gilania sa telena sa tinonoto te Tamasa, meke sa kinaleana. 


1 Ke gua asa, si mada rizu nono latu koari na vina tumatumae pu boka va kamo 
gita pa tinoa komihana. Mada lopu zama pilipule ni sari na vina tumatumae pu ele 
avosi mo gita tatasana. Mada lopu va turu sinokirae lamo koasa vina tumatumae 
tana kinekere pule koari na tinavete sapu la pa minate meke na vina hinokara koe 
Tamasa; ? gua tugo sari na vina tumatumaedi rina pinapitaiso, na vina opo lima pude 
va madi saripu va hinokara, na tinuru pule pa minate, meke sa vinaripitui pa rane 
mumudi. 3 Ba gua tu he si kaqu tavetia gita, mada rizu hola latu, be gua asa sa hiniva 


te Tamasa. Ea ji ji f 
4 Ura vegua meke kote boka va kekere pule maei gita saripu ele kilua sa vina 


hinokara koe Karisito? Tasuna hola pude evania sapu gua asa. Sina ele tagoa tu 
rini sa kalalasa te Tamasa, ele va gilagila ia tu rini sa vinariponi maena pa maņauru, 
meke ele somana tagoa tu rini sa Magomago Hope. 53 Ele gilania tu rini sa lineanana 

gua sa zinama te Tamasa, meke ele va gilagila ia tu rini sa niniranira tanisa Binanara 
te Tamasa sapu korapa nono mae, ê ba luara pania rini sa vina hinokara koe Karisito. 
Ke tasuna hola pude va kekere pule maei si arini, sina guana va mate pulea rini sa 
Tuna Tamasa, meke va kurekurea rini si Asa pa kenudi rina tinoni. 

7 Sa pepeso sapu ponia ruku sa Tamasa pude va bobosia, meke toa valeana sari 
na linetelete, si variva qetu koasa tie pu tavetavete koasa pepeso asa. Tamanaena sa 
pepeso sana. $ Ba be sinia mo na huda rakihi, na higohigo kaleadi si asa, si namu 
loke nana vinari tokae si asa koasa tie pu tagona sa, ke tata mae mo sa totoso sapu 
kote leve nia Tamasa, meke ta sulu pa nika si asa.” 

9 Kasa gua baere, zama ni rau si gua hire, ba korapa rane gamu rau si gamu sapu 
kote lulia gamu sa sirana sapu kamo la pa tinaharupu. 10 Vilavilasa va tonoto sa 
Tamasa, meke lopu kote mulini nia Sa sa mia tinavete na tataru sapu vata dogoro nia 
gamu pa mia tinokae koari Nana tie meke sapu korapa tokani gamu si arini. 11 Sa gua 
nati inokoro si pude hopeke gamu si kagu va podepodekae sisigiti pa mua ninalinali 
pude mi boka vagi sari doduru gua pu okoro vagi gamu, osolae kamoa sa vina betona 
mua tinoa. 12 Mi lopu koa hakohako. Hivani gamu rau pude mi keha luli gamu si arini 
pu va hinokaria sa Tamasa, meke vagi va nonoa gua sapu gua va tatara ni sa Tamasa. 


Hinokara sa Vina Tatara te Tamasa 

13 Totoso tavetia Tamasa sa Nana vina tatara koe Ebarahami, si tokotokoro nia Sa 
si asa pa pozana soti Telena, sina loke pozapoza pule si koa sapu noma hola nia sa 
pozana Sa. 14 Zama guahe si Asa koasa Nana tinokotokoro:* “Kaqu mana nigo Rau 
meke kaqu poni va soku nigo Rau sari tutimu,” gua si Asa. 15 Ke mudina sapu aqa va 
nono se Ebarahami ke vagia tugo sa sapu gua va tatara nia Tamasa koasa. 16 Pana 
tokotokoro si keke tie si kote poza ia sa sa pozana keke tie sapu noma hola nia si asa, 
ke gua asa si kote beto mo sa vinaritokei. 17 Koa rini pu kote vagina sa Nana vina 
tatara, si hiva va bakala valeana ni Tamasa sapu lopu kaqu hobea Sa sa Nana hiniva, 
gua asa ke tomo la nia Sa sa tinokotokoro koasa Nana vina tatara. 18 Koa ri karua 
tinitona sapu lopu boka ta hobe, sa vina tatara meke sa tinokotokoro, si lopu boka 
kokoha sa Tamasa. Gua asa, ke gita pu ranea sa Tamasa pude kopuni gita si mada 
ranerane pude soto va nabu koasa vina tatara pu ta poni nia gita. 19 Sa vina tatara 
hie si rane va nabua gita sapu guana nada sigoto pa tinoa, na vinasare hinokara 
si asa, sapu va kamo la gita pa Lose Hopena pa Hopena pa mudina sa poko goba 
pa kokorapana sa Zelepade pa Manauru.” 20 Zisu si ele nuquru va kenue la vasina 
pude tokani gita, meke ta evaņae na Nati Hiama Kenukenue si Asa, pa kinehana e 


Melekizadeki.” 

Sa Hiama Melekizadeki 

1 Se Melekizadeki hie si na banara si asa pa popoa Salema pukerane, meke na hiama 
si asa tanisa Tamasa Ululuna Hola. Totoso pulena pa vinaripera se Ebarahami, sipu 
va kilasi sa sari ka made banara, si tutuvia Melekizadeki si asa, meke mana nia sa.” 
2 Pa totoso asa si ponia e Ebarahami koa sa si keke pa manege koari doduru tinitona 
pu vagi sa pa vinaripera. Melekizadeki ginuana si na “Banara tana tinonoto”. Ba sina 
koa banara pa popoa Salema si asa, ke poza nia Baņara Salema rini si asa. Salema 
ginuana si na “binule.” 3 Lopu ta tumae sapu ari sei sari na tiatamana e Melekizadeki. 
Lopu ta tozi tugo vasina tututi gore mae si asa, meke lopu ta tozi tugo sa nana pinodo, 
na minate. Gua asa ke na hiama si asa ninae rane ka rane, kekenono sa Tuna Tamasa. 

4 Ke dogoria gamu? Arilaena hola se Melekizadeki, ke se Ebarahami sapu sa tamada 
nomana, ba ponia sa koa sa si keke pa manege koari doduru tinitona pu vagi sa pa 
vinaripera. 5 Sari na hiama pa tutina e Livae si tava malumu si arini pa Tinarae te 
Mosese, pude kote vagia rini koari na tie si keke pa manege. Ba sari kasa tie Izireli 
arini sina tutina tugo mo e Ebarahami.” $ Melekizadeki si lopu na tutina e Livae ba 
vagia sa sa keke pa manege koe Ebarahami meke mana nia sa se Ebarahami sapu 
vagidi sari na vina tatara te Tamasa. 7 Gilana valeania gita sapu asa pu ponia sa 
minana koa keke tie, si arilaena hola nia sa si asa pu vagina sa minana. 8 Sari na 
hiama pa tutina e Livae saripu hoke vagia sa keke pa manege, si lopu toa hola si 
arini. Ba se Melekizadeki hie sapu vagina sa keke pa manege koe Ebarahami si toana 
gua sa Kinubekubere Hope. ? Ke boka zama gua tugo he si gita sapu se Livae ba 
ele ponia tugo koe Melekizadeki sa keke pa manege somanae koe Ebarahami, sapu 
sa tamana nomana pukerane. 10 Hinokara sapu lopu ele podo se Livae totoso toa 
nana se Ebarahami, ba ele koa nana mo si asa pa eharana Ebarahami totoso tutuvia 
Ebarahami se Melekizadeki. 

11 Koa gua koasa tinavete hiama tadi na butubutu Livae si ta poni nia rina butubutu 
Izireli sa Tinarae te Mosese. Ego, be ele gotogoto mo sa tinavete hiama pukerane, 
si lopu kaqu ta hivae si keke hiama vaqura pule pude mae, sapu pa kinehana e 
Melekizadeki ba lopu pa tutina e Eroni. 12 Ura be ele ta hobe sa tinavete hiama, si 
kote ta hivae tugo pude ta hobe sa Tinarae te Mosese. 13 Ura sa hiama sapu korapa 
ta vivinei tani si maena tu pa keke votiki kali butubutu Izireli, lopu gorena mae pa 
tututi hiama koe Livae. Meke loke tie tugo koasa kali butubutu pu gore mae ia Sa si 
ele ta evanae na hiama. 14 Ba sapu ta gilana valeana si ta podona mae tu pa butubutu 
Ziuda se Zisu sa nada Baņara. Ba totoso vivinei ni Mosese sari na hiama, si lopu hite 
poza hokaria tu sa sa butubutu Ziuda. 


Keke Hiama sapu Gugua e Melekizadeki 

15 Bakala mo koa gita kamahire sapu ele mae si keke hiama vaqura sapu gugua 
e Melekizadeki. 16 Lopu ta evanae hiama si asa pa tinarae na vinaturu tana tie, 
ba pa korapa niniranirana sa tinoa sapu loke kokoina. 17 Sina ele tava sosode pa 
Kinubekubere Hope sapu guahe:* 

“Agoi tugo si kaqu koa na Hiama pa kinehana e Melekizadeki ninae rane ka rane,” 
gua sa Tamasa. 

18 Sa Tinarae koana te Mosese si ele ta veko palae, sina malohoro si asa, meke loke 
nana vinaritokae pa tie. 19 Ura sa Tinarae te Mosese si lopu boka va evanae nia tie 
tonoto si keke tie pa dinono te Tamasa. Ba keke sirana leanana hola si ele ta poni 
nia gita sapu boka va tata la gita koe Tamasa. 

20 Meke keke pule si hie, sapu sa tinokotokoro te Tamasa si lopu ele hite ta evana 
totoso tava turu pude na hiama si keke koa rini pa tutina e Livae. 21 Ba e Zisu si ta 
evanae na hiama koa sa tinokotokoro te Tamasa sapu zama guahe:” 

“Sa Banara, si tavetia sa tinokotokoro hie meke lopu kaqu hite hobea Sa si asa: 
‘Agoi si na hiama ninae rane ka rane,” gua si Asa. 

22 Sa vinotikaena si hie, sapu e Zisu si na vina sosode nabuna koasa vinariva egoi 

sapu leana hola. 

23 Meke hie pule si keke vinotikaena, totoso mate si keke rina nati hiama kenukenue 
pa tutina e Livae, si lopu boka hoda la sari nana tinavete. ?4 Ba e Zisu si lopu gua asa. 
Toa hola ninae rane si Asa, ke sa Nana tinavete hiama si lopu tava karovo la pa keke 
tie, ba hoda la ia mo Sa telena. 25 Gua asa ke boka si Asa kamahire meke ninae rane 

pude harupi saripu mae koa Sa meke kamo la koe Tamasa, sina toana si Asa ninae 
rane ka rane, pude varavara toka ni sari Nana tie. 

26 Gua asa, ke Asa sa Nati Hiama Kenukenue sapu tokani gita, meke madina si asa 
pa dinono te Tamasa. Loke Nana sinea, meke loke tinitona boka va kaleania si Asa. 
Pagaha vagi vata kalea Tamasa si Asa koari na tie kaleadi, meke va lavatia Sa si Asa 
pa Manauru. ?7 Se Zisu si lopu gugua rina nati hiama kenukenue pa butubutu Livae. 
Lopu kilu tavete vina vukivukihi doduru rane si Asa pude va vulasa sinea gugua arini. 
Lopu tavetia Sa sa vinukivukihi Tanisa, meke mumudi koari na sinea tadi na tie, sina 
loke Nana sinea si Asa. Keke totoso mo va vukivukihi nia Sa sa Nana tinoa soti pude 
na vinulasa tadi doduru tie.” 28 Koa sa Tinarae te Mosese, si ari na tie pu malohorodi 
si ta vizata pude na nati hiama kenukenue. Ba koasa vina tatara vagura pu koa ia 
na tinokotokoro pa mudina sa Tinarae te Mosese, si vizatia Tamasa sa Tuna soti pude 
na Nati Hiama Kenukenue sapu tava gotogotona ninae rane ka rane. 

Zisu sa Nada Nati Hiama Kenukenue 

1 Sa natina sa ginugua sapu gunia gami hie, si e Zisu sa nada Nati Hiama Kenukenue 
sapu korapa tokani gita. Korapa habotu si Asa pa kali mataona sa habotuana banara 
tolavaena te Tamasa ululuna pa Manauru.” 2 Korapa koa na Nati Hiama Kenukenue 
meke na nabulu si Asa koasa Ipi Hopena Hinokara vasina koasa Tamasa, koasa vasina 
hopena pa hopena, sapu ta kuri koa sa Tamasa ba lopu pa lima tie. 

3 Sari doduru nati hiama kenukenue si ta vizata pude ponia sa vinariponi meke na 
vina vukivukihi kurukuru koe Tamasa. Ke sa nada Nati Hiama Kenukenue si kote 
koa nana tugo sa kurukuru sapu kote va vukivukihi la nia Sa koe Tamasa. “Be koa 
hola koa gita pa pepeso se Zisu, si lopu kote boka ta evaņae na hiama si Asa, sina koa 
dia sari na hiama saripu tava egodi pa Tinarae te Mosese pude taveti sari na vina 
vukivukihi. 5 Sa tinavete hiama sapu tavetia rini sina kinehana mo sa tinavete hiama 
pa Manauru, ke sa Ipi Hopena pu tavetia Mosese ba gua tugo, na kineha, meke vina 
titilana mo sapu koa pa Manauru. Gua asa ke, totoso hiva podalae kuria Mosese sa 
ipi? hopena te Tamasa si zama koa sa sa Tamasa, “Mu kopu valeana, pude mamu 
tavete valeania sa kinehana sa Ipi Hopena sapu gugua ele va dogoro nigo Rau pa 
toqere,” gua si Asa.” 6 Ba kamahire si gilania gita sapu sa tinavete hiama sapu tavetia 
Zisu si arilaena hola nia sapu tadi na hiama pukerane, gua tugo sapu sa vinariva egoi 
sapu tavetia e Zisu pa vari korapana sa Tamasa meke sari Nana tie si leana hola, sina 
soto si asa koasa vina tataradi rina tinitona pu leadi hola. 

7 Be guana ele gotogoto valeana sa vinariva egoi te Mosese, si lopu kaqu ta hivae 
pule si keke vinariva egoi vaqura. 8 Ba sina ele dogoria Tamasa sapu lopu gotogoto 
sa vinatabe tadi na tie koasa vinariva egoi te Mosese, ke zama guahe si Asa pa 
Kinubekubere Hope:” 

“Na totoso si korapa mae, 
pana kote tavetia Rau si keke vinariva egoi vagura, 
pa varikorapagu Rau meke sari na tie Izireli, meke Ziuda. 
9 Sa vinariva egoi vagura hie si kote votikaena koasa vinariva egoi 
sapu tavetia Rau koari na tiatamadia pukerane 
sipu sese vura ni Rau si arini pa Izipi. 
Sa vinariva egoi te Mosese si lopu va tabea rini; 
gua asa ke ele etulu pani Rau si arini. 
10 Ego, hie sa vinariva egoi sapu kote tavetia Rau koari na tie Izireli: 

Vugo repere si kote va gilana ni Rau pa dia binalabala, 
meke kote va nonoga ni Rau pa bulodia sari na Oua tinarae, 
meke Arau si kote na dia Tamasa, meke arini si kote na Oua tinoni. 
11 Totoso asa si kote beto sa tie pude va tumatumae ia sa turanana, 
babe keke tie va tumatumae ia sa tasina, meke zama guahe, ‘Mu tumae nia se 
Zihova,' gua, 
sina kote tumae beto nau rini si Arau, 
podalae pa koburu hitekena kamo pa tie nomana, 


12 Ura kote taleoso ni Rau sari dia kinaleana — 
meke lopu kote balabala pule i Rau sari dia sinea,” gua sa Tamasa. 


13 Totoso poza nia Tamasa “sa vinariva egoi vaqura”, si hobe nia Sa si asa koasa 
vinariva egoi koana; meke gilania gita sapu sa tinitona sapu ele koana, meke ele hola 
nia totoso, si lopu sana kaqu murimuri palae. 

Sa Vinahesi pa Pepeso meke pa Manauru 

1 Koasa vinariva egoi koana, si koa dia sari na tinarae pa hahanana vinahesi, meke 
koa nana tugo sa vasina hopena pude vahesi. 7 Koanana vasina, si keke Ipi Hopena, 
sapu tavetia rini. Sa lose kekenu” si ta pozae sa “Lose Hopena”. Koasa lose asa si 
kopu nia rini sa tuturuana zuke, na tevolo, meke sa bereti hope sapu ponia rini koasa 
Tamasa.” 3 Meke koa nana si keke poko goba pa vari korapana sa Lose Hopena, meke 
sa lose sapu ta pozae, sa “Lose Hopena pa Hopena”.” 4 Pa korapana sa lose asa si 
vekoa rini sa hope qolo tana vina uququ oto huda humana lea, meke sa Dolu Hope 
sapu ta tavetae qolo sapu sa Bokese Tanisa Vinariva Egoi, sapu koa i na zagi qolo 
vasina voi sa ginani, sapu ta pozae “mana”. Vasina tugo si veko nia rini sa kolu 
hodu te Eroni sapu toa meke tuvulu. Meke koasa dolu tugo asa si veko ni rini sari 
karu patu labelabe tanisa vinariva egoi vasina ta kubere sari na Tinarae te Tamasa.” 
5 Pa batuna sa Dolu Hope si va turui rini sari na beku mateana serubimi pude na 
vina gilagilana sapu sa Tamasa si koa vasina, meke sari na tatapurudi si repaha la 
vasina pu hoke ta vulasa sari na sinea tadi na tie. Ba kamahire si lopu boka tozi va 
minaminaki rau sari doduru ginugua sara.” 

6 Ego, gua sapu hoke tavetia rina hiama si guahe: hoke nuquru la si arini doduru 
rane koasa lose kekenu pude la taveti sari dia vina tana.” 7 Ba sa Lose Hopena pa 
Hopena, si telena eke mo sa nati hiama kenukenue hoke nuquria, keke totoso mo pa 
vuaheni. Totoso nuquru la sa vasina, si kote paleke ehara si asa, meke la siburu nia 
sa koasa hope vasina taleosae sari nana sinea telena, meke sari na sinea sapu lopu 
gilania rina tinoni meke taveti.” 8 Koari na vinatana gugua arini, si va tumatumaeni 
gita sa Magomago Hope, sapu pa totoso sipu korapa koa sa Ipi Hopena, si lopu tava 
malumu sari doduru tie pude nuquru la koasa Lose Hopena pa Hopena, vasina koa 
sa Tamasa. ° Sari doduru vinatana gugua sara, si na vina gilagilana mo sa totoso 
kamahire. Sari na tinavete vina vukivukihi sara si lopu boka va via i sari bulodi. 
10 Sari na tinitoņa sara si na tinarae tana tinoa tini mo, sapu la gua mo pa ginani, 
na kolo, meke doduru hahanana vina via tana tini mo, osolae kamoa sa totoso koasa 
vinariva egoi vaqura. 

11 Meke ele mae tu se Karisito sapu sa Nati Hiama Kenukenue koari na tinitona 
leadi pu ele kamo koa gita. Sa Ipi Hopena vasina pu tavetavete Sa pa Manauru, si 

Hopena pa Hopena, sapu arilaena hola nia sa Ipi Hopena pa pepeso. Lopu ta tavete pa 
lima tie sa vasina pa Manauru, sina lopu koa koasa kasia popoa sapu kuria Tamasa. 
12 Meke sipu nuguru la se Zisu pa Lose Hopena pa Hopena, si lopu paleke ehara 
bulumakao, na ehara goti si Asa, pude la va vukivukihi, ba keke totoso mo si ponia 
Sa sa eharana soti, pude boka vagia gita sa tinarupaha sapu koa hola ninae rane ka 
rane. 13 Sari na ehara goti, na ehara bulumakao, meke sa ebana sa tuna bulumakao 
sapu tava ugu, si siburu lani sa nati hiama kenukenue koari na tie pu bonidi meke 
tava via sarini koari na dia binoni pa tinoa.” 14 Be sari na eharadi rina kurukuru si 
boka pude va via i sari na kinaleana tadi na tie gua, si ego, sa eharana e Karisito si 
boka hola ni tu si tadi na kurukuru. Koasa niniraņira tanisa Maqomaqo Hope toa 
holana, si va vukivukihi nia Zisu koe Tamasa sa Nana tinoa soti sapu lopu hite ari 
kisakisana. Meke sa Eharana Sa si kote va via i sari buloda koari na tinavete sapu la 
pa minate, pude boka nabulu nia gita sa Tamasa toana. 

15 Gua asa ke, e Karisito mo sa Tie Varikarovae koasa vinariva egoi vaqura, pude 
sari doduru tie pu tioki Tamasa, si kaqu somana tagoi sari na minana pu koa ninae 
rane pu ele va tatara veko ni Sa. Ta evaņa sapu gua asa, sina ele mate se Karisito 
pude vata rupahi sari na tie koari na dia sinea pu ele evani rini totoso lulia rini sa 
vinariva egoi te Mosese. 

16 Koasa vina tataradi rina tinago tana keke tie si kote tava sosode valeana sapu 
ele mate tu sa tie pu tavetena sa vina tatara, meke kote tava hia sari nana tinago koa 
rini pu va tatara ni Sa. 17 Ura sa vina tataradi rina tinago si lopu kaqu tava karovo 
be korapa toa nana sa tie pu tavetena sa vina tatara, ba pude mate tu sa. 18 Gua 
asa ke sa vinariva egoi te Mosese si boka tava turu valeana totoso tava mate tu si 
keke kurukuru. 19 Sipu beto zama ni Mosese koari na tinoni sari doduru zinama pu 
ta kubere koari na Tinarae, si vagi sa sari na ehara bulumakao na qoti, meke heni 
ni kolo sa; beto asa si vagia sa si keke lelana huda hite sapu hisope pozana, meke 
pusi nia kalu sipi tava zinaradi sa sa kukuruna, meke noti la nia sa koari na ehara 
ta henidi meke siburu la nia sa koasa buka Tinarae, meke koari na tinoni,” 20 meke 
zama se Mosese, “Sa ehara hie si na vina gilagila pude tokoro va nabua sa vinariva 
egoi te Tamasa sapu hiva nia Sa pude kopu nia gamu,” gua. 21 Beto asa si siburu 
la nia ehara tugo Mosese sa Ipi meke sari doduru tinitona pu tavetavete ni rini pa 
totoso vinahesi.” 22 Koasa Tinarae te Mosese, si tata doduru tinitona mo si ta vulasa 
koasa ehara, meke be loke ehara si tava zoloro, si lopu kaqu boka taleosae tugo sari 


na sinea tadi na tie.” 


Sa Vina Vukivukihi te Zisu si Paleke Pani sari Nada Sinea 

23 Sari na tinitona gugua sara si ta hivae pude ta vulasa pa ehara kurukuru, sina 
na kineha mo si arini koari na tinitona Manauru. Ba koari na tinitona Manauru 
hinokara, si ta hivae sa vina vukivukihi sapu leana holani sari ehara kurukuru. ?4 Gua 
asa ke pa kalina tadigita si nuquru la se Zisu, pa Manauru pa kenuna sa Tamasa. Lopu 
nuquru si Asa koasa Ipi Hopena sapu ta tavete pa tie. Sina sa ipi asa si na kinehana 
mo sa vasina te Tamasa pa Manauru. 25 Sa nati hiama kenukenue tadi na tie Ziu si 
hoke paleke ehara kurukuru meke nuquru la koasa Lose Hopena pa Hopena, keke 
totoso mo pa vuaheni. Ba e Zisu si lopu nuquru la pude va vukivukihi pule nia soku 
totoso. 26 Be gua asa, si kote soku totoso si koa ta sigiti Sa, podalae pa pinodalaena 
sa kasia popoa. Ba koari na rane mumudi hire si keke totoso mo mae ta dogoro pa 
kasia popoa se Zisu, meke va vukivukihi pule nia telena koa gita doduru, pude paleke 
pani sari nada sinea ninae rane ka rane. 27 Gua tugo hopeke gita si kote mate keke 
totoso mo, beto asa si kote tiqe ta pitu koe Tamasa. 28 Ke Zisu si keke totoso mo si 

va vukivukihi pule nia si Asa, pude taleoso ni sari na sinea tadi soku tie. Kote vura 
pule mae pa vina rua totoso si Asa, ba lopu pude mae taleoso nia sa sinea, ba pude 


va kamo valeani pa tinaharupu saripu korapa aga nia si Asa.” 


1 Sa Tinarae te Mosese si na vina titila mo tadi na tinitona hinokaradi pu korapa 
mae, lopu arini sari na tinitona hinokara. Sari na vina vukivukihi pu taveti rini si 
kekenono mo pa doduru vuaheni. Gua asa ke lopu boka pude va tonotia sa Tinarae 
te Mosese pa ginugua vina vukivukihi, sa tinoa tadi na tie pu mae koe Tamasa. 2 Be 
ele boka tava via pa dia sinea sari na tie pu vahesia sa Tamasa, si lopu kote va gilagila 
pulea rini sa sinea, meke lopu kote voriti nia rini si pude la va vukivukihi pilipule. 
3 Ba gua sapu ta evana, si doduru vuaheni mo va vukivukihi si arini, ke balabala pule 
lai rini sari na dia sinea. 4 Ura sa ehara bulumakao, na qoti, si loke dia niniranira 
pude vagi pani sari sinea tana tie. 

5-6 Pa ginugua asa si zama guahe sa Karisito koe Tamasa totoso mae si Asa pa popoa 
pepeso:* 

“Lopu hiva nia Goi sa vina vukivukihi meke na vinariponi pa hope, 
sa vina vukivukihi vina uququ 
babe na vina vukivukihi vinulasa sinea si lopu qetu ni Goi, 
ba ele va nama vekoa Goi si keke tini tagarau.” 


7 Gua asa ke zama si Rau: 
Hiera si Rau Qua Tamasa; 


mae si Rau pude tavetia sapu gua hiva nia Goi, 
gua sapu ta kubere sa guguaqu Rau koasa buka ta vigusuna,'” gua si Asa. 

8 Kekenu si zama guahe si Asa: “Sari na vina vukivukihi na vinariponi, meke sa vina 
uququ kurukuru, na vina vukivukihi vinulasa si ele tava egodi pa Tinarae te Mosese 
si arini ba lopu qetu ni Goi,” gua. 9 Beto asa si zama pule si Asa: “Hiera si Rau Qua 
Tamasa, mae si Rau pude tavetia sapu gua hiva nia Goi,” gua si Asa. Gua asa ke huara 
pania Tamasa sa hahanana vina vukivukihi koasa vinariva egoi te Mosese, meke vala 
hobea Sa sa vina vukivukihi te Karisito. 10 Gua asa ke, koasa hiniva te Tamasa, si tava 
via sari nada sinea sipu va vukivukihi nia Karisito koe Tamasa sa Tinina soti kekeke 


totoso mo koari doduru. > . o USA , 
11 Sari na hiama tadi na tie Ziu si hoke taveti sari vina vukivukihi koari hopeke rane, 


meke hoke kekenono mo doduru totoso sari na vina vukivukihi pu taveti rini, ba sari 
na vina vukivukihi sara si lopu boka vagi pani sari na sinea tadi na tie.” 12 Ba Zisu 
si keke totoso mo mae tavetia sa vina vukivukihi sapu va vulasa pani sari na sinea 
tana doduru tie ninae rane ka rane, beto asa si la habotu si Asa pa kali mataona sa 
Tamasa pa Manauru.” 13 Vasina si la koa si Asa osolae vekoi Tamasa sari Nana kana 
pa kauru Nenena. 14 Ura pa keke vina vukivukihi mo sapu tavetia Sa, si tava gotogoto 
ninae rane ka rane sarini pu va vulasa pani Sa sari dia sinea. 15 Ele va dogoroni gita 
sa Magomago Hope sapu hinokara si gua asa, ura ele zama kenu gua he si Asa: 
16 “Hiera sa vinariva egoi sapu kote tavetia Rau koasa butubutu Izireli 

mudina sa totoso asa,” zama vura gua se Zihova.” 
“Kaqu va gilana ni Rau pa bulodia sari na Qua tinarae, 

meke kaqu va nonoga ni Rau pa dia binalabala,” gua. 
17 Meke zama gua pule he sa Baņara: “Lopu kote balabala pule i Rau sari doduru 
dia sinea na tinavete kaleadi pu evani rini,” gua si Asa.” 18 Ke pana taleosae sari na 
sinea, si lopu kote ta hivae sari na vina vukivukihi vinulasa. 

Mada Tata Mae koe Tamasa, = — | o. , 
19 Kasa tasiqu, sa eharana e Karisito si ele poni gita sa minataqara pude nuquru 


kamo la ia sa Lose Hopena pa Hopena. 20 Totoso ta rikata sa poko goba si ele tukelia 
Zisu kamahire si keke sirana vaqura meke toana, sapu sa tinina soti. 21 Kamahire 
si koa Nana nada Nati Hiama Kenukenue sapu kopu nia sa Zelepade te Tamasa pa 
Manauru. 2? Gua asa ke mada tata la koe Tamasa pa bulo viana, meke pa rinanerane 
hinokara, koari na buloda pu ele tava viadi koari na binalabala seadi, meke sari na 
tinida pu ele tava via pa kolo viana.” 23 Mada tuge va nabua sa rinanerane sapu tarae 
nia gita, ura ta ronuena sa Tamasa sapu ponini gita sa Nana vina tatara. 24 Mada vari 
balabala i, na vari tokae pude vata dogoro nia sa tataru meke pude tavete valeana. 
25 Mada lopu luara pania sa hahanana binaere varigara pa vinahesi gua ari kaiqa 
pu ele luara pania. Gita si mada variva ninirai la tu, sina gilania nada sapu sa rane 
tanisa Baņara si tata mae. 

26 Ura be gilania nada gita sa hinokara, ba tavete nono la i tu gita sari na kinaleadi, 
si loketona pule keke vina vukivukihi si kote boka tavetia gita pude va via i sari na 
nada sinea. 27 Ba sapu korapa koa si na minatagutuna tu sa vinaripitui, meke sa nika 
maninina sapu kote sulu pani sarini pu kana ia sa Tamasa.” 28 Pa Tinarae te Mosese, 
si be sea si keke tie, si loke tinaleosaena, ba kaqu tava mate mo si asa, be guana 
koa dia si karua babe hola ni karua tie va sosode pu dogoro sotia si asa.” 29 Ego, 
arini pu va karia sa Tuna Tamasa, meke balabala va loke laena ia sa eharana Zisu 
sapu va vukivukihi nia Tamasa pude taleoso ni sari nada sinea, meke arini pu zama 
nonovalia sa Magomago tataru vari harupi te Tamasa, si kote noma hola la tu sa 
vina kilasa pu kote vagia rini.” 30 Gilania gita si Asa sapu zama guahe: “Arau si kote 
tubehi; kote hobei Rau si arini,” gua. Meke zama gua pule hie si Asa: “Sa Baņara 
telena si kagu varipitui ni sari Nana tie,” gua.” 31 Keke tinitona variva matagutu hola 
si pude hoqa la si keke tie pa limana sa Tamasa toana. 

32 Mi balabala pule la ia sa totoso pu tiqe tagoa gamu sa kalalasa te Tamasa. Koari 
na totoso arini si turu va nabu pa tinasigiti si gamu koari soku ginugua. 33 Koari na 
totoso arini si hoke ta nonovala si gamu pa kenudi rina tie, meke kaiqa totoso si hoke 
hiva somana si gamu koari na tie te Karisito turana mia pu ta nonovala kekenono 
gua gamu. 34 Hoke tataru ni na toka ni gamu sari na tie ta pusidi, meke be zau vagi 
rina mia kana sari doduru mia likakalae, ba koa nono si gamu, sina gilania gamu 
sapu sari mia tinagotago sapu leadi hola, si koa hola ninae rane ka rane. 35 Gua ke mi 
koa varane pa mia rinanena sa Tamasa. Mi tumae nia sapu noma hola sa pinia sapu 
kote ta poni nia gamu. 36 Ta hivae pude koa va nono si gamu pa tinasigiti koa rina 
kana te Karisito, pude mi boka va gorevura ia sa hiniva te Tamasa, meke kaqu poni 
gamu Sa sa pinia pu ele va nama vekoa Sa. 37 Ura guahe si zama nia sa Kinubekubere 
Hope:* 

“Lopu seunae meke kote mae mo si Asa, lopu kaqu va sasanae. 
38 Sari na Qua tie tonoto si kote toa pa rinanerane; 
ba be keke arini si kekere pule la pa nana tinoa koana, 
si lopu kote qetu nia Rau si asa,” gua sa Tamasa. 
39 Ba gita si lopu gua rina tie pu kekere pule la pa dia tinoa koana, meke muliunu, ba 
na tie ta harupuda pa korapa nada rinanerane. 

Sa Rinanerane Hinokara 

1 Ego, sa rinanerane si pude va hinokara valeania sapu kote vagi gita sari na 
tinitona pu rovei gita, meke pude gilana valeani sari na tinitona lopu ta dogorodi. 
2 Sari na tiatamada pukerane si ta getue koe Tamasa, sina koa gua koasa dia 
rinanerane. 

3 Pa korapa rinanerane si gilania gita sapu e Tamasa kuri sari doduru likakalae 
pa Nana zinama; gua asa, ke sari na tinitona ta dogorodi, si ta tavete vura koari na 
tinitona lopu ta dogorodi.” 

4 Pa korapa nana rinanerane si ponia Ebolo koe Tamasa sa vina vukivukihi sapu 
leana hola nia si te Keni. Pa korapa nana rinanerane si ta va sosode koe Tamasa sapu 
na tie tonoto se Ebolo, sina Tamasa tu telena si qetu nia sa nana vina vukivukihi. 
Ele mate seunae tu si asa, ba korapa zama si asa koa gita pa korapana sa nana 
rinanerane.” 

5 Pa korapa nana rinanerane si lopu mate se Inoke, ba ta hena sage la pa Manauru 
si asa koe Tamasa, meke lopu ta dogoro sa tinina, sina ele vagia Tamasa si asa. Zama 
sa Kinubekubere Hope sapu qetu nia Tamasa si asa totoso lopu ele ta hena sage sa.” 
6 Loke tie si boka va getua sa Tamasa, be lopu ranea sa si Asa, ura asa sapu tata mae 
koe Tamasa, si kagu va hinokaria sa sapu koa Nana sa Tamasa, meke sapu kagu pia 
i Sa saripu hata ia si Asa. 

7 Pa korapa nana rinanerane si va tabea Noa sa vina balau te Tamasa koari na 
tinitona pu kote ta evana, ba lopu ele dogori sa. Va tabea Noa sa Tamasa ke kuria sa 
sa aka sapu ta harupu nia ri kasa tatamana. Pa nana rinanerane, si vata dogoro nia 
sa sa vinakilasa te Tamasa koasa kasia popoa, meke pa nana rinanerane si ta pozae 
na tie tonoto si asa koe Tamasa.” 

8 Pa korapa nana rinanerane si va tabea Ebarahami sa tinioko te Tamasa, meke 
topue la si asa koasa popoa pu va tatara nia Tamasa pude ponia koa sa. Taluarae 
si asa pa nana popoa soti, meke ene la ia sa sa popoa pu lopu ele hite gilania sa.” 
9 Pa korapa nana rinanerane si la koa ia sa sa popoa pu va tatara nia Tamasa koa sa, 
guana tie karovona pa keke votiki popoa. Koa pa ipi si asa, meke gua tugo sari na 
tuna, sari Aisake e Zekopi pu somana vagina sa vina tatara te Tamasa.” 10 Dono va 
kenue la ia e Ebarahami sa vasileana lavata sapu koa hola sa sinokiraena, sapu ele 
keha vekoa Tamasa meke kuria Sa telena. 

11 Pa korapa rinanerane si ta evanae na tamana e Aisake se Ebarahami” totoso ele 
barogoso na kalege tu sari kara Sera. Ranea Ebarahami sapu kote va gorevura ia 
Tamasa sa Nana vina tatara koa sa.” 12 Na ele barogoso ta holae tu se Ebarahami, ba 
koa sa kekeke tie mo hie si podo vura mae sari na butubutu tie pu lopu boka ta nae, 
gua tugo rina pinopino pa manauru meke na onone pa masa.” 

13 Sari kasa tie ranerane sara si ranea rini sa Tamasa meke totoso mate si lopu ele 
vagi rini sari na likakalae pu va tatara ni Tamasa, ba rove va kenue la i rini si arini, 
meke qetu ni rini. Tozi vura nia rini sapu na tie karovodi na loke dia popoa si arini 
koasa kasia popoa hie.” 14 Sarini pu zama gua asa, si tozi va bakalia ri sapu korapa 
hata ia rini si keke dia popoa soti. 15 Sa popoa pu ele luaria rini hie si namu lopu 
hite balabala pule hokaria tu rini. Be guana balabala pulea rini, si kote boka ari dia 
totoso mo pude pule la ia rini si asa. 16 Ba hata ia tu rini sa popoa Manauru sapu 
leleana hola nia sapu hie. Gua asa ke lopu kurekure nia Tamasa si pude poza nia dia 
Tamasa rini si Asa, sina ele va nama vekoa tu Sa si keke dia popoa. 

17 Pa korapa nana rinanerane si podalae va vukivukihi nia e Ebarahami se Aisake 
totoso podekia Tamasa si asa. Koe Ebarahami mo ponia Tamasa sa Nana vina tatara, 
ba tata va vukivukihi nia tu sa sa tuna titekena.” 18 Zama sa Tamasa koe Ebarahami, 
“Kote podo vura mae koe Aisake sari na butubutu tie sapu va tatara nia Rau koa goi,” 
gua.” 19 Va hinokaria Ebarahami sapu kote boka va toa pulea mo Tamasa se Aisake, 
meke pa kaiga ginugua si hinokara tugo, sapu ele vagi pule nia tugo Ebarahami pa 
minate se Aisake. 

20 Pa korapa rinanerane si mana ni e Aisake sari Isoa e Zekopi koari na tinozidi 
rina tinitona pu kagu mae vugo repere.” 

21 Pa korapa nana rinanerane si mana ni Zekopi sari karua tuna koreo e Zosepa 
totoso tata mate si asa. Beto asa si kalavarae si asa koasa nana kolu hodu, meke 
vahesia sa sa Tamasa.” 

22 Pa korapa nana rinanerane si koroto kenu nia Zosepa sa tinaluarae tadi na 
butubutu Izireli pa Izipi totoso tata sa nana totoso mate. Tozi ni sa si arini pude 
pana taluarae rini pa Izipi si kaqu paleki rini sari na susurina.” 

23 Pa korapa dia rinanerane si tomea ri karua tiatamana se Mosese pa korapadi ri 
ka neta sidara sipu ele podo sa. Sina dogoria ri karua sapu koburu taguena hola si 
asa, ke lopu matagutu nia ri kara pude sekea sa vinaturu te Pero.” 

24 Pa korapana nana rinanerane sipu noma sage se Mosese, si korona nia sa si pude 
ta pozae na tuna koreo sa tuna vineki e Pero.” 25 Ba vizatia sa si pude somana koa ta 
sigiti turani sari na tie te Tamasa, hola nia si pude qetuqetu nia sa kinaleana pa totoso 
papakana mo. 26 Gilania sa sapu pude koa ta sigiti pa laena sa Karisito* si leana hola 
nia si pude tagoi sari na tinagotago leleadi pa Izipi, sina ele doņo va kenue la ia tu 
Mosese sa pinia pu kote ponia sa Tamasa koa sa vugo repere. 

27 Pa korapa nana rinanerane si luaria Mosese sa popoa Izipi, meke lopu matagutu 
nia sa sa binugoro tanisa banara pa Izipi ke korona kekere pule si asa guana sapu ele 
dogoria mo sa sa Tamasa sapu lopu ta dogorona.” 28 Pa korapa nana rinanerane si 
tavetia Mosese sa inevana Pasova’, meke tozi ni sa sari na tie Izireli pude siburu ni 
ehara sipi sari na dia sasada vetu, pude lopu kaqu va matei sa mateana variva mate 
te Tamasa sari na koburu koreo kenudi tadi na tie Izireli.” 

29 Pa korapa dia rinanerane si karovia rina tie Izireli sa Kolo Zinara, guana ene dia 
pa pepeso popana. Ba sipu karovo luli la gua sa qeto minate pa Izipi, si la lodu mate 
beto si arini.” 

30 Pa korapa rinanerane si huara ta inete sa barana sa popoa Zeriko, sipu beto 
ene vari likohae nia rina tie Izireli si asa koari ka zuapa rane.” 31 Pa korapa nana 
rinanerane, si lopu tava mate se Rehabi, sa barikalege maqota pa Zeriko, sina va 
kamo valeani sa pa nana vetu sari na tie piko tadi na tie Izireli, ke lopu mate somanae 
si asa koari na tie pu lopu va hinokaria sa Tamasa.” 

32 Esei pule si boka zama ni rau koari na tie ranerane? Ba loke qua totoso pude 
vivinei ni sari Qitione, Beraki, Samusoni, Zepita, Devita, Samuela, meke sari doduru 
poropita tugo.” 33 Pa korapa rinanerane si varipera va ninira si arini, meke va kilasi 
rini sari na votiki butubutu. Tavetia rini gua sapu tonoto, ke vagi tugo rini gua saripu 

va tatara ni Tamasa, meke kumuhi rini nuzudi sari na laione.” 34 Na nika halaladi ba 
va matei rini, meke tava leseve tugo si arini koari na vedara tadi na dia kana. Kaiqa 
arini si malohoro tugo, ba tava ninira, meke ta evaņae na tie varane pa vinaripera 
si arini, ke va kilasi rini sari na tie varipera tadi na votiki butubutu.” 

35 Pa korapa rinanerane si boka dogori ri kaiqa barikaleqe sari na turana dia pu 
ele mate meke tava toa pule. Kaiqa pule si lopu hiva ta rupaha koari na dia kana, ba 
tava mate pa tina sigiti si arini, pude boka toa pule pa keke tinoa tolavaena hola pa 
Manauru.” 36 Kaiqa arini si tava sisirei, na ta seke hilihiliburuana, meke pusi rini, 
meke vekoi pa vetu varipusi.” 37 Kaiqa pule si ta gona va mate patu, kaiga si kubolo 
ruai rini, meke kaiqa pule si seke va mate ni vedara rini. Na kapu sipi meke na kapu 
qoti mo si poko ni rini, malana, na ta nonovala, meke ta nagu si arini.” 38 Ene hoboro 
lamae si arini koari na toqere na soloso qega. Koa mo koari na gogoro patu, na bae 
si arini. Sa kasia popoa hie si lopu hosoro pude koa ia rina tie hire. 39 Koa gua koari 
na dia rinanerane si ta zama valeana si arini, ba lopu ele vagi rini sapu gua va tatara 
ni sa Tamasa, 40 sina ele vizata vekoa Tamasa si keke sirana sapu leana hola koa gita 
doduru. Ke sa Nana hiniva leleana hola si pude sari na tie ranerane pukerane, meke 
gita kamahire, si kaqu keke gua tava gotogoto koa Sa. 

Tamasa sa Tamada 

1 Ke mada luara pani sari na tinitona pu hukata gita, sa natina si sari na sinea 
pu pusi gita; mada haqala va totoanae la, guana tie pu haqalana pa vinarivose. 
Ura sari na tie ranerane pukerane si guana keke puku vinarigara pu koa pa vari 
likohaeda sapu va sosodea sa nada rinanerane. 7? Mada dono toto la koe Zisu sa 
nada koimata, meke sa vina gotogotona sa nada rinanerane. Lopu togolo nia Sa sa 
korosi koa gua sapu sa qinetuqetu si kote tagoa Sa, ke lopu kadaka nia Sa sa minate 
variva kurekurena pa korosi meke kamahire si ele habotu si Asa pa kali mataona sa 
habohabotuana Banara te Tamasa. 

3 Mi balabala ia sapu gua ele vala pule nia si Asa pa limadi rina tie kaleadi pu kukiti 
nia si Asa. Ke mi lopu malohoro na mabo pa mia tinoa. 4Ura pa mia vinaripera koasa 
kinaleana, si lopu ele varipera nono la sapu tata kamo pa minate si gamu. ï Mi lopu 
mulini nia sa zinama vina ninira mia sapu pozani gamu tuna Sa, sapu zama guahe:” 
“Tuqu, mu va avoso totoso va tonotigo sa Tamasa. 

Mu lopu koa malohoro pa rinanerane, pana avosia goi sa Nana ginegese. 
6 Sina saripu tataru ni Sa, si va tonoti Sa; 

meke saripu pozani tuna Sa, si va kilasi Sa,” gua. 
7 Mi koa nono koari na tinasigiti pu poni gamu sa Tamamia. Ura gunini gamu na tuna 
soti sa Tamasa si gamu. Sina loke tie varipodo pa pepeso sapu lopu hite va tonotia 
sa tuna. 8 Be lopu tava tonoto gua ri doduru koburu te Tamasa si gamu, si lopu boka 
ta pozae na tuna Tamasa si gamu, ba guana koburu podo sirana mia mo. 9 Be sari 
na tamada hokara pa tinoa tini saripu hoke nore va tonoto gita, ba hoke pamana ni 
mo gita, si arilaena hola pude pamana nia gita sa Tamada pa magomago, pude mada 
vagia sa tinoa hola. 10 Sari na tamada pa tinoa tini si hoke nore va tonoto gita rini pa 
totoso papakana mo, gua mo sapu leana koa rini. Ba sa Tamasa si nore va tonoto gita, 
meke tokani gita Sa pude somana tagoa sa tinoa madina koa Sa. 11 Totoso tava tonoto 
si gita, si lopu hoke qetu nia gita sa vina tonotoda, ba mumudi tu si kote paketia gita 

sa vuana sa tinoa tonotona meke sa binule. Ura gita sapu va egoa sa vina tonotoda, 
si koa bule na tonoto pa nada tinoa. 


Vina Tumatumae na Vina Balau 

12 Ke gua asa, si mi va ninira i sari limamia sapu mabodi, meke sari tunutunu mia 
sapu malohorodi.” 13 Mi ene nono la pa sirana tonoto, pude sarini pu ike si lopu 
kaqu tava malohoro, ba kote ta salana si arini.” 

14 Mi podeke sisigitia pude koa bule pa doduru tie, meke koa va madi koe Tamasa, 
ura loke tie si boka dogoria sa Banara be lopu koa va madi si asa. 15 Mi kopu nia 
pude loke tie koa gamu si siana nia sa tataru variharupi te Tamasa, meke kote guana 
linetelete pasana sapu vata evani sari na kinaleadi pu va kolura ia sa tinoa tadi soku 
tie te Karisito.” 16 Mi kopu nia tugo pude loke tie koa gamu si evani sari na vinarivosa, 
babe lopu pamana nia sa Tamasa, gua se Isoa sapu pa inokorona kekeke hinenahena 
mo si holuholu nia sa koasa tasina mudina sa nana tinagotago pa pinodo.” 17 Gilania 
gamu sapu pa mudina asa si va pulepaho se Isoa, meke hiva ta manae si asa koe 
Aisake sa tamana, ke tepa ia sa sa minana, ba lopu boka. Ura tasuna pude hobea e 
Isoa gua sapu ele evania sa, be vea tepa kabokabo gunia sa sa minana.” 

18 Mi balabala ia si hie, sapu gamu si lopu ele kamo ia sapu gua ele kamo ia ri na tie 
Izireli pa toqere Saenai pukerane, totoso dogoria rini sa nika huruņuna, na huporo 
dudukurumu, meke sa raneboni.” 19 Avosia rini kabona sa buki, meke sa mamalaini 
zinama, ke tepa sari na tie pude lopu zama pule sa Tamasa, 20 sina matagutu hola si 
arini totoso avosia rini sa mamalaini sapu zama guahe: “Be na kurukuru name mo 
la tiqua sa toqere, ba kagu ta gona va mate patu tugo.”* 21 Sa dinonona sa vasina 
asa si variva matagutu koari na tinoni. E Mosese telena ba zama, “Arau si matagutu 
hola, ke nenegara gua tu,” gua si asa.” 

22 Ba gamu si ele kamo koasa togere Zaione, sa popoa tanisa Tamasa toana, sapu 
sa Zerusalema pa Manauru, vasina koa varigara getugetu sari na vuro tina mateana 
te Tamasa. 23 Ele kamo si gamu koasa vinarigara tadi na koburu kenudi te Tamasa, 
saripu ele ta kubere pozadi pa Manauru. Ele mae si gamu koe Tamasa sapu sa tie 
varipitui tadi doduru tie, meke koari magomagodi ri na tie tonoto pu tava gotogoto. 
24 Ele mae si gamu koe Zisu sapu va gorevurana sa vinariva egoi vaqura koasa 
eharana Sa sapu tava zoloro pude na laeda gita, sapu leana hola nia Sa sa eharana e 
Ebolo.” 25 Mi balau, pude mi lopu etulia si asa pu korapa tozia koa gamu sa zinama te 
Tamasa. Ura arini pu korodia avosia se Mosese sa tie pa pepeso ba lopu boka govete 
nia sa vinakilasa te Tamasa, gua asa ke gita pu koroda avosona si Asa pu zama mae 
pa Manauru ba loke nada sirana tugo pude govete.” 26 Pukerane pa togere Saenai si 
va niu ia Tamasa sa pepeso koasa mamalainina sa Nana zinama, ba kamahire si va 
tatara si Asa, meke zama: “Kaqu va niu pulea Rau sa pepeso, ba lopu sa pepeso eke 
mo, ba sa Manauru tugo,” gua si Asa.” 27 Sa Nana zinama “pulea” si tozia sapu sari 
na tinitona pu kuri Sa, sapu boka tava niu, si kote ta vagi palae, pude sari na tinitona 
pu lopu boka tava niu si kote koa hola. 

28 Gua asa, ke mada zama leana si gita koe Tamasa, sina ponini gita sa sa butubutu 
banara sapu lopu kote boka ta huara palae. Mada zama leana, na vahesia sa Tamasa 
pa siraņa sapu variva qetu koa Sa, pa korapa pinamana meke na vina lavata. 29 Ura 
sa nada Tamasa si guana nika hurununa.” 


* 12:12 Ais 35:3 ” 12:13 TTA 4:26 ” 12:15 Diut29:18 *“ 12:16 Zen 25:29-34 * 12:17 Zen 27:30-40 
* 12:18 Ekd 19:16-22, 20:18-21; Diut 4:11-12, 5:22-27 * 12:20 Ekd 19:12-13 * 12:21 Diut 9:19.” 12:24 Zen 
4:10 * 12:25 Ekd 20:22 * 12:26 Haq 2:6 ” 12:29 Diut 4:24 


HIBURU 13:1 1731 HIBURU 13:19 


13 


Gua Pude Va Oetua sa Tamasa 

1 Mi lopu makudo varivari tatarue, guana tamatasi koe Karisito. 2 Mi lopu mulini 
nia si pude va togai sari na tie maedi pa mia vetu, ura ari kaiqa pu ele tavete gua asa, 
si va togai rini sari mateana te Tamasa, ba lopu gilania rini.” 3 Balabala i saripu koa 
pa vetu varipusi, meke sarini pu koa ta sigiti pa ninovanovala, guana sapu somana 
koa koa rini si gamu pa vetu varipusi meke pa tinasigiti. 

4 Mani ta pamanae koa gamu doduru tie sa tinoa vinarihaba. Koa turania sa loamu 
lopu votiki tie. Ura sarini pu taveti sari doduru vinarivosa meke barabarata si kaqu 
ta pitu koe Tamasa. 

5 Mi lopu okoro poata, mi qetu ni mo gua saripu tagoi gamu. Ura zama sa Tamasa 
pa Kinubekubere Hope: “Lopu kaqu luara panigo Rau, meke lopu kaqu veko panigo 
Rau,” gua.” 6 Gua ke, mada lopu matagutu, ba mada zama va mataqara:* 

“Tamasa si na qua tinokae, lopu kaqu matagutu si rau. 
Na sa si kote boka tavete nau rina tie?” gua. 

7 Mi balabala i sari na mia koimata kekenu saripu turana gamu, sarini pu ele tarae 
nia sa zinama te Tamasa koa gamu. Mamu balabala ia tugo gua meke toa na mate 
si arini, mamu keha luli sari na dia rinanerane. 8 E Zisu Karisito si kekenono norae, 
ninoroi, meke vugo repere. 9 Gua asa, ke mi lopu va malumi sari na vina tumatumae 
seadi, pude turana va sea gamu koasa siraņa tonoto. Sa Tataru variharupi te Tamasa 
si leana hola pude va ninirai sari na mia tinoa. Ba sari na Tinarae te Mosese pa 
ginugua la gua pa ginani, si lopu arilaedi, meke loke dia vinaritokae si arini koari na 
tie pu luli si arini. 

10 Sari na hiama pu va vukivukihi la koe Tamasa koa sa Ipi Hopena pa pepeso, si 
lopu kagu somana vagia si keke hinia koasa nada hope. 1! Sa nati hiama kenukenue 
tadi na tie Ziu si hoke paleke nuquru ni sa sari na ehara kurukuru koasa Lose Hopena 
pa Hopena, totoso tavetia sa sa vina vukivukihi vinulasa sinea tadi na tie, ba sari na 
tinidi rina kurukuru si ta sulu palae pa sadana sa vasina pu koa ia rina tie pa ipi.” 
12 Kekenono gua tugo se Zisu, tava mate si Asa pa sadana sa popoa Zerusalema, ba 
lopu pa korapa popoa, pude tava via sari na sinea tadi na tie koasa eharana soti. 
13 Gua asa, ke aria, mada somana luli la koa Sa pa sadana sa popoa, mada la somana 
kurekure turania si Asa. 14 Pa kasia popoa hie si loke nada popoa soti si gita sapu 
kaqu koa hola ninae rane, ke korapa hata ia gita si keke popoa sapu kote tagoa gita 
vugo repere. 15 Gua asa, ke mada lopu makudo ponia vinahesi sa Tamasa, pude guana 
nada vina vukivukihi la koa Sa pa korapana e Karisito, pude tozi helahelae nia sapu 
na Banara si Asa. 16 Mi lopu mulini nia si pude tavete valeana meke variponi la pa 
tie, ura asa sa vina vukivukihi sapu qetu nia sa Tamasa. 

17 Va tabei sari na mia koimata, mamu taveti gua saripu garununi gamu rini. Ura 
arini sari na tie sapu lopu magogoso kopu totoko ni sari na mia tinoa, meke arini 
tugo si kote la turu pa kenuna sa Tamasa pa rane vinaripitui pude tozi koa Sa sari 
na dia tinavete. Be va tabei gamu si arini, si kote qetu si arini koari na dia tinavete. 
Be lopu gua si lopu boka tavetavete qetuqetu si arini, meke lopu kote ta tokae tugo si 
gamu. 

18 Mi varavara tokani gami. Ura gilana valeania gami sapu ele evaņi gami sari 
doduru gua pu tonoto pude taveti gami meke hiva tavetia tugo koari doduru tiņitona. 
19 Tepa zonazona atu koa gamu si rau, pude mi varavara toka nau, pude lopu sana 
kote boka garunu pule atu nau Tamasa koa gamu si rau. 

Vinaravara , , . , , 
20 Ele va turu pulea Tamasa pa minate se Zisu Karisito, sapu sa nati Sepati lavata 


tadigita na Nana sipi, sina koasa eharana sa Nana minate, si ta tokoro va nabu sa 
Nana vinariva egoi sapu koa hola ninae rane ka rane. 21 Gua asa, ke sa Tamasa sapu 
poni gamu sa binule, si mani ponini gamu sari doduru tinitona leadi saripu gua ta 
hivae koa gamu, pude mi boka evania sa Nana hiniva, meke sa Tamasa tugo si Mani 
tavetavete pa korapa buloda pa korapa niniranira te Karisito, pude kagu toa nia gita 
sa tinoa sapu gua hiva nia sa Tamasa. Mani tava lavata se Zisu Karisito ninae rane 
ka rane. Emeni. 


Zinama Vina Betobeto_ , , , 
22 Kasa tasiqu koe Karisito, tepa atu gamu rau si gamu pude mi koa va nono, mi 


va avosia sa inavoso sapu tozini gamu rau hie. Sa leta sapu kubere atu nia rau hie si 
lopu gelena. 23 Hiva tozi va avosoni gamu rau sapu sa tasida koe Karisito, se Timote 
sapu ta veko pa vetu varipusi si ele ta rupaha kamahire. Be guana turei kamo mae 
sa, si kote luli turania rau pude atu dogoro gamu. 

24 Mi tozia sa qua tataru koari doduru mia koimata, meke koari doduru tie te 


Tamasa. Sari na tie te Karisito pu mae guadi pa Itali, si va atua sa dia tataru koa 
gamu. 


25 Mani manani gamu sa Tamasa si gamu doduru, Emeni. 

SA LETA SAPU KUBERIA 
ZEMISI 


Sa Vinabakala 

Se Zemisi sapu kuberena sa leta hie si na tasina soti e Zisu, meke na koimata si asa 
koasa ekelesia pa Zerusalema. Mi tiroa Matiu 13:55 meke Tinavete tadina Apositolo 
15:13. Sa leta te Zemisi si ta kubere la koari “doduru tinoni te Tamasa, saripu ele ta 
hurakatae pa doduru kasia popoa.” 

Tozi ni sa sari na vina tumatumae pu boka va gilana ni na turana lani sari na tie 
pa hiniva te Tamasa, koari na binalabala leadi, meke pa hahanana leana. Sokudi 
sari na vina bakala si zama ni sa tie kubekubere hie. Meke vivinei ni tugo sa sari 
na nati binalabala saripu gua hire: na tinagotago, na hinabahuala, na tinoketoke, na 
hahanana leadi, meke pude lopu toka kale pa tie. Zama ni tugo sa sari na zinama 
leadi na kaleadi, na tinumatumae, na vinari tokei, na vinahesi pule, na vina pepekae, 
na zinutu la koari na tie, na ninono, meke na vinaravara. Zama nia tugo sa pa leta 
hie sapu sa rinanerane si ta hivae tugo pude ta dogoro koari na tinavete tadina tie 


te Karisito. 
Sari na Pinagapagahana sa Leta 


Sa zinama tataru kekenu. Hinia 1:1 

Sa rinanerane meke sa tinumatumae. Hinia 1:2-8 
Sa minalana meke sa tinagotago. Hinia 1:9-11 

Sa pinodeke meke sa tinoketoke. Hinia 1:12-18 


Pude avosia meke tavetia. Hinia 1:19-27 
Sa vina balau pude lopu toka kale. Hinia 2:1-13 


Sa rinanerane meke sa tinavete. Hinia 2:14-26 
Sa tie te Karisito meke sa mea. Hinia 3:1-18 ma 
Sa tie te Karisito meke sa kasia popoa. Hinia 4:1 kamo hinia 5:6 


Kaiga vina tumatumae vina betobeto. Hinia 5:7-20 


Zinama Tuketukele , , o. 
1 Arau Zemisi si keke nabulu te Tamasa, meke tanisa nada Banara, Zisu Karisito. 
Garunu atu nia rau sa qua leta hie koa gamu doduru tie te Tamasa, pu ta hurakatae 


la pa doduru vasina pa kasia popoa.” 


Sa Rinanerane meke sa Ginilagilana Lohina 

2 Kasa tasiqu koe Karisito, mi koa qetuqetu pana kamo koa gamu sari doduru 
votivotiki pinodeke. 3 Ura gilana valeania mia sapu sa pinodekena sa mia rinanerane, 
si kote va ninira gamu pude soto va nabu pa mia rinanerane koe Tamasa. 4 Mani 
va ninira gamu sa mia sinoto koe Tamasa, pude mi ta evanae na tie komiha mia na 
gotogoto mia, koari doduru mia hahanana leadi. 5 Ba be keke gamu si okoro nia sa 
ginilagilana lohina?, si mani tepa ia koe Tamasa pa korapa vinaravara, meke kote 
ponia Tamasa si asa. Ura poni moka va soku ni Sa sari doduru pu tepa koa Sa, meke 
lopu zutui Sa si arini. 6 Ba pana tepa la agoi koe Tamasa pa vinaravara, si mamu 
lopu nunala, ba mamu va hinokara valeania sapu kote vagia agoi gua sapu tepa ia. 
Asa sapu nunala si gua tugo na ololobagea, sapu tava rizu lamae koasa givusu. 7-8 Sa 
tie sapu gugua asa si hoke va ririunae na ruarabeke pa doduru nana tinavete, na 
binalabala, na gua. Ke namu lopu kaqu vagia sa si keketona koe Tamasa. 


Sa Minalana meke sa Tinagotago 

9 Mani koa getu sa tie te Karisito pu malana, sina tava lavata si asa pa tinoa keke 
koe Karisito. 10 Mani getu tugo sa tie te Karisito pu tagotagona, pana tava gore la si 
asa pa minalana. Ura sari na tie tagotago si lopu sana kote mate kekenono gua sapu 
harahara na mate sari na havoro pinomodi.” 11 Sina gasa sage mae sa rimata, meke 
nadai ke harahara, meke lomu palae sari na havoro, meke ta novala sa dia tinolava. 
Kekenono gua tugo asa sa tie tagotago, sapu kote mate sipu korapa tupiti kale ni sa 
sari nana vinagi tinagotago. 


Pinodeke meke Tinoketoke , , , 
12 Qetu sa tie sapu turu va nabu pa rinanerane koari na pinodeke. Ura pana koa 


va ninira sa, si kote vagia sa sa tinoa hola sapu kekenono gua na pinia, pu ele va 
tatara nia Tamasa pude poni koarini pu tataru nia si Asa. 13 Be keke tie si ta toketoke 
pa bulona pude sekea sa tinarae te Tamasa, si mani lopu zama guahe si asa: “Na 
maena koe Tamasa sa tinoketoke hie,” gua. Ura lopu boka ta toketoke sa Tamasa 
koasa kinaleana, meke sa Tamasa ba lopu toketokea si keke tie. 14 Ba ta toketoke sa 
tie pana ria ia ri nana inokoro sea si asa, pude luli sarini. 15 Beto gavoro mae sa nana 
inokoro sea, si ta evaņa sa sinea, meke sipu komiha sa sinea si kamoa sa sa minate. 

16 Kasa tasiqu ta tatarue mia, mi lopu ta sekesekei si gamu. 17 Sari doduru vinariponi 
leadi meke gotogotodi, si gore mae guadi koe Tamasa pa Manauru. Asa va podaki 
sari na kalalasa, meke lopu hite hobehobe guana magomagona sa lei si Asa. 18 Pa 
Nana hiniva soti si va toa gita Sa koasa Inavoso hinokara te Karisito, pude te Tamasa 
si gita, kekenono guana vua kenudi ri doduru Nana vina podaka si gita. 


Avosia meke Tavetia , , , , 
19 Kasa tasiqu ta tatarue mia, mi balabala ia si hie, mi tuturei va avoso, ba lopu 


tuturei zama meke lopu tuturei bugoro. 20 Ura sa tie bubugoro, si lopu evania sa 
tinonoto sapu gua qetu nia sa Tamasa. 21 Ke mi luara pani sari doduru mia hahanana 
bonidi, meke sari doduru kinaleana. Ba mi va tabea pa vina pepekae sa zinama te 
Tamasa, sapu ele letea Sa pa korapa bulomia, sapu boka harupu gamu si gamu. 

22 Mi lopu sekesekei puleni gamu. Lopu tale avosia mo sa zinama te Tamasa, ba 
tavete lulia tu. 23 Asa pu va avosia mo sa zinama meke lopu tavetia gua sapu tozia 
sa, si gua tugo sa tie pu dogoro pule nia pa tiroana si asa. 24 Meke sipu ele dogoro 
pule nia si asa pa tiroana, si taloa si asa, meke lopu sana mulini nia sa sapu vea dono 
gua si asa. ?5 Ba asa sapu va nonoga valeania sa tinarae gotogotona sapu vata rupaha 
gita, meke lopu tuturei mulini nia sa, ba tavete lulia, si kote mana nia Tamasa si asa 
koasa tinavete sapu tavetia sa. 

26 Ba be na tie te Karisito si asa gua si keke tie, ba lopu kopu pule nia koari nana 
zinama, si loke laena sa nana tinoa vinahesi, meke sekesekei pule nia mo si asa. 27 Ba 
sa tinoa vinahesi hinokara sapu ta hivae koasa Tamasa sa Tamada si guahe: va togai 
saripu eapadi, na nabonabokodi, koari na dia minalaņa, meke kopu pule nia pude 
lopu tava boni koari na hahanana seadi pa kasia popoa. 


2 


Vina Balau pude Lopu Toka Kale 
1 Kasa tasiqu, mamu lopu toka kale pa tie, sina va hinokaria gamu sa nada Baņara 
Zisu Karisito, sa Baņara lavata. 2 Be nuquru mae pa mia vinarigara si keke tie 
sapu pokopoko valeana, meke rinirini qolo, meke nuguru mae tugo si keke tie 
malamalanana sapu koadi meke luluradi nana poko. 3 Meke be keke koa gamu si 
va kamo valeania sa tie pu pokopoko valeana, meke zama koasa, “Mae tani mamu 
habotu valeana,” gua. Ba koasa tie malamalaņana si zama guahe si asa, “Turu paki 

vasina, babe habotu pa hatara tani, pa kapa nenegu,” gua. 4 Ego, be gua asa si toka 
kale si gamu, sina va lavatia gamu si keke meke dono va karia si keke. Meke vari 
vilasi telemia pa vari korapa mia si gamu koari na mia binalabala seadi. 

5 Kasa tasiqu ta tatarue mia, mi va avoso mae au! Ele vizati tu Tamasa sari na 
tie malamalanadi pa kasia popoa hie, pude koa tagotago pa rinanerane, meke pude 
tagoa sa Binaņara Tanisa, sapu ele va tatara nia Sa koa rini pu tataru nia sa Tamasa. 
6 Ba nonovali gamu sari na tie malamalanadi. Vegua, lopu sari na tie tagotago tu si 
va tasuna gamu, meke turana lani gamu pa vinari pitui? 7 Lopu arini tu na zama 
nonovala ia sa pozapoza arilaena te Karisito sapu ta pozae nia gamu? 

8 Be va tabea gamu sa Tinarae arilaena sapu koa pa Kinubekubere Hope sapu guahe: 
“Mu tataru nia sa turanamu, gua sapu tataru pule nigo si agoi,” gua, si tavete valeana 
mia si gamu.” 9 Ba be toka kale si gamu koari na tie, si sea tugo si gamu. Meke zutu 
gamu sa Tinarae te Tamasa sapu na tie seke tinarae si gamu. 10 Ura asa sapu kopu 
nia sa doduruna sa Tinarae ba sekea si keke tinarae, si ele sea beto ni tugo sa sari 
doduru. 11 Ura zama sa Tamasa, “Meke mu barabarata.” Meke zama gua tugo he si 
Asa, “Meke mu variva mate,” gua. Ke be lopu barabarata si goi, ba na va mate tie 
mo, si na tie seke Tinarae te Tamasa tugo si goi.” 12 Ke mu zama nia mamu tavetia, 
pude guana tie ta pitu mia koasa tinarae te Karisito sapu vata rupaha gita. 13 Ura loke 
tataru na tinaleosae si koa pa vinaripitui te Tamasa, koasa tie sapu lopu va vura ia sa 
tataru na tinaleosae. Ba sa tataru na tinaleosae si mataqara hola nia sa vinaripitui. 


Rinanerane meke na Tinavete 

14 Kasa tasiqu, lopu arilaena, be zama si keke tie, “Na tie raneranegu si rau,” gua. 
Ba be lopu vata dogoro nia sa pa tinavete sa nana rinanerane, si lopu boka harupia 
sa rinanerane sana si asa. 15 Meke be keke tasimia koe Karisito si malana meke loke 
nana poko na ginani, 16 meke be keke koa gamu si zama koasa, “La mua tu, kote leana 
mua mo si goi, mamu koa valeana, na henahena valeana,” gua; ba be lopu poni nia sa 
si keketona sapu ta hivae koasa tinina, si namu loke laena sa nana tinokae. 17 Meke 
kekenono gua tugo asa sa rinanerane sapu be telena mo, meke loke nana tinavete, 
si matena mo sa rinanerane asa. 

18 Ba kote zama si keke tie, “Keke tie si ranerane, meke keke tie si tavetavete.” Ba sa 
qua inolana si, “Mu va dogoro nau sa mua rinanerane, be loke mua tinavete. Meke 
arau ba, magu va dogoro nigo sa qua rinanerane koari na qua tinavete.” 19 Vegua, 
va hinokaria tugo goi sapu keke mo sa Tamasa? Ego, sari na tomate kaleadi ba va 
hinokaria tugo, meke neneqara na matagutu si arini. 

20 Na tie duvili si goi! Hie sa vina sosodena sapu sa rinanerane pu loke nana 
tinavete si loke laena. 21 E Ebarahami sa tamada, si lulia sa sa hiniva te Tamasa, pude 
va vukivukihi la nia koa Sa pa hope se Aisake sa tuna. Ke pa nana tinavete si ta 
pozae na tie tonoto koe Tamasa si asa.” 22 Ego, dogoria goi sapu sa nana rinanerane 
meke nana tinavete si tavetavete varigara, meke tava gorevura sa nana rinanerane 
koari nana tinavete. 23 Meke tava gorevura valeana sa Kinubekubere Hope, sapu 
zama guahe: “Va hinokaria Ebarahami sa Tamasa, meke koasa nana rinanerane si 
ta pozae tie tonoto koe Tamasa si asa.” Meke poza nia Nana baere tugo Tamasa si 
asa.” 24 Ke dogoria goi sapu pa tinavete tugo si ta pozae na tie tonoto koe Tamasa sa 
tie, ba lopu koasa rinanerane mo telena. 

25 Gua tugo asa se Rehabi sa maqota, sapu ta pozae na tie tonoto tugo koe Tamasa, 
sina va kamoi sa sari na tie piko, meke garunu pule lani sa si arini pa keke votiki 

sirana.” 26 Gua asa, ke sa rinanerane sapu loke nana tinavete si matena, si gua tugo 
sa tini sapu loke magomagona si matena. 


3 
Sa Mea . ; | m P 
1 Kasa tasiqu, leana be lopu soku gamu si kote hiva pude na titisa koari na zinama 


te Tamasa. Ura na gilania gita sapu gami na titisa, si ta pitu koe Tamasa hola ni sari 
kaiga tie pule. 2 Ura gita doduru mo si hoke tubarae ni gita pa soku sirana. Ba be lopu 
hite tavete va sea si keke tie, koari nana zinama, si na tie tonotona tugo si asa, meke 
boka kopu pule nia pa doduruna sa nana tinoa. 3 Pana hiva nia gita sa hose pude va 
tabe gita, gua, si vekoa gita pa nuzuna si keke aeana hite, pude boka va ene la ia gita 
si asa, Vasina pu hiva nia gita. 4 Dono la koasa vaka sapu nomana hola meke tepe pa 
givusu ninira, ba boka va kekeria mo keke kalaha hitekena si asa, meke la vasina pu 
hiva nia sa tie kopu kalaha pude la. > Ke gua tugo asa sa mea, sapu hitekena mo, ba 
boka vahesi pule sisigiti nia si asa. 

Sa nika hitekena si boka sulu betoa sa sa hiqohiqo lavata. 6 Sa mea si kekenono gua 
tugo na nika, meke soku hola sari na tinavete kaleadi sapu evani sa. Keke kukuru 
tinida si asa, sapu turaņa va sea ia na va kaleania sa doduruna sa tini, meke sa 
tinoa tanisa tie, koasa kinaleana sapu mae guana koasa nika pa Heli. 7 Ura doduru 
kurukuru name, na kurukuru tapuru, na noki, meke na igana pa kolo, si boka tava 
manavasa, meke ele tava manavasa tugo pa tie. 8 Ba sa mea si loke tie boka va 
manavasia. Kaleana hola meke lopu boka tava manavasa pa tie, meke variva mate 
hola si asa. 9 Koasa mea si hoke vahesia gita sa Banara sa Tamada. Meke hoke zama 
va kaleana la nia tugo gita pa tie, sapu tava podaka pa kinehana sa Tamasa.” 10 Sari 
na zinama vinahesi meke kaleadi, si vura mae gua mo pa keke nuzu. Ke kasa tasiqu, 
lopu ta hivae pude ta evana saripu gua hire. 11 Ura lopu boka keke gua vura mae pa 
keke bukaha sa kolo lomoso, meke sa kolo hokara. 12 Ke kasa tasiqu, sa huda piqi si 
lopu boka vua olive, meke sa huda qurepi si lopu boka vua piqi. Meke loke bukaha 
kolo hokara si va vura ia sa kolo lomoso. 


Sa Ginilagilana Lohina pu Maena koe Tamasa 

13 Asa sapu tumatumae na gilae koa gamu si mani vata dogoro nia si asa pa nana 
tinoa leana meke pa tinavete leana, sapu ta tavete pa korapa vina pepekae sapu 
vurana pa korapa ginilagilana lohina. 14 Ba be koa nana pa korapa bulomia sa 
kinonokono, na binugoro meke na pinuhi, si mi lopu vahesi puleni gamu, meke lopu 
kokoha pude va paeria sa hinokara. 15 Arini pu tavete va sea gua sara si hoke poza 
puleni na tie gilagilana, gua sarini, ba sari ginilagilana gugua arini si lopu gore mae 
guadi pa Manauru, ba tanisa kasia popoa mo, loke dia pinamana koe Tamasa, ba 
tadi na tomate kaleadi mo si arini. 16 Vasina pu koa sa kinonokono meke na pinuhi, 
si koa nana tugo sa vinari paqahi meke sari doduru kinaleadi. 17 Ba sa ginilagilana 
lohina sapu gorena mae gua pa Maņauru, kekenu si via; meke bule, na nono, va 
pepekae, variva tukana hola, meke ta dogoro koari na tinavete leadi, meke lopu toka 
kale, meke loke sinekesekei si koa koa sa. 18 Sari na tie va bulebule, saripu lelete pa 
binule, si kagu paketi tugo rini sari na vuana sa tinonoto. 


4 


Lopu Tataru Sisigiti nia sa Kasia Popoa 
1 Gilania mia gamu sapu sari doduru mia vinari kanai na vinari tokei pa vari korapa 
mia gamu, si mae guadi mo koari na mia inokoro seadi, saripu korapa varipera pa 


* * 
2:25 Zos 2:1-21 3:9 Zen 1:26 


ZEMISI 4:2 1737 ZEMISI 5:4 


korapa bulomia. 2? Okoro nia gamu si keketona, ba lopu boka vagia gamu, ke hiva va 
mate tie si gamu. Noma hola latu sa mia inokoro pude vagi tinitona, ba lopu boka 
vagi tugo gamu, ke varitokei na variperai mo si gamu. Lopu boka vagia gamu sapu 
gua okoro nia gamu, ura lopu tepa ia gamu koe Tamasa si asa. 3 Totoso tepa si gamu 
koe Tamasa si lopu vagia tu gamu. Ura na lopu leadi sari na mia tinepa, sina hiva 
qetu eke ni mo gamu telemia sari na tinitona pu tepai gamu. 4 Lopu soto va nabu koe 
Tamasa si gamu! Vegua, lopu gilania tu gamu sapu be okoro sigiti nia gamu sa kasia 
popoa, si va kana puleni gamu koe Tamasa si gamu? Asa sapu okoro nia sa kasia 
popoa, si vata evaņae pule nia na kana te Tamasa si asa. > Meke mi balabala sea ia 
sapu lopu hinokara sa Kinubekubere Hope, sapu zama guahe: “Sa maqomaqoda sapu 
vekoa Tamasa koa gita, si okoro sisigiti nia Sa pude tava madida koa Sa,” gua. 6 Ba sa 
tataru lopu ta nana kamona si va mae ia Tamasa koa gita. Gua tugo sapu zama nia 
sa Kinubekubere Hope hie: “Kanai Tamasa saripu vahesi pule ni, ba va mae ia Sa sa 
tataru lopu ta nana kamona koa rini pu va pepekae pule ni.”* 

7 Ke, mi va tabea sa Tamasa, mi turu va nabu, mamu kana ia sa devolo sapu se 
Setani, meke kote goveteni gamu sa. 8 Mi tata mae koe Tamasa, meke kote tata mae 
koa gamu si Asa. Mi va via i limamia gamu na tie kaleamia! Mamu va via i sari 
bulomia gamu na tie ruarabeke! 9 Mi talotana na kabo ni gamu sari na mia sinea. 
Gamu pu hegere si mi kabo, meke gamu pu koa qetuqetu si mi balabala mamata. 
10 Mi va pepekae puleni gamu pa kenuna sa Tamasa, meke kote va lavata gamu Sa. 


Mu Lopu Pitua sa Turanamu koe Karisito 
11 Kasa tasiqu, mi lopu vari zama va kaleani. Asa sapu zama va kaleania, babe 
pitua sa tasina koe Karisito, si zama va kaleania mo sa sa Tinarae te Tamasa meke 
pitua sa si asa. Be pitua goi sa Tinarae, si lopu va tabea goi si asa, ba na pitua mo 
goi si asa. 12 Ba e Tamasa mo sa Tie Varipitui. Asa mo ponini gita sa Tinarae. Asa mo 
telena si boka harupu tie meke huhuara. Ba esei si goi sana sapu pitua sa turanamu? 


Mu Lopu Vahesi Pule nigo 

13 Ego, mi va avoso mae tu ba gamu pu zama guahe: “Ninoroi babe vugo si kote la si 
gami pa keke vasileana nomana, meke kote koa keke vuaheni vasina, pude holuholu, 
meke vagi va soku poata,” gua.” 14 Ba lopu hite gilania gamu sapu gua kote ta evana 
pa koivugona. Kekenono gua tugo mo na rovu si gamu sapu vura mae, meke lopu 
sana murimuri taloa. 15 Ba gua tu he si mamu zama nia gamu: “Be na hiniva te 
Tamasa, meke be toa si gami, si kote boka tavetia gami sapu hiera babe hoira,” gua. 
16 Ba kamahire si va lavata sisigiti puleni gamu mo pa bulomia, meke tozi tugo gamu 
sari na mia vinahesi pule, ba doduru vinahesi pule si lopu leadi. 17 Ego, sa tie sapu 
gilania nana sa lineana sapu garo pude tavetia, ba lopu tavetia sa, si tavete va sea 
tugo si asa. 

Vina Balau koari na Tie Tagotago 

1 Mi va avoso mae gamu na tie tagotago. Mi kabo na kabo alili va ululae, ura sa 
tinasuna si korapa mae koa gamu. 2 Sari mia tinagotago si ele popozu palae, meke 
sari mia poko si ele gani betoi na kikiti.” 3 Sari mia qolo na siliva saripu tagoi gamu, 
si ele nara beto. Meke sa nara hie si kote na vina sosodedi rina mia sinea, meke va 
kaleani sari na mia tinoa, meke turana lani gamu pa nika koa holana. Ura ele va 
omuni gamu sari mia tinagotago soti koari na rane mumudi hire. 4 Dotu, lopu tabari 
gamu sari na tie tavetavete saripu pakepakete koari na mia linetelete pa mia inuma. 

Avoso la i sari na dia ninominomi! Sari na dia zinama si ele ta avoso koasa Banara 
Tadi na Qeto Minate.” 5 Koari na mia tinoa pa popoa pepeso si koa valearanei, meke 
va qetu puleni gamu koari na mia tinagotago sokudi si gamu. Va nobonoboko puleni 
gamu gua rina kurukuru nobokodi, osolae kamo sa rane vina mate mia. $ Ele zutui 
meke va matei gamu sari na tie tonoto, saripu lopu kana gamu, meke lopu govete ni 
sari na mia ninovanovala. 


Sa Ninono na Vinaravara 

7 Kasa tasiqu, mi aqa va nono, osolae kamo sa pinule mae tanisa Banara. Dotu, sa 
tie lelete, hoke aqa valeana nia sa sa totoso vua valeana tadi na linetelete pa pepeso. 
Hoke aqa va nono nia tugo sa sa ruku pa nana totoso. 8 Ke mi aga va nono gua tugo 
asa si gamu, mi va ninirai sari bulomia. Ura sa rane sapu kote pule mae ia sa Banara 
si tata kamo mo. 9’ Kasa tasiqu, mi lopu vari qumiqumi, pude mi lopu ta zutu koe 
Tamasa si gamu. Sa tie varipitui si ele va namanama, meke lopu sana kote mae mo 
si Asa. 10 Kasa tasiqu, mi balabala i sari na poropita pu ele tarae nia sa inavosona sa 
Banara. Na kineha leana tanisa inaqa va nono pa korapa ninovanovala tadi na kana 
si arini. 11 Poza ni tie qetuqetudi gita sari na tie arini, sina koa va nabu si arini pa 
totoso tinasuna. Ele avoso nia mia mo gamu sa tinoa va nono te Zobi, meke gilania 
mia mo sapu gua ta evana koa sa pa vinabetona. Ura na lopu ta nana kamona sa 
tataru variva tukana tanisa Tamasa.“ 

12 Ba kasa tasiqu, hiera si arilaena hola. Pana tavetia goi si keke mua vina tatara, si 
mu lopu tokotokoro. Lopu zama tokotokoro koa sa Manauru, babe pa pepeso, babe 
koa keke tona pule. Ba mamu zama gua mo hie: “Uve,” mu gua mo, babe “Lokari,” 
mu gua mo. Be lopu gua asa, si kote ta zutu koe Tamasa si goi.” 

13 Be keke koa gamu si koa tasuna, si mani varavara la koe Tamasa. Meke be keke 
koa gamu si getugetu, si mani kera vahesia sa Tamasa. 14 Be keke koa gamu si moho, 
si mani tioki sari na koimata pa ekelesia pude di varavara nia, meke nuzapa nia 
oela pa korapa pozana sa Banara.” 15 Be va hinokara valeania rina koimata, sapu 
kote ta salana koe Tamasa si asa, si kote magogoso tugo sa tie mohona, meke kote va 
tavulalania Tamasa. Meke be tavete va sea si asa, si kote taleoso ni Tamasa sari nana 
sinea. 16 Gua asa, ke mi vari helahelae ni sari na mia sinea, mamu varivari tokae pa 
vinaravara, pude mi ta salana koe Tamasa si gamu. Sa vinaravara tanisa tie tonoto 
si koa ia na niniranira pude vagia sa tinokae koe Tamasa. 17 E Ilaiza si keke tie gua 
mo gita, meke varavara va ninira nia sa si pude lopu ruku pa korapana neta vuaheni 
onomo sidara, meke lopu ruku tugo sa popoa.” 18 Ba sipu tepa pulea Ilaiza sa ruku, 


si hoqa gana mo sa ruku lavata, ke toqolo pule mo sari na linetelete.” 

19 Kasa tasiqu, be ilolae taloa koasa hinokara si keke koa gamu, meke be keke tie 
si la turana pule mae nia si asa, 20 si mi balabala ia sapu guahe: Asa sapu va kekere 
pulea koasa nana tinavete sea sa tie asa, si kote harupia sa sa tie sea sana koasa vina 
kilasa pu koa hola ninae rane. Meke kote vagia sa sa tinaleosae koe Tamasa koari 


nana sinea sokudi.” 

SA LETA KEKENU TE 
PITA 
Sa Vinabakala 


Hie Sa Leta Kekenu te Pita sapu kubere la nia sa koari na tie te Karisito saripu ta 
pozae na “tie ta vizatadi te Tamasa,” saripu ta hurakatae la koari na pinagapagaha 
popoa pa Ponitasi, Oalesia, Kapadosia, Esia, meke Bitinia. Pa rane ninoroi sari na 
popoa hire si koa koasa popoa sapu ta pozae Teki. Kaiga tie si balabala ia sapu Pita 
si korapa koa pa Roma, sa nati vasileana lavata, totoso ta kubere sa leta hie. Hola 
kaiga vuaheni si tava mate si asa vasina. 

Sa natina sa leta hie si pude sovutu va ninirai saripu tirona sa, saripu nuguru lai 
sari na ninovanovala na tinasigiti koasa dia rinanerane koe Zisu. Tavetia Pita si hie, 
pude va balabala pule ni sa Inavoso Leana koa rini pu tirona sa leta koasa guguana 
e Zisu Karisito. Tozia sa sa Nana minate, tinuru pule, meke sa Nana vina tatara sapu 
kote pule mae, pude madi rane valeania se Zisu. Meke pude madi turu va nabu si 
arini koa sa rinanerane pa korapa tinasuna na ninovanovala tadina kana. Meke be 
turu va nabu si arini, si kote tava sosode valeana pa korapa pinodeke, sapu hinokara 
sari na dia rinanerane. Meke kote ta pia si arini “Koasa rane pana pule mae se Zisu 
Karisito.” 

Sipu beto sovuti Pita sari na tie te Karisito hire, pude koa va ninira koari na dia 
tinasuna, si sovuti tugo sa si arini pude madi koa guana tie te Tamasa pa doduru dia 
tinoa. 

Sari na Pinagapagahana sa Leta 

Sa zinama tataru kekenu. Hinia 1:1-2 

Sa vina balabala pulena sa tinaharupu te Tamasa. Hinia 1:3-12 

Tinarae pude koa madi pa tinoa. Hinia 1:13 kamo hinia 2:10 

Sa hiniva te Karisito koari na tie pa totoso ta nonovala meke koa ta sigiti koari na 


kana. Hinia 2:11 kamo hinia 4:19 , , . r: 
Vina pepekae meke na tinavete ninabulu tadina tie te Karisito. Hinia 5:1-11 


Sa tinukuna sa leta. Hinia 5:12-14 


Zinama Tuketukele 

1 Arau Pita, sapu keke apositolo te Zisu Karisito, si kubere atu koa gamu na tie 
ta vizata mia te Tamasa, sapu ta hurakatae la pa seu, meke korapa koa guana tie 
karovomia koari na pinaqapaqaha popoa pa Ponitasi, Qalesia, Kapadosia, Esia, meke 
pa Bitinia. 2 Gamu sina tie ta vizata mia koasa hiniva te Tamasa sa Tamada, podalae 
mae gua pukerane, meke ele tava madi mia koa sa Maqomaqona sa Tamasa, pude mi 
va tabea se Zisu Karisito, pude mi tava via koasa eharana Sa. 

Mi tago zonazona ia sa Nana tataru lopu ta nana kamona, meke sa binule. 


Sa Rinoverove koe Zisu sapu Tava Toa Pule 


3 Mani tavahesi sa Tamasa sa Tamana sa nada Banara Zisu Karisito! Sina koasa 
ninomana gua sa Nana tataru variva taleosae, si ele poni gita Sa sa tinoa vaqura. 


Meke rane valeania gita sapu kaqu vagia gita sa tinoa hola koe Zisu Karisito, sina 
toa pule si Asa pa minate. 4 Ke gua asa, si dono va kenu la ia gita sapu kote tagoa 
gita doduru, gua sapu ele va nama vekoa Tamasa pude tadi Nana tie. Ele va nama 
vekoa Tamasa si asa pa Manauru pude tamugamu, vasina lopu kote boka kaleana, 
na ta novala, ba kote kekenono puta mo sa Nana tinolava ninae rane ka rane. > Ta 
kopue si gamu koasa niniranira te Tamasa pa korapa mia rinanerane, osolae kote 
vagia gamu sa tinaharupu sapu ele va nama vekoa Tamasa, pude vata dogoro nia 
koasa rane mumudi. 

6 Koa qetuqetu nia gamu sa tinaharupu asa, sapu evania Tamasa koa gamu, be ta 
vala pa tinalotana si gamu pa totoso papakana mo, sina koa gua koari soku votivotiki 
pinodeke pu koa ta sigiti ni gamu. 7 Sa natidi ri doduru tinasuna hire si pude podeki 


be hinokara sari na mia rinanerane. Sa mia rinanerane si marilaena hola nia sa 
qolo. Na qolo sapu lopu koa hola si boka ta sulu pa korapa nika pude va via ia. Ba sa 


mia rinanerane sapu tava sosode, sapu be hinokara si asa, si koa hola. Koasa rane 
pu kote pule mae ia Zisu Karisito, si kote vagia gamu sa vinahesi, na vina lavata mia 
koe Tamasa. 8 Lopu ele dogoria gamu se Zisu, ba tataru nia gamu si Asa, meke lopu 
dogoria gamu kamahire, ba va hinokaria gamu si Asa. Gua asa si gamu ke ta sinie 
qinetuqetu marilaena, sapu loke zinama boka tozi va bakalia, 9 ura na korapa vagia 
gamu sa tinaharupudi rina mia tinoa, sapu sa natina sa mia rinanerane koe Zisu 


Karisito, 
10 Sari na poropita pukerane si ele korotae kenu nia rini sa tataru variharupi hie, 


sapu kote vagia gamu koe Tamasa. Ke hata va minakia rini sa guguana sa tinaharupu, 
11 pude gilania sa totosona, meke sa guguana sa. Sa Magomagona Karisito pu koa koa 
rini, si ele huhuku vekoa meke tozi va kenu ia Sa sa tinasigiti sapu kote vagia Karisito, 
meke pa mudina sa Nana tinasigiti, si na minataqara, pa vina lavata. 12 Vata gilana 
nia Tamasa koari na poropita arini, sapu sari na dia tinavete si lopu pude valeana 
pule ni mo teledia, ba pude tokani gamu, totoso zama ni rini sari na ginugua sapu ele 
avosi gamu koari kaiqa. Sari na tie pu tozia sa Inavoso Leana koa gamu, si tozia rini 
pa korapa niniranira tanisa Maqomaqo Hope sapu ta garunu maena pa Manauru. 
Ari na mateana ba hiva gilani sari ginugua hire te Karisito. 


Sa Tinioko pude Koa Va Madi 

13 Ke gua asa, si mi va namanama i sari na mia binalabala pude tavetavete. Mi 
kopu puleni gamu, mamu va soto va nabui sari na mia rinanerane koasa tataru 
variharupi, sapu kaqu ta poni nia gamu pana pule mae se Zisu Karisito. 14 Mi va 
tabea sa Tamasa, kekenono gua ri Nana koburu leadi. Mi lopu luli gamu sari na mia 
inoko'okoro kaleadi saripu taveti gamu pa pinupuhu, totoso lopu ele va hinokaria 
gamu se Karisito. 15 Mi koa na tie madi mia meke loke mia sinea koari doduru mia 
tinavete, gua sapu sa Tamasa pu tioko gamu si loke Nana sinea. 16 Ura zama sa 
Tamasa koasa Kinubekubere Hope: “Mi koa na tie madi mia, meke loke mia sinea, 
sina loke Qua sinea si Arau,” gua.” 

17 Hoke poza nia Tamamia gamu sa Tamasa pana varavara gamu. Asa sa Tamasa pu 
lopu toka kale totoso varipitui ni Sa sari doduru tie koari na dia tinavete. Ke gua asa, si 
mi pamana nia sa Tamasa, pa doduruna sa mia tinoa koari na votiki popoa pa pepeso. 
18 Ura ele gilania mia gamu sapu visoroihe si lulia gamu sa hahanana huporo tadi na 
tiatamamia pukerane. Ba ele holu vagi gamu Sa koasa tinoa loke laena asa, pude na 
tie te Tamasa si gamu, meke sa hinolu mia si lopu evaņia Tamasa pa tinabara qolo 
na siliva pu lopu koa hola, 19 ba evania Sa si asa koasa ehara marilaena te Karisito, 
sapu guana lami pu loke ari kisakisana. 20 Ta vizatana koe Tamasa si Asa sipu lopu 
ele tava podaka sa kasia popoa, meke tava dogoro vura si Asa koa sa ginugua mia 
gamu koari na rane mumudi hire. 2?! Pa korapana Zisu Karisito si va hinokaria gamu 
sa Tamasa, sapu va toa pulea si Asa pa minate, meke ponia Sa sa vina lavata. Gua 
asa ke sa mia rinanerane na rinoverove, si soto koasa Tamasa. 

22 Ego, pa mia vina tabena sa hinokara, si ele va via puleni gamu, pude vata dogoro 
nia gamu sa tataru hinokara koari na turana mia pu va hinokara. Ke mi koa varivari 
tatarue zonazona pa doduru bulomia. 23 Ura pa korapana sa zinama toa holana te 
Tamasa si tava podo pule si gamu. Lopu koasa tinitona matena, ba koasa tu sapu toa 
hola ninae rane. ?4 Gua sapu zama nia sa Kinubekubere Hope:* 

“Sari doduru tie si guana duduli; 
meke doduru dia tinolava si guana havoro pa pezarana; 
harahara sari duduli meke hoga sari na havoro, 


25 ba sa zinama te Tamasa si turu hola ninae rane.” 
Sa zinama hie si asa tugo sa Inavoso Leana sapu ta tozi vurae koa gamu. 

Sa Patu Toana, meke sa Nana Butubutu Madina 

1 Mi veko pani sari doduru mia kinaleadi: na kinohakoha, na sinekesekei, na 
kinonokono, meke doduru zinama nonovala. 2? Gua ri na koburu haha pu tiqe pododi 
sapu okoro nia sa meleke, si mi okoro nia sa ginani maqomaqo hinokara, sapu sa vina 
tumatumae te Tamasa, pude boka toqolo sage koasa tinaharupu mia. Ura tiqe gilania 
mia mo gamu sa guguana sa tataru va tukana tanisa Banara.” 

4 Mi mae koasa Banara toana, sapu kekenono guana Patu sapu loke laena pa tie, ba 
arilaena pa vinizata te Tamasa. 3 Gamu si korapa somana tugo gua rina patu toamia 
pu ta tavetavetae pa kinurina sa Zelepade te Tamasa. Na butubutu hiama si gamu 
tava madimia koe Tamasa, gamu pu taveti sari na vinariponi na vina vukivukihi pa 
tinoa maqomaqo mia. Arini sari na vinariponi na vina vukivukihi pu va qetua sa 
Tamasa pa korapana Zisu Karisito. 6 Ura zama sa Tamasa pa Kinubekubere Hope:* 
“Ele vekoa Rau si keke patu pa Zaione, 

na patu arilaena meke ta vizatana pude na sinokirae. 
Meke asa pu va hinokaria si Asa, 
si lopu kaqu tava kurekure,” gua. 
7 Hie si na patu marilaena koa gamu pu va hinokara, ba koa rini sapu lopu va hinokara 
si guahe:” 
“Sa patu sapu kilua rina tie kuri vetu, 
si asa tugo si arilaena hola koari doduru patu.” 
8 Keke Kinubekubere Hope pule si zama guahe:” 
“Hie tugo sa patu sapu kote va tubarae i sari na tie, 
sa patu sapu kote va hogai si arini.” 
Tubarae ni si arini sina lopu va hinokaria rini sa zinama te Tamasa, gua sapu ele 
vizata vekoa Sa pude tadirini. 

9 Ba gamu sina butubutu ta vizata mia, na butubutu hiama tanisa Banara, na 
butubutu tava madi mia, meke na tinoni soti te Tamasa. Ta vizata si gamu pude 
tozi vurani sari na tinavete variva magasadi te Tamasa, Asa pu tioko vurani gamu pa 
hinuporo, pude koa pa Nana kalalasa marilaena.” 10 Koari na totoso ele hola si lopu 
na tie te Tamasa si gamu, ba kamahire si na tinoni Tanisa si gamu. Koari na totoso 
ele hola si lopu tagoa gamu sa Nana tataru variva taleosae, ba kamahire si ele tagoa 
gamu si asa.” 


Sari na Pinausu te Tamasa , , , 
11 Kasa qua baere ta tataruemia, tepa zonazona gamu rau si gamu sapu na tie 


karovomia koasa kasia popoa hie, mi lopu vala puleni gamu koari na inokoro sea tana 
tini, sapu varipera doduru totoso koa sa mia tinoa vaqura. 12? Sari na mia kinokoa pa 
vari korapadi rina tie pu lopu va hinokaria se Karisito, si mani gotogoto pa lineana, 
pude pana zutuni gamu tie kaleamia rini, si kote dogori rini sari na mia tinavete 
leadi, meke vahesia sa Tamasa koasa rane pu kaqu pule mae ia Sa. 

13 Pa ginuana sa Banara, si mi va tabei sari doduru tie pu tuqei sari na niniranira 
koasa binanara pa pepeso: koa sa nati banara nomana pa qinavuna, 14 meke koari 
na qavuna koari hopeke popoa pu ele vizati na va turui Sa pude va kilasi saripu 
tavete va sea, meke va lavati saripu tavete valeana. 15 Ura hivani gamu sa Tamasa 
pude koari na mia tinavete leadi, si kote tava mokomoko sari na zinama pekipekidi 
tadi na tie duviduvilidi. 16 Mi koa guana tie ta rupaha mia; ba mi lopu tavetavete nia 
sa mia tinarupaha pude va paere i sari mia tinavete sea, ba mi koa guana nabulu te 
Tamasa. 17 Mi koa pamana koari doduru tie, mi tataru ni sari na tasimia koe Karisito, 
mi pamana nia sa Tamasa, mi pamana nia tugo se Siza, sa mia nati banara. 


Sa Kinehana sa Tinasigiti te Karisito 

18 Gamu na pinausu, mi va tabei sari na mia palabatu pa tinavete; mi pamana ni si 
arini, lopu sarini mo pu hoke tataru ni gamu, na nono koa gamu, ba gua tugo koarini 
pu hoke nonovala gamu. 19 Kote va qetua gamu sa Tamasa, be koa va nabu si gamu 
koari na tinasigiti totoso lopu tavete va sea si gamu, sina gilania gamu sapu na hiniva 
te Tamasa si pude gua asa si gamu. 20 Na lineana sa si kote vagia gamu, be ta komiti 
si gamu koa sa mia tinavete kaleana? Ba be koa va nabu si gamu koasa tinasigitina 
sa tinavete leana si kaqu qetu ni gamu sa Tamasa si gamu. 21 Pa ginugua asa si tioko 
gamu sa Tamasa pude keha lulia se Karisito. Ura Karisito telena si ele koa ta sigiti ni 
gamu, meke ele vekoa Sa si keke kineha leana, pude kaqu lulia gamu. 
22 Loke sinea si tavetia Sa, 


meke loke zinama kokoha si zama nia Sa.” , , 
23 Totoso ta zama nonovala si Asa, si lopu olana hobei Sa pa ninovanovala. Totoso 


tava sigiti Sa, si lopu podekia Sa pude zama hobena, ba kalavarae zonazona si Asa 
koasa Tamasa, sa tie varipitui tonotona.” 24 Ẹ Karisito telena si ele paleke lani pa 
korosi pa tinina soti sari nada sinea, pude luara pani betoi gita sari nada sinea, gua 
na tie matena pu lopu boka tavete sea, meke pude toa nia gita sa tinonoto. Koari na 
bakorana Sa si ta salana si gamu.” 25 Ura koari na totoso ele hola si koa guana sipi 
muliunu si gamu, ba ele turana puleni gamu Tamasa si gamu pude lulia se Karisito 
sa Sepati, sa Tie sapu kopu ni sari na mia tinoa.” 


3 


Sari na Barikaleqe na Palabatu 

1 Gua tugo si gamu na barikaleqe, mi va tabei sari na mia palabatu, pude be keke 
ari na palabatu pu lopu va hinokaria sa zinama te Tamasa, si kote boka tava kekere 
koari na mia hahanana leadi, lopu kilu tozi ni gamu pude di va hinokara.” 2 Kote 
va hinokara si arini sina dogoria rini sa mia kinokoa sapu nono meke pamana nia 
gamu sa Banara. 3 Mi lopu hata ia sa mia tinolava koari na tinitona guana vina 
tanadi rina kalu pa batu mia, na vinasari qolo pu va sari ni gamu, meke na poko 
tolavaedi pu va sagei gamu.” 4 Ba hie tu, sari na mia tinolava si pude hata ia pa 
korapa bulomia, sa tinolava loke kokoina sapu sa hahanana nono, na bule, sapu 
marilaena hola pa dinono te Tamasa. > Ura sari na barikalege madidi pukerane pu 
kalavarae koe Tamasa, si va tabe koari na dia palabatu, meke pa sirana asa si va dono 
lea pule ni si arini. 6 E Sera si gua asa. Va tabea sa se Ebarahami, meke poza nia sa 
“Qua banara,” gunia sa si asa. Gamu si boka ta evanae guana tuna vineki e Sera, be 
keha lulia gamu si asa, meke tavete valeana si gamu, meke lopu matagutu nia gamu 
si keketona.” 

7 Meke gua tugo si gamu na palabatu, mamu tumae nia sapu sa mua barikalege 
sapu koa turanigo, si na tie malohoro hola nigo sa pa tinina. Mamu kopu nia si asa 
pa korapa pinamana, sina sari na barikalege, meke gamu na palabatu si kote vagi 
betoa mo sa tinoa tanisa tataru variharupi te Tamasa. Mi tavete gua asa, pude ta 


avoso sari na mia vinaravara la koe Tamasa.” 


Koa Ta Sigiti nia sa Tinavete Leana 


8 Ego, gamu doduru, si mi koa varibulei, mamu koa vari tatarue, mi tataru ni sari 
na tasimia koe Karisito, mamu koa variva tukana na va pepekae. 9 Mi lopu hobe nia 
kinaleana sa kinaleana, babe hobe ni zinama nonovala sari na zinama nonovala. Ba 
hie tu, mamu tepa ia sa Tamasa pude mana ni tu, sina sa minana tugo si va tatara 
nia Tamasa pude poni gamu, totoso tioko gamu Sa. 10 Gua sapu koa pa Kinubekubere 
Hope:* 

“Asa sapu hiva koa qetuqetu pa tinoa 
meke okoro hiva dogori sari na totoso leleadi, 


si mani lopu zama va kaleana, 
meke lopu zama kokoha pa tie. 


11 Sa tie sana si mani luara pania sapu kaleana, 
mani tavetia sapu leana; 
mani lopu makudo hata sisigitia sa binule koari na tie. 


12 Ura kopu totoko ni Tamasa sari na tie tonoto 
meke va avosi Sa sari na dia vinaravara; 
ba etuli sa saripu tavete va kaleana,” gua. 


13 Loke tie kote nonovala gamu, be tavete valeana si gamu. 14 Ba be koa ta sigiti nia 
gamu sa tinavete leana, si tamanae si gamu! Mi lopu matagutu ni sarini pu boka va 
sigiti gamu. Mi lopu koa talotana.”” 15 Ba mi pamana nia sa mia Banara se Karisito 
pa bulomia. Mi koa va namanama doduru totoso, pude olani saripu nanasani gamu 
rini koasa guguana sa rinanerane koe Karisito, sapu tagoa gamu pa bulomia. 16 Ba mi 
tavetia sapu gua asa, pa vina pepekae meke pa pinamana. Mi kopu puleni gamu pude 
lopu evania, si keketona sapu kote boka zutu puleni gamu. Ke pana zama nonovala 
gamu rini koasa mia hahanana leana pa linulina Karisito, si kote kurekure ni rini 
sari na dia zinama teledia. 17 Ura leana si pude koa ta sigiti nia sa tinavete leana, ba 
lopu sa tinavete kaleana, be gua asa sa hiniva te Tamasa. 18 Ura pa keke totoso mo 
si mate paeni Karisito sari na sinea tadi doduru tie. Sa tie tonoto si mate pa laemia 
gamu na tie sea, pude va kamo gamu koe Tamasa. Tava mate si Asa, ba tava toa 
koasa Maqomaqona Tamasa. 19 Meke pa korapa niniranira tanisa Magomago asa, si 
la tarae si Asa koari na magomago ta pusidi. 20 Sari na magomago ta pusidi hire si na 
magomagodi rina tie pu lopu va tabea sa Tamasa totoso aqa va nono ni Sa si arini pa 
totoso sapu kuria Noa sa vaka nomana. Ari ka vesu tie mo si ta harupu koa sa kolo.” 
21 Sa kolo hie si na vina gilagilana sa pinapitaiso sapu va kamo gamu pa tinaharupu. 
Lopu na ninuzapa pa laena sa boni pa tini si hie, ba sa vina tatara sapu ele vekoa 
gamu koe Tamasa pude lopu evania si keketoņa sapu kote boka zutu pule gamu ri 
bulomia sapu sea si gamu. Sa pinapitaiso si va kamo gamu pa tinaharupu sapu boka 
vagia gamu, sina turu pule se Zisu Karisito. 22 Ele sage pule pa Manauru si Asa, meke 
ponia niniranira sa Tamasa pa kali mataona, pude koa baņara ni sari na mateana, 
na magomago pu tago ninira leadi na kaleadi pa Manauru meke pa pepeso. 

Tinoa Vagura Koe Karisito 

1 Sina ele koa ta sigiti pa tinina se Karisito, ke gamu ba kagu koa va ninira tugo 
telemia pude keha lulia gua sapu ele evania Sa. Ura asa sapu koa ta sigiti pa tinina, 
si ele luara pani sa sari nana sinea. 2 Gua asa ke podalae kamahire, pa doduruna sa 
mia tinoa pa popoa pepeso, si mi ta turana koasa hiniva te Tamasa, ba lopu koari na 
hiniva kaleadi tana tie. 3 Koari na totoso pu ele hola, si ele ta oki palae hoboro sari na 
mia totoso koari na tinavete tadi na tie pu lopu va hinokaria sa Tamasa, saripu gua 
hire: na inokoro sea pa vinarivosa, na vinari riqihi; meke na ninaponapo va viviri 
telena, meke koari na vinarigara pude naponapo na lopilopi va kaleana; meke sa 
vinahesi beku pu variva kurekurena. 4 Ke magasani gamu rini kamahire, sina lopu 
somana ni gamu sari na dia kinokoa na hahanana kaleadi, ke zama va kaleana gamu 
rini. 5 Ba sari na tie hire si kote hopeke la tozi vura ni sari doduru dia tinavete koa 
sa Tamasa, pu korapa aqa pude varipitui ni sari na tie toadi meke matedi. 6 Gua asa, 
ke ele ta tarae sa Inavoso Leana koari na tie matedi” pude di ta pitu kekenono gua ri 
doduru tie pa tinoa tini, meke pude di toa pa Maqomaqona sa Tamasa. 


Mi Kopu Valeana koari na Vinariponi te Tamasa 

7 Tata sa vinabetona sa kasia popoa, ke mi balabala valeana, mi kopu puleni gamu, 
pude mi boka varavara. 8 Ba sapu arileana hola koari doduru tinitona, si mi koa 
varivari tatarue hinokara; sina sa tataru si taleoso ni sari na sinea sokudi.” 9 Mi 
lopu qumiqumi, ba mi qetu pude variva kamo i koari na mia vetu. 10 Hopeke tie koa 
gamu si mani tavetavete nia sa vinariponi sapu vagia sa koe Tamasa, pude nabulu 
ni sari na turana mia koe Karisito. Mamu kopu na tavetavete valeana ni sari na 
votivotiki vinariponi marilaedi te Tamasa. 11 Asa sapu tarae, si mani tarae nia sa 
zinama te Tamasa. Asa sapu nabulu, si mani koa nabulu koa sa niniranira pu poni 
nia sa Tamasa, pude mani tava lavata sa Tamasa koari doduru tinitona, pa korapana 
e Zisu Karisito. Tanisa tugo sa vinahesi, na niniranira ninae rane ka rane. Emeni. 


Koa Ta Sigiti pa Linulina e Karisito 

12 Kasa qua baere ta tataruemia, mi lopu magasa nia sa pinodeke variva ta sigitina 
sapu koa ta sigiti nia gamu, guana sapu na tinitona votikaena hola si ta evaņa koa 
gamu, sapu gua. 13 Ba mi qetu nia sapu somana nia gamu sa tinasigiti te Karisito, 
pude kagu ta sinie qinetuqetu sari na bulomia pana vura pule mae si Asa, meke 
ta dogoro sa Nana tinoa Tinamasa na niniranira. 14 Be ta zama nonovala si gamu, 
koa gua sapu na tie te Karisito si gamu, si tamanae si gamu. Ura koa koa gamu sa 
Magomago tanisa tinoa tolavaena sapu sa Magomagona sa Tamasa. 15 Be koa tava 
sigiti si keke koa gamu, si mani lopu tava sigiti koa gua sapu va mate tie si asa, babe 
hikohiko, babe kaiqa tinavete kaleadi pule, meke lopu la sosoara hoboro koari na dia 
ginugua rina votiki tie. 16 Ba be koa ta sigiti si asa pa linulina e Karisito, si mani lopu 
kurekure nia, ba mani vahesia sa Tamasa sapu na tie te Karisito si asa. 17 Ura ele mae 
sa totoso pude kote podalae kekenu sa vinaripitui koari na tie soti te Tamasa. Meke 
be podalae si asa koa gita, si kote kaleana hola tugo sa vina kilasa pu kote kamo koa 
rini pu lopu va hinokaria sa Inavoso Leana te Tamasa. 18 Ura gua hie sapu zama nia 
sa Kinubekubere Hope: 
“Be tasuna koari na tie tonotodi pude kamoa rini sa tinaharupu, 

si lopu kote boka hokara sari na tie va gugue na tie kaleadi 


4:6 “Koari na tie Matedi” si lopu bakala. Kaiga tie si balabala ia se Zisu si tarae koari na tie matedi pa Hedisi? 
pa mudina sa Nana minate, kaiqa pude si balabala ia sa sa tie matedi hire si avosia sa Inavoso Leana totoso toadi 


* 

pude vagia sa tinaharupu,” gua.” 
19 Ke gua asa, si arini pu koa ta sigiti pa hiniva te Tamasa, si madi kalavarae 
zonazona koasa Tamasa pu va podaki si arini, madi lopu makudo tavete valeana 
si arini. 

Sa Kinopudi rina Tie te Tamasa 

1 Ele dogoro sotia rau sa tinasigiti te Karisito, meke kote somana tagoa tugo rau sa 
tinoa tolavaena te Karisito pu kagu vata dogoro vura pa Nana minae. Arau sapu keke 
koimata pa ekelesia, si tepa atu koa gamu na koimata pa ekelesia, 2 mi kopu ni sari 
na tie te Tamasa saripu koa pa mia kinopu, kekenono gua na sepati sapu kopu ni sari 
nana sipi. Mi tavetia pa ginetugetu gua sapu hiva nia sa Tamasa, ba lopu sina asa mo 
sa mia tinavete, sapu lopu getu nia goi. Mi lopu tavetavete pa inokorona sa tinabara 
mo, ba mi okoro nia pude koa va nabulu koari na tie.” 3 Mi lopu podekia pude lalae 
ni sari na tinoa tadirini pu koa pa mia kinopu, ba mi koa na kineha leamia koari na 
tie te Tamasa. 4 Meke pana vura mae se Zisu sa Nati Sepati sapu kopuni gita, si kote 
ta poni nia gamu sa pinia tanisa tinoa tolavaena sapu lopu kote rida hokara. 

5 Gamu na tie vaqura ba gua tugo, mi va tabei sari na tie koadi. Gamu doduru si mi 
va pepekae puleni gamu pa mia ninabulu, ura gua hie si zama nia sa Kinubekubere 
Hope:* 

“Kanai Tamasa saripu vahesi pule ni, 


ba va mae ia Sa sa tataru lopu ta nana kamona koa rini pu va pepekae pule ni,” 
gua. 


6 Gua asa ke, mi va pepekae puleni gamu pa kauruna sa Lima ninira tanisa Tamasa 
pa vina tabena Sa, meke kote va lavata gamu Sa pa Nana totoso garona.” 7 Mi valani 
koa Sa sari doduru mia tinalotana, sina korapa tataru ni gamu na kopuni gamu Sa. 

8 Mi totoli puleni gamu, mamu kopu! Sina se Setani sa mia kana si korapa ene 
la mae pude nonovala gamu, guana laione oviana, pude dono hata ia si keke tie 
pude va matea, gua. 9 Mi turu va nabu pa mia rinanerane, mamu kana ia se Setani. 
Sina gilania mia gamu sapu sari kasa turanamia koe Karisito pa kasia popoa, ba va 
kamoi tugo sari na tinasigiti gugua sapu ele va kamoi gamu pa linulina e Karisito. 
10 Ba pa mudina sa mia tinasigiti pa totoso papakana, si sa nada Tamasa telena kote 
va gotogoto gamu, meke va ninira gamu pa rinanerane, pude turu va nabu koasa 
sinokirae hinokara. Asa tugo si tagoa sa tataru lopu ta nana kamona, meke sapu 
tioko gamu Sa pude somana tagoa sa Nana tinoa tolavaena pa kineke koe Karisito. 
11 Tanisa tugo sa niniranira ninae rane ka rane. Emeni. 


Sari na Zinama Tataru Vina Betobeto ji ji ji 
12 Garunu atu nia rau sa gua leta papakana hie, sapu kubere poni au e Saelasi. 


Balabala gunia rau na keke tasigu ta ronuena koe Karisito si asa. Hiva sovutu va 
ninira gamu rau, magu tozini gamu sapu hie tugo sa tataru variharupi hinokara te 
Tamasa, ke mi turu va nabu koa sa.” 

13 Sari na tiena sa ekelesia turana mia pa Babiloni” sapu ele ta vizatadi tugo koe 
Tamasa, si va atui sari na dia tataru, meke gua tugo sa tugu koe Karisito sapu se 
Maka.” 14 Mi vari hapahapai na vari getugetui pana vari tutuvi gamu. Sa binule si 
mani koa koa gamu doduru tie te Karisito. 

SA LETA VINA RUA TE 
PITA 
Sa Vinabakala 


Sa leta vina rua te Pita hie si ta kubere la si asa koari na tie te Karisito, sapu koa 
hurakatae lamae pa doduru vasidi. Sa nati hiniva koasa leta hie si pude sovutu va 
ninirai sari na tie te Karisito, pude turu va nabu pa hinokara, meke lopu luli koari 
na tie va tumatumae kokohadi, meke koasa tinoa na hahanana bonidi pu ta evaņa 
koari na tie, sina koa gua koari na vina tumatumae kokohadi hire. 

Sapu ta hivae koari na tie te Karisito si pude va talevara ni sari na vina tumatumae 
kokohadi hire, meke pude koa soto mo koa sa vina tumatumae hinokara te Tamasa, 
meke sa Baņara Zisu Karisito. Sa vina tumatumae hie si tozia ri pu ele dogoro sotia, 


na avoso sotia se Zisu. , , , , 
Se Pita si balabala sisigitia sa sa vina tumatumae tadi na tie va tumatumae sea hire 


sapu zama guahe: “Lopu kaqu pule mae se Zisu,” gua. 

Zama si asa, sapu sa natina sapu lopu turei pule mae nia Zisu, si koa gua sapu 
“lopu hiva nia Tamasa pude mate palae si keke ri na tie, ba hiva ni Sa pude kekere, 
meke veko pani rini sari na dia sinea,” gua. 

Sari na Pinaqapaqahana sa Leta 


Sa zinama tataru kekenu. Hinia 1:1-2 

Sa tinioko koari na tie te Karisito. Hinia 1:3-21 
Sari na tie va tumatumae sea. Hinia 2:1-22 

Sa minae vina betobeto te Karisito. Hinia 3:1-18 


Zinama Tuketukele , , o. , 
1 Arau Pita, sapu keke nabulu meke na apositolo? te Zisu Karisito, si kubere atu 


nia sa leta hie koa gamu pu ele tagoa sa rinanerane arilaena, kekenono gua sapu ta 
poni nia gami pa korapa tinonoto tanisa nada Tamasa, meke te Zisu Karisito sa nada 
Hinarupu. 

2 Mi tago zonazona ia sa Nana tataru lopu ta nana kamona, meke sa binule pa 
korapa mia ginilanana sa guguana sa Tamasa, meke se Zisu sa nada Baņara. 


Sa Tinioko meke na Vinizata te Tamasa | , o 
3 Pa korapa Nana niniranira si ponini gita sa Tamasa sari doduru tinitona pu 


ta hivae koa gita, pude toa nia sa tinoa tonotona gugua te Tamasa pa korapa 
nada ginilagilanana e Karisito. Ele tioko gita Sa pude somana tagoa sa Nana tinoa 
tolavaena, meke sa Nana lineana soti telena. “Pa sirana gua asa, si ponini gita Sa sari 
na vina tatara nomadi meke arilaedi. Meke pa vinagidi rini, si kote boka govete nia 
gamu sa kinaleana tanisa inokoro sea koasa kasia popoa, pude kote somana tagoa 
gamu sa tinoa tolavaena Tanisa. 5 Gua asa ke, gamu pu tagoa sa rinanerane, si mi 
koa nalinali sisigiti pude tagoa tugo sa lineana, meke koasa lineana si mi tomo la 
nia sa tinumatumae. $ Meke pa mia tinumatumae, si mi tomo la nia sa kinopu pule, 
meke pa kinopu pule, si mi tomo la nia sa sinoto va nabu; meke koasa sinoto va 
nabu hie, si mi tomo la nia sa tinoa tonotona gugua te Tamasa. 7 Meke koa sa tinoa 
tonotona gugua te Tamasa, si mi tomo la nia sa vinari tatarue tamatasi koe Karisito; 
meke koasa vinari tatarue tamatasi hie, si mi tomo la nia sa tataru koari doduru tie. 
8 Arini sari na lineana pu ta hivae koa gamu, meke be tago ninira lala i gamu si arini, 
si kote va boka gamu rini pude bokaboka si gamu pa mia ginilanana sa nada Banara 
Zisu Karisito, meke pude vua va sokusoku tugo si gamu, gua sapu ta hivae koa Sa. 
9 Ba asa sapu lopu tagoi si arini, si guana tie behu sapu lopu boka dono va kenue la. 
Meke ele mulini nia sa sapu ele tava via si asa koari nana sinea pu ele holadi. 

10 Ke gua asa, kasa tasiqu, mi podeke sisigitia pude va sosodea sapu hinokara sa 
tinioko mia na vinizata mia koe Tamasa. Pana gua asa, si lopu kote mate sa mia 
rinanerane koe Karisito. 11 Pa sirana gua asa si kote tava kamo valeana si gamu, 
pude nuquru koa sa Binanara koa hola tanisa nada Banara, meke Hinarupu sapu se 


Zisu Karisito. MAA , , , 
12 Gua asa, ke koa gua sapu ele gilani mia mo gamu sari na ginugua hire, meke ele 


ta sokirae va nabu sari na mia tinoa koasa hinokara sapu ele vagia gamu, ba kaqu 
va balabala puleni gamu tugo rau doduru totoso si arini. 13 Gina leana hola si pude 
magu va ninira pulei sari na mia binalabaladi ri na ginugua hire pa totoso korapa 
toaqu rau. 14 Ura gilania rau sapu lopu sana, meke kote taluarae mo si rau koasa 
tinoa hie, gua sapu ele tozi va bakala nau sa nada Banara Zisu Karisito. 15 Gua asa, 
ke kaqu podeke sisigitia rau pude va ninira gamu, pude lopu mulini ni gamu doduru 
totoso sari na ginugua hire pa mudina sa qua minate. 


Va Sosodea Pita sa Vinura Ninedala te Karisito pa Toqere 

16 Lopu na keke vivinei tava podona mo si lulia gami, pude tozi vata gilana nia koa 
gamu sa niniranira, meke sa minae tanisa nada Banara Zisu Karisito. Ba na dogoria 
gami pa matamami soti sa ninedala variva magasana tanisa Banara. 17 Ura koa mami 
mo gami totosona vala nia sa Tamasa sa Tamada pa Manauru sa ninedala na vina 
lavata, sipu gore mae koa Sa sa mamalainina sa Tamasa lavata pa Manauru, sapu 
zama guahe: “Hie tugo sa Tuqu koleo sapu qetu hola nia Rau,” gua.” 18 Avoso sotia 
gami telemami sa mamalaini hie sapu maena pa Manauru, totoso koa turania gami 
si Asa pa toqere hope. 

19 Gua asa, ke rane va hinokaria gami sa inavoso pu ta tozi koari na poropita“. Ke 
leana hola si pude va avosia gamu sa inavoso asa. Ura sa inavoso si vata dogoro nia sa 
hinokara pa bulomia kekenono gua na zuke sapu malara pa huporo osolae pule mae 
se Karisito, kekenono gua sapu gasa sa pinopino habia meke kamo sa vaqavaqasana 
sa rane. 20 Ba sapu arilaena hola koari doduru ginugua pule, si mi lopu mulini nia, 
sapu loke kinorokorotae pa Kinubekubere Hope, si vura soti mae koasa vinabakala 
tanisa poropita. 21 Ura na loke kinorokorotae si mae pa hiniva tana tie, ba sari na 
tie si ta turana koa sa Magomago Hope, meke tiqe zama vura nia rini sa inavoso pu 
maena koe Tamasa. 


2 


Sari na Poropita Kokohadi 

1 Ba gua sapu koa dia tugo sari na poropita kokohadi koari na tie Ziu pukerane, 
si kote koa dia tugo sari na tie va tumatumae seadi koa gamu. Kote paleke golomo 
atu ni rini sari na vina tumatumae kokohadi pu nonovali sari na tie. Meke kote oso 
nia tugo rini sa Banara sapu vata rupahi si arini, meke pa ginugua asa, si kote vala 
puleni si arini koasa vina kilasa koa holana pu kote kamo va hodaka. 2 Kote gua asa, 
þa kote ari sokudi tugo si kote luli sari na dia hahanana variva kurekuredi. Meke 
koa gua koari na dia tinavete kaleadi, si kote zama va kaleania ri kaiqa tie sa sirana 
tanisa hinokara koe Karisito. 3 Kote tozini gamu rina tie va tumatumae sea hire sari 
soku vivinei kokohadi pu va podoi mo rini, pude vagi dia poata koa gamu gua. Ba 
pukerane tu si ele va nama vekoa Tamasa sa tinazutudi; meke sa dia vina kilasa pu 
koa hola ninae rane si lopu kaqu va sasanae. 

4 Sari na mateana pu sea, ba lopu mulini pania Tamasa sa Nana vina kilasa koa 
rini, ba gona gore la ni Sa pa Heli. Vasina tu koa ta pusi veko si arini pa hinuporo, 
pude aga nia sa rane vinaripitui te Tamasa. > Meke sa kasia popoa koana ba lopu va 


j 1:17 Mt 17:1-5; Mk 9:2-7; Lk 9:28-35 

toa hola ia Tamasa, ba va mae ia Sa sa naqe pa popoa vasina koari na tie pu etulia 
sa Tamasa pa dia tinavete kaleadi. Ba harupia Sa se Noa pu tarae nia sa tinonoto, 
meke sari ka zuapa tie pule.” 6 Sari karua vasileana nomadi sapu pa Sodomu’ meke 
Oomora?, si ele sulu pani Tamasa pa nika, pude na kinehana sapu gua kote ta evana 
koari na tie kaleadi,” 7 ba harupia Sa se Loti, sa tie tonoto pu talotana hola ni sari 
na hahanana bonidi tadi na tie seke tinaraedi.” 8 Hopeke rane, sa tie tonoto hie si 
koa pa vari korapadi rini, meke dogori na avosi sa sari na dia tinavete kaleadi, ke 
koa ta sigiti ni sa si arini pa bulona. 9 Gua asa, ke gilania sa Tamasa gua pude harupi 
sari na tie tonoto koari na pinodekedi, meke gua pude vekoi pa vina kilasa sari na 
tie kaleadi, pude aqa nia sa vina kilasa pa rane vinaripitui. 10 Meke kaqu gua tugo 
asa koarini pu luli sari na hiniva kaleadi tana sinea pa tinidi, meke dono va karia na 
etulia rini sa Tinarae te Tamasa. 


Sari kasa tie va tumatumae seadi hire, si loke dia minatagutu, meke lululi dia hiniva 
mo. Loke dia pinamana si arini koari na mateana pa Manauru, meke hoke zama va 
kaleani rini si arini. 11 Ba sari kaiqa mateana leadi te Tamasa, sapu ninira hola ni 
sari kasa tie va tumatumae sea hire, ba lopu zutui na zama va kaleani rini sari na 
mateana kaleadi pa Manauru pa kenuna sa Banara. 12 Ba sari kasa tie hire sapu 
gua tugo na kurukuru pinomo, pu luli sari dia inokoro pa tini doduru totoso, sapu ta 
pododi pude ta vagi meke tava mate, si hoke zama va kaleani sari na tinitona sapu 
lopu gilani rini guguadi. Ke kote tava mate gua tugo na kurukuru pinomo si arini. 
13 Kote vagia rini sa tinasigiti koa sa laena sa tinasigiti pu vata evania rini. Qetuqetu 
nia rini si pude taveti pana rane sari na inokoro bonidi, na inevaņa kaleadi pude va 
qetui sari na tinidia. Variva kurekure meke variva talotaņa, sipu henahena somanae 
koa gamu si arini, meke tavete qetuqetu ni rini sari na dia hahanana sekesekeidi! 
14 Na binarabarata mo si okoro sisigiti nia rini. Lopu hiva beto tavete va sea si arini. 
Turana la va hoqai rini pa sinea saripu malohoro. Ele ta hebae nia rini pa bulodi sa 
pinuhi. Koa pa tinalevei te Tamasa si arini, ke kaqu va kilasi Sa! 15 Ele luara pania 
rini sa sirana tonoto, meke koa muliunu si arini. Ele lulia rini sa tinavete te Belami? 
sa tuna e Beoro, sapu okoro nia sa poata sapu vagia sa pa tinavete kaleana.” 16 Ke 
norea Tamasa si asa koa sa nana sinea. Sa nana don'ki si zama gua tu na tie, meke 
hukatia sa sa tinavete duviduvilina tanisa poropita hie. 


17 Sari kasa tie va tumatumae sea hire si gua tugo na iriri popadi, meke gua tugo 
na rovu pu paleki na givusu. Ele va nama vekoa Tamasa sa dia vasina sapu huporo 
dudukurumu. 18 Vahesi puleni si arini pa dia dinuviduvili, pude turana va sea i sari 
na tie pa inoko'okoro sea pa tinoa tini, meke va hoqai pule pa sinea saripu tiqe kekere 
taluaraedi mo koari na tie va sesea. 19 Va tatara nia rini koari na tie sa tinarupaha, 
þa teledia si va pinausu puleni koari na tinavete bonidi. Ura sa tie si na pinausu 
tugo koasa tinitona sapu ta pusi nia, sapu lalae nia sa nana tinoa. 20 Be koari na 
dia ginilanana sa nada Banara Zisu Karisito sa Hinarupu, si ele ta rupaha si arini 
koari na tinavete na hahanana kaleadi pa kasia popoa, meke be ta soqo puleni, na 
ta pusi puleni si arini koari na hahanana kaleadi sara, si kote kaleana hola la tu sa 
vinabetona sa dia tinoa, hola nia sapu gua tatasana. ?1 Leana hola si be lopu gilania 
rini sa siranana sa tinonoto, hola nia si pude ele gilania, meke tige luara pania sa 
tinarae hope sapu ele ta poni nia rini. 22 Gua sapu ta evana koa rini, si va sosodea 
sapu hinokara tugo sapu gua tozia rina zinama tumatumae: “Sa siki si taliri pule la 


ia sa luana,” meke “Sa boko sapu tiqe beto mo ta huve, si la ova pule mo pa kosiri,” 
%* 
gua. 

Sa Vina Tatarana sa Pinule Mae Tanisa Banara 

1 Kasa qua baere ta tatarue mia, hie sa leta vina rua sapu kubere atu nia rau koa 
gamu. Koari karua qua leta hire si podekia rau pude va balabala puleni gamu meke va 
ninira gamu koari na binalabala tonotodi hire. 2 Hiva nia rau pude mi lopu mulini 
ni gamu sari na zinama tadi na poropita madidi pukerane, meke sa tinarae tanisa 
nada Banara sa nada Hinarupu, sapu tozia ri na mia apositolo koa gamu. 3 Ba sapu 
arilaena hola, si mi tumae nia sapu koari na rane mumudi hire, si kote vura mae si 
kaiga tie va gugue sapu sari na dia tinoa si ta turana koari na inokoro sea tana tinidia 
soti, meke kote va sisireni gamu rini,” 4 meke kote zama guahe: “Fle va tatara nia 
Zisu sapu kote pule mae si Asa, gua; ba avei sia? Ele mate beto sari na tiatamada, ba 
korapa koa kekenono la mo sari doduru ginugua, sanugua ta kuri sa kasia popoa.” 
5 Pa dia hiniva mo si muliņi pania rini sa hinokara sapu pa totoso pukerane, si zama 
mo sa Tamasa meke tava podaka sa Manauru meke sa pepeso. Sa pepeso si ta pagaha 
vata kale koa sa kolo, meke ta tavete turanae kolo si asa.” 6 Meke koasa kolo tugo, 
sapu sa nage nomana pa totoso te Noa, si ta huara beto sa kasia popoa koana.” 7 Ba 
sa Manauru meke sa pepeso, meke sari doduru vina podaka pana ulu, si ta kopue 
tugo koa sa zinama te Tamasa, pude kaqu ta sulu palae pa nika. Ta kopue si arini 
pude aqa nia sa rane vinaripitui, pana tava kilasa beto sari na tie pu etulia sa Tamasa 
koari na dia tinavete kaleadi. 

8 Ba kasa qua baere ta tatarue mia, mi lopu mulini nia sa tinitona sapu guahe: Pa 
dinono tanisa Banara si lopu votikaena sa keke rane, meke sa tina vuaheni. Koa Sa 
si kekenono mo sari kara.” 9 Sa Banara si lopu aqa seunae, pude va gorevura ia gua 
sapu ele va tatara nia Sa, gua sapu balabala ia ri kaiqa tie. Ba korapa aqa va nononi 
gamu Sa, sina lopu hiva nia Sa si keke tie pude tava kilasa pa Heli, ba hiva ni Sa sari 
doduru pude kekere, meke veko pani sari na dia sinea. 

10 Ba sa rane tanisa Banara si kote mae va hodahodaka guana tie hikohiko. Koa sa 
rane sana si kote ta avoso sa hinurunu tanisa nika nomana hola, meke kote murimuri 
palae sa maņauru, meke sari doduru vina podaka panaulu si kote ta sulu palae. Meke 
sa kasia popoa meke sari doduru tinitona vasina, si kote murimuri” palae.” 11 Ego, 
sina gua asa sa tinahuara sapu kote ta evaņa koari doduru likakalae, ke vegua si 
ta hivae koa gamu? Ta hivae sari na mia tinoa pude tonoto meke tava madi koe 
Tamasa. 12 Mamu tavetavete valeana sipu aga nia gamu, pude turei va mae ia sa 
rane tanisa Tamasa. Koasa rane asa si kote ta sulu palae sa manauru, meke kote tava 
murimuri pa nika sari doduru vina podaka panaulu. 13 Ba gita si aqa nia gua sapu 
ele va tatara veko nia sa Tamasa, sapu sa Manauru vagura na pepeso vaqura, vasina 
kagu ta tavete sa tinonoto doduru totoso.” 

14 Ke gua asa, kasa gua baere ta tatarue mia, sipu aga nia gamu sa rane asa, Si 
mi podeke sisigitia pude koa via meke tonoto, meke loke tinazutu mia pa dinono te 
Tamasa, mamu koa vari bulei koe Tamasa. 15 Mi dono la ia sa inaga va nono tanisa 
nada Banara. Mamu gilania sapu korapa poni gamu Sa sa totoso pude ta harupu 
si gamu, gua puta tugo sapu ele kubere atu nia e Paula sa tasida koa gamu, koa sa 
tinumatumae pu ponia sa Tamasa koa sa. 18 Hoke zama ni sa koa ri doduru nana leta 
sari na ginugua sara. Koa dia sari kaiqa ginugua tasunadi pa nana leta, sapu hoke 
rupaha va sea i ri kaiqa pu pupuhudi na ruarabeke, gua tugo sapu hoke evani rini 
koari kaiqa Kinubekubere Hope pule. Ke gua asa, si vala puleni teledia si arini koasa 
tinahuara pu koa hola. 

17 Ba kasa qua baere ta tatarue mia, ele gilania gamu sa ginugua hie. Ke mi kopu 
puleni gamu, pude mi lopu ta turana va sea koari na vina tumatumae na hahanana 
sea tadi na tie kaleadi hire, mi lopu ta luarae koa sa mia tuturuana pu ta harupu 
nia gamu. 18 Ba mi toqolo nono la tu koasa tataru lopu ta nana kamona, meke pa 
ginilagilanana sa nada Baņara, sa Hinarupu, sapu e Zisu Karisito. Mani ta vala koa 
Sa sa vinahesi, kamahire meke ninae rane ka rane! Emeni. 


1 ZONE 1:1 1751 1 ZONE 1:10 


SA LETA KEKENU TE 
ZONE 
Sa Vinabakala 


Sa Leta Kekenu te Zone hie, si karua sari na nati binalabala vasina. (1) Pude va 
ninira i si arini pu tirona sa leta hie koasa dia tinoa binaere koe Tamasa meke sa 
Tuna, se Zisu Karisito. (2) Pude va balau i si arini pu tirona sa leta hie pude lopu 
ta turana va seu koari na vina tumatumae seadi. Zama sari na tie va tumatumae 
kokohadi hire sapu guahe: Be koa pa kasia popoa sa tie, si va bonia sa kasia popoa sa 
nana tinoa. Gua asa ke Zisu Karisito, sapu sa Tuna Tamasa si lopu toa nia sa tinoa pa 
tini, sina loke nana sinea. Tozia tugo rini, sapu be hiva ta harupu si keke tie, si kaqu 
va ilolo pule nia koasa binalabalana sa tinoa pa kasia popoa hie, meke sa tinaharupu 
si loke nana ginugua la gua pa kinopuna sa Tinarae te Tamasa, meke na tataru koa 
rina turanana, gua si arini. 

Pa nana vinaripera koari na vina tumatumae seadi arini, si zama va bakala nia 
Zone, sapu se Zisu Karisito si na tie hinokara. Zama va ninira nia sa sapu arini pu 
va hinokaria se Zisu, meke tataru nia sa Tamasa, si kaqu koa varivari tatarue tugo 
teledia! gua. 

Sari na Nati Pinaqapaqahana sa Leta 


Sari na zinama kekenu. Hinia 1:1-4 o. 

Sa kalalasa meke sa hinuporo. Hinia 1:5 kamo hinia 2:29 

Sari na koburu te Tamasa, meke sari na koburu te Setani. Hinia 3:1-24 
Sa hinokara meke sa kinohakoha. Hinia 4:1-6 

Sa tinavete tataru. Hinia 4:7-21 ; S 

Sa rinanerane sapu kote tagoa sa minataqara. Hinia 5:1-21 


Sa Zinama Tinoa , , , , , 
1 Kubere atu nia gami sa Zinama Tinoa sapu koa pa pinodalaena, sapu se Zisu 


Karisito, sapu ele avosia gami, meke ele dogoria gami pa mata mami soti. Hinokara, 
ele dogoro sotia, na tigua gami pa lima mami soti si Asa.” 2 Totoso vata dogoro vura 
sa Tinoa hie, si dogoro sotia gami; gua asa ke tozia gami koa gamu sa guguana sa 
Tinoa Hola sapu ele koa pa pinodalaena koe Tamasa, meke tava gilana koa gami.” 
3 Gua sapu ele dogoria na avosia gami, si tozi vura nia gami koa gamu; pude boka 
somana tagoa gamu koa gami sa tinoa binaere te Tamasa sa Tamada, meke se Zisu 
Karisito sa Tuna. 4 Kuberia gami si hie, pude tava gorevura sa nada ginetugetu. 


Na Kalalasa sa Tamasa | , , 
5 Hie sa inavoso sapu avosia gami koa Sa meke korapa zama vura atu nia koa gamu: 


Kalalasa sa Tamasa; meke koa Sa si loke hinuporo hokara si koa. 6 Be zama si gita 
sapu tagoa gita sa tinoa binaere koe Tamasa, gua, ba ene pa hinuporo si gita, si kokoha 
si gita koari nada zinama, na tinavete. 7 Ba be koa pa kalalasa si gita, gua sapu na 
Kalalasa si Asa, si tiqe tagoa gita sa tinoa binaere koe Tamasa pa varikorapada. Meke 
sa eharana e Zisu sa Tuna, si va via gita koari doduru nada sinea. 8 Be zama si gita 
sapu loke nada sinea si gita, gua, si va koha puleni gita mo teleda, meke lopu koa 
koa gita sa hinokara. 9 Ba be helahelae ni gita sari nada sinea koe Tamasa, si kote 
taleosoni gita Sa, meke va via gita koari doduru nada tinavete kaleadi, sina ta ronuna 
meke tonoto si Asa. 10 Be zama si gita sapu lopu hite tavete va sea si gita; gua, si va 
kokoha ia gita sa Tamasa, sapu zama guahe: “Sea beto sari doduru tie” gua, meke 
lopu tagoa gita sa Nana zinama. 


* * 

2 
Karisito sa Nada Tinokae 
1 Kasa tugu, kubere atu nia rau koa gamu sa leta hie, pude mi lopu tavete va sea si 


gamu. Ba be sea si keke tie, si koa nana se Zisu Karisito sa Tie Tonoto, meke sa nada 
tie vari karovae. Asa si zama poni gita koe Tamasa sa Tamada pude lavelave ni gita. 
2 Sina e Zisu Karisito tugo sa vinulasadi ri nada sinea koasa Nana minate. Meke lopu 
sari nada sinea mo teleda, ba gua tugo sari na sinea tana doduru tie pa kasia popoa.” 

3 Be kopu ni gita sari na tinarae te Tamasa, si va sosodea gita sapu gilania gita si 
Asa. 4 Be zama si keke tie sapu gilania sa sa Tamasa, gua, ba lopu luli sa sari Nana 
tinarae, si na tie kokohana mo si asa, meke lopu tagoa sa sa hinokara. ï Ba asa sapu 
va tabea sa zinama te Tamasa, si gotogoto sa nana tataru koa Sa. Vasina tu kote gilana 
gunia gita sapu koa koa Sa si gita. 6 Be zama si keke tie sapu koa koe Tamasa si asa, 
gua; si kaqu toa nia sa sa tinoa gugua sapu toa nia e Zisu Karisito. 


Sa Tinarae Vaqura 

7 Kasa qua baere ta tatarue mia, lopu na tinarae vaqura si kubere atu nia rau hie 
koa gamu, ba na tinarae koana mo, sapu ele avosia mo gamu tatasana sipu ta tarae 
sa Inavoso Leana koa gamu.” 8 Ba pa kaiga ginugua, si na tinarae vaqurana si kubere 
atu nia rau hie, sina sa hinokarana sa si ta dogoro koe Karisito meke koa gamu. Ura 
korapa hola taloa sa hinuporo, meke ele kamo mae sa kalalasa hinokarana. 

9 Asa sapu zama sapu koa pa kalalasa si asa, gua, ba kukiti nia sa sa tasina koe 
Karisito si korapa koa pa hinuporo si asa. 1° Asa sapu tataru nia sa tasina koe Karisito 
si koa pa kalalasa si asa, meke lopu kote va tubarae i sa sari kaiqa pa sinea. 11 Ba asa 
sapu kukiti nia sa tasina koe Karisito, si na tie huporo meke ene pa hinuporo si asa, 


meke lopu gilania sa sa vasina pu korapa la ia gua sa, sina va behu i sa hinuporo sari 
matana. 
12 Kasa tuqu koe Karisito, kubere atu koa gamu si rau, sina ele taleosae sari na mia 


sinea pa korapa pozana Karisito. 13 Kasa Tamaqu koe Karisito, kubere atu koa gamu 
si rau, sina ele gilania gamu sa Tamasa sapu koa pa pinodalaena. Gamu kasa na tie 
vaqura koe Karisito, kubere atu si rau koa gamu, sina ele koa va mataqara si gamu 
koe Setani sapu sa natina sa kinaleana. 

14 Gamu kasa na koburu te Karisito, kubere atu koa gamu si rau, sina gilania gamu 
sa Tamada pa Maņauru. Gamu kasa na tamaqu koe Karisito, kubere atu koa gamu 
si rau, sina gamu tugo si ele gilania si Asa pu koa pa pinodalaena. Gamu kasa na 
tie vaqura koe Karisito, kubere atu koa gamu si rau, sina ninira si gamu pa mia 
rinanerane, meke toa pa bulomia gamu sa zinama te Tamasa, meke ele va kilasia 
gamu se Setani sapu sa natina sa kinaleana. 

15 Mi lopu tataru nia sa kasia popoa meke sari na likakalae tanisa. Be tataru nia 
gamu sa kasia popoa, si lopu tataru nia gamu sa Tamasa. 16 Ura sari doduru ginugua 
saripu tanisa kasia popoa si hire: Na inokoro sea tana tini, gua sapu dogori meke 
okoro ni na tie, meke sari doduru ginugua kaleadi saripu hoke va titie ni na tie. 
Loketona arini hire si maedi koe Tamasa, ba tanisa kasia popoa mo si arini. 17 Sa kasia 
popoa meke sari na inokoro sea tanisa, meke sari doduru tinitoņa kaleadi vasina, 
saripu hoke okoro ni na tie, si korapa hola taloa. Ba asa sapu evania sa hiniva tanisa 
Tamasa si kote toa hola ninae rane ka rane. 


Sa Kana te Karisito | , l 
18 Kasa tuqu koe Karisito, korapa nono mae sa vina betona sa totoso ta mutina. Ele 


avoso nia mia gamu sapu kote mae sa kana te Karisito” gua. Kamahire ba ele koadia 

sari soku kana te Karisito, ke gilania gita sapu tata sa vina betona sa totoso. 19 Sari 
na kana te Karisito hire si lopu somanadi hinokara koa gita. Gua asa ke ele taluarae 
koa gita si arini, sina be tie tadigita si arini, si kote koa hola koa gita si arini. Ba ele 
luara pani gita rini ke ta gilana sapu lopu tadigita si arini. 

20 Ba ele poni gamu Karisito sa Magomago Hope, ke ele gilania gamu doduru sa 
hinokara. 21 Kubere atu koa gamu si rau, lopu pa ginugua sapu na lopu gilania gamu 
sa hinokara, ba sina ele tumae nia mia gamu si asa, meke gilania mia tugo gamu sapu 
loke kinohakoha si vura mae koasa hinokara. 22 Esei sa tie kokoha? Arini tugo sapu 
korodia va egoa sapu e Zisu tugo sa Karisito, sapu ta vizatana koe Tamasa. Arini tugo 
sari na kana te Karisito. Korodia va egoa rini sa Tuna meke sa Tamana. ?3 Asa sapu 
korona nia se Zisu sa Tuna Tamasa, si korona nia tugo sa sa Tamasa sa Tamana, ba 
asa sapu helahelae nia sa Tuna, si tagoa tugo sa sa Tamana. 

24 Mi kopu nia pa bulomia sa inavoso sapu ele avosia gamu pa pinodalaena. Be 
kopu nia gamu sa inavoso asa, si kote boka koa keke si gamu koasa Tuna meke sa 
Tamana. 25 Meke hie tugo sa vina tatara sapu ele ponini gamu Sa, sapu “sa tinoa 


hola”. 
26 Sari guguadi ri pu hiva turana va sea gamu si kubere atu ni rau hie koa gamu. 


27 Ba sapu gamu, si ele ponini gamu Karisito sa Magomagona. Pa totoso korapa koa 
koa gamu sa Magomagona Sa, si lopu ta hivae si keke tie pude va tumatumae gamu. 
Sina sa Magomago Hope tanisa telena si va tumatumaeni gamu sari doduru tinitona. 
Meke gua saripu va tumatumaeni gamu Sa si hinokara, lopu kokoha. Mi va tabea gua 
sapu va tumatumaeni gamu sa Maqomaqo Hope Tanisa, mamu koa soto koa Sa. 


Sari na Koburu te Tamasa o. , , 
28 Ego, gua asa, kasa tuqu koe Karisito, mi koa soto koe Zisu, pude pana pule mae 


Sa, si kote ranerane nada si gita, meke lopu kote kurekure na tome nia gita si Asa, pa 
rane sapu kote pule mae ia Sa. ?9 Gilania mia gamu sapu tonoto se Karisito, ke kote 
gilania mia tugo gamu sapu arini pu evania sa tinonoto si na koburu te Tamasa. 


1 Dotu, marilaena hola sa tataru te Tamasa koa gita. Nomana hola sa Nana tataru ke 
boka ta pozae na koburu Tanisa si gita, meke hinokara tugo. Gua asa ke lopu gilana 
gita rina tie tana kasia popoa si gita, meke lopu gilania tugo rini sa Tamasa.” 2 Kasa 
qua baere ta tatarue mia, kamahire si na koburu te Tamasa si gita, ba gilania gita 
sapu pana vura pule mae se Karisito, si kote ta evana gua puta tugo Asa si gita, sina 
kote dogoro sotia gita sa guguana Sa. 3 Sa tie sapu aqa va nono nia sa pinule mae 
te Karisito si va via pule nia si asa, meke via kekenono gua tugo sa tinoa te Karisito. 
4 Asa sapu tavete va sea, si sekea sa sa Tinarae te Tamasa. Ura sa nada sinea si na 
sinekena sa Tinarae te Tamasa. 5 Gilania mia gamu sapu mae nia Zisu Karisito si 
pude vulasa pani sari nada sinea, ba loke Nana sinea si Asa.” $ Asa sapu koa keke koe 
Karisito, si lopu kote tavete va sea nono latu, ba asa sapu tavete va sea nono latu, si 
lopu hite dogoria na gilania sa se Zisu Karisito. 

7 Kasa tuqu koe Karisito, mi lopu ta turana va sea koa keke tie. Asa sapu evania sa 
tinonoto si tonoto tugo si asa, meke tonoto gua puta tugo e Karisito. 8 Asa sapu tavete 
va sea, si na tie te Setani’ tugo si asa. Ura se Setani si ele sea mae tu pa pinodalaena. 
Sapu mae nia sa Tuna Tamasa, si pude huaria sa tinavete te Setani. 9 Ura asa sapu ta 
podona koe Tamasa, si lopu kote tavete va sea nono latu. Sina sa tinoa te Tamasa si 
koa koa sa, meke sina ta podona koe Tamasa sa Tamana si asa, ke lopu tavete va sea 
nono latu si asa. 10 Pa siraņa hie si boka gilania gita sapu esei sa koburu te Tamasa, 

meke esei sa koburu te Setani. Asa sapu lopu lulia sa tinonoto, meke lopu tataru nia 
sa tasina si lopu te Tamasa si asa. 


Koa Vari Tatarue 

11 Hie tugo sa inavoso sapu ele avosia gamu pa pinodalaena: mada koa varivari 
tatarue si gita, gua.” 12 Mada lopu koa gua e Keni si gita. Asa si na tie te Setani, sapu 
va matea sa sa tasina soti, se Ebolo. Na vegua ke va matea sa? Koa gua sapu kaleana 
sa nana tinavete, ba se Ebolo si tavete va tonoto.” 

13 Kasa tasigu koe Karisito, be kukitini gamu rina tie pa kasia popoa si gamu, si mi 
lopu magasa nia. 14 Gilania nada gita sapu ele hola nia gita sa minate, meke karovo 
la pa tinoa, sina tataru ni gita sari na turanada koe Karisito. Asa sapu lopu tataru 
ni sari na turaņana koe Karisito, si tana minate si asa.” 15 Asa sapu kukiti nia sa 
tasina koe Karisito, si na tie variva mate tugo si asa. Meke gilania mia gamu sapu sa 
tie variva mate si lopu tagoa sa sa tinoa hola. 16 Gua hie gilana gunia gita sa tataru: 
poni hobeni gita Karisito sa Nana tinoa. Meke garoda tugo gita si pude poni sari nada 
tinoa koari na turanada koe Karisito. 17 Be keke tie si tago va leana nana likakalae, 
meke dogoria nana sa sapu koa malana si keke turanana, ba lopu toka nia sa; vegua 
meke boka tataru nia sa sa Tamasa? 18 Ke gua asa kasa tuqu koe Karisito, mada lopu 
va vura ia sa tataru pa zinama mo, ba mada va gorevura ia pa tinavete, meke pa 
hinokara. 


Ranerane Nada pa Kenuna sa Tamasa 

19 Gua asa meke kote gilania gita sapu koa pa hinokara si gita, meke pude gua asa 
si kote boka ranerane si gita pa kenuna sa Tamasa. 20 Be sari buloda teleda si zutu 
puleni gita, si mada tumae nia sapu sa Tamasa si noma hola ni sari na buloda, meke 
gilani Sa sari doduru tinitona. 2t Ke gua asa, kasa qua baere, be lopu zutu gita rina 
buloda soti, si ranerane nada si gita pa kenuna sa Tamasa. 22 Poni gita Tamasa gua 
saripu tepai gita koa Sa, sina va tabei gita sari Nana tinarae, meke taveti gita gua 
saripu variva qetu koa Sa. 23 Sapu garunu nia sa Tamasa koa gita si guahe: pude 
mada va hinokaria gita se Zisu Karisito sa Tuna meke pude mada koa vari tatarue, 
gua puta tugo sapu ele garununi gita e Karisito.” 24 Asa sapu va tabei sari na Tinarae 
te Tamasa, si koa koe Tamasa si asa, meke sa Tamasa si koa koa sa. Guahe ke tumae 
nia gita sapu koa si Asa koa gita: Tumae nia gita sina koa koa gita sa Magomago Hope 
sapu ponini gita Sa. 


4 


Sa Maqomaqo Hope meke sa Maqomaqo Kokoha 

1 Kasa turanagu koe Karisito, mi lopu va hinokari saripu zama: Vagia rini sa 
Magomago Hope, gua. Ba podeki tu, pude va sosodea sapu maena gua koe Tamasa sa 
Magomago sapu vagia rini, ba lokari? Sina sokudi sari na poropita kokohadi saripu 
ele vura la pa doduru vasina. 2? Gua meke kote gilania gamu sa Magomagona sa 
Tamasa, si guahe: doduru tie saripu tozi helahelae nia sapu Zisu Karisito si mae 
podo pa tini tie hinokara, si tagoa rini sa Magomagona sa Tamasa. 3 Arini saripu 
va karia sapu mae podo pa tini tie hinokara se Zisu Karisito, si lopu tagoa rini sa 
Magomagona sa Tamasa. Sa magomago sapu tagoa rini, si na maqomaqona sa kana 
te Karisito. Ele avoso nia mia gamu sapu kote mae sa kana te Karisito hie. Korapa 
koa nana pa kasia popoa kamahire si asa. 

4 Kasa tuqu, na tanisa Tamasa si gamu, meke ele va kilasi gamu sari na poropita 
kokohadi, sina Asa sapu koa koa gamu, si ninira hola nia sa kana te Karisito sapu 

koa koasa kasia popoa. > Sari na poropita kokoha sara, si tale zama mo pa kalina sa 
kasia popoa, meke avosi rina tie tanisa kasia popoa si arini, sina tanisa kasia popoa 
si arini. $ Ba gita si tanisa Tamasa. Asa sapu gilania sa Tamasa, si va avoso gita sa; ba 
asa sapu lopu te Tamasa, si korona va avoso mae koa gita. Vasina si boka va sosodea 
gita sa Magomagona sa hinokara, meke sa magomagona sa kinohakoha. 


Tataru sa Tamasa , , , 
7 Kasa tasiqu, mada koa vari tatarue, sina na tataru si maena gua koe Tamasa, 


meke sari na tie sapu koa varivari tatarue si na koburu te Tamasa, meke gilania rini 
sa Tamasa. 8 Asa sapu lopu tataru si lopu gilania sa sa Tamasa, sina na tataru tugo 
sa Tamasa. 7 Va dogoroni gita Tamasa sa Nana tataru totoso garunu gore mae nia Sa 
pa pepeso sa Tuna Ekei, pude tagoa gita sa tinoa sapu mae guana koa Sa. 10 Meke 
guahe sa tataru: lopu sapu na tataru kenu nia gita sa Tamasa, ba sapu Asa tu tataru 
kenuni gita, ke garunu mae nia Sa sa Tuna pude na vinulasadi ri nada sinea koasa 


Nana minate. , , o 
11 Kasa qua baere, be gua asa sa tataru te Tamasa koa gita, si mada koa varivari 


tatarue gua tugo asa si gita. 12 Loke tie ele hite dogoria sa Tamasa, ba be koa varivari 
tatarue si gita, si koa koa gita sa Tamasa, meke sa Nana tataru si tava gorevura valeana 
pa nada tinoa.” 13 Gua asa ke gilana valeania gita sapu koa koe Tamasa si gita, meke 
koa koa gita si Asa, sina ele ponini gita Sa sa Maqomaqona. 14 Meke ele dogoria na 
helahelae nia gami pa tie, sapu sa Tamasa si ele garunu gore mae nia sa Tuna, pude 
na Hinarupu tadi doduru tie pa kasia popoa. 15 Asa sapu tozi helahelae nia sapu Zisu 
si na Tuna Tamasa, si koa koe Tamasa si asa, meke sa Tamasa si koa koa sa. 

16 Gilania meke ranea gita sa tataru te Tamasa koa gita. Na tataru tugo sa Tamasa, 
ke asa sapu koa ia tataru, si koa koe Tamasa si asa, meke koa koa sa sa Tamasa. 
17 Ele tava gorevura valeana sa tataru koa gita, pude boka ranerane nada si gita pa 
rane vinaripitui, sina sari nada tinoa pa pepeso hie, si gua tugo te Karisito. 18 Na 
tataru si lopu matagutu. Sa tataru gotogotona si hadu pania sa minatagutu. Asa sapu 
matagutu, si lopu gotogoto sa nana tataru, sina na matagutu nia sa sa vina kilasa. 

19 Koa tataru si gita, sina tataru kenuni gita sa Tamasa. 20 Be zama si keke tie, 
“Tataru nia rau sa Tamasa,” gua; meke kukiti nia sa sa tasina, si na tie kokohana tugo 
si asa. Sina vegua meke boka tataru nia sa sa Tamasa sapu lopu hite dogoria sa, be 
lopu tataru nia sa sa tasina sapu boka dogoria sa? 21 Hie tugo sa tinarae sapu ele 
ponini gita Karisito: Asa sapu tataru nia sa Tamasa, si mani tataru nia tugo sa tasina. 


5 


Sa Nada Minatagara koasa Kinaleana pa Kasia Popoa 

1 Asa sapu va hinokaria sapu e Zisu tugo sa Karisito, si ta podoe koburu te Tamasa 
si asa. Meke asa sapu tataru nia sa Tamasa sa Tamana, si tataru nia tugo sa sa Tuna 
Tamasa. ? Gua asa ke gilania gita sapu be tataru ni gita sari na koburu te Tamasa, si 
tataru nia tugo gita sa Tamasa, meke va tabei gita sari Nana Tinarae. 3 Pude tataru 
nia sa Tamasa ginuana, si pude va tabei sari Nana tinarae, meke sari Nana tinarae 
si lopu tasuna sisigiti koa gita.” 4 Ura arini pu ta podoe koe Tamasa pude koburu 
Tanisa, si boka va kilasia sa kinaleana pa kasia popoa. Meke sa nada minataqara 
koasa kinaleana pa kasia popoa si sa nada rinanerane koe Karisito. 5 Loke tie si boka 
va kilasia sa kinaleana pa kasia popoa, ba asa mo sapu va hinokaria sapu Zisu si na 
Tuna Tamasa. 


Sa Vina Sosodena e Zisu Karisito 

6 E Zisu tugo hie sapu mae pa pinapitaiso pa kolo, meke pa eharana koasa Nana 
minate. Lopu pa pinapitaiso eke mo pa kolo si mae ia Sa, ba pa eharana tugo 
koasa Nana minate. Meke sa Maqomaqo Hope telena si va sosodea sapu hinokara 
sa ginugua hie, sina hinokara sa Magomago Hope. 7 Ka neta sari na vina sosodena 
sa Tuna. $ Sa Maqomaqo Hope, sa kolo pa pinapitaiso, meke sa eharana Sa pa Nana 


minate. Meke sari ka neta hire si kekenono mo sari na dia vina sosode. 9 Va hinokaria 
gita sa vina sosode tadi na tie, ba sa vina sosode te Tamasa si ninira hola nia sapu 


tadi na tie. Sa vina sosode sapu ele ponini gita sa Tamasa, si na guguana sa Tuna. 
10 Asa sapu va hinokaria sapu Zisu sina Tuna Tamasa, si tagoa sa sa vina sosode hie 
pa bulona. Ba asa sapu lopu va hinokaria, si zutu nia tie kokoha sa sa Tamasa, koasa 
guguana sa Tuna. 11 Meke hie tugo sa vina sosode, sapu ele poni nia Tamasa koa gita 
sa tinoa hola. Meke sa tinoa hola hie si koa pa korapana sa Tuna.” 12 Asa sapu tagoa 
sa Tuna, si tagoa sa sa tinoa hola. Ba asa sapu lopu tagoa sa Tuna, si lopu tagoa sa sa 
tinoa hola. 13 Kubere atu nia rau si hie koa gamu pu va hinokaria sa Tuna Tamasa, 
pude boka gilana valeania gamu sapu ele tagoa gamu sa tinoa hola. 14 Ranerane 
valeana nada, meke lopu matagutu si gita pa kenuna sa Tamasa. Sina gilana valeania 
gita sapu avoso gita Sa totoso tepa ia gita si keketoņa sapu goto la pa Nana hiniva. 
15 Totoso tepa si gita si avoso gita Sa. Gua asa ke gilania gita sapu kote vagia gita gua 
sapu tepa ia gita koa Sa. 

16 Be dogoria goi si keke tasimu koe Karisito sapu evania si keke sinea sapu lopu 
kote boka turana la nia si asa pa minate, si mu varavara nia, meke kote ponia Tamasa 
sa tinoa koa sa. Hie si koa sa mo sapu evani sari na sinea sapu lopu kote turana la 
nia si asa pa minate. Ba koa nana sa sinea sapu variva mate”. Sa sinea asa si lopu 
tozini gamu rau pude varavara nia. 17 Doduru tinavete kaleadi si na sinea beto mo, 
ba koa dia si kaiqa sinea saripu lopu turana la tie pa minate. 

18 Gilania gita sapu loke koburu te Tamasa si tavete nono la ia sa sinea, sina se 
Zisu Karisito sa Tuna Tamasa si kopu nia si asa pude lopu nono la pa sinea. Meke se 
Setani si lopu kote boka va kaleania si asa. 19 Ba gilania gita sapu gita si na koburu te 
Tamasa, meke sapu doduruna sa kasia popoa si koa pa niniranira te Setani. 20 Gilania 
gita sapu ele mae sa Tuna Tamasa, meke ele ponini gita Sa sa ginilagilana pude boka 
gilania gita sa Tamasa hinokara, meke pude koa keke si gita koasa Tamasa hinokara 
pa korapana sa Tuna, sapu se Zisu Karisito. Meke asa tugo sa Tamasa hinokara, meke 
sa tinoa hola. 21 Kasa tuqu, mi kopu puleni gamu koari na tamasa kokohadi! 


i 5:11 Zn 3:36 ji 5:16 Sa sinea sapu turana la nia sa tie pa minate si lopu bakala. 


2 ZONE 1 1757 2 ZONE 13 


SA LETA VINA RUA TE 
ZONE 
Sa Vinabakala 


Sa leta vina rua te Zone hie si e Zone, sa koimata pa ekelesia telena si kuberia. Ta 
kubere la si asa koa sa ekelesia sapu ta pozae na barikalege, meke koa rina tiena sa 
ekelesia sapu ta pozae na tuna sa barikalege. Sa inavoso papakana hie si na tinepa 
koa rina tiena sa ekelesia pude koa varivari tatarue, meke na vina balau pude lopu 
luli sari na tie tarae kokohadi, meke sari na vina tumatumae seadi. 

Sari na Nati Pinagapagahana sa Leta 

Zinama ginetugetu. Vesi 1-3 


Sa tataru si na nati tinitona. Vesi 4-6 
Vina balau koa rina vina tumatumae seadi. Vesi 7-11 
Tinukuna sa leta. Vesi 12-13 


Zinama Tuketukele 
1 Arau na koimata pa ekelesia si kubere atu nia sa leta hie koa goi na barikalege 


ta vizatamu meke sari na tumu pa gua tataru hinokara koa gamu. Meke lopu arau 
mo, ba sari doduru pu gilania sa hinokara, ba tataruni gamu tugo. 2 Sina sa hinokara 
si koa koa gita kamahire, meke kote koa hola koa gita ninae rane. 3 Mani poni gita 
sa Tamasa sa Tamada, meke se Zisu Karisito sa Tuna, sa tataru variharupi, sa tataru 
variva taleosae, meke sa binule. Mada tagoi si hire pa tataru na hinokara. 


Sa Hinokara meke sa Tataru 
4 Qetu hola si rau sipu gilania rau sapu kaiqa tiena sa mua ekelesia si va tabea 


meke tavete lulia sa hinokara, gua puta tugo sa tinarae hinokara sapu ele vagia gita 
koasa Tamasa sa Tamada. 5 Tepa gamu rau si gamu na tiena sa ekelesia, mada koa 
vari tatarue. Lopu na tinarae vaqura si kubere atu nia rau hie, ba sapu ele avosia 
mo gita pa pinodalaena.” 6 Meke hie tugo sa tataru: pude mada va tabei na tavete 
luli gita sari na Tinarae te Tamasa. Meke hiera tugo sa tinarae sapu ele ta vatu koa 
gamu pa pinodalaena; pude mi koa vari tatarue. 

7 Ura soku sari na tie sekesekei saripu lopu va hinokaria sapu Zisu Karisito si ta 
evanae tie sapu koa ia masa na ehara, si ele vura la pa doduruna sa kasia popoa. 
Sari na tie sekesekei gugua arini si gua na kana te Karisito. 8 Ke mi kopu puleni gamu 
si gamu, pude lopu kaqu murimuri palae sari na tinavete leadi, pu ele evani gita, 
pude boka vagia gamu sa mia pinia madoduraena. °’ Sa tie sapu lopu tagoa sa vina 
tumatumae te Karisito, ba votikaena sa nana vina tumatumae, si lopu tagoa sa sa 
Tamasa, ba sa tie sapu tagoa sa vina tumatumaena e Karisito, si tagoa sa sa Tamana 
meke sa Tuna. 10 Be atu koa gamu si keke tie meke lopu va tumatumae nia sa sa 
hinokara pa guguana Karisito, si mi lopu va kamoa na hapahapa nia pa mia vetu. 
11 Asa sapu va kamoa si somana ni tugo sa sari nana tinavete kaleadi. 


Sari na Zinama Vina Betobeto te Zone 
12 Soku ginugua si hiva tozi atu ni rau koa gamu, ba lopu hiva kuberi rau pa leta. 


Ba rovea rau sapu kote atu soti telequ koa gamu si rau pude mada vari vivinei soti 
ni teleda si hire, pude boka gorevura valeana sa nada qinetuqetu. 13 Sari na tasimia 
koe Karisito pa ekelesia tani si garunu atu nia sa dia tataru koa gamu. 

SA LETA VINA NETA TE 
ZONE 
Sa Vinabakala 


Sa leta vina neta hie si e Zone tugo telena kuberia. Asa tugo sa koimata pa ekelesia. 
Kubere la nia sa sa leta hie koa keke koimata pa ekelesia pozana e Qaeasi. Va lavatia 
sa se Qaeasi, sina toka valeana ni sa sari na tie pa ekelesia, meke va balau i sa sari 
na tiena sa ekelesia koa keke tie pozana Dioterepasi. 

Sari na Nati Pinaqapaqahana sa Leta 


Sa zinama kekenu. Vesi 1-4 
Sa vina lavatana e Qaeasi. Vesi 5-8 


Sa zinutuna e Dioterepasi. Vesi 9-10 


Zinama leana koe Demitiriasi. Vesi 11-12 
Vinabetona sa Leta. Vesi 13-15 


Zinama Tuketukele 

1 Arau na koimata pa ekelesia si kubere atu nia sa qua leta hie koa goi na qua baere, 
Qaeasi, sapu tataru nia rau koasa hinokara.” 2 Qua baere soti; sa qua vinaravara si 
pude mamu tava leseve si goi koari doduru tinasuna pa mua kinoa, meke pude toa 
valeana si goi pa tinimu kekenono gua sapu gilana gunia rau sapu toa valeana tugo 
si goi pa magomagomu.  Qetu hola si rau totoso avoso nigo rau koari kaiqa tie pa 
ekelesia sapu korapa turu va ninira pa mua rinanerane si goi koasa hinokara, meke 
sapu korapa toa pa hinokara si goi doduru totoso. 4Sa gua qinetuqetu sapu noma hola 
ni doduru tinitona pule si sa inavoso sapu sari qua koburu koe Karisito pa ekelesia 
si korapa ene pa hinokara. 


Sa Vina Lavatana e Qaeasi 

5 Qua baere soti, ta ronuemu hola si goi koasa mua tinavete koari na tamatasi pa 
ekelesia, meke gua tugo koari na tie karovodi. 6 Ele tozi vura nia rini koari na tiena sa 
ekelesia sa mua tataru. Leana, mamu toka zonazona ni tu pa dia inene pa hahanana 
sapu variva qetu koasa Tamasa. 7 Sina ene la si arini koasa ninabuluna e Karisito, 
meke loke tinokae si vagia rini koari na tie pu lopu va hinokaria se Karisito. 8 Garo 
tugo si gita na tie te Karisito pude toka ni sari na tie pa ekelesia pude mada tavetavete 
somanae koa rini koasa hinokara. 


Ari Dioterepasi e Demitiriasi 

9 Keke leta papakana si ele kubere la nia rau koasa butubutu tie te Karisito, ba se 
Dioterepasi sapu hiva koa na nati hiniva koa rini, si lopu hiva va talina la i sa sari 
na qua zinama pa leta. 10 Pana atu rau si kote tiqu la i rau sari doduru gua pu evani 
sa: sari nana zinama nonovala mae koa gami, meke sari nana kinohakoha pu tozi 
sa! Meke lopu arini mo, ba sapu lopu hiva va kamoi sa sari na tie te Karisito be mae 
sarini. Meke hukati tugo sa sarini pu hiva va kamoi sari na tie te Karisito, meke hiva 
hitu pani tugo sa koasa puku tie te Karisito si arini. 

11 Ego, Qaeasi; qua baere soti, mu lopu luli saripu kaleadi ba mu lulia sa lineana. 
Sa tie sapu tavete va tonoto si te Tamasa tugo si asa, ba sa tie sapu tavete va kaleana 
si lopu gilania sa sa Tamasa. 


12 Ba se Demitiriasi si zama valeana hola ia ri doduru tie te Karisito sina sa 
Magomago hinokara si ta dogoro vura koasa lineana pa nana tinoa. Meke gami ba 


i 1:1 TTA 19:29; Rom 16:23; 1 Kor 1:14 

somana va sosodea tugo pa mami zinama, meke gilania mua goi sapu gua pu tozia 
gami si hinokara tugo. 


Zinama Tataru Vina Betobeto , , l 
13 Soku tinitona si hiva tozi rau, ba lopu hiva kuberi rau pa leta. 14 Rovea rau si 


kote lopu sana atu dogorigo mo rau, mada vari vivinei soti teleda. 15 Mani koa koa 
goi sa binule. Sa dia tataru koa goi gua sari mua baere hire. Mu hopeke tozia mami 
tataru koari mami baere vasina. 

SA LETA SAPU KUBERIA 
ZIUDI 
Sa Vinabakala 


Sa leta hie si ta kubere koe Ziudi, sa tasina soti e Zemisi sapu kuberia tugo si keke 
leta. Sari karua hire si gina na tasina e Zisu, sapu ta tozi pa Matiu 13:55. Kuberia 
sa sa leta hie pude na vina balaudi rina titisa kokohadi saripu poza puleni na tie te 
Karisito, gua. Pa dia vina tumatumae kokohadi si iliri va sea ia rini sa Inavoso Leana 
te Karisito, meke tozia rini sapu leana si pude tavete va sea lamo, sina ele vagia rina 
tie sa tinaharupu, gua. Sa leta hie si tata kekenono gua tugo sa leta vina rua te Pita. 
Va ninira i sa sari na tie pude koa va nabu pa rinanerane, sapu ele ta poni nia rini 


koe Tamasa. 
Sari na Pinaqapaqahana sa Leta 
Sa zinama tataru kekenu. Vesi 1-2 , , , , 
Sa hahanana, na vina tumatumae sea, meke sa vina kilasa vina betobeto tadi na 
titisa kokohadi. Vesi 3-16 , , 
Vina balau pude turu va nabu pa rinanerane. Vesi 17-23 


Sa tinukuna sa leta. Vesi 24-25 


Zinama Tuketukele , . , E 
1 Arau Ziudi, si na nabulu te Zisu Karisito, meke sa tasiqu rau se Zemisi. Kubere 


atu nia rau sa leta hie koa gamu doduru pu ele ta tioko koe Tamasa, meke ta kopue 
koe Zisu Karisito, meke korapa koa koasa tataru te Tamasa sa Tamada.“ 2 Mi tago 
zonazona ia sa vinatukana, sa binule, meke sa tataru tanisa Banara. 


Sari na Titisa Kokohadi o. aaa , 
3 Gamu na qua baere ta tatarue mia, hiva sisigiti nia rau pude kubere atu nia koa 


gamu guguana sa tinaharupu sapu koa koa gita doduru. Ba ta hivae tugo si pude 
kubere atu, pude va ninira gamu si gamu, pude mi turu va nabu meke tarae nia 
sa rinanerane. Ele vagia gita na tie te Tamasa sa inavosona sa rinanerane pa keke 
totoso mo, pude ta kopue, meke loke hinobena. 4 Ura koadia si kaiga tie kaleadi saripu 
ene golomo mae koa gita, meke iliri va sea ia rini sa inavoso pa guguana sa tataru 
variharupi tanisa nada Tamasa. Meke vata evanae nia dia tinarae soti rini pude va 
malumi sari na tinavete bonidi. Korodia va hinokaria rini se Zisu Karisito, sa nada 
Koimata meke na Banara titekena. Pukerane tu ele tozi vura nia Tamasa pa korapa 
Kinubekubere Hope sa tinazutu, meke sa vina kilasa sapu kote vagia rini. 

5 Ego, ele gilania mia mo gamu si hie, ba hiva va balabala puleni gamu mo rau. Ele 
harupi sa Baņara sari na tinoni Izireli pa popoa Izipi, ba mudina sapu gua asa, si va 
matei Sa sarini pu lopu va hinokaria si Asa.” 6 Meke gua pule he: sari na mateana pu 
vagi sari na dia niniranira koe Tamasa, ba lopu kopu valeana ni sari na dia tuturuana, 
si luara pani rini sari na dia vasina soti. Vata pusi ni seni Tamasa si arini pa korapa 
hinuporo, vasina si ta kopue si arini ninae rane, meke aqa nia sa rane vinaripitui 
nomana, pana kaqu tava kilasa si arini. 7 Mi balabala ia tugo gua sapu ta evaņa koari 
na tie pa popoa Sodomu’, meke Qomora* meke sari na vasivasileana tatadi vasina, si 
tavetavete va sea pa vinari rigihi na hahanana seadi si arini. Sa vina kilasa nomana 
sapu vagia rini koasa nika toa holana, si na vina balau koari doduru tie.* 

8 Kekenono puta gua tugo rina tie va tumatumae sea sari na tie sara, koari na dia 
dinogodogorae seadi. Va boni rini sari na tinidia soti, meke dono va karia na etulia 
rini sa Tinarae te Tamasa, meke zama va kaleani rini sari na mateana pa Maņauru. 


* 1:1 Mt 13:55; Mk6:3 ” 1:5 Ekd 12:51; Nab 14:29-30 ” 1:7 Zen 19:1-24 

9 E Maekolo, sa nati mateana kenukenue te Tamasa, ba lopu tavetia sapu gua asa. 
Sipu varitokei nia ri kara Setani sapu esei kote vagia sa tinina e Mosese, gua, si lopu 
hite zutua sa se Setani pude zama va kaleania, ba zama gua mo he si asa: “Mani va 
kilasigo Tamasa si goi!” gua mo.” 10 Ba sari na tie kokohadi sara si zama va kaleani 
rini sari na tinitona saripu lopu gilani rini guguadi. Sari na tinitona pu gilani mo 
rini pa tinidia, gua rina kurukuru pinomo pu luli sari na dia inokoro pa tini doduru 
totoso, si arini tugo sari na tinitoņa pu turana lani si arini pa vina kilasa koa holana. 
11 Madi talotana hola gedi si arini! Sina lulia rini sa hahanana te Keni, meke sekea 
rini sa Tinarae te Tamasa. Meke koasa inokorona sa poata si tava hoqa si arini koasa 
sinea te Belami’, meke kaqu tava kilasa si arini koe Tamasa, kekenono gua tugo sapu 
ele ta evana koe Kora, sipu kilua sa sa tinuraturana te Mosese.” 12 Sari na tie hire si 
loke dia kinurekure hokara, totoso henahena somanae koa gamu si arini. Donodono 
hikare si arini koari na mia hinenahena binaere. Guana tie kopu sipi sapu va dena 
puleni mo teledia si arini, ba lopu poni rini sari na tie te Tamasa. Gua tugo na lei si 
arini, sapu givusu va tapuria lamae, ba loke rukuna. Meke gua tugo na huda si arini, 
sapu loke vuana pa nana totoso vua, meke ta rabutu palae sa natina. Mate si arini pa 
karua ginugua: loke vuadi, meke lopu koa soto koe Karisito. 13 Kekenono gua tugo na 
tovovo nomana si arini sapu paleke mae ni sari na remoremo pa masamasa, si gua 
puta tugo sari na dia tinavete variva kurekuredi pu evani rini. Gua tugo na ilono” 
si arini, sapu va nago veko poni Tamasa si keke vasina sapu huporo dudukurumu, 
pude kaqu koa vasina ninae rane si arini. 

14 Inoke sa tie pu tuti gore mae koe Adama pa sinage vina zuapa, si ele korotae 
nia sa guguadi rina tie kaleadi hire, sapu guahe: “Dotu, sa Baņara si kote mae, meke 
kote somana luli turania ri soku vuro tina mateana,* 15 pude varipitui ni sari doduru 
tie, meke pude va kilasi sari na tie kaleadi koari na dia tinavete kaleadi, meke koari 
doduru zinama kaleadi saripu zama lani rini koa sa Baņara,” gua. 

16 Na tie nominomi si arini, meke hoke zutui rini sari na sinea tadi na votiki tie. 
Luli rini sari na dia inokoro kaleadi, meke hoke vahesihesi puleni si arini, meke va 
lavati rini sari na tie pa zinama lomosodi, pude valeana puleni koari na dia tinoa 
soti. 


Sari na Vina Balau na Vina Tumatumae 

17 Ba gamu kasa na qua baere ta tatarue mia, mi balabala ia gua sapu ele tozini 
gamu rina apositolo tanisa nada Baņara Zisu Karisito. 18 Zama guahe si arini koa 
gamu: “Koari na rane mumudi hire si kote mae sari tie va gugue pu luli sari na dia 
inokoro kaleadi teledia,” gua.” 19 Sari na tie gugua hire si vari paqahani gamu si 
gamu. Ta turana si arini koari na inokoro sea pa tinoa tini, meke lopu tagoa rini sa 
Magomago Hope. 

20 Ba gamu kasa na qua baere ta tatarue mia, mi kuri sari na mia tinoa, pude koa 
va nabu pa mia rinanerane madina koe Karisito. Mi varavara pa korapa niniraņira 
tanisa Magomago Hope. ?1 Mi kopu puleni gamu, mamu tataru nia sa Tamasa doduru 
totoso sipu korapa aqa nia gamu sa nada Banara Zisu Karisito, pude mani vatua Sa 
koa gamu sa tinoa hola pa korapana sa Nana tataru vatukana. 

22 Ke mamu toka ni sarini pu pupuhu nia sa hinokara. 23 Mi va sarei saripu kagu 
tava kilasa pa nika koa holana, mi harupu pule lani si arini pa siraņa vina hinokara. 
Ba koari kaiqa pule pu korapa evanņi sari na tinavete kaleadi pa inokoro tana tini, si 


i 1:9 Dan 10:13,21, 12:1; Rev 12:7; Diut 34:6; Zak 3:2 * 1:11 Zen 4:3-8; Nab 22:1-35, 16:1-35 E 1:13 Gina va 
padapada nia Ziudi sari na mateana kaleadi si gua rina pinopino pu hoqa gore mae pa Manauru. Mi tiro vesi 6: 
* 1:14 Zen 5:18,21-24 ” 1:18 2 Pit 3:3 

mi toka ni si arini pa pinamanana sa Tamasa, ba mi etulu pani na va ilolo puleni 
gamu koari na dia tinavete kaleadi. 


Sa Vinaravara Vinahesi , , , 
24 Mani tavahesi sa Tamasa pu boka kopu ni gamu, pude mi lopu luara pania gamu 


sa mia rinanerane. Asa tu si boka kopu totokoni gamu, pude va kamo gamu gua na tie 
tonoto mia, na loke tinazutu mia pa kenuna sa Nana ninedala pa korapa ginetugetu 
nomana. 25 Keke mo sa Tamasa, sa nada Hinarupu. Mani koa koa Sa sa vinahesi, na 
ninedala variva magasana, na niniranira, meke sa Binanara pa korapana sa nada 
Banara Zisu Karisito, podalae tu pa pinodalaena hokara, meke kamoa kamahire, 
meke ninae rane ka rane! Emeni. 

SA DINOGODOGORAE 
TE ZONE 
Sa Vinabakala 


Sa dinogodogorae hie koasa guguana e Zisu Karisito si vata dogoro nia Tamasa 
koe Zisu pude na vina padapadae tadina tinitona pu kagu ta evana koari na totoso 
mumudi pa vinabetona sa kasia popoa. Meke garunia Zisu sa Nana mateana pude 
vata dogoro nia koe Zone. Zone si keke koari ka manege rua apositolo?. Sa 
dinogodogorae sapu kamo koa sa si ta kubere pa totoso sipu ta nonovala sari na 
tie te Karisito, sina koa gua koasa dia rinanerane koe Zisu Karisito sapu Asa mo 
sa Banara, gua. Sa nati binalabala tanisa tie kubekubere si pude va ninira ia sa 
rinanerane tadina tie koa rina vina tatara te Tamasa, meke pude va manoti sari na 
tie pu tiro ia, meke pude sovuti pude koa va nabu pa rinanerane, koari na totoso 
tasuna meke pa ninovanovala koari na dia kana. 

Pa soku vasina koasa buka hie si koadia sari kaiqa puku dinogodogorae, sapu ta 
vala vina padapadae mae gua pa Buka Hope koana, sapu ele ta gilanadi koari na tie 
te Karisito koari na rane arini, ba kote lopu ta gilana tugo koari soku tie. Sari nati 
binalabala koa sa buka hie si guahe: (1) Koadia sari na niniranira kaleadi pu kanai 
sari na tie te Tamasa pa kasia popoa, gina kote koa ta sigiti meke mate si kaiqa. (2) 
Zisu si na Baņara, meke kaqu va kilasi Sa sari doduru pu kana ia sa Tamasa meke 
kaqu koa mataqara si Asa koa rini. (3) Sa Tamasa si kaqu pia valeani sari doduru tie 
Tanisa pu koa va nabu pa rinanerane, gua tugo sarini pu tava mate pa dia rinanerane 
koa Sa. 

Be vea votivotikaedi gua sari na binalabala na vivinei koasa vina bakalana sa buka 
hie, ba sa nati binalabala si bakala: sapu pa korapana Karisito sa Banara, si kaqu va 
kilasa va ineti Tamasa sari doduru Nana kana, kamo koe Setani, meke kaqu ta pia 
nia, na tamanae nia ri Nana tie raneranedi sa Manauru vaqura, meke sa kasia popoa 
vaqura, pana hokoto sa minataqara hie. 

Sari na Nati Pinaqapaqahana sa Buka Hie 

Sa vina bakala meke sa zinama tataru kekenu. Hinia 1:1-8 

Sa pinodalaena sa dinogodogorae. Hinia 1:9-20 

Sari na leta la koari ka zuapa ekelesia. Hinia 2:1 kamo hinia 3:22 

Sa vinahesi koe Tamasa meke sa Lami pa Manauru. Hinia 4:1 kamo hinia 5:14 

Sari ka zuapa tinokotokoro. Hinia 6:1 kamo hinia 8:1 

Sari ka zuapa ivivu. Hinia 8:2 kamo hinia 11:19 

Sa vinaripera koari na niniranira kaleadi meke sa ekelesia. Hinia 12:1 kamo hinia 

14:5 

Sari na dinogodogorae tanisa vinakilasa mumudi. Hinia 14:6-20 

Sari ka zuapa sisiovona tinanaziri te Tamasa. Hinia 15:1 kamo hinia 16:21 

Sa tinahuara tanisa popoa Babiloni. Hinia 17:1 kamo hinia 19:5 

Sa minataqara koa holana. Hinia 19:6 kamo hinia 20:15 

Sa Manauru vaqura, sa kasia popoa vaqura, meke sa Zerusalema vaqura. Hinia 

21:1 kamo hinia 22:5 
Sa vinabetona sa vivinei. Hinia 22:6-21 


Zinama Tuketukele 
1 Hie sa dinogodogorae pa guguana e Zisu Karisito, sapu e Tamasa si vata dogoro nia 
koe Zisu koari na tinitona pu lopu sana kaqu ta evana. Tozi vura ni Zisu koari Nana 
nabulu, totoso garunia Sa sa Nana mateana, pude vata gilana ni koe Zone. 2 Ke tozi 
vura ni e Zone sari doduru gua pu ele dogori sa. Meke hiera gua si tozi Zone koasa 

guguana sa inavoso sapu mae guana koe Tamasa, sapu ele tava sosode va hinokara 
koe Zisu Karisito. 3 Tamanae si arini pu tiroi, na avosi sari na zinama kinorokorotae 
hire, meke va tabei saripu ta kubere vasina! Ura na ele tata mae sa totoso, sapu kagu 
tava gorevura sari doduru gua pu tozi vura ni Sa hire. 


Sari na Zinama te Zone koari ka Zuapa Ekelesia 

4 Arau Zone si kubere atu koa gamu ka zuapa ekelesia pa popoa Esia:” 

Mani koa koa gamu sa tataru variharupi meke sa binule pu mae guadi koe Tamasa, 
meke koari ka zuapa Magomago pa kenuna sa Nana habohabotuana Banara. Asa sa 
Tamasa sapu koa pukerane, meke korapa koa kamahire, meke sapu kagu mae. Meke 
mae guadi tugo koe Zisu Karisito, sa tie va sosode ta ranena. Asa sa tie sapu turu pule 
va kenue pa minate, meke sa Banara tadi na banara pa popoa pepeso. Meke tataruni 
gita, na vata rupaha gita Sa koari nada sinea pa eharana soti.” 6 Meke vata evanaeni 
gita Nana butubutu hiama Sa, pude nabulu nia sa Nana Tamasa, sa Tamana. Mani 
koa koe Zisu Karisito sa vinahesi, meke sa niniranira ninae rane ka rane! Emeni.” 

7 Dotu, korapa mae pa lei si Asa! Meke kaqu dogoro sotia ri doduru tie si Asa, meke 
arini tugo pu huma ia si Asa. Meke kaqu kabo na talotana sisigiti nia ri doduru tinoni 
pa popoa pepeso si Asa. Ke mani ta evana tugo sapu gua asa! Emeni.” 

8 Meke zama sa Banara, “Arau tugo sa kekenu” meke sa mumudi, sa Tamasa pu 
tagoi sari doduru niniranira, sapu koa pukerane, meke korapa koa kamahire, meke 


sapu kagu mae,” gua.” 


Sa Dinogodogorae pa Guguana Karisito 

9 Arau si e Zone, sa tasimia pa rinanerane meke na turanamia pa tinasigiti, meke 
sapu koa va nabu somanae koa gamu pa Binanara te Tamasa, meke pa tinoa keke 
koe Zisu Karisito. Na tie ta pusigu si rau, ke ta veko pa nusa Patimosi, sina tozi vura 
nia rau sa zinama te Tamasa, sapu sa inavosona sa guguana e Zisu Karisito. 10 Koasa 
rane tanisa Banara, sipu korapa koa pa niniraņira tanisa Magomago Hope si rau, si 
avosia rau si keke mamalaiņi sapu zama va ululae pa mudiqu, guana buki. 11 Meke 
zama guahe si Asa: “Mu kubere gore ni pa buka saripu dogori goi, mamu garunu lani 
koari ka zuapa ekelesia pu koadi pa pinaqaha popoa Esia: pa Episasi, pa Simaena, pa 
Pegamamu, pa Taeatira, pa Sadisi, pa Piladelapia, meke pa Laodisia,” gua. 

12 Ke linana si rau pude dogoria sapu esei beka si korapa zama mae koa rau, 
gua. Meke dogori rau sari ka zuapa tuturuana zuke qolo.* 13 Meke koa nana pa 
varikorapadi ri ka zuapa tuturuana zuke, si keke sapu dono guana keke tuna na 
tie, sapu poko gele doduru gore kamo pa nenena, meke na dikuru qolo si Asa pa 
raqaraqana Sa.” 14 Meke sa batuna meke sari na kaluna si keoro sisigiti, guana vulu 
babe na sinou, meke sari na matana si guana hurunu nika.” 15 Meke sari na nenena 
si guana boronizi pu nedala sisigiti. Meke sa mamalainina Sa si guana ovanadi ri 
na tovovo vari tomotomoidi.” 16 Meke tanini Sa pa kali lima mataona sari ka zuapa 
pinopino, meke vura mae pa nuzuna Sa sa magu varipera sapu naru varikali, meke 
sa isumatana si nedala guana rimata pana korapa rane. 

17 Meke sipu dogoria tugo rau si Asa, si matagutu sisigiti si rau, ke hoqa gore pa 
nenena guana tie matequ. Meke va opo nau lima mataona Sa si rau, meke zama: 
“Mu lopu matagutu! Arau mo sa kekenu meke sa mumudi.” 18 Dotu, Arau mo si 


* 1:4 _Ekd 3:14; Rev 4:5 *“ 1:5 Ais 55:4; Sam 89:27 *“ 1:6 Ekd 19:6; Rev 5:10 *“ 1:7 Dan 7:13; Mt 24:30; 
Mk 13:26; Lk 21:27; 1 Tes 4:17; Zak 12:10; Zn 19:34,37 * 1:8 Sa zinama Quriki “Alpha meke Omega” ginuana 
si na “kekenu meke sa mumudi.” *¥ 1:8 Rev 22:13; Ekd 3:14 * 1:12 Ekd 28:4, 29:5 * 1:13 Dan 7:13, 10:5 
* 1:14 Dan 7:9, 10:6 * 1:15 Izk 1:24, 43:2 * 1:17 Ais 44:6, 48:12; Rev 2:8, 22:13 

Asa sapu toana! Ele mate tu si Rau, ba kamahire si toa hola ninae rane ka rane si 
Arau. Tagoa Rau doduruna sa niniranira, hola nia sa minate, meke sarini pu koa pa 
popoa tadi na tie matedi. 19 Ego, mu kuberi sari na tinitona pu dogori goi, saripu ta 
evana kamahire, meke saripu kote ta evana vugo repere. 20 Hie sa ginugua tomena 
tadi ka zuapa pinopino, saripu dogori goi pa kali lima mataoqu, meke sari ka zuapa 
tuturuana zuke qolo. Sari ka zuapa pinopino, si sari ka zuapa mateana tadi ka zuapa 
ekelesia, meke sari ka zuapa tuturuana zuke si sari ka zuapa ekelesia. 


2 


Sa Inavoso La koa Rini pa Episasi 

1 Mamu kubere la guahe koasa mateana tanisa ekelesia pa Episasi: 

Hire tugo sari na zinama tanisa pu tanini pa kali lima mataona sari ka zuapa 
pinopino, meke ene pa vari korapadi ri ka zuapa tuturuana zuke qolo: 2 Gilania Rau 
sa mia tinavete, sapu tavetavete nalinali si gamu pa mia ninabulu pa korapa tinasuna, 
meke soto va nabu si gamu pa rinanerane, meke etuli gamu sari na tie kaleadi, meke 
ele podeki gamu saripu poza puleni apositolo, meke va sosodei gamu sapu kokohadi 
si arini. 3 Ele turu va nabu si gamu pa rinanerane, meke pa mia tinavete ninabulu pa 
korapa tinasuna koasa guguagu Rau, meke lopu hite luara pania gamu sa rinanerane. 

4 Ba hiera mo sapu lopu qetu nia Rau koa gamu: Lopu tataru nau gamu si Rau, 
gua sapu tatasana. 5 Mi balabala ia sa mia tataru tatasana meke kamahire meke vea 
ululu gua sa hinoqa gore tamugamu asa. Mi kekere koari na mia sinea, mamu taveti 
sari na tinavete gua sapu taveti gamu tatasana. Ba be lopu kekere pule gamu, si kote 
atu kamo koa gamu si Rau, meke vagi pania sa mia tuturuana zuke pa nana vasina. 
6 Ba hie sapu qetu nia Rau koa gamu, sapu kukiti ni gamu sari na tinavete tadi na 
puku tie pu ta pozae Nikolesiani, sari tinavete sapu Arau ba kukiti ni. 

7 Asa sapu ari talinana si mani avosia gua sapu zama nia sa Magomago Hope koari 
na ekelesia!” Koarini pu turu va nabu pa dia rinanerane koa Rau osolae kamoa sa 
vinabetona, si kaqu va malumi Rau pude hena ia sa vuana sa huda tinoa, sapu toqolo 
pa korapa inuma tolavaena te Tamasa. 


Sa Inavoso La koarini pa Simaena 

8 Mamu kubere la guahe koasa mateana tanisa ekelesia pa Simaena:” 

Hire sari na zinama tanisa Kekenu meke sa Mumudi, sapu ele mate ba toa pule. 
9 Gilania Rau sapu ta nonovala si gamu, meke sapu koa malana si gamu; ba tagotago 
hola tugo si gamu pa tinoa Magomago! Gilania Rau sapu zama nonovala gamu arini 
pu poza puleni tie Ziu, ba namu kari hokara tu, sina na puku vinarigara mo pa 
sinagogi“ te Setani si arini. 10 Mi lopu matagutu nia sa tinasuna sapu lopu sana kote 
atu raza koa gamu. Tozini gamu Rau sapu kaiqa gamu si kote vala ni gamu sa Devolo“ 
pa vetu varipusi pude podeke gamu, meke ka manege puta rane si kote koa ta sigiti si 
gamu. Ke mi turu va nabu pa rinanerane osolae kamoa sa minate, meke kagu poni 
gamu Rau sa tinoa hola sapu guana pinia. 11 Asa sapu ari talinana si mani avosia 
gua sapu zama nia sa Magomago Hope koari na ekelesia!” Arini pu turu va nabu pa 
dia rinanerane koa Rau osolae kamoa sa vinabetona, si lopu kagu ta vala koasa vina 
kilasa koa holana koa sa minate vina rua. 


Sa Inavoso La koa Rini pa Peqamamu 
12 Mamu kubere la guahe koasa mateana tanisa ekelesia pa Peqamamu: 


5 2:7 Zen 2:9; Rev 22:2; Izk 28:13, 31:8 * 2:8 Ais 44:6, 48:12; Rev 1:17, 22:13 i 2:10 Sa Devolo si keke pozana 
e Setani. ” 2:11 Rev 20:14, 21:8 

Hire sari na zinama tanisa pu tagoa sa magu varipera sapu naru varikali. !3 Gilania 
Rau vasina koa si gamu. Asa sa vasina sapu koa sa habohabotuana meke koa banara 
se Setani. Ba turu va nabu mia tu si gamu, meke lopu hite oso nia gamu sa mia 
rinanerane koa Rau, gua tugo pa totoso sapu tava mate se Anitipasi. Lopu hite 
makudo tozi vura nia sa sa guguaqu Rau koari na tie. 

14 Ba ka visavisa ginugua mo hire si lopu qetu ni Rau koa gamu. Koadia koa gamu 
sari kaiqa tie pu lulia sa vina tumatumae te Belami‘, sapu va tumatumae nia sa koe 
Balaki, pude turana va sea i sari na tie Izireli, pude henai sari na ginani sapu ele tava 
vukivukihi la koari na beku, meke pude evania sa vinari rigihi.” 15 Meke gua tugo, 
sapu koadia sari kaiqa tie pa korapa mia gamu, pu lulia sa vina tumatumae tadi na 
puku tie pu ta pozae Nikolesiani. 16 Ego, mi kekere koari na mia sinea! Be lopu gua, 
si kote lopu sana atu raza ni gamu magu varipera Rau sapu vurana mae pa nuzugu 


Rau. 
17 Asa sapu ari talinana si mani avosia gua sapu zama nia sa Maqomaqo Hope koari 


na ekelesia! Koarini pu turu va nabu pa dia rinanerane osolae kamoa sa vinabetona, 
si kaqu poni ni mana tomena Rau si arini. Meke kaqu hopeke poni patu keoro Rau si 
arini, vasina ta kubere si keke pozapoza vaqura, sapu loke tie gilania, ba telena mo 


asa pu vagina sa.” 


Sa Inavoso La koa Rini pa Taeatira 

18 Mamu kubere la guahe koasa mateana tanisa ekelesia pa Taeatira: 

Hiera sa zinama tanisa Tuna Tamasa, sapu guana hurunu nika sari na matana, 
meke nedala sisigiti guana boronizi sari na nenena. 19 Gilani Rau sari na mia tinavete, 
na tataru, na rinanerane, meke sari na mia tinavete ninabulu, meke soto va nabu 
si gamu pa rinanerane pa korapa tinasuna. Gilania Rau sapu tavetavete va ninirae 
hola si gamu kamahire, hola nia sapu tatasana. 20 Ba hiera mo sapu lopu qetu nia 
Rau koa gamu: Ura lopu hite hukatia gamu se Zezibelo, sa barikaleqe sapu poza pule 
nia poropita te Tamasa, gua. Meke pa nana vina tumatumae si turaņa va sea i sa sari 
na Qua nabulu pude somana pa hahanana maqota na gua, meke pude henai sari na 
ginani pu ele tava vukivukihidi la koari na beku.” 21 Fle ponia totoso Rau si asa, pude 
mani luara pania sa nana hahanana varivosa, ba lopu hiva si asa. 22 Gua asa ke kote 
va kilasia Rau si asa pa minoho, meke sarini pu baratana si asa, si kote vata sigiti va 
sisigiti pani Rau si arini, be guana lopu kekere si arini koari na sinea tanisa. 23 Meke 
kaqu va matei tugo Rau sari doduru koburu tanisa, pude va sosodea koari doduru 
ekelesia, sapu Arau mo gilana betoi sari doduru bulodia ri na tie, meke kagu hopeke 
pia gamu Rau si gamu doduru, koasa padana sa mia tinavete, meke kaqu va kilasi 
Rau sari na mia sinea.” 

24 Ba koa gamu kaiqa Qua tie pa Taeatira pu lopu somana nia sa vina tumatumae 
kaleana tanisa, meke lopu ele va nonogai gamu sari na ginugua golomodi na tomedi te 
Setani saripu pozai rini, si lopu kote ponini gamu pule Rau si kaiqa tinarae mamatadi. 
25 Ba mi tuqe va nabua sapu tagoa gamu, osolae kamo sa Qua minae. 26-27 Meke arini 
sapu turu va nabu, meke evania sapu gua hiva nia Rau osolae kamoa sa vinabetona, si 
kaqu poni ni niniranira Rau koari na butubutu, kekenono sapu gua vagia Rau koasa 
Tamaqu. Kaqu tagoi rini sari doduru niniranira pude banara ni sari na butubutu, 
meke kagu va kilasi rini sari na tie, guana raro patu sapu ta bele va umumu.” 28 Meke 
kaqu poni ni pinopino habia Rau si arini. 

29 Asa sapu ari talinana si mani avosia, gua sapu zama nia sa Maqomaqo Hope 
koari na ekelesia!. 

Sa Inavoso La koa Rini pa Sadisi 

1 Mamu kubere la guahe koasa mateana tanisa ekelesia pa Sadisi: 

Hire tugo sari na zinama tanisa pu totoli ni sari ka zuapa Maqomaqona sa Tamasa, 
meke sari ka zuapa pinopino. Gilani Rau sari na mia tinavete. Balabala ia rina tie 
sapu toa si gamu koa Rau gua, ba lokari; namu guana tie matemia si gamu. 

2 Ke mi vanunu gamu, mamu va ninira ia sa mia tinoa magomago sapu tata matena. 
Ura ele dogoria Rau sapu lopu gotogoto sari na mia tinavete pa dinoņo te Tamasa. 
3 Mi balabala ia sapu gua ele tava tumatumae nia, meke avosia gamu. Mi va tabea sa 
vina tumatumae asa, mi kekere pule koari na mia sinea. Ba be lopu vanunu si gamu, 
si kote atu golomo koa gamu si Rau, guana tie hikohiko. Meke lopu kote gilania gamu 
sa totoso sapu kote atu kamo si Rau.” 

4 Ba koadia tugo koa gamu pa Sadisi sari ka visavisa tie saripu lopu ele va boni sari 
na dia poko koari na dia hahanana kaleadi. Ura arini tugo si kote pokopoko keoro 
meke ene turanae koa Rau, sina garo tugo si arini. 5 Arini pu turu va nabu pa dia 
rinanerane osolae kamo sa vinabetona, si kote poko nia sa poko keoro gua asa, meke 
lopu kote huara pani Rau sari na pozadia koasa buka tinoa, meke kote helahelae ni 
Rau pa kenuna sa Tamaqu, meke koari Nana mateana sapu arini si na tie Tagarau.” 

6 Asa sapu ari talinana si mani avosia gua sapu zama nia sa Magomago Hope koari 
na ekelesia. 


Sa Inavoso La koa Rini pa Piladelapia 


7 Mamu kubere la guahe koasa mateana tanisa ekelesia pa Piladelapia:” 

Hire tugo sari na zinama tanisa pu hopena meke hinokara. Asa mo sapu tagona sa 
vidulu” te Devita, meke pana tukelia Sa sa sasada, si loke tie kote boka tuku pulea, 
meke pana tukua Sa, si loke tie kote boka tukele pulea si asa. 

8 Gilani Rau sari na mia tinavete. Dotu, ele poni gamu Rau si keke sasada tukelena 
meke sapu loke tie kote boka tuku ia pude nabulu Nau. Gilania Rau sapu vasinahite 
mo sa mia niniranira, ba kopu ni gamu sari na Oua zinama, meke lopu hite oso nia 
gamu sa pozagu Rau. 

9 Dotu, sarini pu koa pa sinagogi te Setani si poza pule ni tie Ziu, gua, ba namu 
lokari hokara. Kagu ososo ni Rau si arini pude atu, meke hoga kokotunu pa kenumia 
gamu pude va lavata gamu, meke kote gilania rini sapu tataruni gamu Rau si gamu.” 
10 Ele kopu va nono ni gamu sari na Oua tinarae pa mia sinoto koa Rau pa tinasuna, 
gua asa ke kagu va sare gamu tugo Rau koasa totoso tasuna sapu kote raza mae, pude 
podeki saripu koa koasa kasia popoa. 

11 Lopu sana kagu atu kamo si Rau. Ke mi kopu valeana nia sapu gua ele vagia 
gamu, pude lopu ta hukata si gamu pude vagia sa mia pinia. 12 Ura arini pu turu 
va nabu pa dia rinanerane osolae kamoa sa vinabetona, si kote va evanae guni Rau 
na dedegere koa sa Zelepade tanisa Qua Tamasa. Meke kote koa hola si arini vasina. 
Meke kote kuberia Rau koarini sa pozana sa Qua Tamasa, meke sa pozana sa vasileana 
nomana tanisa Oua Tamasa, sapu sa Zerusalema vagura, sapu kote gorevura mae 
guana koe Tamasa pa Manauru, meke kote kuberia tugo Rau koarini sa pozagu 
vagurana.” 13 Asa sapu ari talinana, si mani avosia gua sapu zama nia sa Magomago 
Hope koari na ekelesia. 

Sa Inavoso La koa Rini pa Laodisia 

14 Mamu kubere la guahe koasa mateana tanisa ekelesia pa Laodisia:* 

Hire tugo sapu zama nia Sa sapu ta pozae Emeni. Sa tie va sosode ta ranena meke 
hinokara, Asa sa Banara koari doduru pu ta kuri koe Tamasa. 15 Gilani Rau sari na 
mia tinavete. Lopu ibu, meke lopu manini si gamu. Sa Qua hiniva si pude ibu, babe 
manini si gamu, 16 ba lopu manini meke lopu ibu si gamu, gua asa ke kote lua pani 
gamu Rau pa nuzuqu. 17 Zama si gamu, ‘Na tie tagotago mami si gami, na soku mami 
likakalae; meke lopu hite ehaka nia gami si keketoņa,’ gua. Ba namu lopu gilania 
tu gamu sapu guana tie malana sisigiti, na variva taru, na habahuala, na behu meke 
dodoho mia si gamu. 18 Hie tugo sa Qua zinama varitokae koa gamu. Mi mae holua 
koa Rau sa qolo sapu tava viana pa nika, pude mi koa tagotago hinokara. Mi holua 
sa poko keoro mamu va sagea, pude mi va paeria sa kinurekurena sa mia dinodoho. 
Mi holui tugo kaiqa meresena mamu va honi lani pa matamia pude mi dodogorae. 
19 Saripu tataru ni Rau si gegesi na va tonoti Rau. Ke mi luara pani sari na mia sinea 
pude soto va ninira koa Rau.” 

20 Dotu! Korapa turu si Rau pa sasada meke kikia, be avosia ke tie sa mamalainiqu 
meke tukelia sa sasada, si kote nuquru la si Rau, meke somana henahena koa sa, 


meke asa si kote somana henahena koa Rau. , 
21 Meke arini pu turu va nabu pa dia rinanerane osolae kamoa sa vinabetona, 


si kote va malumi Rau pude somana habotu koasa Qua habotuana Banara, meke 
somana tagoa tugo sa niniranira koasa Qua Binanara, gua sapu ele koa mataqara si 
Rau, meke somana habotu koasa habotuana Baņara tanisa Tamaqu, meke somana 
tagoa tugo Rau sa niniranira koasa Nana Binanara. 22 Asa sapu ari talinana si mani 
avosia, gua sapu zama nia sa Magomago Hope koari na ekelesia,” gua si asa. 


4 


Vinahesi pa Manauru 

1 Meke sipu beto saripu gua sara, si dono la si rau, meke dogoria rau, si keke sasada 
ta tukelena pa Manauru. Meke sa tie sapu avoso kekenua rau, sapu sa mamalainina 
si guana buki si zama: “Sage mae tani, magu va dogoro nigo sapu gua kote ta 
evana vugo repere,” gua. 2 Meke hinoga koa si rau pa niniranira tanisa Magomago 
Hope, meke dogoria rau pa Manauru si keke sapu korapa habotu Nana koasa nati 
habotuana Banara.” 3 Meke Asa sapu habotu vasina, si donodono guana patu sapu 
viana guana qelasi, meke zinara guana ehara. Meke keke bigobigo sapu buma guana 
patu emerolo”, si vari likohae nia sa habotuana Banara. 4 Meke pa vari likohaena 
sa nati habotuana Banara, si koadia pule sari ka hiokona made habotuana banara. 
Meke habotu dia vasina sari ka hiokona made koimata, saripu pokopoko keoro meke 
toropae ni dia sari na toropae banara saripu ta tavetae qolo. 3 Meke vura va hodaka 
mae koasa nati habotuana Banara sa malarana sa kapi, meke ta avoso sa pidalana sa 
paka manauru na lulusu. Meke pa kenuna sa nati habotuana Banara si koadia sari 
ka zuapa zuke hurunudi. Arini sari ka zuapa Magomagona sa Tamasa.” 6 Meke koa 
nana pa kenuna sa nati habotuana Banara si keke tinitona, sapu dono guana kolo 
sapu bule sisigiti, meke kekenono gua na qelasi viana. Meke pa vari likohaena sa nati 
habotuana Banara asa, si koadia sari ka made kurukuru toadi, saripu tale matadi mo 
kenudi na mudidi.” * 7 Sa kurukuru kekenu si dono guana laione, meke sa vina rua 
si dono guana bulumakao kokoreo, meke sapu vina neta si dono guana tie mo sa 

isumatana, meke sa vina made si dono gua tugo na atata tapuruna. $ Meke hopeke 
onomo tatapurudi sari ka made kurukuru hire, meke tale matadi mo doduru tinidi 
si arini, meke pa kauru tatapurudi ba gua tugo. Meke rane na boni si lopu makudo 
zama guahe sa dia vinahesi:* 
“Hopena, hopena, hopena sa Banara, sa Tamasa sapu tagoi sari doduru niniranira, 
sapu koa pukerane, meke korapa koa kamahire, meke sapu kaqu mae,” gua. 
9 Meke doduru totoso vahesihesia, na va lavalavatia, meke zama leana la ia ri ka 
made kurukuru toadi si Asa pu habotuna koasa nati habotuana Banara, meke sapu 
toa hola ninae rane ka rane, 10 si hoqa todono sari ka hiokona made koimata pa 
kenuna Sa, pu habotu koasa nati habotuana Banara, meke vahesia rini si Asa, sapu 
toa hola ninae rane ka rane. Meke pa vinahesi si veko lani rini pa kenuna sa nati 
habotuana Banara sari na dia toropae banara, meke zama: 
11 “Ke Tamasa mami Banara, garomu tugo 
pude vagia Goi sa vinahesi, na vina lavata meke na niniranira. 
Ura Agoi mo kuri sari doduru likakalae, 
meke pa Mua hiniva mo Goi si koa meke toa si arini,” gua. 


5 


Sa Kinubekubere Ta Vigusuna meke sa Lami 

1 Meke dogoria rau si keke pepa ta vigusuna pa kali lima mataona si Asa pu habotu 
koasa habotuana Banara. Sa pepa si koa betoi na kinubekubere pa karu kalina, meke 
ka zuapa tokoro si tuku va nabua. 2 Meke dogoria rau si keke mateana ninirana, sapu 
velavela va ululae guahe: “Esei si garona pude va maluari sari na tokoro koa sa, meke 
repahia sa pepa ta vigusuna?” gua. 3 Ba namu loke tie pa Manauru babe pa pepeso 
babe pa kauruna sa pepeso si garo pude va maluari, meke tiro ia si asa. 4 Ke kabo 
lamo si rau, sina loke tie hokara si ta dogoro, sapu garona pude tukelia meke tiro ia 
sa kinubekubere ta viqusuna asa. 5 Meke zama mae guahe koa rau si keke ri kasa 
koimata ta ronuedi: “Mu lopu kabo. Dotu, sa Laione pa butubutu te Ziuda, sapu tuti 
gorena mae gua koe Devita, si ele koa mataqara. Asa si garona pude va maluari sari 
ka zuapa tokoro, meke repahia sa pepa ta viqusuna,” gua. 

6 Meke dono la si rau, meke dogoria rau si keke Lami“, korapa turu Nana pa 
kokorapana sa nati habotuana Baņara, meke vari likohae nia ri ka made kurukuru 
toadi, meke sari na koimata, si Asa. Ba sa Lami, si guana ele tava matena tu. Ka 
zuapa sari na kikihona meke ka zuapa matana, sapu sari ka zuapa Maqomaqona 
sa Tamasa, pu ta garunu la pa doduruna sa kasia popoa.” 7 Meke la vagia sa Lami 
sa pepa ta viqusuna pa kali lima mataona si Asa, pu habotu koasa nati habotuana 
Banara. 8 Meke sipu ele ade vagia sa Lami sa pepa ta vigusuna, si hoqa todono sari 
ka made kurukuru toadi, meke sari ka hiokona made koimata pa kenuna sa Lami. 
Hopeke tanini mike, na baolo qolo si arini, saripu sini na vina ugugu ruqa humana 
lea, sapu sari na vinaravara tadi na tie te Tamasa.” 9 Meke kera nia rini si keke kinera 
vaqurana, sapu guahe:” 

“Garomu tugo Goi pude ade vagia sa pepa ta viqusuna, 
meke va maluari sari na tokoro koa sa. 
Ura ele tava mate si Goi, 
meke koasa eharamu Goi 
si holu vagi Goi sari kaiqa rina tie koari ninae butubutu, na vinekala, meke na 
popoa, pude na tie te Tamasa. 


10 Fle vata evanae ni keke butubutu hiama Goi si arini,“ 

pude nabulu nia sa nada Tamasa, 
meke kagu va banari rini sari na tie pa popoa pepeso,” gua. 

11 Meke dono la si rau, meke avosi rau sari na mamalainidi rina vuro tina mateana. 
Turu vari likohae nia rini sa nati habotuana Banara, meke sari ka made kurukuru 
toadi, meke sari ka hiokona made koimata.” 12 Meke kera va ululae guahe si arini: 
“Sa Lami sapu ele tava mate, si garona tugo pude tava lavata, 

sina tanisa tugo sa binanara, sa tinagotago, sa tinumatumae, sa niniranira, sa 

tinolava, sa vina lavata, meke sa vinahesi!” gua. 

13 Beto asa si avosi rau mamalainidi sari doduru vina podaka pa Manauru na pepeso, 
meke pa kauruna sa pepeso, meke pa kolo, meke sari doduru pu koa pa doduru 
vasina, saripu kera guahe: 
“Mani koa koa Sa pu habotu koa sa nati habotuana Baņara meke sa Lami, 

sa vinahesi, sa vina lavata, sa tinolava, sa niniranira ninae rane ka rane!” gua. 
14 Meke olana sari ka made kurukuru toadi, “Emeni!” Meke hoqa todono sari ka 
hiokona made koimata ta ronuedi, meke vahesia si Asa. 


6 


Sari na Tokorona sa Pepa Ta Viqusuna 
1 Meke sipu va maluaria sa Lami sa tokoro vina keke, si dono la si rau. Beto asa 
si avosia rau si keke ri ka made kurukuru toadi sapu velavela va ululae guana paka 
manauru, meke zama: “Vura mae,” gua. 2 Meke dono la si rau meke dogoria rau si 
keke hose keoro. Meke koi nana koasa si keke tie pu taninia nana si keke bokala, 
meke ta vala koasa si keke toropae baņara. Meke vura taloa si asa, guana tie varane 


sapu koa va mataqara pa vinaripera.” 

3 Meke sipu va maluaria sa Lami sa tokoro vina rua, si avosia rau sa kurukuru 
toana vina rua sapu zama: “Vura mae!” gua. 4 Meke vura mae gana si keke hose 
ziņara. Meke ta vala koasa tie pu koi pa hose sa niniranira pude vagi pania sa binule 
koasa popoa pepeso, pude di variva matematei gedi sari na tie. Meke ta vala koasa 
si keke magu varipera lavata, meke taluarae la si asa.” 

5 Meke sipu va maluaria sa Lami sa tokoro vina neta, si avosia rau sa kurukuru 
toana vina neta sapu zama: “Vura mae!” gua. Ke dono la si rau, meke dogoria rau si 
keke hose mumuho; sa tie sapu koi koasa si taninia nana pa limana si keke sikele.” 
6 Meke avosia rau si keke mamalaini sapu mae pa vari korapadia ri ka made kurukuru 
toadi, sapu zama: “Sage hola sa hinolu ginani, keke kilo palava huiti mo si padana 
sa tinabara pa keke rane, meke gua tugo sa tinabara koari ka neta kilo palava bale. 
Ba mu lopu nonovalia sa oela meke sa vaeni sapu koa pa inuma!” gua. 

7 Meke sipu va maluaria sa Lami sa tokoro vina made, si avosia rau sa kurukuru 
toana vina made, sapu zama: “Vura mae!” gua. 8 Meke dono la si rau, meke dogoria 
rau si keke hose sapu dono guana tata matena. Meke sa pozana sa tie sapu koi 
koasa si na Minate, meke luli tata pa mudina si keke sapu ta pozae, popoa tadi na tie 
matedi. Meke ta vala koarini sa niniraņira pude di va matea si keke koari ka made 
pinagahana sa butubutu tie pa kasia popoa koasa varipera, na sone, na oza, meke na 
kurukuru pinomodi, gua.” 

9 Meke sipu va maluaria sa Lami sa tokoro vina lima, si dogori rau pa kauruna sa 
hope sari na magomagodi rina tie pu tava mate, sina tozi vura nia rini sa zinama 
te Tamasa, meke helahelae nia rini sa dia rinanerane koe Zisu. 10 Meke velavela va 
ululae guahe si arini: “Ke Banara, Agoi pu tagoi sari doduru niniranira; hopemu 
meke hinokara si Goi! Ve seunae gua meke kote va kilasi Goi sari na tie pa kasia 

popoa, saripu va mate gami si gami, pude hobei sari na ehara mami?” gua. 11 Meke 
hopeke ta poni poko gele doduru sapu keoro si arini, meke ta tozi nia rini si pude 
aga va nono si arini, osolae kote tava mate beto sari na nabulu turanadia, na tasidia 
koe Karisito saripu vizati sa Tamasa pude tava mate gua puta tugo arini, gua. 

12 Meke korapa dono la si rau sipu va maluaria sa Lami sa tokoro vina onomo, 
si kamo si keke niu ninirana hola pa popoa pepeso, meke ta ilirae muho sa rimata, 
meke ta ilirae zinara guana ehara sa sidara.” 13 Meke hoga gore pa pepeso sari na 
pinopino pa manauru, guana vua pigi“ kubolodi, saripu nolo totoso hiru goreni na 
givusu niburu.” 14 Podalae pa keke kalina, meke kamo pa keke kalina si hola taloa sa 
manauru guana pepa sapu ta vigusuna, meke sari doduru togere na nunusa si tava 
rizu pa dia kokoana.” 

15 Beto asa si govete meke koa tome pa bae, na gogoro patu koari na togere sari na 
banarana sa popoa pepeso, na tie arilaedi, na tie tagotagodi, na tie pu tago niniranira, 
meke sari doduru pinausu, meke saripu lopu na pinausu.” 16 Meke zama la i rini sari 
na patu: “Mi hoqa mae koa gami,” meke koari na toqere, “Mi va paere gami koa Sa 
pu habotu pa nati habotuana Baņara, meke koasa tinanaziri na vina kilasa tanisa 
Lami!” 17 Ura ele kamo mo he sa rane kaleana tanisa dia binugoro. Meke namu loke 
tie si kote boka govete nia sa vina kilasa sana,” gua sarini.” 


7 


Sari ka Keke Gogoto Made Navulu Made Tina Tinoni pa Butubutu Izireli 

1 Beto asa, si dogori rau sari ka made mateana, korapa turu dia koari ka made iiona 
sa kasia popoa, meke va bulei rini sari ka made givusu, pude lopu givusu la pa pepeso, 
pa lamana, babe koari na huda.” 2 Beto asa si dogoria rau si keke mateana, sapu mae 
guana pa kali gasa rimata. Palekia sa sa tokoro sapu sa vina gilagila tanisa Tamasa 
toana, meke velavela va ululae la si asa koari ka made mateana, sarini pu ta poni 
niniranira pude va kaleania sa pepeso, meke sa lamana. 3 Meke zama sa mateana: 
“Mi lopu va kaleania sa pepeso, meke sa lamana, meke sari na huda, osolae ta tokoro 
paki nia tu rina nabulu pa raedi sa vina gilagila tanisa nada Tamasa,” gua.” 4 Meke 
avosia rau sa ninaedi ri pu ta tokoro nia sa vina gilagila te Tamasa pa raedi, sapu ari 
ka keke gogoto made navulu made tina tie, saripu mae guadi koari ka manege rua 
butubutu Izireli. 5-8 Meke hire sari ka manege rua butubutu Izireli, koa ri kasa arini, 
vasina mae guadi sari hopeke manege rua tina: Ziuda, Rubeni, Qadi, Asa, Napitalai, 
Manase, Simione, Livae, Isaka, Zeboloni, Zosepa meke Benisimane. 


Sa Vinarigara Lavata 

9 Beto asa si dono la si rau, meke dogoria rau si keke vinarigara lavata, sapu lopu 
boka ta nae. Mae guadi koari doduru hopehopeke butubutu, na popoa, meke pa ninae 
vinekala, meke turu dia pa kenuna sa nati habotuana Baņara, meke pa kenuna sa 
Lami. Pokopoko keoro gele doduru si arini, meke tanini dia pa limadi sari na kava 
huda pamu, pude va lavatia si Asa. 10 Meke velavela va ululae guahe si arini: 
“Sa Tinaharupu si mae guana koasa nada Tamasa, 
sapu habotu koasa nati habotuana Banara, 
meke mae guana koasa Lami!” gua. 
11 Meke turu vari likohae nia ri doduru mateana, na koimata ta ronuedi, meke sari 
ka made kurukuru toadi sa nati habotuana Banara, meke hoqa todono pa kenuna 

sa nati habotuana Banara sari doduru, meke vahesia rini sa Tamasa. 12 Meke zama 
guahe si arini: “Uve, sa vinahesi, sa tinovala, sa tinumatumae, sa zinama leana, sa 
vina lavata, sa niniranira, si tanisa nada Tamasa tugo ninae rane ka rane. Emeni!” 

13 Beto asa si keke rina koimata ta ronuedi si nanasa guahe koa rau: “Ari sei sari 
kasa sapu pokopoko keoro hire, meke pavei mae guadi sari?” gua. 

14 Meke olana la ia rau si asa: “Banara, agoi tu gilania. Arau lopu gilania.”* Meke 
zama mae au sa, “Hire sari na tie pu koadi pa korapa ninovaņovala kaleana hola 
meke vura mae. Ele va via i rini sari na dia poko gele doduru pude tava keoro, pa 
eharana sa Lami. 15 Gua asa ke turu pa kenuna sa nati habotuana Banara te Tamasa 
si arini, meke nabulu nia si Asa rane na boni pa Nana Zelepade. Meke kote koa turani 
Sa si arini meke va aqori na kopu ni Sa. 16 Lopu kaqu ovia pule si arini, lopu kagu 
memeha pule. Lopu kaqu nada i na rimata, babe ta sigiti nia sa manini.” 17 Ura sa 
Lami sapu koa pa kokorapana sa nati habotuana Baņara, si kaqu kopu ni si arini, 
guana dia sepati. Meke kote turana lani Sa si arini koari na bukahana sa kolo tinoa, 
meke lopu kote kabo na talotana si arini.”” 


8 


Sa Tokoro Vina Zuapa 

1 Meke sipu va maluaria sa Lami sa tokoro vina zuapa si lopu hite kulu va kale sa 
Manauru pa kukuru aoa. 2 Meke dogori rau sari ka zuapa mateana saripu turu dia 
pa kenuna sa Tamasa, meke ta poni ni rini sari ka zuapa buki. 

3 Meke keke mateana pule si mae, meke turu kapae nana pa hope tanisa vina uququ. 
Meke taninia nana si keke vovoina qolo vasina tava uqu sa vina uququ ruqa humana 
lea. Meke soku sari na vina uququ saripu ta poni ni sa, pude tomo lani koari na 
vinaravara tadi doduru tie te Tamasa koasa hope qolo, sapu koa pa kenuna sa nati 
habotuana Banara.” 4 Meke sa tunahana sa vina uququ meke sari na vinaravara tadi 
na tie te Tamasa, si vura mae gua pa vovoina qolo pa limana sa mateana, meke sage la 
pa kenuna sa Tamasa. 5 Meke paleke la nia sa mateana sa vovoina vina uququ, meke 
va siņi nia nika sa koasa hope, meke gona gore la nia sa sa nika pa popoa pepeso, ke 
malara va hodaka sari na kapi, meke pidala na lulusu sari na paka maņauru, meke 
niu sa popoa pepeso.” 

Sari na Buki 
6 Meke va namanama ivui ri ka zuapa mateana sari na buki pu tanini rini pa 


limadia. 
7 Meke sipu ivua sa mateana kekenu sa nana buki, si hoqa gore mae pa pepeso sari 


na kabukabue aesi, meke na nika sapu varihenie ehara. Meke ta sulu palae beto si 
keke koari ka neta pinagahana sa popoa pepeso, meke keke koari ka neta pinagahadi 
rina hudahuda, meke sari doduru duduli buma pa popoa pepeso ba ta sulu palae.” 
8 Beto asa si ivua sa mateana vina rua sa nana buki, meke ta oki gore la pa lamana 
si keke sapu dono guana keke toqere suluna sapu nomana hola. Meke ta ilirae ehara 
si keke koari ka neta pinaqahana sa lamana. 9 Meke keke koari ka neta pinaqahadi 
ri doduru tinitona toadi pa lamana si mate, meke keke koari ka neta pinaqahadi rina 


vaka si ta huara. , , 
10 Beto asa si ivua sa mateana vina neta sa nana buki, meke hoqa gore mae guana 


pa manauru si keke pinopino lavata sapu hurunu guana zuke. Meke hoqa la ia si 
keke koari ka neta pinaqahadi rina ovuku, na leana, meke sari na bukaha.” 11 Meke 

sa pozana sa pinopino hie, si e “Pasa.” Meke ta ilirae pasa si keke koari ka neta 
pinagahana sa kolo, meke soku tie si mate nia, sina napoa rini sa kolo pasana hie.” 

12 Beto asa si ivua sa mateana vina made sa nana buki, meke tava huporo si keke 
koari ka neta pinagahana sa rimata, na sidara, meke sari na pinopino. Meke keke 
koari ka neta pinagahana sa rane si lopu rimata, meke keke koari ka neta pinagahana 
sa boni si loke ruqaha, meke keke koari ka neta pinagaha si lopu kalalasa sari na 
pinopino.* 

13 Meke sipu dono la rau, si avosia rau si keke atata, sapu tetedoro nana panaulu 
hola pa galegalearane, sapu velavela va ululae guahe: “Madi talotaņa hola gedi si 
arini pu koa ia sa popoa pepeso, pana ta avoso sari na buki saripu kote ta ivu koari 
ka neta mateana pule,” gua si asa. 


1 Meke ivua sa mateana vina lima sa nana buki, meke dogoria rau si keke pinopino 
sapu ele hoqa gore mae pa pepeso, meke ta poni nia sa sa viduluna sa pou loke 
kokoina. 2 Meke tukelia sa pinopino sa pou asa, meke vura sage mae pa pou sa 
tunaha muho, guana tunahana keke nika nomana, meke tava huporo sa kalalasana 
sa rimata, meke sa galegalearane koasa tunaha sapu vura mae pa pou.” 3 Meke vura 
mae pa korapa tunaha sari na kupokupo, meke gore mae hake si arini pa pepeso, 
meke ta poni nia rini sa niniranira pude va hereria sa tie, kekenono gua sa hinerere 
tanisa nenege.” 4 Meke ta tozi nia rini si pude lopu nonovali sari na duduli, na huda, 
babe sari na linetelete; ba novali mo sari na tie pu lopu ta veko pa raedia sa tokoro 
vina gilagila te Tamasa, gua.” 5 Tava malumu si arini pude va sigiti sari na tie koari 
ka lima sidara, ba lopu tava malumu koarini si pude va matei sari na tie, ba pude 
vata sigiti guni mo na ginarata tana nenege, gua. ë Meke koari ka lima sidara sara, 
si kote hata ia rini sa minate, ba lopu kote kamoa rini si asa. Kote hiva mate hola si 
arini, ba lopu kaqu boka.” 

7 Dono kekenono gua tugo rina hose pu tava namanama pude la pa vinaripera sari 
na kupokupo. Koari na batudi si koa nana si keketona sapu dono guana toropae golo 
tana banara, meke sari isumata dia si gua tugo na isumata tie.” 8 Sari na kaludi si 
gele, meke sari livodi si gua tugo na livo laione.” 

9 Meke sari na kapu raqaraqadi si gua tugo na aeana, meke sari na burunudi ri na 
tatapurudi si gua tugo na ovanadi ri na totopili, na hose pu hagala la pa vinaripera.” 
10 Koa i pikutudi si arini, sapu guana pikutu nenege sapu vari suni, meke sari na 
pikutudi rini si koa i niniraņira, pu va sigiti sari na tie soku totoso koari ka lima 
sidara. 11 Meke koa nana tugo sa dia banara, sapu sa mateana tana pou loke kokoina 
hie. Sa pozana sa pa zinama Hiburu si e Abadoni, ba pa zinama Quriki si e Apolioni. 


Ginuana sa si “Na Tie Huhuara.” , , l 
12 Sa tinalotana kaleana kekenu si ele hola, ba pa mudina asa si kote luli mae pule 


si karua tinalotana. 

13 Meke ivua sa mateana vina onomo sa nana buki, meke avosia rau si keke 
mamalaini sapu mae guana koari ka made iiona sa hope qolo, sapu koa pa kenuna 
sa Tamasa.” 14 Meke zama la si asa koasa mateana vina onomo pu taninina sa buki: 
“Mu vata rupahi sari ka made mateana pu ele ta pusidi pa ovuku lavata, sapu ta 
pozae Iuparetisi!” gua. 15 Meke ta rupaha sari ka made mateana saripu ele tava 
nama veko koasa aoa, na rane, na sidara, meke na vuaheni tanisa totoso ta mutina, 
pude va matei rini si keke koari ka neta pinaqahadi rina tie pa kasia popoa. 16 Meke 

avosia rau sa ninaedi rini pu koi pa hose, si ari ka karua gogoto vuro”. 17 Meke guahe 
sa gua dinogodogorae koari na hose, meke sari na tie pu koidi rini: Sari na dia poko 
ragaraga si zinara guana nika, meke buma guana lamana peava, meke meava. Meke 
dono gua tugo na batu laione sari na batudi rina hose. Meke vura pa nuzudi rini 
sari na nika, na tunaha, meke na nai. 18 Meke hire sari ka neta oza saripu va matea 
si keke koari ka neta pinagahadi rina tie pa kasia popoa: sa nika, sa tunaha, meke 
sa nai, sapu vura mae pa nuzudi ri na hose. 19 Meke koai na niniranira nuzudi na 
pikutudi sari na hose. Ura sari na pikutudi rini si ari batudi guana noki, pude va 
sigiti sari na tie. 

20 Ba sari na tinoni pu lopu tava mate koari na oza sara, si lopu veko pani rini 
sari na dia tinavete kaleadi pa limadia, meke lopu makudo vahesi rini sari na tomate 
kaleadi, babe sari na beku golo, na siliva, na boronizi, na patu, na huda, saripu lopu 
boka dodogorae, na avavosae, babe ene.” 21 Meke lopu veko pani tugo rini sari na 
dia vinakuvakutae, na vinarivosa, na vinari rigihi, na binarabarata, na va mate tie, 
meke hikohiko, na gua. 


10 


Sa Mateana meke sa Pepa Ta Vigusuna Hitekena 

1 Beto asa si dogoria rau si keke mateana ninirana pule, sapu pokopoko nia na lei, 
meke gore mae gua pa Manauru. Meke koa nana pa kali sage batuna si keke bigobigo, 
meke nedala guana rimata sa isumatana, meke sari nenena si guana nika hurunudi. 
2 Meke taninia nana pa limana si keke pepa ta vigusuna hitekena, sapu ta repahana 
pa limana. Meke sa kali nene mataona si turu nia sa pa lamana, meke sa nene gedena 
si pa pepeso. 3 Meke velavela va ululae si asa, gua tugo na kurumu laione. Meke sipu 
beto velavela sa, si ta avoso mo sari ka zuapa paka manauru. 4 Meke sipu beto tugo 
sa mamalainidi ri ka zuapa paka manauru, si hiva kuberi rau sari na dia zinama; ba 
avosia rau si keke mamalaini sapu mae guana pa manauru, sapu zama mae guahe: 
“Mu lopu tozi vura ni saripu gua zama ni ri ka zuapa paka maņauru. Madi lopu ta 
kubere si arini,” gua si asa. 

5 Beto asa, si dogoria rau sa mateana sapu turuna pa lamana meke pa pepeso. 
Huhuku sage la nia sa pa manauru sa kali lima mataona.” 6 Meke va tatara si asa pa 
korapa pozana sa Tamasa toa hola ninae rane ka rane, sapu tavetena sa maņauru, sa 
pepeso, meke sa lamana, meke sari doduru likakalae saripu koa koa rini, meke zama 
guahe si asa: “Ele kamo mo sa totoso, ke lopu kaqu aqa kamahire. 7 Ba pana ivua 
sa mateana vina zuapa sa nana buki, si kaqu va gorevura ia Tamasa sa Nana hiniva 
golomona, sapu gua ele tozi vura nia Sa koari Nana nabulu, sapu sari na poropita 4,” 
gua si asa. 

8 Beto asa sa mamalaini sapu ele avosia rau mae guana pa Manauru si zama mae 
guahe pule koa rau: “La mamu hena vagia sa pepa ta viqusuna, sapu ta repahana pa 
limana sa mateana sapu turu pa lamana meke pa pepeso,” gua.” 

9 Meke topue la si rau koa sa mateana, meke tepa ia rau koa sa sa pepa ta viqusuna 
hitekena. Meke zama mae koa rau si asa: “Mae vagia, mamu hena ia. Kote hilili pa 
tiamu si asa, ba pa nuzumu si kote lomoso guana zipale.” 10 Meke vagia rau sa pepa 
ta viqusuna hitekena pa limana sa mateana, meke hena ia rau. Meke sipu va linilinia 
rau, si lomoso guana zipale pa nuzuqu si asa. Ba mudina sipu onolia rau si hilili pa 
tiagu si asa. 11 Meke tozi nau sa si rau: “Keke totoso pule mamu korokorotae ni sari 

na tinoni koari soku butubutu, na popoa, na vinekala meke sari na banara,” gua si 


asa. 
11 


Sari Karua Tie Paleke Inavoso te Tamasa , 
1 Meke ta poni nia rau si keke kolu padapadana, meke zamau sa mateana si rau: 


“Mamu la pada ia sa Zelepade te Tamasa meke sa hope, mamu nae i tugo saripu 
vahesihesi pa korapa Zelepade.” 2 Ba mu lopu pada ia sa varivarigarana lavata pa 
sadana sa Zelepade, sina ele ta vala koari na tie huporo sa vasina asa. Meke kote ene 
vinohae hoboria rini sa vasileana hopena koari ka made navulu rua sidara.” 3 Meke 
kote ponini niniranira rau sari karua Qua tie paleke inavoso te Tamasa saripu va 
sage poko baika, pude vata dogoro nia sa dia tinalotaņa koari na sinea, meke kote 
tarae nia rini sa inavoso te Tamasa koari keke tina karua gogoto onomo navulu puta 
rane,” gua. 

4 Arini sari karua huda olive, meke sari karua tuturuana zuke, sapu turu pa kenuna 
sa Banara tanisa popoa pepeso.” 5 Meke pude podekia rina tie pude nonovali sarini, 
si vura mae pa nuzudi ri kara sa nika, meke sulu pani sari na kana. Ke koasa sirana 
gua mo asa, si kote tava mate si arini pu hiva nonovali sari kara. 6 Meke ta vala tugo 
koa ri kara sa niniranira pude va nosoa sa ruku pa galegalearane, pude loke ruku 
koasa doduruna sa totoso sapu hoke tozi vura nia rini sa Inavoso te Tamasa. Meke ta 
poni niniraņira sari kara pude va ilirae ni ehara sari na kolo, meke pude vata evani 
tugo sari na oza votivotikaedi pa popoa pepeso, totoso hiva nia ri kara.” 

7 Meke sipu ele va hokoti ri kara sari na dia totoso, pude tozi vura nia sa Inavoso 
te Tamasa, si kote vura mae pa korapa pou loke kokoina sa kurukuru kaleana, meke 
kote razai sa sari kara, meke kote va kilasi na va matei sa si arini.“ 8 Meke sari 
na tomatedi ri karua tie paleke inavoso si kote eko pa korapa siranana sa vasileana 
nomana. Koasa vasileana asa si tava mate pa korosi sa dia Banara, meke hoke ta 
pozae kekenono gua tugo Sodomu meke Izipi sa vasileana asa.” 9 Meke koari ka neta 
rane kukuruna, si kote dogori ri doduru tie pa ninae butubutu, na vinekala, na popoa, 
sari na tomatedi ri kara, meke kote korodia pomunu ni rini sari kara. 10 Meke kote 
qetuqetu hola sari doduru tinoni pa popoa pepeso koasa minate tadi kara, meke kote 
varivariponi vinariponi sarini, sina nonovala sisigiti ri kara hire sari doduru tinoni 
pa vina kilasa te Tamasa. 

11 Meke sipu hola tugo ka neta rane kukuruna, si sino lani tinoa Tamasa sari kara, 
ke gasa turu sari kara. Meke matagutu na tarazuzu si arini pu dogorodi sari kara.” 
12 Meke avosia ri karua tie paleke inavoso te Tamasa sa mamalaini pa manauru, sapu 
velavela va ululae mae guahe koa rini, “Sage mae tani!” Meke dogori rina dia kana 
sagedi la pa Manauru pa korapa lei si arini.” 

13 Meke pa totoso tugo asa si kamo si keke niu nomana hola, meke hoqa ta huara 
inete si keke koari ka manege puta pinaqahadi rina vetuvetu koasa vasileana, meke 
ari ka zuapa tina tie si mate. Meke sari na tie pu koa holadi si matagutu na tarazuzu, 
ke vahesia mo rini sa Tamasa lavata pa Manauru.” 

14 Ego, sa tinalotana vina rua meke kaleana si ele hola, ba sa tinalotana vina neta 
si tata kamo hokara mo! 


Sa Buki Vina Zuapa 

15 Meke ivua sa mateana vina zuapa sa nana buki, meke ta avoso sa mamalainidi 
ri pa Manauru pu zama va ululae guahe: 
“Sa binanara pa popoa pepeso 
si na Binanara tanisa nada Banara meke sa Nana Karisito” kamahire, 
meke kote koa Banara si Asa ninae rane ka rane!”” 
16 Meke sari ka hiokona made koimata ta ronuedi pu habotu pa dia habohabotuana 
banara pa kenuna sa Tamasa, si hoqa todono, meke vahesia rini sa Tamasa, 17 meke 
zama pa vinahesi sapu guahe: 
“Ke, Banara, sa Tamasa pu tagoi sari doduru niniranira, 
sapu koa pukerane, meke sapu korapa koa kamahire, 
zama valeana si gami koa Goi, 
sina koasa Mua niniranira lavata, 
si podalae nia Goi sa Mua Binanara! 
18 Ta naziri sisigiti sari na tie huporo,” 
meke kamahire si ta naziri tugo si Goi. 
Ele kamo sa totoso pude di ta pitu sari doduru pu matedi, 
meke pude ta pia tugo sari na Mua nabulu poropita, 
meke sari na Mua tie, 
meke sari doduru pu pamana nigo hiteke na lavata. 
Meke ele kamo sa totoso pude va kilasi pa tinahuara sarini 
pu huara va ineti sari na tiena sa popoa pepeso.” 

19 Ta tukele sa sasadana sa Zelepade te Tamasa pa Manauru. Meke ta dogoro pa 
korapana sa Nana Zelepade sana sa Bokese tanisa Vinariva Egoi te Tamasa. Meke 
malara va hodaka sari na kapi, meke pidala, na lulusu sari na paka maņauru, niu sa 
popoa pepeso, meke na rane boni nomana si va hoqa gore mae i sari na kabukabue 


aesi nomadi.” 


12 


Sa Barikaleqe meke sa Ratovo 

1 Meke vura mae pa galegalearane si keke vina gilagila arilaena, sapu variva 
magasana: keke barikaleqe si ta dogoro sapu pokopoko nia sa sa rimata, meke netia 
sa sa sidara pa nenena, meke toropae ni sa sari ka manege rua pinopino. 2 Meke 
aritiana sa barikaleqe, meke ta sigiti na hilala na tata podo koburu si asa. 3 Beto asa 
si keke vina gilagila pule si vura mae pa manauru: vura mae si keke ratovo zinazinara 
nomana hola sapu ka zuapa batuna, meke ka manege puta kikihona, meke hopeke va 
hake toropae banara sari na batuna.” 4 Meke hiru gore nia pikutuna sa si keke koari 
ka neta pinaqahadi rina pinopino pa manauru, meke va hoqa gore lani sa pa pepeso 
si arini. Meke la sa ratovo pa kenuna sa barikaleqe pu tata podopodo, pude onolo toa 
ia gana sa haha sapu kote podoa sa, gua.” 5 Meke podoa sa barikalege si keke tuna 
koreo pu kote tagoi sari doduru niniranira pude banara ni sari doduru butubutu. Ba 
ta harupu sage koe Tamasa pa Nana habotuana Banara sa koburu.” 6 Meke govete 
la nana pa soloso qega sa barikaleqe, vasina pu ele va nama veko nia Tamasa pude 
kopu nia rini si asa, koari ka keke tina karua gogoto onomo navulu puta rane. 

7 Meke ta evana sa vinaripera pa Manauru. E Maekolo meke sari nana puku 
mateana, si raza ia sa ratovo, meke sa ratovo meke sari nana puku mateana si raza 
hobedia.” 8 Ba tava kilasa sa ratovo meke sari nana mateana, ke loke dia vasina 
hokara pude koa pa Manauru si arini. 9 Meke ta gona gore sa ratovo nomana, sapu 

sa noki pukeranena hola, sapu ta pozae sa Devolo babe Setani. Ta gona gore pa 
pepeso si asa, meke sari doduru nana mateana. Meke sekesekei ni sa sari doduru tie 
pa kasia popoa.* 

10 Meke avosia rau si keke mamalaini pa Manauru, sapu velavela va ululae guahe: 
“Ele kamo kamahire sa tinaharupu, sa niniranira, meke sa Binanara tanisa nada 
Tamasa, meke sa niniranira tanisa Nana Karisito. Ura ele ta gona gore la pa pepeso 
si asa pu zutui sari na tasida koe Karisito, pa kenuna sa nada Tamasa boni na rane.” 
11 Meke ele koa matagara meke va kilasia rini si asa koasa eharana sa Lami, meke 
koasa hinelahelaena sa Inavoso Leana. Meke lopu ruriti rini sari na dia tinoa kamoa 
pa minate. 12 Gua asa, ke mu koa qetuqetu agoi na Manauru, meke gamu doduru pu 
koa koa sa. Ba mi talotana gemi si gamu na pepeso meke na lamana! Ura ele gore atu 
koa gamu sana sa Devolo pa nana tinanaziri lavata, sina gilania sa sapu papakana 
hokara mo sa nana totoso,” gua. 

13 Meke totoso dogoria sa ratovo sapu ele ta gona gore la si asa pa pepeso, si podalae 
hata lulia sa sa barikalege sapu ele podona sa koburu koreo. 14 Meke ta vala koasa 
barikalege sari karua tatapuru atata nomadi, pude boka tapuru govete la si asa pa 
soloso gega. Meke koa si asa vasina pu ele va nama veko nia Tamasa, pude ta kopue 
si asa pa neta vuaheni kukuruna, vasina pu lopu kamoa sa ratovo.” 15 Meke totolo 
vura pa nuzuna sa ratovo sa kolo, gua tugo na ovuku nagena pu luli la pa mudina sa 
barikalege, pude mani paleke taloa nia gana, gua. 16 Ba toka nia sa popoa pepeso sa 
barikalege, meke ta vigala sa pepeso, meke nuguru gore sa nage sapu va totolo vura 
ja sa ratovo pa nuzuna. 17 Meke ta naziri sisigiti nia sa ratovo sa barikalege, ke la 
pude razai sa sari kaiga tuna pule sa barikalege, sarini pu va tabei sari na tinarae te 
Tamasa, pu tuge va nabu pa rinanerane, meke tozi vura nia sa inavosona sa guguana 
e Zisu Karisito. 18 Meke turu sa ratovo pa masamasa. 


13 
Sari Karua Kurukuru Kaleadi 
1 Meke dogoria rau si keke kurukuru sapu korapa vura sage mae pa lamana, sapu 


ka manege puta kikihona meke ka zuapa batuna; meke hopeke ri na kikihona si va 
hake toropae banara. Meke ta kubere pa hopeke batudi sa zinama vinahesi pule, 
sapu na tamasa si arini, gua.” 2 Meke sa kurukuru kaleana hie sapu dogoria rau si 
gua tugo na leopadi, meke sari na nenena si gua tugo na nene bea, meke sa nuzuna si 
gua tugo na nuzu laione. Meke vala nia sa ratovo koasa sa nana niniranira pude koa 
banara koa sa nana habotuana banara.” 3 Meke dogoria rau sapu keke ri na batuna 
si bakora va kaleana, guana kote mate nia tu sa, ba ele ibu nana tu. Ke magasa nia 
rina tie pa doduruna sa kasia popoa, meke lulia rini si asa. 4 Meke vahesia rini sa 
ratovo, sina vala nia sa koasa kurukuru kaleana sa niniranira, meke vahesia tugo 
rini sa kurukuru asa, meke zama: “Esei si ninira gua sa kurukuru? Meke esei si garo 
pude varipera koa sa, meke va kilasia si asa?” gua si arini. 

5 Meke tava malumu sa kurukuru pude vahesihesi pule nia na poza pule nia tamasa, 
meke tago niniranira pude koa banara koari ka made navulu rua sidara.” 6 Meke 
podalae zama nonovalia sa sa Tamasa meke sa Pozana, meke sa Nana vasina pu 
koa ia Sa, meke gua tugo sarini pu koadi pa Maņauru. 7 Meke tava malumu si asa 
pude razai sari na tie te Tamasa, meke pude va kilasi si arini. Meke ta vala koasa 
sa niniranira pude banara ni sari doduru tinoni pa ninae butubutu, na vinekala, na 
popoa, gua.” 8 Meke sari doduru tiena sa popoa pepeso si kaqu vahesia si asa. Ba 

lopu sarini pu ele ta kubere pozadi pa buka tinoa tanisa Lami, sapu ele vizata vekoi 
Tamasa pude tava mate, seunae gua tava podaka sa kasia popoa.” 

9 Asa sapu ari talinana si mani avosia! 10 Ke asa sapu kote ta turaņa taloa pa 
tinaraovo?, si mani ta turana taloa tugo pa tinaraovo. Meke asa sapu kote tava mate 
si mani tava mate nia tugo sa vedara. Ura hire tugo sari na totoso pude turu va nabu 
pa rinanerane koe Karisito sari na tie te Tamasa.” 

11 Meke dogoria pule rau si keke kurukuru kaleana sapu vura sage mae pa pepeso. 
Meke koa ia karua kikihona pu dono guana kikiho lami, meke sa mamalainina si 
guana ratovo. 12 Meke nabulu nia sa sa kurukuru kekenu, meke koasa doduru nana 
niniranira si tavetavete si asa, pude ososo ni sari doduru tie pa kasia popoa pude 
vahesia sa kurukuru kekenu. Asa sa kurukuru sapu ele bakora, meke doņo guana 
lopu sana kote mate. Ba hola sapu gua asa, si ibu tu sa bakorana. 13 Meke va vura 
tinavete variva magasadi sa kurukuru vina rua, meke garunu gore mae nia tugo sa pa 
pepeso sa nika pa maņauru pa kenudi ri na tie. 14 Meke sekesekei ni sa sari doduru 
tiena sa popoa pepeso, koari na tinavete variva magasadi saripu tava malumu ni sa 
pude taveti, pude zuka ia sa kurukuru kekenu. Meke tozi ni sa saripu koadi pa pepeso, 
pude tavetia si keke beku pa kinehana sa kurukuru kekenu, sapu ele tava bakora 
magu varipera, ba lopu mate. 15 Meke ta vala sa niniranira koasa kurukuru vina 
rua, pude mani sino la nia tinoa sa beku kinehana sa kurukuru kekenu, pude boka 
zama si asa. Meke tozi nia sa beku pude va matei sari doduru pu lopu vahesia si asa. 
16 Meke ososo ni sa kurukuru vina rua sari doduru tie, hiteke na lavata, tagotagodi na 
habahualadi, tie ta rupahadi meke na pinausu, pude veko vina gilagila pa kali lima 
mataodi, babe pa raedi. 17 Meke loke tie si tava malumu pude variholuholue, be lopu 


tagoa sa sa vina gilagila hie, sapu sa pozana sa kurukuru kaleana, babe sa nabana sa 
pozana. 


18 Ego, hire tugo sari na vina gilagila tomedi: Asa sapu ari nana ginilagilana si mani 
tavete vura nia sa nabana sa kurukuru. Ura sa naba onomo gogoto onomo navulu 
onomo si tozi vura nia sa pozana sa tie hie. 


14 
Sa Lami meke sari Nana Tinoni 

1 Meke totoso dono la si rau si dogoria rau sa Lami sapu korapa turu Nana pa 
toqere Zaione“. Meke turu turanae dia koa Sa sari ka keke gogoto made navulu made 
tina tinoni. Meke ta kubere pa raedi sa pozana Sa, meke sa pozana sa Tamana.” 
2 Meke avosia rau si keke mamalaini sapu mae guana pa Manauru, sapu guana 
ovanadi rina tovovo vari tomotomoidi, meke pidala guana paka maņauru, meke 
guana mamalainidi ri pu mikemike. 3 Meke kera nia rini si keke kinera vaqurana 
pa kenuna sa nati habotuana Banara, meke pa kenudi ri ka made kurukuru toadi, 
meke ri na koimata. Meke loke tie pule si hite va nonoga ia sa kinera, ba sari ka keke 
gogoto made navulu made tina tinoni mo pu ele holu vagi Tamasa pa popoa pepeso 
koasa eharana Karisito. 4 Hire tugo sari na tie pu lopu va boni pule ni dia tinoa koari 
na hahanana kaleadi, ba soto va nabu koe Tamasa, kekenono gua na vineki vaqura 
pu lopu hite koa turana keke tie, ba kaqu koa soto mo koasa tie pu kaqu haba ia sa. Ba 
luli lamae ia rini sa Lami doduru totoso. Meke hire tugo sari na tie pu holu vagi pule 
ni Tamasa koari na tie pa kasia popoa, pude na tie tanisa meke tanisa Lami, kekenono 
gua tugo rina vua kenudi pu ta poni koasa Tamasa. 5 Namu lopu hite kokoha si arini, 
ba tonoto meke loke tinazutudi.” 


Sari ka Neta Mateana 

6 Meke beto asa si dogoria rau si keke mateana sapu tapuru va ululu sage pa 
galegalearane, sapu palekena sa Inavoso Leana sapu koa ninae rane ka rane, pude 
tozi vura nia koari na tinoni pa ninae butubutu, na vinekala, meke na popoa. 7 Meke 
zama va ululae si asa, “Mi pamana nia na vahesia sa Tamasa! Ura ele kamo sa totoso 
varipitui tanisa. Mi vahesia si Asa pu tavetena sa Manauru, sa pepeso, sa lamana, 
meke sari na bukahadi ri na kolo!” gua si asa. 

8 Meke luli mae gana pule si keke mateana vina rua, meke zama: “Ele huara! Ele 
ta huara va inete sa popoa Babiloni, sa nati vasileana lavata. Sina ele ta turana va 
sea pa nana hahanana magota sari na tie koari doduru butubutu, guana va viviri ni 
vaeni variva pekipekina sa si arini,” gua.” 

9 Meke luli la gana koari kara sa mateana vina neta, meke velavela va ululae guahe: 
“Arini pu vahesia sa kurukuru kaleana, meke sa beku sapu ta tavete luli pa kinehana 
sa, meke vekoa pa raedi, babe pa limadi sa vina gilagila tanisa kurukuru, 1° si kaqu va 
napo ni Tamasa sa doduruna sa niniranira tanisa Nana kapa tinanaziri nomana hola. 
Meke kote tava sigiti hola pa nika meke pa kolo nai lerana si arini, pa kenudi ri na 
mateana hopedi te Tamasa meke sa Lami.” 11 Meke sa tunahana sa nika vasina koa ta 
sigiti si arini, si vura sage ninae rane ka rane. Meke loke ari makudona rane na boņi 
sa tinasigiti tadirini pu vahesia sa kurukuru kaleana meke sa beku, sapu sa kinehana 
sa. Gua tugo asa sa tinasigiti tadirini pu ele vagia sa vina gilagilana sa pozana sa,” 
gua.” 12 Ke hire tugo sari na totoso pude turu va nabu sari na tie te Tamasa, saripu 
va tabei sari Nana tinarae, meke soto va nabu pa dia rinanerane koe Zisu. 

13 Meke totoso asa si avosia rau si keke mamalaini mae guana pa Manauru, sapu 
zama guahe: “Mu kuberia sapu guahe: Tamanae tugo saripu koa keke koasa Banara, 
pu mate kamahire meke gua tugo saripu kote mate vugo repere! Uve! Ura, kote 
magogoso koari na dia tinavete mamatadi si arini, meke kote piai tugo Tamasa si 
arini koari na dia tinavete leadi,” gua sa Maqomaqo Hope. 


Sa Totoso Pakepakete pa Popoa Pepeso 

14 Meke dono la si rau, meke dogoria rau si keke lei keorona, meke habotu Nana 
koasa lei si keke, sapu dono gua tugo sa Tuna na Tie, meke toropae nia Sa sa toropae 
Banara sapu ta tavetae qolo, meke taninia Nana pa limana si keke magu naruna tana 
pakepakete huiti.” 15 Meke vura mae pa korapa Zelepade si keke mateana pule, meke 
velavela va ululae la guahe koa Sa pu korapa habotuna pa lei: “Mu paleke la nia sa 
Mua magu naruna mamu la pakepakete. Ura ele kamo sa totoso pude pakepakete 
sina ele komiha sa popoa pepeso!” gua.” 16 Meke hiru nia Sa pu habotuna pa lei sa 
Nana magu pa popoa pepeso, meke ta pakete vagi sari na tiena sa popoa pepeso. 

17 Meke keke mateana pule si vura mae gua koasa Zelepade pa Maņauru, meke 
palekia nana tugo si keke magu pakepakete naruna. 18 Meke keke mateana pule sapu 
kopuna sa nika pa hope“, si vura mae gua vasina, meke zama va ululae la guahe koa 
Sa pu taninina sa magu pakepakete naruna: “Mu palekia sa mua magu pakepakete 
nņnaruna, mamu pakete vagi sari na tie guana kata qurepi* koari na inuma vaeni pa 
popoa pepeso, sina ele sagana sari qurepi!” gua. 19 Meke hiru nia sa mateana sa 
nana magu pakepakete naruna koasa popoa pepeso, meke vagi varigara ni sa sari 
na tie guana kata qurepi, meke oki lani rini koasa munamunalana kolo vaeni tanisa 
tinanaziri te Tamasa. 20 Meke tava mate sari na tie meke vura eharadi gua sapu ta neti 
sari na qurepi pa munamunalana pa sadana sa vasileana lavata. Totolo vura guana 
nage sa eharadi koasa munamunalana tinanaziri te Tamasa, la tu pa seu padana neta 
gogoto kilomita meke tata karua mita lamanana gua.” 

Sari na Mateana meke sari na Oza Vina Betobeto | , , 
1 Meke dogoria rau pa Manauru si keke vina gilagila arilaena pule meke variva 


magasana. Koa dia sari ka zuapa mateana meke hopeke dia oza vina betobeto. Ura 
pana ta evana sari na oza hire, si beto tugo sa tinanaziri te Tamasa. 2 Meke dogoria 
rau si keke tinitona sapu dono guana kolo, sapu bule sisigiti meke kekenono guana 
qelasi viana, meke varihenie nika si asa. Meke dogori rau sarini pu koa mataqara 
hola nia sa kurukuru kaleana, meke sa bekuna sa, meke sa nabana sa pozana sa, sina 
lopu vahesia rini sa kurukuru. Korapa turu kapae dia si arini koasa kolo sapu guana 
qelasi, meke tanini dia pa limadi sari na mike saripu poni ni Tamasa koa rini. 3 Meke 
kera nia rini sa kinera te Mosese, sa nabulu te Tamasa, koa sa guguana sa Lami, sapu 
guahe:” 
“Banara, Tamasa pu tagoi sari doduru niniranira, 

sari na Mua tinavete si arilaedi na variva magasadi! 
Agoi sa Banara ninae rane tadi na butubutu, 

tonoto meke hinokara sari na Mua hahanana. 
4 Banara, doduru tie si kote pamana nigo,” 


meke kote va lavatia sa Pozamu. 
Ura, Agoi mo telemu si hopemu, 


meke sari doduru tie pa ninae popoa 

si kote mae vahesigo mo si Agoi. 
Ura sari na Mua tinavete tonotodi, 

si ele vata dogoro ni Goi koa ri na tie,” gua. 

> Beto asa, si dono la si rau meke dogoria sapu ta tukele sa Zelepade sapu sa Ipi 

Hopena te Tamasa pa Manauru.” 6 Meke vura mae pa korapana sa Zelepade sari 
ka zuapa mateana, saripu paleke mae ni sari ka zuapa oza. Meke pokopoko lineni 
sapu keoro meke nedaladi si arini, meke dikuru ni rini pa raqaraqadi sari na qolo. 
7 Meke keke koari ka made kurukuru toadi si vala ni koari ka zuapa mateana sari na 
baolo qolo sapu sini na tinanaziri tanisa Tamasa sapu toa holana ninae rane ka rane. 
8 Meke sinia na tunaha sa korapana sa Zelepade sapu mae guana koasa ninedalana 
sa Tamasa meke koasa Nana ninirana. Ke loke tie hokara si boka nuquru la vasina, 


osolae tava gorevura beto tu sari ka zuapa oza tadi ka zuapa mateana.* 


16 


Sari na Baolo Tanisa Tinanaziri te Tamasa 

1 Meke avosia rau si keke mamalaini sapu mae guana pa Zelepade, sapu zama va 
ululae guahe koari ka zuapa mateana: “La mamu titisi gore ni pa popoa pepeso sari 
ka zuapa baolo tanisa tinaņaziri te Tamasa,” gua. 

2 Meke la titisi gore nia sa mateana vina keke sa nana baolo pa popoa pepeso. 
Meke razai na tubu sapu vari sisigiti si arini pu vagia sa vina gilagila tanisa kurukuru 
kaleana, meke sarini pu vahesia sa bekuna sa.” 

3 Meke sa mateana vina rua Si titisi gore la nia pa lamana sa nana baolo. Meke 
ta evanae gua tugo na eharadi ri na tie matedi sa kolo, meke mate beto sari doduru 
tinitona toadi pa lamana. 

4 Meke sa mateana vina neta si titisi gore la nia sa nana baolo koari na leana na 
ovuku, meke koari na kolo bukaha, meke ta ilirae ehara si arini.” 5 Meke avosia rau 
sa mateana tadi na kolo, sapu zama guahe: 

“Agoi sapu Hopemu, sapu ele koa pukerane, meke sapu korapa koa kamahire, 
tonoto sari na Mua vina kilasa koari na tie kaleadi hire. 
6 Ura va matei rini sari na Mua tie, meke sari na poropita, meke tava zoloro sari na 
eharadi, 
meke va napo ni ehara Goi si arini pu variva mate, ura pada tugo sa vina kilasa 
asa koarini!” 
7 Meke avosia rau si keke mamalaini sapu vura mae guana koasa hope, sapu zama 
guahe: 
“Uve, Banara na Tamasa pu tagoi sari doduru niniranira, 
tonoto meke hinokara hola sari na Mua vina kilasa!” gua. 

8 Meke titisi la nia sa mateana vina made sa nana baolo koasa rimata, meke tava 
ninira sa nadana sa, pude kina va sisigiti na rimata sari na tie. 9 Meke ta kina va 
sisigiti nia rina tie sa maninina sa rimata, ke zama va kaleania rini sa Tamasa meke 
sa pozana Sa, sapu ari Nana niniranira koari na oza hire. Ba korodia luara pani rini 
sari na dia sinea, pude vahesia sa Tamasa. 

10 Meke titisi la nia sa mateana vina lima sa nana baolo koasa habotuana banara 
tanisa kurukuru kaleana, meke tava huporo dudukurumu sa popoa vasina koa 
banara sa kurukuru kaleana, meke garata livodi sari na tie, ura na ta sigiti si arini.” 
11 Meke zama va kaleania rini sa Tamasa pa Maņauru koari na dia tinasigiti na 
vinagauru, ba lopu hite luara pani rini sari na dia tinavete kaleadi. 

12 Meke titisi la nia sa mateana vina onomo koasa Ovuku luparetisi sa nana baolo, ke 
popa sa kolona, pude va nama nia sa sirana tadi na banara pu mae guadi pa kali gasa 
rimata.” 13 Meke beto asa si dogori rau sari ka neta magomago kaleadi saripu dono 
gua na bakarao, sapu hopeke vura mae guadi pa nuzuna sa ratovo, meke pa nuzuna 
sa kurukuru kaleana, meke koasa poropita kokohana. 14 Arini sari na maqomaqo 
kaleadi saripu hoke va vura tinavete variva magasadi. Meke vura la si arini koari na 
banara pa doduruna sa popoa pepeso, pude varigara ni, pude varipera koasa rane 
nomana tanisa Tamasa pu tagoi sari doduru niniranira. 

15 “Dotu! Kote atu kamo va hodaka guana tie hikohiko si Rau! Ba tamanae tugo si 
asa sapu vanunu doduru totoso, meke va nama vekoi sari nana poko, pude lopu ene 
dododohona meke tava kurekure pa korapa kobi tie,” gua se Zisu.” 

16 Meke varigara ni rina magomago kaleadi sari na banarana sa popoa pepeso pa 
keke vasina, sapu ta pozae Amaqedoni pa zinama Hiburu.” 

17 Meke titisi la nia sa mateana vina zuapa sa nana baolo pa galegalearane. Meke 
ta avoso si keke mamalaini sapu mae guana koasa habotuana Banara pa korapa 
Zelepade, sapu zama va ululae guahe: “Ele kamo sa totoso,” gua si Asa. 18 Meke 
malara va hodaka sari na kapi, meke pidala na lulusu sa paka manauru. Meke kamo 
si keke niu nomana hola, sapu lopu ele hite ta evaņa seunae gua ta tavete sa tie 
pa pinodalaena sa kasia popoa.” 19 Meke balabala ia Tamasa si pa Babiloni sa nati 
vasileana lavata, ke va napo nia Nana kapa vaeni Sa si asa, sa kapa sapu sinia sa Nana 
tinanaziri na vina kilasa nomana. Meke ta viqala neta sa pepeso koasa vasileana 
lavata asa, meke sari na vasivasileana tadi doduru popoa si ta huara beto.” 20 Meke 
sari doduru nunusa si lopu ta dogoro, meke sari na toqere ba namu lopu hite ta dogoro 
tugo.” 21 Meke hoqa gore koari na tie sari na kabukabue aesi, saripu lima navulu kilo 
hopeke mamatadi gua. Meke zama va kaleania rini sa Tamasa, sina kaleana sisigiti 

%* 
sa oza asa. 

17 


Sa Magota Ta Avosaena 

1 Meke keke koari ka zuapa mateana sapu taninidi ri ka zuapa baolo, si mae koa 
rau meke zama guahe: “Mae magu va dogoro nigo sa vina kilasa sapu kote ta evana 
koasa magota sapu ta avosaena, sapu habotuna koari na kolo.” 2Sari na banara 
koasa popoa pepeso si ele somanae koasa nana binarabarata na vinarivosa, meke ele 
ta turana va sea sari na tiena sa popoa pepeso koasa nana hahanana magota, guana 
napo viviri vaeni variva pekipekina si arini,” gua.” 

3 Beto asa si turanau sa mateana si rau koasa niniranira tanisa Magomago Hope, 
meke la pa soloso gega. Meke dogoria rau vasina si keke barikalege sapu habotu nana 
koa keke kurukuru kaleana sapu zinazinarana, meke ta kubere pa doduru tinina sari 
na pozapoza vinahesi pule, sapu na tamasa ninira si asa, gua. Ka zuapa batuna, meke 
ka manege puta kikihona si asa. 4 Meke pokopoko pepolo na zinara sa barikaleqe hie, 
meke tava sarie qolo na patu arilaedi, meke na vovoto davi si asa. Meke taninia nana 
pa limana si keke kapa qolo, sapu sinia na hahanana variva kurekuredi, meke na 
bonidi ri nana binarabarata na vinarivosa.” 5 Meke hire sari pozapoza pu ta tome 
ginuadi saripu ta kubere pa raena: 

BABILONI SA NATI VASILEANA LAVATA, 
SA TINADIA RI DODURU MAQOTA, 


MEKE SARI DODURU HAHANANA VARIVA KUREKUREDI PA KASIA POPOA. MA 
6 Meke dogoria rau sa barikaleqe sana sapu qetuqetu hola guana tie napo va viviri, 


sina ele va matei sa sari na tie te Tamasa, meke sarini pu tozi vura nia sa dia 
rinanerane koe Zisu. 

Meke sipu dogoria rau sa barikaleqe asa si magasa sisigiti si rau. 7 Meke nanasa 
mae guahe sa mateana koa rau, “Na vegua ke magasa si goi? Ego, maqu tozi va 
bakala poni nigo sa ginua tomena tanisa barikaleqe hie, meke sa kurukuru kaleana 
pu ka zuapa batuna meke ka manege puta kikihona sapu sa kurukuru vasina hake 
sa barikaleqe. $ Sa kurukuru sapu dogoria goi sana si ele koa tu visoroihe, ba lopu 
koa si asa kamahire, ba kote vura sage mae pa korapa pou loke kokoina si asa, meke 
kote la koasa vina kilasa koa holana. Podalae tu pa pinodalaena sa kasia popoa, si 
ta kubere pozadi sari kaiqa tie pa buka tinoa. Ba pana dogoria ri na tie pu lopu ta 
kubere pozadi pa buka tinoa sa kurukuru kaleana, si kote magasa nia rini si asa. Asa 
sa kurukuru kaleana sapu ele koa visoroihe, ba lopu koa kamahire, meke sapu kote 
vura pule mae.” 

9 Meke ta hivae sa ginilagilana lohina“ pude gilania sa ginuana sa kurukuru kaleana 
hie. Sari ka zuapa batuna si sari ka zuapa toqere, vasina pu habotu sa barikaleqe, 
meke ari ka zuapa banara tugo si arini. 10 Ka lima si ele hola sa dia binanara, keke 
si korapa koa, meke sa vina zuapa si lopu ele mae. Meke pana mae si asa si kaqu 
papakana mo sa nana totoso pude koa banara. 11 Meke sa kurukuru kaleana sapu 
ele koa visoroihe, meke lopu koa kamahire, si asa tugo sa banara vina vesu, meke 
asa tugo si keke sapu lulia sa hahanana tadi ka zuapa, sapu kote la koasa nana vina 


kilasa kọa holana. . , a. 
12 Sari ka manege puta kikiho saripu dogori goi si ari ka manege puta banara, 


saripu lopu ele koa banara koari hopeke dia binanara. Ba pa keke totoso papakana 
hite mo, si kote koa banara turania rini sa kurukuru kaleana.” 13 Sari ka manege 
puta hire si keke mo sa dia hiniva, meke kaqu poni la nia rini sa dia niniranira koasa 
binanara tanisa kurukuru kaleana pude ninira sa nana tinarae. 14 Meke kote raza ia 
rini sa Lami, ba kote va kilasi Sa si arini. Ura Asa tugo sa Nati Hiniva tadi na nati 

hiniva, meke sa Banara tadi na banara. Meke kagu koa matagara turani tugo Sa sari 
Nana tie ta vizatadi, na ta tiokodi, saripu turu va nabu pa dia rinanerane koa Sa.” 

15 Meke zama sa mateana koa rau: “Sari na kolo pu dogori goi vasina pu habotu sa 
magota, si sari na tinoni meke sari na puku tie pa ninae butubutu, na vinekala, na 
popoa. 16 Sari ka manege puta kikiho, meke sa kurukuru kaleana saripu dogori goi, si 
kote kukiti nia rini sa maqota. Meke kote vagi betoi rini sari doduru nana likakalae 
saripu tagoi sa, meke va dodoho veko hola ia rini si asa, meke kote gania rini masana 
meke sulu pania rini si asa. 17 Ura ele vekoa Tamasa pa korapa bulodia, pude di va 
gorevura ia sa Nana hiniva. Meke va egoa rini pude vala nia koasa kurukuru kaleana 
sa dia niniranira pude koa banara si asa, osolae kaqu tava gorevura beto sari doduru 
zinama te Tamasa. 18 Sa maqota sapu dogoria goi sana, si sa vasileana nomana, sapu 
banara ni sari doduru binanara pa popoa pepeso,” gua. 


18 


Ta Huara Va Inete sa Vasileana Babiloni 
1 Beto asa, si dogoria rau si keke mateana pule sapu gore mae guana pa Manauru. 


Meke tagoa sa sa niniranira nomana hola, meke malara la koasa kasia popoa sa 
ninedalana. 2 Meke velavela va ululae guahe si asa: “Ele huara! Ele ta huara va 
inete sa popoa Babiloni, sa nati vasileana lavata, meke ele ta evanae na vasina tadi 
na tomate kaleadi na magomago kaleadi, meke na kokoana tadi doduru kurukuru 
tapuru variva malederedi pu lopu henai rina tie.”” 3 Ura ele somana ni ri doduru 
butubutu tie sari na hahanana kaleadi, na binarabarata, na vinarivosa na gua tanisa 
vasileana sana, guana napo viviri vaeni variva pekipekina si arini.” Meke sari doduru 
banarana sa kasia popoa, si ele somana tugo koari na nana hahanana magota. 
Meke sari na tie varivari holuholue pa kasia popoa, si tagotago sisigiti koasa nana 
hahanana, pude okoro ni sari doduru tinitoņa sage hinoludi. 
4 Meke avosia rau si keke mamalaini pule sapu mae guana pa Manauru, sapu zama 
guahe: 
“Gamu na Qua tinoni,” 
mi taluarae koasa popoa sana! 
Pude mi lopu somana koari nana hahanana kaleadi, meke pude mi lopu somana 
nia sa vina kilasa tanisa! 
5 Ura ele vari tomotomoi sage pa Manauru sari nana sinea,“ 
ke balabala i Tamasa sari doduru nana hahanana kaleadi. 
6 Tavete pule la nia koa sa gua sapu ele tavete atu nia sa koa gamu:” 
mamu tomo rua pule la nia koa sa sa vina kilasa, padadi gua ri doduru pu ele 
tavete atu ni sa, 
va napo pule la nia koa sa, karua totoso, sa nana kapa telena, sapu sa vina kilasa 
tanisa. 
7 Mani koa ta sigiti va kaleana na talotana si asa,” 
sina visoroihe si va lavata pule nia meke vagi va soku pule nia tinagotago si asa. 
Ura sa barikaleqe sapu sa vasileana nomana si zama guahe pa korapa bulona: 
“Habotu guana banara magota si rau, meke lopu na nabonaboko, 
meke lopu kote talotana si rau vugo repere,’ gua si asa. 
8 Gua asa, ke pa keke rane mo si kote raza ia rina oza hire sa vasileana nomana sana: 


sa tinalotana, sa sone, meke sa minate. 
Meke kote ta sulu palae si asa pa nika. 


Ura ninira hola sa Tamasa, sa Banara sapu va kilasia si asa. 

9 Meke pana ta sulu si asa, meke dogoria rina banara tanisa kasia popoa saripu 
somanae koasa nana hahanana binarabarata, meke somana tagotago sisigiti, si kote 
kaboa na talotana nia rini si asa.” 10 Meke kote turu pa seseuna vasinahite si arini, 
sina matagutu nia rini sa nana tinasigiti. Meke kote zama guahe si arini: 

‘Variva talotana hola si goi na nati vasileana lavata! 
Agoi Babiloni pu tagoa sa niniraņira nomana, pude tagotago sisigiti. 
Ura pa totoso papakana mo si kamo koa goi sa tinahuara! gua. 

11 Sari na tie holuholu pa kasia popoa, ba kote kabo na talotana nia tugo rini si 
asa. Ura loke tie si kote holui sari na dia likakalae kamahire.” 12 Loke tie si kote holu 
vagi sari na dia qolo, na siliva, na patu arilaedi, meke sari na vovoto davi. Meke gua 
tugo sari na poko lineni arilaedi saripu sage hola hinoludi, meke sari na poko zinara, 
pepolo, meke sapu ta pozae silika. Meke lopu boka holuholu ni rini sari doduru huda 
arilaedi, na boronizi, na aeana meke na patu noma hinoludi sapu ta pozae mabolo, 
meke sari doduru tinitona saripu ta tavetae livo elopaniti, meke na huda arilaedi.” 
13 Meke saripu lopu ta holudi tugo, sari na sinamoni, na vina uququ ruga humana 
lea, meke sa meresena sapu ta pozae moa. Meke saripu lopu ta holudi guana kolo 
vaeni, na oela sapu ta vagi pa vua huda olive, meke na palava leadi meke na huiti. 
Meke gua tugo sari na bulumakao, na sipi, na hose, meke sari na totopili pu babani 
rini, meke gua tugo sari na pinausu pu ta holudi. 

14 Meke kote zama la guahe koa sa sari na tie holuholu: ‘Sari doduru likakalae pu 
hola okoro ni goi, meke sari na tinitona lomosodi pu hoke henahenai goi, meke na 
tinitona pu dono lea hola, si ele ta nonovala beto, ke lopu kote hite dogoro pulei 
goi si arini.’ 15 Meke sari na tie pu holuholu ni sari na tinitona sara, meke tago 
va sokusoku koari na dia tinavete holuholu koasa vasileana sana, si kote turu pa 
seseuna vasinahite si arini, sina matagutu nia rini sa nana tinasigiti. Meke kote kabo 
na talotana nia rini si asa:” 

16 ‘Variva talotana hola si agoi na nati vasileana lavata. 
Agoi pu pokopoko ni sari na poko lineni arilaedi, poko ziņara na pepolo, 
meke tava sarie qolo, na patu noma hinoludi, meke na vovoto davi! 

17 Ba pa totoso papakana mo si ta novala beto sari doduru likakalae,' gua.” 

Meke sari doduru koimata koari na vaka, na tie lulidi pa vaka, meke sari na tie 
tavetavete, saripu vagi poata koari na tinavete pa vaka, si kote turu pa seseuna 
vasinahite. 18 Meke sipu dono la ia rini sa tunahana sa nika sapu sulua sa vasileana, 
si kote talotana si arini, meke zama guahe: ‘Namu loke vasileana hokara si arilaena 
kekenono gua sa nati vasileana lavata hie, gua si arini.” 19 Meke kote taburu ni 
kavuru rini sari na batudi, pude vata dogoro nia sa dia tinalotana, meke kabo meke 
zama guahe: 

‘Variva talotana hola, 


sa nati vasileana lavata. 
Koasa nana tinagotago nomana, 


si ele vagi va soku poata sari doduru pu ari dia vaka saripu hoke ene lamae pa 
lamana! 
Ba pa totoso papakana mo si ta huara beto sari doduru pu tagoi sa,’ gua si arini.”” 
20 Meke zama pule sa mateana, “Mi koa getugetu si gamu pa Manauru, 
meke gamu na tie te Tamasa, na apositolo, meke na poropita. 
Ura huara betoa Tamasa sa popoa Babiloni, 


sina ele nonovala gamu sa si gamu.”” 

21 Beto asa, si ovulu vagia keke mateana ninirana si keke patu nomana lavata, meke 
buli la nia sa pa lamana peava, meke zama guahe: 

“Kagu tava kilasa pa tinahuara nomana si pa Babiloni, sa nati vasileana lavata, 
kekenono gua sa patu nomana sapu ta buli gore la guahe pa lamana peava, 
pude lopu hite kagu ta dogoro pule si asa.” 

22 Lopu kaqu hite ta avoso pule koa goi sari na mamalainidi rina minikemike, na 

kinera tadi na tie, na kevukare meke na ivivu, 
meke gua tugo sari na tie pu munala huiti pa patu, pude tavete palava. 

Meke lopu kaqu ta dogoro pule sari na tie pu bokadi tavetavete pa limadia.” 

23 Namu lopu kote hite ta dogoro pule sa kalalasana sa zuke koa goji, 

meke lopu kote hite ta avoso sari na mamalainidi rina koreo na vineki pu ta 


varihabae. 
Sari na mua tie holuholu si koa ululu hola pa dia niniranira meke arilaedi pa kasia 
popoa. 
Meke koasa kinehana sa mua hahanana kaleana na inoko'okoro sea , 
si ta turana va sea sari doduru butubutu, koa sa mua vinakuvakutae kokohadi!” 
gua. 


24 Tava kilasa si asa sina ta zutu ni sa sari na eharadi ri doduru pu tava mate koasa: 
sari na tie te Tamasa, sari na poropita, meke sari doduru pu tava mate pa kasia 


popoa.” 


* 


19 


Sa Vinahesi pa Manauru 
1 Beto asa, si avosi rau soku hola tie pa keke vinarigara lavata pa Manauru, saripu 
velavela guahe: 
“Vahesia sa nada Tamasa! 
Ura Tanisa tugo sa tinaharupu, na vina lavata, meke sa niniranira. 
2 Meke sari Nana vinilasa si hinokara meke tonoto! 
Ura ele va kilasia Sa sa vasileana sapu gua na maqota sapu ta gilanana hola, 
sapu ele turana va sea ia sa sa popoa pepeso koasa nana hahanana barabarata. 
Ke va kilasia Tamasa si asa, sina va matei sa sari Nana nabulu.”” 
3 Meke velavela va ululae pule si arini, meke zama: 
“Vahesia sa Tamasa! 
Ura tunaha sage sa nika pu lopu ari matena, sapu suluna sa vasileana nomana 
lavata sana.”” 

4 Meke hoqa todono sari ka hiokona made koimata ta ronuedi, meke sari ka made 
kurukuru toadi, meke vahesia rini sa Tamasa koasa Nana habotuana Banara, meke 
velavela guahe si arini: 

“Uve, gua tugo! Vahesia sa Tamasa!” gua si arini. 


Sa Inevana Vinarihaba Tanisa Lami 

5 Meke vura mae koasa habotuana Banara si keke mamalaini sapu zama guahe: 
“Mada vahesia sa nada Tamasa, gamu doduru nana nabulu, 
meke gamu doduru tinoni pu pamana nia si Asa, hiteke na lavata,” gua.” 

6 Meke beto asa si avosia rau si keke mamalaini, sapu guana mamalainina keke 
vinarigara lavata, meke guana ovanadi rina tovovo vari tomotomoidi, meke guana 
pidalana sa paka maņauru. Meke zama guahe si arini: 

“Vahesia sa Tamasa! 
Ura sa Nada Tamasa pu tagoi sari doduru niniranira si na Banara!” gua.” 

7 Mada koa getugetu si gita, 
mada va lavatia si Asa! 
Ura ele kamo sa totoso vinarihaba tanisa Lami, 
meke ele va namanama sa Nana barikalege. 
8 Meke sa poko lineni memelesina, na nedalana, 
meke viana si ta poni nia sa pude va sagea. 
Ura sa poko lineni memelesina si na tinavete tonotodi tadi na tie te Tamasa. 

9 Meke zama mae koa rau sa mateana, “Mu kuberia sapu guahe: 'Tamanae si arini 
pu ta ruvatadi koasa inevaņa vinarihaba tanisa Lami,’ gua. Ura arini tugo sari na 
zinama hinokaradi te Tamasa,” gua sa mateana.” 

10 Meke hoqa todono pa nenena sa si rau, pude vahesia si asa. Ba zama au sa, “Lopu 
tavete gua asa! Arau si keke nabulu gua mo agoi, meke na nabulu turanadi ri na 
tasimu goi pu ele tuqe va nabua, meke tozi vura nia sa inavosona e Zisu Karisito. Mu 


vahesia mo sa Tamasa! Ura sa inavoso sapu tozia Zisu si na natina sa kinorokorotae,” 
gua. 


Sa Tie sapu Koi koasa Hose Kekeoro 

11 Meke dogoria rau ta tukelena sa Manauru, meke keke hose keorona si dogoria 
rau vasina. Meke Asa sapu koi koasa si ta pozae Ta Ronuena meke Hinokara. Meke 
pa tinonoto si varipitui ni Sa sari na tie, meke varipera si Asa koari na kana.” 12 Sari 
na matana si gua tugo na hurunu nika, meke sokudi toropae banara si va hakei Sa pa 
batuna. Meke ta kubere si keke pozapoza koa Sa, ba loke tie gilania si asa, ba Asa mo 
telena.” 13 Meke pokopoko nia Sa si keke poko doduru sapu ta ponana pa ehara. Meke 
sa pozana Sa si sa Zinama te Tamasa. 14 Meke luli somanae koa Sa sari puku qeto 
minate lavata pa Manauru, meke pokopoko ni rini sari na poko lineni memelesidi, 
keoro meke viadi, meke koi dia koari na hose keorodi. 15 Meke vura pa nuzuna Sa 
si keke magu varipera naruna, pude seke goreni Sa sari na butubutu. “Kote tagoi Sa 
sari doduru niniranira pude banara ni sari doduru butubutu.” Kote va matei Sa si 
arini koasa tinanaziri nomana te Tamasa sapu tagoi sari doduru niniranira, guana 
neti vurani Sa sari kolo vaeni koari na gurepi pa munamunalana.” 16 Pa Nana poko 
doduru meke pa pudapudana si ta kubere sa pozapoza sapu zama guahe: 

“Sa Nati Hiniva tadi na nati hiniva, meke sa Nati Baņara tadi na banara,” gua. 

17 Meke dogoria rau si keke mateana sapu turu nana koasa rimata. Meke velavela va 
ululae la si asa koari doduru kurukuru saripu tapuru la mae pa korapa galegalearane, 
meke zama guahe:* “Mae, varigara mae koasa inevana lavata te Tamasa! 18 Mae 
mamu gani sari na masadi ri na banara, na nati koimata tadi na puku tie varipera, 
meke sari na tie varane, sari na masadi rina hose, meke sari na tie pu koidi koa rini, 
meke sari na masadi ri doduru tie ta pausudi meke sarini pu lopu ta pausudi, hiteke 
na lavata!” gua. 

19 Beto asa si dogoria rau sa kurukuru kaleana, meke sari na baņara pa popoa 
pepeso, meke sari na dia qeto minate nomadi saripu varigara pude raza ia si Asa 
sapu koi koasa hose, meke sa Nana qeto minate. 20 Meke ta tuqe vagi sa kurukuru 
kaleana, meke sa poropita kokohana, pu zuka ia sa kurukuru kaleana, meke taveti 
sari na tinavete variva magasadi, meke sekesekei ni si arini pu vagia sa vina gilagilana 
sa kurukuru kaleana pa tinidia, meke vahesia sa bekuna sa kurukuru kaleana. Toadi 
meke ta okie la pa korapa kopi nika lerana sari kara, vasina hurunu sa nai.” 21 Meke 
Asa sapu koi koasa hose si va matei sari na qeto minate tadirini pa Nana magu 

varipera sapu vurana pa nuzuna. Meke dena pata ni ri na kurukuru tapuru sari 
na masadi. 


20 


Keke Tina Vuaheni 

1 Meke dogoria rau si keke mateana sapu gore mae guana pa Manauru, meke 
taninia nana pa limana sa viduluna sa tukutukuna sa pou sapu loke kokoina, meke 
keke seni mamatana. 7? Meke tuge vagia sa sa ratovo, sa noki pukeranena hola, sapu 
ta pozae sa Devolo, babe Setani, meke pusi vekoa sa, pude koa ta pusi pa keke tina 
vuaheni.” 3 Meke oki gore la nia sa mateana pa korapa pou sapu loke kokoina si asa, 
meke vidulu tukua na tokoro hukatia sa si asa, pude mani lopu sekesekei pule ni sari 
na butubutu, osolae hola tu sa keke tina vuaheni. Meke pa mudina tu asa, si kaqu ta 
rupaha si asa, meke tava maluara taloa pa totoso papakana mo. 

4 Meke dogori rau sari na habotuana banara, meke sarini pu habotudi koarini, 
saripu tava malumu pude varipitui. Meke dogori tugo rau sari na magomagodi rini 
pu ele ta kupa palae batudi, sina tuqe va nabua, meke tozi vura nia rini sa inavosona 
Zisu, meke sa zinama te Tamasa. Lopu vahesia rini sa kurukuru kaleana, meke sa 
bekuna sa, babe vekoa sa vina gilagilana sa kurukuru kaleana pa raedia babe pa 
limadia. Somana tava banara koe Karisito si arini pa keke tina vuaheni.” 5 Arini tugo 
si somana koasa tinuru pule kekenu tadirini pu matedi, ba sari tie matedi pule si lopu 
kagu toa pule, osolae hola tu sa keke tina vuaheni. $ Meke tamanae dia, na tava madi 
si arini pu somanae koa sa tinuru pule pa minate kekenu. Ura sa minate vina rua 
si loke nana niniranira koa rini, sina lopu ta vala koasa vina kilasa koa holana, ba 
kaqu na hiama te Tamasa, meke te Karisito si arini. Meke kaqu koa banara turania 
rini si Asa koasa Nana Binanara pa keke tina vuaheni. 


Tava Kilasa se Setani 

7 Meke sipu hola sa keke tina vuaheni, si kaqu ta rupaha pa nana tinapusi se Setani. 
8 Meke kaqu vura la sekesekei ni sa sari doduru butubutu pa kasia popoa, sari na 
butubutu pu ta pozae Qoqi meke Maqoqi. Meke kaqu varigara ni sa si arini pude 
varipera, meke sa ninaedi rini si gua tugo na onone pa masa.” 9 Meke ene karovia 
rini sa popoa pepeso, meke koa varilikohae nia rini sa vasina soti tadi na tie te Tamasa, 
sapu sa vasileana ta tataruena Tanisa. Ba kote gore mae pa Manauru sa nika, meke 
sulu va mate betoi sarini. 10 Meke ta okie la pa korapa kopi nika lerana vasina hurunu 
sa nai, sa devolo sapu sekesekei ni si arini. Asa sa vasina sapu koa ia sa kurukuru 
kaleana, meke sa poropita kokohana, meke kote koa ta sigiti va kaleana si arini vasina, 
rane na boni, meke ninae rane ka rane. 


Sa Vinari Pitui Vina Betobeto 

11 Meke beto asa si dogoria rau si keke habotuana Banara lavata sapu keorona, 
meke dogoria tugo rau si Asa sapu habotuna vasina. Meke govete nia sa maņauru 
na pepeso si Asa, meke lopu ta dogoro.” 12 Meke dogori rau saripu matedi, hiteke 
na lavata, turu dia pa kenuna sa habotuana Banara. Meke ta tukele sari na buka, 
meke keke pule si ta tukele sapu sa buka tinoa. Meke ta pitu saripu matedi, koari 
na tinavete saripu ele taveti rini, gua sapu ta kubere koari na buka. 13 Sari doduru 
tie matedi, meke sarini pu mate pa lamana meke sarini pu koa pa popoa Hedisi sa 
popoa tadi na tie matedi, si vura beto la meke koa vasina. Meke hopeke ta pitu sari 
doduru koari na dia tinavete saripu ele taveti rini, leadi na kaleadi. 14 Sa minate 
meke sa vasina tadi na tie matedi sapu ta pozae Hedisi, si ta okie la pa korapa kopi 


* 20:2 Zen3:1 * 20:4 Dan 7:9,22 * 20:8 Izk 7:2; Izk 38:2,9,15 * 20:11 Dan 7:9-10 

nika lerana. Asa tu sa minate vina rua. 15 Meke sari doduru pu lopu ta kubere pozadi 
koasa buka tinoa, si ta okie la pa korapa kopi nika lerana. 

Sa Manauru Vaqurana meke sa Pepeso Vaqurana 

1 Meke dogoria rau sa Manauru vaqura meke sa popoa pepeso vaqura. Ura ele 
beto hokara sa Manauru kekenu, meke sa popoa pepeso kekenu. Meke loke lamana 
si koa.” 2 Meke dogoria rau sa Vasileana Hope, sapu sa Zerusalema vaqura, sapu 
korapa gore mae guana koe Tamasa pa Maņauru. Meke tava namanama si asa meke 
dono lea hola, kekenono guana barikaleqe sapu tava sari va leleana, pude aga nia sa 
nana palabatu pa nana totoso varihaba.” 3 Meke avosia rau si keke mamalaini sapu 
vura mae guana koasa habotuana Banara, sapu zama va ululae guahe: “Dotu, koa 
turani Tamasa kamahire sari na tie. Uve, kote koa mo koa rini si Asa. Arini si kote na 
tie soti Tanisa, meke Asa tugo si kote na dia Tamasa.” 4 Meke kote puha pani Tamasa 
sari doduru kolomatadia, meke lopu kote mate babe kabo, meke loke dia tinalotana, 
na tinasigiti sarini. Ura sari doduru vina tonoto koadi si ele beto hokara,” gua.” 

5 Meke zama guahe si Asa sapu habotuna koasa habotuana Banara: “Dotu, va 
vaqurai Rau sari doduru tinitona!” Meke zama gua tugo he koa rau si Asa: “Mu 
kuberi si arini, sina hinokaradi meke ta ronuedi sari na zinama arini.” 

6 Meke zama pule koa rau si Asa: “Dotu, ele gorevura beto hokara kamahire sari 
doduru! Arau tugo sa kekenu meke sa mumudi, sa pinodalaena meke sa vinabetona. 
Meke koa sa sapu memeha, si kote poni moka nia Rau sa kolo napo mae guana 
koasa bukaha tanisa kolo tinoa.” 7 Meke arini pu turu va nabu pa dia rinanerane 
osolae kamoa sa vinabetona, si kote somana vagia sa kolo tinoa. Meke Arau si kote 
na dia Tamasa, meke arini si kote na tuqu.” 8 Ba saripu matamatagutu ni sari na 
ninovanovala na minate, saripu va guguedi, sari na tie huporo pu variva kurekuredi 
dia hahanana, sari na tie variva mate, tie vari riqihi na barabarata, tie vakuvakutaedi, 
sari na tie pu vahesi beku, meke sari doduru tie kokohadi, si kaqu tava kilasa beto 
koasa kopi nika lerana, vasina huruņu sa nai. Asa tugo sa minate vina rua,” gua si 
Asa. 


Sa Zerusalema Vaqura 
9 Meke keke ri ka zuapa mateana sapu vaquru hopeke tanini sari ka zuapa baolo, 
pu siņi i ka zuapa oza mumudi, si mae koa rau, meke zama: “Mae, maqu va dogoro 
nigo sa barikaleqe tanisa Lami,” gua. 10 Meke turanau sa mateana si rau koasa 
niniranira tanisa Maqomaqo Hope, meke sage la pa keke toqere nomana sapu ululu 
hola. Meke va dogoro nau sa sa popoa pa Zerusalema, sa Vasileana Hopena, sapu 
korapa gore mae guana koe Tamasa pa Manauru.” 11 Meke nedala si asa, sina koa 
koasa sa tinolava tanisa Tamasa. Meke sa kalalasana sa vasileana si gua tugo na 
patu marilaena sapu via guana qelasi. 12 Meke sa goba pa vari likohaena si moatana 
meke ululuna, meke ka manege rua sari na sasadana, meke ari ka manege rua sari 
na mateana pu kopudi ri na sasada, meke ta kubere koari na sasada sari na pozadi ri 
ka manege rua butubutu Izireli.* 13 Meke hopeke neta sasadadi sari ka made kalina: 
ka neta pa kali gasa rimata, ka neta pa kali lodu rimata, ka neta pa kali gede, meke 
ka neta pa kali matao. 14 Meke sa gobana sa vasileana nomana si ta kuri koari ka 
manege rua patu sinokirae, meke ta kubere dia koarini sari na pozadi ri ka manege 

rua apositolo tanisa Lami. 


* 21:1 Ais 65:17, 66:22; 2 Pit 3:13 *” 21:2 Ais 52:1, 61:10; Rev 3:12 ” 21:3 Izk 37:27; Liv 26:11,12 ” 21:4 


Ais 25:8; Ais 35:10, 65:19 * 21:6 Ais 55:1 ” 21:7 2 Samuela 7:14; Sam 89:26-27 * 21:10 Izk 40:2 ” 21:12 
Izk 48:30-35 

15 Meke sa mateana pu zama koa rau si taninia nana pa limana si keke kolu 
padapadana sapu ta tavetae golo, pude pada ia sa vasileana nomana, sari na 
sasadana, meke sari na gobana.” 16 Meke pada ia sa mateana koasa kolu padapadana 
sa vasileana nomana, meke kekenono puta sa gineledi ri ka made kalina, meke sa 
ululuna, na labena sa vasileana. Hopeke karua tina made gogoto kilomita” si arini. 
17 Meke pada ia tugo sa mateana sa gobana, meke ka tolonavulu onomo nava sa 
ululuna. Meke totoso pada ia sa mateana si asa, si tavetia sa sapu kekenono gua hoke 
padapada nia ri na tie. 18 Meke sa gobana si na patu nedala kekenono guana qelasi 
viana, ba sa vasileana lavata si ta tavete pa qolo sapu tava viana pa nika, sapu nedala 
kekenono guana qelasi viana.” 19 Meke sari na sinokiraedi rina gobana sa vasileana 
si tava sarie soku votivotiki patu marilaedi. Sa sinokirae kekenu si na patu nedala 
guana qelasi viana, meke sapu vina rua si na patu sapu bulu guana lamana peava, 
sa vina neta si na patu pepolo, meke sa vina made si na patu emerolo”. 20 Meke sa 
vina lima si na patu gasigasi keoro meke bupara zinara, meke sa vina onomo si na 
patu ziņara, meke sa vina zuapa si na patu meava, meke sa vina vesu si na patu 
beriolo”, meke sa vina sia si na patu topazi, meke sa vina manege puta si na patu 
karaesoparasi, meke sa vina manege eke si na patu sapu bulu guana manauru, meke 
sa vina manege rua si na patu ametiseti. 21 Meke sari ka manege rua sasada si hopeke 


ta tavetae keke vovoto davi nomana. Meke sa nati siranana sa vasileana si ta tavetae 
golo mo sapu tava via pa nika sapu nedala guana qelasi viana. 


22 Ba lopu dogoria rau sa Zelepade pa korapa vasileana. Ura sa Baņara mo, sapu sa 
Tamasa pu tagoi sari doduru niniranira, meke sa Lami si sa Zelepade tanisa vasileana. 
23 Meke loke rimata na sidara va kalalasia sa vasileana. Ura sa Tamasa si nedala pa 
vari likohaena sa, meke sa Lami si na kalalasa tanisa.” 24 Meke kote ene pa kalalasana 
Sa sari na tinoni pa popoa pepeso, meke sari na banarana sa popoa pepeso si kote 
paleke lani sari na dia tinagotago na vina lavata koa Sa.” 25 Meke sari na sasadana 
sa vasileana si kote tukele doduru rane, meke lopu kote ta tuku, sina loke bonina 
sa vasina asa.” 26 Meke kote paleke nuquru lani rini pa korapa vasileana sari na 
tinagotago na vina lavatadi rina tinoni tanisa popoa pepeso. 27 Ba lopu kaqu hite 
nuguru la koasa vasileana sana si keke tinitona bonina, babe na tie pu evania sapu 
gua variva kurekurena na kokohana. Ba arini mo pu ele ta kubere pozadi koasa buka 
tinoa tanisa Lami, si kagu nuguru koasa vasileana sana.” 

1 Meke va dogoro nau sa mateana sa ovukuna sa kolo tinoa hola, sapu via valeana, 
meke totolo vura mae guana koa sa habotuana Banara tanisa Tamasa meke sa Lami.” 
2 Meke totolo gore si asa pa kokorapana sa sirana koasa vasileana. Meke pa karua 
taqelena sa ovuku si turu nana sa huda tinoa, sapu hoke vua ka manege rua totoso 
pa vuaheni, keke totoso pa hopeke sidara. Meke hoke ta salana ni rina butubutu tie 
sari na elona.” 3 Meke loketona hokara lineveleve si kote koa koasa vasileana asa. Sa 
habotuana Banara tanisa Tamasa meke sa Lami si kote koa vasina, meke kote vahesia 
ri Nana nabulu si Asa.” 4 Kote dogoria rini sa isumatana, meke kote ta kubere pa raedi 


* 21:15 Izk 40:3 * 21:16 Sa gelena sa padapadana pa zinama Ouriki si “keke tina karua gogoto sitedia”, meke 
“keke gogoto made navulu made kiubiti” pa vesi 17. Gina sari na naba hire si na vina padapadae sapu hokoto 


valeana si asa. ” 21:18 Ais 54:11-12 ” 21:19 Sa patu emerolo si buma guana kara mahi. * 21:20 Sa patu 
beriolo hie si buma guana elo kinu, sa patu topazi si meava guana hakua saganana, sa patu karaesoparasi hie 


si buma guana hakua makatana, meke sa patu ametiseti hie si pepolo guana vua leqata. 21:23 Ais 60:19-20 
* 21:24 Ais60:3 * 21:25 Ais 60:11 * 21:27 Ais 52:1; Izk 44:9 ” 22:1 Izk 47:1; Zak 14:8 *“ 22:2 Zen 2:9; 

sa Pozana Sa. 3 Meke loke boni si kote kamo vasina, ke lopu kote ta hivae koa rini sa 
kalalasana sa zuke meke sa rimata. Ura sa Banara, sa Tamasa mo si na dia kalalasa. 
Meke kote koa banara ninae rane ka rane si arini.” 


Sa Pinule Mae te Zisu , , o 
6 Meke zama mae guahe koa rau sa mateana: “Ta ronuedi meke hinokaradi sari na 


zinama pa buka hie. Sa Baņara, sa Tamasa pu ponia sa inavoso koari na poropita, 
si garunia sa Nana mateana, pude vata gilana nia koari Nana nabulu gua sapu lopu 
sana kaqu ta evaņa.” 

7 Meke zama se Zisu: “Dotu, kote lopu sana atu kamo si rau! Tamanae tugo si arini 
pu va tabei sari na zinama kinorokorotae pa buka hie!” gua. 

8 Meke arau Zone si avosi na dogori sari doduru pu gua hire. Meke sipu avosi na 
dogori rau sarini, si kokotuņu gore si rau pa nenena sa mateana pu ele va dogoro 
nau si arini pude qu vahesia si asa, gua. 9 Ba zama mae koa rau si asa: “Lokari, lopu 
tavete gua asa! Arau si na nabulu gua mo agoi, meke na nabulu turaņadi ri na tasimu 
pa rinanerane sapu sari na poropita, meke sari doduru pu va tabei sari na zinama 
koasa buka hie. Mu vahesia mo sa Tamasa!” gua. 

10 Meke tozi nau sa si rau: “Mu tozi vura ni sari na zinama korokorotae saripu ta 
kubere koasa buka hie, sina ele tata sa totoso sapu kaqu ta evana saripu gua hire. 
11 Ke asa sapu tavete va sea si mani tavete va sea latu, meke asa sapu vahesi beku 
na evani sari na tinavete bonidi, si mani tavete va boni latu, meke asa sapu tonoto si 
mani taveti sari na tinavete tonotodi, meke asa sapu madina, si mani koa madi nono 
latu. ”* 

12 Meke zama se Zisu: “Dotu, kote lopu sana atu kamo si Rau. Meke paleki Rau sari 
na pinia, pude poni sari na tie gua sapu garo koari na dia tinavete.” 13 Arau tugo sa 
kekenu meke sa mumudi, sa pinodalaena meke na vinabetona.* 

14 Tamanae tugo si arini pu ele va via i sari na dia poko doduru, sapu sari na dia 
tinavete tonotodi, meke tava malumu pude nuquri sari na sasadana sa vasileana 
nomana, meke pude henai sari na vuana sa huda tinoa.” 15 Ba sarini pu lopu tava 
malumu pude nuquru koasa vasileana nomana, si sari na tie kaleadi, pu vakuvakutae, 
na vari riqihi, na barabarata, variva mate, vahesihesi beku, meke sari doduru tie pu 
qetu holani sari na zinama na tinavete kokohadi.” 

16 Meke zama se Zisu: “Arau Zisu, si garunu atu nia koa gamu sa Qua mateana, 
pude tozia sa inavoso pa buka hie koari na ekelesia. Arau mo si Asa pu tuti gore mae 
guaqu koe Devita, meke Arau tugo sa pinopino habia nedalana,” gua si Asa.” 


17 Sa Maqomaqo Hope meke sa Barikaleqe si zama koe Zisu: “Mu Mae,” gua. 
Meke sari doduru pu avosi sari na qua zinama si madi zama: “Mu mae,” gua. Meke 
gamu doduru pu memeha, si mi mae. Meke sari doduru pu hiva, si madi napoa sa 
kolo tinoa sapu ta poni mokana. 


* 


Sari na Zinama Vina Betobeto , SS , 
18 Arau, Zone, si va balau zonazona gamu si gamu doduru pu avosi sari na zinama 


korokorotae tanisa buka hie: Be keke tie si hoda lani pule kaiqa tona koarini, si kagu 
tomo lani pule Tamasa koasa sari na oza pu ta kuberedi koasa buka hie.” 19 Meke 
be keke tie si vagi pani si kaiqa tona koari na zinama korokorotae koasa buka hie, si 
kaqu vagi pania tugo Tamasa sa nana hinia koasa vuana sa huda tinoa, meke koasa 
vasileana hopena, saripu ta tozi vurae koasa buka hie. 

20 Asa sapu tozi vura ni sari doduru pu gua hire si zama: “Leana, kote lopu sana 
atu kamo si Rau!” gua. Uve, mani gua tugo. Mae tu, Banara Zisu! 

21 Sa tataru lopu ta nana kamona tanisa Banara Zisu Karisito si mani koa koa gamu 
doduru tinoni te Tamasa. 

Sari na Pozapoza Tadi Hopeke Buka meke Pozapoza Papakadi 


Sari na Kinubekubere Hope Koadi 


Zenesesi Zen 
Ekisidasi Ekd 
Livitikasi Liv 
Naba Nab 
Diutironomi Diut 
Zosua Zos 
Zazi Zaz 
Ruti Rt 

1 Samuela 1 Samuela 
2 Samuela 2 Samuela 
1 Banara 1 Ban 

2 Banara 2 Ban 

1 Koronikolo 1 Koron 
2 Koronikolo 2 Koron 
Ezara Ezr 
Nehemaea Nehe 
Esita Est 
Zobi Zob 
Sam Sam 
Zinama Tinumatumae ZT 
Ekeleziasiti Ekl 

Sa Kinera Koari na Kinera | KKK 
Aisea Ais 
Zeremaea Zer 
Kinabokabo Te Zeremaea | KTZ 
Izikeli Izk 
Daniela Dan 
Hozea Hoz 
Zoili Zol 
Emosi Em 
Obadaea Obd 
Zona zna 
Maika Mka 
Nehumu Nehu 
Habakuku Hbk 
Zepanaea Zepa 
Hagai Hag 
Zakaraea Zak 
Malakai Mal 


Sari na Kinubekubere Hope Vagura 

Matiu Mt 
Maka Mk 
Luke Lk 
Zone Zn 
Sari na Tinavete Tadina Apositolo | TTA 
Roma Rom 
1 Koriniti 1 Kor 
2 Koriniti 2 Kor 
Oalesia Qal 
Episasi Epi 
Pilipae Pil 
Kolosae Kol 

1 Tesalonaika 1 Tes 
2 Tesalonaika 2 Tes 
1 Timote 1 Tim 
2 Timote 2 Tim 
Taetusi 1 Ta 
Pilimone PIm 
Hiburu Hib 
Zemisi Zem 
1 Pita 1 Pit 
2 Pita 2 Pit 
1 Zone 1 Zn 
2 Zone 2 Zn 
3 Zone 3 Zn 
Ziudi Zd 
Revalesoni Rev 

Pada Ginele na Minamata 


Ginele 
1 inch 2.54 centimeters (sentimita) 
1 foot 30.48 centimeters (sentimita) 


3 feet (kali lima) | .91 meters (mita) 
1 mile (maelo) 1.61 kilometers (kilomita) 


1 pidoko 9 inches (nisi) babe 22.8 centimeters (sentimita) 
1 kiubiti 3 pidoko 
1 kilometer .62 miles (maelo) 
1 nava 1.8 meters (mita) babe (5-5.5 feet) (piti) 
Kolo 
1 Titer (lita) .22 gallons (galoni) 


1 gallon (British) 4.54 liters (lita) (Used in Good News Bible) 
1 gallon (American) | 2 3.785 liters (lita) (Used in New International Version) 


Minamata 


1 pound (paoni) | .45 kilograms (kilo) 


GLO Abaeza 1795 GLO Atalia 


Vina Bakaladi ri Kaiqa Nati Zinama na Pozapoza pa Buka Hope 


A 

Abaeza Sa banara pa Ziuda, tuna koreo e Rehoboami sa tuna e Solomone. (1 Ban 
14:31) 

Abana Sa koimata pa geto minate te banara Saula; na buhina tugo Saula si asa. (1 


Samuela 14:50) , , | 
Abiata Sa nati hiama kenukenue pa totoso te Devita. Tuna Ahimeleki sapu govete 


somana koe Devita totoso va matei Saula sari na hiama. (1 Samuela 23:6) 
Abimeleki Soku tie si ta pozae Abimeleki. Keke si na banara pa popoa Oera pa 


totoso te Ebarahami. Keke banara Abimeleki tugo si pa totoso te Aisake, meke keke 
tuna Qitione tugo. (Zen 20:2; Zazi 9:1) 


Abusalamu Sa vina neta tuna koreo e Devita sa baņara. Okoro hiva banara si asa 
sipu korapa toa nana se Devita. Paqahia sa sa butubutu meke tava turu banara si 


asa. Tavetia sa si keke nana qeto minate nomana meke hiva raza ia sa sa tamana. 
Vari tutuvi sari karua qeto minate meke tava kilasa sapu te Abusalamu. (2 Samuela 
3:3) 

Adama Sa tie kekenu sapu tavetia Tamasa. (Zen 2:7) 

Aisake Sa tudia ri Ebarahami e Sera, sapu ta podo pa vinatatara te Tamasa, meke 
sa tamadia ri Isoa e Zekopi. (Zen 17:19) 

Aisea Sa poropita pa Ziuda pa totoso sapu banara sari Uzaea, Zotamu, Ehazi, meke 
Hezikaea. (2 Ban 15:5; Ais 1:1) 

Aka Sa vaka nomana sapu tavetia Noa pude ta harupu koasa naqe. (Zen 6:14) 

Amaleki Sa tamana sa butubutu te Amaleki sapu podoa e Isoa. (Zen 14:7) 

Amazaea Sa banara pa Ziuda, tuna banara Zoasi. (2 Ban 12:20) 

Amoni Sa butubutu sapu podo mae gua koe Loti meke koa pa kali gasa rimata 
koasa butubutu Qadi. (Zen 19:38) 

Amoraiti Keke butubutu pa popoa Kenani sapu somana vagi ari pa Izireli sa dia 
pepeso. (Zen 10:16) 

Anasi Keke nati hiama kenukenue pa totoso te Zisu, meke kamo pa totoso te Paula. 

Lk 3:2 
i kobi Keke tie Ziu tumatumaena pu tarae nia sa Inavoso Leana, meke na tie pa 
popoa Alekezadaria si asa. (TTA 10:23) 

Apositolo Sari na tie ta garunudi koa sa Banara, pude la tarae nia sa Inavoso Leana 
pa doduru popoa. Vizati Zisu sari ka manege rua apositolo meke garunu taloa ni Sa 
pude la tarae nia sa Inavoso Leana. Paula tugo si ta pozae na Apositolo. (Mt 10:2) 

Arebia Doduruna sa popoa pa vari korapana sa Kolo Zinara meke sa koqu Pesia. 


(1 Ban 10:15) , ar E ; 
Asa Sa vina vesu tuna koreo e Zekopi, koe Zilipa, sa nabulu vineki te Lia, sa 


barikalege te Zekopi. (Zen 30:13) 

Asa Sa banara pa Ziuda, tuna Abaeza. (1 Ban 15:8) 

Asapa Tie tuturana kera te Devita pa vinahesina Tamasa. (1 Koron 6:39) 

Asera Sa beku kinehana sa tamasa barikalege se Asera, sa loana Beolo. Sa tamasa 
tadi na tie huporo pa vina hinokara sapu poni va sokusoku koburu sari na tie meke 


hira va soku sari kurukuru. (Ekd 34:13) , , oo , 
Asidodi Keke vasileana tadi pa Pilisitia. Vasina kamo ia sa Bokese Vinariva Egoi te 


Tamasa totoso vagia ri Pilisitia pa vinaripera. (1 Samuela 5:1) 

Asiria Keke popoa lavata pa kali Ovuku Iuparetisi. Ninive si na nati vasileana 
lavata vasina. Zona si tarae vasina koa rini. Arini huaria sa popoa Izireli meke raovo 
vagi sari na tie. (2 Ban 17:5) 

Atalia Sa banara magota pa Ziuda. (2 Ban 8:26) 


GLO Atazekisesi 1796 GLO Bokese Vinariva Egoi 


Atazekisesi Sa banara pa Babiloni sapu va malumia se Ezara pude pule la pa 
Izireli, meke se Nehemaea pude pule la kuria sa goba pa Zerusalema. (Nehe 2:1) 
Atenisi Keke nati vasileana nomana pa popoa Ourisi. (TTA 17:16) 


B 

Babiloni Sa nati vasileana nomana pa Binanara Babiloni pa Ovuku Iuparetisi, 80 
kilomita seu gua pa kali gasa rimata pa Bagidadi. (1 Koron 9:1) 

Banara (Lord) Banara Zisu, Banara Tamasa. (TTA 15:26; Ais 52:7) Sari banara pa 
butubutu, gugua pa Izireli, Ziuda, Babiloni, Izipi, Asiria, Roma na gua. 

Banara magota Sa barikalege sapu banara pa butubutu. (1 Ban 10:1) 

Balaki Sa banara pa Moabi sapu tepa ia se Belami pude leve nia sa butubutu Izireli. 
Nab 22:4 
i Banabasi Keke tie pa butubutu Livae sapu va baere ia se Paula meke ene turania 
si asa koasa nana inene kekenu totoso tarae nia ri karua sa Inavoso Leana pa Esia. 
(TTA 11:22-25) 

Basa Sa banara pa Izireli sapu va matea se Nadabi pude banara hobe nana. (1 Ban 


5:28 
Balisiba Sa barikalege te Uraea sapu baratia e Devita, meke haba vagia sa mudina 
sapu va matea sa se Uraea. (2 Samuela 11:3) 
Batolomiu Keke disaepeli te Zisu. (Mt 10:3) 
Bea Keke kurukuru made nene, nomana meke variva matena. Boka va mate 
kurukuru made nene meke na tie tugo. (1 Samuela 17:34) 
Belami Keke poropita pa popoa Amau tata pa Ovuku Iuparetisi, sapu ta tepa koe 
Balaki pude leve nia sa butubutu Izireli. (Nab 22:5) 
Belosaza Sa baņara pa Babiloni, pa totoso sapu kubekubere pa gobagoba si keke 
lima tie. (Dan 5:1) 
Belozibabi Keke pozana Setani sa banaradi ri doduru tomate kaleadi. (Mt 12:24) 
Benisi Tuna vineki kenuna e Herodi Aquripa I, meke sa tasina barikaleqe Aquripa 
II. (TTA 25:13) 
Benisimane Sa koreo vina rua te Reseli, sa barikaleqe vina rua te Zekopi. (Zen 


5:18 

R (Baal) Sa beku tamasa tadi na tie pa Kenani sapu poza nia Baņara rini. (Zazi 
2:10 

Beraki Keke koimata varipera tadina tie Izireli totoso koa nana sa tie varipitui se 
Debora. (Zazi 4:6) 

Betani Keke vasileana hite, kaiqa neta kilomita seu gua pa Zerusalema. Vasileana 
tadi Mata, Mere, meke Lazarasi. (Zn 11:1) 

Betilihema Sa vasileana soti te Devita sa banara, meke vasina sapu podo se Zisu. 
Lk 2:4 
: Betipezi Keke vasileana hitekena pa togere Olive, tata pa Betani meke koasa sirana 
sapu topue pa Zeriko meke la pa Zerusalema. (Lk 19:29) 

Betiseda Keke vasileana pa raratana kali noti pa Oaleli, tata koasa Ovuku Zodani. 
Sa vasileana tadi Pita, Aduru, meke Pilipi. (Mt 11:21) 

Betizata Keke kopi pa Zerusalema tata pa sasada tadi sipi. Vasina salania Zisu si 
keke tie mohona. (Zn 5:2) 

Biliha Sa nabulu te Reseli, sa barikalege te Zekopi. Tinadia ri Dani meke e Napitalai. 
Zen 30:4-8 
; Paaa Manauru Sa Tamasa si koa totoli ni na Banara ni sari Nana tie. 

Binanara te Tamasa Tamasa si koa totoli ni na Baņara ni sari na tie. 

Boazi Haba ia sa se Ruti meke podo se Opeti, sa tamana e Zese sa tamana e Devita. 
Rt 4:22 
i A Vinariva Egoi Sa bokese vasina koa sari karua patu labelabe sapu koa i ka 
manege puta tinarae, meke sa kolu te Eroni sapu liho, meke keke peleta sapu koa ia 
na ginani ta pozae mana. Ta pokoe qolo sa bokese. Sa dolu hope te Tamasa sapu sa 


GLO Buka Hope 1797 GLO Eroni 


habohabotuana panara te Zihova meke sa kinehana sa Nana habohabotuana banara 
pa Manauru. (Ekd 16:34) 

Buka Hope Pa T te Zisu, sa Buka Hope guni nia rini sapu podalae pa Zenesesi 
meke kamo pa Malakai. Asa sa Kinubekubere Hope Koana guni nia gita. Pa Luke 
24:44 si paqahia Zisu sa Buka Hope asa pa Tinarae te Mosese, zinama tadi poropita 
meke sari zinama tinumatumae. 

Kamahire si somana sari Qosipeli meke sari kinubekubere tadi apositolo, sapu sa 
Kinubekubere Hope Vaqura guni nia gita. 

Buka tinoa Vasina ta kubere sari doduru pu taveti gita na tie koasa nada tinoa pa 
popoa pepeso. (Rev 3:5) 

Butubutu Banara Tiro la pa Binanara te Tamasa. Sa butubutu tie ranerane te 
Tamea Tamasa sina dia Banara meke totoli ni Sa sari na dia tinoa. 


Damasikasi Keke vasileana zuapa navulu lima kilomita seu gua pa kopi Qaleli pa 
kali gasa rimata, pa popoa Siria. Vasina kekere se Paula. (TTA 9:2) 

Dani Vina lima koreo te Zekopi. Koburu kenuna te Biliha sa nabulu te Reseli sa 
barikalege vina rua te Zekopi. (Zen 30:6) 

Daniela Keke tie vaqura pa Izireli sapu somana ta raovo la pa Babiloni, meke na 
poropita si asa. (Dan 1:6) 

Dariasi Keke banara pa Media sapu koa pa Babiloni pa totoso te Daniela. Dariasi 
tugo sa pozadi ri kaiqa baņara pa Pesia. Dariasi vina keke si va malumia sa kinurina 
sa Zelepade pa Zerusalema. (Haq 1:1) 

Devita Sa banara vina rua tadina tie Izireli, sa tuna Zese. (1 Samuela 16:13) 

Dia Na kurukuru made nene, na hitekena sapu hoke boka haqala nokolo meke 
goveteni sari nana kana. 

Dikapolisi Ka manege puta vasileana nomadi pa kali matao pa kali gasa rimata pa 
kopi Qaleli. Lopu na tie Ziu si arini. (Mt 4:25) 

Dinogodogorae (Vision) Va dogoro ni Tamasa koari na poropita meke kaiqa nabulu 
pule sari na vivinei te Tamasa pude la tozia koa rini pa kasia popoa. (Dan 1:17) 

Disaepeli Sa ginuana sa zinama disaepeli si na tie sapu korapa sikulu, na luli, babe 
va nonoga koa sa nana titisa. Zisu si vizati sari ka manege rua Nana disaepeli pude 
luli ia meke va nonoga na keha luli koa Sa. (Mk 6:7) 

Don'ki Keke kurukuru tata kekenono gua na hose pu hoke va hakeni babe va 
surana ni tinitona rina tie, meke boka koi tugo sa tie. Lopu noma guana hose. (Nab 
22:22) 


E 

Ebarahami Sa tuna e Tera, meke na tamana e Aisake. Asa sa tamadia nomana rina 
tie Izireli. (Zen 14:4) 

Ebolo Sa tuna Adama meke Ivi pu qetu nia sa Tamasa. (Zen 4:2) 

Edomu Sa popoa tanisa butubutu te Isoa, meke keke pozana se Isoa, sa tasina 
kenuna e Zekopi. (Zen 32.3) 

Ehabi Sa vina vesu baņara pa Izireli, tuna e Omiri. (1 Ban 16:29) 

Ehazi Sa banara pa Ziuda, tuna koreo e Zotamu. (2 Ban 16:1) 

Ehudi Keke tie varipitui koasa Buka Zazi. Harupia sa sa butubutu Izireli koari pa 
Moabi. (Zazi 3:15) 

Ekelesia Sari na puku tie pu lulia meke va hinokaria se Karisito. (Mt 16:18) 

Ekisidasi Sa tinuraņa vura tanisa butubutu Izireli pa Izipi, koasa lima ninirana te 
Tamasa. (Ekd 1:1) 

Emosi Sa poropita sapu ta tioko koe Tamasa pa totoso sapu banara se Uzaea pa 
Ziuda meke se Zeroboami pa Izireli. Tarae koari na tie Izireli si asa. (Em 1:1) 

Episasi Sa nati vasileana nomana pa Esia, tadina ginavuna Roma. (TTA 18:19) 

Eroni Sa tasina kenuna e Mosese pu vizatia Tamasa pude na hiama. Sa Nati Hiama 
Kenukenue kekenu hokara si asa. (Ekd 4:14) 

Esia Sa popoa nomana pa popoa sapu ta pozae Teki kamahire. (TTA 6:9) 

Esita Sa vineki Ziu sapu koana pa Pesia. Sa banara pa Pesia pa totoso asa si e 
Zekisi. Meke vizatia sa banara se Esita pude nana kalaho, hobea sapu veko pania sa. 
(Est 1:1-2) 

Ezara Keke hiama sapu tuti gorena koe Eroni. Turana pule la nia sa sa puku tinoni 
vina rua sapu pule la pa Izireli, topue di pa Babiloni. Na tie va tumatumae koasa 
WA te Mosese si asa meke va tumatumae nia sa sa zinama te Tamasa. (Ezr 7:1) 


Ginilagilana lohina (wisdom) Variponi nia Tamasa koari na tie pu hataia. Vivinei 
nia sa Buka Hope pa Sam, Zinama Tumatumae, Zobi, Zemisi, meke pa kaiga buka 
pule. (Zem 1:5) 


H 

Habohabotuana banara Sa Habohabotuana hie si tanisa banara eke mo. E 
Karisito si koa nana sa habohabotuana Tanisa, gua tugo sa Tamasa. Koa ia tugo 
sa niniranira pude nati hiniva nia sa Nana Binanara. (Rev 1:4) 

Hana Sa tinana e Samuela meke sa barikalege te Elikana. Na tige ke tepa sisigiti la 
koe Tamasa meke ta poni nia sa se Samuela. (Samuela 1:2) 

Hagai Keke poropita sapu korokorotae koari na tie pu haqi pule la pa Zerusalema. 
Zama sigiti nia sa sapu pude va hokotia sa kinurina sa Zelepade. (Haq 1:1) 

Heboroni Keke vasileana nomana pa toqetoqere tata pa Zerusalema. E Ebarahami 
si koa vasina pukerane, meke e Aisake meke e Zekopi. E Sera si ta pomunae vasina. 
Totoso baņara se Devita si vasina koa paki si asa meke mumudi tiqe la pa Zerusalema. 
(2 Samuela 2:4) 

Hedisi (Hades) Sa popoa tadina tie matedi. Vasina koa sari na magomagodi ri na 
tie matedi. (Rom 10:8) 

Hega Sa pinausu vineki te Sera, sapu vala nia sa koe Ebarahami meke podo se 
Isimeli. (Zen 16:1) 

Heli Sa vasina kote tava kilasa se Setani, meke sari na magomago kaleadi. Sari 
doduru tie kaleadi si kaqu tava kilasa vasina pa nika koa holana. (Mt 5:22) 

Herodi Herodi nomana hie si na banara pa Palesitaeni podalae pa vuaheni 37 sipu 
lopu ele podo se Zisu Karisito, meke gore kamo pa vuaheni 4 sipu lopu ele podo se 
Zisu Karisito. (Mt 2:1; Lk 1:5) 

Herodi Anitipasi Sa baņara pa Qaleli podalae pa vuaheni 4 sipu lopu ele podo se 
Zisu Karisito meke sage kamo la pa vuaheni 39 sipu ele podo se Zisu Karisito, keke 
tuna Herodi nomana. (Mt 14:1; Mk 6:14; Lk 23:7) Sa puku tie pu zuka ia se Herodi 
meke kilua se Paelati si qetu nia sa Herodi hie. Mi tiro Mt 22:16; Mk 3:6; Mk 12:13. 

Herodi Aquripa Vina Keke Keke banara pa popoa Palesitaeni podalae pa vuaheni 
41 sipu ele podo se Zisu Karisito meke kamo pa vuaheni 44 sipi ele podo se Zisu 
Karisito. (TTA 12:1). 

Herodi Aquripa Vina Rua Keke banara pa popoa Palesitaeni podalae pa vuaheni 
52 sipi ele podo se Zisu Karisito meke kamo pa vuaheni 70 sipu ele podo se Zisu 
Karisito, sa tuna Herodi Aquripa vina keke. (TTA 25:13 kamo hinia 26:32) 

Hezikaea Sa tuna koreo e Ehazi, sa vina manege rua banara pa Ziuda. Va turu 
pulei sa sari vinahesi pa Zelepade, huari sa sari na beku meke gelia sa sa bae pa 
kauru pepeso pude va totolo vagia sa kolo pa korapa vasileana. (2 Ban 16:20) 

Hiama Sa butubutu te Livae. Sari na nabulu te Tamasa pu taveti sari na vina 
vukivukihi meke kopu nia sa vinahesi pa Ipi Hopena meke pa Zelepade te Tamasa. 
Sa nati hiama kenukenue si na nati tie arilaena hola pa linotu tadina tie Ziu. Asa si 
noma hola ni sari na nati hiama. 

Hiburu Ebarahami si na tie kekenu pa Buka Hope pude ta pozae na tie Hiburu. 
Gua ke ta pozae butubutu Hiburu sa nana butubutu meke gavoro dia zinama Hiburu 
tugo. (Ekd 1:16) 

Hipuru Pude hadu vura nia sa tomate pa tie babe pa vasileana. (Mt 8:16) 

Hope Vasina pu hoke ta tavete sa vina vukivukihi la koe Tamasa. Meke vasina hoke 
varavara la sari na hiama koasa dia Tamasa. 

Hosea Sa banara vina betobeto pa Izireli. (2 Ban 18:10) 

Hozea Sa poropita sapu tozia Tamasa pude vagia keke barikaleqe barabaratana, 
sina sa butubutu Izireli si guana keke barikalege barabaratana koe Tamasa. (Hoz 
1:1) 

Huiti Keke linetelete guana duduli, babe na raisi. Hoke munalia rini sa kikona 
pude tavete palava. Na nati ginani pa Palesitaeni. 

I 


Ilai Sa nati hiama kenukenue sapu kopu nia se Samuela totoso noma sage si asa. 
(1 Samuela 1:9) 

Ilaisa Sa poropita sapu hobena sa poropita se Ilaiza. (1 Ban 19:16) 

Ilaiza Sa poropita sapu pesipesi sari hiama te Beolo pa toqere Kameli, sapu sa 
Tamasa tesei si kote katua sa nika koari na vina vukivukihi, meke katua Zihova si te 
Ilaiza. (1 Ban 18:25) 

Imanuela Sa ginuana si sa Tamasa si koa koa gita. 

Inevana Bereti Loke Isitina Pa totoso te Zisu hoke varihobei sari karua 
pozapozana sa inevaņa. Sa Inevaņa Pasova si keke rane, meke sa Inevana Bereti 
Loke Isitina si ka zuapa rane. Pa totoso asa si balabala la ia rini sa tina rupaha tadi 
na tie Izireli pa popoa Izipi, sipu hena rini sa palava sapu lopu henia na isiti. 

Inevana Pasova Tiro la pa Pasova. 

Inevana Vina Balabaladi ri na Ipi pa Qega Totoso pude balabala pule la ia sa 
hinebala pa qega, totoso sapu putaputa tokele sari tiatamadia pa ipi. (Liv 23:34) 

Ioki Keke kukuru huda gelena sapu pilivarata pa mudi dia ri karua bulumakao, 
meke ta pusi va nabu la pa ruadi pude boka va ene vari bara i sari karua pa totoso 
pude babana tinitona mamatadi babe daku geligeliana pepeso. 

Iparemi Sa tuna koreo mudina e Zosepa, meke keke butubutu tie Izireli. (Zen 
41:52) 

Ipi Hopena te Tamasa Ta pozae na tabanakolo te Tamasa, vasina hoke vahesi 
sari na tie Ziu, podalae totoso ta luarae rini pa Izipi osolae kamoa sa totoso pu kuria 
Solomone sa Zelepade nomana pa Zerusalema. (Ekd 36:8) 

Isaka Sa vina lima tuna koreo te Zekopi koe Lia. (Zen 30:18) 

Isimeli Sa tuna koreo kenuna e Ebarahami koasa pinausu vineki te Sera, sapu e 
Hega pozana. (Zen 16:11) 

Isiti (yeast) Asa sapu hoke ta henie pa palava pude va sage ia. (Ekd 20:39) 

Isoa Sa tuna koreo kenuna e Aisake. Avisi sari Isoa meke Zekopi; Zekopi si mudina. 
Sa niniranira tana koburu kenuna si pa ginani si vagi pania Zekopi koe Isoa, meke 
sa minana te Isoa si hiko vagia tugo Zekopi koasa tamadia. (Zen 25:26) 

Itiopia Keke popoa pa Apurika sapu sa pozana pukerane si na butubutu pa tutina 
e Kusi. (Zen 10:7) 

Iuparetisi Keke ovuku gelena, pada keke tina kilomita hola. Pa tagelena sa ovuku 
hie si koa sari vasileana Babiloni meke Ura, vasina topue vura gua se Ebarahami. 
Ninive si koa tata tugo koa sa. 

Ivi Sa loana Adama, sapu ta tavete pa susuri ragaragana Adama. (Zen 2:25) 

Izikeli Keke nati poropita te Tamasa si asa. Koasa tinaraovo kekenu si somana ta 
vagi la pa Babiloni si asa. Vasina si koa si asa meke ta vizata pude na poropita. (Izk 
1:3) 

Izipi Keke popoa pa kali gede pa Apurika. Vasina koa tava pinausu sa butubutu 
Izireli pukerane pa totoso te Mosese. 

Izireli Izireli si keke pozana e Zekopi sa tuna Aisake. Asa tugo sa pozana sa 
butubutu banara tadi ka manege puta tuna Zekopi sapu koa pa kali gede. (Zen 32:28) 

K 

Kaeapasi Sa nati hiama kenukenue pa kaiqa vuaheni 18-36 A.D. Haba ia sa sa tuna 
Anasi sa nati hiama kenukenue. Asa sa nati hiama totoso tava mate se Zisu pa korosi. 
(Mt 26:3) 

Kameli Na kurukuru made nene sapu hoke ene va seu pa qega; gele hola nenena. 
Boka ta koi si asa meke palepaleke tugo. Hoke napo va nagiti kolo si asa meke tige 
topue ene va seu pa gega. 

Kana te Karisito Sa nati kana te Karisito sapu ta pozae na tie kaleana meke va 
tamatamasae pulenia. Keke pule si sa karisito kokoha. Kaqu mae sekesekei sari na 
tie pa vinabetona sa totoso ta mutina. (2 Kor 10:4) 

Karisito Sa ginuana Karisito si kekenono sa Mesaea sapu na tie ta vizatana koe 
Tamasa pude na Baņara. Soku kinokorotae si zama nia sa Karisito sapu kaqu mae 
harupi sari tie Izireli meke koa banara pa doduruna sa kasia popoa. (Mt 16:20) 

Keke pa Manege Hie si keke hahanana sapu podalae nia e Ebarahami, totoso hia 
manege ia sa sari nana vinagi pa vinaripera meke ponia sa koe Melekizadeki, sa 
hiama te Tamasa, si keke hinia, asa sa keke pa manege. Pa Tinarae te Mosese si 
doduru vina manege kurukuru na vuvua si ta vala koe Tamasa. (Zen 14:20) 

Keke Tamasa Tamasa, Tuna, meke sa Magomago Hope. 

Kena Keke vasileana hite tata koasa vasileana Nazareti pa Qaleli, vasina iliri nia 
vaeni Zisu sa kolo. (Zn 2:1) 

Kenani Sa popoa sapu hia ponia Tamasa se Ebarahami. La zau vagia tugo ari 
butubutu Izireli sa popoa Kenani sipu taluarae si arini pa Izipi. Keke tuna Noa meke 
sari tie pu tuti gore koasa. (Zen 10:18) 

Keni (Cain) Sa koburu koreo kenuna tadi Ivi e Adama, asa va matea se Ebolo sa 
tasina. (Zen 4:1) 

Kepaniami Keke vasileana nomana pa raratana gede koa sa kopi Qaleli. (Mt 4:13) 

Kilomita Sa pada ginele, babe na sineuna keke inene, babe keke vasina. Keke 
kilomita si padana keke tina mita babe kukuru (0.62) maelo. 

Kinorokorotae Sa Inavoso babe sa zinama te Tamasa sapu ta tozie va kenue koari 
na poropita. 

Kinubekubere Hope Sari na kinubekubere hope koadi meke vaquradi tadi na tie 
Ziu. Kaiqa arini si na Tinarae te Mosese na kinubekubere tadi na poropita, sari na 
Sam, meke sari na leta na qosipeli tadina apositolo, na gua. 

Kinubekubere Hope Koana Sa pinaqaha Buka Hope sapu podalae pa Zenesesi 
kamo pa Malakai. 

Kinubekubere Hope Vaqura Sa kukuruna sa Buka Hope sapu podalae pa Matiu 
kamo pa Dinogodogorae te Zone. 

Koimata tadina tie Ziu Keke pozapoza tana tie tuturana tadi na tie Ziu. 

Kolosae Keke vasileana nomana pa popoa Teki. 

Koriniti Keke vasileana meke sa nati hogotoana nomana tadina vaka pa popoa 
Qurisi. 

Korosi Keke huda gelena sapu tava turu, meke keke sapu papaka vasinahite si ta 
poka pilivarata pa batuna sage sa huda gelena. Vasina hoke pokani babe pusi ni rina 
tie Roma sari na tie kaleadi pude va matei. Zisu si mate pa korosi. 

Kurukuru pinomo Sari na kurukuru sapu lopu ta pausudi, sapu gua ari na laione, 
na siki, bea. Kurukuru tapuru si keke meke sari kurukuru name. 

L 

Laione Na kurukuru made nene sapu variva matena meke variva matagutu 
kurumuna. Zisu si ta pozae na “Laione pa butubutu te Ziuda”. 

Lami Na tuna sipi. Hoke va matei rina tie Izireli sari lami pa totoso Pasova pude 
vulasa pani sari na dia sinea. Zisu si ta pozae na lami te Tamasa. 

Lazarasi Sa tasidia koreo ari Mata e Mere sapu va toa pule ia Zisu. (Zn 11:1) 

Lebani Sa tamadia ri Lia meke Reseli, sari karua barikalege te Zekopi. (Zen 28:2) 

Lebanoni Keke popoa pa kali gede koasa popoa Izireli pa raratana sa Kolo 
Meditareniani. 

Lia Sa barikaleqe kekenu te Zekopi, ka onomo koreo meke keke vineki si podo koa 
sa. (Zen 29:16) 

Lita Sa padana sa lita si (0.22) qaloni. 

Livae Sa tudia koreo vina neta ari Zekopi e Lia. 

Livaeti Sa kukuruna sa butubutu Livae pu varitokae koari na hiama. 

Lizabeti Sa tinana e Zone Papitaiso. (Lk 1:5) 

Loti Sa buhina Ebarahami sapu luli la mae koa sa. Vari paqahi sari karua meke 
vizatia Loti pude la koa pa pezara koari Sodomu meke Qomora. Koa sa podo gore 
mae sari butubutu Moabi meke Amoni. (Zen 13:1) 

Lovu Sa vasina ta pomunaedi ri na tie matedi. Ari tie Ziu si geli bae pa kali toqere 
meke la va ekoi vasina sari tomate. Boka sokudi pa keke bae. (Zn 11:17) 

Luke Keke tie salana (dokita) sapu hoke luli koe Paula. Kuberia Luke sa vina neta 
Qosipeli, meke sa buka Tinavete Tadina Apositolo. 


Madi (minadi) pude va hopei sari likakalae babe tie koe Tamasa. Pude koa madi 
sa tie si pude koa varavara na lopu henahena totoso hiva koa tata koe Tamasa. Boka 
va madi tugo sari be va turui sa Tamasa si arini pa tinavete. 

Maekolo Keke nati mateana te Tamasa. (Dan 10:13) 

Magidala Sa vasileana Magidala si koa pa masa pa kali lodu rimata pa kopi Qaleli. 
Vasileana te Mere, sa barikaleqe pa Magidala. 

Magogoso Pude noso pa tinavete, noso sari na sinolini, minabo, vinaripera. 
Manauru si na popoa magogoso. Sabati si na totoso magogoso; rane Sabati, vuaheni 
Sabati, gua. 

Magu Pude magu pania sa kapu koasa toto tanisa koreo. Hie si na vina gilagila 
tadina tie Ziu sapu arini si na tie te Tamasa. Keke tinokoro si asa koasa vinariva egoi 
pa vari korapana sa Tamasa meke sari nana tie Izireli, pude na nana tie si arini, meke 
Asa si na dia Tamasa. Ta magu sari na koburu koreo sipu vesu ranedi podo gua. (Zen 
17:10) 

Manauru Sa zinama “Manauru” hie si na vasina koa sa Tamasa. Koasa iniliri pa 
buka hie sa “M” nomana si hoke ta kubere. 

manauru Sa vasina koa sari na pinopino babe sa mamana lavata panaulu. Koasa 
iniliri pa buka hie sa “m” hitekena si hoke ta kubere. Manauru guni nia gita sa 
galegalearane. 

Maka Sa tie sapu kuberena sa Qosipeli Maka. 

Manase Sa tuna kenuna e Zosepa sapu podo pa Izipi. Tinana si na barikaleqe Izipi 
tugo. Sa pozana keke butubutu tie Izireli. (Zen 41:51) Keke Manase pule si na vina 
manege made banara pa Ziuda, tuna e Hezikaea. (2 Ban 21:1) 

Manege puta tinarae E Tamasa poni nia koe Mosese sari ka manege puta tinarae. 
Kuberi Tamasa pa patu labelabe sapu ta veko koasa Bokese Vinariva Egoi. 

Maqadani Keke vasileana pa masa pa kali lodu rimata pa kopi Qaleli. Ta pozae 
Magidala tugo. 

Maqomaqo Sa maqomaqo tie sapu maena koe Tamasa. Koa nana tugo sa 
magomago kaleana sapu nonovala pa tie. 


GLO Masedonia 1802 GLO Ninive 


Magomago Hope Sa Magomagona sa Tamasa, (Nab 24:2) Ta pozae na Mago- 
magona e Karisito tugo. (Rom 8:9) 

Masedonia Keke pinagaha popoa pa totoso te Paula, sapu koa pa kali gede (noti) 
pa popoa Ourisi. (TTA 16:9) 

Mata tasidia ari Lazarasi e Mere. 

Mateana Sari na nabulu te Tamasa pu koa pa Manauru sapu ari tatapuruna meke 
nedala, na nabulu babe na tie paleke inavoso te Tamasa. 

Matiu Sa tie sapu kuberena sa Oosipeli Matiu. Ta pozae Livae tugo si asa, meke 
na tie hata takisi totoso tiokia Zisu. Keke koari ka manege rua disaepeli te Zisu. (Mt 
9:10) 

Media Keke butubutu banara nomana hola pa kalidi ri na ovuku Taegarisi meke 
Iuparetisi. Arini si la koa banara pa Babiloni meke va malumi pude pule sari tie 
Izireli. 

Meditareniani Kolo Meditareniani, keke kolo nomana pa kali lodu rimata koasa 
popoa tadi na tie Izireli. 

Melekizadeki Keke hiama meke na banara pu vahesia sa Tamasa pa totoso te 
Ebarahami. Lopu ta gilana sa tiatamana, na tutina, tamana meke gua tugo sa nana 
minate. Sam 110 si tozia sapu na kinehana Zisu Karisito sapu na baņara meke na 
hiama koa holana ninae rane ka rane. (Zen 14:18) 

Mere Sa tinana Zisu. (Mt 1:16) 

Mesaea Sa ginuana sa pa zinama Hiburu si na tie ta vizatana pude na banara 
pude harupi sari na tie. Sa ginuana si kekenono puta sa zinama “Karisito” pa zinama 
Quriki. 

Minana Pana ta poni nia babe ta zama nia ri na tie pude tepa ia koe Tamasa si 
keke ginugua sapu kote leana nia sa tinoa tie. 

Minate Ka neta sari na minate ta zamae pa Buka hope: Sa minate pa tini totoso 
noso sa sinino tana tie (Hib 9:27); meke sa minate vina rua sapu ta evana totoso ta oki 
la sa tie pa nika koa holana na vinakilasa pa Heli (Rev 20:6). Keke minate pule sina 
minate pa magomago totoso hoqa pa sinea se Adama meke doduru tie si ta evana na 
tie sini. (Zen 2:17; Rom 5:12) 

Moabi Sa tuna koreo e Loti, koa sa gore sa butubutu Moabi. 

Mosese Koimata tadina butubutu Izireli sapu turana vura ni sarini pa Izipi, meke 
asa sapu vagina sa tinarae te Tamasa. (Ekd 2:10) 


N 
Nabulu Na tie tavetavete tana keke tie. Tie tavetavete tana keke baņara, babe tana 
keke tie tagotago, na gua. Na tie tavetavete nia sa ginarunu tanisa nana Banara. 


Nadabi Keke banara pa Izireli; tuna e banara Zeroboami vina keke (1 Ban 14:20) 

Napitalai Sa tuna koreo vina onomo e Zekopi. Va podo nia sa koe Biliha, sa nabulu 
vineki te Reseli sa nana barikaleqe vina rua. (Zen 30:8) 

Nazareti Keke vasileana pa Qaleli vasina noma sage se Zisu. 

Neamani Keke koimata varipera tanisa banara pa Siria sapu na nati kana tadina 
tie Izireli. Kamoa popoqu si asa, ke ta garunu la ovuku Zodani, meke ta salana sa 
nana minoho popoqu. (2 Ban 5:1) 

Nebukaneza Sa banara pa Babiloni sapu huarana sa vasileana Zerusalema meke 
sa Zelepade. (2 Ban 24:1) 

Nehemaea Sa tie tuqe na kopu kapa napo vaeni tanisa banara Atazekisesi pa Pesia. 
Qavuna pa Zerusalema meke kuri pulea sa sa goba pa Zerusalema. (Nehe 3:16) 

Neqevi Sa popoa pa vari korapana sa soloso qega meke sa popoa toqetoqere pa 


Ziuda. 
Netani Sa poropita pa totoso te Devita. (2 Samuela 5:14) 


Nikodimasi Sa Parese sapu la dogoria se Zisu pana boni. (Zn 3:4) 


GLO Noa 1803 GLO Pinausu 


Ninive Keke koari na vasileana pukeranedi hola pa kasia popoa. Koari soku 
vuaheni si na nati vasileana nomana si asa pa popoa Asiria. (2 Ban 19:36) 

Noa Sa tie sapu kurina sa Aka meke harupi sari nana tatamana meke sari na 
kurukuru pa totoso ruku na nage sa kasia popoa. (Zen 5:29) 


(0) 

Olive Keke huda arilaena pa Izireli. Koa sa vuana si ta vagi sa oela olive. 

Omiri Sa vina zuapa banara pa Izireli. (1 Ban 16:16) 

Ogasitasi Sa pozapoza tana keke banara Roma totoso podo se Zisu, Siza Ogasitasi. 
(WE 2:1) 


Paelati Sa gavuna Roma pa pinagaha popoa Ziudia podalae pa vuaheni 26 sipu ele 
podo se Zisu Karisito kamo pa 36 sipu ele podo se Zisu Karisito. (Mt 27:10) 

Papitaiso Sa ginuana sa zinama hie si pude pona ia babe va boboso nia kolo si 
keke tie babe keke tinitona. Zone Papitaiso si hoke ponai pa kolo sari na tie pu hiva 
kekere meke luara pani sari na dia sinea. Sari na apositolo ba tavetia tugo si asa pa 
pozana e Zisu Karisito. 

Papitaiso koa sa Magomago Hope Ta evana pa rane Pen'tikosi meke koari doduru 
pu vahinokaria se Zisu Karisito. Kamo sa Magomago Hope koari na Tie. (Zn 1:33; Lk 
3:16; Oal 3:14) 

Parabolo Vivinei vina padapadae sapu va bakalia ginuana sa hinokara. Hoke 
vivinei ni Zisu sari na parabolo totoso va tumatumae Sa. (Mt 13:3) 

Paradaisi Vasina koa sa Tamasa, babe na popoa te Tamasa. Vasina pa Manauru 
kote la maqomaqodi sari na tie te Tamasa pana mate rini. (Lk 23:43) 

Paraparana (blaspheme) Pude zama va kaleana la koe Tamasa. Zama va kasopo 
la koe Tamasa pana poza pule nia Tamasa sa tie. 

Parese Keke puku tie tadina Ziu sapu tumae nia meke luli va minakia sa tinarae 
te Mosese, meke kaiga dia tinarae pule, saripu tomo la ni rini koari soku vuaheni pu 
ele hola. 

Pasova Sa Inevana vina balabalana sa totoso koa pinausu sa butubutu Izireli pa 
Izipi. Totoso ene sa mateana variva mate meke ene hola ni sa sari sasada vetu sapu 
ta busa ehara. Totoso asa si hena ia rini sa bereti loke isitina meke keke lami. (Ekd 
12:11; Liv 23:3) 

Paula Na apositolo te Zisu sapu paleke ene nia sa Inavoso Leana pa soku popoa 
tadi na tie Zenitailo. Sa pozana sa si e Saula pa zinama Hiburu. (TTA 9:15, 13:11) 

Peka Sa vina manege vesu banara pa butubutu Izireli. (2 Ban 15:27) 

Pekahaea vina manege zuapa banara pa Izireli. E Peka va matena, meke banara 
hobe nana se Peka. (2 Ban 15:22) 

Pen'tikosi Keke rane vinarigara tadi na tie Ziu pude qetuqetu nia sa totoso qireqire 
koa rina vua kenudi pa inuma. Na rane sapu podalae tarae nia rina apositolo sa 
Inavoso Leana pa mudina sa tinuru pule meke na sinage pule te Zisu pa Manauru; 
meke asa tugo sa rane sapu kamo mae sa Magomago Hope koari na disaepeli. (TTA 
2:1 

Bero Sa banara tadi pa Izipi. 

Pesia Keke butubutu banara ninirana pa kali Ovuku Taegarisi, Pa popoa Irani pa 
rane ninoroi. (2 Koron 36:2) 

Pilipae Keke nati vasileana pa pinagaha popoa Masedonia. (TTA 16:12) 

Pilipi keke disaepeli te Zisu. (Mt 10:3) 

Pilisitia Keke popoa pa raratana kolo Meditareniani. Pa kali gasa rimata si pa 
Ziuda meke kali mataona (saoti) sa popoa Izireli. Sari tiena sa popoa asa si hoke raza 
pilipule ia sa butubutu Izireli. (Zazi 15:9) 

Pinausu si na tie sapu ta tagona koasa keke tie. Tavetavete mo si asa ba lopu ta 
tabarana. Loke nana tinago, meke lopu ta rupahana pude kote lulia nana hiniva. 


GLO Pinule mae 1804 GLO Rane Mumudi 


Pinule mae sa vina rua totoso pude mae vura pa kasia popoa se Zisu, asa tugo sa 
rane mumudi, sa rane te Tamasa. (1 Tes 4:15) 

Pigi Keke vua huda lomosona. Hoke va padapada nia rini koasa butubutu tie Izireli. 

Zer 24:1 
i Pita Oke disaepeli te Zisu. Asa oso nia se Zisu ka neta totoso, ba va turu pule ia 
Zisu. (Mt 26:34) 

Poata tatasana si hoke padai rini pa mamamata sari na boronizi, na siliva, na golo 
meke kaiga pule pude vari holuholu likakalae. 

Podo pule Sa tinoa vagura sapu tavetia sa Magomago Hope koasa tie sapu kekere 
koari nana sinea meke vagia sa se Zisu Karisito pude nana hinarupu. (Zn 3:3) 

Poenisia Keke pozana sa popoa pa kali gede koasa popoa tadina tie Izireli tata pa 
kolo Meditareniani. Sari na tie pa Taea meke Saedoni si koa vasina. 

Popomunuana Na popomunuana tadi tie Ziu si na bae sapu ta geli pa kali togere. 
Hoke tavete ni teqe rini pude va ekoi sari tomate. Soku tie si hoke ta pomunae pa 
keke bae. 

Poropita Tie sapu va avosi meke tozi vura ni sari na hiniva, na zinama, na inavoso 
te Tamasa. 

Pozana sa Tamasa Sa pozana sa Tamasa si e Zihova. Pa totoso te Zisu si hopena 


pude poza ia ri na tie Hiburu sa pozana e Zihova. Hoke hoda ia rini sa pozapoza 
Zihova. Mi tiro laia pa dikisinare pa Zihova. 


Qadarini Sari na tiena sa vasileana Qadara, tata pa kali mataona sa kali gasa rimata 
koa sa kopi Qaleli. (Mt 8:28) 

Qadi Sa tuna koreo vina zuapa e Zekopi, koe Zilipa sa pinausu vineki te Lia sa 
barikaleqe te Zekopi. (Zen 30:11) 

Qaleli Keke pinaqaha popoa pa vari korapana sa kolo Meditareniani meke sa 
Ovuku Zodani tata koasa kopi Qaleli. 

Qavuna Sa tie sapu ta poni nia sa tinavete pude kopu nia sa butubutu lavata, pude 
kaqu luli tinarae si arini, gugua e Paelati pa totoso te Zisu. 

Qaza Keke vasileana nomana tanisa popoa Pilisitia. 

Qebireli Keke nati mateana sapu paleke inavoso te Tamasa la koe Zakaraea, sa 
tamana Zone Papitaiso, meke la koe Mere sa tinana Zisu. Tozi vura nia tugo Sa sa 
guguadi ri na dinogodogorae te Daniela. (Lk 1:19) 

Qega Sa soloso qega si na vasina sapu popa hola, loke hudana, loke kolona, meke 
na vasina ivuluna, sapu loke tie koa ia. 

Qenesareti Keke pozana sa kopi Qaleli, hoke ta pozae kolo Taberiasi tugo si asa. 

Oitione Keke koimata tadina tie Izireli sapu turania si keke qeto minate hitekena 
meke la va kilasi sari na qeto minate tadi pa Midiani. (Zazi 6:11) 

Qoloqota Sa toqere vasina tava mate se Zisu pa korosi. Hoke ta pozae Kalavari 
tugo. (Mt 27:23) 

Oomora Keke vasileana nomana sapu kaleana hola sa hahanana tadi na tiena, ke 
sulua Tamasa, keke gua koe Sodomu. (Zen 10:19) 

Qosipeli Sa inavoso leana te Zisu Karisito, na Tuna Tamasa sapu mate paeni gita na 
tie sea, ta pomunae, meke turu pule pa minate si Asa meke sage pule pa Maņauru. Asa 
tugo sa tie varipitui meke ari doduru pu ranea si asa boka ta harupu meke taleosae 
sari na dia sinea. 

Qurepi Sa vuana sa huda vaeni sapu hoke tavete nia napo vaeni rini. 

Quriki Sa pozana sa zinama tadina tiena sa popoa Qurisi. 


Rabae Keke zinama Hiburu, sa ginuana sa si “Qua titisa,” gua. Na tie va tumatumae 


koari na Tinarae te Tamasa. , ji , 
Rama Keke vasileana sapu vesu kilomita seu gua pa kali gede pa Zerusalema. 


GLO Raovo 1805 GLO Sera 


Rane Mumudi Sa rane vinaripitui, totoso kote ta pitu sari tie koari dia lineana na 
sinea. (Hib 6:2) , , , o. 

Raovo Pana vagi taloa nia sa kana si keke tie pa nana popoa meke la koa pa votiki 
popoa. 

Rehabi Keke maqota pa Zeriko, sapu tomedi sari na tie piko te Zosua, meke va 
govete pulei sa, ke ta harupu. Tinana e Boazi sa tamana e Opeti, sa tamana e Zese 
sapu podona se Devita. (Zos 2:1) 

Rehoboami Sa tuna koreo e Solomone sapu hobena se Solomone pa binanara. Ta 
paqaha vagi koa sa sa butubutu Izireli. Ke asa banara nia mo si pa Ziuda. (1 Ban 
11:43) 

Reseli Keke barikaleqe te Zekopi, sapu sa tinadia ari Zosepa e Benisimane. (Zen 


29:6) 
Ribeka Sa barikalege te Aisake, tinadia ari Isoa e Zekopi. (Zen 22:23) 
Roma Sa nati vasileana nomana tana qinavuna Roma pa totoso te Zisu. (Rom 15:21) 
Rubeni Sa tuna koreo kenuna e Zekopi koe Lia, sa nana barikaleqe. (Zen 29:32) 


S 

Sabati (rane) rane hope meke na rane magogoso pa tinavete tadina tie Ziu, tadi tie 
meke kurukuru. Podalae si asa pa onomo koloko veluvelu rane Poraede, meke beto 
pa onomo koloko veluvelu Sarere. 

Sabati (Vuaheni) Vina zuapa vuaheni si na vuaheni magogoso tanisa pepeso; loke 
linetelete si ta tavete koasa pepeso. 

Sadusi Keke puku tie lotu Ziu sapu lopu va hinokaria sa tinoa mudina sa minate, 
meke lopu vahinokari rini sari na mateana. Ka lima buka tinarae mo te Mosese si va 
hinokari rini. 

Saedoni Keke vasileana nomana pa raratana kolo Meditareniani, pa korapa popoa 
Lebanoni. 

Saelasi Keke tie pu somana ene luli koe Paula koasa nana inene misinare vina rua. 


(TTA 15:22) 

Saenai Sa toqere vasina vala ni Tamasa koe Mosese sari karua patu labelabe vasina 
kuberi Tamasa sari ka manege puta tinarae. 

Saerasi Sa banara pa Pesia pa totoso tina raovo. Asa va malumi sari tie ta raovodi 
pude pule la pa dia popoa, meke pude kuri pule ia sa Zelepade. (Ezr 1:1) 

Saerini Keke vasileana nomana pa kali gede (noti) pa Apurika. 

Saimone Keke pozana e Pita sa disaepeli te Zisu. (Mt 4:18) 

Salumu Sa banara pa Izireli sapu va matea e Menahemu meke banara hobe nana. 
(2 Ban 15:14) 

Sameria Sa nati vasileana nomana pa kali gede pa popoa Izireli pa totoso tadi na 
banara pa Izireli. (1 Ban 16:24) Pa totoso te Zisu sari tie Sameria si kukuru tie Ziu; ele 
varihaba koari na tie pa votiki butubutu, meke ta kukitae koari na tie Ziu hinokara 
pa totoso te Zisu. (Zn 4:4) 

Samuela Keke poropita meke hiama arilaena pa Izireli. Asa va baņari sari Saula e 
Devita pa ginarunu te Tamasa. Tudia ari Elikana e Hana. (1 Samuela 1:3) 

Samusoni Keke tie varipitui te Tamasa. Tie ninira si asa. Keke tina tie Pilisitia si 
va matei sa pa keke rane. (Zazi 13:24) 

Sanihiderini Sa vinarigara palabatu tadina tie Ziu. Padana ka zuapa navulu puta. 
Sa nati hiama kenukenue si turania sa vinaripitui hie. (Mt 26:56) 

Saula Sa baņara kekenu tadi pa Izireli. Asa tugo sa pozana Paula tatasana. (1 
Samuela 9:2) 

Senakeribi Sa banara pa Asiria sapu hiva rapatia si pa Zerusalema, ba la sa 
mateana te Tamasa meke va matei sari nana tie varipera. (2 Ban 18:13) 

Sepati Na tie kopu sipi. Soku vasina pa Buka Hope si ta pozae sepati tugo sari na 
tie tuturaņa koari na tie te Tamasa. 


GLO Setani 1806 GLO Tie va tumatumae koasa Tinarae 


Sera Sa barikalege te Ebarahami, sa tinana Aisake. (Zen 17:15) 

Setani Sa nati kana te Tamasa meke tadina tie. Sa ginuana sa pozapoza hie si 
na “kana”, gua. Setani si hoke ta pozae sa “Devolo”. Kaiga pozana pule e Setani si 
“Belozibabi”. Keke mateana sapu banara tadi na tomate kaleadi. (Mt 4:1) 

Seti Sa vina neta tudia koreo ari Adama e Ivi. (Zen 4:24) 

Simione Sa tuna koreo vina rua e Zekopi, koe Lia sa nana barikaleqe. (Zen 29:33) 

Sinaqoqi Sa vetu lotu tadina tie Ziu pa vasileana vasina hoke vari tutuvi sari na 
tie pude vivinei na tiroa sa Kinubekubere Hope. Na vetu sikulu tugo si asa vasina 
variva tumatumae nia rini sa zinama hope te Tamasa. Sari na tie te Karisito si lopu 
hoke tava malumu pude la somana lotu vasina. (Mt 4:23) 

Sinea (Sin) Sineke tinarae te Tamasa, hahanana kaleadi tinavete kaleadi, lopu taveti 
sari tinavete leadi. Doduru hire si na sinea, babe na kinaleana. 

Sinokirae Pa hahanana tadi tie Ziu si keke patu si kote ta vizata pude na nati patu 
sapu kote ta veko pa keke iio. Koa sa patu asa kote varihakehake la sari patu pude 
kuria sa vetu. (TTA 16:26) 

Sipeini Keke popoa pa kali lodu rimata koasa kolo Meditareniani. Paula si hiva la 
pa Sipeini pana ele la si asa pa Roma. (Rom 15:28) 

Sipi Keke kurukuru made nenena pa Palesitaeni. Manavasa hola, ba lopu sana 
boka muliuņu be loke dia tie kopu. Hoke va padapada nia Zisu koari na tie te Tamasa 
sa sipi. 

Siria Keke popoa pa kali gede pa Qaleli, meke pa kali gasa rimata pa kolo 
Meditareniani. Arami sa pozana pukerane. Na kana tana butubutu Izireli si asa 
koari na totoso tadi na baņara. (1 Ban 10:29) 

Siza Sa ginuana si na baņara pa Roma. 

Sizaria Keke vasileana nomana pa masa Meditareniani sapu kuria e Herodi 
nomana. Vasina si la hogoto se Paula pa nana inene misinare vina rua meke vina 
neta. 

Sizaria Pilipae Keke vasina leleana pa hubina sa toqere Hemoni, vasina natina 
mae sa Ovuku Zodani. (Mt 16:13) 

Sodomu Keke vasileana nomana sapu kaleana hola sa hahanana tadina tiena ke 
sulua Tamasa, kekenono gua Qomora. (Zen 10:19) 

Solomone Sa tuna e Devita, meke na tie tumatumae hola. Asa kuria sa Zelepade 
te Tamasa. (2 Samuela 5:14) 

Soloti Ta vala si asa pude va lomosia sa ginani. Boka va nagiti ginani pude koa 
A (2 Ban 2:20) 


Taea Keke vasileana nomana meke arilaena pa Ponisia, kamahire si na kukuruna 
sa popoa Lebanoni si asa. Lopu na popoa tadina tie Ziu. Tata pa Saedoni. (Mt 15:21) 

Taetusi Keke tie zenitailo. Kekere si asa meke ta evaņae na tie te Karisito. Ta 
garunu la si asa pa nusa Kiriti pude vizati sari na koimata pa ekelesia vasina. (Ta 1:4) 

Tama Sa barikaleqe sapu mate luaria ari tamatasi koreo te Ziuda ba lopu podo 
koburu. Sekesekei nia sa se Ziuda meke vagi nia koburu sa se Ziuda, sa tamadia ri 
pu ele habai sa. (Zen 38:11) 

Tamasa Tamasa si na magomago sapu va hinokaria gita. Kuria Sa sa Manauru na 
pepeso meke sari na doduru likakalae vasina. Keke mo sa Tamasa: sa Tamana, sa 
Tuna, meke sa Maqomaqo Hope. (Mt 28:20) 

Tesalonaika Keke nati vasileana nomana pa Masedonia sapu keke pinaqaha popoa 
tana qinavuna Roma. Podalae nia Paula sa ekelesia pa Tesalonaika totoso beto koa 
sa pa Pilipae. (TTA 17:1) 

Tie te Karisito Arini pu arini pu ranea se Zisu Karisito sa dia Hinarupu pu mate 
pae ni sari dia sinea. Vahinokaria meke lulia rini se Zisu pa dia tinoa. 


GLO Tie vari karovae 1807 GLO Vina kilasa te Tamasa 


Tie va tumatumae koasa Tinarae (Teacher of the Law) sari na tie pu va 
tumatumae koari tie koasa Tinarae te Mosese. 

Tie vari karovae (Mediator) Zisu sa nada tie vari karovae, koe Tamasa sa Tamana 
meke koa gita. (1 Zn 2:1) 

Timote Sa tie somana luli koe Paula koasa nana inene misinare vina rua. (TTA 


Tinagotago Na pepeso meke na likakalae. Sa popoa pa Kenani si na tinago tadi 
pa Izireli. Koe Zisu si somana tagoi gita sari doduru gua pu va tatara nia sa pude 
tadigita. 

Tinarae te Mosese Sari ka lima buka tinarae sapu vagi kekenu i rina tie Izireli 
mudina sa dia tina rupaha pa popoa Izipi. 

Tinarupaha Ta vagi taloa sa tie vasina sapu ta pusi si asa. Ta evana si asa koari 
tie Izireli totoso turana vurani Tamasa pa Izipi meke gua tugo totoso pinausu rini pa 
Babiloni meke pule la pa Zerusalema. (Lk 4:18) 

Tinavete variva magasa Sari sinalaņa sapu taveti Tamasa pude vata dogoro nia 
sa Nana niniranira. 

Tinoa hola Sa tinoa koe Tamasa pa Manauru. Asa sapu tagoa se Zisu Karisito si 
tagoa tugo sa sa tinoa hola. (Zn 5:24) 

Tinonoto Sari tinavete leadi koasa vina tabena sa Tamasa. 

Tinoketoke Pude sekesekei nia sa tie pude tavete va sea. (Mt 6:13) 

Tinuru pule Sa tini matena si toa pule, sino pule sa tie. Zisu Karisito si turu pule 
pa minate. 

Tomasi Keke disaepeli te Zisu. Asa sapu lopu va hinokaria sapu turu pule se Zisu, 
osolae dogoro sotia sa pa matana tu gua. (Zn 20:27) 

Tomate kaleana Na magomago kaleadi meke sari na nabulu te Setani. Arini sapu 
hoke hipuru pani Zisu koari na tie. (Mt 9:32) 

Toqere Olive Toqere pa kali gasa rimata pa Zerusalema. Vasina hoke la varavara 
se Zisu. Vasina sage pule pa Manauru se Zisu. (Mt 21:1) 

Toropae banara Ari na banara na kalaho hoke va sage ia. Na vina lavatadi koasa 
dia binanara. (2 Ban 11:12) 

Totopili varipera karua totopili meke koa ia na susuranana, vasina surana sari 
tie kalaha meke sa tie varipera. Ta babana pa hose sa totopili varipera. (Zos 11:4) 

Tuna Devita Sa pozapoza sapu hoke soto la nia rina tie Ziu koa sa Banara pa tutina 
Devita pu kagu mae harupi sari na tie koari na dia kana. Kekenono sa Mesaea babe 


sa Karisito. (Mt 21:15) aa a 
Tuna na Tie Sa pozapoza hie si va soto pule lania Zisu koa Sa telena pude va 


tumatumaei sari na tie koasa hinokarana sa Nana tinoa. (Mt 11:19) 
Tuna Tamasa Zisu si na Tuna Tamasa. (Mk 1:1; 3:11) 


Uraea Keke tie varane te Devita sapu ta veko vasina sapu ninira sa vinaripera, 


meke ta seke va mate. Sa loana e Batisiba. (2 Samuela 11:3) 
Urimi meke Tumimi Sari na hiama si tavete nia sa mudumudukeda pa Urimi 


meke Tumimi pude hata ia sa hiniva te Tamasa. (Ekd 28:30) 

Uzaea “Zihova si na qua niniranira”, gua sa ginuana. Tava banara se Uzaea pa 
popoa Ziuda sipu tiqe 16 vuahenina mo si asa, mudina sapu va matea rini se Amazaea, 
sa paiana (2 Ban 14:21) 


Vaeni Kolo vaeni si ta vagi koasa vua huda pozana gurepi. Sa huda si huda vaeni 
pozana. 


Vinabetona sa totoso Sa vinabetona sa totoso si na totoso pana pule mae se Zisu, 
meke kagu pitui Sa sari doduru tie pa kasia popoa. (Mt 13:39) 

Vina kilasa te Tamasa Pude ta raza koari na oza, sone, na vedara, meke tinahuara, 
koa gua koari dia sineke tinarae te Tamasa. 


GLO Vina podaka 1808 GLO Zese 


Vina podaka Sa kinurina sa kasia popoa meke sari pinopino, rimata, na sidara. 
Podaka sina zama sa Tamasa meke ta evaņa dia mo. (Zen 2:4) , , 
Vinaripitui Sa totoso babe sa rane pu kaqu pitui Tamasa sari na tie koari doduru 


dia tinavete na tinoa. ROOS , , , 
Vinariva egoi koana Sa vinariva egoi pa varikorapana sa Tamasa meke ri Nana 


tie, pa totoso te Mosese. (2 Kor 3:7) 

Vinariva egoi vaqura Sa vinariva egoi pa varikorapana sa Tamasa meke ri Nana 
Tie pa totoso te Zisu. (Zer 31:31) 

Vua Kekenu Sari vua kekenu koari na vua huda si ta paleke la pa Zelepade pude 
vukivukihi la ni koe Tamasa pude zama leana la koe Tamasa na Asa mana nia sa 
pepeso pude masuru. (Ekd 34:26) 

Vukivukihi Keke ginuana si pude va mate kurukuru pa vinahesina sa Tamasa pude 
vulasa pani sari na sinea. 

Vulasa Sa vinagi palae tanisa sinea. 

Z 


Zaione Sa pozana keke rina toqere pa popoa Zerusalema, mumudi si asa mo 
si guana keke pozana Zerusalema. Koasa toqere Zaione hake sa Zelepade kuria 


Solomone. (1 Ban 8:1) no o 
Zakaraea Sa tuna koreo e Zeroboami vina rua, sa banara pa Izireli. Va matea e 


Salumu se Zakaraea meke banara hobe nana. Keke Zakaraea pule si na tamana e 
Zone Papitaiso. (2 Ban 14:29) 

Zeboloni Keke tuna koreo e Zekopi, koe Lia sa nana barikaleqe. (Zen 30:20) 

Zedekaea Sa tuna koreo e Zosaea sa banara pa Ziuda. Asa si tava banara pa Ziuda 
koe Nebukaneza, sa banara pa Babiloni, totoso mae rapatia sa si pa Zerusalema. (2 
Ban 24:17) 

Zehoasi Sa tuna koreo Zehoehazi, banara pa Ziuda. (2 Ban 13:9) 

Zehoehazi Keke si tuna e Zehu, sa banara pa Izireli, meke keke si tuna e Zosaea, 
sa banara pa Ziuda. (2 Ban 13:9) 

Zehoiada Sa nati hiama kenukenue sapu tomena se Zoasi pa korapa Zelepade 
osolae kamo sa totoso pude va banaria pa Ziuda. (2 Ban 11:4) 

Zehoramu Sa tuna koreo e Zehosapati, banara pa Ziuda. (2 Ban 1:17) 

Zehosapati Sa vina made baņara pa Ziuda, tuna e Asa, Keke koari na banara leadi 
pa Ziuda. (1 Ban 15:24) 

Zehu Sa vina manege eke banara pa Izireli Keke Zehu si na poropita pa Ziuda sapu 
korokorotae pa Izireli pa totoso te banara Basa. (1 Ban 19:16) 

Zekopi Keke tuna koreo e Aisake sapu mudina koe Isoa. Izireli keke pozana. (Zen 


5:18 

Zelepade Sa Zelepade nomana pa Zerusalema vasina koa sa Tamasa. Sa Zelepade 
kekenu si e Solomone kuria. Sa keke Zelepade mo asa si tadi doduru tie Ziu. 

Zemisi Karua sari disaepeli te Zisu sapu Zemisi pozadi; keke si tuna Zebeti, keke si 
tuna e Alepiasi. Keke Zemisi pule si tasina Zisu. 

Zenitailo Sari doduru butubutu tie pu lopu na tie Ziu. 

Zeremaea Sa poropita pa Ziuda pa totoso ta raovo taloa sari tie Ziu la pa Babiloni. 

Zeriko Keke vasileana nomana sapu huaria se Zosua. 

Zeroboami Sa banara kekenu pa Izireli totoso pagaha rua sa Izireli; Izireli pa keke 
kalina meke Ziuda si keke. (1 Ban 11:25) 

Zerubabele Turana pule la ni pa Ziuda sa si keke puku tie Ziu ta raovodi pa 
Babiloni meke ninira hola sa nana tinurana koasa kinuri pulena sa Zelepade pa 


Zerusalema. (Nehe 7:7). , S l 
Zerusalema Sa nati vasileana tadina tie Ziu. Vasina koa sa Zelepade te Tamasa; 


hoke ta pozae Zaione tugo, meke na vasileana te Devita. 
Zese Tuna e Opeti meke na tamana e Devita. (Rt 4:17) 


GLO Zihova 1809 GLO Zotamu 


Zihova (LORD) Sa pozana sa Tamasa. Sa ginuana si “Arau si Arau” na Tamasa 
sapu koa hola ninae rane pude tokani sari na tie. Sa mamalainina sa pozapoza pa 
zinama Hiburu si “Yahweh” pa zinama Roviana ba hoke ta kubere Zihova si asa. 
Hoke soto la pa kaiga zinama pule: Zihova sa Tamasa Heheda, Zihova pu tagoi sari 
doduru niniranira (LORD almighty), Zihova Tadi na Oeto Minate (LORD of Hosts). 
Na Koimata si asa pu poni vina matagara sari Nana nabulu minate varipera, sari na 
mateana pa Manauru meke pepeso, meke Zihova sa Banara. (Ekd 3:14) 

Zilipa Sa pinausu vineki te Lia, sa barikalege te Zekopi. Asa sa tinadia ri karua 
koreo Te Zekopi, sari Qadi meke Asa. (Zen 29:24) 

Zimiri Sa vina lima baņara pa Izireli. (1 Ban 16:9) 

Zisu Karisito Sa tuna Tamasa, sa hinarupu tanisa kasia popoa. 

Ziu Sa pozapoza hie si pa Babiloni podalae ta poza nia ri na tie pa butubutu Izireli. 

Ziubili Vuaheni Ziubili si na vina lima navulu puta vuaheni. Sa vuaheni asa si 
tava mate beto sari doduru lipulipu, sari pinausu si tava rupaha meke sari pepeso 
si pule la koari tie pu tagodi tatasana. Sa nati laena sa si pude vari nono pule ia sa 
tinoa tanisa butubutu meke poni lolomo saripu malana pude leana pule sa dia tinoa. 

Liv 25:7 
i Ziuda keke tuna e Zekopi. Sa binanara butubutu pa kali matao totoso paqaha taloa 
sari ka manege puta butubutu pa Izireli. (Zen 29:35) 

Ziudasi Isikarioti Sa disaepeli te Zisu sapu qoraqora nia se Zisu. (Mt 10:4) 

Ziudia Keke pinaqaha popoa Palesitaeni pa qinavuna Roma. E Paelati si na qavuna 
vasina pa totoso te Zisu. (Mt 2:1) 

Zoabi Sa koimata koasa qeto minate te Devita, sa banara pa Izireli. Tuna sa tasina 
vineki e Devita. (1 Samuela 26:6) 

Zoasi Sa tuna koreo e Ahazaea, banara pa Ziuda. (2 Ban 11:2) 

Zobi Keke nabulu te Tamasa sapu ta podeke koe Setani sa nana rinanerane. (Zobi 
1:1 

Zodani Sa pozana sa ovuku sapu totolo gore nana pa togere Hemani la pa kopi 
Oaleli meke kamo pa kolo Matena pa Palesitaeni. 

Zokozokoroana te Solomone Keke vasina pa vari likohaena sa vasina varivari- 
garana sapu ta pozae na vasina varavarana tadina tie Zenitailo, meke sa vasina 
hopena pa korapana sa Zelepade. Hoke la vari tutuvi na zokoro sari na tie vasina. 

Zona Keke poropita sapu garunia Tamasa pude la tarae pa Ninive. Govete si asa, 
ba onolia na igana lavata meke la lua vura nia pa masa, meke topue la pa popoa 
Ninive pude tozi vura nia sa inavoso te Tamasa. (Zna 1:3) 

Zonatani Sa tuna koreo e banara Saula. (1 Samuela 13:2) 

Zone Papitaiso Sa poropita sapu va nama nia sa sirana te Zisu, gua sapu ta korotae. 

Mt 3:1 
i Taaa Sa tuna koreo e Ehabi, keke banara pa Izireli. (2 Ban 3:1) 

Zosaea Sa vina manege onomo banara pa butubutu Ziuda, tuna Amoni. (1 Ban 
13:2 

oja Sa tuna koreo Zekopi koe Reseli sa nana barikalege vina rua. Asa sapu 
holuholu nia ri tasina koreo meke evanae na palabatu nomana pa Izipi. 

Zosua Sa koimata tadina butubutu Izireli sapu turana va kamoi pa Kenani sa 
butubutu Izireli, mudina sapu ele mate se Mosese. (Zen 30:24) 

Zotamu Sa vina manege eke banara pa Ziuda, tuna e Uzaea. (2 Ban 15:5) 


